
СУЗБОШИ 


Тилнинг ривожланиш жараёнида унинг луғат таркиби (лексикаси) бошқа соҳаларига 
қараганда тез, сезиларли, жидций ўзгаришларга учрайди. Бунинг сабаблари маълум, албатта. 
Бу ўзгаришлар лексиканинг фақат миқцор жиҳатдан эмас, балки сифат жиҳатдан ҳам 
ривожланишини акс эттиради. Лексикадаги тараққиёт, ўзгаришлар янги лугавий бир- 
ликларнинг пайдо бўлиши ва маълум лугавий бирликларнинг йўқ бўлиши (истеъмолдан 
чиқиши), сўзларнинг янги маънолар касб этиши ва айрим маъноларининг йўқолиши 
каби ҳодисалардан иборат бўлади. Бу жараёнда луғавий бирликларнинг адабий меъёр 
(норма)га бўлган муносабатида, қўлланиши ва бошқа хусусиятларида турлича ўзгаришлар 
юз беради. Ана шундай ўзгаришлар маълум даражага келганида, уларни назарий ва амалий 
жиҳатдан акс эттирувчи тадқиқотларга эҳтиёж туғилади. Амалий ишларнинг асосийларидан 
бири эса изоҳли, тарихий ва этимологик луғатлар тузиш ҳисобланади. Икки жилдли “Ўзбек 
тилининг изоҳли лугати” юзага келгандан буён ўтган йигирма йилдан кўпроқ вақт 
мобайнида ўзбек тили лексикасида юз берган ўзгаришлар эътиборга олинса, аллақачон 
ана шундай луғатнинг янгисини яратиш вақти келганлиги ва бу иш ҳозирги куннинг 
талаби эканлиги ўз-ўзидан аён бўлади. 

Шу билан бирга, мамлакатимизнинг мустақилликка эришуви арафасида ва мус- 
тақилликнинг дастлабки йилларида тил сиёсатида жиддий ўзгаришлар юз берди. Ўзбек 
тилига давлат тили мақоми берилиши, Давлат тили ҳақидаги қонуннинг қабул қилиниши, 
қонун моддаларида қайд этилган йўл-йўриқ ва вазифалар ўзбек тили тараққиётида янги 
даврни бошлаб берди. Тил тараққиёти жараёнида унинг ўз ички имкониятлари асосида 
ривожланиши қонуни тўла, эркин амал қила бошлади. Бу — масаланинг бир томони. 
Иккинчи томондан, республикамиз ҳаётининг барча соҳаларида юз бераётган катта 
ўзгаришлар, ривожланган жуда кўп мамлакатлар билан алоқаларнинг тобора кучайиб 
бораётганлиги қисқа вақт мобайнида ўзбек тили, хусусан, унинг лексикаси ривожига 
сезиларли таъсир кўрсатди. 

Ана шундай омиллар таъсирида ўзбек тили луғат таркибида юз берган жиддий 
ўзгаришлар муносабати билан ўзбек тилининг давр талабига жавоб берадиган кўп жилдли 
изоҳли луғатини тузиш ва чоп этиш республика ҳукуматининг махсус қарори билан Давлат 
дастурига киритилиб 1 , уни амалга ошириш Ўзбекистон Республикаси Фанлар академияси 
Алишер Навоий номидаги Тил ва адабиёт институтига юклатилди. 

Янги кўп жилдли изоҳли луғатни тузишда 1981 йилда нашр этилган икки жилдли 
изоҳли луғат материалларидан фойдаланилди. Лекин у икки жилдли луғатнинг тўлдирилган 
ёки қандайдир ўзгартишлар билан қайта ишланган нашри эмас, балки лексикографиянинг 
янги ютуқларини ҳисобга олган ҳолда яратилган мутлақо янги луғатдир. Бир умумий 
луғавий маънога эга бўлган сўз шаклларидан асосийсини бериш, қолганларининг эса, 
маънода муайян силжиш, ўзгариш бўлмаган ҳолларда берилмаслиги; аввалги луғатда 
“эскирган”, “диний” каби белгилар остида берилган (ёки умуман берилмаган) тарихий, 
этнографик, диний терминларга янгича ёндашув; ўзбекча ёки умумтуркий бўлмаган сўз 
ва терминларга (арабча, форсча, байналмилал, русча ва бошқа тилларга мансуб сўзларга) 
мумкин қадар тўлиқ этимологик маълумот бериш кабилар ҳам ушбу луғатнинг ўзига хос 
хусусиятларидан ҳисобланади. У ҳозирги ўзбек тили лексикасининг ҳолатини ва 


1 Ўзбекистон Республикаси Вазирлар Маҳкамасининг 1996 йил 10 сентябрдаги 311-сонли 
қарори ва унга илова қилинган Давлат дастури. 




ривожланиш тамойилларини ҳисобга олган ҳолда яратилди. Бунга ўзбек тилшунослигининг 
кейинги йиллардаги эркин тараққиёти, Тил ва адабиёт институтида тўпланган катта 
миқцордаги лексикографик материаллар имконият туғдирди. 

Ўзбек лексикографиясининг тарихи Маҳмуд Кошғарийнинг XI асрда яратилган 
машҳур “Девону луғотит турк” асари билан бошланган. Ушбу луғат фақат сўзлар ва 
уларнинг маъноларини тавсифлаб қолмасдан, туркий халқлар тарихи, урф-одатлари, 
географик жойлашуви каби кенг маълумотларни ҳам қамраб олган. Шу билан бирга, у 
дастлабки икки тилли (туркийча-арабча), изоҳли луғатлардандир. Яна бир юртдошимиз 
Маҳмуд Замахшарий ўзининг “Асос ул-балоға” асари ва “Муқаддимат ул-адаб” (XII 
аср) деб номланган тўрт тилли (араб, форс, ўзбек, мўғул) луғати билан ҳам амалий, 
ҳам назарий лексикография ривожига катта ҳисса қўшди. XIII асрда эса “Ат-туҳфатуз- 
закияти фил-луғатит-туркия” деб номланган ноёб луғатлардан бири яратилди. Алишер 
Навоий ижодига бўлган катта қизиқиш XV асрдан кейинги даврда буюк шоир асарлари 
тили, умуман эски ўзбек тили билан боғлиқ бир қанча луғатларнинг яратилишига 
сабаб бўлди: Толе Имони Ҳиравийнинг “Бадое ул-луғат” (XV аср) номли чиғатойча- 
форсча луғати, “Абушқа” номи билан машҳур бўлган чиғатойча-туркча изоҳли луғат 
(XVI аср, Туркия), Муҳаммад Ёқуб Чингийнинг “Келурнома” деб номланган ўзбекча- 
форсча луғати (XVII аср), Муҳаммад Ризо Хоксорнинг “Мунтахаб ул-луғот” номли 
изоҳли луғати (XVIII аср), Мирзо Маҳцийхоннинг “Санглоҳ” номли чиғатойча-форсча 
луғати (XVIII аср), Сулаймон Бухорийнинг “Луғати чиғатоий ва турки усмоний” (XIX 
аср) каби ва бошқа луғатлар шу жумладандир. Шарқшунослик ва туркийшунослик 
фанларининг ривожланиши туфайли анъанавий луғатчилик билан бир қаторда XIX аср 
2-ярмидан янгича йўналишдаги ўнлаб русча-ўзбекча, ўзбекча-русча ва умуман туркий 
тиллар лексикасини изоҳловчи луғатлар ҳам пайдо бўла бошлади. Бу жиҳатдан 
Л.З.Будаговнинг 2 жилдли “Сравнительньш словарь турецко-татарских наречий” 
(“Туркий лаҳжаларнинг қиёсий луғати”, СПб., 1869-71), В.В. Радловнинг 4 жилдли “Опьгг 
словаря тюркских наречий” (”Туркий лаҳжалар луғати тажрибаси”, СПб., 1893-1911), 
В.П.Наливкин ва М.Наливкиналарнинг 1884-1912 йилларда бир неча марта нашр этилган 
“Русско-сартовский и сартовско-русский словарь” (“Русча-сартча ва сартча-русча 
луғат”) каби луғатлар диққатга сазовордир. 

Ўзбек луғатчилиги тарихида XX аср алоҳида ўрин тутади. Бу даврда турли мақсадларни 
кўзда тутган кўплаб терминологик луғатлар, ўқув ва имло луғатлари, икки ва уч тилли 
сўзлашгичлар яратилди. Бунда, айниқса, русча-ўзбекча ва ўзбекча-русча, шунингдек, 
ўзбек тилини бошқа европа ва хорижий шарқ тиллари билан қиёслаб ўрганишга 
мўлжалланган луғатлар алоҳида ўрин тутади. Уларнинг энг муҳимлари сифатида Е.Д. 
Поливановнинг “Қисқача русча-ўзбекча луғат”и (Тошкент-Москва, 1926), Ашурали 
Зоҳирийнинг 2 жилдли “Русча-ўзбекча мукаммал луғат”и (34 минг сўз; Тошкент, 1927- 
28), К.К.Юдахиннинг “Қисқачаўзбекча-русча луғат”и (араб графикасида; Тошкент, 1927), 
У.Аҳмаджонов ва Б.Илёзовнинг “Ўзбекча-русча луғат”и (лотин графикасида; Тошкент, 
1931), С.Раҳматий ва Абдулла Қодирийларнинг “Русча-ўзбекча тўла сўзлик” (2-жилд, 34 
минг сўз; Тошкент-Қозон, 1934; луғатнинг 1-жилди нашр этилмай қолган), 
В.В.Решетовнинг “Қисқача ўзбекча-русча луғат”и (Тошкент, 1935) кабиларни кўрсатиш 
мумкин. 40-йилларнинг бошларида 17 минг сўзли “Ўзбекча-русча луғат” (Тошкент, 1941) 
ва 30 минг сўзли “Русча-ўзбекча луғат” (Тошкент, 1942) яратилди ва нашр этилди. Проф. 
Т.Н.Қори-Ниёзий ва проф. А.К.Боровковлар таҳрири остида тайёрланган ушбу луғатлар 
сўзлигининг таркиби жиҳатидан ҳам, луғат мақолаларининг тўлалиги жиҳатидан ҳам 
аввал нашр этилган луғатлардан анча мукаммал эди. Ўзбекистон Фанлар академияси 
Тил ва адабиёт институти лексикографларининг республикадаги тажрибали таржимонлар 
билан ҳамкорликда яратган 5 жилдли “Русча-ўзбекча луғат”нинг босилиб чиқиши (78 
минг сўз; Тошкент, 1950-55), 50 минг сўзли 1 жилдли “Русча-ўзбекча луғат” (М., 1954) 
ва 40 минг сўзли 1 жилдли “Ўзбекча-русча луғат” (М., 1959) каби луғатларнинг нашр 
этилиши ўзбек лексикографияси тарихида муҳим воқеа бўлди. 




Мазкур луғатлар, айниқса, 1959 йилда нашр этилган “Ўзбекча-русча луғат” ўзбек 
тилининг дастлабки, биринчи изоҳпи луғатини тузиш учун асос бўлди ва унинг илмий 
базасини юзага келтирди. Ушбу луғатларда ўзбек лексикографиясининг тажрибалари 
умумлаштирилган, ҳозирги замон ўзбек тилининг лексик-семантик тизими ва XX асрда 
шаклланган меъёрлари биринчи марта кенг тавсиф этилган эди. 

Шундай қилиб, икки тилли луғатлар, хусусан, “Ўзбекча-русча луғат” устида олиб 
борилган барча ишлар, маълум маънода, изоҳпи луғатни яратиш учун тайёргарлик бўлди, 
унга замин ҳозирлади. Бу ишлар давомида ўзбек тилининг изоҳли луғати ва ўзбекча-русча 
луғатларнинг тузилиши учун умумий бўлган кўпгина масалалар, жумладан, луғатда бош 
сўзларнинг шакли, сўз танлаш принциплари, сўзларнинг маъновий, услубий ва грамматик 
тавсифлари, лексикографик белгилар тизими ва бошқа масалалар амалий равигцда ҳал 
этилди. 60 минг сўз ва сўз бирикмасини қамраб олган 2 жилдли “Ўзбек тилининг изоҳли 
луғати” (М., 1981), 2 жилдли “Русча-ўзбекча луғат” (Тошкент, 1983—84) ҳамда 1 жилдли 
“Ўзбекча-русча луғат” (Тошкент, 1988)ларнинг нашр этилиши ўзбек луғатчилиги тарихида 
янги босқични бошлаб берди. 

Амалий лексикография соҳасида эришилган муайян муваффақиятлар билан бир қаторда 
луғатчиликнинг назарий муаммоларига — луғатшуносликка ҳам эътибор қаратилди ва изоҳли 
ҳамда икки тилли луғатларнинг маълум лексикографик масалаларини ҳал этигцда ортти- 
рилган бой тажрибани, шунингдек, бу соҳадаги мавжуд камчиликларни ёритишга бағиш- 
ланган бир қатор илмий ишлар ҳам амалга оширилди. Бундай изланишларнинг натижа ва 
хулосалари тузилажак луғатларнинг сифатини яхшилашга ёрдам бериши шубҳасиз. 

Бу ўринда шуни таъкидлаш керакки, ўзбек тилининг турли тарихий даврларига, турли 
функционал услубларига оид битмас-туганмас сўз бойлигини тўла-тўкис қамраб олиш 
учун маълум хронологик чегараларга эга бўлган, аниқ мақсадга мўлжалланган луғатлар 
тузиш тақозо этилади. Масалан, Алишер Навоий ва бошқа мумтоз шоирларнинг 
асарларини ўқиш учун махсус луғат зарур, чунки эски ўзбек тили ҳозирги ўзбек адабий 
тилидан луғат таркиби жиҳатидан ҳам, грамматик қурилиши жиҳатидан ҳам сезиларли 
фарқ қилади. Бундай луғатлар тузилган ва нашр этилган ҳам. Масалан, П. Шамсиев ва С. 
Иброҳимовларнинг “Навоий асарлари лугати” (Тошкент, 1972). Бу луғат биринчи марта 
1953 йилда “Ўзбек классик адабиёти асарларини ўқиш учун қисқача луғат” номи билан 
нашр этилган эди. 1983-85 йилларда эса проф. Э.И.Фозилов раҳбарлигида шоир асарлари 
тилининг 4 жилдли анча мукаммал луғати нашр этилди. 

Ўзбек тили лексикаси, ҳатто XX асрнинг ўзини олиб қараганда ҳам, таркиб 
жиҳатидан бир хил эмас. Унда айрим муаллифлар томонидан ишлатилган, лекин ҳали 
ўзбек адабий тилига кириб улгурмаган, шунингдек, шеваларга оид сўзлар ҳам анчагина. 
Бундан ташқари, Ўзбекистонда қадимдан ривожпанган касб-ҳунарларга оид, фақат 
ҳунармандлар ўртасида ишлатиладиган лексика ёки XX асрда ўзбек тилида пайдо бўлган 
сон-саноқсиз илмий-техникавий терминлар борки, буларнинг ҳаммасини битта луғатга 
сиғдириб бўлмайди. Айни шу сабабли касб-ҳунар, шева луғатлари, терминологик луғатлар 
тузиш тажрибаси ҳам мавжуд. Бу жиҳатдан С. Иброҳимовнинг 3 қисмли “Фарғона 
шеваларининг касб-ҳунар лексикаси” луғати (Тошкент, 1956—59), О. Усмон ва Р. 
Дониёровларнинг “Русча-интернационал сўзлар изоҳли лугати” (Тошкент, 1965; 2- 
нашри — 1972), академик Ш.Ш.Шоабдураҳмонов таҳрири остида нашр этилган “Ўзбек 
халқ шевалари луғати” (Тошкент, 1972), Олим Усмон раҳбарлигида тузилиб нашр 
этилган “Ижтимоий-сиёсий терминлар луғати” (Тошкент, 1976) ва бошқа ўнлаб 
лугатлар эътиборга лойиқ. Ўзбек тилининг янги изоҳли луғати ана шундай бой 
лексикографик тажриба асосида юзага келди. 

Ўзбек тилининг ушбу изоҳли луғати кенг хронологик доирада ўзбек тилининг бутун сўз 
бойлигини эмас, балки ҳозирги замон ўзбек тилининг кенг истеъмолдаги сўз бойлигини 
тўплаш ва тавсифлашни ўзига мақсад қилиб қўяди. Чунки ўзбек тили XX асрнинг 2-ярмида, 
хусусан, кейинги ўн йилда янги-янги сўзлар, сўз шакллари ва ифода воситалари билан 
бойиди, шу билан бирга, сифат жиҳатидан ҳам анча ўзгарди. Унда янги меъёр (норма)лар, 




янги хусусиятлар шаклланди ва ривожланиб бормоқца. Бундай ўзгаришлар тилнинг фонетик 
таркиби ва алифбосида ҳам, имло ва талаффузида ҳам, морфологик ва лексик-семантик 
тузилмасида ҳам, стилистикаси ва грамматик қурилишида ҳам озми-кўпми ўз аксини топди. 
Айниқса, ўзбек тили лексикасида катта ўзгаришлар содир бўлди. Ўзбекистонда саноат, 
қишлоқ хўжалиги, фан, техника ва маданиятнинг беқиёс таракқиёти, мамлакатимизда 
янги иқтисодий ислоҳотлар ҳамда бозор муносабатларининг ривожланиши билан боғлиқ 
ҳолда ўзбек тили луғат таркибида жуда кўп янги сўзлар ва терминлар юзага келди. Кўпгина 
сўзларнинг маъноси ўзгарди, кенгайди, айрим сўзларнинг маъноси янада аниқлашди, 
ўзаро фарқланди. Буларнинг барчаси луғатда ўз ифодасини топган. 

Шундай қилиб, луғатнинг асосий вазифаси ҳозирги ўзбек адабий тилининг сўз 
бойлигини тўплаш ва тавсифлаш билан бирга унинг меъёрларини белгилаш ва 
барқарорлаштиришдан иборатдир. Айни замонда у нутқ маданиятининг юксалишига 
ҳам хизмат қилади. 

Луғатнинг меъёрийлиги шундан иборатки, унда адабий тилнинг имло, талаффуз, сўз 
ясаш ва уни ишлатиш меъёрлари тавсия этилади. Бунинг учун сўзлар луғатга, ўзларининг 
умуммиллий адабий тилга муносабати, уғада тутган ўрни ва қўлланиш доирасига кўра 
танлаб киритилган. Луғатда ҳар бир сўзнинг мақбул ёзилиш шакли, (ўзлашма сўзларнинг) 
келиб чиқиши — этимологияси, зарур ҳолларда, талаффузи кўрсатилган, маъноси (ёки 
маънолари) аниқланган ва изоҳланган, сўзларнинг аниқланган маънолари ва шу 
маъноларда тўғри қўлланиши ўзбек бадиий ва илмий адабиётидан, матбуотдан олинган 
мисоллар — иқтибослар билан далилланган. 

Лекин меъёрни пайқаш, меъёрий ҳолатларни ажратиб олиш осон иш эмас. Шу сабабли 
адабий тил меъёрларини белгилагцда луғатда айрим камчиликлар, мунозарали, баҳсли 
ҳоллар бўлиши табиийдир. Луғатнинг юзага келиши, адабий тил меъёрларини қатъий, 
барқарор ҳолга келтириш билан бирга, унда узил-кесил ҳал этилмаган масалаларни 
аниқпаш ва бартараф қила бориш учун ҳам ёрдам беради, деб ўйлаймиз. 

Шуни ҳам алоҳида қайд этиб ўтиш керакки, меъёрий луғат адабий тил меъёрларини 
белгилашга интилар экан, меъёрларни абадийлаштирмайди. Чунки тил меъёрлари ҳам, 
тилнинг ўзи каби, ижтимоий тараққиёт билан боғлиқ ҳолда ўзгариб, ривожланиб туради. 

Ўзбек тилининг ушбу изоҳди луғатини тузишга киришишдан олдин катта тайёргар- 
лик ишлари олиб борилди. Бадиий адабиёт намуналарига таяниб, луғатнинг лексик асоси 
— луғат картотекаси фондини тўлдириш ва бойитишга алоҳида эътибор берилди. Чунки 
тилнинг бойлиги ва меъёрлари, аввало, сўз усталарининг асарларида акс этади, сайқал 
топади. Натижада картотека фондида Фитрат, Абдулла Қодирий, Чўлпон, Ҳамза Ҳаким- 
зода Ниёзийдан бопшаб то шу кунгача бўлган ўзбек ёзувчилари асарларидан ҳамда ўзбек 
тилида нашр этилган ижтимоий-сиёсий, илмий-техникавий, диний-фалсафий, илмий- 
оммабоп асарлар, дарсликлардан, вақтли матбуот ва қисман бошқа тиллардан ўзбекча- 
га қилинган таржималардан олинган уч миллионга яқин мисол-карточка тўпланди. 

Луғат картотекаси фондини бойитиш билан бир вақтда Ўзбекистон Республикаси 
ФА академиги, филология фанлари доктори, профессор А. Ҳожиев томонидан “Ўзбек 
тилининг кўп жилдли изоҳли луғатини тузувчилар учун йўриқнома” ишлаб чиқилди ва 
нашр этилди (Тошкент, 2000). ”Йўриқнома” нашр этилишидан олдин унинг қўлёзмаси 
мутахассислар орасида кенг муҳокама қилиғади. 

Луғатнинг айрим ҳарфларини Ўзбекистон Республикаси ФА академиги, филология 
фанлари доктори, профессор Ш. Шоабдураҳмонов, Ўзбекистон халқ шоири Э. Воҳидов, 
филология фанлари докторлари, профессорлар А. Нурмонов, Н. Маҳмудов ва А. Маматов, 
физика-математика фағадари доктори, профессор Ш. Эгамбердиев, география фанлари 
доктори С. Қораев, филология фанлари номзоди С. Олимовлар кўриб чикдилар. Луғат 
сифатини яхшилашга хизмат қилган қимматли фикр-мулоҳазалари, маслаҳатлари учун 
муаллифлар жамоаси ва Институт раҳбарияти уларга самимий миннатдорчилик бғаддиради. 

Луғат қўлёзмасининг дастлабки ва сўнгги, якуний таҳрири, этимологик маълумот- 
ларни тегишли манбалар асосида аниқлаштириш, муҳокама ва тақризларда билдирил- 




ган барча фикр-мулоҳазалар ҳисобга олинган ҳолда филология фанлари номзоди А. Мад- 
валиев томонидан амалга оширилди. 

“Луғатнинг тузилиши ва ундан фойдаланиш’’ қисми А. Ҳожиев томонидан ёзилди. А, 

B, Е, И, Й, К, Л, М, Т, У, Ш, Э, Ю, Я, Ў, Қ, Ғ, Ҳ ҳарфлари А. Ҳожиев, Б, Д, Ф 
ҳарфлари филология фанлари доктори, профессор Э. Бегматов (Б, Д ҳарфлари А. Мадвалиев 
билан ҳамкорликда), Г, Е, Ж, 3 ҳарфлари филология фанлари доктори Э. Умаров (ҳар 
тўртала ҳарф А. Мадвалиев билан ҳамкорликда), Н, О ҳарфлари филология фанлари 
номзоди Н. Маҳкамов, П, Р ҳарфлари филология фанлари номзоди 3. Мираҳмедова, С, 
X, Ц, Ч ҳарфлари филология фанлари номзоди Д. Худойберганова (С ҳарфи А. Мадвалиев 
билан ҳамкорликда) томонидан тузилди (С ҳарфининг дастлабки вариантини тузигцда 
филология фанлари доктори М. Содиқова иштирок этган). 

Луғатнинг дастлабки таҳрирдан кейинги компьютер нусхаси кичик илмий ходимлар 
Р. Қиличев, И. Панасенко ва Д. Ҳакимовлар томонидан, сўнгги таҳрир асосидаги 
компьютер нусхаси катта илмий ходим Э. Панасенко томонидан тайёрланди. Техник 
ишларни бажаришда кичик илмий ходимлар Ж. Маматов, Н. Чинниқулов, Д, Акбарова, 

C. Сатторова ва О. Жумаевлар иштирок этишди. 

Муаллифлар жамоаси ушбу луғатнинг нашр этилиши кенг ўқувчилар оммасининг 
эҳтиёжини маълум даражада қондирар, ўзбек адабий тили меъёрларининг барқарорла- 
шувига, нутқ маданиятининг янада юксалишига ёрдам берар, деб умид қилади. 

Азиз ўқувчилардан луғат ҳақидаги мулоҳазаларини, таклиф ва истакларини қуйидаги 
манзилларга юборишларини сўраймиз: ЎзР ФА Алишер Навоий номидаги Тил ва адабиёт 
институтига — 700170, Тошкент-170, академик И. Мўминов кўчаси, 9-уй ва “Ўзбекистон 
миллий энциклопедияси” Давлат илмий нашриётига — 700129, Тошкент-129, Навоий 
кўчаси, 30-уй. 


Ўзбекистон Республикаси Фанлар академияси 
Алишер Навоий номидаги Тил ва адабиёт институти 




ЛУҒАТНИНГ ТУЗИЛИШИ ВА УНДАН ФОИДАЛАНИШ 


Луғат унга киритилган луғавий бирликлар ва уларга тузилган луғат мақолаларидан 
ташкил топган. 

Луғавий бирлик деганда, одатда, луғатга киритилган ва луғат мақоласи тузиладиган сўз 
(бош сўз) тушунилади. Лекин бу терминни кенгроқ маънода, яъни изоҳли луғатда маъноси 
(маънолари) белгиланиб, унга (уларга) изоҳ бериладиган — луғат мақоласи тузиладиган 
бирлик маъносида тушуниш тўғри ва мақбулдир. Шундай тушунилганда, фақат луғатга 
киритилган сўзларнигина эмас, ёрдамчи сўзлар билан ҳосил қилинган (ажратиб ёзиладиган) 
тасдиқ қилмоқ каби ясама сўзларни, шунингдек, бош сўз иштирокида юзага келган турғун 
бирикмаларни (мас. бош сўзи иштирок этган боши осмонга етди, боши қотди каби ибораларни) 
ҳам луғавий бирлик (изоҳланувчи бирлик) деб қараш ўринли бўлади. 

Лугатга киритилган сўзлар алифбо тартибида берилади ва улар, одатда, луғатнинг 
сўзлиги деб қаралади. Бу нотўғри эмас. Лекин масалага (ҳодисага) юқоридаги каби кенгроқ 
маънода қаралган тақдирда, фақат луғатга киритилган сўзларгина эмас, балки луғатга 
киритилган ва маънолари белгиланиб, изоҳ билан таъминланувчи ажратиб ёзиладиган 
ясама сўз ва турғун бирикмалар ҳам лугатнинг сўзлигини ташкил этади. Лекин улар, 
маълум принцип асосида, бош сўзга тузилган луғат мақоласи ичида берилади. 

1. Бош сўз. Луғат сўзлигидан ўрин олган ҳар бир сўз бош сўз дейилади. Қуйидаги сўз ва 
сўз шакллари лугатга киритилди, яъни бош сўз сифатида берилди: 

Умумистеъмолдаги сўзлардан: 1 . Ҳозирги ўзбек тилида умумистеъмолда бўлган, адабий 
тилга оид мустақил (туб ва ясама) сўзлар, ёрдамчи сўзлар, ундов ва тақлид сўзлар, 
шунингдек, модал сўзлар. 

2. Сўзнинг ўз вазифа ва маъносидан ташқари луғавий маъно ҳам касб этган шакли. 
Мас., қушдек, қип-қизил, ўқувчи сўз шакллари “енгил”, “ғирт”, “ўтакетган”, “талаба” 
маъносига ҳам эгалиги туфайли бош сўз сифатида берилади. 

Феълнинг нисбат шаклларини киритиш-киритмасликда ҳам шу йўл тутилади, яъни 
нисбат шакли нисбат маъносидан ташқари луғавий маънога ҳам эга бўлса, лугатга 
киритилди. 

3. Бир ёки ҳар иккала қисми мустақил қўлланмайдиган жуфт ва такрорий сўзлар: бозор- 
ўчар, ола-кула, ади-бади, лаш-луш, ўлда-жўлда, чақма-чақар, бирдан-бир, лов-лов, мўлт- 
мўлт ва ш.к. Лекин иккинчи қисми фонетик ўзгариш билан қўлланувчи (жамлик 
ифодаловчи) ош-пош, ирим-сирим каби жуфт сўзлар луғатга киритилмади. 

4. Сўзнинг адабий тилда параллел қўлланувчи адаб-одоб, катпар-кабутар, набира- 
невара, маъно-маъни каби, шоир-шоира, муаллим-муаллима каби жинс билдирувчи 
вариантлари, шунингдек, бир сўзнинг тарихий, бадиий ва б. асарларда қўлланувчи 
вариантлари: бирлан-бирла, била каби. 

Чегараланган лексикадан: 1. Кўпчилик қўллайдиган ва тушунадиган, дарслик, илмий- 
оммабоп асар ва даврий матбуотда кўп қўлланадиган терминлар: инқилоб, иқтисод, 
кўпайтирув, акция, тола, рақс, эмлаш, шудгорлаш ва б. 

2. Касб-ҳунар лексикасидан ҳам кўпчилик тушунадиган ва қўллайдиган чарх, арра, 
танда, ранда, эгов, искана каби сўзлар, шунингдек, косиб, дурадгор, қурувчи, кулол, 
пардозчи каби касб эгасини билдирувчи сўзлар ва улардан ясалган дурадгорлик, 
ҳунармандчилик, кулолчилик каби соҳа номини билдирувчи сўзлар. 




3. Одций сўзлашув нутқига оид сўзлардан кўпчилик қўллайдиган, ёзма нутқда ҳам кўп 
учрайдиган бирам, ўлгудай, кетворган, и/унақанги, муллажиринг кабилар, шунингдек, 
нутқнинг маълум бир турига хос бўлган нанна, ҳачу (болалар нутқига хос); ўргилай, 
қоқиндиқ (аёллар нутқига хос) каби сўзлар. 

4. Шевага оид сўзлардан: 1) адабий тилда параллел қўлланадиган каравот-сўри-чорпоя 
каби сўзлар; 2) адабий тилга мансуб бўлмаса ҳам, кўпчилик шеваларда қўлланадиган ва 
ёзма манбаларда ҳам учрайдиган гурунг, манглай, қўноқ каби сўзлар; 3) адабий тилда 
варианти бўлмаган, маълум бир ёки бирдан ортиқ шевада кўлланадиган елвизак, елвагай, 
арчимоқ, арна каби сўзлар. 

5. Тарихий сўзлардан ўтмишни ёритиш ва тасвирлашга оид ишларда қўлланадиган хон, 
амир, қарол, чоракор, батрак, қози, миршаб, омоч, чақирим каби сўзлар. 

6. Эскирган сўзлардан ўз вақтида кенг истеъмолда бўлиб, ҳозирда бошқа сўз билан 
алмашган ёки илмий, бадиий асарлар ва бошқа манбаларда қўлланувчи дорилфунун, 
кашшоф, чағир, илик, айламоқ каби сўзлар. 

7. Ҳозирги тилда мустақил ҳолда деярли қўлланмайдиган, ҳатто бутунлай истеъмолдан 
чиққан, лекин истеъмолда бўлган мақол, матал ва турғун иборалар таркибида, 
шунингдек, маълум бир сўз билангина қўлланувчи нил (бўёқчининг нилими), бебилиска 
(бебилиска пул), чумак (чумак урмоқ), барҳам (барҳам бермоқ), миқ (миқ этмаслик), 
ато (ато қилмоқ) каби сўзлар. 

8. Диний тушунчаларни билдирувчи, оғзаки ва ёзма нутқца кенг қўлланадиган ақиқа, 
азон, рўза, ийд, намоз, никоҳ, фотиҳа, черков, буддизм, насроний каби сўзлар. 

9. Халқлар номларидан: 1) кўпчиликка маълум халқларни билдирувчи ўзбеклар, 
турклар, инглизлар, немислар, французлар, араблар, хитойлар каби сўзлар; 2) тарихда 
маълум роль ўйнаган, шу туфайли номи ҳозирги ёзма манбаларда учрайдиган халқ, 
қабила ва сулолаларни билдирувчи суғдлар, салжуқийлар, қорахонийлар, хазарлар ва 
ш. к.; 3) ўзбек халқи таркибига кирувчи қабила ва уруғ номлари: қарлуқлар, қипчоқлар, 
манғитлар, қирқлар, найманлар каби сўзлар худди шундай (кўплик) шаклида луғатга 
киритилди. 

10. Шўро даврида кенг истеъмолда бўлган, ўзбек тилига давлат тили мақоми берилгандан 
кейин бошқа сўз билан алмаштирилган революция (инқилоб), экономика (иқтисодиёт), 
план (режа), район (туман), область (вилоят), массив (даҳа), минут (дақиқа) каби сўзлар 
киритилди. 

Юқоридаги бандларда қайд этилган талабларга мос келмайдиган (жавоб бермайдиган) 
сўзлар ва сўз шакллари, шунингдек, қисқартмалар (ХДП, ИИБ каби), атоқли отлар 
изоҳланувчи бирлик (бош сўз) сифатида луғатга киритилмади. 

Луғатга сўз танлаш ҳақидаги қисқа тарзда айтилганлардан маълум бўлдики, буларга 
амал қилиш билан шу масалада (луғавий бирлик, унинг вариантлари ва ш. к. жиҳатдан) 
адабий меъёр (норма) белгиланди ва бу ишга алоҳида эътибор қаратилди. Натижада шу 
вақтга қадар давом этиб келаётган баъзи нуқсон ва хатоликлар тузатилди. Мас., 1976 
йилда “Фан” нашриёти томонидан чоп этилган “Ўзбек тилининг имло луғати”да кавламоқ, 
ковак сўзлари худди шундай берилган. Икки жилдли изоҳли луғатда эса кавак, ковламоқ 
шаклида берилган. Ваҳолонки, бу икки сўздаги “К” ҳарфидан кейинги ҳарф бир хил 
бўлиши, аниқроғи “О” ёзилиши керак. Чунки уларнинг иккаласи ҳам аслида ков сўзидан 
ясалган: ков+ак, ков+ламоқ (Луғатда улар худди шундай шаклда берилди). 

Луғатга киритилган бош сўздан ёрдамчи сўз орқали ҳосил қилинган (ажратиб 
ёзиладиган) ясама сўзлар, турғун бирикмалар бўлса, улар бош сўзга тузилган лугат 
мақоласи ичида, бош сўзнинг ўзига тузилган луғат мақоласи ниҳоясига етгач, янги 
абзаццан қора ҳарфлар билан аввал ясама сўзлар, уларга тузилган луғат мақолаларидан 
сўнг эса турғун бирикмалар изоҳланувчи бирлик сифатида берилди. Демакки, уларнинг 
ўзига луғат мақоласи тузилди. 

Турғун бирикмалар ҳам луғатга киритиладиган сўзларга қўйиладиган (юқорида қайд 
этилган) талаблар асосида луғатга киритилди. Яъни умумистеъмолда бўлган, шунингдек, 

қўлланиш доираси чегараланган турғун бирикмалардан кўп ишлатиладиган, ёзма нутқца 
ҳам кўп учрайдиганлари киритилди. Булар қуйидагилар: 

1. Оғзаки ва ёзма нутқца кўп қўлланадиган, турли соҳага оид бирикма терминлар: 
миллий даромад, даромад солиғи, атроф муҳит, маъмурий жазо, меҳнат дафтарчаси, 
қон босими, жарима тўпи ва ш. к. 

2. Маъноси таркибидаги сўзлар маъносига тенг бўлмайдиган (одатда “қўшма сўз” деб 
қаралувчи) назар солмоқ, жавоб бермоқ, лойиқ кўрмоқ, озор бермоқ ва ш. к. 

3. Таркибидаги бирор сўз кўчма маъноли бўлган бирикмалар: оқ кўнгил, кўнгли оқ, 
қора кўнгил, кўнгли қора, қўли гул ва ш. к. 

4. Кўчма маъноли иборалар (фразеологизмлар): аммамнинг бузоғи, уччига чиққан, оёғини 
қўлга олмоқ, тошингни тер ва ш. к. 

5. Изоҳ талаб этувчи мақол ва маталлар: Темирни қизиғида босмоқ. Синамаган отнинг 
сиртидан ўтма. Сўқир кўзга сурма. Кўза кунда эмас, кунида синади ва ш. к. 

Бирор сўзга тузилган луғат мақоласига киритиладиган юқорида келтирилган типдаги 
турғун бирикмалар бўлса, улар худди шу беш банддаги тартибда берилди ва ҳар бирининг 
маъноси (маънолари) қайд этилиб, уларга изоҳ берилди, шунингдек, бу маъно ва 
изоҳларни тасдиқловчи мисоллар ҳам келтирилди. 

Маълум бўлдики, лугат мақоласи бош сўзнинг ўзига тузилган бўлиши ёки шу бош 
сўздан ҳосил қилинган ясама сўз ҳамда таркибида шу сўз иштирок этган турғун бирикмалар 
бўлса, уларга тузилган луғат “мақолача”ларини ҳам ўз ичига олиши мумкин. (Мас., АМАЛ 
сўзига тузилган луғат мақоласига қаранг). 

Бош сўзлар (мустақил сўзлар) ноль шаклда (бош шаклда) берилди (Унинг “шакл” 
дейилиши ҳам шартли бўлиб, ҳеч қандай грамматик маънога эга бўлмайди). Фақат халқ, 
қабила, элат номлари, шунингдек, айрим терминлар кўплик шаклида берилди. Шу билан 
бирга, бирлик шакли ҳам бош сўз сифатида берилди. Мисол: 

ЎЗБЕК [изоҳ]... 

ЎЗБЕКЛАР [изоҳ]... 

Омонимлар алоҳида-алоҳида сўз сифатида рим рақамлари билан (нуқтасиз) бош сўз 
қилиб берилди. Мисол: 

БОҒ I 1 Мевали дарахт, гул, ток ва ш. к. банд этган ер майдони... 

БОҒ II 1 Боғлайдиган нарса ва унинг тугилган (боғланган) жойи... 

Омографлар ҳам бошқа-бошқа сўз сифатида бош сўз қилиб берилди. Уларнинг урғудаги 
фарқи қайд этилди. Мисол: 

МЕХАНИК (от)... 

МЕХАНИК (сфт.) 

ҲОЗИР [изоҳ]. Ҳозир аҳвол бошқача. 

ҲОЗИР (шу онда). Ҳозир кетди. 

Феъллар -моқ шаклида ( ишламоқ, келмоқ) берилди. Лекин бу шакл шартли бўлиб, 
ҳеч қандай грамматик маънога эга бўлмайди. 

Сўзнинг бирор шакли шу шаклга хос маъно ва вазифадан бошқа маъно ва вазифа 
касб этган бўлса, шу шакл бош сўз сифатида берилди ва ҳар бир маъно, вазифаси қайд 
этилди. Мисол: 

ТОРТИБ 1 Тортмоқ фл. рвдш. Тортиб йиқитмоқ... 

2 кўм. [изоҳ] Катталардан тортиб ёшларгача. 

Бош сўз мустақил қўлланмай, бирор сўз билан ёки турғун ибора таркибида қўлла- 
надиган бўлса, унинг кетидан остин-устун икки нуқта (:) қўйилиб, сўнгра шу сўз билан 
берилди. Мисол: 

ЛОМ-МИМ: лом-мим демаслик... 

НИЛ: бўёқчининг нили... 

Ажратиб ёзиладиган ясама сўз ва турғун бирикмалар ҳам, асосан, юқоридаги принципга, 
яъни от бўлса, бош келишикда, феълга тенг бўлса, -моқ шаклида берилди. Лекин баъзи 
турғун бирикмалар (фразеологик бирикмалар) нутқца маълум бир шаклдагина қўлланади 

ва улар луғатда ҳам худци шу шаклида берилди. Мас., илоннинг ёғини ялаган, ёғ тушса 
ялагудай, илон пўст ташлайди иборалари фақат шу шаклида қўлланади ва луғатда ҳам шу 
шаклда берилди. Мисол: 

Бош сўз кўп маъноли бўлса, фразеологик иборалардан бошқа иборалар бош сўзнинг 
қайси маъносига алоқадор бўлса, шу маъносида (шу маъносининг изоҳи ва унга берилган 
мисоллардан сўнг) берилди. Фразеологик ибора (иборалар) луғат мақоласи охирида 
берилди. Мисол: 

БОШ 1. Тананинг бўйиндан юқори қисми. Одамнинг боши... Бошини олмоқ... Бошим 
кал, кўнглим нозик... 

2 Ақл, эс... Бошига келмоқ... 

6 Энг олдинги, биринчи (ўриндаги)... 

Бош гап (тлш.)... Бош сўз 1) айн. сўз боши...; 2) изоҳли луғатда алифбо тартибида 
берилган, унга луғат мақоласи тузиладиган муайян сўз... 

Бош олиб кетмоқ... Бир ёқадан бош чиқариб... 

Эслатма 1. Турғун иборалар шу ибора таркибида албатта қатнашадиган (мажбурий 
компоненти бўлган), шу иборанинг шаклланишида асосий сўз ҳисобланувчи сўзга 
тузилган луғат мақоласида берилди. Мас., ҳамма бир ёқадан бош чиқарса жумласидан бир 
ёқадан бош чиқармоқ ибора сифатида берилди ва у бош ёки ёқа сўзига тузилган луғат 
мақоласига киритилди (ҳамма сўзи ибора таркибига киритилмади). 

2. Бир сўз ёки унинг маъноларига киритиладиган бир типдаги иборалар, мақол ва 
маталлар бирдан ортиқ бўлса, алифбо тартибида берилди. Фразеологик иборалар ҳам 
алифбо тартибида берилди. 

3. Турғун ибораларнинг вариантлари (таркибий қисмида бўладиган ўзгариш) қавс ичида 
ёки сўзи билан кўрсатилди. Мас., азоб тортмоқ (ёки чекмоқ), кўнгли (ёки феъли) тор, 
кўнгли жойига (ёки ўрнига) тушмоқ, кўнгли оқ (ёки оқ кўнгил). 

2. Луғат мақоласининг бош сўздан кейинги компоненти бош сўзнинг этимологияси 
ҳақидаги маълумотдир. 

Этимологик маълумот қардош бўлмаган чет тил сўзларига берилди. Бунда муайян сўз 
асли мансуб бўлган тил (шартли қисқартма билан), сўзнинг шу тилдаги ёзилиши ва 
маъноси қайд этилди. 

ДИФФЕРЕНЦИАЦИЯ [лот. differentia — фарқланиш] ... 

СУКУТ | а. си jK ,.i — индамаслик]... 

Ўзлашма сўз таркибий қисмлардан, жумладан, сўзлардан ташкил топган бўлса, бу 
ҳолат ҳам қайд этилди. Мисол: 

АНТРОПОЛОГИЯ [юн. anthropos — одам + logos — таълимот]... 

Бир сўз ясалиш асосидан ҳосил қилинган ясама сўзларга, зарурат бўлмаган ҳолларда 
этимологик маълумот берилмади. Фақат сўз ясалишига асос бўлган сўзгагина этимологик 
маълумот берилди. Мас., анархия, анархизм, анархист (анархиячи) сўзларидан фақат 
анархия сўзига этимологик маълумот берилди: 

АНАРХИЯ [юн.. anarchia — ҳокимиятсизлик]... 

Ўзлашма қўшма сўзларнинг қисмлари луғатда алоҳида-алоҳида бош сўз қилиб 
берилган бўлса, уларга этимологик маълумот берилиб, қўшма сўзнинг ўзига бундай 
маълумот бериш шарт бўлмади. Мас., айбнома сўзининг (лугатга киритилган) айб ва 
нома қисмларига (шу сўзларга) этимологик маълумот берилди. Лекин айбнома қўшма 
сўзининг ўзига эса — шарт эмас. Агротехника, гидробиология сингари терминлар ҳақида 
ҳам айни фикрни айтиш мумкин. 

Эслатма. Ўзлашма сўзнинг аслида қайси тилга мансублиги аниқ бўлмаса, шунингдек, 
уни ҳозирги ёзув ёки ёзувлардан бири билан ифодалаш қийин ёки умуман мумкин бўлмаса, 
этимологик маълумот берилмади. 

Луғат мақоласининг этимологик маълумотдан кейинги қисми бош сўзга, унинг 
маъноси олдидан бериладиган грамматик, услубий ва ҳавола этувчи қайдлардир, Улар 
қисқартма шаклида берилди. 





Грамматик белгининг қисқартмалари: бирг. н. (биргалик нисбати), бирл. (бирлик сон), 
боғл. (боғловчи), взф. (вазифасида), куч. (кучайтирма шакл), кичр. (кичрайтиш шакли), 
кўм. (кўмакчи), кўпл. (кўплик сон), мажҳ. н. (мажҳул нисбат), мод. с. (модал сўз), олм. 
(олмош), орт. н. (орттирма нисбат), рвди/. (равишдош), рвш. (равиш), сфдш. (сифатдош), 
сфт. (сифат), тақл. с. (тақлидий сўз), унд. с. (ундов сўз). фл. (феъл), эркл. (эркалаш шакли), 
юкл. (юклама), ўзл. н. (ўзлик нисбат), ҳар. н. (ҳаракат номи). 

“Услубий белги” деганда, “услубий” сўзи кенгроқ маънода, яъни грамматик белгидан 
бошқа характеристикаларни қайд этувчи белгилар маъносида қўлланди. 

Улар: бол. (болалар нутқига оид), махс. (касб-ҳунарга оид), поэт. (поэтикага, поэзияга 
оид), кт. (китобий сўз), с.т. (сўзлашув тилига оид), фолък. (фольклорга оид), х.-қ. (хотин- 
қизлар нутқига оид), шв. (шевага оид), эск. (эскирган сўз), ҳақр. (ҳақорат сўзи). 

Ҳавола этувчи қ. (қаранг), айн. (айнан) ҳам шундай белгилар қаторига киради. Илм- 
фан соҳаларига оид сўзларда шу соҳани билдирувчи қисқартмаси қўйилди: мат. 
(математика), тлш. (тилшунослик), иқт. (иқтисодиёт) ва б. 

Грамматик характеристикани қайд этувчи белги зарур ҳоллардагина берилди. Мас., 
китоб, гўзал, келмоқ сўзларининг от, сифат, феъл экани ҳеч қандай белгисиз ҳам маълум. 
Шунинг учун бу сўзлардан сўнг от, сфт., фл. белгилари қўйилмади. 

Қуйидаги ҳолларда махсус қискартма (қисқартмалар) билан грамматик характеристика 
берилди: 

1) бош сўз ўзи мансуб бўлган (асосий) сўз туркумидан бошқа туркумга оид маънога 
ҳам эга бўлса, қайси маъноси (ёки маънолари) билан қайси сўз туркумига оидлиги қайд 
этилди. Мисол: 

ИССИҚ 1 от Жисм таркибидаги молекулалар ҳаракати (ёниш, кимёвий реакция ва 
ш. к.) натижасида юзага келадиган кинетик энергия; иссиқлик, ҳарорат. Оловнинг иссиғи. 
Куёшнинг иссиғи... 

3 сфт. Бирор манба ҳарорати билан исиган, қизиган, ҳароратли. Иссиқ ҳаво. Иссиқ 
қум; 

2) сўзнинг муайян шакли шу шаклга хос маъно ва вазифасидан ташқари луғавий 
маъно ҳам касб этган бўлса, ҳар икки ҳолат грамматик белги билан қайд этилди. Мисол: 

ҚИП-ҚИЗИЛ 1 Қизил с. куч. Ҳип-қизил олма... 

2 рвш. с.т. Турган-битгани; бутунлай, ғирт. Қип-қизил туҳмат. Қип-қизил маст. 

ЯХШИЛАБ 1 Яхшиламоқ фл. рвдш. Шароитни яхшилаб, кейин иш бошлайлик. 

2 рвш. Яхши даражада, бекам-кўст, талаб даражасида. Яхшилаб қурмоқ. Яхшилаб 
текширмоқ. 

ИККИНЧИ 1 Икки с. тртб. сон шакли. Иккинчи қават. 

2 рвш. Бундан бошқа, такрор. Иккинчи айтсанг, хафа бўламан. 

3) феълнинг нисбат шакллари бош сўз сифатида берилганда, биринчи навбатда, ана 
шу маъно ва вазифаси грамматик белги билан қайд этилди. Мисол: 

КУРСАТМОҚ1 Кўрмоқ фл. орт. н. Уйини кўрсатмоқ. 

КЎРИЛМОҚ 1 Кўрмоқ фл. мажҳ. н.; 

4) мустақил сўзнинг ёрдамчи (кўмакчи) сўз вазифасида кўлланиши грамматик белги 
билан қайд этилди. Мисол: 

КЕЛМОҚ 1 [Изоҳ] Қишлоқдан келмоқ. Ишга кеч келмоқ... 

14 Равишдошнинг -(и)б ёки -а/-й шаклидаги етакчи феълга бирикиб, ҳаракатнинг 
бошланиш даражаси юз бериши, йўлакай бажарилиши каби маъноларни билдиради. 
Эртапишар гилослар қизариб келяпти. Ишдан қайтишда ўғлингни ола кел (Келмоқ феълига 
тузилган луғат мақоласига қаранг). 

Мустақил бўлмаган сўз туркумларига оид сўзларнинг ҳаммасига грамматик 
характеристика берилди. Мас., ундов сўзлар учун унд. с., тақлид сўзлар учун тақл. с., 
модал сўзлар учун мод. с. белгиси қўйилди. Ёрдамчи сўзлардан: боғловчи учун боғл., кўмакчи 
учун кўм., юклама учун юкл. белгиси қўйилди. 




Эслатма. Турғун бирикмаларга грамматик характеристика берилмади. 

Услубий характеристика ва уни қайд этувчи белгилар, асосан, чегараланган қатламга 
оид сўзлар учун берилди ва улар изоҳли луғатда жуда муҳим вазифа бажаради. Мас., бундай 
белги қўйиш билан сўзнинг қўлланиш соҳаси, ўрни ва ш.к. қайд этилади. Натижада, сўз 
маъносининг изоҳи билан бирга унга хос бошқа белги-хусусиятлар ҳам қайд этилади. Мисол: 

ИККИҚАТ с.т. Ҳомиладор. 

Демак, с.т. белгиси билан, биринчидан, иккиқат сўзининг сўзлашув тилига мансублиги 
қайд этилса, иккинчидан, бу сўз адабий тилдаги ҳомиладор сўзига ҳавола қилиняпти ва 
изоҳцан “озод қилиняпти” (изоҳ ҳомиладор сўзида берилади). Бўғоз сўзининг (одамга 
нисбатан) ишлатилишида ҳам худди шундай йўл тутилди: 

БЎҒОЗ 1 [изоҳ]... 

2 с.т. (одам ҳақида) Ҳомиладор. 

Бош сўз бирор маъноси ёки бирдан ортиқ маъноларида қ. ёки айн. белгилари билан 
бошқа сўзга ҳавола этилган ҳолларда ҳам худди юқоридаги каби ҳодисалар юз беради. 

Ана шу бир фактнинг ўзи билан, яъни бошқа сўзга ҳавола қилиш йўли билан қанчадан- 
қанча ортиқча изоҳлардан ва б.лардан қутулиш, луғатнинг ихчамлигини таъминлашга 
қай даражада эришиш ҳақида, бунда услубий характеристикадан фойдаланишнинг 
аҳамияти ҳақида аниқ тасаввур ҳосил қилиш мумкин. 

Бош сўз маъноси ёки маъноларидан бирининг изоҳи олдидан грамматик ва услубий 
белги қўйиладиган бўлса, аввал грамматик, сўнгра услубий белги берилди. Мисол: 

АЙБДОР сфт. 1 [изоҳ]... 

3 от ҳуқ. Жиноий жавобгар шахс... 

Агар бирдан ортиқ маънога эга бўлган сўз маълум бир маъноси ёки маънолари билан 
чегараланган қатламга мансуб бўлса, услубий белги шу маъноси ёки маъноларининг 
изоҳидан олдин қўйилди. Мисол: 

АМАЛ 1 [изоҳ]... 

7 мат. Математик ҳисобнинг ҳар бир тури. Арифметик амаллар... 

8 этн. Иситиш, совитиш ва ш. к. мақсадларда дам солиб.. тайёрланган нарса... 

4. Изоҳланувчи бирликлар (бош сўз ва турғун иборалар) маъносини (маъноларини) 
белгилаш ва қайд этиш луғат тузиш ишининг энг асосий, луғат мақоласининг доимий 
қисмларидан бири ҳисобланади. Луғатнинг қиймати, муваффақияти ана шу ишнинг қай 
даражада бажарилганлиги билан ҳам белгиланади. 

Лугатда бош сўзнинг ҳар қандай маъноси эмас, балки унинг ҳозирги умумистеъмолда 
бўлган, кўпчиликка тушунарли бўлган маъноси (маънолари) қайд этилди. 

Бош сўз бир маъноли бўлса, луғат мақоласи шу маъносига тузилди. Кўп маъноли 
бўлса, ҳар бир маъноси, маълум тартибда, тўқ қора рангли араб рақами билан алоҳида- 
алоҳида қайд этилди (Рақамдан кейин нуқта қўйилмайди). Бунда: 

1) бош сўз барча маънолари билан бир туркумга оид бўлса, бу маънолари, уларнинг 
ўзаро боғланишини ҳисобга олган ҳолда тартибланади. Мас., шиша сўзи “қаттиқ ва 
шаффоф материал” — “ойна” ва “шу материалдан ясалган бўғзи тор идиш” — “бутилка” 
маъноларига эга бўлиб, изоҳпи луғатда худди шу тартибда берилди (Аксинча бўлиши 
мумкин эмас): 

ШИП1А 1 [изоҳ]; ойна. Шишадан ясалган... 

2 [изоҳ]; бутилка. 

2) сўзнинг маънолари умумистеъмолга ва чегараланган қатламга оид бўлса, умумис- 
теъмолга оид маъноси (маънолари) олдин, бошқа маънолари кейин берилди. Мисол: 

ЎЗАК 1 [изоҳ]... 

3 тлш. [изоҳ]... 

3) бош сўз тўғри ва кўчма маъноларга эга бўлса, тўғри маъноси аввал, кўчма маъноси 
ундан кейин берилди. Мисол: 

ҚИММАТЛИ 1 [изоҳ] Қимматли буюмлар... 

3 кўчма [изоҳ] Қимматли маслаҳат... 

4) бош сўз бирдан ортиқ сўз туркумига оид маънога эга бўлса, сўз мансуб бўлган 
туркумга оид маъноси олдин, бошқаси кейин берилди. Мисол: 

ОҚ 1 сфт. [изоҳ] Оқ от... 

5 от с.т. Ароқ... 

5) алмаштирилган сўзларда қуйидагича йўл тутилди: 

1. Агар сўз бутунлай (яъни бир маъноли бўлса, шу маъносида, кўп маъноли бўлса, 
барча маъносида) бошқа сўзга алмаштирилган бўлса, унинг маъноси (маънолари) қайд 
этилмади. Уни қ. (қаранг) ёки айн. (айнан) белгиси орқали, алмаштирилган сўзга ҳавола 
этиш билан чекланилди. Мисол: 

СЕКРЕТАРЬ қ. котиб. 

2. Алмаштирилган сўз ўрнида ҳозир икки ёки ундан ортиқ сўз қўлланаётган бўлса, 
ана шу сўзларга ҳавола этилди. Мисол: 

СОЮЗ қ. уюшма, иттифоқ. 

3. Алмаштирилган сўз бирор маъноси ёки маънолари билан истеъмолда қолган бўлса, 
ўша маъноси (маънолари) қайд этилди. Қайси маъноси (маънолари)да бошқа сўзга 
алмашган бўлса, арабча 1 рақами билан ўша сўзга ҳавола этилади. Мисол: 

АЛИФБЕ 1 эск. айн. алифбо... 

2 [изоҳ] Алифбе китоби 

АНАЛИЗ 1 айн. таҳлил... 

3 [изоҳ] Ҳон анализи. Анализга қон топширмоқ. 

6) сўзнинг бирор шакли луғавий маъно касб этган бўлса, дастлаб (1 рақами билан) 
қандай вазифа ва маъноли шакл экани қайд этилди. Сўнгра (тегишли) тартибни қайд 
этувчи рақам(лар) билан луғавий маъноси (маънолари) берилди. Мисол: 

ҒЎДАИГАН 1 Ғўдаймоқ фл. сфдш... 

2 сфт. [изоҳ]. Жуда ғўдайган одам... 

УНАШМОҚ 1 Унамоқфл. бирг. н... Айтганларигаунаишбди. 

2 [изоҳ] ...қизини қариндошнинг ўғлига унашибди. 

ТИНЧИТМОҚ 1 Тинчимоқфл. орт.н... 

2 [изоҳ]... 

3 [изоҳ]... 

7) бош сўз ёрдамчи (кўмакчи) сўз вазифасига эга бўлса, бу ҳолат унинг асосий 
маъноларидан кейин, тегишли рақам билан қайд этилди. Мисол: 

ИЧ 1 [изоҳ]. Уйнинг ичи... 

6 (Эгалик ва макон келишиклари шаклида — ичига, ичида, ичидан) кўм. взф. Макон, 
вақт муносабатларини билдиради. Уй ичидан товуш эшитилди. Бир йил ичида жуда кўп 
нарсаларни ўрганиб олди. 

КЎРМОҚ 1 [изоҳ]... 

16 кўм. фл. взф. -(и)б, -а/-й аффиксли равишдош шаклига қўшилиб, турли грамматик 
маънолар ифодалайди. Ёзиб кўр. Бора кўрма\ 

8) от туркумига оид сўзларнинг киши исми бўлиб қўлланиши унинг барча маъно- 
ларидан сўнг, тегишли рақам билан бош ҳарфда қайд этилади. Мисол: 

АЗИЗ 1 [изоҳ]... 

6 Азиз (эркаклар исми). 

Ёрдамчи сўзлар (боғловчи, кўмакчи, юкламалар) ҳам кўп маъноли бўлиши мумкин. 
Лекин, луғатнинг вазифаси ва мақсади талабига кўра, уларнинг барча маъноларини 
қайд этиш шарт бўлмайди. 

Ёрдамчи сўзлар асл вазифасидан, маъносидан бошқа маъно ва вазифага эга бўлса, бу 
ҳодиса алоҳида (тегишли рақамлар билан) қайд этилди. Мас., лекин боғловчиси от 
вазифасида ҳам қўлланади: Пулни ундириш учун акам унча шошилмас эди, бир парча боғ биз 
учун керак эмас. Унинг лекини бор... Ойбек, Танланган асарлар. Лекин сўзига хос бу 
хусусиятлар алоҳида қайд этилди: 




ЛЕКИН 1 боғл ... 

2 от взф ... 

Билан сўзи, кўмакчи вазифасидан ташқари, боғловчи вазифасига ҳам эга. Бу ҳолат ҳам 
изоҳпи луғатда қайд этилди: 

Ажратиб ёзилувчи ясама сўзлар ва турғун бирикмаларнинг маъноси ҳам қайд этилди. 
Агар улар бирдан ортиқ маънога эга бўлса, тегишли тартибда, ёпиқ қавсли араб рақами 
[1), 2)...] билан қайд этилди. Мисол: 

Қойил қилмоқ 1) ўринлатиб, боплаб адо этмоқ, бажармоқ...; 2) [изоҳ]. Бошига кўтармоқ 
1) ўта ҳурмат қилмоқ...; 2) бақириқ-чақириқ, шовқин-сурон қилмоқ... 

5. Луғат мақоласининг энг асосий қисми (компоненти) изоҳланувчи бирликлар маъноси 
(маънолари)га бериладиган изоҳдир. Луғатнинг ‘‘Изоҳди луғат” деб аталиши ҳам, асосан, 
худди шу вазифасига кўрадир. Бинобарин, изоҳли луғатнинг муваффақияти, қиймати ана 
шу вазифанинг кай даражада бажарилганлиги, шу мақсадга қай даражада эришилганлиги 
билан белгиланади. 

Сўз маъносини изоҳдаш таъриф, тавсиф, тушунтириш каби йўллар билан бўлади. 

Мустақил сўзнинг, аниқроғи, номловчи сўзнинг маъноси унинг таркибий қисмлари 
(семалари) асосида изоҳланади. Мисол: 

ОДАМ 1 Фикрлаш, сўзлаш ва меҳнат қилиш қобилиятига эга жонли зот. 

ХУНУК 1 Ёқимсиз ҳуснли... 

Олмошларга бериладиган изоҳ, уларнинг қайси сўз туркумига оид сўз ўрнида кўл- 
ланишига қараб, ҳар хил бўлади. Мисол: 

КИМ 1 Шахс ҳақида сўроқни билдиради... 

БИЗ 1 Сўзловчи ва у мансуб бўлган шахслар гуруҳи... 

Сон туркумига оид сўзнинг маъносига берилган изоҳ айни шу рақам ва у билдирадиган 
сонга тенг бўлади. Мисол: 

ЙИГИРМА 1 20 рақами ва у билан ифодаланган сон, миқцор. 

Ёрдамчи сўзларнинг маъноси (маънолари) алоҳида (махсус рақамлар билан) қайд 
этилмаслиги ва бунинг сабаби юқорида айтилди. Ёрдамчи сўз бир маъно ва вазифага эга 
бўлса, у таърифланди ва тасдиқловчи мисол келтирилди. Мисол: 

АГАР юкл. Шарт маъносини кучайтиради, таъкидлайди. Агар кўчада бўлмаса эди, Йўлчи 
шу онда бу гўзал.. қизнинг оёқларига бош қўйишга тайёр эди. Ойбек, Танланган асарлар. 

СИНГАРИ кўм. Ўхшатиш, қиёсни биддиради. Мен ҳам сен сингари йигирма икки ёшимда 
қайнаб, тоишб юрган кезларим эди. М. Исмоилий, Фарғона т.о. 

Ёрдамчи сўз бирдан ортиқ маъно ва вазифага эга бўлса, уларнинг асосийлари айтилиб, 
тасдиқловчи мисоллар келтириш билан чегараланилди. Мисол: 

УЧУН кўм. Сабаб, мақсад, аталганлик каби маъноларни билдиради, шундай маъноли 
муносабатларни кўрсатади. Ёрмат шаҳардан пиёда қайтиб, ўлгудай ҳоригани учун, ҳамма 
отларга Йўлчи қаради. Ойбек, Танланган асарлар. Бу ерга Мадали аканинг жиғига тегиш, 
рашкини келтириш учун кирганлигимни эслаб, мулзам бўлдим. А. Мухтор, Давр менинг 
тақциримда. Хўжайиннинг қизи учун палак, дорпеч, қшшқ тикади. Ойбек, Танланган асарлар. 

Ёрдамчи сўзлар асл вазифасидан ташқари яна бошқа маънога (бошқа сўз туркумига 
хос маънога) эга бўлса, уларнинг ҳар бири луғатда алоҳида қайд этилиши юқорида айтилди. 
Бундай ҳолларда изоҳ масаласи қуйидагича ҳал этилди: 

1. Агар муайян сўз ҳар бир вазифасида ҳам ёрдамчи сўз бўлса (масалан, билан сўзи 
каби), уларнинг изоҳи юқорида қайд этилганидек амалга оширилди. 

2. Агар ёрдамчи сўз бошқа сўз туркумига оид маънога ҳам эга бўлса, 1 рақами билан 
унинг ёрдамчи сўз (боғловчи, кўмакчи ёки юклама) эканлиги қайд этилди ва ёрдамчи 
сўз сифатида (юқорида айтилган йўл билан) изоҳланди. Бошқа туркумга оидлиги тегишли 
рақам билан қайд этилди ва қайси сўз туркумига оид бўлса, ўша туркум сўзлари 
изоҳланадиган йўл билан изоҳланди. Мисол: 

БАЛКИ 1 боғл. [изоҳ]... 

2 мод.с. [изоҳ]... 

2—Ўзбек тилининг изоҳли луғати 





Ундов, тақлид сўз ва модал сўзларда, асосан, унинг нимани билдириши, ифодалаши 
кўрсатилди, яъни изоҳ таркибида “билдиради”, “ифодалайди” каби сўз бўлади. Мисол: 

ВОЙ 1 Қаттиқ оғриқ, азоб ҳиссини ифодалайди... 

3 Ҳаяжон, ҳайрат ҳиссини билдиради... 

ГУМБУР 1 Портлаш, ағдарилиш ва ш. к. натижасида юзага келадиган товушни, шун- 
дай товушга тақлидни билдиради. 

АЛБАТТА 1 Фикр, иш-ҳаракат ва ш. к. нинг қатъийлигини билдиради... 

Сўзнинг луғатда қайд этилган биронта ҳам маъноси изоҳсиз қолмаслиги кераклиги 
юқорида айтилди. Лекин бу дегани сўзнинг луғатда қайд этилган ҳар бир маъноси шу 
ўринда изоҳданиши шарт деган сўз эмас. Изоҳпи луғатда бундай йўл тутиш мумкин ҳам 
эмас. Чунки, бундай йўл тутиладиган бўлса, луғат такрор ҳолдаги изоҳдар билан тўлиб 
кетади. Мас., тидда маънодош (синоним) сўзларнинг кўплиги маълум. Уларнингҳар бирида 
айни бир маънога изоҳ берилаверса, луғатда такрорий изоҳларнинг қай даражада 
кўпайишига эътибор беришнинг ўзи кифоя. Ана шу ҳолатга йўл қўймасликка, шу билан 
бирга, сўзнинг луғатда қайд этилган ҳар бир маъноси изоҳга эга бўлишини таъминлашга 
икки хил йўл билан эришилади: 1) сўз маъносини таъриф, тушунтириш йўли билан 
изоҳлаш, яъни маънога изоҳ бериш; 2) сўз маъносини бошқа сўзнинг маъносига ҳавола 
этиш. Булардан биринчиси сўз маъносини изоҳ билан таъминлашнинг асосий йўли бўлиб, 
сўзнинг умумистеъмолга оид, адабий тилдаги маъноси (маънолари), албатта, ана шундай 
изоҳ билан таъминланди. 

Иккинчи йўл эса ўзаро маънодош сўзларни изоҳлашда кўлланади. Мас., маънодош 
сўзлардан бири умумистеъмолга оид бўлса, бошқаси чегараланган қатламга мансуб бўлади; 
бири услубий жиҳатдан бетараф бўлса, бошқаси услубнинг бирон турига мансуб бўлади 
ва ҳоказо. 

Бош сўзнинг умумистеъмолга оид, адабий тилда кенг қўлланишда бўлган, услубий ва 
б. жиҳатдан бетараф бўлган маъноси (маънолари) албатта изоҳланди. Бу сўзнинг 
синонимлари эса тегишли маъноси (маънолари) билан унга ҳавола этилди. 

Сўзлар умуман эмас, балки маъноси, маълум маънолари билан синоним бўлади. Шунга 
кўра, изоҳли луғатда умуман сўз сўзга эмас, балки сўз маълум маъноси ёки маънолари 
билан бошқа сўзнинг маъносига ёки маъноларига ҳавола этилади. Луғат мақоласида ана 
шу нарса ўзининг аниқ ифодасини топиши керак. Бунда: 

Агар бир маъноли сўз бошқа бир шундай маъноли сўзга ҳавола этиладиган бўлса, 
изоҳланган сўзда ҳеч қандай рақам қўйилмайди. Мисол: 

ИЗН қ. рухсат... 

Ижозат сўзи ҳам рухсат сўзи билан маънодош ва улар орасидаги фарқжуда сезиларсиз. 
Лекин ижозат сўзи маълум даражада китобийлик хусусиятига эга. Шунинг ўзиёқ унинг 
қўлланиш доирасини чегаралайди. Рухсат сўзида эса бирон жиҳатдан чегараланиш йўқ. 
Шу туфайли у ўз синонимик қаторида асосий сўз ҳисобланади ва унинг маъноси албатта 
изоҳланиб, қолган сўзлар (синонимлари) унга ҳавола этилиши мумкин. 

Кўп маъноли сўз бирор маъноси ёки бир неча маъноси орқали бошқа сўзга синоним 
бўлса, шу маъноси билан синонимик қатордаги асосий сўзга ҳавола этилади. 

Синонимлар бир қатор хусусиятлари билан ўзаро фарқланади. Фақат ҳавола этишнинг 
ўзи билан ана шу фарқларни тўла қайд этиш мумкин бўлавермайди. Демак, сўз маъноси 
изоҳининг тўғри ва тўлиқлигига путур етказилмайдиган ҳоллардагина изоҳнинг бу усулини 
(ҳавола этиш йўлини) қўллаш мумкин. Фактларнинг кўрсатишича, икки ҳолатда шундай 
йўл тутиш мумкин: 

Биринчидан, ўзаро синоним сўзнинг бир-биридан фарқи йўқ, деярли йўқ бўлган ҳолларда. 
Бундай сўзларнинг бири қўлланиши жиҳатидан асосий эканлиги сезилиб туради, лекин 
бирон-бир услубий белги (кенг маънода) қўйилиши талаб этилмайди ҳам. Ана шу сўзга 
изоҳ берилиб, синоними унга ҳавола этилади. Мас., илғор, пешқадам сўзларидан илғор 
сўзига изоҳ берилиб, пешқадам сўзи айн. белгиси билан унга ҳавола этилади. Бу билан 
пешқадам сўзи ҳам илғор сўзи маъносига берилган даражадаги изоҳ билан таъминланади: 




ИЛҒОР [изоҳ]... 

ПЕШҚАДАМ айн. илғор... 

Иккинчидан, синоним сўзларнинг асосийси изоҳланиб, бошқаси (бошқалари), ўзига 
хос хусусиятни билдирувчи характеристика билан (характеристикани билдирувчи белгини 
қўйиб), унга ҳавола этилади. Мисол: 

ШОТИ шв. Нарвон... 

ОРАЗ поэт. Юз... 

АЛАЛХУСУС эск. кт. Айниқса, хусусан... 

Демак, бунда, биринчидан, асосий сўзнинг маъносига берилган изоҳ ҳавола этилган 
сўзнинг маъносига тегишли экани, иккинчидан (услубий белги билан), ҳавола этилаётган 
сўзнинг ўзига хос хусусияти қайд этилади. Бу билан изоҳнинг мукаммаллиги таъминланади. 

Ана шундай имкониятлар бўлмаган тақцирда, маънодош сўзларнинг ҳар бирига (унинг 
маъносига) изоҳ бериш талаб этилади. Мас., яхиш, дуруст, соз сўзлари ўзаро синонимлардир. 
Улар белгининг даражаси нуқтаи назаридан бир-биридан фарьуганади. Бу фарқни бирон 
белги билан эмас, ўзига хос изоҳ билан бериш мумкин. Мисол: 

ЯХШИ 1 Ижобий белги-хусусиятли... 

ДУРУСТ Бир оз яхши, ёмон эмас... 

СОЗ 1 Жудаяхши... 

Ҳавола йўли билан изоҳлашни, асосан, маънодош сўзларда фойдаланилишини кўрдик. 
Бундан ташқари, яъни сўз маъноси таъриф, тушунтириш орқали изоҳланган ҳолларда, 
изоҳнинг қўшимча таркибий қисми сифатида, маънодош сўздан ҳам фойдаланиш мумкин. 
Бунда сўз маъносига берилган изоҳдан сўнг нуқтали вергул (;) қўйиб, маънодош сўз 
келтирилади. Мисол: 

АИБ 1 Тартиб-қоида, одоб-ахлоқ меъёрларига хилоф иш; гуноҳ... 

4 Расоликни бузувчи белги; нуқсон... 

Бундай ҳолларда изоҳдан сўнг шу сўзнинг ҳар қандай маънодоши эмас, балки ҳар 
тарафлама унга яқин бўлган, сўзга берилган изоҳни англашга ёрдам берадиган синоними 
берилиши керак (келтирилган мисолдаги каби). Бирон белгиси ёки белгилари билан 
изоҳланган маънодан кескин фарқланувчи сўзни келтиришга ҳожат бўлмайди, ҳатто бундан 
сақланиш керак. Мас., юз сўзининг бир маъносига берилган изоҳцан кейин бет сўзини 
келтириш мумкин, лекин ораз сўзини келтириш мумкин эмас. 

Алмаштирилган сўз ҳам изоҳдан сўнг (синоним сифатида) келтирилмайди. Мас., инқшюб 
сўзининг маъноси (маънолари)га берилган изоҳдан сўнг революция сўзи келтирилмайди. 

Феълнинг нисбат шаклларини ишлаш ва изоҳлашда ҳам юқоридагича йўл тутилди, 
яъни лугатга киритилган нисбат шаклининг қайси нисбат шакли экани кўрсатилди ва 
қайд этилган лугавий маъноси тегишли рақамдан сўнг изохданди. Мисол: 

КЎРСАТМОҚ 1 Кўрмоқ фл. орт.н... 

2 Намойиш қилмоқ, билдирмоқ. Ҳақ эканини кўрсатди... 

3 [изоҳ]... 

Сўзнинг вариантларидан ( каптар — кабутар, набира — невара, билан — бирлан — 
бирла каби) фақат биттаси (асосий ҳисоблангани) изоҳланиб, бошқаси унга ҳавола этилди. 

Ажратиб ёзиладиган ясама сўзлар ва турғун бирикмаларнинг қайд этилган маъноси 
(маънолари) ҳам изоҳ билан таъминланди. Бунда ҳам юқорида қайд этилган йўлларга 
амал қилинди. 

6. Луғат мақоласининг сўнгги компоненти изоҳланувчи бирлик маъноси изоҳидан кейин 
бериладиган иллюстратив мисол (мисоллар)дир. Иллюстратив мисол, гарчи ҳар бир 
маънонинг изоҳидан сўнг берилса-да, лекин у олдинги беш модцада қайд этилганларнинг, 
яъни изоҳланувчи бирликнинг (жумладан, бош сўзнинг) айтилган талаблар асосида 
киритилганлигини, унга қўйилган грамматик ва услубий белгиларнинг тўғрилигини, 
изоҳланувчи бирлик маъноси (маънолари)нинг тўғри, аниқ белгиланганлигини, ниҳоят, 
ҳар бир маънога берилган изоҳнинг тўғрилигини тасдиқлаш учун келтирилади. Кўринадики, 





иллюстратив мисоллар луғат мақоласида муҳим вазифа бажаради ва унинг қиймати ана 
шу вазифаларни бажаришга қай даражада муносиблиги билан белгиланади. 

Иллюстратив мисол, мисол-цитата юқоридаги талаблар нуқтаи назаридан, эҳтиёж 
бўлган ҳолларда берилди. Аксинча ҳолларда мисол бериш шарт бўлмайди. Мас., бошқа 
сўз билан бутунлай алмаштирилган сўзлар учун (маъноси, маънолари қайд этилмаслиги 
туфайли) уларнинг тидда қўлланганлигини тасдиқлаш учунгина мисол берилди. 

Иллюстратив мисолнинг қандай шаклда, яъни сўз бирикмаси ёки гап шаклида бўлиши, 
шунингдек, унинг маълум манбадан олиниши кераклиги сўзнинг, сўз маъносининг 
хусусиятига қараб белгиланади. Мас., маънога берилган изоҳ ва бошқа қайдларни шу сўз 
иштирокида тузилган сўз бирикмаси тасдиқлай олса, шундай мисолни бериш ва шу билан 
чекланиш мумкин. Мас., чекмоқ сўзининг (бир маъноси) изоҳидан сўнг сигарета чекмоқ, 
нос чекмоқ мисолларини, ҳатто улардан бирини келтиришнинг ўзи кифоя. Лекин айрим 
сўзларнинг маъноси изоҳидан сўнг тегишли манбадан гап шаклидаги мисол келтирилиши 
талаб этилади. Мас., турқ, чеҳра сўзлари учун, кўтармоқ феълининг “дош бермоқ, 
чидамоқ” маъноси учун шундай мисол бериш шарт. 

Баъзи сўзлар кенг (кенгроқ) тушунчани билдиради. Биргина мисол бундай сўзлар 
маъносининг хусусиятини тасдиқпай олмайди. Бинобарин, уларнинг маъноси изоҳидан 
кейин ана шу изоҳни етарли тасдиқпайдиган мисоллар келтириш керак бўлади (Мас., 
анжуман сўзига тузилган луғат мақоласига қаранг). 

Турғун иборалар учун луғат мақоласига мисол беришда ҳам юқорида қайд этилган 
талаблар асосида иш кўрилди. 

Эслатма: 1. Мисол-цитаталар 1956 йилгача амалда бўпган эски имло қоидалари асосида 
чоп этилган манбадан олинган бўлса, улар ҳозирги (амалдаги) имлога мослаб берилди. 

2. Манбалардан келтирилган мисоллар тузувчи томонидан берилган мисоллар ҳамда 
мақол ва маталлардан тўртбурчак шакли (■) билан ажратилди. 

3. Келтирилган мисол-гаплар ҳаддан ташқари чўзиқлиги ва б. сабабларга кўра 
қисқартирилган бўлса, бу қисқартириш кетма-кет қўйилган икки нуқта (..) билан 
белгиланди. 

4. Мисол-далил сифатида айрим, кичик шеърлардан келтирилган парчаларда, аксар 
ҳолларда, шу парча олинган шеърнинг номини эмас, фақат шеър муаллифи (шоир)нинг 
номини келтириш билангина чекланилди. 10 дан ортиқ марказий газеталардан олинган 
мисолларнинг манбаи умумий тарзда “Газетадан” сўзи билан берилди. 

Луғат ва луғат мақоласининг тузилиши, унинг компонентлари, ҳар бир компонентнинг 
вазифаси ва б. хусусиятлари ҳақида жуда қисқа тарзда тўхтадик. Буларнинг ҳар бири юзасидан 
тўлиқ тасаввурга эга бўлиш, аниқ маълумотлар олиш, қолаверса, лугатнинг ютуқ ва 
камчиликларига баҳо бериш учун луғатнинг ўзига, ундаги тегишли луғат мақолаларига 
мурожаат қилиш мумкин. 






ЛУҒАТДА ҚЎЛЛАНГАН ШАРТЛИ ҚИСҚАРТМАЛАР РЎЙХАТИ 


а. — араб тилига мансуб сўз 
авиа. — авиацияга оид термин 

ад. — адабиётга, адабиётшуносликка 
оид термин 
айн. — айнан 

айр.боғл. — айирувчи боғловчи 
айр.юкл. — айирув юкламаси 
анат. — анатомияга оид термин 
археол. — археологияга оид термин 
apxwn. — архитектурага оид термин 
астр. — астрономияга оид термин 
африкаанс — африкаанс (бур) тилига 
мансуб сўз 

белг.олм. — белгилаш олмоши 
бетклф. — менсимасликни ифодаловчи 
ёки бетакаллуф муомалада кўлланувчи 
сўз, ибора 

биол. — биологияга оид термин 
бирг.н. — биргалик нисбати 
бирл. — бирлик сон 

б. к. — бош келишик 

бнк. — бинокорликка оид термин 
бол. — болалар нутқига хос, болалар 
ишлатадиган сўз 
бот. — ботаникага оид термин 
боғ. — боғдорчиликка оид термин 
боғл. — боғловчи 

бркт. боғл. — бириктирувчи боғловчи 
буйр.м. — буйруқ майли 
бухг. — бухгалтерияга, ҳисоб-китобга 
оид термин 
ва б. — ва бошқа(лар) 
ва ш.к. — ва шу каби(лар) 
венг. — венгер тилига мансуб сўз 
вет. — ветеринарияга оид термин 
взф. — (бирор сўз, гап бўлаги) вазифасида 
г. — грамм 

геогр. — географияга оид термин 
геод. — геодезияга оид термин 

геол. — геологияга оид термин 

геом. — геометрияга оид термин 
геофиз. — геофизикага оид термин 


гидр. — гидрологияга, гидротехникага 
оид термин 

голл. — голланд тилига мансуб сўз 
груз. — грузин тилига мансуб сўз 

гум. олм. — гумон олмоши 
дағл. — дағал, қўмол сўз, ибора 
денг. — денгизчиликка оид термин 

дин. — диний сўз, ибора 

дип. — дипломатияга оид термин 
ёрд.фл. — ёрдамчи феъл 
жамл.сон — жамловчи сон 
жарг. — жаргон сўз, ибора 
ж.к. — жўналиш келишиги 
зид. — (бирор сўз, иборанинг) 
зидди, антоними 
зидл.боғл. — зидловчи боғловчи 
зоол. — зоологияга оид термин 
ингл. — инглиз тилига мансуб сўз 
индейс. — индейс тилларига мансуб сўз 
исл. — исланд тилига мансуб сўз 
исп. — испан тилига мансуб сўз 
итал. — итальян тилига мансуб сўз 
иқт. — иқтисодиётга оид термин 
й. — йил 

кам қўлл. — кам қўлланадиган сўз, ибора 
камс. — камситишни ифодаловчи сўз, ибора 
карт. — карта ўйинига оид сўз, ибора 
кг — килограмм 

кел.зам. — феълнинг келаси замон шакли 
кест. — кесатиқ, киноя англатадиган 
сўз, ибора 

ким. — кимёга оид термин 

кино — кинематографияга оид термин 

кичр. — кичрайтиш шакли 

км — километр 

кон. — кончиликка оид термин 

крш.с. — кириш сўз 

кт. — китобий сўз, ибора 

кш.олм. — кишилик олмоши 

кул. — кулинарияга, ошпазликка оид термин 

куч. — кучайтириш шакли 

куч.юкл. — кучайтирув юкламаси 

кўм. — кўмакчи 

кўм.фл. — кўмакчи феъл 

кўпл. — кўплик сон 

кўрс.олм. — кўрсатиш олмоши 

кўчма — кўчма маънода, кўчма маъноси 

л. — литр 

л. м. — луғавий маъноси 

лот. — лотин тилига мансуб сўз 

м. — метр 

мавҳ.от — мавҳум от 

мажҳ.н. — мажҳул нисбат 

малайяча — малайя тилига мансуб сўз 

мас. — масалан 

мат. — математикага оид термин 
махс. — махсус сўз, термин 

мг — миллиграмм 

метеор. — метеорологияга оид термин 
мех. — механикага оид термин 
мин. — минералогияга оид термин 
миф. — мифологияга оид термин 
мл. — молияга оид термин 
млн. — миллион 
мм — миллиметр 
мнт. — мантиққа оид термин 
мод.с. — модал сўз 
мтр. — метрологияга оид термин 
мус. — мусиқага, мусиқашуносликка 
оид термин 

мўғ. — мўғул тилига мансуб сўз 

н. — нисбат (феъл нисбати) 

назм. — назмда ишлатиладиган сўз, ибора 
нафр. — нафрат, жирканиш англатадиган 
сўз, ибора 

нем. — немис тилига мансуб сўз 
неол. — неологизм, янги сўз 
ов. — овчиликка оид термин 
олм. — олмош 

опт. — оптикага оид термин 
орт.н. — орттирма нисбат 
палнт. — палеонтологияга оид термин 
пед. — педагогикага оид термин 
плгрф. — полиграфияга оид термин 
пол. — поляк тилига мансуб сўз 
порт. — португал тилига мансуб сўз 
поэт. — поэтик сўз, поэзияда, назмда 
ишлатиладиган сўз, ибора 
псхл. — психологияга оид термин 

р. — рус тилига мансуб 
радио — радиотехникага оид термин 
расм. — расмий услубда қўлланадиган 
сўз, ибора 


рвдш. — равишдош 
рвш. — равиш 

рум. — румин тилига мансуб сўз 

с. — сўз 

салб. — салбий маънони ифодаловчи 
сўз, ибора 

санск. — санскрит тилига мансуб сўз 
сиёс. — сиёсатга, сиёсатшуносликка 
оид термин 

сканд. — скандинав тилларига мансуб сўз 
снт. — санъатга оид термин 
снқ.сон — саноқ сон 

спрт. — спорт ва физкультурага оид термин 

с. т. — сўзлашув тилида (оғзаки нутқда) 
қўлланадиган сўз, ибора 

суғд. — суғд тилига мансуб сўз 
сфдш. — сифатдош 
сфт. — сифат 

сўк. — сўкиш ёки койишни ифодалайдиган 
сўз, ибора 

сўр.олм. — сўроқолмоши 
сўр.юкл. — сўроқ юкламаси 

т. — туркий, умумтуркий сўз 
такр.с. — такрорий сўз 

тар. — тарихга оид, тарихий термин 

тасв.с. — тасвирий сўз 

тат. — татар тилига мансуб сўз 

тақл.с. — тақлид сўз 

тақс.сон — тақсим сон 

театр — театрга оид термин 

тех. — техникага оид термин 

тиб. — тиббиётга оид термин 

тиж. — тижоратга, коммерцияга оид термин 

т.й. — темир йўлга оид термин 

т.к. — тушум келишига 

тлш. — тилшуносликка оид термин 

топ. — топографияга оид термин 

трнс. — транспортга оид термин 

тртб. сон — тартиб сон 

турк. — турк тилига мансуб 

тўқм. — тўқимачиликка оид термин 

укр. — украин тилига мансуб сўз 

унд.с. — ундов сўз 

ф. — форс ва тожик тилларига мансуб сўз 
фарм. — фармацевтикага, фармакологияга 
оид термин 

физ. — физикага оид термин 
физиол. — физиологияга оид термин 
фин. — фин тилига мансуб сўз 
фл. — феъл 

флс. — фалсафага оид термин 

фольк. — фольклорга оид сўз 
фото — фотографияга оид термин 
фр. — француз тилига мансуб сўз 
хит. — хитой тилига мансуб сўз 
х.-қ. — хотин-қизлар нутқига хос, 
хотин-қизлар нутқида ишлатиладиган 
сўз, ибора 

ч.к. — чиқиш келишиги 
ш. — шахс 

шахм. — шахматга оид термин 

шв. — шевага оид сўз, ибора 

ш.к. — шу каби(лар) 

эг.олм. — эгалик олмоши 

эл. — электрга, электротехникага оид термин 

эрг.боғл. — эргаштирувчи боғловчи 

эркл. — эркалашни ифодалайдиган сўз, ибора 

эск. — эскирган сўз, ибора 

этн. — этнографияга оид термин 

юкл. — юклама 

юн. — юнон (грек) тилига мансуб сўз 


юқ.усл. — юқори услуб 

яп. — япон тилига мансуб сўз 

ўзл.н. — ўзлик нисбати 

ўзл.олм. — ўзлик олмоши 

ў.-п.к. — ўрин-пайт келишиги 

ўтг.зам. — феълнинг ўтган замон шакли 

қ. — қаранг 

қад.р. — қадимги рус тилига мансуб сўз 

қад.яҳ. — қадимги яҳудий тилига мансуб сўз 

қарғ. — қарғиш сўзи, ибораси 

қ.к. — қаратқич келишиги 

қ.х. — қишлоқ хўжалигига оид термин 

ғалат. — нотўғри ишлатилган (ёзилган) сўз 

ҳазил — ҳазил қилиб айтилган сўз, ибора 

ҳарб. — ҳарбий ишга оид сўз, термин 

ҳар.н. — ҳаракат номи 

ҳақр. — ҳақорат ифодалайдиган сўз, ибора 

ҳинд. — ҳинд тилига мансуб сўз 

ҳоз.зам. — феълнинг ҳозирги замон шакли 

ҳуқ. — ҳуқуққа, ҳуқуқшуносликка оид термин 


Иллюстратив мисоллар олинган айрим илмий ва бадиий манбаларнинг 
луғатда қабул қилинган қисқартмалари: 

“ЎзМЭ” — “Ўзбекистон миллий энциклопедияси”, 12 жилдли, 1-11-жилдлар. 
Тошкент, 2000-2005. 

“ЎТА” — “Ўзбек тили ва адабиёти” журнали (1960-96 йиллардаги сонлари). 

С. Анорбоев, Оқсой. — С. Анорбоевнинг “Оқсой шалолалари” қиссаси ва 
“Оқсой” романи. 

М. Жўрабоев, М.Б. мартабаси. — М. Жўрабоевнинг “Мулла Бурҳоннинг мартабаси” қиссаси. 
М.Исмоилий, Фарғона т.о. — М. Исмоилийнинг “Фарғона тонг отгунча” романи 
(1—2-китоблар). 

“Латифалар” — “Афанди латифалари” тўплами. 

Ҳ.Назир, Сув гадоси — оқпадар.. — Ҳ.Назирнинг “Сув гадоси — оқпадар денгизни бошлаб 
келди” қиссаси. 

Ойбек, О.в.шабадалар — Ойбекнинг “Олтин водийдан шабадалар” романи. 

“Эртаклар” — “Ўзбек халқ эртаклари” тўплами. 

“Қўшиқлар” — “Ўзбек халқ қўшиқлари” тўплами. 

А юкл. (турли даражадаги талаффуз би- 
лан) Таажжубли, эътирозли ва ш.к. мазмун- 
даги сўроқни билдиради: Нима? Нима де- 
динг? Нима дедингиз? Ўн тўрт сўм берасиз. 
-А, ўн тўрт сўм? Ойбек, Танланган асар- 
лар. Рафиқ, найни ким чалди?— Йўлчи акам. 
— А! Ростданми ? Алдама! Ойбек, Танлан- 
ган асарлар. Ҳанақа ўйин? — Ҳимор, — се- 
кин жавоб берди Ҳамбар. — А, меҳмонлари 
қиморбозга cupa ўхшамайди-ку. Ойбек, Тан- 
ланган асарлар. 

АБАД [а. j_il — доимийлик] эск. кт. 1 
Сўнги йўқ келгуси замон; зид. азал. 

2 рвш. Абадий суратда, доимо. Икки нар- 
са бир-бирига абад йўлдошдир, Бири тиғдор 
аёз бўлса, бири қуёшдир. Ё. Мирзо. 

То абад Абадий суратда, ҳамиша, умр- 
бод. Кўкрагимда яшнар то абад Ҳаёт тақиб 
қўйган гулдаста. Уйғун. 

АБАДИЙ Вақт эътибори билан охири 
йўқ; мангу, доимий. Абадий ҳаёт. Абадий 
хотира. н Шаҳарларнинг номи абадий, Бу 
номларни қўйган эл-улус. М. Шайхзода. 

АБАДИЙЛАШМОҚ Абадий мавжудлик- 
ка эга бўлмоқ; мангулик касб этмоқ. Хоти- 
раси абадийлашди. 

АБАДИЙЛАШТИРМОҚ Абадий уну- 
тилмайдиган, йўқолмайдиган қилмоқ; ав- 
лодларга мангу қолдирмоқ. Олимнинг номи- 
ни абадийлаштирмоқ. 

АБАДИЙЛИК Мангулик, доимийлик. 
Материянинг абадийлик қонуни. 

АБАДИЯ: саодати абадия эск. кт. Абадий 
бахтлилик, мангу бахт-саодат. Бу байроқ 
машъал бўлиб, саодати абадия йўлини ёрит- 
ди. А. Қаҳҳор, Сароб. 


АБАДИЯН рвш. кт. кам қўлл. Абадий су- 
ратда. Султонмурод у қизнинг абадиян қўлдан 
кетганлигига ишонади. Ойбек, Навоий. 

АБАДИЯТ [а. jljI — мангулик, сўнг- 
сизлик] кт. кам қўлл. Абадийлик, мангулик. 
Нур сочилган, гул очилган баҳор тунида Аба- 
дият қўшиғига солардим қулоқ. Уйғун. 

АБАДУЛАБАД [а. jljVIjlJ — абадларнинг 
абади] Абадий суратда, бутун ҳаёт давомида, 
доимо. Шу сабабли ҳам ул ҳазратнинг [Имом 
ал-Бухорийнинг] муборак номи абадулабад 
инсоният хотирасидан ўчмагай. Газетадан. 

АБАЖУР [фр. abat-jour — ёруғликни қай- 
тарувчи] Керакли ёруғликни бир жойга 
тўплаб тушириш ёки кўзни ёруғлик нури- 
дан пана қилиш учун лампа устига ўрнатила- 
диган, шиша, мато, металл ва ш.к. дан ясал- 
ган қалпоқ. Чинни абажур. Шойи абажур. 
Шифтда абажур осиғлиқ. н Абажурдан 
таралган кўкиш нур унинг юзида товланар- 
ди. С. Зуннунова, Янги директор. 

АБАЖУРЛИ Абажур ўрнатилган. Аба- 
журли электр чироғи хонага ёғду сочиб, ча- 
рақлаб турарди. М. Хайруллаев, Кўнгил. 

АБАС [а. cjJ — беҳуда, фойдасиз] эск. кт. 
Фойдасиз, беҳуда, натижасиз, бекор. Бева- 
фодир бу жаҳон, суду зиён барча абас. Ноди- 
ра. Бас, эндиушеър ёзишни йиғиштиради. Бар- 
часи абас экан. С. Сиёев, Аваз. 

АББАТ [лот. abbas, abbatis] 1 Эркаклар 
католик монастирининг бошлиғи. 

2 Францияда: католиклар руҳонийси. 

АББОСИЙЛАР тар. Бағдодда 132—656 
ҳижрий ёки 750—1258 милодий йилларда 
ҳукмронлик қилган араб халифалари суло- 
ласи ва унинг вакиллари. 




АББРЕВИАТУРА [итал. abbreviatura < 
лот. abbrevio — қисқартираман] тлш. айн. 
қисқартма сўзлар. Драмтўгарак (драма тўга- 
раги). ДАН (Давлат автомобилъ назорати), 
ХДП ( Халқ-демократик партияси) каби. 

АБГОР [ф. jlisl — яраланган, мажруҳ; 
толиққан] Ночор ҳолатли, аҳволи хароб. 
Умарқул абгор бир аҳволда ўрнидан туриб, 
хуржунини очди. Ҳ. Ғулом, Машъал. Жуда 
тирикчилигинг ўтмай, абгор бўлиб қолдинг- 
ми! Ҳ. Назир, Кўктерак шабадаси. 

АБГОРЛИК Абгор ҳолат, ночор аҳвол. 
Бойлар ва руҳонийлар қувватлаб келган бу 
хурофий урф-одатлар кўп косиб ва деҳқон- 
ларнинг.. абгорлик билан ҳаёт кечиришларига 
сабаб бўлар эди. М. Муҳаммаджонов, Тур- 
муш уринишлари. 

АБДОЛ [а. JIjJ — авлиё(лар)] эск. кт. Ва- 
лийликнинг белгили бир даражасига эриш- 
ган гуруҳ; авлиёлар, худога яқинлар. 

АБДОЛВАШ эск. кт. Авлиё табиатли, 
қаландарсифат. Муслимий.. абдолваш йигит 
эрди. А. Навоий, Мажолисун-нафоис. 

АБЕРРАЦИОН Аберрацияга оид. Абер- 
рацион ҳодиса. 

АБЕРРАЦИЯ [лот. aberratio — ўзгариш, 
узоқлашиш, четланиш] 1 биол. Маълум бир 
навга мансуб ҳайвонлар организмида (унинг 
тузилиши ёки функциясида) пайдо бўладиган 
ўзгалик, ўзгариш, нормадан четлашиш. 

2 физ. Ёруғлик нурларининг линза орқа- 
ли ўтишида линза фокусидан оғиши, четга 
чиқиш ҳодисаси. 

Сферик аберрация Нурларнинг фокусдан 
оғиши натижасида тасвир четларининг хи- 
ралашиб, чаплашиб тушиши. Хроматик абер- 
рация Қуёш ва ш.к. лар нурининг линзадан 
ўтиб, таркибий рангларга ажралиши, тов- 
ланиши. 

3 астр. Ернинг ўз ўқи ва Қуёш атрофида 
айланиши натижасида Ер билан бирга ҳара- 
кат қилаётган кузатувчига юлдузларнинг асл 
ўрнидан бир оз силжиганга ўхшаб кўриниши. 

АБЁТ [а. cjLjI — байтлар] эск. 1 Байт, 
байтлар. Абётиға назми оташолуд. А. Навоий. 

2 Умуман, шеър, шеърлар. Ким билсин, 
эҳтимол, Мавлоно унинг таъби назмини, 
машқ йўсин абётини муборакбод этармиди. 
X. Султон, Бобурийнома. 

АБЖАД [а. 11 1 Қадимги араб алиф- 

боси таркибидаги ҳарфлардан тузилган ва ҳар 
қайси ҳарфнинг бирдан минггача сон қий- 


матини ҳамда қадимий араб алифбоси тарти- 
бини эсда сақпаш учун ўйлаб топилган сак- 
кизта сўздан ( абжад, ҳавваз, ҳутти, каламан, 
саъфас, қарашат, сахаз, зазағ) биринчиси- 
нинг ва шу саккиз сўз мажмуининг номи. 

Абжад ҳисоби ёки ҳисоби абжад Араб 
ҳарфларининг абжад тизимидаги сон қий- 
матига мувофиқ бирор сўз ёки иборадан маъ- 
лум бир сон, саноқ, тарих чиқариш. 

2 Эски усулдаги мактабларда ўқитилган 
бошланғич таълим алифбоси. Ҳамма нарса 
болалар учун янги, қизиқ эди, чунки улар аб- 
жаддан, ҳафтиякдан бўлак китоб кўрмаган 
эдилар. М. Исмоилий, Фарғона т.о. 

АБЖАДХОН Эски усулдаги мактабда 
эндигина таълим ола бошлаган, абжад ўқув- 
чи бола. қ. абжад 2. 

АБЖАДХОНЛИК Абжад ўқиш, абжад 
ўрганиш. Буни менга отам абжадхонлик вақ- 
тимда ўргатган эди. С. Айний, Эсдаликлар. 

АБЖАҚ: абжақ бўлмоқ ёки абжағи чиқ- 
моқ кам. қўлл. 1) пачоқланиб, эзилиб, пу- 
турдан кетмоқ. Абжағи чиққан машина. Ава- 
рияга учраган машиналар абжағи чиқиб ётиб- 
ди. Сўзлашувдан. 2) калтак ёки бошқа нарса 
зарбидан эзилиб ҳолдан кетмоқ, абжақ 
ҳолга келмоқ. Абжағини чиқармоқ ёки абжақ 
қилмоқ 1 ) қаттиқ жароҳатламоқ. Фашистни 
ур, абжағини чиқар.. Ойбек, Қуёш қорай- 
мас; 2) урилиб, эзилиб, яроқсиз ҳолга кел- 
моқ (келтирилмоқ). 

АБЖАҚЛАМОҚ кам қўлл. Абжақ қил- 
моқ, абжағини чиқармоқ, дабдала қилмоқ. 

АБЖИР Оёқ-қўли тез, тез ҳаракат қила 
оладиган; эпчил, чаққон. Абжир бола. н 
Йўлчибой.. барвасталигига қарамасдан аб- 
жиргина йигит. Ойбек, Танланган асарлар. 
Отамдан ёиш катта бўлса ҳам, лекин ўзи 
абжир, ғўлабир киши эди. М. Исмоилий, Биз- 
нинг роман. 

АБЖИРЛИК Эпчил ҳаракат; чаққонлик. 
От мункиб кетганда, эгарнинг устидан дум- 
балоқ ошиб тушган паранжисиз қиз ўйноқи 
каптардай абжирлик билан ўзини ўнғариб 
олди-да, жувонга ёрдам бергани шошилди. А. 
Қаҳҳор, Мастон. 

АБЖУШ шв. 1 айн. обжўш. 

2 айн. абжўши. Оёғин тош урмасин деб, 
Абжўшдан нағал қоқилган. Э. Жуманбулбул, 
Хушкелди. 

АБЖУШИ шв. сфт. Сув бериб ишлан- 
ган (темир, пўлат кабилар ҳақида). ..ўйна- 




тиб шу тулпор отти, абжўши пўлат нағал- 
лар тоғнинг тошин ёнғоқ этди. Ислом шоир, 
Зулфизар билан Авазхон. 

АБЗАЛ [ ф. jljJ ёки jljjl — асбоб, иш 
қуроли] От-уловни миниш ёки аравага 
қўшиш учун зарур бўладиган асбоблар маж- 
муи. -Мана буларни ямаб қўй, — деб жаҳл би- 
лан олдимга узилган-юлинган бир тўда қайиш, 
жазлиқ, юган — от абзалларини бир бигиз ва 
бир нечта тикиш билан улоқтирди. Ғ. Ғулом, 
Тирилган мурда. Ёзи отнинг абзалларини ел- 
касига кўтариб, йилқилар орасидан бўз отни 
ахтариб кетди. “Ёзи билан Зебо”. 

АБЗАЛЛАМОҚ Отга эгар-жабдуқ, юган 
ва ш.к. урмоқ. Ёрнинг ишқи мани бунда 
бўзлатти, Абзаллаб минарман бу қора отти. 
“Муродхон”. 

АБЗАЦ [нем. Absatz < absetzen — янги 
сатрдан бошлаш] 1 Матн (текст)нинг даст- 
лабки қаторини бир оз ўрин (уч ҳарф ўрни) 
қолдириб бошлаш; хатбоши, сатрбоши. Янги 
абзацдан ёзмоқ. 

2 Матннинг бир хатбошидан кейинги хат- 
бошигача бўлган қисми. Уч абзацни ўқимоқ. 
Бир абзац ташлаб ёзмоқ. 

АБИРА кт. айн. эвара. 

АБИТУРИЕНТ [лот. abituriens, abitu- 
rientis — кетмоқчи бўлган киши] 1 Ўрта мак- 
табни битираётган ўқувчи. 

2 Олий ёки ўрта махсус ўқув юртига ки- 
риш учун даъвогар. Имтиҳонларни бошлашдан 
аввал қуръа ташланади. Билетларни олиш 
учун абитуриентлардан тўрт кииш чақири- 
лади. Газетадан. 

АБЛАҚ [а. jIjI — ола-була, оқ-қора] Чи- 
пор, чавкар (от туси ҳақида). 

АБЛАҲ [а. <d_J — тентак, беақл, нодон] 
1 Хулқ-атвори тубан, ярамас ахлоқли. Аблаҳ 
одам. н Мендақа бефаҳм-бефаросат аблаҳ- 
ларни аяш — гуноҳ! Фелъетон қилинг, фелъе- 
тонЮ. Ёкубов, Бир фельетон қиссаси. 

2 Шу белги-хусусиятга асосланган ҳақо- 
ратни билдиради. Ие, аблаҳ, бошқа гап қуриб 
қолдими. Ойбек, Танланган асарлар. 

АБЛАҲЛИК Ярамас хатти-ҳаракат, аб- 
лаҳга хос қилиқ. Бош вазир жаноблари, бу 
кўрнамак билан қадрдон дўст эдик, бундай 
аблаҳлик қилишига сира кўзим етмас эди. Ж. 
Шарипов, Хоразм. 

АБЛАҲОНА Аблаҳга хос, аблаҳники каби. 
Лекин Гуландом билан сўзлашган сари у баъ- 
зи қўпол ҳаракатлардан, аблаҳона қилиқлар- 


дан ўзини тийишга тириша бошлади. Ойбек, 
Танланган асарлар. 

АБО [а. L_n — чопонга ўхшаш жун ки- 
йим] тар. Авраси жун ёки бошқа матодан 
тикилган узун, кенг, лекин енги калта эр- 
каклар уст кийими. Шайбонийхон бошига қи- 
зил бўрк устидан салла ўраган, кўк мовутдан 
або кийган. П. Қодиров, Юлдузли тунлар. 

АБОЛИЦИЯ [лот. abolitio — бекор 
қилиш] Қонун ёки қарорнинг бекор қили- 
ниши. 

АБОНЕМЕНТ | фр. abonnement] Бирор 
нарсадан (мас. телефон, театрдаги ўрин, ав- 
тотранспорт ва ш.к. дан) маълум муддатга 
фойдаланиш ҳуқуқи ва шу ҳуқуқни тас- 
диқловчи ҳужжат. Кутубхоналараро абоне- 
мент. Абонемент ҳақи. Абонемент олмоқ. 

АБОНЕНТ [фр. abonner — ёзилмоқ, обу- 
на бўлмоқ] Абонементга эга бўлган шахс 
ёки ташкилот. 

АБОРИГЕН Аборигенларга мансуб. 

АБОРИГЕНЛАР [лот. aborigine — аввал- 
дан, бошидан] 1 Мамлакат ёки бирор жой- 
да қадимдан яшаб келаётган тубжой аҳоли; 
тубжойликлар. Австралия аборигенлари. 

2 Ўсимлик ёки ҳайвонларнинг қадим- 
дан бир жойга мансуб (маҳаллий, жайда- 
ри) турлари, зотлари. Абориген ғўза. 

АБОРТ [лот. abortus — бола ташлаш, 
муддатидан олдин туғилиш] Ҳомиланинг 
ҳаётга лаёқатсиз даврида, яъни дастлабки 
28 ҳафта мобайнида тушиши ёки туши- 
рилиши (олдирилиши). 

Сунъий аборт Аёлнинг истагига кўра ёки 
касаллиги сабабли ҳомилани олдириш. Ғай- 
риихтиёрий (табиий) аборт Ҳомиланинг тур- 
ли сабабларга кўра (мас., касаллик туфай- 
ли) тушиши. 

АБОРТИВ 1 тиб. Оғриқни, касалликни 
бирдан тўхтатадиган, қолдирадиган. Абортив 
даволаш. Абортив дори-дармонлар. 

2 биол. Ўсмай, ривожланмай қолган; 
мажмағил, чала. Ўсимликларнинг абортив 
органлари. 

АБР [ф. j_il — булут] 1 эск. кт. сшн. булут 
1. Абр ичига беркиниб, мотамсаро бўлсин қуёш. 
Э. Воҳидов. 

Абри найсон Баҳорги серёмғир булут. 
Абри навбаҳор Эрта баҳорнинг ёмғирли 
булути. Чун абри навбаҳор Худди эрта ба- 
ҳор булутидек. Зор-зор чун абри навбаҳор йиғ- 
лаб. F. Ғулом. Абри бало Бало, офат булути. 




Аёллар хонадонлари узра ёпирилиб келаёт- 
ган абри балони эрларидан аввалроқ сезади- 
лар. Т. Малик, Шайтанат. 

2 Тўқимачилик, меъморлик, кулоллик- 
да учрайдиган, тархи булутсимон амалий 
безак тури. 

АБРАЗИВ \лот. abrasio — силлиқлаш, 
тарашлаш, қириш] Абразивларга оид. Абра- 
зив асбоблар. 

АБРАЗИВЛАР Металл, сопол, ойна, 
ёғоч ва ш.к. нинг юзини силлиқлаш, жило- 
лаш, пардозлаш, шунингдек, асбобларни 
чархлаш учун ишлатиладиган майда дона- 
дор ўта қаттиқ моддалар. 

АБРАШ эск. Чавкар, холдор от. Абраши- 
ни елдуруб етгач йиқилдим, дўстлар. Бобур. 

АБРБАНД [ф. j_il + jlIj — боғ, боғлам, 
тугун] 1 Атлас, шойи тандасига махсус 
усулда гул (нақш) солиш. Эски абрбандчи 
усталар абрбанд техникасини жуда қадим 
замонларданоқ билганлар. “Фан ва турмуш”. 

2 айн. абрбандчи. 

АБРБАНДИ Атлас, шойи танда иплари- 
га гул (нақш) солиш усули. 

АБРБАНДЧИ Абрбанд ишловчи. Абр- 
бандчи рассом ингичка чўпни қоракуя ара- 
лаштирилган сувда намлаб, у безакнинг яр- 
мини туширади. “Фан ва турмуш”. 

АБРИШИМ [ф. jJ — ипак] 1 эск. айн. 
ипак. 

2 Ипак газлама, шойи; шу газламадан 
тикилган кийим. Унинг эгнида.. ранг-баранг 
порлаган қизил абришим тўн. Ойбек, На- 
воий. 

АБРУ [ф. jjJ] эск. поэт. Қош. 

АБРУКАМОН | ф. 0 La^ j j_il — қоши ка- 
мон] эск. поэт. Қайрилма қош, қошлари ка- 
мон сингари қайрилган. Абрўкамон қиз. н 
Кулбачча ва чўрилар орасида абрўкамон, мўр- 
чамиён, пистадаҳан.. сарвиравонлари жуда 
кўп. С. Айний, Қуллар. 

АБСЕНТЕИЗМ [лот. absens, absentis — 
йўқ бўлган, ҳозир бўлмаган] Сайловчи- 
ларнинг давлат органларига бўладиган сай- 
ловга қатнашишдан оммавий равишда бош 
тортиши. 

АБСОЛЮТ [лот. absolutus — чегаралан- 
маган, шак-шубҳасиз] айн. мутлақ. 

АБСОЛЮТИЗМ Мутлақ, чегараланма- 
ган яккаҳокимлик. 

АБСОРБЦИЯ [лот. absorbtio — ютиш, 
ютилиш, шимилиш, сингиш]. физ., ким. 


Эритма ёки газлар аралашмасидаги модда- 
ларнинг қаттиқ жисм ёки суюқликка юти- 
лиши; ёруғликнинг модца орқали ўтаётган- 
да ютилиши. Газ абсорбцияси. Ёруғлик абсорб- 
цияси. Товуш абсорбцияси. Газ абсорбцияси. 

АБСТРАКТ айн. мавҳум. 

АБСТРАКЦИОНИЗМ [лот. abstractio - 
мавҳумлик, узокдашиш] 20-аср тасвирий 
санъатида, ҳайкалтарошлик ва графикаси- 
да ўта формалистик оқим бўлиб, унинг та- 
рафдорлари объектив воқеликни мавҳум 
геометрик шакллар, пала-партиш чизикдар, 
нуқталар бирикмаси (боғланмаси) сифатида 
тасвирлайдилар. 

АБСТРАКЦИОНИСТ Абстракционизм 
намояндаси. 

АБСТРАКЦИЯ [ лот. abstractio — мавҳум- 
лик, номаълумлик] 1 Билишда нарса, ҳоди- 
саларнинг муҳим ва муайян белги ва қону- 
ниятларини ажратиш, бўрттириб кўрсатиш 
мақсадида уларнинг жузъий, иккинчи да- 
ражали томонлари ёки боғланишларидан 
хаёлан узоқлашиб фикр юритиш. 

2 Абстракциялаш йўли билан ҳосил 
қилинган мавҳум тушунча, назарий умум- 
лаштирма, назарий хулоса. 

АБСЦЕСС [лот. abscessus — йирингли 
яра, чипқон] тиб. Тўқима ёки аъзоларнинг 
шикастланган жойида йиринг тўпланиши; 
йиринг йиққан, газак олган жой. 

АБУ [а. jJ — “ота” сўзининг изофаҳола- 
тидаги шакли] Арабларда ва бошқа баъзи 
мусулмон халқларда куняларнинг таркибий 
қисми бўлиб, “отаси” деган маънони бил- 
диради. Абу Абдуллоҳ, Абу Райҳон. 

АБХАЗ 1 Абхазия мамлакатига мансуб 
туб халқнинг (миллатнинг) номи. 

2 Шу халққа мансуб, тегишли. Абхаз йи- 
гити. Абхаз тили. 

АБХАЗЛАР Абхазиянинг асосий (туб) 
аҳолиси, абхаз халқи. 

АВАЙЛАМОҚ Озор, зарар ва завол таъ- 
сиридан эҳтиёт қилмоқ. Нега ўз жонимизни 
авайлаймиз-у, милицияни дуч келган ишга 
балогардон қиламиз. Газетадан. Сен кўчат эк- 
динг, авайлаб мевасин бунёд қил. Воқиф. 

АВАНГАРД [фр. avant-garde — олдиндаги 
қўриқчи] 1 Ҳарбий юришларда асосий куч- 
ларни қўриқлаш учун олдинда борувчи ас- 
карий қисм. 

2 Бирор халқ, синф ёки ижтимоий гу- 
руҳнинг илғор қисми. 




АВАНГАРДИЗМ [фр. avant-gardisme — 
илғорлик] 20-аср санъат ва адабиётида реа- 
листик бўлмаган (ҳатто реалистик оқимга 
зид) оқимларнинг умумий номи. Унинг та- 
рафдорлари адабиёт ва санъатнинг аввал- 
дан мавжуд анъаналарини тан олмай, уни 
тубдан янгилашни, унинг тасвирий ва шак- 
лий имкониятларини кенгайтиришни мақ- 
сад қилиб қўйган, шунга кўра, ҳатто реа- 
лизмни ҳам рад этганлар. 

АВАНПОСТ [фр. avant-poste] Қўшиндан 
илгарироққа, душманга яқин қўйилган соқ- 
чилар ва улар эгаллаб турган жой. 

АВАНС [фр. avance] Бир жисмоний ёки 
юридик шахс томонидан бошқасига келгу- 
сида тўланадиган ҳақ ҳисобидан олдиндан 
бериладиган пул миқцори. Аванс бермоқ. 

АВАНТЮРА [фр. aventure — қалтис ҳара- 
кат; саргузашт] Тасодифий муваффақиятга 
эришиш учун реал куч, шароит ва имко- 
ниятларни ҳисобга олмай, таваккалига қи- 
линган хатти-ҳаракат. 

АВАНТЮРИЗМ Осонгина муваффақи- 
ятга эришиш, фойда олишни кўзлаб, тавак- 
калчилик билан қилинган иш, хатти-ҳаракат; 
авантюрага мойиллик. Сиёсий авантюризм. 

АВАНТЮРИСТ Авантюризмга, аван- 
тюрага мойил одам. 

АВАНТЮРИСТИК Авантюрага, аван- 
тюризмга асосланган, авантюристларга хос 
бўлган. 

АВАР 1 Доғистоннинг ғарбий, Озарбай- 
жоннинг шимоли-ғарбий ҳудудларида яшов- 
чи халқнинг номи. 

2 Авар халқига тегишли. Авар тили. Авар 
аёли. 

АВАРА шв. Эвара. 

АВАРИЯ [итал. avaria] 1 Машина, са- 
молёт ва ш.к. нинг ишлаб турган вақтида 
тўсатдан бузилиши, ишдан чиқиши. Авария 
сигнали. 

2 Бахтсиз ҳодиса, фалокат. Автомобилъ 
аварияси. Аварияга учрамоқ. 

Авария бригадаси Авариянинг олдини 
олиш ёки оқибатларини тугатиш учун ту- 
зилган бригада. 

АВАРИЯЧИ (асосан кўпл. шаклида — ава- 
риячилар) Авариянинг олдини олиш ёки 
унинг оқибатларини тугатиш, тузатиш иш- 
ларини бажарувчи шахс. Авариячиларнинг бо- 
кулик бригадаси.. мисли кўрилмаган мардлик 
кўрсатди. Ч. Айтматов, Дўстлик трассаси. 


АВАРЛАР Доғистонда ва Озарбайжон- 
нинг шимоли-ғарбий қисмида яшовчи ер- 
лик халқ; авар халқи. 

АВАХТА [нем. Hauptwache] эск. с. т. Қа- 
моқ уйи, қамаш жойи: қамоқхона, турма. 
Оқ пошшонинг авахтаси ҳам кўп, Сибири 
ҳам кенг. М. Исмоилий, Фарғона т. о. 

Авахта бўлмоқ Қамоққа олинмоқ. Акам 
яна авахта бўлгандан кейин ҳалиги элликбо- 
ши мени ҳам ‘ўлди ”га чиқариб, хотинга сов- 
чи устига совчи қўяверипти.. А. Қаҳҳор, 
Қўшчинор чироқлари. Авахта қилмоқ Қа- 
моққа олмоқ, қамамоқ. 

ABAFAl айн. чевара. 

2 с.т. Узоқ қариндош, чатишган қарин- 
дош. 

Авағамнинг авағаси, умуртқамнинг шўрва- 

си Жуда узоқ, чатишган қариндош ҳақида. 

АВБОШ [ф. (jibjl — безори, бадкир- 
дор, саёқ] эск. Безори, бевош. Шаҳарнинг 
машҳур авбошларидан бир тўпи, бир-бирла- 
ри билан баслашгандай, косаларни пайдар- 
пай сипқаришади. Ойбек, Навоий. 

АВВАЛ [а. Jjl — бошланиш; биринчи] 
1 от кам қўлл. (асосан 1-ш. эгалик ва ў.-п. к. 
шаклида) Бош(и), бошланиш(и). зид. охир. 
Ишнинг аввали ва охири. н Хуллас, бугун 
ёшлигимни эслашим ва гапнинг аввалини 
шундан бошлашимнинг сабаби бошқа. Шук- 
рулло, Жавоҳирлар сандиғи. Мулоҳаза- 
ларимиз аввалида видеофилъм ҳақидаги ай- 
рим фикрлар, баҳоларни муштарийга етказ- 
моқчи бўлдик. Газетадан. 

Аввал-охир Бир умр; бутунлай, батамом. 
Ҳеч ким баробар келмас энди, улларим (ўғил- 
ларим), Мен биламан, аввал-охир сизларга. 
‘Эрали ва Шерали ”. Бунча жозиб, бунча со- 
ҳир, Якто бўлдинг, Кўҳинор? Соҳибингга ав- 
вал-охир Бало бўлдинг, Кўҳинор. Э. Воҳидов. 

2 рвш. Ўтган вақтлар(да), ҳозирга қадар; 
илгари. зид. ҳозир. Тирикчилигимиз аввал қан- 
дай бўлса, ҳозир ҳам шундай. Ойбек, Тан- 
ланган асарлар. Бу кенг хонага Ғуломжон 
авваллари ҳам кўп келган эди. М. Исмоилий, 
Фарғона т.о. 

3. Биринчи навбатда, биринчи бўлиб; 
дастлаб. Аввал қариялар дастурхонга таклиф 
этилди. Аввал таом, баъдаз калом. Мақол. н 
Аввал тўнғич ботир пойловчилик қилибди. 
“Чалпак ёққан кун”. 

4 Бошланишда; бошда. Аввал ҳеч нарса 
сезилмади, бир оз ўтгач, оғриқ тура бошлади. 




5 кўм. взф. Бирор воқеа, ҳодиса ёки ҳара- 
катнинг бошқасидан ёки шу ҳақда сўз бо- 
раётган вақтдан олдин бўлганлигини бил- 
диради. Учрашувимиздан аввал. Бундан тўрт 
йил аввал. н Мана сўнгги хотира: икки ярим 
йил аввал меҳрибон она уни шаҳарга узата- 
ди. Ойбек, Танланган асарлар. 

АВВАЛАМБОР крш. с. взф. Аввали шу- 
ки, аввало. -Авваламбор, — деди зардаси қай- 
най бошлаб Холмирза, — менинг бригадамда 
сизбоп иш йўқ. Ҳ. Назир, Ўтлар туташганда. 

АВВАЛАН [а. 4 i jl | рвш. айн. аввало. 

АВВАЛБОШИ Биринчи навбатда; авва- 
ло. Аввалбоши ўзимизнинг колхозчиларга ту- 
шунтиришимиз керак. А. Қаҳҳор, Қўшчинор 
чироқлари. 

АВВАЛГИ Вақт эътибори билан бош- 
қасидан олдин, илгари бўлган; илгариги, 
олдинги. Аввалги хат. Аввалги ваъда. Уруш- 
дан аввалги йиллар. н Йўлчи тилсиз каби 
ғайришуурий равишда бошини чайқади ва 
аввалги вазиятда қотди. Ойбек, Танланган 
асарлар. 

Аввалги кун (ёки аввал куни) Кечадан 
олдинги кун, ўтган куни. Аввалги кун улар- 
дан бирига калла солганман, беш йилга қама- 
тиб юбормоқчи бўлишувди. X. Тўхтабоев, 
Ширин қовунлар мамлакати. 

АВВАЛГИДАИ,-дек рвш. Аввал ёки ав- 
валги қандай бўлса, шундай; илгаригидай, 
боягидай. Бу ерда ҳеч ўзгариш йўқ, ҳамма 
нарса аввалгидай. н Лектор четга қараб, 
аввалгидай паст товуш билан: -Эшикни 
ёпинг, — деди. П. Қодиров, Уч илдиз. 

АВВАЛГИЧА айн. аввалгидай. Ота-бо- 
бодан қолган чордевор.. сомонсувоқ қилинган 
эски томда ҳаёт яна аввалгича. С. Анорбо- 
ев, Йўлда йўлдош бўлганлар. 

АВВАЛИ 1 айн. аввал 1. 

2 рвш. Бошда, аввал бошда. У аввали се- 
винди, кейин ўйланиб қолди. 

3 крш. с. взф. Биринчидан. Аввали, бу бойўғ- 
ли эмас, ҳаққуш, қўрқма. А. Қаҳҳор, Мастон. 

Аввали шуки Биринчидан, авваламбор. 
Аввали шуки, ухлаганим йўқ, ундан кейин.. А. 
Қаҳҳор, Кўшчинор чироқлари. 

АВВАЛИГА айн. аввал 4. Бошда. Аввали- 
га ширин эрмак бўлган бу гаплар, бола 5-6 
ёшга борганда, катталарни ўнғайсиз ҳолга 
солиб қўядиган бўлиб қолди. Газетадан. Ав- 
валига таксичи бунга эътибор бергани йўқ. 
Газетадан. 


АВВАЛО 1 рвш. Энг аввал, даставвал, 
дастлаб, биринчи галда. - Тақсир, — деди Ола- 
хўжа махсум отдай пишқириб, — агар бу 
киши болаларни ўқитмоққа келган бўлса, 
аввало унинг ўзини ўқитмоқ лозим. П. Тур- 
сун, Ўқитувчи. 

2 крш. с. взф. Аввали шуки, биринчидан. 
-Аввало, менинг уйим йўқ. Ундан кейин мени 
муборакбод қилиб турган танишларим ҳам 
йўқ, — деди Анвар қўл силтаб. А. Қодирий, 
Меҳробдан чаён. 

АВГУСТ [лот. augustus — олий, муқад- 
дас, улуғ; Рим императорининг номи] Ян- 
гича йил ҳисобида саккизинчи ой. 

АВЖ [а. £jl — юксалиш нуқтаси, юқори 
нуқта, чўққи] 1 Ривож олиш, ўсиш (ўсим- 
лик, дарахт кабиларга нисбатан). Биринчи 
қадамда, биринчи бўлиб, Экилган чигитнинг 
авжини кўрсам, Битта туп ғўзанинг мав- 
жини кўрсам. Ё. Мирзо. 

Авж олмоқ 1) ўсмоқ, ўсиб ривожланмоқ. 
Кўчат яхши авж олмаяпти. Ҳаво исиши би- 
лан экинлар авж ола бошлади. н Қўшимча 
ўғитланган ғўзалар сувдан чиққач, жуда авж 
олиб кетди. Р. Азизхўжаев, Яшил чайла; 2) 
ривож топмоқ; юксалмоқ, кучаймоқ. Фонд 
бозори шаклланиб, қимматли қоғозлар сав- 
доси авж оляпти. Газетадан. Давлати халқи- 
га, халқи давлатига қайишган мамлакат- 
лардагина тараққиёт авж олади. Газетадан. 
Инсоният қонунларсиз яшолмайди. Акс ҳолда, 
унинг ҳуқуқи поймол бўлади, адолатсизлик 
авж олади. Газетадан. 

2 Энг юқори(си). Муборак Ўзбекистон, 
осмон авжида парвозинг, Муборак сенга ис- 
тиқлол, баландроқ янграсин созинг. Воқиф. Бу 
роман ижодининг авж нуқтасини ташкил 
қилувчи асар бўлмоғи керак эди. Газетадан. 

Авжига чиқмоқ (ёки авжига минмоқ) 
Юқори даражасига кўтарилмоқ, кучаймоқ. 
Ўйин-кулги, хурсандчилик авжига чиқяпти. 
н Мамлакатда порахўрлик кучайди, хон- 
беклар зулми авжига минди. Ж. Шарипов, 
Хоразм. 

3 мус. Куй ёки қўшиқцаги энг юқори нота. 
Қизлар айтса қўшиқни авжни талашиб, 
Маставага қатиқдай гапга тиқилар. Ғ. Ғу- 
лом. Бу қўшиқ гоҳо авж пардаларда, гоҳо 
пастроқ оҳангларда жаранглаб туради. Га- 
зетадан. 

АВЖИ 1 Авж с. 1 -ш., бирл. эгалик шак- 
ли. Куйнинг авжи. 




2 рвш. Худци, нақ. Авжи пишиқчилик вақ- 
ти. н Авжи кетиш пайти, бир оздан кейин 
тонг отади. Ойбек, Танланган асарлар. 

АВЖИДА рвш. (кесим взф.) Авжига чиқ- 
қан, авж олган; қизғин. Курилишда иш ав- 
жида. н Тайёргарлик ишлари авжида. Га- 
зетадан. ..бир-бирини соғинган ўқувчиларнинг 
қий-чуви авжида. Газетадан. 

АВЖЛАНМОҚ 1 Авж олмоқ, ривожлан- 
моқ. Экинлар авжланмаяпти. 

2 Авжига чиқмоқ, кучаймоқ. Шунда бул- 
бул нағмаси, қизларимиз ялласи, йигитлар- 
нинг ғурури айниқса авжланади. Ғ. Ғулом. 

АВЗО [ а. — ҳол, ҳолат, равиш, 

юриш-туриш] 3-ш.бирл. авзойи (асосан ин- 
сон ва ҳавога нисбатан) 1 Юз кўринишининг 
муайян ифодаси. Аёл йигитнинг авзойидан 
ёмон ниятли киши эмаслигини пайқади. Р. 
Раҳмонов, Бахт билан учрашув. Баратов 
Саодатхоннинг авзойига қаради-ю, гапини 
ютди. С. Зуннунова, Янги директор. 

2 Руҳий (ички) ҳолат; кўриниш. Шарофат.. 
кечқурун Канизак келганда яна заҳарга тўлиб 
ўтирган эди, бироқ уни чўчитмаслик, ғафлат- 
га солиб туриб, бирдан қўлга тушириш учун 
авзойини сира билдирмасликка ҳаракат қил- 
ди. А. Қаҳҳор, Қўшчинор чироқлари. 

Авзойи бузуқ Кайфияти, кўриниши 
ёмон, ёмон томонга ўзгарган. Аёл ҳайрон 
бўлиб, унга қаради. Толиб аканинг авзойи 
бузуқ эди. Ф.Мусажонов, Ҳиммат. Ҳавонинг 
авзойи бузуқ. Осмон тўла қоп-қора булут.. Т. 
Ашуров, Марварид тут. 

АВИА- [лот. avis — қуш] Ўзлашма қўшма 
сўзлар таркибида “авиация” сўзи ўрнида, шу 
сўзга алоқадор маъноларда қўлланади: авиаба- 
за (авиация базаси), авиаразведка (авиация раз- 
ведкаси), авиапочта (авиация почтаси) ва б. 

АВИАКОМПАНИЯ Авиалинияларга 
ёки самолёт ишлаб чиқарувчи корхоналар- 
га эга бўлган бирлашма. “Ўзбекистон ҳаво 
йўллари ” миллий авиакомпанияси. 

АВИАКОМПАС [авиа.. + компас] Учиш 
аппаратларида ишлатиладиган навигация 
асбоби. 

АВИАЛИНИЯ [авиа.. + линия] қ. ҳаво, 
ҳаво йўллари. 

АВИАМОДЕЛЧИ Авиамоделчилик би- 
лан шуғулланувчи шахс. 

АВИАМОДЕЛЧИЛИК Техника ва спорт 
мақсадларида учиш аппаратлари модел- 
ларини лойиҳалаш ва ясаб учириш. 


АВИАМОДЕЛЬ [авиа.. + модель] Учиш 
аппаратининг қўлда учириш учун ясалган 
модели, нусхаси. 

АВИАНОСЕЦ [авиа.. + р. носец < носи- 
тель — олиб, кўтариб борувчи] Сув усти жан- 
говар кемаси — сузувчи авиация базаси. 

АВИАПОЧТА [авиа.. + почта] Почта юк- 
лари самолётда ташиладиган алоқа тармоғи. 

АВИАСАЛОН [авиа.. + салон] Ҳавода 
учиш аппаратлари (самолёт, вертолёт ва 
ш.к.)нинг янги моделлари намойиш этила- 
диган ва сотиладиган махсус кўргазма. Хал- 
қаро авиасалон. 

АВИАТОР [фр. aviateur] Авиация ва уму- 
ман учиш ишлари билан шуғулланувчи 
шахс; учувчи. 

АВИАТРАССА [авиа.. + трасса] Фуқаро 
ҳаво флотининг самолёт ва вертолётлари 
мунтазам равишда қатнайдиган ҳаво йўли. 

АВИАЦИЯ [фр. aviation < лот. avis — қуш] 
1 Ҳаводан оғир аппаратларда фазода учиш 
назарияси ва амалиёти. Авиация техникаси. 

2 Учиш аппаратларининг мажмуи; ҳаво 
флоти. Фуқаро авиацияси. Ҳарбий авиация. 

АВИЗО [итал. awiso < лот. avis — куш] 
Банк, тижорат амалиётида ҳисоб-китоб 
муомалаларининг бажарилганлиги тўғри- 
сида бир аҳдлашувчи томоннинг иккинчи- 
сига юборадиган расмий хабарномаси. 

АВИТАМИНОЗЛАР [юн. а — инкор 
кўшимчаси + витамин] тиб. Организмда 
витаминлар етишмаслиги натғгжасида келиб 
чиқадиган касалликлар. Организмда вита- 
минлар етарли бўлмаса, турли авитаминоз 
касалликлар юзага чиқади. Н. Исмоилов, 
Касалларни парвариш қилиш. 

АВЛИЁ [а. LJjl — валилар] 1 дин. Вали- 
лар, эътиқодли, диндор кишилар; азиз, 
муқаддас, оллоҳга яқин кишилар; руҳо- 
нийлар. Хожа Баҳоуддин Нақшбанднинг Бу- 
хорода авлиё сифатида шуҳрат топишида 
бир воқеа сабаб бўлган экан. Газетадан. 

2 с.т. Каромат, башорат қила оладиган, 
мўъжизалар кўрсата оладиган одам. Мен 
шундай авлиёманки, агар тош ёки дарахтни 
чақирсам, олдимга дарров келади. “Латифа- 
лар”. Тантибойвачча олазарак бўлиб, елка- 
сини қисди ва ерга қараб деди: -Биз авлиё- 
мизми? Ҳаерда эканини айтиш жуда муш- 
кул. Ойбек, Танланган асарлар. 

3 с.т. кест. Улуғ, зўр фаҳмланувчи одам 
ёки нарса. Нима, звено бўлиб, авлиё бўпти- 

ми? Ш. Рашидов, Бўрондан кучли. Хотин 
киши эса ожиза, авлиёси ҳам ҳасаддан холи 
эмас. Ф. Мусажонов, Ҳиммат. 

4 с. т. Ҳеч нарса билан иши йўқ, дар- 
вешсифат, дарвешнамо одам. Юрагингда 
Ўринбой отанинг ўгити бор-да. Даданг пок 
одам. Қишлоқнинг авлиёси у. Ишонаман. Ой- 
бек, Қуёш қораймас. Ғор оғзида, баланд ясси 
тош устида, Яланғоч авлиё — ориқ бир кек- 
са одам гулхан ёқиб ўтирарди. Мирмуҳсин, 
Меъмор. 

АВЛИЁНАМО [а.+ф. LcCiLJjl] Авлиёга 
ўхшаш. қ. авлиё 4. 

АВЛИЁУЛЛОҲ \а. ilLJjl] Худога яқин 
кишилар. 

АВЛО [а. ^jl — энг яхши, энг муно- 
сиб] эск. кт. Нисбатан афзал, яхши. Уларучун 
минг мулланинг сўзидан ёвжонлик Шокир- 
ғуломнинг бир оғиз.. сўзи минг марта авлороқ. 
С. Айний, Қуллар. 

АВЛОД [а. jVjI — ўғиллар, болалар, 
насл] 1 Ота-бободан қолган насл (аждодга 
нисбатан). Биз эски қулларнинг авлодимиз.. 
ота-боболаримиз озод бўлган чоғларда ўзла- 
ри учун қурган чайладек уйларда тирикчи- 
лик қиламиз. С. Айний, Қуллар. Аждодлар 
бўлмагай авлодсиз, Авлодлар зийнати аждод- 
лар. Б. Бойқобилов. 

2 Ота-бобо ва унинг насли; сулола; зот. 
Темур авлоди (темурийлар). Бобур авлоди (бо- 
бурийлар). н Девонбегилар авлодига мансуб 
бўлган Шерназарбой Исломхўжани ич-ичидан 
ёмон кўрар, азалдан адовати бор эди. Ж. Ша- 
рипов, Хоразм. Фисқ-фужур уяси бўлган бу 
оила ҳаммани қораласа ҳам, ўз авлоди бўлган 
ана шу катта бойга асло тил тегизмас эди. 
П. Турсун, Ўқитувчи. 

3 Замоннинг маълум қисмига мансуб 
одамлар; бўғин. Кекса авлод. Ўрта авлод. Ёш 
авлод. Келгуси авлод. н Ўйлайманки, мана 
шундай обод ва озод юртни кўрганда, нафа- 
қат катта ёшдаги кишилар, балки ёш ав- 
лод ҳам янги куч-қувват олади, ғурурланади. 
Газетадан. 

4 кўчма Замонавий электрон-ҳисоблаш 
машиналарининг ва б. техник жиҳозларнинг 
янгиланган, такомиллашган туркуми. Бу ап- 
парат компъютерларнинг тўртинчи авлоди- 
га мансуб. 

АВЛОҚ қ. овлоқ. 

АВОМ [а. jj — умум, омма] 1 Оддий 
халқ, “қора халқ” (ўтмишда). Авом шоири- 


мизни ҳурмат қилади, шоиримиз ҳам авом 
тилини яхши биладилар. Уйғун ва И. Султон, 
Алишер Навоий. 

2 Ўқимаган, тушунмаган, хат-саводсиз 
киши(лар). Улки устозликда танҳо, мен эдим 
хатсиз, авом. С. Зуннунова. 

АВОҚ с.т. айн. авахта. Э, кечагина авоқ- 
дан чиқиб келган одамни яна нима қилмоқ- 
чисизлар? П. Турсун, Ўқитувчи. 

АВРА [ф. ijjl < й_>Л] Кийим, кўрпа, 
кўрпача каби нарсаларнинг ташқи, сиртқи 
қавати. Тўннинг авраси. н Тўшак аврага 
олти метр қизил духоба олиб бермасангиз, 
уят бўлади. “Муштум”. 

Авра тўн Астарсиз тўн. Авра камзул Ас- 
тарсиз камзул. Унсун хола.. авра камзулини 
бошига ёпинди-да.. далага йўл олди. А. Ҳайит- 
метов, Унсун хола. 

2 Ёстиқнинг сиртқи жилди. 

АВРА-АСТАР [ф. ji^ul - t>jjl] Авра ва 
астар. Авра-астари бутун кўрпа. 

Авра-астар чопон Авра билан астардан- 
гина иборат (яъни пахтасиз) чопон, тўн. 
..эгнида авра-астар чопон, бошида беўхшов- 
роқўралган чалма. Ш. Тошматов, Эрк қуши. 
Авра-астарини ағдармоқ (ёки қоқмоқ, 
сўкмоқ) Бутун кирдикорларини очиб таш- 
ламоқ. Шошмай тур, авра-астарингни ағда- 
риб ташламасам.. отимни бошқа қўяман. “Та- 
ниш башаралар”. 

АВРАБАНД с.т. 1 айн. абрбацд. Намозшом- 
гул атласга тўққиз хил ранг ишлатиладиган 
бўлса, ипак ўримлари аврабанд цехидан бўёқ 
цехига тўққиз марта бориб келади. С. Анор- 
боев, Майда тароқ. 

2 айн. абрбандчи. 

АВРАМОҚ 1 Айтганига (мақсадига) 
юргизиш, кўндириш учун ёлғон-яшиқ гап- 
лар қилмоқ, усталик билан алдаб-сулдамоқ. 
Баққол бу сўзларни эшитмагандай аврай- 
верди: -Мен сизнинг фойдангизни ўйлайман. 
Ойбек, Танланган асарлар. 

2 с. т. Гипноз қилмоқ (илон хақида). Илон 
заҳарли тилини чиқариб туриб, сеҳрли кўзи 
биланучар қушларни аврайди. “Қаҳрамонлар”. 

АВРАТ | а. с> j j-c. — жинсий аъзолар, та- 
нанинг уятли жойлари] 1 биол., тиб. Жин- 
сий аъзолар (эркак ва аёлларда). Ўрнимдан 
турсам, уятли жойларим очилади, сўнгра 
сенинг раисинг “авратингни очиб, хилофи 
шаръ ишладинг ” деб, мени бир кам қирқ дар- 
ра уради. С. Айний, Куллар. 




2 дин. Тананинг, шариатга мувофиқ, бе- 
китиб юрилиши талаб қилинадиган, уятли 
жойлари. 

АВРАТПЎШ [а.+ф. Jl — аврат- 
ни беркитувчи] Авратни бекитиб турадиган 
нарса, кийим, лунги. 

АВРАҒИЧ айн. авроқчи. Энди реакция- 
нинг аврағич воизлари мусулмонлар бирлиги 
тўғрисида кўкракларига уриб, дарё-дарё сўз 
қуядилар.. Ойбек, Нур қидириб. 

АВРОД [ а. jIjjI — дуолар] Бомдод, тонг 
намозидан сўнг ўқиладиган дуо, оят; кўп 
такрорланадиган, ўқиб юриладиган оятлар, 
дуолар. Истарамким, эй пари, ҳар эрта ав- 
род ўрниға Исми аъзамдек отинг пайваста 
такрор айласам. Фурқат. 

АВРОДЧИ Аврод ўқувчи. Бу ерда тонг 
азонда авродчи сўфиларнинг қичқириб ғўл- 
дирайдиган ҳар хил дуолари кишини уйқудан 
безовта қилмас эди. Ғ. Ғулом, Шум бола. 

АВРОН айн. тошқин. Илгари бу жой сак- 
киз ариқнинг бош лабгардони эди. Аврон кел- 
ган вақтларда сувни ариқларга тақсимлаш 
катта можаролар билан ўтарди. И. Раҳим, 
Ҳаёт булоқлари. 

АВРОҚ Авраш гаплари, хатти-ҳаракати. 
-Мен хомкалла, домланинг авроғига учиб, 
розилик билдирибман, — деди чол. А. Муҳид- 
дин. Ёдгорликнинг тўйи. 

АВРОҚЧИ Алдоқчи, йўлдан оздирувчи. 
Унинг қора йўлини давом эттирган бошқа 
эшонлар, сўфилар, ҳар хил авроқчилар, тов- 
ламачиларни фош этаман. Ойбек, О. в. ша- 
бадалар. 

АВСАТ [а. J^jl — ўрта, ўртача] эск. кт. 
Ўрта, ўртача, ўрта даражадаги. Мадраса та- 
лабалари “аъло ”, “авсат ” ва “адно ” номи 
билан уч гуруҳга бўлинган эди. М. Муҳам- 
маджонов, Турмуш уринишлари. 

АВТАРКИЯ [юн. autarkeia — ўз-ўзини қон- 
дириш] Ўз-ўзини таъминлаш қоидасига асос- 
ланган, бошқалар билан иқтисодий алоқа- 
лардан узилиб қолган биқиқ хўжалик тизи- 
ми ва шунга асосланган иқгисодий сиёсат. 

АВТО с.т. кам қўлл. айн. автомобиль. Парк- 
ка кетди трамвайлар, автолар.. М. Шайхзода. 

АВТО- [ юн. autos — ўзи, ўзим] Ўзлашма 
сўзлар таркибида қуйидаги маъноларни бил- 
диради: 1) ўз қўли билан. Автобиография\ 2) 
ўзи ҳаракатланадиган, автоматик. Автопи- 
лот. Автоюклагич\ 3) автомобилга оид. Ав- 
товокзал. Автокорхона. 

3—Ўзбек тилининг изоҳли луғати 


АВТОБАЗА [авто.. + база] Автомобил- 
ларда юк ва пассажирлар ташиш учун таш- 
кил этилган транспорт корхонаси, шунинг- 
дек, автомобиллар турадиган ва ремонт қи- 
линадиган жой. 

АВТОБИОГРАФИК Муаллиф таржимаи 
ҳоли билан боғланган; автобиографияга 
асосланган. Автобиографик асар. 

АВТОБИОГРАФИЯ [авто.. + биогра- 
фия] Бирор шахснинг ўзи ёзган таржимаи 
ҳоли. 

АВТОБЛОКИРОВКА Машина ва аппа- 
ратлар ҳаракатини ҳамда технологик жара- 
ёнларни бошқаришда хатоликларнинг ол- 
дини оладиган ёки бартараф этадиган авто- 
матик асбоблар мажмуи. Мас., поездлар қат- 
новини тартибга солиб турадиган автоматик 
сигнализация тизими. 

АВТОБУС [авто(мобиль) — лот. omni- 
bus — ҳамма учун] Йўловчилар ташийди- 
ган кўп ўринли катта автомобиль. Ўттиз 
ўринли автобус. Автобус қатнови. Автобус 
парки. н У охирги автобусга қандоқ илин- 
ганини, қишлоққа қандоқ етиб келганини 
ўзи ҳам билмайди. Ў. Ҳошимов, Қалбинг- 
га қулоқ сол. 

АВТОВОКЗАЛ [авто.. + вокзал] Шаҳар- 
лараро автобуслар қатнови йўлларининг 
охирги ва оралиқ нуқталарида йўловчилар- 
га хизмат кўрсатадиган иншоотлар мажмуи. 
Янги автовокзалда йўловчилар учун барча 
қулайликлар мавжуд. 

АВТОГЕН [юн. autogenos — ўз-ўзидан, 
мустақил ривожланувчи] Газ алангасида эри- 
тиб пайвандлашга оид. Автоген усулида пай- 
вандлаш. 

АВТОГРАФ [авто.. + юн. grapho — ёза- 
ман] 1 Асарнинг муаллиф қўли билан ёзил- 
ган нусхаси, асл қўлёзма. Мазкур девонни 
унинг Наманган нусхасига таққослаб текши- 
риш натижасида девоннинг.. автографлиги- 
га ишонч ҳосил қилдик. “ЎТА”. 

2 Ўз қўли билан ёзилган ёзув ва имзо; 
дастхат (кўпинча хотира учун). 

АВТОДРОМ [авто.. + юн. dromos — югу- 
риш йўли] Автомобилларни синовдан ўт- 
казиш ва уларнинг тезкор мусобақаларини 
ташкил этишга мўлжалланган майдон. 

АВТОДЎКОН Қишлоқ жойларда, бо- 
зорларда асосан озиқ-овқат ва саноат мол- 
лари билан савдо қилиш учун жиҳозланган 
(мосланган) автомобиль. 




АВТОЗАВОД [авто.. + завод]: автомобиль 
заводи Автомобиль ва унинг қисмларини 
ишлаб чиқарадиган завод. 

АВТОИНСПЕКЦИЯ айн. автоназорат. 

АВТОКАР [авто.. + ингл. car — аравача] 
Ички ёнув двигателли (резина ғиддиракли) 
ўзиюрар аравача (вокзалларда, корхоналар 
ҳовлисида, цехларида юк ташиш учун иш- 
латилади). 

АВТОКАЧКА [авто.. + р. качка — силки- 
ниш, чайқалиш] Тўғинларига резина қоп- 
ланган тўрт ғиддиракли арава. Бобоқул ота 
Қайнардан қайтишда Тўламат мўйловнинг 
пичан ортилган автокачкасига минишга 
мажбур бўлди. С. Анорбоев, Оқсой. 

АВТОКЛАВ [фр. autoclave < авто.. +лот. clavis 
— калит] Нарсаларни юқори босимда қизди- 
риш учун ишлатиладиган, жипс ёпиладиган 
идиш (турли физик-кимёвий жараёнларни 
амалга ошириш, тиббий асбоблар ва ҳоказо- 
ларни стериллаш ва ш.к. учун ишлатилади). 

АВТОКОЛОННА [авто.. + колонна] 
1 Автомобиллар колоннаси, кетма-кет ти- 
зилиб келаётган автомобиллар қатори. 

2 Автомобиль базаларининг филиали, 
бир неча автомобили бўлган бўлими. 

АВТОКОРХОНА Аҳолига автомобиллар 
билан хизмат қилувчи корхона. 

АВТОКРАН [авто.. + кран] Автомобилга 
ўрнатилган кўтарма кран. 

АВТОЛ [< авто (мобиль) + лот. ol(eum)— 
ёғ] Автомобиль, трактор ва бошқа машина- 
ларни мойлаш учун ишлатиладиган, нефт- 
дан олинадиган маҳсулот. 

АВТОЛАВКА қ. автодўкон. Бозорга кира- 
веришда автолавка турган экан.. Яраш пол- 
вон яқинлаб, бўйнини чўзиб қаради. С. Сиёев, 
Отлиқ аёл. 

АВТОМАГИСТРАЛЬ [авто.. + лот. magis- 
tralus — бош, асосий] Тез ҳаракатланадиган 
кўп сонли автотранспортга мўлжалланган, 
қарама-қарши ҳаракат қаторлари ўртасига 
чегара қўйилган, бошқа йўллар билан бе- 
восита кесишмайдиган узун ва кенг йўл. 

АВТОМАТ [ юн. automatos — ўзи ҳара- 
катланувчи] 1 Муайян жараёнлар бўйича 
белгиланган ишни ички механизми ёрда- 
мида инсоннинг бевосита иштирокисиз ўзи 
бажарадиган аппарат, машина, асбоб. Токар- 
лик автомати. Сув сотадиган автомат. 

2 Тезотар автоматик қурол. Булар [пиёда 
аскарлар] ҳаммаси ҳам милтиқ ва автомат- 


ларни тайёр тутган ҳолда рўйирост бости- 
риб келмоқда эди. А. Қаҳҳор, Олтин юлдуз. 

3 сфт. айн. автоматик 1. Автомат суғор- 
гич. Автомат қурол. 

АВТОМАТИЗМ Ғайриихтиёрий равиш- 
да, автоматик суратда ҳаракат қилиш (кў- 
никма ва одатлар асосида). 

АВТОМАТИК 1 Автомат тарзида иш- 
лайдиган; ўз-ўзидан ишлайдиган. Автоматик 
тормоз. Автоматик телефон станцияси. 

2 Ғайриихтиёрий, ихтиёрсиз, беихтиёр. 
Автоматик ҳаракат. 

АВТОМАТИКА 1 Фан ва техниканинг 
ишлаб чиқариш ва бошқариш жараёнлари- 
ни автоматлаштириш методлари ва восита- 
ларини яратиш ва такомиллаштиришнинг 
назарий ва амалий асослари билан шуғул- 
ланувчи тармоғи. Автоматика, телемехани- 
ка, радиотехника, электроника саноат иш- 
лаб чиқаришида тобора кенг қўлланмоқда. 
Газетадан. 

2 Автоматик равишда ишлайдиган ме- 
ханизмлар, асбоблар мажмуи. Космик аппа- 
ратларнинг бир-бирини қидириб топиши, ўза- 
ро яқинлашиши, бир-бири билан туташиши 
борт автоматикаси ёрдамида бажарилди. 
Газетадан. 

АВТОМАТЛАШМОҚ Автомат асбоб- 
лар, машиналар билан қуролланмоқ, ав- 
томатика усулларига кўчмоқ. Автомат- 
лашган ишлаб чиқариш. 

АВТОМАТЛАШТИРМОҚ Иш, ишлаб 
чиқариш ва бошқариш жараёнларини ав- 
томатик асбоблар, машиналар асосига ўт- 
казмоқ. Таржима ва сўзлик яратиш жараён- 
ларини автоматлаштириш жуда қулай ва бу 
катта иқтисодий самара беради. Ғ. Сало- 
мов, Таржима назариясига кириш. 

АВТОМАТ-СПРАВОЧНИК Автомат 
усулида ишлайдиган ва бирор соҳа бўйича 
қисқача маълумот берадиган қурилма. Тош- 
кент вокзалининг кутиш залларида махсус 
автомат-справочник қурилмалар ўрнатилган. 
“Фан ва турмуш”. 

АВТОМАТ-ТЕЛЕФОН Автомат усули- 
да ишлайдиган телефон қурилмаси. Авто- 
мат-телефон будкаларидан тағин атир иси 
келадиган бўлиб қолди. Ў. Ҳошимов, Қал- 
бингга қулоқ сол. 

АВТОМАТЧИ 1 Автомат билан қурол- 
ланган, автомат билан жанг қилувчи жанг- 
чи. Бектемир танклар панасида югургилаб 




келаётган душман автоматчиларини кўрди. 
Ойбек, Қуёш қораймас. 

2 Автомат машина, аппарат ёки даст- 
гоҳда ишловчи шахс. 

АВТОМАШИНА айн. автомобиль. Гул- 
чеҳра кўчага чиқиб, кутиб турган енгил ав- 
томашинага тушди. Р. Файзий, Уч қиз. 

АВТОМОБИЛСОЗ (асосан кўпл. шакли- 
да — автомобилсозлар) Автомобилсозлик 
мутахассиси. Республика автомобилсозлари. 

АВТОМОБИЛСОЗЛИК Автомобиль 
ишлаб чиқариш ва саноатнинг шу соҳага 
оид тармоғи. Автомобилсозлик заводи. Авто- 
мобилсозликни ривожлантириш. н Ўзбекис- 
тоннинг истиқболи самолётсозлик ва респуб- 
лика учун тамомила янги бўлган автомобил- 
созлик саноати, радиоэлектроника, элект- 
роника соҳаларининг ривомсланишига боғлиқ- 
дир. Газетадан. 

АВТОМОБИЛЬ [авто.. + лот. mobilis — 
қўзғалувчи, ҳаракатланувчи] Ички ёниш дви- 
гатели ёрдамида ҳаракатланадиган, йўлов- 
чилар ёки юкларни ташишга мўлжалланган, 
ғиддиракли, рельссиз транспорт воситаси. 
Енгил автомобиль. Юк автомобили. Автомо- 
биль транспорти. Автомобиль заводи. н Қиём 
пайтида.. қўнғиз нусха бир автомобиль келиб 
тўхтади. А. Қаҳҳор, Картина. 

АВТОНАЗОРАТ Автомобиль назорати; 
автомобилларнинг, умуман, автотранс- 
портнинг ҳаракати, йўл ҳаракати қоидала- 
рига амал қилиниши, машиналарнинг ҳола- 
ти устидан назорат. Давлат автомобиль назо- 
рати (ДАН). 

АВТОНОМ Автономиядан фойдала- 
надиган, автономия ҳуқуқига эга бўлган; ав- 
тономияли. Автоном вилоят. Автоном рес- 
публика. 

АВТОНОМИЯ [авто.. + юн. nomos — қо- 
нун] қ. мухторият. 

АВТОНОМИЯЛИ айн. автоном. 

АВТОНОМИЯЧИ Автономия тараф- 
дори. 

АВТОПАРК [авто.. + парк] Автомобил- 
лар турадиган ва таъмирланадиган жой. 

АВТОПИЛОТ [авто.. + фр. pilote — учув- 
чи] Учиш аппаратларини автоматик равиш- 
да бошқарадиган қурилма. 

АВТОПОИЛКА айн. автосуғоргич. Сигир- 
лар сув ичадиган автопоилкалар Муроднинг 
ақлини ўғирлаб қўйди. А. Мираҳмедов, Кул- 
ган чечаклар. 


АВТОПОЙГА Автомобиль пойгаси, ав- 
томобилда ўтказиладиган пойга. 

АВТОПОРТРЕТ [авто.. + фр. portreit — 
тасвир] Рассом ёки ҳайкалтарошнинг ўз 
қўли билан ишлаган ўз тасвири, портрети. 

АВТОПРИЦЕП Автомобилга тиркала- 
диган бир ёки бир неча ўқли арава, авто- 
тиркама. 

АВТОР айн. муаллиф. Мана шу тадбир- 
ларнинг авторларидан бири.. келаётир. Ш. Ра- 
шидов, Бўрондан кучли. 

АВТОРАЛЛИ [авто.. + ингл. rally — йи- 
ғин] Автомобиль спорти бўйича кўп кунли 
мусобақалар. 

АВТОРЕМОНТ Автомобиллар таъми- 
рига оид, автомобиллар таъмири билан 
шуғулланадиган. Авторемонт ишхонаси. Тош- 
кент авторемонт заводи. 

АВТОРЕФЕРАТ [авто.. + реферат] Ил- 
мий асарнинг ўз муаллифи томонидан ёзил- 
ган қисқача баёни. Диссертация авторефе- 
рати. 

АВТОРИТАР \фр. avtoritaire — ҳукмини 
ўтказадиган < лот. auctoritas — ҳокимият, 
таъсир] 1 Ҳокимиятга, обрў-эътибор (ну- 
фуз)ли шахсга сўзсиз бўйсунишга асослан- 
ган. Авторитар тузум. 

2 Ўз ҳукмини, ҳукмронлигини ўтказишга 
интилувчи. 

АВТОРИТАРИЗМ Антидемократик, 
яккаҳокимлик хусусиятларига эга бўлган 
давлат тузуми. Шахсий диктатура ҳам унинг 
кўринишларидан ҳисобланади. 

АВТОРЛИК айн. муаллифлик. 

АВТОРУЧКА [авто.. + р. ручка — қўл; 
қўлда] Перосига сиёҳ ўз-ўзидан келиб тура- 
диган ручка. 

АВТОСАЛОН [авто.. + салон] Автомо- 
билларнинг янги моделлари намойиш эти- 
ладиган ва сотиладиган кўргазма ёки унинг 
бир бўлими. 

АВТОСАРОИ айн. автопарк. ..Қишлоғи- 
миздаги автосаройда шофёр бўлиб ишлай 
бошладим. Газетадан. 

АВТОСТАНЦИЯ [авто.. + станция] Авто- 
мобиль станцияси; автомобиллар тўхтаб 
ўтадиган, йўловчиларга хизмат кўрсатила- 
диган жой. 

АВТОСТОП [авто.. + ингл. stop — тўхташ] 
т. й. Йўл берклигини билдирувчи сигналга 
яқинлашиб келган поездни автоматик су- 
ратда тўхтатадиган мослама. 




АВТОСТРАДА [ итал. autostrada < авто.. 
+ шпал. strada — кўча] Автомобиллар қатно- 
ви учун махсус қурилган ва ускуналанган 
катта йўл, автомагистраль. Тошкент-Мир- 
зачўл йўлининг Тошкент-Чинозучасткасида.. 
биринчи автострада қурилиши бошлаб юбо- 
рилди. Газетадан. 

АВТОСУҒОРГИЧ Чорва моллари ва 
паррандаларни суғориш учун мўлжаллан- 
ган автоматик қурилма. 

АВТОТРАНСПОРТ [авто.. + транспорт] 
Автомобиль транспорти. Вагон тегса, йўл 
бўш эмас, йўл бўшаса, станция банд, қола- 
eepca, автотранспорт етишмасди. И. Раҳим. 
Тинимсиз шаҳар. 

АВТОУЙ Қурилиш ва ш.к. ишлар даво- 
мида яшаш учун ўрнатиладиган вагон, авто- 
бус кўринишли кўчма уй. Хиёл сўнгги сўзларни 
дилида такрорлаб улгурмасиданоқ автоуйлар- 
даги чироқлар чарақлаб ёнди. И. Раҳим. Тақцир. 

АГАР [0. 1] юкл. Шарт эргаш гаплар- 

нинг бошида келиб, -са, -са ҳам, -ганда ва 
ш. к. шарт аффикслари ёрдамида ифодалан- 
ган маънони кучайтиради, таъкидлайди. Агар 
у келган бўлса, ўзини билдирган бўлар эди. Ой- 
бек, Танланган асарлар. Агар шу колхозлар 
ҳам бош қўшадиган бўлса, дамба йигирма- 
йигирма беш кунлик иш. А. Қаҳҳор, Қўшчи- 
нор чироқлари. Агарунинг [қутидорнинг] ёни- 
да уста Олим бўлмаганда эди, эҳтимол, у 
қай вақтларгача серрайиб қолар эди. А. Қо- 
дирий, Ўтган кунлар. 

АГАРДА айн. агар. 

АГГЛЮТИН АТИ В тлш. Агглютинация- 
га асосланган. Агглютинатив тиллар. Ўзбек 
тили — агглютинатив тил. 

АГГЛЮТИНАЦИЯ [лот. agglutinatio — 
ёпиштириш] 1 биол. Суюқлик ичида муал- 
лақ сузиб юрадиган заррачаларнинг, мас., 
қизил ва оқ қон таначалари, микроблар ва 
ш.к. нинг бир-бирига ёпишиб, қумоқ-қумоқ 
бўлиб чўкиши. 

2 тлш. Сўз ясалиш ёки шакл (форма) 
ясалиш асосини ўзгартмаган ҳолда унга 
стандарт аффиксларни қўшиш орқали сўз 
ёки шакл ясалиши. Агглютинацияда ҳар бир 
аффикс фақат бир грамматик маънога эга 
бўлади. Мас., теримчиларимизга сўзидаги ҳар 
бир қўшимча (-им, -чи, -лар, -(и)миз, -га) 
ўзига хос маъно ва вазифага эгадир. 

АГЕНТ [лот. agens, agentis — ҳаракат- 
даги; иш юритувчи] 1 Ташкилот, муассаса 


ва ш.к. нинг маълум вазифаларни бажариш 
учун тайинланган вакили. Таъминот агенти. 
Молия агенти. 

2 Бировлар томонидан қўйилган, биров- 
ларнинг манфаатлари учун махфий хизмат 
қиладиган шахс. Халқаро терроризм агентлари. 

3 Бирор давлат разведкасининг махфий 
ходими; жосус, айғоқчи. Лекин ғоят эҳтиёт- 
лик билан иишар, чунки агентлар ea.. сўз oe- 
ловчилар қишлоқларда оз эмас. Ойбек, Нур 
қидириб. 

АГЕНТЛИК I Агент фаолияти, иши; 
жосуслик; айғоқчилик. 

АГЕНТЛИК II Бирор идора, муассаса 
ёки корхонанинг жойлардаги (маҳаллий) 
бўлими, шунингдек, ахборот йиғиш ва тар- 
қатиш, воситачилик қилиш вазифасидаги 
баъзи муассасалар номи. Телеграф агентли- 
ги. Молия агентлиги. Ахборот агентлиги. н 
Телевидение ходимлари, ахборот агентлик- 
лари бир-бирлари билан яхши алоқа боғла- 
ганлар. Газетадан. ..тадбиркорлар ea moeap 
ишлаб чиқарувчилар палатаси, суғурта 
агентликлари, турли жамғармалар билан 
ҳамкорликда ишлаши уларнинг вакиллари 
ииипирокида семинар ўтказиш зарурлигини 
тақозо этмоқда. Газетадан. 

АГЕНТУРА Махфий маълумотлар тўп- 
лаш ва қўпорувчилик ишлари олиб бориш 
мақсадида ташкил этилган разведка хизма- 
ти. Агентура маълумотлари. 

АГИТАТОР айн. ташвиқотчи. 

АГИТАЦИОН айн. ташвиқий. 

АГИТАЦИЯ [лот. agitatio — ҳаракатга 
келтириш, қўзғатиш] қ. ташвиқот. 

АГЛОМЕРАЦИЯ [лот. agglomerare — тўп- 
ламоқ, қўшмоқ, бирлаштирмоқ] Бирор нар- 
са, мас., ташкилот, корхона ва ш.к. ни бир- 
лаштириш, қўшиш; кўплаб шаҳар ва аҳоли 
масканларининг ягона шаҳар сифатида 
қўшилиб кетиши. 

АГНОЗИЯ [юн. а — инкор қўшимчаси + 
gnosis — билим, билиш] тиб. Бош мия пўсти- 
нинг зарарланиши натижасида фаҳмлаш, 
тушуниш жараёнининг бузилиши; сезги 
аъзолари билан нарсаларни идрок қила бил- 
маслик. 

АГНОСТИК I Агностицизм тарафдори. 

АГНОСТИК 2 Агностицизмга асослан- 
ган. 

АГНОСТИЦИЗМ | юн. agnostos — билиб 
бўлмас] Борлиқни, нарса-ҳодисалар ва улар- 




нинг моҳиятини билиш мумкинлигини қис- 
ман ёки бутунлай инкор этувчи назария. 

АГОНИЯ [юн. agonia — кураш; ол итшшт ] тиб. 
Ўлим олдидан бир қатор физиологик жараён- 
лар билан кечадиган ҳолат; ўлим талвасаси. 

АГРАР [ лот. agrarius — ерга, далага оид] 
1 Ер-сув, ерга эгалик ва ер-сувдан фойда- 
ланишга оид. Аграр масапа. Аграр ислоҳот. н 
Шунинг учун ҳам ҳозирда қишлоқ хўжалиги- 
да банд бўлган ортиқча меҳнат қилувчилар- 
ни саноатга, хизмат кўрсатиш соҳасига 
жалб қилиш аграр сиёсатимизнинг ғоят му- 
ҳим йўналишидир. Газетадан. 

2 Саноатига нисбатан қишлоқ хўжалиги 
кўпроқ ривожланган. Аграр мамлакат. н 
Вилоятимизнинг илгари аграр воҳа сифати- 
да машҳур бўлгани сир эмас. Газетадан. 

АГРЕГАТ [лот. aggregatus — бирлашти- 
рилган, қўшилган] 1 Умумий бир ишни ба- 
жариш учун бир неча ҳар турли машина- 
дан тузилган мураккаб машина. Ер текислай- 
диган агрегатлар. н Даладаги агрегатлар 
сурони тинган, одамлар уй-уйларига қайтар.. 
Ж. Абдуллахонов, Орият. 

2 Бир машинанинг маълум ишни бажа- 
рувчи яхлит, мустақил механизми. Трактор 
юрмай қолгач, бирор агрегати ишдан чиққан- 
лигини сезиб, Абдусаттор трактор остига 
шўнғиди. “Ўзбекистон қўриқлари”. 

3 Муайян тоғ жинсини ташкил этувчи 
минераллар йиғиндиси. Литосферада кўп 
жойни эгаллаган бир ёки бир неча минерал- 
лар агрегатидан иборат бўлган табиий жинс- 
ларга тоғжинслари дейилади. М. Баҳодиров. 
Тупроқшуносликдан амалий машғулотлар. 

АГРЕМАН [фр. agreer — маъқулламоқ] 
Бир мамлакат томонидан ўзининг диплома- 
тик вакили сифатида таклиф этилган шахс- 
ни қабул қилиш ҳақида иккинчи бир мамла- 
катнинг олдиндан розилик билдириши. 

АГРЕССИВ 1 Агрессия сиёсатини қўл- 
ловчи, тажовузкор, босқинчи. Агрессив дав- 
латлар. 

2 Агрессиядан, босқинчиликдан иборат 
бўлган, тажовузкорликка асосланган. Агрес- 
cue сиёсат. Агрессив ҳаракатлар. н У ҳам 
узоқ вақт давомида ҳукмрон шовинистик ea 
агрессив-миллатчилик ғояларининг бутун 
жафоларини тортиб келди. Газетадан. 

АГРЕССИВЛИК Агрессив хатти-ҳаракат. 

АГРЕССИЯ [лот. agressio — ҳужум] Бир 
давлат (давлатлар гуруҳи) томонидан бошқа 


давлатнинг ёки халқнинг (миллатнинг) су- 
веренитети, ҳудудий дахлсизлиги ёки сиё- 
сий мустақиллигига қарши БМТ Уставига 
кўра ғайриқонуний ҳисобланган ҳар қандай 
куч ишлатиш; тажовуз. 

АГРЕССИЯЧИ айн. агрессор. 

АГРЕССИЯЧИЛИК айн. агрессорлик. 

АГРЕССОР Агрессия сиёсатини юрги- 
зувчи; тажовузкор, босқинчи. Агрессорларни 
жиловламоқ. н Давлатимизнинг мудофаа 
қудрати ҳар қандай агрессорнинг хуружини 
ўша ондаёқ парчалаб ташлаш имкониятини 
беради. Ф. Норхўжаев, Тинчлик посбонлари. 

АГРЕССОРЛИК Агрессив ҳаракат, та- 
жовузкорлик, босқинчилик. Агрессорлик 
сиёсати. 

АГРО- [юн. agros — дала; қишлоқ] Ўз- 
лашма қўшма сўзларнинг биринчи тарки- 
бий қисми бўлиб, “агрономия”, “деҳқончи- 
лик” маъноларини ифодалайди. Агротехни- 
ка. Агробиология. 

АГРОБИОЛОГИК Агробиологияга оид. 
Агробиологик тадқиқотлар. 

АГРОБИОЛОГИЯ [агро.. + биология] 
Ўсимлик ва ҳайвонлар ҳаётининг биологик 
қонуниятларини ўрганадиган фан. 

АГРОКИМЁ, агрономик кимё Ўсим- 
ликларни озиқлантириш, юқори, барқарор 
ҳосил олиш мақсадида уларни ўғитлаш, 
кимёвий воситалар ёрдамида зараркунанда- 
лардан сақлаш ва ш. к. кимёвий жараёнлар 
тўғрисидаги фан. 

АГРОМЕЛИОРАЦИЯ [агро.. + мелио- 
рация] Ҳосилдорликни ошириш мақсадида 
ернинг табиий шароитларини тубдан яхши- 
лашга қаратилган чора-тадбирлар мажмуи. 
Бунинг учун.. алмашлаб экиш, ерга сифатли 
иииюв бериш, ўғитлаш, шўрни ювиш, эрозия- 
га қарши кураш каби агротехника ea агро- 
мелиорация тадбирларини.. ўз вақтида амал- 
га ошириш керак. “Фан ва турмуш”. 

АГРОМЕТЕОРОЛОГИЯ [агро.. + метео- 
рология] Иқлим ва об-ҳаво каби метеоро- 
логик шароитларнинг қишлоқ хўжалик 
ишлаб чиқариши объектлари ва жараёнла- 
рига таъсирини ўрганадиган фан. 

АГРОНОМ Агрономия мутахассиси. Бош 
агроном. н ..қишлоқ хўжалиги бошқарма- 
сида Баракаев деган агроном бор. Оёқ-қўли 
чаққон. С. Сиёев, Отлиқ аёл. 

АГРОНОМИК Агрономияга оид, агро- 
номияга боғлиқ бўлган. Агрономик тадбирлар. 




АГРОНОМИЯ [агро.. + юн. nomos — 
қонун; одат] Қишлоқ хўжалик ишлаб чиқа- 
риши, унинг қонун-қоидалари ҳақидаги 
фан; қишлоқ хўжалик ва деҳқончиликка 
доир назарий ва амалий билимлар мажмуи. 
1982 йилда Андижон пахтачилик институ- 
тининг агрономия факулътетини тамомла- 
ган. Газетадан. 

АГРОНОМЛИК Агроном касби. Агро- 
номлик қилмоқ. Агрономликка ўқимоқ. 

АГРОСАНОАТ Қишлоқ хўжалик саноа- 
ти. Қишлоқ хўжалигининг хомашёдан тайёр 
маҳсулот ишлаб чиқарувчи тармоғи ва унга 
мансуб корхоналар. Агросаноат мажмуини 
мустаҳкамлаи/ ва самарадорлигини ошириш. 

АГРОТЕХНИК Агротехника мутахас- 
сиси. 

АГРОТЕХНИК Агротехникага оид. Агро- 
техник тадбирлар. 

АГРОТЕХНИКА [агро.. + техника] Қиш- 
лоқ хўжалик экинларини экишдан тортиб, 
то ҳосилни йиғиб-териб олгунга қадар ба- 
жариладиган ишлар мажмуи ва уларни 
амалга ошириш техникаси, деҳқончилик 
технологияси. Пахтакорлар ғўзани илғор аг- 
ротехника қоидалари асосида парвариш 
қилиб, механизацияга янада кенг йўл очди- 
лар. Газетадан. 

АГРОФИЗИКА, агрономик физика 

Ўсимликларнинг ташқи ҳаёт шароитлари- 
ни тадқиқ этишнинг физикавий усуллари, 
улар ҳаёт фаолиятининг физикавий жара- 
ёнлари ҳақидаги фан. 

ДДА шв. айн. ота 1. Ада, қоғоз, қалам бер- 
гин деб, Гоҳ ёнимга келиб ўлтирар. С. Жўра. 

Адаси 1) Ада с. I -ш. бирл. шакли. Акбарнинг 
adacu', 2) хотинлар ўз эрига мурожаат қил- 
ганда, унинг исми ўрнида ишлатадиган сўз. 

АДАБ [а. <_>jI — адабиёт; яхши тарбия, 
маъқул ҳаракат] Ижтимоий ва шахсий ҳаёт- 
даги яхши ахлоқ, тарбия, хушмуомалалик. 
Адаб бозорда сотилмас. Мақол. Адаб доира- 
сидан чиқмаслик. н Киши қадрин оширмоқ 
боиси аввал адаб дерлар. Воқиф. 

Адабини бсрмоқ Ножўя хатти-ҳаракат- 
лар учун гап-сўз, калтак ва ш.к. билан жазо 
бермоқ; таъзирини бермоқ. Жўрахон отган 
ўқдан ўндан ортиқ фашист қулаб, бошқа- 
лари орқага чекинди. — Адабини бердик. На- 
зармат. Адабини емоқ Азобини тортмоқ 
(қилмишига жавобан). ..енгилроқ жерси палъ- 
тода чиққан экан, подъездга кириб олгунча 


роса адабини еди. Д. Нурий, Осмон устуни. 
Адаб сақламоқ Ўзини ахлоқ, одоб доира- 
сида тутмоқ. Ёшлар “янги фикр ”, “эски 
фикр” деган гапларни йиғииапириб.. уламо- 
лар олдида адаб сақлашлари керак. Ойбек, 
Танланган асарлар. 

АДАБИЁТ [а. oLLjI] 1 Бир халқнинг, 
даврнинг бадиий, илмий, фалсафий ва бош- 
қа асарлари мажмуи. XX аср ўзбек бадиий 
адабиёти. Жаҳон адабиёти. 

2 Санъатнинг сўз, тил воситасида бади- 
ий образлар яратувчи тури; бадиий адабиёт. 
Адабиёт назарияси. н Адабиёт ҳамиша 
ҳақиқат ва адолат байроғини баланд тутиб 
яшамоғи лозим. Газетадан. 

3 Муайян бир фан ёки соҳага, масалага 
оид асарлар, китоблар. Сиёсий адабиёт. Тех- 
ника адабиёти. Мавзу юзасидан тавсия 
этилган адабиёт рўйхати. 

АДАБИЁТЧИ 1 Бадиий адабиёт, адаби- 
ёт фани мутахассиси, ўқитувчиси. Кундан- 
кун очилиб бораётган ҳарбий таълим уфқи- 
га Элмурод адабиётчи-педагог, Дубенко 
иқтисодчи нуқтаи назаридан қарагандек, 
Йўлдош энергетик-инженер сифатида яқин- 
лашарди. Шуҳрат, Шинелли йиллар. 

2 айн. адабиётшунос. Тилчи ва адабиётчи 
олимлар биринчи тадқиқотларини шу ерда 
бошлаганлар. “Фан ва турмуш”. 

АДАБИЁТШУНОС [адабиёт + ф. — 
ўрганувчи] Адабиёт илми (фани) билан шу- 
ғулланувчи мутахассис. 

АДАБИЁТШУНОСЛИК Адабиёт илми, 
илм-фаннинг адабиётга оид соҳаси; бадиий 
адабиётни, унинг моҳияти, ижтимоий ва- 
зифаси ва адабий жараён қонуниятларини 
ўрганувчи фан. 

АДАБИИ 1 Бадиии адабиётга оид. Ада- 
бий асар. Адабий мерос. Адабий оқим. 

2 Ёзувчиларга, ёзувчилик фаолиятига 
оид. Адабий ҳаёт. Адабий муҳит. Адабий та- 
халлус. 

Адабий тил тлш. Умумхалқ тилининг 
ишланган, сайқал берилган, маълум нор- 
ма (меъёр)ларга солинган шакли. Адабий 
тилда сўзлашмоқ. 

АДАБЛИ Хулқ-одоби яхши; одобли, 
тарбияли. Адабли бола. 

АДАБСИЗ 1 Хулқ-одоби ёмон, тарбия- 
сиз. 

2 Одоб-ахлоқ меъёрларига тўғри келмай- 
диган, одоб-ахлоқ доирасидан ташқари. Халқ 




шунингдек гаплар билан юз ёқдан унга ҳулсум 
қилиб, ҳатто адабсиз сўзлар билан ҳам сўкар 
эди. А. Қодирий, Ўтган кунлар. 

АДАБСИЗЛИК Одоб -ахлоқ меъёрлари- 
га тўғри келмайдиган иш, одоб-ахлоқдоира- 
сига сиғмайдиган хагги-ҳаракат. Саидий Мир- 
за Муҳиддинга нисбатан Муҳаммадражаб- 
нинг адабсизлигидан хижолат бўлар, ичида 
“юзсиз, беандиша ” дерди. А. Қахҳор, Сароб. 

ДДАД [а. ЗХС. — миқдор, сон] эск. 1 Сон, 
миқдор. Қўишқчиларнинг адади борган сари 
ортди. Ойбек, Навоий. [ Тўпламни\ Тўплаб 
нашрга тайёрловчи ва муҳаррир Аҳмаджон 
Мелибоев. Адади 5000 нусха. Газетадан. 

2 нумератив с. Дона. Алалхусус, яна шуни 
баён қиладурмизким, кофирлар юртига ке- 
тувчиларнинг сони икки юз ададга боради. Ж. 
Шарипов, Хоразм. 

АДАДСИЗ 1 Сон-саноқсиз, ҳисобсиз. 
Ададсиздир бойларининг йилқиси. “Ёдгор”. 

2 Чек-поёни йўқ. Бу ададсиз чўл эди, сира 
меъёри йўқ эди. “Баҳром ва Гуландом”. 

АДАМ [а. ^ic. — йўқ, йўқлик] эск. кт. Йўқ- 
лик, мавжуд эмаслик; зид. борлик. 

Адам айламоқ Йўқотмоқ, йўқ қилмоқ. 
Адам йўлини тутай зарра менда ғам бўлса. 
Бобур. 

АДАПТАЦИЯ [лот. adaptatio — мосла- 
шув] 1 биол. Организмнинг, мас., сезги аъзо- 
ларининг атроф муҳит шароитларига мос- 
лашиши, кўникиши. Кўз адаптацияси. 

2 ҳуқ. Бошқа, янги жойда яшаш ша- 
роитига мослашиш. 

3 Чет тилларни ўрганувчилар учун асар 
матнини соддалаштириб бериш ва шу та- 
риқа соддалаштирилган матн. Адаптация 
қилинган матн. 

АДАШ I 1 Исми бошқа бирор кимса 
билан бир хил бўлган одам, исмдош. Биз 
иккимиз адашмиз. 

2 Шундай кишиларнинг бир-бирига му- 
рожаатида қўлланади. -Яша, адаш! — хур- 
санд бўлиб кетди Қудрат. Ҳ. Назир, Сўнмас 
чақмоқлар. 

АДАТТТ II Т Адашган, бир пойи алиш (ал- 
маш). Калишим адаш бўлиб қолди. 

2 рвш. Янглиш, ноўрин. Бу ерга адаш ке- 
либ қолибман. н Хат бу ерга адаш тушиб 
қолибди. Газетадан. 

АДАШМОҚ Т Йўлини йўқотиб қўймоқ. 
У ёрқин кундузда йўлга чиқиб, қоронғи кеча- 
да адашган кишидай, нима қиларини билмай 


қолди. М. Исмоилий, Фарғона т. о. Адашган 
кимсадек, Фурқат, қаён боргум билолмасман. 
Фурқат. 

2 Нотўғри (хато) иш тутмоқ, нотўғри 
йўлга кирмоқ. Ҳа, ўз манфаатини халқ ман- 
фаатидан юқори қўйганлар доим адашади. 
Уйғун. Адашсанг, тўғри йўл сўргил, уялма. 
Воқиф. 

3 Ажраб йўқотмоқ. Ватанидан адашмоқ. 
Ўз тўпидан адашмоқ. н Отардан адашган 
бир талай қўй-кўзи ўтлай-ўтлай, бир то- 
мони зов, супрадай майдонга тушиб қолибди. 
С. Анорбоев, Оқсом. ..Адашган ошиқлар бир- 
бирин излар. “Муродхон”. 

4 с.т. Алмаш бўлмоқ. Қалпоғим адашибди. 

АДАШТИРМОҚ Т Адашмоқ фл.орт.н. 

Йўлдан адаштирмоқ. 

2 Хато тарзда бир-бирига алмаштирмоқ, 
бири ўрнига бошқасини белгиламоқ. Касса 
билан киссани адаштирманг. Газетадан. 

АДВОКАТ [лот. advocatus < advocare — 
ёрдамга чақириш] Т Судда жавобгарга ҳуқуқий 
ёрдам (маслаҳат) берувчи, жавобгар (айб- 
дор)ни ҳимоя қилувчи юрист; оқловчи, ҳимо- 
ячи. Адвокат, тараф сифатида, суд ишшрини 
юритишнинг барча босқичларида процесснинг 
барча иштирокчилари билан тенг ҳуқуқларга 
эга бўлади. Газетадан. 

2 с. т. салб. Маслаҳатчи; ҳимоячи. 

АДВОКАТУРА 1 Адвокатлар ташкило- 
ти, адвокатлар коллегияси. 

2 Адвокат фаолияти, адвокатлик. 

АДДОИЙ [а. ^IIJI — даъват этувчи] эск. 
Дуо қилувчи, яхшилик тиловчи (мактуб 
охирида имзодан олдин ишлатиладиган сўз). 
Мунда барча ёру дўст саломат, мендан Ҳаса- 
налига салом айт! Аддоий отанг Юсуфбек 
ҳожи. А. Қодирий, Ўтган кунлар. 

АДЕКВАТ [лот. adaequatus — тенглаш- 
тирилган] I от Билиш назариясида нарса 
ва ҳодисаларнинг хоссалари ва алоқалари- 
ни уларнинг объектив мазмунига тўғри 
келадиган, аниқ ва мос қилиб билиб олиш. 

АДЕКВАТII сфт. Ҳар жиҳатдан мос, тенг 
келадиган; ўхшаш, мувофиқ. Адекват ту- 
шунчалар. Адекват таржима. 

АДЕНОИДЛАР [юн. aden — без + eidos — 
ўхшаш] Бурун-ҳалқум муртагининг ортиқ- 
ча ўсиб катталашиши. 

АДЕНОМА [юн. aden — без + oma — ўсма- 
ни билдирувчи қўшимча] Бир қатор без 
тўқималаридаги хавфсиз ўсма касаллиги. 




АДЁЛ [р. одеяло — ёпинғич, ўрангич] Кўр- 
па ўрнида ишлатиладиган, енгил, унча қа- 
лин бўлмаган ёпинчиқ. Жун адёл. Адёл ёпи- 
ниб ётмоқ. н Муқаддас катак-катак адёл 
тўшалган каравотнинг бир чеккасига ўтир- 
ди. Ў. Ҳошимов, Қалбингга қулоқ сол. 

АДИБ [а • ‘_^ ^ I — тарбияли, маърифат- 

ли; ёзувчи] Адабий асарлар ёзиш билан шу- 
ғулланувчи шахс, ёзувчи. Бизга адиблар, 
шоирлар, ҳақиқий жасур курашчилар лозим. 
Ойбек, Нур қидириб. Ҳозирги кўзга кўрин- 
ган йирик адиб ва шоирлар шу даргоҳ лабора- 
ториясидан етишиб чиққан кишилардир. X. 
Ёдгоров, Ҳаёт тўлқинлари. 

АДИБА 1 Адиб аёл, ёзувчи аёл. 

2 Адиба (хотин-қизлар исмиД 

АДИ-БАДИ Бир-бирига тегадиган гап- 
сўз, вақтни беҳудага ўтказиб айтишиш, бе- 
ҳуда тортишув. Насимнинг бригадир билан 
ади-бадидан боиш чиқмади. Т. Мурод, Қўшиқ. 
Энди ади-бадига ўрин йўқ. Очиқ гаплашамиз. 
И. Қаландаров, Шохидамас, баргида. 

Ади-бади айтишмоқ Бир-бирига тегадиган 
гап-сўз қилишмоқ, беҳудага тортишмоқ. 
Ҳотам ортиқча ади-бади айтиб ўтиришни эп 
кўрмади. М. Ҳазратқулов, Журъат. Холжонхола 
бир ўзи тўққизта кундошга бас келиб, роса 
ади-бади айтишиб олди. Ғайратий, Довдираш. 
Ади-бадига бормоқ Жанжаллашишгача бор- 
моқ; сан-манга бормоқ. ..аммо бу ташкилот- 
лар бирор вазифа топширса, ҳеч ади-бадига 
бормас, кўнглига ёқмаса ҳам, бажарар эди. С. 
Анорбоев, Оқсой. 

АДИБЛИК Адиб касби, ёзувчилик. 

АДИГЕИ 1 Адигея Республикаси туб 
халқининг номи. 

2 Адигей халқига мансуб. Адигей аёл. 

АДИГЕИЛАР Адигея Республикасининг 
асосий аҳолиси ҳисобланган халқ; адигей 
халқи. 

АДИЗ Буғдойи ёки арпаси ўриб олинган 
майдон. Уни теримчилар ёнида.. кузги шуд- 
гор қилинаётган адизда учратиш мумкин. М. 
Назаров, Дақиқа ва мисқол. 

АДИЛ [ а. Jj-lc. — тенг, баробар] 1 Тўғри, 
эгилмаган, букилмаган, тикка. Икки ёнида 
адил тераклар шовуллаган кенг асфальт йўл. 
Ҳ. Ғулом, Замин юлдузлари. Ҳиз.. бўйчан ва 
самбитгул новдасидай адил эди. Ойбек, Тан- 
ланган асарлар. 

2 Бурилмаган, тўппа-тўғри. Шаҳар тўғри 
тўртбурчакли кўринишда бўлиб, планнинг бош 


ўқи шаҳарнинг шимолидан жанубига қараб 
адил ўтказилгст. Т. Жўраев, Улуғ Хитойда. 

АДИНАМИЯ [юн. а — инкор қўшимчаси 
+ dinamia — куч, қувват] Кексалик, касал- 
лик, очлик сабабли тинка-мадор қуриши, 
ҳолсизлик. 

АДИП Тўн, чопон ва ш.к.нинг ёқаси- 
дан этагигача ички четига тутилган энсиз 
газлама. Тўннинг адипи. 

АДИПЛАМОҚ Четига адип тутмоқ, тик- 
моқ. Кўрпани адипламоқ. 

АДИР Тоғларга яқин, тоғ этакларидаги 
алоҳида тепалик ерлар. Туманга қарашли ер- 
ларнинг кўпгина қисмини адирлар ташкил 
қилиишга қарамасдан, деҳқонлар пахтадан 
юқори ҳосил олишга муваффақ бўлдилар. Га- 
зетадан. ..шаҳар боғлари орқада қолиб.. паст, 
баланд адирлар бошланди. О. Ёқубов, Эр бо- 
шига иш тушса. 

ДДЛ [а. J.cc — адолат, тўғрилик] Адо- 
лат, одиллик. Халқ билан бўлгуси муомалада 
қиличга эмас, адл кучига суянмоқ.. лозим. Ой- 
бек, Навоий. 

АДЛИЯ Судлов муассасалари тизими, 
суд идоралари фаолияти. Адлия ходими. Ад- 
лия маслаҳатчиси. 

АДМИНИСТРАТОР қ. маъмур. ..адми- 
нистратор дағдаға билан хонага кириб, жой- 
ни бўшатинг, деб туриб олди. Газетадан. 

АДМИНИСТРАЦИЯ [лот. administratio 

— бошқарув, раҳбарият] қ. маъмурият 1. 

2 Муассаса, корхона, ташкилот раҳбар- 
лари мажмуи. 

АДМИРАЛ [голл. admiraal < а. 

— денгиз ҳокими, қўмондони] Ҳарбий-ден- 
гиз флотининг олий қўмондонлик таркибига 
бериладиган ҳарбий унвон ва шу унвонга 
эга бўлган шахс. 

АДНО [а. Ljjl — тубан, энг паст] эск. кт. 
Паст, қуйи, учинчи даражали. Мадраса та- 
лабалари “аъло ”, “авсат ” ва “адно ” номи 
билан уч гуруҳга бўлинган эди. М. Муҳаммад- 
жонов, Турмуш уринишлари. 

АДО I [а. IjI — ўташ, бажариш] Иш-ҳа- 
ракат, воқеа-ҳодисанинг охири, тамоми, 
ижроси. Не қаро даврон экан бу, тингламас 
ҳеч ким уним! Хору зорлик топдим-у, ҳурлик 
адосин топмадим. М. Исмоилий, Фарғонат. о. 

Адо бўлмоқ 1) тамом бўлмоқ, тугамоқ, 
битмоқ, охирига етмоқ. Бу ривоятлар 
эшитганингиз билан адо бўлмайди. Ҳ. Ғулом, 
Машъал; 2) кўчма ташвиш, дард орқасида 




ҳолдан тоймоқ, тамом бўлмоқ. Йиғлай-йиғ- 
лай адо бўлдим, Элатимдан жудо бўлдим. 
“Равшан”. Адо бўлгур! қарғ. Ўлгур! [Хонзода 
Мастонга:] Ҳаримай адо бўлгур, Мастон! 
Арслонни кесак отиб енгмоқчимисан? Ҳам- 
за, Бой ила хизматчи. Адо этмоқ айн. адо қил- 
моқ 1. Адо қилмоқ 1) ўтамоқ, бажармоқ, 
ижро қилмоқ. Бурчни адо қилмоқ. Вазифани 
адо қилмоқ. н Анвар “ҳузури муборак ” нинг 
эилигида тўхтаб, таъзим адо қилди. А. Қо- 
дирий, Меҳробдан чаён; 2) ҳолдан тойдир- 
моқ, тинкасини қуритмоқ. Уни дард адо 
қилди. н Тез замон бўлди қиморга мубта- 
ло, Барчани ўйнаб қимор, қилди адо. Ҳамза. 

АДО II Ишва, жилва, ноз-карашма. 
Ҳаёт жажжи қизларга хос адо билан: -Воей, 
сизам бир қизиқсизки, буви, нима, мени бўри 
еб кетармиди? — деди-ю, ҳовли этагига 
юрибкетди. М. Исмоилий, Фарғона т. о. Йи- 
гитнимаст этар жонон adocu.. “Гўрўғлининг 
туғилиши”. 

АДОВАТ [а. Ojl,L£ — душманлик, наф- 
рат] 1 Душманлик муносабати, шундай 
муносабатга хос ҳис-туйғу. Гина — адоват- 
нинг қўшниси. Мақол. н Агар сиз нафсиламр- 
га қарасангиз, ukku халқни бир-бирига со- 
вуқ кўрсатиб, адоват тухумини сочиб келувчи 
бир нечагина одам бор. А. Қодирий, Ўтган 
кунлар. 

2 Кек, хусумат. Ўзбек ойим бўлса, эски 
гина ea адоватларни қайтиб келмас дунёси- 
га жўнатди. А. Қодирий, Ўтган кунлар. Юрак- 
да бир мўмин бандасига кин сақлаш мусул- 
мончиликка ёт нарса, бой. Адоват ноҳақлик- 
ни юзага келтиради. К. Яшин, Ҳамза. 

АДОЙИ: адойи тамом бўлмоқ айн. адо 
бўлмоқ қ. адо I. Ўйинчоқ адойи тамом бўлди. 
н Бечора кампир бу шум хабардан адойи 
тамом бўлди-ку! С. Аҳмад, Ойдин кечалар. 

АДОЛАТ [а. cJljLt — одиллик] 1 Одило- 
на иш тутиш, одиллик. Яқинда суднинг ҳал 
қилув қарори ҳам ижро этилди. Мулкимизни 
қайтариб олдик. Адолат тантанасидан 
мамнунмиз. Газетадан. Маҳалла йўли — эзгу- 
лик, ҳиммат ea адолат йўлидир. Газетадан. 

2 Адолат (хотин-қизлар исми). 

АДОЛАТЛИ 1 Адолат билан иш тутув- 
чи; одил. Адолатли жамият. Адолатли киши. 
н Бир адолатли подшоҳ келиб, ғариб-ғура- 
болар бошини силайди. Мирмуҳсин, Меъмор. 
Бундай муносабат республикамизда муборак 
ҳаж зиёратига борувчиларни танлаб олиш 


борасида адолатли ea одилона иш тутишни 
таъминлайди. Газетадан. 

2 Адолатга, ҳаққонийликка асосланган. 
Адолсипли ҳукм. н ..жамият тарихида ўйна- 
ган ea ўйнайдиган ролига виждонан, холисо- 
на, адолатли баҳо берадиган кунлар келди. Э. 
Юсупов, Истиқпол йўлида. 

АДОЛАТПАРВАР Адолат тарафдори, 
адолат, ҳаққоният учун курашувчи. Адолат- 
napeap бўлиш осон, аммо эътиқодинг учун 
курашиш қийин. Ф. Мусажонов, Ҳиммат. 

АДОЛАТСИЗ 1 Адолатга зид иш тутувчи. 
Жиззах халқи исёнининг тиғи чоризмнинг 
адолатсиз тузумига қаратилган эди. Н. Са- 
фаров, Оловли излар. 

2 Адолатдан ташқари, унга хилоф бўлган. 
Адолатсиз ҳукм. 

АДОЛАТСИЗЛИК Адолатсиз хатти-ҳара- 
кат, адолатга зид ҳолат. Элмурод ўйланиб, 
ташқарига чиқди. Ҳақсизлик, адолатсизлик 
унинг ичини ўртай бошлади. П. Турсун, 
Ўқитувчи. Инсоният қонунларсиз яшолмайди. 
Акс ҳолда, унинг ҳуқуқи поймол бўлади. Адо- 
латсизлик авж олади. Газетадан. 

АДОҚ 1 эск. айн. оёқ 1. Ҳуёш юзунг кўруб 
ерга йиқилди, Адоғинг туфроғини сурма қил- 
ди. Хўжандий, Латофатнома. 

2 3-ш.бирл. адоғи. Тугаш жойи, ниҳояси. 
Одатда ҳар қандай ҳикоянинг ҳам боши, 
ўртаси, адоғи бўлади. Н. Сафаров, Оловли 
излар. Аҳмад сунбулани — ёзнинг адоғи, куз- 
нинг бошланиишни яхши кўрарди. Ф. Мусажо- 
нов, Ҳиммат. 

АДОҚЛАМОҚ кам қўлл. Охир томон (қу- 
йи томон) йўналмоқ. Йўл арғамчидайин — 
бир юқорилсшди, бир адоқлайди. Т. Мурод, От 
кишнаган оқшом. 

АДОҚСИЗ кам қўлл. Поёни йўқ, чексиз. 
Ҳашқадарёнинг қуйи оқимида ер учсиз-адоқ- 
сиз-у, cye йўқ. Газетадан. Атрофда тун билан 
тонгнинг ораси, Нимтатир пардалар тинч 
ea адоқсиз. Ш. Қурбонов, Шеърлар. 

АДРАМКАШ I шв. Учи илмоқли катта 
жуволдиз. 

АДРАМКАШ II шв. Ҳар қандай нарсага 
бефарқ қарайдиган, лоқайд, кўкноринамо 
одам. 

АДРАС [ф. — оқмато, йўл-йўл гул- 

ли мато] Ўриши ипак, арқоғи эса ипдан бўл- 
ган, атласга ўхшаш, аммо қалинроқ маҳал- 
лийгазлама. [ Махдум:] -Бўлмаса,— деди икки- 
ланаб,— жўнроқ адрасдан ол-чи. А. Қодирий, 




Меҳробдан чаён. ..кенг меҳмонхонада қат- 
қат атлас, адрас кўрпачалар устида пар 
болишларга кўмилиб, ёнбош қилиб ётган.. К. 
Яшин, Ҳамза. 

АДРАСБОФ [ф. Адрас тўқув- 

чи уста, косиб. Мулла Шокир асли ўртаҳол 
бир адрасбофнинг ўғли бўлиб.. М. Осим, Эл- 
чилар. 

АДРАСМАН айн. исириқ. 

АДРЕС [фр. adresse — юбормоқ] 1 Бирор 
киши ёки ташкилот ўрнашган жой, манзил- 
нинг номи ва б. белгилари (уй ёки квартира 
рақами ва ҳ.к.) мажмуи, унинг қайди. Инсти- 
тут адреси. Уй адреси. н Менга адресингизни 
беринг, колхозга ўзим хат ёзаман, уйингиздан 
хабар олишади. И. Раҳим, Чин муҳаббат. 

2 Почта орқали юбориладиган нарсалар 
устидаги уларнинг борадиган жойи ва олув- 
чининг номи кўрсатилган ёзув. Унинг [Зами- 
ранинг] номига ғалати бир конверт чиқди: 
на адреси бор, на маркаси ва на почта муҳри. 
П. Қодиров, Уч илдиз. 

3 (эгалик ва ж.к.да) Номига, шаънига те- 
гишлиликни билдиради. Менинг адресимга ай- 
тилган барча гатарни халқ шаънига айтилган 
гаплар деб ҳисоблайман. Ойбек, Халққа хизмат 
— бахт. Қодировга берилган бу айбнома қолоқ, 
ҳаётдан узоқда бўлган раҳбарлар адресига ай- 
тилган айбнома ҳам эди. Газетадан. 

4 Бирор тантана муносабати билан му- 
ассаса, ташкилот ёки айрим шахс номига 
юборилган, одатда, папка ва ш.к. нарса ичи- 
га солинган табрикнома; ёднома. 

Адрес столи (ёки бюроси) Бирор ерда 
яшовчиларни рўйхатга олиб борувчи ва 
уларнинг тураржойлари тўғрисида маъ- 
лумотномалар берувчи муассаса, идора. 
Адреслар дафтари Кишилар ва идораларнинг 
адреслари ёзилган дафтар, журнал. 

АДРЕСАНТ [нем. Adressant — юборувчи] 
Почта орқали телеграмма, хат ва ш.к. юбо- 
рувчи шахс ёки ташкилот. 

АДРЕСАТ [нем. Adressat — олувчи] Адре- 
сига хат, телеграмма ва ш.к. юборилувчи 
киши ёки ташкилот. 

АДРЕСЛАНМОҚ Адрес қўйилмоқ, ад- 
рес қўйиб юборилмоқ ёки айтилмоқ. Мар- 
казий газета бошқармасига адресланган бу 
хат шу куни кечқурун Муродхўжа домланинг 
қўлида очилди. А. Қаҳҳор, Сароб. 

АДСОРБЦИЯ (лот. adsorbere — шимиш, 
сўриш) физ., ким. Газ ёки эритилган модда 


зарраларининг қаттиқ модда сиртига син- 
гиши, шимилиши. 

дду эск. кт. айн. адув. Қиличингдан адулар 
қон ичинда. Хоразмий, Муҳаббатнома. 

АДУВ [а. — душман, ёв] эск. кт. Ёв, 

душман. Адув ҳайлига ғолиб ўлмоқ учун ҳам 
халқ бирлашдилар ушбу кун. С. Хондайлиқий. 
Фарғона аҳли адув йўлига тушиб, ислом ди- 
нидан чиқиб кетди, деганлари ёлғон.. Мир- 
муҳсин, Меъмор. 

АДУЛИҚ, адувлиқ эск. кт. Душманлик. 
Адулиқ шиор айлаб ағёр эли, Аён этгуси 
бўйла баҳсу жадал. Аваз. 

АДЪЮНКТ [лот. adjunctus — қўшилган] 
Ҳарбий илмий-тадқиқот институтларида 
ёки олий ўқув юртларида номзодлик диссер- 
тацияси устида илмий тадқиқот олиб бора- 
ётган олий маълумотли ёки магистр дара- 
жасидаги мутахассис. 

АДЪЮНКТУРА Юқори малакали ҳар- 
бий илмий ва илмий-педагог кадрлар — фан 
номзодлари тайёрлашнинг асосий шакли 
бўлиб, у Ўзбекистонда узлуксиз таълим ти- 
зимининг таркибий қисми ҳисобланади. 

АДЪЮТАНТ [лот. adjutans, adjutantis — 
ёрдам берувчи] Хизмат топшириқлари ёки 
штаб ишларини бажариш учун ҳарбий бош- 
лиқ ихтиёрида бўлган ёрдамчи офицер. 

АЁ эск. Мурожаат ёки хитобни билдира- 
ди; эй. Аё, шоҳим, гулдай сўлган тарзим бор, 
Хизматкорман, сизга айтар арзим бор. “Му- 
родхон”. 

АЁВ Аяш, раҳм-шафқат ҳис-туйғуси, 
шундай ҳис-туйғули муносабат. Қиттак ҳам 
аёв кутмас эрта кун ҳакамидан. Миртемир. 

Аёв бермаслик Аямаслик. 

АЁВСИЗ Аёв бермай, аямай қилинган, 
раҳм-шафқатсиз. Аёвсиз кураш. Аёвсиз зарба. 
Аёвсиз танқид. н Аёвсиз туширилган икки-уч 
муштдан кейин Қудратнинг бурнидан қон кет- 
ди.. М. Исмоилий, Бизнинг роман. 

АЁЗ Кеч куз, қиш ва эрта баҳордаги ач- 
чиқ совуқ, қора совуқ. Гарчанд ҳозир кеч куз, 
аёз бўлса ҳам, Оллоқулибой ҳамон терлар, 
семиз гавдасини кўтаролмасди. Ж. Шарипов. 
Хоразм. Тун аёз, изғириқ ел тўрт тарафга 
югуриб, жон ачитмоқчи бўлар эди. А. Қоди- 
рий, Ўтган кунлар. 

АЁЗЛАМОҚ Аёзда совқотмоқ. Аёзлабман, 
савил.. Кеча келинни келтиргунча, совуқда 
қалтираб чиқдим. Н. Аминов, Ёлғончи фа- 
ришталар. 






АЁЗЛИ Аёз бўлиб турган. Қирчиллама 
қишнинг аёзли кунларини.. куҳ-куҳлаб, дағ- 
дағ титраб ўтказдилар. Газетадан. 

АЁЛ 1 [а. JL-t — оила; хотин] Умуман эр- 
какка қарама-қарши жинсдаги шахс; хотин; 
Бу маънода асосан кўплик шаклида қўлла- 
ниб, умумлаштириш маъносига эга бўлади, 
“хотин-қизлар” маъносини билдиради. Ори- 
ятли бўлганидан, одамлар юзига тик қарага- 
ни уяладими, ким билсин, бу аёлнинг вужуди- 
да ўн эркакнинг ор-номуси бор эди. Т. Ашуров, 
Оқ от. Шарқ аёллари, шу жумладан, ўзбек 
аёлларининг таърифи.. олам аҳлини ҳайрат- 
га солиб келаётгани сир эмас. Газетадан. 

2 Шундай жинсдаги етук ёшдаги шахс 
(қизга нисбатан). Бугунги кунимизда тенгсиз 
хислатларни ўзида мужассамлаштирган қиз- 
ларимиз, аёлларимиз кўп. Газетадан. 

3 Хотин, рафиқа (эрга нисбатан). [Ёр- 
мат:] Аёлим қиишн-ёзин ичкари ҳовлининг 
юмушини қилади: кир ювади, уй-жойни су- 
пуради, нон ёпади, кўрпа қавийди. Ойбек, 
Танланган асарлар. Аҳмад бригадирнинг юра- 
гига ғулғула тушди, сергак тортиб, аёлига 
қаради. С. Нуров, Нарвон. 

АЁЛМАНД Оилали, бола-чақали; бола- 
чақаси кўп. Аёлманд одам ишламай турол- 
мас экан. Ғ. Ғулом, Тирилган мурда. Бир то- 
мони хўжалик камбағалроқ, бир томони 
аёлманд бўлганидан анча қийналибди. Т. Ма- 
лик, Шайтанат. 

АЁН [а. jjL-t — зоҳир, кўриниб турган] 
кам қўлл. 1 ( ж.к. сўз билан) Маълум. [Ёрмат:] 
Бу оилада нима сир ўтса, барчаси менга аён. 
Ойбек, Танланган асарлар. 

2 рвш. Аниқ-равшан. Аён кўрмоқдамиз нур 
болқиишни, Мардлар шарафига халқ олқи- 
шини. X. Расул. 

АЁНЛАШМОҚ кам қўлл. Маълум бўлмоқ. 
Ҳадислардан ул зотнинг.. юксак фазилатлар 
эгаси бўлганликлари аёнлашади. Газетадан. 

АЁҚ1 айн. оёқ 1. 

АЁҚ II эск. Коса, пиёла, қадаҳ. Насиби 
анинг бир аёқ ош эрур бас.. А. Навоий. 

АЁҚЧИ Шароб қуювчи, косагул. Меҳ- 
монлар белларини маҳкам танғиб олган кўк 
саллали аёқчилар қўлидан қадаҳни олиб, 
шароб ичиб.. М. Осим, Карвон йўлларида. 

АЖАБ [а. — қизиқ, таажжуб] 

1 Ажабланарли, ҳайрон қоларли. Ажаб сав- 
долар. н Ажаб Ҳирот экан! Ҳалвофуруши 
ҳам шоир. Ойбек, Навоий. 


2 (Якка ҳолда) Ажабланишни билди- 
ради; таажжуб, қизиқ. Бир неча қадам бо- 
сиб, орқасида қолган дарвозага қаради-да, 
бу ерда гўзал қиз Ойпошша яшаганини эсла- 
ди. -Ажаб, — деди Элмурод. П. Турсун, Ўқи- 
тувчи. Ажабким, муқаддас нарсалар ёнма- 
ён бўларкан. Газетадан. 

Ажаб бўлди (ёки бўпти) Жуда яхши бўлди, 
кўнгалдагидай бўлди (бирор кимса қилмишига 
яраша жазо олганда айтиладиган ибора). ..га- 
зетада чиққан фелъетонни кўрган Ҳафиза.. 
ажаб бўлибди, дермикин? Ёки ачинармикин? 
Мирмуҳсин, Умид. Ажаб қилди Жуда яхши 
қилди, жуда тўғри қилди, боплади. - Чийилла- 
ма, — деди ҳайқириб Йўлчи. Йўлчининг жаво- 
бига одамлар секингина кулишиб, “ажаб қил- 
динг” дегандай, бир-бирларига маъноли қараб 
олишди. Ойбек, Танланган асарлар. Ажаб эмас 
1) шояд, шоядки. Энди шифони ёлғиз омодан 
сўра.. Ажаб эмас, шифо берса. Ойбек, Танлан- 
ган асарлар; 2) мод.с.взф. мумкин, эҳтимол. ..бу 
мақол шу чўлларда тўқилган бўлса, ажаб эмас. 
Ж.Шарипов, Хоразм. Совуқни қаранг, қор ёғиб 
қолса ҳам ажабмас. Ў. Ҳошимов, Қалбингга 
қулоқсол. Во ажаб(о) айн. ажабо ( қ .) [Бойўз- 
ўзига дес )w:] Во ажабо, бу ким бўлди? Чўрими 
ёки бир офатижон фарииипами? Ҳамза, Бой 
ила хизматчи. 

3 шв. Хўп, бўпти. Полвон, Мадрайим 
қорани чақир.. — Ажаб, оға. Ж. Шарипов, 
Хоразм. 

АЖАБЛАНМОҚ Ҳайрон бўлмоқ, тааж- 
жубда қолмоқ. Сени қочиб кетган дейиш- 
ганди, чироғим. — Қаёққа? — ажабланди 
Шербек. С. Анорбоев, Оқсой. 

АЖАБО унд. с. Таажжуб, қизиқ. Ажабо, 
бу қандай гап! 

АЖАБСИНМОҚ Бир оз ажабланмоқ. 
Ишлаб ўтирган хонамда ўзимча ажабсиндим: 
Дадажонга нима бўлди. Р. Раҳмон, Одат. 

АЖАБТОВУР [ажаб + а. — ҳол, 

ҳолат; муомала тарзи] 1 Ажаблантиради- 
ган. Ҳаётнинг ажабтовур ҳангомалари, 
кўз кўриб, қулоқ эшитмаган воқеалари би- 
сёр. Газетадан. 

2 с.т. Бинойидай, дурустгина. Ажабтовур 
йигит бўлибди. н Бугун ажабтовур тинч ea 
салқин кун бўлди-да. Л. Бать, Ҳаёт бўстони. 

АЖАЛ [а. — вақт оралиғи; белгили 

муддат] Ўлим пайти, қазо вақти; ўлим. Дард 
бошқа, ажал бошқа. Мақол. Ҳўрққанни ажал 
қувлар. Мақол. 




Ўз ажали билан ўлмоқ Қазо вақги етиб 
(бошқа сабабларсиз) ўлмоқ. Гулнорнинг ўли- 
мини улар ғоят совуққонлик билан қарши- 
лашга уриндилар. Улар: -Гулнор ўз ажали би- 
лан ўлди. Ажалга даво йўқ, — дейишди. Ой- 
бек, Танланган асарлар. Ажал(и) етмоқЎлим 
соати, қазоси етмоқ. Қирқ йил қирғин бўлса, 
ажали етган ўлади. Мақол. н Ажал етса, жон 
айрилар бу тандан. “Муродхон”. Жаллодлар 
зулмида оғир кун кўрдим. Етмайин ажалим, 
қутулиб қолдим. “Рустам”, Ажал олсин (ёки 
тортсин, чақирсин)! қарғ. Ўлсин! Қуриб кет- 
син! Ажалидан беш кун бурун Куни битмас- 
дан, қазоси етмасдан, бевақг. Ўғрилар тешиб, 
олдимга чиққанларида, нима қилар эдим? 
..Мен ажалимдан беш кун бурун ўлар эдим. А. 
Қодирий, Ўтган кунлар. Ажал ҳайдаб келган 
экан (ёки келди) Бирор жойдан бошқа жой- 
га бориб, ўша ерда қазо топган киши ҳақида 
айтилади. Ажал ҳайдаб келди гулгун қошима, 
Кетмассан қўлимдан бу замон омон. “Ширин 
билан Шакар”. Ажал тўнини бичмоқ Ўлди- 
ришга шайланмоқ, ўлими ҳозирлигини 
кўрмоқ. Ажал тўнин бичиб, минганман отга. 
“Гўрўғли”. Ёвга кирмай ботир, душман санч- 
майди, Ёв бўлмайин ажал тўнин бичмайди. 
“Юсуф ва Аҳмад”. 

АЖАМ [а. | 1 эск. кт. Араб халқи ва 

мамлакатларидан бошқаси (хусусан, форс- 
лар, эронликлар). 

2 мус. Шашмақом куйларидан бирининг 
номи. Савти ажам. Ажам тароналари. 

АЖАМИИ эск. кт. Араблардан бошқа- 
ларга, хусусан, форсларга, эронликларга 
мансуб бўлган. 

АЖДАР [ф. jjjl] 1 Афсонавий катта 
илон. Ўртанча ботир қараса, ғордан боши 
хумдай, узунлиги харидай аждар чиқиб ке- 
лаётган эмиш. “Чалпак ёққан кун”. 

2 Калтакесакнинг дарахтларда яшовчи, 
учишга мослашган, Жанубий Осиёда тар- 
қалган тури. 

АЖДАРГУЛ айн. итоғиз. 

АЖДАРНАФС Ебтўймас, мечкай, очо- 
фат. -Наинки Хўжа Абдулло Хотибдек бир 
аждарнафснинг бошига тушган тошни сал- 
танатга нисбат берурсиз, — деди Навоий. 
Ойбек, Навоий. 

АЖДА(Р)ҲО 1 айн. аждар 1. 

2 кўчма нафр. Қонхўр, ёвуз одам ҳақида. 
Уни отган аскар аждаҳо Гитлернинг тиш- 
ларидан бирини қоқиб ташлаган — инсоният 


олдидаги муқаддас бурчини бажарган бўла- 
ди. А. Қаҳҳор, Иккининг бири. 

АЖДОД [а. — “жадд” (бобо) сўзи- 

нинг кўплиги] 1 Илгари ўтган насл-насаб, 
ота-боболар (авлодга нисбатан). Мустақил- 
лигимиз йилларида Имом ал-Бухорий каби 
буюк аждодларимиздан аз-Замахшарий, 
Нажмиддин Кубро, Баҳоуддин Нақшбанд- 
ларнинг таваллуд саналари нишонланганли- 
ги.. жамиятимизнинг маданий-маърифий 
юксалишига ижобий таъсир этмоқда. Газе- 
тадан. Аждодлар ибрати авлодлар учун наму- 
надир. Газетадан. 

2 биол. Ўсимлик ва ҳайвонларнинг қадим- 
ги бўғини. 

АЖЗ [а. — заифлик] эск. кт. Қурби 

етмаслик; ожизлик, заифлик. Биродар, 
ҳақиқий инсон ўз ажзини иқрор қилмоқдан 
завқ олур. Ойбек, Навоий. Илтижо қилсам, 
ёронлар, ажз ила мен найлайин, Ноз ила дер- 
ким, манга кўп илтижо даркор эмас. С. Хон- 
дайлиқий. 

АЖИ бол. Юзини қўллари билан тўсиб, 
аҳён-аҳёнда кўрсатиб (кўриниш бериб) ай- 
тиладиган сўз (болалар ўйинида). 

АЖИ-АЖИ 1 Болаларнинг шундай сўз 
айтиб ўйнайдиган ўйини. Юзини икки қўли 
билан тўсиб, ажи-ажи қилгандай илжайди, 
улар [болалар\ кулишди. Ибохон, Улуғ кун. 

2 кўчма Шундай маъноли қараш, хат- 
ти-ҳаракат. Ҳақиқатни минг қават уйга 
қамасангиз ҳам, кавакдан “ажи-ажи” деб 
мўралаб тураверади. “Муштум”. 

АЖИБ [а. — ажойиб, қизиқ] Ҳай- 

рон қоларли, ҳайратга солиб, қизиқиш 
уйғотадиган, ғалати. Ажиб манзара. н 
...фавворачалардан офтоб нурида кумуш- 
дай товланиб таралаётган сув заррачала- 
ри атрофга ажиб бир тароват бахш этар- 
ди. Газетадан. 

АЖИ-БУЖИ Эгри-бугри, қинғир-қий- 
шиқ (хат, расм ва ш. к. ҳақида). Жуманиёз 
муқовасига ажи-бужи суратлар солинган.. 
ғалати китобни анграйиб томоша қила бош- 
лади. С. Сиёев, Аваз. 

АЖИВА |«. i ■ j ? <- — ажойиб] с.т. Масха- 
ра бўладиган; кўримсиз, хунук, бедаво. 

Ажива қилмоқ Масхаралаб кулги қилмоқ. 
Кишини ажива қилишни дўндиради у. Ойбек, 
О. в. шабадалар. Деворий газетага [расмини] 
ажива қилиб солган эканлар. Ҳ. Нуъмон, 
Фасллар. 




лживлқл шв. Ўсмай, ривожланмай қол- 
ган; мажмағил. Ғанани алмаштириш вақти- 
да мана бундақа аживақаларни —ўсмай қол- 
ган қуртларни олиб кўрсатди Олияхон.. Н. 
Сафаров, Олияхон Султонова. 

АЖИЗ айн. ажз. Ноилож ажизни иқрор 
қилишга, “қаламим ожиздир ” дейишга маж- 
бур бўлинади. А. Қодирий, Меҳробдан чаён. 

АЖИЛЛАМОҚ айн. алжимоқ. ..обрўйи зўр 
бўлган кишилар учиб қолганда ёки ажиллаб 
ўтирганда, у ҳушёр бўлса — ёмонми ? А. Қаҳ- 
ҳор, Сароб. 

АЖИН Теридаги йўл-йўл, ботиқ чизиқ- 
лар (асосан юз ва пешонада бўладиган). Нор- 
мат онасининг ажин босган юзига, ёшли кўз- 
ларига термилди. И. Раҳим, Чин муҳаббат. 

АЖИНА [а. — жинн] 1 айн. жин 1. Кам- 

пирларнинг миш-мишларига кўра, киши кўзи- 
га кўпинча кечалари эчки бўлиб кўринади- 
ган “ажина ” ва “алвасти ”лар макони бўлган 
бу овлоқ жой обод бир сайилгоҳ бўлиб қолди. 
П. Турсун, Ўқитувчи. 

Ажина чалмоқ Жин тегиб, ақлдан оздир- 
моқ. Фалончи одам ёнғоқ тагида ухлаб ётган 
экан, ажина чалиб кетибди. Ойбек, Танлан- 
ган асарлар. 

2 кўчма Кичкина, жиккак, кўримсиз 
одам ҳақида. -Юзбошини нима қилдинг, ажи- 
на ? — деди Нишонбек Муҳаррамга. Б. Раҳмо- 
нов, Мардлар қиссаси. 

АЖИНДОР Кўп ажин тушган. Лаблари 
ҳамон қалтирар, ажиндор юзларининг ҳар 
қатида ғайришуурий ҳаракат акс этарди. 
“Шарқ юддузи”. 

АЖИОТАЖ [фр. agiotage — ҳовлиқиш, 
тартибсизлик] Биржа бозорларида чайқов- 
чилик мақсадларида атайлаб юзага келти- 
риладиган жонсараклик; қимматбаҳо қоғоз- 
ларнинг курси ва товарларнинг нархини 
сунъий равишда кўтариш ёки тушириш. 

АЖИРВОҚИ шв. айн. аживақа. Ажирвоқи 
ўтларни кўрмасдан қолган экан, шунга паст- 
баланд гапми? Н. Сафаров, Узоқни кўзла- 
ган қиз. 

АЖНАБИИ [fl. .-.-J — бегона, чет киши] 
1 сфт. Чет элга ёки чет элликларга оид, хори- 
жий. Ажнабий давлатлар. Ажнабий mwviap. 

2 от Чет эл фуқароси, чет мамлакат 
одами. Республикамизга кўп ажнабийлар 
келади. 

АЖОИИБ [а . l _ >_3 U>_£ — ажиб нарсалар] 

1 Жуда ҳам яхши, таърифга сиғмайдиган. 


Ажойиб манзара. Ажойиб санъаткор. н 
Узоқ қишлоқда жуда содда турмуш кечи- 
ришга ўрганган бу бечоралар мана энди ажо- 
йиб шаҳарга келиб қолдилар. П. Турсун, 
Ўқитувчи. Ҳиндистоннинг ажойиб, ранг-ба- 
ранг гўзал гуллари секин барқ уриб ўсар эди. 
Ойбек. Нур қидириб. 

2 Таажжубга соладиган, ғаройиб. Унинг 
[Бектемир\ учун паровозлар қудратли, ажо- 
йиб жонли махлуқлар эди. Ойбек, Қуёш қо- 
раймас. 

3 Кишини қизиқтирадиган; қизиқарли, 
қизиқ. Ажойиб ҳикоя. 

АЖОИИБОТ Кишининг ақлини шоши- 
радиган, ғайриодций кўринадиган нарсалар 
ёки воқеа-ҳодисалар. Элмурод тўрт томонга 
аланглаб, шаҳар ажойиботларини томоша 
қилиш билан ўз-ўзини овутганини эслади. П. 
Турсун, Ўқитувчи. 

АЖОЙИБХОНА эск. 1 Ҳайвонот боғи. 
Биласиз-ку, бизнинг томонларда моторли 
велосипед чиққандан буён эшак зоти кама- 
йиб, ажойибхонадаги ҳайвондек, одамларни 
қизиқтирадиган бўлиб қолган. X. Тўхтабоев, 
Сариқ девни миниб. 

2 айн. музей. 

АЖР [а. — мукофот, эваз] Эваз, эва- 

зига бўладиган нарса, тўлов. Она буларнинг 
ҳаммасига бардош берди. Энди шу бардош- 
нинг ажрини кўряпти. “Шарқ юлдузи”. ..са- 
вобини қабристон аҳлига бағишласа, Аллоҳ 
таборака ва таоло маййитлар сонига тенг 
миқдорда ажру савоб ёзар экан. Газетадан. У 
билмайдики, Худо нолаю фиғонларга қараб 
эмас, бандасининг юрган йўлига қараб ажр 
беради. Т. Малик, Шайтанат. 

АЖРАЛИШ 1 Ажралмоқ фл.ҳар. н. Тўда- 
сидан ажралиш. Ажралиши қийин. 

2 Никоҳнинг бекор қилиниши (бекор 
бўлиши), қўйди-чиқци. Кейин мен ҳам аж- 
ралиш ҳақида ариза ёзишга мажбур бўлдим. 
Газетадан. Бу қишлоқда ажралишлар, бева- 
фоликлар, ахлоқий номатлубликлар йўқ да- 
ражада экан. Газетадан. 

АЖРАЛИШМОҚ 1 Ажралмоқ фл. бирг. 
н. Гуруҳларга ажралишди. н ..улар бошқа- 
бошқа кўчаларга бурилиб ажралишдилар. М. 
Исмоилий, Фарғона т.о. 

2 Никоҳни бекор қилмоқ, қўйди-чиқ- 
ди бўлмоқ. Мен мана бу турмушнинг сирла- 
рини билолмай қолдим. Фақат битта йўл 
қолди: ажралишамиз. Ойдин, Кўнгли тўлди- 




ми, яхши йигит. Айтишларича, бир ёшга 
тўлганимда, отам билан онам ажралишган 
экан. Газетадан. 

АЖРАЛМАС 1 Ажратиб бўлмайдиган, 
ўзаро чамбарчас боғланган. Адабиёт ва санъ- 
ат маданиятнинг ажралмас қисмидир. 

2 Бири биридан сира айрилмайдиган; 
иноқ, қадрдон. Ажралмас дўстлар. Халқлар- 
нинг ажралмас дўстлиги. 

АЖРАЛМОҚ 1 Бириккан, ёпишган ери- 
дан кўчмоқ, узилмоқ. Пўстлоғи танасидан 
ажралмоқ. 

2 Бирлик, биргалик ҳолатидан чиқмоқ, 
алоҳида бўлмоқ. ..ота-онамнингрозиликла- 
ри билан улардан ажралиб, холамникида тур- 
дим. С. Айний, Қуллар. 

3 Бирлик ҳолатини йўқотмоқ, алоқани 
узмоқ (алоқаси узилмоқ). Бугунги тарақ- 
қиёт эса табиийликдан ажралиб қолмоқ- 
да. ТВ дастуридан. Элга қўшилсанг — эр 
бўласан, элдан ажралсанг — вр бўласан. Ма- 
қол. н Бир минут ҳам ажралмайман элим- 
дан.. Ҳ. Олимжон. 

4 Маҳрум бўлмоқ, жудо бўлмоқ; айрил- 
моқ. Мансабдан ажралмоқ. Бойликдан ажрал- 
моқ. Ёридан ажралган етти йил йиғлар, эли- 
дан ажралган ўлгунча йиғлар. Мақол. н Бе- 
чора Гулбаҳор, карвондан ажралган бўтадай 
бўзлайди, шўрлик. Ҳамза, Бой ила хизматчи. 
Кўнглингиз ошуфта бўлган нарсадан ажра- 
лиш — азоб. Газетадан. 

5 Никоҳцан чиқмоқ. Мени тергайдиган 
бўлсанг, ЗАГСга бораман, ажраламан, дебди. 
П. Турсун, Ўқитувчи. 

6 Алоҳидалик касб этмоқ, фарққа эга 
бўлмоқ; фарқланмоқ. Бу ерда ҳаммадан аж- 
ралиб турган шахс — самарқандлик Тўғон- 
бек эди. Ойбек, Навоий. Йигит кўпгина фа- 
зилатлари билан тенгдошларидан ажралиб 
mypadu. Газетадан. 

7 Алоҳида таркиб ҳосил қилмоқ. Иссиқ- 
лик энергиясининг ажралиши. н Етмаги 
ажралиб қолган нишолдадек.. Шукрулло. 

8 кам қўлл. айн. бўлинмоқ. Одатда булоқ- 
лар ўзларининг қайси тоғ жинсларидан чи- 
қишига қараб, бир неча турларга ажралади. 
Газетадан. 

9 ( ж.к.билан ) Алоҳида-алоҳида бўлмоқ; 
бўлинмоқ. Иккига ажралмоқ. Гуруҳларга 
ажралмоқ. 

АЖРАЛУВЧАН Яхши ажралиш хусу- 
сиятига эга. 


АЖРАМАЧИЛИК Ажралиш, алоҳида 
бўлиш йўлида қилинган хатти-ҳаракат. Аж- 
рамачилик тантана қилган тақдирда муқар- 
рар юз берадиган иқтисодий, ижтимоий ва 
маданий оқибатларни билмасликдан келиб 
чиқадиган тасодифларни истисно этиш учун 
ҳамма ишни қилиш керак. Газетадан. 

АЖРАМОҚ қ. ажралмоқ. 

АЖРАТМА Бирор мақсад учун ажра- 
тилган, чиқарилган маблағ, пул ва ш. к. ..пул 
даромадлари ва бўлинмас фонд учун белги- 
лангаи ажратмалар кўпаймоқда. Давлат 
бюджетига ажратмалар ёки... Газетадан. 

АЖРАТМОҚ1 Ажрамоқ фл. орт. н. Гўштни 
суякдан ажратмоқ. Иш жойини ажратмоқ. 
Гумон дўстни дўстдан ажратар. Мақол. н 
-Сенинг муддаонг, — деди ҳожи, — марғи- 
лонлик келинни ўғлингдан ажратиб юбориш 
ва бу келининг билан қолдириш — шундоғ- 
ми? А. Қодирий, Ўтган кунлар. 

2 Орага тушиб, икки ёққа айирмоқ (мас., 
ёқалашувчиларни). Одамлар ажратмаганда, 
бу хотин мулла Норқўзини ғажиб ташлар эди. 
А. Қаҳҳор, Майиз емаган хотин. 

3 Айириб олмоқ, халос қилмоқ; қутқаз- 
моқ. ..ўртага Бойсунқор мирзо тушиб, ўғлини 
зўрға жаллод қўлидан ажратиб олган. Мир- 
муҳсин, Меъмор. 

4 Бирор мақсад учун атаб, белгилаб 
айирмоқ. Маблағ ажратмоқ. н Бунга қан- 
ча ер ажратамиз? — Ўрмонжон унинг саво- 
лига жавоб бермади. А. Қаҳҳор, Қўшчинор 
чироқлари. 

5 Навларига, турига, хилига қараб айир- 
моқ; хилламоқ. Сарагини саракка, пучагини 
пучакка ажратмоқ. н Анвар ҳудайчи учун 
ажратган аризаларни қўлига олиб, ўрнидан 
турди. А. Қодирий, Меҳробдан чаён. 

6 Фарқига бормоқ, фарқламоқ. Булар- 
нинг қишлоқ болаларими ё шаҳар болалари- 
ми эканлигини ажратиб бўлмайди. М. Исмо- 
илий, Фарғона т. о. Севги бор, фақат уни 
саробдан ажрата билиш керак. Газетадан. 

7 Айирмачилик қилмоқ, бошқалардан 
алоҳида (ёмон) муносабатда бўлмоқ, ўгай 
кўз билан қарамоқ. Нуқул менинг боламни 
ажратасиз. Сўзлашувдан. н Йўқ, сен ўзбек- 
ларни ажратма. Ойбек, Қуёш қораймас. 

8 Алоҳида (таъсирсиз) ҳолатга олмоқ. 
Агар хонадонингизда грипп билан хасталан- 
ган бемор бўлса, уни бошқа оила аъзоларидан 
ажратиш талаб этилади. Газетадан. 




АЖРАШМОҚ 1 Ажрамоқ фл. бирг. н. 

2 айн. ажралишмоқ 2. [Заргаров:] Оқила би- 
яан ажрашиб кетганимга мана шу ҳафта роса 
беш uwi тўлди. А. Қаҳҳор, Оғриқ тишлар. 

АЖРИМ 1 Икки ўртадаги иш юзасидан 
хулосавий натижа; келишув, келиштирув. 

Ажрим қилмоқ 1) келишмовчиликни, 
низоли ҳолатни бир ёқлик қилмоқ. Сидиқ- 
жон ўрнидан туриб, кўча эшиги томон йўнал- 
ган эди.. хотини тўхтатди: -Тўхтанг, аж- 
рим қилиб кетинг! А. Қаҳҳор, Қўшчинор 
чироқлари. Ёшларнинг кўпчилиги Манноп 
Тўраевга нисбатан қай муносабатда бўлиш- 
ларини ажрим қилиб олдилар. Ж. Абдуллахо- 
нов, Тўфон; 2) ҳуқ. томонлар иши юзаси- 
дан ҳукм чиқармоқ. Яхшиси судга беринг — 
бизни ажрим қилсин. “Муштум”. 

2 ҳуқ. Суд қарори. Бекобод шаҳар суди.. 
Аҳмедовнинг жиноий иши юзасидан чиқа- 
рилган хусусий ажримни юборган. Газетадан. 
-Тўрани чақиртирамиз, сиз энди кетаве- 
ринг, ажримини маълум қиламиз, — деди 
қозикалон. Ж. Шарипов, Хоразм. 

АЖРИҚ Бошоқцошларга мансуб кўп 
йиллик серилдиз ёввойи (бегона) ўт. 

Ажриққа ағанагандай Нотинч, безовта 
ҳолда азоб чекиб (ётмоқ). [Ҳомид] Ўша куни 
туни билан ажриққа ағанагандек ухлолмап- 
ти. Ш. Ғуломов, Бахт бўстонига. 

АЖРИҚЗОР Ажриқ босган ер, ажриқ 
ўсган майдон. Ажриқзор сойлик. 

АЖУВАс. т. айн. ажива. Баққолнингмай- 
мунидек, ким кўринганга ажува бўлиб юрма.. 
Ғ. Ғулом, Шум бола. 

АЖУЗ [а. j j ? <- — қари, кампир, чол] эск. 
кт. Қари хотин, кампир. Ёнимда қаламдоним, 
Нечук қайтарай, жоним! Эзиб ички, тумор, 
деб Келса чол, ажузлари. Ҳамза. 

АЖУЗА айн. ажуз. 

АЖУЗ-МАЖУЗ с. т. айн. айёми ажуз. қ. 
айём. 

АЗА [а. — сабр-тоқат тилаш; таъзия 

билдириш] 1 этн. Аёлларнинг маййит чиқ- 
қан уйда йиғи билан ўтказадиган мотам ма- 
росими. Азага борган хотин ўз дардини ай- 
тиб йиғлар. Мақол. н Камбағал уруғ-аймоқ, 
қўни-қўишилар, тўйда, азада семирадиган 
юримсак аёллар қоронғида туртиниб, пиёда 
жўнашди. Ойбек, Танланган асарлар. 

2 Маййит чиққан уйдаги мотам жараё- 
ни. Азада қатнашмоқ. Азага кириб, фотиҳа 
ўқиб чиқмоқ. 


Аза очмоқ 1) айтиб йиғлаш билан мотам 
маросимини бошламоқ. Қопқоғи қалайланган 
темир тобут уй ўртасига қўйилгач, хотин- 
халаж бирдан уввос солиб, аза очди. Э. Усмо- 
нов, Ёлқин; 2) бошқа хонадон маййитига 
(одатда, қариндош-уруғ кишисига) йиғи би- 
лан мотам маросими ўтказмоқ (аёл киши 
ўтказади); 3) уруш, савдо ва ш.к. га кетган 
ёки дом-дараксиз йўқолган кишиларнинг 
вафоти маълум бўлиши билан, шунингдек, 
тириклигидан умид узилган киши учун мо- 
там маросими (аза) ўтказмоқ. Уста Ҳасан- 
бек бўлса ўғли Шодмонбекнинг жангда шаҳид 
бўлгани туфайли аза очди. Мирмуҳсин. Меъ- 
мор. Аза тутмоқ 1) азали ҳолатда бўлмоқ. 
Жаббор ака ўлган вақтларда қора кийиб, аза 
тутиб юрган чоғларида ҳам у ўзини ҳозирги- 
дек якка-ёлғиз сезмаган эди. И. Раҳим, Чин 
муҳаббат; 2) диққатчилик билан йиғи-сиғи 
қилмоқ (одатда, арзимаган нарсага). 

3 кўчма Умуман, мотам каби ҳолат; зид. 
тўй, хурсандчилик. Бу ҳолат кимга тўй, кимга 
аза. Тўғри, камбағалнинг боши ғамдан чиқ- 
майди. Ҳайити ҳам аза, жумаси ҳам аза.. 
Ойбек, Танланган асарлар. 

4 кўчма. c.m. Умуман, йиғи-сиғили ҳолат, 
беҳуда йиғи-сиғи (аёлларга нисбатан). Шун- 
га ҳам азами, йиғиштир йиғи-сиғингни. 

АЗАВОЗЛИК с. m. Ортиқча хафагарчи- 
лик, йиғи-сиғи. [Бой Жамилага:] Бипипа 
гадо учун шунча азавозликми ? Энди Ғофир- 
ни оғзингга олма! Сенга у номаҳрам. Ҳамза, 
Бой ила хизматчи. 

Азавозлик қилмоқ Ортиқча (бекорга) йиғи- 
сиғи қилмоқ, кўз ёши тўкмоқ. 

АЗАДОР Аза тутувчи. Инсон вафотидан 
сўнг, табиийки, маййит аҳли азадор бўла- 
ди, мотам тутади. Газетадан. Марҳумларнинг 
хотирасига ўтказиладиган маъракаларга 
азадордан кўнгил сўраш учун борилади, асли- 
да. Газетадан. 

АЗАЙИМХОН [а.+ф. J - аф- 

сун ўқувчи, сеҳрловчи, афсунгар] этн. Ка- 
салларга дам солиб, сеҳр-афсунлар ўқиб 
“даволаш”ни ўзига касб қилиб олган одам; 
дуохон. Жаҳолатпараст сохта табиблар, 
азайимхонлар.. беморларни дуо ёзиш, тумор 
тақиш каби бемаъни тадбирлар билан ал- 
дашган. Газетадан. 

АЗАЙИМХОНЛИК Азайимхон иши. 

АЗАЛ [а. Jjl — ибтидоси йўқлик, ибтидо- 
сиз замон] Бошланиш даври йўқлик, бошла- 

ниши номаълум замон. зид. абад. Ариқ қазиш, 
сув чиқариш тўғрисига келсак, бу эски гап, 
азалнинг иши. М. Исмоилий, Фарғона т. о. 

Азал наққоши (ёки наққоши азал) Танг- 
рининг яратувчилик сифати. Сарвқадлар су- 
ратин чекканда наққоши азал, Бир алиф 
шаклида ёзмиш қадди зебо суратинг. Фурқат. 

АЗАЛГИ Қадимдан қолган, узоқ замон- 
лардан давом этиб келаётган, узоқ тарихга 
эга бўлган; қадимги. Азалги одат. Азалги орзу. 
н Бу ўлканинг ариқларини азалги тажриба 
ва уқув билан ва бениҳоя зўр, доимий меҳнат 
билан яратибди. Ойбек, О. в. шабадалар. 

АЗАЛДА 1 Аввал бошда; туғилишдан. 
Лекин азалда тақдиримиз қора битилган 
эканми, тез кунда боишмизга оғир кунлар 
тушди. Ойбек, Танланган асарлар. 

2 Жуда қадим замонларда. 

АЗАЛДАН рвш. Қадим замонлардан бери, 
эскидан, қадимдан. Азалдан маълум гст. н 
Дўст, қардошдир азалдан ўзбегим тожик 
билан. А. Орипов. 

АЗАЛИ I айн. азадор. Азали аёл. 

АЗАЛИ II айн. азалдан. Азали шундай. 

АЗАЛИИ эск. кт. Бошланиш даври йўқ, 
азалга оид. Мен коинот, яъни моддий дунё 
нури илоҳийдан пайдо бўлган, ул азалий ва 
абадийдур, деб айтганман. М. Осим, Ибн 
Сино қиссаси. 

АЗАЛИК Азадорга, аза кунларига мўл- 
жалланган (кийим, кийимлик ҳақида). Шу- 
нинг учун бўхчаларини титкилади, сандиғини 
очди, азалик матоларини бир-бир кўрди-ю, 
бўшашди.. “Ёшлик”. 

АЗАМАТ [а . * Ur — буюклик, катталик; 
фахр, ғурур] 1 Кўриниш-тузилиши эътибо- 
ри билан жуда катта; ҳайбатли, улкан. Аза- 
мат чинорлар. Азамат тоғлар. н Ўйлаб қа- 
раса, [ота] шу ёшга келиб, бунақанги аза- 
мат қурилишни сира кўрмаган экан. Р. Фай- 
зий. Чўлга баҳор келди. 

2 Катта куч-қувватга эга; қудратли. 
Одамлар ўттизлаб, элликлаб азамат маши- 
наларни бошқарадилар. М. Жўра. Қуёшдан 
нур эмганлар. 

3 Ғайрат-шижоатли; баҳодир, ботир. 
Тўрт томондан ёпирилиб, ўқ ёғдириб кела- 
ётган душман солдатларининг яна олти ҳам- 
ласини даф этди азамат пулемётчилар. Т. 
Рустамов. Мангу жасорат. 

4 Жисмонан етук; забардаст. Ёнида арс- 
лондек, тоғни урса толқон қиладиган азамат 


эри турганда, ташвиш қилишга ҳожат йўқ 
эди. С. Аҳмад, Уфқ. Ҳар бир одам олтинга тенг 
бўлиб турган бир маҳалда уч азамат йигит- 
ни бегуноҳ-бесўроқ қамаб қўйишса.. О. Ёкубов, 
Эр бошига иш тушса. Ўн тўрт ёшга кирдинг, 
бўлдинг азамснп. “Муродхон”. 

5 Шундай белги-хусусиятга эгаликни 
қайд этувчи муносабатни билдиради. Шокир 
Ғайратнинг елкасига қўлини ташлади: Оббо 
азамат-эй, зап ажойиб йигит экансан-ку! 
М. Ҳазратқулов, Журъат. Чарчабсан, азамат, 
юр энди, блиндажга кириб ухлаб ол. И. Раҳим, 
Чин муҳаббат. 

6 Азамат (эркаклар исми). 

АЗАХОНА Азали жой, хонадон. Кечаги 

боғча бугун азахоналар каби кишининг кўнг- 
лини ғаш-қайғу билан тўлдирарди. С. Айний, 
Эсдаликлар. 

АЗБАРОЙИ [ф. _>jjl — учун, сабаб- 
ли] юкл. кўм. Таъкид, кучайтиришни бил- 
диради. Бу гаплар айниқса сиз билан менга 
келишмаса ҳам, азбаройи мени ёлғиз таш- 
лаб қўйганингиздан айтдим. А. Қодирий, 
Ўтган кунлар. Қудрат азбаройи ҳаяжонга 
тушганидан гапни нимадан бошлашни билмай 
қолган эди. Ҳ. Назир, Сўнмас чақмоқлар. 

Азбаройи худо 1) худо учун, худо йўлига; 
2) худо ҳақи, ўлай агар. Буни эшитиб, азба- 
ройи худо, тутақиб, иситмам чиқиб кетди. 
Ойбек, Танланган асарлар. Азбаройи шифо 
1) шифо бўлсин учун, даво бўлсин деб. Шу 
дорини азбаройи шифо ичинг; 2) айн. азбаройи 
худо Азбаройи шифо, бу нима деган гап-а? 

АЗЗА-БАЗЗА рвш. с. т. 1 Кўнгил амри 
билан, атайлаб, махсус. Омоновдек одам сиз- 
ни табриклаш учун азза-базза трест ўрин- 
босари кабинетидан чиқиб келармиди ? Б. Раҳ- 
монов, Хўжайин кўчди. Ҳа, шундай ёмғирда 
азза-базза узоқдан келган кишининг бир ния- 
ти бўлиши керак. Мирмуҳсин, Умид. 

2 Ростакамига, астойдил. -Ўттиз йиллик 
хотинингизга раҳмингиз келмайдими ? — Бону 
энди азза-базза йиғига тушди. Ҳ. Ғулом, 
Машъал. 

АЗИЗ [а. jj jx. — улуғ, қадрли] 1 Кам 
топиладиган, ноёб ва қадрли; тақчил. Эрур 
озки, фируза бўлмиш азиз.. А. Навоий. Сув бош- 
қа жойларга ҳам худди шу ердан тақсимла- 
нади. Саккиз кун Марғилон билан Симга, 
саккиз кун Чимён.. Олтиариққа оқади. Шу- 
нингучун ҳам сув бизда одам қонидай азиз. С. 
Аҳмад, Уфқ. 






2 Ҳаёт учун энг зарурий ва қадрли, тен- 
ги йўқ. Азиз таом. н Буғдой шундай азиз 
овқат. Ойбек, Танланган асарлар. Ғалла хал- 
қимизнинг пешона тери билан, билак кучи 
билан бунёдга келганлиги учун ҳам азиз ва 
муқаддасдир. Газетадан. 

3 Эъзоз-эътиборга, иззат-ҳурматга ло- 
йиқ, ардоқли, қадрли. Азиз Ватан. Азизмеҳ- 
мон. Бола азиз, одоби ундан азиз. Мақол. Эр 

— сийланган ерда азиз. Мақол. н ..наҳот 
сен, менинг пушти камаримдан бўлган, жон- 
дан азиз фарзандим, шу ҳақиқатни тушун- 
масанг. К. Яшин, Ҳамза. 

4 Олий қадрга эга, табаррук. У ерда [Шо- 
ҳимардонда] аллақандай бир азизнинг қабри 
бор дейишади.. К. Яшин, Ҳамза. Ўзбекистон 

— азизлар Ватани. Газетадан. 

5 Қайд этилган белги-хусусиятларга эга- 
ликни таъкидловчи муносабатни билдира- 
ди. Азиз дўстим. Азиз устозлар. ^Азизим, қи- 
зингизнинг бахтини бировларнинг остонасидан 
қидирманг. А. Қаҳҳор, Оғриқ тишлар. 

6 Азиз (эркаклар исми). 

АЗИЗ-АВЛИЁ ( асосан, кўпл. шаклида — 

азиз-авлиёлар). Эътиқодга кўра (одатда, 
ўтган), мўъжизалар кўрсатувчи, каромат, 
башорат қилувчилар. Фолбинларга бордим, 
азиз-авлиёларга назр атадим. Ойбек, Танлан- 
ган асарлар. Ҳожи хола анча азиз-авлиёларни 
айтди-ю, аммо Оқтўппи эшонни бир марта 
ҳам оғзига олмади. М. Исмоилий, Фарғона т.о. 

АЗИЗЛАМОҚ кам. қўлл. Иззат-ҳурмат 
қилмоқ, азиз тутмоқ. Бу сўзни эшитиб, Бар- 
чин.. азизлаб юрадиган бола — Ёдгор.. қан- 
дай бўлиб юрибди, — деди. “Ёдгор”. 

АЗИМ [а. — улуғ, буюк, катта] 1 

Кўриниш, тузилиш эътибори билан ғоят 
катта, улкан. Азим терак. Азим тоғлар. Азим 
дарё. Шаҳри азим. н ..Эски Жўвада азим бир 
жамоа йиғиб, Азизбек билан бўлган можаро- 
сини сўзлади. А. Қодирий, Ўтган кунлар. 

Гуноҳи азим (азим гуноҳ) Катта гуноҳ. 
Беҳуда қон тўкмоқ, юртни парчаламоқдан 
азим гуноҳ йўқ! Ойбек, Навоий. ..олимларни 
ҳақорат қилиш ea азоблаш кечириб бўл- 
майдиган гуноҳи азим сифатида таърифлан- 
ган. Э. Юсупов, Истиқлол йўлида. Балойи 
азим 1) катта бало, кулфат. Бўтам, ношаръ- 
ий байту ғазал битиб, мени балойи азимга 
қўйманг. С. Сиёев, Ёруғлик; 2) қўлидан ҳар 
бало келадиган. Ҳилмайдиган, билмайдиган 
иши йўқ — балойи азим экан. Сўзлашувдан. 

4—Ўзбек тилининг изоҳли луғати 


2 Азим (эркаклар исми). 

АЗИМАТ [а. U.r — интилиш, ирода, 
қатьият, қатъий қарор] эск. кт. Интилиш, 
жазм, қасд. 

Азимат қилмоқ (ёки этмоқ) Жазм қил- 
моқ. Ҳочиб чиқмоға қилдилар азимат. Лут- 
фий. Кобул сори гар азимат этсанг, қурбон 
қилай ўзни санга, эй шоҳ. Бобур. 

АЗИМКОР Ғоят катта ишларга қодир. 
Каттакон йўлларда кўзингиз чароғ, Азимкор 
бир халқнинг зурётларисиз. Ғ. Ғулом. 

АЗИМУТ [фр. azimut < а. о j* ... 11 — йўл- 
лар, йўналишлар] 1 астр., геод. Кузатил- 
моқда бўлган осмон жисми ва кузатиш 
нуқтаси орқали ўтказилган вертикал те- 
кислик билан меридиан текислиги ораси- 
даги бурчак. 

2 ҳарб. Бирор нуқтага ҳамда шимол то- 
монга қарата чизилган икки чизиқ орали- 
ғидаги бурчак; харитадан ва компасдан фой- 
даланиб аниқланадиган энг қисқа йўналиш. 

АЗИЯТ [а. шЛ — ранж, азоб, оғриқ; 
зарар] 1 Руҳий ёки жисмоний эзилиш, озор, 
азоб. [Ҳори:] Ундоқ бўлса, бу ерга келишдан 
сизга азиятдан ўзга нима хушлик бор? А. Қаҳ- 
ҳор, Тобутдан товуш. 

Азият чекмоқ (ёки тортмоқ) Азобланмоқ. 
[Элмурод] Онасидан ажралгандан бери кун 
бўйи қанча азият чекди, қанча кўз ёши тўкди. 
П. Турсун, Ўқитувчи. 

2 Зарарли таъсир, зарар-заҳмат. Агар шу 
қўрбоши ўлдирилмаганда, Мухторхонга бир 
азият етар экан. А. Қаҳҳор, Сароб. 

Азият етказмоқ 1) шикаст етказмоқ; 2) 
хафа қилмоқ, ранжитмоқ. Муборак кўнгил- 
ларига азият етказганидан қўрққанлигини 
сўзлаб, узр тилади. Ойбек, Навоий. 

АЗИЯТЛИ Руҳан ёки жисмонан азоб- 
азият берувчи. Гўё ариқда унинг бахтиёр ҳам 
азиятли хотиралари оқиб кетаётгандай эди. 
С. Сиёев, Ёруғлик. 

АЗИЯТСИЗ Меҳнат -машаққатсиз, ази- 
ят чекмай. Азиятсиз бол тотмоқ — турмуш 
кечирмоқнинг муқаддас қонунларига хилоф- 
дир. Ж. Абдуллахонов, Тўфон. 

АЗЛ [а. Jj_t — бўшатиш, четлатиш]: азл 
қилмоқ (ёки этмоқ) эск. кт. Бекор қилмоқ, 
четлатмоқ, бўшатмоқ (ишдан, мансабдан). 
Азизбек мақсадга кўчди: Мени Тошкент 
ҳокимлигидан азл этмоқчи ea қўлларидан 
келса, ҳатто ўлдирмоқчи бўлдилар. А. Қоди- 
рий, Ўтган кунлар. 

АЗМ [ а. — қасд, қатъий қарор, ки- 

ришиш] кт. Қасд, киришиш жазми, қатъий 
мақсад-интилиш. Бу манба — улуғ аждодла- 
римизнинг қонимизда жўш ураётган азму 
шижоатидир. Газетадан. 

Азм қилмоқ 1) қарор қилмоқ, отланмоқ. 
У энди пойтахтга келмоққа азм қилган. Ой- 
бек, Навоий; 2) жазм қилмоқ, ботинмоқ. 
Мен ўн йилдан бери азм қилолмай юрган бу 
ишга бугун жазм этдим. А. Мухтор. Тонг би- 
лан учрашув. 

АЗМКОР кт. кам қўлл. Азму шижоатли, 
азм-жазм билан ҳаракат қилувчи. Фақат 
чўлнинг қиёфасигина эмас, айни вақтда уни 
бўйсундираётган азмкорларнинг ўзи ҳам 
ўзгармоқда. Газетадан. 

АЗМОЙИШ [ф. (jiijLo jf — синов, тек- 
шириш; тажриба] кам қўлл. Синаш, билиш 
мақсадидаги хатти-ҳаракат. Қизлархон ту- 
шунмади: бу киши азмойишга гапиряпти- 
ми ёки гапи жиддийми? И. Раҳим, Занго- 
ри кема капитани. 

Азмойиш(ини) олмоқ 1) синаш-билиш 
ҳаракатида бўлмоқ. ..Кечгача дала айланиб, 
азмойиш олиб юрди. С. Аҳмад, Қадрдон дала- 
лар. Мундоқ азмойиш олсам, колхозчилар ора- 
сида “миш-миш ”гап кўпайиб кетибди. Ҳ. Нуъ- 
мон, Фасллар; 2) сир-синоатини билиб ол- 
моқ. ..ё иш енгиллашган, ё ишнинг азмойиши- 
ни олиб, кўп куч сарф қилмай, вазифасини адо 
этишга ўрганган. М. Осим, Тилсиз гувоҳ. 

АЗОБ [а. ^_jly_c. — қийналиш, уқубат] 1 
Жисмоний ёки руҳий қийноқ. Виждон азоби. 
Руҳий азоб. Илгари “йўл азоби — гўр азоби” 
дердилар. н [ Ғуломжон ] Юрагидаги бор 
дардларини, тортган азобларини бир-бир 
айтиб берди. М. Исмоилий, Фарғона т. о. 

2 Иш-меҳнат қийинчилиги, машаққати. 
[Хадича] Ўғли не-не азоб билан ясаган стол- 
лар, ўриндиқларнинг ташқарига чиқариб уйи- 
лаётган синиқларини кўриб, дод солиб юбор- 
ди. М. Исмоилий, Фарғона т. о. 

Азоб бермоқ Қийнамоқ, қийноққа сол- 
моқ. Йўтал ёмон азоб беряпти. н Зиндон- 
боннинг даромади қамалганларга азоб бериш 
eocumacu билан улардан олинадиган 4-5 тан- 
га пулдир. С. Айний, Дохунда. Азоб чекмоқ 
(ёки тортмоқ) Руҳан ёки жисмонан қийнал- 
моқ. Аёл тун бўйи азоб чекиб, тонготарга 
яқин кўзи ёриди. П. Турсун, Ўқитувчи. Очлик- 
дан нечоғлиқ азоб тортганини Навоий ҳам 
эшитган бўлса керак. П. Қодиров, Юлдузли 


тунлар. Гўр азоби Ўта азоб, қаттиқ азоб. Гўр 
азобида етиштирган пахтасини заводга кел- 
тириб, сувтекин сотади.. М. Исмоилий, 
Фарғона т.о. Ит азобида Ниҳоятда азоб че- 
киб, ўта азоб билан. Ит азобида тунни 
ўтказди. С. Сиёев. Ёруғлик. Нима азоб Нима 
жазо, нега мунча қийналиш (қийналиб би- 
рор иш қилаётган кишига ачиниб айтила- 
диган ибора). -Нима азоб, дадаси, ўпкангиз 
қирилиб кетди-ю,— Ойшабону эрига ачиниб 
гапирди. Ҳ. Ғулом, Машъал. 

АЗОБЛАМОҚ Жисмоний ёки руҳий азоб 
бермоқ. Кимнинг дилида нима гап борлиги 
номаълум. Аммо Адолатни “уруш кимларни 
тул қилмаяпти ” деган гап азобламоқда. И. 
Раҳим, Чин муҳаббат. 

АЗОБЛИ Азоб берувчи. Нусратулла ке- 
йинги вақтларда бу азобли ўйлардан вақтин- 
ча бўлса ҳам қутулишнинг бирдан-бир йўлини 
топиб олган. А. Мухтор, Опа-сингиллар. 

АЗОБ-УҚУБАТ Турли азоб ва уқубат- 
лар, машаққат ва қийинчиликлар. Улар 
фронтлардаги азоб-уқубат, шон в а мард- 
лик билан тўла кунларни.. хотирлар. Ойбек, 
О. в. шабадалар. 

АЗОЗИЛ [а. Jj jl j_£ — шайтон] Шайтон, 
иблиснинг номи. Уламога тил тегизган азо- 
зил бу, уринглар. Ойбек. Улуғ йўл. 

АЗОН [а. jOI — намозга чақириш] 1 дин. 
Намоз ўқишга чақириқ. Масжиддан шом азо- 
ни эшитилди. Ш. Тошматов, Эрк қуши. Шу- 
кур сўфи мезанага чиқиб, азон айтди. А. 
Қодирий, Меҳробдан чаён. 

2 Тонг ёришиш, ғира-шира пайти; эрта 
тонг. -Шу бўйи туни билан йиғлаб чиқибди, 
сўнг, “сендай эрга теккунча, қора ерга те- 
гиб қўя қолай” деб, азонга яқин бир илож 
қилиб қочибди, — деди Давлатёр. П. Турсун, 
Ўқитувчи. 

Қулоғига азон айтмоқ этн. Янги туғилган 
чақалоқнинг қулоғига тегишли дуоларни 
ўқимоқ. Катта бобоси унинг қулоғига азон 
айтиб, танглайини кўтарди. Мирмуҳсин, 
Меъмор. Сўфи азон айтмасдан Жуда барвақт, 
тонг саҳарда. Сўфи азон айтмасдан нима 
қилиб юрибсан! н Кунлардан бир кун, сўфи 
азон айтмасдан, ўрнимдан туриб.. Шукрул- 
ло, Жавоҳирлар сандиғи. 

АЗОНДА рвш. Эрта тонг билан, тонго- 
тар пайтда. Эрта билан азонда ўрнидан боши- 
ни кўтаради-ю, онасининг иш саватчасига 
ёпишади. Ойдин, Бечора. 




АЗОНЛАБ айн. азонда. Боғ ичидаги узун 
курсида азонлаб келган Умид кутиб ўтирар- 
ди. Мирмуҳсин, Умид. 

АЗОНЧИ с. т. Муаззин, сўфи. Минора- 
да азончилар айтар азон.. Ойбек, Зафар 
ва Заҳро. 

АЗОТ I [фр. azot <юн. а — йўқ (инкор) + 
zoos — тирик)] Менделеев даврий система- 
сининг V гуруҳига мансуб, рангсиз ва ҳид- 
сиз кимёвий элемент, ўсимликлар озиқпа- 
нишида муҳим аҳамиятга эга. 

АЗОТ II: азот кўтармоқ с. т. Даст кўтар- 
моқ, тик кўтармоқ. -Ёрдамингиз учун катта 
раҳмат! — деди Турсуной ва юкни ердан азот 
кўтарди-да, кифтига қўйиб жўнаб қолди. Н. 
Сафаров, Узоқни кўзлаган қиз. 

АЗОТЛАМОҚ Азот ёки азотли модцалар 
билан тўйинтирмоқ, бойитмоқ. Тупроқни 
азотламоқ. Пўлатни азотламоқ. 

АЗОТЛИ Таркибида азот бўлган. Азотли 
ўғитлар. 

АЗРОИЛ [а. JJj I j ух. — ўлим фариштаси] 
Ислом динида тўрт бош фариштадан бири, 
жон олувчи фаришта; ажал фариштаси. -Гар- 
данимдаги қарзларимни узгунимча, Азроил 
жонимни олиб қўймаса эди,— деди қарзга 
ботган киши афандига. “Латифалар”. 

АЗТАҲИДИЛ | ф. Jj jl — бутун қалб- 
нинг, юракнинг тубидан] эск. кт. айн. ас- 
тойдил. ..Азтаҳидил Анварнинг қасдига туш- 
ганки, бунда шубҳа йўқ. А. Қодирий, Меҳроб- 
дан чаён. 

АИ айн. эй. Ай сиз, менинг кичик дўстла- 
рим. 3. Диёр. 

АЙБ [а. (—J-J-C. — нуқсон] 1 Расм-қоидага 
ёки одоб-ахлоқ меъёрларига хилоф иш, 
хатти-ҳаракат; гуноҳ. Ўз айбига иқрор бўлмоқ. 
Айбини бўйнига қўймоқ. Айбини яширган 
ўнгмас. Мақол. н У Ойқизнинг ёнига келди- 
да, айбига иқрор бўлган гуноҳкордек, маъюс- 
лик билан гапирди. Ш. Рашидов. Ғолиблар. 

Айб қилмоқ Айб содир этмоқ, айбли иш 
қилмоқ. 

2 ҳуқ. Қонунга хилоф хатти-ҳаракат; жи- 
ноятга тортишнинг зарур шарти. Тўрт на- 
фар ҳарбий Ватанга хиёнат қилишдаги айби 
учун судга тортилди. Газетадан. 

3 Киши уяладиган, хижолат тортадиган 
хатти-ҳаракат; уятли иш, уят. Сўраганнинг айби 
йўқ. Мақол. Орзуга айб йўқ. Мақол. н [Холисхон 
Тожибойга:] Қўйинг, хафа бўламан. Бу ўзим- 
нинг укам, айб бўлади. Ҳамза, Холисхон. 


Айбга буюрмайсиз. Айб ҳисобламайсиз 
(бирор иш, хатти-ҳаракат учун кечирим, узр 
маъносида қўлланади). Айбга буюрмайсиз, 
ўғлим меъморликни ўргансин, отасидек санг- 
тарош бўлиб қолмасин, дедим. Мирмуҳсин, 
Меъмор. Энди, меҳмонлар, айбга буюрмай- 
сизлар, менинг қиладиган ишим, борадиган 
ерим кўп. А. Қаҳҳор, Кўшчинор чироқлари. 
Энди, айбга буюрмайсиз, негадир кўнглим сиз- 
га тортди, ука. Газетадан. Айбга қўшмайсиз 
айн. айбга буюрмайсиз. Айб қилмоқ 1) айбли, 
уятли иш қилмоқ. Айб қилдингми, узр сўра\ 
2) айб (айбли) деб қарамоқ, уят қилмоқ 
Ундай қилма, одамлар айб қилади\ 3) айб 
қилмайсиз. айн. айбга буюрмайсиз. Канизак 
дастурхон ёзиб, овқат келтирди. У бир коса 
ошни Самандаровнинг олдига қўяр экан: -Айб 
қилмайсиз-да, Мақсудали ака, холам сўк оши 
қилибдилар, — деди. А. Қаҳҳор, Қўшчинор 
чироқлари. 

4 Меъёрни, одатий ҳолатни бузувчи 
белги-ҳолат, нарса; камчилик, нуқсон. 
Ҳар тўкисда бир айб. Бировнинг айбига 
кулмагил зинҳор, сенинг айбингга ҳам кул- 
гучилар бор. 

АЙБАКИ [а.+ф. j г — айби, нуқсони 
бор] Сифати паст, жун чарм. Айбаки маҳси. 
н ..оёғида эскироқ айбаки теридан тикил- 
ган этик. Ҳ. Нуъмон, А. Шораҳмедов, Ота. 

АИБДОР 1 от Айб иш қилган киши; 
гуноҳкор. [ Ота \ Болалари олдида айбдордек, 
ҳўл ўтин вишиллаб сасиётган ўчоққа тики- 
лади. П. Турсун, Ўқитувчи. 

2 от, ҳуқ. Жиноий иш қилган, қонунга 
хилоф иш қилган, жиноий жавобгар киши. 
Навбатчи милиционер айбдорни олиб чиқиб 
кетди. Ҳ. Ғулом, Машъал. Айбдор ea лоқайд 
раҳбарларга нисбатан муросасизлик қилиб 
келинган. Газетадан. 

3 сфт. Жисмоний жиҳатдан камчилиги, 
нуқсони, иллати бор; айбли. Айбдор қиз. н 
-Бир кўзидан айбдорми ? — Шунақа. П. Тур- 
сун, Ўқитувчи. 

АИБЛАМОҚ 1 Айбли деб топмоқ, айб 
қўймоқ. Биров у деди, биров бу деди, ким ке- 
линни айблади, ким —куёвни. Газетадан. [Тан- 
тибойвачча] Қизни олиб қочганда, эҳтиёт- 
сизликда, бўшангликда қора Аҳмадни айбла- 
ди. Ойбек, Танланган асарлар. 

2 ҳуқ. Жиноий айб қўймоқ. Ўша вақт- 
ларда маҳаллий раҳбарларни айблашга ба- 
ҳона топилмай қолганда, уларнинг фарзанд- 




лари ва қариндош-уруғларини туҳмат билан 
қамашарди. Газетадан. 

АЙБЛАНУВЧИ 1 Айбланмоқ фл. сфдш. 

2 ҳуқ. ЎзР Жиноий-процессуал кодекси- 
да белгиланган тартибда айбланувчи та- 
риқасида жиноят ишида иштирок этишга 
жалб қилиниши ҳақида айблов қарори чи- 
қарилган шахс. 

АИБЛИ айн. айбдор 1, 3. Чолнинг юрак 
яраларини очишда ўзини айбли санаган Йўл- 
чининг кўкраги оғир туйғулар билан тўлди. 
Ойбек, Танланган асарлар. Нафсамбирини 
айтганда, биз ўзимиз айбли. А. Қодирий, 
Обид кетмон. 

АЙБЛОВ 1 Айбламоқ фл. ҳар.н. 

2 ҳуқ. Муайян жиноий ишни қилганлик- 
да айбланган шахснинг айбдорлигини 
исботлаш учун қилинган ҳаракат. 

Айблов хулосаси Жиноят юзасидан тер- 
гов натижасида аниқланган ҳолатлар ва айб 
мазмуни баён этилган ҳужжат. 

3 ҳуқ. Айблаш қайди, айб (айблар) қайд 
этилган (нарса). Айблов қоғози. н Судла- 
нувчилар устидан чиқарилган айблов ҳукми 
қанчалик оғир ва аёвсиз бўлмасин..“Муштум”. 

АЙБЛОВЧИ 1 Айбламоқ фл. сфдш. 

2 ҳуқ. Судда жиноий иш юзасидан айб- 
лов фикрини қувватловчи шахс. Давлат айб- 
ловчиси. Жамоат айбловчиси. 

АЙБНОМА 1 Умуман айбни кўрса- 
тувчи, қайд этувчи ёзма баён, шундай ва- 
зифани бажарувчи ҳужжат. “Оқ қон” ранг- 
ли фильми атом қуролини ишлатишга зўр бе- 
риб уринаётганларни фош қилувчи сиёсий ай- 
бномадир. Газетадан. 

2 ҳуқ. Жиноий айбнинг ёзма баёни. Айб- 
номанинг хулосасида айбдорларнинг ҳаммаси 
тергов давомида ўз жиноятларига иқрор 
бўлганлиги айтилади. Ҳ. Ғулом, Машъал. 

АИБОНА эск. Жамоат тартибини бузган- 
лик, ахлоқсизлик, етказилган зарар кабилар 
учун ундириладиган (тўланадиган) жарима; 
товон. Айбона тўлаш. н Эгамберди, шу буғ- 
дойнинг вазнига бараварлаб саримағиз ундан 
торт, айбонанг учун устига ўзимиздан бир пуд 
ун ҳам қўш! А. Қодирий, Обид кетмон. 

АИБСИТМОҚ Айб топмоқ, айб тақмоқ. 
У нимадан айбситишни билмай юрибди. н 
Айб ҳаммамизда бор.. Лекин ҳозир айбситиб 
ўтирадиган пайт эмас. М. Мансуров. Ёмби. 

АИВОН [а. — қаср; олди очиқ 

бино] Кўпинча уч томони берк, олди очиқ 


хона. Ўзганинг тоқу равоқидан ўзингнинг ай- 
вонинг яхши. Мақол. н Уйнинг орқаси ҳам 
бир замонлар шунинг сингари уй бўлса керак, 
лекин бузилгандан кейин, олди деворни олиб 
ташлаб, айвон қилинибди. А. Қаҳҳор, Кўш- 
чинор чироқлари. 

Жаҳон айвонида поэт. Оламда, дунёда, 
жаҳонда. ..Йўқ жаҳон айвонида онинг киби 
шўху зариф. Аваз. 

АЙЁМ [а. j*CI — кунлар] 1 кт. Кун; кун- 
лар. Бугун ҳар биримиз учун қутлуғ айём. 
“Муштум”. 

2 Байрам куни; байрам кунлари. Улуғ 
айём. Айёмлари (айёмингиз) муборак! 

3 Баъзи сўзлар билан қўлланиб, шу сўз- 
лар билдирган вақт, фасл ва ш.к. га оид 
он, кун, кунларни билдиради. Баҳор айё- 
мида гул гашт этарга бир чаман бўлса.. Фур- 
қат. Йигитликнинг айёмини ёд қил. А. Навоий. 
Шукр қил, ҳижрон туни ўтгач, келур айёми 
васл. Воқиф. 

Айёми ажуз Қишнинг охирги ҳафтаси. 
Айёми ажуз олти кун, қаҳр айласа — қат- 
тиқ кун. Мақол. 

АЙЁР [а. jLA. — муғамбир; ялангоёқ, бе- 
корчи] 1 сфт. Макр-ҳийлага уста; муғамбир, 
фирибгар. Айёр бой. Айёр гпулки. н Тулкини 
алдаб соғурлар, Турфа айёрдир тўрам. “Муш- 
тум”. Мирзакаримбой илоннинг ёғини ялаган 
одам: ҳамма бойлар каби айёр.. Ойбек, Тан- 
ланган асарлар. 

2 сфт. Макр-ҳийла ифодаси бўлган; мак- 
корона. Айёр боқиш. Айёр табассум. н Бек 
айёр кўзларини Раззоққа қаратди. Ҳ. Ғулом, 
Машъал. 

3 от Ўзбек халқ достонларида: ҳийла- 
гар; айғоқчи. Шу орада Алпомиш Қалмоқшоҳ- 
нинг айёрларини ўтда куйдириб юборди. “Ал- 
помиш”. 

АЙЁРЛИК Айёрона иш, хатти-ҳаракат; 
қувлик. Назаримда, Турдиев нимжон, ҳеч қан- 
дай айёрлик қўлидан келмайдиган, содда кў- 
ринди. Шуҳрат, Шинелли йиллар. 

АЙЁРОНА рвш. Айёрлик билан, қувлик 
билан, айёрларча. У айёрона кулиб қўйди. н 
Комил унинг айёрона боқиб гпурган кўзлари- 
га тикилди. “Ёшлик”. 

АЙИЛ Эгарнинг усти билан отнинг қор- 
нидан айлантириб боғланадиган тўқали қа- 
йиш. Айилни тортиб қўймоқ. н Ҳеч ким 
ҳориган отларининг айилини бўшатмади, 
қуролиниям қўлдан қўймади. “Ёпшик”. 




Айил ботмоқ Қаттиқ тегмоқ, оғир бот- 
моқ, ранжитмоқ. Айтган гапларим.. айил 
ботган бўлса, узр, Кумри келинойи. А. Мух- 
тор, Опа-сингиллар. Айил ботадиган жойи 
шундаки, ўз айбларини яшириш, одамлар 
фикрини чалғитиш ниятида софдил кишилар 
устидан туҳматлар уюштирди. “Муштум”. 
Айил маҳкам с.т. Қорин тўқ. Ҳа, оғайни, айил 
маҳкамми, ҳеч нарса емаётирсиз? 

АЙИРБОШ: айирбош қилмоқ айн. айир- 
бошламоқ. Муҳаббат виждонни латта-пут- 
тага айирбош қилди. Н. Сафаров, Танланган 
асарлар. 

АЙИРБОШЛАМОҚ 1 Бошма-бошига 
ёки бошқа бирор шарт билан бирор нарса- 
ни алишмоқ, алмашмоқ, алмаштирмоқ. 
Сотишга ва айирбошлашга ярайдиган нар- 
салар ҳам соп бўлди. П. Турсун, Ўқитувчи. 

2 Янгиламоқ, ўзгартирмоқ. Ишдан кейин 
кийимларни айирбошламоқ. 

АЙИРБОШЛАШ иқт. Кишиларнинг 
меҳнат фаолияти ёки маҳсулотларини ўза- 
ро алмаштиришлари. 

АЙИРГИЧ Айириш, бўлиш, тақсимлаш 
учун хизмат қилувчи асбоб, мослама, қу- 
рилма. Ўнлаб сув айиргич иншоотлар.. қури- 
либ ишга туширилди. Газетадан. 

АЙИРИШ 1 Айирмоқ фл. ҳар. н. 

2 мат. Тўрт арифметик амалнинг бири: 
бир сондан бошқа сонни олиб ташлаш. 

Айириш белгиси 1) мат. бир сонни ик- 
кинчи сондан олиниши кераклигини кўрса- 
тадиган ишора; минус (—) белгиси; 2) тлш. 
айириш белгиси (ъ) номи. 

АЙИРМА 1 Бирида бор, бошқасида йўқ 
белги-хусусият, ажаратувчи белги-хусусият; 
фарқ, ўзгачалик. Бирхил шароитда ишланиб.. 
тупроғининг табиати бир хил бўлган икки 
ер турлича бўлмайди. Буларнинг орасида қан- 
дайдир бир айирма бор. С. Айний, Қуллар. 

2 мат. Айириш натижасида юзага келган 
сон. Беш билан учнинг айирмаси — икки. 

АИИРМАЧИ 1 Бир хил, тенг муноса- 
батда бўлмайдиган, кимгадир бошқача кўз 
билан қарайдиган (киши). 

2 сиёс. Айирмачилик тарафдори, айир- 
мачилик йўлини тутувчи шахс. ..Қайта қу- 
риш йўлидаги курашчилар билан айирмачи- 
лар айнан бир хил тарзда талқин этилмоқ- 
да. Газетадан. 

АЙИРМАЧИЛИК 1 Бир хил, тенг муно- 
сабатда бўлмаслик, кимларгадир бошқача 


кўз (“ўгай кўз”) билан қараш. Бу ерда айир- 
мачилик йўқ, тақсир. П. Турсун, Ўқитувчи. 

2 сиёс. Кўпчиликдан ажралишга интилиш, 
шундай хатти-ҳаракат. 

АЙИРМОҚ 1 Бутунни бўлмоқ, тарки- 
бий қисмларга бўлмоқ, бўлакламоқ. Тухум 
сариғини оқидан айирмоқ. 

2 Турига, навига қараб бўлмоқ, ажрат- 
моқ. Тўй бекаси, Мирзакаримбойнинг xomu- 
ни, аёлларни уч гуруҳга айирган эди. Ойбек, 
Танланган асарлар. 

3 Хиллаб алоҳидаламоқ. Бобо Ҳамбар ду- 
торга лойиғини айириб олиб, йўниб чархла- 
япти.. “Юсуф ва Аҳмад”. 

4 Узоқлаштирмоқ, ажратмоқ. Болани 
кўкракдан айирмоқ. н -Майли, ойи, сиз мани 
беш-ўн кун бағрингиздан айирманг. Орзум шу.. 
— деди Гулнор. Ойбек, Танланган асарлар. 
Фиғонким, гардиши даврон айирди ўз диё- 
римдан. Фурқат. 

5 Маҳрум қилмоқ, жудо қилмоқ. Уни ёр 
олдига кириш минутининг яқинлиги, ёр на- 
фасининг яқинлиги эс-ҳушидан айираёзган 
эди. М. Исмоилий, Фарғона т. о. Бир гал тарк 
эт, фалак, удуминг — ошиқдан айирма маъ- 
шуқни. А. Шер, Қадимги куй. 

6 Ажрата билмоқ, фарқига бормоқ. -Ман, 
ман! Дардингда куйган дадангман! — Гулнор 
ўз дадасининг товуишни базўр айира билди. 
Ойбек, Танланган асарлар. Ясама каромат- 
чининг иситма билан ошқозон касалини айи- 
ра олмаслигини қаёқдан билсин. “Муштум”. 

7 Орага тушиб ажратмоқ. Сўз таъсир 
қилмагач, ўзи [домла\ оломон орасига ки- 
риб, одамларни айира бошлади. Ойбек, Тан- 
ланган асарлар. 

8 Айирмачилик қилмоқ, турли кўз би- 
лан қарамоқ. Биз миллат айирмаймиз. П. Тур- 
сун, Ўқитувчи. 

9 мат. Айириш амалини бажармоқ, бир 
сондан иккинчи сонни олмоқ, ажратмоқ. 
Ўттиздан ўн бешни айирмоқ. 

АЙИРУВ Айирмоқфл. ҳар. н. 

Айирув боғловчилари тлш. Уюшиқ бўлак- 
лар, шунингдек, қўшма гап қисмлари бил- 
дирган нарса-ҳодисалардан бири бўлишини 
(борлигини) ёки улар галма-гал бўлишини 
билдирувчи боғловчилар: ё .., ёки..; баъзан.., 
баъзан.. ва б. 

АЙИҚ Пахмоқ юнгли, бесўнақай, кат- 
та, сутэмизувчи йиртқич ҳайвон. Айрилганни 
айиқ ер, бўлинганни бўри ер. Мақол. 




Айиқ полвон 1) айиқнинг лақаби; 2) бе- 
сўнақай, қўпол одамга нисбатан қўлланади. 

Катта Айиқ, айн. Етти оғайни (ёки қароқ- 
чи) қ. етти. Кичик Айиқ айн. Кичик Етти оғай- 
ни (ёки қароқчи) қ. етти. 

АЙИҚМУРУТ Раънодошлар оиласига 
мансуб паст бўйли дарахт (нокнинг бир тури). 

АЙИҚТОВОНДОШЛАР Иккипалла- 
лилар синфининг айритожлилар кенжа син- 
фига мансуб, асосан кўп йиллик ўсимлик- 
лар оиласи. 

АЙИҚТОВОНЛАР Айиқтовондошлар 
оиласига мансуб, асосан кўп йиллик ўсим- 
ликлар туркуми. 

АИЛАМОҚ эск. кт. 1 Қилмоқ. Кимга кўп 
яхшилик айлай, ўзинг айт.. А. Орипов. 

2 ёрд. фл. Қўшма феъл ясайди. Шод айла- 
моқ. Сайр айламоқ. Сабр айламоқ. 

АИЛАНА1 от Теварак, атроф. [Жамила 
ўз-ўзига:] Мени бу темир қафасга солдилар, 
ихтиёримни ўзимдан олдилар. Айланамда 
қанча пойлоқчи, қанча қоровуллар бор. Ҳам- 
за, Бой ила хизматчи. 

2 от геом. Ҳамма нуқталари марказдан 
баравар узоқпикда бўлган ёпиқ эгри чизиқ. 
Айлананинг узунлиги. Айлана чизмоқ. 

3 сфт. Доиравий, тўгарак, ғилдирак 
шаклидаги. Айлана йўл. н Айлана клуб де- 
ворлари турли шиорлар ёзилган қизил сатин- 
лар билан зийнатланган. А. Қодирий, Обид 
кетмон. 

АЙЛАНАИ 1 Айланмоқфл. 1-ш. буйр. м. 

2 унд. с. Садағанг кетай, қурбон бўлай; 
ўргилай (эркалаш, суйиш ва ш.к. муносабат- 
ни билдиради). Вой, Тўлажонимдан айланай! 
Вой, шундай шеърлар ёзган ўғилжонимдан 
ўргилай. М. Исмоилий, Бизнинг роман. 

3 Эркалатиш ёки ҳурмат ифодаловчи му- 
рожаат шакли. [Сифатбуви Жамилага:] Ай- 
ланай, қизим, наҳотки боишнгга давлат қуши 
қўнса-ю, уни калтаклаб, ўзинг қувласанг! 
Ҳамза, Бой ила хизматчи. 

АИЛАНАСИДА кўм. взф. Теварагида, ат- 
рофида. Шаҳар айланасида. 

АЙЛАНИБ-ЎРГИЛМОҚ Айланай, ўр- 
гилай, дея парвона бўлмоқ. Ўзбек ойим ҳам 
уни [Кумушни] маҳкам сиқиб қучоқлаб олган, 
юзидан шап-шап ўпиб, айланиб-ўргилар ea 
тикилиб-тикилиб, нима учундир йиғлар эди. 
А. Қодирий, Ўтган кунлар. 

АЙЛАНИШ 1 Айланмоқ фл. ҳар. н. Ернинг 
айланиши. Чўғнинг кулга айланиши. 


2 Тўғри йўлдан четдаги, айланиб ўтади- 
ган, айланма. Айланиш йўл. н У апил-та- 
пил кийинди-да, айланиш бўлса ҳам, Қаш- 
қатовнинг бағри билан юқоридан кетди. С. 
Анорбоев, Оқсой. 

Пул айланиши Пулнинг муомалада юри- 
ши. ..жойларда пулли хизмат кўрсатиш иш- 
лари ниҳоятда сусткашлик билан амалга 
оширилаётир. Бу эса пул айланишини секин- 
лаштирмоқда. “Меҳнат”. 

АЙЛАНИШМОҚ 1 Айланмоқ фл. бирг. 
н. Даврани тўрт айланишди ҳамки, жувон 
ёнбош бермади. С. Аҳмад, Жимжитлик. 

2 Бирор ерда ёки бирор иш билан овора 
бўлиб, тутилиб қолмоқ, бирор ерда айланиб, 
ўралишиб юрмоқ. [Ҳакимбойвачча:] -Эрталаб 
келган эдим. Банкда айланишиб қолдим, — деди- 
да, сўзлаб кетди. Ойбек, Танланган асарлар. 

3 Асосий, одатдаги бўлмаган бирор иш- 
нарса билан шуғулланмоқ. Қиморга айла- 
нишмоқ. Бозорга (савдога) айланишмоқ. 

4 Бирор нарса илинжида ораламоқ, пай- 
до бўлмоқ; ораламоқ. Бегона кишилар айла- 
нишиб қолди. 

5 манф. Бирор кимсанинг илинжида бўл- 
моқ; илакишмоқ. Унинг [Шарофатнинг] на- 
зарида, бу тахминлардан ҳақиқатга яқин- 
роғи Сидиқжоннинг “шу жувон ўлгур ” Кани- 
закка айланишиб қолганлиги эди. А. Каҳҳор, 
Қўшчинор чироқлари. 

АЙЛАНМА 1 сфт. Айлана шаклида бўл- 
ган, доира шаклидаги, доиравий, ҳалқаси- 
мон. Айланма темир йўл. 

Айланма ҳаракат физ. Доиравий ҳаракат, 
айлана бўйлаб йўналган ҳаракат. 

2 сфт. Тўғри йўлга нисбатан узоқроқ ва 
чалкаш, айланиш. 

Айланма йўл 1) тўғри йўлдан узоқроқ, 
чалкаш йўл. Эҳтиёт юзасидан тўғри йўлни 
қўйиб, айланма йўллар билан намозгар вақ- 
тида Шоқосимникига бошлаб келди. Ойбек, 
Танланган асарлар; 2) доиравий, ҳалқа шак- 
лидаги йўл. 

3 от Трамвай ва ш.к.нинг айланиб, ор- 
қага қайтадиган жойи. Трамвай айланмаси. 
Троллейбус айланмаси. 

4 om Дарё, денгиз ва ш.к. нинг кўпинча 
қарама-қарши оқимлар тўқнашадиган жой- 
ларида сувнинг уст қисмида содир бўлади- 
ган уюрма ҳаракат, шундай ҳаракатли жой. 

5 Муомалада юрадиган (пул, маблағ ва 
ш.к. ҳақида). Корхоналар қачонгача.. касодга 




учраган молларини қалаштириб ташлаб, яна 
айланма маблағлар беришни сўраб, ялиниб 
юрадилар. Газетадан. 

АЙЛАНМАЧОҚ 1 сфт. Айланиш ва бу- 
рилиш жойлари кўп, айланма, чалкаш. Ай- 
ланмачоқ йўлларда кўринмай кетган қизлар 
лип этиб яна кўзимизга чалинди. Ҳ. Назир, 
Мафтунингман, Озарбайжон. 

2 от Қиз болаларнинг коптокни ерга 
уриб ва айланиб, уни ерга туширмай ўйнай- 
диган ўйини. Айланмачоқ ўйнамоқ. 

АИЛАНМОҚ 1 Ўз ўқи ёки бирор нарса 
теварагида ҳаракат қилмоқ, айлана бўйлаб 
давра олиб юрмоқ. Ер ўз ўқи атрофида ай- 
ланади. н Жувон даврани уч айлангандан 
кейин ўзи сингари кийинган бир йигитни 
тортди. А. Қаҳҳор, Қўшчинор чироқлари. 

2 Сайр-томоша ёки бошқа мақсадда 
кезмоқ. Ғуломжон.. ишҳар айлангани кетди. 
М. Исмоилий, Фарғонат. о. Тирикчилик ўт- 
казиш учун Юсуфжон қизиқ Туркистонни, 
Қозоғистонни айланиб чиқди. Т. Обидов, 
Юсуфжон қизиқ. Эрталаб қурилишга кел- 
ганда, энг аввал ҳамма участкаларни айла- 
ниб чиқди. А. Мухтор, Опа-сингиллар. 

3 Бирор ерда ёки доирада ўралашиб юр- 
моқ; айланишмоқ. [Абдишукур] Татар сав- 
догарлари орасида айланаркан, уни-буни та- 
ниди. Ойбек. Танланган асарлар. 

4 иқт. Муомалада бўлмоқ, юрмоқ. Капи- 
талнинг айланиши. 

5 Бошқа нарсага, бошқа ҳолатга ўтмоқ. 
Сув музга айланди. Ёмғир аста-секин қорга 
айланди. Овацияга айланган давомли қар- 
саклар. н Мирзаев шу куни жуда зерикди. 
Бу зерикиш кечқурунга бориб диққатликка 
айланди. А. Қаҳҳор, Кўк конверт. 

6 (айрим сўзлар билан) Тусини касб эт- 
моқ, шундай бўлмоқ. Ҳар йили бувимни эс- 
лаш, худди шу куни амма-амакилар йиғили- 
ши одатга айланган. Газетадан. Келажакда 
эса бу макон ислом аҳли учун муқаддас қадам- 
жо ва ғоят гўзал зиёратгоҳлардан бирига 
айланишига ишонч билдирди. Газетадан. 

Боши айланмоқ 1) мувозанатини йўқо- 
тиб, ҳаммаёқ айланаётгандай, чайқалаёт- 
гандай туюлмоқ. Ботирали айвон устунига 
суяниб ўтирди-ю, кўзи тиниб, боши айланиб 
кетди. Ҳ. Ғулом, Машъал; 2) кўчма нима 
қиларини билмай, эсанкираб, гангиб қол- 
моқ. Дастгоҳларни кўриб, аввал бошимиз ай- 
ланиб қолди. А. Мухтор, Опа-сингиллар. Ай- 


ланиб ўтмоқ 1) бирор нарсанинг атрофи 
билан ўтмоқ. Бинони айланиб ўтмоқ; 2) ҳи- 
собга олмаслик, четлаб ўтмоқ. Улар қонун- 
ни маълум даражада билишади, аммо ўзла- 
рига боғлиқ масалаларда уни айланиб ўтиш- 
га ҳаракат қилишади. Газетадан. Гап айла- 
ниб Гап гапга уланиб, гапдан гап чиқиб. Гап 
айланиб, бригадалар ишига кўчди. Н. Сафа- 
ров, Хадича Аҳророва. Гап айланмоқ Гап 
қўзғалмоқ, гап юрмоқ. Яна шу ҳақда гап 
айланиб қолди. Тили айланмай қолди Тили 
лол бўлиб қолди, тили гапга келмай қолди. 
Ҳаво айланиб турибди Ҳаво ёғадигандай бу- 
лутланиб турибди. 

АЙЛАНСИН 1 Садақа кетсин, ўргилсин. 
-Ашула сиздан айлансин, эшон, айтиб бера- 
ди, бир оз нафасини ўнглаб олсин, — деди Вали 
ака. М. Исмоилий, Фарғонат. о. 

2 Эркалатиш ёки ҳурматни ифодалай- 
ди; ўргилсин, тасаддуқ. Онанг (ёки онаси) 
айлансин. Акагинанг айлансин. 

АЙЛАНТИРМОҚ 1 Айланмоқ фл. орт. н. 
Ҳазилни чинга айлантирмоқ. Парракни ай- 
лантирмоқ. Шаҳар айлантирмоқ. Капитални 
айлантирмоқ. н Унсин онасидан ёдгор қол- 
ган ea ягона зийнати бўлган юпқагина эски 
кумуш билагузукни айлантириб гстирди. Ой- 
бек, Танланган асарлар. 

2 Бир томондан иккинчи томонга ағдар- 
моқ, бошқа томонини ўгирмоқ, тўнкармоқ;. 
Шкафни айлантириб қўймоқ. н [Ҳасанали] 
Бу икки турли масаланинг ўнг-терсини ай- 
лантириб муҳокама қилди ea ўлчади. А. Қо- 
дирий, Ўтган кунлар. 

3 с. т. Гап билан чалғитмоқ, лақиллат- 
моқ. 

Айлантириб келганда Ҳаммаси бўлиб, 
бор-йўғи. Айлантириб келганда бир соатлик 
иш экан. Айлантириб ташламоқ Бошдан ай- 
лантириб, ўгириб садақа қилмоқ. Айланти- 
риб туширмоқ Қулочкашлаб урмоқ. Бошни 
айлантирмоқ 1) гангитмоқ, мияни ғовлат- 
моқ, каловлатмоқ. У ерда отлар, аравалар, 
туяларнинг шовқини.. нонвойларнинг қичқи- 
ришлари бир-бирига қўшилиб, аллақандай 
маъносиз, бошни айлантирадиган доимий бир 
ғовур-ғувур ясайди. Ойбек, Танланган асар- 
лар; 2) эс-ҳушни олиб қўймоқ, мафтун 
қилмоқ; 3) йўлдан оздирмоқ, аврамоқ, ал- 
дамоқ. [Мақсуд Ялангтўшга:] Оғайни, мен 
қора одамман. Занғар Ёдгорбек бошимни ай- 
лантирган экан. Н. Сафаров, Шарқ тонги. 




Гапни айлантирмоқ Гапни чўзмоқ; гапни 
бошқа томонга бурмоқ, чалғитмоқ. Саодат- 
хон орзиқиб жавоб кутар, Тожибой ака бўл- 
са, аниқ жавоб бермай, гапни айлантирар 
эди. С. Зуннунова, Олов. Гапни кўп айлан- 
тирмасдан, очиғини айтиб қўя қол. О. Ёкубов. 

АЙМАШМОҚ Ўралиб олмоқ, чирмаш- 
моқ, чирмалмоқ. Теракка аймашган ток. 
Печакгул дарахтга аймашибди. 

АЙМОҚ I Мўғул ва туркий халқлар қади- 
мий уруғларининг парчаланишидан келиб 
чиққан турли тармоқдаги ўзаро қон-қардош 
оилалар бирлашмаси, иттифоқи. 

АИМОҚII эск. кт. Айтмоқ, демоқ. Айди, 
эй, бечора, қилдинг на учун тарки ватан? 
Фурқат. 

АЙМОҚИ Дарахтларга чирмашиб ўса- 
диган (ток ҳақида). Фақат бақатерак учла- 
ридаги аймоқи узумларгина қолди. С. Аҳмад, 
Қадрдон далалар. 

АЙНАМА кам қўлл. айн. айнамачи 1. 

Бўшаштирманг теримни ҳаргиз, Куз — ай- 
нама, серқилиқ осмон. Ойбек, Қизлар. 

АИНАМАЧИ айн. айнимачи. Айнамачи 
кузнинг қилиқларига биз халқнинг уюшқоқ- 
лигини, фидокорлигини қарши қўямиз. Ойбек, 
О. в. шабадалар. 

АИНАМОҚ айн. айнимоқ. Ранги бир қадар 
айнаган гиламча.. Ойбек, Танланган асарлар. 
-Қиз айнаб қолмаганмикин-а, — деди Ўктам 
бошқаларга сал кўзини қисиб. Ойбек, О.в. ша- 
бадалар. Адолат билан ҳам бир оз яхши гапи- 
ришиб ўтирди. Кейин бирдан айнаб қолди. С. 
Зуннунова, Гулхан. Баракалла, Марғилонга 
келиб, бу гапдан айнадингизми-а? — Айнадим. 
А. Қодирий, Ўтган кунлар. -Ҳаво айнамоқчи, 
— деди у секин. П. Турсун, Ўқитувчи. 

АИНАН [а. — худци ўзи] рвш. кт. 1 

Қандай бўлса, шундай, ҳеч қандай ўзгариш- 
сиз. Айнан таржима. н Элмурод жавоб бе- 
риш учун кўп ўйлаб турмади. Илгари бўлган 
воқеани бугунга айнан кўчириб айтиб қўя 
қолди. П. Турсун, Ўқитувчи. 

2 юкл. Худци. Отасининг айнан ўзи. н 
Айнан ҳуқуқий маълумотнинг етишмаслиги 
кўплаб ҳуқуқбузарликлар содир этилиишга 
олиб келмоқда. Газетадан. Марям характери- 
нингяна аллақандай жиҳатлари очилмай қол- 
гандек. Айнан қайси жиҳати — ҳозир аниқ 
айтолмайман. Газетадан. 

АИНИ [а. — жиддий, муҳим; худ- 

ди] 1 олм. Нарса, ҳодисага ишора қилади; 


худди шу (ўша). Ашула ниҳоятига етди. Ле- 
кин бир зумдан кейин яна айни товуш парвоз 
қилди. Ойбек, Танланган асарлар. Чол айни 
саволни Матюнусга ҳам берди. М. Исмоилий, 
Фаргона т. о. Айни кунларда республикамиз- 
нинг барча вилоят ва туманларида naxma 
терими қизғин давом этмоқда. Газетадан. 

2 юкл. Таъкид-кучайтиришни ифодалайди; 
худди, роса. Имтиҳон айни қизиган кунлар эди. 
А. Қаҳҳор, Сароб. Айни пайти. Темирни қизи- 
ғида босинг, Қамчивой! Ҳ. Ғулом, Машъал. 

Айни замонда 1) шу вақтнинг, шу палла- 
нинг ўзида; 2) крш. с. взф. шу билан бирга, 
шунинг билан бирга. 

АИНИМАЧИ 1 Бир маромда турмайди- 
ган, ўзгарувчи, беқарор. Айнимачи ҳаво. 

2 Бир фикрда қатъий турмайдиган, бе- 
тайин, субутсиз. ..ишчилар ҳаракатининг 
тепасига ҳар турли айнимачиларни ва аван- 
тюристларни қўйишга уриниб, дўқ-пўписа- 
ни амалга оишрмоқдалар. Газетадан. 

АИНИМОҚ 1 Ранг-туси, сифатини йў- 
қотмоқ, эскирмоқ; ўнгмоқ. Айниган эски 
гимнастёркаси ҳам сувга чайқалгандай жиқ- 
қаҳўл. Ойбек, О. в. шабадалар. 

2 Асл белги-хусусиятини, софлигини йў- 
қотмоқ (нав, насл ва ш.к. ҳақида). Илгариги 
қизилуруғ, босволди қовунлар йўқ. Ҳаммаси 
айниган. Насл айнимасин десанг, ҳар уч йил- 
да қўчқорни алмаштир. С. Аҳмад, Юлдуз. 

3 Соф (одатий) ҳолати ёмон томонга 
ўзгармоқ. Ҳаво айниди. н Замона айниди. К. 
Яшин, Ҳамза. 

4 Истеъмолга яроқсиз бўлмоқ; бузилмоқ 
(егулик-ичгуликлар ҳақида). -Йўқ, — деди 
онаси, — чой айниб қолади, келишгандан ке- 
йин дамларсан.. Ойдин, Ўзидан кўрсин. Тур- 
сунбой oma, эчкининг гўшти айниб қолмас- 
дан, хотинига мушкулкушод ўқитгани эшон 
аяни уйига чақирганди. С. Аҳмад, Ҳукм. 

5 Тўғри фикрлаш, сўзлаш қобилиятини 
йўқотмоқ, шу жиҳатдан аҳволи оғирлашмоқ. 
Беморнинг аҳволи дуруст эди, лекин кечга 
бориб айниди. н Бу айниган чолни олиб бо- 
риб, зиндонга солинглар. ‘ТОсуф ва Аҳмад”. 

6 Хулқ-атвори, одоб-ахлоқи жиҳатидан 
ёмонлашмоқ, ёмон томонга ўзгармоқ; бу- 
зилмоқ. [Музаффар Дадавойга:] Вақтида 
жуда хурсанд бўлганмиз! Сиз билан фахрлан- 
ганмиз. Аммо кейинги йилларда айниб қол- 
дингиз, димоғингиз кўтарилиб кетди, кўзин- 
гизни ёғ босди. Уйғун, Навбаҳор. 






7 Одоб-ахлоқ чегарасидан чиқиб кет- 
моқ, одоб-ахлоқ чегарасидан ташқари гап- 
ларни гапира бошламоқ. Буни қаранг, ём- 
ғирда қолган мушукнинг ҳиди келади! — Ай- 
нима, айнима! — деди йўғон бир товуш,— 
Ёмғирда қолган мушукни ҳидлаб кўрганми- 
сан? А. Қаҳқор, Қўшчинор чироқлари. 

8 Фикрини, ниятини ўзгартирмоқ, ния- 
тидан, сўзидан қайтмоқ. -Ўртоқ командир 
танкист бўлар эмишлар,— деди Тожихон 
кулиб — Учувчи бўлишдан айнибдилар. А. Қаҳ- 
ҳор, Йиллар. Арслонқул.. баъзи оғайниларини 
қидирмоқчи бўлди, лекин яна айниди. Ойбек, 
Навоий. Ҳожи хола пулни кўрди-ю, яна ай- 
ниб қолмасин деб, қўлидан юлиб олди. М. Ис- 
моилий, Фарғона т. о. 

9 Алоқани узмоқ, кечмоқ. Биздан айниб, 
бошқа ишга ўтиб кетди. Мижозлар айниб, 
келмай қўйишди. 

Кўнгли айнимоқ 1) кўнгли беҳузур бўл- 
моқ, кўнгли озмоқ, қайт қилгиси келмоқ; 
2) феъли озмоқ, аччиғи чиқмоқ. Мияси 
айниб қолган Эси-ҳуши жойида эмас, эси 
кирарли-чиқарли бўлиб қолган. Феъли ай- 
нимоқ 1) асаби қўзғамоқ; 2) жаҳли чиқиб, 
кайфияти бузилмоқ. 

АИНИЯТ \а. . — айнан ўзи экан- 

лик, ўхшашлик] 1 кт. Айнан ўхшашлик, 
бир хиллик. 

2 мат. Таркибидаги барча ҳарфий белги- 
ларнинг ҳамма қийматларида ҳам бузилмай- 
диган тенглик. Тригонометрик айниятлар. 

АИНИҚСА мод.с. Ўзи боғланиб келган сўз 
билдирган шахс ёки нарсани алоҳида қайд 
этади; хусусан. [Йўлчи] Ёрматни, айниқса, Гул- 
сумбибини ўйлаб, уларга ачинди. Ойбек, Тан- 
ланган асарлар. ..Ҳизнинг чеҳрасида Гулнор- 
нинг руҳини кўрди: юз бичими, айниқса, кўзла- 
рининг ички маъноси ва жилваси Тулнорни ёд- 
латди. Ойбек, Танланган асарлар. 

2 Жуда ҳам, ғоят даражада, бениҳоят. 
Атом энергиясидан фойдаланишнинг истиқ- 
боли айниқса кенгдир. ‘‘Фан ва турмуш”. 

АИРАМ шв. Оқар сувнинг энг чуқур жойи. 

АИРИ 1 сфт. Бирор жойидан иккига тар- 
моқланган. Айри йўл. Айри ёғоч. н ..рўпа- 
радаги баланд теракнинг айри шохида қағил- 
лаб турган ола ҳаккага анграйиб қолган эди. 
Н. Аминов, Ёлғончи фаришталар. 

2 сфт. кам қўлл. Бири-бирига зид, қара- 
ма-қарши. Уларнинг гапи айри чиқди. Гапи 
билан иши айри чиқиб қоляпти. 


3 кам қўлл. Бирга эмас, алоҳида, бўлак. 
Дастурхонга.. гуручи айри, гўшти айри, мо- 
ҳирлик ила тайёрланган палов келтирилди. 
Ойбек, Нур қидириб. 

Айри тушмоқ Алоҳида, ажралган ҳолга 
тушмоқ, биргаликдан узилмоқ. Ҳазрат би- 
лан айри тушиб қолган эдик. У киши Афғо- 
нистонга кетган эдилар. Ш. Холмирзаев, Кдл 
кўприк. 

4 от Икки шохчали таёқ, ёғоч; тиргак. 
Шафтоли шохларига айрилар қўйилди. н 
Баъзи ғўзалар айри билан тираб қўйилган. И. 
Раҳим, Ҳаёт булоқлари. 

5 от Беда, пичан, похол кабиларни кўта- 
риш, ёйиш, тўплаш учун паншаха ўрнида 
ишлатиладиган икки шохли, узун сопли 
асбоб. Ёғоч айри. Темир айри. н Май- 
данников айрида бир қучоқ жавдар похол олиб 
келаётган эди. М. Шолохов, Очилган қўриқ. 

Айри туёқлилар зоол. Туёқлари баб-бара- 
вар иккига айрилган сутэмизувчи ҳайвонлар 
туркуми, қўш туёқлилар. Айри туя Икки ўр- 
качли туя. 

АЙРИБОШ: айрибош қилмоқ қ. айирбош 
(айирбош қилмоқ). ..бошқасига айрибош қи- 
либ беринг... С. Аҳмад, Ҳукм. 

АЙРИЛИК 1 Бирга бўлмаган, алоҳида 
ҳолат. 

2 Ўзгалик, бошқачалик. 

3 Айрига мос, айри қилса бўладиган (қ. 

айри 5). 

АЙРИЛИШ 1 Айрилмоқ фл. ҳар.н. 
Дўстдан айрилиш. 

2 Йўлнинг тармоқланган жойи. Айрилиш 
келиб қолди. -Қаёққа юрамиз? — деди Сидиқ- 
жон унинг кўзига қараб. -Ўнг қўлга,— деди 
хотин. А. Қаҳҳор, Кўшчинор чироқпари. 

3 Бир-биридан ажралиш; айрилиқ, жу- 
долик. [Ёдгор Маматга:] Тирик айрилиш ўлиб 
айрилишдан минг-минг марта ёмонроқ. Ҳам- 
за, Паранжи сирлари. 

АЙРИЛИҚ Жудо бўлиш, жудолик ҳола- 
ти. Айрилиқ ўлимдан қаттиқ. Мақол. н Гул- 
нор бутун юраги билан Йўлчига мафтун, 
унинг кўксини севги ҳасрати ва айрилиқ лим- 
лим тўлдирган. Ойбек, Танланган асарлар. 

АИРИЛМАС айн. ажралмас. Ҳисобли дўст 
айрилмас. Мақол. 

АЙРИЛМОҚ Айирмоқ фл. ўзл. н. Улар бир- 
биридан сира айрилмайдилар. Бола онасининг 
ёнидан айрилгиси келмасди. Айрилганни айиқ 
ер, бўлинганни бўри ер. Мақол. Элдан айрил- 




гунча жондан айрил. Мақол. Ҳисобини бил- 
маган ҳамёнидан айрилар. Мақол. н Бола 
“қулоқдан айрилдим ”, деб ўйлаган бўлса ке- 
рак, қўрқиб, дарров ушлаб кўрди — йўқ, қу- 
лоқ жойида. А. Қаҳҳор, Йиллар. 

АЙРИЛУВЧИ 1 Айрилмоқ фл. сфдш. 

2 мат. Бирор сондан айриладиган бошқа 
сон. 

АЙРИМ 1 Ўзига мустақил, алоҳида, якка. 
Айрим хона. Айрим хўжалик. Айрим сўзларни 
ўзаро бириктириб, гап тузмоқ. н Бу маса- 
лани айримҳал қиламиз. П. Турсун, Ўқитувчи. 

2 Баъзи, баъзи бир. Район газетаси иш- 
нинг бориши ва айрим колхоз, бригада, ҳатто 
айрим одамларнинг қандай ишлаётгани тўғ- 
рисида тез-тез ёзиб турар эди. А. Қаҳҳор, 
Қўшчинор чироқлари. 

АИРИЧА кам қўлл. Бошқалардан фарқ- 
ли равишда, бошқача, ўзгача. Таассуфки, 
буни айричароқ тушунадиган савдо ходимла- 
ри ҳам учраб туради. Газетадан. 

АИРО кам қўлл. Ажратилган ҳолда, ало- 
ҳида. Ўзбек билан тожик бир боғнинг гул ва 
булбули, улар айро ҳолда бахтли бўла олмай- 
дилар. Газетадан. 

Айро тушмоқ айн. айри тушмоқ қ. айри 3. 

АИРОЛИҚ айн. айрилиқ. Айролиқ ўтига 
бағримни доғлаб.. “Маликаи айёр”. 

АЙРОН Қатиқнинг кувда мойи ажратиб 
олингандан кейин қолган суюқ қисми, шу- 
нингдек, қатиқ ёки сузмага сув қўшиб тай- 
ёрланган ичимлик. Айрон ош бўлмас, нодон 
бош бўлмас. Мақол. н Ҳар бир қозоқнинг ўто- 
вида қимизи, қимрони ёки айрони доим осиғ- 
лиқ туради. М. Муҳаммаджонов, Турмуш 
уринишлари. 

АИРУ кам қўлл. Бўлак, бошқа. Менинг 
йўқтур муродим сандин айру. Бобур. 

АИСБЕРГ [ингл. iceberg — муз тоғ] Қутб 
денгизларида қирғоқдан ёки муз тепалик- 
ларидан ўпирилиб тушиб, сувда сузиб юра- 
диган катта муз. 

АЙТАЙЛИК1 Айтмоқфл. 1 -ш. кўпл. буйр. м. 
шакли. Бу гапларни дўстларимизга айтайлик. 

2 крш. с.взф. Фараз қилайлик; дейлик, ма- 
салан. Айтайлик, вазни 70 килограммлик одам 
танасида 45,5 килограмм кислород бўлади. 
“Фан ва турмуш”. 

АЙТАРЛИ (фақат бўлишсиз фл. билан) 
Айтса бўладиган, гапирса арзийдиган; унча- 
лик. Айтарли чиройли эмас. н Нима иш қила- 
ди? — Айтарли катта иш эмас. Газетадан. 


АЙТГАНДАЙ, -дек 1 Айтгани каби, айт- 
гани сингари. Сен айтгандай, граната таш- 
ламабди-ю, самолётни ўққа тутибди. А. Қаҳ- 
ҳор, Олтин юлдуз. 

2 крш. с. взф. Сўзловчининг ёдига келиб 
қолган воқеа-ҳодиса ҳақидаги гап бошида 
келади ва шундай маънони (эсига тушиб 
қолган гап эканлигини) билдиради. Ҳа, айт- 
гандай, қудангизникига юборган кишингиз 
келдими ? А. Қодирий, Ўтган кунлар. Айт- 
гандай, Шариф билан кўришиб турасизми? 
А. Қаҳҳор, Сароб. 

АИТГАНЧА айн. айтгандай. Айтганча, сиз- 
ни кимдир сўраган эди. н Хўжайин айтганча, 
“узилмаган гул ” бўлмаса ҳам, руҳи, қалби бу 
чиркин, бўғиқ муҳитда сўнмаган, тўзмаган 
кўринади. Ойбек, Танланган асарлар. 

АЙТИЛИШ 1 Айтилмоқ фл. ҳар. н. 

2 Талаффуз. Айтилиши қийин сўзлар. 

АИТИМ 1 кам қўлл. Айтилувчи нарса 
(гап, қўшиқ ва ш.к.). “Олтовлон ола бўлса, 
оғзидагин олдирар, тўртовлон тугал бўлса, 
унмаганни ундирар ” деган доно айтим бор. 
Газетадан. 

2 Хонанда иштирокида ижро этиладиган 
турли шакл ва ҳажмдаги ўзбек мусиқа фольк- 
лори жанрлари (қўшиқ, лапар ва б.). 

Айтим йўли Хоразм мақомлари ашула 
бўлимига нисбатан қўлланадиган умумий 
ном. Отажон Худойшукуров.. қадим айтим 
йўллари, мумтоз қўшиқларни маромига ет- 
казиб ижро этди. Газетадан. 

АЙТИШМОҚ 1 Айтмоқ фл. бирг. н. 

2 Гап талашмоқ, тортишмоқ, сан-ман- 
га бормоқ. Сиз билан айтишган енгилади. Ҳ. 
Ғулом, Машъал. Ўртароқда икки бола ай- 
тишиб, тўсатдан бир-бири билан муштла- 
ша кетди. X. Ғулом, Машъал. 

АЙТИШУВ 1 Айтмоқ фл. ҳар.н., айти- 
шиш. 

2 Бирор мавзуда (назмда) тортишиш, 
беллашиш тарзидаги навбатма-навбат (бир- 
бирига жавоб қилиб) айтишиш. Ой тепага 
келганда, бахшилар айтишуви авжига мин- 
ди. “Саодат”. Собит билан айтишувга ярай- 
ман. Ғ. Ғулом. ..термалар айтишниўрганган, 
тўйларда, йиғинларда айтишувларда қат- 
нашган. Газетадан. 

3 Фольклор жанри. Туркий халқлар оғза- 
ки ижодида бахши, жиров ва ш.к. нинг му- 
шоира йўлидаги, уларнинг истеъдодини бел- 
гиловчи, ўзига хос синов мусобақаси. 




АИТМОҚ 1 Оғзаки (гап билан) маълум 
қилмоқ, билдирмоқ. Ростини айтмоқ. Ўз 
мулоҳазаларини айтмоқ. Узр айтмоқ. Бетга 
айтганнинг заҳри йўқ. Мақол. 

Айтинг-айтинг Нарса-ҳодисанинг юз 
бериши-бермаслиги маъқуллигини ифода- 
лайди. Айтинг-айтинг, биз боргунча, кетиб 
қолишмасин. н Айтинг-айтинг, ҳеч ким эл 
назаридан қолмасин. Газетадан. Айтмайсизми 
ёки айтинг Тилга олинган нарсани алоҳида 
таъкидлайди. Ширинлигини айтмайсизми (ай- 
тинг). Одоблилигини айтмайсизми (айтинг). 
Шуни айтинг, нимасини айтасиз, секинроқ 
айтасизми Сўзловчининг айтилган гапга тўла 
қўшилишини билдиради. -Шуни айтинг, — 
деди Амин бува ҳам кулиб. — Сув ўзини жуда 
азиз қилиб юборди. М. Исмоилий, Фарғона 
т.о. Эй, нимасини айтасиз, дугонажон, ало- 
ҳидауй олмасам бўлмайди. Газетадан. Одамо- 
хун, деб секинроқ айтасизми.. А. Қодирий, 
Ғирвонлик Маллавой. Айтгани айтган, дега- 
ни деган Айтган нарсаси албатта бўлади, 
амалга ошади. Онаси умрида эрига тик га- 
пирмаган хотин.. эрининг айтгани айтган, 
дегани деган. И. Раҳим, Чин муҳаббат. Мас- 
лаҳатга кўнмайди. Айтганим айтган, дега- 
ним деган, деб туриб олади. П. Турсун, 
Ўқитувчи. Айтган жойидан кесади Айтганини 
албатта амалга оширтиради, айтганини ба- 
жартиради. 

2 Ёддан оғзаки баён қилмоқ, сўзламоқ 
(эртак, ҳикоя ва ш.к. ҳақида). Эртак айт- 
моқ. Топишмоқ айтмоқ. Шеър айтмоқ. н 
Зерикмайман кеча афсона айтсам. Ҳабибий. 

3 Талаффуз қилмоқ. Мўйлови майса бўлиб 
қолган кап-катта йигитнинг “р”ни айта 
олмаслиги Элмуродга ғалати туюлди. П. Тур- 
сун, Ўқитувчи. 

4 Таклиф этмоқ, чақирмоқ. Тўйга айт- 
моқ. Ҳашарга айтмоқ. Айтмаган ерга борма, 
айтган ердан қолма. Мақол. Айтмаган қўноқ 
— йўнмаган таёқ. Мақол. н Маҳалладан ҳам 
уч-тўрт киши айтдим, ошни кўпроқ қилиш 
керак. А. Қодирий, Ўтган кунлар. 

5 ёрд. фл. взф. Боғлама вазифасини бажа- 
ради. -Қиморбоз деб кимни айтасиз? — оғзи- 
даги оши билан ғўлдиради Қамбар. Ойбек, 
Танланган асарлар. 

АЙТМОҚЧИ 1 Айтмоқ фл. 3-ш. мақс. 
шакли. Сенга бир гап айтмоқчи. 

2 айн. айтгандай 1. Кечқурунлари кўпинча 
одамлар билан гурунглашиб ўтирадиган Иб- 


роҳимов, Қурбон ота айтмоқчи, гулларни ўз 
илмидан баҳраманд қилди. А. Қаҳҳор, Қўшчи- 
нор чирокдари. 

3 айн. айтгандай 2. -Айтмоқчи, — деди 
Теишбой бирдан жонланиб,— Ғуломқорини 
тушира қолсангиз, қалай бўлади?М. Исмои- 
лий, Фарғона т. о. Айтмоқчи, комиссия ке- 
либ кетди.. С. Зуннунова, Олов. 

АЙТТИРМОҚ 1 Айтмоқ фл. орт. н. Ашу- 
ла айттирмоқ. н [Отабек онасига:] Табиб 
айттирайми ? — Айттир. Менинг ҳам кўнг- 
лимга шу келиб турган эди. А. Қодирий, Ўттан 
кунлар. 

2 Унаштирмоқ; унашмоқ. Айттириб 
қўйилган. н [Ҳасанали:] Бек учун бир неча 
жойларга қиз айттирмоқ истал(ин)ган 
бўлса ҳам.. бекнинг уйланишга бўлган қар- 
шиликларидан бу кунгача тўй қилмай ке- 
ламиз. А. Қодирий, Ўтган кунлар. 

АЙТУВЛИ 1 Ҳурматли, қимматли, азиз. 
Айтувли меҳмон. 

2 Донг чиқарган, номдор. Йиғинда.. Ка- 
рим понсодлардан тортиб, Тошкентнинг ай- 
тувли.. аъёнидан ўн бешлаб одам бор эди. А. 
Қодирий, Ўтган кунлар. 

АИШ [а. — ҳаёт, турмуш; озиқ-ов- 

қат] 1 Ҳузур-ҳаловат, роҳат-фароғат; нашъу 
намо, нашъа. Қарилик айшини сурмоқ. н 
Мана, ўзингиз кўрган жой, бемалол айшла- 
рингизни қилинглар. Хўпми, синглим ? А. Қаҳ- 
ҳор, Майиз емаган хотин. 

2 Кайф-сафо, ишрат. Уй ичида икки мас- 
тона кўз бир-бирига тикилиб ўтирар, дунё- 
нинг айшу лаззатини аллақачон тотиб бўлган 
ўрта яшар аёл хўриллатиб чой хўпларди. Д. 
Нурий, Осмон устуни. 

АИШГОҲАйш -ишрат, кайф-сафо жойи, 
ишратхона. Бу ёш бойвачча учун ресторанда 
гўё ҳеч ким йўқ, бу жой ёлғиз унинг айшгоҳи. 
Ойбек, Танланган асарлар. 

АЙШ-ИШРАТ, айшу ишрат Давомли 
ёки сурункали кайф-сафо, майхўрлик, иш- 
рат. Айш-ишрат қилмоқ. н Бутун бойлиги- 
ни айш-ишрат, фаҳш, бузуқлик оламида со- 
вуриб.. ниҳоят тақдир уни завқ-сафо тах- 
тидан унинг ифлос остонасига отган эди. 
Ойбек, Танланган асарлар. 

АЙЮҲАННОС [а. — эй одам- 

лар] 1 унд. с. Оломонга, тўдага қарата қили- 
надиган хитоб, нидо. Ўрда жарчиси бозор ва 
уруниш жойларда тўхтаб: “Айюҳаннос! Бил- 
маган билсин, эшитмаган эшитсин.. ” ман- 




зумаси билан жар солиб юрар эди. А. Қо- 
дирий, Меҳробдан чаён. 

2 Шовқин-сурон, ҳайқириқ; дод-фарёд. 
Исбот қилинмаган даъво! Мунча айюҳаннос! 
Ойбек, Танланган асарлар. 

Айюҳаннос солмоқ Бақириқ-чақириқ, 
дод-фарёд билан бошига кўтармоқ. Э, одам- 
лар, эримнинг дастидан дод! Бу олим эмас, 
золим-ку! — дея у баттар айюҳаннос солди. 
Газетадан. 

АИҚАШМОҚ Устма-уст қалашиб, уйи- 
либ ётмоқ. Тунги сменадан қайтиб келган- 
лар эса, баъзилари жомакорларини ҳам еч- 
май, палаткаларида бир-бирига айқашиб, 
ухлаб ётишарди. Ш. Ғуломов, Бўз ер уйғон- 
ди. Пошшоман деган тортишди. Ўлик ўликка 
айқашди. “Равшан”. 

АЙҚАТ1Т-УЙҚА 1ТТ Т Устма-уст қалаш- 
ган, уйилган, бетартиб. Ҳар ерда синиқ-ми- 
ниқ идишлар, тақир-туқурлар, ҳар хил жи- 
ҳозлар айқаш-уйқаш бўлиб ётарди. Ойбек, 
Қуёш қораймас. 

2 Аралаш-қуралаш, қоришиб кетган, 
нотайин. Юлдузхон айқаш-уйқаш хаёллар 
билан.. тонг оттирди. Р. Файзий, Чўлга ба- 
ҳор келди. 

АИҚИН шв. Айқириб оқадиган. Ишчининг 
томиридай бўртиб кетар, кўрсангиз, Айқин 
дарёларимиз олма гули маҳалда. F. Ғулом. 

АЙҚИРМОҚ (асосан -иб рвдш. шаклида — 
айқириб) Шиддат ва ҳайқириқ билан (оқмоқ). 
“ Шўхсой ” қишлоқнинг қоқ белидан айқириб 
оқади. Ҳ. Назир, Сўнмас чақмоқлар. 

АЙҒИЗ Толнинг бир нави. 

АЙҒИР Т Умуман эркак от. зид. бия. 

2 Бичилмаган эркак от. зид. ахта (от). 
[ Тўламат\ Вақти-вақти билан колхознинг 
зотли айғирларига эгар уриб, совутгани олиб 
чиқарди. С. Анорбоев, Оқсой. 

АИҒОҚ 1 от, айн. айғоқчи. 

2 сфт. эск. Ҳушёр, сергак. Оғиз — айғоқ, 
тил — тойғоқ. Мақол. 

АИҒОҚЛАМОҚ кам қўлл. Зимдан, мах- 
фий равишда текширмоқ, азмойиш олмоқ. 
Иккинчи кўланка кўча томонни яхши айғоқ- 
лаб бўлгач, қоронғироқ томонга ўтиб, деворга 
тирмаша бошлади. Ғайратий, Тун қўйнида. 

АЙҒОҚЧИ Махфий агент, жосус. Секин- 
роқ гапир, ўғлим, хон айғоқчилари дайдиб 
юришибди. Ж. Шарипов, Хоразм. Зоргенинг 
сафдошлари бу оқшом ўзларига душман ай- 
ғоқчиларнинг қуршовида қайтишди. Газетадан. 


АЙҒОҚЧИЛИК Айғоқчи иши, фаолияти. 

АИҲАИ унд. с. кам қўлл. Узоқдаги одамга 
қаратилган мурожаат овози. 

Айҳай солмоқ 1 ) узоқдаги одамни баланд 
овоз билан чақирмоқ; 2) шовқин-сурон 
кўтармоқ, айюҳаннос солмоқ. 

АИҲАИЛАМОҚ 1 (асосан -ибрвдш. шак- 
лида — айҳайлаб) Узоқцаги одамни баланд 
овоз билан чақирмоқ. 

2 Шовқин-сурон кўтармоқ, айюҳаннос 
солмоқ. У айҳайлаб, ҳаммаёқни бошига 
кўтарди. 

АКА Т Бир ота-онадан туғилган катта ўгил 
(ўзидан кичикларига, укаларига нисбатан). 
Катта ака. Ўртанча ака. Кичик ака. 

2 Ўзидан катта эр кишига мурожаатда ёки 
унга ҳурмат юзасидан ишлатилади (бунда якка 
ҳолда ёки нутқ қаратилган шахсни билдирув- 
чи сўз билан қўлланади). Ака, эски шаҳарга 
қайси автобус қатнайди? н -Деҳқон ака, 
эҳтиёт бўлинг, аравангиз нобоп, — бошини чай- 
қаб гапирди Йўлчи. Ойбек, Танланган асар- 
лар. Биринчи масала юзасидан Бўтабой акага 
сўз берилди. А. Қаҳҳор, Қўшчинор чироқлари. 

Акаси Эр кишининг ўзидан кичикларга 
эркалатиш ёки ҳурмат билан мурожаат этиш 
шакли. Йўқ, акаси, мен бугун ишга чиқа ол- 
майдиганга ўхшайман. Куч, мажолим йўқ. 
Ойдин, Бечора. 

АКАДЕМИЗМ [фр. academisme] 1 Ил- 
мий-тадқиқот муассасаларида ва ўқув юрт- 
ларида: қуруқ назарияга берилиб кетиш, 
ҳаётдан, амалиётдан узилиб қолиш, қуруқ 
назариябозлик. 

2 Тасвирий санъатда: антик дунё ва Уй- 
ғониш даврининг мумтоз намуналарига кўр- 
кўрона эргашувчи ва илғор реалистик оқим- 
ларга қарши курашувчи оқим. 

АКАДЕМИК от Фанлар академиясининг 
ҳақиқий аъзоси; бирор академиянинг аъзо- 
лигига сайланган олим, адиб, рассом, ҳай- 
калтарош ва ш.к.нинг унвони. 

АКАДЕМИК сфт. Академиянинг илмий 
муассасаси ёки олий ҳамда ўрта махсус ўқув 
юртига оид тушунчаларга алоқадорликни 
(тааллуқлиликни) билдиради. 

Академик йил қ. йил. Академик лицей қ. 
лицей. Академик нашр Фан, адабиёт, санъат 
асарларининг илмий асосда тайёрланган, 
асосан, мутахассислар ва илм аҳлига мўл- 
жалланган нашри. Академик соат қ. соат. Ака- 
демик театр қ. театр. 




АКАДЕМИЯ [юн. Academia — афсонавий 
қаҳрамон Академ номи ҳамда Платон ўз таъ- 
лимотидан дарс берган, Афина яқинидаги 
кичик ўрмон номидан] 1 Илм-фан ёки санъ- 
атни ривожлантириш учун тузилган, юқори 
малакали олимларига эга бўлган олий ил- 
мий муассаса. ЎзР Фанлар академияси. 

2 Баъзи бир олий ўқув юртларининг 
номи. Ички ишлар вазирлиги академияси. 
Ҳарбий тиббиёт академияси. 

АК-АК: ак-ак қилмоқ Акилламоқ, во- 
вилламоқ. 

АКАПЕЛЛА [юн. а — инкор қўшимчаси 
+ лот. capella — кичик ибодатхона] Хор жа- 
моаси томонидан чолғу асбобларисиз ижро 
этиладиган ашула. 

АКАСс. т. Акация. Ҳошимжон рўпарадаги 
акас дарахти тагига газета ёзди-да, қўли- 
дагиларни қўйди. Ў. Усмонов, Қцёмат. 

АКАЦИЯ [лот. acacia < юн. akantha — тика- 
накли ўсимлик] Бурчоқдошлар оиласига 
мансуб хушбўй гулли дарахт ёки бута. Оқ 
акация. Сариқ акация. н Акация, беда, липа 
дарахти гулидан йиғилган асал ниҳоятда ти- 
ниқ бўлади. Л. Икромов. Минг дардга даво. 

АКАШАКс. т. 1 Мушакларнинг қаттиқ 
тортишуви натижасида қўл-оёқларнинг йи- 
ғилиб, тортишиб қолиши. Қўлинг акашак 
бўлсин! (қарғ.). 

2 Бирор аъзонинг (асосан, оёқ-қўлнинг) 
ҳаракатланмай қолиши билан кечадиган 
касаллик; шол. Шундай нарсани бузсангиз, 
уволи тутиб, қўлгинангиз акашак бўлмай- 
дими! “Ёшлик”. 

3 Оёқ, қўлнинг қотиб, тараша бўлиб қол- 
ган ҳолати. Оёқ-қўллари акаишк, жағи тар- 
ракдай очилиб ётган мурдани кўриб, Ҳусния 
додлаб юборди. X. Султонов, Онамнинг юрти. 

Акашак қилмоқ Оёқ-қўлни шундай ма- 
йиб ҳолатга солмоқ. Ҳисомхон хотинини уриб, 
қўлларини акашак қилиб ташлади. К. Алиев, 
Миллат пешвоси. 

4 Тоб ташлаган, қайишган. Ефим тоға.. дик 
этиб ўрнидан турди ва болғани қўлига олиб, 
ўқи букри одамдай акашак бўлиб кетган ара- 
ва олдига борди. Ҳ. Назир, Сўнмас чақмоқлар. 

АКАШАКЛАНМОҚ 1 Акашак бўлмоқ, 
тортишиб қолмоқ. [Гулнор] Оёқларининг ака- 
шаклана борганини, бутун гавдасининг ти- 
риша бошлаганини сезди. Ойбек, Танланган 
асарлар. 

2 Тоб ташламоқ, қайишиб қолмоқ. 


АКБАР [а. — энг катта] 1 эск. кт. Энг 

улуғ. улкан, катта. 

Жиҳоди акбар 1) дин учун қилинган му- 
қаддас уруш; ғазоват; 2) кўчма катта жанг, 
катта уруш. Вазири акбар Бош вазир, катта 
вазир. Исфандиёр тахтга ўтирган кечаси 
Одилбикага қанча-қанча ваъдалар қилди: 
отасини вазири акбар қилиш, бошқа уйлан- 
маслик ваҳоказо. Ж. Шарипов, Хоразм. 

2 Акбар (эркаклар исми). 

АКВАЛАНГ [ингл. aqualang < лот. aqua — 
сув + ингл. lung — ўпка] Одамнинг сув остида 
бемалол нафас олиб сузишига ҳамда ишла- 
шига имкон берадиган аппарат. Швейцария- 
лик Келлер деган кииш аквалангда 305 метр 
чуқурликка тушган. “Фан ва турмуш”. 

АКВАНАВТ [лот. aqua — сув + юн. nautes 
— денгизда сузувчи] Сув остида текшириш, 
изланишлар олиб борувчи денгиз тадқиқот- 
чиси. Асаби темирдан ва руҳияти ниҳоятда 
мустаҳкам кишилардан акванавтлар тайёр- 
ланади. “Фан ва турмуш”. 

АКВАРЕЛЬ [итал. acquerello < лот. aqua — 
сув] 1 Сувда эритиб ишлатиладиган бўёқ, 
сув бўёқ. Ўрол аканинг.. акварелда чизган 
асарларининг икки фазилати кўзга таш- 
ланади. Т. Одилбеков. Табиат куйчилари. 

2 Шундай бўёқ билан солинган сурат, 
расм. 

АКВАРИУМ [лот. aquarium — сув; сувдон] 
1 Сув ҳайвонлари ва ўсимликларини асраш 
ва урчитиш учун фойдаланиладиган шиша 
идиш. Лекин аквариумда боқиладиган кўпгина 
балиқлар.. кўк ва қизил рангларни ажратиш 
қобилиятига эга бўлади. “Фан ва турмуш”. 

2 Сув жониворлари ва ўсимликларини 
ўрганиш ва намойиш қилиш билан шуғул- 
ланадиган махсус муассаса. 

АКВАТОРИЯ [лот. aqua — сув + territo- 
riurn — жой; вилоят] Сув ҳавзаси юзасининг 
бир қисми. Порт акваторияси. Ҳарбий ҳара- 
катлар акваторияси. 

АКВЕДУК [лот. aquaeductus — сув йўли, 
сув ўтказгич қувур] Жар, дара, дарё, йўл 
устидан ўтказиладиган нов ёки қувурдан 
иборат кўприксимон, кўтарма сув ўтказув- 
чи иншоот. 

АКИЛДОҚ 1 Бўлар-бўлмасга, унар-ун- 
масга акиллайверадиган, ҳадеб вовиллай- 
верадиган (ит хақида). Акилдоқ кучук. 

2 кўчма дағл. Бўлар-бўлмасга валдирай- 
верадиган; вайсақи. 

3 кўчма дағл. Ҳадеб йиғлайверадиган, 
йиғлоқи, жағи очиқ (гўдак хақида). 

АКИЛЛАМОҚ 1 Ҳадеб вовилламоқ, ва- 
килламоқ. Ит акилламайди, цушлар сайра- 
майди. Улар ўзларини сояга олиб мудрашади. 
Ойбек, Танланган асарлар. 

2 кўчма дағл. Бўлар-бўлмас гаплар гапир- 
моқ; вайсамоқ, валдирамоқ. -Э, э, акиллай 
берасан-да, Сафар! — деди буқоқ,— биз нима 
деяпбиз-ку, сен нима деяпсан! А. Қодирий, 
Меҳробдан чаён. 

3 кўчма дағл. Ҳадеб йиғлайвермоқ, арил- 
лайвермоқ (гўдак ҳақида). 

АКИНЕЗИЯ [юн. akinesia — ҳаракатсизлик] 
тиб. Бир қатор касалликлар, патологик ҳо- 
латлар оқибатида фаол ҳаракатларнинг су- 
сайиши ёки бўлмаслиги; ихтиёрий ҳара- 
катнинг қийинлашуви. 

АККЛИМАТИЗАЦИЯ [лот. ad - ёнида, 
-га + юн. klima — иқлим] Организмларнинг 
янги яшаш шароитларига мосланиши; иқ- 
лимга мосланиш. қ. иқлим. 

АККОМОДАЦИЯ [лот. accomodatio — 
мослашув] Кўзнинг турли масофадаги нар- 
саларни аниқ кўришга мослашуви. 

АККОРД I [итал. accordo — уйғугглик, 
ҳамоҳанглик] 1 Мусиқада турли баланд- 
ликдаги уч ва ундан ортиқ товушларнинг 
қўшилиб, яхлит ҳолда янграши. Бир йўла бир 
неча аккорд олиш. 

2 Чолғу асбоблари торларининг ўзаро 
ҳамоҳанглиги. 

АККОРД II [итал. accordo — келишув, 
битим] сфт. Шартнома асосида бажарила- 
диган; ишбай. 

Аккорд иш ҳақи Шартнома асосида ишбай 
усулида бажарилган иш учун бирйўла тўла- 
надиган иш ҳақи (асосан қурилиш соҳасида). 

АККОРДЕОН [фр. accordeon] Ўнг қўл 
билан ушланадиган томонида фортепиано 
типидаги клавиатураси бўлган гармонь. 

АККОРДЕОНЧИ Аккордеон чалувчи. 

АККРЕДИТАЦИЯ, аккредитлаш [лот. 
accredo — ишонмоқ, ишонч билдирмоқ] 
ҳуқ. 1 Дипломатик ваколатхона бошлиғи ёки 
давлатнинг бирон-бир халқаро ташкило- 
тидаги доимий вакили лавозимига тайин- 
лаш ва шу лавозимни бажаришга киришиш 
тадбирлари. 

2 Журналистга муайян ҳудудда бўлиш ва 
у ерда рўй бераётган воқеа-ҳодисаларни ёри- 
тиш ҳуқуқини берувчи ҳужжат. 


ДККРЕДИТИВ [лот. accreditivus — ишонч- 
ли, ваколатли] мл. 1 Накд пулсиз ҳисоб-китоб- 
лар олиб бориладиган банк ҳисоб вараги. 

2 Томонлар ўртасида тузилган шартно- 
мага кўра амалга ошириладиган ўзаро ҳисоб- 
китоб тури. 

3 Номига ёзиб берилган шахсга кўрса- 
тилган суммани кредит муассасасидан олиш 
ҳуқуқини тасдиқловчи қимматбаҳо қогоз. 

4 ҳуқ. Аккредитив (ёрлиқ) Дипломатик 
вакилнинг ваколатини тасдиқповчи ҳужжат. 

АККУМУЛЯТОР [лот. accumulator — 
тўпловчи] Электр ёки иссиқлик энергияси- 
ни кейинчалик фойдаланиш учун тўплай- 
диган қурилма, асбоб. Электр аккумулятор. 
Аккумуляторлар батареяси. н Шофёр акку- 
мулятор ўтириб қолмасин, деб токни узиб 
қўйган эди. С. Аҳмад. Уфқ. 

АКОБИР [а. “ энг катталар] 1 эск. 

кт. Юқори мартабали киши, катта одам. 
Кимхоб, зарбоф, шойи тўн кийган мута- 
каббир акобирлар, аъёнлар.. бирин-кетин са- 
рой боғига кириб кела бошладилар. М. Осим, 
Карвон йўлларида. 

2 Акобир (эркаклар исми). 

АКРОБАТ [юн. acrobatis — юқори кўта- 
рилувчи] Акробатика билан шуғулланувчи 
гимнастикачи; циркда мураккаб гимнасти- 
ка машқларини ғоят эпчиллик ва моҳирлик 
билан ижро этувчи артист; муаллақчи. 

АКРОБАТИК Акробатикага оид. Акроба- 
тик машқ. 

АКРОБАТИКА Спорт гимнастикаси ва 
цирк санъатининг мураккаб тури. 

АКРОБАТЧИ айн. акробат. 

АКС I [а. — нарсанинг силлиқ, ти- 

ниқ сатҳцаги тасвири; тескари, тўнкарил- 
ган] 1 от Бирор нарсанинг силлиқ, ярқироқ 
сатҳда кўринган тасвири, шакли. Ҳовузнинг 
лиммо-лим суви шишадай тоза, одамнинг 
акси кўринади. Ҳ. Назир, Сўнмас чақмоқлар. 

Акс этмоқ 1) силлиқ, ярқироқ сатҳда 
(тасвири) кўринмоқ. Кўзгуда акс этмоқ\ 
2) қайтмоқ (мас., акс садо ҳақида); 3) кў- 
ринмоқ, билинмоқ, намоён бўлмоқ (ички 
ҳис-туйғу, кайфият ва ш.к. ҳақида). Шу бир- 
гина сўз унинг [Мадумарнинг] бутун ички ва 
ташқи дунёсини ўзида акс эттирган эди. М. 
Исмоилий, Фарғона т.о.; 4) ўз ифодасини 
топмоқ. Асарда объектив воқелик акс этган. 
Аксини топмоқ айн. акс этмоқ 4). Маълумки, 
Бош қомусимизда халқимиз руҳига мос кела- 




диган иймон-эътиқод, адлу инсоф, диёнат, 
иффат ва ҳаё каби энг эзгу фазилатлар ўз 
аксини топган. Газетадан. 

2 сфт. Қарама-қарши, тескари, зид. Акс 
натижа. Акс таъсир. 

Аксига олмоқ (ёки юрмоқ) 1) хоҳиш-ис- 
такка ёки буйруққа қарши иш тутмоқ, кес- 
ма-кесарлик қилмоқ; 2) хоҳиш-истакка қар- 
ши юз бермоқ. Аксига олиб, ёмғир ёғди. 

3 сфт. Тутган ерини кесадиган, гапга кўн- 
майдиган, ўжар, қайсар. Акс бола. 

4 от Таъсир. Одамнинг одамга акси уради. 
А. Қаҳҳор, Қўшчинор чироқлари. 

Акс садо 1) товушнинг узоқцаги бирор 
нарсага, тўсиққа урилиб, ундан қайтиб эши- 
тилиши. Унинг [Алим буванинг] овози ниҳоят 
даражада йўғон эди, у тоғ-тошлар орасида 
гуриллаб, акс садолар билан ёйилди. М. Исмои- 
лий, Фарғона т. о.; 2) кўчма жавоб садоси, 
жавоб ҳаракати, ишораси ёки аломати. Қу- 
рувчилар мажлисида кўтарилган бу масала 
шаҳардаги ҳамма корхоналарда акс садо топди. 
А. Мухтор, Опа-сингиллар. Акс ҳолда Шун- 
дай бўлмаган (қилинмаган) тақцирда; бўлма- 
са. Ҳар бир маданиятли ота-она фарзандлари 
қалбида кечаётган ўйлар билан албатта 
ҳисоблашишлари керак. Акс ҳолда, орада 
бўшлиқ пайдо бўла боишайди. Газетадан. 

АКС II Диний-хурофий тасаввурда: жин, 
ажина. 

Акс тегди Жин тегди. 

АКСА Димоғ қичиши натижасида ғайри- 
ихтиёрий равишда бурундан (димоғдан) 
ҳавонинг куч билан (отилиб) чиқиши; ак- 
сириш. Кимнингдир қаттиқ аксаси Элмурод- 
ни чўчитди. Шуҳрат, Шинелли йиллар. 

Акса урмоқ Аксирмоқ, чучкирмоқ. 

АКСАР [а. _>1SI — кўпроқ, энг кўп] 1 Кўп- 
чилик қисм, кўп қисм; кўп, Аксар вақт. н 
Аксар уйлар хароб ва кимсасиз эди. Ойбек, 
Қуёш қораймас. Меҳмонларнинг аксари ўрта 
ёшли — ўттиз, қирқ орасидаги одамлар эди. 
Ойбек, Танланган асарлар. Аммо аксар хў- 
жалик раҳбарлари шартномавий муносабат- 
ларга бармоқ орасидан қараб.. Газетадан. 

2 рвш. Кўпинча, кўп ҳолларда. [Юсуфбек 
ҳожи\ Отабек билан бирор тўғрида сўзлаш- 
моқчи бўлса, уни аксар меҳмонхонага чақи- 
риб ёки чақиртириб оладир. А. Қодирий, Ўт- 
ган кунлар. 

АКСАРИ 1 Аксар с. 3- ш. эгалик шакли. 
Ўқувчиларнинг аксари. 


2 рвш. Кўпинча, кўп ҳолларда. Соҳилда 
кучли шамол турган вақти ҳам кўп, бироқ 
бундай шамоллар аксари кечалари бўлади.. А. 
Раҳмат, Варракчи чол. 

АКСАРИЯТ Кўпчилик; кўп. Марям тим- 
соли ўзига хос талқини ва ижроси билан ак- 
сарият томошабинларда зўр қизиқиш уйғот- 
ди. Газетадан. Энг қувончлиси, дўкондаги ак- 
сарият маҳсулотлар шу ернинг ўзида тайёр- 
ланмоқда. Газетадан. 

АКСИГА рвш. Истакка, хоҳишга зид ра- 
вишда; одатдагига зид ҳолда. Аксига қор ёқ- 
қанини қаранг. Ойбек, Танланган асарлар. 
Кеча аксига уйга барвақт жўнаган эдим. Ой- 
бек, Нур қидириб. 

Аксига олиб айн. аксига. Аксига олиб, пах- 
та терими пайти эди. Газетадан. 

АКСИЛИНҚИЛОБ [а. — ИН- 

қилобга қарши] Инқилобни, унинг сама- 
раларини йўқ қилишга қаратилган ҳаракат. 

АКСИЛИНҚИЛОБИЙ Аксилинқилоб- 
га оид. Аксилинқилобий унсурлар. 

АКСИЛИНҚИЛОБЧИ Аксилинқилоб 
тарафдори. ..аксилинқилобчилар томонидан 
бўлаётган ташвиқот халқни ишдан қочириб, 
руҳини сўндирмоқда эди. С. Айний, Қуллар. 

АКСЙЛҲАРАКАТ [а. - қарши 

ҳаракат] эск. 1 айн. реакция 1. 

2 Реакцион ҳаракат, аксилинқилобий 
фаолият. 

АКСИЛҲАРАКАТЧИ эск. айн. реакционер. 

АКСИНЧА рвш. 1 Кутилганнинг аксича, 
унга зид ҳолда. Ҳамма иш аксинча бўлиб чиқди. 

2 Тескари, нотўғри равишда. У ҳамма 
нарсани аксинча талқин қилган. 

3 крш. с. взф. Айтилганга ёки кутилган- 
га зид ўлароқ. Аксинча, ҳамма нарса гўзал 
ва ёқимли бир шакл олди. Ойбек, Танлан- 
ган асарлар. 

4 юкл. взф. Зидлашни ифодалайди. [ Тур- 
ғун Муҳаббатга:] Йўқ. Аксинча, оқарибсиз. 
Жиндек озиб, яна ҳам чиройли бўлибсиз. Н. 
Сафаров, Ҳаёт мактаби. 

АКСИОМА [юн. axioma — асосий қоида] 
Ўз-ўзидан аниқ-равшанлиги сабабли исбот 
талаб қилмайдиган, исботсиз қабул қили- 
надиган ҳолат, фикр. «Коллектив — катта 
куч» деган аксиома бу ерда ҳам ўзини кўрсат- 
du. П. Қодиров, Уч илдиз. 

АКСИРИШ тиб. Организмнинг ҳимоя 
реакцияларидан бири. Бунда (аксирганда) 
бурун бўшлиғидаги ёт жисмлар: чанг, йи- 




ғилиб қолган шилимшиқ ва б. чиқиб кетади 
ҳамда уларнинг нафас йўлига тушишининг 
олди олинади. 

АКСИРМОҚ Акса урмоқ, чучкирмоқ. 
Мавлоно Шаҳобиддин аксириб, рутубатдан 
шикоятланди. Ойбек, Навоий. 

АКСИЧА рвш. 1 Акси ўлароқ, тескари- 
сича. Зайнаб, эгачисининг аксича, ўз яқинла- 
ридан «писмиқ» деб исм олган, онаси бўлса 
аччиғи чиққанда, «минғаймас ўлгур» деб уни 
қарғар эди. А. Қодирий, Ўтган кунлар. 

2 с. т. айн. аксинча 1, 2. 

АКСЛАНМОҚI 1 Акс этмоқ, акси қайт- 
моқ. Йўлак четидаги кўлмакда чироқ шуъла- 
cu xupa аксланди. «Ёшлик». 

2 Акс этмоқ, намоён бўлмоқ; кўрин- 
моқ (ички ҳис-туйғу, кайфият ва ш.к. ҳақида). 
..бошқаларнинг кўнгилларидан нима ўтган- 
лиги ўз башараларидан аксланиб турмоқда 
эди. С. Айний, Қуллар. 

АКСЛАНМОҚII дин. Акс тегиб оғримоқ. 

АКСЛИК Акс, қайсар одамга хос хатти- 
ҳаракат. Акслик қилмоқ. 

АКТ [лот. actus; actum — амал, ҳаракат; 
ҳужжат, қарор] 1 Бирон-бир содир этилган 
иш, хатти-ҳаракат ёки бўлиб ўтган воқеа, 
ҳодиса. Террористик акт. 

2 Муассаса ёки айрим шахс (шахслар)га 
оид хатти-ҳаракат (воқеа, ҳодиса) ёки ҳо- 
латни тасдиқлаш, гувоҳлик асосида қайд 
этувчи, бирдан ортиқ киши томонидан ту- 
зилган ҳужжат; далолатнома. 

3 ҳуқ. Юридик аҳамиятга эга қарор ёки 
ҳужжат. Ердан фойдаланиш ҳақидаги акт. 

4 Драматик асар ёки театр томошаси- 
нинг тугалланган қисми; парда. 

АКТЁР [фр. acteur < лот. actor — ижро 
этувчи] Спектакль ва кинофильмларда роль 
ижро этувчи артист. Томошабинлар актёр- 
ларнинг ҳар бир сўз, ҳар бир ҳаракатига 
ўз муносабатларини билдириб турдилар. 
Газетадан. 

АКТЁРЛИК Актёр касби. Актёрлик фа- 
кулътети. Актёрлик маҳорати. 

АКТИВ I [лот. activus — фаол, ҳаракат- 
чан] 1 Корхона ёки ташкилотнинг мулки 
ва ресурслари (бино, машина, қимматбаҳо 
қогозлар ва б.). ..бир қанча савдо-сотиқ май- 
дончалари мавжуд: давлат активларини со- 
тиш майдончаси, рақобатли-устувор савдо- 
лар майдончаси.. Газетадан. Пулга тез айла- 
ниши (сотилиши) мумкин бўлган.. активлар 


(векселлар, олтин, нақд пул ва б.) ликвид 
активлар дейилади. “ЎзМЭ”. 

2 бух. Баланснинг кирим, даромад қис- 
ми; бухгалтерия балансининг бир қисми; зид. 
пассив. Молия менежменти, активлар ва 
пассивларни бошқариш.. Газетадан. 

АКТИВ II қ. фаол. 

АКТИВЛАШМОҚ айн. фаоллашмоқ. 

АКТИНИЙ [юн. aktis, aktinos — нур] Мен- 
делеев даврий системасининг III гуруҳига 
мансуб радиоактив кимёвий элемент. 

АКТРИСА Актёр аёл. 

АКТУАЛ [лот. actualis — ҳақиқий; ама- 
лий] Энг муҳим, энг зарур, долзарб. Акту- 
ал масала. 

АКТУАРИИ [лот. actuarius — тезкор, тез 
ёзувчи мирза] Суғурта компаниясининг су- 
ғурта хатларини баҳолаш ҳамда суғурта 
тўловлари ҳисоб-китоби билан шуғулла- 
нувчи мутахассис, иш юритувчи. 

АКУЛА | исл. hakall — балиқнинг бир тури] 
Денгизда яшайдиган йирик йиртқич балиқ; 
наҳанп 

АКУСТИК Акустика мутахассиси. 

АКУСТИК Акустикага оид, акустикага 
мансуб. Акустик стпаратлар. Залнинг акус- 
тик шароити. 

АКУСТИКА [юн. akustikos — эшитиш, 
қулоқ солишга доир] 1 Физиканинг товуш 
ҳодисаларини ўрганадиган бўлими. 

2 Бирор бинода товушларнинг эшитилиш 
шароити ва хусусиятлари, товушларнинг 
яхши эшитилиши ёки эшитилмаслик ҳолати. 
Концерт залинине акустикаси яхши экан. 

АКУ ШЕР- ГИНЕКОЛ ОГ Хотин-қизлар 
касалликларининг олдини олиш ва уларни 
даволаш билан шуғулланадиган мутахас- 
сис врач. 

АКУШЕРКА | фр. accoucher — туғруққа 
ёрдам бермоқ] Ҳомиладорларни мунтазам 
кузатиш, диспансер кузатув рўйхатига олиш, 
уларнинг касаллигини аниқлаш, туғруқ 
вақтида ва туғруқдан кейинги (чилла) вақ- 
тида тиббий ёрдам кўрсатиш ва б. билан шу- 
ғулланувчи, махсус ўрта маълумотли тиб- 
биёт ходими. 

АКУШЕРЛИК 1 Клиник тиббиётнинг 
ҳомиладорлик, тугруқ вақтида ва туғруқцан 
кейин (чилла даврида) аёл организмида 
содир бўладиган физиологик ва патологик 
жараёнларни ўрганувчи соҳаси. 

2 Акушер касби. Акушерлик қилмоқ. 




АКЦЕНТ [лот. accentus — оҳанг; урғу] 
тлш. Она тилидан бошқа тилда сўзлаган- 
да, товушларни ўша тилдагидан бошқача 
ҳолда, ўз тили товушлари каби ёки унга 
яқин талаффуз этиш. Ўзбекча акцент би- 
лан гапирмоқ. 

А КЦ ИЗ [фр. accise < лот. accidere — кес- 
моқ] Асосан кенг истеъмол товарлари ва 
хизматларга қўйиладиган эгри солиқ, бил- 
восита солиқ тури. Маркаланадиган товар- 
ларни импорт қилувчилар акциз солиғини 
тўлиқ миқдорда тўлаганларидан кейин ак- 
циз маркаларини сотиб оладилар. Газетадан. 

АКЦИОНЕР қ. акциядор. 

АКЦИОНЕРЛИК қ. акциядорлик. 

АКЦИЯ I [фр. action — қимматбаҳо қоғоз] 
Акциядорлик жамияти чиқарган қиммат- 
баҳо қоғоз. Иш самарадорлиги ошгани сари 
жамоа аъзоларига тегишли акцияларга 
тўланадиган дивидендлар миқдори ҳам кўпа- 
йиб боради. Газетадан. 

АКЦИЯ II [лот. actio — ҳаракат] Бирор 
мақсадга эришиш учун қилинадиган иш, 
ҳаракат. Дипломатик акция. 

АКЦИЯДОР Акциялар эгаси; ундан фой- 
да кўрувчи жисмоний ёки юридик шахс; 
акциядорлик жамияти аъзоси. ..акциядорлик 
жамиятида.. акциядорларнинг навбатдан 
ташқари йиғилиши бўлиб ўтади. Газетадан. 

АКЦИЯДОРЛИК Акция ишлари билан 
боғлиқ фаолият. 

Акциядорлик жамияти Турли корхона, 
ташкилот, банк, компания ва айрим шахс- 
лар пул маблағларини уюшган шерикчи- 
лик асосида бирлаштирадиган жамият. Ак- 
циядорларнинг умумий ҳисобот йиғилишла- 
рини ўтказишдан олдин акциядорлик жамия- 
тининг йиллик молиявий-хўжалик фаолия- 
ти мустақил аудиторлик ташкилотлари 
томонидан аудиторлик текширувидан ўтка- 
зилиши шарт. Газетадан. 

АЛАИ-БАЛАИ с. т. У-бу гап, бўлар- 
бўлмас гап (одатда, номақбул, ёқмайдиган 
гап ҳақида). Алай-балайига қулоқ солма. 

Алай-балай демоқ Бўлар-бўлмас, ёқмай- 
диган гап қилмоқ. Алай-балай десам, тутиб 
олибуриш ҳам таъбида бор. Ҳ. Шамс, Харак- 
теристика. 

АЛАИКУМ [а. 1 г — сизнинг устингиз- 

да]: ассалому алайкум [^Дс ^yLUI (л. м. сиз 
тинч-омон бўлинг)] 1) салом бериш, са- 
ломлашиш шакли. [Саид Жалолхон:] -Асса- 


лому алайкум, — деди раисга рўпара бўлиб. А. 
Қаҳҳор, Башорат; 2) кўчма кўпинча қасос 
қайтганда таъзир бериш, уялтириш ифода- 
си. Ассалому алайкум, хўш, энди қалайсиз? 
Ва алайкум ассалом (л. м. сиз ҳам тинч-омон 
бўлинг) Саломга жавоб шакли. [Солиҳ мах- 
дум'Ҳ -Ассалому алайкум, келган эканлар, 
тақсирим! [Эшон :] -Ва алайкум ассалом!Хўш, 
саломатмисиз, Солиҳ махдум? А. Қодирий, 
Меҳробдан чаён. 

АЛАЙНО [а. LUx. — бизга]: алайно ош- 

кор Очиқцан-очиқ; рўй-рост. Кўрсанг, кўзинг 
тўйгудек, барваста, қуёш кўрасида тоблан- 
ган йигитлардан, юрагининг ургани сигайно 
ошкор билиниб турибди. F. Ғулом, Оқариб 
кўринар бир матрап. 

АЛАЙҲ [а. — унга, шунга]: биноан 

алайҳ [<ь I с t C_i| эск. кт. Шунга биноан, шу 
асосда, бинобарин. Биноан алайҳ, шу ердаги 
сирга воқиф бўлганларнинг вазифаси — бу 
ҳодисани кишига сўзламаслик. А. Қодирий, 
Меҳробдан чаён. 

АЛАЙҲИЛЛАЪНА [а. алиЛА-Лс — л. м. 
унга лаънатлар бўлсин] дин. Шайтоннинг 
сифати. [ Фазлиддин:] Одамнинг ичини билиш 
жуда мушкул нарса. Кўринишда фаришта- 
дай одамнинг ичида шайтон алайҳиллаъна 
ўтиради. Ойбек, Танланган асарлар. 

АЛАЙҲИССАЛОМ [а. ^yUJlLJx. — унга 
тинчлик ва омонлик] дин. Пайғамбарлар 
номига қўшиб айтилади: Муҳаммад алай- 
ҳиссалом. н Тарихда, яъни Одам алайҳисса- 
лом замонидан mo шу кунгача уч одил подшо 
бўлган. Ойбек, Танланган асарлар. Шу куни 
Жаброил алайҳиссалом бошчилигидаги фа- 
ришталар заминга тушадилар. Газетадан. 

АЛАК Пахта ипдан қўл дўконда тўқил- 
ган мато; силлиқ бўз. Алак тўн. н Чит 
бирла бир ерда алак Бозори тангу тор экан. 
Муқимий. 

АЛАЛАБАД [а. _i_i JI^Jx. — абадий, мангу] 
айн. абадулабад Лочин парваришин топган 
шунқордек, ўзбек алалабад сендан миннат- 
дор. Ғ. Ғулом. 

АЛАЛОҚИБАТ [а. r, ■ аСЛ^Дх. — охири, 
оқибатда] Оқибатда, охир-оқибат. Уларнинг 
қолипга сиғмайдиган бу қилмишлари алало- 
қибат ўзларини қора курсига етаклаб келди. 
Газетадан. 

АЛАЛХУСУС [а. ^ I I^C — хусусан, 
айниқса] эск. кт. Айниқса, хусусан. [Мирза- 
каримбой Йўлчига:] Биласан, хотин аҳли 


5—Ўзбек тилининг изоҳли луғати 




молга ўч бўлади, алалхусус, сандиқдаги мол- 
ни ер-кўкка ишонмайди. Ойбек, Танланган 
асарлар. 

АЛАМ I [а. jJI — оғриқ, дард] 1 Жисмо- 
ний қийноқ; азоб, оғриқ. Комил калтак ала- 
мидан ҳўнг-ҳўнг йиғлаётган боладан яна сўра- 
ди. Ҳ. Ғулом, Машъал. 

2 Руҳий азоб, изтироб. Хижрон алами. 
Жудолик алами. Алам чекмоқ (тортмоқ). н 
Биз у вақтлар севги нима, севиш, севилиш 
нима — буларнинг дард ва алами, завқ ва 
шавқи нималигини ҳам билмас эдик. М. Ис- 
моилий, Фарғона т.о. 

Алам қилди с. т. Кўнгилга қаттиқтегди, 
дилни оғритди; ранжитди. Эрининг “бош 
қоронғи бўл, эвида бўл-да ” дегани унга жуда 
алам қилди, хўрлиги келди, ўпкаси тўлди. А. 
Қаҳҳор, Анор. 

3 Қасд, ўч, қасос. Мунча серпичинг бўлиб 
кетибсиз. Менда аламингиз борми! Шуҳрат, 
Шинелли йиллар. 

Алам(ини) олмоқ 1) қасд, ўч олмоқ. -Мени 
ташлаб кетганингиз аламини Зайнабдан ол- 
масам, кимдан олай, — деди кулиб Кумуш. А. 
Қодирий, Ўтган кунлар; 2) кўчма бирор иш 
қилиб ёки бирор иш билан шуғулланиб, 
юракни бўшатмоқ, хафагарчиликни ёзмоқ, 
хумордан чиқмоқ. Балки аламини ишдан ол- 
гандир?М. Исмоилий, Фарғона т. о. Исанинг 
аламини Мусадан олмоқ Бировдан етган 
ранж, озор қасдини бошқа, айбсиз одам- 
дан олмоқ. 

4 Ғазаб, нафрат; заҳр. 

Аламдан тарқамоқ (ёки чиқмоқ) 1) айн. 
алам(ини) олмоқ 2. қ. алам 3. [ Собирахон :] 
Йиғладим. ўтириб хат ёздим. Бу билан ҳам 
аламдан чиқмай, хатни кўтариб, Комила 
холамнинг олдиларига арзга бордим. А. Қаҳ- 
ҳор, Хотинлар; 2) қасдини, ўчини олмоқ. 
Мингбоши тек ётмаган эди, қизининг ала- 
мини чиқариб олиш учун баҳона изларди. М. 
Исмоилий, Фарғона т. о.; 3) ғазабдан тар- 
қамоқ. Сиз қўй демаганингизда, оғзи-бурни- 
ни дабдала қилиб, бир аламдан чиқай деган 
эдим. П. Турсун, Ўқитувчи. Аламини ичига 
ютмоқ Ғазабини сиртга чиқармаслик, бил- 
дирмаслик. ..аламини ичига ютиб, ҳаловат 
истайди. Газетадан. 

АЛАМ II [а. ji_Lc — байроқ, туғ] 1 эск. кт. 
Байроқ, туғ. 

2 дин. Азиз-авлиёлар дафн этилган мо- 
зорга сиғинувчилар томонидан шу мозор 


дарахтларига боғланган латта. Эр Ҳуббига 
бориб, астойдил сиғиниб, шайхларга тўн кий- 
гизди, кекса чинорларга алам боғлади, бўлма- 
ди. С. Аҳмад, Ҳукм. 

АЛАМАНГИЗ [а.+ф. j_.C. U II — аламли] 
Руҳий азоб берадиган, қийнайдиган, хафа 
қиладиган. Аламангиз ҳодиса. н Дўстлардан 
айрилмоқ гарчи бениҳоя қийин ва аламангиз- 
дур. Ойбек, Навоий. 

АЛАМ-АЧЧИҚ Руҳий азоб-уқубатлар, 
дард-ҳасратлар. 

АЛАМДИИДА [а.+ф. aajjjJI — алам кўр- 
ган] Юраги дард-аламли, жабр-жафо чек- 
кан, азоб-уқубат тортган. [Йўлчи] Ўзи учун 
эмас, халқ учун, юрт учун, жамики аламза- 
далар, аламдийдалар учун қон тўкди. Ойбек, 
Танланган асарлар. 

АЛАМДОР [а.+ф. jl.' Jr — байроққа эга 
бўлган, байроқдор] эск. Байроқ, туғ кўта- 
рувчи; байроқцор. 

АЛАМЗАДА 1 айн. аламдийда. 

2 Аламидан тўйиб, қасос, ўч олиш қас- 
дига тушган, кимсада алами бўлган. Зоғора 
нонни ушатиб қўяётган Полвон: -Оқсоқолдан 
аламзада бўлганлар кўп-ку, — деди мийиғи- 
да кулиб. Ж. Шарипов, Хоразм. 

АЛАМ-ИЗТИРОБ айн. алам-аччиқ. Киши- 
нинг ички ҳиссиётини юзидаги ўзгаришлар- 
дан тезда пайқаб олувчи Исломхўжа қизи- 
даги алам-изтиробнинг изларини дарҳол сез- 
ди. Ж. Шарипов, Хоразм. 

АЛАМЛАНМОҚ кам қўлл. 1 Алам-аччиғи 
қўзғамоқ, жаҳли чиқмоқ. ..домланинг қўли- 
даги тескари ушланган болтанинг муҳраси 
елкамга келиб тушди, аламланиб кетдим. Ғ. 
Ғулом, Шум бола. 

2 Азоб-оғриқ ҳис этмоқ, оғримоқ. Ла- 
бим жуда аламланиб турса ҳам.. кўрган ту- 
шимни ярим-ёрти айтиб бериб, таъбир сўра- 
дим. Ғ. Ғулом, Тирилган мурда. 

АЛАМЛИ 1 Алами бор, оғриқ-азобли. 
Аламли ва ярали кўнгиллардан рўй-рост оти- 
либ, ҳавони янгратган ҳақиқат овози унинг 
бутун вужудини титратди. Ойбек, Танлан- 
ган асарлар. 

2 Алам-оғриқцан, азобдан юзага келган. 
Йўқ, бу одамнинг руҳини енгиллатадиган йиғи 
эмас, юракдан оққан қондек аламли, аччиқ 
икки томчи эди. Ў. Ҳошимов, Қалбингга 
қулоқ сол. 

3 Дард-алам ифодаловчи. Аламли кўзлар. 
н -Кечир демоқчисиз, — деди Инобат ма- 




йин, аламли оҳанг билан. X. Тўхтабоев, Фель- 
етондан сўнг. 

4 Дард-алам чеккан, аламдийда. Тоҳирим 
келмайди деб қаҳр этма, э, жон Зуҳрахон, 
Бир гуруҳ дардли, аламлиларга мен ёр ўлми- 
шам. С. Абдулла, Тоҳир ва Зуҳра. 

АЛАМНОК айн. аламли. [Жомий:] Кўнгул 
бўлса агар ҳар қанчалик пок, Бўлур у шунча- 
лар кўпроқ аламнок. Уйғун ва И. Султон, Али- 
шер Навоий. Асрорқул ғазабини аранг босиб, 
аламнок хўрсинди. Н. Қиличев, Ёронгул. 

АЛАМОН с. т. Оломон. Бу сиёсат учун 
керак қўмондон, Бўлмаса ҳеч тинчимайди 
аламон. Ҳ. Олимжон. 

АЛАМ-СИТАМ айн. алам-изтироб. Бугун 
жуда сиқилиб кетдим. Дардлашадиган, юра- 
гимни эзган алам-ситамларни эшитадиган 
дўст йўқ.. С. Аҳмад, Севгингга содиқман. 

АЛАНГА 1 Ёниб турган ўтдан, оловдан 
кўтарилаётган ёлқин. Газ алангаси. н Шам 
алангаси ҳар томондан эсиб турган шабада- 
да тебранар эди. А. Қаҳҳор, Кўр кўзнинг 
очилиши. 

2 Ёруғлик; ёруғ шуъла. Ашулачиларнинг 
қуёшда қорайган юзлари машъалларнинг 
алангасида йилтиллар эди. А. Мухтор, Опа- 
сингиллар. 

3 кўчма Ўт олдирувчи, жўшқин жараён; 
жўшқинлик, ҳовур; юракка ўт солувчи, 
ёндирувчи ҳис-туйғу. Фироқ алангаси. Ишқ 
алангаси. Уруш алангаси. Ғазаб алангаси. н 
Дўсти ғариб, кел, қўлингни тут, Юрагингга 
ёқай аланга. А. Орипов. Муздай чой ичини 
қовураётган аланга тафтини сал пасайтир- 
гандай бўлди. А. Кўчимов, Ҳалқа. 

Аланга олмоқ 1) алангаланиб ёна бош- 
ламоқ. Жанг майдонида душманнинг етти 
танки аланга олиб ёнди. А. Раҳмат, Эллик бир 
баҳодир; 2) кўчма шидцатли тус олмоқ; 
кучаймоқ, зўраймоқ. Ўзбек ойимнинг ғазаби 
тағин ҳам аланга олди: Сўзимни эшитасан- 
ми, кар? А. Қодирий, Ўтган кунлар. 

АЛАНГАЛАНМОҚ 1 Аланга олмоқ, 
аланга олиб, ёлқинланиб ёнмоқ, ўт олмоқ. 
Радиокарнайи осилиб қолган танк тўхтади- 
да, бир оздан кейин алангаланди. И. Раҳим, 
Чин муҳаббат. 

2 кўчма Жўшқин тус олмоқ, тутақмоқ. 
Бу сўзни эшитиш билан Нурининг сўнган уми- 
ди алангаланди, кўкраги ёниқ орзулар билан 
тўлди. Ойбек, Танланган асарлар. -Жўна 
кўзимдан, оқпадар, кет, нақ илигингни син- 


дираман қайтиб келсанг, — борган сари алан- 
галанди чол. Ҳ. Аҳмар, Ким ҳақ? 

АЛАНГАЛИ 1 Аланга бериб ёнаётган; 
ёлқинли. Алангали гулхан. 

2 кўчма Қизғин, оташин. Алангали салом. 

АЛАНГ-ЖАЛАНГ рвш. Ҳайрон, бесаран- 
жом кўз юритиш, олазарак. Кўзлари аланг- 
жаланг бўлди. н Анвар Шавкатий атрофга 
аланг-жаланг қараб, ҳовлиққанича келарди. 
3. Фатхуллин, Сўнмас юлдуз. Мулла Обид 
орадан ўтган гапни эшитмаганликдан аланг- 
жаланг бўлади. А. Қодирий, Обид кетмон. 
Бўтабойнинг кўзи аланг-жаланг бўлиб қолди. 
С. Аҳмад, Ҳукм. 

АЛАНГЛАМОҚ Аланг-жаланг қарамоқ, 
олазарак бўлмоқ. Кампир набираси Назира- 
ли билан қаёққа борарини билмай, тўрт то- 
монга аланглаб қолди. Ойдин, Мардлик — 
мангулик. 

АЛАПИ шв. Етилмаган хом жўхори. 

АЛАС-АЛАС этн. 1 Оғир ётган беморни 
“даволаш” мақсадида таёқча учига ўраб 
ёндирилган латтани ёки беморнинг кийи- 
мини унинг бошидан ўгириш. Чиллаёсин 
ўқиб, алас-алас қилишиб, олло таолодан унинг 
дардига шифо тилашади. К. Яшин, Ҳамза. 

2 Кишига илашган жин, ажина ва ш.к. 
дан халос бўлиш учун Сафар ойида гулхан 
ёқиб, устидан сакраш. Холангизнинг алас- 
алас ва кўчирдисидан кейин Эшмат аканинг 
ҳушлари кетади. “Муштум”. 

АЛАСЛАМОҚ этн. Алас-алас қилиб “да- 
воламоқ”. Домла касал бетига сув сочди. ..Кат- 
та бир латтани ёндириб, бошидан айланти- 
риб таишади — аласлади. А. Қаҳҳор, Сароб. 

АЛАФ [а. , о 1 г — ўт, хашак] Умуман, ўт, 
кўкат. 

Сассиқ алаф 1) бурган, супурги ўт. Ай- 
вон олдида сассиқ алафдан қилинган узун соп- 
ли супурги ётарди. С. Зуннунова, Кўк чи- 
роқлар; 2) кўчма умуман, ёқимсиз, ярамас 
шахс ёки нарсага нисбат. Сассиқ алаф би- 
лан тўлган миянгни тозалаб қўйиш керак. 
“Муштум”. Золимни юз карра ўлдирар эдим. 
У сассиқ алафни ҳаёт боғидан Юлиб ташлар 
эдим, сўлдирар эдим. Уйғун. 

АЛАХСИМОҚ Бирор иш билан овора 
бўлиб, илакишиб қолмоқ; асл иш, муддао 
қолиб, бошқасига чалғимоқ. Гапга алахсиб, 
ишдан қолмоқ. н Ўктамхон опа меҳмон би- 
лан алахсиб, ҳозиргина койиб ўтиргани ма- 
газинчи йигитни унутган эди. Ш. Ғуломов, 




Ёрқин уфқлар. Дарс тугаши билан ҳеч нар- 
сага алахсимай, уйига жўнайди. Ў. Умарбе- 
ков, Чарос. 

АЛАЧА Қўлда тўқилган йўл-йўл ип ёки 
жун мато. Бир чопонлик алача. н Ўзбекис- 
тон халқи бўз, алача.. сахтиён, айбаки те- 
рилар билан Ўзбекистонни таъмин қилиб кел- 
ди. Газетадан. 

АЛАЧАБОФ Алача тўқувчи уста. 

АЛАҚ-ЧАЛАҚ Бир-бири билан чалкаш 
(туш ҳақида). Ҳайдар.. кўзи уйқуга кетга- 
нини сезмай қолди. Кўп ўтмай, алақ-чалақ 
тушлар кўриб, инграй бошлади. М. Осим, 
Тилсиз гувоҳ. 

АЛАҒ фольк. айн. алағда. Отинг мана, алағ 
бўлма, бўлҳушёр. “Авазхон”. 

АЛАҒДА Нотинч, безовта (кўнгил, хаёл 
ва ш. к. га нисбатан). Йўлдош ҳамроҳлари қур- 
шовида анча ерга бориб қолган бўлса ҳам, 
орқасига ўгирилиб қарарди.. кўнгли алағда 
эди. Ҳ. Ғулом, Тошкентликлар. Чол, хаёли 
алағда, нима қиларини билмай, дастурхон че- 
тини қайириб ёнбошлади. X. Султонов, Онам- 
нинг юрти. 

Алағда бўлмоқ Алағда ҳолатни кечирмоқ. 
Ҳар учрашганимизда ўғрига ўхшаб кўнглимиз 
алағда бўлиб юрганимизча, бир йўла тўйни 
қилиб, давр-даврон сурганимиз яхши эмасми, 
эмиш. Н. Сафаров, Ҳаёт мактаби. Алағда қил- 
моқ Алағда ҳолатга солмоқ. Акасининг без 
бўлиб олиши Ҳусниддинни алағда қилиб таш- 
лади. М. Исмоилий, Фарғона, т.о. 

АЛАҲДАМОҚ 1 Босинқираб ёки исит- 
манинг зўридан қовушмаган, ноаниқ сўз- 
лар сўзламоқ. Тун ярмига борганда, Бобоқул 
отанинг аҳволи ёмонлашди. Дам-бадам ҳу- 
шини йўқотиб, алаҳлай бошлади. С. Анорбо- 
ев, Оқсой. 

2 кўчма Тутуриқсиз, бемаъни гап қил- 
моқ, валдирамоқ. Ҳамёнингда бир миринг 
йўқ, намунча миллат, миллат деб бижиб 
алаҳлайсан. К. Яшин, Ҳамза. 

АЛАҲЛАШ Онг ўзгариб, воқеаларни анг- 
лаш қобилиятининг бузилиши 

АЛАҲСИРАМОҚ айн. алаҳламоқ... myuuia- 
рида алаҳсирар, баъзан эса уйқусиз оқшомни 
тонгга уларди. Ж. Абдуллахонов, Хонадон. 

АЛБАН 1 Албанияда яшовчи асосий 
(туб) миллат (халқ)нинг номи. 

2 Шу миллатга мансуб. Албан тили. 

АЛБАНЛАР Албаниянинг асосий аҳоли- 
сини ташкил этган халқ. 


АЛБАТ назм. айн. албатта. ..Юрагингга 
албат қўл солгум. Миртемир. 

АЛБАТТА [а. <cLil — шубҳасиз] мод. с. 1 
Фикрнинг ёки иш-ҳаракатнинг қатъий- 
лигини, муқаррарлигини, шубҳасиз экан- 
лигини билдиради. Қори ўрикдан иккитаси- 
ни Сидиқжонга узатди: -Зап ўрик экан-да, 
канал битиб, сув сероб бўлиб, боғ-роғ қилга- 
нимизда, албатта, шунинг данагидан экамиз. 
А. Қаҳҳор, Кўшчинор чироқлари. 

2 крш. с. взф. Шундай мазмунли муноса- 
батни билдиради; шубҳасиз, турган гап, та- 
биий, бўлмаса-чи. Мен, албатта, кўзингиз- 
нинг оқу қораси бўлган ёлғиз қизингизни яра- 
мас, бўлмағур кишига тутиб берарсиз, деб 
билмайман. А. Қодирий, Ўтган кунлар. 

АЛВАСТИ 1 Шарқ мифологияси ва хуро- 
фий тасаввурда: гўё ҳар хил қиёфада кўрина- 
диган афсонавий махлуқ. Кампирларнинг миш- 
мишларига кўра, киши кўзига кўпинча кечала- 
ри эчки бўлиб кўринадиган “ажина ” ва “алвас- 
ти ”лар макони бўлган бу овлоқ жой обод бир 
сайилгоҳ бўлиб қолди. П. Турсун, Ўқитувчи. 

2 кўчма Шу махлуққа нисбатлаш, у би- 
лан аталувчи шахс (асосан хотин-қизларга 
нисбатан). Шу чоққача бировга сўзини бер- 
маган, бировдан гап эшитмаган Бегим, но- 
таниш хотиндан дакки едингми, у алвасти- 
нинг ола-кула кўзларидан қўрқиб, калтаги- 
дан қочдингми? И. Раҳим, Чин муҳаббат. 

АЛВИДО [а. — хайр, кўришгун- 

ча, хуш қолинг] унд. с. Абадий хайрлашув, 
видолашувни билдиради. Алвидо, эй муниси 
ғамхўр, меҳмошш, онам.. Воқиф. .. тўппаргум- 
бури остида ўтказилган беш минутлик суку- 
натдан сўнг кеч қоронғисига чулғанаётган 
минбардан нотаниш бировнинг фарёди эши- 
тилди: Алвидо, эй жонажон дўстимиз, алви- 
до! П. Турсун, Ўқитувчи. 

АЛВИР-ШАЛВИР Усти-боши осилган- 
солинган, шалвираган; бесўнақай. Ўзи ҳам 
дарров салла-чопонни ечиб ташлаб, содда, 
алвир-шалвир деҳқон сифатига кириб олади. 
А. Қодирий, Обид кетмон. 

АЛВОН [а. ,yl jJI — ранглар] 1 Қизил тус- 
ли, қип-қизил, қирмизи. Бунда гулнинг энг 
асллари, Бахмал гилам, алвон пойандоз. Ҳ. 
Олимжон. Куёш теракзор орқасига ботаёт- 
ган, ғарб уфқига алвонранг шафақ ёйилган 
ажиб оқшом эди. Ҳ. Ғулом, Машъал. Чаман- 
да бир гўзал жонон кўринди, Юзи гул-гул 
ёниб, алвон кўринди. Ҳабибий. 




Қизил алвон Сидирға қизил ип газлама. 
Ёвариқ бўйидаги ёзлик ошхона устунларига 
узун қизил алвон тортилган. И. Раҳим, Их- 
лос. Қизил алвон ёпилган столга ҳаммадан 
бурун келиб ўтириб олган Тожибой мажлис- 
ни очди. П. Турсун, Ўқитувчи. 

2 Қизил рангли мато. 

3 Хилма-хил, турли-туман. Бируядан неча 
алвон қуш учади. Н. Сафаров, Қаҳрамоннинг 
туғилиши. Остимда ўйнайди юз алвон отим. 
М. Алавия. 

АЛВОН-АЛВОН Ранг-баранг, хилма- 
хил, турли-туман. Атрофида алвон-алвон 
йигитлар, Шундай қилиб элда давронин су- 
рар. “Рустам”. Йўл ёқалаб.. оқиш, қизғиш 
рангли сарин гуллар алвон-алвон бўлиб ёзил- 
ган. Уйғун. 

АЛГЕБРА [лот. algebra < а. j^JI | Мате- 
матиканинг ҳарфий миқдорлар устида 
(уларнинг сон қийматларидан қатъи назар) 
бажариладиган амалларнинг умумий қону- 
ниятларини ўрганадиган бўлими. 

АЛГЕБРАИК Алгебрага оид, алгебрага 
мансуб. Алгебраик сон. Алгебраик тенг- 
ламалар. 

АЛГОРИТМ, алгорифм [лот. Algorithmi 

— X асрда яшаган буюк ўзбек математиги 
Ал-Хоразмийнинг номидан] Маълум бир 
турга оид масалаларни ечишда ишлатила- 
диган амалларнинг муайян тартибда бажа- 
рилиши ҳақидаги аниқ қоида (дастур). Ал- 
горитм эса муайян кетма-кет бажарила- 
диган жараёнлар мажмуаси бўлиб, назарий 
ва амалий масалаларни ечишда ишлатила- 
ди. Газетадан. 

АДДАБ-СУЛДАБ рвш. Ёлғон-яшиқ гап- 
лар, ваъдалар билан алдаб, турли йўллар 
билан авраб. [Майсара Мулла Рўзига:] Кир- 
гандан кейин уни алдаб-сулдаб ухлатиб, ун- 
дан кейин чиқариб юбораман. Ҳамза, Майса- 
ранинг иши. 

АЛДАМОҚ 1 Ёлғон-яшиқ гаплар, ваъ- 
далар билан лақиллатмоқ, аврамоқ. Халқ 
халқ бўлиб бировни алдаган эмас, аммо.. халқ- 
ни алдаганлар бўлган, ҳа, сиз бизни алдама- 
сангиз бўлди, бой, биз сизни алдамаймиз. М. 
Исмоилий, Фарғона т. о. 

2 Яхши гап, ваъда ва ш.к. билан йўлга 
солмоқ, кўндирмоқ. Куёвнинг қаерда эканини 
ҳеч ким билмайди. Келин уйга қамалиб ол- 
ган — на ёлворганга кўнади, на алдаганга. А. 
Қаҳҳор, Тўй. 


3 Йўлдан урмоқ, йўлдан оздирмоқ. [Хон- 
зода Жамилага:] Эй тентак.. Юзингни би- 
ров кўрган билан ейилиб қоладими?.. Шун- 
дай қилиб акамни алдайсан-да! Ҳамза, Бой 
ила хизматчи. 

4 Ёлғон гапирмоқ, ёлғончилик қилмоқ. 
- Рафиқ, найни ким чалди? -Йўлчи акам. 
-А! Ростданми! Алдама! Ойбек, Танлан- 
ган асарлар. 

5 Нотўғри тасаввур тугдирмоқ, чалғит- 
моқ. [Муса:] -Сен бировни ҳам алдама, ўзинг- 
ни ҳам алдама: мана бу ерда дардинг бор, — 
деди-да.. унинг кўкрагига аста ypdu — Мана 
бу ерда. П. Турсун, Ўқитувчи. 

АЛДАМЧИ 1 Кишини алдашга, авраш- 
га, лақиллатишга уста; алдоқчи. Бир алдам- 
чи, ўзинг кашмир бўлмасанг, Мадинадан дар- 
ров қандай келасан?! “Ёдгор”. 

2 Фирибгар, қаллоб. Буларнинг кайфла- 
ри шунчалик чоғ эдики, кўрган киши.. яхши, 
бор баракадан боши осмонга етган алдамчи 
савдогарми деб ўйлар, муқаррар шундай деб 
ўйлар эди. М. Исмоилий, Фарғона т. о. 

3 Ваъдасида турмайдиган; субути йўқ; 
ваъдасиз. -Алдамчи! -Бу алдашлар — алдаш 
эмас, сиз ҳали қараб туринг, қочқоқ! А. Қо- 
дирий, Ўтган кунлар. 

4 Ёлғон-яшиқ гапларни кўп гапирувчи; 
ёлғончи. 

5 Чалғитувчи, чалғитадиган, алдайди- 
ган. Кўнглида бир лаҳза учган беҳуда, алдам- 
чи хаёллардан қутулди. Ойбек, Танланган 
асарлар. 

АЛДАМЧИЛИК 1 Алдамчига хос иш, 
хатти-ҳаракат. 

2 Қаллоблик; қалб, эгри иш, 

АЛДАМ-ҚАЛДАМ Алдаш, лақиллатиш 
мақсадидаги, ёлғон-яшиқ. ..ҳечам ёлғон га- 
пирмас, алдам-қалдам гапни хаёлига ҳам 
келтирмасди. Н. Қобил, Унутилган соҳиллар. 

АЛДОҚЧИ айн. алдамчи. [Йўлчи:] ..Бойлар- 
нинг сўзига сира учиш керак эмас. Уларнинг 
бари алдоқчи. Ойбек, Танланган асарлар. 

АЛДОҚЧИЛИК айн. алдамчилик. 

АЛЕБАСТР [юн. alabastros] Куйдирилган ва 
туйилган оқ гипс; ганч (ҳайкалтарошликда, 
тиббиётда ва қурилишда ишлатилади). 

АЛЕУТ 1 Алеут ва Командор ороллари- 
нинг туб аҳолисини ташкил этувчи халқ 
(миллат)нинг номи. 

2 Шу миллатга мансуб (шахс, жой ва 
ш.к.). Алеут тили. 

АЛЕУТЛАР Алеут ва Командор оролла- 
рининг туб аҳолисини ташкил этган халқ. 

АЛЁ /у. алло. Алё! Кадрлар бўлимими? 
“Муштум”. 

АЛЁР тар. Ўтмишда зиёфат ва ш.к.да 
қадаҳ тутиб айтиладиган сўз ёки қўшиқ. 
[Аҳмад сардор] Ўзи косагул бўлиб, алёр ай- 
тиб, коса бераётипти. “Хушкелди”. Кўлла- 
римда лиммо-лим қадаҳ, Менга келди алёр 
навбати. Э. Воҳидов. 

АЛЁРЧИ Алёр айтувчи, алёр айтишга 
уста одам. 

АЛЖИМОҚ 1 Бўлмағур, бемаъни гап 
қилмоқ, маза-бемаза, тутуриқсиз гаплар 
гапирмоқ; валдирамоқ, айнимоқ. Менинг 
очиқ кўнгиллилик қилиб алжиётганим учун 
кечир. Шуҳрат, Шинелли йиллар. -Бас, ал- 
жима, пардали гапир! — деди хон. Мирмуҳ- 
син, Чўри. 

2 Гап-сўздан янглишмоқ, боши гангиб, 
мияси айниб, огзига келганини гапирмоқ. 
-Аҳ, нима? ..Билишибдими? — деди у [ Олахў- 
жа] ва ўз пешонасига ўзи қаттиқ бир мушт- 
лади-да, яна сўради: -Нима бало, мастлик 
қилиб алжиб қўйдингми? А! П. Турсун, 
Ўқитувчи. 

АЛЖИРАМОҚ айн. алжимоқ. Беш-олти 
қадам нарида кайф билан алжираётган йи- 
гитларнинг бири келиб, унга тегажаклик 
қилди. С. Зуннунова. Кўк чироқлар. 

АЛИ 1: али деса, бали демоқ Гап қайта- 
равермоқ, бир гапдан ҳам қолмай тортиш- 
моқ. Мен али десам, у бали деб, оғзимни ҳам 
очирмайди. Али хўжа — Хўжа али Бари бир; 
иккиси ҳам бир, фарқи йўқ. Элмурод унинг 
[Мамасаиднинг] мақсадини тушуниб, шундай 
жавоб қилди: -Бари бир. Али хўжа — Хўжа 
али! П. Турсун, Ўқитувчи. 

2 Али (эркаклар исми). 

АЛИБИ [лот. alibi — бошқа жойда] ҳуқ. 
Айбдор деб гумон қилинаётган шахснинг 
жиноят содир бўлган пайтда шу жойдан бош- 
қа жойда бўлиши (бу ҳол унинг жиноятга 
алоқаси йўқлигини тасдиқловчи далилдир). 
Шожамил Кабировичнинг қотиллик юз бер- 
ган кунга тўла алибиси бор. Демак, аввало 
қотилни топиш лозим. С. Мирзо, Ярим тун- 
даги қотиллик. 

АЛИЗАРИН \фр. alizarine < исп. alizari — 
рўяннинг қуруқ илдизи] Рўян ўсимлиги ил- 
дизидан олинадиган ёки сунъий йўл билан 
тайёрланадиган бўёқ. 


АЛИК [а. .«Elf “алайка”, “алай- 

кум” сўзларининг бузилган, қисқарган шак- 
ли] с. т. Саломга қайтариладиган жавоб; жа- 
воб саломи. Алик олмоқ (қайтармоқ). Салом 
ҳам фарз, алик ҳам фарз. Мақол. н Синф бир 
оғиздан “Ассалому алайкум!” деб қичқирди. 
Аммо салом аликсиз қолди. М. Исмоилий, 
Фарғона т. о. - Гулистонликлар андак нарида, 
— дейишди кампирнинг саломига алик олган 
кишилар. И. Раҳим, Чин муҳаббат. 

АЛИМЕНТ [лот. alimentum — қарамоғи- 
даги, боқимидаги] Қонунда белгиланган 
ҳолларда оиланинг бир аъзоси томонидан 
бошқа аъзоси ёки аъзоларини моддий таъ- 
минлаш учун мажбуран тўланадиган маб- 
лағ, нафақа. ..эри билан уришиб-жанжалла- 
шиб ажрашмагани учун.. алимент ҳам та- 
лаб қилмади. П. Қодиров. Училдиз. 

АЛИФ I [а. ^_ь_11 1 Араб алифбосининнг 
биринчи ҳарфи ва унинг номи. 

Алифни калтак (ёки таёқ) деёлмайди ёки 
ичини (ёки қорнини) ёрсанг, алиф чиқмай- 
ди Бутунлай хат-саводи, маълумоти йўқ, ҳеч 
нарса билмайди. Акам фақирнинг қорнини ёр- 
санг, алиф чиқмайди-ю, тағин фалону пис- 
мадон деганига куяйми! П. Турсун, Ўқитув- 
чи. Йўғ-э, қанақа қилибўқирдим. Алифни кал- 
так деёлмайман-ку. Ойдин, Садағанг кетай 
командир. Алиф қомат Қадци-қомати келиш- 
ган, хушқомат, сарвқомат. [Ҳайитжон Тўла- 
хонга:] Кўзимиз билан кўрдик, худога шукур: 
қоши, кўзи қундуздек, бурунлари бодомдек, 
қизил юз, алиф қомат, суқсурдек йигит экан. 
Ҳамза, Холисхон. 

АЛИФ II [юн. aleipha — ёғ] Ўсимлик, 
асосан зиғир ёғидан қиздириб тайёрланган 
ва бўёқчиликда ишлатиладиган мой. 

АЛИФБЕ 1 айн. алифбо. 

2 Бошланғич савод чиқариш китоби. Би- 
ринчи синф ўқувчилари учун алифбе. н Фа- 
қир халқнинг фарзандлари алифбега зор. Ой- 
бек, Нур қидириб. 

3 кўчма Бирор маслак, таълимот, илм ва 
ш.к. нинг бошланғич асослари, энг оддий 
қоидалари. Муҳаммад Жамол алифбесидан бош- 
лаб, дўстининг онгидан хурофотлар булутини 
тарқатишга тиришди. Ойбек, Нур қидириб. 

АЛИФБО [Араб алифбоси бошидаги 1- 
ва 2-ҳарф ( алиф ва бо) номидан] Бирор тил 
ёзув шаклларининг (ҳарф ва белгилари- 
нинг) маълум тартибда жойлашган мажмуи. 
Ўзбек алифбоси. 




АЛИФЛАМОҚ Алиф бермоқ, алиф сурт- 
моқ. 

АЛИФМОЙ қ. алиф II. 

АЛИШ шв. 1 Сувайирғич, икки ёки бир 
неча дарёни бир-биридан ажратиб турувчи 
баландлик. 

2 айн. тўғон 1, 2. Низом полвон сой ва 
дарёга сепоялар тикиб, алишлар кўтарга- 
ни учун.. уни мироббоши деб аташган. Й. 
Шамшаров. Тошқин. ..икки улкан қувурни 
бир-бирига қўшган алиш устига чиқди. Ж. 
Абдуллахонов, Тўфон. 

3 айн. адаш II. 

АЛИШИНМОҚ 1 Алишмоқ фл. ўзл. ва 
мажҳ. н. 

2 кам қўлл. Бир ҳолатдан иккинчи ҳолат- 
га ўтмоқ, айланмоқ. Отабекдаги бояги ту- 
шунмаслик бир шубҳага алишинди. А. Қоди- 
рий, Ўтган кунлар. 

АЛИШМОҚ Айирбош қилмоқ, айир- 
бошламоқ. Кел, соатимизни алишамиз. Қа- 
ламни ручкага алишмоқ. Бу китобни бошқа 
ўнта китобга ҳам алишмайман. 

АЛКАЛОИД қ. алкалоидлар. 

АЛКАЛОИДЛАР [ а. — ишқор 

+ юн. eidos — ўхшаш, кўриниш] ким. Асосан 
ўсимликларда бўладиган азотли органик 
моддалар (уларнинг баъзилари, мас. атро- 
пин, морфин, хинин, кодеин кабилар дори 
сифатида қўлланади). 

АЛКАШ \р. “алкоголик” сўзидан] с.т. 
Ичкиликка берилган, ружу қилган. -Э, ҳозир 
ичмайман, — деди Неъмат, — нима бир ўзим 
ичиб.. Алкашманми. “Ёшлик”. Уларучун ака- 
демик ҳам бир, кўчада ётган алкаш ҳам бир. 
Т. Малик. Шайтанат. 

АЛКИМЁ [а. — кимё, химия] 1 

Кимё фанининг арабча номи. 

2 Ҳозирги кимёнинг ибтидоси бўлиб, 
ўрта асрларда унинг асосий мақсади одций 
металларни олтин ва кумушга айлантириш 
бўлган. 

АЛКОГОЛИЗМ тиб. Ашадций ичкилик- 
бозлик, саломатликка ва меҳнат қобилияти- 
га зарар етказадиган даражада, мунтазам ра- 
вишда меъёридан ортиқ спиртли ичимлик- 
лар ичиш, алкоголга берилиш натижасида 
келиб чиқадиган касаллик. 

АЛКОГОЛИК Алкоголизмга мубтало 
бўлган шахс; арақхўр, пиёниста, ичкиликбоз. 

АЛКОГОЛЬ [а. — майин кукун, 

— спирт] 1 ким. Молекулалари тар- 


кибида кислород ва водород атомлари гу- 
руҳи бўладиган бирикмалар; спиртлар. 

2 Арақ, вино спирти ва умуман спиртли 
ичимликлар. 

АЛЛА I 1 Гўдакни ухлатишда яккахон 
усулида айтиладиган қўшиқ. Алла айтмоқ. 
н Кўнглимга битмас фароғат берди онам 
алласи, Бўронли йиллар жасорат берди онам 
алласи. Ё. Мирзо. Кейин [Тўхтахон] бирдан 
алла айта бошлади: -Бўйларингга бўй тумор 
бўлай, болам, алла, Кўзларингга кўз тумор 
бўлай, болам, алла. С. Зуннунова, Гулхан. 

2 Бешик тўйида бешик олиб келган аёл- 
лар томонидан айтиладиган қўшиқ. 

АЛЛА II: алла бўлмоқ с. т. Чархпалак бўл- 
моқ, чирпирак бўлиб, умбалоқ ошиб йи- 
қилмоқ, қуламоқ. Қоқилиб кетиб, алла бўлди. 
Алла қилмоқ 1) чархпалак қилмоқ, даст кў- 
тариб йиқитмоқ, кўтариб урмоқ. У [Элму- 
род] кийимларини қоқар экан, йигитлар ат- 
рофини ўрашиб, шовқин, кулги билан ҳазил 
қилишди: -Бай-бай, зўр экансиз-а! Полвонни 
алла қилиб қўйдингиз-а! П. Турсун, Ўқитув- 
чи; 2) кўчма боплаб алдамоқ, фириб бер- 
моқ. -Ўзимизам алла қилиб қўлга туширув- 
дик,— деди Соли совуқ. М. Исмоилий, Фарғ- 
она т. о.; 3) ухлатмоқ. 

АЛЛАВАҚТ Анча кеч пайт, ярим кеча. 
Аллавақтгача уйқум келмади. Уйга алла- 
вақтда келди. 

АЛЛАКИМ гум. олм. Қандайдир номаъ- 
лумшахс, кимдир. Мишмишларни унга ҳамма 
вақт аллаким айтган бўлади. Ким айтгани- 
ни сира эслай олмайди. А. Қаҳҳор, Ҳи-ҳи. 

АЛЛАЛАМОҚ 1 Алла айтиб ухлатмоқ. 
Насиба боласини беланчакка со либ аллала- 
моқда. А. Қаҳҳор, Оғриқтишлар. 

2 кўчма Ардоқламоқ, паҳпаҳламоқ. \Жа- 
мила Ғофирга:] Кетамиз! Мағорада яшасак 
ҳам, ишқимни куйлаб, сизни аллалай. Ҳамза, 
Бой ила хизматчи. 

АЛЛАМАҲАЛ айн. аллавақт. Болалар ух- 
лаб қолди-ю, катталар алламаҳалгача ух- 
лашмади. Ҳ. Ғулом, Машъал. Алламаҳалда 
Давлатёр Элмуродни ҳужрасига узатиб қўяр, 
улар йўл-йўлакай ҳар тўғрида бир талай 
гаплашардилар. П. Турсун, Ўқитувчи. 

АЛЛАНАРСА айн. алланима. 

АЛЛАНЕЧА гум. олм. Қанчалиги номаъ- 
лум, аллақанча, бир неча. Алланеча киши. 
н Йигитлар, қизлардан алланечаси ўйинга 
тушмоқда, сузилмоқда май. С. Назар. 




АЛЛАНЕЧУК Қандайдир ноаниқ бир 
тарздаги, аллақандай. Унинг кўнглини алла- 
нечук шубҳалар қоплаб олди. н Ўктам алла- 
нечук ўнгайсизланиб, қизариб, Жўрага қара- 
ди. Ойбек, О. в. шабадалар. Нури юрак сирини 
яширишга қанча уринмасин, она нимадир пай- 
қаб, тинчсизланди: -Нега бундай алланечук- 
сан? — шивирлаб сўради у. Ойбек, Танлан- 
ган асарлар. 

АЛЛАНИМА гум. олм. Ноаниқ, номаъ- 
лум бир нарса; нимадир. Девор остига алла- 
нималар уйиб қўйилган. н [ Самандаров] 
Кўлидаги қоғозни Болтабойга бериб, унга ал- 
ланимани тушунтира кетди. А. Қаҳҳор, 
Қўшчинор чироқлари. 

АЛЛА-ПАЛЛА Анча кеч вақт, аллавақт; 
ярим кеча. Келди-кетди кечаси алла-палла- 
гача давом этди. н Навоий фикрларнинг 
базмига, қаламнинг оҳангига берилиб, вақт- 
нинг алла-палла бўлганини сезмай қолди. Ой- 
бек, Навоий. 

АЛЛАҚАИСИ гум. олм. Қайсилиги аниқ- 
ланмаган, номаълум ёки ёддан кўтарилган. 
Аллақайси куни мен уни кўрган эдим. н Эше- 
лон Оренбургдан ўтди, аллақайси станцияда 
бир неча соат тўхтаб қолди. А. Қаҳҳор, Ол- 
тин юлдуз. 

АЛЛАҚАНДАИ гум. олм. 1 Қандайдир 
ноаниқ, номаълум, нотаниш. Отаси бечо- 
ра.. эл-халқдан номус қилганидан аллақандай 
шаҳарларга бадарға бўлиб, яқинда келди. Ҳам- 
за, Холисхон. 

2 айн. алланечук. Элмурод собиқ хўжайин 
билан кўчада дуч келиб қолса, дастлабки кез- 
ларда аллақандай бўлиб кетар, ноилож бош 
ирғабсаломлашарди. П. Турсун, Ўқитувчи. 

АЛЛАҚАНЧА гум. олм. Қанчалиги номаъ- 
лум, бир қанча, бир талай, кўпгина. Алла- 
қанча одам. Аллақанча вақт. Аллақанча пул. 
н Йигитнинг наслини айбситиб бўлмайди, 
тўғрисига кўчганда, бу йигит наслан биздан 
аллақанча юқорида туради! А. Қодирий, 
Ўтган кунлар. 

АЛЛАҚАЧОН рвш Анча вақт олдин, 
анча илгари, анча бурун. Аллақачондан бери. 
н Отабек онасининг аразига аллақачон 
тушунган.. эди. А. Қодирий, Ўтган кунлар. 
Тонг аллақачон ёришган. Осмон, ҳар вақт- 
дагидек, булутлардан холи, беғубор, тиниқ, 
кўм-кўк. М. Исмоилий, Фарғона т. о. 

АЛЛЕГОРИК Аллегорияга оид, аллего- 
риядан, мажоздан иборат бўлган; мажозий. 


АЛЛЕГОРИЯ [юн. allegoria — ўзгача ифо- 
далаш] Мавҳум тушунча ёки ғояларни аниқ 
бир образ воситаси билан ифодалаш; ма- 
жоз. Масалан, бўри сўзининг ёмонлик (ёвуз- 
лик), тулки сўзининг айёрлик ифодаси учун 
қўлланиши. 

АЛЛЕРГЕН [аллергия + юн. genos — ту- 
ғилиш, пайдо бўлиш] Аллергияни юзага 
келтирувчи модда. Кимёвий аллергенлар. 

АЛЛЕРГИК Аллергияга оид, аллергия 
туфайли юзага келган. Аллергик касалликлар. 

АЛЛЕРГИЯ | io н. allos — бошқа + ergon — 
таъсир] Организмнинг атроф муҳитда уч- 
райдиган, аллергенлар деб аталувчи баъзи 
омиллар (кимёвий моддалар, микроблар ва 
уларнинг ҳаёт фаолиятида ҳосил бўладиган 
маҳсулотлар, озиқ-овқатлар) таъсирига 
нисбатан ўта сезгир бўлиши. 

АЛЛЕРГОЛОГИК Аллергологияга оид. 
Хасталикни келтириб чиқарган “сабабчи ал- 
лерген ”ни махсус аллергологик текшириш ус- 
луби билан аниқлаб оламиз. Газетадан. 

АЛЛЕРГОЛОГИЯ [аллергия + юн. logos 
— таълимот] Тиббиётнинг аллергик касал- 
ликларнинг юзага келиш сабаблари, ривож- 
ланиш механизми ва уларни даволаш усул- 
лари билан шуғулланувчи бўлими. 

АЛЛИГАТОР [исп. el lagarto — калтаке- 
сак] Тимсоҳлар туркумига кирувчи судра- 
либ юрувчилар оиласи. 

АЛЛИТЕРАЦИЯ [лот. ad — олд, -га, -да 
+ litera — ҳарф] Мисралар, ундаги сўзлар бо- 
шида бир хил ундош товушларнинг такрор 
қўлланиши, сажъ. Қаро қошинг, қийиқ қошинг, 
қуюқ қайрилма қошинг қиз.. Э. Воҳидов. 

АЛЛО [ингл. hallo] унд. с. Телефон орқали 
сўзлашганда, “эшитаяпман” ёки “эшита- 
япсизми” деган маъноларда қўлланади. Алло, 
ким гапиряпти? 

АЛЛОМА [а. — энг билимдон, зўр 

олим] кт. Илм-фаннинг бир ёки бир неча 
соҳасини мукаммал эгаллаган шахс; қому- 
сий олим. Жаҳон илми хазинасига буюк ҳисса 
қўшган алломаларимизнинг таваллуд сана- 
лари.. кенг нишонланаётганлиги.. мустақил- 
лигимиз самарасидир. Газетадан. 

АЛЛОФ [а. — хашак, пичан со- 

тувчи] эск. Ун, буғдой савдоси билан шу- 
ғулланувчи савдогар. Ун ялаган аллоф, қон 
ялаган қассоб. н Баҳори арпанинг уруғини 
мен бир аллофдан олган эдим. С. Айний, 
Эсдаликлар. 




АЛЛОҲ [а. Л)1 — илоҳий куч, худо] Ис- 
лом динида бутун мавжудотни яратган олий 
илоҳий куч; худонинг номи ( Кейинги йил- 
ларда, маҳаллий талаффузга мос ҳолда 
“оллоҳ” тарзида ҳам қўллана бошлаган ва 
қўлланяпти). 

АЛМАНАХ [лот. almanachus < а. — 
совға; инъом, мукофот; вақт, календарь] 
Турли муаллифларнинг жанр, мавзу ва бош- 
қа белгилар асосида бирлаштирилган бади- 
ий асарлари тўплами. Ёш талантларнинг 
асарлари ҳозирча алманах ҳолида чиқарила- 
ди. Н. Сафаров, Оловли излар. 

АЛМАШИНМОҚ Алмашмоқ фл. ўзл.н. 

АЛМАШИНУВ Алмашинмоқ фл.ҳар.н. 

Модда алмашинуви қ. модда. Организм- 
да бирон хил витаминнинг етишмаслиги мод- 
да алмаишнувини жиддий издан чиқаради. 
“Саодат”. 

АЛМАШЛАМОҚАйирбошламоқ, алиш- 
тирмоқ; янгиламоқ. 

Алмашлаб экиш Қишлоқ хўжалик экин- 
ларини далалар ва йиллар бўйича илмий 
асослаган ҳолда навбатлаб экиш. 

АЛМАШМОҚ 1 айн. алишмоқ. Кел, оти- 
мизни алмашамиз. 

2 Бир-бирининг ўрнини олмоқ, эгал- 
ламоқ; алмашинмоқ, янгиланмоқ. Катта 
станцияларда паровоз алмашади. н Жаб- 
борнинг кўзларидаги табассум яна таажжуб 
билан алмашди. О. Ёқубов, Учрашув. Герма- 
нияда канцлер алмашди. Газетадан. 

3 Адаш бўлиб қолмоқ. Шляпам алмашиб 
қолибди. 

Фикр алмашмоқ Бир-бирининг фикри 
билан ўртоқлашмоқ. 

АЛМАШТИРМОҚ1 Алмашмоқ фл. орт. н. 
Смена алмаштирмоқ. Кийимни алмаштир- 
моқ. Калишимни кимдир алмаштириб кетиб- 
ди. н [Моҳира ойим] Олдирган кийимлик Хуш- 
рўйга ёқмас, дарров ярамаганини айтиб, ал- 
маштириб беришга дадасини мажбур этар 
ва кўнглидагини ҳосил қилиб тинчир эди. А. 
Қодирий, Ўтган кунлар. 

2 Айирбош қилмоқ, алишмоқ. 

АЛМИСОҚ [а. Jl — аҳд; қасам; 
шартнома, битим]: алмисоқдан бери (ёки 
буён) Жуда қадим замонлардан бери. Алми- 
соқдан бери ерда, захда ўтириб, қоронғи хо- 
нада ўқиб келган авлод бирданига оппоқ, 
ёруғ, тоза хонада, ўриндиқларда ўтириб 
ўқишса-я, бу ҳурматни ким кўрган, ким 


эшитган? М. Исмоилий, Фарғона т. о. Алми- 
соқдан қолган Қадимги замондан, дақёнус- 
дан қолган, жуда эски. Арава бўлса алмисоқ- 
дан қолган, яна синибди. Ойбек, Танланган 
асарлар. 

АЛМИСОҚИ 1 Қадимги, бурунги, жуда 
эски. Алмисоқи лип-лип чироқ. Алмисоқи омоч- 
бўйинтуруқ. 

2 кўчма Сийқаси чиққан, чайналган, 
кўнгилга урган (гап, сўз ҳақида). 

АЛМОЙИ-АЛЖОЙИ с. т. Бўлар-бўлмас, 
келишмаган, қовушмаган. Алмойи-алжойи 
хат. н Анвар бу йигитчанинг тўй-маърака- 
ларда бир-икки алмойи-алжойи гапларини 
эшитиб, энсаси қотгани учун унга рўйхуш 
бермас эди. Т. Малик, Шайтанат. 

АЛО [а. — устига]: нур(ан) ало нур 

(л. м. нур устига нур) қ. нур. Ихтиёр ўзингиз- 
да, кутмайман десангиз, айтиб кўринг, хўп 
деса, нур ало нур. М. Исмоилий, Фарғона т. о. 

АЛОИ айн. алоэ. Алойдан.. уй табоба- 
тида жуда қадимдан фойдаланиб келиш- 
ган. “Саодат”. 

АЛОМАТ [а. — белги] 1 от Шарт- 

ли равишда қабул қилинган ёки қўйилган 
белги, ишора. Савол аломати. Тенглик ало- 
мати. н Чайко ўз сумкасидан харитани 
олиб, топографик аломатлар билан белгилаб 
қўйилган дарё қирғоғидаги уйни кўрсатди. 
Н. Сафаров, Сўнгги нафасгача. 

2 от Бирор воқеа, ҳодиса, вазият, ҳолат 
ва ш.к. дан дарак берувчи белги, нишона. 
Шодлик аломати. Қўрқув аломати. Сукут 
— аломати ризо. Мақол. н Соқолининг оқли- 
гига қарамасдан, унинг қаддида кексалик 
аломатлари сезилмас ва тусида ҳам унча 
ўзгариш йўқ эди. А. Қодирий, Ўтган кунлар. 
Касалликнинг бу аломатларидан ташқари, 
беморнинг боши оғрийди, тинкаси қурийди, 
ланж бўлади.. Газетадан. Аваз, “бу қандай 
аломат бўлди?” деб, ҳар тарафга қаради. 
“Маликаи айёр”. 

3 от Рамз, символ, нишон, эмблема. 
Унинг [ жувоннинг] эгнида темир йўл ишчи- 
ларининг формасида тикилган костюм, 
ёқасида қизил юлдуз аломати ҳам бор. Ой- 
дин, Эр юрак. 

4 сфт. Ижобий хислатларга эга бўлган, 
жуда ажойиб, олижаноб. Тавба, [ Матқовул] 
аломат одам-да. Бу дунёда шунақа одамо- 
хунлар.. бор экан-да!М. Исмоилий, Фарғона 
т.о. Ҳозиргина “бунинг тагига етсак, аломат 




иш бўлар эди” демадингизми? А. Қаҳҳор, 
Қўшчинор чироқлари. 

5 сфт. Кишини ҳайратда қолдирадиган, 
ажаблантирадиган; ажиб. Не аломат савдолар. 

АЛОЭ [юн. aloe] 1 Пиёздошлар ёки лола- 
дошлар оиласига мансуб, серсув ва этдор 
баргли тропик ва субтропик ўсимлик; сабур. 

2 Шу ўсимлик баргининг ширасидан тай- 
ёрланган дори. 

АЛОҚА [а. — боғланиш, муноса- 

бат] 1 Турли воситалар ёрдамида ахборот- 
ларни узатиш ва қабул қилиш; халқ хўжа- 
лигининг почта, телефон, телеграф, радио, 
телевидение ва б. орқали ахборотларни уза- 
тиш ва қабул қилишни, почта орқали бу- 
юмлар юборишни таъминлайдиган тармоғи. 
Почта алоқаси. Телефон алоқаси. 

2 Кишилар ёки нарсалар, воқеалар, 
ҳодисалар ўртасидаги ўзаро муносабат, ички 
боғланиш. Саноатнинг деҳқончилик билан 
алоқаси. Фаннинг ишлаб чиқариш билан ало- 
қаси. Ҳокимиятнинг кенг меҳнаткашлар ом- 
маси билан алоқаси. 

3 Кишилар, ташкилотлар, давлатлар ўр- 
тасидаги муомала, муносабат, боғланиш; 
борди-келди. Қардошлик алоқаси. Дўстлик 
алоқаси. Савдо алоқалари. Алоқамиз яхши. 
Алоқалари ёмон. Алоқа боғламоқ. Алоқада 
бўлмоқ. Алоқа қилмоқ. н Хуллас, алоқамиз 
бузилиб қолди. Ҳ. Назир, Чўл ҳавоси. [Анвар] 
Яхши оилага куёв бўлганидек, шаҳардаги бош- 
қа давлатмандлар билан ҳам алоқа боғлади. 
А. Қодирий, Меҳробдан чаён. [Ҳакимбойвач- 
ча\ Абдишукур билан яхши алоқада бўлишга 
тиришар эди. Ойбек, Танланган асарлар. 

4 Дахлдорлик, тегишлилик, дахл. Очил 
“бу гапларнинг менга алоқаси йўқ ” дегандай 
қилиб, қадамини тезлаштирди ва коридор 
тўла студентларга аралашиб, кўринмай кет- 
ди. П. Қодиров, Уч илдиз. Уларни, биринчи 
навбатда, жиноятга алоқаси бор, шубҳали 
ҳаёт кечирувчилар ёқтирмайди. Газетадан. 

5 Севги муносабатлари. Анвар хусусий 
ҳаёти, айниқса, Раънога алоқасидан ҳеч 
кимга оғиз очмас эди. А. Қодирий, Меҳроб- 
дан чаён. 

АЛОҚАДОР Муносабати, алоқаси бўл- 
ган; дахлдор. Мавзуга алоқадор китоб ва 
қўшимча материаллар. н Кундалик даф- 
тарда бу сафаримга алоқадор ва алоқасиз 
кўп нарсалар ёзилган. Н. Сафаров, Оловли 
излар. 


АПОҚАДРИҲОЛ [а. Jl=>. — ҳоли- 

га қараб] эск. рвш. Кучи, қурби етганича, 
қўлдан келганча, ҳолига яраша. ..деҳқонлар- 
дан баъзилари алоқадриҳол бир лаганда ан- 
жир, тўртта қатлама.. кўтариб кириб кела 
бердилар. С. Абдулла, Мавлоно Муқимий. 

АЛОҚАЛИ айн. алоқадор. 

АЛОҚАЧИ 1 Алоқа ходими, алоқа иш- 
лари хизматчиси. 

2 ҳарб. Алоқа хизматининг аскари, зобити. 
Элмуроднинг ўйини кириб келган полк алоқачи- 
си чалғитди. Шуҳрат, Шинелли йиллар. 

АЛОҚ-ЧАЛОҚ: алоқ-чалоқ туш Қовуш- 
маган, боши-кети йўқ, қўрқинчли туш. Эъзоз- 
хон эрининг йўлини тўсиб, қаттиқ туриб олди: 
..Алоқ-чалоқ туш кўриб чиқдим. қўйинг, бор- 
май қўя қолинг. Ҳ. Ғулом, Машъал. 

АЛОҲА(Л) [а. JC>. — ҳозир, шу дам- 
да] рвш. кам қўлл. 1 Ахири, ниҳоят. ..сувсиз- 
ликдан, мадорсизликдан ўлар ҳолатга келган 
карвон алоҳа ям-яшил дарахтзор, гўзал бир 
мавзега келиб қўнди. С. Зуннунова, Олов. 

2 Зўрға, базўр, аранг. Ундан алоҳал 
қутулдим.. 

АЛОҲИДА [а. — ажратилган, 

бўлак ҳолда] 1 Бошқалардан ҳоли, айрим. 
Алоҳида ҳужра. Алоҳида уй. н Нури алоҳида 
хонада ўз ўртоқлари — обрўли оилаларнинг 
қизлари билан ўлтирар эди. Ойбек, Танлан- 
ган асарлар. 

2 Ўзига мустақил; бўлак. Шу мақсадда 
унга [беморга] қайноқ сувда қайнатилган 
алоҳида идиш-товоқ, сочиқ, дастрўмолча 
берилади. Газетадан. 

3 Ўзига хос, бошқалардан фарқ қилади- 
ган, ажралиб турадиган; бошқача. Алоҳида 
парвариш. Алоҳида меҳрибонлик. Алоҳида эъти- 
бор. Алоҳида эътибор бермоқ. н Ўтмишдаги 
санъаткорлар ичида қизиқчилар алоҳида ўрин 
эгаллаб келганлар. Т. Обидов, Юсуфжон қизиқ. 
.. алоҳида ўрнак кўрсатган ходимлардан бир 
гуруҳини мукофотлаш тўғрисида. Газетадан. 
Катталар билан машғулот Элмуродга алоҳи- 
да завқ берар эди. П. Турсун, Ўқитувчи. 

АЛОҲИДА-АЛОҲИДА Ҳар бири ўзига 
холи, мустақил, бўлак-бўлак, айрим-айрим. 
Алоҳида-алоҳида хона. Алоҳида-алоҳида 
кўздан кечирмоқ. 

АЛОҲОЛ қ. алоҳа (л). Хотинлар чекка- 
чеккадан тобора қаттиқ ёпишишарди. Ало- 
ҳол Шакар минғиллаб тилга кирди. Ҳ. Назир, 
Кўктерак шабадаси. 




АЛП 1 Қадимги туркий халқпарда икки 
қўшин ўртасидаги жанг бошланишидан ол- 
дин яккама-якка олишувда иштирок этув- 
чи жангчи. 

2 фолък. Ўзбек халқ достонларида ғайри- 
табиий куч-қуввати, мардлиги, жасорати ва 
ш.к. билан ажралиб турадиган қаҳрамон си- 
фати. Ўзи экан номи кетган паҳлавон, Алп 
Авазни кўрдингизми, онажон. “Зулфизар би- 
лан Авазхон’’. 

АЛПАНГ-ТАЛПАНГ рвш. Лапанглаб, у 
ёқцан-бу ёққа чайқалиб, энтак-тентак. Гўдак 
алпанг-талпанг юра бошлади. н [Солиҳмах- 
дум] Алпанг-талпанг ичкарига кириб, ўқув- 
чи қизлар ичидаги Нигор ойимни ўз ёнига 
чақирди. А. Қодирий, Меҳробдан чаён. 

АЛПИ-САЛПИ айн. алпанг-талпанг. [Гул- 
нор\ Ҳўлларини алпи-салпи қимирлатиб, гўё 
онасини қучоқламоқчи бўлди. Ойбек, Танлан- 
ган асарлар. 

АЛПОЗДА с. т. (маълум сўзлар билан) Аҳ- 
волда, тарзда. Кеча кечқурун бинойидек юрган 
Муаззам опа, тун ярмидан оққанда, оёқлари 
зирқираб оғриб, уйғониб кетди. Шу алпозда ан- 
чагача ухлолмай ётди. Р. Файзий, Балли, она 
қизим. Ҳоким халққа минг алпозда ўкириб, ҳам- 
мани ҳақорат қилиб кетгандан кейингина у 
уйига қайтди. М. Исмоилий, Фарғона т. о. 

Бир алпозда 1) бир тарзда. Бегижон би- 
лан оқсоқол беўхшов бир алпозда қотиб 
қолишди. “Ёшлик”; 2) ночор аҳводда. Бир 
алпозда кийинган йигитни кўриб, саломига 
зўрға алик олипти. “Олтин бешик”. 

АЛПОН-ТАЛПОН айн. алпанг-талпанг. 
[Холжон хола\ Алпон-талпон қадам қўйиб 
чиқар экан.. оёғи тойиб, йиқилиб тушди. 
Ғайратий, Довдираш. 

АЛФАВИТ [юн. alfabetos — юнон алиф- 
босининг дастлабки икки ҳарфи (алфа + 
бета) номидан] қ. алифбо. 

АЛФОЗ [а. JiliJI — сўзлар] эск. кт. Сўз, 
сўзлар, иборалар. У менга яқин келгач, уни 
оғзимга келган алфоз билан сўка бошладим. С. 
Айний, Жаллодлар. 

АЛФОЗДА қ. алпозда. Муфтий эса шуал- 
фозда токи пеишнгача Ҳуръон оятларидан 
тиловат қилишда давом этди. Газетадан. 

АЛЪАМОН [а. 0 ЬА1 — раҳм-шафқат, ёр- 
дам ] унд. с. эск. Жангда таслим бўлган то- 
моннинг омонлик сўраб қиладиган хитоби, 
мурожаати. Девлар дейди: алъамон, Одамхўр- 
ку бу Замон. “Нигор ва Замон”. 


АЛЬБАТРОС [фр. albatros] Найбурунли 
қушлардан бири, тумшуғи узун, қанотлари 
ингичка ва кенг, учқур йирик денгиз қуши. 

АЛЬБОМ [фр. album < лот. albus — оқ, 
ёрқин] Расм чизиладиган, шеър, қўшиқ, 
хотира ва ш.к. ёзиладиган, дафтар ҳолида му- 
қоваланган қалин варақпар мажмуи; фото- 
суратлар сақланадиган ёки турли-туман мар- 
ка ва ш.к. ёпиштириладиган қалин муқовали 
дафтар; бирор мавзуга доир расмлар, сурат- 
лар, чизмалар ва ш.к. нинг изоҳлар билан таъ- 
минланган босма тўплами. Суратлар алъбо- 
ми. Чизмалар алъбоми. н ..алъбом кўрибўти- 
рар экан, суҳбатни қандай бошлаш ҳақида 
ўйлар эди. С. Зуннунова, Янги директор. 

АЛЬПИНИЗМ [Альп тоғлари номидан] 
Спортнинг тоғ чўққиларига, тик қояларга, 
муз тоғларига чиқиш билан боғлиқ тури. 

АЛЬПИНИСТ Альпинизм билан шуғул- 
ланувчи киши. Альпинист деганча бор экан. 
Юришнинг кўп ҳаддини олган экан. М. Ман- 
суров, Ёмби. 

АЛЬТ [итал. alto < лот. altus — юқори, 
баланд] мус. 1 Умумий хорда — хонанда хо- 
тин-қизлар ёки болаларнинг ингичка овози 
(тенордан баландроқ эшитилади). 

2 Шу овоз билан ашула айтувчи хонанда. 

3 Паст регистрда камонча билан чалина- 
диган, скрипкадан каттароқ, торли муси- 
қий асбоб. 

АЛЬТЕРНАТИВ Мумкин бўлган икки 
ёки бир неча имкониятдан бирини тан- 
лашга асосланган; муқобил. Алътернатив 
хизмат. 

АЛЬТЕРНАТИВА [фр. alternative < лот. 
alter — иккитадан биттаси] 1 Бир-бирини 
инкор этувчи имкониятлардан бирини тан- 
лаш; муқобиллик. 

2 Шу имкониятлардан ҳар бири. 

АЛЬТИМЕТР [лот. altum — баландлик + 
юн. metron — ўлчам, ўлчов] Учиш аппарат- 
ларининг ердан баландлигини ўлчовчи ас- 
боб; баландлик ўлчагич. 

АЛЬТЧИ Альт чалувчи созанда (қ. альт 3). 

АЛЬФА [юн. alfa] Юнон алифбосининг 
биринчи ҳарфи ва шу ҳарфнинг номи. 

АЛЬФА-ЗАРРАЛАР Баъзи радиоактив 
моддаларнинг парчаланишидан ҳосил бўла- 
диган, мусбат зарядланган зарралар оқими. 

АЛЬФА-ТЕРАПИЯ Альфа зарралар таъ- 
сирида даволаш; нур билан даволашнинг 
бир тури. 




АЛЬЯНС [ фр . alliance — бирлашма] Ит- 
тифоқ, бирлашма (одатда, давлатлар, таш- 
килотлар иттифоқи). 

АЛЮМИН с.т. айн. алюминий. 

АЛЮМИНИЙ [лот. alumen, aluminis — 
аччиқтош] Менделеев даврий системаси- 
нинг III гуруҳига мансуб, енгил, кумуш- 
ранг-оқ кимёвий элемент. 

АЛҚАМОҚ с.т. айн. олқамоқ. .. “тупроқ 
олсанг — олтин бўлсин, мартабали бўлинг- 
лар ”, дея алқаганлари-алқаган. Ж. Абдулла- 
хонов, Хонадон. 

АЛҚАНДОЗ с. т. Қийшанғи, серқилиқ 
одам; масхарабоз, майнабоз. 

АЛҚИССА \ а. i II — тарих; ҳикоя] эск. 
кт. Шундай қилиб, хуллас калом; қисқа- 
си, хуллас. Алқисса, тўй тўғрисида волида 
бирлан маслаҳапшашиб.. А. Қодирий, Ғирвон- 
лик Маллавой. 

АЛҚОР қ. архар. Тоғда асов алқоримдан, ҳар 
нима йўғу боримдан, қаторда юрган норимдан 
— барисидан жудо бўлдим. “Равшан”. 

АЛҒОВ map. Икки деҳқон ўртасидаги 
қўш ҳўкиз. 

Алғов қилиб ер ҳайдаш Ўртадаги қўш 
ҳўкиз билан бир-бирининг ерини галма-гал- 
дан ҳайдаш. 

АЛҒОВ-ДАЛҒОВ с. m. 1 Ағдар-тўнтар, ур- 
йиқит, тартибсизлик. Ҳозир ишбилармон 
одамлар озми! Лекин алғов-далғовдан фойда- 
ланиб, раислик лавозимига яна Равшан пол- 
вон чиқиб олса-чи? О. Ёқубов, Ларза. Ҳамма 
ёқ алғов-далғов, машинанинг эҳтиёт қисм- 
лари, автомагнитофон ва бошқа бир қанча 
қисмлари ўғирлаб кетилган эди. Газетадан. 

Алғов-далғов ишламоқ Ўзаро ёрдамла- 
шиб, ерларини ишламоқ. Улар ёз пайтла- 
рида, дала иши айни авжига чиққанда, бир- 
бирларининг ерида алғов-далғов ишлашиб, 
оғирларини енгил қилиб яшашар эди. X. Тўхта- 
боев, Йиллар ва йўллар. 

2 Тинчсизлик, бесаранжомлик, ғулғула, 
ғалаён, тўс-тўполон. Милтиқ товушлари 
билан бошланган алғов-далғовлардан юраги 
пўкиллаб қолган муллавачча яна бир тасо- 
дифдан қутулганига шукур қилиб, ўрнидан 
турди-да, ҳовлига чиқди. П. Турсун, Ўқитув- 
чи. Бувақтда юрт алғов-далғов эди. Й. Шам- 
шаров, Ғурумсойликлар. 

АЛҲАЗАР \а. j_=JI — ҳазар қил, эҳтиёт, 
ҳушёр бўл, сақлан] 1 дин. Худо сақласин. 
Алҳазар, ярамас кўздан алҳазар. Ғ. Ғулом. 


Парихон отин бир нималар деб, Баҳоуддин 
пиримни тилга олди-да, “ҳов ёмондин алҳа- 
зар..” деди. А. Мухтор, Опа-сингиллар. 

2 унд. с. взф. Тавба. [. Ҳусайн:] Иблис, мутта- 
ҳам, нега айтмадинг? [Маждиддин:] Нимани, 
шоҳим? [ҲусайтҲ Алишер билан Гули ўртасида- 
ги муҳаббатни, аблаҳ! [Маждиддин:] Ё алҳазар! 
Бу гапларни биринчи мартаба эшитиб туриб- 
ман. Уйғун ва И. Султон, Алишер Навоий. 

АЛҲАМДУЛИЛЛО(Ҳ) [а. - ху- 

дога шукур] Оллога шукур, худога шукур. 

| Ёрмат | Ҳалқумини бўғган йиғидан қийналиб 
базўр гапирди: -Алҳамдулилло, кўрдим, ти- 
рик экансан, ноқобил болам. Ойбек, Тағшан- 
ган асарлар. Алҳамдулиллоҳ, 1993 йил ҳуку- 
матимиз фармони билан ҳазрат Баҳоуддин- 
нинг 675 йилликларини нишонлаган эдик. 
Газетадан. 

АЛҲОЛ [а. JLJI — ҳозир, шу пайтда] эск. 
кт. Ҳозирда, шу пайтда, айни вақтда. Алҳол 
сенга-да шу ҳукм жорий этилади. Т. Мурод, 
Отамдан қолган далалар. 

АЛҲОСИЛ [а. J_^LJI — қисқаси, алқис- 
са] эск. кт. Хуллас калом, қисқаси. 

АМАКИ [ф .5а. * с. амаки] 1 Отанинг 
акаси ёки укаси (жиянга нисбатан). Катта 
амаки. Кичик амаки. н [Абдишукур] Бир 
қанча вақт бекор юргач, “ишбилармон ” ама- 
кисининг ёрдами билан, ниҳоят бир бойга 
мирза бўлди ва хизмат учун Тўқмоқ шаҳрига 
жўнади. Ойбек, Танланган асарлар. 

2 Ўзидан катта эр кишига мурожаатда 
ёки ҳурмат юзасидан ишлатилади. [Мирза- 
карим қутидор :] Мени эслай оласизми, бек? 
— Отабек диққат ва эътибор билан қути- 
дорни кузатиб, жавоб берди:-Йўқ, амаки! А. 
Қодирий, Ўтган кунлар. Ҳали куёв бўлиш вақ- 
тини аниқлай олмаган ва Хадичанинг рози- 
лигини ололмаган бўлсам ҳам, ёшлар мени 
“Нормурод ака ” ёки “Нормурод амаки ” де- 
масдан, “Нормурод куёв ” дея бошладилар. С. 
Айний, Қуллар. 

3 Умуман эр киши (ўзидан кичикларга 
нисбатан). Зиё шоҳичи уларни Отабекка 
танитди: -Амакиларингизни сиз танимаган- 
дирсиз, албатта, — деди. А. Қодирий, Ўтган 
кунлар. 

Бу иш (ёки нарса) амакингиз эмас Бу иш 

(нарса) ҳазил эмас, бу иш (нарса) осон 
эмас; жиддий, қийин. 

АМАКИВАЧЧА Ака-укаларнинг ўғил- 
қизлари (бир-бирларига нисбатан). -Асли- 




да Фотима менга туғишган жигар, биз ама- 
киваччамиз,— дейди Зуҳрахон. Н. Ёқубов, 
Бўсағада. 

АМАЛ [а. J_a_c — иш, ҳаракат] 1 Илм, на- 
зария, фикр ва ш.к.нинг ҳаётий реаллашуви. 
Илм амал билан шарофатлидир. Ғ. Ғулом. 

Амалга ошмоқ Юзага чиқмоқ, вужудга 
келмоқ; барпо бўлмоқ; бажарилмоқ. Орзулар 
амалга ошди. Режа амалга ошди. н Бу ишга 
ҳам бирорта азамат бош қўшса, ажаб эмас, 
амалга ошса. Ойдин, Ҳазил эмиш. Амалга 
оширмоқ Юзага чиқармоқ, вужудга келтир- 
моқ; бажармоқ; жорий қилмоқ. Мақсадни 
амалга оширмоқ. Режани амалга оширмоқ. 
Амал қилмоқ 1) ҳисобга олиб иш тутмоқ, 
риоя қилмоқ. Ҳонунга амал қилмоқ. Илмига 
амал қилмаган мулладан устига хуржун ор- 
тилган эшак яхши. Мақол; 2) таъсир қил- 
моқ (дори-дармон ҳақида). Шифосиз касалга 
ҳар бир дори-дармон заҳардек амал қилар экан. 
Ойбек, Танланган асарлар. 

2 Эътиқодга оид иш, ақида иши. Зотан, 
инсон хотиржам яшамас экан, унинг кўнгли- 
га ибодсип ҳам, хайру эҳсон ҳам, бошқа яхши 
амаллар ҳам сиғмайди. Газетадан. Ал-маъруф 
деганда.. бажарилиши лозим бўлган барча 
исломий амалларни тушунамиз. Газетадан. 

3 Умуман, бажарилиши лозим бўлган 
иш, амалий иш. Вирусли гепатит касаллиги 
билан оғримаслик учун қуйидаги амалларга 
риоя қилиш лозим. Газетадан. Биз ҳам ўз ҳара- 
катларимиз, амалимиз билан ёшлар орасига 
кўпроқ кириб боришимиз керак. Газетадан. 

4 Масъул вазифа, мансаб. Амалга мағрур 
бўлсанг — тўздирар. Мақол. н Кишининг қад- 
ри амали ваунвони билан эмас, ватанга, хал- 
қига қилган хизмати билан ўлчанади. Шуҳ- 
рат, Шинелли йиллар. 

Амал тегмоқ кест. Катта иш, мансаб тег- 
моқ. Бо-о худо!Аммангга ҳам амал тегиб қол- 
ган. Кечаю кундуз чурвақалар билан ўралаш- 
гани-ўралашган. Ҳ. Назир, Бир туп ғўза. 

5 Илож-имкон, чора. Гарчи режа бузил- 
ди, лекин бир амалини қиламиз. Ойбек, Тан- 
ланган асарлар. 

6 кўчма Уйғониш, ҳаёт бошланиши (ўсим- 
лик, дарахт кабилар ҳақида). Амал вақти ет- 
ганда, ток, анор, анжир кўмилган жойида ту- 
риб ҳам кўкараверади. Р. Раҳмон, Меҳр кўзда. 

Амал олмоқ Кўкармоқ, тутмоқ. Ниҳол 
жилдираб cye оқиб турган жўякка экилма- 
са, амал олмайди. А. Кўчимов, Ҳалқа. 


7 мат. Математик ҳисобнинг ҳар бир тури. 
Тўрт амал. Арифметика амаллари. 

8 этн. Иситиш, совитиш, бировнинг 
ишини орқага кеткизиш, турган уйидан 
бездириш ва ш.к. мақсадларда дам солин- 
ган нарса; сеҳр-жоду. Фолбин бир нимани енг 
учидан чиқариб берди. Бу “амал ” эди. Бу 
кичкина тугунчак ичида мозор тупроғи, те- 
миртак, тобутнинг чўпи, совун, ўлик тир- 
ноғи ea ҳоказолар бор эди. Ойбек, Танлан- 
ган асарлар. Унинг гапига кўра, шомонлар ўз 
амаллари билан турли бало-қазоларни даф 
этиб.. Газетадан. 

АМАЛДА 1 Амал с. ў.-п. к. Амалда бунга 
ўзи ҳам риоя қилмайди. 

2 Иш-амал билан. У катта танаффусда 
укасининг зўрлигини амалда кўрсатмоқчи 
бўлди. Газетадан. 

3 Ҳақиқий ҳолда, факт сифатида; ҳақиқат- 
да. Амалда юбилей ашақачон мамлакат бўйлаб 
кенг нишонлана бошлади. Газетадан. 

АМАЛДОР [а.+ф. jla-La-c. — амал эгаси] 
Мансаб-амал эгаси, лавозимли шахс. -Аканг 
жуда тентак йигит, — деди ниҳоят пўнғир- 
лаб бой, — ахир амалдорларимиз, ҳокимла- 
римиз билан ҳазиллашиб бўладими?! Ойбек, 
Танланган асарлар. 

АМАЛИЁТ [а. ciljUr — амалий маса- 
лалар] Амалий иш, амалий жараён, кун- 
далик тажриба. Хўжалик шартномаларини 
ҳуқуқий экспертиза қилиш ҳам амалиётга 
киритилган. Газетадан. Амалиёт республикамиз 
маданий ҳаётида халқ чолғу оркестри ғоят 
зарур эканини кўрсатиб турибди. Газетадан. 

АМАЛИЁТЧИ Амалиёт билан шуғулла- 
нувчи. Унда олимлар, суд-ҳуқуқ амалиётчи- 
лари иштирок этди. Газетадан. 

АМАЛИИ 1 Кишининг кундалик фао- 
лиятига оид, кундалик иш, ҳаёт билан боғ- 
лиқ бўлган. Дўрмон қароргоҳида Ўзбекистон 
ea Туркманистон ҳукуматлари вакилларидан 
иборат икки мамлакат делегацияларининг 
амалий учрашувлари бўлиб ўтди. Газетадан. 

2 Бевосита амалга ошириладиган, амал- 
да кўриладиган, қилинадиган. Амалий ёрдам. 
Амалий натижа. Амалий чора. н Бир неча 
кундан кейин.. колхозчиларнинг вакиллари 
кенгашиб, амалий тадбирлар белгилашди. А. 
Қаҳҳор, Қўшчинор чироқлари 

3 Амалда татбиқ этиладиган, тажрибада 
қўлланадиган, татбиқий. Амалий фанлар. 
Амалий механика. Амалий санъат. 




АМАЛИЯ эск. кт. айн. амалиёт. Назария- 
ни амалия билан боғлаш. 

АМАЛЛАБ 1 Амалламоқ фл. рвдш. ..мен 
амаллаб олдинроқ кираман-да, Рихсининг 
уйдами-уйдамаслигини билиб чиқаман. С. Зун- 
нунова, Олов. 

2 рвш. Қандай қилиб бўлмасин, бир илож 
қилиб, амал-тақал қилиб; эплаб-сеплаб. 
[Иброҳим ота:\ Бир амаллаб қишдан чиқсак, 
Полвонбойнинг бошини ҳам қўшиб қўярмиз. Ж. 
Шарипов, Хоразм. ..қайиқни бир амаллаб 
соҳилга тортиб чиқарди-да, қумлоққа ўзини 
ташлади. “Ёшлик”. 

АМАЛЛАМОҚ Илож қилмоқ, иложи- 
ни топмоқ. Болам, ғана алмаштириш бўлса, 
Абдусаттор билан ўзим амалларман. Н. Са- 
фаров, Олияхон Султонова. У ҳамон янги 
келган киишларнинг тунда, очиқ ҳавода қоли- 
шидан қўрқар эди. «Кўз қўрқоқ — қўл ботир» 
деган кексалар, бир амаллармиз, — деди у, 
ўзига тасалли бериб. Ойдин, Мардлик — 
мангулик. 

АМАЛПАРАСТ [а.+ф. г,.» ^ L f. — амал- 
ни севувчи] Амални яхши кўрувчи, амалга 
интилувчи; мансабпараст. 

АМАЛПАРАСТЛИК 1 Амалга берилиш. 

2 Амалпарастларга хос иш, хатти-ҳара- 
кат. Шеровнинг баъзи ишлари амалпараст- 
лик доирасидан чиқиб кетади. А. Қаҳҳор, 
Сароб. 

АМАЛ-ТАҚАЛ: амал-тақал қилиб с. т. 

Бирор чора, илож топиб, бир амаллаб, эп- 
лаб-сеплаб. Муваққат ҳукумат халққа нафи 
тегадиган иш қилмайди.. Меҳнаткаш омма 
аввалгидек бир амал-тақал қилиб кун кўрар- 
ди. Ю. Тошпўлатов, Бинокорлар. 

АМАЛЬГАМА [ лот . amalgama < а. 

— қотишма] Симобнинг бирор металл би- 
лан қотишмаси ёки металларнинг симоб- 
даги эритмаси. 

АМБРАЗУРА [фр. embrasure — шинак] 
Турли мудофаа истеҳкомларида тўп, пуле- 
мёт ва ш.к. нинг оғзини чиқариб ўт очиш, 
ўқ отиш учун қўйилган туйнук, шинак. Қуд- 
рат чуқурликка талпинаркан, икки кўзи ўт 
очиб турган амбразурада. 3. Фатхуллин, Сўн- 
мас юлдуз. 

АМБУЛАТОРИЯ [лот. ambulatorius — 
юриб бажариладиган; кўчма] Қатнаб даво- 
ланувчиларга ва уйида ётган беморларга 
тиббий ёрдам кўрсатадиган кичик даволаш- 
профилактика муассасаси. 


АМВОЛ [а. — моллар, ашёлар] 

эск. кт. Хусусий шахсга қарашли мол-мулк, 
мол-дунё, бойлик. 

АМЕТРОПИЯ [юн. ametro — ўлчовсиз; 
номутаносиб + opsis — кўриш] Кўзнинг ёруғ- 
лик нурини нотўғри синдириши натижаси- 
да хиралашуви (Бунда кўз узоқцан ёки яқин- 
дан яхши кўра олмайди). 

АМЁБАЛАР [юн. amoibe — ўзгариш] Сохта 
оёқлилар синфига мансуб, барқарор тана 
шаклига эга бўлмаган бир ҳужайрали умурт- 
қасиз ҳайвонлар туркуми. 

АМИН I [а. — ҳалол, ишончли; ва- 

кил қилинган; назоратчи] фақат кесим взф. 
1 Қатъий ишонган, астойдил инонган, имо- 
ни комил. Биз бу йил, шунча шодлик келтир- 
ган янги йилда, энг яхши орзуларимизнинг рўёб- 
га чиқишига амин эдик! О. Ёқубов, Янги йил 
кечаси. Убитта нарсага аминки, бутун трас- 
са бўйлаб ўртага ташланган ишорда Учқўр- 
ғон участкаси тилга олинади. С. Аҳмад, Уфқ. 

2 Ҳимоя қилинган, кафолатланган, сақ- 
ланган. Чегараларимиз ҳар қандай хавф-ха- 
тардан амин. Ҳушёр бўлсак, ватанимиз ҳар 
қандай тасодифлардан амин бўлади. 

АМИН II тар. 1 Ўрта Осиё хонликлари- 
да даҳа бошлиғи ёки қишлоқ оқсоқоли. -Амин- 
ларингни маҳкам ушла, элликбошилар одам- 
ларга кўз-қулоқ бўлсин,— деди у [ҳоким]. М. 
Исмоилий, Фарғона т.о. 

2 Бозорларда солиқ ундирувчи амалдор; 
бозор оқсоқоли. Пулнинг ҳам олти танга- 
сини бозор аминлари олишди. «Гўрўғлининг 
туғилиши». 

3 Чоризм даврида: Фарғона водийсида 
сайлаб қўйиладиган қишлоқ оқсоқоли. 

4 Амин (эркаклар исми). 

АМИНОНА тар. Чоризм даврида: бир 

қатор вилоятларда бозорларда сотилган мол 
ва буюмлар учун аминлар томонидан оли- 
надиган солиқ тури. 

АМИР [а. — ҳоким, ҳукмдор; бош- 

лиқ] 1 тар. Бухорода ва баъзи мусулмон мам- 
лакатларида: хонлик, подшолик унвони 
ҳамда шу унвон эгаси. Амирнинг оишдан фа- 
қирнинг мушти яхши. Мақол. н Зарбоф чо- 
понлар, зардўзи этикларни фақатгина ами- 
ру амирзодалар кийишган. «Фан ва турмуш». 

Амири лашкар Темурийлар даврида ва 
кейинчалик Туркистон хонликларида: энг 
юқори ҳарбий унвон; умуман: лашкарбо- 
ши, қўшин бошлиғи. Унинг [Азизбекнинг] 




орқасидан кўзлари ичига ботиқроқ бир киши 
келар эди. Бу киши Азизбекнинг амири лаш- 
кари.. эди. А. Қодирий, Ўтган кунлар. 

2 Амир (эркаклар исми). 

АМИРАЛМЎМИНИН [а. 

— мўминлар ҳукмдори] Илк ислом даврида- 
ги халифаларнинг унвони; илк дафъа иккин- 
чи халифа Умарга берилган, кейинги барча 
халифалар ҳам шу унвон билан аталган. 

АМИРЗОДА тар. Амирнинг ўғил ва на- 
биралари; амир авлоди. 

АМИРИ 1 Пўчоғи ва эти кўкиш, хип- 
ча, узунчоқ, эртапишар қовун нави. Яна бир 
фикрга кўра, халқ Навоийнинг табъи нозик- 
лигига ишора қилиб, пўсти юпқа қовунга 
«амири» деб ном берган. «Фан ва турмуш». 

2 Узумнинг бир нави. 

АМИРКОН [Америка қитъаси номидан] 
1 Қора лок билан ишланган ялтироқ чарм. 
Бир этиклик амиркон. Амиркон этик. н Сал 
ўтмай атлас кўйлак, амиркон шиппак би- 
лан чиқди. С. Аҳмад, Уфқ. 

2 Пахтанинг бир вақтлар Америкадан 
келтирилган нави. -Хоразм водийсига амир- 
кон пахта экишни каминаи камтаринингиз 
жорий қилган, — деди Авазбой қози. Н. Сафа- 
ров, Оловли излар. 

АМИРЛИК тар. 1 Амир лавозими. 

2 Амир қўл остидаги мулк, мамлакат. 
Бухоро амирлиги. 

АМЛОК [ а. diLJ — мулклар] 1 Катта 
ер-мулк, ер-сув, ҳовли-жой, боғ-роғ. 

2 Умуман мулк, мол-дунё. 

Амлок рўзғор Рўзғор мулклари. Шаҳарда 
бир неча кун қолишдан, қишлоқдаги «амлок рўз- 
ғор»ни эгасиз таишашдан.. ташвишланмайди. 
А. Қодирий, Ғирвонлик Маллавой. 

3 тар. Бухоро хонлигида: ер-мулкдан 
ўлпон олиш учун ажратилган ҳар бир ки- 
чик маъмурий-ҳудудий бўлинма. 

АМЛОКДОР [а. + ф. jIjJMJ — амлокэга- 
си] тар. 1 Катта ер эгаси; заминдор, мулк- 
дор. ..ўшал ер ислоҳот деб, амлокдорлардан 
базўр тасарруф қилинғон заминларни.. А. Қо- 
дирий, Ғирвонлик Маллавой. 

2 Амлокни (қ. амлок 3) бошқарувчи ва 
амлок аҳолисидан солиқ, ўлпон йиғувчи 
мансабдор. Меҳмонхонанинг тўрида.. қози, 
амлокдор, раис ва миршаб, яъни туманнинг 
чорҳокими ўтирар эдилар. С. Айний, Қуллар. 

АММА [а. | Отанинг опаси ёки синг- 

лиси (жиянларга нисбатан). Катта амма. 


Кичик амма. н Фотима Элмуродга синф- 
дош бир аёлнинг жияни бўлиб, аммасининг ол- 
дига бот-бот келиб турарди. Шуҳрат, Ши- 
нелли йиллар. 

Аммамнинг бузоғи Ҳеч бир ишни эплол- 
майдиган; лаванг, шудсиз. Индамай қўя 
қолай дедим-у, Марзия олдида аммамнинг 
бузоғи бўлиб ўтиргим келмади. А. Мухтор, 
Давр менинг тақдиримда. Пешонам шўр 
бўлмай ўлсин, пешонам шўр бўлмаса, шу ам- 
мамнинг бузоғига тегаманми? «Ёшлик». 

АММАВАЧЧА Отанинг опаси ёки синг- 
лисининг фарзандлари (ўғил-қизлари). 

АММИАК [юн. hammoniakon — Ливия 
саҳросидаги қадимги Аммоний воҳасида 
олинадиган новшадил шундай аталган] 
Азотнинг водород билан ҳосил қилган энг 
оддий бирикмаси; ўткир ҳидли рангсиз за- 
ҳарли газ. Суюқ аммиак. Аммиак заводи. 

АММИАКЛИ Таркибида аммиак бўлган. 
Аммиакли бирикмалар. Аммиакли селитра. 

АММО [а. Ul | 1 боғл. Қўшма гап қисмла- 
рини зидлаш муносабати билан боғлайди; 
лекин, бироқ. Розиман, аммо ҳаммасига эмас. 
Бу жуда қийин иш, аммо бажарамиз. н 
Майли, сиз яширдингиз. Аммо ман яширмай- 
ман. Ойбек, Танланган асарлар. 

2 юкл. Фикрга таъкид, кучайтириш маъ- 
носини беради; аммо-лекин. Аммо роса вақ- 
тида келибмиз-да. 

АММО-ЛЕКИН юкл. Фикрни алоҳида 
таъкидлайди. Аммо-лекин Эш қаттиқ ишла- 
ди. С. Аҳмад, Уфқ. 

АММОНИИ [юн. hammoniakon] ким. Азот 
ва водородцан иборат атомлар гуруҳи (тех- 
ника ва қишлоқ хўжалигида кенг ишлатила- 
диган бир қатор тузлар таркибига киради). 

АММОФОС [амм(иак) + фос(фор)] Тар- 
кибида азот билан фосфор бўлган, кон- 
центрланган қўшалоқ минерал ўғит. 

АМНИСТИЯ [юн. amnestia — унутиш; ке- 
чириш] Олий ҳокимият қарори билан му- 
айян тоифадаги судланган шахсларнинг 
жазосини юмшатиш ёки уларни жазодан 
озод этиш. Саёқлиги, фирибгарлиги учун ил- 
гари ҳам жазоланган. Бироқ амнистияга или- 
ниб, озод этилган. Газетадан. 

АМНИЯТ [а. »1 — омонлик; кечирим] 

эск. кт. Хавф-хатардан омонлик; хавфсиз- 
лик, бехавотирлик. [Солиҳ махдум:] Амния- 
тингиз учун бу тадбирни кўп nyxma идрок 
қилдим. А. Қодирий, Меҳробдан чаён. 




АМОМА [а. «_о La-c. — салла] эск. айн. 
салла 1. Тасбеҳи риё бирла амомангдин, аё 
шайх, Чин бодахўринг хум била паймонаси 
яхши. Ҳамза. 

АМОРТИЗАТОР [фр. amortir — кучсиз- 
лантириш, юмшатиш] Урилиш зарбини, 
силкинишни юмшатадиган, камайтиради- 
ган асбоб, мослама (автомашина, самолёт, 
иншоот ва ш.к. да). Пружинали амортизатор. 

АМОРТИЗАЦИЯ [лот. amortisatio — 
қоплаш] 1 иқт. Меҳнат воситаларининг (ма- 
шина, жиҳоз, бино ва ш.к.) эскиришига 
қараб, улар қийматини муайян давр мобай- 
нида ишлаб чиқарилаётган маҳсулот устига 
қўя бориш, шу йўл билан эскирган восита- 
лар баҳосини қоплаш. 

2 мл. Алоҳида шахс ёки ташкилотнинг узоқ 
мудцатли қарзни аста-секин (ҳиссаларга бўлиб 
тўлаб) ёки қарзни сотиб олиб узиши. 

3 Йўқотиш, ўғирлатиш ва ҳ.к. оқибати- 
да қарз мажбуриятини ҳақиқий эмас деб 
эътироф этиш. 

4 Автомашина, самолёт, иншоот ва ш.к. 
нинг урилиш зарбини, силкинишни камай- 
тириш. 

АМОРФ [юн. amorphos — шаклсиз] 1 Ту- 
зилиши кристалл шаклида бўлмаган, крис- 
талланмаган. Аморф моддалар. Аморфуглерод. 

2 кт. Шаклсиз, формасиз; уюшмаган. 
Аморф ҳолат. 

Аморф тиллар Шакл (форма) ясовчи 
қўшимча (морфема)ларга эга бўлмаган, 
сўзлар орасидаги грамматик алоқалар би- 
тишув йўли билан ёки ёрдамчи сўзлар во- 
ситасида бўладиган тиллар. 

АМПЕР [француз физик олими А. Ам- 
пер номидан] Электр токи кучининг ўлчов 
бирлиги. 

АМПЕРЛИ Муайян ампер кучга эга 
бўлган. Беш амперли счётчик. 

АМПЕРМЕТР Электр токи кучини 
ўлчайдиган асбоб. 

АМПЕР-СОАТ Электр миқдорининг 
ўлчов бирлиги. 

АМПЛИТУДА [лот. amplitudo — катталик; 
катта ҳажм, ўлчам] физ. Тебранувчи жисмнинг 
тебраниш кенглиги, унинг мувозанат ҳола- 
тидан энг узоқҳолатигача бўлган масофа. Соат 
маятнигининг тебраниш амплитудаси. 

АМПЛУА [фр. emploi — фойдаланиш; 
лавозим] Актёр имкониятларига мос туша- 
диган роллар туркуми. 


АМПУЛА |ло/и. ampulla — бўғзи тор, қор- 
ни катта, қўшқулоқли шиша ёки сопол 
идиш] Ичига дори солинган ва огзи пайванд- 
лаб бекитилган найчасимон шиша идиш. 
Ампулани синдириб, итрицга сиворотка (зар- 
доб) тўлдирди. С. Анорбоев, Оқсой. 

АМПУТАЦИЯ [лот. amputatio — кесиш, 
кесиб ташлаш] Қўл-оёқнинг носог қисми- 
ни жарроҳлик йўли билан кесиб ташлаш. 
Лозим бўлган жарроҳлик амали қилинган.. 
қорасонга мойил бўлган оёқ-қўллар холи қили- 
ниб (ампутация), ярадор денгизчиларнинг 
ҳаёти сақланган. Газетадан. 

АМРI [а. — буйруқ, йўл-йўриқ] 1 Буй- 

руқ, фармойиш, фармон. Бизлар мерган, хон 
амрини қиламиз. «Маликаи айёр» 

Амр қилмоқ (ёки этмоқ). Буйруқ бермоқ, 
буюрмоқ. Жаноблари амр қилган эканлар, 
хизматларига бош эгиб келдим. Н. Сафаров, 
Уйғониш. Гўрўғли амр этди: бизлар келамиз. 
«Маликаи айёр». Амри маъруф қ. амримаъруф. 
Амри маҳол қ. амримаҳол. 

2 Ихтиёр, изм. Бунинг ҳам боиси эрмиш- 
ким аждар. Унинг амрида эрмиш салтанат, 
зар. Туйғун. 

АМР II [а. j_ol — иш, ҳолат] эск. кт. айн. 
иш 1. Икки диллик, икки тиллик Мен эмас- 
ман сен айтган, Ҳақ амридан юз ўгириб, Азиз 
имонин сотган. Ҳамза. 

АМРИМАЪРУФ [а. __а jj_»_oj_ol — яхши- 
ликка буюриш] 1 Савоб ишларга, бажари- 
лиши лозим бўлган барча исломий амал- 
ларга даъват этиш. 

2 Шундай ишга бағишланган маросим, 
маърака. 

АМРИМАҲОЛ 1 Бажарилиши жуда қи- 
йин иш. Тарки odam — амримаҳол. 

2 асосан, кесим взф. Қийин, мушкул. ..Ис- 
лом отага ўхшаганлардан ақалли беш сўм 
чиқииш ҳам амримаҳол. Н. Аминов, Қаҳқаҳа. 
Қуюқ туман тушганидан ўн қадам наридаги 
нарсани кўриш амримаҳол. «Ёшлик». 

«АМФИБИЯ» [юн. amphibios — икки хил 
ҳаёт кечирувчи] 1 Сувда ва қуруқликда юра 
оладиган автомобиль. 

2 Ердан ва сувдан кўтарила оладиган 
ҳамда ерга ва сувга қўна оладиган самолёт. 

3 Қорда, сувда, музда ҳаракатлана ола- 
диган аэрочана. 

4 Сувда ва қуруқликда ҳаракатланадиган 
жанговар машина (танк, бронетранспортёр 
ва б.). 





АМФИБИЯЛАР [юн. amphibia — сувда ва 
қуруқца яшовчи] 1 зоол. Умуртқалиларнинг 
бир синфи, сувда ва қуруқликда яшашга 
мосланган жониворлар. Бу заҳар балицлар.. 
шунингдек, амфибияларга зиён етказмайди. 
«Фан ва турмуш». 

2 бот. Ҳам сувда, ҳам қуруқликда яшай 
оладиган ўсимликлар. 

АМФИТЕАТР [ ioh. amphitheatron — икки 
томонлама томоша] 1 Қадимги Юнон ва 
Римда оммавий томошалар, театр спек- 
такллари кўрсатилган маҳобатли бино. 

2 Томоша зали (театр, цирк) даги ёки 
аудиториядаги ярим доира шаклида қия 
кўтарилиб борувчи ўриндиқлар. 

АМФОРА [лот. amphora — қўшқулоқли 
катта идиш] Кўзасимон қўшқулоқли сопол 
идиш. Ҳатто қўшқулоқли амфорада юнон конъ- 
яклари ҳам бор эди. С. Аҳмад, Жимжитлик. 

АНА 1 кўрс. олм. Кўз ўнгида турган, ўзи- 
дан нарироқда бўлган нарсани ёки юз бе- 
раётган воқеа-ҳодисани кўрсатишда иш- 
латилади. -Аҳмад қани? — Ана, келяпти. 

Ана у айн. анави. Мен ана у сўқмоқдан 
юрсам ҳам бўлади. А. Қаҳҳор, Хотинлар. Ана 
шу 1) шу, шунинг ўзи, худди шу. Сизни сўра- 
ган ана шу киши эди; 2) юқорида айтилган, 
зикр қилинган, мазкур. Домла бу гапни мен- 
га айтганида, дарров унинг ёқасидан уита- 
гундай бўлибман. Ана шу чакки бўлган экан. 
А. Қаҳҳор, Қўшчинор чироқлари. 

2 юкл. Кўрсатиш, таъкид маъноларини 
ифодалайди. Ана кўрдингми, нима бўлди ? Ана 
бўлмаса, мен кетдим! Ана энди, сендан келади- 
ган иш шу-да. Ана тантана-ю, мана тантана! 
н Ана, энди борсанг бўлади. С. Аҳмад, Уфқ. 

Ана холос! Таажжуб, ҳайратланишни 
билдиради. Ана холос, қози поччанг юртга ош 
бераётган бўлсалар, туянинг думи ерга те- 
гибди-да!Ш. Исмоилий, Фарғона т.о. 

АНАБИОЗ \юн. anabiosis — жонланиш, 
тирилиш] биол. Баъзи бир тирик организм- 
ларда ҳаётий жараёнларнинг ноқулай ша- 
роитларда секинлашув ёки тўхтаб қолиш 
ҳолати (мас., баъзи ҳашарот ва жонивор- 
ларнинг қишда ухлаши). 

АНАВИ 1 кўрс. олм. Ўзидан наридаги, 
тилга олиб ўтилган, ўтган нарса, ҳодиса- 
ларни кўрсатади, унга ишора қилади. [Дав- 
латёр} Элмуродни туртиб: -Мен сизга айт- 
ган қизни кўрсатайми? Ҳў, анави, ўртадаги. 
П. Турсун, Ўқитувчи. Отабек.. гарангсиган 


қиёфада. Анавилар \3иё шоҳичи ва унинг ўғли 
Раҳмат] ўзларини бирмунча тетик тутмоқ- 
да эдилар. А. Қодирий, Ўтган кунлар. 

2 Гапираётган вақтда кўз олдида йўқ, 
назарда тутилаётган шахс, нарса ва ш.к.га 
ишора қилади. Буни Отабек пайқамаган 
бўлса ҳам.. анави гапнинг аниқ шу мажлисда 
очилишига кўзи етиб, чиқиб кетишнинг ило- 
жини қилолмади. А. Қодирий, Ўтган кунлар. 
Анави куни мендан хафа бўлдингиз-а.. Ў. 
Ҳошимов, Қалбингга қулоқ сол. 

АНАКОНДАЛАР [исп. anaconda] Бўғма 
илонлар оиласига мансуб энг йирик илон- 
лар тури. 

АНАЛИЗ [юн. analysis — ажратиш, ажра- 
лиш] 1 Текшириш объектини фикран тар- 
кибий элементларга ажратиб тадқиқ қилиш 
усули. зид. синтез. Анализ шундай бир манти- 
қий усулдирки, унинг ёрдами билан биз бу- 
юмларни, ҳодисаларни фикран қисмларга 
бўлиб, уларнинг айрим қисмларини, белгила- 
рини, хусусиятларини ажратамиз. «Логика». 

2 айн. таҳлил. 

3 Модданинг таркибини аниқлаш. Кимё- 
вий анализ. Қон анализи. Сифат анализи. 

Математик анализ Олий математиканинг 
бир бўлими. 

АНАЛИЗАТОР опт. Ёруғликнинг қутб- 
ланиш хусусиятини аниқловчи асбоб. 

АНАЛИЗАТОРЛАР физиол. Юксак дара- 
жадаги ҳайвонлар ва одам нерв тузилмала- 
рининг мураккаб тизими (ташқи муҳит ва 
организмдаги таъсиротларни идрок этиб, 
анализ қилади). 

АНАЛИТИК Анализ, таҳлил усулига 
асосланган; таҳлилий. Аналитик метод. 

Аналитик геометрия Математиканинг ал- 
гебра ва анализ ёрдамида геометрик шакл- 
ларни текшириш билан шуғулланадиган 
бўлими. Аналитик кимё Кимё фанининг мод- 
далар кимёвий таркибини аниқлаш билан шу- 
ғулланадиган бўлими. Аналитик тиллар Гапда 
сўзлар махсус шакллар ёрдамида эмас, бал- 
ки тартиб (сўз тартиби), ёрдамчи сўзлар, ин- 
тонация ва ш.к. орқали боғланадиган тиллар. 

АНАЛОГИК Бир-бирига ёки бошқаси- 
га ўхшаш, ўхшаган. 

АНАЛОГИЯ [юн. analogia — мувофиқлик, 
айнанлик, ўхшашлик] 1 флс. Нарса ва ҳоди- 
саларда бирор хусусиятнинг ўхшашлиги. 

2 мнт. Хулоса чиқариш шакли бўлиб, 
бунда икки нарса, ҳодиса ўртасидаги бирор 


6—Ўзбек тилининг изоҳли луғати 




жиҳатдан ўхшашлик асосида уларнинг 
ўхшашлиги ва бошқа жиҳатлари ҳақида ху- 
лоса чиқарилади. 

3 ҳуқ. Бирор аниқ ҳаракат қонунда ўз ак- 
сини топмаган ҳолда шунга ўхшаш ҳаракат 
(ҳодиса)ни кўзда тутадиган ҳуқуқий меъёр- 
ни мазкур ҳаракатга татбиқ этиш. 

4 тлш. Тил бирликларининг ўзаро қан- 
дайдир муносабат таъсирида вазифа ёки бош- 
қа жиҳатдан ўхшашлик, бир хиллик касб 
этиши. Мас., боқ, қара объектсиз феъллари- 
нинг мустақил ва кўмакчи феъл ҳолида кўр 
объектли феълига вазифадош, маънодош 
бўлиши: ўқиб кўр — ўқиб қара — ўқиб боқ. 

АНА-МАНА Ҳар хил важ-баҳона, ваъ- 
да, гап. Ана-мана билан бу ой ҳам тамом бўлди. 

Ана-мана деб юрмоқ Ҳар хил важ-баҳо- 
налар кўрсатмоқ, важ-баҳона йўлини тут- 
моқ. Сўрасам, ана-мана деб бермади. А. Қаҳ- 
ҳор, Сароб. 

АНАНАС I [исп. ananas] 1 Ананасдош- 
лар оиласига мансуб ўтлар туркуми. 

2 Шу ўсимликлардан баъзисининг йи- 
рик, чўзинчоқ, хушбўй ва ширали меваси. 

АНАНАС II Эртапишар, тўрлама, эти ва 
уруғи қизғиш куврак ва хушбўй қовун нави. 

АНАРХИЗМ [юн. anarchia — ҳокимият- 
сизлик, бебошлик] Раҳбар сифатида фақат 
алоҳида шахснинг хоҳиш-иродасинигина тан 
олиб, ҳар қандай ҳокимият ва давлат тузуми- 
ни рад этувчи ижтимоий-сиёсий оқим. 

АНАРХИСТ Анархизм тарафдори. 

АНАРХИСТИК Анархистга ва анархизм- 
га оид. Анархистик қарашлар. 

АНАРХИСТЛИК Анархистларга хос хат- 
ти-ҳаракат, ўзбошимчалик, бошбошдокдик. 

АНАРХИЯ [юн. anarchia — ҳокимиятсиз- 
лик] 1 сиёс. Жамиятнинг ташкилотчи ҳоки- 
миятнинг, ҳамма учун мажбурий қонун- 
қоидаларнинг, одоб-ахлоқ меъёрларининг 
йўқлиги билан характерланувчи ҳолати; 
ҳокимиятсизлик. 

2 кўчма Раҳбарсизлик, бошбошдоқлик, 
бебошлик. Сиз айтгандай қилинса, бебошлик- 
ка катта йўл очилади, ҳамма ёқ анархия 
бўлиб кетади. П. Қодиров, Уч илдиз. 

АНАРХИЯЧИ айн. анархист. 

АНАТОМ Анатомия олими, мутахассиси. 
Анатом жасад тўқималарига ўзи кашф этган 
суюқ тастмассани шимдиради. Газетадан. 

АНАТОМИК Анатомияга оид. Анатомик 
текширишлар. Анатомик атлас. 


АНАТОМИЯ [юн. anatome — кесаман, 
ёраман] Тирик организмнинг шакли ва ту- 
зилиши ҳақидаги фан. 

Одам анатомияси Одам организмидаги 
айрим аъзо ва системалар шакли, тузили- 
ши ва ривожланиши ҳақидаги фан — наза- 
рий ва амалий тиббиётнинг асосий фанла- 
ридан бири. 

АНАФОРА [юн. anaphora — юқорига чи- 
қариш] Параллел тузилган нутқ парчалари 
(мас., мисралар) бошида айнан бир унсур 
(элемент)нинг такрорланишидан иборат 
услубий фигура. Мас., Бутун қарашларни, 
барча сезгини, Бутун ифодани, бутун севги- 
ни.. Ҳ. Олимжон. 

АНБАР I [а. j , с — хушбўй модда] 1 Ка- 
шалотлар танасидан — ошқозон ёки ичак- 
ларидан чиқадиган мумсимон хушбўй модда 
(парфюмерияда атир ҳидига турғунлик бе- 
риш учун ишлатилади). [Қулмуҳаммад:] Гўзал! 
Ғоят нафис! [Хондамир:] Ҳиди анбардин ўткур. 
Уйғун ва И. Султон, Алишер Навоий. 

2 Анбар (хотин-қизлар исми). 

АНБАР II этн. Эркаклар тобутининг тўрт 
бурчига тик қоқилган таёқларга ўралган газ- 
лама, сурп; шунингдек, аёллар тобутининг 
тепасига ишком тарзида эгиб ўрнатилган 
тол ёғочлари устига ёпилган малла бўз. 

АНБАРАФШОН [а.+ ф. ^LiLI — ан- 
бар таратувчи] Анбар ҳиди сочувчи; хушбўй, 
муаттар. Ҳусни ортар, юзда зулфин анбараф- 
шон айлагач. А. Навоий. 

АНБИЁ [а. L.^il— ^ «пайғамбар» сўзи- 
нинг кўпл. шакли] Набийлар, пайғамбарлар. 
Луқмони Ҳаким.. хулқ-одоби, юксак диди, 
ҳушмуомаласи билан анбиё мақомига етиш- 
ган эди. Газетадан. 

АНБУҲ [ф. 6— кўп, сон-саноқсиз] 
Сон-саноқсиз; кўп. Гуноҳларим эрур анбуҳ, 
кечиргайму ани субуҳ. «Маликаи айёр». 

АНВАР [а. _,^il — энг нурли] 1 Нур со- 
чувчи; ёруғ, порлоқ. Сўзи яхши анвар Охун- 
бобоев. «Фольклор». 

2 Анвар (эркаклар исми). 

АНВО(И) [а. ^l ^з1 — навлар, хиллар] 
1 эск. кт. Тур; турлар, жинслар. 

2 Ҳар хил, турли-туман. Минг анво гул- 
лар ичидан ёр кўзини эслатувчи наргисни узиб 
олди. М. Исмоилий, Фарғона т. о. Шундай 
анвои — турли фитна-фасодларни кўра-кўра, 
бозорга етдим. А. Қодирий, Калвак маҳзум- 
нинг хотира дафтаридан. 




АНГ-АНГ тақл. с. Итнинг калтак ёки 
бошқа нарса азобидан чиқарадиган шундай 
товушини билдиради. 

АНГАР [фр. hangar] Самолётлар ва вер- 
толётлар турадиган, уларга техник хизмат 
кўрсатиладиган ва улар таъмирланадиган 
иншоот. 

АНГИДРИД [ юн. а — инкор қўшимча- 
си + hydor — сув] ким. Бирор элементнинг 
кислород билан бирикмаси; тегишли кис- 
лотадан сувни ажратиш йўли билан олиш 
мумкин. Карбонат ангидрид. 

АНГИЛЛАМОҚ Анг-анг қилмоқ Ит 
умбалоқ ошиб, ангиллаганча деворга бориб 
урилди. С. Нуров, Нарвон. 

АНГИНА [лот. angina — бўғилиш] Танг- 
лай муртак безларининг яллиғланиши би- 
лан кечадиган ўткир юқумли касаллик. 

АНГИОМА \юн. angion — томир + oma < 
omos — нам, зах; хом] Қон ёки лимфа то- 
мирларида пайдо бўладиган хавфсиз ўсма. 

АНГИШВОНА [ф. 431^^1 - бар- 
моқни сақповчи] Иш тикишда бармоқ учи- 
га кийдириладиган металл буюм. Кўзгусини 
хушламай, ерга отиб ташлабди, Ангишвона, 
игнасин занглар боса боитабди. М. Қўшмоқов. 

АНГЛАМОҚ1 Гап, фикр-мулоҳаза ва ш.к. 
нинг мазмунини билиб олмоқ; тушунмоқ. 
Гапингизни-ку англадим.. «Шарқюлдузи». Бу 
сўзларни англамайин мерганлар, Иккови ҳам 
бўлиб кетди гуноҳкор. «Маликаи айёр». 

2 Идрок этмоқ, фаҳмламоқ. Эшқобил 
тоғасининг раис олдида гирдикапалак бўлиш 
сабабларини бир қадар англагандай бўлди. М. 
Ҳазратқулов, Журъат. Бобош бирдан англа- 
дики, мана шу махлуқдан қутулиш учун, та- 
нимай ўтиб кетармикан, деб Бобошга ёпиш- 
ган. А. Мухтор, Бўронларда бордек ҳаловат. 
..ҳаётга қарашим чуқурлашди, адабиётни 
янгича англай бошладим. Газетадан. 

Ўзликни англамоқ (ўзни англамоқ, ўз- 
ўзини англамоқ) Ўзининг асли ва ҳозир ким 
эканлигини идрок этмоқ (қ. ўз, ўзлик). Биз 
мустақиллик туфайли ўзлигимизни англага- 
нимиз сари Имом ал-Бухорийнинг муборак 
сиймосини янада яққолроқ тасаввур этамиз. 
Газетадан. Бошқача айтганда, тарихга му- 
рожаат этиш ўз-ўзини англаш демакдир. Га- 
зетадан. Ўзни англаш эса, юртбошимиз йўл 
кўрсатганларидек, она-Ватандаги табаррук 
жойларни, улуғларнинг қадамжоларини зиё- 
рат этишдан бошланади. Газетадан. 


АНГЛАТМОҚ 1 Англамоқ фл. орт. н. 

2 Ифодаламоқ, билдирмоқ Бу нимани 
англатади ? н [Азизбекка халқ:] Сендек ит- 
дан бизга қипчоқ яхши! — Халқнинг бу жа- 
воби ишнинг на даражага етганини англатар 
эди. А. Қодирий, Ўтган кунлар. «Косметика» 
аслида грекча сўз бўлиб, у «гўзаллаштириш» 
деган маънони англатади. «Саодат». 

АНГЛАШИЛАРЛИ Англаб, тушуниб 
бўладиган; тушунарли. Масала англаишлар- 
ли. Жавоб англашиларли бўлмади. 

АНГЛАШИЛМАС 1 Англашилмоқ фл. 
сфдш. 

2 сфт. Англаб бўлмайдиган; тушунарсиз, 
ноаниқ. [Йўлчи] Ниҳоят, ички бир туртки, 
англашилмас бир кучнинг сеҳрли таъсири ос- 
muda, ғайришуурий равишда орқасига — қиз 
томонга қайрилди. Ойбек, Танланган асарлар. 

АНГЛАШИЛМОВЧИЛИК 1 Хато ту- 
шуниш ёки тушуниб етмаслик орқасида 
содир бўлган ҳолат; хатолик. Англашил- 
мовчилик орқасида хафалашиб қолмоқ. н 
Мен Насиба билан гаплашиб кўрдим. Бу му- 
ҳаббат эмас, англаишлмовчилик. А. Қаҳҳор, 
Оғриқ тишлар. Бой ота, бу ерда андак анг- 
лашилмовчилик борга ўхшайди. Ойбек, Тан- 
ланган асарлар. 

2 Ўзаро келишмовчилик; тушунмов- 
чилик. Қудалар ўртасида рўй берадиган анг- 
лашилмовчиликлар, жанжаллар аксар вақт 
музокара ea муроса йўли билан ҳал қилинади. 
Ойбек, Танланган асарлар. 

АНГЛАШИЛМОҚ Тушунилмоқ, фаҳм- 
ланмоқ. Зайнаб ялт этиб қайнанасига қа- 
ради, чунки Ўзбек ойимнинг бояги гапи энди 
унга англашилган эди. А. Қодирий, Ўтган 
кунлар. 

АНГОР кам қўлл. қ. афт-ангор. Унинг 
[Хайрининг] ангори қўрққулик, сиёқи одамга 
ўхшамайди. «Ёшлик». 

АНГРАЙМОҚ 1 Эс-ҳушини йўқот- 
гандай, паришонхотирлик билан лоқайд 
қараб турмоқ. Нега анграйиб турибсан? н 
Пул йўқ. Аммо пул йўқ деб анграйиб турил- 
са, ҳовли қўлдан кетади. А. Қаҳҳор, Сароб. 

2 Ҳайратда қолмоқ, ҳайратдан оғзи 
очилмоқ. Балиқнинг катталигини кўриб, пол- 
вон анграйиб қолди. Ж. Шарипов, Хоразм. 
Вафо аттор ҳанг-манг бўлиб, йигитга анг- 
райди. Н. Аминов, Қаҳқаҳа. 

АНГРОВ Эс-ҳушини йиғиб ололмайди- 
ган; меров, анқов. Ангров бола. 






АНДА Қадимги турк-мўғул халқларида 
тутинган ака-ука. 

АНДАВА [ф. ajljCil — СОМОНЛИ ЛОЙ Су- 
ваш асбоби] Сомонли лой, ганч ва ш.к. ни 
силлиқлаб суваш учун ишлатиладиган, дас- 
тали, таги силлиқ асбоб. Андава юргизмоқ. 

АНДАВАЛАМОҚ 1 Андава билан сува- 
моқ, текисламоқ, силлиқламоқ. 

2 кўчма Бекитиб, ёпиб кетмоқ, хаспўш- 
ламоқ, текислаб юбормоқ. Уўғлининг айби- 
ни андаваламоқчи бўлди. н [ Ғуломжон] Сал 
асабийроқ, сўзини андавалаб ўтиришни бил- 
майди, шартта юзга солаверади. М. Худой- 
қулов, Жонли ва жонсиз тўсиқларни енгиб. 
Ниҳоят, у сир бермасликка уриниб, гапини 
андавалади. М. Мансуров, Ёмби. 

АНДАЗА [ф. ajlajl — ўлчов, қолип] 1 
Кийим-бош, пойабзал ва ш.к. ни бичиш, 
тайёрлаш учун қалин қоғоз, картон ва ш. 
к.дан ясалган нусха-қолип. Этик андазаси. 
Челак учун андаза ясамоқ. Андаза билан иш 
бичмоқ. 

Андазаси келишган 1) бичими яхши, 
усталик билан бичиб тикилган, хушбичим 
(кийим-бош, пойабзал ҳақида); 2) кўчма 
қадди-қомати келишган, бўйи-басти ўзига 
ярашган: хушқомат, хушбичим. Андаза ол- 
моқ 1) бирор нарсанинг шаклини кўчир- 
моқ; 2) кўчма ўрнак олмоқ, ибрат олмоқ. 
Қулоч ёзинг, қизлар, меҳнат мавжида, Му- 
собақадошлар олсин андаза. Т. Тўла. 

2 Тайёр қолип, намуна. Шарқнинг ҳаво 
дарвозаси биз, Янгиликнинг андазаси биз. 
Шайхзода, Тошкентнома. Ёдгорлик маж- 
муини яратишда.. ўлкамиздаги буюк бобо- 
калонларимиз зиёратгоҳлари андазасига 
таяниш зарурлигига эътибор қаратилди. 
Газетадан. 

3 Ўлчов, меъёр. Мамлакат раҳбарининг 
фармони.. миллий ҳаётимизни энг юқори 
замонавий андазаларда қуришга чақиряп- 
ти. Газетадан. 

АНДАЗАСИЗ 1 Андазаси, қолипи йўқ, 
беандаза тикилган, ясалган. 

2 кўчма Андазаси хунук, беўхшов. 

3 кўчма Ўлчови, меъёри йўқ, беўлчов; 
беқиёс. Нозу неъматга фаровон ҳимматинг 
андазасиз, Бағри кенг меҳмоннавозу меҳри- 
боним, ассалом. Ҳабибий. 

АНДАК [ф. JZ jijl — кам, озгина] рвш. 1 
Озгина вақт, бирпас. Андак сабр қилинг. н 
-Сиз шу ерда андак ўтириб туринг, опа! — 


деди ҳалиги қиррабурун одам. П. Турсун, Ўқи- 
тувчи. Хўракдан кейин андак мизғимоқчи бўлди. 
С. Сиёев, Аваз. 

2 Бирмунча, бир қадар. Касал андак бери 
қаради. Иссиқ андак пасайди. Ош андак ти- 
рик бўлибди. н Саидий хатни икки-уч қай- 
та ўқигандан сўнг, ўзини андак босиб олиб, 
атрофга қаради. А. Қаҳҳор, Сароб. 

3 Унча катта ёки кўп эмас; бир оз, қит- 
так. Сендан андак хатолик ўтди. Сизда ан- 
дак ишим бор. Менга андак туз беринг. н 
Аммо оғиз теваракларида андак қон ало- 
матлари ҳам намоён эрди. А. Қодирий, 
Ўтган кунлар. 

АНДАЛИБ [а. — булбул] эск. кт. 

айн. булбул. Андалиб бир савт ила бўлди ги- 
рифтори қафас, Зоғ минг савт этса, қайси 
дил паришондир анга. Ҳамза. 

АНДАРМОН [ф. jjLojajl] Банд, машғул. 

Андармон бўлмоқ Бирор машғулот, иш 
ва ш. к. га берилмоқ, қизиқиб кетмоқ. Обид 
Йўлдошевич, бошқа ишларга андармон бўлиб, 
газета чиқаришга бевосита қатнаша олма- 
дик. П. Қодиров, Уч илдиз. Робия билан ан- 
дармон бўлиб, Комил табибникига ҳам бо- 
ролмадим. Ў. Ҳошимов, Икки эшик ораси. 

АНДИ с.т. 1 Бошқа жойдан келиб ўрна- 
шиб қолган; келгинди. Чолу кампирнинг 
ҳар бир ўтиришларида сўз.. марғилонлик 
«анди» келин ycmuda бўлар.. эди. А. Қодирий, 
Ўтган кунлар. 

2 Таги, зоти паст (зодагонлар, бойлар 
назарида). 

АНДИЗ Истеъмол қилинадиган кўкат- 
нинг бир тури. ..уйдан келтирилган таом- 
лар қаторига Отамурод териб келган ра- 
воч, андиз, кийик ўти, алқар ўтлари ҳам 
қўшилиб кетади. «Ёшлик». Қора андиз.. нам 
ерларда, ўтлоқларда, тоғ ёнбағирларида 
ўсади. Газетадан. 

АНДИП1А [ф. -LAjjjl — фикр, ўйлаш] 1 
Кетини, оқибатини ўйлаб ёки юз-хотир 
қилиб юритилган мулоҳаза. Андишанинг оти 
қўрқоқ. Мақол. н -Ғўзаларингизни жуда ўт 
босиб кетибди-ю, — чўчитиб юбормайлик де- 
ган андииш билан оҳиста сўрадик. Газетадан. 

2 Умуман фикр, мулоҳаза. Қандайдир 
андиша тутди тилини. А. Мухтор. 

3 Шарм-ҳаё, ор-номусга амал ҳисси. Биз 
Зулфия опанинг ёнларида бўлиб, у кишидан 
нафақат журнал ишини, одоб-андишани, 
ҳалолликни ҳам ўргандик. «Саодат». Ҳалол ва 




пок, виждонли ҳамда инсофли бўлайлик, ан- 
диша ва ҳаёни унутмайлик. Газетадан. 

АНДИШАЛИ Андиша, мулоҳаза билан 
иш тутадиган. Андишали йигит. н Лекин ан- 
дишали, мулоҳазакор Аҳмадали опасига бу- 
нақа гапларни айтишга.. журъат қилолмас- 
лиги ойдек равшан. «Ёшлик». 

АНДИШАСИЗ Андиша билан иш тут- 
майдиган, андишаси йўқ. 

АНДОЗА айн. андаза. 

АНДОМ [ф. ^1 jliI — бадан, гавда] камқўлл. 
Қад-қомат, қиёфа, бичим. Икки ою икки йил 
Юрсанг маҳкам боғлаб бел, Маконига борар- 
сан, Андомига қарарсан. Ҳ. Олимжон, Семурғ. 
Дилдор баланд бўйли, жуссалигина, бутун ан- 
доми ўзига келишган, тиниқ оқ юзли, ингич- 
ка нафис қошли.. қиз эди. Ойбек, Навоий. 

АНДУҲ \ф. jliI — ғам, қайғу] эск. кт. 
Руҳий азоб, ғам, ғусса, хафагарчилик, қайғу. 
| Кумуш онасига:] Мен сиёҳбахт дунёга кел- 
маган бўлсам эди, сизга мунчалик кулфат- 
лар, мунчалик андуҳлар йўқ эди. А. Қодирий, 
Ўтган кунлар. 

АНЕМИЯ [юн. an — инкор қўшимчаси + 
haima — қон] Қонда эритроцитлар ва гемо- 
глобин миқдорининг камайиши билан ха- 
рактерланувчи касаллик; камқонлик. 

АНЕМОМЕТР [юн. anemos — шамол + 
metreo — ўлчайман] Шамолнинг, ҳаво ҳара- 
катининг тезлигини ўлчайдиган асбоб. 

АНЕРОИД [юн. а — инкор қўшимчаси + 
neros — намлик, сув + eidos — кўриниш] 
Атмосфера босимини ўлчаш учун ишлати- 
ладиган асбоб. 

АНЕСТЕЗИЯ | юн. an — инкор қўшимча- 
си + aesthesia — сезги, ҳис этиш] Кўпинча 
жарроҳлик ва бошқа ҳолларда турли воси- 
талар ёрдамида амалга ошириладиган оғриқ- 
сизлантириш, сезгини йўқотиш. 

АНЖИР [ф. _*^1 — анжир] 1 Тутдошлар 
оиласига мансуб, сутсимон ширадор, ша- 
палоқ баргли ўсимлик. Бир ёмон анжир ке- 
сар, икки ёмон занжир кесар. Мақол. н Ан- 
жир Ўзбекистоннинг ҳамма вилоятларида 
ўсади. К. Маҳмудов, Ўзбек тансиқ таомлари. 

2 Шу дарахтнинг серуруғ, ейишли ме- 
васи. Қора анжир. Хоки анжир. Анжир қоқи. 
Анжир қиём. н Агар кирсанг бир кишининг 
боғига, Қўл узатма анжир, узум, нокига. 
«Қўшиқлар». 

Анжир шафтоли Меваси анжирга ўхшаш 
шафтоли тури. Анжир бўлмоқ (ёки анжири 


чиқмоқ) Жисмонан қаттиқ эзилмоқ. Авто- 
бус тиқилинчида анжир бўлган одамни қан- 
дай ўзига келтирса бўлади. «Аския»дан. 

АНЖИРЗОР Нуқул анжир билан банд 
ер, боғ. 

АНЖОМ [ф. f.L^I — тугаш, охир] 1 Уй- 
рўзғор нарса-буюмлари, асбобларига те- 
гишлинарса. Торроқ бўлсаям уй-жой, анжом- 
ларимиз бор. С. Нуров, Нарвон. Анжомини 
туяга ортди, Бола-чақа, кучуклари ҳеч қол- 
майин чиқиб кетди. «Юсуф ва Аҳмад». 

2 Ҳар қайси соҳанинг ўзига хос нарса- 
лари, керак-яроғлари; асбоб-қуроллар. Йўл 
анжомлари. Уруш анжомлари. Ҳарбий анжом- 
лар. Ўқув анжомлари. н Мана шу зирак- 
лар, пардоз анжомлари солинган чамадоним- 
ни кўтариб, ўттиз йил қишлоқма-қишлоқ.. 
кездим. С. Зуннунова, Олов. ..манам дунёйи 
боумид Аҳмадхўжам билан Ҳамзахўжамга 
бисот йиғиб, тўй анжомларини бутлаб 
қўйганман. Н. Сафаров, Оловли излар. Ев- 
ропада безорилик анжомлари музейи илк бор 
Венгрия пойтахтида очилди. Газетадан. 

АНЖУМАН [ф. -' ? ~. l — йиғин, мажлис] 

Умуман, бирор ҳодиса, тантана муносаба- 
ти билан бўладиган йиғин, мажлис. Одатда 
у [ Аваз] бир ғазал айтар, келаси анжуманда 
шоири замонлар мазкур ғазалга назира боғлар 
эдилар. С. Сиёев, Аваз. Мазкур анжуманда олий 
ўқув юртлари тайёрлаган 118 иш намойиш 
этилди. «Фан ва турмуш». ..Имом ал-Бухо- 
рий таваллудининг 1200 йиллиги муносабати 
билан Ўзбекистонда биринчи марта халқаро 
анжуман ўтказилди. Газетадан. 

АНЗУР: пиёзи анзур Самарқанд, Сурхон- 
дарё, Қашқадарё вилоятларининг тоғли ху- 
дудларида ўсадиган кўп йиллик ёввойи пиёз. 

АНИЛИН | а. JlIJI — нил бўёғи; кўк 
бўёқ] Ҳар хил бўёқ, дори-дармон, портлов- 
чи моддалар тайёрлаш учун ишлатиладиган 
бадбўй, заҳарли, туссиз суюқпик; нил бўёғи. 

АНИҚ [а. JlI-u — нафис, нозик; равшан, 
тушунарли] 1 Эшитиш, кўриш, тушуниш 
жиҳатдан яхши, тўла ифодали. Аниқ жавоб. 
Аниқ кўрсатмалар. Аниқ эшитмоқ. н Сао- 
датхон орзиқиб жавоб кутар, Тожибой ака 
бўлса, аниқ жавоб бермай, гапни айланти- 
рар эди. С. Зуннунова, Олов. Кўпчилик то- 
монидан маъқулланган амалий, аниқ таклиф- 
лар киритилди. Газетадан. 

2 Ҳақиқатга мос, ҳақиқий. Буни қаранг- 
ки, шундай соддагина, лекин аниқ фактлар- 




га асосланган фикр-мулоҳазалар республика 
партия ташкилотининг ўша вақтдаги раҳ- 
барида қаҳр-ғазаб уйғотибди. Газетадан. 

3 Бекам-кўст ва тўғри. Аниқ ҳисоб-китоб 
ва режа билан бошланган иш унумли бўлади. 
«Саодат». 

4 Белгили, маълум. Келиш вақти аниқ. 
н Гулрўйнинг фарёди сабабми ё оқсоқоллар- 
нинг ўзлари аниқ бир тўхтамга келишдими, 
ишқилиб, шу туннинг ўзидаёқ қабристонга 
йўл олишди. «Ёшлик». 

5 мод. с. взф. Фикрнинг чинлигини бил- 
диради; албатта, шубҳасиз. Холмирза ака 
инидан «шу ғайратинг бўлса, икки йилда 
Хирмонтепадан аниқ айриламиз», деб ўйлайди. 
А. Қодирий, Ғирвонлик Маллавой. Энди 
кимга оғиз солсанг, ғиринг демай тегиши аниқ. 
С. Аҳмад, Юлдуз. 

АНИҚЛАМОҚ 1 Сўраб-суриштириб, 
аниқ маълумот олмоқ, билиб олмоқ. Меҳ- 
монларнинг кимлар эканини аниқламоқ. Ма- 
салани аниқламоқ. Вазифани аниқламоқ. н 
Йигитлардан 6upu меним ким эканлигимни 
аниқлаб олди. А. Қодирий, Меҳробдан чаён. 

2 Тайинини, воқе ҳолатни белгиламоқ. 
Оғирлигини аниқламоқ. Масофани аниқламоқ. 
н Беруний мучал ҳисобининг асли сабабини 
аниқлай олмаган бўлса ҳам, тахмини ҳақиқат- 
га анча яқин туради. «Фан ва турмуш». 

3 Воқе ҳолатли қилмоқ; топмоқ. Ер ости 
конларини аниқламоқ. 

АНИҚЛАНМИШ тлш. Аниқловчи аниқ- 
лаб келган гап бўлаги; атрибутив алоқали 
сўз бирикмасининг ҳоким қисми. 

АНИҚЛАШМОҚ1 Аниқпамоқ фл. бирг. н. 

2 Аниқ-равшан бўлмоқ, аниқ тус олмоқ. 
Масала аниқлашди. Вазифа аниқлашди. 

АНИҚПИК Аниқ ифодалилик. Ўлчов ас- 
бобларининг аниқлиги. Фикрнинг аниқлиги. н 
Энди бизга аниқлик кўпроқ ёқади. «Саодат». 

АНИҚЛОВЧИ 1 Аниқламоқ фл. сфдш. 
Оғирликни аниқловчи асбоб. 

2 тлш. Предмет билдирувчи бўлакка то- 
беланиб, унинг белгисини англатадиган 
(иккинчи даражали) бўлак; атрибутив ало- 
қали сўз бирикмасининг аниқланмишга 
тобе қисми. Мас., қизил олма бирикмасида 
қизил сўзи аниқповчидир. Аниқловчининг уч 
тури бор: 1) сифатловчи (қ.), 2) қаратувчи 
(қ), 3) изоҳловчи (қ.) 

АНИҚ-ТАНИҚ Жуда ҳам аниқ, тайин- 
ли, белгили. Аниқ-таниқ одам. н Алижон 


автомашиналарга тикиларди. Уларнинг би- 
рини Норқўзи ҳайдаб кетаётганини ҳам 
аниқ-таниқ кўрди. Мирмуҳсин, Чиниқиш. 

АНКЕР [ нем. Anker — якорь, лангар] 1 
Соат механизмининг мўътадил, бир маром- 
да юриб туришини таъминлайдиган қисми. 

2 Станок, машина, иншоот ва ш. к.нинг 
қисмларини бириктириш ёки ўрнатишда 
ишлатиладиган унсур (деталь). Анкер болт. 

АНКЕТА [фр. enquete — суриштириш, 
хабар, маълумот олиш] 1 Тегишли маълу- 
мот олиш, тўплаш учун белгиланган сўроқ 
варақаси, сўровнома. Кадрларни ҳисобга 
олиш анкетаси. Анкета маълумотлари. Ан- 
кета тўлдирмоқ. Анкета сўрови. Анкета асо- 
сида сўров ўтказиш. н Кейинги вақтларда 
жамиятимизда анкета сўрови ёки тест 
ўтказиш ўзига хос модага айланиб бораёт- 
гани кўзга ташланади. «Тафаккур». 

2 Сўроқ (савол) орқали тўпланган маъ- 
лумотлар, шундай йўл билан маълумотлар 
тўплаш. Анкета ўтказмоқ. 

АННЕКСИЯ [ лот. annexio — қўшиб 
олиш] Бирор давлат ёки халққа тегишли 
ҳудудни зўрлик билан қўшиб олиш, босиб 
олиш сиёсати. 

АННОТАЦИЯ [лот. annotatio — муло- 
ҳаза, қайд; эслатма] Китоб, мақола ва ш.к. 
нинг мазмуни, аҳамияти ҳақидаги қисқача 
маълумот, қисқача таъриф. Китоб аннота- 
цияси. Аннотация ёзмоқ. 

АННУЛЯЦИЯ [лот. annulare — йўқ қил- 
моқ] Ҳужжат, шартнома, ҳуқуқпар ёки ва- 
колатларнинг бекор қилиниши, ҳақиқий 
эмас деб топилиши. 

АНОВ с. т. Анави, ана у. Анов, ким, ҳа, 
Йўлчига чиқиб айт, айвонда ётсин. Ойбек, 
Танланган асарлар. Сен ўзинг билмайсан, 
анов булутлар юрагинг оҳлари, хўрсиниқла- 
ри. «Ёшлик». 

АНОВИ олм. 1 Ўзидан наридаги шахс, 
нарса ва ш.к. га ишора қилади, уни кўрсата- 
ди. Сен отингни чиқарган бўлсанг, анови тутга 
боғла. А. Қодирий, Ғирвонлик Маллавой. 

2 Гапирилаётган вақтда кўз олдида йўқ, 
аммо маълум шахс, нарса ва ш.к.га ишора 
қилади. Ўтган йили анови омборчи Абдусамад- 
нинг ўғли ҳам имтиҳондан ўтолмай қайтиб 
келди. С. Зуннунова, Олов. 

АНОВ-МАНОВ с. т. Унча-мунча, жўн. 
Ҳусанбек тўрам анов-манов одамни меҳмон- 
га чорламайди. С. Сиёев, Аваз. Бу анов-ма- 




нов гап эмас, афандилар. Кўпчилик ичида 
айтишганингиз чакки бўлибди. К. Яшин, 
Ҳамза. 

Анов-манов билан У-бу қилиб, жиддий 
бўлмаган юмушлар билан. Кундузларини-ку 
анов-манов билан ўтказиб овуняпман-а.. Н. 
Сафаров, Ҳаёт мактаби. 

АНОД [юн. anodos — юқорига ҳаракатла- 
ниш; кўтарилиш, юқорилаш] физ. Мусбат 
зарядланган электрод; зид. катод. Мис анод. 
Анод токи. 

АНОЙИ Ўз ишига пухта эмас, биров- 
нинг сўзига лаққа учадиган; содда, гўл. Бой- 
лар, бойваччалар анойи эмас, унга ўз меҳ- 
монхоналаридан жой бериб, зиёфат қилиш- 
лари бежиз эмас экан. Ойбек, Танланган 
асарлар. ..оғзидагини олдирадиган анойи бор- 
ми.. Т. Ашуров, Оқ от. 

АНОМАЛИЯ [юн. anomalia — нотекислик; 
меъёрдан четлашиш] Меъёрдан, умумий 
қонуниятдан четга чиқиш; нормага, уму- 
мий қонуниятга хилофлик. Ўсишдаги анома- 
лия. Жисмоний ривожланишдаги аномалия. 

АНОНИМ [юн. anonymos — номсиз] 1 
Хат ёки асарнинг ўз номини яширган муал- 
лифи. 

2 Муаллиф номи қайд этилмаган хат ёки 
асар. Аноним хат. 

АНОНИМКА с. т. Муаллифи кўрсатилма- 
ган, имзосиз хат; аноним хат, юмалоқ хат. 

АНОНИМЧИ Аноним ёзувчи, аноним 
ёзишни касб қилиб олган шахс. Буюк ва бе- 
қиёс ҳамда ветеран анонимчи устидан туп- 
роқ тортилди. С. Аҳмад, Юлдуз. 

АНОНС | фр. annonce — оммавий ахбо- 
рот, эълон] Гастроль, спектакль, концерт 
ва ш.к. ҳақидаги олдиндан тарқатилган эълон. 
Анонс тарқатмок,. 

АНОР [ф. jCI | 1 Анордошларга мансуб, 
кичикроқ дарахт ёки бута шаклидаги суб- 
тропик ўсимлик. ..ҳар жой-ҳар жойда кўмил- 
ган анор туплари дўмбайиб ётибди. С. Зун- 
нунова, Олов. 

2 Шу дарахтнинг ичи қизил доналар би- 
лан лиқ тўла юмалоқ меваси. Аччиқ анор. Чу- 
чук анор. Анор суви. н Учинчи куни Ҳафиза 
олма, асал.. анорлар билан тўла сеткани.. 
бир қиздан Умидга киритиб юборди. Мирмуҳ- 
син, Умид. 

3 Анор (эркаклар ва хотин-қизлар исми). 

АНОРГАНИК [юн. an — инкор қўшим- 

часи + organismus — тирик мавжудот] Ўсим- 


лик ёки ҳайвонот оламига мансуб бўлма- 
ган, ноорганик. Анорганик моддалар. 

Анорганик кимё Кимёвий элементлар 
ва улардан ҳосил бўлган бирикмалар ҳақи- 
даги фан. 

АНОРДОШЛАР Ёпиқ уруғлилар бўли- 
мига мансуб ўсимликлар оиласи. 

АНОРЗОР Нуқул анор билан банд ер, боғ. 

АНОРМАЛ [юн. а — инкор қўшимчаси + 
лот. norma — қоида, меъёр, раҳбарий кўрсат- 
ма] Нормадан четга чиққан, нормага, уму- 
мий қонуниятга хилоф, нонормал. Анормал 
ҳолат. Анормал ҳодиса. Анормал ўсиш. 

АНСАМБЛЬ [фр. ensemble — бирга, бир- 
галикда; бирлик, уйғунлик, оҳангдошлик] 
1 Ўзаро мос ва уйғун қисмларнинг бири- 
кувидан иборат бино ва иншоотлар маж- 
муи. Шаҳар марказида улуғвор архитек- 
тура ансамбллари барпо этилди. «Фан ва 
турмуш». 

2 Бир бутун бадиий жамоа бўлиб томо- 
ша кўрсатадиган артистлар гуруҳи, жамоа- 
си. Ашула ва рақс ансамбли. н «Баҳор» Дав- 
лат рақс ансамблининг бадиий раҳбари.. Қун- 
дуз Миркаримова бундай деди. Газетадан. 

3 Театр санъатида: драматург, режиссёр, 
рассом, композитор ва актёрлар ижодининг 
уйғунлиги. 

4 Амалий санъатда: туси бир хил, бичи- 
ми бир-бирига монанд бўлган кийим-ке- 
чаклар мажмуи. 

АНТАГОНИЗМ [юн. antagonisma — баҳс, 
кураш] Келиштириб бўлмайдиган қарама- 
қаршилик, зидцият. Синфий антагонизм. 

АНТАГОНИСТ Муросасиз душман, ке- 
лиштириб бўлмайдиган душман. 

АНТАГОНИСТИК Бир-бирига тамоман 
зид, душман бўлган; келиштириб бўлмай- 
диган, бартараф қилиб бўлмайдиган. Анта- 
гонистик синфлар. Антагонистик қарама- 
қаршиликлар. 

АНТАРКТИДА Антарктика (Жанубий 
қутб) ҳудудининг марказий қисмини эгал- 
лаган материк. 

АНТАРКТИКА [юн. anti — қарши, тескари 
+ Арктика] (А — катта) Ер шарининг жа- 
нубий қутбий ҳудуди: унга Антарктида мате- 
риги, унинг атрофидаги ороллар киради. 

АНТЕННА [лот. antenna — кема мачтаси- 
даги кўндаланг ёғоч; ҳашарот мўйлови] 
Электромагнит тўлқинларни фазога узатув- 
чи ёки қабул қилувчи қурилма. Радио антен- 




наси. Телевизор антеннаси. Узатувчи антен- 
на. Ҳабул қилувчи антенна. 

АНТИ- [ юн. anti — қарши, зид] Маъ- 
лум сўзларга олд томондан қўшилиб, шу 
сўз ифодалаган нарса (белги, ҳаракат)нинг 
қаршисини, зиддини билдирувчи қўшимча. 
Мас., антифашист. 

АНТИБИОТИК қ. антибиотиклар. 

АНТИБИОТИКЛАР [анти.. + юн. bios - 
ҳаёт] Баъзи микроорганизмлар, ҳайвонлар 
ва ўсимликлар ҳаёти жараёнида ишланиб 
чиқадиган ва турли хил микробларнинг ўси- 
ши ва ривожланишини тўхтатиб қўядиган 
моддалар. 

АНТИГЕНЛАР [анти.. + юн. genos — насл; 
келиб чиқиш] Организмга юборилганда, 
қон ва бошқа тўқималарда антитаналар 
ишланиб чиқиши ва иммунитет ҳосил бўли- 
шига сабаб бўла оладиган моддалар. 

АНТИК [лот. antiquus — қадимги] Қа- 
димги Юнон (Греция) ёки Рим ижтимоий 
тузумига, маданиятига, санъатига оид ёки 
хос бўлган. Антик фалсафа. н Жумладан, 
антик давр олимлари Геродот, Аристотель.. 
ва бошқаларнинг асарларини келтирди. 
Газетадан. 

АНТИНОМИЯ [юн. antinomia — қонун- 
нинг ички зиддияти] Мантиқан ҳар бири 
исботланадиган икки қонун, мулоҳаза ёки 
хулоса ўртасидаги зиддият. 

АНТИПАТИЯ |/i'w/.anti pathcia — кимни- 
дир ёки ниманидир яхши кўрмаслик] Хуш 
кўрмаслик, ёқтирмаслик муносабати, со- 
вуқ муносабат. зид. симпатия. 

АНТИСЕМИТИЗМ [анти.. + Сом - Нуҳ 
пайғамбарнинг ўғилларидан бирининг номи] 
Миллий ва диний муросасизлик шакллари- 
дан бири бўлиб, у яҳудийларга душманлик 
кўзи билан қарашда ифодаланади. 

АНТИТАНАЛАР Организмга оқсил та- 
биатли модда (антиген) киритилганда, унга 
қарши ҳосил бўладиган моддалар. 

АНТИТЕЗА [юн. antithesis — қарама-қар- 
ши қўйиш] 1 ад. Қиёсланувчи фикр, тушун- 
ча, образларни қарама-қарши қўйишдан 
иборат услубий йўл. Мас.: Яхши топиб гапи- 
рар, ёмон қопиб гапирар. Мақол. 

2 айн. антитезис. 

АНТИТЕЗИС флс., мнт. Тезисга қарши 
қўйилган ҳукм, муҳокама, фикр; қарама- 
қарши тезис. 

АНТИТЕЛОЛАР қ. антитаналар. 


АНТИФРИЗЛАР [анти.. + ингл. freeze — 
музлатиш] Паст температурада ишловчи 
ичдан ёнув двигатели ва б. турли қурилма- 
ларни совитиш учун ишлатиладиган, анча 
паст температурада (-75° гача) музламайди- 
ган суюқпиклар. 

АНТИФАШИСТ [анти.. + фашизм] Фа- 
шизм душмани, фашизмга қарши курашув- 
чи; фашизмга қарши кураш қатнашчиси. 
Антифашист ҳаракат. 

АНТИЦИКЛОН [анти.. + циклон] ме- 
теор. Ҳаво оқимлари ҳаракатидан ҳосил 
бўладиган жуда катта атмосфера гирдоби. 

АНТИҚА [лот. antiquus — қадимги] 1 эск. 
Қадимдан қолган, қадимга оид. У [Искан- 
дар] энди девор ғиштларини бузиб, антиқа 
белгиларини йигитларга узатар экан.. хум- 
ча очилиб боргани сари юрагидаги ғулғула 
ҳам ортар эди. М. Мансуров, Ёмби. 

2 Жуда қойил, ҳайратга соладиган. Ота- 
мурод оддий бодринг, помидорларни турли усул- 
ларда қирқиб, антиқа салатлар тайёрлар.. 
Зулхумор бўлса, унинг бу санъатига маҳлиё 
бўлиб ўтирар эди. М. Мансуров, Ёмби. 
«Дўаплик» меҳмонхонасигача бўлган масофа- 
ни эринмай босиб ўтсангиз, антиқа бозорга 
дуч келасиз. Газетадан. 

3 Юқори навли қоракўл терининг бир 
тури. 

АНТИҚИЙ айн. антиқа. 

АНТОЛОГИЯ [юн. anthologia < anthos — 
гул + lego — териш; гуллар дастаси] ад. Тур- 
ли муаллифларнинг танланган асарлари 
(кўпинча шеърлари) тўплами. 

АНТОНИМЛАР [анти.. + юн. onyma — ном] 
тлш. Қарама-қарши, зид маъноли тил (нутқ) 
бирликлари. Мас., оқ — қора, қаттиқ — юм- 
шоқ, аччиқ — ширин антоним сўзлар. 

АНТОНИМИЯ Антонимлик ҳодисаси 

АНТРАКТ [фр . entracte < entre — ораси- 
да, ўртада + acte — иш, ҳаракат] 1 Спек- 
такль пардалари ёки концерт бўлимлари 
орасидаги танаффус. 

2 Опера ёки драматик спектакль парда- 
лари, кўринишларига муқаддима ҳисобла- 
надиган мусиқа асари. 

АНТРАЦИТ [юн. anthrakos — кўмир] Тим 
қора, ялтироқ, зич, кучли иссиқ беради- 
ган тошкўмир. 

АНТРОПО- [юн. anthropos — одам] Одам- 
га алоқадорликни билдирувчи ясама сўзлар- 
нинг таркибий қисми. 




АНТРОПОЛОГ Антропология олими, 
мутахассиси. Антропологлар қадимги одамлар 
тўғрисида нодир маълумотлар олишда.. им- 
кониятлардан кенг фойдаланишмоқда. «Фан 
ва турмуш». 

АНТРОПОЛОГИК Антропологияга оид. 
Антропологик текширишлар. Антропологик 
музей. 

АНТРОПОЛОГИЯ [антропо... + юн. logos 
— таълимот, тушунча] Одамнинг келиб чи- 
қиши, одамзод ирқларининг пайдо бўлиши, 
одамнинг тана тузилишидаги табиий фарқ- 
тафовут, ўзгарувчанлик ҳақидаги фан. 

АНТРОПОМЕТРИК Антропометрияга 
оид. Антропометрик маълумотлар. 

АНТРОПОМЕТРИЯ [антропо.. + юн. 
metreo — ўлчайман] Антропологик тадқи- 
қотларда одам танаси ва унинг аъзоларини 
ўлчаш усулларидан бири. 

АНТРОПОНИМИКА [антропо.. + юн. 
onyma — ном] Ономастиканинг киши исмла- 
ри, уларнинг келиб чиқиши, тарқалиши ва 
ш.к. масалаларни ўрганувчи бўлими. 

АНУВ с.т. анави. 

АНУРИЯ [юн. an — инкор қўшимчаси + 
uron — сийдик] Сийдик тутилиши (буйракда 
ҳосил бўлган сийдик қовуққа тушмайди). 

АНЧА рвш. Нарса, ҳодиса, иш-ҳаракат- 
нинг миқцор, даража, вақт нуқтаи назари- 
дан «кўпроқ» белгисини билдиради. Комил- 
жон ана шу боғни тиклашга киришган, ан- 
чагина жойга кузги кўчатлар ўтқаздирган 
эди. С. Зуннунова, Олов. Асроранинг хати Ни- 
зомжонни анча руҳлантириб қўйганди. С. 
Аҳмад, Уфқ. Кел, қизим, меҳмонларинг сени 
анча кутиб қолишди-ку. С. Зуннунова, Олов. 

АНЧАИИН 1 Сезиларли даражада, ан- 
чагина. Албатта, [Амир Темур тимсолини] 
яратиш жараёнининг анчайин қийин кечга- 
нини айтибўтиш жоиз. Газетадан. 

2 Йўли учун, шунчаки. Ўктам бу так- 
лифлар чинми ё анчайин одамгарчиликми, 
илжайишнинг маъноси не экан, деб ичида ўйла- 
ди. Ойбек, О. в. шабадалар. 

АНЧАКИ айн. анчайин. 

АНЧА-МУНЧА Талайгина, анчагина. 
Анча-мунча нарса. Анча-мунча одам йиғилди. 
Анча-мунча иш қилинди. н Чорбоғдаги да- 
рахтлар ҳам анча-мунча. «Ёшлик». 

АНЧАР [малайяча] Танасининг ниҳоят- 
да заҳарли сут шираси тиббиётда фойдала- 
ниладиган тропик дарахт; заққум. 


АНШЛАГ [нем. Anschlag — афиша, ом- 
мавий эълон] Театр, кино ва б.нинг касса- 
сида билетлар сотилиб бўлганлиги ҳақида- 
ги махсус эълон. 

АНЪАНА [а. — наслдан наслга ўтув- 

чи қоида] Ҳаётда қарор топган (топаётган) 
удум, урф-одат ва бошқа амаллар. ..Яъни та- 
биат гўзаллигидан баҳра олиш — бу оиланинг 
авлоддан авлодга ўтиб келаётган анъанаси! 
«Тафаккур». Қолаверса, хайрия тадбирлари- 
ни марказимиз ёшлари учун доимий анъанага 
айлантиришмўлжсиианмоқда. Газетадан. ..ла- 
возимини суиистеъмол қилаётган раҳбарлар.. 
миллий расм-русмларимизга путур етказмоқ- 
далар, муқаддас анъаналаримизнинг обрўсиз- 
ланишига сабаб бўлмоқдалар. Газетадан. 

АНЪАНАВИИ Анъанага айланган. Бу 
йилги анъанавий навоийхонлик республика 
пойтахтида бошланди. Газетадан. 

АНҚАИМОҚ 1 Ҳайронлик билан қара- 
моқ, ҳайрон бўлиб оғзи очилиб қолмоқ. 
Куёвимизнинг ўзи лақабини эшитганда, рост- 
дан ҳам анқайиб қолди, қизарди. М.М.Дўст, 
Лолазор. Миршаблар Йўлчига зуғум билан 
ўқрайиб ўтишди. Йўлчи бир минут анқайиб 
қолди-да, юкни нари-бери орқалаб, уларнинг 
[миршабларнинг] изига тушди. Ойбек, Тан- 
ланган асарлар. 

2 Бепарво, лоқайд қарамоқ; анграймоқ. 
-Анқайманглар, тезда гўжа тайёр бўлади, — 
деди ишлаётганлар олдига бориб навкар, 
мўйловини бураркан. Ж. Шарипов, Хоразм. 
Шодиёр.. жиянига ўшқирди: -Сувдан қуй, нега 
анқаясан. «Ёшлик». 

АНҚИМОҚ Тарқалмоқ, гуркураб тур- 
моқ (ҳид ҳақида). Саодатхон акация ҳиди 
анқиб ётган маданият ва истироҳат боғига 
ёндош кўчага бурилди. Н. Сафаров, Саодат- 
нинг қиссаси. 

АНҚО [а. — афсонавий қуш; саман- 

дар] Оти бор, ўзи йўқ афсонавий қуш (Гўё 
Қоф тоғида қушларнинг подшоҳи бўлиб 
яшар эмиш). 

Анқонинг уруғи (ёки тухуми) ёки анқога 

шафе Сира топилмайдиган ёки ғоят кам 
учрайдиган нарса ҳақида. [Кенжа] Ҳар ёққа 
аланглаб, боитана кўзлашга тушди. Дашт- 
da бундай боитана анқонинг уруғи. Ҳ. Назир, 
Маёқ сари. 

АНҚОВ Эс-ҳушини ҳадеганда йиғиб 
ололмайдиган, гапга ҳадеганда тушуниб 
етолмайдиган; овсар, эсар. Элмурод ичида: 




«Анқовни топдинг, билганингни маъқуллай 
бер, чол!» — деб қўйди. П. Турсун, Ўқитувчи. 
Кекса эшон эса ўз тажрибасидан чиқарган 
лўнда хулосани анқов отинойига чайнаб бер- 
моқда. П. Турсун, Ўқитувчи. 

АНҚОВЛАНМОҚ айн. анқовсирамоқ. 
-Йўқ, — деди Баширжон анқовланиб, — ту- 
шунмадим. Н.Аминов, Ёлғончи фаришталар. 

АНҚОВЛИК Анқовга хос ҳолат, хатти- 
ҳаракат. Бошда ўзим анқовлик қилдим. Бўлма- 
са, ўз қўлим билан қўзичоқдай боқиб ўстир- 
ган қизни эшикдан кириб келган бегона одам- 
лар қўлига топшириб ўтирармидим ? П. Тур- 
сун, Ўқитувчи. 

Ўзини анқовликка солмоқ Ўзини анқов, 
меров қилиб кўрсатмоқ. Викторнинг нимага 
шама қилаётганини сезса ҳам, ўзини анқов- 
ликка солиб: -Ҳанақа ишлардан? — деди. 3. 
Фатхуллин, Сўнмас юлдуз. 

АНҚОВСИРАМОҚ Анқовлардек довди- 
рамоқ ёки ўзини анқовликка, овсарликка 
солмоқ. Ортиқ унинг тепасида нима қила- 
рини, нима деярини билмай, анқовсираб ту- 
рарди. М. Мансуров, Ёмби. Элмурод секин 
кулиб қўйди. Муса эса анқовсираб сўрай бер- 
ди: - Тавба! Бунинг ишқи нимага экан-а, oma ? 
П. Турсун, Ўқитувчи. 

AHFH3 1 Экини ўриб-йиғиб олинган ер, 
майдон. Сувонжон.. қир бағридаги анғизга 
қўйларни ёйиб юборди-да, ўзи ажриқ устига 
ёнбошлади. С. Анорбоев, Оқсой. 

2 Муайян экин ўриб олингандан кейин 
унинг далада тиккайиб қолган пояси. Аҳён- 
да бир беда анғизида ўтлаб юрган ҳўкиз ea 
отлар кўринади. А. Қодирий, Ғирвонлик 
Маллавой. 

АНҒИРТ Ғозсимонлар туркумининг 
ўрдаклар оиласига мансуб парранда; тўра- 
мижоз. 

АНҒИШЛАМОҚ фолък. Ирғишлаб ўйна- 
моқ, гижингламоқ. Кетди бедов от анғиш- 
лаб, Авазнинг вақтини хушлаб. «Интизор». 
Анғишлайди Заргарнинг минган оти. «Мали- 
каи айёр». 

АНҲОР [а. jLpl — дарёлар] Катта ариқ, 
катта суғориш канали. Тоғдан эриб тушган қор 
ea ирмоқлардан каттагина анҳор ҳосил бўлган. 
Шуҳрат, Шинелли йиллар. Илгари канал 
тўғрисида гап бўлганда, Сидиқжон уни бирон 
тегирмон cye элтадиган ариқ деб ўйлаган эди, 
тупроқни кўриб: -Э-ҳа, — деди, — каттакон 
анҳор-ку. А. Қаҳҳор, Қўшчинор чироқлари. 


АОРТА [юн. aorte < aeiro — кўтараман] 
анат. Юракнинг чап қоринчасидан бошла- 
надиган энг катта томир, шотомир, шоҳ- 
томир. Ундан тарқаладиган артериялар бу- 
тун аъзо ва тўқималарни кислородга бой қон 
билан таъминлайди. 

АПАРТЕИД [африкаанс. apartheid — ало- 
ҳида-алоҳида яшаш] Ирқий камситишнинг 
энг ашадций кўриниши. 

АПАТИТ [лот. apatetikos — алдовчи, 
адаштирувчи] Вулкандан отилиб чиққан 
кўпгина жинсларнинг доимий таркибий қис- 
ми бўлган минерал (асосан фосфатли ўғит- 
лар ишлаб чиқариш учун ишлатилади). 

АПАТИЯ [юн. apatheia — лоқайдлик, қизи- 
қишнинг йўқолиши; ҳиссизлик] 1 Одамнинг 
теварак-атрофидаги воқеа ва ҳодисаларга 
лоқайд бўлиб қолиш ҳолати. 

2 тиб. Ташқи муҳитга қизиқмай, бутун- 
лай бепарво бўлиб қолиш билан ифодала- 
надиган касаллик ҳолати. 

АПЕЛЛЯЦИЯ [лот. appellatio — мурожа- 
ат, шикоят] 1 Бирон-бир қарор, фикр, 
олинган натижа юзасидан юқори ташкилот 
ёки идорага шикоят аризаси билан муро- 
жаат этиш. 

2 Суд ҳукми юзасидан норозилик бил- 
дириб, уни моҳиятига кўра қайта кўриб чи- 
қиш ҳуқуқига эга бўлган юқори судга ши- 
коят қилиш шаклларидан бири. Тараққий 
этган чет мамлакатлардагидай бизда ҳам 
апелляция судларини ташкил этиш пайти 
келди. Газетадан. 

3 Маслаҳат бериш, қўллаш учун муро- 
жаат. 

АПЕЛЬСИН [голл. appelsien — айнан 
“хитой олмаси”] 1 Жануб томонларда ўса- 
диган доим яшил цитрус дарахт ёки бута. 

2 Шу дарахтнинг пўсти тўқ сариқ, гўшти 
юпқа пардалар билан каржларга бўлинган 
юмалоқ ёки чўзинчоқ серсув меваси. Апелъ- 
син, лимон ea мандариннинг бебаҳолиги қоби- 
ғида ифори мойи бўлишлигидир. К. Маҳмудов, 
Ўзбек тансиқ таомлари. 

АПИЛ-ТАПИЛ рвш. Тезлик билан, на- 
ридан-бери, шоша-пиша. Апил-тапил ки- 
йинмоқ. н Ҳожия.. чўчиб кўзини очди-да, 
апил-тапил сочларини тузатди. А. Мухтор, 
Опа-сингиллар. 

АПИР-ШАПИР рвш. Шапир-шупур, тез- 
тез, наридан-бери. Апир-шапир ювинмоқ. н 
Башорат овқатни ўғил болалардай тез, 




апир-шапир ичиб, ҳаммадан олдин тугатди. 
А. Мухтор, Опа-сингиллар. 

АПОГЕИ [юн. apogeios — Ердан узоқца 
(жойлашган)] астр. Ер йўддоши орбитаси- 
нинг Ер марказидан энг узоқ нуқтаси. 

АПОПЛЕКСИЯ [юн. apoplesso — зарб 
билан шикаст етказаман] тиб. Бош мияга 
қон қуйилиши ёки мия томирига қон қуй- 
қаси тиқилиб қолиши натижасида ҳушдан 
кетиш ёки бирор-бир фалаж билан ўтади- 
ган касаллик ҳолати. 

АПОРТ(ЛАР) [лот. apporto — келтира- 
ман, олиб келаман] Сотилган акцияларга 
тўлов сифатида акциядорлик жамиятига ке- 
либ тушадиган мулк. 

АПОСТЕРИОРИ [лот. а posteriori — ке- 
йингидан, кейин турганидан] флс., мнт. Таж- 
рибага асосланган, тажрибадан келиб чиқа- 
диган; з ид. априори. Апостериори мулоҳаза. 

АПОСТРОФ [юн. apostrophos — четга, 
орқа томонга қараган, қаратилган] Ёзувда 
(баъзи тилларда) ҳарфий белги билан кўрса- 
тилмайдиган унли ўрнида сатр устига қўйи- 
ладиган, вергул кўринишидаги белги (’). 

АПОҚ-ЧАПОҚ Ўзаро аҳил; иноқ, тотув. 
Хўш, энди даромаду буромадингни қўй, ик- 
кинчи хотининг билан апоқ-чапоқмисан ? 
[сўради шериги шофёрдан \. «Муштум». [Қози- 
калон:] Тортишманглар, апоқ-чапоқ яшанг- 
лар. И. Раҳим, Ихлос. 

АПОҚ-ЧАПОҚЛАШМОҚ Иноқлаш- 
моқ, апоқ-чапоқ бўлиб кетмоқ. Фотима би- 
лан апоқ-чапоқлашиб юрганларингизни ўз 
кўзи билан кўрганлар бор-ку! М. Жабборов. 
Севинч ёшлари. 

АППАРАТ [лот. apparatus — тайёргар- 
лик; жиҳоз, ускуналар] 1 Муайян бир иш- 
ни бажариш учун хизмат қиладиган асбоб, 
мослама, механизм ва ш.к. нинг умумий 
номи. Телефон aimapamu. Фотография ап- 
парати. н Ҳозир армиямиз.. радиотехни- 
ка ва электрон-ҳисоблаш аппаратларига.. 
эга. «Фан ва турмуш». 

2 физиол. Маълум вазифани бажарувчи 
аъзолар мажмуи. Кўриш аппарати. Нафас 
олиш аппарати. 

3 Бошқарма ёки хўжаликнинг бирор со- 
ҳасига хизмат қиладиган муассасалар маж- 
муи, мазкур муассасаларнинг ходимлари. 
Тўавлат аппарати. Партия annapamu. Бош- 
қарув аппаратини қисқартирмоқ. н Раис 
(оқсоқол), котиб ва annapam ходимларига 


туман, шаҳар бюджети маблағлари ҳисоби- 
дан ҳақ тўланади. Газетадан. 

АППАРАТУРА Муайян бир ишни бажа- 
рувчи аппаратлар мажмуи; лаборатория, 
цех, катта қурилма ва ш.к. нинг асбоб-уску- 
налари. Кимёвий annapamypa. Электр билан 
бошқариш annapamypacu. 

АППАРАТЧИ Аппаратлар ишини бош- 
қариб ёки назорат қилиб, тўғрилаб турувчи 
ишчи. 

АППЕНДИКС [лот. appendix — ортиқ, 
ўсимта] анат. Кўричакнинг чувалчангсимон 
ўсимтаси. 

АППЕНДИЦИТ тиб. Аппендикснинг 
яллиғланиши. 

АППЛИКАЦИЯ [лот. applicatio — мо- 
йиллик; бирлашиш, қўшилиш] 1 Бирор газ- 
лама, қоғозга ранг-баранг газлама ёки қоғоз 
парчаларини ёпиштириб ёки тикиб нақш 
солиш усули. 

2 Шу усул билан солинган сурат, нақш; 
шундай нақшли буюм. 

АПРЕЛЬ [лот. aprilis < apricus — қуёш 
иситадиган] Янгича йил ҳисобида тўртинчи 
ой. Биринчи апрель. Апрель кунлари. 

АПРИОРИ [лот. а priori — аввал бошдан, 
аввал тургандан] флс. мнт. Тажрибага асос- 
ланмаган, тажрибадан олинмаган, тажри- 
бадан олдинги; зид. апостериори. Anpuopu 
даъво. 

АПРОБАЦИЯ [лот. approbatio — маъ- 
қуллаш, тасдиқлаш] 1 Текшириш, синаш ва 
муҳокама асосида расмий суратда маъқуллаш. 
Ўқув дастурларини апробация қилиш. 

2 қ. х. Энг яхшиларини уруғликка ажра- 
тиш мақсадида экинларнинг ҳосили сифа- 
тини аниқлаш. 

АПТЕКА [юн. apotheke — омбор, склад] 1 
Врачларнинг ёзиб берган рецептларига қараб 
дори тайёрлайдиган, шунингдек, дори-дар- 
мон ва бошқа тиббиёт молларини сақлай- 
диган ва сотадиган муассаса, дорихона. 

2 айн. аптечка. 

АПТЕКАЧИ 1 Аптекада дорилар тайёр- 
лайдиган ходим; фармацевт. 

2 эск. Аптека эгаси, хўжайини. 

АПТЕЧКА Биринчи тиббий ёрдам кўрса- 
тишда, асосан, ўз-ўзига ва ўзаро ёрдам бе- 
ришда ишлатиладиган дори-дармонлар 
ҳамда улар сақланадиган қутича. 

АП ТТ1 У тақл. с. Аксириш товушининг 
ёзувдаги шартли ифодаси. 




АПШУРМОҚ кам қўлл. айн. аксирмоқ. 

АР [фр. are < лот. area — майдон, сатҳ, 
юза] Метр ўлчови тизимида юз квадрат метр- 
га тенг ер ўлчов бирлиги, бир гектарнинг 
юздан бир қисми. 

АРАБ [а. <_> j^] 1 Осиёнинг Форс қўлтиғи 
билан Ўрта денгиз орасидаги қисмида ва Ши- 
молий Африкада яшовчи, сомий тиллар- 
дан бирида сўзлашувчи халқ (миллат) номи. 

2 Шу халқ (миллат)га мансуб (шахс, мам- 
лакат ва ш.к). Араб зиёлилари. Араб тили. 

АРАБИ Арабларга ва Арабистонга оид. 
Араби гилам. Араби от. н Дуторбўйин араби 
отлар, Чу deca бир қирдан хатлар. «Равшан». 

АРАБИЗМ тлш. Араб тилидан ўзлашти- 
рилган сўз ёки ибора. 

АРАБИИ эск. Арабларга, араб тили ва 
адабиётига оид; арабча. Арабий адабиёт. н 
Яна ўша арабий ва форсий иборалар тўла, 
биз тушунмайдиган машаққатли ўқишга 
шўнғиб кетдик. М. Муҳаммаджонов, Турмуш 
уринишлари. 

АРАБЛАР Осиёнинг Форс қўлтиғи би- 
лан Ўрта денгиз орасидаги қисмида ва Ши- 
молий Африкада яшовчи, сомий тиллардан 
бирида сўзлашувчи халқлар. 

АРАБЧА 1 Арабларга, араб алифбоси, 
тили, адабиёти ва маданиятига оид. Арабча 
ёзув. Арабча кийим. н Тожибой саводсиз эди. 
Фақат кимдандир ўрганилган учта арабча 
ҳарф билан «Тож» деб жуда ғалати қилиб 
қўл қўяр эди. П. Турсун, Ўқитувчи. 

2 Араб тили. Сиз арабчани биласизми? 
Арабча гапирмоқ. 

АРАБШУНОС Араб тили, ёзуви, мада- 
нияти ва тарихи бўйича мутахассис олим. 

АРАБШУНОСЛИК Араб халқининг 
тили, маданияти, иқтисодиёти ва тарихи- 
ни ўрганувчи фанлар мажмуи. 

АРАВА, ароба [а. <ц>— арава, вагон, 
автомашина] Асосан икки ёки тўрт ғилди- 
ракли, от, эшак ёки ҳўкиз қўшиладиган 
транспорт воситаси. Кун ботгандан кейин ке- 
лин ва унинг дугоналари тушган узун соябон 
аравалар етиб келди. М. Осим, Карвон 
йўлларида. Устига икки-уч боғбеда ташлан- 
ган арава келиб қолди. С. Аҳмад, Уфқ. 

Оташ арава с. т. эск. Поезд. Шайтон арава 
с. т. эск. Велосипед. Аравангни торт Жўнаб 
қол, юришингни қил, ишингни қил. Ҳа, ҳа, 
мен сенларнинг хизматкоринг бўламанми, 
аравангни торт, шуни билиб қўй, оч қолсам 


қоламанки, бу ишларни қилмайман. Р. Фай- 
зий, Биринчи баҳор. Аравани (қуруқ) олиб 
қочмоқ Қуруқ, баландпарвоз гап қилмоқ, 
беҳуда мақтанмоқ. -Саидғози ака! — деди 
[Назаров] кинояли жилмайиб, — ҳадеб ара- 
вани қуруқ олиб қочаверманг. Сиз билган си- 
ёсатни биз ҳам биламиз. С. Анорбоев, Оқсой. 
Ўз аравасини тортмоқ Ўз ишини, тирик- 
чилигини ўзи қилмоқ. Бу кунгача ҳар икки 
бригадир ўз улушига тушган вазифани бажа- 
риб, содда қилиб айтганда, ўз аравасини 
тортиб келишарди. Ҳ. Нуъмон, Меҳр. 

АРАВАК шв. Булоқи (бурунга тақилади- 
ган сирға). 

АРАВАКАШ 1 от От-арава билан юк 
ташувчи, арава минувчи, ҳайдовчи одам. 
[Йўлчи] Отнинг жиловидан mopmdu, ара- 
вакаш ғилдиракдан mopmdu. От силжимади. 
Ойбек, Танланган асарлар. 

2 сфт. Аравага қўшиладиган, юк тор- 
тадиган. Аравакаш от. 

АРАВАСОЗ Арава ясовчи уста. Энди сиз- 
га битта арава керак. Мен уста Мадамин 
аравасоз билан гаплашиб келдим. А. Қодирий, 
Ғирвонлик Маллавой. 

АРАВАСОЗЛИК Арава ясаш касби. 

АРАЗ [а. j-t — рад, инкор қилиш; тес- 
кари қараш] Айбситиб, гина-кудурат сақ- 
лаб гаплашмаслик, мулоқотда бўлмаслик 
ҳолати. Шунга ҳам аразми? У мендан араз. 
Ака-ука бир-биридан араз. н Жўрахон йиғ- 
ламсираб жавоб қилди. Унинг бу ҳолати хафа 
қилинган жажжи қизнинг аразига ўхшар эди. 
М. Исмоилий, Фарғона т. о. Қирқ йил қадр- 
дон дўст бўлиб ажралиб кетган одамдай, ҳам 
соғинч, ҳам араз аралаш мавҳум бир туйғу 
ичра тўлғанибэслади. С. Сиёев, Аваз. 

АРАЗЛАМОҚ Араз қилмоқ. Моҳлар ойим 
махдумдан аразлаб, Марғилон кетишга 
мажбур бўлди. А. Қодирий, Меҳробдан чаён. 
Ҳеч бир мусулмон киши ўз биродаридан уч 
кечадан ортиқ аразлаб юрииш жоиз эмас- 
дир. Газетадан. 

АРАЗЛАШМОҚ Аразламоқ фл. бирг. н. 
Бир-бири билан аразлашганлар кўришмайди. 
н Сиз билан биз аразлашганимиз йўқ, ше- 
килли? П. Турсун, Ўқитувчи. [Кумуш:] Мен- 
дан бошқа хотин бўлса, Зайнабингиз билан 
биринчи кунданоқ аразлашар эди. А. Қодирий, 
Ўтган кунлар. 

АРАЗЧИ Ҳар нарсага аразлайверадиган, 
бўлар-бўлмасга тумшаяверадиган. Аразчи 




қиз. Аразчи одам. н Аразчи десангиз ҳам шу 
[Кумуш], ичи қоралик десангиз ҳам шунда. А. 
Қодирий, Ўтган кунлар. 

АРАЙИШ [ф. (jiiJjf — безак; тартиб] 
Бичилаётган, тикилаётган нарсанинг чоки- 
даги ортиқча жойи, кўсти. 

Арайишини олмоқ 1) бичилаётган, ти- 
килаётган нарсанинг чокидаги ортиқча ери- 
ни қийиб тўғриламоқ, бичимини келтир- 
моқ; 2) кўчма бирор нарсадан бир қисми- 
ни ўғирламоқ, ўмармоқ. 

АРАЛАШ 1 сфт. рвш. Кўшилган, қориш- 
ган, бирга ҳолатда (турли хил кишилар, 
нарсалар). Аралаш ўрмон. Аралаш сонлар. н 
..теразадан мўраласам, бир уй хотин, эркак 
аралаш! А. Қодирий, Жинлар базми. Ёшу 
қари, эркак-аёл аралаш, олти даврага бўлин- 
ди. А. Қаҳҳор, Қўшчинор чироқлари. 

2 кўм. взф. Билан. Бобо бирдан қорни ара- 
лаш кўкрагини ушлаб қолди. С. Анорбоев, Ҳам- 
суҳбатлар. Ортиқ жаҳл аралаш четга тупур- 
ди. М. Мансуров, Ёмби. -Кўп ўрнида кўрасиз- 
лар-да энди, — деди хижолат аралаш. М. 
Мансуров, Ёмби. 

АРАЛАШИБ-ҚУРАЛАШИБ рвш. Ара- 
лаш-қуралаш бўлиб, қўшилиб-қоришиб. 
Тўйда аралашиб-қуралашиб юраверади , киши. 
Ойбек, Танланган асарлар. 

АРАЛАШИГА рвш. Катта-кичик, яхши- 
ёмони биргаликда. Аралашига икки сўмдан. 
Аралашига танқид қилмоқ. 

АРАЛ АТТ1 МА Турдош, жинсдош бўлма- 
ган моддаларнинг, элементларнинг меха- 
ник қўшилмаси; турли моддаларнинг қўши- 
лувидан ҳосил бўлган маҳсулот. Алебастр 
билан қум аралашмаси. н Бемор ётган хона 
поллари.. хлорли аралашмадан фойдаланган 
ҳолда 2-3 марта артилади. Газетадан. 

АРАТТ АТТТ МОҚ Т Бир-бирига қўшилмоқ. 
Икки томон қўйлари аралашиб кетди. н 
Кўчаларда найзабозлик жанги бошланиб.. 
ярим кечага борганда, икки томон аралашиб 
кетди. А. Қаҳҳор, Олтин юлдуз. 

2 Бирор гуруҳ, тўда ва ш.к. га қўшилмоқ, 
кирмоқ. Ўқимайдиям, ишламайдиям бу така- 
салтанглар. Сен нимага буларга аралаишб 
қолдинг? «Ёшлик». Одамларга ҳам аралаитай, 
бир чеккага бориб, боишни эгиб ўтираверди. С. 
Аҳмад, Уфқ. Ҳаром аралашган турмушда бахт 
бўлмайди. С. Зуннунова, Олов. 

3 Бош қўшмоқ; қотишмоқ, қатнашмоқ 
(гап, сўз, иш ва ш.к. га). Ноилож менинг ҳам 


аралашишимга тўғри келди. Газетадан. [Ер- 
мат:] Бу оилада нима сир ўтса, барчаси мен- 
га аён. Тўй, аза — барисига аралашаман. Ой- 
бек, Танланган асарлар. 

4 Алоқа, муносабатда бўлмоқ; одамларга 
қўшилмоқ. Анвар ўз тенги болалар билан оз 
алоқа қилар, уларга кам аралашар ва ортиқ- 
ча ўйнаб кулмас эди. А. Қодирий, Меҳробдан 
чаён. Оқибатда маҳаллага чиқиб аралашиб 
юришдан ҳам тортилдим. Газетадан. 

АРАЛАШ-ҚУРАЛАШ Аралаш (ара- 
лашган) ҳолатли; қоришган. Унинг боишда- 
ги фикрлар аралаш-қуралаш бўлиб кетди. н 
Келинлар, жувонлар, кампирлар аралаш- 
қуралаш бўлиб, Мирзакаримбойнинг данғил- 
лама дарвозасига кирадилар. Ойбек, Танлан- 
ган асарлар. 

АРАНГ рвш. Катта қийинчилик билан, 
қаттиқ уриниш, машақкат билан; зўр-базўр, 
зўрға. Йўлчи «дўппи бозор»дан аравани аранг 
олиб ўтди: бу ерда зўр тиқилинч, кўпчилиги 
хотин-қизлар. Ойбек, Танланган асарлар. 
Ғишт зинадан Зулфизар аранг чиқиб келар, 
у бемажол, рангида ранг қолмаган эди. К. 
Яшин, Ҳамза. 

АР-АР I: ар-ар қилмоқ Унар-унмасга 
арилламоқ, ариллаб йигламоқ. 

АР-АР \\.[а. jjlj.il - арча] ар-ар терак 

Пирамидасимон терак; шотерак. Тахта 
кўприкнинг нариги томони.. янги бинолар 
бўлиб, олдиларига қатор ар-ар тераклар эк- 
канлар. А. Қодирий, Обид кетмон. 

АРАСОТ [а. j_c — майдонлар; ҳов- 
лилар] Т дин. Ислом динида айтилишича, 
қиёмат қойим бўлганда, жамики одамзод 
тирилиб тўпланадиган қўрқинчли дашт, 
қиёмат майдони. 

2 кўчма Шовқин-сурон, ола-тўполон, 
қирғин-барот. Арасот солмоқ (кўтармоқ). 

Арасотда қолмоқ На у ёқли ва на бу ёқли 
бўлмай, аро йўлда қолмоқ; қилар ишидан 
янглишиб, гангиб қолмоқ. 

АРАФА [а. 4_s j-t — Макка ш. яқинидаги 
тоғ номи; билиш, таниш] 1 дин. Рамазон ёки 
Қурбон ҳайитидан олдинги кун. Арафадан уч 
кун олдин. н Курбон ҳайити арафасида қиш- 
лоқи мурид Тшлабой яна бир қўй келтириб 
ташлади. Эшон қўй сўйиб, қурбонлик қилди. 
П. Турсун, Ўқитувчи. 

Ёлғон арафа Ҳайитдан олдинги иккинчи 
кун, индинга ҳайит деган кун. Чин арафа Ҳа- 
йитдан олдинги кун, эртага ҳайит деган кун. 




2 Байрам ёки бирор тантанали кундан 
олдинги кун (кунлар). Янги йил арафаси. Тўй 
арафаси. н -Бугун байрам арафаси, — деди 
Тургенев, жангчиларга ўйчан тикилиб. И. Ра- 
ҳим, Чин муҳаббат. 

АРАФАСИДА 1 Арафа с. ў.-п. к. 

2 кўм. ваз. Вақт муносабатини ифода- 
лайди, ўзи бириккан сўз билдирган нарса, 
ҳаракат-ҳодиса олдидаги кун (кунлар)ни бил- 
диради. Наврўз арафасида кексалар оқ кийим 
тайёрлашади, ёшлар ранг-баранг гулли кўй- 
лаклар тиктиришади. «Саодат». Сессия ара- 
фасида сайлов округларида Олий Мажлис де- 
nymanwapu билан учрашувлар ўтказилганлиги 
алоҳида таъкидланди. Газетадан. 

АРАҚ [а. 3 j-t — тер; буғланиш] Сув би- 
лан вино (этил)спирти аралашмасидан ибо- 
рат ичимлик. 

АРАҚИ архит. Шипнинг гир айланаси- 
га, бўғот остига, эшик, дераза тепасига 
ишланган ёғоч нақш; карниз. 

АРАҚХУР Ичкиликка берилган, арақни 
кўп ичадиган киши; пиёниста. 

АРАҚХЎРЛИК Арақни кўп ичиш; май- 
хўрлик, ичкиликбозлик. 

АРБИТР [лот. arbiter — гувоҳ, томоша- 
бин; ҳакам, судья] Томонларнинг розили- 
ги билан тайинланган судья; ҳакам. 

2 Спорт ўйинлари, мусобақаларининг 
қоидаларига риоя қилинишини кузатиб ба- 
ҳоловчи судья. 

АРБИТРАЖ [фр. arbitrage — ҳакамлик 
суди] ҳуқ. 1 Низоли масалаларни ҳал қи- 
лиш учун махсус ташкил этилган ва дои- 
мо фаолият кўрсатувчи суд органи, ҳакам- 
лик. Транспорт ва алоқа соҳаси, божхона, 
банк, арбитраж ва суғурта тизимларида 
келажакда икки томонлама ҳамкорликни 
мустаҳкамлаш зарурлиги эътироф этилди. 
Газетадан. 

2 Фойда олиш мақсадида бир валюта 
бозоридан сотиб олинган хорижий валюта- 
ни курсдаги фарқига қараб иккинчи валюта 
бозорида сотиш. 

АРБОБ [а. v_jLi jl — жаноблар; хўжайин- 
лар; амалдорлар] 1 Фан, маданият, санъат 
соҳасида ёки давлат ишида ўз фаолияти би- 
лан танилган, шу соҳада ўзини кўрсатган 
шахс. Жамоат арбоби. Маданият арбоби. 
Санъат арбоби. Сиёсий арбоб. 

2 Давлат, ҳукумат аппаратида ишловчи 
юқори мартабали шахс, раҳбар. Ўрта Осиё 


аёлларидан давлат арбоблари, меҳнат қаҳ- 
рамонлари, олимлар етишган. Ойбек, Нур 
қидириб. 

3 тар. Бухоро хонлигида: маҳалла бош- 
лиғи, элликбоши ёки қишлоқ оқсоқоли. 
Ҳайдар учинчи ғалвирни тўлдираётганда, 
қишлоқ томонидан ҳар бири бир хуржун 
кўтариб имом, сартарош ва арбоб шошиб- 
пишиб етиб келдилар. С. Айний, Қуллар. 

АРВОҲ [а. £-1 jjl — «руҳ» сўзининг кўп- 
лиги, руҳлар] 1 Диний тасаввурларга кўра: 
фақат одам тириклигида, ҳаётида у билан 
бўладиган, вафотидан кейин тандан чиқиб, 
абадий мавжуд бўладиган ғайримоддий асос; 
руҳ. Тирик мўминлар қарғишидан қўрқмасанг, 
марҳумлар арвоҳидан қўрқ. Газетадан. Шу 
ерни обод қилинглар. Ҳар ҳолда oma юртинг. 
Отангнинг арвоҳи ҳам шод бўлади. Ш. Хол- 
мирзаев, Бодом қишда гуллади. 

Арвоҳ оши Ўтган ота-боболарнинг руҳи- 
га бағишлаб ўтказиладиган кичикроқ маъ- 
рака, йўқлов. Султонбек сўз олди: «Арвоҳ оши» 
бермайман, ўғлимни тўй қилмоқчиман, тўй 
дедим. Ойбек, Танланган асарлар. Арвоҳи пир 
ёки арвоҳ пири Устоз қўлида касб-ҳунар ўрга- 
ниб, мустақил иш бошлаш учун фотиҳа 
олаётган шогирднинг шу муносабат билан 
ҳамкасаба усталарга ва ўтган пирлар арво- 
ҳини шод этиш мақсадида берадиган зиёфа- 
ти. Бўлмаса, уста Олим ўз уйига дўкон қуриб- 
дир денг-чи! — Дўкон қурибдир. Арвоҳ пири 
бермасдан-а ? А. Қодирий, Ўтган кунлар. 

2 Марҳумнинг киши хаёлида кўринган 
шарпаси. Севгувчи йигитни солмишдир йўлга, 
Тунда эртак айтган бир мудҳиш арвоҳ. Ҳ. 
Олимжон. Шайх арвоҳдек бесас, бепарво ту- 
рарди. С. Сиёев, Аваз. 

Арвоҳ капалак Одатда, кечаси чироқ 
ёруғига келадиган йирик қўнғир капалак 
(ўлган кишининг руҳи ўз уйига гўё шу капа- 
лак суратида келармиш). Арвоҳурди Ишнинг 
расво бўлиши, ёмон ҳодиса юз беришини 
руҳнинг ёмон таъсиридан кўришни билди- 
ради. [Қози\ Тавба қилдим, худо! [Мулладўст:] 
Арвоҳурди, қози! Ҳамза, Майсаранинг иши. 
Оч арвоҳ ёки арвоҳга ўхшаган Жуда ориқ, 
қилтириқ; гўё жонсиздек кўринишли. 

АРГО [фр. argot — жаргон] тлш. Ясама 
тил. Бирор ижтимоий гуруҳ, тоифанинг 
(мас., талабалар, спортчилар, ўғрилар ва 
б.) ўзига хос, бошқалар тушунмайдиган 
луғавий бирликлардан иборат тили. 




АРГОН [юн. argos — ҳаракатсиз] Кимё- 
вий элемент, ҳаво таркибида бўладиган тус- 
сиз ва ҳидсиз газ (электр лампалари ва ёри- 
тувчи реклама асбоблари ичини тўлдириш 
учун ишлатилади). 

АРГОТИЗМЛАР [фр. argotisme < argot — 
жаргон] тлш. Бирон аргодан адабий тилга 
ўзлашиб қолган сўз ва иборалар. Мас., қуён 
(чиптасиз йўловчилар — шофёрлар тилида). 

АРГУМЕНТ [лот. argumentum — яққол 
исбот, аниқ далил] 1 Фикр, даъво ва ш.к. 
ни исботлаш учун асос, далил. 

2 мат. Эркин ўзгарувчи миқдор. 

АРГУМЕНТАЦИЯ [лот. argumentatio — 
далиллаш, далил келтириш] Керакли фикр 
ёки қоидани исботлаш учун далилларни 
ташкил этиш, муҳокама қилиш. 

АРДОБ 1 [ф. j_,f — ун + с_=Г — сув] Мол- 
ларга ичириш учун сувга ун чалиб тайёр- 
ланган озуқа. 

2 кўчма Ундан, дондан пишириладиган 
ёғсиз суюқ овқат. 

АРДОҚ Иззат-ҳурмат, эъзоз-эътибор 
ҳисси, шундай ҳис-туйғули муносабат. Айни 
дамда фарзандлар ардоғида, иззат-ҳурмат- 
да умр кечирмоқда. Газетадан. 

АРДОҚЛАМОҚ 1 Иззат-ҳурмат, ардоқ 
билан муносабатда бўлмоқ. ..эл ардоқлаган 
санъаткорлардан бири. Газетадан. Ҳишлоқла- 
римизнинг энг иззатли, энг ҳурматли, хал- 
қимиз ардоқлаб, қўлида кўтараётган киши- 
лари.. механизаторлардир. С. Абдуқаҳҳор, Ол- 
тин водийларни кезганда. 

2 Эҳтиёт қилмоқ, авайламоқ. Мен сени 
ардоқлаб ғубордан, чангдан, Йўлингга ҳар 
куни сув сепармидим!? Шуҳрат. Умр бўйи ар- 
доқлаган азиз нарсасини йўқотгандек эди. А. 
Мухтор, Бўронларда бордек ҳаловат. 

АРДОҚЛИ Эъзоз-эҳтиромга лойиқ. Ар- 
доқли меҳмон. н Элимга таниқли, ардоқли 
чоллар, Ҳамиша беллари белбоғли чоллар. 
Миртемир. 

АРЕАЛ [лот. area — майдон, макон] 1 
Ўсимлик ёки ҳайвонларнинг бирор тури, 
туркуми ёки оиласи тарқалган ҳудуд. 

2 Тил ҳодисалари — фонетик, лексик ва б. 
ҳодисалар тарқалган ҳудуд, лингвистик ареал. 

Ареал лингвистика 1) тилшуносликнинг 
лингвистик ареалларни ўрганиш билан шу- 
ғулланувчи соҳаси; 2) тилшуносликда линг- 
вистик ареалларни ўрганишга алоҳида эъти- 
бор берувчи йўналиш. 


АРЕОМЕТР [юн. araios — зич бўлмаган, 
бўш; суюқ + metreo — ўлчайман] Суюқпик 
ва сочилувчан қаттиқ жисмларнинг зичли- 
гини ўлчайдиган асбоб. 

АРЕСТ [нем. Arrest — қамоққа олиш; та- 
қиқлаш < лот. arrestum — ҳукм, қарор]: арест 
солмоқ ҳуқ. мл. Мулк ёки пулдан фойдала- 
ниш ҳуқуқидан вақтинча маҳрум этмоқ, 
мол-мулкни хатлаб, муҳрлаб қўймоқ. 

АРЖУМАНД [ф. — қадрли, из- 

затли] эск. кт. Азиз, қадрли; қимматли. Фар- 
занди аржумандига гўдакликдан гўзал тар- 
бия, ҳусн-ахлоқ берган. Ойбек, Навоий. 

АРЗ I [а. jbj-c — баён, изҳор; тақдим 
этиш] Дард-ҳасрат, шикоят тарзидаги (асо- 
сан оғзаки) гап, мурожаат. Чол бу бегона 
йигитнинг вазиятида тараддудланиш сезиб, 
қайтадан сўради: -Хўш, ўғлим, нима арзинг 
бор? Оибек, Танланган асарлар. Подшойим, 
бизлар сизга арзга келдик. «Равшан». 

Арзи ҳол ёки арзи бандачилик Ўз аҳволи 
ҳақидаги оғзаки баён; дард-ҳасрат; ўтинч- 
ли илтимос. Мен минарман энди аста 
қушимга, Арзи ҳолим айтдим денгу дўшим- 
га. «Маликаи айёр». «Қуш тилини қуш била- 
ди» деганларидек, Нодиранинг самимий арзи 
бандачилиги Моҳлар ойим билан Нигор ке- 
линнинг юракларини эзди. А. Қодирий, Меҳ- 
робдан чаён. Арз қилмоқ 1) билганини, 
ўйлаганини ёки дард-ҳасратини оғзаки айт- 
моқ, баён қилмоқ; ўтинчли илтимос би- 
лан мурожаат қилмоқ. -Менхонни Тошкент- 
дан жўнатиш олдида унинг холи вақтини то- 
пиб, бу фикримни бир даража арз қилиб 
ўтган эдим, — деди [қушбеги]. А. Қодирий, 
Ўтган кунлар; 2) шикоят қилмоқ. [Ғофир 
бой ва қозиларга:] Ҳой, бўрилар! Сўзларинг- 
дан қайт! Бўлмаса, ҳокимингга бормайман, 
мингбоишнгга ялинмайман, халққа арз қила- 
ман, халққа!\ амза, Бой ила хизматчи. Арз 
сўрамоқ эск. Илтимос ёки шикоят билан 
келганларга, уларни эшитиб, тегишли жа- 
воб-муомала қилмоқ. Арк — қадим Хоразм 
шоҳларининг арз сўрайдиган жойи. Ж. Шари- 
пов, Хоразм. 

АРЗ II [а. — ер, замин] эск. кт. Ер 

шари ёки унинг бир қисми. 

Курраи арз Ер шари. Глобусни боболар 
Курраи арз, дебдилар. Яшаган сайёрангни бил- 
моқлик фарз, дебдилар. А. Орипов. Арзи Рум 
тар. Рим империяси. Арзу само Ер билан ос- 
мон, бутун коинот. 




АРЗА с.т. 1 айн. арз I. Ҳар тарафга арза 
қилиб, Номи бекларни йиғарман. «Гўрўғли- 
нинг туғилиши». 

2 айн. ариза. [Қодирқул:] Обор, менга арза 
керак эмас, ерни берсанг, қутуласан.. Ҳамза, 
Бой ила хизматчи. 

АРЗАНДА [ ф. jjl — арзийдиган, ло- 
йиқ] 1 Орзу қилиб етишган ёлғиз ўғил ёки 
қиз. Беш яшар қизчасини чақириб, у болага 
кўрсатиб: -Ана кўрмайсанми, бу қандай оп- 
поқ, дўндиқча! Мана шу менинг бирдан-бир 
арзандам, — деди. С. Айний, Эсдаликлар. 

2 Энг севикли, эрка ўғил ёки қиз. Лутфи- 
нисо эрининг давлатидан мумкин қадар 
кўпроқ қўпориб, шу кенмса, арзандасига сарф 
қилиш учун уринар, бу қизни катта шавкат 
ва дабдаба билан узатишни орзу қилар эди. 
Ойбек, Танланган асарлар. 

3 Бирор кишининг ҳаммадан ортиқ 
кўрган суюкли кишиси, эркаси. Гулнорга худо 
берди, у эрка-арзанда хотин бўлиб, эрига су- 
ялиб, кўнглига нима келса, шуни қилади. Ой- 
бек, Танланган асарлар. 

АРЗАНДАИ-КИРОМАНДА [ф. арзанда 
+ 1 — очиқ кўнгил, олижаноб] Жуда 

ҳам арзанда. [ Шарофат] Биттаю битта ар- 
зандаи-кироманда қизи билан умри ўтиб кет- 
ганини сезмади ҳам. Ҳ. Зиёхонова, Биринчи 
мактуб. 

АРЗАЧИ с. т. 1 Одамларга ариза ёзиб бе- 
ришни касб қилиб олган киши; аризанавис. 
Шу яқинда, ўзи ўрдада турадиган бир арза- 
чи бор эмиш. А. Қодирий, Меҳробдан чаён. 

2 Мансабдор шахсга ёки бирор идора, 
муассасага ариза берган, арз қилган шахс. 
Золимлиги, порахўрлиги, арзачиларни қақ- 
шатганлиги туфайли халқда: «Бизнинг ҳоким 
— Фишмандир.. Пули йўққа душмандир!..» деб 
таърифланган эди. М. Исмоилий, Фарғона т.о. 

АРЗГЎИ [ф. — арз айтувчи] эск. 

Арз билан келган ёки мурожаат қилган 
киши. Қабулхонада кутиб ўтиравериб то- 
қати тоқ бўлган арзгўйлар раис олдига ки- 
ришга интиладилар. 3. Саид, Н. Сафаров, 
Тарих тилга кирди. 

АРЗ-ДОД, арзу дод Тўлиб тошган дард- 
ҳасрат ва ундан шикоят. Камбағал ҳар ерда 
мушт ерди, четга қоқиларди, арзу додини ҳеч 
ким тингламасди. Ойбек, Танланган асар- 
лар. ..арз-додучун борғонларни отибтаиллаб, 
гуноҳсиз қонларни сув каби ичишни қўмсай- 
сан. А. Қодирий, Ғирвонлик Маллавой. 


АРЗИГУДЕК айн. арзийдиган 2. 

АРЗИГУЛИК айн. арзийдиган 2. Арзигу- 
лик совға. 

АРЗИГУНДАЙ айн. арзийдиган 2. 

АРЗИЙДИГАН 1 Арзимоқ фл.сфдш. 

2 сфт. Мақтовга, диққат-эътиборга мо- 
лик; лойиқ. Мақтаса арзийдиган йигит. 
Ўрнак олса арзийдиган хўжалик. н Кошки 
иззатга арзийдиган азиз меҳмон бўлса! Ой- 
бек, О. в. шабадалар. 

АРЗИМАГАН Унча қиймати, аҳамияти 
бўлмаган; арзимас. Арзимаган баҳона. Арзи- 
маган гап. Арзимаган жанжал. н Арзимаган 
нарсага овора бўлиб, ишдан қолибсиз-да, оқсо- 
қол ? М. Исмоилий, Фарғонат. о. Негаўзин- 
гизни ерга урасиз? -Нега арзимаган бир одам- 
га ўз ихтиёрингизни бериб қўясиз? — деди 
Саида Ҳаландаровга. А. Қаҳҳор, Синчалак. 
[Бой Ғофирга:] Тўй баҳонасида мендан сенга 
ўтиб қолган арзимаган нарсалар бор, шулар- 
ни пулга чақиб, орани очиқ қилиб қўйсак, 
деган эдим. Ҳамза, Бой ила хизматчи. 

АРЗИМАС айн. арзимаган. Арзимас баҳо- 
на. Арзимас сабаб. Арзимас гап. н Шу арзи- 
мас хайр-саховатидан ўз қалбида мамнунлик, 
таскин сезиб роҳатланади. Газетадан. 

АРЗИМОҚ 1 Белгиланган ёки сўралган 
(олинган, сотилган) нархга лойиқ, мос 
бўлмоқ. Бу нарса неча пулга арзийди? 

2 кўчма Қиймати ёки аҳамияти жиҳати- 
дан тенг келмоқ, баравар бўлмоқ. Ёлғиз 
ўғлингиз ўнта йигитга арзийдилар. Ҳ. Ғулом, 
Машъал. [Йўлчи] Эшикка чиқаркан, орқаси- 
дан чол сўзлаб қолди: -Ҳай, ўт йигит, ҳалиги 
сўзларинг олтинга арзийди, аммо ҳар кимга 
сўзлайверма! Ойбек, Танланган асарлар. 

3 Лойиқ, муносиб бўлмоқ. Уни мукофот- 
ласа арзийди. н [Ҳози Ҳодирқулга:] Юзида 
оз-моз чиройи бўлгани билан ўзи таги nacm. 
Сизнинг остонангизга сира арзимайди. Ҳам- 
за, Бой ила хизматчи. 

4 Оқламоқ, зое кетмаслик. Тер тўкканга 
арзимайдиган иш. Мен сизга ҳар қанча яхши- 
лик қилсам арзийди. н Ақлли кишиларнинг 
садағаси кетсанг ҳам арзийди. А. Қодирий, 
Ўтган кунлар. Аскар болаларни кафтимизда 
кўтарсак арзийди. Ойбек, О. в. шабадалар. 

Арзимайди «Раҳмат»га камтарлик билан 
қайтариладиган жавоб сўз. Ёрдамларингиз 
учун катта раҳмат. — Арзимайди. 

АРЗИРЛИ айн. арзийдиган 2. Арзирли сов- 
ға. Мақтовга арзирли иш. н Ўқиганингиз 




ушбу воқеаларда ўйлаб кўрса арзирли муам- 
молар бисёр. Газетадан. 

АРЗНОМА эск. Илтимоснома; ариза. Шу 
қизғин дамларда.. арзнома ёзиш, идорама-идо- 
ра сарсон бўлиб юришга Ойдинойларни нима- 
дир мажбур қилган. Газетадан. Бу — арзно- 
ма эмас, талаб бу, пўписа, айбнома. С. Сиё- 
ев, Аваз. 

АРЗОН [ф. oljjl - баҳоси паст, қадри 
кам] 1 Баҳоси, нархи юқори бўлмаган. Ар- 
зон мол н Қаранг, ҳаммаси арзон нарсалар. 
С. Зуннунова, Олов. 

2 Меъёрдагидан паст нарх, паст нархда. 
Бизнинг Ҳаландарбой кузда камбағалларнинг 
пахтасини арзон-арзон сотиб олиб, саройига 
босиб қўяди. М. Исмоилий, Фарғонат.о. 

АРЗОН-ГАРОВ рвш. с. т. Асл қиймати- 
дан анча камига, арзимаган пулга, паст баҳо 
билан, текиндай. Арзон-гаров сотиб олмоқ. 

АРЗОН-ГАРОН [арзон + ф. <jl j$. — қим- 
мат, баҳоси баланд] айн. арзон-гаров. 

АРЗОНЛАМОҚ с. т. Арзонлашмоқ. 

АРЗОНЛАШМОҚ Арзон бўлмоқ, баҳо- 
си, нархи пасаймоқ Моллар анча арзонлаш- 
ди. Механизация туфайли ҳар бир центнер 
пахта икки сўм арзонлашди. 

АРЗОНСЙНМОҚ Асл баҳосидан, нархи- 
дан арзон сўрашяпти, деб билмоқ; олувчи 
айтган баҳони, нархни кам деб ҳисобламоқ. 

АРЗОНЧИЛИК Нарх-навонинг арзон 
ҳолати, пайти; зид. қимматчилик. 

АРЗОНҚУЛ с. т. Озгина ҳақ бадалига 
ишлайдиган, меҳнати эвазига кам ҳақ ола- 
диган. Ҳозир олмалар пишган вақт бўлгани 
учун менга ўхшаш оштомоғига юрадиган ар- 
зонқўл кишиларни эшигидан қувламас экан. Ғ. 
Ғулом, Шум бола. 

АРЗ-ҲОЛ, арзи ҳол қ. арз L 

АРИ Парда қанотли ҳашаротларнинг 
йиртқич ва чақадиган бир тури. Сариқ ари. 
Тукли ари. Қизил ари. Қовоқ ари. Ёмон ари- 
да бол бўлмас, сувсиз ерда тол бўлмас. Мақол. 
н Ари.. бешиктерватарни чақиб фалаж 
қилади. «Фан ва турмуш». 

АРИЗА [а. — арзнома; илтимос- 

нома] Муайян муассаса ёки мансабдор шахс 
номига ёзилган илтимос, таклиф, шикоят 
мазмунидаги расмий ҳужжат. Ариза бермоқ. 
Ариза ёзмоқ. Ариза ташламоқ. 

АРИЗАБОЗ Ариза ёзишга берилган шахс. 

АРИЗАБОЗЛИК Ариза ёзишга берилиш, 
аризалар ёзиш билан машғуллик. 


АРИЗАНАВИС тар. Одамларга қалам 
ҳақи бадалига ариза ёзиб берувчи шахс. Ма- 
ҳаммадражаб кейинги бир ҳафтани турли.. 
аризанавислардан йўл-йўриқ сўраш билан 
ўтказди. А. Қаҳҳор, Сароб. 

АРИЗАЧИ 1 Ариза берувчи, ариза бер- 
ган шахс. Мингбоши шошиб бориб, меҳмонхо- 
на айвонига чиқди-да, ҳар вақт аризачилар- 
ни сўраб, айбдорларни тергов қиладиган ерига 
келиб ўтирди. М. Исмоилий, Фарғона т. о. 

2 айн. аризанавис. 

3 тар. Фуқародан тушган ариза, илтимос- 
нома, шикоятларни ўзидан юқори амаддорга 
маълум қилиб турувчи мансабдор шахс. 

АРИЛЛАМОҚ 1 с. т. Бақириб йиғламоқ, 
ҳадеса йиғлайвермоқ, ар-ар қилмоқ (бола 
ҳақида). 

2 фолък. Пишқирмоқ (от ҳақида). Оғзини 
карракдай очган, ариллаган арғимоқ отлар- 
нинг ҳар қайсиси томдай келади. «Авазхон». 

АРИМОҚ Борлиги кетмоқ, йўқолмоқ 
(бор ҳодда давом этаётган нарсалар ҳақида). 
Касали аримоқ. н Машариф ака анча туза- 
либ, танидаги дард ариган бўлгани билан ди- 
лидаги дард аримаган эди. Мирмуҳсин, Қи- 
зил дурралар. Ота, юмшоққина қилиб, қадр 
ариган хонадонни қирғоққа чиқиб қолган ба- 
лиққа қиёслади. «Ёшлик». Кексалар бор хона- 
донлардан хайру баракот аримайди. Газетадан. 

АРИСТОКРАТ Аристократияга, оқсуяк- 
ларга мансуб шахс; оқсуяк, аслзода. 

АРИСТОКРАТИЗМ Аристократларга, 
оқсуякларга хос сифатлар, аристократик 
феъл-атвор, юриш-туриш. 

АРИСТОКРАТИК 1 Аристократияга, 
киборларга, оқсуякларга оид. Аристократик 
жамият. 

2 Аристократларга, оқсуякларга хос 
бўлган; назокатли. Аристократик хулқ-атвор. 

3 Аристократиянинг ҳукмронлигига 
асосланган. Аристократик республика. Арис- 
тократик идора усули. 

АРИСТОКРАТИЯ [юн. aristokratia — ях- 
шилар ҳокимияти] 1 Иқтисодий ҳукмрон 
синф, зодагонларнинг сиёсий ҳокимияти, 
ҳукмронлиги. 

2 Қулдорлик ва феодал давлатларда энг 
имтиёзли табақа (буржуа давлатида ҳам маъ- 
лум имтиёзларни сақлаб қолган). 

АРИСТОН [нем. Arrestant — қамоққа 
олинган киши] с. т. Қамоққа олинган, қа- 
моқцаги киши; маҳбус, банди. -Қўрқманг, 




уста, мен сиздан аристонларни қандай қочир- 
тирганлигингизни суриштирмоқчи эмасман, — 
деди Тешабой шарақлаб кулиб. М. Исмоилий, 
Фарғона т. о. 

АРИТМИЯ \юн. arrythmia — маромнинг, 
ритмнинг бузилиши] тиб. Юрак уришида- 
ги одатий ритмнинг, маромнинг бузили- 
ши. Мен, ўн йилдирки, каравотда ишфтга 
тикилиб ётаман. Юрак касал — аритмия. 
Газетадан. 

АРИФМЕТИК Арифметикага оид. Ариф- 
метик масала. Арифметик амаллар. 

АРИФМЕТИКА | юн. arithmetike — ҳисоб 
ҳақидаги фан < arithmos — сон] Матема- 
тиканинг сонларнинг оддий хоссаларини 
ҳамда улар устида бажариладиган амаллар- 
ни (қўшиш, айириш, кўпайтириш, бўлиш- 
ни) ўрганадиган бўлими; ҳисоб. Арифмети- 
канинг тўрт амали. н Ал-Форобий мате- 
матикани арифметика, геометрия, оптика 
ва механикадан иборат деб қаради. «Фан ва 
турмуш». 

АРИФМОМЕТР [юн. arithmos — сон + 
metreo — ўлчайман] Арифметик амалларни 
механик равишда бажарадиган ихчам ҳисоб- 
лаш машинаси. 

АРИХОНА 1 с. т. Ариси кўп бўлган, ари- 
лар ғужғон ўйнаган жой. 

2 Асалариларни боқиш ва асал тўплаш 
учун махсус ясалган яшик, қути. 

АРИЧИ қ. асаларичи. 

АРИЧИЛИК қ. асаларичилик. 

АРИШ I Аримоқ фл. ҳар. н. Абдулвоҳид.. 
Аҳмаднинг фалокати ариши эҳтимоли бор- 
лиги ҳақида қисқагина сўзлади. Ойбек, Нур 
қидириб. 

АРИШ II Ғалла ўсимликларидан бири, 
қора буғдой ва унинг дони, ғалласи. Ариш 
уни. Ариш нони. Ариш бошоқ чиқарди. Бир 
тонна ариш. 

АРИЯ [итал. aria — қўшиқ] Оркестр ёки 
бошқа мусиқа асбоблари жўрлигида бир 
киши ижро этадиган (айтадиган) вокал 
асар, ашула (кўпинча опера, оратория ва 
ш.к. нинг таркибий қисмини ташкил этади). 

АРИҚ 1 Сунъий равишда ҳосил қилин- 
ган сув йўли, ўзани ва ундаги сув. Бир одам 
ариқ қазийди, кўп одам сув ичади. Мақол. 
Отанг мироб бўлса ҳам, ариқни тозалаб сув 
ич. Мақол. 

Ариқоқсоқол тар. Туркистонда 19-асрда 
қишлоқ мироби. Бу киши [Мадамин\ қишлоқ- 


нинг мироби бўлиб, кўпчилик бу одамни «Ариқ 
оқсоқол» дер эди. П. Турсун, Ўқитувчи. 

2 Экин экиш ва суғориш учун экин май- 
донида тортилган махсус сув йўли, жўяк. 

Ўқ ариқ Экин майдонида жўякларга сув 
тарқатиш учун олинган марказий ариқ. 

АРИҚЧА 1 Кичкина ариқ, жилға(ча). 
Саҳнга дид билан ранг-баранг гуллар экилиб- 
ди, ариқчада ўрта бармоқдай сув эринчоқ- 
лик билан.. оқиб турибди. М. Исмоилий, 
Фарғона т. о. 

2 тех. Турли деталларнинг ариқсимон 
ўйилган ери. Поршень ҳалқасининг ариқчаси. 

АРК I [ф. — ички қалъа] тар. Пой- 

тахтдаги қаср; хон ёки амирнинг атрофи 
баланд девор билан ўралган қўрғон-саройи. 
Фитначилар амир жўнаб кетган куннинг эр- 
таси тунда аркка ҳужум қилди. Б. Аҳмедов, 
Улуғбек. Арк ичи кимхоб ва зар чакмон кий- 
ган, кумуш камар боғлаган ва катта салла 
ўраганлар билан тўлди. Ж. Шарипов, Хоразм. 

АРКII с. т. Арка. 

АРКА [лот. arcus — ёй, ёйсимон эгик] 1 
архит. Тепаси ярим доира шаклида солин- 
ган дарвоза, эшик, дераза ва ш.к. 

2 Шундай дарвоза шаклидаги ҳашамат- 
ли иншоот. Қўрғонга кираверишда баланд 
ёғоч арка бор. Аркага: «Урганч районидаги 
Охунбобоев номли колхоз» деб ёзилган. 3. Со- 
тиев, Юрак сўзлари. 

АРКОН [а. о Kjl — «рукн»нинг кўпли- 
ги, яъни устунлар, асослар] эск. кт. Улуғ 
мартаба эгалари, катта амалдор, мансаб- 
дор, арбоблар. Супага ўн чоғлиқ аркон чиқ- 
қандан сўнг, хон ҳудайчига яна бир нарса деб 
қўйди. А. Қодирий, Меҳробдан чаён. 

Аркони давлат Давлат арбоблари, юқори 
мартаба эгалари. Аркони дин Дин асослари 
Аркони ҳарб Қўшинларнинг бош штаби, 
ҳарбий қўмондонлик. 

АРКОНИ(Й) Қовуннинг ширин бир 
нави. ..бозорга тушган қовунхўрлар булаззат- 
ли неъматларнинг умрвоқи, аркони каби ном- 
ларини ҳамма вақт ҳам билавермайдилар. 
«Фан ва турмуш». 

АРКТИКА | юн. arktikos — шимолий] (А- 
катта) Ер шарининг шимолий қутб қисми. 

АРМАН(И) 1 Арманистон Республика- 
сининг туб (асосий) аҳолисини ташкил 
этувчи халқ (миллат)нинг номи. 

2 Шу халққа (миллатга) мансуб (шахс, 
тил ва ш.к.). Арман(и) аёл. Арман тили. 




АРМАН(И)ЛАР Арманистон Респуб- 
ликасининг асосий аҳолисини ташкил эт- 
ган халқ. 

АРМАТУРА [лот. armatura — қурол-ас- 
лаҳа, қурол тури] твх. 1 Аппарат, машина, 
иншоот ва ш.к. нинг асосий қисмига кир- 
майдиган ёрдамчи қисмлари мажмуи. Буғ 
қозонининг арматураси. 

2 Темирбетон иншоотларнинг пўлат 
чивиқлардан иборат каркаси, синчи, шу- 
нингдек, иншоотларни мустаҳкамлаш учун 
уларнинг ораларига қўйиладиган металл 
қисмлар мажмуи. Шлюз деворлари армату- 
раси. н Кечаги катта котлован ўрнини.. ар- 
матура симлари қоплаган. А. Мухтор, Опа- 
сингиллар. 

АРМАТУРАЧИ Арматура тайёрловчи 
ёки ўрнатувчи ишчи. 

АРМИЯ [лот. armare — қуроллантир- 
моқ] 1 Давлатнинг барча қуролли кучлари 
мажмуи. Республикамиз армияси. н Уруш- 
нинг иккинчи йили отаси армияга кетди-ю, 
қўлида ҳунари йўқ она икки бола билан қол- 
ди. П. Қодиров, Уч илдиз. 

Ҳаракатдаги армия Армиянинг уруш вақ- 
тида фронтда бўлган қисмлари. 

2 айн. ҳаракатдаги армия Шуузилиб туш- 
ган иккита бармоқ туфайли у армиядан 
қолиб кетди. Н. Сафаров, Танланган асар- 
лар. Биз ўстирган ўғиллар Армияга борурлар, 
Тикилиб келса душман, Жазосини берурлар. 
«Қўшиқлар». 

3 Қуруқликдаги қуролли кучлар. 

4 Бир ёки бир неча қўшин турларининг 
бир неча корпус ёки дивизиядан ташкил топ- 
ган, уруш ҳаракатларини олиб бориш учун 
белгиланган қўшилмаси. Танк армияси. 

5 кўчма Умумий иш, умумий мақсад 
билан бирлашган кишилар. Механизаторлар 
армияси. 

АРМОН [ф. j Lo_,l — кучли истак, орзу] 
1 Кўнгилга тугилган, лекин(ҳали)юзага чиқ- 
маган, амалга ошмаган орзу-ният. Шунинг- 
дек, минглаб ватандошларимиз умра амал- 
ларини бажариб келишяптики, бу илгари 
қанчадан-қанча юртдошларимизнинг армон- 
лари эди. Газетадан. Шоир юрагида элнинг дар- 
ди, раиятнинг эртакка солиб қўмсаган ти- 
лаклари.. армонлари акс садо бермагайми, 
Аваз? С. Сиёев, Аваз. 

2 Кўнгилга тугилган орзу-ниятнинг рўёб- 
га чиқмаслигидан афсус-надомат. -Э, беар- 


мон одам бўларканми, Назар ака, — дея тас- 
кин берган бўлдим. — Айтишларича, худоям 
Одам Атони тўкисроқ яратолмаганидан ар- 
монда экан. М. М. Дўст, Лолазор. 

Армон қилмоқ Амалга ошмаган орзу- 
ниятдан афсусланмоқ. Эрта эккан хирмон 
қилур, кеч эккан армон қилур. Мақол. 

АРМУҒОН [ф. oLCojf — совға, туҳфа] 
кт. назм. Совға, тортиқ, туҳфа. Бугуним 
яхши, аминманки, эртага ҳаёт менга ўз ар- 
муғонларидан яна қанчасини тайёрлаб ту- 
рибди. А. Мухтор. Давр менинг тақдиримда. 
Уч ўғлондир Андижон, Намангану Фарғона, 
Юртга айлар армуғон Миллион тонна дур- 
дона. Ё. Мирзо, Ўғил меҳри. 

АРНА 1 Баъзи шеваларда (мас., Хоразм 
шевасида) — бош канал. 

2 Баъзи шеваларда (мас. Жиззах шева- 
сида) — кичик жар. Арна келса ирғитди, Ўр 
келса ўрмалатди, Шундай Ҳаким йўл торт- 
ди. «Алпомиш». 

3 Шимолий ўзбек шеваларида (Қозо- 
ғистонда) — дарё ўзани, қуруқ ўзан. 

АРО юқ. усл. 1 айн. ора. Эрди бу сўзда 
Тўтию Булбул, Ки етишди ароға Ҳирғовул. 
Нишотий, Қушлар мунозараси. Манга қил- 
ди бори фикри хиёнат, Ародин кўтариб дину 
диёнат. С. Қосимий, Садоқатнома. Хирож 
тўлар эди Шош фуқароси, Чўзилди, узилмай 
жанглар ароси. Шайхзода, Тошкентнома. 

2 кўм. Ораси, орасида. Оҳ уриб майдон 
аро Рустам каби солсам уриш. «Нурали». 
Лашкар аросида ўғлонни кўрдим. «Нурали». 

3 кт. Кўплик шаклидаги отларга қўшилиб, 
шу сўз билдирган нарсалар «ўртасида», «ўрта- 
сидаги» маъносини билдиради. Республикала- 
раро, давлатлараро, хўжаликлараро. 

АРОБА эск. усл. Арава. ..Отлар ҳуркуб, 
узуб, аробалар олуб қочуб, неча одамларни 
босиб ўлдурмадими? Ҳамза. 

АРОСАТ с. т. Арасот. Маҳмудхонга бўлиб 
турур қиёмат, Алғов-далғов Оқтош шаҳри 
аросат. «Нурали». Товушқон туёқли, марал 
беллидир, Аросат кунида ажаб ҳоллидир. 
«Маликаи айёр». 

АРОҚ [а. j j-c. — тер] 1 эск. тер. Тўкмаса 
деҳқон ароқ, пойи бел, Емишининг фойдасин 
топмас эл. Ҳ. Хоразмий, Гулшанул-асрор. 

2 айн. арақ. Ароқдан сақланинглар, чунки у 
барча ёмонликларнинг калитидир. “Фан ва 
турмуш”. Кассир акамни қаранг, Ароқ ичиб 
маст келади. «Қўшиқлар». 




АРОҚХУР айн. арақхўр. Ароқхўр — ўзига 
қонхўр. Мақол. 

АРПА Ғалладошлар оиласига мансуб, 
дони овқатга ва ем сифатида ишлатилади- 
ган бир ва кўп йиллик ғалла ўсимлиги ва 
унинг дони, ғалласи. Арпа эккан арпа олар, 
буғдой эккан буғдой олар. Мақол. Арпа қаер- 
да пишса, чумчуқ ўша ерда. Мақол. н 
Сополлитепаликлар, кўпинча, буғдой, арпа 
ва тариқдан тайёрланган атала истеъмол 
қилишгани аниқланди. «Фан ва турмуш». 

Арпангни хом ўрдими? Нима ёмонлик 
қилди? (ёмонлик қилмаганликни қайд этув- 
чи ибора). Алишер Навоийга қарши тилла- 
рингни мунча қайрай бердиларинг! У жаноб 
сенларнинг арпаларингни хом ўрдими ? Ойбек, 
Навоий. 

АРПАБОДИЁН Уруғи, мевасида асосан 
эфир мойи, шунингдек, оқсил ва бошқа 
моддалар бўлган, зирадошлар оиласига ман- 
суб бир йиллик ўсимлик. Сўнгра арпабоди- 
ённи туйиб ёки кафт орасида уқалаб, дим- 
ламага ва лағмон важусига солинади. К. Маҳ- 
мудов, Ўзбек тансиқ таомлари. 

АРПАПОЯ 1 Арпа экилган ер, майдон. 

2 Арпа ўсимлигининг пояси. 

АРПАҒОН Буғдойдошлар оиласига ман- 
суб, чўлда ва адирларда ўсадиган паст бўйли 
бир йиллик ўсимликлар туркуми. [Бобо\ 
Кўйларнинг арпағон.. каби ўтларни тала- 
шиб-тортишиб ейишларини завқ қилиб ку- 
затди. С. Қўчқорбеков, Чўпон Рўзи бахши. 

АРРА [ф. — арра] Ёғоч, металл, тош 
ва ш. к. нарсаларни қирқиш, кесиш учун 
ишлатиладиган қирра тишли асбоб. Камон 
арра. Лентасимон арра. Қил арра. Қўл арра. 
Арра тиши. Арра тортмоқ. н Бошқа бир 
ҳовлида икки бола эринчоқлик билан арра 
тортади. «Ёшлик». 

Арра қилмоқ Тенг бўлишиб олмоқ. Ортиқ- 
ча.. сутдан келган даромад жиноятчилар ўрта- 
сида арра қилиб келинган. Газетадан. Аррани 
баравар тортмоқ Бирор иш, меҳнатда тенг 
иштирок этмоқ. Рўзғор аррасини баробар тор- 
тишиб келади. Шуҳрат, Умр поғоналари. 

АРРАКАШ [ф. — арра тортувчи] 

Арралаш, арра тортиш билан шуғулланув- 
чи шахс. 

АРРАКАШЛИК Арракаш иши. Қиши 
билан арракашлик қилиб, тўнгак кавлай- 
диган бўлиб турибмиз. А. Қаҳҳор, Қўшчинор 
чироқлари. 


АРРАЛАМОҚ 1 Арра билан кесмоқ, бўл- 
моқ. Ёғоч арраламоқ. 

2 кўчма Тинч қўймай, гап-сўз билан 
жонга тегмоқ. Бу ёқда қариб қуйилмаган 
хотин арралаб rnypca.. М.М. Дўст, Лолазор. 

АРРАЧИ с. т. Арракаш. 

АРСЕНАЛ [фр. arsenal < а. <LcC_-=JI_,l j — 
ишхона, устахона] 1 Қурол-аслаҳа ясайди- 
ган, тузатадиган, сақлайдиган жой; қурол- 
яроғ омбори. 

2 Кўп сонли бирон нарса, катта заҳира. 

АРСЛОН 1 Мушуксимонлар оиласига 
мансуб баҳайбат йиртқич сутэмизувчи ҳай- 
вон; шер. Йигит сўзидан, арслон изидан 
(қайтмас). Мақол. Арслоннинг ўлиги, сичқон- 
нинг тириги. Мақол. 

2 кўчма Баҳодир, забардаст, довюрак 
одам ҳақида (шу жониворга нисбат берила- 
ди). Машъум Калон минорасидан ўлимга ита- 
рилган эл арслонларининг наъраси қалъа ос- 
монини ҳамон ларзага келтирмоқда. Ш. Тош- 
матов, Эрк қуши. 

3 Арслон (эркаклар исми). 

АРТЕЗИАН [фр. artezian — Франциядаги 

Артуа ( лот. Artesium) вилояти номидан]: 
артезиан сувлари Босим таъсирида бўлган 
ер ости сувлари. Улар сув ўтказмайдиган қат- 
ламлар оралиғида ҳосил бўлади. Бурғулаб 
очилганда (бурғу қудуқлардан) отилиб чи- 
қади. Артезиан қудуқ Бурғулаб кавланган 
теран қудуқ; бурғу қудуқ. Ойқиз 6у ерларда 
аргпезиан қудуқлари қазилаётганини яхши 
билади. Ш. Рашидов, Бўрондан кучли. 

АРТЕЛЬ [фр. artel < итал. artiere — ҳунар- 
манд] Фуқароларнинг, касб-ҳунар эгалари- 
нинг биргалашиб, жамоа бўлиб ишлаш учун 
тузилган уюшмаси шаклларидан бири. 

АРТЕРИОСКЛЕРОЗ [артерия + юн. sclerosis 
— қотиб қолиш] тиб. Артериялар деворлари- 
нинг қалинлашуви ва зичлашуви натижасида 
юз берадиган сурункали касаллик. 

АРТЕРИЯ [юн. arteria — нафас йўли; 
aertereo — сақламоқ] анат. Кислородга тў- 
йинган қонни юракдан аъзолар ва тўқима- 
ларга элтувчи томирлар. Ўпка артерияси. Кўз 
артерияси. Артерия босими. 

Уйқу артерияси Бўйин бўйлаб кетган кат- 
та қўш артерия. 

АРТИЗАН с.т. айн. артезиан. Улар қудуқ- 
дан суғоради, энди бизга агпаганиям бордир. 
Қани у, артизан деган матоҳинг, ўртоқ Мах- 
сумов. М.М. Дўст, Лолазор. 




Ш 


АРТИКЛЬ [лот. articulus — нутқ қисми, 
бўлаги] тлш. Баъзи тилларда отнинг олди- 
дан қўшилиб, унга аниқпик ёки ноаниқлик 
ва б. маъноларни бағишлайдиган кўрсаткич. 
Аниқлик артикли. 

АРТИКУЛ |ло/и. articulus — бўлим, қисм] 
1 Баъзи қонун ва расмий ҳужжатларда мах- 
сус модда. 

2 Маҳсулот, товар тури, шунингдек, 
унинг рақамли ёки ҳарфий ифодаси. 

АРТИКУЛЯЦИЯ [лот. articulatio < 
articulare — аниқ талаффуз қилмоқ] 1 тлш. 
Нутқ аъзоларининг (лаб, тил ва ш.к. нинг) 
товуш ҳосил қилишдаги ҳаракат-фаолияти 
ва ҳолати. 

2 Мусиқада: асарни созда ёки овоз би- 
лан ижро этиш усули. 

АРТИЛЛЕРИЯ [фр. artillere — тайёр- 
ламоқ, шайламоқ] 1 Тўп, миномёт ва ш.к. 
отиш қуроллари мажмуи. Зенит артил- 
лерияси. Ўзиюрар артиллерия. 

2 Шундай қуроллар билан қуролланган 
қўшин тури. Шу чоғ артиллерия қисмлари 
оғир тўплари билан ўта бошлади. Ойбек, 
Қуёш қораймас. 

3 Тўп-замбараклар, уларнинг тузилиши 
ва урушда қўлланиши ҳақидаги фан. 

АРТИЛЛЕРИЯЧИ Артиллерияда хизмат 
қилувчи аскар, офицер. 

АРТИНМОҚ Артмоқ 1 фл. ўзл. н. Бадан- 
даги ёки унинг бирор қисмидаги нам, ҳўлни 
сочиқ, латта билан ишқаб кетказмоқ. Шо- 
шилмай, ваннахонага кириб, юз-қўлини ча- 
йиб, артиниб, шундан кейингина ичкарига 
ўтди. М.М.Дўст, Лолазор. 

2 айн. артмоқ 3. 

АРТИСТ [лот. ars, artis — касб, ҳунар; 
санъат] 1 Санъат асарларини томошабин- 
лар учун намойиш қилувчи ижрочи. Опера 
артисти. Эстрада артисти. н Концерт ту- 
гагач, Элмурод артистларни ўз ертўласига 
таклиф этди. Шуҳрат, Шинелли йиллар. 

2 кўчма с. т. Бирор иш-ҳаракат, ўйин ва 
ш.к. ни артист каби ижро этувчи, унинг ҳади- 
сини олган, артистга хос хатти-ҳаракат, қи- 
лиқларга эга шахс. 

АРТИСТКА Артист аёл. 

АРТИСТЛИК 1 Артист касби. Мурзин.. 
ўзининг артистлик ҳам қилганини Элму- 
род билан биринчи марта қўл бериб кўри- 
шаётганда айтган эди. Шуҳрат, Шинел- 
ли йиллар. 


2 Артистга хос хатти-ҳаракат, қилиқ (қ. 

артист 2). 

АРТМОҚ 1 Нарса юзасига ўрнашган 
(илашган, юққан) кир, чанг, сув ва б.ни 
ишқаб кетказмоқ. Хонани супуриб, ҳўл 
латтада артиб тозалади. «Ёшлик». ..сап- 
сариқ олмалардан йирикроғини танлаб, 
белбоғ учига артган бўлди-да, очкўзлик 
билан карсиллатиб тишлади. «Ёшлик». 
..беихтиёр думалаб тушган ёшни артиш 
учун бошини эгди. С. Зуннунова, Олов. 
Ошхонада кўрдим бир бадмаст сатанг Ҳўл, 
оғзин артганин нон билан қаранг. Воқиф. 
..чақалоқнинг териси жуда нозик бўлади. 
Шунинг учун чўмилтиргандан сўнг арт- 
манг, сочиқни баданига аста-аста босиб 
олинг. «Саодат». 

2 шв. Пўстини, пўчоғини олмоқ; арч(и)- 
моқ. Сабзи артмоқ. Картошка артмоқ. 

3 Ҳўл сочиқ, латта билан баданни иш- 
қаламоқ (баданни чиниқтириш учун). 

АРТРИТ [юн. arthron — бўғим + it(is) — 
яллиғланишни ифода этувчи қўшимча] 
Бўғимларнинг яллиғланиши. 

АРТРОЛОГИЯ [юн. arthro(n) — бўғим + 
logos — таълимот; фан] Бўғим ва унинг ка- 
салликларини ўрганадиган фан. 

АРУЗ [а. (jJs jj-c. — шеър ўлчовлари, вазн- 
ларига солиштириб ўлчаш] ад. Шеър тузи- 
лишида узун ва қисқа бўғинларнинг маъ- 
лум тартибда алмашиб келишига асослан- 
ган ва Шарқ назмида, хусусан, ўзбек мум- 
тоз назмида кенг кўлланган шеърий ўлчов, 
шеър тизими. Аруз вазни. Аруз вазнида ёзил- 
ган шеър. 

2 Шеър вазнлари, ўлчовлари ҳақидаги 
илм, фан. Илми арузда сендек устоз оз қол- 
ди, Воқифга чин мураббий, пири гарон, Чар- 
хий. Воқиф. 

АРФА [нем. Harfe < итал. arpa] Учбурчак 
шаклидаги қадимий кўп торли тирнама му- 
сиқа асбоби. 

АРФАЧИ Арфа чалувчи созанда. 

АРХАИЗМ [юн. archaios — илк, қадимги] 
тлш. Маълум давр учун эскирган, истеъмол- 
дан чиқа бошлаган тил бирлиги — сўз, ибо- 
ра, грамматик шакл. Мас., сурур (севинч), 
ҳаён (фойда) — луғавий архаизмлар. 

АРХАИК Эскирган, истеъмолдан қол- 
ган. Архаик сўз. Архаик ибора. 

АРХАР Жуфт туёқлилар туркумига ман- 
суб ёввойи қўйларнинг умумий номи; ал- 




қор, тоғ қўйи. Меҳмон ўз насибаси билан ке- 
лади, хўжаиин. Бугун эрталаб битта архар 
отиб эдим! С. Анорбоев, Оқсой. Баланд тоғ 
яйловларида яшайдиган архарларнинг ғала- 
ти бир одати бор. «Фан ва турмуш». 

АРХЕОЛОГ Археология олими, мута- 
хассиси. Ҳазорасп шаҳри харобаларини тадқиқ 
этишни.. устод археолог Яҳё Ғуломов бошлаб 
берди. «Фан ва турмуш». 

АРХЕОЛОГИК Археологияга оид. Архео- 
логик экспедиция. Археологик қазилмалар. 

АРХЕОЛОГИЯ | тн. archaios — қадимги + 
logos — таълимот] Қадимий моддий мадани- 
ят ёдгорликлари асосида халқларнинг тари- 
хий ўтмишини, турмуши ва маданиятини 
ўрганувчи фан. Археология музейи. 

АРХИВ [лот. archivum ва юн. archeion — 
муассаса] 1 Эски ҳужжатлар, ёзма ва гра- 
фик ёдгорликларни сақлаш, системалаш- 
тириш ва тавсифлаш билан шуғулланади- 
ган махсус муассаса. Давлат архиви. 

2 Муассасанинг эски ҳужжатлар, тугал- 
ланган ишлар ва ш.к. сақланадиган бўлими. 
Институт архиви. 

3 Бирор муассаса ёки шахснинг иш фао- 
лиятига алоқадор бўлган хатлар, қўлёзма- 
лар, фотосуратлар ва ш.к. йиғиндиси, маж- 
муи. Ёзувчининг шахсий архиви. 

АРХИВАРИУС айн. архивчи. 

АРХИВЧИ Архив ходими, архивда иш- 
ловчи киши. 

АРХИВШУНОС Архив ишлари бўйича 
мутахассис олим. 

АРХИВШУНОСЛИК Қўлёзмаларни, 
ҳужжатларни тўплаш, тартибга солиш ва 
сақлаш, шунингдек, архив иши тарихини 
ўрганиш, ташкил қилиш каби масалалар 
билан шуғулланувчи илмий соҳа. 

АРХИЕПИСКОП [юн. archi — ясама 
сўзларнинг биринчи қисми бўлиб, «юқори», 
«юқори даража», «катта» маъноларини бил- 
диради: archiepiskopos — катта епископ] 
Епископдан юқори унвон ва шу унвонга эга 
бўлган руҳоний. 

АРХИЕРЕИ [юн. archiereus — биринчи, катта 
руҳоний] Христиан черковларида: юқори да- 
ражали руҳонийлар (епископ, архиепископ ва 
митрополит)нинг умумий унвони. 

АРХИМАНДРИТ [юн. archimandrites] Эр- 
каклар монастири бошлиғининг ва монах- 
ларнинг олий унвони ва шу унвонга эга 
бўлган шахс. 


АРХИПЕЛАГ [юн. arche — ибтидо; бош + 
pelagos — денгиз] Бир-бирига яқин турган 
денгиз ороллари гуруҳи, ороллар тўдаси. 

АРХИТЕКТОНИК Архитектоникага оид. 
Архитектоник формалар. 

АРХИТЕКТОНИКА [юн. architektonike 
(techne) — қурилиш (санъати)] снт., архит. 
Санъатда, хусусан архитектурада бир бу- 
туннинг айрим қисмлари ўртасидаги уй- 
ғунлик, мутаносиблик, мослик; бадиий 
элементларнинг ўзаро монандлиги, мос- 
лашуви. 

АРХИТЕКТОР [юн. architekton — архи- 
тектура мутахассиси] Архитектура мута- 
хассиси, бино ва иншоотларни лойиҳалов- 
чи ёки қурувчи мутахассис; меъмор. 

АРХИТЕКТОРЛИК Архитектор касби. 

АРХИТЕКТУРА [лот. architectura < юн. 
architektonike] Бино ва иншоотларни лойи- 
ҳалаш, қуриш ва безатиш санъати; меъмор- 
лик. Самарқанд архитектураси. Замонавий 
архитектура. н Шаҳар марказида улуғвор 
архитектура ансамбллари барпо этилди. 
«Фан ва турмуш». 

АРЧА 1 Сарвдошлар оиласига мансуб, 
доим яшил бута ёки дарахтлар туркуми. Чи- 
нор чиримас, арча қуримас. Мақол. 

2 сшн. қорақарағай. 

3 Шу дарахтнинг янги йил кунларида ке- 
сиб олиб безатилган шохи ёки тупи. Арча 
ясатмоқ. 

Арча байрами Безатилган арча атрофида 
ўтказиладиган болалар байрами. Ҳишлоқ мак- 
табида ва уйларда арча байрами ўтказиш- 
ни одат қилган киши ҳам шу эди. Ҳ. Назир, 
Ёнар дарё. 

АРЧАЗОР Нуқул арча билан банд ер, 
майдон. Кўксой ўзанидан кўтарилаётган 
қуюқ туман.. арчазор устига салобат билан 
бостириб бормоқда. С. Анорбоев, Оқсой. 

АРЧ(И)МОҚ 1 Пўстини олмоқ. Жувон 
Сиддиқжондан пичоқ сўраб олиб, иккита бод- 
ринг арчиди. А. Қаҳҳор, Қўшчинор чироқла- 
ри. Севаргул қутидаги нақш олмалардан би- 
рини олиб, пўстини арчмай, карсиллатиб 
тишлади. «Ёшлик». 

2 Пўстлоғини олмоқ, шилмоқ. Терак 
пўстлоғини арчимоқ. 

АРШ I [а. Jbj*. — тахт; шийпон] 1 Ос- 
моннинг энг юқори қавати, юқориси. 

2 маж. Энг юқори жой. Саҳарлар сийна- 
дин оҳу фиғоним аршга чиққанда.. Зебинисо. 




Арши аъло 1) энг юқори арш. Кўз юмиб 
очгунча ер ютиб кетдими, ё арши аълога ўтиб 
кетдими? М. Қўшмоқов, Али Қамбар; 2) 
маж. юксакжой, осмон, фалак. Ёғилмас ҳеч 
чалпак сабабсиз арши аълодан. Воқиф. Арши 
аълога кўтармоқ Кўкка кўтармоқ, юқори 
тутмоқ. Бир вақтлар унинг олдида ўзини арши 
аълога кўтарган Жамол Каримий Улфат энди 
ўзининг шеърларини бериб, унинг фикрини 
сўрар эди. А. Қаҳҳор, Сароб. 

АРШ II: арш қилмоқ с. т. Кайф-сафо қил- 
моқ, айш-ишрат қилмоқ. Аввалгидан кўра 
каттароқ арш қилиб юрибди. Ойбек, Тан- 
ланган асарлар. 

АРШИН 1 Метрик система жорий қи- 
линганга қадар қўлланган узунлик ўлчов 
бирлиги (0,71 метрга тенг). 

2 Шу узунликдаги ўлчов асбоби; газ, 
газчўп. 

Ўз аршини билан ўлчамоқ Ўз нуқтаи на- 
зари, ўз ўлчови билан баҳоламоқ. Ҳар ҳол- 
да, кимки ким ҳақида ёзмасин, ўша одам- 
нинг ўзига ўхшашини хоҳлайди, бошқача айт- 
ганда, ўз аршини билан ўлчайди. М.М.Дўст, 
Лолазор. 

АРЬЕРГАРД [фр. arriere — орқадаги + 
garde — соқчи, қўриқчи] Ҳарбий юриш, 
ҳужум ёки чекиниш вақтида асосий кучлар- 
нинг кетидан борувчи ва уларни душман- 
нинг орқадан келиб ҳужум қилишидан сақ- 
ловчи аскарий қўшилма, қисм. Учинчи ок- 
тябрь куни кечаси душман марказ группаси- 
нинг арьергард қисмлари Чайка дарёси бўйи- 
га чиқди.. И. Раҳим, Чин муҳаббат. 

АРҚИРАМОҚ фольк. Қудратли товуш 
чиқармоқ, наъра тортмоқ, пишқирмоқ. Ар- 
қираган эрдай бўлиб, борди девларнинг усти- 
га. «Маликаи айёр». Арқираган шердай бўлиб.. 
от қўй арабнинг устига. «Юнус пари». 

АРҚОН Зиғир, каноп, наша пояси то- 
лаларидан, ипдан ёки жундан эшиб тайёр- 
ланган, боғлаш учун ишлатиладиган буюм; 
арғамчи. Қил арқон. Жун арқон. Каноп арқон. 
Илон чаққан ола арқондан қўрқади. Мақол. н 
Матпано шуни ўйлаб, арқонни омоч даста- 
сига чирмади. С. Сиёев, Аваз. 

Арқон солмоқ этн. Янги келаётган ке- 
линчак йўлини арқон билан тўсмоқ (ке- 
лин олиб кетаётганлардан пул, рўмол ва 
ш.к. лар олиш мақсадида). «Арава пойга»- 
нинг гумбури, аравакашларнинг қийқириғи, 
аёлларнинг «ёр-ёри» билан тўй карвони бо- 


раркан, қандайдир болалар, ўспиринлар югу- 
риб чиқиб, йўлга арқон солдилар. Ойбек, 
Танланган асарлар. Бўйнига арқон солган- 
дай айн. бўйнидан бойлагандай. қ. бўйин. 
Арқонни узун ташламоқ Бировнинг ноў- 
рин, ножўя хатти-ҳаракати учун танбеҳ 
беришда, қўлга олишда шошмай, «ўзига 
қўйиб бериб» иш тутмоқ. Арқонини устига 
ташлаб юбормоқ Сафдан чиқармоқ, ҳайдаб 
юбормоқ. Ячейка унинг арқонини устига 
ташлаб юборган. А. Қаҳҳор, Сароб. 

АРҚОНЛАМОҚ Ўтлаш учун узун арқон 
билан қозиқ ёки бошқа нарсага боглаб 
қўймоқ (уй ҳайвонларини). Отни бедапояга 
арқонламоқ. н Бир деҳқон сигирини ёп-зо- 
вур четига арқонлаб қўйган экан, илон ча- 
қибўлибди. С. Сиёев, Ёруғлик. 

АРҚОҚ тўқм. Газламанинг ўриши билан 
кўндалангига кесишувчи иплари. Ўриш-арқоғи 
мустаҳкам мато аъло тўқилгуси. Воқиф. 

АРҒАМЧИ шв. Арқон. Арғамчига қил 
қувват. Мақол. н Кал ўроғи билан арғам- 
чисини бир кўкатнинг тагига беркитибди- 
да, товушини чиқармай ётаверибди. «Зум- 
рад ва Қиммат». 

АРҒИМЧОҚ 1 Дарахтнинг шохига ёки 
иморат ёғочига икки учини боғлаб осил- 
ган арқон; ҳайинчак. Арғимчоқ солмоқ. Ар- 
ғимчоқ учмоқ. 

2 Умуман, шундай учиб ўйнаш учун 
ишланган мослама, қурилма. ..арғимчоқлар- 
ни тўла таъмирдан чиқариб, болаларга ҳадя 
этишди. Газетадан. 

АРҒУВОН [ф. jl | 1 Ёғоч ўймакор- 
лигида ишлатиладиган, баҳорда очиладиган 
қирмизи гулли бир дарахт (бурчоқцошлар 
оиласига мансуб дарахтлар туркуми). Ибо- 
дилла.. отни бино олдидаги қатор арғувон 
дарахтларининг бирига боғлаб қўйди. Ҳ. Ғу- 
лом, Машъал. 

2 Шу дарахтнинг гулига ўхшаш, қир- 
мизи ранг. Арғувон юз. Арғувон шафақ. н 
Юзларинг олмадек ёнар, ғунчаи арғувонму- 
сан. Машраб. 

АРҒУВОНИИ Арғувон гули рангли. 
Куйди уфқнинг пиёласига Арғувоний бодаси- 
ни шом. «Ёшлик». 

АРҒУМОҚ, арғумоқ от Зотли чопқир 
отларга берилган умумий ном. ..бахмал ёп- 
қичли арғумоқлар кўкка сапчийди. С. Сиёев, 
Аваз. Остимда ўйнайди арғумоқ отим. «Ма- 
ликаи айёр». 





АСАБ [а. — нерв; пай, томир] 1 

анат. физиол. Бош ва орқа миядан барча 
аъзоларга тарқалган ва уларнинг фаолия- 
тини бошқариб турадиган жуда ингичка 
нерв томирлари тизими ва шу томирлар- 
нинг ҳар бири. Ўзи ёш, асаблари бутун. С. Зун- 
нунова, Олов. 

2 Организм фаолияти ва инсон хатти- 
ҳаракатларини ўз ичига олган шундай ти- 
зимлар мажмуи. 

3 Шу тизимлар мажмуининг ҳолати. Бо- 
бошнинг таранг асаблари бўшашиб, енгил 
тортди-да.. А. Мухтор. Бўронларда бордек 
ҳаловат. Гўзал манзара руҳингизни бардам, 
асабларингизни осойишта қилади. «Саодат». 

4 Асабий ҳолат. Адолат асабдан титраб, 
бошини уиллаб, ўтириб қолди. С. Зуннунова, 
Гулхан. 

Асабига тегмоқ Асабини қўзғатмоқ, 
ғижинтирмоқ, жиғига тегмоқ. У Карим би- 
лан Меҳрини мақтаб, Қодировнинг асабига 
текканини сезиб турарди. Ш. Рашидов, 
Бўрондан кучли. Асаби бузилмоқ Кайфияти 
ёмон томонга ўзгармоқ. Бўлар-бўлмасга аса- 
бинг бузилмасин. 

АСАББОЗЛИК Асаб билан ўйнашиш. Э, 
каттаконинг билан қўшмозор бўл, деб ўйла- 
ди Яхшибоев, бунақа асаббозликда соғайиб 
бўладими. М.М.Дўст, Лолазор. 

АСАБИЙ 1 Салга асабийланаверадиган, 
бўлар-бўлмасга қизишиб, тутақиб кета- 
диган; зардаси тез, жиззаки. Асабий киши. 
Асабий бола. н Отам асабий одам эди. 
Шундай бўлса ҳам, мени қаттиқ урмаган ва 
ёмон.. сўкмаган эди. С. Айний, Эсдаликлар. 

2 Асабларнинг қўзғалиши билан боғлиқ. 
Асабий ҳолат. Асабий товуш. н -Бегонадан 
ҳам баттарсиз! — қизишиб кетган Холиса- 
нинг лаблари асабий титради. С. Нуров, 
Нарвон. Юзини асабий тимдалаётган онаси- 
нинг аҳволига ачинибми, аёл жаҳлдан туш- 
ди. «Ёшлик». 

АСАБИЙЛАНМОҚ айн. асабийлашмоқ. 

-Нима қилай, қўлимдан келган бутун яхши- 
ликни қилиб кўрдим, — чой хўплади Маҳму- 
дов ва асабийланиб, титраб, ғазаб билан 
сўзида давом этди. Ойдин, Кўнгил тўлдими, 
яхши йигит. 

АСАБИЙЛАШМОҚ Асаби қўзғамоқ, 
асабий ҳолатли бўлмоқ. Юсуфбек ҳожи юрт 
бесаранжомлиги ва ўғил қайғуси билан аса- 
бийлашган эди. А. Қодирий, Ўтган кунлар. У 


нимадандир асабийлашиб, тез-тез қошини 
чимирар, йиғинга тезроқ якун ясашга оши- 
қар эди. Н. Аминов. Қаҳқаҳа. 

АСАБИЙЛИК Асабий ҳолат. Элбек ўз 
кабинетига қайтгандан кейин асабийлик 
билан нари-бери юриб, узоқ ўйлади. А. Мух- 
тор, Туғилиш. 

АСАБИЯТ 1 айн. асаб. Унинг асабиятга 
тегувчи.. сўзлари ҳар куни Саидийнинг ега- 
нини заҳар-заққумга айлантирар эди. А. 
Қаҳҳор, Сароб. 

2 Асабий ҳолат; асабийлик. [Қакимбой- 
ваччанинг] Ранги ўчган.. ҳаракатларида қўр- 
қув ва асабият.. сезилади. Ойбек, Танлан- 
ган асарлар. 

АСАД [а. juJ — арслон, шер] 1 (А — кат- 
та ) астр. Ўн икки буржнинг бири, Сара- 
тон ва Сунбула буржлари ўртасида жойлаш- 
ган (қ. бурж). 

2 Шамсия йил ҳисобида бешинчи ойнинг 
арабча номи (22 июль — 21 август оралиғига 
тўғри келади). Кекса пахтакорларимиз «асад 
— ғўзани ясат» дейдилар. Саратонда сув қўй, 
Асадда тинч қўй. Мақол. 

3 Асад (эркаклар исми). 

АСАКА (А — катта ҳарф билан) Жой номи. 

Асакаси кетмайди Кам бўлиб қолмайди. 
Шу ердан жой ажратилса, кимнинг асакаси 
кетибди.. Газетадан. 

АСАЛ [а. J^u-t] 1 Ўсимликлар гулидаги 
шира (нектар)нинг ишчи асаларилар организ- 
мида қайта ишланишидан ҳосил бўладиган 
ширин, суюқ озиқ маҳсулоти. Меҳнат қилиб 
топганинг — қанду асал тотганинг. Мақол. н 
..кунигауч маҳал бир стаканига бир ош қоишқ- 
дан асал аралаштириб ичган маъқул. «Саодат». 

2 кўчма Жуда ширин нарса ҳақида. Куз 
ойлари бошланишида бу ерда ҳовли атрофи- 
даги етинқираган мевалар, сўридаги ҳусай- 
ни узумлардан асал томиб туради. Туйғун, 
Дўстлик севинчлари. Ҳа, ўзимизникидан: Қо- 
рабулоқнинг.. сувини ичади-ю, асал бўлиб кет- 
майдими?М. Исмоилий, Фарғона т. о. 

3 Асал (хотин-қизлар исми). 

АСАЛАРИ Ўсимликлар нектарини йи- 

ғиб, асалга айлантирувчи ари. Асалари ўзи- 
нинг ҳалокати билан атроф муҳит зарар- 
ланганлиги ҳақида ташвишли хабар беради. 
«Фан ва турмуш». 

АСАЛАРИЧИ Асал олиш учун асалари 
урчитиш, уни парвариш қилиш билан шуғул- 
ланувчи шахс; асаларичилик мутахассиси. 




АСАЛАРИЧИЛИК Қишлоқ хўжалиги- 
нинг асал олиш учун асалари урчитиш ва 
уни парвариш қилиш билан шуғулланувчи 
тармоғи. Янтоқ қишлоқ хўжалигида ем-хашак 
сифатида ишлатилиши билан бирга асалари- 
чиликда ҳам асқатади. «Фан ва турмуш». 

АСАР [а. Д\ — аломат, белги, нишон] 1 
Бирор нарсадан қолган ёки ундан дарак 
берувчи белги. ..танада хасталик, шикаст- 
ланиш ёки зарарланиш белгиларидан асар ҳам 
йўқ эди. Газетадан. Илгарилари анҳорларни 
тўлдириб оққан зилол сувлардан бугун асар 
ҳам йўқ. Газетадан. 

2 Киши ёки нарса ҳолати, фаолиятини 
ўзгартирувчи ташқи омил; таъсир. Асари 
тегмоқ. Асари урмоқ. 

Асар қилмоқ 1) таъсирини ўтказмоқ, 
таъсир қилмоқ. Дори асар қилмади. н [ Ку- 
муш:] ..айниқса мусофирчилигим ёмон асар 
қилди. А. Қодирий, Ўтган кунлар. Отнинг 
ориқлиги асар қилиб, ғадир-будур ерга бориб, 
суруниб йиқилди. “Гўрўғлининг туғилиши”; 
2) кўчма қаттиқ тегмоқ; нашъа қилмоқ. Аб- 
дулазиз баққолга қайнисининг ундан ҳазар 
қилгандай, “баққол ” деб сансираб гапириши 
қаттиқ асар қилди. С. Анорбоев, Оқсой. 

3 Ижодий меҳнат маҳсули. Адабий асар. 
Босма асар. Илмий асар. Саҳна асари. Му- 
сиқа асари. Танланган асарлар тўплами. Асар 
ёзмоқ. Асар яратмоқ. н Отажон Ҳошимов- 
нинг кўп асарлари, суд ишига ҳеч қандай ало- 
қаси бўлмаса ҳам, йўқотилди. «Фан ва тур- 
муш». Рассом 50 йиллик ижоди давомида 
кўплаб графика асарлари яратди. Газетадан. 

АСБЕСТ [лот. asbestos — ўчмайдиган, 
емирилмайдиган] Ўтга чидамли, кислота ва 
ишқор таъсир қилмайдиган, иссиқлик ва 
электрни ўтказмайдиган толали минерал; 
тошпахта. 

АСБОБ [ а. — сабаблар] Умуман, 

фаолиятда ишга солинадиган, фаолият 
учун хизмат қиладиган нарсалар: қурол- 
яроғ, уй-рўзғор буюмлари ва б. Уруш ас- 
боблари. Қишлоқ хўжалиги асбоблари. Ду- 
радгорлик асбоблари. Чолғу асбоблари. Жар- 
роҳлик асбоблари, Косибчилик асбоблари. 
Иситиш асбоблари. 

АСБОБ-АНЖОМ [асбоб + ф. f L^>l - 
охир, оқибат; ижро] Асбоб ва анжомлар 
мажмуи. Унинг ўз таърифича, бу сўзлар илга- 
ри бизнинг ҳаётимизда мупьшқо бўлмай, эн- 
дигина оммалашаётган фанлар ва техника 


қуроллари, буюм ва асбоб-анжомларнинг 
«ўзбекча атамаси» эди. П. Турсун, Ўқитувчи. 

АСБОБСОЗЛИК Турли асбоблар ишлаб 
чиқариш, саноатнинг шу иш билан шу- 
ғулланувчи тармоғи. Асбобсозлик заводи. Ас- 
бобсозликни ривожлантирмоқ. 

АСБОБ-УСКУНА Асбоб ва ускуналар 
мажмуи. Завод асбоб-ускуналари. 

АСЕПТИКА [юн. a — инкор қўшимчаси 
+ septikos — йирингли] Йирингли жароҳат- 
ларга инфекция туширмасликка қаратилган 
чора-тадбирлар тизими. 

АСИЛ | а. — наслли, зотли] 1 Аъло 

сифатли, энг яхши; тоза, соф (қалбаки, паст 
эмас). Асил мол. Асил шойи. Асил буюм. Асил 
айнимас, айниса ҳам чиримас. Мақол. н 
Оёққа чулғов қилсанг ҳам, асил ипак бўз 
бўлмас, деб шуни айтади. А. Мухтор, Кумуш 
тола. Кеп қолинг, лалми қовун, мармар тар- 
вуз.. сабзининг асили. Газетадан. 

Асил тош Қимматбаҳо тош (мас., лаъл, 
зумрад, бриллиант). 

2 кўчма Яхши хислатларга, фазилатлар- 
га эга бўлган; олижаноб, бебаҳо; соф, пок. 
Асил одам. Асил фарзанд. н [Комилов Қо- 
дирга:] Яна бўрк ол десам, бош олиб юрма! 
Дадавой ака каби одамлар бизга керакли 
одамлар. Хатолари, нуқсонлари кўп бўлса ҳам, 
юраги асил кўринади. Уйғун, Навбаҳор. 

3 Асил (эркаклар исми). 

АСИЛЗОДА Феодал ва буржуа-дворян 

жамиятида: юқори табақали зотларга ман- 
суб шахс; оқсуяк. 

АСИММЕТРИК Симметрик бўлмаган, 
симметриясиз; зид. симметрик. 

АСИММЕТРИЯ | юн. asymmetria — ўлчо- 
ви бир хил эмаслик] Симметриянинг йўқ- 
лиги ёки бузилганлиги; симметриясизлик; 
зид. симметрия. 

АСИР [а. — тутқун, банди; мафтун, 

шайдо] 1 Уруш вақгида душман қўлига ту- 
шиб, озодликдан маҳрум бўлган шахс; банди. 
Асир олмоқ. Асир тушмоқ. Асирларни алмаш- 
моқ. н Турдиев асирни тўғри баталъон шта- 
бига олиб жўнади. Шуҳрат, Шинелли йиллар. 
-Қўрбоиш қани ? — деб сўради Ботирали ҳамон 
қўл кўтариб турган асирлардан. Ҳ. Ғулом, 
Машъал. Тўпхона қурилишида, биз билан бир- 
га, асир тушган австралиялик солдатлар ҳам 
ишларди. А. Толибов, Ҳақиқат енгди. 

2 кўчма Тутқун, банди ҳолатида яшов- 
чи шахс. Тўрт девор асири бўлибўтирган аёл- 






лар бундай пайтларда каттакон боғда 
қафасдан чиққан қуш сингари яйрар. X. Аҳро- 
рова, Орифнинг давлати. 

3 кўчма Бирор кимса ёки нарсага ўзини 
бутунлай топширган, унинг «қули» ҳолати- 
даги шахс. Мана шу кундан бошлаб Йўлчи шу 
қизнинг acupu, мафтуни бўлди. Ойбек, Тан- 
ланган асарлар. 

Асир қилмоқ ( ёки этмоқ) 1) душманни 
қўлга туширмоқ, асир олмоқ; 2) кўчма ўзи- 
га тортмоқ, жалб этмоқ, мафтун, шайдо 
қилмоқ. У [Ҳаловат] хаёл суриб қолди, эҳ, 
хавллар.. сиз кишини acup этишга нақадар 
устасиз. Н. Орифжонов, Ҳаловат. 

АСИРА Асир аёл. Ҳасан ота ўлгач, Со- 
жида чин етимлик гирдобида acupa бўлди. П. 
Турсун, Муаллимнинг тонги. 

АСИРЛИК Асир ҳолат. Асирлик даҳшат- 
ли ўлимдан ҳам кучлироқ эди. И. Раҳим, Чин 
муҳаббат. 

АСКАР [а. — лашкар, қўшин] 1 

Ҳарбий хизматдаги шахс. ..бир гуруҳ ота-она- 
лар Қашқадарё вилоятидаги аскарларнинг 
ҳаёти билан танишиш мақсадида келдилар. 
Газетадан. 

2 Давлатнинг қуролли кучлари мажмуи 
ёки уларнинг бир қисми; қўшин, армия. 

Отлиқ аскар тар. Иккинчи жаҳон уру- 
шидан олдин от билан хизмат қилувчи ас- 
кар, қўшин. Қоронғида отлиқ аскарларнинг 
қанчалигини билмаган эканман.. Ғайратий, 
Унутилмас кунлар. Қизил аскар тар. Совет 
армиясининг ва унга мансуб жангчининг 
урушдан олдинги номи. 

АСКАРБОШИ Катта аскарий қисм бош- 
лиғи, саркарда. Остонақул додхоҳ ва аскар- 
бошилар қиличларини пешоналарига тўғри- 
лаб таъзим қилдилар. М. Жўрабоев, М.Б. 
мартабаси. 

АСКАРИЙ Аскарга, қўшинга оид, ҳар- 
бий. Аскарий қисм. Аскарий қўшилмалар. н 
Шундай қилиб, ёз ҳам ўтди. Ниҳоят, Аҳмад- 
жон аскарий хизматга чақирилди. А. Қаҳҳор, 
Олтин юлдуз. 

АСКАРЛИК Ҳарбий хизмат, аскар хиз- 
мати. Аскарликка олмоқ. Аскарликка чақир- 
моқ. н Аниқ билган одамларнинг айтишига 
қараганда, Мадрайим аскарликка ўзи ариза 
берган ва ҳатто бунинг кетидан хийла ово- 
ра бўлган экан. А. Қаҳҳор, Қўшчинор чироқ- 
лари. Улар аскарликка от тайёрлаши керак 
экан. С. Сиёев, Ёруғлик. 


АСКАРЧА рвш. Ҳарбийларча, ҳарбий- 
часига. Аскарча юриш. 

АСКЕТ [ юн. asketes — машқ қилувчи; зо- 
ҳид] Аскетизм тарафдори, тарки дунё қил- 
ган киши; зоҳид. 

АСКЕТИЗМ 1 Ҳамма дунёвий нарса- 
лардан воз кечишни, тарки дунё қилишни, 
зоҳидликни тарғиб қилувчи диний-ахлоқий 
назария. 

2 Эҳтиёжларни қондиришдан, ҳаёт лаз- 
затларидан, ҳамма дунёвий ишлардан, бахт- 
саодатдан воз кечиш, тарки дунё қилиш; 
зоҳидлик, гўшанишинлик. 

АСКИЯ [а. jl (бирл. — зийрак- 

лар, закийлар] 1 Ўзбек халқ оғзаки ижоди- 
нинг бир жанри бўлиб, унда сўз ўйинига, 
қочириқларга асосланган ҳолда икки ёки 
ундан ортиқ киши ёки тарафлар мусобақа- 
лашади. Аския, одатда, тўй-томоша, сайл, 
зиёфат каби йиғинларда ўтказилади. Аскияга 
жуда уста экан, оламда дард нима, ўлим нима 
эканини буткул унутиб, роса кулишдик. А. 
Қаҳҳор, Минг бир жон. Латифа, лоф, ас- 
кия, топишмоқ ва мақол жанрлари янги во- 
қеликни ўзига хос ихчам шаклда акс этти- 
ради. «ЎТА». 

Аския айтишмоқ Шундай мусобақада (ас- 
кияда) тарафкаш сифатида қатнашмоқ. Ас- 

кия қилмоқ 1) сшн. аския айтишмоқ; 2) сўз 

ўйини, қочириқлар билан масхара, майна 
қилмоқ. 

2 с. т. Аскиябоз, аскиячи лақаби. 

АСКИЯБОЗ Аскияга уста, аския айтиш- 
ни яхши кўрадиган ва айтадиган одам. Аския- 
боз ва масхарабозлар тўй маъракасига жон 
киргизибтурди. М. Муҳаммаджонов, Турмуш 
уринишлари. 

АСКИЯБОЗЛИК Аския айтишиш. Мул- 
ла Наби.. чапани йигитлар билан чойхона- 
дан чойхонага юриб, аскиябозлик, улфатчи- 
лик билан умр кечира бошлади. М. Муҳаммад- 
жонов, Турмуш уринишлари. ..ҳазил-ҳузул, 
кулги, ана аскиябозлигу мана аскиябозлик. 
«Ёшлик». 

АСКИЯЧИ айн. аскиябоз. Буларга.. колхоз- 
чи ҳаваскор ашулачилар, ўйинчилар, қизиқчи- 
лар, ниҳоят, тарафма-тараф аскиячилар 
қўшилиб, концерт қоронғи тушгунча давом этди. 
А. Қаҳҳор, Қўшчинор чироқлари. 

АСЛ [а. — келиб чиқиш] от 1 Келиб 

чиқиши, келиб чиқиш эътибори билан қа- 
рашлилиги; насли, таги. Мен аслимни, чўпон. 






сенга айтайин, Кўҳи Қофда Ойша пари бо- 
ласи. «Ойсулув». Мадаминнинг асли кимлиги- 
ни, Тожибой уни қачондан танишини суриш- 
тирди. П. Турсун, Ўқитувчи. 

2 Келиб чиққан (асос) жойи. Асли тош- 
кентлик. н Мен ҳам деҳқон боласиман. 
Аслимиз Қудашдан. А. Қаҳҳор. Қўшчинор 
чироқлари. 

3 Яратилишдаги, бош, дастлабки. Асл 
нусха. н Бундан икки йил аввал хон саройи- 
нинг ички бинолари таъмирланиб, асл ҳолига 
қайтарилган эди. Газетадан. 

4 сфт. Чин, чинакам, ҳақиқий. Асл муд- 
дао. Асл ном. н Отабек, уялмай, тортинмай 
жавоб берингиз, бу гал Тошкентдан чиқишин- 
гиздаги асл мақсадингиз нима эди ? А. Қоди- 
рий, Ўтган кунлар. Билим олишга асл йўл энди 
очилди. П. Турсун, Ўқитувчи. 

АСЛАН [а. 5La1 — аслига кўра] кам қўлл. 
Келиб чиқиш жиҳатидан, насл-насаб то- 
монидан. 

АСЛАҲА [а. — қуроллар] Уруш- 

жанг қуроллари, қурол-яроғ. Уруш аслаҳа- 
лари. Ҳарбий аслаҳа. н Лашкарлар.. ёв-яро- 
ғини ғамлаб, ҳар ким ўз аслаҳасини олиб, 
жўнашга ҳозирлик кўрди. «Маликаи айёр». 

АСЛАҲА-АНЖОМ Уруш-жанг учун ке- 
ракли қурол-яроғ ва анжомлар. -Тўғри, сол- 
датлар ҳорган, сийраклашган, лекин янги куч- 
лар, қурол, аслаҳа-анжомлар келиб туриб- 
ди,— деди генерал. Ойбек, Қуёш қораймас. 

АСЛАҲАХОНА 1 эск. айн. арсенал 1 . 

2 кўчма Уруш эҳтиёжлари учун яроғ-ас- 
лаҳа ва керак-яроғлар етказиб берадиган 
база. Бунинг устига, Афғонистон ҳудуди ва 
чегаралари назорат қилиб бўлмайдиган қурол- 
яроғ аслаҳахонасига айланган. Газетадан. 

АСЛИ 1 Асл с. 3-ш. шакли. Одамларнинг 
яхшиси — ғазаби секин келиб, аслига тез 
қайтадиганидир. «Фан ва турмуш». 

2 айн. асл 1, 2. Ҳилолий Равшанбекнинг 
асли зотини сўраб.. бир сўз деди. «Гўрўғли- 
нинг туғилиши». Асли ўсган ерим менинг Кў- 
йистон. «Маликаи айёр». 

3 Ҳақиқат эътибори билан; аслида. Қа- 
рови биздан бўлгани билан.. мол асли Жовли- 
войники.. Н. Норқобилов, Тўқнашув. Гап- 
нинг қисқаси, таомилимизда асли бор бўлиб, 
сўнгги даврларда истеъмолдан чиқиб кетган. 
Газетадан. 

4 Одатга кўра, табиатан; аслида. Дадам асли 
хатни онда-сонда ёзади. С. Сиёев, Ёруғлик. 


5 мод. с. взф. Фикрнинг тўғрилигини 
(сўзловчининг шундай муносабатини) бил- 
диради; аслида. Асли, либос эмас, улуғдир 
одам.. Воқиф. Асли, одам насли девдан улуғ- 
дир.. «Маликаи айёр». 

АСЛИДА айн. асли 3-5. Аслида бухурсанд- 
чилик Рамазон ойи кириб келиши билан бош- 
ланади, десам муболаға бўлмайди. Газетадан. 
Марҳумларнинг хотирасига ўтказиладиган 
маъракаларга азадордан кўнгил сўрсии учун 
борилади, аслида. Газетадан. 

АСЛИЙ: аслий сифат тлш. Предметнинг 
белги-хусусиятларини бевосита англатувчи 
сифат, туб сифат (мас., оқ, яшил, енгил, ис- 
сиқ, совуқ). 

АСЛО [а. MuJ — бутунлай.. эмас] юкл. 
Таъкид, кучайтирув ифодалайди. Асло мум- 
кин эмас. н Ҳаёсизда ор бўлмас, асло вафо- 
дор бўлмас. «Қўшиқлар». Зебихоннинг отаси 
қизининг нозига қарайдиган кишими? Йўқ, 
асло йўқ! Чўлпон, Кеча ва кундуз. Юртим, 
сенга шеър битдим бу кун, қиёсингни топма- 
дим асло. А. Орипов. 

АСНО [а. LAI — замон, вақт; замон ора- 
си] кт. кўм. (асно, аснода, асносида шакл- 
ларидаў Вақт муносабатини ифодалайди, 
ўзи бириккан сўз билдирган вақтга оидлик- 
ни билдиради. ..ғайришуурий тарзда тит- 
раётганини шу асно пайқаб қолди. «Ёшлик». 
Суҳбат асносида ён чўнтагидан махорка олиб, 
оддий қоғозга авайлаб ўрай бошлади. Газета- 
дан. Шу аснода бир қора мушук лип этиб, 
ўзини ташқарига олди. «Ёшлик». 

АСО [а. I .^r — таёқ, ҳасса] эск. айн. ҳасса. 
Соялар тагида — дилкаш суҳбатда Асога 
суянган кексалар қатор. Миртемир. 

АСОВ 1 Ром бўлмаган, одамга ўрганма- 
ган, ювош тортмаган. Асов туя. н Кулгиучун 
бўлса керак, ноиб.. уни асов бир отга миндир- 
ган эди. С. Айний, Судхўрнинг ўлими. Чўлга 
ўрганган асов қўй оғилни бузиб юборгудай ти- 
пирчилайди. С. Аҳмад, Қадрдон далалар. 

2 кўчма Инсон иродасига бўйсунди- 
рилмаган, жиловланмаган (табиат кучла- 
ри ҳақида). Норин. Шўх дарё, асов дарё. Тут- 
қич бермас телба дарё. Н. Сафаров, Олов- 
ли излар. 

АСОРАТ I [а. ejjLJ — асирлик, тутқун- 
лик] Озодлик (эрк) дан маҳрумлик, тут- 
қунлик. [ Фурқат\ Жуда кўп асарларида зулм 
ва асорат исканжаларида инграган меҳнат- 
каш халқнинг орзу-умидини куйлади. Газета- 





дан. Адолат бошингга озодлик байроғини илди, 
Асоратдан цутулган меҳри дарё, меҳрибон 
ўлкам. Воқиф. 

АСОРАТ II [а. cjjliil — излар; қолдиқ] 1 
Одатда, салбий таъсир. Узоқ, оғир йўл ва 
жадал юришнинг асорати бўлса керак, от- 
ларнинг сағриси совундай кўпириб турибди. С. 
Анорбоев, Оқсой. 

2 тиб. Бирор нарсадан қолган ёмон 
оқибат; асар. Грипп ва у қолдирадиган асо- 
ратнинг олдини олиш учун қуйидагиларга 
эътибор бериш лозим. Газетадан. Аёллар бо- 
лани олдиришга.. шошилишади-ю, бунингқан- 
дай асоратлар қолдириши ҳақида ўйлаб ҳам 
кўришмайди. «Саодат». 

АСОС [а. — негиз; манба] 1 Нар- 

санинг барча қисмларини тутиб ёки кўта- 
риб турувчи қисми, таянчиғи. Шамдон асо- 
си. Станок асоси. 

2 Ижтимоий ҳаёт ёки табиат ҳодисала- 
рининг негизини ташкил этган нарса; таянч, 
негиз, пойдевор. Илмий асос. Назарий асос. 
н Ижодий меҳнат қадр-қимматининг ҳу- 
қуқий асосларини яратиш керак. Газетадан. 

Асос солмоқ Асосини яратмоқ, юзага 
келтирмоқ. Шаҳарга асос солмоқ. н Демак, 
бундан беш минг йил муқаддам асос солинган 
деҳқончиликда шоли ҳам бўлиши керак. К. 
Маҳмудов, Қизиқарли пазандалик. Камол 
Иқоний асос солган иқония тармоғи тари- 
қат шажарасининг Зангиота тармоғидан 
бошланади. «Фан ва турмуш». 

3 (фақат кўпл. шаклида) Бош қоидалар, 
элементлар, асосий принциплар. Фан асос- 
лари. Кимё асослари. 

4 Содир бўлган ёки қилинган иш-ҳаракат, 
айтилган фикр ва ш.к. ни далилловчи нарса. 
Мен бу йигитнинг ишини текшириб кўрдим. 
Маҳкамни айблашга асос тополмадим. Н. Са- 
фаров, Уйғониш. -Ишонишга асос бор, — деди 
Рамазонов дадиллик билан. «Шарқ юлдузи». 

5 ким. Кислоталар билан ўзаро таъсир 
қилиб, туз ҳосил этадиган бирикма. 

АСОСАН рвш. 1 Асос эътибори билан, 
умуман олганда. Тўғон участкасида ер иши 
асосан битди. А. Қаҳҳор, Қўшчинор чироқ- 
лари. Республикамизда кўп болали оналар- 
нинг катта қисми асосан қишлоқларда яшай- 
ди. «Саодат». 

2 (ж.к. с. билан) кўм. взф. Сабаб, асос 
муносабатини билдиради; кўра, биноан. 
Қонунга асосан. Буйруққа асосан бажармоқ. 


АСОС(И)ДА 1 Асос с. ў-п к. шакли. Бу 
гапнинг асосида жуда кўп маъно бор. Сўзла- 
шувдан. 

2 кўм. взф. 1) сабаб, асос муносабатини 
(маъносини) билдиради; кўра, биноан. Қо- 
нун асосида. Лойиҳа асосида қурмоқ. н Жа- 
миятимизнинг рисоладагидек қонунлари асо- 
сида яшашни ўрганяпмиз. Газетадан.; 2) ҳара- 
кат-ҳодисанинг йўли, тарзини билдиради; 
йўли билан. Шу асосда. Шерикчилик асосида. 
н ..институтларнинг ташкилот ва муасса- 
салар билан хўжалик шартномалари тузиш 
асосида олиб бораётган тадқиқотлари кўла- 
ми тобора кенгаймоқда. «Фан ва турмуш». 

АСОСИЙ 1 Аҳамият эътибори билан 
муҳим, бирламчи. Асосий вазифа. Асосий ма- 
сала. н Конкурсда ёш тадқиқотчиларнинг 
диққати фан ва техниканинг энг асосий йў- 
налишларига қаратилгани намоён бўлди. «Фан 
ва турмуш». 

2 Асос ҳисобланувчи, асосида ётувчи, 
белгиловчи. Асосий фонд. Асосий хулосалар. н 
Мумдан ясалувчи валиклардан нусха олиб бўл- 
майди, фонографнинг асосий камчилиги ана 
шунда эди. «Фан ва турмуш». Чекиш энг оғир 
касаллик — қон томирларининг тиқилиб қоли- 
шига асосий сабабчи ҳисобланади. Газетадан. 

3 Шахсни иш-фаолият жиҳатдан белги- 
ловчи, унинг ҳаёти асосан боғлиқ бўлган. 
Асосий касб. Асосий иш жойи. 

4 ким. Асос ва кислоталарнинг ўзаро таъ- 
сиридан ҳосил бўлган тузлар. Асосий тузлар. 

АСОСЛАМОҚ 1 Далил-исботлар билан 
мустаҳкамламоқ. Ўз фикрини асосламоқ. 
Лойиҳани асосламоқ. н Арасту [Арис- 
тотель] Ернинг шарсимон тузилиши ҳақида- 
ги таълимотни кенгайтирди ва асослади. 
«Астрономия». 

2 кам қўлл. Асос солмоқ, пойдевор қур- 
моқ, бошлаб бермоқ. 

АСОСЛАНМОҚ1 Асосламоқ фл. мажҳ. н. 
Даъво тўла асосланди. Асосланмаган мулоҳаза. 

2 Асосида иш кўрмоқ; таянмоқ, суян- 
моқ. Мана шу ўлка сунъий суғоришга асос- 
ланган энг ҳосилдор деҳқончиликнинг вата- 
ни бўлган. К. Маҳмудов, Қизиқарли пазан- 
далик. Аёлнинг берган таъриф ва тафсилот- 
ларига асосланиб, ҳожатбарор «юлдуз»ни 
тутиб келтиришди. Газетадан. 

АСОСЛИ 1 Етарли асосга эга бўлган, 
далиллар билан мустаҳкамланган, исбот 
қилинган. Асосли хулоса. Асосли даъво. 




2 Асоси, таянч қисми бўлган. Чўян асос- 
ли лампа. 

АСОССИЗ 1 Етарли асоси бўлмаган, 
далиллар билан мустаҳкамланмаган. Асоссиз 
хулоса. Асоссиз таъна. Асоссиз далил. Асоссиз 
гумонсираш. 

2 Ноҳақ. Асоссиз хафа бўлмоқ. 

АСОСЧИ Бирор нарсага асос солган, 
пойдевор қурган шахс; бирор нарсани бар- 
по қилган, таъсис этган ёки бошлаб бер- 
ган киши; яратувчи. Бутун дунё олимлари 
Аҳмад ал-Фарғоний ва унинг сафдошларининг 
фанга улкан ҳисса қўшганликларини тан 
олиб, уларни жаҳон илм-фани асосчилари 
сифатида ҳурмат қиладилар. Газетадан. 

АСОТИР [а. ^JoLJ — ривоятлар, уйдир- 
малар] Ривоятлар. ..Жамишд афсона ва асо- 
тирларини ўқиганда жуда ҳам жонли чиқа- 
ради. А. Қодирий. Ғирвонлик Маллавой. Илон- 
лар жаҳон халқларининг қадимий тасаввур- 
лари ва асотирларида сезиларли ўрин ту- 
тади. Газетадан. 

АСОТИРИИ Асотирга оид, ривоятлар- 
га асосланган, турли афсона, нақллар асо- 
сидаги. Биз қуйида аждодларимизнинг асоти- 
рий дунёқарашидаги илон тотеми билан бе- 
восита боғлиқ айрим саҳифалар билан та- 
нишамиз. Газетадан. 

АСП \ф. ... I — от] 1 шв. От. Майдонда 

ўйнаткин аспу тозингни. «Равшан». 

2 шахм. От шаклидаги сипоҳ; от. Аспни 
юрмоқ. 

3 айн. от II 2. Унинг йили асп. 

Асп йили айн. от йили. қ. от, йил. 

АСПАЛАСОФИН с. т. қ. асфаласофилин. 

АСПЕКТ [лот. aspectus — нуқтаи назар; 

кўриниш] Нарса-ҳодиса, тушунча ва ш.к. 
нинг ўрганилишига асос бўладиган нуқтаи 
назар. Масалани турли аспектда текширмоқ. 

АСПИЖАЛЛОБ [ф.+а. ... I — от 

сотиб олиб келувчи] эск. От олиб сотувчи 
савдогар. 

АСПИРАНТ [лот. aspirans, aspirantis — 
интилувчи] Аспирантурада шуғулланувчи, 
яъни номзодлик диссертацияси устида иш 
олиб борувчи шахс. ..Институт биносига кир- 
ди-да, тўппа-тўғри аспирантлар ўтирадиган 
умумий хона эшигини очди. Мирмуҳсин. Умид. 

АСПИРАНТКА Аспирант аёл. 

АСПИРАНТУРА Ўзбекистонда узлуксиз 
таълим тизимининг таркибий қисми, олий 
малакали илмий ва илмий-педагогик ходим- 


ларни (фан номзодларини) тайёрлаш ти- 
зими. Аспирантурага қабул қилинмоқ. Аспи- 
рантурани тамомламоқ. 

АСР I [а. — давр, замон] Юз йил- 

лик давр, юз йил. Йигирманчи аср. н Ўтган 
асрнинг сўнгги кузи Қорабулоққа очиқ чеҳра 
билан келди. М. Исмоилий, Фарғона т. о. Бу 
дарахтлар бир неча аср умр кўрган. Ойбек, 
Нур қидириб. 

АСР II [а. — тушдан кейинги, қуёш 

ботишига яқин вақт] Қуёш ботиш чоғидан 
бир соатча олдинги пайт ва шу пайтда ўқила- 
диган намоз. Кечки соат тўртлар, асрдан бир 
оз эртароқ ҳукумат аскари билан халқ ора- 
cuda уруш бошланди. А. Қодирий, Ўтган кун- 
лар. Баззоз дўконини катта ўғлига қолдириб, 
ҳар кун аср намозини уйига келиб ўқир эди. М. 
Исмоилий, Фарғона т. о. 

АСРАМОҚ 1 Ёмон таъсирдан, салбий 
ҳодисадан ҳимоя қилмоқ. Мақсадимиз элни 
асраш. н Шундан буён Унсин йиғлайди. Шо- 
кир ота: «Золимнинг зулмидан асра!» деб 
Йўлчи учун қайғуради. Ойбек, Танланган 
асарлар. 

2 Йўқ бўлиш ва ш.к. га қўймай, эҳтиёт 
ҳолда тутмоқ. Ўғли Муҳаммад Расул Мирза- 
боши отасидан қолган ва ўзи тўплаган икки 
мингдан зиёд.. китобларни ҳеч кимга бер- 
май, келажак учун асрайди. К. Яшин, Ҳам- 
за. Оролни асраш комитетининг ташаббуси 
билан Ўзбекистон мелиорация ва сув хўжа- 
лиги вазири К. Сапаев билан учрашув бўлиб 
ўтди. Газетадан. 

3 Бирор мақсадда парваришлаб қарамоқ; 
боқмоқ. Мол асрамоқ. Куш асрамоқ. 

АСРАНДИ Бошқа ота-она қарамоғига, 
фарзандлигига олиб тарбия қилинган. Ас- 
ранди бола. Асранди ўғил. Асранди қиз. н 
Лиза ўн учга кирган бўлса ҳам, ўзининг ас- 
ранди эканлигини мутлақо билмайди. Н. На- 
заров, Замон. 

АСРДОШ Бирор шахс билан бир за- 
монда, бир даврда яшаган ёки яшаётган 
шахс; замондош. Навоийнинг асрдошлари. 
н Эй, жаҳонга арзиган инсон, Асримизга 
асрдош бўлган, Кўнглимизга чин сирдош 
бўлган. Э. Аббос. 

АСРИИ кт. Асрлар бўйи яшаб, давом 
этиб келаётган. Асрий обидалар. Меҳнат- 
кашларнинг асрий орзулари. н Чўққиси бу- 
лутлардан ошган асрий тоғлар, ер юзига ман- 
гу нур сочиб турган тўлин ой ва чарақлаб 






турган сон-саноқсиз юлдузларга ҳасад билан 
қарайди. 3. Фатхуллин, Сўнмас юлдуз. 

АСРОР [а. — сирлар] 1 эск. кт. Сир; 

сирлар. Зайнаб энди ўз асрорини, Армонини, 
истак, зорини Опасига этиб ошкора, Ҳил- 
моқчидир дардига чора. Ҳ. Олимжон, Зайнаб 
ва Омон. Сергей Ҳобилнинг юрагида кўмилиб 
ётган сиру асрорини билиш учун олисдан гап 
бошлашга қарор берди. Ҳ. Ғулом, Машъал. 

2 Асрор (эркаклар исми). 

АСРЧИЛИК: ўрта асрчилик Тарихда 5— 
15-асрларни ўз ичига олган давр ва шу давр- 
га хос ҳамма нарса. Мавзу устида узоқ.. 
сўзлаб, шеърдаги эскилик, ўрта асрчилик, 
сунъийликка кескин қарши чиқди. Ойбек, 
Нур қидириб. 

АССАЛОМ [а. — тинчлик; соғ- 

лиқ] 1 Тўғри шакли: ассалому алайкум қ. 

алайкум. 

2 Салом йўллов, қутлов шакли. Ассалом, 
тошкентлик уста пахтакор, Мирзачўл бағ- 
рига келтирдинг баҳор. А. Пўлат. 

АССАМБЛЕЯ [фр. assemblee — мажлис, 
йиғилиш] 1 Халқаро ташкилотларда баъзи 
раҳбарлик органлари номи (мас. Бирлашган 
Миллатлар Ташкилоти Бош Ассамблеяси). 

2 Йиғилиш. 

АССИМИЛЯЦИЯ [лот. assimilatio — ўхша- 
тиш, қиёс, тенглаштириш] 1 биол. Ўсимлик 
ёки жонивор организми фаолияти жараёнида 
ташқаридан қабул қилинган модцаларнинг 
ўзлашиши, сингиши, ҳазм бўлиши; ўзлаигги- 
рилиши, сингдирилиши, ҳазм қилиниши. 

2 Бир халқ (ёки унинг бир қисми)нинг 
бошқа бир халқ урф-одатларини, маданияти 
ва тилини ўзлаштириб, ўз тили, маданияти 
ва миллий онгини йўқотиши натижасида ўша 
халққа қўшилиб кетиши. 

3 тлш. Бир товушнинг бошқа бир товуш 
таъсирида ўхшашлик (бир хиллик) томон 
ўзгариши. Масалан: ошши < ошни, туссиз < 
тузсиз. 

АССИСТЕНТ [лот. assistens, assistentis 
— қатнашаётган, ёрдамлашаётган] 1 Мута- 
хассиснинг ёрдамчиси. Профессор ассис- 
тенти. н -Курсини берироқ суринг, — деди 
ассистентга кўзини аппаратдан узмаган 
ҳолда. Ҳ. Аҳмар. Омонат. 

2 Олий ўқув юртларида кичик ўқитув- 
чилик лавозими ва шу лавозим эгаси. 

АССИСТЕНТЛИК Ассистент иши, ла- 
возими. Ассистентлик қилмоқ. 


АССОРТИМЕНТ \фр. assortiment — тер- 
ма, йиғма, тўплам, сараланган] Товарлар- 
нинг турли хиллари, номлари ва навларига 
кўра тўплами. Корхонани реконструкция 
қилиш, ишлаб чиқарилаётган маҳсулотлар 
ассортиментини кенгайтириш бўйича дадил 
қадам ташланди. Газетадан. 

АССОЦИАЦИЯ [лот. associatio — қўшил- 
ма, бирлашма] 1 Умумий мақсадга эришиш 
учун тузилган уюшма, иттифоқ. Ўзбекистон 
Бухгалтерлар ва аудиторлар ассоциацияси 
сизни ўқишга таклиф қилади. Газетадан. Ас- 
социациянинг асосий вазифаси йўлбошчимиз 
судлар фаолияти моҳиятини тубдан ўзгар- 
тириш борасида қўйган вазифаларни изчил- 
лик билан бажаришдан иборатдир. Газетадан. 

2 псхл. Нерв-мия фаолияти билан боғлиқ 
бўлган алоҳида психик актлар, яъни тасав- 
вурлар, фикрлар, ҳис-туйғулар орасидаги 
боғланиш ва шу боғланишга асосланган ид- 
рок. Ўхшашлик натижасидаги ассоциация. 

АСТА рвш. 1 Паст тезлик билан; секин. 
Шоқосим ўрнидан турди, этагининг чангини 
қоқиб.. ўз чайласи томон аста жўнади. Ой- 
бек, Танланган асарлар. Тўқай устига тун 
қоронғилиги аста бостириб келаётган пайт- 
да, у қамишлар орасидан чиқди. С. Аҳмад. Уфқ. 

2 Паст даражадаги товуш билан; секин. 
Мирзакаримбой яна ўшшайиб тикилди, аммо 
маслаҳатгўйлик билан аста гапирди. Ойбек, 
Танланган асарлар. 

3 Сезилар-сезилмас даражада, шундай хат- 
ти-ҳаракат билан, секин. Аста кўзини очмоқ. 
Эишкни аста ёпмоқ. н Аҳмад дик этиб туриб, 
елкамга аста уриб қўйди. С. Сиёев, Ёруғлик. 

АСТА-АСТА рвш. Секинлик билан, се- 
кин-аста. қ. секин ва аста. Кечга яқин Гул- 
норнинг руҳи анча енгиллашди, иссиғи озай- 
ди, нафас олиши ҳам аста-аста дурустлаш- 
ди. Ойбек, Танланган асарлар. Ҳизлар бўлса, 
нималарнидир аста-аста сўзлашиб, пиқир- 
пиқир кулишарди. Ойдин, Келин ўғил туғди. 

АСТАР [д. ji^ul — ёпинчиқ, парда; 
ф. jZ -ш] — ичдан тикилган мато] Кийим ёки 
кўрпа, кўрпача сингари нарсаларнинг ички 
қавати, ички томонига тикилган материал. 
Бўз астар. Кўрпанинг астари. н У чап қўли- 
ни силтаб тортди, кейинги силташда тўни- 
нинг астари «тирр» этиб йиртилди. «Ёшлик». 

АСТАР-АВРА Астар ва авра. 

Астар-аврасини ағдармоқ айн. авра-аста- 
рини ағдармоқ қ. авра-астар. 




АСТАРЛИК Астар қилишга ярайдиган; 
астарбоп. Астарлик чит. Астарлик газлама. 

АСТАР-ПАХТА: астар-пахтасини чиқармоқ 
(ёки ағдармоқ) 1) тит-пит қилмоқ, тилка- 
пора қилмоқ, дабдаласини чиқармоқ; 2) қат- 
тиқ койимоқ, танқид қилмоқ; 3) бутун кир- 
дикорларини очиб ташламоқ, фош қилмоқ. 

АСТА-СЕКИН рви/. 1 айн. аста. Отлар ўз- 
ўзидан аста-секин юриб кетди. А. Қаҳҳор, 
Хотинлар. [Мастура Норга:] Ахир, сиз, қизиқ- 
сиз! Беш кун сабр қилинг, куёв-пуёвга чиқ- 
син, бир ой, ярим ой ўтсин, ундан кейин аста- 
секин қашлаб, ишга солайлик-да. Ҳамза, 
Паранжи сирлари. Аста-секин бошланган 
чапак тобора авж олиб, соз овозини босиб 
кетди. А. Қаҳҳор, Қўшчинор чироқпари. 

2 айн. аста-аста. Узоқдаги тоғ оралиқла- 
ридан бошланган қоронғулик аста-секин 
ҳамма ёққа тарала бошлади. А. Қаҳҳор, Ол- 
тин юлдуз. [ Раҳматилла] Аста-секин ўзини 
ўнғарди, уй-жой қилди, хотин олди. А. Қаҳ- 
ҳор, Қўшчинор чироқлари. 

3 Асталик билан ва давомий тарзда. зид. 
жадал. Фолбинлик ва ғойибдан билиш сирла- 
рини очишга олимлар аста-секин яқинлашиб 
келишяпти. «Фан ва турмуш». 

АСТАҒФИРУЛЛО \а. Л)1 j aiT, ... I — ХУДО, 
ўзинг сақпагин; худо, ўзинг кечир] унд. с. 1 
Ажабланишни, ҳайратни билдиради. Йўлчининг 
сўзларига ҳайратланиб, чол ёқасини уитади: 
«Астағфирулло!» Ойбек, Танланган асарлар. 

2 Ғазаб, аччиқланиш аралаш ҳайратни, 
норозиликни билдиради. Олишда — бисмил- 
ло, беришда — астағфирулло. Мақол. н Мах- 
дум айвонга чиқиб ўтирар чоғида яна бир «ас- 
тағфирулло» деб қўйди. Чунки кайфи жуда ҳам 
бузилган эди. А. Қодирий, Меҳробдан чаён. 

АСТЕРОИДЛАР [юн. aster — юлдуз + 
eidos — кўриниш; ўхшаш] астр. Қуёш тизи- 
мининг Марс ва Юпитер ўрталиғида айла- 
надиган кичик планеталари, кичик осмон 
жисмлари; кичик сайёралар. 

АСТИ с. т. Асло. Бир нарсага асти чида- 
ёлмайман. С. Аҳмад, Ҳукм. Мен беишк қучоқ- 
лаб, асти киприк қоқмай чиқдим. Ҳамза. Бой 
или хизматчи. 

АСТМА [юн. asthma — ҳаллослаш, бўғи- 
либ қолиш] Бронхлар тешигининг тўсатдан 
торайиб қолиши ёки юрак касалликлари 
натижасида тутадиган бўғилиш хуружи. Шол- 
ғом шарбати.. бронхиал астма касалликла- 
рига тавсия этилади. «Саодат». 


АСТОЙДИЛ \ф. Jj <G jl — юракнинг 
чуқур жойидан] рвш. 1 Чин кўнгилдан, сид- 
қидил билан. У [Зебо] Элмуродни астойдил 
севиб қолган эди. Шуҳрат, Шинелли йиллар. 
Бекор қилаётирсиз, оға.. мен сизга астойдил 
хизмат қилмоқчи эдим. С. Сиёев. Аваз. 

2 Жиддий равишда; ростакамига. Сафар 
аканинг астойдил аччиқланганини сезган 
имом орага тушди. А. Қодирий, Меҳробдан 
чаён. Астойдил куйиб гапираётган меҳмон, 
Ҳакимжоннинг кўзи уйқуга кетганидан ке- 
йингина сўздан тўхтади. «Шарқ юлдузи». 

3 Ҳалоллик билан, виждонан. Ҳамма 
кеча демай, кундуз демай, астойдил ишла- 
япти. Ж. Шарипов, Саодат. 

АСТРО- [юн. astron — юлдуз] Қўшма сўзлар 
таркибидаги биринчи сўз бўлиб, юлдуз ва сай- 
ёраларга алоқадорликни билдиради. 

АСТРОБИОЛОГИЯ [астро.. + биология] 
Коинотда кечадиган ҳаётнинг барча кўри- 
нишдаги турларини ўрганадиган фан. 

АСТРОБОТАНИКА [астро.. + ботаника] 
Астрономиянинг сайёралардаги (биринчи 
галда Марсдаги) ўсимликларни ўрганадиган 
бўлими. 

АСТРОЛОГ Астрология билан шуғул- 
ланувчи шахс, мунажжим. 

АСТРОЛОГИЯ [астро.. + юн. logos — би- 
лим, тушунча] Қадимда осмон ёритқич- 
ларининг ҳолатига қараб фол очишдан ибо- 
рат бўлган сохта фан, илми нужум. Давр- 
ларнинг ўтиши ва тажрибаларнинг тўпла- 
ниши натижасида сохта фан бўлган илми 
нужум — астрология юзага келган. «Фан ва 
турмуш». 

АСТРОЛЯБИЯ [юн. astrolabion < аст- 
ро.. + labe — ушлаб, тутиб олиш] Астроно- 
мияда узунлик ва кенгликларни аниқлаш 
учун 18-асргача қўлланиб келган бурчак 
ўлчаш асбоби. Ал-Хоразмий қуёш соатла- 
ри, астролябиянинг тузилиши ва қўллани- 
шига оид рисолалар ёзиб, амалий астроно- 
миянинг ривожига катта ҳисса қўшди. 
Газетадан. 

АСТРОНАВТ айн. космонавт. Жон Гленн 
1962 йилнинг февралъ ойида фазога учиб, 
Ер шарини айланиб чиққан эди. У Америка- 
нинг биринчи астронавтидир. Газетадан. 

АСТРОНАВТИКА [астро.. + юн. nautike 
— кемани бошқариш] айн. космонавтика. 

АСТРОНОМ Астрономия олими, мута- 
хассиси. 




АСТРОНОМИК Астрономияга оид. Аст- 
рономик асбоб. Астрономик обсерватория. 
Астрономик кашфиётлар. 

Астрономик сонлар ( ёки рақамлар) Жуда 
катта сон билан ифодаланадиган миқдор- 
лар, катталиклар. 

АСТРОНОМИЯ \юн. astronomia < astron 
+ nomos — қонун] Осмон жисмлари, уму- 
ман коинот тузилиши ва тараққиёти тўгри- 
сидаги фан. 

АСТРОФИЗИКА [астро.. + физика] Аст- 
рономиянинг осмон жисмларининг физик 
ҳолатини ва кимёвий таркибини ўрганади- 
ган бўлими. 

АСФАЛАСОФИЛИН [а. ^liLUI Ji^l 

— тубанларнинг тубани, энг ярамас, энг 
тубан] дин. Дўзахнинг энг таги, жаҳаннам. 

Асфаласофилин бўлмоқ ёки асфаласо- 
филинга кетмоқ 1) чуқурликка, жарликка ту- 
шиб кетмоқ; 2) кўчма ҳалок бўлмоқ, ҳало- 
катга учрамоқ. Ҳани, суюнчини чиқараверинг, 
Мўминжон ака! Падарлаънат золим Николай 
подшо йиқилибди, асфаласофилинга кетибди. 
М. Муҳаммаджонов, Турмуш уриниишари. 

АСФАЛЬТ [юн. asphaltos — тоғ смоласи, 
қатрон] 1 Йўллар, тротуарлар қуригцда ва са- 
ноатнинг баъзи тармоқларида ишлатиладиган 
табиий ёки сунъий, қорамтир, смоласимон 
модда. Тротуарга асфалът ётқизмоқ. н Фрот 
дарёси қирғоқларида нефтъ ва асфальт кон- 
лари мавжуд бўлган. «Фан ва турмуш». 

2 Йўлга, ер юзасига ётқизилган шундай 
модца қатлами. Паннога киравериш йўлагида- 
ги асфальт қатламлар ўрнига қадимий усулда 
пиишқ ғиштлар ётқизилди. Газетадан. 

АСФАЛЬТЛАМОҚ Асфальт ётқизмоқ, ас- 
фальт билан қопламоқ. Йўлни асфалътламоқ. 

АСФАЛЬТЛИ Асфальт ётқизилган, ас- 
фальтланган. Асфалътли кўчалар. Асфалът- 
ли майдон. н Ҳамма борар асфальтли йўлдан.. 
Ҳ. Салоҳ. 

АСФИКСИЯ [юн. а — инкор қўшимчаси 
+ sphyxia — пульс] Бўғилиб қолиш — орга- 
низмда кислород етишмай, карбонат ангид- 
рид кўпайиб кетиши натижасида пайдо бўла- 
диган патологик ҳолат. 

АСЪАСА-ДАБДАБА [а. д — 
излаш, қидириш; тақиллаш, дукиллаш] Зўр 
маҳобат; катта тантана, дабдаба. Амири лаш- 
кар, сармуншийлари атрофида, асъаса-даб- 
даба билан киради. К. Яшин ва М. Раҳмон, 
Сирдарё. 


АСҚАТМОҚ Керак бўлмоқ, кунига яра- 
моқ, иш бермоқ. Бўздан тикилган халтала- 
ри йўлда асқатадиган нарсалар билан лиқ 
тўла.. «Ёшлик». Одам одамга шунақа пайт- 
да асқатмаса, қачон асқатади? М. Мансу- 
ров. Ёмби. ..уруш қатнашчиси бўлгани асқатиб, 
отам зўрға қутулиб қолган экан. Газетадан. 

АСҲОБ [а. — дўстлар, ўртоқлар; 

соҳиблар, эгалар] Дўстлар, ўртоқлар, ҳам- 
суҳбатлар. Риҳлатга ният қилган ҳадис ас- 
ҳоблари учун бир қатъий шарт бўлганки, у 
сафарга чиқишдан олдин ўз юртидаги ровий- 
лардан бирортасини ҳам қолдирмасдан ҳадис- 
лар ёзиб олган бўлиши ва шундан кейингина 
бошқа мамлакатларга сафарга отланиши 
мумкин эди. Газетадан. 

2 дин. Саҳобалар, Муҳаммад пайғамбар- 
ни кўрган, унинг пайғамбарлигини тан ол- 
ган, бинобарин, дастлаб мусулмонликни 
қабул қилган кишилар; Муҳаммад пайғам- 
бар сафдошлари, суҳбатдошлари. 

АТАВИЗМ [лот. atavi — аждод, ота-бо- 
болар] биол. Қадимги аждодларда бўлган бел- 
гиларнинг бир неча бўғинда йўқолиб кетиб, 
кейинчалик бошқа авлодларда яна пайдо 
бўлиши. 

АТАВИСТИК Атавизмга оид. Атавистик 
ҳодисалар. 

АТАИ с. т. атайин. Илгари усталар nu- 
чоққа con излаб, атай сайғоқ овига чиқи- 
шаркан. М. Мансуров, Ёмби. 

АТАЙДАН айн. атайин. 

АТАЙИН рвш. 1 Махсус равишда, алоҳи- 
да бир мақсад билан. Оромбахш, салқин боғда 
сайр этиб юрган икки ёш юрак бу сафар ҳам 
тунда уйларига атайин пиёда жўнашди. Мир- 
муҳсин. Умид. [Бозоров:] Қани, Адолатхон, из- 
вошга чиқинг, атайин сизни олиб кетгани 
келдим. И. Раҳим, Чин муҳаббат. 

2 Махсус ҳолда, жўрттага. Йигитлар ата- 
шн хиралик қилиб, уни ўтказгани қўйиш- 
майди. «Шарқюлдузи». 

АТАИЛАБ айн. атайин. Энди бўлса, Ға- 
ФУР Ғулом уни атайлаб йўқлаб кепти. С. 
Аҳмад, Уфқ. Хотин ёш келинчаклардай хо- 
ҳишини сездирмай, атайлаб эринчоқлик би- 
лан тахмондан тўшакларни ола бошлади. С. 
Аҳмад, Ҳукм. 

АТАКА [фр. attaque — ҳужум] 1 Шиддат- 
ли ҳужум; ҳужумнинг ҳал қилувчи пайти. 
Рўпарадан қилинган атака. Ҳаво атакаси. 
Атака бошламоқ. Атака қилмоқ. Атакага 




ўтмоқ. н Баталъон шу куни кечгача душ- 
маннинг ўн уч мартаба қилган шиддатли 
атакасини қайтарди. А. Қаҳҳор, Олтин 
юлдуз. 

2 кўчма Бирор нарсага, кимсага қарши 
жаҳлу жадал билан олиб борилган кураш. 
Чўлга қарши бир атака ясайлик. Ойбек, О. в. 
шабадалар. 

АТАК-ЧЕЧАК: атак-чечак қилмоқ 1) се- 

кин-аста қадам ташлаб юра бошламоқ (асо- 
сан, эндигина юра бошлаган бола тўғриси- 
да). Бир неча кун бурун ўғилча думалаб-дума- 
лаб, атак-чечак қила бошлади. Ойбек, На- 
воий; 2) кўчма с. т. эндигина йўлга тушган, 
ҳали ўзини тутиб олмаган иш, фаолият 
ҳақида. 

АТАЛА 1 Қиздирилган ёққа ун чалиб, 
сув қўшиб пишириладиган суюқ овқат. Қий- 
ма(ли) атала. Ёвғон атала. н Намозгар- 
намозшом ўртаси уйга қайтиб, аталами, 
угра ошми, апир-шапир ичиб, яна кўчага чо- 
пар эдик. Ғ. Ғулом, Шум бола. 

2 кўчма Шундай овқат сингари суюқ 
нарса. Йигитча уни лойи атала бўлиб ёт- 
ган бир кўчага бошлаб кетди. П. Турсун, 
Ўқитувчи. 

Атала махсум Бўшашган, лалайган, ланж 
одам хақида. Атала ичдингми? Ҳадеб йиқила- 
верадиган ёки бўшашган одамга ҳазил тари- 
қасида айтиладиган ибора. Аталага бисмилло 
шв. Жуда осон, енгил битадиган иш ҳақида. 

АТАЛАМОҚ Қориштириб, аралаш- 
тириб, бирдек суюлтирмоқ. Қатиқ(ни) ата- 
ламоқ. н ..бир қошиқ эчки сутини куйган сабзи 
чойига аталаб ичиб, яна лойга тушишлари 
керак. А. Мухтор, Кумуш тола. 

АТАЛАНМОҚАталамоқфл. мажҳ. н. Ата- 
ланган қатиқ. 

АТАЛА-УМОЧ Ундан тайёрланадиган 
ҳар хил суюқ овқатлар. Кечқурун декчани 
қайнатиб, қора шўрва, атала-умоч, мошхўрда 
каби камбағалча овқатларни пишириб, Шо- 
кир ота бошлиқ ҳаммалари ўртада баҳам 
кўришади. Ойбек, Танланган асарлар. 

АТАЛМОҚ 1 Атамоқ фл. мажҳ. н. 

2 : деб аталади айн. дейилади қ. демоқ. 

ATAMAl айн. термин. 

2 Умуман, ном. Лекин шаманни ҳар бир 
халқ ўз тилидаги ном, атама билан юритиб 
келган. «Фан ва турмуш». Республикамизнинг 
ўзидагина 400 дан ортиқ турли-туман қовун 
атамалари мавжуд экан. «Фан ва турмуш». 


АТАМАШУНОС Атамалар билан шуғул- 
ланувчи мутахассис. 

АТАМАШУНОСЛИК Атамаларга оид 
илм; атамаларга оид масалалар билан шу- 
ғулланувчи соҳа. Шу муносабат билан мам- 
лакатда Атамашунослик қўмитаси тузилди. 
Газетадан. 

АТАМАН 1 Ихтиёрий казак дружи- 
наларининг сайлаб қўйилган бошлиғи. Чор 
Россиясида: казак қўшинлари ёки қишлоқ- 
ларида ҳарбий, полиция ва маъмурий иш- 
ларни бажариш учун тайинланган ёки сай- 
лаб қўйилган бошлиқ. Станица атамани. 
Қўшин атамани. 

2 Бирор тўда ёки гуруҳнинг бошлиғи; 
қўрбоши. Босқинчилар атамани. 

АТАМОҚ 1 Ном бермоқ, от қўймоқ, 
номламоқ. Шундан бери одамлар кўприкни 
«Хотинкўприк» деб аташади. Т. Ашуров, Оқ 
от. Юсуфбек ҳожи [ Кумушни ].. «фаришта» 
деб атамоққа ҳам ҳозир эди. А. Қодирий, 
Ўтган кунлар. 

2 Деб тилга олмоқ, юритмоқ; айтмоқ. 
Болалар уни [Толибжонни] орқаваротдан 
Отқулоқ десалар, олдида Эргаш тоға деб 
аташарди. С. Аҳмад. Жимжитлик. Ахир, нима 
қилаётганини билмаган одамларни ким деб 
аташ керак бўлмаса?М. Мансуров. Ёмби. 

3 Тилга олмоқ, айтмоқ (киши исмини). 
Хайриятки, исмини атамади, деб ўйлади 
Яхшибоев, демак, ҳали умид бордай. М.М. 
Дўст, Лолазор. 

4 Бирор киши, тарихий воқеа ва ш.к. учун 
бағишламоқ, шунга мўлжалламоқ. Улуғ бо- 
бокалонимиз хотирасига атаб амалга оши- 
рилган меъморий ишлар бу билан тугаб қол- 
майди, албатта. Газетадан. Ўзбек ойимнинг 
қутидор, Офтоб ойим ва Ойша кампирга 
атаб тиктирган саруполари ҳам битди. А. 
Қодирий, Ўтган кунлар. 

5 дин. айн. бағишламоқ. Толеим қурсин, деб 
ёндим, куйдим. Фолбинларга бордим, азиз- 
авлиёларга назр атадим. Ойбек, Танланган 
асарлар. Худойи атаганимизга бир йилдан 
ошиб қолди. Н. Аминов, Қаҳқаҳа. 

6 ёрд. фл. взф. Ҳисобламоқ, демоқ. Мард 
атаймиз, кимки турса аҳду паймон устида.. 
Ҳабибий. 

АТАН Қишга асраладиган узумни осиб 
қўйиш учун шип остига қурилган махсус 
дор, ёғоч. Ишкомлар ёқуту ақиқ хазина, қирқ 
беш ном узум(лар) осилган атан. Ғ. Ғулом. 





АТАНМОҚ 1 Атамоқ 1 фл. мажҳ.н. 

2 Ном чиқармоқ. [ Шавкат Ҳакимович\ 
Ўзининг воҳасида атанган одам эди.. М.М. 
Дўст, Лолазор. 

АТВОР [а. jl j_U — юриш-туришлар, қи- 
лиқпар, феъл] кам қўлл. Хатти-ҳаракат, феъл. 
Айниқса, жойлардаги баъзи арбобларнинг 
атворидан ранжийман. Газетадан. 

Феъл-атвор қ. феъл. Одамнинг феъл-ат- 
вори — унинг қисматидир. Газетадан. 

АТЕИЗМ [юн. а — инкор + theos — худо] 
Динни, диний таълимотни, худони, уму- 
ман илоҳий кучларга эътиқод қилишни ин- 
кор этиш; даҳрийлик. 

АТЕИСТ Атеизм тарафдори; даҳрий, 
худосиз. 

АТЕИСТИК Атеизмга оид, атеизм руҳи- 
даги, динга қарши қаратилган. Атеистик 
адабиёт. Атеистик ташвиқот. 

АТЕЛЬЕ [фр. atelier — рассом уста- 
хонаси] 1 Рассом, ҳайкалтарош, фотограф 
ишхонаси. 

2 Кийим-кечак, пойабзал ва ш.к. ни ти- 
киш, радио, телевизор ва ш.к. ни тузатиш 
билан аҳолига хизмат кўрсатувчи устахона. 
Ателъе олинган суратнинг олти ойгача эга- 
сига ўхшашини гарантия билан таъминлай- 
ди. С. Аҳмад, Юлдуз. 

АТЕРОСКЛЕРОЗ [юн. athera — бўтқа + 
scleros — қаттиқ] Артерия қон томирлари- 
нинг торайиши ва функцияларининг аста- 
секин бузилиши; умумий ва маҳаллий қон 
айланишидаги нуқсонлар билан кечадиган 
сурункали касаллик. Юрак-томир касал- 
лигининг яна бир кўриниши атеросклероздир. 
«Фан ва турмуш». 

АТИГИ рвш. Ҳаммаси бўлиб, бор-йў- 
ғи, ниҳояти, фақатгина. Қози поччам туш 
кўрсалар, атиги учтагина қолган сўйлоқ 
тишларидан биттаси тушиб кетибди. М. Ис- 
моилий, Фарғона т. о. Истиқлолга эришгу- 
нимизга қадар республикамиздан бир йил- 
да атиги икки-уч киши ҳаж зиёратига бо- 
рар эди. Газетадан. 

АТИР [а. j_kx. — хушбўй модда] Хушбўй 
моддаларнинг спиртдаги эритмасидан ибо- 
рат косметик суюқлик. Бир ишша атир. Aivup 
иси. н Бозоров «Ландиш» атиридан юзига, 
сочига, кителининг ёқасига суртди. И. Раҳим, 
Чин муҳаббат. 

АТИРГУЛ Раънодошлар туркумининг 
хушманзара ўсимлик сифатида экиладиган 


бир қанча турининг умумий номи. Бу йўлнинг 
икки четига атиргул эмас, бир текисда мир- 
затерак ўтқазилган. С. Зуннунова. Олов. 

АТИРСОВУН Юз-қўл ювадиган хушбўй 
совун. Обдаста билан дастшўй олиб кириб, 
Ҳафиза қўлини атирсовун билан ювдирди. 
Мирмуҳсин. Умид. 

АТИҚА: осори атиқа қ. осор. 

АТЛАС I [юн. Atlas — мифологияда Ливия 
подшосининг номидан; гўё у биринчи бўлиб 
осмон глобусини яратган эмиш] 1 Муайян 
мақсадларда ва муайян тизим асосида тан- 
лаб олинган карталардан иборат бўлган ва 
тушунтириш матнлари билан альбом шак- 
лида нашр этилган тўплам. Географик атлас. 

2 Инсон аъзолари, ҳайвонлар, ўсим- 
ликлар, турли механизмларнинг қисмлари 
тасвири туширилган ва альбом шаклида 
нашр этилган тўплам. Анатомик атлас. Бо- 
таника атласи. Зоология атласи. 

АТЛАС II [а. 0 ,,IU1 — текис, силлиқ; ипак- 
дан тўқилган майин мато] Бир томони ял- 
тироқ, гулдор, кудунгланган маҳаллий ипак 
газлама. Қора атлас. Сариқ атлас. Хон ат- 
лас. Саккиз тепки атлас. н Мен келтир- 
ган атласни Ёрим солди сандиққа. «Кўшиқ- 
лар». Замира кўпчиликнинг талаби билан 
ўрнидан турар экан, қизил атлас кўйлаги- 
нинг ранги юзига ургандай қип-қизариб кет- 
ди. П. Қодиров, Уч илдиз. 

АТЛЕТ [юн. athletes — курашчи, баҳодир] 
айн. атлетикачи. 

АТЛЕТИК 1 Атлетикага оид. Атлетик 
машқлар. 

2 Келишган, бақувват. Атлетик қомат. 

АТЛЕТИКА [юн. athletikos — курашчилар- 
га хос, ўхшаш] Куч ва чаққонлик талаб 
қиладиган ва уларни камолга етказадиган 
спорт машқлари мажмуи. 

Енгил атлетика Югуриш, сакраш, най- 
за, диск улоқтириш, ядро ирғитиш ва ш. к.ни 
ўз ичига олган спорт турлари. Оғир атлети- 
ка Оғир юк (штанга) кўтариш машқлари- 
ни ўз ичига олган спорт тури. 

АТЛЕТИКАЧИ Атлетика билан шуғул- 
ланувчи спортчи. Илгари енгил атлети- 
качиларимизнинг муваффақиятли иштирок- 
лари тўғрисида хабар бергандик. Газетадан. 

АТМОСФЕРА [юн. atmos — нафас; буғ; 
ҳаво + sphaira — шар] 1 Ерни ва бошқа баъ- 
зи планеталарни ўраб турган газсимон қо- 
биқ. Ер атмосфераси. Қуёш атмосфераси. 


8—Ўзбек тилининг изоҳли луғати 




Атмосфера босими. н Бинобарин, атмосфе- 
рани покиза тутмоқ учун барча давлатлар 
ҳамжиҳат иш олиб боришлари лозим. «Фан 
ва турмуш». 

2 физ., тех. Босим ўлчов бирлиги. 

АТМОСФЕРАВИЙ Атмосферага оид; 
атмосферада содир бўладиган. Атмосферавий 
электр разряди. 

АТО [а. Lkt — бағишлаш, ҳадя бериш]: 
ато қилмоқ Инъом қилмоқ, бахш этмоқ, 
бермоқ. -Шу инимга ҳам худо яхши қиз ато 
қилсин, — яна валдиради хотин. Ойбек, Тан- 
ланган асарлар. Ўйлаш, англаш бахтини та- 
биат фақат одамга ато қилган. Э. Саман- 
дар, Дарёсини йўқотган қирғоқ. 

АТОМ [юн. atomos — бўлинмас] Кимё- 
вий элементнинг барча хусусиятларини 
ўзида сақлаган энг кичик массали ва ўлчам- 
ли зарраси. 

АТОМБОЗ Атом қуролидан фойдаланиш 
тарафдори, атом қуролини дастак қилувчи. 

АТОМИСТИК Атомистикага оид. Ато- 
мистик назария. 

АТОМИСТИКА Материянинг атомлар- 
дан тузилганлиги тўғрисидаги таълимот. 

АТОМЧИ 1 Атом энергиясини ажратиш 
ва ундан фойдаланиш бўйича мутахассис, 
олим. 

2 айн. атомбоз. 

АТОРИД, Уторид | а. j_,Lkc — Меркурий 
сайёраси] (А — катта) эск. айн. Меркурий. 
(Мифда бу юлдуз ёзувчиларнинг ҳомийси 
ҳисобланади). 

АТОҚ кам қўлл. Ном, донг. Эрнинг атоғи 
элга сиғса ҳам, чатоғи сиғмас. Мақол. 

АТОҚЛАМОҚ кам қўлл. Атамоқ. Сев- 
ганимга атоқлаб Шойи белбоғ тўқидим. 
‘‘Қўшиқлар”. 

АТОҚЛИ Бирор соҳада ном чиқарган, 
донг таратган, шуҳрат қозонган, донгдор, 
машҳур. Атоқли олим. Атоқли давлат арбо- 
би. н Темур, тарихчилар тасвирича, ўрта 
асрнинг атоқли давлат ва ҳарбий арбобла- 
ридан эди. «Фан ва турмуш». 

Атоқли от тлш. Бир шахс ёки предметга 
хос ном: Карим. Гулистон. 

АТРИБУТ [лот. attributum — қўшиб бе- 
рилган, таъминланган, қўшимча қилинган] 
1 флс. Предмет ёки ҳодисанинг ўзига хос, 
ундан ажратиб бўлмайдиган энг муҳим ха- 
рактерли хусусияти, белгиси. Ҳаракат ма- 
териянинг атрибутидир. 


2 тлш. Гапда бирор бўлакнинг сифати- 
ни, белги-хусусиятини характерлаб келув- 
чи иккинчи даражали бўлак; аниқловчи. 

АТРИБУТИВ тлш. Атрибутга, аниқ- 
ловчига оид; аниқловчили. Сўзларнинг ат- 
рибутив боғланиши. Атрибутив алоқа. 

АТРОФ [а. — томонлар, чекка 

жойлар] 1 Теваракдаги фазо, жой, ер; ҳамма 
тараф. Кун ботган, бутун атроф қоронғилаш- 
ган эди. С. Айний, Қуллар. Йўлчи атрофга кўз 
ташлар, шамолда ишлдираган ҳар баргдан 
чўчир эди. Ойбек, Танланган асарлар. Kyu 
кечанинг жимлигида атрофга равон оқади. С. 
Зуннунова, Олов. 

2 Теваракдаги яқин жой, яқин орадаги 
ерлар. [Ёрмат\ Атрофдан биронта тарвуз 
топиб келтириш учун Ўрозга ялинди. Ойбек, 
Танланган асарлар. Ҳорабулоқ қишлоғи ва 
атрофига қозилик қилувчи маълум зот эди. 
М. Исмоилий, Фарғонат. о. 

3 Бирор нарсанинг гир айланаси, тева- 
раги ёки чети, зиҳи. Атрофи қора, ўртаси 
гулли nanmuc. Дастурхон атрофи. Ҳовуз ат- 
рофи. н Асрорқулнинг кўз атрофи қизариб, 
юзида сохта табассум акс этди. А. Қаҳҳор, 
Асрор бобо. 

4 кўчма Теваракдаги муҳит, кишилар. 
Марямхон ўзи тўқиганми ё атрофдан эшит- 
ганми, ҳар вақт шундсш жавоб берар эди: 
Кундош — бошингда тош, кўзингда ёш. Ой- 
бек, Танланган асарлар. 

5 3-ш. ж. к. ваў.-п. к. аффикслари билан 
қўмакчи вазифасида қўлланади (қ. атрофи- 
га, атрофида). 

АТРОФИГА 1 Атроф с. ж.к. шакли. Фосиҳ 
афанди, мингбоши ва аъёнлар садақайрағоч 
тагидаги супада тузалган ҳашаматли дас- 
турхон атрофига келибўтиришди. М. Исмои- 
лий, Фарғона т. о. 

2 кўм. взф. Теварагига, қошига, ҳузурига. 
Баҳовиддин султон-дарвеш ўз атрофига.. 
оқими руҳидаги ҳамфикрларни йиғади. «Фан 
ва турмуш». 

АТРОФИДА 1 Атроф с. ў.-п. к. шакли. Те- 
варагида, гир айланасида. Майдонча атрофи- 
да одамлар зич. Т. Обидов, Юсуфжон қизиқ. 

2 кўм. взф. 1) тахмин билдиради; чамаси 
(да). Эллик килограмм атрофида. Юз центнер 
атрофида. н Ёши йигирмалар атрофидаги.. бир 
йигитча. Газетадан.; 2) теварагида, хусусида. 
Шу икки фикр атрофида мунозара жуда қизиб 
кетди. А. Қаҳҳор, Қўшчинор чироқлари. 





АТРОФИЯ [юн. atrophia — кам озиқпаниш; 
сўлиш, озиш] Тўқималар озиқланишининг 
бузилиши натижасида аъзоларнинг кичра- 
йиб, ҳужайралар сифатининг ўзгариши. 

АТРОФЛАБ рвш. Атрофидан айланиб ёки 
айлантириб; атрофида давра олиб. Атроф- 
лаб ўрамоқ. н Самоварнинг кулдонини ин- 
гичка сим билан атрофлаб кавлаб, бир-икки 
қисм кул туширди-да, ўтхонасига икки-уч 
думалоқ тошкўмир тсшлади. Ҳ. Нуъмон, 
Фасллар. 

АТРОФЛИ: атрофли равишда айн. ат- 
рофлича. 

АТРОФЛИЧА рвш. Асосли равишда, ҳар 
томонлама, ҳамма томондан синчиклаб. 
Масалани атрофлича муҳокама қилиш. н 
\аётга чуқур, кенг, атрофлича қараш, ун- 
дан кейин фикрлаш ва ўйлаш керак. Ойбек, 
Нур қидириб. 

АТТАНГ(А) унд. с. Афсусланиш ёки пу- 
шаймонни ифодалайди. Аттанг, от бўл- 
ганда, орқасидан тушар эдик. П. Турсун, 
Ўқитувчи. 

Аттанг қилмоқ ёки аттанг демоқ Аф- 

сусланмоқ. Қилса нодонликда иш нодон ахир 
аттанг қилур. Ҳабибий. Табиийки, бун- 
дай пахтакор кузга бориб аттанг деб юра- 
ди. Газетадан. 

АТТАШЕ [фр. attache — қўшиб қўйилган, 
биркитилган] 1 Кичик дипломатик марта- 
ба, унвон. 

2 Бирор соҳа, масалан, ҳарбий соҳа ва- 
кили бўлган дипломатик ходим. Ҳарбий ат- 
таше. Савдо атташеси. 

АТТЕСТАТ [лот. attestari — тасдиқламоқ, 
гувоҳлик бермоқ] 1 Ўрта мактабни тугат- 
ганлик тўғридаги ҳужжат; шаҳодатнома. 

2 Илмий ёки махсус унвон берилганли- 
ги ҳақидаги ҳужжат. Профессорлик аттеста- 
ти. Катта илмий ходимлик аттестати. 

3 1) ҳарбийларга, улар бошқа хизматга 
ўтказилганда, узоқ муддатли хизмат сафа- 
рига юборилганда ва б. ҳолларда берилади- 
ган ҳужжат; 2) офицернинг оила аъзосига 
офицер маошининг бир қисмини олиш 
ҳуқуқини берувчи ҳужжат. 

АТТЕСТАЦИОН Аттестацияга оид. Ат- 
тестацион варақа. Аттестацион комиссия. 

АТТЕСТАЦИЯ [лот. attestatio — гувоҳ- 
лик бериш; гувоҳнома; тасдиқнома] Ходим 
малакасини, билим даражаси ва хулқ-атво- 
рини аниқлаш ва шу асосда ишга тайинлаш 


ёки унвон бериш. Аттестациядан ўтказмоқ. 
Аттестация комиссияси. Аттестация шаҳо- 
датномаси. н Аттестация ўтказиш бўйича 
тавсияномалар ишлаб чиқилди. Газетадан. 

АТТОР [а. jULc — атир-упа сотувчи] 
1 Упа-элик, турли дориворлар, хушбуй нар- 
салар ва ш. к.лар билан савдо қилувчи шахс, 
дўкондор. Хуржун ортилган эшакни қишлоқ- 
ма-қишлоқ олдига солиб: «Фаранги un, ироқи 
совун, оқ сақич, қора сақич!» деб қичқиради- 
ган аттор ҳам бедарак йўқолди. П. Турсун. 
Ўқитувчи. 

Атторнинг қутисида йўқ Топилмайдиган, 
йўқ нарса ҳақида. Ўзбошимчалик билан ат- 
торнинг қутисида йўқ бир номаъқулчилик 
қилиб қўйди. С. Нуров. Нарвон. 

2 «Мантиқут-тайр» асарининг муалли- 
фи — Фаридуддин Атторнинг тахаллуси. 

АТТОРЛИК Аттор нарсалари, атторлар 
моллари сотиладиган жой. Ундан атторлик 
дўконига ўтди. «Ёшлик». Эна, мана бу аттор- 
лик, баззозликда бир йигит бор эмиш.. «Луқ- 
мони Ҳаким». 

АТТРАКЦИОН [фр. attraction — торти- 
лиш] 1 Циркда томошабинларни ортиқ да- 
ражада қизиқтирадиган ўйинлар мажмуи. 

2 Оммавий сайр қилинадиган жойлар- 
даги кўнгилочар мосламалар (карусель, тир 
ва ш. к.). 

АУДИТ [лот. auditis — эшитиш, тинглаш] 
Аудиторлик ваколати бўлган шахслар (ауди- 
торлик фирмалари) томонидан хўжалик 
субъектлари молиявий ҳисоботининг экс- 
пертизаси ва таҳлили; тафтиш. 

АУДИТОР [лот. auditor — тингловчи] 
Белгиланган тартибда аудиторлик фаолия- 
ти билан шуғулланиш ҳуқуқини олган (ва- 
колатлар берилган) ва аудиторлар касбий 
рўйхатига киритилган шахс (мутахассис). 

Аудитор фирма (ёки аудиторлик фирма- 
си) Корхона ва ташкилотларнинг молия- 
вий-хўжалик фаолиятини текшириб берув- 
чи, улар ишининг иқтисодий экспертизаси- 
ни ўтказувчи мустақил фирма. 

АУДИТОРИЯ [лот. auditorium — тинг- 
лаш жойи] 1 Машғулот, маъруза (доклад) 
ва ш. к. ўтказиладиган хона, бўлма. Ауди- 
торияда олинган билим билан чекланмаслик 
керак, албатта. Газетадан. 

2 Машғулот, маъруза ва ш. к.ни тинг- 
ловчилар, шунингдек, радиотингловчилар 
ва телетомошабинлар. 

АУКЦИОН [лот. auctio, auctionis — 
ўсиш, кўпайиш; оммавий савдо] Оммавий 
кимошди савдоси. 

АУТ [ингл. out — ташқарида, нарида] 1 
Спорт ўйинларида: тўп (шайба)нинг май- 
донни чегараловчи чизиқ (девор)дан таш- 
қарига чиқиши. 

2 Ҳакамнинг боксчи нокаутда эканини 
эълон қилиши. 

АУТСАЙДЕР [ингл. outsider — чет, бего- 
на; ташқарида қолган] Мусобақада охирги 
ўринлардан бирини эгаллаб турган спорт- 
чи ёки жамоа. 

АФАНДИ 1 эск. Жаноб, жаноблар (му- 
рожаатда). Уаъёнларга қараб: -Кетдик, афан- 
дилар! Ҳоким тўра кечки салқинда келади- 
лар, —деди. М. Исмоилий, Фарғона т. о. 

2 эск. Киши номига қўшилиб, ҳурмат 
биддиради ёки киши номининг таркибий 
қисмини ташкил этади. Фосиҳ афанди сўри- 
га эмас, извошга чиқди. М. Исмоилий, Фар- 
ғона т. о. Командир афанди телеграмма бе- 
ришни билмас эканлар. А. Умар, Мухтор. 

3 эск. Ўқитувчи, муаллим. Элмурод.. унинг 
[Сотволдининг] «Муаллим ўзимизники.. 
Афандимнинг тупроғи шу ердан олинган» де- 
ганини эслади. П. Турсун, Ўқитувчи. 

4 Афанди (Хўжа Насриддиннинг эпитети). 

5 с. т. ҳазил Ишидан янглишиб, кулгили 
ишлар қилиб юрадиган одам ҳақида. Афанди 
одам. Афанди экансиз-ку! 

6 с. т. Латифа, анекдот. У [Сидиқжон] 
энди.. аския ва афанди айтишар, ишга доир 
гапларга аралашиб, бировнинг фикрини қув- 
ватлар ёки рад қилар, ўз фикрини айтар эди. 
А. Қаҳҳор, Кўшчинор чироқлари. 

АФВ [а. ^_а_п — гуноҳидан ўтиш, кечи- 
риш] кт. Кечирим, узр. Сиздан бу улуғ гу- 
ноҳим учун афв сўраб, ҳайдалган ўғлингиз 
— Отабек Юсуфбек ҳожи ўғли. А. Қодирий, 
Ўтган кунлар. 

Афв этмоқ (ёки қилмоқ) Кечирмоқ, 
узрни қабул қилмоқ, гуноҳидан ўтмоқ. Бу 
лапашанглигимиз учун раҳнамоларимиз биз- 
ни афв этурларми ? Ҳ. Ғулом, Машъал. Афв 
этасиз Кечирасиз (одатда сўзловчи гап бо- 
шида олдиндан узр сўраб ишлатади). [Са- 
идбек:] Афв этасиз, сиз буни қаёқдан била- 
сиз, генерал жаноблари? К Яшин, М. Раҳ- 
мон, Сирдарё. Афви умумий айн. амнистия. 

АФГОР [ф. jlSil — яраланган, мажруҳ] 
кт. 1 Жароҳат олган, мажруҳ. 


2 Эзилган. Қуллик занжирида афгор 
бўлганлар.. Ғ. Ғулом. Чори ота.. узун, сер- 
қадоқ бармоқлари билан чаккаларини уш- 
лаб, афгор бир ҳолда чўкиб ўтирди. С. Ну- 
ров. Нарвон. 

Афгор этмоқ (ёки айламоқ) Афгор ҳолга 
солмоқ. Енголмаса ақлинг гар, Ҳаётинг аф- 
гор этар. Қ. Муҳаммадий. Таънаю маломат 
тошлари мажруҳу афгор айлади. Ҳабибий. 

АФЗАЛ [а. J .а a l — энг фозил, энг фази- 
латли] 1 (асосан ч. к. билан, икки нарсани 
бир-бирига чоғиштирувда) Яхши, аъло, 
ортиқ. Номуссиз юрмоқдан номусли ўлмоқ 
афзал. Мақол. н Сизнинг ҳар бир сўзингиз 
биз.. учун тилладан афзалдир. Ойбек, Наво- 
ий. Чироғим, бу ерни ўз уйингдек бил. Қо- 
ратойим қандай бўлса, сан ҳам манга шун- 
дайсан. Балки ундсш афзалсан. Ойбек, Тан- 
ланган асарлар. 

Афзал кўрмоқ Аъло ҳисобламоқ, ортиқ 
деб билмоқ. Аммо Умид ҳозирча.. кўпроқ ил- 
мий иш билан шуғулланишни афзал кўрди. 
Мирмуҳсин, Умид. 

2 Афзал (эркаклар исми). 

АФЗУН [ф. ojjil — ортиқ, зиёда, кўп] 
эск. кт. Ортиқ, зиёда. Ул юзи қуёшки, бордур 
ойдин афзун. Бобур. 

Ҳаддан афзун Ҳаддан ташқари, ниҳо- 
ятда, жуда. Абдулкаримбек ҳаддан афзун 
хурсанд бўлиб, меҳмондорлик қилди. “Фан 
ва турмуш’’. 

АФИФ [а. . о j а <г — иффатли] эск. кт. По- 
киза, тоза, иффатли. 

АФИФА1 эск. кт. Покиза, тоза, иффат- 
ли (аёл ҳақида). Шу дақиқадан бошлаб бекда 
у афифага.. чин бир ишқ туғиладир. А. Қоди- 
рий, Ўтган кунлар. 

2 Афифа (хотин-қизлар исми). 

АФИША [фр. affiche — эълон] Спек- 
такль, концерт, маъруза ва ш. к. ҳақида кўри- 
нарли жойларга ёпиштириладиган эълон. 
Фигурали учиш мусобақаси ҳақидаги сурат- 
ли афишани синчиклаб кўздан кечирди. А. 
Обиджон, Аканг қарағай Гулмат. 

АФКОР I қ. афгор. Агар сен унда кўрсанг 
ногоҳ озор, Мен эшитиб бўлурмен бунда аф- 
кор. Юсуф Амирий, Даҳнома. 

АФКОР II [а. jlXil — фикрлар]: афко- 
ри омма Бутун омма. Жаҳон афкори ом- 
масини даҳшатга солган зилзила 1988 йил 
7 декабрида Арманистонда юз берди. «Фан 
ва турмуш». 





АФЛОТУН [қадимги юнон олими Пла- 
тон номининг арабча айтилиши]: Афлотун 
мия Ақпи ўткир, донишманд одам ҳақида. 

АФОРИЗМЛАР [юн. aphorismos — ҳик- 
матли сўз] Ихчам шаклли, чуқур мазмун- 
ли, муаллифи аниқ гап; ҳикматли сўзлар. 
Масалан: Оз демак ҳикматга боис, оз емак 
сиҳатга боис. А. Навоий. 

АФОРИСТИК Афоризм шаклидаги, афо- 
ризмга хос белгили. Афористик иборалар. 

АФСОНА [ф. — ҳикоя, нақл; уй- 

дирма] 1 Фольклор жанри: авлоддан ав- 
лодга, оғиздан оғизга ўтиб келган уйдирма, 
тўқимадан иборат, баъзан диний мазмун- 
даги ҳикоя, ривоят ва ш. к. Тоғ қишлоқ- 
ларининг теша тегмаган, ишонса ҳам, ишон- 
маса ҳам бўладиган ғалати эртаклари, аф- 
соналари бўлади. Ҳ. Ғулом, Машъал. Оқсой- 
ликлар ўртасида бу жойнинг номи ҳақида 
афсона ҳам бор. С. Анорбоев, Оқсой. 

Афсона бўлмоқ Эл-халққа гап-сўз бўл- 
моқ, элга достон бўлмоқ. Излаб сени ҳар 
кўчада, Эл ичра кўп шарманда ҳам афсона 
бўлдим соғиниб. Ҳамза. 

2 кўчма Асоссиз гап, ёлғон-яшиқ, уй- 
дирма. 

Афсона тўқимоқ Уйдирма гап қилмоқ, 
бўлмағур гап-сўз тўқимоқ. «Минг бир кеча»- 
нинг Шаҳризодаси афсона тўқиб, ўлимдан 
қутулиб қолгандай, Мухторхон ҳам юқори- 
даги сингари ривоятлар паноҳида омон юриб- 
ди. Ҳ. Ғулом, Машъал. 

3 кўчма Ақп бовар қилмайдиган, ақлга 
сиғмайдиган нарса, иш. [Одамлар] «Мирзачўл» 
аталмиш қадимий, бағри кенг саҳрода бирга 
қўл тутишиб.. афсоналарни ҳақиқатга айлан- 
тиришмоқда. В. Абдуллаев, Қанотли орзулар. 

АФСОҒ1АВИЙ 1 Афсона жанрига ман- 
суб бўлган, фантастик, Афсонавий ҳикоя. 

2 Фақат афсоналарда мавжуд бўлган, 
оламда йўқ, хаёлий. Зеби хола деярли ҳар куни 
туш кўради. Тушида Пўлатжон ҳали қандай- 
дир афсонавий қуш тутиб олган, ҳали саман 
йўрға миниб, сув кечаётган бўлади. С. Аҳмад, 
Қадрдон далалар. 

3 кўчма Уйдирма, тўқима. Афсонавий гап. 

4 кўчма Ақл бовар қилмайдиган, ақлга 
сиғмайдиган. Нигора кечаси тоғ кўринишига 
афсонавий улуғворлик бахш этиб, бир текис 
чувиллаётган бу шаришрага бориб, уни ўз 
кўзи билан кўришга аҳд қилган эди. С. Анор- 
боев, Оқсой. 


АФСОНАВОР айн. афсонавий 4. Афсо- 
навор дамлар билан келиб юзма-юз.. Отаёр, 
Оқ фасл. 

АФСУН | ф. 0 j ..I s 1 — сеҳр, авраш, макр] 
Сеҳр, макр. Бу қандай афсундир, бу қанда- 
йин куч, сени мендан айиролмаслар. У. Абду- 
азимова, Ишқли умрим. 

Афсун ўқимоқ Сеҳрловчи хатти-ҳара- 
кат қилмоқ. Тун ўрмалар ойнамда секин, 
Афсунўқир ва аврар руҳим. М. Қўшмоқов, 
Али Қамбар. 

АФСУНГАР Афсун билан сеҳрловчи. 
Телепат қадимги ҳинд афсунгарини эслади. 
«Ёшлик». У соҳир ҳислардан кечди беомон, 
Афсунгар туйғулар бўлганлар ғойиб. А. Ори- 
пов. Йиллар армони. 

АФСУНГАРЛИК Афсун иши. Бу афсун- 
гарликнинг сири ҳақида анча тортишдик. 
«Гулистон». 

АФСУНКОР айн. фусункор. 

АФСУНЛАМОҚ Сеҳр-жоду қилмоқ. 

АФСУНЧИ айн. афсунгар. 

АФСУС [ф. j ... sl — надомат, пушай- 
мон] 1 Ўкиниш, ачиниш туйғуси; пушай- 
мон. Кўрқувдан катта-катта очилган кўзла- 
рида афсус ва меҳрга ўхшаш бир ифода жон- 
ланди. С. Зуннунова, Олов. Надомат нимага 
ва афсус нечун? Оламда неки бор, ўчар бе- 
шафқат. А. Орипов, Йиллар армони. 

Афсус қилмоқ Пушаймон бўлмоқ, аф- 
сусланмоқ. Пахта бригадасидан кетга- 
нингизга афсус қилмадингизми ? Ш. Рашидов, 
Бўрондан кучли. 

2 мод.с. Нарса-ҳодисанинг хоҳиш-истак- 
ка зидлигини, сўзловчининг шундай муноса- 
батини билдиради. Бекор кетди, афсус, шун- 
чауриниш. А. Шер, Қадимги куй. Биродарим 
билан топишдим-ку, деб ўйлаган эди, афсус, 
қувончига қор ёғди. С. Анорбоев, Ҳамсуҳбат. 

АФСУСКИ 1 айн. афсус 2. Бу образнинг 
npomomunu ҳам бор эди, афсуски, бу ҳикоя 
тугалланмай қолди. К. Қаҳҳорова, Чорак аср 
ҳамнафас. 

2 боғл. взф. Зидлаш, тўсиқсизлик маъно- 
сини билдиради. Минг афсуски, у [шийпон] 
иккинчи уй бўла олади. Газетадан. Афсуски, 
сансалорлик одамларда ишончсизлик уйғотади. 
Газетадан. 

АФСУСЛАНМОҚ 1 Пушаймон қилмоқ, 
пушаймон емоқ. Йўлчи ўз қишлоғидан келган 
одам билан кўришиб, ҳол-аҳвол сўрашмаганига 
афсусланди. Ойбек, Танланган асарлар. 




2 Дили оғримоқ; ўкинмоқ. Афанди кам- 
бағаллигидан афсусланиб, ҳар кун кечалари 
нола қилар эди. «Латифалар». ..нега бу воқеа- 
ни бизга айтишмаган экан, деб афсусланар 
эди. М. Мансуров, Ёмби. 

АФТ 1 Одам бошининг олд қисми; юз, 
бет. Сафар бўзчи бошини қашиб, яна махдум- 
нинг афтига қараб қўйди. А. Қодирий, Меҳ- 
робдан чаён. Сорахон.. «шу тобда кириб нима 
қилар эди» дегандай қилиб, афтини буриш- 
тирди. А. Қаҳҳор, Сароб. 

2 Юз кўриниши, қиёфа; турқ. Ҳавонинг 
тафтига боқ, одамнинг афтига боқ. Мақол. 
н Қодир бу одамнинг афтидан касб-кори- 
ни белгилай олмади. А. Қаҳҳор, Қанотсиз 
читтак. 

Афти қурсин Нафрат, қарғишни ифода- 
лайди. ..куйдирган калладай иржаяди, уялмай- 
ди ҳам! Афти қурсин. К. Қаҳҳорова, Чорак 
аср ҳамнафас. 

АФТ-АНГОР Юз кўриниши, қиёфа. ..ду- 
тор тарихини ҳикоя қилиб бериш чиндан ҳам 
азоб эканлиги унинг афт-ангоридан сезилиб 
турарди. Газетадан. 

АФТ-БАШАРА 1 Кишининг афти, баша- 
раси, афт-боши. Афт-башараси хунук одам. 
н [Каромат хола:] ..ораларингизда оталиқ- 
дан келган вакил борми? Қани у, афти-баша- 
расини бир кўриб, дийдорига бир тўяй! — деди. 
М. Маҳмудов, Ҳайбаракаллачилар. 

2 кўчма Кишининг ички дунёси, маъ- 
навий қиёфаси. Афт-башарасини очиб таш- 
ламоқ. 

АФТ-БОШ айн. афт-башара. Афт-боши 
тузуккина йигит. 

АФТИДАН мод. с. Тахмин билдиради; ча- 
маси. Афтидан, улар эндигина заводдан чиқ- 
қан бўлса керак, бўёқ иси гупиллаб димоққа 
уриб турибди. И. Раҳим, Чин муҳаббат. 

АФТОДА [ф. ijliil — йиқилган, дармон- 
сиз] эск. 1 Нотавон, ночор, абгор. Эл бахт- 
сиз эди афтода, Золимларни беомон кўрдим. 
Миртемир. 

2 Тушкунликка тушган, тушкун ҳолат- 
ли. Ўтапнинг қистови билан ошга қолган 
Жўравой ота ҳамон ўй суриб ўтирган афто- 
да қизига деди: -Ҳадеб ўй сура берма, Эъзоз. 
Ҳ. Ғулом, Машъал. Хонавайронлар билур аф- 
тодаларни(нг) ҳолини. Машраб. 

АФТОДАҲОЛ айн. афтода. Уэнди тамо- 
ман таслим бўлиб, афтодаҳол бир алпозда 
бошини эгиб ўтирарди. С. Аҳмад, Жимжит- 


лик. Институтдан «ҳайдалган»идан бир ҳаф- 
тача кейин кутилмаганда уйимга афтода- 
ҳол ҳофиз кириб келди. Газетадан. 

АФФЕКТ [лот. affectus — руҳий ҳаяжон, 
эҳтирос] Ташқи ёки ички таъсирлар туфай- 
ли тез пайдо бўлиб, қисқа муддатли, акса- 
рият ҳолларда ‘‘портлаш” тарзида бўлади- 
ган кучли ҳиссий ҳолат. 

АФФИКС [лот. afflxus — бирлаштирилган, 
бириктирилган] тлш. Сўзга қўшилиб, янги сўз 
ёки сўз шаклини ҳосил қилувчи тил бирлиги. 
Мас., -чи (хизматчи), -лар (болалар). 

АФЮН [а. ,j — қора дори] 1 Кўк- 
норнинг думбул бошоғидан олиб қуритил- 
ган шира (қора дори, таряк кўринишида, 
кайф қилиш учун, тиббиётда эса наркотик 
модца сифатида ишлатилади). Афюннинг кай- 
фи қурсин, домла, сизни одамгарчиликдан 
чиқариб қўйибди. Ҳ. Ғулом, Машъал. 

2 кўчма Киши онгини заҳарлайдиган 
нарсага нисбат берилади. 

АФҒОН I 1 Афғонистоннинг туб аҳо- 
лисини ташкил этувчи халқ (миллат)нинг 
номи. 

2 Шу халқ (миллат)га мансуб (шахс ва 
б.). Афғон аёли. Афғон тили. 

Афғон рубоби Торли чолғу асбоблари- 
дан бирининг номи. Замира афғон рубобини 
қўлига олди-да, «Қари наво»ни чалди. Газе- 
тадан. Афғон шамоли Шимолий Афғонис- 
тонда ва Ўзбекистоннинг Сурхондарё ви- 
лоятида кузда эсадиган қуюнли шамол. 
Икки кун афғон шамоли эсиб, кўз очиргани 
қўймади. Газетадан. 

АФҒОН II [ф. (jLi-al — нола, йиғи] кт. 
Фарёд, нола. Афғон чекмоқ. н Субҳ чоғида 
магар чиққанда ёрим тўлғаниб. Гул ёқасин 
чок этар, булбулда афғон қўзғалур. Ҳабибий. 

АФҒОНИЙ 1 Афғонларга, афғон хал- 
қига оид, афғонча. Афғоний ханжарингизни 
бераман деган эдингиз-а? А. Қодирий, Ўт- 
ган кунлар. 

2 Афғонистоннинг асосий пул бирлиги. 

АФҒОНЛАР Афғонистоннинг туб аҳо- 
лиси; афғон халқи. 

АХБОР [а. _,L_kI — «хабар»нинг кўпли- 
ги] кам қўлл. Хабар; хабарлар; маълумот. Ер 
ичида кўмилиб ётган ҳама [ҳамма] олтин, 
кумуш Юзага чиқди бари, боис анга ахбор, 
ўқув. Ҳамза. 

АХБОРОТ 1 Иш, воқеа-ҳодисалар ҳақи- 
да тушунча берувчи хабар, маълумот. Маж- 





лисда сўзга чиққан парламент қўмиталари- 
нинг раислари.. ахборот бердилар. Газетадан. 

2 Радио эшиттириши, телевидение кўр- 
сатувида махсус информацион дастурнинг 
номи. Концерт, кино, «Ахборот» майли-я, 
спорту об-ҳаво маълумотигача.. кўради. С. 
Нуров, Нарвон. 

3 Вақти-вақти билан чиқиб турадиган 
баъзи тўпламларнинг номи. Фанлар ака- 
демиясининг ахбороти. 

АХБОРОТНОМА 1 Ёзма ахборот. Биз ким 
имзо чекиб, ахборотнома битувчилар.. X. 
Тўхтабоев, Ширин қовунлар мамлакати. 

2 Махсус нашрнинг номи. Шўъба томо- 
нидан нашр этилаётган ахборотнома бизни 
Миср ҳаёти ва янгиликларидан хабардор 
қилиб турибди. Газетадан. 

АХИ(И)РИ [а. — поён; хотима] с. 

т. Ахир, охири, пировардида. Ахийри ок- 
тябръ ойи ҳам тугади. М. Исмоилий, Фар- 
ғона т. о. [Фотима Қосимжонга:] Хўп, май- 
ли, бўлмаган нарсага ўзингизни ўзингиз қий- 
наб юрсангиз, ахийри уялиб қоларсиз. Ҳам- 
за, Туҳматчилар жазоси. Бригадирлар эса 
тортишиб, баҳслашиб, ахири кўнишди. С. Ну- 
ров, Нарвон. 

АХИР I [а. _>^_к1 — сўнг, пировард] рвш. 
Охири, пировардида, ниҳоят. Ахир бўлма- 
ди. Ахир кўнди. н Қазисан, қартасан, ахир 
зотингга тортасан! — деди кампир омбор- 
ни қулфлаётиб. А. Қаҳҳор, Қўшчинор чи- 
роқлари. 

АХИР II юкл. Маънони кучайтиради, таъ- 
кидлайди. -Низомиддинов, — деди раис ўрни- 
дан туриб, — сиз одамларнинг вақтини ола- 
ётирсиз ахир. А. Қаҳҳор, Мунофиқ. Ахир те- 
атрни бир вақтлар бекорга «ибратхона» деб 
аташмаган. Газетадан. 

АХИРИ қ. ахи(й)ри. 

АХЛАТ [а. — ахлатлар] 1 Супурин- 

ди ва ташландилар, супуриш-сидириш нати- 
жасида тўпланган ифлос нарсалар. Ҳовли юзи 
турли-турли ахлатлар билан булғанч, гўё 
йиллардан бери тозаланмаган, супурги кўрма- 
гандек эди. А. Қодирий, Ўтган кунлар. 

2 Нажас, нажосат. 

АХЛАТХОНА 1 Ахлат босиб ётган жой. 
Мақбара ва масжид атрофидаги ахлат- 
хонани тозалаш учун.. Газетадан. 

АХЛОҚ [а. jMiJ — кишининг табиати] 
Муомала, хатти-ҳаракат одоби. Аслини ол- 
ганда, ахлоқ — маънавиятнинг ўзаги. Газета- 


дан. Раҳбар ахлоқидаги асосий нарса сўз ва 
иш бирлигини ўз фаолиятининг мазмуни деб 
билишдир. «Фан ва турмуш». 

АХЛОҚИИ Ахлоқ-одобга оид. Ахлоқий 
принциплар. н Бир вақтлар бу уйга онаси 
билан меҳмон бўлиб келган бир татар қизи 
русча бир ахлоқий романни унутиб қолдирган. 
Ойбек, Танланган асарлар. 

АХЛОҚЛИ Яхши тарбия кўрган; одоб- 
ли, хушахлоқ. Ахлоқли бола. Ахлоқли қиз. 
н Қишлоқ аҳли ишчан, ахлоқли. Шайхзо- 
да. Врачлик касбини бажаришда ҳам ахло- 
қий омил ҳал қилувчи ролъ ўйнайди. «Фан 
ва турмуш». 

АХЛОҚСИЗ 1 Яхши тарбия кўрмаган, 
ахлоқ қоидаларига бўйсунмайдиган, инти- 
зомсиз. Ахлоқсиз бола. 

2 Ахлоқи бузуқ, суюғоёқ, фосиқ. 

3 Одоб-ахлоқдан ташқари, одоб-ахлоқ 
доирасидан четга чиқадиган, одоб норма- 
ларига хилоф, беадаб. Ахлоқсиз хатти-ҳара- 
кат. Ахлоқсиз гап. 

АХЛОҚСИЗЛИК 1 Ахлоқ қонун-қоида- 
ларига хилоф иш, хатти-ҳаракат. Салимхон 
синглиси билан номаълум, нотайин бир сту- 
дент орасидаги алоқа муҳаббатдан, ўз тили 
билан айтганда, «ахлоқсизликдан» холи эка- 
нига қанча ишонса ҳам, миш-мишлар қўйма- 
ди. А. Қаҳҳор, Сароб. 

АХТА [мўғ.\ Жинсий безлари, мояги олиб 
ташланган, бичилган. Ахта от. н Бу ахта 
қул.. аянчли бир махлуқ эди. Ойбек, Навоий. 
Терга пишган сариқ axma эринибгина қор кеча 
бошлади. Ҳ. Ғулом, Машъал. 

Ахта қилмоқ Бичмоқ. Агар ўша жийронни 
axma қиламан деб шу кўйга гирифтор бўлма- 
ганимда.. Н. Аминов, Ёлғончи фаришталар. 

АХТАЛАМОҚ Ахта қилмоқ, бичмоқ. 

АХТАРМОҚ Топиш ҳаракатида бўлмоқ; 
қидирмоқ, изламоқ. Қоронғида гугурт ахтар- 
моқ. Ахтарган топар. Мақол. н Кишилар 
куч-қувватларини сотишга иш ахтариб, ер 
ахтариб, овқат, кийим-кечак ахтариб, ўз 
туғилган ерларидан чиқиб кетар эдилар. П. 
Турсун. Ўқитувчи. 

АХТАХОНА эск. кам қўлл. айн. отхона. 
Ҳасанали.. қайта-қайта ахтахонага кириб, 
тўриқ йўрғанинг у ер-бу ерини супурар эди. А. 
Қодирий, Ўтган кунлар. 

АЦЕТИЛЕН [лот. acetum — сирка] Угле- 
род ва водороддан таркиб топган заҳарли, 
бадбўй ёнувчи газ. 




АЦЕТОН [лот. acetum — сирка] Лак, 
портловчи модца, сунъий ипак ва ш. к. тай- 
ёрлашда эритувчи сифатида ишлатиладиган 
органик бирикма, рангсиз суюқлик. 

АЧА шв. 1 Буви. Охири она қизига наси- 
ҳат этди: -Исфарага бориб, ачамни кўриб 
келаман, деб отангдан рухсат ол. «Ёшлик». 

2 Катта буви (бувининг онаси). 

3 Она, ойи. Оқ сут берган ачам қолди. 
«Тўлан ботир». 

АЧАМБИТИ қ. жағжағ. 

АЧИМОҚ 1 Микроорганизмлар таъ- 
сиридаги биокимёвий жараён натижасида 
ачимсиқ ҳид ёки маза ҳосил қилиб етилмоқ 
(лой, вино кабилар ҳақида). Ачиганлой. Вино 
ачий бошлади. 

2 Шундай жараён натижасида айнимоқ, 
бузилмоқ. Ачиган сут. Ачиган овқат. 

3 Жизиллаб оғримоқ; ачишмоқ. Тутун- 
дан кўзим ачиди. н Ғумай тиғида унинг қўли 
яна қийилди. Қон оқиб, бармоғи ачий бошла- 
гандан кейин, рўмолчасига кафтини ўраб олди. 
И. Раҳим, Чин муҳаббат. 

4 кўчма Аччиқ-тиззиқ гап қилмоқ. 

Ачиб (ёки ачиб-бижиб) ётибди с. т. Жуда 

ҳам кўп, қалашиб, тиқилиб ётибди, ғиж-ғиж. 
Бозорда картошка ачиб ётибди. Жони (ёки 
ичи, юраги) ачимоқ Ниҳоятда куюнмоқ. Ҳа, 
бўлмаса жонингиз ачиганими бу? Ерни белин- 
гиз қайишиб топганингизда, жонингиз ачир 
эди. А. Қаҳҳор, Қўшчинор чироқлари. [Оф- 
тоб ойим] Кумушни кўрган сайин, алланечук 
юраги ачир, жудолик кунларини асло macae- 
eyp қилолмас эди. А. Қодирий, Ўтган кунлар. 
Аппон чолнинг Тиллага ичи ачиди. «Ёшлик». 
Мияси ачимоқ 1) тўғри фикрлаш, эслаш қо- 
билияти ёмонлашмоқ. Қайдам, мен бир мия- 
си ачибқолган чолман, болам. С. Аҳмад, Ҳукм; 
2) мияси ғовлаб, гангиган ҳолда бўлмоқ. То- 
жибой таажжубда қолиб, бошини лиқиллат- 
ди: Бир ўзингиз-а? Ёпирай! Миянгиз ачиб, 
юрагингиз тошиб кетмайдими? П. Турсун, 
Ўқитувчи. Хамири ачимаган қ. хамир. Қариб 
қуюлмаган, ачиб суюлмаган. қ. суюлмоқ. 

АЧИМСИҚ Ачиган нарсани эслатади- 
ган, бир оз аччиқ (ҳид, таъм ҳақида). Тезак, 
хом mepu иси аралаш ачимсиқ, бадбўй ҳид 
димоғига урилди. А. Мухтор, Бўронларда 
бордек ҳаловат. 

АЧИМТИР шв. айн. ачимсиқ. Ипакдек 
майин, шилдироқ саҳифалардан ачимтир 
моғор ҳиди келарди. А. Кўчимов, Ҳалқа. 


АЧИНАРЛИ 1 Ачиниш ҳиссини уйғо- 
тадиган. Ачинарли қиёфа. Ачинарли ҳолат. 
Ачинарли аҳволга тушиб қолмоқ. н Бурчак- 
да ётган бола уйқусирабми ё совуқдан уйғо- 
нибми, ачинарли товуш билан «дада!» деди. 
Ойбек, Танланган асарлар. 

2 Афсус аралаш ранжиш ҳиссини уйғо- 
тадиган. Энг ачинарлиси, байрамолди кунла- 
ри айрим пулпарастлар давлат транспорти 
ҳисобига бойиб қолишни касб қилиб олмоқ- 
далар. Газетадан. 

АЧИНИШ 1 Ачинмоқ фл. ҳар.н. У Мур- 
зиннинг ҳолига ачинишни ҳам, қиз муҳабба- 
тига сазовор бўлгани учун қувонишни ҳам 
билмасди. Шуҳрат, Шинелли йиллар. 

2 Раҳм, куюниш туйғуси. Адолат ўзига 
нисбатан нафрат эмас, меҳр ea ачиниш сеза 
бошлади. С. Зуннунова, Гулхан. Шу бир оғиз 
сўзда меҳр, ҳурмат, ачиниш.. яна қандайдир 
туйғуларни ифодаловчи оҳанг борлигини мана 
энди англаб турибди Абдураҳмон. «Ёшлик». 

АЧИНМОҚ 1 Раҳм, куюниш ҳиссини 
туймоқ; куюнмоқ. Иброҳим отанинг бу қадар 
тез ўзгариб, чўкиб қолганига Жумагул қат- 
тиқ ачинди. Ж. Шарипов, Хоразм. 

2 Афсус аралаш ранжимоқ, хафа бўл- 
моқ, ўкинмоқ. -Бу гапни бекор бошлаб қўйиб- 
ман, — деб ачинди Қудрат. Ҳ. Назир, Сўнмас 
чақмоқлар. Шу пайт қадрдон дўстлари, мак- 
табдошлари орасида бўлмаганига ачинди. С. 
Аҳмад, Уфқ. 

АЧИТМА Қатиқ, ачитқи каби нарсалар 
билан ачитилган, ачитиб тайёрланган. Ачит- 
ма гўжа. Ачитма патир. 

АЧИТМОҚ 1 Ачимоқ фл. орт. н. Тутун 
кўзни ачитди. Гўжа ачитмоқ. н Ёз кунлари 
[Ўзбек ойим] айвоннинг тўрига ясланиб, Ҳаса- 
налининг хотини бўлган Ойбодоққа, чўри қиз 
Ҳанифага хамирни ачитмасликни, паловни 
қирмоч олдирмасликни танбеҳлабгина ўтирар 
эди. А. Қодирий, Ўтган кунлар. Кучли изғирин, 
юзнинг терисини шилгандай, ачитади, қулоқ- 
ларни кесади. Ойбек, Танланган асарлар. 

2 кўчма Аччиқ гап қилмоқ. Дўст ачитиб 
гапиради, душман — кулдириб. Мақол. н 
-Тўғри айтасиз, мавлоно, — деди Ҳамза ачи- 
тиб. К. Яшин, Ҳамза. 

Жон(ни) ачитмоқ 1) айн. жон(ни) ко- 
йитмоқ 2; 2) жонини оғритмоқ. Тун аёз, из- 
ғириқ ел тўрт тарафга югуриб, жон ачит- 
моқчи бўлар эди. А. Қодирий, Ўтган кунлар. 
Мияни ачитмоқ Бошни ғовлатмоқ, гангит- 




моқ, миясини қоқиб қўлига бермоқ. [Абду- 
расул:} «Янги одамни авраб, миясини ачит- 
масинлар, ўзим бориб, бошлаб чиқа қолай», 
дедим. П. Турсун, Ўқитувчи. Юракни ачит- 
моқ Раҳмини келтирмоқ. 

АЧИТҚИ Ачитма ҳосил қиладиган нар- 
са; ивитқи, туруш, хуруш. Ачитқи қўлга ки- 
ритилди-ю, бироқ тайёрлаш усули ҳамон но- 
маълум. К. Маҳмудов, Қизиқарли пазандалик. 

АЧИШМОҚ 1 Ачиб, жизиллаб оғримоқ. 
Ярам ачишяпти. н -Бас, Ўроз, кўзимни кўр 
қилди тутун,— Йўлчи юм-юм ёш тўкиб, 
ачишган кўзларини ишқалаб, туртта-тур- 
тина, эшикни тепиб очди. Ойбек, Танланган 
асарлар. У гоҳ қўлини қўлига ишқаларди, гоҳ 
тўхтамай чопарди, гоҳ ачишган.. юзларини 
сийпаларди. Ш. Рашидов, Бўрондан кучли. 

Ичи ачишмоқ 1) қорин очлигидан ичи 
жизиллаб оғримоқ. [Йўлчи] Қорни очганлиги- 
дан, ичи ачишиб, қандайдир беҳузурлик сезди. 
Ойбек, Танланган асарлар; 2) ачиниш, раҳм 
ҳиссини туймоқ. Она ўғлининг аҳволига қараб, 
ичи ачишди. С. Аҳмад, Чўл шамоллари. Юраги 
ачишмоқ айн. жони (ёки ичи, юраги) ачимоқ 
қ. ачимоқ. .. мана шу жафокаш хотиннинг ёши 
қайтганида ёлғиз қолаётганига юраги ачишар- 
ди. С. Зуннунова, Олов. 

АЧОМ: ачом қилмоқ айн. ачомламоқ. 

АЧОМЛАМОҚ бол. айн. қучоқламоқ. Раъ- 
но бувисининг «болагинамнинг болагинаси» деб 
эркалашларини, ачомлаб пешонасидан ўпиш- 
лари — яна аллақанақа одатларини қўмсар- 
ди. Ҳ. Назир, Сўнмас чақмоқлар. 

АЧЧИҚ 1 Таъми оғиз-тилни ачитадиган, 
ловиллатадиган. Аччиқ гармдори. н Фарғона 
водийсидан бошқа жойларга экиладиган турп 
негадир аччиқ таъм, тахир мазага эга бўла- 
ди. К. Маҳмудов, Қизиқарли пазанадлик. 

Аччиқ чой Қуюқ дамланган чой... чол ма- 
йингина кулиб қўйди ва хизмат қилаётган- 
ларга битта аччиқ чой олиб келишни буюрди. 
Газетадан. 

2 Нордон, тишни қамаштирадиган. Ач- 
чиқ (донали) анор. Отаси аччиқ олма еса, 
ўғлининг тиши қамашади. Мақол. 

3 Сезги аъзоларига қаттиқ таъсир қила- 
диган, ўювчи. Аччиқ газ. Аччиқ тамаки. Ач- 
чиқ ҳид. н Жиққа ҳўл ўтин ёлғиз «пирс-пирс» 
қилиб, аччиқ заҳар тутун буриқтиради. Ой- 
бек, Танланган асарлар. 

4 Жазиллатадиган, жонни ачитадиган. 
Далаларда кеч кузнинг аччиқ шамоли эса бош- 


лади. С. Аҳмад, Қадрдон далалар. Ташқарида 
шамол увуллар, аччиқ совуқ нақ баданни ке- 
сиб кетгудай эди. Газетадан. [Шербек] Тўри- 
ғини эгарлади. Ўзини эгар устига олар-олмас, 
отга аччиқ қамчи босди. С. Анорбоев, Оқсой. 

5 кўчма Кишига қаттиқ тегадиган, кўн- 
гилга озор берадиган; қаттиқ, нохуш. Аччиқ 
истеҳзо. Аччиқ танқид. Ҳақ сўз — аччиқ сўз. 
Мақол. н У ҳатто бу аччиқ таъналарни 
эшитмагандай.. сур бўлиб турарди. Мирмуҳ- 
син, Умид. 

Тили аччиқ Кишига қаттиқ тегадиган 
қилиб гапирадиган, гап билан узиб олади- 
ган. Элмуродга рота командири ёқмади: 
қалампир, тили аччиқ, ҳар гапни писанда 
қилгандай бураб гапиради. Шуҳрат, Шинел- 
ли йиллар. 

6 кўчма Ғам-изтиробли; аламли. Унинг 
аччиқ кўз ёшлари ҳар қандай одамга таъсир 
қилмасдан қолмасди. «Ёшлик». Чеки кўрин- 
мас бу сўқмоқ йўловчининг мадорини, наинки 
мадорини, жонини оладиган қисматдай ач- 
чиқ. «Саодат». 

7 от Қаҳр, жаҳл; зарда. Ҳозир менинг а ч- 
чиғим ҳам қаҳрим бор. «Эрали ва Шерали». 
Бобонгнинг аччиғи қурсин, ёмондир. «Нурали». 

Аччиғи бурнининг устида (ёки учида) Бе- 
корга, сал нарсага жаҳли қистайверадиган 
одам ҳақида. -Ҳя, қизи тушмагур. Нафасини 
ҳам чиқармайди-я. Аччиғи ҳам бурнининг учи- 
да, — деди Муротали. Ш. Рашидов, Бўрондан 
кучли. Аччиғи келмоқ (ёки чиқмоқ, қистамоқ) 
Жаҳли қўзғамоқ. Гўрўғлининг аччиғи келгани- 
ни билиб.. Соқи ўрнидан турди. «Маликаи 
айёр». Хуршид аччиғи чиқди, деб ўйлади.. Н. 
Аминов, Қаҳқаҳа. Айтсам, яна аччиғингиз 
қистайдир. А. Қодирий, Ўтган кунлар. Ач- 
чиқ устида Жаҳл қўзғаган пайтда. Бас энди, 
аччиқ устида ҳар ким ҳар гапни айтади. Ҳам- 
за. Аччиқ қилмоқ Жаҳл қилмоқ, зарда қил- 
моқ. Бир талатўпни сотиб олдинг, қаттиқ 
гапирдинг, деб аччиқ қилди. «Маликаи айёр». 
Жон аччиғида Жахд-алам билан, жон-жаҳ- 
ди билан. От жон аччиғида олд оёқларини 
девор баравар кўтариб сапчиди. С. Аҳмад, Уфқ. 
У[Ортиқ\ сапчибўрнидан туриб.. жон аччи- 
ғида машина орқасига айланиб ўтиб, брезент- 
ни очиб ташлаб, ўриндиқлар тагини титки- 
лай кетди. М. Мансуров, Ёмби. 

8 от Қийинчилик, машаққат; ғам-ғус- 
са, ғам-ҳасрат; азоб-уқубат. Аччиқ билан чу- 
чукни тотган билур, узоқ билан яқинни юр- 




ган билур. Мақол. Ъир аччиқнинг бир чучуги 
бор. Мақол. н Турмушнинг аччиқларини mo- 
тиб кўрган.. қадимги батрак Абдурасул бу 
кунларда ўз муддаосининг амалга ошаётга- 
нини ҳис этар эди. П. Турсун, Ўқитувчи. 

АЧЧИҚЛАНМОҚ Жаҳли чиқмоқ, ғазаб- 
ланмоқ. Бегим, гарчи аччиқлансанг ҳам, ай- 
тишга мажбурман. А. Қодирий, Ўтган кун- 
лар. Тез аччиқланадиган, жиззаки ва қўпол 
одамларни милицияда хизмат қилишга йўл 
қўйиб бўлмайди. Газетадан. 

АЧЧИҚЛАШМОҚ Ўзаро қаттиқ-қурум 
гап қилишмоқ, хафалашмоқ. Гулнор ўзи ким ? 
Унинг туфайлидан дадам билан аччиқлаш- 
дим. Ойбек, Танланган асарлар. 

АЧЧИҚМИЯ Бурчоқдошлар оиласига 
мансуб кўп йиллик ўсимлик. 

АЧЧИҚ-ТИЗЗИҚ Аччиқ -алам ифодали, 
жаҳл-зардали (гап-сўз, хатти-ҳаракат ҳақи- 
да). Никоҳ куни ниманинг жўнидандир қуданг 
билан аччиқ-тиззиқ айтишибсан. Ойбек, О. в. 
шабадалар. Шавкатнинг аяси билан дадаси 
бирпасда нари-бери бўлишиб, аччиқ-тиззиқ 
билан туриб кетишади. Қ. Кенжа, Тоғ йўли- 
да бир оқшом. Эломонов хотинининг аччиқ- 
тиззиқ гапларига хийла кўникиб қолган эди. 
М.М.Дўст, Истеъфо. 

АЧЧИҚ-ТИРСИҚ айн. аччиқ-тиззиқ. 

АЧЧИҚТОШ Алюминий, хром, темир 
сингари металларнинг сульфат кислота би- 
лан ўзаро таъсиридан ҳосил бўлган тузлар 
(кўн саноатида ва тиббиётда қўлланади). Бир 
куни дошқозонда аччиқтош сувига каҳрабо- 
ни солиб қайнатаётган эди, саройдан фар- 
рош келиб: -Зоти олийлари сизни чорлаётир- 
лар, — деди. М. Осим, Карвон йўлларида. 

АЧЧИҚ-ЧУЧУК I Дунёнинг, ҳаётнинг 
лаззати ва ғам-ташвишлари. Бу икки тенгқур 
бир кўрпада катта бўлишган, ҳаётнинг аччиқ- 
чучугини баравар тотиб кўришган. «Ёшлик». 

АЧЧИҚ-ЧУЧУКII Тўғралган помидор ва 
пиёздан тайёрланадиган совуқ таом. Чорпо- 
яда оёқ узатиб, ўн чоғли киши чой ичар, би- 
рови аччиқ-чучук тайёрлаб, бирови турп 
майдаларди. С. Нуров, Нарвон. 

АШАДДИ (И) \а. jLil — энг қаттиқ, энг 
кучли] Ўта даражада. Ашаддий фирибгар. 
Ашаддий юлғич. Аиюддий безори. н Энг ашад- 
дий душмани Зебихон эди; энг яқин ўртоғи Зе- 
бихон бўлиб қолди. Чўлпон, Кеча ва кундуз. 
Японияликларнинг ашаддий коллекционер экан- 
лиги кўпчиликка яхши маълум. Газетадан. 


АШЁ [а. L -л,! — буюмлар, нарсалар] кт. 
Нарса, буюм (асосан бирор нарсага қараш- 
ли, оид нарса-буюмларни билдиради). Уй- 
рўзғор ашёлари. н Котиб.. ёзув ашёлари тур- 
ган.. курси олдида тиз чўкди. Ойбек, Наво- 
ий. Текширув чоғида машина пешона ойна- 
си.. олчаранг бўёқнинг кўчма бўлаклари да- 
лилий ашё сифатида олинди. Газетадан. 

Хом ашё, хомашё Ишлаб чиқаришда 
маҳсулотлар тайёрлаш учун қўлланадиган 
(фойдаланиладиган) нарса. Масалан, пах- 
та тўқимачилик саноати учун хомашё ҳи- 
собланади. Хом ашё сотиб олиш ҳажмлари 
анчаўсди. Газетадан. 

АШЁВИИ: ашёвий далил Далил бўла- 
диган нарса, буюм. У марҳум калтакланган 
жойни кўрсатиб беради. Балки ашёвий да- 
лиллар топилиб қолар. «Ёшлик». 

АТТ1 ИР I: ашир ойи с. т. айн. муҳаррам 
ойи қ. муҳаррам. 

2 Ашир (эркаклар исми). 

АШК [ф. . ^ ,?,1 — кўз ёши] эск. кт. 1 Кўз ёши, 
ёш. Оҳим била эшикда ўт, ашким била девор 
нам. А Навоий. Булут бағрин ойҳажри гўёсўкар, 
Недин йўқса ашкини юммай тўкар. А. Навоий. 

АШРАФ [а. — энг шарафли, энг 

олижаноб, энг улуғ] эск. кт. Иззат-обрўли, 
улуғ. Ўзи давлатманд бир киши, Тошкент аш- 
рафларининг кўплари билан алоқадор бўлган- 
ликдан, балки отангиз билан таниш чиқар. А. 
Қодирий, Ўтган кунлар. 

АШТАК шв. Аштак-паштак. 

АШТАК-ПАШТАК Данагини ажратиб 
олиб, ўрнига мағиз солиб қуритилган ўрик, 
мағизли туршак. 

АШТАРХОНИЙЛАР Шайбонийлар су- 
лоласидан сўнг 1601-1757 йилларда Моваро- 
уннаҳрни идора қилган сулола. 

АШУЛА Якка хонанда, гуруҳ ёки хор 
ижро этадиган, куй басталанган (куйга со- 
линган) асар ва унинг ижроси; кўшиқ. Ўзбек 
халқ ашулалари. Ашула овози эшитилди. н 
Гуландом.. дуторни чертиб, енгил, шўх ашу- 
лани бошлади. Ойбек, Танланган асарлар. 
Домла чапак чалибди, ашулага қўшилибди. А. 
Қаҳҳор, Минг бир жон. Ичкаридан бола- 
ларнинг ашуласи билан музика эшитиларди. 
С. Зуннунова, Кўк чироқлар. 

Эски ашула Эски гап, кўп айтилган гап. 
Бу гал [Ҳожи] Ўзбек ойимнннг ўша эски ашу- 
ласини.. тўзимсизлик билан кутар эди. А. Қо- 
дирий, Ўтган кунлар. 

АШУЛАЧИ Ашула айтувчи, хонанда. Қўн- 
ғиз мўйловли, гавдаси бузуқ аи/улачи ўрни- 
дан туриб, торини черта бошлади. Н. Ами- 
нов, Қаҳқаҳа. 

ATTITTTA бол. Ош, иссиқ овқат. 

АШЪОР [а. — шеърлар] эск. кт. 

Шеър; шеърлар, байтлар. [Навоий] Форсий 
ашъорда « Фоний », туркий ашъорда «Наво- 
ий» тахаллусини қўллаган. Ойбек, Навоий. 

АТТТҚ ОЛ-ДАТТТҚОЛ с. т. Рўзғорда ёки 
бирор касб-корликда керак бўладиган нар- 
салар, буюмлар; қақир-қуқур, лаш-луш. 
Тўртинчи аравада чодирлар, кўрпа-тўшак- 
лар, жўнаб кетаётганларнинг ашқол-даш- 
қоллари. С. Анорбоев, Оқсой. 

АЪЁН [а. а L-tl — улуғлар, таниқли ки- 
шилар] эск. кт. Энг юқори қатламга мансуб, 
ҳукмдорга яқин турган, баланд мартабали 
кишилар; амалдорлар. Ҳандайдир бир хаёл 
ичида ўтирувчи бу йигит Тошкентнинг ма- 
шҳур аъёнларидан бўлган Юсуфбек ҳожининг 
ўғли — Отабек. А. Қодирий, Ўтган кунлар. 

АЪЗАМ [а. ^Ur l — энг катта, энг буюк] 
Т эск. кт. Улуғ, буюк. 

Вазир(и) аъзам тар. Бош вазир. Вазир 
аъзам подшога қуллуқ қилиб.. жарчи жўнатди. 
«Эртаклар». 

2 Аъзам (эркаклар исми). 

АЪЗО [а. I .а r I — узвлар, қисмлар] I Одам 
ёки ҳайвон организмининг муайян бир ва- 
зифани бажарувчи қисми. Сезги аъзолари. 
Ички аъзолар. н Ҳар бир аъзоси қақшаб 
оғрирди. «Шарқ юлдузи». 

2 Кишининг бутун вужуди; бадан, тана. 
-Сиз нима жавоб бердингиз? — деди бу- 
тун аъзосини титроқ босган Гулсумбиби 
қичқириб. Ойбек, Танланган асарлар. 

Аъзойи бадан Бутун аъзо, бутун вужуд. 
Ота уйига етиб борганида ҳам аъзойи бада- 
нидаги қалтироқ босилмади. С. Нуров, Нарвон. 

3 Бирор гуруҳ, ҳудуд ва ш.к.да яшовчи, 
унга мансуб шахс. Оила аъзоси. Маҳалла 
аъзолари. 

4 Бирор гуруҳ, кенгаш, жамоа, жамият 
ва ш. к.га расмий қабул қилинган, сайлан- 
ган, унда фаолият кўрсатувчи шахс, жами- 
ят, мамлакат ва ш. к. лар. Партия аъзоси. Кен- 
гаш аъзоси. н Туруҳ аъзолари қидирув иш- 
ларини мой томчиси изидан бошлашга қарор 
қилишди. Газетадан. Жаҳон ҳамжамиятининг 
тенг ҳуқуқли бир аъзосига айланган Ўзбекис- 
тон ҳеч қачон уруш тарафдори эмас ea у 


тинчлик учун курашда мудом иштирок эта- 
веради. Газетадан. 

АЪЗОЛИК Аъзо ҳолати; мансублик. Пар- 
тия аъзолиги. Аъзолик взноси. Аъзолик ҳақи. 

АЪЛАМ [а. jJlcI — энг билағон, энг доно] 
эск. дин. I Шариат қонунлари билимдони. 

2 Шариат қонун-қоидалари юзасидан 
берилган фатвони тасдиқ ёки рад этувчи ди- 
ний арбоб; бош муфти. Маросимга етиб кел- 
ган қози, мингбоши, аълам, муфти, домла- 
имомларга ўз мартабаларига қараб «аъло», 
«aecam» чопонлар кийдирилмоқда. М. Муҳам- 
маджонов, Турмуш уринишлари. Ҳасан ака 
пулни бераверса, аълам чиқиб ўлчаб, eacu- 
қасини қилиб бераверади. Ҳамза, Майсара- 
нинг иши. 

Валлоҳи аълам қ. валло(ҳи). 

3 Аълам (эркаклар исмиў. 

АЪЛО [а. — энг юқори; буюк] I Си- 

фати, фазилати ва ш.к. жиҳатидан энг 
юқори; асил. Корхонадан ҳар куни 28 тонна 
аъло сифатли маҳсулот олинмоқда. Газета- 
дан. Мактабда Сатторни ҳамма яхши кўрар- 
ди\ зеҳнли, ўқишда ҳам, хулқда ҳам аъло бола 
эди. Ў. Усмонов, Қисмат. 

2 Ўқув юртларида: беш балли тизимда 
энг юқори баҳо. Хўп, ҳозир кўрамиз.. «Яхши!».. 
«Ўрта».. «Ўрта».. Қани «аъло» ? Русчадан нима 
учун «яхши»?А. Қаҳҳор. Айб кимда? 

3 Аъло (эркаклар ва аёллар исми). 

Арш(и) аъло қ. арш 11. 

АЪЛОЧИ I Аъло баҳога ўқувчи. -Икко- 
вимиз ҳам бир институтда ўқидик. У [Му- 
ҳаррам] ҳам аълочи эди,— деди Элмурод. Шуҳ- 
рат, Шинелли йиллар. 

2 Ўз ишини, вазифасини аъло даражада 
бажарувчи ёки фақат аъло сифатли маҳсу- 
лот ишлаб чиқарувчи. Аълочи бригада. Аъло- 
чи сотувчи. Корхона аълочиси. 

АЪМО [а. Lox.1 — кўр] эск. кт. Кўзи ожиз, 
кўр. Тўғриликдан юрса аъмоларга йўл бошлар 
таёғ. Ҳабибий. Оқил бўлур аъмолар, пул ўлси- 
на, пул ўлсин. Воқиф. 

АЪМОЛ [а. JLxnl — амаллар, ишлар] эск. 
кт. Қилинган ёки қилинадиган иш(лар); 
амал. Буҳолни, айниқса, муборак Рамазон ойи 
муносабати билан ўтказиладиган маърифий 
аъмоллардан ҳам билиш мумкин. Газетадан. 

Номаи аъмол қ. нома. 

АЪРОФ [а. L-alj^l — аросат, ўрталик — 
Қуръонда таърифланган жаннат билан дўзах 
орасидаги жой]: аърофда қолган Аро йўлда 




қолган; на у ёқли, на бу ёқли бўлган; икки 
жаҳон овораси бўлиб қолган. 

АЭРО I с.т. айн. самолёт. Автолардан 
қолиб юраман. Аэролардан қолиб юраман, 
Хаёлимда олиб юраман, Сени кўргим кела- 
веради. У. Абдуазимова, Ишқли умрим. 

АЭРО- II | тн. aer — ҳаво] Ўзлашма кўшма 
сўзлар таркибида сўз ясовчи сифатида қат- 
нашади ва «авиация», «ҳаво» сўзларига ало- 
қадорликни билдиради: аэропорт, аэросъём- 
ка, аэродинамика ва б. 

АЭРОБИКА қ. ритмик гимнастика. 

АЭРОВОКЗАЛ [аэро.. + вокзал] Аэро- 
портларда ҳаво транспорти йўловчиларига 
хизмат кўрсатиладиган бино ёки бинолар 
мажмуи. 

АЭРОДИНАМИК Аэродинамикага оид. 
Аэродинамик лаборатория. 

АЭРОДИНАМИКА [аэро.. + динамика] 
Ҳаво ва газларнинг ҳаракатини ҳамда улар- 
нинг қаттиқ жисмлар ҳаракатига кўрсата- 
диган таъсирини ўрганадиган фан. 

АЭРОДРОМ [аэро.. + юн. dromos — югу- 
риш, югуриш жойи] Учиш аппаратларининг 
туриши, учиб кетиши, қўниши учун керак- 
ли барча иншоотлари бўлган кенг майдон. 

АЭРОКЛУБ [аэро.. + ингл. club] Авиация 
ҳаваскорларининг клуби, авиация билан 
шуғулланувчиларнинг оммавий ташкилоти. 

АЭРОМЕХАНИКА [аэро.. + механика] 
Механиканинг газлар мувозанати ва ҳара- 
катини ўрганадиган бўлими. 

АЭРОНАВИГАЦИЯ [аэро.. + лот. navi- 
gatio — кемада сузиш] Учиш аппаратларини 
тегишли асбоб ва воситалар ёрдамида бел- 
гиланган йўлдан олиб бориш ҳақидаги фан; 
ҳаво навигацияси. 

АЭРОПЛАН эск. айн. самолёт. 

АЭРОПОРТ [аэро.. + фр. port] Ҳаво ли- 
нияси трассасида жойлашган ва транспорт 
авиациясининг мунтазам қатновини таъ- 
минлаб туриш учун керакли иншоотлар 
билан жиҳозланган аэродром. 

АЭРОСТАТ [аэро.. + юн. states — қўзғалмас] 
Ҳаводан енгил учиш аппарати; ҳаво шари. 

АЭРОСТАТИКА Ҳаво ва газларнинг му- 
возанат қонунлари ҳақидаги фан. 

АЭРОСЪЁМКА айн. аэрофотосъёмка. 

АЭРОТЕРАПИЯ [аэро.. + юн. therapeia — 
даволаш] Организмни чиниқтириш ва даво- 
лаш мақсадида очиқ ҳаводан фойдаланиш 
усули. 


АЭРОФЛОТ Ҳаво флоти, учиш аппарат- 
лари мажмуи, авиация. 

АЭРОФОТОСЪЁМКА, аэрофотосуратга 
олиш Учиш аппаратларидан туриб, Ер ва 
ундаги нарсалар суратини олиш; шу усулда 
олинган сурат. 

АЭРОЧАНА Моторли паррак воситаси 
билан юрадиган чана. 

АЮҲАННОС қ. айюҳаннос. 

АЯ шв. 1 Она, ойи. [Мирзакаримбой:] Ҳа- 
лай, онанг бақувватми? [ Йўлчи:] Аям, шу- 
кур, соғ-саломат. Ойбек, Танланган асарлар. 

2 Тарбиячи аёл, мураббия. Аяга битта ач- 
чиқ чой қилиб беринг, қизим. С. Аҳмад, Юлдуз. 

3 Ҳурмат юзасидан аёллар номига қўшиб 
айтилади ёки аёллар номининг таркибий 
қисмини ташкил этади. Эртага азонлаб да- 
лага чиқиш кераклигини эслаб, Дилдор ай- 
вонга Малика ая учун ҳам жой қилиб, чи- 
роқни ўчирмай ётди. С. Аҳмад, Уфқ. 

4 Ўзидан катта аёлларга ҳурмат билан 
мурожаат қилишда ишлатилади. [Хонзода 
Ғофирга:] Белингда белбоғинг борми ? Қандай 
шарманда, худо урган эркаксан? [Ғофир:] Ая! 
Ҳақорат қилманг! Ҳамза, Бой ила хизматчи. 

АЯМАЖИЗ с. т. айн. айём(и) ажуз қ. айём. 
Бирдан аямажизнинг «ҳўкиз ўлдирар» изғи- 
рини бошланди. С. Нуров, Нарвон. 

АЯМОҚ 1 Раҳм-шафқат қилмоқ, раҳм- 
диллик қилмоқ. Аямасдан урмоқ. Аямасдан 
танқид қилмоқ. Ёвни аяган яра ер. Мақол. н 
Девларни аяманг, ўлдиринг, Заргар.. «Мали- 
каи айёр». Зулфия опа.. муғамбир ва алдоқ- 
чини ва айниқса айёр одамни ёмон кўради, 
аямайди. «Саодат». 

2 Эҳтиёт ҳолда тутмоқ, эҳтиётлик би- 
лан муносабатда бўлмоқ. Аяган кўзга чўп 
тушар. Мақол. н Баъзи ота-оналар болала- 
рини аяган бўладилар-да, уларни ҳаёт учун 
яроқсиз, жисмоний заиф қилиб қўяётганла- 
рини билмай қоладилар. С. Зуннунова, Олов. 

3 Дариғ тутмоқ, ҳайф кўрмоқ; қизған- 
моқ. Умендан ҳеч нарсани аямайди. н Маъ- 
навиятни мустаҳкамлашга меҳнат ва маб- 
лағни аямоқ ўзини келажакдан маҳрум қи- 
лиш демакдир. Газетадан. [Инсоф-диёнатли 
одам] ..қўли калталардан мурувватини 
аямайди. Газетадан. Меҳнатингни аямасанг, 
сув бўлса, ўзингҳам, молингҳам тўқ. С. Сиё- 
ев, Ёруғлик. 

АЯНЧ кам қўлл. айн. аянчли. Ғуломжон 
Матқовулнинг аянч аҳволига.. қараб, юраги 





эзилди. М. Исмоилий, Фарғона т. о. Ғалати, 
ювош, мулойим, беозор ва аянч назар билан 
Зебига қаради. Чўлпон, Кеча ва кундуз. 

АЯНЧЛИ Алам-изтироб акс этувчи 
ҳолатли, ачиниш ҳисси уйғотадиган. Дунё- 
da ҳамма нарсадан мосуво бўлган бу аёлнинг 
ҳозирги аҳволи жуда аянчли эди. С. Аҳмад, 
Жимжитлик. 

АҚАЛЛИ [а. Jil — энг оз, жуда кам] юкл. 
1 Жуда бўлмаганда, ҳеч бўлмаса. Ақалли бу 
ерда, меҳмонга келган жойида дам олса, нима 
қилар эди. С. Анорбоев, Ҳамсуҳбатлар. 

2 Таъкид билдиради; ҳатто. Нигоранинг 
бепарвогина қайтарган жавоби, юзида ақал- 
ли қитдай ҳам ўзгариш сезилмагани Хўжа- 
бековнинг ғазабини қайнатди. С. Анорбоев, 
Оқсой. 

АҚИДА [д. алДсс — эътиқод, ишонч; ту- 
шунча] кт. 1 Эътиқод қилинадиган нарса, 
хатти-ҳаракат, у ҳақцаги гап; тушунча. Агар 
биз адолатли давлат, эркин жамият қурмоқчи 
бўлсак, бу олижаноб мақсадни амалга оиш- 
риш йўллари минг йиллик диний ақидалар би- 
лан муиипарак эканлигини ёдда тутишимиз 
лозим. Газетадан. Ҳақиқат қиёсда очилади, де- 
ган машҳур ақида бор. Газетадан. 

2 Ҳақиқатга зид, кўр-кўрона қабул қи- 
линган фикр, қоида. Фақат шуни таъкид- 
лайманки, халқчиллик ва ҳаққонийлик, адо- 
лат ва виждонийликка хизмат қилиш, ин- 
сонга садоқат адабиётнинг кеча тўқиб чи- 
қарилган ақидалари эмас. Газетадан. Бизяқин 
кунларгача, тез орада жаннатмакон — ком- 
мунизмда яшаймиз, деган ақидага ишониб 
яшар эдик. «Саодат». 

2 Ақида (хотин-қизлар исми). 

АҚИДАВИИ Ақидага (ақидаларга) оид. 
Абу Ҳанифа ан-Нуъмон ибн Собит нафақат 
мусулмончиликдаги энг йирик мазҳаб — ҳана- 
фийлик таълимоти, балки умуман исломнинг 
ақидавий асосларини шакллантиришга қўш- 
ган беназир ҳиссаси учун Имом Аъзам (энг 
буюк имом) деган фахрли унвонга сазовор 
бўлган тарихий шахсдир. Газетадан. 

АҚИДАПАРАСТ Ақидаларга кўр-кўро- 
на ишонувчи, ақидаларга ёпишиб олган 
шахс. ..ваҳҳобийлик кўринишидаги ақидапа- 
растлар халқни қўрқувга солиб, ҳукуматга 
нисбатан ишончсизлик уйғотиш учун турли 
жиноятлар содир этдилар. Газетадан. 

АҚИДАПАРАСТЛИК Ақидапарастга хос 
хусусият, хатти-ҳаракат. Улар диний ақида- 


парастлик билан ниқобланган кимсалардир, 
асл ниятлари эса юртга эга бўлиб, халқи- 
мизни асрий қуллик ва жоҳилия замонларига 
қайтаришдир. Газетадан. 

АҚИРМОҚ шв. Бўкирмоқ (йиртқич ҳай- 
вонлар ҳақида). Айиқдай бўлиб ақирди. н 
Тоғда ақирган шердай бўлиб. «Маликаи айёр». 

АҚИҚ [а. jjJax. — қизил рангли қиммат- 
баҳо тош] 1 om Турли рангли қимматбаҳо 
тош; ҳақиқ (зеб-зийнат буюмларига ишла- 
тилади). Қозикалон сандиқларни очиб кўрсат- 
ди: баъзисида олмос, ёқут, ақиқ, зумрад ва 
марварид.. баъзиларида зеб-зийнатлар тўла 
эди. С. Айний, Дохунда. 

2 кўчма сфт. Шу тош рангига ўхшаш 
рангли. Холингга маҳлиё кўр, кўргач ақиқ ла- 
бингни. Ш. Шомуҳамедов, Одам борки. 

АҚИҚА [а. — ярим қимматбаҳо 

тош; чақалоқ сочини олиш; қурбонлик 
қилиш] Оилада «янги меҳмон», яъни чақа- 
лоқ дунёга келганлиги муносабати билан 
унинг туғилганига 7 ёки 14 ёхуд 21 кун 
бўлганда ўтказиладиган зиёфат, маросим. 
[Имом] Китобларда фарзанднинг отага бир 
неча ҳаққи бор деганлар: ..агар бола ўғил 
бўлса, икки қўй сўйиб, агар қиз бўлса, бир 
қўй сўйиб, туғилган кунининг еттисида 
ақиқа қилиши фарз. С. Айний, Дохунда. 

АҚЛ [д. Jix — эс, ҳуш] 1 Инсон мияси- 
нинг дунёни акс эттириш ва шахснинг во- 
қеликка муносабатини бошқариб турадиган 
фаолияти; фикрлаш қобилияти. Жонзотлар 
ичида биргина одамзотга ақл ато этиб, юра- 
гига диёнатни жойлабди. Н. Норқобилов, 
Тўқнашув. 

Ақлдан озмоқ Фикрлаш қобилиятини 
йўқотмоқ, эс-ҳушидан айрилмоқ. Биринчи 
қадаҳ чанқоқни босиш учун, иккинчиси — хур- 
сандчилик, учинчиси — кайф қилиб ҳузурла- 
ниш, тўртинчиси эса ақлдан озиш учун ичи- 
лади. Газетадан. 

2 Фикрлаш қобилиятининг амали; фаҳм- 
идрок, зеҳн. Ақлинг билан кўр, кўз алдайди. 
Мақол. н Ҳайси вазирим ақли зийрак, дониш- 
мандлигини билдирса, хазинамдан ўн тилло ва 
бош-оёқ сарпо бераман. «Луқмони Ҳаким». 

Ақл бовар қилмаслик, ақлга сиғмаслик 
Тасаввурга сиғмаслик, тасаввур эта олмас- 
лик. Нурлан ақл бовар қилмайдиган ҳикояси- 
ни базўр тамомлади. Газетадан. Ақлдан адаш- 
моқ ёки ақлини йўқотмоқ, ақлини емоқ, ақли 
кетмоқ. Тўғри фикр-мулоҳаза юритиш, тўғри 




идрок этиш ҳолатини йўқотмоқ, эс-ҳушини 
йўқотмоқ. ..Қизнинг чиройлилигига баззоз бола 
беҳуш бўлиб, ақлдан адашиб ётиб қолибди.. 
«Луқмони Ҳаким». «Яхиш кўрганда, қизлар 
ақлини йўқотиб қўяди», дейиишди. П. Қоди- 
ров, Уч илдиз. Қани, жўна ҳамманг ҳам, ақлинг 
ебсан, ёр-ёр. У. Исмоилов. Бобо, хафа қилдинг 
мендай ўғлингни, Ақлинг кетиб, бобо, сенга 
не бўлди. «Нурали». Ақлдан эмас Ақд юритиб 
қилинган тўғри иш эмас. Гиёҳвандлик билан 
кураш йўлида табиатни хонавайрон қилиш 
ақлдан эмас. «Саодат». Ақли етмоқ Тўғри ид- 
рок этмоқ, моҳиятини тушунмоқ. Ақл кир- 
моқ (ёки битмоқ) Ақл билан иш тутадиган 
бўлмоқ, эс-ҳушини йиғиб олмоқ. Қачон сен- 
га ақл киради?! Сўзлашувдан. Ақлни олмоқ 
Эс-ҳушини оғдирмоқ, маҳпиё қилмоқ. Кий- 
гани гулгун қирмизи, Ақлингни олар жоду кўзи. 
«Маликаи айёр». Ақлини танимоқ Ақл билан 
иш тутадиган бўлмоқ, шундай ёшга етмоқ. 
Инсон туғилиб, ақлини таниган кунданоқ те- 
варак-атрофни ўраб турган борлиқ.. ҳақида 
ўйлай бошлайди. Газетадан. Ақл тиш қ. тиш. Ақл 
ўргатмоқ Панд-насиҳат, ўгит, йўл-йўриқ тар- 
зидаги фикр-мулоҳаза айтмоқ. Биров қоқил- 
ганда, ақл ўргатувчилар, тафтишчилар кў- 
паяди. С. Нуров, Майсаларни аёз урмайди. 

3 Мулоҳаза, маслаҳат тарзидаги фикр. 
Кўпдан кўп ақл чиқар. Мақол. н Энди меним 
ақлим шуким, ўшал кандидатингиз томони- 
га ўтганларни қўлга олиш учун Нурмат акам- 
нинг ҳовлисига чақириб, бир оз зиёфатча 
билан кўнгилларини топиб.. шояд қўлга олиб 
қолармиз. Ҳамза, Бурунги сайловлар. 

АҚПАН кам қўлл. 1 Ақлий жиҳатдан. Асад- 
бек, фақат жисман эмас, ақлан ҳам оқсоқ 
бўлганлар валдираганида жим ўтиролмасди. 
Т. Малик, Шайтанат. 

2 Ақл билан. Маданиятли инсон ҳар қан- 
дай қийин шароитда ҳам ўзини йўқотмай- 
ди, ақлан йўл топиб, мушкулини осон қилишга 
интилади. Газетадан. 

АҚЛИЙ Ақл-идрок фаолиятига оид, 
фикр юритиш билан боғлиқ. Ақлий меҳнат. 
н Ўлимигача бемор ақлий қобилиятини 
тўлиқ сақлаб қолганди. Газетадан. 

АКДЛАШМОҚ Фикрлашмоқ; муҳокама 
қилмоқ; маслаҳатлашмоқ. Ётиғи билан ай- 
тинг, афандим, ўзи нима гап ? Ўртага таш- 
ланг! Ақллашайлик. С. Аҳмад, Ҳукм. Сизлар 
ақллашиб, қаерда Ғанибоп келин борлигини 
билиб, рўйхат қилинглар. С. Аҳмад, Юлдуз. 


АҚШ1И 1 Ақли расо; мияли. Ақлли бола. 
Ақлли йигит. Ақлли ўзини айблар, ақлсиз — 
дўстини. Мақол. н Муаллим ўрта яишр, ақл- 
ли, ёшларга меҳрибон киши эди. Ойбек, Нур 
қидириб. Ақлли кишиларнинг садағаси кетсанг 
ҳам арзийди. А. Қодирий, Ўтган кунлар. 

2 Ақл билан вужудга келган; фаҳм-фа- 
росатдан, билимдонликдан далолат беради- 
ган. Ақлли тадбир. Ақлли иш. н Унинг [ Дав- 
латёрнинг\ баъзан лўнда ва ақлли гстларини 
эшитганда, Элмурод ҳузур қиларди. П. Тур- 
сун, Ўқитувчи. 

3 Зийрак, фаҳмли, ҳушёр (ҳайвон ва қуш- 
лар ҳақида). Ақлли ит. н Даврага эълончи 
чиқиб: -Ҳов, яхшилар, ҳозир биз сизларга но- 
мерларни: ақлли отлар ўйинини.. кўрсатамиз, 

— dedu. Т. Обидов, Юсуфжон қизиқ. 

АКДЛИЛИК Ақл билан иш тутиш, ақл- 
ли хатти-ҳаракат. Сукут сақлаш ҳамма вақт 
ҳам ақллиликдан дарак беравермайди. Мир- 
муҳсин, Умид. 

АКДСИЗ 1 Ақли йўқ, беақл. Мусулмон- 
қул.. ўзини мингбоши эълон қилиб, ақлсиз бир 
гўдакни [Худоёрни\ хон кўтариб, эл елкасига 
минди. А. Қодирий, Ўтган кунлар. 

2 Ақл ишлатмасдан қилинган, аҳмоқо- 
на. -Бундоқ ақлсиз ишларни қўяйлик, хотин! 

— деб мулойимона сўзлаб кетди [ Ҳожи]. А. 
Қодирий, Ўтган кунлар. 

АКД-ҲУШ, ақлу ҳуш Эс-ҳуш, фаҳм-ид- 
рок, фаросат. Элмурод хаёл ичида аста-се- 
кин одимлар экан, гапирди: -Ўзининг ақли- 
ҳуши жойидами ? Кўринишидан ёмонга ўхша- 
майди-а, ўзи!? П. Турсун, Ўқитувчи. 

АҚОИД [а. jjlAc — ақидалар, қоидалар] 
кам қўлл. Эътиқод қилинадиган нарсалар. 
«Отанг боласи бўлма, одам боласи бўл» деган 
ҳикматнинг яшовчанлигида ҳам айнан диний 
ақоид ва одобнинг хизмати бор. Газетадан. 

АҚРАБ [а. — чаён] 1 (А — кат- 

та) астр. Ўн икки буржнинг бири; Мезон 
ва Қавс буржлари ўртасида жойлашган (қ. 
бурж). 

2 Шамсия йил ҳисобида саккизинчи ой- 
нинг арабча номи (22 октябрь — 21 ноябрь 
кунларига тўғри келади). Ёзга пайров куз эди, 
қишга ҳам баҳор, Ҳамал гулга ёр эди, ақраб- 
га ҳам қор. Шайхзода. 

АҚРАБО [а. LjJal — яқинлар] эск. кт. 
Яқинлар, ёр-биродарлар, ёр-дўстлар. Оҳким, 
ҳолимни сўрмас ошнолардин бири, Ошнолар, 
балки ҳешу ақраболардин бири. Муқимий. 





АҚЧА эск.айн. пул. [Ҳусайн:] Хазинамда ҳар 
қанча зар, ҳар қанча ақча бўлса, юртнинг 
ободонлиги учун сарф этишга ваъда бераман. 
Уйғун ва И. Султон, Алишер Навоий. 

АҒАНАМОҚ 1 Ётган ҳолда у ёни, бу 
ёнига ағдарилмоқ, юмаламоқ. От ағанаган 
жойда юнги қолади. Мақол. н Ҳар кун шом- 
дан тортиб азонгача ётган жойида у ёқ-бу 
ёққа ағанаб, ўй ўйлайди. Чўлпон, Кеча ва 
кундуз. Кўчқор устма-уст икки дўппи сув 
ичиб, ўзини ажриққа отди, худди ёш бола- 
дай ағанаб ўйнаркан, хушнуд қичқирди.. О. 
Ёқубов, Эр бошига иш тушса. 

2 Қуламоқ, ағдарилмоқ. Арава ағанади. 
Машина ағанади. Нодира турган жойидан 
диванга ағанаб тушди. 

АҒДАРМА 1 Ичи сиртига, ости устига 
ағдарилган. Ағдарма чакмон. 

Ағдарма этик Хом теридан ичи сиртига 
қилиб тикилган этик. Йигитнинг уст-боши, 
ёмғирда ивиб кетган ағдарма этиги қўнжи- 
гача лой эди. И. Раҳим, Ҳаёт булоқпари. 

2 Юкини ўзи ағдарадиган. Ағдарма арава. 

АҒДАРМОҚ 1 Тикка ҳолатдан ётқиз- 
моқ; йиқитмоқ. Бирлашган тоғни ағдаради. 
Мақол. н Оқсой қирғоқлардан ошиб-тоша- 
ди. Кўкка бўй чўзган, мағрур дарахтларни 
ағдариб, арзимаган бир хасдай оқизади. С. 
Анорбоев, Оқсой. 

2 Тепадан пастга қулатмоқ. Отдан ағдар- 
моқ. н Қақвон шаҳрининг шоҳини шоҳи Аб- 
бос дер эди.. Аббосни филдан ағдарди. “Ну- 
рали”. 

3 Идишни тўнкариб, ундаги нарсани 
бўшатмоқ; қуймоқ, тўкмоқ. Косадаги сутни 
тоғорага ағдармоқ. Кўмирни ерга ағдармоқ. 
Қопдаги картошкани ўрага ағдармоқ. 

4 Остини устига қилмоқ, ичини сирти- 
га, бир томонини иккинчи томонига айлан- 
тирмоқ. Ерни ағдармоқ. Лойни ағдармоқ. Хир- 
монда пахтани ағдармоқ. н Муюлишда ёт- 
ган оқ қоғоз Муроджоннинг диққатини торт- 
ди ва олиб ағдариб кўрди. Газетадан. 

5 кўчма Ҳокимият тепасидан ёки юқори 
мансабдан туширмоқ; олиб ташламоқ. У 
[Йўлчи\ деди: ..жамики меҳнаткашлар яктан 
бўлиб чиқса, бойларни ва қонхўр Николайни 
ағдариб ташлаши аниқ гап. Ойбек, Танлан- 
ган асарлар. 

6 кўчма Йўқ қилмоқ, барҳам бермоқ. 
[Қорабулоқликлар] Елкаларида эзиб келган 
қора қашшоқликни ағдариб ташлаш умиди- 


да шод ва хуррам бўлиб борадилар. М. Исмо- 
илий, Фарғона т.о. 

7 кўчма Айб, жиноят ва ш. к.ни тақамоқ. 
Салим ҳам бутун айбни Йўлчига ағдариб, 
ўзини қуруққа mopmdu. Ойбек, Танланган 
асарлар. Домла унга бўҳтон ағдариб чиққа- 
huhu фаҳмлаб, ҳақиқатни айтмаса бўлмас- 
лигига жазм этди. Мирмуҳсин, Умид. 

Астар-аврасини ағдармоқ айн. авра-ас- 
тарини ағдармоқ. қ. авра-астар. Йил ағдар- 
моқ Мучал йил ҳисобидан фойдаланиб, ту- 
ғилган йилини аниқламоқ. Кўнгилни ағдар- 
моқ Кўнгилни оздирмоқ. Узига ағдармоқ 1) 
ўз томонига ўтказмоқ, ўзига тортмоқ, 
жалб қилмоқ; 2) ўзлаштирмоқ. Гапиринг, 
Абдишукур, жуҳуднинг пулини қандай қилиб 
ўзимизга ағдарамиз? Ойбек, Танланган 
асарлар. 

АҒДАР-ТУНТАР Алғов -далғов, бетинч ва 
бетартиб. Пул деб оқар дарёлар, пул ўлсин-а, 
пул ўлсин, Ағдар-тўнтар дунёлар, пул ўлсин- 
а, пулўлсин. Воқиф. 

Ағдар-тўнтар қилмоқ 1) остин-устин қил- 
моқ, бутунлай бетартиб қилиб ташламоқ; 
2) обдан ковлаштирмоқ, синчиклаб тек- 
ширмоқ, ахтармоқ, тинтимоқ. -Орлов ме- 
лисалари [милициялари] билан ҳамма ёқни 
ағдар-тўнтар қилаётибди, — деди Ғани ота. 
Ҳ. Ғулом, Машъал. 

АҒЁР [а. jL-tl — бегоналар; рақиблар] 
эск. кт. 1 Ўзгалар, бегоналар. Ағёрларга лутф 
ила эҳсон қачонгача? Муқимий. 

2 Рақиб; рақиблар. Билмам, на гуноҳим 
бор, олмайди хабар бир йўл? Ё рашк ила 
ағёрим бегона қилиб кетди. Ҳамза. Жўрала- 
ри ташлаб кетган, Ағёр тиғи кўксига бот- 
ган. X. Даврон, Болаликнинг овози. 

АҒНАМОҚ айн. ағанамоқ. Бектемир ny- 
лемёт ёнида ағнаб ётган душманга тикилиб, 
кейин милтиғини ҳавода силкиб, ўртоқлари- 
га ишора қилди. Ойбек, Қуёш қораймас. 

АҒРАИМОҚ айн. анграймоқ. Баширжон 
тили сўзга келмай, «қиёматли» укасига анча 
вақт ағрайиб турди, ниҳоят, зўрма-зўраки 
жилмайгандек бўлди. Н. Аминов, Ёлғончи 
фаришталар. Фотима ona эшикдан кириб 
келаётган Умидни кўриб, аввал ағрайиб қол- 
ди. Кейин қовоғини солиб, ерга қаради. Мир- 
муҳсин, Умид. 

АҲ унд. с. Қўрқув, ҳаяжон ёки севинч, 
ғазаб туйғуларини ифодалайди. - Тезроқ ке- 
линг, Ҳомид ака. Отабекни ўлдирдик! — деди 




шошиб Отабек. -Аҳ! — деб югуриб келди 
Ҳомид. А. Қодирий, Ўтган кунлар. 

АҲА унд. с. Бировнинг қийин аҳволидан 
кулиш, масхаралаш, истеҳзо ва ш. к.ни ифо- 
далайди. -Аҳа, қалай, ёмон ботиб кетдими?.. 
— деди Ҳамза чўрт кесиб. К. Яшин, Ҳамза. 

АҲАМИЯТ [а. — жуда муҳим] 

Ҳаётда ва фаолиятда тутган ўрин, қиймат; 
муҳимлик. Саноат жадал ривожланаётган 
бир пайтда ҳавони заҳарли газлардан тоза- 
лашнинг аҳамияти тобора ортаётир. «Фан 
ва турмуш». Нотиқлар алломанинг ҳаёти ва 
фаолияти, у қолдирган улкан илмий мерос- 
нинг аҳамияти ҳақида сўзладилар. Газетадан. 

Аҳамият бермоқ Диққат-эътибор қарат- 
моқ, муҳим деб муносабатда бўлмоқ. Мева- 
ли дарахтларни кўпайтиришга алоҳида 
аҳамият бериш керак. «Фан ва турмуш». 

АҲАМИЯТЛИ Аҳамиятга эга бўлган; му- 
ҳим. Йиғинда аҳамиятли бир масала кўрилиб 
қолса, қишлоқлилар тез-тез мулла Обидга 
маъноли қилиб қарашади. А. Қодирий, Обид 
кетмон. 

АҲАМИЯТСИЗ 1 Аҳамияти йўқ, муҳим 
эмас. Анвар .. нома ва аризаларнинг муҳими- 
ни аҳамиятсизидан ажратиб, ҳудайчига 
топшириш учун тайёрлар.. эди. А. Қодирий, 
Меҳробдан чаён. 

2 Ҳечқиси йўқ, арзимайдиган. Бўксам 
устига бир оз ханжар учи тегиб ўтган бўлса 
ҳам, аҳамиятсиз. А. Қодирий, Ўтган кунлар. 

АҲБОБ [а. — дўстлар] эск. кт. Дўст, 

дўстлар. Яхшилар доим насиҳат айлар ўз 
аҳбобига: Ичмагил, ҳушёр бўл, тушма бало 
гирдобига. Воқиф. 

АҲВОЛ [а. Jl j.a.1 — ҳолатлар] 1 Муайян 
вақт ва шароитдаги ҳолат; вазият. Водийдаги 
аҳвол хавотирли эди. Т. Малик, Қалдирғоч. 
Йўлчи Қоратойдан замон аҳволини сўради. 
Ойбек, Танланган асарлар. 

2 Турмуш ва иш-фаолиятдаги ҳолат; ҳол- 
аҳвол. -Аҳволингиз қалай?— Йўлчи Шокир ота- 
нинг аҳволини, тирикчилигини сўради. Ой- 
бек, Танланган асарлар. Хатда аҳволини очиқ- 
ошкор айтди. С. Зуннунова, Кўк чироқлар. 

3 Жисмоний, руҳий ҳолат. Беморнинг 
аҳволи. н Шундай бўлди девлар аҳволи, Ту- 
рай деса йўқдир ҳеч ҳоли. «Маликаи айёр». 

Аҳволи руҳия эск. кт. Руҳий ҳолат, кай- 
фият. Эъзозхоннинг аҳволи руҳиясини жуда 
яхши тушуниб олган Тозагул дугонасининг 
қалбида, руҳида, кайфиятида юз берган ўзга- 


ришни.. сўрашга ботина олмади. Ҳ. Ғулом, 
Машъал. Аҳвол сўрамоқ айн. кўнгил сўрамоқ, 
қ. кўнгил. Улар ачиниб, Муроддан аҳвол сўраш- 
ди, ҳамдардлик билдиришди, кўнглини кўта- 
ришди. Т. Ашуров, Оқ от. 

3 Ташқи кўриниш ҳолати; қиёфа (одат- 
да, ёмон, ёқимсиз ҳолатга нисбатан). Аҳво- 
лингни қара, тағин сен ҳаммомга тушган бо- 
ласан, чиннидек кўйлакни нима қилдинг? Ой- 
дин, Ўзи монанд. 

Бир аҳволда Ночор, бўлмағур аҳволда. 
Азизхон бундай қараса, Лутфинисонинг ус- 
тидаги кўйлак бир аҳволда. С. Аҳмад, Уфқ. 
Не аҳволда Қийин аҳволда, қийинчилик 
билан. Бемадор, бутун вужуди қалтираб 
титраётган қадди дол Эна одим жойда на- 
фасростлай-ростлай, не аҳволда уйига етиб 
олди. «Ёшлик». 

АҲВОЛОТ кт. кам қўлл. қ. аҳвол. [Раҳ- 
мат Отабекка:[ Отам сиз билан ўтиришиб, 
Тошкент аҳволоти тўғрисида сўзлашмаққа 
муштоқдирлар! А. Қодирий, Ўтган кунлар. 

АҲД [а. — ваъда, сўз бериш] 1 Ўзига 

ёки ўзгага берилган қатъий сўз, ишонтириш 
сўзи; қарор. Аҳдида турмоқ. Аҳддан қайтмоқ. 
н Аввалда олиб кўнглим чин аҳду вафо бир- 
лан, Охирда жафоларга ҳамхона қилиб кет- 
ди. Ҳамза. 

Аҳд қилмоқ Жазм қилмоқ. Сизни жуда кўп 
эсладим, жуда кўп ўйладим, кейин шу хатни 
ёзишга аҳд қилдим. О. Ёқубов, Тилла узук. 

2 Шартнома, келишув, битим. Биринчи 
сентябръ, бутун халқимиз Тинчликнинг аҳди- 
га қўяди қўлин. F. Ғулом. 

Аҳц қилишмоқ айн. аҳдлашмоқ. [Танти- 
бойвачча] Кечқурун Гулнорга боришга вагон- 
чи билан аҳд қилишганлиги ёдига тушди. Ой- 
бек, Танланган асарлар. 

АҲДЛАШМОҚ 1 Ўзаро қатъий ваъда 
бермоқ; ваъдалашмоқ. Жон, Полвон оға, мени 
қумгами, даштгами олиб кетинг. [Полвон:] 
Севганим бор, бика, аҳдлашганмиз. Ж. Шари- 
пов, Хоразм. 

2 расм. Ўзаро шартнома тузмоқ, битим- 
га келишмоқ. Ўзаро фойдали ҳамкорлик 
тўғрисида дастлабки аҳдлашувга эришилди. 
Газетадан. 

АҲДНОМА Расмий шартнома, битим; 
пакт. Ўзаро ёрдам тўғрисида аҳднома. Аҳдно- 
мани тасдиқламоқ. 

АҲД-ПАЙМОН, аҳду паймон Ўзаро 
қатьий келишув, битим, ваъда. Охири она- 





лар ичкарида нон уилатдилар-у, ташқарига 
«Замира билан Муҳаммаджон ўқишдан ке- 
йинга аҳд-паймон қилди», деб маълум этди- 
лар. П. Қодиров, Уч илдиз. 

АҲЁН [а. — вақтлар, мудцатлар]: 

аҳёнда ёки аҳён-аҳёнда 1) ҳар замон-ҳар 
замонда, гоҳо-гоҳо, баъзи-баъзида. Бу икки 
улфат аҳёнда мана шундай дилкашлик қил- 
ганларида, суҳбат бошдан-оёқ икки мавзу- 
дан четга чиқмас эди. А. Қаҳҳор, Ўжар. Аҳён- 
аҳёнда Ҳурбон ота ўтмишини ҳикоя қилиб 
қолса, Бегижон учун у мудҳиш ва афсонадек 
бўлиб туюлар эди. Н. Сафаров, Шарқтонги; 
2) у ер-бу ерда, сийрак, Аҳён-аҳёнда жанг- 
чиларнинг каскалари кўриниб қолади. Шуҳ- 
рат, Шинелли йиллар. 

АҲИЛ [д. — яқин, иноқ] Ўзаро жуда 

тотув муносабатли, иноқ-иттифоқ. Аҳил жа- 
моа. Аҳил яшамоқ. н Аёл бор жойда меҳнат 
мазмунли, фарзандлар бахтиёр, оила фаровон 
ва аҳил. «Саодат». Босқинчилар нима бўлса ҳам 
бу аҳил одамларни бир-биридан жудо қилиш, 
ораларига низо солиб, кейин босқин қилишга 
аҳд қилишибди. С. Аҳмад, Жимжитлик. 

АҲИЛЛАШМОҚ Аҳил -иноқ муносабат- 
ли бўлмоқ. Биз Холмат ака билан аҳилла- 
шиб қолдик. Газетадан. 

АҲИЛЛИК Аҳил муносабат, шундай му- 
носабатли ҳолат. Оғайнилар ўзларининг 
аҳиллиги, бир-бирига меҳри, шафқати би- 
лан ҳамманинг диққатини жалб этар, ҳава- 
сини келтирар эди. Ойбек, Қуёш қораймас. 

АҲИЛЧИЛИК айн. аҳиллик. 

АҲКОМ [а. Л < -v I — ҳукмлар, буйруқлар, 
қонунлар] эск. кт. Қонун-қоидалар, йўл- 
йўриқлар, ҳукмлар. Унинг тўпламига кири- 
тилган ҳадислар фақатгина шариат аҳком- 
ларига оид умумий қоидаларни акс эттириб 
қолмай, балки инсонларга хос барча хислат 
ва фазилатлар.. тарғиботига бағишланган. 
Газетадан. 

АҲЛ [fl. JjiI — халқ, аҳоли; лойиқ] кт. 1 
Маълум бир қараш (нуқтаи назар), дин ва 
ш. к.га мансуб кишилар, одамлар. Ислом аҳли. 

2 Истиқомат қилувчи, яшовчи кишилар; 
аҳоли. Шаҳар аҳли. Ҳишлоқ аҳли. Жаҳон аҳли. 


Маҳалла аҳли. н Олур бизлардан ибрат аҳли 
олам.. Ҳабибий. 

3 Иш-фаолият, касб-ҳунарнинг маълум 
турига мансуб, шу соҳада фаолият кўрса- 
тувчи кишилар, одамлар. Меҳнат аҳли. Сав- 
догар аҳли. Илм аҳли. н Коммуна опа бағри 
кенг, сахий бир ижодкор сифатида ҳам санъ- 
ат аҳли ичида машҳурдир. «Саодат». 

4 Қатнашчи, иштирокчи. Конференция 
аҳли. Суҳбат аҳли. н Мажлис аҳлининг ак- 
сарияти хурсанд бўлиб, Мустафо Содиқни 
олқишлади. Ойбек, Нур қидириб. 

АҲМОҚ [а. I — эси паст, тентак] 1 Ақп 
билан иш қилмайдиган, ақлга зид, бемаъни 
ишлар қиладиган, шундай ишларга йўл кўяди- 
ган. Э синг кирмади сен аҳмоқнинг. Бошимизни 
балога қўйиб, ўзинг бу ёқларда тупроққа қори- 
шиб юрибсан. С. Аҳмад, Уфқ. 

Аҳмоқ қилмоқ Лақиллатмоқ, алдамоқ. 
Иннайкин, ишим битди, эшагим лойдан ўтди, 
деб ўзини лақиллатиб кетаверардим. Ҳам- 
за, Бой ила хизматчи. 

2 Ҳақорат ифодалайди. -Аблаҳ одам экан- 
сан! — деди [имом]. -Сиз ҳам аҳмоқ мулла 
экансиз! — деди Сафар бўзчи. А. Қодирий, 
Меҳробдан чаён. 

АҲМОҚГАРЧИЛИК с. т. айн. аҳмоқлик. 

АҲМОҚЛИК Аҳмоқона хатти-ҳаракат, 
ножўя иш; шундай хусусиятга эгалик. -Агар 
Фотима шунга тегса, аҳмоқлик қилади. У 
устидан ялтирагани билан, асли паст одам! 
— деди Муса. П. Турсун, Ўқитувчи. 

АҲМОҚОНА Аҳмоқпарга хос йўсинда, 
аҳмоқларча. Аҳмоқона ҳаракат қилмоқ. Аҳмо- 
қона савол. н Марямхон дастлаб ўз кундо- 
ши билан чиқишолган эмас. Ҳатто мусулмон- 
ларнинг бундай «аҳмоқона закуни»ни фикри- 
хаёлига асло сиғдира олмаган. Ойбек, Тан- 
ланган асарлар. 

АҲМОҚЧИЛИК айн. аҳмоқлик. 

АҲОЛИ [а. — «аҳл» сўзининг кўп- 

лиги] Маълум бир ҳудуд, вилоят, мамлакат 
ва ш. к.да истиқомат қилувчи одамлар. Ма- 
ҳаллий аҳоли. Шаҳар аҳолиси. Аҳолини 
рўйхатга олиш. н Зарафшон воҳасида 4 мил- 
лионга яқин аҳоли яшайди. «Фан ва турмуш». 




БА [а — қисқа] унд.с. Баъзи уй ҳайвон- 
ларини чақириш учун ишлатилади. Ба 
қуррай! (қўйни чақириш учун). 

БА [а — чўзиқ\ тақл. с. Қўйлар маъ- 
рагандаги товушни ифодалайди. Тўрабой 
аканинг қўлидаги ҳали mepucu қуримаган 
қўзичоқлар аҳён-аҳён майингина «ба» деб 
қўяди. С. Анорбоев, Гўзаллик излаб. 

БА- [ф. — олд қўшимча] Асосан, 
арабча, форсча-тожикча сўзлар олдидан 
қўшилиб, бирор сифат-белгига эгаликни 
билдирувчи, -ли аффиксига тенг сифат 
ясовчи қўшимча, мас., бадавлат, басавлат, 
бақувват. 

БААДАБ айн. боадаб. 

БААИНИ [ба.. + айни] рвш. Ажратиб 
бўлмайдиган даражада ўхшаш, айнан, худди 
ўзи. Хулласи калом, бу биринчи уйланишим 
анвойи ташвиш ва тўполон бирлан баайни 
тушдагидак бўлиб ўтди.. А. Қодирий, Ғир- 
вонлик Маллавой. 

БАБАҚ шв. Хўрознинг бир хил йирик тури. 
Бабақ хўроз. н Баланд тутдан қичқирганда 
бабақ хўроз, жавобига теваракдан минглаб 
овоз. Ғ. Ғулом, Кўкан батрак. 

БАБ-БАРАВАР қ. баравар. Бўйи баб- 
баравар. Оғирлиги баб-баравар. н Ҳамма 
мусулмонлар баб-баравар деб ўйлайсизми? 
Мусулмонлар ўртасида бўрилар йўқми? Ой- 
бек, Танланган асарлар. 

БАББИТ [америкалик ихтирочи Баббит 
(Babbitt) номидан] тех. Қалай ёки қўрғо- 
шинга сурма, мис каби металларни қўшиб 
тайёрланадиган, ишқаланиб ейилишни ка- 
майтирувчи қотишма. Ҳалай баббитлари. 
Кўрғошин баббитлари. Баббит подшипниклар. 


БАВОСИР [а. — касаллик номи] 

тиб. Тўғри ичакнинг ва орқа чиқарув йўли 
веналарининг кенгайиши ҳамда тугунчалар 
ҳосил бўлиши натижасида пайдо бўладиган 
касаллик. Сурункали бавосирга янтоқ ара- 
лашмасидан тайёрланган малҳам қўлла- 
нилади. «Фан ва турмуш». Бавосирни мута- 
хассис врач даволайди. “Саломатлик”. 

БАВОСИТА айн. билвосита. 

БАГАЖ [фр. bagage < bagues — йўлга 
олинган буюмлар; боғланган тугун] 1 Йў- 
ловчининг жўнатиш, ташиш учун тайёрлаб 
қўйган юки, умуман юк. Кўл багажи. Ба- 
гажни топширмоқ. Багажни олмоқ. 

2 Йўл транспортининг йўловчилар юки 
жойлаштириладиган жойи, бўлмаси. Найчи 
машинасининг багажини очиб, иккита ўр- 
тамиёна қовун олиб, хотинига тутқазди. 
Газетадан. 

3 с. т. кўчма Билим даражаси, савия. 
Улар [инспекторлар] бошқаришнинг янги 
органларига эски багаж билан келган, қиш- 
лоқ хўжалигининг конкрет тармоқларида 
чуқур билимга эга бўлмаган кишилардир. 
Газетадан. 

БАГАЖНИК [р. — «багаж жойи» маъно- 
сини ифодалайди] Йўл транспорти (вело- 
сипед, мотоцикл ёки автомобил)нинг юк 
ортиладиган махсус жойи (бўлмаси), юкхона. 
Багажникни очмоқ. Багажникни беркитмоқ. 
н Домла куни бўйи елиб-югуриб ҳолдан 
тойганига қарамай, иккита оғир чамадонни 
машинага ўзи олиб чиқди ва багажникка ўз 
қўли билан жойлаштирди. А. Қаҳҳор, Тўйда 
аза. Мен багажникда қўчқор олиб келганман. 
С. Аҳмад, Жимжитлик. 





БАД [ф. л, — ёмон, ярамас] Зарарли, 
ёмон. Қизим ақлли, ҳушли қиз, дадасининг 
бундай бад ниятини билади. Шундан хафа- 
ланади, куяди. Ойбек, Танланган асарлар. 
[Зиё шоҳичи:] Бизнинг бу ҳолга тушишимиз 
ўз феъли бадимиздан! А. Қодирий, Ўтган 
кунлар. Ганжа ёлғиз қолгач, турли бад хаёл- 
ларга борди. Э. Самандар, Дарёсини йўқот- 
ган қирғоқ. 

Бад олмоқ Шубҳаланмоқ, шубҳа қил- 
моқ, ҳадиксирамоқ. Чамаси Султонали 
аблаҳлик қилиб, Анварни бад олдириб қўйган 
ва тонг вақти, улар уйқуда экан чоғида ғойиб 
бўлиб, яна шубҳани орттирган бўлса керак. 
А. Қодирий, Меҳробдан чаён. Бад емоқ 
Шубҳа билан қарамоқ, ишончни йўқотмоқ. 
У энди ҳеч нарсадан бад емас, Жўмард кўриб 
қолса рашк қилади, деб ўйламасди. Мир- 
муҳсин. Илдизлар ва япроқлар. 

БАД- [ф. jij — ёмон] Асосан форсча- 
тожикча ўзлашма қўшма сўзларнинг би- 
ринчи таркибий қисми бўлиб, «ёмон», 
«ярамас», «зарарли» маъноларини ифо- 
далайди, мас., бадбўй, баднафс, бадфеъл. 

БАДАВИИ [а. — саҳро кишиси, 

саҳрода яшовчи] Арабистон яримороли ва 
Шимолий Африкада яшовчи кўчманчи ва 
яримкўчманчи араб қабилалари; саҳройи, 
кўчманчи. -Саҳрода арабларнинг бадавий 
деган ёввойи тоифаси бор экан. Ўшалар ҳаж- 
га келган-кетганларни талар экан, — деди 
Ҳожи хола. М. Исмоилий, Фарғона т.о. Ба- 
давий ғазабдан титраб ногаҳон, Тик боқ- 
қан кўзларга санчийди шамшир. X. Даврон, 
Қақнус. 

БАДАВЛАТ [ба.. + давлат] Катта бой- 
ликка, бисотга эга бўлган; бой. Бадавлат 
одам. н У ўз ажойиб ғоясини амалга оши- 
риш учун маблағ билан таъминлаб туришга 
бир бадавлат одамни унатди. «Фан ва 
турмуш». Бу давлатнинг бадавлат кишилари 
менинг оға-инимдек, етим-есирлари бола- 
ларимдек бўлиб қолди. «Фан ва турмуш». 

БАДАВЛАТЛИК Катта бойликка эгалик; 
давлатмандлик. Бадавлатлик бўлган сўнг, 
Бегоналар дўст бўлар. Мақол. 

БАДАЛ [а. Jjij — алмаштириладиган 
буюм; эваз] 1 Бирор нарсанинг ўрнига, эва- 
зига бериладиган ҳақ ёки нарса, нарсанинг 
қийматига тенг келадиган бошқа бирор 
нарса; эваз. Аммо бунинг бадалига, юқоридаги 
моллардан ташқари бир таноб ердан олтмиш 


пуд пахта олиб, нақд пул бараварига ҳуку- 
матга тотииради. А. Қодирий, Ғирвонлик 
Маллавой. 

2 Бирор ташкилот (жамият, уюшма) 
аъзосининг шу ташкилотга тўлаган ёки дав- 
рий тўлаб турадиган пули; взнос. Аъзолик 
бадали. Партияга аъзолик бадали. 

3 Бадал (эркаклар исми) . 

БАДАЛИДА кўм. взф. Давомида, мо- 

байнида, ўтган вақт ичида. Икки йил бада- 
лида отамнинг топиб-тутиб тўлагани 
қарзининг фойдасинигина қоплай олди. Ғ. 
Расул, Адолат. Ўн йил бадалида юрагидаги 
заҳри заққумга айланди. «Ёшлик». 

БАДАН [а. — тан, тана] 1 Тананинг, 

гавданинг сирти, сиртқи қисми. Орқада кел- 
ган Пўлағур манглай рўмоли билан яланғоч ба- 
данини артиб, терини қуритди. А. Қодирий, 
Ғирвонлик Маллавой. Ёмғирданми, терданми 
бутун бадани шалаббо ҳўл. А. Мухтор, Чинор. 

2 Тана, гавда, вужуд. Қўнжи тўла сув, 
кийимбош жиққа ҳўл, совуқдан бадан қалт- 
қалт титрайди. Ойбек, Қуёш қораймас. 
Кечаси Жаҳонгирнинг баданида оғриқ турди. 
«Шарқ юлдузи». Йигитнинг лаблари қўлига 
текканда, Маҳвашнинг аъзойи бадани жи- 
мирлаб кетди. Т. Ашуров, Оқ от. 

БАДАНТАРБИЯ эск. айн. жисмоний 
тарбия. қ. тарбия. Ғозиддин тонг қоронғисида 
туриб, бадантарбия қилиб, обдан ювиниб 
олгач, китоб ўқиб ўтирар, баъзан эса қай- 
тиб бир оз мизғирди. О. Мухторов, Эгилган 
бош. У ҳар куни бадантарбия қилгиси ке- 
ларди-ю, иш кўплигидан бу истагига эриша 
олмасди. Ш. Рашидов, Бўрондан кучли. 
Бадантарбия — дам олиш, ўпка ва юракни 
меъёрга солиш учун мўлжалланган бўлса май- 
ли эди-я! Афсус, уники муштлашувни, қасосни 
мўлжаллаган бадантарбия эди. «Ёшлик». 

БАДАР [ба.. + ф. jj — эшик]: бадар кет- 
моқ Ном-нишонсиз кетмоқ, дом-дараксиз 
кетмоқ, ғойиб бўлмоқ. Ўиш келган бўйи бадар 
кетган. «Ёшлик». -Боққа бир бордингиз-у, 
бадар кетдингиз, — деб гинахонлик қилиб 
кўришди амма. С. Анорбоев, Меҳр. 

БАДАРҒА [ф. sijjj — кузатиш; кузатиб 
борувчи] 1 Ўз ватани (юрти)дан бошқа жойга 
сурилиш, ҳайдалиш, қувғун. Айрилиқ устига 
энди бадарғаси ҳам чиқди. С. Абдулла, Мав- 
лоно Муқимий. 

Бадарға бўлмоқ Бирор сабаб, мажбурият 
билан ўзга юртларда сурилиб юрмоқ; ўз 




жойидан бошқа жойга ҳайдалмоқ. Отаси 
бечора бўлса, қанча вақт эл-халқдан номус 
қилганидан сиглақандай шаҳарларга бадарға 
бўлиб, яқинда келди. Ҳамза, Паранжи сир- 
лари. Бадарға бўп чиқдик юрту қалангдан, 
Туташибўт чиқар сенинг танангдан.. «Эрали 
ва Шерали». Бадарға қилмоқ Ўз жойидан 
бошқа жойга ҳайдаб юбормоқ, қувғун қил- 
моқ. Кўп халқлар ўз ватанидан бадарға 
қилинди. «Шарқ юдцузи». 

2 ҳуқ. Суд ҳукми билан бошқа ерга 
юбориш; кўчириш, сургун. 

БАДАСТИР [ф. ^ — маълум тарз- 
да; тартиб-қоида асосида] кам қўлл. Ҳар 
жиҳатдан тўла-тўкис таъминланган, барча 
керакли нарсаси мавжуд, бекаму кўст. Ўзи 
ҳам ўлимлигини бадастир қилиб қўйган экан. 
«Шарқюлдузи». -Ҳамма нарсаси бут, тўкис, 
бадастир одамсан, — деди Эргаш Мирвалига. 
С. Аҳмад, Жимжитлик. 

БАДАХЛОҚ [бад.. + ахлоқ] Юриш- 
туриши, ҳаракатлари жамиятнинг ахлоқий 
меъёрларига зид бўлган; ахлоқсиз. Бадахлоқ 
одам. 

БАДБАХТ [бад.. + бахт] 1 Бахти кул- 
маган, турмушдан ёлчимаган; бахтсиз, 
бахти қаро, бебахт. Мени қарғаманг, қар- 
ғаманг бадбахт қизингизни, онажон! Ҳамза, 
Бой ила хизматчи. Манави гўдак — жига- 
рингиз Низомни ҳам бадбахт қилган одамсиз. 
С. Аҳмад, Уфқ. Кўз очиб кўргани алдадими 
— бас, шўрлик умр бўйи ўзини бадбахт ва 
айбдор ҳисоблайди. «Ёшлик». 

2 кўчма, с.т. «Ярамас, аблаҳ, шаф- 
қатсиз» маъносидаги ҳақорат, қарғишни 
ифодалайди. Эй, бадбахт, бултур биров 
пайғамбарлик даъвосини қилиб осилиб ўлган 
эди, сен шундан ибрат олмадингми, дебди. 
«Аския». Бадбахт одамдагина раҳму шафқат 
бўлмайди. «Фан ва турмуш». Тортмоққа 
Ёдгорда дармон қолмади, Ўз ҳолига бадбахт 
душман қўймади. «Алпомиш». 

БАДБАХТЛИК 1 айн. бахтсизлик. 
Бошимизга тушган неки кулфат, фалокат, 
бадбахтлик, зулм, хорлик — бари шундан, 
нафсимиздан. С. Сиёев, Ёруғлик. 

2 Пасткашлик, аблаҳлик. -Сен бадбахт- 
лик қилма!.. — деб Рўзи .. сўзига қўшимча 
қилди. С. Айний, Жаллодлар. 

БАДБАШАРА [бад.. + башара] Кўри- 
ниши ёқимсиз; хунук, кўримсиз юзли. 
Мелиқул ота кун ботиш олдида Эралининг 


ҳовлисига қирқ-эллик ёшлардаги бадбашара 
бир одам билан кириб келди. «Ёшлик». Соқчи 
мўйловдор, девдек улкан гавдали, бадбашара 
бир йигит экан. X. Тўхтабоев, Йиллар ва 
йўллар. 

БАДБИН [бад.. + ф. — кўрувчи, 
қаровчи] 1 Бировга ёмонлик истовчи, бузуқ 
ниятли, бадхоҳ. Тушунаман, умр қисқа, Ҳақ 
dacmu ҳам қисқароқ, Аммо нечун шу умрда 
Бунча бадбин яшамоқ? А. Орипов, Йиллар 
армони. 

2 Жамият ахлоқий нормаларига тўғри 
келмайдиган; ярамас. [У] Эски Шарқдаги 
бадбин урф-одатларга қарши, хотин-қиз- 
ларни ҳуқуқсиз қулга айлантиришларига.. 
қарши исён қиларди. Ҳ. Носирова, Мен ўзбек 
қизиман. Тақсири олам, бу ғаламис гапларга 
асло қулоқ сола кўрманг. Булар сизни чал- 
ғитиш учун атайин айтилган бадбин 
гаплардир. Ж. Шарипов, Хоразм. 

3 Умидсиз, тушкун ҳолатли; пессимист. 
Қайғура бил, лекин бадбин бўлмагил, Қайғу 
табиий ҳол, бадбинлик ёмон. Уйғун. Ким- 
салар, бадбин дея боқманг бу кун Абдуллага, 
Тингласа гоҳи юриб мозий элидин зорлар. А. 
Орипов. 

БАДБИНЛИК 1 Ярамас, ёмон ниятли 
хатти-ҳаракатларга одатланиш. 

2 Умидсизликка берилиш, умидсизлик. 
Унинг тақдири ҳақида энг некбин бўлган 
Ҳайдар ҳожи энди бадбинликка тушиб, 
хатлар ёзади. А. Қаҳҳор, Сароб. Зикриё 
афанди, бадбинлик ҳам жаҳолат каби ёмон 
иллат. Т. Малик, Қалдирғоч. 

БАДБУРУШ 1 Юзи, башараси бурушган. 
қ. бадбашара. Гулсанам қамчи зарбидан 
чинқириб, ўрнидан турган эди, бадбуруш бир 
киши уни қисқичдай қўллари орасига олди. С. 
Кароматов, Бир томчи қон. 

2 Ҳайбатли, қўрқинчли. Ҳар бири 
эшакдай келадиган учта ити занжирда. 
Бадбуруш зўр итлар. Ойбек, Болалик. Нус- 
ратилланинг қора, чўтир юзи ситилган 
бақадай бадбуруш бўлиб кетди. А. Мухтор, 
Опа-сингиллар. Ростини айтсам, эшитган 
эдим-у, аммо эчкемарнинг бундақанги кат- 
тасини, бадбурушини кўрмаган эдим. Й. 
Шамшаров, Тошқин. 

БАДБЎЙ [бад.. + ф. — ҳид, ис] 1 
Ёқимсиз ҳид тарқатувчи; ёқимсиз ҳидга 
эга; қўланса, сассиқ. Аваз бадбўй ҳиддан 
бўғилиб уйғонди. С. Сиёев, Ёруғлик. Ошхо- 





нанинг мендан ҳам каттароқ раҳбарлар 
овқатланадиган хилват бурчагидан одам 
боласи чидай олмайдиган бадбўй ҳид анқий 
бошлади. X. Тўхтабоев, Ширин қовунлар 
мамлакати. 

2 кўчма Ёмон, ярамас; хавфли. Одобни 
одобсиздан ўргандим дегандек, балки ота 
ҳаётининг баъзи бадҳазм, бадбўй томонлари 
қизни узоқларга назар ташлашга мажбур 
қилгандир. Н. Сафаров, Узоқни кўзлаган қиз. 
Ватанимизнинг зангори осмонини бадбўй 
булутлар қоплаган оғир синов дақиқаларида 
ҳам унинг [Ғафур Ғуломнинг] баланд наъраси 
узоқ-узоқларга эшитилиб турди. Газетадан. 

БАДБУЙЛИК Ёқимсиз ҳидга эгалик. 
Соғлиқни сақлаш бўлимининг.. ифлослиги.. 
ариқларда.. ахлат оқиб туришидан.. бад- 
бўйликдан билиниб турар эди. «Муштум». 

БАДГИР [бад.. + ф. — олувчи] Тўғри 
ишни, гапни тескарига бурувчи; ҳадеб гина 
қилаверувчи, гина сақловчи; кекчи. Бадгир 
одам. н Борди-ю, шеърият даҳоси Ҳофиз 
бугунги кунда бадгир фикрли деб саналган 
экан, мендай мухлисини ҳам мардуми даврон 
қилинглар. Ж. Абдуллахонов, Хонадон. 

БАДГУМОН [бад.. + гумон] Ҳар кимдан, 
ҳар бир нарсадан шубҳа, гумон қилувчи, 
ҳадикчи; рашкчи. Бадгумон одам. Бадгумон 
бўлмоқ. н Бўстон хўжаси Маждиддинни 
биринчи кўрган ондаёқ ундан бадгумон бўлган 
эди. Ойбек, Навоий. Не сабаб бўлади-ю, 
оқсоқолнинг кенжа қизи бир пой олтин 
ҳалқасини йўқотади. Мендан бадгумон 
бўлишди. С. Кароматов, Сўнгги бархан. 

БАДГУМОНЛИК Шубҳаланиш, ҳадик- 
сираш ҳолати. -Менда баъзи кишилардай ҳар 
нарсага шубҳа билан қараш, бадгумонлик 
хусусиятлари йўқлигини биласан, дўстим, — 
деди раис Камолга. Ҳ. Назир, Кўктерак ша- 
бадаси. Рашкдан холи эмас ошиқлар дили, Лек 
бадгумонликнинг бўлма мойили. Ф. Зоҳид. 

БАДГЎЙ [бад.. + ф. ^ — гапирувчи] 1 

Ёмон сўзлар айтиб юрувчи, ғийбатчи, иғво- 
гар. Шу бадгўй, борларни кўролмайдиган, 
йўқларга беролмайдиган оч арвоҳ-а! Зиёли 
эмас, миллатга зиёнли чаён. К. Яшин, Ҳамза. 

2 шв. Тили заҳар. Бадгўй хотин. 

БАДЖАҲЛ [бад..+ жаҳл] 1 Аччиғи тез, 
жаҳли ёмон. Баджаҳл одам. н Баджаҳл ea 
қаттиққўл Валихоннинг бу хушнудлигидан 
бек навкарлари енгил тортиб, зўрма-зўраки 
илжаярдилар. Ш. Тошматов, Эрк қуши. 


Сажия баджаҳл, тили заҳар хотин, сал 
нарсага чақиб олади. С. Сиёев, Отлиқ аёл. 

2 кўчма Қудратли, кучли; ҳайбатли, 
даҳшатли. Омочнинг тишини созлашни, 
сандонда темир парчинлашни, турли асбоб 
ясашни ўрганар, қур-қур темирни кеми- 
раётган, сеҳргар, баджаҳл оловга узоқ 
тикилиб ўй сурарди. К. Яшин, Ҳамза. Қуюқ, 
баҳайбат, баджаҳл булутлардан йирик 
ёмғир томчилари савалаб турарди. Ойбек, 
Куёш қораймас. 

БАДЖАҲЛЛИК Жаҳли, аччиғи тезлик; 
ўзини тута олмаслик хусусияти. Қайна- 
танинг бутун вужуди ҳукмронлик ea бад- 
жаҳллик билан тўлиб-тошган эди. Ш. Ра- 
шидов, Қудратли тўлқин. Шунақа одамлар 
бўлади. Ўзининг одамгарчилигидан ийман- 
гандек, уни юзаки баджаҳллик, қўполлик ёки 
сергаплик билан ниқоблашга уринади. А. 
Мухтор, Чинор. 

БАДЗАБОН [бад.. + забон] Ёқимсиз 
гаплар айтувчи; қўпол тилли. -Сенга айта- 
диган гстим шуки, — деди бойвачча чертиб- 
чертиб, — Сен бадқадам, бадзабон одамсан. 
К. Яшин, Ҳамза. Найзанинг захми битиб 
кетади, аммо бадзабон захми сира бит- 
майди. К. Яшин, Ҳамза. 

БАДЗОТ [бад.. + а. oli — киши, шахс] 1 
Ёмон наслли, зоти паст, таги паст. Бадзот 
одам. н Ё олло, наҳотки бадзот бир табиб- 
нингўғли газетага ёзиб, эл-юртга мени ёмон- 
отлиқ қилса-я? К. Яшин, Ҳамза. 

2 Ҳақорат, сўкиш маъносини ифода- 
лайди. Менинг шунчалар қаттиқ гапларимга 
қандай чидадинг? Нега сен ҳам жавоб бер- 
майсан, бадзот ? К. Яшин, Ҳамза. 

БАДИА [а. — ажойиб, ғаройиб, 

ноёб нарса; санъат асари] 1 Нафис, нодир. 
Шоир, ёзмайсанми, қани йил бўйи Авайлаб 
асраган бадиа сатринг? Г. Ғулом. 

2 Кишининг диққатини тортадиган 
бадиий асар. Шоирдан бизга лирик бадиа- 
лар, фалсафий мушоҳадаларга бой манзума- 
лар мерос бўлиб қолди. «Фан ва турмуш». 
Алишер болалик йилларида икки тилда ба- 
диалар ижод қилиб шуҳрат топган. Ойбек, 
Навоий. 

БАДИИЁТ [а. cjLLljaj — бадиалар; ба- 
диийлик] эск. кт. Бадиийлик ва эстетик 
талабларга жавоб бера оладиган ижод ва 
унинг маҳсули. У.. «адабиёт пирлари» ҳақида 
ёзган мақолаларида чин бадииётни сохта 




бадииётдан ажрата билиш таълимини 
берди.. Газетадан. 

БАДИИЙ \а. — бадииятга, нафис 

санъатга оид; гўзал, ажойиб] 1 Воқеликни 
нафис санъат воситалари, усуллари, образ- 
лари орқали ифода этувчи; тасвирловчи. 
Бадиий адабиёт. Бадиий асар. Бадиий 
санъат. Бадиий филъм. н Бадиий адабиёт- 
нинг замири ҳаётдир. X. Ёдгоров, Ҳаёт 
тўлқинлари. Элмурод бадиий асарлар одам- 
ларнинг ташна дилларига нақадар роҳат 
бағишлаганини сезар, лекин бундай асар- 
ларнинг ўз тилимизда камлигидан куйинар 
эди. П. Турсун, Ўқитувчи. 

2 Бадиийликка тегишли, мансуб. Бадиий 
маҳорат. Бадиий тасвир. Бадиий тафаккур. 
Бадиий дид. Бадиий салоҳият. н Ижодда 
фақат ниятнинг ўзи кифоя қилмайди, шунга 
яраша бадиий салоҳият ва теран фикр ҳам 
зарур. Газетадан. Бадиий фикр ўзининг шакли 
билан туғилади. У. Норматов, Талант тар- 
бияси. 

3 Бадиий ижод билан боғлиқ бўлган фао- 
лиятга оид. Бадиий раҳбар. Бадиий ҳавас- 
корлар тўгараги. Бадиий жамоа. Бадиий 
муҳит. н Бадиий ҳаваскорлик тўгараги 
репетиция қилаётир. П. Турсун, Ўқитувчи. 
Ўзбекистонлик бадиий коллективлар ва иж- 
рочиларнинг концертларида олтмиш мингдан 
ортиқ киши ҳозир бўлди. Газетадан. Янги 
инсонни вояга етказиш ва тарбиялашда 
ижтимоий ва бадиий муҳитнингроли катта. 
Газетадан. 

БАДИИИЛИК Бадиий -эстетик хусу- 
сиятга, бадиий мазмунга эгалик; санъатга 
алоқадорлик. Бадиийлик — асарнинг эсте- 
тик таъсир кучи. Газетадан. Ойбек романнинг 
мусиқавийлиги, бадиийлиги, образли бўлиши 
учун курашган. «ЎТА». 

БАДИИЯТ кам қўлл. қ. бадиийлик. 
Бадииятдан маҳрум, хом шеърлар газетада 
босилаверади, деган гап қаердан чиққан? 
Шукрулло, Жавоҳирлар сандиғи. 

БАДИК I шв. Дудуқланиб гапирувчи; 
чучук тил. 

БАДИК II фольк. этн. Беморни сўз ёки 
ашула айтиш йўли билан даволаш усули; 
дуохонлик, авраш. Бунга сўзнинг магик қуд- 
ратига асосланувчи кинна, бадик, авраш, 
бурей-бурей ҳамда мавсум-маросим қўшиқ- 
ларидан «Суст хотин», «Чой момо» кабилар 
мансуб. «ЎТА». 


БАДИКХОН Беморни бадик усулида 
даволовчи. 

БАДИКЧИ айн. бадикхон. 

БАДИҲА [а. — ички ҳис-сезги; 

топқирлик, ҳозиржавоблик] ад. Бирор 
воқеа, ҳодиса муносабати билан тўсатдан, 
бирданига ижод қилинган, айтилган шеър 
ёки шеърий парча, мусиқа асари ёхуд қў- 
шиқ; экспромт. Бадиҳа айтувчи ё енгиши, ё 
мажлис аҳли олдида мулзам бўлиши керак. 
Газетадан. Бундай ҳолат ҳам ёр-ёрчи гўян- 
даларнинг ижро жараёнида эркин бадиҳа 
қилиииарига қулайликлар туғдиради. «ЎТА». 

БАДИҲАГЎИ [бадиҳа + ф. — айтув- 
чи] Тўсатдан шеър тўқий олувчи; ҳозиржа- 
воб. Айтувчининг бадиҳагўйлиги билан боғлиқ 
ҳолда «Олқиш»нинг ҳажми турлича бўлади. 
«ЎТА». -Ёлғон, — деди Ғайбаров, — Мен бади- 
ҳагўй эмасман. М.М.Дўст, Галатепага қайтиш. 

БАДИҲАГЎЙЛИК Бирданига, тўсатдан 
ижод қила олишлик. Бадиҳагўйлик — ижро- 
чилик санъатини узил-кесил эътироф этувчи 
босқичдир. Газетадан. 

БАДКАРДА [ф. — ёмон ишлар қи- 

лувчи] кам қўлл. 1 айн. бадкирдор. Бир бадкарда 
сўз сўзласа, ҳеч қулоқ солгувчи бўлма. «Эрали 
ва Шерали». Бадкардага кўнма зинҳор, Ҳушёр- 
дирсан, ақлинг бисёр. «Эрали ва Шерали». 

2 Ёмон отлиқ, ёмон ном чиқарган. Бад- 
карда одам. 

БАДКИР [ф. — ёмон амалли] кам 

қўлл. Ёмон, қабиҳ, разил; шундай ишлар 
қилувчи. Жаноби қоровулбеги, бу бадкирлар 
амир одамлари эмас. Ш. Холмирзаев, Сўнмас 
ўт. Бадкир полвонни ўлдириб келдим, армоним 
қолмади. «Хушкелди». 

БАДКИРДОР [ф. jla _Да_ i — разил, ёмон 
ишлар қилувчи] кт. Ёмон, қабиҳ ҳаракатлар 
қилувчи; ярамас одам. -Тилида қуръон сўзи, 
аммо қилмиш-қидирмиши гуноҳдан иборат 
бўлган ҳаромхўрлар, бадкирдорлар, золимлар 
озми? — деди Аҳмад Ҳусайн. Ойбек, Нур 
қидириб. Бадкирдор одамлар бир кун беомон 
ярадор қилдилар қўшиқни. А. Орипов. 

БАДКИРДОРЛИК Ёвузлик, разиллик 
хусусиятига эга бўлган ҳаракат, иш. Зағчакўз 
Бақохўжанинг бадкирдорлигидан юрагини 
олдириб қўйган кампир Зин қишлоғида ҳам- 
мадан ҳадиксирарди. Мирмуҳсин. 

БАДКОР [ф. jl~£a_i — ярамас ишлар 
қилувчи] кам қўлл. 1 Қабиҳ ишлар қилувчи, 
ёмон ниятли. Офатингдан сақла, ё пар- 





вардигор! Норасида қизга қўл солди бадкор. 
Миртемир. Йўлда йўлдошликка бадкор туш- 
масин, Ҳеч киши юртидан канор тушмасин. 
Миртемир. 

2 кўчма Бераҳм, шафқатсиз. Рашк этиб 
бадкор тароққа, Гоҳи кўнглим ғаш бўлур, 
Жонга пайванд сочларингни Нега тирноғлар 
тароқ?Э. Воҳидов, Муҳаббат. 

БАДКОРЛИК кам қўлл. Нияти бузуқлик, 
ёмон, қабиҳ ишлар билан шуғулланишлик. 
Ҳотам бува, раисликни ол, деб қўймайди. 
Бадкорлик қилиб, чин кўнгилдан айтма- 
ётгандир, деб ўйлайман, лекин қараб турсам 
— чин кўнгилдан айтаяпти. М.М.Дўст, 
Лолазор. Амир навкарлари Когонга бостириб 
кириб, мислсиз бадкорликлар қилишган. Ш. 
Холмирзаев, Қил кўприк. 

БАДЛАНМОҚ шв. Хўмрайиб, ёқтирмас- 
дан қарамоқ, хушкўрмаслик. Кўл тутишиб 
кирдик узун даҳлизга, Не бало, бадланиб 
қарайсиз бизга. «Қўшиқлар». 

БАДМАСТ [бад.. + маст] Ҳадцан зиёд кўп 
ичимлик ичадиган, ёмон маст бўладиган ва 
маст бўлиб ножўя қилиқлар қиладиган. Шуҳ- 
ратли қароқчи ўлгунча бадмаст, оғзидан 
гупиллар ароқнинг ҳиди. Уйғун, Тонг қўшиғи. 
Бадмастга дамодам ичмоғидин не баҳр, Ки 
одамийлиқ қатлуға ичар қадаҳ-қадаҳ заҳр. 
Газетадан. 

БАДМАСТЛИК Ўта мастлик ҳолати; 
ғирт мастлик. У бадмастлик билан текканга 
тегиб, тегмаганга кесак отди. «Муштум». 
Бадмастлик ва баднафслик шифокор тегир- 
монига сув қуяди. Газетадан. 

БАДМИНТОН [ингл. Англиядаги Bad- 
minton — Бадминтон шаҳри номидан] Патли 
коптокча (волан)ни ракетка билан уриб, 
тўрдан оширишга асосланган, яккама-якка 
ёки жуфт-жуфт бўлиб, залда ёки очиқ 
майдончада ўйналадиган спорт ўйини. 
Кўлтиғига бадминтон ракеткаларини қис- 
тириб олиб, икки қўлида иккита тўр халта 
кўтариб турибди. Ў. Ҳошимов, Икки эшик 
ораси. Бадминтон машғулотлари пайтида 
шикастланиш, болдир бўғимлари чўзилиши 
мумкин. «Саломатлик». 

БАДНАМО [бад.. + ф. — қўринувчи; 
кўриш] 1 Хунук башарали, турқи совуқ; 
жирканч. Рангини кўринг бу баднамонинг, 
Ҳангги эшаги эрур худонинг. Аваз Ўтар. 
Зевархонни уят ўлдирди.. Ажаб баднамодир 
бошдан оёғинг. «Баҳром ва Гуландом». 


2 Кўримсиз, хунук, равшанмас. Сай- 
фиддин бир варақ қатини ёйиб, Аваз томон 
сурди: -Хатимиз сал баднамороқ, оға, айб 
этмайсиз.. С. Сиёев, Аваз. 

БАДНАФАС [бад.. + нафас] Бирор иш 
ёки ҳаракатнинг натижасидан фақат ёмон- 
лик кутувчи; нафаси совуқ. Баднафас одам. 
н Ҳай, бундай баднафас бўлма-я. Ойбек, 
О.в. шабадалар. 

БАДНАФС [бад.. + нафс] 1 Кўп еб- 
ичадиган; нафсини тия олмайдиган, очкўз. 
Хиёл ўтмай Сардорнинг ўзи кириб келди. 
Хийла баднафс эмасми, қиши билан бир 
жойда ётиб ея берганидан хўп семириб 
етилибди. X. Тўхтабоев, Йиллар ва йўллар. 

2 Мол-дунёга тўймайдиган, бойликка 
ҳирс қўйган. Мулла Фазлиддин.. буларнинг 
баднафс талончилар эканини кўриб, нафрати 
келди. П. Қодиров, Юлдузли тунлар. 

БАДНАФСЛИК Ўз нафсини тия ол- 
маслик, очкўзлик. Касаллик — баднафс- 
ликдан, фалокат — ҳасаддан. Газетадан. 
Бадмастлик ва баднафслик шифокор тегир- 
монига сув қуяди. Газетадан. Икки оёқли 
бузоқнинг баднафслигига чидай олмаган сигир 
шатирлатиб унинг пешонасига тепди. С. 
Аҳмад, Уфқ. 

БАДНИЯТ [бад.. +ният] Фақатёмонлик 
истовчи, бузуқ фикрли. Менинг ҳақимда 
Алишер Навоийдек одам шундай бадният.. 
бўлсин ? Ойбек, Навоий. Бадният қилганнинг 
боғи кўкармасин. «Шарқ юлдузи». 

БАДНОМ [ф. — ёмон ном] Ёмон 

иш билан ном чиқарган, ёмонотлиқ бўл- 
ган, номига доғ тушган. Бадном одам. Бадном 
бўлмоқ. Бадном қилмоқ. н -Ёмон одамлар- 
нинг сўзига қулоқ солиб, бундай ноҳақ гап- 
ларни гапирмагин! Ҳиз бола-я! Бадном бўлиб 
қолса, нима бўлади?! — деди Ҳудратжонга 
бувиси. Мирмуҳсин, Умид. Маориф мудирига 
арз қилсам, аллақачон мени бадном қилиб 
қўйган экан, гапимни инобатга олишмади. С. 
Аҳмад, Уфқ. Бўтани тезроқ бадном қилайлик 
десангиз, ҳозир чолга босиб-босиб ичирасиз. 
С. Аҳмад, Ҳукм. 

БАДНОМЛИК Ёмонотлиқ бўлмоқлик; 
шармандалик. Гитлер, гитлерчилардан нима 
қолди?.. Бадномлик қолди. Н. Сафаров, 
Тирилган одам. 

БАДНУСХА [бад.. + нусха] Хунук баша- 
рали, турқи совуқ. Ернинг юзида юриб- 
туришингни кўролмайдиган, одам сиёқидаги 




баднусха, баднафс махлуқнинг бетингга 
тушган тарсакисини, агар одам бўлсанг, то 
абад унутма! К. Яшин, Ҳамза. 

БАДРАНГ [ф. — ёмон, кўрим- 

сиз ранг] кам қўлл. Хунук, кўримсиз рангли. 
Қай кўз билан кўрсинки, поллар ўйнаб ётар- 
ди. Бўёқлари бадранг. «Муштум». 

БАДРАФ [бад.. + ф. (jiij — «бормоқ» 
феълидан] шв. Ҳожат учун бориладиган жой; 
ҳожатхона. Кондукторлар нима қилишларини 
билмай, мени бадрафга қамаб, устимдан 
қулфлаб қўйишди. М. Муҳаммаджонов, Тур- 
муш уринишлари. 

БАДРАФХОНА айн. бадраф. Бирон 
бадрафхонанинг ўртасига улоқтириб кетса 
бўлмасмикан, бу ғурбат юкини? «Ёшлик». 

БАДРАШК [бад.. + рашк] Ортиқдаражада 
рашк қилувчи, қизғанчиқ. Бадрашк эр. н 
Баъзилар жуда бадрашк бўлиб, ҳаёт йўлдо- 
шини эзади. Газетадан. 

БАДРЎЙ [ф. — хунук чеҳрали] 

Хунук юзли, совуқ башарали; турқи совуқ. 
Ўрмонаро ўтган йўлчадан Чиқиб келди уч- 
тўрт кўланка. Бири бадрўй, қон томар 
юзидан. 3 . Диёр. 

БАДСУРАТ [бад.. + сурат] Хунук кўри- 
нишли, турқи совуқ. Бир бало, бир офат, 
бадсурат хунук, Оғзидан очилган қора бир 
туйнук. Кўзлари оловли, тишлари ханжар. 
Миртемир, Асарлар. 

БАДТАР [ф. — ёмонроқ] айн. баттар. 

Гулнор бир зум тараддудда ўтириб қолди. 
Унинг бир нуқтага тикилган чиройли кўз- 
ларига бадтар ғам чўкди. С. Зуннунова, 
Гулхан. Бувисининг кўзлари бадтар чақчайиб, 
бошини сарак-сарак қилди. «Ёшлик». 

БАДТАРИН [ф. — энг ёмон, 

ярамас] сшн. баттарин. Ахир бу ерга салта- 
нат душманлари, бадтарин кимсалар, ғоятда 
хавфли шахслар ташланар эди-ку! Мир- 
муҳсин, Меъмор. 

БАДТАРЛАШМОҚ айн. баттарлашмоқ. 

Бу воқеадан кейин хоннинг бош вазирга муно- 
сабати яна бадтарлашди. Ж. Шарипов, 
Хоразм. 

БАДФЕЪЛ [бад.. + феъл] Хулқ-атвори 
ёмон; тарбиясиз. Бадфеъл одам. Бадфеълнинг 
бети қора. Мақол. н Олимжон эса Комил- 
жоннинг тескариси.. Ўлгудай тўнг, бадфеъл. 
«Муштум». Масалан, баъзи одамлар бадфеъл 
ёки итфеъл, баъзилари эса хушфеъл бўлиши 
мумкин. «Ёшлик». 


БАДФЕЪЛЛИК 1 Ёмон хулқлилик, 
феъли ёмонлик. Бобур ҳажвиёти айрим 
кишилар характеридаги бахиллик, бад- 
феъллик, ғийбатчилик каби салбий хислат- 
ларга ҳам қаратилган. «ЎТА». 

2 Ёмон ниятлилик, ёмон хаёлда бўлиш- 
лик. Отаман, деб бадфеълликни ўйладинг, 
мен Мажнунман, мени жуда қийнадинг. «Баҳ- 
ром ва Гуландом». 

БАДХАЁЛ [бад.. +хаёл] Ёмонхаёл, гумон. 
-Баъзида кўнглим аллақандай бадхаёлларга 
бориб қўяди-ю.. шайтонга «ҳай» бериб, зўрға 
ўзимни тўхтатиб қоламан, — деди Шум бола. 
Ғ. Ғулом, Шум бола. 

БАДХАТ [бад.. + хат] Аниқ, равшан 
қилиб ёзмайдиган, хати хунук. Бадхатроқ 
экансиз, турар жойингизни топгунча пича 
вақт ўтди. «Шарқюлдузи». Кўп ёзиш-чизиш 
натижасида хатим бир даража тузалиб, 
ўқиладиган бўлса ҳам, асосан бадхатлар 
қаторига кириб қолдим. С. Айний, Қуллар. 

БАДХОҲ [бад.. + ф. ь I j_k — хоҳловчи, 
истовчи] Бировга ёмонлик истовчи, бузуқ 
ниятли. Буларнинг гапи бадхоҳ хайрхоҳлар- 
нинг тарбияси, насиҳати, танқидига ўхшар 
эди. А. Қаҳҳор, Сароб. 

БАДХОҲЛИК Нияти бузуқлик, пинҳона 
душманлик. Унинг феълига тушуниб қолган 
бу ердаги мутахассислар бу хайрхоҳлик ос- 
тида ашаддий бадхоҳлик ётишини билар 
эдилар. А. Қаҳҳор, Сароб. 

БАДХУЛҚ [бад.. + хулқ] Ёмон хулқли, 
қилиғи совуқ. Бадхулқ одам. 

БАДХЎЙ [ф. ^j-Kjj — ёмон феълли, 
адабсиз] айн. бадфеъл. Бадхўйнинг бети қора. 
Мақол. 

БАДХЎР [бад.. + ф. jj-K — еювчи, ичув- 
чи] Истеъмол қилиб бўлмайдиган, таъмсиз, 
лаззатсиз. Бадхўр овқат. н Буларнинг ҳам- 
маси қўшилиб, бадхўр бўлиб кетмасин деб 
қўрқаман. У. Исмоилов, Рустам. 

БАДЧЕҲРА [бад.. + чеҳра] Хунук юзли, 
башарали; кўримсиз, бадбашара. Қовоғи 
солиқ, хўмрайган, бадчеҳра Маъмур сигарета 
чекиб ўтирибди. Ойбек, Нур қидириб. 

БАДЯ [ф. «j jI_i — мис ёки сополдан 
ясалган катта идиш] 1 Ёғоч, сопол ёки ме- 
таллдан ясалган махсус катта челак. 

2 тех. Бетон қоришмасини солиш учун 
ишлатиладиган идиш. Кран ғирчиллайди, кўта- 
рилаётган бадядан тақир-туқур тош, шсшоп- 
шалоп қоришма тушади. А. Мухтор, Туғилиш. 





-Буниси — пневматик юкчи, буниси — бадя, 
буниси — осма насос, — деб Йўлдош ҳафсапаси 
келмайроқ менга бир нималарни кўрсатди-ю, 
уққан бўлсам ўлай агар. «Ҳарорат». 

БАДҚОВОҚ 1 Қовоғи солиқ, хўмрайган. 
Бадқовоқ одам. н Кенжа нариги столда 
ўтирган бадқовоқ йигитга қаради. А. Қаҳ- 
ҳор, Сароб. Гитлер экан бадқовоқ, Одати 
хунук, карқулоқ. «Бойчечак». 

2 кўчма Қуюқ, ҳайбатли (булут ҳақида). 
Ташқарига чиқиб, кўнгли янаям ёришиб 
кетди: бадқовоқ кулранг булутлар узоқ- 
узоқларга чекинган. А. Обиджон, Аканг 
қарағай Гулмат. 

БАДҲАВО I [бад.. +ҳаво] Ҳавоси бузуқ, 
ёқимсиз. Бадҳаво жой. 

БАДҲАВО II [бад.. + ҳаво] Ўзини ўзга- 
лардан юқори олувчи, димоғдор; такаббур. 
Бадҳаво одам. н Фақ(и)р аҳлиға ниҳоятда 
тавозеъли Муқим, Не керак баъзи такаббур, 
бадҳаволарга салом! Муқимий. 

БАДҲАЗМ [бад.. + ҳазм] Тезда ва осон 
ҳазм бўлмайдиган, сингиши қийин бўлган. 
Бадҳазм таом. 

2 кўчма Кўнгилга тўғри келмайдиган, 
феъл-атвори совуқ. Шафриндан илгари ёш- 
гина бир йигит кирди. Бу — Эҳсоннинг яқин 
дўстларидан, Саидий «бадҳазм» деган киши- 
лардан бири. А. Қаҳҳор, Сароб. Ўша бегона, 
бадҳазм хотин, нима бўлса ҳам, болам, деб 
юрибди. А. Мухтор. 

3 кўчма Жирканч, ярамас. Одобни 
одобсиздан ўргандим дегандек, балки ота 
ҳаётининг баъзи бадҳазм, бадбўй томон- 
лари қизни узоқларга назар ташлашга 
мажбур қилгандир. Н. Сафаров, Узоқни 
кўзлаган қиз. 

БАДҲАЙБАТ [бад.. + ҳайбат] айн. 

баҳайбат 2. 

БАЁВ Ҳар нарсага ишонаверадиган; 
соддадил; бўшанг. Мени бўш, баёв, бемалол 
сигир қилиб соғса бўлаверадиган лақма деб 
ўйлаяпти, шекилли. Ҳали қараб тур, ўзингни 
шилиб, ширяланғоч қилиб қўйганимни билмай 
қоларсан. С. Аҳмад, Жимжитлик. 

БАЁЗ [а. — оқ, оқпиқ; оққа кўчи- 

рилган шеър, матн] 1 Оқ ранг; оқлик. 

2 ад. Бир ёки бир неча шоирнинг 
шеърларидан танлаб олиб тузилган шеърий 
тўплам. Баёз тузиш ўзбек, озарбайжон, турк, 
шунингдек, эрон ва араб халқларининг ада- 
биёти тараққиётида салмоқли ўрин тутган. 


«ЎзМЭ». Баёзини олиб кирди айвона. Ўқиб 
бериб, мени қилди девона. «Кўшиқлар». 

БАЁН [а. oW — аниқлик, равшанлик, 
тавсифлаш, ифодалаш] 1 Табиат ва жамият 
ҳақидаги тушунча ҳамда тасаввур юзасидан 
инсон фикри ва мулоҳазаларининг оғзаки 
ёки ёзма ифодаси. Оғзаки баён. Баён қилмоқ. 
Фикр баён қилмоқ. н Бу ёғини қайси тил 
билан баён этсам экан.. X. Тўхтабоев, Сеҳр- 
ли қалпоқча. Гўрўғлибек бошидан ўтган 
воқеаларни бирма-бир баён этди. «Гўрўғли». 
Ҳа, кўрасан, лекин шуни унутма асло, 
Аҳволингни баён қилгин фарзандларга хос. А. 
Орипов. Агар чиндан ҳам сени пул қизиқ- 
тирмай, муҳим деб ўйлаган гапингни қисқа 
баён этиш қўлингдан келса, қучоқ-қучоқ асар 
ёзишингнинг фойдаси йўқ. Шукрулло. 

2 ад. Адабий асарнинг содир бўлган ёки 
бўлаётган воқеалар ҳамда воқеаларнинг 
бориши ҳақида ҳикоя қилинадиган қисми. 
Романда тавсиф, муаллиф мулоҳазалари ва 
баёнлар кўп. 

3 ад. Тавсиф; изоҳ бериш. Асарнинг қим- 
матли бобларидан бири шеърият ва аруз 
баёнидир. «Фан ва турмуш». 

4 Ўқиб ёки айтиб берилган бирор матн 
асосида ёзиб чиқилган иш; ёзма иш (ўқув- 
чилар билимини баҳолашнинг ёзма шакл- 
ларидан бири). Ўқувчилвр баён ёзишди. Баён- 
ни текшириб чиқмоқ. Баёнлар тўплами. 

Баён аломати тлш. кам қўлл. Остин- 
устин турган икки нуқтадан иборат тиниш 
белгиси (:). 

БАЁННОМА [баён + нома] 1 айн. баёнот 
1. Бирлашган Миллатлар Ташкилотининг 
баённомаси. 

2 Мажлис, йиғилиш, кенгаш ва бошқа 
тур анжуманларнинг боришини ва улар 
қабул қилган қарорларни аниқ, сиқиқ ҳолда 
қайд қилувчи ҳужжат. Мажлис баённомаси. 
Ўзбекистон Республикаси Фанлар академияси 
Тил ва адабиёт институти илмий кенгаши 
мажлисининг баённомаси. н Баённомани 
ёзиити ташкил қилиш котибнинг асосий 
вазифаларидан биридир. «Иш юритиш». 

3 эск. айн. манифест. 

БАЁНОТ [а. dihL_i — «баён» сўзининг 
кўплиги — билдириш, эълон қилиш; декла- 
рация] 1 Давлатлараро дипломатик муно- 
сабатлар, музокаралар, халқаро аҳвол ва 
шу каби масалалар ҳақида манфаатдор 
томонларнинг расмий фикрлари, қараш- 




лари ҳамда мақсадларини ифодалайдиган 
ҳужжат. Ўзбекистон Республикаси Ташқи 
ишлар вазирлиги баёноти. 

2 Бирор нарса ёки воқеа ҳақида ёзилган 
маълумот, хабар. Биз бу икки маймун тўғ- 
рисида қисқагина баёнот шаклида изоҳат 
кўринишида бир нарса ёзиб кетсак.. А. Қо- 
дирий, Ғирвонлик Маллавой. 

БАЁНЧИЛИК эск. ад. Баён жанри (қ. 
баён 2). 

БАЁТ I [а. oL_i — тунаш, тунаб қолиш] 
мус. 1 Шашмақомнинг учинчи — Наво ма- 
қомларига кирадиган куйлар гуруҳларидан 
бирининг номи (қ. шашмақом А Баёти Ажам. 
Баёти турк, Ўйин баёти. н «Тулёр»га сол 
созингни, «Баёт»га сол бозингни. Тинчлик 
қўшиғин бошла, Эшитай овозингни. «Халқ 
қўшиқлари». 

2 кўчма Овоз; қичқириқ. Хўрозлар баётин 
авжи тонготар, Суйимли нигоҳи эркалари- 
да.. М. Юсуф, Уйқудаги қиз. 

БАЁТ II этн. Қадимги ўғуз қабилалари- 
дан бирининг номи. 

БАЖАРМОҚ 1 Бирор иш, режа, маж- 
бурият ёки топшириқни амалга оширмоқ, 
бажо келтирмоқ, адо этмоқ. Белгиланган 
ишни ўз вақтида бажариш керак. С. Ка- 
роматов, Бир томчи қон. Хоҳиш-иродамизни 
сўзсиз бажарасан. «Шарқ юлдузи». Агар 
менинг топширган топшириғимни бажар- 
санглар, вазирлик ўринларингда қолдираман. 
«Луқмони Ҳаким». 

2 Бирор ҳаракатни ижро этмоқ (роль, 
мусиқа, рақс ва ш. к. ни.). Баъзануролни жуда 
қийинчилик билан бажарар, кейин ёлғиз 
қолганда, ўзи қотиб-қотиб куларди. Ойбек, 
Танланган асарлар. 

БАЖО [ба.. + ф. (J) L. — ўрин, жой] 1 
рвш. Маъқул тушадиган, мақсадга мувофиқ 
бўлган; чакки эмас; дуруст, жойида. Ҳўб бажо 
иш қилдингиз-да. н -Пастқам жой экан, — 
Аҳмад Хусайн шивирлади, — Манзил бажо! 
Ойбек, Нур қидириб. -Ишлар бажо! Отла- 
нинглар! — деди уста Замон. Ш. Тошматов, 
Эрк қуши. ..ана шу чўпонга чўлиқ бўлсам, 
айтганларини югуриб-елиб бажо қилардим. 
«Ёшлик». -Қиличим ўткир, тиғим бурро. 
Хукмингизни бажо келтираман, — деди хон. 
«Луқмони Ҳаким». 

Бажо келтирмоқ (ёки этмоқ, қилмоқ) 

Бирор ишни, топшириқни ўрнига қўймоқ, 
адо этмоқ. Ҳар ҳолда.. ҳурматларини бажо 


келтир, Марғилон деган шаҳардан сенинг 
юзингни деб келдилар. А. Қодирий, Ўтган 
кунлар. Бандаликни бажо келтирмоқ қ. 
бандалик 1. 

2 кесим взф. Хўп, хўп бўлади, бажонидил. 
Эртага Ғузорнинг оғзи катталарини қалъа- 
га тўплангиз! -Бажо!— қуллуқ қилди бек. Ш. 
Тошматов, Эрк қуши. 

БАЖОНИДИЛ [ф. JjjjL.L — жон ва 
дил билан] рвш. Жон-дилдан, сидқидил- 
дан; жон деб, жон-жон деб. -Хон чақирган 
бўлса, бажонидил борайик, — деб шогирди 
билан хоннинг олдига кетган экан. «Луқмони 
Ҳаким». 

БАЗА [юн. Basis — асос, негиз] 1 архит. 
Устуннинг, колоннанинг асоси, пастки 
йўғон таянч қисми. 

2 Халқ хўжалиги, ишлаб чиқариш ва 
маданий-маънавий соҳаларнинг асоси, 
негизи, таянчи: Моддий-техника базаси. 
Экспериментал база. Иқтисодий база. н 
Моддий-техника базамиз маълум даражада 
янгиланади ва сифати яхшиланади. Газетадан. 
Мактаблар ва ўқув юртларининг моддий 
базаси анча мустаҳкамланди. Газетадан. 
..адабий тилимиз илгариги китобийликдан 
қутулиб, жонли халқ тили базасига ўтди. 
«ЎТА». 

3 Муайян моддий нарсалар тўплами, 
мажмуи; заҳираси. Озуқа базаси. Ем-хашак 
базаси. Хомашё базаси. н Мустаҳкам озуқа 
базасини вужудга келтирмай туриб, чорва- 
чиликни ривожлантириш ҳақида ўйлаб ҳам 
бўлмайди. Газетадан. 

4 Муайян хизматлар кўрсатиш ва ке- 
ракли жиҳозлар билан таъмин этиб туриш 
мақсадида барпо қилинган махсус жой, 
макон. Туристлар базаси. Авиация базаси. 
Ҳарбий-денгиз базаси. Cnopm базаси. н 
Ўқувчилар.. туристик базаларда дам олишни 
бошлаб юбордилар. Газетадан. Пойтахтимиз 
ва Республиканинг бир қатор шаҳарларидаги 
йирик cnopm базалари Спартакиада их- 
тиёрида бўлади. Газетадан. Болалар майдон- 
чалари, cnopm комплекси, спорт-байдарка 
базаси қурилди. Газетадан. 

5 Моддий заҳиралар сақланадиган бино, 
иншоот; омбор. Таъминот базаси. Савдо 
базаси. н Жуман ака чойнак-пиёла олгани 
станцияга тушса, базага бир вагон мол келиб, 
омбор мудири юк тушириш билан банд экан. 
С. Аҳмад, Қадрдон далалар. Нормамат узоқ 





йиллар район нефть базасида ишлади. 
Газетадан. 

БАЗАВИИ кам қўлл. Бирор нарса ёки 
соҳанинг таянчини, асосини ташкил этувчи. 
Резервдагиларнинг кўтилиги.. базавий кор- 
хоналарда икки ҳафталик стажировкада 
бўлди. Газетадан. Бунинг учун эса ҳар бир 
район базавий хўжаликларга эга бўлиши 
керак. Газетадан. 

БАЗАЛЬТ [лот. basaltes — синов тоши] 
Пайдо бўлишига кўра магматик, қорамтир- 
бўзранг, шишасимон тоғ жинси. Атрофи чўл 
эмас, дашт эмас, аммо бўм-бўш, қақраб 
ётибди, йўл атрофида баъзан базальт қоялар 
тиккайиб кўринади. А. Мухтор, Давр менинг 
тақциримда. Ўша вақтларда лой кумуши деб 
аталган бу металл тез-тез учраб турадиган 
тоғ жинсларидан гранит ва базальт тар- 
кибида учрайди. «Фан ва турмуш». 

БАЗЗОЗ [а. jly_i — газлама сотувчи] эск. 
Газлама билан савдо қилувчи дўкондор; 
газламафуруш. Улгуржи, чакана савдогарлар, 
атторлар, баззозлар, мўйнадўзлар карвон 
келиб тушган саройлар атрофида уймалашиб 
қолдилар. М. Осим, Ўтрор. Қиз бу гапга 
чимматини сал кўтарган экан, баззоз бола 
қизнинг чиройлилигига беҳуш бўлиб, ақлидан 
адашиб, ётиб қолибди.. «Луқмони Ҳаким». 

БАЗЗОЗЛИК 1 Газлама сотиш, баззоз 
иши билан шуғулланишлик. -Ўн йил баз- 
зозлик қилган бўлса, жуда бойиб кетгандир, 
— деди Дилшод. М. Исмоилий, Фарғона т.о. 

2 Газламафуруш (баззоз) дўконлари 
жойлашган, улар савдо қиладиган раста, 
қатор. Пахтачилик зироатчиликда энг кўп 
даромад келтирадиган бўлгач, баззозлик- 
даги дўконини акаси Аҳмадхўжага топши- 
риб, ўзи Сойариқ қишлоғига кўчиб кетди. 
М. Осим, Тилсиз гувоҳ. Эна, мана бу ат- 
торлик, баззозликда бир йигит бор эмиш, 
ҳусну жамоли офтобни хира қилар эмиш. 
«Луқмони Ҳаким». 

БАЗИС [юн. basis — асос] 1 иқт. Асос, 
негиз. қ. база 1,2. 

2 флс. иқт. Жамият тараққиётининг 
маълум тарихий босқичида юзага келадиган 
ишлаб чиқариш муносабатлари йиғиндиси. 
Базис жамият тараққиётининг муайян 
босқичидаги иқтисодий тузумдир. Газетадан. 

3 геод. астр. Ер юзининг маълум жойи- 
дан жуда аниқ қилиб бевосита ўлчаб оли- 
надиган асосий чизиқ. Жисм кузатилган икки 


нуқтани бирлаштирувчи тўғри чизиқ кесмаси 
базис дейилади. «Астрономия». 

БАЗЛ [а. Ji_i — совға, ҳадя] эск. кт. Ҳур- 
мат-эҳтиром юзасидан сахийлик қилиб 
бериладиган ёки бағишланадиган нарса; 
инъом; туҳфа. 

БАЗМ [ф. j*j_i — дабдабали зиёфат] 1 
Мусиқа ва ўйинлар билан ўтказиладиган 
зиёфат, тўй, ўтириш; ўйин-кулги кечаси. 
Қий-чув билан ўтган наҳорликдан сўнг 
ҳовлида яна базм бошланди. Ойбек, Тан- 
ланган асарлар. Дутор ёнига чилдирманинг 
чертмаги келиб қўшилгандан кейин, базм 
тағин ҳам жонланди. А. Қодирий, Ўтган 
кунлар. Табиб, сиз карнай-сурнай чалди- 
ринг, ноғоралар жарангласин, базм қурамиз. 
«Ёшлик». 

Базми жамшид Катта базм, дабдабали, 
шоҳона базм. [Ҳусайн:] Ўҳў, базми жамшид 
қизиган экан-да, кулгиларингиз осмони 
фалакка кўтарилмоқда. Уйғун ва И. Султон, 
Алишер Навоий. Катта ҳовлининг тўридаги 
шийпонда базми жамишд авжида эди. О. 
Ёқубов, Диёнат. Базм қурмоқ Ўйин-кулгили, 
кўнгилочар йиғилиш, ўтириш уюштирмоқ. 
Қизлар базми этн. Никоҳ тўйида қиз фақат 
ўз дугоналари иштирокида ўтказадиган 
ўйин-кулги кечаси. Унинг [Кумушнинг] 
вужуди қизлар базми ичида бўлса ҳам, хаёли 
аллақаёқларда учиб юргандек, кўзлари 
ўйнагувчи қизларда бўлса ҳам, ҳақиқатда 
бошқа бир нарсани кўргандек.. А. Қодирий, 
Ўтган кунлар. 

2 кўчма Табиатдаги жонли ва жонсиз 
нарсаларнинг кишига завқ берувчи хатти- 
ҳаракатларини ифодалайди. Чумчуқлар 
дарахт шохларида ёздаги каби базм қуришган. 
А. Обиджон, Аканг қарағай Гулмат. Кечаси 
ўрдаклар базми бошланади. С. Аҳмад, Уфқ. 
Гулдурос, даҳшатли гулдурослар; чақмоқлар, 
чақинлар. Осмонларда чақмоқлар базми.. У. 
Қўчқоров, Ҳаяжонга кўмилган дунё. Олис- 
даги зовурда ёлғиз бақа аҳён-аҳёнда вақил- 
лаб, шерикларини базмга чорлайди. «Гулдас- 
та». Хилма-хил ёввойи гуллар теварагида 
капалаклар базм қуради, асаларилар ғувил- 
лайди. Ж. Абдуллахонов, Орият. 

БАЗМАРО поэт. Базм пайти; базмда. 
Базмаро қилганда хиргойи майин овоз этиб.. 
Ҳабибий. Бу кеча базмаро раққосаи янги 
замон ўйнар, Чунон ўйнарки, ҳар ким кўрса 
гар мастона жон ўйнар. Ҳабибий. 




БАЗМГОҲ [базм + ф. ь — жой, макон] 
Базм ўтказиладиган ёки ўтказилаётган жой, 
хона. Аста-секин унинг уйи чоллар базмгоҳи- 
га, кичик «чойхона»га айланиб бораётганди. 
«Шарқ юлдузи». 

БАЗМОРО [базм + ф. Ijf — безатувчи, 
зийнатловчи] поэт. Базмни қизитувчи, 
базмга жон киритувчи, ўтиришни қизитувчи. 

БАЗМХОНА Базм ўтказилаётган ёки 
ўтказиладиган жой, уй, хонадон. Ҳирот 
саройидаги ҳашаматли базмхона сарой амал- 
дорлари билан гавжум. Ф. Жўраев, Обид 
Жалилов. У истаган пайтида базмхонага 
кириб ишрат қиларди. Ж. Шарипов, Хоразм. 

БАЗМЧИ 1 Базм иштирокчиси, қатнаш- 
чиси. Давра қуриб ўтирган базмчиларнинг 
ҳаракатлари, қилиқлари, бўғиқ нидоларини 
тасвирлашга тил кифоя қилмайди.. Ойбек, 
Танланган асарлар. ..базмчиларга қараб, гоҳ 
Аваз, гоҳ Холдор бир сўз айтиб, шаҳарга 
кираётибди. «Гулихиромон». 

2 Базмда иштирок этаётган санъат аҳли. 
Базмчилар, ноғорачилар нағмасини қўйди, 
ўйинчилар ўйинини қўйди, либосларини кийди. 
«Равшан». 

3 Базм ўтиришини уюштирувчи шахс. Тор 
кўчангиз mop экан, Йўлда базм бор экан. 
Базмчининг қизлари Шол кўйлакка зор экан. 
«Оқ олма, қизил олма». 

БАЗЎР [ба.. + ф. jjj — қувват, қудрат; 
куч] рвш. Қийинлик билан, зўр келган ҳолда; 
зўрға, аранг. Кўлини базўр чўзиб, қўнғироқ 
ипини mopmdu. С. Сиёев, Аваз. Аслида эса бу 
дардли сўроқ титраб, лабларидан базўр учди. 
Т. Малик, Қалдирғоч. Ўша куни зерикканидан 
кунни базўр кеч қилди. «Ёшлик». 

БАЙ [а. — савдолашиш, сотиш, ке- 

лишиш] Савдо муомалаларида, ишга ёллаш 
ва ёлланишда ҳар икки томоннинг ўзаро 
келишуви. 

Бай очмоқ Биринчи харидорга мол 
сотиб, савдони бошламоқ. Бай пули Савдода 
ёки ишга ёллаш-ёлланишда ўзаро кели- 
шувни мустаҳкамлаш мақсадида, тўлана- 
диган пулнинг олдиндан бериладиган қисми. 
Савдогар кулимсираган ҳолда бай пулини 
бериб жўнагандан сўнг, савдо устида ҳозир 
бўлган Исҳоқ сўфи ўзича бармоқлари билан 
ҳисоб юргизиб қарайди-да, домлага томон 
бошини чайқаб кулади. А. Қодирий, Обид 
кетмон. Мардонбойга савдо қилиб олиш, бай 
пули бериш учун ваколат бериб.. юборилди. А. 


Қодирий, Обид кетмон. Байида шундай эди 
Шундай келишилган эди. Бай қилмоқ Савдо 
қилмоқ; келишмоқ. Ахир бошда бай қилган 
эдик-ку, ҳар замонда бир ёлғон гапираман деб. 
Ғ. Ғулом, Шум бола. 

БАЙ-БАЙ унд. с. 1 Ҳайратланиш, ажаб- 
ланиш ҳолати ёки таҳсин маъносини ифо- 
далайди. Бай-бай, шаҳаншоҳлар турадиган 
уйлар-а! С. Нуров, Нарвон. Бай-бай, унинг 
ялқовлиги, аммо тил деган бир қулоч. Ойбек, 
Танланган асарлар. Эндигина ётоқхона зина- 
поясига етган ҳам эдики, балкондан пастга 
қараб турган қизга кўзи тушди: Бай-бай, 
чакки эмас-у! «Ёшлик». ..баковул ичига қийма 
тиқилган какликларни олиб ўтяпти. «Бай- 
бай, мунча ҳиди яхши-я?» — деб ўйлади у, 
оғзининг суви келиб. М. Осим, Ўтрор. [Бурҳон:] 
Бай-бай, бу вино эмас, асал-ку, дўстим. 
Уйғун, Ҳуррият. 

2 Хушёқмаслик, норозилик, таассуфни 
ифодалайди. Бай-бай! Келин деган ҳам 
шундоқ, латта қўғирчоқ бўладими? С. Аҳмад, 
Сайланма. Бай-бай, бу болаларнинг дастидан 
ўлиб бўлдим; ахир бу тош қурт, жиғил- 
донларингни тешиб юборади-ку. Ойбек, 
Танланган асарлар. -Бай-бай, ғоят хунук иш 
бўлибди,— деди домла ғамгинлик билан. 
«Муштум». 

БАЙБАЙЛАМОҚ 1 Бай-бай дея, афсус, 
ажабланиш, таҳсин, норозилик кабиларни 
ифодаламоқ, билдирмоқ. Мамарайим афан- 
ди байбайлаб келиб, кавушни дарров олди. М. 
Исмоилий, Фарғона т. о. Бир гал апил-тстил 
калласини сувга пишаётганда, қоровул чол 
кўзи тушиб қолиб, байбайлади. X. Султонов, 
Онамнинг юрти. Икки киши Азизийнинг бай- 
байлашига қарамай, чалпак қилиб, Қодир- 
жоновнинг уйига судрашди. «Муштум». 

2 кўчма Амалга ошмай қолмоқ. Кунлик 
график байбайлаганича қоғозда қолиб кетди. 
«Муштум». 

БАЙДАРКА [р. байдара — қайиқ] Ўрта- 
сида бир ёки бир неча эшкакчи сиғадиган 
тешик (люк)лар қолдирилган, қолган жой- 
лари берк қилиб ишланган, икки томони 
кураксимон эшкакли, тор ва енгил спорт 
қайиғи. Байдарка шумтол ёғочидан ясалиб, 
фанер, мато ёки алюминий билан қопланади. 
«Саломатлик». 

БАЙДОҚ фольк. 1 Туғ, байроқ. Ол бай- 
доғи пирпираб, Қолинди майдон ичида. «Эра- 
ли ва Шерали». Оқу қизил — кўп байдоқлар 




Курилди майдон ичинда. «Эрали ва Шерали». 
Қистаб етди туғ-байдоқнинг остига, Юсуф- 
ман Аҳмаднинг отин Аширбек.. «Юсуф ва 
Аҳмад». 

2 тар. Ҳарбий бўлинма, бир байроқ 
остида хизмат қилувчи аскарлар гуруҳи. Неча 
байдоқ лашкар келди, Келганининг бари ўлди. 
«Маликаи айёр». Лашкарлар байдоқ-байдоқ 
бўп, ёвмитларнинг устига қараб жўнаб кета 
берди. «Гўрўғлининг туғилиши». 

БАЙЗО I [а. — оқ] 1 Ўта оқ, оппоқ. 

Гарданинг байзолигидин тийрадур субҳи сафо. 
Ҳабибий. ..Субҳи байзодек гул узра Шоми 
савдо тусли барг. Э. Воҳидов. 

2 Қадимги пўлатнинг оқ, ялтироқ бир 
тури. Байзо сифат жиҳатидан исфаҳон 
пўлатидан сўнг иккинчи ўринда туради. 
«ЎзМЭ». 

БАЙЗО II эск. поэт. Қуёш, офтоб. 

БАИИР I 1 Қўлга ўргатилган ҳайвон 
(асосан от); жайдари. Байир от. н ..раис 
билан Ўктам оёқ устида бир пиёладан қай- 
ноқ чой ичишди-да, қора байир ва қизил 
жийронга минишди. Ойбек, О. в. шабадалар. 
Мен унинг йигитларига бир кам тўқсон байир 
берганман. А. Мухтор, Қорақалпоққиссаси. 

2 кўчма с.т. Шароитга кўникиб, қадрдон 
бўлиб қолган. Тақсирим байир хотинларининг 
устига.. ўн тўрт яшар қиз олиб.. ишрат 
камарини боғладилар. «Муштум». 

БАЙИР II Қумли чўлларда шамол оқи- 
батида пайдо бўлган ботиқ жойлар. Байирда 
кичик-кичик чуқурликлар билан бирга қатор 
қум тепаликлари ҳам бўлади. «ЎзМЭ». 

БАЙИРЛАШМОҚ 1 Маҳаллий шароит- 
га ўрганиб, мослашиб қолмоқ (асосан от 
ҳақида). 

2 с.т. Синалиб, қадрдон бўлиб қолмоқ. 

БАИЛАШМОҚ Савдо ёки игцца нарх ёки 
иш ҳақи ҳақида келишмоқ, савдолашмоқ; 
аҳдлашмоқ. Қоплонбопликлар синч иморат 
қуришда тенги йўқ эди. Шунинг учун ҳам улар 
тўрт-беш киши бўлиб, яхлит иморатни бай- 
лашиб олишади. С. Аҳмад, Жимжитлик. -Ишни 
кўнглингиздагидек қилиб бероламанми-йўқ- 
ми, буни ҳозир ўзим ҳам айтолмайман, сиз 
ҳам билмайсиз. Шунинг учун байлашмаймиз, 
— деди уста. М. Исмоилий, Одамийлик 
қиссаси. 

БАЙНАЛМИЛАЛ [а. JUI J-i.-! — мил- 
латлар ўртасидаги, миллатлараро] 1 Хал- 
қаро, умуминсоний, умумхалқий. Байнал- 


милал терминлар. Байналмилал қадриятлар. 
Байналмилал аҳвол. н Таржима — бу бай- 
налмилал жараённинг муҳим, қудратли 
омилларидан бири. Ғ. Саломов, Таржима 
назариясига кириш. 

2 тар. эск. Қўшиқ ва мусиқа номи. Кейин 
залда байналмилал куйи янгради. Ш. Хол- 
мирзаев, Сўнмас ўт. Байналмилал айтиб, 
байроқ кўтариб, Кўчага чиққанда ўктам 
сафдошлар.. Э. Воҳидов, Муҳаббат. 

БАЙНАЛМИЛАЛЛИК кам қўлл. айн. 
байналмилал. Булар ўзларининг байнал- 
милаллик бурчларини адо этиш йўлида.. 
қурбон бўлишди! Буни унутмайлик! Ш. 
Холмирзаев, Қил кўприк. 

БАЙНАЛМИЛАЛЧИ Байналмилал ғоя- 
лар, мақсадларда олиб борилган халқаро 
сиёсий ҳаракатлар, ишлар, урушлар иш- 
тирокчиси. Байналмилалчи жангчилар. н 
Шоҳида опа бу ердаги олти йиллик меҳнат 
фаолиятида жуда кўп байналмилалчи ма- 
лакали машинисткалар билан танишди. 
Газетадан. 

БАЙНАЛМИЛАЛЧИЛИК эск. тар. 
Ишчилар синфи, уларнинг сиёсий пар- 
тиялари мафкураси, сиёсатининг асосий 
тамойилларидан бири. 

БАЙНАЛМИЛЛИЙ Миллатлараро муш- 
тарак бўлган; умумбашарий, умумхалқий. 
Байналмиллий қадр ҳам — шахсий ҳамда 
миллий қадрдан кам эмас. Газетадан. 

БАЙНАЛХАЛҚ [а. j_LC I — халқаро] 
эск. айн. халқаро. Байналхалқ авантюрист, 
жосус Фредерик Бейли 1967 йил апрелида 
ўлди. А. Ҳакимов, Илон изидан. 

БАЙРАМ 1 Тарихий, маданий-маънавий 
анъаналарга кўра расмий ёки норасмий 
равишда уюштириладиган умумхалқ шодиё- 
наси куни, тантана куни. Мустақиллик 
байрами. Наврўз байрами. Ғалаба байрами. 
Янги йил байрами. н Янги йил байрами.. 
дилимизга яқин, ҳаммага бирдай қувончу 
фараҳ бахш этадиган, ёрқин туйғуларни 
уйғотадиган қутлуғ айём! «Саодат». Бугунги 
Наврўз байрами барча-барчага янги бахт, 
улкан зафарлар келтиради. Газетадан. Мен 
байрамларни жуда-жуда севар, жуда-жуда 
орзиқиб кутардим. «Ёшлик». 

2 Бирор-бир муносабат билан ўйин- 
кулги иштирокида тантанали равишда ўт- 
казиладиган тадбир. Оилавий байрам. Арча 
байрами. Спорт байрами. Шеърият байрами. 





Санъат байрами. Пахта байрами. Болалар 
арча байрамидан уйларига хурсанд бўлиб 
қайтадилар. н Пахта байрамини ёр- 
жўралар билан Гулистон районида ўтказдик. 
А. Қаҳҳор, Минг бир жон. Вакилларимиз 
санъат байрамига жиддий тайёргарлик 
билан келдилар. Газетадан. 

3 кўчма Вақтичоғлик, хурсандлик; бахт, 
омад. Жони соғга кунда байрам, кунда тўй. 
Мақол. Эшакнинг ўлими — итнинг байрами. 
Мақол. н Унинг [аёлнинг] борлигининг ўзи — 
жамиятнинг байрами. Газетадан. 

БАЙРАМБОЗЛИК с.т. Фойдали иш 
ўрнига ҳадеб ўйин-кулги билан овора бўлиш. 
Жамиятда дангасалик ea байрамбозлик эмас, 
балки ҳалол меҳнат тантана қилмоғи керак. 
Газетадан. 

БАЙРАМЛАШМОҚ с.т. Байрам кун- 
лари кўпчилик бўлиб сайр-томоша қилмоқ; 
байрамни биргаликда нишонламоқ. Байрам- 
лаишб, шаҳар айландик. Байрамлашиб келди. 

БАЙРАМЛИК Байрам муносабати би- 
лан яқин кишиларга бериладиган туҳфа; 
байрам совғаси; ҳайитлик. Келинингизга 
мана буни [крепдешинни] олдим, сизга уч- 
тўрт байрамликни бир қилиб олиб келаман. 
Ў. Умарбеков, Она. 

БАЙРАМОЛДИ Байрамга яқин қолган, 
байрам арафасидаги. Байрамолди режалари. 
Байрамолди тадбирлари. Байрамолди тайёр- 
гарликлари. Байрамолди концерти. н Энг 
ачинарлиси, байрамолди кунлари айрим пул- 
парастлар давлат транспорти ҳисобига 
бойиб қолишни ўзларига касб қилиб олмоқ- 
далар. Газетадан. Полк омборига ўтиб, 
байрамолди совғаларини олиш ҳақида интен- 
дант билан гаплашиши керак эди. Шуҳрат, 
Шинелли йиллар. 

БАЙРАМОНА Байрам тантаналарига 
мос; байрам маросимларига муносиб. Бай- 
рамона безатилган минбарга ҳамма учун 
таниш кишилар кўтарилдилар. «Ўзбекис- 
тон қўриқлари». Шанбаликнинг барча қат- 
нашчилари байрамона кўклам кайфиятида. 
Газетадан. 

БАИРОҚ1 Ёғоч ёки металл дастага, сим 
ёки чилвирга маҳкамланган, бир ёки бир 
неча рангли, давлат, ташкилот, уюшма, 
ҳарбий қисм ва ш. к. ларга қарашлиликни 
ифодаловчи герб, эмблема ва бошқа рамзий 
белгилар, безаклар тасвири туширилган 
муайян ўлчамдаги мато; алам, ялов; туғ. 


Давлат байроғи. Дивизия байроғи. Кўчма 
байроқ. Байроқ ўрнатмоқ. н Ўзбекистон 
Республикаси Олий Кенгаишнинг 1991 йил 18 
ноябръ ea 1992 йил 3 июлда бўлиб ўтган 
сессияларида Республика Давлат байроғи, 
Республика Давлат герби тасдиқланди. 
«Ўзбекистон Республикаси». Бирдан унинг 
кўзи байроқ кўтариб турган бир тўда na- 
ранжили хотинларнинг суратига тушди. С. 
Зуннунова, Олов. 

2 кўчма Мақсад, ғоя, йўл. Тинчлик 
байроғи. Озодлик байроғи, Мустақиллик 
байроғи. Адолат байроғи. н Буюк орзу 
қовуштиргай халқлар бошини, Буюк орзу 
адолатни айлагай байроқ! «Ёшлик». Ёш 
ойбеклар байроғини Кўтарайлик баландга. 
Дўстим, жонни бахш этайлик Фақат она- 
Ватанга. А. Орипов. 

3 махс. Ўзбек кулолчилигида кенг қўл- 
ланадиган, байроққа ўхшаш безак. Сопол 
идишларнинг четларидаги ҳошиянинг баъзи 
тури ҳам байроқ дейилади. «ЎзМЭ». 

БАЙРОҚДОР 1 Қўшин сафида ёки 
намойишчилар олдида байроқ кўтариб 
борадиган шахс. Элмурод саф олдига югуриб 
кетди ea байроқдор билан ўрин алмашди. П. 
Турсун, Ўқитувчи. 

2 Байроқча билан ишора қилиб, бирор 
йўлга ёки томонга йўналтириб турувчи киши. 
Байроқдорлар учувчига нишон белгилаб 
туришарди, буни энди билди Ҳудрат. Ҳ. 
Назир, Сўнмас чақмоқлар. 

3 кўчма Кўзланган мақсадни, илғор 
ғояни амалга оширишда етакчилик қилув- 
чи, олдинда намуна бўлиб борувчи. Халқимиз 
тинчлик учун кураш байроқдоридир. н Эзгу 
ниятларнинг байроқдори деб, Сени шараф- 
лайди замину замон. А. Орипов. 

БАЙРОҚЛИ 1 Байроққа эга бўлган, 
байроғи мавжуд. 

2 Байроқ билан тақцирланган, байроқ 
олишга сазовор бўлган. Кўчма байроқли полк. 

БАЙРОҚЧА 1 Таниқлик белгиси, бирор 
нарсанинг ишораси, рамзи бўлган, байроқ 
шаклидаги мато парчаси; вимпел. Лейтенант 
қизларнинг қўлига байроқчалар бериб, у ёқ- 
бу ёққа йўл кўрсатишни ўргатяпти. И. Ра- 
ҳим, Чин муҳаббат. 

2 ҳарб. Харитада, ҳарбий машғулот столи 
ёки доскасида кичкина байроқ шаклида 
чизилган ёки қадалган белги. Муҳим шаҳарлар 
харитада байроқчалар билан кўрсатилган. 





БАИТ I [а. — уй, хона; бўлма] 1 ад. 

Шарқ шеъриятида аруз вазнида ёзилган 
ғазал, қасида, маснавий каби асарларнинг 
бир бутун икки мисраси, банди. Ғоявий- 
бадиий томондан бир бутунликни ташкил 
қилган икки мисра шеър байт саналади. 
«ЎзМЭ». Адабиётимизда рубоий каби тўрт 
йўл, байт каби икки йўлдан иборат шеърий 
шаклларнинг пайдо бўлиши ҳам бежиз 
эмасдир. Шукрулло, Жавоҳирлар сандиғи. 
Агар мазкур шеър бамисли бир қуш бўлса, бу 
байт унинг тожи-ку, мавлоно! С. Сиёев, 
Ёруғлик. 

2 Умуман, ҳар қандай шеър, шеърий 
парча. Нечоғ бахтиёрман таъзимда шу тоб 
Сизнинг шаънингизга битмоқдаман байт. А. 
Орипов. Мунча ширин байтингиз, омон бориб 
қайтингиз, Ғолиб, барно йигитга биздан 
салом айтингиз. Т. Тўла. 

3 кўчма Ёқимли овоз, оҳанг. Ёмғиржон, 
бир қўшиқ айтки, томларни тарақлат. 
Япроқларни ювиб қайт, йўлкаларда байт 
тарат. Отаёр, Оқ фасл. 

4 махс. Ўзбек халқ амалий санъати (ба- 
диий мискарлик, кулолчилик, рихтагар- 
лик)да қўлланадиган нақш ва безак тур- 
ларидан бири. Байт буюмга ўзига хос нафо- 
сат, бадиийлик бахш этади. «ЎзМЭ». 

БАИТ II эск. кт. Истиқомат қилиш, 
яшаш учун қурилган уй, хона; манзил. 
Байти вайрона — хароба, вайрона бўлган уй. 
Байти маъмур — ободон уй. н ..уйни араб 
байт дер. А. Навоий, Мезонул-авзон. 

БАЙТАЛ Урғочи от; бия. Байтал чопиб 
пойга олмас. Мақол. н Тоғ этакларидан қор 
кетиб, пастликлар яшилланиб қолган апрелъ 
ўрталарида байталим қулунлади. С. Аҳмад, 
Жимжитлик. 

БАЙТАЛМОН [байтулмол сўзининг маъ- 
но ва талаффуз жиҳатидан бузилган шакли] 
с.т. қарғ. Эгасиз, қаровсиз қолгур; сабил, 
ордона. -Яғир ёстиғингизни ерга қўйинг, — 
деди Холнисо [Бўтакўзга], — байталмонни 
мунча қучоқлайсиз. Мирмуҳсин, Чиниқиш. 
Байталмон кетмон ярим пуд бўлса, жамул- 
жам бир ярим минг пуд дегин. А. Қодирий, 
Обид кетмон. 

БАИТАР [а. — мол табиби, докто- 

ри] эск. айн. ветеринар. Хаста молга байтар 
даркор бўлганидек, жони оғриган улусга ҳам 
бир табиб лозимдир. С. Сиёев, Аваз. 

БАИТАРИЯ \а.\ эск. айн. ветеринария. 


БАЙТУЛАҲЗОН, байтулҳазан [а. 

зIVI— ғам-ҳасрат(лар) 
уйи, ғамхона] эск. кт. 1 Ғам-ҳасрат уйи; 
ғамхона. Лабингнинг ёди-да қонлар ютубон, 
Ётибмен бир ғариб байтулҳазанда. Фурқат. 

2 кўчма Фақирона, зерикарли уй; кулба. 
[Мунтазир] Тожибойнинг қўлидан хуржу- 
нини олди: -Байтулаҳзонга марҳамат қи- 
линсин. С. Абдулла, Мавлоно Муқимий. 
Суруру шодликни даҳр боғида нечук кўргай, 
Камина Фурқатийнинг маскани байтул- 
ҳазан бўлса. Фурқат. 

БАЙТУЛЛО(Ҳ) [а. — Оллоҳнинг, 

тангрининг уйи] Маккадаги зиёратгоҳ — 
Каъбанинг иккинчи номи. [Мастура Мир- 
зарайимбойга:] Сизни деб қора бўлган бу 
юзларимни байтуллога суркамай ўлсам, рўзи 
қиёматда қандай бош кўтараман? Ҳамза, 
Паранжи сирлари. 

БАЙТУЛМОЛ [а. JLJI — хазина, 
мол турадиган жой] эск. 1 Давлат хазинаси; 
давлатга қарашли бўлган бойлик. 

2 Эгасиз қолиб, давлат ихтиёрига ўтган 
мол-мулк. 

3 Давлатга тегишли бўлган бойликлар 
сақланадиган махсус жой, бино. 

БАЙТҚЎРҒОНИ(Й) бот. Ўртапишар 
қовун нави. Лекин куз фаслида бозорга туш- 
ган қовунхўрлар бу лаззатли байтқўрғони, 
кўкча каби номларни ҳаммавақт ҳам била- 
вермайди. «Фан ва турмуш». 

БАЙТ-ҒАЗАЛ, байту ғазал 1 Байтлар ва 
ғазаллар. Бу сўзларни бунда қаландар айтди. 
Бир неча байт-ғазалин айтди. «Ширин 
билан Шакар». 

2 кўчма с.т. Насиҳатомуз ёки шикоято- 
муз гап; дард-ҳасрат қилиш. Шолипояни 
сотаман, индин пул оламан, фалон-тугун, деб 
анча байт-ғазал ўқиди. Ҳамза, Паранжи 
сирлари. 

БАК [голл. bak — тоғора; эски қайиқ] 1 
Суюқликлар сақланадиган металл идиш. 
Бензин баки. н Ўзлари кабинага чиқиб 
олиб, керосин бак кўринмайди дейдилар. 
«Аския». 

2 Сув иситиш, чой қайнатишга мўлжал- 
ланган, самоварга ўхшаш катта металл идиш. 
Ғанижон, катта бакларнинг чойи ширин 
бўлмайди, ичи қотиб қоларкан. «Аския». 

БАКА-БАНГ тақл. с. Ноғора, чилдир- 
ма, барабанлар товушини ифодаловчи сўз. 
Ўша заҳоти қулоқни ёргудек бўлиб чилдир- 





ма бака-банги янгради. Ў. Ҳошимов, Икки 
эшик ораси. 

БАКАЛАВР [лот. baccalaureus] Баъзи 
мамлакатларда ва Ўзбекистонда: олий таъ- 
лим дастурининг биринчи босқичини тугал- 
лаган талабаларнинг илмий даражаси. 

БАКАЛАВРИАТ Баъзи мамлакатларда ва 
Ўзбекистонда: мутахассисликлар бўйича 
фундаментал ва амалий таълим берадиган, 
ўқиш камида 4 йил давом этадиган таянч 
олий таълим. 

БАКОВУЛ, буковул 1 эск. тар. Подшоҳ, 
хон ва лашкарларга овқат тайёрлаш устидан 
назорат олиб борувчи, ҳукмдорга таом 
тортишдан олдин уни аввал ўзи тотиб 
кўрувчи мансабдор; бош ошпаз (15-аср ва 
ундан кейинги давр). Нақл қилишларича, 
ушбу таом [ажабсанда] Бобур саройининг 
баковуллари ижодига мансуб эмиш. К. 
Маҳмудов, Ўзбек тансиқ таомлари. -Гуноҳ 
шулким, — деди Бобур қатъий оҳангда, — 
баковулларимиз сиздан қаттиқ ранжиб- 
дирлар: тортган таомларидан лоақал бир 
луқма танаввул этмас эмишсиз. «Ёшлик». 
Баковул бўшашганча бир чеккада турарди. 
«Шарқ юлдузи». 

2 тар. Олтин Ўрда хонлигида қўшинга 
маош улашиш, ўлжаларни тақсимлаш син- 
гари вазифаларни бажарувчи юқори ман- 
сабдор. 

3 шв. Тўйларда таом тайёрловчи ошпаз, 
пазанда. Юзлари тандирдан энди узилган 
нондайин қип-қизил, мўйловли бир одам 
баковул бўлди. «Ёшлик». 

4 Тўй ва байрам (ҳайит) муносабати 
билан ўтказиладиган кураш, пойга, улоқ 
(кўпкари) каби мусобақаларни бошқарувчи. 
Булар тўйга баковул ҳам бўлади. Ҳар ким 
қўлдан келганини қилади. «Интизор». Аҳмад- 
жон ота, Мелиқўзи ва баковуллар музика 
садолари остида ўртага тушдилар. «Ёшлик». 

Тайёр ошга баковул Тайёрига айёр, қулай 
вазиятдан фойдаланиб қолувчи одам. Ҳиз 
бўйига етгандан кейин, Мамасаид «тайёр 
ошга баковул» бўлди: «Мен энг яқин тоғаман, 
шунинг учун ота ўрнига отаман», деб даъво 
қилди. П. Турсун, Ўқитувчи. Тайёр ошга 
баковул, деб шуни айтарканлар-да! С. Зун- 
нунова, Олов. 

БАКОВУЛБОШИ эск. тар. Ошпазлар 
бошлиғи, ошпазлар устидан назорат қи- 
лувчи амалдор, бош ошпаз. Баковулбоши, 


юзбоши, саркардалар иш устида эдилар. К. 
Яшин ва М. Раҳмон, Сирдарё. 

БАКОР [ф. jKj — ишга, иш билан]: бакор 
келмоқ 1 Кунига ярамоқ, яроқли, керак 
бўлмоқ, бирор кор-ҳолига асқатмоқ. Туркис- 
тондан чиққанимда, ҳавонинг иссиғига кўй- 
лакчан чидай олмас эдим. Энди пахтали 
камзулим ҳам бакор келмай қолди. М. Му- 
ҳаммаджонов, Турмуш уринишлари. 

2 Тенг келмоқ, бас келмоқ. Унга ҳеч ким 
бакор кела олмайди. 

БАКОРАТ [а. cijKj — поклик, қизлик] 
эск. Қизлик, бокиралик, иффатлилик. 

БАКРА, бакрабалиқ Осётрсимонлар 
туркуми ва осётрлар оиласига мансуб, 
танаси дуксимон, тумшуғи узун балиқ. 
Бакрабалиқ моллюскалар, умуртқасиз жо- 
ниворлар ва сув ўсимликлари билан овқат- 
ланади. «ЎзМЭ». 

БАКТЕРИАЛ 1 Бактерияга оид, бакте- 
рияга хос. Бактериал касалликлар. Бак- 
териал фильтрлар. 

2 Бактериялар ёрдамида ҳосил қили- 
надиган, тайёрланадиган. Бактериал ўғит- 
лар. н Бактериал ўғитлар тупроқ шарои- 
тига қараб ишлатилади. «ЎзМЭ». 

БАКТЕРИОЛОГ Бактерияшунослик 
мутахассиси, бактериология олими. 

БАКТЕРИОЛОГИК 1 Бактериологияга 
оид. Бактериологик лаборатория. Бакте- 
риологик усул. Бактериологик тадқиқот. 

2 Бактериялар иштирокида тайёрланган, 
бактериялар ёрдамида олиб бориладиган. 
Бактериологик қурол. Бактериологик уруш. 
Бактериологик ҳужум. 

БАКТЕРИОЛОГИЯ [бактерия + юн. lo- 
gos — билим, тушунча] Бактериялар ҳақи- 
даги илмий таълимот, микробиологиянинг 
бактерияларни ўрганадиган бўлими. Умумий 
бактериология. Тиббиёт ва ветеринария 
бактериологияси. Қишлоқ хўжалик бакте- 
риологияси. 

БАКТЕРИЦИД [бактерия + лот. caedo 
— ўлдираман] Бактерияларни ва бошқа 
микроорганизмларни ўлдирувчи, зарарсиз- 
лантирувчи. Бактерицид моддалар. Бакте- 
рицид қоғоз. 

БАКТЕРИЯ [юн. bakterion — таёқча] Бир 
ҳужайрали, асосан таёқча шаклида бўла- 
диган микроорганизмларнинг катта гуруҳи. 
Зарарли бактериялар. Фойдали бактериялар. 
н Бактериялар гпупроқда, сувда, сув ҳав- 

залари заминида ва бошқа жойларда тар- 
қалган. «ЎзМЭ». 

БАЛ [фр. bal < baller < лот. ballare — ўйна- 
моқ, рақсга тушмоқ] Бирор воқеа муноса- 
бати билан оммавий кўнгил очиш учун 
уюштирилган рақс кечаси, ўйин-кулги ке- 
часи. Бал-маскарад. Янги йил бали. н Дўст- 
лик тароналари энди халқлар дўстлиги бали 
ўтаётган бинода янада кучлироқ янгради. 
Газетадан. 

БАЛАБОН, буламон эск. мус. Сурнай 
шаклли, аммо ундан кичикроқ бўлган, 
пуфлаб чалинадиган мусиқа асбоби. Балабон 
ёнғоқ ёки ўрик ёғочидан ичи ўйилиб ясалади. 
«ЎзМЭ». ..қизлар.. ғижжак, балабон чалиб.. 
неча ўйинчи барнолар қош қоқиб, ўртага 
тушиб ўйнаб турибди. «Равшан». 

БАЛАДИЯ [ а . j,_L — шаҳар бошқар- 
маси] эск. Коммунал хўжалик. Баладия 
шўъбаси — коммунал хўжалик бўлими. 

БАЛАЛАЙКА [қад. р. балн — гап сотиш; 
ҳазил. + байка — ҳикоя; эртак; гапириш] 
Қорни учбурчак шаклли, уч торли, ҳамма 
торлари баравар чертиб чалинадиган рус 
халқ мусиқа асбоби. Балалайкадан якка- 
хонликда ва ансамблда, қўшиқ, лапар, рақс- 
ларга жўровозликда фойдаланилади. «ЎзМЭ». 
Коля балалайкасини чертар, Аҳмаджон.. 
лунжини шишириб, най чалар, Қобил фар- 
ғонача рақсда Раънони енгишга тиришарди. 
Ҳ. Назир, Сўнмас чақмоқлар. 

БАЛАНД [ф. — юқори] 1 Пастдан 

юқорига томон ўлчами узун; қадди, бўйи 
узун; новча. Баланд минора. Баланд девор. 
Баланд том. Бўйи баланд. Баланд тоғ. н 
Икки ёғи баланд тоғ — пиёда юрса, оёғи 
куяди. «Нурали». Машина бир баланд тепа- 
нинг орқасига ўтиб тўхтади. С. Анорбоев, 
Ҳамсуҳбатлар. 

2 Ер юзасидан ёки бошқа бирор сатҳцан, 
нуқтадан юқорида жойлашган. Баланд 
остона. Баланд токча. Тошкент денгиз 
сатҳидан 480 метр баланд. н Ҳовуздан 
йигирма қадамча нарида ердан одам бўйи 
баланд кўтариб солинган каттагина шийпон. 
Ойбек, Танланган асарлар. 

3 Куч даражаси белгиланган меъёрдан 
ортиқ, кучли; юқори. Баланд босим. Баланд 
ҳарорат. Баланд овоз. н Иситмаси баланд, 
босинқираяпти. М. Исмоилий, Фарғона т.о. 
Янгаси овозини баланд кўтариб шанғиллади. 
М. Ҳазратқулов, Журъат. Хотин овозини 


баланд чиқазишга қўни-қўшнидан андиша 
қиларди. С. Аҳмад, Уфқ. Кулги баландроқ 
кўтарилди. А. Мухтор, Опа-сингиллар. 

4 кўчма Баъзи белги, хусусиятларнинг 
ортиқ, юқори даражадалигини ифодалайди. 
Қишлоқ қизининг ғурури баланд бўлади. 
«Ёшлик». Меҳнатдир тупроқдан бизни 
кўтариб, Азиз бошимизни қилолган баланд. Ғ. 
Ғулом. Баланд мартабали меҳмон ёнбошлаб 
сигара чекар, бошқалар камтарлик билан 
чўкка тушиб ўтирарди. М. Исмоилий, 
Фарғона т.о. 

5 Ер сатҳига нисбатан юқорида жой- 
лашган нуқта; тепалик. Арслон ака кранлар 
гуриллаган баланддан тушиб, атрофга қа- 
ради. С. Зуннунова, Кўк чироқлар. Бу сўзни 
эшитиб ойим Марғумон, Зина билан тушиб 
келди баланддан. «Нурали». Парисан, учар- 
сан, албатта кўкка, Қирқ газдан юқори 
баландга учма. «Гулшанбоғ». Баландда, юл- 
дузли кўкда, қаёққадир самолётлар учиб 
ўтди. Ойбек, Қуёш қораймас. 

6 кўчма Қадр-қимматли, эъзозли, юқо- 
ри. Ота ўғли бўлсанг, ота номин баланд тут. 
Мақол. н Мижғов ва nacm, ғийбат гаплардан 
Жажжи шеърим қўюрман баланд. А. Орипов. 

7 кўчма Унумли, самарали; мўл, кўп. 
Агар сув олиб келинса, минг йиллардан бери 
чорва қийлари қатлам-қатлам бўлиб кетган 
бу жойда пахтадан энг баланд ҳосил олса 
бўлади. С. Аҳмад, Жимжитлик. 

Баланд келмоқ 1) устун келмоқ, ғолиб 
чиқмоқ. - Оғзингизга қараб гапиринг, ғийбат 
қилиб нима қилдик? — Обидов баланд кел- 
моқчи бўлиб бўйнини чўзди. С. Зуннунова, 
Олов. Эр баланд келди, чойнакни чил-чил 
синдирди. Газетадан; 2) бир-биридан ошиб 
тушмоқ, бир-биридан ўзмоқ, паст келмас- 
лик. Ҳай-ҳай.. болаларим, биттанг баланд 
келганда, биттанг nacm бўлсанг-ку, олам 
гулистон. И. Аҳмедов, О. Толипов, Ким айб- 
дор? Баланд охурдан сув ичган қ. охур. 
Баланддан келмоқ I) ўзини катта олиб га- 
пирмоқ, катта кетмоқ; 2) катта, юқори 
нарх қўймоқ, меъёридан ошириб юбормоқ. 
Бунча баланддан келманг, nacm тушинг. 
Сотасизми ахир, олайлик (Савдолашишда). 
Димоги (ёки тумшуғи) баланд қ. димоғ. 
Кибр-ҳавоси баланд Жуда ҳам ўзига 
ишонган, такаббур. Қўли баланд I) омадли, 
иши йирик, омади келган. Бу йил мўл ҳосил 
олсак, қўлимиз баланд бўлишини унутманг. 




азизим. Ш. Рашидов, Бўрондан кучли; 2) 
ғолиб келган, устун чиққан. Аммо суғдий- 
ларнинг қўли баланд келиб турган бир пайт- 
да ғаним томон Мароқанддан бир туман 
миқдорида қўшимча мадад олдим. «ЎзМЭ». 

БАЛАНДЛАМОҚ 1 Пастдан юқорига 
қараб ҳаракатланмоқ, йўналмоқ; юқори- 
ламоқ. Самолёт жуда баландлаб кетди. н 
Кўтарма кўзга кўриниб, сув баландлаб борди. 
И. Раҳим, Чин муҳаббат. 

2 Меъёрдан ошмоқ; кучаймоқ, зўраймоқ. 
Умар акам тажанглаша бошлади, овози яна 
баландлади. Ў. Ҳошимов, Икки эшик ораси. 

3 кўчма кам қўлл. Қимматлашмоқ (асо- 
сан, баҳо, нарх-наво ҳақида). 

БАЛАНДЛАТМОҚ Баландламоқ фл. орт. 
н. Овозни баландлатмоқ. н Қачон кўрган- 
сан, —деди.. чироқни баландлатаётиб. А. Қаҳ- 
ҳор, Сароб. 

БАЛАНДЛИК 1 Ер сатҳидан юқоригача 
бўлган оралиқ масофа; юксак жойлашган 
фазо. Ниҳоят, асфалът кўчадан ўнг томонга 
бурилдик ва баландликка ўрлаган ўнқир-чўн- 
қир йўлга тушдик. «Саодат». Узоқдан, ой ба- 
ландлигидан она-Ер янада гўзалроқ кўринади. 
«Гулдаста». Баландлиги тўрт-беш терак 
бўйи келади. Ш. Холмирзаев, Сўнмас ўт. 

2 Текис ер ёки пастликдан юқори ту- 
радиган жой; макон; тепалик. Кўктепа ба- 
ландлиги, агар «тили бўлса айтарди..» Ш. 
Холмирзаев, Сўнмас ўт. Олдинда йўл бош- 
ловчи, кейинда Назирали билан кампир 
баландликка кўтарилишди. Ойдин, Мард- 
лик-мангулик. 

3 кўчма Ингичка ёки йўғонлик (товуш, 
оҳанг ҳақида). Ҳаракат тезлиги ошганда, 
товуш баландлигининг ўзгаришини изоҳлаш 
осон. «Фан ва турмуш». 

4 геом. Геометрик шаклнинг (кўпбурчак, 
кўпёқ, конус, цилиндр ва б.) юқори нуқта- 
ларидан асосига туширилган энг катта пер- 
пендикуляр. Конуснинг баландлиги. Кўпбур- 
чакнинг баландлиги. Кўпёқнинг баландлиги. 

БАЛАНДПАРВОЗ [ф. jl I-> — юқори 
учувчи] 1 Юқори, юксак учадиган. Бургутдай 
баландпарвоз бўлиш учун қулоч-қулоч қанот 
керак. Ойбек, О. в. шабадалар. 

2 кўчма Ўзини катта олувчи; гердайган. 
Баландпарвоз одам. 

3 кўчма Ҳавойи (бежама) гаплар билан 
меъёридан оширилган; куруқ, сохта. Баланд- 
парвоз ваъдалар. Баландпарвоз услуб. Баланд- 


парвоз гаплар. н Восифийнинг сарлавҳалари 
жимжимадор, баландпарвоз услубда тузилган. 
«ЎзМЭ». Яширишнинг ҳожати йўқ, баланд- 
парвоз гапларнинг мавриди эмас. «ЎзМЭ». Биз 
театр билан драматург ҳамкорлиги тўғрисида 
кўп вақт баландпарвоз гаплар айтамиз. Н. 
Сафаров, Оловли излар. 

БАЛАНДПАРВОЗЛИК Дабдабалилик, 
жимжимадорлик; сохталик. У [Ойбек] халқ 
тилининг беқиёс имкониятларидан тўла- 
тўкис фойдаланган, аммо айни пайтда, 
мутлақо сунъийликка, баландпарвозликка, 
ялтироқликка йўл қўймаган улкан сўз зар- 
гаридир. «ЎТА». 

БАЛАНД-ПАСТ 1 айн. паст-баланд. 

Кўшин жўнар баланд-пастда, Саф-саф бўлиб, 
даста-даста. «Гулшанбоғ». 

2 кўчма Турли-туман; тайинсиз. Баланд- 
паст гаплар. 

БАЛАНД-ПАСТЛИК Ер сатҳининг но- 
текис ерлари, жойлари. Бешинчи кун деганда 
ариқча баланд-пастликлардан ўтиб, эски 
изга тушди. И. Раҳим, Чин муҳаббат. 

БАЛАНС [фр. balance — тарози < лот. bi- 
lanx — тарозининг иккжта палласи] 1 Муво- 
занат, тенглик. Ош тузи организмнинг cye 
баланси билан боғлиқ бўлган туз алмашину- 
вини таъминлайди. «Фан ва турмуш». 

2 бухг. Доимо ўзгаришда бўлувчи кирим- 
чиқим, даромад ва буромаднинг ўзаро 
нисбати ёки мувозанатини ифода этувчи 
кўрсаткичлар тизими. Савдо баланси. Бух- 
галтерия баланси. Аҳолининг даромадлари ea 
харажатлари баланси. Жамоа хўжалиги 
баланси. н Улар жамоа хўжалиги балан- 
сида турибди. Э. Самандаров, Дарёсини 
йўқотган қирғоқ. 

Иссиқлик баланси физ. тех. Иссиқлик- 
нинг ажралиши ва сарф бўлишини ўзаро 
қиёслаб чиқарилган якун. Двигателнинг 
иссиқлик баланси. Фаол (актив) баланс 
Кирим (даромад) чиқимдан, буромаддан 
ортиқ бўлган баланс. Нофаол (пассив) 
баланс Кирим (даромад) чиқимдан, буро- 
маддан кам бўлган баланс. 

БАЛАНСИР [фр. balancier — шайин; та- 
рози] тех. 1 Машиналарда, механизмларда 
уларнинг турли қисмларига илгариланма- 
қайталанма ҳаракатни узатувчи икки елкали 
ричаг, икки елкали пишанг. Жуман маишнани 
кўриб, ҳайрон бўлди: ричагга тош тақалиб, 
балансир портлаган эди. А. Мухтор, Туғилиш. 





2 айн. лангар II. 

3 Соат механизмининг асосий йўнал- 
тирувчиси (регулятори). 

БАЛАНСИРОВКА тех. Машиналарнинг 
айланувчи қисмларини баланслаш, муво- 
занатлаштириш, мувозанатга келтириш. 
Машина баллонларини балансировка қил- 
дирдим. 

БАЛАНСЛАМОҚ 1 иқт. Хўжалик ва 
савдода ўзаро боғланган соҳаларни бир-бири 
билан мувофиқлаштирмоқ, тўғри нисбатга 
келтирмоқ. 

2 бухг. Балансларни якунламоқ, баланс 
чиқармоқ. 

3 тех. Машина ва механизмларнинг 
айланувчи қисмларини мувозанатга кел- 
тирмоқ. 

БАЛАНСОМЕР [баланс + р. мерить — 
ўлчамоқ] тех. Ер сиртининг ёки атмосфе- 
радаги исталган нуқтанинг радиация (нур) 
балансини ўлчайдиган асбоб. Ўзбекистонлик 
олимлар.. биринчи бўлиб Тошкентда ўзлари 
ихтиро қилган балансомер ёрдамида ер сир- 
тининг радиация балансини узлуксиз ёзиб 
бориш усулини ишлаб чиқдилар. «ЎзМЭ». 

БАЛБАЛА [а. « 1111 — жўмрак] тар. эск. 
Май (ичимлик) қуйиладиган идиш, қадаҳ. 
Ялангтўш сукутга толди. Анчадан кейин 
бошини кўтариб, бурчакдаги зар юритилган 
хонтахтада турган балбалага ишора қилди. 
«Ёшлик». 

БАЛДОҚ шв. айн. ҳасса, қўлтиқтаёқ. У 

балдоққа суяниб юради. 

БАЛЕ [а. — тасдиқ юкламаси] Ҳа, 

дуруст, яхши. Фурқатий қошу кўзингдин 
фитналар кўрди, бале! Шўриш ўлмоқ расмдур, 
ой туғса ахтар устида. Фурқат. 

БАЛЕРИНА [итал. ballerina < лот. bal- 
lare — ўйнамоқ, рақсга тушмоқ] Балет рақ- 
қосаси. Балерина атамаси.. 20-аср бошидан 
барча балет раққосаларига нисбатан ишла- 
тилади. «ЎзМЭ». 

БАЛЕТ [итал. balletto < лот. ballare — ўй- 
намоқ, рақсга тушмоқ] Асар мазмунини 
мусиқали хореографик образлар воситасида 
ифодалайдиган саҳна асари ва шундай асар 
учун ёзилган мусиқа. Балет мактаби. «Севги 
тумори» балети. н Балетда классик, харак- 
терли халқ рақсларидан, баъзи акробатик ва 
пластик рақслардан фойдаланилади. «ЎзМЭ». 

БАЛЕТМЕЙСТЕР [нем. Balletmeister — 
балет устаси] Балет, опера, оперетта ва 


бошқа саҳна асарларидаги рақслар, хорео- 
график кўринишларни саҳналаштирувчи 
шахс. Балетмейстер балетда бош ижодкор 
бўлса, бошқа жанрларда ёрдамчидир. «ЎзМЭ». 

БАЛЕТЧИ 1 Балет раққосаси, раққоси. 

2 айн. балетмейстер. 

БАЛИ I [а. — тасдиқ юкламаси] с.т. 

Балли. Келиб тошларни ирғитгай тўғонга, 
Бобо Рустам бали, дер паҳлавонга. Ҳабибий. 

БАЛИ II: али деса, бали демоқ қ. али. 

БАЛИҚ I 1 Сузгичлари бўлган, ойқу- 
лоқлари орқали нафас оладиган, умурт- 
қалилар кенжа типига мансуб сув жонивори. 
Лаққа балиқ. Қора балиқ. Олтин балиқ. 
Зоғора балиқ. Сачратқи балиқ. Қизил балиқ. 
Балиқнинг тириклиги сув билан. Мақол. 
Кўлнинг отини балиғи чиқарар. Мақол. н 
Балиқлар гавда ҳарорати беқарор, совуққон 
жониворлардир. «ЎзМЭ». 

2 Ушбу сув жониворининг гўшти. Қо- 
вурилган балиқ. Тузланган балиқ. Балиқ 
комбинати. Эшак минган от сўрамас, Балиқ 
еган эт сўрамас. Мақол. н Балиқни ҳар куни 
истеъмол қила бошлаган одамлар орасида 
инфаркт 50 фоизга камаяр экан. «Фан ва 
турмуш». 

3 Мучал йил ҳисобидаги бешинчи йил 
номи. 

Балиқ йили қ. мучал. 

БАЛИҚ, балиғ II [қад. турк.] эск. Ша- 
ҳар, қўрғон. Бешбалиқ. Бойбалиқ. Оқбалиқ, 
Қорабалиқ (жой номлари). н Туркий тил- 
ларда балиқ, балиғ, балуқ.. Энг сўнгги маъноси 
— шаҳар. “ЎТА”. 

БАЛИҚКУЗ I бот. Шўрадошлар оиласи- 
га мансуб, шўрхок ерларда ўсадиган бир 
йиллик ўт. Илгари ана шу адирларда бутун 
бир қишловга етиб, ортиб қоладиган ем- 
хашакбоп сунбул, сўзан, рўян, олабўта, ба- 
лиқкўз, жингул сингари юз хил тўйимли 
гиёҳлар тиззага уриб ётарди. Ж. Абдул- 
лахонов, Хонадон. 

БАЛИҚКЎЗ II Кўзи чақчайган, чақчай- 
ма кўз. -Йўқ, бир нарсага пушаймон қила- 
япман, — деди арслонқомат, балиқкўз йигит. 
Ойбек, О. в. шабадалар. 

БАЛИҚПАЗ Балиқ пиширувчи, балиқ- 
дан таом тайёрловчи ошпаз. Балиқпаз икки 
бўлак чала пишган балиқ думини келтириб, 
чипта устига қўйиб кетди. С. Сиёев, Аваз. 
Балиқпаз кирди. Капитан унинг ҳам кимли- 
гини ёзиб олди. «Ёшлик». 




БАЛИҚТОЗАЛАГИЧ тех. Балиқни 
тозалашга мўлжалланган махсус асбоб, қу- 
рилма. Чўзиқ алюминий чўмич шаклидаги 
пластмасса қопқоқли балиқтозалагичдан 
фойдаланиш қулай. «Уй-рўзғор энцикло- 
педияси». 

БАЛИҚТУТ с.т. Балхи тут. Ҳовлининг 
ўрта ерида паканагина балиқтут ўсиб, 
остига кул ва бошқа ахлатлар тўпланган 
эди. А. Қодирий, Ўтган кунлар. 

БАЛИҚФУРУШ Хом ёки қовурилган 
балиқни сотиш билан шуғулланувчи шахс. 
Балиқфуруш, нўхатшўракчи ва каллапазлар 
ўз нарсаларининг таъриф-тавсифини қилиб, 
овозлари борича бақирардилар. М. Муҳам- 
маджонов, Турмуш уринишлари. Эндименга 
бир қармоқ қилиб берсанг, енгил иш-да, мен 
балиқфурушлик қилсам. «Нурали». 

БАЛИҚЧИ 1 Балиқ тутиш (овлаш) би- 
лан шуғулланадиган шахс. Бобом балиқчи 
донгдор, Мўйноқда чиқарган от. А. Орипов. 
[У[ Математик, музикачи, балиқчи бўлиш 
билан бирга пазандаликка ҳам катта ҳисса 
қўшган одам бўлган. К. Маҳмудов, Қизиқарли 
пазандалик. 

2 зоол. Сувдаги балиқлар билан тирик- 
чилик қилувчи, чўлдуқсимонлар туркумига 
мансуб қушлар оиласи. Кўк балиқчи. Кумуш 
балиқчи. Қорабош балиқчи. н Балиқчининг 
ташқи тузилиши сув-ҳаво муҳитида яшашга 
мослашган бўлиб, оёқлари тўрт бармоқли, 
олдинги уч бармоғи орасида сузгич пардалари 
бор. «ЎзМЭ». 

БАЛИҚЧИЛИК 1 Балиқ овлаш билан 
шуғулланиш; балиқчи касби. 

2 Сув ҳавзаларида балиқ заҳирасини 
кўпайтириш ва сифатини яхшилаш билан 
шуғулланувчи соҳа; балиқ етиштириш би- 
лан шуғулланиш. Балиқчилик хўжалиги. 
Балиқчилик саноати. н Балиқчилик табиий 
сув ҳавзалари балиқчилигига ва сунъий ҳовуз 
балиқчилигига бўлинади. «ЎзМЭ». 

БАЛИҚЧИ-УККИ зоол. Балиқлар билан 
озиқланувчи, япалоққушлар оиласига ман- 
суб қуш. [Балиқчи-уккининг] Бармоқлари ва 
узун кафти патсиз, яланғоч, тирноқлари 
чангал бўлиб, сувда балиқ тутишга мос- 
ланган.. «ЎзМЭ». 

БАЛИҚҚИИҒИР зоол. Йиртқич қушлар 
туркумининг қийғирсимонлар оиласига 
мансуб бўлган, усти тўқ қўнғир, қорин то- 
мони оқ, оёғи кулранг, тумшуғи қора қуш. 


Балиққийғир атрофи дарахтзор сув ҳавза- 
ларининг қирғоқларида яшайди. «ЎзМЭ». 

БАЛКА [лот. balkus — хода] 1 Кўнда- 
лангига таъсир этувчи куч (оғирлик)ларни 
қабул қилувчи, ёғоч, металл ёки темир- 
бетондан ясалган тўсин. Темир балка. Ёғоч 
балка. 

2 Машина ва механизмлар детали. Балка 
бино ва иншоотларнинг муҳим қисми, машина 
ва механизмларнинг детали ҳисобланади. 
«ЎзМЭ». 

БАЛКАР этн. қ. болқор. 

БАЛКАРЛАР этн. қ. болқорлар. 

БАЛКИ | ф. Қ, — эҳтимол; аммо] 1 боғл. 
Зид маъноли гапларни, гап бўлакларини 
бир-бирига боғлаш, қиёслаш учун хизмат 
қилувчи сўз. Усодиқ қул, балки ундан баттар 
одам эди. Ойбек, Танланган асарлар. Ёлғиз 
ўзи эмас, балки бутун косиб аҳлининг аҳволи 
пачава эканини очиб ташлади. Ойбек, Тан- 
ланган асарлар. Кучлилик — курашда йиқи- 
тишда эмас, балки ғазаби келганда, ўзини 
босиб олишдадир. «Фан ва турмуш». 

2 крш. с. Гумон, тахмин маъноларини 
билдиради. Балки, маҳалласидан ҳам хо- 
тинлар келгандир. С. Зуннунова, Олов. 
Балки, кутар мени бир қиз, кўзёшлари 
оқизоқ. «Шарқ юлдузи». Балки, бу қиз Она 
бўлур туғилажак ўғлимга. Миртемир. 

БАЛКИМ эск. айн. балки. Қалби пок 
ишқ аҳлининг виждони, балким жонидир. 
Ҳабибий. 

БАЛКОН [фр. balcon < лот. balkus — хода] 
1 Кўп қаватли бинонинг кўпинча иккинчи 
ва ундан юқори қаватларида ички хоналарга 
бириктириб, унинг олд, орқа ёки ён томон- 
лари ташқарисига, ҳовли ёки кўчага қаратиб 
қурилган айвонча, майдонча. Палатасига 
қайтаётиб, қўшниларининг эшиги ланг очиқ 
турганини кўрди.. Балконга чиқадиган эшик 
ҳам очиқ. М.М.Дўст, Лолазор. Ташқарида 
кимдир уришиб-жанжаллашаётганини эши- 
тиб, Нусратбек балконга чиқди. С. Нуров, 
Майсаларни аёз урмайди. 

2 Театрнинг иккинчи ва ундан юқори 
қаватларида осма ҳолда қурилган томоша 
ўринлари. 

БАЛЛ [фр. balle — соққа, шар] 1 Табиий 
ҳодисалар (зилзила, шторм, довул, шамол)- 
нинг кучини ўлчаш учун қабул қилинган 
ўлчов бирлиги. Зилзиланинг кучи саккиз 
баллдан ошди. 





2 Ўқувчилар, талабалар, спортчилар ва 
ш. к. ларга бериладиган, рақам билан ифо- 
даланадиган баҳо. -Менга бир балл қўишдиган 
бўлдингиз, домла, — билетни олгач, уни до- 
центга кўрсатди. А. Обиджон, Аканг қа- 
рағай Гулмат. -Энг юқори баллни сизнинг 
қизингиз олди, — дейишиб кетма-кет Чино- 
рий билан хотинини қутлай бошладилар. X. 
Тўхтабоев, Ширин қовунлар мамлакати. 

БАЛЛАДА [фр. ballade <лот. ballo — рақс 
тушаман] Драматик, тарихий-афсонавий, 
фожиавий ёхуд қаҳрамонлик мавзуларида 
ёзилган, муайян шаклдаги лирик, лиро- 
эпик шеър; шеърий жанр. Баллада сюжетига 
кўпинча инсонлар ҳаётида тасодифан рўй 
бериб, уларнинг тақдирини ҳал этадиган ёки 
ҳаётида бурилиш ясай оладиган кескин 
воқеалар асос қилиб олинади. «ЎзМЭ». Энг 
катта бурун ҳақида кичик баллада. А. 
Обиджон, Аканг қарағай Гулмат. 

БАЛЛАСТ [голл. bal — қум, last — юк] 1 
Кемалар, аэростат, локомотив ва ҳ.к.нинг 
ҳаракатланиш сифатини ёки учиш баланд- 
лигини ростлаш учун уларга ортиладиган юк. 

2 трнс. Темир йўл шпаллари тагига қум, 
шағал, тош, домна тошқоли (шағали) каби 
материаллардан ётқизиладиган қатлам. Бал- 
ласт поезддан шпалларга тушадиган зўри- 
қишни из кўтармасига бир меъёрда ўтказади, 
шпалларнинг силжиб кетишига йўл қўймай- 
ди, поезд ғилдиракларининг рельсга юмшоқ 
урилишини таъминлайди. «ЎзМЭ». 

3 кўчма Кераксиз (ортиқча) юк; дахмаза, 
дардисар. 

БАЛЛАСТЕР тех. Темир йўл изларини 
балласт устига кўтариб қўювчи, текисловчи 
ҳамда ифлос балластни сидириб ташлай- 
диган машина. Электр балластер. Пневма- 
тик балластер. н Балластер йўл қурилиш 
ишларини анча енгиллаштиради, иитинг 
унумини оширади. «ЎзМЭ». 

БАЛЛИ I [а. JII — ҳа, албатта; тўғри] 
унд. с. 1 Маъқуллаш, тасдиқлаш, мақтов, 
таҳсин маъноларини ифодалайди. [Жойни] 
Ўша очлик йиллари солганмиз. — Балли. А. 
Қодирий, Ўтган кунлар. -Балли, она қизим, 
— деди Меливой ака завқланиб. С. Аҳмад, 
Уфқ. Иззатулла ака боланинг бошини чипор 
шапкачаси устидан силаркан: «Балли» деб 
қўйди. Газетадан. Унинг фикрини маъқулловчи 
овозлар эшитилди: -Балли! Отангизга раҳ- 
мат. П. Турсун, Ўқитувчи. 


2 Чўзиб талаффуз қилинганида, норо- 
зилик, кесатиқ маъноларини ифодалайди. 
-Кўчада сен билан етаклашиб юрадиган хо- 
тинга балли-ей! — деди Зумрад. С. Сиёев, 
Отлиқ аёл. 

БАЛЛИ II [фр. balle — шар] сфт. 1 Му- 
айян балл кучига эга бўлган. Беш балли 
зилзила. Тўққиз балли довул. н Кундузи олти 
балли зилзила, иморатларнинг қисир-қисири 
ваҳимани кучайтирди. Мирмуҳсин, Умид. 

2 Рақамлар системаси билан ифодалан- 
ган. Беш балли система. 

БАЛЛИСТИК физ. Баллистикага оид, 
унинг қонуниятларига асосланган. Ҳитъа- 
лараро баллистик ракета. н Баллистик 
ракета қанотли ракетадан аэродинамик 
кўтариш кучи ҳосил қилувчи сиртининг 
йўқлиги билан фарқланади. «ЎзМЭ». 

БАЛЛИСТИКА [юн. ballo — ирғитаман, 
отаман] Ўқ, снаряд, мина, бомба, ракета 
ва ҳ. к. ларнинг отилган маҳалдаги ҳаракати 
қонунларини ўрганадиган фан. Ички бал- 
листика. Ташқи баллистика. н Ички ва 
ташқи баллистика физика-математика 
фанларига суянади. «ЎзМЭ». 

БАЛЛОН [фр. ballon — бўш шар < итал. 
pallone — тўп, копток] 1 Ҳаракатланувчи 
транспортнинг (мотоцикл, машина, трак- 
тор ва б.) ҳаво дамланадиган резина ғил- 
дираги. ..сеялкадан тортиб экскаваторгача, 
бульдозердан тортиб машина баллонигача.. 
унинг қўлида. С. Аҳмад, Жимжитлик. Ундан 
нарида, томига сандал курси, машина бал- 
лони, хашак-хушак уйиб ташланган бос- 
тирма. «Ёшлик». 

2 Аэростатнинг газ ўтказмайдиган қобиғи. 

3 Суюқлик ёки газ сақлашга мўлжал- 
ланган шиша, металл ёки резинадан ясал- 
ган оғзи тор идиш. Шиша баллон. Резина 
баллон. Газ баллони. н Касалхоналарда ок- 
сиген [кислород] ёстиғини тўлдириш учун 
алоҳида оксиген баллони бор. Н. Исмоилов, 
Касалларни парвариш қилиш. 

БАЛЛОНЛИ Баллони бор, баллон билан 
таъминланган; баллонга жойлаштирилган. 
Икки баллонли газ қурилмаси. Газ баллонли 
автомобилъ. н Кейин газ киргизиб берди. 
Тўғри, табиий эмас, баллонли. «Ҳарорат». 

БАЛО I [а. У -1 — синов; офат, мусибат, 
бахтсизлик] 1 Бирор воқеа-ҳодиса, ҳаракат 
туфайли юзага келган офат, фалокат; таш- 
виш. Тақдирнинг балоси кўп, сақланса панаси 





кўп. Мақол. Емон тил бошга бало келтирар, 
Яхши тил давлат, дунё келтирар. Мақол. 
Садақа балони ер, тавба — гуноҳни. Мақол. 
н От бошига бало бўлди. Ғайратий. -Илоё 
омин, — кампир ҳам фотиҳа ўқиди, — қадам 
етди, бало етмасин! X. Тўхтабоев, Ширин 
қовунлар мамлакати. 

Бало борми? Ўринсиз иш, ҳаракат, 
ёқимсиз нарса ёки кимсага дуч келганда, 
ёқтирмаслик, норозилик (нима бор? нима 
қилиб юрибди?) маъносини ифодалайди. 
Салтанатни қаерда кўрмай, сатанг бўп 
ясаниб олган бўлади. Икки чаккасидаги га- 
жакка бало борми дейман! «Ёшлик». Пахта 
терими кетаётган долзарб пайт карантин- 
га бало борми? «Ёшлик». Шу аёзда чарм 
кастумга бало борми? А. Обиджон, Аканг 
қарағай Гулмат. Балога қолмоқ Ёмонликка 
дучор бўлмоқ, даъвосига қолмоқ. Билмасдан 
гапирма! Балога қоласан, қизим! Ҳамза. 
Балойи азим Улкан офат, мислсиз кулфат. 
Монокультура деб аталмиш бу яккаҳокимлик 
бора-бора шундай бир балойи азимга ай- 
ландики.. «ЎзМЭ». Балойи нафс ёки нафс 
балоси Очкўзлик, нафси бузуқлик орқасида 
бошга тушган кулфат. Бало урмаслик Ҳеч 
қандай шикаст емаслик, эсон-омон қутулиб 
кетиш. Бало ўқи Ўлим маъносини ифо- 
далайди. Бало ўқига нишон бўлмасдан бурун 
бу ишларни охирига етказишга ҳаракат 
қилар эди. М. Осим, Карвон йўлларида. Бир 
бало Номаълум, сирли, билиб бўлмас сал- 
бий нарса ёки ҳодиса. Олдин, бу камнирга 
бир бало бўлган, деб ҳайрон бўлиб юрганлар.. 
бу аёл бир нарсани билар экан, деб тан бе- 
ришди. С. Нуров, Майсаларни аёз урмайди. 
Бир бало борга ўхшайди ораларида. С. Зун- 
нунова, Олов. Бошга бало бўлмоқ Ортиқча 
ташвиш, дардисар бўлмоқ. Нима (ёки не, 
қандай) бало Таажжуб, ҳайратланиш, ҳай- 
рон қолишни, баъзан кинояомуз сўроқни 
билдиради. Нима бало, тўйни насия қилиб, 
келинни олиб кеволдингизми ? дегувчилар ҳам 
бўлди. С. Зуннунова, Олов. Нима бало, бола- 
чақангиз кўпайиб кетдими? «Гулдаста». Сув 
балоси Тошқин, сел ва ш. к. лардан келган 
офат. Туҳмат балоси Туҳмат орқасида бошга 
тушган кулфат. Содиқ қулингиз.. туҳмат 
балосига гирифтор бўлиб, зиндонда сарғайиб 
ётибди. Ж. Шарипов, Хоразм. Ўт балоси 
Ёнғин маъносини ифодалайди. Сув балоси, 
ўт балосини кўрганлар бор.. «Ёшлик». Ҳар бало 


1) турли-туман нохушликлар; турли салбий 
ҳолатлар. Асли Юнус олган ақлу ҳушимни, Ҳар 
балога солган менинг бошимни. «Маликаи 
айёр»; 2) ҳар қандай нарса. У ҳар балони 
билади. Ҳеч бало Ҳеч нарса, ҳеч нима. Бобо 
кўзларидан қочмас ҳеч бало, Бир зумда да- 
лани чиқар айланиб. Миртемир. Ҳеч балода 
йўқ ёки ҳеч балони билмайди Ҳеч нарсани 
билмайдиган, қўлидан ҳеч иш келмайдиган 
(одам). Бизда ҳам сергап, қуруқ маслаҳат 
берадиганлар жуда кўп-у, лекин [улар] амал- 
да ҳеч балода йўқ. Т. Обидов, Юсуфжон 
қизиқ. 

2 кўчма с.т. Уддабурон, ишнинг кўзини 
билувчи, ўз ишига пишиқ. Бало қиз экан бу. 
С. Аҳмад, Уфқ. -Эшниёз ака бало! — деб давом 
этди Равшан Рўзи. Ш. Холмирзаев, Ёшлик. 
Сайфиддин Умаров эсингдами, математи- 
кадан бало эди. Ойбек, О.в. шабадалар. 

БАЛО-БАТТАР, балойи баттар с.т. Ҳар 
хил майда-чуйда нарсалар, у-бу, қақир- 
қуқур. Кўчада ётган эски тақа, занглаган 
мих, тугмача, шунга ўхшаш бало-баттар- 
ларга кўзи тушса, дарров олар эди. Ойбек, 
Танланган асарлар. 

БАЛОГАРДОН [бало + ф. — даф 

қилувчи, қайтарувчи] Бало-офатлардан 
муҳофаза қилувчи; уларни даф қилувчи; қут- 
қарувчи, халоскор. Бир фалокат босиб иш 
пачава бўлса ҳам, шуларнинг ўзи балогардон. 
Т. Малик, Қалдирғоч. Олис қолди Чамбил 
қўрғон, Ҳиммат берсин балогардон. «Нурали». 

Балогардон бўлмоқ Бировни ҳимоя 
қилиш учун ўзини ҳар қандай хавфу хатарга 
рўбарў қилмоқ. Иғволарга балогардон 
бўлардинг, билсанг, Наҳот ўша савобинг ҳам 
бўлибди абас. А. Орипов. 

БАЛОДАИ, -дек рвш. с. т. Туппа-тузук, 
бинойидек. Ҳа, балодай хизматга яраб қолди. 
Ўқишни балодай билади. н Муҳаббатингиз 
балодай кийим танлайди. Н. Сафаров, Ҳаёт 
мактаби. 

БАЛОКАШ [бало + ф. jl<. — тортувчи, 
чекувчи] Балога мубтало бўлган; дард-алам 
чекувчи, бахтсиз. Худоё худовандо.. якка 
ягоналигинг, раҳим ва раҳмонлиғинг ҳаққи, 
мендек бир балокаш гуноҳкор, ожиза бан- 
дангдан марҳаматингни дариғ тутмагайсан. 
К. Яшин, Ҳамза. Ҳужум этгай рақиблар бир 
балокаш хаста жонимга. Ҳабибий. 

БАЛО-ОФАТ, балою офат Турли кул- 
фатлар, бахтсизликлар. Бало-офатларни ен- 




гиб ўрганган халқ бу сафар ҳам жасорат 
кўрсатди. н Асрармиш у одамзодни Ҳар хил 
бало-офатдан. О. Ҳакимов. 

БАЛОН /у. болон, болонья Балон плаш. 
н Хотин башанг кийинган: эгнида шому 
саҳар атлас кўйлак, унинг устида шафақдай 
балон плаш, бошида плаш рангидан қуюқроқ 
дурра.. Н. Аминов, Ёлғончи фаришталар. 

БАЛОХЎР [бало + ф. jjb. — еювчи] Би- 
ровнинг ҳақини еювчи, текинтомоқ. Сизга 
бир қадоқ тилла бериб, халқдан ўн қадоқ 
қилиб олади. Бу шунақа балохўр! «Муштум». 
Нафси ҳаккалак отган балохўр кассир дас- 
тидан кўтилик дод деб келган экан, раис 
уларни қайтариб юборибди.. «Муштум». 

БАЛО-ҚАЗО, балойи қазо Инсон 
бошига тушадиган турли офатлар, муси- 
батлар. Робия, инон, мен тирик бўлсам, сенга 
бало-қазони йўлатмасман! П. Қодиров, 
Юлдузли тунлар. Бахтингиз энди кулади, 
синглим!Бало-қазодан қутулдингиз! Ҳ. Ғулом, 
Машъал. 

Бало-қазодек Кутилмаганда, тасодифан. 
Шу замон бир тўда йигитлари билан бало- 
қазодек Мардонбек пайдо бўлади. С. Азимов, 
Оппоқ тонг қўшиғи. Улуғ саркарда экансиз, 
бизни ғафлатда қолдириб, устимизга бало- 
қазодай бостириб келиб қолдингиз. М. Осим, 
Карвон йўлларида. 

БАЛОҚ шв. айн. поча. ..у бола йигирмага 
киргунча шим кўрмаган, етти ёшгача мут- 
лақо иштонсиз юрган, кейин балоқлари кенг 
бўз иштон кийган. М. М. Дўст, Лолазор. 
..эгнидаги кийимининг бутуни йўқ, енгларию 
иштонининг балоқларигача рўдаподай осилиб 
ётибди. «Ёшлик». 

БАЛОҒАТ [ а. — вояга етиш, бўйига 

етиш; етуклик] 1 Жисмоний жиҳатдан етил- 
ганлик, болиғлик. Балоғат ёши. Балоғатга 
етмоқ. н Қизиқ, балоғатга етган қиз му- 
ҳаббатни эмас, муҳаббатнинг ўзи уни излаб 
топади, деганлари рост экан. Ў. Ҳошимов, 
Баҳор қайтмайди. Назиранинг ҳарир кўйлаги 
баданларига ёпишиб, унинг балоғат таровати 
ёғилиб турган бор қоматини кўз-кўз этарди. 
Д. Нурий, Осмон устуни. 

2 кўчма Ақлий ва маънавий жиҳатдан 
етуклик, камолот. Ҳозирги замон фани ва унга 
муносабат олимнинг дунёқараши, идеали ва 
маънавий балоғати билан чамбарчас боғлиқ. 
«Фан ва турмуш». Сапар — балоғат палла- 
сига кириб бораётган ижодкор. Газетадан. 


3 кўчма Нотиқлик, сўзамоллик маҳора- 
ти, санъати. Ҳамза мадрасада ўқиб юрган 
кезларида толиби илмларга тафсир, ҳадис, 
фиқҳ, араб тили ва адабиёти, мантиқ, бало- 
ғат ва шунинг каби диний ҳамда дунёвий 
фанлардан сабоқ берадиган хатиб ва мударрис 
Сафохон тўрага ихлос қўйди. К. Яшин, Ҳамза. 

БАЛХ(И) I: балх(и) жўхори Оқжўхори- 
нинг эртапишар бир нави. Балх(и) тут [Аф- 
ғонистондаги Балх шаҳри номидан] Меваси 
йирик, оқ рангли ширин тут, оқ тут. Фар- 
ғоналиклар марвартак, тошкентликлар балх 
тути деб аташади уни. «Муштум». Шербек 
ҳовли ўртасидаги япасқи балхи тут тагидаги 
каравотга ечинмасдан чалқанча ётди. С. 
Анорбоев, Оқсой. Балхи гумбаз архит. Тўғри 
тўртбурчак хоналар устига қуриладиган пас- 
так, ясси гумбаз. «Ҳирқ қиз»нинг ўзига хос.. 
хусусияти яна шундан иборатки, хоналарнинг 
устини бекитишда турли-туман конструк- 
циялар, яъни тоқи гумбаз.. балхи кабилар 
қўлланган. Газетадан. 

БАЛХ(И) II фолък. Оқ рангли рўмол- 
нинг бир хили. Балхи рўмоли бошидан, кўзи 
тўлмасин ёшидан. «Нурали». 

БАЛЧИҚ 1 Ёғингарчиликдан ёки сув 
босгандан кейин ҳосил бўладиган суюқ, 
ёпишқоқ лой. Гавҳар балчиққа тушгани 
билан қиммати ўзгармас. Мақол. Олтин 
балчиқда ҳам олтин. Мақол. н Устма-уст 
ёққан баҳор ёмғирлари йўлларни балчиқ қи- 
либ юборди. П. Қодиров, Юлдузли тунлар. 

2 Сув ҳавзалари (ариқ, дарё, ҳовуз, кўл- 
лар) тагига чўккан лой қатлами. Билсангиз, 
буҳовузда балчиқ йўқ, Назар ота. М.М.Дўст, 
Лолазор. Қумрини чиқариб олиши билан 
Қамчининг ўзи ҳам балчиққа ботиб қолди. Ҳ. 
Ғулом, Машъал. 

3 кўчма Оғир шароит; қийинчилик. Вақ- 
ти келганда, жиян, дўстлар қўлтиғингга 
кириб, балчиқдан тортмайдилар. Ойбек, 
Танланган асарлар. Мен балчиқда ётган бир 
аёлни ҳалоллаб олиб, савоб учун қўл чўзсам, 
ҳеч бўлмаганда худодан қайтар, деб ўйла- 
гандим. К. Яшин, Ҳамза. 

4 кўчма Нотўғри, номақбул турмуш тар- 
зи; жаҳолат. Болаликнинг мусаффо дунёсидан 
чиқиб, балчиққа ботганлар кимлар? Ким- 
ларнинг фарзандлари? «ЎТА». Муҳиддин 
мингбошидан тортиб қишлоқ қозиларигача 
ҳафталаб шу ерда айш-ишрат балчиғига 
ботибётишмасмидилар?Қ. Шамс, Душман. 




Балчиққа қормоқ (ёки ботирмоқ) Би- 

ровни ҳаддан ташқари ёмонламоқ, бировга 
ноҳақ туҳмат қилмоқ. Раият олдида уламо- 
ларни балниққа қориб булғаш яхшими? С. 
Сиёев, Аваз. Худо кўрсатмасин, бир ёмон- 
лашга тушсак, уриб қулоғигача балчиққа 
ботириб юборамиз. С. Нуров, Нарвон. 

БАЛЧИҚЛИ Балчиқ билан қопланган. 
Балчиқли кўл. Балчиқли кўча. 

БАЛЧИҚЛИК Бутунлай балчиқ билан 
қопланган, фақат балчиқцан иборат бўлган 
жой. Ўрмонга балчиқликдан ўтиб борилади. 

БАЛЧИҚЧИ(ЛАР) зоол. Қушлар синфи- 
нинг бир туркуми. Йилқичи, қизқуш, катта 
қизилоёқ, лойхўрак, жиктоқ, торғоқ — бал- 
чиқчининг типик вакилларидир. «ЎзМЭ». 

БАЛЬЗАМ [ юн. balsamon — хушбўй 
смола] Баъзи ўсимликлардан олинадиган 
ёки сунъий йўл билан тайёрланадиган, тар- 
кибида смола, эфир мойлари бўлган қуюқ 
хушбўй модда. Одатда балъзам хушбўй ширага 
ўхшаш таъми ўткир, қуюқ суюқликлардан 
иборат бўлиб, сувда деярли эримайди, аммо 
спирт, эфир, хлороформ, бензин ва бошқа 
органик эритувчиларда эрийди. «ЎзМЭ». 
Ичкилик ҳам минг хил\ шотланд вискисидан 
тортиб Риганинг бальзамигача бор. Ф. Му- 
сажонов, Ҳиммат. 

БАЛЬЗАМЛАШ Мурда ёки унинг айрим 
аъзоларини махсус моддалар воситасида 
чиримайдиган қилиш, мумиёлаш. Ҳадимги 
вақтларда бу шарбат «аждар қони» аталиб, 
ундан мурдаларни балъзамлашда (чиришдан 
сақлашда) фойдаланилар эди. Газетадан. Чи- 
ришга қарши ишлатиладиган махсус химия- 
вий моддаларни мисрликлар мурдаларни 
балъзамлаш учун ишлатганлар. Газетадан. 

БАЛЬНЕОЛОГ Бальнеология мутахас- 
сиси ёки олими. 

БАЛЬНЕОЛОГИК Бальнеологияга оид; 
бальнеология билан шуғулланадиган. Балъ- 
неологик реакция. Бальнеологик лаборатория. 
Балънеологик курорт. н Чортоқ минерал 
ваннасини қабул қилгандан кейин қаттиқ 
оғриқ пайдо бўлди.. балънеологик реакция юз 
берди. «Фан ва турмуш». 

БАЛЬНЕОЛОГИЯ [лот. balneum — ван- 
на, ҳаммом; чўмилиш + юн. logos — билим, 
тушунча] Тиббиётнинг минерал сувлар 
ҳамда шифобахш балчиқларнинг физикавий 
ва кимёвий хоссалари, уларнинг организмга 
таъсири, шифобахшлигини ўрганадиган 


бўлими. Бальнеология институти. Баль- 
неология курси. н Боқи ака билимини оши- 
риш ниятида Москвага бориб, врачларнинг 
малакасини ошириш марказий институтида 
махсус физиотерапия ва балънеология кур- 
сини битирди. Газетадан. 

БАЛЬНЕОТЕРАПИЯ [лот. balneum + 
юн. therapeia — парвариш, даволаш] Бемор- 
ларни минерал сув билан даволаш усули. 

БАЛЬНЕОТЕХНИКА Санитария тех- 
никасининг бальнеология соҳасида қўл- 
ланадиган турлари. Шифобахш балчиқни 
манбаидан шифохоналарга келтириш ва 
табиий хоссаларига путур етказмасдан 
иситиб бериш ва ишлатиш ҳам балънео- 
техниканинг вазифасидир. «ЎзМЭ». 

БАЛҚ айн. барқ. Ярқиллайди юлдуздай 
икки кўзи, Ойдайин балқ урар гулдайин юзи. 
«Ойсулув». 

БАЛҚИМОҚ I 1 Ёрқин нур сочиб жилва 
қилмоқ; нурга тўлмоқ, ярқирамоқ. Дала 
сутдек ойдин, Нур қўйнида балқиб ётарди. 
Э. Раимов, Ажаб қишлоқ. Қулоч ёйди ат- 
рофлар, Уфқ балқиди. А. Мухтор, Асарлар. 
Қучоғида нур кўтариб балқимоқда тонг. А. 
Мухтор, Асарлар. 

2 кўчма Гуллаб яшнамоқ, гул-гул яшна- 
моқ, равнақ топмоқ. Саодат ойдай балқиб, 
йўлакда пайдо бўлади. «Ёшлик». Гўрўғлибек 
Ҳасанхонга қараса, ойдай балқиб турибди. 
«Гулнорпари». Шодлик билан тўлсин тўр- 
тала уфқ, Кулги билан балқсин бу қадим 
жаҳон. А. Орипов. 

3 Барқ уриб кўринмоқ, намоён бўлмоқ. 
Комилжоннинг синглиси Шоҳида чўзинчоқ 
юзли, кўзларидан самимият балқиб тура- 
диган ўн саккиз ёшлардаги сўзамол қиз эди. 
Д. Нурий, Осмон устуни. Султон қувонч 
порлаган, меҳр балқиган кўзлари билан Гул- 
чеҳрани кузатар, илиқ боқарди. М. Хай- 
руллаев, Ҳикоялар. 

4 кўчма Рўёбга чиқмоқ, амалга ошмоқ, 
намоён бўлмоқ. -Йўқ, отажон! — деди 
Шермат, — тинчликни, ҳурриятни, ҳақиқат 
офтобининг балқиб чиққанини сиз ҳам кўра- 
сиз! Ойбек, Улуғ йўл. Эй замин, бўшашма, 
дадил бўл, балқи. Газетадан. Осмон деган 
нимаю қуёш деган нимадир? Барчасидан 
устунсан, ўзинг яша, ўзинг балқ! Ғ. Ғулом. 

5 кўчма Ўзига мафтун, ром қилмоқ; 
бўшаштириб юбормоқ. Ойдайин барқ урар 
анинг жамоли, Одамни балқитар тегса 





шамоли, Бойсарининг шундай қизи бор экан. 
«Алпомиш». 

БАЛҚИМОҚ II Юмшоқ, майин ҳолатга 
келмоқ; бўшашмоқ, кўпчимоқ. Ҳовли ха- 
мирдай балқиган, ундан енгил буғ кўтари- 
лади. Ойбек, Танланган асарлар. Баданлари 
мумдайин балқиб кетди. «Ойсулув». ..ерлар 
қўрғошиндай балқиб кетган. «Юсуф ва 
Аҳмад». 

БАЛҚИТМОҚ 1 Балқимоқ I 5 фл. орт. н. 
Ўн тўрт ёшда ҳозир унинг камоли, Одамни 
балқитар унинг жамоли. «Муродхон». 

2 кўчма Тўлдирмоқ, янгратмоқ. Улоқ 
маърар кўп дарани балқитиб. Миртемир, 
Асарлар. 

3 Балқимоқ II фл. орт.н. Тонг уйқуси 
Ҳасанжонни(нг) Бадангинасин балқитди. 
«Гулнорпари». 

БАЛҒАМ [а. I > — шилимшиқ, шиллиқ, 
балғам] Нафас аъзоларининг шиллиқ пар- 
дасидан ажралиб чиқадиган шиллиқли ёки 
йирингли чиқинди. Йўталгандан кейин на- 
фас йўлларидан ташқарига чиқазиб mauuia- 
надиган нарсага балғам дейилади. Н. Исмои- 
лов, Касалларни парвариш қилиш. ..инсон 
аъзоларида тўрт хил суюқлик бўлиб, булар 
қон, сафро, балғам ва савдодан иборат. К. 
Маҳмудов, Ўзбек тансиқ таомлари. Баҳор 
келиб, унинг касали хуруж қилган, дам-бадам 
балғам тупуриб, юк орқалаган ҳаммолдай 
энтикарди. С. Сиёев, Аваз. 

БАЛҒАМИ Оч -яшил ва кўкиш орали- 
ғидаги ранг. Уйга меҳмон келганда, мезбон 
чойга уннайди. Балғами пиёлани қўлга олар- 
кансиз, кўзингиз беихтиёр унинг нафис 
гулларига тушади. «Гулистон». Миркомил- 
бойга хушомад қилиб, балғами пиёлада кўк 
чой тутади. К. Яшин, Ҳамза. 

БАМАЗА [ба.. + маза] фольк. Маъноли, 
мазмунли; ёқимли. Келганлар тоза одамлар, 
ҳар бир гапи бамазалар, кийганлари тозалар. 
«Юсуф ва Аҳмад». 

БАМАЙЛИХОТИР [ба.. + а. - 

қалб, хоҳиш майли билан] рвш. Шошил- 
масдан, хотиржам ҳолда; бемалол. н Ма- 
рат бамайлихотир Бекжоннинг қўлини нари 
итарди. «Ёшлик». Бир соатча вақт ўтгач, 
эшикдан бамайлихотир кириб келган Куд- 
ратжон кампир бувининг фиғон бўлиб ўтир- 
ганини кўрди. Мирмуҳсин, Умид. Акбаров 
кўнгилсиз аҳволни сезмагандай, бамайли- 
хотир гапирарди. П. Қодиров, Уч илдиз. 


БАМАЙЛИХОТИРЛИК Ўзига ишон- 
ганлик, хотиржамлик. У биров билан суҳ- 
батлашаётганида, юзида бамайлихотирлик 
аломати шундоққина сезилиб турарди. Н. 
Ҳайитқулов, Ер тафти. 

БАМАСЛАҲАТ [ба.. + маслаҳат] рвш. 
Ўзаро фикрлашиб, маслаҳатлашиб. Уҳамма 
ишни халқ билан бамаслаҳат қилади. Ш. 
Рашидов, Бўрондан кучли. Кундошларининг 
ҳам хабари бор. Ҳаммаси бамаслаҳат дори 
берган-да. Ҳамза, Танланган асарлар. 

БАМАЪНИ [ба.. + маъни] 1 Ақл-идрок 
билан, пухта ўйлаб айтилган, маъноли; 
ахлоқ-одобли. Юрагида кири йўқ, гаплари 
бамаъни, ўзини кўрган кишининг кўзи қув- 
найди, шўхлиги, қўйинг-чи, барча қилиқлари 
ўзига ярашади. К. Яшин, Ҳамза. Кўпчилик 
хонадонлар каби Йигиталиникида ҳам осо- 
йишталик ҳукм сурар, бу ukku ёш ўзларининг 
бамаъни ўтиришлари билан қуйилиб қолган 
нафақадор чол-кампирларни эслатишарди. Д. 
Нурий, Осмон устуни. 

2 Пухта, ўйлаб иш қиладиган, ўзини 
тутиб олган. Кўримсизгина бўлса ҳам, анча 
эсли, бамаъни, ҳунарига жуда берилган қиз 
экан. А. Мухтор, Чинор. Менга бу ҳоким- 
ларинг маъқул келди. Очиқ, бамаъни одам 
экан. К. Яшин, Ҳамза. 

БАМАЪНИЛИК Маънодорлик, ман- 
тиқлилик, ўзини тутиб олганлик, ақл- 
идроклилик. Жавобнинг бамаънилиги. н 
Айни вақтда унинг бамаънилиги, ўзига 
ярашган салобати, фозшш аёлларга хос гап- 
ларининг маънодорлиги Хайри опани лол 
қолдирди. Д. Нурий, Осмон устуни. 

БАМБУК [малайяча bambu — дарахтси- 
мон ўсимлик] Тропик ва субтропик мамла- 
катларда ўсадиган, танаси қамишга ўхшаш, 
ичи кавак, бўйи баланд ўсимлик. Бамбук 
ҳасса. Бамбук чайла. н Бамбук халқ хўжа- 
лигида уй, кўприк қуришда, дурадгорликда 
иииатилади, толасидан қоғоз тайёрланади. 
«ЎзМЭ». 

БАМБУКАИИҚ зоол. Думи жуда қисқа, 
мўйнаси асосан оқ, кўз атрофи, оёқлари ва 
елкаси қора айиқ; панда. Бамбукайиқнинг.. 
тишлари йирик ва тўмтоқ бўлиб, ўсим- 
ликлар, бамбук билан овқатланишга мослаш- 
ган. «ЎзМЭ». 

БАМБУКЗОР Бамбук дарахтлари ўсиб 
ётган майдон. Колхоз даласини айланиб юр- 
ганимизда, худди бамбукзорни эслатадиган 




экин майдонларига кўзимиз тушиб қолди. 
Газетадан. Баъзи жойлар кетганча бамбук- 
зор ва бананзор. “Ўқувчилар китоби”. 

БАМИСЛИ [ба.. + мисли] эск. айн. ба- 
мисоли. Агар мазкур шеър бамисли бир қуш 
бўлса, бу байт унинг тожи-ку, мавлоно! С. 
Сиёев, Аваз. Қиз эмас, бамисли олов! О. 
Ёқубов, Излайман. 

БАМИСОЛИ [ба.. + мисоли] Худди, гўё 
(гўёки), каби, янглиғ; ўхшатиш, қиёс маъ- 
носини ифодалайди. Билим яхши нарса, 
қизим. Бамисоли чироқ: йўлингни ёритади. Ҳ. 
Ғулом, Феруза. Ақл ва маданият, ҳақ ва 
адолат бамисоли офтоб: уни тўсиш ва йўқо- 
тиш мумкин эмас. А. Ҳакимов, Илон изидан. 

БАНАН [исп. banano, banana < а. jCj — 
бармоқ] бот. Меваси узунчоқ йирик, ейиш- 
ли, банансимонлар оиласига мансуб бўл- 
ган кўп йиллик тропик ўсимлик ва унинг 
меваси. Дўстлар бир оз сўлган бананларнинг 
олтинсимон пўстларини арчиб, нон билан ея 
бошладилар. Ойбек, Нур қидириб. Салқин 
нам шамол тепалардаги кактус дарахтлари- 
нинг сертикан шохларини секин чайқайди, 
пальмалар бўйнига осилган шода-шода ба- 
нанларни билинар-билинмас тебратади. И. 
Раҳим, Тақцир. 

БАНАНЗОР Банан ўсиб ётган майдон. 
Баъзи жойлар кетганча бамбукзор ва банан- 
зор. «Ўқувчилар китоби». 

Б АНАНХЎР (ЛАР) зоол. Катталиги қар- 
ғадек, патлари ранг-баранг кўринишли, 
каккусимонлар оиласига мансуб қуш. Ба- 
нанхўрлар кўп вақтини дарахт шохларида 
ўтказади, кўпинча дарахт шохларига уя 
қўяди. «ЎзМЭ». 

БАНГ [ҳинд. JC_i — ҳинд нашаси, кано- 
пи] 1 айн. наша 2. Ўтириб шу замон бангни 
ийлади, Катта сархонага буни жойлади. 
«Интизор». Шароб билан банг кор қилиб, бо- 
шини айлантирди. «Бир соатлик халифа». 

2 Мастлик; кайф. Шайхлар борки, банг 
хаёлотини элга каромат деб сотадилар, 
жоҳиллар борки, китоб қўлтиқлаб, олимлик 
даъво қиладилар. Ойбек, Навоий. 

3 айн. банги. Охири Абдураҳмон.. бобойи 
банглар орасидан ўзига замин топди. А. 
Қодирий, Меҳробдан чаён. 

БАНГИ [ф. \ а — банг, наша чекувчи; 
наркоман] 1 Наша чекишга одатланган 
шахс; нашаванд. Мулла паловга ўч, банги — 
оловга. Мақол. н Оқсоч ҳам, отбоқар ҳам 


аллақачон донг қотиб ухлаб ётишибди. Бири 
кар, бири банги. К. Яшин, Ҳамза. Ана, банги 
тўра юмшоқ курсида, афюннинг кайфини 
суриб, кўзлари сузилиб ўтирибди. С. Сиёев, 
Аваз. 

2 кўчма фольк. Наша. Шерободда мен 
кўрдим Банги чеккан бангини. «Нурали». 

3 Умуман наша, кўкнори, қорадори ва 
ш. к. га ўрганган, гиёҳванд шахс, шунинг- 
дек, унинг лақаби. Мирвали бангининг кўма- 
гида аравадан замбилғалтакни тушириб ола- 
дилар. А. Қодирий, Ғирвонлик Маллавой. 

БАНГИДЕВОНА I [банги + девона] бот. 
Итузумдошлар синфига мансуб бир йиллик 
заҳарли ўсимлик. Бангидевона, ёввойи наша, 
кампирчопон, ҳатто кучала билан исириқ- 
нинг ортиқчаси ҳам ёш вужудни заҳарлаб 
қўйиши ҳеч гапмас. Газетадан. 

БАНГИДЕВОНА II кам қўлл. Бангилик 
касалига дучор бўлган шахс, наркоман, на- 
шаванд. Исфандиёр Мадрайимхон эмас, бу 
бангидевонадан ҳар нарса кутса бўлади. С. 
Сиёев, Аваз. 

БАНГИБАШАРА [банги + башара] 
Кўриниши бангиларга ўхшаш, бангисифат. 
Алқисса, бақ-бақалоқ Мулла Мамасолиҳ бин 
Мулла Мадкарим Махдум билан новча бўйли, 
бангибашара ҳудҳуд сўфи хонақоҳда ўти- 
ришиб, бир соат чамаси мудрашдилар. Н. 
Мақсудий, Лайлатулқадр. 

БАНГИЛИК Гиёҳвандликнинг бир тури; 
нашавандликка бутунлай берилиб кетишлик. 
Тўрангизнинг бангилиги махфий эмасдир, уни 
барча беш қўлдай билур. С. Сиёев, Ёруғлик. 
Бангилик тўғрисида аниқ статистика маъ- 
лумоти йўқ. Газетадан. 

БАНГИНАМО [банги + ф. L=i3 — кўри- 
нувчи] Хатти-ҳаракати, ҳолати бангига 
ўхшаган; бангитабиат. [Қоровул] Узун мўй- 
ловли, кўзлари ола-була бангинамо киши эди. 
Ойбек, Болалик. Сочим ўсиб бангинамо, Ҳув 
деб борарман борҳо.. «Тоҳир ва Зуҳра». 

БАНГИНУСХА [банги + нусха] Ташқи 
кўриниши бангиларга ўхшаш; бангинамо. 
-Эй тақсир, хато қилибсиз, тушунинг, бу — 
мажлис! — деди чил томирдай қотма, новча, 
катта кўзли, бангинусха, лекин кийинган- 
товланган бир шахс. Ойбек, Нур қидириб. 

БАНГИХОНА [банги + хона] эск. Наша 
чекувчилар тўпланишиб, нашавандлик қи- 
ладиган жой, хонадон; бангилар уйи. -Бан- 
гихонани билмайсанми, рўдапо ? — деб сўради 





у. Бола калласини тебратди — билар экан. М. 
Исмоилий, Фарғона т.о. 

БАНД I | ф. ...; — «боғламоқ», 

«тўсмоқ», «беркитмоқ» фл. ҳоз. з. ўзаги] 1 
Нарса, қурол-асбобларнинг қўл билан уш- 
ланадиган қисми; соп, тутқич; даста. Чой- 
накнинг банди. Челакнинг банди. н Ойим 
қиймалагин бандини айлантирар экан, менга 
қарамай сўради.. Ў. Ҳошимов, Икки эшик 
ораси. Рашид икки кулча нон орасига олинган 
кабобнинг сихи бандини Муҳаррамга тўғ- 
рилади. Шуҳрат, Шинелли йиллар. 

2 Бир нарсанинг бошқа бирор нарсага 
суқиб, қистириб қўйиладиган, уланадиган 
қисми. Бўйнида тугма банди Бир ёққа 
силкиллайди. Эргаш Жуманбулбул ўғли. 
Бойқаронинг қалпоғига қадалган жиғанинг 
олтин банди эрталабки қуёшда.. ёнарди. 
Ойбек, Навоий. 

3 Бўғим (бўғин). Занжирнинг бандлари. 
Банди-бандидан ажралмоқ. н Ҳар сўнгак- 
нинг бандида юз минг гиреҳ.. Ҳ. Хоразмий, 
Гулшанул-асрор. 

4 Дарахтлар (олма, нок, гилос, узум ва 
ш. к.), полиз экинлари (қовун, тарвуз, 
бодринг, помидор ва бошқа ўсимликлар) 
мевасининг дарахт новдасига ёки палакка 
бирикадиган ингичка қисми. Гилос банди. 
Узум банди. н Ўшанда отнинг калласидай 
келадиган чим тўрлама шакарпалакни бан- 
дидан ушлаб, тортиб юборсам, қарс ёрилиб 
кетса бўладими! С. Анорбоев, Ҳамсуҳбат- 
лар. -Иккинчи олманинг узун банди бор эди, 
— деди комбат. — Шу бандидан ушлаб 
кўрмоқчи эдим, узилди-ю, олманинг қавати- 
га қистирилган қоғознинг учи кўринди. О. 
Ёқубов, Излайман. Изғин шамол эсиб тур- 
ган, сап-сариқ барглар бандидан «чирт- 
чирт» узилиб, йўлкаларни қоплаб ётган кеч 
куз кунларидан бирида у урушга жўнади. 
Газетадан. 

БАНД II [ф. — боб, қисм, модда] 1 

Расмий ҳужжатлар (қарор, баённома, қо- 
нун, шартнома ва ш. к.)нинг рақам ёки ҳарф 
билан бўлиб кўрсатиладиган кичик бир 
қисми; модда, параграф. Қарорнинг бешинчи 
банди. н Муассасаларнинг вакиллари қарор- 
нинг биринчи моддаси «а», «б», «д» бандларида 
кўрсатилган масалалар юзасидан.. норозилик 
билдиришлари мумкин. Газетадан. 

2 Қофия, ритм ва мазмун жиҳатдан ўзаро 
боғланган шеърий парча; манзума. Умумий 


қофия тартиби билан боғланган шеърий 
мисраларнинг йиғиндисига банд дейилади. 
«Ватан адабиёти». Муродига етиб шеърий банд, 
таскин топди кўнгил каптари. Т. Тўла. 

3 Ашула ёки мусиқа асарининг маълум 
бир қисми. Собир ашуланинг бир бандини 
айтиши билан Солижон унга жўр бўлди. Р. 
Файзий, Чўлга баҳор келди. Қори Ёқубов 
қўшиқ бандларини алоҳида урғу билан куй- 
ларди. К. Яшин, Ҳамза. 

БАНД III [ф. jlIj — боғлам; тўсиқ; қамоқ] 
1 Ип, арқон ва шу кабиларнинг боғланган, 
тугунланган жойи. Ипнинг банди. Бандни 
бўшатмоқ. Бандни ечмоқ. н Нозик дилин 
оғритма, қаҳр айлама, панд айла, Гар боғлар 
эсанг илгин, сочим била банд айла. Ҳабибий. 

2 Тўсиқ, тўғон, ғов. Сув келмай, банд 
ташлама. Мақол. н Кейинчалик бошига банд 
солинди-ю, сув чекинди. «Ёшлик». Гоҳо сой 
сувини банд қилиб, болалари билан балиқ ҳам 
тутади. Ш. Холмирзаев, Оғир тош кўчса. 

3 кўчма Тутқунлик, асирлик ҳолати; 
қамоқ. Улар бу банддан халос бўлганини Аваз 
билиб, димоғи чоғ бўлди. «Маликаи айёр». 
Тубсиз зулумотда банд бўлган шуур, Бир-бирин 
қалбидан ахтарди зиё. А. Орипов. Озод бўлсин 
кишандан, банддан Олтин сочли, қоши 
қийиқлар. Ҳ Олимжон. 

БАНД IV [ф. jlIj — тўсилган, беркитил- 
ган] 1 Эгалланган, ишгол қилинган, бўш 
эмас. Уй одамлар билан банд. Телефон ҳозир 
банд. н Уўтирган ўқув залида ҳамма ўрин- 
лар банд. П. Қодиров, Уч илдиз. Купега 
кирганимда, пастки қаватнинг иккаласи ҳам 
банд эди. С. Аҳмад, Сайланма. 

2 Бирор иш, фаолият билан ўта машғул, 
қўли бўш эмас; вақти йўқ. Мен ҳозир иш билан 
бандман. н Гулбаҳор эркакларга дастурхон 
тузаш билан банд, елиб-югурарди. Й. Шам- 
шаров, Тошқин. Балкон ўртасидаги стол 
атрофида икки хотин ўтириб, чучвара тугиш 
билан банд. «Ёшлик». Султонов банд экан, 
кутиб қолди. «Ёшлик». 

Банд бўлмоқ 1) бирор нарса билан иш- 
ғол (тўла, эгалланган) бўлмоқ. Яхши жойлар 
банд бўлиб қолибди. н Ҳеч нарсани олдин олиб 
қўйиш керак эмас, чунки пул бекор банд бўлиб 
қолади. А. Қаҳҳор, Сароб; 2) бирор иш, 
харакат билан машғул, овора бўлмоқ. 
Ғуломжон кузгача мактаб тайёргарлиги 
билан банд бўлди. М. Исмоилий. Фаргонат.о.; 
3) кўчма мафтун бўлмоқ, асир бўлмоқ, 




берилмоқ. Бир зум гўзстликнинг ҳузурида жим 
Самовий ҳисларга бўлиб қолдим банд. А. 
Орипов. Банд қилмоқ (ёки этмоқ) 1) жойни 
расмий ёки норасмий (сўроқсиз) олдиндан 
эгалламоқ. Аллақачон кириб улгурган йигит- 
лар, қизлар гувлаишб, саҳнага яқинроқ стул- 
ларни банд қилишмоқда эди. Н. Қиличев, 
Чиғириқ; 2) мафтун қилмоқ, қамраб, эгал- 
лаб олмоқ; ўзига тортмоқ. Банд этган 
дилимни гўзал туйғулар.. «Ёш куч». Унинг 
бутун ўйларини Лола банд қилган эди. М. 
Хайруллаев, Тилла маржон. Қўлим банд 1) 
қўлимда нарса бор; 2) кўлимда иш бор, иш 
билан машғулман. 

БАНДА I [ф. — қул, итоаткор; ка- 

мина] 1 дин. Оллоҳ яратган, тақдири унинг 
қўлида бўлган киши; Оллоҳнинг қули. 
Худонинг бандаси. н Тангри ўз бандалари 
орасида ғайратлисини ёқтиради. «Ҳадис». 
Тангрининг биродар бандалари бўлинглар, 
ўрталарингда ҳасад, адоват, аразлаш бўл- 
масин. «Ҳадис». Бандаси Оллоҳнинг иродасидан 
чиқа олмайди. С. Аҳмад, Уфқ. 

2 с.т. Умуман одам, киши. Яхшиликка 
ўрганган бир банда осонлик билан ўз яхши- 
лигини қўймайдир. А. Қодирий, Кичик 
асарлар. Ҳеч вақт ҳукмдорлар ҳузурига бош 
эгиб борган банда эмасмен. М. Осим, Карвон 
йўлларида. Агар банда сидқидил билан худодан 
сўраса, томчи ўрнига дарё бағишлайди. 
Ойбек, Нур қидириб. 

3 Кимгадир, бирор кишига қарам киши; 
фуқаро. 

Бандангиз ёки бандалари эск. Мактубларда 
ёки бирор кишига мурожаатда ўзини камтар 
олиш, мурожаат қилинаётган шахсга ҳурмат 
билдириш шакли; камина. -Амирим, — деди 
мўйсафид соқолини тутамлаб, — бу хокисор 
бандангизнинг бир қошиқ қонидан кечинг. 
«Ўзбекистон қўриқлари». Доно тадбирни 
ўртага солдингиз, пирим. Бандангизнинг фик- 
рича, Заҳириддин Муҳаммад Бобур Мирзони 
қонуний подшоҳ атаб, муборак номларини 
хутбага қўшиб ўқитмоқ керак! П. Қодиров, 
Юлдузли тунлар. 

4 кўчма Бирор нарсага бутун вужуди 
билан берилган кимса. Нафс бандаси. Пул 
бандалари. Жиғилдон бандаси. «Ғилоф бан- 
даси». н -Нафс бандаси.. Биров ишдан келса, 
сиз ошдан келасиз, — деди Мели полвон жаҳли 
чиқиб.. П. Турсун, Ўқитувчи. Фабрикага ин 
қурган бир ҳовуч «пул бандалари» ана шу шиор 


остида ишлаганлар. Газетадан. Лекин бир кун 
эмас, бир кун жиғилдон бандаси Абдуллаев 
билан чўталчи Мўминовларнинг чув тушиши 
турган гап. «Муштум». -Сизнинг назарин- 
гизда, ҳамма хотинлар латта-путта банда- 
лари, шундайми, — деди Кумуш Камолиддинга. 
Т. Жалолов, Олтин қафас. Озодлик маъноси 
бу эмас, ёлғон! Доллар бандасининг сохта 
сўзидир. Р. Бобожон, Шеърлар. 

5 кўчма Ошиқ, мафтун, шайдо бўлган 
киши ҳақида. Ҳизнинг чўлпон кўзи юракларга 
ўт ёқаркан, қора қўнғир сочи тақимига уриб.. 
турганини кўрган ҳар бир йигит унга банда 
бўлар экан. Н. Сафаров, Катта карвон йўлида. 
Уч йил бўлди, мунтазирман ўзингга, Жоним 
банда ярқиллаган кўзингга. Пўлкан, Ҳасан 
батрак. 

Хом сут эмган банда қ. эммоқ. 

БАНДА II [итал. banda — тўплам, тўда] 
Опера ва симфоник оркестрга қўшимча 
чолғу ансамбли сифатида киритилувчи 
пуфлама мис созлар оркестри. Банда ижро 
вақтида саҳна орқасига жойлашади. «ЎзМЭ». 

БАНДА III [итал. banda — тўда] Бос- 
қинчилик, ўғрилик, зўравонлик, қотиллик 
билан шуғулланувчи қуролланган тўда. 
Гитлер бандалари.. бостириб кирганларида, 
Нарзи мактабда ўқир эди. Н. Сафаров, 
Оловли излар. 

БАНДАЖ [фр. bandage — белбоғ, боғич] 
1 Ҳомиладорлик ва ундан кейинги даврда, 
операциядан олдин ёки кейин тананинг 
тегишли (касал) жойини нормал ҳолатда 
тутиб туриш учун танғиб боғланадиган (ки- 
йиладиган) махсус камар, белбоғ. Бандаж 
врач назорати остида танланади. «ЎзМЭ». 

2 тех. Машина деталлари ёки конструк- 
цияларнинг пухталиги ва чидамлилигини 
ошириш мақсадида уларга кийгизиладиган 
металл ҳалқа. 

БАНДАКI [ф. SXj-i — кичкина банд] этн. 
Паранжининг елкадан ён томонга осил- 
тириб тикилган иккита енгсимон қисми, 
сохта енг. Қуёшдан ва чангдан оқариб кет- 
ган, бандагига катта ямоқ тушган паран- 
жиси бу иссиқ ҳавода уни ниҳоятда қийнаб 
қўйгани билиниб турарди. А. Мухтор, Опа- 
сингиллар. Бир кун танноз.. паранжи ёпиниб, 
олдимдан ўтиб қолди.. бандаги лой ҳам бў- 
либди. «Муштум». 

БАНДАК II Лойдан ясалган хом идиш- 
ларни кулоллар чархида текислаш ва сил- 





лиқлаш учун ишлатиладиган чарм, латта 
ёки кигиз. 

БАНДАЛИК 1 дин. Банданинг оллоҳ 
олдидаги қарзи; қисмати; ўлим, қазо қилиш. 

қ. банда 1. 

Бандалик қилмоқ, бандаликни бажо 
келтирмоқ вки топширмоқ. Вафот этмоқ, 
қазо қилмоқ, ўлмоқ. ..Баҳромбекни зўрға 
ташқарига олиб чиқди, фотиҳа қилиб, 
бандаликни бажо келтирган мусофирнинг 
юзига оқ дока ёпди. «Ёшлик». Доно момо 
бандалик қилди. Жанозага бордим. Т. Мурод, 
От кишнаган оқшом. Содиқ чўпон банда- 
ликни топширди.. «Ёшлик». Бандалик ёки 
бандалик-да Вафот этган кишининг яқин- 
ларига таъзия изҳор қилишда айтиладиган 
сўз; «афсус, вафот қилибди» маъносида. 
-Бандалик, ўғлим, отангдан ажралдик, — деб 
бағрига босди. «Ёшлик». -Бандалик экан, ая! 
— нотаниш йигит маъюсланиб гапирди. С. 
Кароматов, Олтин қум. Машинага яқинла- 
шаётганда, шофер йигит туриб келиб, 
тирсакларидан ушлади: -Бандалик, Раҳим- 
жон ака!Ў. Умарбеков, Ёз ёмғири. 

2 Шахснинг бирор муносабат билан қа- 
рамлилик, тобелик ҳолати. Асарнинг охирида 
қотилни полиция қамоққа олади ва бир 
муаллим чиқиб, чор ҳукуматига қуллуқ ва 
бандалик мадҳиясини ўқийди. Ҳамза. 

БАНДАР I [ф. ja^ — тижорат жойи] кам 
қўлл. Кема, савдо кемаси. Қайдадир, кўк 
замин билан туташган жойда, Соҳилларга 
лангар ташлар яна бир бандар. А. Исроилов, 
Биз — дунё одамлари. 

БАНДАР II айн. бандаргоҳ 2. 

БАНДАР III Иссиқ мамлакатларда ўса- 
диган хушбўй, мевали дарахт (манго). 

БАНДАРГОҲ [ф. ь\Қ jaXa — кема тўхтай- 
диган жой] эск. 1 Чўл, дашт ёки тоғли ерлар- 
да йўллар кесишган, савдогарлар, умуман 
кишилар қўниб ўтадиган, савдо қиладиган 
гавжум жой; карвонсарой. Олти ойлик йўлда 
бир бандаргоҳ бор эди. Келган савдогарлар.. 
қўнмай ўтмас эди. «Ойсулув». 

2 Дарё ва денгиз қирғоқларида кемалар 
тўпланадиган, тўхтаб ўтадиган порт ва унга 
кириш-чиқиш йўллари. Од қиз билан хайр- 
лашиб, бандаргоҳда турган кема палубасига 
кўтарилди. «Ёшлик». Минг қатла шукрки.. 
она юртимизга қайтдим, қайтдим-у бан- 
даргоҳга тушиб, тупроғини ўпдим. М.М.Дўст, 
Лолазор. 


БАНДАХОНА [ф. 4з1ь.г>лд^] кам қўлл. 
Фақир, хоксорларнинг уйи, хонадони. На- 
воий дарҳол ўзини тутиб олиб, шаҳаншоҳ эски 
дўстларини эслаб, бандахонага ташриф 
буюрганларидан боши осмонга етганини изҳор 
этди. М. Осим, Карвон йўлларида. 

БАНДАЧИЛИК айн. бандалик 1. -Бан- 
дачилик, кўп ташвишлар тушибди бошин- 
гизга. -Нима қиламиз, ҳар банданинг боишда 
бор бу савдо. С. Нуров, Нарвон. 

БАНДЕРОЛЬ [фр. bande — тасма + role 
— ўрам] 1 Қоғозга ўраб, почта орқали жўна- 
тиладиган корреспонденция тури (босма 
нашрлар: китоб, журнал, газета, қўлёзма, 
кичикроқбуюм ва б.). Бандеролъ жўнатмоқ. 
Бандеролни очмоқ. 

2 Мол (товар) учун акциз ва бож тўлан- 
ганидан далолат берадиган, мол устига 
ёпиштириб қўйиладиган тасмасимон қоғоз. 

БАНДИ [ф. — маҳбус, асир] эск. 1 

Асир тушган одам, тутқун, асир. Банди 
бўлмоқ. н Сарбозлар ўн чоғли кишини банди 
қилиб, Хивага ҳайдаб кетдилар. С. Сиёев, 
Аваз. Холхўжа бандиларнинг қўлини ечишни 
буюриб, кўрпачадан жой кўрсатди. С. Аҳмад, 
Ҳукм. 

2 Зиндонга ташланган, қамоққа олинган 
одам. Тўрт бандини зиндондан олиб келдилар. 
С. Айний, Эсдаликлар. Жўра шу Бекнинг 
сассиқ қамоқхонасида бир ярим ой банди 
бўлиб ётганида, ўша Назар жаллод ҳар куни 
икки маҳал Жўрани қамчилатар.. эди. Ҳ. 
Шамс, Душман. 

3 кўчма Бирор нарсага, ҳолатга берилиб 
кетган, бирор кимса ёки нарсага боғланиб 
қолган; мафтун. У хаёлларига банди бўлиб, 
дам ғазабланиб, дам ўзига-ўзи тасалли бериб 
борарди. «Ёшлик». Кўзи ўтган-кетганларда, 
хаёли эса турли ўйлар тўфонига банди бўл- 
ган. «Ёшлик». Одам борки, киндик қони том- 
ган ерга банди у. «Ёшлик». У ҳануз бу қадар 
бекорчиликка банди бўлмаган эди. Т. Малик, 
Қалдирғоч. 

4 кўчма Кишанланган, занжирбанд. 
Болам Аваз, эишт менинг ҳасратим, қўл- 
оёғим банди, кимга айтайин дардим. «Мали- 
каи айёр». 

БАНДИБАСТ [ф. Jilj — тил бирик- 
тириш, яширин битим; кишан солиш] 
Кимсанинг бахту иқболини, омадини 
тўсиш, унинг йўлини боғлаш мақсадида 
турли хил ип, ипак ёки матодан сеҳру жоду 




ёрдамида тайёрланган банд, тугун. Парича 
уларга дам солади, ранго-ранг ипдан банди- 
баст қилиб беради. Н. Аминов, Ёлғончи 
фаришталар. 

БАНДИБОН [ф. ^jl — зиндончи] 

эск. Зиндон қўриқчиси, турма назоратчиси. 
Икки бандибон тагдаги зиндондан икки 
бандини.. чиқариб, хоннинг ясовулларига 
топширди. «Эрали ва Шерали». Бир неча соат 
ўтгандан кейин, обхона эшиги очилиб, 
бандибон йигитчани озодлик билан табрик 
қилди. С. Айний, Дохунда. 

БАНДИЗИНДОН [ф. (j 1 Jl 3 j Jl_l_1 ЗИН- 
донга солинган, зиндон тутқуни] Зиндонда 
тутқунликда ётган; зиндонга ташланган 
шахс. Подшоҳи Хунхор Абдуллога қараб айт- 
ди: -Бу давлатлар бунга [Авазга] писанд 
бўлмади, буни тутиб, бандизиндон қилинглар. 
«Бўтакўз». Аваз ўлса, сени хундор тутарман, 
Кўзинг ўйиб, бандизиндон этарман. «Нурали». 

БАНДИЛИК Тутқунлик, асирлик ҳола- 
ти; тутқун бўлишлик. Борсанг, салом дегин 
султон бобомга, Бандилигим билдир ғамхўр 
отамга. «Нурали». Келиб сени бандиликдан 
бўшатди.. «Ойсулув». 

БАНДИСИФАТ [банди + сифат] рвш. 
Тутқунга, асирга ўхшаш; бандилик ҳолатига 
тушган. Олти ой олдин Аваз бу ҳашаматли 
боғни ўз ихтиёри ила тарк этган эди. Мана 
энди зуғум билан, бандисифат, қўллари орқа- 
сига қайрилиб, қайтиб келди. С. Сиёев, Аваз. 

БАНДИТ [итал. bandito — қувғун; қа- 
роқчи] Босқинчилик, ўғрилик, каллакесар- 
лик билан шуғулланувчи қуролланган шахс. 
Бандитлар шайкаси. н Улар (милиция) қу- 
ролланган бандитлар, пихини ёрган жиноят- 
чиларга қарши кураишши керак. «Фан ва 
турмуш». Зайнаббиби бандитлар билан мисл- 
сиз олишувда жасорат кўрсатиб, ҳалок бў- 
лади. «Гулистон». 

БАНДИТИЗМ Қуролланиб, якка ёки гу- 
руҳ бўлиб босқинчилик ва зўравонлик билан 
шуғулланиш, бандитлик. Озодликдан маҳрум 
қилиш муҳлатини.. камайтириш.. алоҳида 
хавфли жиноятлар, бандитизм ва босқин- 
чилик учун татбиқ қилинмайди. Газетадан. 

БАНДИТЛИК айн. бандитизм. 

БАНДИХОНА [банди + хона] Асирлар, 
тутқунлар сақланадиган, қамаб қўйиладиган 
жой; зиндон, қамоқхона. Раис навкарларга: 
-Ушланглар, бандихонага олиб кетинглар! — 
дебди. Ш. Холмирзаев, Оғир тош кўчса. 


БАНДЛИ 1 Ушлашга мўлжалланган 
дастаси, банди, тутқичи бор. Хотин ўртага 
бандли, гулдор хумчада вино билан икки 
стакан олиб келиб қўйди, балиқни кесиб 
тозалади. Шуҳрат, Шинелли йиллар. Эшон 
ая ичкарига ўрин солиб, обрез олдига обдас- 
тада таҳорат суви қўйиб, кумуш бандли 
ўнинчи чироқни кўтарганича, меҳмонхонага 
чиқди. С. Аҳмад, Ҳукм. Ўрта асрларда бандли 
қум соатлар урф эди. «Фан ва турмуш». 

2 Бирдан ортиқ банд, бўлим, пара- 
графдан иборат бўлган. Беш бандли қарор. 
Саккиз бандли шеър. 

БАНДЛИК I Бирор нарса учун тутқич, 
даста қилишга мўлжалланган материал, 
хомашё. 

БАНДЛИК II айн. бандли 1 . Ёзган дас- 
турхонини кўрсанг, зар ўралган попукларни 
[конфетни] бандлик катта ликобларда 
қўйибди. «Муштум». 

БАНДЛИК III Бирор нарса билан банд 
эканлик, бўш эмаслик. 

Бандлик хизмати Мамлакат миқёсида 
аҳолини иш билан таъминлаш сиёсатини 
амалга оширувчи ва фуқароларга тегишли 
кафолатларни таъминлаб берувчи давлат 
хизмати. 

БАНИБАШАР [а. ^ — ўғил, фарзанд 
+ — киши, инсон] эск. кт. Одам боласи, 

одамзод; одамлар. 

БАНИИНСОН [а. бани + инсон] эск. 
кт. айн. банибашар. 

БАНИОДАМ [а. бани + одам] эск. кт. 
айн. банибашар. Баниодам учун нажот ах- 
тариб, жон берган шаҳидлар руҳига қасам. 
А. Орипов. 

БАНК I [фр. banque < итал. banco — 
сарроф пештахтаси, курсиси] Вақтинча бўш 
пул маблағларини тўплаш, корхоналарга 
кредит (қарз) бериш, нақц пулсиз ҳисоб- 
китоб қилиш, кредит маблағларини муо- 
малага чиқариш ва ш. к. билан шуғулланувчи 
кредит-молия муассасаси. Давлат банки. 
Миллий банк. Халқ банки. Банк муомалалари. 
н Омонат банки таъсис этилиши билан 
барча мураккаблик ва ноқулайликлар барҳам 
monadu. Газетадан. 

БАНК II Қиморда, карта ўйинида: ўртага 
қўйилган, тикилган пул; ган. 

БАНКА I с.т. эск. айн. банк I. Бахтима 
бўлганда отам, ҳам онам, Банканинг пуллари 
киссамда менинг. «Қўшиқлар». 





БАНКА II [ р. баня — идиш] 1 Шиша, 
тунука ёки пластмассадан ясалган, одатда 
цилиндрик шаклга эга бўлган идиш. Шиша 
банка. Темир банка. Консерва банкаси. н 
Шу лаҳзада қўлида бир шиша банка қатиқ, 
югурганича кампир буви кириб келди. Мир- 
муҳсин, Умид. Чўнтагидан апил-тапил боя- 
ги пулни чиқарди, эшикка бир қараб олгач, 
банкага жойлади. Н. Аминов, Қаҳқаҳа. 

2 тиб. Киши танасининг касал жойига 
қўйиладиган оғзи тор, чети қалин ва сил- 
лиқ, ноксимон стаканча. Тиббиёт банкалари. 
Банка қўймоқ. 

БАНКАБРОШ [ фр. banca broches — 
тўқув, йигирув дастгоҳи] тўқм. эск. Хом ип 
тайёрлайдиган машина. Бу залга ўқиш- 
ўрганиш учун.. банкаброш ва тўқув станоги 
ўрнатилиши керак. А. Мухтор, Опа-син- 
гиллар. 

БАНКЕТ [фр. banquet — катта зиёфат; 
ўтириш] Бирор киши шарафига ёки бирор 
воқеа муносабати билан бериладиган тан- 
танали, расмий зиёфат; ўтириш. Банкет 
бермоқ. Банкет зали. н Табриклардан кейин 
илмий coeem секретари — узун бўйли, хуш- 
чирой бир аёл барча олимларни банкетга 
таклиф этди. Н. Аминов, Қаҳқаҳа. 

БАНКИР [фр. banquier — ўриндиқ; банк 
эгаси] Банк эгаси ёки банкнинг йирик 
акциядори; банкходими. Укўзқисди. Банкир 
шимининг орқа чўнтагидан кармонини олиб, 
қатидан бир неча фунт санаб, меҳмонга 
узатди. Р. Раҳмон, Меҳр кўзда. 

БАНКНОТ [ингл. bank-note — банк бел- 
гиси] Марказий эмиссия банклари чиқара- 
диган, муайян моддий қийматга эга бўлган 
қоғоз пул. 

БАНКОМАТ [банк + (авто)мат] Муайян 
банкка қарашли автоматик қурилма; банк- 
нинг ўзида, шунингдек, бошқа жойларда 
(кўча, метро, магазинларда) ўрнатилади ва 
банк мижозининг унинг ўзигагина берилган 
қатъий белгиланган код бўйича нақд пул 
олишига хизмат қилади. Шуни қўшимча қи- 
лиш керакки, пластик карточкаларни Ўзбе- 
кистонда муваффақияпьш жорий этиш етар- 
ли даражада ривожланган банкомат ва тер- 
миналлар тармоғини талаб этади. Газетадан. 
Банкимиз яқин келажакда хизмат кўрсатиш 
тармоғини анча кенгайтириб, терминаллар 
сонини 850тага, банкоматларни эса ЮОтага 
етказишни режалаштирган. Газетадан. 


БАНКРОТ [нем. Bankrott < итал. banko 
rotto — синган курси] Қарзини тўлашга қур- 
би етмай қолган, синган касб-ҳунар эгаси 
ёки корхона. Банкрот бўлмоқ. н Банкротлар 
тез-тез рўй бериб туради, у иқтисодий ин- 
қирозлар вақтида айниқса кучаяди. «ЎзМЭ». 

БАНКРОТЛАШМОҚ 1 Инқирозга уч- 
рамоқ, синмоқ. 

2 кўчма эск. Эътиборини, нуфузини 
тамоман йўқотмоқ. Бу тарихий синов II 
Интернационалнинг тамоман банкротлаш- 
ганини очиб ташлади. Газетадан. 

БАНКРОТЛИК Фуқаро, корхона, фир- 
ма ёки банкнинг маблағи етишмаслигидан 
ўз мажбуриятлари бўйича қарзларни тўлаш- 
га қурби етмаслиги ҳолати. 

БАНОГОҲ [ф. — тўсатдан, кутил- 

маганда] рвш. Кутилмаган, хаёлга келмай- 
диган вақтда; кутилмаганда, бирдан. Бола 
ғорда айланиб юрганда, баногоҳ сувнинг шил- 
дираганини эшитиб қолибди. «Бир соатлик 
халифа». Баногоҳ қиз ўзини четга олди. 
«Ёшлик». Қодир эгам, сўнгги бора сабот бер 
ўзинг, Дариғ тутма бардошингни мендан 
баногоҳ. А. Орипов. 

БАНОРАС [Ҳиндистондаги Банорас 
шаҳри номидан] Материали, тўқилиши ва 
пишиқлиги жиҳатдан беқасамга ўхшаш, 
аммо гуллари билан фарқланувчи, қўлда 
тўқилган газлама. Банорас тўн. Банорас 
паранжи. Банорас чопон. н Эгнида қизғиш 
банорас тўн. С. Сиёев, Аваз. Эгнимга оқ дока 
кўйлак, оқ банорас нимча кийгизиб, бошим- 
даги дўппи ўрнига оқ дока рўмол ўратдилар. 
Ойдин, Ҳикоялар. -Сизни ҳар замонда 
извошда духоба, банорас паранжиларда кўриб 
қолардик, — деди Ўғилой опа. С. Юнусов, 
Кутилмаган хазина. 

2 кўчма Банорас рангидек кумушранг оқ 
тусли, шунингдек, оч пушти, сариқ, яшил 
рангли. Атроф зим-зиё, фақат тиниқ, 
банорас осмоннинг у ер-бу ерида юлдузлар 
милтиллайди. Ҳ. Ғулом, Тошкентликлар. 
Осмон гардишининг туби аста-секин ёришиб, 
банорас уфққа қизғиш ранг ёйилаётибди. Ҳ. 
Ғулом, Замин юлдузлари. Осмон жуда ти- 
ниқ, банорас экан. А. Мухтор, Чинор. 

БАНОТ шв. фолък. айн. духоба. Ҳаводаучиб 
юрган қанот бўлсам, Бозорда ярқираган банот 
бўлсам. «Оқ олма, қизил олма». Тўрванг 
банот, еминг кишмиш, ҳай-ҳай, тактак, 
ўзбекнинг оти. «Гулихиромон». 





БАНТ [нем. Band — тасма, лента; тугун] 
Капалакнусха қилиб боғлаш ёки шу тарзда 
боғланган лента, жияк ва б. Бу санъат асар- 
лари атиргуллар, аждарҳолар, қуш қанот- 
лари, бантларни акс эттирувчи гулли нақш- 
лар билан безатиларди. «Фан ва турмуш». 

БАНТИК [нем. Band — тасма, тугун] 
Кичкина бант, бантикча. Уларнинг бири — 
сочига бантик таққан қизча чумчуққа ўхшаб 
бир оёқлаб ҳаккалар, бошқаси — атлас кўй- 
лакча кийиб олгани эса санаб турарди. Ў. 
Ҳошимов, Қалбингга қулоқ сол. 

БАНТУЛАР этн. Марказий ва Жанубий 
Африкада яшовчи халқлар гуруҳи. Банту 
тили. Бантулар маданияти. 

БАОБРЎ [ба.. + обрў] айн. обрўли. Тўйни 
бошқариб бориш нозик масала. Раисликни олиб 
бориш баобрў, маданиятли, сўзга чечан одам- 
га топширилса, шодиёна маромида ўтади. Ю. 
Ражабий, Тўйлар ҳақида ўйлар. 

БАПТИЗМ [юн. baptizo — сув билан 
чўқинтираман] Христиан дини мазҳаб (сек- 
та)ларидан бири. 

БАПТИСТ Баптизм мазҳабига мансуб 
шахс, руҳоний. 

БАПУРЖА с.т. қ. бафуржа. Кўй, хотин, 
қўни-қўшниларнинг олдида шарманда қилма. 
Уйда бапуржа гаплашамиз. С. Аҳмад, Лаъли 
Бадахшон. 

БАР I [ф. j_i — чекка, қирра] Уст кийим- 
нинг икки ён этаги. Бола терга пишибкетган 
эди, этак бари билан юзидаги терини артиб 
олиб, бизга салом берди. Н. Сафаров, Тан- 
ланган асарлар. Табибий яктагининг барини 
боса-моса ирғиб турди. С. Сиёев, Ёруғлик. 

Бар урмоқ 1) икки барини белбоғига 
қистирмоқ. Ота-бола чопонларининг этак- 
ларини бар уриб, қазувга жўнаб кетдилар. Ж. 
Шарипов, Хоразм; 2) кўчма ишга астойдил 
киришмоқ. Алдар кўса этагини бар уриб, бой- 
никига жўнабди. «Алдар кўса». Баридан тут- 
қазмаслик Қочиб юрадиган, тутқич бер- 
майдиган кимса ёки нарса ҳақида; бўйсун- 
маслик. Чўл шамоли эсади, Тутқич бермай 
баридан. Н. Нарзуллаев. Бир томондан, ёш- 
ликнинг залворли қадами, беқиёс кўрки, у бахш 
этган туйғулар, бошқа ёқдан эса, шу сўлим 
фаслнинг субҳидам ишмолидек бар тутқазмай 
ўтиб кетиши ҳақидаги ўйлар қўшилиб, шоир 
кўнглида ҳислар уммонини яратди. «Ёшлик». 

БАР- II [ф. — олд қўшимча] Арабча 

ва форсча-тожикча сўзларга қўшилиб, 


бирор сифат-белгига эгаликни, давомий- 
ликни, йўналишни ифодаловчи сўз (сифат)- 
лар ясовчи, ба- қўшимчаси билан деярли 
бир хил бўлган қўшимча, мас., бардавом, 
барқарор. 

БАР III [ингл. bar — тамаддихона; кичик 
ресторан] 1 Кичик ресторан, майхона. 
Йигит-қизлар қўноқ тунлар барларда, Ур- 
тўполон, тинтув чорраҳаларда. Э. Охунова, 
Мен тонгни уйғотдим. 

2 Турли хил ичимликлар сақланадиган 
кичик буфет (ёки сервант, жавоннинг бир 
бўлмаси, токчаси). 

БАР IV [ингл. bar — тўсиқ] Денгизнинг 
қирғоққа яқин қисмида ёки дарёларнинг 
денгизга қуйилиш жойларида ҳосил бўла- 
диган камбар қум тўсиқ, қумлоқ; саёзлик. 

БАР V [юн. baros — оғирлик, юк] физ., 
мтр. Босимнинг МКС бирликлар тизимидан 
ташқари бирлиги. Метеорологияда: атмо- 
сфера босимининг ўлчов бирлиги. 

БАРЛБАН I [т. oCVL — баланд овозли 
< ф. Ҳс . iCVLi — баланд овоз] Гардишининг 
бир ёки ҳар иккала томонига тери қоп- 
ланган, урма (зарбли) мусиқа асбоби. Фан- 
фараларнинг овозлари, ноғора ва барабан- 
ларнинг товуши байрам бошланганлигидан 
дарак берарди. Газетадан. Барабанлардан 
симфоник ва пуфлама созлар оркестрида.. 
фойдаланилади. «ЎзМЭ». 

БАРАБАН II тех. Турли машина ва 
аппаратларнинг цилиндр шаклидаги ичи 
ковак қисми. Тош майдаловчи машинанинг 
барабани хунук ғирчиллай бошлади. А. Мух- 
тор, Туғилиш. Ҳозир барабанлар кўсак чувиш 
агрегатларининг энг муҳим қисми ҳисобла- 
нади. Газетадан. 

БАРАБАНЧИ Барабанда мусиқа ижро 
этувчи, барабан чалувчи. Оркестр бара- 
банчиси. 

БАРАВАР [ф. — тенг, бир хил; тенг 

қийматли] 1 сфт. Ўлчами, ҳажми, катта-ки- 
чиклиги, сон-қиймати, ҳаракати жиҳатидан 
бир хил, тенг. Бўйи баравар девор. Баравар 
ҳажмли шишалар. Ёши баравар болалар. 
Баравар вақт оралиқлари. н Болага оила 
ҳам, мактаб ҳам баравар тарбия бериши, 
одоб-ахлоқ ўргатиши керак. Газетадан. Анвар 
ҳар ким учун севимли ва хушмуомаласи бар- 
чага баравар эди. А. Қодирий, Меҳробдан 
чаён. Иккала от бир қиёмда, баравар қадам 
ташлаб борар эди. А. Қаҳҳор, Асарлар. 


11—Ўзбек тилининг изоҳли луғати 





Баравар келмоқ 1) турли кўрсаткич ва 
белгиларига кўра бир хил чиқмоқ; тенг 
келмоқ. Қопларнинг оғирлиги баравар кел- 
ди. Кирим билан чиқим баравар келди; 2) 
мувозанатга келмоқ, тенглашмоқ. Тарози- 
нинг паллалари баравар келди; 3) кўчма би- 
рор ҳаракатда (жанжалда, мунозарада, 
курашда) тенг келмоқ, бас келмоқ. У билан 
баравар келиб бўладими? 4) «тенг, бир 
хил» маъноларидаги кесим вазифасида. Унга 
ёшу қари баравар. Беш қўл баравар эмас. 
Мақол. н Ўзинг биласан, қачон қарасанг, 
катта-кичикка баравар, ҳамиша камба- 
ғаллар фойдасини кўзлайди. Ҳ. Шамс, Душ- 
ман. Баравар кўрмоқ Тенг муносабатда 
бўлмоқ, тенг кўрмоқ. Ота-она ўз фарзанд- 
ларини баравар кўради. 

2 рвш. Бир вақтда, бир пайтда; бир-бири- 
дан қолишмай. Баравар ишламоқ. Баравар 
жўнамоқ. Ўрнидан баравар турмоқ. н У 
эшикдан кирганда, даҳлизда ўтирган уч киши 
баравар ўрнидан туриб салом берди. А. Қаҳ- 
ҳор, Қўшчинор чироқлари. Карвон кетидан 
келаётган икки сарбоз орқадан эшитилган 
ногаҳоний чинқириқдан баравар тўхташди. 
С. Кароматов, Сўнгги бархан. 

3 Саноқ сонлар, шунингдек, «неча», 
«бир неча» сўзларидан кейин келиб, шу 
миқцор даражасида қайтарилганликни, кар- 
ралиликни ифодалайди. Бригада ҳосил- 
дорликни.. икки баравар кўтаришга муваф- 
фақ бўлди. «Ўзбекистон қўриқлари». Князъ 
сув пулини уч баравар ошириб юборибди. А. 
Қаҳҳор, Қўшчинор чироқлари. ..[Отабек] 
унинг [Кумушнинг] ҳусндагина эмас, ақлда ва 
бошқада Зайнабдан неча баравар юқорида 
эканини англади. А. Қодирий, Ўтган кунлар. 
Кутганидан бир неча баравар ортиқ калтак 
еган душман ақл-ҳушидан озаётган эди. Н. 
Сафаров, Оловли излар. 

4 «Бирга», «шунингдек» маъноларини 
ифодалайди. Лекин шу билан баравар, Мир- 
закаримбой Йўлчининг бутун сиймосида 
катта жасорат ва ғурур сезди. Ойбек, Тан- 
ланган асарлар. Нури бу йигит тўғрисида 
кўпроқ нарса билишни исташ билан баравар, 
бу қизнинг унга муносабатини очиш каби 
яширин бир ният билан гапни чувалатди. 
Ойбек, Танланган асарлар. 

5 3-ш. эгалик, ж. к., ў-п. к. шаклларида 
келиб, кўмакчи вазифасида қўлланади (қ. 
бараварига II, бараварида). 


БАРАВАРИГАI рвш. Бир вақтда, пайтда, 
баравар, бир-биридан қолишмай, бирдай. 
Одамлар бараварига қарсак чалишар, Али- 
мардоннинг рақибини олқишлашарди. Ў. Ҳо- 
шимов, Қалбингга қулоқ сол. -Ким? — ик- 
ковлари бараварига сўрашди. Ў. Ҳошимов, 
Қалбингга қулоқ сол. 

БАРАВАРИГА II кўм. взф. Ўрнига, эва- 
зига. Она-бола бир неча йиллик меҳнат ба- 
раварига келган исқирт ўрикни ўртага қўйиб, 
хўрлик ва ҳақорат аламидан аччиқ-аччиқ 
йиғлашди. А. Қодирий, Ғирвонлик Маллавой. 
Бир таноб ердан олтмиш пуд пахта олиб, 
нақд пул бараварига ҳукуматга топширади. 
А. Қодирий, Ғирвонлик Маллавой. 

БАРАВАРИДА кўм. взф. 1 ..билан бирга, 
..билан баробар. Шу мақола бараварида 
маълум қиламанки, суд Иброҳимов мендан 
пора сўрагани ёлғон. А. Қаҳҳор, Сароб. 

2 Баландлигида, тенглигида, даражасида. 
Агар сувни қайтаришга тўғри келса, унгурни 
сув бараварида юқоридан чопиб тушириш 
керак бўлади. М. Исмоилий, Фарғона т. о. 
Жамият олға қараб ҳаракат қилар экан, 
ёшлар ҳам ўша бараварида ўсишлари керак. 
Газетадан. 

3 Бир хил, тенг қийматда. Бизнинг ерлар- 
да сув олтин бараварида юради. 

БАРАВАРЛАМОҚ Икки ёки ундан ортиқ 
нарсани ҳажми, ўлчами, катталиги, миқ- 
дори жиҳатдан тенг қилмоқ; мувозанатга 
келтирмоқ. Қатимларнинг учини баравар- 
ламоқ. Тарози паллаларини бараварламоқ. 

БАРАВАРЛАШМОҚ 1 Бараварламоқ фл. 
ўзл. ва бирг. н. Юклар бараварлашди. Тарози 
паллалари бараварлашди. 

2 Бирор ҳолати (аҳамияти, нуфузи, мав- 
қеи)га кўра тенглашмоқ. Илғорларга бара- 
варлашмоқ. н 21 март куни бутун Ер юзида 
кеча ва кундуз давомийлиги бараварлашади. 
«Фан ва турмуш». 

3 Тенг қаторга келмоқ, ёнма-ён келмоқ. 
Пойгачилар бараварлашди. н Машина жувон 
билан бараварлашиб, яна бир марта сигнал 
берди. Н. Аминов, Қаҳқаҳа. 

4 кўчма Тенг келмоқ, бас келмоқ (муно- 
зара, айтишув, жанжал ва ш. к. да.). Манзура 
айтишувда қолишмади, унга бараварлашди. 

БАРАВАРЛИК 1 Тенг, баравар эканлик; 
тенглик. Ёшимиз бараварлигини энди билдим. 

2 Ижтимоий тенглик, тенгҳуқуқпилик; 
адолат. У [етимча] азонда турар, кеч ётар 




эди. Уни худо номидан уришар ва урар эдилар. 
Мана энди ўзингиз айтинг-чи, жиловнинг 
ҳамма учун бараварлиги қаерда? П. Турсун, 
Ўқитувчи. У [Шокир] бу сўзлари билан ўзига 
қарши чиққан ва «ҳуррият»дан сўзлайдиган 
«бой билан камбағалларнинг бараварлиги»ни 
пучакка чиқарган эди. С. Айний, Қуллар. 

БАРАВЖ [бар.. + авж] кам қўлл. 1 Авжли, 
авж олган, ривожланган, кучайган, юксак 
даражада. Ғўзалар бир гпекис баравж ривож- 
ланиб, қийғос гулламоқда. Газетадан. Уфқ- 
ларга туташиб кетган яйловлардаги баравж 
майссшар шамолда аста чайқалади. Газетадан. 
Ҳалбларда қувонч баравж. Газетадан. Сафар- 
қул ҳар бир хатнинг бошига юрт тинч, ўзи 
саломат, иши баравж эканлигини ёздирди. 
Ҳ. Ғулом, Тошкентликлар. 

2 кўчма Камолга етган; дуркун. 30 йилдан 
бери золим сайёдларнинг ноҳақ ўқларига 
кўкракларини сипар қилиб келган баравж 
ёшларгина бу кунги қадрлик кунларнинг қад- 
рини билур. Ҳамза, Танланган асарлар. 

БАРАК I [итал. baracca — лой чайла < 
barro — лой] Ёғочдан қурилган вақтинча- 
лик уй, яшаш жойи. Барак системасида 
бинолар бир қават бўлиб, кўпинча ёғочдан 
солинади. Н. Исмоилов, Касалларни пар- 
вариш қилиш. Йўлдош, баракнинг ўртаси- 
даги тахта скамейкада ўтириб.. лекторнинг 
салобатли овозига қулоқ солди. Ҳ. Ғулом, 
Тошкентликлар. 

БАРАК II [ф. ^S_>-i] шв. айн. чучвара. 
Хоразм ва Ҳорақалпоғистон муҳитида гўм- 
ма, юмуртқа барак тансиқ таом ҳисоб- 
ланади. К. Маҳмудов, Ўзбек тансиқ таом- 
лари. Дук-дук этади бувим. Барак букади 
бувим. «Бойчечак». 

БАРАКА [а. «<.— дуо; розилик, ижо- 
зат; оллоҳнинг марҳамати] 1 Бирор нарса- 
нинг (асосан, нозу неъматлар, экин ҳоси- 
ли) кутилган даражадан мўллиги, сероблиги. 
Барака кўтарилди. Барака йўқолди. Жан- 
жалли уйда барака бўлмас. Мақол. н Ғўза 
чилла сувига қонсагина, хирмонга барака 
киради. Газетадан. 

Баракаси кетди ёки барака кўтарилди 

Сероблиги йўқолди, мўллиги барҳам топди. 
Бир кун жанжал чиққан уйдан қирқ кун 
барака кўтарилади. Мақол. Хирмонга бара- 
ка! Хирмон кўтараётганларга «ҳосил мўл 
бўлсин!» маъносида айтиладиган тилак. 
Қўлида барака йўқ ёки қўлининг баракаси 


йўқ Тежаб-тергаб, ўринли сарф қила ол- 
майдиган киши ҳақида. 

2 Оллоҳ берувчи насиба, неъмат; эҳсон. 
-Худо барака берсин, тераверинглар! — деб 
фотиҳа берди. М. Исмоилий, Фарғона т. о. 
Худо умрингга, молингга барака берсин. Ҳамза. 

3 Бирор нарса ёки ҳаракатдан келувчи 
фойда, наф; самара, унум. Ҳайтган молда 
барака бор. Мақол. н Йиғлама, йиғидан ҳеч 
ким барака топган эмас! А. Қаҳҳор, Оғриқ 
тишлар. Мени олиб нима барака топдинг? 
Нуқул ғавғога қоласан. «Ёшлик». 

Барака топ (кур) «Кам бўлма», «ома- 
дингни берсин» маъносида айтиладиган 
олқиш, ундов. Бор барака, бор барака топ, 
барака де(нг), барака қил(инг) Олди-сотди 
савдосида «сўралаётган нархга хўп денг» 
маъносида ишлатиладиган ибора. Ҳани, ҳа, 
ука, «барака де, барака де»лардан кейин ярим 
соатча.. савдолашиб, молни бир сўм ўн ти- 
йинга сотдик. F. Ғулом, Шум бола. Ҳўлни 
беринг, боринг, барака топинг, олти юз. С. 
Нуров, Нарвон. Борига барака Борига шу- 
кур, бори ҳам етиб қолар. Борига барака, у 
ёғини оғзаки боплайман. А. Қаҳҳор, Асарлар. 

4 кўчма с.т. Қўшалоқ кўсак ва шундай 
кўсакда очилган пахта; қўшалоқ мева. 
Этакка ёпишган тўнғизтароқларни юлиб 
ташлаб, «барака» қидиришлари ҳам, ғўзалар 
орқасига яшириниб олганча, қизларга хом 
кўрак отиб шўхлик қилишлари ҳам — ҳамма- 
ҳаммасида алланечук қувноқ, зинҳор-зинҳор 
қайтиб келмас орзулар бор эди. Ў. Ҳошимов, 
Қалбингга қулоқ сол. 

БАРАКАЛИ 1 Тўкин-сочин, мўл-кўл, 
яхши натижали. Кўклам дўл, жала бўлишига 
қарамай, баракали ҳосил олишга эришдик. 
«Ўзбекистон қўриқлари». Хирмонимиз бара- 
кали бўлса, давлатимиз, халқимиз олдида 
юзимиз ёруғ бўлади. Газетадан. 

2 Мавжуд ҳолатидан қатъи назар кўп- 
чиликка етадиган; фойдали; татимли. [Тош- 
хон:] Ҳа, жуда баракали қозон, ўзига ҳам юз 
челак сув кетади. Уйғун, Ҳаёт қўшиғи. 

Қўли баракали Қўлига тушган, қўлида 
бўлган нарсанинг, ишнинг баракасини 
оширадиган одам ҳақида. Чўлоқ бўлса ҳам, 
қўли баракали. Экини ҳар йили ҳам чакки 
бўлмайди.. Ойбек, Танланган асарлар. 

3 Серунум, сермаҳсул, самарали. Бара- 
кали иш. Баракали меҳнат. н Эрталабки 
терим унумли, баракали бўлади. «Ёшлик». 





Бу рақамлар кекса санъаткорнинг баракали 
умрини ва унинг халқ олдида қилган катта 
хизматларини кишининг хотирида жонлан- 
тиради. Т. Обидов, Юсуфжон қизиқ. 

БАРАКАЛЛА [а. aildjL — сени худо му- 
борак қилсин; офарин] унд. с. 1 Кимсанинг 
бирор ҳаракатидан мамнунликни, маъ- 
қуллаш, мақтовни англатади. Баракалла, 
йигит!Мана бунисига қойил! К. Яшин, Ҳам- 
за. -Баракалла, чеварим. Балли, ҳимматли 
қизим, — деб Нор ота сўзини завқланиб 
тугатди. Қ. Муҳаммадий. Баракалла, бара- 
калла, ажаб қилибсизлар! Хўп қилибсизлар! 
М. Исмоилий, Фарғона т.о. 

2 Маъқуллаш, тасдиқ маъносини англа- 
тади. Баракалла, мана энди ўзингизга кел- 
дингиз. М. Исмоилий, Фарғона т.о. 

3 Норозилик, қониқмаслик маъносини 
англатади. -Баракалла-е! — дедилар масхара 
қилгандай кулиб. Э. Раимов, Ажаб қишлоқ. 

| Кумуш:\ -Дўппи тикибўтирибсиз-ку, менинг 
олдимга чиқармидингиз, баракалла сизга! — 
деди. А. Қодирий, Ўтган кунлар. 

БАРАКАЛЛАЧИ айн. ҳайбаракаллачи. 

БАРАКАСИЗ айн. бебарака. 

БАРАКАТ [а. , — дуо, оқ фотиҳа; 

оллоҳнинг марҳамати] кам. қўлл. айн. бара- 
ка. Барвақт қилинган ҳаракат — ҳосилга 
берар баракат. «Қанотли сўзлар». Сендан 
ҳаракат — мендан баракат. Мақол. 

БАРАКАТЛИ кам қўлл. айн. баракали. 
Улуғлар назар солса, қўли баракатлидир. 
«Бойчечак». Олло Таоло ёшларга тинч ва 
баракатли умр берсин. А. Қодирий, Ўтган 
кунлар. 

БАРАКАТСИЗ кам қўлл. Баракаси йўқ, 
баракасиз, бебарака. 

БАРАЛ(Л)А [ф. iLjj — аниқ, очиқ; рў- 
йирост] рвш. 1 Аниқ, равшан; яққол (бирор 
нарса, ҳаракат ёки ҳолат ҳақида). Деразадан 
тушиб турган ёруғликда унинг кекса кўз- 
ларидан тирқираб чиққан кўз ёшлари барала 
йилтираб кетди. Ш. Тошматов, Эрк қуши. 
Асалхоннинг тинч, осуда кўзларидан мин- 
натдорчилик туйғуси барала порлаб турарди. 
К. Яшин, Ҳамза. Тун сукунатида отларнинг 
дукури қулоққа барала чалинарди. П. Қо- 
диров, Юлдузли тунлар. 

2 Дангал, рўйирост, очиқдан-очиқ; 
дадиллик билан, тортинмасдан, бемалол. 
Баралла айтмоқ. н Қиз бўлиб турсанг-у, 
йигит сўзини Баралла айтолсанг ўз душ- 


манингга. Ю. Ҳамдам, Тинчлик баҳори. ..ҳали 
ўзбек аёли ўзининг инсонлик ҳуқуқи ҳақида 
минбардан туриб, баралла гапирган эмас. А. 
Мухтор, Опа-сингиллар. Ойимхон сирни 
барала очиб гапира бошлаган эди, Гулсум 
уялганидан мулойим овоз билан кулди. П. 
Турсун, Ўқитувчи. Матқовул яктагининг 
енги билан кўзларини артди, бошини барала 
кўтарди. М. Исмоилий, Фарғона т о. Хотин 
чачвонини барала кўтариб, орқасига таш- 
лади. F. Ғулом, Тирилган мурда. Муфти 
келганлар билан барала рус тилида гап- 
лашарди. А. Ҳакимов, Илон изидан. 

3 Бор овоз билан; овозининг борича. 
Давлатёр шу бугун эрталаб от суғоргани 
кетаётиб, кўчадан ашулани барала қўйиб 
ўтди. П. Турсун, Ўқитувчи. Хотин тураётиб, 
барала йиғлаб юборди. А. Қаҳҳор. Попук 
барала чинқириб юборганидан сўнг, эшикка 
чиқишга мажбур бўлдик. Ҳ. Назир, Ёнар дарё. 

БАРАНҒОР [туркий — ўнг, ўнг тараф] 
эск. ҳарб. Ўрта асрда: аввал чингизийлар 
салтанатида, кейинча Амир Темур ва тему- 
рийлар даврида қўшинлар жанговар тартиби 
(сафи)нинг ўнг томонида турадиган ҳарбий 
қисм (корпус). 

БАРАҲМАН [ ф. j-.] қ. браҳман. 

БАРЛҲНЛ [ф. дДль jj — яланғоч; юзи очиқ] 
эск. кам қўлл. Очиқ-сочиқ, бемалол. Шо- 
олимҳожи.. хотинларида чачвон йўқ.. кўча- 
ларда бараҳна кезадилар. «Муштум». 

БАРБОД [ф. jLjj — беҳуда, бекорга, 
зое] Хароб, вайрон, бузилган, совурилган. 
Ўзаро талашлар, фитнаю фасод Меҳнатни, 
савдони, қўшиқни эзди, Экин пайҳон ўлди, 
кўприклар барбод. Шайхзода. Бузуқни туза- 
тиш, барбодни обод Бизнинг халқимизга бўлур 
муяссар. Ғ. Ғулом. 

Барбод бўлмоқ 1) йўққа чиқмоқ, чиппак- 
ка чиқмоқ, пучга айланмоқ, йўқ бўлмоқ. 
Душманнинг тўрт бор ҳужуми ҳам барбод 
бўлди. Н. Сафаров, Оловли излар. Ёшлиги, 
номус-иффати, умид-армонлари барбод бўлди. 
К. Яшин, Ҳамза. Уф.. энди-чи, энди.. ҳаммаси 
барбод бўлди.. ҳа, барбод бўлди. Ж. Жабборов, 
Севинч ёшлари; 2) бузилмоқ, пачава, расво 
бўлмоқ. Тўрабек бу топшириқни бажара 
олмаса, эртага ишимиз барбод бўлади. А. Раҳ- 
мат. Қочса, ҳамма иш барбод бўлишини, ўзи 
устидаги гумон чинга айланишини биларди. 
М. Исмоилий, Фарғона т.о.; 3) совурилмоқ, 
беҳуда сарф бўлмоқ. Ноқобил ўғил туфайли 




унинг бор топган-тутгани тез фурсатда 
барбод бўлди. Газетадан. Барбод қилмоқ (ёки 
этмоқ) Хароб, вайрон қилмоқ; йўққа, чип- 
пакка чиқармоқ, йўқ қилмоқ. Кимдир тузар 
уни, кимдир бузади, Кимдир борини ҳам 
қилади барбод. А. Орипов. Душманнинг 
мудофаа истеҳкомлари барбод этилди. Т. 
Рустамов, Мангу жасорат. Чўлни обод қилган 
ҳам сув, Боғни барбод қилган ҳам сув. Газе- 
тадан. Чорва планини барбод қилди. С. Анор- 
боев, Оқсой. 

БАРВАСТА [0. — боғланган, маҳ- 

камланган; ёпилган, ривожланмай қолган] 
1 Гавдали, кенг яғринли. Барваста йигит. 
н Арслонқул барваста қомат, ўмровли, 
содда, ўн саккиз яшар йигитча эди. Ойбек, 
Навоий. Акахоннинг оёғида орқаси босилган 
кигиз шиппак, барваста гавдаси оғир чай- 
қалади. Н. Аминов, Қаҳқаҳа. 

2 Тик қоматли, келишган, кўркам. Бар- 
васта қиз. н Мен ўзим ошиқ бўлибман Бўй- 
лари барвастага. С. Зуннунова. Ҳўлида 
китоби, барваста, лобар, Манглайи кенглиги 
бахтидек равшан. Ғ. Ғулом. 

Барваста қилмоқ Катта қилмоқ, вояга 
етказмоқ. Барчани барваста қилган, Билсанг, 
ота-энади. «Нурали». 

БАРВАСТАЛИК Катта, келишган гав- 
дага, кенг яғринга эга бўлишлик. Йўлчибой 
очиқ, хушчақчақ, муғамбирликни билмай- 
диган, барвасталигига қарамасдан абжир- 
гина йигит.. А. Қаҳҳор, Сароб. 

БАРВАҚТ [бар.. + вақт] рвш. Мўлжал- 
ланган вақтдан, одатдаги вақтдан илгари; 
эрта билан, вақтли. Барвақт қилинган ҳара- 
кат ҳосилга берар баракат. Мақол. н 
Меъмор барвақт туриб, уч шогирди билан 
бирга ташқари ҳовлида нонушта қилди. 
Мирмуҳсин, Меъмор. Асрорқул эрта бшган 
барвақгп гпуриб кегпди. А. Қаҳҳор, Асарлар. 

БАРГ [ф. — япроқ; варақ] айн. яп- 

роқ. Олма барги. Ток барги. Тамаки барги. 
Барг чиқармоқ. н Мана, баҳор келиб, гуллар 
барг ёзди. «Муштум». Дарахпг баргидаги 
шода-шода шудринглар богггаёгпган қуёш 
нурида бирдан оловланиб кегггди. Ў. Усмонов, 
Сирли соҳил. 

Ёлғон барг с. ггг. Ўсимлик (кўкат, ғўза ва 
б.) ердан энди униб чиққан пайтда пайдо 
бўлиб, кейинроқ тўкилиб кетадиган барг. 
Ғўза ёлғон барг чиқариши билан дарҳол ягана 
қилиниши шарт. Н. Сафаров, Ҳаёт мактаби. 


2 Тут дарахтининг ипак қуртига озуқа 
сифатида бериладиган япроғи. Ўқишдан 
чиқиб, қуртга барг кесгани борамиз. А. Қаҳ- 
ҳор, Қўшчинор чироқлари. Тоза барглар 
соламиз, Ҳургпимизга ёқсин деб. «Қўшиқпар». 

Барги нозик Қовуннинг навларидан 
бири. Сен дарахтнинг шохида юрсанг, у 
баргида юради Унинг ишбилармонлиги, қув- 
лиги, шумлиги сеникидан ошиб тушади. 

БАРГАК I [ф. — данаксиз қуруқ 

мева] Данаги олинган ҳолда қуритилган 
ўрик; ўрикқоқи. Ориф оггга чой дамлаб, 
ггагггнисга бир ҳовуч баргак солиб келпгирди. 
Р. Файзий, Ҳазрати инсон. -Айгпгандай, 
Ҳурбон акани биринчи марпга пгомга баргак 
ёяёпгганимда кўрганман, — деди Меҳри огга. 
А. Эшонов, Дутор. 

БАРГАК II [ф. — баргча] Аёллар 

пешонасига, кўксига тақадиган, олтин ёки 
кумуш тангалардан тузилган баргнусха 
зийнат буюми, тақинчоқ. Бобур унинг [Ойша 
бегимнинг] юзига ботиниб қарай олмай, кўк- 
рагидаги олгггин баргакларга кўз ташлади. 
П. Қодиров, Юлдузли тунлар. Сенга гггуҳфа 
бўладурған олгггин зирак, баргак, чўлгги, атир, 
уггаларни улоқгпир.. К. Яшин, Ҳой қиз. 

БАРГАК III [ф. 1 Толнинг эрта 

кўкламда барг ёзиб, попук чиқарадиган сурх 
новдаси. Баргак тақди яшил фусункор 
Мажнунтолнинг чилвир сочлари. «Шарқ 
юддузи». Ариқ лабларидаги эндигина баргак 
ёзаётган толларга табассум билан қарайсан, 
чарчоқларинг унугггилади. Ў. Умарбеков, 
Баҳор нафаси. Эндигина баргак ёзган гггол- 
зордан майин игамол эсди. «Шарқ юлдузи». 

2 Шундай тол новдаларидан сидириб 
(шилиб) олинган пўстлоқцан ясалган соч- 
попук. Чучмома излаган қизлсгр сочига Баргак 
улаганда, эсладим сени. Э. Воҳидов. Эргпа 
баҳор, болалар томда варварак учирадиган, 
қизлар сочларига баргак гггақадиган вақггг. 
Ойдин, Садағанг бўлай, командир. 

Оқ уй, ола баргак Серҳашам, данғиллама 
уй ҳақида. -Нима, бегона бўлмай, сен мана 
шу даштликмисан, ёўзингга оқуй, ола баргак 
солгани келдингми? — деб ғўнғиллади Холдор 
кўрпа гпагидан. А. Мухтор, Туғилиш. 

БАРГИЗУБ [ф. богп. Йирик 

баргли калта пояли, гуллари майда кўп 
йиллик ўт ва унинг халқ табобатида доривор 
сифатида ишлатиладиган барги. Баргизубнинг 
барглари наитгарсимон, гиекис қиррали, гул- 





лари майда, кўримсиз бўлиб, баргсиз поянинг 
учида бошоқсимон тўпгул ҳосил қилади. 
«ЎзМЭ». Қорабойни уйга опкелиб, айвонга 
ётқиздик. Ярасига баргизуб қўйиб, отқулоқ 
босдик. Ш. Холмирзаев, Йўллар, йўлдошлар. 

БАРГИЗУТ айн. баргизуб. Яра-чақа 
бўлганларга кампирнинг отқулоқ, зиғирак, 
баргизўтлардан «дори» тайёрлаб бериши-чи.. 
Бу ишни кампир «холисанлилло бажараман» 
дерди. Ҳ. Назир, Сўнмас чақмоқпар. 

БАРГИКАРАМ [барг + карам] 1 Оч 
яшил ранг, карам рангли. -Баргикарам, 
қовоқ, сариқ, гилос, нимпушти, — дейди чол 
ипакларни бир-биридан айириб. Ойбек, Бо- 
лалик. Гўё баргикарам барқут устига Чўян 
ётқизгандай.. Учамиз ҳамон. Уйғун. 

2 Хонатласнинг баргикарам рангли гул- 
лар солинган бир тури. Ўйлаб қолар тонгда 
ғунчалар, Кийиб баргикарам нимчалар. Э. 
Охунова. 

БАРГЛАМОҚ Барг ёзмоқ, барг чиқар- 
моқ. Кўчатлар барглади. 

БАРГЛИ Япроқли, япроқ чиқарган ёки 
чиқарадиган. Игна баргли дарахтлар. н Тай- 
гадан жануброқда қишда ўз баргини тўка- 
диган аралаш ва баргли ўрмонлар бошланади. 
«География». 

БАРГРЕЗОН [ ф. — барг тўки- 

лиши) Хазонрезги давр; куз. Ёшлик зангор 
фасл. Кечди. Сарғайди. Тўкилди у. Шафқат 
билмас баргрезон. «Гулдаста». Кўз билан 
кезаман. Йўллар ҳўл, хазон, Телбадай алаҳлар 
гоҳ-гоҳ баргрезон. Т. Қаҳҳор, Оқ ўрик. 

БАРДА [р. барда — тўпон; чиқинди] Қанд 
ва спирт заводларининг қишлоқ хўжалик 
ҳайвонларига озуқа сифатида ишлатилади- 
ган чиқиндиси, тўпон, турп. Озиқ-овқат 
саноатининг чиқитлари: барда, жом, мелес- 
са.. озуқаларнинг ўрнини тўлдиришнинг кат- 
та манбаидир. Газетадан. 

БАРДАВОМ [бар.. + давом] Доимий, 
пайдарпай, бир-бирига уланиб кетган. Ада- 
биётда ўзича бўлтак авлодлар бўлмайди, 
авлодлар бир-бирига бардавомдир. Газетадан. 

БАРДАМ [ф. < бар.. + — нафас, 

вақт: соғлом; қувватли] 1 Куч-қувватга эга; 
куч-қувватини йўқотмаган, тетик. Бардам 
чол. Бардам бўлмоқ. н Уйқуси бутунлай 
тарқаб кетгач, [Аҳмад] ўзини жуда тетик 
ва бардам сезди. Ф. Мусажонов, Ҳиммат. 
Даданг.. Шерали қалай, бардамми? Ойдин, 
Ҳикоялар. Вақт хуфтондан ўтгандан кейин 


Умурзоқ ота ўзини анча бардам ҳис эта 
бошлади. Д. Нурий, Осмон устуни. 

Бардаммисиз? Сўрашиш, ҳол-аҳвол сў- 
раш шакли. -Бардаммисиз, отахон? — деди 
Муса. П. Турсун, Ўқитувчи. Хўш, бардам- 
мисиз, Шарипова. П. Турсун, Ўқитувчи. 

2 Куч-қувват, ғайрат, тетикликдан дарак 
берувчи; ғайрат, тетиклик билан. Бардам 
юриш. Бардам қадам. н Ота залворли таёғи- 
ни қорга ниқтаб босиб, бардам қадам таш- 
ларди. С. Анорбоев, Оқсой. Мастура.. бардам 
қадам ташлаб, операция залининг эшигини 
ўзи очиб кириб кетди. А. Қаҳҳор. 

3 Ишончга тўла, шижоатли; сергак, 
ҳушёр. Доимо умидим бардам бўлса ҳам, 
Баъзан васвасалар босар дилимни. Ғ. Ғулом. 
Унинг ютуқ ea зафарларга чорловчи бардам 
овози.. жаранглаб эшитиларди. Газетадан. 
Темир йўлнинг баҳодир посбонлари — стрел- 
качилар ўз постларида бардам турадилар. 
Газетадан. 

БАРДАМЛАШМОҚ Кучга, куч-қувватга 
кирмоқ; ўзини тетик сеза бошламоқ. Сал 
бардамлашгунча беморни уйида даволаб 
турган Ҳабибахон кейинчалик Тўлғонойни 
туғуруқхонага келтирди. Газетадан. Кўк чойни 
ичиб, Эркиннинг ҳорғинлиги чекиниб, вужуди 
бардамлашди. «Ўзбекистон қўриқпари». 

БАРДАМЛИК 1 Куч-қувватга кирганлик 
ҳолати; тетиклик. Чўл ҳавосидан тўйиб-тўйиб 
нафас олсанг, танангда бардамлик, янги куч 
пайдо бўлади. «Ўзбекистон қўриқлари». Улуғ 
ишларни бажармоқ учун куч-қувват, соғ- 
ломлик, бардамлик ea ҳушёрлик зарур бўлади. 
Газетадан. 

2 кўчма Шижоатлилик, ўзига ишониш- 
лик. Қарашларида ҳаётда ўз мавқеини тўла 
аниқлаб олган хотинлардек ишонч, бардамлик 
мавжуд. Шуҳрат, Шинелли йиллар. Босиб 
ўтган ҳаёт йўли ҳам уни [Рўзибойни] бар- 
дамликка ўргатди. Газетадан. 

БАРДАСТ [бар.. + ф. — қўл]: бардаст 
кўтармоқ Бир зўр билан ердан узиб, тик 
кўтармоқ. Ҳумрихон жўнайди шоишлиб шу 
пайт, Йиғилган баргини бардаст кўтариб. 
О. Қўчқорбеков, Куйларим ва ўйларим. 

БАРДИ [а. и ; j — папирус] Ботқоқ ва 
зах ерларда ўсадиган барги узун ва уч қирра- 
ли, кўп йиллик ўсимлик; қиёқ. Токлар кесил- 
гандан сўнг, ота-бола уларни ётқизиб.. устига 
барди — қуршпилган қиёқ ўт.. ташлади. М. 
Осим, Тилсиз гувоҳ. Қишда [сигирларни] 




қуруқ беда, шелуха, барди, кунжара, кепак 
каби озуқалар билан боқаман. Газетадан. 

БАРДОР I [ф. jl з < j ■.и 1 з «кугар- 
моқ; олиб кетмоқ; йиғиб олмоқ» фл. ҳоз. з. 
ўзаги] Қўлда кўтарувчи; юқори тутиб ту- 
рувчи; бўйсунувчи; бажарувчи. Соат тўқ- 
қизларга бориб, ўттиз чоғли одам фармонга 
бардор бўлиб, ўт ўчириш командасининг 
сафига ўхшаб, чойхона олдида савлат тўкиб 
туришди. Мирмуҳсин, Супургига сажда. Бир 
неча қадам илгари борғонимда.. милтиқ 
бардор.. милискани кўриб.. рўбару бўлдим. 
«Муштум». 

БАРДОР II [ф. j Ь j_i | эск. тар. Кўта- 
рилган хирмондан галвир билан ўлчаб, 
амирлик учун бериладиган ғалла. -Бу арпа- 
дан биз оладиган даҳяк ҳам «бардор»га қолди- 
да, — деб ижарадор ҳам жўнади. С. Айний, 
Қуллар. 

БАРДОР-БАРДОР: бардор-бардор қил- 

моқ 1 Кўтар-кўтар қилмоқ, қўлма-қўл 
кўтармоқ; кўтариб олқишламоқ. Санобар 
дарвозадан кириб бориши билан, давлат қуши 
келиб бошига қўнди. Истамбулнинг кат- 
талари бардор-бардор кўтариб, тахтга 
миндириб, подшо қилиб, бошига тож кий- 
дириб қўйди. «Тоҳир ва Зуҳра». Қоражонни 
отнинг устидан олиб, гиламнинг устига солиб, 
бардор-бардор қилиб кўтариб, бахмал уйга 
киргизиб кетди. «Алпомиш». 

2 кўчма Иззат-ҳурматини меъёридан 
ошириб юбормоқ. Бунча бардор-бардор қилиб 
қолдинг. 

БАРДОШ [ф. i~, ,?,1 j — сабр; чидам] 1 
Чидам, сабр, тоқат, дош бериш қуввати. 
Бардош билан кутмоқ. н Бардош, ақл, 
саботга суянсанг, тоғ бўлурсан. «Саодат». 
Деҳқоннинг мардлигига, бардошига тасанно 
айтмоқдан ўзга чора йўқ эди. Э. Усмонов, 
Ёлқин. Ташналикда mo лабларим қақрагунча, 
Сени излаб талпиндим, тоғ экан бардош. Г. 
Жўраева, Иқбол. 

Бардош бермоқ (ёки қилмоқ) Қийин 
ҳолатларга чидамоқ, сабр-тоқат қилмоқ; кў- 
тара олмоқ. Олти болани тупроққа қўйиш.. 
Бу мусибатларга қандай бардош беради экан- 
а? К. Яшин, Ҳамза. Ширин сўзга, эркалашга 
қайси аёл бардош бера олади-ю, меҳр қайси 
аёлнинг юрагини эритиб, сел қилиб юбормай- 
ди. Ф. Мусажонов, Қисса ва ҳикоялар. Бу 
дунёда ҳеч ким кўнгли тўлмайди, Бардош қил- 
май, бошга давлат қўнмайди. «Гулихиромон». 


2 Ирода, қатъият. Уруш бардошимизни 
синовдан ўтказяпти. Чидашимиз керак. Ҳ. 
Ғулом, Тошкентликлар. Пошша хола куёви- 
ники тутиб турганидан, одатдагидек хафа 
бўлмади, терс ўгирилиб ҳам олмади. Балки 
бардошини қўлга олиб, жилмайди. Д. Нурий, 
Осмон устуни. 

БАРДОШЛИ Чидам, тўзимга эга, чи- 
дамли, сабр-тоқатли. Борида — вазмин бўл, 
Йўғида — бардошли. Газетадан. Умидсизлан- 
маган, upodacu мустаҳкам, бардошли киши- 
лар муродига етадилар. Газетадан. Ҳаёт 
инсондан бардошли бўлишини тақозо этади. 
Газетадан. 

БАРДОШЛИЛИК Мустаҳкамлик, маҳ- 
камлик. Янги конструкция туфайли қирқувчи 
ускунанинг бардошлилиги икки марта ошди. 
Газетадан. 

БАРДОШСИЗ Сабр -тоқати йўқ; чидам- 
сиз, иродасиз. Бардошлига ёғлиқ ош, Бар- 
дошсизга оғир тош. Мақол. н Севги учун 
бениҳоя бардош керак. Бардошсизлар севгиси 
умрбод аро йўлда сарсон-саргардон. М. Жўра, 
Изтироб. 

БАРЕЛЬЕФ [фр. bas-relief — пастрельеф] 
Текис юзага бўрттириб ишланган тасвир; 
нақш. Гипс барелъеф. Улуғбек барелъефи. н 
Археология иншоотлари ва амалий санъат 
буюмларидаги нақимарни барелъеф йўсинида 
иииаш кенг тарқалган. «ЎзМЭ». 

БАРЖА [фр. barge< лот. bara — енгил 
кема] Шатакка олиб юриладиган ёки ўзи- 
юрар, таги ясси юк кемаси. Баржаларни 
кемаларга улаб қўйсанг, ўзи тортиб кета- 
веради, деб ўйлашади. Ж. Абдуллахонов, 
Хазина ғойибдан келмас. 

БАРЗАНГИ [<ф. ва а. ^^j — қора 
танли, негр] 1 айн. занжи. Эрк шайдоси — 
Африқо барзангилари учун, Қани, ҳа, сипқа- 
райлик. Мирмуҳсин, Қиссалар ва ҳикоялар. 

2 с.т. Ҳайбатли, давангирдай, йўғон гав- 
дали. Тоиипемирга негадир, эҳтимол, мўридан 
чиққандай қоп-қора ва бақувват барзангидай 
бир йигит бўлгани учундир — Тошқора лақа- 
бини тақишган. О. Ёқубов, Тиллаузук. .. Тўғон, 
қоп-қора бир барзанги, битта урса, ўлдириб 
қўяди. «Муштум». 

БАРЗАНГИСИФАТ [барзанги + сифат] 
Барзангига ўхшаш, ҳайбатли. Бир дўкон 
айвонидаги темир бочкалар ёнида соч ва 
соқоли ўсган барзангисифат бир эркак ётиб- 
ди. П. Турсун, Ўқитувчи. 





БАРИ жамл. олм. Бир турдаги нарса, 
ҳодиса ёки кимсаларнинг ҳаммаси, барчаси. 
Беш бармоқнинг бирини тишласанг, бари 
оғрир. Мақол. н Мен уни севаман. Бу рост. 
Қолган гапларнинг бари ёлғон, бари туҳмат. 
Ойбек, Танланган асарлар. Отлар, одамлар 

— бари аралаш-қуралаш бўлиб кетди. К. 
Яшин, Ҳамза. Дилда неки журъатим бор, 
Дилда неки ҳаяжон — Бари-бари сенга бўл- 
син, Сенга бўлсин, онажон. А. Орипов. 

Бари бир 1) ҳаммаси бирдек, ҳеч қандай 
фарқи йўқ, фарқсиз. Тухуми бирнинг бари бир. 
Мақол. н Фарзанд ўғилми, қизми —бари бир, 
ота-онанинг юраги бўлар экан. Ойбек, Тан- 
ланган асарлар. -Менда ихтиёр йўқ, ойижон! 

— деди Кумуш. Сизлар нимани маъқул 
кўрсаларингиз, менга бари бир. А. Қодирий, 
Ўтган кунлар; 2) крш. с. ҳеч нимага (нарса- 
га) қарамай, нима бўлса ҳам, ҳар қандай 
бўлганда ҳам. ..мен банди, сотилган чўри 
қатори одам бўлсам ҳам, хоҳлаган-хоҳ- 
ламаганни, бари бир, ёнимга келтирмасликка 
кучим етади. Ҳамза, Паранжи сирлари. Иш 
қанча оғир бўлмасин, бари бир кетмон, 
белкурак асосий иш қуроли бўлиб қолди. С. 
Аҳмад, Уфқ. 

БАРИБОҒ Бир йилга ижарага олинган 
боғ. Барибоғ олмоқ. 

БАРИВОЖ [ба.. + ривож] Ривожланган, 
авж олган; ўнгидан келган.. Баривож ғўзалар. 
Иши баривож топмоқ. н Ғайбулло деган бир 
имом.. ундай деб-бундай деб, таловчилик иши- 
ни баривож қилиб бормоқда. Газетадан. 

БАРИИ [лот. Baryum < юн. barus — оғир] 
Менделеев даврий системасининг II гуруҳи- 
даги оқ рангли, кумушсимон кимёвий эле- 
мент, металл. Барий гидроксид. Барий кар- 
бонат. Барий сульфат. н Металл барийни 
инглиз кимёгари Г. Деви электролиз йўли 
билан олган. «ЎзМЭ». 

БАРИКАРАМ с.т. айн. баргикарам. Ибо- 
дулла бошидаги барикарам духоба дўпписини 
тузатар экан, гап қўшди. Ҳ. Ғулом, Машъал. 

БАРИМТА эск. тар. Кўчманчи қабила- 
ларда бир уруғга бошқа бир уруғ томонидан 
етказилган зарарни тўлашга ёки ҳақорат- 
ланган томоннинг иззат-нафсини қон- 
диришга мажбур қилиш мақсадида, гаров 
тариқасида унинг молларини зўрлик билан 
ҳайдаб кетиш ёки мол-мулкини босиб олиш 
одати. Чигирткадан қўрққан экин экмас, 
Баримтадан қўрққан — мол йиғмас. Мақол. 


н Баримта дастлаб айбдор уруғ ёки қабила 
ўзи етказган моддий зарарни тўлашдан бош 
тортган тақдирда, бий (қабила, уруғ бош- 
лиғи)лар тарафидан уюштирилган. «ЎзМЭ». 
Деҳқон ҳаётининг сўнгги манбаи бўлган бир 
парча ери билан суви ҳам қарзига баримта 
қилинар эди. Н. Сафаров, Оловли излар. 

БАРИН [р. боярин, бояр < бой — 
«уруш», «кураш» сўзидан ёки туркий — бой 
эр, бой эркак] Ўтмишда Россияда ҳукмрон 
синф вакиллари, катта ер эгаларининг ун- 
вони, ўша унвон эгаси; оқсуяк, зодагон. 

БАРИНА [р. барин + а] с.т. Дворян аёл, 
оқсуяк аёл. Валихон сўфи ҳамон касал, 
дўконимизга тўра келгани, уйимизга барина 
киргани обрўйимизни ошириб, тинчгина иш- 
лар эдик. А. Қаҳҳор, Ўтмишдан эртаклар. 
Бутунлай кўринмай кетгандан кейин эса 
Тўра қизга қараб: -Вой, яхиш барина экан! 
— деди. М. Исмоилий, Фарғона т.о. 

БАРИСФЕРА [юн. barysphaira — оғир шар] 
Ернинг ички қисми. Барисферанинг руда 
қобиғи темир, хром, никелъ, магний ea крем- 
незёмга бой. «ЎзМЭ». 

БАРИТ [юн. barus — оғир] Табиатда ҳар 
хил (тиниқ, сариқ, қўнғир, кулранг, қора) 
рангда учрайдиган, сульфатлар синфига 
мансуб минерал. Барит.. тиббиёт, резина ea 
қоғоз ишлаб чиқариш, пиротехника, кўнчи- 
ликда, озиқ-овқат саноати, кулолчилик, оқ 
бўёқ тайёрлашда ишлатилади. «ЎзМЭ». 

БАРИТОН [юн. barus — вазмин, оғир + 
tonos — таранглик; товуш] мус. 1 Эркак хо- 
нандалар овозининг баландлиги жиҳатидан 
бас билан тенор оралиғидаги тури. Баритон.. 
лирик ea грамматик турларга бўлинади. 
«ЎзМЭ». 

2 Шундай овозда ашула айтувчи киши. 

3 Трубадан бир октава паст овоз берувчи 
мундштукли пуфлама чолғу асбоби. 

БАРКАМОЛ [бар.. + камол] 1 Жисмоний 
ва ақлий жиҳатдан камолотга эришган, 
вояга етган. Бўлган эди бир соҳибчирой, Ой 
сингари тўлин, баркамол. «Саодат». Бир 
Тўлғоной деган қизи бор эди, бу ҳам бўйи етиб, 
баркамол бўлиб қолган эди. «Ойсулув». 
Малика Оққизнинг шундай баркамол йигитга 
тегаётганидан ҳасад қилмасди. М. Маҳму- 
дов, Мангу куй излаб. 

2 кўчма Етукликка эришган, камол 
топган, бекаму кўст, мукаммал. У юракнинг 
ўзидек ҳассос, Табиатдек эди баркамол. Э. 




Воҳидов. Ота ўз орзусига эришди — фарзанд 
баркамол зот бўлиб етишди. «Ёшлик». Та- 
биат уни баркамол этиб яратмиш: ҳусну 
малоҳатию ақлу заковати бир-биридан зиёда. 
С. Сиёев, Аваз. Маҳоратимни ошириш устида 
олиб борилган ижодий изланишлар бадиий 
баркамол асарларнинг вужудга келишига 
омил бўлди. Н. Сафаров, Оловли излар. 

БАРКАМОЛЛИК Етуклик, мукаммал- 
лик ҳолати; камолот чўққиси. ..унинг ижо- 
дидаги маълум йўналишлар у баркамоллик 
пиллапоясида турибди, дейишимизга асос 
беради. Газетадан. Кишини кулдириш учун 
биринчи навбатда қобилият, хушчақчақ 
кайфият ва маънавий баркамоллик керак. 
Газетадан. Инсон доимо мукаммаллик, бар- 
камолликка интилади. Газетадан. 

БДРКАШ [ф. < (у.ь ,?.<— «кўтар- 

моқ, тортиб чиқармоқ» феълидан] 1 Жез 
ёки мисдан тайёрланадиган ва патнис ўрнида 
ишлатиладиган, доира ёки тўртбурчак шак- 
лидаги рўзғор асбоби. Манзурахон оппоқ 
сочиқ тўшалган баркашда қаҳва кўтариб 
кирди. А. Аъзамов, Жавоб. Ҳизил белбоғли ёш 
йигит кириб, дастурхон ёзди, баркашда нон, 
турли ноз-неъматлар ва уч коса шарбат кел- 
тириб қўйди. М. Осим, Карвон йўлларида. 

2 кўчма Тўгарак, гардиш, юмалоқ, дои- 
расимон. Куёшнинг олтин баркаши. Ой бар- 
каши. н Қип-қизил қуёш баркаши қоялар 
учларини ҳам қизилга бўяб ботаётир. М. 
Маҳмудов, Мангу куй излаб. Денгиз ўйнар 
ой баркашин тўп қилиб, Унинг юзи кўринади 
сепкилли. Э. Охунова, Мен тонгни уйғотдим. 
Ўсиқ киприклари орасидаги чарос кўзлари 
олов баркаш — қуёшдек жозибали. А. Му- 
ҳиддин, Чап чўнтак. 

Баркаш-баркаш 1) мўл, жуда кўп. Шунда 
ўша мўйсафид чиқиб, [бойваччанинг] олдига 
баркаш-баркаш ноз-неъматлар қўйибди. Шук- 
рулло, Жавоҳирлар сандиғи. 2) кўчма катта, 
бўлиқ. Говмишлар пода-пода, Баркаш-баркаш 
елинлик. Миртемир, Асарлар. Бошини баркаш, 
елкасини обкаш қилмоқ Бутун борлиғини 
бахшида қилмоқ. Ахир не-не кўргиликлар би- 
лан, бошимни баркаш, елкамни обкаш қилиб 
вояга етказдим. С. Сиёев, Райҳон. 

БАРЛОС тар. этн. 1 Темурийлар ва 
бобурийлар даврида асосан Ўрта Осиёнинг 
жанубий ҳудудларида, қисман Афғонистон 
ва Ҳиндистонда яшаган, аксарият чорва- 
чилик ва деҳқончилик билан шуғулланиб 


келган ўзбек қабилаларидан бири. Ҳа.. биз 
асли шаҳрисабзлик, барлос уруғлариданмиз. 
Отамиз сарбоз бўлганлар. Мирмуҳсин, Меъ- 
мор. У шундайки, яхши тиғни дилрабо маъ- 
шуқасидан афзал кўради, ўзи барлос бекзо- 
далардан. Ойбек, Навоий. 

2 этн. Барлос қабиласига мансуб шахс. 
Бекларбеги Музаффар барлос подшоҳга яқин, 
энг юқори ўринни ишғол этди. Ойбек, Навоий. 
Эрта тонгда боргоҳлар йиғиб олиниб, сар- 
карда Амир Довуд барлос олдинда, қўшин яна 
йўлга тушди. Мирмуҳсин, Меъмор. 

БАРМЕН [ингл. barmen — бар эгаси; бар- 
да ишловчи] Бар эгаси; бар хизматчиси, 
буфетчи. 

БАРМОҚ 1 Қўл ва оёқ панжасининг 
бешта ҳаракатчан қисмидан ҳар бири. Бош 
бармоқ. Кўрсаткич бармоқ. Ўрта бармоқ. 
Беш бармоқнинг бирини тишласанг, бари 
оғрир. Мақол н Кучли изғирин.. қулоқларни 
кесади, совуқдан оёқларнинг бармоқлари 
увушади. Ойбек, Танланган асарлар. Момиқ 
пахталар унинг [Гавҳарнинг] нозик бармоқ- 
ларига ўзи илашиб чиқар, чаноқлар ҳайрат- 
дан оғиз очиб, силкиниб қоларди. Ў. Ҳошимов, 
Қалбингга қулоқ сол. Унинг [Гуландомнинг] 
бармоқлари дутор қилларида моҳир ўйнади. 
Ойбек, Танланган асарлар. 

Бармоқ билан санарли Оз, жуда кам 
(қолган). Сизга ўхшаш моҳир қурувчилар 
бармоқ билан санарли, бетончилар эса, бит- 
та ҳам йўқ. Ш. Рашидов, Бўрондан кучли. 
Агар бундай кишилар илгари бармоқ билан 
санарли бўлган бўлса, бундан кейин юзлаб, 
минглаб чиқади. П. Турсун, Ўқитувчи. Бар- 
моқ босмоқ Ҳужжатга имзо ўрнига бармоқ 
изларини туширмоқ. Деҳқон йигит қувонч ва 
умидга тўлиб, Аҳмад Ҳусайндаги варақага 
бармоғини босади. Ойбек, Нур қидириб. Ота- 
бувамизнинг расмича шу бармоқни боса- 
верамиз-да. С. Аҳмад, Ҳукм. Бармоқ вазни ад. 
Ҳар бир сатрда бўғинлар сонининг бир хил 
бўлишига, мутаносиблигига асосланган 
шеърий вазн. «Алпомиш» ўзбек халқининг 
миллий шеър вазни бўлган бармоқ вазнида 
тўқилган. Ҳ. Олимжон, Алпомиш. Сизнинг 
ғазалларингизни бармоқдаги шеърларингиз 
билан қиёс қилганда, ғалати бир ҳодисага дуч 
келганман. У. Норматов, Талант тарбияси. 
Бармоқ орасидан қарамоқ Бепарво, лоқайд 
бўлмоқ, етарли даражада аҳамият, эътибор 
бермаслик. Бўтабой ака баъзан муроса 





йўлини тутганда, сиз бунга бармоқ орасидан 
қараётибсиз. А. Қаҳҳор, Қўшчинор чироқ- 
лари. Бармоғини бигиз (вки найза) қилмоқ 
Кўрсаткич бармоғи билан ишора қилмоқ, 
танбеҳ бермоқ. -Ҳақорат қилма, — Қобил 
бармоғини бигиз қилиб, Ўтапга ўшқирди. Ҳ. 
Ғулом, Машъал. Бармоғини қизнинг кўзига 
бигиз қилган экан, қиз дод деб юборибди. П. 
Турсун, Ўқитувчи. Бармоғини тишламоқ 1) 
афсус қилмоқ, аттанг демоқ. Билган бил- 
ганин ишлар, Билмаган бармоғин тишлар. 
Мақол. Эринчоқ икки ишлар, охири бармоғин 
тишлар. Мақол. Вақтингни ўтказиб, бар- 
моғингни тишлаб қолма. «Қанотли сўзлар»; 
2) лол қолмоқ, ҳайрон бўлиб, ўйланиб қол- 
моқ, хаёл сурмоқ. Ҳовузни қишлоқ ичидан cye 
ташиб тўлдиришга келганда, ҳамма бармоқ 
тишлаб қолди. «Муштум». Қосимов унга 
[Комилжонга] дарҳол жавоб қилмади, ак- 
синча, бармоғини тишлаб, узоқ вақт жим 
юрди. И. Раҳим, Ихлос. Беш бармоғини оғизга 
тиқмоқ (ёки урмоқ) айн. беш қўлни оғизга 
тиқмоқ (ёки урмоқ). қ. беш. Беш бармоғинг 
оғзингга тиқма, инсоф сари барака деганлар. 
Беш бармоқдай билмоқ Жуда яхши билмоқ; 
аниқ тасавур қилмоқ. Нарсаларнинг қадрини 
беш бармоқдай билади. Қ. Муҳаммадий. 
Тошкентдан келган Миршарипов Хоразм 
ўлкасини беш бармоғидай яхши биларди. Ж. 
Шарипов, Хоразм. Ноила ҳаммани беш бар- 
моғидай билади. С. Зуннунова, Олов. Икки 
бармоқни бурунга тиқиб қолмоқ айн. икки 
қулни бурунга суқиб (ёки тиқиб) қолмоқ қ. 
бурун I. Бизнинг шартимиз шуки.. ерсиз ea 
кам ерли камбағаллар икки бармоғини бур- 
нига тиқиб қолмасин! М. Исмоилий, Фар- 
ғона т.о. -Ҳали икки бармоғимизни бурни- 
мизга тиқиб юраверамиз денг? — Замон 
ҳаяжонланиб яна сўради. М. Исмоилий, 
Фарғона т. о. 

2 Тахминан ўрта қўл (бармоқ) энига ба- 
равар узунлик ўлчови. Кимга бармоқдай, 
кимга тирноқдай. Мақол. Бешта бало недан 
келар, Икки бармоқ тилдан келар. Мақол. 
н Бўйи ердан тўрт бармоқ кўтарилган ғўза 
ораларига ёйилган хотин-қизлар пахта 
оралиғидаги ёт ўтларни термоқда эдилар. С. 
Айний, Қуллар. 

Ўн икки бармоқли ичак анат. Ингичка 
ичакнинг ошқозондан бошланадиган ва 
узунлиги ўн икки бармоқ энига тенг кела- 
диган қисми. 


3 тех. Машина ва механизмларнинг 
ғўлача шаклидаги қисми. 

БАРНО [ф. С — ёш йигит, ўсмир] 1 
Ёш, навқирон. Ёки бирор барно йигитни 
кутармикан интизор бўлиб. Уйғун. Юмшоқ 
муомалали бу барно йигитларни кўриб, Хол- 
жон хола ҳам талтайиб кетди. Ғайратий, 
Довдираш. 

2 Ҳусни одатдагидан ортиқ; чиройли, 
гўзал, соҳибжамол; қадди-қомати келишган. 
Балки сиз ҳам кўргандирсиз ўшал барнони, 
Кулгич юзли, қалам қошли, кўзи шаҳлони.. 
«Муштум». Ҳаммаёқда тўп-тўп гулчеҳралар, 
барнолар, санамлар, малоҳату ойхуморлар, 
гулпошшаю гулойимлар! С. Сиёев, Аваз. 

3 Барно (аёллар ва эркаклар исми). 

БАРО- [юн. baros — оғирлик] Байналмилал 

ўзлашма қўшма сўзларнинг «босим» маъно- 
сида қўлланувчи биринчи таркибий қисми. 

БАРОБАР [ф. — юзма-юз; тенг] 1 

айн. баравар. Шошган шамол билан баробар. 
Мақол. н Лекин ул қирқ минг элат ичида бу 
қизга қуввати баробар келадиган эр йигит 
йўқ эди. «Бўтакўз». Менинг олдимда шоҳу гадо 
баробардир. С. Сиёев, Аваз. 

2 мат. Маълум миқцорнинг тенг, бара- 
вар келиши. Уч карра уч — баробар тўққиз. 

БАРОГРАММА [баро.. + юн. gramma — 
ёзув; ёзаман] Барограф ёзиб олган, атмо- 
сфера босимининг ўзгаришларини кўрсата- 
диган эгри чизиқ. 

БАРОГРАФ [баро.. + юн. grapho — ёзаман] 
Атмосфера босимини автоматик ва узлуксиз 
равишда ёзиб оладиган асбоб, ўзиёзар баро- 
метр. Барограф метеорология станциялари, 
самолёт ea аэростатларда ишлатилади. 
«ЎзМЭ». 

БАРОКАМЕРА [баро.. + лот. camera — 
гумбаз, хона] Барометрик босимни сунъий 
равигцда ўзгартиришга имкон берувчи зич 
ёпиладиган (герметик) камера. Паст босимли 
барокамера. Юқори босимли барокамера. 

БАРОККО [итал. barocco — ажиб, ғалати, 
жимжимадор] 16-аср охири — 18-аср ўрта- 
ларида Европа санъатида мавжуд бўлган, 
манзаравий серҳашамлиги, жимжимадор- 
лиги, тасвирий ранг-баранглиги билан 
ажралиб турадиган услублардан бири. Ба- 
рокко услубида қурилган меъморий мажмуа- 
лар фазовий ечими, майда меъморий безак- 
ларга мўллиги ea ягона ғояга бўйсуниши билан 
ажралиб туради. «ЎзМЭ». 





БАРОЛ с.т. айн. барор. Ов баролидан 
квлмасаҳамки, афсус қилишмади. Ш. Рашидов. 
Қудратли тўлқин. Мен ҳам батрак бўлдим, 
лекин бу вақтда батракка барол боққан эди. 
Газетадан. 

БАРОМЕТР [баро.. + юн. metreo — ўл- 
чайман] 1 Атмосфера босимини ўлчайди- 
ган асбоб. Симобли барометр баъзан металл 
косасиз, фақат шиша найдан ясалади. 
«ЎзМЭ». 

2 кўчма Ўлчов, мезон. Савдо иқтисо- 
диётнинг энг тўғри барометридир. Газетадан. 
Қисқаси, даврнинг зарурий эҳтиёжлари фан 
учун барометрдай гап. С. Кароматов, Олтин 
қум. Адабиётни ҳақли равишда ижтимоий 
ҳаётнинг энг сезгир барометрига қиёс эти- 
шади. «ЎТА». 

БАРОМЕТРИК геофиз. Атмосфера 
босимига оид. Барометрик ўлчамлар. Баро- 
метрик формула. н ..барометрик босимнинг 
камайиши организм ҳаёт фаолиятининг 
анчагина издан чиқишига сабаб бўлади. «Фан 
ва турмуш». 

БАРОН [фр. baron < лот. baronis — ан- 
қов, лапашанг; ёлланма аскар] Ғарбий Ев- 
ропа зодагонлари, дворянларининг графдан 
бир поғона паст унвони ва шундай унвон 
олган киши. Барон ўрнидан тураётиб, хушо- 
мад тарзида не машаққатлар билан илжай- 
ди.. А. Қаҳҳор, Асарлар. Мендан узоқ қочсин 
эмиш ой, юлдуз, қуёш, Немис барон, князлари 
хўжа бўлсинмиш. Ҳ. Пўлат. 

БАРОР [ф. jl_>j — мевали; маҳсулдор; 
фойдали] Ишнинг ўнгидан келиши, ривожи; 
ривож. Барор топмоқ. Бароридан келмоқ. н 
Чўлга биринчи марта пахта экдик. Деҳқон- 
чилигимиз бароридан келди. Газетадан. Булар 
шу ерда кечгача ётишди, бироқ ов бароридан 
келмади: биронта фашист кўринмади.. А. 
Қаҳҳор, Олтин юлдуз. 

БАРОТ I [а. jj — оқлаш; бегуноҳлик; 
содцадиллик] тар. 1 Подшо томонидан бе- 
рилган озодлик хати; подшоҳ, хон томо- 
нидан бирор солиқ ёки жаримадан озод 
этиш ёки муайян ваколатлар, ҳуқуқлар 
бериш ҳақидаги махсус гувоҳнома, ёрлиқ. 
Баротда уни олувчининг исми ва мансаби, 
мазкур барот қандай муносабат билан 
берилгани, унга қандай вазифа юклатил- 
ганлиги кўрсатилган. «ЎзМЭ». 

2 Бирор нарса, чунончи, унвон олган- 
лик ҳақидаги ёрлиқ, гувоҳнома. Дил сиёҳига 


берур ул шоҳ нутқидин барот, То юзун кўрмай 
демам: берган бароти рост экан. Увайсий. 

БАРОТ II [а. <Л)1 j-J — шаъбон ойининг 15- 
куни] 1 дин. Қамарий йил ҳисобидаги сак- 
кизинчи ой — шаъбоннинг 15-куни: бу кунда 
Муҳаммад алайҳиссаломга пайғамбарлик 
хабари нозил қилинган. 

2 с. т. Қамарий саккизинчи ой — шаъбон- 
нинг халқ орасидаги иккинчи номи.. Барот 
ойи. н -Мен айтаманки, йўқ, барот ойида 
туғилган эканман, олтмишларда бўлсам 
керак, — деди кампир. Мирмуҳсин, Умид. 

3 Барот (эркаклар исми). 

БАРОТЕРАПИЯ [баро.. + терапия] тиб. 

Атмосфера босимини ўзгартириш йўли 
билан даволаш усули. Баротерапияда шакли 
ва ҳажми ҳар хил идишлар, камералардан 
фойдаланилади. 

БАРОТРАВМА [баро.. + травма] тиб. 
Атмосфера босимининг бирдан ўзгариши 
натижасида эшитув аъзосининг, ўпканинг 
шикастланиши. Баротравмада дастлаб қулоқ 
оғрийди, кейин одам яхши эшитмайди, қулоғи 
шанғиллайди, баъзан боши айланади. «ЎзМЭ». 

БАРОҚ Қалин, узун ва бир оз жингалак 
(юнг, жун). Бароқ қош. Бароқ соч. Бароқ 
мўйлов. Бароқ ёл. Бароқ мушук. н Қудрат- 
нинг бароқ қошлари бир-бирига тортилди. М. 
Исмоилий, Фарғона т.о. Жондор ота қирра 
бурнининг тагида яйраб ўсган оппоқ бароқ 
мўйловини ўйнаб, мийиғида кулди. Газетадан. 
Ертандир устига чиқиб, офтобда юз юва- 
ётган бароқ мушук миёвлади. Ҳ. Назир, Сув 
гадоси — оқпадар.. Йўл ycmuda ястаниб ётган 
харсангтошларнинг елкасидаги.. қўнғир бу- 
журлари арслоннинг бароқ ёлини эслатар эди. 
«Шарқ юлдузи». 

БАРОҚҚОШ Ўсиқ, жингалак қошли 
(одатда шахс ҳақида). Убароққош, кўзи чақ- 
чайган, афти ишшайган. Ҳ. Назир, Ёнар дарё. 
Яхшибоев ёшуллининг қиёфасини эслатади: 
рапидаюз, бароққош бир кимса.. М.М.Дўст, 
Лолазор. 

БАРПО [ф. Ljj — барқарор, турғун; қу- 
рилган, ўрнатилган]: барпо бўлмоқ Бунёд- 
га, вужудга келмоқ, қурилмоқ. Ёлғон, эгри- 
ликка ўрганма асло, Жаҳон тўғриликдан 
бўлмишдир барпо. «Ақл ақлдан қувват олади». 
..бирон нарса, бирон ваъда эвазига яна уйда 
номаълум муддатга тинч-тотувлик барпо 
бўларди. Ў. Умарбеков, Ёз ёмғири. Барпо 
қилмоқ (ёки этмоқ) Бунёдга, юзага кел- 




тирмоқ, ташкил этмоқ, қурмоқ. Наврўз, 
Маржонбулоқ шаҳарлари тезкорлик билан 
барпо этилмоқда. «Ўзбекистон қўриқлари». 
Янги қишлоқ барпо қилиниб, атрофига чинор- 
лар экилиб, қишлоққа Мингчинор номи берил- 
ган. «Ўзбекистон қўриқлари». Барпо этиб 
бўстонлар, Топди қувонч, бахтини. 3. Диёр. 

БАРРА [ ф. ь Jj — қўзичоқ; оҳу боласи] 1 
Янги туғилган қўзичоқ. Барра гўшти. н Бир 
барра қўзи бор эди, ота ҳозир шуни саранжом 
қилиб кирди. Н. Фозилов, Қиссалар. 

2 Янги туғилган қўзининг гўшти. Барра 
кабоб. н -Қани, баррадан олинг, ўғлим, — 
деди у илик узатиб. А. Мираҳмедов, Қўйлар 
қўзилади. 

3 Қўзичоқнинг жингалак жунли териси; 
қоракўл. Барра пўстин. Барра ёқа. н Усуб- 
алининг сербар телпак остидаги калласи 
барра пўстин ичига кириб кетди. М. Исмои- 
лий, Фарғона т.о. Мунавварнинг ўрнига 
ёқасига кўк барра тутилган қишлик пальто- 
даги жувон жавоб берди. С. Анорбоев, Меҳр. 

4 кўчма Янги униб, ўсиб чиққан, ёш, 
майин; диркиллама. Барра ўтлар. Барра пиёз. 
Барра беда. Барра барг. Барра бодринг. н 
Гуллай бер, шафтолим, қантак ўригим, 
кўкариб ўса бер, барра ўт, майсам. С. Ак- 
барий, Меҳригиё. Сув бўйида ям-яшил барра 
кўкатлар. С. Сиёев, Ёруғлик. Сўнгра ҳовлида 
кўкариб турган барра пиёздан ҳам бир боғ 
юлиб чиқди-ю, уйга кириб кетди. Ш. Раши- 
дов, Бўрондан кучли. Акбарали барра мўй- 
ловини икки ёнга устма-уст силади. Р. Раҳ- 
монов, Довруғ. 

БАРРЕЛЬ [ингл. barrel — бочка, бочкача] 
АҚШ, Буюк Британия ва б. бир қатор 
мамлакатларда: суюқликлар ва сочилувчан 
модцаларнинг 115 дан 164 литргача бўлган 
сиғим ва ҳажм ўлчов бирлиги. 

БАРРИКАДА [фр. barricade — тўсиқ, ғов] 
Кўча жангларида, шунингдек, кўприк ва 
тоғ йўлларида дуч келган нарсалардан (хода, 
тош, дарахт, қум тўлдирилган қоп ва б.) 
фойдаланиб, ҳимоя, мудофаа мақсадида 
қурилган тўсиқ, ғов. Баррикада жангларидан 
кейин чор охранкаси уни турмага ташлади. 
И. Раҳим, Чин муҳаббат. 

БАРС зоол. 1 айн. илвирс 1, йўлбарс 1. 

2 Мучал ҳисобида учинчи йил номи. 
Барс йили. 

БАРТАРАФ [бар.. + тараф]: бартараф 
бўлмоқ 1 ) у ёки бу томонга ҳал бўлмоқ; бир 


ёқли бўлмоқ. Тортишув бартараф бўлди; 
2) битмоқ, тугамоқ, йўқ бўлмоқ; сафдан 
чиқмоқ. Уларнинг жанжаллари ҳеч ҳам 
бартараф бўлмади. Бартараф қилмоқ 1) у 
ёки бу томонга ҳал қилмоқ, бир ёқли 
қилмоқ. Сиз бир ҳафтанинг ичида ииши 
бартараф қилиб, судга чиқарасиз. А. Қаҳҳор, 
Сароб; 2) битирмоқ, тугатмоқ; йўқ қилмоқ. 
Капитан Аҳмаджонга, ҳар қандай қилиб 
бўлса ҳам, немис пулемётларини бартараф 
қилишни буюрди. А. Қаҳҳор, Олтин юлдуз. 

БАРТЕР [ингл. barter — товар айир- 
бошлаш] иқт. Пул маблағлари иштироки- 
сиз бевосита товарга товар айирбошлаш ва 
шу ҳақдаги шартнома. Бартер битими. 
Бартер усули. 

БАРХАН(ЛАР) Саҳро ва чўлларда ша- 
мол таъсири (кучи) билан пайдо бўладиган 
кўчма қумтепалар. Саҳролардаги дюналар- 
нинг бир ёнбағри ётиқроқ.. иккинчиси тик- 
роқ бўлади. Бундай тепаликлар барханлар деб 
аталади. «География». Рўпарадан кўрина- 
ётган қизил-сарғиш барханлар қотиб қолган 
океан тўлқинларини эслатади. «Ўзбекистон 
қўриқлари». 

БАРХИТ | итал. barrakan < а. З'_н — 
ялтироқ, ярқироқ; нур сочувчи; бир хил 
қора кийим] 1 от Духоба, бахмал. Мошранг 
бархит. 

2 сфт. Бархитдан, бахмалдан тайёрланган. 
Мунисхон қора бархит пальтосининг ёқасини 
бошигача кўтарган.. бировни кутган вази- 
ятда турар эди. А. Қаҳҳор, Сароб. Пошша- 
хола.. янги қора бархит камзулининг ички 
чўнтагига алланималарни шошиб-пишиб тиқ- 
ди. Д. Нурий, Осмон устуни. 

БАРЧА жамл. олм. Мавжуд бўлган нарса, 
кимса ёки ҳодисаларнинг ҳаммаси; бекаму 
кўст; ҳамма. Тўй — тегишлиники, ҳайит — 
барчаники. Мақол. Сахий monca — барча 
ер, бахил monca — босиб ер. Мақол. ^Дунё- 
даги кўриб ўта турган барча орзуимиз, 
ҳавасимиз фақат сенгагина қараб қолган. А. 
Қодирий, Ўтган кунлар. Анвар ҳар ким учун 
севимли.. барчага баравар эди. А. Қодирий, 
Меҳробдан чаён. 

БАРШ [а. Jh — бангидевона; банг] 
Афюн, асал ва хушбўй дориворлардан тай- 
ёрланган наркотик модда. Кўкалдош мад- 
расасида.. барш дейсанми, чакида дейсанми, 
қисқаси, кайф берадиган ҳар бир нарса десанг, 
бор. С. Айний, Жаллодлар. 




БАРШЧИНА [р. баршина — баринга 
текин ишлаб бериш] эск. тар. Ўрта асрларда 
Россияда крепостной деҳқонларнинг ўз 
меҳнат қуроллари билан помешчик фой- 
дасига ҳақ олмай мажбурий суратда бажа- 
радиган иши; феодализм давридаги ер рен- 
тасининг бир шакли. Шарқ мамлакатларида 
баршчина кенг тарқалмаган. «ЎзМЭ». 

БАРЬЕР [фр. barriere — тўсиқ, ғов] спрт. 
1 Югуриш ва от спортида ёки цирк номер- 
ларида: сакраб ўтиладиган тўсиқ. 

2 Девор, тахта девор. Ҳовлини барьер 
билан тўсмоқ. 

БАРҚ [а. 3_>_i — чақмоқ; ялтиллаш] поэт. 
Яшин, чақмоқ; ёлқин, аланга. Воқеалар барқ 
суръати билан давом этди. Ойбек, Навоий. 
Севги барқу оташида ўртанишни ғам демам, 
Ошиқона бу дилим бебарқу оташ бўлмасин. Э. 
Воҳидов, Муҳаббат. 

Барқ урмоқ 1) ярқирамоқ, чақнамоқ, 
жилоланмоқ. Кўнглида бир зум, бир зумгина 
барқ уриб ўтган бу нидо отига қамчи бос- 
тирди. М. Исмоилий, Фарғона т.о. Қуёшдек 
барқ уриб чиқса нигорим, Боқолмасман кетиб 
ақл, ихтиёрим. Ҳабибий. Ой туққандай, 
жамоллари барқ урар, Не гўзаллар унга бўл- 
ган харидор. «Муродхон»; 2) аниқ намоён 
бўлмоқ, баралла сезилмоқ, кўринмоқ. Сун- 
натнинг хати ўзидай шўх, ҳар жумладан 
ҳазил-мутойиба барқ уриб турар эди. Шуҳ- 
рат, Шинелли йиллар. 

БАРҚАРОР [бар.. + қарор] 1 Қарортоп- 
ган, қатъий, узил-кесил ўрнашган; устувор. 
Истиқлолимиз барқарор бўлсин. н Бахтинг 
барқарор бўлсин. Т. Тўла. Муродхон элга, 
меҳнаткаш халққа бўлган бу ғамхўрликда 
изчил ea барқарор туради. «Муродхон». 

2 Ҳеч қандай ўзгариш таъсир этмай- 
диган, доим бирдек турадиган; ўзгармас. 
Барқарор валюта. Ҳосилнинг барқарор бў- 
лиши учун курашайлик. н Халқим, сенсан 
элларга Тўкин дастурхон тузган, Неъматинг 
ўзингга ҳам Барқарор бўлсин, дейман. А. 
Орипов. 

3 Бир ерда ўрнашиб қолган; муқим. 
Муҳаррир икки йилдан бери шу вазифада 
барқарор эканига хурсанд. А. Қаҳҳор, Сароб. 
Баҳор юзларингда барқарор. «Гулдаста». 

Кўнгил барқарор бўлди Кўнгил тинчиди, 
кўнгил таскин топди. Муборак бошларига 
ҳумоюн қуши қўнди, кўнгиллари барқарор 
бўлди. Ойбек, Навоий. 


БАРҚАРОРЛИК Турғунлик, мустаҳкам- 
лик, ўзгармаслик ҳолати. Барқарорликка 
эришмоқ. Давлат сиёсатининг барқарорлиги. 

БАРҚУТ 1 с.т. айн. бархит. Шундан сўнг 
дарвешни гилам, барқут болишлар таииан- 
ган меҳмонхонага олиб кирдилар. У. Исмои- 
лов, Сайланма. Мўттихон кўз югуртирди. 
Ҳақиқатдан ҳам кўчада жуда кўп учрайди- 
ган, этакдай чиммат тутиб, барқут паран- 
жи ёпинган аёллар бунда йўқ эди. С. Зун- 
нунова, Гулхан. 

2 кўчма Барқутсимон; юмшоқ, майин. 
Барқут осмон. Барқут уфқ. Барқут чеҳра. 
Барқут япроқ. н Ёдимда, эрталаб турли 
товланган Шудрингли гулларнинг барқут 
чеҳраси. Уйғун. Ҳавасларга тўлиб, мен қа- 
райман Барқут водийларга сузилиб. Уйғун. 
Фақат узоқлардан, ёқут уфқдан, Не ёқут, 
қип-қизил барқут уфқдан Мўралаб оҳиста 
қочарди қуёш. Ғайратий. 

БАРҲАВО [бар.. + ҳаво] айн. баҳаво. 

БАРҲАЕТ [бар.. + ҳаёт] 1 Яшаб турган 
ҳолатда; ҳаракатда, тирик. Ҳозир барҳаёт 
бўлган темурий шаҳзодалардан энг тад- 
биркори, энг қобили.. шубҳасиз, Ҳусайн Бой- 
қародур. Уйғун ва И. Султон, Алишер 
Навоий. Баъзан олисда сузиб бораётган 
баҳайбат кемаларнинг беҳисоб чироқлари 
само юлдузларидек чарақлаб, зимистон 
денгиз барҳаёт эканидан далолат бериб 
туради. Т. Рустамов, Мангу жасорат. 

2 кўчма Мангу, абадий, доимо яшовчи. 
Ҳаёт абадий, аммо у ёш авлод билан барҳаёт. 
Р. Усмонов, Одобнома. Барҳаёт Ойбек бу 

— қутлайди мамнун, Қутлар Ғафур Ғулом 

— донгдор замондош. А. Орипов. 

БАРҲАМ [ф. ^ j- 1 — чигал, аралаш; 
пароканда]: барҳам бермоқ Йўқ қилмоқ, 
тугатмоқ; хароб қилмоқ; тўхтатмоқ. Амир 
Темур сарбадорлар ҳаракатига барҳам бер- 
гандан кейин, бу ҳаракатга алоқадор одамлар 
ҳар томонга тарқаб кетган. Мирмуҳсин, 
Меъмор. ..ёвузликка барҳам бериш учун 
озмунча қурбонлар бермадикми биз! Н. Са- 
фаров, Оловли излар. Иста, қисматимга 
ўзинг бер барҳам, Иста, яхиш кунда номим 
қилгил ёд. А. Орипов. Барҳам емоқ (ёки топ- 
моқ) Йўқ бўлмоқ; тугамоқ, тўхтамоқ. Кўз- 
ларидаги аввалги ҳурковучлиги, тортин- 
чоқлиги барҳам еган. Шуҳрат, Шинелли 
йиллар. Истар эди жафокаш инсон: ..Барҳам 
топса қуллик, кишан, ғам. Уйғун. 





БАРҲАҚ [бар.. + ҳақ(қ)] эск. кт. Ҳақи- 
қатан ҳам мавжуд; ҳақиқий; адолатли. Дини 
исломият барҳақ, масжидларимиз гавжум, 
бозорлар обод. X. Тўхтабоев, Қасоскорнинг 
олтин боши. Зиёрат айлади насиб қилган 
халқ, Каримсан, самадсан, расулинг барҳақ. 
«Маликаи айёр». 

БАС I [ф. — етарли; кифоя] 1 унд. 

Бошқа керак эмас, шу билан етар; тўхтат. 
-Бас! — қичқирди Мирзакаримбой,— ман- 
манлик — худо урганлик. Ойбек, Танланган 
асарлар. Бас энди, ётаберма. Сал меҳнатга 
ҳам қайиш. Ғ. Ғулом, Тирилган мурда. 

Бас қилмоқ Тўхтатмоқ, хотима бермоқ. 
Нега қўшиқни бас қилдинг, яхши йигит? 
Уйғун ва И. Султон, Алишер Навоий. 
Мастура опа.. уйда ўтиришни бас қилиб, 
савод мактабини битиради, болалар боғ- 
часига мураббия тайёрловчи курсга киради, 
паранжини ташлайди. П. Қодиров, Уч илдиз. 

2 крш с. Демак, шундай экан. Бас, биринчи 
буйруқни сиз олган экансиз, нега яна қуш- 
бегидан фотиҳа кутиб ўлтирибсиз?! А. 
Қодирий, Ўтган кунлар. Йўлчи бир нафас 
тўхтаб.. давом этди: -Уруш бойларнинг 
ҳамёнини тўлдирадими? Бас, улар борсин. 
Ойбек, Танланган асарлар. 

БАС II [а. л — муҳокама, мунозара, 
тортишув]: бас боғлашмоқ (ёки ўйнамоқ) 
Гаров боғлашмоқ, гаров ўйнамоқ. Бас боғ- 
лашиб, эрта азонда далага чиқсангиз, ҳам- 
мадан олдин Жипаройни кўрасиз. «Қаҳ- 
рамоннома». У чаққонликда мен билан бас 
боғлашгандай, баланддаги ингичка шохга 
тармашибди. П. Қодиров, Қадрим. Бас 
келмоқ Баравар, тенг келмоқ, тенглашмоқ. 
-Сизга бас келиб бўладими! — деди Элмурод 
ва бошқа гапирмай, одимлай берди. П. Турсун, 
Ўқитувчи. Ким экан у, сенга бас келган 
йигит? Ойбек, Танланган асарлар. 

БАС III [итал. basso — паст] 1 мус. Эркак- 
ларнинг энг паст, йўғон овози ва шундай 
овозга эга ашулачи. Баланд ёки куйчан бас 
ҳамда паст бас.. фарқ қилинади. «ЎзМЭ». 

2 Кўп овозли мусиқа асарларидаги энг 
пастки овоз, партия. Хорда бас биринчи ва 
иккинчи овозларга бўлинади. «ЎзМЭ». 

БАСАВЛАТ [ба.. + савлат] Қиёфаси, кў- 
риниши ҳавас уйготадиган, улуғвор, сав- 
латли. Басавлат одам. m Онам жуда басав- 
лат аёл эди. Қ. Кенжа, Нотаниш гул. Вой бўй- 
гинангдан-ей.. тушимми-ўнгимми, болагинам.. 


Бирам басавлат бўлиб, гунгурсдай бўлиб 
кетибсанки.. А. Мухтор, Опа-сингиллар. 

БАСАЛОБАТ [ба.. + салобат] кт. айн. 
салобатли. Басалобат одам. Басалобат 
нуроний чол. 

БАСИР | а. — ўткир кўзли; ўта 

зийрак] эск. 1 Кўрувчи, кўзи ўткир, ўта сезгир. 
Қилурни айла риоят демакта асра адаб, Ки 
дўст феълингу қавлунгғадур басиру самеъ. 
Навоий, Хазойинул-маоний. 

2 Кўриш қобилияти йўқ; кўр, сўқир. 
Ҳатто умри бўйи қорни тўймаган қашшоқ 
ҳам, кўзи басир тиланчи ҳам, бир кун бўлса- 
да, кўпроқ яшасам, дейди. С. Анорбоев, 
Оқсой. Пинҳон эди унга бор умр, чунки ҳаёт 
этмишди басир. У. Носир, Юрак. Ахир шун- 
чалик басир эмас-ку, йўл бўйида турган 
одамни кўрмайдиган. М. Хайруллаев, Кўнгил. 

3 кўчма Нарса, воқеанинг моҳиятини 
тушуна олмайдиган; онгсиз; билимсиз; жо- 
ҳил. Тўғри-ку, лекин бу басир оломонни 
маърифатли қилиш учун жуда узоқ муддат 
керак бўлади. К. Яшин, Ҳамза. -Азбаройи ўшал 
кўзи очиқ, қалби басирларга қаҳрим туфай- 
лидир. Аларнинг китоб кемирувчи сичқон- 
лардан не фарқи бор? — деди Бобур. X. Сул- 
тонов, Бир оқшом эртаги. 

БАСИРАТ [а. — ақл, онг; зий- 

раклик] кт. Кўра олишлик; зийраклик. Вале 
кимки бўлғай басират фани, Не мумкин адо 
айлай олмоқ ани. Навоий, Садди Искандарий. 

БАСИТ [а. J^. — содда, оддий] эск. 

кт. Содда, мураккабмас; соддадил. [Ҳусайн:\ 
Соҳиби тадбир, доно Навоийнинг бугун 
басит ea саёз мулоҳазалар юритишининг 
боиси не бўлса экан .? Уйғун ва И. Султон, 
Алишер Навоий. 

БАСКЕТБОЛ [ингл. basket — сават, тўр 
+ balle — тўп] cnpm. Икки команда аъзолари- 
нинг тўпни бир-бирига қўлма-қўл ошириб, 
муайян баландликдаги тахтага ўрнатилган 
тўрли ҳалқага тушириш ўйини. Баскетбол 
майдони. Баскетбол ўйнамоқ. Баскетбол 
мусобақаси. 

БАСКЕТБОЛЧИ Баскетбол билан шу- 
ғулланувчи, баскетбол ўйновчи. Янгиариқ- 
лик баскетболчи қизлар Ҳазораспга борди. 
«Муштум». 

БАСКИ [ф. ...j | эск. кт. айн. бас I 2. 

БАСЛАШМОҚ с.т. Бас боғлашмоқ, га- 
ров ўйнамоқ. Тўқсон беш центнердан naxma 
беришга баслашибди. Ойбек, О. в. шабадалар. 




БАСМА-БАС 1 Бирор ишда, соҳада ким 
ўзди, ким ўзар мусобақаси. Басма-басда 
ютган эр Йўлига гул сочайлик! К. Яшин, М. 
Раҳмон, Сирдарё. 

2 рвш. Бас боғлашгандай, бир-биридан 
ўзишга ҳаракат қилгандай, қолишмай. Мели 
полвон ва Юсвали отага ўхшаш баъзи бир ак- 
тивлар ўзларини тутолмай, улар [Олахўжа 
ва Турдивой халфа] билан басма-бас сўкиш- 
дилар. П. Турсун, Ўқитувчи. Ўртоғим билан 
бирга Кетмон чопдик басма-бас. «Қўшиқлар». 

3 Тўхтовсиз, қайта-қайта. Боғлари қўзғар 
ҳавас, Булбул куйлар басма-бас. С. Очил, 
Умидвор қушча. Ўртоғини ҳайқириб басма- 
бас чақирди. Ғ. Ғулом, Шум бола. 

4 кўчма с.т. Муносиб, ярашиқ, мос. 
Атлас кўйлак басма-бас, шойи кўйлак ранги 
паст. «Оқ олма, қизил олма». 

БАСМА-БАС(И)ГА рвш. Худци бас боғ- 
лашгандай, бир-биридан қолишмай, ким 
ўзарга. Гўё.. табиат бастакорлари ким ўзар 
ўйнашарди. Басма-басга бири чўзиб хониш 
қилса, бошқаси шодлигини ичига сиғдиролмай, 
шўх-шўх куйларди. С. Анорбоев, Оқсой. Қу- 
дам икковимиз, басма-басига орзу-ҳавас, деб 
болаларни қийнаб қўйдик. «Муштум». 

БАСМАБАСЛАШМОҚ Бас боғлашмоқ, 
баслашмоқ; ким ўзарга бирор иш, ҳаракат 
қилмоқ. Басмабаслашиб сузишмоқ. 

БАСМАБАСЛИККА айн. басма-бас(и)га. 

БАССЕИН [фр. bassin — тоғора; ҳовуз] 
Катта сунъий сув ҳавзаси. Спорт бассейни. 
н Кўплаб ёшлар хоналари, бассейнлар, май- 
дончалар барпо этилди. Газетадан. 

БАСТ [ф. — паноҳгоҳ; бирикма, 

тузилма; боғланиш] Гавданинг бутун борли- 
ғича, яхлит кўриниши, қад, қомат. Ўзига 
зап ярашган қомати, бўйи, басти. С. Акбарий. 
Ҳайитхон бастини ростлаб, атрофига қаради. 
Р. Раҳмонов, Бахт билан учрашув. 

2 кўчма Нарсанинг табиий кўриниши. 
Қоялар бастига ҳайратда боқдим, Хаёл 
мавжларида чўққига оқдим. Ж. Жабборов. 

БАСТА | ф. ... ; — «боғламоқ, 

маҳкамламоқ, уламоқ» фл. ўтг. зам. сфдш. 
шакли] эск. кт. Боғланган, боғлиқ. 

БАСТАКОР [баста + ф. ўК — иш, маш- 
ғулот] Анъанавий мумтоз мусиқа асарлари 
ижодчиси; композитор. Йиғилди бастакору 
соз ила созанда, хушхонлар. Ҳабибий. Бахт 
тенгдир шоиру бастакорга ҳам, Абдурайим 
деган пахтакорга ҳам. А. Орипов. 


БАСТАКОРЛИК Мумтоз, анъанавий 
мусиқа асарлари (куй ва ашулалар) яратиш 
машғулоти, касби; мусиқа ижодчилиги. Бас- 
такорлик санъати, айниқса, 15—16-асрларда 
оммавийлашган: қатор шоир, олим ва б. лар 
айни пайтда бастакор ҳам бўлган. «ЎзМЭ». 

БАСТАЛАМОҚ Мусиқий асарлар ярат- 
моқ. Эркин меҳнат қўшиқларин басталаб, 
яхшилаб чал, ҳордиқларим тўкайин. Ғай- 
ратий. 

БАСТАЛИК Тўсиқ, ғов; тўсқинлик. 

Басталик келтирмоқ Ишнинг ривожига 
ғов бўлиб тушмоқ; ишни кейинга тортмоқ. 
Унинг йиғлаганини билиб қолган домла: -Кўз 
ёшининг хосияти йўқ, касб-корга басталик 
келтиради.. — дейди. А. Қаҳҳор, Сароб. 

БАСТИОН [фр. bastion — мустаҳкам 
қўрғон ] кам қўлл. Атрофи мустаҳкам девор 
билан ўралган, одатда беш бурчак шаклида 
қуриладиган, ҳар бир бурчагида ўқ отар 
нуқгаси бўладиган ҳарбий истеҳқом. Бастион 
биринчи марта Италияда 15-асрда пайдо 
бўлган.. ўз вақтида зўр ва ишончли истеҳком 
вазифасини ўтаган. «ЎзМЭ». 

БАТАЛЬОН [фр. battaillon — жангчилар 
бўлинмаси] Бир неча ротадан ва махсус 
бўлинмалардан иборат бўлган ҳарбий қисм. 
Пулемётчилар баталъони. Ўқчи баталъон. 
Инженерлик баталъони. Баталъон комиссари. 
н Баталъон шу куни кечгача душманнинг 
ўн уч мартаба қилган шиддатли атакасини 
қайтарди. А. Қаҳҳор, Олтин юлдуз. Шаҳарда 
қирувчи ва тикловчи батальонлар тузилди, 
халқ қасоскорлари отрядлари барпо этилди. 
Газетадан. 

БАТАМИЗ [ба.. + тамиз] Фаросатли, зеҳн- 
ли. Кўшкида ўтирган қизлар. Баринг бирдай 
батамизлар. «Равшан». 

БАТАМОМ [ба.. + тамом] рвш. 1 Сира 
ҳам қолдирмасдан, тўла-тўкис, тўлиқ, ту- 
гал, қолдиқсиз,. Ҳақимни батамом олдим. 
н Ҳикоянинг деярли ярмини ташкш қила- 
диган охирги фасли батамом ўчирилган. А. 
Қаҳҳор, Сароб. 

2 Буткул, бутунлай, тамомила. Мутта- 
сил портлашлар зарбидан Аҳмаджоннинг 
қулоғи батамом битган.. эди. А. Қаҳҳор, 
Олтин юлдуз. Янги туғилган боланинг ички 
аъзолари батамом ривожланиб етмаган 
бўлади. «Саодат». Кичикроқ водийнинг ҳар ер- 
ҳар еридан қуюқ тутун кўтарилмоқда — 
қишлоқ батамом ёниб битган. А. Қаҳҳор, 





Асарлар. Қани энди, орамиздаги баъзи бир 
сизга ўхшаган жиғилдон касалига мубтало 
бўлганлардан батамом қутулсак. Уйғун, 
Навбаҳор. Батамом бузилган бу шаҳарчада 
бирон киши учрамади. Газетадан. 

БАТАНГ [ба.. + ф. . — тор, тиғиз; энсиз]: 

қулоқ(лар)ни батанг қилмоқ (ёки батангга 
келтирмоқ) Қулоқни битирмоқ, қулоқни 
гаранг қилмоқ. Денгизнинг бетиним шовқини 
билан басма-бас ўйнаган қушларнинг қийқи- 
риқлари қулоқни батанг қилади. «Ишчилар». 
Овқатфурушларнинг бақириқ-чақириқлари 
қулоқни батангга келтиради. «Муштум». 

БАТАРЕЯ | фр. batterie < battre — урмоқ] 
1 Бир неча тўп, замбарак ёки миномёт 
билан қуролланган артиллерия бўлинмаси. 
Миномётлар батареяси. Зенит батареяси. 
Батарея командири. н Тепаликдаги бата- 
рея ўт очиши билан бир танк тутаб, кейин 
ёниб кетди. И. Раҳим, Чин муҳаббат. 

2 Бир неча тўп, замбарак ёки миномёт 
жойлашган истеҳком. Тепаликнинг чўққисида 
танкка қарши отадиган батарея палапар- 
тиш ўқ узар эди. А. Қаҳҳор, Олтин юлдуз. 
Танкларимиз душманнинг олдинги окоплари- 
дан ўтиб, танкка қарши отадиган батареяни 
тўпга тута бошлади. А. Қаҳҳор, Асарлар. 

3 физ. Ўзаро бириктирилган бир неча 
гальваник элемент, аккумулятор, конден- 
саторлардан иборат қурилма. Аккумуля- 
торлар батареяси. Чўнтак фонарининг 
батареяси. н Батарея йўқ, батарея бўлса, 
радиолани ҳам ишга солардик. И. Раҳим, 
Ихлос. Чўлқуварлар батарея излаб, узоқ 
шаҳар ва район марказларига қатнамоқ- 
далар. Газетадан. 

4 тех. Бир турдаги бир неча элемент 
бирикмасидан иборат бўлган қурилма. Иси- 
тиш системасининг батареяси. н Етти 
йил мобайнида.. энг катта домналар, кокс 
батареялари, прокат станлари.. қурилди. 
Газетадан. 

БАТАР [ф. _> 1 j < сўзининг қисқарган 
шакли] айн. баттар (бадтар). 

БАТАРИН [ф. <з-._> 1-1 — баттарроқ] Шил- 
қим, безбет, ўжар. Айниқса, олакўз набираси 
жуда батарин. Йигитнинг елкасига эски тўн- 
ни ташлаб, миниб олади-да, энди тўрт оёқ- 
лаб чопасиз, дея талаб қилади. X. Тўхтабоев, 
Йиллар ва йўллар. 

БАТАРТИБ [ба.. +тартиб] 1 Муайянтар- 
тибга келтирилган, ўз ўрнида тартиб билан 


жойлашган; саранжом-саришта, тартибли. 
Батартиб уй. Батартиб хўжалик. Батартиб 
кўчалар. 

2 рвш. Маълум тартибга амал қилган 
ҳолда, тартибли равишда. Ўқувчилар синф- 
ларга батартиб кира бошлади. 

БАТАФСИЛ [ба.. + тафсил] рвш. Бутун 
тафсилоти билан, ҳеч қолдирмасдан, икир- 
чикиригача қолдирмасдан; борича. Батафсил 
ўрганмоқ. Батафсил текширмоқ. Батафсил 
сўзламоқ. Батафсил баён қилмоқ. Батафсил 
тўхтамоқ. Батафсил тушунтирмоқ. Батаф- 
сил танишмоқ. н У «Кўшчинор»га юбормоқчи 
бўлган одамнинг ким эканини айтиб, унинг 
тўғрисида батафсил сўзлаб берди. А. Қаҳҳор, 
Асарлар. Аҳмад Ҳусайн бутун воқеани ба- 
тафсил ҳикоя қилгандан кейин, ота оқариб, 
қалтираб кетди. Ойбек, Нур қидириб. 

БАТИСКАФ [юн. bathus — чуқур + ska- 
phos — кема] Денгиз ва океанлар остида 
океанографик ва б. тадқиқотлар олиб бориш 
учун мўлжалланган ўзиюрар аппарат. 

БАТИСТ [фр. Batiste < француз Batiste 
de Chambrai номидан ] Пишитилган ин- 
гичка ипдан тўқилган юпқа, енгил газлама. 
Батист рўмол. Батист кўйлак. н Ҳурматой 
ипагидай Асл, нафис батистга Санъаткор 
қиз қўли-ла Ҳаёт ўзи босар гул. Зулфия. 
Совғада 200 граммча тамаки, битта ғалати 
батист рўмолча, кўк конвертга солинган икки 
элликкина хат. А. Қаҳҳор, Асарлар. 

БАТИСФЕРА [юн. bathus — чуқур + 
sphaira — шар] Сув остидаги кузатиш аппа- 
ратлари билан жиҳозланган шарсимон 
чуқур сув ости камераси. 

БАТОМЕТР [юн. bathos — чуқурлик + 
metreo — ўлчайман] гдрл. Сувнинг кимёвий 
таркибини ва ҳароратини аниқлаш мақса- 
дида денгиз, кўл, дарёларнинг турли чуқур- 
ликларидан намуна оладиган асбоб. 

БАТОН [фр. baton — чўп, таёқ] Чўзинчоқ 
оқ булка нон. 

БАТРАК [р. < туркий] тар. Помешчик 
ёки қулоқ хўжалигида ёлланиб ишлайди- 
ган деҳқон. Мен Қўқоннинг Кумқишлоғида 
бир батрак оиласида туғилганман. Ойдин, 
Ҳикоялар. 

БАТРАКЛАШМОҚ Ер -мулкидан айри- 
либ, батракнинг аҳволига тушиб қолмоқ. 

БАТТАР [ф. jIa, — ёмонроқ; зиёда] рвш. 
1 Аввалгидан, қиёс қилинаётганидан ор- 
тиқ, зиёда (хатти-ҳаракат). Баттар бўлмоқ. 




Баттар қилмоқ. н [Йўлчининг] Бошида шу 
фикр учқунланди: «Мен чақирсам, баттар 
уялади, ерга киради, ҳам унинг кўзига қан- 
дай қарайман!» Ойбек, Танланган асарлар. 
Домла бозор қилишни, магазинга боришни 
жинидан баттар ёмон кўрар эди. А. Қаҳҳор, 
Тўйда аза. 

БАТТАРИН [ф. сўзининг 

куч. шакли: жуда ҳам ёмоп] Ўтакетган 
даражада ёмон, жуда ёмон. Маждиддин 
Муҳаммад ким ? Ундан баттаринроқ ҳам бор. 
Ойбек, Навоий. Билмаган киши: «Бу бат- 
тарин раис экан», деб ҳайиқади ҳам. Ш. 
Тошматов, Тонгдаги кўланка. ..саркор кўриб 
қолса, яна хўжайинга чақиб юбормасин, кўп 
баттарин одам, — деди Замон Дилшодга. М. 
Исмоилий, Фарғона т.о. 

БАТТАРЛАШМОҚ Аввалгидан ҳам 
ёмонлашмоқ, оғирлашмоқ, зўраймоқ. Унинг 
касали аввалгидан ҳам баттарлашди. 

БАТТОЛ [а. JI_L — бекорчи, ишсиз; ёмон] 
1 Ўтакетган ёвуз, бераҳм, ваҳший. -Беномус 
баттоллар! — деган ғазабнок товуитар эши- 
тилди. Отлиқлар қиличларини яланғочлаб, 
қий-чув кўтарган аёлларни чопа бошладилар. 
М. Осим, Ўтрор. Бўридан ҳам ёмон.. Одамнинг 
бўриси, баттол. Газетадан. 

2 Ўтакетган разил, ярамас. Мен билан 
Отабекни қаматиб, дор остига юборувчи, 
Отабек тилидан сохта талоқ хати ёзиб, 
бир-биримиздан жудо этувчи.. баттол Ҳомид 
экан. А. Қодирий, Ўтган кунлар. 

3 Ўзиникини тўғри деб туриб оладиган; 
тўғри йўл-йўриққа юрмайдиган, ўтакетган 
ўжар, қайсар. Бугун дарвозада жуда баттол 
сарбоз турибди. С. Кароматов, Бир томчи 
қон. ..ўжар бўлганда ҳам бориб тургансан. 
Бекорга «баттол» деб лақаб қўйишган эмас. 
Б. Раҳмонов, Юрак сирлари. 

4 кўчма Хосиятсиз; шиддатли. Намоз- 
гардан боислаб ёмғир чунонам қуйишга тур- 
дики, Жаҳон ота: -Бунақа баттол ёғинни 
умримда камдан-кам кўрганман, — деди. Р. 
Раҳмонов, Чангалзордаги шарпа. 

БАТТОЛЛИК Ёвузлик, ваҳшийлик. Неча 
беадаб, неча баттоллик этди, Қилични бўй- 
нига солиб шул бадбахт. «Юсуф ва Аҳмад». 

БАФАРМОН [ф. — фармон бў- 

йича, фармон билан]: бафармони худо 
Худонинг хоҳиши, иродаси билан. Бора-бора, 
бафармони худо, тортишув шундай қизиб 
кетибдики.. Ойбек, Навоий. 


БАФУРЖА [ба.. + ф. Д — охир, ин- 
тиҳо, тугаллаш] 1 рвш. Хотиржамлик билан, 
хотиржам ҳолда; шошмасдан, бамайли- 
хотир, бемалол. [Қосимжон:] Ҳозир идора- 
га бориб келаман, кейин бафуржа гаплаша- 
миз. Ў. Умарбеков, Юлдузлар. Бугун дам 
олиш куни бўлгани учун Элмурод бафуржа 
турди. Шуҳрат, Шинелли йиллар. - Чойни 
ўзингиз бафуржа ичаверинг, — деди у.. Ҳ. 
Ғулом, Машъал. 

2 Кейинчалик, қулай пайтда; кечроқ. 
-Юринг, [фермани] кўрсатаман, — деб қис- 
тади Татъяна. Кампир бафуржа келишга ваъ- 
да берди. И. Раҳим, Ҳаёт булоқлари. -Қўз- 
ғалманглар, — деди бизга самоварчи, — ҳали 
аравакаш бу ерда дам олиб, бафуржа жўнай- 
ди. Н. Сафаров, Оловли излар. 

БАХАБАР [ба.. + хабар] айн. бохабар. 

БАХАЁЛ [ба.. + хаёл] айн. бахаёл(га). 

БАХАЁЛ(ГА) рвш Савдода мўлжалга тўғ- 
ри келмаса ёки ёқмаса қайтиб бериш ёхуд 
қайтиб олиш. Бахаёлга олмоқ. Бахаёлга сот- 
моқ. н Аранг отанг яхши, онанг яхши билан 
бир сўлкавойга бахаёл иторибман. А. Қоди- 
рий, Ғирвонлик Маллавой. 

БАХАИР [ба.. + хайр] 1 Хайрли, эзгули; 
яхшиликка олиб борадиган, охири яхшилик 
билан тугайдиган. Худо охири бахайр қилсин 
энди! А. Қодирий, Ўтган кунлар. Киши бир 
касбга ёшликдан меҳр қўйса, охири бахайр 
бўлади. «Ишчилар». Ишқилиб, охири бахайр 
бўлсин. Кўнглим бир нарсадан ғаш, дадаси! О. 
Ёқубов, Пьесалар. 

2 Касал ёки бирор бахтсизликка учраган 
кишини кўрганда, ундан кўнгил сўраш учун 
қўлланадиган сўз. Бахайр? Не бўлди, тақсир! 
Ойбек, Навоий. 

БАХИЛ [а. J^j — хасис, зиқна, қурум- 
соқ] 1 Бировга ҳеч нарсани раво кўрмайди- 
ган; сарф-харажатни ёқтирмайдиган; хасис, 
қизғанчиқ. Сахий топса — барча ер, бахил 
топса — босиб ер. Мақол. Бахил эҳсондан қо- 
чар, хасис — меҳмондан. Мақол. н Ҳимма- 
ти-ку эрта кунда йўқ, яна ўзи ҳам ўлгундек 
бахил, нияти қалб йигит. «Муштум». 

2 Ўзгани кўра олмайдиган, ичи қора, 
ҳасадчи, рашкчи. Бахилнинг боғи кўкармас. 
Мақол. 

БАХИЛЛИК 1 Бирон шахснинг ўсиши- 
ни, даражаси, обрў-эътибори ошишини, 
ютуғи, истеъдоди ва б. ни ич-ичидан кўрол- 
масликдан иборат ахлоқ тушунчаси. 

2 Умуман, бировни кўра олмаслик; ҳа- 
сад. Носир мулланинг донғини чиқарган Абди 
мулла ошнасининг мол-дунёга ботаётганини 
кўриб, зимдан бахиллиги келди. «Муштум». 
Тўрахон Зебининг қаршилиги аста-секин 
синиб бораётганини ичи қоралик ва бахиллик 
билан кузатиб турарди. Ш. Рашидов, Қуд- 
ратли тўлқин. 

БАХМАЛ [0. J л ч л — тукли; духоба, бар- 
хит] от, сфт. 1 айн. духоба. Ҳизил бахмал. 
Чий бахмал. Бахмал дўппи. Бахмал тўн. н 
Бахмал пўстин киясан, алла-ё, алла, Зўр паҳ- 
лавон бўласан, алла-ё, алла. «Қўшиқлар». 
Улар бахмал кўрпа ёпилган иссиқ сандалнинг 
икки четида ўтириб, кечки таомни бирга 
емоқда эдилар. П. Қодиров, Юлдузли тунлар. 

2 кўчма Дала ва тоғларни қоплаган 
майин майсалар ёки қалин ўт-ўланлар. 
Бахмал далалар. Бахмал қирлар. Бахмал қир- 
ғоқлар. н Ҳандай гўзал бахмал қир, Ям-яшил 
денгиз гўё. А. Пўлат, Тасаддуқ. Жилвага 
бурканди кумуш қирғоқлар, Бағрига тортарди 
бахмал ўтлоқлар. Ғайратий. Сокин тунда 
тўлган кумуш ой, Бошин қўйиб бахмал 
қирғоққа. Ғайратий. Бахмал соҳилингга кўз 
тикиб қолдим, Асрлар сирдоши, эй улуғ дарё. 
Ғайратий. 

3 кўчма Қуюқ қоронғулик. Кумуш тонг- 
ни, бахмал кечани далада қаршилаб.. Газета- 
дан. Тонг олди тинч. Ёқимсиз туннинг қора 
бахмали. А. Мухтор, Асарлар. 

4 кўчма Майин, ёқимли. Буниси кўп соз, 
Убахмал овоз Сақланган экан Улуғ ҳофиздан. 
М. Шайхзода. 

БАХМАЛПЎШ [бахмал + ф. < 

— «киймоқ; ёпмоқ, қопламоқ» фл. 
ҳоз. зам. ўзаги] кўчма поэт. кам қўлл. 
Майсалар, ўт-ўлан билан қопланган. Кўз- 
ларингни яшнатади бахмалпўш дара.. X. 
Салоҳ, Қорабоғ. 

БАХТ [ф. .~л ; — тақдир; насиба, улуш] 
1 ижт. Кишининг ўз фаолияти натижа- 
ларидан, ҳаётда қўлга киритган ютуқлари- 
дан тўла қониқиши, яшаш тарзидан мам- 
нунлиги, муайян мақсадга етгани, орзу- 
умидининг ушалиши сифатида намоён 
бўладиган маънавий-ахлоқий тушунча. 

2 Ҳаёт (турмуш)дан тўла мамнунлик ва 
беармонлик ҳолати; саодат, қут. Меҳнат — 
бахт келтирар. Мақол. н Она-ер нафасига, 
меҳрига, инъомларига тўйиб яшашдан ортиқ 
бахт борми? «Саодат». 


Бахти кулмоқ (ёки очилмоқ) Бахтиёр 
ҳаётга, хушнуд онларга эришмоқ; бахтли, 
бахтиёр бўлмоқ. Ажаб эмас, бахти очилиб, 
Гулнор ҳам яхиш, обрўли жойларга келин бўлса. 
Ойбек, Танланган асарлар. Ҳисқаси, боладан 
бахтим очилмади, дўстим. Т. Ашуров, Оқ от. 
Бахтинг очилсин ёки бахтингни берсин 
Ёшларга муҳаббат ва ширин оилавий тур- 
муш тилаш шакли. Илоё, бахтингни берсин, 
яхши қайлиққа учраб, бу кунларинг унут 
бўлсин, болам! Ойдин, Чақалоққа чакмонча. 
Бахти қора (ёки қаро) Турмушдан ёлчи- 
маган; бахтсиз. | Холисхон: | Азиз дўстлар, 
нетай, бахти қаро бўлганга йиғлайман, Ази- 
зимдан тирик, ўлмай жудо бўлганга йиғлай- 
ман. Ҳамза, Паранжи сирлари. 

3 Омад, толе; иқбол. Уф, нима иш қил- 
сам, кетга қараб кетади, холос, менинг 
бахтим қурсин. Ҳамза, Туҳматчилар жазоси. 
-Ана шу қизлар сафида менга ҳам жой бор- 
дир, — деб ўйлади Адолат. — Бахтимни бир 
синаб кўрай-чи? И. Раҳим, Чин муҳаббат. 
Ҳамма гап пешонада, тақсир.. Пешона шўр 
бўлгандан кейин, унда бахт гули унадими! Ҳ. 
Ғулом, Машъал. 

Бахт қуши (бахти ҳумоюн) бошига қунди 

Бахти, омади келди, иши юришди. Нега 
бошингга қўнган бахт қушини калтак олиб 
қувлайсан?С. Аҳмад, Уфқ. ..бошимизга қўнган 
бу бахти ҳумоюнни учириб юбормаслик учун 
ҳали анча ҳаракат қилишимиз керак. К. 
Яшин, Ҳамза. Бахтга (бахтимга, бахтимизга, 
бахтига ва ҳ.) крш.с. Содир бўлган ёки 
бўладиган иш, ҳаракат, воқеа, ҳодисанинг 
кўнгилдагидек эканлигини ифодалаш учун 
ишлатилади. Бахтимизга, замон ўзгариб, 
бундай яхши кунларга етдик. Э. Раҳим, Янги 
қадам. Энди мусофир қизингизнинг бахтига 
сизўлманг. А. Қодирий, Ўтган кунлар. Бахтга 
қарши крш с. Юз берган, содир бўлган иш, 
ҳаракат, воқеа, ҳодисанинг кўнгилдагидек 
эмаслигини ифодалаш учун ишлатилади. 
Мариянинг бахтига қариш, амаки сил ка- 
саллигига учраб, ишдан қолди. Ойбек, Тан- 
ланган асарлар. Бахтдан кўрдим (бахтимдан 
кўраман) Таваккал, нима бўлса бўлар. Бахти 
боғланмоқ ёки бахтига куя тушмоқ Оилавий 
омадсизлик; фарзандсизлик. Сиз туғмас экан- 
сиз, бахтингиз боғланган.. К. Яшин, Ҳамза. 
Сен унинг борлигин унутма сира, Унутсанг 
бахтингга куя тушади. Шуҳрат, Ёшли- 
гимнинг давоми. Бахти кулмоқ (ёки чопмоқ). 




Омади юришмоқ, бахтга эришмоқ. Эл боқса, 
бахтинг кулар, Эл боқмаса, тахтинг қулар. 
Мақол. н Бир сўз айтай, свнга малол 
келмасин, Бахтинг чопсин, зафаринг ҳеч 
қайтмасин. «Маликаи айёр». Бахти очилмоқ 
Бахтли, бахтиёр бўлмоқ; турмушга чиқмоқ, 
оилали бўлмоқ. Ҳизининг бахти очил- 
маётганидан куйган она бошини тиззаларига 
қўйиб, ҳасрат билан юм-юм йиғлади. С. 
Нуров, Майсаларни аёз урмайди. 

БАХТАШ [ф. oiib-j — унинг бахти]: 
бахташ таваккал Омадини, толеини синаб 
кўриш, таваккал қилишда қўлланадиган 
ибора. Бундай улоқни ердан олишнинг бир 
йўли бор.. Бахташ таваккал. Т. Мурод, От 
кишнаган оқшом. -Ҳа, бўлди. Хўш, бахташ 
таваккал қилиб кўрайлик бўлмаса, — деди 
Элмурод. П. Турсун, Ўқитувчи. 

БАХТИЁР [ф. j I л ^ ; — бахт ёр бўлган, 
бахтли] 1 Ўз ҳаёти, толеидан мамнун, бахти 
кулган; бахтли, саодатманд. Бахтиёр ўзбек 
халқи. Бахтиёр оила. н Бахмал қирғоқларни 
тўлдириб оқди Бахтиёр элимнинг қувончли 
саси. Ғайратий. Ойқиз иссиқ юзини севимли 
эрининг кўксига қўйиб, қалби қувонч билан 
тўлиб-тошарди ва ўзини чиндан ҳам бахтиёр 
ҳис қиларди. Ш. Рашидов, Бўрондан кучли. 
Хурсанд эди беҳад икки ёр, Хурсанд эди икки 
бахтиёр. Ҳ. Олимжон. 

2 Ширин, беармон. Бахтиёр ҳаёт. н У 
кунлар Назирқул учун энг бахтиёр кунлар эди. 
С. Аҳмад, Ҳукм. Зокир унинг Наримон билан 
ўтказган бахтиёр дамларини унутолма- 
ётганини сезганда, жуда рашки келар ва 
жеркиб гапирарди. П. Қодиров, Уч илдиз. 

3 Мамнун, шодон. Ҳайғуси йўқ бирор 
кунни кўрмадим, Бирор соат мен бахтиёр 
бўлмадим. Ҳ. Олимжон. Матқовул бахтиёр 
эди. Бугун қозон осиларди. М. Исмоилий, 
Фарғона т.о. Аъзамжон бахтиёр, ўз хотини- 
нинг ҳуснидан маст эди. С. Аҳмад, Уфқ. 

БАХТИЁРИ(Й) бот. Хўраки ва винобоп 
жайдари узум нави. Бахтиёрий.. қурғоқ- 
чиликка анча чидамли, шунинг учун лалмикор 
ерларда яхши ўсади. «ЎзМЭ». 

БАХТИЁРИЙЛАР этн. Эроннинг жану- 
би ва жануби-ғарбида яшайдиган кўчманчи 
ёки ярим кўчманчи қабилалар. 

БАХТИЁРЛИК Ўз ҳаётидан мамнунлик, 
хушбахтлик, саодатмандлик; саодатли, 
ширин ҳаёт. Оилавий бахтиёрлик. н Икко- 
вининг гул-гул яшнаган юзларидан бах- 


тиёрлик нури ёғилиб турар, кўзларида 
эҳтирос чақмоқ чақар, улардан гўё баҳор 
гулларининг нафис ҳиди анқирди.. С. Анор- 
боев, Оқсой. Чеҳрасида ошкор бахтиёрлик 
бор эди. М. Исмоилий, Фарғона т. о. 

БАХТ-ИҚБОЛ, бахту иқбол [бахт + 
иқбол] Саодатли ҳаёт ва бахтли келажак. 
Мавлон ака Ўтап хонадонига бахт-иқбол, 
юртга тинчлик тилаб, дуо қилди. Ҳ. Ғулом, 
Машъал. Мана энди тонг отиб, бахт-иқбол 
кулиб боқди. «Кўшиқлар». 

БАХТИҚАРО Бахтсиз, иқболсиз; тур- 
мушдан ёлчимаган. Ҳайноғам рост айтган 
экан. Бахтиқаро қилади, деганди-я! Ў. Ҳо- 
шимов, Икки эшик ораси. Эси-ку, жойида, 
унда балонинг эси бор. Лекин у [қиз] бахти- 
қаро бўлиб туғилган. «Ёшлик». 

БАХТЛИ 1 Ўз ҳаётидан мамнун, бахти 
кулган; бахтиёр. Бахтли қиз. н Бундай 
бахтли ёшлик бир марта келадир. Завқини 
суриб қолинг, айланай. П. Қодиров, Юлдузли 
тунлар. Илоҳим, бахтли бўл! Онангга, отанг- 
га раҳмат, сенга иш ўргатишибди. Ойбек, 
Танланган асарлар. 

2 айн. бахтиёр 2. -Ҳа, майли, — деди хўр- 
синиб [Ҳирмизхон], — Сиз билан ўтказган 
онларимни шу нотавон умримнинг энг бахтли 
дамлари деб биламан. Н. Аминов, Қаҳқаҳа. У 
бу уйда энг ширин, бахтли кунларини ўт- 
казди. С. Зуннунова, Кўк чироқлар. 

3 Толеи баланд, омади бор, омадли. 
Бахтли овчига чўлоқ кийик йўлиқар. Мақол. 
н Айланай, куёв бола, бахтли йигит 
экансиз, шундай одамларга ўғил бўлибсиз. 
«Муштум». 

БАХТНОМА [бахт + нома] кам қўлл. 
Бахтиёр ҳаётни, улуғ истиқболни мадҳ 
этувчи асар, ёдгорлик ва ш. к. Абдулла 
Орипов шеърияти ўзбек халқининг бахт- 
номасидир. 

БАХТ-САОДАТ, бахту саодат [бахт + 
саодат] Бахт ва иқбол. Зебонинг шўх қараши, 
туриши, қувноқ кулгиси, табассуми Элму- 
родни ҳали маълум бўлмаган севинч тўла, 
бахт-саодат тўла бир оламга имлади. Шуҳ- 
рат, Шинелли йиллар. ..миллатни бахт- 
саодат соҳилига олиб чиқиш учун бирдан-бир 
йўл маърифат йўлидир. К. Яшин, Ҳамза. 

БАХТСИЗ 1 Бахтга эришмаган, бахти 
кулмаган, бахти қора. Она боласининг 
бахтини кўролмай, бахтсиз бўлгани учун.. 
йиғлар эди. М. Исмоилий, Фарғона т. о. Лоақал 





бу бахтсиз синглингиз учун биргина бош 
оғритсангиз-чи. А. Қодирий, Ўтган кунлар. 
Бироқ Анвар ўқишда қанча бахтли бўлса, 
пешонада ўшанча бахтсиз эди. А. Қодирий, 
Меҳробдан чаён. 

2 Ҳаёти кулфат, дард-алам билан тўлиб- 
тошган, турмуш лаззатидан бебаҳра, рўш- 
нолик кўрмаган. Болам, шу муштипар, шу 
бахтсиз онангнинг ярасига туз сепмасанг, 
юрак-бағрини қон қилмасанг, даданг кел- 
тирган хабарни айтаман. Ойбек, Танлан- 
ган асарлар. 

3 Бирор-бир кўнгилсиз ҳодисага учраган; 
бечора. ..Муҳаммаджон сингари болалар, 
Абдуазиз ота сингари чоллар, кампирлар, 
ўлим тўшагида ётган беморлар, бахтсиз 
майиблар.. оз бўлганмикан ? А. Қаҳҳор, Олтин 
юлдуз. Нима, буни машина майиб қилиб- 
димики, бахтсиз ҳодиса деса.. К. Яшин, 
Ҳамза. Илҳомжон ўз одатига кўра, яна 
бахтсиз ҳодисалар, ўлим-йитим ҳақида 
гапира бошлади. Н. Аминов, Қаҳқаҳа. 

БАХТСИЗЛИК 1 Бахти кулмаганлик, 
бахтга эришмаганлик; омадсизлик. Бахт 
билан бахтсизлик етаклашиб юраркан-да 
доим. Ў. Ҳошимов, Қалбингга қулоқ сол. 
Анварнинг бу ҳолати балки оила бахтсиз- 
лигидан, ота-она бағрида яйрамаганлигидан 
туғилгандир десак, унинг икки оғаси бундай 
эмас эдилар. А. Қодирий, Меҳробдан чаён. 
Севувчилар васл оқшомида бахт шаробини 
ичишса, булар бахтсизлик оғусини ичмоқда 
эдилар. М. Исмоилий, Фарғона т.о. У бўй- 
басти чўзилиб, турмуш қурди-ю, бошига 
бахтсизлик ёғилди. Ҳ. Шамс, Душман. 

2 Кўнгилсиз, нохуш ҳолат ва унинг 
сабабчиси бўлган воқеа, ҳодиса. -Хон зўр 
бахтсизликка учраган, — деди чўпон. «Чалпак 
ёққан кун». Адолат ҳам кейинги воқеалар 
қандайдир катта бахтсизликдан хабар 
бераётганини тушуниб, бўшашиб кетди. И. 
Раҳим, Чин муҳаббат. 

БАХШ [ф. .7. Ч-, — «бермоқ, 

бағишламоқ; афв этмоқ» фл. ҳоз. зам. ўзаги]: 
бахш этмоқ (ёки айламоқ). 1 Йўқ нарсага 
муяссар қилмоқ, йўқ нарса билан таъминла- 
моқ; ато қилмоқ; бағишламоқ. Нигора кечаси 
тоғ кўринишига афсонавий улуғворлик бахш 
этиб, бир текис гувуллаётган бу шаршарага 
бориб, уни ўз кўзи билан кўришга аҳд қилган 
эди. С. Анорбоев, Оқсой. Дўстим, жонни бахш 
этайлик Фақат она-Ватанга. А. Орипов. 


2 Бермоқ, пайдо қилмоқ. Ҳачонки Танг- 
ри бирор подшоҳга яхшиликни хоҳласа, унга 
содиқ вазир бахш этади. «Фан ва турмуш». 

БАХШАНДА [ф. г> ад j — берувчи, 
бағишловчи; афв этувчи] поэт. Бахш этувчи, 
бағишловчи; очиқ қўл. Кетур соқий, ул 
майки рахшандадур, Анинг нашъаси файз 
бахшандадур. А. Навоий, Садди Искандарий. 

БАХШИ [санск. бҳикшу — будда руҳо- 
нийси, донишманди; дуохон; дарвеш] 1 
Халқ қўшиқлари ва достонларини ёддан 
куйловчи шоир, оқин. Ўзбек халқ бахши- 
лари. Бахшилар репертуари. Тўйда сўз бер 
бахшига, Харидор бўл яхшига! Мақол. Ду- 
торсиз бахши бўлмас, Ёмонсиз — яхши. 
Мақол. н Достон ea терма бахшиларнинг 
penepmyapuda ёнма-ён яшаб келади. «ЎТА». 

2 этн. Ирим-сиримлар қилиб, дуолар 
ўқиб, дам солиб даволовчи табиб. Жинга 
ишонган бахшини тинглагунча, Чинга ишон- 
ган яхшини тингла. Мақол. н Сотиболдининг 
хотини оғриб қолди. Бахши ўқиди. Алла- 
қандай бир хотин келиб, толнинг хипчини 
билан савалади. А. Қахҳор, Бемор. Бахши, 
кушноч, азайимхонларни йиғиб, ўқитиб- 
чўқитди, у ҳам бўлмади, дарди зўрайиб кетди. 
«Баҳром ва Гуландом». 

3 эск. тар. Бухоро хонлигида қурилиш 
учун белгиланган маблағларнинг ҳисоб- 
китобини назорат қилувчи лавозимли киши. 
Бухоро хонлигида маъмурий бинолар қуришда 
маблағ ҳисобини олиб борувчи кишиларни, 
туркманларда уруғ оқсоқолларини бахши деб 
аташган. «ЎзМЭ». 

БАХШИДА [ф. -т, ч ; — бағишланган, 

ато этилган]: бахшида қилмоқ (ёки айламоқ). 

Бағишламоқ, ато қилмоқ, ҳадя қилмоқ. Умр, 
вақт.. одамларга бахшида этилган жамики 
яхшилик, бахт-саодат йўлида тўкилган тер, 
тортилган азият билан ҳам ўлчанади. «Гу- 
листон». Тирик мавжудотга қуёш ҳаёт 
бахшида этганидек, аёл — инсониятга жон 
ато этган, зеро аёл инсоннинг онаси. Газета- 
дан. Меҳмонлар ҳам фотиҳани ёши ўзларидан 
улуғроқларга бахишда этишди. «Ёшлик». 

БАХШИШ [ф. — туҳфа, ҳадя, 

инъом] Садақа, эҳсон, мурувват. -Сарроф 
тўнини ҳеч қачон сўрамас, қайтага, ҳай- 
далганимни билиб, яширинча икки сўлкавой 
бахшиш берган эди, — деди Шум бола. Ғ. 
Ғулом, Шум бола. [Кушбеги] Кумушбибига 
юзини ўгирди: -Қизим, сизнинг бунчалик 





заковат ва жасоратингизга отангиз билан 
эрингиз ҳар қанча ташаккур айтсалар ва 
ўзларининг мунтазам сўнгги умрларини сиз- 
нинг бахшишингиз деб билсалар арзир. А. 
Қодирий, Ўтган кунлар. Ҳар ўтганда қараб, 
қўл чўзади чол, «Бахшиш» ташлаб ўтдим суяк 
кафтига. Уйғун. 

БАХЯ [0. «ь-Ц! — чок] Кийим-кечакнинг 
тўғри чок билан бостирилган қирғоғи (чети, 
зиҳи) ва шундай чокнинг ўзи. Олтинларни 
абонинг ёқа бахяси орасига тикиб яшир- 
ганман. «Муштум». 

Бир бахя Озгина, бир оз, кичкина. Бир 
бахя ҳам сувли ерлар бўш қолмасин. F. Ғулом, 
Кўкан батрак. Шундай ёшларимизнинг ишини 
эшитганда, кишининг кўнгли яна бир бахя 
кўтарилиб, кўнглинг қувончга тўлади. И. 
Ўктамов, Ҳикоялар. Бир бахя ўтади Ошиб 
тушади, ўзади. Маҳмадоналикда сен ундан бир 
бахя ўтасан. Бир бахя қолди Сал қолди, оз 
қолди. Ўлишимга бир бахя қолди. Ҳамза, 
Танланган асарлар. [Маҳкам:] Оёғим узилиб, 
жағим осилиб тушишига бир бахя қолди. И. 
Раҳим, Зангори кема капитани. 

БАХЯДЎЗ [ф. jj ч . ] Бахя тикувчи. 

БАХЯЛАМОҚ Тўғри чок билан бичиқ 
четини бостирмоқ. 

БАЦИЛЛАЛАР [лот. bacillum — таёқча] 
Таёқча шаклидаги бактериялар. Сил бацил- 
ласи. Бацилла ташувчилар. 

БАЧА || БАЧЧА [ф. 4-э_1 — одам боласи; 
ҳайвон насли] шв. Бола. Бачага иш буюр, 
Изидан ўзинг югур. Мақол. н Менинг бачам, 
ёшгинам, алла-ё, алла, Ёнимда йўлдошгинам, 
алла-ё, алла. «Қўшиқлар». Э, савдогар бача, 
мени сенлама! Мен пайғамбар ёшидаги одам- 
ман. Мирмуҳсин, Меъмор. 

БАЧАДОН [ф. (jb -ц^ — боланинг жо- 
йи] анат. 1 Аёллар таносил аъзосининг 
ҳомила ўсиб етиладиган ички қисми. Бача- 
дон.. қовуқ билан тўғри ичак орасида жой- 
лашган, шакли тўнтарилган нокка ўхшайди. 
«ЎзМЭ». 

2 Урғочи ҳайвонларнинг айни шундай 
ички жинсий аъзоси. 

БАЧАЖИШ с. т. 1 Янги туғилган бола; 
чақалоқ. 

2 Қушнинг янги тухумдан чиққан, ҳали 
пати чиқмаган боласи. 

3 кўчма салб. Ёш бола, гўдак; сўтак. 

БАЧАЛИК шв. фольк. Ёшлик, болалик; 

тажрибасизлик. Ҳали ўзи ёш, Андак бачалик 


қилди. «Ҳасанхон». Бачаликдан қайтарма- 
дим райингни.. «Нурали». 

БАЧКАНА [ф. <сЛ ҲҲл — болаларча, бо- 
лаларга хос] 1 эск. Болалар учун мўлжал- 
ланган (уст-бош, оёқ кийим ҳақида). Бач- 
кана махси. н Ҳайитга нарса олишга улгу- 
ролмаганлар чин арафа кечаси типирчилаб 
қолар.. каттаю кичигининг фарқига бормай.. 
«мардона», «заифона», «бачкана» кийимлар- 
ни сотиб олар эдилар. М. Муҳаммаджонов, 
Турмуш уринишлари. 

2 кўчма Ёш болаларга хос бўлган, кат- 
таларга, катта ёшдаги кишиларга яраш- 
маган, келишмайдиган. Бачкана қилиқлар. 
Бачкана одам. н Ҳабиба укасининг бачкана 
қилиқларига ғаши келсаям, индамай қўйиб 
берди. Қ. Кенжа, Тоғ йўлида бир оқшом. У 
ўзига ярашмайдиган бачкана ҳаракатлар 
қилар эди. «Муштум». -Хи-хи-хи, — бачкана 
кулди чол. Ойбек, Танланган асарлар. 

3 кўчма Болаларча мулоҳаза юритилган; 
қисқа ўйланган; юзаки, хом. Бачкана асар. 
н Жиноятчиларнинг кўпи.. бачкана ма- 
салалар устида шикоят қиладилар. Газетадан. 
Уҳозирги бир неча шоирларнинг эски шаклда, 
бачкана мазмунли шеърларидан мисоллар 
кўрсатиб, мажлисни кулдирди. Ойбек, Нур 
қидириб. 

4 Ярашмайдиган, мос келмайдиган; 
сохта. -Тавба. Бувниса, [паранжи] бачкана 
кўринар экан-а? — деди. Р. Файзий, Чўлга 
баҳор келди. ..ўзлари ўралашиб қолган бач- 
кана ҳиссиёт ва кечирмаларини юксак граж- 
данлик пафосига қарама-қарши қўйдилар. 
Газетадан. 

БАЧКАНАБОЗ [бачкана + ф. jC — ясама 
сўзларнинг «ўйновчи, ишқибоз» маъно- 
ларидаги иккинчи қисми] Бачкана қилиқ, 
хатти-ҳаракатни яхши кўрадиган, майдакаш. 
Бачканабоз одам. 

БАЧКАНАБОЗЛИК Ёши улуғларга 
номуносиб, ярашмаган, бачкана хатти-ҳа- 
ракатлар қилишлик; майдакашлик. Агро- 
техника тадбирларини ўтказишда.. бачка- 
набозликни йўқотишимиз керак. Газетадан. 

БАЧКАНАГАРЧИЛИК айн. бачканалик 
2. Бачканагарчилик ҳам эви билан-да! « Муш- 
тум». 

БАЧКАНАДЎЗ [бачкана + ф. jjj — яса- 
ма сўзларнинг «тикувчи; тикилган» маъно- 
ларидаги иккинчи қисми] Болалар кийим- 
кечагини тикувчи. Бачканадўз уста. н 





[Унсин] Бачкана маҳсиларни (Шокир ота 
бачканадўз эди) силлиқ ёғоч билан кучи бо- 
рича ии/қалаб, сўнг қора гул суркаб, уларга 
пардоз беради. Ойбек, Танланган асарлар. 

БАЧКАНАЛАРЧА рвш. Худди ёш бола- 
лардек, ёши катталарга номуносиб бўлган, 
енгилтаклик билан. Бачканаларча мулоҳаза 
юритиш. Бачканаларча хатти-ҳаракат. 

БАЧКАНАЛАШМОҚ 1 Катталарга, ёши 
улуғ кишиларга номуносиб бўлган хатти- 
ҳаракатлар қилмоқ. [Раис:] Нима қиласиз 
бачканалашиб? Эркак одамга ярашмайди 
бундай ожизлик. Ф. Мусажонов, Чиқинди. 
Бачканалашиб кетманглар. Майда-чуйда 
гаплар билан ўралашиб қолманглар. Уйғун, 
Асарлар. [Ўктам:] Жуда бачканалашиб 
кетибсиз, хотин!С. Зуннунова, Кўзлар. 

2 кўчма Сийқалашмоқ, саёзлашмоқ, 
суюқпашмоқ. Аския бачканалашди. н Ай- 
рим ёзувчилар ижодида мавзунинг майдала- 
шиб, бачканалашиб кетиши.. каби ҳодисалар 
ҳам кўринмоқда. «ЎТА». 

БАЧКАНАЛАШТИРМОҚ Бачканалаш- 
моқ 2 фл. орт. н. Сиз.. фанимизни бачкана- 
лаи/тириб юборманг. «Муштум». Фозилга 
қолса ҳамма нарсани бачканалаштиради. А. 
Мухтор, Асарлар. 

БАЧКАНАЛИК Бачкана хатти-ҳаракат- 
ларга одатланганлик, енгилтаклик. Юлдузхон 
бачканалик, ҳуда-беҳудага тишининг оқини 
кўрсатишни ёқтирмайди. Р. Файзий, Чўлга 
баҳор келди. ..жанобларини яхши биламан, у 
киши сипо одам. У кишида бачканалик бўл- 
майди. Мирмуҳсин, Меъмор. 

БАЧКИ [ф. — болалик; бачкана- 

лик] 1 Ўсимлик танасининг, поясининг 
остидан, ён-веридан ўсиб чиққан майда 
шохчалар, ниҳоллар. Дарахт танасининг 
ocmuda қўшимча бачкилар ўсиб чиқиб, улар 
дарахтни толиқтириб қўяди. «Шарқ юл- 
дузи». Кимнингдир заиф қўллари билан тол 
чивиққа чала кўтарилган зангларда онда- 
сонда чарослар қорайиб кўринарди-ю, ток- 
ларни бачки новда босиб, ғовлаб ётарди. А. 
Мухтор, Чинор. 

Бачки барг Ўсимлик танасининг тагидан 
чиққан барг. Деҳқонлар шоналайдиган баргни 
— чин барг, шоналамайдиганини эса бачки 
барг деб атайди. 

2 Кўклигида ўриб олишга мўлжаллаб 
экилган маккажўхори. Бачки экмоқ. Бачки 
ўрмоқ. н Бачки маккапоялар пишиб етил- 


ганига қарамай ўрилмаётир. Газетадан. Шу 
кунларда ўрилган майдонларда маккажўхори 
тагпояси тез кўкариб, сал кунда бачкиси 
силосбоп бўлади. Газетадан. 

3 с. т. эск. Болалар пойабзали. Ўғлим, беш 
бачкини пуллаб, ип, мум, сирач, лок оламиз, 
хўпми?! Ойбек, Танланган асарлар. 

4 кўчма Майда, арзимайдиган, иккинчи 
даражали, кераксиз. Адабиёт боғимизда 
чилпиб ташлайдиган бачки новдалар кўпайиб 
қолди. Газетадан. Биз.. бачки мавзуларга 
қарши.. кураш олиб боришимиз лозим. Газе- 
тадан. ..менўн йилдан бери, аллақандай бачки 
сабаблар билан бир-биридан аразлашиб 
гаплашмай келган икки қўшнини танир эдим. 
Газетадан. 

БАЧКИЛАМОҚ 1 Бачки чиқармоқ (қ. 
бачки 1). Уйидаги токлар бачкилаб қолган 
эди. «Шарқ юлдузи». 

2 Кўкпоя чиқармоқ (жўхори ҳақида). 
Оқжўхори пояси ўриб олингач, тагидан яна 
бачкилаб чиқади ва иккинчи марта кўкпоя 
олиш мумкин бўлади. Газетадан. 

БАЧЧА [ф. — одам боласи; ҳайвон 

насли] 1 шв. Бола. Дуойи салом ўша бач- 
чаларнинг онасига, умид билан бир ёстиққа 
бош қўйиб, кеча-кундуз дуойи жонимда бўл- 
ганга! Ойдин, Ширин келди. 

2 этн. Бировнинг (акаваччасининг) қа- 
рамоғида ва ихтиёрида бўлган хушрўй, 
келишган ўйинчи ўғил бола; бесоқол. Ўша 
бачча ҳам одам фарзанди. Ота-онаси камба- 
ғалликдан уни баччаликка сотгандир. Ойбек, 
Танланган асарлар. 

3 Умуман ўйинчи бола, раққос. Ноғора- 
чининг баччаси. н Ўртада ўн олти-ўн етти 
яшар бачча ўйнайди. Ойбек, Танланган 
асарлар. Ноғора чўпининг тез урилиши, бачча- 
нинг бир айланиши ва кучли, ялпи қийқириқ 
билан базмнинг биринчи қисми тугади. Ой- 
бек, Танланган асарлар. 

БАЧЧАБОЗ [ф. — бачча ўйнов- 

чи, бачча ишқибози] этн. Бачча сақловчи 
шахс; болабоз, бесоқолбоз. Боз-боз, дорбоз, 
найрангбоз, баччабоз, қиморбоз, беданабоз, 
каптарбоз каби бозларни ман қилсангиз, 
менга иш топиб бер дейдиган кўпаяди- 
қолади. «Луқмони Ҳаким». 

БАЧЧАБОЗЛИК Бачча асраш билан 
шуғулланишлик; болабозлик. Ўғирлик, қи- 
морбозлик, кўкнорихўрлик, баччабозлик, 
безорилик каби разилликлар машъум ўт- 




мишнинг жиркат томонлари эди. М. Қо- 
диров, Ўзбек халқ оғзаки драмаси. 

БАЧЧАЛИК 1 шв. Гўдаклик, болалик 
даври. Баччаликдаги қилиқлари эсига тушди, 
уйқуси қочди, дарёдай тошди. «Қўшиқпар». 
Отининг ёлин таради, Баччалик даврин су- 
ради. «Гулшанбоғ». ..бир безори ва чапани 
ҳолда баччалик даври билан хайрлашди. А. 
Қодирий, Меҳробдан чаён. 

2 этн. Бачча мақомида, ҳолатида бўлиш 
(қ. бачча 2) Баччанинг ота-онаси.. [боласини] 
баччабозға баччалик учун берса.. олти ойдан 
кам бўлмағон муҳлатга.. озодликдан маҳрум 
қилинур. Газетадан. 

БАЧЧАТАЛОҚ [бачча + талоқ] айн. Та- 
лоқ қилинган хотиндан туғилган бола, та- 
лоқ қилинганнинг боласи; енгил койишни 
ифодаловчи сўкиш шакли. Ҳе, гап билгунча 
иш бил, баччаталоқ. А. Қодирий, Меҳробдан 
чаён. Нима демоқчисан, шу баччаталоқ чол- 
нинг боласига қизимни берайми? «Эртаклар». 

БАЧЧАХУРАК Эндигина пишиб кела- 
ётган, ҳали ғўра мева ҳақида. Баҳорнинг олд 
меваси тут баччахўрак бўлиши билан мени 
қидирган одам дарвозамиз рўпарасидаги қа- 
ландархона хиёбонидан топарди. Н. Сафаров, 
Наврўз. 

БАЧЧАҒАР [бачча + ғар] сўк. 1 Нафрат, 
ғазаб билан қаттиқ койишни ифодалайди. 

[ Бой:\ ..хотинлик бўлиб қолганингга шукур 
қилсанг-чи, баччағар! Ҳамза, Бой ила хизмат- 
чи. -Олиб бор, баччағарни! Ҳамаб қўй! — деб 
бақирди мингбоши. Чўлпон, Кеча ва кундуз. 

2 Енгил койиш, норозиликни ифода- 
лайди. Жилла қурса, оқ соқолимни ҳурмат 
қилмади-я, баччағар. «Ёшлик». -Ма, баччағар, 
ҳазиллаб эдим, ҳазилни билмайсанми, — деб 
рўмолини қўлига берди. «Ойсулув». 

БАШАНГ 1 Ясанган-тусанган, ниҳоятда 
чиройли, кўркам; олифта. Кийимлари ба- 
шанг.. қозоқ бийлари, бўлислари ва қўйчи 
бойлари виқор билан от устида юрадилар. 
Ойбек, Болалик. У [ Соҳиба] худди улуғ бай- 
рамлардагидек башанг кийинган. Газетадан. 
Меҳмонхонага башанг кийинган ёшгина йигит 
кириб келди. «Ёшлик». Одамлар ҳозирги 
кунда янги, башанг кийиниш учун сарф- 
харажатдан қочмайдиган бўлиб қолишган. 
Газетадан. 

2 Ўзига зеб беришни, модага мувофиқ 
кийинишни яхши кўрадиган, модабоз, олиф- 
та. Башанг аёл. н Жой бермади трамвайда 


Аллақандай бир башанг, Касофатнинг касри 
уриб, Яна тағин сиз тажанг. А. Орипов. 

3 кўчма Чиройли, дид билан безатилган. 
Дастурхон бир нафаснинг ўзида худди бай- 
рамдагидек башанг тус олди-қўйди. Л. То- 
жиева, Меҳрим сизга, одамлар. Уни башанг- 
гина жиҳозланган хонага таклиф қилди. Ш. 
Тошматов, Тонгдаги кўланка. 

БА ТТТ АР [а. j^ — одам; одамзод] кт. 
Инсон, одам; киши; одамзод. Тарихни ор- 
қага буриб бўлмайди, Орқага қайтмайди 
йўлидан башар. Уйғун. Уч қизим бор, бир 
ўғлим бор қошимда.. Бири олим, бири аҳли 
ҳунардир, Мамлакатга садоқатли башардир. 
Ҳабибий. Шу нокаслар бўлмаганида, Қандай 
озод яшарди башар. «Шарқ юлдузи». 

БАШАРА [а. — тери; пўст] 1 Киши 

бошининг олд қисми; бет, юз. Эшик ғич 
этиб очилди-да, тирқишидан бошини яшил 
чорси билан танғиб, юзига қатиқ суриб 
олган аёлнинг башараси кўринди. У. Наза- 
ров, Одамлар. Вой, баишранг қурсин, нима 
бало бўлди? Ҳаммомнинг гўлахига ўхшаб 
кетибсан. Ойдин, Ҳазил эмиш. Башаранг 
қийшиқ бўлса, ойнадан ўпкалама. «Қанотли 
сўзлар». 

2 Кишининг руҳий ҳолатини, харак- 
терини гавдалантирувчи ҳолат, кўриниш; 
афт, авзо. -Исфандиёрнинг заҳар башарасини 
кўришдан қутулибсан, — деди Кўкан. Ж. 
Шарипов, Хоразм. Ака-уканинг башарасига 
разм солиб, киноя билан деди: -Кўзларингиз 
бежо, нима бўлди, тинчликми? Ойбек, Тан- 
ланган асарлар. 

3 кўчма Кишининг маънавий қиёфаси. 
Одамларнинг «ҳар икки дунёси» учун ҳам гўё 
жонкуярлик қилган бухудо вакили [Зағчакўз] 
хуржунини тўлдириб, шаҳарга борганда, асл 
башарасини кўрсатар эди. П. Турсун, Ўқи- 
тувчи. Ғофир тобора авжига чиқар, бойнинг 
ҳақиқий башарасини очишда давом этар эди. 
К. Яшин, Ҳамза. 

4 Аниқланмиш вазифасидаги сўз билан 
бирга келиб, «ўхшаш», «ўхшаган», «симон» 
маъноларини билдиради. Одамлар гуркираб 
кулиб турган пайтда уларнинг ёнига мулла 
башара бир киши келиб қўшилди. М. Ис- 
моилий, Фарғона т.о. Шу пайт думи, қу- 
лоқлари қирқилган айиқ башара ит отни 
қувиб қолди. М. Мансуров, Ёмби. Қоп-қора, 
хабаш башара Муса соатга қараб турар эди. 
П. Турсун, Ўқитувчи. 





БАШАРИЙ [а. — инсонга тегиш- 

ли] Инсонга, одамзодга тегишли; инсон то- 
монидан яратилган (илоҳий эмас), инсон- 
га хос, инсоний. Башарий орзулар. Башарий 
ўйлар. н Ишондим башарий жаннатга бугун. 
У — Одам ва Ҳаво танбеҳ еб, сургун қилиб 
чиқарилган жаннатдан ўзга. Ҳозирдан жа- 
моли кўринар кўзга. Шайхзода. Унинг ўй- 
ларида сон минг муаммо, Башарий мушкуллар, 
фронтлар. А. Мухтор, Асарлар. 

БАШАРИЯТ [а. CjIjJ^ — одамзод; ин- 
соният] кт. Инсоният, кишилик; инсонлар. 
Башарият дунёси. Башарият орзуси. н 
Башарият тарихи зулм, ҳақсизлик, талон- 
чилик даврини поймол этиб, эрк ва адолат- 
нинг нурли асрига ғолибона юраётир. Ойбек, 
Нур қидириб. Тўкилган қон муқаддасдир. Бу 
қон болаларимиз учун, башарият саодати учун 
тўкилган қондир. Н. Сафаров, Оловли излар. 

БАШАРТИ [ба + а. jJl — талаб, ша- 
роит] шарт боғл. Шарт эргаш гапли қўшма 
гапларда эргаш гапни бош гапга боғлаш 
учун хизмат қилади ва шарт маъносини 
кучайтиради; вазифасига кўра «агар», «агар- 
да», «мабодо», «борди-ю», «магар» сўзларига 
тўғри келади. Башарти йўлдан адашсам, қўл- 
га тушиб қолишдан қўрқдим. Ғайратий.-Дуқ, 
— деди бек,— мен бу ишга, башарти кўнга- 
нимда ҳам, қизингиздан яишрмайман. А. Қо- 
дирий, Ўтган кунлар. Башарти канизингиз 
уялмасалар, бизнинг ҳам бир амримиз бор: амр 
қилсак, уялмасмикинлар? А. Қодирий, Меҳ- 
робдан чаён. 

Б АТТТ НЯ [итал. bastia — қалъа] Т Ҳарбий 
кема, бронланган машиналарнинг гумбаз 
шаклидаги қурилмаси ва танкнинг айла- 
надиган ана шундай қисми. Башнялардан ўт 
очмоқ. 

2 Минора шаклидаги қурилма. Юсуф 
фермадан чиқиб, силос башняси томон юрди. 
Э. Раҳим, Ҳаёт амри билан. Янги мате- 
риалдан тикланган башня тез битди ҳам 
мустаҳкам бўлди. Газетадан. Текширувда сув 
башнясининг ишламаслиги натижасида бу 
ердаги механизмлар бекор турганлиги аниқ- 
ланди. Газетадан. Залнинг ўртасида реак- 
торнинг башняси қад кўтариб турибди. 
Газетадан. 

БАШОРАТ [а. — яхши, хуш ха- 

бар, мужда] кт. 1 эск. Хушхабар; мужда. 
Ҳудайчи қўрғон беги қошига етиб, бек ҳаз- 
ратларининг ҳозир етиб келишларига башо- 


рат берди, яна отининг бошини буриб, йи- 
гитлари билан орқага қайтди.. А. Қодирий, 
Ўтган кунлар. Самовий мавжудотлар шоҳан- 
шоҳнинг бахт ва саодатидин башорат бер- 
дилар. Уйғун ва И. Султон, Алишер Навоий. 

2 Олдиндан кўриш, олдиндан айтиб бера 
олиш; олдиндан айтилган фикр; тахмин, 
мўлжал. Бу орада онасининг башорати тўғри 
чиқиб, ёмғир томчилай бошлади. Қ. Кенжа, 
Нотаниш гул. 

Башорат қилмоқ Бирор воқеа-ҳоди- 
санинг натижасини олдиндан кўрмоқ, ол- 
диндан айтиб бермоқ. Улар.. отанинг ҳаде- 
май туриб кетишини башорат қилишарди. 
Ш. Холмирзаев, Бодом қишда гуллади. 
Табиатнинг йил давомида кўрсатгувчи ин- 
жиқликларидан ҳеч ким башорат қилол- 
майди. «Саодат». Ҳатто палакдаги калий 
миқдорига қараб бўлажак ҳосил сифатини 
башорат қилиш мумкин. «Фан ва турмуш». 

3 Башорат (хотин-қизлар исми). 

БАШОРАТЛИ Келгусида юз бериши 

мумкин бўлган воқеа, ҳодисани билдирув- 
чи, айтиб берувчи; олдиндан айтиб қўйил- 
ган. Башоратли фикрлар. 

БАШОРАТЧИ Бўлажак воқеа, ҳодиса- 
ларни олдиндан айтиб бера олувчи, кела- 
жакни кўра олувчи шахс. 

БАЪД [а. jl«_j — узоқпик, масофа; кейин, 
сўнгра] эск. кт. Кейин, сўнг, баъдаз. Мул- 
лалар тўдасида адашиб юриб, зое кетган 
йилларимга.. баъд афсусланаман. И. Мамат- 
қулов. 

БАЪДА [а. _u_i — кейин, охири] эск. кт. 
айн. баъдаз. Баъда махфий қолмагайким, куёв 
ўғлингиз хизматларига юборилган эрди. 
Иншоолло, саломат етган бўлса керак. А. 
Қодирий, Ўтган кунлар. 

БАЪДАЗ [баъд + ф. jl — «дан» қўшимча- 
сига тенг сўз; олд кўмакчи] кт. Кейин, сўнг, 
сўнгра; «аввал»нинг акси. Аввал таом, баъ- 
даз калом. Мақол. н Баъдаз унинг устида- 
ги шубҳам бир оз зойил бўлиб, кўнгил кўтар- 
дим. А. Қодирий, Меҳробдан чаён. Биздан 
баъдаз салом, дил меҳри билан, Юртдошлик 
қувончин зўр фахри билан. Ғ. Ғулом. 

БАЪЗАН [а. — ҳар замон-ҳар 

замонда] рвш. 1 Ҳамма вақт ҳам эмас, ҳар 
замон-ҳар замонда, аҳён-аҳёнда, гоҳ-гоҳида. 
[Йўлчи:] Хўжайинларникига бориб тура- 
сизми? [Абдишукур:] Баъзан бориб тураман. 
Ойбек, Танланган асарлар. Ҳа, баъзан шун- 




дай шўхлик ҳам қилиб туриш керак. П. 
Турсун, Ўқитувчи. У[меъмор] баъзан кампир- 
га ҳам дағдаға қилиб қоларди. Мирмуҳсин, 
Меъмор. 

2 Айрим ҳолларда, баъзи вақтларда. Баъзан 
Гулнорнинг юраги тошиб, бутун дардини, яра- 
ларини Унсинга очишни истайди. Ойбек, 
Танланган асарлар. Меъмор баъзан шундай узоқ 
хаёлларга борарди. Мирмуҳсин, Меъмор. 

3 боғл. Гапнинг уюшиқ бўлакларини 
боғлаш учун қўлланади. [Йўлчи] Баъзан 
Қоратойнинг ишхонасида, баъзан чойхонада 
тунаб юрди. Ойбек, Танланган асарлар. 
Йўлчи баъзан ёлғиз, баъзан ўз ёнига бировни 
ҳамроҳ қилиб, қанча жар, қанча қўрғон ва 
қулоқларни кезиб, сув келтирар эди. Ойбек, 
Танланган асарлар. 

БАЪЗИ [а. — бирор қисм; кимдир, 

аллаким] 1 белг. олм. Ёлғиз ҳолда ёки «бир» 
сўзи билан ишлатилиб, бир турдаги ёки ҳар 
хил нарса, кимса, воқеа-ҳодисалардан 
айримларини, бутундан бўлакни ажратиб 
кўрсатиш учун қўлланади. Баъзи (бир) нар- 
салар. Баъзи (бир) одамлар. Баъзи (бир) кун- 
лар. н Гулнор.. [Унсиннтг} бурнини, пешо- 
насини ва баъзи ҳаракатларини Йўлчига 
ўхшатди. Ойбек, Танланган асарлар. Оғай- 
нида ҳам оғайни бор. Баъзи оғайни бўлади, 
жонингга жонини мих қилиб қоқиб ташлайди. 
А. Қаҳҳор, Оғайнилар. 

Баъзи вақт(ларда) Баъзида, баъзан, гоҳо, 
гоҳида. Ҳеч нимадан хабарсиз Унсин, баъзи 
вақт: -Нега акамни кўрмайман, тоғам 
қаёққа юборган,— деб Гулнордан сўрайди. 
Ойбек, Танланган асарлар. 

2 от взф. Айрим киши, нарса ва ш. к. ни 
ифодалайди. Атрофда одам тўпланди. Баъ- 
зилар ачинарди, баъзилар — томошабин. Ой- 
бек, Танланган асарлар. Хотинларнинг баъ- 
зилари қизиққанларидан чачвонларини қия 
очиб, Йўлчига яширинча мўралашади. Ойбек, 
Танланган асарлар. Буни эшитиб, баъзилар 
қотиб-қотиб кулар, баъзилар бўғилар эди. А. 
Қаҳҳор, Асарлар. 

БАЪЗИДА айн. баъзан 1, 2. 

БАЯКБОР [ф. — бирданига, бир- 

йўла; тўсатдан] кам қўлл. Тўсатдан, кутил- 
маганда, ногоҳ. Ғам кетса нетонг, бошимда 
дилдор етушгач, Ким соя қочар, нур баякбор 
етушгач. Мирмуҳсин, Чўри. Дарёйи муҳаб- 
батга тушубман, Қаърида кўриб гуҳар баяк- 
бор. Увайсий. 


БАЯН [р. қадим рус бахши шоири Боян 
номидан] Катта гармонга ўхшаш, клавишли, 
дамли чолғу асбоби. Уч кииш саҳнада ўтириб 
олиб, баян чалмоқда. И. Раҳим, Чин муҳаббат. 

БАЯНЧИ Баян чалувчи. Шу баянчи- 
ларнинг бири — Никита Григоръевичнинг 
яхши шогирди. И. Раҳим, Чин муҳаббат. 

БАҚА I шв. Сувда ва қуруқликда яшовчи 
думсиз жонворлар оиласи вакили; қурбақа. 
Бақа ботқоғини қўмсар, балиқ — кўлини. 
Мақол. н Бақани боссангиз ҳам «вақ» эта- 
ди-ю, ахир мен инсонман-ку! Газетадан. 

Бақа бурун, бақабурун 1 ) ялпоқ ва ча- 
ноқлари кенг бурун. Дилора билан эрини 
мингбошининг бақа бурун миршабидай ол- 
димга солиб ҳайдаб келдим. М. Исмоилий, 
Фаргона т. о.; 2) шундай бурунли киши. Бақа 
кўз, бақакўз 1) чақчайган кўз; 2) шундай 
кўзли киши. Бақа бош, бақабош 1 ) ялпоқ 
бошли; 2) боши шунга ўхшаш одам. 

БАҚАII Тегирмон парраги ўқининг учига 
бириктирилган ва парракдан ҳаракат олиб, 
тегирмон тошини айлантирувчи металл 
қисм. Бақа воситасида тегирмон айланади 
ва донни эзиб ун қилади. «ЎзМЭ». 

БАҚАВЛИ [ба.. + а. J^a — сўз, гап; ай- 
тилган фикр] модал с., эск. Бамисоли, худди. 
[Маждиддин:] Шоҳим, мендан бекорга ран- 
жийсиз, мен бақавли бир итингизмен, топ- 
ган-тутганимни тишлаб келиб, хазинангиз- 
га ташлаймен. Уйғун ва И. Султон, Алишер 
Навоий. Умрбод зор бўлиб, бир томчи сувга.. 
Бақавли ўликдек чўзилиб ётар. Уйғун. 

БАҚАДРИҲОЛ [ба.. + а. jjJa — миқдор, 
даража + Jl^ — вазият, аҳвол, ҳолат] рвш. 
Имкониятига яраша, ҳоли, қурби етганча, 
қўлдан келганча, баҳоли қудрат. Бақадриҳол 
ёрдам қилмоқ. н Аҳли раста, аҳли савдо ўз 
дўконин бақадри ҳол безаган. F. Ғулом. 

БАҚАИ шв. Поча; тўпиқ; болдир суяги. 
Нурали бориб, отнинг бақайидан ушлаб, 
қулоғини тутса, булут кўчгандек бўлиб.. 
ердан душман зарби келаётибди. «Нурали». 
Шу бир бақай Ҳасанингга қўшиб, терингга 
сомон тиқдираман! С. Сиёев, Ёруғлик. 

Калта бақай Калта бўйли, бақалоқ. 

БАҚАЖУХОРИ бот. Пояси қаттиқ, тук- 
сиз, бут гуллилар оиласига мансуб бўлган 
кўпйиллик ўт. Бақажўхори июнъ ва сентябрда 
уруғидан ва илдиз бачкисидан кўпаяди. 

БАҚАЛОҚ I шв. 1 Ҳайвонларнинг туёқ 
билан илик ўртасидаги бўғини. Сайисларнинг 





отга солган давири Тушади тарлоннинг 
бақалоғига. «Ойсулув». 

2 Шу бўғин ва унга ёпишган гўштдан 
иборат овқат. Сўнгра.. тугунини очди. Роса 
иштаҳа билан қўйнинг бақалоғини нонга 
қўшиб ея кетди. Газетадан. 

БАҚАЛОҚII 1 Эни бўйига номутаносиб; 
семиз, дўмбоқ. Бақалоқ йигит. Бақалоқ 
қўллар. н Рўпарамда оппоқ нейлон кўйлакни 
тўлдириб, бақалоқ бир киши турарди. Н. 
Аминов, Қаҳқаҳа. Маликахон семиз, бақалоқ 
сонига шапатилаб, оғзини кўкка қаратиб, 
завқ билан кулди. Н. Аминов, Қаҳқаҳа. Қип- 
қизил, семиз, бақалоқ танасини зўр бериб 
елпирди. Н. Аминов, Қаҳқаҳа. 

2 кўчма Йўғон, семиз. Зумўтмай, бақалоқ 
шишали француз коньяги билан бир тарелка 
ҳусайни узум кўтариб чиқди. С. Аҳмад, 
Жимжитлик. Қайрағочнинг қалин, бақалоқ 
шохлари ташлаб турган соя ҳам.. нафаслари 
бўғилиб турган аъёнлар жонига ором берол- 
май қолди. М. Исмоилий, Фарғона т.о. 

БАҚАМ сшн. бақамти. Бақам келиб суҳ- 
батлашар икки ошна. Т. Йўлдош, Аттанг. 
Мана, бугун икковимиз бақам келиб туриб- 
миз. С. Аҳмад, Сайланма. 

БАҚАМТИ [ба.. + туркий қамти — яқин 
ҳолда] рвш. Бир-бирига юзланган ҳолатда, 
бир-бирига қараган ҳолда; бир-бирига яқин, 
юзма-юз, рўбарў. Камол Жалолов монтажчи 
билан бақамти, дўстона суҳбатлашди. Газе- 
тадан. -Мана энди бақамти гаплашайлик,— 
деди Жаҳонгиров. И. Раҳим, Зангори кема 
капитани. Энди мен Ҳусан ака билан бақам- 
ти ўтириб гаплашишни истардим. Ш. Хол- 
мирзаев, Оғир тош кўчса. 

Бақамти келмоқ Юзма-юз келмоқ, юз- 
лашмоқ, учрашмоқ. Офтоб ўчаётган маҳал 
икки одам бир-бирига бақамти келиб, чурқ 
этмай турарди. С. Аҳмад, Жимжитлик. 
Бақамти қилмоқ Юзма-юз қилмоқ, юз- 
лаштирмоқ, учраштирмоқ. Ораларидан гап 
қочиб, ўрталаридан қора мушук ўтган пайт- 
ларда Раҳимов кўпинча икковини бақамти 
қилиб, аҳил бўлинглар, деб насиҳат қиларди. 
С. Аҳмад, Жимжитлик. 

БАҚАНГ шв. Сув ёки бошқа хил юк- 
ларни елкага қўйиб ташиш учун мўлжал- 
ланган икки учи илмоқпик ёғоч (қ. обкаш). 
Бир куни у бойнинг хотинлари билан бақанг 
кўтариб, икки челакни икки учига илиб.. 
дарёга сувга борибди. «Зумрад ва Қиммат». 


БАҚАР [а. — буқа, ҳўкиз] айн. сигир 

йили қ. сигир 2. Ундан ёшини сўраганларида, 
у — муш, бақар, паланг, харгўш, наҳанг дея, 
эскича йил ағдариб.. жавоб беради. Ғ. Расул, 
Адолат. -Афанди, бузоқни арабча нима 
дейди? -Сигир бўлгунча сабр қилади, ундан 
кейин бақар дейди. «Латифалар». 

БАҚАРА [а. ь — қорамол, сигир] Қуръ- 
они каримдаги иккинчи, 286 оятдан иборат 
энг катта суранинг номи. Қуръоннинг.. “Бақа- 
ра ” сурасидаги оятдагина рўзанинг фарз ва 
ҳукмларини баён қиладилар. Газетадан. 

БАҚАСАЛЛА бот. Қалпоқчали замбу- 
руғларнинг еб бўлмайдиган заҳарли тури. 
Бақасалла, ўт хуружида Кенг кўл саёз — на 
кўрк, на чирой.. А. Шер, Куз ҳилоли. 

БАҚАТЕРАК бот. Теракларнинг тар- 
вақайлаб ўсадиган, толдошларга мансуб 
тури, қоратерак. Норматпарангнинг ҳовлиси 
гузарда, бутун маҳаллага кўриниб туради- 
ган баланд, қари бақатеракнинг соясига 
жойлашган эди. А. Мухтор, Опа-сингиллар. 
Даладан қайтсак, [у] мактаб ҳовлисидаги 
бақатеракнинг пастки шохига илинган қўй- 
нинг терисини шиляпти. Ў. Ҳошимов, Икки 
эшик ораси. 

БАҚАТУН бот. Сув бетини тўда-тўда 
бўлиб қоплайдиган бир турли сувўти. Улар 
ҳўл, бақатўн қоплаган, сирпанчиқ тошлар- 
дан сакраб-сакраб, шовванинг нариги томо- 
нига ўтишди. С. Аҳмад, Жимжитлик. 

БАҚАЧАНОҚ зоол. Чучук сув ҳавза- 
ларининг секин оқадиган жойларида яшовчи 
пластинка жабрали моллюскалар тури. Ба- 
қачаноқ сув оқими орқали нафас олади ва 
озиқланади. «ЎзМЭ». 

БАҚАЯПРОҚ бот. айн. баргизуб. 

БАҚАҚУРУЛЛОҚ Думсиз амфибиялар 
туркумининг бир тури. Бақақуруллоқ, асосан, 
дарахтларда яшайди. Шунинг учун у дарахт 
бақаси деб ҳам аталади. «ЎзМЭ». 

БАҚБАҚА [а. Сз -Aj — ғурра, қавариқ, 
пуфак ҳосил бўлиши] с.т. айн. бағбақа. 
Шакархон енгилгина кулиб қўйди. Томоғи 
тагидаги муиипаккина бақбақаси силки- 
ниб кетди. X. Тўхтабоев, Йиллар ва йўллар. 
Узун бўйнидаги бақбақаси лиқиллаб кет- 
ди. «Шарқ юлдузи». Ойнинг сутдек нурида 
унинг [Гулсумнинг] Бақбақаси Некқадамнинг 
кўзига жуда жозибали кўринди. С. Айний, 
Қуллар. 

БАҚБАҚАЛИ с.т. қ. бағбақали. 




БАҚ-БАҚАЛОҚ с.т. қ. бақалоқ II. Бақ- 

бақалоқ бола. н Қабулхонада тиқмачоқдек 
тўла, бақ-бақалоқ бир қиз ўтирарди. «Ёш- 
лик». 

БАҚИЛЛАМОҚ кам қўлл. айн. бақир- 
ламоқ. Нарироқда бақиллайди қирққулоқли 
зўр қозон. Т. Тўла. 

БАҚИРI эск. Қизил мис. Номаълум ерда 
олтин бор, борсанг — бақир топилмас. Мақол. 

БАҚИР II эск. тар. Мисдан зарб қилин- 
ган чақа пул. 

БАҚИР III шв. айн. пақир, челак. Бир 

бақир сув. 

БАҚИР-БУҚУР : бақир-буқур қайнамоқ 

Бақирлаб қайнамоқ, қаттиқ қайнамоқ. Гўшт 
тўла қозон бақир-буқур қайнамоқда. 

БАҚИРИШМОҚ Бақирмоқ фл. бирг. н. 
Ҳар ёқдан эркаклар бақиришди, хотинлар 
қарғашди. Ойбек, Танланган асарлар. Бир- 
бирига қарамайди, Сира ҳолин сўрамайди, 
Қочаётир бақиришиб, Бир-бирини чақи- 
ришиб. «Ширин билан Шакар». Сел қутур- 
гандан қутуради, болалар бақириишди. С. 
Аҳмад, Уфқ. 

БАҚИРИҚ 1 Қўрқинч, даҳшат ёки оғ- 
риқдан қилинадиган дод-фарёд, қичқириқ. 
Ваҳимали бақириқ кўпга чўзилмади, яна 
жимлик чўкди. С. Юнусов, Кутилмаган 
хазина. Тўқайда олов ловиллаб ёнаётган 
қамишзор томонидан бақириқ кўтарилиб 
қолди. «Ўзбекистон қўриқлари». 

2 Хурсандчилик, хушчақчақликни ифо- 
даловчи баланд овоз, қийқириқ, ҳайқириқ. 
Тўйхонадан йигитларнинг бақириғи эши- 
тилиб турар эди. Уларнинг [ёшларнинг] 
бақириқ, чақириқ, қаҳқаҳалари узоқ-узоқ- 
ларда акс-садо берди. «Шарқ юлдузи». 

3 Бор овоз билан қилинган дағдаға, 
пўписа, дўқ. Кишандагилар занжирларини 
шилдиратишар, зиндонбонларнинг бақириғи.. 
уларни ўйлатиб қўйди. Мирмуҳсин, Тунги 
чақмоқлар. У [Toupoe] сиқиқ остига олиш, 
дўқ-пўписа, бақириқ билан ишни ташкил 
этиш мумкин, деб ўйлайди. Газетадан. ..ил- 
гарироқ бу ақлу фаросат қайда эди, аччиғу 
тиззиқ, бақириқлар, ўқилмаган никоҳга 
талоқ айтишлар. М.М.Дўст, Лолазор. 

БАҚИРИҚ-ЧАҚИРИҚ Кўпчиликнинг 
қўрқинч, даҳшатдан ёки бирор таъсирли 
воқеа муносабати билан чиқарадиган қаттиқ 
бетартиб овози; шовқин-сурон. Шу вақт 
отишмалар яна кучайди. Ҳамма ёқни шовқин- 


сурон, бақириқ-чақириқ босиб кетди. И. 
Раҳим, Чин муҳаббат. Ичкаридан отишма, 
шовқин-сурон, бақириқ-чақириқлар эшитилиб 
турарди. «Ёшлик». Ҳадемай кеч кириб, қиш- 
лоқни подадан қайтган молларнинг маъраши, 
одамларнинг бақириқ-чақириғи тутиб кетди. 
«Ёшлик». 

БАҚИРЛАМОҚ Бақир-буқур овоз чи- 
қариб қаттиқ қайнамоқ. [Ҳамробиби] Дас- 
турхон ёзди, бақирлаб қайнаётган самоварни 
келтириб, қопқоқлаб қўйди. Р. Файзий, Эл 
меҳри. Катта бакда бақирлаб cye қайна- 
моқда. Ҳайдарбой хилма-хил чойнакларга 
жуда чаққонлик билан чой дамлаб, ичкарига 
ташиб турибди. П. Турсун, Ўқитувчи. 

БАҚИРМОҚ 1 Бор овоз билан қичқир- 
моқ, шовқин солмоқ. Катта дарё ҳай- 
қирмас, ақлли киши бақирмас. «Қанотли 
сўзлар». н Олахўжа товушининг борича 
бақиради: -А!‘? Тарғил ҳўкиз ўлиб қолди? 
Нима? Негаўлар экан?П. Турсун, Ўқитувчи. 
Бектемир кўкрагига сиғмаган ҳаяжон ea 
меҳрни ифодалагандек, ғайришуурий равишда 
бақириб юборди. Ойбек, Қуёш қораймас. 

2 Оғриқцан ёки қўрқувдан дод солмоқ, 
дод-фарёд кўтармоқ. [Салимбойвачча] Ҳар он, 
ҳар лаҳза фалокатни кутди. Гўё Гулнор ҳозир 
ошни ичади-да, дарров бақиради. Ойбек, Тан- 
ланган асарлар. Лаъли бехосдан: «Дод, ўла- 
ман», деб бақириб юборди. Ҳ. Ғулом, Машъал. 
«Войдод!» деб бақирмоқчи бўламан, овозим 
чиқмайди. Ҳ. Назир, Ёнар дарё. 

3 Овози борича бақириб дағдаға қилмоқ, 
дўқ урмоқ, пўписа қилмоқ. -Бақирманг, — 
деди хўмрайиб Йўлчи, — шу вақтга давр 
эшитдим, чидадим, энди-чи? Йўқ! Ойбек, 
Танланган асарлар. [Мўлтон Муталга:] Ба- 
қиргингиз келса, хотинингизга бақиринг! О. 
Ёқубов, Ларза. Унинг бировга бақирганини, 
стол муштлаганини Зумрад кўрган эмас. С. 
Сиёев, Отлиқ аёл. 

4 кўчма Чиранмоқ, гердаймоқ. Бор — 
бақирар, йўқ — чақирар. Мақол. 

БАҚИРОҚ Бақириб, шанғиллаб гапи- 
ришга одатланган; шанғи. Бақироқ чол. 
Бақироқ туя — норинг, Бақироқ ота — ма- 
доринг. Мақол. н Ҳўжайин — бақироқ одам. 
Ойбек, Танланган асарлар. Ўзи қўрқоқ бўлса 
ҳам, ўлгудек бақироқ, ваҳима. А. Мухтор, 
Чинор. 

2 Ҳадеб овоз чиқараверувчи, нотинч 
(ҳайвонларга нисбатан). Бақироқ сигир сут- 





сиз бўлар. Мақол. Ёлғиз бола йиғлоқ бўлар, 
Ёлғиз туя бақироқ бўлар. Мақол. н Бақироқ 
эчкидай мунча шанғиллайсан. Ж. Абдул- 
лахонов, Хонадон. 

3 кўчма Шовқин-суронли; гулдуросли. 
Офтоб акси тушиб нақшларга бўғилади 
бақироқ бозор. X. Даврон, Болаликнинг 
овози. Бақироқ булутлар қандай яхши! 
Шариллатиб ёмғир ёғиб юборди. Мирмуҳсин, 
Умид. 

БАҚИР-ЧАҚИР Кўп кишиларнинг, 
кўпчиликнинг баланд ва бетартиб овози. 
Маҳалла кўчалари ҳеч қачон бунчалар гав- 
жум бўлмаган эди: бақир-чақир овозлар, 
арраларнинг чийиллаши, болғаларнинг тақил- 
лаши эшитиларди. «Саодат». ..ташқарида 
чироқлар ёнган, йўлакда тапир-тупур қадам 
товуиишри, бақир-чақир, кулги.. X. Султонов, 
Онамнинг юрти. 

БАҚИЯ [а. — қолдиқ; ортиб қолган 

нарса] эск. Солиқ, тўлов, қарз кабиларнинг 
вақтида тўланмаган қисми; қолдиқ, боқи- 
монда. Солиқ бақиялари. 

БАҚИЯДОР [бақия + ф. _,b — бирор 
нарсага эгаликни билдирувчи аффикс] эск. 
Солиқ, тўлов ёки қарзни ўз вақтида тўла- 
маган; қарздор. 

БАҚЛАЖОН | а. iljj — полиз ўсимлиги, 
сабзавот] Томатдошлар оиласига мансуб 
бўлган бир йиллик ўсимлик ва унинг би- 
нафшаранг, серэт ҳосили. Кампир иккита 
ликопчада булғор қалампири аралаштириб 
қовурилган бақлажон келтириб қўйди. Э. 
Усмонов, Ёлқин. Кўзимга аччиқ қалампир 
билан бақлажон тўла баққол дўконларидан 
бошқа нарса кўринмайди. «Ёшлик». 

БАҚО [а. Uj — абадийлик, мангулик; 
давомлилик] 1 эск. кт. Абадийлик, мангу- 
лик; чексиз ҳаёт, абадият. То муҳаббат 
умридек Умри бақо бўлсин қуёш. Э. Воҳидов. 
Истибдод ҳеч маҳал билмагай бақо. Ж. 
Жабборов. 

Бақо ва фано флс. Ўрта асрлар Шарқ фал- 
сафасида чексизлик маъносидаги тушунча. 

2 кўчма Нариги дунё, абадий уйқу олами. 
Жойингиз жаннатда бўлғай, Эй падар, нур 
боимон. Рихлат айлабсиз бақога, Унда нурсиз 
ломакон. Н. Аминов, Суварак. Ким ул шаҳ 
ўтди бу дорул-фанодин, Хабар келтиргали 
мулки бақодин. Саййид Қосимий, Садо- 
қатнома. 

3 Бақо (эркаклар исми). 


БАҚОСИЗ айн. бебақо. Эй воҳ, бақосиз 
фалак! Ойбек, Навоий. Бақосиз билдинг эмди 
бу жаҳон раъноларин, эй дил, Бориб майхона 
кунжида фанолиғ қилғанинг яхши. Увайсий. 

БАҚРАИГАНЧА рвш. Ҳайратга, даҳ- 
шатга тушган ҳолда. Севаргул ирғиб ёстиқдан 
бош кўтарди-ю, бақрайганча, қотди-қолди. 
Н. Қиличев, Чиғириқ. Бундай қарасам, Ювош, 
каллага бақрайганча, суратдай қотиб қо- 
либди. Э. Раимов, Ажаб қишлоқ. 

БАҚРАИМОҚ 1 Ҳайрат ва таажжубдан, 
қўрқувдан ёки ғазабдан кўзларини катта 
очиб, чақчайиб қарамоқ, тикилмоқ. Ҳа, 
маймун ўйнатяпманми, нега менга бақрайиб 
қарайсан? «Саодат». Ўтирган паранжили 
хотинлардан бири буларга ҳадеб бақрайиб 
қараган ёш қизчасини етаклаб, четга чиқди. 
А. Мухтор, Опа-сингиллар. Берироқда ўтир- 
ганлар нима ҳақида баҳс кетаётганига унча 
тушунолмай, бир-бирига бақрайишарди. Ҳ. 
Назир, Кўктерак шабадаси. -Бақрайманг, 
мулла Муҳсин, — деди кулимсираб Хатиб 
домла.. А. Қодирий, Ғирвонлик Маллавой. 
Боқижон оғзини очиб, бақрайиб қолди. Ойбек, 
О. в. шабадалар. 

2 Кўзлари катта очилган ҳолда қотиб 
турмоқ. Кейин кўзлари ўлган бузоқнинг кўз- 
ларидай бақрайиб қолди. К. Яшин, Ҳамза. Саид 
аввал бақрайиб турди-да, кейин Мадинанинг 
гапини тушунди. Ойбек, О. в. шабадалар. 

БАҚРАЙТИРМОҚ: кўзни бақрайтириб 1 
Кўзларини катта очиб, чақчайтириб қараб 
туриб (ғазабдан ёки назар-писанд қилма- 
гандай). Ҳакимбойвачча Гулсумбибини куч 
билан силтаб тортди, кўзларини пиёладай 
бақрайтириб бобиллади: «Бас, уятсиз мах- 
луқ!» Ойбек, Танланган асарлар. Акмал акам 
сал нарироқ турган бўлса ҳам майлига эди, 
кўзини бақрайтириб туриб сўрагани нимаси ? 
Н. Фозилов, Қуш қаноти билан. 

2 Кўзларини бир нуқтага тиккан ҳолда 
уйқусиз. Айвонда кўзимни бақрайтириб 
ётибман-у, шуларни ўйлайман. Э. Раимов, 
Ажаб қишлоқ. 

Одамнинг кўзини (ёки кўзингни) бақрай- 
тириб Одамнинг кўз олдида, одамнинг кў- 
зига қараб туриб. Одамларинг ярамас бўлса, 
ўғриларга йўл очиқ. Куппа-кундузи кўзингни 
бақрайтириб талайдилар.. Ойбек, Қуёш 
қораймас. 

БАҚРАЙТМОҚ қ. бақрайтирмоқ. Кўз- 
ларини бақрайтган Тожибой Элмуродга 




бақирди: -Нима, нима? Нима қилиб қўйиб- 
ман кўпчиликка-а?! П. Турсун, Ўқитувчи. 

БАҚУВВАТ [ба.. +қувват] 1 Куч-қуввати 
нормал даражадан ортиқ, зўр жисмоний 
кучга эга бўлган; кучга тўла, кучли. Бақувват 
одам. Бақувват йигит. Бақувват аёл. Ба- 
қувват от. н Мирзабой жисмонан анча ба- 
қувват эди. «Ёшлик». Тоғда гавдали, бақув- 
ватлар керак бўлади, деб ўйлади. Шуҳрат, 
Шинелли йиллар. Бу эркак ўзи суяниб турган 
қоядек дағал ва бақувват, қуёшдек иссиқ ва 
ҳузурбахш эди. «Ёшлик». 

Бақувватмисиз? Ҳол-аҳвол сўраш, са- 
ломлашиш, кўришишда айтилади. -Бақув- 
ватмисиз, отажон? -Алҳамдулилло. Ойбек, 
Танланган асарлар. Ўзинг саломатмисан? 
Ўзинг бақувватмисан, Шокир? «Ёшлик». 
Бақувват тортмоқ Кучга кирмоқ, кучига-куч 
қўшилмоқ. Меҳнат билан киши қаримайди, 
етилади, бақувват тортади. Газетадан. 
Бақувват қилмоқ Куч-қувват бағишламоқ; 
суянчиқ, таянч бўлмоқ. ..кўкрагимни иситиб, 
белимни бақувват қилиб турган хатни-я! И. 
Раҳим, Чин муҳаббат. 

2 Организм бирор қисмининг соғлом, 
бўлиқ ва кучга тўлалигини ифодалайди. 
Бақувват қўллар. Бақувват тишлар. Бақув- 
ват елка. Бақувват панжа. Бақувват соч. 
н Йигит супа олдида тўхтаб, халтасини 
қўйди, узун, бақувват қўлларини чолга чўзди. 
Ойбек, Танланган асарлар. Заргаров ба- 
қувват иягини аста кўтариб, киприкларини 
пирпиратганча Зиёдага тикилиб қолди. А. 
Мухтор, Асарлар. ..кўкрак чўнтагидан 
тароғини олиб, қундуздай бақувват сочини 
таради. С. Анорбоев, Оқсой. Ем еган отлар 
бақувват оёқларини кериб ташлаб, қўш 
косилкани эркин судраб кетдилар. С. Анор- 
боев, Оқсой. 

3 Пишиқ, мустаҳкам. Бақувват ип. Ба- 
қувват курси. Бақувват панжара. н То- 
жини амирзода ҳарамига олиб боришиб.. 
бақувват курсига ўтқазиб, қўл-оёғини унга 
маҳкам боғлашди. Мирмуҳсин, Меъмор. 
Дороббек деразанинг бақувват темир пан- 
жараларидан ичкарига мўралади. Д. Нурий, 
Осмон устуни. Ҳовлида бир уй, бир айвон, яна 
бир ҳужра бор. Эски, аммо ҳали бақувват. 
Ойбек, Танланган асарлар. 

4 Яхши ўсган, баравж, бўлиқ, йўғон. 
Йўнғичқа сизникими? Ёш экан ҳали, жуда 
бақувват ўсибди. Ойбек, Танланган асарлар. 


Ғўзанинг ҳосилдор шохлари бақувват, етук 
эди. Ойбек, О. в. шабадалар. Толнинг тўғри 
ўсган бақувват шохлари ходача ўрнида иш- 
латилади. Газетадан. Адил, бақувват қара- 
ғайлар кўзларни беихтиёр ўзига тортди. 
Ойбек, Қуёш қораймас. 

5 Ҳаракатлантирувчи катта кучга эга, 
қувватли. Бақувват мотор. Бақувват тех- 
ника. Бақувват трактор. 

6 кўчма Бадиий жиҳатдан пишиқ, маз- 
мунли. Драматик поэмада персонажлар 
нутқи шеърий жиҳатдан бақувват, афо- 
ризмга бой, ҳаяжонли, таъсирли бўлиши 
керак. «ЎТА». Бақувват шеър керак дастгоҳ 
вазнида. Азамат болғанинг ҳар зарби бир 
шеър. А. Мухтор, Асарлар. Театрнинг ҳам 
асосий, ҳам кичик саҳнасида бир неча ба- 
қувват спектакллар кўрсатилди. «ЎТА». 

7 Катта бойликка эга бўлган, бадавлат, 
давлатманд; таянчи, суянчиғи бор. Тангриқул 
ҳожи бақувват хўжалик эди. А. Қаҳҳор, 
Қўшчинор чироқлари. - Таги бақувватмикин ? 
-Бақувватки, у ёқ-бу ёғи йўқ. «Ёшлик». 

Бели бақувват Бой, давлатманд. Эли 
бақувватнинг бели бақувват. «Қанотли 
сўзлар». н Шундай замонда унинг қизига ўн 
беш минг берадиган «бели бақувват» топи- 
лармикан? П. Турсун, Ўқитувчи. Илиги 
бақувват Соғлом, кучли, забардаст. Илиги 
бақувват экан! Ойбек, О. в. шабадалар. Имони 
бақувват Маънавий, ахлоқий жиҳатдан 
баркамол; покиза, ҳалол. Имонингиз доимо 
бақувват бўлсин.. К. Яшин, Ҳамза. ..ғазал 
мулкининг султони ҳазрат Алишер Навоий 
ва булар каби азиз уламою фузалолар.. му- 
сулмон, имони бақувват зотлар бўлганлар. 
К. Яшин, Ҳамза. Бақувват экандир танда 
имонинг. «Юсуф ва Аҳмад». 

БАҚУВВАТЛИК Куч -қудратга, қув- 
ватга, бойликка эгалик, мустаҳкамлик. У 
ўзининг бақувватлигини кўрсатди. Хўжа- 
лигимиз мустаҳкам ва бақувватлигини ис- 
ботлади. 

БАҚҚА с. т. шв. айн. буёққа. Э, полвон 
бола, баққа юр! С. Аҳмад, Уфқ. -Қани, па- 
китни олинг, жиян, — деди Даврон тоға. — 
Олинг баққа! Н. Аминов, Ёлғончи фариш- 
талар. 

БАҚҚОЛ [а. JUL — озиқ-овқат моллари, 
сабзавот сотувчи] эск. Майда-чуйда рўзғор 
моллари ва озиқ-овқат (мева, ширинликлар 
ва ш. к.)лар сотувчи майда савдогар. Сўз кўрки 





— мақол, Гузар кўрки — баққол. Мақол. н 
Ҳар йили ҳамалнинг ўнинчи куни шаҳардаги 
нуфузли баққоллардан бири етти хил кўкат, 
етти хил тармева солинган баркаш кўтариб 
саройга борарди. С. Сиёев, Аваз. 

БАҚҚОЛЛИК 1 Баққол иши, касби, ҳу- 
нари. Урганжиларнинг кўпчилиги баққоллик 
қиларди, шунинг учун уларни «баққолон» — 
баққоллар деб ҳам юритардилар. С. Айний, 
Эсдаликлар. 

2 Баққол дўкони ва ўшандай дўконлар 
жойлашган раста. [Ҳасанали] Узун кун уйида 
бекор зерикканлигидан, ҳожига айтиб, бир- 
мунча дастмоя билан гузардан баққоллик 
дўкони очган эди. А. Қодирий, Ўтган кунлар. 

БАҚҚОЛХОНА [баққол + хона] Баққол 
дўкони, баққоллик билан шуғулланиш 
жойи. [Шерали] Етти йилдан сўнг саргар- 
дон бўлиб, балиқфурушларга хизмат қилиб, 
акасини ёд қилиб, бир чет бозорга келиб, бир 
баққолхонада ўтира бошлади. «Эрали ва 
Шерали». 

БАҚҚОЛЧИЛИК айн. баққоллик. Мат- 

пано баққолчиликка ўтиб, бир белбоғ мева- 
чева олди. С. Сиёев, Аваз. Бир қассоб дўкони; 
бунинг ёнига суқилган кичкина баққолчилик. 
Ойбек, Танланган асарлар. 

БАҒАЗ [ф. yLi-i — пона, ёғоч қозиқ] Сўри 
ёки ишкомнинг поясига кўндаланг боғ- 
ланадиган ёғочлар. Қатор кетган ишком. 
Ҳосилидан сим бағазлар қаддини аранг кў- 
тариб турибди. Газетадан. ..ўсиб чиққан янги 
новдалар юқори бағаздан ошиб, пастга — 
заминга қараб ўса бошлади. Газетадан. 

БАҒАИРАТ [ба.. +ғайрат] айн. ғайратли. 
Йўлдош ака — ақли расо, бағайрат, баҳим- 
мат йигит, ўз қардошлари орасида камол 
топмоқда. Н. Сафаров, Оловли излар. Кекса- 
лари йигитлардай бағайрат, аммо йигит- 
лари кексалардай солдийда, доно. Ғ. Ғулом. 

БАҒБАҚА [а. Ca_A_i — қулқуллаш; пуфак 
ҳосил бўлиш ёки — иккинчи ияк, 

бақбақа] Ияк остидаги бир оз осилинқираб 
турган юмшоқ эт. [Кумушнинг] Бу кунги 
совуққа қарши кийиб олган савсар пўсти- 
нининг ёқалиги кишининг ҳасадини орттириб, 
нафис бағбақаларини ўпиб ётар эдилар. А. 
Қодирий, Ўтган кунлар. Анча озиб, бағ- 
бақалари шалвираб қолган Салимхон Обидий 
ҳам залда ўтирарди. Мирмуҳсин, Умид. 

БАҒБАҚАДОР [бағбақа + ф. jl_s — бирор 
нарсага эгаликни ифодаловчи аффикс] 


Бағбақаси бор, катта бағбақали. Мадина чод- 
ра ичида овозини чиқариб, бағбақадор адво- 
катни дуо қилди. Мирмуҳсин, Чодрали аёл. 

БАҒ-БУҒ тақл. с. Бир-бирига қулоқ 
солмай, тартибсиз равишда шанғиллаб 
гапириш, шунга ўхшаш шовқин. Хуллас, 
«Болалик уй — бозор» деганларидек, бу уйда 
бағ-буғ кўп бўлса ҳам, ғийбат йўқ. Ҳ. Ғулом, 
Машъал. Болалари кўп, уйи бағ-буғ. Ойбек, 
Болалик. -Ана холос, — деди Эъзозхон, 
болаларининг бағ-буғидан қулоғи битиб, — 
энди ишга ҳам юборишмайди бу гиргиттонлар. 
Ҳ. Ғулом, Машъал. 

БАҒДАШ шв. айн. чордана. Уйда бундай 
қилиб, бағдаш қуриб ўтирмайди (канизлар). 
«Муродхон». 

БАҒДОДИ 1 Яхлит тахталардан ясалиб, 
геометрик шаклли нақшлар билан безатила- 
диган икки табақали энг қадимги эшик тури. 

2 Ёғочсозлик ва кулолчилик маҳсулот- 
ларига геометрик шаклли нақшлар солиш 
усулларидан бири. 

БАҒДОДИЙ 1 Бағдод шаҳрида ишлан- 
ган, Бағдод шаҳридан келтирилган. Бобурнинг 
яловбардори олиб юрган тиғлар орасида ол- 
тин дастали катта бағдодий қилич бор эди. 
П. Қодиров, Юддузли тунлар. 

2 Бағдод шаҳрида таввалуд топган; бағ- 
додлик. 

БАҒИЗ кам қўлл. Нуқсон, айб, камчи- 
лик; баҳона. [Бой] Ҳе йўқ-бе йўқ ўшқиради, 
ҳар нарсадан бағиз топиб, болаларни койий- 
ди. Ҳ. Нуъмон ва А. Шораҳмедов, Ота. 

БАҒИЛЛАМОҚ 1 Куйиб-пишиб норози 
оҳангда тинимсиз гапирмоқ. Самандар ту- 
таққанча подадан адашган эчкиларини ол- 
дига солиб келаётган экан, бағиллаб берди. 
«Ёшлик». 

2 Тинимсиз, қотиб йиғламоқ. Бола кечаси 
билан бағшлаб чиқди. 

3 Шовқинли овоз чиқармоқ (техник ас- 
бобларда). Самовар бағиллаб қайнамоқда. н 
[Насос станциясида] Қанча-қанча ақлли 
машиналар бағиллаб ишлаб турибди. Ж. 
Абдуллахонов, Тўфон. 

БАҒИР (3-ш. бирл. бағри) 1 айн. жигар 1. 
От — сағридан, қўй — бағридан. Мақол. 
Бағринг оғриса, бол ҳам тотимас. Мақол. 

2 кўчма Тананинг бўйиндан қорингача 
бўлган олд қисми; кўкрак, кўкс, тўш. Бағ- 
рига босмоқ. н Нилуфар қўғирчоқни бағрига 
босганча, югуриб ойисининг ёнига борди. С. 





Аҳмад, Юлдуз. Аҳмад билан бағир бериб 
кўришдик. «Ёшлик». Анвар овқатдан бир- 
икки луқма олиб, қўлини артди, сандал кўр- 
пасини бағрига тортиб, кучли ва узун тин 
олди. А. Қодирий, Меҳробдан чаён. 

3 кўчма Қучоқ; ҳимоя, паноҳ; ён. Отабек 
сунбул исли сочлардан руҳ олар, Кумуш гўё 
унинг бағрига сингиб кетган эди. А. Қодирий, 
Ўтган кунлар. Синглингиз бағримда бўлади. 
Ойбек, Танланган асарлар. Усмонжоннинг 
кампир онаси бағрида туриш унга ўнғай- 
роқдек кўринарди. С. Зуннунова, Гулхан. 

Бағрига олмоқ 1) қаттиқ қучоқламоқ; 2) 
кўчма ўз паноҳи, ҳимояси остига олмоқ. 
Катта ҳовлида Пошшахон ўзи ёлғизланиб 
қолгандан сўнг, Лаълини дурустроқ бағрига 
олди. Д. Нурий, Осмон устуни. 

4 кўчма поэт. Юрак, қалб, дил. Бағри 
қонлар бирла ёрнинг зарра дарди йўқ, нетонг. 
А. Орипов. Поезднинг сўнгги гудоги бағримни 
наштар мисоли тилиб юборди. С. Сиёев, 
Кўрмайин босдим тиканни. Айрилиқ ўтида 
бағри пораман, Қани энди Шоқаландар 
меҳрибон. «Маликаи айёр». Кўзда ёиш мунчоқ- 
мунчоқ тизилди, Бунда ёлғиз эрди бағри 
эзилди. «Маликаи айёр». 

5 Жуғрофий ҳудуднинг ён, нишаб то- 
мони. Улар [Суннат билан Элмурод] сув 
ёқалаб юриб, пастликка тушдилар.. бир оз 
юргач, тоғ бағрида бир неча уй кўринди. 
Шуҳрат, Шинелли йиллар. Тоғ бағирларида 
асалариларнинг мўл ва шифобахш асал тўп- 
лашиучун шароит етарли. Газетадан. 

6 кўчма Улкан, чўзилган ҳудудли макон, 
фазо; қўйин, қучоқ. Чўл бағри. Ўрмон бағри. 
Ўлка бағри. Тун бағри. н -Мирзачўлнинг 
бағри кенг, — деди Сайрамов. Ойбек, О. в. 
шабадалар. Қамишкапа кичкина ва хунук- 
кина қишлоқ бўлса ҳам, бағри кенг, хушҳаво. 
П. Турсун, Ўқитувчи. Унинг овози сукунат 
бағрини чок-чокидан тилади. «Шарқ юлдузи». 
Кўк бағрини чок қилди вулқон. Парчалади шум 
ният тунни. «Гулдаста». Кечки пайтда ба- 
данни ачитувчи бундай изғирин чўл шамоли 
чўл бағрида кезиб қоларди. Р. Файзий, Чўлга 
баҳор келди. 

Бағри бутун Ғамсиз, ташвишсиз, беар- 
мон. Дунёда бағри бутун киши йўқ экан-да, 
ҳар кимнинг юрагида бир андуҳ. Мирмуҳсин, 
Меъмор. Бағри доғли (ёки бағри кабоб, бағри 
қон, бағри хун) Ўта хафа, дилтанг, ғам, 
қайғу оғушида; куйиб адо бўлган; тамоман 


умидсиз. [Ғофир:] Лекин шу нотавонларни, 
бағри қон бечораларни ёқлайман. К. Яшин, 
Ҳамза. Тахта полсиз, нимқоронғи, тор уйчага 
жойлашгунча бағри хун, тоқати тоқ бўл- 
ганидан, бунда ўзини бахтли ҳисоблар эди у. 
Ойбек, Нур қидириб. Кўзларида лиммо-лим 
кадар, бағри доғли, юраги адоқ. Ш. Раҳмон, 
Юрак қирралари. Оқ юзимдан тавоф қилиб, 
Йиғлай-йиғлай, бағрини кабоб қилиб. «Ну- 
рали». Бағри кенг 1) даргоҳи, қучоғи, май- 
дони кенг. ..битта бола бўлса, юмалаб- 
сумалаб ўсади, ҳеч ташвиш тортманг, кол- 
хознинг бағри кенг. А. Қаҳҳор, Қўшчинор 
чироқлари; 2) жўмард, сахий, кенг феъл. 
Раис Ҳотамдан беш-олти ёш катта, одам- 
охун, мулоҳазали, бағри кенг бир киши. М. 
Ҳазратқулов, Журъат. Кўпинча куз дега- 
нимизда, кўз олдимизга шукуҳли, доно ва 
бағри кенг кексалар келади. Ф. Мусажонов, 
Ҳиммат. Бағри куймоқ Алам, ҳасрат, фало- 
кат, жудоликка гирифтор бўлиб қийналмоқ. 
Боланг ўлса бўлмасмиди. Бағринг куйса 
бўлмасмиди, Гитлер ўлгур, бошингдан Яшин 
урса бўлмасмиди. «Қўшиқлар». Бағри қора 
Бировнинг ютуғини кўра олмайдиган, ичи 
қора, ёвуз. Бағри қора одам. н [Жамила 
хотинларга:] Йўқол номус, юрак ўғрилари, 
кўзимдан йўқол! Қассоблар, бағри қора кал- 
такесаклар, илонлар, чаёнлар. Ҳамза, Бой 
ила хизматчи. Бағрингиз бутун бўлиб қолдими? 
Йироқцаги, кутган кишиси келган одамдан 
кўнгил сўраш учун ишлатиладиган ибора. 
Бағрини кўтариб олмоқ 1) қоматини рост- 
лаб, олмоқ; ғурур билан дадил юрмоқ. Сен 
ҳам бундай бағрингни кўтариб юрсанг-чи!\ 2 ) 
моддий ёки маънавий қийинчиликлардан 
қутулиб, ўзини ростлаб олмоқ. Худога шу- 
кур, бу йил деҳқончиликдан анча бағримни 
кўтариб олдим. Ер бағрида 1) ер ичида, ер 
остида. Ўзбекистон ер бағриларида жуда кўп, 
хилма-хил фойдали қазилмалар бор; 2) ер 
тагида, гўрда. Навқирон Тоҳиржон ер бағрида 
ётганда, мен келинни ўйлайманми? Ойбек, 
Танланган асарлар. 

БАҒИР-БУҒУР айн. бағ-буғ. Болалар- 
нинг бағир-буғуридан қулоғим тинди. Бағир- 
буғур гаплашиб ўтиришибди. 

БАҒИРЛАБ: ер бағирлаб Ерга яқинла- 
шиб, ерга ёпишиб, ер бўйлаб. Ер бағирлаб 
учмоқ. н Икки ёндаги хазонрез гуллар ёмғир 
шиддатидан ер бағирлаб ётибди. С. Сиёев, 
Ёруғлик. Булар талай ергача эмаклаб, талай 




ергача ер бағирлаб боргандан сўнг, бутазорга 
киришди. А. Қаҳҳор, Олтин юлдуз. Ана, биз- 
нинг қанотли соямиз ер бағирлаб сузмоқда. А. 
Мухтор, Асарлар. 

Ер бағирлаб қолмоқ Қариб мункайиб 
қолмоқ, қартаймоқ. Бечора кампир ер ба- 
ғирлаб қолибди. Нормат унинг қонсиз, ти- 
ришган юзларига қаради. И. Раҳим, Чин 
муҳаббат. 

БАҒИРЛАМОҚ айн. бағилламоқ. 

БАҒИШЛАМОҚ 1 Бирор нарсага эга 
қилмоқ, эриштирмоқ; бермоқ, бахш эт- 
моқ. Ғайрат бағишламоқ. Илҳом бағишла- 
моқ. Орзу инсонга қанот бағишлар. Мақол. 
н Агар банда сидқидил билан худодан сўраса, 
томчи ўрнига дарё бағишлайди. Ойбек, Нур 
қидириб. Камтарлик, ақл-заковат киши- 
ларга улуғлик бағишлайди. Газетадан. Эсин- 
гизда борми, мени дор остидан қутқариб, 
менга янги ҳаёт бағишладингиз ? А. Қодирий, 
Ўтган кунлар. 

2 кўчма Бутун борлиғини бировга бер- 
моқ, унинг ихтиёрига топширмоқ; бахшида 
этмоқ. У [Шукур Саъдулла] бутун умрини ёш 
авлод қалбига эзгулик сингдиришга бағиш- 
лади. «Саодат». Тўлғоной билан Пардабой, 
шундай қилиб, бир-бирига танини бағишлаб, 
неча замонлар ўйнаб-кулиб қўша қаришди. 
«Ойсулув». -Юзта жоним бўлса, ҳаммасини 
устодга бағишлайман, — деди Зулфиқор. 
Мирмуҳсин, Меъмор. 

3 Бирор нарсани (одатда бадиий асар, 
мусиқа ва ш. к. ни) бирор кимсага, масала 
ёки маросимга атамоқ, қаратмоқ. Улкан шоир 
ва таржимонимиз Миртемирнинг маъсум 
хотирасига бағишлайман. Ғ. Салом. Шоир бўл- 
сам, ёмонми ? Ҳамма шеърларимни ёлғиз сизга 
бағишлардим. Шуҳрат, Шинелли йиллар. 
Гулжамол жангчи ёри Бегижонга бағишлаб 
қўшиқлар тўқиб, оқ олтин далаларини янг- 
ратибкуйламоқда. Н. Сафаров, Севги. 

4 дин. Дуо ўқиб, савобини худога, азиз- 
авлиёларга ва арвоҳларга атамоқ, бахшида 
қилмоқ. Қуръон бағишламоқ. н Бир қария 
Холматжоннинг бувисига қуръон бағишлади. 
С. Аҳмад, Уфқ. «Ҳул-ҳуваллоҳу аҳад»ни уч 
марта такрорлаб, фотиҳа ўқиди ва: -Кеча, 
бугун ўлган ҳамма ўзбекларга бағишладим, 
— деб шивирлади Полвон. Ойбек, Қуёш 
қораймас. 

5 эск. Кечирмоқ, афв этмоқ. Кутбижоним, 
мени бағишла, деб ёлворган ҳолда Ҳамдам 


унинг қўлини тутиб, сўзини давом қилдирди. 
С. Айний, Қуллар. 

БАҒИШЛОВЧИ Бирор нарса (хусусият, 
ҳолат, руҳий озиқ ва б.)га эга қилувчи; 
берувчи, бахш этувчи. Бу кеча ҳам бу иккин- 
чи ўлимдан қутқазувчи ва иккинчи марта 
менга ҳаёт бағишловчи сиз бўласиз! А. Қо- 
дирий, Ўтган кунлар. Руҳга енгиллик ба- 
ғишловчи, дилни маст қилувчи аллақандай 
нордон ҳид димоққа урилди. М. Маҳмудов, 
Мангу куй излаб. 

БАҒОЯТ [ба.. + ғоят] рвш. Юқори, ортиқ 
даражада, жуда ҳам, ўта. Кароматингиз 
бағоят тўғри. Ойбек, Навоий. Унинг кулгуси 
ўзига бағоят ярашар эди. Э. Усмонов, Ёлқин. 
Ишлари бағоят кўп бўлгани сабабли Қамбар 
Мирзодан ҳамма гапни эшитиб турдим, — 
дедилар. Мирмуҳсин, Меъмор. 

БАҒРИКЕНГЛИК Масалага кенг кў- 
ламда, очиқ кўнгиллик билан ёндашишлик. 
Гап бағрикенгликда, холисликда, адабиёти- 
мизнинг келажаги учун чинакамига қайғура 
билишдадир. Газетадан. Ана шу «композицион» 
бағрикенглик биринчи навбатда Шайхзода- 
нинг ягона бир мотивни пояма-поя ривож- 
лантириш санъатида кўзга ташланади. 
«ЎТА». 

БАҒРИТОШ Бераҳм, шафқатсиз. Бағ- 
ритош одам. н ..бари бир бағритош бойдан, 
ҳали кўрасиз, қасос олмай қўймайман. К. 
Яшин, Ҳамза. Гўдакларни ота меҳридан 
маҳрум этиб, уларни тирик етим қилган 
бағритош — сиз эмасмисиз? «Таниш баша- 
ралар». 

БАҒРИҚОРА зоол. Сийнасида қора бел- 
гиси бўлган қуш. Қодиржон ака, ҳаққушлар 
осмонда парвоз қилиб юрсалар, ана бағриқо- 
ра, деманг яна. «Аския». 

БАҒРИҚУРТ зоол. Қўйларнинг ўпкасига 
тушадиган бир хил қурт. Айниқса, қоракўл 
қўзилари нозик бўлади: зах ерга ётди дегунча, 
ўпкасига бағриқурт тушиб, ўлиб кетади. С. 
Анорбоев, Эртаги куннинг товуши билан. 

БАҲАВО [ба.. + ҳаво] Ҳавоси ёқимли, 
мусаффо; кенг ва очиқ. Шоир бир нафас 
ором олмоқ учун тоза, баҳаво бир хонага 
кирди. Ойбек, Навоий. Йўлкалари топ-тоза, 
бағри кенг, баҳаво бир хиёбон. «Саодат». 
Асрорқул чойхонани жуда баҳаво жойга 
қилган эди. А. Қаҳҳор, Асарлар. 

БАҲАЕ [ба.. + ҳаё] айн. ҳаёли, номусли. 
Баҳаё қиз. н ..ишингиз бормиди? — маъноли, 




баҳаё оҳангда сўради кулимсираб, уялганидан 
ёноқлари қизариб кетди қизнинг. Ойбек, 
Улуғ йўл. Болаларникидай кулимсираган, 
жуда жонли ва қандайдир баҳаё қоп-қора 
кўзлар дафтарлар устида югуради. Ойбек, 
Нур қидириб. 

БАҲАИ [ба.. + ф. ijr A — хўш, қани; ҳой] 
Нима гап, қалай; тинчликми; яхши. -Ҳа, 
уста Фарфи, баҳай? — деди Ҳомид. А. Қоди- 
рий, Ўтган кунлар. -Баҳай? Тинчликми? — 
сўради бозор ишчиси. Ш. Холмирзаев, Оғир 
тош кўчса. Саломатмисиз, қимирламанг, 
қимирламанг. Ҳа, баҳай?'?. Файзий, Ҳазрати 
инсон. 

БАҲАЙБАТ [ба.. + ҳайбат] 1 Ҳажм-ўл- 
чови одатдагидан ортиқ; жуда катта, жуда 
улкан, ҳайбатли. Баҳайбат минора. Баҳайбат 
тоғ. н Асрий қорлардан бошига салла ўра- 
ган баҳайбат қоялар шаҳар теграсида виқор 
билан турганча қотиб қолган. К. Яшин, 
Ҳамза. Баҳайбат ўрик остидаги каравотда 
эллик ёшлар чамасидаги бир аёл ўтирарди. 
Д. Нурий, Осмон устуни. Баҳайбат парма- 
ловчи машиналар қишлоқ биқинида қудуқ 
қазиётир. «Ёшлик». 

2 Кўриниши ваҳимага соладиган, қўрқинч 
ҳиссини туғдирадиган; ваҳимали, даҳшатли. 
Лочин деганда, кўз олдимизда баҳайбат 
йиртқич қуш пайдо бўлади. «Фан ва турмуш». 
Икки-уч юз қадам наридаги якка-ёлғиз да- 
paxtmap ва пастқам уйларнинг қамиш ва ёғоч 
бўғотлари туман ичида, оқшом маҳалдаги 
кўланкадай, баҳайбат кўринарди. П. Турсун, 
Ўқитувчи. Ўтовдай шўппайган улкан тошлар 
ортида қандайдир баҳайбат махлуқ пойлаб 
тургандай. Ж. Абдуллахонов, Орият. 

БАҲАМ [ф. ^ — бирга, биргаликда]: 
баҳам кўрмоқ ёки баҳам кўришмоқ 1 Ўртада 
тенг бўлишиб емоқ ёки ичмоқ; бўлишиб 
олмоқ. Аҳмаджон ака.. ўзлари сержон 
бўлсалар ҳам, битта нонни топсалар, биз 
билан баҳам кўришган. М. Қориев, Ойдин 
кечалар. Ҳаммамиз худди бир ота-онанинг 
боласидек аҳилмиз. Ҳамма нарсани баҳам 
кўрамиз. Ҳ. Нурий, Лочин боласи лочин. Ҳеч 
бўлмаса, бундай бирга ўтириб, шу чойнакдаги 
чойни баҳам кўрса, нима қиларкин? С. 
Анорбоев, Оқсой. 

2 кўчма Ўртоқлашмоқ, сирлашмоқ, 
ўзаро фикр алмашмоқ. Дўст фақат таш- 
вишда эмас, қувончни баҳам кўришда ҳам 
билинади. «Ёшлик». Мавлуда ўз тажриба- 


ларини ҳеч вақт сир сақламайди, балки уни 
доимо ўз дугоналари билан баҳам кўради. У. 
Муҳамедов, Опа-сингиллар. Бекмирза икки- 
миз фильм ҳақидаги таассуротларимизни 
орада баҳам кўрдик. Й. Шамшаров, Қаҳ- 
рамонлик йўли. Аҳмадларни тезроқ учратиб, 
шодлигимни баҳам кўргим келади. С. Сиёев, 
Ёруғлик. 

БАҲАМЖИҲАТ [ба.. + ҳамжиҳат| рвш. 1 
Бир тан, бир жон бўлиб, бир ёқадан бош 
чиқариб, ҳамжиҳатлик, аҳиллик билан. Тур- 
кистон шаҳридаги кўп дўкондорлар тош- 
кентликлар бўлиб, улар Анорбой деган катта 
бир бойнинг қўрасини ижарага олиб, шу ерда 
баҳамжиҳат туришар экан. М. Муҳам- 
маджонов, Турмуш уринишлари. ..оила 
ҳамда кенг жамоатчилик баҳамжиҳат иш 
олиб борсагина, кўзланган мақсадга эришиш 
мумкин. Газетадан. Хоразм элчиси Маҳмуд 
Жанда Ўзган шаҳрига беҳисоб совға-саломлар 
билан бориб, баҳамжиҳат бўлмоққа даъват 
этибдур. М. Осим, Карвон йўлларида. 

2 кесим взф. Иноқ, тотув. Келинларим 
жуда чиқишоқ, ҳар ишда баҳамжиҳат. Ой- 
бек, О. в. шабадалар. Гап иттифоқда, баҳам- 
жиҳат бўлишда, укам. Орага фитна солиш 
ёмон нарса. Ойбек, Танланган асарлар. 

БАҲАМЖИҲАТЛИК Бир ёқадан бош 
чиқариш; иноқлик, биргалик. Ҳамма 
баҳамжиҳатлик билан бир-бирини қўлласа, 
чўлларимиз бойроқ гулистонга, олтин водийга 
айланиб кетади, албатта айланади. «Шарқ 
юлдузи». Мамлакатимиз учун иттифоқлик, 
баҳамжиҳатлик, якдиллик сув ва ҳаводай 
зарур. Ойбек, Нур қидириб. 

БАҲАРНАВ [ба.. + jjt — ҳар қандай + 
а. — усул, йўл, восита] рвш. 1 Ҳар қалай, 
дуруст, ҳар ҳолда, бир навъи. Катта одам- 
нинг, ҳадеб суриштира бермай, ўз ҳолича юр- 
ганиҳам баҳарнав экан. С. Анорбоев, Оқсой. 
Чойхоначи Мирзо бувага кўмаклашиб, сув 
ташиб юрганиям баҳарнав экан. Ў. Ҳошимов, 
Қалбингга қулоқ сол. Кўшалоқ ўғлининг ет- 
тиси куни бутунлай овози чиқмай қолди. 
Сочини юлиб йиғлаганиям баҳарнав экан. Ў. 
Ҳошимов, Икки эшик ораси. 

2 Қандай қилиб бўлмасин, қандай қилиб 
бўлса ҳам, амаллаб. Баҳарнав, шу эҳтимолни 
хоннинг қулоғига еткизсак бас-да, Калоншоҳ. 
А. Қодирий, Меҳробдан чаён. 

БАҲАРҲОЛ [ба.. + — ҳарқандай + а. 

JL^. — ҳолат, вазият; аҳвол] рвш. кт. Ҳар 


13—Ўзбек тилининг изоҳли луғати 





ҳолда, ҳар қалай. Султонали Анвар билан 
қизни тутиб беролмаса ҳам, баҳарҳол, хонга 
яхши кўриниб, Анварнинг ўрнини олишга 
муваффақ бўлди. А. Қодирий, Меҳробдан 
чаён. ..ўтириб зерикканиданми, баҳарҳол, 
биронта ҳамсуҳбатга муҳтожлик кўринар 
эди. Ҳ. Абдуллаев. Кулимсиради-ю, йигитни 
баҳарҳол, тушовлаб олгандек тутди ўзини. Ш. 
Холмирзаев, Тўлқинлар. 

БАҲАҚ(Қ) [ба.. + а. — ҳуқуқ; адолат, 
ҳақиқат; оллоҳ] 1 Худо учун, худо йўлида 
(жон таслим қилиш). -Бултур жон баҳақ 
таслим этганлар, — деди кампир хўрсиниб. 
М. Осим, Карвон йўлларида. «Омонатингдан 
қутулдим», деб баҳаққи жон таслим қилиб, 
бу бобо ҳам дунёдан ўтди. «Баҳром ва 
Гуландом». 

2 Худо ҳаққи, худо йўлида; тўғри. 
Орамизда бу қўрқинч ҳолатга баҳаққи ту- 
шунадиган яхши одамлар йўқ. А. Қодирий, 
Ўтган кунлар. 

БАҲ-БАҲ унд. с. Ҳайвонларни чақириш 
учун қўлланадиган ундов сўз. 

БАҲБАҲЛАМОҚ «Баҳ-баҳ» деб чақирмоқ. 
Баҳбаҳлашиб чўпонлар, чопаётир изидан. 
«Ойсулув». 

БАҲИММАТ [ба.. + ҳиммат] айн. ҳим- 
матли. Йўлдош ака — ақли расо, бағайрат, 
баҳиммат йигит, ўз қардошлари орасида 
камол топмоқда. Н. Сафаров, Оловли излар. 

БАҲО [ф. — нарх, қиймат] 1 Бирор 

нарсанинг пул билан ўлчанадиган қиймати; 
нарх. Юқори баҳо. Паст баҳо. Чакана баҳо. 
Бозор баҳоси. Келишилган баҳо. Ҳатъий баҳо. 
Уйдаги нархни бозордаги баҳо бузар. Мақол. 
н Отимнинг ўмилдириғига уларнинг ҳаваси 
келиб, баҳосини сўрадилар. А. Қодирий, Кичик 
асарлар. 

2 кўчма Аҳамият, моҳият, қадр-қиммат. 
Бизда сувнинг баҳоси олтинга тенг. 

Баҳо бермоқ 1) баҳосини, нархини бел- 
гиламоқ; 2) бирор кимса, нарса ёки воқеа- 
ҳодисанинг аҳамияти, қадри ҳақида фикр 
билдирмоқ. Биз эса бунга тўғри баҳо бермай, 
раҳмдиллик қиламиз. К. Яшин, Ҳамза. 
Одамнинг ҳуснига баҳо берма, ақлига баҳо 
бер. Мақол. н Негадир бу воқеага керагидан 
ортиқча баҳо бериб, унга, Оқилага синовчан 
назар ташлаб юрадиган бўлишди. М. 
Жалолиддинова, Шонли авлод. Баҳоси йўқ 
1) ҳеч баҳолаб бўлмайдиган, жуда улкан 
аҳамиятга молик бўлган, бебаҳо. Ҳаётда газ 


— баҳоси йўқ нарса экан. н ..Лекин [Ўр- 
монжон] яхши одам, худога қараб айтганда, 
баҳоси йўқ одам. А. Қаҳҳор, Қўшчинор 
чироқлари; 2) топилмайдиган, тенгсиз, ноёб. 
Бечора Оқила, ўзи жуда ҳалол, меҳнаткаш, 
болаларга жуда меҳрибон, қисқаси, баҳоси 
йўқхотин. А. Қаҳҳор, Оғриқтишлар. Айниқса, 
мусаффо ҳавосининг, танга ором бахш этувчи 
сарин елларининг баҳоси йўқ. «Ёшлик». 

3 Таълим тизимида ўқувчиларнинг би- 
лимни ўзлаштириши, ахлоқи ёки маълум 
ютуққа эришиш даражасига қараб қўйила- 
диган балл. Беш баҳо. Ҳониқарли баҳо. н Энди 
мактаб бораман, Беш баҳони оламан. Онамни 
қувонтириб, Шоколадни оламан. «Бойчечак». 
Нутқи равон болаларнинг баҳолари кўпинча 
юқори бўлади. «Саодат». Бу баҳолар билан 
институтни орзу қилмаса ҳам бўларди. С. 
Сиёев, Ёруғлик. 

БАҲОДИР [мўғ. баатар — жасур, қўрқ- 
мас] 1 фолък. Жисмонан қудратли, паҳлавон; 
девқомат. Рустам баланд бўйли, кенг елкали, 
баҳодир йигит бўлиб етишибди. «Эртаклар». 
Баҳодирлар бу майдонда Туриш бермоққа 
ҳавасда. «Гулшанбоғ». 

2 Ҳеч нарсадан ҳайиқмайдиган, довюрак, 
ботир; ҳимматли. Ватанпарвар, жанговар 
бўл, ҳушёр бўл, Баҳодир бўл, халқинг билан 
ҳамкор бўл. Ҳабибий. Ҳосил жонкуярлари ea 
яйлов баҳодирлари сафида кўплаб марди- 
майдонлар бор. Газетадан. 

3 кўчма Қудратли, улкан, азамат. Бу 
ялтироқ кўзли, қоп-қора узун гавдали, пўлат 
баҳодир (поезд) ўз бағрида бутун бир ҳаёт 
олиб келмоқда. П. Турсун, Ўқитувчи. 

4 Баҳодир (эркаклар исми). 

БАҲОДИР (ЛАР) тар. эск. Мўғуллар 

ҳукмронлиги даврида хоннинг шахсий жан- 
говар гвардияси. Баҳодирлар уруш вақтида 
илғор қисм билан ҳаракат қилган. «ЎзМЭ». 
Бадианинг яна «баҳодир» бўлиб юриши Зул- 
фиқор билан Зафарнинг юрагига ғулғула солди. 
Мирмуҳсин, Меъмор. 

БАҲОДИРЛИК Жасурлик, мардлик, 
мардонаворлик. Бу соҳибжамол қиз [Бадиа] 
олдида от ўйнатиб, баҳодирлигини намойиш 
қиладиган худодод беклар қани? Мирмуҳсин, 
Меъмор. Баҳодирлик даъво қилиб юрардим, 
Душманларга шўр ғавғолар солардим. «Ма- 
ликаи айёр». Ёв ичига ёриб кирган жанг- 
чиларимиз мислсиз баҳодирлик кўрсатдилар. 
Назармат, Жўрлар баланд сайрайди. 




БАҲОДИРЛАРЧА рвш. Баҳодирларга 
хос, баҳодирлар каби, жасурона. Мен баҳо- 
дирларча бир иш кўрсатай, сиз ёш деманг.. 
Ҳабибий. 

БАҲОДИРОНА айн. баҳодирларча. 

Баҳодирона жанг. Баҳодирона меҳнат. н 
Чўлқуварларнинг баҳодирона юриши улуғ 
адиб кўз олдида юз бераётган эди. «Ўзбе- 
кистон қўриқлари». Баҳодирона садоқатли 
ҳур диёр аҳлин, ҳар ишда қалбига сайқал 
бериб, зиё қиламиз. Ҳабибий. 

БАҲОИИ, баҳоийя тар. 19-асрнинг 
ўрталарида Эрондаги бобийлар (бобийлик) 
ҳаракатининг давоми сифатида Ироқда 
вужудга келган диний-сиёсий оқим ва ушбу 
оқим тарафдори. 

БАҲОИИЛИК, баҳоизм тар. Баҳоийлар 
таълимоти, баҳоийлик ҳаракати. 

БАҲОЛАМОҚ 1 Нарх қўймоқ, пулга чақ- 
моқ. Дадаси қазо қилганда, Махсумнинг 
отасидан қарз кўтариб кўмибди. Эчкисини, 
ерини баҳолаб, қарзига ўтказибди. С. Анор- 
боев, Оқсой. 

Баҳолаб олмоқ Байлашиб, кўтарасига 
бай қилиб олмоқ. У [Йўлчи] чойхонада уйи 
шу томонда бўлган ва илгари таниш бир одам 
билан учрашиб, унга ўн минг хом ғишт қуйиб 
беришни баҳолаб олди. Ойбек, Танланган 
асарлар. 

2 кўчма Нарса, ҳодиса ёки ҳаракатга баҳо 
бермоқ, унинг аҳамияти, қадр-қиммати ҳа- 
қида фикр билдирмоқ. Қилмаган хизматимни 
шундай юксак баҳоладингиз. Шуҳрат, Ши- 
нелли йиллар. ..ўзини билган одам бу гуноҳни 
катта жиноят деб баҳолайди. А. Қаҳҳор, 
Қўшчинор чироқлари. Илмий кенгаш каш- 
фиётимни кўриб чиқиб, яхши баҳолади. X. 
Тўхтабоев, Ширин қовунлар мамлакати. 

БАҲОЛАШМОҚ1 Баҳоламоқ фл. бирг. н. 
Молни қанча баҳолашди? 

2 Баҳоси, нархи ҳақида талашмоқ, 
тортишмоқ; байлашмоқ. Сизнингча, совчи 
юбориб, қизингизнинг қалин пулини баҳола- 
шиш керакмиди? Р.Раҳмон, Меҳр. 

БАҲОЛИ I Муайян баҳога, нархга эга 
бўлган; баҳо, нарх қўйилган; қимматбаҳо. 

БАҲОЛИ II [ба.. + ҳол]: баҳоли қудрат 
Қудрати, қурби етганча, қўлдан келганча, 
имконият даражасида. Баҳоли қудрат дас- 
турхон ёзилган. А. Суюн, Олис тонглар. 
Хоним, қирқ йилдирки, эшигингизда баҳоли 
қудрат хизмат қилаётирман. С. Сиёев, 


Еруғлик. У адолат ва ҳақиқат учун баҳоли 
қудрат курашади. «Ёшлик». 

БАҲОЛОВЧИ Баҳо берувчи; нарх қўюв- 
чи; қадрига етувчи. Аслида буюртмачи ҳам, 
ишингни баҳоловчи ҳам, қабул қилувчи ҳам 
ўшанинг ўзи эди. Ж. Абдуллахонов, Хонадон. 

БАҲОНА [ ф . алЦ_1 — сабаб, асоссиз узр] 
1 Бирор ҳаракат ёки ниятни амалга ошириш 
ёки оширмаслик учун ўйлаб топилган сохта, 
асоссиз сабаб; важ, дастак, рўкач. Баҳона 
қилмоқ. н Гулнор.. Йўлчига сўзлашга бо- 
тинмас, сўзлашув учун бирон баҳона, сабаб 
қидиришга mupuuiap эди. Ойбек, Танланган 
асарлар. Мен унга рўйхуш бермай юрдим. 
Шундай бўлса ҳам, ҳали уни баҳона қилиб, 
ҳали буни баҳона қилиб кириб юрди. А. Қаҳҳор, 
Хотинлар. 

2 Бошланғич сабаб, боис. [Бой Ғофирга:] 
Тўй баҳонасида мендан сенга ўтиб қолган 
арзимаган нарсалар бор, шуларни пулга чақиб, 
орани очиқ қилиб қўйсак, деган эдим. Ҳамза, 
Бой ила хизматчи. [Фотиманинг] Амакиси 
«қизга кийим-кечак» баҳонаси билан унинг 
отасидан қолган бор бисотини сотди. П. 
Турсун, Ўқитувчи. Кенгашбойнинг суҳбати 
баҳона бўлди-ю, Убай ўйланиб қолди. «Ўзбе- 
кистон қўриқлари». 

Бола баҳона — дийдор ғанимат (ибора- 
нинг ўзгарган шакллари: гул баҳона... ғўза 
баҳона..) Бирор баҳона билан бутунлай 
бошқа мақсадда (хусусан, севгилисини кў- 
риш учун) келган кишига нисбатан айти- 
ладиган ибора. Бола баҳона, дийдор ғанимат, 
деб улар олдинига йигитлар билан ёнма-ён 
ўтиришга ўрганишади. Ҳамза. Ҳа ёқмай 
кетсин-а, ғўза баҳона-ю, аллакимларнинг 
дарди ғанимат экан-да, Юлдузхон? Р. Фай- 
зий, Чўлга баҳор келди. Гулни баҳона қилиб, 
ёр кўргани келганмиз. «Қўшиқлар». 

БАҲОНАЧИ Ҳадеб ҳар нарсага баҳона, 
важ топаверадиган, важ кўрсатаверадиган. 
Баҳоначи одам. Жуда баҳоначи бўлиб кет- 
япсан-да! Ҳа, баҳоначи, яна қандай баҳона 
топиб келдинг? 

БАҲОР [ф. — кўклам фасли] 1 Йил- 

даги тўрт фаслнинг бири, қигццан кейинги, 
ёздан олдинги фасл; кўклам (йилнинг март, 
апрель, май ойларига тўғри келади). Эрта 
баҳор. Баҳор қуёши. Баҳор шамоли. Дарё 
сувини баҳор тоширади, Одам қадрини 
меҳнат оширади. Мақол. н У[Гулнор] букун 
шод, баҳор унинг нашъасига нашъа, гўзал- 





лигига гўзаллик қўшган. Ойбек, Танланган 
асарлар. Баҳор жой танламас экан. Ў. Ҳо- 
шимов, Қалбингга қулоқ сол. 

2 кўчма Ҳар нарсанинг (умрнинг, ҳаёт- 
нинг) яшнаган, камолга етган пайти, шун- 
дай чоғлар рамзи. Умр баҳори. Ҳаёт баҳори. 
Севги баҳори. Яхши хотин — ҳамиша баҳор. 
Мақол. н Шу ердадир мардлик, жасорат, Шу 
ердадир ҳаёт баҳори. Ё. Мирзо, Ўғил меҳри. 
Ахир ёшимиз кетяпти, умр баҳоримиз ўтиб, 
кузимиз яқинлашиб келяпти, Ҳаётхон! М. 
Исмоилий, Фарғона т. о. Ғуломжоннинг кўнг- 
лида яйраган қувонч баҳори кўзларида жав- 
лонурди. М. Исмоилий, Фарғонат. о. 

3 кўчма Умрнинг маълум қисми, муд- 
дати, ёши. Бизнинг Нарзимиз ўзининг йигир- 
манчи баҳорини худди шу Молдавия ерида 
қарши олди. Н. Сафаров, Оловли излар. 
Бахтли қизим, мен ўйлаб боқсам, Икки баҳор 
кўрибди ёшинг. Ё. Мирзо, Ўғил меҳри. 

4 кўчма Қувонч, шодлик, бахт. Ишқинг- 
да мен баҳорлар топдим, Баҳор ичра наҳорлар 
топдим. Ҳ. Олимжон. Сизда бўлган умид, 
ишончлар, Кунлар келар, яратар баҳор. 
Ғайратий. 

5 кўчма Севги, муҳаббат; умид. Ким- 
нингдир кўнглида баҳор гуллади. Кимдир 
кимгадир интизор бўлди. Ў. Ҳошимов, Қал- 
бингга қулоқ сол. 

6 кўчма Севгили, маъшуқа, гўзал ёр. Гул- 
лаган баҳорим, сени севаман. У. Исмоилов, 
Сайланма. Сўлдимикан гул чечакли баҳорим, 
Ҳам қишимдан, ҳам ёзимдан айрилдим. 
«Нурали». Хазон этмоқчи бўлмиш, ажратиб 
фасли баҳоримдан. «Гулдаста». 

7 Баҳор (хотин-қизлар исми). 

БАҲОРГИ 1 Баҳорга, кўкламга оид, 

баҳорда бўладиган, баҳорга мўлжалланган. 
Баҳорги экинлар. Баҳорги тошқин. Баҳорги 
беғамлик — кузги пушаймонлик. Мақол. 
Баҳорги ҳаракат — кузги баракат. Мақол. 
н Наврўзи олам ўлкамизга ташриф буюр- 
гандан бери, барча боғларда баҳорги ишлар 
қизиб кетди. Газетадан. 

2 айн. баҳори. Баҳорги экинлар. Баҳорги 
ғалла. 

БАҲОРИ(Й) [ф. - баҳор 

фаслига мансуб] 1 Баҳорда экилиб, шу 
йилнинг ёзида етиладиган (асосан, дон 
экинлари ҳақида). Баҳори ғалла. Баҳори 
экинлар. н ..баҳори ғалла майсалари инсон 
меҳнатининг мўъжизакор қудратини кўз-кўз 


қилиб.. турибди. Назармат, Жўрлар баланд 
сайрайди. Аллоф баҳори арпа ўрнига кузгисини 
берган экан. С. Айний, Эсдаликлар. 

2 Кўкламга мансуб, хос; яшил, ям- 
яшил.. Дўстимдир пишқирган баҳорий селлар, 
Оҳудек талпинган ўйноқи еллар. Газетадан. 
Қанотини камалак қилиб, чарх уради баҳорий 
қушлар. «Шарқ юлдузи». Баҳорий либос 
кийган бахмал чўл ўзига сайқал берган фи- 
дойиларни унутмади. Газетадан. Уйга кириб, 
баҳорий ранг костюмини кийди. С. Анор- 
боев, Оқсой. 

3 кўчма Баҳордай ёш, навқирон; му- 
саффо. Қуёш васли баҳорий ҳаёт Инсон меҳри 
билан ошнадир. Н. Нарзуллаев. Бу кўзларда 
туйғунлик, олижаноблик, кўнгилнинг баҳорий 
тозалиги, илиқлиги.. жилваланар эди. Ой- 
бек, Танланган асарлар. 

БАҲОРИКОР [ф. — баҳорга 

мўлжалланган, баҳорда қилинадиган] Баҳо- 
ри экинларга мўлжалланган, баҳори экин- 
лар экиладиган; суғорилмайдиган. Баҳорикор 
ерлар. Баҳорикор деҳқончилик. н Баҳорикор 
ерларга экиладиган экинлар орасида зарур 
миқдорда ем бўладиган дон экинлари бўлсин. 
Газетадан. Тошхўжа ўйлаб турди-да, оғил- 
хонадан қари биясини эгарлаб чиқиб, баҳо- 
рикор қирлар томонга йўрттириб кетди. А. 
Мухтор, Чинор. 

БАҲОРИКОРЛИК Баҳорги экинлар 
экиш билан шуғулланишлик, баҳорикор деҳ- 
қончилик. Ҳалигача баҳорикорлик районла- 
рида кўз кўрмаган, қулоқ эшитмаган энг юқори 
ҳосил олишга эришилди. Н. Сафаров, Дон. 

БАҲОРИСТОН [ф. j4_j — гуллаб- 
яшнаган боғ] поэт. Баҳорларга макон 
бўлган, доимо яшнаб турган ўлка, мам- 
лакат. Баҳористон атадим, ўлкам, Тасви- 
рингга бўёқ етишмас. Т. Ражабий, Ўзбе- 
кистон. Фарғонани бир баҳористонга, бир 
боғистонга.. айлантириш учун бошланган 
музаффар юриш давом этяпти. М. Мансуров, 
Ойдин йўлда. 

БАҲОСИЗ 1 Баҳосини, қимматини ҳеч 
белгилаб бўлмайдиган, баҳоси йўқ; бебаҳо. 
Э-э, нимасини айтасан, баҳосиз одам эди- 
ку! С. Анорбоев, Оқсой. Одам тухми кўрса, 
қолмайди қарор, Зулфига боғлаган баҳосиз 
гавҳар. «Баҳром ва Гуландом». 

2 Баҳога эга бўлмаган, баҳо олмаган. 
Баъзи баҳосиз ўқувчиларнинг чорак баҳосини 
чиқариш муаммо бўлиб турибди. 




БАҲР I [а. ^ — улкан дарё, денгиз] 1 
Денгиз; океан. Бепоён олам, баҳри муҳитлар, 
ўзи кўрмаган маҳобатли тоғлар, дунё мам- 
лакатлари, номаълум қитъалар. С. Сиёев, 
Аваз. Бир ёнингда эса Севандай баҳр, Мисоли 
булутлар ичида қамар. А. Орипов. 

2 кўчма Олам, дунё; бойлик. Терди 
санъат баҳрининг қимматбаҳо инжусидан. 
Ҳабибий. 

3 кўчма Туғён, тўфон. Булоқларда қай- 
нади ғазабнинг баҳри, Қотилларни совурди 
ўлканинг қаҳри. М. Шайхзода, Чорак аср 
девони. 

4 кўчма Меҳр; ишқ-муҳаббат доми. 
Йигитлар талтаяр қизлар баҳрига. «Гул- 
норпари». Булбул сайрар тоза гулнинг баҳрига. 
«Ойсулув». Мен тушувдим Нигоройнинг 
баҳрига, Шунинг-чун борувдим сиз хон шаҳрига. 
«Нигор ва Замон». 

БАҲР II [а. ад. Аруз шеърий тизи- 
мидаги ўн тўққизта шеърий вазн гуруҳ- 
ларидан ҳар бири (қ. аруз). Рубоий, анъанага 
кўра, арузнинг «хазаж» баҳрига мансуб 
«ахрам» ва «ахраб» вазнларида ёзилади. 
«Ўзбек адабиёти». 

БАҲР III [ф. — баҳра, насиб; фойда] 

айн. баҳра. Навоийнинг санъати зўр назмида, 
Эл баҳр олур ўз суҳбати, базмида. Ҳабибий. 

Баҳри (ёки баҳридили)ни очмоқ Кўнг- 
лини очмоқ, руҳини енгил, кайфини чоғ 
қилмоқ. ..Оромбахшҳаво, хушбўйҳидуларнинг 
[Саодат билан кампирнинг] баҳрини очмоқда. 
И.Раҳим, Ихлос. Киишнинг баҳрини очадиган 
салқин бир оқшом эди. О. Ёқубов, Тилла узук. 
Эшик очилиб, бирдан ичкарига урган шамол- 
дан бир оз баҳри очилди. Шуҳрат, Шинелли 
йиллар. Майса барглари учида ялтираган 
шудринг доналари одамнинг баҳридилини очар 
эди. М. Маҳмудов, Мангу куй излаб. Баҳридан 
ўтмоқ (ёки кечмоқ) Фойдасидан, нафидан, 
ҳатто ўзидан ҳам воз кечмоқ. Яхшиси бундай 
бевош хизматкорнинг баҳридан кечиш керак. 
С. Айний, Дохунда. Бўри полвон пирига ошна 
бўлмайди. Валихўжа ака, боши олтиндан 
бўлса ҳам, шу одамнинг баҳридан ўтинг! Н. 
Сафаров, Наврўз. 

БАҲРА [ф. ь j 4 _i — ҳисса; қисмат; фойда]: 
баҳра олмоқ 1 Фойда, манфаат, наф олмоқ. 
Дарёлар cyeu беҳуда оқди. Деҳқон истаганича 
ундан баҳра ололмади. Н. Сафаров, Оловли 
излар. Баҳра ололдими бир зот юраги? Бирор 
қалб ғуборин юва олдингми? Э. Воҳидов. 


2 Лаззат, ҳузур, роҳат олмоқ. Ўзи сувга 
қонгач, гўё ғўзалари ҳам ундан баҳра олгандек 
қувонди. И. Раҳим, Чин муҳаббат. Табиат 
яратган мўъжизалардан баҳра олмоқ учун 
инсон соғлом, бақувват ҳамда зукко бўлмоғи 
зарур. Газетадан. Унинг ҳаёти эса кулги билан 
суғорилган, ундан баҳра олган, узоқ умр кўрган 
санъаткор ҳаётидир. Т. Обидов, Юсуфжон 
қизиқ. 

3 кўчма Илҳомланмоқ, руҳланмоқ; таъ- 
лим олмоқ. Ойбек рус шеъриятига кўп муро- 
жаат қилган, ундан баҳра олган ижодкор эди. 
Газетадан. Олурман баҳра ҳикматли сўзинг- 
дан, Сухандонсан, сухандонсан, сухандон. 
Ҳабибий. Нарзи вақти билан ҳаёт макта- 
бидан баҳра олиб, донишманд бўлиши мумкин 
эди. Н. Сафаров, Оловли излар. 

4 кўчма Озиқпанмоқ, тўйинмоқ. Тупроқ 
намидан баҳра олиб, чигит бир текис униб 
чиқди. «Ўзбекистон қўриқлари». 

БАҲРАЛАНМОҚ 1 Баҳра олмоқ; фойда 
топмоқ, наф, манфаат кўрмоқ, баҳраманд 
бўлмоқ. 

2 Лаззат олмоқ, маза, ҳузур қилмоқ. 

БАҲРАМАНД [ф. j 4 _i — омадли; ше- 
рик; фойда олувчи; роҳатланувчи] Баҳра 
олган; бирор манфаат, фойда кўрувчи. 
Оламда нимаики бўлса, қуёшдан баҳраманд, 
унга интилади. М. Жўра, Қуёшдан нур 
эмганлар. 

Баҳраманд бўлмоқ Баҳра олмоқ; бирор 
фойда, наф кўрмоқ. ..мен бир ҳафтада олти 
таклама этик тикиб, сиздан олти сўм баҳ- 
раманд бўламан. С. Айний, Қуллар. Шеъ- 
риятни ҳар ким иқтидорига яраша тушунади 
ea унинг бойликларидан ўзича баҳраманд 
бўлади. Газетадан. 

БАҲРАСИЗ айн. бебаҳра. 1 Баҳрасиз 
қолмоқ. н Баҳрасиз илму ҳунардан ҳам 
муқаррар дангаса.. Ҳабибий. 

2 Фойдасиз; тушунмайдиган, дидсиз. 
Ҳавода пайдо бўлган қора булутлар осмон 
гумбазида сайр этар, баҳрасиз сояларини 
экинлар устига ташлаб, кўк юзидан бир 
зумда ғойиб бўлар эди. Н. Сафаров, Наврўз. 
Баҳрасиз олдида, Эркин, Очма кўнгил даф- 
таринг, Неки ёзсанг, дил сўзини Англаган 
инсонга ёз.. Э. Воҳидов, Муҳаббат. 

БАҲРИБАЙТ [а. ^_i — баҳр ва байт] 

Шеър айтишиш ўйини бўлиб, унга кўра 
тарафлардан бири бир банд шеър айтади, 
иккинчи бири шу шеърнинг охирги тову- 





шидан бошланадиган шеърий банд билан 
жавоб беради. Баҳрибайт ўйнамоқ. Баҳри- 
байт айтишмоқ. н Мадрасада Мулла Шо- 
муҳаммад охундан дарс олиб юрган маҳа- 
лимда.. баҳрибайт айтишардик. М. Осим, 
Тилсиз гувоҳ. Сизлар икковингиз баҳрибайт 
айтишиб ўтиринглар, мен озгина мизғиб 
оламан. Мирмуҳсин, Меъмор. 

2 кўчма Бир-биридан гўзал, бир-биридан 
қолишмайдиган. Донолар баҳрибайт деган 
эканлар, Кўриб бир-биридан гўзал қизларни. 
Т. Тўла. 

БАҲРИДИЛ | ф. Jj — кўнгил ҳузури, 
дил лаззати]: баҳридилини очмоқ айн. 
баҳрини очмоқ қ. баҳр III. Кечаги чангбосди 
ёмғир табиатга ҳусн бериб кетганидек, 
одамларнинг ҳам баҳридилини очиб юборди. 
Н. Фозилов, Дийдор. Чинни пиёладай тоза 
уй баҳридилингизни очиб, ярақлаб туради. 
Газетадан. 

БАҲРИН I [мўғ. баарин] этн. Туркий- 
лашган мўғул қабилаларидан бирининг 
номи. 1924 йил маълумотига биноан, Ўзбе- 
кистонда 9000 га яқин баҳрин яшаган. 
«ЎзМЭ». 

БАҲРИН II зоол. Йиртқич қушлар тур- 
кумининг лочинсимонлар оиласига мансуб 
қуш. Маҳаллий овчилар уни оқ юзли лочин, 
шунингдек, баҳрин деб атайдилар. «Фан ва 
турмуш». 

БАҲС [д. — муҳокама; тадқиқот, 

мубоҳаса] 1 Бирор нарса, ҳолат ёки маса- 
лани ёқпаш мақсадида ўтадиган мунозара, 
тортишув. Фикр баҳсда қиёмига етади, дейди 
олимлар. Шукрулло, Жавоҳирлар сандиғи. 
Баҳс кетаётганда, одатда бақирган томон 
ютқазади. Ф. Мусажонов, Ҳиммат. Одатда 
фикрлар баҳси бўлган жойда тараққиёт ҳам 
тезроқ ютади. Газетадан. 

2 Илмий ёки диний адабиётда бирор 
масала, муаммога бағишланган қисм, бў- 
лим. Хатиб домла ҳам ушр баҳсини ортиқча 
узайтирмади, тезда китобни ёпди. А. Қо- 
дирий, Обид кетмон. 

3 спрт. Мусобақа, беллашув. Республика 
енгил атлетикачилари йирик баҳсларга қиз- 
ғин тайёрланмоқдалар. Газетадан. Мерганлар 
баҳсида ииипирок этаётган вакилларимиз 
ҳам бўш келишмаяпти. Газетадан. 

Баҳс очмоқ 1) мунозара очмоқ; 2) сўз 
очмоқ, гап бошламоқ. Баҳс қилмоқ I) 
мунозара қилмоқ; талашмоқ, тортишмоқ; 


2) с. т. бирор масала ҳақида гапирмоқ. [Ҳа- 
санали] Унар-унмасдан баҳс қилиб, ниҳоят, 
бу унар-унмаснинг охирига шу саволни ҳам 
улаб юборди: -Бу гал Марғилонга кечик- 
дингизми? А. Қодирий, Ўтган кунлар. 

БАҲСДОШ Мунозара (баҳс)да бирга- 
ликда қатнашаётган шахс; мунозарачи, 
баҳсчи. [У] Ўз даъвосини исботлаб бергач, 
баҳсдоши: «Сеники маъқул» дейишга мажбур 
бўлди. Газетадан. 

БАҲСЛАШМОҚ 1 Баҳс (мунозара)да 
қатнашиб, ҳар хил фикрлардан бирини, 
хусусан ўз фикрини ёқлаб сўзламоқ; тор- 
тишмоқ, талашмоқ. Ботир ёв келганда 
билинар, чечан — баҳслашганда. Р. Жума- 
ниёзов, Сўз кўрки — мақол. Ёшлик, севги- 
садоқат ҳақида қизғин баҳслашдилар. Шуҳ- 
рат, Шинелли йиллар. Баъзан тўғри келмай 
қолса дидимиз. Дўстим, баҳслашамиз, ёнамиз 
лов-лов. Шукрулло, Жавоҳирлар сандиғи. 

2 спрт. Мусобақалашмоқ, ғолиблик 
учун курашмоқ. Турнирда дастлабки тўрт 
ўринни эгаллаган шашкачилар.. биринчи 
лигада баҳслаишш ҳуқуқига эга бўладилар. 
Газетадан. 

БАҲСЛАШУВ Бирор масала юзасидан 
ўзаро тортишув, мунозара қилиш. Бу 
таклиф баҳслашувга сабаб бўлди. н Ада- 
биёт назариясининг кўп масалалари юзаси- 
дан ҳали ҳам келишмовчиликлар, баҳсла- 
шувлар бор. «Адабиёт назарияси». Кўпинча 
бундай баҳслашувлар даҳанаки жанг дои- 
расидан чиқаёзган кезларда Шерали.. ҳар 
икки томонни тинтантирар эди. С. Каро- 
матов, Олтин қум. 

БАҲСЛАШУВЧИ Мунозара, баҳсга қат- 
нашувчи, мунозара иштирокчиси; низо- 
лашувчи. Поэмада баҳслашувчи томонлар 
овози етарли даражада кескин ажралиб тур- 
майди. Газетадан. 

БАҲС-МУНОЗАРА [баҳс + мунозара] 
Тортишувлар, мунозаралар. Энди, катта 
мавзулардаги баҳс-мунозаралардан кейин, бу 
мушкуллик зиғирдаккина кўринди. П. Қо- 
диров, Уч илдиз. 

БАҲСТАЛАБ [баҳс + талаб] Баҳс, му- 
нозара орқали ҳал қилинадиган, баҳсга 
сабаб бўладиган, мунозарали. Хайриддиннинг 
асарида эса айрим баҳсталаб жиҳатлар бор. 
Газетадан. 

БАҲСЧИ Баҳс юритувчи шахс, баҳс- 
лашишни яхши кўрувчи одам; мунозарачи. 




Баҳсчи тўғри айтса ҳамки, ҳақ гапига ён 
босмай, Дўсти турган паллага твз тушиб 
олар посанги. Т. Ражабий, Нусхалар. 

БАҲУЗУР [ба.. + а. j j а-. — иштирок 
этиш; келиш, кўриниш] рвш. 1 Хотиржам 
ҳолда, ўнғайсизлик сезмасдан, ташвишдан 
холи ҳолда, шошилмасдан, бамайлихотир; 
бемалол. -Баҳузур ёйилиб ўтираверинглар. 
Далада ёз палласида ёйилиб ўтириш роҳат,— 
деди меҳмонларга мурожаат қилиб бой. 
Ойбек, Танланган асарлар. Бу одамлар.. 
дунёни сув босса, тўпиғига чиқмайдиган, 
баҳузур ёнбошлаб ётиб.. бамайлихотир, ҳузур 
қилиб кулишар эди. А. Қаҳҳор, Қўшчинор 
чироқлари. 

2 Ҳеч қандай қийинчиликсиз; бемалол. 
Бу ишни у баҳузур бажаради. н Мен ўзига 
тўқ одамнинг боласиман, отамнинг топ- 
гани, ўзимнинг деҳқончиликдан топганим 
битта қорнимга баҳузур етади. М. Ис- 
моилий, Фарғона т.о. Ора узоқ бўлса ҳам, 
[Мастон кампирнинг] эркакча овози Ғулом- 
жонга баҳузур етиб келди. М. Исмоилий, 
Фарғона т.о. 

3 кесим взф. Бемалол, рухсат; майли. - Че- 
кишга қаршилик қилмайсизларими ? -Баҳузур. 
Ойдин, Суҳбати жонон. 

Узига баҳузур Ҳеч нарсадан муҳтожлиги 
йўқ, ўзига тўқ. У ўзига баҳузур одам. 

БЕ (е — чўзиқ) унд. с. Эътироз ёки ажаб- 
ланишни, норозилик маъносини ифода- 
лайди. Бе-е, менда пўлат нима қилади, тақ- 
сир. М. Исмоилий, Фарғона т. о. Бе! Биз 
нимани тушунамиз. Тушунсак, сиздан сўраб 
ўтирармидик. П. Турсун, Ўқитувчи. -Бе, 
шанғиллаган билан иш битар эканми ? — деди 
Тожибой қўл силтаб. П. Турсун, Ўқитувчи. 

БЕ- [ф. — отлардан инкор маъно- 

сидаги сифатлар ҳосил қилувчи олд қўшим- 
ча, мас.: беақл, безарар, беқарор\. 

БЕАДАБ [бе.. + адаб] 1 Тарбия кўрмаган; 
тарбиясиз, адабсиз. Беадаб бола. Адабни 
беадабдан ўрган. Мақол. Беадабдан хайр 
кутма. Мақол. 

2 Одоб, ахлоқ доирасига сиғмайдиган, 
адабдан ташқари; қўпол. Обиджон жуда 
қўпол ва беадаб бир топишмоқни қичқириб 
айтган эди, кампир уни қаттиқ қарғади. 
Ойбек, Танланган асарлар. Болалар қочишар 
экан, одатда никоҳ куни айтиладиган хунук, 
беадаб сўзларни баланд қичқиришди. Ойбек, 
Танланган асарлар. 


3 кўчма Хато; адабсизлик. Беадаб биздан 
ўтибди, ёр кечирмасми бугун. «Оқ олма, 
қизил олма». 

БЕАДАБГАРЧИЛИК с. т. айн. беадаблик. 

Беадабгарчилик бўлмаса айн. беадаблик 
бўлмаса қ. беадаблик. [Рўзимат:] Агар 
беадабгарчилик бўлмаса, шу сабаблардан 
биттасини айтиб бермоқчиман. А. Қаҳҳор, 
Қўшчинор чироқлари. 

БЕАДАБЛИК Одоб-ахлоқ нормаларига 
сиғмайдиган хатти-ҳаракат, адаб доирасидан 
чиқиш; одобсизлик. Э.. Турдиохун мулла, 
кечиргайсиз, беадаблик ўтибди-ку биздан.. 
«Ёшлик». Агар қорнинг очиб, ичакларинг узи- 
лаёзса ҳам, овқат сўрамагин. Беадаблик бў- 
лади. П. Турсун, Ўқитувчи. Аҳмоқнинг катта- 
кичиги бўлмайди деганларидек, беадаблик 
ҳам ёшга қарамайди. «Ёшлик». 

Беадаблик бўлмаса ёки беадаблик бўлса 
ҳам крш с. Айтмоқчи бўлган гапи ёки қил- 
моқчи бўлган ҳаракати учун бошқаларга 
ҳурмат юзасидан олдиндан узр сўраш шак- 
ли, йўли. Агар беадаблик бўлмаса, мен ҳам 
бир-икки оғиз сўзламоқчиман. 

БЕАДАБОНА рвш. Тарбия кўрмаган 
кишилардек, одоб-ахлоқ нормаларига риоя 
қилмаган ҳолда; беадабларча. ..уни шоҳ 
қизига тама қилишда ва олий зотларга 
беадабона муносабатда бўлишда айблаб, 
эртага тошбўрон қилиб ўлдирмоқчилар. П. 
Қодиров, Юлдузли тунлар. 

БЕАДАБЧИЛИК с. т. 1 айн. беадаблик, 
Беадабчилик қилмоқ. н -Ўртоқ Сафаров, 
мендан ўтди, сизнинг олдингизда беадабчилик 
қилдим, — деди [Бўтабой]. А. Қаҳҳор, Кўш- 
чинор чироқлари. 

2 айн. беадаб 2. Эй қариндошларим, бундай 
беадабчилик сўзни сўзламангизлар, подшо 
ҳақиқий худонинг ўзи. «Юсуф ва Аҳмад». 
Юсуфбек йигитларга қараб: -Бундай беадаб- 
чилик сўзни сўзламанглар, — деди. «Юсуф ва 
Аҳмад». 

БЕАДАД [бе.. + адад] Катта миқцорли, 
сон-саноқсиз, бениҳоят кўп, беҳисоб. Шоир- 
ларнинг дарди ҳам, қувончи ҳам беадад. 
Шукрулло, Жавоҳирлар сандиғи. Ўлкамиз- 
нинг табиати ўзига хос. Ҳатто сувда ҳам 
беадад бойлигимиз бор. Газетадан. Ўрта Осиё 
ўрмонларини шимолдаги беадад ўрмонларга 
қиёслаб бўлмайди. «Фан ва турмуш». 

Жаҳли беадад Жуда кўп, керагидан ортиқ 
жаҳл. Мана, тақсир, ҳали каминани гапир- 





дилар, бизга жаҳли беадад қилдилар. А. 
Мухтор, Опа-сингиллар. 

БЕАЁВ рвш. Раҳм-шафқат қилмай, омон 
бермай; аямасдан, аёвсиз, шафқатсиз. Қани 
шерлар, олға томон, ғалаба томон! Душ- 
манларни даҳшат билан қувинг беаёв. Ҳ. 
Олимжон. Муротали ишёқмасларга беаёв эди. 
Ш. Рашидов, Бўрондан кучли. Шабада эсиб 
турган бўлса ҳам, қуёш беаёв ўт пуркайди. 
Ю. Шомансур, Қора марварид. 

БЕАЁВЛИК Шафқат нима эканини 
билмаслик; шафқатсизлик, аёвсизлик. 
Табиат ва инсон юзма-юз қолган эди. Ким- 
сасиз чўл беаёвлигини кўрсатди. «Ўзбекистон 
қўриқлари». 

БЕАЖАЛ [бе.. + ажал] Ажали, вақт-соати 
етмасдан; ажалсиз. Сенга насиҳатим шулдир, 
қулоқ сол, Асло ҳеч ким ўлмас, болам, беажал. 
«Маликаи айёр». Шоҳнинг ғазаби келса, 
қаландар, Беажал ўласан, келган меҳмонлар. 
«Маликаи айёр». 

БЕАЖИН Ажин тушмаган; ажинсиз. 
..ошпазнинг бўтқа сачраган этигининг учидан 
тортиб силлиқ, беажин, тор пешонасигача 
разм солиб чиқди. Шуҳрат, Шинелли йиллар. 

БЕАЗИЯТ [бе.. + азият] рвш. Ҳеч қандай 
азият чекмасдан, ҳеч бир қийинчиликсиз, 
осонлик билан; беозор, бемашаққат. Беази- 
ят топилган пул суд қилмас. Мақол. 

БЕАЗОБ [бе.. + азоб] Азобсиз, қийинчи- 
ликсиз; машаққатсиз. Бир кун келадики, бу 
золим фалак Бир қултум сувни ҳам бермас 
беазоб. Умар Хайём, Рубоийлар. 

БЕАИБ [бе.. + айб] 1 Гуноҳи, айби йўқ; 
айбсиз, бегуноҳ. Беайб одам. н Беайб фу- 
қаро кетди қутулиб. «Нигор ва Замон». 

2 Камчилиги йўқ, нуқсонсиз; беиллат. 
Ҳар иш қилсанг, Ҳабибий, пухта қил, беайбу 
бенуқсон. Ҳабибий. 

Беайб парвардигор Айби, нуқсони бўл- 
маган ҳеч банда йўқ, деган маънода ишлати- 
ладиган ибора. -Беайб парвардигор,— деди 
Тунқотар. — Банда ҳамиша маъзур ва хато- 
лидир, тақсир. А. Қодирий, Меҳробдан чаён. 

БЕАМАЛ [бе.. + амал] 1 Амали, лавозими 
йўқ, лавозимсиз. Кишим йўқ, давлатим йўқ, 
камбағалман, Яроғ йўқ, мансабим йўқ, бе- 
амалман. Ҳабибий. 

2 Ҳеч нарса билан шуғулланмайдиган, 
ишсиз; танбал. Қизи ўн бешдан ошмай эрга 
берган ваҳший мардумни — ..беамал муллани 
ер ютсун. «Ўзбек шоиралари». 


БЕАМР [бе.. + амр] рвш. Амр-фармон 
бўлмасдан, ҳали буйруқ олмасдан; рухсатсиз. 
Беҳуда сўзлаб турмагин менга, Подшодан 
беамр очмайман сенга. «Рустамхон». Ҳақдан 
беамр иш бўлмас, Ажал етмай чивин ўлмас. 
«Муродхон». 

БЕАНДАЗА [бе.. + андаза] 1 рвш. Андазадан 
фойдаланмасдан; андазасиз. Кийимни беан- 
даза бичмоқ. Беандаза кийим. 

2 сфт. кўчма с. т. Ўхшовсиз, беўхшов. Ё 
гапим беандазами? А. Қаҳҳор, Сароб. 

3 сфт. кўчма с. т. Чекини, меъёрини 
билмайдиган, қуюшқондан ташқари бўлган; 
ҳаддан ошириб юборадиган. Йўқ, таажжуб- 
ланманг, чунки беандаза редактор бундан 
нарига ўтолмаса, нима қилсин. «Муштум». 
Ҳаттоки балғамим сендан тозадир, Сенинг 
ифлослигинг беандазадир! «Шарқ юддузи». 

БЕАНДИША [бе.. + андиша] Андишани 
билмайдиган, уялиб-нетиб ўтирмайдиган; 
андишасиз. Саидий Мирза Муҳиддинга нис- 
батан Муҳаммадражабнинг адабсизлигидан 
хижолат бўлар, ичида «юзсиз, беандиша» 
дерди. А. Қаҳҳор, Сароб. Исфандиёрнинг 
беандиша мулоҳазаси бош вазирга оғир ботди. 
С. Сиёев, Аваз. 

БЕАНДИШАЛИК Андишага риоя қил- 
маслик, андишасизлик. Нусратбек хоти- 
нидан бу қадар беандишалик, йўқ, шафқат- 
сизликни кутмаган эди. С. Нуров, Майса- 
ларни аёз урмайди. Назар Рўзининг беанди- 
шалик билан айтган сўзидан Ёдгорбекнинг 
ғаши келди. «Ёшлик». Баъзи аёллар баланд 
ҳуқуқи, оналиги, аёллигини пеш қилиб, беан- 
дишалик, беҳаёлик кўчасига кириб оладилар. 
М. Алавия, Болаларингизнинг отаси. 

БЕАНДУҲ [бе.. + андуҳ] Ранжимасдан, 
шикоятсиз. Оналар бизлардан бир зумда 
кетмас, йўқ, Улар узоқлашар оҳиста, 
беандуҳ. М. Мирзаев, Оналар кетмоқда. 

БЕАРАЗ [бе.. + араз] Араз қилмасдан, 
хафалашмасдан, ранжимасдан. Баҳслаша 
берайлик холис, беараз, Токи баҳсимиздан 
гулласин жаҳон! Шукрулло, Баҳслашув. 

БЕАРМОН [бе.. + армон] 1 Барча орзу- 
умидлари рўёбга чиққан; армони қолмаган, 
армонсиз. Беармон одам. Беармон яшамоқ. н 
Кошки эди сўнг қўлингда эркаланиб берсам 
жон. Сўнгги нигоҳ сенда қолса, мен кўз юмсам 
беармон. Зулфия. 

2 рвш. Роса тўйгунча, мириқиб, қониқиб. 
Чиндан ҳам ҳар бир тўйда тўполон қилиб. 





беармон ўйнаб-кулишга ўрганган болалар бу 
«улуғ тўй»дан норози эдилар. Ойбек, Тан- 
ланган асарлар. Хайр, эй, беармон кезган 
қирларим. Хайр, эй, йироққа қочган сўқмоқ- 
лар. А. Орипов. 

БЕАСО [бе.. + а. I — таёқ, ҳасса] 
Қўлида ҳассаси бўлмаган; таянчсиз, суян- 
чиқсиз. Борсанг кўйиға, қосидо, айтгил Муқи- 
мийдин дуо, Баским заифу беасо, мен мубтало 
қайга борай? Муқимий. Менга чечан десам, 
сўзга ҳам чиқдинг расо. Сўз тополмай лол 
қолдим, кампирдайин беасо. Э. Охунова, Мен 
тонгни уйғотдим. 

БЕАСОРАТ [бе.. + асорат] Ҳеч қандай 
таъсири, асорати қолмасдан, асоратсиз. 
Комилжон Назирага тиббий ёрдам бериш 
йўлларини излади, унинг беасорат соғайиб 
кетишини ўйлайди. Д. Нурий, Осмон устуни. 

БЕАХЛОҚ [бе.. + ахлоқ] Ахлоқ-одобга 
амал қилмайдиган; ахлоқи ёмон; ахлоқсиз. 

БЕАХЛОҚПИК Ахлоқ-одобдан маҳрум- 
лик. 

БЕАҚЛ [бе.. + ақл] 1 Онги, фаҳм-фаро- 
сати паст; ақпи йўқ; ақлсиз. Беақлнинг оҳи 
йўқ, Боғламоққа шохи йўқ. Мақол. Ақлни 
беақлдан ўрган. Мақол. н Беақл йўлдошдан 
яхшидир таёқ. «Муродхон». 

2 Ақл ишлатмасдан, ўйлаб ўтирмасдан 
қилинган; аҳмоқона, номаъқул. Беақл гап. 
Беақл маслаҳат. 

БЕБАДАЛ [бе.. + бадал] Бадалсиз, ўр- 
нини алмаштириб бўлмайдиган; қўлдан 
кетган, фойдасиз. Қайлардасан, бебадал 
имкон, Қайлардасан, бетакрор қудрат. У. 
Қўчқоров, Ҳаяжонга кўмилган дунё. 

БЕБАРАКА [бе.. + барака] Унуми ку- 
тилган даражада бўлмаган, баракаси йўқ; 
баракасиз. Бебарака овқат. н Бўйдоқ юра- 
версанг, ишинг бебарака, рўзғоринг бефайз 
бўлади. С. Аҳмад, Қадрдон далалар. Оила 
бошлиғини ҳамма бебарака дерди. Балки 
онаси шунингучун куйиб кетгандир. «Ёшлик». 

БЕБАРКАШ [бе.. + баркаш] Хоҳпаганча, 
ўлчамасдан; чексиз. Эрали, Шерали.. бе- 
баркаш ем бериб, уларга [отларга] муносиб 
абзаллар тузатиб, олти ой боқди. «Эрали ва 
Шерали». Жисмимда иситма тобидин оташ- 
дур, Жонимға балоу ғусса бебаркашдур. Бобур. 

БЕБАРОР [бе.. + барор] Ҳеч қандай 
фойда келтирмайдиган; тарбиясиз, ёмон. 
Бебарор ўсган ўғилдан қилиқли ўсган қиз 
яхиш, дейдилар. Т. Сулаймон, Интизор. 


БЕБАХТ [бе.. + бахт] айн. бахтсиз. Бебахт 
қиз. н Бебахт Зубайда! Шу қўшиқни яхши 
кўрар эди. К. Яшин, Ҳамза. Мутавалли 
Руҳилло хонадонидаги ўша бебахт кунлари 
ёдига тушса, юраги орқага тортиб кетарди. 
Мирмуҳсин, Чодрали аёл. 

БЕБАҚО [бе.. + бақо] Тез ўтиб кетадиган, 
доимий, абадий турмайдиган, сақланмай- 
диган; ўткинчи. Бебақо дунё. н [Ҳусайн:] 
Тахт бебақо, дунё бевафо. Уйғун ва И. 
Султон, Алишер Навоий. -Илло, бу бебақо 
дунёда фақат ҳақ сўз боқий қолур, — деди 
Бобур Мирзо. X. Султонов, Бир оқшом 
эртаги. 

БЕБАҲО [бе.. + баҳо] Ҳеч баҳолаб, ба- 
ҳосига етиб бўлмайдиган, ўта қимматли; 
баҳосиз. [Навоий:\ Сенга беш бебаҳо ҳайкал 
қурурмен. Гаҳи Лайли, гаҳи Ширин бўлиб сен, 
Яшарсен доимо достонларимда. Уйғун ва И. 
Султон, Алишер Навоий. Бебаҳо дамларнинг 
тирик жони биз, Ҳар они ўтмишнинг юз 
йилига тенг. Ғ. Ғулом. Муҳаббат деган нарса 
жуда оз кишиларга насиб бўладиган бир дурри 
бебаҳодир. А. Қодирий, Ўтган кунлар. 

БЕБАҲРА [бе.. + баҳра] 1 Баҳра (фойда, 
лаззат) олиш ҳуқуқидан ёки имкониятидан 
маҳрум бўлган; баҳрасиз. Хуллас, у бола- 
лигида отасиз қолиб, ота меҳридан бебаҳра 
ўсган эди. Шуҳрат, Жаннат қидирганлар. 
Бошқа йигитлар қатори, Набижон ҳам 
Нафисани севиш бахтидан бебаҳра қолмади. 
Ҳ. Ғулом, Замин юлдузлари. 

2 Фойда бермайдиган, фойдаси йўқ, 
фойдасиз. Бевафо дўстдан таёқ яхши, бебаҳра 
гулдан япроқ яхши. Мақол. н Бебаҳра гиёҳдан 
яхшидир япроқ, Муҳаббатсиз гулдан ортиқ- 
дир тупроқ. «Муродхон». 

БЕБИЛИСКА с. т. 1 Осонлик билан, 
меҳнат-машаққатсиз топилган; текин ва 
ҳисобсиз. Бебилиска даромад. н Отасининг 
паноҳида бебилиска пул билан ҳаёт кечирган 
Шокир ичи қора бир одам эди. Ҳ. Нўъмон, 
Фасллар. [Насимжон] Бебилиска пул топишга 
одатланиб, хизматини тарк этади. Ойбек, 
О. в. шабадалар. Бебилиска пул топишга 
ўрганиб қолган Исмоилов кўп вақт дами 
ичида юрди. Газетадан. 

2 Пала-партиш, бетартиб; режасиз. Шун- 
дай фактлар ҳам борки.. суғориладиган 
ерлардан бебилиска фойдаланилмоқда. Газе- 
тадан. Баъзан металл нақадар бебилиска 
сарфлаб юборилаётганини айтмайсизми! Ш. 




Рашидов. Душман пулемвти бебилиска ни- 
цобланганидан, артиллериямиз овозини ўчи- 
ришдан ожиз эди. Н. Сафаров, Оловли излар. 

БЕБИЛЧАК шв. Оёқ юзининг дўнг жойи. 
Туфли бебилчагимни сиқяюпи. н Аскар 
оёғини кўтариб, бебилчагини пешонасига 
текказди. Т. Мурод, Қўшиқ. 

БЕБОЗОР [ф. — бозорсиз, бозор 

бўлмаган] : бебозор кун Бозор кунидан бошқа 
кун; бегим куни. Бу ерда бозор кунлари билан 
бебозор кунларининг фарқи сезилмайди. Ой- 
бек, Танланган асарлар. 

БЕБОК [ф. — қўрқмас, жасур; 

қўпол, дағал] Ҳеч нарсадан қўрқмайдиган, 
ҳеч қандай ножўя ишдан қайтмайдиган, 
ҳайиқмайдиган; тап тортмайдиган; шум, 
баттол. Ярим кечаси «Ўғлон азиз» қабристо- 
ни ёнида уч бебок, номаълум қароқчи йўл 
устида пайдо бўлибди. Мирмуҳсин, Чўри. 
Ёмон йўлда адабсиз юрса ким бебоку беҳуда, 
Топиб бир кун гирибонидан олмоққа бало 
ucmap. Ҳабибий. 

БЕБОШ 1 Боши (калласи) йўқ; боши 
кесилган, бошсиз. Бир севгини айларканман 
фош, Истамасман, севгингиз асло Ҳайкал 
каби бўлишин бебош. Сайёр. 

2 кўчма Ақпсиз, нодон. Мен бебош қу- 
лингизни маъзур тутинг. «Шарқ юлдузи». 
Дадажон, бебош ўғлингизни кечиринг, начора, 
дунёга сизларни ғам-ғуссага ботиргани келган 
эканман. К. Яшин, Ҳамза. 

3 кўчма Тўғри маслаҳатга юрмайдиган; 
ҳеч кимга қулоқ солмайдиган; гапга кир- 
майдиган; қулоқсиз; тарбиясиз. Неча кундан 
бери акангни кириб кўр, дейман, бу бебош 
уяламан, деб ҳеч кирмайди. А. Қаҳҳор, Сароб. 
Азизхон бебош, ерга урса кўкка сапчийдиган, 
қилиш-қилмишидан элга нафи тегмайдиган 
бебошвоқ йигит. У. Норматов, Талант тар- 
бияси. ..ёитигим ҳам бебош ўтган. Ахир, бебош 
йигитга ким ҳам кўнгил қўярди, — деди 
Усмон. А. Эшонов, Бир оғиз сўз. 

4 кўчма Тарбия-интизомга бўйсунмай 
қўйган; итоатсиз, ўзбошимча. Подшоҳларини 
бекор қилган Россия халқи.. жуда бебош бўлиб 
кетган, ҳозир ҳукумат бошида ўтирганларга 
ҳеч ким итоат қилмайди. С. Айний, Қуллар. 
Ғузор фуқароларига маълум бўлсинким, тоғу 
тошларда қочиб юрган бебошлар келиб, Бек 
жанобларининг оёқларига йиқилсалар, афв 
этурлар. Ш. Тошматов, Эрк қуши. Ҳозирча 
исён туғини кўтариб келган бу бебошларнинг 


гстига кўнишдан бошқа илож йўқ. М. Осим, 
Ибн Сино қиссаси. 

5 кўчма Ёмон йўлга кирган, ахлоқи 
бузилган. Отаси, қандайин нозанин жувон 
тўғри келса ҳам, кўз қирини ташламасди. Бу 
бебош бўлиб кетди, тиядиган кишиси бўл- 
мади. Ойдин, Ҳикоялар. Шундай бебош бўлиб 
кетди қизгинанг, Ота-эна фарзандини тий- 
майми? «Гулнорпари». 

6 кўчма Тийиб, тўхтатиб, қайтариб бўл- 
майдиган; жиловсиз. Бебош шамол. Бебош 
дарё. Бебош тўлқинлар. н Амударё дали — 
телба дарё, бебош дарё дейишади. Раҳим 
Бекниёз. Бебош изғирин бу кенг даштда елиб- 
югуради. Ҳ. Шамс, Душман. — Сесканиб 
уйғониб кетдим. Ўрнимдан туриб ўтирдим, 
бебош хаёл мени олиб қочди, — деди Нафиса. 
Ғайратий, Узоқцаги ёр. 

БЕБОШБОҒ айн. бебошвоқ. 

БЕБОШВОҚ 1 Бўшатиб, ечиб юборил- 
ган, бошвоқсиз. Бебошвоқ мол. н Сигир 
жониворни йил-ўн икки ой бебошвоқ қўй- 
дингми — тамом, ундан қўлингни ювиб, қўл- 
тиғингга уравер. Ў. Умарбеков, Юраксўзлари. 
Бизнинг даргоҳга яқин жойда икки яшар 
чамали бир ола танача бебошвоқ ўтлаб юрар 
эди. Ғ. Ғулом, Шум бола. 

2 кўчма айн. бебош 3, 4, 5, 6. Бетон- 
чиларимиз орасида бир-иккита бебошвоқ 
болалар бор, улар кўпинча одамларни ишдан 
қўйиб, сандироқлаб юради. Ш. Ғуломов, 
Ёрқин уфқлар. Азизхон.. элга нафи тег- 
майдиган бебошвоқ йигит. У. Норматов, 
Талант тарбияси. Чақмоқдай бебошвоқ, 
тошқиндай бераҳм, Лекин кўзларингда бир 
олам ҳаё. Миртемир. 

БЕБОШЛИК 1 Эркинлик, шўхлик; 
ақлсизлик; тарбиясизлик. Ёшлик — бе- 
бошлик. Мақол. н Нурли чеҳрангизда қол- 
диргандир из Болалигимизнинг шўх бебошли- 
ги. А. Мухтор, Асарлар. Войўлай, шотини олиб 
қўйиш эсимга келмаганини қаранг.. Ҳой қиз, 
тушинг. Бундай бебошлик қилманг. П. Тур- 
сун, Ўқитувчи. 

2 Ўзбошимчалик, қонунсизлик. Амалда 
сиз айтгандай қилинса, бебошликка катта 
йўл очилади, ҳаммаёқ анархия бўлиб кетади. 
П. Қодиров, Уч илдиз. 

БЕБУРД [бе.. + бурд] 1 Бир гапда тур- 
майдиган, ваъдасининг устидан чиқмай- 
диган; тайинсиз, субутсиз. Бебурд одам. Бе- 
бурд бўлмоқ. Нодондан ақл кутма, бебурддан 

— номус. Мақол. н Олманинг оқидан кўки 
яхшироқ, Ёрнинг бебурдидан йўғи яхшироқ. 
«Қўшиқлар». 

2 Тутуриқсиз, маъносиз, бемаъни. Бе- 
бурд гап. Беҳуда ҳаракат бебурд қилар. 
Мақол. 

БЕБУРДЛИК Сўзида, ваъдасида тур- 
маслик; тутуриқсизлик. Жамоамиз бунинг 
бемаъни иш эканини дарров пайқайди, қу- 
рилиш бошқармасининг бебурдлиги.. деб 
англайди. А. Мухтор, Туғилиш. 

БЕВА [ф. — эри ўлган ёки талоқ 

қилинган хотин] Эри ёки хотини ўлган ва 
бошқа турмуш қилмаган; тул. Бева чол. Бева 
хотин. Номарднинг хотини бўлгунча, мард- 
нинг беваси бўлган яхши. Мақол. н Домла 
бундан уч йил бурун бева қолиб, унга гоҳ 
синглиси, гоҳ узатган қизи қараб юрар эди. 
А. Қаҳҳор, Тўйда аза. Балки қаршингизда 
келгандир мунис, Бева келинчакнинг сўник 
рухсори. А. Орипов. 

БЕВА-БЕЧОРА Қаровчиси йўқ, ғамхўр- 
ликка муҳтож, ночор кишилар. Мардикор, 
аҳли косиб, бева-бечора ўз қорнини тўйдирса, 
бас-да! Ойбек, Танланган асарлар. Ахир бу 
кўзлардан оққан жигар қонлари, бева-бечора, 
етим-есирларнинг оҳу зорлари кўнглингизни 
юмшатмайдими? Ҳамча, Бой ила хизматчи. 

БЕВАЖ(Ҳ) [бе.. + важ(ҳ)] рвш. Бирор 
сабаб, асос бўлмагани ҳолда; важсиз, са- 
бабсиз. [Ҳайитжон Тўлахонга:\ Қўй, қизим, 
йиғлама. Расми, ота-она, ака деган беваж 
шунақа қилмайди. Ҳамза, Паранжи сирлари. 

БЕВАЛИК Эрсизлик ёки хотинсизлик 
ҳолати; эрсиз ёки хотинсиз ўтаётган умр. 
Энди, тақсирим, бевалигим ҳам жонимга 
тегди. Ҳамза. Беваликда не ҳасратда катта 
қилганман. С. Аҳмад, Қадрдон далалар. 

БЕВАСИҚА [бе.. + васиқа] 1 Ҳужжати 
йўқ; васиқасиз. Бевасиқа уй. 

2 кўчма с.т. Бурдсиз, лафзи йўқ, бетайин. 
Бевасиқа одам. 

БЕВАТАН [бе.. + ватан] 1 Уй-жойи, 
бошпанаси, ватани йўқ; дарбадар. Суҳбат- 
нинг охирига бориб, Полвон ўзини жуда эркин 
ҳис қилди, «бу яхши одам экан, беватан, 
бечора экан», деб қўйди ичида. Ж. Шарипов, 
Хоразм. Рустамов қайси ҳовлида туради ? — 
У саёқ, беватан. Мирмуҳсин, Умид. 

2 Ўз элидан, ватанидан ажралган, мухо- 
жир, ватангадо. Не гуноҳим бор экан, Душ- 
манлар қилди беватан. «Оқ олма, қизил олма». 


3 тар. Хива хонлигида заминдорлардан 
ёки давлатдан ижара ер олиб, ўша ерда 
ишлаган деҳқон. 

БЕВАФО [бе.. + вафо] 1 Аҳд-паймонни 
бузувчи; садоқатсиз, вафосиз. Бевафо ёр. 
Бевафо дўстдан таёқ яхши, бебаҳра гулдан 
япроқ яхши. Мақол. н Асло бевафога бер- 
манглар кўнгил, Бағрингни қон этиб кетади 
бир кун. «Қўшиқпар». 

2 кўчма Ҳеч кимга абадий берилмаган, 
вафо қилмайдиган, вафосиз; ўткинчи, 
бебақо. Эй дунёйи бевафо! ..Шу йигитдан 
бир қатра бахтни аядингми! Ойбек, Тан- 
ланган асарлар. Ки дунё бевафодур, бева- 
фодур, Кўнгул қўймоқ анга айни хатодур. 
«Таашшуқнома». 

БЕВАФОЛИК Ўз аҳдида, ваъдасида тур- 
маслик, вафо қилмаслик; хиёнат, садо- 
қатсизлик. Ўз навбатида, у ҳам бир қиз- 
нинг бевафолигидан ишкоят қилиб, пича ёш 
ҳам тўкди. А. Қаҳҳор, Сароб. [Жамила 
Ғофирга :] Хайр, Ғофиржон, бир умр хайр! 
Сенга бевафолик қилмайман! Ҳамза, Бой 
ила хизматчи. 

БЕВАҚТ [бе.. + вақт] рвш. 1 Одатдаги, 
белгиланган вақтдан илгари, вақт-соати 
етмасдан. Бевақт ўлим. н Курбон ота яна 
неча йиллар эшоннинг хизматида бўлиб, 
бевақт кучдан қолди. А. Қаҳҳор, Тўй. Қодир 
оллоҳ, сен биласан ҳолимни, Доно эгам, бевақт 
берма ўлимни. «Маликаи айёр». 

2 Ноқулай, номатлуб вақтда; бемаврид. 
Бевақт келиб, сизларни йўлдан тўхтат- 
димми? А. Қодирий, Ўтган кунлар. Мансур 
бевақт кирганидан хижолат чекиб, ҳамон 
эшик орқасида турарди. Ў. Ҳошимов, Қал- 
бингга қулоқ сол. 

3 Кеч тунда; бемаҳал. Бевақт йўл юрма. 
н Бевақт бўлиб қолганидан ўша ерда тунаб 
қоладиган бўлишди. С. Аҳмад. 

БЕВОСИТА [бе.. + восита] рвш. Бирор- 
бир воситасиз, ёрдамсиз, тўғридан-тўғри. 
Муҳокамада бевосита қатнашмоқ. Ишга 
бевосита раҳбарлик қилмоқ. н Сўз бойлиги 
боланинг хотираси билан ҳам бевосита боғ- 
лиқ. “Саодат”. Ахир, у бевосита энг юқорига 
бўйсунади. “Шарқ юлдузи”. 

БЕВОШ с.т. айн. бебош 3-6. 

БЕВОШЛИК с.т. айн. бебошлик. 

БЕГЕМОТ [қад. яҳ. behemoth — сув оти] 
Тропик Африка кўл ва дарёларида, шу- 
нингдек, уларнинг атрофида яшайдиган, 




териси қалин йирик сутэмизувчи ўтхўр 
ҳайвон; сув айғири. 

БЕГИМ: бегим куни шв. Белгиланган 
бозор кунларидан бошқа кун. Эўғлим, булар 
бозор куни халқни алдайди, бегим куни бир- 
бирини алдайди. «Муштум». 

БЕГИМСУЙДИ Пўстида тарам-тарам 
белгиси бор қовун тури. ..докторларнинг 
елкасидаги халталар бегимсуйди қовуннинг 
пўстига ўхшаб йўл-йўл эди. X. Тўхтабоев, 
Ширин қовунлар мамлакати. 

БЕГОЙЙМ айн. бек ойим (қ. бек I) 
Шошмай турсанг, бегойим.. остимда гижинг- 
лаган отим ҳам бўлади. X. Тўхтабоев, Йиллар 
ва йўллар. 

БЕГОНА I [ф. — қариндош ёки 

таниш бўлмаган; ёт] 1 Қариндошлик ёки 
бошқа жиҳатдан бир тоифадаги, гуруҳцаги 
кишилардан четда турувчи, уларга муно- 
сабати бўлмаган; ёт. Менга бегона бўлсангиз, 
ўғлингизга бегона эмассиз-ку. А. Қаҳҳор, 
Қўшчинор чироқлари. Йўлни учун бу қиз энди 
бегона эмас. Ойбек, Танланган асарлар. 
Элмурод унинг ёнида ўтирар ва беихтиёр 
унинг чиройли кўзларига дамба-дам қараб 
қўяр, назарида, Фотима тобора узоқлашиб, 
тобора ёт ва бегона бўлиб бораётганга ўхшар 
эди. П. Турсун, Ўқитувчи. 

Бегона қилмоқ 1) ўзидан узоқлаш- 
тирмоқ, ёт кишилар қаторига ўтказмоқ; 2) 
кўчма четга кеткизмоқ, бировнинг қўлига, 
ихтиёрига ўтказиб юбормоқ. Агар бундан 
кейин ҳам насияга гўшт олмоқчи бўлсалар, 
савдони бегона қилмай, менинг олдимга 
келаверсинлар. «Латифалар». Ақлни бегона 
қилманг! Агар чора кўриш лозим бўлиб қолса, 
мен бу ерда. Н. Сафаров, Соҳиб чангал. 

2 Тегишли бўлмаган, четдан келган; чет. 
Тунлари ҳар ҳовли эшигида ўша ерда яшов- 
чилардан навбатчилар тайинланади — бегона 
кирмасин. Шуҳрат, Шинелли йиллар. Бир 
ерга янги келган бегона одам дарров ҳаммани 
таний олмайди. П. Турсун, Ўқитувчи. 

3 Ўзгаларга тегишли, нотаниш; ўзга. Бе- 
гона шаҳар. н Мана энди, бегона кўз, бегона 
қулоқнинг йўғида учови хохолашиб, оғиз-бурун 
ўпишибкелаётир. М. Исмоилий, Фарғонат.о. 
Аёл.. бегона тилда гаплашувчиларга тикилиб, 
ранги ўчиб, ўрнидан турди. Ойбек, Қуёш қо- 
раймас. Уларнинг [меҳмонларнинг] гаплари, 
муомалалари, юриш-туришлари Йўлчига та- 
мом бегона туюлди. Ойбек, Танланган асарлар. 


4 кўчма Хабари бўлмаган, кўрмаган, 
билмаган; ёт. Ҳаётнинг дағал муомаласидан 
бегона, фақат унинг чучук сўзларинигина 
тинглаб келган Отабекка бу хўрлик тур- 
мушдан биринчи зарба эди. А. Қодирий, Ўтган 
кунлар. Аммо Унсиннинг кўнгли ўйин-кулгини 
кўтармас, шодлик унга бегона эди. Ойбек, 
Танланган асарлар. 

Бегона ўт Одамлар экмайдиган, аммо 
маданий экинлар орасида тасодифий уруғ- 
дан кўкариб чиққан ёввойи ўт. Ердан яхши 
унум олиш учун ернинг бегона ўтлардан тоза- 
ланиши, кузда чуқур чопилиши, гўнг солиниши 
каби масалаларга кўп аҳамият бериб қолади. 
А. Қодирий, Обид кетмон. 

БЕГОНА II Бекларга, беклар наслига хос 
бўлган, дабдабали, ҳашаматли; бекларча. 

БЕГОНАЛАШМОҚ Қариндошлардан, 
яқин кишилардан узоқлашмоқ, ёт кишидек 
бўлиб қолмоқ. [Кумуш] Кундан-кунга Зай- 
набнинг сусайиб, ўзига бегоналашиб борга- 
нини яхши англар эди. А. Қодирий, Ўтган 
кунлар. Саидий ҳануз Мунисхондан бегона- 
лашиб кетгани йўқ. А. Қаҳҳор, Сароб. 

БЕГОНАЛИК 1 Бегона кишининг ҳола- 
тига тушишлик. У [Элмурод] кун сайин ака- 
ука, ёр-оғайнига айланиб бораётган кишилар 
орасида ўзининг бегоналигини унута борди. П. 
Турсун, Ўқитувчи. Аввалига ётсираш, бего- 
налик уни қийнади. Кейин эса Мирзони одам- 
ларнинг ўша баланд тоғлардек улуғ қалби, 
покизалиги ўзига ром қилиб олди. «Ёшлик». 

2 Ёт, чет кишиларга хос бўлган муно- 
сабат. [ Гулсумбиби :] Бегона ҳар вақт бего- 
налигини қилади. Қизим бахтли бўладими, 
ўтда ёнадими, Мирзакаримбойга бари бир. 
Ойбек, Танланган асарлар. 

БЕГОНАСИРАМОҚ Ҳали ўрганиб ул- 
гурмаган, нотаниш, ёт кишилар ўртасида 
ўзини бир қадар ноқулай сезмоқ, ўзини ёт 
ҳис қилмоқ. Бола Нормат полвонга бегона- 
сираб қаради. «Ёшлик». Иккинчи она ваунинг 
болалари Очилга ёмон кўз билан қарашмаса 
ҳам, ҳар ҳолда, у бегонасирар, сал нарсани 
кўнглига олибўксир эди. П. Қодиров, Уч илдиз. 

БЕГОР [ф. jl2L_i — мажбурий ва бепул 
хизмат] шв. Мажбурий хизмат, ҳашар (ўт- 
мишда хон-беклар томонидан камбагал 
фуқарони бепул ишлатиш усули). Хоннинг 
фармонига кўра, ҳар ким бегорда ўн икки кун 
текинга ишлаб бериши керак эди. Ж. Ша- 
рипов, Хоразм. 





БЕГУМОН [бе.. + гумон] рвш. 1 Гумон- 
сиз, шак-шубҳасиз; бирор фикр, нарса- 
ҳодисага шубҳаланмай ишонишни англатади. 
Бегумон билдим, Ҳабибий, бор экан меҳру 
вафо. Ҳабибий. 

2 Ўйлаб, гумонсираб ўтирмасдан. Ҳов- 
лига келди азиз меҳмон, Чопа келинг бегумон. 
«Нурали». 

БЕГУНОҲ [бе.. + гуноҳ] Гуноҳи, айби, 
жинояти йўқ; гуноҳли иш қилмаган; айбсиз, 
гуноҳсиз. Бегуноҳ гўдак. н Бегуноҳ мўмин- 
ларни ўлдиравериб, жаннатни ҳам тўлдириб 
қўйдингиз. «Латифалар». Бегуноҳ гўдакка 
ўхшарди у. Бундан беш йил илгариги каби 
ҳамон мунис эди. «Ёшлик». 

БЕДА Дуккакдошлар оиласига мансуб, 
бир ва кўп йиллик ўсимлик. Ҳўл беда. Беда 
сепмоқ. Беда ўрмоқ. н Супа, чорпоя атроф- 
ларида янги ўрилган беда ҳиди гупириб 
анқиди. С. Нуров, Майсаларни аёз урмайди. 

БЕДАВ \ф. — югурик, учқур ёки а. 

^jJlj — саҳройи от] 1 Учқур, ўйноқи (от 
ҳақида). Кун ҳисобин ой олар, бедав ўрнин той 
олар. Мақол. Бедав бойловда семирар, Ҳўй- 
қўзи —яйловда. Мақол. 

2 кўчма Қаттиқ эсувчи, шидцатли. Турк- 
ман чўлларининг бутун тақдири Бедав 
қуюнларнинг измида қолди. Ғ. Ғулом. 

БЕДАВЛАТ [бе.. + давлат] Бойлиги, 
давлати йўқ; камбағал, қашшоқ. Бедавлат 
бозорга борса, шум хабар келтирар. Мақол. 

БЕДАВЛАТЛИК Камбағаллик, қаш- 
шоқлик, фақирлик. Бедавлатлик бўлган сўнг, 
Қариндошлар ғаш бўлар, Бадавлатлик бўлган 
сўнг, Бегоналар дўст бўлар. Мақол. 

БЕДАВО [бе.. + даво] 1 Давоси йўқ, 
тузалмайдиган, тузатиб бўлмайдиган. Тоҳир- 
жон киноя билан жилмайди: «Меники бедаво 
дард, укам. Бирон кун енгилланиш йўқ». Ой- 
бек, Танланган асарлар. «Ҳамма дардга бор 
даво, ошиқнинг дарди бедаво», дебди шоир. П. 
Турсун, Ўқитувчи. 

Дарди бедаво 1) давоси йўқ, тузалмас 
касаллик. Вафосиз ёр, деб тушдим бу дарди 
бедаволарга, Ўлимнинг ваҳмидан ҳардам 
юрак тўлганга йиғлайман. Ҳамза, Паранжи 
сирлари; 2) кўчма с. т. тузатиб, эпақага кел- 
тириб бўлмайдиган (иш, нарса ёки одам); 
дахмаза. Бу жуда дарди бедаво иш бўлди-да! 

2 кўчма с. т. Кўриниши хунук, ёқимсиз; 
чиройлининг акси. Эрим қиморвоз бўлса ҳам, 
чўтир, бедаво бўлса ҳам, ёмон эмасди. М. 


Исмоилий, Фарғона т.о. Чиройлимисан? Ҳа, 
ҳа, хунуксан, бедавосан! Бўйнингга ол, 
хунукман де! Ҳамза, Бой ила хизматчи. 
Туркийда келтирибдурларким: «Кўнса дав- 
латнинг қуиш бир бедавонинг бошиға, Кўр- 
гали келгай Сулаймон ул гадонинг қошиға». 
А. Қодирий, Меҳробдан чаён. 

БЕДАЗОР Беда экилган, беда ўсиб турган 
майдон; бедапоя. Улар пича юриб, тўрт-беш 
таноб жойни ишғол этган бедазорга чиқишди. 
Ойбек, Танланган асарлар. Беданаларнинг 
парвозни унутиб, семириб кетганлари 
йўрғалаб, бедазорга ўрмалаб кириб кетишди. 
С. Нуров, Майсаларни аёз урмайди. 

БЕДАКОР Беда экиш билан шуғул- 
ланувчи, беда етиштирувчи. 

БЕДАКОРЛИК айн. бедачилик. Хўжа- 
ликларда бедакорликни қатъий суратда 
яхшиламоғимиз.. керак. Газетадан. 

БЕДАНА 1 Товуқсимонлар туркумининг 
қирғовулсимонлар оиласига мансуб пар- 
ранда, кичик сайроқи қуш. Урушқоқ бедана. 
Тезотар бедана. Салмоқи бедана. Бедананинг 
«eum» дегани — қочгани. Мақол. Ўтлоқда 
бедана кўп, дангасада — баҳона. Мақол. Бе- 
дананинг уйи йўқ, қайга борса — битбилдиқ. 
Матал. 

Бедана юриш Майда қадам ташлаб, тез- 
тез юриш. Бегимхон гузардан тезлаб ўтиб, 
катта йўлдан бедана юриш қилиб кетди. И. 
Раҳим, Чин муҳаббат. Аппончи бедана юриш 
қилиб, гўрковнинг олдига ўтиб, йўл бошлади. 
«Ёшлик». 

2 Шу қушнинг гўшти (овқат сифатида). 
Бедана билан каклик еб, бизга зоғ қолдира- 
сиз. «Аския». 

БЕДАНАБОЗ Бедана асрашни ва уриш- 
тиришни яхши кўрадиган шахс, бедана 
ўйновчи. Беданабоз одам. н Бир ой ўтар- 
ўтмас туппа-тузук беданабоз бўлди-қўйди. С. 
Нуров, Нарвон. Боз-боз, дорбоз, найрангбоз, 
бачабоз, қиморбоз, беданабоз, каптарбоз каби 
бозларни манъ қилсангиз, менга иш топиб бер, 
дейдиган кўпаяди-қолади. «Луқмони Ҳаким». 

БЕДАНАМАШАК, беданамошак Ба- 
лиқчилар туркумининг лойхўраклар оила- 
сига мансуб қуш. Беданамашак тунги қуш 
бўлиб, кечаси овга чиқади; чувалчанглар, 
ҳашарот, қисман ўсимликлар билан овқат- 
ланади. «ЎзМЭ». 

БЕДАПОЯ айн. бедазор. Намозшомда 
бедапояга ёлғиз бордим. М. Хидир, Қирғоқ- 





лар. Нусратбек ариқдан сакраб, бедапояга 
ўтди. Энгашиб, бир тутам йўнғичқа юлди. С. 
Нуров, Нарвон. 

БЕДАРАК [бе.. + дарак] рвш. Ҳеч қандай 
хабар (дарак) йўқ, ном-нишонсиз, хат-ха- 
барсиз; дараксиз. Бедарак кетмоқ. Бедарак 
йўқолмоқ. н Индинига эрталаб она-бола 
йўлга чиқиб, бедарак кетган отани излаб 
кетдилар. П. Турсун, Ўқитувчи. Уэрта билан 
шаҳардан келган суратчи йигит билан Кўк- 
оролга кетганича ҳамон бедарак эди. Ҳ. 
Назир, Сўнмас чақмоқлар. 

БЕДАРВОЗА [бе.. + дарвоза] 1Дарвозаси 
йўқ, дарвоза қўйилмаган. Ҳовли бедарвоза 
эди. 

2 Қоровулсиз, назоратсиз. Ҳой, иним, 
шофёрга айтиб қўйинг, шаҳар бедарвоза 
бўлиб қолганми? С. Нуров, Нарвон. Аввал 
келишсин, кейин бир гап бўлар, ҳар тугул 
шаҳар бедарвоза эмас. «Ёшлик». 

БЕДАРД [бе.. +дард] Ғам-ташвиши йўқ, 
бепарво, лоқайд. Бедарднинг ёнида гапир- 
санг, боши оғрир. Мақол. н Муҳаббатсиз 
кўнгил ўлмоғи маъқул, Кимки бедард, хазон 
бўлмоғи маъқул. «Ёшлик». Сўнг шеър ўқиб 
ҳайқирдик чунон, Бедардларга бўлсак ҳам 
кулги. «Ёшлик». 

БЕДАРМОН [бе.. +дармон] 1 Дармони, 
мадори йўқ; қувватсиз, ҳолсиз, заиф. Бе- 
дармон чол. Оёқларим бедармон. н Қанча 
юрди шу тахлит, суянмоққа нимадир қи- 
дирди чоғи, қулочларини ёзди.. бедармон 
оёқлари чалишди, нимагадир қоқилди-ю, юз 
тубан ерга йиқилди. «Ёшлик». 

Бедармон тортмоқ Куч-қуввати кетиб, 
мадори қуриб бормоқ. Доим захда ўтириб 
ишлаганимданми ёки ўзимнинг табиатимда 
заифлик борми, ишқилиб.. кўп вақтдан бери 
бедармон тортиб юрибман. А. Қодирий, 
Ўтган кунлар. 

2 Яхши ўсолмаган, нимжон (ўсимлик 
ҳақида). Бедармон ниҳол. н -Кўп звеноларнинг 
ғўзаси жуда бедармон. Чопиқ ва суғориш 
сифати ҳар жойда бир хил эмас, — деди 
Ўктам. Ойбек, О. в. шабадалар. 

БЕДАРМОНЛИК Дармонсизлик ҳо- 
лати, дармонсизлик, мажолсизлик. 

БЕДАХМАЗА [бе.. + дахмаза] рвш. 
Ортиқча дахмазаси йўқ, ташвиш орттир- 
майдиган; беташвиш. 

БЕДАХОНА Беда ва умуман хашак бо- 
силадиган (сақланадиган) уй ёки болохона. 


Бу уй илгари бедахона бўлганидан, дарчаси 
ҳам йўқ, токчаси ҳам йўқ, тоқиси ҳам йўқ 
эди. Ойбек, Танланган асарлар. 

БЕДАЧИЛИК Беда экиш, беда етиш- 
тириш ишлари; бедакорлик. Бедачиликни 
юксалтириш. Бедачилик хўжалиги. 

БЕДИЛ [ф. Jj^_i — севиб қолган, севил- 
ган] 1 кт. Маъюс, ҳасратли; ғамгин. Бун- 
чалар қаттолсан, о сирли олам, Бунчалар 
бедилсан, бепоён хилқат. А. Орипов. 

2 кўчма Кўнгилсиз бўлган, кўнгли со- 
виган. Дардсиз, бедил била ҳаргиз мусоҳиб 
бўлмағил. Ҳамза. 

3 кт. Ўта даражада ошиқ, ишқ ўтида 
куйган. Чироғпоядаги шам бедиллар юрагидек 
титраб, меҳмонхонани аранг ёритар эди. А. 
Қодирий, Ўтган кунлар. 

4 Бедил (эркаклар исми). 

БЕДИЛОНА Шоир Бедил (Мирзо Аб- 

дуқодир — 1644-1721 йиллар) гагина хос 
бўлган, бедилсифат. Бедилона мисралар. 
Бедилона шеърият. Бедилона руҳ. 

БЕДИЛХОНЛИК Бедил шеърларини 
ўқиш, уларнинг мазмунини ўрганиш билан 
машғул бўлиш ҳамда шу асосда ташкил 
этиладиган шеърият кечаси. Бедилхонлик 
кечаларини уюштириш ва ўтказиш. 

БЕДИН [бе.. + дин] айн. динсиз. Бир 
фабриканинг ёниға етиб эрдим, эшикдан бир 
хуносаи мушкил соч қўйғон бедин чиқуб келди. 
А. Қодирий, Кичик асарлар. 

БЕДОВ айн. бедав. 

БЕДОД \ф. jIj^ — адолатсизлик, зулм] 
Зулм, қаҳр, шафқатсизлик. Фалак бедо- 
дидин, дўстлар, омон йўқ. «Ёшлик». Инглиз 
қуролларин асрий жавру бедодин, Қисса- 
ларда ҳиссасин шарқлик халқлардан сўранг. 
Ғ. Ғулом. 

Бедод бўлмоқ Ҳеч кимга арз-дод қи- 
лолмай, ноилож қолмоқ. [Ҳайитжон Тў- 
лахонга:] Бир одамга берайликки, дўстлар 
шод, душманлар бедод бўлиб, ота-она, қавму 
қариндошларингниям бундай орзу-армони 
ушалсин. Ҳамза, Паранжи сирлари. Таралла 
бедод Ҳеч нарса парвойига келмай санғиб 
юрувчи, енгилтак; ишёқмас. Таралла бе- 
додга жон ғанимат. Мақол. 

БЕДОДЛИК Арз -додга ҳеч ким қулоқ 
солмайдиган, адолатсизлик, қонунсизлик 
ҳукм сурган ҳолат. [Ғофир қозига:] Бу қандай 
зулм, бу қандай бедодликки, севган хоти- 
нимни золим бой тортиб олмоқчи бўлса-ю, 





менга ёрдам бериш ўрнига, бойнинг ёнини 
оласиз. Ҳамза, Бой ила хизматчи. Ахир 
қандай бедодлик бу, Миянгизга урар қон, 
Қолмаётир бу дунёда На инсофу на виждон. 
А. Орипов. 

БЕДОМ-ДАРАК, бедому дарак рвш. Ҳеч 
қандай дараги бўлмай; бутунлай бедарак; 
хат-хабарсиз. Волидамиз бедом-дарак кетган 
икки ўғлининг дард-фироқида куйиб, ётиб 
қолиптилар. А. Қаҳҳор, Қўшчинор 
чироқлари. Оббо сиз-эй, мунча бедому дарак 
бўлиб кетмасангиз? Тинчликми ўзи? С. 
Абдуқаҳҳор, Санамай саккиз дема. 

БЕДОНА I [ф. — уруғсиз, данак- 

сиз] Уруғсиз қора кишмиш узум ва ундан 
тайёрланган майиз.. Cepcye ea хилма-хил узум 
кўп. Ҳоражанжал, бедона, соҳиби, дили- 
кафтар, буваки — хуллас буларнинг нави 
беҳисоб. Ойбек, Болалик. 

Бедона тут Тутсимонлар оиласига ман- 
суб, меваси оқ, ширин, уруғсиз дарахт. 

БЕДОНА II Бир-икки яшар молнинг 
терисидан ишланган чарм. Енгил бедона 
маҳсиси билан қала кафши [Раънонинг] 
кичкина оёғига жуда келишган. А. Қодирий, 
Меҳробдан чаён. 

БЕДОР [ф. — уйғоқ; ҳушёр] 1 Уйқу- 

га кетмаган, ухламаган ҳолатда; уйқусиз, 
уйғоқ. Бедор кўзлар. Тунни бедор ўтказмоқ. 
Бедор тунлар. н Мактабни тугатаётган 
фарзандининг тунларни бекорга бедор ўтказ- 
маётганлиги кўриниб турарди. Газетадан. 

2 кўчма Ҳушёр, сергак. Бедор чегара 
соқчилари. н Мен осойиш тунда беғам, 
беозор, Бахт берган тупроқни сақлайман 
бедор. Зулфия. Фарзандлар бошида она 
чироқдай Оламда танҳо у бедор посбон. Г. 
Жўраева, Иқбол. 

БЕДОРЛИК Уйқусизлик; сергаклик. 
Ҳаяжондан, бедорликдан мадори қуриган 
аёлни юпатадиган юмшоқ муомала, илиқ- 
иссиқ сўз керак эди. Н. Саломова, Ҳурматга 
лойиқ. Шу кеча, бутун тун бедорликда ўтди, 
ухламади. «Ёшлик». 

БЕДОҒ [бе.. + доғ] Ҳеч қандай доғ, гард 
юқмаган; ғуборсиз. Хонқиз чўққилари нақадар 
бедоғ, Ҳар қари чўпонинг — бир улуғ бахши. 
Миртемир. 

БЕЖАМА 1 от Безак, зеб, ҳашам. Бежа- 
маси кўп, бачкана иморат. 

2 сфт. Безатилган, безакли, сернақш, 
серҳашам. Бежама эшик. Бежама уй. 


3 сфт. кўчма салб. Дабдабали, қуруқ, 
сохта сўзлар, қочиримлардан иборат бўлган. 
Бежама гаплар. Бежама услуб. 

БЕЖАМАДОР айн. бежама 2, 3. Бежа- 
мадор қути. Бежамадор услуб. 

БЕЖАМОҚ 1 айн. безамоқ. Қўғирчоқни 
бежамоқ. н Бу узатиш мажлисини жонли, 
руҳли ўтказмоқ учун энг асл, энг нафис 
кийимларини кийиб, фавқулодда ҳусн ола- 
мини яна бир қат, яна бир қайта бежаб- 
дилар. А. Қодирий, Ўтган кунлар. 

2 Чиройли қилмоқ, келиштирмоқ. Яп- 
янги кўк шоҳи тўн кийган устод янги тақяга 
саллани бежабўрамоқда эди. Ойбек, Навоий. 

3 кўчма салб. Дабдабали қилмоқ, сохта 
ибора ва қочиримлар билан тўлдирмоқ. 
Гапни хўп бежайсиз-да. 

БЕЖАНЖАЛ Жанжалсиз, тортишувсиз. 
Иш бежанжал битди. 

БЕЖИЗ [ф. — буюмсиз, камбағал; 

ҳеч нарса] Бекор, бекорга, бекордан-бекор, 
асоссиз (фақат бўлишсиз феъллар билан). Ҳар 
ким ўрганини олади деб, бежиз айтилмаган. 
н Эртўғон деган отни Отам қўймаган 
бежиз. Онам тўғон бошида Туққан экан ўша 
кез. Қ. Муҳаммадий. 

БЕЖИРИМ Тузилиши, бичими ихчам, 
шинам ва чиройли; хушбичим. Бежирим уй. 
Оёқларида бежирим туфли. н Муҳаррам 
ширин табассум билан кулди, бежирим 
лабининг икки бурчагини нозик тўр тутилган 
дастрўмолчаси билан артиб қўйди. Шуҳрат, 
Шинелли йиллар. Ойқиз.. қабулхонада бе- 
жиримгина, қадди қомати келишган.. 
нотаниш қизга назар ташлади. Ш. Рашидов, 
Бўрондан кучли. Турсуной газетага бежирим 
қилиб ўралган бир китобни очиб, кўздан 
кечира бошлади. Н. Сафаров, Узоқни кўз- 
лаган қиз. 

БЕЖО [ф. — уй-жойсиз; беҳуда; 

ўринсиз] рвш. 1 Алланечук, безовта ҳолатда; 
бесаранжом, безовта. Юрагим бежо бўляпти. 
н Қудрат уч бурчак қилиб тахланган 
қоғозни очаркан, ҳайратдан кўзлари чақнар, 
юраги бежо типирчиларди. Ҳ. Назир, Сўнмас 
чақмоқлар. Ҳамроҳи саманнинг бежо пиш- 
қирганини.. эшитиб, чўчиб, орқасига қаради. 
М. Исмоилий, Фарғона т.о. Доимо ўйчан ea 
сокин боқадиган қўй кўзлари бежо, қандайдир 
изтиробли эди. «Ёшлик». 

2 Ножўя, ғалати; шубҳали. Мулла Қосим- 
жон! Сизнинг хотинингиз сал бежо юрадиган 




бўлибдир. Ҳамза, Туҳматчилар жазоси. Сўнг 
қарасам, отлиқнинг келиши бежо. «Шарқ 
юлдузи». Йигит қизнинг қўлларини силай 
бошлади. Ҳиз унинг бежо ҳаракат қилиши- 
дан хавотирланиб, сапчиб ўрнидан турди. 
«Ёшлик». Қариганда бежо бир иш қилибсан, 
Бир шаҳарга ўзинг юриш қилибсан. «Зулфизар 
билан Авазхон». 

Юриши (ёки қадам олиши) бежо Юри- 
ши, қадам олиши бесаранжом, шубҳали. У 
қўлтиғига бир нарса қистириб олган, юриши 
ҳам бежо эди. Ҳ. Назир, Яхши исм. 

3 Ўз жойида эмас, жойидан қўзғалган. 
Китоблар бежо бўлиб қолибди. 

БЕЖОЙ [бе.. + жой] 1 Жойи йўқ, жой- 
сиз, маконсиз. 

2 шв. Нотўғри, ноўрин. Подшонинг отига 
бежой минибсиз, жондан кечиб, ажаб ишни 
қилибсиз. «Рустамхон». Бежой қилдинг, она, 
ҳолим билмадинг, Илгаридан нега хабар бер- 
мадинг. «Рустамхон». 

3 Жуда, ўта; жуда ҳам. Болдан ширин 
ҳангомада сўзлари, Бежой ўткир экан икки 
кўзлари. «Юсуф ва Аҳмад». Айтай десам, оти 
эсдан чиқибди, Сўзлаганда бежой тотли 
сўзлари. «Гулнорпари». 

БЕЖОЛАНМОҚ Шубҳали, ғалати ҳо- 
латга тушмоқ; безовталанмоқ. Унинг ранги 
оқарди, кўзлари бежоланди, узун, ингичка 
бармоқлари қалтирай бошлади. Ҳ. Ғулом, 
Замин юлдузи. Осойишта кўзлари бежоланиб, 
аввалгидек ғазабга тўлади. Ф. Хўжаев, Обид 
Жалилов. 

БЕЖОН [бе.. + жон] Жон таслим қил- 
ган; жонсиз, ўлик. Жон жонга куяр, Бежон 
кимга куяр. Мақол. н Сокин, бежон ва тилсиз 
чўлнинг ҳам ўз жони, ўз тили, товуши ва ўз 
туғёни бўларкан. А. Ҳакимов, Илон изидан. 

БЕЖОҒЛИҚ 1 Безатилган, бежалган, 
ясатилган. Тежоғлиқ рўзғор — бежоғлиқ 
қўғирчоқ. Мақол. н Бир тўп ёш-яланг 
одоб-тавозе билан тўйхонага кириб келди- 
да, бежоғлиқ столга ўтирди. Р. Раҳмон, 
Меҳр кўзда. 

2 Саранжом, саришта. Тежоғлиқ иш — 
бежоғлиқ. Мақол. н Режали иш — бежоғлиқ 
деганларидек, Исмоил Солиев чойхона ҳисо- 
бига келтирилаётган ўтин-кўмирларнинг 
ҳам режасини олиб қўйган. Т. Ортиқов, Пона 
емаган танобчи. 

Бекники бежоғлиқ Бекнинг ҳақи, теги- 
ши доим тайёр. 


БЕЗ I 1 анат. Тирик мавжудотнинг 
яшаши учун зарур бўлган моддалар ишлаб 
чиқарадиган кўп ҳужайрали аъзо. Қал- 
қонсимон без. Бодомча безлар. Лимфа безлари. 
Ошқозон ости бези. Ички секреция безлари. 
н Маълум ёшдаги болаларда томоқдаги 
бодомча безлар яллиғланиши, қулоқ оғриши 
мумкин. Газетадан. Ёши катта одамнинг 
қалқонсимон безида 15 миллиграмм йод бў- 
лади. «Фан ва турмуш». 

2 с.т. Шу аъзонинг яллиғланиш натижа- 
сида шишган, дўмбоқчага айланган ҳолати. 
Қўлтиғимга без келибди. н -Соғолмайсизлар 
ҳам, боқолмайсизлар ҳам, болам, — деди ота 
ачиниб, — елинига без келибди. А. Мираҳ- 
медов, Кулган чечаклар. Битта эмчагининг 
ич томонида без пайдо бўлиб, фасод бойлабди. 
«Ёшлик». 

3 кўчма с.т. Гап таъсир қилмайдиган; 
безбет, сурбет. Без одам. 

Без бўлмоқ Безраймоқ, бақрайиб, назар- 
писанд қилмай туравермоқ. Оёқсиз бўлга- 
нингдан кейин ярим одамсан-да. Бағритошлар 
бўлса, без бўлиб ўтирибдилар. Б. Раҳмонов, 
Олтин одамлар. Асад қори, сўнгги киноя ҳам 
ўзига тааллуқи йўқдай, без бўлибўтираверди. 
М. Исмоилий, Фарғона т. о. Қилғиликни 
қилиб, нега без бўлиб ўтирибсан. Ҳ. Назир, 
Кўктерак шабадаси. 

4 кўчма Эмчак, сут безлари. Ҳожи хола 
келинчакнинг безларига кўз югуртирди. М. 
Исмоилий, Фарғона т.о. Кўкрагида кўринар, 
Худойим берган безгина. «Нурали». 

Без термоқ Тубан ишга қўл урмоқ; ёмон 
ниятда бўлмоқ; бекор юрмоқ. [Аъзам] Бир 
нияти бўлмаса, кунда Ҳожиникида без тера- 
дими? Шуҳрат, Жаннат қидирганлар. -Қассоб 
бозорининг итлари-ку, мени без тергани 
келган, деб қизғаниши мумкин эди. Хўш, ку- 
лолликнинг итлари нимани қизғанади? — 
деди Шум бола. F. Ғулом, Шум бола. 

БЕЗ II |/j. бязь < а. yl — ип газлама; оқ 
газлама] Сурпга қараганда қалин ва пишиқ 
ип газлама. Оқ без. Без тўшак. 

БЕЗАБОН [бе.. + забон] 1 Сўзлаш қоби- 
лиятидан маҳрум; тилсиз; гапсиз-сўзсиз. У 
қоп-қора юзидаги оппоқ соқолини силкитиб: 
-Ҳайвон безабон! — деди. М. Исмоилий, Фар- 
ғона т.о. Уменга безабон жонивордек муомала 
қилар, гапирмас.. эди. А. Мухтор, Асарлар. 
Безабон куйлайди санъатдан Лувр, Зукко 
халқ умрига қўшиб қўш умр. Г. Жўраева. 





2 кўчма От, ҳайвон. Баданинг қизлардан 
нозик, Безабон, келгин юганга. «Гулихиро- 
мон». Ўзининг юртига елдай еладир. Безабон, 
безабон! «Ёшлик». 

БЕЗАВОЛ [бе.. + завол] 1 Ҳеч қандай 
завол, зарар кўрмайдиган; заволсиз; абадий, 
сўнмас, барқарор. Безавол ҳаёт. Безавол 
қуёш. н Илоё, шу йигитчаниям умри узоқ 
бўлсин. Бахти безавол бўлсин. Ў. Ҳошимов, 
Икки эшик ораси. Назарида, нур тўшалган 
бу йўл болаларнинг шодмон кулгиси янграган 
безавол оламга элтадигандек туюлади. Э. 
Усмонов, Ёлқин. 

2 Ривожи тўхтамайдиган, орқага кет- 
майдиган, доимо омонда бўладиган. Сизни 
кўрсам, эсга тушар тоғ қизи, Безавол 
ўлканинг бегуноҳ қизи. Ҳ. Салоҳ. Токи мавжуд 
экан заминда аёл, ҳаёт абадийдир, дунё — 
безавол. Газетадан. 

БЕЗАК 1 Безатиш, ясатиш воситаси; 
ҳусн, кўрк, чирой берувчи нарса; зийнат 
берувчи буюм ёки нақш. Архитектура 
безаклари. Арча безаклари. Безак буюмлари. 
Бадиий безак. н Эгар жабдуқларидаги 
олтин безаклари қуёш нурида ялт-ялт 
қилаётган бўз отни жиловдор етаклаб келди. 
П. Қодиров, Юлдузли тунлар. Нури кийи- 
нишни, безакни севар эди. Зирак, билагузук, 
заркокил, қўлтиқтумор, тиллақош, зеби- 
гардон каби.. буюмлардан қути-қути йиққан. 
Ойбек, Танланган асарлар. 

Дастурхон безаги Дастурхонга кўйилган 
ёки қўйиладиган ноз-неъматлар. Ҳар гужуми 
асалдек татийдиган узум, ҳар бир тилими 
тилни ёрадиган қовун, шифобахш тарвуз, 
олма, нок, қўйинг-чи, қўли гул боғбонлар 
етиштирган мева-чева, дарҳақиқат.. дас- 
турхон безагидир. Газетадан. 

2 кўчма Ҳусн, кўрк. Сўз — кишининг 
ўзаги, Одоб — кишининг безаги. Мақол. Тил 
— ақл безаги. Мақол. н Яхши фазилатлар 
инсон камолотининг безаги, ҳусни, жон 
роҳати ва фароғатидир. Газетадан. 

БЕЗАКДОР айн. безакли. Оғзига, учига 
мис қопланган безакдор қинини айтмайсиз- 
ми, тебранганда, кун тушиб, ялт-ялт этади. 
С. Анорбоев, Гўзаллик излаб. Пичоқчанинг 
учини консерва банкачасига қадаб, безакдор 
conu устидан кафти билан ура бошлади. Н. 
Аминов, Қаҳқаҳа. 

БЕЗАКЛИ Безатилган, безалган, нақш- 
дор, зийнатли. Шу безакли, адил кошона 

Меҳнаткашга чин роҳатхона. Шайхзода. 
Шеримбек дадил бориб, Бобур минган бўз 
отнинг олтин безакли юганидан олди. П. 
Қодиров, Юлдузли тунлар. 

БЕЗАКОТ [бе.. + закот] Закот берилма- 
ган; хайр-садақа қилинмайдиган. Безакот 
молларни ҳаром билибди. «Алпомиш». Беза- 
кот, хайрсиз бойдан, Ўтсиз, сувсиз қолган 
тилла саройдан Кир, демаган узрли том 
яхшидир. «Оқ олма, қизил олма». 

БЕЗАКСИЗ 1 Безаги йўқ, зийнатлан- 
маган, жўн. Шайбонийхон безаксиз, жўн 
кийинган эди. П. Қодиров, Юлдузли тунлар. 

2 кўчма Ўз ҳолича, борича, ҳеч бир 
қўшимчасиз; табиий. Ўтган якшанба куни 
тонгдан тунгача ўз кўзим билан кўрган, 
билганларимни бўёқсиз, безаксиз, холис айтиб 
ўтмоқчиман. Газетадан. 

БЕЗАКЧИ 1 Нарсаларга безак, зийнат 
бериш билан шуғулланувчи шахс. Унинг 
каштачи ва безакчи, тўқувчи ва тикувчи, 
кулол ва мискарлари довруғи узоқ-яқинларга 
маълум. Газетадан. Бир оздан кейин Дўстмат 
ҳам чиқиб, безакчи қиздан қарз сўрагани 
рассомлар хонасига йўл олди. Н. Аминов, 
Қаҳқаҳа. 

2 кўчма Зийнат, кўрк берувчи; обрў 
келтирувчи. Хотин — уй безакчиси, Эр — уй 
кўмакчиси. Мақол. 

БЕЗАМОҚ 1 Зийнат, безак бериб чи- 
ройли қилмоқ; ҳусн киргизмоқ; кўзни қу- 
вонтирадиган ҳолга келтирмоқ. Баҳор келди. 
Мактаб саҳнидаги ўрикларни оқ, пушти 
гуллар безади. П. Турсун, Ўқитувчи. Кечаси 
билан ёққан қалин қор ҳар бир томни, де- 
ворни, ҳар дарахт ва гумбазни майин оқ 
ҳошия билан безаб чиққан. П. Қодиров, 
Юлдузли тунлар. Ерлар кўк гиламлар билан 
безалганда.. биз ҳам тўй қилармиз.. Шун- 
дайми, Раъно?А. Қодирий, Меҳробдан чаён. 

2 кўчма Ақлий ва маънавий жиҳатдан 
бойитмоқ; обрў келтирмоқ. Қариликни 
донолик безайди, Ёшликни — камтарлик. 
«Сўз кўрки — мақол». н Дарахтни — ширин 
мева, устозни — оқил шогирд безайди. Р. 
Усмонов, Одобнома. Инсонни уч нарса 
зийнат фазилатлари билан безайди: ақл- 
заковати, меҳнат-машаққати ва одамларга 
бўлган меҳр-муҳаббати. Газетадан. Инсонни 
кучли қиладиган, уни безайдиган нарса 
мақсади, тўғрироғи мақсадлари бирлигидир. 
X. Тўхтабоев, Ширин қовунлар мамлакати. 





БЕЗАНГЛАМОҚ Бирор нарсадан зада 
бўлиб ёки қўрқиб зириллаб турмоқ, безовта 
ёки бетоқат бўлмоқ; чўчиб, ирғиб тушмоқ. 
Дори deca, безанглайди. н Анор Узоқов.. 
ҳадеганда ёмғирнинг тинмаётганини кўриб 
безанглаб қолди. С. Маҳкамов, Катта рулда. 
Бу сўздан Офтоб ойим безанглаб тушди ва 
эрига қарши ризосизлик вазиятини олди. А. 
Қодирий, Ўтган кунлар. Булар ўша.. Ёруғ- 
ликдан безанглашиб, Қоронғида топишганлар. 
Т. Йўлдош, Аттанг. 

БЕЗАНЖИР [бе.. + занжир] Занжирга 
солинмаган; бандсиз, занжирсиз, эркин. 
Миттихон тўрамнинг қаландарлари безан- 
жир айиқлардай.. талқин ўқиб, растани 
бошларига кўтариб келар эдилар. Ғ. Ғулом, 
Шум бола. Маллаев хирси безанжир эмасми, 
бир силтаниб, Маматқуловнинг қўлидан 
чиқиб кетди. X. Султонов, Онамнинг юрти. 

БЕЗАНМОҚ Безаклар билан ороланмоқ; 
ўзига оро бермоқ. Эшиги нафис ўймакорлик 
билан безанган кўшкда ҳозир Бобурни фақат 
хона ўзига тортар эди. П. Қодиров, Юлдузли 
тунлар. Ўшанда олам камалак нурлари билан 
безанган, майсалар шивирлаган, гуллар 
табассум қилган, қуииар ғазалхон-у энг яхши 
«қўшиқ»ларни Аҳмаджонга куйлайди. С. 
Нуров, Майсаларни аёз урмайди. Кўклам 
қизи юз очди, мусаффо безанибдур, Эгнида 
яшил жомаси зебо безанибдур. Ҳабибий. 

БЕЗАРАР [бе.. + зарар] Зарар, зиён кел- 
тирмайдиган, зарарсиз, зиёнсиз; зарар етма- 
ган ҳолда; хавфсиз. Ўғлим, ишқилиб, безарар 
қайтсанг бўлгани. Газетадан. Илгариги тўй- 
ларнинг, ҳар қалай, шўх ўйинлари, куёв-келин 
бир умр эслаб юрадиган безарар ирим-сирим- 
лари бўларди. Р. Раҳмон, Меҳр кўзда. 

БЕЗАХА [ф. — ярасиз, шикаст 

емаган] Эзилмаган, урилмаган, лат емаган. 
Безаха қовун. н Болалар олмаларни безаха 
қилиб тера бошладилар. «Ўзбек тили дарс- 
лиги». 

БЕЗ-БЕЗ: без-без қилмоқ, без-без 
оғримоқ Безиллаб, қақшаб оғримоқ. Турай 
дейман, оёғим без-без қилиб, гпуролмайман. 
Ҳ. Назир, Ёнар дарё. Бу бошнинг зирқираши 
ҳароратники эмас, тош тегиб захалангандек, 
аллақандай без-без қилмоқда. С. Абдулла, 
Соялар. Юраги без-без қилмоқ айн. юраги 
безилламоқ. қ. безилламоқ. Улфатлари юз 
ўгирди, қолди ёлғиз, Ота-она юраклари қилар 
без-без. «Муштум». 


БЕЗБЕТ Ор-номусни билмайдиган, гап 
таъсир қилмайдиган; уятсиз-андишасиз, 
бети қаттиқ, сурбет. Безбетга қошиқ берсанг, 
Бир ўрнига беш ошар. Мақол. н -Ўлгудай 
безбет экансан-да, Набигул! — деб fuiepu- 
гининг] берган дашномига одатдагича мас- 
харабозлик билан жавоб берди. А. Қаҳҳор, 
Асарлар. Шу йўл билан сирингни ёпмоқчи 
бўлдингми? Ёполмайсан! Безбет! А. Қаҳҳор, 
Қўшчинор чироқлари. 

БЕЗБЕТЛИК 1 Уят-андишасизлик, 
сурбетлик. Бойнинг безбетлигини Жўра 
полвон кўриб турар эди. М. Исмоилий, 
Фаргона т.о. Олимжон эса безбетлик билан 
одамларга тик қарайди, кекса мастерни 
туҳматчиликда айблайди. «Муштум». 

2 Сурбетларча, уятсизларча қилинган 
иш, хатти-ҳаракат. Суннат валат безбетлик 
билан дастлаб терговда ҳеч нарсани бўйнига 
олмади. И. Қаландаров, Шохидамас, баргида. 
Фақат алдамчилик, безбетлик, номуссизлик 
жандасини кийган кимсагина ўз виждон ҳук- 
мидан қўрқмайди. Газетадан. 

БЕЗГАК 1 Вақти-вақти билан иситма 
чиқариб, қалтиратадиган юқумли касал- 
лик. Саратоннинг айни қизғин кунларида 
безгак авж олади. Ҳ. Ғулом, Феруза. Ота 
безгакдан қалтираб, гоҳ музлаб, гоҳ ўт 
бўлиб ёниб, алаҳсираб ётарди. М. Маҳму- 
дов, Мангу куй излаб. 

2 Безгак касаллиги билан оғриган одам. 
Нури бу воқеанинг учини эшитган ҳамон, 
безгакдай қалтираб кетди. Ойбек, Танлан- 
ган асарлар. 

БЕЗГАКДОРИ Безгакни даволаш учун 
қўлланадиган, безгакка қарши дори; хинин. 

БЕЗГАКНАМО Худди безгак касалига 
дучор бўлгандек, безгак касалидан турганга 
ўхшаш. -Ҳой, Ойниса бувингни чақир, — 
болаларга аралашмай, бир чеккада турган 
рангпар, безгакнамо қизга буюрди бой. Ой- 
бек, Танланган асарлар. 

БЕЗГ АКТТА ТТТТТТ А биол. Одамга безгак 
плазмодийларини юқтирадиган ва безгак 
касаллигини қўзғатувчи ҳашарот. -Безгак- 
пашшага ўхшаб ғинғиллай берманг! — деди. 
А. Қаҳҳор, Асарлар. ..бўри бўлгандан безгак- 
пашша бўлган яхшироқ, чунки уни қопқон 
билан тутиб бўлмайди. А. Қаҳҳор, Қўш- 
чинор чироқлари. 

БЕЗГАЛДАК зоол. Тувалоқлар туркумига 
мансуб чўл қуши. 





БЕЗДИРМОҚ Безмоқ фл. орт. н. Сев- 
дирган ҳам тил, бездирган ҳам тил. Мақол. 
Яхши сўз ийдирар, Ёмон сўз бездирар. Мақол. 
н Бундай ҳаёт бир қаричликдан йўқчиликка, 
меҳнатга кўникиб ўсган қизни сира бездир- 
мади. Ойбек, Танланган асарлар. 

БЕЗИЁН [бе.. + зиён] айн. безарар. Энг 
беозор, безиён жонивор йилқи-ку! С. Анор- 
боев, Йўлда йўлдош бўлганлар. Яширмайман, 
Ҳимматилла шўхроқ эди, лекин безиён.. 
Шуҳрат, Умр поғоналари. 

БЕЗИЛЛАМОҚ 1 айн. безангламоқ. 

Юраги безилламоқ Юраги ботинмаслик, 
қўрқмоқ; ҳадик ва қўрқинчга тушмоқ. 
Хотиним кир юваман деса, менинг юрагим 
безиллайди. М. Хайруллаев, Рашк. Ундан 
ҳамма безилларди. Ким асаб, ким юрак, ким 
қон босимига чалинса ва ёки ишдан ҳайдалса, 
барчасига шу — Ҳамида сабабчи бўларди. 
«Ёшлик». Хотинининг ер тагидан хўмрайиб 
қарашлари юрагини ёмон безиллатиб қўйган 
эди. Ф. Мусажонов, Ҳиммат. 

2 Зириллаб, қақшаб оғримоқ, без-без 
қилмоқ. Баданидан иситма чиқар, чакка то- 
мирлари урар, кўнгли озар ва бутун вужуди 
безиллар эди. А. Қаҳҳор, Сароб. Жангчилар, 
оёқларининг безиллаб қолганидан бўлса ке- 
рак, ўрдакдек лапанглаб юрардилар. Шуҳрат, 
Шинелли йиллар. ..қабариб, қонталашиб 
кетган товонлар бари бир, чўғ теккандай 
безиллайди. О. Ёқубов, Излайман. 

БЕЗМОҚ Зада, безор бўлмоқ; жонига 
тегмоқ. Доридан бездим. Бекорчиликдан без- 
дим. Эрдан безсанг ҳам, элдан безма. Мақол. 
Элидан безган эр ўнгмас. Мақол. н -Золим 
подшодан бездик, ўла қолсин у! — деб қич- 
қиришди хотинлар. Ойбек, Танланган асар- 
лар. Янглиш туйғу менда бўлмас! Янглиш сез- 
ги сезганлар, Йўқлиқ capu бора беринг, эй, 
ҳаётдан безганлар. Ғайратий. 

БЕЗОВТА 1 Одатдаги ороми, тинчи 
бузилган, ҳаяжон ва изтиробга тушган; 
ҳаловати йўқолган, бетинч, ғаш. Мадамин 
бу ердан чиқиб, яна безовта жонига малҳам 
қидирди. П. Турсун, Ўқитувчи. Қишлоқ кўча- 
лари жимжит, фақат ҳовлиларда нима- 
дандир безовта бўлиб итлар ҳуришади. М. 
Исмоилий, Фарғона т.о. Қизни безовта 
қилмай, дегандай ўрнини осойишта йиғиб, 
ҳовлига тушди. Р. Файзий, Чўлга баҳор келди. 

2 Тинчлиги бузилган; нотинч. [Жўра:] 
Қўрбоши ака, неча йилдан бери замона 


безовта. И. Султон, Бургутнинг парвози. Бу 
ернинг ўжар табиатига, ғилдирак устидаги 
безовта турмушга у тез кўникди. Газетадан. 
Яна Норин суви безовта чайқалди. С. Аҳмад, 
Уфқ. Безовта шамол бирданига кучайиб, қора 
булут пардасини суриб келди. М. Қориев, Қиз 
узатиб борганда. 

3 Ҳаловати йўқ; бетоқат, беором. Бола 
туни билан безовта бўлиб чиқди. н ..қиш- 
лоқда табиблик қилиб юрган вақтларида 
бундай безовта бетобларни кўп кўрган. И. 
Раҳим, Чин муҳаббат. 

БЕЗОВТАЛАНМОҚ Одатдаги тинч ҳо- 
латини йўқотмоқ, ташвишланмоқ; ташвиш 
тортмоқ, ташвишга тушмоқ. Вақт ўтган 
сари меҳмонлар безовталана бошлашди. Р. 
Файзий, Шоҳи дарпарда. Кўнгли аллақандай 
нохушликни сезиб, безовталанди. «Ёшлик». 
Қушлар галаси безовталаниб, дарё томонга 
тез учиб кетди. Назармат, Жўрлар баланд 
сайрайди. 

БЕЗОВТАЛИК 1 Ташвишланиш, хаво- 
тирлик; кўнгли ғашлик, бетоқатлик. Уйига 
келганда ҳам, руҳидаги безовталик уни тарк 
этмади. С. Сиёев, Аваз. Қор кўчкилари 
мавсумида отарларда безовталик сезилади. 
Газетадан. 

2 кўчма Қўзғалиш, ўзгариш. Ўлкамизда 
баҳор.. Она-табиат ажиб безовталик, ширин 
уйғониш даврида. «Саодат». 

БЕЗОВЧИ Безайдиган; гўзал, комил 
қилиб кўрсатадиган. Умуман, гўзаллик киши 
учун катта бахт, аммо кишини безовчи барча 
сифатлар ичида меҳнатсеварлик бебаҳо 
зийнатдир. Р. Усмонов, Умр сабоқлари. 

БЕЗОР [ф. — майлсиз] Бирон нарса 

ёки кимсадан безган, юрак олдириб қўйган; 
тўйган. Бекорчидан ҳамма безор. Мақол. 
Дилозордан худо безор. Мақол. н Эрназар 
дангасага айтинглар: менинг томонимга 
қарамасин, мен унақа одамдан безорман. С. 
Айний, Қуллар. 

Безор бўлмоқ Жонига тегмоқ, кўнглига 
урмоқ. Пашшадан безор бўлдим. н ..Унинг 
ёлғон-яшиқ гапларидан қўни-қўшнилар ҳам 
безор бўлиб кетган. «Муштум». Безор қилмоқ 
Жондан тўйдирмоқ, обдан зериктирмоқ. 
Жондан безор қилмоқ Жондан тўйдирмоқ, 
жуда ҳам жонга тегмоқ, зериктириб юбор- 
моқ. [Оқила:] Ўзингиз қачон борасиз? Болалар 
дада деб, жонимдан безор қилишяпти. А. 
Қаҳҳор, Оғриқ тишлар. 




БЕЗОРИ [ф. — нафрат, ёмон 

кўриш, жонга тегиш] Ножўя хатти-ҳара- 
катлари билан ижтимоий тартибни, кўпчи- 
ликнинг тинчлигини бузувчи, ҳаммани 
безор қилувчи. Бетамизда бет бўлмас, безо- 
рида уят бўлмас. Мақол. Безоридан ҳамма 
безор. Мақол. н Ойим билан дадам мени 
жуда эркалатиб юборишган эмиш, шу ке- 
тишда кетаверсам, мендан қип-қизил безори 
чиқар эмиш. X. Тўхтабоев, Сариқ девни 
миниб. 

Ота безори Ножўя ҳаракатлари билан 
ҳаммани, ҳатто ўз отасини ҳам безор қилган. 
-Ота безори бўлмоқчимисан? — Абдураҳ- 
монбой кутилмаганда кўзига ёш олди. Ҳ. 
Ғулом, Машъал. 

БЕЗОРИЖОН [ф. — жондан 

тўйдириш; жондан тўйдирувчи]: безорижон 
қилмоқ Жондан тўйдирмоқ, жонига тег- 
моқ, зериктирмоқ. [Аҳмаджон] ..раъйига 
қарши чиққан суҳбатдошини безорижон 
қилиб, айтганига кўнишга мажбур этар эди. 
С. Кароматов, Ҳижрон. Шавкат поездда ҳам 
типирчилайвериб, ота-онасини безорижон 
қилиб юборди. Қ. Кенжа. Тоғ йўлида бир 
оқшом. 

БЕЗОРИЛИК 1 Кўпчиликнинг тинчли- 
гини бузишлик, одамларни бездирувчи 
хатти-ҳаракат. Безорилик қилмоқ. н Ички- 
лик, безорилик, бузилиш, одобсизлик — ҳам- 
маси бекорчиликдан чиқади. А. Мухтор, Чи- 
нор. Отаси башарасига тупургандан кейин 
ҳам Раҳматуллонинг кўзи очилмади, баттар 
бўлди. У безориликни авжига чиқараверди. 
«Муштум». 

2 ҳуқ. Шахснинг жамоат тартибини қў- 
пол равишда бузиш ва жамиятга ошкора 
ҳурматсизлик кўрсатишдан иборат хатти- 
ҳаракати. Майда безорилик. н Ичкилик 
туфайли безорилик рўй беради, жиноят 
содир бўлади. Газетадан. 

БЕЗОТ [бе.. + зот] 1 айн. зотсиз. Безот 
сигирлар. 

2 эск. Аслзодалар, зодагонлар наслига 
мансуб бўлмаган; насли, зоти паст. Сидиқ- 
жон безот, Сидиқжон гадобачча.. -Тўғри, 
лекин замон шуларники бўлса, нима дейсан? 
А. Қаҳҳор, Қўшчинор чироқлари. [Эшон:] 
Гапирма, безот. Тағин қайтаради-я! Ҳамза. 
-Бирор безот ўғирликка келса-чи? — деб 
ваҳима қилади кампир. М.М.Дўст, Галатепа 
қиссалари. 


БЕЗРАЙМОҚ 1 Кўзни лўқ қилиб туриб 
олмоқ, бақраймоқ, без бўлиб турмоқ. Минг- 
боши.. «яна нима дейсан?» дегандай, безрайиб 
тураверди. М. Исмоилий, Фаргона т.о. 
Илгари унча-мунча даккини сиртига юқ- 
тирмай, безрайиб тураверадиган Авезов 
ҳозир хотини билан онаси олдида мўминтой 
боладай бўйин эгиб турарди. Ҳ. Назир, Ўтлар 
туташганда. 

2 Ҳайратдан, қўрқув ва ш. к. дан донг 
қотмоқ, серраймоқ. Ойшабону нима дейишини 
билмай, ўтирган ерида безрайиб қолди. Ҳ. 
Ғулом, Машъал. Йўл бўйидаги янтоқнинг 
тагидаги калтакесак менга қараб, безрайиб 
турар эди. М. Хайруллаев, Меҳр кўзда. 

3 кўчма Бир ҳолатда қотиб турмоқ; ҳеч 
бир ўзгаришсиз ётмоқ. Ҳозир биз бир томо- 
ни ҳали безрайиб ётган чўл, бир томони эса 
обод бўлган ернинг ҳудудида турардик. С. 
Аҳмад, Чўл бургути. Чўлга қарадим: сар- 
ғайиб, безрайиб сукут этади. П. Қодиров, 
Уч илдиз. Ҳали барг ёзмай, безрайиб турган 
сада тагидаги чойхона сўриларида одам кўп. 
С. Аҳмад, Ҳукм. 

БЕЗУРРИЁТ [бе.. + зурриёт] Фарзанди 
йўқ; насл-насаби қолмаган. Бобоёр кессин 
ёлғиз бошингни.. Дунёдан безурриёт ўтгин, 
Гўрўғли. Эргаш Жуманбулбул ўғли. 

БЕИБО [бе.. + ибо] 1 Ор-номусни бил- 
майдиган, шарм-ҳаёси йўқ; уяти йўқ, уятсиз. 
Қизини бир умр заҳарлаган беибо кишига яна 
нима керак? С. Аҳмад, Ойдин кечалар. 

2 кўчма Қўпол, дағал, уятли. Зеби овозини 
барала қўйиб шанғиллар, беибо гаплар ёғ- 
дирар эди. Ойбек, Улуғ йўл. Бундай беибо, 
шарманда байтларни ким ижод қилган? 
Газетадан. 

БЕИДРОК [бе.. + идрок] Фаҳмламай- 
диган, фаҳм-фаросатсиз, идроксиз. Башарти 
бул замондағи саводсиз одамларнинг бехирад 
ва беидрок бўлғонларини назарда тутиб.. А. 
Қодирий, Ғирвонлик Маллавой. 

БЕИЖОЗАТ [бе.. +изожат] айн. рухсатсиз. 
-Қоронғи кечада нега бировнинг ўчоғига 
беижозат кирасан?! — деди йигит Шум 
болага. Ғ. Ғулом, Шум бола. Расулуллоҳ 
беижозат икки кишининг ўртасини ёриб, 
ораларига кириб ўтиришни ман этганлар. 
«Фан ва турмуш». 

БЕИЗ 1 айн. рельссиз. Беиз транспорт. 

2 рвш. Бирор асар, белги қолдирмай; 
ном-нишонсиз, бедарак; изсиз. Қуюн ту- 





тундек буралиб кўтарилади-ю, қумга сепил- 
ган сувдай беиз йўқолади. М. Назаров, Сирли 
хат. Беиз кетмади, йўқ, шаҳидлар қони Куз- 
ғундан асради маъсум дунёни. А. Орипов. 
Севинмасинми, ахир ундан зурёд қолади, зурёд! 
Уэнди оламдан беиз, ном-нишонсиз кетмайди. 
Р. Раҳмон, Меҳр кўзда. 

БЕИЗН [бе.. +изн] айн. рухсатсиз. Биздан 
беизн иш қилманг, уқдингизми, қария? Ой- 
бек, Улуғ йўл. Ва беизн қилган ишимдан Пу- 
шаймоним ea оҳим йўқдир. Ҳ. Олимжон. 

БЕИЗТИРОБ [бе.. + изтироб] Парво 
қилмаган ҳодца, изтироб чекмасдан, лоқайд. 
Аслида-ку.. Беизтироб ҳўнлаб қора қаҳвани, 
Деразадан оқ тан жаноб Кузатар можарони. 
Э. Воҳидов. 

БЕИЛЛАТ [бе.. + иллат] айн. иллатсиз. 

Арзон беиллат бўлмас, қиммат беҳикмат 
эмас. Мақол. н Мендан ўтган бўлса, кечиринг, 
профессор.. ўзингиздан қолар гап йўқ, бе- 
иллат одам борми дунёда? Ж. Абдуллаханов, 
Тўфон. 

БЕИМОН [бе.. + имон] айн. имонсиз. 
Беимон кетма дейман. Ҳани калима келтир! 
К. Яшин, Ҳамза. 

БЕИНСОФ [бе.. +инсоф] айн. инсофсиз. 
Фашист беинсоф экан, жуда тирриқ экан.. 
Ойбек, Қуёш қораймас. Шотўрамдан уялма- 
йин, беинсоф, Калланг чайқаб, билагимдан 
ушладинг. «Ойсулув». 

БЕИНТИҲО [бе.. + интиҳо] айн. инти- 
ҳосиз. Худди ана шу фарзандлар шарофати 
билан умр боқий, беинтиҳодир. К. Яшин, 
Ҳамза. 

БЕИСТИСНО [бе.. + истисно] рвш. Би- 
рортасини ҳам четда ёки қатордан қолдир- 
май, мустасно қилмай; ялписига. Биз беис- 
тисно ҳамма мамлакатлар билан ҳамкорлик 
қилиш йўлини танлаб олдик. Газетадан. 

БЕИХТИЁР [бе.. + ихтиёр] рвш. Ўз ихти- 
ёридан ташқари ҳолда, ғайриихтиёрий 
равишда; ихтиёрсиз. Бекнинг вужуди титраб, 
беихтиёр «уҳ» деб юборганини ўзи ҳам сезмай 
қолди. Ҳ. Ғулом, Машъал. Зумрад билан бир 
қур учрашган, икки оғиз гаплашган киши 
беихтиёр унга маҳлиё бўлиб қоларди. С. 
Сиёев, Отлиқаёл. Нафиса беихтиёр ўрнидан 
дик турди. Мирмуҳсин, Умид. 

БЕИШ Бирор иш билан машғул (банд) 
бўлмаган, ишламайдиган; ишсиз. Беватан, 
беиш, бошпанасиз қолган Аъзам.. шаҳар че- 
тидаги кўримсизгина бир масжид қоровули- 


нинг мол боғласа турмас ҳужрасига бориб 
тиқилди. Шуҳрат, Шинелли йиллар. -Беиш 
ўтириб ўрганмаганман, — деб очиғини айтди 
хола. «Гулдаста». 

БЕИШКАЛ [бе.. + ишкал] Чалкаш 
(чатоқ) жойи йўқ; силлиқ. Икки ўртадаги 
суҳбат беишкал ўтди. Газетадан. 

БЕИШТАҲА [бе.. + иштаҳа] айн. ишта- 
ҳасиз. -Соппа-соғ, — деди Хумкалла беиш- 
таҳа кавшаркан. — Овқат егиси келмасмиш. 
М.М.Дўст, Лолазор. 

БЕИШТИЁҚ [бе.. + иштиёқ] Хоҳиши, 
истаги йўқ; иштиёқсиз. Аламазон билетга 
анча маҳал беиштиёқ тикилиб ўтирди. 
«Шарқ юлдузи». 

БЕИШҚ [бе.. + ишқ] поэт. Ҳеч кимга 
кўнгил қўймаган; муҳаббати йўқ, ишқсиз. 
Беишқ ҳаёт — бегул баҳор. «Қанотли сўз- 
лар». н Севгининг дарди фақат беишқ учун 
бегонадир. Э. Воҳидов, Муҳаббат. Ваҳки, ишқ 
саҳросида қолдим беишқ танҳо бу кун. А. 
Орипов. 

БЕИҚБОЛ [бе.. +иқбол] поэт. Келажаги 
порлоқ бўлмаган; омадсиз; иқболсиз. Гарчи 
яшамадим беиқбол, нигун, Гарчи давраларим 
нурли, оташли. А. Орипов. 

БЕК I 1 тар. Туркий халқпарнинг баъзи- 
ларида хонликлар даврида давлат арбоб- 
ларига, шаҳар ёки вилоят ҳокимларига, 
уларнинг болаларига берилган фахрий унвон 
ҳамда шундай унвонга сазовор бўлган шахс. 
Бошлаб ҳудайчи от устидан бир кимхоб 
тўнни олиб, қўрғон бегига кийдирди. А. Қо- 
дирий, Ўтган кунлар. Атроф шаҳар ea 
қишлоқ беклари.. аксар Мусулмонқулнинг ўз 
одамларидан. А. Қодирий, Ўтган кунлар. 
Аслида бу отни, Улуғбек Мирзо Самарқанд 
тахтига чиққанда, Бухоро беги туҳфа этган 
эди. Мирмуҳсин, Меъмор. 

Беклар беги қ. бекларбеги. Бек ойим // 
бегойим Бекнинг онаси ёки хотини ва уларга 
мурожаат шакли. Ҳасанали танитди: -Мана 
бу киши қайин онангиз — бек ойим бўладилар. 
А. Қодирий, Ўтган кунлар. 

2 Эркаклар исмининг таркибий қисми, 
мас., Йўлдошбек, Отабек, Юсуфбек. 

3 ( 1 -ш. эгалик шаклида) Ўз беги ёки 
хўжайинига мурожаатда ёки улар ҳақида 
гапирганда ишлатилган сўз. Қайғурма, бегим! 
Ҳасанали отанг бу тўғрида ҳам сени ёдидан 
чиқармайди. А. Қодирий, Ўтган кунлар. Эски 
вақтда ep-cye эгаларининг хизматкорлари 







хонлар замонидаги расм-русмни қилиб, ўз 
хўжайинларини «бегим», «хоним», «ойим» деб 
ҳурматлар эдилар. М. Муҳаммаджонов, 
Турмуш уринишлари. 

Ўзи(га) хон, ўзи(га) бек қ. хон. Ҳар ким 

ўзига хон, ўзига бек. Мақол. 

БЕК II Берк, ёпиқ. 

БЕКА 1 тар. Бекнинг ва умуман ҳукм- 
дорларнинг, боёнларнинг хотини. Чўри қиз 
Бўстон.. бекасининг ҳозиргина саройдан 
канизак келиб.. зиёфатга олиб кетганлигини 
билдирди. Ойбек, Навоий. Лаббай, Бадиа 
бекам! [деди Заврак]. Бадиа ўз исмига 
«бекам» сўзини қўшиб айтганни ёқтирар, 
чунки подшонинг гўзал кенжа қизи Гулгун 
Ақонинг номига ҳам «бека» қўшиларди. 
Мирмуҳсин, Меъмор. 

2 кўчма Оилага, хонадонга ёки хўжа- 
ликка бошчилик қилувчи аёл. Боғбонсиз боғ 
мисли чўл-ёбон, Бекасиз уй — сувсиз тегир- 
мон. «Қанотли сўзлар». н Тўй бекаси — 
Мирзакаримбойнинг хотини аёлларни уч 
гуруҳга айирган эди. Ойбек, Танланган асар- 
лар. -Ярим кечада қаёққа борамиз, ўзингиз 
ўйланг! — деди куёв меҳмонхона бекасига. С. 
Анорбоев, Оқсой. 

3 кўчма поэт. Бошқарувчи, сардор, эга, 
соҳиб. Нечун, ахир, мард гўзаллар бекаси, 
Тумбурламас Асқар тоғнинг теграси. А. Шер, 
Қадимги куй. Уч ой йўлингизда ётдим кўз 
тикиб, Эй, баҳор бекаси — май чечаклари. А. 
Орипов. 

БЕКАМ-КЎСТ, бекаму кўст [бе.. + ф. 

— оз, ,.,LS — озлик, камлик] Ҳеч қандай 
камчилиги, нуқсони йўқ, ҳар жиҳатдан 
тўлиқ, мукаммал, бенуқсон. Рўзғоримиз 
бекаму кўст. Топшириқни бекаму кўст ба- 
жармоқ. н Ойнадан табиатнинг бекаму 
кўст, мукаммал бир фариштаси нозланиб 
қараб турарди. С. Сиёев, Отлиқ аёл. Тўхтасин 
Жалилов.. минглаб халқ куйларини хоти- 
расида сақлаб қолар, уларни чолғу асбобида 
бекам-кўст чала биларди. Ҳ. Носирова, Мен 
ўзбек қизиман. 

БЕКАНОР [ф. — соҳилсиз, қир- 

ғоқсиз, чегарасиз] Чегараси йўқ, ҳадсиз, 
чексиз. Сен қайга ҳовлиқасан, эрта-кеч 
билмай тиним, Сен қайга ҳовлиқасан, бе- 
канору кўр, басир. А. Орипов. 

БЕКАРАМ [бе.. + карам] Ҳеч кимга ях- 
шилик қилмайдиган; мурувват кўрсатмай- 
диган, ҳимматсиз. Қайда виждон, қани инсоф? 


Сиз одам бўлмай кетинг, Мунча ҳам номеҳ- 
рибону Бекарам бўлмай кетинг. «Муштум». 

БЕКАС |0. — кимсасиз, танҳо] Ҳеч 

кими йўқ, кимсасиз; ёлғиз. Ғози Юнус фақир.. 
ва бекас.. «Гулистон». Бир ғариб, бекас та- 
ғойи хоксорим бор эди. Муқимий. 

БЕКАС-БЕНАВО Кимсасиз ва ғариб, ҳеч 
кими йўқ. У[Али] Мирзони бус-бутун, бекас- 
бенаво ғариб билиб, «теп-текин хизматкор 
бўладиган экан», деб ўйларди. А. Ҳакимов, 
Илон изидан. 

БЕКАСЛИК Кимсасизлик, ёлғизлик, 
ғариблик. Бу ёлғизлик шоир қалбида бекас- 
ликка монанд. «Шарқюлдузи». Отанг ҳажга 
кетгандан бери яна бекаслигим ортди. Ю. 
Султон, Ҳамза Ҳакимзода Ниёзий. 

БЕКАТ 1 тар. Қадимда йўлларда кар- 
вонлар ва йўловчилар тўхтаб дам оладиган 
махсус жой, манзил. Отабек бир неча бе- 
катга меҳмонларни кузатиб бориб, сўнгра 
қайтмоқчи эди. А. Қодирий, Ўтган кунлар. У 
[Тўрғай] ўзига маълум бўлган икки бекатда 
отни ўзгартирди. Мирмуҳсин, Темир Малик. 

2 тар. Почта станцияси. Хат ҳам тез 
келмайди, баъзан бекатларда йўқолиб кета- 
ди. Ж. Шарипов, Хоразм. 

3 Йўловчиларнинг бирор транспорт тури 
(мас., автобус, трамвай ёки метро)га чиқиш 
ва ундан тушишлари учун белгиланган жой. 
Автобус бекати. н Ер ости бекатлари пар- 
дозида кулолчилик санъати намуналаридан 
кенг фойдаланиляпти. Газетадан. Эшаклар 
дикир-дикир йўрғалаб, Косондан чиқди ва 
темир йўл бекатига қараб бурилган йўл 
бўйлаб кетди. Ш. Тошматов, Эрк қуши. 

4 кўчма Ҳаётда босиб ўтиладиган йўл- 
нинг маълум босқичи, марраси. Ҳаётнинг 
умумий оқими билан бирга ҳамиша олға 
интилиб, янгидан-янги бекатларни босиб 
ўтаётганини, улуғ манзил сари ҳормай- 
толмай сузаётганини эслаб, қалби севинч ва 
қувонч билан тўларди. Ш. Рашидов, Бў- 
рондан кучли. Янги йил бўсағаси уларнинг 
яна бир бекати гўё. «Саодат». 

БЕКАТЧА Кичик бекат, оралиқ бекат; 
разъезд. Поезд бир неча соат йўл юргандан 
кейин, ана шундай бекатчалардан бирига 
келиб тўхтади. А. Қаҳҳор, Асарлар. ..темир 
йўлларда «дуварак» бекатчалар шундай 
кўпайганки, булардан кўпининг отини йў- 
ловчилар эмас, баъзан кондукторлар ҳам 
билмайди. А. Қаҳҳор, Асарлар. 





БЕКАТЧИ Темир йўл бекатининг хиз- 
матчиси; бекат назоратчиси. Бекатчининг 
бири йигитларни койигансимон қўлини 
силтади. Ҳ. Нуъмон ва А. Шораҳмедов, Ота. 

БЕКАФАН [бе.. + кафан] Кафанга 
ўралмасдан кўмилган, кафансиз кўмилган; 
кафансиз. Худодан тилагим шуки, ўлиги 
кўчада қолсин, бекафан бўлсин, халойиқ. Ш. 
Холмирзаев, Оғир тош кўчса. -Сиздек 
бекафанларга ерда ҳам, кўкда ҳам жой 
топилмайди,— деди Ботиров. Б. Раҳмонов, 
Олтин одамлар. Ватансотарлар агар ўлса, 
бекафан қолар. Чархий. 

БЕКАЧ 1 тар. Бекнинг ва умуман 
ҳукмдорларнинг, боёнларнинг хотини ёки 
қизи. Кеча ўрда бек ойимдан менга apaea 
келган экан.. бормай, аравани бўш қай- 
тардим.. Бо худо, ўрда бекачи бўлса ўзига, 
дедим. А. Қодирий, Ўтган кунлар. 

2 эск. Хотин-қизларга ҳурмат билан 
мурожаат қилишда ишлатилган сўз. ..Оҳ, 
кўрсанг эди бир куёвни! Қандай чиройли, қан- 
дай ақлли эканини билар эдинг, бекачим. А. 
Қодирий, Ўтган кунлар. -Йиғлама, бекачим, 
— деди Тўйбека. А. Қодирий, Ўтган кунлар. 

3 кўчма Эга, соҳиб; ҳукмрон. Учовлон 
бекачдир бу гал даргоҳда, Номлари Мукаррам, 
Буойша, Ойгул. А. Орипов. 

4 Бекач (хотин-қизлар исмиф 

БЕКБАЧЧА айн. беквачча. 

БЕКВАЧЧА map. Бекдан тугилган бола; 

бекнинг боласи; бекзода. Анвар ҳозир бутун 
шаҳарга донг таратган, шаҳарнинг уламоси.. 
бек ea бекваччаси Анварни танийди. А. Қо- 
дирий, Меҳробдан чаён. Бу бекваччани ҳам 
қуруқ юбормайман. «Маликаи айёр». 

БЕКЕНГАШ Маслаҳатсиз қилинган; 
кенгашсиз. Бекенгаш ишнинг пушаймони кўп. 
Мақол. н Қўявер, ошна, бекенгаш ишнинг 
пушаймони кўп, дейдилар. Ж. Абдуллахонов, 
Хонадон. 

БЕКЗОД 1 Бекдан туғилган бола; беклар 
наслига мансуб, бек зоти. Орадан кўп йиллар 
ўтгандан сўнг, икки бекзоднинг айтгани ёдига 
тушди. «Эрали ва Шерали». Биз билмаймиз 
қай шаҳарнинг бекзоди От ўйнатиб, кўклам 
тоғда турибди. «Маликаи айёр». 

2 Бекзод (эркаклар исми). 

БЕКЗОДА айн. бекзод. Шоҳзодалар, 
хонзодалар ea бекзодалар умуман тўрт-беш 
ёшидан бошлаб ўқиш ea ёзишни ўрганганлар. 
Б. Аҳмедов, Улуғбек. 


БЕКЗОДИ бот. Шакли дуксимон, сирти 
оқиш-яшил ва сал тилим-тилим, ўртапи- 
шар қовун нави. 

БЕКЗОТ с.т. айн. бекзод. 

БЕКИК 1 Берк, беркитилган, ёпиқ; 
кулфланган. Ҳамма меҳмонхоналарнинг ойна- 
банд нақшли, бўёқли эшиклари ea деразалари 
бекик, қалин пардалар билан қопланган. Ой- 
бек, Танланган асарлар. Бобур.. бекик ea дим 
қўрғондан кўра, узоқдаги дарахтзорларни, 
кенг, очиқ жойларни афзал кўрарди. П. Қо- 
диров, Юлдузли тунлар. 

2 Тўсилган, тўсиқ. Бекик йўл. Дарё бекик 
эди. 

БЕКИЛМОҚ 1 Ёпиқ ҳолатга келмоқ; 
маҳкамланмоқ, қопқоқланмоқ. Сандиқ 
бекилди. Эшик яхши бекилмади. Хумнинг оғзи 
бекилди. н Люк бекилгач, «лайлакқор» тин- 
ди, лекин қуюқ тумандай чанг дастгоҳда 
муаллақ осилиб қолди. К. Яшин, Ҳамза. 

2 Тўсилиб ёки тақиқланиб, ўтиб бўл- 
майдиган ҳолатга келмоқ; ёпилмоқ. Чегара 
бекилди. Йўл бекилди. Жўмрак бекилди. н 
Отахўжа ака унинг [Абдубилолнинг] ёнига 
ўтди. Энди чиқиб кетадиган йўл бекилган 
эди. С. Юнусов, Кутилмаган хазина. 

3 Паналаниб, тўсилиб, кўринмай қол- 
моқ. Гуллар ўсиб, деворнинг айби бекилди. 

4 кўчма Тақиқланиши, тугатилиши ёки 
белгиланган вазифа, ишни бажариб бўл- 
ганлиги сабабли фаолиятдан тўхтамоқ, 
ёпилмоқ. Мажлис бекилди. Кўргазма бекилди. 
Институт бекилди. 

5 Йиғилиб ёки букилиб ёпилмоқ. Соябон 
бекилди. 

БЕКИМСА кам қўлл. қ. кимсасиз. 

БЕКИНМАЧОҚ 1 Яширинганларни 
қидириб топишдан иборат бўлган болалар 
ўйини. Кўчадан бекинмачоқ ўйнаётган бола- 
ларнинг қий-чуви эшитилди. М. Исмоилий, 
Фарғона т.о. Ой cye юзида қалқиб бораётган 
қовун палласи каби «бекинмачоқ» ўйнаб, гоҳ 
кўринади, гоҳ яширинади. Ҳ. Назир, Сўнмас 
чақмоқлар. 

2 кўчма Ишни битирмасдан сарсон қи- 
лиш, кўринмай қочиб юриш; алдаш. Бекин- 
мачоқ ўйинидан энсаси қотган Соболева 
Ориповга учрашмай чиқиб кетди. «Муштум». 

БЕКИНМОҚ Ўзини панага олмоқ; 
яширинмоқ. Офтобдан бекинмоқ. Уйга 
бекинмоқ. н Шербек ичкарига сирғаниб 
тушди-да, девор тагига бекина қолди. С. 





Анорбоев, Оқсой. Тушга келиб, офтоб 
булутлар ортига бекинди. Газетадан. 

БЕКИТИҚЧА рвш. Киши (ўзгалар) бил- 
майдиган қилиб, бошқалардан яшириб; 
яширин, пинҳона. Ҳизнинг феъли-атворини, 
юриш-туришини очиқ ва бекитиқча.. узоқ 
таъқиб этди. Ойбек, Танланган асарлар. Бу 
киши энди «художўй» бўлиб қолдилар. Беш 
вақт бекитиқча намоз ўқийдилар. Ў. Ҳо- 
шимов, Икки эшик ораси. Ҳасан чойхоначи 
ҳинд чойини ҳалиям бекитиқча сотар экан- 
да. X. Султонов, Онамнинг юрти. Ҳозир эса, 
бошқалар назарида, йигит бекитиқча ра- 
вишда буларни [аёлларни] пойлаб тургандек 
бўлди. Ҳ. Нуъмон ва А. Шораҳмедов, Ота. 

БЕКИТМОҚ 1 Ёпиқ (берк) ҳолга кел- 
тирмоқ; очиқ ёки очилиб-ёпиладиган жойни 
маҳкамламоқ, ёпмоқ. Сандиқни бекитмоқ. 
Эшикни бекитмоқ. Хумнинг оғзини бекитмоқ. 
Тешик-ёриқларни бекитмоқ. н Эшикни 
бекитиб, дон солинадиган эски хампа остига 
энгашди. Н. Аминов, Суварак. У қутини 
бекитиб турган силлиқ мис парчасига қа- 
ради. П. Қодиров, Юлдузли тунлар. 

2 Устини, атрофини ўраб (қоплаб, тў- 
сиб) олмоқ; кўринмайдиган қилиб ёпмоқ, 
паналамоқ. Юкни брезент билан бекитмоқ. 
Юзни бекитмоқ. Булутлар ойни бекитиб 
қўйди. н Зебо яна қизариб кетди. Чакка 
сочларини тузатиш баҳонаси билан кўзини 
бекитди. Шуҳрат, Шинелли йиллар. Чўпон 
мени чакмони билан бекитиб: -Суюнчисига 
нима берасиз? — деб сўрабди. Ш. Холмир- 
заев, Оғир тош кўчса. Раҳима Камолнинг 
муштидан юзини бекитиб, мук тушиб олди. 
С. Юнусов, Кутилмаган хазина. 

3 Кимса билмайдиган қилиб кўздан 
йўқотмоқ; яширмоқ. Бола ўйинчоқни бе- 
китди. н -Ханжарингизни ҳам бекитиб 
қўйинг! — деди Зулфиқор. Мирмуҳсин, 
Меъмор. Бўри югуриб келиб, чолга: -Ота, бир 
мерган қувиб келаётибди, мени бекитиб 
қўйинг, — дебди. «Чалпак ёққан куни». 

4 Сир тутмоқ; сақламоқ, яширмоқ. Мен 
сени яхши биламан, укажон.. тўғри сўз, 
виждонли боласан. Аммо Раимнинг сирини 
била туриб, бекитганингга ҳайронман. Ҳ. 
Назир, Сўнмас чақмоқлар. Наҳотки қай- 
нонасидан бекитиб кийинса, наҳотки кам- 
пирнинг гаплари рост бўлса? «Муштум». 

5 Тўсиб ёки тақиқлаб ўтказмай қўймоқ, 
ёпмоқ; маҳкамлаб тўхтатмоқ. Йўлни бекит- 


моқ. Чегарани бекитмоқ. Сувни бекитмоқ. 
Газни бекитмоқ. 

6 кўчма Иши, фаолиятини тўхтатмоқ 
ёки тамом қилмоқ. Кўргазмани бекитмоқ. 
Савдони бекитмоқ. н Эски шаҳар ижроқўми 
Мозорхон, Оқмачит маҳаллаларидаги эски 
мактабларни бекитди. Газетадан. 

7 Букиб ёки ёпиб, йиғиқ ҳолатга кел- 
тирмоқ (очилиб-ёпиладиган, букланадиган 
нарсалар ҳақида). Соябонни бекитмоқ. Ҳалам- 
тарошни бекитмоқ. Китобни бекитмоқ. 

БЕКЛАМОҚ с. т. айн. бекитмоқ 1, 5. 
Ўзбек ойим уйнинг эшигини беклаб келди-да, 
Ҳасаналининг яқинроғига ўтирди. А. Қоди- 
рий, Ўтган кунлар. Эшикни беклаб, кўча 
дарвозасининг тагида пойлаб тураман! 
Ҳамза. Музаффар орқа ўриндиққа ўрнаишб, 
эшикни қарсиллатиб беклагач: -Ҳайданг! — 
деди. Н. Кдличев, Чиғириқ. 

БЕКЛАРБЕГИ тар. Хонликлар даврида 
юқори маъмурий унвон ва лавозим; вилоят 
ва катта шаҳарларнинг ҳокими. Беклар- 
бегининг асосий вазифаси солиқ ва бошқа 
мажбуриятларнинг ўз вақтида тўланишини 
таъминлаш, ҳукмдор фармонларини амалга 
ошириш, тегишли масалаларни.. ҳал этишдан 
иборат эди. «ЎзМЭ». 

БЕКЛИК тар. 1 Бек мавқеи, лавозими 
ёки вазифаси. Мен Ойим қишлоғининг бек- 
лигининг уддасидан чиқолмайман. А. Қодирий, 
Ўтган кунлар. Бек Алпомиш беклик қилиб, 
Ҳоражон билан бирликда даврон суриб, мам- 
лакатни обод қилиб, Барчин билан ўйнаб- 
кулиб юраверди. «Алпомиш». 

2 Бек қарамоғидаги маъмурий ҳудуд. 
Маддоҳлар — худонинг дахлсиз бандалари, 
уларни хонликнинг ҳар бир беклиги, ҳар бир 
ноиблигига жўнатсак, зарар қилмас. С. 
Сиёев, Ёруғлик. Бу йил Ҳазорасп беклигининг 
ўзида ўн минг таноб ғўзага қурт тушиб, ҳосил 
бўлмабди. С. Сиёев, Ёруғлик. 

3 Бекларга хос хатти-ҳаракат, юриш- 
туриш. Айниқса сиз ҳамон ўзингизнинг бек- 
лигингизга бориб, истиғноингизни эскича олиб 
борасиз. А. Қодирий, Ўтган кунлар. Бой отам 
сенга беклик қилибдилар. Н. Сафаров, Уйғо- 
ниш. Юнус пари беклик қилиб, ёронлар, Сар- 
пой берди жами турган қизига. «Юнус пари». 

Ҳам хонлиги бор, ҳам беклиги Жуда яхши, 
арзийдиган нарса (мас., от, кийим) ҳақида. 

БЕКОЙИШ [бе.. + ф. — камлик; 

хароблик; азоб] Шодон, мамнун. Бутун 





юртни осойиш топди, Элу юртни бекойиш 
топди. Ҳ. Олимжон. 

БЕКОР [ф. — ишсиз] 1 Ишдан 

холи, иши йўқ; бўш, ишсиз, беиш. Бекор 
тургунча, бекор иита. Мақол. Бекордан ҳамма 
безор. Мақол. н [Ҳасанали] Уззу кун уйида 
бекор зерикканликдан, Ҳожига айтиб, бир- 
мунча дастмоя билан гузардан баққоллик 
дўкони очган эди. А. Қодирий, Ўтган кунлар. 

Бекор бўлмоқ 1) амал-вазифадан туш- 
моқ; ишдан бўшамоқ; 2) кучини йўқотмоқ. 
Бу қонун янги йилдан бекор бўлади; 3) 
ярамайдиган, арзимайдиган, фойдасиз 
бўлиб қолмоқ. Бекор бўлди иқтидорим, бекор 
бўлди юрагим, Бекор бўлди шеъриятим у 
гўзалнинг қоишда. А. Орипов. Бекор қилмоқ 
1) ишдан бўшатмоқ, озод қилмоқ. -Гап яна 
Бўтабой тўғрисида, — деди Бектемиров, — 
уни вақтинча раисликдан бекор қилган эдик. 
С. Аҳмад, Ҳукм; 2) амалдан, кучдан қол- 
дирмоқ. Қарорни бекор қилмоқ; 3) беҳуда 
овора бўлмоқ. 

2 Беҳуда, бефойда; ўринсиз, чакки. Бекор 
гап! Ўлимдан хабарим бор, бу гапдан хабарим 
йўқ. А. Қаҳҳор, Оғриқ тишлар. Вали ака.. 
кейин босиғи билан гапирди: -Бекор хафа 
бўласиз, ўзингиз ўйлаб кўринг ахир. М. Ис- 
моилий, Фарғона т.о. -Бу гапни бекор бошлаб 
қўйибман, — деб ачинди Қудрат. Ҳ. Назир, 
Сўнмас чақмоқлар. 

Бекор айтибсиз Чакки айтибсиз, айт- 
масангиз ҳам бўларди. Менинг келганимни 
унга бекор айтибсиз. Бекор кетди Беҳуда 
кетди, зое бўлди; фойдаси бўлмади. Ҳалол 
меҳнат бекор кетмайди. н Ҳасан сўфи 
билан Алим бува: Унга тушунтирсак, зора .. 
«Халқ меҳнати бекор кетмасин, халқ беҳуда 
жабр кўрмасин», деб халққа ачинар, шафқат 
қилар, деб келган эди. М. Исмоилий, Фар- 
ғона т.о. Узоқ машқлар бекор кетмаган экан. 
П. Қодиров, Юлдузли тунлар. 

3 кесим взф. Ёлғон, нотўғри; фойдасиз. 
Бир йилдан бери ярали қалбида ардоқлагани, 
жамоа мени бир кўрсам деб зору интизор 
бўлгани бекор, бекор!М. Исмоилий, Фарғона 
т.о. Йиғламагин, асло қўрқма, Аҳмаджон, 
Ҳамма сўз бекордир, Худойдан бўлди. «Юсуф 
ва Аҳмад». 

БЕКОРГА рвш. 1 Ҳеч қандай наф- 
фойдаси бўлмагани ҳолда; бефойда, беҳуда. 
Муҳаррир.. бир ярим соат бекорга ўтган 
вақтга ачиниб, бизга қулоқ берди. А. Қаҳҳор, 


Бек. Одамлар бекорга oeopa бўлмасин дейман- 
да. М. Исмоилий, Фарғона т.о. Танланган 
асарлар, муқаддас қурбонлар бекорга кет- 
мади. Н. Сафаров, Оловли излар. 

2 Арзирли сабаб, асос бўлмагани ҳолда; 
бўлар-бўлмасга, важ-сабабсиз; ўринсиз. 
Аниқроқ қилиб айтинг, Муса ака, Бўтабой 
бекорга ёмон отт бўлиб қолмасин. С. Аҳмад, 
Ҳукм. Бекорга йиғлайсан, Раъно! Йиғидан бир 
фойда чиққанини эшитганмисан ёки мени 
ҳам йиғлатмоқчимисан? А. Қодирий, Меҳ- 
робдан чаён. «Чумчуқ сўйса ҳам, қассоб 
сўйсин», деббекорга айтмаганлар. П. Турсун, 
Ўқитувчи. 

3 Пул ёки ҳақ олмай, тўламай, текинга; 
бепул. -Юкни бекорга ташиймизми, қобир- 
ғамиз синай деди! — қичқиришди бошқалар. 
Ойбек, Танланган асарлар. Бекорга ҳам ол- 
майди ҳеч ким бу эшагингизни. «Латифалар». 

БЕКОРДАН-БЕКОР(ГА) 1 Мақсадсиз, 
беҳуда. Бекордан-бекорга ўзини ўтга-чўққа 
уришдан нима фойда. Ойбек, Қуёш қораймас. 

2 Асоссиз, сабабсиз. Бекордан-бекорга 
ишдан олиб ташлаш қийин. С. Зуннунова, 
Янги директор. Мўминлар, нега қараб туриб- 
сиз, бу шайтонбачча битта авлиё одамни 
бекордан-бекорга ўлдириб кета берадими? К. 
Яшин, Ҳамза. Уни бекордан-бекорга қамаб 
қўйиши қизиқ-ку! Мирмуҳсин, Меъмор. 

БЕКОРЛИК 1 Ҳеч нарса билан шуғул- 
ланмаслик, ишсизлик, беишлик; бўшлик. 

2 айн. бекорчилик. 

БЕКОРЧИ 1 Ишсиз, бекор юрувчи, 
қўли бўш. Бекорчидан безиб қоч, Чақимчидан 
— кўчиб. Мақол. н Ҳаёққа қарасанг, кам- 
бағал, бекорчи, нонга зор одамларни кўрасан. 
Ойбек, Танланган асарлар. Ошхонада мудир 
эди — бўшатишди, ҳозир уйда, бекорчи. С. 
Анорбоев, Оқсой. 

2 кўчма Фойдаланилмай, ишлатилмай 
ётган; ортиқча; кераксиз. Менда бекорчи пул 
йўқ. Бекорчи қоғоз. 

3 Асос-ҳақиқати йўқ; шунчаки, шунчаки 
айтилган. Бекорчи ҳазил чинга айланиб кетди, 
ахир. «Аския». 

Бекорчи гап Асос-исботи йўқ гап; таги 
пуч гап, бўлмағур, ёлғон гап. Бекорчи гап- 
ларни қўйинг, касал бўлмасангиз, нега кел- 
дингиз? А. Мухтор, Чинор. 

БЕКОРЧИЛИК И тттд ан холилик, ишдан 
қўли бўшлик; иш бўлмаган пайт. Мамарасул 
бекорчиликдан пашша тутиб ўтирибди. А. 





Қаҳҳор, Асарлар. .. соғодамга бекорчиликдан 
ёмон дард йўқ экан. С. Сиёев, Аваз. Одамни 
балога дучор қилса қилсин, бекорчиликка 
маҳкум этмасин. А. Мухтор, Асарлар. 

БЕКОРЧИХЎЖА Бекор юрувчи; бе- 
мақсад санғувчи. Ҳуруқ қайтиб борсанг, 
анави бекорчихўжалардан қутулиб бўпсан. 
«Ёшлик». Бир-икки бекорчихўжа унга ҳам- 
роҳ бўлди. П. Гадоев, Тушини сувга айтсин. 
Ҳишлоқ аҳолисига яхши бўлиши баробарида 
бир гуруҳ бекорчихўжа қаланғи-қасанғи- 
ларнинг ҳам куни туғди. «Ёшлик». 

БЕКУЧ кам қўлл. айн. кучсиз. -Тўғри, — 
деди афанди, — сиз қудратли подшосиз.. Биз 
ожиз, бекучмиз. «Латифалар». Ҳари-қартанг 
бекучлар, Суяниб юр ҳассангди, Ҳасандайин 
мардларга, Ҳани жўра бўсангди. «Равшан». 

БЕЛ I 1 Орқа суякнинг (умуртқа поғо- 
насининг) пастки қисми. Одамнинг бели. 
Отнинг бели. Бели букчайган. Бел мускул- 
лари. Бел оғриғи. н Бели синиб ётган сарбоз 
ҳам ойга тикилар, ундан нажот йўқ. Мир- 
муҳсин, Меъмор. 

Бели оғримоқ Меҳнат билан машғул 
бўлмоқ; меҳнат-машаққат қилмоқ. -Ёш, янги 
деҳқон-да, ҳали бели оғримаган! — дейди 
Холмирза ака. А. Қодирий, Ғирвонлик 
Маллавой. Бел оғритмоқ (ёки қайиштирмоқ) 
Жон койитиб, астойдил меҳнат қилмоқ. Ҳа, 
бўлмаса, жонингиз ачиганими бу? Ерни белин- 
гиз қайишиб чопганингизда, жонингиз ачир 
эди. А. Қаҳҳор, Қўшчинор чироқлари. Бели 
оғримаганнинг нон ейишига қара (ёки нон 
ейишини кўр) Ўзи ишламасдан, бировнинг 
меҳнати билан топилган нарсани қадр- 
ламай, тежамай сарф қилувчи одамга нис- 
батан айтилади. 

2 Гавданинг кўкрак қафаси билан бўкса 
ўртасидаги энг хипча қисми; биқин. Бели 
йўғон одам. Бели хипча қиз. н «Тортиш- 
мачоқ» бошланди: қиз томондан гупчакдек 
юм-юмалоқ хотин белини белбоғ билан 
маҳкам боғлаб, ўртага тушди. Ойбек, 
Танланган асарлар. Улар қизнинг бўйи, бели, 
елкаси ва қўлларини ўлчаб ёзиб олишди. И. 
Раҳим, Ихлос. Бувинисо икки қўли билан 
белини ушлаб, қаддини кўтарди. Ойдин, 
Ҳикоялар. 

3 кўчма Ён, чўнтак ёки белбоғ маъносида. 
Белимда пул, бошимда савағичдан тўқилган 
катта қафасда куккулаб турган бир жуфт 
қумри. F. Ғулом, Шум бола. Беш-ўн қоғозни 


белимга тугиб, уст-бошимни бут қилиб.. 
юртимга жўнаб кетай дегандим. Ойбек, 
Танланган асарлар. -Белимдаги зоғора нонни 
сувга ботириб еб, кунни кеч қилдим,— деди 
қаландар йигит Авазга. С. Сиёев, Ёруғлик. 

4 Бирор нарсанинг ўрта қисми, ўртаси. 
Шўхсой қишлоқнинг қоқ белидан айқириб 
оқади. Ҳ. Назар, Сўнмас чақмоқпар. Пўлат 
абзал, найзалар синиб борар белидан. «Ну- 
рали». У [Ҳўқон] Сўх дарёси ва ундан тара- 
либ чиқадиган кўплаб ариқлардан суғори- 
ладиган воҳанинг ўрта белида жойлашган. К. 
Яшин, Ҳамза. 

5 кўчма Жисмоний ёки моддий кучнинг 
рамзи. Ёмонга эл бўлгунча, Яхшига бел бўл. 
Мақол. 

Бел олишмоқ (ёки ушлашмоқ) 1) куч 

синашмоқ (курашда, жангда). Элмурод саҳн 
ўртасида тўпланишган ёитар томонга кетди. 
Бу ерда кураш бошланган бўлиб, Давлатёр 
билан Маъмуржон бел олишмоқда эди. П. 
Турсун, Ўқитувчи; 2) кўчма ким ўзарга ўй- 
намоқ, мусобақа, рақобат қилмоқ. Бел уш- 
лашганда, отангни аяма. Мақол. н Сидиқ- 
жон сизга шогирд тушмоқчи. Маллавой кулди: 
-Мен билан бел ушлашмоқчи денг. А. Қаҳҳор, 
Қўшчинор чироқлари. 

6 геогр. Тоғ ва тепаликларнинг эгарсимон 
энг баланд жойи. Бўз йигитлар бир ғайрати 
тошиб, Неча тоғдан, неча беллардан ошиб.. 
«Ёдгор». Сени минган беклар дарёдай тошди, 
Неча белу неча тоғлардан ошди. «Маликаи 
айёр». 

Бел боғламоқ Бирор ишга астойдил 
киришмоқ, жазм қилмоқ. Дўстларим.. Сиз 
билан биз улуғ ишга бел боғладик. Бу ғоят 
хатарли иш. Аммо биз қўрқмаймиз. Ҳ. Ғулом, 
Машъал. Бобур жуда бир қалтис ишга бел 
боғлаганини сезди. П. Қодиров, Юлдузли 
тунлар. Белига тепмоқ Бирор ишга, айни 
қизиб турган, долзарб пайтида истамаган, 
кутилмаганда халал бермоқ, путур етказмоқ. 
Сенмисан? Аммо уйқунинг ҳам белига men- 
динг-да, Тинчликмиўзи?0. Ёқубов, Пьесалар. 
Суҳбат авжига чиққанда кириб келган икки 
йигит гапнинг белига тепди. С. Маҳкамов, 
Дала тонги. Белини кўтармоқ 1) қадцини тик 
қилмоқ; қоматини ростламоқ; 2) моддий 
жиҳатдан қучли, қудратли бўлмоқ, қилмоқ. 
..экин майдонларини кўпайтириш.. колхознинг 
белини кўтаришга катта куч бўлар эди. С. 
Зуннунова, Олов. Белини синдирмоқ Катта 





моддий, жисмоний ёки маънавий зарар 
етказмоқ. Беҳуда ҳаракат белни синдиради. 
Мақол. н Гапнинг белини синдирманглар, 
жим туринг, Ҳайдарча гапираверсин. С. 
Айний, Жаллодлар. ..ҳосил нобуд бўлди, 
ишимизнинг бели синди. С. Айний, Қуллар. 
Бели узилмоқ Ҳалок бўлмоқ; енгилмоқ. Биз 
худонинг суйган бандаларимиз, бизга осил- 
ганларнинг бели чўрт узилади! К. Яшин, 
Ҳамза. Белини букмоқ Енгмоқ, майиб қил- 
моқ, ҳалок қилмоқ. Тўғри, сенинг қароринг 
жуда тўғри, қуролимиз бўлмаса, Куропат- 
кин белимизни букиб қўяди! Н. Сафаров. 

БЕЛ II Ер қазиш, сочилган нарсалар- 
ни олиб солиш, тўплаш учун ишлатила- 
диган ёғоч сопли темир қурол; белкурак. Бел 
билан ер кавламоқ. Белни пешлаган билар, 
ерни ишлаган билар. Мақол. н Кўп гапир- 
гандан кўра, қўлингга белни ол-да, газага 
чиқ. «Ёшлик». 

БЕЛАЗЗАТ [бе.. + лаззат] айн. лаззатсиз 1. 

Нархи қиммат, ўзи белаззат овқат қайси 
ошхоналарда топилади. «Муштум». 

БЕЛАК шв. Чақалоқ беланадиган мато; 
кўттик, кетлик. 

БЕЛАМОҚ I Чақалоқни бешикка ётқи- 
зиб, қўлбоғ, оёқбоғ билан боғламоқ. Салима 
ўз боласини бешикка белади. Р. Файзий, Сен 
етим эмассан. Жубарой қизчасини бешикка 
белади-да, ошга уннаб кетди. «Ўзбекистон 
қўриқлари». 

БЕЛАМОҚ II 1 Юқадиган нарсаларга 
(ун, тупроқ, бўёқ сингари) ботириб, қо- 
риштириб ёки булғаб, ҳамма ёғини шу 
нарса билан қопламоқ; буламоқ, чапимоқ. 
Тупроққа беламоқ. Қонга беламоқ. н Бу- 
тун Олтинсойга мазах бўлганингни биласан- 
ми? Ор-номусимизни лойга беладинг, доғи 
ўлгунча кетмайдиган бўлди. Ш. Рашидов, 
Бўрондан кучли. Энди эшикдан бир қадам 
нари жилсанг, пичоқни тўрт жойингга ура- 
ман-у, танингни қонингга белайман. П. 
Турсун, Ўқитувчи. 

2 кўчма с.т. Бошдан-оёқ ўрамоқ, ки- 
йинтирмоқ; қопламоқ. Шойига беламоқ. н 
-Вой, oecap, — деди энтикиб. — Мен сени 
зарга белаб қўяман, билдингми? Ў. Ҳошимов, 
Икки эшик ораси. Ман ношуд болаларни оч, 
сизни кир-чирга белаб қўйиб, ўзим олтин-зар 
тақиб юрибман! С. Нуров, Нарвон. Қуёш ер- 
ни нурга беламай, Эркак кетди жанггоҳга 
томон. X. Даврон, Қақнус. 


БЕЛАНГ фольк. айн. беланги. Бели-бели 
беланг от, Бели нозик курранг от. «То- 
пишмоқлар». 

БЕЛАНГИ 1 Бели майиб бўлган ёки 
оғир ишдан белини кўтара олмай қолган. 
Беланги от. Оғир тош кўтариб, беланги бўла 
ёздим. н Йўқ-йўқ, ҳовлиқма! Бердисини 
айтгунча, кишини беланги қилиб қўйма тағин. 
А. Қодирий, Кичик асарлар. Беланги бўлиб 
қолувдим. Пидина [ялпиз] толқонига новвот 
гулини қўшиб, кап отгандим, шу ёрдам 
бердими, шифо топдим. С. Нуров, Нарвон. 

2 кўчма Иқтисодий жиҳатдан кучсиз, 
ўтириб қолган; хонавайрон бўлган. Бир нобоп 
раис қўлида беланги бўлиб қолган бу колхозга 
Раҳимахон Исмоилова раис қилиб сайланди. 
Н. Сафаров, Оловли излар. 

БЕЛАНМОҚ 1 Беламоқ I фл. мажҳ. н. 
Ноилож бола яна бешикка беланди. Ғ. Расул, 
Тўнғич ўғил. Бола онасига кўзи тушиши 
билан, беланган оёқ-қўлини питиллатганча 
бўшатишга уринди. «Ёшлик». 

2 Беламоқ II 1 фл. мажҳ. н. Қонга беланмоқ. 
Лойга беланмоқ. Чангга беланмоқ. Мойга 
беланмоқ. н Чол қора қонга беланиб, ерга 
чалпак бўлиб тушди. К. Яшин, Ҳамза. Эндиу 
чангга беланиб, тупроққа ботиб юрган гўдак 
эмасди. М. Ҳазратқулов, Журъат. Балчиққа 
беланган қўлларида бир даста бойчечак 
силкиниб-силкиниб келар эди. Ў. Ҳошимов, 
Қалбингга қулоқ сол. 

3 кўчма Қопланмоқ, чулғанмоқ, тўлмоқ. 
Катта бинолар пештоқида сон-саноқсиз 
лампочкалар маржони порлади, арчалар нурга 
беланди. Ў. Ҳошимов, Қалбингга қулоқ сол. 
Осмон самовий нурларга беланиб, музайян 
бўлди. «Шарқ юлдузи». 

4 Кийинмоқ; ўранмоқ, кўмилмоқ. .. 
муқарриблар кимхобларга, хитойи шоҳиларга 
беланиб киришди. Ойбек, Навоий. Оққа 
мунча беланибди у одам?Қ. Олимжон. 

БЕЛАНЧАК 1 Чақалоқларни ётқизиб 
овутиладиган ёки ухлатиладиган, арғимчоқ- 
дек ёки бешикдек тебратиладиган мослама. 
Ойим эса беланчакка уланган ипни ҳар замон- 
ҳар замон силкиб-силкиб қўяди. М. Хидир, 
Қирғоқлар. Четан девор ортидаги қўрғонча 
айвонида ёшгина жувон беланчак тебратиб, 
қўшиқ айтарди. С. Аҳмад, Ҳукм. 

2 кўчма Дунёга келиш учун сабаб бў- 
лувчи, вояга, камолга етказувчи; аллаловчи 
нарса ҳақида. Бахт беланчаги. Замин белан- 





чаги. н Кетмасин бошимиздан асло бахт 
беланчаги. А. Орипов. Сенга алла айтди кекса 
самовот, Эгилиб заминнинг беланчагига. Э. 
Воҳидов. Ҳалигина ишрин уйқунинг белан- 
чагида аллаланилаётган жангчилар дув 
кўтарилди, гўё сокин ўрмонда ногаҳон ўқ 
узилди. Шуҳрат, Шинелли йиллар. 

БЕЛАНЧАКСИМОН Беланчакка ўхшаб 
кетадиган. Беланчаксимон замбил ёнига 
чўнқайди. С. Сиёев, Ёруғлик. 

БЕЛАНҒИЧ Тебранадиган, айланадиган. 
Биринчи хонада давра стол ва 4—5 та юмшоқ 
стул, бурчагида беланғич кресло.. А. Ҳакимов, 
Илон изи. 

БЕЛАТ \р. билет] с. т. Билет. 

БЕЛАТЧИ с. т. Билет сотувчи ёки билет 
текширувчи. қ. билетчи. 

БЕЛАШМОҚ I Беламоқ I фл. бирг. н. 
Чақалоқни беишкка белашди. 

БЕЛ АТТТ МОҚ II Т Беламоқ II фл. бирг. н. 
Улар мени қорга белашди. 

2 айн. беланмоқ 2. Ярим кечада.. бир оғил- 
нинг охуридан [куёвни] қонга белашиб ётгани 
ҳолда топганлар. А. Қодирий, Ўтган кунлар. 

БЕЛБОҒ 1 Белга боғланадиган, тўрт- 
бурчак рўмол шаклидаги гулли ёки гулсиз, 
четлари тикилган мато парчаси; қийиқ, қи- 
йиқча. Шоҳи белбоғ. н Нозим Зуҳранинг 
боишни аста силаб, ўз кўз ёшини белбоғи 
учига артди. «Гулдаста». У дўпписининг 
жиягини қайтариб, шоҳи белбоғ билан боғлаб 
олган эди. К. Яшин, Ҳамза. 

2 Умуман белга белбоғ каби боғлана- 
диган нарса. [ Шарофат :] Эшигимизга увада 
тўну чилвир белбоғ билан келган эдинг. -Нима 
билан чиқиб кетдим? [деди Сидиқжон]. А. 
Қаҳҳор, Қўшчинор чироқлари. 

3 Ҳар нарсанинг ўрта белидан ўтган 
фаразий чизиқ ёки ҳалқа; экватор. Энди биз 
Ернинг белбоғидан ўтдик, Жанубий ярим- 
шарга кирдик. Ҳ. Ҳасанов, Экватордан ўт- 
ганда. Бу ердан ўтибди ернинг белбоғи, 
Беқасам тўн демак бу рангин диёр. А. Орипов. 

4 кўчма Қувват, мадор, кўмакдош. Ошнам 
— белбоғим. «Қанотли сўзлар». -Нега ташлаб 
кетаман буни, — деди кампир, келиннинг 
сўзини рад қилиб, — Белимнинг белбоғи энди 
бу. И. Раҳим, Чин муҳаббат. Мен бораман 
элимга, алла, болам, Белбоғлар бергин бе- 
лимга, алла. «Бойчечак». 

Белбоққа ёлчимаслик Бойимаслик, бири 
икки бўлмаслик. Бўзчи белбоққа ёлчимас, 


кулол — мўндига: эшитганмисан? Ойбек, 
Танланган асарлар. Водопровод бор-у, бўзчи 
белбоққа ёлчимас дегандек.. Ҳоратепа, Пан- 
жикент кўчаларидаги кранларда cye йўқ. 
«Муштум». Белбоғ ечилмай Қийинчи- 
ликсиз, тезда. Сиз тикилган иш белбоғ 
ечилмай битади. Ҳаммага қоронғи бўлса ҳам, 
менга аён. Ҳамза, Танланган асарлар. Бе- 
лингда белбоғинг борми? Йигитмисан? 
Йигитлик ғуруринг борми? [Хонзода Ғо- 
фирга :] Белингда белбоғинг борми? Ҳандай 
шарманда, худо урган эркаксан ? Ҳамза, Бой 
ила хизматчи. Одамларни ҳашарга айтиб 
қўйдим. Белида белбоғи бори келаверади. Ў. 
Ҳошимов, Икки эшик ораси. 

БЕЛБОҒЛИ Белида белбоғи бўлган, бел- 
боғ боғлаган. Ҳизил шойи белбоғли йигит. 

БЕЛБОҒЛИК Белбоғ учун яроқли ёки 
етарли. Бир белбоғлик газлама. Белбоғлик 
шоҳи. н Найкамалак деҳқон белида, Бел- 
боғликка ярайди арқон. Абдулла Шер, Қа- 
димги куй. 

БЕЛБУРМА Бел қисми (бели) бурмалаб 
тикилган; бели бурмали. Заргаровнинг 
қабулида белбурма бахмал камзул кийган 
дилбаргина бир жувон ўтирарди. А. Мухтор, 
Асарлар. 

БЕЛГИ I Таниб олиш, кўрсатиш ёки 
фарқлашга хизмат қилувчи нарса; нишон, 
аломат; тамға. Йўқолган боланинг белгилари. 
Фабрика белгиси. Белги қўймоқ. Белги 
солмоқ. Белги бўлса, йўлдан адашмас, Ақл 
бўлса, сўздан адашмас. «Ақп ақлдан қувват 
олади». Яхши хотин белгиси — хиром қилар 
терини, Ёмон хотин белгиси — ерга букар 
эрини. Мақол. н Инсонликнинг энг дастлаб- 
ки белгиси меҳнатсеварликдир. Газетадан. 

2 Бирор маъно, мазмун ёки миқцор ифо- 
далайдиган график аломат, ишора. Сўроқ 
белгиси ( тлш.). Тенглик белгиси ( мат.). Нота 
белгилари. Тиниш белгилари ( тлш.) Товуш- 
ларнинг график белгиси. Кимёвий элемент- 
ларнинг белгилари. Стенография белгилари. 
н Кирди-ю, эшик олдида сўроқ белгиси бўлиб 
тураверди. «Ёшлик». Олисда оқ қобирғали 
улкан кемалар кўринади. Ундан берироқда 
чекловчи белгилар — қизил байроқчалар 
липиллаб турибди. С. Сиёев, Отлиқ аёл. 

3 Нарса, воқеа-ҳодисаларнинг ўзига хос 
хусусияти, сифати. Буюмларнинг сифат ea 
хусусиятлари логикада белгилар деб аталади. 
«Логика». Гапда отнинг бирор белгисини бил- 





дириб, «қандай?», «қанақа?», «кимнинг?», 
«ниманинг?», «нечанчи?» каби сўроқларга 
жавоб бўлиб келган иккинчи даражали бўлак 
аниқловчи деб аталади. «Ўзбек тили дарс- 
лиги». 

4 Ички кечинма, ҳолатдан, касалликдан 
далолат берувчи ташқи аломат; рамз. Сукут 
— розилик белгиси. Мақол. Бахт белгиси — 
билим. Мақол. н Содда муомала яқинлик ва 
меҳрибонлик белгисидир! А. Қодирий, Меҳ- 
робдан чаён. [Гулнорнинг] Думалоқ қора 
кўзларида яширинган алам-ҳасрат белгисини 
Адолат дарров пайқаб олди. С. Зуннунова, 
Гулхан. Раъно табассум билан жавоб берди 
ва унда бир оз қизариниш белгиси бор эди. А. 
Қодирий, Меҳробдан чаён. Эрининг бу 
жасоратига қарши Офтоб ойимнинг юзига 
ризосизлик белгиси чиқди. А. Қодирий, Ўтган 
кунлар. Касалликнинг [тепкининг] асосий 
белгиларидан бири қулоқ атрофи ва жағ 
суякларининг оғришидир. «Саодат». 

БЕЛГИЛАМОҚ 1 Белги қўймоқ; белги, 
аломат қўйиб, таниқли қилмоқ, ажратмоқ. 
Ислоҳотда ўзимга теккан ерни белгилаб, 
қозиқ қоққанимда.. кўп нарсаларни мўл- 
жаллаб қўйган эдим. А. Қаҳҳор, Қўшчинор 
чироқлари. 

2 Бирор шартли аломат, ишора билан 
ифодаламоқ. Номаълум сонни «х» билан 
белгилаймиз. Буйруқ мазмунини ундов белгиси 
билан белгиламоқ. 

3 Бирор хусусияти, кўриниши ва ш. к. га 
асосан аниқламоқ, фарқламоқ. Қирқ ёш- 
лардаги бир киши кирди. Қодир бу одамнинг 
афтидан касб-корини белгилай олмади. А. 
Қаҳҳор, Қанотсиз читтак. 

4 Олдиндан чизиб, режалаб, тайин 
қилиб қўймоқ. Мажлис кунини белгиламоқ. 
Тўй кунини белгиламоқ. н Ҳукуматимиз 
Наврўз кунини дам олиш куни этиб бел- 
гилади. Газетадан. Соат олтига белгиланган 
тўй соат ўндан ошганда бошланибди. А. 
Қаҳҳор, Асарлар. Йиғилиш жуда қисқа 
бўлганига қарамай, одамлар белгиланган 
вақтдан анча эрта тўпландилар. С. Ка- 
роматов, Олтин қум. 

5 Бирор мақсад учун мўлжалламоқ, 
танламоқ, кўзлаб қўймоқ. [ Ҳасанали] Миниб 
кетиш учун Қутидорнинг саман йўрғасини 
белгилади. А. Қодирий, Ўтган кунлар. Холида 
анча айланиб юрди. Ит боғлайдиган жойни 
ўзи белгилади. С. Аҳмад, Сайланма. 


6 Ишга, мансабга қўймоқ, тайинламоқ. 
Директор қилиб белгилади. н Мусулмонқул.. 
қўй каби ювош Тошкент ҳокими Сарим- 
соқбекни ўлдириб, ўрнига Азизбекдек золимни 
белгилади. А. Қодирий, Ўтган кунлар. [Ҳусайн 
Бойқаро] Жилонғорга Валибекни, Мирзойи 
Кичик ҳам Ислим барлосни сардор белгилади. 
Ойбек, Навоий. 

БЕЛГИЛАНМОҚ Белгиламоқ фл. мажҳ 
н. Белгиланган вақтда. Белгиланган тар- 
тибда. н Халқимизнинг куч-қудрати чин 
дўстликни қадрлаш билан белгиланади. Га- 
зетадан. Кема эскадрасининг тезлиги ундаги 
энг секин сузадиган кеманинг тезлигига қараб 
белгиланади. Газетадан. 

БЕЛГИЛАШ Белгиламоқ фл. ҳар. н. Тўй 
вақтини белгилаш. Раис белгилаш. н Мен 
хотин-қизлар учун ҳам бир нарса белгилашни 
сўрайман. А. Қодирий, Ғирвонлик Маллавой. 
Анварнинг тўйларини қилмоқ ниятимиз бор 
эди.. деб тўғридан-тўғри фақат тўй вақтини 
белгилашни сўраши Султонали мирзога яна 
бошқа сирларни англатган эди. А. Қодирий, 
Меҳробдан чаён. 

Белгилаш олмоши тлш. Нарса ёки белги 
ўрнида қўлланиб, уларни ажратиб, таъкид- 
лаб ва умумлаштириб кўрсатадиган олмош, 
мас., ҳар, ҳар ким, ҳар нарса, ҳар қандай. 
н Предметларни белгилаш учун қўллана- 
диган олмошлар белгилаш олмоши дейилади. 
«Ўзбек тили дарслиги». 

БЕЛГИЛИ 1 Нима экани аниқ кўриниб 
турган; белги қўйилган, белгиси, нишони 
бор; таниқли. Белгили жой. Белгили қалам. 
н Отабек китобни белгили қилиб ёпди. А. 
Қодирий, Ўтган кунлар. Унга бир рўмол ўраб, 
белгили қилган ерим йўқ эди. «Ёдгор». 

Белгили қаратқич тлш. -нинг қўшим- 
часини олган қаратқич, мас., мактабнинг 
қоровули. н Баҳорда очилган боғнинг гули- 
сан.. «Нурали». 

2 Маълум, аниқ; белгиланган, муайян, 
тайинли. Белгили тартибда. Белгили вақт- 
да. Пайшанбанинг келиши чоршанбадан 
белгили. Мақол. н [Сафар чўтир] Тушнинг 
узуқ-юлуқ гапларини бир-бирига улаб, бел- 
гили маъно чиқаришга тиришарди. Ойбек, 
Қуёш қораймас. Оталар учун бундай гаплар 
унчалик ёмон таъсир бермаса-да, хотинлар- 
га қандай асар қилиши белгилидир. А. Қо- 
дирий, Ўтган кунлар. 

3 Машҳур, таниқли. Белгили одамлар. 




БЕЛГИЛОВЧИ 1 Бирор белги, хусу- 
сиятни аниқлаш билан шуғулланувчи (шахс). 
Мол (товар)нинг сифатини белгиловчи бўлиб 
ишламоқ. 

2 Нималигини, қандайлигини аниқ бел- 
гилаб, кўрсатиб берувчи; ҳал қилувчи. 
Белгиловчи омиллар. н Киши характерини 
белгиловчи омиллардан бири — унинг нут- 
қи[дир]. Шуҳрат, Шинелли йиллар. Достон 
ва терма жанри бахшилар репертуарини 
белгиловчи жанрлар бўлиб, улар ҳаммавақт 
ўзларининг етакчи хусусиятларини сақлаб 
келади. «ЎТА». 

БЕЛГИСИЗ 1 Нималиги, қандайлиги 
аниқ ифодаланмаган; белги қўйилмаган, 
ишораси йўқ, таниқли эмас. Бу моллар 
дўконга белгисиз келди. Сўзлашувдан. 

2 Номаълум, тайини йўқ, тайинсиз. 
Келин-куёв ўз тўйларидан бенасиб бўлиб, 
белгисиз ёққа кетиб боришар эди. С. Сиёев, 
Аваз. У бу уйга яна қайтиб келаманми ё шу 
кетганча белгисиз йўлда дарбадар кезаманми, 
деган фикрни бошдан ўтказарди. С. Аҳмад, 
Ҳукм. Ногоҳ энтикди-ю, эгилди камон, Ўқ 
учди белгисиз ёқларга томон. А. Орипов. 

Белгисиз қаратқич тлш. -нинг қўшим- 
часини олмаган қаратқич, мас., мактаб 
директори, қишлоқ оқсоқоли. 

БЕЛДАМЧА шв. 1 Белга ичдан боғлаб 
олинадиган иссиқ (одатда пахтали) белбоғ. 

2 Бирор нарсага кўндалангига, белига 
қўйиладиган, ўрнатиладиган нарса. ..ҳар 
ўтовнинг белдамчаси кимхобдан.. керагаси 
кумушдан, остонаси тиллодан, бўсағаси ёқут- 
дан.. Усмон бахши Мамат ўғли, Бўтакўз. 

БЕЛДОВ шв. 1 Тикилган ўтовнинг бе- 
лидан ўраб боғланган арқон. Уйни сулув 
кўрсатади оқ белдов ҳам бўсағаси. «Кўшиқ- 
лар». Куйамон алп отдан тушиб, отни уйнинг 
белдовига илдириб.. ичкарисига кирди. С. 
Раҳимов, Алп. 

2 Бешикнинг тепа қисмидаги ёғоч. Ча- 
қалоқ бирдан тушган ёруғликдан кўзларини 
пирпиратиб, аввал бешик белдовидаги кўз- 
мунчоққа, сўнг юзига бармоқ теккизган 
Муаззамхонга қаради. «Ёшлик». 

БЕЛДОР 1 сфт. Бели йўғон, бели 
бақувват; кучли. Жўра.. аскарнинг юкини 
олиб.. белдор эшакка илдам ортиб.. пиёда 
кетди. Ойбек, О. в. шабадалар. Йўғон Усмон 
мироб — барваста, белдор, Соқол кўксида, 
кўзлар катта, ҳушёр. Ҳабибий. 


2 от. тар. Белкурак билан ишловчи; бел 
билан қуролланганлар. Кўрғон ҳимоячилари 
дўлдек ёғаётган тошдан ва ўқлардан сақла- 
ниш учун ўзларини панага олган пайтларида.. 
белдорлар хандақнинг анчагина қисмини тўл- 
дириб ташладилар. М. Осим, Ўтрор. 

БЕЛИЛА [< р. бельш — оқ, оқ рангли] 
Барча турдаги бўёқларга ва эмалларга 
қўшиладиган оқ бўёқ. Кўрғошинли белила. 
Рухли белила. н Юқорида айтиб ўтилганлар 
ичида рухли ва титанли белилалар кўп 
иииатилади. «ЎзМЭ». 

БЕЛКАШ Пахсачининг бел билан лой 
отиб бериб турувчи ёрдамчиси. Белкаш 
бақувват бўлса, иш унади. 

БЕЛКУРАК айн. бел II. Ҳар хонадоннинг 
томида қум тўлатилган яшик, ёнида бел- 
курак, чангак ва қизилга бўялган челак бор. 
Шуҳрат, Шинелли йиллар. Иш қанча оғир 
бўлмасин, бари бир кетмон, белкурак асосий 
иш қуроли бўлиб қолади. С. Аҳмад, Уфқ. 

БЕЛЛАДОННА [итал. belladonna — гўзал 
хоним, соҳибжамол] 1 бот. Томатдошлар 
(итузумдошлар) оиласига мансуб кўп йил- 
лик заҳарли ўт. Белладоннанинг ҳамма қисми 
алкалоидларга бой. «ЎзМЭ». 

2 Ўша ўтдан тайёрланадиган дори. Ов- 
қатдан олдин ва кейин кодеин, белладонна, 
валериан томчиси каби дорилар берилади. Н. 
Исмоилов, Касалларни парвариш қилиш. 

БЕЛЛАШМОҚ 1 Бел олишмоқ, куч 
синашмоқ (курашда, жангда). -Қани, бахташ 
таваккал. Ўртоқ Дўсматов билан бир бел- 
лашиб қўяй, — dedu Мели полвон. П. Турсун, 
Ўқитувчи. Кураш майдонига тушган полвон 
— эр Беллашиб олмоққа ҳариф чақирар.. М. 
Шайхзода, Тошкентнома. 

2 Мусобақалашмоқ, ким ютар (ўзар) 
ўйнамоқ. Шу куни футбол майдонларида ҳам 
қизиқарли беллашувлар ўтказилди. Газетадан. 
Каналда не-не полвонлар беллашмади, не-не 
одамлар ўзини кўрсатмади. «Ўзбекистон 
қўриқпари». Куйди-пишди йигит Мўминов ўз 
устози билан беллашмоқда. Н. Сафаров, 
Оловли излар. 

БЕЛЛАШУВ Мусобақа, кураш. Белла- 
шувга чақирмоқ. Беллашувни бошламоқ. 
Бизнинг синф беллашувда ютиб чиқди. н 
Беллашувга келган созандалар ҳаммаси бўлиб 
57 киши. Газетадан. 

БЕЛЛЕТРИСТ Беллетристик асар ёзув- 
чи адиб, насрий асарлар муаллифи. 




БЕЛЛЕТРИСТИК Беллетристикага, 
насрга оид. Беллетристик асар. н Шу нарса 
аниқки, очеркнинг.. баъзи намуналари ҳикоя 
ва қисса каби соф беллетристик жанр 
намуналарига ўхшайди. «Шарқ юлдузи». 

БЕЛЛЕТРИСТИКА [фр. belles lettres - 
гўзал, нафис адабиёт] Наср билан ёзилган 
бадиий адабиёт (роман, қисса, ҳикоя ва 
бошқалар). Мемуарларда ҳам, беллетрис- 
тикада ҳам, афсуски, тарихий ҳақиқатдан 
айрим чекиниимар рўй бермоқда. Газетадан. 
Ҳақиқатан ҳам очерк бадиий-публицистик 
жанр бўлиб, унда беллетристика элемент- 
лари публицистика элементлари билан узвий 
бириккан ҳолда учрайди. «ЎТА». 

БЕЛЛИ I Дангал, фойдали, мазмунли. 
Эллик гапдан белли гап яхши. Мақол. 

БЕЛЛИ II: марал белли, қиз белли Марал 
(кийик)нинг, қизнинг белига ўхшаш, нозик. 
Йилқи ичинда ўзи келган cuwmdup, Тўбичоқ 
туёқли, марал беллидир. «Муродхон». Ос- 
тимга минганим қиз белли тулпор. «Маликаи 
айёр». 

БЕЛЛИК 1 шв. Жазлиқнинг остига қў- 
йиладиган от абзали. Чиргининг устидан 
қўйди белликни, Белликнинг устидан жаҳал- 
дирикни. «Ширин билан Шакар». Омбор- 
хонадан от абзалларини — терлик, беллик.. 
қуюшқон, юган, узангили эгарни қўлтиқлаб 
келдим. «Ёшлик». 

2 шв. Белбоғ. Белига беллик, қўлига қўллик, 
тўшига чоройна, бошига дубулға кийди. 
«Нурали». 

3 махс. Арава ғилдираги тўғинининг икки 
учи бирлашган жойни қисиб турадиган 
иккита параллел кегай. 

БЕЛМА-БЕЛ : белма-бел олишмоқ айн. 
бел олишмоқ қ. бел I 5. Белма-бел олишса, 
ажрим бўлади. Зўр деганинг маълум бўлиб 
қолади. «Алпомиш». Белма-бел олишди бу 
икки шерлар, Шудгор бўлиб кетди олишган 
ерлар. «Баҳром ва Гуландом». 

БЕЛОРУС 1 Белоруссия мамлакатига 
мансуб туб халқнинг (миллатнинг) номи. 
Концертда рус, украин, белорус, ўзбек, 
қозоқ, грузин, тожик, марийдан иборат 
саккиз миллат иштирок этди. А. Қаҳҳор, 
Асарлар. 

2 Шу халққа мансуб, тегишли. Белорус 
аёл. Белорус адабиёти. 

БЕЛОРУСЛАР Белоруссия Республи- 
касининг (туб) аҳолиси, белорус халқи. 


БЕЛОРУСЧА 1 Белорус санъати ва ма- 
даниятига, белорусларга оид. Белорусча рақс. 
Белорусча кийим. 

2 Белорус тили. Белорусчага таржима 
қилмоқ. Белорусча гапирмоқ. 

БЕЛУГА [р. бельш — оқ, оқ рангли] 
Осётрсимонлар оиласига мансуб, ярим ой 
шаклидаги катта оғизли оқ балиқ. 

БЕЛУЖ этн. Асосан Эрон, Афғонистон 
ва Покистонда яшовчи, эроний тиллар 
гуруҳига мансуб тилда сўзлашувчи халқ ва 
шу халқ вакили. Белуж халқи. Белуж тили. 
Белуж рақси. Белуж аёл. 

БЕЛУХА зоол. Дельфинсимонлар оила- 
сига мансуб сутэмизувчи ҳайвонларнинг 
ягона вакили; йирик дельфин. 

БЕЛЧА 1 Бел II с. кичр. шакли. Сабзавот 
экинларини ўташ, тагини юмшатиш учун 
ишлатиладиган ёғоч дастали кураксимон 
темир асбоб. 

2 Пойафзалга мих қоқилганда, ичидан 
тешиб чиқадиган михларни қайтариш 
(«ўлдириш») учун ишлатиладиган асбоб. 

3 Тикилаётган оёқ кийимлар (этик, маҳ- 
си, кавуш) тагчарми, пошна дастагининг 
ортиқча жойини кесиб ташлаш учун ишла- 
тиладиган асбоб. Унинг отаси — Обидхўжа 
вофурушни дегрезлик уста Турдиали деган бир 
маҳсидўз белча билан чавақлаб ўлдирди. А. 
Қаҳҳор, Қўшчинор чироқлари. 

4 Тунукасозлик ва темирчиликда: қўрага 
кўмир солиб туриладиган темир куракча. 
Белча билан кўмир ташламоқ. 

БЕЛЧАЛАМОҚ Белча билан юмшат- 
моқ; чопмоқ. Қулупнайни белчаламоқ. 

БЕЛЧИ айн. белкаш. Оқтанги қишлоғи 
қабристонининг пахса деворига қўли теккан. 
Манман деган белчиям бас келолмайдиган 
пахсачи Аҳмад кўчакка лой олиб берган. 
«Ёшлик». ..девкорга кўнгилдагидек лой узатиб 
турадиган белчи ягона.. У ҳам бўлса, Эргаш 
даканг. «Ёшлик». 

БЕЛЬВЕДЕР [итал. belvedere — кўркам 
манзара] Бино усти ёки баланд жойга приз- 
ма ёки доира шаклида, баъзан гумбазли 
қилиб қурилган алоҳида хона. 

БЕЛЬГИЯЛИК Бельгиянинг туб аҳолиси. 
Белъгиялик аёл. Белъгиялик киши. 

БЕЛЬТИНГ [ ингл. belting — ҳаракат- 
лантириш тасмаси] Транспортёр, элеватор 
ленталари ва резиналанган қайишлар тай- 
ёрланадиган оғир ва пишиқ газлама. 




БЕЛЬЭТАЖ [фр. bel — чиройли, etage — 
қават, ярус] Томоша залида партер ва 
амфитеатр устига қурилган, ўриндиқлар 
қўйилган айлана пешайвон, биринчи ярус. 

БЕЛУРОҚ Ўтни тик туриб ўришга мўл- 
жалланган узун сопли катта ўроқ. [Уста] 
Ўроқ, пойтеша, белўроқ, узанги.. кўпроқ от- 
ларга нағал ясарди. А. Суюн, Олис тонглар. 

БЕМАВРИД [бе.. + маврид] рвш. 1 Но- 
мақбул пайтда; бемаҳал, бевақт. Бемаврид 
келган меҳмон. Эшик бемаврид тақиллади. 
н Бемаврид бўлса ҳам, келавердим. Мир- 
муҳсин, Умид. Бемаврид ярасига туз сеп- 
ганимдан афсусландим. «Ёшлик». 

2 Ўринсиз, ноўрин. Кечирасиз, ўртоқжон, 
бемаврид ҳазил қилибман.. Қаердансиз? А. 
Қаҳҳор, Олтин юлдуз. Козим бемаврид қи- 
зишганини, Назар билан хотиржам гапла- 
шиш зарурлигини сезди. Э. Усмонов, Ёлқин. 

БЕМАДОР [бе.. + мадор] айн. мадорсиз. 
Уст-боши йиртилган сонсиз чоракор, Меҳнат, 
алам даиипида кезар бемадор. Ғайратий. У 
[Абдулла Саид] чўпдек озиб, бемадор бўлиб 
қолган. Мирмуҳсин, Йўқолган жавоҳир. 

БЕМАДОРЛИК Куч -қуввати камлик, 
дармонсизлик, кучсизлик. Онажон, ҳозир 
етмиш икки томирингизда ёииик қони югу- 
ради, сиз бемадорликдан, кам қувватликдан.. 
бари-баридан халос бўласиз. «Ёшлик». 

БЕМАЖОЛ [бе.. + мажол] Мажоли, 
кучи, дармони кам, ҳолдан тойган; кучсиз. 
Бемажол кампир. н Салимхоннинг юраги 
қўрқинч бир нарсани сезиб, оёқларидан мадор 
кетди, креслога бемажол ўтирди. Ҳ. Ғулом, 
Машъал. Ҳафиза шу кундан бошлаб кўрпа- 
тўшак қилиб ётиб қолди, у негадир бемажол 
ва беруҳ эди. Мирмуҳсин, Умид. 

БЕМАЖОЛЛИК Дармонсизлик, куч- 
сизлик. Мунисхон бирдан орқага тисарилди. 
Юраги қаттиқ ўйнаб, бемажоллик билан 
олдинга тикилди. С. Зуннунова, Излар. 

БЕМАЗА [бе.. + маза] 1 Оғизга хуш ёқ- 
майдиган, таъми ёмон; таъмсиз, лаззатсиз. 
Бемаза овқат. Бемаза тарвуз. Бемаза қо- 
вуннинг уруғи кўп. Мақол. н Касалга асал 
ҳам бемаза бўлиб кўринади. «Қанотли сўз- 
лар». Йўлчининг тақачи ошнаси Қоратой оч 
қорнини бемаза мошхўрдага тўлдириб.. совуқ 
уйда хомуш ўтирар эди. Ойбек, Танланган 
асарлар. 

Оғзи бемаза 1) оғзи овқатнинг мазасини, 
таъмини сезмайдиган (баъзи касалликлар 


сабабли). Сидиқжон, гарчи ҳануз оғзи бемаза 
ва боши оғирроқ бўлса ҳам.. кампирнинг меҳ- 
рибончиликлариданми, кўнгли кўтарилиб, 
жуда енгил тортди. А. Қаҳҳор, Кўшчинор 
чироқлари; 2) беадаб гапларни кўп гапи- 
радиган; чакки оғиз. Оғзи бемаза одам. 

2 кўчма Бадиий заиф, эстетик завқ бера 
олмайдиган; бемаъни, сийқа. Бемаза асар. 
н Бемаза китобни-ку жонга теккан жойда 
шартта ёпиб қўйса бўлар, бироқ умр кито- 
бини-чи? X. Султонов, Онамнинг юрти. 
Бунақа бемаза суратларнинг авторлари инс- 
титутда кўп эмас. «Муштум». 

3 Ярамас, ёқимсиз, бемаъни, ёмон. 
Бемаза одам. н -Акам бемаза чиқди-да,— 
деди Ҳамид Мунавварга. С. Анорбоев, Меҳр. 
Бемаза қизнинг бўлмас ҳаёси.. «Гулихиро- 
мон». Э, бунақа бемаза телевизорни сотиб 
юборинг. «Аския». 

4 Одоб-ахлоққа хилоф, одобдан таш- 
қари; беҳуда, бекорчи. Бемаза қилиқлар. 
Бекорчидан бемаза гап чиқади. Мақол. н 
[ Гулишн :] Бемаза гапларни қўйинглар, ух- 
лайлик! А. Қодирий, Меҳробдан чаён. 

Бемаза қилмоқ 1) мазасини, туз-нама- 
гини меъёрда қилмаслик; 2) таъбини хира 
қилмоқ, жонига тегмоқ, тинчини бузмоқ. 
Аммо шаллақи бир кампирнинг уйида тура- 
ман; кўп бемаза қилаётир-да. А. Қаҳҳор, 
Сароб. Айниқса тўриқ тойча тутқич бер- 
май, Мирвали аканинг бемазасини беиипа 
қилади. А. Қодирий, Обид кетмон; 3) тобини 
қочирмоқ; баттар қилмоқ. Иситма жуда 
бемаза қилди. 

БЕМАЗАГАРЛИК айн. бемазагарчилик. 

БЕМАЗАГАРЧИЛИК Бўлмағур иш, 
ножўя хатти-ҳаракат; номаъқулчилик. Бу 
қанақа бемазагарчилик! Ошдан пашша чиқди. 
С. Аҳмад, Ойдин кечалар. Ҳалол, пешона тери 
билан топилган пулга бунақанги бемазагар- 
чилик қилинмайди, албатта. Газетадан. 

БЕМАЗАЛАШМОҚ 1 Одоб -ахлоқ чега- 
расидан ташқари чиқмоқ; ёмонлашмоқ. 
Ишлар бемазалашиб кетди. н Ҳури.. 
аскияда ҳеч қачон бачканалашиб бемаза- 
лашмас, меъёридан ўтиб кетмасди. Ф. Му- 
сажонов, Ҳури. 

2 Суюқлашиб, сийқалашиб кетмоқ. 
Санъатнинг бемазалашуви. 

БЕМАЗАЛИК 1 Таъми, мазаси йўқлик; 
мазасизлик, таъмсизлик. Бемазалигидан 
оғизга олиб бўлмайди. 




2 Бўлмағур иш, ножўя хатти-ҳаракат. 
Бемазалик қилмоқ. н Яқин бўлиб бемаза- 
лик чеккандан, олис бўлиб интизорлик ях- 
шидир. «Қўшиқлар». Тарғилойнинг гапи ҳақ. 
Сенинг ўзинг бемазалик қилиб юрибсан, 
аблаҳ! «Муштум». 

БЕМАЗАЧИЛИК c.m. айн. бемазагар- 
чилик. Бекорчилик — бемазачилик. Мақол. 

БЕМАКОН [бе.. + макон] Бошида уйи, 
ватани йўқ; турар-жойсиз, бошпанасиз. 
Бизлар ҳозир юрт устида қаландар, Бемакон, 
бенаво бўлган дарбадар. «Ширин билан 
Шакар». Бир бошимга раҳм қилди Қодир ўзи, 
бемакон. «Нурали». 

БЕМАЛОЛ [бе.. + малол] рвш. 1 Ма- 
лоллик, ўнғайсизлик сезмай, тортинмай, 
ёзилиб; эркин, баҳузур. Майли, хафа бўлманг. 
Аям билан бемалол тураверасиз. С. Зун- 
нунова, Гулхан. Бемалол ёзилишиб ўти- 
ринглар! Ёмон кўрганим — ёшларнинг суҳ- 
батига қариларнинг суқилиши. А. Қаҳҳор, 
Оғриқ тишлар. Клара аёлларга хос чиройли 
ҳаракат билан сочини орқасига ташлаб 
юборди. Кейин ўз эри олдида тургандай 
бемалол ечина бошлади. Ў. Ҳошимов, Қал- 
бингга қулоқ сол. 

Бемалол бўлса крш. с. Малол келмаса, 
малоллик қилмаса. [Фотима домлага:] Ке- 
линг, домла почча! Бемалол бўлса, ана шу 
турган стулни менинг яқинроғимга қўйиб 
ўтиринг. Ҳамза, Туҳматчилар жазоси. Кўш- 
ни, бемалол бўлса, бизни холи қўйсангиз! 
Уйғун, Асарлар. 

2 Бамайлихотир, хотиржам; шошилмай. 
-Хўп, майли, — деди Ўрмонжон,— бўлар иш 
бўлиб ўтибди. Энди бемалол, бехавотир иш- 
лай беринг. А. Қаҳҳор, Қўшчинор чироқлари. 
Девор тагида катта сигир бошвоғини ерга 
ёйиб, бемалол кавш қайтариб ётарди. Ой- 
бек, Танланган асарлар. 

3 Тўсқинликка учрамай, бехавотир, 
осон, хавфсиз. Эрталаб кўприк бошқатдан 
қилинди, энди ҳар қандай оғир юк билан 
бемалол ўтса бўларди. А. Мухтор, Опа- 
сингиллар. Орасидан қўқонарава бемалол 
юрадиган кенг, узун ишкомлар икки танобдан 
мўлроқ ерни ишғол этган. Ойбек, Танланган 
асарлар. 

4 Аниқ, яққол. Алим бува юқоридаги 
қийғоч тешиклардан қаради. Ҳамма ёқ 
бемалол кўринарди. М. Исмоилий, Фарғона 
т.о. Юпқа капрон кўйлакдан елкасидаги 


ҳуснбузарлари бемалол кўриниб турибди. С. 
Аҳмад, Сайланма. 

5 Тўлиқ равишда, бекам-кўст; етарли. 
Жой ҳаммага бемалол етади. н [Ернинг] 
Ярмига сабзи, ярмига картошка экасан. LUy 
билан қишлигимиз бемалол чиқади. Ойбек, 
Танланган асарлар. 

6 Ўтакетган бепарво, ғам-ташвишсиз 
киши ҳақида. Ўзи бемалолнинг сўзи бемалол. 
Мақол. 

БЕМАСЛАК [бе.. + маслак] Бирор аниқ 
мақсадга, нуқтаи назарга эга эмаслик, 
ғоясиз. Ахир ким кечирар бизни, биродар, 
Бемаслак қолдирсак, жон деб дунёни?! У. 
Қўчқор, Ҳаяжонга кўмилган дунё. 

БЕМАСЛАҲАТ [бе.. + маслаҳат] Бош- 
қалар билан кенгашмай қилинган; мас- 
лаҳатсиз. Маслаҳатли иш битар, Бемасла- 
ҳат иш кетар. «Луқмони Ҳаким». -Иншоолло! 
— деди Зағчакўз ва яна уқтирди: -Асло биздан 
бемаслаҳат иш қилманг, Мадаминбой. -Ал- 
батта, албатта, тақсир! П. Турсун, Ўқи- 
тувчи. 

БЕМАШАҚҚАТ [бе.. + машаққат] Қи- 
йинчиликсиз қилинган, осон, машаққатсиз. 
Бемашаққат иш. Бемашаққат пул топмоқ. 

БЕМАШВАРАТ [бе.. + машварат] кт. 
кам қўлл. Кенгашмасдан, келишиб олмас- 
дан, маслаҳат қилмасдан. Улардан бемаш- 
варат иш қилинмагай. Ойбек, Навоий. 

БЕМАЪНИ [бе.. +маъни] 1 Одоб-қоида 
доирасидан ташқари; маъноси, мазмуни 
йўқ; маъносиз. Бемаъни жумла. н Кишининг 
бемаъни гаплардан ўзини тийиши унинг 
мўминлиги нақадар чиройли эканлигидан 
далолат беради. «Фан ва турмуш». Унинг 
бемаъни жавдираган кўзларида ҳали ҳам қан- 
дайдир ҳусн сақланиб қолган эди. С. Зунну- 
нова, Гулхан. Талъат биринчи курсданоқ 
Ҳамида деган қизни суюб қолган, шу қиз бўл- 
маса, дунё кўзига қоронғи, бемаъни кўриниб 
кетарди. Ў. Ҳошимов, Қалбингга қулоқсол. 

2 Қуруқ сафсатадан иборат бўлган; ҳа- 
қиқатга мутлақо зид; асоссиз; кераксиз, 
беҳуда. Ҳа, бугун ҳам анча бемаъни суханбозлик 
қилди. М. Исмоилий, Фарғона т.о. -Қан- 
чалик бемаъни, қанчалик бемаъни ўйлар! — 
юзини кафти билан бекитиб жилмайди Шер- 
бек. С. Анорбоев, Оқсой. Бу айб шунчалик 
уйдирма ва бемаъники, прокуратура ходими- 
га батафсил жавоб бериб ўтиришни лозим 
топмадим. О. Ёқубов, Излайман. 

3 Одоб-ахлоқдан ташқари, ярамас; 
бемаза, бўлмағур. Бемаъни қилиқлар. н 
Асалнинг шунақа бемаъни ишлари кўплигидан 
биз ҳам.. куйиб ётибмиз. М. Исмоилий, 
Фарғона т.о. Хотинларнинг бемаъни қий- 
чуви.. ҳамма ёқни тутди. Ойбек, Танланган 
асарлар. Аҳмад ҳам жилмайди. У бемаъни 
қаҳқаҳани, мунофиқона ҳиринглашларни ёмон 
кўрарди. Ф. Мусажонов, Ҳиммат. 

4 Ножўя, бемаза ишлар қиладиган, 
ёмон, ярамас; бўлмағур. -Ғози эшон ҳузу- 
рингизда экан! — деди махдум, — ўзи кўп 
бемаъни одам. Зиёфат-миёфат деб, яқин 
бир соат вақтимни олди. А. Қодирий, Меҳ- 
робдан чаён. 

БЕМАЪНИГАРЧИЛИК Кишига но- 
муносиб, одобдан ташқари хатти-ҳаракат; 
бемазагарчилик, номаъқулчилик. Бош- 
лиқларга ҳам ҳайронсан-да, айрим киши- 
ларнинг шунақа бемаънигарчилигини кўра- 
била туриб, индашмайди. Ж. Абдуллахонов, 
Тўфон. 

БЕМАЪНИЛИК 1 Одоб қоидаларига 
сиғмаслик; номаъқуллик; ножўялик. Шу 
қисқа умрни ҳам дағаллик, бемаънилик, яра- 
мас хулқ-атвор билан ўтказиш одамга жуда 
алам қилади. М. Исмоилий, Одамийлик қис- 
саси. Ядро урушининг бемаънилигини яхши 
тушунувчи олимларнинг овози бугун бутун 
планетада баралла янграмоқда. Газетадан. 

2 айн. бемаънигарчилик. 

БЕМАЪНО [бе.. + маъно] юқ. усл. айн. 
бемаъни 1-3. Бектемир[га].. атрофдаги 
ҳамма нарса аллақандай бемаъно, ноўрин, 
робитасиз туюларди. Ойбек, Танланган 
асарлар. Содиқ чўпонни келтиришганида, у 
гоҳ ўзига келар, гоҳ яна оғзидан кўпик чи- 
қариб, бемаъно кўзларини шипга тикканча 
чақчайиб қоларди. «Ёшлик». 

БЕМАЪРИФАТ [бе.. +маърифат] Илму 
саводцан бебаҳра; таълим кўрмаган, чала- 
савод. Эй, бемаърифат эшон! Эшон бўлмай 
қол, афв қилмоқ — худога, осий бўлмоқ бан- 
дагахос. Ҳамза, Заҳарли ҳаёт. ..ўзимизмадраса 
кўрмаган бўлсак ҳам, бемаърифат эмасмиз. 
Мирмуҳсин, Меъмор. 

БЕМАҚСАД [бе.. + мақсад] Бирор орзу 
ёки ниятга қаратилмаган ёки интилмаган; 
мақсадсиз. Бемақсад юриш. Беҳуда, бемақсад 
ўтган умр. н [Темиржон] Сершовқин, сер- 
қатнов йўлка бўйлаб бемақсад, беихтиёр 
борар экан, ҳеч нарса ҳақида ўйламасликка 


уринарди. Ж. Абдуллахонов, Орият. Бемақ- 
сад одамдир — асли ўликдир. «Нурали». 

БЕМАҲАЛ [бе.. + маҳал] 1 от Кеч тун 
пайти. Пирим бойваччаникидалар. Бемаҳал 
бўлиб қолганидан, ўша ерда тунаб қолади- 
ган бўлдилар. С. Аҳмад, Ҳукм. Ҳожи унинг 
қўлини олар экан, ўрнидан турди: -Энди мен 
кетай, бемаҳалга қолмай, — деди. А. Қаҳ- 
ҳор, Асарлар. 

2 рвш. Номувофиқ, номақбул, ўринсиз 
пайт. Бировнинг уйига боқма, бемаҳал эшик- 
ни қоқма! Мақол. н Деҳқонлар билишади- 
ки, бемаҳал [ёққан] ёмғир ғўзага шира ту- 
шириб юборади. Ҳ. Назир, Сўнмас чақ- 
моқлар. Бемаҳал даштликка кўтардингиз 
қўл. «Ёшлик». 

3 Жуда эрта, ёшлик пайтда; одатдаги 
вақтдан олдин. Бемаҳал бўлмасин ҳеч кимга 
ўлим, Отим Аваз, Булдур қассоб улиман. 
«Гулихиромон». ..инсон боласи ота-онасидан 
бемаҳал ажралар экан, унга бундан оғир 
кулфат йўқ. П. Турсун, Ўқитувчи. 

Вақти бемаҳал айн. вақт-бевақт қ. вақт. 

БЕМЕРОС [бе.. + мерос] 1 Мероссиз; 
меросга эга бўлмасдан. Мероссиз қолмоқ. 

2 Бирор фойда кутмасдан, тамагир- 
ликсиз. Одамлар бор — падарин мозорида 
йиғнаб бож, Бемерос йиғламас — тама бор 
аъмолида. А. Орипов, Юртим шамоли. 

БЕМЕЪЁР [бе.. +меъёр] Одатдаги, бел- 
гиланган ўлчовдан ташқари; ортиқ; ўрин- 
сиз; бевақт, кутилмаганда. -Кетишинг бе- 
меъёр бўлди-да, яхши боргин, — деб ўрдага 
қарабўтиб кетди. «Маликаи айёр». Бемеъёр 
оғир юкни Бўрибойли нор келтирар. Бошинг- 
даги мушкул ишни Олтин, кумуш, зар кел- 
тирар. «Оқ олма, қизил олма». 

БЕМЕҲР [бе.. + меҳр] Меҳрибонликни 
билмайдиган; раҳмсиз, шафқатсиз. Бемеҳр 
қариндошдан меҳр билган ёт яхши. Мақол. н 
Нафиса йиғлади-ялинди, ялинди-йиғлади.. 
Лекин Аъзамнинг бемеҳр кўнгли юмшамади. 
Шуҳрат, Жаннат қидирганлар. 

БЕМЕҲРЛИК Раҳм-шафқатсизлик, меҳ- 
ри йўқлик. Бу оғирликни [ҳижронни] Бобур 
унчалик сезмаётгани Ойша бегимга худди 
бемеҳрлик нишонасидек туюлди.. П. Қодиров, 
Юлдузли тунлар. 

БЕМИННАТ [бе.. + миннат] 1 Қилган 
иш, яхшилиги учун миннатдорлик талаб 
этмайдиган; миннат, тама қилмай. Эллик- 
боши унинг ҳуснига маҳлиё бўлибди дейсизми, 




унга беминнат хизматкор керак. А. Қаҳҳор, 
Қўшчинор чироқлари. Малоҳат буларнинг 
ҳаммасига яхши тушунади ва беминнат хиз- 
мат қилади. «Ишчилар». 

2 Фақат фойдаси тегадиган, аммо бунинг 
эвазига ҳеч нарса талаб қилмайдиган; қулай; 
арзон. Электр энергияси ҳожатбарор, қуд- 
ратли, беминнат кучдир. Т. Аҳмедов, Ҳо- 
тамтойлик. Илм-ҳунар шундай беминнат 
мулкки, одамга ҳеч қачон уларнинг оғирлиги 
тушмайди. Р. Усмонов, Одобнома. 

Дастёри беминнат Миннатдорлик талаб 
қилмайдиган дастёр, кўмакдош (одатда 
дастёрликка яраб қолган ўз фарзандлари 
ҳақида). 

БЕМИСЛ [бе.. +мисл] кт. айн. мислсиз. 
Атторнинг уйида кўрганман, рақси бемисл, 
эсингдами? Ойбек, Улуғ йўл. Буларнинг 
барчаси — ..қаламининг сеҳрли қудрати ту- 
файли, бемисл жозибаси туфайли содир 
бўлади. «Ёшлик». 

БЕМИСОЛ [бе.. + мисол] Ўхшаши йўқ, 
тенгсиз; ҳадсиз, ҳаддан ташқари. Гуноҳинг 
оғирдир, бемисол дардинг, Шоирнинг малаги, 
гўзал Наталъя. Газетадан. Орзулари осмондай 
тиниқ, Бағри денгиз қадар бемисол. «Саодат». 
Ҳўрқиб кетди жиккак бемисол: «Э, муш- 
туминг нарироққа ол!» М. Али, Боқий дунё. 

БЕМИҚЁС [бе.. + миқёс] Кўлами (чега- 
раси) чексиз; тенгсиз, ўхшаши йўқ. Шаҳар- 
ларнинг одамларникига ўхшаш ўз ҳаёт йўли, 
тақдири бўлса-да, уларнинг ҳаёт ва умр ўл- 
човлари бемиқёсдир. Газетадан. 

БЕМОР [ф. jl л.) — касад] 1 Организми- 
нинг одатдаги бирор ҳодати бузидган; касад, 
хаста. Бемор бола. Бемор тузалгиси келса, 
табиб ўз оёғи билан келар. Мақол. н Бир 
кечаси бемор жуда азоб тортди. А. Қаҳҳор, 
Асарлар. Бемор она бошини қизчаси силаб 
қўйса, оғриқлар барҳам топади. «Саодат». 

2 кўчма Севги, муҳаббат дардини, ошиқ- 
лик ҳолатини ифодалайди. Ҳар ким беёр- 
дир — бемордир. Мақол. н Дарди фироқинг 
айлади бемор, Қайда борайин эмди давоға. 
Машраб. Муҳаббат дардидан бемор қалб- 
лармиз, Ўгай бўлсак, не тонг, соғлар орасида. 
А. Орипов. 

3 кўчма Касалланган, нимжон, ўсишдан 
қолган. Сувсизликдан бемор ғўзалар гулини 
тўка бошлади. 

БЕМОРЛИК 1 Организмнинг одатдаги 
ҳолатда эмаслиги, касаллик, хасталик. Бе- 


морлик асорати. н Заргаров кириб келди.. 
озғин юзида беморликдан кейинги заҳиллик 
асорати билиниб турарди. А. Мухтор, Асар- 
лар. Сен менинг жонимни олгин, Мен сенинг 
дардинг олай, Барча соғлик сенга бўлсин, 
Барча беморлик менга. Э. Воҳидов, Муҳаб- 
батнома. 

2 кўчма Ишқ, муҳаббат кўйидаги ҳолат; 
севги азоби, дарди. Кунлар аро беморликни 
қолдириб кетдинг менга. «Саодат». 

БЕМОРОНА Касалларга ўхшаб, бемор- 
ларга хос; худди касалдек. -Мен касал эдим- 
ку! — деди Баширжон афтига беморона тус 
бериб. Н. Аминов, Ёлғончи фаришталар. 

БЕМОРХОНА кам қўлл. айн. касалхона. 
Сув оқаётган тарафдагилар четланиб, йўл- 
ни очди. Беморхона машинаси кўринди. Т. 
Мурод, От кишнаган оқшом. Қирқ йилнинг 
нақ ярми йўлларда ўтди, Ярми эса ўтди бе- 
морхонада. А. Орипов. 

БЕМУДДАТ [бе.. + муддат] Муддати 
аниқ белгиланмаган, вақти чекланмаган; 
абадий. Жамоа хўжалиги ихтиёридаги ерлар 
уларга текин ва бемуддат, яъни абадий 
фойдаланиш учун мустаҳкамланиб берилади. 
Газетадан. 

БЕМУЛОҲАЗАЛИК Мулоҳаза қилиб, 
уялиб-тортиниб ўтирмаслик; пухта ўйла- 
масдан иш тутишлик. Латифжон ҳақиқатан 
ҳам бемулоҳазаликка борганлигини сезиб, 
қип-қизариб кетди-ю, нафасини ичига ютди. 
Ж. Абдуллахонов, Тўфон. 

БЕМУРОД \ф. j| — ноумид, муро- 
дига етмаган] Бирор-бир мақсадга, режага 
эга бўлмаган; орзу-умидсиз. У деразадан 
ташқарига хомуш, бемурод тикилиб ту- 
раркан, ҳаёти мазмунсиз романдек зери- 
карли бўлиб қолганини.. пайқади. X. Сул- 
тонов, Онамнинг юрти. Сенсиз қолар эдим 
зулматда тугал, Сенсиз қолар эдим буткул 
бемурод. А. Орипов. 

БЕМУРУВВАТ [бе.. + мурувват] 1 Ҳеч 
кимга яхшилик, одамгарчилик қилмай- 
диган, саховатсиз. Бемурувват қариндош. н 
..Қалби офтобдай иссиқ Онаи зорим! Кечир 
бемурувват дайди фарзандингни! С. Анор- 
боев, Оқсой. 

2 Бераҳм, шафқатсиз. Уни [Салтонбуни] 
бойлар эшигида хўрланишга, бемурувват 
турмушнинг қақшатқич азоблари ичида 
қийналишга мажбур қилган куч балки бола- 
ларига бўлган ўша меҳру муҳаббатидир. М. 




Исмоилий, Фарғона т.о. Бу чархи бему- 
рувватдин кўнгул доғўлди, доғўлди. Увайсий. 

БЕНАВБАТ [бе.. + навбат] рвш. Навбат- 
дан ташқари, навбатсиз. -Кела қолинг, 
Собиржон ака, бугун сизларга бенавбат, — 
деди чойнакларга қайнаган сув бураётган 
Муҳаббат. В. Ғофуров, Вафодор. Ким 
манфаат кўрсатса, парво қилдим, ҳе ат- 
танг! Арзасига бенавбат имзо қилдим, ҳе, 
аттанг! «Муштум». 

БЕНАВО I [ф. I — товушсиз] Овоз- 
сиз, унсиз; хомуш, сокин. 

БЕНАВО II [ф. I — бечора, фақир, 
мискин] Турмушнинг ҳузур-ҳаловати, ро- 
ҳат-фароғатидан бебаҳра қолган, рўшнолик 
кўрмаган; ғариб, нотавон, шўрлик. Авазнинг 
юраги ачинди. Бенаво, бемажол халқига зи- 
ғирдек кўмак беролмаслигини ўйлаб, қалби 
вайрон бўлди. С. Сиёев, Аваз. Ўзинг кўриб тур- 
ганингдек, мен бир дили пора, ғариб, бенаво, 
ожиза онаман, ўғлим. К. Яшин, Ҳамза. 

БЕНАЖОТ [бе.. + нажот] Ҳеч бир имко- 
нияти, иложи қолмаган, нажотсиз; бечора. 
Рангпар чеҳрасида унинг шоҳ Бобур Бенажот 
салтанат рамзин кўради. Э. Воҳидов, Кела- 
жакка мактуб. 

БЕНАЗИР [бе.. + а. — тенг, бир хил; 
ўхшаш] 1 Тенги, мисли йўқ; мислсиз. -Али- 
шербек беназир зот эрди,— деди Бобур ки- 
тобдан бошини кўтариб. X. Султонов, Бир 
оқшом эртаги. Хонзода бегим ҳалолу поки- 
заликда беназирлар! П. Қодиров, Юлдузли 
тунлар. Хуллас, бу бетакрор ва беназир 
санъат асарининг маъноси, оламча мазмуни 
бор. «Фан ва турмуш». 

2 Беназир (эркаклар ва аёллар исми). 

БЕНАМОЗ [бе.. + намоз] Намоз ўқи- 
майдиган, кофир, динсиз. ..бенамоз Аваз 
Ўтар ўғли.. аркони дин ҳукми ила тошбўрон 
қилинсун! С. Сиёев, Аваз. 

БЕНАРВОН [бе.. + нарвон] Нарвон қўй- 
масдан, нарвонсиз. 

Юлдузни бенарвон урадиган Ўтакетган 
олғир. У юлдузни бенарвон уриб, ҳатто ойга 
човут соладиган устаси фаранглардан. 
«Муштум». Мадбархон Раҳмонова ҳам мўмай 
даромад борасида юлдузни бенарвон уради- 
ганлардан. «Муштум». 

БЕНАСАБ [бе.. + насаб] Наслу наса- 
бининг тайини йўқ, паст насл фарзанди; 
тарбия кўрмаган. Пошшаойимлар, Хонзодалар 
қоқ саҳар туриб, хизматимга ҳозир бўлса-ю. 


сен бенасаб, исқирт, атлас кўрпада мени 
писанд қилмай, хуррак отиб ётсанг! Ҳамза, 
Бой ила хизматчи. 

БЕНАСИБ [бе.. + насиб] Тегишли ҳис- 
садан, насибадан маҳрум бўлган, қуруқ 
қолган; насибасиз. Бенасиб бўлмоқ. Бенасиб 
қолмоқ. н Бу хушнуд нағмалардан бенасиб 
бўлманг, деб атайин уйғотдим, бир эшитиб 
қолинг! О. Ёқубов, Айтсам тилим куяди, 
айтмасам — дилим. Болалик хаёллари, 
орзуларидан бенасиб бўлиб улғайганман. С. 
Аҳмад, Чўл бургути. Халқим, мозий ўтди, 
толе кўрмадинг, Пиширдинг, ўзингга бенасиб 
таом. А. Орипов. 

БЕНАФ [бе.. + наф[ Бирор наф-ман- 
фаати, фойдаси йўқ; фойдасиз, самарасиз. 
Бенаф ўтган ҳаётинг учун Вақт олдида 
берурсан жавоб. Э. Воҳидов, Муҳаббатнома. 
Шабнамдек мақтаниб бўлма тутуриқсиз, 
Ҳавога учади, бенаф қуруқ сўз. «Муштум». 

БЕНГАЛ 1 Жанубий Осиёда, асосан 
Бангладеш мамлакатида ва Шарқий Ҳин- 
дистонда яшовчи халқ (миллат)нинг номи. 

2 Шу халққа мансуб, оид. Бенгал аёл. 
Бенгал адабиёти. 

БЕНГАЛЛАР Бангладеш мамлакатининг 
ва Ҳиндистондаги Ғарбий Бенгалия шта- 
тининг асосий аҳолиси. Бангладеш аҳоли- 
сининг 98% и бенгаллардир. «ЎзМЭ». 

БЕНГЗАМОҚ шв. Ўхшатмоқ, қиёс 
қилмоқ; бировнинг тимсолида кимнидир 
кўрмоқ. Онама бенгзадим жамолинг сани. 
«Қўшиқлар». 

БЕНЕФИС [фр. beneflce — фойда; им- 
тиёз, афзаллик] Тушуми, фойдаси тўлиқ ёки 
қисман театр жамоаси ёки айрим актёрга 
тўланадиган спектакль ёки концерт. 

БЕНЗИН [фр. benzine < лот. benzol < а. 
^ jU^LJ — Ява хушбўй шираси] Нефтдан 
ёки нефть газидан олинадиган рангсиз, 
учувчан суюқ ёнилғи. Домладай босиқ одам 
ҳам, гўёунга ишонмагандай, ялт этиб бензин 
кўрсаткичга қаради. М. Мансуров, Ёмби. 
Чори бензин узаткични шақиллата-шақил- 
лата қайтиб келди-да, яна рулга ўтирди. М. 
Мансуров, Ёмби. 

БЕНЗОБАК [<р. бензин баки] Техника ва 
транспорт воситаларининг бензин билан 
тўлдириладиган қисми; бензин қуйиладиган 
бак. Шиша тўппа-тўғри танк бензобаки 
устига бориб тушди. Ў. Ҳошимов, Икки 
эшик ораси. Ўтни машина биқинига, бензобак 




устига боғлаб, шийпонга қаради. С. Сиёев, 
Отлиқ аёл. 

БЕНЗОВОЗ [<р. воз(ить) — бензин та- 
шувчи] Бензин ташишга мосланган; бензин 
ташувчи машина. У бир сакрашда бензо- 
вознинг устига чиқди-да, тўппончасини 
қинидан чиқариб, осмонга устма-уст беш- 
олти ўқ узди. О. Ёқубов, Излайман. Кеча 
шомдан кейин бўпти. Бензовози билан ёниб 
кетибди.. А. Мухтор, Тонг билан учрашув. 

БЕНЗОКОЛОНКА [бензин + лот. columna 
— устун(ча)] Автотранспорт воситаларига 
бензин қуйишга мўлжалланган устунсимон 
қурилма; насосли станция. 

БЕНЗОЛ [бензин + лот. ol (eum) — ёғ; 
мой] Тошкўмир смоласидан олиниб, бен- 
зинга қўшиладиган, шунингдек, лак, бўёқ, 
портловчи моддалар, пластик массалар ва 
ш. к. тайёрлашда ишлатиладиган, рангсиз, 
тез ёнувчан, учувчан суюқлик. Суюқ бензол 
терига кучли таъсир қилади. «ЎзМЭ». 

БЕНИШОН [бе.. + нишон] 1 Ҳеч қандай 
дараги, хабари бўлмасдан, ҳеч ким билмас 
бўлиб, нишонсиз. Балиқларга емиш бўлиб 
кетасан, Дунёдан бенишон бўлиб ўтасан. 
«Баҳром ва Гуландом». Бенишон кетганди 
қўлимдан қушим. «Ойсулув». 

2 кўчма Бола кўрмасдан, орқасида насл 
қолмасдан; фарзандсиз. Бобонгиз амир-султон 
Дунёдан ўтган бенишон. «Нурали». 

БЕНИҲОЯ(Т) [бе.. + ниҳоя(т)] 1 сфт. 
Юқори даражада, ортиқ даражада; чеки йўқ, 
ниҳоясиз, чексиз. Қадрдонингиз Юсуфбек 
ҳожининг ўғли Отабек бир неча кунлардан 
буён бениҳоя бир дард билан оғрир эди. А. 
Қодирий, Ўтган кунлар. 

2 рвш. Чегараси йўқ, ҳаддан ташқари; 
жуда ҳам. Бениҳоя ориқ. Бениҳоя узоқ. Бени- 
ҳоя кўп. Бениҳоя қувонмоқ. н У нимадандир 
бениҳоя хурсанд, нимадандир хижолат.. 
бўлиб, уйга кетди. А. Қаҳҳор, Қўшчинор 
чироқлари. Кишининг молини сақлаш бени- 
ҳоят қийин, ука. Ойбек, Танланган асар- 
лар. У [Элмурод\ ўз олдига шундай бир одам- 
нинг келиб қолганидан бениҳоят хурсанд эди. 
П. Турсун, Ўқитувчи. 

БЕНОМ [бе.. + ном] айн. номсиз. Мен 
сизга айтсам, шаҳарда беном кўча бўлмайди. 
Олимнинг номи аввалдан беном бўлган янги 
кўчага қўйилди. 

БЕНОМ-НИШОН, беному нишон Ҳеч 

қандай дараги (хабари) йўқ; ному нишон- 


сиз, бедарак, дараксиз. Шаҳар уламо, ашраф- 
лари бугунги ҳақиқат олдида ҳар замон ёқа 
ушлаб: «Бир беному нишонга бунча илтифот!» 
дер эдилар. А. Қодирий, Меҳробдан чаён. Бу 
тахти салтанатлар беному нишон йўқолур, 
фақат меъмору мусаввирлар яратган зўр 
санъат асарлари тирик қолур. П. Қодиров, 
Юлдузли тунлар. 

БЕНОМУС [бе.. + номус] Шарм-ҳаё 
билан иш тутмайдиган, шарм-ҳаёсиз, ор- 
номуссиз, уятсиз. Беномус одам. Беномусга 
кунда тўй. Мақол. н Нуридай бетайин, 
беномус эмасман. Ойбек, Танланган асарлар. 
Шу аёл, шу беномус аёл менинг хасмим эди. С. 
Аҳмад, Уфқ. 

БЕНОМУСЛИК 1 Уятсизлик, номус- 
сизлик. Унинг бунчалик беномуслигини билмас 
эдик. н Рустамбекнинг қайғу-ҳасратини 
чекиб, дунёдан зор йиғлаб ўтгунча, ҳар бе- 
номусликни ўзимга олиб, севганим билан кун 
кўрай. Ҳамза, Паранжи сирлари. 

2 Уятсизларча, юзсизларча қилинган иш. 
Бу қандай беномуслик. Бу қандай ҳаёсизлик. 
Ё шариатда шарм йўқ дедингларми? П. Тур- 
сун, Ўқитувчи. 

БЕНТОНИТЛАР | нт. benthos — чуқурлик] 
геол. Асосан, қадимий вулкан куллари ва 
туфларнинг денгиз остида нурашидан пайдо 
бўлган гиллар; тошсовун. Геология фанида 
гилмоя «бентонит» термини билан юрити- 
лади. М. Зокиров, Бебаҳо хазина. 

БЕНТОС [юн. benthos — чуқурлик] 
Денгиз ва чучук сувлар тубидаги балчиқда 
ва унинг устида яшайдиган ўсимлик ва 
ҳайвонлар. Бентослар кўпчилик балиқ ва б. 
ҳайвонлар учун озиқ ҳисобланади. «ЎзМЭ». 

БЕНУР [бе.. + нур] айн. нурсиз. Мен сизсиз 
— бир уйман, бенур, бечироқ. X. Салоҳ, Излар 
ва ҳислар. Гар уни кўрмаса, яшолмас бир кун, 
Бу ёруғ олам ҳам кўринур бенур. Б. Бойқо- 
билов, Садоқат. 

БЕНУҚСОН [бе.. + нуқсон] Камчилиги 
йўқ, нуқсондан холи, мукаммал, тўла-тўкис. 
Бенуқсон одам. Бенуқсон иш. Бенуқсон 
ишламоқ. Ўзгада нуқсон кўрсанг, ўзингни 
бенуқсон дема. Мақол. н Нигора ечинмоқда 
эди. Унинг.. бенуқсон, қуйиб қўйгандай 
қомати чироқ ўчиши билан қоронғиликка 
сингишиб кетгандек бўлди. С. Анорбоев, 
Оқсой. Ожиза хаёлида ўзини бенуқсон қизлар 
қаторида ҳис қилди, ич-ичидан севиниб 
кетди. И. Раҳим, Тақцир. 




БЕНУХТА 1 Нўхта солинмаган, нўхта- 
ланмаган. Бенўхта, яйдоқ от. 

2 кўчма Ўзини тия олмайдиган; бебош. 
Нега жамоат тартибини бузади, қанақа 
бенўхта бойвачча у? «Муштум». 

БЕОБРЎ(Й) [бе.. + обрў(й)] Иззат-ҳур- 
мати, обрўйи йўқ, обрўйсиз. Беобрў одам. 
Обрўли обрўйидан қўрқар, Беобрў недан 
қўрқар. Мақол. н Кўп ўтмай, Абдураҳмон 
мадраса аҳли орасида ҳам беобрў бўлиб қолди. 
А. Қодирий, Мехробдан чаён. 

Беобрў қилмоқ Обрўсини тўкмоқ. Ха- 
лойиқ олдида мени беобрў қилии/инг оқиба- 
тини.. бир кўрсатиб қўяй ҳали. М. Исмои- 
лий, Фарғона т.о. 

БЕОДОБ [бе.. + одоб] айн. беадаб. Одобни 
беодобдан ўрган. Мақол. н Ота-онасиз 
қолганингга шундай ўзбошимча, беодоб бўлиб 
кетдингми ҳали? П. Турсун, Ўқитувчи. 

БЕОДОБЛИК Тарбия кўрмаганлик; 
одоб меъёри, қоидаларига тўғри келмай- 
диган ҳаракат, қилиқ; ҳолат. Ҳар бир саводсиз 
одам минбарга чиқиб, шундоқ эътиборли 
одамлар олдида беодоблик қилса, қандоқ 
чидаб туриш мумкин. Газетадан. Қоракўз 
бегим.. уйқудаги Мирзони ўпиш беодоблик 
саналишидан таҳликага тушган эди. П. 
Қодиров, Юлдузли тунлар. 

БЕОЗОР [бе.. + озор] 1 сфт. Озор бер- 
майдиган, дилни оғритмайдиган, ранжит- 
майдиган, мулойим. Беозор танқид. н 
[Дадавой Хадичага :] Мен илгари билмай у 
кишидан [Комиловдан] ранжиб юрган экан- 
ман. Гаплари мулойим, беозор, бамаъни.. одам 
экан. Уйғун, Навбаҳор. Бу мулойимхулқ тоғ 
йигитининг ўша куни айтган сўзлари беозор 
қизнинг юрагида туғён қўзғаган эди. Т. Ра- 
сулов, Шонли авлод. 

2 рвш. Озор бермай, қийнамай; астагина; 
усталик билан. Эъзозхон пишиллаб ухлаб 
ётган Учқуннинг юзидан беозоргина ўпиб 
қўйди. Ҳ. Ғулом, Машъал. Шерзод елкасига 
кимдир беозор туртганидан уйғониб кетди. 
Ў. Ҳошимов, Нур борки, соя бор. Нозик, 
эпчил бармоқлар орасида беозоргина ушланган 
ингичка игна дўппи юзида нафис излар қол- 
дириб борди. М. Исмоилий, Фарғона т.о. 

3 Осойишта, тинч, осуда, ғам-ташвиш- 
сиз. У кунлар Назирқул учун энг бахтиёр 
кунлар эди. Ўшандай беозор кунларнинг таги- 
га сув кетди. С. Аҳмад, Ҳукм. Туғилибўсган, 
беозор болалик йилларининг хотирасини ўз 


қўйнида сақлаган ҳовлисига бир қарамасдан 
кетолмади. С. Зуннунова, Олов. 

БЕОЗОРЛИК Зарар, озор келтирмас- 
лик; безарарлик, мулойимлик. Ҳуббижа- 
молнинг овозидан ширин бир шўхликни, бе- 
озорликни уқдим. Ш. Холмирзаев, Бодом 
қишда гуллади. [Саъди] Отасидаги беозор- 
лик, одамовилик белгиларини ҳам кеч пай- 
қади. Газетадан. 

БЕОМОН [бе.. + омон] рвш. Омон бер- 
май, шафқат қилмай, аёвсиз, шафқатсиз. 
Кечаси аллаким гўё унинг устига бостириб 
келди-да, қўлини кўкрак қафасига суқиб, 
юрагини беомон эзғилай бошлади. «Ёшлик». 
Шафтолини бир чумчуқ беомон чўқилаяп- 
ти. С. Аҳмад, Таъзим. Бадкирдор одамлар 
бир кун беомон Ярадор қилдилар қўшиқни. 
А. Орипов, Йиллар армони. 

БЕОР [бе.. + ор] 1 айн. орсиз. Ҳарўлик, 
ҳар тўй бошида таппа-тайёрдир тўрам, 
Ўлгудай шилқим, шилимшиқ, роса беордир 
тўрам. «Муштум». Йўлдан ypdu қайси бир 
маккор?.. Очиғини сўзлагил, беор! Ҳ. Олим- 
жон, Зайнаб ва Омон. 

2 кўчма Ҳар қандай жойда ҳам ўсавера- 
диган, ер танламайдиган (асосан ўсимлик 
ҳақида). Гулхайри ҳар қандай жойни безашга 
қодир беор ўсимликлардан ҳисобланади. Га- 
зетадан. Тут беор эмасми, тез тутиб, ўса 
бошлади. Т. Ашуров, Марварид тут. 

БЕОРЛИК 1 Уятсизлик, ҳаёсизлик, 
безбетлик; ориятсизлик. Бўғоз сичқоннинг 
кўзларидаги ҳадик ўрнини совуқ беорлик эгал- 
лади. «Шарқ юлдузи». 

2 Беорларга хос хатти-ҳаракат, қилиқ. 
Абдибилолнинг беорлигидан Нодирнинг шу 
қадар ғазаби қўзиб кетдики, аввалига нима 
қилишни билмай қолди. С. Юнусов, Кутил- 
маган хазина. 

БЕОРОМ [бе.. + ором] 1 Ҳаловат, ором 
билмайдиган; бетинч, безовта. Беором тун. 
н Туни билан йиғлоқ набирасини овутиб, 
беором бўлган она, яна ҳаммадан эрта турди. 
Газетадан. Гулноз айниқса бу оқшом беором. 
Ҳ. Ғулом, Тошкентликлар. Яна бир одам бор, 
азиздан-азиз, Юраги бедору беором тепган. 
Ҳовлининг бир парча кунгай ерида Келар деб, 
мен учун ўсмалар эккан. «Ёшлик». 

2 рвш. Тинимсиз, бетўхтов. Чайқалади 
денгиз беором. Ғайратий. Тун бўйи беором 
тўқиганим ул — Тивит рўмол эмас, кечир, 
онажон. Г. Жўраева, Иқбол. 





БЕОҚИБАТI [бе.. + оқибат] айн. оқибатсиз 
I. У унсиз йиғлар, пушаймонидан бошини 
деворларга урмоқчи бўлар, дунёнинг бу қадар 
бевафолигидан, одамларнинг, ўзининг бун- 
чалик беоқибатлигидан куярди. «Ёшлик». 
Юраги ачишди, ҳали ҳам одамлар шунақа 
беоқибат, бевафо, бераҳм эканми.. Мир- 
муҳсин, Илдизлар ва япроқлар. 

БЕОҚИБАТ II айн. оқибатсиз II. Балки, 
аризанинг беоқибат қолдиришини сўраб, 
ариза берарлар. Чўлпон, Кеча ва кундуз. 
Аввал қозикалон Ҳакимхўжага, кейинчалик 
Тошкент беги Алимқулига берилган арзнома 
ҳам беоқибат қолди. Мирмуҳсин, Тунги 
чақмоқлар. 

БЕОҚИБАТЛИК Ўз аҳци, сўзида тур- 
маслик, тутуриқсизлик; меҳр кўрсатмаслик. 
Полвон.. божасининг беоқибатлигидан нафси 
койиб, ўз қадрига ачинмоқда.. аламини ичига 
ютганча, эртаги учрашувни кутмоқда эди. 
Ҳ. Назир, Ўтлар туташганда. 

БЕПАДАР [бе.. + падар] Отаси йўқ, отаси 
номаълум, отасиз. Фашистларнинг ўқ, хан- 
жари-ла, Талай ёшлар қолди бепадар. Ғай- 
ратий. Сўрсанг наслимни, асли бепадар, 
Бепадар ўғлиман, ўзим дарбадар. «Рустам». 

2 Сўкиш, қарғиш вазифасида «отасининг 
тайини йўқ; ҳароми» маъноларини ифо- 
далайди. Ўз устозини билмаган бу бепадар, 
олампаноҳнинг ҳам бетларига оёқ қўйишдан 
тоймай.. бу кун кечаси уни қочириб, менинг 
ҳовлимга олиб келди. А. Қодирий, Меҳробдан 
чаён. Наслсиз, бепадар, бадбахт золимнинг Не 
билан тугалур охир таг-туги. F. Ғулом. 

БЕПАЙРОВ [бе.. + пайров] Пайровга 
амал қилинмаган; пала-партиш; одоб дои- 
расидан ташқари; пайровсиз. У[Талмонтоз] 
бир вақтлар Аллонбойнинг маддоҳлик маъра- 
каларида.. бепайров аския қилиб ўтирадиган 
ширинзабон ғийбатчиларидан эди. А. Мухтор, 
Қорақалпоқ қиссаси. 

БЕПАНД [бе.. + панд] Унча пухта, мус- 
таҳкам бўлмаган; омонат. Бепанд стол. н 
Айвон шунақанги бепанд қурилганки, кўр- 
сангиз, ёш болаларнинг ўйинчоқ уйи ундан мус- 
таҳкамроқ дейсиз. Газетадан. Янги тўғоннинг.. 
бошқа жойлари ҳам шундай бепанд бўлса-чи? 
А. Мухтор, Туғилиш. -Мен жудаям бахтли 
эдим. Бахт бепанд нарса бўлар экан,— деди 
Ўктам. Ў. Умарбеков, Севгим, севгилим. 

БЕПАРВО [бе.. + парво] Эътиборсизлик, 
совуққонлик билан қарайдиган; эътибор 


бермайдиган; совуққон, камҳафсала, ло- 
қайд. Бепарво дўстдан ёғоч яхши. Мақол. н 
Бойларимиз.. қорни тўқлар, халқ аҳволидан 
бехабар ва бепарво. Ойбек, Нур қидириб. 
Унинг кайф билан бепарво кулиши Зуҳра 
бегимнинг ғашини келтирди. П. Қодиров, 
Юлдузли тунлар. 

БЕПАРВОЛИК Эътиборсизлик, ҳафса- 
ласизлик, беғамлик, лоқайдлик. Нури бун- 
дай гапларни бепарволик билан эшитишга 
уриниб боқарди. Ойбек, Танланган асарлар. 
Нафратни сир тутиш осон, севгини яширса 
бўлади, бепарволикни эса сақлаш жуда ҳам 
мушкул. «Ақл-ақлдан қувват олади». 

БЕПАРДА [бе.. + парда] 1 Парда ту- 
тилмаган, пардасиз; ниқобсиз, очиқ. Бепар- 
да ойна. н Сендай қизлар ҳозир кўча-кўй- 
ларда Ёр танлайди юриб очиқ, бепарда. Ҳ. 
Олимжон. 

2 кўчма салб. Очиқдан-очиқ, қўпол 
равишда айтилган, беҳаёларча, пардасиз. 
Бепарда гап. н Доимо бепарда сўз халқ ичра 
айтур беибо, Бўлмагай деб қўрқаман ногоҳ 
сангсор авлиё. Муқимий. Эломоновга ҳали 
ҳеч бир аёл бундай бепарда гапирмаган эди, 
ғалати бўлиб кетди, жаҳлланди. М.М.Дўст, 
Галатепа қиссалари. 

3 мус. Парда боғланмаган ёки пардасиз 
(чолғу асбоби ҳақида). 

БЕПАРДОЗ [бе.. + пардоз] 1 Пардоз- 
андоз қилмаган, упа-элик, ўсма-сурма 
қўйиб, ўзига оро бермаган. Бепардоз хотин. 
н Онангни отангга бепардоз кўрсатма 
деганлар-ку. Ойбек, О.в. шабадалар. Ҳариб- 
чириб қолсак ҳам, ўзимизни бегона эркакка 
бепардоз кўрсатгимиз келмайди. X. Тўхта- 
боев, Ширин қовунлар мамлакати. Жумла- 
лари пойма-пой, содда, бепардоз лаблари 
куюниб титрарди. «Ёшлик». 

2 Жило берилмаган, нақшланмаган, 
оддий, жўн. Бепардоз этик. 

БЕПАРОВУЗ Паровуз, адип тутилмаган, 
адипланмаган. Бепаровуз кўрпа. 

Оғзи бепаровуз Оғзидан бўлмағур, беадаб 
гаплар чиқадиган, тилини тия олмайдиган; 
оғзи бузуқ. Оғзингни бепаровуз қилма, бу ерда 
улуғимиз турибди. С. Аҳмад, Қадрдон дала- 
лар. Айб Манноннинг ўзида.. Оғзи бепаровуз. 
Ж. Абдуллахонов, Тўфон. 

БЕПАРҲЕЗ [бе.. + парҳез] 1 Парҳез бую- 
рилмаган ёки парҳезни бузган. Бепарҳез 
бемор. 




2 кўчма эск. Ҳеч нарсадан ҳазар қил- 
майдиган; нопок. Башарти сиз.. ул бепарҳез 
золимни мингбошилик вазифасидан чет- 
латишга.. бел боғлаган бўлсаларингиз, биз 
фақирларнинг ақли қосиримизга бир андиша 
келадир. А. Қодирий, Ўтган кунлар. 

БЕПИСАНД [бе.. + писанд] Диққат- 
эътибор қилмайдиган; менсимайдиган; 
лоқайдлик билан муносабатда бўладиган. 
Энди ҳаммаси мен билан шундай беписанд 
гаплашади, деб хаёл қилди Эломонов. М.М. 
Дўст, Галатепа қиссалари. Кундуз йигитнинг 
беписанд муносабатига энсаси қотар эди. X. 
Султонов, Бир оқшом эртаги. Аёл эрига 
беписанд, таҳқиромуз қаради. Н. Аминов, 
Суварак. 

2 кўчма Ҳеч нарса таъсир эта олмай- 
диган, парво қилмайдиган, мустаҳкам. Мен 
қояман энди беписанд, Кор қилмагай тож 
отинг ҳарчанд! А. Шер, Қадимги куй. 

БЕПИСАНДЛИК Менсимаслик, ло- 
қайдлик, эътиборга олмаслик ҳолати. ..йи- 
гит тўртта йигирма беш сўмликни бепи- 
сандлик билан пештахтага ирғитди. «Муш- 
тум». Унинг бу «беписанд»лиги Қора Қоп- 
лоннинг баттар жиғига тегиб, қутуртириб 
юборди.. К. Яшин, Ҳамза. 

БЕПИЧОҚ Пичоқ ишлатмасдан, пи- 
чоқсиз. 

Бепичоқ сўймоқ Руҳан эзиш, азоблаш. 
Сен-ку алвастисан, зарил бўлиб қолса, отанг- 
ниям судраб чиқасан. Бепичоқ сўясан, лекин.. 
қон чиқмайди. «Ёшлик». 

БЕПОЁН [бе.. + поён] 1 Охири, чегараси 
йўқ, ниҳоятда кенг; сарҳадсиз. Бепоён саҳро. 
Кўз қулочи сиғмайдиган йироқлар.. К. Яшин, 
Ҳамза. Мен камалак гўзаллигини бепоён само- 
нинг табаррук замин бўйнига таққан мар- 
варидига қиёс қиламан. «Ёшлик». 

2 Бениҳоя, беҳад, чексиз. Ҳамма илм- 
ларга бепоён муҳаббат боғлаган. Ойбек, 
Навоий. Мангу ёнар лаҳзалик оташ, Қотиб 
қолган хаёл бепоён. «Гулдаста». 

БЕПОЁНЛИК Бениҳоялик, чексизлик, 
ҳадсизлик. Ер юзида инсонга ҳеч қандай наф 
келтирмай, бўм-бўш ётган бепоёнликлар жуда 
кўп. Ж. Абдуллахонов, Тўфон. Хору зорлик 
бепоёнлиги, бемурувватлиги билан тантана 
қиларди. М. Исмоилий, Фарғона т. о. 

БЕПОСАНГИ [бе.. + посанги] 1 Тарози 
палласини тенглаштирувчи тошсиз; ўлчов 
тошисиз; посангисиз. Бепосанги тарози. 


2 кўчма Ўлчовсиз, чексиз. Ёшлигимнинг 
тарозуси бепосанги, Бир палласи баҳор тоши 
билан оғир. У. Носир, Юрак. 

БЕПОШНА [бе.. + пошна] 1 Пошнали 
қилиб тикилмаган, пошнасиз. Пошнасиз 
этик. Пошнасиз туфли. 

2 кўчма Оғизга олиб бўлмайдиган, одоб- 
дан ташқари; беҳаё, қўпол. Сизга бундай 
бепошна гаплар эп бўлмайди. Т. Мурод, От 
кишнаган оқшом. Телевидениенинг-ку йўриғи 
осон, ашулачининг оғзидан бепошна сўз 
чиқиши билан «шақ» этиб ўчириб қўйса 
бўлади. «Муштум». 

Оғзи бепошна Шалоқоғиз. ..оғзи бепошна 
киши хоҳлабми-хоҳламайми катта ёшдаги 
кишини ҳақорат қилиб қўяди. М. Исмоилий, 
Отанг боласи бўлма, одам боласи бўл. 

БЕПУЛ [бе.. + пул] 1 Пули йўқ, пулсиз. 
Бепул бозорга боргунча, кафан олиб мозорга 
бор. Мақол. н Кета бер, йўловчи, йўлдан 
қолмагин! Бепул келиб, бизлардан гап сўрама! 
«Равшан». 

2 Ҳақ олинмайдиган, пул тўланмай- 
диган; нархсиз, текин. Бепул билет. Бепул 
йўлланма. н Ўқиш Бақақуруллоқда.. чой- 
хонада бўлади. Дафтар, қалам бепул. А. 
Қаҳҳор, Қўшчинор чироқлари. Сиз бепул 
дорбозлик курси борлиги тўғрисида эишт- 
маган бўлсангиз.. керак. «Муштум». Дав- 
латнинг шунча харажатлари бор. Беморлар- 
ни бепул даволаб, боқиб ётибди. С. Нуров, 
Нарвон. 

БЕПУЛ-БЕБАДАЛ [бепул + бе.. + бадал] 
Эвазига ҳеч қандай пул, нарса олмасдан, 
текинга, пулсиз. Улар илму урфонни равнақ 
топтирмоқчилар, шифохоналар барпо этиб, 
бепул-бебадал муолажа қилмоқдалар. С. Сиё- 
ев, Аваз. 

БЕПУШТ [бе.. + пушт] Бола кўрмаган, 
наслсиз, бефарзанд, боласиз. Шоди Мудар- 
рисовичнинг отаси эскижўвалик Гулпошша 
деган.. танноз бир бепушт жувонга ўралашиб 
юрди. Д. Нурий, Осмон устуни. 

БЕПУШТЛИК тиб. Вояга етган (эркак 
ёки аёл) организмнинг насл (авлод) қол- 
диришга ожизлиги; тугдира олмаслик, туғ- 
маслик. Бенуштликни иложи борича барвақт 
аниқлаб, сабаблари бартараф қилинса, яхши 
натижага эришиш мумкин. «ЎзМЭ». 

БЕРАРМОН Бериши лозим бўлган киши. 
Берармонга бешов кўп, олармонга олтов оз. 
Мақол. 




БЕРАСИ Берилиши, қайтарилиши ке- 
рак бўлган нарса; қарз. Менинг унга берасим 
йўқ. Унинг менга бир оз бераси бор. н -Са- 
тимхон, — деди ўзини тутиб, — эрингиз 
бирон одамга берасим бор, демаганмиди 
мабодо? Шуҳрат, Умр поғоналари. 

БЕРАҒОН Беришга ўрганган, беришга 
одатланган; сахий. Берағон қўлим — олағон. 
Олағон қўлим — берағон. Мақол. 

БЕРАҲМ [бе.. + раҳм] Раҳм-шафқатни 
билмайдиган, раҳми йўқ, қаҳри қаттиқ; 
раҳмсиз. [Жамила ўз-ўзига:] Бераҳм бой, 
токайгача хунибийрон йиғлатасан, бу тўкил- 
ган ёшлар.. бу оҳу зорлар сени ёқангдан тут- 
май қўймас. Ҳамза, Бой ила хизматчи. Бир 
бераҳм сен бечоранинг қанотингни қайирибди- 
ку! С. Анорбоев, Суҳбатдошлар. Бераҳмлар, 
наҳотки болани шунчалик қўрқитсаларинг! А. 
Қаҳҳор, Қўшчинор чироқлари. 

БЕРАҲМЛИК Раҳми йўқлик, шафқат- 
сизлик, меҳрсизлик. Алихонни бундай ҳолатда 
ташлаб кетиш ўта бераҳмлик эди. М. Хай- 
руллаев, Кўнгил. Ота бераҳмлик қилиб, бизни 
оналаримиздан айирди, деган мазмунда ариза 
тушди. С. Анорбоев, Оқсой. 

БЕРБЕРЧИ Ҳадеб бирор нарсани сў- 
райверадиган; олишга уста; шилқим. Олол- 
чининг дўсти кўп, Берберчининг дўсти йўқ. 
Мақол. 

БЕРДАНКА 19-аср ўрталарида амери- 
калик полковник X. Бердан ихтиро қилган 
биротар милтиқ. Бердивой берданка билан 
отадиган овчилардан эмас. И. Раҳим, Ихлос. 
Кўй тери пўстин кийиб, елкасига берданка 
осиб олган чол эшик олдида Ботирали билан 
қўл олишиб кўришди. Ҳ. Ғулом, Машъал. 

БЕРЕТ(КА) [итал. beretta — ясси шапка] 
Гардишсиз, жияксиз енгил ва юмшоқ, ял- 
поқ бош кийими. Оқ, қизил, кўк береткалар 
остидан тошган олтин сочлар майин ҳил- 
пирайди. Ойбек, Қуёш қораймас. Беретка- 
сини ушлаб қолишга улгуролмади, шамол уни 
юлқибучириб кетди. М. Мансуров, Ёмби. 

БЕРИ рвш. 1 Сўзловчига, шунингдек, 
сўз бораётган пайт ёки ўринга яқин. Ҳечқиси 
йўқ, бир кун нари, бир кун бери. н [Қизлар] 
«Нари ёт, бери ёт» билан бир-бирларини 
итариб, суриб, кўрпани тўрт томонга 
тортишиб жанжаллаша бошладилар. А. 
Қодирий, Меҳробдан чаён. -Бери кел, қизим! 
— қўли билан имлади кулиб. Ойбек, Тан- 
ланган асарлар. 


2 кўм. ( ч.к. билан) Ҳаракатнинг бош- 
ланиш пайтидан бошлаб, буён; маълум вақт 
давомида, мобайнида. Кечадан бери. Яқиндан 
бери. Анчадан (кўпдан) бери. Алмисоқдан бери. 
н Асқар аканинг дами ичига тушиб кетди. 
Шу сабаб, мана кечадан бери қовоғи очил- 
майди. Н. Фозилов, Қиссалар. Элмурод 
эрталабдан бери нон-чойдан бўлак ҳеч нарса 
емаганликдан кўнгли озганини сезди. П. 
Турсун, Ўқитувчи. Институтга киргандан 
бери Козимжон орқасидан соядек эргашиб 
юрибди. Т. Ашуров, Оқот. Тахминан уч йилдан 
бери шу ишни қиламан. С. Аҳмад, Юлдуз. 

Бери қарамоқ Тузалиш, яхшиланиш 
томонига ўтмоқ, яхшиланмоқ (беморнинг 
аҳволи ҳақида). Беморнинг аҳволи сал бери 
қаради. Йиғламоқдан бери бўлмоқ Йиғ- 
лагудек бўлмоқ. Отам тайёрлаган узан- 
гиларини бозорда эртадан кечгача сарғайиб 
кўтариб юриб, сота олмасдан, ҳовлига 
қўллари қуруқ (ҳолда) йиғламоқдан бери бўлиб 
қайтар эдилар. М. Муҳаммаджонов, Турмуш 
уринишлари. Нари олиб бориб, бери олиб 
келмоқ қ. нари. Бир томонда Зулфиқор, бир 
томонда Худодбек — бир-бирига мутлақо 
ўхшамаган икки йигит унинг хаёлини нари 
олиб бориб, бери олиб келарди. Мирмуҳсин, 
Меъмор. 

БЕРИГА с.т. айн. бери 2. Қамалган 
кунимдан берига ундан хабарим йўқ, тақсир! 
А. Қодирий, Ўтган кунлар. 

БЕРИГИ Сўзловчига ёки сўз бораётган 
ерга яқинроқ бўлган. Бериги уй. Самарқанд- 
дан бериги станция. н Отабек бериги бур- 
чакдан туриб, уни [Кумушни] қўли билан янар 
ва кулимсираб хўмраяр эди. А. Қодирий, 
Ўтган кунлар. Сирдарёнинг нариги боши, 
бериги боши, Сойда битган қамишмикан қиз- 
нинг қоши. «Қўшиқпар». 

БЕРИДА кўм. (ч.к. билан) Сўзловчига, 
шунингдек, сўз бораётган нарса, пайт ёки 
ўринга яқинроқда. Рўпарада Чотқол тоғ- 
лари, ундан берида эса.. бирин-кетин ба- 
ландлаишб кетган гумбаз-гумбаз қирлар. П. 
Турсун, Ўқитувчи. Мастон юқорироққа 
чиқиб, даиип томонга қаради. Уфқдан бе- 
рида ўргимчакдай ўрмалаб арава келар эди. 
А. Қаҳҳор, Мастон. 

БЕРИЁ [бе.. + риё] Иккиюзламачилик, 
мунофиқлик қилмасдан; риёсиз. Тарихни 
яққол, бериё кўрсатишда Завқийнинг сати- 
раси ҳаммасидан устундир. Ғ. Ғулом. 




БЕРИЛГАН 1 Берилмоқ фл. сфдш. Диплом 
ўрнига бврилган маълумотнома. Берилган сон. 
Берилган вақт. 

2 кўчма Бирор кимса ёки нарсага ихлос, 
меҳр қўйган; содиқ; фикри-зикри бир нарса 
билан банд бўлган, чулғанган. Фанга бе- 
рилган одам. Мусиқага берилган ёшлар. 

3 салб. Бирор нарсага майл қўйган, ружу 
қилган, ўрганган, ўч. Пулга берилган одам. 
н Башорат унинг катталарга ўхшаб 
хаёлларга берилганини кўриб, қадамини 
секинлатди. А. Мухтор, Опа-сингиллар. 

БЕРИЛГАНЛИК 1 Бирор нарсага ихлос, 
меҳр қўйганлик; фикри-зикри бандлик. 
Китобга берилганлик. Мусиқага берилганлик. 
Хаёлга берилганлик. 

2 Садоқат, содиқлик. 

БЕРИЛЛ [юн. beryllos — кўк-яшил рангли 
қимматбаҳо тош] Ҳалқасимон силикатлар 
кенжа синфига мансуб, турли рангдаги 
шишасимон ялтироқ минерал; қимматбаҳо 
тош. 

БЕРИЛЛИЙ [лот. Beryllium < юн. beryl- 
los] ким. Менделеев даврий системасининг 
II гуруҳига мансуб, эриши қийин бўлган, 
қаттиқ, енгил, кумушранг металл. 

БЕРИЛМОҚ 1 Бермоқ 1, 2, 4-6 фл. мажҳ. 
н. Хат эгасининг ўз қўлига берилади. Ёзма 
ишга бир соат вақт берилади. Китоб уйга 
берилмайди. н Бу қий-чув орқасидан меҳ- 
монларга қуюқ-суюқ берилди. А. Қодирий, 
Ўтган кунлар. 

2 Бирор кимса ёки нарсага ихлос, меҳр 
қўймоқ, садоқат боғламоқ; бирор нарсага 
ружу қилмоқ, ўрганиб кетмоқ. Мусиқага 
берилмоқ. н [ Хўжаев: \ Қайси кўзим билан 
кўрай. Ҳалиги нотиқ ўзимизнинг Шукрулло 
афанди экан. Наҳотки, у киши шу қадар 
берилиб кетган, деб ўйладим. 3. Саид, Н. 
Сафаров, Тарих тилга кирди. Айта қолинг, 
Авлиёота — қозоқ юрти, норинхўрликка 
кўпроқ берилганга ўхшайсиз-а? Ойбек, 
Танланган асарлар. 

3 Чўммоқ, ботмоқ, маҳлиё бўлмоқ. 
[Гулнор\ Ўзининг паришон хаёлига берилиб, 
кимсасиз ҳовлида кеза бошлади. Ойбек, 
Танланган асарлар. 

4 Бўш келмоқ; таслим бўлмоқ. Ота- 
бекнинг бу мактуби Кумушга бўлган муноса- 
батининг ҳамон боқийлигини.. ўзининг осонлик 
билан рақибга берилмаслигини сўзлар эди. А. 
Қодирий, Ўтган кунлар. 


БЕРИЛУВЧАН 1 Бирор нарсага тез 
бериладиган, майл қўядиган; ўзини тия 
олмайдиган. Ёмон таъсирга берилувчан бола. 

2 тиб. Юқумли касалликларга мойил; 
касалликка унча қаршилик кўрсата олмай- 
диган. Касалликка берилувчан организм. 

БЕРИЛУВЧАНЛИК Бирор нарсага тез 
берилишлик; мойиллик. Организмнинг бери- 
лувчанлиги. н Тана температурасининг 
пасайиши организмнинг тириклик фаолия- 
тини заифлаштиради, касалликларга бери- 
лувчанлигини оширади. «Анатомия». 

БЕРИШМОҚ Бермоқ 1, 2, 4-6 фл. бирг. 
н. Ўйлашга ҳам вақт беришмади. Сизга яхши 
маслаҳат беришибди. н Севишганларига, 
кўнгил беришганларига беш йил тўлиб, ол- 
тинчи йил тугай деб қолди. М. Исмоилий, 
Фарғона т.о. 

БЕРК 1 Бекитиб, ёпилиб ёки тўсиб 
қўйилган; ёпиқ. зид. очиқ. Дарвоза берк. Уй 
берк. Йўл берк. Чегара берк. 

2 Ҳамма ёғи ёки бир қисми ўралган, 
ёпилган. Усти берк йўлак. Усти берк арава. 
Берк машина. 

Боши берк кўча Йўлини, иложини то- 
пиш қийин бўлган, мушкул аҳвол. Илмсиз 
тажриба — боши берк кўча. П. Турсун, 
Ўқитувчи. Отабек боши берк кўчада қол- 
гандек бўлди, жавобига қийналди. А. Қо- 
дирий, Ўтган кунлар. 

БЕРМОҚ 1 Қўлига тутқизмоқ; қўлига 
ёки ихтиёрига топширмоқ. Берганнинг бетига 
қарама. Мақол. Олмоқнинг бермоғи бор. 
Мақол. н Ҳалиги хатни у танаффусга 
чиққанда Рустамга бермоқчи эди. Ў. Ҳоши- 
мов, Қалбингга қулоқ сол. Виктор ҳам 
кўришиб, ҳол-аҳвол сўрашгач, қўлига теле- 
граммани берди. С. Кароматов, Олтин қум. 

2 Эҳтиёжини, талабини қондирмоқ; йўқ 
нарса билан таъминламоқ. Экинга cye бер- 
моқ. Молга хашак бермоқ. Курилишга маблағ 
бермоқ. Бола йиғламаса, она сут бермас. 
Мақол. н Қурилиш трести унга ётоқхонадан 
жой берди. Ў. Ҳошимов, Қалбингга қулоқ 
сол. Банданинг ризқини олло беради. К. Яшин, 
Ҳамза. Бойнинг қизига раҳми келиб, унга нон 
берибди. «Булбулигўё». Қўша қариндошлар, 
яхши фарзандлар берсин. Ў. Ҳошимов, Қал- 
бингга қулоқ сол. Шеригим унга бир стакан 
cye берди. А. Қаҳҳор, Асарлар. Қурёз ака шуни 
кутиб тургандай: -Мен қўйларга томоқ 
берай, — деб қўзғалди. С. Сиёев, Ёруғлик. 




3 Бахш этмоқ, бағишламоқ; руҳий 
ҳолат, кайфият, кўриниш пайдо қилмоқ. 
Мусиқа дилларга ором беради. н Саёҳат 
гашти, тоғлар ўркачи, ранго-ранг табиат 
кўзларни яшнатиб, дилларга ором беради. 
Газетадан. Мансур акаларча меҳрибонлик 
билан Гавҳарнинг елкасидан тутиб, далда 
берди. Ў. Ҳошимов, Қалбингга қулоқ сол. 
[Нури] Гулнор тўғрисида сўзлаганда, то- 
вушига сирли оҳанг берди. Ойбек, Танланган 
асарлар. Унинг [Кумушнинг] нафис қора 
сочлари орқа-ўнгига тўзғиб, ажиб бир ман- 
зара бердилар. А. Қодирий, Ўтган кунлар. 

4 Бирор муассасага ўрнаштирмоқ, ки- 
ритмоқ, Болани боғчага бермоқ. Ўғлини 
ўқишга бермоқ. н Бошқа бирор ҳунарга 
берсак бўлмайдими? Э. Раимов, Ажаб қиш- 
лоқ. Бир ўғлимни Хадрадаги ўрис мактабига 
бердим. Ойбек, Танланган асарлар. Мен 
Марусяга тайинлаб қўйдим, эртадан бошлаб 
боғчага бер. А. Қаҳҳор, Қўшчинор чироқлари. 

5 Маҳсулот етиштириб, тайёрлаб етка- 
зиб турмоқ; ўз маҳсули билан таъминламоқ. 
Бу халқ хўжалигига нима беради? Қишлоқ 
хўжалиги аҳолига озиқ-овқат, саноатга хом 
ашё беради. н Этак-этак пахтани икки 
қўллаб терганман, Гектаридан юз-юзлаб 
пахта берай деганман. «Қўшиқлар». 

6 Нашрга киритмоқ, босмоқ, эълон 
қилмоқ; эшиттирмоқ; кўрсатмоқ. Мақолан- 
гизни келгуси сонда берамиз. Концерт бермоқ. 

7 Айрим отлар билан қўшма феъл 
ясайди; мас.: аҳамият бермоқ, бардош 
бермоқ, жавоб бермоқ, бой бермоқ, жой 
бермоқ, зарба бермоқ. н Ўн бир киши қарши 
овоз берди. «Шарқ юлдузи». У кўприкдан 
ўтиб, катта йўлга чиққанидан сўнг отга 
қамчи берди. А. Қаҳҳор, Асарлар. Мана, сени 
деб қандай балоларга бардош беряпман. К. 
Яшин, Ҳамза. Куруқ одамлар кийимга зўр 
беради, деганлари бежиз эмас экан. Ф. 
Мусажонов, Ҳиммат. Ҳаё қайси нарсада 
бўлса, унга зийнат беради. «Фан ва турмуш». 
Кулоқларида уч калима сўз ўрин талашиб, 
акс садо берди. С. Сиёев, Ёруғлик. 

8 Кўмакчи феъл вазифасида -(и)б аф- 
фиксли равишдош шаклидаги етакчи феъл 
билан бирикади ва: 1) ҳаракатнинг биров, 
ўзга учун бажарилганлигини ифодалайди. 
Янгангга айт: иликдан ош қилиб берсин. 
«Гулдаста». Энди ишингга қара, болам, эртага 
кўйлак тикиб бераман. С. Сиёев, Ёруғлик. 


Мен бўлган воқеани айтиб бердим. Т. Ашуров, 
Оқ от. Тутнинг устига чиқиб қоқиб бердим. С. 
Зуннунова, Олов. Бу чолдан ҳар бало кутса 
бўлади. Уни ҳукуматга тутиб бериш керак. 
П. Турсун, Ўқитувчи; 2) етакчи феълдан анг- 
лашилган маънони кучайтириб ифодалайди. 
У қўлини силтаб бақириб берди. С. Сиёев, 
Ёруғлик. Қамбаралидан эшитиб ишонмади ва 
иккаловини ҳам сўкиб берди. А. Қаҳҳор, 
Асарлар. Зулайҳо опамлар уришиб берадилар. 
Ў. Ҳошимов, Қалбингга қулоқ сол. 

9 Кўмакчи феъл вазифасида -а, -й 
аффиксли равишдош шаклларидаги етакчи 
феъллар билан бирикиб келганда, кўпинча 
-вер шаклида талаффуз қилинади ва қуйидаги 
маъноларни ифодалайди: 1) етакчи феъл- 
даги ҳаракатнинг бажарилиши учун қар- 
шилик, монелик йўқлигини, у бемалол 
бажарилиши мумкинлигини англатади. 
Қатиқламасдан косаларга суза бер. А. Қо- 
дирий, Ғирвонлик Маллавой. Баҳузур ўтира 
бер, чарчагандирсан? У. Исмоилов, Сайлан- 
ма; 2) етакчи феълдаги ҳаракатнинг давом- 
лилиги, такрорийлигини билдиради. У сув 
ташиб, хумларга қуя берди. С. Сиёев, Ёруғ- 
лик. Ўлимдан бошқа ҳамма яхшиликнинг 
барвақт келгани маъқул, деб она-бола изғий 
берди. Мирмуҳсин, Қаҳрамоннома. Сенинг 
муштингни ея бериб, жонимда жон қолган 
эмас. А. Қаҳҳор, Қўшчинор чироқлари. Ҳа- 
деб катта шаҳарда яшай бериш ҳам одам- 
ни диққинафас қилиб юборади. Т. Ашуров, 
Оқ от. 

10 Етакчи феъл сифатида қўшма феъл- 
лар таркибига киради, мас.: бериб тур, бера 
қол, бериб юборди. 

Бердисини айтгунча уриб ўлдирмоқ Гапни 
охиригача эшитмасдан ҳукм (хулоса) қил- 
моқ. Бердисини айтгунча уриб ўлдирадиган 
кўринасан, сабр қилгин, болам. С. Анорбоев, 
Оқсой. 

БЕРТОЛЛЕ [ француз кимегари К ттотт 
Луи Бертолле (Berthollet) номидан]: бер- 
толле тузи ким. Тиббиётда дезинфекция 
учун, техникада портловчи моддалар тайёр- 
лаш учун қўлланадиган, садаф каби тов- 
ланувчи порошок; калий хлорат. 

БЕРТОЛЛИДЛАР Француз кимёгари 
Клод Бертолле номи билан аталган кимёвий 
бирикмалар. 

БЕРУХСАТ [бе.. + рухсат] рвш. айн. рух- 
сатсиз. Берухсат кириш мумкин эмас. Мен- 




дан берухсат кетманг. н Ундан берухсат 
қадам ташламайдиган бўлди. Э. Самандаров, 
Дарёсини йўқотган қирғоқ. 

БЕРУҲ [бе.. + руҳ] Руҳан эзилган, руҳи 
паст, руҳсиз. Ҳафиза шу кундан бошлаб 
кўрпа-тўшак қилиб ётиб қолди, у негадир 
бемажол ва беруҳ эди. Мирмуҳсин, Умид. 

БЕРЧ Дағал, эзилмайдиган; чайнаб 
бўлмайдиган. Берч лой. Берч нон. Олманинг 
берч жойи. н Мирвали баъзан текисланган 
ердан бир сиқим тупроқ олиб, кафтида эзиб 
кўради. Сап-сариқ, олтинга ўхшайди: эзғи- 
ласанг, берч бўлиб, қўлингга ёпишмайди. 
Уқаланиб кетади. С. Аҳмад, Жимжитлик. 

БЕСАБАБ [бе.. + сабаб] айн. сабабсиз. 
Бесабаб оёққа тикан кирмас. Мақол. н 
Юзингдан олар беадаб, Ишдан қолар бесабаб. 
«Қўшиқлар». Кулфату роҳат кишига келса, 
келмас бесабаб. Ҳабибий. Эслайман, болалик 
чоғимда бир кун Безори тош отди менга 
бесабаб. А. Орипов. 

БЕСАБР [бе.. + сабр] Сабри, тоқати йўқ, 
чидамсиз, тўзимсиз. Сабр қилсанг, ғўрадан 
ҳалво битар, бесабрлар ўз оёғидан йитар. 
Мақол. н Басавлат, шаддод аёллар бесабр 
бўладилар. «Шарқюлдузи». 

БЕСАБРЛИК Сабр, чидами етмаслик; 
чидамсизлик, тоқатсизлик. Бесабрлик билан 
кутмоқ. 

БЕСАВОД [бе.. + савод] 1 Ёзув-чизувни 
билмайдиган, саводи йўқ. Бесавод одам. 
Бесавод бола. 

2 Илму маърифатдан бехабар; билимсиз. 
Бизам жа-а бесаводмас, ҳеч қандай инфекция 
йўқлигини биламиз. Баччағар, юқади дейди- 
я! Ҳи-ҳи! «Ёшлик». 

БЕСАМАР [бе.. + самар] Фойдасиз, нати- 
жасиз, беҳуда. У миясини ҳоритган бесамар 
ўйлар, вужудини чулғаган ҳардамхаёл кай- 
фиятдан фориғ бўлиш учун боши оққан 
томонга кетишга рози. С. Нуров, Нарвон. 
Оқсоқол уларнинг сафари бесамар кетишини 
қайдан билди — бу ҳол ҳали-ҳали сир эмиш. 
М. Мансуров, Ёмби. 

БЕСАМАРА айн. бесамар. Афсуски, 
бесамара меҳнат қилибсиз. «Шарқ юлдузи». 

БЕСАНОҚ айн. саноқсиз. Дашт эта- 
гидаги адир ва қумтепаликлардан парвоз 
қилиб ёпирилган гирдоблар.. осмон кўксига 
бесаноқ найзалар отар.. домига нимаики 
илашса, чирпирак қилар эди. Ж. Абдулла- 
хонов, Хонадон. 


БЕСАР [ф. — бошсиз, боши йўқ]: 

бесар бўлмоқ Бесаранжом бўлмоқ, тинч- 
лигини, ҳаловатини йўқотмоқ. Бесар қилмоқ 
(ёки этмоқ) Бесаранжом қилмоқ, тинч- 
лигини, ҳаловатини бузмоқ; издан чиқармоқ. 
Қалб танҳо сени ўйлаб, кулиб гоҳ, гоҳи 
йиғлардим, Нетай, ҳижрон азоби айламиш 
беихтиёр, бесар. Н. Муҳаммад, Баҳор та- 
роналари. Кўкда ой кезади бесару сомон, Йи- 
роқ замин узра ташлаб ҳорғин из. А. Орипов. 

БЕСАРАНЖОМ [бе.. + саранжом] 1 Са- 
ранжом-саришта қилинмаган; саранжом 
топмаган, айқаш-уйқаш. Бесаранжом уй. 
Ошхона доим бесаранжом. н Болаларнинг 
ўйинчоқлари, китоб, газеталар билан беса- 
ранжом бўлган хонада бир аёл ётарди. С. 
Зуннунова, Қанот. Барча ҳовлилар қатори 
уларники ҳам бесаранжом. «Шарқ юлдузи». 

2 Саранжом-саришталикни билмайди- 
ган, пала-партиш иш, рўзғор тутадиган. 
Бесаранжом хотин. 

3 Ҳаяжон, изтиробга тушган; ташвишли, 
изтиробли, безовта. Мўйлов бесаранжом кўз- 
ларини жовдиратиб, дарров гапира олмади. 
С. Аҳмад, Чўл шамоллари. Чол бесаранжом 
бўлиб, кўзи бежо, олма-кесак тера бошлади. 
И. Қаландаров, Шохидамас, баргида. 

БЕСАРАНЖОМЛИК Тинчи бузилган- 
лик, безовталик, тартибсизлик. Юсуфбек 
ҳожи юрт бесаранжомлиги ва ўғил қайғуси 
билан асабийлашган эди. А. Қодирий, Ўтган 
кунлар. Татъяна Ҳсшдарнинг авзойида қан- 
дайдир бесаранжомлик борлигини сезди. И. 
Раҳим, Ихлос. Энди қорачиқлари кенгайиб, 
бесаранжомлик ўрнини мунгли ифода эгал- 
лади. «Ёшлик». 

БЕСАРИШТА [бе.. + саришта] айн. беса- 
ранжом. Бу хил одамлар ўта бесаришта, 
инжиқ ва ўта сершубҳа бўлади, сизнинг ҳар 
бир ҳаракатингиздан гумонсирайди. «Ёшлик». 

БЕСАС Ҳеч нарса демай, товуш чиқар- 
май, унсиз. Шайх арвоҳдек бесас, бепарво 
турарди. С. Сиёев, Аваз. Лекин асир бесадо, 
бесас, Боши ёриқ, яраланган, қон, Мурда каби 
ётарди бежон. Ҳ. Олимжон. Қудуқ тубидаги 
оқ тошдек бесас Кўксимда ётибди хотирам 
маним. «Саодат». 

БЕСОАТ 1 [бе.. + соат] 1 Соати йўқ, 
соатсиз. 

2 Вақти, соатининг тайини йўқ; бема- 
ҳал, бемаврид. Кўзидан тўкилган ёшдан 
Бесоат кун чиққан экан. «Нурали». Уст- 




устига гала душман, Бу урушлар бесоати: ё 
кечаси, ё кундузи. «Гулихиромон». 

БЕСОҚОЛ 1 Ҳали соқол-мўйлови чиқ- 
маган, ёш ёки соқол қўймаган; соқолсиз. 
Кушучса қаноти куядиган чўлларда.. бесоқол 
болам, йўл бўлсин? «Ys, ундуз билан Юлдуз». 

2 от этн. Бачча вазифасида сақлана- 
диган, ҳали соқоли чиқмаган чиройли бола. 
Муллаларнинг талаши — вақф, масжид, тўй 
оши, Бесоқолдир ўйнаши, йиғла миллат, йиғ- 
лайлик. Ҳамза. [Турсун] Ёдгорнинг самоварчи 
ҳам ошпаз исмида юрган бесоқолидир. Ҳамза. 

БЕСОҚОЛБОЗ айн. баччабоз. Ана энди 
бу Ҳасан чопсон қурғури ҳам бесоқолбоз эди, 
ҳам хотинбоз эди. «Гулнорпари». 

БЕСОҲИБ [бе.. + соҳиб] Эгаси йўқ, 
қаровсиз; ташландиқ, хароб. Бефарзанднинг 
бесоҳибдир қўрғони.. «Эрали ва Шерали». Ким 
эшитар менинг қилган ноламни, Бесоҳиб 
айлади шаҳру қаламни (қалъамни). «Эрали 
ва Шерали». Бесоҳиб бўлмасин ҳеч кимнинг 
жойи.. «Юнус пари». 

БЕССЕМЕР Бессемерлаш усули билан 
пўлат олиш жараёни. 

Бессемер пўлати Бессемерлаш йўли би- 
лан олинган пўлат. 

БЕССЕМЕРЛАШ [инглиз ихтирочиси 
Генри Бессемер (Bessemer) номидан] тех. 
Эриган, суюқ чўян орқали ҳаво ёки кис- 
лород ўтказиб, ундаги ортиқча углерод ва б. 
қўшимчаларни куйдириш йўли билан пўлат 
ҳосил қилиш. 

БЕСУБУТ [бе.. + субут] Бир гапда, ваъда- 
сида турмайдиган; бурди, тутуриғи йўқ. 
Танимасман, кўрмасман, ёт у мен учун, 
Баски бирор дўзахидир, шилқим, бесубут. А. 
Орипов. 

БЕСУНАҚАЙ 1 Кўриниши ҳаддан, 
меъёрдан ташқари, катта; қўпол, келиш- 
маган. Бесўнақай одам. Бесўнақай гавда. н 
[Тиллабой] Суяги йўғон, семиз, кўзлари қисиқ, 
бесўнақай кимса эди. П. Турсун, Ўқитувчи. 
Каримани кўриб, ёқа ушлайсиз. Девдай, оёқ- 
қўллари бесўнақай, қўполгина қиз эди. 
«Ёшлик». 

2 Ҳаддан ташқари кўримсиз, хунук; бе- 
ўхшов. Унинг [Полвоннинг] кўзи олдида Умар- 
бекнинг бесўнақай башараси гавдаланди. С. 
Аҳмад, Қадрдон далалар. Унинг [Қобиловнинг] 
боишда эскироқ кўк кепка, шу рангда узун 
енгил пальто, оёғида эса катта, бесўнақай 
кирза этик. Б. Даминов, Одамдан яхши ном 


қолсин. [Поччамнинг] Бошида бесўнақай 
ўралган қўпол салла. Ойбек, Болалик. 

3 Жуда ҳам бемаъни, келишмаган; ўрин- 
сиз, кўпол. Бесўнақай гап. 

БЕСУРОВ айн. бесўроқ. Сен бесўров боққа 
кирдинг, бемаъни, Тўкилади сендай аҳмоқнинг 
қони. «Маликаи айёр». 

БЕСУРОҚ рвш. 1 Рухсат олмай, рухсат 
бўлмагани ҳолда; сўрамай, берухсат. Бу 
бефаҳм.. Шеров мендан бесўроқ иш қилмайди, 
деб вақти чоғ. А. Қаҳҳор, Сароб. 

2 с.т. Тергов қилмай-нетмай, терговсиз. 
Бесўроқ қамоқда ётмоқ. 

БЕТ 1 Одам бошининг олд қисми, олд 
томони; юз, афт. Унинг [қизнинг] бетидаги 
қуюқ қора қоши, қорачиғи, йирикдан келган 
ўйноқи кўзлари Элмуродга Муҳаррамни эс- 
латди. Шуҳрат, Шинелли йиллар. Гўё бу 
сеҳргар чол ҳамма сирни бетдан ўқиб олар 
эди. А. Қодирий, Ўтган кунлар. Хон, Аваз- 
нинг гапини эшитмагандек, бетини буриб, 
қаватидаги наққошга нимадир тайинлаган 
бўлди. С. Сиёев, Аваз. 

2 Юзнинг ёноқцан ияккача бўлган икки 
томонидан ҳар бири; чакка. Икки бети қип- 
қизил олмадай. н Дока рўмолин дол қўйган, 
ўнг бетига хол қўйган. «Қўшиқлар». Икки 
бети йилтиллаб, Новвой ширмой кулчадай.. 
«Нурали». 

3 Бирор нарсанинг беткай, сирт томони, 
юзаси. Ернинг бети сергиб, тобига келиши 
билан чигит экишга киришувимиз керак. Га- 
зетадан. Ҳовуз бетига кумушдай йилтироқ 
танга балиқлар чиқиб, нон ушоқларини илиб 
кета бошлади. Ҳ. Назир, Сўнмас чақмоқлар. 
Сол қалқиб турибди сувнинг бетида. «Нурали». 

4 айн. саҳифа 1. Газетанинг тўртинчи 
бети. н Эртасига ҳалиги шеър газетанинг 
иккинчи бети бошида босилиб чиқиб, ҳам- 
манинг оғзида қироат қилинди. А. Қодирий, 
Кичик асарлар. Ахир неча юз бет келадиган 
асарни кеча-кундуз ухламай, кўз нурини тў- 
киб, қўлда ёзиб чиқишнинг ўзи ҳам меҳнатга 
кирмайдими? Шукрулло, Сайланма. 

5 кўчма Томон, чет, соҳил. Салорга яқин- 
лашганда, сувнинг нариги бетидан хотин- 
ларнинг товуши келди. Ойдин, Ўзидан 
кўрсин. Сал юришгандан кейин аёл, етдик, 
деб кўчанинг чап бетидаги эшик олдида 
тўхтади. С. Аҳмад, Уфқ. 

6 кўчма Темирдан ясалган асбоб-қурол- 
ларнинг тиғи, дами. Ер кетмоннинг бетини 




қайирадиган даражада тош-метин бўлиб 
музлади. С. Анорбоев, Оқсой. 

Бет бўлмоқ Юзма-юз бўлмоқ, рўпара 
келмоқ, учрашмоқ. ..бола-чақасининг кўз 
ўнгида шарманда бўлган одам қайта бошдан 
уларга бет бўлишга ҳадди бўлмайди. «Ёшлик». 
Бет бўламан деб тағин мелисага тушиб қолма. 
«Шарқ юлдузи.». Бет олмоқ Қалинлашмоқ, 
қаймоқланмоқ. Эрталаб сут бет олади ва 
бир оз қуюқ тортади. К. Маҳмудов, Ўзбек 
тансиқ таомлари. Бет чидамайди Уяласан, 
номус қиласан киши. Ҳадеб гап эшита- 
веришга бет чидамайди. Бетга айтмоқ Ая- 
масдан (яширмасдан) ўзига айтмоқ. Бетга 
айтганнинг заҳри йўқ. «Аския». Бетга чопмоқ 
Юз-хотир қилмай тик гапирмоқ. Бетига оёқ 
қўймоқ қ. оёқ. Бетига қарамай 1) ҳисоб- 
лашмай, сахийлик билан. Пулнинг бетига 
қарамай сарф қилмоқ; 2) аямай, аяб ўтир- 
масдан. Отнинг бетига қарамай, кечикмай 
номани етказ. «Юсуф ва Аҳмад». Қараманг 
отнинг бетига, Қамчилар уринг этига. «Гул- 
норпари». Бети йўқ Ор-номуси йўқ, юзсиз. 
Элга қўшилганнинг кўнгли тўқ, элдан аж- 
ралганнинг бети йўқ. Мақол. Бекорчининг 
бети йўқ, Қозон осар эти йўқ. Мақол. Бетинг 
борми? Уятинг, ор-номусинг борми? ..бе- 
тини кўрмаган Ҳеч кўрмаган, бошдан ке- 
чирмаган, ўзи нима эканлигини билмайди- 
ган. Эсини танигандан буён хаста бўлмаган, 
табиб бетини кўрмаган Йўлчи.. Ойбек, Тан- 
ланган асарлар. Бетини кўрмай кетмоқ Йў- 
қолиб, узоқлашиб кетмоқ; жудо бўлмоқ. Ўн 
беш йил Шодмонбойнинг пулсиз хизматини 
қилиб, охирида ўн тўрт йил қишлоқ бетини 
кўрмай кетсин. А. Қодирий, Ғирвонлик 
Маллавой. Бетини сидирмоқ Уятни йиғиш- 
тириб қўймоқ, лўлилик қилмоқ. Қилиб шар- 
мандалик, бетни сидирди, Юлиб кўз, ҳийлаи 
найранг қидирди. Ҳабибий. Бетини юлмоқ 
Дод-фарёд солиб, бетини тимдаламоқ. Онам 
ёнимга келиб, бетини юла бошлади: -Нима 
бало қилдинг, жувонмарг? Энди эл-юрт ол- 
дида қандоқ тирик юрамиз? П. Турсун, 
Ўқитувчи. Бетини қайтармоқ Шаштини 
тўхтатмоқ, орқага буриб ташламоқ, чеки- 
нишга мажбур қилмоқ. Лаънати фашистнинг 
бетини бир қайтариб олсак, марра бизники.. 
С. Сиёев, Ёруғлик. Бети қалин ( ёки қаттиқ) 
Гап таъсир қилмайдиган, ор-номуси йўқ, 
сурбет. Бетимнинг қалини — жонимнинг 
ҳузури. Мақол. н Умид қилма энди суту 


қатиқдан, ўргилдим-ку сендек бети қсип- 
тиқдан. А. Пўлат. Бети қолмаслик Ботина 
олмайдиган, уяладиган бўлиб қолмоқ. Ўзим 
чиқай десам, бетим қолмади. С. Сиёев, 
Ёруғлик. Бети қора Эл олдида уятга қолган, 
юзи шувут. Бадфеълнинг бети қора. Мақол. 
Бети қотмоқ Гап таъсир қилмайдиган, уял- 
майдиган бўлиб қолмоқ. Болани сўксанг, бети 
қотар, Урсанг — эти қотар. Мақол. Бети 
қурсин қарғ. Юзини кўришга тоқатим йўқ, 
кўзга кўринмасин, йўқолсин, ўлсин, қуриб 
кетсин. -Бетларинг қурсин, одамхўрлар!— деб 
ғижинарди. Ғайратий, Унутилмас кунлар. 
Қайси (ёки не, қандай) бет билан Қандай 
қилиб, уялмай-нетмай. Акам — жигарим. 
Суюнаман! Лекин.. энди унга қайси бетим 
билан рўпара бўламан! А. Қаҳҳор, Қўшчинор 
чироқлари. Не бет билан Қўнғирот элга 
бораман. «Алпомиш». Қўлини бетга тортмоқ 
Фотиҳа қилмоқ, дуо қилмоқ, фотиҳа бермоқ. 
Душман битган — бари жонни comadu, Мирза 
Маҳмуд қўлни бетга тортади. «Юсуф ва 
Аҳмад». 

БЕТА [юн. beta] 1 Юнон алифбосининг 
иккинчи ҳарфи (|3) ва шу ҳарфнинг номи. 

2 Модданинг муайян ҳолатини ҳамда 
маълум сўзнинг бета-зарралар ёки бета- 
нурларга алоқадорлигини билдирувчи сўз 
бўлаги. Бета-зарра. 

Бета-емирилиш Атом ядроларининг 
элементар зарралар — электрон ёки пози- 
трон чиқариб, радиоактив емирилиши, 
парчаланиши. Бета-зарралар Бета-еми- 
рилишда радиоактив ядролардан ажралиб 
чиқадиган элементар зарралар — электрон- 
лар ва позитронлар. Бета-зарралар оқими 
бета-нурлар дейилади. «ЎзМЭ». Бета-терапия 
Касаллик туфайли организмнинг ўзгарган 
тўқималарини бета-нурлар ёрдамида даво- 
лаш усули. 

БЕТАВФИҚ [бе.. + тавфиқ] 1 Дин йўл- 
йўриқларига ишонмайдиган, диний эъти- 
қодсиз; имони йўқ; муртад. Калима келтир, 
бетавфиқ! Ойбек, Танланган асарлар. Ким- 
да-ким худонинг осий бандаси.. бетавфиқ 
Аваз Ўтар ўғлининг дўконига оёқ босса.. соч- 
соқол олдирса, имони куйга-ай! С. Сиёев, Аваз. 

2 кўчма Уяти (номуси, ҳаёси) йўқ; уят- 
сиз. Мард йигитнинг номус-ори бўлади. Юл- 
дузойни ёрим дема, бетавфиқ. «Қундуз билан 
Юлдуз». Бетавфиқ чол, ичиб, йиқилиб ётибди. 
Газетадан. 




БЕТАЙИН [бе.. + тайин] 1 Бор-йўқлиги, 
юз бериши ёки бермаслиги аниқ бўлмаган, 
номаълум, тайинсиз. Ғуломжон ҳушига келди. 
Уни энди бетайин бир қўрқув ҳушига кел- 
тирган эди. М. Исмоилий, Фарғона т.о. 
Йигитманки, таваккални қиламан, Бетайин 
юртларга кетиб бораман. «Муродхон». Қўзи- 
бой чолнинг касби бетайин. Ш. Холмирзаев, 
Оғир тош кўчса. 

2 Бир зайлда, бир гапда турмайдиган; 
тутуриғи, бурди йўқ, беқарор. Бетайин одам. 
н Ҳўрқоқ, бетайин, иродасиз, маслаксиз, 
ношуд одам бошига оғир бир мушкул тушганда 
сотқинлик қиларкан-да! С. Нуров, Майса- 
ларни аёз урмайди. Болалар одамгарчилиги 
йўқ, бетайин кимса экан, дейишмасмикан? 
С. Сиёев, Ёруғлик. 

3 Таги пуч, асоссиз, беҳуда; мужмал; мақ- 
садсиз. Бетайин гап. Бетайин жавоб. н 
Кампир, йиғлаб, бунда савол қиласан, Бета- 
йин гапирсанг, тайин ўласан. «Гулшанбоғ». 
Гаранг қилди бу бетайин юриитар, Соқибулбул, 
ўйлаб, бергин маслаҳат. «Маликаи айёр». 

БЕТАКАЛЛУФ [бе.. + такаллуф] Ортиқча 
мулозаматни ёқтирмайдиган ёки ана шун- 
дай мулозамат қилишни билмайдиган; кам- 
суқум; ортиқча такаллуфдан, мулозаматдан 
холи. Бетакаллуф одам. н Булар орасидаги 
бетакаллуф муомала ва муносабсипга одамлар 
ўрганиб қолди. А. Қаҳҳор, Қўшчинор чи- 
роқлари. Ҳабиб бу йигитлар билан бета- 
каллуф кўришиб чиқди. Ҳ. Аҳмар, Ким ҳақ? 
Чол бетакаллуфгина чордана қуриб ўтирди- 
да, хотини қуйиб узатган аччиқ памил чойни 
пуфлаб ича бошлади. Ҳ. Ғулом, Феруза. 

БЕТАКРОР [бе.. + такрор] 1 Такрорлан- 
майдиган, қайтиб келмайдиган. Умр бир 
берилгай, қайтмас, бетакрор. «Саодат». 
Биламан, Хизр ким ва бидъат нима, Биламан, 
ёшлик ҳам кетди бетакрор. А. Орипов. 
Болалик.. шодлигу қувончларга, орзу-ўйларга 
тўла беғубор ва бетакрор ўйинқароқ дамлар.. 
«Саодат». 

2 Тенги йўқ, ноёб, топилмас. Ҳалима 
Носированинг беқиёс санъати, табиий ва 
бетакрор овози халқимиз қалбидан чуқур жой 
олган. «Саодат». Ўлкамиз тарих ва мада- 
ниятида.. кўҳна Тошкентнинг ўрни бетакрор. 
Газетадан. Тиббиёт олимларини Косонсойнинг 
бетакрор табиати қизиқтиради. «Саодат». 

БЕТАМИЗ [бе.. + тамиз] Ўз ақли, фаро- 
сати билан бир иш қилолмайдиган; нарса- 


ҳодисанинг моҳиятига фаҳми етмайдиган; 
дид-фаросати йўқ, бефаҳм. Бетамизда бет 
бўлмас, безорида уят бўлмас. Мақол. н Аммо 
дуч келган одамга ўзи ва ўзгалар ҳақида 
оғзига келганини гапирадиган бунақа бета- 
мизни учратмаган эди. Э. Самандаров, 
Дарёсини йўқотган қирғоқ. 

БЕТАМИЗЛИК Фаҳму фаросатсизлик, 
идроксизлик. Меҳмоннинг қизарганини пай- 
қаган кекса бой ўз хотинининг катта оғиз 
ва бетамизлигига аччиғланиб, юзини тес- 
кари бурди. Ойбек, Танланган асарлар. Бу 
ўринда, гар бир қадар муносабатсиз бўлса 
ҳам, мулла Муҳсиннинг бир бетамизлигини 
айтмасдан ўтолмаймиз. А. Қодирий, Ғир- 
вонлик Маллавой. 

БЕТАРАФ [бе.. + тараф] Ҳеч қайси то- 
монга, гуруҳга ён босмайдиган, қўшил- 
майдиган; холис. Бетараф мамлакатлар. н 
Уч кииш бетараф қолди. «Шарқ юлдузи». 

Бетараф зона Ҳеч кимга қарашли бўл- 
маган ҳудуд. 

БЕТАРАФЛИК Қўшилмаслик, холислик. 
Бетарафлик сиёсати. Бетарафлик йўлини 
тутиш. 

БЕТАРАФОНА рвш. кам қўлл. Ҳеч қайси 
томонга ён босмай, қўшилмай; холис ҳолда. 
Бетарафона иш тутмоқ. 

БЕТАРТИБ [бе.. + тартиб] 1 Тартибга 
солинмаган ёки тушмаган, айқаш-уйқаш; 
тартибсиз ҳолдаги. Бетартиб хўжалик. н 
Қўра этагидаги девор устига бетартиб шох 
ёйган қора тол зулмат қўйнида хаёлий 
шарпаларни эслатади. Ҳ. Ғулом, Машъал. 
Аёл кийим-кечаклар бетартиб сочилган хона 
ўртасида гангигандек сўппайиб турарди. 
«Ёшлик». 

2 Тартиб-интизомга риоя қилмайдиган; 
тартибни бузувчи; қонун-қоидага бўйсун- 
маган ёки бўйсундирилмаган, тартиби йўқ; 
пойма-пой. Бетартиб гап. Бетартиб бола. 
Жуда ҳам бетартиб бўлиб кетяпсан. 

БЕТАСКИН [бе.. + таскин] Тинчлик, 
тасалли бермайдиган; бетинч, бесаранжом. 
Беадад, бетаскин бир алам вужудини қам- 
раб, бўғзини қаттиқ бўға бошлади. С. Нуров, 
Майсаларни аёз урмайди. 

БЕТАШВИШ [бе.. + ташвиш] 1 Ғам- 
ташвишдан холи, ғам-ташвиши бўлмаган. 
Беташвиш бой қайда, Меҳнатсиз ош қайда. 
Мақол. Гулга, нурга бурканган хиёбонларда 
бахтиёр, беташвиш одамлар орасида чарча- 




гунларича [Набижон билан Муборак] юришди. 
С. Зуннунова, Қанот. 

2 Ғам-ташвишсиз, осойишта, тинч. Бе- 
ташвиш иш. Тун беташвиш ўтди. н 
Аввалига секин бошланган, кишининг беғам, 
беташвиш шўх кунларини эслатадиган куй, 
бориб-бориб жуда авжига чиқиб кетди. Шуҳ- 
рат, Шинелли йиллар. 

БЕТАЪЛИМ [бе.. + таълим] Таълим, тар- 
бия кўрмаган; тарбиясиз. Бетаълим бола. 

БЕТАЪРИФ [бе.. + таъриф] Бирор-бир 
таърифга, тавсифга сиғмайдиган, таърифи 
чексиз. Наврўзи олам — табиатнинг бетаъ- 
риф яшаши, демак, умрларнинг бошланиши 
ҳам. «Ёшлик». 

БЕТАЪСИР [бе.. + таъсир] 1 айн. таъсир- 
сиз. Бетаъсир гап. 

2 Гап таъсир қилмайдиган, териси қалин; 
сурбет. Бетаъсир одам. 

БЕТАҲЛИКА [бе.. + таҳпика] Хавф-таҳ- 
лика солмайдиган; хавф-хатарсиз, тинч. 
Бетаҳлика иш. Кун бетаҳлика ўтди. н Гул- 
рўй унга тегибдики, бирор куни бетаҳлика 
ўтганини эслолмайди. «Ёшлик». 

БЕТАҲОРАТ [бе.. + таҳорат] 1 Таҳорат 
қилмаган, олмаган ҳодда. Ана энди кўнглини 
хотиржам қилгандан кейин, бет-қўлини ювиб, 
бекларнинг раъйига қараб, кунда бетаҳорат 
намоз ўқуғувчи эди. «Юсуф ва Аҳмад». 

2 кўчма Динсиз, имонсиз. Бетаҳорат 
одам. 

БЕТГАЧОПАР Андиша қилиб ўтирмай, 
тортинмасдан, одамнинг юзига тикка ай- 
тувчи. -Агар боланинг руҳи синмаса, шунақа 
бетгачопар.. бўлади, — деди [Акбархўжа]. П. 
Турсун, Ўқитувчи. -Бетгачопар! — деди 
ғижиниб. — Шу туришингиз бўлса, косангиз 
оқармайди, Алиев! «Ёшлик». 

БЕТГАЧОПАРЛИК Оғзига келганини 
қайтармасдан айтиб юборишлик, андиша 
қилиб ўтирмасдан, юзига тикка айтишлик. 
Ҳеч бўлмаганда, «менда нима айб», деб бет- 
гачопарлик қилмадингиз-а?! Э, балли-ей. 
«Ёшлик». Унақа бўшашаверманг, бийрон бўл- 
ганга нима етсин, деб турган одам беихтиёр 
тортинчоқликни мақтади, бетгачопарликни 
жини суймаслигини билдирди. «Ёшлик». 

БЕТЕРГОВ с. т. айн. терговсиз. Бетергов 
қамоқда ётмоқ. 

БЕТИЗГИН айн. тизгинсиз 2. Бетизгин 
хаёл. н Унинг шоирона руҳи бетизгин. 
«Ёшлик». 


БЕТИЙИҚ Тутиб, тўхтатиб бўлмайдиган, 
тизгинсиз. Каримнинг ранги бўзаради, кўз- 
ларидаги бетийиқ ифода қаҳрга айланади. 
«Ёшлик». Оила бошлиғи ҳар жиҳатдан етук 
бўлса.. фарзандлари ахлоқ-одобли, меҳнатсевар 
бўлиб етишади. Акс ҳолда, бола эмас — бало. 
Бетийиқ бўлади. Н. Сафаров, Оловли излар. 

БЕТИЛСИМ [бе.. + тилсим] Очиқкўри- 
ниб турган, яширинмаган. Холи ва ёввойи 
Қоратоғ бағри, Бағрингда бетилсим талай 
кон кўрдим. Миртемир, Асарлар. 

БЕТИМСОЛ [бе.. + тимсол] Тимсоли 
йўқ; мислсиз, тенгсиз. Бир ёнда хаёлий Эрам 
боғидек Буюк ва бетимсол менинг Ватаним. 
А. Орипов. Дунё бир гулзордир, кенг ea бе- 
тимсол, Юлдузлар ғунчадир унинг ичида. А. 
Орипов, Йиллар армони. 

БЕТИНИМ 1 айн. тинимсиз 1. Бетиним 
аёл. н Жуда бетиним одам экансиз. Нега 
мунча оворагарчилик! Ойбек, О. в. шабадалар. 
Бу бақалоқ, оғиргина йигит бирдан ўзгариб.. 
лабини ялаб, ҳовлиққанча бетиним гапирар 
эди. «Шарқ юлдузи». Соҳилда одам дегани 
бамисоли чумолидек, тўғрироғи, қишдан омон 
чиққан асаларидек, бетиним ғимирлайди. Н. 
Аминов, Қаҳқаҳа. 

2 Узлуксиз, давом этадиган, тинмайди- 
ган. Бетиним ёмғир. н Бетиним қор ёғяп- 
ти.. «Ёшлик». 

БЕТИНЧ Тинчлиги, ҳаловати бузилган, 
безовта, нотинч. Бетинч вақт. Бетинч тун. 
Бетинч уйқу. Тун бетинч бўлди. н Эл бе- 
тинч, одамларнинг юзлари ғамғин, суҳбат- 
лари серташвиш эди. П. Турсун, Ўқитувчи. 
Нега кўзинг безовта, бетинч, Боқишларинг 
бу қадар мунгли? «Ёшлик». 

БЕТКАЙ 1 Нарсанинг кузатувчига ёки 
бирор нарсага қараган олд қисми, сирт 
томони. Кун[га\ беткай жойда бўлгани, адир 
шабадасига кўндаланг тургани учун бу ер 
доимо қақраб ётади. И. Раҳим, Ҳаёт бу- 
лоқлари. Ўтов тикилган кенглик қуёшга 
беткай бўлгани учунми, ўт-ўланлар яхши 
униб, ер бетини қоплаган. X. Тўхтабоев, Йил- 
лар ва йўллар. Шамол теккан гиёҳларнинг 
астари кумуш рангга кирар, шамол тегмаган 
беткайи тиниқ яшил тусда қимирламай 
турарди. С. Аҳмад, Жимжитлик. 

2 шв. айн. бет 3. Кўча беткайида бўладиган 
ҳар кунги очиқ олашовур бозорлар йўқ. Ғ. 
Ғулом. Ҳовли беткайига қатор-қатор стол- 
лар, курсилар қўйилган. «Шарқ юлдузи». 




БЕТЛАМОҚ I Ботиниб бетма-бет кел- 
моқ, рўпара бўлмоқ, юзма-юз келишга 
журъат қилмоқ. Унга ҳеч ким бетлай олмайди. 

Юраги бетламади Журъат қила олмади, 
ботина олмади, рўпара кела олмади; қўрқди. 
Сувонжон дарчаси боққа қараган уйга ки- 
ришга юраги бетламай, бир дам туриб қолди. 
С. Анорбоев, Оқсой. Ҳамариддиннинг онаси 
билан учрашишга юраги бетламайди. «Ёш- 
лик». Саид ариққа тушишга юраги бетла- 
мади. С. Аҳмад, Жимжитлик. 

БЕТЛАМОҚ II Ёзма нарсаларнинг бет- 
ларини, саҳифаларини рақамламоқ. Қулёз- 
мани бетлаб чиқдим. 

БЕТЛАШТИРМОҚ Бетлашмоқ фл. орт. 
н. Бирор нарса, масалани аниқлаш учун 
икки одамни юзма-юз қилмоқ. Ҳалимани 
Олим билан бетлаи/тирдим. 

БЕТМА-БЕТ 1 айн. юзма-юз. Шундай деб 
икки ботир, Бир-бирига бўлди бетма-бет. 
«Нурали». Сен билан турибман бу кун бетма- 
бет.. А. Орипов. 

2 рвш. Бирор бетини қолдирмай. Китобни 
бетма-бет қараб чиқдим. 

БЕТОБ [ф. — бесаранжом; куч- 

қуввати кам; касал] Бирор касаллик билан 
оғриган; тоби қочган; касал, бемор. Гап 
десанг — қоп-қоп, Иш десанг — бетоб. Мақол. 
н Бетоб, дармонсиз Гулнор.. офтобда қуриган 
бир қучоқ ёзлик кийимларни аллақаёқдан 
йиғиштириб келар эди. Ойбек, Танланган 
асарлар. Адолат юзига иситма тошиб ёнди- 
да, бетоб бўлиб ётиб қолди. С. Нуров, 
Майсаларни аёз урмайди. 

2 кўчма Севги, муҳаббат дардига дучор 
бўлган. Дарди тушган чоғидан бетоб валекин 
соғман. У. Исмоилов, Сайланма. 

3 кўчма Зўрға, ожиз бир ҳолда. Довул 
етмас жойларда ҳамон У бўроннинг кучсиз 
ва бетоб Увлашини тингларди шодон. Ҳ. 
Олимжон. 

БЕТОБЛИК Беморлик, касаллик, хас- 
талик. Кўзларимга мунча хомуш, мунча маъюс 
боқасан, Ёки мурғак дилгинанг бетоблигимни 
сезади. С. Зуннунова, Олов. 

БЕТОЛЕ [бе.. + толе] айн. толесиз, бахтсиз. 
Бетоле ёр, нега бурунлар Бўлмагандинг кўзга 
намоён. Ҳ. Олимжон. 

БЕТОН [фр. beton < лот. bitumon — тоғ 
смоласи] Цемент, қум ва шағалга сув қўшиб 
тайёрланган қоришманинг зичлашиб қоти- 
шидан ҳосил бўладиган қурилиш материали. 


Бетон қормоқ. Бетон девор. Бетон тўсин. 
Бетон зовур. Бетон қорадиган машина. н 
Кеча ишчилар ГЭС пойдеворига бетон қуйиб, 
станция деворини тиклаб бўлдилар. С. Аҳмад, 
Қадрдон далалар. Қишда совуқ бетон уни муз- 
дек қисар, саратонда нозик танасини олов- 
дек куйдирарди. «Ёшлик». 

БЕТОНЛАМОҚ Бетон қуйиб ишламоқ, 
бетон қуйиб мустаҳкамламоқ. Каналларни 
бетонламоқ. н Шунинг учун қиш киргунча 
тўғоннинг бир қисмини бетонлаб, қўлдан 
чиқариш керак экан. С. Сиёев, Ёруғлик. 

БЕТОНЧИ Бетон қуювчи ёки қорувчи 
ишчи. Бетончилар бригадаси. н У кезларда 
ёш бетончи эдим, фабрикани қуришга қуриб 
бўлдиг-у, энди уни қўриқлаш ўзи бир азоб эди. 
А. Мухтор, Асарлар. 

БЕТОНҚОРГИЧ Бетон қоришмасини 
тайёрлашда ишлатиладиган, электр двига- 
телли, ағдарма қисми қўзғалмас қоришти- 
риш барабанидан иборат бўлган машина. 

БЕТОҚАТ [бе.. + тоқат] Тоқати йўқ, сабр- 
тоқат қилиб, бардош бериб тура олмайди- 
ган; тоқатсиз, чидамсиз. Бетоқат одам. н 
Баъзи бир бетоқатлар кастрюл-қошиқларни 
тақиллатади. П. Турсун, Ўқитувчи. Убето- 
қат, интизор кўзлари ёлғизоёқ сўқмоқда. 
«Шарқ юддузи». Севаргул бору борлиғида бе- 
қарор бир ҳадик кезаётганини ҳис этиб, бе- 
тоқат ортига бурилди. Н. Қиличев, Чиғириқ. 

Бетоқат бўлмоқ 1) сабр-тоқати тугаб, 
тоқати тоқ бўлиб ҳаяжонланмоқ. Нигоранинг 
кўз қорачиқлари кенгайди. ҳаяжондан бе- 
тоқат бўла бошлади. С. Анорбоев, Оқсой; 
2) ортиқ даражада безовта бўлмоқ, ўзини у 
ёқ-бу ёққа уриб тўлғанмоқ. Оёғим оғриб, 
кечаси билан бетоқат бўлиб чиқдим. н 
Бобоқул ота ётган жойида узоқ йўталди, 
сўнг ўпкаси қисиб, хириллай бошлади. Бе- 
тоқат бўлиб, кўрпани очиб ташлади. С. 
Анорбоев, Оқсой. Баъзи кунлари иситмаси 
кўтарилиб, [Абу] бетоқат бўларди. Мир- 
муҳсин, Қаҳрамоннома. 

БЕТОҚАТЛАНМОҚ Тинчи, ҳаловати 
бузилмоқ, тоқат қила олмай қийналмоқ, 
безовта бўлмоқ. Офтоб ҳам энди аллақандай 
бетоқатланиб, кўчага қараб қўйди. М. Ман- 
суров, Ёмби. Холиса бирдан бетоқатланди, 
аста ўрнидан туриб, ташқарига чиқди. С. 
Нуров, Майсаларни аёз урмайди. Машина 
қанотига суяниб турган Султонов бетоқат- 
ланиб, чуқур тин олди. М. Мансуров, Ёмби. 


9—Ўзбек тилининг изоҳли луғати 




БЕТОҚАТЛИК Тинчи, ҳаловатини йў- 
қотганлик, безовталик. У [Адолат] Усмон- 
жонни бетоқатлик билан кутар, лекин унинг 
келиишдан қўрқар эди. С. Зуннунова, Гулхан. 
Қоронғилик тушишини бетоқатлик билан 
кутарди. Мирмуҳсин, Темур Малик. Ота яна 
намозгар чоғи булутдек бўлиб кириб келди- 
ю, супа ўртасида тўхтаб, бетоқатлик билан 
Диловарни сўради. Н. Қиличев, Чиғириқ. 

БЕТСИЗ айн. юзсиз. Шу билан нафсла- 
ринг ором оладими, қандай бетсиз одам- 
санлар! Ойбек, Танланган асарлар. -Бетсиз! 
— деди Пайғамов. Даллолов бу сўз кимга 
тегишли эканини англамай, донг қотиб 
қолди. С. Нуров, Нарвон. 

БЕТУТУРИҚ айн. тутуриқсиз. Бетутуриқ 
одам. Бетутуриқ гст. н Саккиз йилдан бери 
суд annapamuda ишлаб, бундай бетутуриқ 
айблов фикрини.. кўрганим йўқ. А. Қаҳҳор, 
Сароб. 

БЕТЎХТОВ рвш. 1 Тўхтаб қолмасдан, 
тўхтамай, тинмай, тўхтовсиз. Ер кетмоннинг 
бетини қайирадиган даражада тош-метин 
бўлиб музлади. Орасида бир ҳафта бетўхтов 
қор ёғди. С. Анорбоев, Оқсой. Қўл кўтарар 
бетўхтов Биринчи бўлиб Анвар. А. Орипов. 

2 Сўз бораётган оннинг ўзида дарҳол, 
кечиктирмай. Гапимни тезда, бетўхтов 
холангга етказ, хўпми ? н Аҳмаджон.. урушга 
бетўхтов юборилишини кутар эди. А. Қаҳ- 
ҳор, Олтин юлдуз. 

БЕУН поэт. Умуман дамини, товушини 
чиқармасдан; ичида; дилида. Олимхўжа 
юзини ўгирди, у беун йиғлади. «Шарқ юлдузи». 
Ўғиллар, келинлар оғир хўрсиниб, Нажотсиз 
термулиб бўзлашар беун. «Ёшлик». Кечалар 
боқаман юлдузли тунга, Гоҳ шеърлар ўқийман 
соғиниб, беун. «Ёш куч». 

БЕУНУМ айн. унумсиз. Беунум иш. Беунум 
харажатларни камайтирмоқ. 

БЕУСТУХОН [бе.. + устухон] Суяги йўқ; 
суяксиз. Беустухон гўшт. 

БЕФАИЗ [бе.. + файз] Дилни, кўзни 
қувонтирмайдиган; кўримсиз, файзсиз, 
совуқ. Бефайз иморат. н Сен ҳам менинг 
ўғлим тенгисан, ҳовлинг қаровсиз қолиб, жуда 
бефайз бўлиб қопти. С. Аҳмад, Қадрдон 
далалар. Чойхона бефайз, уч-тўрт хўранда 
тўрда юпқа шолчага ёнбошлаб, чой ичарди. 
С. Сиёев, Аваз. 

БЕФАРЗАНД [бе.. + фарзанд] Боласи, 
фарзанди йўқ; бола кўрмаган. Бефарзанд одам 


н [ Ўғилни\ Бир бефарзандга болаликка бер- 
дим. Қаерда бўлса, эсон бўлсин. Ойбек, Тан- 
ланган асарлар. Уолтмиш тўрт ёшга кирган 
бўлса ҳам, бефарзанд эди. «Эрали ва Шерали». 

БЕФАРЗАНДЛИК Фарзандсизлик, бо- 
ла-чақага эга эмаслик; бепуштлик. Бефарзанд 
сийнаси доғли, бефарзандликдан азоб торт- 
ган неча чоғли. «Нурали». Кўзим тўлди бугун 
қонли ёишма, Бефарзандлик ситам қилди 
бошима. «Нурали». 

БЕФАРМОН [бе.. + фармон] Буйруқсиз, 
кўрсатмасиз, амрсиз. Иш бўлмас қудратли 
ҳақдан бефармон, Ажал тиғи бошингдадир, 
момажон. «Маликаи айёр». 

БЕФАРОСАТ [бе.. + фаросат] Фаҳму 
фаросати йўқ, унча-мунчага фаросати ет- 
майдиган, бетамиз. Бефаросат одам. н Ёмон 
йўлларга бошловчи рафиқу ошнодан кеч, Расо- 
ларга яқин бўл, бефаросат, норасодан кеч. 
Ҳабибий. -Эртага ишга тушаверинг! — деди 
у. Буни эшитиб хурсанд бўлганимни кўринг. 
Бунча бефаросат бўлмасам-а. «Ёшлик». 

БЕФАРОСАТЛИК 1 Фаҳму фаросат би- 
лан иш кўра олмаслик, бефаҳмлик, фаро- 
сатсизлик. Бефаросатлик қилибман, кечи- 
расиз! н Кўпчилик бу одамни [Мадаминни] 
«Ариқ оқсоқол», севмаганлар эса, калласи- 
нинг катталиги ва бефаросатлиги учун, 
«Мадамингов» дер эди. П. Турсун, Ўқитувчи. 

БЕФАРҚ [бе.. + фарқ] 1 Ҳар нарсага, ҳар 
ишга эътиборсиз қарайдиган; лоқайд, 
бепарво. Бефарқ, беандиша киши экан-да 
раис. Ойбек, О.в. шабадалар. Уларга бамай- 
лихотир, бефарқ анграйиб туриш ҳам хато. 
А. Мухтор, Опа-сингиллар. 

2 Фарқи йўқ; тенг, ўхшаш. 

Бефарқ қарамоқ 1) эътиборсизлик, бе- 
парволик билан қарамоқ, лоқайд бўлмоқ. 
«Наҳот эрининг тақдирига шунчалик бефарқ 
қараса!» — кўнглидан ўтди Элмуроднинг. 
Шуҳрат, Шинелли йиллар. Содиқ ака бу бе- 
додликка бефарқ қарамади. «Шарқ юлдузи»; 
2) баравар қарамоқ, тенг кўрмоқ. Мен икка- 
лангизга ҳам бефарқ, тенг қарайман. 

БЕФАРҚЛИК Эътиборсизлик, лоқайд- 
лик; фарқи йўқлик. Шу гапларни айтаркан, 
кўзларидаги куюнчакликни бирдан бефарқлик 
эгаллаган эди. «Ёшлик». 

БЕФАҲМ [бе.. + фаҳм] Нарса-ҳодисани 
тезда фаҳмлай олмайдиган, унча-мунчага 
фаросати етмайдиган, калтафаҳм, фаҳмсиз. 
Бефаҳм киши. Бефаҳмнинг дарди ўзига юк. 





Мақол. н Йўқ, бунга ҳаёт эмас.. бефаҳм, ен- 
гилтак Зайнабнингўзи айбдор. С. Зуннунова, 
Кўк чироқлар. 

БЕФАҲМЛИК Ўйламай иш тутишлик, 
фаросатсизлик. Бундай жинояткорона бе- 
парволик қилишга.. ўзимнинг гўллигим, бе- 
фаҳмлигим сабаб бўлди. А. Қаҳҳор, Қўш- 
чинор чироқлари. [Абдумажид\ Жуда катта 
бефаҳмлик қилдим-да, деди. А. Қаҳҳор, Ас- 
рор бобо. 

БЕФИРИБ [бе.. + фириб] Ҳийла-най- 
рангсиз; фириб бермасдан. Савоб керак 
барчага ҳам ҳалол, бефириб, Мана менинг 
савобларим учма-уч экан. А. Орипов. 

БЕФОЙДА [бе.. + фойда] Манфаати, 
нафи йўқ; фойда, даромад келтирмайди- 
ган; фойдасиз. Бефойда иш. Бефойда ўтган 
умр. Бефойда сўзни айтма, Фойдали сўздан 
қайтма. Мақол. н ..атрофга бир қараб 
тушунди: ҳаракат қилиш ҳам бефойда. Ш. 
Холмирзаев, Сўнмас ўт. Пўлатов ортиқча 
гап энди бефойда деб билди ва ҳеч нарса 
демади. «Ёшлик». 

БЕХАБАР [бе.. + хабар] 1 Хабардор 
бўлмаган, воқиф бўлмаган, хабари йўқ; 
хабарсиз. Бехабар қолмоқ. н Ҳаётхон бундан 
бехабар эди. М. Исмоилий, Фарғона т.о. 
Учқун ойисининг бошига тушган мусибатдан 
бехабар. Ҳ. Ғулом, Машъал. Ғам билан сар- 
ғайди гулдайин дийдор, Бу ишлардан мендай 
жўранг бехабар. «Маликаи айёр». 

2 Маълумоти йўқ, билими йўқ. Ада- 
биётдан бехабар киши. н ..баъзан биз ўз 
ижодимиздан тўртта-бешта китоб ўқиган, 
дунё адабиётидан бехабар, маҳалла савия- 
сидаги оғайниларимизнинг диди билан қуво- 
намиз. Шукрулло, Сайланма. 

3 Дуч келинадиган нарса, воқеа-ҳоди- 
садан хабари бўлмасдан туриб, хабари 
бўлмаган ҳолда, билмасдан, бирдан. Чиқиб 
қолди ўзи бехабар, Ташлаганди қия шол рўмол. 
Миртемир, Асарлар. Банда бехато бўлмас, 
бойвачча, бехабар хонадонингизга кириб 
қолибман! А. Қодирий, Кичик асарлар. 

Худо(дан) бехабар Худо бор деб ўйла- 
майдиган; худодан қўрқмайдиган, инсофсиз. 
Қарисанг ҳам, сен шумликни ўйлайсан, Худо- 
дан бехабар, қўйгин, ётайлик. «Ғ1урали». 

БЕХАВОТИР [бе.. + хавотир] Ҳеч ха- 
вотирланмаса ҳам бўладиган; шубҳала- 
нишга ўрин бўлмаган, хотиржам, тинч. 
Бехавотир жой. Бехавотир ухламоқ. Тўғри 


бўлинг, бехавотир бўласиз. Мақол. н У ер 
иссиқроқ, бехавотирроқмикан дейман. Ой- 
бек, Танланган асарлар. 

БЕХАВОТИРЛИК Осойишталик, хо- 
тиржамлик; ўзини тутиб олганлик. Чўлоқ 
турначанинг қалтираши босилган, унинг 
вужудига бир бехавотирлик ва ишонч кирган 
эди. Ш. Холмизаев, Бодом қишда гуллади. 

БЕХАВФ [бе.. + хавф] айн. хавфсиз. Бе- 
хавф яшамоқ. Бехавф бўлмоқ. 

БЕХАЛАЛ [бе.. + халал] Ҳеч бир қийин- 
чиликсиз, осойишта, тинчгина. Энди унинг 
масжидига бежанжал Борган одам яшар 
эмиш бехалал. Ҳ. Олимжон. 

БЕХАРХАША [бе.. + хархаша] Жанжал- 
сиз, бежанжал, хархашасиз, тинч. Турсуной 
нима қилсин ? Машинани ташлаб, бежанжал, 
бехархаша.. қўл теримига қайтиб келсинми? 
И. Раҳим, Зангори кема капитани. 

БЕХАТАР [бе.. + хатар] Хавф-хатардан 
холи, зиён-заҳмат етказмайдиган, хатарсиз. 
Бехатар йўл. Бехатар жой. Сафарингиз бе- 
хатар бўлсин. н Довондан ўтиб олишса, у 
ёғи осон. Катта тош йўлга чиқишади-ю, 
шаҳарга бехатар етиб олишади. М. Исмои- 
лий, Фарғона т.о. Бу бехатар масканда 
бухоро буғуси, қундуз, қирғовул каби ҳайвон- 
ларни кўпайтириш кўзда тутилган. «Фан ва 
турмуш». 

БЕХАТО [бе.. + хато] 1 Хатолардан холи 
бўлган, янглиш ери йўқ, хатосиз. Бехато 
матн. Бехато гап. Бехато ёзмоқ. н Банда 
бехато бўлмас, бойвачча, бехабар хонадо- 
нингизга кириб қолибман! А. Қодирий, Кичик 
асарлар. Бу ўқи ҳам бехато бориб, аждарнинг 
кўзига тегди. «Булбулигўё». 

2 кўчма. Тўлиқ, бирдек, бир текисда. 
Анорхоннинг ғўзаси.. тамоман бехато униб 
чиқди. Ойбек, О. в. шабадалар. 

БЕХИРАД [бе.. + хирад] эск. кт. Ақди йўқ; 
ақпсиз. Бехирадлардан жаноби тождорларга 
ҳар рўз, балки ҳар соат хавф бордир. А. Қо- 
дирий, Ўтган кунлар. Бу бехирад банда- 
ларингнинг жазоларини ўзинг бергайсан! А. 
Қодирий, Кичик асарлар. 

БЕХИСЛАТ [бе.. + хислат] Ижобий фази- 
латларга эга бўлмаган, яхши фазилати йўқ. 
Бехислат одам. н [Мастура Мирзакаримга:] 
Ҳар бало бўлсаям, шу сафаргиси бошқа жойда 
бўлсин! Жудаям бехислат тушлар кўряпман. 
Ҳамза, Паранжи сирлари. Бехислат бўлмайди 
тоғларнинг тоши. «Эрали ва Шерали». 




БЕХОР [бе.. + ф. jU>. — тикан, тиканак] 
поэт. Тикансиз. Ки олам боғида топмоқ гули 
бехор мушкулдур. Бобур. Даҳр гулзорида кўп 
гулларни кўрди эл, вале Кўрмади сендек 
латифу, нозику бехор гул. Фурқат. 

БЕХОС [ф. I — ногоҳ, тўсатдан, 
кутилмаганда] айн. бехосдан, қўққисдан. 
Бозорга ун учун бораётганимда, бехос том 
бошидан гувала ташлаб юборди. А. Қодирий, 
Кичик асарлар. Тўрабек нима хаёлда экан, 
бехос чўчиб тушди. «Ёшлик». 

БЕХОСДАН рвш. 1 Кутмаган, хаёлга 
келмаган вақтда; кутилмаганда, тўсатдан, 
қўққисдан. Назокат бехосдан берилган бу 
сўроққа жавоб беришга ўнғайсизланиб, узоқда 
сарғайиб турган адирларга тикилди. С. 
Аҳмад, Қадрдон далалар. Бехосдан унинг қўли 
тегиб кетганидан, тикан кирган ери ловуллаб 
ачишди. «Ёшлик». 

2 Ғайриихтиёрий равишда. Ичкарида гап 
тугаб, маъюс сукунат бошлангач, Элмурод 
бехосдан қичқириб юборишдан қўрққандай, 
қўли билан оғзини босиб, ён-верига аланглади. 
П. Турсун, Ўқитувчи. 

БЕХОСИЯТ [бе.. + хосият] Яхши, ижобий 
хосиятларга эга бўлмаган, ёмон; хосиятсиз. 
Бехосият одам. Бехосият туш. н Ҳозирдан 
бехосият йигитнинг нима кераги бор. Н. 
Қиличев, Чиғириқ. Болаларим, асти шамани 
ютманглар, кўп бехосият нарса бўлар эмиш. 
С. Аҳмад, Ҳукм. 

БЕХУД [ф. j — сабабсиз, бекорга; 
беҳуш; иродаси бўш] Ўзидан кетган, пари- 
шон, беҳуш, ҳушсиз. 

Гоҳ худ, гоҳ бехуд қ. худ. Хотинларнинг 
кўнглига ҳеч тушуниб бўлмайди: гоҳ худ, гоҳ 
бехуд. С. Нуров, Нарвон. Бехуд бўлмоқ Ўзини 
ёмон ҳис этмоқ, беҳузур бўлмоқ. Ўша ерда 
мен жуда ҳам бехуд бўлиб, ўзимдан кетдим. 
Ғ. Ғулом, Шум бола. Нусратбекнинг юраги 
бехуд бўлиб, тоза ҳаво олиш учун ота— 
болани дим хонада қолдириб, ташқарига 
чиқди. С. Нуров, Нарвон. Баъдазон фақир 
бангнинг асорати билан бехуд бўлиб 
қолибдирман. А. Қодирий, Кичик асарлар. 

БЕХУДЛИК Ўзини билмай қолишлик, 
беҳушлик; мастлик. Масту бехудлик била 
умрунгни ўткардинг, дариғ, Эй кўнгил, мундин 
бери бўл бир нима ҳушёрроқ. Бобур. 

БЕЧИЗ [ф. — бирон-бир, алоҳида 

нарсасиз; камбағал ҳолат] кам қўлл. айн. 


бежиз. Ҳоким тўранинг келиши бечиз эмас! 
М. Исмоилий, Фарғона т.о. 

БЕЧИҚИМ айн. чиқимсиз. 

БЕЧИҚИТ Хомашёдан юз фоиз, 
чиқитсиз фойдаланадиган. Ишлаб чиқаришни 
бечиқит ишлаш усулига ўтказиш муҳим 
вазифадир. Газетадан. 

БЕЧОРА [ф. * jL^-i — чорасиз; муҳтож; 
бахтсиз] 1 Яшаш учун зарур нарсаларга 
етарли даражада эга бўлмаган; қашшоқ. 
Бойми, бечорами, ишқилиб, рўзғор 
машаққатини елкасидан узмайдиган бир 
одам бўлса, тўйни бошлармиз, сабр қил. 
Ойбек, Танланган асарлар. Афсус, фақира, 
бечораман. Ҳамза. Ярмини ўзи сарф қилса, 
қолганини кўчада юрган бева, бечораларга 
улашиб берур эди. Ҳамза, Майсаранинг иши. 

2 Мушкул, аянчли аҳволга тушиб 
қолган, чорасиз, иложсиз. Бечора Гулбаҳор, 
карвондан ажралган бўтадай бўзлайди, 
шўрлик. Ҳамза, Бой ила хизматчи. 

3 Ачиниш, аянч ҳиссини ифодалайди ва 
маъно жиҳатидан «боёқиш», «шўрлик» 
сўзларига тўғри келади. Бу фожиадан.. уста 
Олим, «вой бечора-бечора» дер эди. А. 
Қодирий, Ўтган кунлар. Ойим. Бечора ойим. 
Неча минг чақирим узоқларда бўлган 
урушнинг барча машъум изларини унинг юзида 
кўрдим мен. А. Мухтор, Асарлар. 

БЕЧОРАЛИК Ноиложлик, чорасизлик; 
камбағаллик. [Майсара\\ Энди, тақсирим, 
бечоралик-да. Ҳамза, Майсаранинг иши. 
Ёшлигида хор-зорликни кўп кўрган Пайғамов 
камбағаллик, бечораликни ҳақорат деб 
тушунар, яна мутеликдан жуда қўрқар эди. 
С. Нуров, Майсаларни аёз урмайди. 

БЕЧОРАПАРВАР [бечора + Ф- j j j» ~ 
тарбияловчи, ғамхўрлик қилувчи] Муҳ- 
тожларга ёрдам қўлини чўзувчи; камба- 
ғалпарвар. Баччаталоғингни бечорапарвар деб 
эшитаман: кўйлак-иштонга беш-ўн газ мато 
сўрасанг, берармикан.. А. Қодирий, Кичик 
асарлар. 

БЕЧОРАЧИЛИК Моддий жиҳатдан 
муҳтожлик; камбағалчилик. Ўзимга муносиб 
йигитга тегиб, бечорачилик билан бўлса ҳам, 
тинч кўнгил билан умр кечиришни истар 
эдим. Ойбек, Танланган асарлар. 

БЕЧОРАҲОЛ [бечора + ҳол] Моддий 
имкониятлари етарли бўлмаган; моддий 
аҳволи ночор; камбағал, йўқсил. Бечораҳол 
одам. н Ёқубжон айтган кииш аллақачон 





оламдан ўтган экан. Ешроқ кетибди. 
Бечораҳол экан. М.М.Дўст, Лолазор. 

БЕШ I 1 снқ. сон Беш рақами ва шу рақам 
билан ифодаланган, тўрт билан олти ора- 
сидаги сон, миқцор. Беш киши. Беш кило- 
грамм олма. Беш карра беш — йигирма беш. 
н Толибжонбойнинг беш ўғли, уч қизи бор 
экан. Ойбек, Танланган асарлар. Ўзингизўй- 
лаб қаранг, ўқувчилар бундан беш йил аввалги 
ўқувчилар эмас. С. Зуннунова. 

2 Беш балли баҳо тизимида энг юқори 
(аъло) баҳо. Математикадан беш олдим. 
Унинг аттестатида нуқул беимар. 

Беш кетмоқ с.т. 1) пирра (карта) ўйинида 
беш очко олмоқ; 2) гапни ёки ишни 
ўринлатиб бажарувчи одамга тан бермоқ, 
қойил қолмоқ. Беш кунлик дунё қ. кунлик. 
Беш кунлик дунёда ўйнаб қолайлик. «Эрали 
ва Шерали». Беш қўл баравар эмас Ҳамма 
бир хил, бирдек эмас, ҳамма бирдек яшай 
олмайди. -Беш қўл баравар эмас, — деди 
Ҳакимбойвачча, — биров олим, фозил бўлади, 
биров мардикор, ҳаммол бўлади. Ойбек, 
Танланган асарлар. Беш қулни (ёки бармоқни, 
панжани) оғзига урмоқ (ёки тиқмоқ) 
Нафсни тия олмай, бирдан ҳаммасини 
ўзлаштириб олишга ҳаракат қилмоқ. Иши 
беш с.т. Иши жуда яхши, иши жойида, 
авжида. Пухтанинг иши беш. Мақол. 

БЕШ II [0. — ортиқроқ, кўпроқ] 

Кўп, ортиқ, зиёда. қ. бешбаттар. 

БЕШАКI [бе.. + шак] Шаксиз, шубҳасиз. 
Мен яхши англайман, мозий не демак, Тарихда 
ҳар кимнинг бор ўз замони. Лекин танимизда 
кезар-ку бешак Олис боболарнинг минг йиллик 
қони. А. Орипов. 

БЕ1ПАК II Эртапишар қовун турларидан 
бири. Ёзга бориб, шунақанги ширин-шакар 
бешак қовунлар, сергўшт тарвузлар етилиб 
бердики, баайни тилингни ёрадиган. Ж. 
Абдуллахонов, Хонадон. 

БЕШАМАК қ. х. Ўқариқдан сув олиб, 
беш-ўн эгатга бирдан таратиб суғориш усули 
ва ана шундай ариқча. Суғоришни бошлашдан 
аввал участка nyxma тайёрланади. Бунинг 
учун ўқариқлар.. тузатилади, қулоқлар 
мустаҳкамланади, бешамаклар очилади. Р. 
Аҳмедов, Ғўзани суғориш тўғрисида. 

БЕ1ПАРМ [бе.. + шарм] 1 Шарм-ҳаёни 
билмайдиган, шарм-ҳаёси йўқ; уятсиз. 
Бешарм одам. Бешармга apna уни баҳона. 
Мақол. 


2 Одоб доирасига сиғмайдиган; беадаб. 
Бешарм гап. 

БЕШАРМЛИК Шарм-ҳаёсизлик, 
уятсизлик. Бу не бешармликки, ўлик чиққан 
уйдан нон тама қилсалар?! С. Сиёев, Аваз. 

БЕШАФҚАТ [бе.. + шафқат] айн. 
шафқатсиз. Бешафқат одам. Бешафқат уруш. 
н Бешафқат касал қизнинг ҳуснинигина 
эмас, ёшлик ғурурини ҳам олиб кетди. С. 
Шамсиева, Шифокор. Надомат нимага ва 
афсус нечун? Оламда неки бор, ўчар бешаф- 
қат. А. Орипов. 

БЕШБАРГ бот. Атиргуллилар оиласига 
мансуб кўп йиллик ўт. Бешбаргнинг пояси 
ингичка, узун, ётиқ ўсади. Барги беш япроқ, 
барг банди узун. «ЎзМЭ». 

БЕШБАРМОҚ Тўртбурчак шаклида 
кесилган, гўшт, думбаёғ солиб пиширила- 
диган хамир; шилпилдоқ. Баковул дастурхон 
ёзиб, товоқларда бешбармоқ келтирди. М. 
Осим, Карвон йўлларида. Фақат бешбар- 
моқда гўшт ҳам, хамир ҳам катта-катта 
бўлакларга бўлиб пиширилади. К. Маҳмудов, 
Ўзбек тансиқ таомлари. 

БЕШБАТТАР [ф. — ортиқ, кўп + 

jHa-i — жуда ёмон] Ниҳоят даражада, ўта- 
кетган даражада, ҳадцан ортиқ; жуда оғир, 
қийин (салбий маънода). Ҳассобнинг эсига 
дафъатан тунов кунги дилхиралик тушиб, 
кўнгли бешбаттар ғаш тортди. «Ёшлик». 
Бошингга бундан бешбаттар кунлар тушса, 
кимларга сиғинасан, Ҳумриой? «Ёшлик». Эй 
бечоралар.. Бу шаҳарда биздан ҳам бешбат- 
тар камбағаллар борга ўхшайди. П. Турсун, 
Ўқитувчи. 

БЕШБЕЛ Бел қисмининг беш жойига 
чок солиб тикилган уст кийим. Зебихон 
тугундан иккита парпаша паранжи, бири 
миср ипидан, бири духобадан тикилган 
бешбел тўн, бир жуфт эскироқ амиркон маҳси 
олди. С. Зуннунова, Гулхан. Бешбел камзул 
ихчам бўлиб, гавдага ёпишиб туради. 
«ЎзМЭ». 

БЕШИК 1 этн. Чақалоқни белаб ва теб- 
ратиб ухлатиш учун тол ёки тут ёғочидан 
ясалган йўрға оёқли махсус мослама; теб- 
ратма беланчак. Бешикдаги Учқун уйдаги 
ҳаракатни сезиб, овозларни эшитиб, ҳаде- 
ганда ухлай бермади. Ҳ. Ғулом, Машъал. 
Муборакнинг отаси қишда дурадгорлик қилар, 
эишк, бешик, сумак, сандал, заранг товоқ 
ясарди. С. Нуров, Майсаларни аёз урмайди. 




Бешик асбоб Болани бешикка белаш ва 
бешикни тузаш, безатиш учун зарур нар- 
салар (тўшакча, кўрпача, ёстиқча, қўлбоғ, 
оёқбоғ, тувак, сумак ва ш. к.) мажмуи. Бешик 
кетди айн. бешиккертти. [Қози Қодирқулга.] 
Бешик кетди бўлгандан буёқ ҳар йил расм- 
русмларини қилишиб, яқин вақтларда тўй- 
лигини ҳам бериб қўйибди. Ҳамза, Бой ила 
хизматчи. Бешик тўйи Болани (асосан тўнғич 
фарзандни) бешикка солиш муносабати 
билан ўтказиладиган тантанали маросим. 
Муллажон қози бешик тўйи қилган. А. Қаҳ- 
ҳор, Анор. 

2 кўчма Бирор нарсанинг, воқеа-ҳоди- 
санинг туғилган ери, макони, манбаи. Бахт 
бешигин қучоқлаб, бизни улғайтирдингиз.. Ғ. 
Ғулом. Бир қатор дор билан шарманда бўлди 
Фашизм бешиги бўлган Нюрнберг. Ғ. Ғулом. 
Ям-яшил ўтлоқлар миллион-миллионлаб қўзи, 
тойчоқларнинг бешиги бўлур. Ғ. Ғулом. 

Бешигини тебратмоқ Янги туғилаётган 
нарсани ардоқлаб, вояга етказмоқ. Ўртоқ 
Орипов билимдон инженер, мамлакатимизда 
карбамид ишлаб чиқаришни ташкил этиш 
бўйича янги корхона бешигини тебратаёт- 
ганлиги бежиз эмас. Газетадан. Сен менинг 
бешигимни тебратганмисан? Бетакаллуф 
муомалада бўлган, ўзидан кичик кишига 
жавобан ишлатиладиган ибора. 

БЕШИКАСТ [бе.. + шикаст] 1 Шикаст 
емаган, зарарланмаган, бутун. Бешикаст 
ғиштларни ажратмоқ. Юкларни манзилга 
бешикаст етказмоқ. н Султонмурод хумдонга 
идиш қалашда уста эди. У қалаган идишлар 
бешикаст, тиниқ бўларди. Мирмуҳсин, Тун- 
ги чақмоқлар. 

2 Лат емаган, соғ-саломат, эсон-омон. 
Урушдан бешикаст қайтди. н Ёлғиз.. ўзи 
шунча нарсани гумдон қиляпти-ю.. ўзи ҳали 
ҳам бешикаст юрибди. «Муштум». 

БЕШИК-БЕЛИК Бешик ва унинг асбоб- 
лари, икир-чикирлари. 

БЕШИККЕРТТИ этн. Болаларни бе- 
шикдалигидаёқ унаштириб қўйиш одати. 
Турғун ака Ҳамидани чақалоқлигида бир дўс- 
тининг ўғлига «бешиккертти» қилиб қўйган. 
Ойбек, О.в. шабадалар. Бешиккертти —уруғ- 
қабилачилик даврининг қолдиғи. Кўшни, уруғ, 
қабилалар ўзаро дўстликни мустаҳкамлашда 
бешиккерттидан фойдаланганлар. «ЎзМЭ». 

БЕШИКСЎПОҚ Бешикда бир тарзда, 
бир вазиятда ётавериб, боши япасқи (сўпоқ) 


бўлиб қолган. Бешиксўпоқ бошида сочнинг 
Қорасидан кўпроқдир оқи. Мирмуҳсин. 

БЕШИКТЕРВАТАР зоол. Бешик каби 
тебраниб турадиган, оёқлари узун, яшил 
рангли, тўғри қанотли кемирувчи ҳашарот. 
Бешиктерватар иссиқ иқлимли мамлакат- 
ларда кенг тарқалган йиртқич ҳашарот 
ҳисобланади. «Фан ва турмуш». Бешиктер- 
ватар хавф-хатар сезиши билан олдинги 
оёқларини юқори кўтариб, тебраниб туради. 
Номи ҳам шундан келиб чиққан. «ЎзМЭ». 

БЕШИНЧИ 1 тртб. сон Тартиб ўрни 5 
рақами билан белгиланган, тартиб сонлар 
тизимида тўртинчи ва олтинчи сонлар 
оралиғида турган. Бешинчи ўрин. Бешинчи кун. 
Бешинчи марта. н Бешинчи бўлтакдан Али- 
бой Обид ўғлига тўртинчи ҳовли! А. Қодирий, 
Ғирвонлик Маллавой. Бешинчи куни эрта 
саҳарда далага эмас.. станцияга қараб жў- 
нади. С. Зуннунова, Кўк чироқлар. 

2 Катта-кичик нарсаларнинг ўлчам ра- 
қами. Беишнчи калиш. ^Дўллар тўғрисидаги 
бешинчи чироқ титраб-титраб, ун гарди 
ўтирган кичкина шишасидан хира, кучсиз нур 
сочиб туради. А. Қодирий, Обид кетмон. 

БЕШКАШТА Палосларга қўлда тўқила- 
диган панжарагулчин безаклар. Бешкашта — 
режали бўртма гуллар солинган кашталарга 
ўхшайди. «ЎзМЭ». 

БЕШКОКИЛ этн. Сочни бешта-бешта 
кокил қилиб ўриш усули ва шу усулда 
ўрилган соч. Бешкокил(ли) қиз. 

БЕШКУРАШ Спортнинг беш турини ўз 
ичига олган мусобақа. Бешкурашда терма 
командамиз ғолиб чиқди. 

БЕШКЎТАРАР Карта ўйинининг карта- 
ларни бешта-бешта тарқатиб, бештадан 
кўтариб ўйналадиган тури. 

БЕШЛИК 1 ад. Беш мисрадан иборат 
бўлган қитъа; мухаммас. 

2 тар. Беш кишидан иборат бўлган гуруҳ. 
Бешлик комиссия. 

3 Бешта холи бўлган карта. Ғиштиннинг 
бешлиги. 

БЕШМАТ [ф. — пешбанд, фар- 

тук] шв. Бели хипча қавима уст кийими. Қора 
бешмат. н Бирига кавказча бешмат кий- 
дириб, бирининг елкасига ёғочдан ясалган 
бешотарни осиб қўйиб, суратга олади. С. 
Аҳмад, Жимжитлик. Кўп-кўп тиллақошлар, 
бешмат, кашталар — бувисининг, хуллас, 
қолган мероси. «Шарқ юддузи». 




БЕШОВ Беш киши ёки бир турдаги 
бешта нарса. Бешовимиз биргаликда. н 
Кўкиш ҳаво билан чулғанган жилға этагида 
бир қора пайдо бўлган эди.. Бир зумда икков, 
учов, тўртов, бешов бўлишди. П. Турсун, 
Ўқитувчи. 

БЕШОВЛОН Беш киши, беш киши 
бўлиб, беш киши биргаликда. Бешовлон ола 
бўлса, оғзидагин олдирар, бешовлон бирга 
бўлса, битмаганин битирар. Мақол. 

БЕШОТАР Ўқцонига бешта ўқ жойлаш- 
тириладиган, беш зарядли. Бешотар милтиқ. 
н Ҳар икки қўрбошига бир хилда сарпо 
кийгизилди: зарбоф тўн, симобий салла. 
Елкаларига бешотар милтиқ, ёнларига япон 
тўппончаси тақилди. X. Тўхтабоев, Йиллар 
ва йўллар. 

БЕШТА Беш дона, беш нафар. Бешта 
қалам. Бешта нарса. Бешта одам. н Бу 
тўғрида ҳам талай тортишиш боргандан 
сўнг, охири бешта қўлмашина белгиланиб, 
таклифи ҳам товушга қўйиладиган бўлади. 
А. Қодирий, Ғирвонлик Маллавой. 

БЕШУРУҒ I Бўйи калта, тухумсимон, 
сирти оч яшил, сертўр ва сал тилим-тилим 
кўринишли жайдари қовун. 

БЕШУРУҒ II Уруғи кам бир нав тарвуз. 

БЕШУУР [бе.. + шуур] айн. шуурсиз. 
Севаргул, бешуур, ётоқ бўлмадаги тошойна 
ёнига бориб, қадди-қоматига синчков назар 
солди. «Ёшлик». 

БЕШҚАРСАК Қарсак ва қийқириқ билан 
ижро этиладиган эркаклар давра ўйин- 
қўшиғи. Далани тўлдирган минглаб йигитлар 
қурол-аслаҳаларини жаранглатиб, силкитиб, 
қарсак чалишар, бешқарсакнинг «хумма- 
хумма»си карнай-сурнай, ноғора садосига 
қўшилиб, оламни тутганди. «Ёшлик». 

БЕШҚАРТА айн. бешкўтарар. 

БЕЭГА айн. эгасиз. - Онангнинг қарамоғида 
бўлган сигирлар беэга. Биласан, у илғор соғувчи 
эди. Истасанг, унинг ишини ол, — деди. «Ёш- 
лик». Беэга қилибди Булғор элини, Энди кесар 
икки ўғлон сарини. «Эрали ва Шерали». 

БЕЭЪТИБОР [бе.. + эътибор] Совуққон- 
лик билан, эътиборсизлик билан қарай- 
диган, эътибор қилмайдиган, эътиборсиз. У 
бойликка, олтин-зарга беъэтибор эди. 

БЕЭЪТИҚОД [бе.. + эътиқод] Ҳеч нар- 
сага ишончи, ҳаваси бўлмаган; маслаксиз, 
эътиқодсиз. Сен зеҳни паст, беэътиқод одам 
экансан. «Луқмони Ҳаким». 


БЕЮЗ Юзсиз, уятсиз. Э, ўлим берсин, сен 
беюз шапшакка! Ҳамза, Асарлар. 

БЕЮЗЛИК Уятсизлик, шармандалик, 
беобрўлик. Боя хўп деганингда, шунчалик 
беюзликлар бўлмас эди. Ҳамза, Асарлар. 

БЕЎЛЧОВ Ўлчови йўқ, ўлчанмаган; 
ўлчовсиз. Беўлчов мол. н Бойнинг ҳиммати 
тутиб кетиб, мошхўрдани беўлчов тоғорада 
олиб чиқиб, ўртага қўйди. Ғ. Ғулом, Шум 
бола. 

БЕУРИН айн. ноўрин. Беўрин гап. Беўрин 
ҳазил. н Сарфланди беўрин, қоқланди ҳамён 
йиғласин. Ҳабибий. 

БЕЎХШОВ 1 Кўриниши ёқимсиз, гав- 
даси, ташқи бичими келишмаган, бесўна- 
қай; рўдапо. Беўхшов йигит. Беўхшов кийим. 
н Бу кун унинг [Ёрматнинг] бошида янги, 
лекин беўхшов дўппи. Ойбек, Танланган 
асарлар. Бурни бир оз беўхшовроқ эса-да.. унинг 
умуман юз бичими келишган эди. Ойбек, 
Танланган асарлар. Тишлари беўхшов, қий- 
шиқ. Кулса, қўрқардингиз. «Ёшлик». 

2 Ғайриоддий, хунук. Беўхшов овоз. 

3 кўчма Келишмаган, ёпишмаган. Беўх- 
шов гап. Беўхшов қилиқ. н Носир сакраб 
mypdu. У ҳам беўхшов таъзим қилган бўлди. 
Ш. Холмирзаев, Бодом қишда гуллади. Узун 
пахтали камзул кийиб, бошларига катта 
рўмолни беўхшов боғлаб олган аёллар бизни 
кутиб олишди. «Саодат». У худди ҳазиллаш- 
гандай беўхшов бир илжайиб қўйди. «Ёшлик». 

БЕҚАДР [бе.. + қадр] айн. қадрсиз. [Тут:] 
Жами дарахтлар ичида менинг мевам беқадр. 
«Луқмони Ҳаким». ..қазиб олиниши осон 
бўлгани учун, у [туз] оқиб турган сувдек 
беқадр. К. Маҳмудов, Қизиқарли пазандалик. 

БЕҚАРОР [бе.. + қарор] 1 Бир зайлда, 
бир гапда турмайдиган, ҳадеб ўзгаравера- 
диган, бурди, тутуриғи йўқ; қарорсиз. Беқа- 
рор Аму. н У [Асрор] беқарор ўйлар, беқарор 
туйғулар банди. «Ёшлик». Зарафшон водий- 
сининг об-ҳавоси жуда беқарор, бир кунда юз 
марта ўзгаради. Ш. Тошматов, Эрк қуши. 

2 Бир жойда қўним топмайдиган, ҳадеб 
кўчиб юрадиган. Дарбадарликдан, ўзимнинг 
симобдай беқарор, саёқлигимдан жуда ўкинар 
эдим. Ғ. Ғулом, Шум бола. 

3 кўчма Тинчлиги йўқолган, ороми бу- 
зилган; бетоқат. н Фарзанд йўқлигидан 
бўлдим беқарор. «Эрали ва Шерали». Қорахон 
дер: йиғлар эдим зор-зор, Ёдга тушган вақти 
эдим беқарор. «Эрали ва Шерали». Бўлажак 




завжамни ўша ерда кўриб, ошиқи беқарор 
бўлдим. «Шарқ юлдузи». 

БЕҚАРОРЛИК Бир зайлда, бир ҳолатда 
турмаслик; ўзгарувчанлик. Баъзи тах- 
минларга қараганда, апрелъ ҳазиллари апрелъ 
ойида об-ҳавонинг тез-тез ўзгариб туриши, 
беқарорлиги туфайли келиб чиққан. Газе- 
тадан. Ҳамма гап сенинг такаббурлигингу 
беқарорлигингда. «Ёшлик». 

БЕҚАСАМ 1 Ўриши ипак, арқоғи ипдан 
тўқиладиган, йўл-йўл гулли пишиқ газлама; 
шу газламадан тайёрланган кийим. Бир жўра 
беқасам. Беқасам тўн. н Тоға ҳам эгнида 
беқасам тўн, узун-узун қўлларини кўксида 
чирмаштирганча, виқор тўкиб турибди. М. 
Мансуров, Ёмби. Гулдор тоқилик, баланд 
ойнали уйнинг тўри ва икки томонига 
беқасам кўрпачалар ёзилган бўлиб, ҳар бир 
меҳмон орқасига, суянса-суянмаса, катта 
парёстиқлар ташланган. «Ёшлик». Баковул 
уларнинг белига биттадан тўнлик беқасам 
боғлади. Т. Мурод, Қўшиқ. 

2 кўчма Турли рангда жилоланувчи, 
беқасамдек тарам-тарам бўлиб товланувчи. 
Офтоб тераклар орқасига ўтиб, ҳовлига 
беқасам соя ташлади. С. Аҳмад, Уфқ. Беқасам 
жилоли шу буюк фазо рангини, тўғриси, Тош- 
кентдан олар. F. Ғулом. 

БЕҚИЁС [бе.. + қиёс] 1 Қиёс қилиб, 
солиштириб бўлмайдиган даражада; беҳад, 
чексиз. Беқиёс ҳурмат. н Алишер Навоий 
ижоди беқиёс уммон. «Ёшлик». 

2 Ўхшаши, тенги йўқ; мислсиз. Беқиёс 
гўзаллик. н Енгил оромбахш шамолда елпи- 
наётган гиёҳлар беқиёс чиройли, сўнги йўқ 
ёқимли эртак айтаётгандек бўлди. Шуҳрат, 
Умр поғоналари. Ҳалима Носированинг беқиёс 
санъати, табиий ва бетакрор овози халқимиз 
қалбидан чуқур жой олган. «Саодат». 

БЕҚУВВАТ [бе.. + қувват] Қуввати, дар- 
мони оз; ҳолсиз, нимжон, заиф. Беқувват 
чол. Оёқларим беқувват. н Ҳизлар беқувват 
бўлиб, сап-сариқ, заъфарондай бўлиб, поғона- 
дан йиқила берибди. «Луқмони Ҳаким». 

БЕҚУВВАТЛИК Қувватсизлик, мажол- 
сизлик, нимжонлик. Беқувватлик хасталик 
натижасида келиб чиқади. 

БЕҒАЛВА [бе.. + ғалва] Жанжал-сурон- 
дан, ғалвадан холи; тинч. Беғалва иш. н 
Беғалва юра олмайсанми?! Н. Сафаров, Ким- 
га тўй, кимга аза. Хайрият, кайфи беғалва 
тарқаб кетди. П. Турсун, Ўқитувчи. 


БЕҒАМ [бе.. + ғам] 1 Ғам-ташвиши йўқ, 
ғам-ташвишдан холи; беташвиш. Беғам одам. 
н Бу кунлар, дунёнинг иши кўпроқ маишат, 
емоқ-ичмоқ, тўй-томошадан иборат, деб 
ўйлайдиган беғам Тожибойга катта ташвиш 
бўлди. П. Турсун, Ўқитувчи. 

Боқи беғам Жуда ҳам беғам, бепарво 
одам ҳақида. Шўх Чокар билан боқи беғам 
Ҳасан ҳам қилт этмай нафасларини ютиб 
қолишди. С. Сиёев, Ёруғлик. 

2 Бепарво, хотиржам. Мўғуллар ҳужумни 
тўхтатиб қўйганларидан кейин, қўрғон 
ҳимоячилари беғам бўлиб қолишган эди. М. 
Осим, Карвон йўлларида. 

БЕҒАМЛИК Хотиржамлик, бепарволик. 
Баҳорги беғамлик — кузги пушаймонлик. Ма- 
қол. н Самандаровнинг хотини.. буларнинг 
кулгисини эшитиб, эрининг беғамлигидан фи- 
ғони чиқиб, вайсаб юриб чой қўйди, дастурхон 
ёзди. А. Қаҳҳор, Қўшчинор чироқлари. 

БЕҒАРАЗ [бе.. + ғараз] 1 Ўз манфаатини 
кўзламасдан, холис иш тутадиган, ёмон- 
ликни истамайдиган, ғаразсиз. Беғараз одам. 
Беғараз дўст. н Халқ ғамида, эл ғамида 
келган беғараз.. кишиларни мингбоши масхара 
қилар.. қувар деб ўйламаган эдилар. М. 
Исмоилий, Фарғона т.о. Балки биз беғараз, 
шунчаки дўстларча гаплашиб юргандирмиз. 
О. Ёқубов, Эр бошига иш тушса. 

2 Ёмон ниятни кўзда тутмаган, сидқи- 
диллик билан қилинган; холисона. Беғараз 
танқид. Беғараз гап. Беғараз ёрдам. н Кўп- 
чилик ўз тарихи ва маданиятининг беғараз 
тарғиботчиси сифатида қолди. Газетадан. 
Етук кишиларни яна минг йиллар Халқ фар- 
занд атайди, жондан — беғараз. Ғ. Ғулом. 

БЕҒАРАЗЛИК Ғараз қилмаслик, ўз ман- 
фаатини кўзламаслик, холисоналик. Беға- 
разлик, мардлик каби хусусиятлар харак- 
тернинг ижобий белгиларидир. 

БЕҒАРАЗОНА айн. беғараз. Беғаразона 
қилинган танқид фақат фойда келтиради. 

БЕҒУБОР [бе.. + ғубор] 1 Чанг-ғубордан, 
ифлосликдан холи; мусаффо, тоза. Зангори 
осмон ҳам шундай тиниқ, шундай беғуборки, 
кўзни олади. Ойбек, Танланган асарлар. 
Беғубор, майин шабада эсади-ю, одамларни 
боғу роғларга чорлайди. Газетадан. Осмон 
кўнглим каби кенг, Кўнглим каби беғубор. Э. 
Воҳидов, Муҳаббат. 

2 кўчма Кўнглида ёмонлиги, кири йўқ; 
пок, софдил, сидқидил. Беғубор йигит. н 




Юзидан меҳр ёғилиб турган бу ажойиб, содда, 
беғубор қизга шартта уйланиб, ойимни 
бахтиёр қилишга нима халақит беради? А. 
Мухтор, Асарлар. Толибжон бу содда ва 
лекин беғубор кишиларнинг ўзларидек беғубор 
суҳбатларига кулиб-кулиб, қулоқ солиб 
ўтирар эди. С. Аҳмад, Жимжитлик. 

3 кўчма Доғ тушмаган, покиза. Элмурод.. 
қаршисида чуғурлашган, кўзлари тиниқ, 
қалблари беғубор болаларнинг ҳар бирини 
қучоқлаб, юзларидан ўпгиси келди. П. Турсун, 
Ўқитувчи. Дўппимни ерга олиб, энди ўйлаб 
қарасам, Ёшлик дегани асли поклик экан, 
беғубор. А. Орипов. 

БЕҒУБОРЛИК Софлик, покизалик; ғу- 
борсизлик. Кўзлар бахт-саодат ваъда қилар 
жим. Ҳалбни талпинтирар беғуборлиги. А. 
Мухтор, Асарлар. 

БЕҲ [ф. <u — яхши; дуруст] эск. кт. Яхши, 
дуруст; афзал. Уларнинг олдида менинг гум- 
роҳлигим беҳроқ! С. Сиёев, Ёруғлик. 

БЕҲАД [бе.. + ҳад] Чегараси йўқ, ҳадцан 
ташқари; чексиз, ҳадсиз. Болтабой отанинг 
қувончидан Ширмонхон ҳам беҳад шод эди. 
С. Зуннунова, Олов. Соядаги тонг салқини 
беҳад ёқимли ва алланечук сирли эди. П. 
Қодиров, Уч илдиз. Абдулла Қаҳҳор ада- 
биётимизнинг долзарб масалаларига беҳад 
талабчанлик билан ёндашар эди. К. Қаҳ- 
ҳорова, Чорак аср ҳамнафас. Алжабр муал- 
лимаси элликдан ошган, беҳад семиз аёл эди. 
“Ёшлик”. 

БЕҲАДИК [бе.. + ҳадик] Ҳеч бир ҳадик- 
сирамаган, тортинмаган ҳолда; бемалол, 
хавфсиз. Кореянинг ерини қонли ёшга ғарқ 
қилиб, Беҳадик уча бермас ўлаксахўр ло- 
чинлар. Ғ. Ғулом. 

БЕҲАЕ [бе.. + ҳаё] 1 Шарм-ҳаёси йўқ, ор- 
номусни билмайдиган, уятсиз, бешарм. 
Беҳаё одам. н Ўғлим, бунақа беҳаё қиз экан, 
вақтида билиб, ўзингизни четга олганингиз 
яхши бўлибди. Мирмуҳсин, Умид. Эшқобил- 
нинг хотини ўта шаддод, беҳаё эмас, уни 
ҳурмат қилади. «Ёшлик». 

2 Одоб-ахлоқ доирасига сиғмайдиган, 
беадаб. Беҳаё хатти-ҳаракат. Беҳаё ибора. 
Беҳаё сўз. н Тангри беҳаё сўзларни гапи- 
рувчи кишини ёмон кўради. Газетадан. 

БЕҲАЁЛИК Шарму ҳаёсизлик, уятсиз- 
лик, андишасизлик. Бузуқчилик, беҳаёлик, 
бўҳтон-туҳматлар унинг [Амирнинг] касби 
бўлиб қолган эди. Ж. Шарипов, Хоразм. -Бе- 


ҳаёлик қилиб нима қилибман? — деди Сал- 
танат Мўмин акага. О. Ёқубов, Бир фелье- 
тон қиссаси. 

БЕҲАЛОВАТ [бе.. + ҳаловат] Ҳузур- 
ҳаловатдан холи, тинчлик бермайдиган; 
бесаранжом, тинчи йўқ, ҳаловатсиз. Беҳа- 
ловат турмуш. н -Докторларнинг иши ўзи 
шунақа беҳаловат бўлар экан, — dedu Ҳали- 
ма. Ҳ. Назир, Ўтлар туташганда. Беҳаловат 
кеча унинг назарида анча чўзилди. «Шарқ 
юлдузи». - Тсс! — қизи кўрсаткич бармоғини 
қонсиз лабига босганча, беҳаловат нигоҳини 
унга қадади. «Ёшлик». 

БЕҲАФСАЛА [бе.. + ҳафсала] Ишга ас- 
тойдил ёпишмайдиган, қунт қилмайдиган, 
лоқайд; ҳафсаласиз. Беҳафсала одам. н 
..ўғлининг дангаса ва хотинига нисбатан 
беҳафсала кимсага айланганини унинг баша- 
расидан, келиннинг кўзларидан, ўтириб- 
туришларидан сезиб олганди. «Ёшлик». 

БЕҲАФСАЛАЛИК Қунтсизлик, лоқайд- 
лик. 

БЕҲАШАМ Ҳеч қандай безаги бўлмаган; 
безаксиз. Чарақлаб кетди роса кўм-кўк 
беҳашам само, Остимда оппоқ булут, Тепам, 
ўнг, сўл ҳам само. Газетадан. 

БЕҲ-БЕҲ унд. с. Ҳайвон ва парранда- 
ларни чақириш учун қўлланадиган сўз. -Беҳ- 
беҳ, — деб товуқларни донга чақирар ва унинг 
олдида бир тўда товуқ қутқутлашиб, дон 
талашар эди. П. Турсун, Ўқитувчи. 

БЕҲБЕҲЛАМОҚ «Беҳ-беҳ» деб чақирмоқ. 
[Ҳайдар:] Шу иккала хўрознинг баҳридан 
ўтсакмикан? — [ Йўлдош :] Олдин дон сепиб, 
беҳбеҳлашиб кўрайлик, қани, чўқийдими, 
йўқми? Уйғун, Ҳуррият. 

БЕҲБУД [ф. j — яхши бўлиш; сало- 
матлик] эск. кт. Яхшилик томонга ўзгарган; 
соғлом; хушҳол. Юбориб ёбориб, беҳбуд топ- 
са Бу савдосида, яъни суд rnonca. Фурқат. 

БЕҲБУДЛИК эск. кт. Яхшилик; рўшно- 
лик; хушҳоллик. Ғамгин бўлмай, доим беҳ- 
будлик бўлсин. «Нигор ва Замон». 

БЕҲИ [ф. <ц> , — олмасимон хушбўй 

мева] бот. Иссиқ мамлакатларда ўсадиган, 
атиргуллилар (раънодошлар) оиласига ман- 
суб, хушбўй мевали дарахт. Боғнинг турли 
жойларида ҳар хил мевали дарахтлар: нок, 
ўрик, беҳи, жийда ва ҳоказо анчагина. Ой- 
бек, Танланган асарлар. Моҳидил қайтиб 
ҳовлига тушаётганида, беҳи шохи шитирлаб 
кетди. С. Зуннунова, Гулхан. 




2 Шу дарахтнинг олмага ўхшаш меваси. 
Сидиқжон уни [онасини] кузатиб қайтиб 
келганида, ток остидаги эски сўрида сочилиб 
ётган беҳиларга кўзи тушди. А. Қаҳҳор, 
Қўшчинор чироқлари. Хонани зира, долчин, 
беҳи, зиғир мойининг хуштаъм ҳиди қоплади. 
С. Нуров, Майсаларни аёз урмайди. 

БЕҲИГУЛ Раънодошлар (атиргуллилар 
оиласи)га мансуб, барглари тўгарак ёки 
узунчоқ бута. Ўзбекистонда беҳигулнинг эрта 
баҳорда гуллайдиган тури хушманзара ўсим- 
лик сифатида истироҳат боғларига экилади. 
«ЎзМЭ». 

БЕҲИЗОР Фақат беҳи дарахтлари ўсиб 
ётган ер, жой; беҳи боғи. ..беҳизор манзараси 
ўзгача, ёш-ёш, бўйи пакана беҳи дарахт- 
ларининг серҳосил шохлари қиз кокилидек ҳар 
томонга паришон таралиб, ер ўпиб ётмоқда. 
Н. Сафаров, Оловли излар. 

БЕҲИКМАТ [бе.. + ҳикмат] 1 Теран маъ- 
нога эга бўлмаган; ҳикматсиз. Ўжарни урмай- 
сўкмай йўлга сол.. деган гаплар дарҳақиқат 
беҳикмат эмас экан. В. Рўзиматов, Сув. 

2 Ижобий ёки сирли хусусиятларга эга 
бўлмаган. Арзон беиллат эмас, қиммат бе- 
ҳикмат эмас. Мақол. н Ғамга чулғанмасин 
ҳеч кимнинг боши, Беҳикмат эмасдир тоғ- 
ларнинг тоши. «Эрали ва Шерали». 

БЕҲИС [бе.. + ҳис] 1 Бирор нарсани 
сезиш, ҳис этиш қобилиятини йўқотган, 
жонсиз, ҳиссиз. Беҳис бармоқлар. 

2 кўчма Ҳис-туйғудан маҳрум, завқ- 
шавқсиз. Беҳис одам. н Уста Сирожиддин 
Тўйчи ҳофизга жўр бўлиб юрган вақтларидан 
бошлаб то шу маҳалгача: «Ҳассобдан шоир 
чиқмаганидек, беҳис чалинган ғижжак арра 
тортишдан фарқ қилмайди», — деб юради. 
Мирмуҳсин, Созанда. 

БЕҲИСОБ [бе.. + ҳисоб] 1 Сон-саноғига 
етиб бўлмайдиган, саноғи йўқ; ҳисоби йўқ, 
ҳисобсиз. Узоқда, тоғ ёнбағирларида, беҳи- 
соб қоракўл қўйлари ўтлайди. Мирмуҳсин, 
Ҳамзаободда. Ёрматнинг қизи унга беҳисоб 
текин пул манбаи очган эди. Ойбек, Тан- 
ланган асарлар. 

БЕҲИШТ [ф. Cj. .ъ$ } — жаннат] Жаннат. 
Сахий хор бўлмас, Бахил беҳиштга кирмас. 
Мақол. н Бай-бай-бай, ҳусну латофатини 
қаранг, беҳишт қизларидек, ҳуру ғилмон- 
ларидек. X. Тўхтабоев, Йиллар ва йўллар. 
Сенинг оғушинг офтобнинг ётоғига ўхшай- 
ди, баданингдан беҳишт ялпизининг бўйи 


келади, кўкрагингдан олма ҳиди анқиб ту- 
ради. «Ёшлик». 

БЕҲИШТИ бот. Узумнинг сарғиш- 
яшил бир нави. Ишкомларда ток барглари 
сарғайиб, тоифи ва беҳишти узумлар каҳрабо 
тусга кирди. Н. Аминов, Қаҳқаҳа. 

БЕҲОЛ [бе.. + ҳол] 1 Ҳолдан тойган, 
тинка-мадори қуриган; бемажол, ҳолсиз. 
Тўпа хола саданинг ғадир-будур пўстлоғини 
беҳол бармоқлари билан силаб, юзига суртди. 
И. Раҳим, Ихлос. Боши айланиб, кўзи тинди. 
Тўшакка беҳол чўзилди. С. Сиёев, Аваз. Аз- 
ларов беҳол инграб ётган беморга нима 
деярини билмай, каловланиб қолди. «Ёшлик». 

2 Касал бўлиб қолган, бемор. У [қизча] 
жуда беҳол, врачлар ва ота-онасининг сўроқ- 
ларига аранг жавоб қайтарарди. Газетадан. 

3 кўчма Кучсиз, заиф. Меникига нима 
мақсадда чилвир кўтариб бориб эдингиз? 
-Ўзим, — деди, беҳол, нимжон товуш билан 
[Жуман]. М. Исмоилий, Фарғона т. о. ..қия- 
ликларда беҳол чайқалаётган ёввойи писта- 
лар кўнгилларига мунг чўктирди. «Ёшлик». 
Беҳолгина куйлайди бир қиз Бир-бир босиб, 
ишком оралаб. «Ёшлик». 

БЕҲОЛЛИК Кучсизлик, мадорсизлик, 
заифлик. Боши айланиб, кўзлари юмилди. 
Аъзойи баданида ёқимли титроқ, беҳоллик 
туйди, дард элитди. «Ёшлик». Тўтихон 
эриниб, катдан тушаркан, оёқларида алла- 
қандай беҳоллик сезди. Н. Аминов, Қаҳқаҳа. 

БЕҲТАР I \ф. — яхшироқ] эск. кт. 

Афзал, яхши; яхшироқ. У. бу кунни беҳтар 
билар.. эди. А. Қаҳҳор, Сароб. 

БЕҲТАР II Қулупнайнинг йирик бир 
нави. 

БЕҲУДА [ф. 6 j — фойдасиз, маъно- 
сиз, бекор(га)] 1 Ҳеч қандай нафи, фойдаси 
йўқ; бефойда. Беҳуда жанжал. Беҳуда 
кучаниш белни синдирар. Мақол. н Баъзилар 
эса умрини беҳуда ўтказади. Т. Ашуров, Оқ 
от. Камолиддин унинг олдига беҳуда келганини 
тушунди. «Шарқ юлдузи». 

2 Амалга ошмайдиган, рўёбга чиқмай- 
диган; пуч, хомхаёл. Беҳуда умид. н Қора- 
той Йўлчининг тадбирларини маъқул кўрмади, 
ҳар бир фикрнинг беҳуда эканини тушунти- 
ришга тиришди. Ойбек, Танланган асарлар. 

3 Ўринсиз, ноҳақ. Шокир ота беҳуда 
туҳматга қолади. Ойбек, Танланган асарлар. 
Беҳуда жабр кўрганлардан меҳримизни дариғ 
тутмайлик. Газетадан. Нусратбек ўғлини 





беҳуда ургани учун унга қарашга уялиб, ўзи- 
ни беаёв койиди. С. Нуров, Майсаларни аёз 
урмайди. 

БЕҲУДАГА рвш. Бўлар-бўлмасга, бе- 
корга, ўринсиз. Беҳудага хафа бўлманг. н 
-«Обид кетмон» лақабини беҳудага тақа- 
диларми? — дейди кулиб Хатиб домла. А. 
Қодирий, Обид кетмон. 

БЕҲУДАЛИК Бирор-бир иш-ҳара- 
катнинг фойдасизлиги. Нусратбекнинг Гул- 
хайрига югургиси келди, лекин энди беҳуда- 
лигини ўйлаб, ҳазин хўрсинди, қалқиб кетди. 
С. Нуров, Майсаларни аёз урмайди. Кечаги 
эҳтиросли сўзларни эсларкан, энди уларнинг 
беҳудалигини ҳис қилди. «Ёшлик». 

БЕҲУДУД [бе.. + ҳудуд] Чексиз, чега- 
расиз, чеки кўринмайдиган, беҳисоб. Онахон 
беҳудуд фалак сари учиб бормоқда. Мир- 
муҳсин, Илдизлар ва япроқлар. У туфайли 
чеккан аламлари шунчалар беҳудудки, у дунё- 
бу дунё унутолмаса керак. Н. Қиличев, 
Чиғириқ. Севги — бир дунёдир, сирли, беҳудуд, 
Унда бор айрилиқ, унда бор висол. Н. Му- 
ҳаммад, Баҳор таронаси. 

БЕҲУДУДЛИК Чегараси кўринмаслик, 
чексизлик, беҳадлик. Инсон ўз оқибати билан, 
меҳр-карами, шафқатининг беҳудудлиги 
билан, керак бўлганда, бир-бирининг ёнига 
кира олиши.. билан улуғ. Газетадан. 

БЕҲУЗУР [бе.. + ҳузур] Безовта, ҳаловатсиз. 
Туни билан алоқ-чалоқ туш кўриб чиққани 
учунми, ўзини беҳузур сезди. «Ёшлик». 

Беҳузур бўлмоқ Ўзини алланечук ёмон 
ҳис этмоқ. [Элмурод] Беҳузур бўлиб, саратон 
иссиғига чидамаган семиз одамдай тўлғанди. 
П. Турсун, Ўқитувчи. Кўнгли беҳузур бўлмоқ 
Кўнгли алланечук ёмон бўлмоқ. Денисов.. 
кўнгли беҳузур бўлиб, қаттиқ ўқчиди. Ойбек, 
О. в. шабадалар. Кўнглини беҳузур қилмоқ 
Кўнглини айнитиб, алланечук ёмон аҳволга 
солмоқ. Тўғрисини айтганда, гап тинглаш 
ҳам кўнгилни беҳузур қилади. А. Қодирий, 
Обид кетмон. Нусратбекнинг томоғи ачишди, 
аччиқ тамаки ҳиди ва тахир таъми кўнг- 
лини беҳузур қилди. С. Нуров, Майсаларни 
аёз урмайди. Илиққина сув юрагини оздириб, 
кўнглини беҳузур қилди. «Саодат». 

БЕҲУНАР \ф. у. — истеъдодсиз, қоби- 
лиятсиз] айн. ҳунарсиз. 

БЕҲУРМАТ [бе.. + ҳурмат] Ҳурмат-эътибор 
қозона олмаган; ҳурматга сазовор бўлмаган, 
ҳурмати йўқ; ҳурматсиз. Беҳурмат одам. 


Беҳурмат қилмоқ Ҳақорат қилиб ёки 
бетакаллуф (дағал, қўпол) муомала билан 
кимсанинг обрўсини тўкмоқ. -Қариб, миян- 
гизни еб қопсиз, кўздан ҳам қопсиз, — деди 
[Тешабой] чолни беҳурмат қилиб. М. Ис- 
моилий, Фарғона т.о. Олим, фозилларни 
беҳурмат қиладиган, одобдан бехабар, тўнг 
кимса билан худо ҳаттоки гўр қўшни қил- 
масин. К. Яшин, Ҳамза. 

БЕҲУРМАТЛИК Ҳурмат, иззатга сазо- 
вор эмаслик; ҳурмати йўқпик. 

БЕҲУШ [ф. Jh — ҳушини йўқотган, 
ҳушсиз; ақлсиз] 1 Ўзини билмайдиган ҳолда; 
ҳушидан, ўзидан кетган, ҳушсиз. Беҳуш 
бўлмоқ. н Нормат.. беҳуш хотиннинг юзига 
сув сепди. И. Раҳим, Чин муҳаббат. Бир кечаю 
бир кундуз беҳуш бўлиб ётибман. А. Қаҳҳор, 
Қўшчинор чироқлари. 

Беҳуш қилмоқ 1) ҳушидан кеткизмоқ, 
ухлатиб қўймоқ (мас., дори бериб). Хюро- 
форм билан беҳуш қилмоқ; 2) кўчма эс- 
ҳушини олиб қўймоқ; бошини айлантирмоқ 
(мас., бирор руҳий таъсир кўрсатиб). 

2 Эс-ҳушини йўқотган, хаёли паришон; 
руҳсиз. Маърифат бошини эгиб, беҳуш уйга 
кирди. С. Аҳмад, Ойдин кечалар. 

БИ- [лот. bi — икки < bis — икки марта] 
Байналмилал ясама (қўшма) сўзларнинг 
таркибий қисми бўлиб, нарса ёки белгининг 
иккиталигини билдиради, мас: биметалл, 
бином. 

БИАТЛОН [бн. + юн. athlon — мусобақа, 
тортишув] спрт. Қишки спорт ўйинларидан: 
20 км ли чанғи пойгасида милтиқдан икки 
марта (тик турган ва ётган ҳолда) нишонга 
отишдан иборат мусобақа. 

БИББИНОЙИ [ф. - кўриш; 

узоқни кўришлик] с.т. Туппа-тузук, бало- 
дек; кўнгилдагидек. Ўғлим ўртоқлари билан 
биббинойидек юради. Газетадан. Ҳозир ҳаммом 
биббинойи тураржой хизматини ўтаяпти. Т. 
Аҳмедов, Таажжуб. 

БИБИ 1 шв. Онанинг ёки отанинг 
онаси; буви (набирага нисбатан). Танглайим 
кўтарган бибим бечора Ким эди, билмайман, 
ўлгандир, эсиз. Ғ. Ғулом. 

2 Ҳурмат юзасидан, одатда кекса аёллар 
исмига қўшиб ишлатилади, мас. Меҳри биби, 
Хайри биби. н Тонг отар-отмас Сидқий 
ҳовлисига икки ён қўшни — Зайнаб биби 
билан Ҳамида хоним — ранги оқариб кириб 
келишди. Мирмуҳсин, Чодрали аёл. Жаҳон 




биби Зубайданинг кўнглини олиб, онасининг 
аҳволини сўради. К. Яшин, Ҳамза. 

3 Хотин-қизлар исмининг олд ёки орқа 
қисмида келиб, қўшма исмларни ҳосил 
қилади: Бибигул, Бибинисо, Бибинор, Биби- 
санам; Давлатбиби, Кенжабиби, Кимсан- 
биби. н [Йўлчи] Синглиси билан бирга, 
мумкин бўлса, унинг [Гулнорнинг] онаси 
Гулсумбибини ҳам аравага солиб, қишлоққа 
олиб боришни истаганини aumdu. Ойбек, 
Танланган асарлар. 

Биби Сешанба этн. Ип йигирувчи хо- 
тинларнинг муқаддас саналган афсонавий 
ҳомийси (пири) бўлиб, тақводор хотинлар 
унинг шарафига сешанба кунлари махсус 
маросим ўтказади. [Холжон хола\ Ҳар ukku 
ҳафтада Биби Сешанба онанинг дастур- 
xohuhu ёзиб, «мушкулкушод», чилтонларга 
атаб шавла қилади. Ғайратий, Довдираш. 
«Биби Сешанба», «мушкулкушод» каби маро- 
сим, урф-одатларни билишга Ҳамзанинг ўзи 
ҳам жуда қизиқар.. эди. К. Яшин, Ҳамза. 

БИБИШ 1 эск. Ҳукмронлар, зодагон- 
лар наслига мансуб бўлган аёлларга муро- 
жаат ёки ҳурмат билдириш шакли. -Эй 
бибишим, мени десангиз, Чамбилга борманг.. 
— деди Оққиз Зулфизарга. «Зулфизар билан 
Авазхон». Кўрсангиз, кўнглингиз тўлар, Рост 
айтаман-да, бибишим. «Ғ1урали». 

2 Ҳурмат юзасидан хотин-қизлар исмига 
қўшиб ишлатилади. Адолат бибиш, Холнисо 
бибиш. 

БИБИШАК [«биби» ва «шоҳ» сўзлари- 
дан] Майда мунчоқлардан териб ясалган, 
бўйинга ёки бошга тақиладиган заргарлик 
буюми, тақинчоқ. Бибишак икки учи юқо- 
рига қайрилган ярим ой шаклида бўлиб, 
ўртасига ромб ёки ғунча шакли жойлаш- 
тирилади.. «ЎзМЭ». 

БИБЛИОГРАФ Турли соҳаларга оид ада- 
биётлар рўйхатини, библиографиясини 
тузувчи мутахассис, библиография олими. У 
кутубхонада библиограф бўлиб ишлайди. 

БИБЛИОГРАФИК Библиографияга, 
адабиётлар рўйхатига оид. Библиографик 
кўрсаткич. Библиографик маълумотлар. н 
Ҳиндистон ҳақида библиографик асар ҳам 
тайёрланмоқда. «ЎТА». Кутубхона ўқувчилар 
учун ҳар ойда тўрт марта библиографик обзор 
ўтказиб туради. Газетадан. 

БИБЛИОГРАФИЯ [юн. biblion — китоб 
+ grapho — ёзаман] 1 Босма асарларнинг 


илмий тавсифи ва батартиб кўрсаткичлари- 
ни тузиш, улар ҳақида ахборотлар тайёр- 
лаш, уларни тарғиб қилиш билан шуғулла- 
нувчи соҳа. Бир қанча кутубхоналарда 
библиография билимларини тарғиб қилиш 
суст ташкил қилинган. Газетадан. Биб- 
лиография бўлими ташкил топган йиллардан 
то ҳозиргача 90 хил адабиётлар кўрсаткичи 
тузди ва нашрдан чиқарди. Газетадан. 

2 Бирор мавзу ёки соҳага оид илмий 
асарлар, манбалар, китоблар рўйхати. Тер- 
минологияга оид библиография. Ўзбек тил- 
шунослиги бўйича библиография. 

БИБЛИОТЕКА [юн. biblion — китоб + 
theke — омбор] 1 Китоблар тўплами. Олим- 
нинг шахсий библиотекаси. 

2 айн. кутубхона. 

БИБЛИЯ [юн. biblia — китоблар] Яҳу- 
дийлик ва христианликда муқаддас ҳисоб- 
ланган диний китоблар мажмуаси. Библия энг 
қадимги адабий ёдгорликлардан бири бўлиб, 
диний панд-насиҳатлар, ақидалар, башо- 
ратлар, дуолар, солномалар, массиглар, иш- 
қий ва фалсафий достонлар, ҳикоят, ривоят 
ва мактублардан иборат. «ЎзМЭ». 

БИГИЗ 1 Пойабзалдўзларнинг кўнни, 
терини тешиш учун ишлатадиган ёғоч 
сопли, нина учли металл асбоби. Ҳунари йўқ 
кишидан Бигизи бор ямоқчи яхиш. Мақол. 
Уста пичоққа ёлчимас, этикдўз — бигизга. 
Мақол. н Чол бигиз билан тасмани тешар- 
кан, муртида кулиб қўйди. «Ёшлик». 

2 Найзадек, нинадек учли, ингичка нарса. 
Юраги бигиз санчилгандай оғриди. «Шарқ 
юлдузи». Оқ қайинга суяниб, махорка чекиб 
турган.. бигиз мўйлов йигит саҳнадан асло кўз 
узмади. А. Муҳиддин, Оташ қалбли қиз. 

3 Ништардай ўткир, аччиқ сўз, таъна; 
койиш. [Йўлчи.] Андак инсоф керак, уят 
керак. Чолнинг меҳнатда чириган кўксига 
бигизни қадайверманг! Ойбек, Танланган 
асарлар. 

Бармоқни (ёки қўлни) бигиз қилмоқ қ. 
бармоқ I. Тили бигиз Аччиқ сўзли; баджаҳл, 
қаҳрли. Не-не тили бигиз келин-аймоқ, эр 
қилиб, эрга ёлчимаган қизлар борки, эшик 
қолиб туйнукдан заҳрини сочиб кетади. 
Шуҳрат, Умр поғоналари. 

БИГИЗЛАМОҚ 1 Ҳамма ёғига бигиз 
санчмоқ, бигиз уриб тешик-тешик қилмоқ. 

2 кўчма Ништардек ўткир, аччиқ сўзлар 
айтмоқ. - Ҳа, энди икковлашиб, мени бигиз- 




ланглар! — деди жаҳли чиққандай қошларини 
чимириб Комила. Ойбек, О.в. шабадалар. 

БИГИЗПОШНА Бигизсимон, бигизга 
ўхшаш пошнали оёқ кийими. Қайиқсимон би- 
гизпошналар, нейлон қўлқопчалар.. Газетадан. 

БИГИЗТУМШУҚ зоол. Калта думли, 
тумшуғи узун жуда кичкина сайроқи қушча. 

БИДИЛЛАМОҚ айн. бидирламоқ. -Опа- 
чи, опа, дадам хўп дедилар, — деди бидиллаб 
Ёдгор. Р. Файзий, Кишиларимиз қиссаси. Бош 
агроном рангпар, чувак юз, бидиллаб гапи- 
радиган йигит эди. С. Сиёев, Отлиқ аёл. 

БИДИР-БИДИР тақл. с. Жуда ҳам тез, 
лаби лабига тегмай гапирадиган; шундай 
гапириш. Бидир-бидир бола. н Ҳадеб бидир- 
бидир қилаверма! Бидир-бидир тинмайди. Т. 
Мурод, От кишнаган оқшом. 

БИДИРЛАМОҚ Жуда ҳам тез, лаби 
лабига тегмай гапирмоқ, атрофдагиларга 
эътибор бермай гапиравермоқ. У [Ҳафиза] 
лаби лабига тегмай бидирлаётган Раънонинг 
самимий гапларига қулоқ соларди-ю, хаёли 
бошқа ёқда эди. Мирмуҳсин, Умид. -Ада, 
адажон, келдингизми! — Умида отаси бағ- 
рига энтикиб, бидирлаб кетди. Д. Нурий, 
Осмон устуни. 

БИДОН [фр. bidon <юн. pithon — бочка, 
ёки сканд. bida — ваза] Суюқлик солина- 
диган қопқоқли идиш. Баширжон бидон ва 
халтани кўтарди. Н. Аминов, Қаҳқаҳа. 
Манави бидонда жувоз ёғи, бу сатилда 
памадўр, бодринг, мева-чева бор. Н. Аминов, 
Ёлғончи фаришталар. 

БИДЪАТ [а. — янгилик, янгилик 

киритиш; динга қарши хатти-ҳаракат] 1 дин. 
Диний ақидаларга киритилган ўринсиз 
ислоҳ, динга хилоф янгилик, динда кейин- 
чалик пайдо бўлган нарса. Мирараб мадраса- 
сининг катталари бу «бидъатнинг гуноҳини 
ҳам» Мулла Туроб бўйнига юкладилар. С. Ай- 
ний, Эсдаликлар. -Ислоҳ, албатта, лозим, — 
патнуснинг четини бармоқлари билан чертиб, 
бепарволик билан сўзлади Ҳакимбойвачча, — 
бизда ҳар хил бидъат ишлар кўп. Ойбек, 
Танланган асарлар. 

2 Эскидан қолган урф-одат, расм-русм. 
Катта эна, катта бувалардан қолган урф- 
одатларга унамай, бидъат деб қарашар экан, 
биз ота-оналарда нима гуноҳ? К. Яшин, Ҳам- 
за. -Чилим чекиш бидъат, — деди мулла, — 
буни қилган одам гуноҳкор бўлса ҳам, кофир 
бўлмайди. С. Айний, Қуллар. 


БИДЪАТКОР дин. Диний ақидаларга, 
динга уларга нисбатан хилоф бўлган ислоҳ- 
лар киритиш тарафдори; бидъатчи. Зоҳиран 
қилган ҳурмат ва таъзимларимиз садқаи 
кетсин унга.. кўнгил учун қиё боқмай ўтди- 
я, бидъаткор. Ж. Абдуллахонов, Тўфон. 

БИДЪАТЧИ 1 айн. бидъаткор. 

2 Эски урф-одатларга, расм-русмларга 
берилган киши. 

БИЁ-БИЁ [ф. L_i — бу ёққа кел]: кўз(лар)и 
биё-биё бўлмоқ ёки сузилмоқ 1) кўзини уйқу 
босмоқ, кўзи қисилмоқ (мастлик ёки чар- 
чокдан). Валихоннинг кайфи ошиб, кўзлари 
биё-биё бўлиб сузиларди. Ш. Тошматов, Эрк 
қуши. Толибжон мудраб, аранг уйига етиб 
келди. Иккинчи қаватга чиққанида ҳам, 
кўзи биё-биё бўлиб, тикка турганча ухлаб 
қолгудек ҳоли бор. С. Аҳмад, Сайланма; 2) 
ишва билан, хумор билан боқмоқ. ..аввал 
манави титраб-қақшаётган аёлни.. жой 
қолса, кўзларини биё-биё сузиб турган анави 
офатижон жувонни миндирасан. Н. Қиличев, 
Чиғириқ. 

БИЁБОН [ф. lWW ~ қақроқчўл, саҳро] 
Сувсиз ва гиёҳсиз тақир, чўл, саҳро. Яхши- 
ликни дарёга қил, биёбондан топ. Мақол. н 
Пашша Саиджалолхонни эргаштириб, бир 
биёбонга олиб чиқди. А. Қаҳҳор, Асарлар. 

БИЁВ-БИЁВ тақл. с. Қўбиз, чанг, қовуз 
ёки баъзи қушлар чиқарувчи овоз ҳақида. 
[Юнус Ражабий] Карнаю сурнай, қизлар 
ҳайитларда лабига қўйиб, биёв-биёв қилиб 
чаладиган чангдан тортиб мусиқа санъати- 
мизнинг меросхўр хазиначиси бўлди. Шук- 
рулло, Жавоҳирлар сандиғи. Зарғалдоқ, 
нима-нима дегандай, яна «биёв-биёв» қилади. 
М. Мансуров, Ёмби. 

БИЖ-БИЖ mace. с. Бижирлаб, ғимир- 
лаб ётган, ғиж-ғиж; сон-саноқсиз (қурт- 
қумурсқа ва ш.к. ҳақида). Ариқдаги cye биж- 
биж қурт. 

БИЖАНАК Милодий 1-минг йиллик- 
нинг иккинчи ярмида Орол денгизи бўй- 
лари ва Каспий денгизининг шарқи ва 
шимолида яшаган бир қанча туркий қабила- 
ларнинг умумий номи; печенеглар. 

БИЖИЛДОҚ с.т. 1 Ҳеч кимга гап бер- 
майдиган, гап билан ҳаммани енгадиган; 
гапдон. Бижилдоқ хотин. н Айвонида бу 
хонадоннинг бижилдоқ бекаси. Ойбек, На- 
воий. Исмат ака 30 йиллик педагогик фао- 
лияти давомида бир неча минг олов болалар 




ва бижилдоқ қизалоқларнинг миясига билим, 
мурғак қалбига.. одоб сингдирган моҳир 
тарбиячилардан. Газетадан. 

2 Тинимсиз сайрайдиган, шовқин қила- 
диган (қушлар ҳақида). Фақат ўнгда, терак 
бўйи пастликда, сой шовуллайди, рўпарадаги 
қалин боғлар қўйнида бижилдоқ қушларнинг 
чулдираб сайрагани эшитилади. «Ёшлик». 

БИЖИЛДОҚПИК Ҳеч кимга гап бер- 
маслик, эзмалик. Ўз бижилдоқлиги билан 
колхозда «Қумри қақилдоқ» деб ном чиқарган 
аёл. А. Мираҳмедов, Ўтюраклар. 

БИЖИЛЛАМОҚ I айн. бижирламоқ I. 
Осон савол тушди, «беш» қўйса ҳам бўларди, 
деб хурсанд бижиллади. Мирмуҳсин, Умид. 
Бора-боргунча бижиллаб, қулоқни батанг 
қилаверди. «Ёшлик». 

БИЖИЛЛАМОҚ II айн. бижирламоқ II. 
Кўкариб кетган бу сассиқ сувда бижиллаб 
ётган ҳар хил қуртлар, тушган ерида бир- 
икки қилпанглаб, дарров ўларди. М. Ис- 
моилий, Фарғона т.о. Баргларда бижиллаб 
ётган кўм-кўк, хира ширинча юз-кўзинг 
демай ёпишиб олади. А. Кўчимов, Ҳалқа. 

БИЖИМОҚ сшн. бижғимоқ. Йўлчи от- 
хонанинг бир томонида уйилиб, сасиб, бижиб 
ётган гўнгни катта ерга элтиш учун арава 
қўшишга киришган эди. Ойбек, Танланган 
асарлар. Бу бижиб, сасиб кетган хонани ша- 
моллатинг, тозаланг! А. Мухтор, Асарлар. 

Бижиб ётибди с.т. Жуда кўп, тўлиб 
ётибди. Унда пул бижиб ётибди. н Ҳали ичи 
қора душман чиёндек бижиб ётипти. А. 
Мухтор, Опа-сингиллар. 

БИЖИР-БИЖИР I 1: бижир-бижир 
қилмоқ (ёки гапирмоқ, сўзламоқ, товуш 
чиқармоқ) айн. бижирламоқ I. [Қизлар] Шокир 
отанинг томи лабига қатор тизилишиб, бу 
«маҳсидўз қиз» билан бижир-бижир сўзлашиб 
кетар эди. Ойбек, Танланган асарлар. 
Гавҳарнинг бижир-бижир қилиб гапириб 
ташлагани шунчалик кулгили эдики, у ўзини 
тўхтатолмай, нафаси етмай, энтикиб 
қоларди. Ў. Ҳошимов, Қалбингга қулоқ сол. 

БИЖИР-БИЖИР II тақл. с. 1 айн. биж- 
биж. Гўштни бижир-бижир қурт босибди. 

2 Кўзга ғимирлаётгандек, жимир-жимир 
қилаётгандек туйиладиган ва бир-бири би- 
лан чатишиб, туташиб, чаплашиб кетган 
майда нарсалар ҳақида. Бижир-бижир хат. 
Бижир-бижир қилиб тикилган гул. н Поён- 
сиз қирларнинг ниҳоятсиз бижир-бижир кўк 


гиламлари. А. Қодирий, Ўтган кунлар. Атлас 
кўйлак киймайман, Бижир-бижир гули бор. 
«Қўшиқлар». 

БИЖИРЛАМОҚI Ҳеч кимга гап бермай 
тез-тез, лаби лабига тегмай гапирмоқ; 
гапдонлик, маҳмадоналик қилмоқ. «Сал 
ҳовлиқмароқ бўлса ҳам, жуда очиқ қиз экан, 
бижирлайвериб, келган докторларнинг ҳам 
бошини айлантириб юборди» — дилидан 
ўтказди Равшан. Ф. Мусажонов, Равшан. 
Карима хола қўлларини naxca қилиб бижир- 
лай кетди. «Муштум». 

БИЖИРЛАМОҚ II Бижғиб, ғужғон 
ўйнаб, қайнаб ётмоқ; бижғимоқ (қурт- 
қумурсқа, майда жониворлар ҳақида). 

БИЖҒИМОҚ 1 Микроорганизмлар ёки 
улар ажратадиган ферментлар иштирокида 
парчаланиб ачиб, қайнай бошламоқ (ор- 
ганик моддалар ҳақида). Ёзда қимизлари 
бижғиб ётади. Ойбек, Танланган асарлар. 
Қаердаки бижғиган ахлат мавжуд бўлса, 
унинг устида бадхўр ҳашаротлар ғужғон 
ўйнайди. «Муштум». 

2 Ҳавоси бузилиб, сасиб кетмоқ; озода- 
ликка риоя қилмай ивирсиб ўтирмоқ. Худо 
ҳақи, уйингдан ялпи вагоннинг иси келади. 
Бижғиб кетибди. А. Қаҳҳор, Сароб. -Пайпо- 
ғингиз қурсин, бижғиб кетибди.. ахлатга 
опчиқиб ташладим, — деди хотини Ориф- 
жонга. С. Аҳмад, Сайланма. -Мен биламан, 
— деди домла, — опангиз табиати жуда нозик 
кўринади. Бунинг олдида Тўпанинг бижғиб 
ётиши яхши эмас. А. Қаҳҳор, Сароб. 

3 кўчма Аччиқ гап, фисқу фасод қилмоқ. 
Нималар деб бижғияпсиз? 

4 кўчма Тўлиб-тошиб, ғуж-ғуж бўлиб 
ётмоқ; авж олмоқ, кўпаймоқ (иғво, фитна 
ва ш. к. ҳақида). Бижғиб борур фитнаю фасод, 
Имонларга, ҳайҳот, тушди дарз. М. Али, 
Боқий дунё. Унинг [Қоплонбекнинг] айёр кўзи 
ичида қайнаб, бижғиб ётган алам ва наф- 
ратни, баъзан-баъзан юрагини фош қилиб 
қўяй дер эди. Шуҳрат, Жаннат қидирганлар. 

БИЗ кш. олм. I -ш. кўпл. 1 Сўзловчи ва 
унинг атрофидагилар; сўзловчи ва у кўзда 
тутаётганлар. Кеча станциядан чиққан ав- 
тобус бугун бизни тонготарда мўлжалдаги 
жойга ташлаб кетди. Ў. Усмонов, Сирли 
соҳил. Бизлар, бизлар, биз эдик, Бизлар бир 
талай қиз эдик. Бизларни уздилар. Бир ипга 
тиздилар (Гармдори). 3. Ҳусаинова, Ўзбек 
халқ топишмоқлари. 




2 Биринчи шахс «мен» ўрнида ишлати- 
либ, камтарлик ёки, аксинча, мақтаниш, 
ғурурланиш, пинҳона ғурур маъноларини 
ифодалайди. -Ким талабгор? -Мана, биз 
талабгор. н -Бизга ҳам хат борми? — дейди 
Мунисхон. «Гулдаста». Асал отлиққа йўқ, 
ҳали биз пиёда-ку! А. Қаҳҳор, Асарлар. Энди 
бизни қийнамай, ўзлари қуйсинлар! Ҳўл- 
ларидан ҳеч шароб ичмаганмиз. «Гулдаста». 

3 Ўрин-пайт келишиги қўшимчасини 
олиб, «юртимизда», «элимизда», «орамиз- 
да» каби маъноларни англатади. Сурнай- 
чининг зўрлари бизда бўлади. С. Сиёев, Ёруғ- 
лик. Нон-насибанг бизда бўлса, қоларсан. 
Ойбек, Танланган асарлар. Лекин, ўртоқ- 
лар, бизда ялқовлар йўқ. А. Қодирий, 
Ғирвонлик Маллавой. 

БИЗ-БИЗ тақл с. Визиллаган нозик 
товуш ҳақида. Бизбизак биз-биз айланади. 

БИЗБИЗАК Тўгарак шаклдаги чарм ёки 
тугмача тешикларидан ип ўтказиб ясалган 
ва ипини чийратиб, икки учидан тортганда, 
тез айланиб, «биз-биз» овоз чиқарадиган 
ўйинчоқ. Бизбизакни ипга тақиб, ғиз-ғиз 
ўйнайман. Ойбек, Болалик. Мотор бизби- 
закдай гувуллаб, жон-жаҳди билан айлана 
бошлади. «Ёшлик». 

БИЗБОП Сўзловчи ва у кўзда тутаёт- 
ганларга тўғри келадиган, уларнинг дидига 
мос. Айланай, болам, бир бизбоп сотадиган 
нарсаларинг борми? «Луқмони Ҳаким». Аф- 
суски, улар орасида бизбоп, яъни халқнинг 
тили учида турган муҳим муаммолар кўта- 
рилган асарлар кам учраяпти. Газетадан. 

БИЗИЛДОҚ зоол. Бизиллаган овоз чи- 
қарадиган ҳашарот. Супа ёнида шўрага қўнган 
бизилдоқ бир маромда мунгли бизиллайди. С. 
Нуров, Майсаларни аёз урмайди. 

БИЗИЛЛАМОҚ Бизиллаган товуш чи- 
қармоқ. ..атрофда сукунат ҳукмрон.. На бир 
қуш сайрайди, на бир бизилдоқ бизиллайди.. 
С. Нуров, Нарвон. 

БИЗНЕС [ингл. businnes — иш, машғу- 
лот] Даромад келтирадиган, фойда олиш 
мақсадлари кўзланган ва қонунларга хилоф 
бўлмаган ҳар қандай ташкилий, хўжалик 
фаолияти; тижорат; ишбилармонлик. Бизнес, 
хўжалик юритиши кўламига қараб, йирик, 
ўрта ва кичик турларга бўлинади. «ЎзМЭ». 

БИЗНЕСМЕН [ ингл. businnessman — 
бизнес билан шуғулланувчи шахс] айн. иш- 
билармон. 


БИЗНЕСЧИ айн. ишбилармон. Орамизда 
пешқадам зиёлилар, номдор бизнесчилар.. бор. 
«Муштум». 

БИЗНИКИ эг. олм. 1 -ш. кўпл. 1 Сўзловчига 
ва у кўзда тутаётганларга тегишли, қарашли. 
Бу йилги экинлар, мевалар бизники бўлади. 
Ойбек, Танланган асарлар. Гапир, ҳа, гапир! 
..Сенинг гапинг гап-у, бизники гап эмасми! А. 
Қаҳҳор, Жонфигон. 

2 от взф. Бизнинг уй, бизнинг ҳовли. 
Ўрмонжон Сидиқжоннинг қулоғига: -Меҳ- 
монларни бизникига олиб бор, мен орқа- 
ларингдан бораман, — деди. А. Қаҳҳор, 
Қўшчинор чироқлари. Оббо, жиян-е, бизни- 
кини топиб келдингми? Ҳа, сўраб-сўраб, 
Маккани топадилар. Ойбек, Танланган 
асарлар. 

3 от взф. (асосан кўпл. шаклда) Бизга 
тегишлилар; биз томондагилар. Бизникилар 
ғалаба қозонди. н -Бизникиларнинг аҳволи 
қалай? — сўради Йўлчи. Ойбек, Танланган 
асарлар. 

БИЗОАТ [а. Cj-cLAj — мол, товар] эск. 
Орттирилган, тўпланган мол-дунё, бойлик; 
бисот. Агарда бирон истаб келган нимарса ўз 
бизоатида бўлмаса, бир бошқа бор одамдан 
бўлса ҳам олуб бермоққа хизмат қилур. 
Ҳамза. 

БИЗОН [лот. bison — ёввойи буқа] зоол. 
Жуфт туёқлилар туркумининг қувушшох- 
лилар оиласига мансуб ёввойи қорамол. 
Бизонлар зубрларга қараганда бирмунча 
кичикроқ бўлади. Н. Мавлонов, Қорамол- 
чилик. 

БИЗҒАЛДОҚ зоол. Турнасимонлар тур- 
кумининг тувалоқлар оиласига мансуб чўл 
қуши. 

БИИ I 1 тар. Қабиланинг ёки қабилалар 
иттифоқининг бошлиғи, тўраси; кўчманчи 
ёки ярим кўчманчи туркий халқларнинг уруғ 
оқсоқоли. Хон билганни бий билар, Сўз- 
лагудай ҳадди йўқ. Мақол. н Излаганим 
бийнинг қизи, Жоним синглим, хуш қол энди. 
«Алпомиш». Яна катта-кичикларни йиғиб, 
номдор бийлардан ўн кишини Бойсарини олиб 
келгани юборди. «Алпомиш». 

2 Юқори мартабали кишиларни улуғлаш 
учун ишлатилган сўз ёки уларга берилган 
унвон. Сиз улуғ мартабали меҳмондўст Ғиж- 
дувон беги Норбўтабий бинни Шодибекка 
етиб маълум бўлсинки.. М. Жўрабоев, М. Б. 
мартабаси. 




3 Қозоқларда ва қирғизларда: оқсоқол (қ. 
оқсоқол 2). Мен умримда тўрт хон кўрдим, 
Талай бий кўрдим. Миртемир. 

БИЙ II Танасининг узунлиги 3,5 см гача 
бўлган, узун сариқ тук билан қопланган 
заҳарли катта ўргимчак. Дарвоқе, заҳарли бий 
ҳам ўз авлодларини худди шу тарзда ташқи 
душмандан ҳимоя қилади. «Фан ва турмуш». 
Пилладан эндигина чиққан бийчалар дарҳол 
она бий устига ғуж-ғуж бўлиб жойлаишб 
олади. «Фан ва турмуш». 

БИЙ III: бий дала Очиқ, кенг яланг дала, 
бийдай дала. Бий далада ўзимизни совуққа 
олдирмаслик учун белкурак билан окопни 
чуқурроқ қазирдик. Б. Имомов, Ҳорманг, 
қуролдошлар. Куни кеча ўт қовжираб ётган 
бий далада бир неча соат мобайнида азим 
бино қад кўтармоқда. Газетадан. 

БИЙБУВА тар. эск. Эркаклар уюштира- 
диган зиёфатларда бошчилик қилувчи киши. 

БИИДАИ, -дек 1 Очиқ, яланг; кенг. Бий- 
дай дала. Бийдай чўл. Бийдай дашт. Бийдай 
саҳро. н Атроф бийдай дала, илиқ чўл шамоли 
эсади. С. Аҳмад, Қадрдон далалар. Бийдай 
дашт. Сокинлик. Отлар олға босади. III. Хол- 
мирзаев, Қил кўприк. 

2 Роса, боплаб. Вой-й, соат тўққиз, 
Сайфиддин ака. Ойим мени бийдай қову- 
радиган бўлдилар-да. Газетадан. Маратни 
бийдай қовурди. Ж. Абдуллахонов, Хонадон. 

БИИИ шв. айн. биби. Она бийим соғмилар, 
жияним Жумагул бардамми? Ж. Шарипов, 
Хоразм. -Бийи, сиз ҳам кетинг, — деди Баҳ- 
ригул. Н. Қиличев, Чиғириқ. 

БИИЛАМОҚ1 Ботиниб рўпара келмоқ, 
яқинига йўламоқ, бетламоқ. Унга ҳеч ким 
бийлай олмайди. 

2 шв. Эгалик, хўжайинлик қилмоқ, бош- 
қармоқ. Яхши ўғил бийлар ота молини, Ёмон 
ўғил сочар ота молини. Мақол. н Садқайи 
ота кетинг! Шу муштумдай қизни ҳам 
бийлай олмайсизми?! Ойбек, Улуғ йўл. 

БИЙЛАТМОҚ Бийламоқ фл. орт. н. Уҳеч 
кимни ёнига бийлатмайди. н Ҳар бир иш 
унинг [кундошнинг] буйруғи билан бўлади, ҳеч 
нимага мени бийлатмайди. Ойбек, Тан- 
ланган асарлар. У [Салим чол[ ариқ лабига 
ўрнатилган каравотини саҳарлардан ҳеч 
кимга бийлатмай ўтирарди. «Гулистон». 

БИЙЛИК 1 Уруғ ёки қабила бошлиғи 
вазифасини адо этишлик. Бийлик қилмоқ. 
Бийлик ҳуқуқи. 


2 Эгалик, идора қилиш ҳуқуқи; ҳукм- 
ронлик, хўжайинлик; эрк, ихтиёр. Ўз бий- 
лигинг ўзингда, Ишрат, сафолар қурдинг. 
Ғайратий. Рўзғорга ким бийлик қилади? 
Жанжалга мана шу нарса кўпроқ сабаб бў- 
ларди. Ойбек, Танланган асарлар. Қиз мени- 
ки, бийлиги ҳам менда. Уйғун, Асарлар. 

3 Хоҳиш, ирода, буйруқ. ..даврнинг 
шундай разъездлари келадики, унда тўхтаб- 
тўхтамаслик амирлар, хонлар, хоқонлар амри 
билан эмас, балки оддий машинист бийлиги 
билан бўлажак. Ғ. Ғулом. Агар ҳар бир 
ташкилот.. ўз бийлигича қувур ётқизса, бу 
кўча уч қайта кавланади. П. Қодиров, Эрк. 
-Ўтир, дам ол! — бийлиги ўтадиган кишилар 
оҳангида деди ona. Ойбек, О.в. шабадалар. 

БИЙРОН I [ф. — ўткир, кескир] 1: 

тили бийрон Бурро-бурро гапирадиган, гапга 
чечан; сўзамол, гапдон. Қизлик уйнинг тили 
бийрон, Совчиларнинг тили тийрон. Мақол. 
н Нуқра шаддодгина, тили бийрон қиз эди. 
С. Кароматов, Сўнгги бархан. Бироқ Ҳаби- 
банинг тили узунроқ, бийронроқ эди. Қ. 
Кенжа, Тоғ йўлида бир оқшом. 

2 кўчма Сайроқи. Деҳқон тол тагига 
чўзилди бирпас, Тинди шохчадаги қушча ҳам 
бийрон. А. Орипов. Ўртанган авжлари бир бор 
титраса, Бийрон булбуллардан кабоб муҳайё. 
F. Ғулом. 

БИЙРОН II [ф. — қовурилган; 

қовурилган гўшт] Тобига етказиб қову- 
рилган, пиширилган. Кўрган киши ҳуснига 
бўлур ҳайрон, Ҳар ким кўрса, бўлар юраги 
бийрон. «Эрали ва Шерали». 

Жиғи бийрон қ. жиғибийрон. Кампирнинг 
жиғи бийрони чиқди. А. Қаҳҳор, Қўшчинор 
чироқлари. 

БИЙРОН-БИЙРОН рвш. Бурро-бурро, 
аниқ-аниқ, пухта-пишиқ. Унинг [Лаълининг] 
бийрон-бийрон сўзларини эшитган Мирҳосил 
буткул маҳлиё бўлиб, термилиб қолди. Ҳ. 
Ғулом, Машъал. Ўзингиз ёш бўлсангиз ҳам, 
сўзларингиз бийрон-бийрон экан. С. Зун- 
нунова, Гулхан. 

БИЙРОНЛАШМОҚ Нутқи тиниқлашиб 
бормоқ; тобора гапдон, сўзамол бўлмоқ. Гўё 
зеҳни боягидан ҳам ўткирлашиб, тили бий- 
ронлашиб кетгандай, шўх, кулгили гаплар 
хаёлига ўзидан-ўзи қуйилиб келарди. О. Ёқу- 
бов, Мирзатерак. Бу оҳанг Пўлатжоннинг 
юзларида табассум пайдо қилди, кўзлари су- 
зилиб, тили бийронлашди. Ойбек, Ҳикоялар. 




БИЙРОНЛИК Сўзга чечанлик, гап- 
донлик; нотиқлик. Набиранинг бийронлиги, 
ҳозиржавоблиги бувини лол қолдирди. «Муш- 
тум». -Сиз бошламайсизми, Рўзихон! — деди 
шогирдининг бийронлигини яхши кўрадиган 
Шоира. «Ёшлик». 

БИЙЧА Бий II сўзининг кичр. шакли. 
Пилладан эндигина чиққан бийчалар дарҳол 
она бий устига ғуж-ғуж бўлиб жойлаишб 
олади. «Фан ва турмуш». 

БИКА 1 шв. айн. бека. Тиккан тўни қамчи- 
дай, Қайин бикасига бир салом. «Кўшиқпар». 

2 шв. Аёллар қўшма исмларининг би- 
ринчи ва иккинчи қисми. Бикабуви, Бикажон; 
Ойбика, Холбика, Суюмбика. 

БИКАМЕРАЛИЗМ [фр. bicameralisme] 
ҳуқ. Парламентнинг икки палатали тизими. 

БИКАРБОНАТЛАР [би.. + карбонат] ким. 
Карбонат кислотанинг нордон тузлари. 

БИКАЧ шв. айн. бекач. Бойбўрининг Бодом 
бикачдан бўлган Ултонтоз деган яна бир ўғли 
бор эди. «Алпомиш». Ултонтознинг энаси 
Бодом бикачнинг тилини олаҳакка чўқиб, 
соқов бўлиб қолган эди. «Алпомиш». 

БИКВАДРАТ [би.. + квадрат]: мат. 
биквадрат тенглама Тўртинчи даражали 
тенгламанинг хусусий ҳолати. 

БИКИР Пишиқ, бақувват. Бикир йигит. 
н Ҳамроқул ака — бақувват, бикир киши. 
Газетадан. Дўстмуҳаммад мешкобчи ўрта 
бўйли сариқ мўйлов, бикир йигит бўлиб.. 
бошқа мешкобчилардан кўпроқ меҳнат қилар 
эди. С. Абдулла, Мавлоно Муқимий. 

БИКР [а. yL? — соф, тоза; бокира] эск. 
кт. 1 Янги, очилмаган, қўл тегмаган; тоза. 

2 кўчма эск. кт. Иффатли қиз, бокира. 

БИЛА эск. поэт. айн. билан. Лаби лаълинг 
била сарву равонинг Бағишлар оби ҳайвону 
тириклик. Атоий. Олимжон 16 соатлик муд- 
датни газета, журнал каби кўнгул очқичлари 
бўлган саҳифалар била ўтказуб, Тошкент 
истансасига етди. Ҳамза, Асарлар. 

БИЛАГУЗУК Аёллар билакка тақадиган 
зийнат буюми, тақинчоқ. Япалоқ билагузук. 
Бодомча билагузук. Илонбоши билагузук. 
Бақабош билагузук. Олтин билагузук. н 
Ҳаммасини этагимга тўкди: билагузук, 
тилла баргак, тиллақош, марварид-маржон, 
ҳар хил узуклар. М. Исмоилий, Фарғона т.о. 
Узун қўнғир сочлар ўтирганда ер ўпар, 
билагузук таққан билаклари оппоқ, беғубор 
эди. С. Зуннунова, Олов. 


БИЛАК 1 Қўлнинг тирсакдан кафт бўғи- 
мигача бўлган қисми. Ота — билак, Она — 
юрак. Мақол. н Унинг билаклари оппоқ, эр 
кишининг иштаҳасини қўзғайдиган ажиб эди. 
С. Аҳмад, Уфқ. Чарос титрабэнтикар, аммо 
қаршилик қилмас, ингичка қўллари Ёдгорнинг 
билагига осилганча, ожизгина силкинарди. Ў. 
Ҳошимов, Қалбингга қулоқ сол. 

2 с.т. айн. қўл 1. Ғайратсиз билак — 
ўринсиз тилак. Мақол. Билаги зўр бирни 
йиқар, билими зўр мингни йиқар. Мақол. н 
Ҳозир юрагида ўти, билагида кучи, қалбида 
виждони бўлган ҳар бир кишининг ўрни 
пахтазордадир. Газетадан. 

Билак кучи 1) қўл кучи, жисмоний куч. 
Ғалла халқимизнинг пешона тери, билак кучи 
билан бунёдга келганлиги учун ҳам азиз ва 
муқаддасдир. Газетадан; 2) меҳнат ва унинг 
маҳсули. Хонлар, подшоҳлар хазинасидаги 
олтинлар манбаи ҳам фуқаронинг билак 
кучидир. А. Қодирий, Меҳробдан чаён. 
Билагида кучи бор Куч-қуввати бор, 
меҳнатга лаёқатли, бақувват. Менга билагида 
кучи бор эр йигит керак! С. Сиёев, Ёруғлик. 
Энди яна бир билагида кучи борга муҳтож 
экан. П. Турсун, Ўқитувчи. Билак шимариб 
айн. енг шимариб қ. шимармоқ. -Бўрон 
тўхтагач, ундан ҳам яхшироқ ишлаяпмиз, — 
деди Бекбўта билакларини шимариб. Ш. 
Рашидов, Бўрондан кучли. 

БИЛАКС айн. билъакс. Хатиб домла ўз 
фикрини, эмиш-мемииши янгилаб олишга 
мажбур бўлади, чунки, билакс, унга нон 
қолмайди. А. Қодирий, Обид кетмон. 

БИЛАКМА-БИЛАК Бир-бирининг би- 
лакларини тутган ҳолда. ..анҳор ёқасида 
билакма-билак сайр этибюришлар.. «Ёшлик». 

БИЛАКУЗУК Калтакесакларнинг кў- 
пинча танаси тўқ кулранг, икки ёнида қо- 
рамтир йўллари бўладиган тури. 

БИЛАН кўм. 1 Бош келишикдаги турли 
сўзлар билан ишлатилиб: 1) иш-ҳаракат- 
нинг амалга ошишидаги биргалик, ҳамкор- 
ликни ифодалайди. Отам билан келдим. н 
Кўчаларни, қиитоқни, айниқса Маҳваш билан 
бирга дарс тайёрлаган жойларни.. жуда- 
жуда қўмсадим. Т. Ашуров, Оқ от; 2) иш- 
ҳаракат ёки ҳодисага восита бўлган нарсани 
билдиради. Ошнинг таъми туз билан, одам 
таъми сўз билан. Мақол. Сут билан кирган 
— жон билан чиқар. Мақол. н Косада лағмон 
кўтариб кирган Марғуба бир қўли билан 

шшиани ушлади. С. Зуннунова, Кўкчироқпар. 
Инсон хатони кўпроқ ўз тили билан содир 
қилади. Газетадан; 3) иш-ҳаракатнинг тарзи, 
ҳолати ва ш. к. ни билдиради. Бутун кучи 
билан. Ботирлик билан. Осонлик билан. Диқ- 
қат билан. н Xamda Санобар эрининг.. 
қайтишини сабрсизлик билан кутаётганини 
ёзарэди. С. Зуннунова, Кўкчироқлар. Акба- 
рали тупроққа ёнбоши билан тушди. С. Аҳмад, 
Уфқ. Ойша хола бу овозни бутун қалби, бор- 
лиғи билан тингларди. С. Зуннунова, Кўк 
чироқлар; 4) иш-ҳаракатнинг қачон содир 
бўлгани ва қанча вақт давом этганлигини 
билдиради. Маҳваш ҳам кундузи билан шу ерда 
бўлади. Т. Ашуров, Оқ от; 5) иш-ҳара- 
катнинг бирор жой бўйлаб йўналишини 
билдиради. Бу растада икки томонда беш- 
олтита катта дўкон бўлиб, тор, камгак йўл 
билан баззозликка, шоҳифуруиишк растасига 
туташар эди. Ойбек, Танланган асарлар; 
6) иш-ҳаракат ёки ҳолатнинг рўй бериши, 
юзага чиқишига қайси нарса сабаб (асос) 
бўлганлигини билдиради. Командирнинг 
буйруғи билан келдим. н Ҳар бир нарсага 
олдиндан ҳукм этиш тўғри эмас.. ҳар бир иш 
Оллоҳнинг буйруғи билан бўлади. Ойбек, 
Танланган асарлар. 

2 бркт. боғл. взф. 1) гап бўлакларини, 
асосан, уюшиқ бўлакларни боғлайди ва 
вазифасига кўра «ва» боғловчисига тенг 
келади. У қалам билан қоғозни чўнтагига 
солиб, ўрнидан турганда, Бўтабой келди. А. 
Қаҳҳор, Асарлар. Булар кўздан ғойиб бўл- 
гандан кейин, Канизак билан Сидиқжон 
бутанинг орқасидан чиқишди. А. Қаҳҳор, 
Қўшчинор чироқлари; 2) пайт ва тўсиқсиз 
эргаш гапли қўшма гапларда бош гап билан 
эргаш гапни боғлаш учун хизмат қилади. 
Дераза очилиши билан, Йўлчи бошини кў- 
mapdu. Ойбек, Танланган асарлар. Бармоқ 
сараклатиб, сўзга оғиз жуфтлаши билан, 
бирдан йўтали тутди. А. Обиджон, Аканг 
қарағай Гулмат. Ҳалво деган билан, оғиз 
чучимайди. Мақол. Ер бўлгани билан, ҳосил 
бўлмаса қийин. А. Қаҳҳор, Қўшчинор. 

Шу билан 1) қ. шу(нинг) билан; 2) шу 
ерда, шу ерга келганда. Шу билан ишни 
тўхтатамиз. Шу билан мажлис тамом; 3) 
шундай қилиб; хуллас. Шу билан, Умри бе- 
ном-нишон йўқолди. А. Қаҳҳор, Хотинлар. 
Шу(нинг) билан Шунинг баробарида, шу 
билан бир қаторда. Шунинг билан маълум 


қиламизки.. Шунинг билан етиб маълум 
бўлсинки.. 

БИЛАНГ-БИЛАНГ: биланг-биланг 
қилмоқ айн. билангламоқ. Балиқдай биланг- 
биланг қилиб, гоҳ униси ўзиб кетади, гоҳ 
буниси. Ҳ. Назир, Ёнар дарё. 

БИЛАНГЛАМОҚ 1 Эгилиб-тўғриланиб 
ҳаракат қилмоқ, илондек тўлғанмоқ, ҳар 
томонга чайқалмоқ. Ўнгирнинг қоқ ўртаси- 
да йўғонлиги билакдай келадиган илон би- 
ланглаганча у томон ўрмаламоқда эди. 
«Ёшлик». Илон биланглаб қоча бошлаган эди, 
хода билан урдим. С. Анорбоев, Йўлда йўл- 
дош бўлганлар. 

2 кўчма Қинғир-қийшиқ, эгри-бугри 
кўринишда бўлмоқ. Тоғнинг кунгай ёнбағ- 
ридан биланглаб тушган ёлғизоёқ сўқмоқ йўл 
унга ёд бўлиб кетган. «Ёшлик». 

БИЛАР-БИЛМАС рвш. Аниқ билмаган, 
хабардор бўлмаган ҳолда, аниқ билмасдан 
туриб. Билар-билмас гапирма. н Зулукни, 
билар-билмас, касалликни аниқламай туриб, 
дуч келган жойга солиш ярамайди. «Саодат». 
Дунёда олтиндан китобдир қиммат, Билар- 
билмас, устоз, жавоб айладим. «Нурали». 

БИЛАРМОН 1 Ҳар нарсадан хабардор, 
билағон, билимдон. Билармон одам. н Ўз 
ишига ақли етадиган, анчагина билармон 
бўлгани учун.. уни ҳам ёнимга ишга олдим. 
Шукрулло, Сайланма. ..Икки билармонни 
текширишга юбориб, олган маълумотим 
шуми ? Ҳ. Назир, Кўктерак шабадаси. 

Иш билармон қ. ишбилармон. Сўзумуман 
Ҳосимжон бойвачча тўғрисида кетди, унинг 
иш билармонлиги, тараққийпарварлиги ай- 
тилди. А. Қаҳҳор, Асарлар. Ўз билармон қ. 
ўзбилармон. Бошқаларнинг ишини камси- 
тишни яхши кўрган бу «ўз билармон» одам бу 
гал жиндай ён беришга мажбур бўлди. Ойбек, 
Танланган асарлар. ..халқнинг айтган сўзини 
ерга урма, ўзи билармон бўлма. «Муродхон». 

2 кест. Ўзини билимдон деб фаҳмлай- 
диган; ўзбилармон. Ҳар вақт ўз гапини 
маъқуллашга, билармон бўлиб кўринишга 
уринади. Газетадан. 

БИЛАРМОНЛИК 1 Бой билимга эгалик; 
билимдонлик, билимлилик. 

2 Билағонлик, билармонлик даъвоси. 

Билармонлик қилмоқ Ўзини билимдон 
фаҳмлаб иш тутмоқ, билар-билмас иш 
қилмоқ, гапга аралашиб кетмоқ. Баъзи бир 
енгилтак одамлар, билармонлик қилиб, ҳадеб 




бидиллайверса , ҳай, сал оғирроқ бўл, дегандек 
елкасидан босиб қўйилади. Шукрулло, Жаво- 
ҳирлар сандиғи. 

БИЛАҒОН 1 с.т. Кўп нарсадан хабардор 
бўлган, кўп биладиган, билармон. У баъзи 
нарсаларни катта танаффусда билағон 
ҳамкурсларидан сўраб олмоқчи эди. П. Қо- 
диров, Уч илдиз. Ўзиям нўрткесар, билағон 
одам эди. «Ёшлик». 

2 «Аслида ҳеч нарсани билмайдиган», 
аравани қуруқ олиб қочувчи. Сен жуда би- 
лағон, ҳаддан ташқари билағон бўлиб кетиб- 
сан. С. Зуннунова, Кўзлар. Доимо ўзингизни 
билағон, бошқаларни нодон ҳисоблайсиз. Мир- 
муҳсин, Меъмор. 

БИЛАҒОНЛАРЧА рвш. Кўп нарсани бил- 
ганларга ўхшаб, билағонлар каби. Болалар- 
дан бири нимадир демоқчи бўлиб, энди оғиз 
очган эдиямки, иккинчиси билағонларча жавоб 
берди. Н. Улуғжонов, Кичик ҳикоялар. 

БИЛАҒОНЛИК Кўп нарсани билиш- 
лик, кўп нарсадан хабардорлик; билим- 
донлик. Билағонлигимни кўрсатиб қўйгим 
келди. «Шарқ юлдузи». Миробиднинг била- 
ғонлиги қўзиб, гап бошлаётувди, атроф ола- 
тасир бўлиб кетди. Газетадан. 

БИЛВОСИТА [а. « U ... I jJL, — ёрдамида, 
воситасида] Бирор кимса ёки нарса воси- 
тасида, бавосита. Бирор соҳа йўқки, унга 
ўқитувчининг бевосита ёки билвосита қўш- 
ган ҳиссаси бўлмасин. Р. Усмонов, Одобнома. 
Муаммо янги метод — билвосита ўлчаш 
билан ҳал этилади. Газетадан. 

БИЛГАНИЧА рвш. Қайси даражада бил- 
ганига, хабардор бўлганига яраша, баҳоли 
қудрат, қўлидан келганича; режасиз, пала- 
партиш. Ҳамма ўз билганича қичқиради, 
зулмдан, жабрдан шикоят қилади, зорланади. 
Ойбек, Танланган асарлар. Ҳар ким бил- 
ганича насиҳат қила бошлади. Ойбек, Тан- 
ланган асарлар. Ҳозир Амударё ва Сирдарё 
сувларидан ҳар ким ўз билганича ишлатиб, 
фойдаланмоқда. «Фан ва турмуш». 

БИЛГИЛАРИЧА айн. билганича. ..маъ- 
мурлар ўз билгиларича халққа янги солиқ 
соладилар. Ойбек, Навоий. 

БИЛГИР айн. билгич. Билгирларни мунда 
айтиб келинглар, Нима бўлса, ҳисобида бў- 
линглар. «Юсуф ва Аҳмад». Билгир экан келган 
Сахмон, ҳамма гапни айта солди. «Ҳасанхон». 

БИЛГИЧ Яхши биладиган, билармон, 
топқир (одам). Бозорга хабар қилинглар, бу- 


ларнинг тилини билгич одам чиқиб қолар. 
«Ёдгор». Халқдан чиққан билгичлар ахир 
тўғри йўлни топади-да. Ойбек, Болалик. 
Билгич одамлар, ҳар қандай ҳолда ҳам таж- 
рибага мурожаат қилган маъқул, дейишади. 
«Фан ва турмуш». 

БИЛГИЧА рвш. айн. билганича. Аматжон 
ердан ўз билгича фойдаланади. С. Сиёев, Аваз. 

БИЛДИРГИЧ айн. маълумотнома. 

БИЛДИРИШ 1 Изҳор қилиш, маълум 
қилиш, хабар бериш. Миннатдорчилик бил- 
дириш. Ишонч билдириш. Эътироз билдириш. 
н Абдулла ака.. кейинчалик ҳам [қора хат- 
ни] билдиришга журъат этолмади. Э. Раимов, 
Ажаб қишлоқ. Биров келганини билдириш 
учун секин йўталиб қўйди. М. Исмоилий, 
Фарғона т.о. Йўлчи қизнинг бундай туй- 
ғунлиги ва фидокорлигига ўзининг чуқур 
ташаккурини қандай билдиришни билмай 
қолди. Ойбек, Танланган асарлар. 

2 расм. Кўпчиликка етказиш, маълум 
қилиш учун тайёрланган ёзма ёки босма 
хабар, эълон; билдиришнома. 

БИЛДИРИШНОМА Юқори органлар 
ёки мансабдор шахсга бирор маълумотни 
етказиш лозим бўлганда тақдим этиладиган 
муфассал ёзма ахборот. Кимга йўлланганига 
қараб, билдиришнома ички ва ташқи тур- 
ларга бўлинади. «Иш юритиш». 

БИЛДИРМОҚ 1 Билмоқ 1-5 фл. орт. н. 
Қоровул томоқ қириб, ўзининг уйғоқ эканини 
билдирди. Мирмуҳсин, Умид. Наврўз Янги 
кун, Янги йил деган маънони билдиради. «Фан 
ва турмуш». Бу ҳам сенинг ўз ишингга садо- 
қатингнинг зўрлигини билдиради. С. Аҳмад, 
Юлдуз. 

2 Ошкор қилмоқ, сездирмоқ; очмоқ. 
Жўмард йўқлигини билдирмас, тулпор — 
очлигини. Мақол. н Кўрганнинг тили 
билдирар, Куйганнинг — дили. М. Исмоилий, 
Фарғона т.о. Бу сирни эрингдан бошқа ҳеч 
кимга билдирма. А. Қодирий, Ўтган кунлар. 
Меҳмон борса бахилларнинг уйига, Атай 
қопиб, ҳарна феълин билдирар. «Юсуф ва 
Аҳмад». 

3 Изҳор қилмоқ, айтмоқ. Азизхон қўлини 
кўксига қўйиб, миннатдорчилик билдирди. С. 
Аҳмад, Уфқ. Улар ачиниб, Муроддан аҳвол 
сўрашди, ҳамдардлик билдиришди, кўнглини 
кўтаришди. Т. Ашуров, Оқ от. Ҳар қандай 
инсон ўз фикрини билдириб, қалбини ёзишга 
ҳақли. О. Мўминов, Хиёбондаги уч учрашув. 




4 Далолат бермоқ, кўрсатмоқ. Отларнинг 
кишнаши, одамларнинг ҳой-ҳуйлаши ман- 
зилнинг яқинлигини билдирар эди. М. Ис- 
моилий, Фарғона т.о. Қизил чироқ ёнди 
бирдан, Тўхташимни билдириб. «Ёш куч». 

БИЛЕТ [фр. billet < лот. bulla — хатча, 
расмий ёзувли кичик хат] 1 Бирор нарса 
(транспорт воситалари)дан фойдаланиш, 
бирор жойга (театр, спорт саройи ва б.) 
кириш ҳуқуқини берадиган ҳужжат, чипта. 
Трамвай билети. Циркка кириш учун би- 
лет. н Тўғри вокзалга келиб, Қўнғирот 
поездига билет олдим. С. Сиёев, Ёруғлик. 
Кондуктор бизнинг рўпарамизга келиб қол- 
ди. Мен дарҳол Ҳафизахонга илтифот қил- 
дим\ -Билет олдингизми, йўқми, Ҳафизахон ? 
«Гулдаста». 

2 Бирор ташкилот, партия, ижтимоий- 
сиёсий гуруҳга ёки ҳарбий соҳага аъзоликни, 
алоқадорликни тасдиқловчи расмий ҳужжат. 
Партия билети. Аъзолик билети. Сту- 
дентлик билети. Ҳарбий билет. н Халқ- 
демократик партиясининг янги аъзоларига 
партия билетлари топширилди. Газетадан. 
У ерда [тугунчада] Дадахон аканинг ҳарбий 
билети, аллақандай ташаккурномалар.. бор 
эди. Э. Раимов, Ажаб қишлоқ. 

3 Имтиҳон саволлари ёзиб қўйилган 
варақа. -Билет олинг, —деди. Имтиҳон пай- 
тида билет нима-ю, чўғ нима! Шафқат 
тилагандай секин қараб қўйдим. Ў. Ҳошимов, 
Қалбингга қулоқ сол. Имтиҳон қоғозини 
ташлаб, дуч келган билетни олдим. Ў. Ҳо- 
шимов, Қалбингга қулоқ сол. 

4 Ўйинда пул ёки бошқа хил ютуқлар 
чиқишини ваъда қилиб сотиладиган ҳуж- 
жатлар. Лотерея билети. н Жўравой билет- 
ларни қўлига олгач, мажбурлаб берилган 
лотереяларга кўпинча ютуқ чиқади, деган 
миш-мишларни эслаб, кўнглида қандайдир 
умид учқуни йилт этди. «Ёшлик». 

БИЛЕТЧИ Театр, кинотеатр, истироҳат 
боғи, стадион ва ш. к. жойларда томоша- 
бинларнинг билетини текширувчи ходим, 
назоратчи. 

БИЛЖИНГ-БИЛЖИНГ: билжинг- 
билжинг қилмоқ Кўп гапирмоқ, эзмалик 
қилмоқ, ўринсиз гапни кўпайтирмоқ. Бир 
бедаво, эзма, чакагига суянган экан, Зуҳра- 
нинг уйидаги аҳволи, машғулотини суриш- 
тириб, билжинг-билжинг қилади. А. Муҳид- 
дин, Айбсиз айбдор. 


БИЛЖИРАМОҚ I Алжирамоқ, жуда 
эзмалик қилмоқ, кераксиз гапни кўпай- 
тирмоқ. Вакил.. маориф тўғрисида ҳам «оқ 
ваҳма» қилган ea куракда турмайдиган 
мантиқлар ёзиб, билжираган эди. Газетадан. 

БИЛЖИРАМОҚ II айн. билчилламоқ. 
Тўсатдан шамол эсди. Билжираб ётган 
далада ёйилиб юрган қўй-қўзиларнинг туёқ- 
лари, жунларига ёпишган лой музлади. С. 
Анорбоев, Оқсой. 

БИЛИК эск. Билим, илм; ақп. Кетур- 
дилар ҳакими нуктадонни, Билик бирла 
жаҳон ичра жаҳонни. А. Навоий, Фарҳод ва 
Ширин. 

БИЛИМ 1 Объектив борлиқ ҳақидаги 
ёки муайян (илмий, маданий, маърифий, 
маънавий, ҳарбий ва б.) соҳаларга оид 
илмий, амалий маълумотлар, тушунчалар 
мажмуи; илм. Тил билими. Ер билими. Ҳуқуқ 
билими. Билим бахт келтирар. Мақол. н 
Билим — олтиндан қиммат, қиличдан кес- 
кир, замбаракдан кучли. Газетадан. Чинакам 
хаёл гениал билим талаб қилади. С. Карома- 
тов, Олтин қум. Биздан талаб қилинадиган 
нарса бутун куч ea ҳарбий билимни ишга 
солиш.. Н. Сафаров. Шу [газета ea журналлар 
ўқиш] билан дунёвий билимларга бўлган таш- 
наликларини қондирар, оламдаги гаплардан 
хабар monap эди. К. Яшин, Ҳамза. 

2 Ўқимишлилик даражаси, маълумот, 
қобилият (эрудиция). Унинг билими зўр. 
Билимим етишмайди. Билаги зўр бирни йи- 
қар, билими зўр мингни йиқар. Мақол. н Бу 
мансабга у ҳалол меҳнати, билими, эл ишига 
садоқати туфайли эришди. Газетадан. Менга 
қолса, институтга эшик қолиб, тешикдан 
кирмагани маъқул.. Ўз билими билан кирсин. 
Ў. Ҳошимов, Қалбингга қулоқ сол. Ёдгор 
унинг отини билолмай қолган бўлса ҳам, би- 
лимига тан берган, узоқ вақтгача қизнинг 
гапларини, чиройли чеҳрасини унутолмай юр- 
ган эди. Ў. Ҳошимов, Қалбингга қулоқ сол. 

Билим юрти 1) ўқув юрти (мактаб, инс- 
титут ва ш. к.) Педагогика билим юрти; 2) 
тар. 1 930 йилгача: ўрта педагогик ўқув юрт- 
ларининг номи. Тошкент ўзбек билим юрти. 

БИЛИМДОН 1 Билимларни мукаммал 
эгаллаган; катта илмга, маълумотга эга 
бўлган; билағон, ўқимишли; билимли. 
Билимдон одам. н Нодон зарбоф тўнда ҳам 
нодон, Билимдон чирик чопонда ҳам билимдон. 
«Қанотли сўзлар». У — билимдон ea меҳрибон 




устоз, мураббий, сирдош дўст, куюнчак ва 
меҳнаткаш инсон. «Ёшлик». Ақлли, билимдон 
кииш суви мўл дарёдек шовқин-суронсиз умр 
кечиради. Р. Раҳмон, Меҳр кўзда. 

2 Катта иш тажрибасига эга; ўз ишини, 
соҳасини яхши биладиган; омилкор, билар- 
мон. Билимдон ишчи. н Уни [Хадичани] қиш- 
лоқ аёлларининг энг ўктами, билимдони деб 
мақташар эди. Ҳ. Назир, Сўнмас чақмоқлар. 

БИЛИМДОНЛИК Билимларни пухта 
эгаллаганлик; билағонлик. Мударрислар ўз 
билимдонликларини кўрсатиб обрў орттириш 
учун бирон масала устида итдек олишар эди. 
П. Турсун, Ўқитувчи. 

Билимдонлик қилмоқ айн. билармонлик 
қилмоқ қ. билармонлик. 

БИЛИМДОР кам қўлл. айн. билимли. 
-Хўп бўлмаса, — деб темирчини етти йил 
ўқитиб, илмдор, билимдор қилган экан. 
«Луқмони Ҳаким». -Сизни илмдор, билимдор 
қилишликка тоқатим камроқ, — дебди. 
«Луқмони Ҳаким». 

БИЛИМЛИ айн. билимдон 1. Билимли 
ўзар, билимсиз тўзар. Мақол. Устоз билимли, 
шогирд илмли. Мақол. Олтин ерда қолса ҳам, 
билимли йўлда қолмас Мақол. н Азизанинг 
назарида, ҳар томонлама мукаммал, одобли, 
билимли йигит шу эди. Ў. Ҳошимов, Қал- 
бингга қулоқ сол. 

2 Ўз касбининг устаси, моҳири, таж- 
рибакор. Зироат илмига олим, билимли деҳ- 
қонсан. Ҳабибий. Билимли, кўзли деҳқонларни 
кўрдик. Ҳабибий. 

БИЛИМСИЗ 1 Билими, илми йўқ; маъ- 
лумоти йўқ, ўқимаган; нодон. Билимсизга иш 
йўқ, ишсизга ош йўқ. Мақол. н Навоий 
билимсиз табибларни жаллод шогирдига 
ўхшатади. «Фан ва турмуш». 

2 Турмуш тажрибасига эга бўлмаган, 
турмушнинг икир-чикирларини билмайди- 
ган; тажрибасиз. Чўл ўзлаштириш, чўлда 
ишлаш билимсизга қийин экан. «Ўзбекистон 
қўриқлари». 

БИЛИМСИЗЛИК Билим бойликлари- 
дан бехабарлик, жаҳолат. Жаҳолат зул- 
матида кўп замон беҳуда умр ўтди. Оғир 
ғафлатда қолганмиз, билимсизлик бало келди. 
Ҳабибий. [Латофат] Кўпинча театр 
санъатидан билимсизлигини ўйлаб, ҳозирги 
муваффақиятларининг вақтинчалигини 
тобора яққолроқ ҳис этиб, ич-этини ер эди. 
С. Кароматов, Ҳижрон. 


БИЛИНАР- БИЛИНМАС Деярли сезил- 
майдиган, билинмайдиган даражада, сал- 
пал билинадиган. Раъно бурни устидаги 
билинар-билинмас марварид резаларини рў- 
моли билан артди. А. Қодирий, Меҳробдан 
чаён. Аланга ёлқинида қизнинг киприклари, 
лаблари билинар-билинмас нафис ҳаракатлар 
қилаётганга ўхшаб кетди. П. Қодиров, Юл- 
дузли тунлар. 

БИЛИНАРЛИ Билинадиган, сезила- 
диган, сезиларли. Билинарли ўзгариш. Ер 
билинарли даражада силкинди. 

БИЛИНГВИЗМ [би.. + лот. lingua — тил] 
Икки тилда сўзлай олишлик; икки тилни 
билишлик; икки тилдан фойдаланишлик; 
икки тиллилик. Ўзбек-тожик билингвизми. 
Ўзбек-рус билингвизми. н Бу диалект.. 
билингвизмни сақлашига қараб характер- 
ланади. «ЎТА». 

БИЛИНИБ-БИЛИНМАЙ рвш. Унча- 
лик сезилмаган ҳолда, билинар-билинмас 
даражада. Бек бир муддат унинг ниҳолдек бўй- 
бастига, ҳалпиллаган кўйлак тагида били- 
ниб-билинмай турган ингичка белчаси, озғин 
елкаларига илк дафъа мўъжизага дуч келган 
одамдек маҳлиё термилди. «Ёшлик». 

БИЛИНМОҚ 1 Очиқ-ошкор ҳолатли 
бўлмоқ; ошкор бўлмоқ. Мард майдонда 
билинар. Мақол. Дўст юзидан билинар, 
Душман — изидан. Мақол. Қинғир иш қирқ 
йилдан кейин ҳам билинади. Мақол. 

2 Намоён бўлмоқ, сезилмоқ, акс этмоқ. 
Сабрлилик мусибатнинг биринчи дақи- 
қаларида билинади. «Фан ва турмуш». Унинг 
энсаси қотгани билиниб турарди. С. Сиёев, 
Ёруғлик. 

БИЛИНТИРМОҚ Билинмоқ фл. орт. н. 
Алимардон чолғунинг у ёқ-бу ёғини айлан- 
тириб кўраркан, тағин билинтирмай уф 
тортиб қўйди. Ў. Ҳошимов, Қалбингга 
қулоқ сол. Севги юракка билинтирмай кириб 
олади, деганлари шу бўлса керак. Ў. Ҳо- 
шимов, Қалбингга қулоқ сол. 

БИЛИТТИФОҚ [ а. jl-iiVb — ҳам- 
жиҳатлик билан, келишиб; тасодифан] рвш. 
эск. Иттифоқлик, аҳиллик билан, масла- 
ҳатлашиб, келишиб. Икки меҳрибон билит- 
тифоқ фақир бошимни икки қилишга қарор 
берибдилар. А. Қодирий, Кичик асарлар. 

БИЛИШ 1 Билмоқ фл. ҳар. н. Ҳид билиш. 
Ҳар ким ўз вазифасини билиши керак. н -Пул 
топиш қийин, — соқолини тараб деди бой, — 




аммо пул харажат қилишни билиш ундан ҳам 
қийин. Ойбек, Танланган асарлар. Агарҳамма 
нарсани олдиндан билиш мумкин бўлганида, 
унингҳеч бир қизиғи қолмасди. Т. Ашуров, Оқ 
от. Олдин дарёнинг чуқур, саёз жойларини 
билиш керак. Ойбек, Танланган асарлар. 

2 Борлиқ ва унинг объектив қонуни- 
ятларини ўрганиш, англаш, ўзлаштириш, 
эгаллаш. Билиш назарияси. Тилнинг ривож- 
ланиш қонуниятларини билиш. н Шариат 
ақидаларига доир масалалардан яна бири 
худони билиш хусусиятидир. «ЎТА». Китобни 
ҳақли равишда дунёни билишнинг қудратли 
воситаси деб атайдилар. Газетадан. 

3 Бир-бирини яхши билиш. Бир кўрган 
таниш, икки кўрган билиш. Мақол. 

4 Хабар олиш, кириб кўриш. Зумрадни 
билиш эсингиздан чиқмасин, ая! С. Зуннунова, 
Олов. 

БИЛИШИМЧА крш. с. Менга маълум 
бўлишича, менинг билишимга қараганда, 
менинг тахминимча. Бу ишга, билишимча, 
ҳозир жазм қилдинг. Ойбек, Танланган асар- 
лар. [Ҳожи:] Бурунги замонда битта одам, 
менинг билишимча, жуда нари борса, уч ярим 
пуд пахта терар эди, ҳозир йигирма беш пудга 
етказиб терар эмиш. А. Қаҳҳор, Асарлар. 

БИЛКУТ этн. Қадимий туркий қабила- 
лардан бирининг номи. Ўша кезларда Улуғ- 
бекка оталиқ қилиб туркларнинг билкут 
қабиласидан чиққан йирик амир Шоҳмалик 
тайинланади. Б. Аҳмедов, Улуғбек. 

БИЛЛА с.т. Бирга, биргаликда. Билла 
бормоқ. Билла бўлмоқ. н Соқибулбул Шод- 
мон мерган, Ҳасанхонман билла кетди. «Гул- 
норпари». Исфаҳондан билла келган, Ҳўши- 
нимга сардор бўлган.. «Юсуф ва Аҳмад». 

БИЛЛИАРД айн. бильярд. Бимиард столи. 
н Бировлар овқатланмоқда, яна бировлар 
биллиард ўйнамоқда. И. Раҳим, Ихлос. 

БИЛЛИАРДХОНА Биллиард ўйини учун 
мўлжалланган, биллиард ўйналадиган хона. 
Ўртада ошхона, катта биллиардхона. Мир- 
муҳсин, Қаҳрамоннома. Ёзги мавсумга пух- 
та тайёргарлик кўрилди. Биллиардхона ҳам 
кенгайтирилди. Газетадан. 

БИЛЛО с.т. айн. биллоҳ. Билло, азиз 
хислатда мандан яхшидур хасчи. Ҳамза. 

Биллойи азим айн. биллоҳи азим қ. 
биллоҳ. Минг биллойи азим, агар шу ерларга 
араванинг гупчагини кўмсангиз, қайрағоч 
кўкариб чиқади. “Ўзбекистон қўриқлари”. 


Биллоҳил-азим айн. биллоҳи азим қ. биллоҳ. 

Ҳичқирма, биллоҳил-азим, бошингни кесаман. 
Ҳамза, Паранжи сирлари. 

БИЛЛОҲ \а. — Аллоҳга қасамки] эск. 

Худо ҳақи. Биллоҳ, ҳар ракат намозга юкун- 
ганимда, Бобо Машрофни ёдга олиб, халлоқи 
олам раҳматини тилаймен. «Ёшлик». Жаҳон- 
дин ким десун биллоҳ керакмас манга жон 
онсиз. Бобур. 

Биллоҳи азим Улуғ худо ҳақи. 

БИЛЛУР | ([>. jj_L — хрусталь; кристалл] 
1 Юқори навли тиниқ оқ шиша ва ундан 
ясалган қимматбаҳо идиш-оёқ; хрусталь. 
Биллур қадаҳлар. Биллур қандил. Биллур кул- 
дон. н Асл молга ўхшайди, биллур гулдон. 
М.М.Дўст, Лолазор. ..уй эгасига яна катта 
мартабалар тилаб, биллур қадаҳларни жа- 
ранглатишди. Мирмуҳсин, Қаҳрамоннома. 
..шипда биллур қандил, деворда афғон гилам. 
С. Сиёев, Эркаклар эртаги. 

2 эск. айн. кристалл. Энди кўтарила 
бошлаган офтобнинг нури довсиз-дарахтсиз 
чўлни қоплаб, қор биллурларини олмос май- 
даларидай ялтиратаётган бўлса ҳам, уларни 
эрита оладиган таъсирга эга эмас эди. С. 
Айний, Қуллар. 

3 кўчма Оппоқ, беғубор, мусаффо. Ва- 
лижон биллур тошлар орасидан қайнаб 
чиқаётган тиниқ сувга қадалиб, хиёл жим 
қолди. О. Ёқубов, Лолазор. Шағал mouuiap 
устида ишрқираб оқаётган тоғ cyeu — биллур. 
Мирмуҳсин, Меъмор. 

БИЛЛУРИЙ айн. биллурсимон. Ҳани у 
дарёлар — биллурий сувлар, Ҳани у тўл- 
қинлар, зангори ҳаво! И. Маҳмуд, Эътироф. 
Таъзим сенга, она ер! Биллурий сувларинг 
эса зилол боғлар, сўлим оромгоҳлар ҳадя 
этади. Газетадан. Яхмалак отасан шодон 
қийқириб, Овозинг жаранглар биллурий 
боғда. А. Орипов. 

БИЛЛУРИН кам қўлл. поэт. 1 Бил- 
лурдан қилинган; биллур каби тиниқ, шаф- 
фоф. Биллурин қадаҳ. н Шифтда биллурин 
қандил. С. Аҳмад, Пойқадам. Зумурад бу- 
тоққа олтин чаноқда Биллурин май тутар 
кўркам пахтазор. Ғ. Ғулом. 

2 эск. Кристаллардан тузилган; кристалик. 

БИЛЛУРСИМОН Биллурга ўхшаш, 
монанд; биллур каби. Ҳаво очиқ, аёз, ер- 
кўк оппоқ қор. Тўлин ой шуъласида қор 
парчаси биллурсимон товланади. Ғайратий, 
Узоқдаги ёр. 




БИЛМАК поэт. айн. билмоқ 1. Ҳолингни 
билмакка келдим, Сўзлашиб турмакка кел- 
дим. «Нурали». Билмак бўлсанг унинг севги- 
син, Ҳалбинг тингла, шошма, ошиқма! Шук- 
рулло, Сайланма. 

БИЛМАМ поэт. Билмадим, билмайман. 
Билмам, авлоди башарму ё пари фарзандиму? 
Ҳабибий. Билмам, на таманнодир фикри била 
шод ўлмас, Ҳар кеча тонг отгунча рухсору 
чароғ истар. Ҳабибий. 

БИЛМАСЛИК Бирор нарса, воқеа ёки 
ҳодисадан бехабарлик. Тил билмаслик би- 
ринчи ҳафталарда уларни қаттиқ қийнади. 
Ойбек, Танланган асарлар. Отабек ила қу- 
тидорларнинггина эмас, ҳатто поччам ила 
жиянимнинг ҳам маним бу ишда иштироким 
борлигини билмасликлари керакдир! А. Қо- 
дирий, Ўтган кунлар. 

Билмасликка олмоқ Ўзини бехабардек 
қилиб кўрсатмоқ, билмагандай бўлмоқ, 
ўзини бехабардек тутмоқ. Тантибойваччанинг 
нафаси ичига тушиб кетди, лекин бу ўн- 
ғайсиз, чатоқ аҳволдан қутулиш учун яна 
ўзини билмасликка олди. Ойбек, Танланган 
асарлар. Паролга жавоб берса берди, бермаса 
ўзимни билмасликка олиб, алоқанинг бошқа 
йўлини излайман. К. Яшин, Ҳамза. 

БИЛМОЛ: таъзири билмол [а. 
JLJLjj jjd] эск. Мусодара; жарима. -Дарра 
билан таъзир бердиргандан кейин, — деди 
бошқа бири, — таъзири билмол ҳам қилдириш 
керак, токи ҳокимга бир нарса унсин. С. Ай- 
ний, Қуллар. Таъзири билмол қилдириш учун 
уларнинг ортиқча моллари йўқ. С. Айний, 
Қуллар. 

БИЛМОҚ 1 Бирор нарса, ҳодиса ёки 
фикрнинг моҳиятига етмоқ, бирор соҳада 
маълумотга эга бўлмоқ. У биладиган одам. 
Сиз математикани биласизми? н Кошки 
тил билса-ю, у билан суҳбатлаша қолса! 
Ойбек, Танланган асарлар. Тирик бўлганда, 
ўнта ўғилнинг ўрнини босадиган қизи бор- 
лигини биларди. С. Аҳмад, Уфқ. Сиз ярамас- 
нинг қилиб юрган ишларингизни биламан. С. 
Аҳмад, Уфқ. 

Хат билмоқ Хат-саводли бўлмоқ. Уста 
Мўмин, раҳматлик, хат билар эди, китоб 
кўриб, боланинг отини Ёдгор қўйди. А. Қаҳҳор, 
Асрор бобо. 

2 Бирор соҳа ёки игцда маълум ўқув ёки 
малакага эга бўлмоқ. Шахмат ўйнашни 
биласизми? У дўппи тикишни яхши билади. 


н Янги от, янги файтун. Ҳа, қўшишни, 
ҳайдашни биласизми? Ойбек, Танланган 
асарлар. 

3 Турмуш тажрибаси туфайли хабардор, 
ошно, таниш бўлмоқ. Кўп яшаган билмас, 
кўпни кўрган билар. Мақол. Ҳари билганни 
napu билмас. Мақол. н Ақл ёшда эмас, бошда 
деган одам, билиб айтган. А. Қаҳҳор, Қўш- 
чинор чироқлари. 

4 Хабардор, воқиф бўлмоқ. Сиз уйда 
экансиз, билсам, дафтаримни олиб келар 
эканман.. эсизгина. А. Қаҳҳор, Адабиёт 
муаллими. Кўп гапларни билиб қайтди. С. 
Аҳмад, Уфқ. 

Биламан, биласан, биласиз ёки биласизки 

крш с. Таъкид, тасдиқпаш, уқтириш маъ- 
носини ифодалайди. Биламиз, Бобомурод 
полвон, сизнинг қўрангиз марказдан олисда. 
С. Анорбоев, Тўрткўзнинг бошидан кечир- 
ганлари. Биламан, тилларнинг ёмони йўқдир, 
Ҳар тилнинг ўз кўрки, улуғлиги бор. Шуҳрат, 
Ёшлигимнинг давоми. Биласанми, биласизми 
крш с. Хабаринг(из) борми. -Биласанми, бу 
ерда фақат «95» дамлайди, — деди у Муродга 
пиёла тутиб. Т. Ашуров, Оқ от. Биласанми, 
мелисадан дадамнинг эшагини ҳайдаб кета- 
ётганимни ҳамма кўрди. С. Аҳмад, Уфқ. 
Биласизми, Мансур ака, мактабни битириб, 
институтга кирмоқчиман. Ў. Ҳошимов, 
Қалбингга қулоқ сол. Билмадим 1) хабарим 
йўқ. Билмадим, бугун нима важ қилди экан. 
А. Қаҳҳор, Асрор бобо; 2) эҳтимол, балки. 
Билмадим, қайси бир ишимиз худога хуш 
келмаган экан. К. Яшин, Ҳамза. Бу дабдабаю 
бу ҳурмату эъзозни кўриб, билмадим, қай 
аҳволга тушар экан. X. Тўхтабоев, Ширин 
қовунлар мамлакати. Билмадим, бу хаёл чол 
бўлиб букчайиб қолганимда ҳам ўзгармаса 
керак. Ш. Холмирзаев, Йўллар, йўлдошлар. 
Билмай ёки билмасдан 1) хабари бўлмаган 
ҳолда, тушунмай-нетмай. -Эҳтимол, жуда 
ҳам катта гуноҳ эмасдир, чунки билмасдан, 
тушунмасдан қилинган иш, — деди. А. Қаҳ- 
ҳор, Қўшчинор чироқлари; 2) тасодифан, 
ногаҳон. Кечирасиз, билмасдан келибман. 
Билмасам айн. билмадим 1. Билсанг, билсангиз 
крш с. Сенга (сизга) маълумки. Имон, Аваз, 
билсанг, сувдай гап. С. Сиёев, Ёруғлик. Ким 
билсин ёки ким билади Ҳеч кимга маълум 
эмас, ҳеч ким айта олмайди. Ҳай, мен нега 
уни бевақт уйғотяпман, ким билсин, бу хил 
уйқу кенжамга яна қачон насиб қилади, бир 




оз ором олсин. И. Раҳим, Чин муҳаббат. Киши 
билмас қ. киши. Худо билсин (ёки билади) 
айн. ким билсин. Қоронғуда яхши ажрата 
олмадим, тусини ғира-шира анови қора 
Ҳомидга ўхшатдим. Тағин уми, бошқами, 
худо билсин. А. Қодирий, Ўтган кунлар. Ўзинг 
биласан крш с. Ўзингга, сенга маълумки. 
Ўзинг биласан, Раббим ака битта чивин 
чақса, Африкагача бориб тутиб, эзғилама- 
гунча қўймайди. С. Аҳмад, Уфқ. 

5 Ҳис этмоқ, сезмоқ; идрок этмоқ, 
англамоқ, фаҳмламоқ, тушуниб етмоқ, 
уқмоқ, пайқамоқ. Ҳар ким ўз айбини билмас. 
Мақол. Аҳмоқ ҳориганин билмас. Мақол. н 
Сен билан бўлсам, вақт қандай ўтганини 
билмайман. Ойбек, Нур қидириб. Гапни 
айлантириб ўтиришдан фойда йўқлигини 
билиб, кўнглидаги бор гапни айтди. Ў. Ҳо- 
шимов, Қалбингга қулоқ сол. Биз энди ўз 
ҳақ-ҳуқуқимизни биламиз. А. Қодирий, 
Ғирвонлик Маллавой. Мен сенга муносиб 
эмаслигимни бугун билдим. С. Аҳмад, Уфқ. 

6 Тан олмоқ, қадрига етмоқ, тақцир- 
ламоқ. Эр йигитнинг қадрини оғаси эмас, эл 
билур. Мақол. н Шошмай тур, ҳали у 
иззатини билмаган итваччани тутиб, ада- 
бини бердирмасам, Мадумар отимни бошқа 
қўйиб юбораман. М. Исмоилий, Фарғона т.о. 

7 Танимоқ, таниш бўлмоқ. Бу ерда мени 
ҳеч ким билмайди. н Норматовни сизлар 
қанча билсаларинг, мен ҳам шунча биламан- 
да. А. Қаҳҳор, Мунофиқ. Мен сиз билган 
Шокирбек эмас, тошкентлик Юсуфбек 
ҳожининг ўғли ва марғилонлик Мирзакарим 
аканинг куёви — Отабек. А. Қодирий, Ўтган 
кунлар. 

8 ..деб ҳисобламоқ, ..деб санамоқ, ..деб 
билмоқ. Ўзингни эр билсанг, ўзгани шер бил. 
Мақол. н Ҳалиги гапимни сир деб бил! Ой- 
бек, Танланган асарлар. Бола ўз қайғусини 
бутун бир дунёнинг қайғусидек билар эди. П. 
Турсун, Ўқитувчи. Чунки у «оддий ҳақиқат 
бир минг бўёқдан соз», деб билади. С. Зун- 
нунова, Олов. 

9 Уддасидан чиқмоқ, эплай олмоқ. Ҳали 
сиз ёлғон гапиришни ҳам биласизми ? А. Қаҳ- 
ҳор, Айб кимда? Сиз икки келин ушлашни 
билмабсиз, Зайнабга жабр қилган кўринасиз. 
А. Қодирий, Ўтган кунлар. 

10 Ихтиёри, измида бўлмоқ. Сиз тушун- 
маяпсиз, ойи.. ҳали тағин дадаси биладилар. 
А. Қодирий, Ўтган кунлар. 


Ўзингиз биласиз 1) ўзингиз хабардорсиз, 
ўзингизга маълум. Ўзингиз биласиз, мен 
гапирмасдан туролмайман. Ў. Ҳошимов, 
Қалбингга қулоқ сол; 2) ихтиёр ўзингизда. 
Офтоб ойим.. тилар-тиламас «ўзингиз 
биласиз» жавобини берди. А. Қодирий, Ўтган 
кунлар. ..бир кор-ҳол бўлмасин дейман. Тағин 
ўзингиз биласиз. К. Яшин, Ҳамза. 

Билганинг билган Ҳаммасидан ўз ақ- 
лингга келгани, ўз билигинг билан қилга- 
нинг дуруст. Кўпчилик бир нафас жим ўти- 
ришди. Сўнгра ора-орадан: -Сизнинг бил- 
ганингиз билган, мулла, — деган маъқулловчи 
товушлар эшитилди. П. Турсун, Ўқитувчи. 
Билганингдан қолма Ўз ақлингга таяниб иш 
тут, ўз ақлингга келганини қилавер. Билга- 
нини қилсин Хоҳлаганини, кўнглига келга- 
нини қилсин; ихтиёр ўзида. -Шунчалиги ҳам 
бор, — деди Зокир ота кетгани қўзғалиб, — 
майли, билганини қилсин. А. Қаҳҳор, Кўш- 
чинор чироқлари. Тилини билмоқ Бирор 
нарсанинг сирини, ундан фойдаланиш йў- 
лини билмоқ. У пахта териш машинасининг 
тилини яхши билади. Қуш тилини қуш билади 
Ҳар тоифа кишилар билан муомала қилиш- 
ни, сўзлашишни шу тоифа кишиларининг 
ўзи яхши билади. 

БИЛМОҚЛИК Бирор нарса, воқеа ёки 
ҳодисанинг моҳияти, мазмунини билиш, 
ундан хабардорлик. Парво қилманг, тил 
билмоқлик ўзи талант. А. Шер, Қадимги куй. 
Бу сафар ҳам қабулига ким келганини бил- 
моқлик учун эишкни зарб билан очди-ю, 
пешонасини ғурра қилди. Ж. Абдуллахонов, 
Хонадон. Яшаган сайёрангни Билмоқлик 
фарз, дебдилар. А. Орипов. 

БИЛОНИҲОЯ [а. — ниҳоясиз, 

чексиз] Чегараси йўқ, ҳаддан ортиқ; ни- 
ҳоятсиз, чексиз. Ҳиёмат кунининг сўнги бор 
ахир, Бўлмагай бу зулмат билониҳоя. F. 
Ғулом. Кўнглинг ғам бўлса ҳам билониҳоя, 
Онажон, кўзингдан оқизма кўп ёш. Уйғун, 
Тонг қўшиғи. 

БИЛТАНГЛАМОҚ Ўзини у ёққа-бу ёққа 
ташлаб ҳаракат қилмоқ. Марди тинимсиз 
билтанглаётган балиқни халтага солди. 
«Ёшлик». 

БИЛФЕЪЛ [а. JjJJb — ҳақиқатан, асли- 
да] Ўзича, ўзбошимча; мустақил равигцда, 
бевосита. Маълумингиз, улардан Азизбек билан 
Юсуфбек Тошкентда билфеъл исён чиқариб 
ётадирлар. А. Қодирий, Ўтган кунлар. 




БИЛЧ-БИЛЧ тақл.с. Лойни босганда 
чиқадиган товуш. Билч-билч лой. Билч-билч 
лой кечмоқ. н Йўллар, ажриқли сўқмоқлар, 
жўяклар билч-билч лойлигидан отларнинг 
думини тугиб қўйдик. «Ёшлик». 

БИЛЧИЛЛАМОҚ «Билч-билч» овоз 
чиқармоқ (суюқ лой, лой аралаш сув ёки 
қотиб улгурмаган қон ҳақида). Шўрхок сув 
билчиллаб ётган тўқай ичидан югуриб бо- 
рарканман, чап оёғим ерга муздек тегаёт- 
ганини пайқадим. Ў. Ҳошимов, Икки эшик 
ораси. Кўрбошилар йўлда калтаклаган бўлса 
керак, юзлари ёрилган, кўйлакларига оққан 
қон қотиб улгурмасдан, билчиллаб турибди. 
X. Тўхтабоев, Йиллар ва йўллар. 

БИЛЪАКС [а. — аксинча] рвш. 

кт. Аксинча, акс ҳолда. -Янглишасиз, ота. 
-Янглишмайман, билъакс, билиб.. сўзлайман. 
А. Қодирий, Ўтган кунлар. Аваз ғазал битиб, 
бутун нон емади. Билъакс калтакка тўйди. 
С. Сиёев, Аваз. 

БИЛЬЯРД [фр. billard < bill — шар, 
соққа] 1 Мовут қопланган махсус столда 
шар(соққа)ларни таёқ (кий) билан уриб, 
столнинг бурчаклари ва ёнидаги чуқурчалар 
(лузалар)га тушириш ўйини. Шофёри билан 
билъярд ўйнаб, ҳовузда роҳат қилиб чўмилди. 
«Ёшлик». Сиртдарўй берадиган жараёнларни 
билъярд ўйинидаги шарларнинг ҳаракатига 
қиёслаш мумкин. «Фан ва турмуш». 

2 Бильярд ўйналадиган стол ва кий- 
шарлари. Билъярд столи. Билъярд шари 
(соққаси). Дам олиш уйида иккита катта 
билъярд бор. 

БИЛҚ-БИЛҚ тасв. с. Билқилдоқ нар- 
салар (мас., майин тупроқ, лой, бўтқа ва 
ш. к.) нинг ҳаракатидан чиқадиган товуш 
ёки уларнинг ҳолати. Билқ-билқ лой. Шавла 
билқ-билқ қайнаяпти. н Йўл жуда оғир. 
Ҳаво иссиқ, дим ва чанг. Билқ-билқ иссиқ 
тупроққа ботиб бормоқдамиз. Ойбек, 
Болалик. 

БИЛҚИЛДОҚ Кўпчиб, билқиллаб ту- 
радиган; оёқ ботадиган юмшоқ, майин. 
Билқилдоқ лой. Билқилдоқ тупроқ. н 
Шерзод билқилдоқ қум устидан кетаётиб, 
тик қирғоқдан шағал тошчаларнинг ши- 
тирлаб тўкилганини эшитиб қолди. Ш. 
Холмирзаев, Оқ отли. 

БИЛҚИЛЛАМА айн. билқилдоқ. Баъзан 
шундай.. жойларда билқиллама шўрхок ҳосил 
бўлади. П. Ғуломов, Зарафшон этакларида. 


БИЛҚИЛЛАМОҚ 1 Кўпчиб ёки қайнаб 
«билқ-билқ» товуш чиқармоқ. -Ривоятда 
гап кўп, — деди Жамшид билқиллаб қай- 
наётган булоққа ўйчан тикилиб. “Ёшлик”. 
Йўллардаги тизза бўйи тупроқ билқиллаб 
қайнайди, оёқ боссангиз, куйдиради. Ж. 
Шарипов, Хоразм. Билқиллаб қайнаётган 
декчадан хушбўй ҳид димоғига гуп этиб урди. 
Ҳ. Назир, Сўнмас чақмоқпар. 

2 кўчма Бўлиқ, семиз, тўлишган ҳолатда 
бўлмоқ. Етим-есир қилинг Ширвон элини, 
Бўлиб онглар билқиллаган молини. «Юнус 
пари». Ўзиям байталмисан байтал! Сағрилари 
билқиллайди. «Ёшлик». 

БИМЕТАЛЛ I [би.. + металл] қ. биме- 
таллар. 

БИМЕТАЛЛ II сфт. Икки хил металлдан 
иборат бўлган, ясалган (лента, сим, пўлат 
тахта, пластинка ва б. ). Бир-бирига парчинлаб 
қуйилган икки хил металл, масалан, темир 
ва жез пластинка биметалл пластинка деб 
аталади. «Физика курси». 

БИМЕТАЛЛАР Икки хил металлдан 
иборат бўлган сим, пластинка ва ш. к. 

БИМЕТАЛЛИЗМ ҳуқ. Қиймат ўлчови 
вазифасини икки нодир металл — олтин ёки 
кумуш бажарадиган пул тизими ва шу икки 
металлдан ясалган тангаларнинг муомалада 
бўлиши. 

БИН [а. , (yJ — ўғил] айн. ибн. Унинг 

бошқа томонларини қадимги табиблардан 
Юсуф бин Муҳаммад Юсуфий ҳам синаб кўр- 
ган. К. Маҳмудов, Қизиқарли пазандалик. 

БИНАР [лот. binarius — икки; қўшалоқ]: 
бинар сонлар Иккита рақам (цифр) билан 
ёзиладиган, икки қисмли сонлар, мас., 10, 
15 ва ҳоказо. Бинар қотишмалар Икки жинс- 
даги металл ёки қотишмаларнинг бирики- 
шидан ҳосил бўлган қотишмалар. 

БИНАФША, гунафша [ф. д .т, а— бир 
нав хушбўй гиёҳ] 1 бот. Бинафшадошлар 
оиласига мансуб, кўп йиллик ўтсимон ўсим- 
лик ва унинг баҳорда очиладиган тўқ саф- 
сарранг хушбўй гули. Яхшибоев димоғида 
бинафша ҳидини гпуйди, юраги орзиқди. 
М.М.Дўст, Лолазор. Заъфарон зулфингга 
тақиб кетайин Олис чўлларимнинг бинаф- 
шасини. А. Орипов. 

2 сфт. Шу гул рангидаги, сафсарранг. 
Тўрт бурчагида кўк, бинафша, шафтоли- 
ранг ипаклар билан гуллар тикилган. Ойбек, 
Қуёш қораймас. 




БИНАФШАГУЛ, гунафшагул махс. 
Кулолчилик, наққошлик ва каштадўзликда 
ишлатиладиган нақш тури. Риштон ва Ғиж- 
дувон кулолчилигида бинафшагул ислимий 
гуллар орасига қалами услубида чизилиб, шу 
усулда бўялади. «ЎзМЭ». 

БИНАФШАЗОР Нуқул бинафшалар 
қалин ўсиб ётган майдон; бинафшалар 
экилган ер. Навоий ўз бинафшазорида айла- 
ниб юрган вақтда Жомийнинг ўғли салом 
бериб кирди-да, қўлидаги китобни узатди. 
М. Осим, Карвон йўлларида. 

БИНО [а. Дд .1 — қурилиш; иншоот; 
иморат] Кишиларнинг яшаши, ишлаши ва 
бошқа эҳтиёжлар учун қуриладиган ин- 
шоот, улкан уй, иморат. Театр биноси. Турар 
жой бинолари. Шаҳримизда янги-янги кўркам 
бинолар қад кўтармоқда. н Бинонинг ўнг 
томонидаги икки хонали уйда ўғли билан 
келини туради. «Саодат». Дангасага меҳнат 
ёқмас, ош ёқар, Ёмон одам тик бинони 
қулатар. «Қўшиқлар». 

Бино бўлмоқ 1 ) қурилмоқ, барпо бўлмоқ. 
Бу қишлоқлар урушдан кейинги йилларда 
бино бўлган эди; 2) юзага келмоқ; етилмоқ, 
туғилмоқ. Бир йигит қирқ йилда бино бўлади. 
Мақол. н Одам ўз табиатини ўзи бино 
қилади. «Шарқ юлдузи». Бино бўлдинг қайси 
гавҳар донадан, Сендай ўғлон бино бўлмас 
энадан. «Маликаи айёр». Бино қилмоқ Кур- 
моқ, барпо этмоқ. Учинчи йил шифохона 
қаторида ёнида омборчаси билан махсус 
кооператив магазин бино қилади. А. Қодирий, 
Ғирвонлик Маллавой. Канизак бу айтилган 
нарсаларнинг ҳаммасини ҳозир қилиб, иккови 
шу чўлда шаҳар бино қилишган экан. «Луқ- 
мони Ҳаким». Бино қўймоқ 1) ортиқ дара- 
жада берилмоқ, эътиқод қилмоқ. Ҳеч ким 
мендай сенга бино қўйган йўқ. «Равшан». 
Паловни ким ёмон кўради, лекин профессор 
Обидийчалик унга бино қўйиб, чиройли ошай- 
диган одам кам бўлса керак. Мирмуҳсин, 
Умид; 2) зеб бермоқ, оро бермоқ. Бино 
қўйиб, олтин сочин таради, Кўклам қизил 
гул ҳидини сочганда. М. Алавия; 3) ўзига 
ортиқ даражада ишонмоқ, мағрурланмоқ. 
[Хонзода Гулбаҳорга:] Сен нимангга бино 
қўясан! Ҳамза, Бой ила хизматчи. Ҳа, 
чиройингга бино қўйдингми, ўзбошимча? К. 
Яшин, Ҳамза. Умри бино бўлиб, дунё бино 
бўлиб ёки дунё бино бўлганидан бери Дунёга 
келганидан, туғилганидан бери; узоқ муддат 


давомида. Умрим бино бўлиб мен сендан бирон 
нима тама қилмаганман. «Шарқ юлдузи». 
Бунақа чиройли қизни умрим бино бўлиб 
кўрмаганман. Ў. Ҳошимов, Икки эшик ораси. 
Умри бино бўлиб бундай даҳшатли манзарани 
кўрмаган. «Ёшлик. Ўзига бино қўймоқ 1) 
ўзига оро, зеб бермоқ. Ортиқ бино қўйдим 
ёр деб ўзимга. Ҳамза. Энди мўйлабим чиқиб, 
ойна олдида турганимни кўрган уйдагилар: 
-Ҳадеб ўзига бино қўйиш яхши эмас, — дейи- 
шарди. Шукрулло, Сайланма. Ҳирқин қизлар 
созланиб-нозланиб, ўзига бино қўйиб, қўлига 
хино қўйиб, боққа жўнади. «Нурали»; 2) ўзи- 
га ишониб кетмоқ, мағрурланмоқ. Гердайиб 
ўтириши, бошини кўтариб, шошмасдан гапи- 
риши [Ҳожибнинг] мағрур ва ўзига бино 
қўйган одам эканини кўрсатарди. М. Осим, 
Ўтрор. Жонибек ўзига бино қўйган бола. 
« Шарқ юлдузи». 

БИНОАН [а. — ..га асосан, ..га кўра] 

кўм. (ж. к. билан) Нимагадир амал қилган, 
асосланган ҳолда; мувофиқ, кўра. Ваъдан- 
гизга биноан. Юқоридаги сабабларга биноан. 
Шунга биноан. н Куллуқ, чақирганингизга 
биноан хизматингизга келдик, нима дейсиз. 
«Луқмони Ҳаким». Мазахўракларнинг буюрт- 
масига биноан, официант устрицани ликопга 
солиб олиб келади. «Саодат». 

БИНОБАРИН [ф. ^ — шунга кўра, 

шунга қараб] эрг. боғл. Шунга кўра, шу 
сабабли, демак. [Зебонинг] Назарида бу 
муҳаббат ҳеч кимникига ўхшамас, бино- 
барин, ҳеч ким уни тўла.. macaeeyp этолмас 
эди. Шуҳрат, Шинелли йиллар. Бинобарин, 
атмосферани покиза тутмоқ учун барча 
давлатлар ҳамжиҳат иш олиб боришлари 
керак. «Фан ва турмуш». 

БИНОИИ [ф. — кўриш; кўзи 

ўткирлик, сезгирлик] Туппа-тузук, дуппа- 
дуруст, яхшигина, созгина; кўрса, кўргудай. 
Бинойи йигит. Бинойи иш. н Қойилман, 
саркор, гапларингиз бинойи. «Аския». Юриш- 
турииш бинойи. Тинчгина юради. «Ёшлик». 

БИНОИИДАИ, -дек, -деккина айн. 
бинойи. Қишлоқ қизи шаҳарга келин бўлиб 
тушса, бинойидай рўзғор тутиб кетади. 
«Ёшлик». Хотиним минг пардоз-андоз қил- 
саям, таппига ўхшайди. Лекин қиз пайтида 
уям бинойидек эди. «Ёшлик». Севаргул сал 
бурнини жийириб қўйди: ўзимиз бинойи- 
деккина чақ-чақлашиб ўтирибмиз-ку, дуго- 
нажон. «Ёшлик». 




БИНОКЛЬ [ лот. bini — икки + ocularus 
— кўз] Узоқни яқин қилиб кўрсатадиган 
қўш трубали дастаки оптик асбоб, дурбин. 
Театр бинокли. Дала бинокли. н У йўлда 
парашют тушган жойни биноклъ билан 
кузатиб борди. И. Раҳим, Чин муҳаббат. 

БИНОКОР [бино + ф. jLS — қилувчи, 
қурувчи] 1 Бино, иморат қурувчи ишчи, уста. 
Моҳир бинокор. Бинокорлар байрами. Бинокор 
уста. н Чор атрофи бетон деворлар билан 
ўралган бу қурилиш майдонида бинокор- 
ларнинг иш бошлаганига кўп бўлгани йўқ. 
Газетадан. 

2 кўчма Бунёд этувчи; бунёдкор, ижод- 
кор. Мустақиллигимиз бинокорлари. Мада- 
ниятимиз бинокорлари. 

БИНОКОРЛИК 1 Бино қуриш билан 
шуғулланишлик; бинокор касби. Бинокор- 
лик — менинг ота касбим. н Али тажанг 
жуда тўғри ўсган, йўғон ва баланд қарағай- 
ни суйиб қучоқлади. Бинокорликдан пича 
хабардор эди у. Ойбек, Куёш қораймас. 

2 Қурилиш иши; қурилиш соҳаси, 
қурилиш. Мен бинокорликда ишлайман. 
Бинокорлик материаллари. н Тепанинг 
талай ҳиссаси кўчанинг бу бетидаги янги 
биноларнинг хом ғишти, сувоғи каби бино- 
корлик эҳтиёжларига ишлатилиб, бир 
нимтаси олинган туядек кўринишга келиб 
қолган. А. Қодирий, Обид кетмон. 

БИНОМ [би.. + юн. nomen — ном] мат. 
Икки алгебраик ифоданинг йиғиндиси ёки 
айирмаси; икки ҳад. Нъютон биноми. 

БИНТ I [нем. Binge — боғич, боғ] Яра- 
ларни боғлашга мўлжалланган дока (бўз, 
фланель, лента ва б.). ..бинт тайёрлаш цехи- 
да Бувинисо Маннонова етакчилик қила- 
ётган бригада аъзолари бошқаларга ўрнак 
бўлмоқда. Газетадан. Тескари амаки бинт 
билан чандилган қўлларимга қараб қўйиб, 
тағин пичинг қилди. С. Сиёев, Ёруғлик. 

БИНТ II [а. . v, j — қиз] эск. Хотин-қиз- 
лар исмидан кейин «қизи» маъносини бил- 
дириб келадиган сўз. Кумушбиби бинти 
Мирзакаримбойга.. Отабек Юсуфбек ҳожи 
ўғлидан. А. Қодирий, Ўтган кунлар. 

БИНТЛАМОҚ Бинт билан ўраб боғла- 
моқ, танғимоқ. Ярани бинтламоқ. н Сони 
бинтлаб ташланган, қон бинтнинг сиртига 
сизиб чиққан. «Ёшлик». Унинг оёғини бинтлаб 
(қўйилганди).. қушчанинг оёғи тез тузалди. 
Й. Шамшаров, Тошқин. 


БИО- [юн. bios — ҳаёт] Байналмилал 
ясама (қўшма) сўзларнинг биринчи тарки- 
бий қисми бўлиб, шу сўзнинг ҳаётга, ҳаётий 
жараёнларга ҳамда биологияга алоқадор- 
лигини билдиради. 

БИОАКУСТИКА [био.. + акустика] Био- 
логиянинг ҳайвонлар товушини ва уларнинг 
товуш орқали бир-бири билан алоқа боғ- 
лашини ўрганадиган бўлими. Биоакустика 
катта амалий аҳамиятга эга. «ЎзМЭ». 

БИОБИБЛИОГРАФИЯ [био.. + биб- 
лиография] Босма асарлар ҳақидаги маъ- 
лумотлар уларнинг муаллифлари тўғриси- 
даги маълумотлар билан қўшиб талқин 
қилинадиган библиография, шахсий биб- 
лиография. «Ўзбекистон олимлари. Биобиб- 
лиография». «Ўзбек тилшунослари. Биобиб- 
лиография». 

БИОГЕНЕЗ [био.. + юн. genesis — туғилиш, 
пайдо бўлиш] Тирик мавжудотлар Ерда 
анорганик материядан пайдо бўлганлигини 
инкор этувчи қараш, назария. 

БИОГЕОГРАФИЯ [био.. + география] 
Биология фанининг тирик организмларнинг 
Ер юзида тарқалишининг умумий қонуният- 
ларини ўрганувчи соҳаси. 

БИОГРАФИК Биографияга, таржимаи 
ҳолга оид. Биографик роман. Биографик 
маълумот. 

БИОГРАФИЯ [био.. + юн. grapho — ёза- 
ман] Бирор кишининг ҳаётий йўли ва унинг 
тавсифи, баёни. айн. таржимаи ҳол қ. таржима. 
Ойбек биографияси. н Элмурод биография- 
сини Борисов кутганидан ҳам қисқа қилганда, 
ҳамма ҳайрон бўлди. Шуҳрат, Шинелли 
йиллар. Бахтиёрлик ҳақида гапиришга 
барвақтроқ деб ўйлайман.. ҳали биографиям 
тугалланмаган. А. Мухтор, Асарлар. 

БИОИНДИКАТОРЛАР, биологик ин- 
дикаторлар, кўрсаткичлар [био.. + лот. in- 
dico — кўрсатаман, аниқлайман] Миқдори 
ва ривожланиш хусусиятларининг ўзга- 
риши орқали яшаш муҳитида содир бў- 
лаётган табиий жараёнлар, шароит ёки 
антропоген ўзгаришлардан дарак берувчи 
тирик организмлар. Табиий муҳитнинг 
ифлосланиши даражасини назорат қилиб 
бориш биоиндикаторлардан фойдаланишнинг 
энг муҳим томонларидан бири ҳисобланади. 
«ЎзМЭ». 

БИОИҚЛИМШУНОСЛИК Иқлим- 
нинг одам фаолияти ва соғлигига, ҳайвон- 




лар ва ўсимликлар ривожига таъсирини 
ўрганувчи фан. 

БИОКИМЁ, биологик кимё [био.. + 

кимё] Тирик организмларнинг кимёвий 
таркиби ва уларда содир бўладиган кимёвий 
жараёнлар ҳақидаги фан. Биокимё фи- 
зиология билан чамбарчас боғлиқ. н Тиб- 
биёт биокимёси ёки клиник биокимё касал 
организмдаги биокимёвий ўзгаришларни тек- 
ширади. «ЎзМЭ». 

БИОКИМЁВИЙ Биокимёга оид, био- 
кимё билан алоқадор. Биокимёвий жара- 
ёнлар. 

БИОКЛИМАТОЛОГИЯ айн. биоиқлим- 
шунослик. 

БИОЛАБОРАТОРИЯ [био.. + лабора- 
тория] Қишлоқ хўжалик экинларини зарар- 
кунанда ҳашаротлардан, касаллик, бегона 
ўтлардан биологик усулда ҳимоя қилишни 
амалга оширадиган ва назорат қилиб ту- 
радиган муассаса. 

БИОЛОГ Биология фани, соҳаси мута- 
хассиси. Антарктидадаги пингвинлар этидан 
ҳам биологлар дуст моддасини топишди. С. 
Нуров, Майсаларни аёз урмайди. 

БИОЛОГИК Тирик организмларнинг 
ҳаёти ва ўсишига, яъни биологияга оид. 
Биологик жараёнлар. Биологик тадқиқотлар. 
н Ичимликнинг биологик қиммати ундаги 
минерал модда, витамин, оқсил, фермент 
ва ҳоказолар миқдорига кўра белгиланади. 
«Фан ва турмуш». Онанинг фарзандига бўл- 
ган биологик, руҳий ва ижтимоий боғлиқлиги 
бу бетимсол қўшиқнинг таъсирчанлигини 
кучайтиради. «Саодат». 

БИОЛОГИЯ [био.. + юн. logos — сўз, 
таълимот] Тирик организмларнинг ҳаёти ва 
ривожланиш қонуниятлари ҳақидаги таъ- 
лимот, фан. Ўсимликлар биологияси. Биология 
кабинети. Биология дарси. Биология ўқи- 
тувчиси. 

БИОЛОКАЦИЯ [био.. + лот. locus — 
жой] Ҳайвонларнинг кўриш, эшитиш, ҳид 
билиш ва б. сезги аъзолари ёрдамида бирор 
объект ўзига нисбатан қандай ҳолатда тур- 
ганлигини, жойлашганини аниқ била олиш 
қобилияти. 

БИОЛЮМИНЕСЦЕНЦИЯ [био.. + лот. 
lumen, luminis — нур, ёруғлик + escent — 
кучсиз, суст]. Тирик организмларнинг ўз ҳаёт 
фаолияти жараёнида кучсиз, кўзга кўринар- 
ли нур чиқариш, йилтираш хусусияти. 


БИОМАИДОН Биологик таъсир ўтка- 
зиш доираси, майдони. Ҳаммаси бекор гап. 
Биомайдон, экстрасенс деган гапларга ишон- 
майман. «Ёшлик». 

БИОНИКА [юн. bion — ҳаёт элементи; 
яшовчи] Тирик организмларнинг тузилиши 
ва ҳаётий фаолиятини таҳлил қилиш таж- 
рибалари асосида техника муаммоларини 
ечадиган фан. 

БИООПТИКА [био.. + оптика] Биология- 
нинг нур ҳосил бўлиши ва тарқалиши, 
унинг турли моддалар билан ўзаро таъси- 
рини текширадиган бўлими. 

БИОПОЛИМЕР(ЛАР) [био.. + полимер] 
Барча тирик организмларнинг ҳаёт фао- 
лиятида муҳим роль ўйнайдиган юқори 
молекулали табиий бирикмалар. 

БИОСИНТЕЗ [био.. + синтез] Тирик ор- 
ганизмларда ёки улардан ташқарида фер- 
ментлар таъсири билан бирмунча оддий 
бирикмалардан органик моддалар ҳосил бў- 
лиши ва уларда модда алмашинуви жараёни. 

БИОСФЕРА [био.. + юн. sphaira — шар] 
Ернинг ҳаётга макон бўлган, тирик орга- 
низмлар тарқалган жойи, қисми. Инсон 
фаолияти Ер юзини тубдан ўзгартиришга 
қодир бўлган ҳозирги даврда биосферанинг 
ривожланиши янги поғонага кўтарилди. 
«ЎзМЭ». 

БИОТЕЛЕМЕТРИЯ [био.. + юн. tele - 
узоқда + metreo — ўлчайман] Биологик ҳо- 
дисаларни ўрганиш ва биологик кўрсаткич- 
ларни (ҳарорат, қон босими, юрак уриши, 
нафас олиш ва ҳ. к. ни) узоқцан туриб ўл- 
чаш, текшириш усуллари мажмуи. 

БИОТЕХНОЛОГИЯ [био.. + технология] 
Қишлоқ хўжалиги, саноат ва тиббиётнинг 
турли соҳаларида тирик организм ва био- 
логик жараёнлардан фойдаланадиган саноат 
усуллари мажмуи. Ёш биотехнология соҳа- 
сининг илдизи қадимги замонларга бориб 
тақалади. «Фан ва турмуш». 

БИОТИП [био.. + юн. typos — қиёфа, 
нусха] Ташқи кўринишидан бир-бирига 
ўхшаса ҳам, айрим яшаш хусусиятлари 
билан фарк^ қиладиган биологик турлар. 

БИОФИЗИК от Биофизика олими, 
мутахассиси. 

БИОФИЗИК сфт. Биофизикага оид. 
Биофизик тадқиқотлар. 

БИОФИЗИКА, биологик физика. [био.. 
+ юн. physike — табиат] Тирик организмларга 




хос физикавий хоссаларни, биологик ҳо- 
дисалардаги физикавий қонуниятларни, 
тўқима ва аъзолар фаолиятидаги физикавий 
жараёнлар ва шунга ўхшаш хусусиятларни 
ўрганувчи фан. 

БИОХИМИК от Биокимё олими, мута- 
хассиси. 

БИОХИМИК қ. биокимёвий. Биохимик 
тадқиқотлар. н Биохимик жиҳатдан инсон 
организми жуда мукаммал ва мураккаб ту- 
зилган. Газетадан. 

БИОХИМИЯ қ. биокимё. Медицина 
биохимияси ёки клиник биохимия касал 
организмдаги биохимиявий ўзгаришларни 
биохимиявий усуллар билан текширади. 
«ЎзМЭ». 

БИОҚУВВАТ Таъсир этиш кучига эга 
бўлган биологик энергия. Ахир 10 йилликлар 
давомида табобатимиз биоқувват усулида 
даволашдан юзўгириб келди. Газетадан. 

БИОФИЛЬТР [био.. + фильтр] Оқова 
сувларни биологик йўл билан тозалайдиган 
иншоот. Атроф муҳит экологиясини.. яхши- 
лашда биофильтрнинг аҳамияти катта. 
«ЎзМЭ». 

БИПАТРИД [би.. + юн. patris — ватан] 
ҳуқ. Айни бир пайтда икки ёки бир неча 
давлат фуқароси бўлган шахс. 

БИПЛАН [би.. + план] тех. Иккита 
устма-уст жойлашган қанотга эга бўлган 
самолёт. 

БИР снқ. сон 1 1 рақами ва шу рақам 
билан ифодаланган энг кичик сон, миқцор. 
Бир кам қирқ. Ўндан бир. Биру бир — икки. 
Яхши отга — бир қамчи, ёмон отга — минг 
қамчи. Мақол. н Етти қиз бир онанинг 
боласидай аҳил туришарди. С. Зуннунова, 
Кўк чироқлар. 

Бир пул қ. пул. Мана энди арзимаган 
кўнгилочар ов деб экспедициянинг бир ойлик 
тоат-ибодати бир пул бўлди. М. Мансуров, 
Ёмби. 

2 Ҳисоб, миқцор, ўлчам, чама маъно- 
ларини англатувчи сўзлар билан келиб, 
предметларнинг микдори, ўлчамини анг- 
латади. Бир жуфт. Бир метр. Бир ҳафта. Бир 
таноб. Бир йил. Бир минут. Бир ўрам. Бир 
тўда. Бир соат. Бир аср. Бир бурда. Бир даста. 
н Бир ойдан бери тутолмаймиз. С. Аҳмад, 
Юлдуз. Бир зум иккиланиб турди. Т. Ашуров, 
Оқ от. Қорабой бир ҳафта ишга чиқмади. Т. 
Ашуров, Оқ от. Унга бир даста гул узатиб, 


ўтиб кетди. С. Аҳмад, Уфқ. Бир ҳафта 
деганда кўзини очди. Т. Ашуров, Оқ от. Тиниқ 
осмонда бир жуфт лайлак беозор сузади. С. 
Зуннунова, Кўк чироқлар. Одам дунёга бир 
марта келади. Т. Ашуров, Оқ от. 

3 Баъзи отлардан олдин келиб, но- 
аниқлик тушунчасини ифодалайди ва «қан- 
дайдир», «аллақандай», «аллақайси» каби 
маъноларни билдириб келади. Сизни бир 
одам сўраб келган эди. н Унинг кўкрагини 
бир нима чуқур эзди. Ойбек, Танланган 
асарлар. Шу чоғ бир хотин бир бўлак нон олиб 
кирди. Ғайратий, Унутилмас кунлар. Ҳидо- 
ятхонни бир нарса чаққан экан, шошилиб 
келдилар-да, эшикни берклаб олдилар. Ҳамза. 
Маҳваш ўшанда ўртоқлари билан бир тўйга 
борганди. Т. Ашуров, Оқ от. Йўқ, ҳов- 
лиқмангиз, бунда фойдали бир сир бор! А. 
Қодирий, Ғирвонлик Маллавой. ..ўқ теккан 
оёғини бир хотин оқ дока билан боғламоқда 
эди. Ғайратий, Унутилмас кунлар. 

Бир кун 1) қуёш чиққандан қуёш бот- 
гунча (12 соат) ёки қуёш чиққандан эртаси 
қуёш чиққунча (24 соат) бўлган вақт. Уйни 
озода қилишга роса бир кун кетди. Бир кун 
бир йилни боқади. Мақол; 2) кунларнинг 
бирида, аллақайси куни. Бир кун(и) биз боққа 
чиққан эдик. н Бир кун аҳволини билай, деб 
уйига телефон қилдим. Шукрулло, Сайланма. 
Бир куни Арслон хотини ишдан қайтгунча 
ўтин ёрибқўймоқчи бўлди. С. Зуннунова, Кўк 
чироқлар. Кунлардан бир кун Ўтган кун- 
ларнинг бирида. Кунлардан бир кун кўпни 
кўрган, жаҳон кезган оғайниларимдан бири 
уйимга келиб қолди. Шукрулло, Сайланма. 

4 Феъллар олдидан келиб, феълдан анг- 
лашилувчи иш-ҳаракатнинг бир марта 
бажарилиши ёки юз беришини ифодалайди. 
Одам дунёга бир келади. Етти ўлчаб, бир кес. 
Мақол. Бир синалган ёмонни қайта-қайта 
синама. Мақол. н Унга маҳлиё бўлиб ти- 
килиб турган хотиннинг киприклари бир 
силкинди. С. Зуннунова, Кўкчироқпар. -Биз 
энди сени турли-турли балоларга соламиз, 
буни бир бил! — деб мушт дўлайдилар. А. 
Қодирий, Ғирвонлик Маллавой. Тўмтоқ 
қошлари, чақнаган кўзлари бир кўрганни 
довдиратиб қўярди. С. Аҳмад, Юлдуз. 

5 Белги-хусусият ифодаловчи сўзлар 
олдидан келиб, ўша сўз маъносининг ку- 
чайишига хизмат қилади. Ўғли бир яхши йи- 
гит экан, бир келишган, чиройлики.. н Боя 




Маҳваш бир ажойиб гап айтди. Т. Ашуров, 
Оқ от. Шаҳноза деган бир қақажон қиз га- 
зетани юлиб олиб ўқиди. С. Сиёев, Ёруғлик. 

6 Ажратиш, таъкидлаб кўрсатиш учун 
хизмат қилади. Ҳамма рози бўлди, бир мен рози 
бўлмадим. Бу ишни бир ўзи бажарди. Уйда 
бир ўзим қолдим. Камтарлик ҳам бир хислат. 
Мақол. н Бу бир ибрат. А. Қаҳҳор, Олтин 
юлдуз. Вали ака ўғлига бир отагина бўлиб 
қолмай, унинг энг яқин ҳамдарди ҳам эди. М. 
Исмоилий, Фарғона т.о. Шуни бир билиб 
қўйгинки, Хонзода тирик экан, сенларга кун 
йўқ. Ҳамза, Бой ила хизматчи. 

7 Кесим вазифасида келганда, бир- 
дамлик, умумийлик ёки бир хиллик, ўх- 
шашлик маъноларини ифодалайди. Уларнинг 
ҳаммаси бир. Бизнинг ёшимиз бир. Бизнинг 
сўзимиз билан ишимиз бир. Кемага туш- 
ганнинг жони бир. Мақол. 

Бари бир қ. бари. Бари бир ётиб ётолмади, 
ўтириб ўтиролмади. С. Аҳмад, Юлдуз. -Бари 
бир етишмайди, — дейди Мулла Обид. Бир 
бўлмоқ 1) бирлашмоқ, бир жон, бир тан 
бўлмоқ. Кўп оғиз бир бўлса, бир оғиз енгилар. 
Мақол; 2) бир хил бўлмоқ; ўзаро мувофиқ, 
мос бўлмоқ. Одамнинг дили билан тили бир 
бўлсин. Мақол. Бир қилмоқ Бирлаштирмоқ. 
Гапни бир қилмоқ 1) бир марта гапирмоқ, 
бир гапириб, масалани узил-кесил ҳал қил- 
моқ; 2) гапни бир ерга қўймоқ, келишмоқ, 
битишмоқ. 

8 Баъзи отлар билан қўлланганда, «шун- 
дай», «шунақа» сўзларига тенг келиб, бўрт- 
тириш маъносини англатади. Бир иморат 
қурайки, барчанинг оғзи очилиб қолсин. Бир 
ўйнаб берайки, ҳамма қойил қолсин. н Бир 
ўлкаки, тупроғида олтин гуллайди. Ҳ. Олим- 
жон, Ўлка. 

9 Қўшма сўзлар таркибида келиб, турли 
хил маъноларни ифодалайди: мас., бир вақт, 
бир маҳал, бир мунча, бир оз, бир қанча, баъзи 
бир, ҳар бир, ҳеч бир, бир асосли, бир жинсли. 
н Абдужалил бойникидаги зиёфатни Мулла 
Обид бир мунча таажжуб ичида ўтказди. А. 
Қодирий, Обид кетмон. Бир оздан кейин у 
кийиниб олиб, йўлга отланди. А. Обиджон, 
Аканг қарағай Гулмат. 

10 Айирувчи боғловчи вазифасида келиб, 
гапнинг уюшган бўлакларини ёки қўшма 
гап қисмларини боғлашга хизмат қилади. Бир 
ундай бўлади, бир мундай бўлади. Бир кат- 
танинг гапига кир, бир — кичикнинг. Мақол. 


н Умри бир оқарди, бир қизарди-ю, мени 
қучоқлаб йиғлади. А. Қаҳҳор, Хотинлар. Бу 
гапга чиндан ишонган Нилуфар тааж- 
жубланиб, бир акасига, бир мушукка қаради. 
С. Аҳмад, Юлдуз. 

Бир бор экан, бир йўқ экан Ўзбек халқ 
эртакларининг бошланиш ибораси. Бир бўлса 
крш с. Эҳтимол; ажаб эмас. Ҳожия, бир бўлса, 
докторга кетди. А. Мухтор, Опа-сингиллар. 
Бири икки бўлмайди Рўзгорига, топган-тут- 
ганига барака кирмайди, муҳтожликдан чиқ- 
майди. Кудратли қанотингиз остида бирим 
икки бўлишини умид қилиб келдим. Ш. Ра- 
шидов, Бўрондан кучли. Бирини олиб, бирига 
урадиган салб. Иккаласи бир хил, бир-биридан 
яхши эмас, бир-биридан қолишмайди. Би- 
рини иккига олмоқ Икки баравар қимматга 
олмоқ. Бир кун эмас бир кун айн. бирда эмас, 
бирда қ. бирда. Бир сўзни икки қилмоқ 
Кимсанинг сўзини, гапини ерда қолдирмоқ, 
бир айтгандаёқ бажармай, такрор айтишга 
мажбур қилмоқ. Ўринбой бир сўзни икки 
қилмай, хаёл суриб чиқиб кетди, раис унинг 
ортидан илжайиб қолди. Ойдин, Ўзи монанд. 

БИРАКАИ 1 сфт. Биттагина бўлса ҳам 
жуда яхши, зўр; кўпнинг ўрнини босадиган; 
арзирли. Ҳа, отахон, қирқи кетиб, бири 
қолган, лекин биракайи қолган. А. Қаҳҳор, 
Қўшчинор чироқлари. 

2 рвш. Бир йўла; бирданига, бараварига. 
Эрта-индин саф-саф темир туёқлар Да- 
лаларга биракай ҳаммаси чиқур. Миртемир, 
Асарлар. Ҳар ёққа таралсин танбурим то- 
вуши, Биракай тўхталсин кўзларнинг ёши. 
Миртемир, Асарлар. 

БИРАКАИИГА рвш. Ҳеч қолдирмасдан, 
бир сидра, бир йўла. ..асфалътни биракайига 
шипиллатиб супуриб ўтган муздек ел энди 
Умматалининг этини жунжитди. Шуҳрат, 
Жаннат қидирганлар. ..охирида икки оғиз 
гапирадилар-у, биракайига гапирадилар. «Ўз- 
бекистон қўриқлари». 

БИРАМ [асли бир + ҳам] с.т. Ортиқ 
даражада, юқори даражада, жуда ҳам. Ери 
кучли экан, бирам экин бўлдики, ҳавасингиз 
келади. Ойдин, Мардлик-мангулик. Бирам 
кулги бўлди, Сатторқул бирам уялди. А. Қаҳ- 
ҳор, Қўшчинор чироқлари. Бирам хуш ёқ- 
дики, севинчидан кўзлари чақнаб қўяверди. 
Э. Самандар, Дарёсини йўқотган қирғоқ. 
Жарликда ҳар хил сомсабоп ўтлар бирам кўп 
эдики.. Р. Раҳмон, Меҳр. 





БИРАТЎЛА(СИ) рвш. 1 Узил-кесил ҳол- 
да, бутун борича, ҳеч қолдирмай; бутунлай, 
тамомила, батамом. Искандар қолган режа- 
ларини ҳам биратўла айтиб қўя қолди. 
«Ёшлик». Ёмғир ҳамон челаклаб қуяр.. гўё 
табиат бутун оламнинг ғуборларини бира- 
тўла ювиб ташламоқчидек, ҳеч жаҳлидан 
тушмас. М. Мансуров, Ёмби. Хўрозча 
биратўла кўзларини юмиб олгандан кейин, 
Ёдгор ердан жўхориларни йиғиб, дўпписига 
солди. М. Исмоилий, Фарғона т.о. 

2 Бирваракайига, бирдан, бир йўла. -Ав- 
вал қиладиган ишларимни қилиб олай, кейин 
биратўла ювиниб, овқат ейман, — деди Тўла 
онасига. М. Исмоилий, Бизнинг роман. 
Салом кўнгилдагини биратўла тўкиб солди. 
Ҳожи Аҳмар, Ким ҳақ? Ғуломжон кўча 
эшикни биратўла тамбалаб кирди. М. Ис- 
моилий, Фарғона т.о. 

БИР-БИР 1 Тартиби, навбати, гали 
билан, бирма-бир. Кумуш бошқалар билан 
бир-бир кўришиб чиқди. А. Қодирий, Ўтган 
кунлар. Рисолат «гапирайми, йўқми» де- 
гандай, ҳаммага бир-бир назар таиспади. А. 
Қаҳҳор, Хотинлар. Қани, айтингчи бир-бир, 
ўсган жойингиз отин. Билармисиз, болалар, 
ўлкангизнингҳаётин?А. Орипов. 

2 айн. битта-битта 3. Жононга бордим бу 
кеча, Бир-бир босиб астагина. «Қўшиқпар». 
Бир-бир босиб, илгари елди, Сой бўйига 
яқинлаб келди. Ҳ. Олимжон. 

БИР-БИРИ: бир-бири билан Бири бири 
билан, бири иккинчиси билан, ўзаро. Бир- 
бири билан телефон орқали сўзлашмоқ. Бир- 
бири билан кўришмоқ. н Улар бир-бирлари 
билан ўчакишгандай, хурракни даража- 
бадаража оширишга тиришади. Ойбек, 
Танланган асарлар. ..бир-бири билан шивир- 
лашиб, институтдан ҳайдатиш ҳақидаги 
гапларни тарқатгандай бўлишарди. Мир- 
муҳсин, Умид. Бир-бирига 1) бири иккин- 
чисига. Ҳамма ҳайрон бўлиб, бир-бирига 
қаради. П. Турсун, Ўқитувчи. Яна кулги бир- 
бирига илашди. А. Қодирий, Ўтган кунлар. 
Дарҳақиқат, бир-бирига ўхшамаган нонлар 
тарашадек қотиб қолган эди. А. Қодирий, 
Меҳробдан чаён; 2) бири бирига нисбатан, 
бири бири билан, ўзаро. Бир-бирига зид 
тушунчалар. н Ҳовузнинг нариги четига 
бир-бирига яқин ўтказилган.. уч туп олма 
дарахти. Ойбек, Танланган асарлар. Лут- 
финиса оппоқ, юрса сўлқиллайдиган, икки 


қошининг учи бир-бирига туташ, бўйи сал 
пастроқ тўлагина қиз. С. Аҳмад, Уфқ; 3) ( т.к. 
билан) бирини иккинчисига, бирини ик- 
кинчиси билан. Қўлларни бир-бирига ишқа- 
ламоқ. н У [Йўлчи] жўрттага, лоқайдлик 
билан икки қолипни бир-бирига уриб сўради. 
Ойбек, Танланган асарлар. Махдум мулла 
Абдураҳмон билан Анварни бир-бирларига 
таништирди. А. Қодирий, Меҳробдан чаён. 
Бир-биридан ( ч.к. билан) 1) бири иккин- 
чисидан. Бир-биридан ўрнак олмоқ. н 
Одамлар тўпланишиб, бир-бирларидан сўра- 
шади. Ойбек, Танланган асарлар. Чодирлар- 
нинг ранги бир-биридан фарқ қилади. «Фан 
ва турмуш»; 2) бири бирига нисбатан. Бир- 
биридан чиройли. Бир-биридан ширин. Бир- 
биридан узоқ жойлар; 3) бирини биридан, 
бирини иккинчисидан. Боғчаларни бир- 
биридан айирган деворлар. н Мен билан 
Отабекни қаматиб, дор остига юборувчи, 
Отабек тилидан сохта талоқ хати ёзиб, 
бир-биримиздан жудо этувчи.. баттол Ҳомид 
экан. А. Қодирий, Ўтган кунлар. Бир-бирини 
Бири бирини, бири иккинчисини, ўзаро. 
Бир-бирини севмоқ. н Хотинлар бир-бир- 
ларини сийлаб, бир-бирларига йўл кўрсатиб.. 
меҳмон опа кетидан уйга бирин-кетин ки- 
ришди. Бир-бири учун Бири иккинчиси учун, 
иккинчиси биринчиси учун. Агар одамлар.. 
бир-бири учун меҳнат қилса, ер юзининг ўзи 
жаннат бўлади. А. Қаҳҳор, Мирзо. 

БИР-БИРОВИГА айн. бир-бирига қ. бир- 
бири. Ҳол-аҳволларини бир-бировларига ай- 
тишган. «Маликаи айёр». 

БИР-БИРОВИДАН сшн. бир-биридан қ. 
бир-бири. Эр ва хотин икки ўртоқ, тўла 
ҳуқуқли, Бир-бировдан на устиндир, на остин. 
Ғ. Ғулом. 

БИР-БИРОВИНИ айн. бир-бирини қ. 
бир-бири. Негаки бир-бировларини ўлди- 
ришиб, бизга зарар бермасдан, қуруққина 
кетмас эдилар. А. Қодирий, Ўтган кунлар. 

БИРВАРАКАЙ(ИГА) рвш. 1 Бир галдаёқ, 
ҳаммасини бир қилиб, биратўласи. Кумуш 
ўн беш кунлардан бери йиғилиб келган аччи- 
ғини бирваракай тўкиб солди. А. Қодирий, 
Ўтган кунлар. У[Ўлмас\ ҳозир Мирҳожибойни 
қўлга туширса, ҳамма ёмонликлари учун 
бирваракайига қасос олишга тайёр эди. Ё. 
Шукуров, Қасос. 

2 Бирдан, бараварига. Ҳаммаси бирвара- 
кайига «йўқ» деган маънода бош чайқашди. 




«Ешлик». Қатор тўплар бирваракайига 
қаттиқ гумбурлади. П. Қодиров, Уч илдиз. 
Бирваракай ёққан ёмғир ҳаммасини шошириб 
юборди. Ҳ. Нуъмон, Фасллар. 

БИРВАРАКАСИГА с.т. Бирваракай(ига). 

БИРГА рвш. 1 Бир бўлиб, қўшилиб, бир- 
галикда, ҳамкорликда. Бирга ишламоқ. Бирга 
ўқимоқ. Бирга ўсган ўртоқлар. н Нишонбой 
бирга ишлайдиган йигитлар билан чорпояда 
ўтирарди. Т. Ашуров, Оқ от. У билан бирга 
кечган ширин дамларни, дилрабо суҳбатларни 
эслайди. Т. Ашуров, Оқ от. Ҳани, ўзинглар 
ҳам ўтиринглар, бирга ичамиз. С. Зуннунова, 
Олов. Келажак бахт йўлимни сиз билан бирга 
босмоқни орзу қиламан. П. Турсун, Ўқитувчи. 
Меъмор барвақт туриб, уч шогирди билан 
бирга ташқари ҳовлида нонушта қилди. 
Мирмуҳсин, Меъмор. 

2 Бир вақтда, баравар. Ўғлим эрталабмен 
билан бирга туради. н Содиқжон Юлдузхон 
билан ёшликда бирга ўсган, бир мактабда 
ўқиган. Р. Файзий, Чўлга баҳор келди. 

3 Билан кўмакчисидан кейин келиб, 
«қаторида, бир қаторда; шунингдек» маъно- 
ларини англатади. Бизнинг вазифамиз илмни 
халқ тажрибаси билан бойитиш ва шу билан 
бирга халқ тажрибасини илмнинг элагидан 
ўтказишдир. А. Қаҳҳор, Кўшчинор чироқ- 
лари. Янги мактаблар очиб.. диний дарслар 
билан бирга жуғрофия, тарих, ҳисоб каби 
илмларни ҳам таълим берайлик. Ойбек, 
Танланган асарлар. Менда бир таклиф бор: 
бугун Канизакни янги уй билан бирга янги ном 
билан ҳам мукофотласак — отини Ҳанифа 
қўйсак. А. Қаҳҳор, Қўшчинор чироқлари. 

4 Кимса ёки нарса билан бирликда; унинг 
ёнида, бағрида. Масалаларни бирга муҳокама 
қилмоқ. Хат билан совғани бирга юбормоқ. н 
Домла.. болалардан иккитасини бирга олиб 
юра бошлади. П. Турсун, Ўқитувчи. Эри, 
бахти, ҳусни, шўхлиги яна у билан бирга. С. 
Аҳмад, Уфқ. Эри ? Эри борми ? — Бор. Шу ерда. 
Беш ойдан бери бирга! А. Қаҳҳор, Асарлар. 

Тўйда бирга бўлинг Тўйга таклиф этиш 
шакли. [Ёрмат] Баъзи бир «таъби тортган» 
одамларга «тўйда бирга бўлинг » деб қўяди. 
Ойбек, Танланган асарлар. 

БИРГАЛАШМОҚ Бирга бўлмоқ, бирга 
қўшилмоқ, қўшилишмоқ; биргаликда, бир 
бўлиб уюшмоқ. Биргалашиб овқатланмоқ. н 
Дарвоқе, хатни биргалаишб ёзамиз. К. Яшин, 
Ҳамза. Мансурни кўриши биланоқ Гавҳар ҳеч 


қаёққа бормсш, унинг ёнида қолгиси, мана 
шу ёмғир ҳавосида биргалашиб кўча кезгиси 
келиб кетди. Ў. Ҳошимов, Қалбингга қулоқ 
сол. Отабек билан Қутидорнинг йўллари бир 
бўлганликдан, биргалашиб кетдилар. А. Қо- 
дирий, Ўтган кунлар. Келин билан бирга- 
лашиб келди давлат, ёр-ёр, келди давлат. 
«Қўшиқлар». 

БИРГАЛИК Бирлик, ҳамжиҳатлик, ит- 
тифоқлик. Биргаликни мустаҳкамламоқ. 

Биргалик нисбат тлш. Иш-ҳаракатнинг 
бир неча шахс ёки нарса томонидан бирга, 
ҳамжиҳат ёки ўзаро бажарилишини ифода- 
лайдиган феъл шакли. Феълнинг биргалик 
нисбати. Биргалик эргаш гаплар тлш. Тўғ- 
ридан-тўғри бош гапга боғланиб келган эр- 
гаш гаплар. 

БИРГАЛИКДА рвш. 1 Жам бўлиб, бир 
бўлиб, қўшилиб. Иккинчи қайиқ ҳам соҳилга 
етиб келиб, Саидусмон жангчилари билан 
биргаликда олдинга кетишди. Назармат, 
Жўрлар баланд сайрайди. 

2 Бирга, биргалашиб, уюшиб; бир ёқа- 
дан бош чиқариб, ўзаро келишиб. Бирга- 
ликда курашмоқ. н Биргаликда ўтган шов- 
қин-суронли болалик, қувноқ ёшлик тугади. 
П. Турсун, Ўқитувчи. 

БИРГИНА юкл. взф. Фақатгина, ёлғиз, 
танҳо. Қишин-ёзин биргина иштонда юргани 
учун уни ҳамма Яланғоч Полвон деб атарди. 
А. Обиджон, Аканг қарағай Гулмат. Биргина 
Азизхон унга лоқайд қаради. С. Аҳмад, Уфқ. 
У биргина илмнинг эмас, балки санъатнинг 
ҳам ҳомийси эди. К. Яшин, Ҳамза. 

БИРДА рвш. Қайсиям бир куни, бир 
пайтда, тунов куни. УЗебихонга кўзи тушиши 
билан орқасига қараб қичқирди: -Буви, ҳу 
бирда келган аям келди! С. Зуннунова, Олов. 
Ҳўв бирдаги байтингиз жонимни ўртади. С. 
Сиёев, Аваз. 

Бирда эмас, бирда ёки бирда бўлмаса, 
бирда Бир кун эмас, бир кун; қачондир бир 
кун. Тўрахоновга ўхшаш кишилар бирда 
бўлмаса бирда, бари бир, тумшуқларидан 
илинадилар. Ш. Рашидов, Қудратли тўлқин. 

БИРДАИ, -дек 1 сфт. Ҳар жиҳатдан 
тенг, айнан бир хил. Менга ҳамма бирдай. 
Ҳаммага бирдай қарамоқ. Ой билан кундай 
бўл, Ҳаммага бирдай бўл. Мақол. н Сатта 
бирдай ботирлар, Йўл юрди тун ҳам кундуз. 
«Юсуф ва Аҳмад». Баринг бирдай хизмат 
қилгин, канизлар. «Маликаи айёр». 




2 Бир текисда, бир ўлчовда, бир маром- 
да, текис. Ҳамма кўчатлар бирдай ўсмоқда. 
От бирдай йўртиб бормоқда. н Йиллар 
бирин-кетин шундай ўтаверади, турмушимиз 
бирдай ширин.. М. Жўра, Изтироб. Қийғир 
қушлар бирдай учар қиёда, лочин қушлар 
баҳра олар уёда. «Нурали». 

3 Вақт жиҳатдан узлуксиз; ҳамиша, 
ҳамма вақт, доимо. Бирдай вақтим йўқ, 
дейди. н Гул ҳамиша чаман бўлиб тур- 
маганидай, инсон ҳам ҳаётининг ҳамма 
дамларида бирдай бахтиёр бўлиши қийин. С. 
Кароматов, Бир томчи қон. 

4 Бир хил ҳолатда, бир зайлда, ўзга- 
ришсиз. Беморнинг аҳволи бирдай. Отинойи 
бирдай такрорлайди: -Чаққон-чаққон, тез- 
тез бўла қол! П. Турсун, Ўқитувчи. 

БИРДАМ Ҳамжиҳат, якдил, ҳамнафас; 
мақсади, маслаги бир. Бирдам бўлмоқ. 

БИРДАМЛИК Ҳамжиҳатлик, якдиллик, 
ҳамнафаслик. Бутун рўйи заминга ядро 
фалокати соя ташлаб турган айни пайтда 
халқаро бирдамлик тантанаси улкан аҳа- 
миятга эгадир. Газетадан. Мустақил Ўзбе- 
кистон халқлари бирдамлиги — улуғ, қуд- 
ратли куч. Газетадан. 

БИРДАН рвш. 1 Кутилмаган, хаёлга кел- 
маган вақтда; тўсатдан, қўққисдан. Бармоқ 
сараклатиб, сўзга оғиз жуфтлаши билан, 
бирдан йўтали тутди. А. Обиджон, Аканг 
қарағай Гулмат. Мамлакат Санжарга қараб 
туриб, бирдан меҳри товланиб кетди. Ў. 
Усмонов, Сирли соҳил. Бу унинг қалбида 
бирдан уйғониб кетган оталик туйғуси эди. 
П. Қодиров, Юлдузли тунлар. 

2 Айни бир вақтда, баравар. Иккиси 
[Офтоб ойим ва Кумуш] ҳам сачраб, Қу- 
тидорга қарадилар-да, бирдан сўрадилар: 
-Нима, қандай сир? А. Қодирий, Ўтган 
кунлар. Ҳали машинанинг қораси кўздан 
ўчмасдан, бирдан икки самолёт пастланди. 
Ойбек, Қуёш қораймас. 

3 Бир йўла, бирваракайига. -Ҳа, ҳам- 
масини.. бирдан олма, — секин гапирди Эш- 
вой, — бир бўлагини ол. Ойбек, Танланган 
асарлар. У [Бобур] чорбоғ четидаги яланг- 
ликдан бўз отни чоптириб чиқди-ю, бирдан 
жиловини қўйиб юборди. П. Қодиров, Юл- 
дузли тунлар. 

4 Дарров, тезда. Фозилжоннинг юзидаги 
илжайиш бирдан ғазабга айланди. С. Зун- 
нунова, Кўк чироқлар. Бирдан ош ва ошни 


қатиқлаш баҳси ҳамманинг эсидан чиқди. А. 
Қодирий, Ғирвонлик Маллавой. Кўзлари 
бирдан жиққа ёшга тўлди. Ў. Ҳошимов, 
Қалбингга қулоқ сол. 

БИРДАН-БИР Фақат битта; ягона, ёл- 
ғиз, биттагина. Бирдан-бир чора. Бирдан-бир 
сабаб. н ..унинг суянгани — эри, бирдан-бир 
орзуси — анор эди, бирданига ҳар иккиси ҳам 
йўққа чиқди. А. Қаҳҳор. Учламчи даврдан ўтиб 
келаётган бу дарахт табиатда ноёб бирдан- 
бир мажнун арча нусхасидир. Газетадан. 

БИРДАНИГА рвш. айн. бирдан. Бир- 
данига кўз олдида яшин чақнагандай бўлди. 
«Шарқ юлдузи». Темиржон бирданига маъюс 
тортиб қолди. Ж. Абдуллахонов, Орият. 
Безовта шамол бирданига кучайиб, қора бу- 
лут пардасини суриб келди. М. Қориев, Қиз 
узатиб борганда. 

БИРЁН [ф. — қовурилган, пиши- 

рилган] Тоза куйган, ғам-аламга ботган; 
ғам-ғуссали. Унинг ҳамдарди ва ҳамсуҳ- 
батлари ҳам ўзи каби бағри бирён кишилар 
эди. «ЎТА». Дилим бирён, кўзим гирён.. 
«Маликаи айёр». Эртак эмас, бувинг айтган 
орзу эди, Бувинг бирён бўлиб ютган оғу эди. 
Т. Тўла, Асарлар. 

БИРЁҚЛАМАЛИК Нохолислик, но- 
объективлик, бир томонга тортишлик, 
субъектив ёндашишлик. Маълумки, илгари 
колхоз раҳбарларини сайлаб қўйишда кўпинча 
бирёқламалик, расмиятчиликлар содир бўлиб 
турарди. «Муштум». 

БИР ЁҚЛИ: бир ёқли қилмоқ Ё нари, ё 
бери қилмоқ, тугатмоқ; ўлдирмоқ. Улар 
етиб келмай туриб, буни бир ёқли қилмоқ 
керак. «Ёшлик». Ваҳолонки, Қодирбек билан 
гапни бир ёқли қилиб олиш ҳам керак. «Шарқ 
юлдузи». Ёшуллини бир ёқли қилсак, кейин 
навбат Тўпарига. М.М.Дўст, Лолазор. 

БИРЖА [юн. byrsa — ҳамён, халта] Қим- 
матбаҳо қоғозлар ва ҳар хил моллар билан 
савдо-сотиқ қиладиган йирик савдо муас- 
сасаси; бозорни уюштиришнинг ташкилий 
шакли. Бугун.. меҳмонлар Нъю-Йорк биржа- 
cuhu бориб кўрадилар. Газетадан. 

Меҳнат биржаси Ишга ёллаш ва ёлла- 
нишда ишчи ва иш берувчи ўртасида восита- 
чилик қилувчи муассаса. Товар биржаси Ҳар 
хил оммавий товарлар (дон, пахта) билан 
савдо-сотиқ қиладиган биржа. Фонд биржаси 
Қимматбаҳо қоғозлар билан олди-сотди 
муомаласини олиб борадиган биржа. 


189—Ўзбек тилининг изоҳли луғати 

БИРЖАЧИ Биржа ҳаракат (опера- 
ция)лари билан шуғулланувчи шахс, биржа 
корчалони. 

БИРИКИШ 1 Икки ёки ундан ортиқ 
нарсанинг ўзаро қўшилиб, бир бутун ҳолга 
келиши. 

2 ким. Икки ёки бир неча модцанинг 
атомларидан ёки молекулаларидан янги бир 
модцанинг ҳосил бўлиши. Бирикиш реакцияси. 

БИРИКМА 1 ким. Молекуласи бир неча 
элемент атомларидан таркиб топган модда. 
Кимё фанининг ҳозирги даврдаги асосий ва- 
зифаси халқ учун муҳим хоссали бирикмалар 
олишдан иборат. «Фан ва турмуш». ..органик 
бирикма сифатида барча тирик организм- 
ларда бўлади. «Фан ва турмуш». 

2 тлш. Маълум грамматик қонуниятлар 
асосида ўзаро боғланган икки ёки бир неча 
сўз. Сўз бирикмаси. Барқарор бирикмалар. 
Фразеологик бирикма. н Тугал бир фикр 
билдирадиган сўз ё сўз бирикмаси гап дейи- 
лади. «Ўзбек тили грамматикаси». Баъзан 
сифатлар икки ёки бир неча сўздан, яъни сўз 
бирикмасидан иборат бўлади. «Ўзбек тили 
дарслиги». 

БИРИКМОҚ 1 Қўшилиб, бир бутунлик 
ҳосил қилмоқ, бирга қўшилмоқ. Бел билан 
билак бирикса, иш битар. Мақол. н Жу- 
возхона ичидан тезак, шиптир, мой ва 
кунжара ҳидларидан бириккан аллақандай 
қўланса ҳид Йўлчининг димоғига дарров ypdu. 
Ойбек, Танланган асарлар. 

2 Бир-бирига уланмоқ, туташмоқ. Детал- 
ларнинг бириккан жойлари. н Космик аппа- 
ратларнинг бир-бирини қидириб топиши, 
яқинлашиши, бирикиши ва туташиши борт 
автоматикаси ёрдамида бажарилди. Га- 
зетадан. 

3 Бир маслак, мақсад йўлида бирлаш- 
моқ, уюшмоқ; бир жон, бир тан бўлмоқ. 
Бириккан енгар. Мақол. Бириккан куч — куч, 
Бирикмаган куч — пуч. Мақол. Кўпчилик 
бирикса, тоғни қулатар. Мақол. 

4 ким. Бирикиш реакциясига киришмоқ. 
Водород билан кислород бирикиб, cye ҳосил 
қилади. н Чақмоқ пайтида ҳаво таркибида 
азот билан кислород бирикиб, нитрат ҳосил 
қилади. «Фан ва турмуш». 

БИРИКТИРМОҚ 1 Бирикмоқ фл. орт. н. 
Деталларни бириктирмоқ. Моддаларни би- 
риктирмоқ. н Биз нутқимизда айрим сўз- 
ларни ўзаро бириктириб, гап тузамиз ea 


фикримизни баён қиламиз. «Ўзбек тили дарс- 
лиги». Тирик қолган жангчиларни дарҳол ҳар 
иккала тўп расчётига бириктириб, тўпларни 
жанговар ҳолатга келтирди. Газетадан. 

2 Ихтиёрига бериб қўймоқ, топширмоқ. 
Деҳқон-фермерлар фойдаланиб турган ерлар 
уларга доимий бириктириб қўйилади. н 
Янгидан ташкил қилинган боғлар тажриба- 
ли боғбонларга бириктириб қўйилмоқда. 
Газетадан. 

3 Йўл-йўриқ кўрсатиш, ёрдам бериш ёки 
қараб туриш учун боғлаб, қўшиб қўймоқ. 
Бирмунча тажрибали ёзувчилар консулътация 
иишга бириктириб қўйилди. Н. Сафаров, 
Оловли излар. Ҳар бир ўқув кабинети ea 
устахонага комбинат бўлимларининг раҳ- 
барлари бириктириб қўйилган. Газетадан. 

Бошини бириктирмоқ қ. бош. Тил 
бириктирмоқ қ. тил. Барно билан тил 
бириктириб қўйганига қарамай, совчилар 
қайтгунча, оёғи куйган товуқдай питирлаб 
қолди. О. Ёқубов, Эр бошига иш тушса. 

БИРИКТИРУВЧИ 1 Бириктириш иши- 
ни амалга оширувчи шахс. 

2 Икки нарсани ўзаро боғловчи. 

Бириктирувчи боғловчи тлш. Тенг боғ- 
ланган гапларни ёки уюшиқ бўлакларни 
бир-бирига боғловчи ёрдамчи сўзлар (мас. 
ea, ҳам, билан). Бириктирувчи тўқима биол. 
Организм қисмларини бириктирувчи, тутиб 
турувчи ва озиқпантирувчи тўқима. 

БИРИН-БИРИН рвш. 1 Бирининг кети- 
дан бири, бирин-кетин, кетма-кет. Меҳмон- 
лар бирин-бирин тарқалишди. н Беклар ҳам 
созланиб, бирин-бирин салом бериб кела берди. 
«Нурали». Ғўза ичида юрувчилар бирин-бирин 
yeam орқали йўлга чиқа бошладилар. А. Қо- 
дирий, Кичик асарлар. 

2 Тартиби, гали билан, бирма-бир. 
[ Отабек ] Ҳасаналига ўтган гапларни бирин- 
бирин айтиб бергиси.. келар эди. А. Қодирий, 
Ўтган кунлар. ..Офтоб ойим бирин-бирин 
кузатувчи хотинлар билан кўришиб чиқди. А. 
Қодирий, Ўтган кунлар. Сўнгра бирин-бирин 
сўзлаб берди. Чўлпон, Кеча ва кундуз. Азон 
билан туриб ойга қарадим, Ўтганлардан 
бирин-бирин сўрадим. «Қўшиқлар». 

БИРИНЖ I | ф. j-i бронза; сариқ мис] 
эск. айн. бронза. [Ҳайкални] ..атайин қолип 
ясатиб, атай биринждан қуйганидан кейин.. 
изидан бирор илтимоси бўлмоғи ҳам тайин- 
да, ахир. М.М.Дўст, Лолазор. 




БИРИНЖ 11 | ф. — гуруч] айн. гуруч. 

Югуриб бозорга борса, Гўшт, биринж олиб 
келса. «Бойчечак». 

БИРИН-КЕТИН рвш. Бирининг кетидан 
бири, кетма-кет, орқама-орқа; навбат би- 
лан. Камбағаллар бирин-кетин пастга ту- 
шишди. К. Яшин, Ҳамза. Мажлис тугаб, 
одамлар идорадан бирин-кетин чиқа бош- 
ладилар. П. Турсун, Ўқитувчи. Элмурод 
орқасига бурилиб, Латифий билан Араб- 
бойнинг бирин-кетин келаётганини кўрди-да, 
ғазабланди. П. Турсун, Ўқитувчи. Артил- 
лерия.. душман окопларини, ўт очиш нуқ- 
таларини бирин-кетин тор-мор қилмоқда 
эди. А. Қаҳҳор, Олтин юлдуз. Олма-ўрик ва 
шу каби тар мевалар ҳам бирин-кетин 
пишиб, одамларнинг оғзиларига тегди. К. 
Яшин, Ҳамза. 

БИРИН-СИРИН сшн. бирин-бирин. 

Қизлар бирин-сирин ўринларидан қўзғалиш- 
ди. «Ёш куч». Эрталаб одамлар яна бирин- 
сирин Отахўжа аканинг ташқарисига йи- 
ғилишди. С. Юнусов, Кутилмаган хазина. 
Бутун боишдан кечирганлари бирин-сирин кўз 
олдидан ўтаверди. Ойдин, Ҳикоялар. 

БИРИНЧ [ф. — гуруч] айн. гуруч. 

Азизим, деб босиб келди Девзира биринч 
ошини. «Нурали». Мани берган ёғ, биринчим 
билан ота-онанг ош кўрди-ку! Ҳамза. 

БИРИНЧИ 1 тртб. сон Тартиб ўрни 
1 рақами билан белгиланган, 1 номерли. 
Биринчи жилд. Биринчи бет. Биринчи қатор. 
Навоий кўчасидаги биринчи уй. н У биринчи 
қўшиқни яхши айтди. Ў. Ҳошимов, Қал- 
бингга қулоқ сол. Йўлчи биринчи кун бозорни 
айлана-айлана, кечга қадар уч-тўрт ерга 
юк орқалади. Ойбек, Танланган асарлар. 

2 Қаторда энг олдинги ўринда турган, 
энг олдингиси, энг аввалгиси. Биринчи арава 
тўхтамай ўтиб кетди. О. Ёқубов, Эр бошига 
иш тушса. Биринчи масала юзасидан Бўтабой 
акага сўз берилди. А. Қаҳҳор, Қўшчинор 
чироқлари. Ўша куни биринчи сўроқ шу билан 
тугади. Э. Раимов, Ажаб қишлоқ. 

3 Бошқаларига нисбатан энг олдинги, 
бош; тўнғич. Биринчи фарзанд. 

Биринчи хотин 1) энг олдинда (турган, 
ўтирган) хотин; 2) этн. эск. Кўп хотинли 
кишининг энг катта хотини, бош хотин. Бу 
уйланишдан биринчи хотини ва бошқалар сира 
хабардор бўлмаслиги ҳам мумкин. Ойбек, 
Танланган асарлар. 


4 Санаб ўтилган, зикр қилинган ёки 
кўзда тутилган нарсаларнинг олдингиси, 
аввалгиси. Ғолиблар учун уч мукофот бел- 
гиланди: биринчиси — 10000 сўм, иккинчиси 
— 5000 сўм, учинчиси — 3000 сўм. н Мир- 
заев.. Латофатхонга иккита хат ёзди. 
Биринчи хати-ку бошдан-оёқ «раҳмат»дан 
иборат эди, кейингисида «қулоғингизга ай- 
тадиган гапим бор» деган мазмунда шама 
қилди. А. Қаҳҳор, Кўк конверт. 

5 Иш-ҳаракатда ҳаммадан олдин қат- 
нашган ёки қатнашадиган, энг аввалги, илк. 
Уни энг биринчи мен кўриб қолдим. н 
..жазога лойиқ муштумзўрларни ном-баном 
айтайлик. Қани, ёзинг, ўртоқ Самандаров! 
Биринчи ким? А. Қаҳҳор, Қўшчинор чи- 
роқлари. 

Биринчи бўлиб Энг аввал, ҳаммадан 
олдин. Биринчи бўлиб сўзга чиқмоқ. н Бу 
ишда Қурбон отага биринчи бўлиб қўл 
бермоқчи бўлган одамларнинг энг биринчиси 
Абдусамадқори эди. А. Қаҳҳор, Қўшчинор 
чироқлари. Биринчи бўлиб финишга яқин- 
лашиб келаётган спортчини қўллаб-қув- 
ватловчи товушлар эшитилди. Газетадан. 
Биринчи галда (ёки навбатда) Энг аввал, 
аввало, ҳамма(си)дан олдин. Иш жуда соз 
бошланди, энди охиригача силлиқ кетсин. 
Бунинг учун биринчи галда дадиллик керак! 
Ойбек, Танланган асарлар. Гулнорни қо- 
чириш тўғрисида таклиф қилганда, биринчи 
галда шу мақсад ўйланган эди. Ойбек, Тан- 
ланган асарлар. 

6 Энг аввал, илк бор пайдо бўлган, юзага 
келган; ҳаммадан олдин содир бўлган, юз 
берган; дастлабки. Биринчи хил муҳаббат — 
тилда, иккинчи хил муҳаббат дилда бўлади. А. 
Қаҳҳор, Асарлар. Турғуной биринчи товушни 
эиштганда, сесканди, сўнггилари эса уни 
ваҳимага солди. А. Қаҳҳор, Мастон. Атроф 
жимжит. Узоқдан хўрознинг биринчи қичқириғи 
эшитилди. П. Қодиров, Юлдузли тунлар. 

7 Олдин кўрилмаган, энди илк бор юз 
берган. Ота мажлисда биринчи сўзга чиқииш 
экан. А. Қаҳҳор, Асрор бобо. Танклар 
жангини Аҳмаджон биринчи кўриши.. эди. А. 
Қаҳҳор, Олтин юлдуз. Кумушбиби ўзига 
томон келувчи бу даҳшатли хотинни умрида 
биринчи марта кўрииш эди. А. Қодирий, 
Ўтган кунлар. Нури чидай олмади, биринчи 
марта аччиғланиб гапирди. Ойбек, Тан- 
ланган асарлар. 




8 ( -лар қўишмчаси билан ) Олдинги ўрин- 
ни олган, олдинда борувчи; пешқадам, 
илғор. Бу йилги мусобақаларда командамиз 
биринчи. н У биринчилар қаторида фронтга 
бориш ҳақида ариза ёзди. Газетадан. У 
Мирзачўлга биринчилар қаторида квлган эди. 
«Гулдаста». 

9 Малакаси, маҳорати жиҳатдан энг 
юқори, устун; энг моҳир. Шаҳарда биринчи 
уста. 

10 Ҳаммасидан зарур, энг муҳим, асо- 
сий, бош. Ҳукуматга ёрдам бериш бизнинг 
биринчи вазифамиз бўлиши керак. Ойбек, 
Танланган асарлар. Фан-техника ғоят та- 
раққий этган ҳозирги даврда ҳам нон элнинг 
энг биринчи ҳаётий негизи бўлиб қолмоқда. 
Газетадан. 

Биринчи даражали Энг олий, энг юқори; 
энг аҳамиятли маъноларини ифодалайди. 
Биринчи даражали диплом ва пул мукофоти 
билан қайтди. С. Аҳмад, Юлдуз. Фикрнинг ана 
шу йўсинда ифодаланиши учун.. бадиий 
деталлар ҳам биринчи даражали ўрин ту- 
тади. «ЎТА». 

БИРИНЧИДАН крш. с. Гапда санаб 
ўтиладиган нарса, воқеа-ҳодиса ва ш. к. нинг 
энг асосийсини, энг олдингисини кўрсатади 
ва «биринчи шуки», «аввали шуки», «ав- 
вало» каби маъноларни билдиради. Бирин- 
чидан, халққа нуқул фойдали иш, чунки сиз 
халқни тўғри йўлга бошлайсиз; иккинчидан, 
юрт тинчийди, учинчидан, номингиз кў- 
тарилади. Ойбек, Танланган асарлар. Ман 
санга икки оғиз гапирай: биринчидан, пулнинг 
қадрини бил, лўлининг эшагини суғор, пулини 
ол. Ойбек, Танланган асарлар. 

БИРИНЧИЛИК Бирор масалада (си- 
фат, хусусият, маҳорат, иш-ҳаракат ва ш. к. 
жиҳатидан) энг устунлик, юқорилик; би- 
ринчи ўринда туриш, илғорлик. Ҳолбуки, 
«Четан» бунда ҳам биринчиликни олади. А. 
Қодирий, Ғирвонлик Маллавой. Европа 
бўйича узун мўйловлилар орасида биринчи- 
ликни олган туркиялик Аюб Тўпчи ўз мўйло- 
вини беш миллион лирага суғурта қилди. 
Газетадан. 

БИРИСИ I: бириси куни Эртадан кейин, 
учинчи куни, индин(ига). Бириси куни, 
намози асрда азон айтилган вақтда, сени 
Кўйдарвоза ёнида кутаман. С. Сиёев, Ёруғлик. 
Мирзачўлга араваларимиз бириси кун азонда 
жўнайди. Ҳ. Ғулом, Феруза. 


БИРИСИ II Иккисидан бири ёки кўп 
нарсадан бирортаси. Бирисини бердим ҳайло 
(ҳув ана) гулима, Бирисини ўзим олдим 
қўлима. «Эрали ва Шерали». Бириси илмуҳаё 
гулзори, Бириси меҳру вафо гулзори. М. Солиҳ, 
Шайбонийнома. 

БИРИЧ шв. айн. бронза. Узангиси тилла, 
михи биричдан. «Интизор». Алпомишнинг 
Олтшбий бобосидан қолган, ўн тўрт бот- 
мон биричдан бўлган парли ёйи бор эди. 
«Алпомиш». 

БИРИЎЛА, бир йўла Бирданига, 
ҳаммасини бирдан, барчасини, бутунлай. 
..уруш давридаги қизамиқ Асқар отанинг 
бирйўла уч қизини тутдай тўкиб кетди. Д. 
Нурий, Осмонустуни. У[Зулфиқор]ҳужрага 
кирибоқ ҳамма гапни бир йўла айтди. Мир- 
муҳсин, Меъмор. 

БИРКА [р. бирка — белгилар қўйилган 
тахтача] Молларнинг ва, умуман, нарса- 
нинг рақами (номери), нархи ва ш. к. лар 
ёзиб қўйилган тахтача; ёрлиқ. Қарасам, 
бечора сигирнинг бирка тақилган чап қулоғи 
ярмидан кесиб ташланибди. «Муштум». 

БИРКИТИЛМОҚ Биркитмоқ фл. мажҳ. 
н. Дастлабки фаолиятини Расулжонга бир- 
китилган соҳаларни текширишдан бош- 
ладилар. Ж. Абдуллахонов, Хонадон. Буви- 
ражабга биркитилган ўн беш сигирнинг таги 
доим тоза, охури ем-емишга тўла. «Ёшлик». 

БИРКИТМОҚ айн. бириктирмоқ 3. У 
[раис] бизни тўртинчи бригадага биркит- 
моқчи. Мен кўнмадим. Р. Файзий, Чўлга баҳор 
келди. 

Тил биркитмоқ Келишиб олмоқ, гапни 
бир жойга қўймоқ. -Биламан, — деди хотин 
қошларини чимириб, — ҳамманглар бир 
одамсизлар. Тил биркитиб қўйгансизлар. С. 
Аҳмад, Уфқ. 

БИРЛА эск. 1 кт. айн. билан. Садоқат 
бирла ўзбек шуҳратини ёймоқда оламга. 
«Гулдаста». Ҳўшинларинг бўлди ер бирла 
яксон. Ҳ. Олимжон. Феруз бирла бир хонада 
ўтириб гурунг этмакка, бир қозонда пишган 
овқатни емакка ор қилганими бу? С. Сиёев, 
Ёруғлик. 

2 кам қўлл. айн. бирга. 

БИРЛАМЧИ 1 с.т. Биринчи. Уни севгани 
билан қовуштирамиз. Бирламчи шартим шу! 
К. Яшин, Ҳамза. 

2 Бирон ҳодиса жараёнида биринчи ўрин 
тутган; асосий, биринчи. Материя бирлам- 




чидир (флс.). н От туркумига оид сўзларда 
лексема бирламчи нутқий негиз ҳолатида 
бўлади. «ЎТА». Бирламчи космик нурлар ер 
атмосфераси орқали ўтаётганида, ўз энер- 
гиясини жуда тез сарфлайди. Газетадан. 

Бирламчи жинсий белгилар Эркак билан 
аёл кишини, шунингдек, эркак ва урғочи 
ҳайвонни бир-биридан ажратиб турадиган 
асосий белгилар, хусусиятлар. Бирламчи 
ўрама физ. Электр машина ёки трансфор- 
маторларнинг бошлангич ток ўтадиган ва 
магнит майдони ҳосил қиладиган ўрамаси. 

БИРЛАН эск. кт. айн. билан. Халқинг 
бирлан баҳодирсан, яна сен бебаҳодирсан. С. 
Абдулла, Тоҳир ва Зуҳра. Бу нобакор айтсун, 
нечун мурдашўйлар бирлан қўл олиб кўришур ? 
С. Сиёев, Ёруғлик. Мушк бирлан райҳон файз 
бериб уйга, Аламнок кўнгилни солар минг 
кўйга. Б. Бойқобилов, Садоқат. 

БИРЛАШГАН 1 Бирлашмоқ фл. сфдш. 
Ўзаро жипслашган, ўзаро келишишган, 
дўстлашган. Бирлашган —ўзар, бирлашмаган 
— тўзар. Мақол. 

2 Бир турдаги нарсалар ёки тенг ҳуқуқли 
кишилардан, ташкилотлардан, давлатлар- 
дан ва ш. к. дан ташкил топган; муштарак. 
Бирлашган хўжалик. Бирлашган касаба уюш- 
малари қўмитаси. Бирлашган Миллатлар 
Ташкилоти. 

БИРЛАШМА Маълум асосда ёки маъ- 
лум мақсадларни кўзда тутиб уюшиш на- 
тижасида вужудга келган ташкилот, уюшма. 
Сиёсий бирлашмалар. н Бирлашма та- 
шаббуси билан яқинда бир яхши ҳаракат 
бошланди. Газетадан. Бирлашма уч қаватли 
янги бинода эди. А. Мухтор, Асарлар. 

БИРЛАШМОҚ 1 Ўзаро туташмоқ, 
уланмоқ; қовушмоқ. Ниҳоят, уларнинг 
лаблари беихтиёр бирлашди, қонларида, 
томирларида баҳор қуёши эригандай бўлди. 
Ойбек, Танланган асарлар. Ақл ва бахт 
бирлашса, инсоннинг ҳаётий йўли равон 
бўлади. Газетадан. Тоғ ўнгирларидан оқиб 
чиқаётган Еттикечув, Ўринлисой, Кўксувлар 
бирлашиб, Заминсой ҳосил бўлди. «Ўзбе- 
кистон қўриқлари». 

2 Маълум асосда ёки маълум мақсад- 
ларни кўзлаб, бирга қўшилмоқ, уюшмоқ. 
Бўрини кўрса, овул ити бирлашар. Мақол. н 
-Ахир барча темурийлар бирлашиб, итти- 
фоқ тузсалар бўлмасми ? — деди Нигор хоним 
куюниб. П. Қодиров, Юлдузли тунлар. 


БИРЛАШТИРМОҚ Бирлашмоқ фл. орт. 
н. Камқувват корхоналарни бирлаштирмоқ. 
н Бизларни мактаб бирлаштирди. П. Тур- 
сун, Ўқитувчи. Зулм хўрланганларни бирлаш- 
тиради. «Қанотли сўзлар». 

БИРЛИК 1 Бир ёқадан бош чиқариб 
бирлашганлик; ҳамжиҳатлик, якдиллик. Куч 
— бирликда. Бирлик бор — тириклик бор. 
Мақол. Ҳикмат — бирликда. Мақол. 

2 Бир бутунлик; умумийлик, муштарак- 
лик. Ойимхон билан уни [Элмуродни] сами- 
мият, очиқлик, ният-тилак бирлиги маҳкам 
боғлар эди. П. Турсун, Ўқитувчи. Инсонни 
кучли қиладиган, уни безайдиган нарса — 
мақсади, тўғрироғи, мақсадлар бирлиги! X. 
Тўхтабоев, Ширин қовунлар мамлакати. 
Бола тарбиясида мактаб билан оила ўрта- 
сида мақсад бирлиги бўлиши лозим. Газетадан. 

3 Санаш, ўлчаш, ҳисоблаш, қиёс қи- 
лиш учун мезон сифатида қабул қилинган 
катталик. Ўлчов бирликлари. н Электр 
сиғимининг бирликлари. «Физика курси». Биз 
ёруғлик кучини ёки товуш кучини ўлчаймиз, 
лекин ҳид кучини ўлчайдиган бирлик йўқ. 
Газетадан. Геокимё текширадиган асосий 
бирлик — кимёвий элемент ва унинг атоми- 
дир. А. Е. Ферсман, Қизиқарли геохимия. 

4 тлш. Тил сатҳларининг лисоний кате- 
гориялари. Тил бирлиги. Луғавий бирлик. 
Фразеологик бирлик. Нутқий бирликлар. н 
Нутқ бирлиги бўлган сўз, негиз, сўзнинг 
маъноли қисмлари ўзгармайдиган турғун 
ҳодиса эмас. «ЎТА». Фразеологик бирлик шоир 
томонидан шеърнинг ритм, банд, вазн, қофия 
каби воситалари талабларига бўйсунди- 
рилган ҳолда ишлатилади. «ЎТА». 

Бирлик категорияси Шахс ёки предмет- 
нинг битталигини билдирувчи грамматик 
шакл. 

БИРЛИКДА айн. биргаликда 2. Бирликда 
иш олиб бормоқ. н Кўриб ҳар ким деди 
бирликдаги қувватга салламно. Ҳабибий. Шу 
билан бирликда, Ҳасанали ҳам Отабеклар 
билан.. қўшилиб қамалган бўлар эди. А. 
Қодирий, Ўтган кунлар. 

БИРМА-БИР рвш. 1 Тартиби, гали би- 
лан, бирин-бирин, бирин-кетин, кетма- 
кет. Ғиштларни бирма-бир олишган эди, олтин 
тўла хумнинг оғзи кўринди. С. Юнусов, 
Кутилмаган хазина. Манзура опа ҳар бир 
синфга кириб, болаларнинг тозалиги борми, 
кундалиги борми — бирма-бир текшириб 




чицдилар. Э. Раимов, Ажаб қишлоқ. Сафаров 
уларни кузатиб цайтди ва аризаларни бирма- 
бир кўздан кечирди. А. Қаҳҳор, Асарлар. 

2 Бирор воқеа-ҳодисанинг бутун 
тафсилоти билан, битта-битта, битталаб. 
Элмурод.. бўлиб ўтган суҳбатни бирма-бир 
гапириб бермоцчи бўлиб ўйланиб, цоғозга ёзди. 
П. Турсун, Ўқитувчи. 

3 Ҳар бирини алоҳида-алоҳида, якка- 
якка, битта-биттадан, битталаб. Комиссия ёш 
ўцитувчиларни бирма-бир чацириб суҳ- 
батлашишга ва уларнинг цаерда, цандай 
вазифада ишлашини белгилаб беришга 
киришди. П. Турсун, Ўқитувчи. Ахир цирц- 
эллик хонадоннинг молини бирма-бир уйга 
элтиб бериш осонми? Ойдин, Ҳикоялар. 

БИРМУНЧА рвш. 1 Бир қанча, анчагина. 
Бирмунча вацт. н Элмурод шу кўйи яна 
бирмунча юргач тўхтади-да, йўл четидаги 
бир тошга ўтирди. П. Турсун, Ўқитувчи. 
Абдужалил бой тегирмонга яна бирмунча 
вацт айланишади. А. Қодирий, Обид кетмон. 
Ёз ойлари эди. Ҳаво бирмунча салцин. X. 
Ёдгоров, Ҳаёт тўлқинлари. 

2 Бир қадар; маълум даражада. Беморнинг 
аҳволи бирмунча яхшиланди. «Шарқ юлдузи». 
Элмурод цизга яцинлашар.. ва унинг олдида 
бирмунча хижолат чекиб, кўпинча гап то- 
полмай, цизарар эди. П. Турсун, Ўқитувчи. 
Публицистикада конфликт бирмунча ўзига 
хос шаклда акс этади. Газетадан. 

БИРНЕЧА (тўғриси бир неча) қ. неча. Яна 
бирнеча дацицалардан кейин Анвар садаф 
пардалари ярацлаб турган яп-янги тор 
кўтариб кирди. Ў. Ҳошимов, Қалбингга 
қулоқ сол. 

БИРНИМА (тўғриси бир нима) ц. нима. 

У ҳацда, ўзим ҳацимда бирнима айтсангиз.. 
Мирмуҳсин, Меъмор. 

Бирнимали бўлиб қолмоқ Бирор нарсага 
эга бўлмоқ. У шу ҳаракати билан «вацти 
келганда бирнимали бўлиб цолмаймизми» 
демоцчи эди. Газетадан. 

БИРОВ I снц. сон Бир, битта. Икковга 
биров ботолмас, Отлицца яёв етолмас. 
Мақол. Бировни кўриб фикр цил, Бировни 
кўриб шукр цил. Мақол. 

БИРОВ II гум. олм. 1 Кимлиги номаълум, 
қандайдир бир номаълум киши, кимдир, 
аллаким. Бирни биров беради, Кўпни — 
меҳнат. «Қанотли сўзлар». Биров билганини 
мацтар, биров — кўрганини. Мақол. н -Қа- 


лайсан, ука ? — биров келиб туртди Йўлчини. 
Ойбек, Танланган асарлар. Биров борким, 
бору — бор бўлса ҳам йўц, Биров борким, йўғу 

— йўц бўлса ҳам тўц. Ҳабибий. 

2 Бошқа бир киши; ўзга, бегона. Бола- 
хонада иккаламиз турганимизни тағин би- 
ров кўриб цолмасин. К. Яшин, Ҳамза. Энди 
уни [Умидни] кўриши ҳам, у ҳацида ўйлаши 
ҳам мумкин эмас, У энди бировнинг бахти. 
Мирмуҳсин, Умид. Бировнинг кўнглига зўрлик 
билан эгалик цилиб бўлмайди. С. Аҳмад, Уфқ. 

Баъзи бировлар Баъзи бир кишилар, 
ўзгалар. Баъзи бировлар ушлашиб цўлини, 
Тополмай овора бўларлар йўлини. «Қў- 
шиқлар». Бировлар Уришиб, аразлашиб 
қолган кимсанинг номини тилга олиш 
хоҳланмаганида, унинг номи ўрнида ишла- 
тиладиган сўз. Аммо [Отабекда] «бировлар» 
тўғрисида, нима бўлганда ҳам, бир гап 
эшитмак ҳаваси туғилган эди. А. Қодирий, 
Ўтган кунлар. 

БИРОДАР [ф. _,j| _>_i — ака, ука] 1 Ака 
ёки ука; оға ёки ини. Бойсунцур мирзо ўз 
цобилияти, ўткир зеҳни, ишбилармонлиги 
билан биродарларидан ажралиб туради. Мир- 
муҳсин, Меъмор. 

2 Фаолияти, қарашлари, муносабатига 
кўра ўзаро яқин шахс; ҳамдам, дўст. Тангри 
биродарларига цовоғини солиб царовчи ки- 
шиларни ёцтирмайди. «Ҳадис». Мурибдек 
кишини биродар, оға тутиниб, Авазнинг ёруғ 
кунлари зиёда бўлди. С. Сиёев, Аваз. Минг 
ташаккур, минг раҳмат, ёнимизга кириб, 
деҳцончиликка ўргатган ўзбек биродар- 
ларимизга. «Ўзбекистон қўриқлари». 

3 Ўртоқ, оғайни (мурожаатда). Сиз цутлуғ 
кунларда етиб келдингиз, азиз биродарлар! А. 
Мухтор, Дўстлигимиз барқ урсин. Биродар, 
Азизхон деган полвон болани цайдан топсам 
бўлади ? С. Аҳмад, Уфқ. -Қаёцца, биродар? — 
деди шопмўйлов таксичи, машинанинг ция 
деразачасидан мўралаб. Ў. Ҳошимов, Қал- 
бингга қулоқ сол. 

Биродари азиз Азиз дўстим, оғайним. 
Биродари азиз, сиз менинг бу сўзларимдан хафа 
бўла кўрмангиз.. А. Қодирий, Ўтган кунлар. 

4 Биродар (эркаклар исми). 

БИРОДАРЗОДА [ф. sjI — жиян; 

ака ёки уканинг фарзанди] Ука ёки аканинг 
ўғли, қизи; амакивачча. 

БИРОДАРКУШЛИК [биродар + ф. jA 

— ўлдирувчи] Ака-укаларнинг, ўзаро яқин, 




қариндош кишиларнинг бир-бирини қири- 
ши; улар ўртасидаги ўзаро қирғин-барот. 
Сизнингча, бу биродаркушликнинг илдизлари 
қаерда, уларни қандай қилиб йўқотиш мум- 
кин? «Ёшлик». Мен яқин ўтмишда юз берган 
биродаркушлик васвасаси қачондир бизга 
сабоқ бўлишига.. умид боғлаб сукут сақ- 
лардим. Газетадан. 

БИРОДАРЛАРЧА айн. биродарона. 

Биродарларча ёрдам бермоқ. Биродарларча 
муносабат. Биродарларча ғамхўрлик. 

БИРОДАРЛАШМОҚ Ака-укалардек, 
оға-инилардек бўлиб кетмоқ; иноқлашмоқ, 
дўстлашмоқ. Биродарлашган шаҳарлар. н 
Тошкент — биродарлашган шаҳарлар жаҳон 
федерациясининг аъзосидир. Газетадан. 

БИРОДАРЛИК 1 Ака-укалик, оға-ини- 
лик. 

2 Ака-укалардек, оға-инилардек дўстона 
муносабат; иноқлик, дўстлик. Биродарлик — 
баробарлик. Мақол. н Дўстлик, қардошлик, 
биродарлик биз етиб келган порлоқ манзил- 
лар, юксак довонларнинг тамал тоши бўлиб 
қолади. X. Ёдгоров, Ҳаёт тўлқинлари. 

БИРОДАРОНА [ф. — акаларча, 

укаларча] рвш. Ака-укалардек, оға-инилар- 
дек; яқин, қадрдон кишилардек; дўстона. 
Биродарона ёрдам кўрсатмоқ. Биродарона 
салом. Биродарона муносабатлар. 

БИРОЗ (тўғриси бир (п) қ. оз 2. Кўлидаги 
қаламни ўйнаб, бироз жим қолди. Т. Ашуров, 
Оқ от. Чол қаддини бироз тиклаб, оғзи билан 
чуқур нафас олди. «Ёшлик». Зовур ёқалаб 
бироз юргач, дала шийпони рўпарасидан 
чиқдик. «Ёшлик». 

БИРОН(ТА) айн. бирорта. Ҳимирлаётган 
бирон жонзот кўринмайди. К. Яшин, Ҳамза. 
Аҳмедов унинг сўзини бирон марта ҳам 
бўлмасдан, тек ўтириб тинглади. А. Қаҳҳор, 
Кўшчинор чироқлари. 

БИРОН-БИР айн. бирорта. Кексаларнинг 
айтишича, бундай пайтларда бирон-бир 
тепаликнинг устига чиқиб, жимгина қулоқ 
солиб ётсангиз, ернинг нафасини эшитар- 
мишсиз. Ў Ҳошимов, Қалбингга қулоқ сол. 
Нусратбек лойқаланган хотиралари гирдо- 
бида ўралашиб, бирон-бир бахтли кунини 
эслолмади. С. Нуров, Майсаларни аёз урмайди. 

БИРОНҒОР тар. ҳарб. Қўшиннинг ўнг 
қаноти, ўнг фланг. Ҳусайн Бойқаро.. бу ерда 
қўшин тартибини кузатиб турди. Биронғорга 
амир Бадриддинни сардор қилди. Ойбек, 


Навоий. Узоқда душман қўшини кўзга ча- 
линганда, биронғордан Ислим барлос, Валибек 
Мирзо Ёдгорнинг жиронғорига зўр сурон билан 
от солишди. Ойбек, Навоий. 

БИРОР гум. олм. Қандайдир бир; кимдир; 
бирон-бир; маълум, муайян. Мана энди 
мирзам оталик қилиб, ўрдадан бирор иш 
топиб берсалар, тақсиримга ҳам офтоб 
тегса ажаб эмас. А. Қодирий, Меҳробдан 
чаён. Бирор чақиримдан сўнг торгина йўлак 
кўринди. «Ёшлик». Бирор одамнинг иши юри- 
шишига кўмаклаша ол. Шукрулло, Сайланма. 

БИРОРТА 1 айн. бирор. 

2 Битта, битта-яримта; битта ҳам. Ҳали 
ўйноқи кўзларини юммаган ёруғ юлдузларни 
ҳисобга олмаса, Қорабулоқ қишлоғида би- 
рорта уйғоқ жон қолмаган эди. М. Исмои- 
лий, Фарғона т.о. Саройда бирорта тирик 
жоннинг қораси кўринмайди. Т. Рустамов, 
Мангу жасорат. Ахир, бирорта чуқур-пуқур 
йўқми, дейман. Ҳамза, Паранжи сирлари. 

БИРОТАР Милтиқнинг тури. Афғон ас- 
карлари.. кийимлари яхши, қўлларида бир- 
отар инглиз милтиғи. ‘'Шарқ юлдузи”. 

БИРОҚ зидл. боғл. Тенг маъно ва вази- 
фали гап бўлаклари ёки гапларни зидлов 
йўли билан боғлайди ҳамда мазмунан ав- 
валгисига зид фикрнинг бошланишини 
англатади. Ҳаво булут бўлди, бироқ ёмғир 
ёғмади. н Чавандозлардан бири маррага 
яқин қолганда йиқилиб тушди, бироқ унга ҳеч 
ким napeo қилмади. К. Яшин, Ҳамза. 

БИРПАС Қисқа вақт, унча кўп бўлмаган 
фурсат; бир оз, сал, озгина, андак. Нусрат- 
бек машина ортидан бирпас маъюс тикилиб 
турди. С. Нуров, Нарвон. Мансур тағин 
бирпас ўйланиб турди-ю, индамай чиқиб 
кетди. Ў. Ҳошимов, Қалбингга қулоқ сол. 

Бирпасдан кейин Кўп вақт ўтмай, бир 
оздан кейин. Бирпасдан кейин эшик қоқилди. 
«Гулдаста». Ўртоғининг гапларидан ҳанг-манг 
бўлиб қолган Нодир бирпасдан кейин ойисини 
огоҳлантиргани уйга югурди. С. Юнусов, 
Кутилмаган хазина. 

БИРПАСДА рвш. Қисқа вақт ичида, 
тезлик билан, бир нафасда, сал вақт ичида; 
дарров, тезда. Одам бўлмоқ секин-аста, Ҳай- 
вон бўлмоқ бирпасда. Мақол. н Йўлчи улар 
билан.. бирпасда апоқ-чапоқ ўртоқлашиб 
қолди. Ойбек, Танланган асарлар. -Ўзим сиз- 
ни бирпасда тузатиб юбораман, — деди у 
жилмайиб. «Гулдаста». 




БИРПАСЛИК Кўп чўзилмаган, унча кўп 
бўлмаган. Бирпаслик ҳузур деб, қадрингни 
кетказма. н Бирпаслик ёғингарчиликдан 
сўнг осмоннинг туси тозаланди. «Ёшлик». 

БИРРАВ, бирров Қисқа вақт ичида, бир 
зум; бир бор. Одамлар эрталаб ишга кетиш 
олдидан марҳумнинг қариндошларидан биррав 
кўнгил сўраб чиқайлик, деб йиғилишди. С. 
Аҳмад, Сайланма. Бир ҳафта олдин кен- 
жатойи Ўлмас бирров келиб кетганди. 
«Муштум». ..биррав бориб, болаларни тинчи- 
тиб келмасам бўлмайди. Р. Файзий, Чўлга 
баҳор келди. 

БИРСУЗЛИ (тўғриси бир сўзли) Гапида, 
берган ваъдасида қатъий турувчи, қатъи- 
ятли. У бирсўзли, зуғумли, жаҳлдор бўлиб 
кетди. С. Зуннунова, Кўк чироқлар. 

БИРТАГИНА шв. айн. битта, биттагина. 
Энди биртагина ўғил бўлса, мана ўзини тўй 
қилганимга ўн-ўн беш йил бўлиб қолди. 
Ҳамза, Танланган асарлар. 

БИРТАЛАИ (тўғриси бир талай) қ. талай. 
Менинг ҳам бирталай умрим беваликда ўтди. 
Б. Раҳмонов, Олтин одамлар. Дарё сувидан 
тўпланган кўлмаклар бирталай жойни қоп- 
лаб ётибди. Газетадан. 

БИРУ БОР дин. Яккаю ягона, ёлғиз 
(Аллоҳнинг сифатларидан бири). Қаерга 
борсанг ҳам, биру бор сени ўз паноҳида 
асрасин. М. Осим, Карвон йўлларида. 

БИРХИЛ (тўғриси бир хил) I Алла- 
нечук, аллақандай. Тамаранинг кўнгли бирхил 
бўлиб кетди, беихтиёр аёл томонга қараб 
юрди. М. Муҳамедов, Қаҳрамон изидан. 
Бирхил бўлиб кетяпман, ойи... А. Мухтор, 
Опа-сингиллар. 

БИРХИЛ II айн ўхшаш; баравар, тенг. 

Хўжайинлардан ҳеч бирига сир бермай, уларга 
бирхил сўзла.. Ойбек, Танланган асарлар. 
Юрагингиз ҳам, томир уришларингиз ҳам, бор 
вужудингиз ўн саккиз яшар қизники билан 
бирхил. С. Аҳмад, Юлдуз. 

БИРХИЛЛАШТИРИШ Бирор нарсани 
(алифбо, имло, термин ва ш.к.) бир хил нор- 
мага, умумий бир шаклга келтириш, унифи- 
кация. Терминологияни бирхиллаштириш. 

БИРҚАДАР (тўғриси бир қадар) қ. қадар. 

БИРҚАНЧА (тўғриси бир қанча) қ. қанча. 

БИРҚАТОР (тўғриси бир қатор) қ. қатор. 

БИРҚОЗОН зоол. Куракоёқли қушлар 
туркумига мансуб бир хил йирик қуш; сақо- 
қуш. Қайиқ «яланглик»ларга чиққанда, бир- 


қозонларнинг оқ булутдай катта галаси 
эринчоқлик билан осмонга кўтарилади. А. 
Мухтор, Қорақалпоқ қиссаси. 

БИРҚУЛОҚ Экин чиқарган биринчи 
барг. Бодринг эккан эдим, бирқулоқ бўлиб 
қолди. 

БИРҚУР, бир қур Бир бор, бир марта, 
бир карра. ..лойқанинг йўлини бир қур тозалаб 
чиқдим. П. Қодиров, Эрк. Теваракка бирқур 
синчков назар ташлаб чиқди-да, писта шох- 
чаларини синдириб, хуржунга тиқа бошлади. 
Н. Норқобилов, Тўқнашув. 

БИРҲАД мат. Ҳар бири бирор мусбат 
даража билан олинган сонлар ёки ҳарф- 
ларнинг иккитаси ёки бир нечтасининг 
кўпайтмасидан иборат бутун алгебраик 
ифода. 

БИСЁР [ф. jLi — кўп сонли, кўп; жуда, 
ниҳоятда] рвш. эск. кт. 1 Катта миқдорда; 
жуда кўп, чексиз, чегараси йўқ. Яхшиликни 
бисёр қил, зарра ёмонликни ҳам бировга раво 
кўрма. Газетадан. Кўп эрур бисёр душман Бўлса 
у бир дона ҳам. Э. Воҳидов, Муҳаббат. Ҳа, 
қушгинам, ҳали заминда макр бисёр, зулумот 
бисёр.. X. Даврон, Тўмариснинг кўзлари. 

2 Юқори даражада; ғоят даражада, жуда; 
бениҳоя. Тўй бисёр шукуҳлик эрди. А. Қо- 
дирий, Кичик асарлар. Аммо маърузангиз 
бисёр фосиҳ ёзилган эркан, ўқуб ҳузурлар 
қилдим. А. Қодирий, Кичик асарлар. 

БИСКВИТ [фр. biscuit — қотирилган 
нон] Ун, крахмал, тухум, қанд, ёғ, сут, қай- 
моқ ва ш.к. кўпиртирилган масалликдан 
тайёрланадиган печенье ёки нон. Бисквит 
хамирдан пиширилган нонлар ҳамма нонлар 
орасида энг сўлими, юмшоғи ва энг енгили 
ҳисобланади. Д. Сиддиқов, Лаззатли таомлар. 

БИСМИЛЛО(Ҳ) [а. ^ ,,, } — Аллоҳисми 
билан] 1 Қуръон сураларининг ва умуман 
эски китоб, ҳужжат, хат ва ш. к. нинг «Ал- 
лоҳнинг номи билан» маъносидаги бош- 
ланиш ибораси («бисмиллоҳи раҳмонир 
раҳийм») таркибидаги сўз. [Асад қори:] 
Бошидан ўқиётибман, тақсир. — Қози Асад 
қорига жаҳл билан ўқрайди: -Бисмиллоси 
қани? М. Исмоилий, Фарғона т.о. Уни шай- 
тон, ҳа-ҳа, заводдаги мастеровойлар билан 
бисмиллоси йўқ китоблар айнитди!К. Яшин, 
Ҳамза. Бисмилло, деб Авазхон Шивирлади 
Ғиротга. «Нурали». 

2 с.т. Бирор ишга киришигцда, хусусан 
овқат ейишни бошлагцда айтиладиган сўз. 





Мирзакаримбойнинг хотини, ҳарсиллаб-гур- 
силлаб, нарвончанинг ҳар поғонасига қадам 
қўйганда, «бисмилло»ни такрорлаб, аравага 
ўтирди. Ойбек, Танланган асарлар. Оғзидаги 
носини тупуриб, «бисмилло » деганича, шими- 
нинг почасини шимариб, кетмон билан ўрага 
тушди. С. Аҳмад, Сайланма. 

3 кўчма с.т. Бирор ишнинг аввали, бош- 
ланиши, муқаддимаси, дебочаси. [Мирза- 
раим Мастурага:] Пул ҳали сомон.. бўлиб 
қолади. Буҳали бисмиллоси-да. Ҳамза, Ялла- 
чилар иши. Бу гал зиёфатнинг бисмиллоси 
сарёғпаловдан бошланяпти. «Шарқюлдузи». 
Уни [шеъримни] ранжитмаслик учун.. ушбу 
китобимнинг бисмиллосини ҳам шеър билан 
бошладим. Шукрулло, Жавоҳирлар сандиғи. 

Олишда — бисмилло(ҳ), беришда — астағ- 
фурулло Қарз олишни яхши кўрадиган, 
аммо қайтаришни ёмон кўрадиган одамга 
нисбатан ишлатилади. 

БИСОТ [а. -LL^j — гилам] 1 Шахснинг, 
кўпинча хотинларнинг ўзига тегишли бўл- 
ган, тўплаб қўйган моли, мол-дунёси. 
Мастонбиби сандиқдан бисотидаги мовут 
мурсагини олиб кийди. С. Аҳмад, Қадрдон 
далалар. Оналар Кумуитинг бу ҳайқириғини 
уялганга йўйдилар-да, уйга кириб, бисот 
кавлашга, тўй ҳозирлигини кўришга машғул 
бўлдилар. А. Қодирий, Ўтган кунлар. Тай- 
ёрланар Баҳри сафарга, Сандиғини очиб, 
бисотин Тита бошлар барин бирма-бир. Ҳ. 
Олимжон. 

2 Кишига, оила хўжалигига қарашли 
мол-дунё, бойлик. Ўтган замонда бир фақир 
эру хотин бор экан. Уларнинг бисотида 
фақатгина битта эчкиси бор экан. «Эртак- 
лар». Ҳосила йиққан бисотини сарфлаб, анча 
тузук тўй қилди. Ш. Холмирзаев, Бодом 
қишда гуллади. Мастура хола бисотидаги 
зоғораларни олиб чиқиб, ўртага қўйди. Ж. 
Шарипов, Хоразм. 

3 кўчма с.т. Кимсада бор бўлган ҳар 
қандай нарса; маданий, маънавий бойлик. 
Эзгин-эзгин куйласин энди Бисотдаги энг 
нозик торлар. «Шарқ юлдузи». Мулла Қут- 
биддин бисотида бор энг нодир китобларини 
бирма-бир олиб, чангларини артиб, Бобурга 
кўрсата бошлади. П. Қодиров, Юлдузли 
тунлар. Бугун шоирлар ҳам ўз бисотидан Энг 
яхиш байтларни излаб турибди. Э. Воҳидов, 
Муҳаббат. Нурбек бисотидаги бор сўз билан 
уни [Ширинни] авради. «Ёшлик». 


4 Бирор хона ёки жойдаги мавжуд 
нарсалар. Бу шинам, кўркам хона ўзининг 
бисоти ва безаклари билан кирган одамни 
дарров қамраб оларди. М. Исмоилий, Фар- 
ғона т.о. У ер [.меҳмонхона] бой бисотлари, 
чиройли безаклари, юмшоқ тўшак ва nap 
ёстиқлари билан кўзларга ором берар эди. М. 
Исмоилий, Фарғона т.о. 

5 кўчма Табиатнинг борлиғи, бойлик- 
лари, эҳсони. Баҳор бутун топган-тутгани- 
ни, бутун безак ва бисотини ёйиб юборган. 
М. Исмоилий, Фарғона т.о. Бисотида ҳур эл 
учун сақлаган не бор бўлса, қилди аён Мир- 
зачўл. Ҳабибий. Ҳар недан гўзалроқдир балки 
чўл кечалари, Уфқлар кафтдек равон, кўк 
сочган бор бисотин. А. Орипов. 

БИСОТ-БАҒАЛ [бисот + ф. — қўлтиқ; 
қучоқ, оғуш] Барча бор нарсалар, бор-йўқ 
бойлик. Эртами-индин Дилдор албатта 
кетади. Бисот-бағални шипириб, уйни шип- 
шийдон қилиб кетади. С. Аҳмад, Уфқ. 

БИСОТЛИ Бирор-бир моддий нарсага, 
бойликка эга бўлган, бисоти бор. Қарин- 
дошларинг Машҳадда нима иш қилади ? Агар 
улар давлатманд, бисотли кишилар бўлмаса, 
бу юртларда қаттиқ қийналасан. А. Ҳакимов, 
Илон изидан. 

БИССЕКТРИСА [би„ + лот. secare — 
кесиш, кесувчи] мат. Бирор бурчак учидан 
чиқувчи ва уни тенг иккига бўлувчи тўғри 
чизиқ. ..мана бизнингмактабимиз, биз бу ерда 
бисскетриса ва келишик қўшимчалари ҳақи- 
да маълумот оламиз. Газетадан. Учбурчакнинг 
ички бурчагидан шу бурчак қаршисида ётган 
томон билан кесишиш нуқтасигача тушган 
кесма учбурчакнинг биссектрисаси дейилади. 
«Геометрия» дарслиги. 

БИСТАР [ф. — кўрпа-тўшак, кўр- 

пача] эск. Тўшак, кўрпача; бошпана. Қўйлар 
бўшатган бу ер тутқунлар учун иссиққина 
бир макон, тиканлари бўлса ҳам, юмшоққина 
бир «бистар» эди. С. Айний, Қуллар. Онам 
бечорани ғам бистарига зор ташлатманг! 
Ҳамза. 

БИТ Одам ёки ҳайвон танасида улар 
қонини сўриб яшовчи паразит ҳашарот. 
Билмаганга бит ўлдириш ҳам қийин. Мақол. 
Боланинг эркаси — битнинг сиркаси. Мақол. 
н Битнинг бир жуфт оддий кўзи бор, 
кўнчилигида кўз ривожланмаган. «ЎзМЭ». 

Бити тўкилди с.т. Роса тўйиб, мириқиб, 
қилар ишни қилиб олди; маза қилди. 




Йигитлар алламаҳалгача бир-бирларига 
қор отишиб, узуқ-юлуқ ялла айтиб, тоза 
битларини тўкишди. «Ўзбекистон қўриқ- 
лари». Иту бит; Ит ҳам, бит ҳам; Ит бўлса 
ҳам, бит бўлса ҳам Ким бўлишидан қатъи 
назар, каттами-кичикми, бари бир. Ит бўлса 
ҳам, бит бўлса ҳам, айтганим бўлсин. н 
Йўлбарсли тоғларда аниқдир сарҳад, Ит ҳам, 
бшп ҳам мулкин талаб кетишмас. А. Суюн, 
Олис тонглар. 

БИТБИЛДИҚ тақл. с. 1 Бедананинг 
сайрашига тақлид. -Битбилдиқ, битбилдиқ! 

— бедана аллақандай эҳтирос билан сайрар 
эди. С. Анорбоев, Оқсой. Онда-сонда якка 
беданаларнинг битбилдиғи эшитшиб қолади. 
И. Раҳим, Чин муҳаббат. 

2 Лақаб вазифасида келади. У [Мулла- 
мамат] бу кавушни Муса битбилдиқ алла- 
қаёққа сафарга кетадиган куни домлага 
тортиқ қилиб кетгашигини аниқ билар эди. 
Н. Мақсудий, Лайлатулқадр. 

Бедананинг уйи йўқ, қайга борса — бит- 
билдиқ Турар жойининг тайини йўқ, дар- 
бадар, аммо беғам, хушчақчақ одам ҳақида. 
-Бедананинг уйи йўқ, қайга борса битбил- 
диқ — деди Мавлон. Б. Раҳмонов, Мардлар 
қиссаси. 

БИТБОЗЛИК фольк. кам қўлл. Бит- 
ларини боқиш, битларини ўлдириш. [Мастон 
кампир] Бир куни томининг орқасига чиқиб, 
офтоб рўйига қараб, битбозлик қилиб ўтир- 
са, Гўрўғлибек оҳиста-оҳиста ўтиб кетиб 
бораётир. Э. Жуманбулбул, Хушкелди. 

БИТИК I эск. кт. 1 айн. ёзув. Аҳмад 
Ҳусайн қинғир паст девор қаршисида тўх- 
тади, унда беўхшовгина йирик ўйма битик- 
ларни ўқиди. Ойбек, Нур қидириб. Кўр- 
газмага қўйилган тош битиклар кўринмас 
эди. М.М.Дўст, Галатепага қайтиш. Шоҳи- 
зинда тошларининг битигини Уқолмасдан 
қайғу чеккан болалигим. X. Даврон, Бола- 
ликнинг овози. 

2 Хат, мактуб, асар. -«Насойимул-му- 
ҳаббат!» — Бобурнинг кўзлари чақнаб кетди. 

— Мир Апишернинг битиклари-ку! X. Сул- 
тонов, Бир оқшом эртаги. -Ҳой чироғим, — 
деди у [почтальон], — сенга битик бордай 
эди. Ю. Шомансур, Қора марварид. 

БИТИК II шв. Эт битиб, тузалиб кетган 
ёки бирикиб бекилиб қолган; битов. 

Кўзи битик 1) кўзи очилмаган ҳолда ту- 
ғилган (баъзи ҳайвонларнинг янги туғилган 


боласи ҳақида); 2) эт битиб, очилмайдиган 
бўлиб қолган. Кўзи битик яра. 

БИТИКЛИК Ёзилган, ёзиб қўйилган, 
ёзиғлик. Онам отам исмини балки миллионлаб 
марта такрорлагандир. Сўнгги сўзларини, 
битиклик хатини саноқсиз кўзга сургандир. 
А. Нурмуродов, Уруш бевалари. 

БИТИКЧИ тар. Ўрта асрларда хон ва ма- 
ҳаллий ҳокимларнинг барча ёзув ишларини 
олиб борувчи; котиб. Сарой битикчиси — бел- 
боғига қаламдон қистирган, кўк салла ўраган 
йигит Чингизхоннинг форс тилида ёздирган 
ёрлиғини ўқиб эшиттирди. М. Осим, Карвон 
йўлларида. Битикчи Хожа Исмоил пастроқда 
чордана қуриб, чап тиззасидаги жузвдон 
устига қўйилган қоғозга қооннинг фармойи- 
шини ёзар эди. М. Осим, Карвон йўлларида. 

БИТИЛМОҚ 1 Битмоқ 1 фл. мажҳ. н. 
Қайноқ қалб сўзлари битшган мармар лавҳа 
ғарибгина қабр тепасида қолди. С. Аҳмад, 
Сувлар оқиб кетди. 

2 кўчма дин. Аллоҳ томонидан ёзилган, 
буюрилган. Рашиднинг қисматига ота юр- 
тига бориб яшаш битилган эди. Э. Усмонов, 
Ёлқин. ..азалдан тақдиримиз қора битилган 
эканми, тез кунда бошимизга оғир кунлар 
тушди. Ойбек, Танланган асарлар. Биридан 
қочсанг, бошқасига тутиласан. Ундан кўра 
қочмаймиз! Таваккал. Пешонага битилгани 
бўлур! П. Қодиров, Юлдузли тунлар. 

БИТИМ 1 Ўзаро келишув, тўхтам, 
қарор. Тўй тантанасини кечқурун куёвникида 
ўтказишга битим қилинган бўлса-да, қиз- 
никида ҳам қариндош-уруғлар, қўни-қўшнилар 
лиммо-лим эди. Ойбек, О.в. шабадалар. Мулла 
Муҳсин ўз маслакига, яъни фатвосига тес- 
кари бўлган бу битимга қарши чурқ этиб оғиз 
очмайди. А. Қодирий, Обид кетмон. 

2 ҳуқ. Тарафлар томонидан расмий ра- 
вишда тузилувчи, қабул қилинувчи аҳд- 
нома, шартнома, контракт. Битим тузмоқ. 
Битимга келмоқ. н Жунайд Хива хони би- 
лан бўлган битимдан кейин тинч қўймади, 
кетимиздан одам юборди, қўлига тушсак, 
ўлдирмоқчи бўлди. Ж. Шарипов, Хоразм. 
Тузилган битимга кўра, Абдулатиф Самар- 
қандга юборилди. Мирмуҳсин, Меъмор. 

3 ҳуқ. Фуқаролар ва юридик шахсларнинг 
фуқаролик ҳуқуқ ва бурчларини белгилаш, 
ўзгартириш ва бекор қилишга қаратилган 
ҳаракати. Меҳнат битими. Бир тарафлама 
битим. 




БИТИРМОҚ Битмоқ I фл. орт. н. Яку- 
нига, охирига етказмоқ, тугалламоқ. Зайнаб 
сўзини битира олмади, четга қараб, кўз 
ёшини тўкди. А. Қодирий, Ўтган кунлар. 
Ашулани битириб, дуторни четга суяб қўйди. 
Ойбек, Танланган асарлар. Ўзимизнинг мир- 
затераклар мўрт чиқиб қолди. Мўйловдор 
шаҳар қўнғизи уни еб битирди. Газетадан. 
Биласизми, Мансур ака, мактабни битириб, 
институтга бормоқчиман. Ў. Ҳошимов, 
Қалбингга қулоқ сол. Тўққизинчини битир- 
ганимда, онам қишлоққа келиб, ўз отамнинг 
васиятини айтди. Ў. Ҳошимов, Қалбингга 
қулоқ сол. 

Қулоқни битирмоқ 1) қулоқни кар, ба- 
танг қилмоқ. Янгроқ арра товуиш, болға, 
босқонларнинг гуп-гупи қулоқни битиради. А. 
Мухтор, Опа-сингиллар; 2) гапиравериб 
чарчатмоқ, жонга тегмоқ. 

БИТИРУВЧИ Бирор иш-ҳаракат, фао- 
лиятни, мас. ўқишни тугаллаш арафасида 
турган. Битирувчи курс. Институт бити- 
рувчилари. н Мудир докладининг охирида 
битирувчиларни номма-ном чақириб, «гувоҳ- 
нома» тақдим қилди. П. Турсун, Ўқитувчи. 
Ярим соатдан кейин.. битирувчилар билан 
ўқитувчилар учун зиёфат бошланди. П. 
Турсун, Ўқитувчи. Биринчи қор битирув- 
чиларнинг йўлига пойандоз бўлди. Шуҳрат, 
Шинелли йиллар. 

БИТИШМОҚ I 1 Ўзаро бир фикрга, 
тўхтамга, қарорга келмоқ; сўзни бир жойга 
қўймоқ; келишмоқ. Қуда бўлиш тўғрисида 
Содиқа хола Шаҳри хола билан аллақачон енг 
ичида битишиб қўйган эди. М. Осим, Тилсиз 
гувоҳ. Шундан сўнг бир-бирлари билан битиш- 
дилар, икки ёр бир бутун бўлиб иш кўришга 
ваъдалашдилар. У. Исмоилов, Сайланма. 

2 Сулҳга, муросага келмоқ, ярашмоқ. Та- 
ғин ким билади, ўртага нозик одамлар тушса, 
у кўз ёш қилиб, тавбасига таянса, битишиб 
кетадими. Шуҳрат, Жаннат қидирганлар. 

3 тлш. Мослашмай, бошқарилмай боғ- 
ланмоқ (сўз бирикмалари ҳақида). 

БИТИШМОҚII Битмоқ III фл. бирг. н. 

БИТИШУВ 1 Битишмоқ I фл. ҳар. н. Ўзаро 
битишув. 

2 тлш. Мослашмай, бошқарилмай боғ- 
ланиш (сўз бирикмалари ҳақида). Бир сўзнинг 
иккинчиси билан мослашмай, бошқарилмай 
боғланиши битишув деб аталади. «Ўзбек 
тили грамматикаси». 


БИТКЎЗ, бит кўз 1 Қисиқ, чўзиқ кўз. 
Милиционернинг бит кўзи сариқ, лаби олдинга 
бўртиб чиққан эди. «Ёшлик». [Одилнинг] Бит 
кўзлари тағинам қисилди, пешонасидан ажин 
ўрмалаб ўтди. «Муштум». 

2 Шундай кўзли одам. [ Аломат :] Ҳў, 
биткўз, қани, чиқ бу ердан. «Ёшлик». Бир кун 
ичида талай маълумотлар тўплаган бу 
биткўз ўзининг аниқ жавоблари билан ҳоким- 
ни қониқтирди. М. Осим, Ўтрор. 

БИТЛАМОҚ Бит босиб, битлиқи бўлиб 
кетмоқ. Боши бигплаб кетибди. 

БИТЛИҚИ Ҳамма ёғини бит босиб кет- 
ган, бити кўп. 

БИТМА эск. Қўлда ёзилган, қўлёзма. 
Битма китоб. 

БИТМАС 1 Битмоқ I фл. сфдш. Кетар 
бахтингнинг қораси, Битмас кўнглингнинг 
яраси. «Кунтуғмиш». 

2 Ҳеч тугамайдиган, чеки йўқ. Ер-сув — 
битмас кон. Мақол. 

БИТМАС-ТУГАНМАС 1 Охир-поёни 
йўқ, узундан-узоқ. Битмас-туганмас йўл. н 
Бир тутам қиш куни Гулнор учун битмас- 
туганмас узоқ кўринди. Ойбек, Танланган 
асарлар. 

2 Ҳеч тугамайдиган, тугатиб бўлмайди- 
ган, беҳисоб кўп. Битмас-туганмас бойлик. 
н Унинг бу қарашида битмас-туганмас 
ҳурмат ва эҳтиром, севги ва меҳрибонлик 
сезилиб турарди. Ш. Рашидов, Бўрондан 
кучли. Убитмас-туганмас муҳаббат, севинч, 
садоқат кони бўлиб кўринади. Шуҳрат, 
Шинелли йиллар. 

БИТМОҚ I 1 Сўнгига, охирига, ниҳоя- 
сига етмоқ, тамом бўлмоқ, тугамоқ; тўх- 
тамоқ. Гап битди. Тилак билан битмаган 
билим билан битар. Мақол. н Катта 
Фарғона канали қирқ беш кунда — 15 сен- 
тябрда битди. Н. Сафаров, Оловли излар. 

Иш битди 1) иш тугади, иш тамом бўлди. 
Эринчоқнинг иши битмас. Мақол. Ўйчининг 
уйи битгунча, таваккалчининг иши битади. 
Мақол; 2) иш, режа, мақсад амалга ошди, 
муродҳосил бўлди. [Бой ўз-ўзига\] Хайрият, 
бу иш ҳам хамирдан қил суғургандай жўнгина 
битди. Ҳамза, Бой ила хизматчи. Иши битди, 
эшаги лойдан ўтди кест. Ўз ишини битириб 
олгандан кейин, хайр-маъзурни насия қи- 
либ кетган ёки аввалги муомаласини ўз- 
гартириб юборган одам ҳақида. Иш битиб, 
эшак лойдан ўтгандан кейин зўравонлар 




чиқиб, ерларни талаб оладиган бўлса, бунинг 
оқибати ёмон бўлади. М. Исмоилий, Фарғона 
т.о. Куни (ёки умри) битмоқ Умри тугамоқ; 
ўлмоқ. Мен нима қилсам, илм учун, илм йўлида 
қиламан. Куним битиб ўлсам, ўлигимни ҳам 
илм йўлига бераман.. А. Қаҳҳор, Асарлар. 
Яхишбоевнинг куни битган, аниқроғи, яна бир 
кунликумри қолган. М.М.Дўст, Лолазор. Улар 
одамларни хонавайрон қилаётган уруш эка- 
нини, агар уруш битса, ҳамма ёқ яхши бўлиб 
кетишини сўзлардилар. П. Турсун, Ўқитувчи. 

2 Тайёр бўлмоқ (қурилаётган, ясала- 
ётган нарса ҳақида). Ҳурилиш битди. Кўприк 
битди. н Мана, канал ҳам битай деб қолди. 
А. Қаҳҳор, Қўшчинор чироқлари. [Тилла 
узук\ Буюрдим, эрта-индин битиб қолар. А. 
Қодирий, Ўтган кунлар. 

3 Барҳам топмоқ, йўқ бўлмоқ, йўқол- 
моқ; бартараф бўлмоқ, тугамоқ. -Уҳ! — 
тоқатсизланиб куюнди Аҳмад Ҳусайн. — 
Қачон бу ёвузлар, хоинлар битади?! Ойбек, 
Нур қидириб. Халқ товуши тинимсиз гу- 
вуллайди: «Битсин золим подшо!» Ойбек, 
Танланган асарлар. Барча ёмонлик ўшанинг 
[Мусулмонқулнинг] боши билан бирга кет- 
гандек, қипчоқ оғайнилар ила тотувлашдик, 
қипчоқнинг эски адоватлари битди. А. Қо- 
дирий, Ўтган кунлар. 

4 Кўмакчи феъл вазифасида келиб, -(и)б 
аффиксли равишдошлар билан биргаликда 
иш-ҳаракатнинг тўла бажарилиши, тугал- 
ланишини билдиради. Кичикроқ водийнинг ҳар 
ер-ҳар еридан қуюқ тутун кўтарилмоқда — 
қишлоқ батамом ёниб битган. А. Қаҳҳор, 
Олтин юлдуз. Қизим, даданг, энанг ҳасра- 
тингда куйиб битди. Ойбек, Танланган 
асарлар. Бечора қиз отага муҳтож. Отасиз 
эзилиб битмаса яхши эди. И. Раҳим, Ихлос. 

БИТМОҚ II 1 Ўсиб-унмоқ; етишмоқ. 
Мана шу юқорига кўтарилган дарёдан Мир- 
зачўл сув ичади, экин битади. Ойдин, Ши- 
рин келди. Омад келса, дарахтда ҳам нон 
битар. «Қанотли сўзлар». 

2 Эт униб, бирикиб тузалмоқ, тўлиш- 
моқ ёки бекилмоқ. Жароҳатларим битиб 
кетиши билан, ўз қисмимга қайтиб бордим. 
Назармат, Жўрлар баланд сайрайди. Сал 
кунда Аъзамга эт битиб, рангига қон югурди. 
Шуҳрат, Жаннат қидирганлар. 

Жир битди қ. жир. Энди жир битди-да! 
Битта кўйлак иккита бўлди! А. Қаҳҳор, 
Қўшчинор чироқлари. Иззати битмоқ 


Ҳурматини билмаслик, кўрсатилган иззат- 
ҳурмат қадрига етмаслик. -Бас! Иззатинг 
битди, доя бувингга бориб айт! Агар озодлик 
келтирмасанг, янги сабоққа тушмайсан! — 
деди [домла]. Н. Сафаров, Султон бўзчининг 
неваралари. Қулоғи битмоқ 1) қулоғи гаранг 
бўлмоқ, батангга келмоқ. Хайр, юмушингиз 
бўлмаса, мен кетдим, шамолдан қулоғим 
битди. А. Қодирий, Меҳробдан чаён. Лаъли 
нима қилишини билмай, болалар шовқинидан 
қулоғи битиб туради. Ҳ. Ғулом, Машъал; 2) 
эшитавериб чарчамоқ, жонидан тўймоқ. 
Қулоғи том битмоқ Эшитмайдиган, пай- 
қамайдиган бўлиб қолмоқ. Шу дақиқадан 
бошлаб, Суярқулнинг қулоқлари том битди. 
Танаффус бошланишини ҳам ҳаммадан кейин 
— синфда ғовур-ғувур бошланганда билди. А. 
Кўчимов, Ҳалқа. Ҳақи битди Ҳақи қолма- 
ди. Илгариги сўзингиз билан ўзингизнинг 
ҳақ(қ)ингиз битганлигини била туриб ҳам, 
яна уялмай-нетмай, виждонсизлар амрини 
бериб қўясиз-да, уятсизлигингизни яна бир 
қат орттирасиз! А. Қодирий, Ўтган кунлар. 

БИТМОҚIII эск. 1 айн. ёзмоқ. II. Юртим, 
сенга шеър битдим бу кун, Қиёсингни топ- 
мадим асло. А. Орипов, Юртим шамоли. 
Хўжа Абдулла Марворий.. хатни чиройли 
битарди. Ойбек, Навоий. Рўёб Маматова 
Мирзачўлни ўзлаштириб, ўз жасорати сол- 
номасига илк сатрларини битганда, ёшгина 
қизча эди. «Ўзбекистон қўриқлари». 

2 ( ж.к. билан) Муяссар, эга бўлмоқ; 
пайдо бўлмоқ. Мана, худо хоҳласа, боишнгга 
дўппи, оёғингга этик, эгнингга чопон, кўйлак- 
иштон битади. П. Турсун, Ўқитувчи. 

Ақл битмоқ Ақл кирмоқ. Бу нимаси 
тағин.. сенга сира ақл битмади. Бўйингни 
қара, менга етай деб қолди. Ойдин, Ўзи 
монанд. Бошга битган бало Қутулиш қийин 
бўлган ташвиш, қуруқ ташвишдан иборат. 
Ҳе, бу уруш бошга битган бало бўлди-да. 
Герман ҳам қурсин.. оқ пошшо ҳам қурсин. 
Энасининг маҳрини талашармикан! Ойбек, 
Танланган асарлар. Мугуз (ёки шох, қанот 
ва ш.к .) битди Мугуз (шох, қанот ва ш.к.) 
пайдо бўлди. Эшакка мугуз битса, жами 
жониворларни сузиб ўлдирар экан, мушукка 
қанот битса, ҳеч бир паррандани қўймас 
экан. П. Турсун, Ўқитувчи. Қай бола мактаб- 
да ўқиса аъло, Ўшанга ҳеч толмас зўр қанот 
битар. Қ. Муҳаммадий. Ҳожар опанинг гап 
оҳангидан ён берганини сезиб, Расул акага 






қанот битди. «Ўзбекистон қўриқлари». 
Пешонага битган (ёки битиб қўйилган) эск. 
Тақцирда бор, тақцирда белгилаб қўйилган. 

| Юсуф: | Мана, хотиндан ҳам айрилдик! — 
[Меҳри :] Нима қилай, бу ҳам бўлса, пешона- 
га битган бир кўргилик, болам. О. Ёқубов, 
Айтсам тилим куяди, айтмасам — дилим. 
Пешонага битган ёлғиз от эди. Уни ҳам ўрта- 
га қўяйми? П. Турсун, Ўқитувчи. 

БИТОВI айн. битик II. 

БИТОВ II Аёл жинсий йўлларининг та- 
биий (туғма) ҳолда берк бўлиши ёки битиб 
қолиши. 

БИТТА дона сон 1 Бир (саноқда). Битта, 
иккита, учта.. Эрнинг сўзи битта. Мақол. 
н Шаҳарда битта докторхона бор. А. Қаҳ- 
ҳор, Асарлар. Мелибойга битта авторучка 
совға олиб келди. С. Аҳмад, Юлдуз. 

2 Бир дона; ягона, ёлғиз. Унақа оғайни 
мингтадан битта! А. Қаҳҳор, Оғайнилар. 
Мана, сиз битта ўзингиз ўттиз иккита 
машинага қарар эмишсиз. А. Қаҳҳор, Йиллар. 
[Хонзода\\ Шаҳарда битта десам ёлғончи 
бўлмайман. Уни чиройи бошига бало бўлди. 
Ҳамза, Бой ила хизматчи. 

Биттаю битта Ягона, ёлғиз. Сорахоннинг 
онаси ҳаммага: -Биттаю битта қизимга 
ичкуёв орзу қилиб юрар эдим, худо ниятимга 
еткизди, — деб юрди. А. Қаҳҳор, Сароб. Ўзиям 
гап эшитмаган биттаю битта одам —Гулсум 
ona бўлди. О. Ёқубов, Эр бошига иш тушса. 

3 «Қандайдир бир», «аллақандай», «ким- 
дир» каби маъноларда ишлатилади. Касал- 
хонага бориб, ўзи кўрган эишкка кириб ке- 
таётганида, битта хотин қайтарди. А. 
Қаҳҳор, Бошсиз одам. Ахир, биттаси оппоқ 
сочи билан менга тегишди-да! А. Қаҳҳор, 
Асарлар. Ердан чиқдими, осмондан тушдими, 
йўлда биттаси пайдо бўлиб қолсами?! О. 
Мўминов, Хиёбондаги уч учрашув. 

4 Бирлик, бирдамлик, якдиллик ҳамда 
бир хиллик, ўхшашлик маъноларини анг- 
латади. Уларнинг иккови битта одам. н 
Уларнинг башараси, иши бошқа-бошқа бўлса 
ҳам, юраги битта бўлар экан. Ойбек, Тан- 
ланган асарлар. -Иккови битта одам-ку! — 
деди Суяр, нима гап эканини билмай. А. 
Қаҳҳор, Асарлар. 

5 Феъллардан олдин келиб, шу феълдан 
англашилган иш-ҳаракатнинг бир марта 
бажарилишини билдиради. Ҳали кеккайиб, 
бозордан қайтади. Болға билан битта уриб 


аблсақ қилсанг, томоша қилсанг. Ойбек, 
Танланган асарлар. 

Ер (ёки ҳовли, дала, уй..) билан битта 
бўлмоқ Ёйилиб, ҳамма ёқни тутиб ётмоқ. 
Ҳовли билан битта бўлиб тўкилган до- 
вуччалар, барглар ва хас-чўпларни дастаси 
узун супурги билан супуришга тушди. Ҳ. 
Назир, Сўнмас чақмоқлар. Дўл уриб, синиб 
кетган ғўзалар дала билан битта бўлиб 
ётарди. Л. Тожиева, Тош устидаги гул. 
[Дадам] Уй билан битта бўлиб сочилиб ётган 
нарсаларни яна бир кўздан кечириб чиқдилар. 
Э. Раимов, Ажаб қишлоқ. У Дилдорнинг 
орқаси билан битта бўлиб ерга осилиб 
тушган, қирқ бир кокил қилиб ўрилган узун 
қўнғир сочларини ҳам узоқдан кўриб, узоқ- 
дан завқланиб турибди! М. Исмоилий, 
Фарғона т.о. кўчма Ер билан битта қилмоқ 
Обрўсини тўкиб, қаттиқ изза қилмоқ. Мени 
ер билан битта қилиб кетяпти. Майли, 
қулоғида бўлсин. Сўнгги пушаймон ўзига 
душман бўлади. Н. Сафаров, Саодатнинг 
қиссаси. Кечиккан, ишни чала қолдирганни 
кўрса, қатағонга олиб, ер билан битта қилиб 
ташлайди. С. Нуров, Нарвон. 

БИТТА-БИТТА рвш. 1 Ҳар бири(ни) 
алоҳида-алоҳида, якка-якка, бирин-кетин, 
битталаб, бирма-бир. Битта-битта тар- 
қалишмоқ. Олмани битта-битта термоқ. н 
У оппоқ кафтини чўзиб, йигитлар билан 
битта-битта хайрлашди. О. Ёқубов, Эр бо- 
шига иш тушса. Бўрон ўзини бу жойларнинг 
эгасидай тутиб, битта-битта тушунтирди. 
Ҳ. Назир, Ёнар дарё. Кейин семиз бармоқ- 
ларини битта-битта оғзига солиб, сўриб 
олди. П. Турсун, Ўқитувчи. Мана буни қаранг: 
қовурғасини битта-битта санаса бўлади. М. 
Исмоилий, Фарғона т.о. Эшонбоев, ўзига 
эргашган одамларни битта-битта орқада 
қолдириб, деканатга қараб борар эди. П. 
Қодиров, Уч илдиз. 

2 Дона-дона қилиб, салмоқлаб. Битта- 
битта гапирмоқ. Битта-битта ўқимоқ. н 
Ҳурбон ота икки қўлини белига қўйиб, 
битта-битта қадам ташлаб борар, унинг 
кўз олдидан янги қишлоқ манзараси кетмас 
эди. А. Қаҳҳор, Қўшчинор чироқлари. Шо- 
шилмай битта-битта айтиб берди. С. Сиёев, 
Ёруғлик. 

БИТТА-БИТТАДАН тақс. сон Бир до- 

надан, ҳар кимга биттадан. Ҳалам ва даф- 
тарларни битта-биттадан бўлиишб олдик. 




БИТТАГИНА Елғизгина, биргина. Ахир 
кўзимнинг оқу қораси биттагина ўғлим бор, 
садағанг кетай. Ойбек, Танланган асарлар. 
Мамадали амакининг ҳар йили бешта- 
олтита туғадиган кучуги бу йил биттагина 
туғибди. Э. Раимов, Ажаб қишлоқ. 

БИТТАДАН тақс. сон 1 Бир донадан. 
Биттадан бўлиб бермоқ. н Баъзи қурилиш 
ташкилотларининг раҳбарлари.. биттадан 
юк машинасини эгаллаб олиб, эртадан кеч- 
гача уни банд қилишар экан. «Муштум». Ҳар 
бир бола биттадан қаҳрамон топишга кели- 
шиб олдик. Э. Раимов, Ажаб қишлоқ. 

2 рвш. взф. Битта-битта бўлиб. Биттадан 
тарқалишмоқ. 

БИТТА-ИККИТА жуфт сон Ноаниқ 
миқцорни ифодалайди; оз-моз, озгина, сал- 
гина. [Эишкни] Сочига битта-иккита оқ 
оралаган хотин чиқиб очди. А. Қаҳҳор, 
Асарлар. Уерда битта-иккита ёмон одамлар 
бор эди. А. Қаҳҳор, Асарлар. 

БИТТАЛАБ рвш. Битта-битта, битта-бит- 
тадан, бирма-бир. Бир куни ўрикнинг учига 
чиқиб, ғўраларни битталаб териб, липпамга 
қистирдим. Ойдин, Садағанг бўлай, коман- 
дир. Элмурод Фотима билан тенглаишб олгач, 
бир энтикди-да, гўё қалбини жизиллатиб 
турган оғриқни битталаб олиб ташлаёт- 
гандай гапирди.. П. Турсун, Ўқитувчи. 

БИТТАНГА (тўғриси бир танга) с.т. Йи- 
гирма тийинлик танга, бир танга. [Туроб- 
жон:] ..юзта мушак отилса.. биттангадан — 
юзтанга.А. Қаҳҳор, Анор. Самоварчи.. кам- 
бағал-қсшшоқлар билан биттанга, ярим 
танга устида ғижиллашиб ўтиришни иста- 
мас эди. П. Турсун, Ўқитувчи. 

БИТТА-ЯРИМТА гум. олм. Бирорта, би- 
рор. Балки топилиб қолар, битта-яримта 
шундай бамаъни. Ойбек, Танланган асарлар. 
Тағин қашқир оралаб, битта-яримта қўйни 
елкалаб кетса, эгасидан балога қолмай де- 
дим. С. Сиёев, Ёруғлик. Чакалакзорни айла- 
нар экан, дам-бадам бирорта қушни ҳуркитиб 
юборарди. Зора битта-яримтасини ушлаб 
олсам, деган хомхаёлда буталар орасини 
диққат билан кузатар.. эди. «Ёшлик». 

БИТУМЛАР [лот. bitumen — тоғ смо- 
ласи, қатрон] Углерод ва водород бирик- 
маларидан иборат қаттиқ ёки смоласимон 
табиий ёки сунъий бириктирувчи моддалар 
(мас., озокерит, асфальт, нефть, гудрон). 
Ҳамма чуқур томонга ёпирилди, лекин қу- 


вурларга ҳамон яқинлаишб бўлмас, битум, 
изоляция қолдиқлари тутаб ётар эди. А. 
Мухтор, Чинор. Битум ташийдиган гуд- 
ронатор машинасига кимдир «губернатор» 
деб ном қўйиб юборибди. Ҳ. Назир, Ўтлар 
туташганда. 

БИФИДОБАКТЕРИЯЛАР \лот. bifidus - 
иккига бўлинган, айри + юн. bakteria — таёқ- 
ча] Эмизикли болалар ва ҳайвон болалари 
ичагида учрайдиган фойдали микроблар. 

БИФШТЕКС [ингл. beefsteak: beef — мол 
гўшти, гўшт, steak — қийма, парча] Қову- 
рилган мол гўшти ва қайладан иборат қуюқ 
овқат. [Умид] Салимхон Обидий бифштекс- 
ларни хуш кўрмаслигини билиб, йўл-йўлакай 
бозорга кириб, уч-тўртта ёпилган иссиқ нон 
олиб борарди. Мирмуҳсин, Умид. 

БИХ [ф. — ўсимлик илдизи] Илдизи 

кўпикланувчи моддага бой, тўқимачилик 
саноати, тиббиёт ва қандолатчиликда ишла- 
тиладиган ўсимлик. 

БИЧИБ-ТЎҚИМОҚ Билар-билмас гап- 
ларни тўқимоқ, ўйлаб топмоқ; ўзича ҳукм 
қилмоқ, фикр юргизмоқ. Ўзимча неча хил 
нарсаларни бичиб-тўқийман, аллақандай 
ваҳималарга шўнғийман. Ойдин, Садағанг 
бўлай, командир. Йигитлар ўзларича бу 
бирон қиздан деб бичиб-тўқишмоқда. Ҳ. 
Назир, Кўктерак шабадаси. 

БИЧИЛИШ тиб. Баданнинг табиий бур- 
маларидаги терининг ишқаланиб қизариши. 
Кўп терлаш ва кўп ёғ чиқиб mypuuiu.. 6u- 
чилишга сабаб бўлади. Бичилиш йилнинг иссиқ 
пайтларида кўпроқ кузатилади. «ЎзМЭ». 

БИЧИЛМОҚ I Бичмоқ 3 фл. мажҳ.н. 1 
Бичилган ҳўкиз. н Оғушида парилар гул-гул, 
Ҳарам ичра ғулом бичилган. У. Қўчқор, 
Ҳаяжонга кўмилган дунё. 

2 Тикишга мўлжаллаб қирқилган, ан- 
дозага солинган. Кенг бичилган тўн тўзмас. 
Мақол. н Кўп вақт ишхонасидан бўхча-бўхча 
янги бичилган кийим кўтариб келиб, ёқасини 
ўрнатар, этагини тикарди. С. Анорбоев, 
Оқсой. 

БИЧИЛМОҚ II Ишқаланиб, яллиғла- 
ниб қизармоқ, йиртилмоқ (тери қатлари, 
лаб бурчаклари ҳақида). Чақалоқнинг қўлтиғи 
бичилибди. н Энди, ўртоқ Исмоилов, гап 
сотиш ҳам эви билан бўлса, лабларингиз 
бичилиб ҳам кетгандир. «Муштум». Иссиқ 
кунларда баданнинг айрим жойлари тер- 
лайди, бичилади. Газетадан. 




БИЧИМ 1 Кийим-кечакнинг тахлити, 
фасони, бичиғи. Айтишларича, бутун Япо- 
нияда бир неча миллион кимоно бўлса ҳам, ё 
рангида, ёки гулларида, ёки бичимида ал- 
батта тафовут бўлади. Ҳ. Ҳасанов, Эква- 
тордан ўтганда. Ҳизлар бу кийимнинг мате- 
риалини, бичимини зўр иштиёқ билан мақтаб 
кетишди. Ж. Абдуллахонов, Хонадон. 

2 Тана (гавда) тузилишининг яхлит кў- 
риниши, қад-қомат; қиёфа. Бичими келишган 
йигит. н Саидғози уларнинг [Пўлат ва 
Шерматнинг] бичимига қараб, дарров та- 
ниди. С. Анорбоев, Оқсой. Бу ердаги отлар 
турли тусда ва турли бичимда бўлиб, зотли, 
нодир отлар эди. Ойбек, Танланган асарлар. 
Қиз ҳали ёш бўлса-да, бўйчан эди, бичими 
ингичка ва самбитгул новдасидай адил эди. 
Ойбек, Танланган асарлар. 

3 Шакл, ўлчам. Китоб бичими 84 х 108 
бўлган қоғозга босилган. 

БИЧИМЛИ Бирор бичимга эга бўлган, 
ташқи тузилиши, қиёфаси ўхшовли, хуш- 
бичим. Бичимли кийим. н Бораётса, шер 
бичимли, кўзи кўр, сулув бир киши саройнинг 
оғзида ҳассасини суяб турибди. «Гўрўғли». 

БИЧИМСИЗ Бичими келишмаган, беўх- 
шов. Бичимсиз кийим. н Миркомилбойвач- 
ча.. оёғини чалиштириб, кичкина, бичимсиз 
юзини мастларча буриштириб, nanupoc ту- 
татади. Ойбек, Танланган асарлар. 

БИЧИШ-ТИКИШ Бичувчилик ва ти- 
кувчилик иши, бичиш ва тикиш. Баъзи 
кунлари менга бичиш-тикишни ўргатишдан 
кўра кўпроқ панд-насиҳат бериш билан 
ўтади. «Гулдаста». Нозимахон кечқурунлари 
бичиш-тикиш курсига қатнай бошлади. X. 
Султонов, Онамнинг юрти. 

БИЧИҚ 1 айн. бичим 1. Тиккан костю- 
мингиз шуми, бичиғи қавиғига тўғри кел- 
майди-ку? «Муштум». 

2 кўчма Гавда (тана)нинг яхлит кўри- 
ниши, қиёфа. Бир бичиқда яратилган, ўзига 
хос феъл-атвори бўлмаган одамлар Аҳмад- 
да қизиқиш уйғотмасди. Ф. Мусажонов, 
Ҳиммат. ..хуллас, турли тус ва бичиқдаги 
кишилар бечора, заҳматкаш санъатчилар 
машаққат билан қўлга киритган зафар 
завқини баҳам кўрадилар. С. Азимов, Оппоқ 
тонг қўшиғи. 

3 кўчма Тузилиш, тарх; манзара. Гулхона 
бичиғи. н Ҳовлининг бичиғи Назаровга 
ёқинқирамади. Ҳ. Тошхўжаев, Қийиғи чиқци. 


БИЧИҚЛИК Тикиш учун бичиб тайёр 
қилиб қўйилган. Бичиқлик материал. 

БИЧИҚЧИ Кийим-кечак бичувчи уста, 
мутахассис. Навбатимиз яқинлашгани учун 
шу куни бичиқчи ҳам қабул қилиб олди. 
«Муштум». «Янги мода» салонида ҳадемай 
мижозларни электрон бичиқчи қабул қила 
бошлайди. «Фан ва турмуш». 

БИЧИҚЧИЛИК Бичиқчи касби, кийим- 
кечакни бичиш иши. Бичиқчилик — жуда 
мураккаб, аммо завқли ҳунар. 

БИЧМОҚ 1 Кийим-кечак тикиш учун 
мўлжалланган материални маълум андоза 
ва ўлчамларда кесмоқ. Бўйига қараб тўн бич. 
Мақол. Отанинг очган йўли бор, Онанинг 
бичган тўни бор. Мақол. Тиккан чевар эмас, 
бичган чевар. Мақол. н Чол дўконхонада 
ўтириб, иш бичиб беради, Унсин ичкари уйда 
тикади. Ойбек, Танланган асарлар. 

2 Белгиламоқ, қўймоқ, кесмоқ (нарх, 
иш ҳақи ва ш.к. ҳақида). Нарх бичмоқ. н 
[ Даллол :] -Хайр бўлмаса, мен бичай.. шу бола 
юз тиллалик «мол» бўлса ҳам, карвонбоши 
бобом рози бўлсинлар, сиз олтмиш тилла 
беринг, — dedu. С. Айний, Қуллар. Ўзимга 
ўзим ҳақ бичиб олганим йўқ-ку! Ҳаммаси 
қонун-қоида билан бўлган. «Шарқ юлдузи». 

3 Ахта қилмоқ. Улоқни бичиш учун олиб 
бордим. 

Бировга кафан бичмоқ Бировга ўлим 
тиламоқ ёки ўлдиришга аҳд қилмоқ. Душ- 
манларга кафан бичган Пиёдалар — марди 
майдонлар. Ҳ. Олимжон. Оббо, ҳали у ёқда 
бувим кафан бичиб ўтиргандирлар. Э. Раи- 
мов, Ажаб қишлоқ. Ажал (кафан) тўнин 
бичмоқ фолък. Ўлдирмоқ, қирмоқ. Ажал 
тўнин бичайлик, Душман кўкрагидан сан- 
чайлик. «Юсуф ва Аҳмад». Саваш бўлса, 
ширин жондан кечади, Душманларга кафан 
тўнин бичади. «Муродхон». Гапга бичган 
Гапга уста, сўзамол, гапдон. -Ҳожимуқом- 
нинг хотини. Жуда ҳам гапга бичган-да. 
Қофияли қилиб гапиради, — деди Нуъмонжон. 
С. Аҳмад, Чўл бургути. Абдишукурни худо 
гапга бичган, енгиб бўлмайди. Ойбек, Тан- 
ланган асарлар. Ердан бичиб олган Паст 
бўйли, жуда ҳам пакана. У ердан бичиб 
олгандек пак-пакана.. хотин эди. А. Қодирий. 
Унинг [Кумушнинг] тўғри, мавзун қоматига 
ердан бичиб олинган мудҳиш хотиннинг 
қўллари зўрға етди-да, «эсонмисиз, омон- 
мисиз, пошша қиз», деб сўрашди. А. Қодирий, 




Ўтган кунлар. Тўн бичмоқ с.т. Баҳо бермоқ. 
Сояга қараб тўн бичма. Мақол. н Кадр- 
ларнинг савлатига, сўзамоллигига қараб 
эмас, уларнинг ишига, истеъдодига қараб 
тўн бичинглар. «Муштум». 

БИЧУВЧИ айн. бичиқчи. 

БИЮРҒУН 1 Шўрадошлар оиласига 
мансуб, шохлари жигарранг, майда баргли, 
паст бўйли, сершох, ярим бута. 

2 Тиканак баргли, кўп йиллик чўл ўсим- 
лиги. 

БИЯ Вояга етган урғочи от. Кулунли 
биядан қудуқ суви ортмас. Мақол. Қуда- 
андалик жойингдан қулунли бияни аяма. 
Мақол. Алп — энадан, тулпор — биядан. 
Мақол. н Аҳмад еттига кирганда, шу бия 
бир қулун туғди. «Ойсулув». 

БИҚ-БИҚ I тақл с. Қуюқ ёки суюқ 
нарсанинг қайнаши, қуюлиши ёки шунга 
ўхшаш бошқа товушлар ҳақида. Бўтқа биқ- 
биқ қайнаяпти. н Хипча бел кўзачалардан 
май «биқ-биқ» қуйилиб, қадаҳларни лимил- 
латди. Ойбек, Навоий. Биқ-биқ йиғлаб 
ўтирибди. «Муштум». 

БИҚ-БИҚ II: биқ-биқ (бўлиб) семирмоқ 
Жуда ҳам семирмоқ, ёғ битиб, биққидай 
семирмоқ. 

БИҚИЛЛАМОҚ Узуқ-узуқ ва бўғиқ 
товуш чиқармоқ, биқ-биқ овоз чиқармоқ 
(асосан қайнаб турган қуюқ нарсалар 
ҳақида). Шавла биқиллаб қайнаяпти. н 
[Валижон] Вагранка ёнига келди-да, кўк 
кўзойнакдан биқиллаб қайнаётган металлга 
тикилди. Мирмуҳсин, Чиниқиш. Биқиллаб 
қайнаётган булоққа, унинг четларидаги.. 
майин ўтларга тикилиб, хаёлга толдим. О. 
Ёқубов, Аямажуз. 

БИҚИН 1 Гавданинг қўлтиқдан то тос 
суягигача бўлган икки ён қисми. Ўнг биқин. 
Чап биқин. Биқин гўшти. Текин томоқ биқин 
тешар. Мақол. н Уот йўрғасини, чопишини 
билмоқчи бўлиб, биқинига ниқтади. С. Аҳмад, 
Уфқ. Яйловдаги қўзичоқларни қийратиб 
юрган бир оч бўрининг қоқ биқинидан уриб 
қулатган. Ҳ. Назир, Чўл ҳавоси. 

Оч биқин Биқиннинг кўкрак қафасидан 
пастки қисми. Бозорбойдек йигитнинг қўли- 
га ўн беш червонни босиб, елкасига қоқиб 
қўйсанг, қўйнидан пичоғини суғуради-ю, оч 
биқинига битта уриб, бир кунда саранжомлаб 
беради. П. Турсун, Ўқитувчи. ..бошидан cye 
қуясанми ёки оч биқинига бир-икки туши- 


расанми, ўзинг биласан. Хуллас, кўзини мошдек 
очиб қўймасанг бўлмайди. «Муштум». 

2 Ҳар нарсанинг ён қисми, ён томони, 
ёни. Қашқатовнинг кунботиш биқинидаги 
жилғада оппоқ қор ётибди С. Анорбоев, 
Оқсой. Жўрақул келганини билиб, «тигр»нинг 
биқинини нишонга олади. Назармат, Жўрлар 
биланд сайрайди. Ҳисор тоғи биқинидаги 
Тўпчоқ қишлоғининг чироқлари милтиллаб 
кўрина бошлаганда, йўл четига чиқиб, тор- 
мозни босди. Газетадан. 

БИҚИНИДА (3 -ш. эгалик ea ў.-п. к. 
қўшимчалари билан). кўм. взф. Яқинида, 
ёнида. Шундай биқинида ўтирган Шербек ҳам 
«бундан қандай гап чиқаркин?» дегандай, 
кўзини ундан узмай, қизиқсиниб қараб ту- 
рибди. С. Анорбоев, Оқсой. Зумрад уч кун 
қилт этмай, ўғлининг биқинида ўтирди. С. 
Сиёев, Отлиқ аёл. 

БИҚИНМОҚ шв. Яширинмоқ, бекинмоқ. 
Содиқ темир йўл кўприги тагида биқиниб 
ётибди. Н. Сафаров, Уйғониш. Турсуной 
опасининг этагидан маҳкам ушлаб, унинг 
соясига биқинди. А. Мухтор, Опа-сингиллар. 
Ёмонлик қилиб қўйиб, ота-онасига кўри- 
нишдан қўрқар, уйига биқиниб кириб, биқиниб 
чиқар эди. М. Исмоилий, Бизнинг роман. 

БИҚИР-БИҚИР айн. биқ-биқ I. Шавла 
биқир-биқир қайнаяпти. н Ўчоқда тезак 
милтиллаб ёнар, қора човгум биқир-биқир 
қайнарди. С. Анорбоев, Оқсой. Ақл —нурдир, 
ақл — сувдир: ташна қолган йўловчи Жонга 
олур биқир-биқир қайнаб чиққан булоқни. Ё. 
Мирзо, Ўғил меҳри. 

БИҚИРЛАМОҚ 1 айн. биқилламоқ. Уч- 
тўрт қадам наридаги тол тагидан биқир- 
лаб cye қайнаб чиқяпти. Э. Усмонов, Ёлқин. 
У озроқ ўтин териб, ҳамроҳлари ёнига 
келганда, декчада шўрва биқирлаб қайна- 
ётган эди. М. Осим, Ибн Сино қиссаси. 
Биқирлаб-биқирлаб чучвара қайнар, Завқ 
билан термулиб ҳавасим ўйнар. X. Салоҳ, 
Излар ва ҳислар. 

2 кўчма Кучаймоқ, авжига чиқмоқ. Яна 
қаҳқаҳа самовардай биқирлаб кетди. «Шарқ 
юлдузи». Акмални кўриб, бувининг зардаси ўиш 
супа устида турган мис самовардай яна 
биқирлаб қайнай бошлади. Газетадан. 

БИҚИҚ шв. 1 Бошқалардан ажралиб, ўз- 
ўзи билан бўлиб қолган, якка-ёлғиз ҳолдаги. 
У ўзича биқиқ ҳаёт кечиришга одатланиб 
қолган. 




2 Нафасни сиқувчи, оғир; бузилган. Уй 
ҳавоси биқиқ, ёқимсиз ҳид билан тўлган эди. 

БИҚИҚЛИК Ўзи билан ўзи бўлишлик, 
тор доирада ўралашиб қолишлик. Журна- 
листика касби бир қолипда ишлашни, ижо- 
дий биқиқликни ёқтирмайди. Газетадан. 

БИҚМОҚ: биқиб турмоқ ёки ётмоқ 
1) биқиниб, бекиниб ётмоқ; 2) пистирма 
қўйиб, пойлаб ётмоқ. Мард бўлсанг, ўзингни 
номард қилмагин, Урушли кун сира биқиб 
турмагин. Фольклордан. Бурчакда биқиб 
ётган чолнинг инграши эшитилиб туради. 
«Ўзбекистон қўриқпари». 

БИҚСИМОҚ 1 Ёниб-ёнмасдан, ўчиб- 
ўчмасдан тутаб турмоқ. Аёллар.. болаларини 
биқсиб ётган гулхан тепасига тўплайдилар. 
А. Мухтор, Қорақалпоқ қиссаси. Ўртадаги 
ўчоқда ҳўл тўнка биқсимоқда. П. Турсун, 
Ўқитувчи. Мана бу қора чироғинг ўлгур 
биқсиб, кўзимни кўр қиладиган бўлди. Уйғун, 
Ҳаёт қўшиғи. 

2 Ачиб-сасиб, яроқсиз ҳолга келмоқ, 
сасиб кетмоқ. Крлган-қутгани бўлса, тузлаб 
қўйинг, биқсиб кетмасин, ўзингизга керак 
бўлади. Уйғун, Дўстлар. 

3 кўчма Бир жойда қимирламай узоқ 
ётиб, нохуш ҳолга келмоқ, ётавериб зе- 
рикиб, диққинафас бўлмоқ. -Тур болам, 
ётасанми биқсиб-сасиб, — дейди энаси Шав- 
катга. Қ. Кенжа, Тоғ йўлида бир оқшом. 
Димиққан уйда ҳаво кўрмай, тоза биқсиди 
болам боёқиш, айланиб, овуниб келсин. Ж. 
Абдуллахонов, Хонадон. Ўчиб кул бўлгунча, 
биқсиб ётавераманми? А. Мухтор, Тонг 
билан учрашув. 

4 кўчма Аччиқ-тирсиқ гап қилмоқ, 
бўлмағур гаплар гапирмоқ. Жамоатчилик 
улардан ҳисоб сўрайди.. чекка-чеккаларда 
биқсиб юрмай, гапинг бўлса, ҳамманинг олди- 
да очиқ гапир, дейди. Уйғун, Замон талаби. 

БИҚТИРМА 1 сфт. Бекитиқча, яши- 
рин, махфий. Бандаргоҳ ерларда қушбеги- 
дан қоровул қўйилган биқтирма одамлар бор 
эди. «Ёдгор». 

2 от айн. пистирма. ..Асқар товнинг оёғига 
ўттиз минг қўишнни биқтирма ташлаб ке- 
лувди. «Юсуф ва Аҳмад». 

БИҚҚА айн. биққи. Дарвоқе, адирларда 
ёйилиб юрган қўйлар ҳозирнинг ўзида биққа 
семиз. Газетадан. 

БИҚҚАДАЙ: биққадай семирмоқ Жуда 
ҳам семирмоқ, ёг битиб семирмоқ. 


БИҚҚИ Жуда ҳам семиз, ёғ битиб 
семирган. Бир маҳал Тўхта опа ҳарсиллаб 
кириб келди. Ундан қовурдоқ ҳиди келар, 
биққи бармоқлари мой эди. Ш. Холмирзаев, 
Оқ отли. Лаълихон ўтирган жойида биққи 
билакларини елкасигача очиб, эсноқ аралаш 
керишди. Д. Нурий, Осмон устуни. Биққи 
семиз саман от.. бир-бир босиб келар эди. С. 
Анорбоев, Гўзаллик излаб. ..совлиқ, кичик 
бўлишига қарамай, тахтакачдек, бозорда 
мунчалик биққи қўй йўқ, деса бўлади. С. 
Абдулла, Соялар. 

БИҒ-БИҒ тақл. с. Чақалоқларнинг қат- 
тиқ йиғисига тақлид. Биғ-биғ.. чинқираёт- 
ган бола кўкариб кетди. Мирмуҳсин, Жа- 
ҳолат панжаси. Бир кун тонгда ичкари уй- 
дан боланинг биғ-биғ йиғлагани эшитилди 
Газетадан. 

БИҒИЛЛАМОҚ Қаттиқ йиғламоқ (асо- 
сан чақалоқнинг йиғиси ҳақида). Тинчи 
бузилган чақалоқ биғиллаб йиғлай бошлади. 
М. Мусажонов, Нозик масала. Бола биғиллаб 
йиғлар, Мунира эса бунга эътибор бермасди. 
Ф. Мусажонов, Ҳиммат. 

Биғиллаб кулмоқ Роҳатланиб, завқланиб 
кулмоқ. Сўйлоқ биғиллаб кулди. «Шарқ 
юдцузи». 

БИҲИШТ [ф. — жаннат] кт. айн. 

беҳишт, жаннат 1. Биҳиштдаги ҳурга ўхшаш 
жасадинг. «Эрали ва Шерали». Биҳиштда 
икки гул бор, Бириси бўлмагай — сан. «Оқ 
олма, қизил олма». 

БИҲИШТИ \ф. $ > — жаннатга ман- 

суб, жаннатий] Узумнинг ўртапишар ви- 
нобоп тури ва шу узумдан тайёрланган май. 
Бир бош биҳииипи. н Ўктам бир шиша 
«биҳииипи» очиб, кичкина пиёлаларга қуйди. 
Ойбек, О.в.шабадалар. 

БЛАНК [фр. blanc — оқ], бланка Гра- 
фаларининг бўш, очиқ қолган ўринларини 
керакли вақтда тўлдириш учун мўлжаллаб 
босмахонада нашр этилган тайёр варақа, 
босма иш қоғози (сўровнома, хат-ҳужжат 
ва ш.к.). Анкета бланкаси. н Машинистка 
тушлик чоғида, сувоғи кўчган лабларини 
ремонт қилиб бўлиб, бланкани тўлгазди. 
«Муштум». Зумрад.. бланкага ёзилган хатга 
тикилди. С. Сиёев, Отлиқ аёл. Телеграмма 
бланкасига хунук ҳарфлар билан қуйидаги 
сўзлар ёзилган эди.. «Шарқ юлдузи». 

БЛЕФАРИТ [юн. blepharon — қовоқ] тиб. 
Қовоқ четлари (қирғоғи)нинг яллиғланиши. 

БЛИНДАЖ | фр. blindage — қалқон, ғов, 
тўсиқ] ҳарб. Уруш майдонида ерни чуқур 
қилиб қазиб, йўғон ходалар, бетон ва тупроқ 
билан мустаҳкамланган ҳарбий истеҳком. 
Тепа ёнбағирлари ҳам гўё жангчиларни бомба 
ёки снарядлардан сақлайдиган блиндажлар 
учунгина яратилгандек. И. Раҳим, Чин му- 
ҳаббат. Блиндажлар, окотшрда найзабозлик 
жанги бошланиб кетди. А. Қаҳҳор, Асарлар. 
Душман бомбаси шундай блиндаж устига 
тушди. Ў. Умарбеков, Севгим, севгилим. 

БЛОК I [ингл. block, фр. bloc — ёғоч, 
тўсин] 1 Гардишида занжир, арқон, тасма 
ўрнатиладиган нови бўлган, ғилдирак шак- 
лидаги энг содда юк кўтариш механизми, 
мосламаси. Кўзғалмас блок. Ҳузғалувчи блок. 
н Механика фанида эса блок, винт, пресс, 
парма каби содда механизмлар атрофлича 
таҳлил қилинган. «Фан ва турмуш». 

2 Бирор нарсанинг яхлит бир қисми. 
Бетон блок. Мармар блок. Керамик блок. 

3 Бинолар ва иншоотларда айрим бўл- 
ма, хона; бинонинг маълум қисми. Тунлар- 
нинг бирида хотинлар блокининг орқа томо- 
нидаги симларни қирқиб, бир юз етмиш икки 
кишини тоққа қочиришни мўлжаллашади. А. 
Мухтор, Давр менинг тақдиримда. Ракета 
яратишда иштирок этган конструкторлар 
нима қилишга ақллари етмай, ўз блоклари- 
дан бошларини чиқариб, бўйсунмаётган раке- 
тадан кўзларини узмас эдилар. Газетадан. 

4 тех. Механизм, иншоот ва ш. к. нинг 
бир неча бир хил қисмларини ўзига бирик- 
тирган йирик қисми. Цилиндрлар блоки. 

5 Бирор нарсанинг бир ўрами. Бир блок 
сигарет. 

БЛОК II [фр. bloc — бирлашма] 1 Айрим 
давлатлар, партиялар, ташкилотлар ёки 
кишилар гуруҳининг бирор умумий мақсад 
йўлида биргаликда ҳаракат қилиш учун 
доимий ёки вақтинчалик тузилган итти- 
фоқи; коалиция. Ҳарбий блок. Сиёсий блок. 
н Бу ерда блокларга қўшилмаган давлатлар 
координация бюросининг навбатдан ташқари 
мажлиси тугади. Газетадан. 

БЛОКАДА [ ингл. blockade — қамал; 
қуршамоқ] 1 ҳарб. Душман эгаллаб турган 
ҳудуднинг айрим қисмини ёки ҳаммасини 
қуршаб олиш, қамал қилиш; муҳосара. 
..уруш йилларидаги уч йиллик блокада Ленин- 
град ҳимоячиларининг иродасини синдира 
олмади. Газетадан. 


2 сиёс. иқт. Бирор давлатни сиёсий ва 
иқтисодий жиҳатдан яккалаб қўйишга, 
унинг бошқа давлатлар билан алоқасини 
узишга, қўйилган талабларни қабул қил- 
диришга қаратилган сиёсий, иқтисодий ва 
молиявий тадбирлар тизими. Иқтисодий 
блокада. Сиёсий блокада. 

3 тиб. Касалликни даволашнинг бирор 
аъзо ёки система фаолиятини вақтинча тўх- 
татишдан иборат бир усули. Юрак касаллик- 
ларидан бўлган блокадада томирнинг уриш 
сони жуда камайиб кетади. Н. Исмоилов, 
Касалларни парвариш қилиш. 

БЛОКНОТ [фр. bloc-notes: bloc — бир- 
лашма; гуруҳ + notes — хатча; қайдлов] Ён 
дафтарча, қўйин дафтарча. Шербек ёнидан 
блокнот, қалам олди. С. Анорбоев, Оқсой. 
Зиёда кўк муқовали блокнотини дам у чўн- 
тагига, дам бу чўнтагига солар, дам варақ- 
лар.. эди. А. Қаҳҳор, Қўшчинор чироқлари. 

БЛУЗА [лот. pelusia — Мисрнинг Pelu- 
sium шаҳри номидан олинган] Кўйлак 
бичимидаги белбоғсиз кенг устки иш кийими. 

БЛУЗКА [/?.] Хотин-қизларнинг енгил 
материаллардан тикилган, юбка ёки шим 
билан кийиладиган кўйлакчаси. 

БЛУМИНГ, блюминг [ингл. blooming — 
қуйма пўлат хомашё] тех. Темир ёядиган 
юқори қувватли прокат стани. 

БО I шв. 1 Яна, тағин. Еганинг ёғ, ичга- 
нинг кўк чой. Бо нимага хафа бўласан? Ш. 
Сулаймон, Ота, ўғил. Бо шикаста шўрман, 
қайда бораман, Ўғилсизга ўғил, қизсизга қиз 
бўламан. «Муродхон». 

2 унд.с. взф. «Э», «бе» тарзида инкор, 
эътироз маъноларини ифодалайди. «Бо худо, 
ўрда бекачи бўлса ўзига», дедим. А. Қодирий, 
Ўтган кунлар. Бо.. Ўзи-ку саҳарда ишдан 
келди. Уйқуни бузиб, табриклашга чиққани- 
ни қара? А. Обиджон, Аканг қарағай Гулмат. 
Бо-о, энди шунинг ҳам ташвишини тортиб, 
ўйлайсизми? С. Нуров, Нарвон. -Бо-о худо! 
Аммангга ҳам амал тегиб қолган. Ҳ. Назар, 
Бир туп ғўза. 

БО II [ф. L> — биргаликни, алоқадорлик- 
ни ифодаловчи олд кўмакчи] кўм. айн. билан. 
-Ота, бу синглим, — табассум билан деди 
Йўлчи, — қишлоқдан олиб келганимни эшит- 
гандингиз. Бойникида яшашини маъқул кўр- 
мадим. — [Шокир ота:] Яхши қилибсан: 
«Кабутар бо кабутар, жинс бо жинс». Ойбек, 
Танланган асарлар. 





БО- [ф. L — бирор-бир сифатга, белгига 
эгаликни, унинг борлигини билдирувчи пре- 
фикс] айн. ба. 

БОА [лот. boa — илон] зоол. Бўгма илонлар 
оиласига мансуб заҳарсиз улкан илон. Боа 
териси жуда юқори баҳоланади, ундан кўн- 
тери саноатида фойдаланилади. «ЎзМЭ». 

БОАДАБ [бо.. + адаб] юқ. усл. Хулқ-одоби 
яхши; тарбия кўрган, одобли. Бундай туйғун, 
бундай зийрак, бундай боадаб қиз етти иқ- 
лимда ҳам топилмайди. Ойбек, Танланган 
асарлар. Болаларнинг туйғун, меҳнаткаш, 
боадаблигидан эр-хотин ниҳоятда хурсанд 
эдилар. С. Зуннунова, Олов. 

БОБ [а. — эшик, дарвоза] 1 Китоб, 

асар ва ш. к. нинг маълум тугалликка эга 
бўлган ҳар бир қисми, фасли. Романнинг 
боблари. Диссертациянинг боблари. н Бу 
жанг варақасини тилга кирита олган ёзув- 
чига ҳар бир сатр улкан жангнома учун бир 
боб бўлаверади. Н. Сафаров, Оловли излар. 
Романнинг бир неча боби ёзилгандан кейин, 
ўзим ҳам сизга ўхшаб, қаҳрамонимнинг қи- 
лаётган ишларига шубҳалана бошладим. У. 
Норматов, Талант тарбияси. Али Мешкобчи 
хусусида аввалги бобларда сўз айтган эдик. 
Мирмуҳсин, Меъмор. 

2 кўчма Давр, саҳифа. Терим машинасида 
қизларимиз рулъ олиб, ғалаба китобида оча 
олди янги боб. Зулфия, Юрагимга яқин 
кишилар. 

3 Ҳар хил йўл, усул. Ўйнашмагин арбоб 
билан, арбоб урар ҳар боб билан. Мақол. н 
Дод деганда, эиштмаймиз сўзини, Ҳар боб 
билан ўярмиз икки кўзини. «Нурали». 

4 ( 3-ш. эгалик ва ў.-п.к. к. қўшимчалари 
билан) кўм. взф. Соҳасида, борасида, маса- 
ласида. [Муҳаммад] Илму ҳиммат бобида 
Арастудан сўнгра устоди соний бўлиб, Ал- 
Форобий номи билан мушарраф эди. А. Мух- 
тор, Чинор. Ул (бойнинг) қизи ҳусн бобида 
яккаю ягона эди. Усмон бахши Мамат ўғли, 
Бўтакўз. Севги ҳақидаги фикрларим ҳам бу- 
тунлай ўзгарган, негаки қизлар бобида анча 
омадим юришганди. «Ёшлик». 

БОБАРАКОТ [бо.. + а. ciLS — роҳат, 
ҳузур; дуо, самовий инъом] Худо сийлаган, 
муборак. Сизнинг ҳузурингизга йўлланмиш 
ушбу зоти бобаракотнинг арзини эшитсангиз 
ва ул кимсанинг атолари қабри тошига тўрт 
қатор ашъор ёзиб берсангиз. Н. Аминов, 
Қаҳқаҳа. Ул зоти бобаракот бошчилик қи- 


лаётган ҳарбий ташкилот истаган кунда 
ғазавот туғини кўтариб чиқа олади, иншо- 
олоҳ. К. Яшин, Ҳамза. 

БОБИЙ [ф. ^L — бобийлик асосчиси 
Сайид Али Муҳаммад Боб номидан] тар. 
Бобийлик мазҳабидаги киши. Бўлмаса, 
бобийман денг-чи, китобларим жадид-ма- 
жид китоблари денг-чи.. А. Қодирий, Кичик 
асарлар. ..бобийлар ҳам худога ишонурлар. 
«Муштум». 

БОБИЙЛИК тар. 1848—1852 йилларда 
Эронда шиачилик ичида вужудга келган, 
ислом динини тафтиш қилишга интилган, 
оммавий антифеодал қўзғолонларга бошчи- 
лик қилган диний мазҳаб. Ер эгалари, шоҳ 
зулмига қарши қаратилган йирик халқ қўз- 
ғолонлари бобийлик байроғи остида кў- 
тарилган. «ЎзМЭ». 

БОБИЛЛАМОҚ Овози борича бақириб, 
лаби-лабига тегмай гапирмоқ. Замира то 
мақсадини тушунтиргунча бўлмай, кампир 
бобиллай кетди. Ҳ. Назир, Бир туп ғўза. 

Бобиллаб бермоқ Овози борича бақириб 
уришиб бермоқ, койимоқ. - Одам ҳам шуна- 
қа бўладими, қаёқларда юрибсиз? — На- 
зокат бобиллаб берди. Ҳ. Ғулом, Машъал. 
Кокила лаби-лабига тегмай бобиллаб берди. 
С. Аҳмад, Чўл шамоллари. 

БОБИНА [фр. bobine — ғалтак] тех. 
Тўқимачиликда ип, тола, лента ва шу каби- 
лар ўраладиган ғалтак. 

БОБМА-БОБ Бирор бобини қолдирмас- 
дан, ҳар бир бобини бирма-бир. Китобни 
бобма-боб ўқиб чиқмоқ. Романни бобма-боб 
ҳикоя қилиб бермоқ. 

БОБО [ф. LL — ота; бува; оқсоқол] 
1 Отанинг ёки онанинг отаси (набирага 
нисбатан). Бобонинг тол эккани —ўзига ном 
эккани. Мақол. н Бобом бургут боқиш билан 
менга қарадилар. С. Аҳмад, Юлдуз. Бола 
бобосини икки-уч кун кўрмай ичикиб қолган. 
С. Аҳмад, Уфқ. 

2 (фақат кўпл. шаклида) Ўтмишда яшаб 
ўтган қариндош кишилар, аждодлар. Агар 
Бобур мирзо Самарқандни тезроқ эгалла- 
масалар, боболардан қолган салтанат бегона 
сулола илкига ўтиб кетгусидур. П. Қодиров, 
Юлдузли тунлар. Боболардан сўзладим, аммо 
Бир зот борким, баридан суюк. А. Орипов, 
Юртим шамоли. 

3 Ҳурмат юзасидан қариялар номига 
қўшиб ишлатилади. Мурод дарров туриб, 




Ҳожи билан сўрашди ва назокат билан унга 
жой кўрсатди: -Келинг, Ҳожи бобо! Кўрин- 
майсиз, келмайсиз? А. Қаҳҳор, Йиллар. Ўтар 
бобонинг отаси Гадойниёз бобо ҳам хон табиби 
эди. С. Сиёев, Ёруғлик. Ҳолаверса, ўзимизнинг 
шоир бобомиз Бобораҳим Машрабнинг ҳақ, 
ҳақиқат, адолат ҳақидаги.. ғазалларини ким 
билмайди? К. Яшин, Ҳамза. Раис бобо улар- 
нинг ёнгинасига келиб, отдан тушди, тўриқ 
йўрғани ўз ҳолига қўйиб, дастурхон ёнига 
ҳорғин чўкди. Н. Фозилов, Дийдор. 

4 Азиз-авлиёлар номига қўшиб иш- 
латилади. Шайх Зайниддин бобо. Занги бобо. 
н Хизр бобо қўлингни баланд қилсин. У. 
Исмоилов, Сайланма. 

5 тар. Ўтмишда Бухоронинг катта да- 
ҳаларини назорат қилувчи бош миршаб 
унвони. 

6 фолък. Оқсоқол, отахон. Камбағаллар 
Тоғайни бобо кўтарган эди. У камбағалларга 
бош бўлиб турган эди. «Рустамхон». 

7 Бобо (эркаклар исми). 

Қор бобо, қорбобо 1) одамнинг қордан 
ясалган шакли ва болаларнинг шу билан 
боғлиқ ўйини. Болалар катта қилиб Ҳор бобо 
ясашди; 2) арча байрамида қиш рамзида 
ясанган (оқ пўстин ва оқ қалпоқ кийган) 
ва янги йил байрамларини қиздирувчи киши. 
Бирдан эшик очилди, Кириб келди Ҳорбобо. 3. 
Диёр, Асарлар. 

БОБОВ бол. Кучук; ит. Болаларни шай- 
тонлардан қўрқитмангиз, Бобов келди, деб 
кўрпага беркитмангиз. То улғайиб, дуч кел- 
ганда «бобов»ларга, Ўхшамасин итдан қўрқ- 
қан соқовларга. Э. Воҳидов, Муҳаббат. 

БОБОДЕҲҚОН 1 Деҳқончилик кас- 
бининг устаси, моҳир, тажрибали кекса 
деҳқон. Далаларда ҳаёт қайнайди, бобо- 
деҳқоннинг қўли қўлига тегмайди. Газетадан. 
Ўзбекистонда боғ-роғлар яратган менинг 
бободеҳқонларим эканлар-да. Н. Сафаров, 
Оловли излар. 

2 Ўрта Осиё халқлари орасидаги риво- 
ятларга кўра, деҳқончилик ҳомийси, пири. 
..экин экиш, ўриш-йиғиш вақтида «Бобо- 
деҳқон қўлласин» деб айтилади. «ЎзМЭ». 

БОБОИ с.т. 1 Қари киши, чол. \Йўлчи:] 
Бобойнинг сўзларига тош ҳам эрийди. Сиз 
одамсиз-ку! Ойбек, Танланган асарлар. Мана 
ҳозир бобойнинг чақасини олдим, кетаман. 
Ойбек, Танланган асарлар. Бобой дуо қилди, 
дегин. А. Қодирий, Кичик асарлар. 


2 Қарияларга бир оз кибр аралаш муро- 
жаат шакли. Бардаммисиз, бобой? Ойбек, 
Танланган асарлар. 

БОБОЙИ бот. Бир хил ўрик нави. [Ўрик- 
нинг] Ҳандак, исфарак, субхони, хурмойи, 
мирсанжали, муллагадойи, бобойи.. сортлари 
яхши туршак беради. К. Маҳмудов, Ўзбек 
таомлари. 

БОБОКАЛОН [ф. — энг катта 

бобо] 1 Бобонинг отаси, катта бобо (эва- 
рага нисбатан). Манави мадрасада бобоко- 
лонимиз мударрис бўлганлар. М.М.Дўст, Ло- 
лазор. Ҳишлоқнинг энг бадавлат, энг мўътабар 
кишиси бўлган Махсумнинг бобокалони Ғойиб 
отани Ҳазрати султоннинг муриди бўлган 
деган нақл бор. С. Анорбоев, Оқсой. 

2 (фақат кўпл. шаклида ) Ўтмиш ота- 
боболар, аждодлар. Бобокалонларимиз дўст- 
ликни тириклик суви деганлар. Газетадан. 
Бобокалонларимиз етти хазинанинг бирига 
сигирни ҳам қўшганлар. Газетадан. 

3 кўчма Улкан вакил, улкан сиймо, 
асосчи. Ёдгор бахши уста Ҳулай ўғли Ҳўрғон 
достончилик мактабининг бобоколонидир. 
«Гулистон». Садриддин Айний.. тожик ва 
ўзбек адабиётларининг бобокалон арбоби 
сифатида танилди. Газетадан. 

БОБОКЕНТ [бобо + суғд. кент — қиш- 
лоқ] Қадимий қишлоқ, ота-боболардан 
қолган қишлоқ. Ўша бобокентимсан, девзот 
бобомсан; Оҳ нечоғлик суюксан, соз, дило- 
ромсан. Миртемир, Асарлар. 

БОБОМЕРОС [бобо + мерос] Ўтмиш 
ота-боболардан, аждодлардан қолган мод- 
дий, маънавий бойлик. Ўзининг бобомерос 
мулки ҳисобланмиш Самарқандни икки мар- 
та забт этади ва икки мартасида ҳам қўл- 
дан беради. Газетадан. Чол қишлоққа қай- 
тишдан аввал.. қишлоқдошларим мана шу 
бобомерос ҳовлимда оёқ узатиб, бандаликни 
бажо келтиришимга рози бўлишса, деган 
қарорга келди. «Ёшлик». 

БОБОТИЛ, бобо тил Бир қатор тил- 
ларнинг илк манбаи деб ҳисобланувчи ва 
қиёсий-тарихий текшириш йўли билан 
тикланиши мумкин бўлган қадимий тил. 
..туркий тиллар, хусусан ўзбек тили, олтой 
бобо тилидан бошланади. «ЎзМЭ». 

БОБОТОҒ Қадимий ва улуғ тоғ. Гужум 
маддасидек қўлларинг қадоқ, Бироқ бобо- 
тоғдек қадди тик, мардсан. Миртемир, 
Асарлар. 




БОБОЧЎПОН Чўпонлик касбининг 
устаси, устоз чўпон. Манман деган бобо- 
чўпонлар эрталабдан бошлаб топган-тут- 
ганини кўтариб, бу ерга кела бошлади. Мир- 
муҳсин, Меъмор. 

БОБОЧИНОР Қадимий ва кекса чинор. 
Бобочинор уйғонар чўчиб, таниб қолар илон- 
ларни, оҳ. Ш. Раҳмон, Юрак қирралари. 

БОБР [р. бобр — қундуз] зоол. Кеми- 
рувчилар туркумининг бобрсимонлар оила- 
сига мансуб, сувда яшашга мослашган ҳай- 
вон, сув қундузи. Бобрлар кечаси ва шомда 
фаол ҳаёт кечиради, қишда фаоллиги ка- 
маяди. «ЎзМЭ». 

БОБРИК [р. бобр — қундуз] Жуда пишиқ 
қилиб тўқиладиган, қалин тукли мовут. Бир 
палътолик бобрик. Бобрик палъто. н Бири 
хушмўйлов, устида янги бобрик пальто, 
бошида қулоқчин. «Муштум». -Кийим бозорга 
кириб, қундуз ёқалик бобрик палътоларга 
харидор бўлиб кўраман, — деди Шум бола. Ғ. 
Ғулом, Шум бола. 

БОБУНА [ф. «л jjL — мойчечак, ромаш- 
ка] айн. мойчечак. 

БОБСЛЕИ [ ингл. bob-sleign — тоғдан 
сирпаниб тушиладиган бошқарувли чана] 
спрт. 1 Тоғ (баландлик)дан махсус жиҳоз- 
ланган трасса — қия бурилишлари бўлган 
музлама новдан шиддат билан тушишга 
мўлжалланган, яхлит металлдан ясалган 
чана. 

2 Шундай чаналарда тоғ (баландлик)дан 
шиддат билан тушиш. 

БОБУРИЙЛАР [Заҳириддин Муҳаммад 
Бобур номидан] 1526—1858 йилларда Ҳин- 
дистонда ҳукмронлик қилган, Заҳириддин 
Муҳаммад Бобур асос солган сулола ва 
унинг вакиллари. Бобурийлар сулоласи. Бобу- 
рийлар империяси. 

БОБУРШУНОСЛИК Фаннинг Заҳи- 
риддин Муҳаммад Бобур меросини илмий 
тадқиқ қилувчи соҳаси. Ўзбек бобуршунос- 
лиги. Бобуршунослик соҳаси. Жаҳон бобур- 
шунослиги. н «Бобурнома»нинг янги, мукам- 
мал нашри маданий меросимизни ўрганиш 
ишига, бобуршуносликка қўшилган муҳим 
ҳиссадир. Газетадан. 

БОВ с.т. айн. боғ I, II. Мўрча кўйлак 
кийдим, бовин бойламай, Ёрга ваъда бердим, 
сўнгин ўйламай. «Қўшиқлар». 

БОВА шв. айн. бобо 1. Бизнингбир бовамиз 
бўлардилар. Ҳеч тинчимаган. «Ёшлик». Шайх 


бова, мен бекорчиликни ёмон кўраман. С. 
Сиёев, Ёруғлик. Холчучукнинг отаси Юсуф 
бова ном чиқарган чавандоз. «Саодат». 

БОВАР [ф. jjL — ишонч]: бовар қил- 
моқ (ёки этмоқ, айламоқ) Ишонмоқ, 
ишонч ҳосил қилмоқ. Илгарироқ мен улар- 
нинг гапига бовар қилмай юрсам ҳам, сўнгдан 
тўғри сўз айтганларини билдим. А. Қодирий, 
Ўтган кунлар. Бовар этдинг сўзларимга, она, 
онажон, Жаннат руҳин туймоқдаман суҳба- 
тингизда. А. Орипов. Дуогўйинг ўзим, Бовар 
айла менинг сўзимга. «Нурали». 

Ақл бовар қилмайди Ақл ишонмайди, 
ақлга сиғмайди. Пўлат дадасини сира-сира 
эсдан чиқармасди, унинг ёрқин сиймоси кўз 
олдида гавдаланарди-ю, ўлганлигига сира 
ақли бовар қилмасди. Ш. Рашидов, Қудратли 
тўлқин. Бир одам мунча ишга қодир бўлишига 
ақлим бовар қилмайди. Р. Файзий, Ҳазрати 
инсон. 

БОВЛИҚ шв. Ўрилган ғалла, пичан ва 
шунга ўхшашларни боғлаш учун ўсим- 
ликлар поясидан эшиб тайёрланган ип. 
Бовлиқ эшар эдим бир кун пичанда, Ҳамла 
қилиб қолди чинқироқ илон. А. Орипов. 
Ўроқчининг қўлида бовлиқ турар, Қўй ичида 
ирғалиб совлиқ турар.. «Оқ олма, қизил 
олма». 

БОВУЖУД | ф. j j^-jL — таниқпи, маш- 
ҳур] эск. кт. Шунга қарамасдан, шундай 
бўлса ҳам. Фақир неча муддатлар бўлдиким, 
назм айтурга табиати ланж эрдим. Бовужуд 
бир ёзув назм пашшаларни шаънига айтиб 
эрдим. Туйғун, Шоир ҳақида ҳақиқатлар. 
Бовужуд, Ҳоким тўранинг ўзлари ғайридин 
бўлатуриб, шу зиндиқларнинг чулчитлигини 
билиб айтган эканлар. Ҳамза. 

БОВУР шв. фолък. 1 Бағир, жигар; дил, 
кўнгил. Ўйнашгин, кулишгин ёшлик даврингга, 
Ҳақ муяссар қилади қордай боврингга. «Гу- 
лихиромон». Сени кўриб, болам тушди 
ёдимга, Бола деб жигарим-боврим куядир. У. 
Пўлкан, Бир баҳор достони. 

2 кўчма Қариндош, фарзанд. Шундоқ 
ажиб юртсан, жон Қозоғистон, Қардошим, 
қурдошим, бовурим азал! А. Орипов. Ҳаммамиз 
қўнғиротнинг бовурларимиз. А. Мухтор, Қо- 
рақалпоқ қиссаси. 

БОВУРДОШЛИК Қариндошлик, ту- 
ғишганлик. Бовурдошлик мундоқ бўлибди, 
Кўнгли эгриларнинг кўзлари куйсин. Мир- 
темир, Асарлар. 




БОВУРЧИ, бавурчи тар. Ўрта асрларда 
Ўрта Осиё ва Яқин Шарқца подшоҳ (хон)- 
нинг баковулдан кейин турувчи хусусий 
ошпази. Овқат тайёрлаш вақтида бовур- 
чилардан бошқа ҳеч ким подшоҳ ошхонасига 
киритилмаган. «ЎзМЭ». Бовурчи қўлида 
паринг юлдирар. «Юсуф ва Аҳмад». 

БОД I [ф. jL — ҳаво оқими, шамол] кт. 
Шамол, ел. Чархим қургай айланади бод би- 
лан, Мени ёрим ошна бўлди ёт билан. «Қўшиқ- 
лар». Эй бод, еткур ёра саломим. Машраб. 

Боди сабо Тонгги шамол. Арзимни айтай 
боди сабоға, Шояд гапиргай ул гул қабоға. 
Муқимий. Ҳиз бахтини кутар боди сабодан. 
У — заифа, ожиз эмиш, лол эмиш. «Муштум». 

БОД II [ ф. jLi — шиш, яллиғланиш] Бўғин 
ва мушакларнинг яллиғланиши (ревма- 
тизм, радикулит ва ш. к. касалликлар). ..эски 
дарди қўзиб, белининг боди тутиб қолди. Ў. 
Ҳошимов, Икки эшик ораси. Сал совуқ 
тушди дегунча, жонини эговлайдиган бод 
касали туфайли айвонга ҳам чиқолмай қо- 
ларди. «Ёшлик». 

БОД III бот. Дарахтнинг бир хил тури. 
Боғнинг ичида.. япроқлари ёнғоқникига 
ўхшаш, меваси гилосни эслатадиган бод 
дарахти ўсяпти. 3. Акрамов, Ҳиндистон 
лавҳалари. 

БОД IV Танда (ўриш) ипларининг бир- 
бирини кесиб (мингашиб) турган жойи. 

БОДА [ф. sjLi — шароб, вино] Май, ич- 
килик, шароб. Бодани ақлингдан ғолиб эт- 
магил. Мақол. н Алишер Навоий яшаган 
даврда эса май, бода ва ҳар хил мева шарбат- 
лари истеъмол қилинган. «Фан ва турмуш». 
Иккови ҳам бир қадаҳдан бода ичгандек, 
атрофдаги нарсаларни кўрмас эди. М. Осим, 
Карвон йўлларида. 

Арғувон(ий) бода 1) қизил рангли бода. 
Кўлимда порлайди арғувон бода. «Гулдаста»; 
2) кун ботиш пайтидаги самовий қизиллик. 
Қуйди уфқнинг пиёласига Арғувоний бодасини 
шом. «Ёшлик». Висол бодаси, ишқ бодаси 
Муҳаббат, висол завқи, лаззати. Эътибор 
бўлса агар — илтижосиз бўлмагай, Севадир, 
ишқ бодасин бир куни тутса сенга. Э. Охуно- 
ва, Мен тонгни уйғотдим. Майпараст этди 
Ҳабибийни висолинг бодаси. Ҳабибий, Девон. 

БОДАПАРАСТ [ф. Cj. _>j»jLi — бодани 
яхши кўрувчи, майхўр] Ичкилик (май) 
ичишни яхши кўрувчи; майпараст, майхўр. 
Бугун биз, ошиқлар, ошуфтаю маст, Санам- 


лар кўйида хўп бодапараст. У. Хайём, 
Рубоийлар. 

БОДАФУРУШ [ф. Jl — бода, май 
сотувчи] поэт. Май (ичкилик) билан савдо 
қилувчи, ичкиликлар сотувчи. Жонимга наво 
етди-ю, кўнглумға хуруш Бир журъа била, 
муғбачаи бодафуруш. Навоий. 

БОДАХЎР [ф. jj^jjLi — майхўр] Май, 
шароб ичувчи. Табиҳи риё бирла амомангдин, 
аё шайх, Чин бодахўринг хум била паймонаси 
яхши. Ҳамза. Бодахўр эшон.. улфатлари билан 
май ичишиб ўлтирган экан. Чустий, Кезгувчи 
бодахўр эшон. 

БОДБЕЗАК [ф. J j-cj j l j — шамолпар- 
рак, елпиғич] Кулолчиликда лаганлар ичига 
кўк, сариқ ва қорамтир-қизил бўёқпар би- 
лан солинадиган, парраксимон (елпиғичга 
ўхшаш) нақш. 

БОДИ [ф. — шамолга оид; ди- 

могдор, кеккайган] 1 Ёмон, беадаб сўзлар 
айтувчи. Боя анови боди қизни бопладим-а? 
«Ёшлик». Қамар раиснинг учирма гаплари 
жонига тегар, асабини бузар эди. Гоҳо но- 
зиксан дейди, гоҳо бодисан дейди. М. Ҳаз- 
ратқулов, Журъат. 

Оғзидан боди кириб, шоди чиқмоқ Жуда 
ҳам беадаб гаплар гапирмоқ; одоб доира- 
сига сиғмайдиган сўзлар билан сўкинмоқ. 
Қачон кўрсанг, тараллабедод, хурсанд, 
хушчақчақ, сал айниса, оғзидан боди кириб, 
шоди чиқиши бор. Шуҳрат, Шинелли йил- 
лар. Арзимаган нарсага оғизларидан боди 
кириб, шоди чиқади. Сўкишларига одамзод 
чидаб туролмайди. «Муштум». 

2 кўчма с.т. Мақтанчоқ, манман. Аҳмад- 
вой жуда боди-да. 

3 Шахснинг лақаби сифатида қўлланади. 
Холиёр бодидек безорини қонига белаган шу 
хотин Мамат қассобдан ҳайиқармиди ? « Ёш- 
лик». 

БОДИБИЛДИНГ [ингл. bod-building — 
тана тузилиши] Мускулларни ривожлан- 
тириш мақсадида тренажерларда бажарила- 
диган атлетик машқлар тизими. Бодибилдинг 
билан шуғулланмоқ. 

БОДИЁН [ф. LjLjLi — арпабодиён, анис] 
айн. арпабодиён. Қишлоқ аҳолиси укропни 
кўпинча шивит, бодиён деб аташади. Газе- 
тадан. Ижозат берсинлар, камина қуйруқ 
мойи, қўзи эти ва пиёзни қўшиб, мурчу бо- 
диён била димлаб пиширай, мазаси меҳмон- 
ларнинг оғзида қолсин. М. Осим, Сеҳрли сўз. 




БОДИЛАНМОҚ шв. Мағрурланиб, бе- 
адаб бўлиб кетмоқ. Мўминбой укангиз таъ- 
бимни кўп хира қилди, ука.. Бача шаҳарга 
бориб, бодиланиб кетибди. Дўқ уриб, бир хат 
ёзибди денг.. «Ёшлик». 

БОДИЛИК Ўзини юқори олиб мағрур- 
ланишлик; беадаблик. -Бу оригиналлик эмас, 
бориб турган бодилик, маҳмадоналик, Ғай- 
баров, — деди Соқол. М.М.Дўст, Галатепага 
қайтиш. Ўпкангни бос. Кўп бодилик қила- 
верма. М. Ҳазратқулов, Журъат. 

БОДИЯ I [а. — саҳро, чўл] эск. кт. 

Саҳро, чўл, биёбон. 

БОДИЯ II [ а . <ujLi — катта мис коса] Таги 
баланд, қирғоғи тик, катта сопол идиш (ла- 
ган). Бодия.. Хоразм кулолчилигида қадимдан 
кенг тарқалган. «ЎзМЭ». 

БОДОМ [ф. |JjL> — бодом] 1 Атиргул- 
лилар оиласига мансуб, сермой мағзи ис- 
теъмол қилинадиган дарахт. Олмадан бодом 
бўлмас, таги паст одам бўлмас. Мақол. н 
Бодом минг йиллардан бери халқ табобатида 
шифобахш бўлган ўсимлик сифатида машҳур. 
М. Набиев, Бодом. 

2 Шу дарахтнинг меваси (данаги). Аччиқ 
бодом. Бодом ёғи. Одам — одам билан, писта 
— бодом билан. Мақол. н Меҳмонларга.. 
писта, бодом, қуруқ мевалар жуда мўл-кўл 
тортилди. Ойбек, Навоий. Жажжи мушт- 
чаларига бодомми, ёнғоқми қисиб олган. С. 
Сиёев, Отлиқ аёл. Абдишукур бодом-писта 
чақиб, аччиқ чой ичиб, яйраб ўтирди. Ойбек, 
Танланган асарлар. 

Бодом гулли Гули бодом шаклига ўх- 
шаган. ..бодом гулли лас кўйлагини липпасига 
қистириб, рўмоли бўйнига тушиб ётибди. А. 
Мухтор, Кумуш тола. Бодом (гулли) дўппи 
Бодом нусха гуллари бор дўппи. Мен беқасам 
тўн кийиб, бошимда бодом дўппи, Садаға 
бўлиб кетай ғалаба қадамига. Ғ. Ғулом. 

БОДОМЗОР Бодом дарахтлари экилган 
ер; бодом боғи. Бодомзорда отим яйраб, 
ўтлаган дам, Ўша ўғлон куйлар эди шўх 
шеърлар. Газетадан. 

БОДОМИИ бот. Меваси бодомга ўх- 
шайдиган серҳосил, жайдари ўрик нави. 

БОДОМСИМОН Бодом шаклига ўх- 
шаш (кўз ҳақида). Табиат Маҳмудадан 
хотин-қизларга хос латофатларини аяма- 
ган: қийғоч қошлар, бодомсимон қийиқ кўз- 
лар, хумор кўзлар.. Ҳ. Зиёхонова, Биринчи 
мактуб. 


Бодомсимон безлар анат. Ташқи кўри- 
ниши бодомга ўхшаш безлар. Дифтерия 
микроблари кўпинча томоқдаги бодомсимон 
безларда бўлади. «Анатомия». 

БОДОМОИ Хоразмда кенг тарқалган, 
асосида учта бодом шакли ва ой тасвири 
бўлган мураккаб шаклли яхлит тақинчоқ. 
Кулоқларида бодомой — арабак сирға, сий- 
насида зеби гардон, манглайдўзи эса пайваста 
қошларини парвоздан сақлашга қўйилган соқ- 
чидек шай турибди. С. Сиёев, Аваз. Дав- 
латбегим тиллақошни олиб, яна у [Биби- 
гул]нинг пешонасига танғиб боғлади. Ундан 
сўнг икки чаккасига бодомойни осди. Мир- 
муҳсин, Чўри. 

БОДОМЧА I тиб. Организмни ҳимоя 
қилиш жараёнларида қатнашувчи, ҳалқумда 
жойлашган, бодом шаклли лимфасимон 
тўқималар мажмуи. Маълум ёшдаги болалар- 
да томоқдаги бодомча безлар яллиғланиши, 
қулоқ оғрииш мумкин. Газетадан. 

БОДОМЧА II бот. Раънодошлар (атир- 
гуллилар оиласи)га мансуб сершох ва сер- 
тикан бута. 

БОДОМҚОВОҚ Кўз қовоғи бодом шак- 
лида бир оз дўппайган; шундай қовоқли одам. 
..ёш бир жувон.. беллари хипча, бодомқовоқ.. 
ўн саккиз ёки ўн тўққиз ёшлардаги гўзал бир 
малак. Мирмуҳсин, Меъмор. Унинг бодом- 
қовоқлари остидаги кичик қора кўзлари қан- 
дайдир ноз ва эҳтирос билан ёнади. Ойбек, 
Танланган асарлар. Умидим бор, оларман, 
албатта, бодомқовоғимни. «Нигор ва Замон». 
Ёр қўлида мис товоқ.. Ўйнасин бодомқовоқ. 
«Оқ олма, қизил олма». Ўзим айланаман 
бодомқовоқдан, Миннатдорман ёрим берган 
сабоқдан. «Қўшиқлар». 

БОДПАРРАК [ф. jL — шамол + — 

пат; учувчи] шв. Варрак, варварак. 

БОДПО(Й) [ф. (^)LjL — шамолдан 
тез, югурик, йўрға] фольк. Елиб тез юра- 
диган, учқур, чопқир (от, туя ҳақида). Шу 
дарёдан ирғир кунинг, Эй қиблагоҳимнинг 
бодпойи. «Нурали». Остида ўйнайди бодпой. 
«Нурали». Сўзгинангдан йўловчини кулдир- 
гин, Бодпой туя миниб, ўзинг елдирган. 
«Юсуф ва Аҳмад». 

БОДРАМОҚ 1 Бўртиб, қаппайиб чиқ- 
моқ; бўртиб, қаппайиб турмоқ. -Анови ўтир- 
ган — эрим, — Марьяна Ефимовна томирлари 
бодраб чиққан, ғадир-будир, озғин қўлини рам- 
ка томонга чўзди. С. Анорбоев, Дўстлар. 




2 Дувиллаб, тошиб чиқмоқ. Бир лаҳзада 
пешонасига бодраб тер чиқди. С. Анорбоев, 
Меҳр. 

Бодраб очилмоқ Лўппи-лўппи бўлиб, 
шиға очилмоқ, текис очилмоқ. Кенгмайдон- 
лардаги кўм-кўк кўсаклар ўрнини бодраб 
очилган оппоқ пахталар эгалламоқда. Газе- 
тадан. Осмон тўла юлдуз пахтаси бодраб 
очилган пайкалга ўхшайди. X. Султонов, Бир 
оқшом эртаги. 

БОДРЕЗАК [ф. — бодрезак, ка- 

лина] Шилвидошлар (учқатгуллилар)га ман- 
суб сарғиш гулли бута ва унинг еб бўлади- 
ган аччиқ қизил меваси. Куёшнинг илк нур- 
лари.. бодрезак, бойчечакнинг зумрад барг- 
ларини олис-олисларга элтувчи даракчи ҳам- 
дир. Ж. Абдуллахонов, Хонадон. Бу бод- 
резакнинг тортқилашидан озурда баргнинг 
шитирлашими ё зарғалдоқ қанотларидан 
чиққан сасми, билмадим. «Ёшлик». 

БОДРИНГ [ф. — бодринг] Қо- 

воқгулдошлар оиласига мансуб, бир йиллик 
полиз ўсимлиги ва унинг ейишли ҳосили. 
Барра бодринг. Тузланган бодринг. н -Ўр- 
монжон акамга яқин одам экансиз, — деди 
хотин бодрингни карсиллатиб тишлаб, — 
ёмон одам бўлмасангиз керак. А. Қаҳҳор, 
Қўшчинор чироқлари. Олтиариқнинг бод- 
ринги, Қуванинг ҳандалаклари Найман то- 
монларга ҳам келди. С. Аҳмад, Уфқ. Бод- 
рингни ёғлиқ, гўштли овқатлар билан ейиш 
катта аҳамиятга эга. К. Маҳмудов, Ўзбек 
тансиқ таомлари. 

БОДРОҚ Қиздирилган қумда ёки электр 
асбобда қовурилган ва оппоқ пахтадек бўлиб 
бодраб очилган жўхори (овқат ўрнида). Сара 
бодроқ. н Олағовур бозор. Бақириқ-чақи- 
риқлар: -Кеп қолинг, сара бодроқ. А. Мухтор, 
Тонг билан учрашув. 

Бодроқ-бодроқ гулламоқ Дувиллаб, лўп- 
пи-лўппи бўлиб очилмоқ. Супа пастидаги 
ўриклар бодроқ-бодроқ гуллаган. Ш. Хол- 
мирзаев, Тўлқинлар. Бодроқ-бодроқ бўлиб 
гуллаган дарахт олдида турганида, одамнинг 
юзигаҳеч боққанмисиз? А. Мухтор, Асарлар. 

БОДРОҚЧИ Бодроқ қовуриш ва сотиш 
билан шуғулланувчи шахс. 

БОДРОҚҚАНД Сирти шакар билан ун- 
дан бодроққа ўхшатиб ясалган, ичига мағиз 
ёки нўхат солинган ширинлик. 

БОД-ҲАВО жуфт с. Табиат, шароит, об- 
ҳаво. Шарофат Капсанчилар қишлоғининг 


бод-ҳавоси, «бирам чиройлик» тўқайлари, 
дарёси тўғрисида гапириб туриб, Канизак- 
нинг кўзига қаради. А. Қаҳҳор, Қўшчинор 
чироқлари. 

БОЁВ с.т. Содца, соддадил; гўл. Кундо- 
шингнинг кўриниши боёвга ўхшаса ҳам, аммо 
ўзи писмиқ экан.. А. Қодирий, Ўтган кунлар. 
Янгангиз боёвлик қилиб, ҳамма гапни айтиб 
қўйибди. «Муштум». 

БОЁВУТ этн. Қадимий ўзбек қабила, 
уруғларидан бири. 

БОЁК \р. боек — ургич; муҳра] 1 ҳарб. 
Отиш қуролларининг ўқ, снаряд пистонига 
урилиб, уни чақнатадиган қисми. 

2 тех. Буғ болғаларининг ишлов бери- 
лаётган деталга зарб билан урилиб, уни те- 
гишли шаклга киритадиган қисми. 

БОЁН [ф. ^LL — бойлар] Бой; бойлар. 
Боёнларимизнинг бари ҳушёр. Ақли бўлгани 
учун бой бўлган-да. Ойбек, Танланган асар- 
лар. Ҳовуз теварагидаги аъёну боёнлар нақ- 
шинкор устунни қучоқлаб турган султондан 
кўзларини узолмас, улар гўё илон сеҳрига 
илинган бақалардай жой-жойларида серра- 
йиб қолишган эди. О. Ёқубов, Кўҳна дунё. 

БОЁНА эск. Бойларга хос; бойлардек, 
бойларча. Боёна тўн. 

БОЁҚИШ Ачиниш уйғотувчи ҳолатли, 
бечора, шўрлик. -Отанг боёқиш чарчаб, бўл- 
ганича бўлди, — деди она. П. Турсун, Ўқи- 
тувчи. Боёқиш кўп яхши одам эди; инсофли, 
ҳамиятли эди. Ойбек, Танланган асарлар. 
Боламга кўз тегдими, билмайман. Болам боё- 
қиш нотинчроқ бўлиб қолди. Мирмуҳсин, 
Умид. 

БОЖ [ф. £ L — ўлпон, бож, солиқ] 1 
тар. эск. Ўрта асрларда Шарқ мамлакат- 
ларида савдогарлар, ҳунармандлар ва б. лар- 
дан олинадиган солиқ. Шош аҳли, тамомий 
фуқаро божни ўз вақтида тўлаган. Мир- 
муҳсин, Темур Малик. Қорахитойлар қувил- 
ганидан сўнг, шаҳар маҳкамаси биз ҳунар- 
мандларни бож билан қисиб қўйди. М. Осим, 
Карвон йўлларида. Золимлар оларкан элатдан 
божин, Ёзиб кундан-кунга нафс қулочин. 
«Тоҳир ва Зуҳра». 

2 Четдан келтирилган мол учун олина- 
диган, расмий равишда белгиланган ҳақ. Бож 
тўламоқ. н Сарой дарвозаси ёнида божхона 
бўлиб, чет эл молларидан бож олинарди. Ж. 
Шарипов, Хоразм. Ажнабий савдогарлардан 
озмунча бож.. тушади, деб ўйлайсизми ? М. 




Осим, Карвон йўлларида. Аваз карвонларнинг 
молидан бож олганида Авазни таниб олган. 
«Нурали». 

Бож тарифи Давлат чегараси орқали 
ўтадиган товарлардан ундириладиган божлар 
ставкалари мажмуи. 

3 кўчма Бирор нарса, воқеа, ҳолат учун 
кетадиган ҳақ, бадал. Тошга тегар, синар дил, 
Юрак қони тўлар бож. Миртемир, Асарлар. 
Орзуларим олтин тожи, Менинг жоним 
шунинг божи. «Бойчечак». Ҳаёт шундай 
мўъжизаки, Ҳанча жабрин тортсанг оз. Ўлим 
эса унинг учун Арзимас бождир, холос. А. 
Мухтор, Асарлар. 

БОЖА Опа-сингилларнинг эрлари (бир- 
бирига нисбатан). Божа божага бўз бер- 
майди, сўз беради. Мақол. н Ғуломжон унинг 
[Ашур Мирзонинг] божаси уста Баҳромдан 
парталарнинг қандай ясалишини сўраб олди. 
М. Исмоилий, Фарғона т.о. 

БОЖАЧИЛИК Ўзаро божалик муноса- 
батлари. Салом берган эдим, у худди ўрта- 
мизда божачилик бордек, менга ўқрайиб 
туриб: -Мирзақандмисан? — деб сўради. А. 
Обиджон, Аканг қарағай Гулмат. 

БОЖГИР [ф. W — бож олувчи, со- 
лиқ тўпловчи] тар. Бож олувчи, йиғувчи; 
бож ундириш лавозимига эга шахс; бож- 
хона ходими, божмон. Ўн икки қопқадан, 
ўн икки йўлдан Божгирга пул тўлаб кирган 
карвонлар. Шайхзода, Тошкентнома. Биз 
Бухоро ичига қараб бир оз юрган эдикки.. 
қўлида катта фонуси бор, рўдапо тўн кийган 
бир киши фойтунимизни тўхтатди. У амир 
Бухоронинг «божгири» экан. С. Айний, 
Эсдаликлар. 

БОЖДОР [ф. jIjjtC — бож олувчи] айн. 
божгир. Биров — бождор, Биров — тождор. 
Мақол. 

БОЖМОН [ф. — божхона ходими] 

тар. айн божгир. Биотехнологияга, ёввойи 
ўрдакларнинг ёш жўжаларини сотиб олиш, 
шунингдек, божмонларга иш ҳақи тўлашга 
тўрт минг сўмга яқин маблағ сарфланган. 
Газетадан. ..буйруққа мувофиқ балиқ овлаш 
тақиқланганини божмонларнинг ўзлари ҳам 
инкор этмайдилар. Газетадан. 

БОЖРАЙМОҚ фолък. Бақраймоқ, бақ- 
райиб қараб турмоқ. Божрайган кўзи қурсин, 
Ёнаштирма асло бунда. «Ҳасанхон». 

БОЖ-ХИРОЖ, божу хирож [бож + 
хирож] тар. Турли-туман солиқва тўловлар. 


Учирди бошидан Хисравнинг тожин Ва лекин 
сўрмади божу хирожин. Ҳабибий, Девон. 
Девонхонага шаҳар бож-хирожига мутасад- 
ди бўлган бир амалдорни топиб келтирдилар. 
М. Осим, Карвон йўлларида. 

БОЖХОНА [бож + хона] Бож олина- 
диган жой, идора, пост. Сарой дарвозаси 
ёнида божхона бўлиб, чет эл молларидан бож 
олинарди. Ж. Шарипов, Хоразм. Хуллас, 
ВТЭКни ўзининг божхонасига айлантирди. 
«Муштум». 

БОЗ I [ф. jl_> — яна, тағин] эск. кт. Яна, 
тағин; бунинг устига. Оз сўзлаган боз сўзлар, 
Боз сўзлаган соз сўзлар. Мақол. н [Гули:] Йўқ 
асло! Бўлмасин қурбон Алишер, Ҳўйинг, эл 
булбули боз сайрасин оз/Уйғун ва И. Султон, 
Алишер Навоий. Касалўғил, хотин, бозхудо 
берган уч набира. Ҳаммаси шу чолга қарам. 
Ойбек, Танланган асарлар. 

Боз устига Бунинг устига, устига устак. 
Боз устига қурувчилар дарёни тўсишга ки- 
ришдилар. Э. Самандар, Дарёсини йўқотган 
қирғоқ. Бозустига уфқ ҳам оч бинафша тусда 
эди. «Саодат». Отаси қариди, боз устига 
касалманд. С. Сиёев, Аваз. 

БОЗ II [ф. jC — қирғий, лочин] шв. Лочин, 
қарчиғай. Ўрдак ўзини ғоз санар, Чумчуқўзини 
боз санар. Мақол. н Сен-ку бор экансан, шун- 
қорим — бозим, Фалакдан иноят менга не 
лозим. М. Шайхзода, Чорак аср девони. 

БОЗБАНД, бозубанд [ф. jjl_> — била- 
гузук; тумор; билакка боғланган нарса] 
Билакдан юқорига, бўйин ёки қўлтиққа 
осиб юриладиган заргарлик буюми, аёллар 
безаги. Мис бозбандга эришолмай йиғлаган 
кўкрак нишон тақди. У. Носир, Юрак. Ўзинг 
дуохон эшонга ўтакетган ихлосманд бўлиб, 
ҳаммадан илгари туморгина эмас, катта 
бозбанд ҳам олиб тақиб юрганинг ҳолда, 
шаккоклар қаторида зиндонда чириб ётиб- 
сан-ку!С. Айний, Дохунда. 

БОЗБАРАК шв. айн. бодпарак. Чеҳралари 
ширин болакай Учиради оппоқ бозбарак. 
Хаёллари — беҳад самодай, Хаёллари — оп- 
поқ бозбарак. «Гулистон». 

БОЗГЎИ [ф. jLi — қайта, яна айтиш] 
Шашмақом ва бошқа йирик мусиқа асар- 
ларининг такрорланадиган ҳамда ўзгармай- 
диган нақарот қисми. 

БОЗИ I [ф. ^ jL — ўйин; эрмак, ҳазил] 
Ўйин, эрмак. Зўр бозилар қилишали, Ким зўр 
экан, билишали. «Тоҳир ва Зуҳра». Бача-бача 




бози, Ким қора қози, Ким ўйинга чиқмаса, 
Бўйнига тош-тарози. «Бойчечак». 

БОЗИ II [ф. j jL — билак, қўл] 1 Эшик, 
деразаларнинг уст, ост ва ён томонларига 
қўйиладиган материал, кесаки. 

2 Уй деразасининг атрофидаги деворга 
ганч ёки алебастрдан қавартириб ишланган 
ва деразага чирой бахш этувчи ҳошия. 

3 Бешикнинг икки ёнига устма-уст ўрна- 
тиладиган иккитадан тўртта ёғоч қисми. 

БОЗИГАР [ ф. _Д. jjL — моҳир ўйинчи, 
артист] айн. бозингар. Ҳиндистон азалдан бо- 
зигарлар, афсунгарлар макони. «Гулистон». 

БОЗИЛЛАМОҚ 1 Боз-боз, виз-виз овоз 
чиқармоқ, визилламоқ. 

2 кўчма Жуда ҳам қизимоқ, исимоқ. Бо- 
зиллаган танча жонига ором берди. Мир- 
муҳсин, Умид. Печкага олов ёқди. Хона ичи 
бирпасда бозиллаб, исиб кетди. М. Муҳид- 
динов, Инсон мадҳи. Саратон чилласининг 
ҳар бир куни тандирдан янги узилган нондек 
бозиллайди. «Саодат». 

3 кўчма Қизимоқ, ловулламоқ; ғазаб- 
ланмоқ. ..кунлар ўтган сари юраги бозил- 
лайди, наҳотки энди улар билан қайтиб 
кўришмасам, деган гумондан вужуди лар- 
зага тушди. С. Сиёев, Аваз. Авазнинг сал 
бурун айтган густохона сўзлари шайхнинг 
юмшоқ дилини бозиллатиб турарди. С. 
Сиёев, Аваз. 

БОЗИНГАР [ф. jL — моҳир ўйинчи, 
бозигар] 1 эск. Ўйинчи, раққос, раққоса. 

2 Кўзбойлоқчи, афсунгар. Уни билсанг, 
жуда бозингар, айёр, Кўп айёрлар бўлолмайди 
баробар. «Гулшанбоғ». Бора-бора айланиб 
қолдим Бозингарнинг қўғирчоғига. Э. Воҳидов, 
Шарқий қирғоқ. 

3 Айёр, туллак одам ҳақида. 

БОЗИРГОН, бозургон [ф. _,jL> - сав- 

догар, тижоратчи] эск. кт. айн савдогар. Сав- 
догарлар юрар мояли, норли, Бозиргон савдоси 
кумушли, зарли. «Хушкелди». Тушибон кўп 
бозиргоннинг қўлига, На ишлар айладинг 
тоғнинг чўлига. «Эрали ва Шерали». 

БОЗОР [ф. jljC — бозор; савдо растаси] 
1 Аҳоли савдо-сотиқ қиладиган махсус жой, 
майдон. Отанг — бозор, онанг — бозор. 
Мақол. Ақл бозорда сотилмас. Мақол. н 
Юрт бой бўлса, унинг бозори ҳам тўкин 
бўлади. У. Норматов, Талант тарбияси. Бир 
айланиб келай, деб Ҳува бозорига чиқдим. 
С. Аҳмад, Уфқ. 


Бозор қилмоқ 1) бозордан у-бу нарсалар 
олмоқ, харид қилмоқ, харж қилмоқ. Сид- 
диқа бозор қилгани кетди. С. Зуннунова, 
Кўзлар. Нусратбек икки кун эрталаб ўзи 
билан тўрва олиб кетиб, ишдан кейин бозор 
қилиб келди. С. Нуров, Майсаларни аёз 
урмайди; 2) шовқин-сурон қилмоқ, тўпо- 
лон кўтармоқ. 

2 Шундай жойда савдо-сотиқ қилина- 
диган кун. Ойда-йилда бир бозор, униям 
ёмғир бузар. Мақол. н Бугун бозор бўлгани 
учун Ёдгор кеч уйғонди. Ў. Ҳошимов, Қал- 
бингга қулоқ сол. Ҳўяверинг, бугун бозор-ку, 
бирпас дам олсинлар. Ў. Ҳошимов, Қал- 
бингга қулоқ сол. 

Бозор(и) касод Талаб бўлмаган, ўтмай 
қолган нарса, мол ҳақида. -Аммо, — давом 
этди Гуландом, — бозор касодлигиданми ё иши 
яхши унмаганлигиданми, дадам тўқувчилик- 
дан ёлчимади. Ойбек, Танланган асарлар. 
Бозор куни сшн. бозор 2. Бозор куни, одам қалин. 
Ойбек, Танланган асарлар. Бозор кўтармайди 
1) бу нархга бозорда ҳеч ким олмайди; 2) 
кўчма с.т. бошқаларга ёқмайди, ҳеч ким 
тингламайди. ..ииғхоналарда, айниқса кўпчилик 
билан муомала қилинадиган жойларда ..да- 
ғаллик ва майнавозчиликларни бозор кўтар- 
майди. Т. Алимов, Илжайинг, асакангиз кет- 
майди. Бозор нон(и) Сотиш учун тайёр- 
ланадиган махсус нон нави. Ҳаял ўтмай, бир 
чойнакда кўк чой, сири кўчган патнисда тўрт- 
та бозор нони кўтариб келди Ҳудрат. М. 
Исмоилий, Фарғона т.о. Бозор қайтди Бозор 
вақти тамом бўлиб, бозорчилар қайтадиган 
вақт. Бозорга солмоқ 1) молни сотиш учун 
бозорга олиб кирмоқ, харидга қўймоқ. Гаж- 
думбек бозорга борса, Ҳамза бир қулни бозорга 
солиб турибди. «Гўрўғли». Эрта барча хало- 
йиқлар келади, Ҳули, чўрисини бозор солади. 
«Нурали»; 2) кўчма диққатни жалб қилиш 
учун бирор нарсани кўз-кўз қилмоқ, айлан- 
тириб, кўрсатиб юрмоқ. Бозор қизигандан 
кейин, отни миниб, у ёқ-бу ёққа чопиб, қам- 
чилаб, сакратиб ўйнатиб, бозорга сола берди. 
«Ҳасанхон». Ўз ишини битириш учун туй- 
ғуларини бозорга солишдан тоймайди. С. Ка- 
роматов, Олтин қум. Бозори чаққон 1) ха- 
ридори кўп бўлган, тез ўтадиган мол, нарса 
ҳақида. -Марғилонда газмол билан пойабзалнинг 
бозори чаққон, — деди Ҳомид. А. Қодирий, Ўт- 
ган кунлар. «Туркистонда ўрик бозори чаққон 
экан, сотиб келай», деб баҳона қилдим. С. 




Сиёев, Еруғлик; 2) кўчма эҳтиёж катта, та- 
лабгорлари кўп бўлган. Имомликнинг бозори 
чаққон бўлиб кетганидан бизга ўхшаш ўртача 
аҳли илмларга шафқат кўзи билан боқувчи 
бўлмай.. қолган эди. Ғайратий, Довдираш. 
Табибнинг бозори чаққон ҳовлисида камдан- 
кам бўлар экан. Мирмуҳсин, Меъмор. Бо- 
зори ўтмади 1) бозорда ўтмай, сотилмай 
қолди; 2) кўчма ўзига ёки гапига тарафдор 
чиқмади; номери, ҳийла-найранги ўтмади. 
Бозор(ини) олмоқ ёки бозор қилмоқ Бозор- 
га бориб, савдо-сотиқ ишларини битириб 
келмоқ. Бозорингни ўзинг қил, тегирмонингни 
ўзинг торт! Мақол. н Кеч билан бозорни 
олиб, сомон сотиб қайтган туячининг туяси- 
га иккита-иккита мингашиб, чопон бозорга 
қараб йўл солдик. Ғ. Ғулом, Шум бола. Бо- 
рига бозор айн. борига барака қ. барака. Ўзини 
бозорга солмоқ салб. Ўзини элга кўз-кўз 
қилмоқ. Агар севгининг нималигини билсангиз, 
юзингиздаги пардани йиртиб таишаб, ўзин- 
гизни бозорга солиб ўтирмас эдингиз, Жўра- 
хон! М. Исмоилий, Фарғона т.о. Лоф уриб, 
ўзини бозор соларми ? Лоф билан қўлидан бир 
гап келарми? «Алпомиш». 

3 кўчма Ғала-ғовур, чуғур-чуғур, шов- 
қин-сурон, шўхлик ҳолати. Болали уй — 
бозор, боласиз уй — мозор. Мақол. н Бугун 
дала шийпонида бозор бўлди. Ҳамма сиздан 
дарғазаб, раисликдан туширмоқчилар. Ш. 
Рашидов, Бўрондан кучли. Мунира туғ- 
руқхонадан чиққан куни уй бозор бўлиб 
кетди. Ф. Мусажонов, Ҳиммат. Тонг ёришиб, 
гужумларда қушлар бозори бошланган эди. С. 
Сиёев, Ёруғлик. 

4 иқт. Сотувчилар билан харидорлар 
ўртасидаги товар айирбошлаш муноса- 
батлари. Жаҳон бозори. Ташқи бозор. Ички 
бозор. Бозор ислоҳотлари. Бозор хўжалиги. н 
Бозор иштирокчилари товар ва хизматларни 
пул воситасида айирбошлаш юзасидан муно- 
сабатларга киришадилар. «ЎзМЭ». Дунё 
бозорида териларимизнинг нархи тушмаса 
дейман. С. Аҳмад, Юддуз. 

Бозор иқтисодиёти Товар-пул муно- 
сабатларига асосланган, турли мулкчиликка 
ҳамда иқтисодий эркинликка таянган ва 
рақобат асосида тартибга солиб туриладиган 
демократик иқтисодиёт. Бозор мувозанати 
Бозордаги талаб ва таклифнинг миқцоран 
ва таркиб жиҳатидан бир-бирига мувофиқ 
келиши. 


5 кўчма Тақцир, қисмат. Изинда жўраси 
кўрмакка зордир, Маъшуқлик деганинг қизиқ 
бозордир. «Кўшиқлар». Қурилганда ишқ сав- 
донинг бозори, Ўйнаб-кулиб шу кун турса 
дилдори. «Эрали ва Шерали». 

6 кўчма Бирор ҳаракат ёки фаолиятнинг 
ҳадцан ошиши, авжига чиқиши, қизиши. 
Ўлим бозори (уруш). Гап бозори. н Феруза 
билан Норқўзининг тўйи овоза бўлгандан бери 
«Меҳнат — роҳат» қизларининг гап бозори 
қизиди. Ҳ. Ғулом, Сенга интиламан. Хуросон 
мамлакатида ўлимнинг бозори қизиб, хароб 
бўлган бинолар устида бойқушлар сайрашга 
киришди. М. Осим, Аждодларимиз қиссаси. 
Ажалнинг бозори шундай қизиди, Қизил қонга 
тулпор отлар тўзиди. Эргаш Жуманбулбул 
ўғли. Базми жамшидларда, кўнглим тила- 
маган давраларда, сафсата бозорларида кун- 
ларим тамаки тутунидай кўкка учди. X. 
Султонов, Онамнинг юрти. 

7 Бозор, Бозорхон (эркаклар ва аёллар 
исми). 

БОЗОРБОН [ф. jL — бозор қўриқ- 
чиси] 1 Бозор қоровули. 

2 Бозорнинг бошлиғи, раҳбари. Ҳар 
юртнинг матоин қув бозорбонлар Жойлаб 
қўяр экан, ўтказиб қўлдан. М. Шайхзода, 
Тошкентнома. 

БОЗОРБОП Бозор суядиган, харидор 
ёқтирадиган; бозоргир, тезкетар. Бозорбоп 
мол. н Улар бебозор кунлари шаҳардаги 
магазинларни кезиб, бозорбоп молларни тўп- 
лайдилар. Газетадан. Катта участканинг 
тевараги ва саҳни бозорбоп экинлар билан 
банд эди. Ойбек, О.в. шабадалар. 

БОЗОРБОШИ 1 Бозорнинг асосий, бош 
қисми, майдони. Бозорбоши тим бўлди, кесак 
отган ким бўлди. «Оқ олма, қизил олма». 

2 айн. бозорком. Оёғида ғирч этик Юриши 
бозорбоши. «Оқ олма, қизил олма». 

БОЗОРГИР [ф. jLi — бозорда оли- 
надиган, харидори бор] айн. бозорбоп. 
Бозоргир молимиз бўлмагандан кейин нима 
билан савдо қиламиз? Газетадан. Пахта тер 
деса, кучи етмасмиш-у, савдогарчилик қи- 
лишга, арзонга сотиб олган бозоргир маҳ- 
сулотини кўтаришга бели оғримасмиш.. 
«Муштум». 

БОЗОРГОН [ф. ^|Ҳ_,1 jL — сотувчи, сав- 
догар] айн. бозиргон. Бизни сотгандилар шум 
бозоргонлар, Оқ пошшо, кўк пошшо, бек, зода- 
гонлар. Миртемир, Асарлар. 




БОЗОРИ [ф. ^jljU — бозорга оид] 1 
Бозорда сотиш учун мўлжаллаб тайёрлан- 
ган; бозорбоп ёки бозордан келтирилган. 
Бозори атлас. н Кигиз устидаги тугунга 
кўзи тушди, очса, сирли тоғорада ош, икки 
шиша арақ, нон, бозори кулчалар. «Ёшлик». 
Водил — қадимдан бозори қишлоқ. К. Яшин, 
Ҳамза. 

2 Бозорда ўтирувчилар, сотувчилар. 
«Нохудшўрак» байтини ўқуғонсиз.. у ким- 
ларни кулдирмаган.. уйқу босқон бозорилар 
ўқуса ҳам кулади. А. Қаҳҳор, Ким нимадан 
завқ олади? 

БОЗОРКОМ, бозорқўм Бозор қўмитаси 
ва унинг раҳбари, бошлиғи; бозор бошқа- 
рувчиси. Шу иши эвазига бозоркомдан маош 
олади. Ш. Холмирзаев, Оғир тош кўчса. -Бўп- 
ти, эртага эсга солинг, бозоркомга телефон 
қиламан, — деди. Н. Аминов, Ёлғончи фа- 
ришталар. Бу йигитни магазин мудиридан 
тортиб.. бозоркомгача ҳамма танийди. 
Газетадан. 

БОЗОРЛАМОҚ Бозор қилмоқ, бозорга 
бориб келмоқ, бозорни айланмоқ. Ҳамсоямиз 
Қулмат полвон бозорлаб келди. Девордан 
бўйлаб, нарх-навони сўрадим. Т. Мурод, От 
кишнаган оқшом. Майизни орқалаб, бозор- 
ладим. Ярим букилиб, «пўшт, пўшт» деб 
бордик. Т. Мурод, От кишнаган оқшом. 

БОЗОРЛАШМОҚ с.т. Бозорга бориб 
айланиб, томоша ёки савдо-сотиқ қилиб 
келмоқ. -Йўл бўлсин? -Бир бозорлашиб 
келайлик! 

БОЗОРЛИК 1 айн. бозори 1. 

2 Бозордан савдо-сотиқ қилиб, қайтишда 
олиб келинган совға. Элликбоши хуржунини 
кўрсатиб: -Мана буларни Мирзо бериб 
юбордилар, жанобларидан бозорлик экан 
[деди Ойша холага]. Ш. Тошматов, Эрк 
қуши. ..ўша ердаги [кўкнорихонадаги] ғариб- 
ғураболарга мендан бозорлик бўлсин учун уч 
пақирга ярим қадоқ пашмак ҳалво олиб, 
такяга қараб кета бошладим, — деди Шум 
бола. Ғ. Ғулом, Шум бола. 

БОЗОРЧИ 1 Савдо-сотиқ эҳтиёжи билан 
бозорга келган киши, бозорда кўп юрувчи. 
Шаҳарда очлар ea хайр сўровчилар кўпайган 
эди. Улар хайр сўраб чўзган қўллари билан 
дўкондорларни ҳам, бозорчиларни ҳам, само- 
вардаги чойхўрларни ҳам безор қилардилар. 
П. Турсун, Ўқитувчи. Кундузи бозорчилар- 
нинг ғала-ғовуридан чарчаган Бухоро сукунат 


қўйнида ором олмоқда. М. Осим, Карвон 
йўлларида. 

2 Бозорда савдо-сотиқ билан шуғулла- 
нувчи, бозор-ўчарни яхши биладиган одам. 
Мен билан яшайдиган кампир бозорчи хотин 
эди. Ойбек, Танланган асарлар. Бозор куни 
бу шаҳарга кирайин, Мен ҳам бозорчининг 
бири бўлайин. «Интизор». 

БОЗОРЧИЛИК 1 Бозорга хос муома- 
лалар, қоидалар, расм-русм ва ш. к. 

2 Бозорчи касби. - Бозорчилигимиздан 
номус қиламан, — Дадавой ака унга [Лобарга] 
эгилиб, аста гапирди. Ҳ. Ғулом. Тошкент- 
ликлар. 

БОЗОРШАБ [ф. jC — кечки бозор] 
Тунги бозор, тунда ишлайдиган бозор. Ҳар 
йили рамазон ойида бозоршаб, яъни тунги 
бозор бўлар эди. М. Муҳаммаджонов, Тур- 
муш уринишлари. Масхарабоз ea қизиқчилар, 
асосан, турли мазмундаги оилавий тўйларда.. 
зиёфат, базмларда, бозоршаб ea гап-гаш- 
такларда ўйин кўрсатардилар. М. Қодиров, 
Халқ актёрлари. 

БОЗОР-УЧАР Бозор, савдо-сотиқ ва 
улар билан боғлиқ бўлган икир-чикирлар. У 
[Бек ака] савдо-сотиқ, бозор-ўчарга аёлни 
аралаштирмас, ирим қиларди. С. Нуров, Нар- 
вон. У киши ишлай қолсин, деб бозор-ўчарга 
югуртирмадим. С. Нуров, Нарвон. Ахир, сиз 
ҳам бундай туриб, кўчага чиқсангиз, одам- 
лардай бозор-ўчар қилсангиз-чи! «Ёшлик». 

БОЗУБАНД айн. бозбанд. -Ўнг елкамда 
тамғам бор, ўнг билагимда бозубандим бор, 
— дебди. «Зумрад ва Қиммат». 

БОЗУРГОНИЙ [ф. ^lSjjL, - бозорчи, 
савдогар] Мумтоз ашулалардан бири (тах- 
минларга кўра «Бозиргон» достони қаҳра- 
мони номи асосида пайдо бўлган). 

БОИС [а. — сабаб] 1 Сабаб, асос. 

Бунинг боиси нима ? н Рисолат хола бўйнини 
қисиб, ўзининг ҳам бу сирнинг боисидан бе- 
хабарлигини билдирди. Ш. Тошматов, Эрк 
қуши. Зубайда бунинг боисини суриштиришдан 
ўзини сақлаб, унга ҳайрон бўлиб қараб қолди. 
К. Яшин, Ҳамза. 

2 Боис (эркаклар исми). 

БОЙ I 1 Мол-дунёси, давлати, бойлиги 
кўп; бадавлат, давлатманд. Бой одам. Фақир 
пиёда юрар, Бой — туяда. Мақол. Чоракор 
чораклаб олар, бой акам — ботмонлаб. Мақол. 
н Хўжайиннинг дадаси катта бой эди, мол- 
мулкни беҳад йиққан эди. Ойбек, Танланган 





асарлар. Ешлигимда бойлар эшигида қарол- 
лик қилганман. Газетадан. 

2 Иқтисодий жиҳатдан мустаҳкам, ҳеч 
нарсадан камчилиги, муҳтожлиги йўқ; 
тўкис, бадавлат. Юрт бой бўлса, унинг бозори 
ҳам тўкин бўлади. У. Норматов, Талант тар- 
бияси. Биз бой эканмиз, деб қазилмаларнинг 
кулини кўкка совурдик. «Фан ва турмуш». 

3 (кўпинча ж.к.даги сўз билан). Тар- 
кибида, бағрида керакли ва фойдали нар- 
салар кўп, мўл. Темирга бойруда. Ери бойнинг 
эли бой. Мақол. н Ўзбекистон замини ҳам 
маъданларга бой. «Фан ва турмуш». Булар ҳам 
доривор моддаларга бой, ҳам озуқабоп ўсим- 
ликлардир. «Фан ва турмуш». Жийда гулининг 
атирга бой ҳиди уфуриб турибди. X. Тўхта- 
боев, Ширин қовунлар мамлакати. 

4 Бирор нарсаси, жиҳати, хусусияти 
етарли даражада, тўла-тўкис, бекаму кўст. 
Бой тил. Бой тажриба. Бой кутубхона. н 
Отаси ўзининг бой кутубхонаси билан бе- 
жиз фахрланмасди. К. Яшин, Ҳамза. Ис- 
кандаро ҳавас ва таажжуб билан бинолар- 
га, бой жиҳозларга, айниқса нозик санъат 
буюмларига, эшик ва деразаларга назар 
ташлаб қўярди. Ойбек, Нур қидириб. Ўтган 
ҳар бир кун серзавқ, сермазмун, турли 
воқеаларга бой бўлди. Газетадан. Унинг 
хотираси ҳайратда қоларли даражада бой 
ва тиниқ эди. Газетадан. 

5 (одатда эгалик қўшимчалари билан) 
с.т. шв. Эр; турмуш ўртоғи. Бойим уйда йўқ 
эдилар. Оч киши мой танламас, қари қиз бой 
танламас. Мақол. н Айланайин бойимдан, 
Кишноқи шу тойимдан. «Бойчечак». Ман 
билдим: аммамнинг бойи ўлибди, Билсанг, 
аммам есир бўлиб қолибди. «Интизор». 

6 Бойларга мурожаатда ёки улар ҳақида 
сўз борганда, уларнинг номи ўрнида ёки 
номига қўшиб ишлатилади. Бой ота!Бу гап- 
ни бир айтдингиз, яна қайтиб гапирманг! 
Ҳамза, Бой ила хизматчи. Хушхабарлар мана 
энди жанобингиздан бўлади-да, бой почча. 
Ҳамза, Паранжи сирлари. Ниҳоят, ичкари 
ҳовли эшиги тарақ этиб очилиб, Миродилбой 
кўринди. У. Исмоилов, Сайланма. 

7 Киши исмининг таркибий қисми бўлиб 
келади: Болтабой, Тешабой, Жўрабой. 

Бой касал Ўзи оғир бўлмаса-да, пар- 
вариш талаб қиладиган ёки шундай пар- 
вариш учун баҳона бўлган касаллик; шун- 
дай касалликка учраган одам. Дард деган 


нарса анойи беморни monca, танасидан 
чиқмай ўтириб олади. Шунинг учун ҳам 
оғриғининг тайини йўқ беморларни «бой 
касал» дейишади. «Муштум». 

БОЙ II: бой бермоқ 1) ютқизмоқ, 
маҳрум бўлмоқ (ўйинда, ишда, курашда, 
турмушда). Бой берилган ишга пушаймон 
бўлишдан фойда йўқ. Н. Сафаров, Ҳаёт 
мактаби. Менинг бой берадаган нарсам йўқ, 
акаси, бой бериб бўлганман. А. Мухтор, 
Асарлар; 2) бекор ўтказмоқ, зое кетказмоқ, 
қўлдан бериб қўймоқ. Кулай фурсатни бой 
бермоқ. н Шу ғанимат пайтни бой берсак, 
пахта ҳақида ўйлашнинг ҳожати ҳам 
қолмайди. С. Аҳмад, Ҳукм. Қандай тўғри 
келса, шундай яшашлик — умрни бой бе- 
ришликдир. Газетадан. Сир(ни) бой бермоқ 
Махфий нарсани ёки заиф томонларини 
билдириб қўймоқ. Сир бой бердинг — бош бой 
берма. Мақол. н Бўтабой энди қўрқиб 
кетди, лекин.. сир бой бермади. А. Қаҳҳор, 
Қўшчинор чироқлари. У сал оғринди, лекин 
сир бой бермади. М.М.Дўст, Лолазор. 

БОИБАЧЧА айн. бойвачча. ..Ҳотам Тойга 
ўхшайди бойбаччаси. «Гулнорпари». 

БОЙБИЧЧА, бойбича айн. бойвучча. 
Бойбиччалар тўйда бўлар, Хизматинда чўри 
бўлса. «Оқ олма, қизил олма». Болали, 
чақали бўлгин, Мисқолжон, Чамбил элга 
бориб бўлгин бойбича. «Гулнорпари». 

БОЙ-БОЁНЛАР Давлатмандлар, бой- 
лар, ҳоким кишилар. Халққа ҳақиқатни ким 
тушунтиради? Ҳамма амалдорлар, бой- 
боёнлар бу ҳақиқатни халқдан яширадилар. 
Ҳ. Турсунқулов, Ҳаётим қиссаси. 

БОЙБУВА Бой, бадавлат кекса; бой 
бобо. Олдин бир ўзи бўлса, тўйдан кейин 
бойбуванинг хизматини икки кишилашиб 
қилди. К. Яшин, Ҳамза. Тоғда қулон изи бор, 
Қумда қуён изи бор, Бойбуванинг уйида 
Нортуядек қизи бор. «Оқ олма, қизил олма». 

БОЙ-БЎЙ унд. с. Ҳайронлик, ҳайрат- 
ланиш ҳиссини ифодалайди. Бой-бўй, одам 
деган ҳам шу қадар мукаммал бўладими ? А. 
Муқимов, Донишманд. 

БОЙВАЧЧА [бой + ф. — бола, фар- 
занд] 1 Бойнинг боласи, фарзанди. Таниди: 
Мирзакомилбойнинг ўғли Миробид бойвачча. 
Т. Ашуров, Оқ от. Оғзи қийшиқ бўлса ҳам, 
бой гапирсин-у, бойвачча гапирсин. А. Қо- 
дирий, Кичик асарлар. Бой ўғли — бойвачча, 
Оёғида — нўғайча. «Бойчечак». 




2 Бойларнинг болаларига мурожаатда ёки 
улар ҳақида гап борганда, уларнинг номи 
ўрнида ёки номига қўшиб ишлатилади. Янги 
касб қуляуқ бўлсин, бойвачча! А. Қаҳҳор, Қўш- 
чинор чироқлари. Сизни танимади чоғи, бой- 
ваччам, акс ҳолда, саломлашар эди, у жуда 
дилкаш йигит. К. Яшин, Ҳамза. Содиқжон 
бойваччанинг чангалига тушган қизнинг ким- 
лигини билгиси келди. К. Яшин, Ҳамза. Ҳо- 
симжон бойваччанинг итлари, мени танийди. 
Маҳ, Тўрткўз, мссҳ! А. Қаҳҳор, Асарлар. 

3 кест. Ўзини бой боласидек тутувчи. 
Ёнида бир пул йўқ, Қиз сайлайди бойвачча. 
Мақол. 

БОЙВАЧЧАЛИК Бойвачча мавқеи; 
бойваччаларга хос ҳаракат, қилиқ. [Тўла- 
хон ўз-ўзига:] Мен кичкина гўдакми, алданиб? 
..Бойваччалигидан менга нима фойда? Ҳам- 
за, Паранжи сирлари. Давлсип маблағи 
ҳисобига бойваччалик қилишга чек қўйиш 
лозим. Газетадан. 

БОИВУЧЧА 1 Бойнинг хотини ёки қизи; 
бой хотин. [Оқилжон:] Пулингизни ишла- 
таман, ер-сув қиламан, сиз бойвучча хотин 
бўлиб давру даврон сурасиз. Ойбек, Тан- 
ланган асарлар. Бойвуччанинг қизил лаби 
қаймоқлансин деб, Илк саҳардан оқшомгача 
пода боқасан. Ғ. Ғулом. 

2 с.т. эск. Уй бекаси; хотин. Бойвуччам 
бир ёққа кетган эдилар (эр киши ўз хотини 
ҳақида). 

БОИДОҚ тар. сшн. байдоқ 2. Шаҳарда 
мўғул бойдоқлари ғалаёнчиларга зарба бе- 
ришга журъат эта олмадилар. «Ёшлик». 
Бойдоқ-бойдоқ бундан лашкар борибди. «Ал- 
помиш». 

БОЙЁНҒОҚ Ёнғоқнинг бир хил нави. 
Ариқнинг нари юзида бойёнғоқ тагида 
иккита бўйра, бир шолча ёзиғлиқ турибди. 
И. Раҳим, Ҳаёт булоқлари. 

БОИЗОДА Бойнинг боласи, фарзанди; 
бойлар насли, авлодига мансуб. Ота-бола 
мардикорлик қилишди, она эса бой уйида чўри: 
кир ювади, ҳовли супуради, бойзодаларни кў- 
таради. Й. Шамшаров, Тошқин. Давлатинг- 
дан шоли-шолпар киярсан, Ўзингдай бойзода 
бўлса тиярсан. Эргаш Жуманбулбул ўғли. 

БОИИМОҚ 1 Мол-дунёси, бойлиги 
кўпаймоқ; бойлик орттирмоқ, давлатманд 
бўлмоқ. Суқ тўймас, ўғри бойимас. Мақол. 
Ёлғончи ёлчимас, ўғри бойимас. Мақол. н 
Мирза бойигандан бойиб кетди. «Ёшлик». 


2 Таркибида бирор фойдали нарса миқ- 
дори кўпайиб, сифат жиҳатидан яхшилан- 
моқ. Руда маълум ишловдан кейин анча 
бойийди. 

3 Тўлмоқ, эга бўлмоқ, мукаммаллашмоқ. 
Кутубхонамиз янги китоблар билан бойиди. 
н Кунлар севимли ҳунар йўлидаги интилиш 
ва машғулотлар билан ўтиб, қиз ҳаёти янги 
воқеа, янги мазмун билан бойиб борди. С. 
Абдуқаҳҳор, Галия Измайлова. Ҳар гал бу 
тафсилот янгидан-янги сўзлар ва ташбиҳлар 
билан бойиб боради. Н. Аминов, Қаҳқаҳа. 

БОЙИТМОҚ Бойимоқ фл. орт н. Рудани 
бойитмоқ. Кутубхонани бойитмоқ. н Ан- 
вар.. ҳар кимнинг уйида бўлган янги гуллардан 
кўчат ва уруғ олиб, йилдан-йилга гулзорни 
бойитди. А. Қодирий, Меҳробдан чаён. 
Меҳнат ҳаёт чироғига ёғ қуяди, тафаккур 
уни бойитади. Газетадан. 

БОЙИТИЛМОҚ Бойитмоқ фл. мажҳ. н. 
Бойитилган руда. Витаминлар билан бойи- 
тилган озуқа. н Республикамизда кўплаб 
боғча ea яслилар барпо этилди, уларнинг жи- 
ҳозлари бойитилди. «Фан ва турмуш». 

БОЙКЕН бот. Совуққа чидамли, меваси 
оч-сариқ, эти оқ, серҳосил олма нави. 

БОИКОТ [ингл. boycott — англиялик 
катта ер эгаси Ч.К.Бойкот (Boycott) но- 
мидан] Алоҳида шахс, ташкилот ёки давлат- 
ни назар-эътибордан четда қолдириш, 
яккалаб қўйиш мақсадида у билан муно- 
сабатларни тўлиқ ёки қисман тўхтатишдан 
иборат сиёсий ва иқтисодий кураш шакли. 
Бойкот эълон қилмоқ. 

БОИЛАМ I айн. боғлам. Қиз чиқар 
боғдан: қўлида бир бойлам ранго-ранг чечак. 
Р. Бобожон, Танланма. Чўғдай ёниб турган 
атлас бойламини кўриб, Пошша холанинг 
қувончи ичига сиғмай кетди. Д. Нурий, 
Осмон устуни. 

БОЙЛАМ II тиб. Организмдаги аъзо- 
ларни бир-бирига улаб ёки уларни ушлаб 
турувчи пишиқ, букилувчан, чўзилувчан 
ҳамда тарангланувчан тўқимадан иборат 
тузилма. 

БОИЛАМОҚ с.т. Боғламоқ. Ҳамма беклар 
салом бериб кўришиб, Отларимиз иззат ми- 
нан бойлади. «Юсуф ва Аҳмад». Уйда бўлсанг, 
чиқиб отим бойлагил. «Ойсулув». 

БОЙЛАНМОҚ айн. боғланмоқ. Кела 
қолса менинг ёрим айланиб, Душманларнинг 
тили қолар бойланиб. «Қўшиқлар». Икки 





томоннинг келишувидан сўнг фотиҳа қилиниб, 
қизнинг боши бойланди. «Муштум». 

БОЙЛАШМОҚ Бойламоқ фл. бирг. н. айн. 
боғлашмоқ. Бас бойлашиб, эрта азонда 
далага чиқсангиз, ҳаммадан аввал Жапа- 
ройни кўрасиз. Мирмуҳсин, Қаҳрамоннома. 
Биз, фарғоналиклар.. хоразмликлар билан 
шарт бойлашган эдик, — деди отахон Гул- 
чеҳрага. С. Азимов, Оппоқ тонг қўшиғи. 

БОЙЛИК 1 Бой бўлишлик, бой мавқеи; 
мол-мулкнинг йиғиндиси, мажмуи; мўллик. 
Ота бойлиги ерга сингар, Меҳнат бойлиги 
— элга. Мақол. н Бу йигит яхшигина дав- 
латманд бўлса ҳам.. нима учундир, бойлиги 
билан бўлмай, «Ҳомид хотинбоз» деб шуҳ- 
ратланган. А. Қодирий, Ўтган кунлар. Ҳовли 
саҳнига, айвонларга «сеп» ёйилди. Сепнинг 
бойлиги, тури, ранг-баранглиги ҳаммани ҳанг- 
манг этди. Ойбек, Танланган асарлар. 
Йирикроқ тошлар ҳукмронлик ва бойлик 
ифодаси саналган. С. Кароматов, Олтин қум. 

2 Дунё, давлат, мол-мулк. Муҳаббат бой- 
ликка боқмас. Мақол. Рўзғор ўлчов билан, Бой- 
лик тежов билан. Мақол. н Ўн олти минг 
қўй, икки ярим минг йилқи ҳазилакам бойлик 
эмас. П. Қодиров, Юлдузли тунлар. Бойлик 
бор жойда самимийлик ўрнини сохталик 
эгаллайди. Ф. Мусажонов, Ҳиммат. 

3 Табиий, моддий ресурслар мажмуи. Ер 
ости бойликлари. Моддий бойликлар. Табиий 
бойликлар. Ҳазилма бойлик. н Эндиликда 
Ўзбекистон улкан табиий бойликлар, кўпдан- 
кўп ноёб саноат маҳсулотлари ватанидир. 
«Саодат». Ўлкамиз табиий бойликларини 
ўрганиш.. ишига нуфузли олимларимиз сал- 
моқли улуш қўшмоқдалар. Газетадан. Энди- 
ликда инсониятга зарур моддий бойлик- 
ларнинг учдан икки улуши аёл қўли, аёл ақл- 
заковати билан яратилади. Газетадан. 

4 Ақлий, руҳий, маънавий фаолият 
ҳосиласи, мажмуи. Миллий бойлик. Маданий 
бойлик. Маънавий бойлик. Ақлдан ортиқ 
бойлик йўқ. Мақол. н Тарихий ва маданий 
ёдгорликлар — бизнинг миллий бойлигимиз, 
чексиз фахримиздир. Газетадан. Халқ ўз 
тилини энг улкан миллий бойлик сифатида 
асраши керак. Газетадан. 

БОИЛОВ шв. фольк. Молни боғлаб бо- 
қиш, семиртириш усули. От бойловда семи- 
рар, Қўй ҳайдовда семирар. Мақол. н «Оқ 
олтин»имиз бир миллион тонна бўлганда, 
Тарлонни бойловга ташладим. Т. Мурод, От 


кишнаган оқшом. Хабарини топган бандага 
Бойловда моли суюнчи. «Оқ олма, қизил 
олма». 

БОЙПАРАСТ Бойларга хушомад, муло- 
замат қилувчи, бойларнинг содиқ мухлиси. 
Бошқа бир хавф унинг [Гулнорнинг] кўз олдида 
яна даҳшатлироқ гавдаланар эди: онасининг 
таъбирича, бойпараст ота бир кун тўсатдан: 
-Бой отам фалон одамни маъқул кўрдилар, 
эрта тўй, фалон кун никоҳ, тайёрлигингни 
кўравер, хотин! — деса, у нима қила олади? 
Ойбек, Танланган асарлар. 

БОИТЕВАТ с.т. 1 Катта, баҳайбат, кўп- 
пак ит. Калласи худди гов саватдай, Тиши сўй- 
лоқ, хўп қопгир бойтеватдай. «Гулнорпари». 

2 кўчма Бойнинг содиқ хизматкори, бой- 
га қуллуқ қилувчи. Бой ошини бойтеват 
кўрибди, дегандай, бойтевати кўп. Бойнинг 
ўзидан бойтевати ёмон. «Қанотли сўзлар». 

3 кўчма Сочлари пахмоқ, уст-боши жул- 
дур одам. Ўзингга сал қарасанг-чи, бойтеват 
бўлиб кетибсан. 

Бойникини бойтеват қизғанади Бойнинг 
мол-дунёсидан ўзига ҳеч қандай наф бўл- 
маса-да, уни бошқалардан қизғанадиган 
одам ҳақида айтиладиган ибора. ..Бойники- 
ни бойтеват қизғонур, деб эшитар эдик. 
«Муштум». 

БОИТУЗОҚ Қуш тутиш учун қилдан 
ясалган махсус тузоқ. -Қушчага бойтузоқ 
қўйдинг, энди болу парини юласан, муттаҳам! 
— деди-да, унинг кўзларига ғазаб билан узоқ 
тикилди. К. Яшин, Ҳамза. 

БОЙХАЛЧА бот. Зиркдошлар (зиркгул- 
лилар оиласи)га мансуб, япроғи панжасимон 
қирқилган, тугунак илдизли кўп йиллик ўт. 

БОЙЧА Йирик бойлардан бойлик жи- 
ҳатдан паст турувчи бой; чакана бой, кичик 
бой. Эшик олдига, кўчанинг икки юзига қа- 
тор қўйилган скамейкаларда Мирзакарим- 
бой, маҳалланинг имоми, бойлари, бойчалари 
уларни кутиб оладилар. Ойбек, Танланган 
асарлар. 

БОЙЧЕЧАК 1 Пиёзгулдошлар (пиёзгул- 
лилар оиласи)га мансуб, илк баҳорда очи- 
ладиган кўп йиллик ўсимлик. Баҳор келгач, 
ҳар йили далаларга чиқардик. Этак-этак 
чучмома, бойчечаклар йиғардик. Ҳ. Салоҳ. 
Бойчечак — баҳорнинг биринчи элчиси. Га- 
зетадан. Қаттиқ ердан таталаб чиққан 
бойчечак, Юмшоқ ердан юмалаб чиққан 
бойчечак. «Қўшиқлар». 





2 этн. Эрта кўклам, бойчечак чиққан 
пайтда, эшикма-эшик юриб айтиладиган 
махсус халқона қўшиқ. Бойчечак айтмоқ. 

БОИУҒЛИ зоол. 1 Япалоққушлар тур- 
кумига мансуб, тунда ов қиладиган бир 
турли йиртқич қуш. Оқшом тушганда, 
Тозабоғнинг олис бурчагида бойўғли сай- 
райди. С. Сиёев, Аваз. Муяссар қабрис- 
тондаги бойўғлининг ваҳимали «ҳув-ҳув» 
лашидан уйғониб кетди-да, қайта ухлай 
олмади. О. Ёқубов, Эр бошига иш тушса. 
Аввало, бу бойўғли эмас, ҳаққуш, қўрқма. 
А. Қаҳҳор, Асарлар. 

2 кўчма Бехосият, машъум одам ҳақида. 
Ўртоғинг бойўғли бўлса, турмушинг — вай- 
рона. Мақол. н Бундан буён боғимга қадам 
қўйманг, сиз бойўғлидан ҳам баттар нарсасиз! 
Ҳўнган ерингизни қуритасиз. Мирмуҳсин, 
Чиниқиш. Бутун борлиқ оғир уйқуга чўм- 
гандай. Фақат Бегмат бойўғлигина ухлаёл- 
масди. Ў. Усмонов, Сирли соҳил. 

БОИҚИЗИ зоол. Гавдаси қизғиш, қора 
юмалоқ доғлари бор ҳашарот. Ариқ бў- 
йидаги майсалар орасида очилган жимит- 
дек зангори гуллар устида бойқизи сарғиш 
қанотини пирпиратиб учади. Ў. Ҳошимов, 
Икки эшик ораси. 

БОИҚУШ 1 айн. бойўғли. Бойқуитинг 
кетидан эргашсанг, вайронага борасан. «Қа- 
нотли сўзлар». Одам шарпасини сезган бой- 
қуш учиб кетди. С. Аҳмад, Уфқ. 

2 кўчма Салбий ёқимсиз воқеа-ҳодисалар 
даракчиси, сабабчиси. Бир у [Темиртош] шу 
бахтга эришган пайтда, юрт устида фа- 
локат бойқуши қанот қоқа бошлади. М. 
Осим, Ўтрор. ..жаҳолат, хурофот, бидъат 
бойқушлари.. К. Яшин, Ҳамза. 

БОИҚУШХОНА Бойқушлар яшайдиган 
жой, вайрона. Сунбуланинг охирларигача кўп 
ҳовлилар, бутун-бутун маҳаллалар ҳувиллаб, 
бойқушхонага айланади. М. Муҳаммаджонов, 
Турмуш уринишлари. 

БОИҒОЗА шв. Янги буюм харид қилган 
кишидан олинадиган суюнчи. 

БОК [ф. _SLi — хавф, қўрқинч]: ҳеч бо- 
киси йўқ Ҳеч зарари йўқ; қўрқинчли эмас, 
ҳеч нарса қилмайди. -Мен ҳовлига кирганим 
учун узр сўрадим, — деди Камолиддин. Чол 
олижаноблик билан: -Ҳеч бокиси йўқ, болам. 
Қани, ичкарига киринг, — деб таклиф қилди. 
Т. Жалолов, Олтин қафас. ..она тилимизда 
одам «ўзида» эмас, аниқ бир жойда, масалан, 


кабинетда бўлади. — Узр, Саидмурод ака. 
— Ҳеч бокиси йўқ. «Ёшлик». 

БОКАЛ [юн. bankalis — идиш] Суюқ 
ичимликлар ичишга мўлжалланган чўзин- 
чоқ шиша ёки биллур идиш, қадаҳ. Чарос 
бокал ушлаганча энтикиб қўйди. Ў. Ҳоши- 
мов, Қалбингга қулоқ сол. Мезбон шкафдан 
бир шиша вино олди. Бокални тўлдириб, 
олдимга қўйди ва шишани яна бекитди. Ҳ. 
Аҳмар, Яккама-якка. Бокалга қуйилган бор- 
жомдан битта хўплаб, қоғоз салфеткага 
оғзини артди-да, шошмасдан жавоб берди. 
С. Аҳмад, Жимжитлик. 

БОКИР [а. — эрта, барвақт; соф, 

покиза] Покиза, мусаффо; кўркам. Бокир, 
соф, яхши табиат юракларга куч бағиш- 
лайди. Ойбек, Қуёш қораймас. ..қиз нози ва 
ғамзасининг нашъу намоларини татимаган 
бокир йигит учун.. ҳаёсизликдан бошқа нарса 
бўлиб туюлиши мумкин эмас эди. М. Исмои- 
лий, Фарғона т.о. Қиз бола ўзининг малоҳати, 
бокир латофати, иффати, ширин муома- 
ласи.. беғубор табассуми, мулойим кулгиси би- 
лан қиз. М. Исмоилий, Одамийлик қиссаси. 

БОКИРА [а. ь — дастлабки мева; иф- 
фатли қиз бола] 1 Эр кўрмаган, турмушга 
чиқмаган; иффатли. Бокира қиз. н Ҳеч 
қаёққа кетмайман, менга осилманг, бўлмаса, 
бир бокира жоннинг уволига қоласиз! К. 
Яшин, Ҳамза. Сенга шундай бокира жонон- 
ларни топиб берайки, ҳуснини кўриб, ақлинг 
оғмаса — ҳисобмас. Ж. Абдуллахонов, Тўфон. 

2 кўчма Қўл тегмаган, киши оёғи етма- 
ган. Қудратли тракторлар чўлнинг бокира 
бағрини илк дафъа ёриб, ағдариб, ҳавони 
гумбурлатар эдилар. Ойбек, О. в. шабадалар. 

3 айн. бокир. ..сирқираб ётибсиз тошлар 
оралаб, бокира сувларим, гўзал сувларим. Ш. 
Раҳмон, Гуллаётган тош. Сен менинг қорим- 
сан, биринчи қорим, Гўё бутун олам сендай 
бокира. А. Мухтор, Асарлар. Баҳорнинг бокира 
таровати ҳам Арслоновнинг кўнглини очол- 
мади. «Шарқ юлдузи». ..иғунда қизнинг бутун 
борлиғи изтиробга тушиб, бокира қалбида 
нималар кечмайди. Газетадан. Мен сизни 
япроқлар рангига уйқаш, Бокира муҳаббат 
билан севаман. X. Даврон, Тунги боғлар. 

БОКС I [ингл. box — мушт уриш, зарб] 
спрт. Икки рақибнинг махсус қўлқоп ки- 
йиб, маълум қоидалар асосида яккама-якка 
муштлашиш мусобақаси. Ҳарбийда бокс 
спортига қизиқиб, разряд ҳам олибди. Мир- 





муҳсин, Асарлар. Бокс спорти ҳақида баъзан 
узоқ гапириб, Ҳафизани зериктирган вақт- 
лари ҳам бўлган эди. Мирмуҳсин, Умид. 

БОКС II [ингл. box — қути, хона] тиб. 
Касалхоналарда юқумли касаллик билан 
оғриганликда гумон қилинган кишиларни 
бошқалардан алоҳида ётқизиш учун ажра- 
тилган махсус хона ёки бино. 

БОКС III [ингл\ Эркакларнинг соч қўйиш 
усулларидан бири. Сочини боксга олдирмоқ. 

БОКСЁР айн. боксчи. Бу қисқа муддат 
боксёрларнинг шиддатли раундлари ўртасида 
нафас ростлашга бериладиган қисқа танаф- 
фусга ўхшарди. Ф. Мусажонов, Ҳиммат. 

БОКСЁРЛИК Бокс тушишлик, бокс 
билан шуғулланишлик. Мен ёшлигимда бок- 
сёрликни яхши кўрардим. И. Раҳим, Чин 
муҳаббат. 

БОКСИТ [фр. bauxite — Франциядаги Бо 
(Beaux) деган жой номидан] Асосий тар- 
кибий қисмини алюминий оксид ташкил 
қилган тоғ жинси; алюминийга энг бой руда. 
Боксит — цемент ва ўтга чидамли ма- 
териаллар олиш учун ишлатиладиган тоғ 
жинси. А. Ашрапов, Ш. Қосимов, Қурилиш 
терминлари луғати. 

БОКСЧА Боксчасига, бокс усули би- 
лан. Умид ёқасидан ушламоқчи бўлган Шо- 
қосимни тасирлатиб, боксча ура кетди. 
Мирмуҳсин, Умид. 

БОКСЧИ Бокс билан шуғулланувчи 
шахс. Катта бўлсам, албатта боксчи бў- 
ламан. Мирмуҳсин, Умид. Кубалик бокс- 
чилар билан «Тошкент йўлбарси» саккиз 
маротаба учрашди ва жангларда ғалаба 
қозонди. Газетадан. 

БОЛ 1 айн. асал 1,2. Бол сотган бармоғини 
ялар. Мақол. н Бу ернинг узуми, анори, 
анжири бол билан тенг дейдилар. Газетадан. 
Ол-ол бўлсин, ол бўлсин, ёринглаби бол бўлсин. 
«Кунтуғмиш». 

2 кўчма Тот, лаззат. Тил бор — бол кел- 
mupap, Тил бор — бало келтирар. Мақол. 
Яхшихотин —умр боли. Мақол. н Уларҳаёт 
болини эмас, ҳаёт заҳрини ютиб ўтирар- 
дилар. М. Исмоилий, Фарғона т.о. 

3 кўчма Яхши, мулойим муомала. Ти- 
лингда бўлса болинг, Кулиб mypap иқболинг. 
Мақол. Муздан сув томар, Сўзамолдан — бол. 
Мақол. 

Оғзидан (ёки лабидан, сўзидан) бол 
томади Жуда ҳам ширинсўз одам ҳақида. 


Аноргулнинг ҳар сўзидан Боллар томар, ёр- 
ёр. «Қўшиқлар». Ҳар сўзингдан бол томсин, 
Кўрган орзулаб қолсин. Қ. Муҳаммадий. Кат- 
та-кичикка оғзидан бол томиб муомала 
қиладиган хола негадир мен билан тил учида 
сўрашиб қўя қолди. «Муштум». Лабларин- 
гиздан бол томади, ёниб турган оловсиз. К. 
Яшин, Ҳамза. 

БОЛА 1 Янги туғилган, ҳали кўкракдан, 
она бағридан ажратилмаган гўдак; чақалоқ. 
Бола эмизмоқ. Болани аллалаб ухлатмоқ. Бола 
йиғламаса, она сут бермайди. Мақол. н Ўзбек 
ойим бурчакда бола кўтариб ўтирган Зайнаб- 
дан чақалоқни олиб, уни жомни тўкиб ке- 
лишга буюрди. А. Қодирий, Ўтган кунлар. 

2 Ҳали ёш, вояга етмаган одам. Болани 
ёшдан асра, ниҳолни бошдан асра. Мақол. 
Яхши боладан — раҳмат, Ёмон боладан — 
лаънат. Мақол. Мен куяман боламга, Болам 
куяр боласига. Мақол. Алдагани бола яхши. 
«Қанотли сўзлар». н -Ҳали бола экансиз, — 
деди Кумуш. А. Қодирий, Ўтган кунлар. 
Анвар келишган, дўндиқ бола эди. А. Қо- 
дирий, Меҳробдан чаён. Аёл кишининг 
фазилати бола билан бўлган муносабатида 
очилади. Ф. Мусажонов, Ҳиммат. 

Аскар бола с.т. Аскарликка янги олинган 
ёш солдат. Уруш йиллари аскар болаларни 
йўқлаб турдик. А. Қаҳҳор, Асарлар. Бўз бола 
Ҳали турмушнинг аччиқ-чучугини тот- 
маган, турмуш тажрибаси йўқ йигит. Йўлчи 
қачон келар экан, келганда ҳам нима қи- 
ларди, бўз бола, камбағал. Ойбек, Танланган 
асарлар. Дала (ёки саҳро) боласи эск. Далада, 
саҳрода ўсган одам. Қашқарнинг қизи, жувони 
олмадай бўлади. Сен саҳро боласига сўзни 
уқтириш ҳам қийин. Ойбек, Танланган асар- 
лар. Келин бола Ёш келин, эндигина тушган 
келин, келинчак. Ҳожининг «Энди келин 
болани юбормаймиз-да», деб кулишига: «Ме- 
нинг болам эмас, сизники, у ер ҳам, бу ер ҳам 
ўзининг уйи», — деди [қутидор]. А. Қодирий, 
Ўтган кунлар. ..келин болани Тошкентга олиб 
келишларини сўраган эдим. А. Қодирий, Ўт- 
ган кунлар. Куёв бола Ёш куёв, янги куёв. 
Совчилар қуда бўлмишларига куёв болани роса 
мақтаишбди. «Муштум». -Куёв бола ёлғиз 
қолар эканлар-да? — қизнинг ҳаракатлари 
негадир шофёрга ёқмади. Ў. Умарбеков, Ёз 
ёмғири. Кўча бола(си) Кўча-кўйда санқиб 
юрадиган, тарбиясиз бола. Нариги уйдан 
увадаси чиқиб кетган ёстиқни кўтариб Ҳам- 

дам чиқди: -Ўтир бу ёққа/Хўш, сен нима учун 
кўча болаларига ўхшаб ахлоқсизлик қиласан ? 
А. Қаҳҳор, Айб кимда? Ота(си)нинг боласи 
Ўз отасига ўхшаган; ўз отасининг ишини 
тута билган фарзанд ҳақида. Отабек хуфтон 
намози учун таҳорат олишга меҳмонхонадан 
чиққан эди, унинг кетича: -Отанинг боласи- 
да, — деб Зиё шоҳичи меҳмонларга қараб 
қўйди. А. Қодирий, Ўтган кунлар. Ўғил бола 
1) эркак жинсидаги бола. Ўғил болани уриш 
гуноҳ деб биладиган Умматали бу гал ўзини 
тутолмади. С. Аҳмад, Уфқ; 2) кўчма 
эркакларга хос хусусиятли шахс; мард одам. 
-Мен кишининг хизматини унутадиган йигит 
эмасман, — деди Ҳомид ва давом қилди, — 
ўғил бола учун — ўғил болалигим, ёмон учун 
ёмонлигим бор. А. Қодирий, Ўтган кунлар; 
3) кўчма тўғриси, бўладигани. Гапнинг ўғил 
боласини айтсам, биз тарафда беморларга 
наридан-бери қарашади. «Муштум». Қиз бола 
1) аёл жинсидаги бола. Шу ёшга кириб қиз 
бола билан биринчи марта кинога тушиши 
эди. X. Тўхтабоев, Сариқдевни миниб. ..қиз 
боланинг бунчалик шўх бўлишини биринчи 
кўришим. Мирмуҳсин, Меъмор; 2) бўш, заиф 
ёки қизларга хос қилиқпар қиладиган ўғил 
болаларни масхаралаб айтиладиган ибора. 

3 Фарзанд, ўғил-қиз, зурриёт. Одамнинг 
меваси — бола. Мақол. Бол ширин, болдан бола 
ширин. Мақол. Бола азиз, одоби ундан азиз. 
Мақол. н Бир онадан алвон хил бола туғи- 
лади, деганларидек, Анварнинг яратилиши 
оғаларига нисбатан бошқача эди. А. Қодирий, 
Меҳробдан чаён. 

Бола кўрмоқ Фарзандли бўлмоқ. Орада 
тўққиз йил ўтди. Булар тўрт бола кўришди.. 
А. Қаҳҳор, Бошсиз одам. 

4 кўчма Ёши улуғ, аммо гўдакларча иш 
тутадиган, болаларча мулоҳаза юргизади- 
ган одам ҳақида. -Нега кўнглимга олмай, мен 
ёш боламанми! — деди [Кумуш]. А. Қодирий, 
Ўтган кунлар. Эй хотин, бола бўлиб қолган- 
сан десам, аччиғинг келади. Ахир гапнинг 
охирига қадар тинглаб турмайсанми. Ой- 
дин, Ширин келди. 

5 (кўпинча 1-ш. эгалик аффикси билан) 
Ёши катталарнинг ёшларга мурожаат шакли. 
-Узр айт, болам. Золим билан тенглашма! — 
деди чол. Ойбек, Танланган асарлар. -Меники 
бедаво дард. Уҳ! — енгил хўрсинди Тоҳиржон. 
-Ундай дема, болам. Ноумид шайтон. Ойбек, 
Танланган асарлар. 


6 Янги туғилган, тухумдан чиққан, ҳали 
вояга етмаган ёш ҳайвон ёки парранда. Қўн- 
ғиз боласини оппоғим дер, кирпи боласини 
юмшоғим дер. Мақол. Илоннинг боласи — 
илон, Чаённинг боласи — чаён. Мақол. 

7 Ҳомила, қориндаги гумона. -Боланг неча 
ойлик бўлди, ер юткур? — бўғилиб сўради ва 
қизни бир тепди. Ойбек, Танланган асарлар. 
Меҳри иккиқат. Бола икки ойлик, уч ойлик.. 
беш ойлик.. Қандай қилиб бўлса ҳам, болани 
тушириш керак. А. Қаҳҳор, Бошсиз одам. 

БОЛАЖРАТГИЧ Рамкадаги мумкатакни 
бузмасдан ундаги асални ажратиб оладиган, 
марказдан қочма куч таъсирида ишлайдиган 
цилиндрсимон машина. 

БОЛА-БАҚРА Катта-кичик ёшли бола- 
лар; бола-чақа. Майсазор тўла бола-бақра, 
қий-чув; қаердадир патефон хириллаб айла- 
нар эди. А. Мухтор, Давр менинг тақдиримда. 
Кенгроқ кўчада бола-бақра чуввос солиб, у 
ёқдан бу ёққа югуришарди. Ж. Абдуллахонов, 
Орият. Дудутлатинг, Қулмуҳаммадбой, биз- 
нинг кўчада бола-бақра кўп! «Ёшлик». 

БОЛАБОП Болаларга мўлжалланган, 
болалар учун аталган ёки болалар бажари- 
ши мумкин бўлган. Ўзим икки марта бордим. 
Болабоп иш йўқ дейишади. «Ёшлик». 

БОЛАЖОН 1 Бола 1, 2 с. кичр.-эркл. Ма, 
е шуни, болажоним, атайин сенга илиниб олиб 
келдим. Ш. Сулаймон, Ота ўғил. Ўша қон- 
хўрлар мени ўлдириб кетиша қолса бўлмас 
эканми ? Болам, болажоним! Ў. Умарбеков, 
Ёз ёмғири. 

2 сфт. Болаларни ниҳоятда яхши кўра- 
диган, болага ўта меҳрибон, болапарвар. 
Озод ақлини танигандан бери бу қадар меҳ- 
рибон, болажон аёлни учратган эмас. «Ёш- 
лик». Балки менда пайдо бўлган меҳр тоғам- 
нинг болажон бўлганидандир. Н. Сафаров, 
Оловли излар. 

БОЛАЖОНЛИК Болаларни жондан 
ортиқ севишлик; болажон бўлиш. Фотима 
холадаги болажонлик, фарзандларига бўлган 
муҳаббат, уларнинг тарбияси йўлидаги 
фидокорлик [филъмда] ўз ифодасини топган. 
Газетадан. Унинг сиймосида мушфиқ онадаги 
болажонликни, жафокашликни, олижаноб- 
ликни кўрасиз. Газетадан. 

БОЛАКАИ Бола 1, 2 с. кичр-эркл. Қани, 
ўша бир пайтлар катталарнинг суҳбатига 
аралашмасдан, меҳр билан кузатадиган тор- 
тинчоқ болакайлар ва қизалоқлар. Газетадан. 





-Ҳа, болакайлар, нима гап ? — деди Жўранинг 
дадаси, туядаги болалар етиб келгач. Н. Фо- 
зилов, Ирмоқ. 

БОЛАЛАМОҚ 1 Ўзидан насл қолдир- 
моқ; бола туғиб ёки очиб кўпаймоқ; урчимоқ. 
Мушук болалади. Каптар болалади. н Ум- 
мат сурнайчининг ити болалаган эди, битта 
кучугини олдим. С. Сиёев, Ёруғлик. ..айни ба- 
ҳор пайтида тоғдаги ноёб қуш ва ҳайвонлар 
тухум қўйган ва болалаган бўлади. Н. Раҳ- 
монов, Бетайин овчилар. 

2 кўчма Кўпаймоқ, урчимоқ. Чипқон бо- 
лалабди. Бир орзу ўн орзу болалайди. Мақол. 
н Билишмайдики, пул болалаб туради, ин- 
дамасдан туғади, чақалоқлари ингилламайди. 
Ойбек, Танланган асарлар. Кўзидаги тунд- 
лиги аримади, қайтага болалади, оғирлигини 
ташлаб, кўзини чўктирди. «Ёшлик». 

БОЛАЛАРБОП Болаларга мос, болалар 
учун тўғри келадиган, болаларга мўлжал- 
ланган. Ёзувчиларнинг болаларбоп энг яхши 
асарлари танлаб олинади. Газетадан. ..эрта- 
кона усул давр нафасини, қайноқ руҳини қи- 
зиқарли, болаларбоп тарзда тасвирлашнинг 
бирдан-бир йўлидир. «ЎТА». 

БОЛАЛАРЧА рвш. Болаларга хос тарзда, 
болаларга ўхшаб; гўдакларча. Болаларча 
ўйламоқ. Болаларча муҳокама юргизмоқ. н 
..бу қизариш айни ҳолда бир нав болаларча 
рашкни ҳам ифода қиларди. С. Айний, Эсда- 
ликлар. Ўктамхон болаларча самимият билан 
эътироз билдирди. К. Яшин, Ҳамза. 

БОЛАЛАТМОҚ 1 Болаламоқ фл. орт.н. 
Қорамолларни болалатмоқ. 

2 кўчма Кўпайтирмоқ. Таъбир жоиз бўлса, 
ҳозир йўқни йўндирса, борни болалатса бўла- 
диган пайт. Ж. Холқосимов, Қаёққа қараб 
эснаяпсиз. [Аъзам] Ҳожининг давлатини та- 
лон-торож қилавермайди. Аксинча, ёнига қў- 
шади, болалатади, тишида тишлаб, шу 
хонадонга олиб келади. Шуҳрат, Жаннат қи- 
дирганлар. 

БОЛАЛИ Боласи, фарзанди бор, бола- 
чақали. Болалилар бош бўлар, боласизлар ёш 
бўлар. Мақол. Болали уй — бозор, боласиз уй 
— мозор. Мақол. Болали уйда ғийбат бўлмас. 
Мақол. 

БОЛАЛИК 1 Ёш болаларга хос хатти- 
ҳаракат, қилиқ. Бола болалигига боради. н 
Бола-да, мурти сабза уриб қолган бўлса 
ҳамки, болалигини қўймайди. М. Исмоилий, 
Фарғона т.о. Сафарали қаерда туради десак, 


биров айтиб берадими? Болалигинг қурсин.. 
Дунёда Сафаралидан кўпи йўқ. Ойдин, Мард- 
лик — мангулик. 

2 Одамнинг ҳали вояга етмаган даври; 
ёшлик. У болаликданоқ отларни севар, яхши 
отларни боқиш, томоша қилишдан ҳар вақт 
завқланар эди. Ойбек, Танланган асарлар. 
Дунёдаги энг мароқли сайр болалик йиллари 
ўтган кўчалар бўйлаб сайр этиш бўлса керак. 
С. Сиёев, Отлиқ аёл. 

3 Фарзандлик, фарзанд қилиб олиш, 
фарзанд қилиб асраш. [Ўғилни] Бир бефар- 
зандга болаликка бердим. Қаерда бўлса, эсон 
бўлсин. Ойбек, Танланган асарлар. 

Ўгил болалик Мардонавор хатти-ҳара- 
кат, мардлик. -Мен кишининг хизматини 
унутадиган йигит эмасман, — деди Ҳомид 
ва давом қилди, — ўғил бола учун — ўғил 
болалигим, ёмон учун ёмонлигим бор. А. Қо- 
дирий, Ўтган кунлар. 

БОЛАЛИ-ЧАҚАЛИ айн. бола-чақали. 

БОЛАПАРВАР Болаларни ортиқ дара- 
жада яхши кўрадиган, болаларга меҳрибон; 
болажон. 

БОЛАПАРВАРЛИК Болаларни ниҳоят 
даражада яхши кўришлик; болажонлик. 

БОЛАПАҚИР Бечора, иложсиз. Гавда- 
лироқ бир эркак бир мушт туширган эди, 
боланинг телпаги бошидан учиб, қорга тушди. 
Болапақирни бирпасда оломон қилиб юбо- 
ришди. Ў. Ҳошимов, Икки эшик ораси. Бо- 
лапақир бу гапларни ичига солавериб сиқи- 
либ кетган экан, шекилли, сал юрагини бўша- 
тиб олсин. «Ёшлик». 

БОЛАРИ айн. асалари. Яхши чечакка 
болари қўнади. Мақол. н Боларилар шоишб 
зувиллар, Ҳатто қўнғиз ясатар инин. А. Шер, 
Бешиктерватар ҳақида баллада. 

БОЛАСИЗ Боласи йўқ, бола кўрмаган, 
бефарзанд. Боласиз хотин. Хотинсиз ўтиш — 
хато, боласиз ўтиш — жафо. Мақол. Болали 
уй — бозор, боласиз уй — мозор. Мақол. н 
Боласизга тангриси ҳам, бандаси ҳам бермас 
экан. Йигирма йил турмуш қилиб, бола 
кўрмадим. И. Раҳим, Чин муҳаббат. 

БОЛАСИЗЛИК Фарзандга эга эмаслик; 
бефарзандлик. Боласизлик учун хафа бўлиш 
керак эмас, ҳали ёшсиз, бек ака! А. Қодирий, 
Ўтган кунлар. 

БОЛАТОЙ Бола 1, 2 с. кичр-эркл. 

БОЛАЧА 1 Бола 1, 2 с. кичр. 

2 Кичкина қовун; сапча, хомак. 





3 Бир турдаги нарсаларнинг энг кичиги, 
жажжиси. 

БОЛА-ЧАҚА жуфт. с. 1 Катта-кичик бо- 
лалар; бола-бақра. Йигит ялт этиб, қўшни 
далага қаради. Уерда хотин-халажлар, бола- 
чақалар чувиллашиб, пахта теришаётган 
эди. М. Исмоилий, Фарғона т.о. Ходим- 
ларнинг учовида ҳам бола-чақалари бор экан. 
М.М.Дўст, Галатепа қиссалари. Бола-чақа- 
ларининг орзу-ҳавасини кўришсин. К. Яшин, 
Ҳамза. 

2 Оила аъзолари (хотин ва болалар). 
Мусофирлик қийин, бола-чақани соғинади 
kuuiu. Ойбек, Танланган асарлар. 

Бола-чақа қилмоқ (ёки кўрмоқ) Уйланиб 
бола-чақали бўлмоқ. [Мамат Холисхонга :] 
Бола-чақа кўргандан кейин бир умр бориб 
туришга ҳам ваъда бераман. Ҳамза, Па- 
ранжи сирлари. 

БОЛА-ЧАҚАЛИ Уйланиб бола-чақа 
кўрган; оилали, аёлманд. Биринчидан, бола- 
чақали одам хотин устига хотин олса, уйда 
ҳар кун жанжал-сурон бўлиши шубҳасиз. 
Ойбек, Танланган асарлар. У йигитлигида 
уйланиш, бола-чақали бўлиш ҳақида ўйла- 
ганида, хотинининг ҳам чиройли, ҳам ақлли 
бўлишини орзу қиларди. С. Зуннунова, Кўк 
чироқлар. 

БОЛБОЛЛАР Қадимда тепаликларга ва 
қабрлар устига ўрнатилган тош ҳайкал- 
лар ёки тош тахталарга бўрттириб ишлан- 
ган одам тасвири. Болболлар Ҳозоғистон, 
Қирғизистон, Олтой, Жанубий Сибирь, 
Мўғулистон ва Шарқий Европада учрайди. 
«ЎзМЭ». 

БОЛГАР 1 Болгария мамлакатига мансуб 
туб халқнинг (миллатнинг) номи. 

2 Шу халққа мансуб, тегишли. Болгар 
халқи. Болгар тили. Болгар аёл. 

БОЛГАРИ с.т. Болгар қалампири. 

БОЛГАРЛАР Болгариянинг асосий (туб) 
аҳолиси. 

БОЛГАРЧА 1 Болгар халқи (тили, ада- 
биёти ва маданияти)га оид. Болгарча кийим. 
Болгарча рақс. 

2 Болгар тили. Болгарча(ни) биласизми? 

БОЛДИЗ шв. Хотиннинг синглиси, қа- 
йинсингил. Болдиз болдан тотли. Мақол. н 
Езнам мени таниса, болдизиман, ёр-ёр, Бол- 
доғига қистирган қундузиман, ёр-ёр. «Қўшиқ- 
лар». Ёнимда на қайлиқ, на болдиз, На бир 
ютум қирмизи шароб. Миртемир, Асарлар. 


БОЛДИР 1 анат. Оёқнинг тизза билан 
тўпиқ орасидаги қисми. ..Турсунбой қизил 
этигининг қўнжини болдирига бурма қилиб 
тушириб.. олганэди. С. Аҳмад, Уфқ. ..бўйчан- 
гина Муҳаббат, лозимини болдирларигача 
кўтариб қўйиб, шакароб қилиб сув сепилган 
ҳовлини супураётган экан. Н. Қиличев, 
Чиғириқ. 

2 Оёқнинг шу қисми орқасидаги сўм, 
мушак гўшти. Унинг диркиллаган болдирлари, 
тирсиллаган кўкраклари, оппоқ бағбақалари, 
қўйингки, гулмисан-гул! С. Анорбоев, Оқсой. 
Унинг [Зумраднинг] тиқмачоқдай оппоқ 
болдирларига қараб қўйиб, Холқўзи хаёл- 
ланди. С. Сиёев, Отлиқ аёл. 

БОЛДИРҚОРА бот. Қирққулоқцошлар 
оиласига мансуб бир турли доривор ўсим- 
лик; сочисунбул. Болдирқора тоғлардаги 
ғорларда, қояларнинг соя ва сернам ёриқ- 
ларида, булоқ ёқасида ўсади. «ЎзМЭ». 

БОЛДИРҒОН бот. Раънодошлар (атир- 
гуллилар оиласи)га мансуб ўсимлик, май- 
мунжон. 

БОЛДОҚ 1 Кўзсиз силлиқ узук. 

2 айн. зирак. Назиранинг елкалари, боши- 
даги зар рўмоли, қулоқларидаги болдоқлари 
ялтиради. С. Аҳмад, Уфқ. Зубайдани чиндан 
ҳам қўғирчоқ қилиб ясатишган эди: қулоқ- 
ларида олтин болдоқлар, бармоқларида гав- 
ҳар кўзли тилла узуклар. К. Яшин, Ҳамза. 

3 кўчма Ўсимлик ва дарахтларнинг бол- 
доқ каби осилиб турган қисми (кўсак, япроқ 
ва б.). У [Мамат]нинг ўткир кўзлари олдида 
бепоён пахтазорлар кумуш болдоқлари билан 
жилмайиб кўринади. «Шарқ юлдузи». 

4 Баъзи нарсаларни маҳкамлаш учун 
уларга кийдириладиган ҳалқа. Қилич болдоғи. 

5 шв. Ҳасса, қўлтиқтаёқ. Болдоққа суяниб 
юрмоқ. 

БОЛИД [ юн. bolis, bolidos — ирғитила- 
диган найза] астр. Осмонда гоҳо-гоҳо кўри- 
надиган энг равшан, йирик метеорит. Болид 
планеталараро фазодан Ер атмосферасига 
келиб кирган тошдир. «Астрономия». Агар 
метеор жисм катта бўлса, учган вақтида 
осмонда олов учгандай бўлади. Фанда буни 
«болид» дейилади. «Фан ва турмуш». 

БОЛИШ I 1 [ф. (jiJLi — ёстиқ] айн. ёстиқ. 
Ҳар бир айвоннинг токчасида беҳисоб бахмал, 
ипак кўрпачалар, болишлар. Ж. Шарипов, 
Хоразм. Мамат қассоб болиш четини маҳкам 
чангаллаган кўйи ўғлига қаттиқ тикилиб 





қолди. «Ешлик». Утган куни Бобур ўзига кел- 
ди, болишга суяниб, бир оз бошини кўтарди. 
Ҳ. Ҳасанов, Экватордан ўтганда. 

Лўла болиш қ. лўла. 

2 Диваннинг суянишга мўлжалланган бо- 
лиш шаклидаги суянчиғи. Акбаров қаддини 
ростлаб, диваннинг болишига билагини қўйди. 
П. Қодиров, Уч илдиз. Диваннинг клеёнка қоп- 
ланган суянчиқ болишида бир китобнинг беш- 
олти нусхаси турибди. С. Нуров, Майсалар- 
ни аёз урмайди. 

БОЛИШ II тар. Мўғуллар, қисман турк- 
лар орасида 13—14-асрларда муомалада бўл- 
ган тилла ёки кумуш пул. 

БОЛИҒ [а. jJL — вояга, камолга етган] 
кт. Балоғатга, вояга етган; етук. Оқил ва 
болиғ.. бўлганингиз ҳолда, бу хайрли маж- 
лисда ҳозир бўлган сиз, йигит, шу мажлисда 
ҳозир бўлиб турган шу қизни.. хотинликка 
қабул қиласизми? С. Айний, Эсдаликлар. 

БОЛИҒА Балоғатга етган аёл. Хотундан.. 
хурсанд бўлдим.. Эр ҳурматини бажо кел- 
тирувчи оқила ва болиға эрди. «Муштум». 

БОЛИҒЛИК Балоғат ёшига, вояга ет- 
ганлик. 

БОЛО [ф. VL> — тепа, баланд; баландлик] 
кам қўлл. Баланд, юқори, баландпарвоз. 
Жаҳонда сўз тўла, аммо бари баробар эмас, 
Тафовут айлади қийматда пасту боло сўз. 
Ҳабибий. 

БОЛОМЕТР [юн. bole — нур + metron — 
ўлчаш] Нур энергиясини ўлчайдиган асбоб. 

БОЛОН с.т. айн. болонья. Болон плаш(ч). 

БОЛОНИШИН [ф. - юқори 

ўрин эгалловчи] Юқорида, тўрда ўтирувчи; 
барчадан баланд турувчи, ўзини баланд 
олувчи. Шарақлаб ҳар қаю суҳбатда ҳам 
беҳуда кулкулар, Раиси суҳбату болонишин- 
ман, нуктадонман дер. Ҳабибий. Халқда 
мундин бўлак болонишин йўқ охири, Қилмағай 
деб қўрқаман Ҳазратга даъво баччағар. 
Муқимий. 

БОЛОНЬЯ [Шимолий Италиядаги Бо- 
лонья (Bologna) шаҳри номидан] Бир 
томони сув ўтказмайдиган қопламали 
сунъий материал ва шундан тикиладиган уст 
кийим (плаш, куртка ва ш. к.). Одамлар 
ичида сочини бароқ қилиб орқасига туширган, 
болонья плаш кийган Жанна ҳам турарди. 
Мирмуҳсин, Умид. 

БОЛОПУШ [ф. (ji jjVL — устки кўйлак; 
плаш; ёпингич] кам қўлл. Устки кийим-бош, 


устки кийимлар. Шоистани кечаси болопўш 
дўкони ёнидан ёпиқ машинада кўзини бойлаб 
олиб кетишибди. «Саодат». 

БОЛОР [ф. jVL — тўсин; устун] шв. Имо- 
рат томига кўндалангига ташланадиган ёғоч; 
тўсин. Пойтешада болор чопавериб, белларинг 
қотиб кетгандир. С. Аҳмад, Жимжитлик. Бу 
айвоннинг болорлари орасига тахтачалар 
қоқиб, каптарлар учун уя тайёрланган. С. 
Айний, Қуллар. 

БОЛОРЛИ Томига болор ташлаб қу- 
рилган, болорли. Назар аканинг уйи оила 
аъзоларига нисбатан кичик, тўққиз болорли 
экан. Н. Сафаров, Оловли излар. Базмхона 
тўққиз болорли бўлиб, ичи одам билан тўла 
эди. С. Айний, Дохунда. 

БОЛОХОНА [боло + хона] Маҳаллий 
типдаги иморатнинг иккинчи қавати ва шу 
иккинчи қаватдаги хона. Эъзозхон чойхона 
тепасида, болохона деразасидан кўчага қараб 
турибди. Ҳ. Ғулом, Машъал. Умид болохо- 
нада, шинам ҳужрасидаги эски сим карсшотда 
чалқанча ётарди. Мирмуҳсин, Умид. 

БОЛОХОНАДОР1 айн. болохонали. Шу 
он мингбоши чўрт бурилди-да, самовар ай- 
вонидан ўтиб, узоқда кўринган болохонадор 
баланд, баҳайбат дарвоза томонга югурди. 
М. Исмоилий, Фарғона т.о. Мансур бола- 
ликдан қадрдон бўлиб қолган уйнинг боло- 
хонадор томини кўзлари билан излаб топди. 
Ў. Ҳошимов, Қалбингга қулоқ сол. 

2 кўчма салб. Дабдабали, тамтароқли. 
Болохонадор гаплар. н «Ҳосилни нобуд қил- 
май йиғиб-териб оламиз» деган болохонадор 
ваъдалар қани? Газеталан. Раҳим Салимович 
хушхабарни жуда болохонадор ташаккурлар 
билан кутиб олди. П. Қодиров, Уч илдиз. 

Болохонадор (қилиб) сўкиш Одоб дои- 
расидан жуда ҳам четга чиқиб, ўтакетган 
беадаб, чўзиқ иборалар, сўзлар билан сўкиш. 
Шундаям понсад тўнғиздек олишар, йи- 
гитларни болохонадор қилиб сўкарди. 
«Ёшлик». Одил ловуллаб ёнаётган қулоғини 
тез-тез силар экан, болохонадор қилиб 
сўкинди. «Ёшлик». 

БОЛОХОНАЛИ Болохонаси бўлган, 
икки қаватли. Болохонали иморатнинг nacm- 
ки қаватидаги деразалардан ёруғ тушиб 
турибди. С. Анорбоев, Оқсой. Дарвоза menacu 
болохонали бостирма бўлиб, тагидаги ёруғ 
гаражда зангори «Болга» ялтиллаб турарди. 
Ҳ. Ғулом, Феруза. 





БОЛОҚ айн. поча қ. балоқ. Келиннинг 
болоғида каштасиз жияк. А. Мухтор, Кумуш 
тола. Шуни айтадилар ўзи, болоқдаги бит 
бошга чиқар деб. «Шарқ юлдузи». 

БОЛТ [нем. Bolt — маҳкамловчи темир 
чивиқ] Бир учида каллаги, иккинчи учида 
резьбаси бўлган, машина ёки иншоотлар- 
нинг ажралувчи қисмларини бириктирувчи 
маҳкамлаш детали. Кўзойнакнинг ошиқ- 
мошиғи кўпинча бўшашиб қолади, шунда 
унинг болтини маҳкам бураб қўйинг. Газе- 
тадан. Бу болтларни, гайка бўлмагач, ҳеч 
нарсага ишлатиб бўлмас экан. «Муштум». 

БОЛТА 1 Бирор нарсани (ёғочни, гўшт- 
ни ва ш. к.) чопиш, кесиш, ёриш учун 
ишлатиладиган, тиғи дастасига параллел 
металл асбоб. Болта тушгунча, кунда дам 
олар. Мақол. Минг дарахтнинг бошини бир 
болта чопар. Мақол. н Ақлли, тўнгакнинг 
нозик ерини — ёриладиган ерини топиб 
туриб, болта уради — ақли билан ёради, 
ўзини қийнамайди. М. Исмоилий, Фарғо- 
на т.о. Ҳовлида қор устида болта билан 
ўтин ёраётган йиртиқ-ямоқ тўнли бир 
йигит Элмуродни имлаб чақирди. П. Турсун, 
Ўқитувчи. 

Оёғига (ёки тагига, илдизига, томирига) 
болта урмоқ ( ёки қўймоқ) Асосини, за- 
минини бўшаштириб, қирқиб, ҳалокатга 
йўлламоқ, путурдан кеткизмоқ. Ўз оёғин- 
гизга ўзингиз болта қўйманг, дейман! А. 
Қодирий, Ўтган кунлар. Савдо ходими бўлиб 
ишлаган вақтида Мажид Курбоновнинг нафс 
илдизига болта урилган эди. «Муштум». 
..менинг оёғимга болта урган шу бўлади. 
«Муштум». Узулм илдизига болта урди. Ой- 
бек, Танланган асарлар. 

2 Болта (эркаклар исми). 

БОЛТАЛАМОҚ Болта билан кесмоқ, 
чопмоқ. 

БОЛТАТУМШУҚ зоол. Чумчуқсимонлар 
туркумининг тарғилбошлилар оиласига 
мансуб данакхўр, сайроқи қуш. 

БОЛТАЧИ Болта билан иш кўрувчи; 
болта билан ишловчи. Ўроқчининг минг урга- 
ни, Болтачининг бир ургани. Мақол. 

БОЛТАЮТАР зоол. Қарчиғайсимонлар 
оиласига мансуб, ўлимтиклар билан овқат- 
ланувчи йиртқич қуш. Болтаютар одамга 
ва йирик сутэмизувчиларга ҳужум қилмайди. 
Баъзан каклик, қуён, суғурларга ҳужум қи- 
лади. «ЎзМЭ». 


БОЛТИРИҚ бот. Крестгулдошларга ман- 
суб кўп йиллик бегона ўт. Болтириқ экинлар 
орасида, боғлар, уватлар ва йўл ёқасида ўса- 
ди. «ЎзМЭ». 

БОЛТЛИ Болти бўлган, болти бор; болт 
билан маҳкамланган ёки маҳкамланадиган. 
Болтли бирикма. 

БОЛ-ПАР, болупар [ф. — қанот 

ва пат; ҳаракат эркинлиги]: болупардан 
айрилмоқ Энг яқин кишисидан, таянчиғидан 
айрилмоқ; жудо бўлмоқ; қаноти қайрилмоқ. 
Гулдай бахтим бор эди, чанг солиб, унга зомин 
бўлишди, қанотимни қайириб, болупаримдан 
айирдилар. К. Яшин, Ҳамза. 

БОЛУТ Қорақайингуллилар оиласига 
мансуб йирикдарахт; айн. эман. ..икки жасур 
жангчи болут тагига дафн қилинди. Т. Рус- 
тамов, Мангу жасорат. 

БОЛУТЗОР Болут дарахти билан қоп- 
ланган ер, майдон. айн. эманзор. 

БОЛЬШЕВИЗМ \р. большой, больше — 
катта; кўп] эск. тар. Большевиклар партияси 
амал қилиб келган назария ва сиёсий-пар- 
тиявий оқим. 

БОЛЬШЕВИК эск тар. Большевизм та- 
рафдори, большевиклар партияси аъзоси. 

Большевиклар партияси эск. тар. Россия 
социал-демократик ишчилар партиясининг 
1903 йилдаги II съездида партия аъзолари- 
нинг кўпчилиги асосида ташкил топган 
партия. 

БОЛҚИМОҚ айн. балқимоқ. 

БОЛҚИН бот. Юлғундошлар оиласига 
мансуб, туксиз, барглари тухумсимон чала 
бута. 

БОЛҚОН Бўлиқ, тўла. -Тирик ҳам гап 
эканми, болқондек бола, — деб кулганича, яна 
ичкарига кириб кетмоқчи бўлди. Ойдин, 
Гулсанам. 

БОЛҚОР 1 Россия Федерациясидаги 
Кабарда-Болқория Республикасида яшовчи, 
туркий тилда сўзлашувчи туб халқнинг 
номи. 

2 Шу халққа мансуб, тегишли. Болқор 
йигит. Болқор тили. 

БОЛҚОРЛАР Кабарда-Болқориянинг 
асосий (туб) аҳолиси. 

БОЛҚУРАИ бот. Соябонгуллилар оила- 
сига мансуб, пояси ва илдизи сутли, кўп 
йиллик ўт. 

БОЛҒА 1 Мих қоқиш, нарсаларни 
уриш, текислаш, эгиш ёки букиш каби иш- 





ларда қўлланадиган, ёғоч ёки темир дастали 
асбоб. Остонада мункайиб ўтирган чол 
ёнбошига қўйиб олган пақирдан қийшиқ- 
қинғир михларни олиб, болға билан тўғри- 
ларди. С. Аҳмад, Жимжитлик. Унинг [Замон- 
нинг] бир қўлида мушук калласидай калтасоп 
болға, бир қўлида темир пона. М. Исмоилий, 
Фарғона т.о. 

2 тех. Металларга, умуман нарсаларга 
зарб билан ишлов берадиган оғир механизм. 
Бир қозиқнинг ерга кириши қийин бўлди, 
моторни бошқараётган йигит болғани анча 
юқоридан ташлади. С. Юнусов, Кутилмаган 
хазина. 

БОЛҒАБАЛИҚ зоол. Бошининг икки 
ёнидаги ўсимтаси болғага ўхшаган, акула- 
симонлар туркумига мансуб балиқ. 

БОЛҒАБОШ зоол. Сувга яқин ўрмон- 
ларда яшовчи, узуноёқ қушлар туркумига 
мансуб қуш, сояқуш. Болғабош кундузи 
офтобдан қочиб, ўсимликлар остида юради, 
шунинг учун «сояқуш» ҳам деб аталади. 
«ЎзМЭ». 

БОЛҒАЛАМОҚ Болға билан урмоқ, 
болға билан уриб ишлов бермоқ. ..сандон 
устига қўйилган мис тунукани терлаб, бир 
меъёрда болғалаётган қотма арабга кўз 
ташламай иложимиз йўқ. Мирмуҳсин, Ҳи- 
коя ва қиссалар. Корпусда металл болғалаш 
машиналарининг одатдаги шовқинини эшит- 
маймиз. «Фан ва турмуш». 

БОЛҒАЛИ Ўзбек уруғларидан бири. 

БОЛҒАЧА 1 Кичкина болға. Ниҳоят, 
докторим болғачасини тап эткизиб столга 
ташлади-ю, бурчакка бориб, қўл ювди. С. 
Сиёев, Ёруғлик. 

2 анат. Одам ва сутэмизувчи ҳайвон- 
ларнинг ўрта қулоғидаги қулоқ пардасига 
ёпишган эшитув суякчаларидан бири. 

БОМАЗА [бо.. + маза] айн. мазали. Барин 
гапи бомаза, Кийган кийими тоза. «Гулнор- 
пари». 

БОМАСЛАҲАТ [бо.. + маслаҳат] айн. ба- 
маслаҳат. 

БОМБА [фр. bombe < лот. bombus — шов- 
қин] Портлатувчи ёки ёндирувчи снаряд. 
Атом бомбаси. Водород бомбаси. Бомба таш- 
ламоқ. н Мабодо атом бомбасини бир 
елкамга, водород бомбасини бир елкамга осиб 
қўйиб, шу Сотимхўжага тегмасанг, ҳозир 
портлатвораман деса, портлатвор-е, жоним 
роҳат олади, дердим. С. Аҳмад, Сайланма. 


БОМБАПАНА Бомба, ўқ ва ш. к. дан 
сақланиш учун махсус қурилган жой. 
Бомбапана қурмоқ. н Йўл портлади, ўзин 
ypdu бомбапанага. Газетадан. 

БОМБАРДИМОН [фр. bombardement — 
бомба ташлаш; ўт очиш] Бомба ташлаш, 
бомба ташлаб қириш. Бомбардимон қилмоқ. 
н Бомбардимон кучайгандан кучайиб борди. 
Шуҳрат, Шинелли йиллар. Кичкина стан- 
цияда баталъон поезддан тушишга улгур- 
масданоқ, бомбардимонга учради. Ойбек, 
Куёш қораймас. 

БОМБАРДИМОНЧИ 1 Бомбардимон 
қилишга мослашган (самолёт). Бомбарди- 
мончиларнинг ҳужуми 15 минут давом этди. 
И. Раҳим, Чин муҳаббат. Фронтда бомбар- 
димончи самолёт учса, ҳамма тупроққа 
кириб кетгудай бўлиб, ерга ёпишарди. А. 
Мухтор, Асарлар. 

2 с.т. Шундай самолёт учувчиси. 

БОМБАОТГИЧ ҳарб. айн. бомбомёт. 

БОМБОМЁТ ҳарб. Тузилиши миномётга 
ўхшаш отиш қуроли, бомбаотгич. 

БОМДОД [ф. jI-loL — саҳар, тонготар] 
1 дин. Эрта билан кун чиқмасдан ўқиладиган 
биринчи намоз. Муздай куз сувига юз-қўлини 
ювди-да.. ўчоқ бошида ивирсиб юрган хо- 
тинидан сўради: -Онаси, болангиз бомдодга 
чиқиб кетдими? М. Исмоилий, Фарғонат.о. 
У, бомдодни адо этгач, харсангтошлар оралаб 
шарқираб оқаётган сой бўйига тушиб, 
табиатнинг мислсиз жамолини томоша 
қилди. Мирмуҳсин, Меъмор. 

Бомдод намози айн. бомдод 1. Мақсуд 
қори бомдод намозидан бугун эртароқ 
қайтди. X. Тўхтабоев, Йиллар ва йўллар. 
Сешанба куни бомдод намозидан то тушга 
қадар Вафо аттор интиқ бўлиб Кимёхонни 
кутди. Н. Аминов, Ёлғончи фаришталар. 

2 Эрта тонг пайти; саҳар. Бомдодда тур- 
моқ. Бомдод билан жўнамоқ. н Осмонда 
юлдузлар чарақлар, Етти қароқчи мағриб 
уфқида ёнбошлаб ётар, бомдодгача бир неча 
соатгина қолган эди. С. Сиёев, Аваз. Ўти- 
ришма тонгга яқин тугади. Сайфий бомдод 
маҳали.. чиқиб кетди-ю, тўйхонага қайтиб 
келмади. С. Сиёев, Аваз. 

БОНГ [ф. — қаттиқ қичқириқ, фар- 

ёд; шовқин] 1 Баланд овоз, қаттиқ товуш, 
ҳайқириқ. ..замондан, ҳақсизликдан, зулмдан 
норозилик бонги тобора жаранглай берди. А. 
Муҳқддин, Ҳадя. 




Бонг урмоқ Баланд овоз билан даъват 
қилмоқ, ҳайқирмоқ. Йигитлардан 6upu.. 
йўғон товуш билан атрофга бонгурди: -Юра- 
вер! Майдонга чиқиб, рўйирост чиқиб, ҳақи- 
мизни дов қиламиз! Ойбек, Танланган асар- 
лар. Нарзи Рамсабов сиймоси кўз ўнгимда қад 
кўтарди, назаримда гўёу қурултой минбарига 
чиқиб бонг урарди. Н. Сафаров, Оловли излар. 

2 Қўнғироқ, занг; чақириқ. Суюнчини бер, 
ҳаммамиз орзиқиб кутган ғалаба бонги ча- 
линяпти! С. Кароматов, Олтин қум. Шупайт 
бригада шийпонидан теримчиларни туш- 
ликка чорловчи бонг эшитилди. М. Хайрул- 
лаев, Кўнгил. 

БОНУ [ф. jjL — мўътабар аёл, хоним] 
1 эск. Юқори табақалар, зодагонлар авлодига 
мансуб аёллар унвони. 

2 кўчма Мўътабар, эътиборли аёл. Озар 
бунда, белорус бор, гуржи, латиш, Қора- 
тегин, Олтойдан не бонулар ҳам. Мирмуҳ- 
син, Асарлар. 

3 Ҳурмат юзасидан аёллар исмига қўшиб 
ишлатиладиган сўз. Шаҳрибону, Нигорбону. 

БОНУС [лот. bonus — яхши, марҳаматли] 
ҳуқ. Турли хил муносабат билан қўшимча 
ҳақ (мукофот, қўшимча дивиденд ва б.) 
тўлаш. 

БООБРЎ [бо.. + обрў] айн. обрўли. -Ахир 
Қутидор ҳам бообрў одам-да, — деди биринчи 
киши. А. Қодирий, Ўтган кунлар. Сирож 
махсум маҳалланинг бообрў кишиларидан эди. 
«Шарқ юлдузи». Сиз понсад, бекнинг мас- 
лаҳатдон, бообрў қўрбошларидан бирисиз. К. 
Яшин, Пьесалар. 

БООДОБ [бо.. + одоб] айн. одобли. 
Наҳотки, шундай мулойим, боодоб қиз чак- 
ки оёқ бўлса. Л. Тожиева, Меҳрим сизга, 
одамлар. Юришинг боодоб, ширин сўз бола. 
«Равшан». 

БОП [ф. — лойиқ, мос, мувофиқ] 

1 Тўғри келадиган, талаб қилингандек; 
жуда мос келадиган, муносиб. Ўйлаб кўрсам, 
саркотиб одамга шундан боп совға йўқ экан. 
Н. Сафаров, Ҳаёт мактаби. Текин бойлик 
ахтаргунча Ўзингга боп ҳунар топ. «Ақл 
ақлдан қувват олади». Қиз йигитдан гап 
кутар, йигит эса у боп гап қидирар эди. П. 
Турсун, Ўқитувчи. 

2 Белги-хусусияти ижобий, талаб дара- 
жасида, яхши. Ким минса, шу билар отнинг 
бопини, Сайис олар илдам отнинг тобини. 
«Ҳасанхон». 


3 Қўшма сўзларнинг иккинчи қисмида 
«мос», «муносиб», «тўғри келадиган» маъ- 
ноларини ифодалайди: оммабоп, деҳқонбоп, 
уруғбоп, этикбоп каби. 

БОПЛАБ 1 Бопламоқ фл. рвдш. 

2 рвш. с.т. Ижросини ўрнига қўйиб, 
ўринлатиб, ўхшатиб. Ёрмат.. қочган бола- 
ларнинг орқасидан боплаб сўкишни мўлжал- 
лади-ю, лекин қаерда, кимлар ўртасида 
турганини дарҳол эсига олиб, товушини 
ҳалқумида бўғди. Ойбек, Танланган асарлар. 
Ўшанда ичига ях кўмилган қор билан боплаб 
туишрган эди. Мирмуҳсин, Умид. 

БОПЛАМОҚ 1 Ижросини ўрнига қўй- 
моқ, кўнгилдагидек қилиб бажармоқ, ўрин- 
латиб бажо келтирмоқ, қойил қилмоқ. Аммо 
келин мантини яна боплабди. С. Аҳмад, Сай- 
ланма. Хотиржам бўлинг, разрядли устамиз, 
боплаймиз. С. Аҳмад, Сайланма. Чойниҳамхўп 
боплаб дамлабсиз-да, Рокия опа. Н. Сафаров, 
Танланган асарлар. 

2 Фириб бермоқ, панд бермоқ. -Боп- 
ладимми, — деди Набигул кетига қараб, — 
йилига олти сўм эмиш, олти тийин бермас- 
ман! А. Қаҳҳор, Қанотсиз читтак. 

3 Адабини, таъзирини бермоқ. Боплаб 
пўстагимни қоқишибди. Ў. Ҳошимов, Қал- 
бингга қулоқ сол. -Нишолдани маза қилиб 
еб ўтирган ҳов ану саллаликни кесак билан 
боплайми? — деди Маҳмуд. Ойбек, Танлан- 
ган асарлар. -Э сўраманг, — деди Исломов, 
— Зиём Вазиров мени боплади. «Муштум». 

БОПТА шв. Белги-хусусияти талаб дара- 
жасида; тўғри келадиган, муносиб, боп, мос. 
Ғанивой жуда бопта иш қипти, бунақа ишни 
йигитнинг хўрози қилади. С. Аҳмад, Лочин. 
..ойинг билан магазинга чиқинглар-да, етма- 
ганига қўшиб, битта ботпа костюм олинг- 
лар.. М. Исмоилий, Бизнинг роман. Ўрнига 
тайин қилинган кишинглар ҳам бопта туш- 
мабди. С. Аҳмад, Ҳукм. 

БОР I 1 Қўлда, ихтиёрда ёки умуман 
воқеликда мавжуд бўлган; мавжуд. Бор 
имкониятлардан фойдаланмоқ. Бор кишилар 
билан иш боишамоқ. Бор маблағларни аниқ- 
ламоқ. н [Отабек] Бир оз кучини йиғиб ол- 
гач, ҳиқилдоқни бор кучи билан сиқа бошлади. 
А. Қодирий, Ўтган кунлар. 

2 кесим взф. Бўлади; мавжуд. Бугун мажлис 
бор. Отангиз борми ? Кўнгилдан кўнгилга йўл 
бор. Мақол. Ўз дўстим деб сир айтма, Дўс- 
тингнингҳам дўсти бор. Мақол. н Хўш, Содиқ 





полвон, ишлар қанақа, Тошкентда нима гап- 
лар бор? А. Қодирий, Ўтган кунлар. Инсон 
борки, ҳаммаси орзу-умид, мақсад ва ният 
билан яшайди. Газетадан. Азизанинг тикилиб 
турган кўзларида даҳшат аралаш ғазаб бор. 
Ў. Ҳошимов, Қалбингга қулоқ сол. Ҳирқ 
ўғилнинг орасида бир ёлғиз қиз бор эди. Усмон 
бахши Мамат ўғли, Бўтакўз. Ҳали тонг 
отишига анча бор. С. Аҳмад, Сайланма. 

Бормисиз ёки бор экансиз-ку! Узоқ вақт 
кўринмай, бедарак бўлиб кетган киши кел- 
ганда ёки бирор киши кўнгилдагидек иш 
қилганда, унга хитобан, миннатдор оҳангда 
ишлатиладиган ибора. Уста Олим келув- 
чининг истиқболи учун ўрнидан турди: -Э 
уста Фарфи, келинг, келинг, бормисиз! — деди. 
А. Қодирий, Ўтган кунлар. Бор бўлинг! Яшаб 
юринг, ўлманг (кўпинча «ҳорманг!» сўзига 
жавобан ишлатилади). \Давлатёр:\ -Ҳорманг, 
ўртоқ муаллим! Элмурод тўхтади: -Ҳа, бор 
бўлинг, иитар қалай? П. Турсун, Ўқитувчи. 
-Э, ҳа, бор бўлинг, ойим қиз, — деди Элмурод, 

— ишларингиз қалай, ҳеч кўринмайсиз? П. 
Турсун, Ўқитувчи. 

3 Бойликка, давлатга эга бўлган; бой, 
бадавлат. Бор бўлсанг, кўролмайди, йўқ 
бўлсанг, беролмайди. Мақол. Бор мақтанса, 
топилур, йўқ мақтанса, чопилур. Мақол. н 
[Ёрмат:] Ука, бор-борича, йўқ ҳолича, иш- 
қилиб, бир кунимиз ўтиб турибди. Ойбек, 
Танланган асарлар. 

4 Қанча бўлса — шунча, ҳаммаси борича. 
Бор гапни айтиб бермоқ. Бор борини ейди, 
уятсиз орини ейди. «Қанотли сўзлар». н 
Ёввойи чўл буюк кенгликда менга борин очиб 
ташлади. И. Раҳмон, Юрак қирралари. 

Айтганича (ёки деганича, мақтанганича) 
бор Худди айтганидек, шундай деб айтишга 
(дейишга, мақташга) арзирли. -Тўйбеканинг 
мақтаганича борми? -Бор, — деди қутидор, 

— ..худо кишига ўғил берса, шундайини 
берсин-да. А. Қодирий, Ўтган кунлар. 
Қосимжон бойваччанинг уйларига кўп кела- 
ман-да, биламан. Арслон, арслон деганича бор. 
А. Қаҳҳор, Миллатчилар. Бор бўйича 1) бо- 
шидан-оёқ; бутун борлигича. Бор бўйича 
суратга олмоқ; 2) кўчма тўлиқ равишда, 
бутунича. Масалани бор бўйича қўймоқ. Бўлса 
бордир Балки шундайдир; эҳтимол; шундай 
бўлса ажаб эмас. Келган бўлса бордир. Айтган 
бўлса бордир. Жон бор Асос бор, тўғри. Бу 
гапингизда жон бор. Н. Сафаров, Жасорат- 


нинг давоми. Шуниси (ёки шунчалиги) ҳам 
борки Шуни ҳам айтиш керакки.. Шуни ҳам 
эътиборга олиш керакки.. Аммо шуниси ҳам 
борки, кейинги вақтларда Азизбек Қўқоннинг 
ёрлиқ ва фармонларини илтифотсиз қолдира 
бошлади. А. Қодирий, Ўтган кунлар. Эс (ёки 
ақл) борида Вақтни қўлдан бермай, ўз вақ- 
тида. [Юсуфбек ҳожи :] Ҳозир сизларга икки 
йўл бор: ўғил-қизингни сотиб бўлсаҳам, ўттиз 
икки тангани Азизбек хазинасига тўлаш ёки 
эс борида этакни ёпиб, Азизбекни орадан 
кўтариш. А. Қодирий, Ўтган кунлар. Қўли 
бор Иштироки бор, иштирок этган, қат- 
нашган. [Мансур:] Зуҳранинг йўқолишида бу 
афандининг қўли бор. Иши терговга берилсин. 
3. Саид, Н. Сафаров, Тарих тилга кирди. 

5 3-ш. эгалик қўшимчасини олган отлар 
билан «бирор нарсага эга» маъносидаги тар- 
кибли сифат ҳосил қилади. Пули бор одам. 
Қизи бор уй доим саришта. Мақол. Ўғли 
борнинг ўрни бор, Қизи борнинг қадри бор. 
Мақол. н Ҳар бир ақли бор одам қовунга пиёз 
қўшиб ейиш нотўғри эканини билса керак ? А. 
Қаҳҳор, Мунофиқ. 

6 Риторик сўроқ гапларда «аслида йўқ, 
мавжуд эмас, топилмайди» каби инкор 
маъноларини ифодалайди. Дунёда тўғри 
яшаб, юртга хизмат қилиб ўтишдан ортиқ 
бахт борми инсон боласи учун? Т. Ашуров, 
Оқ от. Ахир, инсоф, виждон деган нарса борми 
сизда?С. Аҳмад, Юлдуз. 

БОР II [ф. _,Li — марта] кт. Марта, дафъа, 
карра. Бир терининг ичида қўй неча бор 
семириб, неча бор озар. Мақол. н Равшан 
унинг чеҳрасию чуқур ботган кўзларида илк 
бор изтироб тантанасини кўрди. «Ёшлик». Бу 
борада Абдуваҳҳоб билан кўп бор маслаҳат- 
лашганди. Ў. Ҳошимов, Нур борки соя бор. 
Сирасини айтганда, минг бор эшитгандан бир 
бор кўрган афзал. «Ўзбекистон қўриқлари». 

БОР III [лот. borum, borax < а. 3_»е — 
танакор; селитра] Менделеев даврий сис- 
темаси III гуруҳидаги кимёвий элемент. Ми- 
нерал сувларнинг шифобахшлиги сабаби улар- 
нинг таркибида.. йод, бром, бор, литий, 
барий, стронций каби моддалар бўлишидир. 
«Фан ва турмуш». 

БОРА I [ф. — марта] кт. 1 Марта, 

карра. Яраланган Абдулла хумор кўзларини ўз 
она диёрининг ҳусну жамолига сўнгги бора 
ташлайди. Б. Бойқобилов, Алангали юрак- 
лар. Cyna устидаги сўри ҳар замон тўрт 





томонга чайқалиб.. теваракка ҳусайни 
ғужумларини бир-икки бора узиб ташлади. 
А. Қодирий, Меҳробдан чаён. 

2 Ў.-п. к. қўшимчаси ёки 3-ш. эгалик ва 
ў.-п. к. қўшимчаси билан келиб, кўмакчи ва- 
зифасида қўлланади. Худди шу борада ўртоқ 
Нурмуҳамедов билан жанжаллашиб ўтирган 
эдик. «Муштум». -Кўп улуғ иш бўлади, бу 
борада қўлдан келган ёрдамни дариғ тут- 
маймиз, — деди мулла Исмоил. «Муштум». У 
деҳқон кўнглига маъқул тушган янги нав 
борасида сўзларди. С. Маҳкамов, Деҳқон 
қувончи. Албатта, Турсунбой ташаббускор- 
лик ва тасвирий санъат борасида Асадга бас 
келолмайди. «Муштум». 

БОРА II [юн. boreas — шимол шамоли] 
Денгиз бўйи ҳудудларида қишда тоғ бағридан 
пастга қараб эсадиган кучли совуқ шамол. 
Бора эсганда, ҳавонинг температураси кес- 
кин пасаяди.. «ЎзМЭ». 

БОРА-БОРА 1 Бормоқ фл. такр. рвдш. 
Бора-бора кўз илғамас кенгликларга чиқдик. 
Ҳ. Назир, Ёнардарё. 

2 рвш. Вақт ўтган сари, борган сари, 
аста-секин, тобора; кейинчалик, пировар- 
дида. Бора-бора суҳбат жилови унинг қўлига 
ўта бошлади. X. Тўхтабоев, Йиллар ва йўллар. 
Бора-бора фикримга фикр, ақлимга ақл қў- 
шиладигандек бўлаверди. X. Тўхтабоев, Ши- 
рин қовунлар мамлакати. Бора-бора Ғойиб- 
жон билан иноқлашиб кетдик. М. Жўра, 
Изтироб. Дунёдаги барча нарсалар унутилгани 
каби, ўша гўдаклик хотираси ҳам бора-бора 
тонгги тумандай тарқалди-кетди. Ж. Аб- 
дуллахонов, Орият. 

БОРАКАЛЛО с.т. айн. баракалла. н 

Боракалло, гўиип тўғрашда сенга етадигани 
йўқ. К. Яшин, Ҳамза. -Муборак, муборак! 
Боракалло, мирзо Анвар! — деди. А. Қодирий, 
Меҳробдан чаён. 

БОРАСИДА кўм. взф. қ. бора. I 2. 

БОР-БУД Бисотдаги бор нарса, мол- 
мулк, буд-шуд. Шўро давлати бор-будимни 
тортиб олди. Ҳ. Ғулом, Машъал. Уйига бирон 
меҳмон, айниқса азиз меҳмон келса, бор- 
будига кифояланмай, оёғи куйган товуқдай 
югуради, ўзида бўлмаса, қўшнисиникига югу- 
ради. С. Нуров, Нарвон. 

БОРГОҲ [ф. dLSjC — подшоҳ саройи, 
қабулхонаси; подшоҳчодири] эск. кт. Мах- 
сус ижозат билан кириладиган жой, подшоҳ 
ва хонларнинг қабулхонаси. Рафқон ва Шўр- 


сув даштида душман билан тўқнашувни хаёл 
қилиб, Рафқон текислигига боргоҳ қурди. 
Мирмуҳсин, Меъмор. Эрта тонгда боргоҳ- 
лар йиғиб олиниб, саркарда Амир Довуд бар- 
лос олдинда, қўшин яна йўлга тушди. Мир- 
муҳсин, Меъмор. 

БОРДИ-КЕЛДИ 1 Бир-бириникига бо- 
риб-келиб туриш, бориш-келиш, ўзаро 
яқин алоқа. Кейин-кейин оилавий борди- 
келдига ҳам ўтдилар, эски гиналар унут 
бўлди. Э. Аъзамов, Жавоб. Икки томон — 
ота-оналаримиз орасида борди-келди бош- 
ланиб кетди. П. Турсун, Ўқитувчи. Ўша 
вақтларда Зокир Фаридани унутиш учун 
Лола билан борди-келди қила бошлаган эди. 
Очил буни кўриб, тутаб кетди. П. Қодиров, 
Уч илдиз. 

2 Бирор манзилга бориб, ундан қайтиб 
келишгача бўлган масофа. Ҳозир борамиз, 
борди-келдиси машинада бир ярим соатлик 
йўл. А. Қаҳҳор, Асарлар. 

3 кўчма Турмушда учраб турадиган май- 
да-чуйда, икир-чикир ташвишлар, машақ- 
қатлар. Эргаш ҳали гўдак эди, дунёнинг борди- 
келдисини билмас.. эди. П. Турсун, Ўқитувчи. 
Юнусали ота шу кунгача уларнинг борди- 
келди гапларига аралашмай, чидаб келарди. 
С. Аҳмад, Уфқ. 

БОРДИ-Ю шарт. боғл., с.т. Мабодо, 
агар, башарти. Борди-ю, ҳеч нарсага эриша 
олмасак, режа бузилади. X. Тўхтабоев, Йил- 
лар ва йўллар. ..кўзига тўсатдан Канизак 
кўриниб, Сидиқжоннинг юраги ўйнаб кетди: 
«Борди-ю, шу бўлса-чи?» А. Қаҳҳор, Қўшчи- 
нор чироқлари. 

БОРДОН \ф. ^jl j jL — катта хуржун] 1 Қо- 
биғи олинмаган қамишдан бўйрага ўхшатиб 
тўқилган қалин, дағал тўшама. Қамишдан уй- 
рўзғор учун бордон ва бўйра тўқишади: мева- 
ларни қуритишда фойдаланилади. М. Тўйчиев, 
Қамиш. Низомжон бордонни шитирлатмай, 
оҳиста кийиниб, чодирдан чиқди. С. Аҳмад, 
Уфқ. Катта кўчани кесиб ўтадиган ариқ 
бўйида сершох тол тагига сув сепиб, бордон 
тўшабқўйилган эди. И. Раҳим, Чин муҳаббат. 

2 Шундай тўқимадан тайёрланган мах- 
сус қоп, идиш. Бир бордон буғдой. н Ўч олиш- 
нинг моҳирисан танқид этган кимсадан, 
Шахсият дони қуйилган ё чувуқ бордонмисан ? 
Ж. Абдулла, Кимсан? 

БОРДОНДАЙ, -дек с.т. Бордон (қоп) 
сингари, семиз, гавдали одам ҳақида. Бордон- 







дай хотин. н Рўзғорни қўлингга олиб, бор- 
дондай семириб ўтирасанми? Ойбек, Тан- 
ланган асарлар. Сариққина, чилтондай ориқ- 
қина қизингни бордондай семиртириб юбора- 
ди. Ойбек, О. в. шабадалар. 

БОРДОНЧИ Бордон тўшама ёки қопни 
тўқувчи уста. Ҳамма айб бордон тўқийдиган 
устада. Агар бордончи сийрак тўқимаганда, 
бундсш аҳвол бўлмас эди. «Муштум». 

БОРЖОМ[И] [груз. Грузиянинг Боржоми 
шаҳри номидан] Шифобахш минерал сув. 
Зардаси қайнаган кишиларга бир озгина сув 
ёки боржом берилса, ошқозон суюқлигининг 
кучини камайтириб, енгиллик келтириши 
мумкин. Н. Исмоилов, Касалларни парвариш 
қилиш. 

БОРИ Ҳаммаси бўлиб; бор-йўғи; атиги, 
бўлгани. Айтадиган гапингнинг бори шуми? 
Сўзлашувдан. 

БОРИБ-БОРИБ 1 Бормоқ фл. такр. рвдш. 

2 рвш. Охири, пировардида, пировард- 
натижада. Саид бориб-бориб ўша уй бекаси 
Малоҳатга уйланган. А. Мухтор, Чин му- 
ҳаббат. Бориб-бориб ўз маҳалламизнинг 
болалари ҳам мени келгинди, деб ўйинга 
қўшмайдиган бўлишган эди. А. Қаҳҳор, 
Қўшчинор чироқлари. 

БОРИ-ЙЎҒИ қ. бор-йўғи. Бори-йўғи 
кафтдек келадиган эски ошхонанинг томини 
қайта ёпиш учун нари бориб, бери келдим. 
«Муштум». 

БОРИНГКИ крш с. Хуллас, қисқаси. Боғ- 
да олма, узум .. борингки, йўқ нарсанинг ўзи 
йўқ. н Бегим.. сизда виждон, инсоф, ваъда, 
вафо, яхшиликни билиш, борингки, одамгар- 
чиликдан ҳеч гап йўқ эмиш. А. Қодирий, 
Ўтган кунлар. 

БОРИЧА рвш. Борига қараб; борига 
яраша; имконияти доирасида, қўлдан кел- 
ганча, борини ишга солиб. Бор — борича, 
Йўқ — ҳолича. Мақол. Ҳар ким борича полвон. 
Мақол. н Кучим борича дарвоза томонга 
югурдим. Э. Раимов, Ажаб қишлоқ. Уўзини 
umkohu борича бепарво тутишга ҳаракат 
қилди. Т. Ашуров, Оқ от. 

БОРИШ-КЕЛИШ 1 Бир бориб, қайтиш. 
Қишлоғимизга бориш-келиш — олтмиш 
километр. 

2 Ўзаро яқин муносабат, ўзаро алоқа; 
борди-келди. Қариндошлар билан бориш- 
келишингиз борми? н Мулла Туроб.. ҳеч бир 
киши билан бориш-келиш қилмас экан. С. Ай- 


ний, Эсдаликлар. ..ўзбеклар, қозоқлар, 
қирғизлар, тожиклар нечалаб довон ошиб, 
бориш-келиш қилиб турганлар. Газетадан. 

БОРИШЛИ-КЕЛИШЛИ фолък. айн. 
бориш-келиш. Боғбон бўлиб қизил гулин 
терайик, Боришли-келишли бўлиб юрайик. 
«Ёдгор». 

БОР-ЙЎҒИ 1 Бисотида, ихтиёрида бўл- 
ган ҳамма нарса; бойлик, буд-шуд. Қумда 
таланиб, бор-йўғидан ажралган кичик карвон 
сочилган нарсаларни йиғиб, отларни эгарлаб, 
араваларга қўшишга ҳозирлик кўрди. Мир- 
муҳсин, Меъмор. Бечоранинг бор-йўғи, пешо- 
насидаги боласи шу — бизнинг келинимиз. А. 
Қодирий, Ўтган кунлар. 

2 Дараги, борлиги ёки йўқлиги. Бор- 
йўғини билмайман, Бол тилайди томоғим. 
Мақол. н Қанча элат Бойсиндан кетди. 
Шунча вақтдан бери бор-йўғи маълум бўлмай 
ётган.. «Ёдгор». 

3 Ҳаммаси бўлиб; атиги, фақат. Ҳа, дар- 
воқе, чўпон-чўлиқлар қишлоғи бор-йўғи ўн 
икки хонадонли қишлоқ. «Ўзбекистон қўриқ- 
лари». Томонларнинг келишувига мувофиқ, 
бор-йўғи олти партия ўйналиши керак эди. 
«Гулдаста». Биз бор-йўғи уч жонмиз, уч коса 
етади. С. Сиёев, Ёруғлик. 

БОРЛАМОҚI Пўлат ёки бошқа металл- 
дан тайёрланган буюмлар сиртини борга 
тўйинтирмоқ. Борлаш натижасида буюм 
сирти қаттиқлашади, иссиққа ва ейилишга 
чидамлилиги ошади. «ЎзМЭ». 

БОРЛАМОҚ II шв. Хабар олмоқ, ҳол- 
аҳвол сўрамоқ. 

БОРЛИК 1 Бор бўлишлик, мавжудлик. 
Пул борликка бор-у, оз-да. н Бир парча 
ерларинг борлигини эшитар эдим, қўлларинг- 
дами? Ойбек, Танланган асарлар. Отабек 
Зайнабнинг шу қадар юрак дарди борлигини 
биринчи марта билар эди. А. Қодирий, Ўтган 
кунлар. Аскарлар деворни уриб, орқасида 
ҳавол ер борлигини билди. Ж. Шарипов, Хо- 
разм. Тавба, хўп аломат одам-да. Бу қўтир 
дунёда шунақа одамохунлар борлигига ҳеч 
ақлим етмайди. Бор экан-да! М. Исмоилий, 
Фарғона т.о. 

2 Бойлик; тўқпик. Борликдан мақтанма. 
Мақол. 

БОРЛИҚ 1 флс. Инсон онги ва сезги- 
сидан ташқаридаги объектив дунё, олам, 
мавжудот. Аҳмад кўчага чиқди. Кун иссиқ, 
борлиқ лов-лов ёнарди. Ф. Мусажонов, Ҳим- 





мат. ..чўл ҳам, бутун борлиқ ҳам ноз уйқуда 
ётгандек. «Ўзбекистон қўриқлари». Интилар 
борлиқни инсон Баркамол этмоқ учун, Не 
ажаб, инсонни борлиқ Баркамол этган эмас. 
Э. Воҳидов, Муҳаббат. 

2 Кишининг вужуди, жисми, туриш- 
турмуши. Борлиғим муҳаббатингиз алангаси 
билан туташгани ҳолда завжингиз Отабек. 
А. Қодирий, Ўтган кунлар. Оғриқ унинг бутун 
борлиғини чулғарди. «Ёшлик». Дарё ёқасида 
ўтириб, бутун борлиғи билан қўшиқ айта- 
ётган қизга кўзим тушди. «Шарқ юлдузи». 
Борлиғидан совуқ тер қуйилиб кетди. X. 
Тўхтабоев, Ширин қовунлар мамлакати. 

3 Барча, ҳамма, бутун. Ўзбек ойим ўғли- 
нинг «ўлганнинг устига чиқиб тепиш» қаби- 
лидан бўлган бу ҳаракатидан тутуни кўкка 
чиқиб, борлиқ қаҳр-ғазабини эри устига 
тўкади. А. Қодирий, Ўтган кунлар. 

БОРМОҚ 1 Сўзловчининг турган жойи- 
дан узоқлашмоқ, нари кетмоқ; бирор жой 
(манзил)дан иккинчи жой (манзил) томон 
ҳаракат қилмоқ, йўл олмоқ; наридаги бирор 
манзилга етмоқ. Ҳозир институтга бораман. 
н -Нима бўлди сизга, қаёққа борасиз? — 
Марғилонга.. А. Қодирий, Ўтган кунлар. Боринг, 
Насибани мактабдан айтиб келинг, иссиғида 
бора қолайлик. А. Қаҳҳор, Асарлар. Сидиқ- 
жоннинг назарида, агар [Шарофат] шу кай- 
фиятида кетса, шу ердан борибоқ, жўрттага 
бир бўйни йўғонга тегадиган. А. Қаҳҳор, 
Асарлар. Шу ердан.. Шайҳонтовургача 
қанчада борасиз? — Кўз очиб юмгунча. Ойбек, 
Танланган асарлар. Эртасига у мактабга 
бормади. Ў. Ҳошимов, Қалбингга қулоқ сол. 

2 Умуман, бирор йўналитцда, йўлда нари 
томон ҳаракат қилмоқ, илгариламоқ, узоқ- 
лашмоқ. Поезд.. бепоён саҳродан борар эди, 
эртасига эрталаб бирор соатга яқин тўхтаб 
қолди. А. Қаҳҳор, Олтин юлдуз. Қизни излаб, 
узоқ боргач, унинг кўчасида тўхтади. Ойбек, 
Нур қидириб. Биз олға бораверамиз.. А. 
Қаҳҳор, Асарлар. 

3 Жўнатилган, тарқатилган жойидан, 
манбаидан наридаги, мўлжалдаги жойга 
етмоқ (овоза, гап, хат-хабар ҳақида). Сиздан 
бир марта ҳам хат бормади. н Бу гаплар 
амирзода қулоғига бориб етганига асло шубҳа 
қилмаса ҳам бўлади. Мирмуҳсин, Меъмор. 
Бўтабой ўйлаб туриб: -Бизнинг қишлоқдан 
ҳам маълумот борган экан-да, а? — деди. А. 
Қаҳҳор, Кўшчинор чироқлари. 


4 Бирор транспорт воситаси билан нари 
томон юрмоқ, силжимоқ, узоқлашмоқ. Ав- 
тобусда бормоқ. Самолётда бормоқ. н 
[Қурбон ота:\ -Намангангача машинада 
борсангиз, у ёғи яқин, — деди. А. Қаҳҳор, 
Кўшчинор чироқлари. 

5 Бирор жой, объект ёки шахс томон 
йўналмоқ, ўша жойда ёки шахс ҳузурида 
бўлмоқ; ташриф буюрмоқ. Тўйга борсанг, 
тўйиб бор. Мақол. н Тағин бир марта 
Талъатнинг олдига боришига тўғри келади. 
Ў. Ҳошимов, Қалбингга қулоқсол. Юсуфжон 
Ғиёсов ўрнидан туриб, дераза ёнига борди. X. 
Ёдгоров, Ҳаёт тўлқинлари. Амаллаб яқин 
борганида, бахт деган ўша нур яна бир олам 
нарига кетиб қолди. Ў. Ҳошимов, Қалбингга 
қулоқ сол. Ғуломжон ҳокимни кутгани 
бормади. М. Исмоилий, Фарғона т.о. Бирдан 
уйига, болаларининг олдига боргиси келди. С. 
Аҳмад, Уфқ. 

6 Доимо бир йўналишда юрмоқ, қатна- 
моқ. Ишга бормоқ. н Ғижим рўмол тўқий- 
ман, Мактаб бориб ўқийман. «Қўшиқлар». 

7 Ўз иши, фаолиятида ёки тараққиёт 
жараёнида бирор йўлдан кетмоқ, бирор 
йўналишда ҳаракат қилмоқ. Ўзбекистон 
демократик жамият қуриш йўлидан бор- 
моқда. н Чин инсон, ёмонлар бўҳтон қил- 
ганда ҳам, тўғри йўлдан адашмай бораверади. 
Газетадан. Улар ўзларига, ўз ерларига, ўз 
уйларига ҳаёт, сув келтириш учун.. курашга 
борадилар. М. Исмоилий, Фарғона т.о. 

8 Қўйилмоқ, кўрсатилмоқ (спектакль, 
томоша ва ш.к. ҳақида). Кинотеатрда янги 
филъм бораётир. 

9 Давом этмоқ, бўлмоқ, кетмоқ, ўтмоқ, 
кечмоқ (иш, суҳбат, вақг ва ш. к. ҳақида). Қиз- 
ғин баҳс бормоқда. Гап ёш мутахассислар ҳақи- 
да борди. Кунлар кетидан кунлар борар эди. 

10 с.т. Сиғмоқ, бемалол кирмоқ. Тахта 
қаттиқ экан, мих бормаяпти. Этик оёғимга 
бормаяпти. 

11 Сони, миқдори, катталиги жиҳатидан 
маълум юқори чегарага, даражага етмоқ, 
эришмоқ. Қўйлар сони беш юзга борди. 
Хонанинг узунлиги тўрт метрга ҳам бор- 
майди. н Одамда мия пўстлоғининг сатҳи, 
ўртача олганда, 1250 кв. см. бўлиб, отда 350 
кв. см. га ҳам бормайди. «Анатомия». 

12 Давом этиб, ривожланиб, бирор да- 
ражага етмоқ, бирор оқибатга келмоқ. Аҳвол 
шунгача борди. н Отабек ёрилиш даража- 





сига бориб қайтди. А. Қодирий, Ўтган кунлар. 
Бир ўзингиз кучанганингиз билан узоққа бора 
олмайсиз. С. Сиёев, Ёруғлик. 

13 Ўтиб, кечиб, муайян паллага, вақтга 
етмоқ (вақт ҳақида). Тонг отарга бориб, кўзи 
ёриди. н Кўчаларда найзабозлик жанги бош- 
ланиб кетди.. ярим кечага борганда, икки 
томон аралашиб кетди. А. Қаҳҳор, Асарлар. 
Бемор яна кўзини юмди, шу юмганича очмади 

— саҳарга бориб узилди. А. Қаҳҳор, Асарлар. 

14 Маълум ёшга кирмоқ, етмоқ. Солиҳ 
Махдум ўттизга борганда, мактабдорлиги 
ҳам яхшигина шуҳрат топади.. А. Қодирий, 
Меҳробдан чаён. Дўппифуруш — элликка бо- 
риб қолган одам. А. Қаҳҳор, Асарлар. Катта 

— ўгай қайнона, ёши олтмишларга борган, 
семиз, забардаст, димоғдор кампир эди. Ой- 
бек, Танланган асарлар. 

15 Етакчи феъл ифодалаган иш-ҳара- 
катнинг: а) даражама-даража ривожлани- 
шини, кучайиб ортишини биддиради. Қор ва 
шамол кучая борди. Ойбек, Танланган асар- 
лар. Ҳозир косиб билан деҳқоннинг сабр коса- 
си тўлиб боряпти. С. Сиёев, Ёруғлик. Ғазал 
интиҳосига етган сари Авазнинг чеҳраси 
ёришиб борарди. С. Сиёев, Ёруғлик. Серқуёш 
ўлкамиз халқимизнинг бунёдкорлик меҳнати 
туфайли тобора гўзаллашиб бормоқда. Газе- 
тадан. Душман танг аҳволда қолган, қуршов 
ҳалқаси тобора торайиб борарди. Газетадан; 
б) давомийлигини билдиради. Нима бўлса 
ҳам, теварагидаги кўклам безакларини кўз- 
дан кечира борадир. А. Қодирий, Ўтган 
кунлар. Мастон уни орқасидан суяб борди. А. 
Қаҳҳор, Асарлар. Матқовул ака одамлар 
орасидан аста ўтиб борди. М. Исмоилий, 
Фарғона т.о.; в) тугалланганлигини билди- 
ради. Зайнаб жуда ишонган ҳолда ўз уйига 
етиб борди. А. Қодирий, Ўтган кунлар. Ён- 
бошдаги хонани тақиллатмасдан кириб бор- 
ди. Ў. Ҳошимов, Қалбингга қулоқ сол. Уч кун 
деганда шаҳарга кириб бордим. А. Қаҳҳор, 
Қўшчинор чироқлари. 

16 Жўналиш келишиги шаклидаги айрим 
мавҳум отлар билан ишлатилади ва маъно- 
сига кўра бош келишик шаклидаги айни 
шундай отлар билан келган «қилмоқ» сўзига 
тўғри келади, мас.: андишага бормоқ — анди- 
ша қилмоқ. н Тоҳиржон болалигига бориб, 
тихирлигини қўймади. Н. Мақсудий, Умидли 
бола. Жувон бу гапни ҳазил аралаш айтдими, 
чин айтдими — Сидиқжон фарқига борол- 


мади. А. Қаҳҳор, Қўшчинор чироқлари. Бў- 
табой ҳовлидаги супада чалқанча ётиб, минг 
хил хаёлларга боради. С. Аҳмад, Ҳукм. Келга- 
ним унга ёқмади шекилли, деган андишага 
ҳам борди. Ойбек, Танланган асарлар. 

17 Қўшма феъл таркибига киради, мас.: 
бориб етмоқ, бора келмоқ. н Ўзбек ойим 
ўрта эшикка бориб етмаган ҳам эди, нариги 
ёқдан қўшнининг боласи югуриб кириб қолди. 
А. Қодирий, Ўтган кунлар. 

Олиб бормоқ 1) бошлаб, йўл кўрсатиб, 
бирга бормоқ. Жўнар олдида Ўрмонжон Си- 
диқжоннинг қулоғига: -Меҳмонларни бизни- 
кига олиб бор, мен орқаларингдан етиб бора- 
ман, — деди. А. Қаҳҳор, Қўшчинор чироқ- 
лари; 2) элтмоқ, элтиб бермоқ. Бу нарсалар- 
ни уйга олиб бор. н \Йўлчи) Анча ергача 
кузатиб, уни [Ёрматни] турмага олиб бориш- 
ларини англагач, ноилож орқага қайтди. Ой- 
бек, Танланган асарлар; 3) узатмоқ, чўз- 
моқ. [ Отабек \ Эшик занжирига қўлини олиб 
боргани ҳолда, ўйланиб тўхтади ва эшикни 
очмай, орқасига қайтди. А. Қодирий, Ўтган 
кунлар; 4) бирор даражага, чегарага еткиз- 
моқ. Биринчи квартал режасини 150 фоизга 
олиб бордик: 5) бошқармоқ. ..Эргаш Ҳамро- 
қулов раислик қилиб, мажлисни олиб бормоқда. 
П. Турсун, Ўқитувчи; 6) мунтазам равишда 
амалга оширмоқ, ўтказмоқ. Иш олиб бормоқ. 
Тажриба олиб бормоқ. н Одамларнинг ўт 
кечиб, сув кечиб олиб борган курашлари нати- 
жасида турмушлари қандай ўзгарганлигини 
кўрсатмоқчи, холос. А. Қаҳҳор, Йиллар. 

Бориб турган Бирор белги-хусусиятнинг 
ортиқлигини ифодалайдиган ибора. Бориб 
турган ёлғончи. н Мен бўлсам, отам бориб 
турган камбағал бўлгани учун, у ўртоғимга 
узил-кесил жавоб қила олмасдим. М. Муҳам- 
маджонов, Турмуш уринишлари. Борса кел- 
мас фольк. Борган одам қайтиб кела олмай- 
диган, жуда хатарли афсонавий жой. Энди 
унинг зўравонлик қиладиган замони борса 
келмасга кетди. П. Турсун, Ўқитувчи. Уч кун 
ичида уста Юнуснинг авзойи ўзгариб.. табиб- 
нинг берган дориси ҳам кор қилмади шекилли, 
борса келмас сафарга отлангани ростга 
ўхшабқолди. С. Абдулла, Соялар. ..аллақайси 
гўрга, «борса келмас»га узатилган экан. Ой- 
бек, О.в. шабадалар. Нари борса қ. нари. Ой 
бориб, омон кел қ. ой. Пичоқ бориб суякка 
тақалди қ. суяк. Тил бормайди қ. тил 2. Оғиз 
бормайди айн. тил бормайди. Кумушнинг 





«йўқ» дейишга оғзи бормай, «майлингиз, оғир 
бўлмаса», деб жавоб берди. А. Қодирий, Ўтган 
кунлар. Ғози ўзи гапиришга оғзи бормай, «сен 
гапир» дегандек, Умаралига қаради. И. Раҳим, 
Ихлос. Юрак бормайди Юрак бетламайди, 
юрак безиллайди. Қайга борай? Нима қилай, 
қаердан ва нимадан нажот топай? Ўзимдан 
чиққан балога, қайга борай давога? Мақол. 
Қўл бормайди қ. қўл. 

БОРОНА [умумславянча: бор — кесиш] 
Ҳайдалган ернинг юза қисмини текислаш, 
кесакларни майдалаб, қатқалоқни юмша- 
тиш ва бегона ўтларни йўқотиш учун иш- 
латиладиган қишлоқ хўжалик қуроли; сих- 
мола. Дискли борона. Тиркама борона. Борона 
қилмоқ. н Плуглар орқасига тиркалган бо- 
роналар.. ханжар тишлари билан кесакларни 
чайнаб.. борарди. Ш. Рашидов, Бўрондан куч- 
ли. Аввалги йиллар Кенжабой ака боронани 
серунум ва сифатли қиладиган мола ўйлаб 
чиқарган. Ҳ. Назир, Кўктерак шабадаси. 

БОРОНАЛАМОҚ Ҳайдалган ерни бо- 
рона билан юмшатмоқ, текисламоқ, мола- 
ламоқ. Эртага бороналаб, енгил мола орқа- 
сидан тракторда экавериш керак. И. Раҳим, 
Ҳаёт булоқлари. Бороналаш билан бир вақт- 
да тупроққа маҳаллий ўғит ҳам солиб ке- 
тилди. Газетадан. 

БОРТ [нем. Bord ёки Borte — чекка, ён] 
1 Кема, космик кема, юк машинаси, само- 
лёт ва ш.к. нинг ёни, ён девори. Машина ши- 
тоб билан тепаликка тирмашиб, оғир юкдан 
бортлари бетиним ғичирлаб бормоқда. Ў. 
Усмонов, Сирли соҳил. Тўрабек бортга суя- 
ниб ўтирган еридан алам билан тўлғаниб 
қўйди. М. Мансуров, Ёмби. Бортига «гўшт» 
деб ёзилган машина ўқдай учиб келди-да, 
омборхона олдида тўхтади. Газетадан. 

2 Келишик аффикси билан келган шакл- 
ларда самолёт, кема ва ш. к. нинг ичи маъ- 
носини билдиради. ..«Восток» космик кемаси 
бортидаги одам билан космосга кўтарилди. 
«Келажакка парвоз». Кема бортига ўрна- 
тилган ҳамма асбоблар ea системалар аниқ 
ea nyxma ишламоқда. Газетадан. 

БОРТМЕХАНИК [борт + механик] 
Учиш аппарати (самолёт, космик кема ва 
б.)га ўрнатилган асбоб ва ускуналарни ишга 
солиб, назорат қилиб борувчи шахс. Борт- 
механик шунчалик қистаса ҳам, Жумабой 
ўзини ишмолдан четга олииши истамасди. 
«Ишчилар». 


БОРТПРОВОДНИК [борт + проводник] 
Жамоа транспортида (самолёт ва б.) йўлов- 
чиларга хизмат қилувчи шахс. Галина Азизова 
Тошкент реактив самолётлар бўлинмасида 
беш йилчадан бери бортпроводник бўлиб 
хизмат қилади. Газетадан. 

БОРШЧ [р. борш —доривор ўт; лавлаги 
солинган ёвғон шўрва] Лавлаги, карам ва 
бошқа сабзавот ҳамда резаворлар, гўшт 
солиб пиширилган суюқ овқат; карам шўрва 
тури. Жумладан, шу кунларда боршчнинг 
мавсуми, бунинг учун харидор дўконга кел- 
ганда, карам, лавлаги, қизил сабзи, томат, 
пиёз ea турли резаворларни олиши керак. 
Газетадан. 

БОСА-БОСА такр. с. 1 Оёқ билан қайта- 
қайта эзиб, мажақлаб; оёғости қилиб. Боса- 
боса талқон қил, майда-ё, майда, Босган 
еринг талқон қил, майда-ё, майда. «Бой- 
чечак». Туркманлар.. устма-уст ҳамлалар 
билан олдинги қисмларни боса-боса силжиб 
келар эдилар. Ойбек, Навоий. 

2 Тинмай, тўхтовсиз. Боса-боса юринг- 
лар, Бод бўлсин жонивор. «Бойчечак». Пиш- 
қириб машиналар, Боса-боса ҳарсиллар. Қ. Му- 
ҳаммадий. 

БОСАБОТ [бо.. + сабот] Ўз сўзида, қа- 
рорида мустаҳкам турувчи, собитқадам, 
саботли. Бетимсол талатўпда Музаффару 
босабот, Ўзбек яна дўпписин Қиялаб қўн- 
дирибди. А. Орипов. Эй, менинг давроним, 
ўзинг босабот, Кўкда ҳам кўкрагинг кериб 
турибсан. А. Орипов. 

БОСАР-ТУСАР: босар-тусарини билмай 
қолмоқ 1 Ҳаддан ташқари мағрурланиб, 
кеккайиб кетмоқ, манманлик қилмоқ; ҳеч 
нарсани назар-писанд қилмай қўймоқ. 
Ҳасанча, анави Сойиб танбурчига ўхшаганлар 
«хўжайин-хўжайин» дейишавергач, босар- 
тусарини билмай қолди. С. Маҳкамов, Шо- 
гирд. Икки оғиз ширин гап эшитса ёки учта- 
тўртта янги кўйлаги бўлса, босар-тусарини 
билмай қоладиган қизлар ҳам бор. А. Эшонов, 
Бир оғиз сўз. 

2 Ҳовлиқмоқ, шодликдан ўзидан кетмоқ. 
Ҳабиба кечадан бери босар-тусарини билмай, 
зиёфат тараддудини кўрмоқда. Ҳ. Назир, 
Очерк ва ҳикоялар. Умиднинг чеҳраси очилиб, 
хурсанд бўлиб кетганидан, босар-тусарини 
билмай қолди. Мирмуҳсин, Умид. 

БОСАФО айн. сафоли. Хурсандлик, 
шодлик кайфиятини туғдирувчи, ҳузур ба- 





ғишловчи. Сайр этгали боғ босафо, Ер келур, 
жононим келур. «Қўшиқлар». 

БОСВОЛДИ Шакли тухумсимон, сирти 
сал тилим-тилим, олапўчоқ, тўрсиз, эти 
юмшоқ, ширин ўртапишар қовун нави. Бу 
босволди, бу чала пишган бегимсуйди.. бу бир 
ёнига офтоб тегмаган қизилуруғ, деб бехато 
айтавераман. X. Тўхтабоев, Ширин қовун- 
лар мамлакати. Қуёш ботиб, салқин тушди. 
Полизнинг тароватли, ҳандалак, босволди 
бўйини уфурган файзли оқшоми бошланди. Н. 
Фозилов, Дийдор. Салқин ҳавода чўгири, 
босволдиларнинг ёқимли ҳиди анқирди. С. 
Юнусов, Кутилмаган хазина. 

БОСДИ-БОСДИ айн. бости-бости. 
..бирорта ҳам жавобгарликка тортилади- 
ган шахс топилмади, иш босди-босди бўлиб 
кетди. Н. Сафаров, Узоқни кўзлаган қиз. 
Хотиржам бўлинг. Ҳаммасини босди-босди 
қилиб юбордим, бу ёғининг ҳам эҳтиётини 
қилиб қўйдим. Р. Файзий, Чўлга баҳор келди. 
Кўнгилсиз воқеа шундай қилиб босди-босди 
бўлиб кетгандек эди-ю, бироқ орадаги муно- 
сабат борган сари кескинлашиб борди. А. 
Мухтор, Чинор. 

БОСИБ-БОСИБ такр.с. 1 Кўп-кўп, 
тўлдириб-тўлдириб. Биттасидан бир қоп 
олма олар эдим, Анорлардан босиб-босиб солар 
эдим. А. Мухтор, Асарлар. Ичмайман дега- 
нимга қарамай, босиб-босиб беравердиларинг, 
эишкка чиқсам, кўнглим айниди. Ғайратий, 
Ёшлигимиз. Бўтани тезроқ бадном қилайлик 
десангиз, ҳозир чолга босиб-босиб ичирасиз. 
С. Аҳмад, Ҳукм. Валихон кайфини тарқатиш 
учун босиб-босиб кўк чойдан ичди. Ш. Тош- 
матов, Эрк қуши. 

2 Тез-тез, пайдар-пай, қониб-қониб. 
Рангсиз йигит эса нима деб жавоб қиларини 
билмай, қўлидаги аччиқ чойни босиб-босиб 
ҳўплай бошлади. «Шарқ юлдузи». Поезд 
жўнаш олдидан босиб-босиб қичқирди. А. 
Эшонов, Бир оғиз сўз. 

БОСИЛДИРИҚ фолък. Тинчлик сақ- 
ловчи, осойишталик посбони. Шўрим қур- 
син, тўрамдан айрилиб эдим, отамдан ҳам 
сшрилдим, ёмон бўлса ҳам, элнинг босилдириғи 
эди. «Ойсулув». 

БОСИЛМОҚ 1 Босмоқ 1-7, 10-13, 
16-17, 21, 24 фл. мажҳ. н. Тепки босилди. 
Минг километр йўл босилди. Мақола босилиб 
чиқди. Оғир босилгунча, енгил кўтарилар. Ма- 
қол. н Қинғир-қийшиқ сертупроқ кўчанинг 


ҳар ер-ҳар ерида настак, томига пичан, беда 
босилган уйлар. С. Аҳмад, Ҳукм. Э, унгача уруш 
ҳам босилади. С. Сиёев, Ёруғлик. -Ўлтиринг, 
ўлтиринг, меҳмон! — деди уста Фарфи, — 
ошга сабзи босилди-пишди. А. Қодирий, Ўтган 
кунлар. Уч ойдан сўнг роман «Ёлқин» жур- 
налида босила бошлади. О. Мўминов, Хиё- 
бондаги уч учрашув. Исфандиёрнинг муҳри 
босилган қоғоз таъсир қилдими, оломоннинг 
шашти пасайди. С. Сиёев, Аваз. Султонмурод 
қайнаган оломон ичида туртки еб, босилиб, 
эзилиб, узоқ юрди. Ойбек, Навоий. 

2 Босмоқ 5, 16—17, 23 фл. ўз. н. Оғриқ 
босилди. Оёғимнинг қалтироғи энди босилди. 
н Бош оғригингиз босилмаса, бир-икки кун 
ишга чиқмасангиз ҳам майли. С. Аҳмад, Сай- 
ланма. Даҳлизда бир пиёла совуқ cye ичди. 
Юраги куйгани босилмади шекилли, яна қуй- 
моқчи бўлди. Чўлпон, Кеча ва кундуз. Тўзон 
босилар-босилмас, бир эшикдан кетмон, чў- 
кич, болта кўтарган кишилар чиқиб қолиш- 
ди. «Гулдаста». - Билмадим-билмадим,— деб 
қўйди доктор ҳамон таажжуби босилмай. К. 
Яшин, Ҳамза. Foeyp босилди. Бир лаҳза 
жимликдан сўнг, кулги кўтарилди. А. Қаҳҳор, 
Асарлар. -Кўнглингиз босилдими? — Кумуш 
жавоб ўрнида ёстиқдан қўзғалди. А. Қоди- 
рий, Ўтган кунлар. -Йўталим босилди, ойи, 
— деди Пўлат Хсшрини юпатиб. Ш. Раши- 
дов, Қудратли тўлқин. 

3 кўчма Тартибга тушмоқ, сиполашиб 
қолмоқ, вазминлашмоқ, қуйилмоқ, тийил- 
моқ. -Анча босилиб қолган, ҳаётига қайтган 
йигитимиз шу бўлади, — деди Исмоил. Газе- 
тадан. 

БОСИМ I физ. Бирор жисм юза бир- 
лигига тик йўналишда таъсир қиладиган 
бошқа кучни ифодаловчи физик катгалик. Қон 
босими. Атмосфера босими. н Бир миллион 
атмосфера босимида темир ҳажми, тақрибан, 
30 фоизга камаяди. «Фан ва турмуш». Жаҳл 
чиққанда, бош мия мушакларининг таноби 
тортилади, қон томирлари сиқилади, ички қон 
босими ошиб кетади. «Саодат». 

БОСИМ II рвш. Тин олмай, тўхтамай, су- 
рункасига. Жамила қизи билан олти кун босим 
ўтириб тиккан тагдўзи дўппиларини сотгани 
кетди. М. Исмоилий, Фарғона т.о. Рихсивой 
ака ҳосилотлик вазифасидан олингач, уч кун 
босим қишлоқда кўринмади. Р. Файзий, Чўлга 
баҳор келди. Уч кундан бери босим чап кўзим 
учар эди. С. Аҳмад, Қадрдон далалар. 





БОСИМ III шв. фольк. Устун, баланд; 
афзал. Босим келмоқ. н Бизлардан [парилар- 
дан] одамнинг сулуви босим келади. «Бало- 
гардон». 

БОСИМ IV эск. айн. урғу. Китобни эса, 
русча тез ва босимларини жойига қўйиб ўқий 
билгани учун, Саидий ўқииш керак эди. А. 
Қаҳҳор, Сароб. Бундан ташқари, баъзан сўз- 
даги босимнинг ўрни атайин алмаштирилиб.. 
«Адабиёт назарияси». 

БОСИМЛИ физ. сфт. Бирор босимга эга 
бўлган. Бизнинг заводимизда баланд босимли, 
пухта буғ қозони қурилди. Газетадан. 

БОСИНҚИ сфт. 1 Сунъий равишда, 
атайлаб пасайтирилган; паст, бўғиқ. Идора- 
нинг ҳовлисида ўн чоғли одам нима тўғридадир 
босинқи товуш билан сўзлашиб турар эди. А. 
Қаҳҳор, Қўшчинор чироқлари. Қатор кет- 
ган аудиториялар ёпиқ, ичкаридан босинқи 
ғовур эшитиларди. П. Қодиров, Уч илдиз. Гав- 
ҳар қўшни хонада акасининг босинқи овозда 
ғўнғир-ғўнғир гапирганини, аячасининг кул- 
ганини эшитиб, девор томонга ўгирилиб ётди. 
Ў. Ҳошимов, Қалбингга қулоқ сол. 

2 Оғир, ларзага солувчи. Йўқ, йўқ, туш, 
даҳшатли, босинқи туш. Э. Аъзамов, Жавоб. 

БОСИНҚИЛИК айн. босиқлик. Жобир- 
нинг бояги ҳолати йўқолди, номуслари келди, 
энди кулги билан эмас, босинқилик билан енг- 
моқчи бўлди Қўшоқни. Ҳ. Шамс, Душман. 

БОСИНҚИРАМОҚ Ёмон туш кўриб 
безовта бўлмоқ, қўрқмоқ, уйқу аралаш га- 
пирмоқ, алаҳсирамоқ. Бойвучча ойи босин- 
қираб, уйғониб кетди. «Шарқ юлдузи». Ўша 
кеча Элчиев яна ухлаёлмай, алаҳлаб, босин- 
қираб чиқди. Э. Аъзамов, Жавоб. Бир бинокор 
инженер уйқусида босинқираб, сапчибўрнидан 
турди. «Муштум». 

БОСИРИҚI1 Ёмон туш, даҳшатли туш. 
Урушда кечирганлари қора босириқдай, баъ- 
зан хотирадан ўтажак. Ойбек, О. в. шаба- 
далар. ..бирдан паришон хаёллар қуюнидан, 
оғир босириқдан қутулгандай қичқирди Аҳ- 
мад Ҳусайн. Ойбек, Нур қидириб. 

2 кўчма Даҳшат, хавф, қўрқинч. ..қаёққа 
кўз юритсанг, уччига чиққан қашшоқликнинг, 
забунликнинг босириғи худди чуқур ўпқондай 
ютаман деб турибди. «Шарқ юлдузи». 

3 шв. Ёпиқ, от ёпиғи. Мирохўр юганлаб 
Ғиротни, босириқ жулини шипириб тортди. 
«Нигор ва Замон». 

БОСИРИҚ II шв. айн. босим II. 


БОСИРИҚ III Босилган, топталган, 
эзилган, янчилган. Нари тур-бери тур қилиб, 
беш-олти киши отга босириқ бўлганни ўр- 
тадан олиб чиқдилар. А. Қодирий, Улоқда. 
Қушбеги билан мен гўё тоғ остида босириқ 
бўлган эдик. А. Қодирий, Ўтган кунлар. 

БОСИРИҚМОҚ шв. айн. босинқирамоқ. 
..шундай қўрқаманки, эсласам босириққандай 
бўламан. Ойбек, О. в. шабадалар. 

БОСИРҚАМОҚ шв. Босинқирамоқ. 
Иситмаси баланд, босирқаятпи. н Нуқул 
Миша билан гаплашади, гоҳида босирқаб 
кулади. М. Исмоилий, Фарғона т.о. 

БОСИШМОҚ Босмоқ 1-7, 9-14, 16, 
18-19, 24 фл. бирг. н. Ямоқ ишлари сийрак- 
лашгач, ювилган кийимларга дазмол босишди. 
Шуҳрат, Шинелли йиллар. Кўйлакнинг тоза 
еридан йиртиб олишди-да, қон оқимини тўх- 
татадиган дори шимдириб, ярага босишди. 
«Ёшлик». 

БОСИҚ 1 Босиғлиқ, босилган; эзилган; 
пачоқ бўлган. 

2 Чеккага ёки пешонага туширилган 
(бош кийими, дўппи ҳақида). Беқасам тўн, 
қўш шоҳи қийиқ, Тус дўпписи манглайда бо- 
сиқ. Ойбек. 

3 Ўзини тута биладиган, оғир, вазмин; 
сипо. Ўшаларнинг гапи гап. Сенам, укам, ло- 
виллаб кетмагин-да. Ҳа, босиқ бўл! С. Анор- 
боев, Оқсой. Миржалил ўттиз етти ёшлар- 
га кирган, анча босиқ, оғир йигит. Мир- 
муҳсин, Ҳикоя ва қиссалар. Тилак поччам 
босиқ йигит. С. Сиёев, Ёруғлик. Ойсанам — 
босиқ табиатли, камгап, иффатли жувон. 
М. Хайруллаев, Тилла маржон. 

4 Босинқи, вазмин; салмоқли, салмоқ- 
дор. Босиқ, лекин таъсирчан сўзламоқда эди. 
«Шарқ юлдузи». Аҳмад ўспиринлар томонга 
ўгирилди. Босиқ овоз билан гапирди. Ф. Му- 
сажонов, Ҳиммат. Заргаровнинг паришонли- 
гини пайқаган Зиёда шўхликни қўйиб, босиқ- 
қина хайрлашди. А. Мухтор, Асарлар. 

Босиғи билан Вазминлик, босиқлик би- 
лан; тушунтириб, ётиғи билан. Валижон 
ака.. кейин босиғи билан гапирди. М. Исмои- 
лий, Фарғона т.о. -Матқовул ака, мен нон 
топармиканман деб, қорин ғамида мактаб 
очганим йўқ, — деди у босиғи билан. М. Ис- 
моилий, Фарғона т.о. 

5 Япасқи, ялпоқ; пучуқ. Бурнини жийир- 
ганида қалин лаби босиқ бурнига тегай деб 
кетади. «Муштум». 





БОСИҚЛИК Вазминлик, осойишталик, 
ўзини тутиб олганлик. Маҳкамнинг босиқ- 
лиги.. уни Очилга нисбатан бир нвча ёш 
катта кўрсатарди. П. Қодиров, Уч илдиз. 
Ашуралининг овозидан босиқлик йўқолди, 
қалбига ғазаб тўлди. Ҳ. Ғулом, Сенга ин- 
тиламан. Рашид ота паст, ширали овозда, 
кексаларга хос босиқлик билан куйларди. Э. 
Усмонов, Ёлқин. 

БОСИҒЛИҚ Устма-уст тахлаб, босиб 
қўйилган. Тахмонда босиғлиқ кўрпалар my- 
рибди. Омборда дони босиғлиқ, камчилиги йўқ. 

БОСМА 1 Босмахонада босилган, чоп 
қилинган, нашр этилган. Кўлёзма ва босма 
асарлар. н Мустақиллик даврида босма 
маҳсулотлар янада кўпаяди. Газетадан. 

Босма лист қ. босма табоқ. Туроб аканинг 
ҳамма ёзган асарлари 150 босма листга яқин 
тўпламни ташкил этади. Назармат, Жўрлар 
баланд сайрайди. Босма машина Китоб, газе- 
та, журнал, рисола, плакат ва б. матбаа маҳ- 
сулотлари чоп этиладиган машина; бос- 
махона машинаси. Босма табоқ Нашрнинг 
ҳақиқий (амалдаги) ҳажми ўлчов бирлиги 
бўлиб, бичими 60 х 90 см бўлган қоғоз ва- 
рағининг бир томонидаги нусхани ташкил 
этади. Босма ҳарф 1) босмахона ҳарфи; 2) 
босма асарларда қўлланадиган ҳарф. 

2 от. эск. айн. нашр. Эҳсон стол устида 
ётган бир китобчани Саидийнинг олдига 
сурди: -Буни кўрдингизми? Иккинчи босмаси. 
А. Қаҳҳор, Сароб. Адабий ходимнинг асосий 
вазифаларидан бири — материални таҳрир 
қилиб, босмага тушириш. Ф. Мусажонов, 
Ҳиммат. -«Истеъдод» нима дегани-а? Ҳеч 
тушунмадим-да шу гапга, — деди Ҳусниддин. 
Муса яқиндагина босмадан чиққан, ҳеч қўли- 
дан туширмайдиган луғатни олди-да, тез 
варақлаб топди: -«Талант» — деди. П. Тур- 
сун, Ўқитувчи. 

Босмага тайёрлаш Қўлёзмани босиш, 
нашр этиш учун тайёрлаш. 

3 айн. босмахона. У Хевада босма очиб 
(1874 йил), кўп китоблар бостирган. Ж. Ша- 
рипов, Хоразм. 

4 Нашриёт, ношир, нашрчи. ..Сен Ота- 
жон босма билан бир сўллаш. Тошбосмада 
Авазнинг шеърларини чоп этиб, нусхасини 
кўпайтирсин. С. Сиёев, Аваз. 

5 Каштачиликда кенг тарқалган яхлит 
гул-чоклардан бири. Айвонда босма гулли 
бўз кўрпа ёпилган пастаккина танчада қиз- 


лар ўтирарди. Ойбек, Улуғ йўл. Босма тик- 
кан ботир қиз, Жамалай тиккан чевар қиз. 
«Бойчечак». 

6 Жундан тайёрланган, тикилган (мато 
ёки уст кийим ҳақида). Босма чакмон. Босма 
кигиз. н Босма чакмонни ечиб, сандалга 
оёғини тиқди. М. Ҳазратқулов, Журъат. 

7 Кулолчиликда сопол идишларни бе- 
загцца кўлланадиган гул нусхалари. 

8 Сиёҳни шимиб қуритадиган қоғоз ва 
шундай қоғоз ўрнатилган асбоб. Жалғаш 
Нуримбетов ғазаб билан кириб, Пошшохон 
Мадраҳимованинг бошига сиёҳдон ёнидаги 
сўлоқмондек босма тош билан туширди. 
«Муштум». 

9 Босқин, босқинчилик. Ҳаммаўғри, кал- 
лакесар, ялангоёқларнинг бошида Акбарали 
ўзи туради! Кечалари йигитлари билан босма 
қилади! Чўлпон, Кеча ва кундуз. 

БОСМАХОНА Босма асарлар чоп қила- 
диган корхона; матбаа, типография. Босма- 
хона замонавий асбоб-ускуналар билан жиҳоз- 
ланган. X. Ёдгоров, Ҳаёт тўлқинлари. Тош- 
кентдаги Икромов номидаги босмахона ада- 
бий тўгараги ишининг боришини суриштир- 
дим. Н. Сафаров, Оловли излар. 

БОСМАЧИ 1 Бировларнинг мол-мул- 
кини таловчи шахс, босқинчи, босқинчилик 
қилувчи; бандит. Иби, мен ўлай, сен ҳам бос- 
мачи бўлдингми? С. Айний, Қуллар. Бир неча 
марта йўлтўсарлар ва босмачилар қўлига ту- 
шишига сал қолди. Ж. Шарипов, Хоразм. 

2 «Босмачилик» ҳаракатининг ишти- 
рокчиси, қатнашчиси. Абдужалилбой мулла 
Обидга аниқ босмачи сифати билан баҳо 
берди. А. Қодирий, Обид кетмон. 

БОСМАЧИЛИК 1 Зўравонлик ва бос- 
қинчиликка таянувчи ҳаракат; босқин- 
чилик, ўғрилик, бандитлик. ..ўша йиллари 
босмачилик ҳаракати авж олиб, Фарғона 
водийси ўт-олов ичида қолди. К. Яшин, Ҳамза. 
..Тилмоч босмачиликда ҳалок бўлган, деб 
эшитганман. С. Аҳмад, Уфқ. 

2 тар. Туркистонда 1918—1925 йилларда 
кенг халқ оммаси вакилларининг босқинчи 
қизил армияга қарши олиб борган қуролли 
ҳаракатига шўро ҳукумати даврида буюк 
давлат шовинистлари томонидан берилган 
расмий ном. 

БОСМОҚ 1 Устига оёқ қўймоқ. Бемаҳал 
юрган гўнг босар. Мақол. Қурбақани боссанг, 
вақирлайди. Мақол. От босган ерни той 

босади. Мақол. н Кўрмайин босдим тиканни, 
Тортадирман жабрини. «Оқ олма, қизил 
олма». Муҳиддин асфалът юзидаги оқ муз 
доналарини босиб, телефон станцияси томон 
юриб кетди. Р. Файзий, Чўлга баҳор келди. 
Зулайҳо яланг оёқлари билан пояни чип-чип 
босиб, унинг тепасига келди. Ў. Ҳошимов, 
Қалбингга қулоқ сол. 

2 Устидан юриб, ўтиб эзмоқ, шикаст- 
ламоқ ёки ўлдирмоқ. Бу қандай майнабозлик! 
Босиб-янчиб ўтабермайсанми? Ойбек, Тан- 
ланган асарлар. Машина олганига икки ой 
бўлган бўлса, шу икки ой ичида нақ бешта 
товуқ, еттита мушук босди. С. Аҳмад, Тоғ- 
ларда. Мансур куз чечакларини босиб бо- 
раркан, тағин Гавҳарни ўйлади. Ў. Ҳошимов, 
Қалбингга қулоқ сол. 

3 Қўл билан ушлаб турмоқ, эзғиламоқ, 
бўғмоқ. Чап қўлим билан қаттиқ босиб 
турдим. С. Сиёев, Ёруғлик. Полвон уни бир 
тепиб, ерга ағанатди-ю, бўғзидан босиб 
тураверди. С. Сиёев, Аваз. Энгашиброқ икки 
қўллаб Шералининг тўпиқлари атрофини 
босиб турди. С. Кароматов, Олтин қум. Табиб 
дарров кўзини юмиб, бармоғи билан босди. А. 
Қаҳҳор, Асарлар. 

Елкасидан босмоқ 1) тўхтатмоқ, тинч- 
лантирмоқ. Ҳамма ўрнидан mypdu. Асқар oma 
ҳам турмоқчи бўлган эди, оқсоқол етиб 
келиб, елкасидан босди. А. Қаҳҳор, Асарлар; 
2) оғирлик қилмоқ, зўр келмоқ. Бу оғир юк 
унинг елкасидан босди. У уй остонасини 
ҳатлаб ичкари кира олмади. Н. Сафаров, 
Оловли излар. Мола босмоқ айн. молаламоқ. 
Унинг ўрнига Мамажон далага борар, мола 
босар, хирмонда майдачилик қиларди. С. 
Нуров, Нарвон. Оёғини босмоқ кўчма Ха- 
лақит бермоқ, қарши чиқмоқ. -Шарт шу: 
мактабда менинг оёғимни босадиган ҳеч ким 
бўлмаслиги керак. Авж олганини чеканка 
қилиб, кемтиб тураман, — деди ўзича Мир- 
салим. Шуҳрат, Олтин зангламас. 

4 Куч билан итармоқ, сиқмоқ. Тугмани 
(тугмачани) босмоқ. Қўнғироқни босмоқ. н 
Сулаймонов трубкани қўйиб, тантанали 
равишда кнопкани босди. А. Қаҳҳор, Асарлар. 
Кабир Отақулович икки тавақали кўк эшик 
чеккасидаги тугмачани босди. Ў. Усмонов, 
Сирли соҳил. Аҳмад одати бўйича қўнғироқни 
уч марта кетма-кет босди. Ф. Мусажонов, 
Ҳиммат. Жаҳл билан дуч келган тарафга 
қараб тепкини босди. С. Аҳмад, Уфқ. 


5 Куч билан сиқиб, из туширмоқ, қол- 
дирмоқ. Муҳр босмоқ. Тамға босмоқ. Читга 
гул босмоқ. н Аввалига почта муҳр босишни 
унутгандир, дедик. С. Сиёев, Ёруғлик. 

Бармоқ босмоқ қ. бармоқ 1. 

6 Тирамоқ, сиқиб итармоқ. Зиёдулла 
томоғи қирилиб, қуруқ йўталди, кўкрагини 
столга босиб, ўйга толди. Ҳ. Ғулом, Машъал. 
Узоқ қиш кунлари давомида оппоқ сийнасини 
ерга босиб ётган қор баҳор қуёшининг илиқ 
тафтига дош бера олмай сингиб кетди. 
Газетадан. 

7 Зарб билан уриб ясамоқ, зарб қилмоқ. 
Танга, чақа босмоқ. 

8 физ. Ўз оғирлиги ёки эластик кучи 
билан таъсир қилмоқ, сиқмоқ. Суюқликлар 
ҳар томонга баравар куч билан босади. 

9 Маълум бир нарсани бошқа бор нарса 
устига қўймоқ, тегизмоқ; тўсмоқ. Назирқул 
унинг елкасини ишқади, латта ҳўллаб, ne- 
шонасига босди. С. Аҳмад, Ҳукм. Ҳизнинг 
қўлларига аста қўлимни босдим. С. Сиёев, 
Ёруғлик. Рустамжон Меҳрихоннинг юмшоқ 
қўлларини, бинафшаларни юзига босди. «Сао- 
дат». Кампир дока рўмолининг учини лабига 
босиб, ерга қаради. А. Қаҳҳор, Асарлар. Халча 
хола бўлса, бир чеккада гунг бўлиб, рўмолининг 
учини оғзига босиб турибди, бир акамнинг 
афтига, бир оёқларига қарайди. М. Ман- 
суров, Ёмби. 

Лаб босмоқ Ўпмоқ, бўса олмоқ. Шаҳ- 
зодани шарт бағрига тортиб, чанқаган лаб- 
ларини «мана, мени ўп» деб турган ғунча 
лабларига қаттиқ босди. К. Яшин, Ҳамза. Бу 
кун суратингга сўзсиз босдим лаб, Шу сенми, 
ёлғизим, шу сенми, она.. А. Орипов. Тишини 
тишига босмоқ қ. тиш 1. 

10 Чоп қилмоқ, нашр этмоқ. Китоб 
босмоқ. Матнни машинкада босиб кўпай- 
тирмоқ. Суратини босиб чиқармоқ. н -Бу 
ерда ўтган можарони Ҳумрихонга айтиб 
беринг, ҳикоя қилиб ёзсин, албатта, босиб 
чиқарамиз, — деди. А. Қаҳҳор, Бек. Шундан 
кейингина газеталарда подшо тахтидан 
тушганлиги хабарини босиб чиқаришга «рух- 
сат тегди». К. Яшин, Ҳамза. 

11 Кўп миқцорда устма-уст қўймоқ, 
тахламоқ, зичлаб йиғиб қўймоқ, зичлаб 
жойламоқ ёки ортмоқ. Ҳанорга ун босмоқ. 
Аравага беда босмоқ. н Бизнинг Ҳаландарбой 
кузда камбағалларнинг пахтасини арзон- 
арзон сотиб олиб, саройига босиб қўяди. М. 




Исмоилий, Фарғона т.о. Ҳайдар ота қараса, 
шу ялангликка янтоқ босиб қўйишибди. А. 
Қаҳҳор, Асарлар. Уй эгаси ошга сабзи босиб, 
Отабек ёнига келди. А. Қодирий, Ўтган 
кунлар. 

12 Тўшамоқ, ётқизмоқ; тўсмоқ, бер- 
китмоқ. Йўлга шох босмоқ. н Сувни уч-тўрт 
чақирим юқоридан ukku ёғига чим босиб, 
кўтариб келиш лозим бўлади. М. Исмоилий, 
Фарғона т.о. Шартта фуфайкамни ечдим- 
у, ўпирилган жойга босдим. Э. Раимов, Ажаб 
қишлоқ. 

13 Қўймоқ, суртмоқ, тортмоқ. Бу ким 
бўлди? ..Юзлари худди олмадай таранг. Бир 
жуфт қуралай кўзи сурма босгандай қора. 
Ҳамза, Бой ила хизматчи. Бир вақт қарасам, 
сурма босган кўзлари ғамгин бўлиб қолди. С. 
Аҳмад, Ҳукм. 

14 Илгари сурилмоқ, илгарилаб бор- 
моқ, юрмоқ. Йўлчи олдинги қатордаги эркак 
ва аёллар билан бирга ҳайқириб, яна маҳкама 
сари босиб борди. Ойбек, Танланган асарлар. 

Босиб ўтмоқ 1) маълум масофа йўл юр- 
моқ. Мастон неча километр йўл босиб ўтга- 
нини ва яна неча километр босиш керак- 
лигини билар эди. А. Қаҳҳор, Асарлар; 2) ке- 
сиб ўтмоқ, устидан ёки ёнидан ўтиб кетмоқ. 
Биз Тошкентни босиб ўтдик. н Султонали 
мирзо Солиҳ махдум кўчасини босиб, тўғрига 
ўтди, ўн қадамча юриб тўхтади. А. Қодирий, 
Меҳробдан чаён. ..касалхонани босиб ўтол- 
мадим: кириб, таниш ҳамширадан сўрасам, 
Мастура бир соатдан кейин операцияга 
ётаркан. А. Қаҳҳор, Асарлар; 3) кўчма енгиб 
ўтмоқ, енгмоқ, орқада қолдирмоқ. Нафис 
соддаликка эришиш учун ёзувчилар машақ- 
қатли ва узоқ йўл босиб ўтадилар. Ф. Му- 
сажонов, Ҳиммат. У йўлида учраган ҳар қа- 
нақа ғовни босиб-янчиб ўтишга, доимо ғолиб 
чиқишга ўрганган эди. Ў. Ҳошимов, Қал- 
бингга қулоқ сол; 4) бошдан кечирмоқ. Дом- 
ланинг босиб ўтган қайноқ умр йўли, сама- 
рали иш фаолияти университет ҳаёти билан 
чамбарчас боғланган. Назармат, Жўрлар 
баланд сайрайди. Йўл босмоқ қ. йўл. Олға 
(i ёки олдин, илгари) босмоқ 1) йўл юриб, 
илгари сурилмоқ, илгариламоқ. Халқ тўл- 
қини.. олға босди. Ойбек, Танланган асарлар. 
Аваз беихтиёр бир қадам олға босди. С. Сиёев, 
Аваз. Баширжон ундан ҳам сўраб кўриш учун 
бир-икки қадам илгари босди. Н. Аминов, 
Суварак; 2) кўчма равнақ топмоқ, ривож- 


ланмоқ; олға силжимоқ. Соат сайин иш- 
ларинг олдин боссин. Ойбек, О. в. шабадалар. 

15 Қопламоқ, ўраб олмоқ, қамрамоқ; 
эгалламоқ; элитмоқ. Тер босмоқ. Туман бос- 
моқ. Қоронғилик босмоқ. Зулмат босмоқ. Ажин 
босмоқ. Уйқу босмоқ. н Маҳмуджонни муз- 
дек тер босди. «Муштум». Ранглари оқарди, 
кўз олдини қуюқ туман босди. Ж. Абулла- 
хонов, Орият. Атрофни ғира-шира қорон- 
ғилик босган, қамишлар ваҳимали шитирлар 
эди. Ў. Ҳошимов, Қалбингга қулоқ сол. Зул- 
мат босган атрофлар гўё қирон етган ўлка- 
дай бесас. Ш. Раҳмон, Юрак қирралари. У 
Насимларнинг эшигига етганда, бир зумда 
юрагини ҳаяжон босди. Ф. Мусажонов, Ҳукм. 
Унинг [Онахоннинг] вужудини қўрқув босди. 
А. Мухтор, Опа-сингиллар. Қўллари титра- 
ди, кўзларини ҳасрат босди. Ойбек, Танлан- 
ган асарлар. Гулнорнинг юраги кучли тўлқин- 
ланди, бутун гавдасини тотли бир титроқ 
босди. Ойбек, Танланган асарлар. Шамол 
турди, қум кўча бошлади, ер-кўкни қум босди. 
К. Яшин, Ҳамза. Қоп-қора ис босган шипидан 
қамишлар осилиб турарди. Ойбек, Танлан- 
ган асарлар. Отлиқлар қор босган қирғоқ 
бўйлаб ярим соатча кезишди. Ҳ. Ғулом, 
Машъал. Тўхтабуванинг ажин босган юзида 
ғурур ва бахт порлади. С. Зуннунова, Янги 
директор. Ҳаммаёқни оғир сукунат босди. Т. 
Рустамов, Мангу жасорат. Ёнбош қўйган 
ҳамон, кўзи юмилиб, уйқу босарди. Т. Рустамов, 
Мангу жасорат. ..қўлимга қоғоз-қалам олдим 
дегунча, эсноқ босади. «Муштум». 

16 Тинчлантирмоқ, тинчитмоқ, тий- 
моқ; ҳовуридан туширмоқ, эпга келтирмоқ. 
Жанжални босмоқ. Тўполонни босмоқ. н 
Самандаров.. қаламининг орқаси билан стол- 
ни қоқиб, ғовурни босди. А. Қаҳҳор, Қўшчинор 
чироқлари. Орифжон хотинини босиб қўйди. 
С. Аҳмад, Сайланма. Халқни босиш келмай- 
дими қўлингдан ? Ҳ. Олимжон. 

Ўзини босмоқ Ўзини тутмоқ, тиймоқ. Бир 
амаллаб ўзимни босдим. С. Сиёев, Ёруғлик. 
Ҳамдам ака бир қизишди-ю, ўзини босиб олди. 
Р. Файзиев, Чўлга баҳор келди. Ўпкасини 
босмоқ 1) айн. ўзини босмоқ. -Ўпкангни бос! 
— деди Сапоев унга ўшқириб. «Муштум»; 2) 
ўзини йиғидан тутмоқ. -Йиғлама, қизим, 
йиғлама, — деди Онахон, ўпкасини зўрға 
босиб. А. Мухтор, Опа-сингиллар. Во болам, 
деб ўпкасини босолмай, Сочин ёйиб, бетин 
суйиб йиғлайди. «Ойсулув». 




17 Камайтирмоқ, пасайтирмоқ ёки тўх- 
татмоқ; қондирмоқ. -Оғриқни босадиган япроқ 
топиб келаман, — деди Мажид. — Шу билан 
овунаман, Ҳовримни босаман, ака. Н. 
Сафаров, Оловли излар. Бу уқубатли 
кунларнинг аламини девор ошиб келган 
йигитнинг эркалашларигина боса оларди. С. 
Аҳмад, Ҳукм. Шафтолининг сершарбат 
этлари ёзнинг иссиқ кунларида.. «чанқоқ 
босди» бўлади. К. Маҳмудов, Мевалар. 
Ҳайдарбойнинг кўримсиз чойнакларидаги 
қуюқ ва суюқ чойлари.. ўтган-кетган 
йўловчиларнинг ҳам чанқовини босиб туради. 
П. Турсун, Ўқитувчи. 

18 Куч (зўрлик) билан бостириб келмоқ, 
эгалламоқ, ишғол қилмоқ. Йигитнинг capacu 
ёв босганда билинар. Мақол. н Кунлардан бир 
кун мана шу бойнинг уйини куппа-кундуз куни 
намозгар пайтида ўғри босди. А. Қаҳҳор, Қўш- 
чинор чироқлари. Дод! Вой дод! Қароқчилар 
босдиШМ. Исмоилий, Фарғона т.о . Душман 
босган она юрт учун Ясалгандек қиличу найза. 
X. Даврон, Болаликнинг овози. Бирдан босди 
жоҳил оломон. «Гудцаста». Душманлар кечув- 
дан ўтиб, шаҳарни босиб олишибди. Ў. Ҳо- 
шимов, Қалбингга қулоқ сол. 

19 Тўсатдан келмоқ, кўпчилик бўлиб 
келиб қолмоқ. Уйни меҳмон босди. н Ие, 
Холмат акани меҳмон босган, шекилли. «Ўз- 
бекистон қўриқлари». 

20 Қуламоқ, ағанамоқ. Бу оғил босиб қол- 
маса, деб қўрқаман. Ойбек, Танланган 
асарлар. Икки бўлмали кичкина пастқам уй, 
том босай деб турибди. С. Сиёев, Ёруғлик. 
Йўлкаларни босиб қолган харобалар ycmuda 
болалар ирғишиб юрар эди. А. Қаҳҳор, Асар- 
лар. 

21 Ушлаб, чегириб қолмоқ. Ишлаган 
ҳақини қарзига босиб қолибди. 

22 Устун келмоқ, устун келиб ошиб 
тушмоқ. Аста-секин боиманган чапак тобора 
авж олиб, соз овозини босиб кетди. А. Қаҳҳор, 
Қўшчинор чироқлари. Ҳалиги гажакдор 
жувон ukku қўлини ҳам, овозини ҳам баланд 
кўтариб, ғала-ғовур, шовқинни босиб тушди. 
А. Мухтор, Опа-сингиллар. 

23 қ. бостирмоқ. Дастурхоннинг четини 
босмоқ. н ..kum ёнига борса, Зебини мақтаб 
гапирар, унинг dymop чалиши, чок тикиши, 
тўппи босишларини ҳикоя қилар эди. 
Чўлпон, Кеча ва кундуз. 

24 айн. тахтакачламоқ 1. 


25 Махсус усулда (тўқимасдан) тайёр- 
ламоқ (кигиз, жун мато ҳақида). Кигиз 
босмоқ. 

26 Равишдошнинг -иб шаклида келиб, 
бирон-бир иш- ҳаракатнинг сурункасига, 
тўхтамай, кетма-кет, пайдар-пай бўли- 
шини, амалга ошишини билдиради. Кечгача 
босиб ишладик, жуда толиқдим. Ғ. Ғулом, 
Тирилган мурда. Мен бари бир ниятимдан 
қайтмадим. Босиб совчи қўявердим. Т. Му- 
род, От кишнаган оқшом. ..аччиқ чойни бо- 
сиб ичиб қониққач, извошни қўшди. Ойбек, 
Танланган асарлар. Бир ҳафта босиб ёққан 
ёмғир қора тупроқни кўпчитиб юборган. 
«Ўзбекистон қўриқлари». 

Бағрига (ёки кўксига) босмоқ айн. бағрига 
олмоқ 1. қ. бағир. Дадамат ака Асадни маҳкам 
қучоқлаб, бағрига босди. Ф. Мусажонов, Ҳим- 
мат. Муқаддам унинг қўлидан ўғилчасини олди, 
меҳр билан бағрига босди. Ў. Ҳошимов, Қал- 
бингга қулоқ сол. Бу, Эргашга уни худди кўк- 
сига босгандай бўлиб кўринди. А. Мухтор, 
Опа-сингиллар. Башорат китобчани икки 
қўли билан олди. Унга узоқ тикилди-да, кўк- 
сига босди. А. Мухтор, Опа-сингиллар. Ем 
босди Отга ем берилгандан кейин уни 
совитиш, бирмунча вақт салт миниб юриш. 
-Отимнинг бир одати бор эди: икки хуф- 
тондан кейин ем ерди.. сўнгра майдонда ем 
босди одати бор эди, — деди Муродхон 
Гўрўғлига. «Зулфизар билан Авазхон». 
Авазхон, сен йигитларга хабар бергин, 
отларига қарасин, ем босди қилиб, қантариб 
қўйсин. Эргаш Жуманбулбул ўғли. Ён босмоқ 
қ. ён. Оёққа босмоқ қ. оёқ. Салобати босди қ. 
салобат. Тош (ёки палла) босмоқ 1) ҳажми 
кичкина бўлгани ҳолда оғир, салмоқдор 
бўлмоқ. Пўкак тош босмайди. н -Ҳа, сиз 
айтганингиздек, — деди Олияхон, — палласи 
ҳам тош босмайди. Н. Сафаров, Олияхон 
Султонова; 2) оғир келмоқ, салмоғи жиҳа- 
тидан устун келмоқ. Кўй билан қорамол бошқа 
гап, тош босади. «Муштум». Тарозининг 
маҳсулот қўйилган палласи босиб кетди, план 
ортиғи билан бажарилди. Газетадан. Тухум 
босмоқ қ. тухум. Фалокат босди қ. фалокат. 
Ўрнини босмоқ қ. ўрин. Қадам (ёки оёқ) 
босмоқ 1) қадам қўймоқ, қадам ташламоқ, 
қадам ташлаб юрмоқ. Йўл адирнинг энг ётиқ 
еридан тушган бўлса ҳам, Турғуной тиззасини 
ушлаб, зўрға қадам босарди. А. Қаҳҳор, 
Асарлар. Йўлчи атрофига кўз югуртириб. 




қизга томон икки-уч қадам босди. Ойбек, 
Танланган асарлар; 2) бормоқ, келмоқ; 
ташриф буюрмоқ. У бизникига қадам 
босмади. н Бугун саккиз кун бўлди, қадам 
босмайсиз-а. С. Сиёев, Ёруғлик. Йўқ, амаки, 
уйга энди бирумр қадам босмайман. С. Аҳмад, 
Уфқ; 3) кўчма бирор йўлда, йўсинда хатти- 
ҳаракат қилмоқ, иш тутмоқ. Тиканнинг заҳ- 
рини тортган оёғини билиб босади. Мақол. н 
У баъзан.. Ўрмонжондан бирон қадам олдинда 
юришга интилар, шунинг орқасида баъзан 
ножўя қадам ҳам босиб қўяр эди. А. Қаҳҳор, 
Қўшчинор чироқпари. Ўғри эндиўйлаб қадам 
босади. С. Сиёев, Ёруғлик. Қамчи босмоқ. қ. 
қамчи. 

БОСТИ-БОСТИ: бости-бости бўлмоқ 

Барчага ошкор бўлмасдан тинчимоқ ёки 
хаспўшланмоқ (бирор жанжалли иш, 
можаро ва ш. к. ҳақида). Аммо ишлар бояги- 
бояги, сирлар бости-бости бўлиб кетди. 
«Муштум». Актга қўл қўйилиб, бости-бости 
бўлгач, жанжалкаш илжаяди. «Муштум». 
Бости-бости қилмоқ Улғайтирмасдан, бар- 
чага ошкор қилмасдан тинчитмоқ ёки хас- 
пўшламоқ, силлиққина тинчитиб юбормоқ. 
Тўполонни бости-бости қилган бежирим нов- 
ча йигитнинг кимлигини сўраб қолди. А. 
Мухтор, Қорақалпоқ қиссаси. -Бўта ишдан 
бекор бўлиб юрган пайтларда шу ишни бости- 
бости қилиб юборган эдим, — деди Низомид- 
динов. С. Аҳмад, Сайланма. 

БОСТИРИЛМОҚ Бостирмоқ фл. мажҳ. н. 
Бир йилга етарли силос бостирилди. н Сув 
устига икки ёғоч ташлаб, шох солингач, туп- 
роқ бостирилган лопиллама ингичка кўприк- 
дан ўтиб, улар Хадра томон бурилдилар. 
Ойбек, Улуғ йўл. Исён бостирилди. Сарбозлар 
ўн чоғли кишини банди қилиб, Хивага ҳайдаб 
кетдилар. С. Сиёев, Аваз. Канал атрофига бе- 
тон бостирилди. «Гулдаста». 

БОСТИРИҚ I Овқат, дори ва ш. к. усти- 
дан истеъмол қилинадиган бошқа овқат ёки 
ичимлик. -Бостириққа мана буни ичиб юбор, 
бўтам, — деди бош йилқичи, Соколовга қимиз 
тутиб. К. Яшин, Ҳамза. Кейин бир ҳўплам 
чойни бостириқ қилиб ичди-ю, «Болта» деб 
кимнидир чақирди. К. Яшин, Ҳамза. 

БОСТИРИҚ II 1 Яйдоқ от устига ёпиб 
қўйиладиган қалин мато. Бойнинг ўттиз беш 
болорли кенг сайисхонаси эгарлари олиниб, 
бостириқ билан ёпиб, хўракка қўйилган отлар 
билан тўла эди. С. Айний, Қуллар. Бедов от- 


нинг бостириғи гуллидир, От устида ўти- 
риши баллидир. «Қўшиқлар». 

2 Кийим-кечак чоки устидан яна бир бор 
бостириб тикиш, бостирма чок. Бостириқ 
қилиб тикмоқ. 

БОСТИРМАI Тўрт томони ёки икки ёни 
ва олд томони очиқ, усти енгилгина ёпилган 
қурилма, (усти ёпиқ узун) йўлак. Бостирма 
солмоқ. Ёмондан ҳайвон яхши, Бостирмадан 
— айвон. Мақол. н Йўлакнинг ўнг томонидаги 
бостирмада қовурғаси саналиб қолган тарғил 
сигир билан шалпанг қулоқ бузоқ. «Ёшлик». 
Ҳар замонда ҳовлининг нариги бурчагидаги 
бостирмадан қўй-молларнинг маъраган 
овозлари қулоққа чалинади. «Ёшлик». Дадам 
эгардан инқиллаб тушиб, отни бостирма 
устунига боғлади. Ў. Усмонов, Сирли соҳил. 
Шойиста бостирмадан ўтиб, кенг-мўл супага 
чиқди. Н. Қиличев, Ёронгул. 

БОСТИРМА II Таомни устидан маҳкам 
бекитиб, бирор оғир нарса бостириб қўйиб 
пишириш усули ва шундай усулда пиши- 
рилган таом. Бостирма кабоб. н Бостирма 
кабоб учун қўй ёки бузоқ гўштининг сон ёки 
биқин қисмларидан оласиз. К. Маҳмудов, 
Ўзбек тансиқ таомлари. Фарғона, Марғилон 
тарафларда гўжа оши, бостирма кабоб ва 
шу каби таомлар машҳурдир. К. Маҳмудов, 
Ўзбек тансиқ таомлари. 

БОСТИРМАНАМО Бостирмага ўхша- 
тиб қурилган, бостирмага ўхшаш. Бошқа- 
рувчи ариқ ёқасидаги бостирманамо қўлбола 
шийпонда ҳисоб-китоб қилиб ўтирган экан.. 
«Ёшлик». 

БОСТИРМОҚ 1 Босмоқ 1-5, 7, 9-12, 
16-17, 23-25 фл. орт. н. Ҳужжатга муҳр бос- 
тирмоқ. Кўлёзмани машинкада бостирмоқ. 
Ариқларнинг четига чим бостирмоқ. н Кўк- 
лам келиб, Олтиной ерни бир оз юмшатиб, 
пол олдирибди, донни сепиб, сув бостирибди. 
«Ўзбекистон қўриқлари». Ошнинг сабзи-пиё- 
зини бостириб қўйди. Ҳ. Ғулом, Тошкент- 
ликлар. Махсумов қўй сўйиб, гўштини товоқ- 
ларга бостириб, шўрвасини каттакон тер- 
мосга солиб келди. М.М.Дўст, Лолазор. Чопо- 
нимга ўраниб, қалпоғимни бостириб олдим. 
Ш. Холмирзаев, Йўллар. Бостириб келмоқ 1) 
куч, зўрлик билан босиб келмоқ. Зарифбой 
отини ниқтаб, Авазнинг устига бостириб 
келди. С. Сиёев, Аваз. У бойваччанинг устига 
бостириб келди-да, болтани кўтарди. К. 
Яшин, Ҳамза; 2) бехосдан келиб қолмоқ. 




Нега уйга бостириб келасиз?! Кетинг.. «Еш- 
лик»; Бостириб кирмоқ 1) куч, зўрлик би- 
лан босиб кирмоқ, кириб келмоқ. Эй, қан- 
дақа хотин бу, бировнинг уйига бостириб 
киради? А. Қаҳҳор, Майиз емаган хотин. 
Оломон ёнига қипчоқ сипоҳилари келиб қў- 
шилгандан кейин, Ўрдага бостириб кирдилар- 
да, Азизбекни ушлабҳам олдилар. А. Қодирий, 
Ўтган кунлар. ..ичкарига мўр-малахдек бир 
неча саллали йигит бостириб кирди. «Ёшлик». 
2) кўчма чулғамоқ, эгалламоқ. Айқаш-уйқаш 
қўрқинчли ўйлар миясига бостириб кираверди. 
А. Кўчимов, Ҳалқа. Бостириб бормоқ Зўрлик 
билан, рухсатсиз кириб бормоқ. Биз ҳеч ким- 
нинг ерига бостириб бормадик. «Ёшлик». -Мен 
ҳали ғалаба қозониб, душман устига бости- 
риб боришни истайман, — деди Низомиддин. 
Мирмуҳсин, Меъмор. 

2 Зўрлик билан бўйсундирмоқ, тор-мор 
қилмоқ; тинчлик ўрнатмоқ. Хон қуролсиз 
халқнинг қонини тўкиб, зўрлик билан исённи 
бостирди. Ж. Шарипов, Хоразм. 

3 Устидан оғир нарса билан босиб 
қўймоқ. Дўппи елимлангандан кейин, тахти 
яхиш чиқсин деб, уни тахтакачга бостириб 
қўяди, тўғрими? Шукрулло, Сайланма. 
Сочларини наридан-бери ўраб, қалпоқ билан 
бостирди. Мирмуҳсин, Меъмор. 

4 Қайириб тикмоқ. Дастурхоннинг чети- 
ни бостирмоқ. 

БОСТОН [фр. boston — Бостон шаҳри но- 
мидан] Майин қўй жунидан саржали ўри- 
лиш усулида тўқилган, костюмбоп ва паль- 
тобоп газлама. Бостон костюм. н Одми 
кўйлак, тринка нимча қаёқда-ю, янги тўқ 
бинафшаранг бостон костюм қаёқда. С. 
Анорбоев, Меҳр. 

БОСҚИ 1 с.т. Болаларда бўладиган бўғ- 
ма касаллиги. Ҳолганларидан икки-учтаси 
босқи деган бир бедаво касалликни ўзларига 
юқтириб олишибди. «Муштум». 

2 шв. Босқин. 

3 мус. Мусиқа унқатори, гаммаси, парда- 
сининг ҳар бир товуши. 

БОСҚИН Қўққисдан қилинадиган ҳу- 
жум, босқинчилик; агрессия, тажовуз. Қиш- 
лоқда ҳар кеча босқин, отишув, ёнғин. С. 
Аҳмад, Ҳукм. У Ватанни сақлар босқин- 
лардан, Шижоати ёв учун даҳшат. Мирте- 
мир. Қўшни қишлоқларга босқинлар уюш- 
тирди, ўзга юртларни вайрон қилди. С. Ка- 
роматов, Олтин қум. 


БОСҚИНЧИ 1 Зўрлик билан бостириб 
келиб таловчи қуролли ўғри, бандит. Буўша 
— Юсуфбек, хотинини ўғирлаб кетган бос- 
қинчи. X. Аҳророва, Орифнинг давлати. 
Қадимда Ургут қишлоқларига босқинчилар 
тез-тез ҳужум қилар экан. «Саодат». «Бос- 
қинчи» сўзининг маъноси шулки, Нонга тўй- 
ганда ҳам, тўймас маконга. А. Орипов. 

2 Ўзга юртни, элни босиб олувчи; та- 
жовузкор, агрессор. Босқинчилар юртимиздан 
чиқиб кетмагунча, биз ундан ўч оламиз. И. 
Раҳим, Чин муҳаббат. Босқинчилар шаҳарга 
кира олмабди, лекин қамални узоқ давом эт- 
тирибди. «Фан ва турмуш». Эркинлик жаз- 
мида халқнинг бариси Босқинчи лашкарга 
қиларди ҳамла. М. Шайхзода. Юртни бос- 
қинчилардан ҳимоя қилиш — ҳамманинг иши. 
Мирмуҳсин, Меъмор. 

БОСҚИНЧИЛИК1 ҳуқ. Бировнинг мол- 
мулкини талаш мақсадида ошкора амалга 
оширилган ўта оғир ижтимоий жиноят. 
Босқинчиликми, подачиликми, кетмончи- 
ликми — қандай иш бўлса ҳам, майли. И. Ра- 
ҳим, Ихлос. 

2 Ўзга юртни босиб олиш, истилочилик, 
тажовузкорлик, агрессорлик. Минг-минглаб 
бебаҳо обидаларимиз турли сабаблар билан, 
айниқса, босқинчилик урушлари натижасида 
йўқ қилинган ёки ўзга юртларга олиб кетил- 
ган. «Фан ва турмуш». 

3 Бировнинг номусига тегиш, тажовуз 
қилиш. [Тантибойвачча] Гулнорга босқин- 
чилик қилишга Жондорбойни шерик қилмоқчи 
бўлди-да, пиёладаги аччиқ чойни ҳўплаб, 
гапирди. Ойбек, Танланган асарлар. 

БОСҚИЧ 1 Зинанинг ёки нарвоннинг 
ҳар бир поғонаси. Мадраса ичига бормай, ўша 
ерда.. бир тош босқичга отам қадам босди. С. 
Айний, Эсдаликлар. 

2 кўчма Ўзаро боғланган куйи ва юқори 
идора, муассаса, ташкилот ва ш. к. нинг ҳар 
бир поғонаси, ҳалқаси. 

Биринчи босқич суд Қуйи даражадаги суд. 
Биринчи босқич мактаб Бошланғич мактаб. 

3 кўчма Даража, разряд. 

4 кўчма Тарихий, маданий-маънавий, 
иқтисодий тараққиёт, ривожланишнинг 
белгили бир поғонаси; давр, палла. Бирон- 
бир босқич ўртасида турган халқ орасида 
аввалги босқич кишилари кўриниб қолса, 
бунга табиий бир ҳол деб қараш керак, деган 
фикрни айтдим. «Гулдаста»; Одамлар фан- 




техникани инсон кўзи кўрмаган, цулоғи 
эшитмаган босқичларга олиб чиқдилар. Н. 
Сафаров, Оловли излар. Ҳақиқатан ҳам 
Навоий форсий девони билан Жомийдан сўнг 
форс-тожик адабиётини янги бир босқичга 
кўтарди. «ЎТА». Маънавий камолот бос- 
қичлари ичида хушмуомалалик, ширинсу- 
ханлик асосий ўринни эгаллайди. «Саодат». 

5 Бирор яхлит иш-ҳаракатни амалга 
оширишнинг айрим-айрим даврлари ҳақида. 
Бош планга кўра, Қарши даиипини ўзлаш- 
тириш уч босқичда амалга оширилади. «Ўзбе- 
кистон қўриқлари». Республикамиз меҳнат- 
кашлари пахта йиғим-теримида ҳал қилувчи 
босқичга кирдилар. Газетадан. Реконструк- 
циянинг биринчи босқичи ниҳоясига етганлиги 
натижасида самолётларнинг учиш хавфсиз- 
лиги анча ошди. Газетадан. 

6 биол. тиб. Биологик ривожланиш по- 
ғонаси, даври. Абдураимовдан турли бос- 
қичларда шолига қандай иииюв беришни ўр- 
ганишди. «Ўзбекистон қўриқлари». Улар 
[олимлар] медиклар билан бирга одамдаги 
турли касалликларни эрта босқичларда то- 
пишнинг диагностик модели ва программаси- 
ни ишлаб чиқдилар. Газетадан. 

БОСҚИЧЛИ 1 Маълум босқичи, по- 
ғонаси бўлган; поғонали. Кўп босқичли зина. 

2 кўчма Ўзаро боғланган бир неча бос- 
қичдан, поғонадан иборат бўлган. Саноат 
ва қурилиш вазирликларининг мавжуд струк- 
тураси кўп босқичли ва мураккаблашган ту- 
зилмадир. Газетадан. 

3 кўчма Даражама-даража, босқичма- 
босқич ривожланадиган, даражали. Кўп 
босқичли тараққиёт йўли. 

БОСҚИЧМА-БОСҚИЧ Маълум бос- 
қичлар, даврлар асосида, бирин-кетин, по- 
ғонали. Иқтисодиётнинг босқичма-босқич 
ривожи. Янги таълим тизими ва дастури 
босқичма-босқич амалга оширилади. н 
Участкада ишни босқичма-босқич ташкил 
этамиз. «Ўзбекистон қўриқпари». 

БОСҚОН I Темирчиларнинг катта, 
оғир болғаси. Бир йилўтгач, олов ёнида ту- 
риб, босқон билан қизиган темирни ура 
бошлади. М. Осим, Ўтрор. -Юрагим темир- 
чининг босқонидек гурсиллаб урарди,— деди 
Меҳри опа. А. Эшонов, Дутор. Ҳеч қандай тиғ, 
ҳеч қандай босқон, ҳеч қандай қурол инсон 
саховатининг қудратига тенг кела олмай- 
ди. Газетадан. 


БОСҚОН II Чилангарлар кўрасидаги 
кўрага ҳаво ҳайдовчи ва кўмирнинг ёниши- 
ни кучайтиришга хизмат қилувчи қурилма. 
Босқон босмоқ. Босқон тортмоқ. н Мис- 
карнинг ёнида ўтириб, терлаганига ҳам 
қарамай босқон тортаётган жамалак сочли 
олти яшар қиз — Ал-Маҳдийнинг етим наби- 
раси. Мирмуҳсин, Ҳикоя ва қиссалар. Уста- 
хонада ўзи билан катта ўғли Болтабой 
ишлар, босқон босарди. Ж. Шарипов, Хоразм. 
Саиднинг кўз ўнгидан ёшлигида қишлоғига 
келган мискарлар, уларнинг босқони ва шу 
босқоннинг дами билан ялтиллаган бир ҳовуч 
оловўтди. Й. Муқимов, Олов ва ниҳоллар. 

БОСҚОНЧИ Темирчининг босқон би- 
лан ишловчи ёрдамчиси. Болғачининг минг 
ургани — босқончининг бирургани. Мақол. н 
Буларга [халфа-шогирдларга] «босқончи», 
«халфа», «дамгар».. деб ном берилар эди. М. 
Муҳаммаджонов, Турмуш уринишлари. 

БОСҚОҚ 1 тар. Мўғул хонлари томо- 
нидан ўзларига қарам ўлкаларга махсус ёр- 
лиқ билан юбориладиган ва назорат иш- 
ларини олиб борувчи мансабдор шахс, 
ноиб. Кўп ўтмай, қўзғолончилар билан сон- 
саноқсиз мўғул босқоқлари ўртасида қонли 
жанг рўй берди. «Ёшлик». Мўғул босқоқлари, 
амирлар халқ тўлқинини тинчлантириш 
чоралари хусусида кенгаша бошладилар. 
«Ёшлик». 

2 шв. Уйидан эшикка чиқмайдиган одам; 
одамови. 

Босқоқ тери шв. Қоракўл терисидан 
бошқа ҳамма тери. Мамнун Жиззах бойларин 
шери, Ҳар йил сотар юз минглаб тери, Бос- 
қоғи йўқ, бари — қоракўл.. М. Али, Боқий 
дунё. 

БОТ 1 рвш. Орадан кўп вақт ўтмай ёки 
ўтказмай; тез. Экинлар бот авж олди. Биров- 
нинг бахтига суянган бот қоқилар. «Қанотли 
сўзлар». н -Бир ишга тез киришиб, бот 
қайтарсан. Ўзингни босиб ол, — деди Нафиса 
Ҳафизага. Мирмуҳсин, Умид. Ҳаёт ташви- 
ши-ла бўлиб овора, Аждодлар руҳини унут- 
мангиз бот. Б. Бойқобилов. 

2 Яна, қайта. Эломонов Собиржонга ба- 
тафсил хат ёзиб, аҳволини тушунтирди, 
тезроқ кел, деб ботўтинди. М.М.Дўст, Гала- 
тепа қиссалари. Сен чиндан ҳам гўзалсан, 
Ҳузурингга келдим бот. А. Орипов. Аввал бек 
ғашини келтирган пайтларини бот ва бот 
эслайди.. М.М.Дўст, Лолазор. 




БОТАНИК Ботаника фани олими, мута- 
хассиси. ..америкалик ботаник А. Декондалъ, 
рус табиатшуноси Н.И.Вавилов.. ea бошқалар 
ёзган асарларида ёввойи шолининг учта ea- 
тани ҳақида фикр юритадилар. К. Маҳмудов, 
Қизиқарли пазандалик. 

БОТАНИК Ботаникага оид. Ботаник 
география. 

БОТАНИКА [ юн. botanikos — ўсимликка 
тааллуқли < botane — ўт, гиёҳ, ўсимлик] 
Ўсимликлар ҳақидаги фан, наботот. Бота- 
ника фани. Ботаника дарслиги. Ботаника 
олими. н Музейда геология, география ea 
ботаника бўлимлари мавжуд. Газетадан. 

БОТАРТИБ айн. тартибли. Вазифа 
шундан иборатки, пойтахтимизнинг ҳар 
муюши, ҳар кўчаси доим озода, доим ботар- 
тиб.. бўлиши зарур. Газетадан. 

БОТ-БОТ 1 рвш. Дамба-дам, тез-тез; 
бирин-кетин. Бот-бот келиб турмоқ. н Том 
бўғотига уя қурган чумчуқлар бот-бот 
полопонларини учирма қилишарди. Н. Қобул, 
Унутилган соҳиллар. Мен мактабда ўқиб 
юрган чоғларимда бот-бот колхоз даласига 
чиқиб, ота-онамга қарашар эдим. М. Жўра, 
Қуёшдан нур эмганлар. Асли қишлоқ боласи 
эмасми, у бот-бот далани соғинарди. С. 
Сиёев, Ёруғлик. 

2 Қайта-қайта, такрор-такрор. Турсунқул 
газетадаги исми шарифга бот-бот тикилди. 
«Ёшлик». Тепакал, шилпиқ кўз домласи бўлар 
эди. Ўша: -Ҳар қандай муносабат замирида 
шахсий манфаат яширин бўлади, — деб бот- 
бот такрорлар эди. «Ёшлик». 

БОТИЛ I \а. — ёлғон, сохта; бефой- 

да] эск. кт. Сохта, ёлғон, асоссиз; фойда- 
сиз. -Айтиб кел у фикри ботилни ?! — деди у 
шиддат билан Асад қорига. М. Исмоилий, 
Фарғона т. о. Ботил.. сўзларга қулоқ солма. 
Мирмуҳсин, Темур Малик. Ҳил яхшилигу 
демакни дохил қилма, Миннат била яхши- 
ликни ботил қилма. А. Навоий, Ҳикматли 
сўзлар. 

БОТИЛ II шв. Яроқсиз ҳолга келиб, иш- 
латилмай қолган (ариқ, зовур ҳақида). Бу 
дамба қачонлардир ботил бўлиб қолган Бўзёп 
ариқ дамбаси эди. «Шарқ юлдузи». 

БОТИН [а. — ич, ички; яширин, 

махфий] эск. кт. Ич; чуқур; қалб, кўнгил. 
Аҳмад Ҳосим унинг [Бобурнинг] титраётган 
елкаларини кўрди-ю, ботиндан бўзлаб йиғла- 
ётганини англади. X. Султонов, Бир оқшом 


эртаги. Сизни олиб чиқар бу сўзлар Юрак- 
ларнинг ботин қаъридан. X. Даврон, Қақнус. 

БОТИНАН Ич -ичидан, қалбан. Бонунинг 
боягина айтган сўзларига зоҳиран эътибор 
бермаган бўлса-да, ботинан қалбини тирнаган 
эди. С. Кароматов, Ҳижрон. Элчиев жавоб 
бермади, ботинан хўрсинди. Э. Аъзамов, Жа- 
воб. Содиқжон бойвачча Шавкат афандининг 
гапидан ботинан ғижинса ҳам, буни сиртига 
чиқармади. К. Яшин, Ҳамза. Фарҳод турар: 
рангида ранг йўқ, Ботинан бир изтироб ичра. 
М. Али, Боқий дунё. 

БОТИНИИ 1 Яширин, ички, сирли. 
Унинг кўнглида ботиний бир дард бор. Ш. 
Холмирзаев, Қил кўприк. Бу фавқулодда ҳадя 
туфайли Бобурнинг дилида қўзғалган ўша 
ботиний ҳаяжон ҳануз сўнмаган эди. X. 
Султонов, Бир оқшом эртаги. Хиёл фурсат- 
дан сўнг Севаргул ботиний мамнунлик билан 
дорихонадан чиқди. «Ёшлик». 

2 кўчма Юмуқ; кўр. Сен аслида шаккок, 
ботиний кўзларинг очилмаган, яхшиликни 
билмайдиган, бадбахт одам экансан. К. 
Яшин, Ҳамза. 

БОТИНКА [р. ботинка < фр. botte — этик] 
Ип тақиб ёки тугмалаб кийиладиган қисқа 
қўнжли пойафзал. Оёғида ипсиз, орқаси 
майишган ботинка. С. Сиёев. Баҳодир отаси 
олиб келган шим, гимнастёрка, ботинкани 
кийиб, йигитчага ўхшаб кетди. Ж. Шарипов, 
Хоразм. 

БОТИНМОҚ Бирор ишга юрак ютиб 
киришмоқ, журъат қилмоқ, юраги дов бер- 
моқ. Ўктам тўй-ҳашам тўғрисида сўз очиб, 
қизнинг кўнглига қўл солмоқчи бўлди-ю, яна 
ботинмади. Ойбек, О. в. шабадалар. Дераза 
тагида одамлар тўпланган, улар мўралашар, 
лекин ичкарига киришга ҳеч ким ботинмасди. 
С. Зуннунова, Олов. Подшонинг аскарлари 
ботиниб келмас, Тирик қоламиз, деб кўнглига 
олмас. «Маликаи айёр». 

БОТИНҚИ с. m. Ичига ботган, ботиқ. 
Ботинқи кўзгу. Ботинқи линза. 

БОТИР [мўғ. баатар — қўрқмас, жасур, 
баҳодир] 1 Хавф-хатардан, қийинчиликдан 
қўрқмайдиган, қўрқмас, довюрак, жасур. Кўз 
— қўрқоқ, қўл — ботир. Мақол. Мерган овда 
билинар, ботир ёвда билинар. Мақол. н Муса 
умрида бойга бунчалик тик, ботир боқмаган. 
Н. Фозилов, Дийдор. Ҳўрқоқ бўлмай ботир 
бўлинг, бекларим, Ботир одам ҳар офатдан 
қолади. «Нурали». 




Оғзи (ёки тили) ботир Ҳеч кимни ва ҳеч 
нарсани андиша қилмай ва қўрқмай гапи- 
раверадиган. Оғзи ботир одам. н Оғзи ботир 
одамлар йўқ дейсизми ? Эл оғзига элак тутиб 
бўлмайди. «Ўзбекистон қўриқлари». Унинг 
[Тожининг] жуда оғзи ботир: гап келганда, 
ҳем кимни аямасди. Мирмуҳсин, Меъмор. 

2 Ботир (эркаклар исми). 

БОТИРИЛМОҚ Ботирмоқ фл. мажҳ. н. 
Муллажон амаки қайноқ сувга ботирилган 
сочиқни юзига бир зум босиб турди. Э. Раи- 
мов, Ажаб қишлоқ. Содиқ кесма ёнига келиб 
энгашди. Энгаишши ҳамон қўл ҳиқилдоққа 
тўғри келган эди ва ханжар қорнига боти- 
рилган эди. А. Қодирий, Ўтган кунлар. 

БОТИРЛАНМОҚ Ботирлик қилмоқ, 
ботирлик кўрсатмоқ, журъат қилмоқ. Ҳар бир 
мўйи ёвга қадалган тикан, Арслон каби бо- 
тирланар бус-бутун. Ғ. Ғулом. 

БОТИРЛАРЧА рвш. Ботир, жасур киши- 
ларга ўхшаб, ўшаларга хос йўсинда. Ботир- 
ларча иш тутмоқ. н Рустамбекнингҳаваси- 
да ботирларча қадам олганимни ғира-шира 
сездим. Ҳамза, Танланган асарлар. 

БОТИРЛАШМОҚ Тобора жасур, дов- 
юрак бўлиб бормоқ, ботирлиги ошмоқ. 

БОТИРЛИК 1 Жасурлик, довюракликка 
хос ҳолат, хусусият. Сўз ботирлиги — тилда, 
Эл ботирлиги — белда. Мақол. н Тўрақул- 
нинг ботирлиги Раҳматуллага ҳам куч ба- 
ғишлади. А. Кўчимов, Ҳалқа. Муҳаббат ҳозир 
Гавҳарга ботирлик талаб қиладиган бир 
томони билан кўринар, у бошқа вақтларда 
қилолмайдиган ишларни қилишга интиларди. 
П. Қодиров, Уч илдиз. 

2 Ботирларга, довюрак кишиларга хос 
иш, мардонавор хатти-ҳаракат; жасорат. 
Ботирлик қилмоқ. Ботирлик кўрсатмоқ. н 
Аъзам Юсупович тунги жангларда жуда 
моҳирлик, ботирлик кўрсатарди. Т. Рустамов, 
Мангу жасорат. 

БОТИРМОҚ Ботмоқ 1-3, 5 фл. орт. н. 
Гулнор челакни лойқароқ сувга ботирди ва 
ариқ бўйига олиб қўйди. Ойбек, Танланган 
асарлар. Ювош бир бурда нонни олдин чойга, 
кейин шакарга ботирди. Э. Раимов, Ажаб 
қишлоқ. Рўзимат кетмонни зўғатасигача 
ботирибурди-ю, Сидиқжонга қаради. А. Қаҳ- 
ҳор, Қўшчинор чироқлари. Пайғомов пиёла- 
даги конъякни қолдирмай симирди, кўкпиёзни 
қатиққа ботириб, чайнади. С. Нуров, Май- 
саларни аёз урмайди. Чўли бобо катта қозиқ 


учларини ерга ботириб, қўлини фотиҳага 
очди. Мирмуҳсин, Меъмор. Чиройига (ёки 
ҳуснига) нон ботириб ермидим Чиройидан 
нима фойда; фақат чиройига учаманми? 
Чиройга нон ботириб еб бўлмас. Мақол. н 
Ҳуснига нон ботириб ермидим, демоқчисан- 
да? О. Ёкубов, Учрашув. Қонга ботирмоқ 
Қонга беламоқ; қирғин қилмоқ. Гитлерчи 
каллакесарлар панжаларини оқ соқол ота- 
ларнинг, оқ сочли оналарнинг, бахтли бола- 
ларнинг.. қонларига ботириб, илгариламоқда. 
Ойбек, Куёш қораймас. Қўлни қонга ботир- 
моқ Қотиллик қилмоқ, ўлдирмоқ. [Ёрмат:\ 
..Нима иш қилдим?Гуноҳми? Савобми? Соқо- 
лим оқарганда, қўлимни қонга ботирдим. Ой- 
бек, Танланган асарлар. 

БОТИҚ 1 сфт. Ичига ботган, ботинқи. 
Ботиқ оптик шиша. Ботиқ кўзгу. н Мав- 
лоно Биноийнинг ботиқ кўзларида киноя, 
нашъа ёниб кетди. Ойбек, Навоий. Йигит- 
нинг ияги олдинга гпуртиб чиққан, кўзи чуқур, 
пешонаси ботиқ эди. Ш. Холмирзаев, Бодом 
қишда гуллади. Унинг кўркам, нурли юзида, 
катта-катта ботиқ кўзларида куйин- 
ганликка монанд ифода қалқиди. «Ёшлик». 
Темирчи совутнинг кўкрак қисмини ичдан 
ботиқ, сиртдан қабариқ қилиб ясайди. М. М. 
Дўст, Галатепага қайтиш. 

2 от. геог. Қуруқликда ер юзасининг, шу- 
нингдек, океан ва денгизлар тубининг ат- 
рофга нисбатан анча пастга ботган жойлари. 
Кучли шамолда ер сатҳи ўзгаради, ботиқлар 
ва турли хил релъеф шакллари пайдо бўлади. 
«Фан ва турмуш». 

БОТМА-БОТ айн. бот-бот. Хаёли қочади 
ботма-бот жувонмарг Тўхтамишнинг ҳолига. 
Т. Тўла, Асарлар. Кудратнинг ярасини тезроқ 
тузатмоқчи бўлиб, медпунктга ботма-бот 
кириб-чиқиб тургани, Назокат билан сами- 
мий суҳбатга берилиши.. Холдорнинг назари- 
дан четда қолмаган. Ж. Абдуллахонов, Йўл. 

БОТМОН [ф. < а. <у_о — 898,5 г га 

тенг оғирлик ўлчови] тар. 1 Ўрта Осиё- 
нинг, шунингдек, Ўзбекистоннинг турли 
ерларида турли мезонга, салмоққа эга бўл- 
ган (икки пуддан ўн бир пудгача) оғирлик 
ўлчов бирлиги. Чумчуқ семиргани билан бот- 
мон бўлмас. Мақол. Бедананинг ҳам ўзига 
яраша ботмони бор. Мақол. н Етмиш ботмон 
тошни кўтариб отди. «Интизор». Худо сенга 
бир ботмон куч берган-у, бир мисқол ақлни 
аяган! Ойбек, Қуёш қораймас. 




2 Тахминан бир гектарга тенг сатҳ ўлчов 
бирлиги. Мавлон аканинг мерос маҳрига 
тушган икки ботмон ери бор. Ҳ. Ғулом, 
Машъал. Шу ўттиз чақиримли ариқ қазилиб 
битганда, Наманган ва Андижон туман- 
ларидан икки минг ботмонгача ер суғорилар 
эди. А. Қодирий, Меҳробдан чаён. Раисни 
касал деб ўйлаб, ҳамманг қутуриб кетдинг. 
Қўш ҳўкиз овора-ю, бир ботмон ер ҳайда- 
майсан. М.М.Дўст, Лолазор. 

БОТМОН-БОТМОН Қанча-қанча бот- 
мон, неча-неча ботмон. Асқархўжага қа- 
рашли ботмон-ботмон ерлардан кўп қисмини 
қароллар аллақачон бўлиишб олишган эди. 
Ғайратий, Ёшлигимсиз. Ботмон-ботмон сув- 
ли ерлар кўз илғамас, Бизнинг кучдан яшна- 
дилар, бас, энди бас!Ғ. Ғулом. 

БОТМОН-ДАҲСАР [ботмон + ф. ^ ьл 
— тахм. 750 г келадиган оғирлик ўлчови] Жуда 
катта; жуда оғир, жуда кўп. Боғни боқсанг, 
боғ бўлар, ботмон-даҳсар ёғ бўлар. Мақол. н 
У[Яҳё] оғир-оғир қадам босар, гўёоёғига бот- 
мон-даҳсар тош осилган эди. «Ёшлик». 

БОТМОНЛАМОҚ Ботмон билан ўлча- 
моқ, ботмонлаб сараламоқ. Ботмонлаб со- 
вурмоқ. н Ўрда дарвозасининг саҳни бот- 
монлаб ҳисобланган мевазор бўлиб, бунда олма, 
ўрик, нок ва тут ёғочлари хийлагина бор эди. 
А. Қодирий, Ўтган кунлар. Аканг-ку мисқол- 
лаб топган обрўйимни ботмонлаб совуриб 
юборибди. Шуҳрат, Жаннат қидирганлар. 
Хавотир олма, болам, худо халлоқ. У банда- 
сига дардни ботмонлаб бериб, мисқоллаб олар 
экан. К. Яшин, Ҳамза. 

БОТМОНЛИК Б отмон ўлчовидаги 
оғирликка ёки майдонга тенг бўлган. Ошхо- 
нанинг бир чеккасида ерга қазилган кенг бир 
ўчоққа ярим ботмонлик бир қозон қурилиб, 
сув иситилмоқда эди. С. Айний, Қуллар. Қани 
энди, унда Рустам қуввати бўлса-ю, тўқсон 
ботмонлик гурзи билан золимнинг бошига 
тушириб, мих қилиб қоқиб юборса. Мир- 
муҳсин, Тунги чақмоқлар. 

БОТМОҚ 1 Суюқлик, сочилувчан жисм 
ва ш. к. ичига ёриб кирмоқ, чўммоқ. Сувга 
томган ёғ ботмас. Мақол. н [Шокир ота] 
Олдида ётган керакли асбобларни тез топа 
олмас, кувани қидирган қўли ширач косага 
ботар эди. Ойбек, Танланган асарлар. Кеча- 
ги чоршанба бозор бир сигир олдим денг, егани 
қуруқ хашаг-у, сутига қошиқ ботмайди — 
шундоққина қаймоқ. «Аския». 


2 Беланмоқ, кўмилмоқ; қопланмоқ. Тер- 
га ботмоқ. Қонга ботмоқ. н Юсуфбек 
шундай қараса, Амирбек ўзидан кетиб 
қоляпти, ҳамма ери билчиллаб, қонга ботиб 
келаяпти. «Юсуф ва Аҳмад». Замбаракнинг 
ўқи тегди сонима, Оқ кўйлагим ботди қизил 
қонима. «Кўшиқлар». Отлар оппоқ кўпикка 
ботган, ҳар жунидан тер кетган.. «Юсуф ва 
Аҳмад». Мадаминнинг йўғон, семиз қора 
бармоқлари ёққа ботган гуручлар орасида ўр- 
малай бошлади. П. Турсун, Ўқитувчи. У 
[Рукниддин] терга ботиб, сув бўлиб кетган 
эди. Мирмуҳсин, Темур Малик. 

3 Ғарқ бўлмоқ, чўкмоқ. Душман кемаси 
сувга ботди. Таваккалчининг кемаси ботмас. 
Мақол. 

4 Босиб, эзиб ёки ёриб ичига кирмоқ; 
кўмилмоқ; суқилмоқ, санчилмоқ. Баданига 
аччиқ қамчи ботибди. «Юсуф ва Аҳмад». Этак 
ярим бўлар-бўлмас, боғичи бўйнини кесиб 
юборгудай ботади. С. Нуров, Нарвон. Билаг- 
узук билагима ботади, Уста йигит рўмо- 
лимдан тортади. «Қўшиқлар». Уларнинг ўлими 
бу хоин чолнинг Кўксига ханжардек абадий 
ботди. X. Даврон, Қақнус. Қилич, найза синди- 
да, Икковига ботмайди. «Нурали». 

5 Тиқилиб ёки кўмилиб, юролмай қол- 
моқ, зўрға юрмоқ. Этиги тўпиғигача лойга 
ботиб кетди. «Ёшлик». Баъзан Бектемир 
тиззагача лойга ботади. Калавланади, йиқи- 
лади. Ойбек, Қуёш қораймас. Олдинда бар- 
хан тепа пайдо бўлиб, машина ундан ўта 
олмай, ғариллай-ғариллай қумга ботиб қолди. 
М. Мансуров, Ёмби. Тиззасигача тупроққа 
ботиб, бир ёнбоишга қийшайиб қолди. С. 
Аҳмад, Уфқ. 

Қарзга ботмоқ Катта миқдорда қарз 
бўлмоқ. Отамуродни уйлантирганларида 
қарзга ботди. «Шарқ юлдузи». 

6 кўчма Бирор руҳий ҳолатга тушмоқ, 
кўмилмоқ; бирор салбий муҳит, ғоя ва ш. к. 
таъсирига берилиб ёки гирдобига тушиб 
қолмоқ. Шербек хаёлга ботиб, узоқ жим қол- 
ди, сўнг чуқур уҳ тортди. С. Анорбоев, Оқсой. 
Гулнор бошини эгиб, чуқур сукутга ботди, бир 
лаҳзада юзини изтироб кўланкаси қоплади. 
Ойбек, Танланган асарлар. Уларга тикилиб 
гоҳ жилмайди, гоҳ қайғуга ботди. «Ёшлик». 
Гуноҳга ботасизлар! Бор, юз-қўлингни ювиб 
чиқ, хазон бўлгур. Ҳамза. -Дадаси! Гуноҳга 
ботманг, дадаси! — деди чириллаб. Ў. Ҳоши- 
мов, Икки эшик ораси. 





7 кўчма Қаттиқ тегмоқ, оғир туюлмоқ. 
Бу гап менга анча оғир ботди, лекин чи- 
дадим. «Ёшлик». Исфандиёрнинг беандиша 
мулоҳазаси бош вазирга оғир ботди. С. Сиёев, 
Аваз. Лодон дединг, сенинг сўзинг менга 
ботибди, Шундай лодон неча девни ютибди. 
«Маликаи айёр». 

Айил ботмоқ айн. қаттиқ ботмоқ қ. қаттиқ. 

Бу гаплар Назокатга айил ботди. А. Мухтор, 
Опа-сингиллар. Айил ботадиган жойи шун- 
даки, ўз айбларини яшириш, одамлар фик- 
рини чалғитиш ниятида софдил кишилар 
устидан туҳматлар уюштиради. «Муштум». 

8 Ичкари томон эзилиб, ботиқ ҳосил 
бўлмоқ, ичкари кирмоқ. Али тажанг бир 
томони ичига ботган каскасини.. кўзигача 
бостириб кийди. Ойбек, Қуёш қораймас. Унинг 
қизаринқираган кўзлари ич-ичига ботиб кет- 
ган эди. С. Зуннунова, Олов. 

9 Уфқ орқасига яширинмоқ, яшириниб, 
кўздан ғойиб бўлмоқ (асосан Қуёш, Ой ҳа- 
қида). Кун қизариб ботса, қизингни узат, Тонг 
қизариб omca, томингни тузат. Мақол. Ой 
ботса ҳам, бой ётмас. Мақол. н Мана 
уззукун бутун борлиқни қиздириб, ўз кучини 
кўрсатган қуёш уфқни оловлантириб бот- 
моқда. Газетадан. 

10 Сингмоқ, ҳазм бўлмоқ; насиб қилмоқ. 
Бировни норози қилиб олинган нон менга бот- 
майди. «Шарқ юлдузи». Айронни қандай ича- 
йин, Оч юрагимга ботмайди. «Нурали». 

БОТУЛИЗМ [лот. botulus — колбаса] 
Одамларда, шунингдек, айрим сутэмизувчи 
ҳайвонларда учрайдиган ўткир юқумли ка- 
саллик. Ботулизм микроби фақат анаэроб 
(ҳавосиз) шароитда ривожланади. «ЎзМЭ». 

БОТҚАЛДОҚЛАР зоол. Ўрдакларнинг 
ғозсимонлар туркуми кенжа оиласига ман- 
суб, орқа бармоқларидаги кенг тери парда- 
лари билан бошқа ўрдаклардан фарқланувчи 
хили. Ботқалдоқлар яхши учади, сузади ва 
шўнғийди, сув тагидан ўлжа тутиб ейди. 
«ЎзМЭ». 

БОТҚОҚ 1 Оёқ босиб бўлмайдиган бўш 
лой ва шундай лой билан қопланган ер, май- 
дон; ботқоқлик, ботқоқзор. Бақа ботқоғини 
қумсар, Балиқ — кўлини. Мақол. Эшак югурар 
қатқоқда, ҳоли маълум ботқоқда. «Қанотли 
сўзлар». н Ариқни ботқоқдан тозалаб тур- 
масанг, келадиган сув ҳам кейинчалик кама- 
йиб, охири бутунлай келмай қолиши мумкин. 
Шукрулло, Сайланма. 


2 сфт. Бўш лойли, шундай лой билан 
қопланган. Ботқоқ ва балчиқ ерларда олиб 
бориладиган деҳқончиликни биз бир қатор 
халқларда ҳануз учратамиз. К. Маҳмудов, 
Қизиқарли пазандалик. 

3 кўчма Салбий муҳит, гирдоб. Улар мени 
жиноят ботқоғига итармоқчи бўлдилар. Ш. 
Рашидов, Бўрондан кучли. Баландпарвоз 
мақтанчоқлик билан осмонга қараб, неча 
йиллик турғунлик ботқоғидан қандай ўтиб 
келганимизга ҳайронман. Газетадан. Хизмат 
бурчи нуқтаи назаридан олиб қаралганда 
майор ҳақ: жиноятчилик ботқоғидан тор- 
тиб чиқариб, одам қаторига қўшиш керак. 
«Ёшлик». 

БОТҚОҚЗОР Ботқоқликдан иборат жой. 
Ботқоқзорни қуритмоқ. Ботқоқзордан ўтмоқ. 

БОТҚОҚЛАНМОҚ Ботқоқликка ай- 
ланмоқ. Тупроқларни текширишдан асосий 
мақсад маълум ҳудуддаги тупроқнинг типи 
ва хилларини аниқлаш.. шўрланиш ва бот- 
қоқланиш жараёнларини ўрганишдир. М. Ба- 
ҳодиров, Тупроқшуносликдан амалий маш- 
ғулотлар. 

БОТҚОҚЛИ Ботқоқ ерлари кўп бўлган; 
ботқоқ билан қопланган. Ботқоқли ерлар. 

БОТҚОҚЛИК Доимо ва узоқ вақт нам 
ва захдан балчиқ ва лой ҳолатда ётишлик. 
Йўллар ботқоқлигидан юриб бўлмайди. 

2 Ботқоқ ерлардан иборат бўлган жой; 
ботқоқзор. Ер юзасининг 21,3 миллион квад- 
рат километрини музликлар, кўллар, бот- 
қоқликлар эгаллаган. «Фан ва турмуш». 
Белгача совуқ сув ичида, ботқоқликда пуд- 
пудлаб лойни жуда юқориликка отиш керак. 
Ж. Шарипов, Хоразм. Эҳтимол, улар шо- 
ликорликда ботқоқлик ва ачима ерлардан 
фойдаланганлар. К. Маҳмудов, Қизиқарли 
пазандалик. 

БОУМИД [бо„ + умид] Умид қилувчи, 
умидли, умидвор. Боумид бўлмоқ. 

Дунёйи боумид айн. умидли дунё қ. умид- 
ли 1. -Дунёйи боумид, жигарпорамни бир 
кўрсам, деб келган эдим, — деди Сурхонбой 
кўзига ёш олиб. И. Раҳим, Тақдир. Дунёйи 
боумид, таъзияни ташлаб келган эдик. Ҳам- 
за, Бой ила хизматчи. Мамадалижон, манам, 
дунёйи боумид, Аҳмадхўжам билан Ҳамза- 
хўжамга бисот йиғиб, тўй анжомини бутлаб 
қўйганман. Н. Сафаров, Оловли излар. 

БОФАНДА [ф. AuiiLi — тикувчи, тўқувчи] 
Тикувчи, тўқувчи. Маълумки, бофандалар 




олдига кўпинча хотин-қизлар келиб, янги 
нусха қидириб юришадилар. А. Қодирий, Ўт- 
ган кунлар. Бофанда(лик) ҳунарингиз бўлса, 
бизнинг ипларимиз бор. «Луқмони Ҳаким». 

БОХАБАР [бо.. + хабар] Хабари бўлган, 
хабари бор, хабардор. Ҳар нарсадан бохабар 
одам. н Дудуқ худонинг берган куни подани 
барвақт Теишктепа атрофидаги пастқам- 
ликларга ёяр, шу билан бирга, чолнинг аҳволи- 
дан бохабар бўлиб турар эди. «Ёшлик». Эшик- 
дан бохабар бўлиб туринг. Ҳамза, Майсара- 
нинг иши. -Нима гап, тинчликми ўзи? — 
дейди у ҳамма гапдан бохабардек. «Ёшлик». 

БОЦМАН [голл. bootsman < boot — қа- 
йиқ, кема + man — одам] Денгиз флотида 
(кемаларда) ҳамма хўжалик ишлари, тартиб 
ва тозалик учун масъул шахс ва шундай 
шахснинг ҳарбий унвони. 

БОЧКА \р. бочка — қавариқ шаклли 
идиш ] Ёғоч ёки металлдан ишланган ци- 
линдрик идиш. Ёғоч бочка. Темир бочка. н 
Сидиқжон бочкани ўчоқ бошига туширгач, 
қайтиб ишга борди. «Шарқ юлдузи». Ёнилғи 
тўла бочкалар, тракторларнинг эҳтиёт 
қисмлари кўчма қум тагидан чиқарилди. Ш. 
Рашидов, Бўрондан кучли. 

БОЧКАСИМОН Бочкага ўхшаш, бочка 
шаклидаги. Сўриб олинган пахта машинадаги 
бочкасимон бункерга келиб тушяпти. Газе- 
тадан. 

БОШ 1 Тананинг бўйиндан юқориги, 
олдинги (одамда, ҳайвонларда) қисми; кал- 
ла. Бош косаси (анат.). Бошмия. Бош кийимлар 
магазини. Дўст бошга боқар, Душман — оёқ- 
қа. Мақол. н Ўзбек ойим боши билан келинига 
ризолик билдириб , «баракалла!» деб қўйди. 
А. Қодирий, Ўтган кунлар. -Баданим ўт бў- 
либ ёнди, бошим оғриб, кўзларим тинди, — 
деди Ҳожи хола. М. Исмоилий, Фарғона т. о. 
У шошиб, от бошини чап тарафга бурди. С. 
Аҳмад, Уфқ. 

Бошга тушган (ёки келган) Ҳаётда учра- 
ган, дуч келган; пешонасига ёзилган. Бошга 
тушганни кўз кўрар. Мақол. н Ўзбек ойим 
ҳам бошига тушган бу кулфатни кўришга 
мажбур эди. А. Қодирий, Ўтган кунлар. Уф.. 
Муҳаббат нима эканини бошингга тушганда 
биласан! А. Қаҳҳор, Асарлар. Бошимизга 
тушган неки кулфат бўлса, фалокат, бад- 
бахтлик, зулм, хорлик бўлса, бари шундан — 
нафсимиздан. С. Сиёев, Ёруғлик. Бошда бор 
Тақдирда, қисматда бор; пешонага ёзилган. 


Гулсумбибининг ёнига Хонимбиби қўшилишди: 
-Кўп ўйлашманг, ўртоқлар! Бари бир, бу гап 
ҳаммамизнинг бошимизда бор. А. Қодирий, 
Ўтган кунлар. - Тақдири азал, ўғлим, хафа 
бўлма, ҳамманинг бошида бор гап, — деб 
юпатди. С. Кароматов, Олтин қум. Бошдан 
кечир(ил)ган (ёки ўтган) Ҳаётда, тақдирда 
кўрилган, юз берган, кечир(ил)ган. Табиб 
табиб эмас, бошидан ўтган — табиб. Матал. 
н Сайид Жалолхон бутун бошдан кечир- 
ганларини инқиллай-инқиллай ҳикоя қилиб 
берди. А. Қаҳҳор, Кўр кўзнинг очилиши. 
Бекмуродов бошидан ўтган воқеаларни ўзи 
айтиб берган эди. С. Аҳмад, Юлдуз. Киши 
ҳаёт йўлида бошдан кечирган воқеалар 
орасида бахтли деб ўйлаган замонларини 
ёдлашдан ҳар чоқ завқланади. Ойбек, Тан- 
ланган асарлар. Бошига ёғилган айн. бошга 
тушган. Ногаҳоний бошига ёғилган фалокат- 
ни ўзинг даф қилгин. X. Тўхтабоев, Ширин 
қовунлар мамлакати. Бошига солмоқ Оғир 
қийинчиликка, азобга дучор қилмоқ. Жо- 
ним, ман мунча бахти қора яратилган 
эканманки, худо шўрлик бошимга шунча 
кулфатларни солди. Ойбек, Танланган 
асарлар. ..бундан кейин кўрган азобимни худо 
ҳеч банданинг бошига солмасин. Ойбек, 
Танланган асарлар. Бошим кал, кўнглим 
нозик қ. кўнгил 1. 

2 кўчма Ақл-ҳуш, мия. Бош билан иш 
қилмоқ. Тоғнинг кўрки тош билан, одамнинг 
кўрки бош билан. Мақол. н Агрономга ўз 
боши билан иш қилишга рухсат бериш ке- 
рак. С. Нуров, Нарвон. Ҳоратой Йўлчининг 
елкасини дўстона қоқиб деди: -Роса бошинг 
бор, uhum Йўлчи, олтин бошинг бор. Гапларинг 
— бари ҳақ. Ойбек, Танланган асарлар. 

Бош оғритмоқ (ёки қотирмоқ) 1) қаттиқ 
ўйламоқ, фикр юритмоқ; ташвиш қилмоқ. 
Ҳаётни мукаммал қиламан, деб сиздан олдин 
ҳам не-не одамлар бош қотирган. С. Сиёев, 
Ёруғлик. Ҳосил Ёқубов нозикроқ бир нарса 
ycmuda бош қотириб ўтирган экан.. «Муш- 
тум». Ҳар нарсага ақлингиз emadu.. Лоақал 
бу бахтсиз синглингиз учун биргина бош 
оғритсангиз-чи. А. Қодирий, Ўтган кунлар; 
2) мияни ачитмоқ, гаранг қилмоқ. Агар 
бошни оғритмоқчи бўлсангиз — катта кўча; 
тўрт томонингиз қибла. Ҳ. Ғулом, Машъал. 
Нима учун бошимни оғритганингизга тушуна 
олмадим, ўртоқ pauc. Ш. Рашидов, Бўрондан 
кучли. Сўз билан деҳқоннинг бошини қотириб. 




ниҳоят, тўрт ярим сўмга кўнишга мажбур 
қилди. Ойбек, Танланган асарлар. Бошига 
келмоқ Миясига, эсига келмоқ. Шу савол 
бошига келганда, кўзига тўсатдан Канизак 
кўриниб, Сидиқжоннинг юраги ўйнаб кетди. 
А. Қаҳҳор, Қўшчинор чироқлари. 

3 Бошлиқ, раҳбар. Яхши йигит — дав- 
ранинг боши. Мақол. Яхиш хотин эрни элга бош 
қилур, Ёмон хотин эрини гадо қилур. Мақол. 
Ёмонга бош бўлгунча, яхшига йўлдош бўл! 
Мақол. н Қирқ йигитга бош бўладиган хотин 
эди. А. Қаҳҳор, Қўшчинор чироқлари. Синг- 
лингнинг тўйига сен бош бўласан, сенинг 
тўйингга Робия бош бўлади. Ў. Ҳошимов, 
Икки эшик ораси. 

4 сфт. Лавозим, мансаб жиҳатдан катта, 
юқори турувчи. Бош врач. Бош агроном. н 
Рустам Сурхондарё вилоятидаги колхозда 
бош агроном бўлиб ишлаётибди. «Муштум». 
Директорнинг бу гапи бош инженерга қай- 
моқдай ёқиб кетди. «Муштум». Унинг отаси 
бош чўпон, ўзи эса чўпон ёрдамчиси бўлиб 
ишлай бошлади. Газетадан. Бундан сўнг ҳам 
бош мирзолигингизни эмас, мирза Анвар- 
лигингизни эҳтиром қиламиз. А. Қодирий, 
Меҳробдан чаён. 

5 Улкан, катта, асосий. Озгина юргач, 
«Боғизоғон»нинг бош арки олдидан чиқдилар. 
Ойбек, Навоий. Мана Хоразмнинг жанубий 
бош дарвозаси. И. Жабборов, Кўҳна харо- 
балар сири. Бош соврин таъсис этилди.. 
Газетадан. 

Бош ҳарф тлш. Катта ҳарф. Ёзувда ҳар 
бир гап бош ҳарф билан бошланади. «Ўзбек 
тили дарслиги». Кимнинг номига хат ёки 
бошқа нарса келса, почтальон адресат номи- 
нинг бош ҳарфида ёзилган яшикка қўйиб, 
юбориладиган хат бўлса, олиб кетар эди. А. 
Қаҳҳор, Қўшчинор чироқлари. 

6 сфт. Энг муҳим, асосий, етакчи. Бош 
масала. Бош сабаб. Пахта — бош вазифа. 
н Кейинчалик мактаб саҳнасида ўйнала- 
диган спектаклларда ҳамиша бош ролларни 
ижро этадиган бўлди. С. Кароматов, Ҳиж- 
рон. -Ҳузурингизга келишимнинг бош сабаби 
шундадир! — деди Ҳасанали. А. Қодирий, 
Ўтган кунлар. 

Бош гап тлш. Мустақил, асосий гап. Ўзича 
мустақил, бошқа ганга эргашмаган гап бош 
гап деб аталади. «Ўзбек тили дарслиги». Бош 
мақола Газета ва журналларда таҳририят 
томонидан бериладиган, долзарб масалага 


бағишланган мақола. Бош мақолада.. илғор 
колхозчиларнинг иш тажрибалари умумлаш- 
тирилган эди. А. Қаҳҳор, Қўшчинор чироқ- 
лари. Бош тўғон Гидротехник иншоотнинг 
энг юқори томонидаги асосий тўғон. 1940 
йилнинг май ойида бош тўғон битди. «Ўз- 
бекистон қўриқлари». 

7 сфт. Энг оддинги, биринчи. Бош бола. 
Бош келин. н Кутидор бўлса, кўз очиб кўрган 
қудамиз, хотининг бўлса, бош келинимиз. А. 
Қодирий, Ўтган кунлар. Ёши улғайганда уй- 
ланганидан, бош боласи мен эдим. Ойбек, 
Танланган асарлар. 

Бош бармоқ айн. бошмалдоқ. Сал нарида 
қаердандир Шукруллони бош бармоғи билан 
имлаб чақирарди. «Ёшлик». Эшагини 
тепганда, чап оёғининг бош бармоғи чиқиб 
кетган экан. О. Ёқубов, Эр бошига иш тушса. 
Бош хотин 1) энг олдинги хотин; 2) этн. 
энг катта хотин. Нажмиддинбойнинг бош 
хотинидан Абдуллабой, кичик хотинидан 
Фазлиддин туғилган. Ойбек, Танланган 
асарлар. Ҳилич халифанинг бош хотини 
Кумрибиби жуда ташвишга тушган эди. С. 
Айний, Қуллар. Ул кишига куёвга чиқсанг, 
сен бош хотин, барча хотинлари сенинг чўринг 
бўладилар. М. Осим, Карвон йўлларида. 

8 кўчма с.т. Одам, киши. Бир бошга бир 
ўлим. Мақол. н Бир бошга юзта хўжайин 
бор. С. Нуров, Нарвон. Бу бош дунёга келиб 
нималарни кўрмади-а! А. Қодирий, Ўтган 
кунлар. 

Жон бошига Ҳар бир одамга, ҳар қайси 
кишига. Бизнинг ферма мудиримиз жон боиш- 
га сут истеъмол қилишда Америкадан алла- 
қачон ўтиб кетган. «Муштум». Сўққа бош 
(тўғриси сўққабош) Якка ўзи, бир ўзи. 
Ҳидоят қори, сўққабош бўлгани сабабли 
онасини ишга чиқарарди. Мирмуҳсин, Мих- 
лар ва пўпанаклар. 

9 (саноқ сонлар билан) Чорва ҳисобида 
ҳар бир адад жонивор. Ўн бош от. Икки 
бош қўй. Ҳар бош сигирдан икки ярим минг 
литрдан сут соғиб олинди. н Колхоз чор- 
васига бир юз ўн тўққиз бош мол қўшилди. 
А. Қаҳҳор, Қўшчинор чироқлари. 

10 Тик нарсаларнинг тепа қисми, учи, 
чўққиси. Шамол бўлмаса, дарахтнинг боши 
қимирламайди. Мақол. Тоқатлига тоғлар 
эгар бошини, тоқатсизнинг бировлар ер 
ошини. Мақол. н Куёш тик кўтарилиб.. 
иссиқдан майсаларнинг боши эгилди. Шуҳрат, 




Шинелли йиллар. Гул очилгай қояларнинг 
бошида, Лолалар бор булоқларнинг тошида. 
Ҳ. Олимжон. 

11 Бирор маросим, тадбир, воқеа-ҳоди- 
санинг рўй бериш, амалга ошиш жараёни- 
даги дастлабки босқич. Юсуфбек ҳожининг 
ўзи иш бошида туриб, Ойбодоққа ташқари 
ҳовлини тозалатарди. А. Қодирий, Ўтган 
кунлар. Юринг, холажон, қизни ўзим топа- 
ман, тўйнинг бошида ўзим бўламан, ёр-ёрни 
ҳам ўзим айтаман.. О. Ёқубов, Пьесалар. 
Билдимки, бу иғволарнинг бошида ўзи бош- 
қош. К. Яшин, Ҳамза. 

12 Ён, олд, томон. Саидмурод ака хашак- 
чилар боишга борганда, улар тушликка чи- 
қишган экан. Н. Қобул, Беморлар. Тез-тез 
бошимга бориб тур. С. Аҳмад, Юлдуз. 

13 Ўрин, каравот ва ш. к. нинг бош кўйи- 
ладиган юқори томони; шундай ўринда ёт- 
ган кишининг белдан юқори томонидаги 
жой. ..сўри устига ёзилган ўриннинг бош то- 
монидаги учи тепага чўнқайтириб қўйилган 
ёстиқлар.. озода ҳаётдан хабар берарди. Шуҳ- 
рат, Шинелли йиллар. ..ўрнидан дик этиб 
туриб, каравот бошига ташлаб қўйилган 
шимнинг камарини суғуриб олди. М.М.Дўст, 
Лолазор. Асқар ота бориб, сағананинг бош 
томонига чўкка тушди ва баланд овоз билан 
қуръон ўқиди. А. Қаҳҳор, Асарлар. Ҳожи Ку- 
мушнинг бошига келиб ўтирди. А. Қодирий, 
Ўтган кунлар. -Бир вақт ҳушимга келсам, 
отам бошимда йиғлаб ўтирибди, — деди Ҳо- 
жихола. М. Исмоилий, Фарғона т.о. 

14 Баъзи отлар билан бирикиб, шу от 
орқали ифодаланган нарсанинг ўзини ёки у 
ўрнашган жойни, ён-атрофини билдиради. 
Нигор ойим ўчоқ бошида овқат пишириш 
билан машғул эди. А. Қодирий, Меҳробдан 
чаён. Мулланаврўз хирмон бошида қолди. С. 
Айний, Қуллар. Отам машъалани тутиб, 
охур бошига бордилар. Ш. Холмирзаев, Оғир 
тош кўчса. Ҳайдар ота шу баҳона билан у ёқ- 
бу ёқни ҳам кўрай деб, айланишроқ бўлса 
ҳам, бозор боишдан юрди. А. Қаҳҳор, Асарлар. 

15 Чўзиқ, давомли, бўйли нарсалар, 
жой, майдонларнинг бошланиш жойи ёки 
охири, этаги; шундай нарсаларнинг икки 
учидан, чеккасидан, томонидан бири. Дарё 
бошланган жой дарё боши дейилади. «Геог- 
рафия». Ёрмат Йўлчини судраб, кўчанинг 
бошига, аравалар тўхтаган жойга югурди. 
Ойбек, Танланган асарлар. Хиёбоннинг бу 


бошида нақшдор, ҳаворанг баланд айвоннинг 
бир чеккаси кўриниб турарди. А. Қаҳҳор, 
Асарлар. Аваз дала бошида, омонат бир чайла 
соясида соч олиб турарди. С. Сиёев, Аваз. 
Хонанинг у бошидан бу бошига юрди. Шуҳрат, 
Шинелли йиллар. 

Боши берк кўча 1) бир томондан кириб, 
иккинчи томондан чиқиб кетиб бўлмайди- 
ган кўча. Извош боши берк кўчада тўхтади. 
Ойбек, Танланган асарлар. Бу боши берк кў- 
чада у узоқ қамалиб қолмайди. А. Қодирий, 
Ўтган кунлар; 2) кўчма мушкул, қийин аҳ- 
вол, чорасизлик, иложсизлик. Отабек боши 
берк кўчада қолгандек бўлди, жавобига қий- 
налди. А. Қодирий, Ўтган кунлар. Ахир ҳали 
биз боши берк кўчага кириб қолганимиз йўқ- 
ку. Улар билан олишиб кўрамиз. С. Аҳмад, Уфқ. 
Боши-кети йўқ (ёки кўринмаслик) Бошла- 
ниши ва охири номаълум, чексиз, тугамас. 
Траншея қирғоғи бўйлаб ялтироқ йўғон қувур 
чўзилиб кетган, боши-кети кўринмайди. Ҳ. 
Назир, Ўтлар туташганда. ..боши-кети йўқ 
меҳнат давом этмоқда. П. Турсун, Ўқитувчи. 

16 Воқеа, ҳодисанинг, бирор муддат ёки 
фаслнинг, асар, матн ва ш. к. нинг бошла- 
ниш жойи, пайти, аввали, муқаддимаси. Ҳи- 
коянинг боши. Йилнинг боиш. Ишимнинг боши 
йўқ, Ошимнинг моши йўқ. Мақол. Тўйнинг 
боши — бошлангунча. Мақол. н Қиз сўзнинг 
бошини эшитиб илжайди, охирини эшитиб, 
қўрқувдан бўзарди. П. Турсун, Ўқитувчи. 
Мамлакат урушнинг бошидаёқ отадан 
айрилиб, она қўлида қолди. Ў. Умарбеков, 
Сирли соҳил. Тўти бу хатнинг бошини 
эшитибоқ, ўзини ерга кўтариб урган эди. С. 
Зуннунова, Олов. -Мен, бўлмаса, гапни 
бошидан бошлай, — деди Абдурасул. П. Тур- 
сун, Ўқитувчи. Сентябръ бошларида полк 
ғарбга томон йўл олди. Ойбек, Танланган 
асарлар. Ҳомиднинг совчиси бошқа совчи- 
ларнинг муқаддимаси, ёз бошида келадиган 
қалдирғочларнинг йўлбошчиси эди. А. Қо- 
дирий, Ўтган кунлар. 

Аввал боши Аввало, даставвал. Бу гапни 
аввал бошда ўзи ковлаб қўйганлиги учун жим 
туришга мажбур эди. К. Яшин, Ҳамза. Бу 
саволга аввал боши Бўтабой акам жавоб 
беришлари керак. А. Қаҳҳор, Қўшчинор чи- 
роқлари. Аввал боши ўзимизнинг колхозчилар- 
га тушунтириш керак. А. Қаҳҳор, Қўшчинор 
чироқлари. Бир бошдан 1) бошидан, бош- 
ланиш жойидан, тартиби билан, бафуржа. 




Мен ҳадеб савол бераверганимдан кейин ин- 
женер ҳамма воқеани бир бошдан гапириб 
берди. Ҳ. Назир, Чўл ҳавоси. У ўз бошидан 
кечирган кулфатлар қанчалик оғир бўлса ҳам, 
бу жонажон дўстларига бир бошдан сўзлаб 
беришга тайёр эди. П. Турсун, Ўқитувчи; 2) 
бир чеккадан, тартиби билан. Проводник 
кўзойнагини бурун четига тушириб олиб, бир 
бошдан билетларни текширишга киришди. 3. 
Фатхуллин. Ойимхон унга [Гулсумга]: -Май- 
ли, қийналибўтирма, сенга бир бошдан ҳамма 
ҳарфларни ўргатиб қўя қолай, — дебди. П. 
Турсун, Ўқитувчи. Хат (ёки сатр) боши айн. 
абзац. Хат боишдан такрор ўқимоқ. Қайта 
бошдан Қайтадан, янгидан. 

17 Воқеа, ҳодиса ва ш. к. нинг бошла- 
ниши учун баҳона бўлган нарса, дастлабки 
сабаб. Ҳўшнимнинг оши — жанжалнинг боши. 
Мақол. н Кумринисо Собирахонга кўз қисиб: 
-Ўйин-кулгимизнинг боши Баҳрихоннинг тўйи 
бўлади, — деди. А. Қаҳҳор, Хотинлар. Бахт- 
ни бировларнинг остонасидан қидиришнинг 
ўзи бахтсизликнинг боши! А. Қаҳҳор, Оғриқ 
тишлар. 

18 Баъзи ўсимликларнинг калла ёки 
чочоқ шаклидаги ҳосили, меваси. Бир бош 
узум. Бир бош карам. Топган гул келтирар, 
топмаган — бир бош пиёз. Мақол. н Пеш- 
тахта олдига бориб, саватдаги узумдан бир 
бош танлади-да, тарози палласига қўйди. К. 
Яшин, Ҳамза. Қаёқдан ҳам бир бош кўкнор 
топиб ичирдик, оғзига жийданинг сувини 
томизиб кўрдик. С. Сиёев, Ёруғлик. 

19 (саноқ сонлар билан ) Карра, ҳисоб. 
Беш бош қилиб олмоқ. Ўн бош қилиб тўламоқ. 

20 3 -ш. эгалик ва ж. к., ў.-п.к., ч.к. аф- 
фикслари билан кўмакчи вазифасида қўл- 
ланади (қ. бошига, бошида, бошидан). 

Аёл (ёки хотин) боши билан Хотин киши 
бўлгани ҳолда, аёл, ожиза бўла туриб. Энди 
хотин боши билан Марғилонга мурожаат 
қилсинми? А. Қодирий, Ўтган кунлар. Аёл 
боши билан мистовоқдек кетмонда ишла- 
ганда, биз юрамизми кафтдек кетмон ту- 
тиб. Т. Ашуров, Оқ от. Бева (ёлғиз) боши 
билан Эрсиз (хотинсиз) ҳолатда қийналиб, 
ёлғизлик билан, ёлғиз ўзи. Наинки битта шу 
қизи деб умрини ўтказса, кўзимнинг оқу 
қораси деб авайласа, бева боши билан шун- 
чалик ўстирса-ю, у юзига тик қараса? Ў. 
Ҳошимов, Қалбингга қулоқ сол. Сени сев- 
масам, ярим кечада, қоронғи кўчада ёлғиз 


бошим билан орқангдан югуриб юрармидим ?! 
С. Айний, Қуллар. Бир ёстиққа бош қўймоқ 
қ. ёстиқ. Зайнаб ҳам умид билан бир ёстиққа 
бош қўйган. А. Қодирий, Ўтган кунлар. Бир 
ёқадан бош чиқармоқ Бир жон, бир тан 
бўлиб, ҳамжиҳатлик, якдиллик билан. 
Кўпчилик бир ёқадан бош чиқариб ҳаракат 
қилса, унинг кучи океан тўлқинидан ҳам зўр 
бўлади. С. Маҳкамов, Шогирд. Эндиги гап 
ўзларингда қолди. Бир ёқадан бош чиқа- 
ринглар. С. Аҳмад, Уфқ. Бирор ишнинг бо- 
шини ушламоқ (ёки тутмоқ) Бирор ишни, 
ҳунарни пухта эгаллаб, шу ишда муқим 
бўлмоқ ёки умуман ишламоқ; бекор юр- 
маслик. Бундоқ далаларга чиқиб, бирор фой- 
далироқ ишнинг бошини тутсангиз бўл- 
майдими? С. Нуров, Карвон. Вақти-соати 
келса, ўқиб оларман.. ундан кўра бир ишнинг 
бошини тутай. М. Ҳазратқулов, Журъат. Бош 
бурмоқ Ваъдасидан чиқмаслик, бўйсун- 
маслик. Мен шу қилган яхшилигингга сендан 
рухсатсиз бош бурсам, ўттиз nopa каломулло 
урсин! Ҳамза, Танланган асарлар. Бошга 
битган бало қ. битмоқ III. Ўртоғингиз бошимга 
битган бир бало бўлди. А. Қаҳҳор, Асарлар. 
Бошга қўймоқ айн. бошига қўтармоқ 1. Бошга 
қўндирмоқ Киймоқ. Курткани елкамга таш- 
ладим, дўнгалак «грузинча» шапкани бошга 
қўндирдим. С. Сиёев, Ёруғлик. Боши билан 

1) бутун вужуди билан, астойдил. Олимжон 
кўпдан кутилган ишга боши билан кўмилиб 
кетган эди. Ш. Рашидов, Бўрондан кучли; 

2) жони, ҳаёти билан. ..агар бундан бир 
хиёнат чиқмаса, ҳаммадан бурун мен бунга 
бошим билан жавоб бераман. С. Айний, 
Қуллар; 3) боши ёрдамида, бош ҳаракати 
билан. Қоратой боши билан «йўқ» деди. 
Ойбек, Танланган асарлар. Ўзбек ойим боши 
билан келинига ризолик билдириб, «бара- 
калла!» деб қўйди. А. Қодирий, Ўтган кунлар. 
Боши боғлиқ Унаштириб қўйилган. Аччиқ- 
ланма, бек йигит, ўзи уятчан қиз, яна боши 
боғлиқ. Ойбек, Навоий. Боши бузуқ ёки 
бузуқ бош Иғвогар, тескаричи, бузуқ фикр- 
ли. Мана сенга, уйингга боши бузуқларни 
йиғганинг учун! С. Сиёев. Ёруғлик. Амир қо- 
зига буйруқ юбориб, боши бузуқ оёқялангларни 
ea эски қулларнинг авлодини тутиб қама, 
деган. С. Айний, Қуллар. Бошига етмоқ 1) 
ўлдирмоқ, ҳалок қилмоқ, нобуд қилмоқ. 
Отангнинг бошига етган ўшалар. А. Кўчи- 
мов, Ҳалқа. Ўпкасида қолган осколка ўн 




йилгача азоб бериб, охири бошига етди. Ҳ. 
Турсунқулов, Ҳаётим қиссаси; 2) охиригача 
бориб, етиб тугатмоқ; тугатмоқ. Ҳозиргача 
олтмиш тугуннинг бошига етдингиз. С. Сиёев, 
Ёруғлик. Бошига кўтармоқ 1) жуда иззат- 
ҳурмат қилмоқ, ҳурматини бажо келтирмоқ. 
Шарафларга буркаб ота номини, Бошига 
кўтарди онажонини. Б. Бойқобилов, Садоқат. 
Ҳани энди бошқа оталардек бўлса, бошимга 
кўтармасмидим. С. Аҳмад, Уфқ. 2) ҳаммаёқ- 
ни бузгудек шовқин солмоқ, жанжал қил- 
моқ. ..товоқнинг жиндай жойи учган экан. 
Ҳайнанам шуни кўриб қолди-ю, бутун ҳовлини 
бошига кўтарди. «Муштум». Шунча эркакнинг 
орасида уялмайсанми ҳовлини боишнгга кў- 
тариб бақиргани, шарманда!!! К. Яшин, 
Ҳамза; 3) шодликдан, хурсандчиликдан ба- 
қирмоқ, шовқин солмоқ. Тўйиб-тўйиб шўх- 
лик, бебошлик, «жиннилик» қилсанг, водийни 
бошингга кўтариб қаҳқаҳа урсанг. Ф. Муса- 
жонов, Ҳиммат. Қизлар уйни бошларига кў- 
тариб, «ёр-ёр» айтишаётган пайтда, Сано- 
барга яқин келиб, унинг кифтига қўлини 
қўйди. К. Яшин, Ҳамза. Бошига сув қуймоқ 
1) ноўрин сарфламоқ, тугатмоқ, тамомла- 
моқ. Ҳаш-паш дегунча бригадага берилган 14 
минг сўмнинг бошига сув қуйди. «Муштум». 
Сендан нима кўряпман? Ҳайтанга топган- 
тутганимнинг ҳам бошига сув қуяяпсан. Э. 
Раимов, Ажаб қишлоқ; 2) пачавасини, рас- 
восини чиқармоқ. -Манави-ку, — бувим мени 
кўрсатдилар, — ўқишнинг ҳам бошига сув 
қуйди. Э. Раимов, Ажаб қишлоқ. Бошига 
урадими? Унга нима кераги бор? Кераги йўқ. 
Опоқижон, ундай деманг, бошингизга ура- 
сизми ўша бетайин қизларнинг молу дунёси- 
ни? X. Тўхтабоев, Ширин қовунлар мам- 
лакати. Ҳе, иззатини билмаган пасткашлар, 
икки мингни бошимга ураманми? «Муштум». 
Бошига чиқиб (ёки миниб) олмоқ Бировга 
ҳукмрон ёки хўжайин бўлмоқ, бўйсунмай 
қўймоқ. Бундай йигитнинг эса у бошига ми- 
ниб олиши турган гап эди. Ў. Умарбеков, Ёз 
ёмғири. Сенларда ўзи инсоф деган нарса бор- 
ми? Пенсионерман деб бошимизга чиқиб ола- 
санлар, шекилли. С. Аҳмад, Юлдуз. Чўри қиз 
бошимизга чиқиб, бизларни оёқ учи билан 
кўрсатади. Ойбек, Танланган асарлар. Бо- 
шига ўтқазиб қўймоқ Ҳаммадан устун қўй- 
моқ, роса эъзозламоқ. Ёш, чиройли хотинга 
ёқиш, унинг кўнглини кўтариш учун уни 
ҳаммамизнинг бошимизга ўтқазиб қўйди. 


Ойбек, Танланган асарлар. Бошида ёнғоқ 
(ёки тош) чақмоқ Доимий равишда хўр- 
ламоқ, азобламоқ, жабрламоқ. Кейин Гул- 
норга худо беради, у эрка-арзанда хотин 
бўлиб.. кўнглига нима келса, шуни қилади.. 
бошимизда ёнғоқ чақади. Ойбек, Танланган 
асарлар. Уч кун ўтмай [кундошим] боишмда 
тош чақишга бошлади. Ойбек, Танланган 
асарлар. Бошида калтак (ёки таёқ) синмоқ 
қ. калтак. ..мудирнинг таёғи кўпроқ унинг 
бошида сина бошлади. «Гулдаста». Бошидан 
зар қуймоқ қ. зар. Бошида қолмоқ Керакмас, 
зарурмас; қуриб кетсин маъноларида иш- 
латилади. Ҳараб туринг, тўйига ҳам бор- 
майман, тўйи бошида қолсин. Т. Алимов, 
Совға. Топиб келган матоҳинг бошингда 
қолсин. С. Аҳмад, Юлдуз. Боши ёстиққа тег- 
моқ 1) ётмоқ, ухламоқ; 2) касалланмоқ, 
бетобланмоқ. Боши кетмоқ Ўлдирилмоқ, 
қурбон бўлмоқ. ..тўғри гапир, бўлмаса бошинг 
кетади. У. Исмоилов, Сайланма. Бошимиз 
кетсаям, қайтмаймиз бу йўлдан. О. Ёқубов, 
Эр бошига иш тушса. Боши кўкка (ёки 
осмонга) етмоқ Ғоят хурсанд бўлмоқ, жуда 
ҳам кўнгли кўтарилмоқ. Масалани шундай ҳал 
қилиш керак эди. Каримқул акадан эшитиб, 
бошим кўкка етди. Ойбек, О. в шабадалар. 
Тўсатдан кириб борсам, онам бечоранинг боши 
кўкка етар.. «Гулдаста». Бошинг тошдан 
бўлсин Умринг узоқ бўлсин, завол кўрма, 
ўлма. Ҳа, ишқилиб, боши тошдан бўлсин. А. 
Қаҳҳор, Асарлар. Хайр, ўғлим, қаерда бўл- 
санг ҳам, омон бўл, бошинг тошдан бўлсин. 
«Гулдаста». Бошини айлантирмоқ қ. айлан- 
тирмоқ. Оилали бўла туриб, ёш қизнинг бо- 
шини айлантиришга уялмадингизми ? Ў. Ҳо- 
шимов, Қалбингга қулоқ сол. Бошини боғ- 
ламоқ Унаштириб ёки уйлантириб қўймоқ. 
Биз Отабекни Тошкентдан уйлантириб, бо- 
шини боғламасак, кун сайин унинг Марғилон 
югуришидан қутула олмасмиз. А. Қодирий, 
Ўтган кунлар. -Иккала томоннинг кели- 
шувидан сўнг фотиҳа қилиниб, қизнинг боши 
боғланди. «Муштум». Бошини букмоқ 1) уял- 
тириб, ерга қаратиб қўймоқ. Секин гапир, 
секин.. шарманда қилдинг, бошимни ерга 
букдинг, сен жувонмарг! Ойбек, Танланган 
асарлар. -Туринг, қизим, — элликбошининг mo- 
вуши бирдан мулойимлашади, — ота-онанинг 
бошини букманг. Ойбек, Танланган асарлар; 
2) бўйсундирмоқ, тиз чўктирмоқ, тобе қил- 
моқ; тушкунликка туширмоқ. Ўйла, Ҳора- 




той. Ишқилиб, Йўлчи боламга таянч бўл, 
ёлғизлатма, йигитнинг кўнгли бузилмасин, 
боши букилмасин. Ойбек, Танланган асарлар. 
Қарз кишининг бошини букади. Ойбек, Тан- 
ланган асарлар. Бошини емоқ айн. бошига 
етмоқ. Ҳуснинг бошингни ейди.. А. Мухтор, 
Қорақалпоққиссаси. Ота-онасининг бошини 
еган шум етим. П. Турсун, Ўқитувчи. Боши- 
ни иккита қилмоқ (ёки қўшмоқ) Уйлантириб 
қўймоқ. -Биз ҳам орзу-ҳавас кўрмай ўтмасак: 
кўзимизнинг очиқлигида бошингни иккита 
қилиб қўйсак деймиз-да, ўғлим, — деди чол. 
М. Исмоилий, Фарғона т. о. Бир амаллаб 
қишдан чиқсак, Полвонбойнинг бошини ҳам 
қўшиб қўярмиз. Ж. Шарипов, Хоразм. Бошини 
силамоқ 1) эркаламоқ, юпатмоқ. Йўлчи Гул- 
норнинг бошини силаб, воқеани қисқача ай- 
тиб берди. Ойбек, Танланган асарлар. Но- 
зим Зуҳранинг бошини аста силаб, ўз кўз 
ёшини белбоғи учига артди. «Гулдаста»; 2) 
ўз паноҳига олиб ардоқламоқ, боқмоқ, тар- 
бия қилмоқ. Элга берсанг ошингни, эрлар 
силар бошингни. Мақол. н Нодира онаси 
ўрнида Анварнинг бошини силаб, истиқболи 
учун қайғурди. А. Қодирий, Меҳробдан чаён. 
Бошини тикмоқ Ўзини қурбон қилишга 
тайёр бўлмоқ. Нега энди.. меҳнаткаш мусул- 
мон учун бошини тиккан.. йигитни жаллод 
болтасига тотиирар экан? К. Яшин, Ҳамза. 
..Ҳа, Ҳомид ака, сиз жонни аямасангиз, мен 
ҳам йўлингизга бошимни тикдим.. А. Қоди- 
рий, Ўтган кунлар. Бошини хам қилмоқ 
Уятга, номусга қолдириб кетмоқ, бошини 
(юзини) ерга қаратмоқ. Эл-юрт олдида 
бошимни хам қилиб кетдинг, орқангдан қув- 
мадим. С. Аҳмад, Уфқ. Арзимаган иш деб 
бошини хам қилманг. С. Аҳмад, Уфқ. Бошини 
қовуштирмоқ (ёки бириктирмоқ) қ. қовуш- 
тирмоқ. Бошини қотирмоқ (ёки оғритмоқ) 
1) бўлар-бўлмас иш, ҳаракат, гап ва ш. к. 
билан жонига тегмоқ, безор қилмоқ. Бемаъ- 
ни саволларинг билан бошимни қотирма; 2) 
узоқ ва жиддий ўйламоқ; ташвиш чекмоқ. Бу 
азалий жумбоқ устида не-не алломалар бош 
қотирмади дейсиз. «Фан ва турмуш». Букун 
ҳам худди шу мақсадда йиғилишиб, декча 
қайнатиш ғамида бош оғритишарди. Ойбек, 
Навоий. Боши очиқ (ёки бўш) 1) паранжи 
ташлаган, паранжи ёпинмайдиган; очиқ; 2) 
унаштирилмаган, уйланмаган ёки ажра- 
лишган. Энди у [Мунаввар] боши очиқ қиз 
бола эмас. Omaim. С. Анорбоев, Меҳр. -Бугун- 


дан бошинг очиқ. Уч талоқ қўйдим. «Ёшлик». 
Ўзбекларнинг яхши қизи бор бўлса, Боши 
бўшми дейин, аввал сўрайин. «Алпомиш». 
Боши чиқмаслик (ч.к. билан) Сира қутул- 
маслик, бўшамаслик; доимо ташвиш, ғалва 
билан яшамоқ. Унинг боши касалдан чиқмай 
қолди. н Ана шундан бошлаб ташвишдан 
боши чиқмай қолди. Ж. Абдуллахонов, Хона- 
дон. ..ҳеч яхшилик қилмай дейман-у, кўнгил 
бўшлик қилиб қўяман, кейин бошим ғалвадан 
чиқмайди. Ў. Умарбеков, Ёз ёмғири. Боши 
қоронғи Баъзи ҳомиладор аёлларда ҳомила- 
дорликнинг дастлабки ойларида бўладиган 
ҳолат, аҳвол (мас. бирор нарсани тусаш ёки 
унга тоқат қилолмаслик). Унинг анорга боши 
қоронғи. Боши қоронғига олам қоронғи. Мақол. 
н Вика ҳомиладор, унинг иттифоқо «кока- 
кола»га боши қоронғи бўлиб қолди. Мир- 
муҳсин, Ҳикоялар ва қиссалар. Боши қот- 
моқ (ёки шишмоқ) Нима қиларини билмай 
қолмоқ, гангиб қолмоқ; доимо ўйлаб, би- 
рор хулосага келолмай юрмоқ. Бу битмай- 
диган савдодан Элчиевнинг ҳам боши қотиб 
юрарди. Э. Аъзамов, Жавоб. Ёш журналист 
топшириқни олишга олиб қўйиб, боши қотиб 
қолди. «Муштум». Эшитдим, лекин нима 
чора? Шу кунда ҳамманинг боши шишган. 
Ойбек, Танланган асарлар. Бош кўтариб 
юрмоқ Юзи ёруғ, пок, ҳалол бўлганлиги 
учун кишилар ўртасида бемалол, хижолат 
бўлмай, ерга қарамай юрмоқ. Сиз эсингизни 
еб қўйибсиз, ўғлингизни марғилонликка mon- 
шириб қўйиб, яна эл ичида бошингизни кўта- 
риб юрмоқчи бўласизми? А. Қодирий, Ўтган 
кунлар. Қизингизни деб шаҳарда бош кўтариб 
юролмайдиган бўлдим. А. Қодирий, Ўтган 
кунлар. Бош кўтармоқ 1) оёққа турмоқ, 
тузалмоқ. Бемор касалдан бош кўтарди; 2) 
машғул бўлган бирор ишдан тўхтамоқ, 
узилмоқ. Профессор Шерзоднинг касаллик 
варақасидан бош кўтарди-да, негадир жил- 
майди. Ў. Ҳошимов, Нур борки, соя бор. 
-Яхши, — деди Турсунбой ишидан бош кў- 
тармай. С. Аҳмад, Уфқ; 3) униб чиқмоқ, 
кўкармоқ. Кўклам келиши билан бегона ўт 
бош кўтармасин деб.. ер молаланди, чизел- 
ланди. Ҳ. Нурий, Яшил хирмон. Қишлоқ 
ёмғирдан ювилиб, яшнаб кетган эди. Девор- 
лар тагида адашиб бош кўтарган мунис 
майсалар эртага қор остида қолишидан 
бехабар яшнаб турарди. Ў. Ҳошимов, Қал- 
бингга қулоқ сол; 4) уфқцан кўтарилмоқ, 

чиқмоқ (асосан Қуёш, Ой ҳақида). Қуёш 
уфқдан аста бош кўтариб, ўзининг заррин 
нурларини соча бошлади. «Ёшлик». Ҳишлоқ 
қизларидай лўппи юзли ой Бошини кўтарди, 
кулди саҳро, сой. Ғайратий; 5) қарши ҳаракат 
қилмоқ, исён қилмоқ, қўзғалмоқ. Тошкент 
ҳокими бўлган Азизбек Қўқонга қарши бош 
кўтарган. А. Қодирий, Ўтган кунлар. Кам- 
бағал бош кўтарса, бой тош кўтаради. А. 
Қаҳҳор, Кўшчинор чироқлари. Бир вақт 
келиб, дадамнинг куни етса, Гулнорнинг чур- 
вақалари бош кўтаради. Ойбек, Танланган 
асарлар. Бош олиб кетмоқ Ҳамма нарсадан 
воз кечиб, бошқа жойларга бутунлай кетиб 
қолмоқ. Ўз акамга мен сиғинди бўлгунча, Бу 
ўлкадан бошим олиб кетайин. «Алпомиш». 
Бугун у саройдан мутлақо бош олиб кетди. С. 
Сиёев, Ёруғлик. Меҳри касалхонадан чиқ- 
қандан кейин, Нисо буви иккала қизи билан 
номаълум томонга бош олиб кетди. А. Қаҳҳор, 
Асарлар. Бош оққан томонга кетмоқ Дуч 
келган томонга, тўғри келган ёққа қараб 
кетмоқ. У кўчага чиқди, қаёққа бораётганини 
билмай, боши оққан томонга юриб кетди. К. 
Яшин, Ҳамза. Бечора иш қидириб, боши оққан 
томонга борар экан. Ойбек, Нур қидириб. 
Бош оғриғи Дардисар нарса, ортиқча таш- 
виш, дахмаза. Ростини айтсам, шу замонда 
гап-сўз қайнаб кетган, лекин бировининг ҳам 
маъноси йўқ, борида ҳам маза-матра йўқ. 
Ҳаммаси бош оғриғи гаплар. Ойбек, Танлан- 
ган асарлар. Бўлса бўлар, бўлмаса йўқ-да. 
Бекорга бош оғриғи қилиб, ичингдан ўртаниб 
юрасанми?П. Турсун, Ўқитувчи. Бош суқмоқ 
(ёки тиқмоқ) 1) оёқ қўймоқ, кирмоқ, етиш- 
моқ. Кампир энам қиз қидира-қидира тин- 
каси қуриди, қайси эшикка бош тиқса, сўра- 
шармиш: савдогарми, боғи борми, уй-жойи 
борми?ОШек, Танланган асарлар. Сенўлгур 
бу уйга бир марта ҳам бошингни тиқмадинг. 
Ойбек, Танланган асарлар. Хонага Эргаш 
бош суқади: -Мумкинми?« Гулдаста». Шербек 
кечки пайт оғилхонадан қайтиб келаётиб, 
идорага бош суқди. С. Анорбоев, Оқсой; 2) 
ўрнашмоқ, жойлашмоқ. У айтган толлар 
қулабди, бош тиқмоқчи бўлган мактаб- 
маориф соҳасига тамоман янги одамлар, олов 
нафасли ёшлар келибди. А. Қаҳҳор, Қўшчи- 
нор чироқлари; 3) аралашмоқ, қотишмоқ. 
Собиржон бировларнинг гапига кириб, шуна- 
қанги ишларга бош суқмаса эди. А. Мухтор, 
Опа-сингиллар. Сизҳаммени болам десангиз, 


шу бугун менинг ишимга бош суқманг. О. 
Ёқубов, Пьесалар; 4) бошни тиқиб, кири- 
тиб қарамоқ, текширмоқ. Улар эшик тир- 
қишларидан мўралайдилар ва қия очиб, бош- 
ларини суқадирлар. Ойбек, Танланган асар- 
лар. Тоҳир пастки қаватдаги очиқ эшикларга 
бош тиқиб қаради. П. Қодиров, Юлдузли 
тунлар; 5) қўймоқ, тирамоқ. Гулнор бошини 
Йўлчининг кўкрагига суқиб йиғлади. Ойбек, 
Танланган асарлар. Бош тортмоқ 1) бошоқ- 
ламоқ, ғунчаламоқ. Сизни оғзи қон бўри 
дедим, чунки.. сиз янги очилган гулларни, энди 
бош тортган лолаларни вақтсиз сўлдирасиз, 
очилиб битмай ўлдирасиз. А. Қодирий, Ўтган 
кунлар; 2) бирор иш, вазифа, бурч ва ш. к. 
ни бажаришдан юз ўгирмоқ, қочмоқ. Арма- 
ни уста қора мармар лавҳадаги сўзларни 
ўчириб, қайта ёзишдан кескин бош тортди. 
Н. Аминов, Суварак. Қўйдек ювош мусул- 
монлар бугун мардикорга боришдан бош торт- 
моқдалар. Н. Сафаров, Танланган асарлар. 
Бош тўлғамоқ айн. бош тортмоқ 2. Бу 
тақдирда итоатдан бош тўлғаган Тошкент 
устига, албатта, Мусулмонқул золим қўшин 
тортар. А. Қодирий, Ўтган кунлар. Бош 
урмоқ 1) бормоқ, мурожаат қилмоқ. Йўлчи 
қаёққа бош ypuuumu, кимнинг ёқасидан ту- 
тишини билмай, анча вақтгача кўчаларда 
тентираб юрди. Ойбек, Танланган асарлар; 
2) ёрдам сўрамоқ, бош эгиб келмоқ. Сенинг 
учун азизларга бош урдим, Боргин, болам, сени 
ҳаққа топширдим. «Маликаи айёр». Ахир 
фарзанд учун она нималарга бош урмайди? 
«Гулдаста». Нега ўйламай-нетмай, эшигига 
бош уриб келган бир йигитни қувлаб соладир ? 
А. Қодирий, Ўтган кунлар. Бош устига 
Бажонидил, жону дил билан. Учрашганингиз 
тўғрисида менга маълумот ёзсангиз, тағин 
миннатдор қилардингиз. -Бош устига. А. Қо- 
дирий, Ўтган кунлар. Табибийнинг гапи но- 
жўя бўлиб, бир чаламулла боланинг сўзлари 
эътиборга лойиқ десангиз, миннатдормиз, бош 
устига, хоним. С. Сиёев, Ёруғлик. Бош эгмоқ 
1) бошини туширмоқ, ерга томон пасай- 
тирмоқ. Қўишқ тамом бўлди-ю, у боягидай 
табассум билан оҳиста бош эгиб қўйди. Ў. 
Ҳошимов, Қалбингга қулоқ сол. Аҳмад Ҳу- 
сайн бошини сал эгди, унинг туси ҳам алла- 
нечук ўзгарди. Ойбек, Нур қидириб; 2) бўй- 
сунмоқ, итоат қилмоқ, тиз чўкмоқ; сажда 
қилмоқ. Қачонгача энди биз ётларга бош 
эгамиз, пора бериб кун кўрамиз. Н. Сафаров, 




Танланган асарлар. Амирга бошини эгмаган 
кекса шоирни отга боғлаб, қуриб ётган ўт 
устида ёқиб юборишган. Газетадан. Кимдир 
тош отса ҳам гоҳо ортимдан, Ҳошимда бош 
эгди, келиб сўнгги дам. А. Орипов, Йиллар 
армони; 3) ёлвормоқ, ялинмоқ. Эркак бо- 
шимни эгиб қайтиб бораманми, унақада 
хотиним бўйнимга чиқиб олади, дерди. С. Аҳ- 
мад, Уфқ; 4) мотам тутмоқ, мотамсаро бўл- 
моқ. Мунгли дўппайган қабрлар устида бағри 
қон қизғалдоқлар бош эгди. Ў. Ҳошимов, 
Қалбингга қулоқ сол. Балки у кун бошим узра 
Дўстлар бош ҳам эгадир. А. Орипов, Йиллар 
армони. Бош қашимоқ Ноиложликдан нима 
қилишини билмай ўйлаб қолмоқ, хаёл 
сурмоқ, бош қотирмоқ. Ҳовли ўртасида бош 
қашиб қолди ва кўзини қисиб, хотинига 
қаради. А. Қодирий, Меҳробдан чаён. Бош 
қўшмоқ Аралашмоқ, қотишмоқ; қўшилмоқ. 
Бой, мен ўйлаган бу ишга сиз ҳам бош 
қўшсангиз, савоб бўлармиди? Н. Сафаров, 
Танланган асарлар. Укаларимнинг кир-чирини 
ювиб, бағрига олиб ўтирсин деб, бу ишга мен 
ўзим бош қўшдим. Ойбек, Танланган асарлар. 
Менингча, муҳими ишни бошлаб олиш, у ёғига 
халқнинг ўзи бош қўшади. К. Яшин, Ҳамза. 
Бош ҳарф тлш. Катта ҳарф. Иши бошидан 
ошиб ётибди қ. ошмоқ 1. Набирали бўладиган 
Ўзбек ойимнинг иши бошидан ошган.. эди. А. 
Қодирий, Ўтган кунлар. Катта бошини кичик 
қилиб қ. катта. Аммо-лекин хатосини тан 
оляпти, кечирим сўраяпти катта бошини 
кичик қип. А. Кўчимов, Ҳалқа. Менинг сенга 
бошим қоронғи эдими? кест. Сенга кўзим 
учиб турганмиди? (номатлуб киши келиб 
қолганда айтилади). Оёғига бош қўймоқ 1) 
айн. бош урмоқ. Душман қурсин, эсларимни 
шоширди, Мирза Маҳмуд оёғига бош урдим. 
«Юсуф ва Аҳмад»; 2) бош эгиб, ҳурмат, 
эҳтиром билдирмоқ. Агар кўчада бўлмаса эди, 
Йўлчи шу онда бу гўзал, тоза юракли, жасур, 
вафодор қизнинг оёқларига бош қўйишга 
тайёр эди. Ойбек, Танланган асарлар. Эркак 
боши билан Эркак киши бўла туриб. Эркак 
боши билан кўчада оғзига сўрғич тиқиб, бола 
кўтариб юрсинми?! Т. Алимов, Ишқилиб 
ўқимаган бўлсин-да. Эркак боиллари билан 
оғизлари ғийбатдан бўшамайди. С. Сиёев, 
Отлиқ аёл. Ўз бошига Ҳар ким ўз ҳолича, 
ўзича, мустақил. -Бу ўтирганларнинг кўпи.. 
ер олиб, ўз бошига деҳқон бўлиб олди, — деди 
Абдурасул. П. Турсун, Ўқитувчи. 


БОШАРИҚ Асосий, катта ариқ. Ғай- 
булланинг ўзи бошариқ олдида шланг тор- 
тиб, ғўза суғормоқда эди. «Шарқ юлдузи». 

БОШАФҚАТ [бо.. + шафқат] Ўта шаф- 
қатли, меҳрибон, раҳмдил. ..ул соябони 
марҳамат ва меҳрибони бошафқатнинг хиз- 
матларига камари хизматни берк боғлаган 
бўлур эдилар. А. Қодирий, Ўтган кунлар. 

БОШБОШДОҚ Ҳеч кимга ва ҳеч қандай 
қонун-қоидага, тартиб-интизомга бўйсун- 
майдиган; ўзбошимча, тартибсиз, бебош. 

БОШБОШДОҚЛИК Ҳеч қандай тар- 
тиб-интизом бўлмаган, ҳар ким ўз бошига 
иш тутадиган бир ҳол; ўзбошимчалик, 
бебошлик; анархия. Баъзан қаттиққўллик 
ҳам керак. Усиз тартиб-интизом издан 
чиқади.. бошбошдоқлик бошланади. С. Анор- 
боев, Оқсой. Ҳорабулоқда том маъноси билан 
бошбошдоқлик ҳукм сурар эди. М. Исмоилий, 
Фарғона т.о. Булар натижасида адабий 
талаффузда ва имлода турлилик пайдо бўл- 
ди, бошбошдоқлик келиб чиқди. «ЎТА». 

БОШВОҚ ( асли бош + боғ) Чорва 
молларининг бошига боғланадиган арқон; 
нўхта. Сигир ўғирлаган қутулди, Бошвоқ уш- 
лаган тутилди. Мақол. н Ойниса энди 
сигирнинг бошвоғига қўл чўзганини билади, 
нақ боши устида алланарса қаттиқ гум- 
бурлаб кетди. X. Султонов, Онамнинг юрти. 

Бошвоқ солмоқ Бўйсундирмоқ, жилов- 
ламоқ. Ҳа, огоҳ бўлинглар, одамлар, огоҳ, 
Урушга йўл қўйманг, солингиз бошвоқ! Газе- 
тадан. Бошвоғини йўқотиб қўймоқ Ўзини 
тута олмай, босар-тусарини билмай қол- 
моқ, ҳовлиқиб кетмоқ. Баъзи нодон қизлар 
бошвоқларини йўқотиб қўядилар. М. Исмои- 
лий, Одамийлик қиссаси. Бошвоғи маҳкам 
бўлмоқ Мустаҳкам, собит, пухта бўлмоқ. Бо- 
садиган қадамингиз, оғиздан чиқадиган 
сўзингиз бошвоғи маҳкам бўлсин. М. Ис- 
моилий, Фарғона т.о. Бошвоғи йўқ итдай Ўз 
эркига ташлаб қўйилган, қаровсиз, назо- 
ратсиз. Ҳамма айб ота-онангда, бошвоғи йўқ 
итдай қўйиб юборишади. Қ. Кенжа, Тоғ 
йўлида бир оқшом. 

БОШВОҚСИЗ 1 Бўйнида боғичи, арқо- 
ни, югани йўқ. Гўзал боғларда, экинзорларда 
энди бошвоқсиз қорамолларнинг диринглаб 
чопганини.. кўрди. Ойбек, Нур қидириб. 

2 кўчма. Ўз эркига қўйиб юборилган, 
назоратсиз. Эрсиз хотин — бошвоқсиз от. 
Мақол. н Бошвоқсиз қолган нортуя нима-ю. 




эл назаридан қолган одам нима? С. Каро- 
матов, Бир томчи қон. Ўғлимнинг феъли 
ўзимга аён-да: бошвоқсиз қолса, боши оққан 
томонга оғиб кетаверади. Ҳ. Назир, Сўнмас 
чақмоқлар. 

3 кўчма Эркин, озод. Бошвоқсиз давронни 
сурмоқдаман хўп, Маза қилиб қандимни 
урмоқдаман хўп. Р. Бекниёз, Тўтиё. 

БОШВОҚСИЗЛИК Ўйламай-нетмай 
иш тутаверишлик, назоратсизлик. Шошма- 
шошарлик, беқарорлик, енгилтаклик.. ға- 
йирлик ва бошвоқсизлик энг зарарли одат- 
лардир. Газетадан. 

БОШБАРМОҚ айн. бошмалдоқ. 

БОШДА рвш. Аввалда, дастлабки вақт- 
да, дастлаб, аввал. Мен сизга бошда нима 
деган эдим? А. Қодирий, Ўтган кунлар. 
Офтоб ойимни юпатиш учун ўтган-кет- 
гандан ва бошда йиғлаб эрга теккан қиз- 
ларнинг чимилдиқда йигит билан апоқ-чапоқ 
бўлишиб кетганларидан ҳикоя қилди. А. Қо- 
дирий, Ўтган кунлар. Бошда дарёнинг чап 
соҳили устидан жарликка қия тушган тор- 
гина сўқмоқ йўлдан юришга тўғри келди. Й. 
Шамшаров, Тошқин. 

БО ТТТД АН рвш. Аввалдан, дастлабки 
вақтдан. Кийимни — бошдан, болани ёшдан 
асра. Мақол. н Кўплар ақл-идрок билан 
ҳаёт йўлларини бошданоқ тўғри белгилаб.. 
кун сайин юксакликка интилаверадилар. 
Газетадан. 

БОШДАН-ОЁҚ рвш. 1 Бошидан то 
оёғигача. Йўлда кета туриб, Ботирали 
Эъзозхонга бошдан-оёқразм солди. Ҳ. Ғулом, 
Машъал. Дилдорга бошдан-оёқ назар ташлаб 
олди-да, индамай юриб ўтиб кетди. С. Аҳ- 
мад, Уфқ. Аёл зотининг бошдан-оёғи зарга 
ўралгани билан, ўзи ёмон бўлса, кимга кераги 
бор. Т. Мурод, От кишнаган оқшом. 

Бошдан-оёқ кийим (ёки сарпо) қ. бош- 
оёқ. Марияга дарров бошдан-оёқ кийим 
кийдирадилар. Ойбек, Танланган асарлар. 
Хуллас, янга зўр келиб, камарни еча билса, 
куёв тараф енгилган бўлади. Янгага бошдан- 
оёқ сарпо кийгизади. С. Сиёев, Ёруғлик. 

2 Бошидан то охиригача; тугал, батамом; 
батафсил. Башорсип воқеани бошдан-оёқ 
айтиб берди. А. Мухтор, Опа-сингиллар. 
Шошманг, бошдан-оёқ гапирмасам, ишон- 
майсиз. Ойбек, Танланган асарлар. Сарой 
маст уйқуда, бошдан-оёқ майин ипак гилам- 
лар тўшалган узун йўлак кимсасиз эди. О. 


Еқубов, Кўҳна дунё. Ернинг бошдан-оёғига 
экиб пиёз, Тепасига чайла қуриб, кутибдир 
ёз. Ғ. Ғулом. 

БОШИГА кўм. взф. Ёнига, олдига, қо- 
шига. Битар ишнинг боишга, яхши келар 
қоишга. Мақол. 

Гектар бошига 1) ҳар бир гектарга. 
Гектар бошига бир машинадан гўнг солин- 
ди; 2) ҳар бир гектардан, ҳар бир гектар 
ердан. Ҳосилни гектар бошига 40 центнерга 
етказмоқ. 

БОШИДА Т кўм. взф. Ёнида, олдида, 
қошида. Аёллар кўприк бошида чапак чалиб, 
тиззаларини уриб чинқиришди. Ойбек, Тан- 
ланган асарлар. 

2 айн. бошда. [Малика:] Ажаб қипти! 
Бошида айтдим, Зулфиядек қизни йиғ- 
латманглар, кўз ёшининг уволига қоласизлар, 
дедим, кўнмадиларинг. О. Ёқубов, Биринчи 
муҳаббат. Томдан тараша тушгандек қилиб 
сўзланган гапларга бошида уларнинг иккови 
ҳам тушунмади. А. Қодирий, Ўтган кунлар. 

БОШИДАН кўм. взф. Ёнидан, олдидан, 
қошидан. Ўчоқ бошидан овқатни олиб келмоқ. 
Қозон бошидан туриб гапирмоқ. 

БОШИЖОАТ [бо.. + шижоат] айн. ши- 
жоатли. Мана, унинг қаршисида бошижоат 
отаси гавдаланди. Ойбек, Қуёш қораймас. 

БОШКЕСАРЛАР Каллакесарлар, бе- 
зорилар, газандалар. Айтмадимми! Ҳамма 
ўғри, бошкесар, ялангоёқларнинг бошида 
Акбарали ўзи туради! Чўлпон, Кеча ва 
кундуз. ..Бу бошкесарлар жонимизга тегдилар. 
Ҳ. Олимжон. 

БОШЛАБ Т Бошламоқ фл. рвдш. Бир 

лаҳзадан кейин Муяссарни бошлаб орқага 
қайтишди. О. Ёқубов, Эр бошига иш тушса. 
Аввало, шуни айтиб қўяйки, сенга бошқа 
муаллим топиб қўйдим, Эртага бошлаб кел- 
гайман. М. Осим, Ибн Сино қиссаси. 

2 рвш. Энг аввал, ҳаммадан олдин, даст- 
лаб. Оғриқнинг биринчи куни Кумуш ҳеч кимга 
сездирмай юрди. Аммо иккинчи кун буни бош- 
лаб Отабек, ундан кейин Ўзбек ойим сезди. А. 
Қодирий, Ўтган кунлар. [Азизбек] Бошлаб 
фуқарога салом берди, сўнгра синиқ ва ожиз 
қолган бир товуш билан халққа узр айтди. А. 
Қодирий, Ўтган кунлар. Бошлаб ҳудайчи от 
устидан бир кимхоб тўнни олиб, қўрғонбегига 
кийдирди. А. Қодирий, Ўтган кунлар. 

3 кўм. (ч. к. от билан) Бери, буён. Шу кун- 
дан бошлаб у ҳам раиснинг олдида тўнғиллаб 




гапирадиган бўлиб қолди. «Муштум». ..Тош- 
пўлат туғилган кунидан бошлабоқ кулфат, 
ғам-қайғуга йўргакланди. К. Яшин, Ҳамза. 

БОШЛАМА Бирор ишга қўйилган би- 
ринчи қадам; ишнинг боши, бошланиши, 
ибтидоси. Тўй кейинроқ бўлади, бу фақат 
бошламаси. н Бошламасига Саида билан 
Роҳила бир-бирларининг чилвир сочларини 
шарт-шарт кесиб ташлашди. А. Муҳиддин, 
Оташ қалбли қиз. Ёр-ёр сўнгида анъанавий 
бошлама бир оз ўзгартирилган шаклда қў- 
шиқнинг тугалланмаси сифатида такрор- 
ланиб келади. «ЎТА». 

БОШЛАМОҚ11 Бирор ишга киришмоқ. 
У қўлларини орқасига қовуштириб, ўнг 
елкасини пича олдинга чиқариб туриб гап 
бошлади. М. Исмоилий, Фарғона т.о. Гу- 
ландом чойдан бир ҳўплаб, яна ўз ҳикоясини 
бошлади. Ойбек, Танланган асарлар. Гулсин 
ўзининг қўнғироқдек товуши билан «Йиғ- 
ларман» куйидан бошлади. А. Қодирий, Ўт- 
ган кунлар. 

2 Йўл кўрсатиб, етаклаб, бош бўлиб 
бормоқ; тортмоқ, олиб кетмоқ. Яхши билан 
ошна бўлсанг, яхши йўлга бошлайди. Мақол. 
Бошлиқ бўлиш осон, Боииишоқ қийин. Мақол. 
н Норқўзи мухбирларни шийпон ёнидаги 
толзорга бошлади. Ҳ. Ғулом, Феруза. Ақл ва 
виждон қайси йўлга бошласа, ўша йўлга 
кираман. Ойбек, Нур қидириб. Хаёл уни яна 
уруш фронтларига бошлади. И. Раҳим, Чин 
муҳаббат. 

3 -и(б) аффиксли равишдош шаклида 
қўшма феъллар таркибига киради, мас. бош- 
лаб бормоқ, бошлаб келмоқ. н Йигитча уни 
лойи атала бўлиб ётган бир кўчага бошлаб 
кирди. П. Турсун, Ўқитувчи. Ғаввос Меъморни 
ўша шинам хона capu бошлаб борди. Мир- 
муҳсин, Меъмор. 

4 -а, -й аффиксли равигцдошлар билан 
ифодаланган иш-ҳаракатнинг бошланган- 
лигини ёки унга киришилганлигини бил- 
диради, мас. тўкила бошламоқ, қарий бош- 
ламоқ. Шабада эса бошлади. н Тавҳидий 
дафтарчани очди ва қадамини секинлатиб, 
ўқий бошлади. А. Қаҳҳор, Асарлар. Ойбодоқ 
кета бошлаган эди, Отабек уни тўхтатди. 
А. Қодирий, Ўтган кунлар. 

БОШЛАМОҚ II махс. Бошлиқ солмоқ, 
янги бошлиқ солиб тикламоқ (этик, маҳси 
ва ш. к. ни). Мен эски этигимни бошлатиб 
олдим. 


БОШЛАНМА айн. бошлама. Бу икки 
сатр ҳар вақт анъанавий бошланма вази- 
фасини ўтайди. «ЎТА». 

БОШЛАНҒИЧ 1 Дастлабки, бошла- 
нишдаги; ўлчаш, қиёслаш учун асос қилиб 
олинган; бош. Снаряднинг бошланғич тезлиги. 
Бошланғич далиллар. н Меридианларнинг 
бири, яъни Лондон орқали ўтадиган мери- 
диан, «бошланғич меридиан» деб ҳисобланади. 
«География». 

2 Қуйи, биринчи босқич. Бошланғич синф. 
н Бошланғич таълим билимлар пойдевори 
ҳисобланади. «Фан ва турмуш». Бошланғич 
маълумотни олгач, у ўқитувчилар тайёрлаш 
курсига ўқишга кирди. Газетадан. Башорат- 
ни бошланғич мактабга беришнинг фойдаси 
йўқ. А. Мухтор, Опа-сингиллар. 

3 Энг одций, элементар. Боишантч физика. 

4 Дастлабки ҳолдаги, ибтидоий. Бошлан- 
тч жамият. н Бошлантч вақтда одамлар 
ёввойиликда, тушкунликда ҳаёт кечиришган. 
О. Мўминов, Хиёбондаги уч учрашув. 

5 от, айн. бошлама. Эришилган муваф- 
фақиятлар катта ишларнинг бошланғичи, 
холос. 

БОШЛАШМОҚ Бошламоқ I 1, 2 фл. 

бирг. н. Бийдай даштда иш бошлашди. «Ўз- 
бекистон қўриқлари». Анвар Раъно билан 
бошлашиб, ҳужрадан чиқди. А. Қодирий, 
Меҳробдан чаён. Тўртинчи кун кечқурун 
Назиржон Тўхтақул ака билан бошлашиб 
кириб келди. Ойдин, Ўзидан кўрсин. ..сизга 
ишонаман. Лекин кечаси иккаламиз бош- 
лашиб юришимиз уят бўлади. С. Кароматов. 

БОШЛИ 1 Боши, калласи бор. Етти 
бошли илон (эртаклардаф н У [Қоратой] 
ўттиз саккиз-қирқ яишр, юмалоқ, катта 
бошли, билаклари йўғон киши эди. Ойбек, 
Танланган асарлар. Бунинг орасида илон 
бошли билагузукдан тортиб ҳар хил та- 
қинчоқларгача чиқди. М. Мансуров, Ёмби. 

2 кўчма с. т. Ақлли, ақлли-ҳушли. Бошли 
йигит. Олтин бошли отанг билан қолгунча, 
пахмоқ бошли онанг билан қол. Мақол. Бошлиқ 
бўлсанг, бошли бўл. Мақол. 

Бутун бошли Бутун, бир бутун; бутун- 
лигича. Ҳаммаси менга ёпишади: -Бутун 
бошли отнинг қаёққа йўқолганини билмасанг, 
нима қилиб юрибсан қоровулликнинг кафи- 
лини олиб, — дейишади. Ҳ. Назир, Сўнмас 
чақмоқлар. Лашкарбошининг қурумсоқлигини 
қаранг.. бутун бошли хумча кўмиб, ичида чақа 




ҳам қолдирмабди-я. М. Мансуров, Емби. Мен 
сендайлигимда бутун бошли оилани тебрат- 
ганман. Э. Раимов, Ажаб қишлоқ. Янги ерлар 
очилиб, бутун бошли янги хўжаликлар таш- 
кил топди. «Ўзбекистон қўриқлари». 

БОШЛИҚ I 1 Идора, муассаса, ташки- 
лот ва ш. к. га раҳбарлик қилувчи шахс; раҳбар. 
Бошлиқ бўлиш осон, бошламоқ қийин. Мақол. 
н Бошлиқ ўзини бу қадар яқин олишидан 
Мансур Обидович сал талтайиб кетди. Ф. 
Мусажонов, Ҳиммат. Бошлиқ бува, минган 
отинг қоп-қора, Бошлиқ бўлсанг, ҳаммаларга 
тенг қара. «Қўшиқпар». 

2 Умуман, бошчилик, раҳбарлик қилув- 
чи; раҳнамо. Оила бошлиғи. Рўзғор бошлиғи. 
Қабила бошлиғи. н Табибий бошлиқ шоири 
замонлар баъзи кунлари тўрт маротабагача 
Тозабоққа қатнарди. С. Сиёев, Аваз. 

БОШЛИҚ II 1 Баъзи Шарқ халқлари- 
нинг совуқ, қор-ёмғир ва офтобдан сақ- 
ланиш учун бошга киядиган жун ёпинчиғи. 

2 Оёқ кийимининг юзи ва ёнини қоплаб 
турадиган қисми ва шу қисм учун бичилган 
тери. Этикнинг бошлиғи йиртилибди. Этикка 
янги бошлиқ солмоқ. 

БОШЛИҚ III 1 Юганнинг юқори (от- 
нинг бошида турадиган) қисми. 

2 Мокининг ичида унинг икки қовур- 
ғасини бирлаштириб турган иккита темир 
қисм. 

БОШЛОВЧИ 1 Бирор нарса, ҳаракатни 
бошлаб берувчи ёки унга ундовчи. Эркак 
умрининг қисқаришига оиладаги жанжал- 
суронлар, шу жанжалларни бошловчи аёллар 
ҳам сабабчи бўлади. Газетадан. ..ичкилик 
касофат эканини, унга бошловчи улфатлар 
кулфат келтиришини Носиржон тушуниб 
етса, тўғри йўлга тушиб олади. Газетадан. 

2 Бошлаб борувчи, етакчи. Ақл бошловчи, 
тана ишловчи. Мақол. н Кумушбиби бош- 
ловчи қизлар билан уйга кирди, ундан тарал- 
ган атир ислари билан уй тўлди. А. Қодирий, 
Ўтган кунлар. Бўпти, яхиш.. Сен олдинда 
борасан, бошловчи бўлиб.. Ҳ. Назир, Сўнмас 
чақмоқлар. 

3 Телекўрсатувлар ва радиоэшиттириш- 
ларни олиб борувчи шахс. 

БОШМА-БОШ рвш. 1 Бошни бошга қи- 
либ, бошни бошга қаратиб. Бошма-бош 
ётмоқ. 

2 Бирни бирга (устига пул ёки бошқа 
нарса бермасдан, олмасдан). Бошма-бош 


қилмоқ. Бошма-бош алмаштирмоқ. н Бу 
отингга бошма-бошга кўнайин, Бошма-бош 
алишсанг, шолни берайин. «Гулшанбоғ». 
Отанг олиб келган бойнинг қизини, Бой 
қизига сени қилдик бошма-бош. «Бўтакўз». 

БОШМАЛДОҚ (асли бош бармоқ) Қўл 
ёки оёқ панжасидаги биринчи йўғон бармоқ. 
Бу узукни олиб бошмалдоққа тақибди. «Луқ- 
мони Ҳаким». Бир вақтлар Тожибувининг 
бошмалдоғига хасмол чиққан эди, тузалиб 
кетдими? Мирмуҳсин, Умид. Болалар бар- 
моқларини букиб айтувчи эдилар: бошмалдоқ, 
қорамалдоқ, том тешаман, бўхча ўғирлай- 
ман, худодан қўрқаман. М. Мансуров, Ёмби. 

БОШМОҚ Кигиз этик, пийма; умуман 
оёқ кийими. Бир бошмоғи сувга тез чўкди, 
иккинчиси ивиди — бўкди. И. Муслим. ..уҳали 
бола, кичкина бола, оёқларида эчки тери- 
сидан тикилган кичкина бошмоқчалар. 
М.М.Дўст, Лолазор. 

БОШ-ОЁҚ: бош-оёқ кийим (ёки сарпо) 
Бир кишилик бир сидра кийим-бош ва 
пойабзал. Сунбулхон ая Фотимага жуда 
катта ҳурмат кўрсатиб.. бош-оёқ сарпо 
қўйди. Мирмуҳсин, Умид. -Сизга бош-оёқ 
кийим! -Сўзингдан қайтма, Офтоб! А. 
Қодирий, Ўтган кунлар. - Сен менга бош-оёқ 
сарпо, юз тилла пул берсанг, қўлини те- 
гизмасдан олиб бераман, — деган экан. 
«Луқмони Ҳаким». Бош-оёқ разм солмоқ 
Бошидан то оёғигача қарамоқ, кузатмоқ. 
Самандар ҳаяжон ичида қизга бош-оёқ разм 
солди. С. Кароматов, Бир томчи қон. 

БОШОҚ I 1 Буғдой, арпа сингари ўсим- 
ликларнинг пояси учидаги дон ҳосил бўла- 
диган чўзинчоқ тўпгули ҳамда дон бўлиб 
етилган шундай тўпгул, бош. Бошоқ чиқар- 
моқ (тортмоқ). н Бир гал яримта бошоқни 
судраб кетаётган чумолини кўрганман. Ў. 
Ҳошимов, Икки эшик ораси. Меҳнатинг син- 
гани учун ҳар бошоқ Оёғости бўлса, кўринар 
увол. Ғ. Ғулом. Норматга бу ерда ҳар бошоқ 
тагида бир одам ётгандай туюлди. И. Раҳим, 
Чин муҳаббат. 

2 айн. машоқ. Бошоқ термоқ. н Колхоз- 
нинг буғдойи йиғиб бўлингач, бошоқ териш- 
га рухсат беришади. Ш. Жўраев, Бола дунё- 
ни тебратар. Кўрсаки, болалар шамолдай 
елиб Бошоқлар теради уйқуларида. «Шарқ 
юлдузи». 

БОШОҚ II эск. Камон ўқининг боши, 
уч қисми. 





БОШОКДАМОҚ 1 Тўпгул, бошоқ чи- 
қармоқ, бош олмоқ (ғалла ўсимликлари 
ҳақида). Ҳозир шоли ёппасига бошоқлади. 
Газетадан. 

2 Бошоғини юлиб, териб олмоқ. Сут- 
қаймоқ бўлганидан бошлаб аёллар бошоқлаб, 
донини болаларга қовуриб егизади. Й. Шам- 
шаров, Тошқин. 

БОШОҚЛИ Бошоқчиқарадиган. Бошоқ- 
ли дон экинлари. н Бошоқли ва дуккакли 
экинларнинг баъзи бир турларида оқсилдан 
ташқари анчагина мой ҳам бўлади. Газетадан. 

БОШОҚЧИ айн. машоқчи. 

БОШОҒРИҚ 1 Бошда оғриқ сезиш ка- 
саллиги. Бошоғриғингиз босилмаса, бир-икки 
кун ишга чиқмасангиз ҳам майли. С. Аҳмад, 
Лаъли Бадахшон. 

Бошоғриқ гаплар Кераксиз, маъносиз, 
ноўрин, жиғга тегадиган гаплар. Бошоғриқ 
қилмоқ Спиртли ичимликларни кўп ичган- 
дан кейин эртасига эрталаб яна бир оз ичиб 
олмоқ. ..мияси ғовлаб, бир «бошоғриқ» қилгиси 
ҳам келиб кетди-ю, тийилди. А. Мухтор, 
Кумуш тола. Лекин ўзимда бошоғриқ қилишга 
ҳам пул қолмади. Шукрулло, Сайланма. 

2 кўчма. Ортиқча юк, бошга бало, таш- 
виш, дардисар. Бу Толибни нима қилсам 
экан? Роса бошоғриқ бўлди-ку. С. Аҳмад, 
Жимжитлик. 

БОШПАНА 1 Турар жой; уй. Ўша пашп- 
ларда, уйсиз-жойсиз, бирор раҳнамосиз юр- 
ган кезларимда орзу қилардимки, токи ме- 
нинг ҳам бир бошпанам бўлса. М.М.Дўст, 
Лолазор. ..одамзод умр бўйи бошимда бир 
яхшироқ бошпанам бўлсин деб, ппшмай елиб- 
югуради. Н. Қиличев, Чиғириқ. Ҳар оила 
ўчоғин ўз қутлуғ тарихи бор, Ҳар бошпана 
— кишилар меҳнатин обидаси. Ғ. Ғулом. 

2 Жон сақпаш, яшириниш ёки вақтинча 
истиқомат қилиш учун яроқпи жой; паноҳ, 
маскан. Онаси қамоқдан қутулиб чиққан 
ўғлини кутиб олмади.. Унга боитана керак 
эди. «Ёшлик». Хуллас, бошпана бўлгулик ғор 
ҳам, бошқа бирор ўнгир ҳам топилмади. «Ёш- 
лик». Қишлоққа етишдан умидимни уздим. 
Бошпана излаб, у ёқ-бу ёққа алангладим. Ў. 
Ҳошимов, Кўприк. 

Бошпана бермоқ 1) ўз уйидан жой бер- 
моқ, ўз паноҳига олмоқ. Эъзозхон ўзига, бола- 
ларига бошпана берган бу меҳрибон кишиларга 
кўмаклашиш йўлларини ахтариб кўрди. Ҳ. 
Ғулом, Машъал. Шу кеча унга бошпана бе- 


риб.. меҳмон қилдилар. С. Абдулла; 2) ҳуқ. ўзга 
эллардан келган муҳожирларга доимий ёки 
вақтинча яшаш ҳуқуқини бермоқ. Бошпана 
ҳуқуқи ҳуқ. Бирор мамлакатда ўзга эллардан 
қочиб келган сиёсий муҳожирларга доимий 
ёки вақтинча яшаш учун бериладиган ҳуқуқ. 

БОШПАНАСИЗ Уй-жойи бўлмаган, уй- 
жойи йўқ. Боитанасиз қолмоқ. н Элчибек 
узоқ тоғ-тош ораларида боитанасиз дий- 
дираган болаларни кўз олдига келтирди. А. 
Мухтор, Туғилиш. Оғир кулфатдан минглаб 
одамлар бошпанасиз қолди. Н. Сафаров, 
Оловли излар. 

БОШПУРТ с.т. айн. паспорт. Боитур- 
тингда қанақа ёзилган бўлса, ўшандоқ қилиб 
айт. С. Аҳмад, Уфқ. Ишқилиб, бошпуртни 
Нормўмин деб ўзгартирганингиз йўқми ? 
М.М.Дўст, Лолазор. 

БОШСИЗ 1 Боши, калласи йўқ. Ман- 
сур бахшига никоҳлаб берилган Зуҳра бегим 
ёлғиз ўғлининг тобутда бошсиз ётган та- 
насини кўрганда.. дод солди. П. Қодиров, 
Юлдузли тунлар. Камолон дарвозаси билан 
Самарқанд дарвозасигача бўлган қўрғон 
остлари бошсиз ва иштондан бошқаси тў- 
налган инсон гавдалари билан тўлибдир. А. 
Қодирий, Ўтган кунлар. 

2 кўчма Ақпи, мияси йўқ, ақлсиз, аҳмоқ. 
Ўқитувчиларга.. маҳкам бир куч деб қараб 
бўлмайдир, улар орасида ишга ярамаганлари, 
бошсизлари.. жуда кўбдир. Газетадан. 

БОШЧИ Раҳбарлик қилувчи; бошлиқ, 
раҳбар. Минг қўшчига бир бошчи. Мақол. 
Ёмонларга бошчи бўлгунча, Яхшиларга қўшчи 
бўл. Мақол. н Илгари ҳам чоракорларга 
бошчи эдим. Н. Сафаров, Оловли излар. 

БОШЧИЛИК 1 Йўлбошчининг, раҳ- 
барнинг, бошлиқнинг иши, мавқеи. Бош- 
чилик қилмоқ. н Бошчиликни энди ўзи қўлга 
олиши керак. М. Мансуров, Ёмби.-Дши, пи- 
чан ташишга ўзи бошчилик қилсин! — деди.. 
С. Анорбоев, Оқсой. 

2 Раҳбарлик, бошқарувчилик, йўлбош- 
чилик, раҳнамолик. Шу кишининг бошчи- 
лигида дадамлар отларга тақа қоқиб, сон- 
ларига белги қўя бошлади. С. Сиёев, Ёруғлик. 
Аҳмад бошчилигидаги бир гуруҳ болалар бри- 
гада даласида ишлаб, кечаси дала шийпонида 
ухлашар эди. «Ёшлик». 

БОШЯЛАНГ Бош кийим киймаган, 
ялангбош. Йигитлар ҳаво анча аёз бўлишига 
қарамай, бошяланг, кўйлакчан бўлиб олишган. 




X. Тўхтабоев, Йиллар ва йўллар. [Чол] Оёқ- 
яланг, бошяланг, эшикка қараб югурди. Н. 
Қиличев, Аббос чол. 

БОШҚА 1 Зикр қилингандан, айтил- 
гандан, кўрилгандан ёки кўзда тутилгандан 
бўлак; ўзга. Жони бошқанинг тани бошқа. 
Мақол. Бошқанинг тилла-гавҳаридан онанг- 
нинг сариқ чақаси яхши. «Қанотли сўзлар». 
н Бизга бош бўлиб турган одам шунақа деб 
ўтирса, бошқалардан нима ўпкалаймиз. А. 
Қаҳҳор, Қўшчинор чироқлари. -Қиз кўн- 
майдими, демак, унинг кўнгли бошқа бировда, 

— деди Қадамбой оға. С. Сиёев, Ёруғлик. 
..унинг қалби гоҳ-гоҳ бошқа бир қиз ёди билан 
тўлиб-тошар эди. Ойбек, Танланган асарлар. 
Менга бошқа сўзингиз бўлмаса, сизга жавоб. 
А. Қаҳҳор, Қўшчинор чироқлари. 

2 Мустақил, алоҳида; бирор хусусияти 
билан фарқ қиладиган; бошқача, ўзгача. 
Ўнта бўлса, ўрни бошқа, қирқта бўлса — қи- 
лиғи. Мақол. Билак — бир, бармоқ — бошқа. 
Мақол. н [Абдураҳмонбой.] Тақсир, аслида 
кўтармаликларнинг эли бошқа, суви бошқа 
бўлган. Н. Сафаров, Ҳуснижамол. Бу ҳақда 
бошқа фикр бўлмагани учун, маорифдан бош- 
қа муаллим сўрашга қарор қилинди. А. Қаҳ- 
ҳор, Қўшчинор чироқпари. Сен мени ким би- 
лан тенглаштирмоқчисан ? -Гулнор бошқа, мен 
бошқа демоқчи.. Ойбек, Танланган асарлар. 
-Э, у вақтлар, — деди хўрсиниб Рихси хола, 

— бошқа эди. С. Зуннунова, Янги директор. 

Бошқа бўлмоқ 1) ажралиб, бўлак бўлиб 
чиқмоқ. Кичик ўғли уйланиб, бошқа бўлди; 
2) ўзгармоқ, бошқача бўлиб қолмоқ. ..бу мен 
билган, синаган Фотима эмас. Энди ўзгариб, 
тамом бошқа бўлиб қолган. П. Турсун, Ўқи- 
тувчи. Бошқа гап 1) шундай демайсизми; 
шундай десангиз дуруст. -Мана бу бошқа гап, 

— деди миршаббоши тиржайиб.. Газетадан. 
-Ҳа, бундай дегин, — Мирзакаримбой.. гапни 
давом эттирди, — бу энди бошқа гап. Ойбек, 
Танланган асарлар; 2) бошқача, ўзгача. -Ку- 
чер аҳли ҳам.. тирикликда уйқуга қонадими, 
ука? Ўлганда — бошқа гап, — деб жавоб бер- 
ди Жўра. Ойбек, Танланган асарлар. Бу кам- 
пирнинг устидан қаёққа дод деб бораман, би- 
рон жойда uuuiaca бошқа гап эди. «Муштум». 

3 Бегона, ўзга, ёт; биров. Бошқалар олдида 
уялтириб қўймоқ. н -Пичоқни ўзингга ур, 
оғримаса — бошқага, деган бир гап бор, — 
деди жиддий вазиятда қутидор. А. Қодирий, 
Ўтган кунлар. 


4 рвш. Тағин, яна, қайта, такроран. Кейин 
ётоқхонага боргунча бу гапга бошқа қай- 
тишмади. Ў. Усмонов, Қисмат. Қодир бошқа 
ичмаслик шарти билан иккинчи пиёланинг 
ярмини ичишгарози бўлди. А. Қаҳҳор, Асарлар. 

5 (ч. к. сўз билан) кўм. взф. Бўлак, таш- 
қари. Бундан бошқа. н -Менга қолса, ўртада 
шундан бошқа ҳеч гап йўқ, ўғлим! — деди 
[ҳожи]. А. Қодирий, Ўтган кунлар. 

БОШҚА-БОШҚА 1 Бир-биридан бўлак, 
алоҳида-алоҳида; мустақил. Шаҳарга кир- 
ганда, улар бошқа-бошқа кўчаларга бурилиб, 
ажралишдилар. М. Исмоилий, Фарғона т. о. 
Жой ажратди чарх бизга Бошқа-бошқа хо- 
надан. А. Обиджон, Кетмагил. 

2 Бир-биридан фарқ қиладиган; ҳар хил. 
Лекин.. тил билан кўнгил бошқа-бошқадир, 
ўғлим. А. Қодирий, Ўтган кунлар. Тилимиз, 
динимиз, мазҳабларимиз бошқа-бошқа! К. 
Яшин, Ҳамза. Уларнинг башараси, иши 
бошқа-бошқа бўлса ҳам, юраги битта бўлар 
экан. Ойбек, Танланган асарлар. 

БОШҚАЛАМОҚ 1 Ўзгартирмоқ, янги- 
ламоқ. Уйни бошқалаб олишибди. 

2 Бўлак қилиб кўймоқ, ажратиб чиқар- 
моқ (мас., оиладан); ажратмоқ. Беморнинг 
идиш-оёғи бошқалаб қўйилди. 

БОШҚАЛИК Бир-бирига ўхшамаслик; 
бошқа бўлишлик. Шароитнинг бошқалиги. н 
Тилим билан кўнглимнинг бошқалигини исбот 
қилингиз. А. Қодирий, Ўтган кунлар. 

БОШҚАРИЛМОҚ Бошқармоқ фл. мажҳ. 
н. Бошқариладиган ракета. Бошқариладиган 
бомба. н Ҳужайралар ва умуман организм- 
нинг ғоятда хилма-хил вазифалари ҳужайра 
мембраналари ёрдамида бошқарилади. «Фан 
ва турмуш». 

БОШҚАРИШ 1 Бошқармоқ фл. ҳар. н. 
Ҳўжаликни бошқариш. Оилани бошқариш. 

2 иқт. Хўжалик объектининг иқтисодий 
тизими ҳолатини тартибга солиш ва йўнал- 
тириш жараёни. Бошқаришнинг иқтисодий 
усули. Бошқаришнинг маъмурий усули. 

БОШҚАРМА Давлат бошқаруви тизи- 
мида бирор йирик тармоқ ёки хўжалик 
соҳасида юқори (олий) ёки ўрта бўғиндаги 
идора, ташкилот. Сув хўжалиги бошқар- 
маси. Ободонлаштириш бошқармаси. Мар- 
казий банкнинг вилоят бошқармаси. н 
Искандаров бошқармадан эшитадиганини 
эшитди. С. Аҳмад, Лаъли Бадахшон. Универ- 
ситетда ҳам, геология бошқармасида ҳам 





домлани қўллаб-қувватлайдиган одамлар 
борлигини орқаворатдан эшитган эди. С. 
Кароматов, Олтин қум. 

БОШҚАРМОҚ 1 Корхона, муассаса, 
ташкилот ва ш. к. ишини идора қилмоқ, йўлга 
солиб турмоқ. Заводни бошқармоқ. н Йирик- 
йирик қурилишларни бошқардим. Э. Саман- 
даров, Дарёсини йўқотган қирғоқ. 

Оркестрни бошқармоқ Оркестрга раҳ- 
барлик ёки дирижёрлик қилмоқ. 

2 Юргизмоқ, тебратмоқ, олиб бормоқ 
(хўжалик, рўзгор; давра ва ш. к. ни). ..уйимни 
бошқарадиган бирдан-бир фарзандим — шу 
қизим. С. Айний, Эсдаликлар. Оила бошлиғи 
— Зуннунхўжа, рўзғорни кампир бошқаради.. 
А. Қаҳҳор, Қўшчинор чироқлари. Бу гал ҳам 
ўтиришни Сайҳоний бошқарарди. «Ёшлик». 

3 Тегишли мослама ва усуллардан фой- 
даланиб ҳаракатга келтирмоқ, ишга сол- 
моқ, юргизмоқ, ҳайдамоқ. Кемани бошқар- 
моқ. Машинани бошқармоқ. н Пайғамов 
машинани ўйчан бошқариб борар.. вижирлаб 
турган тўрғайлар нағмасини эшитмасди. С. 
Нуров, Майсаларни аёз урмайди. 

4 тлш. Синтактик алоқа қонуниятларига 
мувофиқ маълум келишик шаклини талаб 
қилмоқ. Ўтимли феъллар тушум келишигини 
бошқаради. 

5 фолък. Кўрсатмоқ, бошлаб бормоқ, 
етакчилик қилмоқ. Йўл бошқариб, яйлов кўриб 
боради, Эргаштириб кўчган Кўнғирот эла- 
тини. «Ёдгор». Ҳаялламай йўл бошқаргин шу 
замон, Жўнаб кетсин бундан боланг Рустам- 
жон. «Муродхон». 

6 Тўғриламоқ, йўналтирмоқ. Ғўза эга- 
тига сувни бошқариб қўярди-ю, ўзи пайкал- 
нинг этагига тушиб кетарди. «Ёшлик». 
Мустафо тағин юмшади: -Бор, сувингни бош- 
қариб кел. М. М. Дўст, Галатепа қиссалари. 

БОШҚАРУВ 1 айн. бошқариш 1. Иш(ни) 
бошқарув. Бошқарув annapamu. Ўз-ўзини 
бошқарув органлари. н Бошқарув annapamu.. 
қисқартирилган бўлса ҳам.. ҳамон катта 
бўлиб турибди. Газетадан. Операторлар бош- 
қарув пульти ёнидан жой эгаллашди. «Ўзбе- 
кистон қўриқлари». 

2 Давлатни идора қилиш усули. Прези- 
дентлик бошқаруви. 

3 тлш. Синтактик алоқа талабига кўра 
тобе сўзнинг ҳоким сўзга маълум келишик 
шакли ёки кўмакчи ёрдамида боғланиши. 
Тобе сўзнинг ҳоким сўз талабига кўра маълум 


келишик ёки кўмакчилар орқали боғланиши 
бошқарув деб аталади. «Ўзбек тили дарслиги». 

БОШҚАРУВЧИ 1 Бошқариб, йўнал- 
тириб турувчи. Бошқарувчи аъзоларга бош 
мия, юрак, икки мояк ва жигар киради. Абу 
Бакр Розий. 

2 Бошқарма ва умуман корхона, муас- 
саса, ташкилот ва ш. к. бошлиғи, раҳбари. 
Охунбобоев стол устидаги қора телефон- 
лардан бирининг трубкасини кўтарди: -Мени 
давлат банкининг бошқарувчиси билан уланг. 
Ҳ. Ғулом, Тошкентликлар. Бошқарувчининг 
имоси билан Ниёз тоға ташқарига отилди. 
Н. Аминов, Тилло табассумлар. 

Иш бошқарувчи Иш юритувчи; идорада 
ёзишма, ёзув-чизув ишларини олиб борувчи 
ходим, котиб. [Тўқсонов] Ғишт заводига иш 
бошқарувчи бўлибўтди. П. Турсун, Ўқитувчи. 
Полтавский бойнинг иш бошқарувчиси, суян- 
ган тоғи, ишончли одами, маслаҳатгўйи эди. 
«Ёшлик». 

БОШҚАТДАН рвш. Қайта бошдан, қай- 
тадан, янгидан. Бошқатдан кўриб чиқмоқ. 
Бузиб, бошқатдан қурмоқ. н Бўта қовоғини 
солиб, унга тикилиб турди-да, дўпписини 
олиб, бошқатдан кийди. С. Аҳмад, Ҳукм. Энди 
хатни бошқатдан чиройли қилиб кўчириш 
керак. Ҳ. Назир, Ёнар дарё. Умиднинг чеҳраси 
очилиб, кампир буви билан бошқатдан қизи- 
қиб гаплаша кетди. Мирмуҳсин, Асарлар. 

БОШҚАЧА Бошқалардан бирор жиҳат- 
дан ёки бутунлай фарқ қиладиган; ўзгача, 
бошқа, бўлакча. Олинг, бу бошқача узум. н 
Агар гап шундай экан, сиз билан бошқача 
гапиришамиз. С. Зуннунова, Янги директор. 
Бир онадан алвон хил бола туғилади деган- 
ларидек, Анварнинг яратилиши оғаларига 
нисбатан бошқача эди. А. Қодирий, Меҳ- 
робдан чаён. Сафарбойнинг кўриниши ота- 
сига ўхшаса ҳам, қилиқлари тамом бошқача 
эди. Н. Аминов, Қаҳқаҳа. Сен билмайсан-да, 
Асрора, Дилдор чўлга келиб, бошқача бўлиб 
қолган. С. Аҳмад, Уфқ. Бунинг бошқачароқ бир 
эпини топиб бўлмасмикан ? А. Қодирий, 
Ўтган кунлар. 

Бошқача (қилиб) айтганда Бошқа сўз би- 
лан, иккинчи турли қилиб айтганда; яъни. 
[Отабек] Ҳатто баъзи кунлар ҳужрасидан 
ташқарига чиқмас, кишилар билан сўзлаш- 
мас, бошқача айтганда, кундан-кунга гўша- 
нишинликка яқинлаишб борар эди. А. Қоди- 
рий, Ўтган кунлар. 




БОШҚАЧАЛИК 1 Ўзгачалик, фарқ қи- 
лувчанлик ҳолати. 

2 Айирма, фарқ, тафовут. Улар орасида 
бошқачалик сезилмайди. 

БОШҚИРД 1 Бошқирдистон Республи- 
касида яшовчи туб халқ (миллат)нинг номи. 
Бошқирд халқи. 

2 Бошқирд миллатига мансуб. Бошқирд 
аёл. Бошқирд тили. Бошқирд адабиёти. 

БОШҚИРДЛАР Бошқирдистон Респуб- 
ликасининг туб аҳолиси. 

БОШҚИРДЧА 1 Бошқирд тили, ада- 
биёти ва маданиятига оид. Бошқирдча кийим. 
Бошқирдча қўшиқ. 

2 Бошқирд тили. Бошқирдчадан таржи- 
ма. Бошқирдча сўзлашмоқ. 

БОШҚОРОНҒИ Бошқоронғилик ҳо- 
латида бўлган, шу ҳолатни кечираётган; 
ҳомиладор. Бу сўз унга [хотинига] қандай 
таъсир қилганини фақат бошқоронғи хотин- 
гина билади. А. Қаҳҳор, Асарлар. ..кечаси 
тушига кирибди: хотин олган эмиш, хотини 
шафтолига бошқоронғи бўлган эмиш. А. Қаҳ- 
ҳор, Асарлар. 

БОШҚОРОНҒИЛИК Асосан ҳомила- 
дорликнинг дастлабки даврида аёл организ- 
мида, руҳиятида рўй берадиган турли хил 
ўзгаришлар (бирор нарсани қўмсаш ёки 
ёқтирмаслик) ифодаси. Қудрат хотинининг 
ғишаваларига «бошқоронғиликники» деб қўл 
силтади. Қ. Кенжа, Тоғ йўлида бир оқшом. 

БОШ-ҚОШ Бошлиқ, раҳбар, бошқа- 
рувчи, ишнинг тепасида турувчи. Розилик 
бердимас, ўзи бош-қош бўляпти. «Шарқ 
юлдузи». Кимёхон бу ишга бош-қош бўлди. Н. 
Аминов, Қаҳқаҳа. Одил ака тўй ва маъра- 
каларга доим бош-қош бўларди. Газетадан. 

БОШҚУРТ шв. Чорва молларида учрай- 
диган бир хил касаллик. Бир ҳафтадан бери 
ҳали қилқурт, ҳали бошқурт.. касалларининг 
олдини олиш учун қўтонма-қўтон, ўтарма- 
ўтар кезиб, татт ташлади. Т. Сулаймон, 
Қорасоч. 

БОЯ рвш. Сўз бораётган пайтдан бир- 
мунча вақт олдин; ҳали; яқинда. Боя шивалаб 
ёға бошлаган ёмғир тинганди. М. Муҳамедов, 
Қаҳрамон изидан. Мунира ҳам, Аҳмад ҳам 
боя ўрталарида бўлиб ўтган тўқнашувни 
унутмаган эдилар. Ф. Мусажонов, Ҳиммат. 

Боя(т)дан бери Анчадан бери (сўз бо- 
раётган пайтга нисбатан). Чокар боядан бери 
бир нима демоқчи бўлар, аммо Авазнинг феъ- 


лини билганидан тилини тишлаб тургандек 
эди. С. Сиёев, Аваз. Жоним билан, боятдан 
бери айтсангиз бўлмасмиди.. Ойбек, Танлан- 
ган асарлар. 

БОЯГИ Боя, ҳали содир бўлган, боя юз 
берган, кўрилган, эшитилган; ҳалиги. Зокир 
ота холанинг бояги шикоятини эслаб, кўнг- 
лидаги гапни айтолмади. «Гулдаста». Анвар 
кулди. Аммо бу кулиш унинг бояги кулги- 
ларидан тамоман бошқа, яъни бахтиёрлик 
кулгиси эди. А. Қодирий, Меҳробдан чаён. 
Ёмғир боягидан анча тезлашган бўлса-да, 
осмон ёриша бошлаган эди. С. Кароматов, 
Олтин қум. 

Бояги-бояги — бойхўжанинг таёғи Ҳеч 

ўзгаришсиз, ўзгармаган, қандай бўлса, шун- 
дай қолаверган. [Олимнинг] Бошини иккита 
қилиб қўйишса, очилар деган эдим, бояги- 
бояги — бойхўжанинг таёғи. Ҳ. Назир, Қа- 
нотлар. Бояги-бояги(дай) Эскича, аввалги- 
дек, олдингидек, олдин қандай бўлса шун- 
дай. Бутун оила аъзолари уч кунгача бир-бир- 
ларига тўрсайишиб юришди. Рўзғорчилик 
эмасми, яна бояги-бояги бўлиб кетишди. С. 
Аҳмад, Сайланма. Барваста йигит бояги- 
бояги сиполик билан илжайди. «Ёшлик». 

БОЯГИДАИ, -дек 1 Аввал, илгари қан- 
дай бўлса шундай, ҳеч ўзгаришсиз. Тўтиқиз 
авзойини ўзгартмай, боягидай жиддий қи- 
либ: -Бувимнинг қизиман, — деди. М. Исмои- 
лий, Фарғона т. о. Раиса онасининг ҳамон 
боягидай соддалигидан қотиб-қотиб кулди. 
М. Хайруллаев, Тилла маржон. Яна боягидек 
бўғиқ кулги овози эшитилди. С. Кароматов, 
Олтин қум. 

2 Белги, хусусияти жиҳатидан олдингига 
ўхшаш. Бунинг катталиги боягидай бор. н 
Кўшиқ тамом бўлди-ю, у боягидай табассум 
билан оҳиста бош эгиб қўйди. Ў. Ҳошимов, 
Қалбингга қулоқ сол. Асқар ота, Баҳри ҳеч 
бўлмаса ўзича дўнғиллаб қўяр, деб ўйлаган 
эди, ундоқ қилмади. У, боягидай очилиб, иши- 
ни қилаверди. А. Қаҳҳор, Асарлар. 

БОЯГИЧА айн. боягидай. Анвар боягича 
кулди. А. Қодирий, Меҳробдан чаён. ..дам 
олиш куни бўлса ҳам, боягича ишладим, — 
деди Ҳамбер Фарҳодга. А. Ҳакимов, Илон 
изидан. 

БОЯКБОР [ф. jL^LjLi — бирданига, бир 
мартада; тўсатдан] фолък. Яна, яна бир бор. 
Отаси билан бирга Аваздай номдор, Шоду 
хуррам йўл тортади боякбор. «Маликаи айёр». 




Ўғил-қизин эсга олиб мерганлар, Бу сўзларни 
йиғлаб айтди боякбор. «Маликаи айёр». 

БОЯЛИЧ Чўлларда ўсадиган, шўрадош- 
ларга мансуб сершох бута. Шўрхокларда.. 
саксовул, боялич ва бошқа буталар учрайди. 
«Ўзбекистоннинг иқтисодий географияси». 
Қумда ўсимлик учун шароит яхиш бўлган- 
лигидан.. жузғун, саксовул, боялич.. кўп. П. 
Ғуломов, Зарафшон этакларида. 

БОЯР(ЛАР) \р. боярин — жангчи] тар. 
10—17-асрлар Рус давлатида феодал жамият- 
нинг олий табақаси унвони ва шу унвонга 
эга бўлган киши. Боярнинг боишдаги узун 
телпаги, узун соқоли юзини янада сало- 
батлироқ қилиб кўрсатар эди. М. Осим, 
Карвон йўлларида. 

БОЯҚИШ (тўғриси: боёқиш) Майли, 
қувонсин бояқиш, у ҳам одам-ку. А. Мухтор, 
Опа-сингиллар. Отам бояқиш эртаю кеч 
маҳси тикади, жўжабирдай жонмиз, пюп- 
гани етмайди. Ойбек, Улуғ йўл. 

БОҚИ қ. боқи(й). 

БОҚИБЕҒАМ [боқи(й) + беғам] с. т. кест. 
Ортиқ даражада беғам, бепарво, парвойи- 
фалак. У [Йўлдош ака] Кенжага дунёни сел 
олса, тўпиғига чиқмайдиган боқибеғам бў- 
либ кўринди. Ҳ. Назир, Васият. -Заб боқи- 
беғамлар бор-да дунёда, —ўйлади ичида Саид. 
Й. Мўминов, Олов ва ниҳоллар. 

БОҚИБЕҒАМЛИК Бепарволик, пар- 
войифалаклик. Эллик ёшлардаги девқомат 
шофёр боқибеғамлигиданми, машинани жу- 
да секин ҳайдар эди. Қ. Кенжа, Тоғ йўлида 
бир оқшом. ..бу ерда гап.. айрим раҳбар- 
ларнинг боқибеғамлик сирлари ҳақида бора- 
ди. «Муштум». 

БОҚИЗМОҚ с.т. Боқмоқ 9 фл. орт. н. 
Докторга боқизмасам, йиқилиб қоладиганга 
ўхшайман. С. Аҳмад, Ҳукм. 

БОҚИ(И) [а. — давомли, абадий] 1 

Доимий, абадий, мангу, ўлмас. Илдизи мус- 
таҳкам дарахтнинг умри боқий бўлади. 
«Шарқ юлдузи». Эй яша, порлоқ кун, бахтли 
келажак, Омон бўл, Ватаним, минг йиллар 
боқий. Ғ. Ғулом. Ҳаёт талвасаси тинмагай, 
аммо Мангу боқий қолур Инсон ea Хаёл. А. 
Орипов, Йиллар армони. 

2 айн. бок. Яхшибоев жилмайди, ҳеч бо- 
қиси йўқ, демоқчи бўлди. М.М.Дўст, Лолазор. 
Ҳеч боқиси йўқ, бемалол, бу киши ўзимизни- 
ки. А. Ҳакимов, Илон изидан. 

3 Боқи (эркаклар исми). 


Боқи(й) сўзим тамом эск. Шу билан сўзим 
тамом (мактуб охирида ишлатиладиган 
ибора). Боқи(й) ўн беш сўм Қолдиқўн беш 
сўм; қолган пул ўн беш сўм. Боқи(й) қарз 
Қолган қарз. Хизмати боқи Хизмати учун 
тегадиган ҳақ. [Қози Майсарага :] Мана, опа, 
буни олинг.. Хизмати боқи! Ҳамза, Май- 
саранинг иши. Боқий дунё У дунё, нариги 
дунё. Во ажабо, онамни ҳам худди шу тахлит 
Сўзлар билан кузатгандим боқий дунёга. А. 
Орипов, Йиллар армони. 

БОҚИЙЛИК 1 Абадийлик, мангулик, 
доимийлик. Ариқларнинг шилдираб оқиши, 
тўлқинларнинг мавжи боқийлик тимсолидир. 
Газетадан. ..асрлар давомида инсоният бунёд 
этган маданий ёдгорликлар умрнинг боқий- 
лиги демакдир. Газетадан. 

2 Узоқ умр кўришлик. Барака — иноқ- 
ликда, Боқийлик — қувноқликда. Мақол. 

3 Мустаҳкамлик, собитлик. Отабекнинг 
бу мактуби ортиғи билан ўзининг Кумушга 
бўлган муносабатининг ҳамон эски ҳолида 
боқийлигини эълон қилар ea ўзининг осонлик 
билан рақибга берилмаслигини сўзлар эди. А. 
Қодирий, Ўтган кунлар. 

БОҚИМ 1 Боқув, қаров, парвариш. Бо- 
қимга қўювдим, сўйиб сотишга кўзим қий- 
мади. «Ёшлик». Пешқадам сут соғувчилар ўз 
боқимларидаги сигирлардан мўл-кўл сут со- 
ғиб олишга эришдилар. Газетадан. 

2 шв. Бировнинг қарамоғида бўлган, 
қарам. Жияним менга боқим. Эримникига 
ҳокимман, Ўғлимникига боқимман. Мақол. 
н -Бировга боқим бўлиб яшагандан ўлиб 
кетганим яхши-да, — дейди. И. Раҳим, 
Меҳр кўзда. Юрагининг касаллигини баҳона 
қилиб, ишдан ҳам бўшаб олди. Боқим бўлиб 
ўтирибди текинхўр! Ў. Ҳошимов, Икки 
эшик ораси. 

БОҚИМОНДА [боқи(й) + ф. ajCiU — қол- 
ган, аввалдан қолган] 1 Қолдиқ қарз, унди- 
рилмаган, тўланмай қолган солиқ ва ш.к. 
Валихон бориб, Ғузор беклигидаги солиқларни, 
ҳатто боқимондаларигача ундирди. Ш. Тош- 
матов, Эрк қуши. Ҳар гал эски йилнинг боқи- 
мондаси янги йилга ўтавериб, жонга тегди. 
«Муштум». Икки киши ўтган йили боқимон- 
да қарзи учун банди қилиниб, зиндонга олиб 
кетилди. С. Кароматов, Бир томчи қон. 

2 Эски, аввалдан йиғилиб қолган. Идора 
ҳовлисидан ўн икки тонна боқимонда ахлат- 
лар чиқариб ташланди. Н. Аминов, Қаҳқаҳа. 




БОҚИМОНДАЛИК Аввалгидек иш ту- 
тишлик, лоқайдлик, бепарволик. Боқимонда- 
лик кайфияти. н Программа саводсизларча, 
юзаки тузилган бўлиб.. унга боқимондалик би- 
лан ёндаишш асос қилиб олинган. Газетадан. 

БОҚИМСИЗ 1 Қаровсиз, ота-онасиз 
қолган; етим. Нега менинг қизим ишлар экан? 
Сизга ўхшаб боқимсиз қолибдими ? Ў. Рашид, 
Қудалар. ..боқимсиз қолган болаларни йиғиб, 
мактаб-интернатларга топширишда фаол 
қатнашардик. Газетадан. 

2 Парваришсиз, қаровсиз. Боқимсиз боғ 
тоғ бўлар, Юрак-бағринг доғ бўлар. Мақол. 
н Ҳабристон кимсасиз ва боқимсиз бир боғ- 
чани эслатарди. Ҳ. Олимжон. 

БОҚИНДИ: боқинди бўлмоқ Бировнинг 
боқимида юрмоқ, бировга ортиқча ташвиш, 
дардисар бўлмоқ. Мен бу ерда ортиқча бир 
юк бўлиб, қорига боқинди бўлиб қолдим. М. 
Муҳаммаджонов, Турмуш уринишлари. -Бо- 
бо яхши гап айтди, — дедим унга, — чиндан 
ҳам баъзи биз тенглар ота-онасининг боқин- 
диси бўлиб юришади. А. Эшонов, Сарбон. 

БОҚИШ Боқмоқ фл. ҳар. н. Шербек бир 
боқишда унинг нимадандир руҳан қаттиқ 
азоб чекаётганини пайқади. С. Анорбоев, 
Оқсой. Унинг бу боқишида чуқур миннат- 
дорлик, ғарибнинг ғарибга бўлган меҳри ёнар 
эди. Ойбек, Танланган асарлар. 

БОҚИШМОҚ Ёрдамлашмоқ, қараш- 
моқ. Ёшлари етмаганлари.. акаларининг 
ишларига қизиқиб, уларга боқишадилар. Ҳ. 
Шамс, Душман. Бувимга мен илгари унча- 
мунча боқишиб турардим. Ҳ. Назир, Ёнар дарё. 
Қизлардан ўргилай, уй ишларига боқишади. 
С. Шамсиева, Кенг кўнгил. 

БОҚИЯ айн. боқимонда. Уезд молия 
бўлими.. Бекобод бўлимидан 23-йил учун 1800 
сўм боқия талаб қилган. Газетадан. 

БОҚЛА [а. — сабзавот; ошкўк] бот. 

Дуккакдошлар (дуккакгуллилар оиласи)га 
мансуб, пояси тўрт қиррали, барглари пат- 
симон, гуллари оқ бир йиллик ўсимлик. 

БОҚМОҚ 1 Назар ташламоқ, назар сол- 
моқ, қарамоқ. Кўзгуга боқмоқ. Лайлакнинг 
кетишига боқма, келишига боқ. Мақол. н 
Денгиз сувидек тиниқ кўзлари мулойим ва 
меҳр билан боқарди. С. Кароматов, Олтин 
қум. Қора кўзлари экуда шўх боқиб, жаз этиб, 
бағрингга ботади. И. Раҳим, Ихлос. Қизнинг 
атрофга жовдираб турган кўзлари хомуш 
ерга боқди. С. Аҳмад, Меҳрибон. 


2 кўчма Мўраламоқ; кўринмоқ, намоён 
бўлмоқ. Йўлчи Шокир отанинг дўконхонаси 
эшигини астагина очиб боқди. Ойбек, Тан- 
ланган асарлар. Қорли тоғлар чўққисидан 
боқади қуёш. Ғайратий. Зангори денгизнинг 
тиниқ қўйнидан Кумуш ой нозланиб, кулиб 
боқади. Уйғун. 

3 Фикран назар ташламоқ, кўз олдига 
келтирмоқ, кўздан кечирмоқ. Ўзига боқма, 
сўзига боқ. Мақол. н Тарихга боқинг, минг 
йил илгари Хоразмда Беруний ўтган, у жуда 
кўп китоблар ёзиб қолдирган. Ж. Шарипов, 
Хоразм. Сиз билан замоннинг зайлига боқ- 
масак, қиёмат қойим бўлажак. С. Сиёев, Аваз. 
Ўйлаб боқсам: қалбим муштдек! Ватан жу- 
да кенг! Ўйлаб боқсам: Ватан ea дил бир- 
бирига тенг. Ё. Мирзо, Ўғил меҳри. Боқсам, 
йўлинг ойдин экан, Кел, пойингни ўпай, ўғлон. 
Б. Бойқобилов, Шарора. 

4 Илтифот қилмоқ, қўллаб-қувватла- 
моқ, ҳурмат қилмоқ. Яхши яхшига боқар, 
Ёмон дарёга оқар. Р. Жуманиёзов, Сўз кўрки 
— мақол. Эл боқса, бахтинг кулар, Эл боқ- 
маса, тахтинг қулар. Мақол. н Бой бойга 
боқар, cye сойга оқар. Бўлмайди. Сиз билан 
иттифоқ бўлолмаймиз. Н. Сафаров, Тан- 
ланган асарлар. 

5 Тарбиялаб вояга етказмоқ, парвариш 
қилмоқ; қараб турмоқ. Бола боқмоқ. н 
Биттаю битта ўғил Марғилон деган жойда, 
аллакимларнинг қўлида, асли номаълум ки- 
шиларнинг қизига уйлансин-да.. ўғил боқиб 
катта қилган она — Ўзбек ойим икки қўлини 
бурнига тиқиб қараб қола берсин. А. Қодирий, 
Ўтган кунлар. Худойқул менинг ўз жигарим, 
аммадан қолган сағир. Етти ёшидан боқиб, 
одам қилдим. П. Турсун, Ўқитувчи. -Ука- 
ларимни боқса, тегаман, — дедим кампирга. 
Ойбек, Танланган асарлар. 

6 Ўз қарамоғида бўлганларни моддий 
жиҳатдан таъминламоқ; тирикчилик эҳти- 
ёжларини ва ш. к. ни қондириб, таъмин 
этмоқ. Оила боқмоқ. н Етим набираларни 
оғир меҳнат билан ҳам боқа олмаган бу 
жафокаш чол.. ҳовлисининг қолган қисмини 
сотишга мажбур бўлган эди. Ойбек, Тан- 
ланган асарлар. Баҳорнинг бир куни қишни 
боқар. Газетадан. Отадан қолган шу қўл 
дастгоҳ чол-кампирни умр бўйи боқди. А. 
Мухтор, Опа-сингиллар. Сизнинг кетмон- 
ларингиз ўзингизни ҳам боқади, деҳқонни ҳам. 
С. Сиёев, Ёруғлик. 




7 Парваришлаб етиштирмоқ, асрамоқ 
(уй ҳайвонлари ва парранда ҳақида). Товуқ 
боқмоқ. Kypm боқмоқ. н Бир хўроз боқиб 
ўтирибман, тепса, хонни ўлдиради. С. Сиёев, 
Ёруғлик. Шароит ёмон, жўжа боқадиган 
жойимиз йўқ, катаклар жуда тор. Газетадан. 

Мол (ёки сигир, қўй ва ш. к.) боқмоқ 1) 
мол асрамоқ. Мол боқсанг, оғзи-бурнинг мой, 
Бўри боқсанг, оғзи-бурнинг лой. Мақол. н 
Бегимжон бу йил кузда эримнинг келишига 
сўяман, деб қўй боқиб юрган эди, уруш 
бошланиб қолди. И. Раҳим, Чин муҳаббат; 
2) молни етаклаб ёки ҳайдаб юриб ўтлат- 
моқ. Мен ёшликдан отамга қарашдим, пода 
боқдим, машоқ тердим. Ойбек, Танланган 
асарлар. 

8 Қидириб топиб ўлдирмоқ (битни, бур- 
гани). 

Бош (ёки соч) боқмоқ Бошдаги битларни, 
сиркаларни топиб ўлдирмоқ. Ойгул кампир- 
нинг бошини боқишга ўтирибди. «Олтин 
олма». Қўшнилар савобучун малакнинг сочини 
боқиб, ювиб-тараб қўярди. Мирмуҳсин, Йў- 
қолган жавоҳир. 

9 с. т. Даволамоқ, шифоламоқ. Унинг ка- 
салини боқмаган врач қолмади. Касални боқиб 
тузатмоқ. н Ўжар экан бу солдат, деб 
ташлаб қўймадилар. Кўп қатори ярамни 
боқдилар. Н. Сафаров, Оловли излар. 

10 Кўмакчи феъл вазифасида келиб, 
етакчи феълдан англашилган иш-ҳаракатни 
бажаришга уриниш, синаш маъносини бил- 
диради. Мингбоши Зеби киргунча, дутор олиб 
чертиб боқди. Чўлпон, Кеча ва кундуз. «Кам- 
бағал бўлсанг, кўчиб боқ, бойвачча бўлсанг, 
ўлиб боқ», деган гапда ҳикмат кўп экан. С. 
Аҳмад, Сайланма. 

Фол боқмоқ қ. фол. 

БОҚОН I : боқон солмоқ этн. Туҳфа 
олиш учун янги келаётган келин йўлига ғов 
солмоқ, келиннинг йўлини тўсмоқ. 

БОҚОН II Бошлиқ, раҳбар, вазир. «Тур- 
кистон» жамиятининг боқони Аҳад Анди- 
жонийнинг сиёсий билимига тан бердим. 
«Ёшлик». 

БОҚУВ1 айн. боқиш. 

2 Қаров, парвариш. Боқуви яхши. н Бо- 
қувда ётган ҳар қўйларимиз борки, ўрнидан 
туролмайдиган бўлиб кетган. «Муштум». 
Ғўзаларнинг бўлиқлиги, ҳосилнинг тўлиқлиги 
экинга боқув бениҳоят зўр бўлганлигини кўр- 
сатиб турибди. 


БОҚУВЛИ Парваришда, боқувда тур- 
ган. Менингўн бир минг тиллага олган дўнон 
отим бор. Етти ойдан бери таблада боқувли 
турибди. «Гулихиромон». 

БОҚУВЧИ 1 Назар солувчи, қараб ту- 
рувчи. Тушига omacu кирибди. Қора қош, сал 
қисиқ кўзлари негадир маъюс боқувчи, яғрин- 
дор одам эди. М. Ҳазратқулов, Журъат. 

2 Оила бошлиғи, оилани моддий жиҳат- 
дан таъминловчи. Боқувчиси бўлмаган оилалар. 

3 Чорва, парранда ва ш. к. ни асровчи, 
парвариш қилувчи. Мол боқувчи. Kypm бо- 
қувчи. н Болалар.. ипак қурти боқувчи хона- 
донларга югуриб кетишди. Ҳ. Назир, Сўнмас 
чақмоқлар. От боқувчи сайислар Ғиротга 
яқин етибди. «Нурали». 

БОҚЧА 1 айн. боғча 1. Суд бўладиган 
бинонинг боқчасида тикка туриб, айбдор 
билан гаплашди. Чўлпон, Кеча ва кундуз. 
Боқчаларни бир-биридан айирган деворлар 
кўринмас; ишкомлар, мевазорлар, экин дала- 
лари туташ яшил манзара ясайди. Ойбек, 
Танланган асарлар. 

2 айн. боғча 2. Бир бева қўшнимиз бор, 
боласини қачондан бери боқчага жойлол- 
майди. Шукрулло, Сайланма. 

БОҒ I [ф. — мевазор, чаманзор, бўс- 

тон] 1 Мевали дарахт, ток ва гул билан банд 
ер майдони; мевазор. Олма боғи. Бахилнинг 
боғи кўкармас. Мақол. н Қиз ҳамон қўнғи- 
роқдек кулар, сокин боғ унинг шодон қаҳқа- 
ҳаси билан тўлган эди. Ў. Ҳошимов, Қал- 
бингга қулоқ сол. Бизнинг юртда шу паллада 
токда узум, полизда қовун, боғда анор. Ойбек, 
Қуёш қораймас. Зарқишлоқ кўчаларида, адир 
ва сойларида, сердарахт боғларида кўклам 
намойиши кезади. С. Аҳмад, Уфқ. 

Боғи эрам 1) дин. жаннат боғи; 2) кўчма 
жуда ҳам кўркам, ажойиб боғ. Севганим қо- 
шимда бўлса, менга чўл — боғи эрам. Ҳамза. 
Боғ кўча Шаҳардан ташқаридаги қўрғонлар, 
боғлар орасидан ўтган кўча. Шербек.. боғ 
кўчага етганда, тўп-тўп, якка-якка бўлиб, 
клубга кетаётган таниш ҳамқишлоқларига 
дуч келди. С. Анорбоев, Оқсой. Боғ қилмоқ 
1) мевали дарахтлар экиб, боғ юзага кел- 
тирмоқ. Сафар бобо «Янгиобод» хўжалигига 
жойлашиб олгач, турли кўчатлар экиб, боғ 
қилди. «Ўзбекистон қўриқлари»; 2) кўчма 
обод қилмоқ, гўзаллаштирмоқ. Тўғри, кенг 
кўчалар солдирамиз, ҳамма ёқни боғ қиламиз. 
«Муштум». Истироҳат боғи ёки томоша боғ 




Дам олиш, ҳордиқ чиқариш учун қурилган 
махсус боғ, парк. .. қишлоқнинг ўртасида.. 
маданият ва истироҳат боғи бўлиб, бугун 
очилган канал унинг ўртасидан кесиб ўтар 
эди. А. Қаҳҳор, Қўшчинор чироқлари. Салим 
билан Фазлиддин «томоша боғ»да кезган 
сингари, секин-секин юриб, боғнинг ҳар жи- 
ҳатини кўздан кечира бошлади. Ойбек, Тан- 
ланган асарлар. Ором боғи фолък. айн. 
истироҳат боғи. Шаҳри Тилсимнинг қирқ 
дарвозаси бор. Ҳирқ ором боғи бор. «Маликаи 
айёр». Ҳайвонот боғи Халққа томоша қил- 
дириш ва илмий-текшириш ишлари олиб 
бориш учун сунъий шароитда турли жони- 
ворлар боқиладиган махсус муассаса. Ҳай- 
вонот боғидаги ҳайвонларнинг mypu ҳам, сони 
ҳам кўп. «Муштум». Яқинда Термиз ҳайвонот 
боғида туғилган шер боласининг ҳаёти ўнги- 
дан келмади. Газетадан. 

2 кўчма Гуллаб-яшнаб турган обод жой; 
гулшан. Юрган ерларингиз боғ билан бўстон, 
Жонимни жонингга айлайин қурбон. «Ой- 
сулув». Мактаб боғ бўлса, бола ниҳол бўлса, 
бу боғнинг боғбони, илм чароғбони ўқитув- 
чидир. Газетадан. 

3 кўчма Суянчиқ, таянч, умид. Фоти- 
манинг суянган тоғи, ишонган боғи шу —Тур- 
ғунбой. Т. Ашуров, Оқот. Кейину, ягонаўғли, 
«ишонган боғи, суянган тоғи» Раззоқнинг ай- 
рилиқ дардини тортди. Ҳ. Ғулом, Машъал. 

4 кўчма Ҳаёт, турмуш; оила. Тинч элнинг 
боғи гуллар. Мақол. н Бу қиз [Бадиа] амир- 
зодалардан бирининг боғини обод қилғуси. 
Мирмуҳсин, Меъмор. Севдим сени, боғим 
гули Тоза очилган чоғида. У. Исмоилов, 
Сайланма. 

5 кўчма Оғуш, олам; ўчоқ, маскан. 
Шунда унинг хаёл боғида яна Адолатнинг 
чеҳраси кўринди. И. Раҳим, Чин муҳаббат. 
Эрка кўнглим эрк боғида яйрасин. Ғайратий. 
..Ҳусн боғининг бу янги эркаси [Кумуш]. А. 
Қодирий, Ўтган кунлар. Ҳаммамизга маъ- 
лумки, мактаб билим-фаннинг, одоб-ахлоқ- 
нинг асосий масканидир, боғидир. Газетадан. 

6 кўчма Нариги дунё; жаннат. Энди қолар 
тоғни эмас, борар боғни ҳам ўйлаш керак. С. 
Сиёев, Ёруғлик. 

Бири боғдан (келса), бири тоғдан 
(келади) Гаплари пойма-пой, бири-бирига 
ёпишмайди, қовушмайди. Салкам бир 
соатдан бери дала ишйпонида дув-дув гап 
бориб, бири боғдан келса, иккинчиси тоғдан 


келиб.. Хосият хола ҳақида баҳслашар эдилар. 
М. Муҳамедов, Ҳикоя ва шеърлар. Боғдан 
гапирса, тоғдан келмоқ айн. бири боғдан 
(келса), бири тоғдан (келади). ..ман боғдан 
гапирсам, сен тоғдан келасан. Ойбек, Тан- 
ланган асарлар. Боғдан гапирсанг, тоғдан 
келадурлар! А. Қодирий, Кичик асарлар. Узу- 
мини е, боғини суриштирма Берганни ол, 
олдингга қўйганни е, ич, лекин «қаердан 
олдинг» деб сўрама; берганнинг бетига 
қарама. Йўли шунақа, узумини енг-у, боғини 
сурштшрманг. «Муштум». 

БОҒ II 1 Боғлаш учун хизмат қиладиган 
нарса ва унинг боғланган жойи, тугуни; бо- 
ғич. Чимилдиқнинг боғидан Сичқон қочди, ёр- 
ёр. «Қўшиқлар». н Amuh нўхта боғининг 
қозиқда боғлиқ бўлганини кўрди-да, қиличини 
суғуриб, у билан umu кесди. С. Айний, Қуллар. 
Атлас кийдим, боғин бойлайман, Сизга ваъда 
бердим, сўнгин ўйлайман. «Қўшиқлар». Бу 
кўринган тоғлар Асқар тоғидир, Оёғимда 
тилла кишан боғидир. «Оқ олма, қизил олма». 

Оёқнинг боғи бўлмоқ Бошига ташвиш, 
дардисар бўлмоқ; халақит бермоқ. -Акам 
Қурбон бир оз эслироқ бўлгани учун, кўпинча 
ўз ўртоқлари билан кўчадан бери келмас, мен 
бўлсам онам оёғининг боғи, юрагининг доғи 
бўлиб, хархашадан бошим чиқмас эди, — деди 
Пўлат. Ғайратий, Ёшлигимиз. Оғзининг боғи 
қочмоқ айн. оғзининг боғичи қочмоқ қ. 
боғич. Оғзининг боғини қочирган Мараҳим.. 
яна кўп ёлғон-яшиқларни айтиб чарчади. Ш. 
Ризо, Қор ёғди, излар босилди. 

2 Тўплаб, дасталаб, белидан боғланган 
пичан, беда, похол, кўкат ва ш. к. Бир боғ 
буғдой. Бир боғ сабзи. н Ҳиз кимсан — Сул- 
тоновга катта бир боғ ўтинни орқалатиб, 
олдига солиб келарди. М. Мансуров, Ёмби. 
Ғўза ўтоғига чиққан Ойшахон кечки пайт 
бошига бир боғ ўт қўйиб, уйларига қайтди. 
П. Қодиров, Эрк. Турғуной гапга аралашол- 
май, бедалар ичида бир боғ бедадай силкиниб 
борар эди. А. Қаҳҳор, Асарлар. 

БОҒБОН [ф. оСТС — боғни асровчи, кў- 
риқловчи] 1 Боғдорчилик мутахассиси. 

2 Боғ ва ундаги мевали дарахтларга, ток 
ва гулларга қаровчи, уларни парваришлов- 
чи киши. Боғбон бўлмай, билмас гулнинг 
қадрини, Ари боқмай, билмас болнинг қад- 
рини. Мақол. н Чўлбобонинг пайвандларини 
ҳавас қилмайдиган боғбон кам топилади. Ҳ. 
Ғулом, Феруза. 





3 айн. боғдор 1. 

4 кўчма Қўриқловчи, ғамхўр, посбон. 
Ўцитувчи бамисоли боғбон, у ёиишк гулша- 
нининг раҳнамоси. «Фан ва турмуш». Бу кўҳна 
жаҳон боғида боғбон отахонлар.. Ҳабибий, 
Девон. Боғинг аро боғбон бўлиб, Терсам қизил 
гулларингдан. «Қўшиқлар». 

БОҒБОНЛИК Боғни парвариш қилиш 
билан шуғулланиш, боғбон касби. Фар- 
рошлик, қоровуллик, боғбонликни хотини ва 
болалари номига расмийлаштириб, маоши- 
ни олиб юрган Бақалоқ катта хум чойнак 
кўтариб кирди. С. Нуров, Майсаларни аёз 
урмайди. 

БОҒБОНЧИЛИК айн. боғбонлик. Иж- 

роқўм бува! Аммо боғбончилигингизга мен ҳам 
ишқибоз бўлдим. «Аския». 

БОҒ-БЎСТОН, боғу бўстон [боғ + бўс- 
тон] 1 Яшнаган боғлар ва гулзорлар. Ша- 
рафли мақдами ҳар жойга етса, Бўлиб 
сермева боғу бўстоним. Ҳабибий, Девон. 
Анингдек жаннатосо боғ-бўстонлар қаён 
қолди? Газетадан. 

2 кўчма Гуллаб-яшнаган, сербоғ жой; 
боғистон. Дўстлар, менинг юртимни Ўзбе- 
кистон дейдилар. Донғи тутган дунёни Боғу 
бўстон, дейдилар. 3. Диёр. Муқаддас, ҳур диё- 
рим, Ўзбекистон, пахтага консан, Улуғ но- 
мингга лойиқ хушҳаво, кенг боғу бўстонсан. 
Ҳабибий, Девон. 

БОҒДОР [ф. jCiC — боғ эгаси, боғбон] 
1 от Боғ эгаси; боғбон. Домладан кейин сўз 
олган бир киши Николайнинг вақтида боғ- 
дорларга, дўкондорларга қанча солиқ чиққан- 
лиги.. тўғрисида узоқ сўзлади. А. Қаҳҳор, 
Сароб. 

2 сфт. Боққа, боғларга эга бўлган; боғ- 
лардан иборат бўлган. Боғдор колхоз. Боғдор 
туманлар. 

БОҒДОРЛИК 1 айн. боғбонлик. 

2 айн. боғдорчилик. Сув бўлмагач, боғ- 
дорлик ҳам бўлмади. С. Айний, Қуллар. 

БОҒДОРЧИЛИК 1 Қишлоқ хўжалиги- 
нинг мева, узум ва резавор мевалар етиш- 
тириш билан шуғулланувчи соҳаси. Боғ- 
дорчиликни ривожлантириш. Боғдорчилик 
бригадаси. н Ҳишлоқ аҳли асосан тамаки- 
чилик, қисман боғдорчилик билан шуғул- 
ланади. «Ёшлик». Бу йигит ўтган йил инс- 
титутни битирган агроном бўлиб, боғдор- 
чилик бригадасига бошчилик қиларди. Ш. 
Холмирзаев, Бодом қишда гуллади. 


2 Мевали дарахтларнинг тузилиши, ўси- 
ши, ривожланиши, кўпайиши ҳамда ҳосил 
бериш қонуниятларини ўрганувчи, улар- 
нинг яхши ўсиши ва ҳосил беришини таъ- 
минловчи илғор агротехник усулларни иш- 
лаб чиқувчи фан соҳаси. 

БОҒИСТОН | ф. Дсз. г Li — боғларга бой 
жой; боғлар] Сербоғ жой; боғлар ўлкаси, 
боғ-роғлар билан қопланган майдон. Чир- 
чиқнинг ёқасини, Тошкентнинг воҳасини Мен 
боғистон дегандим, Боғу бўстон дегандим. 
Шайхзода. Ҳар қишлоқда ўз боғистонимиз 
бўлсин. «Ёшлик». 

БОҒИЧ Турли нарсаларнинг учма-уч 
қилиб, сиқиб ёки бекитиб боғлаш учун 
хизмат қиладиган қисми, боғи. Яктакнинг 
боғичи. Ёстиқ жилдининг боғичлари. н 
Бўронбой ғилофнинг боғичини ечиб, дуторни 
созлади. О. Ҳусанов, Қўшиқчининг тақцири. 
У эгилиб, туфлисининг боғичини ечди. Н. 
Аминов, Қаҳқаҳа. 

Оғзининг боғичи қочмоқ 1) оғзи катта 
очилмоқ (хурсандликдан, ҳайратдан). Иқбол 
деганда, ўша қишлоқ йигитларининг қулоқ- 
лари динг бўлиб, оғиз боғичлари бир қарич 
қочади. С. Абдулла, Иқбол; 2) гапга тушиб 
кетмоқ, ўзини гапдан тўхтата олмаслик. 

БОҒИЧЛИ Боғичи, боғланадиган ипи, 
боғи бор. Унинг қўлига боғичли ёғоч яшик- 
чани тутқазиб, Чорсуга ташлаб ўтишини 
тайинлади. А. Обиджон, Аканг қарағай 
Гулмат. Кашта тикилган боғичли кўйлакда 
эканлар. «Эртаклар». 

БОҒИЧСИЗ Боғи, ипи, боғичи йўқ. 
Оёғидаги қора ялтироқ боғичсиз туфлисининг 
ингичка тумшуғига бир оз гард юққан эди. С. 
Нуров, Майсаларни аёз урмайди. 

БОҒЛАМ 1 Тўплаб, дасталаб боғланган 
нарсаларнинг ҳар бир боғи, дастаси. Бир 
боғлам пиёз. Бир боғлам шох. н Елкасидаги 
икки боғлам саксовул ўтинни остонага гурс 
эткизиб ташлади. А. Мухтор, Асарлар. Бу 
фикр унга, бошида бир боғлам тут баргини 
кўтариб, марзадан чиқиб келаётганида яна 
қайтиб келди. А. Мухтор, Кумуш тола. 

2 тиб. айн. боғлов. Гипс боғлам. 

БОҒЛАМА тлш. Ўз луғавий маъносини 
қисман ёки батамом йўқотган, феъл бўл- 
маган сўзни феълга хос маъно ва вазифага 
мословчи ёрдамчи феъл. 

БОҒЛАМОҚ 1 Боғ, тугун солиб уламоқ, 
пайваста қилмоқ; бириктириб турмоқ. Ип- 




ларнинг учини.. боғлаб узайтирмоқ. Ботин- 
канинг ипини боғламоқ. Қопнинг оғзини боғ- 
ламоқ. Юз қопни боғлаб бўлар, Юз оғизни боғ- 
лаб бўлмас. Мақол. н Қўлидаги ўтни ерга 
ташлаб, туфлиси боғичини қисиброқ боғла- 
ди. «Ёшлик». 

2 Арқон, занжир, ип ва ш.к. воситасида 
бириктириб, чандиб, танғиб, ўз жойидан 
жилмайдиган, қимирламайдиган, нари кет- 
майдиган қилиб қўймоқ. Қўйни боғлаб 
боқмоқ. Каптарнинг қанотларини боғламоқ. 
н Анварни кўрсангиз.. ҳеч нарсага қарамай, 
қўлини боғлангиз. А. Қодирий, Меҳробдан 
чаён. Молхона олдидаги гулини тўккан гилосга 
боғлаб қўйилган каттакон ола сигирга кўзим 
тушди. Ў. Ҳошимов, Икки эшик ораси. Фаз- 
лиддин отни илдам чиқариб, дарахтга боғ- 
лади. Ойбек, Танланган асарлар. 

3 кўчма Бирор ердан ёки кишидан 
айрилмайдиган қилиб қўймоқ. Тақдир уларни 
бир-бирига маҳкам боғлади. н Шарофат.. 
Сидиқжонни бу ерга боғлаган нарсани яхши- 
лаб билмоқчи ва шунга қараб тош қўймоқчи 
бўлди. А. Қаҳҳор, Кўшчинор чироқлари. 

Ипсиз боғламоқ 1) бирор мажбурият 
билан эркини олиб қўймоқ. [Қудрат Мирза- 
қулга.) Деҳқонларни ипсиз боғламоқчилар 
денг! Уларни ерга боғлаб, қул қилмоқчилар 
денг! Н. Сафаров, Уйғониш. -Бизни ҳоким 
Тешабойга ипсиз боғлаб кетди, — деди Қуд- 
рат. М. Исмоилий, Фарғона т.о; 2) дудмол 
гап, ваъда ва ш.к. билан мунтазир қилиб 
қўймоқ. Шу ерда туринг, ҳозир келаман, деб 
бизни ипсиз боғлаб кетди. 

4 Боғич ёки бирор бошқа нарса воситаси 
билан бириктирмоқ ёки тиркамоқ, осмоқ. 
Аҳмаджоннинг орқасига боғлаб олган сум- 
касига.. мина парчаси теккан эди. А. Қаҳҳор, 
Олтин юлдуз. Иложи бўлса, мени от думига 
боғлаб, пойга қилсалар. Ойбек, О. в. шаба- 
далар. Олмос пўлат боғлаб мен ҳам белимдан, 
Дев излаб чиққанман ўсган элимдан. «Ма- 
ликаи айёр». 

5 Тўплаб, дасталаб, белидан боғ солмоқ, 
боғ солиб тугмоқ, дасталамоқ. Пичан боғ- 
ламоқ. Пиёз боғламоқ. 

Супурги боғламоқ Супурги ясамоқ. [Йўл- 
чи\ Саватни анҳор бўйида супурги боғлаб 
ўтирган бир кишига омонат ташлаб, бозорга 
ғизиллади. Ойбек, Танланган асарлар. 

6 Ўраб танғимоқ, ўрамоқ, тақмоқ. Рўмол 
боғламоқ. Камар боғламоқ. Галстук боғламоқ. 


н Бошига оқ дока рўмол боғлаган, ранги 
заҳил бир аёл кўринди. Н. Аминов, Қаҳқаҳа. 
Жувон эшикдан кириши билан буларни кўриб, 
бир тўхтади-ю , дуррасини қайта боғлаб, 
тўғри cyna томонга келди. А. Қаҳҳор, Кўш- 
чинор чироқлари. 

7 Оғриқ ерни эҳтиётлаш, даволаш мақ- 
садида дори-дармон қўйиб ёки шундайлигича 
ўраб, чандиб, тангиб кўймоқ. Ярани бинт 
билан боғламоқ. н У бирор ҳафта касал- 
хонада ётиб чиққандан кейин, бир неча кун 
лунжини боғлаб юрди. А. Қаҳҳор, Кўшчинор 
чироқлари. Бошимга сассиқ бир суюқ доридан 
чаплаб, рўмол билан танғиб боғлаб қўйди. Э. 
Раимов, Ажаб қишлоқ. Тик турганча бар- 
моғимга йод суркаб, бинт билан танғиб 
боғлади. С. Сиёев, Ёруғлик. 

8 кўчма Йўл-йўриқ кўрсатиш, ёрдам 
бериш учун биркитмоқ, бириктириб қўймоқ. 
Бошқарма бизга кекса ишчилардан боғлаб 
қўйсин. А. Мухтор, Туғилиш. Раиснинг кўнглига 
келмасин, деб машинасига ҳам тегмади, 
шофёрни Мирзааҳмад аканинг эшигига боғлаб 
қўйди. Ўзи шалоқ аравада тоғу тош кезиб 
юрибди. С. Сиёев, Отлиқ аёл. 

9 Бўғиб, тўсиб, керакли томонга йўнал- 
тирмоқ (сувни). Экинларга сув боғламоқ. 
Сувни боғлагунча, ариқ оч. Мақол. н Сувни 
ким боғлади, тўғонни ким кўтарди? Н. Са- 
фаров, Танланган асарлар. Султон Санжар 
Мозий ўйлаб, шу дарёни боғлашга қарор 
қилибди. «Эртаклар». 

10 Ўзида бирор нарса пайдо қилмоқ; 
йиғмоқ, тўпламоқ. Яра фасод боғлади. н 
Баркашда шарбат боғлаб кетган анжир, 
олтин сингари ҳусайни узум ва шафтоли бор 
эди. Н. Сафаров, Водиллик қаҳрамон. Боғва 
полизларда таърифи йўқ минг хил нозу 
неъматлар шакар боғлайди. С. Азимов, Оп- 
поқ тонг қўшиғи. 

Шира боғламоқ қ. шира I 5. Ҳозир 
Шерозийнинг овози айни шира боғлаган пайт. 
Донғи Хоразмга тарқалган. Ж. Шарипов, 
Хоразм. Ёғ боғламоқ Семирмоқ. Тўр боғ- 
ламоқ Тўрламоқ (қовун, ҳандалак ҳақида). 

11 кўчма Узвий равишда бирлаштирмоқ, 
бирга қўшмоқ, уламоқ. Таълим-тарбия иш- 
ларини ҳаёт билан боғламоқ. н Меҳнат 
билан муҳаббатни боғлагин, Сўнгра ҳарна 
тилак бўлса чоғлагин. Ҳабибий, Девон. 

12 Узвий боғланиш, муносабат асосида 
бир-бирига қўшмоқ, дахлдор қилмоқ, ула- 




моқ, бириктирмоқ. Икки фикрни ўзаро 
боғламоқ. Сўзларни боғлаб гап тузмоқ. н 
Чол асл мақсадини унутиб, анча гапларни 
айтиб юборганини ўзи ҳам сезиб қолди-да, 
сўзининг охирини яна эчкига боғлади. С. Аҳмад, 
Ҳукм. Наврўзни динга боғладик. Ҳолбуки, бу 
байрамнинг ислом динига мутлақо алоқаси 
йўқ эди. Газетадан. 

Алоқа боғламоқ Муносабатда, алоқада 
бўлмоқ, муносабат ўрнатмоқ. Пахтакор 
билан алоқа боғламаган селекциячининг ҳо- 
лига вой! У пўпанак босиб ётаверади. Мир- 
муҳсин, Умид. Шоир ҳарамдаги канизак- 
ларнинг бири билан алоқа боғлаган экан. А. 
Қодирий, Меҳробдан чаён. Бахтини боғ- 
ламоқ Бахтсиз қилмоқ, бахтига тўсиқ бўлмоқ. 
Тақсир, қизнинг бахтини боғлаб қўйманг, 
куёвга беринг. «Олтин бешик». Бел боғламоқ 
қ. бел. Бошини боғламоқ қ. бош. Боғлаб 
олмоқ Ўзига ром қилмоқ, ўзига қаратмоқ, 
домига илинтирмоқ. Нозли нигоҳларинг ке- 
ракмас сенинг, Боғлаб оларман деб энди 
ўйлама. Миртемир. Азиза азбаройи бола деб 
кўзи учиб тургандан эмас, бир амаллаб 
Ёдгорни боғлаб олиш учун болали бўлишни 
хоҳларди. Ў. Ҳошимов, Қалбингга қулоқ сол. 
Бас, сен ҳам нега ўғлингнинг кўнглини Зай- 
набга xunna қилиб боғлай олмадинг? А. 
Қодирий, Ўтган кунлар. Йўлини боғламоқ 
Йўлини тўсмоқ, олдига рўпара бўлмоқ, 
тўсиқ бўлмоқ. -Вой, ўқисин, отин бўлсин, 
айланай, унинг йўлини боғлаб қўйганимиз йўқ, 
— деди Ўғил хола Аҳмедовага чимирилиб. Т. 
Алимов, Совчи. Билмайман, йўлингни яна 
ким боғлар, Гулингни бегона айлама, булбул. 
«Қўшиқлар». Кўсак (ёки довучча) боғламоқ 
Ҳосилга кирмоқ; мева тугмоқ. Ғўзалар энди 
шоналаб, кўсак боғлаб келаётган бир ма- 
ҳалда.. шаҳар naxma заводларига naxma та- 
шилиши Ғуломжонни ажаблантирмади. М. 
Исмоилий, Фарғона т.о. Ўтган йили апрель 
ойининг охирлари, ўриклар аллақачон довучча 
боғлаб бўлган пайт эди. Газетадан. Муҳаббат 
боғламоқ Муҳаббат қўймоқ, севиб қолмоқ. 
Муҳаббат боғладинг [Навоий], Меҳнаткаш 
элга меҳрибон бўлдинг. Ҳабибий, Девон. 
Тилини (ёки тил-жағини) боғламоқ Тилини 
лол қилмоқ, гапиртирмай қўймоқ. Латофат 
шу пайтгача тилини боғлаб турган алла- 
қанд ай кучни енгиб, тез гапира бошлади. О. 
Ёқубов, Мирзатерак. Хотинининг бу гапи 
Бўтабойнинг жон-жонидан ўтибкетди, лекин 


бундаги кучли мантиқ тилини боғлади-ю, ҳеч 
нарса дея олмади. А. Қаҳҳор, Қўшчинор чи- 
роқлари. Бироқ қизи тушкурнинг ҳусними, 
ширин сўзларими, ҳар қалай, Ғиёсиддиннинг 
тил-жағини боғлаб, қулоғини кар, кўзини кўр 
қилиб қўйган эди. С. Аҳмад, Ҳукм. Умид 
боғламоқ қ. умид 1. Уменга каттаумид боғ- 
лаган эди, бари пучга чиқди. Ж. Абдул- 
лахонов, Орият. Янги сайланган депутатлар 
фаолиятига, уларнинг ҳалол ea фидокорона 
меҳнатига ҳамма умид боғлаяпти. Газетадан. 
Қанот боғламоқ Ўзида гўё қанот пайдо 
қилмоқ, бирор жойга учиб боргудай бўлмоқ. 
Ҳовлидаги.. дастурхон теварагида текин 
овқат топилган жойга қанот боғлаб учиб 
борадиган Зағчакўз домла, Тожибой, оқсоқол 
ўтирар эди. П. Турсун, Ўқитувчи. Саломат 
бу қишлоққа ёшлигини қўмсаган кезларда гўё 
қанот боғлабучибкелишни истамасмиди? С. 
Аҳмад, Ҳукм. Қўл боғламоқ Қўл қовуштир- 
моқ(таъзим, салом белгиси). Кўрғон устида 
ясов тортган қаҳрамонлар қўл боғлаб.. таъ- 
зим билан Азизбекни илгарига ўтказа бош- 
ладилар. А. Қодирий, Ўтган кунлар. Хон 
тахтда эди. Ўнг тараф курсида Абдураҳмон 
офтобачи ea сўлда шоир мулла Ниёз домла 
қўл боғлаб ўтирар эдилар. А. Қодирий, Меҳ- 
робдан чаён. Қўл-оёғи (ёки оёқ-қўли)ни 
боғламоқ Мажбур қилмоқ, зўрламоқ. Агар 
қўл-оёғимни боғлаб беришганда ҳам, бари бир, 
тўйни азага айлантираман. С. Зуннунова, 
Кўк чироқдар. Насибанинг оёқ-қўлини боғ- 
лагани Ҳузуржоновга сиз арқон эшиб бер- 
дингиз! А. Қаҳҳор, Асарлар. 

БОҒЛАНИШ 1 айн. боғлиқлик. ..ўша 
нотаниш йигит билан Ваҳобжон ўртасида 
қандайдир боғланиш, ҳатто бир қондошлик 
бордай туюлиб кетди. А. Мухтор, Асарлар. 

2 Воқеа, ҳодиса ва ш. к. ўртасидаги ўзаро 
муносабат, алоқа. Узвий боғланиш. Манти- 
қий боғланиш. Гапда сўзларнинг ўзаро боғ- 
ланиши. н У [Мирзакаримбой] Йўлчининг 
қишлоқдан қайтиб, бирдан ғойиб бўлиши 
билан ўзининг Гулнорга уйланиши ўртасида 
бир боғланиш борлигига қаноат ҳосил этган 
эди. Ойбек, Танланган асарлар. Лексик эле- 
ментларнинг синтагматик боғланиши сўз- 
ларнинг валентлилик хусусияти билан ҳам 
боғлиқ. «ЎТА». 

БОҒЛАНМОҚ 1 Боғламоқ 1-9, 11, 12 

фл. мажҳ. н. Белига қўш белбоғ боғланган. н 
Умид — парвозга отланган лочин, умидсизлик 

— оёққа боғланган тош. Шукрулло, Жаво- 
ҳирлар сандиғи. Қиз ва йигит бундан қарийб 
икки йил бурун бир-бирларига самимий муҳаб- 
бат билан боғланган эдилар. Ойбек, Навоий. 

Боғланган қўшма гап тлш. Тенг ҳуқуқ- 
ли содда гаплардан тузилган қўшма гап. 
Ўзаро тенг боғловчилар ёрдами билан боғ- 
ланган содда гаплардан тузилган қўшма 
гап боғланган қўшма гап дейилади. «Ўзбек 
тили дарслиги». 

2 Боғламоқ 1, 2, 11, 12 фл. ўзл. н. Ипнинг 
учи боғланиб қолибди. Улар бир-бирига боғ- 
ланиб қолган. Юқори идоралар билан боғлан- 
моқ. н Лайло вафотидан кейин мен улар- 
нинг оиласига қаттиқ боғланиб қолдим. М. 
Қориев, Ойдин кечалар. 

3 Бириктириб қўйилмоқ. Гулноз.. бугунги 
қабулини тугатиб, ўзига боғланган маҳалла- 
ни айланишга боришга отланди. Ҳ. Ғулом, 
Т ошкентликл ар. 

Ипсиз боғланмоқ Иложсиз, ҳаракатсиз 
бўлиб, бирор жойдан қимирлай олмаслик. 
Анвар ипсиз боғланиб, икки оёғи полга михлаб 
қўйилгандай, на у ёқ, на бу ёққа юролмай, 
ҳушини йўқотиб қўйган эди. 3. Фатхуллин, 
Сўнмас юлдуз. Тили боғланмоқ қ. тил 1. Тил- 
лари боғланиб, ақлдан шошди, Алами Тўлаб- 
нинг ҳаддидан ошди. «Гулихиромон». Қўли 
боғланиб қолмоқ 1) қўли банд бўлиб қолмоқ; 
2) қўли бекор қолмоқ, иш қилолмай қол- 
моқ. Косиб чоршанба куни бозор қилмаса, бир 
ҳафтагача қўли боғланиб қолади. Ойбек, Тан- 
ланган асарлар; 3) имкони, кучи етмаслик. 
Орага қалин масаласи тушди-ю, қўли боғ- 
ланди. «Шарқ юлдузи». 

БОҒЛАШМОҚ Боғламоқ 1-9, 11, 12 фл. 
бирг. н. Шундан сўнг уларни [отларини] сер- 
кўкат ерга боғлашиб, то таом пишгунича, 
отларнинг ёнида ўтиришди. Мирмуҳсин, 
Меъмор. Улар Исломхўжанинг қўлларини қа- 
йириб боғлашди. С. Сиёев, Аваз. 

Бас боғлашмоқ қ. бас II. 

БОҒЛАҒИЧ: кўз боғлағич с. т. эск. Кўз 
боғловчи, фокусчи. 

БОҒЛИ I Боғи, боғчаси бўлган, боғ-роғ- 
ли. ..беш ҳўкиздан бир қўшини, боғли ерлари- 
нинг ярмини ўғлига ажратса, унинг юки анча 
камаяди. П. Турсун, Ўқитувчи. Қирқ кеча, 
қирқ кундуз йўл юриб, бир боғли ерга етди. 
«Баҳром ва Гуландом». 

БОҒЛИ II 1 Боғланадиган, боғичи бўл- 
ган. Боғли тўн. 


1 айн. боғлиқ. [Элмурод] Ўзининг кичкина 
бир қишлоқда олиб бораётган иши.. амалга 
оширилаётган буюк план билан боғлиқ экани- 
ни фаҳмлагач, бениҳоя фахрланди. П. Турсун, 
Ўқитувчи. 

Қўли (ёки қўлу оёғи) боғли Эрксиз, 
қарам, асир. Токайлар биз юрамиз Кўлу оёғ 
боғли? Ҳамза. Кўзи боғли Хат танимайдиган, 
саводсиз. Буни қарангки, бутун бобокалони 
билан бу дунёга икки кўзи боғли келиб, боғли 
кетган чорвачи қашшоқнинг боласи — дўхтир! 
С. Анорбоев, Оқсой. 

БОҒЛИҚ I 1 Боғлаб қўйилган, боғлан- 
ган, боғлоғлик. Боғлиқ от. Ҳунарсизнинг қўли 
боғлиқ. Мақол. н Раззоқ буқачининг ити 
ёввойи жийдага оёғидан боғлиқ турарди. С. 
Аҳмад, Жимжитлик. 

Боши боғлиқ Унаштириб қўйилган. 
..баъзи йигитлар Норбувига одам қўйишди. 
Бироқ Норбуви уларнинг ҳаммасига ҳам бир 
хил — икки оғиз сўз билан жавоб қайтарар- 
ди: Бошим боғлиқ. Ҳ. Шамс, Душман. Гулноз 
Йўлдошга унашилди, энди боши боғлиқ. Ҳ. 
Ғулом, Тошкентликлар. 

2 Бирор жиҳатдан, мас., тобелик ёки 
алоқадорлик муносабати билан узвий ра- 
вишда боғланган; алоқадор. Тегирмоннинг 
айланиши юкига боғлиқ. Мақол. н Ҳар бир 
нарсадан катта хулосалар чиқариш шоир- 
нинг ақл уфқи кенглигига боғлиқ. Шукрулло, 
Сайланма. Умрнинг дарозлиги ҳам наслу 
насабга боғлиқдир. «Шарқ юлдузи». 

БОҒЛИҚ II махс. Арава ғилдирагининг 
тўғин учларини бириктириб тутиб турадиган 
қўшалоқ кегайи. 

БОҒЛИҚ III шв. Шох-шабба, беда, буғ- 
дой, шоли каби чочиқ нарсаларни йиғиб 
боғлаш учун ўша нарсаларнинг ўзидан ёки 
новда, похол кабилардан эшилган боғ; 
белбоғ. 

БОҒЛИҚЛИК Нарса ва ҳодисаларнинг 
ўзаро алоқада бўлишлиги; алоқадорлик. 
Ҳодисаларнинг ўзаро боғлиқлиги. н Кўриб 
турибсизки, ҳар иккала хат ўртасида ман- 
тиқий боғлиқлик бор. Ў. Ҳошимов, Қал- 
бингга қулоқ сол. 

БОҒЛОВ тиб. Синган, чиққан, жаро- 
ҳатланган, лат еган аъзоларни ифлосланиш 
ва б. таъсирлардан сақлаш, шунингдек, 
гавданинг бирор қисмини қимирламайди- 
ган қилиб қўйиш учун қўлланадиган восита. 
Tunc боғлов. Боғлов материаллари. н Боғ- 




ловлар қаттиқ ва юмшоқ ҳамда оддий ва 
мураккаб бўлади. «ЎзМЭ». 

БОҒЛОВЧИ 1 Боғламоқ 1-9, 11, 12 фл. 

сфдш. Беда боғловчи. Боғловчи звено. Боғловчи 
модда. н Бетон таркибидаги цемент боғ- 
ловчи модда дейилиб, қум, эланган шағал ва 
чақиртош эса тўлдиргичлар деб аталади. А. 
Асқаров, Бетончилар учун эсдалик. 

2 тлш. Гап бўлакларини ёки гапларни 
ўзаро боғлаш учун хизмат қиладиган ёр- 
дамчи сўз. Уюшиқ бўлаклар орасига вергул ёки 
ва, ҳам, ҳамда сингари боғловчилардан бири 
қўйилади. «Ўзбек тили дарслиги». 

БОҒЛОВЧИСИЗ тлш. Боғловчи сўзлар 
ёрдамисиз, таркибида боғловчи сўз бўлмаган. 
Ўзаро боғловчисиз ёки боғловчи вазифасидаги 
сўзларсиз боғланган содда гаплардан тузилган 
қўшма гап боғловчисиз қўшма гап деб ата- 
лади. «Ўзбек тили дарслиги». 

БОҒЛОҒЛИК Боғлаб қўйилган, боғ- 
ланган, боғлиқ. Боғлоғлик от. н Чайлага 
боғлоғлик турган қора от бизни кўриб киш- 
нади. Ҳ. Назир, Ёнар дарё. Отамурод опе- 
рация столида қўл-оёғи маҳкам боғлоғлик 
ётибди. М. Мансуров, Ёмби. ..унинг [Жан- 
натнинг] отаси билан боғлоғлик жойим бор, 
у киши менинг илмий раҳбарим, — деди Умид. 
Мирмуҳсин, Умид. 

БОҒМА-БОҒ Боғларни кезиб, боғдан 
боққа. Кампир из қидириб, боғма-боғ бориб, 
баланд девор олдида тўхтади. И. Раҳим, Чин 
муҳаббат. 

БОҒОТ [ф. oLLL — «боғ» сўзининг кўп- 
лиги; боғлар] Боғлар, боғлар билан қоплан- 
ган ерлар. Оппоқ тонгдек ҳаётбахш.. бусадо, 
бу фарёд девор, том, чаман, боғотлар оша 
таралиб, тун бағрини тилим-тилим қилар 
эди. К. Яшин, Ҳамза. 

БОҒ-РОҒ, боғу роғ Мевазор, токзор, 
гулзор боғлардан иборат майдон, парк ва 
ш. к. [Холжон хола:] Отангдан қолган боғ- 
роғларни гпашлаб, қаёққа борасан, болам?0. 
Ёқубов, Пьесалар. Ойижон! Дадам билан 
албатта келинг. Бизнинг ўзимиз яратган 
шаҳарни, боғ-роғларимизни кўринг. Н. Сафа- 
ров, Саодатнинг қиссаси. 

БОҒЧА 1 Кичкина боғ. Кучли шамол 
кўтарилиб, боғчадаги ҳар нарсани тўрт 
тарафга бука бошлади. А. Қодирий, Меҳ- 
робдан чаён. Хувиллаб қолди мана гавжум 
боғлар, боғчалар, Яшил элларга томон учиб 
кетди қушчалар. А. Орипов, Юртим шамоли. 


2 Мактабгача ёшдаги болалар учун 
белгиланган таълим-тарбия ўчоғи. Навбат- 
даги сўз завод боғчасининг мудираси Расу- 
ловага тегди. С. Аҳмад, Сайланма. Хадича 
холам ҳам шу боғчада ишлар экан. А. Қаҳҳор, 
Асарлар. 

Болалар боғчаси айн. боғча 2. Клубу ёқда 
турсин, битта болалар боғчаси қуролмайди. 
Шукрулло, Сайланма. Жувон болалар боғча- 
сининг мудираси экан. А. Қаҳҳор, Асарлар. 

БОҒЧАЧИЛИК айн. боғдорчилик. Озми- 
кўпми боғчачилик иши бўлган бошқа одам- 
ларни ҳам биламан, боғчачилик уларнинг 
ишларига халақит бермайди-ку. А. Қаҳҳор, 
Асарлар. 

БОҒЧИЛИК айн. боғдорчилик. 

БРАДИКАРДИЯ [юн. bradys — секин + 
kardia — юрак] Юрак қисқаришларининг 
секинлашуви, юракнинг секин, кам уриши. 
Томир уриши сонининг ортиишга — тахи- 
кардия, камайиишга — брадикардия дейи- 
лади. Н. Исмоилов, Касалларни парвариш 
қилиш. 

БРАК [нем. Brack — нуқсон, камчилик; 
яроқсиз мол] Ишлаб чиқаригцда яроқсиз деб 
топилган, давлат андозаларига тўғри кел- 
майдиган, сифатсиз маҳсулот; умуман яроқ- 
сиз иш, чиқит нарса. Брак ишша. Брак мол. 
Брак қилмоқ. Бракка чиқармоқ. н Мастура 
ўз ишида ҳали бирор марта бракка йўл 
қўйгани йўқ. Газетадан. Таълимдаги брак эса 
энг хавфли брак эканини унутмаслигимиз 
керак, ўртоқлар. Газетадан. 

БРАКОВКА [р. — бракка чиқариш] 
Ишлаб чиқариш корхоналарида: сифатли ва 
брак маҳсулотларни бир-биридан ажратиш, 
саралаш. 

БРАКОНЬЕРЛИК [фр. brakonnier — ит 
билан ов қилувчи] Ноқонуний ов — ёввойи 
ҳайвонларни ман қилинган жойда ва давр- 
ларда ёки ман қилинган қуроллар билан, 
муайян рухсатсиз овлаш ёки йўқ қилиш. 

БРАКЧИ Ишни сифатсиз бажарган, 
яроқсиз (брак) маҳсулот ишлаб чиқарган 
ишчи. Корхона бракчилари юборган 80 дона 
қимматбаҳо камзул ўтган йилнинг декабрь 
ойидан буён ўтмас мато бўлиб ётибди. 
Газетадан. 

БРАНДСПОЙТ [голл. brandspuit — ўт 
ўчириш насоси] Ўт ўчиришда, боғдорчи- 
ликда, кема ва паровозларда ишлатиладиган 
суюқлик пурковчи мослама, асбоб. Ҳатор 




брандспойтлар оёғим остида сув сочиб, ерни 
совитади, бошимда соябон бўлиб кузатиб 
боради.. П. Қодиров, Қадрим. Ўт ўчирувчипар 
дарҳол насослари билан брандспойтларини 
ишга солиб, оловга ҳужум қилиб кўрдилар. П. 
Қодиров, Эрк. 

БРАСЛЕТ [фр. bracelet < bras — қўл] айн. 
билагузук. Унинг бир қўлига кичкина қўл соат 
кумуш браслет билан осиб қўйилган. П. Қо- 
диров, Уч илдиз. 

БРАСС [фр. brasse < bras — қўл] спрт. 
Иккала қўл (сувдан чиқармай) ва оёқни бир 
маромда симметрик ҳаракатлантириб, кўк- 
рак билан сузиш усули. 

БРАУНИНГ [америкалик конструктор 
Ж. Браунинг (Browning) номидан] Авто- 
матик тўппонча ёки пулемётнинг бир тури. 
Уддасидан чиқолмасам аҳдимнинг, унда — 
Браунингни қўлимга бер қоп-қора тунда. У. 
Носир, Юрак. 

БРАҲМАН, бараҳман Қадимги ва ҳо- 
зирги Ҳиндистонда олий табақа — кастага 
мансуб киши; қадимда коҳинлик вазифа- 
сини бажариб, қурбонлик маросимларига 
раҳбарлик қилган шахс. Бараҳманлар довул 
қоқиб, Фатво берди имомлар. Э. Воҳидов, 
Шарқий қирғоқ. 

БРАҲМАНИЗМ, бараҳманлик [санск. 
ҳиндуизмдаги уч олий маъбуд (худо)дан 
бири — Браҳма номидан] Табиий мавжудот- 
ларни илоҳийлаштирувчи қадимги ҳинд 
дини. Браҳманизмда илгариги тотемистик 
тасаввурларнинг қолдиғи сифатида ҳайвон- 
лар (сигирлар, маймунлар)ни, айрим ўсимлик- 
ларни ва бошқаларни илоҳийлаштириш 
мавжуд. «ЎзМЭ». 

БРАҲМАНЗОДА, бараҳманзода Браҳман 
фарзанди, браҳманлар авлодига мансуб 
шахс. Ул бараҳманзода ҳар дам барқдек ўй- 
наб кулар, Йиғлатиб, кўз ёшими абри баҳо- 
рон айлагач. Фурқат. 

БРЕЗЕНТ [голл. presenning < лот. praecin- 
gere — ўрамоқ] 1 от. Зиғир толасидан ёки 
зиғир толаси билан пахта ипидан тўқилади- 
ган, сув ўтказмайдиган қалин, кўпол мато. 
Ўрмон четига брезентдан чодир-палаткалар 
тикланди. И. Раҳим, Чин муҳаббат. 

2 сфт. Брезентдан тайёрланган. Брезент 
этик. Брезент туфли. Брезент носилка. н 
Қутбиддин брезент этигини тапиллатиб 
ерга уриб, чангини туширди. С. Кароматов, 
Олтин қум. ..бошига эски қулоқчин, эгнига 


брезент ёмғирпўш кийган жиккаккина чол 
югуриб чиқди. С. Нуров, Майсаларни аёз 
урмайди. 

БРИГАДА [фр. brigade < итал. brigata — 
отряд, одамлар гуруҳи, қўшин] 1 Бир неча 
полк, батальон ёки дивизиондан ва махсус 
қўшинлар бўлинмаларидан, денгиз флотида 
эса бир неча турдаги ҳарбий кемалардан 
иборат ҳарбий-тактик қўшилма. Танкчилар 
бригадаси. Бригада қўмондони. н Брига- 
данинг жангчилари кўтаринки руҳ билан ҳу- 
жумга ўтди. Т. Рустамов, Мангу жасорат. 

2 Меҳнатнинг муайян бир турини бир- 
галикда бажариш учун тузилган ва иш 
натижаси учун умумий жавобгар бўлган 
жамоа, меҳнатчилар гуруҳи. Пахтачилик 
бригадаси. Оилавий бригада. Бинокорлик бри- 
гадаси. н Тўқайда ишлагани хилланган 
одамлардан махсус бригадалар тузилди ва бу 
бригадаларнинг ҳар бирига биттадан гусе- 
ницали трактор берилди. А. Қаҳҳор, Кўш- 
чинор чироқлари. Раиснинг машинаси.. сабза- 
вотчилик бригадаси томон бурилиб кетди. С. 
Нуров, Майсаларни аёз урмайди. 

3 с. т. Бригада бошлиғи; бригадир. Ким- 
саной бўлганда, ҳозир бригада бўлар эди. Ғай- 
ратли, ориятли жувон эди. А. Қаҳҳор, Кўш- 
чинор чироқлари. 

БРИГАДАДОШ Бир бригадада ишловчи. 
..ерни созлашнинг бирдан-бир йўли — яхоб. Бу 
фикрни Мамасоли дастлаб бригададошларига 
айтди, фикрлашди. Газетадан. 

БРИГАДИР [фр. brigadier — бригада 
бошлиғи] Ишлаб чиқариш, далачилик бри- 
гадасининг бошлиғи. Ўрта мактабни ту- 
гатгач, Холчучук бир йил звено бошлиғи 
бўлди, иккинчи йилга ўтиб эса бригадир бўлиб 
олди. «Саодат». 

БРИГАДИРЛИК Бригадир лавозимида 
ишлашлик, бригадир бўлишлик. Бригадирлик 
қилмоқ. Бригадирликка сайламоқ. н Сен- 
ларга ўзим бригадирлик қиламан. С. Аҳмад, 
Уфқ. Бўтабой.. Болтабойни бригадирликдан 
бекор қилмоқчи эканини айтди. А. Қаҳҳор, 
Кўшчинор чироқлари. 

БРИЗ [фр. brise — шабада] Денгизлар, кат- 
та кўллар, баъзан йирик дарёлар соҳилида 
эсадиган, кеча-кундузда даврий ўзгариб тура- 
диган шамол, шабада. Денгизлар қирғоғида эса- 
диган шамол бриз деб аталади. «География». 

БРИКЕТ [фр. briquette — ғиштча] Ғишт 
шаклида прессланган нарса. Кунжара бри- 




кети. Кўмир брикети. н Оддий табиий 
маҳсулот махсус идишларда прессланиб, бри- 
кетлар ҳолига келтирилади. Газетадан. 

БРИКЕТЛАМОҚ Брикет ҳолига, шак- 
лига келтирмоқ. Торфни брикетламоқ. Бри- 
кетлаш фабрикаси. н Шарғун кўмирини 
брикетлаш технологияси ишлаб чиқилди. 
Газетадан. 

БРИЛЛИАНТ, брильянт [фр. brillant — 
ялтироқ] Тарашланган ва сайқал берилган 
олмос. Бриллиант кўзли узук. н Рисолат- 
нинг қулоғида бриллианти данакдек келадиган 
зирак ялтирарди. Ф. Мусажонов, Ҳиммат. 
Тўй куни эри совға қилган бриллиант кўзли 
узугини бармоғидан чиқазди. С. Аҳмад, Уфқ. 

БРИНЗА [рум. brinza — пишлоқ] Асосан 
қўй сутидан, шунингдек, сигир, эчки сути- 
дан ёки уларнинг аралашмасидан тайёрлан- 
ган шўртанг пишлоқ. Аҳолининг ёғ, қатиқ, 
бринза, сузма каби озиқ-овқатларга бўлган 
эҳтиёжини қондиришда анчагина ютуқларга 
эришаётирмиз. Газетадан. 

БРИОЛОГ бот. Йўсинларни ўрганувчи 
мутахассис, йўсиншунос. 

БРИОЛОГИЯ бот. [юн. bryon — йўсин, 
мох + logos — таълимот] Ботаниканинг йў- 
синлар, мохларни ўрганувчи бўлими. Брио- 
логия торф ҳосил бўлиши, йўсинлар ўсган 
ерларда аста-секин тупроқ ҳосил бўлиши 
каби.. жараёнларни ўрганади. «ЎзМЭ». 

БРИТТ(ЛАР) Милоддан аввалги 8-аср 
бошидан милодий 5-асргача Британиянинг 
асосий аҳолиси ҳисобланган қадимги кельт 
қабиласи. 

БРИФИНГ [ингл. briefing — йўл-йўриқ < 
brief — қисқа; қисқача хулоса] Расмий шахс- 
ларнинг оммавий ахборот воситалари ва- 
киллари билан расмий нуқтаи назар бил- 
дириш ёки расмий хулосаларни қисқача 
баён этиш мақсадидаги учрашуви. 

БРИЧКА [укр. бричка < пол. bryczka, bry- 
ka < нем. Birutsche — усти очиқ енгил арава] 
Тўрт ғилдираюги узун арава. Ўрмонда тўрт- 
та бричка турибди. И. Раҳим, Чин муҳаб- 
бат. ..устига бочка юкланган бричкалар узун 
йўлдан кетма-кет ўтиб турарди. С. Аҳмад, 
Чўл бургути. 

БРОИЛЕР [ингл. broiler — гўштга боқи- 
ладиган жўжа < broil — ўтда қовуриш] Тез 
етиладиган ва вазни 1,4-1,6 кг бўлганда сўйи- 
ладиган гўштдор жўжа. Бройлер фабрикаси. 
н Товуқ дим-дим тайёрлаш учун семизроқ 


бройлердан танлаб оласиз. К. Маҳмудов, Ўз- 
бек тансиқ таомлари. Бройлер гўштидан 
парҳез таомлар тайёрланади. «ЎзМЭ». 

БРОКЕР [ингл. broker — ўртада туриб 
воситачилик қилувчи, даллол, маклер] То- 
вар, валюта, савдо биржаларида олди-сотди 
битимлари тузишда воситачилик (даллол- 
лик) қиладиган айрим шахс ёки фирма. 

БРОМ [юн. bromos — қўланса, сассиқ 
ҳид] 1 Менделеев даврий системасининг VII 
гуруҳига мансуб, ёқимсиз, қўланса ҳидли, 
қизғиш-қўнғир, суюқ кимёвий элемент. 
Минерал сувларнинг шифобахшлиги.. улар- 
нинг таркибида киши организми учун за- 
рур бўлган йод, бром, бор, литий, барий, 
стронций каби моддалар бўлишидир. «Фан 
ва турмуш». 

2 Таркиби шу элемент бирикмаларидан 
иборат бўлган дори. Бром ичмоқ. 

БРОНЕАВТОМОБИЛЬ [р. - зирҳли 
автомобил] Бронланган, зирҳ билан қоп- 
ланган ҳарбий автомобиль. Куроллар броне- 
автомобилнинг айланадиган зирҳли минора- 
сига ўрнатилади. «ЎзМЭ». 

БРОНЕВИК айн. бронеавтомобиль. 

БРОНЕМАШИНА [р. — зирҳпи маши- 
на] Зирҳли ҳарбий машина қ. бронеавто- 
мобиль, бронетранспортёр. Орадан кўп ўт- 
май, бронемашина ҳимоясида фашистлар 
шиддат билан бостириб кела бошлади. А. 
Раҳмат, Фронт йўлларида. 

БРОНЕНОСЕЦ [/;. — зирҳди кема] 19-аср 
охири ва 20-аср бошларида пайдо бўлган, 
зирҳ билан қопланган улкан ҳарбий кема. 

БРОНЕПОЕЗД [/;. — зирҳли поезд] Паро- 
воз ва платформалари зирҳ билан қопланган 
ҳарбий поезд. Фашистлар.. бутун Европа 
шаҳарларини бронепоездларда, танкларда, 
маишналарда саёҳатдагидек кезиб ўтди. И. 
Раҳим, Чин муҳаббат. 

БРОНЕТРАНСПОРТЁР Моторлаш- 
тирилган ўқчи қисмларни ташиш ва оғир 
қурол-яроғларни судрашда, разведка иш- 
ларида қўлланадиган зирҳли ҳарбий машина. 
Кундузи соат тўртларда немисларнинг учта 
бронетранспортёри пайдо бўлди. И. Раҳим, 
Чин муҳаббат. 

БРОНЗА, биринж [фр. bronze < ф. > — 
биринж] 1 Миснинг қалай, алюминий, 
кремний, бериллий, қўрғошин элементлари 
билан қотишмаси. Қалайли бронза. Бронза 
ишлаб чиқариш. н Бронзадан ясалган ҳайкал 




эрталабки қуёш нурларида ярақлаб кўзга 
ташланади. Газетадан. 

2 Шу қотишмадан ясалган (меъморчи- 
лик асари). Ботаётган қуёш нурида узоқдан 
бир нима олтиндай чарақлади. Бу ҳайкал эди. 
Бронза бюст. А. Мухтор, Чинор. 

Бронза даври (ёки асри) Милоддан ав- 
валги 3-1-мингйилликда ҳали темир маълум 
бўлмаган, қурол ва уй-рўзғор буюмлари 
бронзадан ясалган давр. Сопол буюмлар тай- 
ёрлаш, хусусан, бронза даврида анча ривож- 
ланганди. «Фан ва турмуш». 

БРОНЗАЛАМОҚ Металл буюмлар сир- 
тини бронза билан қопламоқ, бронза югур- 
тириб безамоқ. 

БРОНЛАМОҚI Бронь, зирҳ билан қоп- 
ламоқ, зирҳламоқ. 

БРОНЛАМОҚII Бирор кимса ёки нарса 
учун атаб, банд қилиб қўймоқ. Вагонда ик- 
кита ўринни бронламоқ. 

БРОНЛИ Бронь, зирҳ билан қоплан- 
ган, бронланган; зирҳли. Бронли автомобиль. 

БРОНТЕШАР Брон (зирҳ)ни тешиб ўта- 
диган қурол тури. Бронтешар тўп. н Брон- 
тешарлар нишонга олиб, энди ўқ узмоқчи 
бўлган пайтда, танк остида бирин-кетин 
учта граната портлади. А. Қаҳҳор, Олтин 
юлдуз. Кулай бир позиция топиб тўхтаган 
танк аланга тубига бронтешардан ўқ уза 
бошлади. П. Қодиров, Эрк. 

БРОНХ, бронхлар [юн. bronchos — томоқ; 
кекирдак, трахея] Кекирдакнинг ҳаво ўта- 
диган найсимон тармоқлари, нафас йўллари. 
Кекирдак (трахея) 4—5-кўкрак умуртқаси 
қаршисида ўнг ea чап бронхларга бўлинади. 
«ЎзМЭ». 

БРОНХИТ тиб. Бронхлар (асосан, шил- 
лиқ пардалари)нинг яллиғланишидан иборат 
нафас йўллари касаллиги. Биз тез-тез ша- 
моллаб турамиз. Бу касаллик, айниқса, кузда 
хуруж қилиб, тумов, бронхит, ангина шак- 
лида юз беради. Газетадан. 

БРОНХОГРАФИЯ [бронх + юн. grapho 

— ёзаман] тиб. Трахея ва бронхларни рент- 
генографик текшириш усули. 

БРОНХОСКОПИЯ [бронх + юн. skopeo 

— кўраман, текшираман] тиб. Трахея ва 
бронхларни махсус асбоб [бронхоскоп] ёр- 
дамида кўриб текшириш усули. 

БРОНЬ I \р. < нем. Brunja — совут, қоп- 
лама] Ҳарбий машиналарнинг ўқ ўтмайди- 
ган қалин пўлат ниқоби, қопламаси; зирҳ. 


У отган ўқ танк бронига тегиб, нўхатдек 
уқаланиб кетди. Н. Сафаров, Оловли излар. 

БРОНЬ II [нем.] Махсус ажратилган ёки 
имтиёз берилган нарсалардан фойдаланиш 
ҳуқуқини берадиган ҳужжат. Билетни бронъ 
қилмоқ. н Ие, айтгандай, суюнчи беринг, 
хола, бронъ топдим, урушга бормайдиган бўл- 
дим! Уйгун, Асарлар. Пошшахоннинг эри за- 
водга керакли одам бўлгани учун икки йилча 
бронъ билан юрди. Д. Нурий, Осмон устуни. 

БРОШЮРА [фр. brochure < brocher — 
тикмоқ] айн. рисола. Мамлакатда ҳар куни 
190 номда 3 миллион нусха китоб ea брош- 
юра чиқарилмоқда. Газетадан. Бу брошюра- 
да.. васиятнома, ваколатномаларни қай 
тартибда ёзиш лозимлиги кўрсатилган. 
Газетадан. 

БРУС [р. < қадимги «бреснути» фл. — 
қириш, ўткирлаш; қириб артиш] 1 тех. Чор- 
қирра ёки бошқа бирор шаклдаги узун ме- 
талл, ёғоч ва ш.к. таёқча, ходача. 

2 cnpm. Тўрт устунга параллел горизон- 
тал ҳолда маҳкамланган иккита ходача 
кўринишидаги гимнастика асбоби. Тошкент 
тўқимачилик институти гимнастика сек- 
циясининг аъзоси брусда машқ қилаётир. 
Газетадан. 

БРУТТО [ итал. brutto — қўпол; соф 
эмас] 1 Товарнинг идиши, ўрови билан 
биргалиқцаги оғирлиги. зид. нетто. 

2 Сарф-харажатлар чегирилмаган уму- 
мий, ялпи даромад. 

БРУЦЕЛЛЁЗ [бруцелла микробини 
кашф этган инглиз врачи Д. Брюс (Bruce) 
номидан] тиб. Уй ҳайвонларида бўладиган 
ва уларнинг сути, гўшти, қони орқали 
одамга ҳам ўтадиган оғир юқумли касаллик, 
қора оқсоқ. Бу йил тоғдан битта йилқичи, 
учта чўпон бруцеллёз билан оғриб тушди. С. 
Анорбоев, Оқсой. 

БУI (ж. к. бунга, ў. -n. к. бунда, ч. к. бун- 
дан) кўрс. олм. 1 Сўзловчига яқин, унинг кўз 
ўнгидаги, олдидаги, ёнидаги ёки қўлидаги 
нарсани, кимсани билдириб келади ёки 
ўшанга ишора қилади. Бу киши — бизнинг 
ўқитувчимиз. н Мен учун энди бу жаҳонда 
ёлғиз сиз борсиз, холос! О. Ёқубов, Эр боши- 
га иш тушса. Бу ният унинг хотини Соби- 
рахонга жуда маъқул бўлди. А. Қаҳҳор, Асар- 
лар. -Сен ўғлимсан, — Йўлчига меҳр билан 
тикилди чол, — бу ожиза — қизим. Ойбек, 
Танланган асарлар. 




2 Қарама-қарши икки нарсадан бирини 
ёки бирор томонни кўрсатиш учун хизмат 
қилади. Кўчанинг бу бетидаги уй. Дарёнинг 
у бетидан бу бетига сузиб ўтмоқ. н Душ- 
ман.. ўқ еган тўнғиздай, ўзини у ёқдан бу 
ёққа урар эди. А. Қаҳҳор, Асарлар. У ёқни 
қарадик, бу ёқни қарадик — йўқ. Ойбек, 
Танланган асарлар. 

3 Чоғиштириладиган икки нарса, кимса, 
воқеа, ҳодиса ва ш. к. дан бирини кўрсатиш 
учун хизмат қилади. У бошқа, бу бошқа. 
Ундан бу яхши. н Бировга у деди, бировга 
бу деди.. Хуллас, йўнма шеърини бостиришга 
муяссар бўлди. «Муштум». 

4 Сўз бораётган пайтга ёки унга яқин 
фурсатга ишора қилади. Бу кунларда Бўта- 
бой.. бутун рўзғор ўзига қолган ёш йигитча- 
дай бўлиб қолди. А. Қаҳҳор, Қўшчинор 
чироқлари. Бу кеча Шоқосим жуда хурсанд 
эди. Ойбек, Танланган асарлар. Бу йил ёғин- 
сочин кўп бўлиб, ер-кўк чамандай яшнаб 
кетди. С. Сиёев, Ёруғлик. 

Бу ўртада 1) яқин атрофда. Бу ўртада 
магазин йўқми?; 2) бирор иш ёки вақт да- 
вомида. Энди сотишга ҳеч нарсам қолмаган 
эди. Бу ўртада дадам қазо қилди. Ойбек, 
Танланган асарлар. Бунннг устига Устига 
устак, бори етмагандек. -Раҳматли эрим 
мардикор эди, — деди кампир, — ёзда топгани 
қишга етмас эди. Бунинг устига дардга ча- 
линиб, эртароқ ишдан чиқиб қолди. Уни 
боқдим. Ойбек, Танланган асарлар. Сиздан 
угина, биздан бугина Муомалага яраша 
муомала қилиш ёки бирор нарса эвазига 
бошқа нарса бериш керак бўлганда қўл- 
ланадиган ибора. У ёқдан кириб, бу ёқдан 
чиқмоқ Ишни наридан-бери, чалакам-чатти 
бажармоқ, чала-чулпа қилиб кетмоқ. Ундан- 
бундан 1) ҳар кимдан; ҳар нарсадан. Ундан- 
бундан сўраб билмоқ; 2) ҳар тўғрида. Ундан- 
бундан гаплашиб ўтирмоқ. Уни қўй, буни қўй 
Бошқасини қўятур. Уни қўй, буни қўй, қачон 
йўлга чиқамиз?У эмас, бу эмас крш с. Авва- 
ламбор; иш, гап, масала бутунлай бошқа 
ёқца. Уэмас, бу эмас, айб ўзингда. 

БУ II юкл. Гапдаги маънони кучайтириш, 
таъкидлаш учун хизмат қилади. Бу дейман, 
ишлар йирик экан-да! 

БУБЛИК [укр. буба — шиш, бўртиқ; сув 
кўпиги] Тешик кулча. Кеннойилар бир кў- 
ришда қаймоққина, ўзлари ҳам бублик нондек 
оппоққина. Мирмуҳсин, Сатанг. 


БУВА 1 с. т. Бобо. Буваси иш қилса, 
Нигора кўмаклашар, «Оҳ, оҳ, эрмаккинам, 
дастёргинам!» — деб хурсанд бўларди буваси. 
С. Анорбоев, Оқсой. Бувамнинг сўзлари 
оҳиста қайнаб турган зилол булоқни эсла- 
тарди. «Саодат». 

2 Гап кетаётган, тилга олинаётган шахс- 
нинг ёши катта, кекса эканлигини, унга 
ҳурмат, яқинликни ифодалайди. Раис бува 
билан турадиган уйларингизни кўриб келди. 
С. Аҳмад, Уфқ. Боғбон бува билан Зарифа опа 
Муродни бағирларига босиб ўпишди. Т. Ашу- 
ров, Оқ от. Очил бува бугун чинор билан хайр- 
лашмоқда. А. Мухтор, Асарлар. 

БУВАДЕҲҚОН айн. бободеҳқон. Районга 
маълумотни юборибоқ ўчоққа олов ёқти- 
рибсиз-да, Фармонқул ака, бувадеҳқонники 
бехато чиқаверади, деб ўйлагандирсиз-да. С. 
Маҳкамов, Шогирд. 

БУВАК шв. Янги туғилган бола, чақалоқ. 
Бувак, қорни тўқ бўлса-да, аллани соғинади. 
С. Сиёев, Аваз. -Нима бўлди, айтсангиз-чи? 
— деди Салтонбу, кўкрагига зулукдек ёпи- 
шиб олиб эмиб ётган ориқ, заҳил, оёқлари 
ингичка, қорни катта бувагини тиззасига 
ўтқазиб. М. Исмоилий, Фарғона т.о. 

БУВАКИ Узумнинг маҳаллий, винобоп 
нави. Ишкомларда узумлар мушт-мушт бў- 
либ ётибди.. қирмиска ёки бувакими, тоифи 
ё бўлмаса чаросми. Газетадан. 

БУВИ 1 Отанинг ёки онанинг онаси. 
Мунгли кўзлари меҳрга тўла бу нозик кампир 
Шукуровга марҳум бувисини эслатди. О. 
Ёқубов, Диёнат. Бола бувисига талпинди. 
«Саодат». 

2 шв. Она, ойи. -Йиғламанг, буви, худонинг 
upodacu, — деди Ғуломжон, бундай гаплар 
онасининг қалбига малҳам бўлмаслигини 
билсаҳам. М. Исмоилий, Фарғона т. о. 

3 Тилга олинаётган киши исмидан кейин 
келиб, шахснинг кексалигини, унга яқин- 
лик, ҳурматни ифодалайди. Гулсум опа 
идорадан чиқиб, тўғри Моҳира бувиникига 
кетди. О. Ёкубов, Эр бошига иш тушса. Нисо 
буви, эри ўлиб, иккита ёш қизи билан қолди. 
А. Қаҳҳор, Асарлар. 

БУВИШ с. т. Бибиш. Албатта оламан 
Нигор бувишни. «Нигор ва Замон». Биз бўла- 
миз Маликанинг канизи, Келсин, деб чорлайди 
бувишим сизни. «Маликаи айёр». 

БУВРА шв. айн. буғро. Икки қирғоқ икки 
қоя сингари тик, Сой гувиллар маст бувра- 




дай сочиб кўпик. Миртемир, Асарлар. Туя- 
нинг бувраси яхиш, Сўзнинг тўғриси яхши. 
«Аҳл ақддан қувват олади». 

БУВУЛДУРУҚ шв. айн. булдуруқ I. Дарахт 
шохларида қуюқ бувулдуруқ. Ш. Тошматов, 
Тонгдаги кўланка. 

БУГУН [асли бу + кун] 1 рвш. Сўз 
бораётган пайтда кечирилаётган ёки кечи- 
рилган кун, кеча-кундуз. Мен сенга муносиб 
эмаслигимни бугун билдим. С. Аҳмад, Уфқ. 
Азизхоннинг бугунига, эртасига Лутфинисо 
жуда-жуда зарур эди. С. Аҳмад, Уфқ. Ўтган 
куни ҳам, кеча ҳам, бугун ҳам шундай қил- 
моқчи бўлди-ю, бари бир кўнгли чопмади. А. 
Обиджон, Аканг қарағай Гулмат. 

2 от взф. Ҳозирги пайт, ҳозирги кун. 
Бугунимиз жуда яхши, эртамиз бундам ҳам 
яхши бўлади. Бугунни ўйлама, эртани ўйла. 
Мақол. 

Бугун эмас, эрта ёки бугун бўлмаса, 
эрта(га,) Яқин фурсатда, тез орада, ҳадемай. 
Мана шуларни [душман тайёргарлигини] 
назарга олганда, бугун бўлмаса, эртага жуда 
даҳшатли жанг бошланиши муқаррар эди. А. 
Қаҳҳор, Олтин юлдуз. 

БУГУНГИ 1 Сўз бораётган куни содир 
бўлган, юз берган, юзага келган ёки шу 
куни бўладиган. Бугунги газета. Бугунги 
машғулот. Бугунги ишни эртага қўйма. Ма- 
қол. н Бугунги газетада унинг Азизхон тўғ- 
рисида каттакон мақоласи босилди. С. Аҳмад, 
Уфқ. Шу бугунги мажлисда тилини қисиб 
ўтира қолса бўларди. С. Аҳмад, Юлдуз. 

2 Ҳозирги пайтдаги, ҳозирги кундаги, 
ҳозирги. Бугунги вазифалар. н Ўтмиши- 
миздан, тарихдан бугунги авлодни хабардор 
қила оладиган спектакллар кам. «Саодат». 

БУГУНЧА рвш. Бугун, шу бугун, бир 
кунга, бир кунчалик. Заргаров бугунча кул- 
басида тунашга рози бўлди. А. Мухтор, 
Асарлар. Уста, бугунча ишни қўйинг, уйга 
боринг. Р. Файзий, Сен етим эмассан. -Оғриқ 
туяга бугунча дам бериб, кейин келадиган 
карвонларга қўшилиб кетиш учун булоқ бў- 
йида қолдик, — деди Ҳожи хола. М. Исмои- 
лий, Фарғона т. о. 

БУГУН-ЭРТА рвш. Бугун ёки эртага, 
бугун ёки эрта ичида; яқин фурсатда, тез 
орада. Бугун-эрта эшикдан кириб келса-чи ?!! 
С. Кароматов, Олтин қум. Ҳужжатларни 
бугун-эрта расмийлаштириб, душанбаданоқ 
ишга киришинг. А. Обиджон, Аканг қарағай 


Гулмат. Отабек ёш, ёшлар муҳаббати — учар 
қуш, балки бугун-эрта унутиб ҳам юборар! 
А. Қодирий, Ўтган кунлар. 

БУД [ф. з — мавжудлик; бутун мол- 
мулк] Бор нарсаси, бутун мол-мулки. Бор 
будини тортиб олиб, кўчага ҳайдаб чиқарди. 
Н. Қобул, Унутилган соҳиллар. Шу даврада 
омадсизлардан, яъни ютқизганлардан бири — 
Намоз банги деган бор будидан ажраган. 
«Муштум». 

БУДДА [санск. Буддҳа — хотиржам, нур- 
ланган]: будца дини Милоддан аввалги 6-аср 
охирларида Ҳиндистонда юзага келган ва 
Ҳиндистон, Хитой, Япония ва баъзи бошқа 
шарқ мамлакатларида кенг тарқалган дин- 
лардан бири, буддизм. Бу йўллар кўп қадим 
йўллардир, Конфуций, шомоний, ислом ва 
будда.. F. Ғулом. Бизнинг эрамиздан икки аср 
бурун будда роҳиблари қояларни ўйиб, ибо- 
датхона ва монастирлар қурганлар. Н. Са- 
фаров, Узоқни кўзлаган қиз. 

БУДДАПАРАСТЛИК Будда динига эъ- 
тиқод қилиш, буддага сиғиниш. Бизнинг 
фикримизча, Навоий бу ўринда буддапараст- 
ликни назарда тутади, чунки Будданинг 
тасвирлари жуда кўп бўлган. «ЎТА». 

БУДДИЗМ, буддавийлик [Будда дини- 
нинг афсонавий асосчиси Буддҳа номидан] 
Жаҳонда кенг тарқалган динлардан бири; 
будда дини. Жамиятнинг касталарга бўли- 
ниши тўғрисидаги браҳманизм таълимотига 
қарши буддизм барча кишилар тенг ҳуқуқли, 
баробар деб эътироф қилади. «ЎзМЭ». 

БУДИЛЬНИК [р. «будить» фл.дан. — «уй- 
ғотгич»] Белгилаб қўйилган пайтда жи- 
ринглаб, вақт билдирадиган махсус соат. 
Лаълихон будильникни соат еттига тўғри- 
лаб буради ва чироқни ўчириб, кўрпа ичига 
бурканди. Газетадан. Будильник Халил акани 
уйғотиб юборди. Газетадан. 

БУДКА [қад. р. < буда — қамиш уйча, 
кулба] 1 Қоровуллар учун мўлжалланган 
кичик уйча; кичик қоровулхона. Шлагбаум 
биринчи куниёқ йўл устига қуриб битказил- 
ди, ёнига будка ўрнатилди. И. Раҳим, Чин 
муҳаббат. 

2 Савдо-сотиқ ва б. мақсадларга мўл- 
жалланган уйча; дўконча. Кимдир газ буд- 
кадан сув олиб келиб ичирди, кимдир апте- 
кадан дори олиб чиқди. Газетадан. Раҳим унинг 
жавобини кутмасданоқ мороженое будкаси 
томон чопиб кетди. С. Зуннунова, Кўк 




чироқлар. Саидий будкадан бу журнални олиб, 
жуда севинди. А. Қаҳҳор, Сароб. Аҳмад 
телефон будкасига яқинлашди ва Иродага 
телефон қилди. Ф. Мусажонов, Ҳиммат. 

Суфлёр будкаси Саҳнада махсус жиҳоз- 
ланган ва суфлёр ўтирадиган чуқур жой. 

БУДКАЧИ с.т. Будкада ишловчи савдо 
ходими. Будкачи Саидийга шу бугун олинган 
бир журнални тақдим қилди. А. Қаҳҳор, 
Сароб. 

БУД-ШУД \ф. jJl -л — бори, бўлгани] 
Кишининг ихтиёридаги, бисотидаги барча 
нарсалар, бор-йўқ бойлик. Менглибой ўн 
битта қўчқорни боқаман деб, бор буд-шуди- 
дан айрилди. Газетадан. Сафарнинг нечанчидир 
куни тўфонда қолиб, бор буд-шудларидан 
айрилибдилар. М. Мансуров, Ёмби. 

БУЁН кўм. (ч. к. билан) Бери; бошлаб. 
Янги йилдан буён. Кечадан буён. Бундан буён. 
Кўпдан буён. н Ўзбек халқи қадим-қадим- 
лардан буён ҳашар усулида жуда кўп иншо- 
отлар барпо қилган. С. Аҳмад, Уфқ. Неча 
йиллардан буён хаёлини банд этган фикр уни 
амалий ишга бошлади. С. Кароматов, Олтин 
қум. Лутфинисони дафн қилганларидан буён 
у, бир дақиқа бўлсин, уни хаёлидан нари 
кетказмади. С. Аҳмад, Уфқ. 

БУЁҚ I кўм. (ч. к. билан) Буён, бери; 
бошлаб. Учинчиси шулдирким, бешиккетди 
бўлгандан буёқ ҳар йили расм-русмлар қили- 
ниб, яқин вақтларда тўйлигини ҳам бериб 
қўйипти. Ҳамза, Танланган асарлар. Мени 
шунча ҳақорат қилиб келганлари етар. Энди 
бундан буёқ ҳақимни ҳеч кимга бермайман. 
П. Турсун, Ўқитувчи. Заифа деган нарса 
эрининг хасми бўлади. Сиз бундан буёқ менинг 
измимда бўласиз. К. Яшин, Ҳамза. 

БУЁҚII (тўғриси бу ёқ.) қ. ёқ. Қани, устоз, 
тупроқни буёққа ташланг. С. Аҳмад, Уфқ. 
Буёғини бизга қўйиб беринг, аралашманг.. Н. 
Норқобилов, Тўқнашув. 

БУЖ [фр. bougie — шам; зонд] Одам 
организмидаги найсимон аъзолар (сийдик 
чиқариш канали, қизилўнгач ва б.)ни кен- 
гайтириш ва текшириш учун ишлатила- 
диган, каучук, металл, пластмасса ва б.дан 
ясаладиган жарроҳлик асбоби. 

БУЖМАЙМОҚ 1 Совуқцан, безгакдан 
ёки бирор ёқимсиз нарсадан тиришмоқ, 
жунжикиб букчаймоқ, қунишмоқ. Совуққа 
чидамли Йўлчи ҳам, эгни юпун бўлганидан, 
оёқларининг жонсизланганини, гавдасининг 


бужмайганини сезди. Ойбек, Танланган асар- 
лар. Мирвали, қўли қалтираб, шишани очди. 
Қуяётганда, димоғига қўланса конъяк ҳиди 
урилиб, башараси бужмайиб кетди. С. Аҳмад, 
Жимжитлик. Тўрда ялпайиб ўтирган совчи 
хотинларнинг юзи, мени кўриб, бехос лимон 
тишлагандай бужмайди. «Ёшлик». 

2 Ажин босиб бурушмоқ, тиришмоқ; 
бурушиб-тиришиб қолмоқ. [Ёрматнинг] Кўз 
ёшлари ҳасратдан бужмайган юзларидан ва 
соқолларидан мўл-мўл оқаверди. Ойбек, Тан- 
ланган асарлар. Кампир.. бужмайган қўллари 
билан унинг сочларини силай бошлади. Газе- 
тадан. Куёв яшариш учун токнинг зангидек 
бужмайган бўйинларини ҳўл сочиқ билан иш- 
қалайдиган бўлди. С. Аҳмад, Сайланма. 

3 Қовжираб, сувсизланиб бурушмоқ, 
қуруқшамоқ. Барглар бужмайиб қолибди. 
н Дўрдоқ лаблари узум пўстлоғидек буж- 
майган. М. Назаров, Сирли хат. Шамол қат- 
тиқ эсиб, бужмайган ток баргларини унинг 
устига олиб келиб сочди. Ш. Холмирзаев, 
Бодом қишда гуллади. Қирғоқдаги бужмай- 
ган, қовжироқ ўтлар дарёдан эпкин сўра- 
гандай.. мўлтираишрди. Э. Самандаров, 
Дарёсини йўқотган қирғоқ. 

БУЖМАИТИРМОҚ Бужмаймоқ фл. орт. 
н. Эргаш башарасини бужмайтириб, мазах 
қилди. А. Мираҳмедов, Кулган чечаклар. 
Алимат, худди тиш оғриғи хуруж қилган- 
дек, башарасини бужмайтирди. Э. Усмонов, 
Ёлқин. 

БУЖУН айн. бужғун 1. Каттакон бужун 
остидаги қизил дарвозадан.. чиққан бир 
мўйсафид қоматини ростлаб, буларга бир 
қаради-да, югурганича.. кириб кетди. А. 
Қаҳҳор, Хотинлар. Кампир ғаш билан бужун 
таёғини ерга ура бошлади.. Ш. Тошматов, 
Мазанглар. 

БУЖУР 1 Ажин босган, бужмайган, бу- 
рушиқ. Темиртош ҳар вақт кўзини юмганда.. 
юзлари бужур отасининг чўкич ураётгани 
кўринарди. М. Осим, Ўтрор. 

2 Бужмайган, бурушиқ юзли одам. Бу- 
жур, кафтини «фонус» қилиб, ичкарига туш- 
ди. Н. Аминов, Ёлғончи фаришталар. -Соли 
бужур ҳам бир ярим ойлар йўқолиб кетиб, 
Самад акамдан қаноатланарли бир хабар 
келтира олмади, — деди Пўлат. Ғайратий, 
Ёшлигимсиз. 

3 Сирти, кўриниши ғадир-будур, ўйдим- 
чуқур. Мирвали ухламаётган экан, бужур 




тутга тирмалашиб, томга чиқди. С. Аҳмад, 
Жимжитлик. Вафо аттор ўрнидан енгил ту- 
риб, бужур, тирналган маҳси билан шипиллаб, 
даҳлизга чиқди. Н. Аминов, Қаҳқаҳа. 

БУЖҒУН 1 Қайрағочнинг бир тури, 
қаттиқ танали дарахт. Зокир ота белига те- 
шасини қистириб, бужғун ea қуриган ёнғоқ 
шохларидан ўтин тайёрлашга киришди. 
Ғайратий, Ёшлигимиз. Тош бўлсанг ҳам, ёра- 
ман, Чинор бўл ёки бужғун. Қ. Муҳаммадий. 

2 Писта дарахтининг мағиз қилмай буж- 
майиб қолган меваси (халқ тиббиётида ва 
бўёқчиликда ишлатилади). Табиб қўй жига- 
рини ҳам кабоб қилиб, бужғун сепиб енг, деган 
экан, бир-икки қилибди, лекин дарди шифо 
топмабди. М. Исмоилий, Фарғона т. о. 

3 Ўсимликлар танасининг турли қисм- 
ларида кўпинча вирус, бактерия, замбуруғ, 
ҳашаротлар таъсирида ҳосил бўладиган ғур- 
ралар. Бужғун, асосан, писта, қайрағоч каби 
дарахт баргларида ҳосил бўлади. «ЎзМЭ». 
Баъзан серкўз, бужғун қайрағочларни эгиш 
жуда қийин бўларди. Ҳ. Нуъмон ва А. Шо- 
раҳмедов, Ота. 

Бужғун сўйил Бужғун ёғочидан ясалган, 
уч томони оғир ва юмалоқ шаклли уруш 
қуроли; йўғон таёқ. ..эртасига ер остида 
елкасига уч ботмонлик чўян гурзи, қўлида 
бужғун сўйил ушлаган барзанги мункарнакир 
пайдо бўлди. Мирмуҳсин, Қаҳрамоннома. 
Бужғун таёқ Бужғун ёғочидан ясалган таёқ, 
ҳасса. Қўлга олиб бужғун ҳассасини.. А. Мух- 
тор, Асарлар. Энг олдинда бир нуроний қа- 
ландар.. анвои ранг-баранг латталар белига 
боғланган, қўлида боши қайнаб битган буж- 
ғун таёқ.. Ғ. Ғулом, Шум бола. 

БУЗАРЧИ фолък. айн. бузғунчи. Йўлни 
кезган гузарчилар, Тинмай элни кезарчилар, 
Жўн савдони бузарчилар, Ҳалпоқ бозори қай- 
сиди? «Равшан». 

БУЗИ [ф. ^ — эчки; эчкига мансуб] 

Эчки терисидан тайёрланган чарм; шевро. 
Бир маҳсилик бузи. Бузи маҳси. н Буни 
сотиб, бузи, чарм, ип, сирач, мум сингари 
косибчилик учун керакли ашёлар олади. Ой- 
бек, Танланган асарлар. 

БУЗИЛИШ 1 Бирор нарсанинг табиий, 
соф ҳолатини йўқотиши; емирилиш, пар- 
чаланиш. Ички секреция безлари фаолия- 
тининг бузилиши ҳам терида пес пайдо бў- 
лишига олиб келиши мумкин. Газетадан. У, 
уйимнинг бузилишини кўрмай, деган хаёлда 


орқасини ўгирганча, ивирсиб ўт ёқа бошлади. 
Ў. Усмонов, Сирли соҳил. 

2 кўчма. Нотинчлик, парокандалик, из- 
дан чиқиш. Маънавий бузилиш. Ахлоқий 
бузилиш. н Оилада осойишталикнинг бузи- 
лишига, ғурбат бошланишига мана шу сабаб 
бўлди. А. Қаҳҳор, Қўшчинор чироқлари. 

3 Издан чиқиш, барбодлик. Бу масалага 
икковимизнинг ҳам жинояткорона совуқ 
қарашимиз орқасида қатор чиришлар, бузи- 
лишлар, қўпорилишлар юз бердими ? А. Қаҳ- 
ҳор, Нутқ. Ичкилик, безорилик, бузилиш, 
одобсизлик — ҳаммаси бекорчиликдан келиб 
чиқади. А. Мухтор, Чинор. 

4 Меъёрий, қоидавий ҳолатлардан четга 
чиқиш, уларга амал қилмаслик. Йўл қоида- 
ларининг бузилиши. Инсон ҳуқуқларининг 
бузилиши. н Адвокат қонуннинг бузилиши- 
га қарши курашиш йўлини кўрсатди. Шук- 
рулло, Сайланма. 

БУЗИЛМАС Сира ҳам бузилмайдиган, 
мустаҳкам. Ўзбекистон халқларининг бир- 
дамлиги, бузилмас дўстлиги қудратли кучдир. 

БУЗИЛМОҚ 1 Бузмоқ 13, 6, 8-10, 12 
фл. мажҳ. н. Кўприк бузш\ди. Ўйинчоқ бузш\ди. 
Бедапоя бузилди. н Тушдан кейин Mae- 
луданинг станоги бузилиб қолди. «Саодат». 
Аҳмадали анҳорга яқинлашаётганида, ос- 
монда ини бузилган арилардек тўзиб учаётган 
қарғаларга кўзи тушди. «Ёшлик». Ҳандолат 
билан Бердиқулнинг асал ойи тугамаёқ ои- 
лада тинчлик бузш\ди. «Саодат». Кечаси билан 
минг тўлғаниб, тушлари бузилиб, тонг от- 
дирди. С. Аҳмад, Жимжитлик. 

Кўнгли бузилди. қ. кўнгил. Тоға Азизхонга 
қараб туриб, кўнгли бузилиб кетди. С. Аҳмад, 
Уфқ. Ораси бузилди. қ. ора. Бир муддат Мир- 
вали билан оралари бузилиб кетди. С. Аҳмад, 
Жимжитлик. Тахи бузилмаган Кийилмаган, 
тутилмаган, яп-янги (кийим, ўрин-бош ва 
ш.к. ҳақида). Тахи бузшшаган шим. н Она 
тахи бузилмаган кўрпачаларни ташлаб, ай- 
вонга жой қилди. О. Ёқубов, Ҳавас. 

БУЗИЛУВЧАН Тез бузиладиган, айний- 
диган. Бузилувчан озиқ-овқатлар. 

БУЗМАКОР кам қўлл. айн. бузғунчи. Аҳ- 
мад сардор.. кўп бузмакор, дилозор, кўп ёмон 
одам эди. «Хушкелди». 

БУЗМАКОРЛИК кам қўлл. айн. буз- 
ғунчилик. Бузмакорлик — бошга бало. Мақол. 
н Мен сўйласам, нега қарши келасан, Бузма- 
корлик қилиб, бунда ўласан. «Ойсулув». 




БУЗМОҚ 1 Парчалаб ёки қўпориб, ағда- 
риб йўқ қилмоқ; ишдан чиқармоқ, яроқсиз 
ҳолга келтирмоқ; вайрон қилмоқ, емирмоқ. 
Деворни бузмоқ. Уйни бузмоқ. Ўйинчоқни буз- 
моқ. Уй бузганнинг уйи бузилар. Мақол. От- 
нинг ёмони охур бузар. Мақол. н ..илоннинг 
ўрдасини бузганингиз чакки бўпти-да, ўғлим. 
М. Мансуров, Ёмби. [Дадавой Хадичага:] 
Соат меники. Бузадиган ҳам ўзим, тузата- 
диган ҳам ўзим. Уйғун, Навбаҳор. Жайноқ, 
қулфни бузма, яхшилик кўрмайсан. Н. Са- 
фаров, Шарқ тонги. 

2 Ўзгартириб, бошқа мақсадда фойда- 
ланиш учун мосламоқ. Бедани бузиб, пахта 
экмоқ. Палътони бузиб, костюм қилмоқ. н 
Мана, канал битди, мана бу тўқайларни 
бузиб, янги ер очаётибмиз. А. Қаҳҳор, Кўш- 
чинор чироқлари. Уйда бир эски гиламча бор 
эди, уни бузиб, яна бир хуржун қилиб олар 
эдим. Миртемир. 

3 Инсоннинг бирон-бир руҳий ҳолатига, 
осойишталигига зиён келтирмоқ, зарба бер- 
моқ. Икромжон хотинининг қувончини бузги- 
си келмади. С. Аҳмад, Уфқ. Эски турмуш қуз- 
ғунлари, бир янги турмуш қурган оиланинг 
турмушини бузмоқ учун қандай ҳийлалар 
қилгансиз. Ҳамза, Туҳматчилар жазоси. 

4 Жамоавий қоидаларга, турмуш тарзига 
хилоф иш қилмоқ, унга риоя (амал) қил- 
маслик. Ҳонунни бузмоқ. Интизомни бузмоқ. 
н Сен, раис, умумий йиғилиш қарорини буз- 
ма, ўзбошимчалик қилма, ҳа, ёмон оқибат- 
ларга олиб келади. Ш. Рашидов, Бўрондан 
кучли. Ўз аҳдингни бузиб, инкор айлама. Ҳа- 
бибий, Девон. 

5 Зарарли таъсир кўрсатиб, ишини, 
фаолиятини ёмонлаштирмоқ. Ёғли овқат 
меъдани бузади. 

6 Мавжуд вазиятни, ҳолатни ўзгартир- 
моқ, унга халал бермоқ. Тинчликни бузмоқ. 
Суҳбатни бузмоқ. н Бу жимликни охири 
Жаннат бузди. С. Аҳмад, Уфқ. Беғам, бе- 
ташвиш дўстлар ширин уйқуда эдилар. 
Элмурод уларнинг уйқусини бузмаслик учун 
аста каравоти ёнига борди. П. Турсун, 
Ўқитувчи. 

7 Ҳақиқатдагидан, аслидагидан бошқача 
қилиб юбормоқ. Ҳақиқатни бузиб кўрсат- 
моқ. Сўзни бузиб ёзмоқ. Фикрни бузиб тал- 
қин қилмоқ. н -Мезбон қани, Тешабай? — 
деди у, рус тилини немисларга хос бир талаф- 
фуз билан бузиб. М. Исмоилий, Фарғонат. о. 


8 Уддасидан чиқа олмай, ёмон ёки яроқ- 
сиз қилиб қўймоқ. Ошни бузиб қўйибсиз. 
Суратни бузиб қўйибсиз. 

9 Инсон ахлоқи, феъл-атворини ёмон 
томонга ўзгартирмоқ. Кишининг зари кишини 
бузар, зарни кўрган — занжирни узар. Мақол. 
н Ҳали эримниям бузяпман денг? Ҳамза, 
Туҳматчилар жазоси. 

10 Ўзаро муносабатларни ёмонлаш- 
тирмоқ, чатоқлаштирмоқ. Яхши ўғил юрт 
тузар, ёмон ўғил юрт бузар. Мақол. н Жаҳл 
устида уришиб қолган бўлсангиз, эҳтимол, 
ярашиб қоларсиз. Оилангизни бузманг! Мир- 
муҳсин, Умид. Кимки одамлар ўртасини бу- 
зиб юрувчи бўлса, у ҳам мўмин эмасдир. «Фан 
ва турмуш». 

11 Бокираликдан жудо қилмоқ, номусига 
тегмоқ. Аҳмоқ йигит нодонлик қилиб, қизни 
бузиб қўйибди. 

12 Бирор ҳаракатни, маросимни тўх- 
татмоқ. Сен буздинг Нодиршоҳнинг тўйини.. 
«Юсуф ва Аҳмад». 

13 Фойдалана бошламоқ (яхлит ёки янги 
нарсалардан). Пулни бузмоқ. Бочкадаги ёғни 
бузмоқ. 

Гўштни бузмоқ Бутун молнинг гўштини 
бўлакларга бўлмоқ, бурдаламоқ. Кўнгилни 
бузмоқ 1 ) кўнглини вайрон қилмоқ, дилини 
оғритмоқ. Дилдор ана шундай кўнгилни буза- 
диган ўйлар билан банд эди. С. Аҳмад, Уфқ; 
2) бошқа хаёлга келмоқ, умидсизланмоқ. 
Умидингни узма, кўнглингни бузма. Мақол. 
Оламни (ёки дунёни) бузмоқ Атрофни бошга 
кўтармоқ, ларзага солмоқ. Ичкарида хотин- 
лар мажлиси: ..биров ёр-ёр ўқиб, тағин бит- 
тасининг қувончи ичига сиғмай хохолаб, 
дунёни бузади.. А. Қодирий, Ўтган кунлар. 
Баъзилар борки, қилар ишининг тайини йўқ, 
даъвоси оламни бузади. Ҳ. Назир, Ўтлар 
туташганда. Тахини бузмоқ Кийилмаган 
кийим, тутилмаган ўрин-бош ва ш. к. дан 
фойдалана бошламоқ. Хаёлни бузмоқ Хаёлни 
бўлмоқ, сочмоқ. Фақат ошхонадан чиқиб 
келаётган келиннинг саломигина унинг хаё- 
лини бузди. Ойдин, Дўндиқцан ҳам ёш экан. 
Ҳусн бузмоқ Ҳуснига мос тушмай, кўзга 
ёмон қилиб кўрсатмоқ. Энди унинг хаёлини 
банд қилган нарса қишлоқнинг ҳуснини бузиб 
турган эски гўристонни кўчириш муаммоси 
эди. А. Қаҳҳор, Қўшчинор чироқлари. Ма- 
ҳаллада, шоир Шукрулло тахта иморат 
қуриб, кўчамизнинг ҳуснини бузди, унда дид 




йўқ экан-ку, деган гап тарқалибди. Шук- 
рулло, Сайланма. 

БУЗОҚ Сигирнинг боласи. Яхши бузоқ 
икки онани эмади. Мақол. Сигирнинг сутида 
бузоқнинг ҳақи бор. Мақол. н Подадан 
адашган бузоққа ўхшаб, дуч келган эшикка 
бошингни тиқаверасанми? Ойбек, Танланган 
асарлар. Тонг отганда, апил-тапил сигирни 
соғишга борса, сигири ҳам, бузоқ ҳам йўқ. 
«Муштум». 

Аммамнинг бузоғи қ. амма. Бузоқнниг 
югургани сомонхонагача Қўли қисқа, имко- 
нияти чекланган одам югургани, ҳовлиққа- 
ни билан ҳеч нарса қилолмайди, деган маъ- 
нода ишлатиладиган мақол. Қўлингиздан 
келганини қиласиз, бек, аммо унутмангки, 
бузоқнинг югургани сомонхонагача. Ҳ. Ғулом, 
Машъал. Бузоқнинг югургани сомонхонагача, 
зирилламаликлар инига кириб кетди. Энди у 
ковакдан ҳали-вери чиқолмайди. С. Аҳмад, 
Уфқ. Номаъқул бузоқнинг гуштини ебсиз Но- 
маъқул айтибсиз, номаъқул (бекор) қилиб- 
сиз каби маъноларда ишлатиладиган ибора. 
-Номаъқул бузоқнинг гўштини бир едик-да, — 
дейди Берди татар. А. Қодирий, Обид кетмон. 

БУЗОҚБОШ(И) 1 Тўғри қанотлилар 
туркумининг қора чигирткасимонлар оила- 
сига мансуб, устки қаноти калта териси- 
мон, остки қаноти узун пардали зарарку- 
нанда ҳашарот. Боғни қуритадиган бузоқбоши 
ҳам қурт, ҳавони тилла қилиб берадиган 
пилла қурти ҳам қурт. А. Мухтор, Кумуш 
тола. Ўт-ўланлар орасида яшириниб олган бир 
бузоқбошигина туни билан чур-чурлаб, тонг 
оттирди. С. Кароматов, Ҳижрон. 

БУЗОҚБОҚАР Бузоқларга қаровчи, 
уларни парвариш қилувчи. Зуҳранинг ойиси 
Муаззам Кўзиева сут-товар фермасида бу- 
зоқбоқар бўлиб ишлайди. Газетадан. 

БУЗОҚЛАМОҚ Бузоқ туғмоқ, болала- 
моқ (сигир ҳақида). Қўйни боқсанг, қўзилар, 
Молни боқсанг, бузоқлар. Мақол. н Болалар 
қўзилаган қўйларни, бузоқлаган елини катта 
сигирларни яйловга ҳайдаб, тўда-тўда бўлиб.. 
лаппак, зувиллоқ ўйнашади. X. Тўхтабоев, 
Йиллар ва йўллар. 

БУЗОҚПИК Сигирнинг 6 ойликкача бўл- 
ган даври. ..[молларнинг] кўпини бузоқлигидан 
катта қилиб олганмиз. А. Мираҳмедов, Кул- 
ган чечаклар. Ўзимизнинг жайдари моллар бу 
касалга бузоқлигидаёқ йўлиқиб, тузалиб кет- 
ди. С. Анорбоев, Оқсой. 


БУЗОҚХОНА Бузоқлар турадиган, бо- 
қиладиган оғилхона. Ҳикмат бузоқларни 
бузоқхонага томон ҳайдаб борарди. Газетадан. 

БУЗОҚЧИРГ бот. Буғдойдошлар оила- 
сига мансуб илдизпояли кўп йиллик ўт. 

БУЗРУК \ф. — бузург, катта, улуғ] 

1 эск. кт. Катта, улуғ. Вазири бузрук Ислом- 
хўжа катта ишлар бошлаб юборди. Ж. Ша- 
рипов, Хоразм. 

2 дин. Азиз, авлиё. -Бузрукдан сўрайдиган 
тилакларингиз бор экан-да, — деди уста Олим 
ea кулди. А. Қодирий, Ўтган кунлар. Ҳазрати 
Хизир, қирқ чилтон, жами бузруклар чодир- 
нинг ичида ўтирибди. «Гулнорпари». 

3 ҳазил Туянинг лақаби. 

4 (Б — катта) Шашмақом таркибидаги 
биринчи мақом номи (қ. шашмақом). 

БУЗРУКВОР [ф. jl — улуғ, олижа- 
ноб, ҳурматли] эск. кт. 1 Улуғ, буюк. -Уми- 
димиз фақатгина бир бузруквор инсонда, — 
деди Абдулвоҳид ёстиқдан бош узиб, ингичка 
белига қўлларини тираб. Ойбек, Нур қидириб. 
Рухсат этинг, бузруквор, ўша муборак омо- 
натни муаззам манзилга етказишга биз ҳам 
уриниб кўрсак. М. Мансуров, Ёмби. 

2 Улкан ҳурматга лойиқ, муҳтарам. 

Падари бузруквор Улуғ ҳурматга лойиқ, 

муҳтарам ота. -Шунча йил таълим берган усто- 
зингга қуруқ борасанми? — дедилар падари 
бузрукворимиз. С. Анорбоев, Ҳаётга йўлланма. 
Эй ота, падари бузруквор, сўздан қайтиш — 
номарднинг иши. «Маликаи айёр». Куни кеча 
падари бузрукворимиз мени ўз ҳузурларига 
чақириб, фотиҳа бердилар. «Муштум». 

3 дин. Азиз авлиё; мулла. Эй бувиш, кўнг- 
лингизда шундай бўлса, шу ерда бир бузруквор 
бор. «Нурали». 

БУЗУҚ 1 Бузилиб, яроқсиз ҳолга кел- 
ган, ишдан чиққан; синган, вайрон бўлган. 
Бузуқ apaea. Бузуқ машина. Бузуқ кўприк. Уйи 
бузуқ ўнгалур, ўйи бузуқ ўнгалмас. Мақол. н 
Турдиев бузуқ девордан ўтаётганда, яра 
қўлини уриб олди. Шуҳрат, Шинели йиллар. 

2 Айниган, истеъмолга яроқсиз бўлиб 
қолган, сифатсиз; бемаза. Бузуқ сирка. н 
Сизга бузуқ ҳавони тозалаб берсак. Табиат- 
дек покиза бўлсинлар десак. 3. Диёр. Cye 
сўраган экансиз, аянг айлансин. Бизнинг 
сувларимиз жудаям бузуқ бир турли. Ҳамза, 
Танланган асарлар. 

3 Қоидага тўғри келмайдиган, нотўғри. 
[. Абдишукур] Шоирлик истеъдодидан тамом 




маҳрум бўлишига қарамай.. вазни бузуқ, 
фикри савз, рангсиз назмлар ёзди. Ойбек, Тан- 
ланган асарлар. 

4 Ахлоқи ёмон, суюқ; нияти ёмон. Асли 
қора оқармас, Асли бузуқ тузалмас. Мақол. 
Ёлғон, ёлғон, Нуриўзи бузуқ. Ойбек, Танлан- 
ган асарлар. Шерназарбой бузуқ одам чиқди, 
у кўрнамак. Мени сиздан ажратмоқчи у аблаҳ. 
Ж. Шарипов, Хоразм. 

5 кўчма Ёмон, ўринсиз. Йиғлама, ёринг 
топилур. Кўп айлама бузуқ гумон. «Тоҳир ва 
Зуҳра». 

6 кўчма Айниган, булутли, ёғин-сочин- 
ли. Ҳаво бир кун тузук бўлса, уч кун бузуқ 
бўлиб турди. Н. Сафаров, Наврўз. Осмонда 
на ой ва на юлдуз кўринарди — ҳаво бузуқ 
эди. М. Исмоилий, Фарғона т. о. 

Авзойи бузуқ қ. авзо 2. Боши бузуқ айн. 
бузуқбош. Амир қозига буйруқ юбориб, боши 
бузуқ оёқялангларни ва эски қулларнинг авло- 
дини тутиб қама, деган эмиш. С. Айний, 
Қуллар. Аваз Ўтар ўғлининг дўкони боши 
бузуқлар жойи деб эълон қилинур! С. Сиёев, 
Аваз. Кайфи бузуқ айн. авзойи бузуқ. Бир 
оздан сўнг Ҳосимбек кирди. Унинг кайфи бузуқ 
эди. С. Сиёев, Аваз. Нафси бузуқ қ. нафс 1. 
Нияти бузуқ ёки бузуқ ният Бировга яхшилик 
тиламайдиган, мақсади ёмонлик қилиш бўл- 
ган одам ҳақида айтилади. Бузуқ ният 
рақибларни ҳама бахти қаро дерлар. Ҳа- 
бибий, Девон. Ораси бузуқ Ўзаро муно- 
сабати ёмон, муносабатлари бузилган. Каби- 
ров билан Ҳомидхўжанинг ораси бузуқ эди. С. 
Аҳмад, Порахўрнинг ўлими. Домла Бурҳон 
махдумнинг бўлса, шоғовул домла билан ора- 
лари бузуқ.. А. Қодирий, Меҳробдан чаён. 
Оғзи бузуқ Одобсиз сўзлар айтадиган; сўки- 
наверадиган, беадаб. Ҳой оғзи бузуқ, мени 
чуқурдан олиб чиққанинг рост! Лекин буни 
ҳаммага кўрсата берма. Т. Обидов, Юсуф- 
жон қизиқ. Суяги бузуқ Суяклари йўғон; 
беўхшов гавдали. Ярим ҳарбийча кийинган, 
суяги бузуқ бу йигитнинг ўзи армияда ар- 
тиллерия наводкачиси бўлган экан. Ҳ. Назир, 
Ўтлар туташганда. Суяги бузуқ бу одам шу 
топда тошдан йўнилган беўхшов ҳайкалга 
ўхшарди. Э. Усмонов, Ёлқин. 

БУЗУҚБОШ Бузғунчи, орага рахна со- 
лувчи; итоатсиз, бебош; исёнчи. Амирнинг 
силлиқ мийиқлари асабий пирпиради: -Бу- 
зуқбошларнинг давоси ёлғиз қилич! X. Сул- 
тонов, Бир оқшом эртаги. Жайноқ деган ким 


ўзи? Бир бузуқбош, тақсир. Н. Сафаров, 
Шарқ тонги. 

БУЗУҚ-ЁРИҚ Бузилиб-ёрилиб кетган, 
у ер-бу ери бузилган, ёрилган. Бузуқ-ёриқ 
уй. н Кўчанинг икки томони бузуқ-ёриқ 
пахса девор, фақат кўчанинг бошида кички- 
на бир эшик. Ойбек, Танланган асарлар. 
Акбар тўхтаб, Қамарга қишлоқ чеккасидаги 
катта чинорни, унинг ёнидаги бузуқ-ёриқ 
девори қолган уйни, эгасиз ётган боғни кўр- 
сатди. Ҳ. Аҳмар, Ким ҳақ? 

БУЗУҚИ 1 Тўғри йўлдан оздирувчи, 
орани бузувчи, орага рахна солувчи, иғво- 
гар, бузғунчи, ғаламис. Юсуфбек ҳожининг 
ўғли ва ўзимизнинг Марғилондан ҳам яна бир 
неча бузуқилар.. А. Қодирий, Ўтган кунлар. 
Тўражон, арзимиз шуки, бебош бузуқи бирги- 
на шариатга эмас, балки подшоҳ ҳазрат- 
ларининг шаънига ҳам ёмон гаплар айтган. 
Ҳамза, Бой ила хизматчи. 

2 Ахлоқсиз, фоҳиша. Бузуқи қариса ҳам, 
Ғамзаси қаримас. Мақол. 

БУЗУҚИЛИК Бузуқ ишлар билан шу- 
ғулланиш; бузуқларга хос хатти-ҳаракат. 
Бузуқилигинг бошингга етди. н Жиноятлар 
одат тусига кириб қолган жойларда ўғри- 
лик, ҳаромхўрлик, бузуқилик ҳеч кимни ҳай- 
рон қолдирмайди. М. Исмоилий, Одамийлик 
қиссаси. 

БУЗУҚЛИК 1 Ишламай қолишлик, иш- 
дан чиққанлик, бузилганлик. Машинанинг 
бузуқлиги ишга халақит берди. 

2 Ахлоқсиз кишиларга хос юриш-туриш, 
ахлоқсизлик, фаҳш. Ҳаммасига чидаш мум- 
кин эди, аммо қизларнинг бузуқлигига ҳеч 
чидай олмадим. Мирмуҳсин, Умид. Ярим 
кечагача у ёққа ағанаб, бу ёққа ағанаб ухлол- 
май, Ҳанифанинг бузуқлигини ўйлади. Мир- 
муҳсин, Ҳикоялар ва қиссалар. 

Авзойи бузуқлик Кайфиятсизлик, таъби 
тирриқлик. Бечора энди мени таниган, ав- 
зойимнинг бузуқлигини ҳам пайқаган эди. А. 
Қодирий, Ўтган кунлар. Даиипдаги қизлар 
Адолатнинг авзойи бузуқлигини кўриб, кечаси 
билан фолбинлик қилиб чиқдилар. И. Раҳим, 
Чин муҳаббат. 

БУЗУҚЧИ айн. бузуқи. [Абдураҳмонбой 
Апексейга:] Бузуқчиларга бош ўзим дегин. Н. 
Сафаров, Шарқ тонги. 

БУЗУҚЧИЛИК 1 Бузуқилик, ғаламис- 
лик, орага рахна солишлик; ярамас хатти- 
ҳаракат. Бутун фисқу фасодларингни, қилган 




бузуқчилик, порахўрлик, ноҳақ қон тўккан- 
ликларингни... айтиб дод соламан. Ҳамза, 
Танланган асарлар. 

2 айн. бузуқлик 2. [Неъматилла] Ўғирлик 
пулларни бир неча йил маишатга, бузуқчи- 
ликка сарфлаган. М. Муҳаммаджонов, Тур- 
муш уринишлари. ..бузуқчилик, беҳаёлик, 
бўҳтон-туҳмат унинг касби бўлиб қолган эди. 
Ж. Шарипов, Хоразм. 

БУЗҒУН Оғир аҳволга тушган, нотинч, 
вайрон. Мен туғилиб кўз очган дунё хароб 
эди, бузғун, бенаво. Ҳ. Олимжон. Ҳукмронлик 
қилган чоғда истибдод, Хўжаликлар бузғун, 
қишлоқлар барбод. Ғ. Ғулом. 

БУЗҒУНЛИК Нотинчлик, пароканда- 
лик; вайроналик. Мамлакатда рўзғор буз- 
ғунлиги, босмачилик, очлик ва бошқа харо- 
батлар. А. Қодирий, Кичик асарлар. Бу буз- 
ғунлик манғит сулоласи ҳукмронлигининг 
бошларида ҳам давом этди. С. Айний, Эс- 
даликлар. 

БУЗҒУНЧИ айн. бузуқи. Унча катта 
бўлмаган қишлоқнинг ўз кайвонисию буз- 
ғунчиси, ўғрисию ҳаками, бахтлисию бахт- 
сизлари бор. «Ёшлик». Бу ғурбатларнинг бари 
сенинг оёғингнинг тагидан чиққандир, мам- 
лакатни буздинг-ку, бузғунчи, беоқибат. 
«Эрали ва Шерали». 

БУЗҒУНЧИЛИК айн. бузуқилик. Кейин 
аниқланишича, ўша бузғунчиликларнинг те- 
пасида ҳам Шавкат афанди турганлиги 
маълум бўлди. К. Яшин, Ҳамза. -Бузғунчилик 
қилманг, Темуров! — жаҳли чиқиб ўшқирди 
раис. Н. Қобул, Беморлар. ..хатарли жиноят- 
чилар ўз қилмишларини одатда арзимайдиган 
бузғунчиликлардан бошлашади. Газетадан. 

БУИДАЛАМОҚ Сиқимлаб юлмоқ, юм- 
даламоқ. Муҳаббат.. туҳматчининг сочидан 
буйдалаб, бир таъзирини бериб қўймоқчи 
бўлиб, Оқсойга атайин тушиб, Ёқут ойимни 
тополмай қайтибди. С. Анорбоев, Оқсой. 
Салиманинг оёғига нимадир, юмшоқ нарса 
теккандек бўлди. Қараса, жунлари буйда- 
ланган Мош оёғига суркаларди. С. Аҳмад, 
Жимжитлик. Йўловчи отининг қорни бот- 
қоққа тегаётганини, ёлларини ёввойи жийда 
буйдалаётганини ҳам сезмайди. С. Аҳмад, 
Одамнинг изи. 

БУИРА Қўнғироқ, жингалак. Шербек 
энди қайтиб кетмоқчи бўлган эди, буйра соч 
йигит уйига таклиф қилди. С. Анорбоев, 
Оқсой. ..ёшгина, чувак юзини буйра-буйра 


малла сочлари босган йигит ён дафтарини 
чиқариб, варақлади. С. Анорбоев, Оқсой. 

БУИРАК 1 анат. Одам ва умуртқали ҳай- 
вонларда сийдик ҳосил қилувчи ва уни аж- 
ратувчи, ловия шаклидаги жуфт аъзо. Ўнг 
буйрак. Чап буйрак. Буйрак тоши. н Буй- 
рак ловия шаклида бўлиб, ботиқ томони гав- 
данинг ўрта чизиғига қараган. «Анатомия». 
Баъзан тепки касаллигида сут бези, ошқозон 
ости бези, қалқонсимон без, буйрак ости 
безлари ҳам жароҳатланади. «Саодат». 

2 Баъзи ҳайвонларнинг шундай аъзосини 
пишириб тайёрланган таом номи. Қовурил- 
ган буйрак. н Тошхол буғланиб турган ўпка, 
жигар, буйрак, қоринларни пичоқ билан нон 
устига олиб қўйгач, бармоқларига пуф-пуф- 
лаб, тўғрай бошлади. С. Нуров, Майсаларни 
аёз урмайди. 

БУЙРАЛАНМОҚ Жингалак бўлиб оси- 
либ тушмоқ. Шу аснода хонадан яишаб Зумрад 
чиқиб келди. Сочлари чаккаларига буйралан- 
ган, бошида лоладай ёнган товар дурра.. 
Ойбек, Улуғ йўл. 

БУИРУҚ 1 Ташкилот, муассаса, корхо- 
на, ҳарбий қисм ва ш.к. бошлиғи, раҳбарининг 
ўз тасарруфидаги ташкилот, муассаса, кор- 
хона бўйича чиқарадиган расмий фармойиши, 
амри ва шундай фармойиш матни ёзилган 
қоғоз; расмий ҳужжат. Директор буйруғи. Олий 
Бош Қўмондон буйруғи. Гарнизон бошлиғининг 
буйруғи. Ишга тайинлаш ҳақидаги буйруқ. 
Буйруқ билан расмийлаштирмоқ. Буйруқни 
кўринарли жойга осиб қўймоқ. Буйруққа қўл 
қўймоқ. н Қўмондоннинг буйруғи билан учала 
ўғилдан бир экипаж ташкил этилибди. И. 
Раҳим, Чин муҳаббат. Нима десам экан, қани.. 
юринг-чи, буйруқда нима дейилган экан. С. 
Аҳмад, Қадрдон далалар. Нусратбек Пайғо- 
мов билан гангур-гунгур суҳбатлашиб турган 
маҳалда, котиба буйруқни олиб кирди. С. 
Нуров, Майсаларни аёз урмайди. 

2 Оғзаки ёки ёзма топшириқ, амр, фар- 
мон. То эсини танигандан бошлаб буйруқ- 
ларига сўзсиз бўйсуниб келган Гулнор, ҳеч 
нима ўйламасдан, ўрнидан турди. Ойбек, 
Танланган асарлар. Мўминнинг овозидаги 
қатъият, буйруқ Лайлини бўшаштирди. С. 
Зуннунова, Кўкчироқлар. Шу аснода котиба 
шофёрга раиснинг буйруғини айтди. С. Нуров, 
Майсаларни аёз урмайди. 

Буйруқ майли тлш. Ҳаракатни бажариш- 
бажармаслик ҳақида буюриш, ундаш, истак 




каби маъноларни ифодаловчи феъл шакли. 
Буйруқ майлидаги феъллар тингловчи.. то- 
монидан бажарилиши зарур бўлган иш-ҳара- 
катни англатади. «Ўзбек тили дарслиги». 

БУЙРУҚБОЗ Буйруқбозликни, буйруқ 
беришни яхши кўрадиган одам. Хўш, ишчан 
бир ходимнинг манман ва буйруқбозга айланиб 
кетишига нима сабаб бўлди? Газетадан. 

БУЙРУҚБОЗЛИК Бўлар-бўлмасга, 
ўринли-ўринсиз буйруқ беравериш, ҳамма 
ишни фақат буйруқ бериш йўли билан олиб 
бориш. Шундай ходимлар борки, улар раҳ- 
барликни.. буйруқбозлик билан амалга оши- 
ришга уринмоқдалар. Газетадан. -Ёз бўйи 
амалий ёрдам бермай, қуруқ буйруқбозлик 
билан шуғулланиб, энди бенуқсон бўлинг, 
деганига доғман, — деди инженер пичирлаб. 
«Муштум». Ваъдабозлик, буйруқбозлик бацил- 
ласи бу кишининг аъзойи баданида кучайиб 
кетяпти. Газетадан. 

БУЙРУҚНАМО Буйруқ оҳангида, буй- 
руқ қилганга ўхшаш. 

БУЙРУҚНОМА Буйруқ матни ёзилган 
қоғоз, ҳужжат. -Фармонов ўз қўли билан, 
тўйга келинг, деб хат юборибди. Бу так- 
лифномадан кўра ҳам буйруқномага ўхшарди, 
— деди уста. Мирмуҳсин, Созанда. 

БУЙРУҚОМУЗ Буйруқ тарзида; буйруқ 
оҳангидаги, буйруқнамо. Тойлоқовнинг гапи 
буйруқомуз бўлиб, у гўё Онахоннинг келишига 
юз фоиз ишонгандай гапирарди. Мирмуҳсин, 
Илдизлар ва япроқлар. Аввалига боланинг 
буйруқомуз гаплари эриш кўринса-да, бориб- 
бориб ҳамма кўникиб кетди. С. Зуннунова, 
Кўк чироқлар. Мен мезбонлар билан хайр- 
лаишб, хурсанд бўлиб, кўчага чиққанимда, 
Уйғурнинг буйруқомуз овозини эшитдим: -Oeo- 
зингизни эҳтиёт қилинг! Ҳ. Носирова, Мен 
ўзбек қизиман. 

БУКЕТ [фр. bouquet — дарахтлар тўпи, 
кичик ўрмон] 1 Хиллаб дасталанган гул; гул- 
даста. Улар оқ атиргуллардан ҳамда оқ ea 
қизил қалампиргуллардан қилинган букет- 
ларни кўтариб олганлар. Газетадан. 

2 кўчма Хилланган, сараланган нарса- 
лар дастаси, туркуми. Дўстим, мардлигингга 
қадаҳ кўтариб, Шеърдан букет ясаб, сенга 
тутаман. Ю. Ҳамдам, Тинчлик баҳори. 

Ғўза букети қ. х. Букетлаш натижасида 
ҳосил бўлган бир тўп ғўза. [Бешинчи босқичга] 
..яганалаш, ғўза букетларини ростлаб қўйиш, 
чопиқ қилиш.. шу кабилар киради. Газетадан. 


БУКЕТЛАМОҚ қ. х. Қаторлаб экилган 
ғўза тупларини машинада яганалаб, кўнда- 
лангига культивациялаб, тўп-тўп қилиб 
ажратмоқ. Ғўза тупларини ғужлаб қўйиш — 
букетлаш сингари меҳнатни энг кўп талаб 
қиладиган ишни батамом йўқотишга имкон 
беради. Газетадан. 

БУКИК 1 Букланган; буклоғлик; букил- 
ган, эгилган. Прокурор Насриддинов чўн- 
тагидан тўрт букик бир қоғозни чиқариб, 
қўлини столдаги қўнғироққа чўзди. К. Алиев, 
Мараз. Ранг-баранг кийимдаги болалар қадди 
букик, сочлари оппоқ, кенг юзли.. кампирнинг 
атрофини чуғурлашибўраб олишди. С. Нуров, 
Меҳригиё. Унинг [Икромнинг] букик елкалари 
ростланган, кўзлари катта-катта очилиб, 
олайиб кетган эди. А. Асилов, Икром инда- 
мас. Кимлар хушбахт, кимлар хоксор, Кимлар 
қадди букик, мисли ёй! Миртемир. 

2 Куйи солинган, эгилган. Ҳамманинг боши 
букик, кўнгли синиқ эди. Ойбек, Навоий. 

БУКИЛМА 1 Бирор нарсанинг букилган 
ери, букилган жой. Трубканинг букилмаси. 

2 геол., геог. Ер пўстининг чўккан ёки 
эгилган жойлари. 

БУКИЛМАС Сира ҳам букилмайдиган, 
мустаҳкам. Букилмас ирода. н Сиз мардлар 
авлоди, сиздаги ғурур Пўлат найза каби ўт- 
кир, букилмас. Ғ. Ғулом. 

БУКИЛМОҚ Букмоқ фл. мажҳ. ва ўзл. н. 
Икки букилган қоғоз. Букиладиган каравот. 
н Ўғлининг қилиқларидан деярли хабардор 
бўлиб турган читфуруш номусдан қадди 
букилиб, кўчага чиқолмай қолди. С. Аҳмад, 
Жимжитлик. Юк орқалаган, оғир қоплар 
остида икки букилган аравакашлар.. кўри- 
ниб қолди. Ойбек, Танланган асарлар. 

БУКИЛУВЧАН Осон букиладиган, эги- 
ладиган, эластик. Букилувчан новда. Буки- 
лувчан металл. 

БУКЛАМ 1 Букланган, буклоғлик, бу- 
кик. Икки буклам қоғоз. н Устингга кий- 
ганинг буклам кўйлакди, Ўрганибсан нағма 
билан юрмакни. «Кўшиқлар». 

2 Қат-қат букланган нарсаларнинг ҳар 
бир қати. Букламини ёзмоқ. 

БУКЛАМА Буклаб йиғиб қўйиладиган, 
ёпиладиган. Буклама пичоқ. Буклама ка- 
paeom. н Мен шамшод хивичдан тўқилган 
буклама курсичани тахладим. С. Азимова, 
О, Лайло. Восит буклама каравотни ошхона- 
га олиб чиқиб ётадиган бўлди. Ш. Холмир- 




заев, Бодом қишда гуллади. Обид ака бук- 
лама пичоғини тарвузнинг думига шундай 
тегизиши билан ёрилиб кетди. Ў. Умарбеков, 
Одам бўлиш қийин. 

БУКЛАМОҚ 1 Бир учини иккинчи учи- 
га етказиб қайирмоқ, букмоқ, шу тарзда 
букиб тахламоқ. Ҳоғозни букламоқ. н Зай- 
наб букланган бир қоғозни эрига узатди. Мир- 
муҳсин, Чодрали аёл. Ҳалами тўнини ечиб, 
бир четга буклаб қўйди. С. Сиёев, Аваз. Га- 
зетани буклаб, чўнтагига солиб қўйди. С. 
Аҳмад, Уфқ. 

2 Йиғмоқ, ёпмоқ (буклама нарсаларни). 
Ҳаламтарошни букламоқ. Зонтикни букламоқ. 
н -Бу бир, — деди у катта бармоғини бук- 
лаб. Ш. Рашидов, Бўрондан кучли. 

3 кўчма Бўйсундирмоқ, тобе қилмоқ, 
енгмоқ. Одамга эгиладиганга ўхшамайди бу 
бола, сиз бир гап билан икки буклаб қўйдингиз. 
И. Раҳим, Ихлос. 

БУКЛЕТ [ингл. booklet — китобча] Яхлит 
бир қоғозга босилиб, икки ва ундан ортиқ 
саҳифаларга букиладиган, йўлкўрсаткич, 
маълумотнома хусусиятига эга бўлган нашр 
тури. Кўргазмадан ноёб фотосуратлар, музей 
ишига бағишланган брошюралар, буклетлар, 
марка, эсдалик нишонлари кенг ўрин олган. 
Газетадан. ..ранг-барангрисолалар, буклетлар, 
плакатлар кўпроқ чиқарилмоқда. Газетадан. 

БУКЛОҒЛИК 1 Букланган, букик, қай- 
рилган, букланган ҳолатдаги. Ички кисса- 
сидан бояги буклоғлик қоғозни олди, стол 
устига ёзиб текислади, яна бир карра ўқиб 
чиқди. Н. Аминов, Қаҳқаҳа. Одамлар энди 
мингбошининг оғзига эмас, қўлида буклоғлик 
қамчига тикилди. М. Исмоилий, Фарғона т. 
о. Дарвоза олдида тўхтаб, буклоғлик қалпо- 
ғи билан пешанасини артиб, нафасини рост- 
лади. А. Мухтор, Чинор. 

2 Ёпилган, йиғиштирилган. Буклоғлик 
қаламтарош. 

БУКМОҚ 1 айн. букламоқ 1. Салим- 
бойвачча хатни ўқиб, аста букди. Ойбек, 
Танланган асарлар. Бўтабой хатни букар 
экан, уф тортди. А. Қаҳҳор, Асарлар. 

2 Қайирмоқ, эгмоқ. Кучли шамол кўта- 
рилиб, боғчадаги ҳар нарсани тўрт тарафга 
бука бошлади. А. Қодирий, Меҳробдан чаён. 
Ҳаёт келинчакларча, бир оёғини йиғишти- 
риб, иккинчи оёғини тиззадан букиб ўтирди. 
М. Исмоилий, Фарғона т.о. Мунир бармоқ- 
ларини букиб, хотинига кўрсатиб, санай 


боишади. «Ешлик». Ғуломжон чиройли қаддини 
букиб, онаси устига энгашди. М. Исмоилий, 
Фарғона т.о. 

3 кўчма Синдирмоқ, енгмоқ, тобе қил- 
моқ. Бироқ фактлар, ҳужжатлар, жуда кўп 
одамларнинг гувоҳликлари унинг қайсар- 
лигини аста-секин қайириб, ниҳоят, букиб 
қўйди. Ҳ. Ғулом, Машъал. На баланд қўр- 
ғонлар, на қалин дарвозалар ва на жаллод- 
лар халқнинг иродасини бука олмади. Ж. 
Шарипов, Хоразм. Об-ҳаво эса қўшимча қи- 
йинчиликларни келтириб чиқармоқда. Аммо 
у пахтакорларимизнинг ғалаба йўлидаги 
иродасини бука олмайди. Газетадан. 

Бошини букмоқ 1) бошини қуйи солмоқ. 
Болалар ҳам, гўё отадан абадий айрилгандек, 
бошларини етимона буккан эдилар. Ойбек, 
Нур қидириб; 2) кўчма эл олдида уялтириб, 
ерга қаратиб қўймоқ. Ҳарз кишининг бошини 
букади. Ойбек, Танланган асарлар. -Туринг, 
қизим, — элликбошининг товуши бирдан му- 
лойимлашди, — ота-онанинг бошини букманг. 
Ойбек, Танланган асарлар. Ерга букмоқ Ерга 
кириб кетгудай уялтирмоқ ёки таҳқирламоқ. 
Бир куни одамлар олдида Носиримни ерга 
букиб: «Сиз занглаган кетмонсиз, оловга 
тоблаб, ўткир эговда чархлаш керак», деса- 
я, юзсиз!Ҳ. Назир, Ўтлар туташганда. Ному- 
сини букмоқ Номусга қолдирмоқ. Нодон 
билан юрма, номусингни букма. Мақол. 

БУКРАИМОҚ шв. Букчаймоқ. Бели бук- 
райиб, қулоғи тикрайиб, шу ерга бир кампир 
келиб қолди. «Муродхон». 

БУКРИ 1 айн. букур. Букри одам. Таёқ 
ўғрини тўғрилар, Гўр букрини тўғрилар. 
Мақол. н Кўчадаги шовқинга дарвозадан 
пакана, букри одам бир қўлида фонус, бошқа 
қўлида курси кўтариб, чопиб чиқди. Ҳ. 
Ғулом, Феруза. Ҳамма ялт этиб букри йи- 
гитга қаради. С. Сиёев, Ёруғлик. 

2 Эгилган, майишган. Букри кўприк. 
Букри тол. н Ҳачон кўрма, бир пой ҳўкиз, 
букри омоч, Бағри шамол кўрмай, қишда 
қолади оч. Ғ. Ғулом, Кўкан. Эшагини йўл 
четидаги букри тутга боғлади. Н. Аминов, 
Ёлғончи фаришталар. 

БУКРИЛИК Умуртқа поғонасининг лат 
ейиш ёки турли касалликлар оқибатида 
дўппайиб чиқиб қолиши. Марям бахши ет- 
мишлардан ўтган кампир.. қаддининг туғма 
букрилиги бўлмаса, уни ҳеч ким етмишни 
кўрган демас эди. Ҳ. Шамс, Душман. 




БУКСИР [р .< нем. Bugsierer — тортувчи 
кема, арқон] 1 Бошқа кема, баржа ва ш.к. 
ни шатакка олиб борувчи махсус кема. Па- 
роходнинг буксирини эслатувчи бу агрегатлар 
бир йўла уч ишни адо этарди. Ш. Рашидов, 
Бўрондан кучли. 

2 Шатакка олиш учун қўлланадиган мах- 
сус пўлат арқон, трос. 

БУКУН айн. бугун. Шеър ёзилган саҳар- 
ларга гул ўраб келдим букун. Э. Воҳидов, 
Муҳаббат. Нури, букун Гулнор уйини холи 
топиб, калиди бурнида унутилган бир қутини 
топди. Ойбек, Танланган асарлар. 

БУКУНГИ айн. бугунги. Мирсоат, сен бу- 
кунги ишингни хотирлайсанми? А. Қодирий, 
Обид кетмон. Букунги шонли буюк ҳурма- 
тингга минг раҳмат. Ҳабибий, Девон. 

БУКУР 1 Умуртқа ёки кўкрак қафаси- 
нинг қийшайиб ўсиши натижасида ҳосил 
бўладиган дўмбоқ, букри жой. н Ўн беш 
ёшидан бошлаб.. то шу дамгача эрта-кеч 
букчайиб ишлашга тўғри келгани учун унинг 
елкаси букур каби, ортиқча туртиб чиққан 
эди. Ойбек, Танланган асарлар. 

2 Шундай иллати, нуқсони бўлган одам. 
Букур одам. 

3 Эгилган, майишган, қийшиқ, букри. 
Темир йўл ёқалаб кетган дала йўли букур жий- 
да тагида тугарди. С. Маҳкамов, Шогирд. 

БУКЧАЙМОҚ 1 Елкаларини чиқариб, 
кўкрагини ичига олиб энгашмоқ. Найман она 
букчайиб ўтириб қолди. «Ёшлик». Салим- 
бойвачча букчайганича қимир этмай қотди. 
Ойбек, Танланган асарлар. Нормат полвон 
аранг ўрнидан турди-да, букчайганча ўлик- 
нинг тепасига борди. «Ёшлик». 

2 Белини, кўкрагини кўтара олмай эн- 
кайиб қолмоқ, қадци эгилмоқ. Букчайган чол. 
Бели букчайган кампир. н У ғамдан букчайиб 
қолган ҳаким Абдусамадга ачинар эди. М. 
Осим, Карвон йўлларида. Уйда ўтириб, 
чўкиб, букчайиб қолди. «Шарқ юлдузи». 

БУЛ эск. кт. айн. бу. Фақир андак фурсат 
бошини қуйи солиб туриб дедики, эй хўжа, 
бул ишда сир бордир, мандин тиламагилки, 
ул сирнинг пардасини кўтарсам. А. Қаҳҳор, 
Миллатчилар. Рост, бул ўғлингиз серғайрат 
ва зеҳнли эканлиги унинг юриш-туриши, ва- 
жоҳатидан билиниб турибди. М. Осим, Ибн 
Сино қиссаси. Аммо бул иш иккитамизнинг 
ҳам охиратимиз учун яхши иш эрмас. А. Қо- 
дирий, Ғирвонлик Маллавой. 


БУЛАМИҚ 1 Унни сутга булаб (қориб) 
тайёрланадиган аталасимон овқат. Иш юриш- 
маса, буламиқ дандон синдирар. Мақол. н Бир- 
икки кун сутли овқатлар, буламиқ еб тур- 
синлар. Мирмуҳсин, Умид. -Буламиқ, оз-оздан 
ширгуруч еяпти, — куёви ўрнига Ёрқиной жавоб 
қилади. Р. Раҳмон, Меҳр. Икки чақмоқ қанд 
бўлганида, буламиқ қилиб берардим. Газетадан. 

2 кўчма с. т. Аралаш-қуралаш, чалкаш 
нарса. Ишни буламиқ қилиб юборибсиз. 

БУЛАМОҚ 1 Юқадиган нарсага ботириб 
ёки белаб, ҳамма ёғини қопламоқ, айлан- 
тириб ботирмоқ. Унга буламоқ. Қаймоққа 
буламоқ. н Қани, нонни синдириб, қаймоққа 
булаб-булаб уриб олинглар-чи. Э. Раимов, 
Ажаб қишлоқ. Ҳалим эшон юмшоқ нонни олча 
қиёмига булаб еркан.. И. Раҳим, Тақдир. 
Сочимдан тортиб, тупроққа буламоқчи мени 
ухотин. И. Раҳим, Чин муҳаббат. 

2 кўчма Бўлар-бўлмас айблар билан қо- 
раламоқ, асоссиз айбламоқ; фош қилмоқ. 
Салима йиғилишда Қодирни роса булади. 

БУЛБУЛ I [ф. JIC — булбул] 1 Чумчуқ- 
симонлар туркумининг қораялоқлар оила- 
сига мансуб сайроқи қуш. Булбул чаманни 
севар, Одам — Ватанни. Мақол. Қуш йўқ 
жойда қурбақа — булбул. Мақол. н Эй дил- 
рабо, ишқинг билан девона бўлдим соғиниб, 
Булбул каби тун кечалар гирёна бўлдим со- 
ғиниб. Ҳамза. Ҳаммаёқ жимжит. Фақат 
онда-сонда булбуллар ноласи эшитилади. И. 
Раҳим, Чин муҳаббат. 

2 кўчма Хушовоз хонанда; моҳир нотиқ. 
Зўрға-зўрға қайрилиб, ёнига қаради: севимли 
булбули, сочларини тўзғитиб, ширин уйқуда 
роҳат қилмоқда эди. Чўлпон, Кеча ва кундуз. 
Эргаш ота ҳақиқатан ҳам халқ кўнглини 
хониш қилувчи шоир, халқ дардини, тилак- 
орзусини куйловчи булбул эди. «ЎТА». 

3 кўчма Ошиқ, хуштор. Гул шохига 
булбул қўнса, бир қўнсин, Икки булбул қўнса, 
сира қўнмасин. «Қўшиқлар». Қайтайин, 
сўлганди чаманда гулим, Қўлимдан учди-ку 
менинг булбулим. «Нурали». Қиз қизил гул 
бўлганда, йигит — булбул, Гулни излаб булбул 
боғда тунамасми ?! «Қўшиқлар». 

БУЛБУЛ II Ўзбек халқ амалий санъати- 
нинг кўп соҳаларида қўлланадиган, ўйма ва 
қуйма усулларда бажариладиган нақш. 

БУЛБУЛАК [ф. ■ <1/11 — булбулча] 1 Тор- 
ли мусиқа асбоблари дастасининг юқори 
қисмидаги, ёғоч ёки суякдан ясалган харак. 

2 Лойдан қуш шаклида ясалган ва оловда 
қиздириб пиширилган, болалар пуфлаб ча- 
ладиган ҳуштак (ўйинчоқ). 

БУЛБУЛИГЎЁ [булбул + ф. — сўз- 
ловчи; нотиқ] 1 Булбул каби сўзловчи, куй- 
ловчи. -Илгари оринг келмас эди, булбулигўё 
эдинг, — деди аста Табибий. С. Сиёев, Ёруғ- 
лик. Сайрасанг, сен сайра, булбулигўё, Сен 
сайрасанг, ошиқ ўзин ўлдирур. «Оқ олма, 
қизил олма». 

2 c.m. кўчма Ҳадцан ташқари кўп гапи- 
рувчи; вайсақи; маддоҳ. Аъзамнинг булбули- 
гўёлиги суҳбатдошимга кутганидан ортиқ 
озуқа берди, шекилли, у формадаги ҳамроҳига: 
-Бу лаққага ўхшайди-ку! — деб, сўл кўзини 
қисиб қўйди. Шуҳрат, Жаннат қидирганлар. 

БУЛБУЛНАВО [булбул + наво] Булбул 
каби куйловчи, булбулдек хушовоз. [Ҳизлар:] 
Боғда булбуллар баҳор мадҳини куйлар тин- 
майин, Жўр бўлинг, вақт ўтмасин, булбул- 
наволар, қайдасиз? Уйғун, Лақма. 

БУЛДИРАМОҚ шв. фолък. Элас-элас, 
айқаш-уйқаш бўлиб кўринмоқ. Йиғлай- 
йиғлай ёш ёғилди юзимга, Ёруғ дунё бул- 
дирайди кўзимга. «Юнуспари». Чангасарқи- 
либди менинг ўзима, Сувсизликдан ер бул- 
дирар кўзима. «Гулнорпари». 

БУЛДУРҒУН Оддий малина. қ. хўжағат. 

БУЛДУРУҚ I 1 Аёзли, совуқ кунлари 
ёки туман пайтларида нам ҳаво зарралари- 
нинг музлаши натижасида ҳосил бўладиган 
майда қаттиқ қор; қиров. Тушдан кейин ос- 
мон юзини сарғиш туман қоплаб, майда бул- 
дуруқ ёға бошлади. Мирмуҳсин, Чиниқиш. 
Кўприк устидаги қайрағоч новдаларини бул- 
дуруқ ўраб, танасигача оппоқ қилиб қўйган. 
С. Аҳмад, Уфқ. Эрталабки туман тарқалиб, 
дарахт шохларига ёпишган булдуруқ зар- 
ралари гавҳардай ялтирай бошлади. А. 
Мухтор, Чинор. 

Булдуруқ боғламоқ Булдуруқ зарралари 
билан қопланмоқ. Йўлакда булдуруқ боғлаган 
оппоқ акация тагида келишгангина бир қиз 
билан Акбарали mypapdu. А. Мухтор, Чинор. 
..қамишлар булдуруқ боғлаб, оппоқ бўлиб 
қолган экан. Ш. Холмирзаев, Сўнмас ўт. 

2 кўчма Сочнинг оқи; оқарган соч. Бир 
вақт юрагимни севгига маскан этган қора 
сочга қўнмиш булдуруқ. С. Зуннунова. 

БУЛДУРУҚ II Каптарсимонлар оила- 
сининг булдуруқлар туркумига мансуб 
бўлган чўл қуши; қорабовур. Азимхон.. ёвшан 


тоғларидан учган булдуруқларни кўзи билан 
узоқларга қадар кузатиб қолар эди. А. Мух- 
тор, Чинор. Юртга куз келганин аста бил- 
дириб, Дарахтлар шохидан учар булдуруқ. X. 
Салоҳ, Излар ва ҳислар. 

БУЛДУРУҚ III Балиқ тухуми, уруғи; 
увулдириқ, икра. Дастурхон кўнгил тусаган 
нарсаларга тўла. ..қора, қизил булдуруқлар, 
қовурилган беданаю ранг-баранг узум, олма.. 
каржланган қовун-тарвузлар кўзни ўйната- 
ди. «Ёшлик». ..бу қалдирғочлар ўзининг наси- 
басини денгиз қирғоққа улоқтирган балиқ- 
ларнинг лаҳм гўшти ва булдуруғидан кўради. 
К. Маҳмудов, Қизиқарли пазандалик. 

БУЛДУРУҚЎТ Алисмадошлар оиласига 
ёки булдуруқдошларга мансуб, ботқоқлик 
ҳамда сувда ўсувчи кўп йиллик ўт. 

БУЛЖОР қ. бўлжор. 

БУЛКА айн. бўлка. Она Жўрабой ота 
билан Эъзозхонни Ботирали олиб келган қора 
булка ва.. ёнғоқ, нонжийда билан меҳмон 
қилди. Ҳ. Ғулом, Машъал. 

БУЛЛИТ [ингл. bullet — ўқ] спрт. Хок- 
кейда: гол бўлиши эҳтимоли бор вазиятда 
шайбани эгаллаган хоккейчини қўпол ра- 
вишда тўхтатиб қолиш учун белгиланади- 
ган жарима шайба. 

БУЛОН Ёввойи от. Қари ҳам бўлса қу- 
лондай, бўйнини чўзиб булондай сувга кела- 
ётибди. «Равшан». Булон юрмас ерлардан 
Бўғиб ўтиб боради. «Равшан». 

БУЛОҚ 1 Ер остидан отилиб, қайнаб чи- 
қувчи сув ва шундай сув чиқиб турган жой, 
чашма. Иссиқ булоқ. Булоқ суви. Сўзнинг онаси 
— қулоқ, сувнинг онаси — булоқ. Мақол. н 
Булоқ бўйида жой қилишибди. Дастурхон 
усти ноз-неъматга тўла. «Саодат». Махсум.. 
чўққининг шундай биқинидан қайнаб чиқаёт- 
ган булоқда ювинди. С. Анорбоев, Оқсой. 

2 кўчма поэт. Бой манба. Ижод булоғи. 
Онанинг қалби — меҳр булоғи. Мақол. н 
Ижод, нашъа кундан-кун зиёд, Йўқдир орзу 
булоғига банд! Газетадан. Фолъклор халқ 
даҳосининг туганмас булоғи бўлиб, ёзма 
адабиёт ҳар доим ундан баҳра топиб келади. 
«ЎТА». Даромаднинг яна бошқа булоғи чиқиб 
қолди. «Муштум». Онанинг кўкраги битмас 
булоқдир! Дили оқ бўлганидан cymu ҳам оқ- 
дир!Ё. Мирзо, Ўғил меҳри. 

Бурнидан булоқ бўлди Бурнидан чиқди, 
татимади, зое кетди. Тўйчи дўкончининг ҳам 
еган-ичгани бурнидан булоқ бўлиб чиқади. А. 





Кўчимов, Ҳалқа. Кўз булоғи қайнамоқ Қат- 
тиқ йиғламоқ, кўз ёши тўкмоқ. Энди она анча 
тузалиб қолди. Фақат Ботиралини эсласа, 
бағри эзилади, дили эриб, кўзларининг қўш 
булоғи қайнайди. Ойбек, Танланган асарлар. 

БУЛОҚИ Бурунни тешиб тақиладиган 
зирак, зийнат буюми. Ўйинчи йигит четга 
чиқиши билан киприкларига сурма қўйган, 
бурнига булоқи таққан, бодомқовоқ йўғон бир 
жувон ўртага чиқиб йўрғалай бошлади. П. 
Турсун, Ўқитувчи. Кичкина бурнига катта- 
гина булоқи таққан кенжа қизча нималар- 
нидир ғужиллаб, қўғирчоқ ўйнарди. Ойбек, 
Нур қидириб. 

БУЛОҚЧИЛАР зоол. Булоқ, кўл, ариқ ва 
дарёларда учрайдиган, қисқа муддат яшов- 
чи, капалакка ўхшаш бир хил ҳашарот. 

БУЛОҒОЧУН 92 бовли ўзбек уруғлари 
насабномаларида қайд қилинган қадимги 
туркий (ўзбек) уруғлардан бири. 

БУЛТУР с. т. Ўтган йили. Мен сизни 
бултур кўрувдим. М. Исмоилий, Фарғонат. о. 
Бултур экилиб, кўп қошларни қорайтирган 
ўсма илдизидан яна бош кўтариб чиқди. Чўл- 
пон, Кеча ва кундуз. 

БУЛТУРГИ с. т. Ўтган йилги; ўтган йили 
бўлган. Бултурги қиш. н Бултурги майизнинг 
суви, Учқораники. С. Сиёев, Отлиқаёл. Уса- 
риқ чўпаклари диккайиб турган бултурги 
бурган қолдиқлари орасидан ялпиз тера бош- 
лади. Ў. Ҳошимов, Қалбингга қулоқ сол. 

БУЛУТ I 1 Осмонни бутунлай қоплаб 
олган ёки унинг у ер-бу ерида ғуж бўлиб 
тўпланган, қуюқлашган сув буғлари. Оқ 
булут. Баҳор булутлари. Сукутда ҳикмат 
кўп, Булутда — ҳиммат. Мақол. Ўтган бу- 
лутдан ёмғир кутма. Мақол. н Булуньгар 
шамолга эргашиб, тоғ томон йўл олди. Ў. 
Ҳошимов, Қалбингга қулоқ сол. Кўкни булут 
қоплаган, милт этган юлдуз йўқ эди. И. Раҳим, 
Чин муҳаббат. 

Ҳаво (ёки осмон) булут Осмонни булут 
қоплаган, ҳавонинг авзойи бузуқ. Осмон 
булут. Биронта юлдуз кўринмайди. Ойбек, 
Танланган асарлар. Ҳаво булут. Одамларнинг 
шошиб югуришига қараганда, қорми, ёмғирми 
ёғса керак. Э. Раимов, Ажаб қишлоқ. 

2 кўчма Осмонни булут каби қоплаб 
олган ҳар бир нарса. Эргаш чанг булутини 
ёриб, извошга етиб олишга шошилади. И. Ра- 
ҳим, Чин муҳаббат. Аввал ҳалиги тикроқ қора 
бола, кейин бошқалари ғойиб бўлди, улар 


ўйнаган жой устида анчагача чанг булути 
туриб қолди. А. Мухтор, Опа-сингиллар. 

3 кўчма Таҳдид солувчи ёки дилни қо- 
ронғи қилувчи ҳар бир нарса, ҳолат. Боя, қиз 
овозини эшитганда, қалбида чақнаган қуёш 
юзини мана энди қора булут босди. М. Ис- 
моилий, Фарғона т. о. Ҳар ҳолда, Тошкент 
устига яна қонли булутлар чиқди, ишнинг 
охири нима билан тинчланар, бу бир худо- 
гагина маълумдир. А. Қодирий, Ўтган кунлар. 

4 с. т. Бир турли денгиз жониворининг 
ғовак, юмшоқ танаси (чўмилишда баданни 
совун билан ишқаш учун ишлатилади). 

БУЛУТ II Кулолчиликда ишлатиладиган 
булутсимон бўртма ёки илон изига ўхшаш 
нақш. 

БУЛУТДАИ, -дек 1 Булутга ўхшаш, бу- 
лут сингари. Унинг бутун юрагини қора 
булутдай қоплаган ғам бир онда йўқолгандай 
бўлди. Ойбек, Нур қидириб. Ота яна намоз- 
гар чоғи булутдек бўлиб кириб келди-ю, супа 
ўртасида тўхтаб, бетоқатлик билан Дило- 
варни сўради. Н. Қиличев, Чиғириқ. Икки 
мартадан ирғитилган тупроқ тўзиб, ша- 
молсиз дим ҳавода булутдек муаллақ туриб 
қолди. С. Аҳмад, Уфқ. 

2 кўчма Булутларга етгудек, юксак, ба- 
ланд. Ёш йигитнинг.. пахтазорга кириб.. шавқ 
билан тез-тез тергиси, булутдай хирмон 
қилгиси келди. Ойбек, О. в. шабадалар. 

3 кўчма Катта ва учқур (от ҳақида). Ос- 
тингда булутдай от, эгнинг бут. Ойбек, 
Навоий. 

БУЛУТЛАНМОҚ Булут билан қоплан- 
моқ, булут босмоқ. Бир неча кун булутланиб 
турган ҳаво яна очилиб кетди. А. Ҳайитметов, 
Пўлат бармоқлар. 

БУЛУТЛИ Булут билан қопланган, бу- 
лут босган. Булутли қиш кунининг юракка 
зиқлик берувчи хира тонги эди. Ойбек, Тан- 
ланган асарлар. Ҳаво булугпли, касалхона ҳов- 
лиси бўм-бўш эди. Ў. Ҳошимов, Нур борки, 
соя бор. 

БУЛЬВАР [фр. boulevard — шаҳар девори] 
Икки томонлама ҳаракатли кўча ўртасидаги 
кенг хиёбон. Бизнинг гулбоғларимиз, хиёбону 
булъварларимиз ёз кезларида айниқса кишини 
ўзига мафтун этади. Газетадан. Шундай 
кезлари — табиат уйғонаётган паллада тоза 
ҳаводан тўйиб-тўйиб шимиришнинг, булъ- 
варда ўтириб, хаёл суришнинг гаштига нима 
етсин. Газетадан. 




БУЛЬДЕНЕЖ [фр. boule de neige — юма- 
лоқланган қор] Май ойида гуллайдиган 
декоратив бута ва унинг оқ шар шаклидаги 
гули. Таманно иккита атиргул, Эркиной 
битта қирқоғайни, Турғун битта сиренъ 
билан бульденеж, бошқалар шойигул, қаш- 
қаргул, қўқонгул, картошкагул, ҳусниюсуф 
кўчатлари олиб келишди. М. Исмоилий, 
Бизнинг роман. 

БУЛЬДОГ [ингл. bulldog — буқасимон ит] 
Катта япасқи тумшуқли, кўкраги кенг, 
оёқлари калта ит. Итлар ҳам ҳар хил бўлади: 
булъдог, кўппак, исковуч, този, лайча, бўри- 
босар.. хуллас, санайверсам жуда кўп. Н. 
Аминов, Қаҳқаҳа. 

БУЛЬДОЗЕР [ингл. bulldozer — катта ке- 
сакларни майдаловчи] Ер суриш ва текис- 
лаш учун махсус кескич-сургич билан уску- 
наланган трактор. Булъдозерлар бири олиб, 
бири қўйиб вағиллайди. Орқага тисарилади, 
олдинга интилади. Ў. Усмонов, Сирли соҳил. 
Орадан ўн кун ўтиб, ўнлаб булъдозерлар, 
тракторлар, скреперлар адир томон ўрма- 
лади. С. Аҳмад, Жимжитлик. 

БУЛЬДОЗЕРЧИ Бульдозер ҳайдовчи. 
Булъдозерчи.. тик трассадаги тошларни 
суриб, йўл очиб берди. И. Раҳим, Тақцир. 
Зойиржон тўрхалтасини силкитиб елкасига 
оларкан, нотаниш булъдозерчини сўкди. Ў. 
Ҳошимов, Қалбингга қулоқ сол. 

БУЛЬОН [фр. bouillon — қайнатма] 
Гўшт, шунингдек, балиқ, сабзавот кабилар 
қайнатилган сув; қайнатма шўрва суви. Бу 
таомнинг ташқи кўриниши бир оз сарғиш- 
роқ, ёғсиз булъон. К. Маҳмудов, Қизиқарли 
пазандалик. 

БУЛҒАЛАМОҚ 1 айн. булғамоқ. Шокир 
кучлироқ бўлгани учун бир чалишда уни [Сат- 
торни] ағдариб йиқитди ва то узоқдан ўқи- 
тувчилари кўрингунча тупроққа булғалаб 
турди. Ў. Умарбеков, Қисмат. 

2 Қўлини кўтариб, ҳавода муаллақ ай- 
лантирмоқ. Бир қўлини кўтариб булғалаб, 
ҳадеб чақираверди. «Равшан». Муни кўриб, 
масти беихтиёр бўлиб, икки қўлини кўтариб, 
булғалаб.. қизларни чақириб, бир сўз айтди. 
«Равшан». 

БУЛҒАМОҚ 1 Бирор нарсани ифлос, 
кир нарсага беламоқ, ботирмоқ, ҳамма ёғи- 
ни ифлос қилмоқ. Эшакни сийласанг, охурини 
булғар. Мақол. Оёғи ифлос тўр булғар, Ўзи 
ифлос эл булғар. Мақол. н Ифлосланган оқар 


сувлар сизиб ўтиб, ер ости сувларини бул- 
ғамоқда. «Фан ва турмуш». 

2 кўчма Бадном қилмоқ; ҳақоратламоқ. 
Мараҳим ҳақида сўз очдилар, унинг арвоҳини 
булғадилар. Ш. Ризо, Қор ёгди, излар босил- 
ди. Нега у пашшахўрда бўлиб қолди десам.. 
ўз нафсини кўзлаб, виждонимни ўз шалтоғига 
булғаб, ширин турмушимни бузмоқчи экан. С. 
Юнусов, Осон ишнинг оҳи бор. Номини бул- 
ғаманг! Шербек акам тилла йигит. С. Анор- 
боев, Оқсой. Поданинг ичида битта тирра- 
қиси бўлса, ҳаммасини булғайди. С. Зунну- 
нова, Олов. 

Наслини булғамоқ 1) наслини бузмоқ; 
2) кўчма насли-насабини иснодга қолдир- 
моқ. Сен базнинг наслимизни кўтариш ўрни- 
га ерга уриб булғадинг. А. Қодирий, Ўтган 
кунлар. 

3 Лойқатмоқ, лойқа қилмоқ. Сувни бул- 
ғамоқ. 

4 шв. Қўл билан имламоқ. Ўтирибди ай- 
вончада азонда, Алин булғаб, қичқиради хир- 
монда. «Қўшиқпар». 

5 Беламоқ, буламоқ, ботирмоқ. Раъно 
айвон лабида қўлини керосинга булғаб, лампа 
ёқиш ҳаракатида эди. Ҳ. Назир, Сўнмас 
чақмоқлар. Ҳомид нонни шиннига булғар экан, 
сўради: -Ёшингиз нечада, бек! А. Қодирий, 
Ўтган кунлар. 

6 Бузмоқ, иснод келтирмоқ. Энди улар 
[болалар] баттар бўлса бўладики, яхши то- 
монга ўзгармайди. Жамиятни булғаб яшай- 
веради. «Ёшлик». Лекин сиз билан том маъ- 
нодаги тиланчилар, таъбир жоиз бўлса, 
жамиятимизнинг кўркам жамолини булғаб 
турган ўша сўгаллар, ҳуснбузарлар ҳақида 
гстлашмоқчиман. Газетадан. 

7 кўчма Зўрламоқ, номусига тегмоқ. Ўша 
бувайдалик Саидаҳрор эшон ўн бир яшар 
қизни булғаган, шарманда бўлишдан қўрқиб, 
уни бўғиб ўлдирган экан. А. Қаҳҳор, Қўш- 
чинор чироқлари. 

БУЛҒАНМОҚ 1 Булғамоқ 1, 2, 5 фл. 

мажҳ. ва ўзл. н. Лойга булғанмоқ. Ўз шалтоғи- 
га булғанмоқ. н Булғаниш бўлса, шаъним бир 
марта булғанган. Менга мурувват қилмай қўя 
қолинг. С. Анорбоев, Меҳр. Йигитлар қўй- 
ларнинг сийдик ва тезакларига булғаниб 
ётган тутқунларнинг қўл-оёқларини ечиб, 
қўрадан ҳайдаб чиқармоқчи бўлдилар. С. 
Айний, Қуллар. 

2 физиол. Ихтилом бўлмоқ. 




БУЛҒАНЧ Булғанган, ифлос; лойқа. Ҳов- 
ли юзи турли ахлатлар билан булғанч, гўё 
йиллардан бери тозаланмаган, супурги кўр- 
магандек эди. А. Қодирий, Ўтган кунлар. 

БУЛҒАНЧИҚ сшн. булғанч. 

БУЛҒАТМОҚ 1 Булғамоқ 1, 3, 6 фл. орт. 
н. Олти йилдан бери қанча пок ёстиқларни 
булғатмади Фуод афандининг бу учирмаси. М. 
Исмоилий, Фарғона т. о. 

2 айн. булғамоқ 1, 2, 3. Ўзбеклар айтади: 
«Ифлос бузоқ подани булғатар». Ойбек, 
Қуёш қораймас. Туз ичиб, тузлиғимни бул- 
ғатибкетмоқчимисан?! М. Бобоев, Гўзаллик 
истаб. ..бир куни икки ясовул чашма бошида: 
«Сен, ярамас келгинди, сувни булғатдинг», 
деб қамчи билан [мешкобчини] чунонам сава- 
лашди. Мирмуҳсин, Меъмор. 

БУЛҒОВИЧ шв. 1 Ип йигирадиган чархни 
айлантирувчи чўп, пилтакач. Кампир, қулоқ 
солгин айтган тилимга, Булғовичинг хўп яра- 
шар қўлингга. «Гулшанбоғ». 

2 Хамир ва ш. к.ни қорадиган курак. 

БУЛҒОР айн. болгар. Янги ерларга кўчиб 
келган гагаузлар ўзларини булғор деб ата- 
ганлар. «ЎТА». Бу Аҳмад яхши кўрадиган, 
лекин харид қилишга доим ҳам қурби ета- 
вермайдиган камёб булғор сигарети эди. Ф. 
Мусажонов, Ҳиммат. Булғор гармдорининг 
унча пишиб кетмаган, пўсти яшил ва нозик 
хилларидан танлаб оласиз. К. Маҳмудов, 
Ўзбек тансиқ таомлари. 

БУЛҒОРИ: булғори тери Қорамол те- 
рисидан ишланган юмшоқ кўн. У қувон- 
ганича югуриб, ўтовга кирди-да, қўнжи узун 
булғори этигини кийиб чиқди. А. Мухтор, 
Қорақалпоқ қиссаси. 

БУЛҒОРЛАР 1 тар. 10-15-асрларда Волга 
ва Кама дарёлари атрофида яшаган туркий 
қабилалар номи. 

2 айн. болгарлар. 

БУМАЗЕИ [итал. bambagina — пахта] 
Тескари томони пахмоқ тукли, қалин ип- 
газлама. Бир кўйлаклик бумазей. Бумазей 
халат. н Унинг илгаридан дуркун гавдаси 
яна ҳам тўлишиб, олачипор бумазей халатини 
тўлдириб турарди. А. Мухтор, Опа-син- 
гиллар. 

БУНАҚА с. т. айн. бундай. -Бунақа гап- 
лар кимдан чиқади ? — деди Аҳмедов мийиғида 
кулиб. А. Қаҳҳор, Қўшчинор чироқлари. 
Умрингизда бунақа ош емагансиз. Ўзим дам- 
ладим. О. Ёқубов, Излайман. Бунақа хотин- 


ни хотин дейилмайди, бебаҳо хазина дейила- 
ди. С. Аҳмад, Юлдуз. 

БУНАҚАНГИ с. т. айн. бундай. Буна- 
қанги гстларга ишонаверманг. н Бунақанги 
ишларга суяги йўқ. Ҳамза, Бой ила хизматчи. 
Ўзи жуда ғалати одам-да устозим, бунақанги 
ақлли одамни икки дунёда ҳам тополмайсиз. 
X. Тўхтабоев, Ширин қовунлар мамлакати. 

БУНДАИ 1 кўрс. олм. Худди айтилганга, 
кўзда тутилганга ёки кўз ўнгидагига ўхшаш, 
тенг; бунақа, бу каби. Бундай пайтларда 
Луғумбек тарафларда ҳаво ниҳоятда дим 
бўлади. С. Аҳмад, Уфқ. Бўтабой бундай са- 
волни кутмаган бўлса керак, гангиб қолди. А. 
Қаҳҳор, Қўшчинор чироқлари. Бундай туй- 
ғун, бундай зийрак, бундай боадаб қиз етти 
иқлимда ҳам топилмайди. Ойбек, Танланган 
асарлар. 

2 рвш. взф. Шу қадар, шунчалик, бун- 
чалик. Бир жойга бориб, сира бундай кеч 
қолган эмас эди. А. Қахҳор, Қанотсиз читтак. 
Агар сан бир хум олтин топсанг, бундай 
севинмас эдим. Ойбек, Танланган асарлар. 

3 Қуйидагича. Бир хатида бундай дебди: 
«Катта походдан кейин ҳозир дам олиб 
ўтирибмиз. Жуда чарчаганман». А. Қаҳҳор, 
Олтин юлдуз. 

4 рвш. Айтилганга, кутилганга, кўзда ту- 
тилганга ёки кўз ўнгидагига ўхшаш бир зайл- 
да, тарзда; шундай. Йўқ, бундай бўлмаслиги 
керак, бундай бўлмаслиги керак, бу инсофдан 
эмас.. X. Султонов, Онамнинг юрти. Қоратой, 
сан бундай қил, ҳозир бориб ёт, чарчагансан. 
Ойбек, Танланган асарлар. Йўқ бундай эмас! 
Менинг зотимда жиноятчилар йўқ. Мирмуҳ- 
син, Меъмор. -Бундай қиламиз, — капитан 
ўрнидан турди. Ў. Ўмарбеков, Ёз ёмғири. 

5 -лар қўшимчаси олиб отлашганда, 
бирор гуруҳ вакили бўлган шахсни англатади. 
Ким билади, унақалар кўп ахир, укам, Ким 
ҳам ахир бундайларни йўлга солибди. А. Ори- 
пов, Йиллар армони. Бундайлардан минг- 
тасининг қоши бир тола сочингга арзимайди. 
Биламан, қизим.. Ойбек, Танланган асарлар. 

Биров ундай, биров бундай Ҳамма бирдек 
аҳволда эмас, ҳамма бир хил, баравар эмас. 
Шунга ўхшаш биров ундай, биров бундай. 
Ўзингизни билинг, ўзга билан нима ишингиз 
бор ? Ойбек, Танланган асарлар. 

БУНДАИИН шв. Бундай, бу каби. Бир 
мардни бундайин хафа қилибсан. «Муродхон». 
У билан менда қандай чора бор эдики, бун- 




дайин ишларни бўлдирмасак? Ҳамза, Паран- 
жи сирлари. 

БУНДАҚА с. т. Бундай. 

БУНДАҚАНГИ шв. Бундай. 

БУНДОҚ, бундоғ с. т. Бундай. Бундоқ бўй- 
нимни чўзиб қарасам, Муяссар билан.. Гулчеҳ- 
ра шафтоли теряпти. О. Ёқубов, Эр бошига 
иш тушса. Воқеа бундоқ бўлган эди. С. Аҳмад, 
Уфқ. Хилват қилиб, бундоғ гапирсангиз бўл- 
майдими? М. Исмоилий, Фарғонат. о. Бундоғ 
ёзай яхши-яхши достонларинг. Ҳабибий, Девон. 

БУНЁД [ф. — асос, негиз, пойде- 

вор; ибтидо] 1: бунёд бўлмоқ ёки бунёдга 
келмоқ: 1) юзага келмоқ, барпо бўлмоқ; 
пайдо бўлмоқ. Сарбаланд хирмонлар ўз-ўзи- 
дан бунёдга келмайди. Газетадан. Ғалла хал- 
қимизнинг пешона тери, билак кучи билан 
бунёдга келганлиги учун ҳам азиз ea муқад- 
дасдир. Газетадан. Газли посёлкаси асосан 1954 
йилда бунёдга келди. «Муштум»; 2) туғил- 
моқ. Фарзанд бунёд бўлди, ўлим йўқ демак.. 
«Ёшлик». Бунёд қилмоқ (ёки этмоқ, айла- 
моқ) Юзага келтирмоқ; барпо этмоқ, ярат- 
моқ, қурмоқ. Не керагинг бор эса, бунёд қил, 
Яхшиси, инсон дилин обод қил. «Ақл ақлдан 
қувват олади». Йўқолган кўлларни қайта бунёд 
қилиш амри маҳол. «Муштум». 

2 Бор, барқарор. Жаҳонда токи бунёдсен 
Ки номи одамизодсен.. Э. Воҳидов, Муҳаббат. 

3 Бунёд (эркаклар исми). 

БУНЁДКОР [ф. — асос солувчи, 

яратувчи] Асос солувчи, барпо қилувчи, 
яратувчи. Бунёдкор халқимиз Ҳарши ea Жиз- 
зах даштларини яшнаб турган пахтазор- 
ларга айлантирмоқдалар. «Ўзбекистон қў- 
риқлари». Ахир аёл сени, барча одамзодни 
дунёга келтириб, оқ сут бериб катта қилган 
бунёдкор-ку! Газетадан. Ҳа, қишлоқлари- 
мизнинг тупроғи олтин, кишилари бунёдкор, 
келажаги яна ҳам порлоқ. Газетадан. 

БУНЁДКОРЛИК Бунёд этиш, яратув- 
чилик, ижодкорлик. Бунёдкорлик меҳнати 
туфайли серқуёш диёримиз йил сайин гўзал- 
лашиб бормоқда. Газетадан. Улуғвор бунёд- 
корлик режаларини амалга ошириш учун хал- 
қимизга тинчлик керак. Газетадан. Икки 
томонлама кураш кетяпти. Бунёдкорлик 
кураши. «Ўзбекистон қўриқлари». 

БУНЁДКОРОНА Яратишга, бунёд қи- 
лишга боис бўладиган, асос соладиган. Дил- 
навоз эса суҳбатдошини мафтун этганига 
маҳлиё бўлиб, Чотқол этакларидан бунёд- 


корона меҳнсип таронасини ашула қилиб 
куйлаётгандай, завқ билан сўзларди. С. Ка- 
роматов, Бир томчи қон. 

БУНКЕР [ингл. bunker — кўмир соли- 
надиган қути] 1 Комбайн, пахта териш ма- 
шинаси ва ш. к. нинг йиғилган нарса келиб 
тушадиган, тўпланадиган қисми. Сўриб олин- 
ган пахта машинадаги бочкасимон бункерга 
келиб тушяпти. Газетадан. Бу йил Эргашев 
ўз бункеридан 100 тонна «оқ лотин» териб 
тўкди. Газетадан. 

2 Қум, шағал, цемент, дон, кўмир ва 
ш. к. нарсаларни қисқа муддат сақлаш ёки 
ташишга мўлжалланган идиш. 

3 Мудофаа учун мўлжалланган ер ости 
иншооти. Улар бункерни қамал қилиб, тобо- 
ра яқинлашиб борарди. «ЎТА». 

БУНТ [нем. Bund — боғлам; алоқа] Пахта 
ғарами. ..пахта тайёрлаш пунктларида 
эндигина дастлабки бунтлар қад ростлади. 
Газетадан. Усти ўраб ташланган пахта 
бунтлари баланд деворлар оша ёнма-ён қад 
кўтариб турарди. Й. Шамшаров, Довруғ. 

БУНЧА 1 рвш. Бу қадар, бунчалик, шун- 
чалик. Бунча кеч қолдингиз. н О, бунча 
дардкашсан, она сайёра. А. Орипов, Йиллар 
армони. Оққа бунча беланибди у одам. Ҳ. 
Олимжон. 

2 белг. олм. Шу миқцорда; шу миқцордаги. 
Бунча гапни қаердан топиб ёздингиз ? А. 
Қаҳҳор, Олтин юлдуз. Бунча хотин, бунча 
бола-чақа.. қаерга сиғади? Ойбек, Танлан- 
ган асарлар. Келиш-кетишингдан не эди 
матлаб, Не учун бошимга солдинг бунча ғам. 
А. Орипов, Йиллар армони. 

БУНЧАЛИК рвш. Бу қадар, бунча, шун- 
чалик. Дунёда ҳали бирор товуш Фазлид- 
динга бунчалик ёқимли туюлмаган эди. П. 
Қодиров, Юлдузли тунлар. Мансур аввал- 
лари, Гавҳарга хат ёзиб юрганида, бу шўх 
шабада қизга бунчалик боғланиб қолганини 
билмасди. Ў. Ҳошимов, Қалбингга қулоқ сол. 
Жавоб бериб кўр-чи, номард табиат, Бун- 
чалик гўзални нечун яратдинг?! Ҳ. Олимжон. 

Бунчалигини билсам Иш, аҳвол шун- 
дайлигини билсам. Бунчалигини билсам, 
келмас эдим. 

БУР [ф. — мева, ҳосил] Барг, озуқа- 

боп қисм. Парпининг кўзи ногаҳон чуқурча- 
га тушди. Чуқурчада ўтган йили кўкарган 
бурган бурлари тўкилиб, ёғиндан ивиган та- 
наси букилиб ётарди. Й. Шамшаров, Бахт 




излаб. Пичан тез ўриб олинмаса, бури тў- 
килиб, шираси кетади. И. Раҳим, Ихлос. 

БУРАЛМА айн. бурама 1. Иккинчиси, 
ёшроғи, буралма мўйловли, қотмагина. Ой- 
бек, Танланган асарлар. 

БУРАЛМОҚ1 Бурамоқ фл. мажҳ. ваўзл. н. 
Винт буралмаяпти. Мўридан буралиб чиқа- 
ётган тутун. н Норин дарёси тоғ оралари- 
дан буралиб, кўпириб оқиб чиқяпти. С. Аҳмад, 
Уфқ. Чайла олдидаги гувала ўчоқдан буралиб- 
буралиб тутун кўтарилди. С. Аҳмад, Уфқ. 
Ичида алланима буралиб, ўқтин-ўқтин сан- 
чиқ турарди. «Ёшлик». 

2 Гавдани бир турли тўлғантирмоқ, шу 
ҳолатда юрмоқ, қилпанглатмоқ. Паризодлар 
ўйнаб турар, Нозик беллари буралиб. «Мали- 
каи айёр». Ичи ёниб, каравотда буралиб, 
тириша бошлади. Мирмуҳсин, Умид. 

БУРАМА 1 Спирал шаклда буралган, 
ўралган; буралма. . .кичкина бурама мўйловли 
йигит ҳеч қаерда кўринмасди. С. Сиёев, Аваз. 
Айниқса каттакон бурама карнай овози 
ажралиб турарди. Ҳ. Назир, Кўктерак ша- 
бадаси. Улар бурама сўқмоқдан занжирдек 
олдинма-кетин боришар(ди).. С. Кароматов, 
Олтин қум. Шаҳзода Мўмин қатлхонага олиб 
чиқадиган бурама зинапоядан деворни икки 
қўли билан сийпаб, секин орқага тислан- 
моқда. Ф. Жўраев, Обид Жалилов. 

2 Бураб очилиб-ёпиладиган; винтсимон; 
винтли. Дарвозабон отнинг калласидек ке- 
ладиган бурама қулфга узун калитни солиб, 
анчагача буради-да, дарвозани очди. М. Осим, 
Ўтрор. Ҳасанали ҳужранинг узун бурама қул- 
фини очиб, ичкарига шам ёқди ea бекнинг 
тўшагини ёзиб, унинг кириб ётишини кутиб 
турди. А. Қодирий, Ўтган кунлар. 

Бурама мих с.т. Винт, шуруп. Шербек 
ичкарига сирғаниб тушди-да, девор тагига 
бекина қолди. Энди шарманда бўлдим, деган 
фикр маҳкам ёпишиб, миясини бурама мих- 
дай пармалай бошлади. С. Анорбоев, Оқсой. 

3 Гирдоб, уюрма. Этакда Сир тўлиб, ўқ- 
тин-ўқтин бурамалар ҳосил қилиб, тўлғаниб 
оқмоқда. Й. Шамширов, Енгиш. 

4 айн. бурма 1,2. Бурама кўйлак кийибсиз, 
Севикли укам, ёр-ёр. «Қўшиқлар». 

5 кўчма Тескари маъноли, кинояли; ач- 
чиқ. Бурама гап қилмоқ. 

БУРАМ-БУРАМ такр. с. Буралиб-бура- 
либ кетган, жингалак, қўнғироқ. Бурам- 
бурам гажагингга қўнсинми чанг.. «Муштум». 


БУРАМОҚ 1 Доиравий ҳаракатга кел- 
тирмоқ, айлантирмоқ. У телефонни қанча 
бураса ҳам, жавоб бўлмади. Ш. Рашидов, 
Бўрондан кучли. Дуторчи дуторининг қуло- 
ғини жаҳл билан қаттиқ бураб, торини узиб 
юборди. А. Қаҳҳор, Қанотсиз читтак. Азонда 
Муроднинг уйқуси қочди. Бош томонидаги 
столда турган муштдайгина радионинг қу- 
лоғини буради. М. Ҳазратқулов, Журъат. 

2 Ўраб, айлантириб, бурама шаклга ки- 
ритмоқ, эшмоқ. Арқонни бурамоқ. н Сидиқ- 
жон мўйловини бураб, кулимсиради ea ер 
остидан Зуннунхўжага қаради. А. Қаҳҳор, 
Қўшчинор чироқлари. Ҳозиқ лиқиллай бош- 
лаганида, ердан чиқдими, осмондан тушдими, 
ишқилиб, биров қулоғини бураб тортди. 
«Шарқ юлдузи». Бекнинг асабийлиги ниҳоя- 
сига етди ea у Лаълининг сочидан бураб, 
теракзорга судраб кетди. Ҳ. Ғулом, Машъал. 

3 Айлантириб жойига туширмоқ, маҳ- 
камламоқ ёки жойидан чиқармоқ, бўшатмоқ. 
Гайкани бурамоқ. н Дарвозадан ичкарига 
кириши билан, ғаладонни очиб, шурупларини 
бурашгани бурашган. С. Нуров, Нарвон. 

4 Пружинали механизмларни ҳаракатга 
келтирмоқ. Соатни бурамоқ. Ўйинчоқни бу- 
рамоқ. н Шу машинанинг қулоғини бурасанг, 
лаганча чир-чир айланиб, ашула, дутор, 
танбур ванғирлайверади. Ойбек, Танланган 
асарлар. Эрининг қўлидаги соатни олиб буради. 
С. Аҳмад, Уфқ. Кампир минди ёғоч отни, 
Буради пўлат мурватни. «Муродхон». 

Бураб гапирмоқ с.т. 1) ҳар сўзни алоҳида 
таъкид, акцент билан ажратиб гапирмоқ. 
Элмуродга рота командири ёқмади: тили 
қалампирдек аччиқ, ҳар гапни писанда қил- 
гандай бураб гапиради. Шуҳрат, Шинелли 
йиллар. Улар [қўноқлар].. бизнинг тилимизда 
сал бураб гапиришарди. «Ёшлик»; 2) мақсадга 
мос равигцда сўзламоқ. Кейин чапанича бураб 
гстирди. М. Қориев, Ойдин кечалар. Бураб 
емоқ Зўрлик билан тортиб олиб емоқ. Биров 
сўраб ейди, Биров бураб ейди. Мақол. Қу- 
лоғини (ёки думини) бураб қўймоқ Тартибга 
чақириб, танбеҳ бериб қўймоқ. Думини мун- 
дай бураб қўй, ортиқ акилламасин. Ойбек, 
О. в. шабадалар. 

БУРАНГ I Буралган, эгри-бугри. Буранг 
ёғоч. 

БУРАНГ II Қўй ва эчкиларда учрайдиган 
бир хил касаллик. Мирзачўл, Оҳангарон, 
Ҳарши ea Ёзёвон чўлларида боқиладиган қўзи 




ва улоқлар кўпинча буранг деб аталувчи 
касаллик билан оғрийди. Газетадан. 

БУРАНДА [ ф. — кесувчи, қирқувчи] 

Косибчиликда териларни кесиш учун қўл- 
ланадиган пўлат тиғли, ёғоч дастали асбоб. 

БУРБОНЛАР тар. Ўрта асрларда баъзи 
Европа давлатларида ҳукмронлик қилган 
қироллар сулоласи. 

БУРГА Сакраб юрадиган, қон сўрувчи, 
қанотсиз майда ҳашарот. Бурга тутишга ҳам 
бармоқ ҳўллаш керак. Мақол. н Шу пайт 
ўчакишгандек елкасида, кураклари остида 
чумолими, бургами ўрмалай бошлади. X. Тўх- 
табоев, Ширин қовунлар мамлакати. 

Бурга тепди Енгил, ўткинчи касалга ду- 
чор бўлди. Бурга тепди, шекилли, врачларни 
пича безовта қилиб қўйдик. «Муштум». 
Ҳалай, тузукмисиз, анча-мунчага сўз бермас 
эдингиз, нима бўлди ўзи, ё бу сафар бурганинг 
каттаси тепдими, дейман-а? Т. Ашуров, 
Оқ от. Бурганинг кўзини кўрган салб. Кўпни 
кўрган, пихини ёрган. Бурганинг кўзини 
кўрган одам. н Требенко ўз атрофига Пруг- 
ло сингари бурганинг кўзини кўрган қал- 
лобларни тўплай бошлади. «Муштум». Бур- 
гага аччиқ қилмоқ Бирор нарсадан (кимса- 
дан) аччиқланиб, ноўрин ҳаракат қилмоқ. 
Кейин ҳам бургага аччиқ қилиб, олти яшар 
қизчасини қайнонасига қолдириб, турмуш 
қуриб кетган. «Муштум». Ахир бургага аччиқ 
қилиб, кўрпа куйдириш ярамайди. Мирмуҳ- 
син, Умид. 

БУРГАН Мураккабгуллиларга мансуб 
бир йиллик бегона ўт. Бурган босган ер. Бур- 
ган супурги. н Ошқовоқ палаклари чирмаш- 
ган қопқа ортида.. бурган ғовлаб ётибди. А. 
Мухтор, Давр менинг тақдиримда. Ғайрат 
naxma аралаш ғўзанинг ҳидини туйди. Унга 
уватлардаги ёвшан, бурган иси қўшилиб кет- 
ди. М. Ҳазратқулов, Журъат. 

БУРГАНЗОР Бурган босган ер, майдон. 
Хиёл этакларини қоқди-да, қўл силтаб, бур- 
ганзорга йўл олди. И. Раҳим, Тақцир. Бешинчи 
кун деганда ариқча янтоқзор, бурганзор, ба- 
ланд-пастликлардан ўтиб, эски изига тушди. 
И. Раҳим, Чин муҳаббат. 

БУРГУТ I 1 Қарчиғайсимонлар (лочин- 
симонлар) оиласига мансуб катта йиртқич 
овчи қуш. Бургут — анча йирик, чаққон ва 
кучли қуш. «Фан ва турмуш». Халқимизда 
бургутнинг кучи — қанотида, одамнинг кучи 
— дўстлигида, деган гап бор. Газетадан. 


Бургут боқиш қилмоқ Таъсирчан, ўткир 
қараш қилмоқ, тикилиб қарамоқ. Бобом 
бургут боқиш қилиб менга қарадилар. С. 
Аҳмад, Юлдуз. 

2 кўчма Йиртқич, ёвуз (одам ҳақида). 
Ўзи мулойим кўрингани билан, чангалидан 
чаён ҳам омон чиқолмайдиган бургут бу қори! 
И. Раҳим, Чин муҳаббат. Хотинларнинг эркига 
чанг солган бир бургутдан хайрли бир иш 
кутиш мумкинми? Газетадан. Мен кабутар 
бўлсам, ул бир бургутдир, Мен муштипар 
бўлсам, ул бир йигитдир. «Маликаи айёр». 

3 кўчма Жасур, қайтмас, эпчил. Мирзо, 
сиз саркарда Ёқуббекнинг бургутлари билан 
сўл қанотда борсангиз. Мирмуҳсин, Меъмор. 
Иш кўрсатмай ўлиш номард ишидир, Бур- 
гутларим, келиб бергин маслаҳат. «Нурали». 

БУРГУТ II астр. Осмон экватори атро- 
фида Дельфин, Қавс, Далв юлдуз туркум- 
лари оралиғида жойлашган юлдузлар тур- 
куми. 

БУРГУТОНА Бургутларга хос, бургут- 
ники сингари. Эҳтимол, ҳамма вақт олиб, 
олдирмай келган бу соҳибчангалнинг биринчи 
бор юмшаб очилишидир. Қандайдир бир куч бу 
бургутона чангални очди. Мирмуҳсин, Умид. 

БУРГУТСИМОН Бургут каби; бургутга 
ўхшаш. Анқақалъа харобаларининг бирида 
эрамизнинг 3-асрига оид бўлган, бошига 
бургутсимон темир қалпоқ кийган шоҳнинг 
расми солинган Хоразм мис тангаларидан 
иккитаси топилган. И. Жабборов, Кўҳна 
харобалар сири. Кенг дала йўлларида учади 
бургутсимон. Қ. Муҳаммадий. 

БУРГУТСИФАТ Бургутга ўхшаш, мисо- 
ли бургутдек. Қари чинор тепасида бур- 
гутсифат бўлиб турган Аҳмон девни кўриб, 
кўзидан ёши тирқираб кетди. «Маликаи 
айёр». 

БУРД [ф. j _>_> — ютуқ, муваффақият; фой- 
да] Ишончга сазоворлик, тайинлилик, рост- 
лик; эътибор, обрў. Ғийбатчининг бурди бўл- 
мас, Туҳматчининг юзи бўлмас. Мақол. н 
Нигора туҳмат гапларга ишонади: Шербек 
унинг учун бевафо, бурди йўқ. С. Анорбоев, 
Оқсой. 

Бурди йўқ Эътибори йўқ, ваъдасида, лаф- 
зида турмайдиган, гапига ҳеч ким ишон- 
майдиган, бетайин, бурдсиз. Бурди йўқ одам. 
Халқ олдида бурчи йўқнинг бурди йўқ. Р. Жу- 
маниёзов, Сўз кўрки — мақол. Бурди кетмоқ 
(ёки қолмаслик) 1) эл олдида ишончни, 




эътиборни йўқотмоқ, гапининг тайини қол- 
маганлик. -Менга қара, — деди Ражаб бобо 
[Ҳожиматга], — бир бурдинг кетгандан ке- 
йин, ҳеч ким сени одам қаторида кўрмай 
қўяди. С. Аҳмад, Қадрдон далалар. Сўз бер- 
дингми, уни, албатта, бажариш керак. Йўқ- 
са, бурдинг қолмайди. С. Кароматов, Бир том- 
чи қон; 2) мазаси, баракаси кетмоқ, яроқ- 
сиз бўлиб қолмоқ. Ҳосил мўл, тобида силос 
қилмасак, шираси камайиб, бурди кетади. Ф. 
Нуруллаев, Бўз йигит. Қишлоқдаги кўтилик 
иморатлар эскириб, бурди кетиб қолган, 
бундай ёмғирларга бардош беролмас эди. Ш. 
Рашидов, Қудратли тўлқин. Фотима опа 
унинг бурди кетиб қолган йиртиқ ботин- 
касини эски чўтка билан мойламоқда. Р. 
Файзий, Сен етим эмассан. 

БУРДА [ф. — кесилган, бўлинган] 

Кичик парча, бўлак (нон, гўшт ва ш.к. 
ҳақида). Бир бурда патир. Кўпчилик бир 
муштдан урса, ўлдиради, бир бурдадан берса, 
тўйдиради. Мақол. н Эрталаб туриб, бир 
бурда нон билан бир пиёла қатиқ ичдим, ке- 
йин қайнатамникига жўнадим. Ў. Усмонов, 
Сирли соҳил. Мана, гўжа ҳам тайёр: унда 
на ёғбор ва на бир бурда гўшт. Ж. Шарипов, 
Хоразм. Мана, кўринг, кўйлакларини бир 
бурдадан қилиб ташлабди-я! «Шарқ юлдузи». 

Бир бурда бўлиб қолмоқ Озиб-тўзиб, 
жуссаси кичрайиб, ожиз бўлиб қолмоқ. -Рус- 
там ака, Азизани шу кунда кўрсангиз, бир 
бурда бўлиб қолди, — деди ачиниб Муҳаббат. 
В. Ғофуров, Вафодор. Саид отасининг елка- 
лари чўкиб, юзлари бир бурда бўлиб қолгани- 
ни пайқади. X. Султонов, Бир оқдюм эртаги. 
Бир бурда ер (тоғ ва б.) Кичик ер парчаси. 
..бир бурда тоғ қуласа, бутун боииш қишлоқ 
аҳолиси табиатнинг бу бебошлигидан танг 
қоларди. С. Кароматов, Бир томчи қон. Бир 
бурда одам (юз ва б.) Жуссаси кичик, ожиз, 
озғин одам. Энди у бутун умидини ҳали кўз- 
ларини очмаган бир бурдагина қизалоққа 
қўйган. Ё. Хаимов ва М. Раҳмон, Ҳаёт-мамот. 
..бобо айвон пешига омонатгина чўнқайиб, 
хотинининг бир бурдагина сўлғин юзига 
тикилди. Ҳ. Ғулом, Тошкентликлар. Ҳам 
хўрдани, ҳам бурдани урмоқ Унисидан ҳам, 
бунисидан ҳам баравар манфаатдор бўлмоқ, 
фойдаланмоқ ёки ҳам емоқ, ҳам олиб кетмоқ 
(олғир одам ҳақида). Айниқса, фартуқли 
кишиларнинг серсоқоли ҳам хўрдани, ҳам 
бурдани урадиган кўринади. «Муштум». 


БУРДА-БУРДА такр. с. Парча-парча, 
бурдаланган, парчаланган. Бурда-бурда нон. 
н ..чопонларим бурда-бурда бўлиб, ҳушим- 
дан кетиб қолдим. Газетадан. Фалокат бос- 
син-да, йўлинг тўсилсин, Бурда-бурда сенинг 
гўштинг узилсин. «Ҳасанхон». 

Бурда-бурда қилмоқ 1) парча-парча, 
тилка-пора қилмоқ. Яна не маломатларинг 
бор, эй яратган эгам, бор бўлса, ташла 
бошимга. Танамни бурда-бурда қмл/«Ёшлик». 
Жанна.. Ҳафизанинг кулиб турган суратини 
бурда-бурда қилиб, корзинкага ташлади. 
Мирмуҳсин, Умид. Отаси ўлгандан кейин, 
кўрпа-ёстиқ ва энгилларини бурда-бурда 
қилиб, титкилаб қарасалар, қирқта қизил 
тилла йўқ эмиш. «Луқмони Ҳаким»; 2) 
кўчма вайрон қилмоқ, пора-пора қилмоқ. 
[Низомжон] Танини зирқирсипган, юрагини 
бурда-бурда қилган кечмишини эслади. С. 
Аҳмад, Уфқ. 

БУРДАЛАМОҚ Бўлак-бўлак қилмоқ, 
парчаламоқ, тилка-пора қилмоқ. Нонни 
бурдаламоқ. Қоғозни бурдаламоқ. н У ҳай- 
ҳайлашимга қарамай, қатламадан икки- 
тасини бурдалаб, олдимга суриб қўйди. С. Аҳ- 
мад, Сайланма. Акамни, Худойқулни еган бўри 
энди бизларни ҳам шу ерда бурдаламоқчими ? 
П. Турсун, Ўқитувчи. Ёнаётган бағрини 
қандай қилиб совитса экан?! Ҳеч совитиб 
бўлмайди! Девордан Ҳафизанинг суратини 
олиб бурдаласинми? Мирмуҳсин, Умид. 

БУРДА-СУРДА Парча-пурча, бўлтак- 
сўлтак. У чой билан қотган бурда-сурда нон 
ва баъзан салқит ошлар билан менинг пар- 
варишимга бошлади. Ғ. Ғулом, Тирилган 
мурда. Хотин сандал устидаги шира томган 
дастурхондан бурда-сурда нон, мураббо юқи 
пиёлаларни йиғиштириб олади. X. Султонов, 
Бир оқшом эртаги. 

БУРДЛИ Ваъдасида, сўзида турадиган, 
бурдини, эътиборини йўқотмаган, ишонса 
бўладиган, тайинли. Бурдли одам. н Мана 
шу ёмон бўлди, чунки Пўлатовнинг унга 
бундай муносабатда бўлиши Баратнинг бурд- 
сиз гапларини бурдли қилар эди. А. Қаҳҳор, 
Сароб. Унинг суратини дарров олардим. 
Лекин ишчан, бурдли бошлиқ деб эмас, мақ- 
танчоқ, ваъдабоз сифатида. «Муштум». 

БУРДСИЗ Ваъдасида, сўзида турмай- 
диган, ишониб бўлмайдиган; бетайин, бе- 
бурд. -Эл орасида [Маҳмуд] бурдсиз экан, 
ваъдасида турмабди, деган сўз бўлади, — деди 




Камол. А. Убайдуллаев, Ҳаёт оқими. ..сурбет, 
юлғич, текинхўр, бурдсиз.. маишатпараст- 
ларнинг пўстагини қоқишда сатира, юмор 
жанрларидан фойдаланиш керак. «Муштум». 

БУРЖ [а. £ — минора; қалъа; юлдузлар 

туркуми] 1 астр. Қуёшнинг йиллик кўринма 
ҳаракати доирасидаги ўн иккита юлдузлар 
туркуми; уларнинг ҳар бири (Ҳут, Ҳамал, 
Савр, Жавзо, Саратон, Асад, Сунбула, 
Мезон, Ақраб, Қавс, Жадй, Далв). Туркий 
халқларда ойларнинг номи ҳам бурж номидан 
олинган.. «ЎзМЭ». Тақсиримнинг юлдузлари 
Қавс буржига кирди. Уйғун ва И. Султон, 
Алишер Навоий. 

2 Қалъа деворига туташтириб, унга 
тиргак сифатида ташқи томонидан минора 
шаклида қурилган қўшимча бино. Девор 
бўйлаб ҳар 60 метрда бурж бино қилинган. 
«Фан ва турмуш». 19-асрда бунёд қилинган 
қалъа деворлари кўплаб буржлар билан мус- 
таҳкамланган. «Фан ва турмуш». Шу пайт 
қалъа буржида пайт пойлаб ўтирган бир курд 
мерган уни аниқ нишонга олди. Б. Аҳмедов, 
Улуғбек. 

3 Бурчак, бурч. Насиба боғнинг.. анор 
кўчатлари ўсаётган ўнг буржини кўрсатди. 
«Ёшлик». Бугун ҳар буржингдан, ҳар бир 
тошингдан Фақат дўстлик деган садо келади. 
А. Орипов, Йиллар армони. 

БУРЖУА I [фр. bourgeois — шаҳарлик] 
Буржуазия синфига мансуб киши, буржуа- 
зия синфининг вакили. 

БУРЖУА II с. т. от Буржуазия. Майда 
буржуа. Буржуа маданияти. Буржуа мат- 
буоти. н Савдо-сотиқни ривояаантиришни 
кўзлаган Исломхўжа ёш миллий буржуа ва- 
килларининг йўлбошчиси эди. Ж. Шарипов, 
Хоразм. 

БУРЖУАЗИЯ | фр. bourgeoisie — шаҳар- 
ликлар] Савдо-сотиқ, саноат, кредит-молия 
каби тадбиркорлик фаолияти орқали фойда 
олувчи капитал эгаларининг ижтимоий син- 
фи — асосий ишлаб чиқариш воситаларига 
эгалик қилувчи ҳоким синф, капиталистлар. 
Экранда миллий буржуазиянинг турли бў- 
ғинларига мансуб бўлган образларни кўрамиз. 
С. Хўжаев, Ўзбек тарихий фильмлари. Мен 
илк буржуазия реализмининг намояндаси 
бўлган Чехов ҳақида сўзлаётибман. А. Қаҳҳор, 
Асарлар. 

БУРЖУАЧА Буржуаларга ва буржуазияга 
оид, буржуаларга ва буржуазияга хос бўлган. 


Буржуача ҳаёт. Буржуача тартиб-қоидалар. 
Буржуача иииабчиқариш усули. 

БУРЖУИ с. т. айн. буржуа. - Буржуйлар 
дедингизми? У нима тағин? — деди Шокир 
ота. -Ўрислар бойларни буржуй дер экан, — 
деди Йўлчи. Ойбек, Танланган асарлар. 
Ботирали шу ердан биринчи марта буржуй, 
капиталист деган гапларни эшитди. С. 
Аҳмад, Ҳукм. 

БУРИЛИШ 1 Бурилмоқ фл. ҳар н. 

[Сидиқжон] ..чапга бурилиши билан пастқам- 
ликдаги Бақақуруллоқ яққол кўринди. А. 
Қаҳҳор, Қўшчинор чироқлари. 

2 Йўл, дарё ва ш. к. нинг бурилган жойи, 
муйилиши. Анвар, бурилишга етганда, ўзидан 
ўн қадам орқадаги ҳамроҳини кутиб турди. 
А. Қодирий, Меҳробдан чаён. Бурилишда ав- 
тобус кўринди. «Ёшлик». Кетмонтепадан бу 
ёғига Норин дарёси минг бурилишлардан ўтиб, 
минг бир пастликларга бош уриб, кўтарилиб, 
қутуриб келади. С. Аҳмад, Уфқ. 

3 Ўзгариш, янгиланиш, янги босқичга 
ўтиш. Бола етти ёшга тўлиб, мактабга 
борган йили унинг хулқ-атворида бурилиш 
пайдо бўлади. «Фан ва турмуш». Эндиликда 
Ер ҳақидаги фанларда ҳам кескин бурилиш 
рўй бермоқда. «Фан ва турмуш». 

БУРИЛМОҚ1 Бурмоқ фл. ўзл. ва мажҳ. н. 
Ўнгга бурилмоқ. н Жаҳон ўрнидан турди-да, 
эшикка қараб бурилди. «Ёшлик». Извош кўча- 
данўтгач, ўнгга бурилиб, тўхтади. И. Раҳим, 
Чин муҳаббат. 

2 Ўгирилмоқ, ўгирилиб қарамоқ. Қизча 
ётсираб, қовоғини солиб, тескари бурилди. 
Ойбек, Қуёш қораймас. Ҳокимнинг кўзи хо- 
тин томонга бурилди. М. Исмоилий, Фар- 
ғона т.о. Сигир ўқтин-ўқтин ёнига бурилиб, 
бузоқни ялар, пишилларди. Ў. Ҳошимов, Қал- 
бингга қулоқ сол. 

3 с. т. Араз қилмоқ, араз қилиб тумшайиб 
олмоқ. Уят эмасми, келин? Кеча келдинг 
сурилиб, бугун кетгин бурилиб. А. Қодирий, 
Ўтган кунлар. -Кўпинча сув ташийдиган одам 
топилмай, сувсиз ўтирамиз,— Нури яна бу- 
рилди. Ойбек, Танланган асарлар. 

Лаби бурилмоқ Йиғламсирамоқ. Бола 
онасига кўзи тушиши ҳамон, беланган оёқ- 
қўлини питиллатганча, бўшатишга уринди. 
Бироқ уддасидан чиқолмагач.. лаблари бури- 
либ, йиғлаб юборди. «Ёшлик». 

БУРИМ Бурилиш жой, бурилма. Тоғ 
тепасига яқинлашганимиз сайин йўл тобора 




қийинлашади, ҳатто буримлар ҳам анча 
нишаб ва тик эди. М.М.Дўст, Лолазор. Кат- 
та буримда сув кўпиради, тўлқинлар илондек 
тўлғаниб, қирғоққа ёпишади. «Ёпшик». 

БУРИШИҚ қ. бурушиқ. [Шокир ота] Эти 
суякка ёпишган, чувак юз ва пешонаси чуқур 
чизиқлар — буришиқлар билан қуюқ қоплан- 
ган камсоқол кекса эди. Ойбек, Танланган 
асарлар. Онаси буриишқ бармоқлари билан 
жигарранг кўйлагининг этагини текислаб 
ўтираркан, индамади. X. Султонов, Бир оқ- 
шом эртаги. 

БУРИШМОҚ I айн. бурушмоқ (юз, қўл 
ҳақида). 

БУРИШМОҚ II Бурмоқ фл. бирг. н. Улар 
аравани ўнгга буришди. Йигитлар гапни бош- 
қа ёққа буришди. н -Вой, қочмаган анойи- 
ей! — қизлар лаб буришди. М. Мансуров, 
Ёмби. 

БУРИҚМОҚ 1 Димиқиб ёки буркалиб 
терга ботмоқ. Бола бешикда буриқиб кетибди. 

2 айн. буруқсамоқ. 

БУРКАМОҚ 1 Бирор нарса билан бе- 
китмоқ, ўрамоқ ёки ўраб қўймоқ. Кумуш- 
биби онаси билан бувисининг уйдан чиқиш- 
лари ила бошини сандалнинг кўрпасига бур- 
каб, ётиб олди. А. Қодирий, Ўтган кунлар. Ҳар 
доим юзини рўмоли билан буркаб юрадиган 
Адолат ҳозир ҳеч кимдан тортинмай, дадил 
борар эди. С. Зуннунова, Олов. 

2 Бирор очиқ жойини қолдирмай, бата- 
мом ўраб, қоплаб олмоқ. Ҳавони булут бур- 
кади. Ҳамма ёқни чанг буркаб олди. н Кеча 
ёға бошлаган қор ҳадемай атрофни оппоқ 
чойшабга буркаган эди. С. Зуннунова, Олов. 

3 кўчма Тўлдирмоқ, қопламоқ. Ўлкамизни 
боғларга, бўстонларга, гулзорларга буркай- 
лик. н Тоғ этакларидаги жилғаларда ба- 
ҳор cyeu тошиб, водийни яшил либосга бур- 
кади. С. Кароматов, Бир томчи қон. Бағиш- 
ладинг меҳру муҳаббат Ва умримни бурка- 
динг нурга. Р. Бобожон, Танланма. Турмушни 
қувноқ, хушчақчақ қилишимиз керак, гул- 
райҳонларга буркашимиз керак. Р. Файзий, 
Чўлга баҳор келди. 

Шон-шуҳратга буркамоқ Донг таратмоқ, 
машҳур бўлмоқ; шарафламоқ. Зиёев улуғ 
ғалабага муносиб ҳисса қўшиб, ўзини шон- 
шуҳратга буркади. Назармат, Жўрлар ба- 
ланд сайрайди. 

БУРКАНМОҚ Бирор нарса билан бе- 
кинмоқ, ёпинмоқ ёки қопланмоқ. Кўрпага 


бурканмоқ. Шаҳар байрам либосига буркан- 
ди. Осмон булутларга бурканди. н Кумушби- 
би бир неча фурсатгача шу куйи бурканиб 
ётди. А. Қодирий, Ўтган кунлар. Ғузор адир- 
лари бу йил ҳам ям-яшил либосга бурканди. 
«Ёшлик». 

БУРЛОҚ [р. бурлак — шовқин солувчи, 
қичқирувчи] Денгиз ва дарё қирғоқларида 
туриб, кемаларни арқон ёрдамида судраб 
юргизувчи ёлланма деҳқонлар. Бурлоқларнинг 
чеҳраси сарғиш, Арқон судрар, қалби тўла 
роз.. Ё. Мирзо, Ўғил меҳри. Балки жонланарди 
қанчалар тилак, Балки бурлоқларнинг оҳи 
солар из.. Мирмуҳсин. 

БУРМА 1 сфт. Буриб-буриб ишланган, 
бурмалаб тикилган; бурмали. Бурма юбка. 
Кўкрак бурма кўйлак. н Эрта билан суя- 
наман дарахтга, Бурма кўйлак ярашади 
билакка. «Қўшиқлар». Сочларинг сумбулдир, 
попугинг бурма. «Гулшанбоғ». Отингнинг 
қамчиси бурмадан бурма. «Қўшиқлар». 

2 от Шу хилдаги кийимнинг, нарсанинг 
бурилган, бурмаланган жойи. Кўйлакнинг 
бурмаси. н Айиқдай қўпол, тепакал дирек- 
тор лоқайд диплом варақлайди-ю, кўйлаги- 
нинг бурмасидан кўз узмасди. «Ёшлик». Кўйлак 
бурмаларини туртиб турган кўкраклари 
қисқа-қисқа нафас олганидан тинмай қал- 
қирди. С. Аҳмад, Уфқ. 

3 Бураб ишлатиладиган, бураб очадиган. 
Осмонга қарасам парча булутлар, Парчанинг 
ичинда бурма калидлар. «Қўшиқлар». 

4 от. геол. Ер қобиғининг қатланган жойи. 

БУРМАБЕЛ сфт. Бел қисми бурмалаб 

тикилган. Қирмизхон аввалгидан ҳам очилиб 
кетган: эгнидаги келинлар киядиган оппоқ 
бурмабел парча кўйлакнинг этаклари ерда 
судралиб келар, қўша-қўша узукли қўллари 
дуркун кўксида қовуштирилган. Н. Аминов, 
Қаҳқаҳа. 

БУРМАБЎЙИН зоол. Қизилиштонлар 
туркумига мансуб, бўйни пармадек бурала- 
диган қуш. Бурмабўйин чумолилар, ўсимлик 
ширалари ea б. ҳашаротлар билан озиқланади. 
«ЎзМЭ». 

БУРМАЛАМОҚ Бурмалар ҳосил қилмоқ, 
бурмалар ҳосил қилиб тахламоқ, тикмоқ. 

БУРМАЛАНИШ геол. Ер пўстининг 
узун, чуқур чўкмаларида ёки уларнинг 
айрим қисмларида қатламларнинг эгилиши 
ва дарзлик, узилмаларнинг пайдо бўлиши. 
Бурмаланиш фазаси. 




БУРМАЛАНМОҚ Бурмаламоқ фл. мажҳ. 
ва ўзл. н. Бу тоғжинслари геологик тарихда 
ер ости кучлари таъсирида бир неча бор турли 
йўналишда бурмаланган. Газетадан. Чўл бур- 
маланган наматдек нотекис. С. Кароматов, 
Сўнгги бархан. 

БУРМАЛАШ 1 Машинасозлик, қури- 
лиш ва б. соҳаларда тахта (лист) материал- 
ларнинг мустаҳкамлигини ошириш мақ- 
садида уларни тўлқинсимон ва шокиладор 
қилиб ясаш. 

2 Тикувчиликда асосан аёллар кийим- 
ларида бурмалар ҳосил қилиб тикиш. Кўй- 
лакни бурмалаш. 

БУРМАЛИ 1 Бурмаси бўлган, бурма 
қилиб тикилган. Жўрахоннинг барваста 
гавдаси, кўкраги бурмали ҳаворанг чит кўй- 
лагини тўлатиб, тошиб кетгудай кўпириб 
турарди. А. Мухтор, Опа-сингиллар. Кўй- 
лаклари бурмсиш, Қоши, кўзи сурмали Қай- 
нонасига бир салом. «Қўшиқлар». Бинафшахон 
бурмали кечки кўйлакда, сочлари паришон, 
эишк ёндорига суяниб турарди. М.М.Дўст, 
Галатепа қиссалари. 

2 Бурма ҳосил қилган, бурмаланган. Му- 
шукда мия яримшарининг сирти бурмали 
бўлади, бу билан мия пўстлоғининг сирти 
кенгаяди. «Зоология». 

БУРМА-СУРМА Сербурма, бурмаси кўп. 
Кийимни жуда қунт билан бурма-сурма, 
сертугма қилиб тикадилар. Ойбек, О. в. 
шабадалар. 

БУРМАҚОРА бот. Кўкноригуллилар 
оиласига мансуб бир ёки бир неча пояли, 
туганак илдизли кўп йиллик ўсимлик. 

БУРМОҚ 1 Ҳаракат йўналишини ўз- 
гартирмоқ, бир томонга қайирмоқ. Чаван- 
доз отини орқага буриб, сув оқимига қараб 
кетди. Ҳ. Ғулом, Машъал. Асрор кўп ўйлаб 
ўтирмай, йўлни Қамариддинникига бурди. 
«Ёшлик». Агар сув шу қияликдан оқадиган 
бўлса, уни тўсиб ҳам, буриб ҳам бўлмайди. 
С. Аҳмад, Уфқ. 

2 Бирор томонга ўгирмоқ, қаратмоқ. 
Салимбойвачча аччиқланиб, юзини тескари 
бурди. Ойбек, Танланган асарлар. Жаҳонгир 
бу қарашга дош беролмай, юзини бурди. 
«Шарқ юлдузи». Домла бўйнини шартта 
буриб, Элмуродга тикилди. П. Турсун, 
Ўқитувчи. Беш-олти қари сигир тумшуғини 
буриб, ётган ерида думини ликиллатиб қўя 
қолди. «Муштум». 


3 кўчма Йўналтирмоқ, қаратмоқ; оғдир- 
моқ, мойил қилмоқ. Ёш кўнгилнинг майлини 
Ишга бураман. Ғайратий. Нима қилай, узоқ 
гстирдим, Тушунчангни ҳар томон бурдим. Ҳ. 
Олимжон, Танланган асарлар. 

Гапни (ёки сўзни) бурмоқ 1) фикрни чал- 
ғитиб, гапни бирор бошқа мавзуга кўчир- 
моқ. Мулозамат шу ерга етганда, Раззоқ 
гстни бошқа ёққа буриб юборди. Ҳ. Ғулом, 
Машъал. ..қизлар бирпас жим бўлиб қолишди. 
Кейин Ўрозгул опа гапни буриб кетди. «Ёш- 
лик». Отахўжа ака отанинг сир бериб 
қўйиишдан чўчиб, гапни бурди. С. Юнусов, 
Кутилмаган хазина; 2) фикрни бутунлай 
бошқача талқин қилмоқ, бошқача англа- 
моқ. Сўзимни бурманг, Раҳимжон ака! Бу 
номардлик бўлади/О. Ёқубов, Чин муҳаббат. 

4 Бурмаланадиган нарсани ёйиқ ҳолидан 
бурма ҳолига келтирмоқ, йиғмоқ. Халтанинг 
оғзини бурмоқ. н Зиёдахон.. қопнинг оғзини 
яна буриб қўйди. А. Қаҳҳор, Қўшчинор 
чироқлари. 

5 Айлантирмоқ, бошқармоқ. Машина 
рулини буриб, Тонна тўкар Қизларой. «Қў- 
шиқлар». 

6 Сиқмоқ; чимчиламоқ. Қўлини бураб- 
бураб олди. н Олтин узук бармоғимни бура- 
ди, Бир йигит бор йўлларимда туради. «Қў- 
шиқлар». 

Бўйин бурмаслик Итоаткорлик, бўйин 
товламаслик, тобелик. Сиз, устод, бир нима 
десангиз, биз бўйин бурган эмасмиз. Мир- 
муҳсин, Меъмор. ..буларнинг барчаси бойвач- 
чанинг етовига ҳеч бўйин бурмай юришади.. 
унинг зулм болтасини қайраб беришдан чар- 
чашмайди. К. Яшин, Ҳамза. Лабини бурмоқ 
1) бирор иш-ҳаракат, гап-сўз, имо-ишора 
ва б. ни маъқулламаганлик, ёқтирмаган- 
ликка ишора қилмоқ. Хотини қалин бўялган 
лабларини асабий бурди. Н. Аминов, Қаҳқаҳа. 
Ойим ишонмай, лабини бурди. Ҳ. Назир, Ёнар 
дарё. Абдишукур «шу ҳам гапми» дегандай, 
лабини бурди. Ойбек, Танланган асарлар; 2) 
йиғламсирамоқ. 

БУРНАКИ қ. бурунаки. 

БУРНОҒИ 1 Ўтган йил (ой, кун, ҳаф- 
та)дан олдинги. Бурноғи кун. Бурноғи ой. н 
Бурноғи йили теракка ўн хил атиргул пай- 
ванд қилган. С. Аҳмад, Суд. Бурноғи йили 
отаси безгак билан оғриб қазо қилганидан 
бери рўзғор Абду Сирожнинг ёш бошига тушиб 
қолди. Р. Раҳмон, Меҳр кўзда. Бурноғи қиш- 





нинг охирлари эди. Мен қандайдир юмуш 
билан, эшикни тақиллатмасдан, беканинг 
уйчасига кирдим. «Ёшлик». 

2 кам қўлл. Бурун яшаб ўтганлар, бурун- 
гилар. Бурноғилар масалидурки, бўлар ишнинг 
бошига, яхши келур қоишга. Гулханий, Зар- 
булмасал. 

БУРОВ 1 Бураш, айлантириш. 

Бурови кам Етарлича буралмаган (соат, па- 
тефон сингари пружинали нарсалар ҳақида). 

2 Уй ҳайвонларининг тумшуғига солина- 
диган сиртмоқ. У \ар инграганда, Сотиболди, 
чаккасига буров солинган кишидай, талвасага 
тушар эди. А. Қаҳҳор, Бемор. Исломбой жони 
жаҳони ўртаб бораркан, икки чаккасига 
буров солингандек, боишда оғриқ қўзғалганини 
сезди. X. Султонов, Бир оқшом эртаги. 

3 кўчма Авж, сиқув. Менинг деҳқон бобом, 
андак ором ол, Куёш буровига олган палла 
бу. А. Орипов, Йиллар армони. 

4 кўчма Қучоқ, қуршов. Шу азоблар 
буровида ўтирганида, эшик очилиб, аввал 
даволовчи врач, сўнг.. Нозима кириб келди. 
«Ёшлик». 

Оғзига (ёки тилига) буров солмоқ Га- 

пириш имкониятидан, ҳуқуқидан маҳрум 
қилмоқ, гапиртирмай қўймоқ. -Ҳунар- 
мандларнинг оғзига буров солиб қўймоқ керак 
экан, — деди у [хон] кўзини чақчайтириб. М. 
Осим, Элчилар. Муаллим, тилига буров 
солингандек, қаққайганича туриб қолди. А. 
Кўчимов, Ҳалқа. 

БУРОМАД [ф. — чиқиш; харажат, 

чиқим] Чиқим; сарф-харажат. зид. даромад. 
Даромадга қараб буромад. Мақол. Буромад 
бўлмаса, даромад бўлмас. Мақол. н Саврихон 
узун даромаднинг буромадини эшитиб, гангиб 
қолди. «Ёшлик». 

Гапнинг буромади Гапнинг хулосаси, яку- 
ни. Гапнинг буромади шуки, сенинг гапларинг 
менга ёқмади. 

БУРОҚ [а. jl — ярқироқ] 1 дин. Меъ- 
рож кечаси Муҳаммад пайғамбарнинг Қуд- 
дусга бориши ва у ердан осмонга кўтари- 
лиши учун худо томонидан юборилган 
қанотли от. 

2 кўчма Учқур от. Кувонибон миндим деб 
яхши буроқ, Кетай десам, отамнинг юрти 
йироқ. «Бўтакўз». 

БУРРО [ф. I ўл — кесувчи, кескир; ўткир] 
1 Кескир, ўткир. Дўпписини олиб кел десангиз, 
ахир биз жаллод.. қиличи бурро.. кимнинг 


ажали етса.. бошини кесиб келтирамиз-да! 
Ҳамза, Бой ила хизматчи. Ҳиличим ўткир, 
тиғим бурро, ҳукмингизни бажо келтираман.. 
«Луқмони Ҳаким». 

2 кўчма Аниқ-равшан, бийрон, ўткир. 
Бурро гап. Тили бурро одам. Ўринсиз ҳақорат 
соқовни бурро қилар. Мақол. н Ҳар қандай 
шер юрак, ҳар қандай бурро тил ҳам муҳаб- 
бат сўзларини изҳор этишга ожизлик қилади. 
С. Аҳмад, Қадрдон далалар. Токи ул фармон 
қўлга кирмас экан, Исломхўжанинг тили 
бурро, мартабаси зиёда. С. Сиёев, Ёруғлик. 

БУРРО-БУРРО рвш. Ғоят аниқ-равшан; 
бийрон-бийрон. Севарагул ҳовлига чиқаркан, 
чиндан ҳам ҳализамон бурро-бурро гапириб 
юборадигандек.. аста-секин ғўлдираб қўйди. 
«Ёшлик». Гаплари бурро-бурро. Ундай-бундай 
даврада оғзидагини олдирмайди. «Ёшлик». 

БУРРОН [ф. — кесувчи, кескир; ўт- 

кир] айн. бурро 1. Қасос найзасини қайранг, 
полвонлар, Нафратингиз бўлсин тиғи буррон- 
лар. Миртемир, Асарлар. 

БУРСИТ [лот. bursa — халтача] Айрим 
юқумли касалликлар ёки шикастланишлар 
туфайли бўғим шиллиқ халтачасининг ўткир 
ёки сурункали яллигланиши. 

БУРТ кам қўлл. айн. мурт. Ҳеч ким уят 
қилмайди, буртингни болта кесмайди, бошинг- 
да ёнғоқ ҳам чақилмайди. С. Нуров, Нарвон. 

БУРУЛ Холдор, кўкиш (от туси ҳақи- 
да); шу тусдаги отнинг ўзи. Бурул от. н 
[Абдужалил бой :] Бўлмаса, бурулни тўқимлаб 
келтир. А. Қодирий, Обид кетмон. Фозил 
бахши от жиловини бир бора бурмаса-да, 
бурул таниш хонадонни бемалол топиб боради. 
«Ёшлик». 

БУРУН I (3-ш. бирл. бурни) 1 Ҳидлаш, 
ҳид билиш аъзоси; шу аъзонинг ташқи қис- 
ми. Қирра бурун. Қийғир бурун. Бурун катаги. 
Ўртада бурун бўлмаса, кўз кўзни ўяр. Мақол. 
н Шарофатнинг юпқа лаблари кўкариб 
пирпиради, бурни оқариб, катаклари керилди. 
А. Қаҳҳор, Кўшчинор чироқпари. Искандар, 
ёмон ҳид келгандай, бурнини жийириб, ошхона 
тарафга қаради. С. Нуров, Майсаларни аёз 
урмайди. Унинг бурун ва юзлари совуқдан қип- 
қизариб кетган. С. Зуннунова, Олов. 

2 с. т. Жўмрак. Чойнакнинг бурни. 

3 Қулфнинг калит солинадиган тешиги. 
Нури бугун Гулнорнинг уйини холи топиб, ка- 
лити бурнида унутилган бир қутини очди. 
Ойбек, Танланган асарлар. Хайрият, эшик- 




нинг калити бурнида қолган экан.. С. Аҳмад, 
Сайланма. 

4 Кеманинг олд қисми, тумшуғи. Темур 
Малик энг олдинда бораётган кемада эди, у 
икки қават совут ва дубулға кийиб, кема 
бурнига чиқди. М. Осим, Темур Малик. 

Аччиғи бурнининг учида қ. аччиқ 7. Бурни 
билан гапирмоқ (ёки куйламоқ) Димоғи 
билан гапирмоқ (куйламоқ). У [Собирахон] 
нима тўғридадир ўйлар, ихтиёрсиз бўлса 
керак, аллақандай ҳазин куйни бурни билан 
куйлаб борар эди. А. Қаҳҳор, Хотинлар. Бур- 
нига сув кирмоқ Ақли кирмоқ, мақсадидан 
воз кечмоқ. Бу қандай гапки, ахир, ҳали ҳам 
Ҳамзахоннинг бурнига сув кирмабди. Мак- 
табни шариат номи билан неча бор боғладик, 
у ўзбошимчалик билан қайта очаверди. К. 
Яшин, Ҳамза. Утопган-тутганини.. қиморга 
ютқазиб, ўйиндан чиқди, унинг бурнига эрта 
сув кирди. «Ёшлик». Бурнидан ип ўтказиб 
олмоқ Ўз домига тушириб, тамоман қўлга 
олмоқ, ўз измига солиб олмоқ. Болагинамга 
эга чиқиб, бурнидан ип ўтказиб олди бу 
доғули. «Муштум». Бурнидан оша (ёки ортиқ) 
гапирмоқ Бировга керагидан ошиқ, ёқмай- 
диган гап айтмоқ. Дунёнинг жабру жафосини 
бошидан ўтказган. Ҳеч бир одамга бурнидан 
оша гапирмайди. «Ёдгор». Бурнидан тортса 
(ёки бурнига чертса), йиқилгудай Ҳолдан 
тойган, рамақижон бўлиб қўлган. Гавдаси- 
нинг шундай катталигига қарамай, қандай- 
дир узоқ касалдан турган одамдек, бурнидан 
тортса, йиқилай деб қолди. Ойдин, Бечора. 
Мана бугун ҳам илигидан дармони қуриб 
қайтди. Бурнига чертсанг, йиқилади! Шуҳ- 
рат, Умр поғоналари. Бурнидан чиқди Тати- 
мади; зое бўлди. Уриш эшитиб, ўйнагани ҳам 
бурнидан чиқди. Бурни кўтарилмоқ Мағрур- 
ланиб, кеккайиб кетмоқ. Хўжайиннинг лай- 
часи-ку, бурнини бир қарич кўтарганига ҳай- 
ронмиз. Ойбек, Танланган асарлар. Бурнини 
тишлаб қолмоқ Армонда қолмоқ. [Гулнор:] 
Бу ҳужрага бошлаб келдингиз, менга жуда 
ёқди, энди уйга қайтиш йўқ, Мирзакаримбой 
бурнини тишлаб қолсин. Ойбек, Танланган 
асарлар. Бурни ҳам қонамади қ. қонамоқ. 
Буруннинг тагида (ёки остида) с.т. Олди- 
гинасида, ёнгинасида. Бурун суқмоқ (ёки 
тиқмоқ) Ўзига алоқаси бўлмаган ишларга 
аралашмоқ, қотишмоқ. Олимхоннинг «фази- 
латлари» саноқсиз: у, элликбоши бўлгани учун, 
ҳамма тўй, маъракаларга бурнини тиқади. 


Ойбек, Танланган асарлар. Икки қўлни бур- 
нига суқиб (ёки тиқиб) 1) қуруқ; ҳеч нарса- 
сиз. Эртаси кун ёки шу кун кечасиёқ икки 
қўлларини бурунларига тиқиб.. хўжайин- 
ларининг ҳузурига борадилар. А. Қодирий, 
Обид кетмон; 2) қуруқ; бенасиба. [Йўлчи:] 
Ман кучимни, теримни тўкай, фойдасини 
сояпарвар бойлар кўрсин, ман икки қўлимни 
бурнимга тиқиб қолаверай! Ҳани инсоф! 
Ойбек, Танланган асарлар. 

БУРУН II [3-ш бирл. бурни] геогр. Қу- 
руқликнинг сув ҳавзасига кўпроқ туртиб 
кирган чўзинчоқ қисми. Челюскин бурни. н 
Жарнинг нариги томони бир тепадан иборат 
бўлиб, жануб биқини маълум Чақар суви 
билан, ғарби Бўзсув ва Кўкча ариғи билан 
ўралган бурун. А. Қодирий, Ўтган кунлар. 

БУРУН III 1 рвш. Илгари, илгариги, 
ўтган вақтларда. Аҳвол бурун қандай бўлса, 
ҳозир ҳам шундай эмас. н Мана бу жойлар 
бурун Абдуваққос деган бир кишига тегишли 
экан. А. Қаҳҳор, Қўшчинор чироқлари. 

Бурунлари Илгарилари, илгариги за- 
монларда. Эл-юрт бошидаги оғир кулфатни.. 
бурунлари, фақат камбағалчиликдан деб 
билиб, бундан нарисини кўрмай келган бўлса, 
энди — о, йўқ. М. Исмоилий, Фарғона т. о. 

2 рвш. Олдин, илгари, муқадцам. Яхши 
хотин кулмасдан бурун кулдирар, Ёмон хо- 
тин ўлмасдан бурун ўлдирар. Мақол. Бир кун 
бурун сочсанг, ҳафта бурун ўрасан. Мақол. н 
Элмурод Ғани Мардоновнинг сўнгги хатини 
бир ҳафтача бурун олган бўлса ҳам, жавоб 
ёза олмаган эди. П. Турсун, Ўқитувчи. 

3 кўм. (ч. к. билан) Муайян воқеа, ҳодиса 
ёки ҳаракатнинг бошқасидан ёки шу ҳақца 
сўз бораётган пайтдан олдин бўлганлигини 
билдиради. Бундан беш йил бурун. Бундан сал 
бурун. Иш мўлжалдан ўн беш кун бурун бош- 
ланди. н Эрта билан, офтоб чиқмасдан 
бурун бойнинг ҳовлисида икки арава тайёр 
бўлди. С. Айний, Қуллар. 

Ҳаммадан бурун 1) энг аввал, дастлаб, 
биринчи бўлиб. Золотарёвка қишлоғига Аҳ- 
маджон ва унинг бўлинмаси ҳаммадан бурун 
кириб борди. А. Қаҳҳор, Олтин юлдуз; 2) би- 
ринчи галда, биринчи навбатда, аввало. Ҳам- 
мадан бурун шу масалани ҳал қилиш керак. 
н Ҳаммадан бурун шартига тўғрилаб, 
байроқни осмонга кўтариб қўйганингни қара. 
М. Муҳамедов, Қиммат билан Ҳиммат. Элдан 
бурун қ. эл. 




БУРУН IV Дегрезликда ишлатиладиган, 
дўкон тарновларидан кирган шамолни кў- 
мирга йўналтириш учун ясалган қуйма чўян 
мослама. 

БУРУНАКИ 1 Доривор, наркотик ва ш. к. 
моддаларни кайф қилиш ёки даво мақсадида 
искаш. 

2 Ўша мақсадда бурунга отиладиган, 
искаладиган модцаларнинг умумий номи. Шу 
вақтда кимдир бурунаки отгандек, қайта- 
қайта атиурди. Ойбек, Навоий. Чол.. 
бармоғи орасидаги бурунакисини босиб-босиб 
ҳидлади. «Ёшлик». 

БУРУНГИ 1 Аввалги, илгариги, ўтмиш- 
даги. -Тағин нима дейсиз? -Ҳеч нарса де- 
майман.. Лекин сиз икки йил бурунги Кумуш 
эмассиз. А. Қодирий, Ўтган кунлар. Тўхтаев 
чамаси бир сония бурунги ғашлигини унутиб, 
савол берди. «Шарқ юлдузи». 

Бурунгилар Қадимги, ўтмишдаги одам- 
лар, ота-боболар. Бурунгилар.. югурганники 
эмас, буюрганники, дейишган. А. Қаҳҳор, 
Қўшчинор чироқлари. 

2 Қадимий, кўҳна, эски. Бурунги гап. н 
Бурунги замонларда Ибн Сино, Луқмони 
Ҳаким ўтган. Улар ҳар бир касалга даво 
топган. Ойбек, Танланган асарлар. Бурунги 
вақтда эрларга чўри бўлган хотинлар ҳозир 
эрлар билан тенг. А. Қаҳҳор, Оғриқ тишлар. 
Исмоил аканинг айтишига қараганда, бу- 
рунги замонда бойваччаларнинг жиловдор 
мулозимлари бўлар экан. А. Мухтор, Танлан- 
ган асарлар. 

БУРУНГИДАИ, дек Аввал қандай бўл- 
са, шундай; ўзгаришсиз, бурунгича. Аҳвол 
бурунгидай. У бурунгидай хушчақчақ. н 
Йўлда ўтган саргузашт унутилди. Икки ошна 
бурунгидай апоқ-чапоқ бўлиб, пивохонага 
кирди. А. Қаҳҳор, Миллатчилар. 

БУРУНГИЧА айн. бурунгидай. Аҳвол 
бурунгича. н [Зайнаб\ Ўн оғизга бир оғиз сўз 
қайтармас, тинчгина, мулойимгина, яъни 
шундан бир йил бурунгича эди. А. Қодирий, 
Ўтган кунлар. 

БУРУНДИҚI Асов, тишлонғич туянинг 
ёки қопагон итнинг тумшугига кийдириб 
қўйиладиган махсус тўр. Асов нортуядай уриб 
бурундиқ, Ёввойи буқадай солгаймиз бошвоқ. 
Миртемир, Асарлар. Яйдоқ дала келганда, 
бурундиқни бўшатар.А. Мухтор, Асарлар. 

БУРУНДИҚ II зоол. Кемирувчилар ои- 
ласига мансуб бир хил ҳайвон. 


БУРУНДОР 1 Бурни катта, катта бурунли. 
[Ортиқ Холиқов] Пакана, гўштдор.. серқош, 
бурундор, бурнининг остида жиндак мўйлови 
ҳам бор эди. А. Муҳиддин, Чап чўнтак. 

2 кўчма Бурнини кўтариб гердайиб юрув- 
чи, димоғдор. 

БУРУТ ( 3 -ш. бирл. бурти) шв. Мўйлов. 
Қора бурти кўкка ўсган, бет қип-қизил. Ғ. 
Ғулом. Худо хоҳласа, Қайсари Румда амаки- 
гинамнинг бурутини бундан кейин ҳам ҳеч бир 
болта чополмайди.. Н. Қиличев, Чиғириқ. 

БУРУШГАН 1 Бурушмоқ фл. сфдш. 

2 Ажин босган, серажин, бурушқоқ. 
Лаълихон кампирнинг сўлиган олмадек бу- 
рушган юзидан ўпди-да, югурганча ювиниш 
учун уйга кириб кетди. «Саодат». Гугурт 
қутидай устма-уст жойлашган айвонларда 
хотинларнинг, кампирларнинг бурушган ба- 
шаралари кўринди. С. Нуров, Майсаларни аёз 
урмайди. 

БУРУШИҚ 1 сфт. Ажин босган, бу- 
рушган. Йигит унинг букилган қаддида, 
бурушиқ юзларида оддий қарилик ожизли- 
гини эмас, балки қуллик изтироби ва синган 
ғурурнинг забунлигини кўрди. Ойбек, Қуёш 
қораймас. 

2 Суви қочиб қолган, бужмайган. Буру- 
шиқ олма. 

3 от Терининг, матонинг ва ш.к. нинг 
бурушган, тиришган жойи; бурма, қат. Ки- 
йимнинг бурушиғи. н Шокир отанинг юз 
бурушиқларида ғам мавжланган каби туюл- 
ди. Ойбек, Танланган асарлар. 

БУРУШИҚ-ТИРИШИҚ Жуда ҳам 
ажин босган, бурушиб, тиришиб кетган. 
Скелет каби нуқул суякдан иборат бўлган 
кичкина хотин, бурушиқ-тиришиқ юзи — 
олқинди совун. Ойбек, Танланган асарлар. 

БУРУШМОҚ 1 Ажин билан қопланмоқ. 
Янганинг бурушган, кесакранг чеҳраси ёришиб, 
супага, дастурхон тепасига келди. С. Нуров, 
Майсаларни аёз урмайди. У [Анзират хола] 
олтмишларга бориб қолган, нимжон, юзи 
жуда бурушган бўлса ҳам, қизил, товуши 
майин ва ёқимли бир кампир эди. А. Қаҳҳор, 
Қўшчинор чироқлари. Болалардан кейин 
юзлари шафтолиқоқидай бурушган алла- 
қандай митти кампирлар, мункиллаб қолган 
кўса чоллар кўринди. О. Ёқубов, Излайман. 

2 Бирор руҳий таъсир натижасида ти- 
ришмоқ, чимирилмоқ. Унинг тишлари ғир- 
чиллаб кетди, афт-башараси бурушди. Ў. 




Усмонов, Сирли соҳил. Юзлари ташвиш ва 
қандайдир мажҳулият ҳисси билан бурушди. 
Ойбек, Қуёш қораймас. 

3 Қуришиб ёки тортишиб қат-қат бўл- 
моқ, бужмаймоқ. Бурушиб қолган олма. н 
Ҳаммадан Аҳмаднинг туриши аломат: бо- 
шидаги оқ қалпоғи эзилиб бурушиб кетгани 
учунми, афтини оитазларга ўхшатиб юбо- 
рибди. Ҳ. Назир, Сўнмас чақмоқлар. 

БУРУШТИРМОҚ Бурушмоқ фл. орт. н. 
Ойимхон бу гапларни лабларини буруштириб, 
шундай бир оҳангда айтдики, ҳамма бара- 
вар кулиб юборди. П. Турсун, Ўқитувчи. 

БУРУШҚОҚ 1 Бурушган, бурушиқ. 
Бурушқоқ олма. н Кампир аллақандай бў- 
либ кетди.. тишсиз оғзи очилиб қолди, буруш- 
қоқ лаблари титрай бошлади. У. Назаров, 
Одамлар. 

2 Бекорга, салга бурушиб, тиришиб қо- 
лаверадиган. Бурушқоқ газлама. 

БУРУҚ: юрак (ёки ич) буруғи ( тўғриси: 
ичбуруғ, юракбуруғ) 1) айн. дизентерия. Келса 
хотиннинг уруғи, Топилади йўриғи, Келса 
эрнинг уруғи, Бўлар юрак буруғи. Мақол; 2) 
кўчма дағл. мужмал одам. 

БУРУҚСАМОҚ 1 Паға-паға бўлиб чиқ- 
моқ, кўтарилмоқ (тутун, чанг ва ш. к. ҳақида). 
Мўридан буруқсаб тутун чиқаётир. н Баъ- 
зи уйларнинг мўриларидан буруқсаб чиққан 
кулранг тутун эринчоқлик билан осмонга 
ўрмаларди. С. Зуннунова, Олов. 

2 Тутаб ёнмоқ, тутамоқ; қуюқ тутун 
чиқармоқ. Самовар буруқсаб кетди. Хазон 
буруқсаб ёнмоқда. н Олов, қора тутун бу- 
руқсаб турибди. Шуҳрат, Умр поғоналари. 

3 Анқимоқ, гуркираб тарқалмоқ (ҳид 
ҳақида). Сочингдан буруқсар эди сунбулнинг 
иси. Ғ. Ғулом. 

4 кўчма Ичдан чиримоқ, сасимоқ, ин- 
қирозга юз тутмоқ. Мақсумжоннинг сўзидан 
қандайдир тутуриқсизликнинг ҳиди буруқсаб 
турибди. Ғайратий, Довдираш. 

5 кўчма с. т. Ножўя, бўлмағур гаплар 
гапирмоқ, алжимоқ. 

БУРЧ I Адо этилиши, бажарилиши маж- 
бурий бўлган вазифа; мажбурият. Ватанпар- 
варлик бурчи. Виждон бурчи. Хизмат бурчи. 
Ҳарбий бурч. н Оналик — хотин-қизларнинг 
энг муқаддас бурчи деб қаралади. «Саодат». 
Ерли халқ тилини билиш ўша яшаш жойини 
инъом этган маҳаллий халққа нисбатан ин- 
соний бурч ea ҳурмат ҳамдир. «Саодат». 


БУРЧ II 1 айн. бурчак 2, 3. Казарма 
қоронғи, унинг бир бурчида кичкина чироғ 
милтиллар эди. А. Қаҳҳор, Олтин юлдуз. 
Шийпоннинг нариги бурчида эса Қобул Коми- 
лович соқолини қиртишлаш билан oeopa. Ж. 
Абдуллахонов, Хонадон. 

2 Чекка, чет. Ошиқ-маъшуқларга дунё- 
нинг нариги бурчи ҳам бир, оғайни. П. Турсун, 
Ўқитувчи. Олдинги тишлари тушганидан, 
лабининг икки бурчи кириб, юзининг буру- 
шиқлари билан туташиб кетган. Шуҳрат, 
Шинелли йиллар. Бу Шарқ кичик эмас, бурч- 
дан бурчига Аранг ярим кунда етади қуёш. F. 
Ғулом. Биз тўқиган рўмолнинг Гуллари бор 
бурчида. «Кўшиқлар». 

БУРЧАК 1 мат. Бир нуқтада кесишган 
икки чизиқ (ёки нур) ҳосил қиладиган ора- 
лиқ, текислик; шундай текислик турли 
ҳодисалар ўлчови сифатида. Бурчак даража- 
лар билан ўлчанади. Тўғри бурчак. Ўғпмас 
бурчак. Ўпкир бурчак. Бурчак боши. Мўлжал- 
га олиш бурчаги. Кеманинг курсдан оғиш 
бурчаги. Нурнинг тушиш бурчаги қайтиш 
бурчагига тенг. 

2 Нарсаларнинг томонлари, қирралари 
кесишган жой; бурч. Дафтарнинг бурчаги. 
Столнинг бурчаги. н Тўрт бурчагига кўк, 
бинафша, шафтолиранг ипаклар билан гуллар 
тикилган. Ойбек, Қуёш қораймас. 

3 Хона, бино, ҳовли ва ш. к. нинг ички 
деворлари туташган жойи ва унинг атрофи. 
Ҳовлининг бурчаги. Айвоннинг бурчаги. 
Қўрғоннинг бурчаги. н У кўзларини бурчакка 
тикканича, қимирламай ўтирарди. С. Зун- 
нунова, Олов. Мен ҳужранинг бурчагида 
турган қанордаги сомон устига чиқиб, донг 
қотиб ухлаб қолибман. Ғайратий, Унутилмас 
кунлар. Кампирнинг амру фармони билан 
уйнинг етти бурчагига етти шам ёқилди. X. 
Тўхтабоев, Ширин қовунлар мамлакати. 

4 Кўчалар, йўлларнинг кесишган жойи; 
муюлиш, муюш. Бизники мана шу бурчак- 
даги эшик. А. Қодирий, Ўтган кунлар. 

5 кўчма Чекка, чекка ер, тараф, томон; 
овлоқ, панажой. Дунёнингу бурчагига боришга 
розиман. С. Аҳмад, Уфқ. Тоғнинг ҳар бурчаги 
ea ёнбағридан акс садо келиб, дарани ларза- 
га келтирди. С. Айний, Дохунда. Ҳар зумда 
дунёнинг бурчакларига Хабарлар жўнайди 
қатор ea қатор. А. Орипов, Йиллар армони. 
Ҳасанни Сафарқул бир бурчакка олиб бориб, 
нима хусусидадир у билан гаплаша бошла- 




ганида, Ҳутбия учун тинч нафас олишга, 
озод гапиришга фурсат топилди. С. Айний, 
Қуллар. Шу чоққача қайси бурчакда моғор 
босиб ётган эдингиз ? А. Қаҳҳор, Қўшчинор 
чироқлари. 

6 Саноқ сонларга қўшилиб, қўшма сўз- 
лар ясайди, мас., учбурчак, тўртбурчак, беш- 
бурчак. 

БУРЧАКЛИ Бурчаги мавжуд. Тўғри бур- 
чакли учбурчак (мат.). н Кампир Эргаш- 
нинг қўлидан уч бурчакли кўк конверт би- 
лан телеграммани олиб, бағрига босди. И. 
Раҳим, Чин муҳаббат. Чол вафотидан уч кун 
ўтгач, у ётган жойдан, тупроқ ичидан уч 
бурчакли тумор топилди. Мирмуҳсин, Қаҳ- 
рамоннома. 

БУРЧАКТИШЛАР зоол. Танглай тиш- 
лари бурчак шаклида қайрилган думли ам- 
фибияларнинг бир тури. 

БУРЧЛИ Бирор бурчи, мажбурияти бўл- 
ган; қарздор. Мен сизнинг олдингизда бурч- 
лиман. н Муҳаррир ҳар куни газетага бир 
мақола ёзишга бурчли. А. Қаҳҳор, Сароб. 

БУРЧОҚ Дони қора-қўнғир рангли, 
озуқабоп бир йиллик дуккакли ўсимлик ва 
унинг дони. 

БУРЯТ(ЛАР) Бурятиянинг туб аҳолиси 
бўлган халқ, бурят халқи. Бурят аёл. Бурят 
тили. Бурят санъати. 

БУРҚИМОҚ айн. бурқирамоқ. Машҳадий 
кимдан ранжиса, ўша соатда бир ҳажв ила 
ўз «душмани»ни сўз балчиғига шундай бул- 
ғайдики, ўқиркансан, энг чиркин ҳид бурқиб 
туради. Ойбек, Навоий. Узоқда, кўзга хира 
чалинган тепаликнинг орқасида қора, қуюқ 
тутун бурқиб, ҳавода оғир кезарди. Ойбек, 
Қуёш қораймас. Ертўланинг мўрисидан бур- 
қиб, Тупроқ уюмларин оралар тутун. А. Мух- 
тор, Асарлар. 

БУРҚИРАМОҚ 1 Паға-паға кўтарил- 
моқ, буруқсамоқ, бурқимоқ. Мўридан бур- 
қираб тутун чиқаётир. Бурқираб чанг кўта- 
рилди. н Телпаги тагидан қозон қайнаёт- 
гандай буғ бурқирайди. С. Анорбоев, Оқсой. 
Қуёш уфқ қопқасида бурқираб ётган ғубор 
ичига кирди. «Ёшлик». 

2 Анқимоқ, гуркираб таралмоқ (ҳид 
ҳақида). Ошхона томондан бурқираб сомса 
ҳиди келди. Ойбек, Улуғ йўл. 

БУРҚСИМОҚ айн. бурқимоқ. Хиёл 
нарида оппоқ тўзон бурқсиб кўтарилди. 
«Ёшлик». 


БУРҚУТ (ЛАР) этн. Мўғулларнинг тур- 
кийлашган уруғларидан бири. 

БУРҒИ тех. Кончиликда, геологик қи- 
дириш ва ш. к. ишларда ерни тешиш, парма- 
лаш учун ишлатиладиган асбоб, парма. Ер 
ости сувларидан турли мақсадларда фойда- 
ланиш учун жумҳурият ҳудудида 40825 та 
бурғи қудуғи қазилган. «Фан ва турмуш». 

БУРҒИЛАМОҚ Бурғи билан ковламоқ, 
пармаламоқ. Бурғилаш техникаси. н Ҳазиш 
усулларига кўра бурғилаш зарбли, айланма, 
колонкали бўлади. «ЎзМЭ». 

БУРҒУ Карнай ёки сурнай шаклидаги 
қадимий чолғу асбоби. Суғдлар ноғора ва 
бурғулар овози остида боғ-бўстонларига 
бостириб кирган ёвни аямай қиравердилар. 
М. Осим, Искандар ва Спитамен. Чамбил- 
белнинг энг бахтиёр кунида Бурғу чалиб, зар 
камарни сираман. А. Шер, Қадимий куй. 

БУС-БУТУН 1 Тўлиқ, бекаму кўст, бу- 
тун. Бахтини бус-бутун топгунича то, Не- 
не балоларни кўрган ўзбекман. А. Орипов, 
Йиллар армони. Фақат савоб борки, жаҳон 
бус-бутун, Фақат савоб борки, азиздир 
Инсон! А. Орипов, Йиллар армони. 

2 рвш. Бутунлай, тамомила. Ҳозирги 
Мирзачўлнинг рухсори бус-бутун бўлакча. М. 
Жўра, Қуёшда нур эмганлар. Шундан сўнг 
Обиджон билан алоқам бус-бутун узилиб 
қолди. М. Жўра, Ноширнома. 

БУТ I 1 Тўлиқ, ҳеч қандай камчилиги 
йўқ; бекаму кўст; етарли; таъмин этилган. 
Уст-бошим бут, қорним тўқ, қайғум йўқ. Ғ. 
Ғулом, Шум бола. Бердибойнинг ўз ҳунар- 
ларига тегишли бўлган ҳамма асбоблари бут. 
А. Қодирий, Ғирвонлик Маллавой. Ҳорнинг 
тўқ, устинг бут, ношукурчилигинг бошингни 
ейди. «Ёшлик». Ҳуш қанотсиз учолмаганидек, 
машина ҳам ёқилғисиз ёки бирор қисми бут 
бўлмаса, бир қадам ҳам силжий олмайди. 
«Муштум». 

Имони бут 1) Оллоҳга, динга ишончи 
мустаҳкам; 2) виждонли, эътиқодли. Тила- 
гим: ёшлар асло завол топмасинлар, имон- 
лари доимо бут бўлсин. М.М.Дўст, Лолазор. 
Кўнгли (ёки бағри) бут Камчилиги йўқ, 
бахтли. Назар акам етим ўсмаган, бағри бут 
одам, лекин шундай бўлса-да, негадир унга 
раҳмим келади. М.М.Дўст, Лолазор. Токи 
унинг [Муҳсиннинг] кўнгли бут бўлсин, умр 
дафтарига доғ тушмасин.. М.М.Дўст, Ло- 
лазор. Нони бут Тирикчилиги тўлиқ таъ- 

минланган, рўзғордан камчилиги йўқ. Нони 
бут киишнинг сўзи ҳам бурро. Ғ. Ғулом. 

2 Синмаган, бутун, шикастланмаган, 
соғ. Сўнг қўл-оёқларини ҳаракатлантириб 
кўрди. Шукур, аъзойи бадани зирқираб оғ- 
риб турса ҳам, суяклари бутга ўхшайди. 
«Ёшлик». Бут қилмоқ Ўз ҳолига келтирмоқ, 
бутун қилмоқ. Коса синди. Энди уни бут 
қилиб бўлмайди. X. Тўхтабоев, Йиллар ва 
йўллар. [Саидхон] Икки парчани бир-бири- 
га улаб, бут қилиб кўрди. Ш. Тошматов, 
Тонгдаги кўланка. Тўрт ( ёки чор) ишкали 
бут қ. чор. 

БУТ II 1 с. т. Икки оёқ ораси; чот. 
Олақарғага етаман деб, чумчуқнинг бути 
йирилибди. Мақол. н -Тезроқ юраверинг, 
Исомов, бутингиз йирилмайди, — деди Зум- 
рад. Аёллар гуруллаб кулди. С. Сиёев, Отлиқ 
аёл. Ойим челакни бутига қистирганча, 
зириллаб турган елинга яна қўл чўзди. Ў. 
Ҳошимов, Икки эшик ораси. 

2 шв. Оёқ, пут. Наби Фарҳоднинг қўл- 
оёғига боғлаган оддий кишанни ечди ва бў- 
ғовли кишанлардан бирини олиб, унинг бути 
ва бўйнига урди. С. Айний, Куллар. Зўр деган 
девлар йиқилиб қолди, Икки бути товдай 
бўлиб. «Маликаи айёр». 

БУТ III [ф. С.-1 — санам; гўзал] дин. 1 айн. 
санам. Бу йўллар кўп қадим йўллардир, Кон- 
фуций, шомоний, ислом ва будда, Бут ва 
тасбеҳ юкланган карвон. F. Ғулом. Балки у 
Буддани бутга алишмас, Космос мўъжизасин 
англамас балки.. А. Мухтор, Асарлар. 

2. с. т. Хоч (крест) шаклидаги нарса; хоч, 
салиб. Отряднинг ўликларини тўплаб, қа- 
йинзордаги қабристонни ёғоч бутлар билан 
тўлдириб кетишдан бошқа иложи йўқ эди. 
И. Раҳим, Чин муҳаббат. 

БУТА [ф. «с — бута, бутазор; нақш, 
расм] 1 Тагидан шохлаб ўсадиган майда 
пастак дарахт. Пича юришгач, уларнинг 
кўзларига қалин ўт ва сийрак буталар ўсган 
катта сайҳонлик очилди. Ойбек, Қуёш 
қораймас. Канизак Сидиқжонни пастга, 
буталар орқасига тортди. А. Қаҳҳор, Қўш- 
чинор чироқпари. Тўнгак орқасидан қулоқ- 
лари диккайган қуён пайдо бўлди-да, коп- 
токдек сакраб, буталар орасига яишринди. 
Ойбек, Қуёш қораймас. 

2 кўчма Ўзбек халқ амалий санъатида 
кўпинча бир тутам ўсимлик гулини ифода 
этувчи нақш. 


БУТАДОР Миллий зардўзликда кийимга 
гулдасталар ёки буталар шаклида тикила- 
диган гул шакллар. 

БУТАЗОР Фақат бута ўсган, бута ишғол 
этган ер. Бақақуруллоқдан чиқилгандан ке- 
йин йўл бутазор, қумлоқ, қўриқ ер ва экин 
майдонларини оралаб кетар эди. А. Қаҳҳор, 
Қўшчинор чироқлари. Улар [болалар] nax- 
тазор, бутазор оралаб, дарё соҳилига чиқ- 
дилар. М. Ҳазратқулов, Журъат. 

БУТАМОҚ 1 Дарахтнинг кераксиз шох- 
шаббаларини кесмоқ. Бутамасанг — мева оз, 
Бутасанг — ейсан қишу ёз. Мақол. н Сидиқ- 
жон.. шитоб билан дарахт бутар экан, Ка- 
низакни излаб, атрофга кўз ташлади. А. Қаҳ- 
ҳор, Қўшчинор чироқлари. Нурхон нарвонга 
миниб, тут бутамоқда. О. Ёқубов, Ларза. 

2 кўчма Кесмоқ, ўлдирмоқ. Бой катта 
бошини кичик қилиб чиққанда, ўйлаб ўтир- 
масдан, қўлидаги даскалла билан шартта 
ўша бошни бутаб ташлабди. М.М.Дўст, 
Лолазор. Тоғай унинг башарасига тикилиб 
тураркан, кўнглида шу истакни туйди: қани 
энди бу сурбетни бутаб ташласа.. «Ёшлик». 

3 Кийинтирмоқ, устини бут қилмоқ. 
Икки-уч кун ичида усти-бошини айтганин- 
гиздек бутаб қўяман. П. Турсун, Ўқитувчи. 
..сон-саноқда йўқ кишиларга йил ўн икки ой 
овқат едириб, уст-бошини бутаб, кийим- 
кечак берамиз.. М. Ўринхўжаев, Унутилмас 
кунлар. 

БУТАФОРИЯ [итал. buttafuori — ташқа- 
рига чиқариб ташла, улоқгир] Театр саҳнасида 
ҳақиқий буюмлар, жиҳозлар (масалан, ҳай- 
кал, мебель, идиш, тақинчоқ каби) ўрнида 
қўлланадиган ясама нарсалар, воситалар. 

БУТ-БУТУН Бутун 1 с. куч. Бут-бутун 
этик. Бут-бутун қоп. н Республикамизда 
кишиларнинг меҳнат севинчи, оила тўйинчи, 
довруғ-шони, бут-бутун нони — ҳаммаси nax- 
тадан. Газетадан. 

БУТЕРБРОД [нем. Butter — ёғ + Brot — 
нон] Устига сариёғ суртилган ёки пишлоқ, 
колбаса япроғи қўйилган бир кесим нон. 
Бутербродни паққос туширяпман-у, у киши 
бўлсалар, ҳеч нарсага қарамасдан, яна тай- 
ёрлаб келяптилар. Газетадан. ..буфетга қора 
ва қизил икра суртилган бутерброд.. келди. 
С. Аҳмад, Юлдуз. 

БУТИЛКА [лот. butticula < buttis — боч- 
кача] Бўғзи тор шиша идиш. Ярим литрли 
бутилка. Бир бутилка лимонад. н Суҳбат 




қизиб борарди. Чойнак-пиёлалар ўрнига бу- 
тилка, рюмкалар келтирилди. «Муштум». 
1804 йили Париж кўчаларидан бирида турли 
озиқ-овқат бутилка ва қутиларда соти- 
ладиган дўкон очилди. «Фан ва турмуш». 

БУТИЛКАДОШ Спиртли ичимлик- 
ларни биргаликда ичувчи. Бу зўравоннинг 
турқи бутилкадошиникига сира ўхшамайди. 
Газетадан. 

БУТИРОМЕТР [юн. butyron — ёғ, мой 
+ metron — ўлчов] Сут таркибидаги ёғ миқ- 
дорини аниқпайдиган асбоб. 

БУТИФОС ким. Ғўза баргини тўкигцда 
(туширигцда) ишлатиладиган қўланса ҳид- 
ли, оч сариқ рангли суюқлик, дефолиант. 
Илдизни кемирган бузоқбошисимон, йўқолсин 
бутифос! Ҳаёт давом этсин! Газетадан. 

БУТКУЛ рвш. Бутунлай, тамомила, ба- 
тамом, фақат. Дадам буткул бошқа бир дунё. 
Н. Сафаров, Саодатнинг қиссаси. Аскияга 
жуда уста экан, оламда дард нима, ўлим нима 
эканини буткул унутиб, роса кулишдик. А. 
Қаҳҳор, Минг бир жон. Хотинимдан ҳам, 
буткул рўзғоримдан, умуман дунёдан, яшаб 
ўтганумримданрозиман. М.М.Дўст, Лолазор. 
Атроф буткул тош, сувдан асло нишон йўқ. 
«Шарқ юлдузи». 

БУТЛАМОҚ Чаласини, камини, етма- 
ганини тўлдирмоқ, расоламоқ, бекаму кўст 
қилмоқ. Агар бошқа одам бўлганда, Маҳ- 
мудага тўғри йўл кўрсатар, рўзғорини бут- 
лаб олишни ўргатарди. Газетадан. ..Ма- 
мадалижон, манам дунёйи боумид, Аҳмадхў- 
жам билан Ҳамзахўжамга бисот йиғиб, тўй 
анжомини бутлаб қўйганман. Н. Сафаров, 
Оловли излар. 

2 кўчма Кийинтирмоқ, ясантирмоқ. Хо- 
тинга ҳуррият — қорнини тўйғизиш ва эгнини 
бутлашдир. «Муштум». Оламнинг эгнин бут- 
лаш — Ўзбекда шудир матлаб.. А. Орипов, 
Йиллар армони. 

3 Бутунламоқ; бирлаштирмоқ. Кеч бўлса- 
да, икки синиқ кўнгил бутланди. «Саодат». 

БУТЛИК Бутунлик, бекаму кўстлик; 
расолик, мукаммаллик. Саранжом-саришта 
ясатилган уй. Бир қарашдаёқ рўзғор бутлиги 
сезилиб турибди. «Шарқ юлдузи». Нима, 
менинг мафкурам бутлигига ишонмайсанми, 
ука? М.М.Дўст, Лолазор. 

БУТОҚ 1 Дарахтнинг танасидан ёки 
йўғон шохларидан тармоқланиб чиққан ён 
шох. Куш бутоққа сиғинар, Одам — Ватанга. 


Мақол. н Дарахтларнинг бутоқларида қуш- 
лар чуғур-чуғур сайрай бошладилар. «Ёшлик». 
Юлғуннинг қовжироқ бутоқларини териб, 
гулхан ёқди. С. Сиёев, Аваз. 

2 кўчма Тармоқ, шохобча; поғона; авлод. 
Сомонийлар шажарасининг сўнгги бутоғи 
бўлган подшо Нуҳ бин Мансур касалманд одам 
эди. М. Осим, Аждодларимиз қиссаси. 

Бутоқ отмоқ 1) айн. бутоқламоқ; 2) кўчма 
ажралиб чиқмоқ, тармоқланмоқ. Қишлоқ 
ўртасидан ўтган катта йўл бутоқ отиб, 
далаларга туташган. Й. Шамшаров, Боғбон. 

БУТОҚЛАМОҚ Бутоқ чиқармоқ, шох- 
ламоқ. 

БУТПАРАСТ [ф. 4 — бутга сиғи- 

нувчи; мажусий] Бутга, санамларга топи- 
нувчи. Маликшоҳ бутпараст эди. «Баҳром ва 
Гуландом». Малик Хоқон бутпарастнинг за- 
котчилари келди. «Баҳром ва Гуландом». 

БУТПАРАСТЛИК Бутга, санамга чўқи- 
ниш, топиниш, сиғиниш. 

БУТСИ [ингл. boots — ботинка] Футбол 
ўйинида кийиладиган қаттиқ тумшуқли 
ботинка. У[Жамол] cnopm майдонидан яқинда 
қайтганга ўхшайди: оёғидаги бутсиси, эгни- 
даги қизил тўр кўйлагини алмаштирмабди 
ҳам. С. Анорбоев, Меҳр. 

БУТУН 1 Синмаган; синдирилмаган; 
шикастланмаган; синиқ-мертик жойи йўқ. 
Бутун нон. Бутун коса. Бутун ғииип. н 
Мураббия ҳалиги қўли синган қўғирчоқни 
олиб, ўрнига бутун қўғирчоқни ётқизиб 
қўяётган экан. Ойдин, Болалик уйда ғийбат 
йўқ. Улар синиқ жомашовни ҳамон бутун 
жомашов демоқдалар. «Муштум». Кўприк 
бутунми ёки мажақлаб ташландими — бу 
унга қоронғи. И. Раҳим, Чин муҳаббат. 
Сиртим бутун бўлса ҳам, ичим тутун. А. 
Мухтор, Қорақалпоқ қиссаси. 

2 Йиртилмаган, тешилмаган, йиртиқ 
жойи, тешиги йўқ. Бутун калиш. Бутун қоп. 
н Арслоннинг ўша тўни ҳали бутун, эскир- 
маган. С. Зуннунова, Кўк чироқлар. Куда- 
андани ўйлаган ойим сенга бутунгина маҳси 
ҳам кийгизиб юбормабди. Ойбек, Танланган 
асарлар. 

3 Бузилмаган, очилмаган; яхлит. Бутун 
консерва. н Бой айтади: -Бутун бергин ny- 
лимни, Кўп сўйлатиб қичитмагин тилимни.. 
Эргаш Жуманбулбул ўғли. 

4 Расо, тўлиқ. Эси бутун одам. Хайр қил- 
санг, бутун қил. Мақол. н Орзиқул опамнинг 




онаси: «Насибанг бутун бўлсин, болам» деб, 
дадамга нон тишлатди. С. Сиёев, Ёруғлик. 

5 мат. Каср қисми бўлмаган. Бутун 
сонлар. Икки бутун ўндан беш. Беш бутун бир 
тақсим икки. 

6 Бор(и), борлиқ, барча, ҳамма. Бутун 
имкониятлардан фойдаланмоқ. Воқеани бу- 
тун тафсилоти билан айтиб бермоқ. Бутун 
куч, бутун ғайрат улуғ вазифаларни бажа- 
ришга қаратилган. н Унинг бутун вужу- 
дидан ёшлик, навқиронлик, балоғат танта- 
наси акс этиб турарди. С. Аҳмад, Уфқ. Бутун 
борлиғидан гупиллаб хушбўй атирнинг ҳиди 
ҳам келиб турибди. X. Тўхтабоев, Ширин 
қовунлар мамлакати. 

7 Ўрин, жой, макон билдирувчи сўзлар 
билан келганда, уларни таъкидлаб ёки бу- 
тунисича, яхлит кўрсатиш учун хизмат қи- 
лади. Бутун бир институтда ундан чиройли 
қиз йўқ эди. О. Ёқубов, Эр бошига иш тушса. 
Ошнинг ҳиди бутун уйни тўлдирди. П. 
Турсун, Ўқитувчи. Тош фонуслар парпираб 
ёниб, бутун боғни чароғон қилиб турибди. X. 
Тўхтабоев, Йиллар ва йўллар. Собир бутун 
дунёни унутганди, унинг атрофида қоғоз, 
қалам ea айтмоқчи бўлган сўзлардан бўлак 
ҳеч нарса йўқ эди. О. Мўминов, Хиёбондаги 
уч учрашув. Бу кўзлар учун бутун оламни 
ҳадя этса арзирди. Ж. Абдуллахонов, Орият. 
Бутун Фарғона водийсида Чортеракдан олдин 
ўрик пишмайди. С. Аҳмад, Уфқ. 

8 Ўрин, жой, макон ёки кишилар жа- 
моасидаги барча кишиларни биддиради. Азон 
паллада бутун Ҳорабулоқ тоққа жўнади. М. 
Исмоилий, Фарғона т. о. Бутун Яккатут, 
балки бутун олам уйқуга чўмганди. Н. Фо- 
зилов, Дийдор. Бугун Чимён қишлоғини бу- 
тун мамлакатимиз билади. Газетадан. Ердан 
қор кетиши билан кўчиб келиб, бутун оила 
чумолидай ишлар эдик. Ойбек, Танланган 
асарлар. 

9 Вақт, мудцат билдирувчи сўзлар билан 
келиб, шу сўз орқали ифодаланган вақт, 
муддатнинг бошидан охиригача бўлган чега- 
расини, оралиғини ифодалайди. Бутун йил. 
н Ҳутидор эса бутун кун меҳмонхонасига 
келиб-кетиб турган кўнгил сўровчи ошна, ёр- 
дўстлари билан oeopa бўлди. А. Қодирий, 
Ўтган кунлар. Эрталаб далага жўнайди. 
Бутун кун ер ҳайдайди. Ойбек, Танланган 
асарлар. Бутун умр елкаларидан обкаш 
тушмаган. С. Аҳмад, Уфқ. 


Бағри бутун 1) армонсиз, бахтли, кам- 
чиликсиз, тўкис. Дунёда бир бағри бутун 
киши йўқ экан-да, Ҳар кимнинг юрагида бир 
андуҳ. Мирмуҳсин, Меъмор; 2) бола-чақа- 
си, яқин кишилари ўз олдида бўлган. -Бола- 
ларингизнинг дийдорига тўйдингизми? — деб 
сўради. Эътибор опа. -Раҳмат, айланай 
Эътиборхон, бағрим бутун бўлиб қолди, — 
деди Роҳатбиби. Ҳ. Ғулом, Машъал. Бечора 
дадаси, тўй қилсам, ичкуёв бўлса, бағрим 
бутун, уйим обод бўлиб қоларди, деб ният 
қиларди. С. Аҳмад, Уфқ. Бир бутун Яхлит ёки 
бўлинмайдиган. Бир бутун қилиб ясалган 
деталъ. н Тиктепа ерларини бириктириш, 
орадаги чегараларни бузиб, бир бутун қилиш 
қийин гап эмас. А. Қодирий, Ғирвонлик 
Маллавой. Бутун бошли Катта, бутунлай; 
катта бир. Бўри увлаб, тикан чатнаб ётган 
ташландиқ жар-жилғалар ўрнида бутун 
бошли янги шаҳар барпо этилди. Ж. Хол- 
қосимов, Янги уйлар муборак. Янги ерлар 
очилиб, бутун бошли янги хўжаликлар таш- 
кил топди. «Ўзбекистон қўриқлари». Мен 
сендайлигимда бутун бошли оилани теб- 
ратганман. Э. Раимов, Ажаб қишлоқ. Нони 
бутун Ризқ-насибали, тўқ, фаровон яшов- 
чи, ҳеч нарсадан камчилиги йўқ. -Худонинг 
ўзи азалдан шайдларнинг нонини бутун қил- 
ган,— деди Фозил ака. Н. Сафаров, Оловли 
излар. Сартарош у дунё, бу дунёхор бўлмайди. 
Ҳамма вақт нони бутун. Э. Раимов, Ажаб 
қишлоқ. Эси (ёки ақли) бутун Эс-ҳуши 
жойида, ақлли. Ҳар ҳолда, эсинг бутун-да, 
қурғур. Ҳ. Назир, Ёнар дарё. Ўқимаган бўлсанг 
ҳам, ақлинг бутун йигит экансст. П. Турсун, 
Ўқитувчи. Тегирмондан (ёки тегирмонга 
тушса) бутун чиқади Жуда эпчил, уддабурон; 
ҳар қандай мушкул аҳволда ҳам ўзини 
йўқотмайдиган одам ҳақида. Йигитмисан 
йигит! Кучли, тегирмондан бутун чиқади. А. 
Мухтор, Туғилиш. Ҳакимовни Сариосиёда 
«тегирмонга тушса, бутун чиқади», дейи- 
шади. «Муштум». 

БУТУНИЧА рвш. 1 Бутунлигича, бутун 
ҳолда, бор бўйича; тўлиқ, батамом. У ўл- 
жасини бутунича ютади. К. Яшин, Ҳамза. 
Камерон шикастланган меъда ости безини 
бутунича кесиб олди. «Фан ва турмуш». Очи- 
қиб турган эдим, паловни бутунича ютгим 
келди. И. Раҳим, Ҳилола. 

БУТУНЛАЙ рвш. 1 Тамомила, тамоман, 
батамом. Бу бутунлай бошқа гап. Сизни бу- 




тунлай унутибман. н У ишга бутунлай шўн- 
ғиб кетди. Т. Ашуров, Оқ от. Дўстматов 
довдираб, бутунлай ўзини йўқотиб қўйди. С. 
Аҳмад, Уфқ. Унинг овозидаги бу яқинлик 
Нодирани бутунлай эритиб юборди. С. Зун- 
нунова, Янги директор. 

2 Қатъиян, узил-кесил. Чекиш бутунлай 
ман этилган. н Қурбон ота МТСдан жавоб 
олиб, Капсанчиларга бутунлай кўчиб келди. 
А. Қаҳҳор, Қўшчинор чироқлари. 

3 (бўлишсиз феъллар билан) Сира, асло, 
ҳеч. Бутунлай қўрқмайман. н Оқила билан 
Баҳодир бир-бирлари билан бутунлай гап- 
лашмай қўйдилар. М. Жалолиддинова, Ке- 
йинроқ. 

БУТУНЛАЙИН рвш. 1 Бутунлигича, бу- 
тун ҳолда. Ғозни бутунлайин пиширма. 

2 Бутунлай, тамоман. Бутунлайин кет- 
моқ. 

БУТУНЛАМОҚ 1 Бутун қилмоқ, бутун 
ҳолга келтирмоқ. Шаҳарда Шокир ота деган 
маҳсидўзнинг дўконхонасида ўз этигини бу- 
тунлаб олибди. Ойбек, Танланган асарлар. 

2 Камини тўлдириб бут қилмоқ, расо- 
ламоқ, бутламоқ. 

БУТУНЛИГИЧА рвш. Бутун ҳолда. 
Дорини бутунлигича ютмоқ. Балиқни бутун- 
лигича қовурмоқ. Бутунлигича сақланган 
ёдгорлик. 

БУТУНЛИК 1 Бирон-бир шикаст ема- 
ганлик, синмаганлик. Бутунлигини ҳам, 
синиқлигини ҳам билиб бўлмайди. 

2 Яхлитлик, тўлиқпик. ..бу ўринда шоир 
учун энг муҳими фикр бутунлиги ва аниқ- 
лигидир. «ЎТА». Шоҳрух мамлакат бутун- 
лигини сақлаш ва ўзига содиқ фарзандларни 
ўрни-ўрнига қўйиш мақсадида.. Мирмуҳсин, 
Меъмор. 

3 Мукаммаллик, тўла-тўкислик. Пахта 
деганда юртимизнинг бойлиги, тўкин-сочин- 
лигини, бахтимизнинг бутунлигини тушу- 
намиз. Газетадан. 

Бир бутунлик Яхлит ҳолда бўлишлик, 
бўлинмаслик, яхлитлик. Бош ва орқа мия бир 
бутунликни ташкил этади. «Анатомия». 
Фразеологик бутунлик тлш. Маъносини 
таркибидаги сўзларнинг маънолари асосида 
изоҳлаш мумкин бўлган луғавий бирлик. 
Айрим фразеологик бутунликлар ўзининг эр- 
кин уюшмасига жуда яқин туради. «ЎТА». 

БУТХОНА [ф. — бутпарастлар 

ибодатхонаси] 1 с. т. Бутга сиғинувчилар 


ибодатхонаси, черков. Бутхона қўнғироғи 
кечки ибодатга чақириб, оғир ва узун жа- 
ранглади. А. Қаҳҳор, Томошабоғ. Бутхонадан 
топган экан бир санам, Олтин билан pon- 
роса қирқ минг дирҳам. Ҳ. Олимжон. 

БУФЕР [ингл. buffer, buff — зарбани 
юмшатиш] Транспорт воситалари (локо- 
мотив, вагон, автомобиль)да пайдо бўла- 
диган зарбаларни юмшатиш учун ўрнатила- 
диган, одатда пишиқ пўлат, резина ёки 
пластмассадан тайёрланадиган мослама. 
Паровоз узоқ гудок бериб, жойидан қўзғал- 
ди.. Вагонларнинг буферлари ғижирлаб, 
поезд яна ел қувиб учди. М. Муҳамедов, 
Қаҳрамон изидан. Бетон тўсин қийшайиб, 
буфер теккан жойнинг симлари чиқиб қолган 
эди. Н. Алимов, Ёлғончи фаришталар. Бу- 
ферларнинг бир-бирига урилишидан ҳосил 
бўлган овозлар бирданига тиниб қолди. Н. 
Сафаров, Оловли излар. 

Буфер давлат сиёс. Ўзаро зиддиятда ёки 
уруш ҳолатида бўлган йирик давлатлар 
ўртасидаги ҳарбий жиҳатдан заиф, ҳудудий 
жиҳатдан кичик давлат. 

БУФЕТ [фр. buffet — стол] 1 Идиш- 
товоқ, мева-чева, ичимлик ва ш. к. сақла- 
надиган махсус жавон (шкаф). Латофат 
буфетдан гулдор тарелка олиб, ҳужрага 
кириб кетди. Шуҳрат, Шинелли йиллар. 
Зевархон буфетдаги «Чайка» деган шоко- 
ладдан олиб, Ашурга тутқазди. Н. Аминов, 
Қаҳқаҳа. 

2 Катта ошхона ва ресторанлар, муайян 
корхоналар қошида ташкил этиладиган, 
енгил-елпи овқатланиш учун мўлжалланган 
дўкон; тамаддихона. Станция буфетида 
кунини кеч қилиб, қоқ ярим тунда қайтарди. 
С. Аҳмад, Уфқ. Тўрахўжа синфдошларини 
буфетга таклиф этиб, музқаймоқ, cye, ши- 
ринликлар билан меҳмон қилди. Д. Нурий, 
Осмон устуни. 

БУФЕТЧИ Буфетда ишловчи савдо 
ходими. Буфетчи Розиқвой рухсат сўраб, 
кабинет эшигини очди-ю, бедана юриш қилиб 
келиб, қўл чўзди. А. Муҳиддин, Чап чўнтак. 
Савлатидан от ҳуркадиган йигит кафега 
кириб келганида, буфетчи аёл кўз қирини 
ташлаб қўйди. «Муштум». 

БУФЕТЧИЛИК Буфетчи касби; буфет- 
да ишлаш. Ўзи [Мусахон] шу яқин ўртадаги 
разъездлардан бирида буфетчилик қилади. С. 
Аҳмад, Сайланма. 




БУФФОНАДА | итал. buffonata — ҳазил 
саҳна томошаси; қизиқчилик] Комик ак- 
тёрнинг қаҳрамоннинг ўзига хос ташқи 
белгиларини ўта бўрттириб кўрсатишга 
йўналтирилган ўйин услуби. 

БУХАНКА [ўрта нем. Vochenze — оқ нон 
ёки лот. focacius — печда пишган нон] Бир 
бутун булка нон. Полвон ҳар ёққа югуриб, 
бир буханка нон mona олди. Ойбек, Қуёш 
қораймас. Нусратбек магазиндан ярим бу- 
ханка нон, шакар, сариёғ олиб, кулбасига 
қайтди. С. Нуров, Майсаларни аёз урмайди. 

БУХГАЛТЕР [нем. Buch — китоб + hal- 
ter — олиб юрувчи, тутиб турувчи] айн. 
ҳисобчи. Идора, муассаса, корхона ва ш. к. 
нинг ҳисоб-китоб ишларини олиб борувчи 
мутахассис; ҳисобчи. Умаржон Матқулов 
тутган йўл колхоз бухгалтери Ҳасанбой 
Раҳимовга ҳам маъқул тушди. «Муштум». 
Чўтини булбул этган, Идорани гул этган 
Бухгалтерга бир салом. «Кўшиқлар». 

Бош бухгалтер Барча ҳисоб-китоб иш- 
ларини бошқарувчи; бухгалтерлар раҳбари. 

БУХГАЛТЕРИЯ 1 Ҳисоб-китоб наза- 
рияси ва амалиёти. Бухгалтериядан дарс 
бермоқ. 

2 Идора, муассаса, корхона ва ш. к. нинг 
барча молиявий, ҳисоб-китоб ишларини 
олиб борувчи бўлими ва у жойлашган хона; 
ҳисобхона. Бухгалтерия ходимлари. Колхоз 
бухгалтерияси. н Гулсум ona Барнони бир 
кўрай, деб бухгалтерияга кирди. О. Ёқубов, 
Эр бошига иш тушса. 

БУХГАЛТЕРЛИК Бухгалтер, ҳисобчи 
касби. Унинг бухгалтерлик ишини молия бўли- 
мидаги ёрдамчи бухгалтер, кассирлик ишини 
бюджетчилар бажаришади. «Муштум». 

БУХОР: Бухор сақич тар. эск. Бухорода 
тайёрланадиган оқ сақич. Бухор танга тар. 
Бухоро хонлигида зарб қилинган 15 тийин- 
лик танга. 

БУХОРИ(Й) Бухорода тайёрланган, Бу- 
хорога хос; бухороча. Токчалар ўртасидаги 
бухорий сўзана орқасида ноёб газламалар 
жойланган сандиқ. Н. Қиличев, Чиғириқ. 

БУХ0Р(0)ЧА с.т. Бухоро шаҳрига, бу- 
хороликларга хос. ..у этик кийиб, бошидаги 
бухорча дўпписини салла билан ўраб олди. 
Мирмуҳсин, Меъмор. Билмадим, нимаучун- 
дир у кишига икки-уч кунга битта бухороча 
беқасам тўн, мисқоли дока салла, дўппи ке- 
рак бўлибди. А. Ҳакимов, Илон изидан. 


БУХОРХУДОТ Бухорода 7-8-асрларда 
мавжуд бўлган Бухорхудотлар ҳокимлигини 
бошқарган ҳукмдорлар унвони. 

БУХТА [нем. Bucht — қўлтиқ; хавфсиз 
жой] айн. қўлтиқ. 

БУШЛАТ [нем. Buschurunk — матрос 
нимчаси] Матрослар курткаси. Бу қишни ҳам 
солдат бушлатида ўтказадиганга ўхшайман. 
С. Анорбоев, Оқсой. Уиндамай эшик олдида 
тўхтади-да, негадир, эгнидаги пахтали буш- 
латидан чиқиб турган узун қора юбкасига 
тикилди. Ш. Тошматов, Эрк қуши. 

БУЮК 1 Ҳажм-ўлчови одатдагидан ор- 
тиқ, катта; улкан. Буюк тоғ. Буюк давлат. 
Буюк бино. н Заргаров атрофидаги буюк 
саҳрони, шу саҳродек чексиз сукунатни сезар, 
ўзининг беҳаловат руҳи шу бўшлиқларни бус- 
бутун тўлдириб тургандек туюларди. А. 
Мухтор, Асарлар. Фарғона канали ўз кўлами 
билан.. буюк аталмиш ўша каналлардан ўн 
баравар буюкдир. С. Аҳмад, Уфқ. Фалакка 
бўй чўзган аллақандай буюк қаср рўпарадан 
намоён бўлиб, Меъморнинг хаёлини олиб 
қочди. Мирмуҳсин, Меъмор. Аҳмад ўзини 
буюк коинот қаршисида зарранинг мил- 
лиарддан бир заррачасидек ҳис этди. Ф. Му- 
сажонов, Ҳиммат. 

2 Улуғвор, юксак, тенгсиз, мислсиз. 
Буюк, етук одамлар ниҳоятда камтар, кам- 
сухан, дилбару меҳрибон бўлишини.. бу доно 
қизяхши биларди. Мирмуҳсин, Меъмор. Буюк 
воқеалар олдида вақт ўз ҳукмини ўтказа 
олмайди. «Саодат». Инсоният ўз камолоти 
жараёнида қўлга киритган буюк кашфиёти 
— тилдир. Ғ. Саломов, Таржима назарияси. 
Баҳор бўйи, ёз бўйи заррама-зарра йиққан 
бунёдини буюк саховат билан деҳқон этагига 
тўкаётган мана шу олтин кузда унинг юраги 
қафасдан чиққан қуш юрагидай яйрай бош- 
лади. М. Исмоилий, Фарғона т.о. 

3 Азиз, мўътабар, муқаддас. Дунёда ҳеч 
сўз борми Она сўзидан буюк. Ҳ. Олимжон. Биз 
биринчи навбатда авлодларнинг буюк хоти- 
раси олдида қарздормиз. Газетадан. 

4 Буюк (эркаклар исми). 

БУЮКЛИК Одатдагидан катталик; 

улуғворлик, табарруклик. Инсоннинг буюк- 
лиги ақл-идроки билан. н Муқимийларнинг 
буюклиги ҳам мана шунда эмасми? Шук- 
рулло, Сайланма. Унинг [она тупроқнинг] 
сокингина тин олишида Бордир оналарга хос 
бир буюклик. Э. Воҳидов, Муҳаббат. 





БУЮМ 1 Тирикчилик ва рўзғорда иш- 
латиладиган, керак бўладиган ҳар бир нарса. 
Рўзғор буюмлари. Заргарлик буюмлари. Чинни 
буюмлар. Зеб-зийнат буюмлари. Шахсий 
буюмлар. н Нури кийинишни, безакни севар 
эди. Зирак, билагузук, заркокил, қўлтиқту- 
мор, тиллақош, зебигардон каби буюмлардан 
қути-қути йиққан эди. Ойбек, Танланган 
асарлар. -Граммофон деган буюмни кўрган- 
мисан ё эшитганмисан? — кулиб сўради Ёр- 
мат. Ойбек, Танланган асарлар. Энди эса 
ўша тарафга боргиси келиб, бирпас бўлса ҳам 
туғилиб ўсган уйини, онасининг қўли теккан 
буюмларни кўргиси келди. С. Аҳмад, Уфқ. 

2 Ишлаб чиқарилган нарса, маҳсулот. 
Махсимнинг буюми оғир экан, савил. С. Аҳ- 
мад, Ҳукм. 

БУЮР шв. Оч биқин. Шукуни.. жонивор 
Ғиркўк сузилиб, буюри-буюрига қапишиб.. 
Ширвонга кириб борди. «Равшан». Уйқулар 
қовоққа қотди, Отлар буюрин тортди. «Ни- 
гор ва Замон». 

БУЮРМОҚ I 1 Истак-талабни бажа- 
ришга кўрсатма бермоқ; буйруқ бермоқ, 
амр, фармон қилмоқ. Иш буюрмоқ. Болани 
ишга буюр, кетидан ўзинг югур. Мақол. 
Ишёқмасга иш буюрсанг, Сенга ақл ўргатар. 
Мақол. н Унинг нозиклиги, кўҳликлиги ҳур- 
мати аяб, енгил-елпи ишларни буюрарди. С. 
Аҳмад, Уфқ. Мен ҳазрати олийлари буюрган 
мадраса тарҳини чизиш билан бандмен. П. 
Қодиров, Юлдузли тунлар. Ҳоким ясовулни 
чақириб, йўлга ҳозирланишни буюрди. М. 
Исмоилий, Фарғона т. о. Ўлимга буюрдингиз, 
бизнинг нима гуноҳимиз бор экан ? «Луқмони 
Ҳаким». 

Буюринг ёки буюрсинлар 1) буйруғин- 
гизни бераверинг, буйруғингизни бажариш- 
га тайёрман (тайёрмиз). Сизга оғир келмаса, 
бир хизмат тотиирмоқчиман, уста! -Бую- 
рингиз! А. Қодирий, Ўтган кунлар. Бу иш- 
ларни менга буюринг, бекам! Мирмуҳсин, 
Меъмор. ..Жуман писмиққамурожаат қшди: 
-Буюрингиз, афандим! М. Исмоилий, Фар- 
ғона т.о.; 2) марҳамат қилинг, марҳамат. 
[Волков:] Афандилар, столга буюрсинлар! Н. 
Сафаров, Танланган асарлар. 

2 Бирор нарсани тайёрлаб бериш учун 
мурожаат қилмоқ; буюртма бермоқ, буюр- 
тирмоқ. Палъто буюрмоқ. н Муҳиддин то- 
леига официант ҳам тез кела қолди. Чой ea 
овқат буюрди. Р. Файзий, Чўлга баҳор келди. 


Келин пошшага тилла узук буюрдингизми ? А. 
Қодирий, Ўтган кунлар. Туфлини дарҳол 
гшамга қўйиб, кийиб кўрди: -Ўзимга буюр- 
тирилгандай! Ҳ. Ғулом, Тошкентликлар. 

3 Топширмоқ, бермоқ (қонун йўли би- 
лан). Нафақа керак бўлса, даромадимнинг 
ярмини олинг, лекин болани тинч қўйинг. 
Бермайман, oeopa бўлманг! -Нега? Болани 
онага буюради-ку! А. Қаҳҳор, Қўшчинор 
чироқлари. 

4 тиб. Тавсия қилмоқ, ёзиб бермоқ, (до- 
ри-дармон, парҳез ва ш. к. ҳақида). Парҳез 
буюрмоқ. н Фақир бу сабилга оғуштабиз, 
баважҳ дафъи савдои табиб буюрган. Ҳам- 
за, Танланган асарлар. Менми? Менга нима 
ром келишини ўзим ҳам билмайман. Лекин 
докторлар конъяк буюрадилар, майли, коньяк 
бўлсин. Ойбек, Танланган асарлар. 

5 Бирор иш, топшириқ билан бирор 
жойга юбормоқ, жўнатмоқ. Хушрўй хизмат- 
чини ўчоқ боши юмушларига буюриб, чойни 
ўзи қўйди. А. Қодирий, Ўтган кунлар. Ўзбек 
ойим бурчакда бола кўтариб ўтирган Зай- 
набдан чақалоқни олиб, уни жомни тўкиб 
келишга буюрди. А. Қодирий, Ўтган кунлар. 
Хизмат деса жуда абжир бўламан, Нима 
буюрсангиз, ишлаб келаман. «Муродхон». 

6 Тақдир қилмоқ; хоҳламоқ, истамоқ. 
Тангрининг буюргани шу экан. Лекин, Меъ- 
мор, сиз яхши одамсиз, дилимга ёқасиз. Мир- 
муҳсин, Меъмор. -Ўғлим, кўнгил буюрган 
ишдан зарури бўлмайди, — деди раис Тош- 
пўлатовга. Р. Файзий, Чўлга баҳор келди. 

Айбга буюрмоқ қ. айб 2. Айбга буюрмайсиз, 
ўғлим меъморликни ўргансин, отасидек санг- 
тарош бўлиб қолмасин, дедим. Мирмуҳсин, 
Меъмор. Ташриф буюрмоқ қ. ташриф. Бир 
ҳафтадан кейин қиз Жамолзоданинг уста- 
хонасига ташриф буюрди. «Ёшлик». 

БУЮРМОҚ II Насиб бўлмоқ, насиб 
қилмоқ. Уялган буюргандан қуруқ қолар. 
Мақол. Югурганники эмас, буюрганники. 
Мақол. н Кўша қаринглар. Ўтлларингга ҳам 
шунақа сарполар буюрсин. Т. Малик, Ажаб 
дунё. Ўша куни Матпанога ўз тўйи буюрмади. 
С. Сиёев, Аваз. Хўпам ярашдики, қуллуғ 
бўлсин, буюрсин. «Гулдаста». 

БУЮРТИРМА айн. буюртма. Буюртирма 
палъто. 

БУЮРТМА 1 от Бир нарса ясаб, тай- 
ёрлаб, ишлаб бериш ҳақидаги топшириқ, 
талаб. Буюртма бермоқ. Буюртмалар қабул 




қилмоқ. н Тошкентда катта концерт за- 
лининг фойесини безашдек катта буюртма 
ҳам унга топширилди. «Ёшлик». Кўзойнакка 
буюртма берар экансиз, мос келадиган гар- 
диш танлаш керак. Газетадан. Официантка 
буюртма олгани келди. П. Қодиров, Уч иддиз. 

2 сфт. Топшириқ асосида тайёрлана- 
диган; буюртирилган. Буюртма этик. н 
Ҳундузнинг онаси азондан туриб, нари-бери 
ҳовлиларини супуриб, буюртма тўппиларни 
тикишга ўтиради. Ойдин, Бечора. Асадов 
ҳафтада уч кун тикувчилик артелида иииа- 
са, тўрт кун уйида буюртма туфли тикади. 
Газетадан. 

БУЮРТМАНОМА Бирор нарсани ясаб, 
тайёрлаб ёки ишлаб бериш ҳақидаги та- 
лаб (таклиф, илтимос) ёзилган расмий ҳуж- 
жат, хат. 

БУЮРТМАЧИ Буюртма берган шахс 
ёки ташкилот. Буюртмачилар кўп бўлган куни 
[уста] жуда ҳам дилкашлашиб кетадилар. 
Н. Аминов, Устоз. Султон тандирчи қотир- 
мани яхши кўради.. Буюртмачининг аёли эсли 
бўлса, эрта туриб, қотирма пишириб қўяди. 
«Ёшлик». Аслида буюртмачи ҳам, ишингни 
баҳоловчи ҳам, қабул қилувчи ҳам ўшанинг 
ўзи эди. Ж. Абдуллахонов, Хонадон. 

БУЮҚ Қаттиқ совуқ, аёз. Кечга яқин 
Чирчиқ томондан изғирин турди, бўғотларни 
ялаб, қорини учирди. Буюқ кучайди. Ҳ. Ғулом, 
Машъал. Очиқ эшикдан кирган буюқданми ё 
юраклари чиққанидан, болалар дир-дир тит- 
рашар эди. М. Исмоилий, Фарғона т.о. 

Буюқ урдими ёки буюқда қолдингми 
кест. Унча совуқ бўлмаса-да, иссиқ ки- 
йиниб олган одамга айтиладиган ибора. У, 
узоқ Фарғона қишлоғининг серқилиқ иқли- 
мини болалигидан билгани учунми, буюқда 
қолгандай, эгнига брезент чакмон, бошига 
намат қалпоқ кийган. Ҳ. Назир, Сўнмас 
чақмоқлар. 

БУҚА Бичилмаган эркак қорамол. Буқа 
шохидан илинар, Одам — тилидан. Мақол. 
н Ҳар куни бир нағма кўрсатадиган буқа- 
миздан хавотирланиб, пода олдига илгарироқ 
чиқиб турмоқчи бўлдим. «Ёшлик». Буқа, худди 
уятчан келинчакдек, ювош тортиб, хонасига 
кириб кетса бўладими. «Муштум». 

Буқа бўйин Бўйни буқанинг бўйнидек 
йўғон. Буқа бўйин одам. н Меҳмоннинг 
бири афтини буриштириб олган, буқа бўйин 
одам эди. Э. Усмонов, Ёлқин. Буқа бўйин, 


ҳўкиз қорин хумсалар! Чучварани хом са- 
найсиз. «Муштум». 

БУҚАЛАМУН [а. а j_i — товланув- 
чан; хамелеон] 1 от зоол. Жанубий Осиё- 
да тарқалган, дарахтда яшовчи, судралиб 
юрувчи, шароитга қараб рангини ўзгартиб 
турувчи калтакесаксимон жонивор; хаме- 
леон. Назирбой тўғри айтади: ..буқаламун 
шароитга қараб тусини ўзгартади. Ж. Ша- 
рипов, Хоразм. Вой, дийдорингни ел есин-э, 
буқаламуннинг ўзисан. Т. Тўла, Асарлар. Жа- 
ҳоннинг иши худди буқаламунга ўхшайди. 
Ойбек, Улуғ йўл. Савдогарчилик касби одам- 
ни буқаламун қилиб қўяди чоғи. «Ёшлик». 

2 сфт. кўчма Ўзгарувчан, бирдек турмай- 
диган; ранг-баранг. -Бу буқаламун фалакнинг 
гардишига боқ, чироғим! — деди Шокир ота. 
Ойбек, Танланган асарлар. 

БУҚАЛАМУНЛИК Ўзгарувчанлик, мос- 
лашувчанлик; тайини йўқпик, бирдек тур- 
маслиқ. Мирзонинг бахти учун ҳозирдан 
бошлаб тадбирлар кўрмоқ зарур. Нечунким, 
тақдирнинг буқаламунликлари бениҳоятдир. 
Ойбек, Навоий. Алоиддин Машҳадий.. 
дунёнинг буқаламунлиги ҳақида ишкоятланди. 
Ойбек, Навоий. 

БУҚИНМОҚ Пастга эгилиб яширин- 
моқ, ўзини панага олмоқ, кўринмасликка 
ҳаракат қилмоқ. Буқиниб, нафасларимизни 
ютиб туриб, ҳаяжон билан биттадан тош 
отамиз. Ойбек, Болалик. Кетидан aemo- 
мат ўқи узилди. Турдиевнинг барини ялаб 
ўтди, у пастроқ буқинди. Шуҳрат, Шинел- 
ли йиллар. 

БУҚОҚ 1 тиб. Қалқонсимон без фао- 
лиятининг бузилиши натижасида ушбу 
безнинг катталашуви билан боғлиқ касал- 
лик; шу касаллик натижасида катталашган 
қалқонсимон без. Мен жуда-а чарчаганман, 
биласиз. Олдин шу сабил буқоғимни давола- 
тиб олсайдим. С. Нуров, Нарвон. Малоҳат- 
нинг кўк пиёладан кўра кичикроқ буқоғи 
бўлиб, шуни ўтган йил кузда кестирган экан. 
А. Қаҳҳор, Жонфиғон. Нусратбек унинг 
томоғидаги буқоғига қараб қолди. С. Нуров, 
Нарвон. 

2 Шу касалликка йўлиққан, қалқон- 
симон бези катталашган одам. Салим буқоқ. 
Ҳей, буқоқ, бу ёққа қара! 

3 Дарахт танасининг зарарланиши нати- 
жасида унда ҳосил бўлган шиш, ғурра. Ёнғоқ 
буқоғи. 




БУҚТИРМА айн. биқтирма. ..булар 
[савдогарлар] молларни ўз фойдалари учун 
буқтирма қилаётгандирлар. Газетадан. 

БУҚЪА [а. ajJsj — бир бўлак ер; жой] эск. 
кт. 1 Мадрасаларда фақир ёки қаландарлар 
учун белгиланган ҳужра. 

2 Фақирона уй, кулба. Алқисса, арақ-арақ 
тер босиб, буқъага етдим. «Муштум». 

БУҒ Суюқпик ёки қаттиқ жисмларнинг 
газсимон ҳолати. Сув буғи. Симоб буғи. Қуруқ 
буғ (физ.). Буғкучи (физ.). Буғқозони (тех.). 
Буғ двигатели (тех.). н Самовардан чиққан 
буғ уйни тутди. Ойбек, Танланган асарлар. 
Айвон меҳмонхонадан гупиллаб урилган ту- 
тун ва қуюқ буғга тўлди. Ш. Тошматов, Эрк 
қуши. 

Буғи чиқиб турган Эндигина қозондан 
олинган, тандирдан узилган, иссиқ. Буғи 
чиқиб турган сомса. н Ҳаммамиз бир пиёла- 
бир пиёла буғи чиқиб турган сутдан ичдик. 
Ў. Умарбеков, Чўлда бир кун. Халил ота 
катта лаганда буғи чиқиб турган паловни 
кўтариб, ҳовлига кирди. Ш. Рашидов, Қуд- 
ратли тўлқин. 

БУҒДОЙ Ғалладошлар оиласига мансуб 
ўтсимон ўсимлик ва унинг дони, ғалласи. 
Жайдари буғдой. Оқ буғдой. Буғдой уни. Буғ- 
дой сепмоқ. Буғдой ўрмоқ. Буғдой нонинг 
бўлмасин, буғдой сўзинг бўлсин. Мақол. н Одам 
Атонинг ўзлари биринчи марта ер ҳайдаб, 
буғдой сочганлар. Ойбек, Танланган асарлар. 
-Бу ерда бизнинг қайроқи буғдойларимиз бор, 
— деди Анорхон. Ойбек, О. в. шабадалар. 

БУҒДОЙЗОР Буғдой экилган ер, буғ- 
дойпоя. Буғдойзорга чиққанимдан кейин отни 
чоптиргим келди. Ў. Усмонов, Сирли соҳил. 
Узоқда олтинланган буғдойзорлар, пахта 
далаларини шартта кесиб, уфққа санчилган 
йўллар ялтирар.. эди. А. Мухтор, Асарлар. 

БУҒДОЙИҚ Ғаллагуллилар (буғдойдош- 
лар) оиласига мансуб, ем-хашак учун эки- 
ладиган ёки ёввойи ҳолда ўсадиган кўп 
йиллик ғалласимон ўт. Адир ва тоғларда 
буғдойиқ ва ҳар хил ўтлар ўсадиган яйловлар 
бор. «Ўзбекистон географияси». Ётганда 
буғдойиқнинг изи тушиб қолган ўнг бети ачи- 
шарди. Н. Қобул, Унутилган соҳиллар. 

БУҒДОЙКОР 1 Буғдой экувчи, буғдой 
етиштирувчи. Халқ нонини бут қилган Буғ- 
дойкорга шараф-шон. «Ғунча». 

2 Буғдой экишга, буғдой етиштиришга 
хосланган, мосланган. Буғдойкор хўжалик. 


н -Баъзида хўжайинга пул зарур бўлиб қол- 
са, хом-хатала олмаларни аравага ортиб.. 
буғдойкор қишлоқларга олиб бориб сотиб 
келаман, — деди Шум бола. Ғ. Ғулом, Шум 
бола. ..республика бўйлаб буғдойкор майдон- 
лар кенгайтирилди. Ҳ. Носирова, Мен ўзбек 
қизиман. 

БУҒДОЙКОРЛИК 1 Буғдойкорлар 
касби. 

2 Буғдой экиш, буғдой етиштириш. Буғ- 
дойкорлик билан шуғулланувчи туманлар. 
Буғдойкорлик хўжаликлари. 

3 айн. буғдойзор. Буғдойкорликлар энди 
пахтага айлантирилса керак. А. Қаҳҳор, 
Қўшчинор чироқдари. 

БУҒДОЙМАҒИЗ айн. буғдойранг. 

БУҒДОЙПОЯ 1 Буғдой ўсиб ётган 
майдон, ер. Аҳмаджон ўттиз-қирқ метр 
наридаги буғдойпоя орасида бир немиснинг 
бошини.. кўриб қолди. А. Қаҳҳор, Олтин 
юлдуз. ..ракетачиларнинг буғдойпоя биланҳеч 
қандай иши бўлмайди. И. Раҳим, Чин 
муҳаббат. 

2 Буғдой пояси. ..офтобли кўчалар, шуд- 
гор қилинмаган ерлар, йўнғичқапоя ва буғ- 
дойпоялар бир даражада қуриган эдилар. С. 
Айний, Қуллар. 

БУҒДОЙРАНГ Юзи буғдой рангига ўх- 
шаш, қорачадан келган, қорачага мойил. Бу 
одамнинг туси буғдойранг бўлиб, юзи тўла ва 
силлиқ эди. С. Айний, Эсдаликлар. Нусратбек 
эшикка яқинлашганда, машинадан қора атлас 
кўйлак кийган, буғдойранг юзли аёл тушди. С. 
Нуров, Майсаларни аёз урмайди. Раҳимнинг 
буғдойранг бети жиддийлашган, ақлли, 
тийрак кўзлари бир нуқтага қадалган. Ҳ. 
Назир, Сўнмас чақмоқлар. Новчадан келган, 
буғдойранг, сочлари тим қора, кўзлари чақнаб 
турган Зарина ўзининг саҳройи гўзаллиги билан 
бошқа аёллардан ажралиб турарди. М. Осим, 
Аждодларимиз қиссаси. 

БУҒЛАГИЧ Буғ сочувчи, пурковчи асбоб. 
Ем-хашак иссиқ сув буғи билан буғлагичда 
буғланади. «Зоология». 

БУҒЛАМА 1 Буғда пиширилган, дим- 
ланган. Буғлама кабоб ҳар иккала кастрюл- 
калар орасига қўйилган сувнинг буғида пиша- 
ди. К. Маҳмудов, Ўзбек тансиқ таомлари. 

2 Шундай усулда пиширилган таом. 
Манти, хунон, буғлама, чўп кабоб каби тан- 
сиқ таомлар борки, булар қасқонда пиши- 
рилади. К. Маҳмудов, Ўзбектансиқтаомлари. 




БУҒЛАМОҚ 1 Буғ билан ишлов бермоқ. 
Пиллани буғламоқ. н Шивитни биласан-ку, 
шуни зира қўшиб буғлайди. Қайнагандан 
кейин, зиранинг ҳиди ўтга уннаб қолади. А. 
Кўчимов, Ҳалқа. 

2 Ўраб, буркаб терлатмоқ (даволаш мақ- 
садида). 

БУҒЛАНМОҚ I Буғламоқ фл. мажҳ. н. 
Сигирларга овқат беришдан илгари ем-хашак 
майдаланади ва буғланади. «Зоология». 

БУҒЛАНМОҚ II 1 Буғ чиқармоқ. Тала- 
балар буғланиб турган нонни бирпасда еб 
битиришди. Ойбек, Навоий. Баҳор ҳидидан 
бесаранжом бўлган қарғалар буғланиб турган 
далалар устида у ёқдан-бу ёққа учарди. А. 
Қаҳҳор, Қўшчинор чироқлари. Қатл этил- 
ганларнинг иссиқ қони майдоннинг тошларига 
сачраб, совуқда ҳовур чиқариб буғланар эди. 
П. Қодиров, Юлдузли тунлар. 

2 Буғга айланмоқ. Орол денгизи сатҳидан 
ҳар йили 60 куб километрга яқин сув буғ- 
ланади. «Фан ва турмуш». 

3 Буғ билан қогшанмоқ, буғга тўлмоқ, 
буғ босмоқ. Ойна буғланиб қолди. Уй буғланиб 
кетди. н Буғланиб кетган дераза ортида 
қамиш томдан сизиб тушаётган томчилар 
кўриниб қоларди. Ў. Ҳошимов, Қалбингга 
қулоқ сол. 

БУҒЛАНУВЧАНЛИК Мавжуд атмо- 
сфера шароитида мумкин бўлган энг юқори 
буғланишни ифодалайдиган шартли кат- 
талик. Бошқа жойларга нисбатан Ўрта Осиё 
шароитида буғланувчанлик юқори. «ЎзМЭ». 

БУҒЛАТКИЧ физ. Суюқликни буғга 
айлантириб берувчи асбоб (аппарат). 

БУҒЛИ Буғи бурқираб турган; иссиқ. 
Мунгли ишинг бўлмаса, Буғли оишнг таш- 
лама. Мақол. 

БУҒРИҚМОҚ Иссиқдан ёки буғдан, 
тердан шишинқирамоқ, қизариб кўринмоқ. 
Носиржон буғриқиб кетган, нақ ёнар эди. Ш. 
Холмирзаев, Бодом қишда гуллади. Унинг 
[Маликахоннинг] юзлари буғриққан, оппоқ 
тирсиллаган билаклари тирналиб, ғўза бар- 
гига тушган ширадан қорайган. Н. Аминов, 
Қаҳқаҳа. Иссиқдан буғриқиб кетган старшина 
ювиниб чиққан жангчиларнинг эски кийим- 
ларини қабул қилиб, иссиқ уст-бошларни 
улашарди. В. Ғофуров, Вафодор. 

БУҒРО айн. бўғра. Фақат буғролар, яъни 
туяларгина баҳорнинг бошида хавфли бўлади. 
М. Осим, Карвон йўлларида. 


БУҒРОЛАР тар. Қорахонийлар хоқон- 
лиги (X-XI асрлар)нинг ғарбий қисмини 
хоқон номидан идора қилган сулола хон- 
ларининг унвони. 

БУҒСИМОН Буғга ўхшаш, буғ тарзи- 
даги, буғга айланган. Тупроқ қатламлари 
орасидаги ҳаво билан биргаликда ҳаракат 
этаётган буғсимон сув сернам жойдан нами 
оз томонга.. қўзғалади. М. Баҳодиров, Туп- 
роқшуносликдан амалий машғулотлар. 

БУҒУ Жуфт туёқли, думи калта, боши 
узунчоқ, оёқлари ингичка сутэмизувчи ҳай- 
вон (кийикнинг бир тури). Шимол буғуси. Буғу 
мўйнаси. н Бу бехатар масканда бухоро 
буғуси, қундуз, қирғовул каби ҳайвонларни 
кўпайтириш кўзда тутилган. «Фан ва тур- 
муш». Менга тинчлик бермай қийнар Мана 
энди тушларимда Энасойнинг буғулари. М. 
Юсуф, Уйқудаги қиз. 

БУҒУЧИЛИК 1 Буғу боқувчи касби. 

2 Буғуларни асраш, боқиш, кўпайтириш 
билан шуғулланиш. Шимолда буғучилик 
жуда ҳам ривожланган. 

БУҒХОНА махс. Буғ ҳосил қилиш жойи; 
хомашёга ёки маҳсулотга буғ билан ишлов 
бериш, буғлаш бўлими. Йўловчи уч сўм 
тўлаб, кийим-кечакларини буғхонада битдан 
тозалатиб чиққандан кейингина вагонга 
қўйиларди. С. Нуров, Нарвон. ..буғхонани кен- 
гайтириш мутлақо қониқарсиз суръатлар 
билан олиб борилмоқда. Газетадан. 

БУҲРОН \а. — танглик, оғир ҳолат; 

алаҳлаш] эск. айн. кризис, танглик. 

БЮДЖЕТ [ингл. budget — ҳамён, маблағ] 
1 иқт. Муайян вақт (йил, йилчорак) учун 
ишлаб чиқилган, меъёрлаштирилган ва 
қонуний тарзда тасдиқланган даромадлар ва 
харажатлар йиғиндиси. Бюджет йили. Бюд- 
жет тизими. Давлат бюджети. Ҳарбий 
бюджет. 

2 Шахсий кирим-чиқим мажмуи. Ўқиш 
даврида менинг ойлик бюджетим уч минг 
сўмдан ошмас эди. н Тўғри, оилада оилавий 
бюджетни бошқарадиган бир кииш бўлииш 
керак. Газетадан. 

БЮЛЛЕТЕНЬ [фр. bulletin < итал. bul- 
letino — кичик хат, варақа] 1 Бирор муасса- 
санинг вақт-вақти билан чиқариб турила- 
диган босма нашри номи; ахборотнома. 
Олий аттестация комиссиясининг бюлле- 
тени. н Академиянинг ахборот ва бюлле- 
тенларида ўзбек диалектологиясига оид 15 




дан ортиқ илмий мақола эълон қилинди. 
«ЎТА». Токча-токча эски-янги уставлар, 
луғатлар, бюллетенлар, газета ва ажнабий 
журналлар ҳам бор. А. Мухтор, Давр менинг 
тақциримда. 

2 Ижтимоий аҳамиятга эга бўлган бирор 
муҳим воқеанинг бориши ҳақида эълон 
қилиб туриладиган ахборот. Валюталар 
курси ҳақидаги бюллетень. 

3 Маълум шаклдаги сайлов (овоз бериш) 
варақаси. Сайлов бюллетени. Бюллетенни 
сайлов қутисига ташламоқ. 

4 с. т. Касаллик туфайли ишчи ёки хиз- 
матчининг меҳнатга вақтинча яроқсизлиги 
ҳақида тиббиёт муассасалари томонидан 
бериладиган ҳужжат; касаллик варақаси. 
Бюллетень олмоқ. Бюллетень бўйича пул 
тўламоқ. н Махсус комиссия Н. Шодиева- 
нинг шикоятини текширганда, у ҳақ бўлиб 
чиқди ea декрет бюллетенига ҳақ тўла- 
надиган бўлди. «Муштум». -Орадан икки 
ҳафта ўтказиб, хабар олгани борсам, Хўжа- 
хоновнинг қўлига игна кириб, бюллетенга 
чиқиб кетган экан, — деди Ўтбосар. Ғай- 
ратий, Эпчил куёв. 

БЮРО [фр. bureau — девонхона, идора; 
ёзув столи] 1 эск. Баъзи муассаса, ташкилот 
ва ш. к. да раҳбарлик ишини олиб бориш 
мақсадида сайланадиган ёки таъсис этила- 
диган коллегиал орган; шу орган ўтказади- 
ган мажлис. Бюро аъзолари. н Омонов хона- 
дан чиқиб кетгач, Муродов бюро аъзоларига 
мурожаат қилди. «Муштум». Қодиржон, 
батафсил сўзлаб, бюрода жуда баҳодирлик 
кўрсатибсиз. Уйғун, Асарлар. Бюрода унга 
жуда кўп саволлар беришди Г. Нуруллаева, 
Юрак ёнмоғи керак. 

2 Баъзи бир муассаса, ташкилот ёки 
улардаги бўлимлар номи. Маълумотномалар 
бюроси. Машина бюроси. Конструкторлик 
бюроси. н Нормативлар бюросига машина- 
созликда техник нормалашга доир инженер- 
лар ea техниклар керак. Газетадан. Раҳим ака 
машина бюросига кирди, кўп ўтмай, қўлида 
бир даста қоғоз билан қайтиб чиқди. Ф. 
Мусажонов, Ҳиммат. У бир неча йилдан бери 
Тошкент саёҳат ea экскурсиялар бюросида 
меҳнат қилмоқда. Газетадан. 

БЮРОКРАТ [бюро + юн. kratos — қуд- 
рат, ҳокимият] Ўз вазифасига расмиятчи- 
лик билан қаровчи, расмиятпараст, тўра. 
..инсоннинг қимматли вақтини ўғирловчи, 


сансалорчи, бюрократларга, оловни ўзгалар 
қўли билан ушловчиларга нега чора кўрил- 
майди? «Муштум». ..бюрократ ваъдани бе- 
ради-ю, ўша одамни тамоман унутиб юбо- 
ради. Ю. Шомансур, Қора марварид. 

БЮРОКРАТИЗМ Ишга, ўз вазифасига 
расмиятчилик ва совуққонлик билан қа- 
раш, қуруқ расмиятчилик билан иш тутиш; 
қоғозбозлик, тўрачилик. Талаблар вақтида 
бажариб борилганда, бюрократизм ea сан- 
салорлик аломатларига қатъий барҳам бери- 
лади. Газетадан. 

БЮРОКРАТИК Бюрократларга ва улар- 
нинг иш услубига оид, расмиятчиларга хос 
бўлган. 

БЮРОКРАТИЯ 1 айн. бюрократизм. 

2 Расмиятчилар, тўралар. 

БЮРОКРАТЛАРЧА рвш. Бюрократларга 
хос услубда, расмиятчилик билан, тўралар- 
ча. Ишга бюрократларча қараш. 

БЮРОКРАТЛАШМОҚ Расмиятчилик, 
тўрачилик руҳи билан суғорилмоқ, тўра- 
лашмоқ, тўрачилик услубида иш юритмоқ. 
Бюрократлашган идора. Бюрократлашган 
раҳбар. 

БЮРОКРАТЛИК 1 Эски ва қотиб қолган 
услубда иш тутиш; тўрачилик, расмиятчи- 
лик. Бюрократлик биз учун ёт ea зарарлидир. 

2 Бюрократларга хос хатти-ҳаракат, иш; 
тўрачилик. Бюрократлик қилмоқ. Ишга бюро- 
кратлик билан қарамоқ. 

БЮРОКРАТЧА айн. бюрократларча. Иш- 
га бюрократча ёндашиш. 

БЮСТ [фр. buste — кўкрак, кўкс < итал. 
busto — кўкрак <лот. bustum — марҳумнинг 
қабрига ўрнатилган, унинг белдан юқори 
қисми тасвирланган ҳайкали] Одам гавда- 
сининг кўкрагидан ёки белидан юқори 
қисми тасвирланган ҳайкал. Қаҳрамоннинг 
бронза бюсти. н Хона ўртасига шоирнинг 
бюсти қўйилган. Ф. Ҳусаинова, Қўқон ада- 
биёт музейида. Қумри институт боғидаги 
профессор бюсти ёнига қўйилган скамейкада 
китоб ўқиб ўтирииши яхши кўради. Мир- 
муҳсин, Ҳикоялар ва қиссалар. 

БЎ унд. с. Моллар (сигир, бузоқ ва б.) 
чиқарувчи чўзиқ товушни ифодалайди. 
Атрофи сим билан ўралган ёзги молхонадаги 
бузоқ, сигирнинг овозини эшитиб, «бў-бў» 
деди. М. Ҳазратқулов, Журъат. 

БУДАНА шв. айн. бедана. Эшикка чиқса, 
унинг ҳуснига маст бўлиб, сўфитўрғай, как- 




лик, бўдана — жами қушлар беадад сайрашар 
эди. «Ойсулув». 

БЎЁВ 1 Бўяш, ранг бериш. 

2 шв. Бўёқ. Бўлар иш бўлди, бўёви синди. А. 
Қаҳҳор, Асарлар. 

БУЕВЧИ шв. айн. бўёқчи. 

БЎЁҚ 1 Бўяш, ранг бериш учун ишла- 
тиладиган модда; нарсаларга суртилган 
шундай модда қатлами. Акварелъ бўёқ. Мой 
бўёқ. Кўк бўёқ. Бўёғи кўчган идиш. Бўёқнинг 
яхишси — бўзчининг бойлиги. Мақол. н Тўрт 
қадам юриб, сутранг бўёққа бўялган эшик 
олдига борди. Ў. Ҳошимов, Нур борки, соя 
бор. Ҳозиргача ишлатилиб келинган органик 
бўёқлар ўрнига табиий бўёқлардан фойда- 
ланиш мумкин. «Фан ва турмуш». Очиқ плат- 
формаларда зангор бўёқлари ярқираб танк- 
лар турарди. И. Раҳим, Чин муҳаббат. 

2 кўчма Нутқни безовчи бадиий тасвир 
воситалари. Тапга бўёқ бермоқ. н Бу шеър- 
ларда табиат ёрқин бўёқларда моҳирлик 
билан чизиб берилган. Газетадан. Навоий йил 
фаслларининг жонли манзараларини яратади, 
уларни чизиш давомида алоҳида бўёқлар қи- 
дирарди. Газетадан. 

3 Лаб бўёғи, помада. Ҳиз қошларига оро 
беришни тугатиб, энди лабларига бўёқ сур- 
таётган экан. X. Тўхтабоев, Ширин қовун- 
лар мамлакати. 

Бўлар иш бўлди, бўёғи синди Кимсанинг 
розилигисиз бўлиб ўтган иш-ҳаракат ҳақида, 
«энди на чора», «энди пушаймоннинг фой- 
даси йўқ» маъноларида ишлатилади. - Ке, қўй, 
Ҳаршивой! Ўтган гапга саловат. Бўлар иш 
бўлди, бўёғи синди, — деди Ҳаққул ота қўл 
силтаб. Ҳ. Назир, Сув гадоси — оқпадар.. 

БЎЁҚДОР 1 Бўёқ берилган, бўялган, 
бўёқлар билан безатилган; рангдор. Бўёқли 
уй. н Ҳамма меҳмонхоналарнинг ойнавон 
нақшли, бўёқдор эшиклари, деразалари бекик. 
Ойбек, Танланган асарлар. 

2 кўчма Бадиий тасвир воситаларига бой; 
жозибадор. Бўёқдор тасвир. н Асқад Мух- 
торнинг «Пўлат қуювчи» поэмасининг тили 
ҳам етарли равон, бўёқдор эмас. «Ўзбек ада- 
биёти тарихи». 

БЎЁҚДОРЛИК кўчма, поэт. Услубий 
бўёққа эгалик, ранг-баранглик. Ана шунинг 
учун бу жанр сўзда, образда, шаклда ортиқча 
мумтозликни, бўёқдорликни талаб қилмаган. 
«ЎТА». Ифодалиликка интилиш.. бўёқдорлик 
сўзлашув нутқи учун характерлидир. «ЎТА». 


БУЁҚЛИ айн. бўёқдор. Бўёқли эшик. 
Бўёқли тасвир. н Мисрсшар узунлиги ори- 
гиналникидан ошмайди, сўзлар эса қисқа, 
бўртма ва бўёқли. «ЎТА». 

БЎЁҚ-СЎЁҚ Бўёқ ва шунга ўхшаш пар- 
доз ашёлари. ..бўёқ-сўёқ, майда-чуйда резавор 
сотиб.. шаҳарма-шаҳар кезиб.. «Тоҳир ва 
Зуҳра». Ҳизларга ачинаман. Ҳали она сути 
оғизларидан кетмай туриб, бўёқ-сўёққа мун- 
ча ружу қўйишган-а? «Ёшлик». 

БЎЁҚХОНА Бўёқчи усталар ишлайдиган 
ёки бўяш учун лозим бўёқлар, бошқа хил 
нарсалар сақланадиган махсус хона; дўкон. 

БУЁҚЧИ 1 Ип, ипак ва ш. к. ни бўёвчи, 
уларга ранг берувчи уста, рангворчи. Бўёқ- 
чининг бўёқчилиги қўлидан маълум. Мақол. 
н Синглиси Ойжамол пластмасса цехида 
меҳнат қилади. Умр йўлдоши Садрия ҳам шу 
ерда бўёқчи. Газетадан. 

2 Сиркор уста, уй сирловчи, бўёвчи му- 
тахассис. Саодатнинг назарида бу чўққиларни 
гўё бўёқчилар атайлаб пушти рангга бўяб 
қўйганга ўхшайди. И. Раҳим, Ихлос. Бунда 
[институтда] қоровулу ҳовлида ишлаётган 
бўёқчилардан бўлак ҳеч кимса йўқ эди. Мир- 
муҳсин, Умид. 

Бўёқчининг нилими Қийин ишни осон 
фаҳмлаб, тез битириб беришни талаб қил- 
ган кишига «бу сиз ўйлагандай осон иш 
эмас», деган маънода айтиладиган ибора. 
Бўёқчининг хуми айниди Эл орасида таги- 
туги йўқ «миш-миш» тарқалганда айтила- 
диган ибора (илгари бўёқчи усталарнинг 
хуми, нили айниса, ирим учун халқ орасида 
бирор ёлгон гап, хабарни тарқатар эдилар. 
Гўё шундай қилинса, бўёқ айнимайди, деб 
тушунардилар). 

БЎЁҚЧИЛИК 1 Бўёқчи касби; бўёқ 
ишлари билан шуғулланишлик. Бўёқчилик 
унга ота касб. Бўёқчилик ишлари. Бўёқчининг 
бўёқчилиги қўлидан маълум. Мақол. н Биз 
бўёқчилик ва дурадгорлик ишларини бажар- 
моқдамиз. Газетадан. 

2 тар. Бўёқчилар дўкони жойлашган 
раста ёки бўёқчилар ўрнашган маҳалла. 
Бўёқчилик маҳалласи. Бўёқчилик растаси. 

БУЖАМА Киши вояга етганда, баданига 
(кўпинча бет ва кўкрагига) тошадиган қизил 
бўртмачалар; ҳуснбузар. Саттор.. бўйсун- 
маган сочларини сув билан тараб ялтиратиб, 
пешонасига тошган бўжамасини силайди. А. 
Мухтор, Кумуш. Лимон шарбати юзни тоза 




қилади, бўжамаларни даволайди. К. Маҳ- 
мудов, Ўзбек тансиқ таомлари. 

БЎЖИ бол. Болаларни қўрқитиш ёки 
алдаш учун «жин», «ажина» каби маъно- 
ларда ишлатиладиган сўз. Қўғирчоқни бўжи 
олиб кетди. Бўжи келди, бўжи келди, Чингиз 
билан Жўжи келди. Матал. н Ҳа дегани 
ҳожиси йўқ, кўрқитгани — бўжиси. Ж. Аб- 
дуллахонов, Тўфон. Чолдеворда ётган кўрар 
бўжини. «Баҳром ва Гуландом». 

БЎЗ I [а. 51 — газлама, ип газлама, бўз] 1 
Хом пишитилган пахта ипидан қўл даст- 
гоҳида тўқилган мато. Малла бўз. Сўз эмгак 
бўлар, бўз — кўйлак. Мақол. Арқоғини кўриб, 
бўзини ол, Онасини кўриб, қизини ол. Мақол. 
н Бўзчилик бу ердагиларнинг қарийб ҳам- 
масига ота касб. Аёли чарх йигирса, эркаги 
бўз тўқирди. А. Мухтор, Опа-сингиллар. 

2 сфт. Бўздан тайёрланган, тикилган. Бўз 
яктак қичитар, яхши хотин тинчитар. 
Мақол. н Ноз-неъматнинг кўплигидан бўз 
дастурхоннинг ямоғи кўринмсш кетди. С. 
Сиёев, Аваз. Нигор ойим бўз тўнни текшириб 
кўрди. А. Қодирий, Меҳробдан чаён. 

БЎЗ II Кўкка мойил оқ ранг (асосан от 
туси ҳақида). Бўз от. Бўз тўрғай. Бўз қарчиғай. 
Бўз эшак. Бўз туя. н Ўктам ёш бўз отда 
илжайиб турар эди. Ойбек, О.в. шабадалар. 
У чорбоғ четидан бўз отни чоптириб чиқди- 
ю, бирдан жиловини қўйиб юборди. П. Қо- 
диров, Юлдузли тунлар. Сафидан адашган 
бўз турна бўзлар.. А. Суюн, Олис тонглар. 
Катта, кучли бўз эшакни болаларга тут- 
қизиб, дастаси йўғон қамчини катта, жуда 
кир салласига қистирди. Ойбек, О. в. шаба- 
далар. Кўлдан бир киши чиқиб кела берди, 
қўлида бўз қарчиғай. «Интизор». 

Ранги бўз бўлиб кетмоқ ёки бўздай 
оқармоқ Ранги оппоқ бўлиб кетмоқ, ранги 
қув ўчмоқ. Назокатнинг юзи бўздек оқарди. 
А. Мухтор, Опа-сингиллар. Унинг ранги 
бўздай оқариб кетган, аъзойи бадани қалт- 
қалт титрар эди. К. Яшин, Ҳамза. Ажабо, 
бу одам нега кулади, деб афтига қарасам.. 
ранги бўз бўлиб кетибди! А. Қаҳҳор, Асарлар. 

БУЗ III: бўз ер Экин экишга яроқли, 
лекин узоқ вақт ишланмай, экилмай ётган 
ер. Бўз ерга қадалган чигит бағрига баҳор 
нафаси тегди. Р. Файзий, Чўлга баҳор келди. 
Бўз ерларга сув чиқади, қишлоқ атрофлари, 
қақир — бўз ерлар кўкаламзор, экинзор бў- 
лади. М. Исмоилий, Фарғона т.о. Бўз тупроқ 


Субтропик ҳудудлар ва яримчўл ерларга хос 
тупроқ. Пойлаб деҳқон йўлини, бўрсиллайди 
бўз тупроқ. А. Суюн, Олис тонглар. Гул боғим, 
боғим-боғим, Боғ бўлган бўз тупроғим. Мир- 
темир, Асарлар. 

БЎЗ IV: бўз бола (ёки йигит) Эндигина 
кучга тўлиб келаётган, турмуш аччиқ- 
чучугини тотмаган, турмуш тажрибасига эга 
бўлмаган, хом бола, ўсмир. Кўнчилигимиз 
жанг кўрмаган бўз йигит эдик. Б. Имомов, 
Ҳорманг, қуролдошлар. Бўз йигит эмас- 
манми, қон гуп этиб мияга урди. «Муштум». 
Сулув қизинг бор бўлса, Бўз болага ёқарсан. 
«Шарқ юлдузи». Шу кичкинагина бўз йигит 
дилида сўнгсиз умидлар бор экан. Ҳ. Ғулом, 
Машъал. 

БЎЗ V Ўтсимон чўл ўсимлиги; чалов. 

БЎЗ VI Қаттиқ, уввос йиғи. Унутмоқ ҳам 
шунчами, Дунё тўлди бўзимга. М. Юсуф, 
Уйқудаги қиз. 

БЎЗА I [ф. bjj-i — тариқдан қилинган 
ичимлик] Оқшоқ, тариқ, арпа ва ш. к. 
донлардан тайёрланадиган, кайф берадиган 
ичимлик. Бўза солмоқ. Бўза ичмоқ. н 
[Отам] Бўза ва мусаллас сингари нарсалар- 
ни сира оғзиларига олмас эдилар. М. Муҳам- 
маджонов, Турмуш уринишлари. Бўза, ай- 
рон, қимиз-қумронлар идишларда дастурхонга 
тортилди. Мирмуҳсин, Меъмор. 

БЎЗА II бнк. Ғишт териш ёки пойдевор 
қўйиш учун тайёрланган қоришма. 

БЎЗАГАР [ф. JLzjjj — бўза тайёрловчи, 
бўзачи] Бўза тайёрлаш ва сотиш билан шу- 
ғулланувчи киши, бўзачи. Бўзагар Отабек- 
ни.. бўзанинг гули билан меҳмон қилар эди. 
А. Қодирий Ўтган кунлар. Шоди бўзагарнинг 
работида бўза ҳамиша қайнаб ётади. «Ёш- 
лик». 

БЎЗАГАРЛИК 1 Бўза тайёрлаш ва сотиш 
билан шуғулланиш. 

2 Бўза ичувчилар даврасини бошқариш, 
даврабошилик. Бўзагарликка бир оғиздан 
Болибек сўзамол сайланди. А. Суюн, Олис 
тонглар. 

БУЗАРМОҚ 1 Ранги қув ўчиб, оқариб 
кетмоқ. Остонада турган аёлнинг сўлғин юзи 
докадек бўзарди, кўзларида ёш томчилари 
милтиллади. Ҳ. Шайхов, Рене жумбоғи. 
Тешабойнинг лавлагидай қизариб кетган юзи 
бирдан бўзарди. М. Исмоилий, Фарғона т.о. 
Сидиқжоннинг ранги бўзариб кетди. А. Қаҳ- 
ҳор, Қўшчинор чироқпари. 




2 Ғира-шира ёришмоқ, хира тортиб 
оқармоқ. Тонг бўзарди. Оламга ёруғлик ёйила 
боиишди. Ҳ. Ғулом, Сенга интиламан. Осмон 
бўзариб борарди. Тепада фақат бир юлдуз, у 
ҳам сўнай-сўнай деб милтиллаб турибди. М. 
Мансуров, Ёмби. Оппоқ қор босган далалар 
устида бўзариб тонг отди. Ҳ. Ғулом, Машъал. 

Бўзариб турмоқ Серрайиб, қаққайиб 
турмоқ; қимирламай турмоқ. Пича бўзариб 
тургандан кейин Ҳоражон секин жилди. 
«Ёшлик». Ибодулла Ботиралининг ёнида инда- 
май, бўзариб турган Бўронбекка хўмрайиб 
қаради. Ҳ. Ғулом, Машъал. Бўзариб тур- 
моқдан бошқани билмайди. Энди бу бир Маж- 
нун-да, дейишди. «Баҳром ва Гуландом». 

БЎЗАФУРУШ [бўза + ф. Jl j — сотув- 
чи] айн. бўзагар. -Йўғ-э! — деди Самадов. — 
Axup, Ҳўшшабой бўзафуруш қирқ олтинчи 
йилда ўлган-ку! «Ёшлик». 

БЎЗАХОНА [бўза + хона] эск. Бўза соти- 
ладиган ёки ичиладиган жой; хона; майхона. 
Мулла Наби чапани бир йигит бўлиб, кечаси 
билан бўзахоналарда, чойхоналарда санқиб 
юрарди. М. Муҳаммаджонов, Турмуш ури- 
нишлари. Бу ўтиришдан сўнг у [Отабек] бир 
ойлаб бўзахонага келмай кетди. А. Қодирий, 
Ўтган кунлар. 

БЎЗАХЎР [бўза + ф. — ичувчи] Бўза 
ичувчи; бўза ичишни яхши кўрадиган, бў- 
зани кўп ичадиган. Бўзагар Отабекни.. од- 
дий бўзахўрлар ёнига ўтқизмай, ўзининг мах- 
сус ҳужрасига олиб кирар.. эди. А. Қодирий, 
Ўтган кунлар. Мен бўзахўр, эски бўзахўр, 
Кўзаларни синдирган ўғлон. С. Акбарий, Аму 
билан дардлашув. 

БЎЗАХЎРЛИК 1 Бўза ичишга одатлан- 
ганлик. 

2 Бўза ичиш, бўза ичиб кайф-сафо қилиш. 
Бўзахўрлик қилмоқ. н Ўша давралар.. бўза- 
хўрлик, қиморбозлик.. «Шарқ юлдузи». 

3 Эркакларнинг бўза ичиб отамлашиш 
учун махсус уюштириладиган йиғини. 

БУЗАЧИ айн. бўзагар. Ўзиям қишоғимизда 
Тиркаш бўзачи зап бўза қилади-да! А. Суюн, 
Олис тонглар. 

БЎЗБОЛА қ. бўз IV. Унинг изидан беш- 
олти ёшлардаги бўзбола шодон йўрғалаб бор- 
моқда. С. Сиёев, Аваз. У[Омон] — мактабни 
эндигина тугатган бўзбола, олис тоғлар ора- 
сидаги кичкина қишлоғидан улкан шаҳарга 
тушиб келди. X. Султонов, Бир оқшом эр- 
таги. Бир куни сизларга ўхшаган бўзболалар 


йиғилиб, қандай қилиб бўлсаям, олмадан 
олишга қарор қилдик. А. Кўчимов, Ҳалқа. 

БЎЗДОҚ Кўкқарғалар туркумига мансуб 
кўчманчи қуш; куркунак. 

БЎЗЛАМОҚ 1 Ўкириб, уввос тортиб, 
нола қилиб йиғламоқ, зор-зор йиғламоқ. 
Супага чиқиб, чинакамига: -Ота, отажон! 
— деб бўзлади. «Ёшлик». Уларнинг орасида 
энг кўп бўзлагани кенжа ўғил эди. «Ёшлик». 
Ҳар водийни бир-бир изладим, Етим қўзи 
янглиғ бўзладим. Ҳ. Олимжон. 

Бўтадай бўзламоқ Зор-зор йиғламоқ. У 
озмунча кўз ёш тўкдими, гоҳ бўтадай бўз- 
лади, гоҳун чиқармай, ичида нола тортди. Й. 
Шамшаров, Довруғ. Ишқингда йиғладим, 
бўтадай бўзлаб.. «Баҳром ва Гуландом». 
Ҳолинг кўрса, отанг бўтадай бўзлар. «Баҳром 
ва Гуландом». 

2 кўчма Мунгли, дардли товуш чиқар- 
моқ; нола қилмоқ. Бир шўх бўзтўрғай Ғулом- 
жон боишдан кетмай ҳадеб бўзлар, нима- 
лардир сўзлар эди. М. Исмоилий, Фарғона 
т.о. Тўрғай бошлари узра чарх уриб бўзлади. 
«Ёшлик». Бағримда бўзлайди алданган умид, 
Бетиним тўлғанар ўзини уриб. М. Эгамбер- 
диева, Гулбарг. Хаёллар қоишмда Сиз бўлиб 
бўзлар. Э. Охунова, Мен тонгни уйғотдим. 
Козимнинг назарида танбур ҳамон ўксиб- 
ўксиб бўзларди. Э. Усмонов, Ёлқин. 

БЎЗЛАШМОҚ Бўзламоқ фл. бирг. н. Она- 
бола узоқ йиғлашдилар, кўз ёшлари битгун- 
ча бўзлашдилар. А. Қодирий, Ўтган кунлар. 

БЎЗЛИК I Бўз ер. Умумий мажлисда 
«Ҳақ йўл» деб ном берилган колхоз худди шу 
куни Ҳамишкапанинг.. шарқидаги бўзликка 
ва лалмикор адирга қўш чиқарди. П. Турсун, 
Ўқитувчи. 

БЎЗЛИК II 1 Бўз болаларга хос хомлик, 
ғўрлик. Таваккал билан бўлган ишнинг таги 
яхши чиқмайди, болалар бўзлик қиляптилар. 
Ҳ. Нуъмон ва А. Шораҳмедов, Ота. 

2 Юздаги оқ, бўз ранг. Кечаси гул япроқ- 
чаларига қўнган оппоқ қиров қуёш чиққанда 
аста-секин кўтарилгани сингари, унинг 
чеҳрасидаги ваҳм бўзлиги ҳам тарқалиб 
борди. М. Исмоилий, Фарғона т.о. 

БЎЗНОЧ Мураккабгуллилар (қоқидош- 
лар) оиласига мансуб, пояси қалин тук 
билан қопланган, сариқ гулли кўп йиллик 
ўт. Бўзноч гулларидан тайёрланган қайнатма 
жигар касалликларини даволашда ишлати- 
лади. «ЎзМЭ». 




БУЗРАИМОҚ 1 айн. безраймоқ. Нега 
хўракка териб ташланган бездек бўзрайиб 
турибсан? Б. Раҳимов, Мардлар қиссаси. 
Уменга бўзрайиб қараб турди-да, саломим- 
га алик ҳам олмай, бепарволик билан юзи- 
ни ўгириб олди. Ҳ. Турсунқулов, Ҳаётим 
қиссаси. 

2 Ҳайрон бўлмоқ, анграймоқ. Мирзолар 
бир-бирига қарашиб олдилар. Шаҳодат муф- 
ти бўзрайиб, ҳамроҳига қаради. А. Қодирий, 
Меҳробдан чаён. Зайнаб ишини тўхтатиб, 
бўзрайганча Кумушга қараб қолди. А. Қоди- 
рий, Ўтган кунлар. 

БЎЗРАНГ Кўкка мойилроқ бўлган оқ 
ранг. Дарахтзорлар адоғи бўзранг адирларга 
туташиб кетган. Н. Қиличев, Чиғириқ. Энди 
кўзи ҳеч нарсани кўрмас, мияси фикрлашдан 
тўхтаган, ўзи таг-туги йўқ бўзранг бўшлиқ 
аро оҳиста сузиб кетар эди. «Ёшлик». 

БЎЗТИКАН Мураккабгуллилар оиласига 
мансуб кўп ва бир йиллик бегона ўт. . .ўзбек 
тилида мавжуд қорағат ўрнида смородина, 
қорақайин ўрнида бук, бўзтикан ўрнида 
будяк.. деб ишлатишнинг нима ҳожати бор? 
«ЎТА». 

БЎЗТУПРОҚ Ўзлаштирилмаган бўз ер, 
экин экилмаган тупроқ ёки кулранг тупроқ. 
Ўрта Осиё бўзтупроқларида карбонатлик 
даражаси бошқаларга нисбатан кучлироқдир. 
М. Баҳодиров, Тупроқшуносликдан амалий 
машғулотлар. 

БЎЗТЎРҒАИ Чумчуқсимонлар турку- 
мининг тўрғайлар оиласига мансуб, бўз 
рангли, асосан қумлоқ ва шўр жойларда 
яшовчи қуш. Бунда қушлар учмас гур-гур, 
Бўзтўрғай ҳам бўзламас. А. Шер, Қадимий 
куй. Осмондаги бўзтўрғай, Бўзламасанг на 
бўлғай ? Муиипаккина жонингга Куйламасанг 
на бўлғай? «Қўшиқпар». 

БЎЗЧИ I Бўз тўқувчи косиб. Бўзчи бил- 
ганин тўқир, мулла билганин ўқир. Мақол. 
Бўзчи белбоққа ёлчимас. Мақол. н Сафар 
бўзчи кўзида ёши билан Анварни табрик 
қилди. А. Қодирий, Меҳробдан чаён. Ғалаён 
кўтарганлар олдида қилич яланғочлаб Ҳорун 
бўзчи борарди. Мирмуҳсин, Меъмор. 

Бўзчининг мокисидай югурмоқ (ёки 
қатнамоқ) Тўхтовсиз бориб-келиб турмоқ, 
кўп қатнамоқ; сарсон бўлмоқ. Онажон би- 
ринчи ва иккинчи қаватнинг ноқулай зина- 
ларидан бўзчининг мокисидай югурди. Мир- 
муҳсин, Илдизлар ва япроқлар. Йигитни 


қалтироқ босди, кўзлари бўзчининг мокисидай 
югура бошлади. Ҳ. Шамс, Душман. 

БЎЗЧИ II Зубтурумдошлар оиласига 
мансуб катта япроқли, майда бошоқсимон 
гулли, кўп йиллик ёввойи ўт. Бўзчининг бар- 
гидан тайёрланган дорилар ичак ва меъда 
яраларини даволашда ишлатилади.. «ЎзМЭ». 

БЎЗЧИЛИК Бўз тўқиш касби; бўз тўқиш 
билан шуғулланиш. Бобом ҳам бўзчиликни 
яхши билар эди. Ойбек, Болалик. Бўзчилик 
— бу ердагиларнинг ота касби. А. Мухтор, 
Опа-сингиллар. 

БЎИ I 1 Киши қоматининг баландлиги; 
гавданинг бошдан-оёқкўриниши; бўй-баст, 
қомат. Бўйи баланд одам. Бўйи паст одам. 
Бўйингга қараб тўн бич. Мақол. Ўзига енг 
бўлмаган ўзгага бўй бўлмас, Мақол. Туядай 
бўй бергунча, Нинадай ақл берсин. Мақол. н 
Гулнорнинг бўйи ўсиб, кўкраги тўлишиб, бу- 
тун гавдаси қизлик латофати билан яшнаган 
чоқда, бойвачча.. уни кўз тагига олиб қўйган 
эди. Ойбек, Танланган асарлар. Уйингнинг 
ортидан ўтлар тераман, Бўйингни бўйимга 
тенглаб кўраман. «Қўшиқлар». Кампир кў- 
чага чиққанида, кўча эшигидан баланд бўйли, 
қош-кўзлари қоп-қора ўғли Қодир кўринди. 
«Саодат». 

2 Юқорига чўзилган қўл баландлиги. 
Токчага бўйим етмаяпти. н Девор ўлгу- 
дай баланд-да, бўйи етмади. М. Исмоилий, 
Фарғона т. о. 

Бўй бермоқ 1) сувнинг чуқурлигини ўз 
бўйига ўлчамоқ. ..саёзликнинг нариги томо- 
нидаги дарё тармоғига тушиб кўрган эди, 
чуқур экан, бўй бермади. Ж. Шарипов, Хо- 
разм; 2) кўчма бўйсунмоқ, сўзга, гапга кир- 
моқ. [Роҳат Шарифга :] Кечирасиз, жаз- 
манингизни шу маҳалдан жиловлаб олмасак, 
кейин бўй бермайдиган бўлиб кетади. Уйғун, 
Ҳуррият. Бир фалокатни сезган нортуя эга- 
сига бўй бермай, шаталоқ отиб, уни йиқи- 
тибди.. М. Мансуров, Ёмби. Бўйи(га) етмоқ 
Бўйи ўсиб, балоғатга етмоқ. Қизинг бўйи 
етса, қизи яхши билан қўшни бўл, Ўғлинг эр 
етса, ўғли яхши билан қўшни бўл. Мақол. н 
Бўйига етган қиз билан йигит бир-бирлари 
билан топишсалар, бунга ҳеч ким қарши 
келмайди. С. Айний, Эсдаликлар. Бўй эгмоқ 
айн. бўйсунмоқ. Тўрахоновнинг кўзи олдида.. 
бўй эгмаган Баҳорнинг, мағрур турган Хай- 
рининг юзлари яққол гавдаланди! Ш. Раши- 
дов, Қудратли тўлқин. Бир кезлар бўй эгмай 




келган Сирдарё суви энди жиловланганича 
пишқириб, пастга отиляпти. «Ўзбекистон 
қўриқлари». 

3 Тик турган нарсаларнинг баландлиги. 
Миноранинг бўйи. Бўйи узун терак. н Ра- 
йондаги мактаб бинолари билан бўй ўлча- 
шадиган мактаб биноси солдик. А. Қаҳҳор, 
Қўшчинор чироқлари. 

Бор бўйича қ. бор I. Бўй чўзмоқ 1) бўйи 
ўсиб баландлашмоқ, ўсмоқ; баланд бўлмоқ. 
Айни ғўзалар бўй чўзиб қолганда, қора қурт 
унинг илдизини қирқа бошлайди. Г. Нурулла- 
ева, Сўнгги довон эмас; 2) балоғатга етмоқ. 
Қиз бола бўй чўзиб қолгандан кейин, йигит 
кишининг унинг уйига ҳадеб келавериши 
одобга ҳам, ахлоққа ҳам тўғри келмайди: 
қизнинг боши маломатга қолади. X. Тўхта- 
боев, Йиллар ва йўллар; 3) юқорига қўл 
чўзмоқ, узатмоқ. Қуёшли баҳор эртаси жуда 
ҳам ёқимлики, юрган сари юргинг келади, 
гуллаган олма шохларига бўй чўзиб, барра 
майсаларни босиб юргинг келади. А. Мухтор, 
Опа-сингиллар. Кўкка (ёки фалакка) бўй 
чўзган Жуда баланд, юксак; улуғвор. Кўкка 
бўй чўзган бинолар. н Ерда ёпишиб ётган 
ниҳоллар, сув берилгач, қаддиниростлаб, кўк- 
ка бўй чўзди. Газетадан. Кўп қаватли гўзал 
уйлар кўкка бўй чўзиб туради. Газетадан. Янги 
мадрасанинг пештоқлари ҳам фалакка бўй 
чўзиб турарди. Мирмуҳсин, Меъмор. Одам 
бўйи Одам бўйи бараварида, одам бўйича. 
..одам бўйи баланд кўтарилиб солинган кат- 
тагина шийпон, атрофи гулзор. Ойбек, Тан- 
ланган асарлар. Жўрахон етиб борганда, 
юздан ортиқ хотин-қиз одам бўйи бўлиб 
ғовлаб ўсган, кўм-кўк ёввойи ўтга ёпирилган 
эди. А. Мухтор, Опа-сингиллар. Қамишлар 
икки одам бўйи ўсган, поёни кўринмас, шаба- 
дада бир оҳангда мунгли шовуллайди. Ҳ. 
Ғулом, Феруза. Терак бўйи 1) бўйи терак би- 
лан баравар; баландлиги терак бўйига тенг. 
Мана, кун ҳам терак бўйи кўтарилиб қолди. 
С. Юнусов, Кутилмаган хазина. Зиёбек бой 
уйидан чиқиб, йўнғичқазорга келганда, кун 
аллақачон ботиб, ой терак бўйи кўтарилиб 
қолган эди. Н. Фозилов, Дийдор; 2) терак 
баландлигида. Самолёт терак бўйи пасайди. 
Варрак терак бўйи чиқди. Тизза бўйи Тизза- 
дан келадиган, баландлиги тиззага етадиган. 
Ўша йили қиш эрта тушди. Устма-уст ёққан 
қор икки кунда тизза бўйи бўлди. М. Ҳазрат- 
қулов, Журъат. Том (ёки найза, одам) бўйи 


Ушбу нарсалар бўйига тенг. Шу пайт рў- 
парамдан том бўйи бетон уюмлари ортидан 
лип этиб қулоқчин кийган, узун бўйли йигит 
чиқди. С. Сиёев, Ёруғлик. Нарх-наво ҳар кун 
том бўйи сакраб турибди. Ойбек, Танланган 
асарлар. Жимжит кечқурун Самарқанддан чи- 
қиб, кун найза бўйи кўтарилганда, Темур дар- 
возасидан ўтди Н. Сафаров, Оловли излар. 

4 Баъзи нарсаларнинг (уй, ер, майдон 
ва б.) узун томони. Бўйи олти метр, эни 
тўрт метр уй. н Унгур энига бир қулоч, 
бўйига бир ярим қулоч қилиб қазилаётган 
бўлса ҳам.. айтишга осон, қазишга қийин 
катта унгур эди. М. Исмоилий, Фарғона т.о. 

5 Қуруқликнинг ариқ, дарё, денгиз ка- 
биларга туташ жойи; қирғоқ, соҳил. Дарё 
бўйи. Cye бўйи. Ҳовуз бўйи. н Элмурод билан 
Абдурасул йўл бўйидаги тепаликка чиқдилар. 
П. Турсун, Ўқитувчи. Саломатлигини coey- 
раётган одам ариқ бўйида cye қадрини бил- 
май ўтирган кишига ўхшайди. Газетадан. 
Рихси хола нафасини ростлаш учун ариқ 
бўйига чўнқайди. С. Зуннунова, Олов. Ҳовуз- 
нинг бўйида томингиз борми, Хастадай ту- 
рибсиз, ҳолингиз борми? «Қўшиқлар». 

6 (3-ш. эгалик аффикси билан) кўм. Да- 
вомида; мобайнида. Кун бўйи. Йил бўйи. н 
Аёл тун бўйи азоб чекиб, тонготарга яқин 
кўзи ёриди. П. Турсун, Ўқитувчи. Кеча кўй- 
лакчан чиқиб, кун бўйи совуқ едим. Газетадан. 
Бирам ширин, асрлар бўйи ҳаёт сувини ea 
деҳқон қўлини кутиб ётган даштдагина шун- 
дай қовун битади. Й. Шамшаров, Тошқин. 

Бўйида бўлмоқ Ҳомиладор бўлмоқ. - Саҳро 
воқеасидан уч ой ўтганда, бўйимда бўлиб 
қолганига ортиқ гумоним қолмади, — деди 
Ҳожихола. М. Исмоилий, Фарғона т. о. Шу- 
шу, қайтиб бўйида бўлмади. Бормаган док- 
тори қолмади. С. Сиёев, Отлиқ аёл. Ҳизининг 
бўйида бўлмаётгани Кундуз опани ташвишга 
солар, кечалари уйқуларини олиб қочарди. Га- 
зетадан. Бўйи(нгиз) етмайди Уддасидан чиқа 
олмайсан, қўлинг қисқалик қилади, қарши- 
лик қила олмайсан. Биламан, сиз қўрқмай- 
сиз! Суянган тоғингиз баланд! Ўртоқ Носи- 
ровга ҳеч кимнинг бўйи етмайди. А. Қаҳҳор, 
Синчалак. Шу бўйи 1) шу кўйда, шу ҳолда. 
Шу бўйи туни билан йиғлаб чиқибди. П. Тур- 
сун, Ўқитувчи; 2) шундан буён, шу-шу. Шу 
бўйи мен Анварни қайтиб кўрмадим. Ҳ. Аҳ- 
мар, Ким ҳақ? Шу бўйи бир ҳафта Меъмор 
уйдан чиқмади. Мирмуҳсин, Меъмор. 




БЎЙ II [ф. — ҳид] Ҳид, ис. Анвар.. 

қизнинг юзидан ўпди ва унинг тўзғиган соч- 
ларини тўғрилаб, ҳаётбахш кокилларининг 
муаттар бўйини ҳидлади. А. Қодирий, Меҳ- 
робдан чаён. Лолалар яшил майсазор узра бўй 
таратиб, бошэгади. Й. Шамшаров, Тошқин. 
Сув сепилган кўчаларда райҳон бўйлари билан 
қоришиб, тупроқ ҳиди анқиди. «Саодат». 

БЎЙ-БАСТ жуфт. с. Киши гавдасининг 
тўлиқ, яхлит кўриниши; қадду қомат, гавда, 
жусса. Бўй-басти келишган йигит. н Бўйи- 
бастингга онагинанг қоқиндиқ бўлсин, Ма- 
мадалижон. Н. Сафаров, Оловли излар. Кўз 
ўнгида бутун бўй-басти, гўзаллиги ва таро- 
вати билан Ҳирмизхон гулдек яшнаб турарди. 
Н. Аминов, Ёлғончи фаришталар. Акрамнинг 
дид билан кийиниши, келишган бўй-басти унга 
ёқар эди. «Ёшлик». Зумрадни эслади. Унинг 
расо бўй-басти, қуралай кўзлари, лўппи юзи, 
ўнг бетидаги кулгичи.. кўз ўнгидан ўтди. С. 
Сиёев, Отлиқ аёл. 

БЎЙДОР I 1 Бўйи баланд; бўйчан, да- 
роз, новча. Бўйдор йигит. н Бекнинг онаси 
ўрта ёшлардан ўтган, бўйдор, сочларига сал 
оқ оралаган нуроний хотин эди. А. Мухтор, 
Туғилиш. Қиз бўйдоргина, озғин экан. Н. 
Фозилов, Дийдор. 

2 Баланд, ўсиқ. У пайкал четида гуллаб 
ётган бўйдор ўсимликларга ишора қилиб, 
гапни бошқа ўзанга бурди. С. Нуров, Нарвон. 
Электростанциянинг иккита бўйдор мўри- 
сидан буралиб-буралиб чиқаётган тутун кул- 
ранг осмонда ғойиб бўлади. Й. Шамшаров, 
Қаҳрамонлик йўли. 

БЎЙДОР II [ф. jlj — муаттар 
ҳидли; сассиқҳидли] Ўткир, муаттар ҳидли, 
хушбўй. Бўйдор гуллар. 

БЎЙДОШ Бўйлари тенг; бўйи-бўйига 
мос тушувчи. Ҳабиба Хатибнинг Ҳутбия ном- 
ли қизи билан бўйдош бўлиб, ҳар иккилари 
бу мактабдаги қизларнинг барчасидан кат- 
та эдилар. С. Айний, Эсдаликлар. 

БУИДОҚ Уйланмаган, хотин олмаган; 
сўққабош. Бўйдоқ йигит. Бўйдоқнинг ақли 
икки кўзида. Мақол. Ёмон отда юргунча, яёв 
юрган яхшироқ, Ёмон хотин олгунча, бўйдоқ 
ўтган яхшироқ. Мақол. н Йигитнинг қўлида 
гулдай ҳунари бор экан, бўйдоқ экан, уй-жойи 
тайин экан. Ойбек, Танланган асарлар. Бу 
чиройли.. жонон қиз, қурмағур, шаҳардаги 
ҳамма бўйдоқларни михлаб, арқонлаб, эгар- 
лаб ташлади. С. Аҳмад, Сайланма. 


2 кўчма Дайди, бемаҳал эсган. Нур тў- 
килган сайҳонда бўйдоқ шамол билан ўйнар 
гиёҳлар. Ш. Раҳмон, Юрак қирралари. 

БУИДОҚЛИК Уйланмаганлик, оила- 
сизлик ҳолати, уйланмаган давр. Подшонинг 
бўйдоқлигини Оқтош элининг ҳамма қизи 
ҳам билар эди. «Муродхон». 

БЎЙИМОДАРОН [ф. jljjLo^ — она- 
лар иси] Мураккабгуллиларга мансуб пат- 
симон баргли, майда тўп гулли, кўп йиллик 
доривор ўт. Оддий бўйимодарон адир ва қир- 
лар, йўл ёқалари ва ўрмон чеккаларида ўсади. 
«ЎзМЭ». Бўйимодарон патсимон баргли кўп 
йиллик ўт бўлиб, ер ости поясидан бўғиз барг- 
лари ва поялар чиқаради. «Фан ва турмуш». 

БЎЙИН I (3-ш. бирл. бўйни) 1 Одам ва 
умуртқали ҳайвонлар гавдасининг бош би- 
лан танани бириктирувчи қисми. Ўғрини сол- 
санг қўйнингга, Сиртмоқ тушар бўйнингга. 
Мақол. Хотин — бўйин, эр — бош. Мақол. н 
Тонгнинг майин шабадаси Нусратбекнинг бў- 
йинларини ёқимли силаб-сийналади. С. Ну- 
ров, Майсаларни аёз урмайди. Тўрткўз бўри- 
нинг бўйнидан қаттиқ тишлаб, у ёққа-бу 
ёққа юлқилаб кўрди. С. Анорбоев, Ҳамсуҳ- 
батлар. Ҳора кўзлари учқун сочиб порлайди. 
Кўкраклар баланд. Бўйни оқ марвариддай 
силлиқ, лаблари эҳтиросли. П. Қодиров, Юл- 
дузли тунлар. 

Бўйин букмоқ айн. бўйин эгмоқ 4. Бу 

даҳшатни, офатни, у, эҳтимол, бир тақдир, 
бир зарурият.. деб тушунганда, балки кам- 
тарлик билан бўйнини буккан бўлар эди. 
Ойбек, Танланган асарлар. Бўйин эгмоқ (ёки 
солмоқ) 1) бошни қуйи солмоқ. Иккала от 
узоқ йўл босиб ҳориганидан, оғир бошларини 
кўтаришга мажоли келмагандай, бўйин- 
ларини эгиб турарди. С. Анорбоев, Оқсой; 
2) кўчма айбини бўйнига олмоқ, айбига 
иқрор бўлмоқ. Эгилган бўйинни қилич кес- 
майди. Мақол. н Шунда ҳам ўзидан nacm деб 
юрган кишисига бўйин эггиси келмади. Ў. 
Ҳошимов, Қалбингга қулоқ сол; 3) таъзим 
қилмоқ. Кумуш уялиб, зўрғагина салом берди 
ва Юсуфбек ҳожининг яқинига келиб, бўйин 
эгди. А. Қодирий, Ўтган кунлар. Бўйин эгиб 
ҳаммаси, Таъзим қилиб mypadu. «Ойсулув»; 
4) бўйсунмоқ. Душманга бўйин эгма. Мақол. 
н Эски раислар бўйин эгармикан бу ёш жу- 
вонга. И. Раҳим, Ихлос. Эшбоев бу такаббур, 
безбет болани бўйин эгишга мажбур қилол- 
маган эди. «Ёшлик». Бўйин қисмоқ айн. бўйин 

эгмоқ 2. [Отам] Бир кун эримнинг узоқ са- 
йилга кетганини эшитиб, уйимга етим бола- 
дек бўйнини қисиб кириб келди. М. Исмои- 
лий, Фарғона т.о. 

2 Баъзи асбобларнинг ингичка узунчоқ 
қисми; бўғиз. Дуторнинг бўйни. Шишанинг 
бўйни. н Деворига толгул ва бўйни узун оф- 
тобанинг сурати солинган баланд айвон. А. 
Қаҳҳор, Қўшчинор чироқпари. Нўш этиб, 
уйга келурман, ерда турмайдур оёқ, Шиша- 
лар бўйни узилсин, бош эгиб қон йиғласин. 
Ҳабибий, Девон. 

3 тех. Ўқ, вал ва ш. к. нинг подшипникка 
ўрнатиладиган қисми. Бал бўйни. 

Бўйин бермоқ Бўйсунмоқ, гапга кирмоқ, 
кўнмоқ. У бировга бўйин беришни ёмон кўра- 
ди. С. Аҳмад, Уфқ. Икки йигит чопа келиб, 
унинг жиловидан тутишди. Крра Бахмал 
бўйин бермай, силтаб ташларди. С. Аҳмад, 
Жимжитлик. Бўйин бурмоқ айн. бўйин тов- 
ламоқ. Сал норозилик қилиб, ишдан бўйин бур- 
ганларнинг боши балога қолар, бундайларга 
сургун, бадарға доим таҳдид солиб турарди. 
К. Яшин, Ҳамза. -Сиз, устод, бир нима 
десангиз, биз бўйин бурган эмасмиз, — деди 
Меъморнинг чеҳраси очилиб. Мирмуҳсин, 
Меъмор. Бўйин сунмоқ айн. бўйсунмоқ. 
Номардларга асло сунма бўйнингни, пуч ён- 
гоққа тўлдиради қўйнингни. Мақол. Бўйин 
товламоқ (ёки тортмоқ) Бирор ишни бажа- 
ришдан, унга қатнашишдан бош тортмоқ. 
Дарвеш Али қўзғолонини бостиришга Али- 
шернинг ўзини юборинг. Ё Алишер бу ишдан 
бўйин товлайди, ё.. бориб, фитнани барта- 
раф қилади. Уйғун ва И. Султон, Алишер 
Навоий. Бу подшоҳимизнинг олий фармони, 
ундан бўйин товлайдиганларга у шафқат 
қилиб ўтирмайди. К. Яшин, Ҳамза. Бўйин 
тўлғамоқ айн. бўйин товламоқ. Бизлар ба- 
маслаҳат нима десак, у бўйин тўлғамас. А. 
Қодирий, Ўтган кунлар. Бўйин қўймоқ 1) 
кўникиб, бирор ишга кириша бошламоқ. 
Ғуломжон сўнгги кунларда меҳнатга бўйин 
қўйган бўлса ҳам, энди бундан ўзи қониқа 
олмади. Ҳ. Нуъмон, Фасллар; 2) кўнмоқ, бўй- 
нига олмоқ, рози бўлмоқ. Аширбек ноилож 
жиянларининг гапига бўйин қўйди. «Юсуф 
ва Аҳмад». Бу ишлар худонинг иши, кўн энди, 
Бўйин қўйгин Оллонинг қудратига. «Юсуф ва 
Аҳмад». Бўйни боғлиқ Тутқун, асир; эргаш- 
тириб, судраб юрилган. Бўйни боғлиқ ит овга 
ярамас. Мақол. н Бўйним боғлиқ ҳам эмас, 


ечиқ ҳам эмас. Қамоқ бўлмаса ҳам, қамоққа 
ўхшайди. Ойбек, Танланган асарлар. Бўйнига 
1) гарданига, зиммасига, устига. Катта рўз- 
ғорнинг ҳамма гуноҳи раиснинг бўйнига.. Ш. 
Рашидов, Бўрондан кучли. Буларнинг барчаси 
унинг бўйнига қарз бўлиб ётарди. М. Исмои- 
лий, Фарғона т. о.; 2) виждонига; виждонига 
ҳавола. Нима уволи бўлса — ҳақ бўлсин, ноҳақ 
бўлсин — гувоҳнинг бўйнига, деб ҳукм қила- 
ман. «Луқмони Ҳаким». Мен қўлимдан кел- 
ганини қилдим, энди [боланинг] уволи сизнинг 
бўйнингизга — ерсиз қоладими, етим бўла- 
дими.. А. Қаҳҳор, Асарлар. Бўйнига арқон 
солмоқ Мажбур қилмоқ. Албатта, менинг 
бўйнимга биров арқон солаётгани йўқ. Ту- 
шунган одам [колхозга] киради. А. Қаҳҳор, 
Қўшчинор чироқлари. Бўйнига миниб олмоқ 
1) бўйсундириб, измига тушириб олмоқ. 
Эркак бошимни эгиб, қайтиб бораманми, 
унақада хотиним бўйнимга миниб олади. С. 
Аҳмад, Уфқ; 2) ишламай-нетмай бутунлай 
бировнинг қарамоғига ўтиб олмоқ. Кампир 
кўзига ёш олди: -Ўғилгинамнинг бўйнига миниб 
олган бу жувонсўхта. «Муштум». Бўйнига 
олмоқ 1) ўз устига, зиммасига олмоқ. [Ҳо- 
мид:] Башарти шу хизматни бажариб бе- 
ришни бўйнингга олсанг, онт билан айта- 
манки, давлатимнинг ярмиси сеники бўлсин! 
А. Қодирий, Ўтган кунлар. Марғуба оғир- 
ликни яна ўз бўйнига олмоқчи бўлиб турган 
эди. С. Зуннунова, Кўк чироқлар. Воҳидовга 
шитиитиб қўйишни мен бўйнимга оламан. С. 
Зуннунова, Янги директор; 2) рози бўлмоқ, 
кўнмоқ, кўникмоқ. Бир гап билан бойлаб 
бердим қўлимни, Бойлоғлиман, бўйнимга ол- 
дим ўлимни. «Рустам». Биз жаллод даррасига, 
оқ пошшо сургунига, хон болтасига, тўралар, 
бойлар калтагига чидашни бўйнимизга ол- 
ганмиз. С. Сиёев, Аваз; 3) иқрор бўлмоқ. Са- 
мад, ўзинг гуноҳингни бўйнингга ол, шундай 
қилсанг, жазонг ҳам енгил бўлади. «Ёшлик». 
Бўлди энди, айбни бўйнимга олдим-ку ахир. 
К. Яшин, Ҳамза. Ҳамон айбниўз бўйнингизга 
олмайсиз, астағфирулло. А. Қодирий, Ўтган 
кунлар. Бўйнига осилмоқ Бировга хиралик 
қилиб ёпишиб олмоқ. Бунча менинг бўйним- 
га осилиб олдинг? Бўйнига тушмоқ 1) гарда- 
нига, зиммасига, устига тушмоқ. Башарти 
мажлисдан ўтказишса, бўйнимга катта қарз 
тушади. А. Қаҳҳор, Кўшчинор чироқлари. 
Шундай қилиб, мовут менинг бўйнимга тушиб 
турибди, денг?! С. Зуннунова, Янги директор; 





2) далил-исбот билан бўйнига қўйилмоқ. Айб 
кимнинг бўйнига тушди? Бўйнига қўймоқ 1) 
гарданига, зиммасига, устига юкламоқ, топ- 
ширмоқ. Мен ҳозир бой билан гаплашаман, 
ҳовлингни ўзингга ҳайтартираман, тўй ха- 
ражатларини бойнинг бўйнига қўяман. Н. Са- 
фаров, Танланган асарлар. ..келган совчилар- 
нинг ўзларига ёқмаганига гуноҳнинг барини 
Кумушнинг бўйнига ағдариб жавоб берар, 
аммо иккинчи ёқдан тузукроқ жойни кўзлар 
эдилар. А. Қодирий, Ўтган кунлар; 2) далил- 
лар билан ўз айбига иқрор қилмоқ. Салим- 
бойвачча қоғозни қўлда маҳкам сиқиб, ғурур 
билан давом этди: -Бу нарса қўлимдами, ҳеч 
ким бирон айбни бўйнимга қўя олмайди. Ой- 
бек, Танланган асарлар. Ёлғон айтмаган 
бўлса, юзлаштир, бўйнимга қўйиб берсин! А. 
Қаҳҳор, Асарлар. Бўйнида(ги) Гардани- 
да(ги), зиммасида(ги), устида(ги). Уй-рўзғор, 
мол-ҳол, бола-чақа — ҳаммаси Холисанинг 
бўйнида эди. С. Нуров, Нарвон. Катта 
синглим Ойшахон тўртинчи синфда ўқийди. 
Ҳовлини супуриш, идиш-товоқларни ювиш 
ўшанинг бўйнида. X. Тўхтабоев, Сариқ девни 
миниб. Аввало бўйнингдаги қарзингни уз, ундан 
кейин кигиз билан бигиз сўра-да. К. Яшин, 
Ҳамза. Бўйнидан бойлагандай Бирор иш- 
амални бажаришга мажбурлик ҳолати; маж- 
буран, эрксиз равишда; истаб-истамай. Бўй- 
нидан соқит қилмоқ Қутулмоқ, озод бўлмоқ. 
Улар эшакларни бўйинларидан соқит қилиш 
тўғрисида маслаҳат қилишибди. «Луқмони 
Ҳаким». Бўйни ёр бермаслик Бўйсунмаслик, 
ўзига эп кўрмаслик, истамаслик. Ўқишга бўй- 
ни ёр бермаган Абдусаттор ёшлигида кўча- 
кўйда судралиб юрди. «Гулдаста». Пўлатжон 
Абдураҳмонов ўз ота-онасига ёрдам беришдан 
бош тортиб, колхозда ишлашга бўйни ёр бер- 
май, текин томоқ излаб, шаҳарма-шаҳар, 
қиииюқма-қишлоқ дайдиб юрибди. М. Абдул- 
лаев, Текин томоқ. Бўйни йўғон кўчма Зўра- 
вон, муштумзўр; чапани одам. [ Ўғлингизнинг] 
Бошига бир мушт уриб, бир бурда қаттиқ 
нон берадиган бир бўйни йўғонга тегмасам, 
мен ҳам юрган эканман. А. Қаҳҳор, Қўшчи- 
нор чироқпари. Бўйни синмоқ Мағлуб бўл- 
моқ, енгилмоқ. Канизлар эса: -Осимжон сўзи- 
да туролмади, бўйни синди-ку, — деб таъна 
қилдилар. Ж. Шарипов, Хоразм. 

БУИИН II геог. Сув билан ажралиб қол- 
ган қуруқпик қисмларини, ҳатто материк- 
ларни бир-бирига қўшадиган тор, узунчоқ 


ер бўлаги. Осиё билан Африка орасидаги 
Сувайш бўйнининг кенглиги 164 км га тенг. 
«Табиий география». 

БЎИИН III қ. х. Ҳайдалаётган ер май- 
донининг у бошидан бу бошигача бўлган 
масофа (тахминан 120—150 қадам). 

БЎИИНБОҒ 1 Уй ҳайвонларининг бўй- 
нига боғланадиган арқон ёки қайиш. 

2 с. т. Галстук. Уўтарўз сафида, кийин- 
ган содда, Бўйинбоғ кўкрагига қандай яраш- 
ган. Миртемир, Асарлар. Оқ кўйлаги ёқаси- 
га каштали бўйинбоғини тақди. С. Нуров, 
Нарвон. 

БЎЙИНТУМОР 1 Аёллар бўйнига тақа- 
диган зийнат буюми. 

2 этн. Ичига диний мазмундаги дуо ёзиб 
солинган тумор. Бўйинтумор ўрнига галстук 
Бойланади қизлар бўйнига. Уйғун. 

БЎЙИНТУРУҚ 1 қ. х. Омочнинг иш 
ҳайвони бўйнига тақиладиган қисми. Қаёқ- 
дандир Қўшоқ пайдо бўлди. Кўлида бир тўп 
каноп ва битта бўйинтуруқ бор эди. Ҳ. 
Шамс, Жуволдиз. Ҳўкизнинг гарданига кўзи 
тушди: қорамтир жунлар тагида тери кўри- 
ниб турарди — бўйинтуруқнинг ўрни бу. Ш. 
Холмирзаев, Оғир тош кўчса. 

2 кўчма Жабр-зулм, асорат, оғир меҳнат. 
Мустамлакачилик бўйинтуруғи. н У икки 
ярим йил бойнинг бўйинтуруғини судради. 
Нима олди! Ойбек. Танланган асарлар. Умр- 
бод омоч-бўйинтуруқни ўз гарданида тор- 
тишнинг азобини кечирган деҳқонлар кўп. С. 
Аҳмад, Сайланма. 

БЎЙИНТУРУҚЛАМОҚ Ҳўкизга бўйин- 
туруқ кийгизмоқ. Шундай қилиб, кўклам 
бўлди, хўжайин менга ҳўкизларни бўйинту- 
руқлаб: -Энди қўш ҳайдашга чиқасиз! — деди. 
«Эртаклар». 

БЎЙИНЧА Иш ҳайвони бўйнига хомут 
остидан кийдириладиган, усти тери, ичига 
похол солинган ҳалқа шаклидаги от-улов 
абзали. Ҳуснибийнинг дадаси Омонбий бўйин- 
ча тикар эди. Ғ. Ғулом, Шум бола. Тешабой 
отни дарвоза оғзида тўхтатди-да, бўйин- 
часини ҳам чиқармай, миниб, шаҳар томон 
босди. М. Исмоилий, Фарғона т.о. 

Ич бўйинча Катта бўйинча остидан кий- 
дириладиган юмшоқ бўйинча. 

БУИИНЧАДУЗ Бўйинча тикувчи уста, 
саррож. ..бозорда ўз маҳаллам, ўртоғим, 
бўйинчадўз Омонбийнинг ўғли Ҳуснибийни 
учратиб қолдим. Ғ. Ғулом, Шум бола. 




БЎЙИЧА кўм. (б. к. сўз билан) 1 Муво- 
фиқ, биноан, кўра. Буйруқ бўйича. Қонун 
бўйича. н У. шарт бўйича Шоқосимга ов- 
қат, ётиш учун жувозхона олдидан бир ҳуж- 
ра берди. Ойбек, Танланган асарлар. Бир кун 
кечаси у [Отабек] янги одати бўйича алла- 
қаёққа кетган эди. А. Қодирий, Ўтган кунлар. 
Бу Ўроз ҳар кунги одати бўйича, жийдага 
суялиб, ўзи ясаган кичкина дўмбирасини чала 
кетди. Ойбек, Танланган асарлар. 

2 Оид, тегишли, доир. Классик кураш 
бўйича мамлакат чемпионати бошланди. Га- 
зетадан. Рота бўйича навбатчи, кичик сер- 
жант Назаров эшитади. Газетадан. Чиннига 
гул солиш бўйича ишларни ишчи-рассом ба- 
жаради. Газетадан. Саводсизликни тугатиш 
бўйича ўқиш бир қадар йўлга тушиб қолди. 
К. Яшин, Ҳамза. 

3 Соҳасида, масаласида. Ҳотам ака бри- 
гадаси мева етиштириш бўйича биринчи 
ўринга чиқиб олди. Назармат, Жўрлар баланд 
сайрайди. Станциянинг директори мен эмас, 
Сизсиз, қолаверса, министрликнинг асалари- 
чилик бўйича инспектори ҳам сизсиз. «Муш- 
тум». 

4 Ҳолатида, шаклида. Атроф тинч, саҳро 
яратилган бўйича гўё қотиб қолгандай. К. 
Яшин, Ҳамза. 

5 Ҳудуд-жой номлари билан бирга ке- 
либ, ҳаракат, ҳодиса ёки воқеанинг шу жой- 
га тааллуқли эканлигини билиради. Туман 
бўйича. Вилоят бўйича. н Бултур бутун 
Ўзбекистон бўйича пахтадан рекорд ҳосил 
олинди. Газетадан. 1985 йили Eepona бўйича 
узун мўйловлилар орасида биринчиликни олган 
туркиялик Аюб Тўпчи ўз мўйловини беш мил- 
лион лирага суғурта қилди. Газетадан. 

Шу бўйича айн. шу бўйи қ. бўй I. 

БЎЙЛАБ рвш. 1 Ёқалаб, ёқасидан. Дарё 
бўйлаб. Темир йўл бўйлаб. н Ака-сингил — 
Олияхон билан Абдураҳмон — Бўзсув бўйлаб 
техникум томон йўл олдилар. Н. Сафаров, 
Олияхон Султонова. Оёққа елимдай ёпиша- 
ётган сўқмоқ бўйлаб кетишди. Ў. Ҳошимов, 
Қалбингга қулоқ сол. Улар Беруний майдо- 
нидан ўтиб, кенг ea катта кўча бўйлаб 
кетдилар. Ф. Мусажонов, Ҳури. 

2 Иш-ҳаракатнинг йўналиш, амалга 
ошиш доирасини, ўрнини билдиради. Жаҳон 
бўйлаб саёҳат қилмоқ. Дала бўйлаб кезмоқ. 
н Шу куни Юсуфжон аканинг севикли шо- 
гирдларидан бири Тамарахоним Қрим бўйлаб 


гастролда эди. Т. Обидов, Юсуфжон қизиқ. 
Она биладики, энди ҳар наҳор Бутун Ватан 
бўйлаб тўлишар баҳор. Ҳ. Олимжон. Эрта- 
лабки шамол бу қоғозларни чўл бўйлаб учира 
бошлади. С. Аҳмад, Уфқ. 

БЎЙЛАМОҚ 1 Ўз бўйи билан ўлчамоқ. 
Сувни бўйламоқ. н Ўлан эсга келмайди, 
ўйласам; Қорасув бўй бермайди, бўйласам. 
«Оқ олма, қизил олма». Ёр ваъдаси қийин 
экан, дўстларим, Дарёга ташладим, бўйим 
бўйламай. «Қўшиқлар». 

2 Бўйнини чўзиб қарамоқ; интилмоқ. 
Ҳамсоямиз Қулмат полвон бозорлаб келди. 
Девордан бўйлаб, нарх-навони сўрадим. Т. Му- 
род, От кишнаган оқшом. Қизчадан негадир 
дарак йўқ. Садбархон айвондан ўша томонга 
бўйлаб қўярди. С. Зуннунова, Гўдак ҳиди. 
Нигора дадасининг ёнига бориб, секин газета- 
га бўйлади. С. Зуннунова, Гўдак ҳиди. Ўзинг 
яшаётган чаманзордан туриб, олисдаги, энди 
сенга бегона бўстонга бўйлайсан. «Ёшлик». 

3 Сув, йўл ва ш. к. ни ёқалаб бормоқ. Йўл 
бўйлаб бормоқ. Ариқ бўйлаб юрмоқ. н Юринг, 
ўртоқ, ўйнайлик, дарёларни бўйлайлик. «Қў- 
шиқпар». Дунёдаги энг мароқли сайр бола- 
лик йилларини ўтказган кўчалар бўйлаб сайр 
этиш бўлса керак. С. Сиёев, Отлиқаёл. Йўл- 
чи саватни кафтида тутиб, Калковуз cyeu- 
ни бўйлаб, Тахтапул гузарига чиқди. Ойбек, 
Танланган асарлар. 

БЎЙЛАНМОҚ Ҳидланиб қолмоқ, саси- 
моқ. Гўшт бўйланиб қолибди. 

БЎЙЛАШМОҚ I Бирга айланиб юрмоқ, 
сайр қилмоқ. ..дарахтларга отларини бой- 
лашиб, иккиси ҳам кўл атофида бўйлашди. 
«Эрали ва Шерали». У подшо саккизта ea- 
зири билан сўйлашиб, йўқ ердаги гапларни 
ўйлашиб, дарёларни бўйлашди. «Луқмони 
Ҳаким». 

БЎЙЛАШМОҚ II Бўй ўлчашмоқ; тор- 
тишмоқ, мусобақалашмоқ. Дўстлар билан ўз 
касбимиз тўйлашдик биз, Баланд-баланд чўқ- 
қиларни бўйлашдик биз. С. Абдулла, Қозо- 
ғистон дафтари. Тоғми у дегинг келар ёки 
хирмон, Кўк билан бўйлашувни қилар армон. 
Газетадан. 

БЎЙЛИ I Муайян бўйи бўлган, бўйга 
эга. Баланд бўйли йигит. н Шу пайт кўча 
бошида ўрта бўйли, қотмадан келган бир аёл 
кўринди. Газетадан. Кабинетга баланд бўйли, 
нозиккина, чиройли бир қиз кирди. С. Зунну- 
нова, Янги директор. 





БЎЙЛИ II Исли, ҳидли, ҳиди бор. Му- 
аттар бўйли гуллар. 

БЎЙРА [ф. L, — бўйра, бордон; қа- 
миш] Тозаланган қамиш чўпидан тўқилган 
тўшама. Эсларингиздами.. Зокирхўжа қас- 
соблар гилам устида ўтирганда, биз ўти- 
ришга бўйра ҳам тополмас эдик. П. Турсун, 
Ўқитувчи. Гадойбой бўйрага чордона қуриб 
ўтирди-да, фотиҳа қилди. Ҳ. Ғулом, Феруза. 
Толзордаги menacu бўйра билан ёпилган ёзлик 
чойхонада одам унча кўп эмасди. С. Аҳмад, 
Сайланма. 

Бир бўйра 1) эни-бўйи бўйра ҳажмича 
келадиган. Бир бўйра ер. н ..уйнинг орқа 
девори бир бўйра эни кесиб туширилган бў- 
либ, қорайиб кўринарди. А. Қодирий, Ўтган 
кунлар. Бир бўйра ернинг пичани ўриб олинса, 
бир машина чиқаверади. М. Аҳмаджонов, 
Балли, зарбдорлар! Рихсихон бир бўйрагина 
ерга экилган пиёзни ўтоқ қилаётган эди. С. 
Зуннунова, Гўдак ҳиди; 2) бир бўйранинг 
устига жой бўладиган. Бир бўйра шоли. Бўйра 
пули тар. Эски мактабларда талабалар ўти- 
радиган бўйраларни янгилаш учун вақги-вақ- 
ти билан ота-оналардан олинган пул. -Чо- 
ғимда, пайшанба пули ҳам, супурги пули ҳам, 
бўйра пули ҳам олмаса керак. Ё олармикан- 
а? - Йўғ-е, ўлибдими!М. Исмоилий, Фарғона 
т. о. Ҳозирги эски мактабларимизда болалар 
ҳар пайшанба нон ёки ноннинг пулини олиб 
борадилар. Бундан бошқа бўйра пули, кўмир 
пули.. ҳам бор. Ойбек, Танланган асарлар. 

БУИРАЧУП эск. Бўйра тўқиш учун иш- 
латиладиган қамиш чўпи ёки бўйрадан 
синдириб олинган чўп. Домлани кўз қирлари 
билан кузатган ҳолда, бўйрачўпнинг бир ёни- 
дан жиндек кертик қилиб, қўчқор ясадилар, 
сўнг иккови «қўчқор» уриштира бошладилар. 
П. Турсун, Ўқитувчи. 

БЎЙРАФУРУШ [бўйра + ф. — со- 

тувчи] эск. Бўйра сотувчи, бўйра тўқиб, у 
билан савдо қилувчи. Бўйрафурушни ҳам 
арвоҳ уриб кетди. «Гулихиромон». 

БУИСАРА айн. бўйсира. Қандолатнинг 
қовоғи ҳам очилиб, суратга тушаётган ду- 
гоналардай, Барнонинг елкасига елкасини 
қўйиб, бўйсара турибди. И. Раҳим, Зангори 
кема капитани. 

БЎЙСИРА Бўйларнинг паст-баландига 
амал қилган ҳолда саф тортиш; саф. Бўй- 
сиранинг энг олдида турган қизча.. олдинга 
чиқди-да, қабрни айланиб ўтиб, қўлидаги 


гулдастани ҳайкал тагига, мармар устига 
авайлаб қўйди. А. Мухтор, Чинор. 

Бўйсира бўлмоқ (ёки турмоқ) Бўйига 
қараб сафланмоқ, сафда турмоқ. Бу мак- 
табнинг талабалари — ўспирин йигитлар 
бўйсира (саф) бўлиб, шарқий мақомга гурс- 
гурс қадам таимаб ўтганда, кўчанинг икки 
юзини одам тутиб кетар эди. А. Қаҳҳор, Ўт- 
мишдан эртаклар. 

БЎЙСУНДИРМОҚ Бўйсунмоқ фл. орт. 
н. Душманни бўйсундирмоқ. Ўз манфаат- 
ларини халқ манфаатларига бўйсундирмоқ. 
н У орзуларини, туйғуларини иродага бўй- 
сундириб, йўлини ўзгартирар эди. Ойбек, О. 
в. шабадалар. Кўзингни ақлингга бўйсундир, 
бу ҳаммаси ишқ телбалиги. У. Исмоилов, 
Сайланма. Нарзи ҳақидаги ҳикояни қовуш- 
тириш, мантиққа бўйсундириш осон бўл- 
майди. Н. Сафаров, Оловли излар. 

БЎЙСУНМОҚ 1 Бировнинг буйруғига, 
топшириғига итоат қилмоқ; йўл-йўриғига 
юрмоқ. Кўпчиликка бўйсунмоқ. н Начора, 
отанинг ҳукми вожиб, унинг иродасига бўй- 
сунмай иложинг йўқ. С. Сиёев, Отлиқ аёл. 
Табиатнинг ҳеч кимга бўйсунмайдиган, би- 
ровдан сўраб ҳам ўтирмайдиган ўз қонунлари 
бор. Ў. Ҳошимов, Қалбингга қулоқ сол. 

2 Тан бермоқ, рози бўлмоқ, кўнмоқ. 
Тақдирга бўйсунмоқ. н -Раис ўз сўзларида 
шундай ноўрин, ноҳақ гапларни айтдиларки, 
бунга индамай қўя бериш ноҳақликка бўй- 
суниш бўлар эди, — деди Элмурод. П. Турсун, 
Ўқитувчи. Зотан, «фотиҳа» ўқилгандан сўнг, 
тақдирга бўйсунишдан бошқа чора қоладими 
— суриштиришнинг бирон фойдаси бўладими ? 
Ойбек, Танланган асарлар. 

3 кўчма Тобе, қаратилган, йўналтирил- 
ган бўлмоқ, хизмат қилмоқ. Бутун иш пах- 
тани ўз вақтида йиғиб-териб олиш вази- 
фаларига бўйсуниши керак. н Гапнинг бошқа 
бўлакларга бўйсунмай, эргашмай, ўзаро мос- 
лашиб келган бўлаклари бош бўлак дейилади. 
«Ўзбек тили дарслиги». 

4 Қарамоғида, раҳбарлиги остида бўл- 
моқ; итоат қилмоқ. Куйи давлат идоралари 
юқори идораларга бўйсунади. н Уўзига бўй- 
сунган командирларга вазифани содда, рав- 
шан тушунтирди. Ойбек, Қуёш қораймас. 
Ахир, у бевосита юқорига бўйсунади. Э. Са- 
мандаров, Дарёсини йўқотган қирғоқ. 

БЎЙСУНУВЧАНЛИК Итоаткорлик, 
тобелик; розилик. Васила Назаровна бу қиз- 





нинг руҳида бўйсунувчанлик эмас, исёнкорлик 
борлигини кўриб, тутақиб кетди. Ў. Ҳоши- 
мов, Қалбингга қулоқ сол. 

БУИЧАН Бўйи, қадци баланд; бўйдор, 
новча. Бўйчан йигит. н Қиз ҳали ёш бўлса- 
да, бўйчан эди. Ойбек, Танланган асарлар. 
Жавҳар эса нозик қоматли, оқиш юз, кўз- 
лари чақнаб турган, сочлари жингалак, 
бўйчан йигит. Ж. Абдуллахонов, Хонадон. 
Ногаҳон фалакка урган каби дўқ, Сўзсиз 
қотиб турар бўйчан тераклар. А. Орипов, 
Йиллар армони. 

БУИУСАР с. т. Қўлтиқ остида ёки чов 
орасида бўладиган без, бўйўсар без (эъти- 
қодга кўра, гўё шу безлар шишган пайтда 
бўй ўсар эмиш). 

БЎИҚИЗ Бўйига етган, балоғат ёшидаги 
қиз. Бўйқизларнинг ўсмаю сурма, баргагу 
тиллақош қутиси ҳам ишга тушиб, неча кун, 
неча ойлар тўйга тўй, қўшиққа қўшиқ ула- 
ниб ётди. Т. Сулаймон, Қорасоч. 

БЎКА I Баъзи ҳашаротларнинг тухуми- 
дан чиқадиган, қўшқанотлилар туркумига 
мансуб қурт (ўқалоқ); ҳайвонларнинг те- 
риси остида, ошқозонида, бурнида паразит- 
ларча яшаб етиладиган, қўшқанотлилар 
туркумига мансуб ҳашаротларнинг умумий 
номи. Қўй бўкаси. Қорамол бўкаси. н -[Си- 
гир] Мен етиб боргунимча, ўт чимдиб тура- 
ди, етиб борганимдан кейин, менга бир қараб 
қўяди-да, худди сағрисига бўка тушгандай, 
яна ўйноқлаб қочади, — деди Шум бола. Ғ. 
Ғулом, Шум бола. 

БУКАП шв. Сайғоқ. 

БЎКАЛАК айн. бўка I. 

Бўкалак (ёки бўкалаги бор) бузоқ Тери- 
си остида ўқалоғи бор бузоқ. Ям-яшил қир- 
ларда бўкалак бузоқдай шаталоқ отиб юрган 
бир бола келиб-келиб хумга қамалган юмрон- 
дай бўлиб қолса. F. Ғулом, Шум бола. 

БЎКАЛАМОҚ Бўкадан зарарланиб, 
касал бўлмоқ ёки ирғишламоқ (от, мол 
ҳақида). Ғафлатда қолган, эсанкираган фа- 
шистлар ёмғирдек ёғилаётган ажал ўқидан 
қутулиш учун бўкалаган молдек қоча бош- 
лади. А. Муҳиддин, Ҳ. Тожибоев, Оташ 
қалбли қиз. 

БЎКИРМОҚ 1 Овози борича бақирмоқ, 
ҳайқирмоқ. Бойиб кетсанг, бўкирма, Йўл 
юрганда сўкинма. Мақол. н Эгамбердиев 
маст туядай бўкирди. А. Муҳидцин, Ҳадя. 
Оллоберган тағин бир марта даҳшат билан: 


«Айт, айт, манжалақи!» деб бўкирди-да, 
хотинининг сочини бўйнига ўраб бўғмоқчи 
бўлди. Н. Аминов, Қаҳқаҳа. 

2 Ўкирмоқ (асосан, ҳайвонлар ҳақида). 
Жума куни , қўйлар маъраган, туялар бўкир- 
ган, отлар киишаган. Ғ. Ғулом, Шум бола. 
..ҳўкиз икки марта устма-уст бўкирса, «ўлиб 
қолса, нима қиламан» деб, кечаси билан жин- 
чироқ кўтариб чиқаман. А. Қаҳҳор, Қўш- 
чинор чироқлари. 

3 Овози борича, бор овоз билан бақириб 
йиғламоқ, уввос тортмоқ. Баҳромбек мар- 
ҳумнинг жонсиз гавдасини қучоқлаб, бўкириб 
йиғлар, на хотинига, на болаларининг фарё- 
дига қулоқ соларди. «Ёшлик». Туролмади 
Холиёр, Йиғлаб берди бўкириб.. «Ойсулув». 

4 кўчма поэт. Қаттиқ, шовқинли товуш 
чиқармоқ (техника ва жонсиз нарсалар 
ҳақида). Ишонмасанг, ўқ отиб кўргил — 
бўкирворар саноқсиз қоя. Ш. Раҳмон, Юрак 
қирралари. ..ел кетма-кет бўкирар, бунга 
чидай олмаган шох-шаббалар қарс-қарс си- 
нар, кекса ёғочлар «ғийқ-ғийқ» этиб, ёлбориш 
товуши чиқарар эди. А. Қодирий, Ўтган кун- 
лар. Газ ҳамон бўкириб ёнар, куйган темир- 
ларни чиқариш давом этарди. П. Қодиров, 
Уч илдиз. Танклар ўкириб, автоматлар бў- 
кириб, ғиз-ғиз ўтиб туришарди. Н. Сафаров, 
Оловли излар. 

БУКМОҚ 1 Нам тортиб, намиқиб кўп- 
чимоқ, шишмоқ. Сувда бўккан нон. Бўкиб 
қолган тахта. н Кеча ёмғир ёққан, ер бў- 
киб ётган бўлишига қарамай, ғўзапоя суғу- 
ришга тушишди. Ойдин, Юрагида ўти бор. 
Гугурт қути ҳам қозонсочиқ остида бўкиб 
ётган экан, сув юзига қалқиб чиқди. С. Ну- 
ров, Майсаларни аёз урмайди. 

2 Сув шимиб, шилта, шалаббо ҳолатда 
бўлмоқ, ивимоқ. Ёмғирда бўккан Сафар ўзи- 
ни торгина, олди очиқ йўлакка олиб, эшик- 
ни занжирлади. А. Қодирий, Меҳробдан чаён. 
..опанинг бўкиб кетган уст-бошига қараб, 
Юнусалининг юраги ачишди. Ў. Ҳошимов, 
Камалак. 

3 Керагидан ортиқ овқат еб, қорни ши- 
шиб, ўзини кўтара олмай қолмоқ. Олдимда 
тоғ-тоғ ишлар турсин-у, мен, бўкиб қолган 
сигирдек, оёғимни узатиб ётайми ? Ў. Умар- 
беков, Юрак сўзлари. Халфанинг ҳовли ке- 
зиб, у ёқдан-бу ёққа юраётганини кўрган 
Мелиқул ота ҳайрон бўлди. «Бу баднафс бў- 
кибқолди, шекилли», дебўйлади. Ё. Шукуров, 





Қасос. Бўкиб қолдингми, очофат, тур ўр- 
нингдан, терт тайёрла. Р. Файзий, Ҳазрати 
инсон. 

БУКСА Гавданинг бел билан сон ора- 
лиғидаги қисми; ёнбош суяги қиррасининг 
атрофи. Бўксам оғрияпти. н Мана йигирма 
кундирки, Аваз калтак зарбидан бўксасини 
кўтаролмай, тор ҳужрада шифтга беҳол 
термилиб ётибди. С. Сиёев, Аваз. Саодат 
кампир қўлини бўксасига тираганча, паст, 
қийшиқ эшикдан ҳовлига кирди. «Саодат». 

БУКТАРГИ I Қарчиғайсимонлар оила- 
сига мансуб кўчманчи йиртқич қуш. Дашт 
бўктаргиси. н Бўктарги ҳар хил ҳаша- 
ротлар, майда кемирувчилар, қушлар, калта- 
кесаклар, қурбақалар ва б. жониворлар би- 
лан озиқланади. «ЎзМЭ». 

БЎКТАРГИ II Эгарнинг орқасига боғ- 
лаб қўйиладиган лўла ёстиқча. Бўктарги 
оддий газламадан эски пахта солиб тикила- 
ди ва у сағриси камгўшт от устида эгар- 
нинг текис, мустаҳкам туриши учун хизмат 
қилади. «ЎзМЭ». 

БЎКТАРМОҚ 1 Эгар орқасига бўктарги 
боғламоқ. Отларнинг чирғи, жаҳалдириқ, эга- 
рини босиб, айилини тортди, кўрпачани со- 
либ, бўктариб, зартанг-зебартанг қилиб, 
айил-пуштанини тортди. «Юсуф ва Аҳмад». 
Совутини бўктариб, Қалқонини тўнтариб, 
Йўлга тушди мард Ҳасан. «Равшан». 

2 Юмалоқлаб ўрамоқ (мас., шинелни). 

БЎКТИРМОҚ Бўкмоқ фл. орт. н. Шўрва- 
га нон бўктирмоқ. н У [Эшқобил] ариқ бў- 
йига чўзилиб оларди-да, қотган нонни сувга 
бўктириб ер эди. М. Ҳазратқулов, Журъат. 
[Жўра] Ярим пиёла сутга бир қисм сўкни 
солиб, бўктириб қўйди. Н. Назаров, Замон. 

БЎЛА I Бўлиқ, етилган; меъёрига етган. 
Туйнугидан кўринмоқда қоплар тўла, Олтин 
каби тўқ донлари тоза, бўла. F. Ғулом. Ҳар 
битта бўла кўсак қалбдан бемалол уриб, Кўм- 
кўк томирларида жони билиниб турсин. «Ёш- 
лик». Ҳусни тўлган, кўркам, бўла, Қарашимни 
асир айлади. Уйғун, Тонг қўшиғи. 

БЎЛА II Опа-сингилларнинг болалари 
(бир-бирига нисбатан); холавачча. Шу пайт 
эшикдан холамнинг шаҳарда ишлайдиган ўғли 
— Рашид бўлам кириб келди. А. Кўчимов, 
Ҳалқа. Гўрдами, айланай, Асқад бўланг мен 
шўрликни қон қақшатиб кетиб қолгани рост. 
«Ёшлик». Ҳанифа унинг қўлига осилди: -Мени 
ўлдир, ўлдир, бўлажон! «Ёшлик». 


БЎЛАЖАК кт. 1 Бўлмоқ I фл. кел. зам. 
шакли. Бу совға бўлажак ўлкамизга зеб, 
«Фарҳод ва Ширин»да ёзилганидек. Ғ. Ғу- 
лом. Шундагина аблаҳлар тезда яксон бўла- 
жак. 3. Диёр. 

2 Бўлиши маълум бўлган, кейинчалик 
бўладиган, бўлгуси. Бўлажак куёв. н Ўр- 
монжон бу нарсаларнинг ҳаммасига бўлажак 
лаборатория, бўлажак клуб, кутубхона, дам 
олиш уйи, радиотелефон, умуман янги қиш- 
лоқнинг куртаги деб қарар.. эди. А. Қаҳҳор, 
Қўшчинор чироқлари. Бўлажак завжамни 
ўша ерда кўриб, ошиқи беқарор бўлдим. «Шарқ 
юлдузи». Майли, бугун бўлажак келинингиз 
билан танишайлик бўлмаса. «Гулдаста». 

БЎЛАК 1 Бутуннинг бир қисми; қисм, 
парча, кесим. Энгашиб, яишкдан икки бўлак 
кўмир олиб солди. С. Кароматов, Олтин қум. 
Қози пиёлани олдига қўйди-да, сўйилган анор- 
дан бир бўлагини олиб, йирик қизил доналар- 
ни кафтига уқалай бошлади. М. Исмоилий, 
Фарғона т. о. Ниҳоят, у жонлироқ кесилган 
гўшт бўлаклари қолиб, бундайроқларини 
олиб, узата бошлади. М. Мансуров, Ёмби. 

Бўлак-бўлак қилмоқ Пора-пора қилмоқ, 
ўлдирмоқ. Душманларни бўлак-бўлак қил- 
мадим, Қайтайин, доғ қолди юрак ичида. 
«Юсуф ва Аҳмад». Гап бўлаги тлш. Гапни 
ташкил этган ҳар бир мустақил сўз ёки сўз 
бирикмаси. 

2 Нарсаларнинг тортиб, ўлчаб ажратил- 
ган ҳар бир қисми, донаси, ўрами. Бир бўлак 
совун. н Мирзакаримбойнинг хотини бир 
катта бўлак чойни Йўлчига бериб, Гулнорни 
имлади. Ойбек, Танланган асарлар. Тўйимиз- 
нинг эртасига совғага икки бўлак кирсовун 
олиб келган. С. Аҳмад, Уфқ. 

3 сфт. Бошқалардан фарқ қиладиган; 
бошқа, ўзга, бошқача. Бу бўлак гап. У бу- 
тунлай бўлак одам. н Бундай пайтларда у 
ҳеч нарсани эшитмайди, ҳеч кимга қулоқ 
солмайди: ўзига хос бир бўлак дунёда — хаёл 
дунёсида яшайди. И. Раҳим, Чин муҳаббат. 
Ундоқ эмас, янга, энди замон бўлак, энди 
давлат ҳисоб-китоб билан барака топади. А. 
Мухтор, Опа-сингиллар. 

4 Ўзига мустақил, алоҳида, ажратилган; 
бошқа-бошқа. Уларнинг рўзғорлари бўлак. н 
Ҳар кимнинг гўри бўлак! Н. Норқобилов, 
Тўқнашув. 

Бўлак қилмоқ 1 ) қисмларга бўлмоқ. 
Кўрсат йўлни, не кунларни соларман, Аждар- 




ҳони неча бўлак қиларман. Фозил шоир; 2) 
оила-рўзғорни ажратмоқ, бошқа қилиб 
қўймоқ. Рўзғоримизни бўлак қилдик. 

5 кўм. взф. (ч.к. сўз билан) Бошқа, таш- 
қари. Бундан бўлак гапим йўқ. н Элмурод, 
эрталабдан бери нон-чойдан бўлак ҳеч нарса 
емаганликдан, кўнгли озганлигини сезди. П. 
Турсун, Ўқитувчи. Карим аканинг ота-онаси 
эрта ўлиб кетган. Фазилат опадан бўлак ҳеч 
кими йўқ, камбағалгина йигит эди. М. Ҳаз- 
ратқулов, Журъат. Укасидан бўлак Ҳамида- 
нинг яқини қолмади. «Ёш куч». 

БУЛАКДАН шв. рвш. Қайтадан, қай- 
татдан, бошқатдан. Аризангиз бўлмайди, 
бўлакдан ёзинг. н Шомирот Арасхонга га- 
пирган гапини тилмочлик қилган одамларга 
бўлакдан маъқуллаб чиқди. «Ўзбек халқ дос- 
тонлари». Нурали Ғиротнинг айил-пушта- 
нини бўшатиб, қашлаб, супуриб, бўлакдан 
эгарлади. «Нурали». 

БЎЛАКЛАМОҚ 1 Бўлакларга, қисмлар- 
га ажратмоқ, бўлмоқ, парчаламоқ. Бутунни 
бўлакламоқ. н Дарвозасин бир тепиб, Бў- 
лаклаб синдириб кетди. «Гулнорпари». Қиз 
тоғорачадан битта сабзи олди-ю, сочиққа 
артди, сўнг шошилмай бўлаклади. С. Сиёев, 
Ёруғлик. 

2 Бошқалардан ажратмоқ, алоҳида қил- 
моқ. Отни бўлакладим. 

БЎЛАКЧА 1 Кичкина бўлак, парча; бў- 
лакнинг бўлаги. Тош бўлакчалари. н Бир 
неча ҳафтами, ойми, сен яшаган ана шу 
жойда алланарсанг қолгандай бўлади. Алла- 
қаеринг жиз этиб кетади! Шунда қалбинг- 
нинг кичик бир бўлакчасини қолдиргандай ҳис 
қиласан. Р. Файзий, Чўлга баҳор келди. 

2 Бошқаларидан, аввалгиларидан бирор 
жиҳати билан ёки тамомила фарқланадиган; 
бошқача, ўзгача. Бўлакча илтифот. Бўлакча 
қараш. н Тоғ-яйловнинг гашти бўлакча. 
«Ёшлик». Обиджоннинг бу қараши аввалги 
бефарқ қарашлардан мутлақо бўлакча эди. 
И. Раҳим, Зангори кема капитани. Хато 
қилибман, сен олов экансан, бўлакча йигит 
экансан. Ойбек, Танланган асарлар. 

БЎЛАЛИ Яхши, меъёрда ўсган, дуркун, 
бўлиқ. Бўлали бола. Бўлали қўзилар. н 
Бўлали бола Нуралининг кўзига биров билан 
қучоқлашиб тургандай бўлиб кўринди. «Ну- 
рали». Ёшлигида ҳам бўлали бола эди, кўзим- 
га таниш кўриниб турипти. Ойбек, Танлан- 
ган асарлар. 


БЎЛАЛИК 1 Етилганлик, тўлиқлик, бар- 
васталик. Тавдангиз, бўлалигингизга қараган- 
да.. тоғни урса толқон қиладиган азамат 
йигит кўринасиз. F. Ғулом, Тирилган мурда. 

2 Меъёр даражасида бўлган; бўлали. Бир 
қиз кўрдим бўлаликкина. Газетадан. «Кари- 
махон, бўлалик туғибсиз» дейииш биланоқ 
хола «ҳай-ҳай, туф денг, опоғойи, туф-туф» 
деганини эслатди. Мирмуҳсин, Ҳикоялар ва 
қиссалар. 

БЎЛАР 1 Бўлмоқ 11 фл. сфдш. Бўлар иш 
бўлди. Бўлса бўлар, бўлмаса ғовлаб кетар. 
Мақол. н У гапга тутмаганида, чол бошини 
кўтариб, сафни кўрган бўларди. Н. Норқо- 
билов, Тўқнашув. 

2 кесим взф. Етар, бас, кифоя. Шу ҳам 
бўлар. н Отабекнинг бу сўзларидан кейин 
понсадбоши: «Энди бўлар», дегандек қилиб, 
қушбегига қаради. А. Қодирий, Ўтган кунлар. 

БЎЛАР-БЎЛМАС 1 рвш. Бўлмасданоқ, 
бўлай деб қолганда. Бечора турмуш қилга- 
нига бир йил бўлар-бўлмас шу дардга йўлиқ- 
қан экан. А. Қаҳҳор, Минг бир жон. Булар 
ётганига ярим соат бўлар-бўлмас, тахминан 
юз эллик метр наридаги якка бута хиёл қи- 
мирлади. А. Қаҳҳор, Асарлар. 

2 Бирор иш, хатти-ҳаракатга асос, ба- 
ҳона бўла олмайдиган; бўлмағур; арзимас. 
Бўлар-бўлмас гап. Бўлар-бўлмас гапларни га- 
пираверма. н Аҳмад бригадир бўлар-бўлмас 
гапларни айтиб, Нусратбекнинг фикрини чал- 
ғитишни истамади. С. Нуров, Майсаларни 
аёз урмайди. 

Бўлар-бўлмасга Арзимаган нарсага, гапга. 
Анзират хола ҳам юраги торгина бир кам- 
пир, бўлар-бўлмасга хархаша қилади. А. Қаҳ- 
ҳор, Қўшчинор чироқлари. Кўринишидан 
жуда ёқимтой, қаттиқ гапирмайди, бўлар- 
бўлмасга тутақиб ҳам кетмайди, сабр-то- 
қатли бир киши. X. Тўхтабоев, Йиллар ва 
йўллар. 

БЎЛАШМОҚ 1 Бўлиб олмоқ; бўлишиб 
олмоқ, ўзаро тақсимламоқ. Бир зоғорани бў- 
лашиб едик. Ў. Ҳошимов, Икки эшик ораси. 
Бир қоп ёнғоқни болаларга бўлашиб бера- 
ётсам, Иброҳимжон ёнимда турган экан. 
«Аския». 

2 Тарафини олмоқ. Энди салом берганда 
ҳам сўрашмайман, Бировлар гап отганида 
бўлашмайман. М. Юсуф, Уйқудаги қиз. 

БЎЛЖОР [мўғ. бўлзўўр / бўлзўў — келиш- 
ганлик, шарт, ваъда] тар. 12—19-асрларда 





Мовароуннаҳр ва Хуросондаги туркий сал- 
танатлар ҳарбий қисмларининг келишув 
асосида тўпланадиган жойи; ваъдагоҳ; ҳар- 
бий позиция. 

БЎЛИБ I 1 Бўлмоқ I фл. рвдш. Жами 
(ҳаммаси) бўлиб ўн киши. Нима бўлиб йи- 
қилганимни билмайман. н Ўрмонжон қўшни 
колхозлардан квлган меҳмонларни кузатиш 
билан бўлиб, уйига хийла кеч келди. А. Қаҳ- 
ҳор, Қўшчинор чироқлари. 

2 От туркумидаги сўзлар билан бирикиб, 
«вазифасида», «сифатида», «ўхшаб» маъно- 
сида ишлатилади, мас. тракторчи бўлиб 
ишламоқ, ўрнак бўлиб хизмат қилмоқ. н 
Самарқандлик бир бойга қарол бўлиб ёллан- 
ди. Ойбек, Танланган асарлар. Чорладим 
булбул бўлиб: Шоҳиста, кел, Шоҳиста, кел! 
А. Шер, Қадимги куй. Ҳар тонгда қуёш унга 
йигит бўлиб боқади. «Гуддаста». 

БЎЛИБ II Бўлмоқ II фл. рвдш. Иккига 
бўлиб, ярмини менга берди. н -Ботир акам 
тўғри айтяптилар, — деди Махсим унинг 
сўзини бўлиб. С. Аҳмад, Ҳукм. 

БЎЛИБ-БЎЛИБ такр. с. рвш. 1 Бўлак- 
ларга бўлиб, бўлак-бўлак қилиб; бўлаклаб. 
Овқатга гўштни бўлиб-бўлиб солмоқ. Кон- 
фетни болаларга бўлиб-бўлиб бермоқ. Қарзни 
бўлиб-бўлиб тўламоқ. 

2 Ҳар бирини ёки ҳар бир қисмни 
алоҳида, айрим-айрим ҳолатда. Юкни бў- 
либ-бўлиб ташимоқ. Дорини бўлиб-бўлиб 
ичмоқ. н Тўхта-чи, бу сўз бўлиб-бўлиб 
ёзилган, демак, биттамас, у учта бўлса 
керак. К. Яшин, Ҳамза. 

БЎЛИМ 1 Қисм, хона ва ш. к. га ажра- 
тилган нарсаларнинг ҳар бир қисми, хона- 
си; бўлмаси. Бинонинг бўлимлари. Кеманинг 
бўлимлари. 

2 Идора ва турли ишхоналарнинг маъ- 
лум иш билан шуғулланадиган ҳар бир 
қисми; муайян идорага қарашли қуйи идора, 
шўъба. Вазирликнинг кадрлар бўлими. Инс- 
титутнинг бўлимлари. Шаҳар молия бўли- 
ми. н Вакилларнинг унча катта бўлмаган 
аппаратида озиқ-овқат, молия ea маъмурий 
бўлимлар бор. Ш. Холмирзаев, Сўнмас ўт. 
Маориф бўлимида иш қизғин эди. П. Турсун, 
Ўқитувчи. Маҳвашнинг отаси — район молия 
бўлимининг мудири. Т. Ашуров, Оқ от. Нус- 
ратбек алоқа бўлимига икки-уч марта бориб, 
уйи билан гаплаша олмади. С. Нуров, Май- 
саларни аёз урмайди. 


3 Магазин, музей, омбор ва ш. к. нинг 
бир турдаги нарсалар тўпланган (қўйилган) 
ҳар бир қисми. Магазиннинг пойабзал бўли- 
ми. Музейнинг қадимги дунё бўлими. н 
Магазинда ҳозир ўн бешта бўлим ишлаб ту- 
рибди. Газетадан. Вақт ўтказмай, [мага- 
зиндан] ўзингизга керакли бўлимда бир зумда 
иишнгизни битириб чиқасиз. Газетадан. 

4 Илмий иш ёки бадиий асарнинг, дав- 
рий нашрлар ва тўпламларнинг ҳар бир 
мустақил қисми. Диссертация беш бўлимдан 
иборат. Романнинг учинчи бўлими. Журнал- 
нинг библиография бўлими. Газетанинг эъ- 
лонлар бўлими. н Бирор абзацга келиб, 
сўнгра қараса керак, деб ўйладим. Йўқ, бир 
неча бет ea ҳатто катта бир бўлимдан ҳам 
ўтиб кетди, қарамади. Ойдин, Уялди ше- 
килли, ерга қаради. Студентлик чоғларимда 
редакциялардан бирига шеър олиб бордим. 
Бўлимдагиларга маъқул бўлиб, олиб қолишди. 
Шукрулло, Жавоҳирлар сандиғи. 

5 Ўлчов асбобларининг кўрсаткичлари 
оралиғи. Термометр бўлимлари. 

БУЛИМЛИ кам. қўлл. 1 Бўлали, бўлиқ, 
дуркун, етилган. Беклар, қадимнинг бўлимли 
йигити деб, унинг [Тўғонбекнинг] елкасини 
қоқдилар. Ойбек, Навоий. 

2 Ишнинг кўзини биладиган, ишбилар- 
мон. Ёш бўлса ҳам, ўзи бўлимлигина, қизлар- 
га бошроқ. «Юсуф ва Аҳмад». 

БЎЛИМСИЗ кам қўлл. айн. ландавур. 
-Аканг жуда тентак, жуда бўлимсиз йи- 
гит,— деди ниҳоят пўнғиллаб бой. Ойбек, 
Танланган асарлар. 

БЎЛИМЧА Бўлим ичидаги, таркибида- 
ги кичик бўлим; шуъбача. Идоранинг бўлим 
ea бўлимчалари. Диссертациянинг бўлим ea 
бўлимчалари. 

БУЛИНИШ 1 Бўлакларга, қисмларга, 
шохобчаларга ажралиш. Маъмурий бўлиниш. 
Сонларнинг касрсиз бўлиниши. 

2 биол. Энг содда организмларнинг икки- 
га ажралиб урчиши. Ҳужайранинг бўлиниши. 

БУЛИНМА1 мат. Бир соннинг иккин- 
чи сонга бўлиниши натижасида келиб чиқ- 
қан учинчи сон, бўлиш амалининг нати- 
жаси. Мас,. 18: 6 = 3. Бу epda 3 сони бўлин- 
мадир. «ЎзМЭ». 

2 ҳарб. Йирикроқ ҳарбий қисм тарки- 
бидаги кичикроқ ҳарбий бирлик (мас., 
полкда — батальон, дивизион; батальонда 
— рота). Миномётчилар бўлинмаси. Ўқчилар 





бўлинмаси. н Бўлинма кечагина душман 
батареяси турган тепаликни айланиб ўтди 
ва жангсиз илгарига қараб юрди. А. Қаҳҳор, 
Асарлар. 

БЎЛИНМАС Бўлиб, ажратиб, тақсим- 
лаб бўлмайдиган. «Атом» юнонча сўз бўлиб, 
«бўлинмас» деган маънони билдиради. 

Бўлинмас фонд Жамоа хўжаликлари, 
ширкат хўжаликларининг аъзолари ўртаси- 
да тақсимланмайдиган жамғармалар. Бу йил 
кўпгина хўжаликлар жамоа даромадининг 
деярли 30 фоизини бўлинмас фондларга аж- 
ратмоқдалар. Газетадан. 

БЎЛИНМОҚ I (фақат кўм. фл. взф.) 
Бўлмоқ I фл. мажҳ. н. У [Отабек] эгарлаб 
бўлинган отини ҳовлига қараб етаклай бош- 
лаганда, ҳалиги қараб турган бош ҳам де- 
вордан қуйига тушиб йўқолди. А. Қодирий, 
Ўтган кунлар. 

БЎЛИНМОҚ II Бўлмоқ II фл. мажҳ. ва 
ўзл. н. Ёнғоқ иккига бўлинди. Сўз бўғинларга 
бўлинади. Айрилганни айиқ ер, бўлинганни 
бўри ер. Мақол. н Бир парча гўшт ўн пар- 
ракка бўлинди. М. Мансуров, Ёмби. Жанг- 
чилар, кичик гуруҳларга бўлиниб, қишлоқ 
оралаб кетдилар. Ойбек, Қуёш қораймас. 
Болам, оиланинг иккига бўлиниб туриши 
қийин. Мирмуҳсин, Умид. 

БУЛИНУВЧИ 1 Бўлакларга, қисмларга 
ажралувчи, ажраладиган. 

2 мат. Бирор сонга бўлиниши керак 
бўлган иккинчи сон. 

БЎЛИС [р. волость — эгалик қилмоқ] с. т. 
тар. 1 Ўтмишда Россия ва унга тобе ҳудуд- 
ларда уезд таркибидаги бир қанча қишлоқ- 
ни ўз ичига олган маъмурий бўлинма. -Минг- 
боши, — деди у [ҳоким].. —Бўлисингда ишга 
чиқмайдиган битта ҳам одам бўлмаслиги 
керак! М. Исмоилий, Фарғона т. о. Андижон 
атрофидаги Қўқонқишлоқ бўлисида рўй бер- 
ган воқеа маъмурларни ғоят таҳликага солиб 
қўйди. «Фан ва турмуш». Бўлис маҳкамаси- 
нинг кенг ойна равонли ёруғ хонасида гоҳ ту- 
риб, гоҳўтириб, тинмайўй суряпти. X. Тўхта- 
боев, Йиллар ва йўллар. 

2 Шундай маъмурий-ҳудудий бўлинма 
ҳокими. Бўлисимиз Раззоқвойнинг қоғози би- 
лан кеча шаҳарга тушиб, китоб, дафтар, 
қоғоз, қалам, яна аллақанча дов-даскак ол- 
дим. Ҳ. Ғулом, Машъал. 

БЎЛИШ I Бўлмоқ I фл. ҳар. н. [ Эшвой\ 
Камбағал бўлишига қарамай, Йўлчининг ou- 


ласига қўлдан келганча ёрдам кўрсатар эди. 
Ойбек, Танланган асарлар. Ким эдик?.. Бу 
саволга бериладиган жавоб ҳам қизиқарли 
бўлиши керак. Н. Сафаров, Оловли излар. 
Овчи бўлиш учун қизиқишнинг ўзи кифоя 
қилмайди, нишонга тўғри ура билиш зарур. 
Шукрулло, Сайланма. 

Маълум бўлишича крш. с. Шу (нарса) 
маълум бўлдики, аниқланишича. Маълум 
бўлишича, булар бу ерга ўтиргани эмас, бир 
одамни қидириб киришган экан. А. Қаҳҳор, 
Оғайнилар. 

БЎЛИШ II 1 Муайян қисм, бўлакларга 
ажратиш; тақсимлаш. Даромадни колхозчи- 
лар ўртасида бўлиш. Пулни тенг бўлиш. 

2 мат. Бир сонни иккинчи сонга тақ- 
симлаш амали. 

БЎЛИШЛИ: бўлишли феъл тлш. Тас- 
диқни ифодаловчи феъл шакли. зид. бўлишсиз 
фсъл. 

БЎЛИШМОҚ I Бўлмоқ I фл. бирг. н. 
Дўстлар ўйланиб туриб, кейин бахтларини 
синамоқчи бўлишибди. «Эртаклар». Илгари 
«синглим» деб турган йигитлар, сал ўтмай, 
« ona » дейдиган бўлишди. А. Қаҳҳор, Мастон. 

БЎЛИШМОҚ II Кўмаклашмоқ; ён бос- 
моқ, тарафини олмоқ. Бўлмаганга бўлишма. 
Мақол. Ёмон ёвга бўлишар. Мақол. н Сизга 
Шукуржон айтган экан-ку унинг қанақа иш- 
лар қилганини, нима қилардингиз унга бўли- 
шиб. О. Ёқубов, Ота изидан. Ўн тўрт кунда 
осмонда ой тўлишаркан, Меҳнаткашлар бир- 
бирига бўлишаркан. «Қўшиқлар». 

2 этн. шв. Битишмоқ, унашмоқ, келиш- 
моқ. Асрорқулнинг ўғли Ёдгорбой аскарликни 
битириб келганда, Ҳайдар отанинг жиянига 
бўлишамиз, деб туришган эди, мана бу уруш 
чиқди-ю, тўй кейинга қолди. А. Қаҳҳор, Ас- 
рор бобо. 

БЎЛИШМОҚIII1 Бўлмоқ II фл. бирг. н. 
Тенг бўлишмоқ. н Ўрмонжон Абдусамат- 
қори билан тил бириктириб, икки юз йигир- 
ма беш саржин ўтин сотган ва пулини иккови 
бўлишиб олган. А. Қаҳҳор, Қўшчинор чи- 
роқлари. Ифтордан сўнг чуғурлашиб, рама- 
зон айтиб, йиғилган нарсаларимизни бўли- 
шиб бўлгач, катталар олдига секин бўйлари- 
мизни кучимиз етгунча чўзишиб борардик. 
«Ёшлик». 

2 кўчма Ўртада баҳам кўрмоқ. Топганини 
бўлишмоқ. н У [Фотима] мақтаниш учун 
эмас, балки ўз қувончини бирдан-бир яқин 




қариндошлари билан бўлишмоқчи, улардан.. 
яхши сўзлар эшитмоқчи эди. П. Турсун, 
Ўқитувчи. 

БЎЛИШСИЗ: бўлишсиз феъл тлш. Ин- 
кор ифодаловчи феъл шакли. зид. бўлишли 
феъл. 

БУЛИҚ 1 Яхши ўсган, дуркун; тўлиш- 
ган; тўла, семиз. Лаълининг бўлиқ гавдаси 
унга икки-уч ёш улуғворлик қўшиб турар, 
яқинда мактабни битирган қизга ўхшамас- 
ди. Д. Нурий, Осмон устуни. Тез-тез нафас 
олганида, бўлиқ кўкраклари кўтарилиб-кў- 
тарилиб тушади. Т. Ашуров, Оқ от. Бу па- 
риваш.. жиякли қизил атлас лозими ял-ял 
ёниб, бўлиқ болдирини қучоқлаб турган, ўзи 
алвон турли гулларни суғориб юрган Шаҳ- 
зодахон эди. К. Яшин, Ҳамза. Шарофат хола 
қуртхонага кириб, сўкчакдаги виишллаб барг 
еб ётган бўлиқ қуртларни кўриб, ҳанг-манг 
бўлиб қолди. Ғайратий, Довдираш. 

2 Бўрсилдоқ, кўпчиб турган, бўз. Биров 
бўлиқ ерга омоч соляпти, бирови ёш-ёш 
ўғилларини ёнига олиб, ариқ ковлаб, юқорига 
тупроқ отади. X. Тўхтабоев, Йиллар ва 
йўллар. Бўлиқ тупроқ бағрини ёриб, нозик- 
яшил майса уйғонди. «Саодат». ..аллақаёқда 
бўғиққан момақалдироқ гулдураб, беозоргина 
ёмғир савалаб ўтди, бўлиқ тупроқ ҳиди ан- 
қиди. А. Мухтор, Чинор. 

3 Яхши ривожланган, баравж; тиқмачоқ, 
Буғдой шундай ўсиқ ва бўлиқ эдики, бу ма- 
софадаги пастқам тепаликлар, сойликлар 
билинмасди. О. Ёқубов, Эр бошига иш тушса. 
Қовунлар бўлиқ палак орасидан мўралаб, мени 
уз деяётгандек. Газетадан. Пахтакорларимиз 
асосий эътиборни.. бўлиқ кўсак тўплашга 
қаратдилар. Газетадан. Ғўзанинг шохларида 
маржондек тизилган бўлиқ, семиз кўсаклар 
гўё чимматларини очиб, жамолини кўз-кўз 
қилаётган гўзал қизларга ўхшайди. Н. Сафа- 
ров, Оловли излар. 

4 Мўл, баракали (ҳосил ҳақида). Бўлиқ 
ҳосил билан сахий куз келди. Э. Раҳим, Янги 
қадам. Ўз вақтида, хатонинг олдини олиб 
берилган ишлов ғўзаларнинг бўлиқ ҳосилга 
киришига ёрдам берди. Ж. Абдуллахонов, 
Тўйга келинглар. 

БЎЛИҚМОҚ Тўлишмоқ, чирой очмоқ. 
Тўла унинг [Самаднинг] санаторийдан анча 
бўлиқиб, тарам-тарам қизил югуриб келган 
иссиқ юзига ҳавас билан тикилиб: -Тузуксан- 
ку, — деди. М. Исмоилий, Бизнинг роман. 


БЎЛКА [пол. bulka — кичикроқ юмалоқ 
нон] с. m. Буғдой унидан тайёрланган, кў- 
пинча ғишт шаклидаги узунроқ нон. Оқ 
бўлка. Ширин бўлка. н ..кейинги ҳафтада, 
ўртоқлар, меҳнат интизоми заводимизда 
худди сувга тушган бўлкадек бўшаишб кетди, 
— деди Мирҳайдаров. С. Абдуқаҳҳор, Сана- 
май саккиз дема. 

БУЛМА 1 айн. хона. Икки бўлмали кич- 
кина, пастқам уй, томи босай деб турибди. 
С. Сиёев, Аваз. Келин-куёв хонага киришди. 
Уй эгаси нариги бўлмага ўтиб, нимадир деб 
ғўнғиллади. С. Сиёев, Аваз. Низом хушлар- 
хушламас овқатланганидан сўнг, ётоқ бўл- 
мага кирди. «Ёшлик». Дўкон икки бўлмадан 
иборат эди: кичкина айвончадан ўтиб кири- 
ладиган даҳлиз ва соч-соқол олинадиган ич- 
кари хона. С. Сиёев, Ёруғлик. 

2 айн. бўлим 2. Фабрикаларнинг ишга 
чақирувчи гудоклари чалинди: бўлмаларда, 
цехларда, станоклар ёнида яна қизғин ҳаёт 
бошланди. Туйғун, Станоклар ёнида. 

БЎЛМАГАН 1 Бўлмоқ I фл. сфдш. 
Уйимизда меҳмон бўлмаган кун йўқ. У ҳеч 
вақт бу ерда бўлмаган. н Поэзиянинг менга 
маълум бўлмаган сирларини айтиб берди. 
Шукрулло, Сайланма. Меҳмондўст бўлма- 
ган одамдан яхшилик кутилмайди. «Фан ва 
турмуш». 

2 Асоси йўқ, бўлмағур, пуч. Бўлмаган гап. 
Бўлмаган хаёллар. 

БЎЛМАСА 1 Бўлмоқ I 1 фл. 3-ш. 

бўлишсиз шакли. Бўлмаса, бўлмас! Униси 
бўлмаса, буниси бўлар. Бир балоси бўлмаса, 
шудгорда қуйруқ на қилур. Мақол. н Зарур 
иш бўлмаса, чақиртирармиди. «Гулдаста». 

2 зидл. боғл. Акс ҳолда, йўқса. Ҳар куни 
хонадонимизда янги гап чиқиб туради. Бўл- 
маса, қайнонамнинг уйқуси келмайди. Га- 
зетадан. Уйлансам, Маҳбубага уйланаман, 
бўлмаса, фронтга ариза бериб кетаман, деб 
икки оёғини бир этикка тиқиб туриб олди. 
С. Аҳмад, Уфқ. 

3 крш. с. Шундай бўлса, шундай бўлган 
тақцирда, у ҳолда. Бўлмаса, нима қил дейсиз, 
яна икки йил кут, дейсизми? М. Исмоилий, 
Фарғона т.о. Майли, бўлмаса, бориб жиндек 
мизғиб олай. С. Аҳмад, Ҳукм. Қизингни Тош- 
кент жўнатишга кўн, бўлмаса. А. Қодирий, 
Ўтган кунлар. Бўлмаса, ҳозир борайлик-да, 
кейинги мажлисда ёзармиз. Ҳамза, Танлан- 
ган асарлар. 




Ё бўлмаса Ё, ёки, ёхуд. Кампирнинг аҳ- 
моқлиги, ё бўлмаса, душманингизнинг иғвоси 
учун мени шундай дейишга қандай тилингиз 
борди? А. Қаҳҳор, Қўшчинор чироқлари. ..ё 
бўлмаса машу [мана шу] қилтириқ бўйнинг- 
дан жонингни суғуриб оламан!М. Исмоилий, 
Фарғона т.о. 

4 Демак, маълум бўлдики. Бўлмаса, 
илгаридан эрингизнинг ўша ҳаракатларини 
ҳам билар экансиз-да? А. Қодирий, Ўтган 
кунлар. -Бўлмаса, мени хуитамабди-да! — деди 
йигит чолнинг сўзини бўлиб. М. Исмоилий, 
Фарғона т.о. 

Бўлмасам-чи Тасдиқ жавоб сифатида 
ишлатиладиган ибора. н - Бўлмасам-чи, — 
деди Элмурод, — ўзим курашга тушмайман- 
да. Тушсам, бу полвон писанд эмас, кўтариб 
ура бераман! П. Турсун, Ўқитувчи. Бўлмасам- 
чи! Теварак-атрофда мен кўрмаган жой йўқ. 
М. Осим, Ибн Сино қиссаси. Оз бўлмаса қ. оз. 
Ҳеч бўлмаса Лоақал, ақалли; жуда бўлма- 
ганда. Мирза Муҳиддин ўрин кўрсатиб, ҳеч 
бўлмаса, пойгакдаги кўрпачага ўтиришини 
сўради. А. Қаҳҳор, Сароб. Сатторқул баҳорда 
қари-қартангларни йиғиб: -Бекордан ҳамма 
безор, ҳеч бўлмаса, бир қутигина қурт тут- 
майсизларми ? — деди. А. Қаҳҳор, Қўшчинор 
чироқлари. 

БЎЛМАҒУР 1 Асоси йўқ, асоссиз, таги 
пуч. Бўлмағур хаёллар. н Бе, бўлмағур гапни 
қўйсангиз-чи. Эшитмасангиз, кўрмасангиз, 
қаёқдан биласиз! П. Турсун, Ўқитувчи. Бўл- 
мағур гапни бу ерда бозор кўтармайди, Хол- 
жон. Ғайратий, Довдираш. 

2 Одоб-ахлоқ доирасига сиғмайдиган, 
одобдан ташқари, қўпол, ножўя. Бўлмағур 
гапларни оғизга олманг. Ойбек, Танланган 
асарлар. 

3 Ярамас, разил; ахлоқсиз. Мен албатта 
кўзингизнинг оқу қораси бўлган ёлғиз қизин- 
гизни ярамас, бўлмағур кишига тутиб бера- 
сиз, деб билмайман. А. Қодирий, Ўтган кунлар. 

БЎЛМИШ эск. Бўлмоқ I 1 фл. сфдш. 
Келин бўлмиш қиз. Куёв бўлмиш йигит. Ота- 
миз бўлмиш киши. н -Қуда бўлмишимиз ҳол- 
жонимга қўймаяпти, узатиб, ўйинқароқ қизи 
тушмагурдан тинчиб қўя қолсаммикин деган 
ўйим бор, — деди Тошхоннинг онаси. А. Мир- 
аҳмедов, Ўт юраклар. Шу кундан бошлаб 
Муҳаммад ибн Аҳмад ҳам, унинг она бўлмиши 
ҳам муҳтожлик балосидан қутулди. М. Осим, 
Карвон йўлларида. 


БУЛМОҚ I 1 Юз бермоқ, воқе бўлмоқ. 
Кеча мажлис бўлди. Бугун бир қизиқ воқеа 
бўлди. н Бир ойдан кейин худди мана шу 
катта боғда данғиллама тўй бўлди. Ў. Ҳо- 
шимов, Қалбингга қулоқ сол. Бўлди кулги! 
Айниқса, Мирраҳимов завқ қилиб кулди.. А. 
Қаҳҳор, Асарлар. 

2 Келмоқ, бошланмоқ; ўтмоқ, кечмоқ 
(фасл, давр, пайт ва ш. к. ҳақида). Баҳор бўл- 
ди. Кеч бўлди. Вақт бўлди. н Бувайдадан 
чиқиб кетганимга йигирма йилдан ошгандир, 
кўп ҳам бўлгандир. А. Қаҳҳор, Қўшчинор 
чироқлари. 

3 Баҳоланмоқ, бирор нархга олинмоқ 
ёки сотилмоқ. Сигир қанча бўлди? — Арзон 
бўлди. Бўлиши қанча ? — Олаверинг, от билан 
туя бўлармиди! 

4 Амалга ошмоқ, битмоқ. Бўладиган иш. 
Бўлмайдиган иш. Ҳамма иш бир ҳафтада 
бўлади. Ўқиш қаноат билан бўлади. н Шу- 
нақасиз-да, бўлмайдиган гапга ишониб, бўла- 
диганига ишонмайсиз. С. Аҳмад, Ҳукм. Энди 
бўлар иш бўлди, Асрорқул отага айтманг. А. 
Қаҳҳор, Асарлар. 

5 Тахт ҳолга келмоқ, тайёр бўлмоқ, 
битмоқ. Ҳишлигимизни ҳозирдан ғамлаб 
олдик. Кийим-кечагимиз бўлди. А. Қаҳҳор, 
Кўшчинор чироқлари. 

6 Етарли бўлди деб ҳисобламоқ; тўймоқ. 
Ошни олинг! — Раҳмат, мен бўлдим. 

7 (ч. к. сўз билан) кўчма Тўймоқ; кўриб- 
билиб хафсаласи қайтмоқ; жонига тегмоқ. 
Мен доридан бўлдим. Мен ҳаммаларингдан ҳам 
бўлдим. 

8 Тугатмоқ, охирига етказмоқ. Ишим кўп 
эмас, бир-икки соатда бўлиб қоламан. н 
-Мана, бўлди, — Муқаддам игна ўрнини 
спиртли пахта билан артиб жилмайди. Ў. 
Ҳошимов, Қалбингга қулоқ сол. 

9 Ярамоқ; тўғри, мувофиқ келмоқ. Бу иш 
менга бўлмайди Бу пальто сенга бўлади. Ўзи- 
га бўй бўлмаган, ўзгага енг бўлмас. Мақол. 

10 Эга бўлмоқ; бор, мавжуд бўлмоқ. Бўл- 
гани шу, бошқа йўқ. Бундай ёрдамчининг 
бўлганидан бўлмагани яхши. н Бунинг ўрнига 
ҳидлар таркибида бўлган зарралардан фой- 
даланса бўлмасмикин ? X. Тўхтабоев, Ширин 
қовунлар мамлакати. Деҳқоннинг оти бўла- 
du -ю, ишга солинмайдими? М. Исмоилий, 
Фарғона т. о. 

11 Бирор жойга бориб, ташриф бую- 
риб, маълум вақт турмоқ, кўнмоқ, яшамоқ. 





Хоразмда кўп бўлганман. Ҳайвонот боғида 
бўлмаганман. н Сиз бизнинг ҳовлида бўл- 
ганмисиз? А. Қодирий, Ўтган кунлар. - Кўп 
марталаб меҳмон бўлгандим, — деди қутидор, 

— ул вақтда бобонгиз ҳам ҳаёт эдилар, А. 
Қодирий, Ўтган кунлар. Даданг бу ерда ҳам, 
шаҳар ҳовлимизда ҳам бўлган. Ойбек, Тан- 
ланган асарлар. 

12 Бирор-бир тадбирда иштирок этмоқ, 
қатнашмоқ, ҳозир бўлмоқ. Тўйда бўлдин- 
гизми? н Яхши, сен бу тўртовининг ўти- 
ришларида бўлганмидинг? А. Қодирий, Ўтган 
кунлар. 

13 Ўсмоқ, битмоқ (ўсимлик, ҳосил ҳа- 
қида). Бизнинг ерларда хурмо бўлмайди. Ўз- 
бекистонда пахта яхши бўлади. н Бу ерга 
анжир эк, лагандай бўлмаса, калламни ол. 
Ойбек, О. в. шабадалар. 

14 Бирор даражага етмоқ, ўз наслига 
тортмоқ. Одам бўлмоқ. Ўқиб инженер бўлмоқ. 
Отанг боласи бўлма, одам боласи бўл. Мақол. 
н Университетни битираман, кандидат, 
доктор бўламан. А. Қаҳҳор, Оғриқ тишлар. 

15 (ч. к. сўз билан) Дунёга келмоқ, ту- 
ғилмоқ. Чўридан бўлган бола.. унинг устига 

— қиз, бийнинг шаънига иснод эди. А. Мухтор, 
Қорақалпоқ қиссаси. -Ҳой, мингбошининг 
ҳаромидан бўлган қизи, қанисан, бу ёққа кел! 

— ўшқирди бойвачча. К. Яшин, Ҳамза. 

16 (ч. к. сўз билан ) Келиб чиқмоқ, ту- 
ғилмоқ. Саломат Наманганнинг Чортоқ қиш- 
лоғидан бўлади. С. Аҳмад, Ҳукм. 

17 Бирор ҳаракат ёки нарсанинг етарли 
бўлганини, меъёрдан ошганини, қониққан- 
ликни, мамнунликни ифодалайди. Бўлди, 
кетмонларни бир ерга тўпланглар, кетдик. С. 
Кароматов, Олтин қум. -Бўлди, — қиз кула- 
кула кафти билан юзини тўсди. — Бўлди, 
Марат ака, тавба қилдим.. Ў. Ҳошимов, 
Қалбингга қулоқ сол. Э, бўлди-бўлди. Шоди- 
бекнинг ўғлиман, денг? Э. Раимов, Ажаб қиш- 
лоқ. Мана, Эрмат ота, мана бу иш бўпти- 
да. П. Турсун, Ўқитувчи. 

18 Бирор ҳаракат, тадбирни маъқулла- 
моқ, унга қўшилмоқ. Бўпти, боради! Бироқ 
Хўжабекова кўнармикан ? С. Анорбоев, Оқ- 
сой. Бўпти. Сизнинг ташаббусингизни қув- 
ватлаймиз. П. Турсун, Ўқитувчи. -Хўп бўла- 
ди, — дедим-у, ўрнимдан турдим. Э. Раимов, 
Ажаб қишлоқ. 

19 Сифат туркумидаги сўзлар билан 
бирикиб, қўшма феъл ҳосил қилади, мас., 


ҳайрон бўлмоқ, хурсанд бўлмоқ, кир бўлмоқ. 
Оз бўлсин, оз бўлса ҳам, соз бўлсин. Мақол. 
н Жоним билан, Рустамжон ака. Бундан 
кўнглингиз тўқ бўлсин. К. Яшин, Ҳамза. Шов- 
шув кўтарма! Даданг хабардор бўлиб қолса, 
яхши бўлмайди. Ойбек, Танланган асарлар. 

20 -(а)р, -(а)диган, -(й)диган, -моқчи 
аффиксли феъллар билан қўшилиб, истак, 
майл маъноларини билдиради. У [Отабек] 
кўз ёшларини тўхтатмоқчи бўлар эди. А. Қо- 
дирий, Ўтган кунлар. Шундан кейин четдан 
келган одамларга ҳушёр кўзим билан қарай- 
диган бўлдим. «Муштум». Уй қиладиган бўл- 
сангиз, менинг кўнглимга ҳам қаранг-да. А. 
Қаҳҳор, Асарлар. Гулсумбиби қизи дам олган- 
дан кейин, кечаси ёки эртага астагина бил- 
дирмоқчи бўлди. Ойбек, Танланган асарлар. 

21 -дай, -дек аффиксли феъллар билан 
қўшилиб, иш-ҳаракатнинг жараёни, ҳола- 
тини биддиради. Ҳамроқул сувни ичиб, бир оз 
ўзига келгандай бўлди. А. Қаҳҳор, Асарлар. 
Ногоҳ Бектемир даҳшатли тушдан уйғон- 
гандек бўлди. Ойбек, Қуёш қораймас. Туриб- 
туриб, гоҳо уни тушимда кўргандай бўламан. 
С. Сиёев, Ёруғлик. 

22 -(и)б аффиксли равишдошдан кейин 
кўмакчи феъл вазифасида келиб, иш-ҳа- 
ракатнинг тугалланганлигини билдиради. 
Самандаров хатни ўқиб бўлди, унинг усти- 
га кафтини қўйиб, Тўлаган акага қаради. А. 
Қаҳҳор, Қўшчинор чироқлари. Аёл пах- 
тасини тўкиб бўлгунча, Ғуломжон унга ер 
остидан разм солиб турди. М. Исмоилий, 
Фарғона т. о. 

23 Бўлишсиз шаклларда келиб, иш-ҳара- 
катнинг амалга оширилиши қийинлигини 
ёки мумкин эмаслигини билдиради. Ит 
оғзидан суяк олиб бўлмас. Мақол. Сўз чумчуқ 
эмас, Оғиздан чиқса, тутиб бўлмас. Мақол. 
Ёз ёмғири лой бўлмас, Ўғри асло бой бўлмас. 
Мақол. н У йиғлаб юбормасликка ҳар қанча 
ҳаракат қилса ҳам, бўлмади. Ў. Ҳошимов, 
Қалбингга қулоқ сол. 

24 От кесим таркибида боғлама вази- 
фасида келади. Ўктам Абдуллаев мактабга 
директор бўлди. Бу киши бизнинг тоғамиз 
бўладилар. н Эркак одам бир сўзли бўлади. 
С. Аҳмад, Уфқ. Бола вужуди нозик бўлади. 
Газетадан. Хотин кишининг кўз ёши ширин 
бўлади. Ў. Ҳошимов, Қалбингга қулоқ сол. 
[Кушбеги:] Кутидор билан Отабекнинг кими 
бўласиз, синглим?А. Қодирий, Ўтган кунлар. 







Бор бўлинг қ. бор. Бўлган экан Иш, 

аҳвол яхши эмас экан. Ия-ия, улуғ, сиз ҳам 
шу гапни айтдингизми? Сизки шундоқ де- 
сангиз, роса бўлган экан-да. С. Аҳмад, Ҳукм. 
Йўл бўлсин қ. йўл. Муборак бўлсин қ. 
муборак. Ош бўлсин қ. ош. Шу-шу бўлди-ю 
қ. шу. Қутлуғ бўлсин қ. қутлуғ. ..билан бўлмоқ 
1) бирор томон билан бирга қолмоқ. Ё мен 
билан бўл, ё у билан бўл; 2) бирор нарса ёки 
кимса билан банд ёки овора бўлмоқ. Тўпа- 
нисо Сидиқжоннинг сўзини эшитмаган ва ўз 
ўйи билан бўлиб, бошқа ёққа қараб ўтирган 
эди. А. Қаҳҳор, Қўшчинор чироқлари. -са 
бўлгани -са яхши бўлур эди. У келса, бўлгани. 
Ёмғир ёғмаса, бўлгани. -са бўладимн Ногаҳон 
юз берган воқеа-ҳодиса ҳақида ҳикоя қи- 
лаётганда ишлатилади. Саҳарга яқин Аччида 
кетаётган эдим, рўпарамдан йўлбарс чиқиб 
қолса бўладими. А. Қаҳҳор, Қўшчинор чи- 
роқлари. Роҳилабуви ўлгур, тикиб кийиб олса 
бўладими! А. Қаҳҳор, Қўшчинор чироқлари. 

БЎЛМОҚ II 1 Бутунни (синдириб, қир- 
қиб, ёриб ёки бирор бошқа йўл билан) 
бўлакларга ажратмоқ, бўлак-бўлак қилмоқ. 
Патирни тўрт бўлмоқ. Қоғозни иккига бўл- 
моқ. н Шерзод қиличи билан шерни иккига 
бўлиб ташлади. «Эртаклар». Юк машинаси 
чангни қоқ иккига бўлиб, йўлга тушди. Н. 
Қобул, Беморлар. 

2 Маълум қисмларга, гуруҳларга ажрат- 
моқ, тақсимламоқ. Асарни бобларга бўлмоқ. 
Балаларни гуруҳларга бўлмоқ. 

3 мат. Бўлув амалини бажармоқ, ечмоқ. 
Катта сонни каррали кичик сонга бўлмоқ. 

4 Ўртада тақсим қилмоқ, улашмоқ. Даро- 
мадни бўлмоқ. Меросни бўлмоқ. н Хотинлар 
дастурхондаги.. туз, майиз ва чойни бўлиб 
олишди. С. Аҳмад, Ҳукм. Йигитлар истеҳ- 
комга боришиб, ўқ-дориларини бўлиб олишди. 
Назармат, Жўрлар баланд сайрайди. 

5 Ташкилот, муассаса, корхона ва ш. к. 
ни кичикроқ мустақил қисмларга, бўлим- 
ларга ажратмоқ. Институтни иккига бўлмоқ. 

6 кўчма Гап, сўз, суҳбат ва ш. к. ни тўх- 
татиб ёки кесиб қўймоқ. Эшикдан кириб 
келган махдум уларнинг сўзини бўлди. А. Қо- 
дирий, Меҳробдан чаён. Бектемиров гапини 
тугатмаган ҳам эдики, Турсунбой oma келиб, 
суҳбатни бўлди. С. Аҳмад, Ҳукм. 

7 Шахснинг хаёли, фикри, ўйи ва б. га 
халақит бермоқ, уни чалғитмоқ. Ёқимсиз, 
жирканч кулги Аҳмаднинг хаёлини бўлди. Ф. 


Мусажонов, Ҳиммат. Ҳамиша иш чоғида 
келиб, фикримни бўласан. А. Қодирий, Меҳ- 
робдан чаён. Ғайрат унинг фикрини бўл- 
маслик учун, миқ этмай бормоқда. М. Ҳаз- 
ратқулов, Журъат. 

БЎЛСА 1 Бўлмоқ I фл. шарт шакли. Олим 
бўлсанг, олам сеники. Мақол. Тўғри бўлсанг, 
бехавотир бўласан. Мақол. н Кимнинг хулқи 
ёмон бўлса, у ўзини азобга гирифтор қилади. 
«Фан ва турмуш». 

2 зидл. боғл. Эса. Мен келавердим, у бўлса 
қолди. н Қушбеги бўлса негадир узоқ ўйлаб 
ўтирар, тезда гап очмас эди. А. Қодирий, 
Ўтган кунлар. Ҳаққуш бўлса тўхтовсиз сай- 
рар, ёз шабадасида унинг овози гоҳ секин, гоҳ 
баралла эшитиларди. Ў. Ҳошимов, Қалбингга 
қулоқ сол. 

БУЛТАК шв. 1 Майда қисмларга бўлин- 
ган, парчаланган; бўлак-бўлак. Бу ерларнинг 
тарихи деганда, отанинг кўз олдида.. яланғоч 
дашт, қўрғонлар, пастак деворлар, бўлтак 
ерлар.. гавдаланади. Й. Шамшаров, Довруғ. 

2 эск. Гуруҳ, бригада. Ҳар бир бўлтакка 
тарозу бериш бирмунча оғир кўчади. А. Қо- 
дирий, Ғирвонлик Маллавой. 

БЎЛТАК-СЎЛТАК Ҳар хил бўлакларга 
бўлинган; бўлак-бўлак, парча-пурча. Бўл- 
так-сўлтак ерлар. 

БЎЛУВ I Бўлмоқ I фл. ҳар. н. Чет эл 
делегацияларининг Ўзбекистонда бўлуви. н 
Менимча, бу мироб — ҳосилотликка муно- 
сиб бўлуви мумкин. Ш. Рашидов, Бўрондан 
кучли. 

БЎЛУВ II 1 Бўлмоқ II фл. ҳар. н. Ахир 
Иброҳимбек билан айри тушув — кучни бўлув 
демакдир. «Шарқ юлдузи». 

2 мат. Бир сонни бошқа бир сонга тақ- 
сим қилиш амали. Касрларни бўлув. Бўлув 
ишораси. 

БЎЛУВЧИ I Бўлмоқ I фл. сфдш. Уларнинг 
ҳар бир ўйинига, ҳар бир ҳангомасига «она- 
боши» бўлувчи Тўхтасин ўртоқларини йиғди, 
уларга ивир-шивир билан бир нимани тушун- 
тирди. Ойбек, Танланган асарлар. Умид, 
дарҳақиқат, безори, қолоқ фикрли, хотин- 
қизларга бой-феодалларча муносабатда бў- 
лувчи шахс қилиб кўрсатилибди. Мирмуҳсин, 
Умид. 

БЎЛУВЧИ II 1 Бўлмоқ II фл. сфдш. 

Бўлувчига оз, Оз бўлса ҳам соз. Мақол. н 
Гапирганни бўлувчи, йиқилганни тепувчи 
бўлма. Газетадан. 

2 мат. Бирор сонни бўлиши керак бўл- 
ган бошқа сон. Бўлувчи билан бўлинманинг 
кўпайтмаси бўлинувчига тенг. 

БЎЛУК тар. 1 Мўғуллар истилоси дав- 
ридан 19-асргача Мовароуннаҳр ва Хуро- 
сонда шаҳар атрофидаги шаҳарга тобе ҳудуд- 
лардан иборат маъмурий-ҳудудий бирлик. 

2 Ҳарбий қисм, бўлинма. Мингбоши 
Ҳулназарҳожи ўз бўлуги билан дарвозадан 
чиқиб, шарқ томон йўл олди. М. Осим, Кар- 
вон йўлларида. Сиз бу йигитни ўз бўлугингиз- 
га олиб, от минмоқ, қилич урмоқни ўргатинг. 
М. Осим, Карвон йўлларида. 

БЎЛҒУСИ 1 Бўлмоқ I фл. кел. зам. шакли. 
Ҳар ким таъма йўлин тутса агар пеш, Оқи- 
бат бир куни бўлғуси дарвеш. Газетадан. 

2 сфт. Келажакда бўлиши муқаррар ёки 
эҳтимолга яқин; бўлажак. Ҳурмат момо 
кечқурун урчуғини қўлтиғига қистириб, 
гурунг баҳона, бўлғуси қудасиникига ўтди. 
«Саодат». Моҳира оғзи қулоғида, бўлғуси 
келинини мақтади. Л. Тожиева, Меҳрим 
сизга, одамлар. 

3 от Яқин ёки узоқ келажак вақт; ке- 
лажак. Буни бўлғуси кўрсатади. 

БЎМ-БЎШ Тамоман, мутлақо бўш, 
қуруқ; тап-тақир; ҳувиллаб ётган. Бўм-бўш 
идиш. Бўм-бўш уй. н Соҳил бўм-бўш, ҳувил- 
лаб ётибди. С. Сиёев, Отлиқ аёл. Олдинда 
душман, орқада эса бузилган йўллар, бўм-бўш 
саҳро. «Шарқ юлдузи». Биттаю битта шам 
ёқилган юз кишилик улкан саропарда бўм-бўш 
ва нимқоронғи эди. О. Ёқубов, Кўҳна дунё. 
Ҳаво булутли, касалхона ҳовлиси бўм-бўш эди. 
Ў. Ҳошимов, Нур борки, соя бор. 

Юраги (ёки кўнгли) бўм-бўш Бирор иш 
қилишга ҳафсаласи, иштиёқи қолмаган, 
ҳафсаласи пир бўлган; ноилож. Ҳеч бир нарса 
жалб этмас уни. Бу кун бўм-бўш менинг юра- 
гим. «Гулдаста». Шу топда бу одамга ҳеч 
қандай ёрдам бериш қўлидан келмаслигини 
ўйлади-ю, кўнгли бўм-бўш бўлиб, палатага 
кирди. Ў. Ҳошимов, Нур борки, соя бор. 
Бўм-бўш бўлиб қолади юрак, Ўғлим, меҳр адо 
бўлган чоқ! «Саодат». 

БЎНАК 1 тар. Бирор иш юзасидан иш 
берувчиларнинг иш бажарувчиларга олдин- 
дан берадиган қарзи. -Баракалла! — деди 
Абдухалилбек. —Буниси — бўнаги, иш битгач, 
яна. Ж. Шарипов, Хоразм. Ем-хашак йўқ, бир 
пой ҳўкиз ориқ-туруқ, Қайдан бўнак олиш 
билмай, ҳамён қуруқ. Ғ. Ғулом. Мен иишмга 


қараб сўрай бераман, сиз бўнак қилиб бера- 
верасиз. М. Исмоилий, Одамийлик қиссаси. 

2 тар. Устанинг ўз шогирдига унинг 
ишлаб бериши ёки кейинчалик қайтариши 
шарти билан берадиган қарз пули. Бечора 
косиблар олдинроқ олиб, еб қўйган бўнакнинг 
эвазига тишларини тишларига қўйиб, ҳар 
қанча оғир гап эшитсалар ҳам, чидаб туриб.. 
жавоб қилар эдилар. М. Муҳаммаджонов, 
Турмуш уринишлари. 

3 бух. Маош ҳисобидан ой охирида ҳи- 
соб-китоб қилиш шарти билан олдиндан 
бериладиган пул; аванс. 

БЎНАКДОР Бўнак олган, бўнак олиб 
қарздор бўлган шахс; дебитор. 

БЎНАКЧИ тар. 1 Бўнак бериб, одам 
ишлатувчи шахс. Мендан бўлак бўнакчининг 
қўлига тушганингизда, бирини икки қилиб 
оларди. Н. Сафаров, Султон бўзчининг не- 
варалари. 

2 Бўнак олган шахс, қарздор. Битта 
менмас, бечора-бекас Бўнакчилар бойдан 
норози. М. Али, Боқий дунё. Фойда тушар! 
Кеч куздан деҳқон — Бўнакчилар беришар 
пахта. М. Али, Боқий дунё. 

БУПТИ с. т. 1 Бўлибди. Яхши бўпти. 
Ажаб бўпти. н Иш деган мундоқ бўпти. С. 
Аҳмад, Уфқ. Энди мени кўпчиликнинг ичида 
изза қилмоқчи бўпти-да. Шукрулло, Сай- 
ланма. 

2 Таклифга розиликни билдиради: бў- 
лади, хўп, майли, яхши, маъқул. Бўпти, 
ҳозир фақат бир шарт билан.. Ў. Ҳошимов, 
Қалбингга қулоқ сол. Бўпти, қайноқ-қайноқ 
чой ич-да, бориб ёт. С. Аҳмад, Уфқ. Бўпти, 
ака, полвон бола билан ишласак ишлабмиз- 
да, шу баҳона бизнинг ҳам суратимиз газетада 
чиқиб қолса. С. Аҳмад. Уфқ. 

БЎР Оҳактошнинг майда заррали оппоқ 
юмшоқ тури. Бўр билан оқламоқ. Бўр билан 
ёзмоқ. н Ҳеч гапдан хабари йўқ Искандар 
ака, бир қўлида латта, бир қўлида бўр, 
анграйиб қолди. А. Кўчимов, Ҳалқа. Дераза 
ойнасини бўр ёки ярим стакан сувга икки 
қисм тиш порошоги солиб артсангиз, ялтираб 
кетади. «Саодат». 

БЎРАЛАМОҚ Шиддат билан ёғмоқ 
(бўронли қор ҳақида). Бўралаб қор ёғарди, 
ноилож машинани тўхтатиб, қор тинишини 
кутдик. «Шарқ юлдузи». Бўралаб ёғаётган 
қор кўз очиргани қўймас, лекин йиғилган 
одамлар.. совуқдан киприк қоқмас эдилар. С. 





Зуннунова, Гулхан. Қор шамол аралаш ҳамон 
бўралаб ёғарди. «Ёпшик». 

Бўралаб сўкмоқ Оғизга келганини қай- 
тармай устма-уст сўкмоқ. Мен бўралаб сўкиб 
бердим, бу ургандан ҳам баттар бўлди. М. 
Мансуров, Ёмби. Ошно нонвой бўлишга кўн- 
ди, лекин Яхшибоев унамади. Саройбонни 
бўралаб сўкди. М. М. Дўст, Лолазор. 

БУРАМОҚ кам қўлл. айн. бўраламоқ. Кун 
ботиб, осмон қорайган, аммо тўхтовсиз 
бўраб ёғиб турган қордан ер тобора оқара- 
ётган пайтда Элмурод.. қор учқунларини 
томоша қилар эди. П. Турсун, Ўқитувчи. 

БУРБОИ шв. Тақим, болдир. Азонда ту- 
риб этик кияман деса, этик кўнжидан ўт- 
майди бўрбойи. М. Кўшмоқов, Али Қамбар. 

БЎРДОҚИ 1 Гўшт учун боқиб семирти- 
рилган мол. Бўрдоқи қўй. Бўрдоқига боқмоқ. 
н Бўрдоқини сўйишга қассобни чақирайми? 
Ҳамза, Танланган асарлар. Орадан икки ой 
ўтгандан кейин қараса, қўй бинойидек бўрдо- 
қи бўлиб қолибди. А. Мухтор, Тонг билан уч- 
рашув. Ярим ойлик моянасига саккизта бўр- 
доқи товуқ келади. С. Аҳмад, Сайланма. 

2 кўчма Бекор ётиб ёки бировнинг ҳи- 
собига яшаб семирган одам ҳақида. Ҳа ўша.. 
бир умр меҳнаткашнинг сувини сиқиб ичган 
бўрдоқи Матқовулнинг ўзи. А. Мухтор, Опа- 
сингиллар. Бўрдоқидай лорсиллаб кетяпсан 
кундан-кунга, озишинг керак. Ж. Абдулла- 
хонов, Хонадон. 

3 кўчма Бўлиқ, тўлиқ, етилган. Бўрдоқи 
ҳар бир кўсак. Етилган дурдонамиз. Р. Бобо- 
жон, Танланма. 

БЎРДОҚИБОҚАР Молларни бўрдоқига 
боқиш билан шуғулланувчи киши. 

БЎРДОҚИЧИЛИК Чорвачиликнинг 
молларни бўрдоқига боқишга ихтисослаш- 
ган тармоғи; бўрдоқи боқиш. Бўрдоқичилик 
фермаси. Бўрдоқичилик давлат хўжалиги. н 
..бўрдоқичилик базаси тоғлар бағрида жой- 
лашган. Газетадан. ..бўрдоқичилик базасида 
яна бир ем-хашак тақсимловчи линия ишга 
туширилди. Газетадан. 

БУРЁ шв. эск. айн. бўйра. Юрган — дарё, 
ўтирган — бўрё. Мақол. н Ғурбату андуҳу 
меҳнат бошима айлаб ҳужум, Най каби 
жисмимни янчиб, бўрё қилди мени. «Ўзбек 
шоиралари». 

БЎРИ I 1 Сутэмизувчиларнинг итси- 
монлар оиласига мансуб йиртқич ҳайвон; 
қашқир. Айрилганни айиқ ер, бўлинганни бўри 


ер. Мақол. Бўридан қўрққан тўқайга кирмас. 
Мақол. н Сувонжон қўрага ҳужум қилган бир 
оч бўрини отиб олибди. С. Анорбоев, Оқсой. 
Бу чўлда бирам бўри кўп эканки, кечаси билан 
қўрқиб чиқдим. С. Аҳмад, Уфқ. 

2 кўчма Ёвуз, қонхўр, шафқатсиз одам 
ҳақида. Юрагим сан эдинг, Гулнор, кўзим 
илгари очилган бўлса эди, ман ўз юрагимни 
бўриларга едирармидим? Тонгла маҳшарда 
қай юз билан санга боқаман? Ойбек, Тан- 
ланган асарлар. Аҳмад Ҳусайн оқариб кетди- 
ю, лекин индамади, чунки бўрилар орасида 
эканини яхши биларди. Ойбек, Нур қидириб. 
Бадиа хона бурчагига тисарилди. Рўпарасида 
турган дахшатли бўридан кўз узмасди. Мир- 
муҳсин, Меъмор. 

3 Бўри (эркаклар исми). 

Бўри боқиш (ёки қараш) қилмоқ Қўр- 
қинчли, даҳшатли қарамоқ, еб қўйгудек 
қарамоқ. Бир қўлида теша, Санобарга бўри 
қараш қилиб яқинлашди. К. Яшин, Ҳамза. 
Бўри ейдими «Нимадан қўрқасан» деган маъ- 
нода ишлатиладиган ибора. [Ҳаёт:] -Воей, 
сизам бир қизиқсизки, буви, нима, мени бўри 
еб кетармиди ? — деди-ю, ҳовли этагига юриб 
кетди. М. Исмоилий, Фарғона т.о. Латиф- 
жон ҳиринглаб: -(дипломни) бўри ермиди, уй- 
нинг тўрига экиб қўйганман, — деди. «Муш- 
тум». Бўримисиз, тулкимисиз? «Қуруқ қайт- 
дингизми ёки ундириб?» деган маънода иш- 
латиладиган ибора. [Ҳасан:] Қуруқ келишга 
уялдим-да, тақсир! [Қодирқул:] Қани, бўри- 
мисиз, тулки? Ҳамза, Бой ила хизматчи. 
Бўрининг оғзи еса ҳам қон, емаса ҳам қон 
«Ёмонлиги билан танилган, ёмонлигини 
қўйса ҳам, қўймаса ҳам — ёмон» деган маъ- 
нода ишлатиладиган ибора. Бўрининг еса ҳам, 
емаса ҳам оғзи қон. Шукрулло, Сайланма. 
Бўри туғди (ёки болалади) Кун чиқиб туриб, 
ёмғир ёғаётганда айтиладиган ибора. Бўри 
қулоғи овда Номаълум кишилар ёки айғоқ- 
ағёрлар гап пойлаб юргани ҳақида ўз киши- 
сини огоҳлантириш учун ишлатиладиган 
ибора. Қўйни бўрига топширмоқ Бирор нар- 
сани ёки ишни энг кўп зарар етказадиган 
ёки суиистеъмол қиладиган, оқибатсиз ки- 
шига топшириб қўймоқ. Муродова билмайди. 
Шунинг учун кейинги аризани Давроновга 
юборибди. — Қўйни бўрига топширибди-да. 
И. Раҳим, Ихлос. 

БЎРИ II астр. Осмоннинг жанубий ярим- 
шарида жойлашган юлдузлар туркуми. 





БЎРИБАҒИР бот. Итжумуртгуллилар 
оиласига мансуб, барги тухумсимон, гул- 
лари сарғиш-яшил бута ёки паст бўйли 
дарахт. 

БУРИБОСАР Чорва моллари пода- 
ларини бўрилардан сақлайдиган ва ўтов- 
қўраларни, уй ва ҳайвонларни қўриқлай- 
диган, кўкраги кенг, оёқлари бақувват куч- 
ли ит. Яхшиям, ишончли бўрибосарлар бор. 
Улар бўлмаса, молчиларнинг аҳволига вой, дея- 
веринг. К. Яшин, Ҳамза. Ақлли бўрибосарлар 
сурувларни бўйлаб олдинга чопиб борадилар- 
да, то ҳаммаси ўтиб бўлгунча, чўзилиб ётиб 
дам оладилар. А. Мухтор, Чинор. Йўловчи [чў- 
понга] яқинлашган заҳоти дум ва қулоқлари 
кесилган бўрибосар итлар галаси унга таш- 
ланди. А. Ҳакимов, Илон изидан. 

БЎРИГУЛ бот. Кендирдошлар оиласига 
мансуб, ётиқ илдизпояли, доимо яшил 
бўлиб турадиган кўп йиллик ўт. ..бўригулдан 
нафас олишни кучайтирувчи эрвинин, қон 
босимини камайтирувчи эрвалин алкалоид- 
лари олинади. М. Аҳмедов, Колхозда химия 
кечаси. 

БЎРИКАЛЛА Қовун навларидан бири- 
нинг номи. Лекин куз фаслида бозорга туш- 
ган қовунхўрлар бу лаззатли неъматларнинг 
«бўрикалла», «асати» каби номларини била- 
вермайди. «Фан ва турмуш». Ҳар бўрикалла 
қовун тимсолида кўра билинг, она қизим, 
яратувчи, донишманд халқимиз меҳрин. М. 
Қўшмоқов, Али Қамбар. 

БЎРИКЎЗ бот. Меваси ейиладиган, 
тиканли ўсимлик тури. 

БУРИТАРОҚ бот. Гулхайридошларга 
мансуб, пояси тик, сершох, гуллари сариқ, 
бир йиллик бегона ўт. 

БУРИҚ шв. Оқжўхорининг пояси, жў- 
хорипоя. 

БЎРИҚМОҚ айн. буриқмоқ 1. Яхшибоев 
ўрнидан сапчиб турди. Кўзлари қонга тўл- 
ган, юзи бўриқиб кетган эди. М.М.Дўст, 
Лолазор. Йигитларнинг киприкларини чанг 
босган, юзлари иссиқдан терлаб, бўриқиб 
кетган эди. Ҳ. Ғулом, Тошкентликлар. 

БУРК эск. Ошланган қоракўл теридан 
цилиндр шаклида тикилган бош кийим, 
телпак. Бош омон бўлса, бўрк топилади. Ма- 
қол. Бошсиз бўрк бўлмас, Тойсиз — турк. 
Мақол. н Шу пайт шийпон ичидан бошига 
бўрк кийган Ботир чиқди. П. Қодиров, Юл- 
дузли тунлар. Ҳилич зарбидан Хонзода бегим- 


нинг бошидаги бўрки учиб кетди-ю, узун 
сочлари ёйилиб, елкасига тушди. П. Қодиров, 
Юлдузли тунлар. 

Бош ёрилса, бўрк остида (ёки ичида) 
Оилавий ёки ички жанжал, низоларни таш- 
қарига чиқармаслик кераклиги ҳақида ай- 
тиладиган ибора. Бош ёрилса, бўрк ичида, 
дейдилар, — бўлар-бўлмасга катталарни 
ишдан қўйиб ғириллайвериш хунук нарса. С. 
Аҳмад, Ҳукм. Эҳтимол, бошқаларнинг хо- 
тинлари ҳам шунақадир, у қаёқдан билсин: 
бош ёриғи бўрк ичида, қўл синиғи енг ичида. 
Шуҳрат, Жаннат қидирганлар. Бўрк ол деса, 
бош (ёки калла) олмоқ Буюрилгандан ортиқ 
жазоламоқ, ҳаддан оширмоқ. Бўрк ол деса, 
бош олиб келадиган довюрак йигит эдинг-ку! 
Нима бўлди? Уйғун, Асарлар. Санамай сак- 
киз дейдиган, бўрк ол деса, калла оладиган 
баъзи терговчилар қўлини тиззасига уриб, 
шошиб қолдилар. Газетадан. 

БЎРЛАМОҚ Бўр суркаб оқартирмоқ. 
Деворларни бўрламоқ. 

БУРОЗ шв. 1 Бўйи етган, етилган қиз. 

2 кест. Қари қиз. Xydo кўтарсин сен ин- 
жиқ бўрозни! М. Исмоилий, Фарғона т.о. У 
кейинги йилларда қизини бўлар-бўлмасга ура- 
диган, ҳаёсизларча «бўроз» деб сўкадиган 
бўлиб қолди. М. Исмоилий, Фарғона т.о. 

БЎРОН 1 Тўзон ёки қор-ёмғир аралаш 
эсадиган шиддатли шамол. Бўри бўронда 
қутурар. Мақол. н Ҳамма ёқни қум бўрони 
қоплади. Омон кўринмай қолди. Ҳ. Назир, 
Ёнар дарё. Қум бўрони ўтов кигизларини, 
балиқчиларнинг тўрларини осмонда учириб 
юрди. А. Мухтор, Қорақалпоқ қиссаси. Зар- 
гаров тўхтаб, пастга тушди. Атроф зим-зиё, 
бўрон қутуриб кўз очирмасди. А. Мухтор, 
Бўронларда бордек ҳаловат. 

2 кўчма Тўхтамасдан ёғ(ил)аётган нарса. 
Тўпларнинг ўқ бўрони аввалги куч ва ғазаб, 
қаҳр билан самода ҳукмрон эди. Ойбек, Қуёш 
қораймас. 

3 кўчма Шиддатли, давомли ҳаракат, 
оқим; тўфон. -Халқнинг қудратига, бўронига 
ҳеч қандай тоғ дош келолмас! — деди-да, 
Султонмурод чиқиб кетди. Ойбек, Навоий. 
Наҳот ёвуз бўрон хасдек учиргай ? Ҳайнар то- 
миримда оташин қонлар. «Гулдаста». Халқ 
қўшиқчиларни қарсак ва қийқириқ бўрони 
билан олқишлади. Ойбек, О. в. шабадалар. 

4 Ички, руҳий кечинмалар ғалаёни, 
туғёни. Лекин ичидаги ҳалиги жанг бўрони бир 

нафас ҳам тинмади. «Муштум». Мана, ўзин- 
гиз кўриб турибсиз, шунақа гаплардан кейин 
ошиқ қалбида бўрон кўтарилмайдими? X. 
Тўхтабоев, Ширин қовунлар мамлакати. 
Кўзғалинг, ҳей, ҳис-туйғулар бўрони, Кўпдан 
сизга кўз тутардим умидвор. Дилшода, 
Умидим. Бу сўзлар Йўлчининг юрагида бўрон 
ясади, у тотли, завқли ҳаяжон билан қал- 
mupapdu. Ойбек, Танланган асарлар. 

5 кўчма Хавф-хатар, даҳшат. Тинчлик 
дарахтини оловлардан, бўронлардан асра- 
шимиз керак. «Саодат». У не-не дарёларнинг 
тўлқинларини ўлим бўронлари opacuda кечиб 
ўтмади. Ойбек, О. в. шабадалар. Сенга на 
бўронлар кор қила олур, Сени на йўқотиб, бор 
қила олур. А. Орипов, Йиллар армони. 

6 кўчма Бало, офат, кулфат. Нифоқ 
бўрони хароб этган Хоразмни осонликча забт 
этиб, беҳисоб ўлжалар олиб келганидан у 
хурсанд. М. Осим, Карвон йўлларида. Ана 
ўшанда кўрасан Хоразмда фитна бўронининг 
бошланишини. М. Осим, Карвон йўлларида. 
Халқлар бошига зулм бўронини ёғдирган ва 
офатлар келтирган сариқ вабо — Гитлер 
машинаси зил кетди. Н. Сафаров, Оловли 
излар. 

7 Бўрон (эркаклар исми). 

БУРОНЛИ 1 Бўрон билан ўтган ёки 

бўрон бўлиб турган. Бўронли қиш туни. н 
Кечаси бўлиб ўтган бўронли ва мома- 
қалдироқли жаладан сўнг ҳаво сокин эди. 
Газетадан. 

2 кўчма Кескин, шиддатли кураш, қиз- 
ғин жанг ва ш. к. билан тўлиб-тошган. 
Кўнглимга битмас фароғат берди онам 
алласи, Бўронли йиллар жасорат берди онам 
алласи. Ё. Мирзо. 

3 кўчма Жўшқин, туғёнли. Уни ёш ва 
бўронли қалби Олиб кетди олис шаҳарга. А. 
Орипов, Руҳим. Юлдузлар мисоли кулганда 
руҳим, Бўронли ҳисларга тўлганда руҳим.. А. 
Орипов, Йиллар армони. 

БЎРОНҚУШ(ЛАР) зоол. Найбурунлилар 
туркумига мансуб, сувда яшашга яхши 
мослашган денгиз қушларининг бир тури. У 
Фурқатни бўронни олдиндан кўра билган 
бўронқуш деб атади. Газетадан. 

БЎРСИЛДОҚ 1 Бўрсиб, кўпчиб, бил- 
қиллаб турган. Бўрсилдоқ тупроқ. н Ер қор 
сувига тўйдими, деҳқоннинг омади келгани 
шу: тупроқ кўпчиб, бўрсилдоқ бўлиб кетади. 
М. Назаров, Жилвон жилвалари. Уона қучо- 


ғининг иссиқ тафтини бериб турган юмшоқ, 
бўрсилдоқ ерга чўккалади, ундан бир чимдим 
тупроқ олиб, кўзларига суртди. М. Исмои- 
лий, Фарғона т. о. 

2 Биққидай семиз, лўппи. Баҳодир қиз- 
нинг бўрсилдоқ қўлини ушлаб хайрлашар экан: 
-Демак, театр, санъат институтига кирар 
экансиз-да? — деди. М. Жалолиддинова, 
Кейинроқ. У [Жавҳарий] ўзининг бўрсилдоқ 
бош бармоғини эгиб, Раҳимовани кўрсатди. 
«Фан ва турмуш». 

Бўрсилдоқ нон Кўпчиб пишган юмшоқ 
нон. Ресторан ёнгинасида, новвойхонада ис- 
сиқ бўрсилдоқ обинон ёпиляпти. Газетадан. 
Лекин ҳаёт дегани фақат мураббою бўр- 
силдоқ нондан иборат эмас-да. X. Султонов, 
Онамнинг юрти. 

БЎРСИЛЛАМОҚ 1 Етилиб, бўшашиб 
кўпчимоқ, семирмоқ. Кечаги ёмғирдан кейин 
бўрсиллаб ётган ҳовлига ялангоёқ сакраб 
тушди. Ў. Ҳошимов, Қалбингга қулоқ сол. 
Кечагина пахталар бодроқдай очилиб ётган 
майдонлар шудгордан кейин қор остида 
бўрсиллаб ётибди. Газетадан. Пойлаб деҳқон 
йўлини Бўрсиллайди бўз тупроқ. А. Суюн, 
Олис тонглар. 

2 Иссиқцан ёки тез ҳаракатдан терлаб- 
пишиб кетмоқ. Ўринбой ҳам велосипедда 
ҳарсиллаб-бўрсиллаб келиб қолди. Ҳ. Назир, 
Кўктерак шабадалари. Кўпол ботинкасини 
дўқиллатиб, иссиқда бўрсиллаб-ҳарсиллаган 
Аҳмад келди. Ҳ. Назир, Ёнар дарё. 

БЎРСИМОҚ 1 Бир оз димиқиб, ҳид- 
ланиб қолмоқ, сасинқирамоқ. Айниқса, 
ҳозирги саратон кунларида тўйларда тез 
бузилиб, бўрсиб қоладиган таомларни ниҳо- 
ятда эҳтиёткорлик билан истеъмол қилиш 
керак. Ш. Хўжаев, Тўйдан сўнг. Бизга берил- 
ган овқатнинг гўиапи бўрсинган экан. «Ёшлик». 

2 Намдан шишмоқ, кўпчимоқ. ..ер кузда 
ҳайдалса, айни муддао бўлади, қиши билан 
қор тагида кўпчиб, баҳор чиққанда, ошган 
хамирдай бўрсиб туради. Газетадан. 

БЎРСИҚ Сутэмизувчилар туркумининг 
сувсарсимонлар оиласига мансуб йиртқич 
ҳайвон. Тоғларда одатда айиқ, бўри, ёввойи 
чўчқа, силовсин, бўрсиқ, тулки, жайра уч- 
райди. «Ўзбекистон Республикаси» (энцик- 
лопедия). 

Бўрсиқцай семирмоқ Ҳаддан зиёд семир- 
моқ. Элмурод молларнинг тагини кўрар экан, 
ўзича ўйлади: сенлар бўрсиқдай семириб яша- 





ю, шунча одам очликдан қирилсинми? П. 
Турсун, Ўқитувчи. 

БЎРТИК Бирор нарсанинг бўртиб, тур- 
тиб чиққан ери. Бадандаги бўртик. Детал- 
нинг бўртиги. н Унинг юзи сўлиган, кўзлари- 
нинг оқи кўкарган, тиришган бўйнининг бўр- 
тик кўкиш томирларида юракнинг уриши 
сезилиб турар эди. П. Турсун, Ўқитувчи. 

БУРТИҚ айн. бўртик. Хонага бир неча 
йигит кирди. Ғўлабурроқ, бўртиқ қовоқли 
йигит бугунги иш якунини баён қилди. Й. 
Шамшаров, Қаҳрамонлик йўли. 

БЎРТМА 1 Новданинг кесилган, ўсим- 
ликнинг пайвандланган жойида ҳосил бў- 
ладиган қадоқ ёки қабариқлар. ..новдалар 
бўғимга тақаб кесилганида, бу жойда бўрт- 
малар ҳосил бўлади. Р. Мусамуҳамедов, Мўл 
узум ҳосили. 

2 сфт. Бўртиб, туртиб чиққан; бўртти- 
риб ишланган. Бўртма нақш. н ..бир ус- 
тунида «Амали Саидумархўжа» деб бўртма 
нақш билан ёзиб қўйган. С. Айний, Эсдалик- 
лар. Комила.. ўртоғининг оқ-сариқ, узунчоқ- 
роқ нозик юзига, бир оз бўртма қовоқларига.. 
тикилди. Ойбек, О. в. шабадалар. 

БУРТМОҚ 1 Амал олмоқ; кўкара бош- 
ламоқ; унмоқ. Баҳор.. ўриклар оппоқ гуллади, 
олча новдалари мунчоқ-мунчоқ бўртди. Мир- 
муҳсин, Ҳикоялар ва қиссалар. Қор кетди 
ва заминда Бўртди илк гиёҳ. «Ёшлик». 

2 Кўтарилиб чиқмоқ, туртиб чиқиб тур- 
моқ. Собир аканинг.. чакка томирлари бўр- 
тиб чиққан, кўзлари ичга ботган. Ж. Ша- 
рипов, Хоразм. Уумр бўйи кўксини беркит- 
маган, анордек қизғиш кўксидаги суяклар 
бўртиб чиқиб турарди. Мирмуҳсин, Умид. 
..бўйи чўзилиб, кўкраклари бўртиб чиққан 
гўзал қиз. Мирмуҳсин, Меъмор. Бу тор, та- 
ранг кийимда унинг келишган қомати янада 
бўртиб турарди. С. Сиёев, Отлиқ аёл. Ёнғоқ- 
нинг юзага бўртиб чиққан йўғон илдизи ус- 
тида икки ёш ўтирибди. «Ёшлик». 

3 Қизариб шишинқирамоқ, андак шиш- 
моқ. Салтанатхон кўчага чиққанда, икки 
юзи қизариб, бўртиб турарди. «Муштум». 
Марзия хола иссиқдан юзлари бўртиб кетган 
неварасини бағрига босди. С. Зуннунова, Гў- 
дак ҳиди. 

4 кўчма Ёрқин кўринмоқ, намоён бўл- 
моқ; уйғонмоқ. Бунда қариндошчилик муно- 
сабатининг давр йўриғига хос товланишлари 
бўртиб туради. «ЎТА». Чўккалаб ичаман 


ҳовуч-ҳовуч сув, Дилларда яшамоқ ишқи 
бўртади. Газетадан. 

БУРТОҚ айн. бўртик, бўртиқ. Туркис- 
тонга келди навбаҳор! Яшил қирлар, бўртоқ 
куртаклар. М. Али, Боқий дунё. 

БЎРТТИРМОҚ 1 Бўртмоқ фл. орт. н. 
Томирларини бўрттириб гапирмоқ. Нақшни 
бўрттириб ишламоқ. 

2 кўчма Жуда аён, яққол қилиб кўр- 
сатмоқ, ифодаламоқ; ошириб юбормоқ, 
кўпиртирмоқ. Ҳамон бетўхтов ёғаётган қор 
эса нимтатир ойдинликни янаям бўртти- 
риб кўрсатарди. «Шарқ юлдузи». Мардиев.. 
сув масаласида вазият оғирлигини янада 
бўрттириб кўрсатиш учун чуқур хўрсинди. 
С. Кароматов, Сўнгги бархан. Расулжон 
Комилович.. ҳадеб нуқсонларни бўрттира- 
вергандан кўра, уни бартараф қилишга кири- 
шинг. Ж. Абдуллахонов, Хонадон. Омил 
ўртоғининг кўнглини очиш учун тунги воқеа- 
ни бўрттириб ҳикоя қилди. С. Юнусов, Ку- 
тилмаган хазина. 

БЎСА [ф. — ўпич, муччи] кт., поэт. 

Меҳр, муҳаббат, эркалаш, ўта ҳурмат из- 
ҳори сифатида лабни бирор кимса ёки 
нарсага тегизиш, ўпиш; муччи. Бўса бермоқ. 
Бўса олмоқ. н Элмурод Зебони кузатиб 
қўйиб, иссиқ бир бўса ҳарорати билан қай- 
тиб келгач, узоқ ухлолмади. Шуҳрат, Ши- 
нелли йиллар. Севишганлар қўли бир-бирига 
чирмашди. Дудоқларда бўса чақнади. Шуҳрат, 
Шинелли йиллар. Бўсасини алмашмайман 
бол билан, Ёрга етдим армон билан, зор билан. 
«Қўшиқлар». 

БУСАҒА 1 айн. остона. Ёмоннинг тўрида 
ётгунча, Яхшининг бўсағасида ёт. Мақол. 
Ёмон кучук бўсағада ҳурар. Мақол. н Али- 
мат эшик тутқичини ушлаб, бир нафас 
бўсағада туриб қолди. Э. Усмонов, Ёлқин. 
Бўри Пайғамов, эшик очилиб, бўсағада Нус- 
ратбек кўриниши билан, юзлари яшнаб, ўрни- 
дан туриб кетди. С. Нуров, Майсаларни аёз 
урмайди. 

2 кўчма Бирор ҳудуд, манзилнинг ки- 
риш, бошланиш жойи, остонаси. Ҳорабуғ- 
рохон бошлиқ кўчманчилар ўрдаси ҳозир Са- 
марқанд бўсағасида. М. Осим, Ибн Сино 
қиссаси. «Берлиннинг бўсағасида турибмиз», 
деб мартда бир хат келган эди. С. Сиёев, 
Ёруғлик. Минглаб кичкинтойлар мактаб 
бўсағасига биринчи марта қадам қўядилар. 
Э. Қодиров, Янги марралар сари. 





3 кўчма Бирор маросим, муҳим сана ва 
ш. к. арафаси, бошланиш даври. Ўтган йил 
билан ҳам хайрлашдик. Янги йилнинг қутлуғ 
бўсағасига қадам ташладик. Н. Сафаров, 
Оловли излар. У ғалаба қасрининг олтин 
бўсағасида эди. М. Исмоилий, Фарғона т.о. 
Армия бўсағасида турган навқирон йигит- 
ларга тилагим — Ватанимизнинг муносиб 
қалқони бўлишсин. Газетадан. Сидиқжон худди 
зўр бахтга эришган ёки ўшандай бахтнинг 
бўсағасида тургандай, терисига сиғмай.. эски 
ҳаётини эслагиси ҳам келмай юрар эди. А. 
Қаҳҳор, Қўшчинор чироқлари. 

БУСТОН [ф. — боғ, томорқа, по- 

лиз] поэт. 1 Гул билан қопланган, гул экил- 
ган майдон; гуллаб-яшнаган боғ. Меҳнат 
қилинмаса, бўстон қаерда. Ғ. Ғулом. Тоғлар 
қопқасини оишб ўтган он, Рўпарамда очилди 
бўстон. Т. Тўла. Хилма-хил гуллар хушбўй ҳид 
сочиб, бўстонни яишатиб турар, шишадек 
тиниқ сувлар шилдираб оқиб ётар эди. «Чал- 
пак ёққан кун». 

2 кўчма Боғ-роғли обод ер, яшнаган, 
гуллаган жой. Ўзбекистон — бўстон. н Чўлни 
бўстон қилишга Келди сочи сунбуллар. «Қў- 
шиқлар». Салом, мактаб, ҳаёт бўстони, 
Келдим тўнғич ўғлим етаклаб. Ё. Мирзо, 
Ўғил меҳри. Яхши киши чўлда бўстон яратар, 
тиканликда чин гулистон яратар. «Қўшиқ- 
лар». Соқижон, энди қаддим букилди, Душ- 
манларим кўнгли энди бўстондир. «Нурали». 

3 кўчма Оғуш, қучоқ; дунё, олам. 14с- 
тадим сайр айламоқни мен ғазал бўстонида. 
Э. Воҳидов, Ёшлик девони. Убирумр маъшу- 
қасига интилиб, ниҳоят, унинг васлига етган 
бахтиёр ошиқдай, шеърият бўстонига қулоч 
ёйиб кирди. С. Сиёев, Ёруғлик. Соф бу ишқ 
бўстонида раъноланибсиз мунча ҳам. С. Аб- 
дулла, Тоҳир ва Зуҳра. Энди болалик бўсто- 
нидан ҳатлаб ўтиб, ўспиринлик фаслига қа- 
дам қўйгансиз. М. Осим, Карвон йўлларида. 

4 кўчма Севгили, ёр, рафиқа. Қайда 
қолди ёру дўстлар, умр бўстоним қани? 
«Шарқ юлдузи». Эй ҳаёт, сен мени бўсто- 
нимдан айирдинг, қувончга тўла севгимдан 
айирдинг. Газетадан. 

БЎТА I 1 Туянинг бир ёшгача бўлган 
боласи, бўталоқ. Сабр қилсанг, туянинг 
юкини бўта кўтарар. Мақол. 

Бўтадай бўзламоқ қ. бўзламоқ. 

2 кўчма Болаларни, ёшларни бўталоқ- 
қа қиёс қилиб, эркалатиб айтиладиган сўз. 


Лекин, бўтам, бу фикрга мен унча қўшил- 
майман. X. Тўхтабоев, Ширин қовунлар 
мамлакати. Мен, бўтам, сизнинг тадбиру 
саботингизни синаб кўрмоқчи эдим. Мир- 
муҳсин, Меъмор. 

3 Бўта (эркаклар исми). 

БЎТА II эск. Олтин, кумуш, мис ва ш. к. 
ни эритиш учун ишлатиладиган қадимий 
асбоб, думалоқ косача; тигель. 

БЎГАКЎЗ 1 Мураккабгуллилар оиласига 
мансуб, бинафша ёки ҳаворанг гулли бир 
йиллик бегона ўт. Уйимиз олдида чучмома- 
лар ўсарди. Биз уларни бўтакўз деб терар 
эдик. Ш. Холмирзаев, Бодом қишда гуллади. 
Олтиндай товланиб ётган ариқлар ичида 
тўқ сафсар рангли бўтакўзлар очилиб ётар, 
улар тунги юлдузлар сингари кўз қисиб moe- 
ланарди. Ш. Тошматов, Эрк қуши. 

2 кўчма Туя боласининг кўзига ўхшаш 
чиройли кўз; шаҳло кўз ва шундай кўзли 
киши. [Фарғонанинг] Қизлари сизга ўхшаган 
бодомқовоқ, бўтакўз бўлади. Шуҳрат, Ши- 
нелли йиллар. Ўлан айтиб ўтирган бўта- 
кўзим, Бари қиздан яхишсан ёлғиз ўзинг. «Оқ 
олма, қизил олма». Яхши экан сизнинг олган 
қизингиз, Қутли бўлсин, жезна, бўтакўзингиз! 
«Гулнорпари». 

3 Бўтакўз (хотин-қизлар исми). 

БЎТАЛА Лойқалашган, яширин, муд- 

ҳиш, ифлос. Нафиса эса зийрак «одамгар- 
чилик» тубида қанақа бўтала ниятлар ёт- 
ганини фаҳмлаб.. ўзи улуғ, супраси қуруқ.. 
«всипанпарварлар»дан хафа бўлди. Шуҳрат, 
Жаннат қидирганлар. 

БЎГАЛОҚ 1 Туянинг боласи, бўта. Ҳа, 
эсимда, бўталоқ бирам кўҳлик, кўзлари 
катта-катта, мулойим, ёқимли, зийрак эди. 
Ойбек, Болалик. Шайбонийхон бўталоқ 
жунидан тўқилган майин жойнамоз четига 
қайтиб ўтирди. П. Қодиров, Юлдузли 
тунлар. 

2 кўчма айн. бўта 2. Сира ҳам ташвиш 
тортма, бўталоғим. Тез-тез келиб, ҳолинг- 
дан хабар олиб тураман. Ҳ. Ғулом, Машъал. 
Биласанми, бўталоғим, табиий фанлар давр- 
нинг зарурий эҳтиёжларидан вужудга кела- 
ди. С. Кароматов, Олтин қум. 

БЎГАЛОҚКЎЗ айн. бўтакўз 2. Мен қадди 
чоғроқ, бўталоқкўз, кенг ёноқли, сариқ бола 
бўлиб ўсдим. А. Мухтор, Асарлар. 

БЎТАМЛАМОҚ Болани бўтага қиёс 
қилиб, бўтам деб эркалатмоқ, ардоқламоқ. 




Шул замонда Гулистоннинг султони бўтам- 
лаб, қўзимлаб.. йиғлади. «Муродхон». 

БУТАМОҚ Аралаш-қуралаш ҳолатга 
келтирмоқ, чалкаштирмоқ, чувалаштириб 
юбормоқ. Бу ўй яна кўп ўйларни эргаштириб 
келиб, фикрини бўтаб юборди. А. Қаҳҳор, 
Сароб. 

БУТАНА 1 Лойқа, қум, тупроқ кабилар 
аралашган (сув ҳақида). Бир жойга тўпла- 
ниб, тутқун бўлиб турган бўтана сув қир- 
ғоқни бузиб юборди. Э. Усмонов, Ёлқин. Сой 
ва ариқларда сумалакранг бўтана шиддати 
ошиб боради, пишқиради. С. Нуров, Нарвон. 

2 Лойқасимон, кир тусли, хира. Қиём 
бўтана бўлмай, тиниқ тусда бўлиши лозим. 
К. Маҳмудов, Ўзбек таомлари. 

БУТАНОҚ шв. кам қўлл. айн. бўтана. 
..ёзда лойқа, қишда бўтаноқ ариқ суви ҳам- 
манинг меъдасига теккан эди. Газетадан. 
Қишлоқнинг ўтмиш қиёфаси ёзда чанг, қишда 
лой тор кўчалар.. қора чироқ, бўтаноқ сув. 
Газетадан. 

БЎТҚА 1 Гуруч, буғдой каби донлардан 
қайнатиб пиширилган қуюқ овқат (ҳалим, 
шавла, ширгуруч кабилар). Бир тариқдан 
бўтқа бўлмас. Мақол. н -Тўйга ҳеч кимни 
чақирмадик. Ахир икки товоқ буғдой бўтқа 
билан қилинган тўйни тўй деб бўладими? — 
деди чол. О. Ҳусанов, Қўшиқчининг тақцири. 
[Саид] Ўртоқларининг қистови билан бўт- 
қадан бир неча қошиқ егандай бўлди. Й. Му- 
қимов, Олов ва ниҳоллар. 

2 Аталасимон қуюқ нарса. Қоғоз бўтқаси 
(қогоз саноатида). н Эриган шиша бўтқаси 
пуфлаш найчасига эмас, балки темир таёқ- 
чага олинади. М. Аминжонова, Шишанинг 
кашф этилиши. 

3 кўчма Чалкаштириб, аралаш-қуралаш 
қилиб юборилган нарса. Биз мадрасада 
арабча, тожикча сўзлар бўтқасини кавшаш- 
дан бошқа нарсани билмас эдик. М. Муҳам- 
маджонов, Турмуш уринишлари. Хаёлларинг 
бўтқа бутун ўлда-жўлда.. Т. Тўла, Асарлар. 

Бўтқа бўлмоқ 1) аралашиб, эзилиб, бўтқа 
ҳолига келмоқ. Кўчанинг лойи бўтқа бўлиб 
кетибди; 2) кўчма аралаш-қуралаш бўлиб 
кетмоқ, чалкашмоқ. Ҳамма иллат шундаки, 
Ўктамжон келди-ю, иш бўтқа бўлди. Ойбек, 
О. в. шабадалар. Тўғрисини айтганда, тилимиз 
кундан-кунга ўзимиз ҳам гангиб қоладиган 
даражада бўтқага айланиб бормоқда. «Муш- 
тум». Бўтқасини чиқармоқ Эзиб, мажақлаб 


юбормоқ, адабини бермоқ. Сени бугун булар 
бўтқангни чиқаришмоқчи. И. Раҳим, Ихлос. 

БУХЧА Кийим-кечак, латта-путта ва ш. 
к. ўраб тугилган қийиқча, рўмол; тугун, 
тугунча. Бир бўхча сарпо. н Навоий бўхчани 
ешиб, лоқайд ва камтарона табассум билан 
амирлик кийимини кийди. Ойбек, Навоий. У 
олдимга икки бўхча келин сарпосини ташла- 
ди. «Муштум». Абдуваҳҳоб Шоший мурдадек 
чўзилиб ётган чол ёнидаги ўз бўхчасини тит- 
килаб, ундан бир китоб олди. Мирмуҳсин, 
Қаҳрамоннома. 

Бўхчаси тушмаган ёки бўхчасини ташла- 
маган 1) энди тухумдан чиққан, жиш (қуш 
болалари ҳақида); 2) кўчма ҳали гўдак, 
тажрибасиз. Сиз ҳали бўхчасини ташламаган 
чумчуқ боласиз. А. Қаҳҳор, Сароб. Бўхча 
қорин Бўхчага ўхшаб қаппайган қорин ва 
шундай қоринли одам. Мулла Мамасолиҳ 
бўхча қорнини силаб кинояомуз деди: -Э дом- 
ла! Эшоннинг қорни бешдир, бири ҳамиша 
бўшдир. Н. Мақсудий, Лайлатулқадр. 

БЎХЧАЛАМОҚ Бўхча қилиб тугмоқ; 
бўхчаларга тугмоқ. У-буларини бўхчалаб 
қўйибди. 

БЎШ I 1 Ичида ҳеч нарсаси бўлмаган; 
қуруқ. Бўш идиш. Бўш қоп тик турмас. Ма- 
қол. н Келинни олиб келишга кетган ара- 
валар бўш қайтибди. С. Аҳмад, Уфқ. У бўш 
сават, хуржун кўтариб олган эди. С. Сиёев, 
Ёруғлик. Сой бўйида турган бўш кўзани ём- 
ғир чертиб-чертиб қўяди. П. Қодиров, Юл- 
дузли тунлар. 

2 Кимсадан ёки нарсадан холи, ҳеч ким 
ёки ҳеч нарса йўқ. Ғиждувоннинг бозор куни 
бўлганига қарамай, бозор жойи бутунлай бўш 
эди. С. Айний, Қуллар. 

3 Банд бўлмаган, ишғол этилмаган, бе- 
кор. Бўш ўрин. Бўш ер. н Баширжон ола- 
зарак бўлиб, жой қидирди. Хайрият, чекка- 
роқда битта стул бўш экан. Н. Аминов, Қаҳ- 
қаҳа. Ҳашаматли бинода биронта бўш жой 
қолмаган. «Шарқюлдузи». Бўшўрин ахтариб, 
ўртада туриб қолди. Э. Самандаров, Дарё- 
сини йўқотган қирғоқ. Дарахт соясидаги бўш 
ўриндиқ томон юришди. «Ёшлик». 

Боши бўш айн. боши очиқ қ. бош. Ҳуру 
ғилмон сифат ўлтиришингдан Бошинг бўш- 
ми, севар ёрга етишдим. «Баҳром ва Гулан- 
дом». Ука, айтай десам, кўнглинг хуш эмас, 
Олиб кетай десам, боишнг бўш эмас. «Оқ 
олма, қизил олма». 




4 Иш билан банд бўлмаган, ишдан холи; 
бекор, беиш, ишсиз. Бўш кун. Бўш вақт. н 
Жиндак тинч, бўш вақт бўп қолса, бас, у 
дарҳол китобга ёпишарди. Т. Рустамов, Ман- 
гу жасорат. Бўш бўлсангиз, Мингўрикка қи- 
мизга борар эдик. А. Қодирий, Ўтган кунлар. 
Отинойи бирдан-бир ҳунари ва бўш қолган- 
даги овунчоғи — чархни ғариллатишга кири- 
шади. П. Турсун, Ўқитувчи. 

БЎШ II 1 Салга узилиб, юлиниб ёки 
йиртилиб кетадиган, пишиқ-пухта эмас, 
жонсиз. Бўш ип. Бўш арқон. Бўш латта. н 
Сухсур деган қуш бўлар, Тортсам, пати бўш 
бўлар. «Оқ олма, қизил олма». 

2 Салга синиб, уваланиб, эзилиб ке- 
тадиган, юмшоқ. Бўш кесак. Бўш ер. Бўш 
ёнғоқ. Бўш ёғочни қурт ер. Мақол. н Бу 
ёқнинг тоши у ёқники сингари қаттиқ, ях- 
лит эмас, жуда бўш, ғўраша эди. М. Исмои- 
лий, Фарғона т. о. 

3 Кучсиз, заиф; оҳиста. Бўш овоз. н Ан- 
вар юзини тутиб берди. Раъно унинг юзига 
бўшгина уриб қўйди. А. Қодирий, Меҳробдан 
чаён. Ғоявий бўш, бадиий оқсоқ асарлар ўз 
баҳосини олаётир. Газетадан. Сен, болам, ҳали 
кўп ёшсан, Уруш қилмоққа сен бўшсан. «Ма- 
ликаи айёр». 

4 Қаттиқ сиқилмаган, таранг тортил- 
маган, пишиқ-пухта боғланмаган; эркин. 
Дуторнинг торлари ҳали бўш. Машинанинг 
тормозлари бўш экан. н Қамишни бўш 
ушласанг, қўлингни қияди.. [деди Аллонбий]. 
А. Мухтор, Қорақалпоқ қиссаси. Сендан 
баттар қилиб мени боғлаган. Бўш бўлганда 
сўрар эдим ҳолингни. «Ширин билан Шакар». 

Бўш қўймоқ (ёки тутмоқ) Эркинлик 
бериб, ўз ҳолига қўйиб қўймоқ. Сени ҳозир 
бўш қўяман, лекин товуш қилмайсан. Ҳамза, 
Паранжи сирлари. Пул асов қушга ўхшайди, 
сал бўш тутдингми, қўлингдан учади-кетади. 
Ойбек, Танланган асарлар. У отининг бо- 
шини бўш қўйиб, иккала қўлини оғзига кар- 
най қилиб бақирарди. С. Сиёев, Ёруғлик. 

5 кўчма Гапни, ишни эплай олмайди- 
ган; қаттиққўллик, талабчанлик қила ол- 
майдиган; ўз ҳақ-ҳуқуқини талаб қила ол- 
майдиган, бўшанг, ландавур. Бўш раҳбар. 
н -Бўшсиз, лақмасиз! — оғзини кўпиртирди 
Мастура. Ойбек, О. в. шабадалар. Сен бўш- 
сан, латтасан, урғочисан! Пул санашдан 
бошқасига ярамайсан. X. Тўхтабоев, Йиллар 
ва йўллар. 


Бўш қарамоқ Қаттиққўллик, талабчан- 
лик кўрсатмай иш тутмоқ. Унинг бир қисм 
ғўзаси сувдан қолиб, қатқалоқ босган экан, 
юзига солиб: -Ўзингиз хўб пишиқ деҳқонсиз- 
ку, одамларга бўш қарабсиз-да.. — деб ёмон 
изза қилди. Ҳ. Назир, Маёқ сари. 

6 Пухта, билимдон, омилкор бўлмаган; 
заиф. Математикадан жуда бўшман. Араб- 
бой ўқишда жуда бўш. н У ўқишда жуда 
бўш, аммо ғирромлик ва шумликка абжир. 
П. Турсун, Ўқитувчи. Роҳат хола айвонда 
сабзи артиб, келинини койирди: -Бўшсиз, 
болам, бўшсиз! «Гулдаста». 

7 Етарли асосга эга бўлмаган; пуч, хом. 
Бўш хаёллар. н Энди унинг хаёлида ҳамма 
нарса бўш ва маъносиз эди. Ойбек, Тан- 
ланган асарлар. Сан бўш хаёл қилма, Ман 
ҳеч бир вақт сандан ажралмам. Ҳамза. 

Бўш(га) кетмоқ Бекор кетмоқ, зое бўл- 
моқ. Шунча ҳаракат бўш(га) кетди. Бўш(га) 
чиқмоқ Асоссиз, пуч бўлиб чиқмоқ. Ҳасан- 
алининг шубҳаси бўшга чиқди. А. Қодирий, 
Ўтган кунлар. Бахтга қарши, бу умид ҳам 
бўш чиқди. А. Қодирий, Меҳробдан чаён. Таги 
бўш 1) етарли асосга эга эмас; асоссиз. Таги 
бўш гап; 2) етарли таянчиғи бўлмаган. Сиз- 
нинг тагингиз бўш, тарафингизни оладиган 
одам бўлмайди. А. Мухтор, Туғилиш. 

Бўш келмоқ Ютқизмоқ, енгилмоқ, ён 
бермоқ (баҳс, кураш, жанг ва ш. к. да). 
Курашда қайтади деб ўйлайсанми, ахир биз 
ҳали бўш келадиган йигитлардан эмасмиз. М. 
Қориев, Ойдин кечалар. Лекин энди Тўрт- 
кўз ҳам бўш келмади. С. Анорбоев, Ҳам- 
суҳбатлар. Одатда офтоб билан ошно киши 
унча-мунча касалликларга бўш келмайди. Га- 
зетадан. Жони бўш 1) тез нобуд бўладиган. 
Жони бўш махлуқ. Жони бўш ўсимлик. н Бу- 
ку мол, териси қалин; жони бўш қўй, эчки- 
ларимиз ҳам чўп тишлаб, тупроқ ялаб, қиш- 
ни ҳавода ўтказишди. «Муштум»; 2) кўчма 
ҳеч нарсага бардош бера олмайдиган, қийин- 
чиликдан қўрқадиган; жони ширин. Бу орада 
Викторга ўхшаган жони бўшлар эса қуён 
бўлишди. Ш. Ғуломов, Чўл белида. Кўнгли бўш 
Кўнгилчан, мулойим, раҳмдил. Хотин кииш- 
нинг кўнгли бўш бўлади, ичида сир ётмайди, 
деб қўрққан эди. С. Аҳмад, Уфқ. Уанча ишо- 
нувчан, итоатгўй, кўнгли бўш қизга ўхшайди. 
«Ёшлик». Оғзи (ёки тили) бўш 1) оғзига кучи 
етмайдиган; сир сақлаёлмайдиган. Унинг оғзи 
бўш, сир айтиб бўлмайди унга; 2) гапини 




эплаб гапира олмайдиган, гапиришга қўр- 
қадиган. [Абдухолиқ:] Катталарнинг кўзи 
менинг чумчуқдай ўғлимга, яна бир қанча оғзи 
бўш камбағалларга тикилибди. Ойбек, Тан- 
ланган асарлар. 

БЎШАЛМОҚ с. т. айн. бўшамоқ I—II. Уй 

бўшалди. Жой бўшалди. н Йўлнинг бўша- 
лишини кутиб турган миршаб даҳбошиси 
зерикиб, жаллодларга қараб: -Бошланг! — 
деди. С. Айний, Қуллар. Бир маҳал кўзини 
очса, тарғил ҳўкиз бўшалиб кетибди. П. Тур- 
сун, Ўқитувчи. 

БУШАМОҚ I 1 Банд этиб ёки ишғол 
қилиб турган кимсадан, нарсадан ҳоли 
бўлмоқ. Зал бўшади. Йўл бўшади. Уй бўшади. 
Иноқ оилада бешик бўшамас. Мақол. н 
Сабзавот, полиз экинларидан бўшаган ер- 
ларни пешма-пеш ҳайдашга киришилади. 
Газетадан. Ҳафиза бўшаган бир стулга бориб 
ўтириб, сумкасидаги конспектни ўқишга 
тутинди. Мирмуҳсин, Умид. Ёдгор ён-верига 
аланглаб, зал бўшаб қолганини кўрди-да, дар- 
ров ўрнидан турди. Ў. Ҳошимов, Қалбингга 
қулоқ сол. 

2 Ишдан, амалдан, мансабдан қутул- 
моқ, озод бўлмоқ. У раисликдан бўшади. н 
-То «босди-босди» бўлгунча, ишдан бўшаб 
турасизми-ё? — деб сўради. Н. Аминов, 
Қаҳқаҳа. Ўрозмат бу ерлардан бўшаб, бош- 
қа ишга ўтиб кетди. Газетадан. Ҳизлархон 
охири эр амрига кўниб, вазифасидан бўшади. 
«Муштум». 

3 Қутулиб чиқмоқ, қутулмоқ; холи, эр- 
кин бўлмоқ. Турмадан бўшамоқ. Бировнинг 
қўлидан бўшамоқ. н Ғуломжон онасининг 
иссиқ қучоғидан бўшаб, секин ўрнидан myp- 
ди. М. Исмоилий, Фаргона т. о. Ҳомиладан 
бўшаган она организми 3-4 йил дам олиши 
керак. «Саодат». Зуҳра мактабдан бўшади 
дегунча далага чопади. С. Зуннунова, Олов. 
Қишлоқ аҳли қиш ойларида ишдан бир оз 
бўшаб қолишади. Р. Раҳмон, Меҳр кўзда. 

4 Ечилиб кетмоқ. Ит бўшаб кетибди. 

БЎШАМОҚ II 1 Бўш, юмшоқ бўлиб 

қолмоқ. Ер намиқиб, бўшаб қолибди. н Қа- 
торда нордай кавшайсан, Баҳорда қордай 
бўшайсан. «Нурали». 

2 Таранглигини ёки мустаҳкамлигини 
йўқотмоқ, солқаланиб қолмоқ, бўшашмоқ. 
Отнинг айили бўшаб қолибди. Винт бўшаб 
қолибди. н Оғи кенг иштонининг бўшаб 
кетган боғичини шоша-пиша қайтадан боғ- 


лашга уринди. Ў. Ҳошимов, Икки эшик ораси. 
Докаси бўшаб кетган, қайта боғлаш керак. 
Ойбек, Танланган асарлар. 

Кўнгли бўшамоқ Қувонмоқ, яйрамоқ; 
ўзини енгил ҳис қилмоқ. Сен десам, кўнглим 
бўшаб, Баданларим қордай яшнаб.. «Нурали». 

БУШАНГ Гапни, ишни эплай олмайди- 
ган, бўш, лаванг, лапашанг. Анвар ёшлигида 
бўшанггина бир бола эди. А. Қодирий, Меҳ- 
робдан чаён. Болалар уни бўшанг деб билиб, 
баравар тортишишдан тап тортишмасди. 
«Ёшлик». Шунчалик ҳам бўшанг бўладими 
одам, лоақал ўғли тенги болани тартибга 
чақириб қўёлмаса! «Ёшлик». 

БЎШАНГЛИК Қаттиққўл бўла олмас- 
лик; юмшоқ кўнгиллик; лапашанглик, 
ожизлик. Биз бўшанглик қилсак, бошқа 
жамоалар ҳам қуролланади. Унда ҳолимизга 
вой!\. Ғулом, Машъал. Тақсир, қаттиқроқ 
қамчиланг, бўшангликнинг вақти эмас, орқа- 
дан қувишаётганлигини кўрмайсизми? А. 
Ҳакимов, Илон изидан. Ироданинг уятчан- 
лиги бўшанглик ёки ношудликка эмас, ишга 
ea адабга асосланган эди. Ф. Мусажонов, 
Ҳиммат. 

БЎШАНМОҚ 1 Бўшамоқ I 3 фл. ўзл. н. 

2 Кўзи ёримоқ, туғмоқ. Янги бўшанган 
аёлларнинг то соғайиб, қувватга кириб 
кетгунча бўлган даври халқ ўртасида «чил- 
ла даври» деб юритилади. С. Исмоилова, 
Кўкрак касалликлари. Қайнонасининг ўжар- 
лиги туфайли Санобархон уйда бўшанди. С. 
Ҳамидов, Чақалоқ нега нобуд бўлди? Янги 
бўшанган совлиқ қўзисини яларди. С. Аҳмад, 
Юлдуз. 

3 Ҳожатхонага бормоқ. Уч кунуни [Ман- 
сурни] ҳожатхонага йўлатмай, бўшанишини 
пойладик. Н. Қобул, Унутилган соҳиллар. 

БЎШАНҚИРАМОҚ Бир оз бўшашмоқ, 
мулойимлашмоқ, юмшамоқ. Кекса милицио- 
нер ҳужжатларни чироққа тутиб, қайта- 
қайта кўздан ўтказди-да, бўшанқираб, йўл- 
дошига берди. Ойбек, Қуёш қораймас. 

БЎШАТМОҚ I 1 Бўшамоқ I фл. орт. н. 
Йўлни бўшатмоқ. Уйни бўшатмоқ. Вагон- 
ларни бўшатмоқ. н Нурали Ғиротнинг 
айил-пуштанини бўшатиб, қашлаб, супуриб, 
бўлакдан эгарлади. «Нурали». Минг бало би- 
лан Қутидор қўлини бўшатиб, гал Отабек- 
ка келди. А. Қодирий, Ўтган кунлар. 

Милтиқ (ёки тўп, ўқ) бўшатмоқ Ўқ уз- 
моқ. Майна унинг ўнг қўлига устма-уст икки 




ўқ бўшатди. Ш. Тошматов, Эрк қуши. Кат- 
та тўпни гумбурлатиб, Ҳар тарафга тўп 
бўшатди. «Нурали». Намойишга йўлда лаш- 
кар Неча тўпларни бўшатди. «Баҳром ва Гу- 
ландом». Аямай, баччағар милтиқ бўшатди. 
«Ойсулув». 

Кўнгилни (ёки юракни, дилни) бўшатмоқ 

Кўнгилдаги дардни айтиб енгиллашмоқ, 
ғуборини тарқатмоқ. Юрагини бўшатди охир, 
Дардларини юмшатди охир. Ҳ. Олимжон. 
Ким биландир роса уришиб, кўнглини бўшат- 
гиси келар, лекин бунга баҳона тополмас.. эди. 
М. Мансуров, Ёмби. 

2 Ишдан, вазифасидан озод қилмоқ; рух- 
сат бермоқ. Ишдан бўшатмоқ. Лавозимидан 
бўшатмоқ. н Орадан уч-тўрт кун ўтиб, 
мени ишдан бўшатиб юборди. С. Аҳмад, Уфқ. 

БЎШАТМОҚ II Бўшамоқ II фл. орт. н. 
Қатқалоқларни бўшатмоқ. Винтни бўшат- 
моқ. Чолғу торини бўшатмоқ. н Котиб бир 
қўли билан, томоғини қисиб турган бўйин- 
боғини тортиб, бўшатиброқ қўйди. С. Нуров, 
Майсаларни аёз урмайди. 

БЎШАШМОҚ I Бўшамоқ I фл. бирг. н. 
Кузда болалар дала ишларидан бўшашса, 
мактабни очиб юбориш ниятида эди. М. Ис- 
моилий, Фарғона т. о. 

БЎШАШМОҚ II 1 Юмшоқ бўлиб қол- 
моқ, юмшармоқ. Ер етилиб, анча бўшашиб 
қолибди. 

2 Таранглигини ёки мустаҳкамлигини 
йўқотмоқ, солқиланиб қолмоқ. Стулларнинг 
оёқлари бўшашиб қолибди. Тормоз бўшашиб 
қолибди. Тишларим бўшашибди. н Кўзойнак 
ошиқ-мошиғи кўпинча бўшашиб қолади, 
шунда унинг болтини маҳкам бураб қўйинг. 
Газетадан. 

3 Кучи кесилиб, пасаймоқ, қайтмоқ. 
Шамол бўшашди. Совуқ бўшашди. н Иссиқ 
бирмунча бўшашгандек туюлса ҳам, димлик 
заптида эди. М. Исмоилий, Фарғона т. о. 
Муқаддам кучли эди. Узоқ олишди. Кейин 
бирдан бўшашди-ю, жимиб қолди. Ў. Ҳоши- 
мов, Қалбингга қулоқ сол. 

4 Мадори қуримоқ, жисмонан заиф- 
лашмоқ; шалпаймоқ. Адолат бўшашди. 
Индамай, ҳолсизлик билан стулга ўтирди. 
С. Зуннунова, Олов. Тамом бўшашиб, дармони 
қуриганча, деворга суяниб қолди. «Ёшлик». 
Оёқларим бўшашиб, титраб кетдим. Ў. Ус- 
монов, Сирли соҳил. 

Бўғини бўшашмоқ қ. бўғин 1. 


5 кўчма Ҳовуридан тушмоқ, гапидан, 
ниятидан қайтмоқ, бўш кела бошламоқ; 
ҳафсаласи пир бўлмоқ. Офтоб ойим эрининг 
кейинги сўзи билан анчагина бўшашди. А. Қо- 
дирий, Ўтган кунлар. Зумрад аввалига енгил 
қаришлик қилган бўлди, сўнг бегона эркакнинг 
оғуши ҳам иссиқ бўлишини сезиб.. бўшашди. 
С. Сиёев, Отлиқ аёл. Таманнонинг тарвузи 
қўлтиғидан тушиб, бўшашди. Мирмуҳсин, 
Қаҳрамоннома. 

6 Бўш қўйилганлиги натижасида сусайиб 
кетмоқ. Интизом бўшашмасин. Иш бўшаш- 
масин. Талабчанлик бўшашмасин. н Ишлар- 
ни бўшаштириб юборибсиз. Э. Самандаров, 
Дарёсини йўқотган соҳил. 

БЎШАШТИРМОҚ Бўшашмоқ II фл. 
орт. н. Иссиқ одамни бўшаштириб юборди. 
н Сал тизгинини бўшаштирсанг, бўйнингга 
миниб олишади. Шуҳрат, Шинелли йиллар. 
Ҳодиқулнинг бақирган овози Равшаннинг аъзо- 
йи баданини бўшаштириб юборди. С. Каро- 
матов, Бир томчи қон. Баҳор нафаси ҳамма 
ёқни юмшатиб, алланечук бўшаштириб қўй- 
ган. П. Қодиров, Уч илдиз. 

БУШ-БАЁВ Ишни, гапни эплай олмай- 
диган, лапашанг, гўл. Каримжон бўш-баёв 
бўлгани учун «аммамнинг бузоғи» деган лақаб 
олган эди. М. Осим, Тилсиз гувоҳ. Нусрат- 
бекнинг бу қадар бўш-баёв, содда, нота- 
вонлиги унинг жаҳлини чиқариб юборган эди. 
С. Нуров, Майсаларни аёз урмайди. 

БУШЛИК I Ичида ҳеч нарса йўқлик. 
Идишнинг бўшлиги. Уйни бўииигида ремонт 
қилиб олайлик. н Аҳмад на севинч, на қайғу 
сезади, юрагида аллақандай бўшлик ҳукмрон 
эди. Ф. Мусажонов, Ҳиммат. 

БУШЛИК II Пишиқ -пухта, мустаҳкам 
эмаслик; юмшоқлик; лапашанглик. Ип 
бўитигидан салга узилиб кетяпти. н Ҳой, 
мен бу гапни сизга ишониб айтяпман-а! Яна 
оғзингиз бўшлик қилиб, бирон ерда гуллаб 
қўйманг. Н. Сафаров, Оловли излар. 

БЎШЛИҚ 1 Маълум чегаралар билан 
ўралган бўш жой; ҳавол жой. Ҳорин бўшлиғи 
( анат .). Цилиндр ичидаги бўшлиқ. н Оқи- 
батда оқсил моддалар қорин бўшлиғига сизиб 
туша боишайди. Газетадан. Оғиз бўшлиғида ҳеч 
қандай тўсиқларга учрамай ҳосил бўладиган, 
таркиби овоздан иборат товушлар унли 
товуш деб аталади. «Ўзбек тили дарслиги». 

2 Чексиз олам, фазо, осмон; чеки йўқ 
бўш жой. Олимлар яқин вақтларга қадар 




космик бўшлиқни ўрганишни фақат орзу қила 
олар эдилар. н Зумрад кўзларини қоронғи 
бўшлиққа тикканича қимирламай ўтирарди. 
С. Зуннунова, Гулхан. Ҳувиллаб изғиётган 
тоғ шамоли чўққиларни ялаб ўтиб, бепоён 
бўшлиққа сингиб кетарди. С. Кароматов, 
Олтин қум. 

3 Бўш ётган ер, жой. Шундан кейин бир 
бўшлиқ ер билан қўрғоннинг жанубига қараб 
кетиладир. А. Қодирий, Ўтган кунлар. 
Айниқса, булар биринчи қадам қўйган йиллари 
бу ерлар ҳувиллаб ётган бўшлиқ — саҳро эди. 
А. Мухтор, Асарлар. 

4 физ. Ҳавосиз жой, вакуум. Торичелли 
бўшлиғи. Цилиндр ҳавосини тортиб олиб, 
бўшлиқ ҳосил қилмоқ. 

БУШОҚ Бўш қўйилган, боғланмаган, 
арқонланмаган. 

Қўшоқнинг орқасида (ёки ичида) бўшоқ 
қ. қўшоқ. Бор! Бор! Ишимизга қўшилмаган 
— расмга ҳам қўшилма! Қўшоқнинг ичида 
бўшоқ нима қилади. Ҳ. Назир, Бир туп ғўза. 

БЎШТОБ 1 Унчалик пишиқ-пухта бўл- 
маган, бўшроқ, жонсизроқ. Совуқ бадани- 
дан ўтиб, тану жонини чақади, бўштоб- 
роғи учраса, шамдек қотиради. К. Яшин, 
Ҳамза. Елкасидан тўнтариб боғини, Кўк- 
рагидан бўштоб қилиб бойладим. «Юсуф ва 
Аҳмад». 

2 кўчма Ишни унча яхши уддалай ол- 
майдиган, бўшангроқ. Бўштоб бригадир. 
Бўштоб раҳбар. 

БЎШТОБЛИК Пишиқ -пухта, қаттиқ- 
қўл бўлмаслик. Баъзи бир раисларнинг, ай- 
ниқса, Умар аканинг бўиипоблигидан нолир 
эдим. И. Раҳим, Ҳаёт булоқлари. 

БУЯГИЧЛАР ким. Ҳар хил материал- 
ларни турли рангга бўяш учун синтез усули- 
да олинадиган органик моддалар; бўёқлар. 

БЎЯМА 1 Бўялган, ранг берилган. Бўяма 
тери. 

2 кўчма Сохта, қалбаки. Бўяма гап. 

БЎЯМАЧИ Ҳақиқатни бўяб ёки теска- 
ри қилиб кўрсатувчи, алдовчи, кўзбўямачи, 
алдоқчи. 

БЎЯМАЧИЛИК Ҳақиқатни бўяб ёки 
тескари қилиб кўрсатишлик, кўзбўямачилик. 

БУЯМОҚ 1 Ранг бермоқ, бўёқ суртиб 
безамоқ. Хонанинг шифти ва деворлари 
кўҳсиз, лекин ялтироқ бўёқлар билан бўялган. 
О. Ёқубов, Эр бошига иш тушса. Сочи 
эркакча қирқилган.. лабини шундоғам бўя- 


ганки, худди помидор тишлаб келаётганга 
ўхшайди. С. Аҳмад, Сайланма. 

2 Бирор нарса билан қоплаб, тусини 
ўзгартирмоқ, бошқа тусга киритмоқ. Чанг 
бутун маҳаллани: томларни ҳам, деворларни 
ҳам, сувсизликда қақраб қолган яккам-дук- 
кам дарахтларни ҳам бир хилдаги жонсиз, 
оқишрангга бўярди. А. Мухтор. Опа-сингиллар. 

3 Беламоқ, булғамоқ, ботирмоқ. Пўлат 
ота, кўкраги қип-қизил қонга бўялиб, гурс 
этиб йиқилди. К. Яшин, Ҳамза. Ўтларини 
бўямас табаррук қонга, Тупроқни муқаддас 
рангга бўямас. X. Даврон, Қақнус. 

4 кўчма Бузиб, ўзгартириб ёки ёмон то- 
монларини яшириб, яхши томондан кўр- 
сатмоқ; пардоз бермоқ. Ҳақиқатни бўямоқ. 
н Ғофир бўлса, барча сўзларим Муротали- 
га маъқул бўлаётир, деб кўнглидан ўтказди- 
да, Ойқиз билан бўлган суҳбатини анчагина 
бўяб кўрсатди. Ш. Рашидов, Бўрондан куч- 
ли. Кўплаб айтдинг сўзингни, Лекин бўяб 
айтмадинг. «Шарқ юлдузи». 

Кўз бўямоқ /у. кўз. 

БЎЯШМОҚ 1 Бўямоқ фл. бирг. н. Улар 
уйларини бўяшибди. 

2 Бўяш ишига қарашмоқ, бўяшга ёр- 
дамлашмоқ. Акамга эшикни бўяшдим. 

БУҚОҚ с. т. Буқоқ. ..пакана, оппоқ 
соқоллари тагидан қип-қизил бўқоғи били- 
ниб турган чол эди. Ш. Холмирзаев, Тўл- 
қинлар. Ҳикоя битгач, заҳарханда билан 
Самад бўқоққа қаради, дами кесилаёзган 
бўқоқ бундан руҳланди. А. Қодирий, Меҳ- 
робдан чаён. 

БУҚЧА с. т. айн. бўхча. Шоҳим бир-икки 
қават эски кўйлак-иштондан бошқа нарсаси 
бўлмаган бўқчани устига керосин тўкиб ён- 
дирмоқчи бўлди. С. Айний, Қуллар. 

БЎҒДИРМА Яширин, ўғри чўнтак. Пеш- 
матнинг сиртида учта, ичкарисида икки ва 
яна катта чўнтаклар ичида танга солади- 
ган чўнтаклари бўлиб, бўғдирмаларини қўш- 
ганда, ҳаммаси бўлиб саккиз чўнтаги бор эди. 
Мирмуҳсин, Чиниқиш. 

БЎҒЖОМА 1 Кийим-кечак, кийимлик 
газламалар, эски-тускилар тугиб қўйилади- 
ган катта мато; чойшаб. Беруний ўзига керак- 
ли буюмларни бўғжомага жойлаб, тонг- 
саҳарда карвон билан йўлга чиқди. М. Осим, 
Карвон йўлларида. 

2 Шундай матога тугилган бўхча, тугун. 
Олқишдан сўнг Бўриевга икки бўғжома сар- 




по келтириб берадилар. А. Қодирий, Обид 
кетмон. Бобораҳим бўғжомасини олиб, эшик 
олдига келганда, онаси фарёд кўтариб, уни 
бағрига босди. М. Осим, Карвон йўлларида. 

БЎҒИЗ (3-ш. бирл. бўғзи ва бўғизи) 1 
анспп. Томоқнинг қизилўнгач ва кекирдак 
бошланадиган ери; томоқ. Одам оғзидан, мол 
бўғзидан осилар. Мақол. н Ҳазратқул қўзи- 
чоқнинг бўғзига пичоқ тортди. С. Аҳмад, 
Юлдуз. Қитиғига тегсанг, бўғзингга устара 
тортишдан тоймайди баттол. С. Сиёев, 
Ёруғлик. 

Жони бўғизига келди қ. жон. 

2 кўчма Жон, ҳаёт-мамот рамзи. Мусул- 
монқулнинг омонсиз қиличи оғайнимнинг бўғ- 
зида эди. А. Қодирий, Ўтган кунлар. 

3 Қумғон, офтоба ва ш. к. идишларнинг 
қорнидан юқорисидаги тор, найсимон 
қисми. Шишанинг бўғзи. Обдастанинг бўғзи. 
Бўғзи тор идиш. н -Қайси биридан бўлсин? 
— деди шишаларнинг бўғзидан ушлаб туриб. 
С. Сиёев, Отлиқ аёл. 

4 Ўсимлик танасининг илдизга туташ- 
ган жойи. Бундан мақсад: кўчатнинг бўғзи- 
даги тупроқ чўкиб, ҳаво киритмайди, илдизи 
яхши ривожланади. Газетадан. 

Гапи, сўзи бўғзига тиқилмоқ ёки бўғзида 
қолмоқ Муайян шароит, руҳий ҳолат таъ- 
сирида ўз фикрини айта олмай қолмоқ, 
гапиролмай қолмоқ. Индамади-ю, айтади- 
ган гапи бўғзига тиқилиб қолгандай бўлди. 
А. Мухтор, Асарлар. Шу сўз бўғзига тиқилди. 
Айтай деди, айтолмади. «Ёшлик». Шу пайт 
эшик зарб билан тақиллаб қолди. Муҳаббат 
чўчиб тушди. Сафаралининг гапи бўғзида 
қолди. Н. Фозилов, Дийдор. 

БЎҒИЗЛАМОҚ 1 Бўғзига пичоқ солмоқ, 
сўймоқ. Юмалатсам, жони йўқ, Бўғизласам, 
қони йўқ (хамир). н Севинчнинг зўридан 
битта қўйни бўғизладик. «Ёшлик». Чолим, 
Кимсан келса, оёғига сўймоқчи бўлиб юрган 
қўчқорини бўғизлади. Ў. Ҳошимов, Икки 
эшик ораси. 

2 Бўғзидан типглаб, гажиб ўлдирмоқ. Бу 
ўша бўри.. итларни ғафлатда қолдириб.. тўрт 
қўйни бўғизлаб, бирини олиб қочган ҳам шу! 
«Ёшлик». 

3 кўчма Қийнаб ўлдирмоқ, маҳв этмоқ. 
Ўша бола кеча яна йўлимни тўсиб: -Эртага 
охирги муҳлат, жавоб қил, йўқ десанг, бўғиз- 
лаб кетаман! — деяпти. Ёнида катта пичоғи 
бор. И. Раҳим, Ихлос. Сидқийни елкасидан уш- 


лаб, қулатиб бўғизлашга тайёр эдилар. Мир- 
муҳсин, Чодрали аёл. 

БЎҒИЗЛАНМОҚ Бўғизламоқ 1, 3 фл. 
мажҳ. н . Кўплар куйдирилди, кўплар бў- 
ғизланди. Кўп тик бошлар кундага қўйилди. 
А. Нурмуродов, Уруш бевалари. 

БЎҒИЛМОҚ Бўғмоқ фл. мажҳ. ва ўзл. н. 
Дарё бўғилди. Сув бўғилди. Ииипаҳаси бў- 
ғилди. н Шу бедовнинг шаштидан Дарбанд 
дарё бўғилди. «Ойсулув». Искандар боя бўғи- 
либ бўлган экан, ош емади, ош уни еди ҳисоб. 
М. Мансуров, Ёмби. Нафаси бўғилган Шаро- 
фат юзини ёстиқдан олиб, осмонга қараб 
ётди. «Ёшлик». 

БЎҒИЛТИРМОҚ Бўғилмоқ фл. орт. н. 

Дастрўмолни роса бўғилтириб юборибсиз 

Дастрўмолни очилмайдиган, тоза бўлмай- 
диган даражада кир қилибсиз. 

БУҒИМ с. т. Бўғин. Умуман бод, бўғим 
касалликлари турлари бир неча ўн кўри- 
нишга эга. «Фан ва турмуш». Бўғим-бўғим 
бармоқлар хиноларни қўмсаган. «Шарқ 
юлдузи». 

БЎҒИМОЁҚЛИЛАР, бўғиноёқлилар зоол. 
Танаси ва оёқлари турли хил бўғинлардан 
тузилган умуртқасиз ҳайвонлар типи. Бироқ 
авлодни сақлаш учун қайғуриш ҳисси бўғим- 
оёқли жониворларда айниқса кучли. «Фан ва 
турмуш». Бўғиноёқлилар типига қисқичбақа- 
симонлар, ўргимчаксимонлар, ҳашаротлар 
киради. «Зоология». 

БЎҒИМДУМЛАР, бўғиндумлар зоол. 
Калтакесакларнинг Африка жанубида тар- 
қалган бир оиласи. Бўғимдумлар тоғларда, 
серқоя қалтис ерларда юради. «ЎзМЭ». 

БУҒИН 1 анат. Гавда суякларининг 
тоғайлар, пайлар билан бириккан жойлари. 
Бармоқ бўғинлари. н Ҳўл суяклари бир- 
бирига бириккан ҳаракатчан бирикмалар 
ҳосил қилади, бу бирикмалар бўғинлар дейи- 
лади. «Зоология». Бўғинлари ғадир-будур 
бўлиб кетган бармоқлари билан оғзининг икки 
четини артди. С. Нуров, Майсаларни аёз 
урмайди. 

2 Бир турдаги қисмлардан ташкил топ- 
ган суякнинг ҳар бир қисми; сегмент. 
Умуртқа бўғинлари. Бўғинларим оғрияпти. 
н Пайғамов бармоқларини бир-биридан 
ўтказиб букканда, бўғинлари қирсиллади. 
С. Нуров, Майсаларни аёз урмайди. Мафо- 
силга гирифтор бўлган кимсадек, етмиш 
икки бўғини зирқираб оғриди. С. Сиёев, Аваз. 




Бўғини бўшашмоқ (ёки қалтирамоқ) 1) 

оёқ-қўли бўшашиб кетмоқ (кўрқув, ҳаяжон 
ва ш. к. дан). Жуман қабулхонага чиқиб, қў- 
лидаги қоғозга қараган эди, бўғинлари бўша- 
шиб, тиззаси қалтираб кетди. А. Мухтор, 
Туғилиш. Бирданига бўғини қалтираб, қўрқиб 
қолган-да. «Баҳром ва Гуландом»; 2) мам- 
нун, шод, осойишта бўлмоқ. Топарманми, 
ёрим, сени? Бўғинларим тол-тол бўшаб. 
«Ширин билан Шакар». Сени кўриб, болам, 
бўғиним бўшади, Сенинг кўнглинг дарёдайин 
тошади. «Ойсулув». 

3 Танаси бир турдаги қисмлардан, сег- 
ментлардан тузилган жониворлар ёки ўсим- 
ликларнинг ҳар бир қисми. Чувалчанг бў- 
ғинлари. Ҳамиш бўғинлари. 

4 кўчма Узвий равишда боғланган воқеа- 
ҳодиса, жараён ёки ташкилот ва ш. к. нинг 
ҳар бир ҳалқаси, босқичи, поғонаси. Тўғри, 
қоғозбозлик камайди. Лекин ходимлар қуйи 
бўғинларни безовта қилишнинг бошқа усул- 
ларидан фойдаланмоқдалар. Газетадан. Ош- 
коралик, демократия ҳам интизомнинг бўғи- 
нига айланади. Газетадан. 

5 кўчма. Авлод, насл. Ёш бўғин. н 
Шу илдиздан ўсиб чиқар келажак бўғин. Ғ. 
Ғулом, Шеърлар. [Ҳожар:] Мен қандай 
қилай! Етти бўғинимизда қулоғим бундай 
сатанг номини эшитгани йўқ эди. Ҳамза, 
Паранжи сирлари. Энг аъло сифатли — 
биринчи ёки иккинчи бўғин дурагайлар ўз- 
ўзидан кўпайтирилади. «Ўзбекистон пар- 
рандачилиги». 

6 тлш. Сўзнинг бир нафас билан айти- 
ладиган, бир ёки бир неча товушдан иборат 
бўлаги. «Тош» сўзи бир бўғиндан, «болта» сўзи 
эса икки бўғиндан иборат. 

БЎҒИН-БЎҒИН 1 Айрим бўғинлардан, 
сегментлардан тузилган. Бўғин-бўғин чувал- 
чанг. Бўғин-бўғин ғаров қамиш. 

2 Барча бўғинлар; фақат бўғиннинг ўзи. 
Кўсаклари тупнинг бўғин-бўғинида қубба- 
қубба бўлиб пайдо бўлар экан. «Шарқ юл- 
дузи». Томирида гпўнди гўё қайноқ қон, 
Тамоман бўшашди бўғин-бўғини. О. Ҳаки- 
мов, Достонлар. 

БЎҒИНЛИ 1 Бўғини бор, бир қанча 
бўғинлардан иборат. -Агар биз, — деди бри- 
гадир Бекбой.. бўғинсиз ва.. бўғинли пояларни 
олиб, — донни уч кун илгари сочиб улгур- 
ганимизда, ажойиб иш қилган бўлар эканмиз- 
да. Н. Сафаров, Дон. 


2 тлш. Маълум миқцордаги бўғиндан 
тузилган. Бир бўғинли сўз. Тўрт бўғинли сўз. 
Кўп бўғинли сўз. 

БУҒИРСОҚ Сут, тухум, ёғ солинган 
хамирдан юмалоқлаб, ёғда пиширилган 
овқат. Ўзбек ойим бўғирсоқ қовуртириш, 
толқон туйдириш, тўқоч ёпдириш билан 
машғул эди. А. Қодирий, Ўтган кунлар. 

БЎҒИШ Бўғмоқ фл. ҳар. н. Сувни бўғиш. 
Томоқни бўғиш. 

Ёқа бўғиш Ёқалашиш, муштлашиш. Мир- 
закаримбой билан пул юзасидан хирилла- 
шишни, ёқа бўғишни ўзига ор билди. Ойбек, 
Танланган асарлар. 

БЎҒИШМА Олишиш, ёқалашиш. Окоп- 
ларда, блиндажларда қизғин, омонсиз, ҳаддан 
ташқари қонли ва даҳшатли бўғишмалар 
қайнайди. Ойбек, Қуёш қораймас. 

БЎҒИШМОҚ1 Бўғмоқ фл. бирг. н. Сувни 
бўғишибди. н Отхонага олиб тушиб бўғи- 
шибди. «Гулхан». 

2 кўчма Ёқа олишмоқ, уришмоқ, ёқа- 
лашмоқ. -Ўртада чўкиб қолган танк учун 
бирпас қизғин бўғишдик, — деди Пахомов. 
Ойбек, Қуёш қораймас. 

БЎҒИҚ 1 Бўғилиб, хириллаб қолган, 
хирилдоқ, аниқ-тиниқ эмас, ноаниқ (овоз 
ҳақида). -Ёқмайди! — деди Анзират аламнок, 
бўғиқ овозда. Н. Қиличев, Қуюн. -Ўзи нима 
дейди, сўрадингми? — Абдусамад амакининг 
овози бўғиқ чиқди. М. Мансуров, Ёмби. Яна 
боядек бўғиқ кулги овози эшитилди. С. Ка- 
роматов, Олтин қум. 

2 Бўғов солиб тўсилган, бирор нарса 
билан бўғилган. Кейин, бир вақт ҳушимга 
келдим. Оғзим бўғиқ. Ҳалин нарсага ўралган- 
ман. Ойбек, Танланган асарлар. 

3 Бўгиб, буриб, сиқиб қўйилган; тор. 
Ёқаси бўғиқ кўйлак. н Катак кўйлаги, 
почаси бўғиқ кўк сатин шалвари озода ва 
ўзига ярашган. Ҳ. Назир. Сўнмас чақмоқлар. 

4 Ҳавоси нам ва бузуқ, эркин нафас 
олиб бўлмайдиган. Давраларнинг бўғиқ ҳаво- 
сини жирканмай шимирадилар. F. Ғулом, 
Ёдгор. Биз оздан кейин Амударё томондан эс- 
ган салқин шабада бўғиқ ҳавони тарқатиб 
юборади. Ж. Шарипов, Хоразм. 

5 кўчма Эркин яшаб, ишлаб бўлмай- 
диган; сиқиқ, зиқ, танг. Хўжайин айтганча, 
«узилмаган гул» бўлмаса ҳам, руҳи, қалби бу 
чиркин бўғиқ муҳитда сўнмаган, тўзмаган 
кўринади. Ойбек, Танланган асарлар. 




6 Унча очиқ бўлмаган, хира (ранг, тус 
ҳақида). Бўғиқ ранг. Ранги бўғиқ чит. 

БЎҒМА I Бўғиб қўйиладиган ёки бўғиб, 
буриб қўйилган, бурмали. Бўғма ёқа кўйлак. 
н Ҳотамова.. новча киишнинг почаси бўғма 
шимини кўриб иккиланди, шекилли, нима 
дейишини билмай қолди. А. Қаҳҳор, Картина. 
Ҳаял ўтмай, остонада қош-кўзларини ҳаф- 
сала билан бўяган, олақарға крепдешиндан 
калта енгли бўғма кўйлак кийган Ҳирмизхон 
кўринди. Н. Аминов, Қаҳқаҳа. 

Бўғма илон Ўлжасини танаси билан 
ўраб, сиқиб, бўғиб ўлдириш хусусиятига эга, 
турли катталикдаги илонлар оиласи. Бўғма 
илон ваҳшат билан бир тўлғанди-да, пастга 
арғимчоқдек осилиб, вишиллади. «Муштум». 

БЎҒМА II тиб. Томоқнинг яллиғланиши 
ва нафас йўлининг торайиши натижасида 
нафас олишнинг қийинлашуви, хириллаб 
йўталиш билан кечадиган юқумли касаллик. 
Дифтерия бўғмасида дифтерияга қарши 
зардоб эмланади. Н. Исмоилов, Касалларни 
парвариш қилиш. Полиомиелит, бўғма ва 
шилпиқ кабилар касаллик сифатида туга- 
тилди. Газетадан. 

БЎҒМОҚ 1 Қаттиқ қисмоқ. Томоғидан 
бўғмоқ. Галстук бўғиб юборяпти. н Сафа- 
ров югуриб бориб, уни бўғаётган йўғон киши- 
нинг елкасига бир тепди. А. Қаҳҳор, Асарлар. 
Ойшабону, эрини биров бўғиб ўлдираётган- 
дек, дод сола бошлади. Ҳ. Ғулом, Машъал. 
Пиёз ўташ — хотинларнинг иши.. Нима бўп- 
ти! Ариққа ўтириб оласиз-у, пуштадаги 
пиёзни бўғиб қўйган ўтни юлиб ташлай- 
верасиз. Ў. Ҳошимов, Икки эшик ораси. 

2 Нафас олишни қийинлаштирмоқ, да- 
мини қайтармоқ. Совуқ жонларингни ола- 
дими? Тутун бўғади-ку, эишкни очинглар! 
Ойбек, Танланган асарлар. Ўтнинг ҳарорати 
Эргашевнинг юзини қиздириб, бурқиб чиқа- 
ётган тутун эса нафасини бўғар эди. Н. Са- 
фаров. Нафасни бўғадиган, кўзларни кўр 
қиладиган чанг-тўзон булути ҳавони тутди. 
Ойбек, Навоий. 

Овозни (ёки гапни) бўғмоқ 1) товуш 
пайчаларини зарарлантириб, овозни чиқар- 
майдиган ёки хирилдоқ қилиб қўймоқ. Йўтал 
овозимни бўғиб қўйди; 2) кўчма сўз эркин- 
лигидан маҳрум қилиб, гапиртирмай кўймоқ. 
Нега бировнинг гапини бўғасиз? Балки ўша 
қиз Мирзаевни яхши кўрар? Ў. Ҳошимов, 
Қалбингга қулоқ сол. Қачонгача овозимни 


бўғадилар, тирикман — тинчимайман, тин- 
чимайман. Ойбек, Танланган асарлар. 

3 Қаттиқ сиқиб, чандиб ёки бураб боғ- 
ламоқ. Қопнинг оғзини бўғмоқ. н -Ўлжа- 
ларимиз ҳам кўпайиб қолди, — деди қопнинг 
оғзини бўғиб.. Ҳ. Назир, Сўнмас чақмоқлар. 

4 Ғов, бўғов солиб тўсмоқ. Дарёни бўғ- 
моқ. Кўчани бўғмоқ. н Тўғон maxmacmu 
пастга босиб, сувни бўғмоқчи бўлганида, 
тўғонга қулф солинганини кўради. Н. Сафаров, 
Танланган асарлар. Халқимиз катта-катта 
каналлар қазиб, дарёларни бўғди. «Муштум». 

5 кўчма Исканжага олиб, танг аҳволга 
солмоқ ёки ҳалок қилмоқ, маҳв этмоқ. 
Мудҳиш ўргимчак уяси, қуллик даврининг 
машъум соялари, ҳурликни бўғувчи қора 
юраклар! Н. Сафаров, Танланган асарлар. 
Бундай пайтларда яшил кўкат қанчалик 
кўзни қувонтирса, шўрхок шунчалик таъбни 
хира қилар, бамисоли бири ҳаётга талпинса, 
иккинчиси уни бўғмоқчи бўларди. Р. Файзий, 
Чўлга баҳор келди. 

6 кўчма Тўсқинлик қилиб, ўсишдан, ри- 
вожланишдан тўхтатмоқ, барбод қилмоқ. 
Ташаббусни бўғмоқ. н У ўз майл-истагини 
бўғмайдиган, кўркам ҳам уддабурон йигитга 
турмушга чиқишни ўйлайди. «Ёшлик». 

Иштаҳани бўғмоқ 1) иштаҳани кеткиз- 
моқ. Ҳаёт.. боягидай қилтомоқ бўлиб ўти- 
раверди, тўғриси, бу ноёб бахт унинг ишта- 
ҳасини бўғиб қўйган эди. М. Исмоилий, Фар- 
ғона т. о.; 2) ҳафсаласини ўлдирмоқ; бирор 
ишдан бездирмоқ, совутмоқ. -Иштаҳасини 
бўғиб қўйиш керак ундай одамларнинг, — деди 
Элмурод. П. Турсун, Ўқитувчи. 

7 кўчма Ортиқ даражада асабийлаш- 
тирмоқ, хуноб қилмоқ, диққатини ошир- 
моқ. Ўзингни ҳам диққат қилма, мени ҳам 
бўғма. н Ҳижрон панжалари унинг [Зулфи- 
қорнинг] томоғидан бўға бошлади. Мир- 
муҳсин, Меъмор. Кишини бўғасиз, Зайнаб! 
Гапга темирчилик яхши эмас! А. Қодирий, 
Ўтган кунлар. 

8 Рангини, тусини хиралаштирмоқ; кў- 
ринишини бузмоқ. Пахса деворлар табиат 
манзарасини бўғиб турибди. н У.. ўрта 
бўйли бир жувон бўлиб, эгнидаги тўқ-қизил 
кўйлаги, унинг устидан кийиб олган қора 
жилеткаси, бошидаги яшил рўмоли қора- 
чадан келган юзини бўғиброқ қўйган бўлса 
ҳам, ўзига хўп ярашган. А. Қаҳҳор, Қўшчи- 
нор чироқлари. 




9 Оғирлаштирмоқ, бузмоқ. Куни билан 
қуёш таптини еган пахса деворлар ўзидан 
иссиқлик чиқариб, ҳавони бўғиб қўяди. А. 
Мухтор, Опа-сингиллар. 

БУҒОВ 1 Кишан, банд, исканжа. Мус- 
тамлака бўғовлари. н Тупроқ қорасовуқ 
бўғовида. Унинг касри дов-дарахтга ўтди. Р. 
Умаров, Дўрмон боғлари. 

2 Тўсиқ, ғов. Сув йўлига бўғов солмоқ. 

3 кўчма Зулм, асорат. Сиз шу кунларда 
юз йиллардан бери чекиб келаётганингиз 
зулмдан, азоб-уқубатдан ва бўйнингизга 
солинган қуллик бўғовидан қутулиб.. ўз тақ- 
дирингизга ўзингиз эга бўласиз. С. Айний, 
Дохунда. 

БЎҒОВЛАМОҚ 1 Кишанламоқ, зан- 
жирбанд қилмоқ. -Покистон учун мен мил- 
лионлар қаторида не-не жафолар чекмадим: 
қамадилар, бўғовладилар, таёқладилар, — 
деди Абдулвоҳид. Ойбек, Нур қидириб. 

2 Бўғов солиб тўсмоқ, бўғмоқ. 

БЎҒОЗ I 1 Қорнида боласи бор (ҳайвон- 
лар ҳақида). Бўғоз сигир. Бўғоз совлиқ. н 
Бўғоз қуёнларни ҳомиладорлик даврида ўз 
вақтида сифатли озуқа ва тоза сув бериб 
парвариш қилиш лозим. «Фан ва турмуш». 

2 с.т. Ҳомиладор. Туғиишга тўрт ой 
қолган бўғоз хотинлар ҳам ишга чиқмайди- 
лар. А. Қодирий, Обид кетмон. Бир неча бў- 
ғоз хотинлар Кулишиб, ўзидан кетди. «Ҳа- 
санхон». 

БЎҒОЗ II геогр. Икки сув ҳавзасини 
туташтирувчи тор сув йўли. Гибралтар бўғо- 
зи. н Душманни изма-из қувиб бораётган 
қўшинлар билан Абдуллаевнинг взводи ҳам 
Керчь бўғозига етиб борди. А. Раҳмат, Қаҳ- 
рамон сапёр. 

БЎҒОТ 1 Қамиш солиб ёпилган том- 
нинг девордан ташқарига чиқиб турган қис- 
ми. Пешиндан бери ёғаётган ҳўл қор том 
бўғотларини, ариқ бўйларини оқартирди. 
Ҳ. Ғулом, Машъал. Куёшнинг иссиғи нам 
тупроқдан, ивиган бўғотлардан ҳовур кўта- 
ради. С. Зуннунова, Гўдак ҳиди. 


Бўғот том Бўғот чиқарилган, бўғоти бор 
том. Болахона бўғот томли, тишдан кўрим- 
сизгина бўлса ҳам, ичи бежирим — қадимча 
эди. Ойбек, Танланган асарлар. 

2 Сув йўлининг (мас., ариқ ёки ариқ- 
чанинг) бўғилган жойи. Бўғот солмоқ. Бўғот- 
ни очиб юбормоқ. Сувдан бурун, бўғот сол. 
Мақол. 

БЎҒРА, бўғро Икки ўркачли нар туя. 

БЎҒРИҚМОҚ 1 Иссиқцан, чарчоқдан 
ёки жаҳлдан юзнинг, бўйиннинг қизариб 
тўлишиши, бўртиши. Султоновнинг аччиғи 
юзига тепиб, қизариб бўғриқди. М. Ман- 
суров, Ёмби. Онам нон ёпади бўғриқиб, 
бўртиб, Дам-бадам куяди қўли енгсакда. 
Миртемир, Асарлар. 

2 кўчма Қизғиш рангга кирмоқ, қизар- 
моқ, шафақланмоқ. Ботмоқдадир қуёш ҳам 
ахир, ҳансирар-да, бўғриқар осмон. «Гул- 
даста». 

БЎҒУВЧИ 1 Бўғмоқ фл. сфдш. 

2 Нафас олишни қийинлаштирадиган, 
нафасни сиқадиган. Бўғувчи газлар. н Беда 
ораси жуда иссиқ, гўё қуёшнинг бутун олови 
беда ичига яширингандай, қизғин бўғувчи ҳаво 
юзга уради. Ойбек, Танланган асарлар. 

БУҒЧА эск. айн. бўхча. Керакли анжом- 
ларни икки бўғчага тугиб, бир четга қўйди. 
С. Сиёев, Аваз. Амалдорларнинг ёнида бир 
бўғча турли-туман чопонлар турарди. С. Ай- 
ний, Эсдаликлар. 

БЎҲТОН [а. — ёлғон, туҳмат] Би- 

ровни айблаш ёки қоралаш мақсадида 
ўйлаб чиқарилган асоссиз даъво; туҳмат. 
Бўҳтон қилмоқ. Бўҳтон тарқатмоқ. Бўҳтон 
ёғдирмоқ. н Бир-бирларингизга туҳмат ва 
бўҳтон қилманглар. «Ҳадис». Бўлакни англа 
тўғри, тўғри юр, бўҳтонни касб этма. 
Ҳабибий. 

БУҲТОНЧИ Бўҳтон қилувчи, бўҳтон 
тарқатувчи; туҳматчи. Бўҳтончилар чиндан 
ҳам бахтсиз махлуқларки, улар ўз ғалабалари 
натижасида юзлари бадтарроқ қорайганини 
сезмайдилар. Ойбек, Нур қидириб. 




ВА [а. j | боғл. Тенг ҳуқуқли гап бўлак- 
лари ва гапларни боғлаш учун хизмат қилади. 
Шаҳар ва қишлоқ. Қор ва ёмғир. Кеча ва кун- 
дуз. н Уй кичкина, лекин ёруғ ва тоза эди. 
Ойбек, Танланган асарлар. Баҳри хийла ол- 
динда Рисолат билан бирга борар ва отнинг 
қадам ташлаши мақомига ашула айтар эди. 
А. Қаҳҳор, Хотинлар. Кўнгил хазинасининг 
қулфи тилдир ва ул хазинанинг калити сўздир. 
Алишер Навоий. 

ВА [а — чўзиқ] унд. с. Нарса, кимса, ҳа- 
ракат кабиларнинг белгиси меъёрий дара- 
жадан пастлигини, мақтайдиган даражада 
эмаслигини ифодалайди. Ва-а, бор қилган 
ишинг шуми ?! н Баъзилари кўзларини ўйна- 
тиб, “ўҳў! ўҳў!” деса, баъзилари лабини бу- 
риб, “ea-a! ва-аГ дерди. Ҳ. Назир, Бир туп ғўза. 

ВААЛАЙКУМ [ а. j — сизнинг ус- 

тингизда ҳам] (тўғриси — ва алайкум). 
Саломлашувда саломга жавоб беришнинг 
қисқарган шакли. Бойунга қарамасдан, “ea- 
алайкум ” деб ўтиб кетди. Ойбек, Танлан- 
ган асарлар. 

ВАБО [а. L j — юқумли касаллик номи; 
ўлат] 1 Организмнинг сувсизланиши билан 
кечадиган ўткир юқумли касаллик; ўта 
хавфли ичак касалликларидан бири. Очлик 
орқасидан вабо келди. Оч, бир бурда нонга 
муҳтож, қип-яланғоч бўлиб қолган халқ 
битталаб, ўнталаб эмас, юзталаб, қишлоқ- 
лабўла бошлади. С. Айний, Қуллар. Шаҳарни 
босиб олган мўғуллар ҳам вабодан қирила- 
ётган эканлар. М. Осим, Карвон йўлларида. 

2 кўчма Ўз амали, натижаси билан 
вабога тенг нарсага нисбатан қўлланади, 
нарсани вабога тенглаб ифодалайди. Уруш! 


Инсоният бошига қандай мусибатлар солмади 
бу лаънати вабо. М. Самадов, Карим парти- 
зан. ..ХХаср вабоси — СПИДбилан касаллан- 
ганлар пайдо бўлибди. Газетадан. 

3 кўчма айн. эпидемия. Бухоро ea шофир- 
конликлар ҳикоя қилишади: ..Абу Али ибн Сино 
одамнинг мадорини кетказиб, ўлимга олиб бо- 
радиган ришта вабосига қарши тадбир из- 
лашга уринган. Туйғун, Йиллар ва кишилар. 

ВАВАҒ 1 тақл.с. Бедана сайраганида эши- 
тиладиган овозни, унга тақлидни билдиради. 
Ҳа, субҳи козибда эмас, субҳи содиқда.. 
тезотар беданалар на тун демай, на тонг 
демай, “вавағ, вавағ, питпилиқ, numnu- 
лиқ ”лаб сайраб турган бир паллада, елкасига 
халтасини осиб олган тўрт аскар.. етиб 
келишганди. “Ёшлик”. Кўзлар илғагунча полиз, 
бедазор, Бедана вавағлар тўрғай кетидан. 
Миртемир. 

2 кўчма Бирон жиҳатига (беданага иш- 
қибозлиги ёки бошқа хусусиятига) кўра 
киши номига қўшиб, лақаб сифатида ишла- 
тилади. -Қаймоқ бозорга кириб.. юрсам, бир 
бурчакда икки хурма қатиғини ерга қўйиб 
маҳалладаги оғайнилардан тегирмончи Аб- 
дулла вавағнинг укаси.. Убай ўтирибди, — 
деди Шум бола. Ғ. Ғулом, Шум бола. 

BATOFI [ингл. wag(g)on — арава] Темир 
йўлларда йўловчилар ва юкларни ташиш 
учун мўлжалланган, очиқ ёки ёпиқ (уй) 
шаклдаги ғилдиракли махсус қурилма. Темир 
йўл вагони. Трамвай вагони. Вагон ўқи. н 
Поезд яқинлашди. Вагонларда тик туриб 
келаётган солдатлар кўринди. Р. Файзий, Сен 
етим эмассан. Бир изли трамвай йўлида 
биргина вагон бекат-бекатда кутиб турарди. 




Н. Сафаров, Оловли излар. Ҳа, у юк таший- 
диган вагонда жўнайди.. юкларнинг орасида 
писиб кетади. Ойбек, Танланган асарлар. 

ВАГОНЕТКА [фр. wagonnet — кичик ва- 
гон] Тор изли темир йўлда ва осма йўлларда 
юк (баъзан одам) ташиш учун хизмат қила- 
диган, вагонга ўхшаш кичик қурилма. Ваго- 
неткалар карьер, шахта, завод, шунингдек, 
қурилиш майдонларида яқин (одатда 0,5-2 
км) масофага юк ташишда ишлатилади. 
“Политехника луғати”. Гўнгни олиб кетиш 
ea сигирларга ем-хашак олиб келиш учун ерда 
юрадиган осма вагонеткалардан фойдалани- 
лади. “Зоология”. 

ВАГОНЕТКАЧИ Вагонетка билан иш- 
лайдиган, вагонеткани бошқарувчи ишчи. 
Йўлдошнинг ўзи авваллари темир-бетон 
конструкцияларни омборга узатадиган кран- 
да ёрдамчи бўлиб ишлар эди. Ҳозир блокларни 
печга ташийдиган вагонеткачиларнинг бри- 
гадири. А. Мухтор, Чинор. 

ВАГОНЛАБ Вагондаги ҳолича, вагон- 
вагон қилиб. Вагонлаб сотмоқ. н Ҳоракўл 
тери дейсизми, ипак молми — барини вагон- 
лаб соттирдим. Ж. Шарипов, Хоразм. 

ВАГОНСОЗЛИК Машинасозликнинг 
вагон ишлаб чиқарадиган тармоғи. Вагон- 
созлик заводи. 

ВАГОНЧА 1 Кичкина вагон. Темир йў- 
лимиз обод ea кўркам, Вагончаларда ўйнаб 
кетамиз. И. Муслим. Чекадиган эркаклар учун 
алоҳида, чекмайдиган леди ea жентльмен- 
ларга алоҳида вагончалар кўзда тутилган. 
Газетадан. 

2 Дала, йўл, қурилиш шароитида яшаш 
(туриш) учун фойдаланиладиган тўрт ғил- 
диракли кўчма уйча. Тошқин рўй берган 
зонадан кўчирилган аҳоли вагончаларга, меҳ- 
монхоналарга жойлаштирилди. Газетадан. 
Чўлқуварлар ҳақидаги очерклар, репортаж- 
лар ea лавҳалар чодирларда, вагончаларда 
ёзилган эди. «Ўзбекистон қўриқлари». 

ВАГОНЧИ эск. 1 Ғалла, пахта сингари 
молларни бошқа шаҳарларга вагонлаб олиб 
бориб савдо қилувчи катта савдогар. [Жондор] 
Нари борса шу икки йил мобайнида гурил- 
лаган бойликка эга бўлди, йирик ғалла cae- 
доси билан машғул бўлгани учун вагончи 
деб аталди. Ойбек, Танланган асарлар. 
Вагончи бойнинг ўғли эди.. Ваҳоб.. Биласанми? 
Ана, пул деган нарса ўшанда! Чўлпон, Кеча 
ва кундуз. 


2 Шундай шахснинг исмига қўшиб (ла- 
қаб каби) ишлатилган. -Биз сеникига меҳмон 
бўлиб келдик. Бу киши дўстим Жондор ea- 
гончи, — деди Тантибойвачча. Ойбек, Тан- 
ланган асарлар. 

ВАГРАНКА \р. вагранка — чўян эритиш пе- 
чи] тех. Чўян ва рангли металлар эритилади- 
ган махсус печь. Ҳуюв цехи тинмай гумбур- 
лар.. оёқ остидаги ер доимо титраб турарди. 
..олов пурковчи вагранкалардан оқиб келаётган 
лава ариқчалардан жилдираб келиб, қолип- 
ларга қуйиларди. Мирмуҳсин, Дегрез ўғли. 

ВАГРАНКАЧИ Вагранкада ишловчи 
ишчи, мутахассис. 

ВАДАВАНГ с.т. тақл.с. Жуда авжида 
(ашула, мусиқа, рақс ва ш. к. ҳақида). [Рус- 
там :] Бугун ашулалар вадаванг-ку, Шер ака! 
О. Ёқубов, Чин муҳаббат. Cye бўйида ҳар- 
силлайди подалар, тўқайларда қушлар базми 
вадаванг. Миртемир. 

ВАДАВАНГЛАТМОҚ с.т. Авжига чиқар- 
моқ, вадаванг қилмоқ (бирор иш, қўшиқ, 
чолғу ва ш. к. ҳақида). Бодомхон чирмандасини 
вадаванглатиб юборди. Шакархон «Яхши 
бор!» деган қўшиғини бошлади. И. Раҳим, Чин 
муҳаббат. ..чайқовчилар бу ёқдан тавба- 
тазарру қилган бўлади-да, у ёқдан яна ўз 
ишини вадаванглатиб юборади. Газетадан. 

ВАЖI [а. ц. j — юз, чеҳра; томон; сабаб, 
асос] 1 Бирор нарса, ҳодиса ва ш. к. ни 
келтириб чиқарувчи асос; сабаб. Кўктемирни 
қўшиб чала ўлик қиятни.. дўхтирга юбор- 
ганинг важини энди билдим, аблаҳ!А. Мухтор, 
Қорақалпоқ қиссаси. Менга айтгин йиғла- 
ганинг важини, Не сабабдан бундай ўксиб 
йи/лайсан ? « Баҳром ва Гуландом». 

2 Иш-ҳаракат, ҳодиса ва ш. к. ни оқлаш 
учун кўрсатиладиган, келтириладиган са- 
баб, асос; баҳона. Дангасанинг важи кўп, 
оҳангсизнинг — авжи. Мақол. н Билиб, кўриб 
туриб.. ўзини оқлашга важ қидиряпти. С. 
Нуров, Нарвон. Йилнинг oxupuda миллион- 
миллион ажратилган маблағ фойдаланмай 
қолиб кетади. Унгаям важ топиб берадилар. 
С. Кароматов, Сўнгги бархан. 

Важ қилмоқ Сабаб қилиб кўрсатмоқ, 
баҳона қилмоқ. Чавандоз аллакимлар билан 
маслаҳатлашиб олишни важ қилиб, cnpae- 
кани пайсалга солди. О. Ёқубов, Эр бошига 
иш тушса. 

3 Бирор нарсага тааллуқли жиҳат, томон. 
-Ҳорин важи унча мақтарли эмас.. — деди 




Шум бола. Ғ. Ғулом, Шум бола. Аммо мендан 
сўрасанг, Марғилондаги на қудамиз ва на 
келинимизни ҳеч бир важ билан камсита 
олмайман, балки бизга қуда бўлмоққа энг 
мувофиқ киишлар эди, балли, ўғлим, дейман. 
А. Қодирий, Ўтган кунлар. 

ВАЖ II [а. j — хизмат ҳақи, бадал] 
Муайян мақсадга мўлжалланган нарса. Деҳ- 
қон ёки боғбон бозорга олиб келган важини 
кўтарасига наридан-бери сотади-ю, кам-кўс- 
тини харид қилиб, тирикчилигига шоишлади. 
К. Яшин, Ҳамза. 

ВАЖИДАН кўм. Бирор нарсага алоқа- 
дорликни, сабаб муносабатини билдиради; 
жиҳатидан, хусусидан; сабаби билан, сабаб- 
ли. Хушрўй иккинчи ва учинчи ҳафталарда 
ўчоқ бошини ўз қўлига олиб, кундошини ик- 
кита ёш боласи билан томоқ важидан ҳам 
сиқа боииайдир. А. Қодирий. Ўтган кунлар. 
Билмаган одам уни тирикчилик важидан қий- 
налиб қолган гумон қилади. А. Қаҳҳор, Асарлар. 
.. нима важдан ётганингизни биламан-у, 
чалғитмоқчи бўласиз. Ш. Рашидов, Бўрондан 
кучли. Мен хизмат важидан ҳар йили неча 
марталаб ўлкамиз қўриқларида бўламан. 
«Ўзбекистон қўриқлари». 

ВАЖ-КОРСОН Ўз қилмишини асос- 
лаш, далиллаш учун келтириладиган сабаб, 
баҳоналар. Важ-корсон кўрсатмоқ. н Бояги 
йигит — терговчи шу ерда эди. У Ҳикматилла 
камерасининг ҳавосини олиб, важ-корсон- 
ларини режалаб қўйгунча чақириб суҳбат- 
лашди. Шуҳрат, Умр поғоналари. Ҳасанов ea 
Хидировларнинг важ-корсонларига маҳлиё 
бўлса керак-да. «Муштум». Йиғи-сиғи, важ- 
корсон билан қутулиб бўлмайди, одам ўлиб 
турибди! Одам! Кимдир бунга жавоб бериши 
керак. А. Мухтор, Туғилиш. 

ВАЖОҲАТ | а. j — донгдорлик, му- 
носиблик; аҳамият, муҳимлик] 1 Одамнинг 
кўзга ташланувчи гавда бичими, қиёфаси, 
савлати. Бу «улфати чор» ичида катта сал- 
лали, оппоқ соқолли, лекин важоҳати йигит- 
дай бир кекса киши диққатни ўзига жалб 
этади. Ойбек, Танланган асарлар. Шукур- 
жонни яна унинг бутун важоҳатидан ёғилиб 
турган куч-қувват.. юзининг қизиллиги ҳай- 
рон қолдирди. О. Ёқубов, Ота изидан. 

2 Руҳий ҳолат, кайфиятнинг кўзга таш- 
ланувчи ифодаси, кўриниши; авзо. Мунира 
ялт этиб эрига қаради, важоҳатини кўриб, 
ўрнидан турди. Ф. Мусажонов, Ҳиммат. 


Отахўжа ака Эсон бобонинг эртсшабки ea- 
жоҳатидан ташвишли гап борлигини сезганди. 
С. Юнусов, Кутилмаган хазина. Маҳкам қўл- 
ларини мушт қилиб, қўрқинчли важоҳат би- 
лан Зокирга отилди, аммо бир неча киши бир- 
дан орага тушди. П. Қодиров, Уч илдиз. 

ВАЖОҲАТЛИ Гавда бичими, кийини- 
ши, кўриниши билан ажралиб турадиган; 
савлатли, салобатли. Бир қанча вақтдан буён 
важоҳатли, салла-каллали уламо, мударрис, 
аъламлар орасида қолдим. Ойбек. Танланган 
асарлар. Биз болалар қўрқадиган важоҳатли 
бўлмасак керак. Шуҳрат, Шинелли йиллар. 

ВАЖ-ТАҚАЛ айн. важ-корсон. Хўп, важ- 
тақал қилиш на ҳожат, жаноб бой. Яширин 
фотиҳа қилинганлигини билмаган эканман, 
жанобларидан узр сўрайман. К. Яшин, Ҳамза. 
Мен истеъфодаги одамман, сўзим ҳам ўт- 
майди, илтимосим ҳам, деб важ-тақал қил- 
дим. Газетадан. 

ВАЖУ Лағмон хамири устига солиш 
учун қийма, сабзи ва ш. к. дан тайёрланади- 
ган махсус пишириқ, қайла. Лағмон важу- 
сига, албатта, саримсоқ солиб пиширилади 
ea паловнинг бир тури — «саримсоқ палов» 
дамлаганда, бу таом ғоят ишфобахш бўлиб 
қолади. К. Маҳмудов, Ўзбектансиқтаомлари. 

ВАЖҲ [я. ц. j — сабаб, асос] эск. кт. айн. 
важ. Фақир бўлсам, бу важҳдан бисёр малол- 
хотир бўлиб, ҳар турлик чораларни кўрар 
эрдим. А. Қодирий, Ғирвонлик Маллавой. 
..совуқ хабар бўлса керак, эшондан ором қочди. 
А. Муқимов, Қопқон. Хоқонимиз назарларида 
шаҳзодамнинг эътиборларини ҳар важҳ билан 
илгари сурурмен. Ойбек, Навоий. 

ВАЗА [лот. vas — идиш] 1 Мева-чева, 
ширинлик солиб дастурхонга қўйиладиган 
идиш. Бир вазада бандидан янги узилгандек 
тилла олмалар, иккинчи вазада ҳар биттаси 
кичикроқ чойнакдай келадиган анорлар. С. 
Анорбоев. Оқсой. 

2 Гул солиб қўйиладиган ёки уйларга, 
жамоат биноларига зийнат учун қўйилади- 
ган нақшдор, чиройли идиш, кўра. [Гулнор] 
Безак учун у ерга, бу ерга қўйилган катта- 
кичик чиройли хитой вазаларини латта билан 
яхшилаб артди. Ойбек. Танланган асарлар. 

ВАЗЕЛИН \фр. vaseline < нем. Was (ser) 
— сув + юн. elation — мой] Нефтдан олина- 
диган ва тиббиётда, косметикада, техникада 
ишлатиладиган қуюқ мой. Агар вазелинга 
норка, қоракўзан ёғи қўшилса, у яллиғланишга 

қарши доривор хоссага эга бўлар экан. «Фан 
ва турмуш». Тиббиёт вазелини.. яллиғланишга 
қарши таъсир этади ва гперини ҳар хил за- 
рарли таъсирлардан сақлайди. Газетадан. 

ВАЗИР [а. ja jj — вазир, министр] 1 тар. 
Ўрта асрларда Яқин ва Ўрта Шарқ давлат- 
ларида, жумладан, Ўрта Осиё хонликлари- 
да ҳукумат идораси ёки кенгаши (девони) 
бошлиғи. Сарой вазири ноилож бош эгиб, фар- 
мони олий ҳозирлагани чиқиб кетди. М. Осим, 
Карвон йўлларида. 

Вазири аъзам Улуғ вазир, вазирлар бош- 
лиғи. Ўрта асрларда хукуматнинг олий идора- 
ларини бошқарган юқори мансабдаги шахс 
— ҳозирги бош вазир. 

2 Мамлакатда муайян тармоқ фаолия- 
тини бошқарувчи шахс. Соғлиқни сақлаш 
вазири. Олий ва ўрта махсус таълим вазири. 
н Республика Молия вазирининг таъкидла- 
шича, келаси йилда аҳолини ижтимоий ҳи- 
моялаш харажатларига 65 млрд сўм ажра- 
тилади. Газетадан. 

Вазирлар Маҳкамаси Баъзи мамлакатлар, 
жумладан Ўзбекистонда, ҳукуматнинг номи. 

3 кўчма Оилада, жамоада бошлиқцан ке- 
йинги мавқеда турувчи шахс. Ахлоқ-одобда ҳам 
ўрнак бўла бил, Эрлар бош бўлишса, кучли 
оила. Рўзғорда аёллар ҳар доим вазир, Фар- 
зандлар равнақин ўйлайди она. Газетадан. Ову- 
лингнинг оқсоқоли мулла Фозил, Ўлтирар бек 
олдида икки вазир. «Оқ олма, қизил олма». 

ВАЗИР-ВУЗАРО [а. I_,jj - “вазир” 
сўзининг бирлиги ва кўплиги] Подшоҳ ва 
хонлар саройидаги вазирлар ва бошқа катта 
амалдорлар, аъёнлар. Хон ўзининг вазир- 
вузаролари, посбонлари билан етиб келибди. 
«Ўзбек халқ эртаклари». 

ВАЗИРЛИК Ривожланган давлатларда 
(мас. АҚШда) алоҳида бир соҳага раҳ- 
барлик қиладиган ижрочи орган. Ўзбекис- 
тон Республикасида давлатнинг марказий 
бошқарув органи, давлат маҳкамасининг 
муҳим қисми. 

ВАЗИФА [а. д j — амал, лавозим; хиз- 
мат, топшириқ; иш ҳақи] 1 Амалга ошири- 
лиши, ҳал қилиниши лозим бўлган, кўзда 
тутилган мақсад, мақсадли иш. Миллатни 
уйғотиш — уйғонганларнинг вазифаси. Чўл- 
пон, Кеча ва кундуз. Иккинчи жуда муҳим 
вазифа — халқ истеъмоли молларини ишлаб 
чиқаришни ривожлантириш. Газетадан. Эн- 
диги муҳим вазифа — ўрим-йиғимни ғоятда 


қисқа фурсатда уюшқоқлик билан ўтказиш.. 
Газетадан. 

2 Зиммада бўлган муайян иш, ишлар. 
Руслан билан Нормат кўчага чикқанларида, 
ўз вазифаларини бажарган партизанлар буғ- 
дойпояга қайта бошлаган эдилар. И. Раҳим, 
Чин муҳаббат. Сиз қишлоқда бўлганингиз 
сабабдан, келгунингизча ишлар тўхтаб қол- 
масин, деб вазифамдан ташқари ишларга 
уриндим. А. Қодирий, Меҳробдан чаён. Тоға, 
Сизнинг вазифангиз — меҳмонни истаган 
одам билан гаплаштириш, истаган ерига олиб 
бориш. «Гулдаста». 

3 Доим амалга ошириш, амал қилиш, 
бажариш лозим бўлган иш; бурч. Эр топ- 
ганини саранжом-саришта қилиш — хотин- 
нинг вазифаси. «Муштум». Унинг [элнинг] 
овозига қулоқ солмоқ, шикоятларини сабр- 
тоқат билан тингламоқ вазифамиздир. 
Ойбек, Навоий. 

4 Бажариш учун берилган, топширилган 
иш; топшириқ. Эртаси куни [ Элмурод] ўз 
шогирдларига вазифа бериб қўйди-да, аёл- 
ларнинг ўқишини кўришга келри. П. Турсун, 
Ўқитувчи. Ўқитувчи уй вазифаларини бера 
бошлади. Ў. Усмон, Сирли соҳил. 

5 Бирор нарса бажарадиган иш, хизмат. 
Товуш тўлқинларини тутгич вазифасини 
ўтовчи қулоқ супраси табобатда катта 
аҳамиятга молик экани Шарқ тиббиётида 
қадимдан маълум. «Фан ва турмуш». Ётоқ- 
хонада истиқомат қилувчилардан ҳар бири- 
нинг китоб ва дафтарлари кечаси ўзига 
ёстиқ вазифасини ўтар эди. С. Кароматов, 
Олтин қум. 

6 Хизмат лавозими, мансаб, амал дои- 
расида бажариладиган ишлар мажмуи. Дирек- 
торлик вазифаси. н Комиссия ёш ўқитув- 
чиларни бирма-бир чақириб суҳбатлашишга 
ва уларнинг қаерда қандай вазифада ишла- 
шини белгилаб беришга киришди. П. Турсун, 
Ўқитувчи. Вилоят халқ депутатларидан беш 
киши.. жиддий камчиликлари учун ўз вазифа- 
ларидан бўшатилдилар. Газетадан. 

ВАЗИФАДОР эск. тар. 1 Темурийлар 
даврида муайян мансабдаги шахс; мансаб- 
дор, амалдор. У Абдусамад мирзо даврида.. 
майда вазифадорлардан эди. Ойбек, Навоий. 

2 Хонлик даврида ўрдада ишлаб, маълум 
миқдорда маош, пул олиб турувчи. Бухорода 
хатми кутуб қилиб келган бир “олим ” ақалли 
бир маҳалла имоматига хархашасиз ўтол- 





масин-да.. бир бесавод етим.. ўрдадан фалон 
тилла вазифадор бўлсин. А. Қодирий, Меҳ- 
робдан чаён. 

ВАЗИФАДОШ Бир хил вазифага эга, 
бир хил вазифа бажарувчи. «Яшамоқ» феъли- 
нинг асл маъноси «барҳаёт бўлмоқ»дир. Бу 
феъл ҳам «истиқомат қилмоқ»қа вазифадош 
ишлатилади. «ЎТА». 

ВАЗИЯТ [а. j — мавқе, ҳолат] 1 Би- 
рор нарсанинг фазода эгаллаб турган ҳолати, 
ўзини тутган ҳолати (бошқа нарсаларга 
нисбатан). Нуқтанинг вазиятини аниқлаш. н 
Ой ўзининг Ер атрофидаги ҳаракатида 
Куёшга нисбатан турли вазиятларни олиб 
турганлигидан Ойнинг кўриниши ўзгаради. 
‘‘Астрономия”. 

2 Кишининг ташқи кўриниш, руҳий ва 
б. жиҳатдаги ҳолати; қиёфа, авзо. Ҳар хил 
вазият ва турли кайфиятда ўтирган киши- 
ларнинг сон-саноғи йўқ. А. Қаҳҳор, Сароб. Тан- 
тибойвачча мағрур ва мамнун бир вазият 
олди. Ойбек, Танланган асарлар. Ўша қувноқ 
вазиятини ўзгартирмай қўшиб қўйди: Оёғин- 
гиз оғримаяптими? С. Кароматов, Олтинқум. 
Темур ҳам ўйчан вазиятда, кулмай-нетмай 
жавоб берди. С. Сиёев, Ёруғлик. 

3 Тутган ўрин, мавқе, нуфуз. Одамлар 
устидан хусусий мулк ҳукмрон бўлган, ки- 
шининг жамиятдаги вазияти, салмоғи, 
ҳуқуқи, обрўси унинг мулки билан ўлчана- 
диган бир замонда инсон боласи ота-онасидан 
бемаҳал ажралар экан, унга бундан оғир 
кулфат йўқ. П. Турсун, Ўқитувчи. 

4 Жамиятдаги, ҳаётдаги шароит, ҳолат. 
Оғир вазият. Жиддий вазият. Сиёсий ва- 
зият. Халқаро вазият. Вазиятни тушун- 
тирмоқ. н Мен унинг ҳар қандай вазиятда 
ҳам ўзини тута билиишга.. қойил қолардим. 
Мен ҳатто бориб, вазиятни билиб келмоқчи 
ҳам бўлган эдим. С. Кароматов, Олтин қум. 

ВАЗМИН [а. jj — оғир; вазндор, сал- 
моқдор] 1 Оғирлик ўлчами катта, катта 
оғирликка эга; енгилнинг акси, оғир. Вазмин 
тош. Вазмин юк. н Йигиталининг ҳовлисига 
вазмин чўян дарвоза орқали кирилар, унинг 
ёнбошидаги.. кичик уйчада чўққисоқол қо- 
ровул ўтирарди. Д. Нурий, Осмон устуни. 
Вазминроқ жангчи йўлиқиб қолса, жанг 
майдонидан олиб чиқишда қийналар эди. 
Шуҳрат, Шинелли йиллар. 

2 кўчма Бир маромда, оғир, оҳиста ва 
салобатли (ҳаракат, юриш-туриш ва ш. к. 


ҳақида). Воҳид Миробидов олимларга муносиб 
дид билан безатилган кенг, баҳаво хонасида 
вазмин одимлаб, яна узоқ юрди. О. Ёқубов, 
Диёнат. Жийдаларнинг эгилган новдалари 
вазмин тебранади. Ойбек, О.в.шабадалар. 
Атрофдаги саҳро тунининг вазмин сукунати 
алламаҳал бўлиб қолганини билдирарди. А. 
Мухтор, Бўронларда бордек ҳаловат. 

3 Табиатан босиқ; оғир. Бир қарашда 
вазмин, мулойим кўринган бу жувон анча шўх 
экан. С. Нуров, Нарвон. У [Миржалил] вазмин, 
ҳар қандай шароитда ҳам ўзини тутиб 
туради. Газетадан. 

ВАЗМИНЛАШМОҚ 1 Оғирлик ўлчами 
ошмоқ; оғирлашмоқ. Юки вазминлашмоқ. 

2 Вазмин характер-хусусият касб этмоқ. 
Аҳмаджон анча етилиб, вазминлашиб, бри- 
гадага бошлиқ бўлиб олган эди. С. Нуров, 
Майсаларни аёз урмайди. 

ВАЗМИНЛИК 1 Сезиларли вазмин да- 
ражага эгалик. Яланғоч теракларнинг шохлари 
тизилишиб ўтирган қарғаларнинг вазмин- 
лигидан эгилган. С. Анорбоев, Оқсой. 

2 кўчма Вазмин хусусият. Оқил киши- 
ларга истиғно ea ғазаб эмас, андиша ea ваз- 
минлик зеб-зийнатдир. С. Сиёев, Аваз. Чидам 
даркор, вазминлик даркор, Куйлагани эрлар 
туйғусин. Миртемир. 

3 Вазмин ҳолат, тарз. Навоий вазминлик 
билан [подшоҳга] мурожаат қилди. Ойбек, 
Навоий. Юсупов боланинг ёнига борди-да, 
гуллаб турган дарахтни кесма, деб вазминлик 
билан тушунтирди. М. Ҳазратқулов, Журъат. 

ВАЗН [а. — ўлчов, вазн] 1 кам қўлл. 

Ўлчов. Табиатда қудрат борми, Биздан вазн 
олмасин.. Ғ. Ғулом. 

2 Оғирлик; оғирлик ўлчами; салмоқ. Юк 
вазни. Молнинг тирик вазни. н Эгамберди, 
шу буғдойнинг вазнига бараварлаб саримағиз 
ундан торт, айбонанг учун устига ўзимиздан 
бир пудун ҳам қўш! А. Қодирий, Обид кетмон. 
Сафо махсум таҳорат учун қумғонни кў- 
тарди-ю, вазни енгиллигидан бўм-бўшлигини 
фаҳмлади. Ҳ.Ғулом, Замин юлдузлари. 

3 кўчма кам қўлл. Шахснинг мавқеи, 
мавқе даражаси. Салимхон жон-дили билан 
Саидийни бегонасиратмасликка, ўзи билан 
бир текисликка қўйишга тиришар ea ҳатто 
ўзини нодонликка солиб, Саидийнинг вазнини 
орттирар эди. А. Қаҳҳор, Сароб. 

4 ад. Шеърий сатрда шеърнинг ритм 
оҳанги ва тузилишини белгиловчи бўғинлар 




сони ва жойланиши; шеър ўлчовлари. Аруз 
вазни. Бармоқ вазни. н Шеърлар маълум 
ўлчовда ёзилади. Шеър ўлчовлари вазн деб 
аталади. “Адабиёт назарияси”. 

5 мус. Мусиқа асарида унинг ритм оҳан- 
гини ва тузилишини белгиловчи ритмик 
бирликлар сони ва жойланиши. Ҳали ол- 
диндадир гўзал кунларим, Ҳали лаб тегмаган 
кулгулар олдда. Вазнга тушмаган цўшиқлар 
олдда. Ҳеч нима эмасдир бу кўрганларим. А. 
Орипов, Йиллар армони. 

ВАЗИДОШ Бир хил вазнга эга. Мисра- 
даги шеърларнинг ўзаро оҳангдошлиги, вазн- 
дош ea қофиядош бўлиб келиши шеърнинг 
эмоционаллигини оширган. «ЎТА». 

ВАЗНЛИ 1 Маълум оғирликка эга бўл- 
ган; салмоқли. Оғир вазнли курашчи ( спрт ). 
н Сўнгра мулла Обидга хитобан айтади: 
-Ҳар бир деҳқони мўминга, яъни мусулмонга 
ўзининг зироатгоҳидан ҳосилотининг ўндан 
бирини, яъни вазнли ўлчовларда ўн пуддан бир 
пудини мустаҳиқларга бериш вожиб экан. А. 
Қодирий, Ғирвонлик Маллавой. 

2 ад. Бирор шеърий вазнга эга бўлган, 
бирор ўлчовда ёзилган. Аруз вазнли шеър. 

ВАЗНСИЗ Вазнга, оғирликка эга бўл- 
маган. У вазнсиз, еру осмон ўртасида гард 
мисоли ҳаволаниб борарди. Газетадан. 

ВАЗНСИЗЛИК 1 мех. Жисмнинг муал- 
лақ физик ҳолати. Учиш вақтида вазнсизлик- 
нинг инсон организмига салбий таъсирини 
йўқотиш учун мускуллар машқи, мускуллар 
электр стимуляцияси ea бошқалар бажа- 
рилади. «Политехника луғати». Космосда 
узоқ яшаган космонавтлардан бири Георгий 
Гречконинг фикрича, инсон вазнсизлик ша- 
роитида анча узоқ вақт бемалол ишласа 
бўлади. «Фан ва турмуш». 

2 кўчма Шахснинг муайян вазиятда ўн- 
ғайсиз ҳолатга тушиши. | Баҳром\ Рўпараси- 
дан келаётган Насибанинг дугонаси ea унинг 
ёнида Матлубани кўриб, ўзини ғалати бир 
вазнсизлик ҳолатида ҳис этди. Ҳ. Олимжонов, 
Тақдир тақозоси. 

ВАИИ ТТТ шв. Ишком. Ингичка ходача- 
ларга омонатгина кўтарилган вайишларнинг 
шохларини япроқлар кўмиб юборган, токлар 
шўраток, ғўраток ҳам қилинмаган эди. С. 
Нуров, Майсаларни аёз урмайди. 

ВАЙРОН [ф. ^jl jjj — йиқиқ, бузуқ, ха- 
роб] Т Бузилиб, қулаб, харобага айланган 
(уй-жой, иморат ва б. қурилмалар, қурил- 


мали жойлар ҳақида). Уч кундан кейин, улар 
келганда, қишлоқ вайрон бўлган, баъзи бино- 
лари ҳамон буруқсаб ёнарди. Шуҳрат, Ши- 
нелли йиллар. Бир қултум cye учун хонаси 
вайрон, Қишлоғин тарк этиб, адашарди эл. 
Ғайратий. Ёғди тўрт ёндин асрлар Бошингга 
тийри камон, Умри қурбон, мулки торож, 
Юрти вайрон, ўзбегим. Э. Воҳидов, Ўзбегим. 

2 кўчма Умуман, бузилган, синган ва б. 
жиҳатдан яроқсиз ҳолдаги нарса ҳақида. 
Устбоши вайрон, юз-кўзлари қон.. сочлари 
тўзғиб кетган Шаҳзодахон тонготарга 
яқин «ғит» этиб эишкни очиб, ҳовлига чи- 
қиб, бўлиб ўтган даҳшатли ҳодисадан уйда- 
гиларни хабардор қилди. К. Яшин, Ҳамза. 
Зулму истибдод ила миллатни вайрон эт- 
дингиз. Аваз. Айронингдан бермасанг, Қозон- 
ларинг вайронди. «Бойчечак». 

Кўнгли (ёки қалби, дили) вайрон Руҳан, 
қалбан жуда ночор, эзилган ҳолатли, кўнг- 
ли бузилган. Хусусан, яқинда эшитган хунук 
бир хабарни хотирлаб, Авазнинг кўнгли 
вайрон бўлди. С. Сиёев, Аваз. Вайрон дилинг 
бўлғуси бир лутф ила обод. «Гудцаста». 

ВАИРОНА [ф. — вайрон бўлган 

жой, хароба] Т от Вайрон бўлган жой; ха- 
роба. Қузғуннинг севгани фақат вайрона.. Мир- 
темир. Санобархон зўр қийинчилик билан жо- 
йидан қўзғалди. Вайрона, култепага айлан- 
ган бошпанасини ташлаб кетиш оғир мусибат 
эди унга. С. Зуннунова, Гулхан. Дўст билан 
ободуйинг, гар бўлса у вайрона ҳам. Э. Воҳидов. 

2 сфт. қ. вайрон. Ғуломжон ҳувиллаб, ўти 
сўниб қолган вайрона хонада бир зум гангиб 
турди. М. Исмоилий, Фарғона т.о. Камбағал- 
ларнинг ўғил-қизлари ота-оналарига ҳайитга 
уст-бош қилиб беринг, деб йиғлар, ота-она- 
ларнинг вайрона кўнглини яна бузишар эди. 
М. Муҳаммаджонов, Турмуш уринишлари. 

ВАЙРОНАГАРЧИЛИК айн. вайрон- 
гарчилик. 

ВАИРОНАЗОР кам қўлл. Вайроналар бўл- 
ган (эгаллаган) жой. Гапнинг қисқаси, қиш- 
лоққа тушаверишда бир ўйиқ жой бор. Худди 
вайроназорга ўхшайди. Ш. Холмирзаев, Юр, 
тоғларга кетамиз. 

ВАЙРОНАЛИК айн. вайронгарчилик. 

Зўравонлик — охири вайроналик. Мақол. н 
Зулму вайроналиклар, талон-торожлар тин- 
касини қуритган бухороликлар Мирзо Улуғ- 
бекнинг.. мадраса қурмоқчи эканини эшитиб 
қувондилар. Мирмуҳсин, Меъмор. 





Вайрон-валангор Бузилган, вайрон бўл- 
ган. Бориб қарасам, учала водокачка ҳам 
вайрон-валангор, эгилган, букилган темир- 
терсаклари занглаб ётибди. А. Қаҳҳор, 
Қўшчинор чироқлари. 

ВАЙРОНГАРЧИЛИК 1 Вайрон қилиш 
иши, хатти-ҳаракати, вайрон қилиш. Энди- 
ликда бизнинг муддаомиз у ўта қонли, ўта 
вайронгарчилик уруи/ини биз кўрдик, кела- 
жак авлод кўрмасин, деймиз. Н. Сафаров, 
Оловли излар. 

2 Вайрон бўлган ҳолат; вайронлик. [Би- 
ринчи секретар] Уруш ва гитлерчи босқин- 
чиларнинг талончилиги орқасида Полъшада 
вужудга келган даҳшатли иқтисодий вай- 
ронгарчилик ҳақида гапирди. Газетадан. 

ВАЙРОНЛИК Вайрон ҳолат. Катания 
шаҳридаги ҳарбий аэродромда довул натижа- 
сида катта вайронлик рўй берди. Газетадан. 

ВАЙСАМОҚ Эътиборга лойиқ бўлма- 
ган, кераксиз, бемаъни гапларни гапирмоқ. 
Юз-кўзини соқол босган мулозим эшкак эшар 
экан, тинмай вайсарди. М. Осим, Карвон 
йўлларида. Хотинлар бетиним вайсаб.. ўз 
уйларидай, шовқинлаб [коридордан] чиқиб 
кетдилар. А. Мухтор, Опа-сингиллар. 

ВАЙСАҚИ Ҳадеб вайсайверадиган, кўп 
гапиришни яхши кўрадиган. Вайсақи одам. н 
Аммо энг ёмони шу бўлдики, бу вайсақи ошна 
Ҳафизадан гап очиб қолди: -Кўриб туриб- 
санми ? — деди у суюғоёқ кимсаларни эслашга 
ўхшаш бир оҳангда. Мирмуҳсин, Умид. Мен 
индамасам, у индамаса, ҳалиги вайсақи ae- 
жига чиқаверади-да. М. Ҳазратқулов, Журъат. 

ВАЙСАҚИЛИК Бўлар-бўлмас гапларни 
вайсаш. ..мусобақа юзакичилик, гапдонлик, 
вайсақилик, кўзбўямачиликдан йироқ бўлиши 
керак. Газетадан. ..пленум.. вайсақилик, 
мажлисбозлик ea қоғозбозликни қаттиқ қо- 
ралади. Газетадан. 

ВАЙСИРАМОҚ кам қўлл. айн. вайсамоқ. 
Кутлуғ турмуш режалар-ла тўлиқ бўлса-да, 
Ўгит этмас, бир вайсираб ўтмоқ бўламан. Ғ. 
Ғулом. Саҳарга яқин унинг вайсираши тўх- 
тади. Ҳ. Олимжон, Танланган асарлар. 

ВАКАНСИЯ [лот. vacans — кераксиз, 
ортиқча; бўш, эгалланмаган] Бўш ўрин, банд 
қилинмаган лавозим (идора, муассаса ва ш. 
к.). Вакансия йўқ. Вакансияни эгалламоқ. 

ВАКАНСИЯЛАР физ. Қаттиқ жисмнинг 
кристалл панжарасида атом ёки ион бўлма- 
ган бўш тугунлар. 


ВАКАНТ [лот. vacantis — бўш, эгаллан- 
маган] Ҳеч ким эгалламаган, бўш (идора, 
муассаса ва ш. к. штатидаги лавозим, хизмат 
ўрни тўғрисида). Эшонбоев аспирантурани 
битиряпти, кафедрада вакант ўрин йўқ, 
борини Акбаров банд қилиб турибди. П. 
Қодиров, Уч илдиз. 

ВАКИЛ [а. — ишончли, ваколатли 

шахс] 1 Бирор киши, муассаса, ташкилот 
ва ш. к. номидан иш кўришга ваколати 
бўлган, унинг манфаатларини кўзловчи ва 
ҳимоя қилувчи шахс. Икки вакил у мулладан 
келади, Келиб қизнинг ихтиёрин сўради. «Ал- 
помиш». Бир оздан сўнг юқоридан келган ea- 
кил билан трест бошлиғи ўзларининг uuuiapu- 
дан гап очди. С. Сиёев, Ёруғлик. Олим жами- 
ятнинг бир неча вакиллари билан Венгрияга 
боради. «Фан ва турмуш». 

Вакил ота Мусулмонларнинг никоҳ 
маросимларида келин томонидан тайин- 
ланадиган вакил шахс (никоҳ ўқиш, куёв 
томоннинг келинга бериладиган мол-мулки 
ва ш. к. ларни келишишда қатнашади). 

2 Бирор давлат ёки ташкилотнинг ва- 
колати билан ўзга элларда унинг номидан 
иш кўрувчи, унинг манфаатларини ҳимоя 
қилувчи лавозимли киши, элчи. Дипломатик 
вакил. Мухтор вакил. н Мен Закаспий 
ҳукуматининг вакили Азизбек бўламан. К. 
Яшин, Ҳамза. 

3 Бирор соҳа, ижтимоий гуруҳ, жамият 
ва ш. к. га мансуб киши; намоянда. Респуб- 
ликамизнинг ҳар бир соҳа вакили 10 йилликни 
меҳнатда ажойиб ютуқлар билан кутиб 
олмоқда. Газетадан. Даврада бир маҳалла ки- 
шилари, аммо турли фан вакиллари тўп- 
ланган эди. «Фан ва турмуш». 

ВАКИЛА Вакил аёл. Саводхон aeap йи- 
гити ўз халқининг вакиласига уйланади. 
Газетадан. Балки сиз энди халқ вакиласи бўлиб, 
шулар ҳақида ҳам ўйлаётгандирсиз. «Саодат». 

ВАКИЛЛАМОҚ қ. акилламоқ. Узоқ ea 
яқиндан бошқа итлар ҳам вакиллашиб, унга 
овоз бера бошладилар. Газетадан. Тўғри, бой 
отам мол-мулкини ҳужжатлаб беришдан бош 
тортгандан кейин, Салим ғазабланди, болалик 
қилиб вакиллади. Ойбек, Танланган асарлар. 

ВАКИЛЛИК 1 Бирор шахс (вакил)нинг 
иккинчи шахс (ваколат берувчи) номидан 
ишонч қоғози ёки маъмурий ҳужжатга асо- 
сан қиладиган юридик ҳаракатлари. 

2 айн. ваколатхона. 




ВАКОЛАТ [ а. cJLSj — вакиллик; ҳуқуқ- 
дорлик] Бирор шахс, муассаса, ташкилот, 
давлат ва ш. к. номидан иш қилиш учун 
берилган ҳуқуқ, вакиллик ҳуқуқи. Кенг 
ваколат. Депутат ўзининг юксак ваколатини 
сайловчилардан олган. н [Имом Сафар бўз- 
чига:] Мен сизга мирзодан хизмат сўраб бе- 
ринг, деб ваколат берган эмас эдим-ку! А. 
Қодирий, Меҳробдан чаён. Ваколат ёрлиғини 
қўлингдан тортиб олиб, ўзингни Шоҳимардон- 
дан қувлаганим бўлсин! К. Яшин, Ҳамза. 

ВАКОЛАТДОР эск. Ваколатли. Расмий 
намоянда бўлишим сифатида сиз жаноб ко- 
миссарга баён этишга ваколатдорманки.. А. 
Ҳакимов, Илон изидан. 

ВАКОЛАТЛИ Ваколати бор, вакиллик 
ҳуқуқига эга бўлган. Улар орасида.. мустам- 
лака ea қарам мамлакатларнинг ваколатли 
кишилари бор эди. Газетадан. 

ВАКОЛАТНОМА Ташкилот ва фуқаро- 
ларнинг вакиллик қилиши учун берилган 
ёзма ҳужжат; ишончнома, ишонч қоғози. Бу 
брошюрада.. васиятнома, ваколатномаларни 
қай тартибда ёзиш лозимлиги кўрсатилган. 
Газетадан. Азизим, омонат сақлайсиз, иншо- 
олло, вақт-соати келса, ўзимга ёки менинг 
ваколатномамни кўрсатган киишга берарсиз. 
А. Ҳакимов, Илон изидан. 

ВАКОЛАТХОНА Бирор давлат томо- 
нидан ўзга мамлакатда таъсис этилган ва 
унинг манфаатларини кўзлаб иш кўрадиган 
муассаса. Шу билан бир қаторда Ўзбекис- 
тонда тўрт немис банки ўз ваколатхона- 
ларини очди. Газетадан. Москвадаги Венгрия 
савдо ваколатхонаси биносида «Электро- 
ника» фирмасининг кўргазмаси ишлаб туриб- 
ди. Газетадан. 

ВАКУУМ [лот. vacuum — бўшлиқ] 
1 Идишга қамалган, босими атмосфера 
босимидан анча паст бўлган газнинг ҳолати. 
Вакуумда эритиш усулидан нозик буюмлар 
учун металлар ишлаб чиқаришда муваффа- 
қиятли фойдаланиш мумкин. «Политехника 
луғати». Медиклар тавсия этган вакуум 
мосламалар 18 суткалик учишдан 96 суткалик 
учиш сари катта одим ташлаш имконини 
бе рди. «Фан ва турмуш». 

ВАКУУММЕТР [вакуум + юн. metron — 
ўлчов] Сийраклаштирилган газлар босими 
ўлчанадиган асбоб. 

ВАКЦИНА [лот. vaccinus — сигирга оид 
< vaccula — сигир] Юқумли касалликларнинг 


олдини олиш ва даволаш учун ишлатила- 
диган эмдори; эмлагцца ишлатиладиган дори. 
Вакцина билан эмлаш. н Бугунги кунда eu- 
русларга қарши вакцина ёрдамида организмда 
иммунитет ҳосил қилишдан ортиқ ўткир, 
ишончли қурол йўқ. «Фан ва турмуш». Сара- 
гулни ишдан чақириб келишди, келса — вақт 
ўтиб қолибди, боланинг ҳоли оғир, эмлашга 
вакцина керак эди. А. Мухтор, Чинор. 

ВАЛ [нем. Walze — жўва, ғўла, вал] тех. 
Турли машина ва механизмларда ўз ўқи 
атрофида айланадиган ва ўзига ўрнатилган 
деталга айланма ҳаракат ва куч узатадиган 
деталь; ўқ. ..вал орқалиҳосил қилинган айланма 
ҳаракатни иштун ёрдамида тебранма ҳара- 
катга келтириш мумкин. «Фан ва турмуш». 

ВАЛАД [а. aJj — ўғил бола, ўғил; фар- 
занд] 1 с.т. эск. Шариат йўли билан никоҳ- 
ланмаган ота-онадан туғилган бола; ҳароми. 

2 сўк. Шундай шахсга нисбатли ҳақо- 
ратни билдиради; ҳароми. Бора-бора мени 
менсимай қўяди бу валад! М. Осим, Карвон 
йўлларида. ..электросушилка қилиб берайми, 
деб пичинг қилди. Қаёқда қилиб беради ўша 
валад. И. Раҳим, Ҳаёт булоқлари. 

Валади зино Ҳаромдан бўлган бола; 
ҳароми. Биласиз-ку ануни! Жуда ёмон чиқди- 
да, валади зино эканми, билмайман. «Муштум». 
Бу валади зинонинг чангалига сен ҳам туш- 
дингми? Бировнинг ҳалолини биров суядиган 
замон экан-да, водариғ!С. Сиёев, Отлиқаёл. 

ВАЛАКИСАЛАНГ с.т. Ўтакетган бегам, 
бепарво; ишёқмас; хумпар, девона. [Абду- 
райим:] Кўздан қолдингми, валакисаланг, 
колхозимизнинг бўрдоқига боқилган олди 
қўйлари-ку. “Муштум”. 

ВАЛАНГОР Бузуқ-юлуқ; бузуқ, яроқсиз. 
Аллақачон фойдаланишга топширилиши 
лозим бўлган 12 квартирали 9-уй тепаси 
ёпилмай, валангор бўлиб ётибди. «Муштум». 
Бир кун яна жўрамни кўргани борсам, аҳволи 
оғир, ҳувиллаган валангор ҳовлида, катта 
садақайрағоч тагида ёлғиз ўзи.. ётибди. Н. 
Сафаров, Наврўз. 

ВАЛАҚЛАМОҚ Тўғри келган мавзуда 
бўлар-бўлмас, ҳуда-беҳуда гапларни гапир- 
моқ. Нимага буларни ишдан қолдириб, валақ- 
лаб ўтирибсан? М. Ҳазратқулов, Журъат. 
Совуқ қилиқлари, ҳуда-беҳуда валақлай бе- 
риши, ҳамма ишга бош суқиши билан одам- 
ларни ўзидан бездирган.. эди. С. Кароматов, 
Олтин қум. 




ВАЛДИРАМОҚ с.т. Бўлар-бўлмас, нота- 
йин гапларни гапирмоқ, оғзига келганини 
сўзламоқ. Тожибой яна нималардир валди- 
ради. Элмурод қулоқ солмади. П. Турсун, Ўқи- 
тувчи. -Укамиз Салим, — деди Ҳакимбойвач- 
ча, — оғзига нима келса, шуни валдирайвера- 
ди. Ойбек, Танланган асарлар. Валдираб қо- 
либсиз, кўтаролмасангиз, ичиб нима қилар- 
дингиз. А. Мухтор, Тонг билан учрашув. 

ВАЛДИРВАСАР с.т. қ. валдирвоқи. 

ВАЛДИРВОҚИ с.т. Бўлар-бўлмас гап- 
ларни кўп гапирадиган, ваддирайверадиган; 
эзма. Нафисахон назарида қизи енгилтак 
эмас.. Баъзи қизлардек валдирвоқи эмас. 
Мирмуҳсин, Умид. 

ВАЛЕНКА \р. валенки < валять — дума- 
латиб босиш (наматни)] қ. пийма. Қирқ икки 
градус.. бешяшар Олег, Оёқда валенка, эгнида 
тулуп, Чана судрамоқда қаҳ-қаҳа уриб. Ғ. 
Ғулом. 

ВАЛЕНТЛИ ким. Муайян валентлик хусу- 
сиятига эга бўлган. Икки валентли кимёвий 
элемент. 

ВАЛЕНТЛИК [лот. valens, valentis — 
кучли; мустаҳкам; соғлом] 1 ким. Бирор 
элемент атомининг бошқа элементнинг 
муайян сондаги атомини бириктириб ёки 
алмаштириб, кимёвий боғ ҳосил қила олиш 
қобилияти, хоссаси. 

2 тлш. Тил бирликларининг (мас., сўз- 
нинг) гапда бошқа сўзлар билан ўзаро бирика 
олиш қобилияти, имконияти. Валентлик на- 
зарияси, луғавий бирликларнинг семантик ea- 
лентлари.. бўйича бир қанча илмий мақола- 
лар, махсус монография босилиб чиқди. «ЎТА». 

ВАЛЕРИАНА [лот. valeriana < Valeria — шу 
ўсимлик келиб чиққан жой номи] Пушти- 
ранг гулли, илдизидан шифобахш дамлама 
тайёрланадиган кўп йиллик ўт ўсимлик. 

ВАЛЕРЬЯНКА Валериана ўсимлигининг 
илдизидан эфир ёки спиртда тайёрланган, 
асабни тинчлантириш учун истеъмол қи- 
линадиган дори. Овқатдан олдин ea кейин 
кодеин.. валеръянка томчиси каби дорилар 
берилади. Н. Исмоилов, Касалларни пар- 
вариш қилиш. 

ВАЛИАХД [а. 'д r I j — тожу тахт ме- 
росхўри, тахт вориси] Подшоҳ ёки хон ўз 
тириклигида ўрнига тайинлаб қўйган тахт 
вориси. Хон ўй дарёсига ғарқ бўлди: ”Кимни 
валиаҳд қилай? Шуними? Катта ўғилларим 
бир-бирлари билан уришмасмикинлар, тахт 


талашмасмикинлар?“Ж. Шарипов, Хоразм. 
..Самарқанд подшосининг қизи бизнинг 
валиаҳдимиз Бобур мирзога беш яшарлигидан 
унаштириб қўйилган эди. П. Қодиров, 
Юлдузли тунлар. 

ВАЛИДОЛ [лот. validus — кучли, ўткир; 
соғлом + oleum — ёғ, мой] Марказий нерв 
системасини тинчлантирадиган ва томир- 
ларни рефлекс йўли билан кенгайтирадиган 
дори. Бирдан “гум-бур!” Чўчиб кетган болакай 
безовталаниб йиғлай бошлади, бир сапчиб 
тушган юраги хаста одам тил тагига 
валидол ташлайди. Газетадан. 

ВАЛИИ [а. — эга, соҳиб; авлиё] дин. 

Худонинг гўё бўлажак ҳодиса, воқеаларни 
олдиндан айтиш, ғойибдан хабар бериш 
қобилиятига эга бўлган энг севимли, энг 
азиз бандаси; авлиё. Одамлар Султон 
девонани “оташнафас ” валий деб мақташар 
эди. Ўша нодон, алданган кишиларнинг 
мақтаб.. юрган “соҳиби каромати”, бир 
алжиллаб ўтирган банги экан. М. 
Муҳаммаджонов, Турмуш уринишлари. 
Ғайбдан хабар берувчилар икки турли 
бўладилар: биринчиси — валий, иккинчиси — 
коҳин (фолбин). С. Айний, Эсдаликлар. 

ВАЛИНЕЪМАТ [а. л c jj — неъмат 
эгаси, боқувчи; олиҳиммат, сахий] 1 Ўзига 
қарам кишиларни моддий жиҳатдан таъ- 
минлаб турувчи, уларга неъмат берувчи 
шахс. -Бу киши [Жамолбой] менинг валинеъ- 
матим, пирим бўлади, — жиддий жавоб бер- 
ди Абдишукур. Ойбек, Танланган асарлар. 
Мулла Абдураҳмон ҳам валинеъмати бўлган 
Анварнинг риоясини унута ёзди. А. Қодирий, 
Меҳробдан чаён. -Баракалла!Акбарали минг- 
боши сенга ким бўлади?! — Отахон. Валинеъ- 
мат.. Чўлпон, Кеча ва кундуз. 

2 Олиҳиммат, сахий одам; хайр-саховат- 
ли, қўли очиқ киши. 

ВАЛИ ТТ1 шв. Ишком. Ҳовли унчалик кат- 
та эмас, лекин атрофи қатор уй, уйлар 
устигача валиш. То қиров тушгунча турли 
хил узумлар сарғайиб, қуёшда товланиб ётади. 
Газетадан. 

ВАЛЛАМАТ 1 с.т. айн. валинеъмат 1. Ёрим 
Аҳмад, азаматим бўлмаса, Ҳолим сўрар вал- 
ламатим бўлмаса. «Ойсулув». 

2 Элнинг каттаси; бошлиқ, амалдор. 
Юртнинг вагламатини чақир. Ойбек, Навоий. 
Отажон, сендирсан юртнинг эгаси, Қаддинг- 
дан, валламат, сенга йўл бўлсин. «Равшан». 




3 Эл хизматида бўлган; сахий (шахс ҳа- 
қида). -Раҳматли валламат одам эдилар, — 
таассуф билан гапирарди кимдир, — маҳалла 
ташвиши, маҳалла дарди билан яшардилар.. 
«Ёшлик». Шеър-ку борликка бор, аммо муш- 
тумбоп эмас, пахтамиз, «оқ олтин» етиш- 
тираётган валламат пахтакорларимиз ҳу- 
сусида эди. «Муштум». 

4 кўчма Мард киши; мард. Ана, бек Гўр- 
ўғли жомни кўтарди, Олиб ичадиган валла- 
мат борми? Эргаш Жуманбулбул ўғли. 

5 (3-ш. қўшимчаси билан — валламати). 
Ман-ман дегани, ҳар қандайи. Валламати 
ҳам дунёга икки марта келмайди-ку, ҳам- 
мага ҳам жон ширин. X. Султонов, Онамнинг 
юрти. Бугун-эрта менга cye тегадиган. Ма, 
мендан бошқа валламати айтсаям, берма! С. 
Сиёев, Ёруғлик. 

ВАЛЛАМАТЛИК Бағри кенглик, са- 
хийлик маъносида. Шундан тезроқ қутул- 
гиси келиб, Искандарнинг кўнглига беихтиёр 
бир гап келиб, қувлиги тутди. Бундан ўзи- 
нинг ҳам чиройи очилиб кетди: -Ҳанча ке- 
рак? — деди валламатлик билан. М. Ман- 
суров, Ёмби. 

ВАЛЛОҲ(И) [а. Л)1 j — худо ҳаққи, азба- 
ройи худо] Худо ҳаққи, азбаройи худо. Бунда 
қандай маъно бор? Валлоҳи, тушунмайман! 
Ойбек, Навоий. 

Валлоҳи аълам \а. j — Аллоҳяхши 

билувчидир] Аниқ эмасликни, аниқ бил- 
масликни ифодалайди; Аллоҳ, худо билади, 
билмадим. Қора паранжиси бориди.. Валлоҳи 
аълам, отасининг исми.. бир нарса сўфи.. Ҳа, 
Раззоқ сўфи. Чўлпон, Кеча ва кундуз. 

ВАЛФАЖРИ [а. — тонг; ибтидо; 

Қуръондаги 89-сура номидан]: валфажри 
ўқимоқ Қалдирғочнинг ўзига хос овоз билан 
куйлаши, сайраши ҳақида. Қалдирғоч ма- 
читнинг.. баланд панжарасига ўтириб олиб, 
ҳадеб валфажри ўқимоқда. М. Исмоилий, 
Фарғона т.о. Бир неча қалдирғоч Салор оқими 
бўйлаб учар ea учган кўйи «валфажри» ўқир 
эдилар. А. Қодирий, Ўтган кунлар. 

ВАЛЬВАЦИЯ [фр. evaluation — баҳо; 
баҳолаш < лот. valere — кучаймоқ; баҳолан- 
моқ] Чет эл валютаси ва қимматбаҳо нарса- 
ларни миллий пул бирлигида белгилаш. 

ВАЛЬС \фр. valse < нем. Walzer < walsen 
— думалатмоқ, айлантирмоқ] 1 Одатда 
жуфт-жуфт бўлиб, уч тактда бир айланиб, 
оҳиста давра олиб ўйналадиган равон ва 


вазмин рақс ва шу рақс мусиқаси. Қадаҳлар 
жаранглар.. юзлар худди чўғ. Радио валъсидан 
дшиарда туғён. Ж. Жабборов. 

2 Уч чоракли мусиқа асари. Денгиз тўл- 
қинида тиниқ бир куй янгради. «Штраус.. 
Мовий Дунсш вальси», — деб ўйлади Алимар- 
дон. Ў. Ҳошимов, Қалбингга қулок сол. 

ВАЛЮТА [итал. valuta — қиймат, баҳо < 
лот. valere — кучли бўлмоқ; қадрланмоқ, 
баҳоланмоқ] 1 Муайян давлатнинг пул бир- 
лиги (сўм, танга, доллар ва б.). 

2 Пул тизимининг тури (олтин, кумуш 
ёки қоғоз валюта). 

3 Хорижий давлатларнинг пуллари, 
халқаро ҳисоб-китобларда қўлланадиган 
хорижий пул бирлигидаги кредит ва тўлов 
ҳужжатлари (векселлар, чеклар ва ҳ.к.). 

Валюта бозори Чет эл валюталари ва 
чет эл валюталари ҳисобидаги тўлов ҳуж- 
жатларининг олди-сотдиси бўйича барқарор 
иқтисодий ва ташкилий муносабатлар ти- 
зими. Валюта курси Мамлакат пул бирлиги- 
нинг бошқа мамлакат пул бирлигида ифо- 
даланган баҳоси. Валюта тизими Валюта 
ҳаракати билан боғлиқ бўлган иқтисодий ва 
ҳуқуқий муносабатлар тизими. 

ВАМПИР [фр. vampire < нем. Vampir] 
Герман ва славян халқларидаги хурофий 
ривоятларга кўра, гўрдан чиқиб, тириклар 
қонини сўрувчи афсонавий одам-махлуқ. 

ВАМПИРЛАР [нем. Vampir] Субтропик 
ва тропик Америкада тарқалган, иссиққон- 
ли жониворлар қони билан озиқланадиган 
кўршапалаклар оиласи. 

ВАНАДИИ [лот. Vanadium < қадимги 
скандинав гўзаллик маъбудаси Ванадис 
номидан] Кимёвий элемент, Менделеев дав- 
рий системасининг V гуруҳига мансуб ку- 
мушранг қаттиқ, мўрт металл. 

ВАНГ-ВАНГ қ. анг-анг. 

ВАНГИЛЛАМОҚ қ. ангилламоқ. 

ВАНДАЛИЗМ [лот. vandali] Маданий- 
тарихий ва моддий бойликларни ваҳший- 
ларча бузиш, йўқ қилиш. 

ВАНДАЛЛАР [лот. vandali ва нем. Wan- 
dalen — қадимги немис қабиласи номидан] 
1 Қадимги германларнинг шарқий тармо- 
ғига мансуб қабилалар. 

2 кўчма Маданий бойликларни, тарихий 
ёдгорликларни оёғости қилувчи, ваҳший 
одамлар. 

3 кўчма Маданиятсиз, жоҳил одамлар. 




ВАНИЛИН [фр. vanilline] Ваниль ҳиди 
келадиган, сунъий йўл билан олинадиган 
рангсиз аччиқ кристалл модда. Кобалът 
гамма нурлари билан ғўзапояни нурланти- 
риб, саноат учун қимматбаҳо хомашё — 
ванилин олиш мумкин эканлиги аниқланди. 
«Фан ва турмуш». 

ВАНИЛЬ [фр. vanille ёки исп. vanilla — 
қўзоқча; тропик мамлакатларда ўсадиган 
ўсимлик] бот. Орхисдошларга мансуб, узунчоқ 
ингичка мевали тропик ўсимлик ва унинг 
зиравор сифатида ишлатиладиган меваси. 

ВАННА [лот. vannus — идиш, коса] 1 Чў- 
милиш, ювиниш учун ясалган катта узун- 
чоқ тос, идиш. Сирланган ванна. Ваннада 
чўмилмоқ. н Нам сочининг йилтиллаб ту- 
риши қизнинг ҳозиргина ваннадан чиқиб 
келганлигидан далолат берарди. Ж. Абдулла- 
хонов, Орият. 

2 тех. Ҳар хил эритма, суюқлик ва ш. к. 
ни солиш ёки турли жараёнларни олиб 
бориш учун фойдаланиладиган махсус идиш. 
Ремонт олиб борилаётган ёпиқ майдонча бу 
ишга мутлақо мослаштирилмаган: бу ерда 
верстаклар, ванналар йўқ. Газетадан. 

3 Гигиена ва профилактика мақсадида 
сув, балчиқ, ҳаво ёки офтоб таъсир этти- 
риш йўли билан амалга ошириладиган муо- 
лажалар; даволаш (даволаниш)нинг шундай 
воситаси. Қуёш ваннаси. Ҳаво ваннаси. н Ёз 
ойларида бу ерда [Чимён сувида\ ҳар куни 
беморлар икки юзга яқин ванна олишади. М. 
Мансуров, Чимён суви. Совуқ пайтда — ис- 
сиқ, иссиқда — совуқ сувли оёқ ваннаси қабул 
қилинади. «Фан ва турмуш». Турли хил даво- 
лаш ванналари беморларнинг соғлиғини яхши- 
лашда катта ролъ ўйнамоқда. Газетадан. 

ВАННАХОНА Ванна ўрнатилган уй, хо- 
на. Энди ўрнимдан турсам.. бир ваннахонага 
чиқиб.. яхшилаб ювинсам.. Чўлпон, Кеча ва 
кундуз. [Расул ака\ Боя ўзи ўт ёққан ванна- 
хонага чўмилгани кирибкетди. М. Исмоилий, 
Бизнинг роман. 

BAHFI с.т.. Авжида, баравж. -Турмуш ванғ 
дегин ҳали, — деди Элмурод истеҳзоомуз. 
Шуҳрат, Шинелли йиллар. 

Ванғ бўлмоқ Ҳанг-манг бўлмоқ, ҳайрон 
қолмоқ. Мен шундоғ оғзим очилиб, ванғ бўп 
қолдим. М. Исмоилий, Фарғона т.о. 

ВАНҒ II тақл с. Шовқинли овозга тақ- 
лидни билдиради. Милтиқнинг ванғ этган 
овози эшитилди. 


ВАНҒИЛЛАМОҚI с.т. Яхши йўлга тушиб 
кетмоқ, юришиб кетмоқ. Мана шундайлари 
топилди-ю, унинг ииш яна ванғиллаб кетди. А. 
Муҳиддин, Ўтники ўтга, сувники сувга. 

ВАНҒИЛЛАМОҚII Шовқинли, ёқимсиз 
баланд овоз чиқармоқ (ҳаракатдаги нарсалар 
ҳақида). Трамвай ванғиллаб кетаётир. Са- 
молёт ванғиллаб учиб юрибди. н Деворга — 
михга илиб қўйилган кичкина paduo бирдан 
ванғиллаб гапириб юборди. Э. Раимов, Ажаб 
қишлоқ. Худди шу пайт пастда, қасрнинг 
ичида, нимадир портлаб, бўш хоналар ван- 
ғиллаб кетди. О. Ёқубов, Излайман. 

ВАРАЖА ит. Титроқ, қалтираш. Менэнди 
қизий бошладим. Баданим жимирлаб, ваража 
қилди. Ғайратим келди. Т. Мурод, От киш- 
наган оқшом. Бир кун денг, шундай иситма 
қилдим, ваража тутди. Н. Аминов, Қаҳқаҳа. 

ВАРАНГЛАМОҚ Қаттиқ жарангли то- 
вуш чиқармоқ. Азмиддин чўнтагидан наганини 
олишга улгурди. Ўқ варанглади. Ҳ. Ғулом, 
Машъал. Варангламай овозинг ўчкур, эски 
карнайдан ясалганми, нима боло/«Гулдаста». 

ВАРАҚ [а. 3jj — барг, япроқ; қоғоз 
варағи] 1 Бўйи ва эни маълум ҳажмга эга 
бўлган, асосан ёзиш учун ишлатиладиган 
қоғоз, қоғоз бўлаги. Эртоев стол тортмаси- 
дан бир варақ қоғоз олиб, нималарнидир тез 
ёзди. О. Ёқубов, Эр бошига иш тушса. Убир 
варақ қоғозга тажрибанинг формуласини 
шоша-пиша ёзиб кўрсатди. Ў. Ҳошимов, 
Қалбингга қулоқ сол. 

2 Дафтар, китоб ва ш. к. ни ташкил этувчи 
олд-орқа саҳифадан иборат ҳар бир қат, 
бўлак. Ўз каравотида ёнбошлаб олиб, китоб 
ўқиётган Зулайҳо варақларни шитирлатиб 
очаётганида, унга қараб-қараб қўяр, аммо 
индамасди. Ў. Ҳошимов, Қалбингга қулоқ сол. 
Аҳмад варақнинг учини буклаб, журнални 
ёпди. Ф. Мусажонов, Ҳиммат. Машҳур хат- 
тотлар катта пуллар эвазига кўчирган, ҳар 
бир варағига нафис безаклар ишланган бу 
қўлёзма китобларнинг ҳар бири бир неча минг 
динор туришини Бобурнинг ёнида турган 
Қосимбек ҳам билар эди. П. Қодиров, Юлдузли 
тунлар. 

3 кўчма Ўтмиш ҳаёт, тарихнинг муайян 
даврлари, қисмларидан ҳар бири, саҳифаси. 
Узилмасин замоннинг риштаси дея, Асрларнинг 
ораси қолмасин деб бўш, Емасин деб тарихнинг 
варағин куя, Ҳулликка эрк тилаги кериб 
турди тўш. М. Шайхзода, Тошкентнома. 




Ўн варақ ўтади шв. Ўн чандон ўтади, ор- 
тиқ (қиёслашда маънони, фикрни кучай- 
тиради). Сизнинг шеригингиз Файзи дастур- 
хончи бўлса, сизданўн варақ ўтади. Ҳ. Шамс, 
Душман. 

ВАРАҚА [а. jj — барг, япроқ; қоғоз, 
ҳужжат] 1 Муҳим бир гап, матн босилган 
ва оммага тарқатиш учун мўлжалланган 
қоғоз; ижтимоий-сиёсий ташвиқот воси- 
таларидан бири. Ташвиқот варақаси. н 
Раиса шу атрофдаги қишлоқларга бориб, 
аҳоли ўртасида варақалар тарқатар, душ- 
ман ҳақида маълумотлар олиб қайтарди. И. 
Раҳим, Чин муҳаббат. 

2 Маълум бир нарсалар ҳақида маълумот 
ёзиш учун белгиланган расмий қоғоз, 
бланка. Касаллик варақаси. Мукофот вара- 
қаси. н [Отахон] Тортмадан рўйхат вара- 
қасини олди. Газетадан. Кадрлар бўлимидан 
шахсий варақангизни олдирдим. «Ёшлик». 

ВАРАҚ-ВАРАҚ I Жуда кўп варақлардан 
иборат бўлган, варағи кўп. Варақ-варақ 
қоғоз. н Варақ-варақ хат ёзганлар гапни 
қаёқдан топаркин-а? Ҳ. Назир, Ёнар дарё. 

ВАРАҚ-ВАРАҚ II айн. жарақ-жарақ. Пул 
десанг — варақ-варақ, тилла десанг — хум- 
лари тўла. Ойбек, Болалик. 

ВАРАҚ-ВАРАҚ III тақл. с. Қайнаётган 
ёки оқаётган суюқлик товуши ҳақида. Қум- 
ғонни варақ-варақ қайнатиб, аччиқ-аччиқ 
чой дамлаб берарди. Ш. Тошматов, Эрк қуши. 

ВАРАҚИ Юпқа ёйилган варақ-варақ ёғли 
хамир ичига қийма солиб, ёғда пиширилган 
таом; сомсанинг бир тури. Офтоб ойим 
варақи пиширишдан бу кунги меҳмоннинг 
унча-мунча киши бўлмаганлигини билди. А. 
Қодирий, Ўтган кунлар. Патнусларда, тоғо- 
раларда.. қовурма чучвара, варақи, қатлама 
ea бошқа ҳар нав мева-чевалар. Ойбек, Тан- 
ланган асарлар. 

ВАРАҚПАМОҚ11 Китоб, дафтар ва ш. к. 
нинг варақларини бирма-бир очмоқ. Жур- 
нални варақламоқ. Алъбомни варақламоқ. н 
Ботирали қизнинг дафтарларини чироққа 
яқинроқ тутиб, бирма-бир варақлаб кўрди. 
Ҳ. Ғулом, Машъал. 

2 кўчма Тарих, ҳаёт варақларини хаёл- 
дан (назардан) ўтказмоқ. Аста варақлайман 
ўтган кунларни.. Рауф Парфи. 

ВАРАҚЛАМОҚ II Варақ-варақ, бақир- 
буқир овоз чиқармоқ (қайнаётган ёки оқа- 
ётган суюқлик ҳақида). Ариқда cye варақлаб 


оқаётир. н Эргашев пулемётидан шунчалик 
кучли ўт очдики, ҳатто пулемёт кожухидаги 
cye самовардагидек варақлаб қайнаб кетди. 
Н. Сафаров, Қаҳрамоннинг туғилиши. 

ВАРАҚЛИ Варақпари бор, маълум миқ- 
дордаги варақцан иборат бўлган. Юз варақли 
китоб. Ўттиз варақли қўлёзма. 

ВАРАҚЧИ эск. Қуръон оят ва сураларини 
ёддан билмайдиган, фақат китобга қараб 
ўқийдиган чаламуллаларни англатади. Мул- 
ланинг ёмони — варақчи, одамнинг ёмони — 
қароқчи. Мақол. 

ВАРВАР [юн. barbaros — Шимолий Аф- 
рикадаги қабилалардан бири] 1 тар. Қадимги 
юнонларда ва римликлар назарида ҳар қан- 
дай чет эллик киши, бошқа эл одами. 

2 кўчма Ваҳший, қолоқ, маданиятсиз. 

ВАРВАРАК айн. варрак. Чучмомали 
тепанинг кўм-кўк бошида Бир тўда шўх бо- 
лалар — тўзимсиз юрак, Кулгисидан осмон- 
нинг жоми жаранглар, Тентак шамол йўлини 
пойлар варварак. Ғ. Ғулом. 

ВАРВАРИЗМЛАР [юн. BarBarismos — 
«келгинди» сўзидан] Она тилига ўзлаш- 
маган, унинг меъёрларига хос бўлмаган, ўз- 
га тил ҳодисаси сифатида қўлланадиган сўз 
ва иборалар. Комедия персонажлари нутқида 
учрайдиган варваризмларни қайси тилга 
алоқадорлигига кўра тўрт группага ажра- 
тиш мумкин.. «ЎТА». 

ВАРЗИШ \ф. — машқ, кўникма]. 

эск. Уста, уддасидан чиқадиган. Кўлларим 
жазм этса, саранжом ҳар иш, Ҳар қандай 
жумбоқни ечишга варзиш. Миртемир. 

Варзиш етказган Тажрибали, моҳир. -Ҳар 
қанча варзиш етказган ғассол бўлса ҳам, бир 
ўликни шунчалик ювар-да, — деди Шум бола. 
Ғ. Ғулом, Шум бола. 

ВАРИАНТ [лот. variantis — ўзгарувчан] 
Лойиҳа, режа, илмий, бадиий, адабий асар, 
машина ва ш. к. нинг бошқача ишланган 
тури, бошқа хил ишланган нусхаси. Икки 
вариантда тайёрланган лойиҳа. н “Ално- 
миш ” достонининг Фозил шоирдан ёзиб олган 
варианти. Албатта, ўзи эмас, бу қайта иш- 
ланган варианти.. Ф. Мусажонов, Ҳиммат. 

ВАРИЛЛАБ 1 «Вар -вар» деган ва шунга 
яқин давомли товуш чиқариб. Тракторлар 
чуриллаб-вариллаб, ёввойи жийда, чангал.. 
дўлана сингари бута ea майда дарахтларни 
таг-томири билан қўпориб mauuiap эди. А. 
Қаҳҳор, Қўшчинор чироқлари. Саид ea- 




риллаб айланиб турган кучли вентилятор 
ёнига келиб, кўкрагини тутди. Й. Муқимов, 
Оловли соҳиллар. 

2 Тез ва кучли, равон ҳаракатланиб. Ки- 
йимларини ечиб, вариллаб оқаётган крандан 
ювинаркан.. молбоқар Эргаш ака унинг ёнига 
келди. Р. Файзий, Раҳмат, она қизим. 

ВАРИОМЕТР [лот. varia — ҳар хил + юн. 
metron — ўлчов] 1 Самолётнинг баланд- 
лашиш ва пастлашиш тезлигини аниқлай- 
диган, учишнинг горизонталлигини кўрса- 
тадиган назорат-ўлчаш асбоби. 

2 Горизонтал йўналишдаги эркин тушиш 
тезланиши ва оғирлик кучи потенциалига 
тенг сирт эгрилиги ўлчанадиган асбоб. 

3 Магнит майдонининг вақт бўйича 
ўзгариши ўлчанадиган асбоб. 

4 Икки индуктивлик ғалтагининг ва- 
зиятини механик ўзгартириб, ўзаро индук- 
тивликни текис ўзгартирадиган асбоб. 

ВАРРАК Бир тахта юпқа қоғозга ёки 
матога қамиш ёки савағич чўпларини бел- 
гили тартибда қўйиб, елимлаб тайёрлана- 
диган ва ипга улаб, шамолда учириладиган 
ўйинчоқ; варварак. Варрак учирмоқ. н Шамол 
келмас, кўтарилмас дока варрагим, Дарда- 
ракдай типирчилар, тошар юрагим. Ғ. Ғулом. 
Бир вақтлар у ўша том устида варрак учи- 
рарди. Ў. Ҳошимов, Қалбингга қулоқ сол. 

ВАРРАНТ [ингл. varrant — ваколат, ва- 
киллик ҳуқуқи] 1 Маълум муддат ёки чек- 
ланмаган муддат давомида белгиланган 
нархда қимматли қоғозларни сотиб олиш 
ҳуқуқини берувчи гувоҳнома. 

2 Товар омборга сақлаш учун қабул қи- 
линганлигини тасдиқловчи ҳужжат. 

ВАРТА [а. oJojj — оғир, қийин аҳвол; 
ҳалокат; кўнгилсизлик] Ҳалокатли, жуда 
ёмон ҳолат, аҳвол. ..Офтоб ойим учун куёви- 
нигина эмас, ҳатто эрининг ҳам бу вартага 
тушмоғи чидай оларлик бир ҳол эмас эди. А. 
Қодирий, Ўтган кунлар. 

ВАРЬЕТЕ \фр. variete — хилма-хил, ҳар 
хил] Томошаларида рақс, мусиқа, эстрада 
ва цирк санъатининг турли жанрлари қўши- 
либ кетадиган, асосан комедия хусусиятига 
эга бўлган театр тури. 

ВАСВАСА \а. 4^ — тўғри йўлдан 

оздириш; хавф-хатар, хавотир] Одамда 
ғайритабиий хаёллар, ғоялар пайдо бўлиши, 
фикрлаш ва фараз қилиш фаолиятининг 
бузилиши, шундай руҳий ҳолат. Уруш eac- 


eacacu. н Ғуломжон севги васвасасига уч- 
ганини, шаънига ярашмаган қилиқ қилганини 
энди англади. М. Исмоилий, Фарғона т.о. Одам 
васвасага тушса, ёмон бўларкан. «Ёшлик». 

2 Кишини йўлдан оздирадиган гап, 
хатти-ҳаракат, иғво ва ш. к. [Юсуфбек ҳожи 
Отабекка:] Ҳайин отангдан, мени қувлади, 
деб кўнглинг олинмасин, чунки бу бечора ҳам 
бир шайтоннинг eaceacacu билан бу хатога 
тушган. А. Қодирий, Ўтган кунлар. Эй улуғ 
шоҳ, бу йўлдан қайт, шайтоннинг eacea- 
сасига учма, кейин пушаймон бўлиб юрма.. 
«Олтин бешик». 

3 Ваҳимали, ғулғулага солувчи ўй-фикр, 
хаёллар, шундай ўй-фикр, хаёлли ҳолат. 
Дилингиздаги васвасаларни ҳайданг.. К. Яшин, 
Ҳамза. Доимо умидим бардам бўлса ҳам, Баъ- 
зан васвасалар босар дилимни. Ғ. Ғулом. 

4 кам қўлл. айн. васвос. Нега eaceaca дей- 
санмени, Берди?.. И. Раҳим, Ихлос. 

ВАСВАСАЛИ Васваса ҳолатли, васваса 
ҳолатдаги. У чинакам, ҳаммавақт бу хотин- 
нинг ёнида ўтириб, у билан бир хонада ётиб 
боришга мажбур бўлса ҳам, унга қўл узатиш 
деган васвасали фикр билан доимо курашиб 
келарди. Чўлпон, Кеча ва кундуз. 

ВАСВОС [а. j^jj — йўлдан оздирув- 
чи, васваса қилувчи] Бошига савдо тушиб 
ёки бирор нарсага ортиқ даражада берилиб, 
эс-ҳушидан озган; васвасага тушган, сав- 
дойи. Baceoc одам. н [Бўри-дев] Ғамгин қиё- 
фада қайтиб келиб, Ҳодиқул боя ўтирган ерга 
тикилиб қолди. Кексароқ бир деҳқон: -Baceoc 
бўлиб қолибди, қариндошингизми? — деди Бўри- 
девга. С. Кароматов, Бир томчи қон. Baceoc 
дардига йўлиққан ҳокимдон ҳар нарсани кут- 
моқ мумкин. О. Ёқубов, Кўҳна дунё. Бекам, 
eaceoc бўлиб қолибсиз! ..бир оз дадил бўлинг! 
Ваҳима қилаверманг.. Мирмуҳсин, Меъмор. 

ВАСИИ [а. ^j — ҳомий; васиятни ба- 
жарувчи] Вояга етмаган етим болаларга ғам- 
хўрлик қилишни ва уларга мерос қолган 
мол-мулкка (болалар вояга етгунча) қараб 
туришни ўз устига олган (васият қилинган) 
шахс; маънавий ота. ..ота-оналар ea васий- 
лар розилигисиз никоҳ тузиш мумкин эмас- 
лиги ҳақидаги қоидалар ҳам бекор қилинди. 
Газетадан. 

ВАСИИЛИК Вояга етмаган болалар- 
нинг, руҳий касаллиги ёки ақли заифлиги 
туфайли суд томонидан муомалага лаё- 
қатсиз деб топилган шахсларнинг ҳуқуқ 




ҳамда манфаатларининг давлат томонидан 
ҳимоя қилиниши, ҳимоя қилиниш ҳолати. 
Васийлик ea ҳомийлик мажбуриятларидан 
четлаштирилган шахслар болаларни тарбия- 
ларига ололмайдилар. Газетадан. 

ВАСИЛА \а. — восита; баҳона] эск. 

1 Бирор ишни амалга ошириш учун йўл, 
баҳона, сабаб. Маъсумани эзарга бу бир eacu- 
ла эрди, Дин исмидан қилинган найрангу 
ҳийла эрди. Ғ. Ғулом. 

2 Васила (хотин-қизлар исми). 

ВАСИЯТ [а. j — ўлим олдидан ай- 
тиб қолдириладиган гаплар, ўлим олдидаги 
охирги сўз] Марҳумнинг ўз яқинларига ай- 
тиб ёки ёзиб қолдирган топшириғи, истаги, 
насиҳати. Ўқиш.. Униўзим жондан истаганим 
каби, отамнинг ҳам охирги нафасида менга 
қилган бирдан-бир васияти шу эди. С. Айний, 
Эсдаликлар. ..даданг фронтдан ёзган охирги 
хатида «Зулайҳо катта бўлса, менинг ишим- 
ни охирига етказсин», деб васият қилганди. 
Ў. Ҳошимов, Қалбингга қулоқ сол. Хадича 
хола ўлимидан олдин уй-жойларини набираси 
Эргашга васият қилиб қолдирди. Газетадан. 

ВАСИЯТНОМА [васият + нома] Ёзма 
васият; муайян шахснинг (васиятчининг), 
у вафот қилган тақцирда, ўзига қарашли 
бўлган мол-мулкнинг тасарруф этилиши 
бўйича хоҳиш-иродаси баён қилинган ҳуж- 
жат. Васиятнома қолдирмоқ. Васиятномани 
тасдиқламоқ. н Борингки, мингбоши ўлишга 
яқин унинг Пошшахондан бошқа меросхўри 
қолмаслиги керак эди. Ё бўлмаса, васиятнома 
бўйича ҳамма нарса ўшанинг номига ёзи- 
ларди.. Чўлпон, Кеча ва кундуз. Васият- 
номани кимдир ёзган-у, охирига Тўхтасин ака 
лотинча имзо қўйган эди. Ю. Шомансур, 
Қора марварид. 

ВАСИҚА [а. aJ-L j — ҳужжат, шаҳодат] 
Яқин ва Ўрта Шарқ мамлакатларида (жум- 
ладан, Туркистонда) ер-мулк олди-сотдиси 
тўғрисида тузилган расмий ҳужжат. Ўзуйимга 
ўзим кира олмайман. ..Ўзуйим. Васиқам бор. 
А. Қаҳҳор, Сароб. Сотувчи ea олувчи ўзаро 
келишганларидан кейин.. қозихонага бориб, 
васиқа қилиб, қозикалонга тегишли муҳ- 
ронани бериб, муҳр бостирганлар. С. Айний, 
Эсдаликлар. 

2 Шахсий гувоҳнома, ҳужжат. Маж- 
диддин.. муҳрлар босилган бир тахта қоғоз 
чиқариб: “Мана бу сизнинг васиқангиз ”, — 
деди. Ойбек, Навоий. 


3 кўчма Ҳужжат, далил ўрнидаги нарса. 
Сайлов бюллетени — бу оддий қоғоз эмас. Бу 
— меҳнат, ижод, бахт-иқбол васиқаси. 
Газетадан. Ариқлар чалгани ширин мусиқа, 
баракат — кузакдан дарак — васиқа. М. 
Шайхзода. 

Васиқаси йўқ Гапида турмайдиган; 
бетайин, бебурд. ..дийдаси қаттиқ бек ea 
унинг васиқаси йўқ яқинлари учун масала аён. 
С. Азимов, Оппоқтонг қўшиғи. Мен Асадни 
васиқаси йўқроқ, ҳойнаҳой, бу мулоҳазага 
қўшилмайди, деб ўйлаган эдим.. Ҳ. Назир, 
Кўктерак шабадаси. 

ВАСИҚАЛИ Эгалик ҳақида тегишли 
ҳужжат билан расмийлаштирилган; керакли 
хат-ҳужжатга, васиқага эга бўлган. Васиқали 
жой. н [Бобомирза] Ёшлигидаёқ отасининг 
васиқали eopucu бўлиб қолди. И. Раҳим, 
Такдир. 

ВАСЛ [а. — бирикиш; боғланиш; 

учрашув] кт. Ёрга эришув, ёр билан учрашув. 
Гар вафо бўлмаса, васл бегумон бўлмас эди. 
С. Абдулла. [. Анвар:] Ишқ давоси авом ўйла- 
ганча васл эмас — ҳажрдир. Зеро, васл ишқ 
ўтини сўндирувчи, ҳажр эса камолотга эриш- 
тирувчидир. А. Қодирий, Меҳробдан чаён. 

Васлига етмоқ Висолига эришмоқ; етиш- 
моқ. Унинг васлига етган йигитнинг армони 
бўлмаса керак бу дунёда! К. Яшин, Ҳамза. 

ВАССА бнк. Оқ тол ғўлаларидан бир 
томони ясси, иккинчи томони дўнг қилиб 
тайёрланадиган, иморатнинг тўсинлари 
устига зич қилиб кўндаланг териладиган 
калта таёқча; тоқи. Васса ўрнига орасини 
очиқ-очиқ қилиб эгри-бугри тараша терил- 
ган.. настаккина қоронғи чойхонада.. само- 
варчи чойнакка янги чой дамлаб олиб келди. 
Ш. Ризо, Қор ёғди — излар босилди. Ҳурбон 
шифтга, вассаларни кўрмай, тикилди. Ш. 
Холмирзаев, Қил кўприк. 

ВАССАЖУФТ бнк. Тўсинлари устига зич 
қилиб васса териб қурилган. Вассажуфт 
иморат. н Эринмай, устунларига нақш со- 
либди, кўчма қироатхонанинг китоблари 
учун жавон ясабди, шипини вассажуфт қи- 
либ, қадимги бўёқларда безабди. И. Раҳим, 
Ҳилола. Мақбара ёнидаги кўҳна, вассажуфт 
шифтли масжидда аср намози ўқилди. X. Сул- 
тонов, Бобурийнома. 

ВАССАЖУФТЛИ айн. вассажуфт. 
Жамшид вассажуфтли, деворларига қозиқ- 
лунги осилган, нимқоронғи ea салқин меҳмон- 




хонани жимгина томоша қиларкан, шунча 
йўл босиб келиб, уйда қамалиб ўтирганидан 
норози эди. «Ёшлик». 

ВАССАЛ [лот. vassalus < vassus — хизмат- 
кор] 1 Ўрта асрларда: Ғарбий Европада 
йирик феодалга ундан ер-сув инъом олгани 
учун тобе бўлган кичикроқ феодал. 

2 Бўйсундирилган, тобе одам ёки давлат. 
Вассал давлат. н Амударёнинг ўнг қирғоғи- 
даги Тўрткўл, Шобоз, Нукус шаҳарларидан 
тортиб то Орол денгизига қадар Россияга 
ўтган, Xuea хонлиги эса оқподшонинг вассали- 
га айлантирилган эди. Ж. Шарипов, Хоразм. 

ВАССАЛЛИК Қарамлик, қарашлилик. 
Аваз тикка кириб, Ферузга қаради. У ўз 
ўрнида, эгнида яшил мовут тўн, елкаларида 
генераллик рутбасини билдирувчи нишон- 
лар, кўкрагида оқподшога вассаллик тимсо- 
ли — кўк шойи тасма қийишқ ташланган. 
С. Сиёев, Аваз. 

ВАССАЛОМ [а. ^ »LU 1 j — бўлгани шу; 
охири, тамом] 1 унд. с. Гап тамом, гап шу, 
бошқа гап йўқ, бошқа гап бўлиши мумкин 
эмас. Бўлган воқеа шуки, мени от опқочди.. 
Вассалом! Мирмуҳсин, Меъмор. Ўзингни 
гаровга қўйиб бўлса ҳам якан топасан, 
вассалом!Ж. Абдуллахонов, Тўфон. 

2 Шунинг ўзи кифоя; бўлди, тамом. 
Орқасидан бир тош юмалатиб юборсанг, 
вассалом, тош ўз ишини қилади. Шуҳрат, 
Шинелли йиллар. 

ВАСФ [а. . ° j — таъриф, мақтов; бел- 
ги, хислат] эск. кт. Таъриф, тавсиф (кўпинча 
оғзаки тарзда). Жамолинг васфини, эй ой, 
неча элдин эшитгаймен. Бобур. Шунда менга 
деди у, эвоҳ, Ишқ васфига топилмас сўзлар. 
Э. Воҳидов, Муҳаббат. 

ВАТАН [а. j — туғилиб ўсган жой, юрт] 
1 Кишининг туғилиб ўсган ўлкаси, шаҳри 
ёки қишлоғи; юрт, диёр. Булбул чаманни 
ceeap, одам — ватанни. Мақол. н У [Бек- 
темир] узоқ ватани, ота-онаси, сермеҳнат, 
серташвиш, ҳаммавақт болаларнинг қий- 
чуви билан тўлган катта оилани.. эсларди. 
Ойбек, Қуёш қораймас. Туғилган ватаним 
— шу Ўзбекистон.. Фозил Йўлдош ўғли. 

2 Киши туғилиб ўсган ва ўзини унинг 
фуқароси ҳисоблаган мамлакат; она юрт. Она 
ватан. Улуғ ватан. н Кишининг қадри амали 
ea унвони билан эмас, ватанига, халқига 
қилган хизмати билан ўлчанади. Шуҳрат, 
Шинелли йиллар. 


3 Тураржой, бошпана, маскан, уй. Еши 
йигирма бешни қоралади. Лекин бошида на 
бўйрадек ватани бор, на жонида ҳаловати. С. 
Сиёев, Аваз. Тиктепада турадиган eamam 
йўқ, отасидан қолган чолдевор бузилиб, ёрилиб 
кетган. А. Қодирий, Обид кетмон. 

4 Ўсимлик ва ш. к. ларнинг асли келиб чиқ- 
қан ерини билдиради. Уй лимони — рутагул- 
лилар оиласига мансуб, доим яшил субтропик 
ўсимлик. Ватани — Хитой, Япония, Шарқий 
Ҳиндистон. «Уй-рўзғор энциклопедияси». 

Ватан қилмоқЯшаш жойи қилиб ўрнаш- 
моқ. Тақдир қилган жойга ватан қиламиз, 
Ажал етган жойда бир кун ўламиз. «Юсуф 
ва Аҳмад». Андижондан Мирзачўлга келиб, 
чўлни ватан қилган, ғўзани ўз фарзанди бил- 
ган Ғанишер Юнусов номини халқимиз бир умр 
ёдда сақлайди. «Ўзбекистон қўриқлари». 

ВАТАНГАДО [ватан + гадо] Ватандан 
кечиб, қочиб, ўзга элларда дарбадар юрувчи; 
қочқин. Ватангадо бўлгунча, кафангадо бўл. 
Мақол. н Ажаб ҳол! Ҳатто бир сиқим туп- 
роқ ҳам ватангадонинг кўз ёши ўз бағрига 
сингишини истамайди. С. Азимов, Оппоқ 
тонг қўшиғи. Бераҳм замон ea шўр пешонам 
мени фарзандларимдан, эл-юртимдан жудо 
қилиб, ватангадолар кўйига солди.. А. Ҳаки- 
мов, Илон изидан. 

ВАТАНГАДОЛИК Ватангадога хос ҳаёт, 
ҳолат, ватангадо бўлиб яшаш. Ватанга- 
доликнинг азоби гўр азоби билан тенг экан. 
Ўн уч йил саргардонликдан кейин, юрагини 
ҳовучлаб бўлса ҳам, юртига қайтди. А. Мух- 
тор, Чинор. 

ВАТАНДОШ Ватани бир, бир мамла- 
катда туғилиб ўсган кишилар (бир-бирига 
нисбатан). Фурқат чет элларда яшаган 
йилларида ватани ea ватандошлари билан 
доимо алоқада бўлди. “Ватан адабиёти”. Ўй- 
лайманки, бу йўлда бошқа ватандошларимиз 
ҳам ўз фикр-мулоҳазаларини ўртага таш- 
лашга шошиладилар. Газетадан. 

ВАТАНЖУДОЛИК Ватандан жудо ҳо- 
латдаги ҳаёт, шахснинг шундай ҳаёт кечи- 
риши. -Оламда ватанжудоликдан ёмон нарса 
йўқ, Хайриддинжон ака, — деди у хўрсиниб. 
X. Султонов, Бобурийнома. 

ВАТАНЛИ Тураржойга, бошпанага эга 
бўлган; уйли-жойли. Ватанли бўлмоқ. 

ВАТАНПАРВАР [ватан + ф. j _>_* — ғам- 
хўрлик қилувчи] Ўз ватанини, она юртини, 
халқини чексиз севувчи, ватан манфаатлари 




учун жонбозлик кўрсатувчи. Бу тўрт ватан- 
парвар хизмат қилаётган взвод қаттиқ жанг 
кунларидан бирида душманни қувиб чиқариб, 
қириб ташлаш ҳақида буйруқ олди. Назар- 
мат, Мангу жасорат. С из ўқиётган афанди- 
лар мактаби ватанпарварлар мактаби эмас, 
ватанфурушлар мактаби. Ҳ. Ғулом, Машъал. 

ВАТАНПАРВАРЛИК Ватанпарварларга 
хос иш, хатти-ҳаракат, хислат. Ватанпар- 
варлик бурчи. н Куйида матбуотимиз учун 
ғоят муҳим бўлган, лекин негадир панжа 
орасидан қаралаётган ҳарбий ватанпар- 
варлик мавзуси борасида бир оз сўз юрит- 
моқчимиз. Газетадан. 

ВАТАНФУРУШ [ватан + ф. jLjjj — со- 
тувчи] Ўз ватанига хиёнат қилувчи, ватани- 
ни сотувчи. Ўз юртини империалистларга 
сотган ватанфуруш хоинларга қарши, ўт 
(оч)! Ш. Тошматов, Эрк қуши. 

ВАТАНФУРУШЛИК Ватанни сотиш, 
унга хиёнат қилиш. Ватанфурушлик уят, 
ғарлик, ўғирлик уят. Юртни соғиниш уят бў- 
либдими!.. Шуҳрат, Жаннат қидирганлар. 

ВАТАР [а. — мусиқа асбоби тори; 

камон ипи] мат. Айлананинг икки нуқта- 
сини туташтирувчи тўғри чизиқ кесмаси. 

ВАТЕРПАС [ голл. water — сув + pas — 
ўлчагич] Горизонталликни текшириш ва 
кичик қиялик бурчакларини ўлчаш учун 
ишлатиладиган оддий асбоб. 

ВАТЕРПОЛИСТ Ватерполо ўйинида 
қатнашувчи спортчи. 

ВАТЕРПОЛО [ингл. water — сув + polo — 
тўп] қ. сув полоси. 

ВАТИН [нем. Watte — момиқ пахта] Ис- 
сиқ (қишлик) кийимнинг авраси билан 
астари орасига солинадиган, сийрак тўқил- 
ган сермомиқ трикотаж мато. 

ВАТМАН [ингл. < қоғоз фабрикаси эгаси 
Ж. Уотмен (Whatman) номидан]: ватман қо- 
ғоз Чизма чизиш ва расм солиш учун ишла- 
тиладиган юқори навли қалин оқ қоғоз. 

ВАТТ [ингл. watt < инглиз физиги Жеймс 
Уатт (Watt) исмидан] Халқаро бирликлар 
тизимида қувватнинг универсал ўлчов 
бирлиги (белгиси — Вт). 200 eamm қувватли 
лазер нури бир ярим миллиметр қалинликдаги 
титан тахтасини минутига ярим метрдан 
зиёд тезликда кесади. «Фан ва турмуш». 

ВАТТМЕТР [ингл. watt + юн. metron — 
ўлчов] Фаол электр қувватини Вт ларда 
ўлчайдиган асбоб. 


ВАУЧЕР [ингл. voucher — тилхат] Езма 
гувоҳнома, кафиллик, кафолат ёки тавсия; 
товар ёки хизматлар тўловини, кредит бе- 
ришни, пул олишни ва бошқаларни тасдиқ- 
ловчи ҳужжат. 

ВАФЛИ [нем. Waffel < Wabe — асал] 
Шакар, қаймоқ, тухум қўшиб пиширила- 
диган, усти катак-катак печенье. [Иноят] 
Патнисдан вафли кувачали мороженоелардан 
бирини олди. С. Абдуқаҳҳор, Санамай саккиз 
дема. Мўмин онаси берган пулни ҳеч нарсага 
харж қилмади. Эрталаб мактаб ошхонаси- 
даги вафлидан жуда-жуда егиси келса ҳам 
олмади. А. Жўраев. Тошбақалар пойгаси. 

ВАФО \а. Uj — садоқат; ваъдани бажа- 
риш] 1 Ёрга, дўстга, яқин кишиларга садо- 
қат; ўз аҳд-паймонини муқаддас тутиш; 
сўзда, ваъдада қатъий туриш. Яхишдан вафо 

— ёмондан жафо. Мақол. Ваъдага вафо — 
марднинг иши, ваъдасиз — субутсиз киши. 
Мақол. н Аввалда олиб кўнглим чин аҳду 
вафо бирлан, Охирда жафоларга ҳамхона 
қилиб кетди. Ҳамза, Паранжи сирлари. 

Вафо қилмоқ 1) содиқ турмоқ, садоқат 
кўрсатмоқ. Мен унга Умри тўғрисида бил- 
ганларимни айтдим, сўзимнинг охирида: -Ўз 
эрига вафо қилмаган хотиндан вафо кутма, 

— дедим. А. Қаҳҳор, Хотинлар; 2) кунига 
ярамоқ, асқатмоқ. Не қилайким, дунё вафо 
қилмади, Вафо эмас, қатра шафқат қилмади. 
Ҳ. Шамс. Ваъдага вафо қилмоқ Ваъдаси 
устидан чиқмоқ, ваъдани ўрнига қўймоқ, 
лафзида турмоқ. Ваъдага вафо қилмоқ — 
мардларга хос фазилат. Ғайратий. 

2 Баъзи иш, уй ҳайвонларининг эгасига 
«садоқат»ига нисбатан қўлланади. Мақол 
тўқийдилар мослаб ўзига, Масалан, ит — 
вафо, дейдилар ҳайҳот. А. Орипов, Йиллар 
армони. От вафоси тўғрисидаги оталар 
нақли икки рақибнинг от устидаги жангида 
синалди. Н. Сафаров, Оловли излар. 

ВАФОДОР 1 Ўз аҳд-паймонини му- 
қаддас тутувчи, сўзида, ваъдасида қатъий 
турувчи; содиқ. Вафодор ёр. Вафодор дўст. н 
Аниқ билдим: менга кўнгли бор экан, Икки 
йилдан бери интизор экан, Ҳақиқат, Нигор 
қиз вафодор экан. «Нигор ва Замон». 

2 кўчма Эгасига содиқ (ит, от ва ш.к. 
ҳақида). Белгиланган жойда вафодор от пайдо 
бўлибди. «Олтин бешик». Икки тозим эди, она, 
вафодор, Душман келса, бўлар эди баробар. 
«Рустамхон». 




ВАФОДОРЛИК Вафодор кишиларга хос 
иш, хатти-ҳаракат; вафодорларга хос хусу- 
сият. Мендан қолсин элга яхши от: вафо- 
дорлик ва мардоналик. Т. Тўла. Ҳабибанинг 
мақсад-муродини билиб олиб, унинг вафо- 
дорлигини кўрганимдан кейин, ҳалиги ғазаб 
янаҳам кучайди. С. Айний, Эсдаликлар. 

ВАФОЛИ айн. вафодор. Вафоли дўст йўл- 
га солар, Иғвогар дўст пайдан олар. Мақол. 
н Умидим шул эди, вафоли ёрим. «Ойсулув». 
От вафоли бўлади, хотин вафосиз — Бек 
буни ўз турмуишда синаб билган. Ҳ. Ғулом, 
Машъал. 

ВАФОСИЗ Вафоси йўқ, бевафо. Вафосиз 
одам. Вафосизда ҳаё йўқ, ҳаёсизда вафо йўқ. 
Мақол. н [Ғуломжон устага :] Бу вафосиз 
дунёда истак ea заруратдан ташқари кўнгил 
дегсш нарса ҳам бор экан. М. Исмоилий, 
Фарғона т.о. Виждонсиз, вафосизул она ҳали 
бу гўдакнинг тирноғига ҳам зор бўлади. М. 
Алиев, Шонли авлод. 

ВАФОСИЗЛИК Вафосизга хос иш, хис- 
лат, хусусият. Инсон бўлсанг, вафо қил, 
Вафосизлик —хато, бил. Мақол. н Чункимен 
ўзимнинг вафосига ишонганим бир йигитдан 
улуғ вафосизлик кўрдим. А. Қодирий, Ўтган 
кунлар. Машраб вафосизлик тўғрисидаги 
китобларни ўқиса, эсига ҳамиша Мастура 
тушади. О. Ёқубов, Эр бошига иш тушса. 

ВАФОТ [а. c Lij — ўлим, ажал] Ўлим. 
Солиҳ махдум отасининг вафотида йигирма 
ёшлик талаба эди. А. Қодирий, Меҳробдан 
чаён. Бугун Гулнор вафотининг саккизинчи 
куни. Ойбек, Танланган асарлар. 

Вафот этмоқ (ёки қилмоқ) Ўлмоқ, олам- 
дан ўтмоқ. Мирзакаримбойнинг хотини 
Лутфинисо тўсатдан, қалб хасталигидан 
бўлса керак, бир кечада вафот этди. Ойбек, 
Танланган асарлар. Аммам вафот қилгани- 
дан кейин, тоққа кетиб қолган. П. Турсун, 
Ўқитувчи. 

ВАХЛИ(К) с.т. қ. вақтли. Вой боламей, 
вахлик келадиган кунинг ҳам бўлар экан. С. 
Аҳмад, Қадрдон далалар. Хўжайин, эртага 
вахлироқ келарман. Т. Алимов, Жоним ҳи- 
қилдоғимда. 

ВАХТА [нем. Wacht — қўриқчилик, 
қоровуллик хизмати] 1 Кемада посбонлик, 
навбатчилик. 

2 Бирор иш-меҳнат, жараён ҳолати, 
пости. Юбилей eaxmacu. Тинчлик eaxmacu. н 
..атом қуроли билан қуролланишга қарши 


норозилик eaxmacu уюштирилди. Газетадан. 
Меҳнат вахтасида туриб ишлаётган жамоа 
ўз зиммасига янги мажбурият олди. Газетадан. 

ВАХТЁР | нем. Wachter — қоровул] Муас- 
сасаларда навбатчи қоровул. Бир гуруҳ юқори 
курс студентлари турадиган бу уйда хоналар 
кам ea тарқоқ бўлгани учун вахтёр ўтирмас, 
ҳар хонанинг калити маълум бир жойга яши- 
риб қўйилар эди. П.Қодиров, Уч илдиз. 

ВАШИЛЛАМОҚ «Ваш-ваш» деган 
(шунга яқин) товуш чиқармоқ. ..ўғлининг 
«Давотим қани?» деб, у ёқдан-бу ёққа югур- 
гани эшитилди, примус вашиллади. А.Қаҳҳор, 
Қўшчинор чироқлари. Бошқа мурватни бу- 
раган эди, нимадир вашиллаб, цемент чан- 
гиди. С.Анорбоев, Йўлда йўлдош бўлганлар. 

ВАЪДА [а. ojLtj — сўз бериш, ваъда; муд- 
дат] Нимадир қилиш-қилмасликка берилган 
сўз. Қуруқ ваъда. н Ваъда осон, лекин гап 
ваъдага вафода. Ойбек, О.в. шабадалар. 
Тўқсонов жўнаётганида, муаллимни алмаш- 
тириш тўғрисидаги ваъдаси билан Тожи- 
бойни қаттиқ ишонтириб кетган эди. П. 
Турсун, Ўқитувчи. Ўрмонжонга, Бўтабойга, 
Канизакка кўпдан-кўп салом сштди ea “Қўш- 
чинор ”га шу ҳафта ичи, яъни ваъдасидан 
бурунроқ боришини айтди. А. Қаҳҳор, 
Кўшчинор чироқлари. 

Ваъда бермоқ айн. ваъда қилмоқ 1) 
Ғуломжон кечқурун келишга ваъда бериб, 
Олъга Петровна билан чиқиб кетди. М. 
Исмоилий, Фарғона т.о. Ваъда олмоқ Бирор 
ишнинг, мажбуриятнинг бажарилиши ҳа- 
қида сўз олмоқ. [Юсуфбек ҳожи Зайнабга:] 
Жуда тўғри гапирдинг, болам, сендан олган 
ваъдани ундан [Кумушдан] ҳам оламиз. А. 
Қодирий, Ўтган кунлар. Ваъда қилмоқ 1) 
бирор ишни, вазифани адо этиш ҳақида 
мажбурият олмоқ, сўз бермоқ. Хафа бўлманг, 
ona, мен уни унутишга ваъда беролмайман. Ў. 
Ҳошимов, Қалбингга қулоқ сол; 2) бирор 
нарса бериш ҳақида мажбурият олмоқ, сўз 
бермоқ. Фотима ваъда қилинган гапни ку- 
тар, Элмурод эса, нимадан, қандай бошлашни 
билмай, мувофиқроқ сўз қидирар эди. П. 
Турсун, Ўқитувчи. Ваъдага вафо қилмоқ қ. 
вафо. Ваъдани бузмоқ Лафзини ютмоқ, 
берган сўзидан, ваъдасидан қайтмоқ. Ваъ- 
данинг устидан чиқмоқ айн. ваъдага вафо 
қилмоқ қ. вафо. Ваъдамизнинг устидан 
чиқмасак, ҳамқишлоқларга қайси юз билан 
қараймиз. Р. Файзий, Чўлга баҳор кедди. 




ВАЪДАБОЗ салб. Қуруқ ваъдалар бе- 
раверадиган. «Хўп-хўп» деган ибора ваъда- 
бознинг қиёфасини беркитиш учун бир парда 
экан. Газетадан. 

ВАЪДАБОЗЛИК Ваъда бериб, устидан 
чиқмаслик, бажармаслик хислати. Ҳар кунги 
ваъдабозликдан бир кунги жонбозлик яхши. 
Мақол. 

ВАЪДАЛАШМОҚ Бир-бирига ваъда 
бермоқ, бир-бири билан аҳд-паймон қил- 
моқ, сўзни бир жойга қўймоқ. [Отабек 
устага :] Туякашлар билан Андижонда бу 
кунга учрашиш учун ваъдалашган эдим. А. 
Қодирий, Ўтган кунлар. Б у ёққа келишда у 
Гавҳар билан ёзишиб туришга ваъдалашган, 
иккови ҳам хатларни почтадан.. оладиган 
бўлган эди. П. Қодиров, Уч илдиз. 

ВАЪДАСИЗ Ваъдасида, лафзида тур- 
майдиган; субути йўқ, субутсиз. Ваъдасиз 
одам. Ваъдага вафо — марднинг иши, ваъдасиз 
— субутсиз киши. Мақол. 

ВАЪЗ [а. _L_n j — панд-насиҳат; насиҳат 
қилиш] 1 Диний тушунчаларни халққа, 
қавмга тушунтиришга, тарғиб қилишга 
қаратилган нутқ; яхшилик ва эзгуликка 
чақирувчи даъват. Орадан уч кун ўтиб, намоз 
жумадан кейин, Абдуваққос эшон ваъз ай- 
тибди, ғазотга фатво берибди. А. Қаҳҳор, 
Қўшчинор чироқлари. 

2 Маъруза; лекция; нутқ. Ўз ваъзини 
тамомлар экан, деди: «Танқид келтирар 
фойда». М. Икром, Кўнгил гули. Халил ота 
Тўрахоновнинг баландпарвоз ваъзини жим- 
гина ўтириб тинглади. Ш. Рашидов, Қуд- 
ратли тўлқин. 

3 Насиҳатомуз ёки ташвиқий нутқ; панд- 
насиҳат, ўгит. Мажлисда озиқ-овқат раз- 
вёрсткаси ҳақида ваъз айтади-ю, уйида шо- 
лини ўрага кўмади. Ҳ. Ғулом, Машъал. 

Ваъз айтмоқ (ёки ўқимоқ, қилмоқ) 
Маъруза қилмоқ, нутқ сўзламоқ; ташвиқ- 
тарғиб тарзидаги сўзлар айтмоқ. Ниҳоят, 
дўппайган икки гўр устида Олимжон ака кў- 
чани тўлдирган халққа қарата ваъз айтди. 
Ш. Холмирзаев, Қил кўприк. У [қаландар] 
овозини баланд қўйиб, охират кунидан ваъз 
айтарди. С. Сиёев, Ёруғлик. Ғиёсхон жиғи- 
бийрони чиқиб, унга ваъз ўқишга тушиб ке- 
тарди. X. Султонов, Онамнинг юрти. Бизуни 
колхоз радиоузелида микрофон ёнида ваъз 
қилаётганида учратдик. Ҳ. Назир, Ўтлар 
туташганда. 


ВАЪЗ-НАСИҲАТ Ташвиқ-тарғиб, наси- 
ҳат тарзидаги сўзлар. Халқ подшо амал- 
дорларининг: “Мардикорлар фақат фронт 
орқасидаги ишларнигина бажаради..» деган 
ваъз-насиҳатларига ишонмас эди. М. Ўрин- 
хўжаев, Унутилмас кунлар. 

Ваъз-насиҳат қилмоқ Ваъз, насиҳат 
тарзидаги сўзларни айтмоқ. Имом, тўполонда 
бошидан тушиб, тупроққа қоришган сал- 
ласини қоқиб-қоқиб, қайтадан ўраркан, ўз 
қавмига ваъз-насиҳат қилди. Ойбек, Тан- 
ланган асарлар. 

ВАЪЗХОН [ваъз + ф. ў — ўқувчи, 
ўқийдиган] эск. Ваъз айтувчи; нотиқ. Меҳ- 
риниса Зоҳиданинг гапларига қотиб қол- 
ганди. Уни сира танимади.. Одам деганам 
шунақа ўзгариб кетадими ? Ваъзхон-а, ваъз- 
хон! Р. Файзий, Ҳазрати инсон. Ваъзхон 
йигит овозини баланд қўйиб, Боқирғоний- 
дан, Иброҳим Адҳамдан, Румийдан кетма- 
кет байтлар ўқиб ташлади. С. Сиёев, 
Ёруғлик. 

ВАЪЗХОНЛИК 1 Диний мазмундаги 
ташвиқий нутқ. Баҳромбек намозга зўрға 
улгурди. У имом Шариф Исмоилнинг узундан- 
узоқ чўзиладиган ваъзхонлигининг ниҳоясини 
сабрсизлик билан кутди. «Ёшлик». 

2 Амалий, аниқ иш ўрнига ҳадеб нутқ 
сўзлайвериш, қуруқ гап сотиш, ҳамма ишни 
оғизда битириш. Ҳар кунги ваъзхонликдан бир 
кунги жонбозлик яхши. Мақол. н Тарғибот 
ишларида дабдабабозликка, ваъзхонликка, 
расмиятчиликка қатъиян барҳам бериш 
лозим. Газетадан. Баъзан маърузалар ҳаёт 
билан боғланмай, қуруқ ваъзхонликдангина 
иборат бўлиб қолаётир. Газетадан. 

ВАЪЗЧИ эск. айн. ваъзхон. 

ВАҚ-ВАҚ тақл. с. Қурбақанинг овози 
ҳақида. 

Вақ-вақ қилмоқ 1) вақирламоқ, вақир- 
вақир сайрамоқ; 2) кўчма маза-бемаза гап 
қилмоқ, валақламоқ. 

ВАҚИЛЛАМОҚ 1 «Вақ -вақ» деган 
товуш чиқармоқ (қурбақа ҳақида). Ҳовузда 
қурбақа вақиллайди, нодон — даврада. Мақол. 
н Олисдаги зовурда ёлғиз бақа аҳён-аҳёнда 
вақиллаб, шерикларини базмга чорлайди. 
«Гулдаста». 

2 кўчма Бўлар-бўлмас, бемаъни гаплар 
гапирмоқ; валақламоқ. Кўп вақиллайверма! 
Кўриб турибсан-ку, бола эсини таниб олсин- 
чи.. Б. Раҳмонов, Юрак сирлари. -Бас, кўп 




вақиллама! — деди махдум қўл силтаб. М. 
Исмоилий, Фарғона т.о. 

3 «Вақ-вуқ» ва шунга яқин товуш чи- 
қармоқ (оқаётган ёки қайнаётган сув ҳақида). 
Гулханнинг олдида қора қумғонлар вақиллаб 
қайнамоқда. М. Муҳаммаджонов, Турмуш 
уринишлари. 

ВАҚИР-ВАҚИР, вақир-вуқур тақл. с. 
1 Қурбақанинг тўхтовсиз сайраш овози, шу 
овозга тақлидни билдиради. Вақир-вуқур 
қурбақа, нега афтинг бундақа. 

2 Сувнинг қайнашдаги товушини, шу 
товушга тақпидни билдиради. Кўп ўтмай 
гулхан ёқилди. Қумғонлар вақир-вуқур қайнаб 
қолишди. Ж. Абдуллахонов, Тўфон. 

ВАҚИРЛАМОҚ қ. вақилламоқ. Бу ерда 
қурбақаларнинг бир маромда вақирлаши 
билан бирга электр узатувчи симларнинг 
ғалати чийиллаган товуши ҳам эшитилиб 
турарди. Газетадан. Чол вақирлаб қайнаб 
турган қумғонга кўк чой солиб дамлади. С. 
Аҳмад, Иқбол чироқлари. Декча бир неча 
дақиқа вақирлаб қайнади-ю, ўт пасайиши 
билан яна жимиб қолди. Ҳ. Ғулом, Машъал. 
Мингбоши хотинини жеркиб ташлади: -Уч 
талоқ қўйиб кетибди-ку, энди дидингдагини 
топиб берарсан, кўп вақирлайверма! М. Ис- 
моилий, Фарғона т. о. 

ВАҚО [а. — воқеалар, ҳодисалар]: 

ҳеч вақо Ҳеч нарса. Шудгорларга уруғ таш- 
ланмаган, ерлар ҳайдалмаган — бари бир 
эккани ҳеч вақо йўқ. С. Сиёев, Аваз. Шерниёз 
жун қалпоғини кийди-да, ҳеч вақодан хабари 
бўлмаганАнор томонга кетди. «Ёшлик». Лекин 
ҳозир Солиҳнинг кўзлари ҳеч нарсани кўрмас, 
қулоғи ҳеч вақони эшитмасди. О. Мўминов, 
Хиёбондаги уч учрашув. 

ВАҚТ [а. сЛ j — замон, вақт муддати; он; 
мавсум] 1 Юз бериб турувчи воқеа-ҳодиса, 
нарсаларнинг асрлар, йиллар, соатлар, 
минутлар ва ш. к. билан ўлчанадиган даво- 
мийлиги, шундай ўлчов белгисига эга бўлган 
объектив ҳодиса. Вақт ғоят имиллабўтарди. 
Ҳамма хавотирланиб безовта бўла бошлади. 
К. Яшин, Ҳамза. Лекин вақт ўз ишини қилди 
— ойни ғарб уфқидан тортиб кириб кетди. 
Демак, тонг omdu. М. Исмоилий, Фарғона т.о. 

2 Шу объектив ҳодисанинг минут, соат, 
кун, йил ва ш. к. билан алмашинувидаги 
оралиғи, қисми, бўлаги. Байрамлардагина 
киядиган, бошқа вақтларда чамадонида 
авайлаб сақлайдиган оқ сурп кўйлагини кий- 


ди. С. Кароматов, Олтин қум. Биз буларнинг 
ёшида ўқишни билардик. Бўш вақтларни 
жамоат ишига сарфлардик. Ў. Ҳошимов, 
Қалбингга қулоқ сол. Отабек кейинги вақт- 
ларда савдога юрииши тарк қилиб қўйгани 
учун, Ҳасанали ишсиз қолган. А. Қодирий, 
Ўтган кунлар. 

3 Соат, кун, ой, йил ва ш. к. нинг уз- 
луксиз изчил алмашувида бирор мақсад учун 
белгиланган ёки бирор мақсад учун фойда- 
ланилиши мумкин бўлган муддат оралиғи; 
фурсат. Вақтни қўлдан бермоқ. Вақтдан 
ютмоқ. Вақтдан тўғри фойдаланмоқ. Вақ- 
тинг кетди — нақдинг кетди. Мақол. н Унинг 
овозини эшитиб, қўни-қўшнилар йиғила бош- 
лашди. Вақтни бой бериш мумкин эмасди. К. 
Яшин, Ҳамза. ..бошингизни икки қилишучун, 
албатта, вақт етгандир, деб ўйлайман. А. 
Қодирий, Меҳробдан чаён. Вақт ўтди, биз 
озчиликмиз. К. Яшин. Ҳамза. Вақтингиз бўлса, 
бирпас гаплашайлик. С. Аҳмад, Юлдуз. 

4 Вақтнинг бирор нарса, иш-машғулот 
учун белгиланган, ажратилган бўлаги; муд- 
дат. Масалани тўғри ечди-ю, оққа кўчира- 
ётганида, вақти тугаб қолди. Ў. Ҳошимов, 
Қалбингга қулоқ сол. Танаффус вақтида 
ҳамма мукофотланганларни, мукофотлан- 
ганлар эса бир-бирларини табриклаб, зал ea 
фойелар ғовур бўлиб кетди. А. Қаҳҳор, Кўш- 
чинор чироқпари. Суҳбатимиз шу ерга ет- 
ганда.. соқчи кириб, вақтларинг тугади, дея 
огоҳлантириб қўйди. X. Тўхтабоев, Ширин 
қовунлар мамлакати. 

5 Объектив ўтувчи вақтнинг маълум 
ижтимоий ҳодиса, ҳолатлар билан боғлиқ, 
улар билан кечган бўлаги; замон, давр. 
Кулдорлик вақтида. Мўғуллар ҳукмронлиги 
вақтида. н Чор ҳукумат вақтидаги қул- 
лигингни ўйласанг. Ҳамза. 

6 Объектив тарзда кечувчи замон, давр- 
нинг, киши ҳаётининг маълум, аниқ бир 
бўлаги, нуқтаси, оралиғи. Вақт кеч бўлиб 
қолди. Болалик вақти. Ёшлик вақти. Ёз 
вақти. Намоз вақти. н Эрталаб Қўқондан 
чиқса, аср вақтларида Марғилонга кирадир.. 
А. Қодирий Ўтган кунлар. Вақт пешиндан 
ўтган, кўк юзида қуёш чарақлаб турарди. С. 
Кароматов, Олтин қум. ..қизлик вақтида 
Нури уларнинг кулбасига жуда оз чиқар эди. 
Ойбек, Танланган асарлар. 

7 флс. Борлиқнинг, макон каби, объектив 
реал шакли, материянинг яшаш шакллари- 

дан бири. Нисбийлик назарияси — материя 
мавжуд бўладиган фазо ва вақт назариясидир. 
«Фан ва турмуш». 

Айни вақт(да) 1) шу вақтда, ҳозир(да), 
ҳозирнинг ўзида. Айни вақтда концерт давом 
этяпти; 2) шу билан бирга. Журналистика 
шу қадар оммавий, айни вақтда, шу қадар 
ёқимли ишки, шу касбнинг соҳиблари доимо 
юртнинг фикри-зикрида яшайдилар. X. 
Ёдгоров, Ҳаёт тўлқинлари. У биров билан 
шахмат ўйнар ва, айни вақтда, йигирмага 
яқин одамни оғзига қаратиб, кулдириб 
ўтирар эди. А. Қаҳҳор, Қуюшқон. Аксар вақт 
Кўпинча. Аваз.. ёзда.. боғ-ҳовлига чиқиб 
кетар, кўлларга бориб, балиқ овлар, аксар 
вақти ижод билан банд бўлар эди. С. Сиёев, 
Ёруғлик. Баъзи вақт Баъзи-баъзида, баъзан. 
Баъзи вақт шуларни ўйлаб қоламан. Беш вақт 
намоз Кунига беш марта ўқиладиган намоз 
(фарзлардан бири). Беш вақт намозни канда 
қилмасдан ўқийди, ихлос билан рўза тутади. 
Ойбек, Танланган асарлар. Бир вақт 1) айн. 
бир вақтлар. Унинг ўзи бир вақт Рустамни 
яхши кўрарди. Ў. Ҳошимов, Қалбингга қулоқ 
сол; 2) ўйламаган, хаёлга келмаган, билма- 
ган бир вақтда. Бир вақт эшикдан икки 
ўспирин кириб келди. «Гулдаста». Бир вақт 
мундай қараса, уни чақираётган Оқила буви 
эмас, жигарранг палътоли чиройли қиз экан. 
Ў. Ҳошимов, Қалбингга қулоқ сол. Бир вақт 
Мажид қулоғи тепасида Файзи отанинг 
овозини эшитиб, бошини кўтарди. «Гулдаста». 
Бир вақтлар Ўтган вақтларда, илгари (лари). 
Бир вақтлар эркак зотини телба қилишга 
қодир бўлган бу оҳу кўзларига, ҳамон бичими 
бузилмаган қадди-қоматига тикилганча, 
миқ этмай ўтираверди. К. Яшин, Ҳамза. Бир 
вақтлар жўр бўлиб ўтли ёшликка, Юрардим 
ҳеч сўнмас тилагим билан. А.Орипов, Йиллар 
армони. Бир вақти келиб айн. вақти келиб. 
Бу қишлоқда ўсадиган болалар бир вақти 
келиб, эҳтимол, бизнинг кўп ишларимиздан 
кулишар. А. Қаҳҳор, Қўшчинор чироқлари. 
Вақти келиб Вақти етганда, тақозо вақти 
етиб (етганда). Вақти келиб, бу одамга нима 
учун «инобатлик» сифати берилгани киши- 
ларнинг эсидан чиқиб кетади. А. Қаҳҳор, 
Асарлар. Шундай янги хил ўсимликларни 
яратиш мумкинки, улар, вақти келиб, овқат 
хилларини кўпайтиради. Газетадан. 

ВАҚТБАЙ Вақтга қараб тўланадиган, 
белгиланадиган. Вақтбай иш ҳақи. 


ВАҚТ-БЕВАҚТ Маълум (тайин), но- 
маълум (нотайин) вақт(да); белгили ёки 
белгисиз вақт(да); белгили бўлмаган вақтда; 
ҳар замон-ҳар замон(да). Менинг уйим — 
сизнинг уйингиз. Вақт-бевақт келиб туринг. 
Ҳ. Ғулом, Машъал. Кампир мен туғилга- 
нимда, киндигимни кесиб, энагалик қилган 
экан, шу боисўз онамдай кўриб, вақт-бевақт 
ҳолидан хабар олиб турар эдим. «Ёшлик». У 
энди вақт-бевақт кирадиган бўлиб қолди. 
Шуҳрат, Жаннат қидирганлар. 

ВАҚТ-ВАҚТ: вақти-вақти билан Баъзи- 
баъзида, вақги-вақги келиб, ора-сира, ўқтин- 
ўқтин. Кўзга чалинмаслик учун, мен вақти- 
вақти билан Тошкентдан чиқиб кетар.. эдим. 
Мирҳодиев, Унутилмас лаҳзалар. Умусиқани 
ea ашулани ҳам ceeap.. вақти-вақти билан 
бировга эшиттирмай ашула айтар экан. Ҳ. 
Носирова, Мен ўзбек қизиман. 

ВАҚТИДА 1 «Вақт» сўзининг ўрин-пайт 
келишик шакли. Ишга бораётган вақтида. 
Ухлаб ётган вақтида. 

2 Белгили, ўз, қонуний, зарур вақтида. 
Бевақт айтилган азондан вақтида узилган 
хазон яхши. «Қанотли сўзлар». Яхшиямки, 
фаросатли Табибий вақтида этагини тор- 
тиб қолди. Йўқса, Аваз ирғиб турар, «Бас!» 
деб қичқирарди. С. Сиёев, Ёруғлик. Хайрият- 
ки, шулар бор экан, кўзимни вақтида очиб 
қўйишди. А. Обиджон, Аканг қарағай Гулмат. 

ВАҚТИНЧА Доимий бўлмаган (доимий 
эмас), маълум вақт доирасида амал қила- 
диган, амалиёти маълум вақт билан чегара- 
ланган. Бир қарасанг, ҳамма нарса бор. Яна 
бир қарасанг, ҳеч нарса йўқдай. Бари вақ- 
тинча.. А. Мухтор, Туғилиш. Ҳозир-чи? У 
киши вақтинча директорми? «Муштум». 
Шундай қилиб, вақтинча бўлса-да, бошпана 
топилди. П. Турсун, Ўқитувчи. 

ВАҚТИНЧАЛИК айн. вақтинча. Лекин бу 
вазият вақтинчалик эсган кўклам шамолига 
ўхшарэди. Ш. Холмирзаев, Шудринг тушган 
бедазор. Сизга.. Давид ҳам вақтинчалик 
керак, ишингиз битиб, эшагингиз лойдан 
ўтгунча даркор бўлса керак. Ё. Хаимов, М. 
Раҳмон, Ҳаёт-мамот. 

ВАҚТИХУШЛИК Кўтаринки кайфият- 
ли ҳолат; хурсандчилик. Одамлар қандайдир 
вақтихушлик билан қизиқиб, Хуррамга қа- 
рашди. Ш. Холмирзаев, Қил кўприк. Ҳамманг 
ҳам шундай ўйлаб, Вақтихушлик, ўйин бўл- 
син. «Баҳром ва Гуландом». 




Вақтихушлик қилмоқ Яхши кайфиятли, 
хурсанд ҳолатни кечирмоқ, хурсандчилик 
қилмоқ. Улар анча маҳалгача коллектор ёқа- 
сидаги чайлада вақтихушлик қилиб ўтир- 
дилар. Газетадан. 

ВАҚТИЧОҒЛИК айн. вақтихушлик. 

Тақдир ҳамиша унинг вақтичоғлигининг 
ғамини еб юргандай эди. А. Мухтор, Бўрон- 
ларда бордек ҳаловат. Жангчилар бу кунни 
ўйин-кулги, вақтичоғлик билан ўтказдилар. 
А. Қаҳҳор, Олтин юлдуз. 

ВАҚТЛИ 1 айн. вақтинчалик. Ер ислоҳоти 
— вақтли кампания. А. Қаҳҳор, Сароб. Шундай 
қилиб, вақтли маконни ташлаб, шаҳарга 
келдилар. П. Турсун, Ўқитувчи. 

2 Одатдагидан, белгили вақтдан олдин; 
эрта, барвақт. Вақтли келинг. Болалар вақт- 
ли ётиб ухлашди. н -Эсизгина, — дедим ўз- 
ўзимга, — вақтлироқ уйланган эканман. «Гул- 
даста». Жума куни эрталаб дўконни вақтли 
очдим. «Гулдаста». 

Вақтли матбуот Вақти-вақти билан, 
белгили муддатларда босиб чиқариладиган, 
нашр этиладиган газета ва журналлар. 

ВАҚТСИЗ кам қўлл. қ. бевақт. -Вақтсиз 
сизни бетинч қилганимиз учун кечирасиз, — 
деди Зуҳуров. А. Қодирий, Кичик асарлар. 
Вақтсиз тугалди бебаҳо умринг. Ғайратий. 

ВАҚТ(И)-СОАТИ Бирор иш, воқеа ва 
ш. к. нинг юз беришига имкон берадиган 
пайт, амалга ошиш пайти; фурсат. Билма- 
дим, биров заҳарлаганми, ҳайтовур, вақти- 
соати етган экан. Ойбек, Танланган асар- 
лар. Вақти-соати келур, Самарқанд орзусига 
ҳам эришурсиз. П. Қодиров, Юддузли тунлар. 
Ҳа, майли, бунинг ҳам вақт-соати келиб 
қолар. К. Яшин, Ҳамза. 

ВАҚФ I [а. cia j — хайрия мақсадларида 
васият қилинган мулк, вақфий мулк] тар. 
1 Мулкдор шахслар ёки давлат томонидан 
диний муассаса ихтиёрига даромадидан 
фойдаланиб туриш, аммо ўзини сотмас- 
лик шарти билан ўтказилган ёки васият 
қилиб қолдирилган мулк (ер-сув, мактаб, 
шифохона, уй-жой, дўкон ва ш. к). Мадра- 
саи олиянинг уч юз олтмишта вақф дўко- 
нидан ижара ҳақига олтинлар оқиб турар- 
ди. К. Яшин, Ҳамза. Валихон мадрасада 
диний таълим олиб, мударрис бўлиб чиқ- 
қанда, отаси уни сон-саноқсиз вақф мулк- 
ларига эга қилишни ният қилганди. Ш. 
Тошматов, Эрк қуши. 


ВАҚФ II [ а . j — тик туриш, тўхталиш] 
1 Сўзлаш пайтида, Қуръон сураларини 
ўқиётганда (ҳар бир оят охирида) тўхташ. 

2 Мусиқа асарларини ижро этиш пай- 
тидаги тиним, кичик пауза. 

ВАҚФНОМА [вақф.. + нома] тар. Ер-сув, 
хўжалик бинолари ва даромад келтирадиган 
бошқа мулкларни диний эҳтиёж ёки хайрия 
ишлари учун диний муассасалар ҳамда 
айрим руҳонийлар тасарруфига ихтиёрий 
суратда ўтказганлик тўғрисидаги ҳужжат. 

ВАҚФХЎР [а. + ф. j — вақф еюв- 

чи] тар. Вақф даромадидан фойдаланувчи 
ёки вақф маблағи ҳисобига яшовчи талаба. 
Демак, эллик минг тангали ижара бадали- 
дан.. уч минги барча вақфхўрга ea ўн уч минги 
бир неча шериклар орасида бўлинган. С. Ай- 
ний, Қуллар. У ҳужраларнинг эгалари вақф- 
хўрлар эмас. Улар юксак оилаларнинг ўғил- 
лари эдилар. Ойбек, Навоий. 

ВАҒИЛЛАМОҚ 1 «Вағ-вағ» деган товуш 
чиқармоқ, шундай товуш билан гапирмоқ. 
Булъдозерлар бири олиб, бири қўйиб вағил- 
лайди. Орқага тисарилади, олдинга инти- 
лади. Ў. Усмонов, Сирли соҳил. Қаердадир 
йироқда радиоприёмник вағиллайди. С. 
Зуннунова, Янги директор. Тешабойнинг 
доим оғзи гапда, вағиллагани вағиллаган. 
Ойбек, Болалик. 

2 Тўлиб, куч билан ҳаракат қилмоқ 
(баъзи табиат ҳодисаларига нисбатан кўл- 
ланади). Печъ ёнидаги мўридан вағиллаб олов 
ea учқунлар чиқа бошлади. Мирмуҳсин, 
Чиниқиш. 

ВАҒИР-ВУҒУР тақл. с. Ғовур-ғувур ва 
шунга яқин товуш ҳақида. Вағир-вуғур қилмоқ. 
Хонадаги вағир-вуғур босилди. н У сўзларни 
вағир-вуғур такрорлаш билан oeopa бўлди. П. 
Турсун, Ўқитувчи. Теварагимдаги кишилар 
орасида вағир-вуғур гап, тўзимсизланиб, 
улоқнинг бошланишини кутадилар. А. Қо- 
дирий, Улоқда. 

ВАҒИРЛАМОҚ қ. вағилламоқ. Бақириб, 
шовқин солиб гапирмоқ, вағир-вуғур қил- 
моқ. Вағирламанг беҳуда, бу гал навбат биз- 
ники. Ойбек, Болалик. 

ВАҲ унд. с. Бировни чўчитиш учун тў- 
сатдан, билдирмасдан айтиладиган сўз. Орқа- 
дан келиб «ваҳ» деса, бир чўчиб тушибман. 

ВАҲДАТ [а. c>jL^.j — бирлик, яккаю 
ягоналик]: ваҳдати вужуд флс. дин. Абадий 
ягона Аллоҳ бор деб ҳисобловчи таълимот; 




пантеизм. Навоийнинг фалсафий дунёқараши 
тасаввуфнинг ваҳдати вужуд, яъни борлиқ- 
нинг бирлиги таълимотига асосланади. “ЎТА”. 
Ваҳдати мавжуд флс. дин. Аллоҳ билан бирга 
ягона модций олам бор деб ҳисобловчи таъ- 
лимот. Айтмоқчи, Спиноза ҳам сизга ўхшаган 
материалист. Уям ваҳдати мавжуд тараф- 
дори. “Ёшлик”. 

ВАХДОНИЯТ [ а. .~rJ j — бирлик, як- 
калик; яккахудолик, монотеизм] дин. Аллоҳ- 
нинг якка-ягоналигини таниш ва эътироф 
этиш (Ислом динининг асосий ғояси). 

ВАҲИЙ [а. j — илоҳий хабар] дин. 
Ислом ақидасига кўра, пайғамбарларга фа- 
ришталар орқали Аллоҳ томонидан юбо- 
рилган буйруқёки кўрсатмалар. - Пайғамбар 
бўлсанг, худодан нима деб ваҳий келди? — 
деб сўради ҳоким афандидан. «Латифалар». 
Тенгдошларидан ўйчанлиги ва ювошлиги би- 
лан ажралиб турадиган бу болакайга ўн икки 
ёшида ваҳий келади. Газетадан. Овозаларга 
қараганда, жаноб эшоннинг қаландархонасига 
кечалари Жаброил осмондан ваҳий олиб келиб 
турар экан.. Ғ. Ғулом, Шум бола. 

ВАҲИМ [а. j-A j — хаёл, тасаввур; гумон, 
шубҳа] 1 Кўрқинч, қўрқув. Бошида тўсат- 
дан бир ваҳим, қўрқинчли фикр уйғонди. 
Ойбек, Танланган асарлар. Ғуломжон кўрди- 
ю, шарпа ваҳимини ҳам унутиб, шохларни 
икки ёнга қайирди-да, орасидан суқилди. М. 
Исмоилий, Фарғона т. о. 

2 Ваҳимали, қўрқувга солувчи, таҳ- 
ликали. Тўғонбек, гарчи вазиятини озгина 
бўлсин ўзгартирмаган бўлса ҳам, тили ке- 
силиб, ваҳим бир сукутга кетди. Ойбек, 
Навоий. Ҳамма ерда ваҳим тушнинг оғир 
қаноти. Ғ. Ғулом. 

ВАҲИМА [а. — қўрқув, таҳлика; 

хаёлот; руҳий безовталик] 1 Ҳис-туйғу ва 
кайфиятнинг бузилиши; қўрқув босиш, 
хавфсираш, юракни ғулғула босиши нати- 
жасида юзага келадиган руҳий ҳолат, қўрқув 
ҳолати, руҳий безовталик. ..кичкина дарча- 
дан ваҳима билан мўралаб турган Бекажону 
Тўлғонойнинг мунгли кўзлари кўринади. С. 
Сиёев, Аваз. Онабиби бундан ҳеч xaeomup 
оладиган нарса топмайди-ю, лекин яна қўли 
ишга бормайди, кўнглидан ваҳима аримайди. 
А. Мухтор, Чинор. Осмондаги жимир-жимир 
этиб турган сон-саноқсиз юлдузларга ти- 
килгандагина киши ваҳимани унутарди. Э. 
Усмонов, Ёлқин. Серкалар бутун сурувни ўз 


орқаларидан эргаштириб, худди бўри қув- 
гандай, ваҳима ичида тўппа-тўғри жарлик- 
ка қараб чопмоқда эди. С. Анорбоев, Оқсой. 

2 Ваҳимани қайд этувчи, ваҳима бил- 
дирувчи гап-сўз, хатти-ҳаракат ва ш. к. -Яна 
нима ваҳима?— деди. — Менга ишонмасангиз, 
мана, Муҳаммад Султон жанобларидан сў- 
ранг.. фитначилар бугун кечаси Сўзангарон 
дарвозасини Бобурга очиб бермоқчи эмишлар. 
П. Қодиров, Юлдузли тунлар. Ҳаҳ, ҳали гап 
шуми? Ваҳимангиз бор бўлсин, одамни қўр- 
қитиб юбордингиз-а. К. Яшин, Ҳамза. Ҳали 
шунга шунча ваҳимами? «Муштум». 

3 Шундай руҳий ҳолатга соладиган 
нарса, гап, манзара ва ш. к. Ўрмон қорон- 
ғилигининг ваҳимаси. н Кечаги ваҳима- 
ларни ўз кўзлари билан кўрган шоҳаншоҳлар 
бир-бирларига сездирмай, кечасининг ўзидаёқ 
қуён бўлиб қочиб қолган эканлар. «Эртаклар». 
Кўчаларда аскарлар, ҳар ёқдан ғизиллаган 
ҳарбий маишналар кўп бўлиишга қарамай, 
бу ердан урушнинг қора ваҳимаси оз сези- 
ларди. Ойбек, Куёш қораймас. 

4 Кўриниш, тузилиш ҳолати ваҳимали 
туюлувчи; баҳайбат, салобатли. Ваҳимаси зўр. 
н Қоронғида ваҳима бўлиб кўринган тоғ 
унча баланд эмас экан. С. Кароматов, Олтин 
қум. Самолётга етдик. Эҳе, унинг ваҳимасини 
кўринг. Ҳ. Назир, Ёнар дарё. 

5 Ваҳимали гапларни кўп гапирадиган, 
бўлар-бўлмасга ваҳима қиладиган шахсга 
нисбатан қўлланади. Ҳе, ваҳима бўпсан, укам. 
С. Анорбоев, Оқсой. 

6 айн ваҳимали. Бу ваҳима гапларни қаёқ- 
дан топасиз-а, бекам. Мирмуҳсин, Меъмор. 

Ваҳима босмоқ Ваҳима ҳис-туйғуси 
эгалламоқ. Ваҳима босди, юрагини қўрқув 
тешиб, оёғидан мадор кетди. «Ёшлик». Уни 
ваҳима босди, кўз олдидан аллақандай 
пажмурда гавдалар ўта бошлади. К. Яшин, 
Ҳамза. Ваҳима касали с.т. Ўзини доим таъқиб 
ёки хавф остида сезишдан иборат руҳий 
касаллик. Ваҳима кўтармоқ Ваҳимага ту- 
ширувчи иш-ҳаракат, ҳолатни қўзғамоқ. 
Пировардида йигитлар похолларга ўт қўйиб, 
душман тўдаси ичида ваҳима кўтардилар. 
Назармат, Жўрлар баланд сайрайди. Ваҳима 
солмоқ Безовта қилувчи, ваҳимали руҳий 
ҳолат қўзғамоқ. Аллақаердан тун қушининг 
юракка ваҳима солувчи ҳорғин ноласи эши- 
тиларди. Ў. Ҳошимов, Қалбингга қулоқсол. 
Ваҳима тушмоқ Руҳиятида ваҳима, қўрқув 




ҳисси қўзғалмоқ. Душман сарбозлари рўпа- 
раларида қандайдир бир телба.. кимсага кўз 
ташлашиб, юракларига ваҳима тушди. Мир- 
муҳсин, Меъмор. Ваҳима қилмоқ 1) ваҳима, 
ҳайрат ҳолатида бўлмоқ; қўрқмоқ. ..қозон 
тўла этга қараб, «шунча гўштни ким ейди», 
дегандек ваҳима қилиб ўтиришар.. эди. К. 
Яшин, Ҳамза. Ваҳима қиладиган жойи йўқ. 
Арзимаган гап [деди Ҳожимат]. С. Аҳмад, 
Қадрдон далалар; 2) ваҳима кўзғатадиган (ва- 
ҳимали) гап-сўз қилмоқ. [Марасул:] Аҳаджон 
ака, жуда қалтис иш-да.. бир чувингиз чиқса 
борми, бу ёғингиз — райком, у ёғингиз — про- 
курор-а! [Заргаров:] Э, ваҳима қилаверма! А. 
Қаҳҳор, Оғриқ тишлар. Ваҳима қилган 
Ҳожиматга бир ўқрайди-ю, яна чўкка тушди. 
А. Мухтор, Бўронларда бордек ҳаловат. 
Ваҳимага тушмоқ Ваҳима, қўрқув ҳиссига 
берилмоқ. Очил аканинг гапларидан Шермат 
ака нақ ваҳимага туша бошлади. А. Ҳа- 
йитметов, Шонли авлод. Ваҳимага тушган 
қўшин бирдан ўзини орқага ташлади.. П. 
Қодиров, Юлдузли тунлар. Ваҳимаси учмоқ 
Ўта даражада ваҳимага тушмоқ, қўрқув, ҳая- 
жон ва ш. к.дан ҳангу манг бўлмоқ. Чирманда 
бўғиқ гумбурлайди. Кўнғироқларнинг жаран- 
гидан ваҳиманг учади, гўё чирмандани одам 
чалмайди, қоронғи кечада мудҳиш жар ёқа- 
сида дев чалади. Ойбек, Танланган асарлар. 

ВАҲИМАЛАНМОҚ Ваҳимага тушмоқ, 
таҳлика тортмоқ, қўрқмоқ. Вали ака ваҳи- 
маланиб: -АП — деб юборди. М. Исмоилий, 
Фарғона т.о. «Умр алдоқчи нарса, бирпасда 
ўтади-кетади» деган гапнинг нечоғли тўғри 
эканлигини ваҳималанганча ўйлади. «Ёшлик». 

ВАҲИМАЛИ 1 Кишини ваҳимага сола- 
диган; қўрқинчли. Ваҳимали кўриниш. Ваҳи- 
мали товуш. н Фронт Бектемирга дастлаб 
унча ваҳимали кўринмади. Ойбек, Қуёш 
қораймас. Ҳаял ўтмай, ваҳимали гулдураш 
яйловни ларзага солди. А. Дилмуродов, Ос- 
моннинг бир парчаси. Ўнгирнинг тепаси 
баланд жар. Унинг тагида ғор ҳам бор. Бу 
ваҳимали жойларга кундузлари ҳам ҳеч ким 
келмайди. П. Қодиров, Юлдузли тунлар. 

2 Салобатли, ҳайбатли. Олис-олисдан 
ваҳимали кўринган қоялар аста қиёфаларини 
ўзгартириб, чала-ярим қўрғонларга ўхшаб 
қолди. Ж. Абдуллахонов, Орият. 

3 Ваҳимани, қўрқинчни ифодаловчи, 
шундан дарак берувчи. Омил Нодирнинг бу 
ваҳимали гапларга ҳам эътибор бермаган- 


лигига ажабланиб турди-да, амакнинг олдида 
туришини айтиб, чиқиб кетди. С. Юнусов, 
Кутилмаган хазина. Хотин, ранги оппоқ, кўз- 
ларини катта-катта очиб, унга ваҳимали 
қарар ea бошини чайқаб пичирлар эди. А. 
Қаҳҳор, Анор. 

ВАҲИМАЧИ Ваҳима қилувчи, ваҳима 
тарқатувчи; лоф уриб, кишилар юрагига 
ғулғула солувчи. Ўзи докторлар ҳам ваҳимачи 
бўлади-да, сал нарсага касалхона.. Э. Раимов, 
Ажаб қишлоқ. Бир ваҳимачининг қутқуси 
билан одамлар тўзиб кетди. Н. Сафаров, 
Оловли излар. Ваҳимачи старшина сизларни 
роса қўрқитганга ўхшайди. Ҳ. Ғулом, 
Тошкентликлар. 

ВАҲМ 1 айн. ваҳима. Ўлимнинг ваҳмидан 
ҳар дам юрак тўлганга йиғлайман. Ҳамза. 
Чолнинг ваҳми, Ҳасан сўфининг ерга ётиб 
қулоқ солиши Ғуломжонларни ҳайрон қолдир- 
ди. М. Исмоилий, Фарғона т. о. Унинг овозидан 
қўрқинч аралаш ташвиш, боя ўзи айтгани- 
дек, ваҳм аломатини сезган Шерали хохолаб 
юборди. С. Кароматов, Олтин қум. Бари чопқу 
олдда, Эркин, неучун ваҳм айладинг.. Э. Воҳи- 
дов, Муҳаббат. Барот полвоннинг хотини уйда 
ёлғиз; эри ҳам, ўғли ҳам гузарда.. кўчадаги 
хотинлар чувури, болалар йиғиси юрагига 
ваҳм соларди. М. Исмоилий, Фарғона т. о. 

2 айн. ваҳимали. Кейинги кунларни.. Анор- 
хон ваҳм ўйлар билан ўтказди. Ойбек, О. в. 
шабадалар. 

ВАҲМА с. т. 1 айн. ваҳима. Бу ерда илк 
бора янграган Темур саси, Чингизийлар боши- 
га солиб қўрқув, ваҳмалар. А. Орипов. Нега 
бу йигитнинг юрагига ваҳма соляпсиз? С. 
Аҳмад, Ҳукм. 

2 Ваҳима касаллигига учраган одам. 

ВАҲМАК [а. + ф. j — гумонли, ва- 
ҳимали] 1 шв. айн. ваҳимачи. 

2 зоол. Қуртларнинг танасига тухум қўюв- 
чи ҳашарот. 

ВАҲМАҚУШ Читтаклар оиласига ки- 
рувчи, ранги оқишдан тўқ жигарранг ва 
қорамтиргача бўлган, бошининг икки ёнида 
қора йўли бор майда қушча. 

ВАҲМКОР айн. ваҳимали 2. Бўлса ҳамки 
ваҳмкор, улкан, Чекинади оч тўда четга. 
“Ёшлик”. 

ВАҲОЛАНКИ, ваҳолонки [ф. — 

ҳолбуки] боғл. Тенг ҳуқуқли, лекин зид маъ- 
ноли гапларни боғлаш учун хизмат қилади; 
ҳолбуки. Бойваччадан гумоним йўқ деяпсиз. 




ваҳоланки, сизни йўлдан урган ўша. С. Юну- 
сов, Кутилмаган хазина. 

ВАҲТТТАТ [а. r. — ёлғизлик, бего- 
налик; хавотир; жаҳолат, ваҳшийлик] 1 Ки- 
шини даҳшатга соладиган аянчли аҳвол, ўта- 
кетган маданиятсизлик; нодонлик, жаҳолат. 
Яшасин мактаб, шогирдлар ўқисин. Эски 
турмушлар, ваҳшатлар йўқолсин! Ҳамза. 
Ваҳшат билан инсон юзма-юз келди, Даҳшат 
билан инсоф юзма-юз келди. Ж. Жабборов. 

2 Кишини даҳшатга соладиган ваҳ- 
шийлик, йиртқичлик, ёвузлик; ваҳшиёна 
ва мудҳиш хатти-ҳаракат. Душман ваҳша- 
тидан эҳтиётланиш учун томда ётган 
Собирнинг қонсиз юзига ҳам қуёш нури туш- 
гач, у сесканиб уйғонди. Ҳ. Шамс, Оқпадар. 
Иброҳим Дўлдой сарбозлари кенг саҳрода 
бўрондай чанг кўтариб, қийқириб, ваҳшат 
билан фарғоналиклар устига от қўйишди. 
Мирмуҳсин, Меъмор. 

3 Умуман, қўрқувга солувчи ҳолат; даҳ- 
шат. Андижонда юз берган ваҳшатлар хаба- 
рини Самарқандга етказиш учун лой сачра- 
тиб от чоптириб бораётган Тоҳир энди 
Кувага яқинлашди. Мирмуҳсин, Меъмор. 

Ваҳшат солмоқ Даҳшат, қўрқинч сол- 
моқ, шундай ҳолат кўзғатмоқ. Шоқосимнинг 
башараси ҳам унинг танига ваҳшат соларди, 
бу безори бир кун эмас, бир кун шикаст 
етказишидан чўчирди. Ойбек, Танланган 
асарлар. Ваҳшат қилмоқ Дўқ-пўписа қилмоқ, 
даҳшат қилмоқ. -Хўш, тўғрисини айтасанми, 
йўқми! — деб ваҳшат қилди Баҳўрга қўрбоши. 
Ё. Хаимов, М. Раҳмон, Ҳаёт-мамот. 

ВАҲШАТЛИ Даҳшатли, қўрқинчли, муд- 
ҳиш. Ваҳиштли товуш. Ваҳшатли манзара. н 
Мен шайтондан минг мартаба ваҳшатли бўл- 
ган Олчоқларни кўриб, чидаб турганман ae- 
вал. А. Орипов. Уруш тугади. Ажал тўплари- 
нинг ваҳшатли қаҳқаҳаси тинди. Газетадан. 

ВАҲШИЁНА 1 Ваҳшийларга хос бир 
йўсинда; ваҳшийларча. Ваҳшиёна қийнамоқ. 
н Онахоннинг яраси ўнг елкасида, ваҳшиёна 
урилган пичоқ яраси эди. А. Мухтор, Опа- 
сингиллар. \Амир\ Бухоро аркига борган йи- 
гирма бир кишини ваҳшиёна ўлдирган. С. 
Айний, Қуллар. 

2 Ёввойи, жаҳолатпараст кишиларга хос 
равишда; ёввойиларча, нодонларча. Ҳани, 
менга айтинг-чи, бу ярамас, ваҳшиёна одат- 
лар, қалин олишлар, зўрлаб эрга беришлар 
қачон барҳам ейди? П. Турсун, Ўқитувчи. 


ВАҲШИЙ [а. — ёввойи, йирт- 

қич(ларча)] 1 Ибтидоий босқичдаги, мао- 
риф, маданиятдан узоқ, жуда ҳам орқада 
қолган; ёввойи. Ваҳший халқларда қонхўр- 
ликка тамойил зўр бўлади. Ойбек, Танлан- 
ган асарлар. 

2 кўчма Шундай шахс, жамоа, халқ ва 
ш. к. га хос одат, хатти-ҳаракат ва б. Аваз 
кўпдан бу ваҳший удумни ўйлаб изтироб че- 
кар, бу забун, меҳнаткаш тўда хусусида бир 
шеър ёзишни мўлжаллаб қўйган эди. С. Сиёев, 
Ёруғлик. Булар нега бир-бирларини ҳеч аямай 
қамчи билан савалашяпти. Шунақаям ваҳший 
ўйин бўладими ? К. Яшин, Ҳамза. 

3 Жониворлар гўшти билан яшовчи, 
инсонлардан холи тоғ, саҳро ва ш. к. жой- 
ларда яшайдиган, қўрқинчли бўлган (жони- 
ворлар ҳақида); йиртқич. Ҳар турли ваҳший 
жондорларни кўриб, Зевархон oe қилмоқчи 
бўлди. “Баҳром ва Гуландом’’ Тоғдаги ваҳ- 
ший жониворлар Муродхонни кўриб, унга 
ҳамла қилди. “Муродхон”. 

4 кўчма Шундай жониворларга хос хусу- 
сиятли, инсон қиёфаси йўқ, ёвуз. Оромингни 
бузди сенинг ҳам фашист деган ваҳший 
оломон. А. Орипов. ..падари бузрукворининг 
ўлимига кўз гпикиб, тиш қайраб ўтирган 
Исфандиёрдек ваҳший шербаччага қамчи 
кўтариб, Аваз гумроҳлик қилмадими? С. 
Сиёев, Аваз. 

5 кўчма Қўрқинч солувчи, бало-офат 
келтирувчи, ёввойи. Ҳўрқиб қарар ваҳший 
сувларга ea денгизни айланиб ўтар. Ш. Раҳ- 
мон. Нусратилла ваҳший кўзларини йил- 
тиратиб, титраб, шивирлаб, ёлворган йиғи 
товуши билан гапирар эди. А. Мухтор, Опа- 
сингиллар. 

ВАҲШИЙЛАРЧА айн. ваҳшиёна. Ҳаж 

йўлида икки бегуноҳ ўғли билан ваҳшийларча 
ўлдирилган Хўжа Яҳёнинг тарафдорлари.. 
косиб ea деҳқонларни қўзғатдилар. П. Қоди- 
ров, Юлдузли тунлар. 

ВАҲШИЙЛАШМОҚ Ваҳшийга хос ху- 
сусият, одат касб этмоқ, тус олмоқ. Чунки 
улар аламзада! Ваҳшийлашиб кетганлари 
ҳам шунинг учун. Ш. Холмирзаев, Сўнмас ўт. 
Бундай ўйин-кулги, танца-панца қилиб кел- 
масак, одам жуда ваҳшийлашиб кетди. Ф. 
Мусажон, Ҳури. 

ВАҲШИЙЛИК 1 Ваҳший ҳолат. Шунинг 
учун.. жаҳолат ea ваҳшийликнинг томирини 
қирқиб ташлаётибди.. П. Турсун, Ўқитувчи. 




2 Ваҳшийларга хос иш, феъл, хатти- 
ҳаракат. Бундан ортиқ ваҳшийлик борми? 
Ҳали бу Иброҳим Султон мингларча бухо- 
рийларни ёқади. Мирмуҳсин, Меъмор. 
Ўзбеклар эрга хиёнатни қон тўкиш, фожиа 
билан якунлашини қолоқлик, ваҳшийлик деб 
атарди. Мирмуҳсин, Умид. 

ВАҲҲОБИЙ Ваҳҳобийлик оқимининг 
издоши, тарафдори. 

ВАҲҲОБИЙЛИК, ваҳҳобизм [а. Муҳам- 
мад Абдулваҳҳоб (оқимнинг асосчиси) 
номидан] Марказий Арабистонда XIX асрда 
пайдо бўлган, ислом динининг суннийлик 
йўналиши — ҳанбалия мазҳабидаги ақида- 
параст оқим (дастлаб Ислом динининг илк 
даврдаги ҳолатини тиклаш учун курашувчи 
диний оқим сифатида майдонга чиққан, 
кейинчалик унинг фаолияти сиёсий, ҳатто 
террористик тус олган). 

ВЕГЕТАРИАНЛИК [ингл. vegetarian < лот. 
vegetarius — ўсимликка оид] Гўштли ва 
балиқдан тайёрланадиган овқатларни тан 
олмай, фақат ўсимлик овқатлар (мева ва 
сабзавотлар) билан овқатланиш тарзи. 

ВЕГЕТАТИВ [лот. vegetativus — ўсим- 
ликка оид] биол. Ўсимликларнинг озиқ- 
ланиши, ўсиши ва кўпайиши учун хизмат 
қилувчи. 

Вегетатив аъзолар Ўсимликларнинг 
ўсиш ва озиқланиш аъзолари (илдиз, поя, 
барглар). Вегетатив кўпайиш Ўсимликлар- 
нинг ғайрижинсий йўл билан, яъни қа- 
ламча ёки пайванд қилиш каби йўллар билан 
кўпайиши. Вегетатив нерв системаси физиол. 
Нерв системасининг овқат ҳазм қилиш, қон 
айланиш, нафас олиш аъзолари фаолия- 
тини, шунингдек, организмда моддалар 
алмашувини бошқаришда иштирок этувчи 
қисми. Раъно Салоҳиддинова одам вегетатив 
нерв системасининг тузилишини ўрганиш 
устида қатор тажрибалар ўтказмоқда. Ш. 
Ғуломов, Ёрқин уфқлар. 

ВЕГЕТАЦИОН бот. Вегетацияга, ўсишга 
оид. 

Вегетацион давр айн. вегетация даври қ. 
вегетация. 

ВЕГЕТАЦИЯ [лот. vegetatio — уйғониш, 
жонланиш] биол. Ўсимликлардаги ҳаёт 
жараёнлари (кўкариш, ўсиш, етилиш). Веге- 
тация даврида ғўза тупида кўп миқдорда 
шона, гул ea ҳосил тугунчалари пайдо бўлади. 
«Фан ва турмуш». 


Вегетация даври I) метеорологик ша- 
роитларга кўра йилнинг ўсимликлар ўсиши 
ва ривожланиши мумкин бўлган даври; 2) 
қишлоқ хўжалиги экинларининг тўлиқ 
ривожланиш циклини ўтиши учун зарур 
бўлган давр. 

ВЕДАЛАР [санск. «веда» — билим] Ҳин- 
дистон адабиётининг энг қадимги, будда 
дини пайдо бўлишидан олдинги намуна- 
лари, диний-бадиий асарлар. Хунрезлик қил 
демаган-ку на ведаю на Қуръон. Э. Воҳидов, 
Садоқатнома. 

ВЕДОМОСТЬ \р. ведомьш — «таниш, 
таниқли» сўзидан] 1 Бирор турдаги маълу- 
мотлар йиғиндиси; қайднома. Мас., иш ҳақи 
ведомости. Ҳалим ака, идора хизматчилари- 
нинг ведомостини олиб киринг-чи. С. Сиёев, 
Отлиқ аёл. 

2 эск. Ахборот, ахборотнома (баъзи дав- 
рий нашрларнинг номи). 

ВЕЗДЕХОД \р. «везде ходить» бирикма- 
сидан — «ҳамма ерда юрувчи» маъносида] 
Ҳар қандай оғир йўлда, йўлсизликда ҳам юра 
оладиган автомашина. Вездеходлар билан 
вертолётлар яйловларга озиқ-овқат.. етка- 
зиб бермоқдалар. Газетадан. 

ВЕЙ унд. с. Ҳайронлик, таажжуб, норо- 
зилик ҳис-туйғуларини ифодалайди. Вей, 
ўзинг кимсан? Хотиниммисан? Мен фронтда 
қон тўкиб келганман. С. Аҳмад, Уфқ. 

ВЕКСЕЛЬ [нем. Wechsel — ўзгариш; 
алмаштириш] Қонун билан қатъий белги- 
ланган шаклдаги ёзма қарз мажбурияти: 
қарз олувчи томонидан кредиторга берилиб, 
кредиторга белгиланган муддатдан сўнг 
қарздордан векселда кўрсатилган пул сум- 
масини тўлашни талаб қилиш ҳуқуқини 
беради. Шўринг қурғур саводсиз деҳқонлар 
бойдан олган юз сўм пуллари бадалига юз 
йигирма, баъзан юз эллик сўмлик векселъ 
бериб кетардилар. М. Муҳаммаджонов, Тур- 
муш уринишлари. -Шу бас, — деди бойвачча, 
— буни векселъ дейдилар. Муддатида тўлай- 
ди! Ойбек, Танланган асарлар. 

ВЕКТОР [лот. vector — олиб борувчи; 
кўчувчи] мат. физ. Тўғри чизиқнинг муайян 
сон қийматига ва йўналишга эга бўлган 
кесмаси. 

ВЕЛОДРОМ [лот. velox — тез + юн. dro- 
mos — югуриш; югуриш жойи] Велосипед 
машқлари ва мусобақалари ўтказиладиган 
махсус майдон. 




ВЕЛОПОЙГА Велосипедда ўтказила- 
диган пойга, мусобақа; велосипед пойгаси. 

ВЕЛОСИПЕД [фр. velocipede < лот. velox 

— тез + pedis — оёқ] Педаллар ёрдамида 
ҳаракатга келтириладиган икки ёки уч ғил- 
диракли транспорт воситаси. Пойга ввло- 
сипеди. Велосипед cnopmu. Велосипед пойгаси. 
Велосипед минмоқ. н Қудрат велосипедда 
қушдай учиб кетаётиб, Марҳаматнинг 
гаплари устида ўйлайди. Ҳ. Назир. Сўнмас 
чақмоқлар. 

ВЕЛОСИПЕДЧИ Велосипед минувчи; 
велосипед спорти билан шуғулланувчи. 

ВЕЛОСПОРТ, велосипед спорти Вело- 
сипедца сайр қилиб юриш, велосипед сайёҳ- 
лиги ва велосипед пойгасини қамраб олувчи 
спорт тури. 

ВЕЛОТРЕК [лот. velox — тез + ингл. track 

— сўқмоқ, йўлка; югуриш йўлкаси] Вело- 
пойгалар ўтказиладиган, айланма қия югу- 
риш йўлкаси бўлган спорт иншооти. 

ВЕЛЮР [фр. velours — духоба < лот. villo- 
sus — тук билан қопланган, пахмоқ] 1 Буғу, 
қўй ва б. ҳайвонлар терисидан ошлаб ва 
хромлаб тайёрланадиган, асосан устки 
кийим-бош ва пойабзал тикиладиган калта 
тукли юмшоқ бахмалсимон чарм. 

2 Тоза, сифатли жун толаларидан тўқи- 
ладиган калта тукли газлама ёки калта ва 
майин тукли мато (мовутнинг бир тури). 

ВЕНАЛАР [лот. vena — қон томир] анат. 
Аъзо ва тўқималардан юракка қон олиб 
келадиган томирлар. Венадан қон олмоқ. 
Вена қони. н Ҳужайраларда моддалар ал- 
маишнуви натижасида ҳосил бўлган қолдиқ 
моддалар ea карбонат ангидрид вена ка- 
пилляр қон томирларига ўтади. <Юдам ва 
унинг саломатлиги». 

ВЕНГЕР 1 Венгриянинг асосий (ерли) 
аҳолисидан иборат халқ, миллатнинг номи. 
Венгер халқи. Венгер миллати. қ. венгерлар. 

2 Шу халқ, миллатга мансуб, тегишли, 
оид. Венгер тили. 

ВЕНГЕРЛАР Венгриянинг асосий аҳо- 
лисини ташкил этган халқ. Янги йил куни 
венгерлар фақат бахт-саодат ҳақида ўй- 
лашади. Бу ерда ғалати бир одат бор.. 
Газетадан. 

ВЕНЕПУНКЦИЯ [лот. vena - қон 
томири + punctio — санчиш; санчиқ] Ташхис 
(диагноз) қўйиш ёки даволаш мақсадида 
вена қон томирига нина санчиш. 


ВЕНЕРА [В — катта < лот. Venus, Vene- 
ris] 1 Қадимги Рим мифологиясида — севги- 
муҳаббат ва гўзаллик маъбудаси. 

2 астр. айн. Зуҳра. 

ВЕНЕРИК [v?o»;.Veneris — Венерага 
алоқадор]: венерик касалликлар. айн. таносил 
касалликлари. қ. таносил. 

ВЕНЕРОЛОГ Венерология мутахасси- 
си, таносил касалликлари врачи. 

ВЕНЕРОЛОГИЯ [лот. Venus, Veneris + 
юн. logos — таълимот] Клиник тиббиёт 
соҳаси; таносил касалликларининг юзага 
келиш ва тарқалиш сабаблари, диагнос- 
тикаси ва клиник кечишини ўрганади, 
уларнинг олдини олиш ва даволашнинг 
самарали усулларини ишлаб чиқади. 

ВЕНТИЛЬ [нем. Ventil — клапан; жўмрак] 
1 Суюқлик, буғ, газ ва ш. к. нинг оқими, чи- 
қишини тўғрилаш, бекитиш, уларни кўпай- 
тириш ва камайтириш учун хизмат қилувчи 
қурилма; клапан. Вентилъ иииаб чиқариш. 

2 мус. Пуфлаб чалинадиган мис чолғу 
асбобларида ҳаво чиқувчи қувур йўлларини 
узунлаштирадиган мослама. 

ВЕНТИЛЯТОР [лот. ventilator — елпи- 
ғич; совурувчи, шамоллатувчи] Ёпиқ бино- 
даги ҳавони янгилайдиган, ҳавони тозалаб 
турадиган, машина қисмларини совита- 
диган шамолпарракли механизм. Электр 
вентилятор. н Тажрибали пармакаш эди-ю, 
фалокат босиб, қўли ишлаб турган дизелга 
кирди-ю, вентилятор парраклари икки бар- 
моғини узиб кетди. Газетадан. 

ВЕНТИЛЯЦИОН Вентиляцияга оид. 
Вентиляцион қурилма. Вентиляцион труба, 
қувур. 

ВЕНТИЛЯЦИЯ [лот. ventilatio — сови- 
тиш, шамоллатиш, елпиш, совуриш] 1 Тур- 
ли система ва мосламалар ёрдамида бино- 
лар ҳавосини янгилаш, тозалаш, шамол- 
латиш. Турли тешик, очиқ жой, ёриқлар ор- 
қали ҳавонинг янгиланишига табиий венти- 
ляция дейилади. Н. Исмоилов, Касалларни 
парвариш қилиш. 

2 Бино ҳавосини янгилаш, тозалаш, 
шамоллатиш учун қурилган мослама ёки 
мосламалар тизими. Курилиш гипсидан архи- 
тектура-бинокорлик буюмлари, вентиляция 
қутилари.. тайёрланади. «Фан ва турмуш». 
Вентиляция системалари, иситиш қозон- 
хонаси.. бир меъёрда ишлашга тахт қилиб 
қўйилди. Газетадан. 




ВЕРГУЛ [фр. virgule — айни тиниш бел- 
гиси] тлш. Гапда интонацион бўлак ёки 
синтактик гуруҳларни айирувчи тиниш 
белгиси (,). Вергул қўймоқ. Вергул билан 
ажратмоқ. н Ундашни кучли ифодалаш учун 
ундалманинг олдидан ундовлар қўлланади, 
ундов билан ундалма орасига вергул қўйилади. 
«Она тили» (8—9-синфлар дарслиги). 

ВЕРДИКТ [лот. vere dictum — тўғри 
айтилган] Суд маслаҳатчиларининг судла- 
нувчини айбдор ёки айбдор эмас деб чиқар- 
ган қарори. 

ВЕРМИШЕЛЬ [ итал. vermicelli — 
чувалчанглар < лот. vermiculus — чувал- 
чанг; қурт] Буғдой унидан қорилган хамир- 
дан тайёрланадиган ингичка, узун озиқ- 
овқат маҳсулоти. Суюқ ошлар гуруч, оқ- 
шоқ.. оқшоқ уни, макарон, вермишель ea 
ҳоказолардан пиширилади. К. Маҳмудов, 
Ўзбек таомлари. 

ВЕРНИСАЖ [0p.vernissage — локлаш] 
Бадиий кўргазманинг тантанали очилиши. 

ВЕРНЬЕР [ихтирочи француз олими П. 
Вернье (Р. Vernier) номидан] 1 Узунлик ва 
бурчакни аниқ ўлчаш учун ишлатиладиган 
мослама. 

2 Радиоприёмник ва бошқа радиоап- 
паратураларни аниқ созлаш учун мўлжал- 
ланган мослама. 

ВЕРСИЯ [лот. versio — бурилиш, ўзга- 
риш; кўринишини ўзгартириш] 1 Пайдо 
бўлиши жиҳатидан бир асосга эга бўлган, 
бироқ сюжет ҳалқасидаги айрим ўринлар, 
айрим талқинларда фаркданувчи бир асар- 
нинг бир неча нусхаси. ..натижада эпик 
асарнинг тарқалиши ea яшаш шароитлари.. 
версия ea вариация, маълум ижтимоий- 
иқтисодий шароитларнинг конкрет асарга 
таъсири каби масалаларни ёритишда ижо- 
дий ютуқларни қўлга киритди. «ЎТА». 

2 ҳуқ. Тергов ва суд фаолиятида терговчи 
ёки суднинг воқеа ва фактларнинг мав- 
жудлиги ёки йўқпиги ҳақидаги тахмини. 

ВЕРСТАК [нем. Werkstatt — устахона] 
Дурадгорлик, слесарлик ва ш. к. қўл ишлари 
бажариладиган махсус дастгоҳ. Ҳасан ўй- 
чанлик билан верстак устида турган элек- 
тромоторлар корпусига бошини бурди. Ибо- 
хон, Улуғ йўл. 

ВЕРТИКАЛ [лот. verticalis — осма, тик] 
1 от Осмон сферасида зенит нуқтаси ор- 
қали ўтувчи ҳар қандай катта доира. 


2 от Текисликка 90° бурчак остида ўт- 
казилган тик чизиқ, вертикал чизиқ. 

3 сфт. Горизонтал текисликка нисбатан 
тик, осма. Вертикал чизиқ. 

ВЕРТОЛЁТ [р. верт(еться) — айланмоқ 
+ лет(ать) — учмоқ] Тикка учиб чиқиб, ерга 
тикка қўнадиган ва осмонда муаллақ тура 
оладиган, парракли, ҳаводан оғир учиш 
аппарати. Бирпас ўтмай вертолётнинг мо- 
тори гуруллаб, устидаги катта парраклари 
айлана бошлади. Н. Фозилов, Дийдор. 

ВЕРФЬ [голл. verf — кемасозлик корхо- 
наси] Бевосита сув ҳавзаси соҳилида жой- 
лашадиган, кемалар ясайдиган ва ремонт 
қиладиган корхона. 

ВЕРШОК [р. верхушка > верх + ок] 
Россияда метрик тизим жорий қилинганига 
қадар қўлланган ва 4,4 сантиметрга тенг 
бўлган узунлик ўлчов бирлиги. Бир газ ўн 
олти вершок бўлади. н Мулла Обиднинг ўз 
синовича, ғумайнинг томири йигирма, ҳатто 
йигирма беш вершок чуқурда ётади. А. Қо- 
дирий, Обид кетмон. 

ВЕСТЕРН [ингл. west — ғарб; ғарбий] 
19-асрдаги Шимолий Американинг ғарбий 
штатларида кечган ҳаёт тарзи мавзуига ба- 
ғишланган саргузашт фильм. 

ВЕСТИБЮЛЬ [лот. vestibulum — уйга 
кираверишдаги майдонча, даҳлиз] Кино, 
театр, метро ва ш. к. бошқа жамоат иншо- 
отларининг ичкари қисмига кириш жойи- 
даги катта, кенг саҳн, майдон. Театр eecmu- 
бюли. Клуб вестибюли. Метро вестибюли. 
Мактаб вестибюли. н ..вестибюлъ деворини 
тўлдирган узундан-узоқ буйруқ-рўйхатларда 
Шавкатнинг фамилияси ҳам чиқди. П. Қоди- 
ров, Уч илдиз. ..узун йўлак, кенг вестибюлдан 
ўтиб, кўчага чиққанларида, ҳамма ёқ қоп- 
қоронғи ea совуқ эди. С. Анорбоев, Меҳр. 

ВЕТВРАЧ Ветеринария врачи. айн. ве- 
теринар. Бунақа жигарранг «Жигули»дан 
совхозда етти кишида бор. Қайси бири 
экан? Бош зоотехникми, ветврачми, ким 
бўлди? Газетадан. 

ВЕТЕРАН [лот. veteranus — кекса, тажри- 
бали; кекса жангчи] қ. фахрий. Уруш ветерани. 
Меҳнат ветеранлари. н Ҳар қандай.. қим- 
матли ташаббусларнинг бошида ветеран- 
ларнинг доимо бош-қош бўлиб туриши ажойиб 
анъанага айланиб қолди. Газетадан. 

ВЕТЕРИНАР [лот. veterinarius — вете- 
ринария мутахассиси, врачи] Ветеринария 




бўйича олий малакали мутахассис; мол док- 
тори. Ҳозирги замон ветеринарлари фақат 
касал ҳайвонларни даволабгина қолмай, соғ- 
ломларини ҳам текишриб туришади, уларни 
касаллик юқишидан эҳтиёт қилишади, 
касалга чалинмаслиги учун эмлашади. «У 
ким, бу нима?» 

ВЕТЕРИНАРИЯ [лот. veterenarius — ҳай- 
вонларни боқувчи, парваришловчи; ҳай- 
вонларни даволовчи] Ҳайвонларнинг касал- 
ликлари, уларнинг олдини олиш усуллари 
ҳамда ушбу касалликларни даволаш тўғри- 
сидаги фанлар тизими. Ўртоғим таниш- 
ганимиздан буён мол доктори бўламан, деб 
юрарди. Ҳужжатларини ветеринария техни- 
кумига топширди. X. Тўхтабоев, Ширин қо- 
вунлар мамлакати. 

ВЕТО [лот. veto — рухсат бермайман, 
ман қиламан] ҳуқ. 1 Ривожланган давлат- 
ларда биронта орган, ташкилот қонуни ёки 
қарорининг кучга киришини тўхтатиш ёки 
кучга киришига йўл қўймаслик ҳуқуқи. 

2 Бирор қарорнинг қабул қилинишига 
тўсқинлик қилувчи бирдамликнинг йўқлиги. 

ВЕШАЛКА [р. «вешать» сўзидан — илгич] 
Уст кийимларни илиб қўйишга мўлжаллан- 
ган буюм, илгич. Лолахон уни [пальтони] 
олиб, уйга кираверишдаги вешалкага илиб 
қўйди. С. Зуннунова, Янги директор. 

ВЁРСТКА [р. «верстать» сўзидан — 
саҳифалаш] полигр. 1 Босма қолип тайёрлаш 
жараёни; терилган матн ва унга тегишли 
бошқа унсурлардан газета, журнал ёки 
китоб саҳифаларини шакллантириш. Унинг 
[китобнинг] муқоваси, гпитул варағи.. эъти- 
борсизлик ва дидсизлик билан вёрстка қили- 
нибди. Газетадан. 

2 Тайёр қилинган саҳифа ва ундан олин- 
ган нусха. Вёрсткани ўқимоқ. 

ВЗВОД I [р. «взводить» сўзидан — юқори 
кўтариш] ҳарб. Рота, батарея таркибига 
кирадиган кичикроқ бўлинма. Танкчилар 
взводи. Автоматчилар взводи. н Элмурод- 
нинг взводи ҳам батальон билан икки ҳафта- 
лик дала машқига чиққан эди. Шуҳрат, Ши- 
нелли йиллар. 

ВЗВОД II Куролнинг тепкини кўтариш- 
га имкон берувчи кичикроқ мосламаси. 

взнос l р. «взносить», «внести» сўзидан 
— тўлаш, тўлов] қ. бадал. Аъзолик взноси. н 
Кабинетда взнос қабул қиладиган қиз ўтир- 
ган эди. П. Қодиров, Уч илдиз. 


ВИБРАТОР [лот. vibrare — тебратмоқ; 
титратмоқ, қалтиратмоқ] тех. Тебранма ҳа- 
ракат ҳосил қиладиган асбоб, ускуна. 

ВИБРАЦИЯ [лот. vibratio — улоқти- 
риш; тебратиш; титраш] тех. Қаттиқ жисм- 
ларнинг механик тебраниши, силкиниши. 
Фойдали вибрация вибраторлар билан ҳосил 
қилинади ea турли технологик операция- 
ларни бажаришга хизмат қилади. «Поли- 
техника луғати». 

ВИБРО- [лот. vibrare — титратмоқ, қал- 
тиратмоқ, тебратмоқ] Ўзлашма байналми- 
лал сўзларнинг биринчи таркибий қисми 
бўлиб, шу сўзларнинг тебранишга, вибра- 
цияга алоқадорлигини кўрсатади. 

ВИБРОБОЛҒА техн. Зарб билан ишлай- 
диган асбоб. 

ВИБРОИЗОЛЯЦИЯ [вибро.. + фр. isola- 
tion — ажралиш, ажратиш, узиш] Одамлар 
ва иншоот, машина, асбобларни вибрация- 
нинг зарарли таъсиридан ҳимоя қилиш. 

ВИБРОМЕТР [вибро.. + юн. metron — 
ўлчов] Тебранувчи жисмларнинг силжи- 
шини, турли қурилмалар вибрациясини 
ўлчайдиган асбоб. 

ВИБРОТЎҚМОҚ Зарба ва тебранишлар 
таъсирида ерга қозиқ, труба қоқадиган, 
шунингдек, музлаган материалларни юм- 
шатадиган, тупроқни зичлайдиган зарбий 
вибрацион машина. 

ВИБРОҒАЛВИР Вибрация таъсирида 
ишлайдиган механик ғалвир. 

ВИВЕСКА [р. «вмвесить» сўзидан — 
осиб, ёпиштириб қўйилган нарса] қ. пеш- 
лавҳа. Шамол.. китобларни варақлар, осилиб 
қолган вивескаларни тебратарди. Ойбек, 
Қуёш қораймас. «Чайная № 5» деган eueec- 
кага кўзим тушиб, «кўк чой ичиб, бир ҳузур 
қилай», дедим. «Муштум». 

ВИГОВОР [р. «внговорить» сўзидан — 
танбеҳ бериш] қ. ҳайфсан. Виговор бермоқ. 
Виговор эълон қилмоқ. н Ҳакимов қаттиқ 
виговор билан деканликдан ea кафедра мудир- 
лигидан туширилган, энди фақат лекция 
ўқиб юрар эди. П. Қодиров, Уч илдиз. 

ВИДЕО- [лот. video — кўряпман] Ўзлаш- 
ма байналмилал сўзларнинг биринчи қисми 
бўлиб, сўзнинг тасвирни электрон сигналлар 
асосида етказиб беришга алоқадорлигини 
билдиради. Видеомагнитофон. Видеотелефон. 

ВИДЕО айн. видеомагнитофон. Йигитлар 
eudeo кўриб ўтиришибди. Кўшниларимиз eu- 




део олишибди. н Диний экстремизм, сепа- 
ратизм ва ақидапарастлик ғоялари билан 
йўғрилган матбаа нашрларини, кино, фото, 
аудио, видео маҳсулотларини.. Газетадан. 

ВИДЕОАППАРАТУРА [видео.. + аппа- 
ратура] Видеотасвирни олиш ва қайта кўр- 
сатишга хизмат килувчи мосламалар маж- 
муаси. 

ВИДЕОБАР [видео.. + бар] Видеотехника 
билан жиҳозланган кўнгилочар жой. Унинг 
бир хонаси видеобар, қолганлари иш юри- 
тишга, ҳордиқ чиқаришга мўлжалланган эди. 
Т. Малик, Шайтанат. 

ВИДЕОЁЗУВ Овоз ва рангтасвир ёзиб 
олиш жараёни ва шу жараён маҳсулотининг 
номи. Ҳажмий кинематография, бир анг- 
стремга қадар ажратиб олиш қобилиятига 
эга бўлган микроскопия, рангли видеоёзув ва 
бошқалар шулар жумласидандир. «Фан ва 
турмуш». 

ВИДЕОКАНАЛ [видео.. + канал] Теле- 
кўрсатувларда видеофильмлар намойиш 
этиладиган махсус канал. «Чинор» видео- 
канали.. Газетадан. 

ВИДЕОКАССЕТА [видео.. + кассета] 
Видеотасма жойлаштирилган юпқа қутича. 
Айрим хусусий дўконларда, жамоат жой- 
ларида безорилик ва бузуқликни ўргатадиган 
видеокассеталар, 18—19-асрларда Франция 
ва Россияда урф бўлган фаҳш китоблари 
сотилмоқда. Газетадан. 

ВИДЕОКУЧАЙТИРГИЧ Телевизион 
узатгичларда ва телевизорларда тасвир сиг- 
налларини кучайтирадиган мослама. 

ВИДЕОМАГНИТОФОН [видео.. + маг- 
нитофон] Телевизион дастурларни ва уму- 
ман воқеа ва ҳодисаларни магнит тасмасига 
ёзиб олиб, қайта кўрсатадиган ва эшитти- 
радиган аппарат. 

ВИДЕОСАЛОН [видео.. + салон] Ви- 
деофильмлар кўрсатишга мослашган хона, 
жой. Кейинчалик бу видеосалонда томоша- 
бинлар учун бир қанча қулайликлар ярати- 
лади. Газетадан. 

ВИДЕОСЕРИАЛ [видео.. + сериал] Теле- 
кўрсатувларда узоқ вақт кўрсатишга мўл- 
жалланган кўп серияли видеофильм. 

ВИДЕОТАСВИР Видеотехникада на- 
мойиш қилишга мўлжалланган воқеа ва 
ҳодисалар тасвири. Бугун барча айбни ви- 
деотасвирларга қўйиб, тўғри қиляпмизми? 
Газетадан. 


ВИДЕОТЕКА [видео..+ юн. theke — ом- 
бор, сақлов жойи] Видеокассета ва видео- 
дисклар тўплами ва улар сақланадиган жой. 

ВИДЕОТЕЛЕФОН [видео.. + телефон] 
Абонентлар бир-бирини кўриб гапла- 
шадиган, шунингдек, расм, фотосурат ва 
матнлар намойиш қилинадиган алоқа тури. 

ВИДЕОТЕХНИКА [видео.. + техника] 
Турли мақсадларда воқеа ва ҳодисаларни 
магнит тасмасига ёзиб олиб, қайта намойиш 
қилишга мўлжалланган техник жиҳозлар 
мажмуаси. Оддий видеотехниканинг бугунги 
ҳаётимизда тутаётган ўрни муҳим бўлиб 
бормоқда. Газетадан. 

ВИДЕОФИЛЬМ [видео .. + фильм] 
Видеомагнит тасмасига ёзилган фильм. 
Айниқса, шу кунларда томошабинлар эъти- 
борига ҳавола этилаётган «Чархпалак» 
видеофилъмини ўзига хос воқеа деб аташ 
мумкин. Газетадан. 

ВИДЕОЧИ Видеоаппаратура билан 
видеофильмлар намойиш қилиш ва турли 
тадбирларни видеотасвирга тушириб олиш 
ишлари билан шуғулланувчи шахс. Улар 
видеочи таниш акаларининг олдига кетган 
эдилар. Ҳозир келиб қоладилар. Газетадан. 

ВИДО [а. — хайрлашув, кузатув] 

Сўнгги хайрлашув, айрилиш. Етмасмиди 
видо, етмасмиди ғам? Етмасмиди шўрлик 
онанинг зори.. С. Акбарий. 

ВИДОЛАШМОҚ 1 Марҳум билан (ёки 
ҳаётдан кўз юмаётган шахс ўзгалар билан) 
абадий хайрлашмоқ. Жангчилар.. милтиқдан 
бир йўла ўт очиб, Сариқов билан сўнгги дафъа 
видолашдилар. Н. Сафаров, Дон. Кутидор 
видолашиб, аравага чиққанида, кўча тараф- 
дан Отабек келаберди. А. Қодирий, Ўтган 
кунлар. Ахир келган-кетганга ризолик бериб, 
видолашиб ётган эмиш. Мен ҳам сўнгги бур- 
чимни адо этиб қўйсаммикан? С. Сиёев, Аваз. 

2 кўчма Умуман, кимса ёки нарса билан 
ундан абадий ажралиш олдидан хайрлашмоқ. 
Бек унинг [отининг\ тизгинидан тортиб, 
синиқ товуш билан: “Кел, жонивор, видола- 
шайлик!” — деди-да, болта сопини камарига 
суқиб, отнинг бўйнидан икки қўллаб қучоқлаб 
олди. Ҳ. Ғулом, Машъал. Эрали чўнтагидан 
эскириб кетган хатни олиб очди-да, гўё у 
билан видолашаётгандек, бошқатдан ўқиди. 
И. Раҳим, Чин муҳаббат. 

Ҳаёт билан видолашмоқ Оламдан ўтмоқ; 
вафот этмоқ, ўлмоқ. Эртаси, якшанба куни. 




тонг чоғида шоир ҳаёт билан видолашди. 
Ойбек, Навоий. Ичкилик — заҳарли қора 
илон, унга ружу қилган одам ҳаёт билан 
видолашиши.. турган гап. Газетадан. 

ВИЖ-ВИЖ I айн. биж-биж. ..гўрис- 
тонда-чи, жин ҳам, ажина ҳам, арвоҳ ҳам 
— ҳаммаси виж-виж эмиш. А. Мухтор, Опа- 
сингиллар. 

ВИЖ-ВИЖ II тақл. с. Ҳўл ўтиннинг 
ёниши, ачиган, бижғиган нарсанинг қай- 
наши ва ш. к. да чиқадиган товуш ҳақида. 
Юпқа тери (ўрдакнинг rnepucu) орасида 
ялтиллаб турган сап-сариқ ёғ оловда куйиб, 
виж-виж қайнади. О. Ёқубов, Ларза. 

ВИЖДОН [а. — эҳтирос, ҳис- 

туйғу; инсоф, диёнат] Кишининг ўз хатти- 
ҳаракати, қилмиши, юриш-туриши учун 
одамлар, жамоатчилик олдидаги масъулият 
ҳисси, инсонийликнинг асосий белги- 
ларидан бири; диёнат, инсоф. Виждонни 
асрангиз ҳар недан ортиқ, ягона заминни 
асрагансимон. А. Орипов. Бу одамгарчиликдан, 
виждондан эмас. Бу — пастлик. П. Турсун, 
Ўкитувчи. Наҳотки улар ғурур, орият, 
виждон деган инсонийликнинг улуғ хислат- 
ларидан юз ўгиришган бўлса? Газетадан. 

Виждонни ютмоқ Инсоф, диёнатдан 
ташқари, виждонсизлик билан иш тутмоқ. 
Кимки пора берса, у виждонини ютган, 
поклигини йўқотган бўлади. Газетадан. 

ВИЖДОНАН рвш. Виждон билан, 
виждонли кишига хос тарзда. Виждонан 
меҳнат қилмоқ. Ишдаги камчиликларни 
виждонан очиб ташламоқ. н Халқимизнинг 
энг муҳим маънавий-ахлоқий фсгзилати ўз иш 
жойида виждонан ea фидокорона меҳнат 
қилишдан иборатдир. Газетадан. Уларнинг 
[ҳаи/арчиларнинг] кўплари ҳалол, виждонан 
тер тўкмоқдалар. Газетадан. 

ВИЖДОНИИ Виждонга оид, виждон 
тақозо этадиган. Виждоний азоб. Виждоний 
вазифа. Виждоний иш. н [Элмурод: \ ..ўша 
қамалда ётганларни тезроқ озод қилиигимиз 
керак. Мана бу бизнинг инсоний ea виждоний 
бурчимиз, дўстим! П. Турсун, Ўқитувчи. 

ВИЖДОНЛИ Виждонан иш тутадиган, 
виждони бор, инсофли, диёнатли. Соф 
виждонли кишилар. н [Элмурод] Тулсум, 
Давлатёр каби виждонли одамларнинг 
ҳаётлари ёруғ ea ўзлари чинакам бахтиёр 
бўлмоқлари учун қандай чоралар бор, деб 
ўйлайдиган бўлди. П. Турсун, Ўқитувчи. ..асар 


одамларни тўғриликка, ҳалол ea виждонли 
бўлишга ўргатади. Н. Сафаров, Оловли излар. 

ВИЖДОНСИЗ Виждонан иш тутмай- 
диган; виждони йўқ, диёнатини ютган. 
Виждонсиз, вафосиз у она ҳали бу гўдакнинг 
тирноғига ҳам зор бўлади. М. Алиев, Шонли 
авлод. Отабек.. ҳиссиётини босолмади — 
[Ҳомидни] «виждонсиз тўнгиз» деди-да, 
ихтиёрсиз ўрнидан туриб кетди. А. Қодирий, 
Ўтган кунлар. 

ВИЖДОНСИЗЛИК Виждонсиз киши- 
ларга хос иш, хатти-ҳаракат. Бирон буюмни 
сифатсиз ишлаб, аъло навга ҳақ олиш 
ноинсофлик, виждонсизлик, тўғрироғи, ўғри- 
ликнинг боигқа бир тури-ку! Н. Сафаров, 
Оловли излар. 

ВИЖИЛЛАМОҚ «Виж-виж» деган ва 
шунга яқин товуш чиқармоқ (қ. виж-виж). 
ғир-ғир шабада юзни сийпайди, Ҳалдирғочлар 
вижиллайди. Н. Ёқубов, Хаёлимдаги қиз. Гоҳ- 
гоҳ шамнинг вижиллагани эшитилиб қолади. 
Шуҳрат, Шинелли йиллар. 

ВИЖИР-ВИЖИР тақл. с. 1 Баъзи қуш- 
ларнинг сайраганда чиқарадиган товушини, 
унга тақлидни билдиради. Атрофдаги овозга 
гала-гала чуғурчуқларнинг вижир-вижири 
қўшилади. Ҳ. Назир, Бир туп ғўза. Қиш бўйи 
аллақайси гўр остларида жунжиб чиққан қуш 
зотлари: чумчуқлар, читтаклар, тўрғайлар, 
саъвалар ea бошқа аллақанча қуиг тур- 
кумлари ўз тўплари билан вижир-вижир, 
чуғур-чуғур сайраб куйлайдилар. А. Қодирий, 
Ўтган кунлар. 

2 кўчма Болаларнинг чуғурлашига нис- 
батан қўлланади. Директор болаларнинг 
вижир-вижирларини эшитиб, қулоғи битди. 
«Муштум». 

ВИЖИРЛАМОҚ «Вижир -вижир» товуш 
чиқармоқ, чуғурламоқ. Қиз борар ишига, 
унга ёнма-ён Атласпўш қалдирғоч вижирлаб 
учар. X. Расул. Сўри ёғочида гпуриб олиб, 
вижирлаб сайраётган қалдирғоч жимиб қолди. 
М. Мансуров, Ёмби. 

виз тақл. с. Тез айланувчи ва умуман 
тез ҳаракат қилувчи нарса ҳосил қиладиган 
товуш ва унга тақлидни билдиради. Виз-виз 
учиб арилар, Гул ўпар игарбат ялаб. Қ. 
Муҳаммадий. Уҳ, тинди тиғларнинг совуқ 
жаранги, Тинди камон ўқин машъум виз-визи. 
О. Ҳакимов. 

Виз этмоқ «Виз» деган товуш чиқармоқ. 
Тилла қўнғиз виз этиб учди. Ўқ виз этиб ўтиб 




кетди. н [Асаларилар] Кўз илғамас хар- 
тумчалари билан ишра эмиб оладилар-да, яна 
виз этганча келиб.. уйларига кириб кета- 
дилар. Ҳ. Назир, Сўнмас чақмоқпар. 

ВИЗА [лот. visum — кўрилган] 1 Бирор 
хорижий мамлакатга бориш, унда яшаш 
ва унинг ҳудудидан ўтиш учун тегишли 
маъмурий идора томонидан паспортга 
қўйиладиган махсус рухсат белгиси. Америка 
президенти Хитой маъмурларига «Озод 
Осиё» радиостанциясининг мухбирларига 
ташриф визалари бермаганликлари учун 
норозилик билдириш ниятида. Газетадан. 

2 Мансабдор шахс томонидан бирор 
ҳужжатга унинг тўғрилигини тасдиқлаб 
қўйилган ёки унга ҳуқуқий куч берувчи 
имзо, белги. 

ВИЗВИЗАК Тугма ёки бошқа нарсадан 
ип ўтказиб, икки қўл бармоқларидан бирига 
ўрнатиб, икки ёнга тортиш ва бўшатиш 
билан виз-виз товуш чиқартириб ўйна- 
ладиган болалар ўйини. Шу ондан бошлаб 
йигитча унинг [Мирсалимнинг] бармоқларига 
боғланган визвизак бўлди: истаса — айлан- 
тиради, истаса — ёнига солиб қўяди. Шуҳрат, 
Олтин зангламас. 

ВИЗИЛДОҚ с. т. Қора чигиртка, чи- 
рилдоқ. Далалар визилдоқларнинг музикаси- 
ни тинглагандай жимжит. Ойбек, О. в. 
шабадалар. 

ВИЗИЛЛАМОҚ «Виз-виз» овоз чиқар- 
моқ (тезучар ҳашарот, отилган ўқ, шамол 
ва ш. к. ҳақида). Шамол кимга тегажаклик 
қилишни билмай тургандек, ўзини уларга 
урди, кийим-бошларини тортқилаб, қулоқ- 
лари тагида визиллаб шўхлик қила бошлади. 
Ф. Мусажонов, Баҳор нафаси. Тўқай чекка- 
сидан икки ўқ варанглади. Бемўлжал отилган 
бу ўқлар анча наридан визиллаб ўтди. Ҳ. 
Ғулом, Машъал. 

ВИЗИР | нем. Visier < лот. visere — кўр- 
моқ, қарамоқ] 1 Ўқотар қуролларнинг мўл- 
жалга олиш, мўлжалга тўғрилаш мосламаси. 

2 Фотоаппаратларда кўриниш (тас- 
вир)ни қидириш, унинг фотоплёнкага 
сиғадиган қисмини аниқлаш учун хизмат 
қиладиган асбоб; тасвир қидиргич. 

3 Геодезик асбобларда уларни бирон-бир 
нуқтага йўналтиришга имкон берадиган 
мослама. 

ВИЗИТ [фр. visite — ташриф < лот. vise- 
re — кўрмоқ; ташриф буюрмоқ] Расмий 


суратда бирор элда, бирор шахс ҳузурида 
қисқа фурсат бўлиш, ташриф буюриш, 
ташриф. Дўстлик визити. Жавоб визити. н 
АҚШ давлат секретарининг Африка маса- 
лалари бўйича ёрдамчиси Ч. Крокер расмий 
визит билан Луандага келди. Газетадан. 

ВИЗИТКА [<р. «визитная карточка» 
(ташриф варақаси) бирикмасидан] Расмий 
мансабдор шахснинг исми, фамилияси, 
унвони, тураржойи кўрсатилган, шу шахс 
томонидан бирон-бир ташриф, учрашув, 
танишув пайтида бошқаларга бериладиган 
кичикроқ қалин варақча. 

ВИЗУАЛ [лот. visualis — кўришга оид] 
Кўриш мумкин бўлган, кўринадиган. 

Визуал кузатиш Бирон-бир воқеа- 
ҳодисани оддий кўз билан ёки дурбин, 
телескоп ёрдамида кузатиш, ўрганиш. 

ВИКЛЮЧАТЕЛЬ [р . «внключить» 
сўзидан — узувчи] Электр токини узиш ва 
улаш учун хизмат қиладиган мослама. 
Виключателъ мен томонда экан, чироқни 
ёқдим. П. Қодиров, Эрк. 

ВИКОНТ | фр. vicomte — вице-граф < лот. 
vicecomes — тарбиячининг ўринбосари] 
Ғарбий Европа мамлакатларида дворян- 
ларнинг граф билан барон оралиғидаги 
унвони. 

ВИКТОРИНА [лот. victoria — ғалаба] 
Билимнинг муайян соҳасига доир савол- 
ларга жавоб бериш ўйини. Адабий викторина. 
Мусиқавий викторина. н Болалар учун 
концертлар, мароқли эртаклар, викторина- 
лар тайёрланган. Газетадан. 

ВИЛКА [р. вилка — санчқи] 1 Овқатни 
санчиб оладиган дастали асбоб; санчқи. 
Овқатни вилка билан емоқ. н Учинчи қа- 
даҳдан кейин Зокирнинг гўштга санчмоқчи 
бўлган вилкаси тарелкага санчиладиган, 
лаблари ясама лабдай қўпол-қўпол қимир- 
лайдиган бўлиб қолди. П. Қодиров, Уч илдиз. 

2 тех. Айри учли ҳар хил деталларнинг 
номи. Штепсель вилкаси. Велосипед вилкаси. 
н Ихтирочи стол лампасининг ипини 
розеткадан чиқариб олиб, ўрнига машина- 
сининг вилкасини тиқди. «Муштум». 

3 шахм. Асп (от) ёки пиёданинг айри- 
симон, бир йўла икки сипоҳга ҳужум қилиш 
ҳолати. 

ВИЛЛА [лот. villa — шаҳар ташқари- 
сидаги шинам уй, ҳовли] Шаҳарлар атро- 
фида, хушманзара жойга қурилган катта 




боғли ҳовли-жой. Вилла деганлари ғоятда 
озода боғ, уч қаватли иморат, мармар ҳовуз- 
дан иборат эди. Т. Малик, Шайтанат. 

ВИЛОЯТ [а. — бошқарув; чекка 

жой, ўлка] 1 тар. Мамлакатнинг пойтахтдан 
йироқцаги чекка ўлкаси. Бобур мирзонинг 
орзулари шулким, Мовароуннаҳр яна Улуғбек 
давридаги каби бирлашса, пойтахт аслига 
қайтса, ҳамма вилоятлар ҳамжиҳату обод 
бўлса.. П. Қодиров, Юлдузли тунлар. 

2 эск. Умуман, мамлакат, ўлка, юрт. 
Қадимдан ложувард, лаъл ea бошқа қим- 
матбаҳо тошлари билан машҳур бўлган 
Бадахшон вилоятида [ Афғонистонда\ ҳам 
геологлар янги конларни аниқладилар. “Фан 
ва турмуш”. Ота, Чамбил дерлар вилоятинг- 
ни.. “Ҳасанхон”. Худдиўша йили.. Шимолий 
Ҳиндистон ҳокими Акбар тобелигидаги 
Марказий Ҳиндистон вилоятига элчилар 
юборади. С. Кароматов, Олтин қум. Сенда 
кўпдир, ўғлим, ақлу фаросат, Охир сеникидир 
тахту вилоят. “Эрали ва Шерали”. 

3 эск. Шаҳардан чекка жой(лар). Кезиб 
шаҳру вилоят, кў-бакўйин дарбадар кўрдим. 
Увайсий. 

4 Мамлакатнинг бир ва ундан ортиқ 
шаҳарларини ҳам ўз ичига оладиган йирик 
маъмурий-ҳудудий бўлинма. Тошкент 
вилояти. Навоий вилояти. Қашқадарё вило- 
яти. н Андижон вилояти пахтакорлари бу 
йилги режани муддатидан илгари амалга 
оширдилар. Газетадан. 

вилт [ингл. wilt — сўлимоқ, қуримоқ] 
Ғўза, картошка, маккажўхори, кунгабоқар, 
карам сингари ўсимликларда бактериялар, 
замбуруғлар, вируслар орқали тарқаладиган 
касаллик (бу касаллик ўсимликнинг сўлиб 
қолишига, барглари қовжираб, ҳалок бўли- 
шига олиб келади). Тўғри, пахтанинг ашаддий 
офати вилт эди. Ҳозирча олимларимиз унинг 
пайини қирқдилар. Н. Сафаров, Оловли излар. 
Салимхон Обидийнинг айтишича, селекцияда 
ҳозир чирсиллаб турган масала — вилтга 
қарши кураш. Мирмуҳсин, Умид. 

В И М П ЕЛ [голл. wimpel — байроқ] 1 Ке- 
манинг қайси давлатга мансуб эканлигини 
кўрсатадиган айри учли энсиз байроқ. 

2 Меҳнатда намуна кўрсатган бригада 
ёки айрим кишига бериладиган энсиз ва узун 
ёки учбурчак байроқча. Энг яхши трактор- 
чига беришучун “Меҳнат жасорати ” вимпели 
таъсис этганмиз. Газетадан. 


3 Учиш аппаратидан турли маълумот, 
хабар, газета ва ш. к. ташлашга мўлжаллан- 
ган махсус ғилоф ва унга солиб ташланган 
нарса. Полвон отряди турган жойни қийин- 
чилик билан топиб, устидан бир неча марта 
айланиб ўтди-да, кейин пастлаб, вимпел 
ташлаб учиб кетди. Полвон вимпел ичидаги 
қоғозни ўқиб.. Ж. Шарипов, Хоразм. 

ВИНДИКАЦИЯ [лот. vindicatio — ҳи- 
моя, қўриқлаш; даъво, талаб қилиш] иқт. 
Мулк эгасининг ўз мол-мулкини унга қо- 
нунсиз эгалик қилаётган шахслардан суд 
орқали талаб қилиб олиши. 

ВИНЕГРЕТ [фр. vinaigrette — сиркали 
салат, қайла] кул. Майда тўғралган сабза- 
вотлар, гўшт ёки балиқ, тухумга сирка, мой 
ва ш. к. қўшиб тайёрланган яхна овқат. 

ВИНО [лот. winum — узум, ток танаси; 
айланувчи, ўралувчи] Узум ва мевалар 
шарбати ёки турпини ачитқилар ишти- 
рокида спиртли бижғитиш йўли билан 
тайёрланадиган ичимлик. Йўлчи винони 
ҳидлаб, юзини буриштирди. Ойбек, Тан- 
ланган асарлар. Хўжабеков пиёлачага лола- 
ранг вино тўлдириб, жувонга узатди. Ўз пиё- 
ласига беш юлдузли конъякдан қуйди. С. 
Анорбоев, Оқсой. 

ВИНОЧИ Вино тайёрлаш бўйича мута- 
хассис, шу соҳада ишловчи шахс. Респуб- 
лика виночилари ҳар йили 16,5 миллион 
декалитр вино материаллари тайёрламоқ- 
далар. Газетадан. 

ВИНОЧИЛИК Узум ва бошқа мевалар 
шарбатини бижғитиб вино тайёрлаш. Вино- 
чилик саноати. 

ВИНТ [нем. Gewinde — қирқма, резьба] 
1 Бурама резьбали стержень; маҳкамлаш 
мосламаси. Винт кесиш. Винт билан маҳкам- 
лаш. Винт ясайдиган станок. 

2 Кема ёки самолётни ҳаракатга келтира- 
диган механизмнинг айланувчи ўққа ўрна- 
тилган парраги. Кема винти. Самолёт винти. 

ВИНТОВКА \р. «винт» сўзидан] Ство- 
лининг ичида ўқни айланма ҳаракатлан- 
тирадиган винтли қирқмалари бўлган мил- 
тиқ. Кичик калибрли винтовка. Автоматик 
винтовка. Винтовка затвори. 

ВИНТСИМОН Винт шаклидаги, спи- 
раль шаклидаги; бурама, айланма. Винтсимон 
зинапоя. Винтсимон ҳаракат. н Таркибий 
дейилишининг сабаби, у икки қисмдан — 
стерженъ ea унга винтсимон қилиб, спирал 




тарзда ўраладиган тиилли пўлат лентадан 
иборат. «Фан ва турмуш». 

ВИНЬЕТКА [ф. vignette — узум новдалари 
ва баргларидан қилинган безак < vigne — узум] 
Китобнинг, матннинг бошида ёки охирида 
расм, нақш кўринишида бўлган безак. 

ВИОЛОНЧЕЛЬ [ итал. violoncello — 
кичик контрабас (violone — контрабас)] Бас- 
тенор регистрли, катта скрипка шаклидаги 
тўрт торли, камонли мусиқа асбоби. 

ВИРАЖ [фр. virage — бурилиш, айланиш] 
махс. 1 Оддий учувчиликда горизонтал 
текисликда самолётни кескин ёнга оғди- 
риш, 360° буриб учиш усули. 

2 Юқори тезликда бораётган автомо- 
биль, мотоцикл ва велосипеднинг эгри 
чизиқ бўйлаб бурилиши. 

3 Автодром, велодром ва яхмалакларда 
нишабли бурилиш жойи. 

4 Фотосуратларга ранг беришда ишла- 
тиладиган суюқлик. 

ВИРИЛИЗМ [лот. virilis — эркакларга 
хос, алоқадор] Аёлларда эркакларга хос 
иккиламчи жинсий белгиларнинг мавжуд- 
лиги (мас., соқол, мўйловларнинг ўсиши, 
овознинг дўриллаши ва б.). 

ВИРТУОЗ [итал. virtuoso — ўз ишининг 
устаси, талант < лот. virtus — жасорат; ис- 
теъдод] Ўз ҳунарини мукаммал, санъат да- 
ражасида эгаллаган санъаткор (созанда, 
хонанда ва б.). 

ВИРУСЛАР [лот. virus — ўсимлик ши- 
раси; заҳар] Фақат тирик ҳужайраларда 
кўпайиб, одам, ҳайвон, ўсимликда юқумли 
касалликлар қўзғатувчи микроорганизмлар. 
Грипп вируси. н Вируслар маълум фильтр- 
лардан ўтиб кетадиган бактериялар бўлиб, 
улар бактериядан кичик бўлади. 3. Орипов, 
Кўз илғамас дунё. Вилъсон Смитнинг аниқ- 
лаишча, гриппни бактериялар эмас, балки 
ниҳоятда майда-майда, кўз илғамас вируслар 
вужудга келтирар экан. «Фан ва турмуш». 

ВИРУСЛИ Вируслар қўзғайдиган, ви- 
руслар келтириб чиқарадиган. Вирусли 
касалликлар. н Вирусли гепатит — юқумли 
касаллик бўлиб, унда асосан жигар шикаст- 
ланади. «Фан ва турмуш». 

ВИРУСОЛОГИЯ [вирус + юн. logos — 
билим, таълимот] Вируслар ва улар тар- 
қатадиган касалликларни ўрганадиган фан. 
Вирусология соҳасидаги муваффақиятлар 
хавфли вирусли касалликларга қарши янги.. 


воситаларни ишлаб чиқишга имкон берди. 
Газетадан. 

ВИСИР-ВИСИР шв. Пичир-пичир, 
шивир-шивир. Улар «Ёқут бошқоронғи, 
Қодиржондан боласи борга ўхшайди», деган 
висир-висирни қулоқдан қулоққа ўтказиб 
юборишди. А. Абдувалиев, Бизнинг йўлимиз. 

ВИСИРЛАМОҚ шв. Пичирламоқ, ши- 
вирламоқ. Ҳожи хола, араванинг ғижир- 
ғижирида биров эшитиб қоладигандай, шип- 
шишини яна ҳам пасайтириб, жувон қулоғига 
висирлади. М. Исмоилий, Фарғона т.о. 

виски [ингл. whisky — ҳаёт суви; ароқ] 
Ўткир (кучли) инглиз ароғи. ..қўярда-қўймай 
хонасида роппа-роса тўрт соат олиб ўтирди. 
Эшикни қулфлаб қўйиб, элликтадан виски 
қуйди. Н. Қобил, Унутилган соҳиллар. 

ВИСКОЗА [лот. viscosus — ёпишқоқ; 
қовушоқ] 1 Целлюлозадан махсус йўл билан 
ишлаб олинадиган ёпишқоқ модда ва ундан 
тайёрланган сунъий ипак. Жаҳонда иииаб 
чиқариладиган сунъий ea синтетик тола- 
ларнинг 75 фоизидан ортиқроғи вискоза тола- 
лардир. «У ким, бу нима?» 

2 Шундай толадан тўқилган газлама. 

ВИСКОЗИМЕТР Суюқлик ва газлар- 
нинг қовушоқлигини аниқлайдиган асбоб. 

ВИСКОЗИМЕТРИЯ [вискоза + юн. met- 
ron — ўлчов] Физиканинг қовушоқликни 
ўлчаш билан шуғулланадиган бўлими. 

ВИСМУТ [лот. Bismuthum; нем. Wismut 
< Wissmat — оқ масса] 1 Менделеев даврий 
системасининг V гуруҳига мансуб кимёвий 
элемент; қизғиш-кумушранг, оғир, мўрт 
металл. 

2 Шу металл бирикмаларидан тайёр- 
ланган дори. 

ВИСОЛ [а. Jl— — боғланиш; севги 
алоқалари; эришув, етишув] айн. васл. Мен 
биламан, соғингансан, вафоли дилдор, Яқин- 
лашиб келмоқдадир висол кунлари. Мир- 
темир. Ҳул учун озодликдан, ошиқ учун ўз 
жонони висолидан яхшироқ нарса йўқ. С. Ай- 
ний, Дохунда. 

ВИСТАВКА \р. «внставить» сўзидан — 
кўрсатиш; кўргазма] қ. кўргазма. Илғор 
тажрибаларни оммалаштириш мақсадида 
ташкил этилган виставка жуда катта 
аҳамиятга эга бўлди. Газетадан. 

ВИТ тақл. с. Бедана ва ш. к. қушларнинг 
овози ҳақида. Бедананинг «eum» дегани — 
қочгани. Мақол. 




Вит демоқ с. т. дағл. Қочмоқ, енгилмоқ, 
ўйиндан чиқмоқ. Кулидан келмаса, «вит» деб 
майдонни бўилатиб қўя цолсин-да! У. Ис- 
моилов, Сайланма. 

ВИТАМИН(ЛАР) [лот. vita — ҳаёт + amin 
< ammiac] Инсон ва ҳайвон организмининг 
одатдаги ҳаётий фаолияти учун зарур мод- 
далар, шундай моддалари бор препарат; 
дармондори. Ҳозирги кунда 30 га яқин ви- 
тамин маълум. Витаминларни соддароқ 
белгилаш учун лотинча ҳарфлар қўлланади. 
«У ким, бу нима?». Нон маҳсулотлари тар- 
кибида оқсил, турли минерал моддалар ea 
витаминлар бўлиши муҳим аҳамиятга эга. 
«Фан ва турмуш». 

ВИТАМИНЛИ Таркибида витамин бўл- 
ган; витаминга бой. Витаминли овқат. 
Витаминли ўсимликлар. н Бу йил ўт-ўлан- 
ларнинг кўп бўлиши кўпроқ витаминли ўт уни 
тайёрлаш имконини беради. Газетадан. 

ВИТ-ВИТ «Вит» ва шунга яқин товуш- 
ларни, унга тақпидни билдиради. Ҳар то- 
мондан «eum-eum», «чиғи-чиғи» деб сайраган 
қушларнинг турли қўшиқлари сойнинг 
нашъасига мос бир музика ҳосил қилган. П. 
Турсун, Ўқитувчи. 

ВИТРАЖ [фр. vitrage < vitre — дераза 
ойнаси < лот. vitrum — шиша] Дераза, эшик 
ва ш. к. га рангли шиша парчаларини териб 
ёки ёруғлик ўтказадиган бошқа материал- 
лардан фойдаланиб, нақш, тасвир ишлаш 
санъати. Мозаикага яқин турадиган санъат 
турларидан бири витраж — шишани ҳар 
хил суратлар билан безаш санъатидир. М. 
Аминжонова, Шишанинг кашф этилиш 
тарихидан. Жануб томонида металл eum- 
раждан ташқари қуёш нурларини қайта- 
рувчи осма темир-бетон панжаралар иш- 
ланган. Газетадан. 

ВИТРИНА \фр. vitrine < vitre — дераза 
ойнаси] Савдо корхоналарида, магазин- 
ларда, суратхоналарда моллар, экспонатлар 
ва ш. к. ларнинг намуналарини қўйиш учун 
махсус жиҳозланган ойнаванд қути, шкаф, 
ойна. Магазин витринаси. Витринага қўйил- 
ган мол. н Витамин танқислиги эндиликда 
хавфли эмас; дорихоналарнинг ойнали eum- 
риналарига қўйилган турли хил витамин 
нўхатчалари, эритмалари ea шарбатлари 
соғлиғимизнинг ишончли дўстларидир. «У 
ким, бу нима?». Уодати бўйича дарсхонадан 
ҳаммадан кейин чиқиб, севимли гўшасига — 


газета витриналари хиёбонига йўл олди. Ҳ. 
Ғулом, Замин юлдузлари. 

ВИЦЕ- [лот. vice — ўрнига; бамисоли, 
ўхшаш] Ўзлашма қўшма сўзларнинг «ўринбо- 
сар», «ёрдамчи» деган маъноларни англатув- 
чи биринчи таркибий қисми. Вице-президент. 

ВИЦЕ-АДМИРАЛ [вице.. + адмирал] 
Адмираллик унвонининг контр-адмирал- 
дан юқори, адмиралдан қуйи даражаси ва 
шу унвонга эга бўлган киши. 

ВИЦЕ-ПРЕЗИДЕНТ [вице.. + президент] 
1 Президент ўринбосари. 

2 Баъзи илмий муассасалар (академия, 
илмий жамият кабилар)да, халқаро таш- 
килотларда сайлаб қўйиладиган лавозим 
(мас. Ўзбекистон Фанлар академиясининг 
вице-президенти. Халқаро Олимпия коми- 
тетининг вице-президенти.). 

ВИШ тақл. с. Чўзиқ «ш» тарзидаги 
товуш ва унга тақлидни билдиради. Илон виш 
этиб, бошини кўтарди. н Тахталардан 
ясалган икки қават сўрида чақалоқ бар- 
моғидай келадиган, сон-саноқсиз ола-була 
қуртлар ишмолдай виш-виш овоз чиқариб, 
сўнгги баргларни шипирмоқда эди. Ҳ. Назир, 
Сўнмас чақмоқлар. 

ВИШИЛЛАМОҚ «Виш-виш» товуш 
чиқармоқ, «виш-виш» қилмоқ. Паровоз 
вишиллади. Ўтин вишиллаб тутаётир. Илон 
вишиллади. н Чол қопқоғидан вишиллаб буғ 
чиқаётган самовар олдига келди. С. Каро- 
матов, Олтин қум. Абдулаҳад.. гоҳ оловга 
қарайди, гоҳ бурқиган идишларда вишиллаган 
моддаларни темир асбоб билан айлантиради. 
Ойбек, Навоий. 

ВИШКА [р. вишка — тепалик; минора] 
1 Баланд минора шаклидаги иншоот. Куза- 
тиш вишкаси. Бурғилаш вишкаси. Парашют 
вишкаси. н Ўнг томонда тоғ оралиғидаги 
нефтъ қудуқларининг вишкалари кишига шох- 
шаббалари куйиб кетган дарахтларни эсла- 
тади. С. Анорбоев, Ҳамсуҳбатлар. 

2 кўчма Олий жазо — ўлим жазосининг 
маҳбуслар орасидаги номи. Бунақа шилта 
ишни менга илма, началъник.. Бу қилиғинг- 
дан вишканинг ҳиди келиб турибди. Т. Малик, 
Шайтанат. 

ВИҚОР [а. jUj — жиддийлик, салобат, 
улуғворлик] кт. 1 Мағрурона ва улуғвор 
кўриниш; салобат. Водийдан ўтарди дарёйи 
азим, Вазмин оқишида салобат, виқор. С. 
Абдуқаҳҳор. Қордай ярқироқ янги салла ўраган 




махдум виқор билан йўталиб, меҳмонхонага 
кирди. Ҳ. Ғулом, Машъал. 

2 Мағрурлик туйғуси, мағрурлик, ғурур. 
Қиёфасидан ғолиблик виқори ва мағлуб бўл- 
ганга шафқат акс этиб турарди. С. Анор- 
боев, Оқсой. Ойнанинг остида, музей тўрида 
Шишада туради бир сиқим тупроқ.. Уни 
кўрганларнинг кўкси тоғ бўлиб, Кўзида тенги 
йўқ виқор ёнади. Шуҳрат. 

ВИҚОРЛИ Мағрур, улуғвор ҳолатли, 
мағрурлик ва улуғворлик ифодасига эга. 
Фарғона, Қўқон шаҳарларининг виқорли 
қиёфаси, Самарқанднинг қадимий обидалари 
ва, ниҳоят, Ўзбекистон пойтахти Тошкент- 
нинг чиройи, улуғворлиги мени мафтун этди. 
Газетадан. Унинг юзи виқорли тус олди. С. 
Анорбоев, Оқсой. Аллақандай таниш баша- 
ралар кўз олдига келди: бири виқорли, бош- 
қаси нозли. С. Анорбоев, Оқсой. 

ВКЛЮЧАТЕЛЬ [р. «включить» сўзидан 
— улагич] Электр токини улайдиган асбоб; 
электр калити. Анна туриб, девордаги вклю- 
чателни чиқиллатган эди, уч лампали қандил 
ёғдуси нотинч ва ҳаяжонли юзларга тушди. 
П. Қодиров, Уч илдиз. 

ВОАЖАБ(О) [ф.+ а. j — жуда қи- 
зиқ, ажойиб] эск. айн. ажабо. .. бизнинг 
хотинга қорнингиз орқа умуртқангизга ёпи- 
шиб юрса, ёқасиз. Воажаб, воажаб! Ф. Муса- 
жонов, Сабоқ. Сураткаш илжайди. Воажаб! 
С. Сиёев, Ёруғлик. 

ВОБАСТА [ф. — боғлиқ, алоқа- 

дор; қарам] эск. кт. Бир-бирига боғлиқ, мос, 
мувофиқ; уйғун. Муҳаббат ҳуснга вобаста. 
н Аждодларимизнинг асотирий дунёқара- 
шидаги илон тотеми билан вобаста айрим 
саҳифалар билан танишамиз. Газетадан. Бу 
улкан майдондаги сон-саноқсиз одамлар ора- 
сида шу икки дилгина бир-бирини англар, бир- 
бирига ҳамоҳангу вобаста эди. «Ёшлик». 

вов тақл. с. Ит вовиллаганда чиқара- 
диган товушни ва унга тақпидни билдиради. 
Мирёқуб Мирзабобони ёнига олиб, дарвоза 
дарчасидан кўчага чиққан ea қишлоқ ит- 
ларининг вов-вовлари ўртасида кета туриб, 
жоҳил сўфининг қайсарлигини синдириш учун 
турли-туман тадбирлар ахтарарди.. Чўлпон, 
Кеча ва кундуз. 

ВОВАЙЛАТО 1 айн. вовайло. 

2 Войвойлаш, байбайлаш. 

ВОВАЙЛО [а. 'Қ j I j — афсус, аттанг, 
эвоҳ] унд.с. Оҳ-воҳни, ҳасратни, афсус-надо- 


матни ифодалайди. Вовайло қилмоқ. Нега 
булут аро боқасан, офтоб, Нега куйларда ҳам 
дариғ, вовайло? Миртемир. 

ВОВИЛЛАМОҚ 1 «Вов-вов» деган овоз 
чиқармоқ; ҳурмоқ. Ит вовиллади. н Ғазаб- 
ланган кучукларнинг вовиллаши, томошачи- 
ларнинг қийқириши кўкни қоплайди. Ойбек, 
Танланган асарлар. Изма-из келаётган Йўлбарс 
вовиллади. Ота орқасига қайрилиб қараса, 
салт отлиққа кўзи тушди. С. Анорбоев, Оқсой. 

2 кўчма с. т. Акилламоқ, ўшқирмоқ, 
қопмоқ. [Эшон:\ -Сенга ким қўйибди бундай 
гапларни! — деб вовиллаб берди. П. Турсун, 
Ўқитувчи. 

ВОДАРИҒ(О) [ф. Lijjjlj — э афсус, 
аттанг] унд. с. Афсус-пушаймонни, оҳ-воҳни 
ифодалайди. Водариғо! Бу қандай гап! н 
Яккалашса, келар эди зўрлигим, Водариғо, 
кўрсатмадим эрлигим. Асир қолиб, келди 
қаттиқ хўрлигим, Ҳизилбошга банди бўлдим, 
найлайин. «Гўрўғлининг туғилиши». Биров- 
нинг ҳалолини биров суядиган замон экан-да, 
водариғ! С. Сиёев, Ёруғлик. 

ВОДЕВИЛЬ [фр. vaudewille < vau de Vire 
— Вир дарёси водийси — “водевир” халқ 
ашулалари тарқалган жой] 1 Куплетли қў- 
шиқ, романс, рақс, мусиқа жўрлигида ижро 
этиладиган, латифасимон мазмунга асос- 
ланган енгил комедия. 

2 Водевиль охирида унинг ижрочилари 
томонидан томошабинларга қарата айти- 
ладиган сўнгги қўшиқ. 

ВОДИИ [а. (_jjlj — водий; қуриб қолган 
ўзан; жарлик] 1 Дарё бўйлаб чўзилган ёки 
тоғлар орасидаги кенг текислик. Дарё водий- 
си. Тоғ водийси. н Kamma -кичик водийларни 
қоплаб ётган туман худди кўлга ўхшаб 
кўринар эди. А. Қаҳҳор, Олтин юлдуз. Бир 
томонингиз — харсанглар макони, иккинчи 
томонингиз — уфққа туташ ям-яшил водий. 
Ж. Абдуллахонов, Орият. 

2 Умуман экин экиладиган, обод ер. 
Амударёни жиловласак, Ўзбекистонда бутун- 
бутун янги пахта водийлари яратилади. 
Ойбек, О. в. шабадалар. 

3 Умуман, мамлакат, юртнинг бир бўла- 
ги; диёр. Чўлқуварлар бир мақсад — Сурхон, 
Шерободни боғ-роғли водийга айлантириш 
орзуси билан яшамоқдалар. «Ўзбекистон 
қўриқлари». Бу чол Гулистондагина эмас, 
бутун водийда «чавандоз» номини олган 
улоқчи эди. И. Раҳим, Чин муҳаббат. 


30—Ўзбек тилининг изоҳли луғати 




4 кўчма Бирор нарса учун хос бўлган 
жой, макон. Афтидан, унинг ўзи ҳам афсо- 
навий гўзаллик водийсини кўришга ошиқарди. 
С. Кароматов, Олтин қум. Ротамиз жанг- 
чилари ярадорларни кўтариб чиқишар, ҳалок 
бўлганлар ўрнига ёрдамчи жангчиларни эр- 
гаштириб, «ажал водийси»га кириб бори- 
шарди. Т. Рустамов, Мангу жасорат. -Менўлим 
водийсида хизмат қилганман, — деди ошпаз. 
Ойбек, Қуёш қораймас. 

Жунун водийси Мажнунлик, телбалик 
олами. Жунун водийсига мойил кўрармен 
жони зоримни. А. Навоий. Ишқ водийси 
Ишқ-муҳаббат олами. Фано водийси Йўқ- 
лик (йўқ бўлиш) олами. Чиқолмай сира 
маълум гирдобдан, Фано водийсини кезган 
бандалар. Ғайратий. 

ВОДОВОЗ \р. вода — сув + воз(ить) — 
ташимоқ] с.т. Сув ташийдиган машина. 
Шаҳарча томондан ҳам водовозлар кела бош- 
лади. П. Қодиров, Эрк. Бодовоз келииш билан 
вагонлардан кишилар, хотинлар, болалар 
сакраб тушишди. Ҳ. Назир, Ёнар дарё. 

ВОДОКАНАЛ \р. вода — сув + лот. canalis 

— қувур, нов] Сув ўтказиш тизими, тармоғи. 
Водоканал ходимлари келиб, машиналар би- 
лан кавлашади, тўғрилашади, кўмишади. 
Газетадан. 

ВОДОКАЧКА \р. вода — сув + качка — 
(насос билан) босиб чиқариш] Сув чиқа- 
рувчи насослар ўрнатилган махсус бино. 
Водокачка очилиш маросими катта тўйга, 
каттакон сайилга айланиб кетди. А. Қаҳҳор, 
Қўшчинор чироқлари. 

ВОДОЛАЗ \р. вода — сув + лаз(ить), лезть 

— кирмоқ, тушмоқ] с.т. қ. ғаввос. ..cye ости 
техника бошқармасининг водолазлари ea 
электрпайвандчилари.. газ қувурларини дарё 
тубига ўрнатадилар. Газетадан. 

ВОДОПРОВОД \р. вода — сув + про- 
вод(ить) — ўтказмоқ] Саноат ва маиший 
эҳтиёжларни сув билан таъминлаш учун 
қурилган сув қувурлари, насос станциялари 
ва ш. к. тизими. Тошкент водопроводи. Водо- 
провод тармоғи. Водопровод cyeu. н Водо- 
провод учун кавлаб қўйилган чуқурлар қорон- 
ғида ваҳимали кўринади. Э. Раимов, Ажаб 
қишлоқ. Кампир водопроводдан cye олиб, 
ҳовлига сепмоқчи бўлди. «Гуддаста». 

ВОДОПРОВОДЧИ Водопровод қуриш 
ва тузатиш ишларида ишловчи мутахассис 
ишчи. 


водород L р. вода — сув + род(ить) — 
туғиш, тугдириш] Кислород билан қўши- 
либ, сув ҳосил қиладиган, Менделеев дав- 
рий системасининг I гуруҳига мансуб ранг- 
сиз, ҳидсиз енгил газ; кимёвий элемент. 
Водород билан тўлдирилган аэростат. н 
Лойиҳага кўра, уй чердагига ўрнатилган қуёш 
батареяси сувни кислород ҳамда водородга 
ажратади. «Фан ва турмуш». 

ВОЕЙ унд. с. Қаттиқ алам ёки ортиқ 
даражадаги завқ, қувонч каби ҳис-туйғуларни 
ифодалайди. Воей, ёш бола деган шунақа 
ширин бўладими! н \Майсара Ҳидоятга:] 
Келин қўрққанидан ҳуши кетиб қолди, ик- 
ковингиз-ку майли, бу ўртада мени худо урди. 
Худди тилка-тилка қилади-да, воей! Ҳамза, 
Майсаранинг иши. 

ВОЕНКОМ \р. “ военньш комиссар” 
бирикмасининг қисқартмаси] с.т. эск. 
Ҳарбий комиссар. Ана энди военкомнинг 
мардикорга қараб айтаётган сўзи.. “Ўзбек 
фольклори”. 

ВОЕНКОМАТ \р. “военньш комисса- 
риат” бирикмасининг қисқартмаси] Ҳарбий 
комиссарлик. Нормат узр айтгунча, шофер 
жавоб қилди: Соат тўққизда военкоматда 
бўлишимиз керак. И. Раҳим, Чин муҳаббат. 

ВОЖАК \р. “ вожати” < “водить”сўзидан 
— бошлаб, бош бўлиб борувчи] с.т. эск. Бош- 
қариб, раҳбарлик қилиб борувчи шахс; 
бошлиқ. -Комсомолмисиз? Мен сизнинг вожа- 
кингизман. Айтинг, ахир, хотинингизни нега 
ташлаб кетдингиз? — Вожак бўлиш у ёқда 
турсин, пайғамбар бўлсанг ҳам, айтмайман. 
Ў. Ҳошимов, Қалбингга қулоқ сол. 

ВОЖАТИЙ \р. “ вожати” < “водить” 
сўзидан — бошлаб борувчи] эск. 1 Пионер 
отряди, болалар уйи, комсомол кабиларда 
отряд, дружинанинг раҳбари. Пионерлар 
лагерини тарбиячи ea вожатийлар билан 
таъминлаш масалалари ҳал этиб қўйилди. 
Газетадан. 

2 с.т. Трамвай ҳайдовчиси. ..Тошкент 
трамвай ишхонасига кирди. Вожатий бўлиб 
иимади. Газетадан. 

ВОЖИБ \а. — зарур, керакли, 

мажбурий; мажбурият, бурч] 1 дин. Ҳар бир 
мусулмонга пайғамбар томонидан бую- 
рилган, бажарилиши мажбурий, зарур бўл- 
ган амал тури. Уч хил амал бордирки, улар 
ҳар бир мўмин зиммасига вожибдир. «Фан ва 
турмуш». 




2 с. т. Бажарилиши мажбурий. [Барногул:] 
Амри подшо вожиб, ҳеч ким тарки вожиб 
қилолмайди. «Орзигул». Биз дўконни ёпиш 
хусусида амри фармон берган эдик. Ё бизнинг 
амримиз сенга вожибэмасму? С. Сиёев, Аваз. 

ВОЗ: воз кечмоқ 1 Эгалик ёки фойда- 
ланиш ҳуқуқидан, имкониятидан кечмоқ, 
фойдасидан, баҳридан ўтмоқ. Меросдан воз 
кечмоқ. Ҳақидан воз кечмоқ. н У [ Турғун\ 
Caodam учун ҳамма нарсадан воз кечишга 
ҳозир эканини ёзган эди. О. Ёқубов, Тоғ қизи. 

2 Бирор фикр, хатти-ҳаракат ва ш. к. нинг 
зиддига қарор қилмоқ, ундан қайтмоқ. 
Немислар роса қирғин ўқига учрагач, ҳужум- 
дан воз кечиб, орқага.. қайтишга мажбур 
бўлди. Т. Рустамов, Мангу жасорат. Аҳмаджон 
ҳозирча хат ёзишдан воз кечди. А. Қаҳҳор, 
Олтин юлдуз. 

ВОИЗ \ а. j — тарғиб қилувчи, ваъзхон] 
1 дин. Диний мазмунда ваъз қилувчи, ваъз 
айтувчи, ваъзхон, ваъзгўй. Кейинчалик Доий 
Хивадаги Жоме масжидига воиз қилиб тайин- 
ланди. «ЎТА». 

2 эск. кт. Насиҳатомуз ёки ташвиқий нутқ 
сўзловчи, нотиқ. -Энди реакциянинг аврағич 
воизлари мусулмонлар бирлиги тўғрисида кўк- 
ракларига уриб, дарё-дарё сўз қуядилар, — 
деди Муҳаммад Жамол. Ойбек, Нур қидириб. 

ВОИЗЛИК Воиз вазифасини бажариш; 
ваъзхонлик, нотиқлик. 

ВОИ унд. с. Қаттиқ оғриқ, алам туйғусини 
ифодалайди. Мен унинг қўлини қаттиқроқ 
қисдим. Маҳбуба «вой» деб юборди. О. Ёқубов, 
Икки муҳаббат. Уринг, Ўрмонжон ака! Сўйинг! 
Қоним оёғингизга тўкилсин. Вой десам, инсон 
эмасман! А. Қаҳҳор, Қўшчинор чироқлари. 

2 Ҳаяжон, қўрқув ва, аксинча, севинч, 
ҳайрат, таажжуб каби ҳис-туйғуларни ифода- 
лайди. -Бу нима? Вой, қулоғингиз орқаси ҳам 
озгина қонабди, — деди Гулнор қўрқиб [Йўл- 
чига]. Ойбек, Танланган асарлар. «Вой шай- 
тонлар, роса ўхшатибди!» деди-да, жимгина 
томошага берилди. Ойбек, Танланган асарлар. 
Кечқурун кўча эшиги тақшшади-ю, кампирнинг 
«Вой ўргилай! Вой, гиргиттон» деган товуши 
эшитилди. Ҳаял ўтмай эшикдан Самандаров 
кирди. А. Қаҳҳор, Қўшчинор чироқлари. 

Охири вой Охири, оқибати ёмон (бўлади). 
Ваъдабозлик, ёлғончилик, кўзбўямачиликнинг 
ҳам умри қисқа, охири вой! «Муштум» Ҳолига 
вой Ҳоли ёмон, аҳволи оғир. Йиғидан кўзлари, 
қовоқлари қизариб шишган Шоқосим етиб 


келди: -Вафот қш:ди жонкашим, дардкашим. 
Ҳозир қўлимда жон берди. Ҳолимга вой! 
Ойбек, Танланган асарлар. 

ВОИБУ(И) унд. с. Ажабланишни, ҳай- 
ратни ифодалайди. Муса Назарович соатига 
қараб, шошилиб ўрнидан турди: -Войбўй, 
ўтириб қолибман, у ёқда ишим ошиб-тошиб 
ётибди. П. Қодиров, Уч илдиз. [Opunoe:] Хўш, 
хоним, қаерга келган эдик? Менга қаранг, 
войбўй, мунча қовоғингиздан қор ёғяпти. 3. 
Саид, Н. Сафаров, Тарих тилга кирди. 

ВОЙВОЙЛАМОҚ Дод-вой қилмоқ, 
вой-вой деб қичқирмоқ (оғриқ, қайғу-алам, 
қўрқув ва ш. к. туфайли). Миршаб кучаниб 
туриб, (боланинг ўнг қулоғини) зарб билан 
тортган эди, оғриқ жонидан ўтиб кетди, 
шекилли, бола войвойлаб юборди. М. Исмои- 
лий, Фарғона т. о. 

ВОЙДОД унд. с. 1 Ёрдамга чақириш, 
бирон иш, хатти-ҳаракат ва ш. к. га чидай 
олмаслик, норозилик нидоси. -Дод! Войдод! 
Қароқчилар босди!!! — довон орқасидан икки 
хотин фарёд кўтариб чиқди. М. Исмоилий, 
Фарғона т. о. Войдод, халойиқ, бу қандай эр- 
какки, хотинини бировга қўшиб қўйиб, ўзи 
эшик пойлаб ётади. А. Қаҳҳор, Майиз ема- 
ган хотин. 

2 Ўта завқланиш, хурсандликни ифо- 
далайди. -Войдод! — Мирсалимов бамисоли 
товуқдай қийқанглабкулди. «Гулдаста». [Мул- 
ладўст:] Войдод, мен айтдим, чимматнинг 
ёнбошидан қарайдиган бўлиб қолди, деб. Ҳам- 
за, Майсаранинг иши. 

ВОЙДОДЛАМОҚ Войдод деб қичқир- 
моқ, дод-фарёд кўтармоқ, ёрдамга чақириб 
додламоқ. 

ВОКАЛ [лот. vocalis — овозли, хушовоз; 
унли] Ашулага, ашулачиликка оид: ашула 
қилиб айтиш учун мўлжалланган. Вокал 
мусиқа. н Фестиваллар Ўзбекистон пой- 
тахтида кучли вокал мактаби шаклланаёт- 
ганидан далолат беради. Газетадан. 

ВОКАЛИЗМ Бирор тилнинг унли то- 
вушлар тизими. Бухоро шевасининг вока- 
лизмидаги специфик хусусиятлар сифатида 
қуйидагиларни қайд этиш мумкин.. «ЎТА». 

ВОКАЛИСТ Ашулачилик санъати му- 
тахассиси; моҳир ашулачи; санъаткор. 
Республикамизда мусиқа санъатининг тез 
суръатлар билан ривожланиши.. малакали 
вокалистлар етишиб чиқишига замин тайёр- 
лади. Газетадан. 




ВОКЗАЛ [ ингл. Vauxhall, айн. Вокс 
кошонаси — Лондондаги сайргоҳ боғнинг 
номи] Йўловчилар ва транспортга хизмат 
кўрсатиш учун мўлжалланган бино, бино- 
лар мажмуи (Вокзалнинг темир йўл вок- 
зали, автовокзал каби турлари бор). Кеч соат 
ўнга яқин поезд жўнади-ю, у деразадан қўл 
силкита-силкита кўринмай кетган Гавҳарни 
кўз олдидан кетказолмай, вокзалдан секин 
чиқди. П. Қодиров, Уч илдиз. Йўлдош вок- 
залда эшелон жўнашга тайёр турганини 
кўрди. Н. Сафаров, Оловли излар. 

ВОЛА [а. 4.11 j — шайдо; мафтун, ҳайратда 
қолган; ақл-ҳушини йўқотган] эск. кт. 
Мафтун, ҳайратда, ҳайрат ҳолатида бўлиш. 
Не ажаб, сизга ҳама вола экан.. Ҳабибий. 
Тушимми ё ўнгимми — унга қараб қолдим, 
кўзимда вола. Ш. Раҳмон, Юрак қирралари. 

Вола бўлмоқ Мафтун бўлмоқ, ҳайратли 
ҳолатга тушмоқ. Бўлибман, нетай, бир пари 
воласи, Қизил юзлари гулшаним лоласи. 
Ҳабибий. Йўқ, ул пиёла эрмас, Санъат экан 
мукаммал, Кўрганда emmu иқлим Ҳайрону 
вола бўлгай. Э. Воҳидов, Муҳаббатнома. 

ВОЛАН [фр. volant — учадиган] Бад- 
минтон ўйинида: бир томони патли тўпча, 
коптокча. 

ВОЛАПЮК [volapuk < ингл. world — 
жаҳон + speak — гапирмоқ, сўзламоқ: “жаҳон 
тили”] Сунъий халқаро тиллардан бирининг 
номи (оммалашмаган). 

ВОЛДИР Шох ёки металлдан ясалган 
соққа; золдир. Биласизми, қаҳратон қиш, қор 
бўрони қутурган пайт. Туф десанг, тупугинг 
ерга муз волдир бўлиб тушиб ўйнаб кетади. 
Ш. Ғуломов, Бўз ер уйғонди. 

ВОЛЕЙБОЛ [ ингл. volley — уриб қайтармоқ 
+ ball — тўп] спрт. Қарши команда майдонига 
тўпни қўл билан уриб, тўрдан ошириб ту- 
шириш ўйини. Волейбол ўйнамоқ. Волейбол 
майдони. Волейбол командаси. н Волейболни 
ҳамма ерда ўйнаш мумкин. Бунинг учун фақат 
тўп, тўр, 9 х 18 метрли текис майдонча ea 
ҳар бири 6 ўйинчидан иборат икки команда 
керак. «У ким, бу нима?» [Қудрат].. мактаб 
майдончасида волейбол ўйнаётган болаларга 
қўшилди. Ҳ. Назир, Сўнмас чақмоқлар. 

ВОЛЕЙБОЛЧИ В олейбол ўйновчи 
спортчи. 1963 йили Москвадаги жаҳон 
чемпионатида япон волейболчилари тўп 
узатишда кўп очкони қўлга киритдилар. «У 
ким, бу нима?». 


ВОЛИДА [а. ajJlj — она] эск. сшн. она. 
Волидамиз бетоб ётган эканлар, мени кўриб 
ҳушдан кетдилар. А.Қаҳҳор, Қўшчинор 
чироқлари. Икки тарафимизни ёғий босган. 
Волидангиз тайинлаб юбордилар. Дарҳол 
Андижон қўрғонига бориб, бекларни тўпламоқ 
керак. П.Қодиров, Юлдузли тунлар. 

ВОЛИДАЙН [а. jjjJl j — ота-она] Ота- 
она. Ота-оналар фарзандларига, болалар эса 
волидайн умрига барака беришини сўраб, 
Яратганга ёлбордилар. Т. Малик, Шайтанат. 

ВОЛИ(Й) [а. ^lj — ҳоким, ҳокимият 
вакили] Ўрта асрларда Шарқ мамлакат- 
ларида хон ва подшоҳ томонидан тайин- 
ланадиган вилоят ҳокими. 

ВОЛОСТЬ [р. волда — ҳокимият] тар. Чор 
Россиясида ва СССРда 1919—1929 йиллардаги 
районлаштиришга қадар уезд таркибига 
кирувчи қуйи маъмурий-ҳудудий бўлинма. 
..ер бўлиш вақтида волостъ ер қўмитасидан 
тўқайга Арслонбеков вакил бўлиб келган. Ҳ. 
Ғулом, Машъал. Қисқаси, намуна фирқа 
ячейкаси билан волость комсомол ёшлар 
қўмитасининг ношир афкори “Ёш куч ” дево- 
рий газетасини чиқара боииади. Н. Сафаров, 
Жасоратнинг давоми. 

ВОЛЬТ [итал. < итальян физиги А. Вольта 
(Alessandro Volta) номидан] физ. Халқаро 
бирликлар тизимида электр токи кучланиши 
ва электр юритувчи кучнинг ўлчов бирлиги. 

ВОЛЬТА [итал.]: вольта ёйи физ. Электр 
токи занжирига уланган электродлар ора- 
сидаги газда ҳосил бўладиган чўғ ёй. 

ВОЛЬТЛИ Маълум вольт кучланишга 
эга бўлган. Паст вольтли электр тармоғи. 
Юқори вольтли қурилма. 

ВОЛЬТМЕТР физ. Электр занжирининг 
икки нуқтаси орасидаги кучланишни ўлчай- 
диган асбоб. 

ВОЛЬФРАМ [лот. Wolframium < нем. 
Wolfram < Wolf — бўри + Rahm — сўлак, 
кўпик] Юқори температурада эрийдиган, 
оғир, жуда қаттиқ оч кулранг металл, Мен- 
делеев даврий системасининг VI гуруҳига 
мансуб кимёвий элемент. Волъфрам қотиш- 
малари. н Волъфрам пўлатларни легир- 
лашда, ейилишга чидамли ea иссиқбардош 
қаттиқ қотишмалар олишда кенг қўлланади. 
«Политехника луғати». 

ВОЛЮНТАРИЗМ [лот. voluntas — ирода; 
хоҳиш-истак; интилиш] 1 флс. Иродани 
борлиқнинг энг олий кўриниши, тамойили 




деб қаровчи, ақл-идрок ва таҳлилга суя- 
нишга қарши бўлган фалсафий оқим. 

2 Тарихий жараёнларнинг объектив 
қонуниятларига риоя қилмасдан, мавжуд 
шарт-шароитлар ва имкониятлар билан 
ҳисоблашмасдан, ўзбошимчалик билан 
сиёсат юритиш, ўз хоҳиш-иродасини ҳамма 
нарсадан юқори қўйиш. 

ВОЛЮНТАРИСТ Волюнтаризм тараф- 
дори. 

ВОЛЮНТАРИСТИК Волюнтаристга 
хос, волюнтаризмга асосланган. Волюнта- 
ристик дунёқараш. Волюнтаристик назария. 
Волюнтаристик сиёсат. 

ВОНА Корея Республикаси ва Корея 
Халқ Демократик Республикасининг пул 
бирликлари. 

ВОРИЛЛАБ Равон ва тез (сувнинг оқи- 
ши ҳақида) қ. вариллаб. Чинорлар тагидан 
вориллаб бир ариқ cye чиқиб ётарди. «Ёшлик». 
Қор эриб, тунука тарновлардан cye вориллаб 
оқа бошлади. Ойбек, Танланган асарлар. 

ВОРИС [а. cjjIj — меросхўр, мерос 
қилиб олувчи] 1 Мерос олиш ҳуқуқига эга 
бўлган шахс, мерос эгаси, меросхўр. Олим- 
хоннинг «фазилатлари» саноқсиз.. ерли-сувли, 
пулдор одам вафот қилса, унинг ворисларини 
бир-бири билан жиққамушт қилади. Ойбек, 
Танланган асарлар. 

2 кўчма Ўтмишдан, ота-боболардан 
мерос қолган модций ва маданий бойлик- 
ларга эгалик қилувчилар, уларнинг иш- 
ларини давом эттирувчилар. Ишчи ea деҳқон- 
ларнинг муносиб ворисларини тарбиялаш — 
ҳунар-техника билим юртининг асосий вази- 
фаси. Ҳ. Иброҳимов, Ворислар. 

ВОРИСЛИК Вафот этган шахс (мерос 
қолдирувчи) ҳуқуқ ва мажбуриятларининг 
ўз меросхўрларига ўтиши. 

ВОРОНКА \р. — «ичи тешик нарса; 
найча»] 1 Оғзи тор идишларга суюқлик 
қуйиш ва фильтрлаш учун ишлатиладиган, 
бир (қуйи) томони найчали, конус шак- 
лидаги асбоб. Шиша воронка. Керосин ворон- 
каси. Сут воронкаси. 

2 Шу асбоб шаклига эга бўлган нарсага 
нисбатан қўлланади. ..сартарош оғзидаги 
носини қўлидаги воронка қилиб ўралган қоғозга 
ташларкан, «бўлмайди», деди. «Муштум». 

ВОСИЛ [а. J-=l j — эришувчи, етишувчи; 
етиб келувчи; бириктирувчи]: восил бўлмоқ 
эск. кт. Эришмоқ, етишмоқ; бориб етмоқ. 


Енимга тезроқ келсанг-а, Васлимга восил 
бўлсанг-а, Тинмай бўсалар олсанг-а, Ёринг 
нидо айлади. «Тоҳир ва Зуҳра». 

ВОСИТА [а. j — чора, тадбир, усул; 
ўрта, ўртадаги] 1 Бирор мақсадга эришиш 
ёки бирор ишни амалга ошириш учун дастак 
бўлиб хизмат қиладиган нарса, қурол. Ах- 
борот воситалари. Техника воситалари. 
Транспорт воситалари. Ишлаб чиқариш 
воситалари. н Дарёдан сузиб ўтиш учун 
Умаровда қайиқ ҳам, оддий сузиш eocumacu 
ҳам йўқ эди. Т. Рустамов, Мангу жасорат. 

2 Умуман, бирор нарсани амалга оши- 
риш учун хизмат қиладиган, фойдала- 
ниладиган нарса, омил. Дейдиларки, одатда, 
севишганлар ўз кўнгилларини тил билан изҳор 
этолмайдилар, имо-ишора ea баъзан қочириқ 
гаплар жуда яхши eocuma эмиш. Шуҳрат. 
Шинелли йиллар. Меҳнат интизоми шундай 
бир воситаки, у ишда уюшқоқликни, та- 
шаббускорликни, ижодкорликни таъминлайди. 
«Ўзбекистон қўриқлари». Қорақанд меваси 
билан чинор пўстлоғидан тайёрланган шар- 
бат ҳам қандли диабетни даволашда яхши 
eocuma экан. «Фан ва турмуш». 

3 (ў.-п. к. да — воситасида) кўм. взф. 
Орқали, туфайли. ..фақат у менинг eocu- 
тамда тўйни боииаш учун сиздан изн олгани 
келган экан. А. Қодирий, Меҳробдан чаён. 
..уларнинг [давлатмандларнинг] зиёфатлари 
воситасида баъзи мадрасаларнинг мударрис- 
лари, муҳаррирлари билан ҳам танишди. А. 
Қодирий, Меҳробдан чаён. 

Восита қилмоқ Восита сифатида ишга 
солмоқ, фойдаланмоқ. Мунисхонни шунча 
ваҳима босдики, онасини eocuma қилишга сабри 
чидамай, акаси билан юзма-юз ўтириб гапла- 
шишга мажбур бўлди. А. Қаҳҳор, Сароб. 

ВОСИТАЛИ Воситага эга бўлган, бирор 
кимса ёки нарса воситаси билан амалга 
ошириладиган; бавосита. 

Воситали тўлдирувчи тлш. Тушум, 
қаратқич, бош келишикларидан бошқа 
келишикларда, шунингдек, айрим кўмак- 
чилар билан келган сўзлар орқали ифода- 
ланган тўлдирувчи. 

ВОСИТАСИЗ қ. бевосита. 

Воситасиз тўлдирувчи тлш. Тушум 
келишигидаги сўз орқали ифодаланган тўл- 
дирувчи. 

ВОСИТАЧИ Бирор ишнинг амалга 
оширилишида восита ролини ўйновчи кимса 




ёки нарса. У билан биз подшонинг амрини 
юзага чиқарадиган воситачилар, холос. К. 
Яшин, Ҳамза. ..малакали таржимонларнинг 
етишмаслиги натижасида ҳанузгача фран- 
цуз адабиёти намуналари воситачи тил 
орқали таржима қилинмоқда. «ЎТА». 

ВОСИТАЧИЛИК Воситачи ишини ба- 
жариш, воситачи бўлиш. Махдум Сафар 
бўзчини мулла Абдураҳмон тарафидан воси- 
тачилик учун жўрттага келган, деб ўйлади. 
А. Қодирий, Меҳробдан чаён. 

ВОТУМ [лот. votum — тилак, истак, 
хоҳиш] Сайловчилар ёки вакиллик орган- 
ларининг кўпчилик овоз билан қабул қилган 
қарори ёки фикри. 

ВОФУРУШ | ф. Ij — очиқ + (jijj-s ~ 
сотувчи] эск. 1 Оёқ кийимлари билан савдо 
қилувчи дўкондор. Исоқ отанинг қўлидан 
чиққан кавуш бежирим, бекам-кўст бўлгани 
учун, вофурушлар уларни жон деб сотиб 
олишарди. М. Осим, Тилсиз гувоҳ. Кўнчилар 
қайиш, сахтиён.. тайёрлаб, вофурушларга 
улгуржи ёки пойабзал тикадиган косибларга 
чакана сотадилар. Н. Сафаров, Наврўз. 

2 Эгар, ўроқ каби буюмларни олиб со- 
тувчи дўкондор. 

ВОЯ [ф. <ulj — ҳисса, насиба; истак, 
эҳтиёж; ақл, эс]: вояга етмоқ 1 Улғайиб ба- 
лоғатга (балоғат ёшига) етмоқ. Вояга етган 
қиз. н Маълумки, сўнгги йилларда ичкилик- 
бозлик ea гиёҳвандлик вояга етмаган болалар 
ўртасида ҳам кенг тарқалмоқда. Газетадан. 

2 Умуман, ёш ва бошқа жиҳатдан етук 
(етилган) даражага эришмоқ. -Мен шундай 
табаррук, фидокор инсонни туғиб вояга 
етказган онани албатта кўришим керак, — 
деди меҳмон. Назармат. Жўрлар баланд 
сайрайди. Мадатов оиласида 8 фарзанд 
туғилиб вояга етди. Назармат, Жўрлар 
баланд сайрайди. 

3 Маълум бир иш, фаолиятда етуклик- 
ка, камолотга эришмоқ. ..оқсоқол ёзувчилар 
қурултойга ўз кўз қорачиқларидек ардоқлаб 
вояга етказган ўнлаб талантли шогирд- 
ларини эргаштириб келдилар. Н. Сафаров, 
Оловли излар. 

4 Униб, ўсиб етилмоқ. Даромадни ега- 
ни-ку еган, вояга етган мева дарахтларини 
кесиб кетаётгани нимаси? «Муштум». 
..ташлаган данаклар кўкариб, вояга етиб, 
ҳосилга ҳам кирибди. С. Анорбоев, Йўлда 
йўлдош бўлганлар. 


ВОҚЕ(Ъ) [а. £_s1 j — йиқилаётган; содир 
бўлаётган; рўй бераётган; ҳақиқий]: воқе 
бўлмоқ кт. Содир бўлмоқ, рўй бермоқ, юз 
бермоқ; келиб чиқмоқ. Эртаси кун бутун 
Марғилон деярлик Маликбойнинг майдонида 
воқеъ бўлган ишга жуда ҳайрон эди. А. Қо- 
дирий, Ўтган кунлар. 

ВОҚЕА [а. <l >Jal j — ҳодиса; ҳол, ҳолат; 
жанг] Воқе нарса, иш-ҳодиса, ҳолат ва ш. к. 
Кутилмаган воқеа. Тарихий воқеа. Халқаро 
воқеалар. Қувончли воқеа. Қизиқ воқеа. Но- 
хуш воқеа. Муҳим воқеа. н Бу фильмдаги 
воқеаларни айтишга одам боласининг тили 
бормас эди. С. Сиёев, Ёруғлик. Ўзи билан 
боғлиқ бўлган бир неча воқеаларни ҳам сўзлаб 
берди. О. Мўминов, Хиёбондаги уч учрашув. 
Фарғона водийсида энг буюк, тарихга кирган 
воқеа Катта Фарғона каналининг қази- 
лишидир. «Ўзбекистон қўриқпари». Романнинг 
бадиийлигига соя ташлаб турган воқеалар 
баъзи ўринларда ортиқча чўзилиб кетади. С. 
Кароматов, Олтин қум. 

ВОҚЕАН [а. LlsI j — ҳақиқатан] рвш. эск. 
кт. Ҳақиқатан, дарҳақиқат; дарвоқе, айт- 
ганча. Қутидор ўзича нима тўғрисидадир 
ҳисоб юритди-да: -Воқеан, сиз мени эслай 
олмайсиз, — деди. А. Қодирий, Ўтган кунлар. 
-Ҳай, воқеан, — деди махдум, кулги ораси 
тўхтаб. А. Қодирий, Меҳробдан чаён. 

ВОҚЕАНАВИС [воқеа.. + ф. — 

ёзувчи] 1 Воқеликда юз берган, ҳақиқий 
ҳодисаларни акс эттирувчи ёзувчи. Шолохов 

— атоқли санъаткордир.. талантли ea 
ростгўй воқеанависдир. Газетадан. 

2 эск. Расмий йўл билан қўйилган махфий 
агент; махфий кузатувчи; айғоқчи, жосус. 
-Эҳтиёт бўлиш керак, — астагина ишвирлаб 
насиҳат қилади халфа ea шогирдларга бобом. 

— Шу кунларда палиса ғиз-ғиз санғиб қолди, 
воқеанавислар урчиб кетди. Ойбек, Болалик. 
Ҳусайн Бойқаро.. ўзининг воқеанавислари 
орқали.. олиб турган маълумотларини сўзлади. 
Ойбек, Навоий. 

ВОҚЕИИ [а. — ҳақиқий, амал- 

даги] 1 Воқе ҳолатли, ҳақиқатан рўй берган; 
чин, реал. Воқеий ҳодисалар. 

2 Воқе ҳолатда бўлган нарсаларга оид, 
улар ҳақидаги. Воқеий ҳикоя. н Адабиёти- 
миздаги ҳужжатга, ҳаётда бор фактлар- 
га асосланиб ёзилган воқеий асарлар катта 
салмоққа эга. Н. Сафаров, Жасоратнинг 
давоми. 




ВОҚЕЛИК Табиий ва ижтимоий-тарихий 
ҳодисаларни ифодаловчи объектив реаллик. 
Ҳар бир миллий тил воқеликни билиш жа- 
раёнини мустақил, ўзига хос равишда акс 
эттириш характерига эга. «ЎТА». Бу даврда 
эртак ва афсоналар чинакам воқеликка 
айланмоқда. Газетадан. 

ВОҚИФ [а. — тўхтаб қолган, тур- 

ғун; хабардор, билувчи] Бўлиб ўтган ёки 
бўлажак воқеа, ҳодисадан, махфий нарса, 
сир ва ш. к.дан хабари бор; хабардор. Ота- 
она ва ҳатто ҳамма нарсадан воқиф буви кўз 
олдида.. Ҳафиза тамоман ўзгаргандай бўлди. 
Мирмуҳсин, Умид. У амирнинг қушбегиси.. 
давлатнинг барча ички-ташқи сирларидан 
воқиф.. ҳазратнинг наздида кемадай қалқиб 
турган шаҳар сирларидан ҳам хабардор. Ш. 
Холмирзаев, Қил кўприк. 

Воқиф бўлмоқ Хабар топмоқ, хабардор 
бўлмоқ; билмоқ. Сиз шундай қилингки, бола 
сиздан сир яширмасин. Ана унда.. сиз унинг 
бутун хатти-ҳаракатидан воқиф бўлиб 
турасиз. С. Зуннунова, Янги директор. Орадан 
уч кун ўтгач, Довуд ҳукумати бу шов-шувдан 
воқиф бўлиб, Тоҳирни саройга чақиришди. 
Мирмуҳсин, Чодрали аёл. 

ВОҲ унд. с. Ғам, қайғу, алам, афсус ёки 
оғриқни ифодалайди; оҳ, вой. Турфа савдолар 
бошима тушди, кетди ихтиёр, Воҳ, ўтарга 
ўхшади энди умр занжирда. Ҳамза. Қизил 
гулдай хотиним қолди.. Воҳ, воҳ, пешонам.. 
Ёдимга тушса, жигарим хун бўлади. Ойбек, 
Танланган асарлар. 

ВОҲА [а. j — саҳро ўртасидаги сувли, 
кўкаламзор жой] Чўл ва чалачўлларда обод 
қилинган ер. Зарафшон воҳаси. Хоразм воҳаси. 
н Бир томчи сувга зор бўлиб ётган дашт 
ўзлаштирилиб, маъмурчилик воҳасига ай- 
лантирилиб, Оқар қишлоғи аҳолиси қараб 
турармиди. «Ўзбекистон қўриқлари». Воҳа- 
нинг узунлиги нари борса уч-тўрт фарсанг, 
кенглиги кўп бўлса бир фарсанг келар. О. 
Ёқубов, Кўҳна дунё. Тупроғи серунум, иқлими 
мўътадил, аммо cyeu камчил Қашқа воҳасини 
боғ-роғларга айлантириш қадимий орзу эди. 
«Ўзбекистон қўриқлари». 

ВОҲАСРАТО [ф.+а. 1д^1 j — қаттиқ 
қайғуриш, ачиниш ва ш. к. да айтиладиган 
сўз] кам қўлл. 1 унд. с. Ачиниш, қайғуришни 
билдиради. 

2 Ачинарли, аянч ҳолатли. Наҳотки унинг 
қисмати бир умрга шундай воҳасрато бўлиб 


қолиб кетса. К. Яшин, Ҳамза. 1930 йилда 
Қашқадарё қишлоқларига.. борганимизда, 
камбағал деҳқонларнинг воҳасрато кулба- 
ларини.. кўриб келган эдик. Ҳ. Носирова, Мен 
ўзбек қизиман. 

ВОҲИД [а. — ягона; бир; бирлик] 

эск. кт. 1 Бир, якка, ёлғиз; бирдан-бир. Тўй 
тугагач, ваъдаи воҳид қайта-қайта эсла- 
тилиб, қуюқ хайрлашилди. Н. Аминов. 
Ёлғончи фаришталар. 

2 эск. мат. Бирлик (ўлчов бирлиги). 

3 Ягона субстанция (алкимёчилар та- 
саввурида). 

4 Воҳид (эркаклар исми). 

ВРАЧ [р. врач < врати — гапирмоқ, сўз- 
ламоқ; авроқчи; сеҳргар] Олий маълумотли 
(ўрта маълумотли тиш врачларидан таш- 
қари) тиббиёт ходими. Болалар врачи. 
Ветеринария врачи. н Эмизикли она ҳар 
қандай дорини ҳам врач маслаҳатисиз 
ичмаслиги керак. Газетадан. Пахтакор — 
naxma, боғбон — мева етиштиради, рассом 
расм чизади, врач даволайди. Н. Сафаров, 
Оловли излар. 

ВРАЧЛИК Врач касби, иши. Врач 
кузатувчан ea сабр-тоқатли бўлиши шарт. 
У врачлик сирларини гапириб қўймаслиги 
учун тилини тия билиши ҳам керак. «У 
ким, бу нима?» Врачлик нақадар олижаноб 
касб ea бу касб эгалари жуда ажойиб 
кишилар эканлигини сиз яхши биласиз. «У 
ким, бу нима?» 

ВУЖУД [а. j j — борлик, мавжудлик; 
гавда, жисм] 1 Кишининг бутун борлиғи, 
жони-тани; аъзойи бадан. Хўжабеков бўм- 
бўш кўчада якка ўзи. Бутун вужуди асабий 
титрайди. С. Анорбоев, Оқсой. Ота дом- 
дараксиз кетган ёлғиз ўғли Раззоқни эслаб, 
бутун вужудида аллақандай бир ҳолсизлик 
сезди. Ҳ. Ғулом, Машъал. У қоп-қора, қотма, 
вужуди пай бир йигит бўлиб, афтидан 
ёшини чамалаш қийин эди. А. Қаҳҳор, 
Қўшчинор чироқлари. 

Бутун вужуди билан Бор (тамоми) 
имконияти, диққат-эътиборини ишга солиб. 
Мана шу бахтиёр кунларни халқимиз ўзининг 
қони билан, жони билан, бутун вужуди билан 
ҳимоя қилган. Э. Раимов, Ажаб қишлоқ. Устоз 
гапларини тушуниб олиш учун бутун вужудим 
билан тинглардим. Н. Сафаров, Оловли излар. 
Саидқосим ўринбосарлик ишига бутун вужуди 
билан киришди. «Ўзбекистон қўриқлари». 




2 кўчма Одам, шахс, зот. [Отабек:] 
-Сизми, Кумуш? — дебсўради. [Кумуш:] -Мен, 
мен! — Бу савол-жавоб ила икки вужуднинг 
ҳамма ҳасратлари, аламлари бир-бирларига 
англашилган.. эди. А. Қодирий, Ўтган кунлар. 

3 Умуман, жонли ва жонсиз нарсалар- 
нинг борлиғи, жисми. Жамики мавжудот- 
нинг вужудида ҳам тебранма ҳаракатни 
кўрамиз. «Фан ва турмуш». 

Вужудга келмоқ Дунёга келмоқ, юзага 
келмоқ, яралмоқ. Унинг [Ботиралининг] 
ҳисобича, шу поёнсиз тўқайнинг ўзида бир 
неча янги қишлоқ вужудга келиши мумкин. Ҳ. 
Ғулом, Машъал. Нон қанчадан-қанча ки- 
шиларнинг ҳалол меҳнати билан вужудга 
келади. Газетадан. 

ВУЖУДИЯТ [а. ззд j — мавжудлик 
билан боғлиқ барча нарсалар] эск. кт. қ. вужуд 
1. Агарда бутун вужудиятини.. йигитнинг 
ишқи тўлдирмаган бўлса эди. Ойбек, Тан- 
ланган асарлар. 

ВУЗАРО [а. I j jj — «вазир» сўзининг кўп- 
лиги] қ. вазир-вузаро. 

ВУЙ унд. с. Муболағани, ҳайратни ифода- 
лайди. Вуй, одам! Вуй, ари! н Вуй, чирой- 
лилигини! Кокил, бу кимники, ўзингникими? 
С. Сиёев, Ёруғлик. -Вуй, мунча-а! — Лобар 
сирли пичирлади. Ў. Ҳошимов, Қалбингга 
қулоқ сол. 

ВУЛКАН [лот. vulcanus — ўт, олов < 
қадимги Рим мифологиясида: олов ва 
темирчилик маъбуди номи] Ер пўстидаги 
ёриқлар, каналлар орқали лава, иссиқ газ, 
сув буғлари ва жинс бўлакларини чиқариб 
турадиган геологик тузилма. Вулканлар Ер 
пўстида содир бўладиган тектоник ҳара- 
катлар натижасида пайдо бўлган ёриқ 
(канал)лар орқали лава, иссиқ газ, cye буғлари 


ea бошқа жинсларни чиқариб турадиган конус 
шаклидаги баландликлардир. «У ким, бу 
нима?» 

ВУЛКАНИЗАЦИЯ, вулканлаш [ингл. vul- 
kanization — каучукни резинага айлантириш] 
тех. 1 Вулканизация агентлари деб аталувчи 
олтингугурт, органик пероксидлар ва баъзи 
синтетик смолалар иштирокида каучукни 
резинага айлантириш ва резина буюмлар 
тайёрлаш жараёни. 

2 Автомобиль, велосипед, мотоцикл- 
ларнинг резина камераларини, шиналарини 
ямаш. Вулканизация аппарати. Вулкани- 
зация устахонаси. Вулканизация қилмоқ. 

ВУЛКАНОЛОГИЯ [вулкан + юн. logos — 
фан, таълимот] Вулканларнинг келиб чи- 
қиш сабаблари, уларнинг ривожланиши, 
тузилиши, Ер юзида тарқалиши, жойла- 
шиши ҳақидаги фан. Вулканология инсти- 
тутидан хабар беришларича, иккита оловли 
лава отилиб чиқиб.. Газетадан. 

ВУЛЬГАР [лот. vulgarus — оддий; одатий] 
Дағал, қўпол, одобдан ташқари. Вульгар сўз. 
Вулъгар ибора. 

ВУЛЬГАРИЗМ тлш. Адабий тилда 
ишлатиладиган вульгар сўз ёки иборалар. 
Ғафур Ғулом поэзиясида образлиликни таъ- 
минловчи воситалар сифатида архаизм, 
профессионализм, вульгаризм каби алоҳида 
махсус лексика ресурслари эмас, балки кенг 
истеъмолдаги “оммавий ” сўзлар асосий роль 
ўйнайди. «ЎТА». 

ВУЛЬГАРЛАШТИРМОҚ Объектив 
ҳақиқат, воқеа-ҳодиса, таълимот ва ш. к. нинг 
туб маъносини жуда ҳам соддалаштириб, 
сохталаштириб, бузиб кўрсатмоқ, нотўғри 
ва сийқа талқин қилмоқ. 

ВУЛҚОН эск. айн. вулкан. 




ГАБАРДИН [фр. gabardine — узун камзул] 
Пальто ёки костюмбоп бир нав жун мато 
ва шу матодан тикилган уст кийим. Бир 
костюмлик габардин. Габардин костюм. н 
Фақат бутун завод коллективи номидан 
жиянимга ушбу габардин макинтошни кийди- 
риш билан чекланаман. С. Аҳмад, Сайланма. 

ГАБАРИТ [фр. gabarit — ўлчам] Бино, 
кема, вагон, машина ва ш. к. нинг сиртқи 
чегаравий ўлчами. Кўпгина радиоприёмник- 
лар ва телевизорлар аслида ранги ва габа- 
рити билангина бир-бирларидан фарқ қила- 
дилар. Газетадан. 

Габарит дарвоза Усти очиқ темир йўл 
вагонларига юкланган юкларнинг ўлча- 
мини, габаритини текшириш учун қурил- 
ган махсус дарвоза. 

ГАББРО [итал. gabbro — Италиянинг 
Ливорно шаҳри яқинидаги жой номидан] 
Таркибида оҳак-натрий моддаси бор магма- 
тик тоғ жинси. Республикада 20 та мармар, 
15 та гранит ва габбро кони борлиги аниқ- 
ланган. Газетадан. 

ГАБР (ЛАР) [ф. уА — зардуштий; кофир] 
1 эск. Номусулмон, яъни мусулмон бўлма- 
ганларнинг мусулмонлар орасидаги номи. 

2 Эронда: зардуштийликка эътиқод қи- 
лувчилар. 

ГАВАЗ [ф. — катта сигир] қ. говвос. 

ГАВАНЬ [голл. haven] Денгиз ва дарёларда 
сув сатҳининг тўлқин, шамол ва сув оқим- 
ларидан сунъий ёки табиий ҳимояланган, 
кемалар турадиган ва таъмирланадиган қир- 
ғоқ қисми. Пароход гаванда турибди. н 
Қайдан кўтарилди бу янгроқ қўшиқ, Гаван- 
лардан учди куйлаб оққувлар. Т. Тўла. 


ГАВАРА, ГАВРА [ф. аД Sr (S. — бешик] шв. 
Бешик. 

ГАВДА 1 Инсон ёки ҳайвон танасининг 
умумий кўриниши; жусса, қад. Жўрабой ота- 
нинг узун қотма гавдаси қоронғида кўздан 
ғойиб бўлди. Ҳ. Ғулом, Машъал. Қиз семиз 
гавдасига ярашмаган энчиллик билан лип 
этиб олдинга ўтди. С. Сиёев, Ёруғлик. 

2 Тан, тана (вужуд билан жон қарама- 
қарши қўйилганда). Йўқ, юрди эмас, оёқ- 
ларини ихтиёрига қарши судради. Лекин 
жони қолиб, қуруқ гавдаси кетар эди. М. 
Исмоилий, Фарғона т. о. 

3 Жонсиз тана, мурда, жасад. Дарвозадан 
ўн одим нарида боши танидан узилган уч 
кишининг гавдасига йўлиқдилар. А. Қодирий, 
Ўтган кунлар. 

4 Бирор нарсанинг борлиғи, танаси, 
кўриниши. Ҳовли ўртасида чирик гавдаси 
ўрадай ўпирилган қари баҳайбат тол. Ойбек, 
Танланган асарлар. Мудҳиш бўлиб кўринар 
Тунда тоғлар гавдаси. Ғайратий. 

ГАВДАЛАНМОҚ 1 Кўринмоқ, кўриниб 
турмоқ, кўзга ташланмоқ. Ярим йўлга ет- 
ганда, узоқда қоп-қорайиб гавдаланиб тур- 
ган адир томондан «қууқ» деган чўзиқ то- 
вуш эшитилди. А. Қаҳҳор, Мастон. Шохдор 
ола сигир ғира-шира гавдаланиб турарди. 
«Гулдаста». 

2 Хаёлан кўз олдига келмоқ, назарида 
пайдо бўлмоқ. Ўша жанг тафсилотини эс- 
лаганимда, барча қуролдош дўстларим кўз 
олдимда бирма-бир гавдаланади. Т. Рустамов, 
Мангу жасорат. Яна онасининг ўлим олдида- 
ги қиёфаси кўз ўнгида гавдаланди. М. Хай- 
руллаев, Тилла маржон. 




3 айн. Акс этмоқ, мужассамлашмоқ, кў- 
ринмоқ. Бу томонда ниҳоятда зийнатланиб 
бино қилинган олий иморатлар бўлиб, шаҳар 
усталарининг ҳамма санъат ва маҳоратлари 
шу биноларда гавдаланар эди. А. Қодирий, 
Ўтган кунлар. 

ГАВДАЛИ 1 Гавдаси, жуссаси катта, 
норғул, барваста; жуссали. Бир вақтлар 
гавдали ва чиройли бўлган ўттиз яшар йи- 
гит ҳозир чўпдай озиб кетган. Ойбек, Тан- 
ланган асарлар. Ёш, лекин гавдали бир мили- 
ционер йигит кириб, ҳамма билан салом- 
лашибўтирди. С. Зуннунова, Олов. 

2 Аниқловчи сўз орқали ифодаланган 
жуссага эга бўлган. Йўғон гавдали. н Уўрта 
бўйли, кичик гавдали, сийрак сариқ мўйловли, 
тийрак кўзли.. серҳаракат йигит. Ойбек, 
Танланган асарлар. 

ГАВЖУМ Одам кўп, зич бўлган, одам 
кўп йиғиладиган (жой, вақт ҳақида). Денов 
бозори — Сурхондаги энг гавжум бозор. Ш. 
Холмирзаев, Бодом қишда гуллади. Гул- 
норанинг кўзидан чароғон, гавжум кўчалар- 
да сайр қилиб юрган одамларнинг бахтиёр 
чеҳралари ўтар, у уйқу аралаш жилмаярди. 
С. Зуннунова, Кўк чироқ. 

ГАВЖУМЛАШМОҚ 1 Гавжум бўлмоқ, 
кишилар билан тўлмоқ. Чимён тоғи этак- 
лари яна гавжумлашди, момиқ қор билан 
қопланган қияликларда анъанавий мусобақа 
бошланди. Газетадан. 

2 кўчма Файзли бўлмоқ, обод бўлмоқ. 
Яқингача ҳам яшнаб, гавжумлашиб турган 
қишлоқ йилдан-йилга пилиги тугаган чироқ- 
дай хира тортиб, ҳувиллаб борарди. Ж. Аб- 
дуллахонов, Хонадон. 

ГАВИР [ф. jA — зардуштий; оташпараст] 
эск. Ғирром, шайтон. 

ГАВИРЛИК Ғирромлик, шайтонлик. 
Аммо бизлар ул ҳаромзоданинг бунчалик 
гавирлигини билмаган эдик. А. Қодирий, 
Ғирвонлик Маллавой. 

ГАВРАПУШ [ф. *jl — бешик + ^ 

— ёпувчи, ёпқич] Бешик устига ёпиладиган 
мато. Бешикка осилиб ўтирган Лаъли боласи 
ухлаши билан гаврапўшни ёпиб қўйди. Ҳ. 
Ғулом, Машъал. Қишлоқнинг табаррук она- 
хонлари уйда бешикка гаврапўш ёпишаётган 
эди. Э. Усмонов, Ёлқин. 

ГАВРОН [ф. ^jl jj\A — сигир ҳайдовчи] қ. 
говрон. Боғбон амаки нақ гаврон билан ти- 
риқтиради. С. Аҳмад, Уфқ. 


ГАВРОНЛАМОҚ Гаврон билан урмоқ; 
саваламоқ, калтакламоқ, Сўфини ҳовуздан 
чиқариб олиб, ингичка новда билан гаврон- 
ладилар. «Шарқюлдузи». 

ГАВҲАР [ф. j.i i jt, — қимматбаҳо тош; 
марварид] 1 Тарашлаб сайқал берилган 
олмос; умуман қимматбаҳо тошларнинг 
умумий номи; жавҳар. Кўрдингми? Бу нима? 
Мана бу — дур, мана бу — марварид. Мана 
бу ёнган — гавҳар. Ойбек, Танланган асарлар. 
Гавҳар косада сув тутиб, қизлар қўшиқ ай- 
тиб, Нуралига парвона бўла берди. «Нурали». 

2 кўчма Қимматли, бебаҳо, нодир нарса. 
Ер — хазина, сув — гавҳар. Мақол. 

3 Гавҳар (хотин-қизлар исми). 

Кўз гавҳари анат. Кўз қорачиғи орқасида 
жойлашган, икки томони қавариқ линза 
шаклидаги тиниқ танача. 

ГАВҲАРАФШОН [ф. a Liil jj, jA — гав- 
ҳар сочувчи] поэт. Гавҳардек нур сочувчи; 
гавҳар тўкувчи. Равшан айларман чароғи 
оҳни, Кўзларимдур гавҳарафшон, марҳабо. 
Нодира. 

ГАВҲАРШУНОС [ф. jjtjt, — гав- 
ҳарни билувчи, ўрганувчи] 1 Қимматбаҳо 
тошларни яхши биладиган мутахассис. 

2 кўчма Бирор нарсанинг қадр-қим- 
матини яхши биладиган, қадрига етадиган 
шахс. Ўз сўзимизнинг гавҳаршуносини, ўз 
шеъримизнинг Фирдавсий ва Низомийсини 
кўрмоққа муҳтож эдик. Ойбек, Навоий. 

ГАГАРАЛАР \р. < нем. gackern — fofo- 
ламоқ] Сув муҳитида яшашга яхши мос- 
лашган, нисбатан йирик кушларнинг бир 
туркуми. Гагаралар Шимолий яримшарнинг 
совуқ ва мўътадил минтақаларида тарқал- 
ган. «ЎзМЭ». 

ГАГАУЗ 1 Украина, Молдавия, Болга- 
рия, Руминияда ва бошқа мамлакатларда 
яшовчи туркий халқнинг номи. Гагауз халқи. 

қ. гагаузлар. 

2 Шу миллатга мансуб. Гагауз тили. 

ГАГАУЗЛАР Украина, Молдавия, Бол- 
гария, Руминияда яшовчи туркий халқ. 

ГАДО [ф. I аА — камбағал; тиланчи] 1 
Тиланчилик билан кун кечирадиган одам; 
тиланчи. Ғуломжон гадонинг бўш, очиқ қўли- 
га бир нарса ташлаш учун чўнтакларини 
кавлай бошлади. М. Исмоилий, Фарғона т. о. 

2 Камбағал, қашшоқ. [Жамолиддин'.] 
Хазинани бойитаман, деб халқни гадо қил- 
дингиз. Уйғун ва И. Султон, Алишер Навоий. 




3 кўчма Бирор нарсага қизиқувчи, астой- 
дил берилган ёки зор, муштоқ одам. Аёл 
ширин сўз гадосидир. н Сизнинг ҳар бир 
сўзингиз биз каби илм гадолари учун тилла- 
дан афзалдир. Ойбек, Навоий. 

Тирноқ гадоси Фарзандга зор одам. Сиз- 
нинг бўлса, йўлингиз бошқа. Сиз — тирноқ 
гадоси. М. Исмоилий, Фарғона т. о. 

ГАДОБАЧЧА [гадо + бачча] эск. 1 Ти- 
ланчининг боласи. қ. гадо 1. 

2 Камбағал, бева-бечорага нисбатан ҳа- 
қорат, камситиш сўзи. Худодан қўрқинг, 
Махсум. Гадобачча одам эмасми? Ё шариат- 
да гадобаччани ўлдириш гуноҳ эмас, деб би- 
тилганми? С. Анорбоев, Оқсой. 

ГАДОЙ қ. гадо 1. Кўли суст косибдан оёғи 
илдам гадой яхши. Мақол. н Қовоқхона 
атрофини гадойлар, чайқовчилар қуршаган. 
А. Мухтор, Давр менинг тақдиримда. 

Гадой топмас Топиш қийин, пастқам 
(жой). Бу гадой топмас жойда ким ҳам юрарди 
бемаҳалда ? Ў. Ҳошимов, Икки эшик ораси. 

ГАДОЙВАЧЧА айн. гадобачча. 

ГАДОЙЛИК Тиланчилик қилиш; тилан- 
чилик билан кун кўриш. Итдан қўрққан 
гадойлик қилмас. Мақол. н -Гадойликдан 
ўлим яхши, минг марта яхши, — йиғлаб деди 
Шоқосим. Ойбек, Танланган асарлар. 

ГАДОЙЧИЛИК айн. гадойлик. 

ГАДОЛИК айн. гадойлик. 

ГАДОЛИНИЙ [фин кимёгари Ю. Гадо- 
лин (Gadolin) номидан] Менделеев даврий 
системасининг III гуруҳига мансуб кимёвий 
элемент. 

ГАЖ [ф. — эгри, эгилган, қийшиқ] 1 

Терс, тескари, акс. Оҳ десам, тўкилар кў- 
зимнинг ёши, Илоҳим, қурисин подшолар иши. 
Гажга айланган шум фалакнинг гардиши. 
«Алпомиш». 

2 айн. гажак 3. 

ГАЖАК [ф. — эгик, эгри] 1 Юзнинг 

икки чеккасига ёки пешонага ҳусн учун 
тушириб қўйиладиган ярим ҳалқа шакли- 
даги соч; зулф. Гажак қўймоқ. н Бегимжон 
икки чеккасидаги гажагини силкитиб, мушт- 
ларини белига тираб турган эди, Адолат 
ўшқириб берди. И. Раҳим, Чин муҳаббат. 

2 этн. Олтин, кумуш ва ш. к. дан эгик 
ҳолда ясалиб, чаккага тақиладиган безак 
буюми. Сухсур олиб боқмайди, Гажагини 
тақмайди, Ишламаган дангаса Кўпчиликка 
ёқмайди. «Қўшиқлар». 


3 сфт. Эгилган, қайрилган. Думи гажак 
ўрдак. н Кўпларнинг қўлларида дастаси 
гажак, кунгурадор ҳасса, лабларида жим- 
жима муштук. Ҳ. Назир, Ҳайкал. Камолхонов, 
илтимосига «хўп» деган жавобни кутиб, 
савол аломатидай гажак бўлиб турганида, 
телефон жиринглаб қолди. А. Қаҳҳор, Икки 
ёрти — бир бутун. Ўйнаб, думини гажак қилиб, 
сағрисига ташлаб, Гаждумбек [от\ кетиб 
бораётибди. «Гўрўғли». 

ГАЖАКДОР [ф. — гажакка эга] 1 

Гажаги бор, гажакли. Кўнгил қўйгани у кўз- 
лари хумор, Сизга келин бўлар Нигор гажак- 
дор. «Нигор ва Замон» Шу пайт дарвозадан 
хўппа семиз, юзлари кепчикдай, гажакдор 
сатанг хотин ҳарсиллаб-гурсиллаганча сав- 
лат тўкиб кириб келди. Газетадан. 

2 кўчма Бежама, серҳашам. Гажакдор 
хат. н ..тагига эса: «Ўзингизнинг Ка- 
римжонингиз», деб гажакдор қилиб ёздик. 
«Ёшлик». 

ГАЖАКЛИ қ. гажакдор. 

ГАЖИМ Рўмол, дарпарда, дастурхон, 
сочиқ каби нарсаларнинг зиҳига тикила- 
диган ёки ўзидан титиб чиқариладиган 
шокила; попук. Ғижим рўмол бошимда, 
Гажимлари қошимда, Отам сенга бермайди, 
Ўн беш яшар ёшимда. «Қўшиқлар». Чўн- 
тагига духи сепилган, чети гажим рўмолча 
солиб қўйишди. С. Аҳмад, Юлдуз. 

ГАЖИМДОР Гажими бўлган, гажимли. 
Гажимдор дастурхон. 

ГАЖИМЛИ айн. гажимдор. [Шарофат] 
Бошида гажимли қора рўмол, бир елкаси 
билан деворга суяниб.. маъюс бир қиёфада 
ўтирар эди. А.Қаҳҳор, Қўшчинор чироқлари. 

ГАЖИР Жангари, қайсар, ўжар. Гажир 
бола. Гажир от. 

ГАЖИРЛИК: гажирлик қилмоқ Ўжар- 
лик, қайсарлик қилмоқ. Ўшанда Эломонов 
кўп кутди, лекин Тошпўлат келмади, га- 
жирлик қилди. М.М.Дўст, Галатепага қайтиш. 
Гажирлик қилма, ўттиз кило деяпти-ку 
Нишонбой ака! [деди Ҳодир]. «Ёшлик». 

ГАЗ I [ф. 'Г. — тахминан 105 см га тенг 
узунлик ўлчови ва шу узунликдаги чўп] эск. 
1 Метрик система қабул қилинганга қадар 
ишлатилган, 0,71 метрга тенг узунлик ўл- 
чови бирлиги; аршин. Нуриой, ойингиздан 
тўрт газ чит олиб берасиз, албатта. Ойбек, 
Танланган асарлар. Бердибой тепанинг мўл- 
жалга келган жойидан ўн беш газ чамаси 

жойни кесиб туширди. А. Қодирий, Ғирвон- 
лик Маллавой. 

2 Шу узунликдаги ўлчов асбоби. Букма газ. 
н Ҳинди қўлидаги газни пештахтага қўйди. 
М. Исмоилий, Фарғона т.о. Турсунбой очил- 
ган қўриқни аввал қадам-бақадам, сўнг газ 
билан ўлчаб кўрди. «Ўзбекистон қўриқлари». 

Ўз гази билан ўлчамоқ Бирор ишга, 
ҳодисага ўзича, ўз нуқтаи назари билан баҳо 
бермоқ. Ҳамма нарсани ўз гази билан ўлчай- 
диган Абдураҳим, ўзи ёлғончи бўлгани учун, 
ҳеч кимнинг гапига ишонмайди. «Муштум». 

ГАЗ II [фр. gaz < юн. chaos — бетартиб- 
лик] 1 Зарралари ўзаро кучсиз боғланган, 
бўшлиқни бир текис тўлдириб турадиган 
енгил модца. Заҳарли газ. Газ баллони. н 
Кечаги боржом оғзи очиқ қолипти, гази чиқ- 
қандан кейин, бир пулга қиммат. А. Қаҳ- 
ҳор, Санъаткор. 

2 Ёқиш, ёритиш, иситиш ёки двигател- 
ларни ҳаракатга келтириш учун ишлатила- 
диган газсимон модца; олов. Колхозчиларнинг 
уйларига газ киради. Жуда яхши! И. Раҳим, 
Ҳаёт булоқлари. 

3 қ. газплита. У [Ёдгор] ошхонага кириб, 
чойгумни газга қўйди. Ў. Ҳошимов, Қалбингга 
қулоқ сол. 

Газ бермоқ Акселераторни босиш билан 
машина тезлигини оширмоқ. Йигит газ 
бериб, олдида кетаётган юк машинани қувиб 
ўтиб кетди. С. Анорбоев, Оқсой. Танкчи 
қаттиқ газ бериб, олдинга юрди. И. Раҳим. Чин 
муҳаббат. 

ГАЗ III [фр. gaze — шаффоф шойи] Юп- 
қа шаффоф ипак газлама; ҳарир. Бир кўй- 
лаклик газ. Газ рўмол. 

ГАЗ IV [ф. jS] 1 айн. юлғун. 

2 эск. Камоннинг патсиз ўқи. 

ГАЗА шв. Адир, дўнг, баландлик. Кўп 
гапиргандан кўра, қўлингга белни ол-да, 
газага чиқ. «Ёшлик». Бугун катта газанинг 
мачитида гап бўлди. Ш. Холмирзаев, Қил 
кўприк. Очил буларнинг юриш қилганини 
кўриб.. бир газанинг панасига ўтди. Фозил 
шоир, Очилдов. 

Оч газа Икки чўққи, дўнг оралиғи. 

ГАЗАК I Яранинг, шикастланган жой- 
нинг яллиғланган, йиринг олган ҳолати. 
Халқ жуда кўп ишшларни пахтадоғ билан 
даволайди. Агар бу шиш газак шиши бўлса, 
пахтадоғ фойда қилади. А. Қаҳҳор, Қўш- 
чинор чироқлари. 


Газак олмоқ 1) айн. газакламоқ 1. Ку- 

лоғимнинг яраси газак ола бошлади. Т. Рус- 
тамов, Мангу жасорат; 2) кўчма Ривож- 
ланиб, хунук оқибатлар келтириб чиқармоқ. 
Радиодан эшиттирилган кичкина хабар ту- 
файли бошланган жанжал газак олиб, кат- 
талашиб кетди. «Муштум». Аъзамжон бу 
гаплар шунчалик газак олиб кетишини ўйла- 
маган эди. С. Аҳмад, Уфқ. 

ГАЗАК II [ф. — мусаллас, шароб 

ичилгандан кейин ейиладиган енгил овқат; 
jx-i'jS ~ «тишламоқ» феълидан] Ичкилик- 
дан кейин ейиладиган егулик; иштаҳа очар 
енгил овқат. Нусратбек газагига ҳеч нарса 
емай, шишаси терлаб турган муздай сувдан 
пиёлага қуйиб олди. С. Нуров, Майсаларни 
аёз урмайди. 

Газак қилмоқ Емоқ, тановул қилмоқ. 
Кейин, Ҳакимжон ликобчага солиб қўйган 
жиззадан битта-битта газак қилишди. Ў. 
Усмонов, Қисмат. Газак ҳам бўлмайди Сира 
ҳам кифоя қилмайди, жуда ҳам оз. -Анави 
куни юборган пахтангиз газак ҳам бўлмади, 
— деди Аҳмад Жўрага. С. Шокаримов, Уруғ- 
аймоқлар. 

ГАЗАКЛАМОҚ 1 Газак олмоқ, йиринг 
боғламоқ. Яра газаклабди. 

2 кўчма Кучаймоқ, зўраймоқ, жидций- 
лашиб кетмоқ. Дилсиёҳлик газаклаб кетди. 
Нарзи тоға изза тортди. Ш. Тошматов, Эрк 
қуши. Фисқу фасод газаклаб кетса, хунук 
бўлади. Н. Норматов, Исмоил тоға тарозиси. 

ГАЗАН [ф. з 3-jS — зарар, зиён] Косиб- 
ларнинг чарм қирқадиган махсус пичоғи. 
Тоғам Эгамберди қўлимдан газанни йириб 
олади-да, қиймаланган чармларни йиғиш- 
mupadu. Ойбек, Болалик. 

ГАЗАНДА [ф. cXj,jS — чақувчи; заҳарли] 
1 Ари, илон, чаён каби чақадиган жони- 
ворларнинг умумий номи. Газандалар чақиб 
олса, райҳон баргини эзиб суркалган. К. Маҳ- 
мудов, Ўзбек тансиқ таомлари. 

2 кўчма Шундай нарсаларга нисбатлан- 
ган одам; ўтакетган ёвуз, қабиҳ, ярамас. 
Адашевнинг ёлғиз ўзи 50 дан ортиқ газанда- 
ни қириб ташлади. А. Раҳмат, Эллик бир 
баҳодир. Мен нодон сендай газандага ишон- 
ганимучун етарли жазоландим. Ш. Рашидов, 
Бўрондан кучли. Азоб кўриб ширин жоним бу 
танда, Отингнинг тизгинин тортгин, га- 
занда! «Муродхон». 

Газанда ўт сшн. чаёнўт. 




ГАЗАНДАЛИК Газандага хос иш, хатти- 
ҳаракат, хислат. Умарали совунчининг нева- 
расида Шоқосим, анча нобоп бола чиққани- 
дан хабарим бор. Аммо бунчалик газандали- 
гини билмасдим. Мирмуҳсин, Умид. Унинг 
газандалигини фош қилиш учун аввал ўзимни 
эҳтиёт қилишим керак. «Шарқ юлдузи». 

ГАЗАТ шв. Икки ўркачли туя. 

ГАЗЕТ с.т. Газета. Лекин маҳалламизда 
газет ўқийдиган бир шумтака бор. Ойбек, 
Танланган асарлар. Ёзлик чойхонанинг ат- 
рофига чий тутилиб, ҳар ер-ҳар еридан туй- 
нук қўйилган, бу туйнукларга газет, қоғоз- 
лар ёпиштирилган. А. Қаҳҳор, Қўшчинор 
чироқлари. 

ГАЗЕТА [ итал. gazzetta — чақа пул] 
Ҳаётнинг турли соҳаларига оид воқеа-ҳоди- 
саларни ёритадиган, шунингдек, сиёсий- 
ижтимоий ва илмий-оммабоп мақолалар 
босиладиган вақтли нашр. Кундалик газета. 
«Миллий тикланиш» газетаси. н Белявский 
ҳозир газетани унга кўрсатмоқчи эмас. С. 
Аҳмад, Уфқ. Тушлик пайтида одамларга 
газета, журналлардан турли янгиликларни 
ўқиб берарди. Т. Ашуров. Оқ от. Кимдир газе- 
та ўқиб ётипти. С. Кароматов, Олтин қум. 

Деворий газета Бирор ижтимоий таш- 
килот ёки муассасанинг қўлда ёхуд машин- 
када ёзилиб, деворга осиб қўйиладиган газе- 
таси. Бундан бир йил бурун шу чойхонанинг 
деворий газетасида «Сўнгги саводсиз» сар- 
лавҳаси билан бир мақола босилган эди. А. 
Қаҳҳор, Мирзо. 

ГАЗЕТАЧИ с.т. 1 Газета ходими, газета 
таҳририятида ишловчи киши. Газетачилар 
ҳамиша одамлар орасида бўладилар. М. Жўра, 
Ноширнома. Озод Авлиёқулов газетачидан 
чиққан ёзувчи. «Ёшлик». 

2 Газета тарқатувчи, газета сотувчи. 

ГАЗЕТХОН [газета + ф. j_a — ўқувчи] 
Газета ўқувчи, газетани канда қилмай ўқиб 
юрадиган одам. Газетхонларнинг биронта ҳам 
саволи жавобсиз қолмаганди. С. Аҳмад, Уфқ. 

ГАЗЕТХОНЛИК Газета ўқиш, газета 
ўқиш билан машғул бўлишлик. 

ГАЗЕТЧИ с.т. Газетачи. Ёқубжон деган 
газетчи укамиз бор. Одамнинг жонидай йи- 
гит. М.М.Дўст, Лолазор. 

ГАЗИК \р. ГАЗ < «Горький автомобил 
заводи» бирикмасининг қисқартмаси] с.т. 
ГАЗ русумли автомашина. Бир овчи керак 
нарсаларни ғамлаб, узоқ чўлга овга отланади. 


Ошналари газик машинада уни айтган жо- 
йига олиб бориб қўядилар. Ҳ. Аҳмар, Энгр 
чашмаси. Газик келиб, соҳилдаги баланд йўл 
чеккасида тўхтади. Э. Самандар, Дарёсини 
йўқотган қирғоқ. 

ГАЗЛАМА Тўқиб ёки бошқа йўл билан 
тайёрланган мато; газмол. Ип газлама. Газ- 
лама ишлаб чиқариш. н Йўлчи уч ҳафтадан 
бери шаҳарда.. ҳар куни аравада газлама 
ташийди. Ойбек, Танланган асарлар. 

ГАЗЛАМАФУРУШ [газлама + ф. jLjji 
— сотувчи] эск. Газлама савдоси билан шу- 
ғулланувчи; баззоз. 

ГАЗЛАМОҚ I Газ билан ўлчамоқ, газлаб 
ўлчаб кўрмоқ. Ҳар киптининг ораси газла- 
сангиз чиқадиўн саккиз газ. «Нурали». Сизнинг 
соянгизда газламани газлаб ётибмиз. Аммо- 
чи, ака, газлама ҳам резинкадай гап экан. С. 
Анорбоев, Оқсой. 

ГАЗЛАМОҚ II Суюқликни газ билан тў- 
йинтирмоқ, суюқликка газ бермоқ. қ. газ II. 

ГАЗЛАШМОҚ Газ билан таъмин этил- 
моқ (саноат корхоналари ва тураржойлар 
ҳақида). Нечоғлиқ газлашибдур шаҳру қишлоқ, 
Бутун меҳнаткаш элнинг кўнгли порлоқ. 
Ҳабибий. 

ГАЗЛАШТИРМОҚ Саноат корхоналари 
ва тураржойларни газ билан таъминламоқ. 
Қишлоқларни газлаштирмоқ. 

ГАЗЛИ I Газ узунлигидаги (қ. газ I 1). 
Сўнгроқ тепанинг ўртасидан катта дои- 
равий қадди етти газли бир супа қилиб, 
устига бир шийпон солади. А. Қодирий, Обид 
кетмон. 

ГАЗЛИ II Ичида гази бор, газланган, газ 
билан тўлдирилган ёки тўйинтирилган. Газли 
сув. Газли баллон. 

ГАЗМОЛ с.т. айн. газлама. Унинг [Ҳаса- 
налининг] ҳужраси Отабекники билан бир 
қаторда бўлиб, газмол, пойабзал ва шунинг 
сингари моллар ила тўлган. А. Қодирий, Ўт- 
ган кунлар. 

ГАЗНИҚОБ [газ + ниқоб] Зарарли нар- 
салардан юзу кўзни асрайдиган фильтрли 
ниқоб. Бурчакдаги столда кимёвий дорилаш- 
га оид буюмлар, плакатлар; қозиқда газни- 
қоб. С. Аҳмад, Ҳукм. Ҳамма газниқобни ки- 
йиб, йўлда давом эта берди. Шуҳрат, Шинел- 
ли йиллар. 

ГАЗОГЕНЕРАТОР [газ + генератор] Қат- 
тиқ ёки суюқ ёқилғиларни ёнувчи газга 
айлантирадиган аппарат. Янги газогенератор. 




ГАЗОЛИН [фр. газ + лот. oleum — ёғ] 
Табиий нефтни ҳайдаш ёки саноат газлари- 
ни ажратиш усули билан олинадиган суюқ 
ёнилғи. 

ГАЗОН [фр. gazon — майсазор] Парк, 
боғ, биноларнинг олди ва ш. к. жойлардаги 
ўт экилган ер, майдон; майсазор. Трамвай 
Апишер Навоий номли опера ва балет театри 
биносига яқинлашганда, Малоҳат сакраб 
тушди-да, гулзорларни, газонларни ҳатлаб 
ўтиб, театр майдонига чиқиб олди. И. Раҳим, 
Тинимсиз шаҳар. 

ГАЗОПРОВОД [газ + р. провод(ник) 
— ўтказгич, қувур] Газ манбаидан уни ис- 
теъмол қилувчи жойларга олиб борадиган 
трубалар ва иншоотлар тизими. Вақти кел- 
ганда, биз топган газ шу қудуқдан юзага 
чиқиб, газопровод бўйлаб оқади. П. Қоди- 
ров, Эрк. 

ГАЗПЛИТА Газ ёрдамида чой ва овқат 
тайёрлашга мўлжалланган уй жиҳози. Уйда 
бўйи етадиган ҳамма нарсани: газплитами, 
телевизор қулоғими — барини бурайди, китоб 
жавонларининг ойнасини очиб ёпади, ичидан 
китобларни суғуриб олади. Газетадан. 

ГАЗСИМОН Газ хусусиятига эга бўл- 
ган, газ ҳолидаги, газга ўхшаш. Газсимон 
моддалар. 

ГАЗСУВ 1 с.т. Газли сув, газга тўйин- 
тирилган сув. Газсув ичмоқ. 

2 Газли сув сотиш учун мўлжалланган 
мослама. Автомат газсув ёнида навбат ку- 
тиб турган Аламазон Азизага, ошиқма, ҳали 
вақт бор, дегандек ишора қилди. А. Обиджон, 
Аканг қарағай Гулмат. 

ГАЗЧИ с.т. Газ соҳасида ишловчи му- 
тахассис. Янги хўжалик механизмини жорий 
этиш туфайли Ўзбекистон газчилари даст- 
лабки йирик муваффақиятни қўлга кирит- 
дилар. Газетадан. 

ГАЗЧЎП 1 Узунлиги бир газга тенг ўлчов 
асбоби. Анави Холиқ-ку, тоғангга таассуб 
қилиб, газчўп билан нуқул деворлар, дераза- 
ларнинг кирган-чиққанини ўлчайди. Ҳ. Назир, 
Чўл ҳавоси. Киночилар келиб қарашса, ди- 
ректорлари бирор йигирма қутидаги очил- 
маган плёнкани очиб, чувалтириб, қўлидаги 
газчўп билан газмолдай ўлчаётган экан. 
М.М.Дўст, Лолазор. 

2 Сувоқчиликда девор рахини текис 
чиқариш учун ишлатиладиган қиррали узун 
ёғоч асбоб. 


ГАЗУЧОҚ 1 Газплита. Севаргул паришон 
ҳолда газўчоқнинг оловини пасайтириб, қо- 
зоннинг қопқоғини ёпиб қўйди. «Ёшлик». 

2 Газ плитанинг димлама қисми, духов- 
ка. Холиса газўчоққа товуқларни димлаб қўй- 
ган. С. Нуров, Майсаларни аёз урмайди. 

ГАИКА \р.\ Болтга бураб киритиладиган, 
машина ва механизмларнинг қисмларини 
бир-бирига маҳкамлаш учун ишлатилади- 
ган ўртаси тешик деталь. Болт, гайка ea бош- 
қа буюмларни коррозиядан сақлаишинг энг 
ишончли усули рух қатлами остидан темир 
қоплашдан иборат. «Фан ва турмуш». Саман- 
даров латтани олиб, икки дона гайка, бир 
дона тишлик мис парракни кўрди. А. Қаҳҳор, 
Қўшчинор чироқлари. 

ГАИМОРИТ [ингл. Highmore — инглиз 
врачи ва анатоми Н. Гаймор номидан] тиб. 
Юқори жағ (Гаймор) бўшлиғи шиллиқ пар- 
дасининг, баъзан эса суяк деворларининг 
яллиғланиши (кўпинча гриппнинг асорати 
сифатида намоён бўлади). 

ГАЛ 1 Бирин-кетин содир бўладиган 
воқеа-ҳодисалар, бажариладиган ишлар тар- 
тиби, навбати. Бугун менинг галим. н Минг 
бало билан Ҳутидор қўлини бўшатиб, гал 
Отабекка етди. А. Қодирий, Ўтган кунлар. 

Биринчи галда Аввало, биринчи нав- 
батда, биринчи бўлиб. [Йўлчининг] Қорни 
жуда оч эди. Лекин унга, биринчи галда, соч- 
соқолини қирдириш машаққати тушди. Ой- 
бек, Танланган асарлар. Эртаси эрталаб 
Марғилоннинг Қўқон дарбозасидан биринчи 
галда чиқувчи Ҳасанали бўлди. А. Қодирий, 
Ўтган кунлар. 

2 Қаторда эгалланган, ишғол этилган 
ўрин, навбат. 

Гал бермай Бир-бирига навбат бермай. 
Улар [йигит-қизлар ] бир-бирига гал бермай, 
аллақандай воқеани гапиришиб келишаяпти. 
С. Анорбоев, Оқсой. Галга солмоқ Бирор 
баҳона билан ишни орқага сурмоқ, овора 
қилмоқ. Гали билан Навбати билан, бирин- 
кетин, ўз навбатида. Йўлчи гали билан меҳ- 
монларнинг отларини.. дарахтларга қанта- 
риб боғлади. Ойбек, Танланган асарлар. 

3 («бу», «шу», «ҳар», «бир» каби сўзлар 
билан) Сафар, навбат. Бир гал Дўстмат ҳар 
сафаргидай иш қидириб кетди-ю, лекин 
қайтиб келмади. П. Турсун, Ўқитувчи. Гулнор 
бу ерга келса, Нури ҳар гал бирон оғир юмуш 
қилдирар эди. Ойбек, Танланган асарлар. 




ГАЛА I [ф. — тўда, пода, уюр] 1 Бир 

турдаги қуш, ҳайвон-жониворлар тўдаси. 
[Ботирали] Шарпага ортиқ парво қилмай, 
қушлар галасини завқ билан томоша қила 
бошлади. Ҳ. Ғулом, Машъал. Кушлар галаси 
безовталаниб, дарё томонга тез учиб ўтди. 
Назармат, Жўрлар баланд сайрайди. 

2 Бир тўда одам, оломон. Қизлар галаси- 
ни кўрган Бозоров от бошини ўша ёққа бурди. 
И. Раҳим, Чин муҳаббат. Анча йиғилишиб 
келибди гала баччалар. «Юсуф ва Аҳмад». 

Бир гала Анча, кўп. -Йигитларнинг рашки 
ёмон бўлади, эҳтиёт бўл, — деб бир гала гап- 
ни қулоғига қуйди. Ойдин, Ўзидан кўрсин. 

ГАЛА II [фр. gala] Ўтмишда: Европа 
подшолари саройида бўладиган тантанали 
байрам; ҳозирда: от туркумидаги сўз билан 
қўшилган ҳолда тантанали, ёрқин, халқни, 
оммани ўзига жалб этувчи томоша. Гала- 
концерт. 

ГАЛАГОВ [ф. jlS Alt, — сигир галаси] 1 
Ҳайвонлар тўдаси; тўда. Чиябўри галагов 
бўлиб келдими, ундан яхишлик кутиб бўл- 
майди. С. Муҳидцинов, Невара шаҳар. 

2 Буғдой янчишда бир-бирига маташ- 
тирилган ҳайвонлар. Хирмондаги чоллар 
Бўрига галагов ҳайдаттирмади. Т. Мурод, 
Кўшиқ. 

ГАЛАКТИК астр. Галактикага оид. Ту- 
манликларнинг биринчи группаси галактик 
туманликлар деб аталади. «Астрономия». 

ГАЛАКТИКА (Г — катта) [юн. galaktikos 
— сутли, сутсимон] астр. Қуёшни ва Қуёш 
системасидаги бошқа сайёраларни ҳам ўз 
ичига олган, ўзаро умумий тортишиш кучи 
билан боғланган 200 миллиарддан ортиқ 
юлдузларнинг улкан гравитацион систе- 
маси; Сомон йўли. Ҳамма юлдузлар ва улар- 
нинг тўпламлари бирликда юлдузларнинг ғоят 
катта — гигант системасини ташкил эта- 
ди, бу система Галактика деб аталади. 
«Астрономия». Маълумки, ёшлар техникага, 
Галактикага, инсон ақлини ром қилувчи 
ажойиб мўъжизаларга жуда қизиқадилар. 
Газетадан. 

ГАЛАЛАШМОҚ: галалашиб Гала-гала, 
тўда-тўда, тўп-тўп бўлиб, тўпланиб. Бола- 
ларнинг қий-чувлари галалашиб учаётган 
қушларнинг товушларига ўхшаб эшитиларди. 
н Йироқдан — қабристон орқасидан бўри ва 
шақаллар галалашиб ув mopmadu. Мирмуҳ- 
син, Қаҳрамоннома. 


ГАЛАНТЕРЕЯ [фр. galanterie — назокат, 
мулойимлик, хушфеъллик] Ясаниш-туса- 
ниш учун зарур бўлган атторлик моллари. 
Галантерея магазини. 

ГАЛВАРС Ўзининг ярамас ҳулқи билан 
ажралиб турадиган шахс; тентак, нодон. -Қа- 
чонгача бировлар сенинг шалтоғингни тоза- 
лаб юради, галварс?! — деб ўшқирди Шамси 
Тўраевич. Н. Аминов, Ёлғончи фаришталар. 
Ёшроқ муаллим, мана, кўрдингизми бу гал- 
варсни, дегандай устозига зимдан бир қараб 
қўйди. М.М.Дўст, Лолазор. 

ГАЛВАРСЛИК Галварсларга хос хусу- 
сият; тентаклик, нодонлик. Айлантирма 
гапни бунча, иккаламиз ҳам Ўзимизни гал- 
варсликка солмайлик бекор. А. Орипов, Йил- 
лар армони. 

ГАЛГИ: бу галги Навбатдаги, бу сафар- 
ги. Тўғриси, дадаси хоҳ ёқтирсин, хоҳ ёқ- 
тирмасин, Қудратнинг бу галги аҳди қат- 
тиқ эди. Ҳ. Назир, Ёнар дарё. Ҳар галги Ҳар 
доим, ҳар сафар бўладиган. Фашистларнинг 
ҳар галги ҳужуми муваффақиятсиз чиқа- 
веради. Т. Рустамов. Мангу жасорат. 

ГАЛГИДАЙ, дек: ҳар галгидай Ҳар 
вақтдагидай. Олахўжа уни ҳар галгидай уйи- 
га таклиф қилди. Элмурод ҳам ҳар сафарги- 
дай иш кўплиги, вақт йўқлигини важ қилди. 
П. Турсун, Ўқитувчи. 

ГАЛДАГИ Навбатда турган, навбатда 
қилиниши лозим бўлган; навбатдаги. Галда- 
ги вазифалар. 

ГАЛДИР 1 Бошига ишқ савдоси тушган 
одам; телба, девона. 

2 Халқ куйларидан бирининг номи. 

ГАЛДИРАКЛАМОҚ 1 айн. галдирамоқ. 
Мен бечоранинг тилим галдираклаб, арзи ҳол 
қилдимки, мени ҳам.. қаландарбаччаликка 
қабул қилсалар. Ғ. Ғулом, Шум бола. 

2 Гандиракламоқ, чайқалмоқ. Авазбой 
комиссиянинг сўзларидан кейин бир оҳ урди- 
да, қалқиб, галдираклаб, супага ўтириб қолди. 
Н. Сафаров, Оловли излар. 

ГАЛДИРАМОҚ Тили сўзга келмай, тили 
айланмай ғўлдирамоқ; эсанкираб қолмоқ, 
ўзини йўқотиб қўймоқ. Эшон ая ўзини йўқо- 
таёзди. Тили гапга келмай галдиради. С. 
Аҳмад, Ҳукм. Тўғайсари галдираб қолди. Ш. 
Холмирзаев, Қил кўприк. 

ГАЛЕРЕЯ [фр. galerie — пешайвон] 1 
Бинонинг икки қисмини бирлаштирувчи 
усти ёпиқ узун йўлак; тураржойдан холи 




қилиб солинган, ёнлари очиқ ёки ойнабанд 
балкон. Аэропорт ва унинг ойнабандли шаф- 
фоф галереялари гўзал безатилган. Газетадан. 

2 Ер остидаги айрим иншоот, қурилма- 
ларни бирлаштирувчи, туташтирувчи тор 
йўл, йўлак (ҳарбий истеҳком, шахта ва ш. к. 
жойларда). 

3 эск. Томоша залида энг юқориги ярус. 

4 кўчма Қатор, саф-саф тизилган нарса 
ёки кишилар; силсила. Адабий типлар гале- 
реяси. н Уста шу ўн икки паҳлавон гале- 
реясини яратди. Ҳ. Аҳмар, Трансцендент. 

Суратлар галереяси Суратлар намойиш 
қилинадиган бино, музей. 

ГАЛИФЕ [фр. Galiffet — отлиқ аскарлар 
учун махсус шим жорий қилган француз 
генерали Г. Галифе номидан] Этик билан 
кийиладиган, тиззадан юқори ён томонлари 
жуда кенг шим. Галифесининг чўнтагидан 
дастрўмол чиқариб.. юзларини, бўйнини арта 
бошлади. С. Анорбоев, Оқсой. 

ГАЛЛАМОҚ 1 кам қўлл. Бирор ишни 
галма-гал, навбатма-навбат бажармоқ; нав- 
батлашмоқ. 

2 фолък. Алдамоқ, лақиллатмоқ. Бой қиз- 
жоннинг отасини алданглар, Пули кўп, деб 
энасини галланглар. «Ҳасан батрак». 

ГАЛЛИЙ [лот. Gallia — Франциянинг 
қадимги номидан] Менделеев даврий сис- 
темасининг III гуруҳига мансуб кимёвий 
элемент; кулранг нодир металл. 

ГАЛЛИЦИЗМ |.го/я. Gallia — Франция- 
нинг қадимги номидан] Француз тилидан 
бирор тилга ўзлашган сўз ёки ибора. 

ГАЛЛЮЦИНАЦИЯ [лот. hallucinatio — 
хом хаёл; алаҳлаш] тиб. Бош мия фаолия- 
тининг бузилиши натижасида кўрув, эши- 
тув, сезув, ҳидлов аъзоларининг чалғиши, 
йўқ нарса ва ҳодисаларни бордек идрок этиш. 
Шу чоғ аллаким, ҳамдардлик билдиргандек, 
астагина кифтидан қучди. «Б-и-е, Зафар шу 
ерда экан-да, демак, кетган бошқа, галлю- 
цинация шекилли», — ўзини-ўзи овутди у ва 
ортига ўгирилди. «Ёшлик». Фронтда конту- 
зия бўлган бир одам ўзининг галлюцинация 
деган касали ҳақида гстириб берган эди. А. 
Мухтор, Туғилиш. 

ГАЛМА-ГАЛ рвш. Навбатма-навбат, нав- 
батлашиб. Чуқурчага ўтин қалаб, чуқурча 
теварагига Ўроз билан Йўлчи оғизларини нақ 
тутунга етказиб, тўнқайиб, галма-гал пуф- 
лашарди. Ойбек, Танланган асарлар. 


ГАЛОГЕНЛАР [юн. hals, halos — туз + 
genes — туғилган, туғилувчи, пайдо бўлув- 
чи] ким. Менделеев даврий системасининг 
VII гуруҳига мансуб элементлар (фтор, 
хлор, бром, йод). 

ГАЛОИД(ЛАР) [юн. hals, halos — туз + ei- 
dos — тур, кўриниш; ўхшаш] айн. галогенлар. 

ГАЛОФИТЛАР [юн. hals, halos — туз + 
phyton — ўсимликлар] Шўрадошлар оиласига 
мансуб, ўта шўрланган, тузли тупроқларда 
(денгиз қирғоқлари, шўрхоклар каби) ўсув- 
чи ўсимликлар. 

ГАЛСТУК | нем. Halstuch — бўйин рўмол] 
Кўйлак ёқаси остидан ўтказиб, олдини ту- 
гун ёки бант қилиб тақиладиган мато; бў- 
йинбоғ. Қодирнинг кўйлаги оқ, галстуги кўк 
экан. А. Қаҳҳор, Қанотсиз читтак. 

ГАЛЬВАНИЗАЦИЯ [итальян олими Л. 
Гальвани (Galvani) номидан] Тиббиётда 
кучи ва кучланиши паст бўлган ўзгармас 
электр токи билан даволаш. 

ГАЛЬВАНИК [итальян олими Л. Галь- 
вани номидан]: гальваник ток Кимёвий 
реакция натижасида ҳосил бўладиган ток, 
электр энергияси. Гальваник элемент Элек- 
тролит ва унга ботирилган иккита турли хил 
электроддан иборат электр токи манбалари- 
нинг умумий номи. 

ГАЛЬВАНОМЕТР [Л. Гальвани + юн. met- 
reo — ўлчайман] Гальваник токни ва умуман 
кучсиз токларни ўлчайдиган асбоб. 

ГАМАДРИЛ [юн. hamadryas — ўрмон, 
дарахтлар илоҳаси] Африкада, қисман 
Осиёда яшовчи тумшуғи узун, тор бурунли 
маймунларнинг бир тури. 

ГАМАК [фр. hamac < индейс тилларидан] 
Очиқ ҳавода ухлаб дам олишга мўлжаллан- 
ган осма тўр беланчак. Дағал канопдан тў- 
қилган гамакда ётсангиз, юмшоқ ўринда ёт- 
гандай бўласиз. «Қизиқарли физика». 

ГАМБИТ [фр. gambit < итал. dare il gam- 
betto — чалиб йиқитмоқ] Шахмат ўйинининг 
бошида тезроқ ҳужумга ўтиш, қулай вази- 
ятга эга бўлиш мақсадида бир пиёда ёки 
сипоҳни қурбон бериш. Шошма қани. Мен 
сенга шундай гамбит кўрсатайин! «Ёшлик». 

ГАМБУРГЕР [ингл. hamburger < ham— 
дудланган сон гўшти + burger — ичига бирор 
нарса тиқилган булочка] Тоблаб, қизарти- 
риб пиширилган гўшт ёки қайноқ гўштли 
қийма ҳамда қайла, ошкўклар қўшилган 
бутерброд. 




ГАММАI [юн. gamma] 1 мус. Бир ёки бир 
неча октава таркибидаги яқин товуишарнинг 
босқичли, кетма-кет тартиби. 

2 кўчма Бир-биридан муайян муно- 
сабатда фарқланадиган нарсалар, ҳодисалар 
мажмуи. Бўёқлар ( ранглар) гаммаси. 

ГАММА II [юн. gamma] 1 Юнон алиф- 
босининг учинчи ҳарфи ва шу ҳарфнинг 
номи. 

2 Гамма-нурланиш билан алоқадор бўл- 
ган қўшма сўзларнинг таркибий қисми. Гам- 
ма-аппарат. Гамма-астрономия. 

Гамма-нурланиш, гамма-нурлар физ. 
Радиоактив ядролар ва элементар зарра- 
чалар парчаланганда пайдо бўладиган қисқа 
тўлқинли электромагнит нурланиш. «Чи- 
гитга гамма-нурлар бериш вилтга қарши 
курашдаги асосий омиллардан бири» деган 
мавзу ҳаммани қизиқтирарди. Мирмуҳсин, 
Умид. 

ГАН Ёнғоқ ёки данак ўйинида: маълум 
шаклда терилган ёнғоқ, данак тўпи, уюми; 
пулли қимор ўйинларида: пул тикилган жой, 
ўрта. 

ГАНАК Ёнғоқ ёки данак ўйинида ти- 
киладиган ёнғоқ ёки данаклар. Ганак тикмоқ. 
-Қимор ўйнайсанми? — Ҳа, ганак топилса, 
эрмак-да. А. Қодирий. Ғирвонлик Маллавой. 

ГАНГ [ф. ГТА — эгилган, букилган]: ганг 
бўлмоқ айн. гангимоқ. Меҳнаткаш боши ганг 
бўлди, Зулмдан ҳамма қонбўлди. «Фольклор». 

ГАНГИМОҚ Кутилмаган воқеа, ҳоди- 
садан, фавқулодда ҳолатдан нима қиларини 
билмай қолмоқ, эсанкирамоқ, саросимага 
тушмоқ. Раис уни даст кўтарди-да, давра- 
нинг ўртасига келтириб қўйди, Қурбон ота 
бир лаҳза гангиди. А. Қаҳҳор, Қўшчинор чи- 
роқлари. Гангиб қолган Маҳкам ўзини уқув- 
сизгина мудофаа қиларди. П. Қодиров, Уч 
илдиз. 

Боши (ёки мияси) гангиди 1) боши ай- 
ланди; 2) боши қотди, нима қиларини бил- 
май қолди. Қўзибой бу янгиликнинг тагига 
етолмай, йўл-йўлакай ўйланиб, мияси гангиб 
кетди. Ҳ. Назир, Сўнмас чақмоқпар. 

ГАНГИРАМОҚ шв. қ. гангимоқ. Боши 
гангираб, ўрнидан турган бой яна йиқилиб.. 
кўчанинг ўртасидаги лойга тушди. С. Айний, 
Қуллар. 

ГАНГИРБОШ: гангирбош бўлмоқ Эсан- 
кирамоқ, каловланмоқ. Чертки еб гангирбош 
бўлган пашша ўзини деворга ё деразага уриб. 


ерга чархпалак бўлиб тушар эди. Қ. Кенжа, 
Тоғ йўлида бир оқшом. 

ГАНГИР-ГУНГУР Кўпчиликнинг қиз- 
ғин, тортишувли суҳбатидан ҳосил бўлган 
шовқин. Деразалар ланг очиқ эди, гангир- 
гунгир гап-сўзлар ҳовлига баралла эшитилиб 
турарди. «Ёшлик». Султонмурод.. гангир- 
гунгур суҳбатга қулоқ солиб ўтирди. Ойбек, 
Навоий. 

ГАНГИТМОҚ Гангимоқ фл. орт. н. Ой- 
сулувнинг жавоби уни гангитиб қўйди. С. 
Анорбоев, Оқсой. 

ГАНГРАМОҚ айн. гангирамоқ. Бироқ 
уларни ака дейишимниям, отларини ай- 
тиишмниям билмай ганградим. С. Сиёев, 
Ёруғлик. 

ГАНГРЕНА [юн. gangraina — ириш, чи- 
риш] тиб. Биологик тўқима ёки бирор аъзо- 
нинг қон таъминоти бузилиши оқибатида 
жонсизланиб, тириклайин ириб нобуд бў- 
лиши, чириши; қорасон. Чап қўлининг ке- 
силган жойидан гангрена бошланибди. Т. 
Ашуров, Оқ от. 

ГАНГСТЕР [ ингл. gangster — бандит] 
Уюшган жиноятчилар гуруҳининг иштирок- 
чиси; босқинчи, бандит. 

ГАНДА [ф. ллД — бадбўй; ачиган, чири- 
ган] Ахлат, нажас. Жанда бўлса бўлсин, ган- 
да бўлмасин. Мақол. н Яқин фурсатда ёв 
шарманда бўлгай, Палид жисми титилгай, 
ганда бўлгай. Ҳабибий. 

ГАНДБОЛ [ингл. hand — қўл + ball — коп- 
ток, тўп] cnpm. Қўл тўпи. Комплексда волей- 
бол, баскетбол, гандбол майдончалари бор. 
Газетадан. 

ГАНДИРАКЛАМОҚ Мувозанат сақлай 
олмай, чайқалиб, энтак-тентак қадам таш- 
лаб юрмоқ. Турғуной маст кишидай ганди- 
раклаб борар эди. А. Қаҳҳор, Мастон. Бобур 
айвон эшигига қараб чопди. Лекин эшик 
олдида гандираклаб йиқилди. П. Қодиров, 
Юлдузли тунлар. 

ГАНЖ [ф. — хазина, кон, бойлик] 1 

кт. Олтин, кумуш; жавоҳир; хазина. Ўлтурур 
маҳрамни султон, ганж пинҳон айлагач. На- 
воий. Не иложким, давлатим йўқ Ганжи меҳ- 
римдин бўлак.. Э. Воҳидов. 

2 кўчма Бойлик, мол-мулк, давлат; қадр- 
қимматли нарса. 

ГАНЖИНА [ф. — хазина, омбор] 

қ. ганж 1. Мирзачўл мамлакатимизнинг nax- 
та ганжинасига айланди. Миртемир. Эй, 






Шаҳрихон, жонажон маскан, Эй, тупроғи 
ганжина диёр. М. Али. 

ГАНТЕЛЬ [нем. Hantel] спрт. Калта даста 
билан бирлаштирилган иккита чўян шардан 
иборат гимнастика асбоби. Гантелда машқ 
қилмоқ. 

ГАНЧ [ф. — алебастр; бўр] Алебастр- 

нинг бир тури; сувоқ, нақш учун ишлатила- 
диган қурилиш материали. Ганч қормоқ. 

ГАНЧКОР [ф. — сувоқчи; ганчдан 

қилинган] 1 от Ганчдан нақш ясовчи уста, 
ганчсувоқ устаси. Отаси уста Мурод ҳам, 
бобоси уста Носир ҳам Бухоронинг кўзга 
кўринган ганчкорларидан бўлган. Газетадан. 

2 сфт. Ганчланган, ганч билан ишлов 
берилган. Ганчкоруй. н Буфетнинг ганчкор, 
ойнаванд зали одамга тўла эди. М.М.Дўст, 
Галатепага қайтиш. 

ГАНЧКОРЛИК 1 Ганчкор касби; ганч 
ўймакорлиги билан шуғулланиш. Маълумки, 
нозик ва нафис ганчкорлик, ёғоч ўймакорли- 
ги, ранг-баранг наққошлик намуналари халқ 
меъморчилиги тараққиётини, унинг замона- 
вий услуб хусусиятларини кўрсатувчи бадиий 
воситадир. Газетадан. 

2 Амалий санъатнинг ганчда ишлаш 
билан боғлиқ соҳаси; бадиий ҳунарманд- 
чилик тури. 

ГАНЧЛАМОҚ Ганч билан сувамоқ, ганч 
сувоқ қилмоқ. Деворни ганчламоқ. 

ГАП I [ф. — қуруқ сафсата; мақ- 

танчоқлик; сўз] 1 Сўзлар орқали баён этил- 
ган фикр; сўз, нутқ. -Сиз тушунмай ётиб- 
сиз! — dedu Кумуш ва эшикдан оёқ товуши- 
ни сезиб, гапни шу ерда тўхтатди. А. Қо- 
дирий, Ўтган кунлар. -Бу ерда гапимга ҳеч 
ким қулоқ солмаса, райкомга бораман! — 
Тўпанисо шу гапни айтди-ю, рўмолини бо- 
шига солиб, уйдан чиқиб кетди. А. Қаҳҳор, 
Қўшчинор чироқлари. 

2 Нутқ воситасида ифодаланган фикр, 
ўй, мулоҳаза. Ғуломжон ғалати бўлиб кетди. 
Кўнглига: «Наҳотки, худо балоларни менга 
гоҳ пари, гоҳ дев сифатида юборса!» — деган 
гап келди. М. Исмоилий, Фарғона т.о. 

3 Маълумот, шингил ахборот, хабар; 
миш-миш. Ёдгор замонавий Италия архи- 
тектурасига оид гапларни яна ўқишга тушди. 
Ў. Ҳошимов, Қалбингга қулоқ сол. 

4 Умуман бирон иш, воқеа-ҳодиса ва 
ш.к. Оламда нима гаплар ? Ўлимдан хабарим 
бор-у, бу гапдан хабарим йўқ. 

5 Гина, кудурат. Кўнглингизда шунчалик 
гапингиз бор экан, ота-онам шунчалик жо- 
нингизга теккан экан, бир оғизгина, «ҳай 
хотин, мен сиқилиб кетдим, уй ажратиб 
чиқиб кетайлик», десангиз бўлмасмиди? А. 
Қаҳҳор, Қўшчинор чироқлари. 

6 тлш. Тугал фикр англатган сўз ёки 
сўзлар бирикмаси. Бош гап. Содда гап. 
Кўчирма гап. Гап бўлаклари. 

Гап билан бўлиб Гапга берилиб, эзма- 
ланиб, кўп гапириб. Булар гап билан бўлиб, 
хийла орқада қолиб кетишди. А. Қаҳҳор, 
Хотинлар. Гап бир жойдан чиқди Ҳамманинг 
гапи, маслаҳати бир хил бўлиб чиқци. Гап 
бу ёқда Масала бошқа тарафда. Гап бу ёқда 
экан-да! Ҳалитдан йигитларга салом хат 
ёзишга уялмаган зумраша! Гап бундай Энди 
шундай. Гап бундай, қани яқинроқ ўтир-чи. X. 
Тўхтабоев, Ширин қовунлар мамлакати. 
Гап бўлмоқ Бошқалар муҳокамасига туш- 
моқ, гап-сўз бўлмоқ. Гап йўқ 1) ажойиб, 
жуда зўр. Каримга гап йўқ, у ўз ишининг 
ycmacu', 2) албатта, бошқача бўлиши мум- 
кин эмас. Гап келганда, отангни аяма! Тан- 
қидий фикр бўлаётганда, ҳеч кимни юз- 
хотир қилма. -Мажлисда катта-кичик деган 
гап бўлмайди, гап келганда, отангни ҳам 
аяма! — деди Сафаров. А. Қаҳҳор, Қўшчи- 
нор чироқлари. Гап ковламоқ Гапни айлан- 
тириб, турли маълумотлар олмоқ. Нима қи- 
ласиз гап ковлаб! Ундан кейин, бу гаплар ҳам 
орага совуқчилик солса солар-ку, лекин ме- 
нинг колхозга кириш ниятим совуқчиликни 
аллақачон солиб қўйган. А. Қаҳҳор, Қўшчинор 
чироқлари. Гап кўп Қандайдир муаммо, 
сирли нарса бор. Энди пахтани нимага кузда 
сотмай, ёзда сотаётганига келсак, бунинг 
тагида гап кўп. М. Исмоилий, Фарғона т.о. 
Гап кўтара олмайдиган Танқидга чидамсиз, 
жиззаки, Тўғри, сизнинг гап кўтара олмас- 
лигингизни биламан. Лекин, нима қилай, гап 
келганда, отамни ҳам аямайдиган одатим бор. 
«Муштум». Гап орамизда қолсин Ўртамиздаги 
гапни, бу нарсани ҳеч ким билмасин. Мен, 
албатта, ишонмадим. Рост бўлган тақдирда 
ҳам.. ҳи-ҳи.. бу гап орамизда қолсин.. А. Қаҳ- 
ҳор, Ҳи-ҳи. Гап отмоқ (ёки қотмоқ, ташла- 
моқ) Тегишиб ёки жаҳпини чиқариш учун 
киноя, кесатиқ маъноли гап, сўз айтмоқ; 
пичинг қилмоқ. -Ҳорунбек, иним, сиз нима 
дейсиз? — гап қотди меъмор. Мирмуҳсин, 
Меъмор. Гап очмоқ Гап бошламоқ, гапир- 





моқ, сўзламоқ. Шароф Рашидович Отаму- 
род билан сўрашгач, ипак пахта етишти- 
риш истиқболларидан гап очди. «Ўзбекистон 
қўриқлари». Ифторни қилиб чиққан Маҳмуд 
Тоҳирга дарвоза олдида учради. Робиянинг 
акаси бўлган бу косиб йигит Андижон қўр- 
ғонига кетишдан гап очган эди: -Э, бу ният- 
лар ҳаммаси пучга чиқди! — деб Тоҳир унга 
тоғасидан эшитганларини айтиб берди. П. 
Қодиров, Юлдузли тунлар. Гап сотмоқ 1) 
бўлар-бўлмас, кераксиз гаплар гапиравер- 
моқ, кўп гапирмоқ; 2) гапирмоқ, сўзламоқ. 
Бир жангчи ҳозиргина рўй берган шовқин- 
сурон тўғрисида гап сотаркан, у овқатини 
бемалол еб, ўрнидан тургач, этигининг қўн- 
жи қонга тўлганини пайқади. Ойбек, Куёш 
қораймас. Гап тагида гап бор Бу гап заминида 
қандайдир нарса, гап бор. Йўқ, Софья Бори- 
совна, сиз сабр қилинг, мен тахминан фаҳм- 
лаяпман, гап тагида гап бор.. [деди Эргаш]. А. 
Мухтор, Опа-сингиллар. Гап талашмоқЎза- 
ро бир фикрга келиша олмай баҳслашмоқ. 
Мана шунақа гап талашиб қолишса, илжа- 
йиб туриб, бир-бирини гап билан савалаб 
кетишади. С. Сиёев, Ёруғлик. Гап тамом! 
Ҳаммаси аниқ бўлди; иш битди, бўлди; 
ортиқча гапга ҳожат йўқ. Чавандоз «гап та- 
мом!» деган маънода қамчисини қўлига олди. 
О. Ёқубов, Эр бошига иш тушса. Гап тамом. 
Бошқа саволга ўрин қолмади. X. Тўхтабоев, 
Ширин қовунлар мамлакати. Гап ташимоқ 
Бирор ерда айтилган фикрни иккинчи ерга, 
бошқа кишига етказиб турмоқ; чақимчилик 
қилмоқ. Гап тегизмоқ (ёки тегдирмоқ) Биров- 
ни танбеҳга дучор қилмоқ, танбеҳ олишига 
сабаб бўлмоқ. Гап тегмоқ Танбеҳ эшитмоқ, 
танқидга учрамоқ -Қани.. Ҳа, ундан кейин, 
ўртоқлар, — деб яна изоҳ берди Алимқул, — 
қўл қўйиш масаласида менга юқоридан ҳам, 
пастдан ҳам бир оз гап тегиб қолаётибди.. П. 
Турсун, Ўқитувчи. Гап тўқимоқ Бирор шахс 
ёки нарса ҳақида уйдирма, ёлғон-яшиқ тў- 
қимоқ, тарқатмоқ. Унинг [Йўлчининг] «ахлоқ- 
сизлиги» тўғрисида [Салимбойвачча] бир- 
мунча гаплар тўқиди. Ойбек, Танланган 
асарлар. Гап бунда (ёки унда) эмас Бу асосий 
масала эмас. -Гап унда эмас, — деди ҳожи, 
— умр, муроса деган гаплар бор.. А. Қодирий, 
Ўтган кунлар. Гап шу ерда қолсин қ. гап 
орамизда қолсин. -Лекин гап шу ерда қолсин, 
дурустми? — элликбоши қоронғи кўчага чиқди. 
Ойбек, Танланган асарлар. Гап шу Хулоса 


шу, бўладиган гап шу. -Сиз менинг кўнглим- 
ни билмайсиз, Ўрмонжон ака. — Кўнглингни 
бшшб қолармиз. Колхоз нима эканлигини сен 
ҳам билиб оларсан. Гап шу: ҳеч қаёққа бор- 
майсан. А. Қаҳҳор, Қўшчинор чироқпари. 
Гап эшитмоқ Бошқалардан танбеҳ олмоқ. 
Сени деб ўқитувчидан мен гап эшитдим. Гап 
ўтмоқ Икки киши орасида паст-баланд гап 
бўлиб ўтмоқ. Шу қий-чув ичида Мирзакарим- 
бой билан хотини ўртасида бир оз аччиқ- 
тизиқ гап ўтди. Ойбек, Танланган асарлар. 
Гап ўғирламоқ (ёки термоқ) Бошқаларнинг 
айтганларидан уларнинг фикр-ниятларини 
билиб олмоқ. Гап қайтармоқ Ўжарлик, қай- 
сарлик қилиб, сўзга кирмаслик. Гап қайтар- 
ганингиз учун яна беш кун қўшаман. Йигир- 
ма кун ишлаб берганингиздан кейин келасиз. 
Х.Тўхтабоев, Ширин қовунлар мамлакати. 
Гап қилмоқ 1) ҳамма ерда гапирмоқ, гап 
тарқатмоқ. Бошларига ҳеч тушмаса можаро, 
Ҳамма жойда гап қилмаса фуқаро. Ҳ. Олим- 
жон. -Тағин одамлар буни ҳам гап қилиб 
юришмасин! — деди Тожибой. П. Турсун, Ўқи- 
тувчи; 2) бирор шахс ҳақида нотўғри фикр 
тарқатмоқ. -Сизни Зиёдахон билан гап қил- 
дим, — деди Қори Ўрмонжонга. А. Қаҳҳор, 
Қўшчинор чироқлари. Гап қистирмоқ Ай- 
тилаётган сўз, нутқ орасига луқма кирит- 
моқ. -Рўзимат ука, яхиш, гапингга яна битта 
гапни қистириб ўтгин.. — деди Қамбарали 
ака. А. Қаҳҳор, Қўшчинор чироқпари. Гапга 
бичган ёки онаси гапга туққан Гапга уста, 
гапдон, маҳмадона. -Абдишукурни худо гапга 
бичган, енгиб бўлмайди, — деди Жамолбой 
пихиллаб. Ойбек, Танланган асарлар. Гапга 
кирмоқ Сўзга қулоқ солмоқ, бўйсунмоқ. Ҳаз- 
ратқул ювош, нима деса, гапга кирадиган 
боладан бунақа гап чиқишини сира ўйламаган 
эди, гангиб қолди. С. Аҳмад, Юлдуз. Гапга 
солмоқ 1) яхши гап билан йўлга солмоқ. 
Аҳмоқни урма, сўкма, гапга сол. Мақол; 2) 
гап билан банд қилмоқ; турли сўроқлар 
бериб, воқеани аниқламоқ. Ўтган-кетган 
кампирларнинг қўлига чой тутқазиб, гапга 
солади. «Муштум». [Кампир] Келинларни ўс- 
моқчилаб гапга солар, эшитганларини эрига 
сўзлар, чол эса дарров Қоратойга етказар эди. 
Ойбек, Танланган асарлар. Гапга тўн кий- 
гизмоқ Бежаб гапирмоқ, муболағали гапир- 
моқ. Оббо сиз-эй.. Хўп гапга тўн кийғизасиз- 
да.. Н. Сафаров. Гапдан гап чиқиб Гап бир- 
бирига уланиб. Гапдан гап чиқади, деган- 




ларидек, нонуиипа пайтида бек тўсатдан 
меъморга муромсаат этиб, бу ерда бирон ой 
қолиш иложи йўқмикан, муҳим бир илтимос, 
узримиз бор эди, деди. Мирмуҳсин, Меъмор. 
Гапдан гап чиқиб, одамзоднинг пасткаши 
қанақа бўлишига бориб тақалди. С. Аҳмад. 
Гапидан илинмоқ қ. илинмоқ. Гапи оғзида 
қолмоқ Бирор сабаб билан сўзлаётган вақ- 
тида тўхтаб қолмоқ; гапи узилмоқ. Унинг гапи 
оғзида қолди, кўзлари хиёл кенгайиб, ним очиқ 
лаби титради. П. Қодиров, Уч илдиз. Гапим 
гап Сўзим бир, аҳцим ягона, қатъий. Йўқ, 
ҳалиги гапим гап. X. Тўхтабоев, Ширин қо- 
вунлар мамлакати. Гапини бировга бер- 
майдиган Ўзининг гапини маъқуллайдиган, 
ўзини билағон ҳисоблайдиган. Шаддод, гапи- 
ни бировга бермайдиган, эркакшода Асрора 
звенога бошлиқ эди. С. Аҳмад, Уфқ. Гапини 
икки қилмаслик Илтимос ёки таклифни сўз- 
сиз бажаришлик. Иноят оқсоқол ёиитгидан 
бир гапини икки қилмаган қизини бунақа 
харжлардан тиёлмасди. С. Аҳмад, Уфқ. Соҳиб 
қори яна пўписа қилди: -Гапимни иккита 
қилсанг, сендай қизим йўқ! Билиб қўй шуни. 
И. Раҳим, Чин муҳаббат. Гапини йўқотиб 
қўймоқ Маълум руҳий таъсир натижасида 
фикрнинг давомини унутиб қўймоқ; эсан- 
кираб, нима дейишини билмай қолмоқ. -Йўқ, 
мен ҳаммаси демоқчи эмасман, баъзи бирлари, 
— деди Бўтабой ака ва гапини йўқотиб қўйди. 
А. Қаҳҳор, Қўшчинор чироқлари. Гапини 
олмоқ 1) бирор нарса, иш ҳақида ўзганинг 
фикрини, мақсадини билмоқ. [Қосим:] Тезроқ 
ўзим бориб, терговчининг гапини олай, фало- 
кат босиб, ишнинг миси чиқиб қолмасин. 
«Муштум»; 2) маълумот олмоқ. Кампирдан 
бошқа ортиқча гап ололмагач, у [қўшни хо- 
тин\ ингичка бўлиб, бурилиб чиқиб кетди. 
Мирмуҳсин, Умид. Гапини оғзидан олмоқ 
(ёки илиб кетмоқ) Сўзлаб турган кишининг 
гапини тўхтатиб, ўзи гап бошламоқ. -Бизлар 
билан кўлга овга чиқинглар, — деди у Жапақ- 
нинг гапини оғзидан олиб. А. Мухтор, Қора- 
қалпоқ қиссаси. Гапни айлантирмоқ Суҳбат 
йўналишини бошқа тарафга бурмоқ. Али- 
мардон ҳаммаси тамом бўлганини янада 
чуқурроқ ҳис этди. Гапни айлантириб ўти- 
ришдан фойда йўқлигини билиб, кўнглидаги 
бор гапни айтди. Ў. Ҳошимов, Қалбингга 
қулоқ сол. Гапни бир ерга (ёки жойга) қўймоқ 
Бир маслаҳатга келмоқ, келишмоқ. Гапни 
(бошқа ёққа) бурмоқ қ. гапни айлантирмоқ. 


Икромжон гапни бошқа ёққа бурворди. С. 
Аҳмад, Уфқ. -Гапни бошқа ёққа бурмоқчи- 
сиз-а, хап сизними! Хотинлардек ҳийлакори 
бўлмас экан дунёда, — деб уни гата солмоқчи 
бўлдим. Ойдин, Ҳикоялар. Гапни бўғмоқ Бир 
кишини сўзлашдан тўхтатмоқ. Ҳикматилла 
яна гстга киришган эди, Зойиржоннинг ёнида 
ўтирган Наргиза ўрнидан туриб кетди. Оп- 
поқ юзи жаҳлдан қизариб, тез-тез гапириб 
ташлади: -Нега бировнинг гапини бўғасиз\ Ў. 
Ҳошимов, Қалбингга қулоқ сол. Гапни чува- 
ламоқ Бирор нарсани билиш учун гапни 
чўзмоқ. Нури бу йигит тўғрисида кўпроқ 
нарса билишни исташ билан баравар, бу қиз- 
нинг унга муносабатини очиш каби яширин 
бир ният билан гапни чувалади. Ойбек, Тан- 
ланган асарлар. Гапнинг белига тепмоқ Суҳ- 
батга ҳалал бермоқ, суҳбатни бузмоқ. Гап- 
нинг мағзини чақмоқ Масаланинг моҳиятига 
тушунмоқ. Бувниса хола, Салтанат Маҳкам 
акаларникига кириб кетгандан сўнг, гапнинг 
мағзини чақди. Р. Файзий, Сен етим эмассан. 
Гапнинг очиғи Тўғрисини айтганда, тўғриси. 
Лекин, гапнинг очиғи, Каримовнинг ҳам аҳво- 
ли паришонроқ эди. «Муштум». Гапнинг очиғи, 
мана шуҳовли сеники. У. Исмоилов, Сайланма. 
Гапнинг пўст калласи Хулласи калом, хул- 
лас. Гапнинг пўст калласи, дўстинг Хўжақул 
ҳам Ҳамроқул Турсунқулов бўлишни бир орзу 
қилган эди-да, оғайни\ О. Ёқубов, Учрашув. 
Гапнинг тагига етмоқ Бирор воқеа-ҳоди- 
санинг асл сабабини аниқпамоқ; масала- 
нинг туб моҳиятига тушуниб етмоқ. Гапнинг 
қисқаси Хулласи калом. Ана шунақа гаплар 
Ишлар шундай. -Ана шунақа гаплар, Сидиқ- 
жон, шунақа гаплар. Йигирма бирни бир 
қилишимиз керак, бир! — деди ва ўрнидан 
mypdu. А. Қаҳҳор, Кўшчинор чироқлари. Бир 
гап бор Бирор сирли нарса мавжуд, қандай- 
дир маълум бўлмаган нарса бор. Изланиш- 
ларим шунга келиб тақалди, демак, михда 
бир гап бор. «Фан ва турмуш». -Бунда бир гап 
бор, — деди Ольга Петровна, курсидан туриб. 
М. Исмоилий, Фарғона т.о. Бир гап бўлар 
Охири бир натижа билан якунланар. Қани, 
турларинг, лапашанглар, қоринни тўйғазиб 
олайлик, кейин бир гап бўлар. О. Ёқубов, Эр 
бошига иш тушса. Масалан, беш ҳўкиздан бир 
қўшни, боғли ерларнинг ярмини ўғлига аж- 
ратса, унинг юки анча камаяди. Обжувоз бўл- 
са, майли, бир гап бўлар. П. Турсун, Ўқитувчи. 
Бир гап бўлдими? Бирор воқеа, ҳодиса содир 





бўлдими? Мансур Муслим! Сенга бир гап бўл- 
дими? ..шундай вақтда иш кўрсатмасак, 
қачон кўрсатамиз?! Н. Сафаров, Танланган 
асарлар. Бошқа гап эди Бошқача иш тутиш 
мумкин эди. Бу кампирнинг устидан қаёққа 
дод деб бораман, бирон жойда ишласа, бошқа 
гап эди. «Муштум». Бу бор гап Бу ҳақиқат, бу 
аниқ. Чол бошини буриб, носини туфлади, сўнг- 
ра тамшаниб туриб, ишонч билан деди: -Бу 
бор гап!П. Турсун, Ўқитувчи. Бўладиган гап 
Амалга ошиши мумкин бўлган тўғри фикр. 
-Низомиддинов, — деди раис ўрнидан туриб, 
— сиз одамларнинг вақтини олаётирсиз ахир. 
Бўладиган гапни гапиринг! А. Қаҳҳор, Қўш- 
чинор чироқлари. Бўлмаган гап Беҳуда, йўқ 
нарса, асоссиз нарса. -Риёзиёт бўлмаган гап, 
ўзини билган кимса бунақа ишлар билан 
бошини қотириб юрмай, ҳарбу зарбни машқ 
қилгани маъқул, — деди [Иброҳим Султон]. 
Мирмуҳсин, Меъмор. Бўладиган гап шуки 
қ. гапнинг пўст калласи. Бўладиган гап шуки, 
камбағаллар мажлис қилиб, сизнинг хўжа- 
лигингизни тугатишга, ўзингизни Капсан- 
чилар қишлоғидан бадарға қилишга қўл кў- 
таришди. А. Қаҳҳор, Қўшчинор чироқлари. 
Дув-дув гап Бирор воқеа, ҳодиса ҳақида 
миш-миш. Кунлардан бир куни маҳаллада дув- 
дув гап бўлиб қолди: «Мухторхон домла уй- 
ланармишлар!» А.Қаҳҳор, Тўйда аза. Икки 
гапнинг бирида Ҳар бир гапида, мунтазам, 
доимо. Бувим ҳам, болалар ҳам икки гапнинг 
бирида «кал», «Ҳожикал», деб камситишади 
[деди Саид]. Э. Раимов, Ажаб қишлоқ. Икки 
гапнинг бирида пешонасига уриб, гоҳ бўғилиб 
ва гоҳ қотиб-қотиб кулиб, одамларни кул- 
дириб ҳикоя қилди. А. Қаҳҳор, Минг бир жон. 
Катта гап 1) катта, муҳим масала, иш; 2) 
кўчма ўз имкониятидан ташқари гапларни 
гапирадиган қуруқ одам. Кўнглингизга (бў- 
лак) гап келмасин Хафа бўлманг, кўнглингиз 
оғримасин. Мезбонлар дилсиёҳлик кайфия- 
тини яширишга уринишди, аммо ётар маҳа- 
лигача бу бир неча мартаба юзага чиқди ва, 
оқибат, меҳмоннинг кўнглига бўлак гаплар 
келмасин учун, икки орада ўтган гапни ай- 
тишга мажбур бўлишди. А. Қаҳҳор, Мирзо. 
Майда гап 1) турли хил иккинчи даражали 
гап-сўз. Қани, шулардан бирини анҳор бўйига 
ташлаб, барча майда гапларни унутиб, кўн- 
гилга яқин чор улфатинг билан отамлашсанг. 
«Гулдаста»; 2) шундай гапларни кўп гапи- 
радиган шахс; вайсақи; иғвогар. Нима гап? 


Нима бўлди, нима янгилик? Қишлоқларда 
нима гаплар бор экан ? Бир суҳбат қил. Аста- 
секин сўра сен. Ҳ. Олимжон. Нима гапу нима 
сўз Нима бўлади-ю, нима қолади. У алла- 
қандай офатни ҳис қилиб, хатга кўз югур- 
тирди. Суннат: «Мени армияга олишди. Уч 
йилгача нима гапу нима сўз, йўлингиз очиқ, 
эрга тегиб кетаверинг. Ҳозир эски замон 
эмас, бунақа нарсаларнинг унчалик аҳамияти 
йўқ», деган мазмунда ёзибди. Ў. Ҳошимов, 
Қалбингга қулоқ сол. Оғир гап 1) дилни 
огритадиган, кишига озор берадиган гап, 
хабар; 2) мушкул иш, қийин муаммо. -Ме- 
нимча, уйланишдек нозик бир иш дунёда 
йўқдир, — деди Раҳмат ва Отабекка юз 
ўгирди: —Уйланган хотининг таъбингга му- 
вофиқ келса, бу жуда яхши, йўқса, мунчалик 
оғир гап дунёда бўлмас. А. Қодирий, Ўтган 
кунлар. Тайинли гап Аниқ, маълум, муайян 
гап, фикр. Бироқ доктор уни [Сидиқжонни] 
қўл учидагина кўрди, дори бермади, тайинли 
бир гап ҳам айтмади. А. Қаҳҳор, Қўшчинор 
чироқлари. Турган гап Аниқ, шубҳасиз. Фур- 
сат бой берилдими, ишнинг кейин кетиши 
турган гап. Н. Сафаров, Жасоратнинг давоми. 
Эртага, турган гап, далага одам чиқмайди. 
А. Қаҳҳор, Қўшчинор чироқлари. Хунук гап 
Ёмон, совуқ хабар, иш. Лекин кузда, подани 
кўчириб қишлоққа тушганимизда, Сайфидан 
хунук бир гапни эшитдим. С. Сиёев, Ёруғлик. 
Ўзингиздан қолар (ёки ўтар) гап йўқ Ўзин- 
гизга маълум, сиздан яширадиган нарса йўқ. 
Гап ўргатмоқчи эмасман, ўзларидан қолар гап 
йўқ. А. Мухтор, Опа-сингиллар. Бу иш кечаси 
бўлгани маъқул. Кундузи бўлса, ўзингиздан 
ўтар гап йўқ, хунукроқ кўринади. А. Қаҳҳор, 
Қўшчинор чироқлари. Ўтган гапга салавот 
Бўлар иш бўлди, энди бефойда. Қурбон ота.. 
Ўрмонжоннинг ёнига чўкка тушиб: -Ўрмон- 
жон, ўғлим, бола бечорага бир ёрдам қилгин, 
ўтган гапга салавот, — деди. А. Қаҳҳор, Қўш- 
чинор чироқлари. Ўғил бола гап Энг тўғри 
гап, ҳақиқий гап. -Ҳа балли! Мана бунисиўғил 
бола гап бўлди, — деди чол завқланиб. О. Ёқу- 
бов, Қаҳрамон излаб. Ҳеч гап йўқ 1) бирор 
ҳодиса рўй бермади, тинчлик. Бизнинг ора- 
мизда ҳеч гап йўқ, қасам ичаман. Ҳеч гап йўқ! 
Ҳеч гап бўлмаганидан кейин рашк ҳам бўл- 
майди. А. Қаҳҳор, Қўшчинор чироқпари; 2) 
ҳеч нарса йўқ. Ҳеч гап эмас Қийин эмас, 
арзимайдиган, осон иш. Қурбон ота бошлаб 
берсалар, у ёғи ҳеч гст эмас. А. Қаҳҳор, Қўш- 




чинор чироқлари. Еш олимнинг [ Берунийнинг ] 
мусофирчиликда бошидан кечирган кулфат- 
лари бу ташвишлар олдида ҳеч гап эмасди. М. 
Осим, Жайҳун устида булутлар. Кўшниларга 
ёрдам бериш сиз учун ҳеч гап эмас. Ш. Ра- 
шидов, Бўрондан кучли. 

ГАП II [ф. Д» | Дўст-тенгқур, ҳамкасаба 
улфатлар орасида навбати билан ҳафта ёки 
ойда улардан бириникида ўтказиладиган 
зиёфат; улфатчилик. Бугун жума бўлгани учун 
Ҳакимбойвачча ва Мирзакаримбой ўз улфат- 
лариникига — гапга кетишган. Ойбек, Тан- 
ланган асарлар. 

Гап бермоқ Ўз навбати келган куни ул- 
фатларига зиёфат бермоқ. Яна бир ҳафта- 
дан кейин Салим акам гап берармишлар. Ой- 
бек, Танланган асарлар. Гап емоқ Шундай 
улфатчилик, зиёфатда мунтазам иштирок 
этмоқ. Қишнинг узун кунлари бу ерда улфат- 
лар гап ейишади. П. Турсун, Ўқитувчи. 

ГАПБОЗЛИК Қуруқ, бефойда гап би- 
лан машғул бўлишлик. ..мақтанчоқликни, 
қуруқ ваъдабозликни фош қилиш, шу билан 
бирга, сиёсий гапбозликка берилиб кетмас- 
лик керак. Газетадан. 

ГАП-ГАШТАК [гап + ф. . Л. гЛ — сайр, 
томоша қилиш] айн. гап II. Тошкентдаги 
ҳамқишлоқларнинг бари шу ерда «туғилар», 
катта-кичик гап-гаштаклар ҳам шу ерда 
ўтказилар эди. «Ёшлик». Масхарабоз ва қизиқ- 
чилар, асосан, турли мазмундаги оилавий 
тўйларда.. зиёфат-базмларда, бозоршаб ва 
гап-гаштакларда ўйин кўрсатадилар. М. 
Қодиров, Ўзбек халқ оғзаки драмаси. 

ГАП-ГУРУНГ Гаплашиб ўтириш; суҳбат. 
Гап-гурунг устида у тоғамнинг қачон бўл- 
масин кириб келишини кутаётганини сезар 
эдим. Ш. Холмирзаев, Оғир тош кўчса. 

ГАПДОН [ф. — гапни, гапиришни 

яхши билувчи] 1 Гапга уста, чечан; топиб 
гапирадиган, тили бурро. Ҳайдар азалдан 
гапдон бўлса ҳам, шу чоғ, шу ерда ҳаяжондан 
соқов эди. И. Раҳим, Ихлос. 

2 салб. Маҳмадона, ўйламасдан гапира- 
диган. Тупугини эплолмаган одам экан десам, 
гапдон чиқиб қолди-ку. Мана шундақалар 
кишининг сирини дўмбира қилиб чалади-да, 
эҳтиёт бўлиш керак. А. Муҳиддин, Қитмир. 

ГАПДОНЛИК 1 Сўзга чечанлик, гапга 
усталик. -Гапдонликка келганда, Бозорбойҳам 
сен билан мени бир чўқишда қочиради, — деди 
Олахўжа. П. Турсун, Ўқитувчи. 


2 Қуруқ сўзлаш билан овора бўлишлик, 
маҳмадоналик. Мусобақа юзакичилик, гап- 
донлик, вайсақилик, кўзбўямачиликдан йироқ 
бўлиши керак. Газетадан. 

ГАПИРИШМОҚ 1 Гапирмоқфл. бирг. н. 
Усмонжон овқатдан кейин онаси кетидан 
уйга кирди-ю, анча гапиришиб қолди. С. Зун- 
нунова, Гулхан. 

2 Бирор масалада ўзаро битишмоқ, ке- 
лишмоқ. Мен у билан ғишт тўғрисида гапи- 
ришиб қўйдим. 

ГАПИРМОҚ 1 Фикрини оғзаки баён 
этмоқ; сўзламоқ, айтмоқ; нутқ сўзламоқ. 
Ўйнаб гапирсанг ҳам, ўйлаб гстир. Мақол. н 
Сафаров кулди ва эртага қилинадиган иш- 
лар тўғрисида гапирди. А. Қаҳҳор, Қўшчи- 
нор чироқлари. Улфатларда ҳар ерларда 
ўлтирди, Султонхон дардини энди гапирди. 
«Рустамхон». Шу икки фикр атрофида муно- 
зара жуда қизиб кетди. Гапирмаган, тор- 
тишмаган одам қолмади. А. Қаҳҳор, Қўш- 
чинор чироқлари. 

Оғзингга қараб гапир Ўйлаб, нима дея- 
ётганингни тушуниб гапир; ножўя, ахлоқ- 
дан ташқари иборани ишлатма. 

2 Гапириш, сўзлаш қобилиятига эга бўл- 
моқ; тилга кирмоқ. Нусратнинг икки ёшли 
ўғли катта бўлиб қолди, гапиради. 

3 Талаффуз қилмоқ. Сабогул одатича 
сўзларни бузиброқ русча гапирарди. С. Каро- 
матов, Олтин кум. Қовоқлари ва бир қадар 
йирик юз ёноқларининг фарқига бормаган 
одам, уни [ Ўрозни] асло қирғиз демас, «сарт- 
ча»ни жуда яхши гапирар эди. Ойбек, Тан- 
ланган асарлар. 

Бир гапириб, ўн куладиган Жуда хуш- 
чақчақ, кўнгли очиқ одам ҳақида. Она ўли- 
мига дастлаб чидай олмаган каби кўринган 
Нури, секин-секин тақдирга тан берган, 
ҳатто аввалгидай бир гапириб, ўн кулади- 
ган бир ҳолга келган эса-да, ҳар келишда 
бақириб кирар эди. Ойбек, Танланган асар- 
лар. У [Рисолат] бир гапириб, ўн кулар, гап 
орасида Дилдордан гина ҳам қилиб қўярди. С. 
Аҳмад, Уфқ. Катта гапирмоқ Ўз имкония- 
тини ҳисобга олмасдан сўзламоқ, ваъда бер- 
моқ; қуруқ гаплар билан мақганмоқ. -Катта 
гапирманг! -Катта гапирсам, гапирмасам, 
— деди Хушрўй, — менинг феълим ҳар кимга 
маълум ва ҳаммадан ҳам сенга очиқ!.. А. Қо- 
дирий, Ўтган кунлар. Қаттиқ гапирмоқ 1) 
бақириб гапирмоқ; 2) кўнгилни оғритади- 





ган гап қилмоқ. -Оғир бўлинг, қаттиқ га- 
пирманг, бекам! Ханжарингизни ҳам бекитиб 
қўйинг! — деди Зулфиқор. Мирмуҳсин, Меъ- 
мор. Қизиқ гапларни гапирасан Содца фикр- 
лайсан, содда ўйлайсан. Ҳизиқ гапларни га- 
пирасан. Ахир, соқолим газлама савдоси билан 
оқарди. Мен дадил бўлмай, ким дадил бўлсин. 
Ойбек, Танланган асарлар. 

ГАПЛАШМОҚ 1 Суҳбатлашмоқ; сўз- 
лашмоқ. Нега одамлар шивирлашиб гаплаш- 
япти? С. Зуннунова, Кўк чироқлар. Дилора 
дугонаси билан узоқ гаплашмади. М. Ис- 
моилий, Фарғона т.о. 

2 кўчма. Ўзаро келишмоқ, битишмоқ. -Ша- 
ғал гстлашиб қўювдим, Қурёз ака, — дедим 
ростига кўчиб. С. Сиёев, Ёруғлик. Темирни 
гаплашиб қўйдим. Эрта саҳар шу ердан олиб 
кетамиз. М. Исмоилий, Фарғона т.о. 

3 Муҳокама қилмоқ, кенгашмоқ. Ундан 
кейин соат тўққизга бутун колхозчиларни 
йиғиш керак. Газетани ўқиймиз, ҳамма гапни 
очиқчасига гаплашамиз. А. Қаҳҳор, Кўшчи- 
нор чироқлари. -Мен тегишли жойда гапла- 
шаман, — деди Низомиддинов қоғозларини 
йиғиштираётиб, — мен очдим бу ишларни, 
мен фош қилдим. А. Қаҳҳор, Мунофиқ. 

4 Ўзаро муносабатларни ойдинлаштир- 
моқ; орани очиқ қилмоқ; адабини бермоқ. 
-Пайти келади сен билан гаплашишнинг, — 
деди-да, нари кетди. М. Ҳазратқулов. Журъат. 
-Шошма, даданг йўқлигида сан ўлгур билан 
гаплашиб олай, юрак-бағримни заҳарладинг! 
— ўрнидан туриб, илдамлик билан қўрғон 
эшигини занжирлади Гулсумбиби. Ойбек, Тан- 
ланган асарлар. Отасиман, унинг топгани 
меники, қани, битта шолини у ёқ-бу ёқ қилиб 
кўр-чи, гаплашиб қўяман. С. Аҳмад, Уфқ. 

ГАПСОТАР Беҳуда гапни кўп гапира- 
диган; сергап. 

ГАП-СЎЗ 1 Айтиладиган гап, сўз; нутқ. 
Бу ҳақда гап-сўз бўлиши мумкин эмас [деди 
Абдусалом]. Ж. Шарипов, Хоразм. 

2 Суҳбат, гурунг. Икки ўртадаги гап-сўз 
йўл узоқлигини билдирмас эди. н Гап-сўз бир- 
бирига илашмади. Ойбек, Танланган асарлар. 

3 Овоза, миш-миш гап. Қўқонда Ҳаким- 
бойвачча хизматкорининг қизини олибди, 
деган гап-сўз ҳам бўлмас. Ойбек, Танланган 
асарлар. Агар сизга оғир тушмаса, юртдаги 
гап-сўз босилгунча, бирор йил Тошкентда 
турсин, сўнгра Марғилонга борсин, дердим! А. 
Қодирий, Ўтган кунлар. 


Гап-сўзга қолмоқ Уятга қолмоқ. -Ҳа, 
ўқидик [хатни], — Ҳалима ona қизариниб 
кулди. —Ким билсин, ёш раис, гап-сўзга қол- 
масин деб қўрқувдик-да, айланай. О. Ёқубов, 
Бир фельетон қиссаси. -Олган мажбурия- 
тимни бажариб келмасам, гап-сўзга қола- 
ман, — деди Нафиса онасига. Ғайратий, Узоқ- 
даги ёр. Гап-сўзда йўқ 1) гапга нўноқ; нутқи 
норавон; 2) кўчма ношуд, лалайган. Ҳозирги 
афтини кўрган киши уни [Рўзиматни] гап- 
сўзда йўқ, ўзи тўнггина бир йигит гумон қилар 
эди. А. Қаҳҳор, Қўшчинор чироқлари. 

ГАПХОНА [гап + хона] эск. Гап ўтка- 
зиладиган, гап қатнашчилари йиғиладиган 
жой. Элмурод Мели полвоннинг қистови би- 
лан гапхонага боришга мажбур бўлди. П. Тур- 
сун, Ўқитувчи. 

ГАПХЎР [ф. Л — гап еювчи] Гап қат- 
нашчиси, гап базмларига мунтазам қатнов- 
чи киши; жўра, улфат. Мулла Жўра билан 
Қўшоқ.. гапга борганларида, гапхўрларга 
қишлоқдаги ҳаракатни сўзлаб беришди. Ҳ. 
Шамс, Характеристика. 

ГАПХЎРЛИК Улфатчилик, меҳмон- 
дорчилик. Қиш бўйи гапхўрлик қилиб, сўқим 
гўшту қази солинган паловларга ўзимизни 
боқинг деб, баҳорда қишлоқ бойларининг 
тўрт-беш таноб ерининг учдан бирига 
эккандим. Й. Шамшаров, Тошқин. 

ГАПЧИ салб. Бир кишининг гапини 
иккинчи кишига етказиб турувчи, гап та- 
шувчи; иғвогар. Гстчи одам. 

ГАПЧИЛ шв. Гапга уста, гапдон, чечан; 
сергап. Гапчил бола. 

ГАР [ф. j^ — jt. I “агар” сўзининг қис- 
қарган шакли] кт. айн. агар. Душманинг гар 
мўр эса, Сен бўлмагил андишасиз. Ҳамза. Шу 
ишга гар қилса қасд, Расо ишга тушса бас. 3. 
Диёр. 

ГАРАЖ \фр. garage < gerer — пана жойга 
қўймоқ] Автомобиль, мотоцикллар тура- 
диган ва жорий таъмир қилинадиган ин- 
шоот, бино. [Шофёр] Машинасини гаражга 
қўйиб, уйига кетди. Ойдин, Кўнгил тўлдими, 
яхши йигит. 

ГАРАЗОН шв. Жуда кир, ифлос. Жуда 
гаразон бўлиб кетибсан-ку. Устингдаги 
кўйлакни еч, гаразон бўлиб кетибди. 

ГАРАНГ 1 Қулоғи эшитмайдиган, кар. 
Гаранг одам. н Бу гаранг оловни ҳам ўзи 
ёқади, ўчиришда ҳам ўзи сув сепади. А. 
Қодирий, Обид кетмон. 




2 кўчма Боши қотган, нима қиларини 
билмай гангиб қолган; ганг. Болаларнинг 
жавдираган кўзлари отада. Ота эса нима 
қиларини билмай гаранг. П. Турсун, Ўқитувчи. 

Гаранг бўлмоқ 1) қулоғи битиб, эшит- 
майдиган, кар бўлиб қолмоқ. Автомат 
тириллашидан гаранг бўлган ўн уч немис 
бараварига қўл кўтариб, ўрнидан турди. А. 
Қаҳҳор, Олтин юддуз; 2) кўчма нима қи- 
ларини билмай, гангиб қолмоқ, гангимоқ. 
Уста хийлагача тили сўзга келмасдан, гаранг 
бўлиб қолди. О. Ёқубов, Ларза. Гаранг қилмоқ 
Бошини қотирмоқ; гангитмоқ; хуноб қил- 
моқ. Мурод мирзонинг хабари эр-хотинни ҳам, 
Майнани ҳам гаранг қилиб қўйди. Ш. Тош- 
матов, Эрк қуши. -Жонгул куни билан йиғ- 
лайвериб, ҳаммамизни гаранг қилиб юборди- 
ку, — деди Худойқул ака Умарқулга. О. Ҳуса- 
нов, Қўшиқчининг тақцири. Бумол билан сен 
ҳам сарсон бўлмагин, Беҳуда ўзингни гаранг 
қилмагин. «Алпомиш». 

ГАРАНГЛИК Карлик, қулоғи эшит- 
маслик. Эшон-қози буларнинг гапини эшит- 
маса ҳам, оғзининг қимирлаётганини кўриб, 
калласини ликиллатиб, гаранглигини бил- 
дирмай турганда, иккинчиси арз қилибди. 
«Луқмони Ҳаким». 

ГАРАНГСИМОҚ Нима қиларини бил- 
май, эсанкираб қолмоқ; гаранг бўлмоқ. 
Мутал ҳануз эшикда гарангсиб ўтирган чол- 
нинг ёнидан ўтиб, ташқарига чиқди. О. Ёқу- 
бов, Ларза. Курбон гарангсиб, олдинга тушди. 
Ш. Холмирзаев, Қил кўприк. 

ГАРАНГТОБ шв. қ. гаранг 2. Муродхон- 
нинг кўнглидан ҳалиги кўрган паризоднинг 
ишқи кетмай, гарангтоб бўлиб бораётир. 
«Муродхон». 

ГАРАНТИЯ [фр. garantie — бирор нарса- 
ни таъминлаш; таъминот] қ. кафолат, ка- 
филлик. Гарантия бермоқ. н Ҳалол, ошкора 
позицияни ҳимоя қилиш учун ҳуқуқий га- 
рантияларга келсак, бугунги кунда бундай 
гарантиялар бор. Газетадан. 

ГАРАНТИЯЛАМОҚ қ. кафолатламоқ. 
Мустақиллик меҳнаткашларга жуда катта 
ҳуқуқ ва эркинликлар берди ва уларни ҳуқу- 
қий жиҳатдан гарантиялади. Газетадан. 

ГАРБИЛ \р. горбьшь — пўстли тахта] 
Пўстлоғи арчилмаган ходанинг четидан чиқ- 
қан тахталар. Ҳовли ҳам жимжит, пастки 
тахталари олиб ташланган зинадан юқорига 
чиқди, эшикка қоқиб қўйилган гарбил тах- 


таларни тортиб кўрди, аммо кучи етмади. 
Мирмуҳсин, Умид. 

ГАРД [ф. — чанг, ғубор; кукун] 1 

Чанг, ун, кўмир кабиларнинг юқи. Ун гарди. 
н Тегирмонга кирганнинг кипригига гард 
илашади. Шукрулло, Жавоҳирлар сандиғи. У 
дўл тагида шўх айланаётган ялпоқ катта 
тош атрофидаги ун гардларини сидирар, 
тегирмон тошининг ғув-ғувида ҳеч нарса 
эиштилмасди. Ш. Тошматов. Эрк қуши. 

2 кўчма Доғ, нуқсон. Муборак номига гард 
юқтирмай яшамоқ. 

Ўзига гард юқтирмаслик Ўз обрўсига доғ 
туширмаслик. Ҳамма ҳайрон: ўзига гард юқ- 
тирмайдиган, гап тегизмайдиган абжир қиз 
негадир шунча мазахларга чидаб, индамай 
юрибди? Газетадан. Отам умрининг охирига- 
ча ўз шаънига, оиласи шаънига гард юқтир- 
маслик, одамлардан дакки-дашном эшит- 
маслик учун интилган. Ҳ. Носирова, Мен 
ўзбек қизиман. 

3 кўчма Зарра, белги, асар, нишон. Рў- 
парамда чордона қуриб ўтирган бу ажойиб 
мўйсафиднинг бошига йиллар оппоқ гардини 
аямсш тўкибди-ю, лекин вужудини сўнди- 
ролмабди. А. Ҳасанов, Яшариш. Ҳўшиқчи 
англаб шу чоғ Темирохун дардини, Чеҳрасига 
ўрнашган Қайғу, кулфат гардини. Ғайратий. 

ГАРДАН [ф. ajjS. — бўйин] Гавданинг 
бош билан елка орасидаги қисми; бўйин; 
бўйиннинг орқа қисми. Полвон ўрнидан тур- 
ди, нима қилишни билмай, гоҳ пешонасини 
уқалар, гоҳ гарданини қашир эди. С. Аҳмад, 
Қадрдон далалар. Сочлари чаккаси ва гарда- 
нигача тушган, елкасига фотоаппарат илган 
ёшгина новча сариқ йигитча ҳаммага бир- 
бир жилмайиб турарди. Ҳ. Назир, Сўнмас 
чақмоқлар. 

Гарданига олмоқ 1) ўз устига олмоқ, 
зиммасига олмоқ. Ишнинг оғирини ўз гар- 
данимга оламан: пули, озиқ-овқат, асбоб- 
ускунаси, улови мендан; меҳнат — халқдан. 
М. Исмоилий, Фарғона т.о.; 2) иқрор бўл- 
моқ, тан олмоқ, бўйнига олмоқ. Гарданига 
юкламоқ (ёки қўймоқ) Зиммасига юкламоқ, 
топширмоқ. Директор бу ишни унинг гар- 
данига юклади. Пахтачиликдаги энг оғир 
uuL/iap машиналар гарданига юкланди. Гар- 
данига тушмоқ Зиммасига тушмоқ. Енгсалар 
— нур устига нур. Енгилсалар — масъулият 
Анварнинг гарданига тушади. Ш. Холмирза- 
ев, Қил кўприк. 





ГАРДЛНКЛШ [ф. Л ~ исёнчи, қўз- 
ғолончи; ўжар, гапга кирмайдиган] кам. қўлл. 
Қайсар, ўжар. Ошл куч шундай гарданкаш 
одам эди. М.М.Дўст, Галатепага қайтиш. 

ГАРДАНКАШЛИК Қайсарлик, ўжарлик. 
Ҳа, гарданкашлик қилиб, кўзга кўканак, бет- 
га тиканак бўлишдан ҳазар қил [деди бой- 
вачча]. К. Яшин, Ҳамза. 

ГАРД-ГАРД: гард-гард қилмоқ Чил- 
парчин қилмоқ, майда-майда қилмоқ, як- 
сон қилмоқ, тор-мор келтирмоқ. Аскар ўраб 
олди ўнгдану сўлдан, Қочар пайт икковин 
қилдилар гард-гард! Миртемир. 

ГАРДДАЙ Жуда оз, оз миқдорда; оз- 
гина, жиндай. Гарддай дори. Юрагида гард- 
дай чўғ йўқ. 

ГАРДЕРОБ [фр. garde-robe < garde — 
сақлаш + robe — кўйлак] 1 Кийим-кечак 
қўйиладиган шкаф; кийим жавони. Зебо 
паришон ҳолда пиджагини гардеробга қўйди. 
Шуҳрат, Шинелли йиллар. 

2 Жамоат биноларига, муассасаларга 
кираверишда уст кийимлар топшириш ва 
сақлаш учун ажратилган махсус жой. Зокир 
гардеробга похол шляпасини топшираёт- 
ганда, ёқимли пиёздоғ ҳиди димоғига урилиб, 
оғзи сув оча бошлади. П. Қодиров, Уч илдиз. 

ГАРДЕРОБХОНА қ. гардероб 2. 

ГАРДЕРОБЧИ Гардеробда ишловчи 
шахс. Ҳикмат ака гардеробчи бўлиб ишлай 
бошлади. Газетадан. 

ГАРДИН [ф. jjj JL < j-uj J — айланмоқ] 
Доира шаклидаги, доира. Махсум ясатиғлиқ 
гардин патнис кўтариб кирди. А. Мухтор, 
Опа-сингиллар. 

ГАРДИШ [ф. — сайр; айланиш; 

айлана] 1 Буюмнинг айланма сирти; чам- 
бар, чамбарак. Чилдирманинг гардиши. Ғил- 
дирак гардиши. н Раъно.. дўпписини қозиққа 
илиб, гардиши кенг кигиз қалпоғини олиб, 
устига ура-ура, чангини қоқди. Ҳ. Назир, 
Сўнмас чақмоқлар. 

2 Доира шаклидаги нарса; доира. Ойнинг 
гардиши. Қуёшнинг гардиши. н Ҳа, ой ат- 
рофида гардиш ясади: эртага ҳаво яхши 
бўлади. С. Аҳмад, Қадрдон далалар. [Ойниса] 
Патирларни дастурхонга тугди, устига кеча 
бозордан олиб келган икки гардиш ҳолвани 
қўйди. Ҳ. Ғулом, Тошкентликлар. 

Фалакнинг гардиши Дунёнинг ўзгариш- 
лари; тақдир, қисмат, пешона; кўргилик. 
Фалакнинг гардишини қарангки, ўша қариб 


уиланган отаси ҳали ҳает, онаси эса ешгина 
оламдан ўтиб кетди. Л. Тожиева, Меҳрим 
сизга, одамлар. Фалакнинг гардиши билан 
лўли қиз подшога кўнгил берибди. Н. Сафаров, 
Катта карвон йўлда. 

ГАРДКАМ унд. с. 1 Қимор ўйинида ошиқ 
ташлашда айтиладиган хитоб. Тавба! Эшон 
«гардкам» деб ошиқ отадими-а ? Ойбек, Тан- 
ланган асарлар. 

2 с.т. Нима бўлса бўлар, таваккал. [Аб- 
дулазиз] ..қўлини кўкрагига урди: -Бизнинг иш 
гардкам! Ё у ёғлик, ё бу ёғлик. С. Анорбоев, 
Оқсой. 

ГАРДУН [ф. jjj J — осмон, фалак] эск. 
кт. Осмон, осмон гумбази. [Навоий:] Йиқил 
устимга, эй гардун, йиқил тез! Йиқил, бо- 
шимни янч! Гавдамни бос, эз! Уйғун ва И. 
Султон, Алишер Навоий. 

ГАРД-ТЎЗОН Чанг, чанг зарралари. 
Cyna ycmimu, ўчоқбошини қалин гард-тўзон 
қоплаган. X. Султонов, Онамнинг юрти. 

ГАРД-ЧАНГ Кўп микдордаги гард ва чанг. 
Унинг сариқ тукли кенг юзи naxma гард- 
чанги билан қопланган эди. Ойбек, О.в. ша- 
бадалар. 

ГАРД-ҚУРУМ Кўп миқцордаги чанг ва 
қурум. Гард-қурумга беланиб, бедор, Кўмир- 
ларни қулатар яхлит! Ё. Мирзо. 

ГАРД-ҒУБОР қ. гард-чанг. Дафтарнинг 
гард-ғуборини аста артиб, илк саҳифасини 
очишим биланоқ, олис ўтмиш гуп этиб димо- 
ғимга урилди. X. Султонов, Бир оқшом эртаги. 

ГАРМА [ф. cJL, j$. — эртапишар қовун 
нави; ҳандалак] Қовуннинг бир тури. Mau- 
донларда душман билан қувишган, Қумзор ерга 
гарма қовун экишган. «Эрали ва Шерали». 

ГАРМДОРИ [ф. jjIjj. J — иссиқ, қайноқ 
дори ёки jbj>. jJ. — иссиқликка, қайноқлик- 
ка эга] Инсон истеъмол қиладиган бир йил- 
лик сабзавот ўсимлиги ва шу ўсимликнинг 
ҳосили. Гармдори кўчати. н Қарши томонда- 
ги болохонада Иқбол холанинг саришта қўл- 
лари билан uma тизилган маржон-маржон 
гармдорилар осилиб турибди. Ў. Ҳошимов, 
Қалбингга қулоқ сол. 

ГАРМИЁН [ф. ji - иссиқ, қайноқ] 
Баъзи узум турларидан махсус усулда тайёр- 
ланган майиз. 

ГАРМОНИК қ. уйғун. Миртемир — та- 
биат картиналари билан инсон психологик 
кечинмаларини гармоник уйғунликда акс эт- 
тиришнинг назмдаги мусаввири. «ЎТА». 




ГАРМОНИЯ [ юн. harmonia — боғланиш, 
мутаносиблик] қ. уйғунлик. Бу шевада ун- 
лилар гармонияси, яъни сингармонизм ҳоди- 
саси мавжуд эмас. «ЎТА». 

ГАРМОНЧИ Гармонь чалувчи. Гармон- 
чи ҳам шавқидан беихтиёр ўртага тушиб, 
ўйин айни доли-гулига келганда, майдон гум- 
бурлаб кетди. Ойбек, Қуёш қораймас. 

ГАРМОНЬ [юн. harmonikos — ҳамоҳанг; 
тенг ўлчовли, мутаносиб] Икки ёни бук- 
лама, клавиатурали мусиқа асбоби. Ҳаёқлар- 
дадир гармонъ чалинади. Рус халқининг дил- 
рабо ашуласи янграб туради. Ш. Рашидов. 
Бўрондан кучли. 

ГАРМСАР с.т. Гармсел. 

ГАРМСЕЛ [ф. — иссиқ мамлакат- 

лар, ўлкалар] Ёзда бўладиган иссиқ ёқим- 
сиз зарарли шамол. Бу ерда кўпгина азамсип- 
лар янги кўчатлар ўтқазиб, саҳродан кела- 
диган қум ва гармсел йўлини тўсардилар. Ш. 
Рашидов. Бўрондан кучли. 

ГАРНИЗОН [фр. garnison < garnir — таъ- 
минламоқ; қуроллантирмоқ] Истеҳком ёки 
қалъада доимий ёки вақтинча турадиган ҳар- 
бий қисмлар мажмуи. Бу яйловга ҳар йили 
Тбилиси гарнизонининг ҳарбий қисмлари кў- 
чиб чиқади. Шуҳрат, Шинелли йиллар. 

ГАРНИР [фр. garnir — таъминламоқ; 
безамоқ] Гўштли овқатга қўшиб берила- 
диган, сабзавот, макарон, ёрма ва ш. к. дан 
тайёрланадиган енгил овқат. Гарнир тайёр- 
ламоқ. 

ГАРНИТУР [фр. garniture — бирор нар- 
санинг мажмуи] Бирон-бир мақсад учун 
хизмат қилувчи нарса-буюмларнинг йиғ- 
маси, мажмуи. Мебеллар гарнитури. н Пош- 
ша хола уйга кириб, оғзи очилиб қолди: бир 
томонда гарнитур, бир томонда радио, те- 
левизор, уйга кираверишда — коридорда те- 
лефон. Д. Нурий, Осмон устуни. 

ГАРОВ [ф. jjZ — кафолат] 1 Ваъданинг 
бажарилишига ишонтириш учун қолдири- 
ладиган омонат нарса. -Хўп, мен гаровга пул 
бериб кетай, — деди Йўлчи Ҳора Аҳмадга. 
Ойбек, Танланган асарлар. Мен оғайниларни 
кўзларим устида тутаман, уларни муҳтож- 
лик чоғларида кўрсам, ўзимни гаров қўйиб 
бўлса ҳам, эҳтиёждан чиқаришга тириша- 
ман. А. Қодирий, Ўтган кунлар. 

2 Бажарилишини, амалга ошувини таъ- 
минловчи нарса, асос. Кузги шудгор — мўл 
ҳосил гарови. н Дўстлигимиз ҳозирги за- 


фарларимизнинг пойдевори, порлоқ истиқ- 
болимизнинг гарови, боқий умримизнинг тим- 
солидир. Газетадан. Раис ем-хашак ҳозирлаш 
чорвачиликни ривожлантиришнинг асосий 
гарови экани тўғрисида катта нутқ сўзлади. 
С. Анорбоев, Оқсой. 

Гаров ўйнамоқ (ёки боғлашмоқ) Бас 
боғлашмоқ, шартлашмоқ. Мерганлигимга 
ишонмайсизми? Ундай бўлса, гаров боғла- 
шамиз. С. Аҳмад, Қадрдон далалар. 

ГАРОВХОНА Аҳолидан нарсаларни га- 
ровга олиб, қарз берадиган жой, муассаса; 
ломбард. 

ГАРЧАНД [ф. айн. гарчи. 

Ҳиз томон, гарчанд тўйни бир йил кейин қи- 
лиш шарти билан бўлса ҳам, розилик бериб- 
ди. О. Ёқубов, Эр бошига иш тушса. Гарчанд 
мен болалигимда бу шеърларнинг мазмунига 
аниқ тушунмасам ҳам, лекин шеърий руҳ 
тасаввуримда нимагадир интилишга ундарди. 
Шукрулло, Жавоҳирлар сандиғи. 

ГАРЧИ [ф. Д. = «агарчи» боғ- 

ловчисининг қисқа шакли] боғл. Эргаш 
гапдаги иш-ҳаракатнинг бош гапдаги иш- 
ҳаракат амалга ошишига тўсиқ бўла олмас- 
лигини таъкидлаш учун хизмат қилади. 
Шайхзода домла, гарчи мени ўқитмаган бўлса 
ҳам, мен ўқиган институтда дарс берарди. 
Шукрулло, Жавоҳирлар сандиғи. Меҳмонлар, 
гарчи бундай вақтда кишига ҳеч қандай сўз 
тасалли бера олмаслигини билишса ҳам, 
кампирга тасалли берган бўлиб қўзғалишди. 
А. Қаҳҳор, Асрор бобо. 

ГАСТРИТ [юн. gaster, gastros — ошқозон, 
меъда] тиб. Ошқозон шиллиқ пардасининг 
яллигланиши. Гастрит, ошқозон яраси, ош- 
қозон раки, йўғон ичак касалликларини аниқ- 
лаш учун касаллар рентген нури билан тек- 
ширилади. Н. Исмоилов, Касалларни пар- 
вариш қилиш. 

ГАСТРОЛЁР Гастролдаги артист ёки ар- 
тистка. 

ГАСТРОЛЬ [нем. Gast — меҳмон, келгинди 
+ Rolle — роль] 1 Театр артисти ёки артист- 
лар гуруҳининг бошқа шаҳар ёки ҳудудцаги 
концерти. «Баҳор» ансамблининг гастроли. н 
Ёзда Ҳўқон театри Фарғонага гастролга 
борган эди. Ҳ. Ғулом, Тошкентликлар. 

2 кўчма. Бирор нарса илинжида бошқа 
жойга бориш. Жамкочян билан Каражян 
(жиноят қилиш мақсадида) Волгоград, Харъ- 
ковга гастролъ қилишди. Газетадан. 





ГАСТРОЛЬ-КОНЦЕРТ қ. гастроль. 

Хонандаларнинг бир ҳафта давом этган 
гастролъ-концерт сафари вилоят маркази 
ва туманларда муваффақиятли ўтди. Га- 
зетадан. 

ГАСТРОНОМ [юн. gaster — ошқозон + 
nomos — қонун] Озиқ-овқат магазини. У 
қозиқдаги пахталигини кийиб, қўлида кор- 
зинка, гастрономга кетди. Мирмуҳсин, Ҳи- 
коялар ва қиссалар. 

ГАСТРОЭНТЕРИТ [юн. gaster + enteron 
— ичаклар] Ошқозон шиллиқ пардаси ва 
ингичка ичакларнинг ялиғланиши. 

ГАСТРОЭНТЕРОЛОГИЯ [юн. gaster + 
enteron — ичаклар + logos — фан, таъли- 
мот] Тиббиётнинг овқат ҳазм қилиш аъзо- 
лари тузилиши ва функцияларини, уларда 
учрайдиган касалликларни, уларни аниқ- 
лаш ва даволаш усулларини ўрганадиган 
бўлими. 

ГАУБИЦА [нем. Haubitze] ҳарб. Пана 
орқасидаги душманга юқорилатиб отадиган 
қисқа стволли тўп. 

ГАУПТВАХТА [нем. Hauptwache — бош, 
асосий қоровул] Қамоққа ҳукм қилинган 
ҳарбий хизматчилар сақланадиган жой. 
Гуноҳкор «энди гауптвахтага кетдим» деб 
турганида, бирдан дарсдан сўраб қолар, сал 
тутилса, «интизом бузадиган кунни мана 
бунга ишлатиш керак», дер эди лейтенант. 
Шуҳрат, Шинелли йиллар. 

ГАФНИЙ [лот. Hafnia — Копенгагеннинг 
лотинча номидан] Менделеев даврий сис- 
темасининг IV гуруҳига мансуб, кумушранг 
ялтироқ, чўзилувчан кимёвий элемент. 

ГА 1ТТ ИР шв. Сабзи. Мана, Шавкатга 
гашир тўғратамиз. С. Сиёев, Ёруғлик. 

ГАШТ \ф. cljlZ — сайр, айланиб юриш] 
Бирор нарсадан олинадиган завқ; нашъу 
намо. Баъзида эса дала шийпонида ётиб 
қолардим. Бундай ухлашничг ўзига яраша 
гашти бўлади. О. Ёқубов, Тилла узук. 
Фарзандга иш буюришнинг оталик гашти 
бўлади. Т. Мурод, Қўшиқ. 

Гашт қилмоқ Айшини сурмоқ. Али- 
мардон икки ойгача ана шу байрам роҳати 
билан гашт қилиб яшади. Ў. Ҳошимов, Ба- 
ҳор қайтмайди. Ҳалиги мардикор сўзини 
давом этдирди: -Мана мен тошкентликман. 
Бундан нима фойда? Пулим бўлса, ҳар қаер- 
да гаштимни қиламан. Ойбек, Танланган 
асарлар. 


ГАШТАК [ф., гЛ — сайр, томоша] айн. 
гап II. Ўз ноним бор, ўз тўшагим, болиишм, 
Ўз қишлоғим, ўз гаштагим, жўрам бор. 
Миртемир. 

ГА ТТТ ТИ шв. рвш. Охири, охирида. Хиз- 
мат қилган тахт устидан жой олар, Ёмон- 
лик қилганлар гашти уялар. Ислом шоир, 
Зулфизар билан Авазхон. 

Г АТТТ ТЛИ Завқ-шавқ берадиган, нашъу 
намоли, завқли. Бу оқшом, Низомиддиновнинг 
назарида, шу пайтгача кўрган оқшомлари 
ичида энг гўзали, энг гаштлиси эди. С. Аҳмад, 
Ҳукм. 

ГАҲ унд. с. Қўлга ўргатилган қушларни 
чақириш учун ишлатилади. 

Гаҳ деса (ёки деганда) қўлга қунадиган 
қилиб олмоқ Бировни ўзига бўйсундириб, 
сўзини икки қилмайдиган қилиб олмоқ. -Ўзи 
ўғлим ношуд. Хотинини гаҳ деганда қўлга 
қўнадиган қилиб олмадими, бундай эркакдан 
оғилхонадаги бузоқ яхши, — деди кампир. С. 
Аҳмад, Ҳасрат. 

ГАҲИ [ф. :J -iS — баъзан] эск. поэт. қ. гоҳо. 
Гаҳи Лайли, гаҳи Ширин бўлиб, сен Яшарсен 
доимо достонларимда. Уйғун ва И. Султон, 
Алишер Навоий. 

ГВАРДИЯ [ итал. guardia — соқчилар, 
қўриқчилар] 1 ҳарб. 12-асрда Италияда, сўнг- 
роқ Европанинг бошқа бир қанча давлат- 
ларида, 17-аср охиридан 1918 йилгача Рос- 
сияда: монарх, подшо, лашкарбоши каби- 
ларнинг шахсий соқчилари; қўшиннинг 
сараланган, имтиёзли қисмлари. 

2 ҳарб. Собиқ СССР да: 1942 йилда жорий 
этилган, 2-жаҳон урушида алоҳида жасорат 
кўрсатган ҳарбий қисмлар, кемалар, кў- 
шилмалар ва ш. к. га берилган фахрий ном. 
Немислар ҳайдаб келаётган одамлар ораси- 
да гвардия капитани Калашченко ҳам бор 
эди. Н. Сафаров, Оловли излар. 

3 кўчма Муайян ижтимоий гуруҳ ёки 
ташкилотнинг энг яхши, сараланган на- 
мунали қисмининг номи. Бу сафар ҳам та- 
шаббусни кекса гвардия бошлаб берди. 

Миллий гвардия 1) бир қатор ғарб мам- 
лакатларида ҳарбий ва ҳарбий-полиция 
тузилмалари, қисмларининг номи; 2) Мус- 
тақил Давлатлар Ҳамдўстлиги таркибидаги 
бир қанча мамлакатларда мунтазам ҳарбий 
тузилмалар номи. Украина миллий гвардия- 
си. н ЎзР Вазирлар Маҳкамасининг 1992 йил 
23 январдаги қарорига биноан республика 




Куролли Кучларининг таркибий қисми — 
миллий гвардия тузилган. «ЎзМЭ». 

ГВАРДИЯЧИ 1 ҳарб. Гвардияга оид, 
гвардияга мансуб бўлган; гвардияда хизмат 
қилган; гвардия номини олган. Гвардиячи 
қисм. Гвардиячи капитан. н Иккала хатга 
ҳам тезда жавоб келавермади. Бу орада 
катта жанглар бўлиб, Мирзаевнинг қисми 
гвардиячи қисм, ўзи гвардиячи сержант бўл- 
ди. А. Қаҳҳор, Кўк конверт. 

ГЕГЕМОН \юн. hegemon — доҳий; йўл- 
бошчи] Ҳоким, ҳукмрон; раҳбар, етакчи. 

ГЕГЕМОНЛИК Ҳокимлик, ҳукмрон- 
лик; раҳбарлик. Давлатнинг гегемонлик роли. 

ГЕЗАРМОҚ Ранги ўчиб оқариб кетмоқ, 
бўзармоқ. Эсган салқин шамолдан қўллар 
унча қовушмай, лаблар гезариб титрайди. 
Ойбек, Қуёш қораймас. 

ГЕИЗЕР [исл. geysir — булоқ, чашма] 
Вақти-вақти билан ердан фаввора каби 
отилиб чиқадиган буғ ва иссиқ сув. 

ГЕИМ [ингл. game — ўйин] Теннисда: 
ўйиннинг бир қисми, бўлими. 

ГЕЙПГА [яп. гейся] Японияда: зиёфатлар- 
да меҳмондўстлик вазифасини бажарувчи, 
мусиқа, рақс, суҳбат одобидан хабардор аёл. 

ГЕККОН [лот. cekkonidae — чангал бар- 
моқлилар] Судралиб юрувчилар оиласига 
кирувчи калтакесакнинг бир тури. Ҳозир 
гекконларнинг ер юзида 660 дан ортиқроқ 
тури бор. «Фан ва турмуш». 

ГЕКСАХЛОРАН [юн. hex — олти + лот. 
chlorum < юн. chloros — кўк-сариқ] Зарарку- 
нанда ҳашаротларга қарши ишлатиладиган 
кимёвий модда. Бу жойлар деярли уч йилдан 
буён гексахлоран ҳидини билмайди. Сезяп- 
сизми?[деди Шодмонқул ]. С. Нуров, Нарвон. 

ГЕКСАЭДР [юн. hex — олти + hedra — ёқ, 
қирра, томон] махс. Олти ёқли геометрик 
шакл ёки олти қиррали кристаллографик 
шакл. 

ГЕКТАР [фр. hectare < юн. hekaton — юз + 
лот. area — майдон, сатҳ] Метрик системада: 
10 000 квадрат метрга тенг сатҳ ўлчов бир- 
лиги. Звено бўйича мажбурият ҳар гектар- 
дан ўн бир центнер эди. А. Қаҳҳор, Қўшчи- 
нор чироқлари. Бу жой тепалик ўртасида 
бўлиб, кенглиги ярим гектардан ортиқ эмас 
эди. И. Раҳим, Чин муҳаббат. 

ГЕКТАРЧИ Гектарлаб ер олиб деҳқон- 
чилик қиладиган шахс. 9 гектар ер эса гек- 
тарчиларга нақд пулга сотилган. «Муштум». 


ГЕКТО- [юн. hekaton — юз] Ўзлашма 
байналмилал сўзлар таркибида келиб, «юз», 
«юз марта» маъноларини ифодалайди; асо- 
сий ўлчов бирликлари билан бирга кел- 
ганда, шу бирликларнинг юз марта катта- 
лашишини билдиради. мас., гектометр = 100 
метр, гектоватт =100 ватт. 

ГЕКТОГРАФ [гекто.. + юн. grapho — ёза- 
ман] Нусха кўпайтирадиган содда асбоб. 
Гектографда босмоқ. 

ГЕКТОГРАФИК Гектографга оид; гек- 
тографда босилган. Гектографик нусха. 

ГЕЛАГАИ шв. Янги туққан сигир сути; 
оғиз. 

ГЕЛИИ [юн. helios — Қуёш] Менделеев 
даврий системасининг VIII гуруҳига мансуб 
рангсиз ва ҳидсиз жуда енгил газ. Газларнинг 
кинетик назариясига мувофиқ, Марс атмо- 
сферасида енгил газлар — водород ва гелий 
сақланиб қолмаган. «Фан ва турмуш». 

ГЕЛИО- [юн. helios — Қуёш] Ўзлашма 
байналмилал сўзлар таркибида келиб, 
Қуёшга ёки Қуёш энергиясига алоқадор- 
ликни билдиради, мас., гелиотехника. 

ГЕЛИОТЕРАПИЯ [гелио.. + терапия] 
Қуёш нури билан даволаш. 

ГЕЛИОТЕХНИКА [гелио.. + техника] 
Саноат ва маиший эҳтиёжлар учун Қуёш 
энергиясидан фойдаланиш йўлларини ўр- 
ганувчи техника тармоғи. Механика инс- 
титутида янги йилда алюминий кўзгулар 
ёрдамида иииайдиган қудратли гелиотехника 
қурилмаси синаб кўрилди. Газетадан. 

ГЕЛИОТРОП [юн. heliotropion — кунга 
боқувчи] Қурилишда безак буюмлари тай- 
ёрлаш учун ишлатиладиган ўртача қим- 
матбаҳо тош. 

ГЕЛИОФИЗИКА [гелио.. + физика] 
Астрофизиканинг Қуёшда рўй берадиган 
ҳодисаларни ўрганувчи бўлими. 

ГЕЛИОЦЕНТРИК [гелио.. + лот. centrum 
< юн. kentron — тўплаш, тўпланиш; марказ]: 
гелиоцентрик система Қуёшни коинот 
маркази деб билувчи таълимот. Коперник 
системаси, яъни марказида Ҳуёш турган 
система гелиоцентрик система дейилади. 
«Астрономия». 

ГЕЛЛАМОҚ шв. Лақиллатмоқ, алдамоқ. 
Аёл ақли паст бўлар деб, Ҳийла билан гел- 
ламагин. «Гулнорпари». 

ГЕЛЬМИНТ [юн. helmins, helminthos — 
чувалчанг, гижжа] Одам ва ҳайвонлар тана- 




сида паразит ҳолда ҳаёт кечирувчи гижжа. 
Гелъминт кўп ҳужайрали жонивордир. «Фан 
ва турмуш». 

ГЕЛЬМИНТОЗ [юн. helmins, helminthos 
— чувалчанг, гижжа] Одам, ҳайвон ва ўсим- 
ликларда гельминтлар келтириб чиқарувчи 
касаллик. 

ГЕЛЬМИНТОЛОГИЯ [гельминт + юн. 
logos — таълимот] Гельминтларни ҳамда 
тирик организмларда улар келтириб чиқа- 
радиган касалликларни ўрганадиган фан. 
Иммунитетга ўтадиган касалликларнинг 
манбаларига ва гелъминтологияга доир тад- 
қиқотлар кенг ривожланди. Газетадан. 

ГЕМ [юн. haima — қон] Гемоглобиннинг 
унга қизил ранг бериб турадиган оқсилсиз 
қисми. 

ГЕМАТИТ [юн. haima — қон] Таркибида 
асосан темир, шунингдек, марганец, титан, 
алюминий бўлган қизил рангли минерал. 
Лимонит ва гематит минералларининг туси 
бир-бирига жуда ўхшайди. М. Баҳодиров, 
Тупроқшуносликдан амалий машғулотлар. 

ГЕМАТОЛОГИЯ [гемато.. + юн. logos — 
таълимот] тиб. Қон таркибини ва у билан 
боғлиқ касалликларни ўрганувчи фан. 
Тошкентдаги Гематология институтида 
лейкоз — қон раки натижасида юз берадиган 
биокимёвий ва иммунологик ўзгаришлар 
ўрганилмоқда. Газетадан. 

ГЕМИНАТА Кетма-кет келган айнан 
бир турдаги ундош; қўш ундош. Икки, сак- 
киз сўзларида икки ундош ёки гемината 
ҳодисасини кўриш мумкин. «ЎТА». 

ГЕМО-, гемато- [юн. haima, haimatos — 
қон] Ўзлашма байналмилал сўзлар тар- 
кибида келиб, қонга алоқадорликни бил- 
диради. 

ГЕМОГЛОБИН [гемо.. + лот. globus — 
шар, курра] Қизил қон таначалари тарки- 
бида бўладиган ва қонга қизил ранг бера- 
диган ҳамда бутун организмни кислород 
билан таъмин этиб турадиган мураккаб 
оқсил. Тоғ шароитига мослаша бошлаган 
қўйларнинг қонида ўзгариш бўлади: гемо- 
глобин доначалари кўпаяди. С. Анорбоев, 
Оқсой. 

ГЕМОДЕЗ [лот. haemodesum < гемо.. + 
лот. des — -дан, йўқотиш + in — ичида + юн. 
toxikon — заҳар] Организмни, қонни заҳар- 
ли моддалардан, заҳарланишдан тозалаш 
учун ишлатиладиган сариқтусли суюқдори. 


Бўлим врачи жигарингизда оғриқ бор, деб 
менга гемодез тайинлади. «Ёшлик». 

ГЕМОМЕТР [гемо.. + юн. metreo — ўлчай- 
ман] Қонда гемоглобин миқцорини аниқ- 
лайдиган асбоб. 

ГЕМОРРОЙ [юн. haimorrois — қон оқиш] 
Тўғри ичак ва орқа чиқарув йўли веналари- 
нинг кенгайиши; бавосир. Бу шифобахш 
гиёҳдан f бўйимодарон] тайёрланадиган дори- 
дармон геморройдан, шунингдек, бурун, тиш, 
милк ва яралардан қон кетишни тўхта- 
тишда ишлатилади. «Фан ва турмуш». 

ГЕМОТЕРАПИЯ [гемо.. + терапия] Қон 
билан даволаш. 

ГЕН [юн. genos — пайдо бўлиш, келиб 
чиқиш] Ирсиятнинг организм белги ва 
хусусиятларини наслдан наслга ўтказиш 
вазифасини бажарувчи элементар бирлиги 
ва моддий асоси; ирсий белги. Боғичлар ту- 
файли ген информациясини авлоддан авлод- 
га етказиб берувчи ДНК молекулаларининг 
айнан такрорланиши codup бўлиб туравера- 
du. «Фан ва турмуш». 

ГЕНЕАЛОГИК Генеалогияга, шажара- 
га, келиб чиқишга оид. Тилларнинг генеало- 
гик таснифи. 

ГЕНЕАЛОГИЯ [юн. genealogia — шажара, 
келиб чиқиш] 1 Шажара, келиб чиқиш, 
уруғ тарихи. Шарқ тилларини яхши билган 
олим ҳозирги ўзбек адабий тили лексикасини 
унинг генеалогиясига кўра ҳам текширган. 
Газетадан. 

2 Тарихнинг уруғ ва оилалар келиб чи- 
қиши, қариндошлик алоқаларини ўрганув- 
чи бўлими; насабшунослик. 

ГЕНЕЗИС [юн. genezis — келиб чиқиш, 
юзага келиш] Келиб чиқиш, пайдо бўлиш 
тарихи. Туркий тилларда чўзиқ унлиларнинг 
табиати, тарқалиши ва генезиси каби 
масалалар кўпдан мутахассисларнинг диқ- 
қатини жалб қилиб келади. «ЎТА». 

ГЕНЕРАЛ I [лот. generalis — умумий; 
бош, олий] 1 Олий қўмондонлик таркибига 
бериладиган ҳарбий унвон. Армия генерали. 

2 Шу унвонга эга бўлган шахс. Рота 
командири ертўладан бошини чиқариб: «Ўн 
иккита, ўртоқ генерал!» — деди. Шуҳрат. 
Шинелли йиллар. Генерал бошқа бир неча 
командирлар билан комбат ертўласига кир- 
ди. Ойбек, Қуёш қораймас. 

ГЕНЕРАЛ II Бош, асосий. Шаҳарнинг 
генерал плани. 




Генерал репетиция Спектакль ёки кон- 
церт олдидан ўтказиладиган энг сўнгги 
тайёргарлик. Яхши келдингиз, Ефим Данило- 
вич, генерал репетиция! Бошлаб берадиган 
хоримизни бир эшитинг-а. [деди Абдусамат] 
А. Мухтор, Опа-сингиллар. Генерал штаб 
Бош ҳарбий штаб. 

ГЕНЕРАЛ-ГУБЕРНАТОР тар. 20-аср 
бошларидан 1917 йилгача Россияда бир неча 
губерня ёки вилоятларни ўз ичига олган 
маъмурий-ҳудудий бирликнинг олий ҳар- 
бий-маъмурий ҳуқуқларга эга бўлган ҳокими. 
У [Исфандиёрхон] кетма-кет Тошкентга, 
генерал-губернаторга сим қоқарди. С. Сиёев, 
Аваз. [Ҳоким:] Менда ихтиёр йўқ, фақат 
генерал-губернатордан рухсат бўлса бас. М. 
Исмоилий, Фарғона т.о. 

ГЕНЕРАЛИССИМУС [лот. generalissimus 
— энг юқори, олий] Баъзи мамлакатлар 
қуролли кучларида энг олий ҳарбий унвон 
ва шу унвонга эга бўлган шахс. У баланд- 
парвоз генералиссимус эди. Ойбек, Нур қи- 
дириб. 

ГЕНЕРАЛИТЕТ [нем. Generalitat < лот. 
generalis — бош, олий] Армиянинг олий қў- 
мондонлик таркиби; генераллар. 

ГЕНЕРАЛ-ЛЕЙТЕНАНТ [генерал + фр. 
lieutenant — ҳарбий унвон] Қуролли кучларда 
генерал-майордан юқори, иккинчи даража 
генераллик унвони ва шу унвонга эга бўл- 
ган шахс. Черницов армия қўмондони генерал- 
лейтенант Погодиннинг штаб-квартираси- 
га Юръевдан кейин кирди. И. Раҳим, Чин 
муҳаббат. 

ГЕНЕРАЛ-МАЙОР [генерал + лот. ma- 
jor — катта] Қуролли кучларда энг қуйи 
генераллик унвони ва шу унвонга эга бўл- 
ган шахс. Нотаниш киши.. ўқчилар дивизия- 
сининг командири, гвардия генерал-майори 
Собир Раҳимовнинг жанговар фаолиятини 
акс эттирувчи кўпгина эпизодларни суратга 
олган экан. Газетадан. 

ГЕНЕРАЛ-ПОЛКОВНИК Қуролли 
кучларда генерал-лейтенантдан юқори, 
учинчи даража генераллик унвони ва шу 
унвонга эга бўлган шахс. Тиббиёт хизмати 
генерал-полковниги. 

ГЕНЕРАТОР [лот. generator — туғди- 
рувчи, пайдо қилувчи] тех. Бирон-бир ташқи 
манба ҳисобига электр энергияси ишлаб 
чиқарувчи ёки бир энергия турини бошқа 
хил энергияга айлантирувчи қурилма; ап- 


парат. Электр тебранишлар юқори частота- 
ли генератор ёрдами билан механик тебра- 
нишларга айлантирилади. «Фан ва турмуш». 

ГЕНЕТИК [юн. genetikos — туғилиш; 
пайдо бўлиш] от Генетика мутахассиси. 

ГЕНЕТЙК сфт. Генетикага оид; бирор 
нарсанинг келиб чиқиши ва тараққиётини 
ўрганишга оид. Масалан, тугма сўзининг 
генетик маъноси боғични англатади. «ЎТА». 

Генетик касалликлар Наслдан наслга, 
авлоддан авлодга ўтувчи касалликлар; ир- 
сий касалликлар. 

ГЕНЕТИКА [юн. genetikos — туғилиш; 
пайдо бўлиш] Биологиянинг барча тирик 
мавжудотларга хос бўлган ирсият ва турли 
ирсий ўзгаришларни ўрганадиган бўлими. 
Генетика лабораторияси. н [Умид] Ҳали 
бундан кейин генетикага доир бир кўп фикр- 
ларни Чарльз Дарвиндан ҳам топиши керак. 
Мирмуҳсин. Умид. 

ГЕНИАЛ [лот. genialis — истеъдодли] 1 
Ўта юқори даражада истеъдодли, заковатли. 
Гениал шоир. н Уларнинг бирида Навоий.. 
гениал шоир сифатида кўрсатилса, иккинчи 
афсонада оддий чўпоннинг ғамхўри ва раҳ- 
намоси деб талқин этилади. «ЎТА». 

2 Ўта мукаммал, баркамол. Гениал асар. 
Гениал шеър. 

ГЕНИАЛЛИК Ўта истеъдодлилик, доно- 
лик, буюклик. Шеърий санъагтшрда шоирлар- 
нинг гениаллиги яққол кўринади. «ЎТА». 

ГЕНИИ [лот. genius — ўта истеъдодли] 
Ижодий истеъдоднинг энг юксак даража- 
си, улкан талант; шундай хусусиятли шахс. 
Меҳнатда кишиларнинг қобилияти ва та- 
ланти, инсоннинг генийси намоён бўлади. 
Газетадан. 

ГЕНИЙЛИК Ўта истеъдодлилик, буюк- 
лик, даҳолик. Демак, ҳақиқий талант билан 
генийлик бир-биридан кўп ҳам узоқ эмас. У. 
Норматов, Талант тарбияси. 

ГЕНОФОНД, генетик фонд [юн. genos — 
пайдо бўлиш + лот. fundus — асос] Мил- 
латнинг асосий ирсий белгилари; бир тип- 
даги организмларга хос бўлган хусусиятлар 
мажмуаси. Бу эса жиноятчиликнинг ўсиши- 
га, ёшларнинг бузилишига, ҳатто миллат- 
нинг генофонди айнишига сабаб бўлади. Газе- 
тадан. Халқимизнинг президент раҳнамоли- 
гида миллат генофондини соғломлаштириш 
ғояси билан XXI асрга кириб келиши жуда 
муҳим тарихий воқеадир. Газетадан. 




ГЕНОЦИД [юн. genos — уруғ, қабила + 
лот. caedo — ўлдираман] Аҳоли гуруҳларини 
уларнинг ирқи, миллати, дини ва ш. к. 
хусусиятларини рўкач, асос қилиб, қисман 
ёки бутунлай қириб ташлаш. 

ГЕО- [юн. ge — Ер] Ўзлашма байналми- 
лал сўзлар таркибида келиб, Ерга алоқадор- 
лик маъносини ифодалайди, мас., геогра- 
фия, геология. 

ГЕОБОТАНИКА [гео.. + ботаника] 
Ўсимликлар туркумларининг Ер юзида 
муҳит билан боғлиқ ҳолда жойлашишини 
ва тақсимланиш қонуниятларини ўргана- 
диган фан. Геоботаника номи билан юрити- 
лувчи соҳа ер қаърининг сир-асроридан киши- 
ларни воқиф этиб туради. Газетадан. 

ГЕОГРАФ География мутахассиси. Буюк 
математик, астроном ва географ, ҳозирги 
замон алгебрасининг отаси Муҳаммад ал- 
Хоразмий VIII аср охири — IX асрнинг биринчи 
ярмида яшаб ижод этди. «Фан ва турмуш». 

ГЕОГРАФИК Географияга оид. Геогра- 
фик атлас. Географик ном. н Бу ҳаракат 
прогрессив, инсоний ҳаракатдир, бу ҳаракат 
тор, миллий, ирқий ёки географик доира- 
ларда чулғаниб қолаётгани йўқ. «ЎТА». 

ГЕОГРАФИЯ [гео.. + юн. grapho — ёзаман] 
1 Ер курраси ва унинг сатҳини, иқпимини, 
Ер юзида аҳоли ва моддий ресурсларнинг 
жойланишини, турли ҳудуд ва мамлакат- 
ларда ишлаб чиқариш шароити ва ишлаб 
чиқаришнинг тараққиёти хусусиятларини 
ўрганувчи табиий ва ижтимоий фанлар 
мажмуи. Табиий география. Иқтисодий геог- 
рафия. География таълими. н -Нега ўқи- 
майди, ўқийди, — деди география ўқитувчиси 
Дилфузага қараганча бош силкиб. Ў. Ҳоши- 
мов, Қалбингга қулоқ сол. Муаллимлари 
бошчилигида географиядан экскурсияга ке- 
лишган эди. С. Кароматов, Олтин қум. 

2 Бирор нарсанинг Ер юзида ёки унинг 
маълум ҳудудида тарқалиш, тақсимланиш 
доираси. Ҳайвонот географияси. Тупроқ 
географияси. 

ГЕОДЕЗИК Геодезияга оид. Геодезик 
чизиқ. н Вилоят газетасида Самарқанд 
давлат университетининг доценти Амир 
Xamunoe геодезик йўл билан ер ости ёдгор- 
ликларини аниқламоқчи деган ахборот бо- 
силди. «Гулистон». 

ГЕОДЕЗИСТ Геодезия мутахассиси. 
Пешма-пеш тозаланган ерларга текислов- 


чилар кетидан геодезистлар, геологлар етиб 
келдилар. И. Раҳим, Тинимсиз шаҳар. 

ГЕОДЕЗИЯ [гео.. + юн. daio — бўламан, 
ажратаман] Ернинг шакл ва ўлчамларини 
аниқпаш, Ер юзасини план ва хариталарда 
акс эттириш тўғрисидаги, турли хил муҳан- 
дислик-техник ишпарни амалга оширишдаги 
ўлчамлар ҳақидаги фан. Район архитектори 
қўлида машина ҳам, геодезия асбоблари ҳам 
йўқ. Газетадан. 

ГЕОКИМЁ [гео.. + кимё] Ернинг кимё- 
вий таркибини, унда кимёвий элементлар- 
нинг тарқалиши, уларнинг бир жойдан 
иккинчи жойга кўчиши қонуниятларини 
ўрганувчи фан. 

ГЕОКИМЁВИЙ Геокимёга оид, алоқа- 
дор. Геокимёвий жараёнлар. 

ГЕОЛОГ Геология мутахассиси. Култой 
уйдан қочиб, Сибирда геологлар отрядида 
юкчи бўлиб юрганини мақтаниб гапирди. А. 
Мухтор, Бўронларда бордек ҳаловат. 

ГЕОЛОГИК Геологияга оид. Геологик ха- 
рита. Геологик қидириш. Геологик жараён. н 
У вақтда ўша жойларнинг геологик хари- 
таси ҳам йўқ эди. С. Анорбоев, Ўзбекистон 
олтини. 

Геологик вақт Тоғ жинси қатламининг 
пайдо бўлишига кетган, бир ёки бир неча 
миллион йилга тенг бўлган вақт. 

ГЕОЛОГИЯ [гео.. + юн. logos — тушунча, 
таълимот] Ер қобиғи ва Ернинг тузилиши, 
таркиби ҳамда ривожланиш тарихи, фой- 
дали қазилмаларни қидириш усуллари ҳа- 
қидаги фанлар мажмуи. Олтин муаммосини 
ҳал этиш — геология олдида кўндаланг тур- 
ган ғоят улкан вазифалардан бири. С. Каро- 
матов, Олтин қум. 

ГЕОМЕТРИК Геометрияга оид. Геомет- 
рик шакл. Геометрик аксиома. н Айтишлари- 
га кўра, бу ер Пекин шаҳрининг геометрик 
маркази ҳисобланар экан. «Шарқ юлдузи». 

ГЕОМЕТРИЯ [гео..+ юн. metreo — ўл- 
чайман] Математиканинг фазовий шакллар 
ва улар ўртасидаги муносабатларни ўргана- 
диган бўлими. Евклид геометрияси. 

ГЕОМОРФОЛОГИК Геоморфологияга 
оид, алоқадор. Маълумки, одамларнинг геог- 
рафик объектларни номлаш тажрибасида 
шу жойларнинг геоморфологик хусусиятлари 
муҳим ea асосий белгилардан ҳисобланган. 
«ЎТА». Умумий маълумотлардан Синтобнинг 
геоморфологик характеристикасига етгач. 




Шерали ҳар бир ҳарфни ҳижжалай бошлади. 
С. Кароматов, Олтин қум. 

ГЕОМОРФОЛОГИЯ [гео.. + морфо- 
логия] Ер юзаси (қуруқлик, денгиз ва 
океанларнинг туби) рельефи, унинг келиб 
чиқиши ва ривожланиш тарихи ҳақидаги 
фан. Далага чиқишдан илгари, текишрил- 
моқчи бўлган жойнинг геологияси, геомор- 
фологияси, релъефи, гидрогеологияси, ўсим- 
лиги билан тўлиқ ва пухта танишмоқ лозим. 
М. Баҳодиров, Тупроқшуносликдан амалий 
машғулотлар. 

ГЕОПОЛИТИК қ. геосиёсий. Бу ерда 
дунёдаги кўпгина йирик давлатларнинг гео- 
политик ва стратегик манфаатлари тўқ- 
нашади. Газетадан. Шахсан мен Ўзбекистон 
ва Россия ўртасидаги дўстлик алоқалари 
нафақат олис истиқболга мўлжалланган 
геополитик, балки инсоний нуқтаи назардан 
ҳам ғоят муҳим аҳамиятга эгадир, деб 
биламан. Газетадан. 

ГЕОПОЛИТИКА [гео.. + юн. politike — 
давлатни бошқариш санъати] қ. геосиёсат. 

ГЕОСИЁСАТ [гео.. + сиёсат] Муайян бир 
мамлакат ўрни, табиий бойликлари, иқлими 
ва бошқа географик омилларининг давлат 
ташқи сиёсатига таъсирини ифодаловчи 
сиёсатшунослик назарияси. 

ГЕОСИЁСИИ Геосиёсатга, географик 
сиёсатга асосланган, алоқадор. Ўзбекис- 
тоннинг қатъий (аксилфундаменталистик) 
муносабати нафақат минтақада, балки 
жаҳон ҳамжамиятида ҳам геосиёсий муво- 
занатни сақлашга кўп жиҳатдан кафолат 
беради. «Фан ва турмуш». 

ГЕОСТРАТЕГИК [гео.. + юн. strategia — 
қўшинни бошлаб бориш] Ҳудудий-стра- 
тегик жиҳатдан муҳим. Иқтисодий ҳамкор- 
лик ташкилотига аъзо давлатлар ҳудуди ноёб 
геостратегик макон бўлиб, бой маданий ме- 
рос, қадимий цивилизация ва гўзал анъана- 
ларгаэга. Газетадан. 

ГЕОСФЕРА [гео.. + юн. sphaira — шар] 
Ернинг концентрик қобиқларидан бири. 
Тошкент заминини Ер марказигача уч асосий 
қобиққа, яъни геосферага ажратиш мумкин. 
«Фан ва турмуш». 

ГЕОФИЗИК Геофизика мутахассиси. 

ГЕОФИЗИК Геофизикага оид. Геофизик 
тадқиқотлар. 

ГЕОФИЗИКА [гео.. + физика] Ер шари- 
нинг умумий физик хоссаларини ва унинг 


турли қатламларида содир бўладиган жара- 
ёнларни ўрганадиган фанлар мажмуи. Гео- 
физика институти маълумотида кўрсатил- 
ганидек, об-ҳавонинг айниши мўлжалдагидан 
анча олдин бошланди. «Фан ва турмуш». 

ГЕОФОН [гео.. + юн. phone — товуш, садо] 
махс. Ер қобиғининг юқори қатламларида 
тарқалувчи товуш тўлқинларини қабул қи- 
лувчи асбоб. 

ГЕОХИМИК қ. геокимёвий. 

ГЕОХИМИЯ қ. геокимё. 

ГЕОЦЕНТРИК [гео.. + лот. centrum < юн. 
kentron — тўплаш, тўпланиш; марказ]: 
геоцентрик система Ер — коинот маркази, 
Қуёш ва б. сайёралар унинг атрофида ай- 
ланади, деб ҳисобловчи таълимот. Мар- 
казида Ер турган олам системаси геоцент- 
рик система дейилади. «Астрономия». 

ГЕПАРД [фр. guepard] Мушуксимонлар 
оиласига мансуб йиртқич сутэмизувчи 
ҳайвон. 

ГЕПАТИТ [юн. hepar, hepatos — жигар] 
Жигарнинг яллиғланиши. Вирусли гепатит 
юқумли касаллик бўлиб, унда асосан жигар 
шикастланади. «Фан ва турмуш». 

ГЕРАЛЬДИКА [лот. heraldus — жарчи, 
хабарчи] айн. гербшунослик. 

ГЕРБ [пол. herb < нем. Erbe — мерос] 
Давлат, шаҳар, табақа, уруғ ва ш. к. нинг 
байроқ, пул, муҳр кабиларда тасвирланган 
алоҳида фарқли белгиси. Ўзбекистоннинг 
давлат герби. н Ҳамқишлоқлар дилида 
Яшайди шундай истак: Гербимизни пахта- 
дай Безасин кумуш ипак. Зулфия, Юрагимга 
яқин кишилар. 

ГЕРБАРИИ [лот. herbarium — ўт-ўлан, 
ўсимликлар ҳақидаги китоб] Маълум (ил- 
мий, таълимий) мақсадлар учун ўзига хос 
усулларда йиғиб олиб қуритилган ўсим- 
ликлар мажмуи. Доривор ўсимликлар гер- 
барийси. н Бу ўлжаларни мактаб биология 
кабинетига тўплаб, болалар билан герба- 
рийлар ясарди. Ҳ. Назир, Сўнмас чақмоқпар. 

ГЕРБИЦИДЛАР herba — ўт + caedo 
— ўлдираман] қ.х. Бегона ўтларни йўқотиш 
учун қўлланадиган кимёвий моддалар. 
Чигитни ерга экиш билан бир пайтда ўғит, 
гербицид ҳам солиш лозим. Газетадан. 
Ўзбекистонда ноорганик минерал ўғитлар, 
гербицидлар ea пестицидларнинг қўлланиши 
энг юқори нормалардан ҳам ўнлаб баравар 
ортиқэди. Газетадан. 




ГЕРБШУНОСЛИК Тарих фанининг 
гербларни ўзига хос тарихий манбалар си- 
фатида ўрганувчи ёрдамчи соҳаси. Насаб- 
шунослик (генеалогия) ва гербшунослик (ге- 
ралъдика) — ҳали ўрганилмаган жабҳалар. 
«Мулоқот». 

ГЕРДАИМОҚ 1 Виқор билан кўкраги- 
ни кериб, қаддини ростлаб юрмоқ. Барот 
полвон девдай гердайиб турган мингбошининг 
ёнига борди. М.Исмоилий, Фарғона т.о. 
Бойвачча кўчада, халқ орасида қандай бўлса, 
уй ичида ҳам шундай гердайган, зуғумли эди. 
Ойбек, Танланган асарлар. 

2 кўчма Ортиқ даражада мағрурланмоқ, 
манманлик қилмоқ, керилмок, кеккаймоқ. 
Маълумотим етарли, деб гердайган киши кўп 
билимлардан бебаҳра қолади. Р. Усмонов, 
Одобнома. Ғафур Ғуломнинг бу гаплари, ал- 
батта, ҳозиргина кириб келган, арузда тўрт- 
тагина ғазал ёзиб гердайиб юрган кишига 
ишора эди. Шукрулло, Сайланма. 

ГЕРИАТРИЯ [юн. geron — кекса, қари + 
iatreia — даволаш, ғамхўрлик] Тиббиётнинг 
кексаларга хос касалликларни, уларнинг 
кечиш хусусиятларини ўрганадиган, бундай 
касалликларнинг олдини олиш ва даволаш 
усулларини ишлаб чиқадиган бўлими. 

ГЕРМА [юн. herma < савдо ва даромад 
худоси Hermes номидан] Юқори учи одам- 
нинг боши шаклида тугалланувчи тўрт бур- 
чакли устун. 

ГЕРМАН қ. германлар. 

ГЕРМАНИЗМ тлш. Герман тилларидан, 
асосан немис тилидан ўзлаштирилган сўз 
ва иборалар. 

ГЕРМАНИЙ [лот. Germanium < каш- 
фиётчи олимнинг ватани — Германия номи- 
дан] Менделеев даврий системасининг IV 
гуруҳига мансуб кимёвий элемент, қаттиқ 
оқ-кулранг металл. Яримўтказгичлар ҳосил 
қилишда германий, селен, теллур, индий, гал- 
лий каби нодир металлар муҳим роль ўйнай- 
ди. «Фан ва турмуш». 

ГЕРМАНИСТ Германистика мутахас- 
сиси. 

ГЕРМАНИСТИКА 1 Герман тилли 
халқларнинг тиллари, адабиёти, тарихи, 
моддий ва маънавий маданиятини ўрга- 
надиган илмлар мажмуи. 

2 Тилшуносликнинг герман тиллари- 
нинг шаклланиш жараёнлари ва қону- 
ниятларини ўрганадиган соҳаси. 


ГЕРМАНЛАР [лот. germanus — қардош, 
қариндош, яқин киши; ҳақиқий] 1 Мар- 
казий, Ғарбий ва Жануби-ғарбий Европада 
яшаган қадимий қабилаларнинг умумий 
номи. 

2 айн. немислар. 

ГЕРМЕТИК [юн. Hermes — идишларни 
зичлаб беркитишни ўйлаб топган мисрлик 
олим номидан] Зич беркитиладиган, ҳаво 
ёки суюқликни мутлақо ўтказмайдиган. 
Герметик идиш. н Борди-ю, у ерда герметик 
эшикнинг бирон ери дарз кетиб, ичкарида 
сиқилган ҳаво отилиб чиқаётган бўлса-чи! А. 
Мухтор, Туғилиш. 

ГЕРМЕТИКЛИК Ҳаво ёки суюқликни 
мутлақо ўтказмаслик. Корабелъников газ қу- 
дуқларининг пухта герметиклигини таъмин 
этадиган комплекс тадбирлар кўришни так- 
лиф қилди. И. Раҳим, Тақдир. 

ГЕРОИН [фр. heroine] Кучли таъсир 
этувчи наркотик модда. Героин билан қўлга 
тушмоқ. Героин савдоси. 

ГЕРОНТОЛОГИЯ [юн. geron, gerontos — 
қари, кекса + logos — тушунча, таълимот] 
Тиббиёт ва биология фанларининг тирик 
организмлар, жумладан, одамнинг қариш 
жараёнини ўрганувчи бўлими. Конференция 
қатнашчилари геронтология ва гериатриянинг 
ҳозирги аҳволини таҳлил қилиб, узоқ яшаш 
муаммоларини ишлаб чиқишди. Газетадан. 

ГЕРЦ [немис олими Г. Герц (Hertz) но- 
мидан] физ. Даврий тебранишлар частота- 
сининг ўлчов бирлиги. Частота — бу бир 
секунддаги тўлиқ тебранишлар сонидир, у 
герц билан ўлчанади. «Фан ва турмуш». 

ГЕРЦОГ [нем. Herzog — сайланган ҳарбий 
бошлиқ] Ғарбий Европада юқори табақа 
дворянларга, князларга бериладиган олий 
унвонлардан бири ва шу унвонга эга бўлган 
шахс. 

ГЕСТАПО [нем. Gestapo < Geheime Staat- 
spolizei — махфий давлат полицияси] Гит- 
лерчилар Германиясида: антифашистларга 
нисбатан қонли кураш йўлини тутган яши- 
рин давлат полицияси. Икки қўлим кишанда, 
Гестапо қилар сўроқ. Ё. Мирзо. 

ГЕСТАПОЧИ Гестапода хизмат қилувчи 
киши. 

ГЕТМАН [пол. hetman < нем. Hauptmann 
— бошлиқ] 1 16-17-асрларда Украинада: 
казак қўшинларининг сайлаб қўйиладиган 
бошлиғи; 17-18-асрларда: Украина ҳокими. 




2 16-18-асрларда Польшада ва Литвада: 
давлат ҳарбий кучларининг бош қўмондони. 

ГЕТРА [фр. guetres] Оёқнинг тиззадан 
тўпиққача бўлган қисмини қоплаб турувчи 
иссиқ пайпоқ тури. 

ГИАЦИНТ [ юн. Hyakinthos — гулга 
айлантирилган мифологик йигит номидан] 
Пиёзгулдошлар оиласига мансуб кўп йиллик 
ўсимликлар туркуми. Тошкент шаҳрининг 
кўпгина кўчалари гиацинт, шойигул.. ва 
бошқа гуллар билан безанди. Газетадан. 

ГИББОН [ингл. gibbon] Шарқий Осиё 
мамлакатларида дарахтда яшовчи кичкина, 
одамсимон маймуннинг бир тури. 

ГИБРИД [лот. hibrida — қон қўшилиши; 
дурагай, чатишма] Чатиштириш, дура- 
гайлаш натижасида ҳосил қилинган янги 
ўсимлик ёки ҳайвон; дурагай. Гибрид уруғ. 
Гибрид қўй. н Умиднинг гулларга маҳлиё 
бўлиб турганини кўрган Салимхоннинг укаси 
гап қотди: -Мана бу немис гибриди, «Ҳейне» 
деб аталади. Мирмуҳсин, Умид. 

ГИБРИДЛАШ Ўсимлик ёки ҳайвон- 
ларнинг янги нав-жинсларини етиштириш 
мақсадида уларнинг турли нав ёки жинс- 
ларини ўзаро чатиштириш. Паррандачиликда 
ҳам.. наслчилик ишига, гибридлашга эътибор 
бериш лозим. Газетадан. 

ГИБРИДЛАМОҚ Дурагайлаш, чатиш- 
тириш йўли билан янги нав етиштирмоқ. 

ГИГАНТ [юн. gigantos — улкан, жуда 
катта] 1 сфт. Жуда катта, улкан; буюк. Гигант 
қурилиш. н Одимловчи гигант экскаватор, 
Шаҳдам юриб борар, мисли паҳлавон. Ф. Зо- 
ҳид Туямўйин қўшиғи. 

2 от Ўз иши, ажойиб хислатлари билан 
бирор соҳада салмоқпи ўрин эгаллаган шахс, 
буюк сиймо. Навоий каби гигант санъат- 
корлар ижодида, масалан, дидактикага ҳам 
катта ўрин берилган. Газетадан. 

ГИГИЕНА [юн. hygieinos — шифобахш, 
соғломлаштирувчи] Тиббиётнинг инсон 
организмига ташқи муҳитнинг турли-туман 
омиллари таъсирини ўрганадиган ва шу 
асосда касалликларнинг олдини олиш, 
соғлиқни сақлаш чоралари ва қоидаларини 
ишлаб чиқадиган бўлими. Гигиена қоидалари. 
н Бир куни райондан доктор келиб, «Кун- 
далик турмушда гигиена» мавзуида лекция 
ўқиди. А. Қаҳҳор, Қўшчинор чироқлари. 

ГИГИЕНИК 1 Гигиенага оид; гигиена 
талабларига асосланган. Гигиеник қоидалар. 

2 Гигиена талабларига жавоб берадиган. 
Гигиеник кийим. 

ГИГРО- [юн. hygros — нам, ҳўл] Байнал- 
милал ўзлашма сўзлар таркибида келиб, 
намлик, намгарчиликка алоқадорликни 
билдиради, мас., гигрометр. 

ГИГРОМЕТР [гигро.. + юн. metreo — ўл- 
чайман] Ҳаво намлигини ўлчайдиган асбоб. 

ГИГРОСКОПИК [гигро.. + юн. skopeo — 
кўраман] Намни тез ўзига тортиб оладиган, 
намга ўч. Гигроскопик naxma. н Ундан гигро- 
скопик намнинг камайиши тайёр маҳсулот- 
нинг механик мустаҳкамлиги ортишига 
имкон беради. «Фан ва турмуш». 

ГИД [фр. guide — йўл бошловчи; ўтказгич] 
Туристларни, сайёҳларни шаҳарнинг ёки 
бирор ҳудуднинг хушманзара, диққатга са- 
зовор жойлари билан таништирадиган шахс. 
Юртимизда ҳозир ёлғиз Бамаъни инглиз шу! 

— Ҳазилкаш гид кулдирмоқчи, Кўзида эса 
қайғу. А. Мухтор, Афинада Байрон ҳайкали. 

ГИДИР I |й. ja<. — хижолат; ташвиш; 
ғам-алам] 1 Ёмон ният, ғараз; кек. Кўнглида 
гидири йўқ одам. н Кек, гидирни билмайди- 
ган Шерали Каримга қараб кулди. С. Каро- 
матов, Олтин қум. 

2 кўчма Шубҳа; хавотир. Майорнинг бун- 
чалик очилиб гаплашиши Аъзамнинг кўнг- 
лидаги гидирини тарқатгандек бўлди, руҳи 
ёришди. Шуҳрат, Жаннат қидирганлар. 

ГИДИР II [юн. гидро] с. т. Гидростанция. 
[Ражаб бобо :] Гидир қураётганимизни айт- 
дим, бечора бирам севинди. С. Аҳмад, Қадр- 
дон далалар. Бўзсув дамланиб, гидир бўлар- 
миш. А. Абдуқодиров, Бўзсувдан Сирдарёгача. 

ГИДРАВЛИК 1 Суюқлик босими таъ- 
сирида ишлайдиган. Гидравлик npecc. н У 
[ Шодиев ] гидравлик усулда бошқариладиган 
янги мола ихтиро қилди. Газетадан. 

2 Гидравликага оид, алоқадор. Гидравлик 
қонуният. 

ГИДРАВЛИКА [юн. hydor — сув + aulos 

— найча] Суюқликларнинг мувозанати ва 
ҳаракати қонунларини ўрганадиган ҳамда 
улардан фойдаланиб, гидротехниканинг 
амалий масалаларини ҳал қилиш билан 
шуғулланадиган фан; механика бўлими. 

ГИДРАНТ [юн. hydor — сув] Водопровод 
қувурлари йўлига ўрнатилган сув олиш 
крани. Ҳанчадан-қанча гидрантлар, макка- 
жўхори далалари орқада қолиб кетди. Ш. 
Ғуломов, Бўз ерлик бўз йигитлар. 




ГИДРАТЛАНИШ [юн. hydor — сув] ким. 
Турли кимёвий моддаларнинг сув билан 
бирикиши. 

ГИДРАТЛАР [юн. hydor — сув] ким. Турли 
кимёвий моддаларнинг гидратланиши на- 
тижасида ҳосил бўладиган қаттиқ, суюқ ва 
газ ҳолидаги моддалар. 

ГИДРЕМИЯ [гидро.. + юн. haima — қон] 
Қонда сувнинг кўпайиб кетиши, қоннинг 
суйилиши. 

ГИДРИДЛАР [юн. hydrogen — сув ҳосил 
қилувчи < hydor — сув + genos — туғилиш, 
пайдо бўлиш] Водороднинг бошқа элемент- 
лар билан ҳосил қилган бирикмалари. 

ГИДРО- [юн. hydor — сув, суюқлик, 
намлик] Байналмилал ўзлашма сўзлар тар- 
кибида келиб, сувга, сув ҳавзаларига, нам- 
лик ва водородга алоқадорликни билдиради, 
мас.: гидрология, гидробиология, гидридлар. 

ГИДРОАКУСТИКА [гидро.. + акустика] 
Акустиканинг товушнинг сувда тарқалиш, 
қайтиш ва сўниш хусусиятларини ўргана- 
диган бўлими. 

ГИДРОБИОЛОГИЯ [гидро.. + биология] 
Биологиянинг сувда яшовчи организмлар 
ҳаётини, уларнинг яшаш шароити билан 
ўзаро муносабатини ўрганадиган бўлими. 

ГИДРОГЕНЕРАТОР [гидро.. + гене- 
ратор] Сувнинг ҳаракат энергиясини электр 
энергиясига айлантирадиган генератор. 

ГИДРОГЕОЛОГ Гидрогеология мута- 
хассиси. Сўзига далил сифатида у сўнгги беш 
йил ичида гидрогеологлар ва тупроқшунос- 
лар тўплаган маълумотларни келтирди. 
«Гулистон». 

ГИДРОГЕОЛОГИК Гидрогеологияга 
оид. Гидрогеологик тадқиқот. 

ГИДРОГЕОЛОГИЯ [гидро.. + геология] 
Геологиянинг ер ости сувларининг пайдо 
бўлиши, оқиши ва бошқа хусусиятларини 
ўрганадиган бўлими. 

ГИДРОДИНАМИК Гидродинамикага 
оид. Гидродинамик текишришлар. 

ГИДРОДИНАМИКА [гидро.. + дина- 
мика] Гидромеханиканинг суюқликлар ва 
газлар ҳаракатини ҳамда уларнинг нисбий 
ҳаракатида учраган қаттиқ жисмлар билан 
ўзаро таъсирини ўрганадиган бўлими. 

ГИДРОИЗОЛЯТОР [гидро.. + изолятор] 
Иншоотларни сув ёки бошқа емирувчи 
суюқликлар таъсиридан сақловчи материал. 
Ҳозирча Тошкент лак-буёқ заводи бунинг 


учун зарур миқдорда гидроизолятор тайёр- 
лаб беради. Газетадан. 

ГИДРОИНШООТ [гидро.. + иншоот] айн. 
гидротехник иншоот қ. гидротехник. Гигант 
каналнинг мураккаб шароитларда қурил- 
ганлиги гидроиншоот қурувчиларининг омма- 
вий қаҳрамонлигидан ҳам далолат беради. 
Газетадан. 

ГИДРОКИМЁ [гидро.. + кимё] Гидро- 
сферани ташкил қилувчи сувларнинг кимё- 
вий таркибини ҳамда уларнинг турли жара- 
ёнлар таъсирида ўзгариш қонуниятларини 
ўрганадиган фан. 

ГИДРОКОРТИЗОН [гидро.. + лот. cortex 

— пўст] Ревматизм, лейкоз каби касаллик- 
ларни даволашда ишлатиладиган дори. 
Гидрокортизон сутсимон оқ суюқлик бўлиб, 
оғзи беркитилган шишаларда сақланади ва 
фақат врачнинг рухсати билангина қўлла- 
нади. «Фан ва турмуш». 

ГИДРОЛИЗ [гидро.. + юн. lysis — ажра- 
лиш, парчаланиш] ким. Мураккаб модда- 
ларнинг сув таъсири билан таркибий қисм- 
ларга ажралиб, янги моддалар ҳосил бў- 
лиши. Гидролиз саноати. н Озуқа ачит- 
қилари қимматли оқсил ем ҳисобланади. 
Бундай ачитқиларни гидролиз саноати қа- 
миш, ғўзапоя ва похолдан тайёрлаб бериши 
мумкин. Газетадан. 

ГИДРОЛИЗЧИ Гидролиз саноатида иш- 
ловчи ходим. Гидролизчилар янги йилнинг 
дастлабки кунлариданоқ ишлаб чиқариш- 
да юқори кўрсаткичларга эришмоқдалар. 
Газетадан. 

ГИДРОЛОГ Гидрология мутахассиси. 
Бу ерга гидролог профессор И.Я.Каминский 
бошлиқ тажрибали чўлқуварлар келишди. 
«Ўзбекистон қўриқлари». 

ГИДРОЛОГИК Гидрологияга оид. Гид- 
рологик харита. 

ГИДРОЛОГИЯ [гидро.. + юн. logos — 
таълимот] Ер юзидаги сувларни, уларнинг 
буғланишини, қайта сувга айланишини, 
сингишини ва бошқа хусусиятларини ўрга- 
надиган фан. 

ГИДРОЛОКАТОР [гидро.. + лот. loKatio 

— жойлаштириш] Сув остидаги объектлар- 
нинг вазиятини аниқлайдиган гидроакустик 
асбоб. 

ГИДРОМЕЛИОРАТИВ Гидромелио- 
рацияга оид. У ўтган йили Тошкентдаги 
ирригация инженерлари институтининг 




гидромелиоратив ишлар механизацияси 
факулътетини битирди. Ҳ. Назир, Ўтлар 
туташганда. 

ГИДРОМЕЛИОРАТОР Гидромелио- 
рация мутахассиси. -Ўзимизда гидроме- 
лиоратор бўлиб ишлайди, — дейди у [Амир 
Фармон Болтаев]. Б. Маҳмудов, Олтин 
юлдузлилар. 

ГИДРОМЕЛИОРАЦИЯ [гидро.. + 
мелиорация ] Ерлардан қишлоқ хўжалигида 
фойдаланиш учун уларни қуритиш ёки 
суғориш орқали яхшилашга қаратилган 
турли чора-тадбирлар тизими. 

ГИДРОМЕТЕОРОЛОГИЯ [гидро.. + 
метеорология] Ернинг атмосферавий ва 
гидрологик шарт-шароитларига алоқадор 
жараёнларни ўрганадиган фан. Халқ хўжа- 
лиги гидрометеорологияга ишонади. Чунки бу 
фан ҳар қандай бало-қазони олдиндан айтиб 
беради. И. Раҳим, Тинимсиз шаҳар. 

ГИДРОМЁХАНИЗАЦИЯ [гидро.. + ме- 
ханизация] Ер қазиш ва кон ишларини сув 
оқими энергияси ҳисобига бажариш усули. 

ГИДРОМЕХАНИКА [гидро.. + механика] 
Механиканинг суюқликлар ва газларнинг 
мувозанати ва ҳаракатини, шунингдек, 
суюқлик билан унга ботирилган қаттиқ 
жисмларнинг ўзаро таъсирини ўрганадиган 
бўлими. 

ГИДРОНАСОС [гидро.. + насос] Сув 
насоси. -Гидронасоснинг трубаси ёрилиб 
кетди, — деди у ҳаяжонда , бошқа цехлардан 
чопиб келган кишиларга. Газетадан. 

ГИДРОНИМ [гидро.. + юн. onyma — ном] 
Дарё, сув ҳавзаларининг номи. Дарҳақиқат, 
Муртб гидроними суғд тилидаги «марг» ўзаги 
билан алоқадор. «ЎТА». 

ГИДРОПОДЪЁМНИК [гидро.. + подъ- 
ёмник] Сув кучи билан ишлайдиган кўтар- 
гич механизм. 

ГИДРОПОНИКА [гидро.. + юн. ponos — 
иш, меҳнат] қ. х. Ўсимликларни тупроқсиз, 
озиқлантирувчи эритма ёрдамида ўстириш. 
Институтнинг.. тажриба базасида гидро- 
поника усулларида моллар учун озуқа етиш- 
тириш йўлга қўйилди. Газетадан. 

ГИДРОСАМОЛЁТ [гидро.. + самолёт] 
Сувдан кўтарилиш ва сувга қўнишга мос- 
ланган самолёт. Гидросамолёт созлангач, 
парвозда давом этди. «Фан ва турмуш». 

ГИДРОСТАНЦИЯ айн. гидроэлектро- 
станция. Гидростанция энди қуёшда ўзининг 


азамат гавдасини ва ойна кўзларини чақ- 
натар эди. Ойбек, О. в. шабадалар. Буни 
Канизак ҳам кўрди ва у ҳам суюниб: -Электр! 
«Янги турмуш» гидростанциясини юрги- 
зишипти! — деди. А. Қаҳҳор, Қўшчинор 
чироқлари. 

ГИДРОСТАТ [гидро.. + статика] Сув ости 
тадқиқотлари ва ишларини бажаришга 
мўлжалланган аппарат. 

ГИДРОСТАТИК Гидростатикага оид. 
Гидростатик босим. 

ГИДРОСТАТИКА [гидро.. + статика] 
Гидромеханиканинг суюқликлар муво- 
занатини ва уларга ботирилган жисмлар- 
га суюқликнинг таъсирини ўрганадиган 
бўлими. 

ГИДРОСФЕРА [гидро.. + сфера] Ер 
юзидаги барча сувлар (океан, денгиз, кўл, 
дарё ва б..) мажмуи. 

ГИДРОТЕРАПИЯ [гидро.. + терапия] Сув 
билан муолажа қилиш, даволаш. Гидро- 
терапия (сув воситаси билан даволаш), қуёш 
ва балчиқлар билан даволаш, қисман сувдан 
фойдаланиш (ёз мавсумида) каби даволашлар 
мавжуддир. Н. Исмоилов, Касалларни пар- 
вариш қилиш. 

ГИДРОТЁХНИК Гидротехника мута- 
хассиси. 

ГИДРОТЕХНЙК Гидротехникага оид. 
Мураккаб қурилиш ишларида, кўмир ва 
маъдан қазишда, шунингдек, гидротехник 
ишларда тебранма ҳаракат асқатади. «Фан 
ва турмуш». 

Гидротехник иншоотлар Табиий ва 
сунъий сув оқимларидан фойдаланиш ёки 
сувнинг емириш таъсирига қарши курашиш 
учун қуриладиган иншоотлар (каналлар, 
тўғонлар, гидроэлектростанциялар, суғо- 
риш иншоотлари ва ш. к.). 

ГИДРОТЕХНИКА [гидро.. + техника] 
Техниканинг сув ресурсларидан халқ хў- 
жалигида фойдаланиш ва турли хил сув 
офатларига қарши курашиш мақсадида 
қуриладиган гидротехник иншоотларни 
лойиҳалаш ва қуриш ишлари билан шуғул- 
ланадиган соҳаси. Чорвоқ сув омбори бизда 
катта таассурот қолдирди. Бу жойда тўп- 
ланган сув муносиб бойликдир. Биз бундай 
иншоотлар ҳақида, Ўзбекистонда яратилган 
гидротехника иншоотлари ҳақида, суғори- 
ладиган ҳосилдор ерлар ҳақида орзу қила- 
япмиз. Газетадан 




ГИДРОТУРБИНА [гидро.. + турбина] 
Сув оқими билан ҳаракатга келадиган пар- 
ракли гидравлик двигатель. Ҳозир анави 
одамлар гидротурбинани ўрнаштираётибди. 
С. Анорбоев, Ишон, денгиз бўлади. 

ГИДРОУЗЕЛ [гидро.. + р. узел — тугун; 
туташиш жойи] Жойлашиши ва уйғунликда 
ишлашига кўра бирлашган бир қанча гидро- 
техник иншоотлар (канал, тўғон, гидро- 
станция ва ш. к.) мажмуи. Оҳангарон дарёси- 
га қурилган гидроузелнинг эса сув ўтказиш 
нормаси секундига энг кўпи билан 750 кубо- 
метр. Газетадан. 

ГИДРОФИЗИКА [гидро.. + физика] 
Гидросферада юз берадиган физикавий жа- 
раёнларни, сувнинг физик хоссаларини 
ўрганадиган фан. 

ГИДРОЭЛЕКТРОСТАНЦИЯ Сув оқими 
энергиясини электр энергиясига айланти- 
риб берувчи механизмлар билан жиҳозлан- 
ган электростанция. Ўзбекистонда қудратли 
гидроэлектростанциялар қуриб, ишга туши- 
рилган. Ш. Рашидов. 

ГИДРОЭНЕРГЕТИК Сув энергиясидан 
фойдаланишга оид. Гидроэнергетик ре- 
сурслар. 

ГИДРОЭНЕРГЕТИКА [гидро.. + энер- 
гетика] Энергетиканинг гидроэлектростан- 
цияларда сув энергиясидан асосан электр 
энергияси ҳосил қилишда фойдаланиш би- 
лан боғлиқ бўлими. Республикада гидроэнер- 
гетика ресурсларининг жуда катта манба- 
лари ҳам мавжуд. Газетадан. 

ГИЁ қ. гиё(ҳ) 1 . Куйганидан табиб бўлиб 
юрибди, Гиёни қуритиб, дори қилибди. 
«Баҳром ва Гуландом». 

ГИЁ(Ҳ) [ ф. — наботот, ўт, ўсимлик] 

1 айн. ўг II. Доривор гиёҳлар. н Тонг ели овлоқ 
қир гиёҳларининг сал maxup, ўткир ҳид- 
ларини уфурарди. О. Ёқубов, Кўҳна дунё. Худо 
яшар ҳар бир гиёҳда, Ҳар дарахтда бордир 
диёнат. Ш. Раҳмон, Юрак қирралари. 

2 Баъзи ўсимликларнинг ширасидан 
тайёрланадиган наркотик моддалар (наша, 
қорадори, кўкнор ва ш. к.). Зиндон бошлиғи 
гиёҳ еб, пинакка кетгандай, шам ёнида 
мудраб ўтирарди. Ойбек, Навоий. 

ГИЁҲВАНД Наша, қорадори, кўкнор ва 
ш. к. наркотикларни истеъмол қилишга 
одатланган одам; банги, нашаванд. Урушнинг 
совуқ таъсири кўкнорихона — такяга ҳам 
кириб келган эди: гиёҳвандлар ҳам сиёсатдан 


гапиришадиган бўлиб қолган эдилар. Ғ. Ғулом, 
Шум бола. 

ГИЁҲВАНДЛИК Наша, кўкнори ва 
бошқа наркотик моддалар истеъмол қилиш 
натижасида келиб чиқадиган касаллик ҳо- 
лати; бангилик. Гиёҳвандлик ёмон иллат 
бўлиб, унга берилиб қолган одам охир-оқи- 
бат тирик мурдага айланади. Газетадан. 
Болаларда ҳалолликни тарбиялашга салбий 
таъсир кўрсатаётган шарт-шароитлардан 
бири — гиёҳвандлик. «Саодат». 

ГИЖБАНГ тақл. с. Чилдирмаларнинг 
баралла янграган овози. Ичкаридаги ўйин- 
кулги, қийқириқ, чилдирманинг гижбанги 
[Алижоннинг] юрагини тимдалади. Мир- 
муҳсин, Чиниқиш. Мастура яллачининг «ёр- 
ёри», шокилали чирмандасининг гижбанги 
бутун маҳаллага эшитилади. К. Яшин, 
Ҳамза. 

ГИЖБАНГЛАТМОҚ Чилдирмани ба- 
ралла янгратиб чалмоқ. Роса қизитилган 
чирмандаларни гоҳ-гоҳ гижбанглатиб қўяр 
эдилар. Ойбек. О. в. шабадалар. 

ГИЖГИЖЛАМОҚ Томонларни бир- 
бирига қарши қўйиб, улар орасида низо 
чиқармоқ. Қўмондон яна шеригини гиж- 
гижлади. «Шарқ юлдузи». Ҳайтовур, ҳам- 
масидан ҳам болаларни гижгижлагани ёмон. 
«Ёшлик». 

ГИЖДА Чети қалин, доира шаклидаги 
нон. Дастурхон турли-туман қанд-қурс, 
мева-чева, анвои мураббо, гижда, чап-чап 
патир, бўғирсоқлар билан зеб берилган. А. 
Қаҳҳор, Кўшчинор чироқлари. Дастурхонда 
гижда, пахтадай оппоқ, Бобом келтирган- 
дай туюлар менга. Г. Жўраева. 

ГИЖДАПАЗ Гижда нон ёпувчи; нонвой. 
Толиби илмларнинг солган дастурхонида.. 
Навбаҳор гузари гиждапазларининг қаймоқ 
маза берадиган қизил гиждасидан тўртта 
қўйилган эди. С. Абдулла, Мавлоно Муқимий. 

ГИЖЖАЛАР Одам, ҳайвон ва бошқа 
тирик организмларда яшаб, касаллик пайдо 
қиладиган паразитларнинг умумий номи; 
гельминтлар. Ичакда ўрнашиб олувчи пакана 
гижжа тухуми ҳам болалар яшовчи муҳитда 
кўп учрайди. «Фан ва турмуш». 

ГИЖИНГ Бўйнини гаж қилиб юра- 
диган; шўх, ўйноқи (от ҳақида). Арава йўли 
ўрмондан бағри кенг даштга чиқди, рессорли 
енгил бричкага қўшилган гижинг қўш от 
илдам юра кетди. М. Муҳамедов, Қаҳрамон 




изидан. Ҳали мен минмаган гижинг тулпор 
мўл, Ҳали мен қувмаган оҳу ҳам анча. Мир- 
темир. 

ГИЖИНГЛАМОҚ 1 Бўйнини гаж қилиб 
ўйноқиламоқ (от ҳақида). Той унинг [жу- 
воннинг] ocmuda гижинглар, ўзини у ёқдан-бу 
ёққа ташлар эди. А. Қаҳҳор, Хотинлар. -Қо- 
рангни кўрсатмай кетдинг? —Иш кўп, дада. 
-Қайтага қизимни бермай турсам бўлар экан, 
— кулиб қўйди Мулло Мусо бобо, — кунора 
тойчоқ боладек гижинглаб келиб турардинг. 
X. Тўхтабоев, Йиллар ва йўллар. 

ГИЛ [ф. ўҚ, — лой; балчиқ] Чинни буюм- 
лар ясаш учун ишлатиладиган оқ лой; 
каолин. Чойнак, пиёла, кимёвий идишлар, 
изоляторлар ва бошқа жуда кўп нарсалар ана 
шу гилдан ясалади. «Фан ва турмуш». Цемент 
хом ашёси — оҳактош ва гил — конлардан 
қазиб олиниб, майдаланади. «Фан ва турмуш». 

ГИЛАМ [ф. ■>_. К — туксиз гилам, палос] 1 
Одатда жун, ипакдан тўқилиб, ерга, полга 
тўшаладиган ёки безак учун хона девор- 
ларига осиб қўйиладиган уй жиҳози; бадиий 
тўқимачилик буюми. Ипак гилам. Туркман 
гилами. н Ocmu maxma пол бўлгани ҳолда, 
полнинг устига қизил гилам ташланган, икки 
ён деворга ҳам қизил гиламчалар қоқилган 
эди. С. Айний. Қуллар. Асл гиламлар тўшалган 
бу хонанинг тўрида ҳозир Аҳмад Танбал ўти- 
рибди. П. Қодиров, Юлдузли тунлар. 

2 кўчма поэт. Ер бетини қоплаб олган 
майса ёки гул. Чўпон қўбуз чалиб, молларин 
ёйди Барқит гилам ёзган тепа, қирларга. 
Уйғун. Шамол майсалар орасида лола гилам- 
ларини силкийди. Ойбек, О. в. шабадалар. 

3 спрт. Кураш тушиладиган спорт ан- 
жоми; татами. Тиламда енгил вазнли полвонлар 
курашмоқдалар. 

ГИЛАМБОФ [гилам + ф. _ al_i — тўқувчи] 

айн. гиламдўз. 

ГИЛАМГУЛ [гилам + гул] Перу ва Бра- 
зилияда ўсадиган гулнинг бир тури. 

ГИЛАМДЎЗ [гилам + ф. jjj — тўқувчи, 
тикувчи] Гилам тўқувчи. Гиламдўз аёл. н 
Мана, гиламдўзларнинг буюмлари. Улар ҳар 
хил материалларга ишланган. Газетадан. 

ГИЛАМДЎЗЛИК айн. гиламчилик. Ўз- 
бекистонда гиламдўзлик қаторида газлама 
ишлаб чиқариш қадимдан кенг ёйилган эди. 
М. Қодиров, Ўзбек халқ оғзаки драмаси. 

ГИЛАМФУРУШ [гилам + ф. <_>ij_>-a — 
сотувчи] Гилам олиб сотувчи. Миркарим 


бойваччанинг отаси Тўқсон бой энг катта 
гиламфуруш бойлардан эди. П. Турсун, Ўқи- 
тувчи. 

ГИЛАМЧИЛИК Гилам тўқиш касби, 
гилам тўқиш билан шуғулланиш. Гилам- 
чилик саноати. 

ГИЛВАТА [ф. «з jj — ўтга чидамли лой] 
геол. Юмшоқ, кулранг тоғ жинси, гилмоя 
(халқ табобатида томоқ оғриғи, оғиз ели- 
киши каби касалликларга қарши дори 
сифатида ишлатилган). Майда савдогарлар 
сақич, гилвата сотишарди. И. Раҳим, Ихлос. 
Ҳалигина қуёш ёғдусида олмоссимон ялтираб 
турган тоғ ёнбағирлари тезда гилвата 
тусига кирди. Ҳ. Назир, Сўнмас чақмоқлар. 

ГИЛКОР [ф. jlilS — бинокор, сувоқчи; 
кулол] Ганч ёки алебастрдан нақш ясовчи 
мутахассис; ганчкор уста. Бухородан келмиш 
сангтарош, Фарғоналик гилкор ҳам бунда. М. 
Али, Гумбаздаги нур. 

ГИЛКОРЛИК Ганчдан нақш ясаш билан 
шуғулланиш. 

гилмоя айн. гилвата. Гилмоя табиатда 
ҳар хил: оқ, кулранг, қўнғир ва бошқа ранг- 
ларда учрайди. М. Зокиров, Бебаҳо хазиналар. 

ГИЛОС \ф. — гилос] 1 Атиргулли- 

лар оиласига мансуб кўп йиллик мевали 
дарахт ва унинг меваси. Сариқ гилос. Қизил 
гилос. н Нурининг ҳовлисидаги гилослар 
гуллаган. Ойбек, Танланган асарлар. 

ГИЛОСЗОР Нуқул гилос экилган, ги- 
лос билан ишғол этилган ер, майдон. Ҳов- 
лининг уч томони бир уй, бир айвон қилиб 
қаторасига солинган янги бинолар билан 
ўралган, бир томони гилосзор боғча. Ойбек, 
Танланган асарлар. 

ГИЛЬЗА [нем. Htilse — қобиқ] 1 Патрон, 
снаряд ва ш. к. ларда ичига порох ва ёнувчи 
модда тўлдириб, оғзига ўқ жойланадиган, 
юпқа деворли, таги берк металл цилиндр. 
Катта йўлда эса болалар тўкилган ўқ, гильза 
ва ҳар хил бузилган қурол қисмларини териб, 
ўйнаб юрардилар. Ойбек, Қуёш қораймас. 

2 Папирос ва сигаретларда ичига тамаки 
тўлдириладиган юпқа қоғоз найча. [Акам\ 
Тайёр гилъзага тамаки тиқиб, папирос ясар 
эди. Ғ. Ғулом, Кечмиш-кечирмишларимдан. 

3 тех. Найча, цилиндр шаклидаги турли 
деталларнинг номи. 

ГИМН [юн. hymnos — қадимги Грецияда 
худолар ва қаҳрамонлар мақтовига бағиш- 
ланган қўшиқ] қ. мадҳия. Баралла янграйди 




гимнимиз куйи, Ва байроқ ел билан ўйнар 
ҳилпираб. Ж. Жабборов. 

ГИМНАЗИСТ Гимназия ўқувчиси. Ўйга 
чўмиб, cye ёқалаб Келар бир ёш гимназист. 
Э. Воҳидов, Нидо. 

ГИМНАЗИЯ \юн. gymnasion — қадимги 
Грецияда таълимни гимнастика билан қў- 
шиб олиб борувчи ўкув-тарбия муассасаси] 
Ўзбекистонда ва айрим хорижий мамлакат- 
ларда: бир қатор фанларни, одатда гумани- 
тар фанларни чуқур ўргатишга ихтисослаш- 
ган ўрта умумтаълим ўқув юрти. Ўқув юрт- 
ларининг янги шакллари — гимназиялар, ли- 
цейлар, коллежлар ривожланади. Газетадан. 

ГИМНАСТ [ юн. gymnastes — гимнастика 
ўқитувчиси] айн. гимнастикачи. Акробат, 
гимнаст, атлет — спортнинг шу турлари 
билан шуғулланувчи шахслар. «ЎТА». 

ГИМНАСТЁРКА [р.\ Тик ёки қайтарма 
ёқали, устидан камар боғланадиган уст кўй- 
лак (расмий ҳарбий кийим). Нормат ўрнидан 
туриб, камарини қаттиқ тортиб, гимнас- 
тёркасини текислади-да, Адолатнинг олдига 
борди. И. Раҳим, Чин муҳаббат. Шерали 
гимнастёркасининг тугмасини ечиб, бўйнини 
уқалади. С. Кароматов, Олтин кум. 

ГИМНАСТИКА [юн. gymnastike < gym- 
nazo — машқ қиламан] 1 Соғлиқни мустаҳ- 
камлашга ёрдам берадиган жисмоний машқ- 
лар мажмуи. Даволаш гимнастикаси. Гимнас- 
тика машқлари. 

2 Спортнинг бир тури. Республикамиз 
пойтахтида ўтган куни эронлик гимнастика 
усталари билан Ўзбекистон гимнастика- 
чиларининг ўртоқлик учрашуви бўлиб ўтди. 
Газетадан. 

ГИМНАСТИКАЧИ Гимнастика билан 
шуғулланувчи киши, гимнастика машқ- 
ларини моҳирлик билан ижро этувчи спорт- 
чи. «Юбилей» спорт саройида эса гимнасти- 
качилар баҳси бошланди. Газетадан. 

ГИНА [ф. 4-1lS — шикоят; таъна] 1 Бирор 
кимсага нисбатан дилда сақпанган хафалик, 
норозилик; кек. Яхшида гина бўлмас. Мақол. 
Гина — адоватнинг қўшниси. Мақол. н 
[Ҳусайн :] Алишер, эски гинсигарни унутинг. 
Гулига бўлган муҳаббатингиз туфайли, қади- 
мий дўстлик ипларини узманг. Уйғун ва И. 
Султон, Алишер Навоий. [Муҳаббат] Менга 
бўлган дилидаги гинасини сездирмасликка 
интилса-да, кўз қарашларида истеҳзо учқун- 
ларини сезиб турардим. Ҳ. Назир, Муҳаббат. 


Гина қилмоқ Бирор кишига нисбатан 
дилда хафалик, кек сақламоқ; кўнгилдаги 
хафаликни изҳор қилмоқ. Жаҳлимдан туш- 
ганимдан кейин, шундай танамга ўйлаб 
қарасам, бечора ўртоғимдан.. гина қилишнинг 
ҳожати йўқ экан. А. Қаҳҳор, Хотинлар. -Раҳ- 
бар билан сўз уриштириб чакки қилдингиз, 
отам, — деб тўсатдан гина қилди Ойимхон. 
П. Турсун, Ўқитувчи. 

2 Шикоят, арз-ҳол. Аҳолига маиший 
хизмат кўрсатиш бошқармаси раҳбарларига 
айтадиган гиналаримиз бор. Газетадан. 

ГИНА-ГУДРАТ айн. гина-кудурат. 

ГИНА-ГУДУР айн. гина-кудурат. Баҳор 
ақлли қиз, мени хафа қилган эдинг, деб гина- 
гудур қилибўтирмади Пўлатга. Ш. Рашидов, 
Қудратли тўлқин. 

ГИНАДОР айн. гинали. -Комиланинг ке- 
лишини билсам, уйдан бир минут силжир- 
мидим? — деди Зайнаб гинадор товуш билан 
онасига. Ойбек, О. в. шабадалар. 

ГИНА-КУДУРАТ [гина + а. c,j — лой- 
қалик; хафачилик, ғам-ташвиш] Ҳар хил 
гина ва норозиликлар. Онанинг гина-куду- 
рати саратон ёмғиридек тез ўтиб бўлган эди. 
Шуҳрат, Шинелли йиллар. Отақўзи, ўғли би- 
лан тоғаси ўртасидаги гина-кудурат кўпга 
чўзилмас, дебумид қиларди. О. Ёқубов, Диё- 
нат. [Лутфинисо] ..келинларига қарши хаста 
кўкрагида йиғилган гина-кудуратни эзмалик 
бшшн, бирон сўзни ямламай, қизининг олдига 
тўкди. Ойбек, Танланган асарлар. 

ГИНАЛАМОҚ кам қўлл. айн. гина қил- 
моқ /у. гина 1. Уста Олим ўз уйига дўкон 
қурган экан, гиналаб юрмасин, деб фотиҳага 
келган эдим. А. Қодирий, Ўтган кунлар. 

ГИНАЛИ 1 Дилида гинаси бор, гина 
сақловчи, гинадор. Гинали одам. 

2 Гина билан тўлиб-тошган, гина ара- 
лаш; гинаомуз. Гинали гап. н -Шу вақтгача 
айтмадингиз-а? — гинали эркаланди Саодат- 
хон. Н. Сафаров, Саодатнинг қиссаси. 

ГИНАОМУЗ [ф. — гина қилувчи; 

хафа бўлган] Гина оҳангидаги, гина аралаш. 
Гинаомуз гап. н -Танимадингиз-а, Отабобо 
ака! — гинаомуз Охуновга кўз ташлади Имо- 
мов. Н. Сафаров, Катта карвон йўлда. 

ГИНАХОНЛИК 1 Гина изҳор қилиш, 
дилда бор гиналарни очиқ-ойдин айтиш. Зебо 
шинелини билагига солиб кириб келди. Она 
уни кўрди-ю, гинахонликка тушди. Шуҳрат, 
Шинелли йиллар. [Олахўжа] Гапни гина- 




хонликдан бошлади: -Жуда қадамингни тийиб 
қўйдинг. Келиб тоғангдан, ҳолинг қалай, деб 
суриштирай ҳам демайсан-а. П. Турсун, 
Ўқитувчи. 

Гинахонлик қилмоқ Гина изҳор қилмоқ. 
-Бундан чиқди, биз ҳам сенга ҳеч ким бў- 
лолмабмиз-да, — деб гинахонлик қилди Мусо. 
П. Турсун, Ўқитувчи. Комил Ибодуллага 
гинахонлик қилди. Ҳ. Ғулом, Машъал. 

2 айн. гина 2. 

ГИНАЧИ Бўлар-бўлмасга гина қила- 
верадиган; гина, кек сақлайдиган. Гиначи 
одам. 

ГИНАЧИЛИК Гина қилишлик, гина 
сақлашлик. Олимжон ҳангу манг бўлиб қол- 
ди: раиснинг жиззаки ва гиначилигини энди 
кўриб тургани эди. Ҳ. Назир, Қанотлар. 

ГИНГИВИТ [лот. gingiva — милк + itis — 
яллиғланишни билдирувчи қўшимча] тиб. 
Милк шиллиқ қаватининг яллиғланиши. 

ГИНЕКОЛОГ Гинекология мутахасси- 
си; аёллар касалликлари врачи. 

ГИНЕКОЛОГИК Гинекологияга оид. 
Гинекологик операция. 

ГИНЕКОЛОГИЯ [юн. gyne, gynaikos — 
аёл + logos — таълимот, фан] Тиббиётнинг 
аёллар организмининг ўзига хос хусусият- 
ларини, аёллар таносил аъзолари касал- 
ликларини ва уларни даволаш йўлларини 
ўрганадиган бўлими. 

ГИПЕР- [юн. hyper — уст, юқори, нариги 
томон] Байналмилал ўзлашма сўзлар тар- 
кибида келиб, муайян нарса, ҳолатнинг 
меъёрдан ортиқлигини, бирор нарсанинг 
юқоридалигини кўрсатадиган олд қўшимча, 
мас., гипервитаминоз, гиперинфляция. 

ГИПЕРБОЛА I [юн. hyperbole] айн. 
муболаға 1. 

ГИПЕРБОЛА II [юн. hyperballo — бирор 
нарса орқали ўтаман] мат. Доиравий конус- 
ни унинг икки ясовчисига паралел текислик 
билан кесганда ҳосил бўладиган эгри чизиқ. 

ГИПЕРБОЛИК I ад. Муболағали. Дос- 
тонларда илон-аждар реал хавфнинг гипер- 
болик тасвиридир. «ЎТА». 

ГИПЕРБОЛИКII мат. Гиперболага оид; 
гиперболадан иборат бўлган. Гиперболик 
функция. 

ГИПЕРВИТАМИНОЗ [гипер.. + вита- 
мин] тиб. Баъзи витаминларни меъёридан 
анча кўп истеъмол қилиш натижасида ор- 
ганизмнинг заҳарланиши. 


ГИПЕРЕМИЯ [гипер.. + юн. haima — қон] 
тиб. Муайян аъзо ёки гавда қисми томир- 
ларининг одатдагидан кўпроқ қонга тўлиши. 

ГИПЕРИНФЛЯЦИЯ [гипер.. + инф- 
ляция] иқт. Шидцат билан ривожланувчи ва 
иқтисодий ҳалокат, инқироз хавфини туғ- 
дирувчи инфляция. У ишлаб чиқаришнинг 
пасайиши, гиперинфляциянинг кучайишига.. 
аҳоли турмуш даражасининг пасайишига 
олиб келмоқда. Газетадан. 

ГИПЕРТЕРМИЯ [гипер.. + юн. therme — 
иссиқлик; иситма ] тиб. Иссиқликнинг 
меъёридан юқори бўлиши; организмнинг 
меъёридан ортиқ исиб кетиши. 

ГИПЕРТОНИК Гипертония касаллигига 
йўлиққан, қон босими ошиб кетган киши. 
Гипертониклар истеъмол қиладиган парҳез 
овқат. 

ГИПЕРТОНЙК Гипертонияга оид. 
Гипертоник касаллик. н Гипертоник кри- 
зисларнинг рўй беришига метеорологик 
омиллар, айниқса, атмосфера босимининг 
кескин ўзгариб туриши ҳам сабаб бўлади. 
Газетадан. 

ГИПЕРТОНИЯ [гипер.. + юн. tonos — 
таранглик; зўриқиш] тиб. Майда артериялар 
тонуси (таранглиги)нинг ортиши натижаси- 
да қон босимининг кўтарилиши. Гипертония 
касаллиги дунёнинг ҳамма мамлакатларида 
кенг тарқалган. «Фан ва турмуш». 

ГИПЕРТРОФИЯ [гипер.. + юн. trophe — 
овқат; озиқланиш] тиб. Муайян аъзонинг 
ўзига хос ҳужайра элементлари ўсиб катта- 
лашуви натижасида шу аъзо ёки унинг 
бирор қисмининг ҳаддан зиёд катталашиб 
кетиши. 

ГИПЕРФАЗО [гипер.. + фазо] Фазонинг 
юқори қисми. Кемангиз гиперфазога кира 
олмайди. О. Мўминов, Хиёбондаги уч учрашув. 

ГИПНОЗ [юн. hypnos — уйқу] 1 Бош 
миянинг муайян қисмларидаги тормоз- 
ланиш оқибатида инсон ёки юқори умурт- 
қали ҳайвонларда рўй берадиган ўзига хос 
уйқу ҳолати. 

2 Кишини гипнотик уйқу ҳолатига кел- 
тириш орқали унга сўз билан таъсир ўтка- 
зиш ва шу йўл билан ундаги баъзи касал- 
ликларни даволаш усули. Гипноз билан даво- 
ламоқ. н Ўғрини гипноз билан тутаман. П. 
Турсун, Ўқитувчи. 

ГИПНОЗЛАМОҚ 1 Гипноз ҳолатига 
келтирмоқ ва шу йўл билан даволамоқ. 





2 Гап-сўз, авраш, муайян руҳий ҳолат 
ёки таъсир билан бирон кишининг инон- 
ихтиёридан айирмоқ, уни ўз измига солмоқ. 
Йигитали балкон панжарасига суянганича, 
қанча вақт кутиб турганини билмайди. 
Худди у борлиқ сукунатининг қудрати билан 
гипнозланиб қолгандек эди. Д. Нурий, Осмон 
устуни. 

ГИПНОЗЧИ Гипноз қилувчи киши; 
гипноз йўли билан даволовчи врач. -Бирдан 
беилгача санайман, — оҳиста гап бошлади 
гипнозчи. Газетадан. 

ГИПО- [юн. hypo — остида, тагида] 
Байналмилал ўзлашма сўзлар таркибида 
келиб, муайян нарса, ҳолатнинг меъёрдан 
камлигини, пасайганлигини ёки қуйида 
эканлигини кўрсатадиган олд қўшимча, 
мас., гиповитаминоз, гипотония. 

ГИПОВИТАМИНОЗ [гипо.. + вита- 
мин] Организмда витаминлар етишмаслиги 
натижасида келиб чиқадиган касаллик 
ҳолати. 

ГИПОКИНЕЗИЯ [гипо.. + юн. kinesis — 
ҳаракат] Меҳнат фаолиятининг хусусиятига 
кўра ихтиёрий ҳаракатларнинг камайиб 
кетиши. 

ГИПОСУЛЬФИТ [гипо.. + лот. sulphur 
— олтингугурт] Сульфит кислота тузлари- 
дан бири; бўёқ, қоғоз саноатида, фотогра- 
фияда қўлланадиган кристалл модда. 

ГИПОТЕЗА [юн. hypothesis — тахмин, 
фараз] Ҳали тажрибада синалмаган, исбот 
қилинмаган илмий тахмин, фаразия. Обид 
Йўлдошевичнинг гипотезаси тўғри чиқди. П. 
Қодиров, Уч илдиз. У [ Авлиё ака\ сув ҳавза- 
ларидаги майда ҳайвонларни ўрганиш нати- 
жасида уларнинг келиб чиқиши ва тараққий 
топиши ҳақида биология фанига янги гипо- 
теза киритди. Газетадан. 

ГИПОТЕНУЗА [юн. hypoteinusa — бирор 
нарса остида чўзилувчи] мат. Тўғри бур- 
чакли учбурчакнинг тўғри бурчак қарши- 
сидаги томони. 

ГИПОТЕРМИЯ [гипо.. + юн. therme — 
иссиқлик; иситма] тиб. Одам ва иссиқ қонли 
ҳайвонларда иссиқликнинг одатдагидан, 
меъёридан паст бўлиши. 

ГИПОТОНИЯ [гипо.. + юн. tonos — 
зўриқиш, таранглик] тиб. Қон босимининг 
пасайиб кетиши. 

ГИПОТРОФИЯ [гипо.. + юн. trophe — 
овқат; озиқланиш] тиб. Болалар овқатла- 


нишининг сурункасига бузилиши туфайли 
уларнинг аста-секин озиб кетиши. 

ГИПОФИЗ [юн. hypophysis — ўсимта] 
анат. Одам ва барча умуртқали ҳайвонларда 
бош миянинг асос қисмида жойлашган, 
қондаги гормонлар иштирокида организм- 
нинг ўсиши ва ривожланишига таъсир 
этадиган ички секреция бези. Бумодда (рух) 
асосан гипофизда, ошқозон ости безида йиғи- 
лади. «Фан ва турмуш». 

ГИПОЦЕНТР [гипо.. + лот. centrum — 
марказ] Ер ости силкинишлари манбаи 
бўлган, зилзила бошланадиган жой; зилзила 
ўчоғининг маркази. 

ГИППОЛОГИЯ [юн. hippos — от + logos 
— тушунча, таълимот] От, унинг ташқи 
кўриниши, анатомия ва физиологияси, уни 
кўпайтириш ва озиқпантириш, ундан фой- 
даланиш каби масалалар билан шуғулла- 
нувчи фан; отшунослик. 

ГИППОПОТАМ [юн. hippopotamos — 
дарё оти] қ. бегемот. 

ГИПС [юн. gypsos — бўр, оҳак] 1 Оқ, 
кулранг ёки сарғиш рангли минерал, каль- 
ций сульфат (пиширилиб, кукун ҳолига кел- 
тирилган гипс қурилиш материали сифатида 
ишлатилади). Гипсдан ясалган ҳайкал. Гипс 
кони. н Куруқ иқлимли регионларда тош ва 
ош тузлари, калий, гипс тўпланади. «Фан ва 
турмуш». 

2 тиб. Чиққан, синган аъзони қимир- 
ламайдиган қилиб, тахтакачлаб қўйиш учун 
шу материалдан қўйилган боғлама. Мак- 
симнинг ҳисобича, Норматнинг оёғидаги 
гипсни олишга яна бир кун бор эди. И. Раҳим, 
Чин муҳаббат. Иккита койкадаги ярадорлар 
тузалиб, куни кеча фронтга жўнаб кетиш- 
ди. Оёқлари гипсда тахтакачлаб қўйилган 
учувчи-лейтенант билан чўлоқ старшина 
қолишди. Ҳ. Ғулом, Тошкентликлар. 

ГИПСЛАМОҚ 1 Шикастланган аъзони 
гипс билан боғламоқ; тахтакачламоқ. Оёқ- 
ни гипсламоқ. н Хирурглар кенг гулзор ўрта- 
сига стол қўйиб, синиқларни гипсламоқда, 
ярадорларни бинтламоқда. И. Раҳим, Ти- 
нимсиз шаҳар. 

2 қ.ҳ. Ерни майдаланган хом гипс билан 
ўғитламоқ. 

ГИР [ф. л j$. — юмалоқ; доира, айлана] 
Айлана, доира. Беш-олти бола жам бўлиб, 
бир уй ичига ерни айлана қилиб чизди. Бу — 
гир. Т. Мурод, Қўшиқ. 




Гир айлана Айланасига, атроф-теварак- 
ни ўраб олган. Азимбойваччанинг ташқари 
ҳовлиси гир айлана ғиштин иморат. С. Аҳмад, 
Ҳукм. Гир айланмоқ 1) доира ясаб айланмоқ; 
теварагида, атрофида айланмоқ. Гулсум кенг 
доирани гир айланиб, завқ ва шавқ билан 
чалинаётган чилдирма ҳамда чапаклар садо- 
сига берилиб ўйнар эди. П. Турсун, Ўқитувчи. 
Хонага кириб қолган бир йўлпашша гир ай- 
ланиб, самолётдек ванғилларди. Мирмуҳсин, 
Нуқра; 2) атрофлаб, давра олиб жойлаш- 
моқ. Бир тўйда, катта меҳмонхонани гир 
айланиб ўтирган меҳмонлар ўртасида сув 
сепгандай жимлик ҳукм сурарди. П. Турсун, 
Ўқитувчи. Гир атроф Теварак-атроф, ҳамма 
ёқ. Гир атроф шафтоли. н Жуманиёз гир 
атрофга югуриб, тағин қўлига кесак олди. С. 
Сиёев, Аваз. Гир урмоқ (ёки ташламоқ) Бир 
томонга оғиб, айланиб турмоқ, шох таш- 
ламоқ (учаётган варрак ҳақида). Гир шохурди 
аразлаган варраги. Ғ. Ғулом. Боши гир ай- 
ланмоқ Боши гангимоқ. Аччиқ, ўткир тама- 
кидан боши гир айланиб, кўзлари ёшланди- 
да, йўтала-йўтала юриб кетди. Ойбек, Нур 
қидириб. 

ГИРА [ф. — қисқич] тех. Ишлов 

бериладиган нарсани маҳкам сиқиб қўя- 
диган асбоб; тахтакач. 

ГИРАК [ф. zJL — тугун; чалкашлик] шв. 
Маҳкам, мустаҳкам. Ҳаёт — бир-бири билан 
гирак боғланган шундай бир ҳалқалардан 
иборатки, бир ҳалқанинг тилини билсанг-у, 
бошқаларини билмасанг, катта ишда албат- 
та қоқилиб қоласан. М. Исмоилий, Одамий- 
лик қиссаси. 

ГИРАКЛАМОҚ шв. Маҳкам боғламоқ. 
-Баттол қиз ҳовлидамики, гираклаб олиб 
киритиб қўйсам! — деди Ашурмирзо. М. Ис- 
моилий, Фарғона т.о. 

ГИРАНДА [ф. bAX jjL — қабул қилиб, 
тутиб олувчи] шв. Ишбилармон, уддабурон, 
эпчил. 

ГИР-ГИР: гир-гир айланмоқ Тез-тез 
айланмоқ. Шу маишнанинг қулоғини бура- 
санг, лаганча гир-гир айланиб, ашула, дутор- 
танбур ванғиллайверади. Ойбек, Танланган 
асарлар. Боши гир-гир айланмоқ қ. боши гир 
айланмоқ қ. гир. Бобур ковушнинг бир пойини 
кийди-ю, иккинчисини кийишга тоқати 
етмади. Унинг боши гир-гир айланар, ҳаво 
етишмай, нафаси қисилар эди. П. Қодиров, 
Юлдузли тунлар. 


ГИРГИТТОН х.-қ. Эркалаш ёки ҳурмат 
билдирувчи мурожаат шакли; маъно ва 
вазифаси жиҳатидан «айланай», «ўргилай» 
сўзларига тўғри келади. [Нетайхон\\ Хожар- 
хон, гиргиттон, эккан дарахтларингни Обид- 
жон акангизга кўрсатинг. А. Қаҳҳор, Тобутдан 
товуш. 

Гиргиттон бўлай Айланай, ўргилай. -Мени 
қийнама, жон қизим, онанг гиргиттон бўлсин! 
— деди кампир Адолатхонга. У. Назаров, 
Одамлар. Гиргиттон бўлмоқ Одам атрофида 
меҳрибонлик билан парвона бўлмоқ. Хола 
Турсунойнинг атрофида гиргиттон бўлиб, гир 
айланар, дам бошини ушлаб кўрар, дам юзини 
силар эди. С. Анорбоев, Оқсой. 

ГИРД [ф. j^ — юмалоқ; доира] эск. 1 
Айлана шаклидаги нарсанинг чети, зиҳи. 
Патнис гирди. н Пиёла гирдини ўпиб 
шаббода, Қимизимни шопириб кетар. «Шарқ 
юлдузи». 

2 Атроф, теварак; чегара. Бир қиз олов 
гирдида бармоқларини қирсиллатиб, чанговуз 
нағмаларига хиром этди. Т. Мурод, Қўшиқ. 

Гирдини тутмоқ шв. Ўраб, қуршаб олмоқ. 
Дарвоза гирдини ғанимлар тутди, Бурунги 
подшомиз оламдан ўтди. «Муродхон». 
Чопқиллашиб саллотбоши — катталар, 
Малахдай бўп беклар гирдини тутди. «Юсуф 
ва Аҳмад». 

ГИРДАК [ф. — думалоқ, айлана 

чодир] кам қўлл. Юмалоқ, чамбар. Яна бир 
йигит муллабаччаларга ўхшаш қулф соқол 
қўйган, бошида гирдак кир салласи бор, 
хуштавозе. Ғ. Ғулом, Шум бола. У [Содиқ 
мингбоши] қўша беқасам кийиб, ичидан 
кумуш камар боғлаган, бошида гирдак салла. 
А. Мухтор, Тонг билан учрашув. 

ГИРД-АТРОФ айн. гир атроф қ. гир. Гирд- 
атроф тоғу тош, шундан бўлак уни 
овутадиган нарса йўқ. Э. Аъзамов, Олам ям- 
яшил. 

ГИРД(И)БОД |0. jLij J — уюрма; бўрон, 
довул] Тўзон, чанг, қум аралаш буралиб 
кўтарилувчи қаттиқ шамол; қуюн, уюрма, 
довул. Ўтинкашлар бир чақиримча ҳам йўл 
босмаган эдиларки, чўлда гирдбод қўзғалди. С. 
Айний, Қуллар. Гирдибод қуюн уларни ўради. 
Ойбек, О. в. шабадалар. Бу ерларда гирдибоду 
бўрон кўп бўлади. Мирмуҳсин, Меъмор. 

ГИРДИКАПАЛАК: гирдикапалак бўлмоқ 
Меҳрибонлик кўрсатиб, меҳр талаб бўлиб 
ёки хушомадгўйлик билан атрофида 





айланмоқ. Орамизда оналик меҳрига 
тўймаган болалар ҳам бор эди: улар кампир 
келганда, атрофида гирдикапалак бўлишарди. 
С. Аҳмад, Онажонлар. Султоннинг ҳам 
атрофида гирдикапалак бўлиб юрадиган 
одамлар бор эди. Э. Усмонов, Ёлқин. 

ГИРДИҒУМ Калтабақай, миқти, 
бақалоқ (одам ҳақида). Чойхоначи эллик 
ёшларда бўлган юмалоқ, гирдиғум одам. 
Ойбек, Танланган асарлар. Калладор, 
гирдиғумдан келган раис ҳаддан ташқари 
хушчақчақ эди. М. Муҳамедов, Қаҳрамон 
изидан. 

ГИРДОБ [ф. i_>Ij_>^ — сув уюрмаси, 
камар, ўпқон] 1 Ариқ ва дарё сувларининг 
айланиб-буралиб, уюрма ҳосил қилиб 
оқаётган ери. Шошқин дарё тўлқини ўз 
гирдобига тортиб кетмоқчи бўлса ҳам, дарё 
тилини яхши билган тажрибали сапёр 
эшкакни икки қўлида маҳкам ушлаган ҳолда.. 
сузиб борарди. А. Раҳмат, Эллик бир баҳодир. 
Днепр гирдоби паромни ҳар қанча комига 
тортса ҳам, ғарқ қила олмади. Н. Сафаров, 
Оловли излар. 

2 кўчма Кишини ўз домига тортувчи 
шиддатли ҳодиса, ҳаракат, жараён. Матпано 
хаёл гирдобида укасини пайқамади. С. Сиёев, 
Аваз. Аброр кун бўйиўз таишишлари гирдобида 
ўралаишб, эрталаб кўрган тушини унутиб 
юборганди. «Шарқ юлдузи». 

3 с.т. Гирдибод. Баъзи ерларда гирдоб 
ғўзаларнинг бошини чирт-чирт узиб кетар, 
сўппайиб уларнинг жонсиз танасигина қо- 
ларди. С. Абдуқаҳҳор, Инсоннинг қўли гул. 
Кум тепалари устида гирдоб ўйнаб қолди. 
«Ўзбекистон қўриқлари». Бир вақтлар қор 
зарраларидан гирдоб ясаб, кўча бўйлаб югур- 
ган изғиринлар ҳам тинди. Ш. Холмирзаев, 
Тўлқинлар. 

4 Айлана, атроф-теварак, гирд. Бодом 
қовоғи гирдобида, ёноғи атрофида ва иягида 
пайдо бўлган.. тер худди ипга тизилган 
марварид доналари сингари гўзал эди. Н. Са- 
фаров, Саодатнинг қиссаси. 

ГИРДОГИРД [ф. л ji. — атроф, 
атрофида] иш. Атрофида, айланасига; атроф, 
чет. Иморатнинг ташқи кўриниши ҳам, ичи 
ҳам шоҳона: деразалар гирдогирд серҳашам. Э. 
Аъзамов, Олам ям-яшил. 

ГИРЁН [ф. CjCjZ — ҳўнграб, бўзлаб 
йиғлаётган] поэт. Йиғлаётган, йиғловчи, 
йиғили. Кўзи гирён. н Лекин алам қилар: Бир 


умр гирён Итлар орасидан Ўтса карвонинг. А. 
Орипов, Йиллар армони. Юрагимга осмон 
шавқи кирмади, Юлдузимни излаб гирёндир 
кўзим. М. Эгамбердиева, Гулбарг. 

Дийдаи гирён Йиғловчи кўз. Кўзда ёшим 
мунчоқ-мунчоқ тизилди, Дийдаи гирён бўлиб, 
бағрим эзилди. «Маликаи айёр». 

ГИРЁНА: гирёна бўлмоқ поэт. Йиғламоқ, 
кўз ёши қилмоқ. Эй дилрабо, ишқинг била 
девона бўлдим соғиниб, Булбул каби тун 
кечалар гирёна бўлдим соғиниб. Ҳамза. 

ГИРИБОН [ф. jS. — ёқа] Ёқа; бўғиз. 
Умар полвон етиб бориб, додхоҳнинг 
гирибонидан тутиб, қулочкашлаб уриб, ерга 
ағдарди. К. Яшин, Ҳамза. Саидийнинг зардаси 
қайнади ва Ҳамиднинг гирибонидан тутиб, 
икки-уч силкиди. А. Қаҳҳор, Сароб. 
Саидбековнинг забардаст қўллари фашист 
офицерининг гирибонидан хиппа бўғиб олди. Т. 
Рустамов, Мангу жасорат. 

ГИРИФТОР [ф. _>lii j$. — асир олинган; 
дучор бўлгағ^] Дучор бўлиш, йўлиқиш. 
Ёлғизларнинг иши зордир, Ғамдин ғамга 
гирифтордир. «Нурали». Мен бўлибман дучор 
бундай балога, Гирифторман энди ғамли 
савдога. «Баҳром ва Гуландом». 

Гирифтор бўлмоқ 1) учрамоқ, 
йўлиқмоқ, дучор бўлмоқ. Ёмон дардга 
гирифтор бўлмоқ. Балога гирифтор бўлгур\ 
(қарғ.) н Балога гирифтор бўлдим, отамсон, 
Душманга хору зор бўлдим, отажон. «Равшан»; 
2) мафтун бўлмоқ. Аввал-охир бўлдим сенга 
интизор, Сенинг жамолингга бўлиб гирифтор. 
«Алпомиш». 

ГИРИШ фолък. Ёйнинг ўқни қадаб 
отадиган ипи. Қарамтадан ўн тўрт дона ўқ 
олди, Ёйнинг гиришига ўқини солди. 
«Муродхон». Шу ёйни ҳар кимса кўтариб 
турса, Гиришин тўғрилаб нишонга урса.. 
«Гўрўғлининг туғилиши». 

ГИРИҲ I [ф. bjt. — тугун, муаммо] 1 
Боғлам, боғланган жой; тугун. Ҳар сўнгак- 
нинг бандида юз минг гириҳ. Ғ. Ғулом. 

2 эск. Қисиқ, қисилган (тиш, кўз ҳақида). 
Эскадрон командири бандини ингичка хивич 
билан боғлай туриб, гириҳ тишлари орасидан 
жавоб берди. «Афсунгарлар туҳфаси». Дўнг 
манглайда қизил кўзлар гириҳ. Ғ. Ғулом, 
Кўкан. 

ГИРИҲ II [ф. bjt> — тугун] Меъмор- 
чиликда ва бадиий ҳунармандчиликда кенг 
ишлатиладиган мураккаб нақш. Шоҳизинда 




гириҳларидаўз қисматин кўради ҳаёт. М. Али. 
Гумбаздаги нур. 

ГИРРА: гирра қилмоқ Бўйнини қўл 
билан айлантириб олиб сиқмоқ, бурамоқ. 
Куёв — директор юлқиниб келиб, бир қўлини 
Илашевнинг бўйнига гирра қилиб олди. А. 
Муҳиддин, Чап чўнтак. Гирра қилиб, белини 
сиқиб, Йиқитганди Ёғоч полвонни. М. Али. 
Боқий дунё. 

ГИРЯ [ф. ~ йиғи] 1 эск. қ. йиғи 1 . Бир 

бахтсиз севгининг битмас гиряси, Қалбинг- 
дан ўрлайди, буне бедодлик. Зулфия, Куйлама 
ҳижронни. 

2 Халқ куйларидан бирининг номи; 
ўзбек мумтоз мусиқасига мансуб икки қисм- 
ли ашула туркуми. Найни ғамгин десалар, 
пуфлаймиз олазарак, «Гиря» куйин карнайда 
лунжимизни шишириб. А. Шер, Қадимги куй. 

ГИСТОЛОГ Гистология мутахассиси. 

ГИСТОЛОГИК Гистологияга оид. Гис- 
тологик тадқиқотлар. 

ГИСТОЛОГИЯ [юн. histos — тўқима + 
logos — тушунча, таълимот] Одам ва ҳай- 
вонлар организми тўқималарини ўргана- 
диган фан. 

ГИТАРА [исп. guitarra < юн. kithara — уд; 
чертма мусиқа асбоби] Олти ёки етти торли, 
чертиб чалинадиган мусиқа асбоби. Анна 
Ивановна девордаги гитарасини олиб, кечаси 
эшитган куйлардан биттасини чалмоқчи 
бўлди. Шуҳрат, Шинелли йиллар. Угитарани 
яхишгина чалар эди. «Ёшлик». 

ГИТАРАЧИ Гитара чалувчи. 

ГЛАДИАТОР [лот. gladiatores < gladius 
— қилич, шамшир] Қадимги Римда: цирк 
майдонида ўзаро ёки йиртқич ҳайвонлар 
билан қуролли курашиш учун махсус ўрга- 
тилган ҳарбий асир, қул ёки маҳкум жино- 
ятчилар. У[Беттерж хоним], чиндан ҳам илон 
одамни бўғаётганини пайқаб, қадимги юнон 
гладиаторларини эслади. Мирмуҳсин, Она. 

ГЛАДИОЛУС [лот. gladiolus — кичик 
қилич] Йирик ранг-баранг гулли кўп йил- 
лик ўтсимон ўсимлик; пиёзгул. 

ГЛАУКОМА [юн. glaukoma < glaukos — оч 
яшил] тиб. Кўз ичи босимининг кўтарилиши 
ва кўриш қобилиятининг пасайиши билан 
кечадиган кўз касаллиги. Глаукома — киши- 
лар орасида кўп учрайдиган энг оғир кўз 
касалликларидан бири. «Саодат». 

ГЛИЦЕРИН [юн. glykeros — ширин] Мол 
ёғидан ёки нефтдан олинадиган қуюқ ши- 


рин суюқпик (тиббиёт ва техникада қўл- 
ланади). [Нафисанинг] Икки қўли ёрилиб, 
ҳадеб глицерин сургани ҳам фойда бермасди. 
Мирмуҳсин, Топталган ҳусн. 

ГЛОБАЛ | фр. global — умумий < лот. glo- 
bus — шар] 1 Ер юзига оид, бутун Ер ша- 
рини қамраб олувчи. Бироқ, бизнингча, дас- 
турнинг глобал ғояси шундаки, у янги асрда 
республиканинг ижтимоий-иқтисодий та- 
раққиётида сезиларли сакраш бўлиши учун 
асосий омил бўлиши мумкин. Газетадан. 

2 кўчма Умумбашарий, кенг миқёсдаги; 
жаҳоншумул, жаҳон аҳамиятига молик. Глобал 
муаммолар. н Айтиш мумкинки, бу воқеа 
хавфли қуролланиш пойгасига туртки бериб, 
нафақат минтақавий, балки яна глобал оқи- 
батларга олиб келиши мумкин. Газетадан. 

ГЛОБАЛЛАШУВ Жаҳондаги мамлакат- 
ларнинг ижтимоий-иқтисодий, сиёсий ва 
маданий соҳада ўзаро яқинлашуви, бирла- 
шуви; воқеа-ҳодисаларнинг бир мамлакат 
доирасидан чиқиб, умуминсоний миқёсга 
эга бўлиши, бутун Ер шарини қамраб оли- 
ши. Ўзбекистоннинг жаҳон хўжалигига гло- 
баллашуви, биринчи томондан, иқтисодий 
муаммоларни жаҳон хўжалиги билан ҳамкор- 
ликда ечиш ва жаҳон хўжалигига бевосита 
чиқишга имконият яратса, иккинчи томон- 
дан, Ўзбекистон эшиклари бутун дунё учун 
очилади. Газетадан. 

ГЛОБУС [лот. globus — шар] Ер шари ёки 
осмон сферасининг тагликка ўрнатилган ва 
ўз ўқи атрофида айланадиган шарсимон 
модели. Сочлари оқарган кекса, юпунроқ 
муаллима битта қиз бола билан пачоқ гло- 
буснинг икки палласини елимлаётган экан. А. 
Мухтор, Кумуш тола. 

ГЛОССАРИЙ [лот. glossarium — эскир- 
ган, диалектал ёки кам қўлланадиган сўзлар 
луғати] Бирор қадимий асарда учрайдиган 
эскирган ва кам қўлланадиган сўзларнинг 
изоҳли луғати. Айтиш мумкинки, асарнинг 
глоссарий қисми ўзига хос равишда ўзбекча- 
немисча луғат характерини олган. «ЎТА». 

ГЛЮКОЗА [юн. glykys — ширин] Ҳўл 
меваларда бўладиган, тиббиётда ва қан- 
долатчиликда кенг қўлланадиган ширин 
модда, углевод; узум шакари. Асал глюкоза, 
фруктоза, сахароза ва минерал моддалардан 
ташкил топади. «Фан ва турмуш». 

ГЛЯЦИОЛОГ Гляциология мутахасси- 
си; музшунос. Келгуси йилларда юз бериши 





мумкин бўлган қурғоқчилик маҳалида қиш- 
лоқ хўжалигига гляциолог мутахассислар 
ёрдамга келади. Газетадан. 

ГЛЯЦИОЛОГИЯ [лот. glacies — муз + юн. 
logos — тушунча, таълимот] Музнинг пайдо 
бўлиши, тарқалиши ва хусусиятларини ўр- 
ганадиган фан. 

ГНОСЕОЛОГИК Гносеологияга оид. 
Гносеологик қараш. 

ГНОСЕОЛОГИЯ \юн. gnosis — билим + 
logos — таълимот] Билиш назарияси — илмий 
билишнинг манбалари, шакллари, метод- 
лари ва унинг тўғрилигини ўрганадиган 
фалсафий таълимот. 

ГО с. т. Гоҳ. Гоундай, го бундай. 

ГОБЕЛЕН [фр. gobelin < машҳур бўёқчи 
Гобелен(лар) номидан] Девор, дераза ва 
эшикларга осиладиган безакли, юқори ба- 
диий қимматга эга бўлган, қўлда ишланган 
гилам ёки газлама. 

ГОБОИ [фр. hautbois — баланд дарахт] 
Ёғочдан ишланган сурнайсимон мусиқа 
асбоби. Увертюранинг бошидаги қувончли 
куй унинг ҳозирги бахтиёр дамларига ҳам- 
оҳанг эди.. гобойларнинг ноласи унинг хаёлини 
бундан бир неча соат олдин отаси билан 
ўтказган азобли дамларга олиб кетди. П. 
Қодиров, Уч илдиз. 

ГОВ [ф. jlii — буқа, ҳўкиз; сигир] 1 Катта, 
улкан. Гов сигир. н Каллалари худди гов 
саватдай, Тиши сўйлоқ, хўп қопгир (қо- 
понғич) бойтеватдай. «Гулнорпари». Гов 
ёстиқдай зил халтани кўтариб [онам\ келди. 
Ҳ. Назир, Муҳаббат. 

2 Сигирга, молга нисбатли ҳақорат; 
«мол». -Уҳ, бу говнинг қилаётган найранги! 
— деди-да, Абдурасул токчага суяб қўйил- 
ган қўшотарни қўлига олди. П. Турсун, 
Ўқитувчи. 

Гов каптар Ёввойи каптарнинг бир тури. 
Гов печак Печакнинг бир тури; чирмовуқ. 

ГОВВОС [ф. — оҳу, шоҳдор ки- 

йик; буғу] шв. Катта сигир. Филнинг сутин 
бердим ман, Фил жасадли бўлсин деб, Гов- 
вос сутин бердим ман, Умри узун бўлсин деб. 
«Хушкелди». [Подачи:] Бу говвос сигир, 
сути ширин бўлмайди. Н. Қобил, Унутилган 
соҳиллар. 

ГОВГУН [ф. ўГ, — сигир йўқолди] шв. 
Ғира-шира, қош қорайган пайт. Рустам 
айтди: эрта-мертан жўнаб қолсам, говгун 
ётарларда келиб қоларман. «Муродхон». 


ГОВМИЖЖА [ф. c,j* К < гул + мижжа — 
киприк] Кўз атрофида ҳосил бўладиган йи- 
рингли чиқиқ. Кўзига говмижжа чиқибди. 

ГОВМИШ [ф. Jh. Ojlf — йирик шохли 
ҳайвон; ҳўкиз] Зотли, серсут сигир. Саккиз 
сигир асрагунча, Бир говмиш асра. Мақол. н 
Ола говмиш подага қўшилмайди, бирдай уйда 
ётади. Т. Мурод, Қўшиқ. Айниқса ола гов- 
мишига жоним ачиди. С. Сиёев, Ёруғлик. 

ГОВРОН [ф. jjlS — сигир ҳайдовчи] 1 
Мол, қўй ва б. ҳайвонларни ҳайдаш учун иш- 
латиладиган узун йўғон таёқ. Кекса подачи 
шўхлик қилган молларни говрон билан савалаб 
кетмоқда. Ҳ. Назир, Сўнмас чақмоқлар. 
Калтак билан одам бўладиган бўлсанг, говрон 
билан урардим. С. Аҳмад, Уфқ. 

2 Ҳар қандай таёқ, хивич. Боғбон узум- 
зордаги болаларни говрон билан қува кетди. 

ГОЖ [ф. gK — эгри, эгилган; нотўғри] 
Ўжар, қайсар. [ Низомжоннинг] Акаси Аъзам- 
жон гожроқ эди. У дадасининг гапига хўп 
дерди-ю, кейин ўзи билганча иш тутиб кета- 
верарди. С. Аҳмад, Уфқ. -Ҳай-ҳай! — деди 
Насриддин полвон, - Оғайнилар, гож бўлманг 
жуда\ М. Али, Боқий дунё. 

ГОЖЛИК Ўжарлик, қайсарлик. Ҳеч ким 
легионга хоҳиш билдирмай турган шундай 
нозик бир пайтда “ўзимники тўғри ” деб 
голслик қилишни ўринсиз билган Али Наимхон 
бир исқирт асирнинг гувоҳлигига ишониб қўя 
қолишни ҳам истамас эди. Шуҳрат, Олтин 
зангламас. 

гол [ингл. goal — мўлжал, нишон] Фут- 
бол, хоккей каби ўйинларда қарши команда 
дарвозасига киритилган тўп. Гол урмоқ. н 
Футбол бошланди. Бошида ҳаммаси жойида 
эди. Ўн беш минутлар ўтгач, меҳмонлар чи- 
ройли гол уриб, олдинга чиқиб олишди. Газе- 
тадан. 

ГОЛКИПЕР [ингл. goal-keeper] Футбол, 
хоккей каби ўйинлардаги дарвозабон. 

ГОЛЛАНД 1 Голландия (Нидерландия)- 
нинг туб (асосий) аҳолисини ташкил этувчи 
халқ (миллат) нинг номи. қ. голландлар. 

2 Шу халққа (миллатга) мансуб, тегиш- 
ли, оид. Голланд тили. н Қиш эрта туш- 
ганлигидан ноябрнинг бошлариданоқ раис 
кабинетидаги катта қора голланд печига 
ўтин қалашарди. Ў. Усмонов, Сирли соҳил. 

ГОЛЛАНДЛАР Голландия (Нидерлан- 
дия)нинг асосий аҳолисини ташкил этган 
халқ. Ўз вақтида голландлар табиатга оқи- 




лона яратувчилик муносабатида бўлишдан 
иборат ўз миллий моделларини амалга оши- 
риб, денгиздан серҳосил ерларни ажратиб 
олдилар. Газетадан. 

ГОЛОГРАФИК Буюмларнинг фазовий 
тасвирини кўрсатувчи. Кема каютасидаги 
голографик телевизорда барча манзаралар, 
воқеалар ҳажми, ранги, реал уфқи билан 
ростакамдай кўринарди. М. Маҳмудов, Мангу 
куй излаб. 

ГОЛОГРАФИЯ [юн. holos — тўлиқ, бут- 
кул + grapho — ёзаман] Турли тўлқинлар- 
нинг ўзгарувчан ҳаракатидан фойдаланиб, 
буюмларнинг фазовий тасвирини олиш 
усули. 

ГОЛЬФ [ингл. golf] Тўп ва чавгонлар 
билан очиқ майдонда ўйналадиган спорт 
тури. Тошкентда голъф клуби очилди. 

ГОММОЗ [лот. gummi < юн. kommidion 
— дарахт шираси] Дарахт ва бир қатор ўсим- 
ликларда учрайдиган, чўзилувчан, оқ ёки 
тўқ сариқ рангли ёпишқоқ модда ажралиши 
билан кечадиган бактериал касаллик. Ғўзада 
гоммоз касаллиги асосан чигитни дориламас- 
лик орқасида пайдо бўлади. Газетадан. 

ГОМОГЕН [юн. homogenes — бир жинс- 
ли] Таркиби жиҳатдан бир хил, бир жинсли. 

ГОМОСЕКСУАЛИЗМ [юн. homos - 
тенг, бир хил + лот. sexualis — жинсий] Ўз 
жинсидаги шахсларга нисбатан жинсий 
майл кўрсатиш. 

ГОНГ [индонез.] 1 Доиравий лаппак ме- 
таллдан иборат, махсус таёқ билан уриб 
чалинадиган мусиқа асбоби. 

2 спрт. Спорт мусобақасини бошлаш 
ҳақида сигнал берувчи асбоб. Гонг чалиниши 
билан боксчилар курашни бошладилар. 

ГОНДОЛА [итал. gondola] авиа. Аэростат 
ёки дирижаблга осиб қўйиладиган, кишилар 
турадиган ва анжомлар жойлаштириладиган 
саватсимон мослама; бўлма. 

ГОНИОМЕТР [юн. gonia — бурчак + me- 
treo — ўлчайман] Қаттиқ жисмларнинг ясси 
ёқлари орасидаги икки ёқли бурчакларни 
ўлчайдиган асбоб. 

ГОНОРАР [юн. honorarium — хизмат ҳақи, 
мукофот] Ёзувчилар, рассомлар, олимлар ва 
ш. к. га шартнома бўйича бажарилган иши 
учун тўланадиган пул; қалам ҳақи. Гонорар 
олмоқ. Муаллифлик гонорари. 

ГОРЕЛЬЕФ [фр. haut-relief — баланд 
рельеф] Тасвирнинг ярмидан кўпроғи те- 


кислик сатҳидан бўрттириб ишланадиган 
ҳайкалтарошлик тури. Биноларга битила- 
диган ёдгорликлар, барелъеф ва горелъеф 
кишиларда тасвирий санъатга, ҳайкалта- 
рошликка ҳам қизиқиш, муҳаббат уйғотиб 
боради. «Санъат». 

ГОРЕЛКА [р. гореть — ёнмоқ] Суюқ ёқил- 
ғи ёки газни маълум мақсадда ёқиш учун 
мўлжалланган мослама. Газ горелкаси. 

ГОРИЗОНТ [юн. horizon, horizontos — 
чегараловчи] Осмоннинг ер ёки сув сатҳи 
билан гўё қўшилгандек бўлиб кўринадиган 
ердаги чизиғи; уфқ. 

ГОРИЗОНТАЛ Уфқ чизиғига параллел 
йўналган, тик чизиққа перпендикуляр бўл- 
ган. Горизонтал чизиқ. Икки қатор горизон- 
тал итинделли пахта териш машинаси. н 
Мирзачўлда мелиорация ишлари ҳам яхши 
уюштирилган, усти ёпиқ вертикал ва гори- 
зонтал зовурлар қуриш муваффақиятли ўз- 
лаиипирилган. Газетадан. 

ГОРИЗОНТАЛЬ 1 Уфқ чизиғига парал- 
лел тўғри чизиқ; тик чизиққа перпендикуляр 
чизиқ. 

2 геод. Топографик хариталарда муайян 
жойнинг рельефини, тепалик ва чуқурлик- 
ларни тасвирлайдиган чизиқпар. 

ГОРИЛЛА [ингл. gorilla] Ғарбий Африка- 
да яшовчи йирик, кучли, одамсимон май- 
мун. Ҳозирги вақтда яшаётган маймунлар 
орасида одамсимон маймунларнинг тўрт 
тури, яъни горилла.. ва гиббонлар мавжуд. 
«Фан ва турмуш». 

ГОРМОН \юн. hormao — ҳаракатга кел- 
тираман, қўзғатаман] физиол. Ички секреция 
безларидан ажралиб чиқиб, қонга қўши- 
ладиган модда. Организмда оқсил етишмаса, 
гормонлар ҳам кам ишлаб чиқарилади. Ғ. 
Маҳкамов, Саломатлик гарови. 

ГОРН [нем. Horn — мугуз, шох] Мис- 
дан ясалган ва хабар қилиш (бериш) ёки 
чақириш учун мўлжалланган пуфлама му- 
сиқа асбоби. Садо бердик горндан, Офтоб 
турди ўриндан. Э. Воҳидов, Муҳаббат. Бу- 
лоқҳовуздан усти-устига янграган горн 
овози боғлар, далаларда ўйнаб юрган бола- 
ларни ўз томонига чорлади. Ҳ. Назир, Сўн- 
мас чақмоқлар. 

ГОРНЧИ Горн чалувчи. 

ГОРОДКИ \р. городок — шаҳарча, қўр- 
ғонча] спрт. 1 Тўртбурчак ичига маълум 
шаклда тизиб қўйилган ғўлачаларни таёқ 





билан уриб, чегарадан чиқариш ўйини. 
Городки ўйнамоқ. 

2 Шу ўйин учун белгиланган ғўлачалар, 
чиллаклар. 

ГОРОДОВОЙ [р. город — шаҳар] тар. Чор 
Россиясида: шаҳар полицияси ходимлари- 
нинг энг қуйи унвони ва шу унвонга эга 
бўлган киши; миршаб. Қиличи отнинг бели- 
дан пастга тушиб кетган бир городовой 
қамчи ўйнатиб, оломоннинг орасини ёриб, 
қаландарларга йўл бўшаттирмоқда.. F. Fy- 
лом, Шум бола. 

ГОРОСКОП [юн. horoskopos — вақтни 
кузатувчи] Муайян вақт (одам тугилган, 
байрам, воқеа-ҳодиса рўй берган вақт) учун 
сайёралар ва юлдузларнинг бир-бирига 
нисбатан эгаллаган вазиятларини ифода- 
ловчи, гўё кишиларнинг тақдирини, воқеа- 
ларнинг ривожини белгилаб берувчи шарт- 
ли жадвал. 

ГОРЧИЦА [р. горчить — аччиқ бўлмоқ] 
қ. хантал. Эмизикли оналар оёғига горчица- 
ли ванна яхши ёрдам беради. Газетадан. 

ГОРЧИЧНИК \р. | Ханталли қогоз, гор- 
чица суркалган қогоз (шамоллаганда бадан- 
га махсус усулда ёпиштирилади). ..газетада 
шу сарлавҳа остида босилган материалда 
шаҳар аптекаларида горчичник йўқлиги кўр- 
сатилган эди. Газетадан. Агар горчичник ёш 
болаларга қўйиладиган бўлса, 2-3 ҳисса кўп- 
роқ ун қўшилади. «Фан ва турмуш». 

ГОСПИТАЛЬ [лот. hospitalis — меҳмон- 
дўст] Одатда ҳарбийлар ётиб даволанадиган 
касалхона. Уни Тошкентга олиб келиб, вокзал 
яқинидаги госпиталга ётқиздилар. Ҳ. Ғулом. 
Замин юлдузлари. Жанг давом этаверди. 
Суриштиришга фурсат бўлмади. Сўнг ўзим 
ярадор бўлиб, госпиталда ётдим. Ойдин, 
Суҳбати жонон. 

ГОТИК Готикага оид; готика услубидаги. 
Икки ёғи баланд-паст готик бинолар билан 
ўралган кўча. С. Азимов, Оппоқтонг қўшиғи. 

ГОТИКА [фр. gothique < герман қабила- 
лаларидан бири — гот номидан] Ўрта аср 
охирларида Европада кенг тарқалган меъ- 
морлик услуби. 

ГОҲ [ф. A.S — жой] айр. боғл. Уюшиқ 
бўлакларни ёки икки содда гапни айириб 
боғлаш учун хизмат қилади (бунда у так- 
рорланиб, галма-галликни, воқеа-ҳодиса- 
ларнинг галма-гал рўй беришини ифо- 
далайди). Гоҳ кулади, гоҳ йиғлайди. Гоҳ мен 


борар эдим, гоҳ у келар эди. н Гоҳ соғ, гоҳ 
касал онанинг тақдири Комилани ташвишга 
солади. Ойбек, О. в. шабадалар. Икки кундан 
бери гоҳ севалаб, гоҳ шиддат билан ёғаётган 
ёмғир ҳамма ёқни ивитиб юборди. А. Қаҳҳор, 
Қўшчинор чироқлари. 

гоҳ-гоҳ рвш. Баъзи-баъзида, аҳён- 
аҳёнда, баъзан. Нурининг қайнанаси гоҳ-гоҳ 
келиб, Гулнорга боқишар эди. Ойбек, Тан- 
ланган асарлар. 

ГОҲИ(ДА) рвш. Баъзида, баъзан. Гоҳи 
маҳаллар Барот полвон нафасини ўнглаб олиш 
учун пича ўтириб дам олса, Ғуломжон нафас 
ўнглашга кетадиган вақтини ҳам аяйди. М. 
Исмоилий, Фарғона т.о. н Бир гапга ўнта 
гап тўғрилаб туради. Буларга гап тушун- 
тиролмай, гоҳида куйиб кетаман, отам, — 
деди [Ойимхон ]. П. Турсун, Ўқитувчи. 

ГОҲО қ. гоҳи(да). -Гоҳо бирпас эшикка 
чиқаман, — жавоб берди соқолини тутамлаб 
чол. Ойбек, О. в. шабадалар. Гоҳо бу ерда 
йиғилишлар ҳам, мажлислар ҳам бўлиб ту- 
ради. П. Турсун, Ўқитувчи. 

ГРАВИТАЦИЯ [лот. gravitas — оғирлик] 
Бутун олам тортишиш кучи; барча турдаги 
физик моддалар (оддий моддалар, ҳар қан- 
дай физик майдонлар) ўртасидаги универсал 
ўзаро таъсир бўлиб, ушбу ўзаро таъсир кат- 
та-кичиклиги, жисмларнинг тез ёки секин 
ҳаракатланишига қараб бутун олам тор- 
тишиш қонуни ёки умумий нисбийлик 
назарияси билан изоҳланади. Ҳозирги замон 
биология ва медицина илмлари бугунги кунда 
гравитациясиз ҳаёт ёки узоқ вазнсизлик 
ҳолати нимадан иборат, деган саволга жавоб 
излашмоқда. «Фан ва турмуш». 

ГРАВЮРА [фр. gravure] 1 Металл, ёғоч, 
ойна ва ш. к. қаттиқ материаллар юзига 
тасвир ишлаш санъати. 

2 Шундай усулда ишланган нақш, сурат 
ва унинг қогозга кўчириб босилган нусхаси. 

ГРАДАЦИЯ [лот. gradatio — аста-секин 
баландлатиш, кучайтириш < gradus — дара- 
жа, босқич] ад. Нутқ парчаларидан бири 
иккинчисининг маъносини (мазмунини) ку- 
чайтириб боришдан иборат услубий восита. 

ГРАДУС [лот. gradus — даража, босқич] 1 
Айлананинг 360 дан бир бўлагига тенг 
бурчак ёки ёй ўлчов бирлиги. 

2 Температура ўлчов бирлиги; даража. 
Ўттиз беш градус иссиқ. н Тошкентдан 
келган лектор «Ойда ҳаёт борми?» деган 





мавзуда лекция ўқиб: «Ойда кечаси юз градус 
совуқ, кундузи юз градус иссиқ бўлади», — 
деганди. С. Аҳмад, Уфқ. 

3 Суюқликнинг зичлигини, шунингдек, 
эритма ёкж спирт кучини ўлчаш бирлиги. 

ГРАДУСНИК с. т. Термометр, ҳарорат 
ўлчагич. 

ГРАЖДАН(ИН) \р. гражданин — шаҳар- 
лик] қ. фуқаро. Чанг ва шовқин орасида аста 
судралган ҳорғин граждан аҳоли: аёллар, 
болалар, чоллар ҳам кўп эди. Ойбек, Қуёш 
қораймас. Ҳар халқнинг ўз тили, маданияти, 
Ҳар бир гражданнинг меҳнати шараф. Ғ. 
Ғулом. Ҳа, Ойбек улкан сўз санъаткоригина 
эмас, фаол гражданин, меҳрибон устоз ҳам 
эди. Газетадан. 

Гражданлар уруши Бир давлатнинг ўз 
ичидаги қуролли тўқнашув. Граждан авиа- 
цияси Фуқароларга хизмат қиладиган авиа- 
ция. 

ГРАЖДАНЛИК қ. фуқаролик. Қаҳра- 
мондаги, қолаверса, кишидаги гражданлик 
туйғусини бир хил мезон билан ўлчаб бўл- 
майди. У. Норматов, Талант тарбияси. 

ГРАММ [юн. gramma — кичик оғирлик 
ўлчови] Метрик системада: бир куб сан- 
тиметр кимёвий тоза сувнинг вазнига (ки- 
лограммнинг мингдан бир улушига) тенг 
оғирлик ўлчов бирлиги. -Бир грамм қол- 
дирмай топшириб турибмиз, — деди бидир- 
лаб Баёнқул ака. С. Сиёев, Ёруғлик. 

ГРАММАТИК Грамматикага оид. Грам- 
матик таҳлил. Тилнинг грамматик қурили- 
ши. н Таркибли сўзлар айрим грамматик 
адабиётларда ё қўшма сўз, ё сўз бирик- 
маларига киритилади. «ЎТА». 

ГРАММАТИКА [юн. grammatike — ҳарф 
ўқиш ва ёзиш санъати < gramma — ёзув, 
ҳарф, чизиқ] 1 Тилшуносликнинг сўз шакл- 
лари, сўз бирикмаларининг турлари, гап 
турлари ҳақидаги бўлими. Қиёсий грам- 
матика. Тарихий грамматика. 

2 Сўз шакллари, уларнинг сўз бирикмаси 
ва гапда ўзаро боғланиши ҳақидаги қоидалар 
ва шу қоидалар баён этилган ўқув китоби, 
дарслик. Мактаб грамматикаси. Ўзбек тили 
грамматикаси. н Ўзбек тили граммати- 
касига оид ишларда баъзи сўз формалари 
«модал форма» ёки «субъектив баҳо формаси» 
номи билан.. таърифланиб келинмоқда. «ЎТА». 

ГРАММ АТИКАТ АТП И ПТ тлш. Сўзнинг 
мустақил луғавий маъносини йўқотиб, 


ёрдамчи вазифада кўлланишга ўтиши, ёр- 
дамчи сўзга айланиши. Кўмакчи феълларда 
эса лексик маъно деярли унутилган бўлади, 
кўмакчи феъллар грамматикалашиш ҳоди- 
сасига учраб, етакчи феълларни грамматик 
жиҳатдан шакллантириш функцияси билан 
чегараланади. «ЎТА». 

ГРАММОФОН [юн. gramma — ёзув + 
phone — товуш] Махсус пластинкага ёзиб 
олинган куй, нутқ ва ш. к. ни қайта эшитти- 
радиган, карнайли мусиқа аппарати. -Грам- 
мофон деган буюмни кўрганмисан ё эишт- 
ганмисан? — кулиб сўради Ёрмат. Ойбек, 
Танланган асарлар. Нонвойхонанинг томига 
чиқиб олган бир йигит граммофон карнайини 
оғзига қўйиб қичқиради. С. Аҳмад, Уфқ. 

ГРАМПЛАСТИНКА, граммофон плас- 
тинкаси. қ. пластинка 2. Тошкентда яқинда 
грампластинкалар учун овоз ёзиб оладиган 
студия очилган эди. Газетадан. 

ГРАНАТА [итал. granata < лот. granatus — 
донадор] 1 Портловчи модца тўлдирилган 
артиллерия снаряди. У совуққонлик билан 
қулоч ёйиб, граната отди — танкнинг баш- 
нясида портлади. Ойбек, Қуёш қораймас. 
Бронтешарлар нишонга олиб, энди ўқ узмоқчи 
бўлган пайтда, танк остида бирин-кетин 
учта граната портлади. А. Қаҳҳор, Олтин 
юлдуз. 

2 спрт. Енгил атлетикада: ирғитиш учун 
ишлатиладиган гранатасимон спорт анжоми. 
Граната отиш мусобақаси. 

ГРАНАТОМЁТ [итал. granata + р. метать 
— отмоқ] Граната отадиган қурол. Трана- 
томёт ўқи бошловчи КамАЗ прицепидаги 
ёнилғи бакини учириб юборди. Газетадан. 

ГРАНАТОМЁТЧИ Гранатомётдан ўт 
очувчи, шунингдек, қўл гранаталарини ир- 
ғитишга уста жангчи. 

ГРАНИТ | итал. granito < лот. granum — 
дон, дона] Таркиби кварц, дала шпати ва 
слюдадан иборат, донадор қаттиқ тоғ жин- 
си; қимматли қурилиш материали. Қизил 
гранит. Гранит постамент. н Тўлқинлар гоҳ 
қуёш нурларини гранит қирғоқлар сайқалига 
туширар ва гўё тошни ҳам ёндирар, гоҳ 
гранит қирғоқлар сайқалини ўзида акс эт- 
тириб жилваланарди. П. Қодиров, Уч илдиз. 
У[олтин[ сланецлар, қумтоииар, гранитлар 
ичида учрайди. С. Кароматов, Олтин қум. 

ГРАНКА [р.[ полигр. 1 Босмахонада 
терилиб, ҳали саҳифаланмаган матнлар 




устуни ва унинг хатоларни тузатиш учун 
қоғозга туширилган нусхаси. Каримий бо- 
и/ини бир цимирлатиб қўйди-да, гранкани 
тузатишда давом этди. О. Ёқубов, Бир 
фельетон қиссаси. 

2 Терилган матнни саҳифалашга қадар 
сақлаб қўйиш учун ишлатиладиган рамка, 
тахтакач. Гранка сочилиб кетди. 

ГРАН-ПРИ [фр. Grand Prix — катта, бош 
мукофот] Турли хил мусобақаларда, тан- 
ловларда ғолибга бериладиган олий муко- 
фот. Бу ерда [Японияда] ўтказилган болалар 
тасвирий санъати асарлари ўн тўртинчи 
халқаро танловида Ўзбекистон Бадиий 
академияси тасвирий ва амалий санъат 
республика лицей-интернатининг 6-синф 
ўқувчиси Мадина Толипова Гран-при соҳиби 
бўлди. Газетадан. 

ГРАНТ [ингл. grand — ҳадя; кўмак, ёрдам; 
стипендия] Бирор илмий тадқиқот, таж- 
риба-конструкторлик ишларини бажариш 
учун ёки бошқа мақсадларда айрим шахс- 
лар, жамоалар, ташкилотларга бериладиган 
мақсадли ўрин ёки пул маблағи. «Умид» 
грантини қўлга киритмоқ. н «Умид» гранти 
билан ўқиётган ўзбекистонлик ёшларга эса 
ойига 1000 доллар атрофида стипендия 
тўлаишди. Газетадан. 

ГРАФ [нем. Graf] Ғарбий Европада ва чор 
Россиясида олий табақали дворянларнинг 
княздан қуйи, барондан юқори унвони ва 
шу унвонга эга бўлган шахс. Яхшибоев, қай- 
дан ўргандинг киборликни, нақ граф бўлиб 
кет-е. Либосни келтиринг, уловни ҳозирланг, 
машварат жам бўлсин. М.М.Дўст, Лолазор. 

ГРАФА [юн. graphe — чизиқ] 1 Жад- 
валларда тик чизиқлар орасидаги, турли 
маълумотлар ёзиладиган устун, оралиқ. 
Жадвалнинг биринчи графаси. 

2 Матн, қонун ва ш. к. нинг бир банди, 
бўлими. 

ГРАФИК I [юн. graphikos — чизилган] 1 
Турли нарса ва ҳодисаларнинг миқдорий 
боғланишларини чизиқлар, чизмалар воси- 
тасида тасвирлаш ва шундай тасвир (чиз- 
ма)нинг ўзи. Атмосфера босими ўзгаришини 
кўрсатувчи график. 

2 Бирор бир ишнинг ҳажми, бажарилиш 
муддатлари аниқ белгилаб тузилган режа. 
Кунлик экиш графиги 45-50 процентгина 
бажарилмоқда. Газетадан. Хўжалигимизда 
етиштирилган ҳосилни тез ва сифатли 


териб олиш учун тиғиз график тузилди. 
Газетадан. Ҳайдовчи қиз графикка тушиб 
олишучун шошилмоқда эди. П. Қодиров, Эрк. 

Ҳаракат графиги Транспорт воситалари 
ҳаракатини вақт билан боғлаб тузиладиган 
жадвал ; 

ГРАФИК II Графика соҳасида ижод 
қилувчи рассом. Мазкур декадага Озарбай- 
жон рассомлари, ҳайкалтарошлари, график- 
лари, тасвирий ва амалий санъат арбоблари 
ўзларининг 800 га яқин асарларини тақдим 
этдилар. «Шарқюлдузи». 

ГРАФИК III Графикага оид. График 
тасвир. 

ГРАФИКА [юн. graphikos — чизилган] 1 
Бўёқ ишлатмасдан, чизиқ ва штрихлар 
воситаси билангина нарсаларни тасвирлаш 
санъати; шу усулда ишланган расм, тасвир. 
..ҳайкалтарошлик, графика ва амалий 
санъат асарлари томошабинларда катта 
қизиқиш уйғотди. Газетадан. 

2 тлш. Нутқ товушларини ёзувда ифо- 
даловчи белгилар (ҳарфлар) тизими; ёзув ва 
алифбо ҳарфларини, товуш ва ҳарф муно- 
сабатларини ўрганувчи тилшунослик соҳаси. 
Араб графикаси асосидаги эски ўзбек ёзуви- 
га киритилган бу ислоҳ ўша вақтда ўзбек 
маданиятидаги зўр тарихий силжиш эди. 
«ЎТА». 

ГРАФИН [итал. carafflna] Сув, вино ва 
ш. к. солиб қўйиладиган, бўғзи тор идиш. 
Рухсат теккач, Мақсуд Солиев қабулхона- 
га чиқиб, графиндаги сувдан қуйиб ичди. 
«Ёшлик». 

ГРАФИНЯ Графнинг хотини ёки қизи. 

ГРАФИТ [юн. grapho — ёзаман] 1 Соф 
углероднинг бир тури, тўқ кулранг ёки қора 
тусли минерал (қалам ва ўтга чидамли 
буюмлар ясаш учун ишлатилади). Табиатда 
учрайдиган графит ва кўмирни таркибан 
олмос деб аташ мумкин. «Фан ва турмуш». 

2 Қаламнинг шу минералдан ясалган 
ёзадиган қисми. Графит — тошқалам бўлиб, 
у қоғоз варағи ёки тахтага салгина тегса 
ҳам, из қолдиради. «Фан ва турмуш». 

ГРАФЛИК 1 Граф унвонига эга бўлиш- 
лик; граф мақомида туришлик. 

2 Ўрта асрларда Ғарбий Европада граф 
бошқарган меросий феодал мулк. 

3 Англия, Ирландия, Америка Қўшма 
Штатлари ва бошқа баъзи давлатларда: 
йирик маъмурий-ҳудудий бирлик. 





ГРАФОЛОГ Графология мутахассиси. 

ГРАФОЛОГИЯ [юн. grapho — ёзаман + 
logos — таълимот] Дастхатларни, улар воси- 
тасида эса ёзган кишининг хислатлари ва 
руҳий ҳолатини ўрганадиган фан. 

ГРЕИДЕР [ ингл. grader < grade — те- 
кисламоқ] Йўл қурилишида йўлни очиш, 
созлаш, текислаш учун ишлатиладиган ма- 
шина. Грейдерларга цистерналар ўрнатилиб, 
йўллар сув билан шиббаланди. А. Мухтор, 
Бўронларда бордек ҳаловат. Булъдозер ва 
грейдерлар билан паст-баланд участкалар 
яхишлаб текисланади. Газетадан. 

ГРЕК 1 Греция мамлакатига мансуб туб 
халқнинг (миллатнинг) номи. 

2 Шу халққа мансуб, тегишли. Грек тили. 

ГРЕКЛАР Грециянинг асосий (туб) аҳо- 
лиси, грек халқи. 

ГРЕЛКА [р. греть — иситмоқ, қизитмоқ] 
Баданнинг бирон оғриган қисмига қўйи- 
ладиган, одатда резинадан қилинадиган 
сунъий иситиш мосламаси. Электр грелка. 
Резина грелка. Грелка қўймоқ. н Иноғомжон 
қизлардан грелка, атир олиб чиқиб бериш- 
ларини сўради. С. Зуннунова, Гўдак ҳиди. 
[Врач\ Музлаб қолаётган боланинг оёқ- 
қўлларига грелка қўйишни маслаҳат берди. 
Газетадан. 

ГРЕЧИХА \р. | Бир нав галла ўсимлиги 
ва унинг донидан тайёрланган крупа. Гречиха 
экмоқ. Гречихадан тайёрланган овқат. н 
Гречиха қимматли экин бўлиб, таркибида 
асал моддаси кўплиги билан муҳим халқ 
хўжалик аҳамиятига эгадир. Газетадан. 

ГРИВНА [р. гривна — бўйинга тақила- 
диган олтин ёки кумуш медаль] 1 тар. 
Қадимги Русда 409 г га тенг кумуш ёмбидан 
иборат асосий пул ва оғирлик бирлиги; 
кейинчалик 10 тийинга тенг пул бирлиги. 

2 Украинада: асосий пул бирлиги. 

ГРИМ [фр. grimer — юзни бўямоқ] 1 
Махсус бўёқлар, ясама соч, соқол ва ш. к. 
ёрдамида актёр қиёфасини ўзгартириш 
санъати. Грим қилмоқ. н Томоша бошланиши- 
га ҳали ўн тўрт минут бор. Артистлар грим 
қилиб бўлишган. С. Аҳмад, Уфқ. Спектаклнинг 
бошланишига ҳали анчагина вақт борлигига 
қарамай, у [Обид Жалилов] грим қилишга 
ўтириб, Маждиддин қиёфасига кира бош- 
лади. Ф. Жўраев, Обид Жалилов. 

2 Актёрни муайян қиёфада кўрсатиш 
учун ишлатиладиган махсус бўёқ, ясама 


соч, соқол ва ш. к. Гримда ўйнамоқ. Гримни 
артиб ташламоқ. н Ҳамза қўйган спек- 
таклларида саҳна жиҳозларига, артист- 
ларнинг кийим-кечак ea гримларига жуда 
катта эътибор берган. Газетадан. 

ГРИМХОНА Актёрлар грим қил(ин)а- 
диган махсус хона. Ҳақназар гримхонада 
тошойнага қараб грим қилмоқда эди. И. Ра- 
ҳим, Ихлос. 

ГРИМЧИ Грим қилувчи мутахассис. 
Гримчи рассом. н Премъера. Бугун ҳамма: 
режиссёрдан тортиб раққосагача, гримчидан 
тортибмонтёргача ҳаяжонда. «Ёшлик». 

ГРИПП [фр. grippe] Нафас йўлининг 
яллиғланиши ва ҳароратнинг кўтарилиши 
билан характерланадиган юқумли касаллик. 
Грипп касофат ёмон ёпишди, беш-олти кун 
ваража қилди. М.М.Дўст, Лолазор. 

ГРИФ I [юн. gryphus, gryps] 1 Антик 
мифологияда: бургут қанотли ва бургут 
бошли шер; афсонавий махлуқ. 

2 айн. тасқара 1. 

ГРИФ II [фр. griffe] Бирор кимса имзоси, 
ташкилот, муассаса ва ш. к. номи чекилган 
муҳр, штемпель ва уларнинг ҳужжат устига 
босилган нусхаси. «Фан» нашриётининг грифи. 

ГРИФЕЛЬ айн. графит 2. 

ГРИФОН [фр. griffon < юн. gryphus] I 1 
айн. гриф 1. 

2 тех. Бурғи қудуғи трубаси остидан 
тўсатдан отилиб чиқадиган суюқ ёки газ- 
симон модда. У [Дадашев] ёнғин грифон- 
ларнинг юзага отилиб чиқишидан ea газ 
фонтанининг қуёш нурларига дуч келишидан 
юз берганини исботлади. И. Раҳим, Тақдир. 

ГРОССМЕЙСТЕР [нем. GroBmeister — 
катта уста] Шахмат ва шашка усталарига 
бериладиган энг олий унвон ва шу унвонга 
эга бўлган шахматчи ёки шашкачи. Шахмат 
тахтини яна бир забардаст рус гроссмейс- 
тери банд этди. Газетадан. 

ГРОТЕСК [фр. grotesque — ғалати; кулгили] 
ад. Воқеа ва ҳодисаларни атайлаб кучай- 
тириш ёки кичрайтиришдан, кулгили тарзда 
бузиб кўрсатишдан иборат бадиий усул. 
Сатирик (ёзувчи) бу ерда гротеск, муболаға 
каби сатирага хос хусусиятлардан керагича, 
унумли фойдаланиши мумкин. «ЎТА». 

ГРУЗИН 1 Грузия мамлакатига мансуб 
туб халқнинг, миллатнинг номи. 

2 Шу халққа мансуб, тегишли. Грузин 
тили. Грузин аёл. н Улар эшикни тақилла- 

тишган эди, ўрта бўйли, ёшгина грузин хотин 
келиб очди. Шуҳрат, Шинелли йиллар. 

ГРУЗИНЛАР Грузиянинг асосий (туб) 
аҳолиси, грузин халқи. 

ГРУЗИНЧА 1 Грузин алифбоси, ада- 
биёти, маданиятига оид. Грузинча рақс. н 
Курткани елкага ташладим, дўнгалак гру- 
зинча шапкани бошга қўндирдим. С. Сиёев, 
Ёруғлик. 

2 Грузин тили. Сиз грузинча(ни) била- 
сизми ? Грузинча гапирмоқ. 

ГРУЗОВИК |/;. груз — юк] Юк машинаси, 
юк ташийдиган машина. Саодатхон гру- 
зовикдан уйига қопда буғдой.. тушираётган 
жувон билан саломлашар экан, кулиб ҳазил- 
лашди. С. Зуннунова, Янги директор. 

ГРУНТ [нем. Grund — замин, тупроқ] 
Тупроқ ва тоғ жинслари аралашган қатлам- 
нинг умумий номи. 

ГРУНТШУНОСЛИК Тупроқ ва тоғ 
жинсларининг физик ва кимёвий хусу- 
сиятларини ўрганадиган соҳа. 

ГРУППА [нем. Gruppe — тўда, тўп; бў- 
линма] қ. гуруҳ. Баталъон миномётчилари 
икки группага бўлиниб, шимолий ва жанубий 
қанотларга ташланди. И. Раҳим, Чин муҳаб- 
бат. Группанинг ҳамма студентлари Абду- 
халилни софдиллиги, меҳнаткашлиги учун 
севишарди. Ў. Ҳошимов, Қалбингга қулоқ сол. 

ГРУППАБОЗ қ. гуруҳбоз. 

ГРУППАБОЗЛИК қ. гуруҳбозлик. Шу 
гапларни Сафарқулга айтсанг бўлмайдими? 
Биз гапирсак, «группабозлик қилманглар, кол- 
хозни бузасизлар», деб сўкадилар. С. Айний, 
Қуллар. 

ГУ АТТТ Б [фр. gouache < итал. guazzo — 
сувли бўёқ] 1 Оқбўёқ (белила), кукун, сув- 
елим аралашмасидан иборат бўёқ. Гуашъ 
билан расм солмоқ. 

2 Шундай бўёқ билан ишланган тас- 
вирий санъат асари. 

ГУБЕР с.т. қ. губернатор 1. Шундануч- 
тўрт ой бурун «Ултармада ғулу чиқди, ша- 
ҳардан солдат келиб, анча одамни ҳайдаб 
кетди, буларни губернинг ўзи сўроқ қилар 
эмиш» деган гап тарқалган эди. А. Қаҳҳор, 
Асрор бобо. 

ГУБЕРНА, губерня Чор Россиясида, 
шунингдек, 1929-30 йилларгача СССРда: 
асосий маъмурий-ҳудудий бирлик. 

ГУБЕРНАТОР [лот. gubernator — ҳукм- 
дор, бошлиқ] Т Россияда 1917 йилга қадар 


губернада олий ҳукумат амалдори; губерна 
бошлиғи, ҳокими. У апил-тапил эгнига янги 
формасини кийди-да, телеграммани олга- 
нича, губернатор ҳузурига чопди. К. Яшин, 
Ҳамза. 

2 Ҳозирги бир қатор федератив дав- 
латларда (Россия Федерацияси, АҚШ, 
Буюк Британия, Дания ва б.) сайлаб қўйи- 
ладиган олий маъмурий шахс; вилоят, 
штат, графлик маъмуриятининг бошлиғи. 

3 Йирик ҳудудий бирликлар ёки коло- 
нияларда марказий ҳокимият томонидан 
тайинланадиган маъмурият бошлиғи. 

ГУВ тақл. с. Шиддатли ҳаракат, ёниш 
натижасида чиқадиган бўғиқ товуш. Костюм 
яна битмабди. Аввалига шу жумлани эшитиб, 
қуруқ ўтиндай гув этиб ёниб кетдим. С. 
Абдуқаҳҳор, Санамай саккиз дема. Ҳамма 
гув этиб кулиб юборди. С. Кароматов, Олтин 
қум. Хирмонни ўраб олган оломон бирдан гув 
этиб шов-шув кўтарди. О. Ёқубов, Эр бо- 
шига иш тушса. 

ГУВАЛА Лойдан қўлда ясалиб, офтобда 
қуритилган, таги ясси чўзинчоқ қурилиш 
материали. Гувала қилмоқ (қуймоқ). Гувала 
девор. н Ҳишлоқдаги пахса деворли қўр- 
ғончалар бой, бадавлат одамларники бўлиб, 
гуваладан қурилган пастак уйлар камбағал- 
қашшоқларнинг бошпаналари эди. П. Турсун, 
Ўқитувчи. Тоққа қаратиб солинган уй пеш- 
айвонига гувала тахлаб қўйилган эди. X. 
Султонов, Онамнинг юрти. 

Гувала бош 1) гувалага ўхшаш чўзинчоқ 
бош; 2) дағл. аҳмоқ, нодон. Ватан хоинига 
ҳомийлик қилиб, ёлғон гапирганими? Эҳ, гу- 
вала бош. С. Кароматов, Сўнгги бархан. 

ГУВАЛАК шв. Гувала. Унинг [Анзират 
холанинг] ҳовлиси одам бўйи келар-келмас 
гувалак девор билан ўралган. А. Қаҳҳор, 
Қўшчинор чироқлари. Тувалакуй, бостирма 
айвон Шундоқ кўча бўйида эрди. М. Али, 
Боқий дунё. 

ГУВЛАМОҚ қ. гувулламоқ. Бурчакда 
чўян печка солярка сачратиб гувлайди. С. 
Сиёев, Ёруғлик. Бир шамол турди-ю гувлаб 
адирдан, Тўзон-ла қопланди Дарғом осмони. 
Б. Бойқобилов, Мени кутинг, юлдузлар. 
Пахтазор оралаб трактор гувлар, Эш ea 
иноқ тўп қиз, пешона боғлиқ. Миртемир. 

ГУВОҲ [ф. ь\ — шоҳид] 1 Бўлиб ўтган 
воқеа-ҳодисаларни ўз кўзи билан кўрган ёки 
уларнинг ҳақиқатан ҳам бўлганлигини тас- 





диқлаш учун шу иш бўлган жойга махсус 
чақирилган киши; шоҳид. Сидиқжон ўн бир 
гувоҳни ёнига олиб, районга жўнади. А. Қаҳ- 
ҳор, Қўшчинор чироқлари. Мен инқилобгача 
ва инқилобдан сўнг деҳқонларимиз кечирган 
ҳаётларининг жонли гувоҳиман. Н. Сафаров, 
Оловли излар. 

2 ҳуқ. Суд ёки терговдаги иш юзасидан ўз 
билганларини айтиб бериш учун судга 
чақирилган киши. Судга гувоҳларни чақир- 
моқ. н Терговчи ҳам қариянинг гувоҳ ma- 
риқасида ишга аралаштиргани, унинг ал- 
данганига шубҳа қилмасди. С. Юнусов, Ку- 
тилмаган хазина. 

3 Воқеа-ҳодиса, фикр, ҳолат ва ш. к. нинг 
тўғрилигини тасдиқловчи нарса; далил. 
Кишини меҳнат улуғлайди. Сиз-биз кўрган 
ҳурмат-эҳтиром — бунинг гувоҳи. Газетадан. 

ГУВОҲЛАНТИРМОҚ Гувоҳлар, зару- 
рий ҳужжатлар орқали тасдиқламоқ, рас- 
мийлаштирмоқ. 

ГУВОҲЛИК 1 Шоҳидлик, кўрган ёки 
билганлик; гувоҳ бўлишлик. Бироқ фактлар, 
ҳужжатлар, жуда кўп одамларнинг гувоҳ- 
ликлари унинг қайсарлигини аста-секин 
қайириб, ниҳоят, букиб қўйди. Ҳ. Ғулом, 
Машъал. 

2 ҳуқ. Гувоҳ томонидан берилган маъ- 
лумот, гувоҳнинг айтганлари. Гувоҳлик бер- 
моқ. н Зиёдахон билан Анзират холадан, 
қолаверса, Шарофат можаросидан хабардор 
бўлган бошқа одамлардан судда гувоҳлик 
беришларини сўради. А. Қаҳҳор, Қўшчинор 
чироқлари. 

ГУВОҲНОМА [ф. 4._о l з 1 ёзма 
гувоҳлик; гувоҳнома] 1 Қайд этиш шарт бўл- 
ган юридик воқеа-ҳодисаларни тасдиқ- 
лайдиган, имзо қўйилган ва муҳр босилган 
расмий ҳужжат. Туғилганлик ҳақида гувоҳ- 
нома. Талабалик гувоҳномаси. 

2 эск. айн. аттестат 1. Кеча ўнинчини аъло 
тугатдинг, Қўлингда етуклик гувоҳномаси. Ғ. 
Ғулом. 

ГУВУЛЛАМОҚ «Гув» этган овоз чиқар- 
моқ. Ўт гувуллаб ёнмоқда. н Ташқарида 
шамол гувуллаб, деразаларни чертарди. 
Ойбек, Қуёш қораймас. Йўл бўйлаб кетган 
симёғочлар эса узлуксиз гувуллайди. П. Турсун, 
Ўқитувчи. Дарвозада машина моторининг 
гувуллагани эшитилди. С. Нуров, Нарвон. 
Халқ гувуллаб, олдинга юрди, уни миршаблар 
ғови тўсиб олди. М. Исмоилий, Фарғона т.о. 


ГУВРАНМОҚ Ноаниқ, тушуниб бўл- 
майдиган овоз чиқармоқ; ноаниқ гапирмоқ; 
ғўлдирамоқ. Жавоб эшитилмагач, чол ўзича 
гувраниб, кўчага чиқди. X. Султонов, Онам- 
нинг юрти. Ташқарида гувраниб турган 
қўзғолончилар ичкари бостириб киришди. С. 
Сиёев, Аваз. Парда очилиши билан одамлар 
бирдан гувранди, кимлардир пиқир-пиқир кул- 
ди. «Ёшлик». 

ГУГУРТ \ф. j JL Д. — олтингугурт; гугурт] 
1 Бир учига қалпоқча шаклида ёнувчи модда 
суртилган чўп; гугуртчўп. Тантибойвачча 
индамай қолди. Папиросни лабига қистириб, 
бир қанча гугуртни чақа-чақа, базўр ёндирди. 
Ойбек, Танланган асарлар. 

2 Гугурт чўплари солинган, ён томонига 
ёндирувчи модда суртилган қутича. Стар- 
шина жангчиларга икки яшик ёндирувчи 
шиша ва бир қутидан гугурт тарқатди. И. 
Раҳим, Чин муҳаббат. -Яхшиямки, гугурт бор 
экан. Отам бир неча қучоқ хашак териб 
келди, — деди Ҳожи хола. М. Исмоилий, 
Фарғона т.о. 

ГУГУРТЧЎП айн. гугурт 1. Бой.. гугурт- 
чўпнинг ўчай-ўчай деб турган алангасидан 
чилимнинг сархонасидаги тамакини базўр 
ёндириб олди. Ҳ. Ғулом, Машъал. 

ГУДОК [р. гудеть — ғувилламоқ; чалмоқ] 
1 Сигнал бериладиган турли механик қурил- 
малар; ҳуштаклар. Тошкентдаги тепловоз- 
вагон ремонт заводида бир гудок сақланади. 
Газетадан. 

2 Шундай қурилмалар чиқарадиган чў- 
зиқ овоз; сигнал. Паровоз гудоги эшитилди. 
Гудок бермоқ ( чалмоқ ). н Эрта тонгда завод 
гудоги Эргашни ҳам уйғотди. И. Раҳим, Чин 
муҳаббат. Паровоз узоқ гудок бериб, жойи- 
дан қўзғалди. М. Муҳамедов, Қаҳрамон изи- 
дан. Тонгги гудок чалмасдан, Мен ҳам mypa- 
ман. Ёш кўнглимнинг майлини Ишга бураман. 
Ғайратий. 

ГУДРОН [фр. goudron] Нефтни қайта 
ишлаш натижасида қоладиган қора, смола- 
га ўхшаш қуйқум, нефть қолдиғи (йўл қури- 
лиши материали сифатида ва бошқа техника 
эҳтиёжлари учун ишлатилади). Гудрон сур- 
калган dapaxm ёнмайди, у сингдирилган темир 
йўл италлари эса чиримайди. Газетадан. 

ГУДРОНАТОР Битум ташийдиган ва 
уни йўл қоплами устига бир текис тақсим- 
лайдиган машина. Битум ташийдиган гуд- 
ронатор машинасига кимдир «губернатор» 





деб ном қўйиб юборибди. Ҳ. Назир, Ўтлар 
туташганда. 

ГУЖУМ Сада қайрағоч. Хоразмда ҳовуз 
деса, дарҳол кўз олдингга катта-катта 
гужумлар — қайрағочлар келади. Ж. Ша- 
рипов, Хоразм. Анави олакўз барзанги лом 
деб оғиз очмайди, кун бўйи гужум тагида 
осмонга қараб ётади. С. Сиёев, Ёруғлик. 

ГУЗАР [ф. — ўтиш жойи; кўча, 

маҳалла] 1 Қишлоқ ёки маҳаллаларнинг 
чорраҳаларида жойлашган, чойхоналари, 
қассоблик, баққоллик каби дўконлари бўл- 
ган обод, гавжум жой. Бу маҳсиглада унга 
[Йўлчига] маъқул бўлган ukku kuuiu бор эди. 
Бири — гузарда тақачилик-темирчилик 
қиладиган Ҳоратой, иккинчиси — Шокир ота 
номли маҳсидўз чол. Ойбек, Танланган асар- 
лар. Куз ҳавосининг суякларни зирқиратувчи 
совуғига қарамай, гузарда чойхўр кўп эди. М. 
Исмоилий, Фарғона т.о. 

2 фолък. Йўл. Қалмоқлар юртига гузарим 
тушди. «Алпомиш». Гузаримиз тушса, излаб 
келармиз. Султон бўлган, жоним дўстим, хуш 
энди. «Муродхон». Кулоҳ кийиб, бўлдим мен 
бир қаландар, Ногаҳон гузарим тушди бу 
шаҳар. «Ширин билан Шакар». 

3 шв. Дарёдан, сойдан қайиқлар ўтадиган 
жой; кечик. 

4 тар. Бухоро хонлигида: маҳалла. 

ГУЗАРГОҲ [ф. ь\Ҳ j iS — ўтиш жойи] Гу- 

зар жойлашган ер; гузар. Каталак кўчада 
эмас, гузаргоҳда яшаймиз. Ойбек, Навоий. 
Ойнагул Машҳадга етиб келганда, Фарҳод 
уни Хиёбони жам кўчасининг бошидаги гузар- 
гоҳда кутиб олди. А. Ҳакимов, Илон изидан. 

ГУЛ I | <jt. — чечак] 1 бот. Ёпиқ уруғли 
ўсимликларнинг урчиш учун хизмат қи- 
ладиган, гулбанд, косачабарглар, тожбарг- 
лар, чангчилар ва уруғчидан иборат қисми. 
Олма гули. Нок гули. н Нурининг ҳовлисида- 
ги гилослар гуллаган. Уларнинг оппоқ, кўркам 
гуллари қуёш нурида жуда нафис товланар. 
Ойбек, Танланган асарлар. 

2 Атиргул ва умуман зийнат учун эки- 
ладиган ёки табиий, ўзи ўсадиган гулли 
ўсимликлар; чечаклар. Пушти гул. Оқ гул. 
Кўқон гул. Тикансиз гул бўлмас, машаққатсиз 
— ҳунар. Мақол. н Дала йўлининг икки 
томонидаги боғлар туташ гуллар билан 
қопланган. Ойбек, Танланган асарлар. Cyna- 
ларнинг ораларига, атрофига анвои гуллар 
экилган. А. Қаҳҳор, Асрор бобо. 


Қизил гул қ. қизил 1. Тувак гул Тувакда 
ўстириладиган хонаки гул. 

3 Бирор нарсага табиатдаги гуллар шак- 
лида чизиб, тикиб, босиб ёки ўйиб туши- 
рилган безак, нақш; орнамент. Тез кунда 
алъбомнинг варақлари фотосуратларга ва 
бўёқ қаламда чизилган гулларга безанди. Ҳ. 
Назир, Чўл ҳавоси. Меҳрини эса дўпписининг 
гулидан таниди. Ш. Рашидов, Бўрондан 
кучли. 

4 кўчма поэт. Гўзал. Гулни гулга қўш. Ма- 
қол. н Иккови ҳам узилмаган гул. Ойбек, 
Танланган асарлар. Бермагил ёвузларга бир 
дақиқа хушнудлик, Гул Ватаннинг мард ўғли, 
кўкрагингни қалқон қил. Ғайратий. 

5 кўчма (1-ш. эгалик қўшимчаси билан 
мурожаат шакли) Ёр, севикли аёл. Гулим, 
сенга айтар сўзим бор. н Мактубимга жа- 
воб ёзмадинг, дилдор, гулим ҳам баҳорим 
сенсан, Гулбаҳор. М. Алавия. 

6 кўчма (3-ш. эгалик қўшимчаси билан) 
Энг яхшиси, сараси; файз киритувчиси, қи- 
зитувчиси. Йигит (лар)нинг гули. Зиёли- 
ларнинг гули. н Шоҳ қиз, шакар қиз, қиз- 
ларнинг гули, Қошларингни кўрсатгил, мен 
унинг қули. С. Айний, Дохунда. Йигитали 
келин-куёвнинг мақсади, борар манзилини 
билса ҳам, уларнинг саломларига алик олгач, 
кўнгил учун сўради: -Ҳа, йигитнинг гули, 
йўлингиз бўлсин?Т. Малик, Ажаб дунё. Фасли 
баҳор. Қўшним Ғафур Ғуломнинг эллик 
йиллиги. Ўшанда Булбул Мамедов тўйхона- 
нинг гули бўлган эди. Ҳ. Назир, Мафту- 
нингман, Озарбайжон. 

7 этн. Баҳорда, гуллар очилганда, марҳум 
хотирасига бағишлаб унинг йилига қадар 
ўтказиладиган маросим. Чолнинг ёстиғи 
тагидан топилган пул уни кўмиб келиш- 
гагина етди. Ҳали бу ёқда учи, еттиси, йи- 
гирмаси, фотиҳахонлиги, шаклиги, ифтор- 
лиги, икки ҳайити, гули, қовоқ оши, қовун- 
узуми, йил оишси, оқ солар ea ҳоказолар бор. 
М. Осим, Тилсиз гувоҳ. 

Гул ташламоқ 1) гул-нақш билан қоп- 
ланмоқ (қишда муз нақши билан қоплан- 
ган ойна ҳақида); 2) моғорламоқ. Нон гул 
ташлабди. Гул қилмоқ Яшнатмоқ, обод 
қилмоқ; қизитмоқ. Хароб бўлган рўзғорни 
Ишлаб-ишлаб гул қилган. «Ойсулув». Ўлан 
айтиб, тўйларни гул қиласиз, Бу хизрни ўзин- 
гизга nup қиласиз. «Оқ олма, қизил олма». 
Ўн гулидан биттаси ҳам очилмаган Ёш, 





навқирон одам ҳақида. Ана шу хаёллар 
Бегимхонни безовта қиларди: -Ўн гулимдан 
бир гулим очилмай туриб, тул бўлиб қол- 
димми?! — деб ўксинди у. И. Раҳим, Чин 
муҳаббат. Қўли гул Ҳар ишга моҳир, ўз 
ишининг устаси. Зокир ота, шубҳасиз, жуда 
тажрибали пахтакор, қўли гул одам. А. 
Қаҳҳор, Хотинлар. 

ГУЛ II тиб. Қизилча, қизамиқ ва бошқа 
баъзи бир касалликлар билан оғриган вақт- 
да баданда пайдо бўладиган майда қизил 
тошма. Болага гул тошди. н Унинг бир кўзи- 
га гул тушиб, кўролмай қолгач, халқуни На- 
зиркўр деб атай бошлаганди. Ж. Шарипов, 
Хоразм. 

ГУЛА I [ф. аА— юмалоқпаб ўралган, 
эшилган ип] Тўқимачилик дастгоҳида танда 
ипларини иккига ажратиб, улар орасидан 
моки ўтказишга хизмат қиладиган мослама. 
Эртаси кечқурун гула тўғрилаб ўтирсам, 
эшикни биров тақиллатди. А. Қодирий, 
Меҳробдан чаён. 

ГУЛА II шв. Нусха; ўрнак, андаза. 

Гула кўтармоқ (ёки кўчирмоқ) Ўрнак 
олмоқ; тақлид қилмоқ. Исматов ҳам хўжа- 
йиндан гула кўтариб, атрофига қариндош- 
уруғларини тўплади-да, юлғичликни бошлаб 
юборди. «Муштум». 

ГУЛАБАРДОР [ф. jIj jj-lI — гула кўта- 
рувчи] Гула тайёрловчи ёки гула кўчирувчи, 
нусха олувчи мутахассис. 

ГУЛАНДОМ [гул + андом] 1 Қадди- 
қомати келишган, нозик бадан (гўзал аёл 
ҳақида). Бўз боламан, ҳолим йўқдир, Ёри 
гуландомим йўқдир. «Тоҳир ва Зуҳра». 

2 Гуландом (хотин-қизлар исми). 

ГУЛБАДАН [гул + бадан] қ. гуландом. 
Менинг шайдолигим бу нозпарвар дилрабо- 
дандир, Ярашган қадду қомат, хулқи хуш, 
нозик адодандир, Мулойим, гулбадан, ширин 
сухан, табъи расодандир. Ҳабибий. 

ГУЛБАНД I [гул + банд] Пичоқнинг 
дастаси билан тиғи бириккан жойига ўрна- 
тилган махсус металл ҳалқа. Пичоқ унча 
катта эмас эди. Гулбандидан учигача бир 
қарич келарди. С. Айний, Эсдаликлар. Мўй- 
сафид дастурхон ўрнига ялпиз баргларини 
яйратиб тўшади-да, гулбанди ярқираб тур- 
ган дандонсоп пичоғини қинидан суғуриб, 
менга узатди. Ҳ. Нурий, Пахтакор ўйлари. 

ГУЛБАНД II бот. Гулни тутиб турувчи 
новдача. 


ГУЛБАРГ [гул + барг] 1 Гултожни таш- 
кил этувчи ҳамда уруғчи билан чангчини 
қуршаб турувчи гул япроқчалари, баргчалар 
мажмуи. Гулбарглар орасига яширинган тир- 
ноқдай қўнғиз учиб кетди. Ў. Ҳошимов, 
Қалбингга қулоқ сол. Гулбаргларга терму- 
либ, яна учди ўйларим, Япроқ мисол титра- 
тиб қўйдингиз-ку юрагим. Э. Охунова, Мен 
тонгни уйғотдим. 

2 кўчма. Гул баргчаларидек чиройли, гў- 
зал; нозик; қизил. Ҳамлет юрагига берарди 
ҳаёт Сенинг у оташин гулбарг лабларинг. Ҳ. 
Олимжон, Офелиянинг ўлими. Майли энди, 
ҳеч бўлмаса қумғон қайнатсам, Қиш кунлари 
ловиллатсам гулбарг ёноғинг. Миртемир. 

ГУЛБАҲОР [гул + баҳор] поэт. 1 Гуллар 
очилган пайт; баҳор. Гулбаҳор шабнам беза- 
мишди гулларни, Майин насим севинтирмиш 
дилларни. М. Алавия. 

2 Гулбаҳор (хотин-қизлар исми). 

ГУЛБЕОР, беоргул [гул + беор] Ер ба- 
ғирлаб ўсадиган энсиз баргли, нозик ранг- 
баранг гулли, уруғидан тез кўпаядиган ман- 
зарали ўтсимон ўсимлик. -Уларнинг [ам- 
мамнинг] уйидаги гулларнинг-ку сон-саноғи 
йўқ: гулбеор, гулраъно, гулсапсар, ишқилиб, 
санаб тугатиб бўлмайди, — деди Шум бола. 
Ғ. Ғулом, Шум бола. 

ГУЛБОҒ [гул + боғ] 1 Гул экилган боғ, 
гулзор боғ, гулистон. Меҳнат аҳли қилди 
обод Фарҳод даштини гулбоғлар, Гулистон 
бўлди саҳролар, учолмас энди ҳеч зоғлар. А. 
Пўлат. Меваларнинг уруғин Экинг, асранг, 
ўртоқлар, Келажакда улардан Яратилгай 
гулбоғлар. 3. Диёр. 

2 Сайлгоҳ ер; томошабоғ, парк. Рабо- 
чилар гулдай яшнаб кийинган, Оқшом бари 
гулбоғларда йиғилган. Фозил шоир. 

ГУЛГАИ шв. Оёқ кафтининг дўнг ери. 

ГУЛ-ГУЛ Чамандек ранг-баранг, гулгун 
ва гўзал. Сизлар билан бирга, халқимизга гул- 
гул нафис газламалар тўқиб кийгизамиз! А. 
Мухтор, Опа-сингиллар. Сочпопугин ёйган 
тол барги, Чаман боғлар чиройи гул-гул. Т. Тўла. 

Гул-гул очилмоқ (ёки ёнмоқ, яшнамоқ) 
1) бутун гўзаллиги, латофати билан намоён 
бўлмоқ, яшнаб кетмоқ. Баҳор келиб, далалар 
гул-гул очилиб кетди. н Инобат жиндек 
пардоз билан ойдеккина келин бўлди. Айниқ- 
са, тўйнинг эртасига гул-гул очилиб кетди. С. 
Аҳмад, Сайланма. Зевархон ҳам гул-гул 
очилиб кетди. Н. Аминов, Суварак; 2) шод- 





ликдан чеҳраси очилиб, яйраб-қувнаб, 
очилиб-сочилмоқ. Дарҳақиқат, Канизак 
Ўрмонжоннинг олдига юраги пўкиллаб борди- 
ю, гул-гул очилиб қайтди. А. Қаҳҳор, Қўш- 
чинор чироқлари. Саодатнинг ҳаяжондан 
гул-гул ёнган бахтиёр чеҳрасидан кўзини 
узолмасдан ўтирган Турғун биринчи марта уни 
севиб қолганига иқрор бўлди. О. Ёқубов, Тоғ 
қизи. 

ГУЛГУН [ф. и К — гулранг; қизғиш, 
пушти] 1 Қизил, қирмизи, пушти. Дейман: 
саҳар шафақдан учқунми, лоласанми, Шодлик 
майига тўлган гулгун пиёласанми? Э. Во- 
ҳидов, Тонг нафаси. Кийгани гулгун қирмизи, 
Ақлим олар жоду кўзи. «Муродхон». 

2 кўчма Гўзал, чиройли. Наврўз эди 
табиат гулгун, кийиб олган ям-яишл либос. Ё. 
Мирзо. Келгусига боқсак умидвор, Ҳаёт яна 
кўринур гулгун. 3. Диёр. 

3 Гулгун (хотин-қизлар исми). 

ГУЛДАЙ 1 Гул каби, гулга ўхшаш. Ранги 

сўлиб боради, Сариқ гулдай сарғайиб. «Ой- 
сулув». Худди эрта билан очилган гулдай 
бўлиб, тиллари булбулдай бўлиб, кўзлари 
ёрқинлашиб кетди. «Юсуф ва Аҳмад». 

2 Чиройли, гўзал, латофатли. Сарғай- 
масин гулдай юзим, Телмирмасин наргис 
кўзим. «Баҳром ва Гуландом». Эй ботирлар, 
гулдай юзинг сўлдирма, Ички сиринг душ- 
манингга билдирма. «Эрали ва Шерали». 

3 кўчма Ёш, навқирон. Зуҳра бегим олти 
йилдан бери тўшакда ёлғиз ётади. Унинг 
гулдай умри беваликда сўлиб боряпти. П. 
Қодиров, Юлдузли тунлар. Гулдай қиз қари 
кишини бошига урармиди. Ж. Абдуллахонов, 
Тўфон. 

Гулдай ҳунар Жуда яхши, покиза ҳунар. 
Йигитнинг қўлида гулдай ҳунари бор экан, 
бўйдоқ экан, уйи-жойи тайин экан, яна сенга 
нима керак! Ойбек, Танланган асарлар. 

ГУЛДАСТА [гул + даста] 1 Дасталанган 
гул, бир боғ гул; букет. Набижон биринчи 
давлат имтиҳонини топширган куни Мубо- 
рак уни катта гулдаста олиб келиб табрик- 
лади. С. Зуннунова, Кўк чироқлар. Вагонлар- 
га ирғитилган гулдасталарнинг кўпи ерга 
тушди. И. Раҳим, Чин муҳаббат. 

2 архит. Мачит, мадраса, сарой ва ш. к. 
нинг ташқи деворлари туташган бурчакда 
тиргак ва безак мақсадида деворга қўшиб 
тикланган кичик минора. [Меъмор] Гавҳар- 
шодбегим мадрасаси ёнига келиб, гулдастага 


қаради, зангори кошинлар ой нурида ярқираб 
турарди. Мирмуҳсин, Меъмор. 

3 Туркум, тўплам. Хонанда, айниқса, 
санъатсевар дўстларига ўзининг аввалги- 
ларига ўхшамайдиган янги қўшиқлар гулдас- 
тасини Наманган шаҳридаги «Навбаҳор» 
марказий ўйингоҳида тақдим этди. Газетадан. 

ГУЛДОН [гул + ф. ,yl j — «сақлаш жойи» 
маъносини билдирувчи қўшимча] Гул солиб 
қўйиладиган идиш; ваза. Биллур гулдон. н 
Иқболхон чуқур хўрсинди, гулдонни жойига 
қўйиб, бошқа уйга ўтди. С. Зуннунова, Гў- 
дак ҳиди. 

ГУЛДОР [гул + ф. jl j — «бир нарсага эга» 
маъносини билдирувчи қўшимча] Гулли, 
гул-нақш солинган, безакли. Сопи гулдор 
пичоқ. н Бозор Ҳамроевич гулдор кўрпачага 
ўтириб, атрофга разм солди. Ў. Усмонов 
Сирли соҳил. Латофат буфетдан гулдор 
кўркам тарелка олиб.. ҳужрага кириб кетди. 
Шуҳрат, Шинелли йиллар. 

ГУЛДУР тақл. с. Момақалдироқ сингари 
гулдураган товуш ҳақида. Араванинг гулдури. 
н Гулдур этиб, булут тарқаб, Ялт-юлт этиб 
чақмоқ чақди. Ҳамза. 

ГУЛДУРАК Момақалдироқ ва унинг 
овози. Гулдураклар гулдураб қолар, чақмоқ 
чақар момақалдироқ. А. Пўлкан, Изҳор. Ҳаво 
гулдуради ea бу гулдурак худди Пўлатнинг 
боши устида бўлгандек, уни ҳозирнинг ўзидаёқ 
янчиб юборгудек туюлди. Ш. Рашидов, 
Қудратли тўлқин. Чотқол тоғ устини бир 
лаҳза ёритиб чақмоқ чақар, кейин еру кўкни 
ваҳимали гулдурак товуши тутиб кетар эди. 
X. Султонов, Бир оқшом эртаги. 

ГУЛДУРАМОҚ Момақалдироқ овозига 
ўхшаш овоз чиқармоқ. Худди шу пайт бутун 
чўлни сутдек ёритиб чақмоқ чақди-ю, мо- 
мақалдироқ гулдураб ўтди. М. Мансуров, 
Ёмби. Танк гулдураганича келиб, [Аҳмаджон 
ётган] окоп устидан ўтиб кетди. А. Қаҳҳор, 
Олтин юлдуз. Бирдан ҳавода душман самолёти 
моторининг гулдураган овози эшитилди. Н. 
Сафаров, Тилсимчилар. 

ГУЛДУРОС Гулдураган овоз ҳақида. 
Алижон учинчи рота.. томонга бурилган ҳам 
эди, қарағайлар тепасидаги қоронғи осмонда 
моторлар гулдуроси янгради. Ҳ. Ғулом, 
Тошкентликлар. Тепада гулдурос кўтарилиб, 
гўё тоғ кўчди-ю, уйдай-уйдай тошлар бир- 
бирига урилиб кетди. Ҳ. Назир, Сўнмас 
чақмоқлар. 





2 кўчма Кучли; давомли. Гулдурос қарсак- 
лар зални титратиб юборди. Ў. Ҳошимов, 
Қалбингга қулоқ сол. Яна гулдурос қарсаклар 
янгради. К. Яшин, Ҳамза. 

ГУЛДУР-ШАЛДИР рвш. Гулдураб, 
шошилинч равишда. Мулла Обид чўчиб ке- 
тади, Берди татар гулдур-шалдир ҳужрага 
кириб келади. А. Қодирий, Обид кетмон. У 
[Ҳафиза] гулдур-шалдир ҳовлига кириб келиб, 
кутилмаганда бувисини таажжубга солди. 
Мирмуҳсин, Умид. 

ГУЛДУЗ [ф. jjj — гул тикувчи, каш- 
тачи] Матога гул солиб тикувчи (аёл). 

ГУЛДУЗИ [ф. и; jjjjS — гул, кашта ти- 
киш] Гул солиб тикилган, гулдор. Бошимдаги 
онам тиккан гулдўзи дўппи болаларнинг кўзи- 
ни қамаштирарди. С. Айний, Эсдаликлар. 

ГУЛЕТИМ [гул + етим] Отасидан айри- 
либ, онаси билан қолган етим қиз ёки бола. 
-Қадимгиларнинг: она билан қолган гулетим, 
ота билан қолган шуметим, деганлари бежиз 
эмас экан-да, — деди Башорат. Б. Раҳмонов, 
Юрак сирлари. 

ГУЛЁР [гул + ф. jL — дўст; севимли 
киши] 1 кам қўлл. Гўзал ёр, жонона. Ко- 
килингга қора мунчоқ тақайин, Сизнингдек 
гулёрни қайдин топайин. «Оқ олма, қизил 
олма». 

2 Ёр, жонон шаънига айтиладиган қў- 
шиқ номи. «Гулёр»га сол созингни, «Баёт»га 
сол бозингни, Тинчлик қўшиғин бошла, 
Эшитай овозингни. «Қўшиқлар». 

ГУЛЖАБИН [гул + а. j.. ? — пешона] 
Гул юзли. Гулжабинлар даврасинда, майлига, 
минг розиман, Бир умр бўлсам асир, бўлсам 
камол Душанбада. Уйғун, Тонг қўшиғи. 

ГУЛЗОР [ф. jl jiS. — гул билан қопланган 
майдон] Гул экилган ер, чаманзор, гулшан. 
Нигора гулзорда гул териб юрган экан. С. 
Анорбоев, Оқсой. Гулзорларда булбул сай- 
раса, Гул ҳидидан кўнгил яйраса. Уйғун. 

ГУЛИСТОН [гул + ф. — «эгалловчи» 
маъносини билдирувчи қўшимча] поэт. 
Яшнаган, обод ер; боғ-бўстонлар макони 
бўлган ўлка. Канал қазиб, чўлни қилдик гу- 
листон, Даламиз нашъали, даламиз бўстон! 
М. Алавия. Энди менинг ширин жоним ке- 
ракмас, Фасли баҳор, гулистонлар керакмас. 
«Ширин билан Шакар». 

Олам гулистон «Масала, муаммо ҳал», 
«иш битади-қўяди», «тамом», «вассалом», 
«ҳамма хурсанд» каби маъноларда айти- 


ладиган ибора. Аммо сиз «хўп» десангиз, олам 
гулистон. Ойбек, Танланган асарлар. Чўчи- 
манг. Биттагина дадил қадам ташласангиз, 
олам гулистон бўлади. Ҳ. Ғулом, Машъал. 

ГУЛИСУМБУЛ [гул + сумбул] Пиёзгул- 
дошлар оиласига мансуб ўсимлик; гиацинт. 

ГУЛКАРАМ [гул + карам] Ҳосили тўпгул 
шаклида бўладиган бир йиллик карам тури. 

ГУЛКОР [ф. j KI< — боғбон; гул ўсти- 
рувчи] Нақш-гул ўювчи ёки ясовчи уста, 
мутахассис. Унга [уста амакига] кулоллар, 
гулкорлар ва читгарлар каби усталар ўз 
ишлари учун чизма нақшлар буюрар эдилар. С. 
Айний, Эсдаликлар. Техник, прораб керак, 
ғиштчи, сувоқчи гулкор, моҳир дурадгорлар 
керак. Н. Сафаров, Оловли излар. 

ГУЛКОСА [гул + коса] бот. Гулнинг гул- 
тож, чангчи ва уруғчиларини тутиб турувчи 
қисми. 

ГУЛКУРПА Уй деворларига осиб қўйи- 
ладиган ёки тахмонга ёпиладиган сўзана. 
Кўша-қўша палак, қўша-қўша паранжи, уч- 
тўрт уйни ясатишга етадиган дорпечлар, 
гулкўрпалар, чойшаблар.. Лутфинисо ваунинг 
қизини ҳали қаноатлантирган эмасди. Ой- 
бек, Танланган асарлар. Тақир ерларнинг 
кўриниши жуда бошқача: майса, лолақиз- 
ғалдоқ, чучмомалар, худди гулкўрпа ёпиб қўй- 
гандай, кўк, қизил, яишл mycda товланади. 
Ҳ. Назир, Чўл ҳавоси. 

ГУЛЛАМОҚ I 1 Гул очмоқ, гулга кир- 
моқ. Ғўза гуллади. Бодом гуллади. н Дера- 
замнинг олдида бир туп Ўрик оппоқ бўлиб 
гуллади. Ҳ. Олимжон. Ғўзалар гуллаётган 
пайт. И. Раҳим, Чин муҳаббат. 

2 кўчма. Равнақ топмоқ, ривожланмоқ; 
обод бўлмоқ. Тоштемир Сурхон водийсининг 
гуллаган воҳаларини кўриб, айланиб чиқди. 
Назармат, Жўрлар баланд сайрайди. [Янгиер] 
Боишда қандай эди-ю, ҳозир қандай? Одам- 
нинг қадами тегди-ю, гуллаб кетди. Р. Фай- 
зий, Чўлга баҳор келди. 

3 Гул-гул очилмоқ, гўзаллашмоқ, яшна- 
моқ; камолга етмоқ. Умрининг гуллаган даври 
қамоқхоналарда ўтган Шоҳназар озодликнинг 
биринчи куниданоқ нима қилишини билмай, 
бош қашлаб қолди. «Муштум». Ёш авлод — 
келгусимиз, фахримиз ҳам кўркимиз. Ёшлик 
— бу умримизнинг гуллаган баҳоридир. Э. 
Раҳим, Янги қадам. 

Оғзидан гулламоқ Ғайришуурий равишда 
сирини очиб, айтиб қўймоқ. -Эшитинг, — 





деди Эргаш. — Бирламчи шартим: бу ишин- 
гизни ўла-ўлгунча сир тутасиз, оғзингиздан 
гулламайсиз. К. Яшин, Ҳамза. Фақат бориб 
таништиргунча, оғзингиздан гуллаб юрманг. 
Н. Аминов, Ёлғончи фаришталар. 

ГУЛЛАМОҚ II Моғорламоқ, пўпанак 
босмоқ. Нон гуллабди. 

Қўлингдан (еки қўлидан) гуллагур қарғ. 
Қўлинг шол бўлгур, қўлинг сингур. -Қайси 
қўлингдан гуллагур бу картошкани артди, — 
деди у бўғилиб, — ярмини пўчоққа чиқариб 
юборибди-ку! «Муштум». 

ГУЛЛАТМОҚ 1 Гулламоқ I 2, 3 фл. орт. 
н. Мен ҳам сенга ҳар нафас Шафқат қўлин 
чўзайин, Қути учган ҳаётинг Гуллатайин, 
тузайин. Ғайратий. 

2 Файз киритмоқ; қизитмоқ, кўтаринки 
руҳ бермоқ. Кампир ҳам биз билан столнинг 
бир тарафини гуллатиб, савлат тўкиб 
ўтирди. Ойдин, Ҳикоялар. Унинг асл исми — 
Наби. Ўзининг ашуласи, чолғуси ва қизиқ- 
чилиги билан суҳбатларни гуллатгани учун 
маҳалладаги улфатлари уни «Набигул» деб 
атаганлар. А. Қаҳҳор, Қанотсиз читтак. 
Бировнинг уйини гуллатиб ўтиришга ярай- 
манми?С. Сиёев, Ёруғлик. 

ГУЛЛИ 1 Гули бор, гул-нақш солинган, 
гулдор; безакли. Гулли дўппи. Олма гулли пиё- 
ла. н Улар япроқ гулли чинни косалардаги 
қовурма шўрвага нон тўғраб овқатланаёт- 
ганларида, Гулсум кириб келди. П. Турсун, 
Ўқитувчи. 

2 Ичида гули бор, ичига гул солиб қў- 
йилган. Гулли тувак. Гулли ваза. 

ГУЛМИХ [ф. Jl^ — катта қалпоқли 
мих; қозиқ] Қозиқ. Қамиш босган Захариқ 
бўйидаги гулмихларга қўйлар боғлаб қўйилган. 
С. Нуров, Нарвон. Эски тошойна, гулмихга 
илинган кийим-кечаклар — уйчанинг оддий 
жиҳози шу. «Саодат». 

ГУЛМОҲИ [ ф. — гул балиқ] 

Лососсимонлар оиласига мансуб, тоғ сув- 
ларида яшайдиган холдор балиқ. Маҳаллий 
халқ гулмоҳини ажойиб бир усул билан ов- 
лайди. А. Омонов, Сурхон балиқлари. 

ГУЛНОР [гул + ф. jC — анор] 1 от Анор 
гули. 

2 сфт. Анор гули рангидаги, қизил, қир- 
мизи. Ёноғи шафақ рангу лаби лолага ҳам- 
жинс, Гул-гул очилиб, у юзи гулнор ўтажакдир. 
С. Абдулла. 

3 Гулнор (хотин-қизлар исми). 


ГУЛНОРА 1 Гулнинг бир тури. Тўтиқиз 
девор тагидаги гулнора орқасидан бирдан 
югуриб чиқди. М. Исмоилий, Фарғона т.о. 

2 Гулнора (хотин-қизлар исми). 

ГУЛОБ [гул + ф. <_>Г — сув] 1 Атиргул гул- 
баргидан махсус усулда олинадиган сув. Баҳор 
дарахтларни ёш келинлардек безатиб, уст- 
ларига оқ, қизил кўйлак кийгизган, кокил- 
ларига гулоб сепган эди. М. Осим, Ўтрор. Гулоб 
билан ювайинми зулфингни ? Шамол бўлиб гул 
юзингни силайми ? Уйғун. 

2 Атиргул сувидан тайёрланган ширин 
ичимлик; шароб; май. [ Навоий :] Гулоб. 
[Мансур косани узатиб :] Мана, пирим, гулоб. 
Уйғун ва И. Султон, Алишер Навоий. Ни- 
ҳоят, Ўтар бобо хоннинг мушкулини осон қил- 
моқни ўйлаб, гулобга оз-оздан афюн қўшиб 
бера бошлади. С. Сиёев, Аваз. 

ГУЛОБИ I [ф. — пуштиранг] Гулоб 

рангли, пушти. Очил қайрилиб қараб, гулоби 
кўйлак кийган Замирани ён томондан кўриб 
қолди. П. Қодиров, Уч идциз. 

ГУЛОБИ II Қовуннинг кечпишар нави. 

ГУЛОБЧИ Гулоб тайёрловчи; гулоб 
сотувчи. Гулобчи дўкондор қўлларини орқа- 
сига қўйиб, юмалоқ қорнини чўққайтириб, 
дўкон олдида аста юрди. Ойбек, Қонли бар- 
моқлар. 

ГУЛРАЪНО [гул + раъно] айн. раъно 1. 
Уларнинг [аммамнинг] уйидаги гулларнинг-ку 
сон-саноғи йўқ: гулбеор, гулраъно, гулсапсар.. 
Ғ. Ғулом, Шум бола. 

ГУЛРУХ [ф. j — қизил ёноқпи, гул 
юзли] 1 Гул юзли, гул ёноқли; чиройли, 
гўзал. Гулгунмисиз, гулрухим, дил боғимда 
наргизам, Қуёш янглиғ чорлайсиз, муҳаббати 
дуркуним. Э. Охунова. 

2 Гулрух (хотин-қизлар исми). 

ГУЛРЎ [гул + ф. — юз; юза] қ. гулрух. 
Кеча келгумдур дебон, ул сарви гулрў келмади. 
Навоий. Ўғлонлар ўтишар гўё сор бургут, Не 
пари, не гулрў, лайло, ойбарчин. Миртемир. 

ГУЛСАПСАР Қиёқ баргли, оқ, пушти, 
зангори, бинафша ёки сариқ гулли кўп 
йиллик ўсимлик ва унинг гули. Йўллар бўй- 
лаб гулсапсарлар яшнайди. Ойбек, Навоий. 
Ҳали қушлар уйғонмай, кўзни очиб тонг 
саҳар, Кезар эдик боғма-боғ, излаб лола, гул- 
сапсар. Ҳ. Салоҳ. 

ГУЛТОЖ [гул + тож] 1 бот. Гулнинг 
гулбарглардан ташкил топган ва гулкосани 
тўлдириб турган қисми; тож. 




2 Гулдан ясалган тож, гулжиға. Баҳор 
қадаб бошингга гултож, Еллар эсса, бил, ўша 
менман. Шуҳрат. 

3 кўчма Бирор нарсанинг энг сараси, энг 
олийси. Одамзод бўлган пайдо, Ҳуснига олам 
шайдо, Одам — олам гултожи.. Қ. Муҳаммадий. 
Шеърият гултожи — драма демак, Менинг 
театрим қалбим саҳнида. А. Исроилов. 

ГУЛТОЖБАРГ [гул + тож + барг] айн. 
гулбарг. 

ГУЛТОЖИХЎРОЗ [гул + тож + хўроз] 
Хўроз тожига ўхшаш тўп гулли ўсимлик ва 
унинг гули. Унинг атрофида қип-қизил 
гултожихўрозлар чайқалиб турибди. С. Сиёев, 
Ёруғлик. 

ГУЛТУВАК Ичига тупроқ солиб, гул 
ўстириладиган тувак. -Мана, оға, одамбашара 
бўлиб келдим, — деди [Матпано] аста, — на 
десангиз, ихтиёрингиз ўзингизда. Мен бир 
гувала лойман, истанг — хум ясанг, истанг 
— гултувак. С. Сиёев, Аваз. 

ГУЛУЗОР [гул + узор] Гул юзли, гўзал. 
Еллар, соғинганимни ул гулузора айтинг, 
Қоши қалам, париваш, кўзи хумора айтинг. 
Уйғун. 

ГУЛУТА шв. Гилвата. Хотин тураётиб, 
баралла йиғлаб юборди: -Бу ер юткур қандай 
бало экан!.. Одамлардай гулутага, тузга, 
кесакка бошқоронғи бўлсам-чи\ А. Қаҳҳор, 
Анор. 

ГУЛХАЙРИ [гул + а. — яхши, 
саховатли] Баланд пояли, йирик гулли бир 
йиллик ёки кўп йиллик ўсимлик ва унинг 
гули. Ҳовличанинг ичида гулхайри ва қабоқлар 
ўсиб гуллаб ётибди экан. «Гўрўғлининг 
туғилиши». Қадимдан гулхайрининг қай- 
натмаси билан кўкйўтал, ўпка шамоллаши, 
нафас қисиш каби касалликлар даволанган. 
Газетадан. 

ГУЛХАН [ф. — оташдон] Исиниш 

ёки бошқа бирор мақсадда ўтин қалаб, 
атайлаб ёндирилган ўт, аланга. Ўлтирибди 
икки дўст, ўртоқ, Отамлашиб гулхан ёнида. 
Ҳ. Пўлат. Гулхан теварагида бир неча киши 
исинмоқда эди. С. Айний, Қуллар. Куёвнинг 
ҳовлиси ўртасида катта гулхан ёнарди. 
Ойбек, Танланган асарлар. 

ГУЛХАНЧИ Гулхан ёқувчи. Гулханчи оёқ 
учида келиб, машъалага лампамой қуйиб 
кетди. С. Сиёев, Аваз. 

ГУЛХОНА [гул + хона] 1 Хонадонларда 
махсус ажратиб, гул экилган ер. Хадича ая- 


нинг чеҳраси очилди. Гулхонага кириб, ранг- 
баранг гуллардан дасталаб, Марҳаматга 
узатди. Ҳ. Назир, Сўнмас чақмоқлар. 

2 Гул экиб, гул ва гул кўчати етиштириб 
берадиган махсус ташкилот; оранжерея. 

ГУЛЧАМБАР [гул + чамбар] Гул ва 
унинг баргли новдасидан тайёрланган чам- 
бар. Қишлоқ меҳнаткашлари ўз жанговар 
фарзандларининг номларини ҳурмат билан 
тилга олиб, уларнинг қабрига гулчамбарлар 
қўядилар. А. Раҳмат, Шоир жанг қилган 
жойларда. 

ГУЛЧЕЛАК Гулга сув қуядиган челак. У 
[Ориф ота] гулчелакни олиб, анҳор лабига 
борди. Р. Файзий, Ҳазрати инсон. 

ГУЛЧЕҲРА [гул + чеҳра] 1 Гул юзли, 
чиройли, гўзал. Қалам қошлар бежирим, 
сокит, Гулчеҳрангда сипойи ғурур. Уйғун. 

2 Гулчеҳра (хотин-қизлар исми). 

ГУЛЧИ 1 Гул экувчи, гул етиштирувчи 
мутахассис. Ҳаваскор гулчи. 

2 Гул сотувчи; гулфуруш. Улар [йигитлар] 
..гулчидан гул сотиб олиб, қизларга тақдим 
қилдилар. П. Турсун, Ўқитувчи. 

ГУЛЧИЛИК Гуллар, манзарали ўсим- 
ликларни етиштириш, боғ-хиёбонларга 
экиш, гулдасталар тайёрлаш билан шуғул- 
ланиш; гулчи касби. Эрмакка гулчилик 
қиламан, режаларим бор, мижозлар ўзлари 
уйдан олиб кетишади. Н. Аминов, Қалтис 
хато. -Гулчилик осон иш эмас. Бу иш жуда 
катта қунт талаб қилади, — деди ўқитувчи 
ўқувчиларга. М. Исмоилий, Бизнинг роман. 

ГУЛЧИН [ф. — гул терувчи] Этик 

ёки маҳси каби оёқ кийимларининг орқа 
(товон) қисми (баъзан гул ёки нақш билан 
безатилади). -Бу ерда [бозорда] ҳамма нарса 
топилади: ..ёлпўш; гулчин билан тагчарм 
қўйилса, ҳали кийса бўладиган нимдошгина 
сахтиён маҳси дейсизми.. — деди Шум бола. 
Ғ. Ғулом, Шум бола. 

Панжара гулчин Жимжимадор, сер- 
ҳашам. Кечаси ташқарига бир қарич қор 
тушди. Деразаларнинг ойналари панжара 
гулчин сингари ғалати-ғалати нақшлар билан 
безалдилар. Чўлпон, Кеча ва кундуз. 

ГУЛЧИРОИ 1 кам қўлл. айн. гулчеҳра 1. 

2 Гулчирой (хотин-қизлар исми). 

ГУЛШАН [ф. — гулзор] поэт. 1 

Гулзор, гулбоғ, чаманзор. Оҳ, ажиб гулшанда 
ҳам бўлмаса дейсан тикан, Одам-ку бу — 
одамзод, бетимсол буюк, кабир. А.Орипов. 




Шералихон гулшан боғининг деворини ёқалаб, 
деворнинг тушлигига етди. «Эрали ва 
Шерали». 

2 кўчма Гуллаган, яшнаган ер, обод 
ўлка, мамлакат; гулистон. Томоша қилгали 
Тошкентнинг эли, Шу вақтда бўлибди 
шаҳарлар гули. Бир-биридан зиёд зебо 
манзили, Бу гулшанда мен ҳам тургали келдим. 
Эргаш шоир. [Холисхон Тожибойга:] Қани, 
сўраганнинг айби йўқ, кўзимга ўтдек кў- 
ринасиз, қайса гулшаннинг гулисиз? Ҳамза, 
Паранжи сирлари. 

3 Гулшан (хотин-қизлар исми). 

ГУЛШОДА 1 айн. гулчамбар. Ўзбекис- 

тоннинг олий ўқув юртларида таълим 
олаётган ҳиндистонлик студентлар, қадимий 
анъанага кўра, Ўзбекистон раҳбарлари 
бўйнига гулшодалар осиб қўйдилар. Газетадан. 

2 Гулшода (хотин-қизлар исми). 

ГУЛЮЗ 1 қ. гулузор, гулчеҳра 1. Жойи 
шамшод ул ҳам гулюз дилбардур, Керакмасдур 
менга жою гавҳарлар. «Баҳром ва Гуландом». 

2 Гулюз (хотин-қизлар исми). 

ГУЛЯШ [венгр. hula§ ] Майда бўлакларга 
бўлиб қовурилган гўштга гуруч, макарон ёки 
карам гарнири қўшиб тайёрланган таом. 
Трестимиз ҳузурида.. кабоб, котлет, гуляш 
ва бошқа хом таомларни тайёрлаб берувчи 
цехлар ташкил этилди. Газетадан. 

ГУЛҚАИЧИ Гул, ток кесадиган махсус 
қайчи; токқайчи. Саримсоқ ота.. гулқайчи 
билан ёш дарахтларнинг пастки шох- 
бутоқларини қирқиб юрарди. Мирмуҳсин, 
Чиниқиш. Бобом гулқайчи билан қўларра олиб 
чиқиб кетди. Ҳ. Назир, Бир туп ғўза. 

ГУЛҚАНД [гул + қанд] Атиргул гулбарги 
ва шакардан тайёрланадиган ширинлик; 
қиём. Тулқанд.. эфир мойлари, глюкоза, 
сахароза ва бўлак фойдали моддаларга бойдир. 
К. Маҳмудов, Ўзбек таомлари. 

ГУЛҚОҒОЗ [гул + қоғоз] Уй деворларига 
ёпиштириладиган гулли қоғоз. 

ГУЛҒУНЧА [гул + ғунча] Гул ғунчаси, 
очилмаган гул. Жавоб беринг, кетай Эрон 
шаҳрига, Чаманда кўринди менга гулғунча. 
«Баҳром ва Гуландом». 

ГУЛҲАМЙШАБАҲОР [гул + ҳамиша + 
— баҳор] Баҳордан то кузгача очилаверадиган 
қизғиш-сариқ гулли ўтсимон ўсимлик ва 
унинг гули. Намозшомгул билан садарайҳон, 
гулбеор билан гулҳамишабаҳор ҳам бир- 
биридан кўримли. Ҳ. Назир. 


ГУМ I [ф. — ғойиб, пинҳон] Дарё ёки 

кўлнинг чуқур жойи; чуқур. Амударё гум 
экан, Тевараклари қум экан. «Қўшиқлар». 
Нусратбек дарҳол улардан кўзини олиб қочди- 
да, сув олгани энкайди, болалигида тенг- 
қурлари билан дарёга чўмилгани боришганини 
эслади. Чуқурроқ жойни топиб ёки қумни 
суриб — гум қилиб чўмилишарди. С. Нуров, 
Нарвон. 

Гум бўлмоқ Йўқолмоқ, даф бўлмоқ. Гум 
қилмоқ 1) ўғирлаб, билдирмай йўқ қилмоқ. 
Мулла Обид йигитларига, Абдужалил бойнинг 
ахтахонасида боқиб қўйган бир жуфт 
тулпорларини гум қилишни буюради. А. 
Қодирий, Обид кетмон; 2) йўқ қилмоқ, даф 
қилмоқ; 3) ўлдириб, ҳеч кимга билдирмай 
йўқ қилмоқ. [ Султонбек Турғунга:] Ҳўлингдаги 
қоғозда номлари кўрсатилган беш кишини 
mon, гум қил. К. Яшин, Пьесалар. 

ГУМАНИЗМ [лот. humanus — инсоний, 
одамий] Инсонпарварлик, кишини қадр- 
лаш, унга муҳаббат ва ҳурмат билан қараш; 
кишиларда юксак маънавий фазилатларни 
ривожлантиришга ғамхўрлик қилиш. Достон- 
da муҳаббат темаси оптимистик тарзда ҳал 
қилиниши билан бир қаторда қаҳрамонлик, 
дўстлик ва гуманизм ғоялари ҳам реалист 
санъаткорга хос уйғунлик ва моҳирлик билан 
берилган. «ЎТА». 

2 тар. Уйғониш даврида (13—14-асрлар- 
да): инсонни феодализм ва унинг мафкураси 
ҳисобланмиш католицизм асоратидан озод 
қилишга қаратилган илғор ижтимоий ва 
адабий ҳаракат; дунёқараш. 

ГУМАНИСТ Гуманизм тарафдори; ин- 
сонпарвар, одампарвар. Улуғ гуманист образи 
ўрта аср туни қоронғилигини ёритувчи ёруғ 
машъал каби менинг хаёлимни эгаллаб олди. 
«ЎТА». 

ГУМАНИСТИК Гуманизмга, инсонпар- 
варликка оид; инсонни улуғлаш ғоялари 
билан суғорилган. Тинчлик учун кураш, 
гуманистик ғоялар тантанаси учун кураш 
иишга ёшлар ҳам ўз ҳиссаларини қўшмоқда- 
лар. Газетадан. 

ГУМАНИТАР [лот. humanitas — инсон 
табиати; маънавий маданият] Кишилик 
жамиятига, инсон ва унинг маданиятига, 
инсонпарварликка оид. 

Гуманитар ёрдам Инсонпарварлик ёр- 
дами. Гуманитар фанлар Инсон ва унинг 
маънавий маданиятини ўрганувчи ижтимоий 




фанлар мажмуи (мас., фалсафа, тарих, 
сиёсий иқтисод, филология). 

ГУМАШТА [ф. — ваколатли шахс; 

хизматкор] 1 тар. 20-аср бошларига қадар 
Туркистонда катта савдогар бойларнинг 
жойларда савдо ишларини олиб борувчи 
ишончли кишиси, вакили. Баъзи серпул — 
катта дунёдор кўпас бойлар узоқ юртларга 
ўз гумашталарини юбориб, ўзлари кайф-сафо 
билан машғул бўларэди. М. Муҳаммаджонов, 
Турмуш уринишлари. [Абдулла Қодирий\ 1912 
йилда яна бошқа бир савдогарга йилига 50 
сўм иш ҳақи билан гумашта бўлиб киради. 
«ЎТА.». 

2 кўчма Бирор кимсани қўллаб-қувват- 
лаш билан муайян амалга тайинланган ёки 
биров томонидан махсус топшириқ билан 
қўйилган шахс. У[Ваҳоб Бердиев] аппаратни 
ўз гумашталари билан тўлдирди. Газетадан. 
Солиҳбой гумашталари эса буни ўзларича 
изоҳлаб, бойнинг саховатпешалиги, камба- 
ғалпарварлиги деб тушунадилар. С. Хўжаев, 
Ўзбек тарихий фильмлари. 

ГУМБАЗ [ф. л уЛ / i / — қубба, равоқ] 1 
Қубба шаклидаги том; қубба тахлитидаги 
нарса. Цирк гумбази. Ҳаммом гумбази. н 
Тўғрида Ҳирот мадрасаларининг нақшли 
гумбазлари эрталабки қуёш нурида ярқираб 
кўринмоқда. Уйғун ва И. Султон, Алишер 
Навоий. -Гумбазни кошин билан безатмоқчи 
бўлибсиз, кошинингиз етарлими? — деди 
[Хонзода]. П. Қодиров, Юлдузли тунлар. 

2 кўчма Бесўнақай, катта, семиз одам 
ҳақида. Тунов куни холамникига борган эдим, 
холам.. ҳамма гапни Ҳомид чўчқанинг қу- 
лоғига етказувчи ўз қизи Зайнаб гумбаз бўл- 
ганини бирма-бир айтиб берди. А. Қодирий, 
Ўтган кунлар. 

Кўк гумбази кўчма Осмон. Бола ҳар кун 
келар оқшомда, Тут тагига бориб ўтирар Ва 
сарҳадсиз нилий осмонга — Кўк гумбазга 
боқибўй сурар. X. Даврон, Тунги боғлар. 

ГУМБАЗДАИ, -дек кўчма Катта, семиз, 
бесўнақай. Ҳай, гумбаздай қиз бўп қопсан-а, 
вой, холанг ўргилсин сендан, ҳой, манга қара, 
менга келин бўласанми?Ю. Шомансур. Қора 
марварид. Эшниёз қари бияда гумбаз бўлиб 
ўтирипти. Ш. Холмирзаев, Қил кўприк. 

ГУМБАЗСИМОН Гумбаз тахлитидаги, 
гумбазга ўхшаган. Шу сабаб кўприк дарё 
устига ярим гумбазсимон бўлиб «қўнган». Ш. 
Холмирзаев, Қил кўприк. 


ГУМБУР 1 тақл. с. Портлаш чоғида 
чиқадиган ёки портлашга ўхшаш кучли, 
давомли товуш ҳақида. Базм борган сари 
қизимоқда, чирманда гумбурига қўшилиб, 
ялпи қийқириқлар эшитилмоққа бошлади. 
Ойбек, Танланган асарлар. Ноғоралар гум- 
бури ea карнайлар садоси яна осмону фалакка 
чиқди. О. Ёқубов, Кўҳна дунё. 

2 сфт. Мустаҳкам, пишиқ-пухта. Гумбур 
apaea. н -Машина гумбур,— деди Ражаб 
ака,— Энди бу ёғи сенга боғлиқ, ука! К. 
Раҳим, Ўз касбини севган йигит. Аравалар 
гумбур, отлар семиз, керакли анжомлардан 
ташқари, турли ҳашамлар билан безатил- 
ган. Ҳ. Нуъмон, А. Шораҳмедов, Ота. 

Иш гумбур Иш жуда яхши, иш авжида. 
[Мирзараим Гулжонга:] Мана шу хат билан 
иш гумбур. Гулжонни лўкиллатамиз-қўямиз.. 
Ҳамза, Паранжи сирлари. Унинг [Мирко- 
милнинг] ишлари гумбур. К. Яшин, Ҳамза. 

ГУМБУРЛАМА қ. гумбур 2. Гумбурлама 
apaea. н Комилахон, халқ ичида мени изза 
қилаверманг, эрта-индин гумбурлама кўприк 
ясаймиз. Ойбек, О.в.шабадалар. 

ГУМБУРЛАМОҚ Портлашга ўхшаш 
кучли ва давомли овоз чиқармоқ. Тағин хона- 
ни титратиб момақалдироқ гумбурлади. А. 
Мухтор, Бўронларда бордек ҳаловат. Қаер- 
дадир тўплар шошилмасдан, вазмин гумбур- 
лайди. Ойбек, Қуёш қораймас. Бепоён далада 
милтиқ гумбурлаб, акс-садоси узоқ-узоқларга 
кетгач, бир неча дақиқа атрофни сукунат 
босди. С. Юнусов, Кутилмаган хазина. 

ГУМБУРЛАТМОҚ 1 Гумбурламоқ фл. 
орт. н. Асқар полвон ўйланиб, ҳали жавоб 
берганича йўқ эди, оғир булутли ҳавони ар- 
тиллерия даҳшатли гумбурлатиб юборди. 
Ойбек. Қуёш қораймас. 

2 кўчма. Қиздирмоқ; дўндирмоқ. Жувон, 
эри Суярқул сепоячи сувга оқиб ўлмасдан 
олдин, жарангли овоз билан лапар айтар, 
шўх-шўх ўйнар, тўйларни гумбурлатиб 
юборарди. X. Тўхтабоев, Йиллар ва йўллар. 

ГУМ-ГУМ тақл. с. Кетма-кет порт- 
лашлар натижасида ҳосил бўладиган бўғиқ 
овоз. Мана энди ҳар икки тарафдан ҳужум. 
Патир-путир, гум-гум бошланди. Н. Сафаров, 
Танланган асарлар. 

Кўнглим гум-гум кетяпти Кўнглим бе- 
ҳузур бўлиб кетяпти, кўнглим айнияпти. 

ГУМДОН [ф. < cxJl — йўқолган; 

адашган; гойиб бўлган]: гумдон бўлмоқ Гум 




бўлмоқ, йўқолмоқ, даф бўлмоқ. -Агар таған 
эргашса, отиб кетишга аҳд қилдим. Аммо 
далага бурилишим билан у [йигит\ ҳам гумдон 
бўлди, — деди Кулмат. Ҳ. Ғулом, Машъал. 
Гумдон қилмоқ Гум қилмоқ, йўқ қилмоқ. 
-Агар Содиқлар ана шу ўн тўрт кишини 
гумдон қилмасалар, Самсоқбойни ҳам қўлга 
тушириб бўлмасди, — деди Михайлов. Б. 
Раҳмонов, Мардлар қиссаси. Гумдон бўлгур! 
(қарғ.) Йўқ бўлгур, ўлгур. 

ГУМОН [ф. Д.Д! — фикр, фараз; шубҳа] 
Бирор нарсанинг ҳаққонийлигига, тўғри- 
лигига ишонмаслик; шубҳа. Бу қон энг 
қутлуғ, энг муборак, энг соф қон... Бунга 
гумоним йўқ. Ойбек, Танланган асарлар. Агар 
гумоним тўғри бўлса, Комилбекнинг қотили 
Ҳомиддир! А. Қодирий, Ўтган кунлар. Бундан 
дуруст жойнинг топилииш ҳам гумон. F. Fy- 
лом, Шум бола. 

Гумон қилмоқ 1) шубҳа қилмоқ, шубҳа- 
ланмоқ. Сен кимдан гумон қиляпсан ?; 2) 
тахмин қилмоқ, ..деб ўйламоқ. Ҳозирги 
афтини кўрган киши уни [Рўзиматни] гап- 
сўзда йўқ, ўзи тўнггина бир йигит гумон қи- 
лар эди. А. Қаҳҳор, Қўшчинор чироқлари. 
Бўронбой Ҳамзани уйқуга кетди, деб гумон 
қилди. К. Яшин, Ҳамза. 

Гумон олмошлари тлш. Предмет, белги 
кабилар ҳақида ноаниқ тасаввур англатув- 
чи, уларга тахминли ишора қилувчи олмош- 
лар: аллаким, алланима, кимдир, нимадир, 
қандайдир. Гумон феъли тлш. Иш-ҳара- 
катнинг бўлишини гумон-тусмол йўли би- 
лан англатадиган феъллар, мас. борарман, 
айтарсиз, боришар. 

ГУМОНА [ф. — шубҳа; тахмин] с. т. 

Она қорнидаги бола, ҳомила. Мендан Буви 
Ҳилолнинг бўйида олти ойлик гумона қолди. 
«Гўрўғли». Иби, бола туғиш қачондан буёнуят 
бўлди? Ёш, соғломсан, туғ. Ахир, гумонанг.. 
-Бўлди! —Холиса қошларини чимириб, гапни 
узди. С. Нуров, Нарвон. Отаси урушга 
кетганда, Эшмуҳаммад чақалоқ, Нурмуҳам- 
мад эса гумона эди. Газетадан. 

ГУМОНДОР [гумон + ф. j Ь — «бирор 
нарсага эга бўлган» маъносидаги қўшимча] 
Бирор кимса ёки нарсадан гумон, шубҳа 
қилувчи, шубҳаланувчи; гумон, шубҳа қи- 
лувчи. Кавшимни олган бир киши, гумондо- 
рим минг киши. Мақол. н -Гумондор борми? 
— деди уста. -Гумондор-ку йўқ, аммо бечора- 
нинг ўлими жуда қизиқ кунга тўғри келиши 


ажиб, —дедиуста Фарфи. А. Қодирий, Ўтган 
кунлар. 

ГУМОНЛАНМОҚ Бирор кимса ёки 
нарсадан гумон қилмоқ, шубҳаланмоқ. -Ни- 
ма деяпсиз? — гумонланиб сўради Йўлчи. 
Ойбек, Танланган асарлар. 

ГУМОНСИРАМОҚ Бирор кимса ёки 
нарсадан бир оз гумон қилмоқ, шубҳалан- 
моқ. Эргаш стол олдига келаётиб, орқаси- 
даги Добротворцевга яна гумонсираб қара- 
du. А. Мухтор, Опа-сингиллар. 

ГУМРОҲ [ф. Д — йўқолиш + dIj — йўл] 
кт. 1 . Йўлдан озган, адашган; янглишган. 
[ Навоий :] Деди: қайдин сен, эй мажнуни 
гумроҳ! Уйғун ва И. Султон, Алишер Навоий. 
Ҳозир пир ўзларини эмас, сизларни ўйлай- 
дилар, тонг саҳарларда жойнамозга тиз 
чўкиб, «ҳақ йўлдан адашган гумроҳ банда- 
ларингга ғазаб қилма», деб худога сиғинадилар. 
С. Аҳмад, Ҳукм. 

2 Шундай шахсга нисбатли койиш, 
ҳақорат. -Сен гумроҳ, она сути кўр қилгур, 
адашиб, улоқиб келиб, яна инсофдан дам 
урасан-а! — деди Жўра. Ҳ. Назир, Онаизор. 
Вой гумроҳ, танимайсанми ҳали! Ойбек, 
Навоий. 

3 Ўқимаган, илмсиз, оми. -Мен бўлсам, 
тамом гумроҳман, на ўқишни биламан, на 
ёзишни. Омилигимча қолганман, — деди 
ўксиниб Унсин. Ойбек, Улуғ йўл. 

ГУМРОҲЛИК Йўлдан озишлик, адаш- 
ганлик; хатолик; янглиш, хато иш. Иккиси 
ҳам аҳмоқ. Иккисининг йўли ҳам, менимча, 
гумроҳликдан бошқа нарса эмас. Ойбек, 
Танланган асарлар. Садриддин фарзандлик 
бурчининг энг оддий шартини ҳам унутиб, 
отасини оёғости қилишдан — гумроҳликдан 
тортинмади. М. Исмоилий, Одамийлик 
қиссаси. 

ГУМУРМОҚ: юраги гумурмоқ Юраги 
гупилламоқ, дукилламоқ, юраги тез уриб 
кетмоқ. У эшикдан кириши билан, Саидийнинг 
юраги гумуриб кетди. А. Қаҳҳор, Сароб. 
Ҳовузда қалқиб турган сувга тикилсам, 
юрагим гумуради. Н. Сафаров, Наврўз. 
Кўнглим гумуриб кетяпти Кўнглим беҳузур 
бўляпти, кўнглим айнияпти. 

ГУМУС [лот. humus — тупроқ, ер] қ.х. 
Тупроқда ўсимлик ва ҳайвон қолдиқ- 
ларининг биокимёвий ўзгариши (чириши) 
натижасида ҳосил бўлувчи, тупроқ ҳосил- 
дорлигини таъминловчи барқарор органик 




бирикмалар мажмуи. Гумус бирликлари ва 
уларнинг тупроқда тарқалиши тупроқ типи- 
нинг муҳим белгиси ҳисобланади. «ЎзМЭ». 

ГУНАФША с. т. Бинафша. Қишлоққа 
баҳор илгарироқ келди, шекилли, Васила 
Назаровна танаффус пайтида йўлакда югу- 
риб кетаётган бир қизалоқнинг қўлида гу- 
нафша кўриб қолди. Ў. Ҳошимов, Қалбингга 
қулоқ сол. 

ГУНГ [ф. ГГА — соқов; ноаниқ, тушу- 
нарсиз] 1 Сўзлаш қобилиятидан маҳрум 
бўлган; тилсиз, соқов, гунгалак. Гунг одам. 
н Тегирмонга буғдой солдим, Кам эканин 
билмадим, Шу кишига лапар солдим, Гунг 
эканин билмадим. «Оқ олма, қизил олма». 
Гунг дарвеш қабр menacuda ўтириб, узоқ 
тиловат қилди. О. Ёқубов, Кўҳна дунё. 

2 кўчма. Сўзлаш, гапириш ҳуқуқидан 
маҳрум бўлган; тилсиз, эрксиз. Подшо хиз- 
матидаги инсон гунг ea шол бўлиши керак 
экан. Ойбек, Навоий. Атроф ёлғон билан 
тўлганда, Ичга ютиб титроқ, нолани, Кат- 
талар гунг бўлиб қолганда, Қутла чин сўз 
айтган болани. X. Даврон, Тунги боғлар. 

ГУНГАЛАК с.т. Гунг. Шоҳимиз бебахт. 
Унинг оламга довруғи кетган яккаю ягона 
сулув қизи туғилган кунидан бери гунгалак 
бўлиб юради. «Эртаклар». Ҳай-ҳай ўлан, ҳай 
ўлан, Дўнгалакми, ёр-ёр, Куёв поччам сўзла- 
майди, Гунгалакми, ёр-ёр. Ё. Жўраев, Ислом, 
хотин-қизлар, фольклор. 

ГУНГУР-ГУНГУР айн. гангир-гунгур. 
Гунгур-гунгур суҳбат ea кулги овозлари 
эшитилади. С. Зуннунова, Янги директор. 
Ўроз дўмбирани четга қўйди. Гунгур-гунгур 
суҳбат билан чой ичилди. Ойбек,Танланган 
асарлар. 

ГУНГУРСДАИ, -дек с.т. Жуссаси катта; 
гавдали, гумбаздай. -Зовур қазиётганларнинг 
қаери сиздан кам. Гавдангиз гунгурсдай, бир 
йигитча қувватингиз бўлса, оғиримизни ен- 
гил қилишингиз керакмасми! — деди Вали- 
жон Асқаралига. Ҳ. Назир, Олмос. Соатовга 
қоронғида гунгурсдай бўлиб кўринаётган ҳар 
бир адир, ҳар бир тепанинг тагида бир гап 
бордек туюлар эди. X. Султонов, Онамнинг 
юрти. 

ГУНГУРТ Қора -сариқ тусдаги, қора- 
сариқ; қўнғир. Раънонинг сочи гунгурт қора, 
яъни қуёшсиз жойда қора кўринса ҳам, қуёшда 
бир оз сарғиш бўлиб кўринар эди. А. Қодирий, 
Меҳробдан чаён. 


ГУНОГУН [ф. — хилма-хил, 

ранго-ранг] Хилма-хил, турли хил. Ҳар қа- 
дами янги кундир, Ҳар баҳори гуногундир. 
Миртемир. 

ГУНОҲ [ф. — айб] 1 дин. Шариат 

қонунига, диний ақидаларга хилоф иш, 
хатти-ҳаракат. Домла ғулдираган овоз билан 
пўписа қилди: -Худоншг қудратига шак кел- 
тирманг. Гуноҳингизни орттирасиз. Сизнинг 
ҳамма қилмишингиз гуноҳ. П. Турсун, Ўқи- 
тувчи. Каломи шарифда ёзилиишча, йиғи-сиғи 
олло таолонинг иродасига қарши бориш билан 
баробар гуноҳдир. К. Яшин, Ҳамза. 

2 Одоб-ахлоқ доирасига сиғмайдиган иш, 
ножўя хатти-ҳаракат; жиноят; айб. -Нима 
гуноҳ қилибди шу гўдак? — деб ўйлади Нор- 
мат. И. Раҳим, Чин муҳаббат. Бир бечорага 
туҳмат қилишса-ю, била туриб, кўра туриб, 
жим ўтирсам, гуноҳ бўлмайдими?М. Исмои- 
лий, Фарғона т.о. Отабеклар нега қамалди- 
лар, қандай гуноҳлари бор экан? А. Қодирий, 
Ўтган кунлар. -Шошманг, дада, — Гулнор 
унинг сўзини кесиб қичқирди. — Нега Йўлчига 
жазо берасиз, унда ҳеч гуноҳ йўқ. Ойбек, Тан- 
ланган асарлар. 

Гуноҳидан ўтмоқ ёки гуноҳини кечирмоқ 

Гуноҳ ёки айб иш қилган кишини кечир- 
моқ, афв этмоқ. Холхўжага йигит бўлганинг 
эсингдан чиқдими? Ҳукумат гуноҳингдан 
ўтди-я. С. Аҳмад, Ҳукм. Беш йиллик ўзга- 
ришдан сўнг домла мударрис Абдураҳмон- 
нинг эски гуноҳларини кечирган эди. А. Қо- 
дирий, Меҳробдан чаён. Гуноҳини ювмоқ 
Ўзини оқпаб, айб, гуноҳ, камчиликлардан 
фориғ бўлмоқ. -Худо насиб қилса, ҳажга ке- 
тиб, гуноҳларимни ўша ёқда ювиб келаман, 
деб ният қилди отам, — деди Ҳожи хола. М. 
Исмоилий, Фарғона т.о. Гуноҳга ботмоқ 
Гуноҳ, айб иш қилмоқ; гуноҳкор бўлмоқ. Бир 
маҳал қотиллар қўлларида замбил билан яна 
пайдо бўлишди. Худди қўллари тегса, «ҳаром» 
бўлиб, ўзлари гуноҳга ботадигандек, жирка- 
ниб туриб, жасадларни замбилларга солишди. 
К. Яшин, Ҳамза. Гуноҳи азим Катта гуноҳ, 
айб. Умар полвон ўйланиб қолди, анчадан 
кейин тилга кирди: -Қуръон — табаррук ки- 
тоб, уни хор қилиш — гуноҳи азим. К. Яшин, 
Ҳамза. 

ГУНОҲКОР [ф. jllaliS — гуноҳ қилувчи, 
айбдор] 1 дин. Шариат қонунига, дин ақи- 
даларига хилоф иш қилган шахс, айбдор. 
Мункар-Накир.. бундай гуноҳкорни биринчи 




мартаба кўриши эди, яна гурзисини ишга 
солди. А. Қаҳҳор, Тобутдан товуш. 

2 Одоб-ахлоқ доирасидан ташқари, но- 
жўя иш қилган шахс; айбдор. Мен Зокир ота 
билан Рўзиматни қоралаб, ўзимни оқламоқчи 
эмасман, шулар қатори мен ҳам гуноҳкорман. 
А. Қаҳҳор, Қўшчинор чироқлари. Кииш ўзини 
гуноҳкор ҳис қилса, беғам қувнаётганларга 
ҳаваси келади. П. Қодиров, Уч илдиз. 

3 Жиноят қилган, жиноятчи. Гуноҳкор 
бўлмоқ. н Дарров ҳалиги осилиш учун юбо- 
рилган гуноҳкорларнинг орқасидан от билан 
югур! Дор остидан бўлса ҳам қайтариб кел! 
А. Қодирий, Ўтган кунлар. Терговчи Oma- 
хўжа акани гуноҳкор қиладиган xam ёзиб, 
Зумрад опанинг ўзига қўл қўйдириб олмоқчи 
эди. С. Юнусов, Кутилмаган хазина. 

ГУНОҲКОРОНА [ф. <Lil — айбдор- 

дек, гуноҳ иш қилгандек] Айб қилгандай, 
айбдордек. Матпано бетини буриб, Авазга 
гуноҳкорона боқди. С. Сиёев, Аваз. Козим 
машинага ўтираркан, раисга гуноҳкорона 
боқди. Э. Усмонов, Ёлқин. 

ГУП тақл. с. Оғир нарсанинг урилиши 
натижасида ҳосил бўладиган бўгиқ овоз 
ҳақида. 

Гуп этиб 1) гупиллаб, зарб билан. Пол- 
воннинг кучи ошиб, ўз рақибини айланти- 
риб чунонам урдики, у гуп этиб ерга йиқилди. 
Ж. Шарипов, Хоразм. Зумрад гуп этиб, 
ўрнига чўкди. С. Сиёев, Отлиқ аёл. Йигитали 
мувозанатни сақлай олмай, ёнбошига гуп 
этиб йиқилди. Т. Малик, Ажаб дунё; 2) бир- 
дан ва сезиларли даражада. қ. гупилламоқ 2. 
[ Чарос] Эшикни очиши билан гуп этиб иссиқ 
ҳаво юзига урилди. Ў. Ҳошимов, Қалбингга 
қулоқ сол. Ҳудрат қорни очлигидан Аҳмад- 
ни ҳам унутиб, уйга кирди. Кириши билан 
билқиллаб қайнаётган декчадан хушбўй ҳид 
димоғига гуп этиб урди. Ҳ. Назир, Сўнмас 
чақмоқлар. 

ГУП-ГУП Гуп с. такр. Аравалардан гум- 
бурлаб тош-шағал ағдарилиши, янгроқ арра 
товуши, болға, босқонларнинг гуп-гупи қулоқ- 
ни битирарди. А. Мухтор, Опа-сингиллар. 

Гуп-гуп урмоқ айн. гупилламоқ 1,2. 
..кимдир икки қўли билан гуп-гуп уриб, боли- 
шини кўпчитарди. А. Мухтор, Туғилиш. 
Афшонсой томонда қурбақалар қуриллар, 
димоққа арча, наъматакгул, ёвшан, бўзти- 
кан ва ёввойи пиёз ҳиди гуп-гуп урарди. О. 
Ёқубов, Кўҳна дунё. Юраги гуп-гуп урмоқ 


Кучли ҳаяжонланишдан юраги безовта- 
ланмоқ. Эшон аянинг ранги ўчган, юраги гуп- 
гупурарди. С. Аҳмад, Сайланма. [ Отабекнинг] 
Ҳалиги босинқирашидан юраги гуп-гуп урар 
ва вужудини тер босган эди. А. Қодирий, 
Ўтган кунлар. 

ГУПИЛЛАМОҚ 1 «Гуп» этган овоз 
чиқармоқ. Ҳаммаёқ жимжит, фақат алла- 
қаерда электростанция гупиллар эди. А. 
Қаҳҳор, Олтин юлдуз. Кимдир югуриб, ичка- 
рига қочди, нимадир гупиллаб, ерга тушди, 
нимадир полга даранглаб думалади, синди. 
Шуҳрат, Жаннат қидирганлар. 

2 Бирдан димоққа урмоқ, анқимоқ 
(ҳид, ис ҳақида). [Ҳазратнинг] Қўлида кат- 
та сават, саватда бут-бутун қўй.. ундан 
арчада пишган кабоб иси гупиллаб турибди. 
И. Раҳим, Тақдир. Димоғимга наҳорда 
узилган хушбўй ҳандалакнинг ҳиди гупиллаб 
урилгандай бўлди. X. Тўхтабоев, Ширин 
қовунлар мамлакати. 

3 Шиддат билан ёғмоқ (қор ҳақида). 
Гуппилатиб йирик-йирик қор ёғарди. Ў. Ҳо- 
шимов, Қалбингга қулоқ сол. Ҳор ҳамон 
гупиллаб ёғарди. О. Мўминов, Хиёбондаги уч 
учрашув. 

Юраги гупиллаб урмоқ айн. юраги гуп- 
гуп урмоқ. қ. гуп-гуп. Дилфузанинг юраги 
гупиллаб урганча, оёқлари бўшашиб, айвон 
устунига юзини босди. Ў. Ҳошимов, Қалбингга 
қулоқ сол. 

ГУППА I: гуппа ташламоқ Зарб билан 
йиқилмоқ; зарб билан ўзини отмоқ. Катта 
оқар сувни сира кечмаган қозоқий чўл оти 
қамчи зарбидан ўзини гугта дарёга ташлади. 
А. Ҳакимов, Илон изидан. 

ГУППА II: гуппа урмоқ қ. гупилламоқ 
2. Паловнинг буғи, ширин ҳиди гуппа уради. 
Ойбек, Танланган асарлар. 

ГУППАКЛАП1МОҚ Тўдалашиб, бир- 
бирини тортқилаб, босиб-йиқитиб, ёқала- 
шиб ўйнашмоқ (болалар ҳақида). [Рустам] 
Ана шундай шўхлик ва қувноқлик билан 
синфга кирди, шткасини партага улоқтириб, 
болалар билан гуппаклашиб ўйнаша бошлади. 
Шуҳрат, Умр поғоналари. 

ГУППА-ГУППА қ. гуп-гуп. Гуппа-гуппа 
ёғар эди момиқ қор, Бунча енгил, бунча оқ! 
Ж. Жабборов. [Умарқулнинг] Вақтўтиб, яна 
дармони кета бошлади. Икки-уч қадам таш- 
ламасдан, гугта-гуппа йиқилаверди. О. Ҳу- 
санов, Ҳаёт ишқи. 




ГУППИ I шв. Ҳовлиқма, шошма-шошар. 
Очил Куч гуппироқ одам, гапга твз учади. 
М.М.Дўст, Галатепага қайтиш. 

ГУППИ II шв. Қалин пахтали чопон, 
тўн. Адолат онаси келтирган қора духоба 
гупписини кийиб, бошига каттагина шол 
рўмол солиб олган эди. С. Зуннунова, Гулхан. 
Гуппи чопон кийган, патак соқолли ғўлабир 
киши эгардан ёнбошлаб тушди-да, Аваз билан 
қўшқўллаб кўришди. С. Сиёев, Аваз. 

ГУПСАР эск. Кечувдан ўтиш учун хизмат 
қиладиган, махсус усулда қўй ва мол тери- 
сидан тайёрланиб, ичига ҳаво тўлдирилган 
мешга ўхшаш мослама. 

ГУПУРМОҚ 1 айн. кўпирмоқ. Сув гупу- 
риб оқмоқда. 

2 кўчма Жўшмоқ, жўш урмоқ; қайнаб 
тошмоқ; ҳовлиқмоқ. Жамол, Мунаввар тут- 
қазган бир қучоқ ранго-ранг атиргулни кўз 
олдига келтириб, ичидан қувончи гупурди. С. 
Анорбоев, Меҳр. Қалбида қувонч гупуриб, 
худди ўғлини қучгандаги каби энтикди. Ш. 
Холмирзаев, Оғир тош кўчса. 

ГУПЧАК Ғилдиракнинг марказидаги 
кегайлар қадалган ва ўқ ўрнатиладиган 
тешиги бўлган ўрта қисми. Баъзан араванинг 
гупчаги тор кўчаларнинг деворларига, гоҳо 
ариқ четига экилган тол, теракларга бориб 
урилади. Шукрулло, Жавоҳирлар сандиғи. 
Араванинг мойланмаган гупчаги ғирчиллаб, 
садақайрағоч тагидаги қироатхона олдидан 
ўтди. И. Раҳим, Ихлос. 

ГУПЧАКДАИ, - дек Семиз, юмалоқ. Ялпи 
шовқин билан «тортишмачоқ» бошланди: қиз 
томонда гупчакдек юм-юмалоқ хотин, бели- 
ни белбоғ билан маҳкам боғлаб, ўртага тушди. 
Ойбек, Танланган асарлар. -Ҳар йили эр- 
хотин курортга бориб, гупчакдек семириб 
келамиз, — деди Савлатхон ўртоғига. Ғай- 
ратий, Довдираш. 

ГУР Бирдан бошланган шиддатли ҳара- 
кат ва ундан чиқадиган товуш хақида. Қуш- 
лар гур этиб учди. Гур этиб ёнмоқ. Гур этиб 
кулиб юбормоқ. н Ҳамма гур этиб ўрнидан 
туриб, таъзим қилганича қотиб қолди. М. 
Осим, Карвон йўлларида. 

ГУРАС-ГУРАС рвш. шв. Тўда-тўда бўлиб, 
тўп-тўп. Унинг [Мақсуднинг] хаёлларини 
дарвозадан гурас-гурас кириб келаётган, 
дарсга ошиқаётган студент йигит-қиз- 
ларнинг шўх, қувноқ овозлари бўлди. М. Ху- 
дойқулов, Интилганга толе ёр. Сенга тўй 


совғаси, гуллар кўтариб, Гўрас-гурас келар 
дўстинг, тенгқуринг. Зулфия, Юрагимга яқин 
кишилар. 

ГУРВАК Эртапишар қовуннинг бир нави. 
Хоразм қовунлари жуда ширин бўлади: кўк 
новвоти, гурвак, ширинпечак.. Ж. Шарипов, 
Хоразм. 

ГУРД [ф. л JL — паҳлавон] Шижоатли, 
баҳодир. Фарҳод, Фарҳод, паҳлавону гурд, Ўз 
исмига муносиб бўлур. М. Али, Боқий дунё. 

ГУРДАЛИК Бақувват, кучли. Қиз ҳақи- 
қатан ҳам соғлом, гурдалик, кўркамгина эди. 
Ҳ. Нўъмон, А. Шораҳмедов, Ота. Ғанишер 
гурдалик, андак бўйи паст, Чайир, полвон, 
дадил, ҳар ишга чапдаст. Ҳабибий. 

ГУРЖИ с. т. айн. грузин. 

ГУРЗИ | ([. 'jJ»— чўқмоқ, тўқмоқ] 1 тар. 
Тўқмоқ шаклидаги ҳарбий қурол; шашпар. 
Шерзод ўрнидан туриб, шернинг бошига яна 
бир гурзи урди. «Эртаклар». Уста Турдиали 
нимадир демоқчи эди, бошига гурзи тушиб, 
яна тариқдай сочилди. А. Қаҳҳор, Қабрдан 
товуш. 

2 Катта оғир тўқмоқ. Ғуломжоннинг гур- 
зиси асов тош устига даҳшат билан урил- 
ганда, бутун тоғ титрар, унгур ичи гумбур- 
лаб кетар эди. М. Исмоилий, Фарғона т.о. 

ГУРИЛЛАМОҚ 1 «Гур» этган овоз чи- 
қармоқ. Болалар гуриллаб, уларнинг олдига 
келиб, қийқириб муҳокама қила бошладилар. 
И. Раҳим, Чин муҳаббат. Ҳамма гуриллаб 
кулди. Бўтабой қип-қизарганича, илжайиб 
бош чайқар эди. А. Қаҳҳор, Қўшчинор чи- 
роқлари. Катта ернинг охиридаги тош йўл- 
дан юк машинаси гуриллаб ўтиб кетди. С. Аҳ- 
мад, Уфқ. 

2 кўчма Равнақ топмоқ, барқ уриб ри- 
вожланмоқ, тараққий этмоқ. Фан ва мада- 
ният гуриллаб кетди. Иш гуриллади. н 
[Жондор] Нари борса, шу икки йил мобайнида 
гуриллаган бойликка эга бўлди, йирик ғалла 
савдоси билан машғул бўлгани учун, «вагончи» 
деб аталди. Ойбек, Танланган асарлар. Савдо 
гуриллаган.. Ҳар куни улфатчилик, базм. А. 
Қаҳҳор, Оғайнилар. 

ГУРКИРАМОҚ 1 Барқ уриб ўсмоқ, ри- 
вож олмоқ (кўкат, ўсимлик ҳақида). Баҳори 
буғдойнинг гуркираган пайти. н Парвариш 
этилган гўзалар она сутига мириққан бола- 
дек гуркирабўсарди. Ш. Ғуломов, Ташаббус. 
Кичкинагина ерда анвойи мевалар гуркираб 
яшнаб туради. С. Сиёев, Аваз. 




2 кўчма Гуллаб-яшнамоқ, тараққий эт- 
моқ. Тилак бахш айласа қалбларга қанот, 
Унга парвоз берган билакдир ўктам, Шулар 
бирлигида гуркирар ҳаёт, Шулар бирлигида 
яшарар олам. Э. Воҳидов, Чароғбон. 

3 кўчма Ҳамма ёқни тутмоқ, тарқамоқ, 
анқимоқ (ҳид ҳақида). Қамбар бирдан қаттиқ 
кулиб, Йўлчининг ёнига ёнбошлади. Оғзидан 
мусаллас ҳиди гуркирар эди. Ойбек, Танланган 
асарлар. Ҳизиган тупроқнинг майин иси гур- 
киради. Ў. Ҳошимов, Қалбингга қулоқ сол. 

ГУРПАКЛАШМОҚ айн. гуппаклашмоқ. 
Болалар уйни бошларига кўтариб гурпак- 
лашарди. н Чумчуқлар худди оёғи куяёт- 
гандай бетоқат типирчилар, ушоқ талаишб 
гурпаклашарди. А. Мираҳмедов, Кулган 
чечаклар. 

ГУРРА сшн. гур. Алижоннинг икки оёғи 
осмонда чархпалак бўлиб, ерга тушди. Ҳатто 
ер чангиб кетди. Даврада гурра қийқириқ 
кўтарилди. Мирмуҳсин, Чиниқиш. Йигит- 
қизлар раиснинг машинаси кўринииш билан 
гурра қўзғалишди. Э. Усмонов, Ёлқин. 

ГУРРОС-ГУРРОС айн. гурас-гурас. Кеча 
йиғин бўлди Чорсуда, Келаверди эл гуррос- 
гуррос. М.Али, Боқий дунё. Сайилга гуррос- 
гуррос одамлар оқиб кела бошлади. Ҳ. Но- 
сирова, Мен ўзбек қизиман. 

ГУРС тақл. с. Зарб билан уриш, урилиш 
натижасида чиқадиган бўғиқ овоз. Оғилхона 
тарафда бир ниманинг гурс этиб ерга йи- 
қилиб, хириллай бошлагани эшитилди. Ғ. Ғу- 
лом, Шум бола. Аллақайда кўтарма кран- 
нинг чийиллагани, сўнг гурс этиб тўхтагани 
эиштилди. С. Сиёев, Ёруғлик. 

Юраги гурс-гурс урмоқ айн. юраги гуп-гуп 
урмоқ қ. гуп-гуп. Шукуржоннинг юраги гурс- 
гурс ура бошлади. О. Ёқубов, Ота изидан. 
Шербек ўз овозидан ўзи қўрқиб кетди: юраги 
обжувоздек гурс-гурс урарди. С. Анорбоев, 
Оқсой. 

ГУРСИЛЛАМОҚ «Гурс-гурс» овоз чи- 
қармоқ. Нимадир гурсиллаб ерга тушди, 
нимадир синди. Уйнинг эшиги шарақлаб очил- 
ди. А. Қаҳҳор, Майиз емаган хотин. Шу пайт 
даҳлизда гурсиллаган товуш эшитилди. С. 
Сиёев, Отлиқ аёл. 

Юраги гурсиллаб урмоқ. айн. юраги гуп- 
гуп урмоқ. қ. гуп-гуп. Алимардон кўпдан ўйлаб 
юрган орзуси чиндан ҳам рўёбга чиқаётга- 
нидан қувониб, юраги гурсиллаб уриб кетди. 
Ў. Ҳошимов, Қалбингга қулоқ сол. 


ГУРСКЕТДИ Пичоқ тегиши билан гур- 
силлаб ёриладиган бир нав қовун номи. 
Мадаминхўжа дастурхон солди, нон ушатди, 
кейин каттакон бир гурскетдини келтириб, 
пичоқ тортган эди, қовун қарс этиб ёрилди. 
М. Исмоилий, Фарғона т.о. 

ГУРУНГ 1 Қизғин суҳбат, гап; баҳс. 
Мушоира — шеър базми, шоирлар гурунги, 
ширинсуханлар суҳбати. А. Юсупов, Мушоира. 
Гурунг қизигандан қизиди. Хотинлар дард- 
лашиб, қувнашдилар. Ҳ. Ғулом, Машъал. Ўз 
ғув-ғуви билан гузарни тўлдирган одамлар 
гурунги ҳам бир зумда тинди. М. Исмоилий, 
Фарғона т.о. Мамадали аста бошини кўта- 
риб, уй ичида бўлаётган гурунгга қулоқ солди. 
А. Раҳмат, Мардлар марди. 

2 шв. қ. гап 2. 

Чиғатой гурунги тар. Ўзбек маърифат- 
парварларининг XX асрнинг 20-йилларида 
Фитрат раҳбарлигида вужудга келган ада- 
бий-бадиий ва илмий ташкилоти. 

ГУРУНГЛАШМОҚ Қизғин суҳбатлаш- 
моқ, суҳбатлашиб ўтирмоқ. Куёшга терс бир 
ҳужрада тўрт киши ғуж бўлиб, одатдагича 
гурунглашиб ўтиришар эди. Ойбек, Навоий. 
Тўда-тўда эркаклар гурунглаишди. Т. Мурод, 
Юлдузлар мангу ёнади. 

ГУРУ(Н)Ч [ф. ^ / &J. - гуруч] 
Шолидан оқлаб олинадиган дон маҳсулоти; 
ошлик дон. Туруч заводи. н Лаълихон coam 
бешни мўлжаллаб, ошнинг гуручини солди. 
Ойдин, Кўнгил тўлдими, яхши йигит. Аҳмад 
гуручни икки марта ағдариб, ошни дамлаб 
қўйди. Ф. Мусажонов, Ҳиммат. 

Гуруч орасида курмак бўлмоқ Бегона 
бўлиб ажралиб турмоқ. Ёрмат тарвузини 
тугатиб, тўсатдан таклиф қилди: -Бора- 
сизми? Ростини айтсам, учиб кетгим кела- 
япти. -Гуруч орасида курмак бўламизми? — 
эътироз қилди Йўлчи. Ойбек, Танланган 
асарлар. 

ГУРУҲ [ф. b j jt. — одамлар тўдаси; оло- 
мон] 1 Бир тўп одам, тўда. Жангчилар кичик 
гуруҳларга бўлиниб, қишлоқ оралаб кетди- 
лар. Ойбек, Қуёш қораймас. Бир гуруҳ эски 
танишларим билан суҳбат қурдим. Ш. Ра- 
шидов, Янги ер ҳақида сўз. 

Қора гуруҳлар Ёвуз ниятли кишилар 
тўпи; реакцион кучлар тўдаси. Шундай қилиб, 
хон бошчилигидаги қора гуруҳлар маъри- 
фаптарвар Исломхўжадан ўч олдилар. Ж. 
Шарипов, Хоразм. 




2 Мақсад, маслак, фаолият ва ш. к. лар 
умумийлиги асосида шаклланган расмий ёки 
норасмий жамоа. Текширувчилар гуруҳи. 
Илмий гуруҳ. 

3 Умумий белги, хусусиятга эга бўлган 
бир турдаги нарса, ҳодисалар мажмуи, 
туркуми. Юлдузлар гуруҳи. Сутэмизувчилар 
гуруҳи. 

4 Дарс, машғулот ўтказиш мақсадида 
бирлаштирилган кишилар, талабалар бў- 
линмаси, тўпи. Ҳуқуқий билимларни ўрга- 
нувчилар гуруҳи. Биринчи курснинг араб 
тилида таҳсил олувчи талабалар гуруҳи. 

5 Табақа, тоифа; даража. Иккинчи гуруҳ 
ногирони. 

ГУРУҲБОЗ Гуруҳбозлик, тарафкашлик 
қилиб юрадиган шахс. -Абдурасулни қора- 
лаб гапирасан, гуруҳбоз дейсан. Эшитдинг- 
ми, гапдон? — деди Тожибой. П. Турсун, 
Ўқитувчи. 

ГЎРУҲБОЗЛИК Бир гуруҳ кишиларнинг 
ўз манфаатлари йўлида жамоада қарама- 
қарши гуруҳлар уюштиришга қаратилган 
ҳаракати; тўдабозлик. Ғийбатчилик, фириб- 
гарлик, гуруҳбозлик ва туҳматчилик, афсус- 
ки, ҳали ҳам бизнинг орамизда бор. Газетадан. 

ГУРУҲЛАМОҚ Бирор белгиси, тури, 
хили ва бошқа хусусиятларига қараб гуруҳ- 
ларга, қисмларга бўлмоқ. 

ГУСАР [венгр. huszar] Чор Россиясида ва 
айрим Европа мамлакатларида: енгил қу- 
ролланган отлиқ аскар. 

ГУСЕНИЦА [р. гусеница — капалак 
қурти] тех. Трактор, танк каби машина- 
ларнинг ғилдираклари устига ўралган кенг, 
узун занжир. Иккинчи гранатани Аҳмедов 
гусеницани мўлжаллаб улоқтирди-да, ўзини 
тошдай ерга ташлади. Ойбек, Қуёш қорай- 
мас. Танкнинг гусеницаси мажақланиб ке- 
тиб, қимирламай қолди. Т. Рустамов, Мангу 
жасорат. 

ГУСЛИ Русларнинг чангга ўхшаш торли 
тирнама мусиқа асбоби. 

ГУСТОХ [ф. al~, ,Л — беадаб; дадил, кўрқ- 
мас] кт. Одобсиз, беадаб, беандиша; сурбет; 
бетакаллуф. Густох одам. н - Аяжон, биз 
густох қўшниларингизни кечиринг! — дея 
лабларига энган кўз ёшларини ялаб, ув торт- 
ди аёл. Н. Қиличев. Устун. 

ГУСТОХЛИК Одобсизлик, беадаблик, 
андишасизлик; сурбетлик; бетакаллуфлик. 
Қосимбек қўлини кўксига қўйиб бош эгди: 


-Кулингизнинг густохлигини афв этинг, бе- 
гим, мен амирзодамнинг ижозатлари билан 
дилимда борини сўзладим. П. Қодиров, Юл- 
дузли тунлар. 

ГУСУБУРИДА [ф. А — сўзма-сўз: 

сочи қирқилган; уятсиз аёл] Сочи қир- 
қилган. Шоирамиз Маҳвашхоним ўзбек 
адабиёти тарихи учун қилган бу азамат 
хизмати эвазига.. Наманган диндорлари 
томонидан сочи қирқилди — гусубурида қи- 
линди. Газетадан. 

ГУСУР-ГУСУР айн. гурс-гурс. Бир оздан 
кейин кўча тарафдан гусур-гусур қилиб ўт- 
ган бир тўда от оёқларининг товуши келди. 
Ғайратий, Унутилмас кунлар. 

ГУТАЛИН [лот. gutta — томчи ёки нем. 
gut — яхши] Этик, ботинка ва ш. к. ни ял- 
тиратадиган қорамой. Ботинкани гуталин 
билан мойламоқ. 

ГУТТАПЕРЧА [ингл. guttapercha < мала- 
йяча getah — қорамой + pertja — дарахт] Баъзи 
ўсимликларнинг ширасидан тайёрлана- 
диган, каучукка ўхшаш юмшоқ эластик 
модда (тиббиёт ва техникада қўлланади). 

ГУФТУГЎ [ф. Ҳ,: a.S / j,~, 'А — суҳбат- 

лашиш, суҳбат; ўзаро низо] эск. кт. Гап- 
сўзлар; суҳбат. Мен, соддадил, бундай гуфту- 
гўларга ишониб, Мирзо Ёдгор хизматига 
кирдим. Ойбек, Навоий. Зиндон атрофида 
бўлаётган гуфтугўдан ичкаридаги кишан- 
ланганлар, қамаб қўйилганлар ҳам огоҳ бўлди. 
Мирмуҳсин, Тундаги чақмоқлар. 

ГУП1НА [ф. < aJljj JL — оч; оч қол- 

ган] Очкўз, кўзи оч. -Картабозларнинг гуш- 
наси шу-да, — деб бошқа биров жавоб берди. 
П. Қодиров, Уч илдиз. Эртасига кечқурун 
озурдадил Муҳаммад Шариф гушналар олдига 
борди. Қ. Мирзо, Олам гўзал. 

ГУҲАР [ф. — жавоҳир] эск. кт. айн. 

гавҳар. [ Жомий :] Гуҳардур ҳар сўзи, ҳар 
ҳарфи оташ. Уйғун ва И. Султон, Алишер 
Навоий. Бўлмагай инсон азиз, яхиш ҳунар 
қилмаса Ёки ўқиб, илм ила ўзни гуҳар қил- 
маса. Ҳабибий. 

ГЎДАК [ф. lSj — ёш бола, чақалоқ] 1 
Эмадиган, кўкракдан ажратилмаган, одатда 
бир ёшгача бўлган бола; чақалоқ. Оилада 
туғилса гўдак, Унга суйиб қўярлар исм. А. 
Орипов. Эсли болалар ҳам кўринмайди. 
Гўдаклар эса бешикда, дарахтлар орасидаги 
беланчакларда ухлаб ётишади. Ойбек, 
Танланган асарлар. 


34—Ўзбек тилининг изоҳли луғати 




2 Вояга етмаган, она сути оғзидан кет- 
маган бола, ёш бола. Мусулмонқул.. ўзини 
мингбоши эълон қилиб, ақлсиз бир гўдакни хон 
кўтариб, эл елкасига минди. А. Қодирий, 
Ўтган кунлар. Ўқитувчи ёлғиз билим бер- 
майди. У гўдакни одам қилади. Н. Сафаров, 
Оловли излар. 

3 кўчма Етарли турмуш тажрибасига эга 
бўлмаган, хом, ғўр одам. Баринг гўдак, ҳали 
нодон боласан, Ҳар иш қилсанг ҳам, битма- 
ган, чаласан. «Равшан». Дилдор Аъзамжонни 
кўрди-ю, Низомжон кўзига бир ёш бола, гўдак 
бўлиб кўринди-қўйди. С. Аҳмад, Уфқ. 

ГЎДАКЛАРЧА Гўдакларга, болаларга 
ўхшаб, ёш болалардек, болаларча. Гўдаклар- 
ча иш тутмоқ. Гўдакларча аразламоқ. 

ГЎДАКЛИК 1 Гўдак ҳолати, гўдак ёши; 
чақалоқлик, жуда ёшлик пайти. Биз сиз- 
ларнинг тарбиянгизда гўдакликдан вояга 
етдик [деди Элмурод] П. Турсун, Ўқитувчи. 
У [йигит].. гўдаклик йилларининг унутиб 
бўлмас хотираларига бой бўлган адир этак- 
лари, сой бўйлари, сертупроқ кўчалар оғуши- 
да маст бўлиб борар эди. С. Аҳмад, Қадрдон 
далалар. 

2 кўчма Гўдакларга, ёш болаларга хос 
иш, хатти-ҳаракат, қилиқ. Гўдаклик қилмоқ. 

ГЎЁ I [ф. CjZ — гапирувчи, нотиқ] эск. 
поэт. Айтувчи, гапирувчи. 

Булбули гўё 1) жуда яхши сайрайдиган 
ва одамдек гапира оладиган булбул (эртак- 
ларда); 2) яхши ва бийрон гапирадиган одам 
ҳақида. Сизлар ҳозир бамисоли булбули гўёсиз. 
П. Турсун, Ўқитувчи. 

ГЎЁ II [ф. C jZ — худди, мисли] эрг. боғл. 
Қиёслаш, ўхшатиш маъноларини ифодалаш 
учун хизмат қилади. Ғуломжон суюнганидан 
ерда юрмас, гўё осмонда учарди. М. Исмои- 
лий, Фарғона т.о. Тожибой кириб келди. Гўё 
бу ерда ҳеч ким йўқдай, ўтирганлар билан 
саломлашмай, кеккайиб бориб, ўз ўрнига 
ўтирди. П. Турсун, Ўқитувчи. 

ГЎЁКИ [ф. лБС Ҳ. — худди, мисли] айн. 
гўё II. 

ГЎЖА Ўғир (кели)да туйиб оқланган 
жўхори (оқ жўхори)дан тайёрланган суюқ 
овқат. Хотинлар уч-тўрт жойга давра бўлиб 
ўтиришиб, гўжа ичишарди. С. Зуннунова, 
Олов. Қулмурод қозондаги гўжа ошига икки 
коса қатиқ қўшди. С. Айний, Қуллар. 

ГЎЗАЛ 1 Жуда ҳам чиройли, ҳусндор, 
хушрўй. Гўзал қиз. н Гулсум унинг [Элму- 


роднинг] хаёлида бу ердаги гўзалларнинг гўза- 
ли бўлиб тура берди. П. Турсун, Ўқитувчи. 
Ўттиз беш ёшларда кўринган бу гўзал хотин 
ҳарам ходималаридан Гулшанбону эди. А. Қо- 
дирий, Меҳробдан чаён. 

2 Киши кўзини қувонтирадиган, ки- 
шини мафтун этадиган, завқлантирадиган. 
Гўзал табиат бағрида дам олмоқ. Гўзал 
хулқли инсон. 

3 Завқ-шавққа бой, серзавқ, унутилмас 
(давр, вақт ҳақида). Уқорли, совуқ кун Йўлчи 
учун умринтг энг мазмунли, энг рангли, энг 
гўзал куни эди. Ойбек, Танланган асарлар. 

4 Гўзал (хотин-қизлар исми). 

Гўзал адабиёт эск. Бадиий адабиёт. Гўзал 
санъат эск. Бадиий санъат. 

ГЎЗАЛЛАШМОҚ 1 Чиройи очилиб, 
тобора гўзал бўлмоқ. Hodupa кундан-кунга 
гўзаллашиб бормоқда. 

2 кўчма Тобора кўркамлашмоқ, обод 
бўлмоқ. Тошкент кундан-кун гўзаллашмоқда. 

ГЎЗАЛЛИК 1 Чирой, ҳусн. У [Гулнор] 
букун шод, баҳор унинг.. гўзаллигига гўзал- 
лик қўшган. Ойбек, Танланган асарлар. 

2 флс. Табиат ва жамиятдаги нарса ва 
ҳодисаларнинг, инсон фаолиятининг ки- 
шида меҳр-муҳаббат, қувонч, завқ туйғу- 
лари уйғотувчи хусусиятларини ифодаловчи 
эстетик тушунча. 

ГЎЛ [ф. J jZ — содда; нодон, аҳмоқ] Ҳар 
нарсага ишонаверадиган; содда, лақма. Гўл 
одам. н Аҳмад лўппи, қип-қизил башараси- 
дан гўл кўринар, аммо тўғри сўз, дангалчи 
бола. Ҳ. Назир, Сўнмас чақмоқлар. Инспек- 
тор янги бошлиқнинг жуда содда, тўғриро- 
ғи, гўл бир кимса эканига қаноат ҳосил қилди. 
Н. Аминов, Суварак. 

ГУЛАИМОҚ шв. Бақрайиб қолмоқ, анг- 
райиб қолмоқ. -Эшик қия очилиб, қизнинг 
ярим юзи кўринди. Нима қшшримни билмай, 
гўлайиб қолибман, — деди Комилжон. У. На- 
заров, Биринчи учрашув. 

ГЎЛАХ [ф. £-1 — гулхан; ҳаммомнинг 

ўтхонаси] 1 Ҳаммомнинг ўт ёқиладиган 
жойи, ўчоғи; гўлаххона. Шу вақтда Регистон 
яқинидаги.. ҳаммом гўлахидан тўрт нафар 
қиморбоз қўлларида икки замбар билан чиқиб 
келдилар. С. Айний, Қуллар. 

2 Ҳаммомга ўт ёқувчи киши; гўлахи. 
Маълумот сўрамайдиган турли ишларда иш- 
ладим: қоровул бўлдим, гўлах бўлдим. Т. Му- 
род, От кишнаган оқшом. 




Гўлахдан чиққан эск. 1) гўлаххонада ётган. 
-Ўзиям гўлахдан чиққанга ўхшайди-я, яғир 
бўлиб кетибди, бола бечора, — деди Меҳри- 
ниса Маҳкам акага. Р. Файзий, Ҳазрати 
инсон; 2) паст табақадан чиққан. «Гўлахдан 
чиққан теги пастни бошингизга урасизми, 
олсангиз — бирор хонзодани олинг», деб минг 
марта айтдим, қулоқ солмадингиз. Ҳ. Ғулом, 
Машъал. Ўттиз икки гўлахга ўт қўйган салб. 
Кўп иш кўрган, ҳар балони бошдан ке- 
чирган, шайтон киши ҳақида. Ниёзохуннинг 
дилига ғулғула тушди. Бойвачча эмиш.. Бу 
ўттиз икки гўлахга ўт қўйган каллакесар 
ўғри-ку! К. Яшин, Ҳамза. 

ГЎЛАХИ айн. гулах 2. 

ГУЛАХХОНА айн. гўлах 1. Совуқ кунда 
бошларини қаёққа уришни билмай, охири бир 
ҳаммомнинг гўлаххонасини топдилар. П. 
Турсун, Ўқитувчи. 

ГЎЛЛИК Лақмалик, ҳар нарсага ишо- 
наверишлик Гўллик қилмоқ. н Тағин ўша- 
ўша гўллигингга бориб, ҳамма сир-асрорингни 
валдираб қўйдингми? — деди ичида, ўзидан 
ранжиб Отақўзи. О. Ёқубов, Диёнат. 

ГЎЛОС Тўқ жигарранг. Гўлос ипак. Гўлос 
духоба. н Чевар ҳам турлугини Ўрнига 
қўёлмабдир: Нуқул оқ, барикарам, Пистоқи, 
гўлос, зангор. Ғ. Ғулом. 

ГУММА шв. Ичига гўшт ёки баъзи 
сабзавотлар солиниб, ёғда пишириладиган 
сомсанинг бир тури. Оллоқулибой кўк чойни 
ичиб, яна гўммани тушира кетди. Ж. Шари- 
пов, Хоразм. 

ГЎНГ 1 Уй ҳайвонлари ва паррандалар 
ахлати. Худойқул одамнинг қўлидан келади- 
ган ҳар қандай ишга қобил эди: от-молга 
қарайди, гўнг курайди, жоди билан пичанпоя 
қирқади. П. Турсун, Ўқитувчи. 

2 Шу ҳайвонларнинг ахлатидан иборат 
ўғит. Ерга гўнг солмоқ. 

ГЎНГЛАМОҚ Ерга гўнг солмоқ, ерни 
ўғитламоқ, Ерни гўнглаб ҳайдадик, чигит 
тикдик. Н. Сафаров, Оловли излар. 

ГЎНГХОНА Гўнг тўкиладиган ва сақла- 
надиган махсус жой; катта ўра, чоҳ. 

ГЎНГҚАРҒА Қарғасимонлар оиласига 
мансуб, Ўзбекистонда ўтроқ яшайдиган 
қуш; қарға тури. 

ГУНИЯ [ юн. gonia — бурчак] махс. 
Бурчакнинг тўғрилигини текшириш учун 
ишлатиладиган чизмакашлик ёки дурад- 
горлик асбоби. 


ГЎПСАНГИ [ф. i_: — зарб (а) + 

— тош] 1 шв. Катта тош ҳовонча. 

2 кўчма Қўпол, бесўнақай одам ҳақида. 

ГЎР [ ф. jjZ — қабр] 1 Ўликни кўмиш 
учун қазилган чуқур. Бировга гўр қазисанг, 
ўзинг йиқиласан. Мақол. Гўрингдан тутун 
чиққур! Гўрингда чиригур! (қарғ.) н Тўпа 
холанинг ёнида очиқ гўр ғорга ўхшаб, алла- 
қандай ваҳима таратиб, қорайиб турибди. 
И. Раҳим, Ихлос. 

2 Ўлик кўмилган жой ва шу ерда тик- 
ланган тепача; қабр; қабр устига қурилган 
мақбара. Ҳаерга борасиз, Қулбобо.. ажалин- 
гиз етса, отамизнинг гўри ёнига сиз учун 
катта бир сағана ясаб, сизни элтиб кўмамиз. 
С. Айний, Қуллар. 

Гўр азоби Жуда ҳам қийин, машаққатли 
иш ҳақида. Йўл азоби — гўр азоби. Мақол. Гўр 
азобида Азоб ва машаққат билан, катта 
қийинчиликлар билан. Гўрдами айн. гўрними. 
Гўрига ғишт қаламоқ Бировни орқаворатдан 
сўкмоқ, ҳақорат қилмоқ, қораламок. Гўр- 
ними Қаёкда дейсиз, ҳеч-да. Бу сафар силаб- 
сийпаб ўтибдими? — Гўрними? Бир оёги 
тўрда, бир оёғи гўрда ёки йўлидан гўри яқин 
Ўлай деб турибди, ўлими яқин (ўлими яқин 
бўлиб қолган қари одам ҳақида). Бир оёғим 
тўрда-ю, бир оёғим гўрда, ажал деган рўдапо 
эшикнинг тирқишидан мўралаб турибди-ю, 
қолган беш кунимга шукур қилмай, яна орзу- 
ҳавас қилайми, айланай овсин! А. Мухтор, 
Опа-сингиллар. Ота гўри қозихонами? Ар- 
зимаган ишга, нарсага ҳам шунча ғалва- 
жанжалми? [ Ҳасан:\ Турмасанг турмассан. 
Шунга ҳам ота гўри қозихонами! Мен Зуҳра 
билан нариги уйга ўтаман. Н. Сафаров, Кимга 
тўй, кимга аза. [Ўз] гўрига тортмоқ Бировни 
ўз жиноятига шерик қилмоқ; оёғидан торт- 
моқ. У, Олахўжани ўз гўрига тортмай, ўша 
ёқда йўқ бўлиб кетса кошки эди. П. Турсун, 
Ўқитувчи. Қай(си) гўрга с. т. Қаёққа, қаерга. 
-Қайси гўрга йўқолдинг, баччағар! — ўшқирди 
Бобоқулга қараб. — Ўтни ёқ. Бир пиёладан 
чой ичиб, йўлга тушайлик! С. Анорбоев, 
Оқсой. Қай(си) гўрда с. т. Қаерда, қаёқда; 
қаердадир. Аҳмаджон ака! Қайси гўрда 
юрибсиз? Телефон қилмаган жойим қолмади. 
А. Қаҳҳор, Оғриқ тишлар. Қай(си) гўрдан 
Қаердан, қаёқдан; қаердандир. [Рокия:] Тур- 
ғунбой — Фарҳоду, Муҳаббат — Ширин эди. 
Қайси гўрдан бир хат келди-ю, ораларига 
совуқлик тушди-қолди. Н. Сафаров, Ҳаёт 




мактаби. Ҳаммаси (ёки бари) бир гўр Ҳаммаси 
ҳам бир (хил), бирдек, фарқи йўқ. -Кўп 
ўтмай, у мени яна бошқа жойга топширди. 
Бу бой даргоҳида ўтган ҳаётим эслашга 
арзийдими ? Йўқ. Ҳаммаси бир гўр эди, — деди 
Ҳамроқул. Ҳ. Турсунқулов, Ҳаётим қиссаси. 
Ҳар кимнинг гўри бошқа Ҳар кимнинг 
ихтиёри ўзида, ҳар ким ўз билганини қилади. 
Каромат ундоқ бўлиб кетди, индамадим; 
машги, бунисига ҳам бир нима демайман, ҳар 
кимнинг гўри бошқа, менгсг нима. А. Қаҳҳор, 
Қизлар. 

ГЎРГА мод. с. 1 «Яхши», «ишқилиб» маъ- 
ноларида қўлланади. У(йигит) илкис атроф- 
га назар ташлаб, юрагини бирдан ваҳм босди: 
не бўронда қолиб кетмаса гўрга эди. М. Ман- 
суров, Ёмби. 

2 Кесим таркибида келиб, розилик, 
истак ва ш. к. маъноларни ифодалайди. Фой- 
дасини бермаса ҳам гўрга, саккиз минг сўмни 
қайтарсин. А. Қаҳҳор, Сароб. -Қариганда 
мени бир балога гирифтор этмасанг гўрга 
эди, — дея қичқирди [Зоҳир шайх\. С. Сиёев, 
Ёруғлик. 

ГЎРИСТОН | ф. j li-u j Ҳ. — қабристон] 
Ўлик кўмиладиган махсус жой; мозор, қаб- 
ристон. Онахон қизининг ялангоёқ эканини 
ҳам унутиб, тиканак босиб кетган гўрис- 
тон устидан тўғри темир йўл устахонаси 
томонга йўл олди. А. Мухтор, Опа-сингиллар. 

ГЎРИСТОНЛИК фолък. Гўристон. 
Кўклам вақти эди, жума куни қариндоши- 
мизнинг тўйига бориб, қайтишда гўрис- 
тонлик ичидан ўтиб кетаётганимда, бир бош 
суякка кўзим тушди. «Олтин олма». 

ГЎРКОВ [гўр + ф. jLS — ковловчи] 1 
Қабристонда гўр қазувчи киши. Қоратой 
чолни уйда қолдириб, Ўроз билан бирга мо- 
зорга, гўрковга жўнади. Ойбек, Танланган 
асарлар. 

2 кўчма Йўқ қилувчи; йўқ қилиб, ўрнини 
олувчи. Қози ҳам, Асад қори ҳам жадид мак- 
табларига қариш эди, улар бу хил мактаб- 
ларга диний мактабларнинг гўркови деб қа- 
рарэдилар. М. Исмоилий, Фарғонат. о. 

ГЎРКОВЧИ шв. Гўрков. [Гулжон Мас- 
турага :] Айтганингиздек, жониворнинг гўр- 
ковчиси, нафснинг терговчиси бўладими, ҳар 
кимнинг ўзига инсоф берсин-да! Ҳамза, Па- 
ранжи сирлари. 

ГЎРСЎХТА [гўр + ф. <С-К — ёнган, 
куйган] қарғ. Гўринг(да) куйгур. -Ахир, 


пушаймон қилипти-да, гўрсўхта, — деди 
Йўлчи, ҳайратдан ёқасини ушлаб. Ойбек, 
Танланган асарлар. Бозоров деган гўрсўхта 
Адолатга кўз олайтириб юрибди. И. Раҳим 
Чин муҳаббат. 

ГЎРХОНА [гўр + хона] Мақбара тагидаги 
ўлик кўмишга мўлжалланган махсус хона, 
ертўла. 

ГЎСНОҒОРА [ф. jjjjZ — катта ноғора + 
а. г>_)1_аз — кичик ноғора] Катта ноғора. Жар 
солди гўсноғора, Сафга тизилди лашкар, Ёв 
бўлгуси садпора, Омин, оллоҳу акбар. А. Шер, 
Куз ҳилоли. Муборак бу тонгда овозга эга 
Ўзбек халқининг ҳам гўсноғораси. Ғ. Ғулом. 

ГЎСФАНД [ф. - қўй]: гўсфанд 

йили айн. қўй йили қ. қўй 2. 

ГЎСХЎР [ф. — тентак, анқов] 

Бировга ем бўлувчи лақма, гўл одам. -Бўл- 
ди, хўжайин! Бугундан бошлаб сизга текин- 
га ишлайдиган гўсхўр йўқ!! — деди Муҳам- 
мадкарим. М. Ўринхўжаев, Унутилмас кун- 
лар. Кимдир гап қотди: -Хотинини колхоз 
раисига қўшиб қўядиган гўсхўр йўқ. С. Аҳмад, 
Ҳукм. 

ГЎШ I [ф. (ji — қулоқ] Эшитиш аъзоси, 
кулоқ. Бу сўзни гўши бор одам эшитсун, Ўзида 
ҳуши бор одам эшитсун. Фурқат. 

ГУШ II с.т. фолък. Гўшт. Ўлганларнинг 
қузғун қўнар гўишга, Чўқ савдолар солай ўзим 
бошига. «Юсуф ва Аҳмад». 

ГУН1А \ф. ~ бурчак, овлоқ жой] 1 

Одамлар назаридан узоқ ер, овлоқ жой; 
бурчак. Аҳмад Ҳусайн бир кун, пешиндан сўнг, 
Искандарони қуюқ бир дарахтзор, тинч, 
сокин бир гўшада кутиб ўтирди. Ойбек, Нур 
қидириб. 

2 Тураржой; бошпана. У [Матқовул].. 
отасидан қолган тўрт таноб ерда йигитлик 
терларини тўкиб ўзига.. кичик бир гўша 
қурмоқчи эди. М. Исмоилий, Фарғона т. о. 

3 Умуман жой. Жаннат гўшасими бу сўлим 
соҳил, Кўз узиб бўлмайди ой жамолидан? 
Миртемир. 

ГЎ1НАК [ф. . < + jT. — қулоқча; қулоқнинг 
юмшоқ жойи] Телефон трубкаси. Асадбек 
мовий телефон гўшагини кўтарди. Т. Малик, 
Шайтанат. 

ГУШАНГА этн. Никоҳ тўйининг би- 
ринчи кечаси куёв билан келиннинг бош- 
қалардан холи ўтириши ва тунаши учун уй 
бурчагига тортилган оқ чодир; чимилдиқ. 
Гўшангада кўзлар илҳақ бўлмоқда, Куёв бола 




талпинади ўшанга. Миртемир. Урф-одатга 
биноан, улар [Бобур билан Ойша бегим] бир- 
бирларини тўйдан сўнг гўшангада биринчи 
марта кўрдилар. П. Қодиров, Юлдузли 
тунлар. 

ГЎШАНИШИН [ф. - бурчак + 

— ўтирувчи; яшовчи] кт. Одамлардан 
холи, танҳо ҳаёт кечирадиган, одамга қў- 
шилмайдиган, жамиятдан ажралиб қолган 
киши. Ҳулмуҳаммаднинг гўшанишин бўлиб, 
тўшакда ётиши қулаган минорага ўхшарди. 
Мирмуҳсин, Чўри. 

ГЎШАНИШИНЛИК кт. Одамга қўшил- 
маслик, аралашмаслик; танҳоликда кечи- 
риладиган ҳаёт. Ҳатто баъзи кунлар ҳуж- 
расидан ташқарига чиқмас, кишилар билан 
сўзлашмас, бошқача айтганда, кундан-кунга 
гўшанишинликка яқинлашиб борар эди. А. Қо- 
дирий, Ўтган кунлар. 

ГЎШТ [ф. .~, ўЎ, — эт| 1 Тирик орга- 
низмнинг мушак тўқималари; эт. Томирларда 
қон қайнаб, кўзларда ўт чақнарди, мушак 
гўштлари пўлатдай қотиб кетган эди. Ш. 
Рашидов, Бўрондан кучли. 

2 Сўйилган жонивор танасининг овқат 
сифатида истеъмол қилинадиган қисми; эт. 
Кўй гўшти. Товуқ гўшти. Қовурилган гўшт. 
^Аҳмад Танбал чинни лагандаги гўштга энди 
қўл узатганда, эшик секин очилди. П. Қо- 
диров, Юлдузли тунлар. 

3 Баъзи бир меваларнинг ейиладиган 
қисми, эти. 

Бир-бирининг гўштини емоқ Доим бир- 
бири билан уришмоқ, жиққамушт бўлмоқ. 
Бир қоп гўшт Қўлидан ҳеч нарса кел- 
майдиган, ландавур одам ҳақида. Рўзибой 
деганимиз бир қоп гўшт бўлди-қолди. «Гул- 
даста». Гўштингни ейман Дўқ, пўписа маъ- 
носидаги ибора. Ейман дейди гўш(т)ини, 
Қайрайди кал тишини. «Равшан». Гўштини 
бир бурдадан қилмоқ Роса урмоқ, калтак- 
ламоқ, саваламоқ. -Кўп енгиллик қилиб ҳин- 
гиллай берманглар! Отанг кўриб қолгудек 
бўлса, сени ҳам, мени ҳам гўштимизни бир 
бурдадан қилади,— деб то эшикдан чиқиб 
кетгунча жавраб қоладилар. Ойдин, Бечора. 
Номаъқул бузоқнинг гўштини емоқ 1) хато 
қилмоқ, адашмоқ; 2) нодонлик қилмоқ. -Но- 


маъқул бузоқнинг гўштини бир едик-да,— 
дейди Берди татар. А. Қодирий, Обид кетмон. 
Қип-қизил гўшт Ҳеч вақоси йўқ, камбағал, 
ночор. -Ҳол сўр, аммо ҳамённи ҳам сўр, ука! 
Биласан-ку аҳволимизни, қип-қизил гўштмиз, 

— деди Умарали. Ойбек, Улуғ йўл. 

ГЎШТГИРЛИК [ф. ^~, ,?А — кураш + 

— маҳқам ушловчи, тутувчи] эск. спрт. Бадан 
тарбияси; кураш санъати. Паҳлавон қалин 
лаблари билан сўзни аста ўлчаб кесиб, «гўшт- 
гирлик» илми ҳақида қизиқ маълумотлар 
берди. Ойбек, Навоий. 

ГУШТДОР [гўшт + ф. j Ij — бирор нар- 
сага эгаликни билдирувчи кўшимча] 1 Гўшти 
кўп, сергўшт, семиз. Тўштдор одам. н Зайнаб 
қисқа бўй, гўиипдор ва оқ танли эди. А. Қо- 
дирий, Ўтган кунлар. 

2 Сергўшт, эти қалин (баъзи мевалар ҳа- 
қида). Тўштдор жийда. Гўштдор шафтоли. 

ГЎШТКУЙДИ Хамирга гўшт, пиёзли 
қийма тугиб, тандирда пишириладиган бир 
хил сомса. Ошхонадан кабоб ва гўшткуйди 
ҳидлари анқийди. Ойбек, Болалик. 

ГЎШТЛИ 1 сшн. гўштдор 1,2. 

2 Ичида гўшти бор; гўшт солиб тайёр- 
ланган. Гўштли сомса. Гўштли шўрва. 

ГЎШТСИЗ 1 Ичида гўшти йўқ; гўшт 
солинмаган, бегўшт. Гўштсиз овқат. н 
Йўлчи катта товоқдаги гўштсиз, қатиқсиз.. 
мошхўрдадан.. ukku қошиққина ичди.. Ойбек, 
Танланган асарлар. 

2 Гўшти, эти йўқ; ориқ, озғин. Гўштсиз 
қўли билан ушламоқ. 

ГЎШТХЎР [гўшт + ф. jj-± — еювчи] 
Гўштни яхши кўрадиган, гўштни кўп ис- 
теъмол қиладиган. Гўштхўр одам. Гўштхўр 
ҳайвонлар. 

ГЎЯНДА [ф. — ҳикоя қилувчи, 

айтувчи; нотиқ, сухандон] 1 Қадимда тўй, 
сайил-томоша ва шодиёналарда ҳикоя, 
қисса айтувчи киши. 

2 Ҳофиз, ашулачи. Шерозай йигирма беш 
ёшлар чамасида бўлиб, овози жаранглаган, 
балоғатга етган, энди мустақил гўянда бўл- 
ган пайти эди. Ж. Шарипов, Хоразм. 

3 этн. Таъзияда йиғини бошловчи, мар- 
ҳумнинг яхши хислатларини айтиб йиғ- 
ловчи аёл. 




-да куч. ва сўр. юкл. 1 Гапда таъкид, 
кучайтирув каби маъноларни ифодалаш 
учун хизмат қилади. -Бола-да, — кампир узр 
сўраган бўлди. Газетадан. Сен ҳам юрибсан-да 
полвон номини олиб. «Ёшлик». 

2 Гапга сўроқ мазмунини киритади. Сиз 
ҳам борган экансиз-да!? н Сартарош бўлай 
дебсиз-да, а? Э. Раимов, Ажаб қишлоқ. 

3 “Яна”, “тағин” каби сўзлар билан 
келганда, уларнинг маъносига ортиқлик, 
кучайиш белгисини киритади. Маданияти- 
мизни янада ривожлантирамиз. 

4 бркт. боғл. взф. Бош гап билан эргаш 
гапни ёки гап бўлакларини боғлайди. Али- 
мардон унинг ёнига оғир чўкди-да, қошларини 
чимирди. Ў. Ҳошимов, Қалбингга қулоқ сол. 
Искандаров бир неча дақиқа унга маҳлиё бўлиб 
турди-да, ўзини босиб олди. С. Аҳмад, Лаъли 
Бадахшон. Эшик ғирч этиб очилди-да, рухсат 
сўраб Дарвешали кирди. Ойбек, Навоий. 

ДАБ с.т. айн. даф II. 

Даб бўл! Йўқол! Кет! -Кўз тегмасин. 
Келган балолар даб бўлсин! — деди [кампир] 
ва кўйлагининг ичига туфлаб ҳам қўйди. 
Ойдин, Ширин келди. 

ДАББА I [а. <цА — секин ҳаракатланиш, 
судралиш; кириб бориш] 1 от Ички аъзо- 
ларнинг ўзи жойлашиб турган бўшлиқцан 
шу бўшлиқ девори орқали ташқарига туртиб 
чиқиши ёки пастга — моякдонга тушишидан 
иборат касаллик; чурра. Қорин даббаси. 

2 сфт. Шундай касалликка чалинган, 
мубтало бўлган (одам ёки жонивор). Дабба 
одам. Дабба от. 

3 кўчма дағл. Судралган, юришмай 
қолган иш, касод бўлган мол; дангаса ва 


ишёқмас одам ва ш. к. ҳақида. Нима бало, 
даббамисан, ётганинг ётган. Дабба мол. Бу 
ҳафта бозор дабба. 

ДАББАII [ф. Cj — чарм халтача] Жувоз- 
кашларнинг чармдан ёки металлдан ясал- 
ган ва ёғ, умуман суюқлик қуйиб қўядиган 
идиши. 

ДАБДАБА [а. jjj — дукур-дукур; баланд 
овоз; тантана] 1 Ҳаддан ташқари тантана, 
ларзага келтирувчи, ваҳимага соладиган 
хатти-ҳаракат, шов-шув. Илгарилашган сари 
базмнинг бутун дабдабаси аниқроқ сезилиб, 
Ёрматни безовта қила бошлади. Ойбек, 
Танланган асарлар. Подшо дабдаба билан 
бозорга борибди. «Зумрад ва Қиммат». 

2 Манманлик, ғурур билан тўлиб тош- 
ган хатти-ҳаракат; қуруқ ваҳима. Ҳусайн 
Бойқаро.. қадамларини тетик босиб, дабдаба 
билан чодирдан чиқди. Ойбек, Навоий. Бир 
танноз қиз зўр дабдаба билан идорага кириб 
келди. «Муштум». Дадабойнинг баланд бўлиб 
дабдабаси, Охир чиқди дабдабасин дабдаласи. 
Т. Йўлдош, Аттанг. 

3 Ҳаддан ортиқ улуғворлик, ҳашамат; 
савлат, маҳобат. Улуғбек мадрасасининг 
дабдабаси Регистонга бошқача тус бериб 
турибди. н Қачонлардир дабдаба билан 
қурилган икки табақали нақшинкор дарво- 
задан ичкарига киришди. «Ёшлик». ..унинг 
[Шайбонийхоннинг] салласига қадалган дуру 
гавҳарлар, тўнига тикилган олтину мар- 
варидлар дабдаба билан ялтираб кўзга 
ташланади. П. Қодиров, Юлдузли тунлар. 

Дабдаба сурмоқ Давр-даврон сурмоқ, 
шаън-шавкат билан ҳаёт кечирмоқ. У ҳам 
хонлик қилиб, подшоҳлик дабдабасини суриб.. 




нвча ой, неча йилдан кейин ўлиб кетди. 
“ Муролхон”. 

ДАБДАБАБОЗ [дабдаба + ф. jL> — ўй- 
новчи] Меъёридан ортиқ дабдабали ҳаракат, 
маросимларни яхши кўрадиган, маъносиз, 
қуруқ дабдабаларга берилган шахс. Даб- 
дабабоз одам. н Тўлан сафсатабоз, ёлғончи, 
дабдабабоз, кибрли. Газетадан. 

ДАБДАБАБОЗЛИК 1 Дабдабага, қуруқ 
ҳашамга тўлиқ бўлган хатти-ҳаракат. ..ўз- 
ўзини мақташ ва дабдабабозлик вазиятига 
тоқат қилиб бўлмайди. Газетадан. Оилавий 
тантаналар, маросимларнинг яна бир неча 
хиллари борки, уларда ҳам.. дабдабабозлик 
каби эски иллатлар.. мавжуд. Ю. Ражабий, 
Тўйлар ҳақида ўйлар. 

2 Амалий иш ўрнига қуруқ ваъдалар, 
баландпарвоз гаплар билан овора бўлиш. 
Йиғилишларда қабул қилинаётган қарорлар 
кўпинча конкрет бўлмасдан, дабдабабозлик 
характерида эканлиги катта камчшшкдир. 
Газетадан. 

ДАБДАБАДОР [дабдаба + ф. _,Ь — эга 
бўлувчи] 1 Серҳашам, ҳашамдор; дабдабали. 
Низомулмулк ҳеч қандай жиноятнинг олди- 
дан ўтмагандек, пинагини бузмай, аввалги- 
дек кеккайиб, дабдабадор яшар эди. Ойбек, 
Навоий. 

2 Савлатли, улуғвор, маҳобатли. Дабда- 
бадор уйни колхоз ҳисобидан ремонт қил- 
диргани ҳам айтилди. Мирмуҳсин, Илдиз- 
лар ва япроқлар. 

ДАБДАБАЛИ 1 Ваҳима туғдирадиган, 
ларзага келтирадиган. [Навоий:] Осмондаги 
дабдабали, аммо фойдасиз чақмоқ бўлишдан 
кўра ерда бир тутам олов бўлиб, бир ғариб- 
нинг қозонини қайнатмоқ афзалдир. Уйғун ва 
И. Султон, Алишер Навоий. 

2 Ҳаддан ортиқ ҳашамга берилган ёки 
безалган; серҳашам, маҳобатли. Дабдабали 
иморат. Дабдабали қиёфа. н Арава бир 
лаҳзада ўзининг дабдабали кўринишини 
йўқотди. К. Яшин, Ҳамза. Марҳумлар хоти- 
расини ҳурматлаш уларнинг қабрларига 
дабдабали ёдгорликлар ўрнатиш, ҳар хил 
битиклар ёзиш билан ўлчанмайди. Газетадан. 
Усмонбек Ўратепа қозисига қарашли даб- 
дабали уйда дарча ёнида ёлғиз ўтириб, 
Туркистоннинг ҳарбий харитасини кўздан 
кечирмоқда. Ш. Тошматов, Эрк қуши. 

3 Қуруқ, баландпарвоз гаплар билан 
тўлиб-тошган; ортиқ даражада безатилган, 


бўрттирилган. Дабдабали ваъдалар. Дабда- 
бали гаплар. н Мақолага жуда дабдабали 
сарлавҳа қўйилган эди. Ш. Рашидов, Бўрон- 
дан кучли. Интизомни мустаҳкамлаш учун 
курашда дабдабали сўзлар эмас, балки ама- 
лий иш керак. Газетадан. Филъмда дабдабали 
сўзлар, баландпарвоз иборалар йўқ, томоша- 
биннинг ўзи воқеалардан хулоса чиқариб 
олади. Газетадан. Кейин Убайдуллаев уста 
кўрмаган рассомларни йиғиб, бир қанча даб- 
дабали плакатлар тайёрлатди. Газетадан. 

4 Ҳаддан ортиқ тантанали, шов-шувли. 
Дабдабали тўй. н Даромадга қараб буромад 
деганларидек, тўй ҳам шунга қараб жуда 
дабдабали ўтди. «Муштум». 

ДАБДАЛА: дабдала бўлмоқ ёки дабдаласи 
чиқмоқ 1) парча-парча бўлмоқ, чилпарчин 
бўлмоқ. Соат ерга тушиб дабдала бўлди. н 
Шофёр минага дуч келиб дабдала бўлган 
машина яқинида жонсиз ётарди. В. Ғофуров, 
Вафодор; 2) вайрон-толқон бўлмоқ, ер би- 
лан яксон бўлмоқ. Бомбардимонлар на- 
тижасида шаҳарлар дабдала бўлган эди; 
3) йиртилиб, тўзиб кетмоқ. Нуқул қирра тош, 
шағалли тоғларда этик, ботинкаларимиз 
йиртилиб.. дабдала бўлиб, тагчармининг соғ 
жойи қолмади. Т. Рустамов, Мангу жасорат. 
Баширжон анча дадилланди. Чўнтагидаги 
муқоваси титилиб, дабдаласи чиқиб кетган 
ўша ёндафтарчани варақлади. Н. Аминов, 
Қаҳқаҳа; 4) аъзойи баданининг бутун ери 
қолмай шикаст емоқ. Калтак еб дабдала 
бўлди. н Мен якка, душманим эди бир гала; 
Белим, оёқларим бўлди дабдала. Миртемир, 
Асарлар; 5) ишдан чиқмоқ, яроқсиз бўлиб 
қолмоқ. Деҳқон зоти борки, ҳозир қон йиғлаб 
ётибди: дабдала бўлиб, кукуни чиқиб ётган 
ерларни кўриб, одам тугул мол-жониворларга 
ҳам титроқ тушяпти. А. Мухтор, Чинор; 6) 
бузилмоқ, издан чиқмоқ. Лаълихон ишдан 
четлатилди; асаблари дабдала бўлган Жўра- 
қулов яна жангга кирди. Мирмуҳсин, Илдиз- 
лар ва япроқлар; 7) расво бўлмоқ, сири фош 
бўлмоқ. Дадабойнинг баланд бўлиб дабдабаси, 
Охир чиқди дабдабасин дабдаласи. «Муштум». 
Гувоҳларнинг дабдаласи чиққандан кейин 
Ғуломжон деди.. М. Исмоилий, Фарғона т. о. 
Дабдала қилмоқ 1) бузиб ишдан чиқармоқ. 
Телефон симларини дабдала қшшб ташлашган.. 
Б. Раҳмонов, Мардлар қиссаси; 2) вайрон- 
толқон қилмоқ, ер билан яксон қилмоқ. 
Германиянинг эски чегарасидаги истеҳкомлар 




ҳам туриш беролмади. Авиация осмондан 
дабдала қилди. Шуҳрат, Шинелли йиллар. 
Ана-мана дегунча сел ҳамма ёқни дабдала 
қилди. И. Мирзаев, Тўйбошилар; 3) уриб 
қонга бўямоқ, пачақламоқ. Ҳа, айтгандай, 
агар ёмонликка олсам, ҳозир уриб, башаран- 
гизни дабдала қилар эдим. А. Қаҳҳор, Қўшчи- 
нор чироқлари. Сиз қўй, демаганингизда, оғзи- 
бурнини дабдала қилиб, аламдан чиқай деган 
эдим. П. Турсун, Ўқитувчи. Афт-башарасини 
дабдала қилди. С. Анорбоев, Оқсой; 4) ру- 
ҳий азоб бермоқ, руҳан чарчатмоқ. Кун ботса 
бас. Дард билан озор Ҳиз юрагин қилар даб- 
дала. О. Ҳожиева, Ҳаётга таъзим. 

ДАБДУРУСТДАН рвш. 1 Тўсатдан, қўқ- 
қисдан, бирдан, кутилмаганда. Дабдуруст- 
дан киришга ботинолмай туриб қолдим. Ф. 
Мусажонов, Ҳиммат. Унинг дабдурустдан 
пўписа қилиши нафсониятимга тегди. «Ёш- 
лик». Дабдурустдан айтилган гапга Норхол- 
нинг кулгиси қистади. «Ёшлик». 

2 Дастлаб, аввал, бошда; дарров. Ҳайдар 
ота уни [Асрорқулни] дабдурустдан танимади. 
А. Қаҳҳор, Асрор бобо. Аҳмад остона ҳатлаб 
ичкари кирди. Дабдурустдан нима иши бор- 
лигини айтолмади. Ф. Мусажонов, Ҳиммат. 
Дабдурустдан гапни шундай бошласанг, чўчи- 
тиб юборасан. Р. Файзий, Ҳазрати инсон. 

ДАБИР \ф. — мирза; котиб] кт. 

1 Ўқитувчи, устоз. Хоразмшоҳ очиқ юз билан 
дабирга мурожаат қилди. Газетадан. 

2 Мамлакат ҳукмдорининг шахсий ко- 
тиби; давлатнинг расмий ҳужжатларини 
ёзувчи ва таҳрир қилувчи котиб, мунший. 
Бу эрса, Николай вазири эди. Бутун хуфя иш- 
да дабири эди. С. Хондайлиқий, Навбаҳор. 

ДАБЛА шв. Ёғ сақлашга мўлжалланган 
хум ёки темирдан ясалган идиш. қ. дабба II. 

ДАВ I [ф. — дев, жин; жуда катта, 

улкан] шв. Улкан, катта, бақувват (одам ва 
б. нарсалар ҳақида). 

ДАВ II шв. Туҳмат, бўҳтон. 

ДАВАНГИ [ф. j — аҳмоқ, анқов; 
қўпол] Бесўнақай, беўхшов, қўпол. Гўё бу 
даванги куёви қолиб, ҳозир Пошша холанинг 
ўзини бир нима қилиб қўядигандай, шошиб 
ўрнидан туриб кетди. Д. Нурий, Осмон 
устуни. Бошга тушганни кўз кўрар дегандек, 
оғзига латта тиқилган, қўллари чамбарчас 
боғланган даванги фашист ҳам ушоққина қиз 
буйруғига бўйсунишга мажбур эди. А. Муҳид- 
дин, Оташ қалбли қиз. 


ДАВАНГИДАИ, -дек шв. айн. даван- 
гирдай. Курашга ишқибоз ёшлар Тўламат 
мўйловнинг давангидай қоматига ҳавас билан 
тикилишарди. С. Анорбоев, Оқсой. Мундоқ 
қарасам, катта йўл ўртасидан билагига 
костюм ташлаган давангидай бир йигит 
келяпти. С. Сиёев, Ёруғлик. 

ДАВАНГИРДАЙ, -дек 1 ижоб. Гавдали, 
забардаст. Ўн олти ёшга тўлганда, Раҳ- 
матулло давангирдай йигитга айланди. 
«Шарқ юлдузи». Эшик очилиб, чорпаҳилдан 
келган, давангирдай бир йигит кирди. «Фан 
ва турмуш». 

2 салб. Қомати беўхшов, қўпол; бесў- 
нақай, суяги бузуқ. Давангирдай йигит. н 
Кексагина бир одам елкасига давангирдай 
бир йигитни миндирибди. X. Тўхтабоев, Ши- 
рин қовунлар мамлакати. -Ханжарим қонга 
таиша, — деди белбоғига ойболта қистирган 
давангирдай бир одам ҳозир бўлиб. М. Осим, 
Карвон йўлларида. Ашурбой ака ҳаддан 
ташқари дароз, сергўшт, суяклари бузуқ, 
давангирдай одам эди. Р. Файзий, Ҳазрати 
инсон. 

ДАВАРА шв. Қўрқитиш, чўчитиш хатти- 
ҳаракати; дўқ, пўписа, дағдаға. Давара қил- 
моқ. н Мен ҳамиша ёлинуб, гоҳи оғзаки 
даваралар қилғонимни сўзлағонимда, ул киши 
кулди ва айтдиким.. А. Қодирий, Ғирвонлик 
Маллавой. Бой отга мина туриб яна давара 
қилди: -Эрталаб албатта чиқ. Ҳ. Нуъмон ва 
А. Шораҳмедов, Ота. 

ДАВВОР [а. jljj — давра ясовчи] Давра 
ҳосил қилиб айланувчи, чархпалак. Боши 
йўқ, сўнги йўқ бу чархи даввор. Коинот хаёл- 
дай жумбоқ-да яхлит. Миртемир, Асарлар. 
Қўлимда бир қадаҳ тимқора қаҳва, Елкамда 
муаззам гумбази даввор. Э. Воҳидов, Муҳаббат. 

ДАВ-ДАСКА шв. айн. дав-дастак. Бутун 
бойлигини, дав-даскасини қизилларга қўш 
қўллаб турган бой. Ш. Холмирзаев, Қил 
кўприк. 

ДАВ - ДАСТАК шв. Бутун бор-йўғи, барча 
бисоти. Ҳаерда истиқомат қилмай, биринчи 
дав-дастагим, дастурим — китоб. М. Жўра, 
Ноширнома. 

ДАВАЧА шв. Тумор. 

ДАВИР [ф. _>jjj — чарм белбоғ; қайиш] 
фольк. От устига эгардан кейин ёпиладиган 
чочоқли зарбоф абзал; ёпинчиқ. Бисмилло 
деб солди отнинг устига Чочоғи зумраддан 
зарли давирди. «Муродхон». От белига олиб 




келиб таиллади Қимматбаҳо зар чочоқли 
давирди. «Хушкелди». От боради арқираб, 
Давирлари ярқираб. «Равшан». 

ДАВКАР шв. фолък. Забардаст, девдек. 
Буён келди етти навкар, Навкарнинг бари 
давкар. «Тоҳир ва Зуҳра». 

ДАВКАШ I шв. Мунозарани (довла- 
шишни) яхши кўрувчи, жанжалкаш. 

ДАВКАШ II шв. Туҳматчи, бўҳтончи. 

ДАВЛАТ I [а. cJ jj — мамлакат] Ўз фу- 
қароларининг ижтимоий-сиёсий ҳуқуқлари- 
ни ҳимоя қилувчи, бунга қарши турувчи 
кучларнинг қаршилигини синдирувчи ҳоки- 
мият органлари ва сиёсий ташкилотлари 
тизимига эга бўлган мустақил мамлакат. 
Ўзбекистон давлати. Темурийлар давлати. 
Давлат аттрати. Давлат бюджети. Давлат 
герби. Давлат интизоми. Давлат мулки. н 
Чиндан ҳам вақтли ҳукумат давлат тепа- 
сига чиқди-ю, лекин амалда подшонинг халққа 
қарши сиёсатини давом эттирди. К. Яшин, 
Ҳамза. Темур томонидан тузилган давлатнинг 
системаси ҳам қизиқарлидир. «Фан ва тур- 
муш». Давлат қуриб берсин, деб ўтирмай, 
ҳашар билан битириб қўяди. Ў. Ҳошимов, 
Қалбингга қулоқ сол. 

ДАВЛАТ II [а. cJjj — бойлик] 1 Бой- 
лик, мол-дунё, мол-мулк. Яхши ният — ярим 
давлат. Мақол. Давлат тугар, билим тугамас. 
Мақол. н Маблағ, давлат, сармоя! Биздаўша 
йўқ. К. Яшин, Ҳамза. Рихсибой ака давлат 
келадиган манбани ахтара бошлади. Р. Фай- 
зий, Чўлга баҳор келди. Одам ишлатиш хўп 
яхши нарса-да. Хизматкорлар ҳар куни 
давлатимга давлат қўшади. Ойбек, Тан- 
ланган асарлар. 

Аркони давлат Давлатнинг улуғлари, дав- 
латнинг таянчлари. Аркони давлат Чам- 
билда бежой кўп деб, Шиғирлатиб опкеп 
кийим ташлади. «Гулнорпари». Икки ёнида 
аркони давлат қуллуқ мақомида турибди. С. 
Сиёев, Ёруғлик. Давлати кўтаради Мол- 
дунёси кўп; қурби етади. Биз катта боймиз.. 
давлатимиз кўтаради. Ойбек, Танланган 
асарлар. Тахти давлат Давлат ҳукмронлиги, 
подшоҳлик. Бу ерда тахти давлатинг, Кетар 
мендайин улфатинг.. «Эрали ва Шерали». 

2 кўчма Маънавий бойлик; бахт, омад. 
Соғлигинг — давлатинг. Мақол. Ҳамжи- 
ҳатлик — давлат, Ёлғизлик — кулфат. Мақол. 
Давлатинг — ота-онанг. Мақол. н Муқад- 
дас мозордан сенга узоқ умр, кетмас давлат. 


инсоф ва тавфиқ тилаганман, болам! К. 
Яшин, Ҳамза. Давлат қўнса бир чивиннинг 
бошига, Семурғ қушлар салом берар қоишга. 
«Муродхон». 

3 кўчма (ў.-п.к. билан) Орқасида, соя- 
сида, кўмагида. Отангнинг давлатида тезроқ 
тўйни қилиб, бу таранг қўғирчоқни тезроқ 
бағрингга босмайсанми, ландавур! Мир- 
муҳсин, Меъмор. Қариб, ўғил-қизларнинг 
давлатида еб-ичиб, кийиб, яйраб ўтирадиган 
пайтида.. С. Зуннунова, Олов. 

4 Давлат (эркаклар ва аёллар исми). 

Бошига давлат қуши қўнмоқ Толеи 

очилмоқ, омади келмоқ. [Сифат буви Жа- 
милага:] Айланай, қизим! Наҳотки бошингга 
давлат қуши кўнса-ю, уни калтак олиб, ўзинг 
қувласанг! Ҳамза, Бой ила хизматчи. Дав- 
латингиз (ёки давлатлари) кўланкасида (ёки 
соясида) ёки сояйи давлатларида (ёки 
давлатингизда) Сизнинг паноҳингизда, ҳи- 
моянгиз, ғамхўрлигингиз остида (мулозамат 
юзасидан, кўпинча кириш ибораси сифатида 
ишлатилади). Сиз оқпошшонинг давлати соя- 
сида юрт сўраб, умрингиз айш-ишрат, нашъу 
намо биланўтяпти. К. Яшин, Ҳамза. -Йигит- 
ларингизнинг барчаси ҳам қуруқ қолмадими? 
-Давлатингиз соясида, тақсир! А. Қодирий, 
Ўтган кунлар. -Худога шукур, давлатлари 
кўланкасида, — деб қўрбоши тавозеланди ва 
қўл қовуштириб, қушбегининг яқинига 
чўккалади. А. Қодирий, Ўтган кунлар. Дав- 
латлари ёри берса Ўзларининг мададлари 
билан бахтимиз чопса, омадимиз келса. 
Давлатлари ёри берса, албатта, бизнинг 
муддао ҳам шунда! А. Қодирий, Ўтган кунлар. 
Ўғрилардан биттаси тутилди, давлатлари 
ёри берса, қолганлари ҳам ушланур, деб 
ўйлайман! А. Қодирий, Ўтган кунлар. Давлат 
қуши 1) эртакларда: валиаҳди бўлмаган хон 
ўлганда, хон қилиб кўтариладиган кишини 
аниқлаш учун учирилган қуш. Давлат қуши 
келиб, Рустамзоднинг бошига қўнди. М. 
Маҳмудов, Булбулигўё; 2) кўчма бир келиб 
қолган бахт, омад, толе. Бахтинг бунчалик 
кулган экан.. давлат қушини қўлдан учириш 
куфрони неъмат, болам! А. Қодирий, Меҳ- 
робдан чаён. Олтмиш деган ёшингда давлат 
қуши бошингда. Ҳабибий, Девон. 

ДАВЛАТБОИ бот. Шакли узунчоқ, туси 
сарғиш эртапишар, ёзги қовун нави. 

ДАВЛАТБОШИ Давлатни бошқарувчи 
ҳукмрон; юртбоши. Давлатбоши беклар 




келди Урганчга, Яхши ният билан келдим, 
подшойим. «Юсуф ва Аҳмад». 

ДАВЛАТЛАРАРО Бир қанча давлат 
ўртасида бўлган ёки бўладиган, бир қанча 
давлатга тегишли. Давлатлараро хўжалик 
бирлашмалари. Давлатлараро битим. Дав- 
латлараро ихтилофлар. Давлатлараро муно- 
сабатлар. 

ДАВЛАТЛИ I 1 Ўз мустақил давлатига 
эга бўлган (қ. давлат I). 

2 эск. Ҳар ишга қудрати етадиган, ҳукм- 
рон (асосан амир, хон, вазир ва юқори 
табақа амалдорлари ҳақида). Бормасанг, 
жавоб бер, давлатли хоним! Мен қалмоқ[қа\ 
бораман бундан, султоним! «Алпомиш». 
Бирга-бирга юринг, давлатли беклар. «Ма- 
ликаи айёр». Зарбингдан йиғласин бунда 
душманлар, Номардлик қилмагин, давлатли 
шунқор. «Ширин билан Шакар». 

ДАВЛАТЛИ II Катта давлатга, бойликка 
эга бўлган; давлатманд, бадавлат. Давлатли 
одам. Давлатли оила. н Бу ҳужраларнинг 
барча эшиклари ёпиқ ва қулфланган.. бўлиб, 
моллар билан бандлиги ва уй эгасининг дав- 
латли одам бўлганлиги англашилур эди. А. 
Қодирий, Ўтган кунлар. 

ДАВЛАТМАНД [давлат + ф. — бирор 
нарсага эгаликни билдирувчи қўшимча] 1 айн. 
давлатли II. Давлатманд одам. н Яхши оилага 
куёв бўлганидек, шаҳардаги бошқа давлат- 
мандлар билан ҳам алоқа боғлади. А. Қодирий, 
Меҳробдан чаён. Мана, юртга ўғил ўстирган 
Бир давлатманд бой бўлиб қолдим. Зулфия, 
Хаёллар, туйғулар. Юраги яна пўкиллади. 
Тошкентнинг тўрт даҳаси танийдиган бу 
давлатманд кишининг олдига қандай киради. 
Ойбек, Танланган асарлар. -Давлатмандлар 
кўкнинг чароғи, ернинг гули, одамларнинг асли, 
— дейди отам. Ойбек, Нур қидириб. 

2 Иқтисодий жиҳатдан бақувват, ўзига 
тўқ, бадавлат. Илгари қолоқ ва қашшоқ 
бўлган бу оила маданиятли ва давлатманд 
оилага айланди. Н. Сафаров, Қурбонали. Э, 
мулла Сафо, бу хотинталоқ давлатмандлар 
ейиш-ичиш учун эмас, мақтаниш учун бойлик 
тўплашади. X. Тўхтабоев, Йиллар ва йўллар. 
Ҳишлоқ хўжалиги саноати давлатманд хў- 
жаликлар қўлида тобора кўпроқ тўплана 
борди. Газетадан. 

ДАВЛАТМАНДЛИК Бой-бадавлат бў- 
лиш; моддий жиҳатдан бақувватлик, катта 
иқтисодий имкониятларга эгалик. Давлат- 


мандлик нималарга қодир эканига унинг 
[Ҳоплонбекнинг] фаҳми етади. Шуҳрат, 
Жаннат қидирганлар. 

ДАВЛАТПАНОҲ [давлат + паноҳ] Бахту 
саодат ато этувчи, саодатбахш; подшоҳ. 
Лутфу карамингиз нуридан кўнгулларимиз 
чароғон ўлиб, лайлу наҳор дуои жонингизни 
қилмоқ ила хурраму шодмиз, давлатпаноҳ! С. 
Сиёев, Ёруғлик. 

ДАВЛАТХОНА [давлат + хона] тар. Арк; 
хон саройи; қаср, сарой. Подшо давлатхонада 
ғамгин ёта берсин, энди бир сўзни подшонинг 
суярча ёридан сўранг. «Эрали ва Шерали». 
Эламас кетгандан ўз мазгилига бориб ётди, 
Эрта-мертан шоҳнинг давлатхонасига етди. 
«Интизор». Ўн йил ўтгандан кейин, Гўрўғ- 
лининг давлатхонасига Нуралихонни етаклаб 
борди. «Нурали». 

ДАВЛАТХОҲ [давлат + ф. ь I jj*. — хоҳ- 
ловчи, истовчи] Бахту омад тиловчи; хайр- 
хоҳ; бахт истовчи. -Муҳтарам беклар, дав- 
латхоҳлар! — деб гап бошлади Хўжа Абдулла. 
П. Қодиров, Юлдузли тунлар. 

ДАВЛАТЧИЛИК Давлат тузуми; давлат 
сифатида уюшишнинг сиёсий, иқтисодий, 
мафкуравий асос ва тамойиллари. Ўзбекис- 
тон давлатчилигининг таркиб топиши. н 
Бу йиллар миллий давлатчилигимизни тик- 
лаш, мустақиллигимизни мустаҳкамлаш 
даври бўлади. Газетадан. Давлатчилик тизи- 
мини мустаҳкамлайлик. Газетадан. Ҳорақал- 
поқларнинг миллий давлатчилиги ҳам ривож- 
ланди. Газетадан. 

ДАВО [а. I j j — дори-дармон; илож] 
1 Беморнинг шифо топиши учун қўлла- 
надиган восита; муолажа; умуман шифо- 
бахш нарса. Ҳуёш, ҳаво — танга даво. Мақол. 
Асал — минг дардга даво. «Қанотли сўзлар». 
н Олма шарбати организмнинг касаллик- 
ларга қаршилигини оширади, юрак-томир 
касалликларига даво. «Саодат». Кашнич меъ- 
да касалига мубтало бўлган кишиларга даво 
ҳисобланади. Газетадан. Унинг қўлида даво 
топган беморлар ўз халоскорларидан бир умр 
миннатдор бўлишади. Газетадан. 

Даво қилмоқ 1) даволамоқ, муолажа 
қилмоқ, касални тузатмоқ; 2) кўчма кўмак 
етказмоқ, ёрдам қилмоқ. 

2 кўчма Тадбир, чора, илож. Амалга даво 
йўқ, Ёмонга — бало. Мақол. Оғриқ тишнинг 
давоси — омбир. Мақол. н Мусибатнинг 
бирдан-бир давоси — меҳнат. «Шарқ юлдузи». 




Даво топмоқ 1 ) касални тузатадиган 
восита, дори-дармон топмоқ. Ўтар бобо 
бошлиқ сарой табиблари унинг дардига даво 
тополмадилар. С. Сиёев, Аваз; 2) даволанмоқ, 
шифо топмоқ; 3) кўчма илож топмоқ. 

ДАВОБАХШ [даво + ф. а ч. к — бағиш- 
ловчи, берувчи] кам қўлл. айн. шифобахш. 
Улар [нефтчилар] нефтъ қидириб келишди- 
ю. бироқ излашган нарса нефть эмас, даво- 
бахш сув бўлиб чиқди. Ф. Сирожиддинов, 
Чортоқ ҳавоси. 

ДАВОЛАМОҚ 1 Касални муолажа қи- 
либ, боқиб тузатмоқ, дори-дармон қилиб 
соғайтирмоқ. Қулоқни даволамоқ. Тишни 
даволамоқ. н Гапирмас эдим. У профессор 
дардимни ипидан игнасигача эшитса, осон 
даволайди, деб ўйладим. Н. Аминов, Қалтис 
хато. Умид табибдир: одамни даволаб, унга 
қанот беради. «Ёшлик». 

2 Бирор касалликни, оғриқни дори- 
дармон қилиб тўхтатмоқ, йўқотмоқ. Ракни 
даволамоқ. Безгакни даволамоқ. н Халқ 
жуда кўп шишларни пахтадоғ билан даво- 
лайди. А. Қаҳҳор, Қўшчинор чироқлари. 

3 кўчма Маънавий-ахлоқий нуқсонни 
тузатмоқ, тўғриламоқ. -Бу касални тузатиш 
мумкин, — деди раис, — аммо бўлармикан 
даволаб айёрлигингизни ҳам. «Муштум». 
Ҳамкасбларимизни тўғрилик ва ҳалоллик 
дориси билан даволаймиз. X. Тўхтабоев, 
Ширин қовунлар мамлакати. Бу дардни [эл 
дардини] адл суви билан ювмоқ, даволамоқ 
лозимдир. Ойбек, Навоий. 

ДАВОЛАНМОҚ Даволамоқ фл. мажҳ. ва 
ўзл. н. Касалхонада даволанмоқ. Курортда 
даволанмоқ. н Шамси Тўраевич қон босими 
ошиб, шифохонада даволаниб ётибди. Н. 
Аминов, Қаҳқаҳа. Касалхонамизда даволана- 
ётган беморлар номидан ушбу совғани қабул 
қилинг. С. Аҳмад, Сайланма. 

ДАВОЛАНУВЧИ от Бирор бир соғлиқ- 
ни сақлаш муассасасида даво, муолажа 
олаётган шахс. Розия Фахриддиновага ҳам- 
касбларининг ҳам, даволанувчиларнинг ҳам 
ишончи беқиёс. «Саодат». 

ДАВОЛАТМОҚ Даволамоқ фл. орт.н. 
Нега оламга келиб, оҳ-надомат билан ўтиб 
кетаётган шу ожизани шу кунгача даволата 
олмадик. А. Қаҳҳор, Сароб. 

ДАВОЛОВЧИ Касалларга қаровчи, ши- 
фо берувчи; беморларга муолажа белги- 
ловчи. -Қўлларимни кесадими, Шукур ака? 


— эланиб сўради у даволовчи врачдан. Р. 
Раҳмон, Меҳр кўзда. 

ДАВОМ [а. jj j j — узоққа чўзилиш, узоқ 
муддатлилик, доимийлик] 1 Бирор иш- 
ҳаракат, ҳодиса, воқеа ва ш. к. нинг узлуксиз 
жараёни, бориши. Кузатишлар “Марс-1” 
космик станцияси ҳаракатининг давоми 
нормал эканини кўрсатди. н ..бу одам уч 
йилдан бери ғулдираб келган, ҳозиргиси шу- 
нинг давомидай эди. А. Қаҳҳор, Қўшчинор 
чироқлари. Табиатдир менинг давомим, 
Туташ эрур бағрим бағрига. X. Даврон, 
Болаликнинг овози. 

Давом этмоқ (ёки қилмоқ) 1) бирор 
ишни узлуксиз бажармоқ. Ортиқча от- 
араваларимиз қирдаги сомонлар билан бун- 
даги қуруқ бедаларни ташишда давом 
қиладилар. А. Қодирий, Ғирвонлик Малла- 
вой; 2) маълум вақтгача чўзилмоқ. Бу ҳол 
тушга қадар давом этди. К. Яшин, Ҳамза. 
Шундай шиддатли жанг кун бўйи давом этди. 
А. Қаҳҳор, Асарлар. Ўйин-кулги ярим кеча- 
гача давом этди. А. Қаҳҳор, Асарлар; 3) (ў,- 
п. к. билан) бошланган иш-ҳаракатни давом 
эттирмоқ. Очил индамай ёзишда давом этди. 
П. Қодиров, Уч илдиз. Ғанижон беихтиёр 
орқасига қаради-ю, яна йўлида давом этди. 
А. Қаҳҳор, Асарлар. 

2 Тўхтатилган иш-ҳаракат, ҳодиса, воқеа 
ва ш. к. нинг қолган (ҳали давом этиши лозим 
ёки мумкин бўлган) қисми. Ҳикоянинг 
давоми. Кечаги гапнинг давоми. н Қудрат 
хатнинг давомини ўқиёлмай.. қолди. Ҳ. На- 
зир, Сўнмас чақмоқлар. Угапнинг давомини 
айтолмай қолди. Ў. Ҳошимов, Қалбингга 
қулоқ сол. 

3 Бирор нарсанинг маълум жойидан 
кейинги қисми, кети. Йўлнинг давоми. 
Чизиқнинг давоми. 

4 3-ш. эгалик ва ў.-п. к. аффикслари билан 
кўмакчи вазифасида қўлланади (қ. давомида). 

Давом феъли тлш. Давомли иш- 
ҳаракатни англатувчи феъл. Ўтган замон 
давом феъли иш-ҳаракатнинг такрорлан- 
ганлигини, давом этганлигини англатади. 
«Ўзбек тили дарслиги». 

ДАВОМАТ [а. jj — ишда бўлиш вақ- 
ти] Муайян иш-ҳаракат, тадбирларга (маш- 
ғулот, ўқиш, тўгарак ва ш. к. га) доимий 
иштирок этиш, қатнаш. Ўқувчиларнинг 
дарсга давомати яхши. н Тингловчиларнинг 
давомати яхши бўлмади. Газетадан. -Хўш, 




болалар, қани, айтинглар-чи, ҳозир синф- 
ларинг давомат масаласида нечанчи ўринда 
турибди? — деб сўради [директор\. X. Тўх- 
табоев, Сариқ девни миниб. 

ДАВОМИДА 1 кўм. взф. Муайян вақт, 
муддатнинг давом этиш оралиғида, мобай- 
нида. Кейинги икки йил давомида биз уруғлик 
чигитларни нурлантиришга оид тажриба 
олиб бордик. “Фан ва турмуш”. Қутбиддинлар 
икки кун давомида ложувард конини ўрга- 
нишди, ўн килограммча намуна олишди. С. 
Кароматов, Олтин қум. Саодатхон иккинчи 
чорак давомида қилинадиган ишларни ба- 
тафсил сўзлаб берди. С. Зуннунова, Олов. 

2 Муайян иш-ҳаракат, ижодий фаолият 
вақтида, орасида. Иш давомида унда-бунда 
бегона сўзларни эиштиб, кейин эса китоб 
таталаб, инглизчани билиболдим. “Гулдаста”. 

ДАВОМИЙЛИК 1 Тўхтовсизлик, узлук- 
сиз давом этишлик. Демак, ҳаракатнинг 
давомийлигини ифодалаш учун маълум давр- 
ларга қадар -моқ аффикси билан ясалган 
ҳаракат номининг ўрин-пайт келишигидаги 
шакли қўлланган. «ЎТА». 

2 Изчиллик, анъанавийлик. Кадрлар тан- 
лашда давомийликка риоя қилиш лозим. Газе- 
тадан. Бу масала [синф раҳбарлиги]да ҳам 
давомийлик жорий қилмоқ лозим. Газетадан. 

ДАВОМЛИ Узоқ давом этган ёки эта- 
диган; давоми бор. Давомли қарсаклар. н 
Ҳусайн Бойқаро.. тўхтовсиз, давомли.. уруш- 
ларда.. қиличбозликдаги маҳоратини намоён 
қилган эди. Ойбек, Навоий. Ҳизғин баҳслар, 
давомли мунозаралар студентлик кезлари- 
нинг ажойиб ва серзавқ дамлари ҳисоблана- 
ди. Газетадан. 

ДАВОМСИЗ эск. Узлуксиз давом этмай- 
диган, мунтазам қатнамайдиган. Давомсиз 
ўқувчи. н Булар [ўқувчилар] ҳам тўполон- 
чи, давомсиз, дарсда улгурмовчи бўлмаган. 
Газетадан. 

ДАВОМЧИ Ўзидан илгаригилар бош- 
лаган ишни давом эттирувчи; ворис. Бизда 
илму фаннинг забардаст намояндалари: Ибн 
Сино, Беруний, Улуғбекларнинг ҳақиқий да- 
вомчилари.. етишиб чиққанлиги дунёдаги 
дўстларимизни қувонтирмоқда. Газетадан. 
Тўрахон ўз авлодининг бирдан-бир давомчиси 
бўлган ўғли учун ҳамма нарсага тайёр эди. 
Ш. Рашидов, Қудратли тўлқин. 

ДАВОСИЗ 1 Даволаб бўлмайдиган, да- 
воси йўқ. Давосиз касаллик. н Ўрмонжон 


нима қилса экан? Бу давосиз дардни кимга 
айтса экан? А. Қаҳҳор, Кўшчинор чироқ- 
лари. Умрининг энг қимматли кунларини 
оғулаган, икки йил бўйи давосиз дардга муб- 
тало қилган .. ўз онаси эмасмиди? А. Қодирий, 
Ўтган кунлар. 

2 кўчма Қутулиб бўлмайдиган, иложи, 
чораси йўқ. Давосиз иллат. н Йўлиқтир- 
динг давосиз дардга, дармонинг бўлурман деб. 
«Муштум». 

ДАВОТ [а. oljj — сиёҳдон] айн. довот. 
Эртага шогирдим менга қоғоз, қалам, давот 
келтиргусидур. М. Осим, Карвон йўлларида. 
Токчадан кўпдан бери қўл урилмаган давот- 
қаламни олди. Қ. Мирзо, Олам гўзал. Кўта- 
ринглар қўлларингда аламни, Мулла олсин 
давот билан қаламни. «Юсуф ва Аҳмад». 

ДАВОТХОНА [давот + хона] тар. эск. 
Хон (подшоҳ) девонхонасида муншийлар, 
мирзалар ўтирадиган хона. 

ДАВОХОНА [даво + хона] 1 эск. айн. 
шифохона. 

2 Касалларни даволаш ишлари олиб 
бориладиган хона, жой; муолажа хонаси; 
профилакторий. Ўнг томони беморлар 
ётадиган хоналар, чап томони давохона, 
ошхона, синфхона. Газетадан. 

ДАВР [а. _>jj — айланиш, айлана; ал- 
машиниш, навбат] 1 Жамият тараққиёти- 
да ёки табиатда муҳим воқеа, ҳодиса юз 
берган ёки ўзига хос хусусияти билан 
ажралиб турадиган маълум вақт оралиғи. 
Ҳулдорлик даври. Феодализм даври. Капи- 
тализм даври. Бозор иқтисодиётига ўтиш 
даври. Тош даври. Темир даври. н Ўзбе- 
кистон олимлари олиб бораётган археологик 
қазишмаларнинг тарихий диапазони тош 
давридан то ўрта аср охиригача бўлган 
даврни ўз ичига олади. Газетадан. Ҳанча 
даврлар ўтса ҳам, бўёқлари худди бугун 
сурилгандай яп-янги турган бу ажойиб 
бинолар Бобурнинг қалбидаги зафар завқига 
завқ қўшди. П. Қодиров, Юлдузли тунлар. 
Бунинг устига ўша давр тарихчилари Темур 
забардаст, хийла чиройли одам бўлганини 
ёзиб қолдирганлар. Ў. Ҳошимов, Қалбингга 
қулоқ сол. 

2 Тарихда бирор шахс ёки кишилар 
гуруҳи, сулоланинг номи билан боғланган 
вақт, замон. Темурийлар даври. Навоий 
даври. н Бобур Мирзонинг орзулари шулким, 
Мовароуннаҳр яна Улуғбек давридаги каби 




бирлашса, пойтахт аслига цайтса.. П. Қо- 
диров, Юлдузли тунлар. 

3 Шахс ҳаётидаги маълум вақт. Ёшлик 
даври. Талабалик даври. н Холиданинг 
ёшлик даврида аёлларнинг кўзи кўр эди, 
тиканни кўрмасдан босарди. И. Раҳим, Чин 
муҳаббат. Ўтган ярим асрли мураббийлик 
даврим мен учун ҳам катта ҳаёт дарсхонаси 
бўлди, кўп нарса ўргандим. Газетадан. Офтоб 
ойимнинг: “..нега қирқ кокил қилибўрмайсан ” 
деган сўрашига: “Ҳизингиз энди қизлик дав- 
ридан ўтиб, келинлик даврига кирди ”, деб 
кулди. А. Қодирий, Ўтган кунлар. 

4 Бирор бир авлод яшаган ёки яшаётган 
вақт; айни яшаб турилган вақт, замон, 
замона. Ўз даврининг ҳар йирик воқеаси 
Ойбек ижодида ёрқин аксини топди. Газе- 
тадан. Давримиз ҳар бир соҳани комплекс 
равишда ҳал этишни тақозо этяпти. Газе- 
тадан. Чўлқуварлар ва қаҳрамонлар давр 
баҳодирларидир. «Ўзбекистон қўриқлари». 
Бадиийлик ва янгидан-янги эстетик каш- 
фиётлар яратишимизни давр тақозо эт- 
моқда. Газетадан. Ўқиш керак, давр билан 
бирга бориш керак. «Ўзбекистон қўриқлари». 
Давр тараққиёти институт олимлари ва 
мутахассислари олдига янги-янги вазифалар 
қўймоқда. Газетадан. 

5 Бирор иш-ҳаракат, тадбир бажари- 
ладиган муайян вақт. Ҳисобот даври. н Ғўза 
парваришининг қизғин даври. Ҳар соат 
ғанимат. Р. Файзий, Чўлга баҳор келди. 
Ҳисобот даврида йигит-қизларнинг асосий 
диққат-эътибори пахтачиликни ривожлан- 
тиришга, унинг самарадорлигини оширишга 
қаратилди. Газетадан. 

6 Маълум ҳодиса, воқеа, жараёнда ўзга- 
риш содир бўладиган муддат. Ўсимлик- 
ларнинг ўсиш даври. н Биз аввало ўсимлик- 
ларнинг ўсиш даврини қисқартириш ва ҳо- 
силдорликни оширишга эришдик. «Фан ва 
турмуш». Ҳосил тугиш даврида ғўзани чеканка 
қилиш муҳим агротехник тадбирлардан бири 
ҳисобланади. Газетадан. Буқоқнинг айни авж 
олган даври экан. Й. Шамшаров, Зиёлилар. 

7 махс. Такрорланувчи жараён ёки хос- 
саларнинг ҳар бир такрорланишида унинг 
бошланишидан то охиригача ўтадиган вақт. 
Битта тўла тебраниш учун кетган вақт 
давр деб аталади. “Физика курси”. Кален- 
даръ Қуёш, Ер, Ой ва Юпитер сайёраси ҳара- 
катининг астрономик даврларига асосланиб 


тузилган. «Фан ва турмуш». Ҳаторнинг, эле- 
ментлар хоссасининг изчиллик билан ўзга- 
ришини ўз чегараси ичига олган қисмини.. 
Менделеев давр деб атади. «Кимё» дарслиги. 

8 геол. Геологик системани ташкил қи- 
лувчи тоғ жинсларининг ҳосил бўлишига 
кетган вақт. 

9 Кишининг омади келган, иши юриш- 
ган чоғлар; роҳат-фароғатли замон. Ҳозир 
бизга давр келган вақт. Давримизда ўйнаб 
олайлик. н Давримизда юравермайсизми, 
дўстим, бир кишини қанотимиз тагига 
ололмасак, нима қилиб юрибмиз. «Муштум». 
Ҳўлингдан кетмасин давринг, давронинг, 
Ойдин кўлга қушинг чуйгин, Авазжон. 
«Авазхон». ..ҳозир сизларнинг даврингиз, 
қўлингиздан келганини бизнинг ҳаққимиздан 
аяманг. Бир кун яна бизнинг давримиз келар. 
С. Айний, Қуллар. Гул юзимга, буви, мунча 
термулдинг, Уларнинг даврида ўйнадинг- 
кулдинг. «Эрали ва Шерали». 

Давр сурмоқ 1) ҳукмронлик қилмоқ. Давр 
келса, ур, бегим, даврон келса, сур, бегим. 
Мақол. н Хўп подшолар давр сурган эканлар- 
да, а! П. Турсун, Ўқитувчи. Давр сурмоқчи 
бўлди, Бек бўп турмоқчи бўлди. «Ойсулув». 
Отанг подшо, сен қадимдан тўрасан, Олт- 
миш тўрт йил бўлди — давринг сурасан. 
«Эрали ва Шерали»; 2) роҳат ва фароғатда 
яшамоқ. Оқ эшон Худоёрхон вақтида хўп 
давр сурди. К. Яшин, Ҳамза. Шу кишининг 
орқасидан давр суриб юрибмиз, ахир. 
«Муштум». Василий қишлоққа янги келган 
пайтида Асқар мулланинг давр сурган пайти 
эди. С. Зуннунова, Олов. Даври фалак айн. 
даврони фалак қ. даврон. 

ДАВРА I | а. — айланиш, айлана; 
давр, навбат] 1 Доира шаклида тузилган саф 
ёки доира ясаб, қуршов олиб ўтирган 
кишилар ёки қўр ташлаб ўтирган одамлар. 
Яхиш йигит — давранинг боши. Мақол. н 
Давра cye қуйгандек жимжит бўлиб қолди. 
«Шарқ юлдузи». Даврага ғалати сукут чўкди. 
О. Ёқубов, Эр бошига иш тушса. Ўрмонжон 
Ҳурбон ота билан Сидиқжонни созандалар 
ялла қилаётган даврадан топди. А. Қаҳҳор, 
Қўшчинор чироқлари. 

2 Шундай қуршовнинг ўртасидаги бўш 
жой. Жувон даврани уч айланганидан кейин, 
ўзи сингари кийинган бир йигитни тортади. 
А. Қаҳҳор, Қўшчинор чироқлари. Ҳаяжонга 
тушиб, ниҳоятда чиройли ўйнаётган Бадиа 




даврани айланиб чиқди. Мирмуҳсин, Меъ- 
мор. Бўри полвон қўлларини орқага қилиб, 
давра айланди. Т. Мурод, Қўшиқ. 

Давра олмоқ (ёки ясамоқ, қурмоқ) 1) дои- 
ра шаклида тизилмоқ; қуршов олиб ўтир- 
моқ. Саккиз юз одам ҳар тарафдан давра 
олиб, кийикни тутмоқчи бўлди. “Эртаклар”. 
Давра қуриб ўтирган базмчиларнинг ҳара- 
катлари, қилиқлари, бўғиқ нидоларини 
тасвирлашга тил кифоя қилмайди. Ойбек, 
Танланган асарлар. Аёллар кураш бўлаётган 
ерга келиб, давра олишди. П. Турсун, Ўқи- 
тувчи; 2) айланиб, доира чизиб учмоқ. 
Самолёт шаҳар устида бир давра олиб, 
кўздан ғойиб бўлди. Назармат, Жўрлар ба- 
ланд сайрайди. Қандай бўлди ов, менинг 
ишим, деб, Неча давра олди олғир қушим, деб. 
«Муродхон». 

3 Маълум хусусиятига кўра уюшган 
одамлар тўпи, гуруҳи, тўдаси; йиғин. Олим- 
лар давраси. Санъаткорлар давраси. н Мен 
қишлоқлик бир бола эмасманми, бунақанги 
катта олимлар даврасида биринчи бўлишим 
эди, андак ўнғайсизлана бошладим. X. Тўхта- 
боев, Ширин қовунлар мамлакати. Ичка- 
рида, бир тўп қизлар даврасида Зумрад ўсма 
қўйиб ўтирарди. С. Сиёев, Отлиқ аёл. Кейин, 
умуман, Зебо у даврага тўғри келмайди. Ш. 
Холмирзаев, Оғир тош кўчса. 

4 Ўйин, мусобақа, турнир ва ш. к. нинг 
бир қури; бир қур ўйин, тур. Шахматчилар 
ўртасидаги мусобақанинг биринчи даврасида 
биринчи ўйин ҳам тугади. Газетадан. Жаҳон 
биринчилиги учун кураш олиб бораётган 
хоккей командаларининг иккинчи давраўйин- 
лари ниҳоятда кескин ўтмоқда. Газетадан. 
Иккинчи давра бошланди. Мирҳайдарнинг 
хўрози ғолиб чиқди. «Муштум». 

5 Кўп босқичли сайлов тизимида сайлов- 
нинг бир босқичи. Сайловнинг иккинчи дав- 
раси бошланди. 

6 тўқм. Танда қўядиган айланувчи 
дастгоҳ. 

7 дин. этн. Марҳумнинг гуноҳларини 
ювиш учун, жанозадан илгари тўпланиб 
ўтказиладиган маросим (бунда садақага аж- 
ратилган нарса марҳумнинг ёшига мувофиқ 
кўлдан кўлга ўтказиб айлантирилади). 

ДАВРА II Бадиий мискарликда баркаш 
ва лаганлар устига тушириладиган, маълум 
тартибга эга бўлган доира шаклидаги нақш- 
лардан бири. 


ДАВРАПОЯ Пештоқига жимжимадор 
безаклар солинган кириш тоқи (арки)нинг 
умумий номи. 

ДАВР-ДАВРОН, давру даврон Роҳат- 
фароғатли замон; кишининг бахти чопган, 
омади келган чоғлар. Эркин-эркин юргин, 
алла, Давр-даврон сургин, алла. “Бойчечак”. 
Узоқ умр кўринг давру давронда. Ф. Йўлдош, 
Болаларимга. Давру давронингда биз ҳам бир 
тўйиб ҳандалак ейлик, дугонажонЮ. Ёқубов, 
Эр бошига иш тушса. 

Давр-даврон сурмоқ айн. давр сурмоқ қ. 
давр 9. Айланай, қизим.. Бойнинг севикли 
хотини бўлиб, давру даврон сурмайсанми? 
Ҳамза, Бой ила хизматчи. Сизлар ҳам катта 
бой экансизлар, извош қилинг, беш кунлик 
дунёда давру даврон суринг! Ойбек, Тан- 
ланган асарлар. 

ДАВРИИ [а. и jjj — вақти-вақти билан 
бўладиган] Вақти-вақти билан воқе бўлиб, 
такрорланиб турадиган, мунтазам такрор- 
ланадиган. Даврий матбуот. Даврий теб- 
ранишлар (физ.). н Силжишга пропорционал 
бўлиб, мувозанат вазиятига томон йўналган 
кучлар таъсири ocmuda бўладиган даврий 
тебранишлар гармоник (ёки оддий) теб- 
ранишлар деб аталади. «Физика курси». 

Даврий каср мат. Чексиз ўнли каср. 
Элементларнинг даврий системаси ким. 
Элементларнинг хоссалари билан атом 
оғирликлари ўртасидаги даврий боғланишга 
асосланган ҳолда рус олими Д.И.Менделеев 
тузган элементлар жадвали. Элементлар 
даврий системасини яратган Менделеев 
университетга кириш учун бир неча марта 
уринган, лекин ҳар сафар.. химиядан “йи- 
қилган”. «Фан ва турмуш». 

ДАВРИЙЛИК Вақти-вақти билан содир 
бўлишлик, такрорланишлик. Тебраниш- 
ларнинг даврийлиги. 

ДАВРОН [а. ^ljjj — айланма ҳаракат, 
айланиш, бурилиш] 1 Фароғатли ҳаёт, 
турмуш; хуррамлик; бахтли фурсатлар. Мени 
бахт нурига ғарқ этди меҳнат, шонли 
давроним. Т. Тўла. Узоқ умр суринг янги дав- 
ронда. Э. Раҳим. Худо берса, шундай дилбарни 
олиб, Ўтказай дунёнинг давронин суриб. 
«Муродхон». 

2 Ҳукмронлик, олий мансаб (шоҳлик, 
подшоҳлик) гашти, сурури. Оқтошнинг 
шаҳрида подшоҳлик қилдим, Неча вақт 
даврон устида ўтирдим. «Муродхон». На 




бўлди салтанатли давронинг, Душманга 
кетдими етмиш қўрғонинг? «Эрали ва 
Шерали». 

3 Даврон (эркаклар исми). 

Даврони фалак 1) фалакнинг айланиши, 
замоннинг ўтиши; 2) кўчма тақцир, қис- 
мат, ёзмиш. Даврон чархи ёки чархи даврон 
Тақцир, қисмат, ёзмиш. -Даврон чархи бун- 
дай тескари айланишини кутмаган эдим, — 
деди Комил. Ҳ. Ғулом, Машъал. Даврон 
сурмоқ айн. давр сурмоқ қ. давр 9. Аё шоҳим, 
адолатда тўрасан, Тўралик даврида даврон 
сурасан. «Фольклор». Соҳиби даврон Амал- 
дор, ҳукмдор; подшоҳ. Соҳиби давронлар эса 
шаппати еб эмас, шаппати уриб ўрганган. 
Буни Аваз биларди. С. Сиёев, Ёруғлик. 

ДАВШАН шв. Қуён. 

ДАГАЛА фольк. 1 Жун ёки қилдан тўқил- 
ган ип, арқон. Аймоқлар.. дагала билан уларни 
[Баҳромни ва унинг болаларини] уриб, кеча- 
кундуз йўл юриб, айни саҳар вақтида келди. 
«Зулфизар билан Авазхон». 

2 Дағал жундан босилган (тўқилган) уст 
кийим. Тоҳир ҳамённи қўйнига солиб чиқиб 
кетганча, пешин кечроқ оёғига янги аскарий 
этик, бошига мўғулча бўрк, чакмонга ўхшаш 
дағал юнгли дагалани елкасига ташлаб келди. 
П. Қодиров, Юлдузли тунлар. 

ДАГАЛАИ шв. Юмалоқ шакдца тикилган 
мўйна телпак. 

ДАГИР I шв. Фирибгар, қаллоб; алдоқчи. 

ДАГИР II тўқм. Очиқ рангли ярим 
шойи мато. Нимшойи матоларнинг дагир ёки 
дурўя деган турлари майин ипакдан ўралади, 
арқоғи очиқ рангли ипдан бўлади. «Фан ва 
турмуш». 

ДАГИШ шв. Дарё қиргоқларининг ўпи- 
рилиши; ўпирилма жой. Ўркач-ўркач тўл- 
қинлар соҳилга сапчиб, дамбага тинмай ури- 
ларди, тупроқни ўз қаърига ютарди. Буни 
Хоразмда “дагиш ” деб аташади. Газетадан. 

ДАДА1 Ота, падар. Гулнор икки ҳафта- 
дан буён дадаси ва онаси билан бирга ҳар куни 
боғда ишлайди. Ойбек, Танланган асарлар. 
Қоракўз дадасини жуда яхши кўради. Чунки 
унинг саволларига дадажониси эринмай жа- 
воб берарди. «Саодат». 

Дадаси этн. Хотин кишилар ўз эрининг 
исмини айтмай, унинг ўрнида ишлатадиган 
сўз. [Ҳожар Умурзоққа:] Тўғри, дадаси, мен 
айтаман. Ҳамза, Паранжи сирлари. Нима 
қилай ахир, дадаси? Менга қолса ҳар йили 


туғай дебманми ? К. Яшин, Ҳамза. Катта дада 
Ота ёки онанинг отаси; бобо. Чалишни бил- 
майман. Катта дадам: “Чалма, сен найчи 
бўласанми, ёмон кўраман”, дейди. Ойбек, 
Танланган асарлар. 

2 Дада (эркаклар исми). 

ДАДИЛ 1 Дангал иш тутадиган, қўрқиб, 
ҳадиксираб ўтирмайдиган; довюрак. Дадил 
бола. Дадил хотин. н Раҳимберди ўзига 
ишонган, дадил йигит эди, ишлаб чарчамасди. 
X. Тўхтабоев, Фельетондан сўнг. Қадами, 
товуши дадил. Ҳар қандай мушкулдан тап 
тортмай, тикка қарши борадиган довюрак 
одам кўринади. А. Мухтор, Асарлар. 

2 Шижоат билан тўлиб тошган; жасу- 
рона, мардонавор, шахдам. Дадил қадамлар. 
н Халқ дадил боради. Айниқса хотинлар — 
оналар жасур. Ойбек, Танланган асарлар. 
Турсунбой тоғли қишлоғи томон жиддий, 
дадил одим ташлаб боряпти. «Ўзбекистон 
қўриқлари». Шеримбек дадил бориб, Бобур 
минган бўз отнинг олтин безакли юганидан 
олди. П. Қодиров, Юлдузли тунлар. Меҳнат 
қилган одам доим бошқаларнинг юзига дадил 
қарайди. Т. Ашуров, Оқ от. 

3 Қўрқмай, ишонч билан, бемалол, тор- 
тинмай. Дадил жавоб. Дадил танқид. н 
Узоқдан бўлса-да, Йўлчига дадил қарайди, 
баъзан яширин илжаяди. Ойбек, Танланган 
асарлар. Дадил ташлаётган қадамларига 
қараганда, унда иккиланишдан асар ҳам йўқ. 
Газетадан. -Нима ёрдам керак, тортинмай, 
дадил мурожаат қилаверинг, — деди Бой- 
мирзаев. «Ўзбекистон қўриқлари». Маъруф 
Назаров кинематография, драматургия 
соҳасида ҳам дадил қалам тебратяпти. X. 
Ёдгоров, Ҳаёт тўлқинлари. 

4 Жисмоний, маънавий жиҳатдан ба- 
қувват; тетик, бардам. Элмурод одамлар тўл- 
қинида Фотима билан ёнма-ён юраркан, 
ўзини ҳар вақтдагидан дадил ва енгил сезди. 
П. Турсун, Ўқитувчи. Дармони қуриган йигит 
ўзини дадил тутишга тиришар, лекин 
мункиб-мункиб кетар эди. Ж. Шарипов, 
Хоразм. Шундан кейин Нормат ўзини янада 
дадил сезди. И. Раҳим, Чин муҳаббат. 

5 Моддий жиҳатдан ўзини тутиб олган; 
бой-бадавлат. Жамоа хўжалигимиз бу йил 
анча дадил бўлиб олди. Газетадан. 

Ҳамёни дадил с.т. Серпул, пулдор. 

6 кўчма Энг муҳим, долзарб, зарурий. ..энг 
дадил ғояларни ўртага ташлаб, уни рўёбга 





чиқарган ирригаторларнинг мардлиги ҳақида 
ҳикоя қилади. «Ўзбекистон қўриқлари». 

ДАДИЛЛАНМОҚ Ўзига ишончи орт- 
моқ; тетикланмоқ, ўзига келмоқ. Нодиров 
залдагиларга қараб олди, ўзининг жанговар 
дўстларини, донғи кетган оловкорларни 
кўриб, дадилланди. И. Раҳим, Тақцир. Газаги- 
га яхна гўиип еб, анча дадилланди. К. Яшин, 
Ҳамза. 

ДАДИЛЛАШМОҚ Тобора дадилланиб, 
шижоат ва тетиклиги ортиб бормоқ. Горбунов 
яна ҳам дадиллашди. Шуҳрат, Шинелли йил- 
лар. Дўстларининг ўзига тикилиб турганини 
кўриб, Саттор дадиллашди. Шуҳрат, Ши- 
нелли йиллар. 

ДАДИЛЛИК Жисмонан ва руҳан ўзига 
ишонганлик, бақувватлик; дангаллик, дов- 
юраклик, тетиклик. Иш жуда соз бошланди. 
Энди охиригача силлиқ кетсин. Бунинг учун 
биринчи галда дадиллик керак. Ойбек, Тан- 
ланган асарлар. Санъаткорда куч ва ишонч, 
эрк ва дадиллик бўлмас экан, у ўз мақсадига 
эриша олмайди. Ф. Мусажонов, Ҳиммат. Бу 
таклиф Темиржонда андак дадиллик уй- 
ғотди. Ж. Абдуллахонов, Орият. 

ДАДИЛОНА рвш. Қўрқмай, жасурлик 
билан, мардонавор. Дадилона олға бормоқ. 
н У.. қулликка, жабр-зулм сиёсатига 
дадилона қарши чиқди. Газетадан. 

ДАЁВ шв. Қайиқни бошқариб боришга 
хизмат қилувчи таёқ; эшкак. Қайиқнинг орқа 
томонида даёв ушлаган дарға уни тўғри 
йўлдан олиб бормоқда. Ж. Шарипов, Хоразм. 

ДАЖЖОЛ [а. JLL j — йўлдан урувчи, 
фирибгар, ёлғончи] 1 Ислом динига кўра, 
қиёмат яқинлашганда пайдо бўлиб, одам- 
ларни диндан, тўғри йўлдан оздирувчи, 
одамсимон бир кўзли махлуқ. Бу ҳикоядан 
[Элмурод] вужудини ваҳима босиб, бошини 
кўрпага буркаб олди: дажжол деган бир 
махлуқ кечаси билан тоғларни кемирармиш. 
П. Турсун, Ўқитувчи. Дажжолнинг бир кўзи 
кўр бўлар экан. А. Қодирий, Обид кетмон. 

2 кўчма Ўтакетган бешафқат ва фирибгар. 
Дажжолда раҳм-шафқат бўладими — мени 
тоза калтаклашди, кечаси қочиб кетдим, 
Яхши бува. Ж. Шарипов, Хоразм. Сен 
қаттолларнинг қаттолисан, дажжолларнинг 
дажжолисан. Ш. Рашидов, Асарлар. 

3 сўк. Малъун, иблис, шайтон. [Мулла 
Рўзи Майсарага:] Ҳа, мен ўлгани келдимми? 
Бир ёқдан жўнат қани, дажжол. Ҳамза, 


Майсаранинг иши. Вой-вой.. Е пирим! Оббо, 
дажжоллар-эй! Ҳамза, Заҳарли ҳаёт. 

ДАЗГИЛ [ф. j Ҳ" ' — ёрдам берувчи; 
ушлаб турувчи] махс. Тикилаётган оёқ 
кийимини тиззага қистириб қўйиш учун 
косибчиликда ишлатиладиган айлана тасма. 
[Унсин] Тагига кичкина курси қўйиб, оёқ- 
ларига дазгил чалмаштириб, эпчил қулоч 
тортади. Ойбек, Танланган асарлар. 

ДАЗГИР шв. айн. дазгил. У [Ҳайдар] 
устига кичкинагина чорбурчак кўрпача 
ташланган пастак курсига ўтириб олар, 
ўзи учун мослаштириб қисқартирилган даз- 
гирни тиззасидан ўтказиб олар, дадаси 
берган ишни тикишга бошларди. М. Осим, 
Тилсиз гувоҳ. 

ДАЗМОЛ [ф. JLoj jj j — дарз, тешик-тир- 
қиш, чокни текисловчи] 1 Кийим-кечак, 
газлама ва ш. к. ни қиздириб текислаш, сил- 
лиқлаш, ғижимини ёзиш учун мўлжал- 
ланган асбоб. Чўян дазмол. Электр дазмол. 
н У уйнинг иссиғи ea дазмолнинг тафтидан 
қизиб кетган. Шуҳрат, Шинелли йиллар. 
Маданий турмуш учун энг зарур буюмлардан 
бири дазмолдир. Газетадан. Зебо дазмолни 
онаси қўлидан олиб боса кетди. Шуҳрат, Ши- 
нелли йиллар. 

Дазмол босмоқ (ёки урмоқ, қилмоқ) 

Дазмолламоқ, дазмоллаб текисламоқ. Ак- 
рам Нигорани уйидан топди: ювилган кийим- 
ларига дазмол ураётган экан. С. Анорбоев, 
Оқсой. [Адолат] Усмонжоннинг кир кўй- 
лакларини, сочиқларини ювди, дазмол қилди. 
С. Зуннунова, Гулхан. Ямоқ ишлари сийрак- 
лашгач, ювилган кийимларга дазмол босишди. 
Шуҳрат, Шинелли йиллар. 

2 Дазмоллаш натижасида кийим-кечак, 
газлама ва ш. к. нинг юзида ҳосил бўлган 
силлиқлик, текислик. Кийган кўйлагининг 
дазмоли ҳали кетгани йўқ. 

Дазмоли бузилмаган Тахи бузилмаган, 
ғижимланмаган; янги. Унинг назарида, 
Зийнатуллаевнинг чиройли поляк трикосидан 
тикилган ea ҳали дазмоли бузилмаган кос- 
тюми ҳам.. ўзига кўп бино қўйганидан 
далолат берарди. П. Қодиров, Уч илдиз. 

3 Дазмоллаш иши. Корхонамизда анча 
киши дазмолда ишлайди. 

ДАЗМОЛЛАМОҚ 1 Дазмол босиб те- 
кисламоқ, ғижимини ёзмоқ, силлиқ қилмоқ. 
Кўйлагингизни дазмоллаб қўйдим. Ў. Ҳо- 
шимов, Қалбингга қулоқ сол. Шойи кўйла- 




гимни киймасам бўлмас, ёқасин дазмоллаб 
олмасам бўлмас. «Оқ олма, қизил олма». 

2 кўчма салб. Хаспўшламоқ, бости-бости 
қилиб, текислаб юбормоқ (жиноят, ножўя 
хатти-ҳаракат ва ш. к. ҳақида). Нон заводининг 
директори прокурор кабинетига икки марта 
илжайиб кирган эди, ишлар дазмолланди- 
қўйди. Газетадан. 

ДАЗМОЛЧИ Тикув ёки кир ювиш кор- 
хонасида кийим-кечакка дазмол босувчи 
ишчи. 

ДАЙДИ 1 Доимий тураржойи ва бел- 
гили касби бўлмаган, бир жойда қўним топ- 
майдиган; дарбадар (одам ҳақида). Дайди 
ҳаёт кечирмоқ. н Тайини йўқ дайди. Маш- 
ҳад бекатларида юриб, майнавозчиликка 
ўрганиб қолган. А. Мухтор, Опа-сингиллар. 
Дарахт бир жойда кўкаради.. Отанг раҳ- 
матли умр бўйи шу ердан бир қадам жилган 
эмас эди. Сен дайди бўлиб қолдинг. П. Турсун. 
Ўқитувчи. 

2 Доим тентираб, дайдиб, санқиб юра- 
диган; санқи. Дайди одам. н Кир ювиб 
ўтирган опам орқамдан қичқиради: -Яна 
қаерга, дайди? Ойбек, Болалик. Дўппи 
тикиб қон бўлдим Дайди, саёқ аҳмоққа. 
«Бойчечак». Тағин қаёқни кўзлаяпсан, дайди! 
Бола бўлиб ҳеч фойданг тегмайди! Ҳ. Назир, 
Сўнмас чақмоқлар. 

3 Ҳар ёқда изғиб юрадиган. Унда-мунда 
бир эшик учрайди. Лекин оч-ориқ, дайди 
итлар кўпроқ санқиб юради. Ойбек, Тан- 
ланган асарлар. 

4 кўчма Бемаҳал ва бетартиб ҳаракат 
қиладиган, йўналиши ўзгариб турадиган. 
Дайди шамол. Дайди булут. Дайди тўлқин. 
н Ҳаво ҳамон булут бўлиб, кўкламнинг 
дайди шамоли гувуллаб эсиб турарди. Н. 
Фозилов, Дийдор. Ҳандалак бўйини аста 
уфуриб ўтган дайди шабада палаклар 
оромини бузди. Н. Фозилов, Дийдор. Қуёш 
думалаб, кўкка кўтарилар, дайди булут 
парчаларининг кўланкаси қишлоқ устидан 
ўтиб турарди. Ш. Тошматов, Эрк қуши. 
Ишга яроқли одамларнинг ҳаммаси далада 
бўлди.. дайди сувнинг йўлини ўзгартириб 
турдилар. Газетадан. 

Дайди гап Оғиздан оғизга ўтиб юрган 
гап, миш-миш гап. [Мирзақул:] Дайди гапга 
қулоқ солманг! Н. Сафаров, Уйгониш. Дайди 
ўқ Бемўлжал отилган, бехосдан келган ўқ. 
Фашист мерганларининг дайди ўқи Тўра- 


бойнинг бошига келиб тегди. Н. Сафаров, 
Жанговар саҳифалар. ..чинқираб келаётган 
дайди ўқлар эса дарахтларнинг шохларини 
чўрт-чўрт узиб ташлар эди. М. Муҳамедов, 
Қаҳрамон изидан. 

ДАЙДИЛАНМОҚ Бир жойда қўним 
топмай, кўчиб юрмоқ, тентиракламоқ; дай- 
димоқ, санқимоқ. 

ДАИДИЛИК 1 Бемақсад санқиб юришга 
одатланганлик. 

2 Дарбадар кезиб юриш, қўнимсизлик. 
-Менинг ҳам кўп умрим қишлоқма-қишлоқ 
дайдилик билан ўтадиган бўлиб қолди, — деди 
Ботирали. Ш. Ризо, Қор ёғди, излар босилди. 

3 Санқиб, дайдиб юриш, саёқлик. Туну 
кун оғзи ичкиликдан, ўзи дайдиликдан бўша- 
майди. Ҳамза, Паранжи сирлари. 

ДАИДИМОҚ 1 Қўним топмай, дарбадар 
кезиб, кўчиб юрмоқ. Дунёдан умидимиз бор. 
Биз дайдимайдиган кунлар ҳам келар, хўжа- 
йин! П. Турсун, Ўқитувчи. Саёҳат қилиб, 
дайдиб юришга одатланган бир киши бўлганим 
учун қопқонга ўхшаган бу дўконда диққинафас 
бўлиб ўлаёздим. М. Муҳаммаджонов, Тур- 
муш уринишлари. 

2 Тентиракламоқ, тентираб, санқиб 
юрмоқ. Уйингда кам бўласан, қаёқларда 
дайдийсан ? н У уззукун шаҳар кўчаларида 
дайдиб юрди. «Шарқ юлдузи». Кудрат эгасиз 
дайдиб юрган саманни тутиб, Полвон 
отанинг олдига олиб борганда, Полвон ота- 
дан шу воқеани эшитган эди. Ҳ. Назир, 
Сўнмас чақмоқпар. 

3 Бирор мақсадда изғиб юрмоқ. Секинроқ 
гапир, ўғлим, хон айғоқчилари дайдиб юрибди. 
Ж. Шарипов, Хоразм. Менга, дўстим, о, 
тутма осон, Бунда тун-кун ажал дайдийдир. 
Т. Тўла, Асарлар. 

4 кўчма Одатдаги ҳолатдан фарқли 
равишда ҳаракатланмоқ. Аллақандай дайдиб 
келган изғирин қуруқ қорларни чирпирак 
қилиб, узоқларга учириб кетди. Шуҳрат, 
Шинелли йиллар. Қишлоқ тепасида ипак 
толаларидай нафис мезон эринибгина дайдиб 
юрибди. С. Анорбоев, Оқсой. 

ДАЙН [ а. jjj — қарз]: дайн қилмоқ 
Бўйнига қўймоқ, бўйнига олдирмоқ; топ- 
ширмоқ. Суд ҳайъати.. пиримнинг гуноҳларини 
бўйнига дайн қилиб.. 3 йил овоқхонада меҳмон 
бўлишларига ҳукм қилган. Газетадан. Бол- 
шавойларни алдашни авлиё.. зиммасига дайн 
қилдилар. «Муштум». 


35—Ўзбек тилининг изоҳли луғати 





ДАИР [а. jjj — бутхона] 1 Насронийлар 
ва оташпарастлар ибодатхонаси; бутхона; 
оташкада. Бизга маю маъшуқ, сизга дайр 
ташвиши.. Умар Хайём. 

2 кўчма Майхона. 

3 кўчма Дунё, жаҳон; бутун дунё. Қиссаси 
кўп кўҳна дайрнинг.. А. Мухтор, Тонг билан 
учрашув. Вужуд деганлари асли нимадир? 
Дайр денгизида юрган кемадир. А. Орипов, 
Юртим шамоли. 

ДАИРАБОТ шв. Дарёнинг ёқаси, дарё 
бўйи. Мерган отар дайработнинг ғозини, Хо- 
ним, англа Ҳуройимнинг сўзини. «Муродхон». 

ДАК Ипакнинг ҳиндлар тайёрлайдиган 
бир тури. Бизга машҳур дак ипагини кўрса- 
тишди. У қордай оппоқ, майин. 3. Акромов, 
Ҳиндистон лавҳалари. 

ДАКА Шох ташламайдиган, мувозанат- 
ланган варрак. Турсунали ясаб олди ўзига 
дака. Kamma, бутун тахта қоғоз, ўзи ҳам 
қуроқ. Ғ. Ғулом. Болалар ширачлаб дака 
варрагин, Баҳорни чақирар: ”Боғи шамол, 
кел!”. С. Акбарий, Меҳригиё. 

ДАКАВАРРАК айн. дака. Дакаваррак 
осмон фалакда калтадум эчкидек ликиллаб 
турарди. Мирмуҳсин, Умид. 

ДАКАН [а. dLj — хўроз] Товуқ-хўроз- 
ларнинг бўйдор ва гўштдор тури. Дакан 
товуқ. н Қўчқорлар билан даканни нега 
боқиб семиртиряпти бу, ана шуни айтиб 
берсин. И. Раҳим, Зангори кема капитани. 

Дакан хўроз 1) шу турга мансуб урушқоқ 
хўроз. Қишлоқ томондан дакан хўрозларнинг 
уйқу аралаш бўғиқ овози эшитилди. Ш. Ра- 
шидов, Бўрондан кучли; 2) кўчма ҳазил 
зўравонлик билан кериладиган, урушқоқ 
одам ҳақида. Янги ерга бойиб кетиш учун 
келган дакан хўрозларни ҳам анчагина учра- 
тамиз. Ш. Ғуломов, Бўз ер уйғонди. 

ДАКАНА Ўрта яшар ва кекса аёлларнинг 
(кўпинча оқ докадан) саллага ўхшатиб ўра- 
ладиган рўмоли. Ўзбек ойим тўйга борадиган 
хотинлардек ясанган, эгнида одми хонатлас 
кўйлак, бошида оқ шоҳи дакана, кўзида 
сурма эди. А. Қодирий, Ўтган кунлар. Бошида 
кўкимтир шоҳидан саллача — дакана, бу 
дакана Хадича бегимнинг бўйи-қоматини 
баланд кўрсатар эди. Ойбек, Навоий. 

ДАКАНГ I айн. дакан. Кейин жангда 
ғолиб чиққан даканг хўроздай гердайиб, 
узоқда беда ўраётганлар томон жўнади. С. 
Юнусов, Кутилмаган хазина. 


ДАКАНГ II тақл. с. Чилдирманинг икки 
зарбда чиқарган овози ҳақида. Чилдирманинг 
овози кулурким, даканг-даканг. “Муштум”. 

ДАКАНГЛАТМОҚ Оёғини ерга теккиз- 
масдан, дик-дик югуртирмоқ. Агар бу жиноят 
бир ҳимоясиз йиртиқчопон томонидан содир 
бўлганда эди, мингбошингиз унинг қўлини 
орқасига боғлаб, даканглатиб олиб кетган 
бўлар эди. С. Абдулла, Мавлоно Муқимий. 

ДАККАМ-ДУККАМ айн. яккам-дуккам. 
Тўғонбек даккам-дуккам мўйлабини йўғон 
бармоқлари билан чимтиб, кинояли кулиб 
қўйди. Ойбек, Навоий. 

ДАККИ [ҳинд. «дҳакка» — зарб, туртки; 
изтироб] 1 Ножўя иш, хатти-ҳаракат учун 
айтилган аччиқ гап, қаттиқ танбеҳ, таъзир, 
койиш. Чакки юрсанг, дакки ерсан. Мақол. У 
даккиларга бўш келмайдиган одам. Дакки 
емоқ (эшитмоқ). н Аҳмаджон дадасидан 
бир неча дакки эшитиб, уйига жўнади. «Ёш- 
лик». Болалар мени нега ёмон кўришларини 
айтсам, улар мен туфайли ё онасидан, ё 
отасидан дакки эшитарди. X. Тўхтабоев, Беш 
болали йигитча. Қилғиликни сиз қилдингиз, 
даккини биз эшитдик. С. Анорбоев, Оқсой. 

2 Ноҳақ туртки, хўрлаш, таҳқирлаш. 
Чўриликдан қутулдим, энди бойнинг хотин- 
ларидан дакки емайман. Ж. Шарипов, 
Хоразм. Ёмон бўлсанг, ким кўрингандан дакки 
ейсан! Н. Сафаров, Наврўз. Ҳар кишидан 
дакки еявериб, юрагим қонга тўлиб кетди. 
Уйғун, Асарлар. 

ДАККИ-ДАШНОМ [дакки + ф. - 

сўкиш, ҳақорат] Танбеҳ ва ҳақорат; таҳқир 
ва сўкиш. Отам умрининг охиригача ўз шаъ- 
нига, оиласи шаънига гард юқтирмаслик, 
одамлардан дакки-дашном эшитмаслик учун 
интилган. Ҳ. Носирова, Мен ўзбек қизиман. 

ДАКРОН Лавсан материалининг иккин- 
чи, тижорий номи. 

ДАКТИЛ Бармоқлар ёрдамида амалга 
ошувчи, имо-ишораларга асосланган. 

Дактил нутқ Кар-соқовларнинг бармоқ- 
лар ёрдамида амалга ошувчи нутқи. Дактил 
нутқ аслида бармоқ белгилари бўлиб, улар 
ҳар бир тил учун қабул қилинган ёзувни ўзида 
акс эттиради. Газетадан. 

ДАКТИЛОГРАФИЯ | юн. daktylos — бар- 
моқ + grapho — ёзаман] Ёзиш учун қулай 
бўлган ҳар қандай текис юзада бармоқлар 
билан амалга оширилган ёзув (кар-соқов- 
лар ўртасида). 




ДАКТИЛОЛОГИЯ [юн. daktylos — бармоқ 
+ logos — сўз; тушунча] Кар-соқовларнинг 
fiapvioic'iap ишораси билан гаплашиш усули. 

ДАКТИЛОСКОПИЯ [юн. daktylos -бар- 
моқ + skopeo — қарайман] Одам бармоқ- 
ларидан қолган изларни ўрганиш асосида 
унинг шахсини аниқлаш. Дактилоскопия ва 
рўйхатга олиш бюроси ишга киришди. «Фан 
ва турмуш». 

ДАЛ I шв. Худци ўзига, тўппа-тўғри. Дал 
отмоқ. н Овчи -da! Дал кўзлаб отар, Қай- 
рилар қанот. Миртемир, Асарлар. 

ДАЛ II шв. Тут барги. 

ДАЛА 1 Аҳоли яшайдиган жойдан таш- 
қарида бўлган, экин экиладиган ер, экин- 
зорлар. Экин даласи. Пахта даласи. Меҳнат 
даласи. Пахтазор дала. Боғбон боғини тузар, 
Деҳқон даласин сузар. Мақол. н Аёллар 
далада, болалар мол-ҳолларни ўтлатгани олиб 
кетишган. С. Аҳмад, Уфқ. Тўғри, чоршанба 
куни далага қўш чиқиши керак. А. Қаҳҳор, 
Қўшчинор чироқлари. 

Дала шийпони Деҳқонлар иш маҳалида 
ҳордиқ чиқаришлари учун далада қурилган 
бино. Кўзига ойнак тутиб олган тракторчи 
йигит дала шийпони олдига келиб тўхтади. 
Н. Сафаров, Жасоратнинг давоми. Зовур 
бўйлаб бир оз юргач, дала шийпони рўпа- 
расидан чиқдик. Газетадан. 

2 Шаҳардан ташқаридаги боғ, қўрғон ва 
ер-сувлар. - Поччангўлсин! — деди аччиқланиб 
Хушрўй, — Нажмиддинбек деганнинг дала- 
сига кетган эди. Тўрт кундан бери дом- 
дараксиз. А. Қодирий, Ўтган кунлар. 

Дала ҳовли Дала жойда барпо этилган, 
дам олишга мўлжалланган маскан; дача. 
Дала ҳовлининг олдидан катта сой оқиб 
ўтади. Газетадан. Дала ҳовли учун дарвозаси 
билан тайёрланган панжарани бўяшда 
давом этди. Газетадан. 

2 Умуман кенг табиий сайҳон ер, ёвон. 
Дала, қирлар қирмизи кўйлак кийган сулув 
келинчакдек яшнаб кетган. Газетадан. Адоқ- 
сиз далалар, офтоб ўт пуркайди. «Саодат». 
Дов-дарахтлар, том-тош, далаю қирлар 
оппоқ эди. С. Аҳмад, Уфқ. 

3 Уйдан (хонадан) ташқари жой, ҳовли, 
кўча. Онанинг кўнгли болада. Боланинг кўнгли 
далада. Мақол. Даладан келган ўғрини ту- 
тиш осон, Уйдаги ўғрини тутиш қийин. 
Мақол. н Мен даладан олай хабар.. Ўйин 
қилиб тургин, қизлар. «Маликаи айёр». 


Дала машқи ҳарб. Аскарларнинг аҳоли 
яшайдиган жойдан ташқарида, очиқ май- 
донда ўтказадиган машқлари. Элмуроднинг 
взводи ҳам баталъон билан икки ҳафталик 
дала машқига чиққан эди. Шуҳрат, Шинел- 
ли йиллар. Дала почтаси Ҳарбийларнинг 
ҳарбий қисмлар бўйича юриб хизмат қи- 
ладиган почтаси. Хатдаги содда, ёқимли 
сўзлар, унинг таниш имзоси, дала почтаси- 
нинг беш рақамли адреси — буларнинг ҳаммаси 
Эралининг соғ-саломатлигидан далолат бериб 
турарди. И. Раҳим, Чин муҳаббат. 

ДАЛАБОП Дала шароитида кийишга 
мўлжалланган; чидамли. Шляпасини, далабоп 
костюмини ечиб, илгакка илди. С. Сиёев, 
Отлиқ аёл. -Далабоп қаттиқ тиринкадан 
беш-олти метр оламан, — деди Хўжараҳмон. 
А. Убайдуллаев, Ҳаёт оқими. 

ДАЛА-ДАШТ Дала ва даштдан иборат ер- 
лар. Зиёхўжанинг қўйи, йилқиси тоққа, дала- 
даштга сиғмайди. Ойбек, Танланган асарлар. 
Ботаника дарси синфда эмас, дала-даштда, 
тоғу тошда ўтказилади. «Ёшлик». Йўл дала- 
даштдан қайтувчилар, подалар, подачилар 
билан тўлибборди. М. Исмоилий, Фарғона т.о. 

ДАЛАИ-ЛАМА (мўғ. «далай» — дониш- 
манд, «лама» — дин пешвоси) 16-асрдан бош- 
лаб Тибет руҳонийларига берилган унвон. 

ДАЛАСИЧҚОН Кемирувчилар оиласига 
мансуб жонивор. 

ДАЛАТОБ 1 Далада, қишлоқца ўсган. 
Отабек айтди: Биз токай қипчоқлар қўл 
остида эзиламиз ва бир ҳовуч далатобларга 
бош эгамиз. А. Қодирий, Ўтган кунлар. 

2 кўчма Тобланган, чайир, бақувват. Йи- 
гит тушмагур, нима қилса-да, далатоб, 
азамат йигит-да. Иштаҳаси ҳам карнай- 
даккина экан. Ғ. Ғулом, Шум бола. 

ДАЛА-ТОШ сшн. дала-дашт. Февралнинг 
ўрталарида ҳаво юмшаб, дала-тошни, 
тўқайларни босиб ётган қалин қор ёпиғи 
тешила бошлади. А. Қаҳҳор, Олтин юлдуз. 
Дала-тошда нечанинг тугаб мадори, Сиқади 
юракларни аламли зори. Ғайратий. 

ДАЛА-ТУЗ Дала ва экилмай ётган сай- 
ҳон, бўз ерлар. Дала-тузни сув олса, қўнғир 
ғознинг тўшидан, Ҳулоқсизга сўз айтсанг, 
қулоғининг ташидан. Мақол. н Зумрад эрта 
тонгдан дала-туз, яйлов айланиб кетади. С. 
Сиёев, Отлиқ аёл. Карнай-сурнайлар эрта- 
лабдан дала-тузни бошига кўтариб, меҳмон 
чорлади. «Гулдаста». 





ДАЛАЧИ Далада, қишлоқда яшовчи; 
далада ишловчи. Бошқа ҳеч ерда милт этган 
нур йўқ, ҳаммаёқ зим-зиё, далачилар алла- 
қачон уйқуга кетишган. Ҳ. Ғулом, Тошкент- 
ликлар. Яғриндор Арслон далачи дўсти билан 
хайрлашиб, лапанглаб, ичкари кириб, труб- 
кани кўтарди. Мирмуҳсин, Қаҳрамоннома. 

ДАЛАЧИЛИК с.т. 1 Дала экинлари (пах- 
та, ғалла, сабзавот ва ш. к.) етиштиришдан 
иборат деҳқончилик тизими; экинчилик. 
Далачилик бригадалари. н -Олтита дала- 
чилик бригадаси тузилди. Газетадан. Жавод 
Кўчиев биринчи трактор-далачилик брига- 
дасига етакчилик қила бошлади. «Ўзбекис- 
тон қўриқлари». 

2 Дала шароити. Кечирасиз энди, дала- 
чилик. 

ДАЛАЧОИ Далачойдошлар оиласига 
мансуб ўт ёки чала буталардан иборат 
ўсимликлар туркуми. ..улар миқдори қичитқи 
ўт, отқулоқ, ялпиз, мойчечак, далачой ва 
бошқа гиёҳларда кўпроқ тўпланиш хусуси- 
ятига эга эканлиги аниқланди. «Ёшлик». 

ДАЛБАНГЛАМОҚ шв. Гандиракламоқ. 
Яна турдим. Далбанглаб бориб, бировнинг 
бўйнига осилдим. «Ёшлик». Бобо калитини 
тополмай, далбанглаб.. бир йиқилиб олди. 
Эргаш Жуманбулбул ўғли. 

ДАЛВ [а. jJj — челак; меш] 1 (Д — кат- 
та ) астр. Ўн икки буржнинг бири, Жадй 
ва Ҳук буржлари ўртасида жойлашган (қ. 
бурж). 

2 Шамсия йил ҳисобида ўн биринчи 
ойнинг арабча номи (22 январь — 22 февраль 
даврига тўғри келади). Далв кирди — давр 
кирди. Мақол. н 1264 ҳижрия, далв ойининг 
ўн еттинчиси, қишки кунларнинг бири, қуёш 
ботган, теваракдан шом азони эшитиладир. 
А. Қодирий, Ўтган кунлар. 

ДАЛВА-ДАЛВА шв. Парча-парча, жул- 
дур. Алмонбойнинг қўйини боқаман. Уст-бошим 
далва-далва. «Юнус пари». Дўконларнинг 
эшиклари ёпиқ, биноларнинг соясида ифлос, 
далва-далва кийимли одамлар ухлаб ёти- 
шарди. Газетадан. 

Далва-далва қилмоқ Тилка-пора қилмоқ; 
эзмоқ. Йигитнинг куюнишлари ҳамманинг 
юрагини далва-далва қилиб юборди. «Ёшлик». 

ДАЛДА Руҳни кўтарувчи, куч-ғайрат, 
мардлик, дадиллик бахш этувчи маънавий 
ёрдам, ҳимоя, илиқ сўз ва ш. к. Далда бўлмоқ. 
н Атрофдаги одамларнинг далдаси умид- 


нинг сўнгги учқунини сўндирмасликка ёрдам 
беради. Ойбек, Танланган асарлар. 

Далда бермоқ Руҳни кўтарувчи, куч- 
ғайрат, сабр-матонат, дадиллик бахш этув- 
чи иш, ҳаракат қилмоқ, илиқ сўз айтмоқ. 
Чаққон ака довдираб қолган қизига далда 
берди. Газетадан. -Ёмон ният қилманг, — 
Мансур акаларча меҳрибонлик билан Гав- 
ҳарнинг елкасидан тутиб, далда берди. Ў. 
Ҳошимов, Қалбингга қулоқ сол. Поччаев 
мажлисни бошқаролмай, ишни бузиб қўй- 
ганига амин эди. Лекин Баратова кўз қа- 
раши билан унга далда берди. А. Мухтор, 
Туғилиш. Ўзига-ўзи далда бермоқ Ўзини ўзи 
юпатмоқ, ўз-ўзига тасалли бермоқ; ўзини 
тутиб олмоқ. Ҳиқиллашни бас қил, дея 
ўзимга далда бера бошладим. X. Тўхтабоев, 
Ширин қовунлар мамлакати. Киши ҳам ўз 
сўзидан қайтадими, деб ўзимга- ўзим далда 
бердим. Газетадан. Гоҳо ўзимга-ўзим далда 
бераман. С. Сиёев, Ёруғлик. 

ДАЛИ шв. Жинни, тентак; ақлдан озган. 
Дали бўлмай, вали бўлмас. Мақол. Далидан 
тўғри хабар. Мақол. н Ватандан айрилган 
ватангадолар Тириклик йўлида саргардон, 
дали. «Ёшлик». 

2 кўчма Бебош, асов. Жайҳун қани, Сай- 
ҳун қани? Қани тошар дали дарё? М. Кўш- 
моқов, Али Қамбар. 

ДАЛИ-ДЕВОНА сшн. дали 1. Кўпўтмай, 
тўранинг боғини суғораётган Полвонни кўриб 
севиб қолдим-у, дали-девона бўлиб, ишқи 
ўтида ёндим. Ж. Шарипов, Хоразм. Ажаб 
дали-девонаман, Элатимдан бегонаман. «То- 
ҳир ва Зуҳра». 

ДАЛИЛ [а. JJj — белги, из; исбот; са- 
баб] 1 Фикр, мулоҳаза ва ш. к. ни тасдиқ- 
ловчи, улар ҳақида далолат берувчи нарса; 
исбот, факт. Ишончли далил. Кучли далил. н 
-Гумонингиз бор-у, далилингиз йўқ! — Қундузой 
унинг сўзини бўлди. Ойдин, Ҳикоялар. 
-Туҳмат, қани далил? — бирдан тутақиб 
бақирди Ўлжаев. «Муштум». Маъқул эмас, 
дейиш билан иш битмайди, бирорта далил 
керак. А. Қодирий, Ўтган кунлар. 

2 ҳуқ. Жиноятни тасдиқповчи нарса, факт 
ёки ҳолат. Сиз айтаётган буюмлар қотил- 
ликка алоқадор эканлигига далил бўла ол- 
майди. Буни ҳали исботлаш керак. «Ёшлик». 
Уўз раисини қўлга туширган ҳужжатларидан, 
далилларидан, тергов натижаларидан ха- 
бардор қилди. Ҳ. Ғулом, Машъал. 




Ашёвий (ёки ашёйи) далил ёки моддий 
далил Жиноятни исботлайдиган буюмлар. 
Суд мажлиси залида Пауэрсни жосусликда 
фош этувчи ашёвий далиллар қўйилган. 
Газетадан. Прокурор асло иложи йўқлигини 
ашёвий далиллар билан исботлаб берди. С. 
Аҳмад, Юлдуз. Тўғри далил Тўғридан-тўғри, 
бевосита исботлайдиган далил (мас., жи- 
ноятчи бармоғининг бирор нарсада қолган 
изи). Эгри (ёки сохта) далил Бавосита исбот- 
лайдиган далил. ..Бўлмаган сохта далиллар 
билан гапирувчи ифлосларнинг сўзига кириб, 
бу хилда қилиш яхши эмас. Ҳамза, Танланган 
асарлар. 

ДАЛИЛЛАМОҚ Фикр, мулоҳаза, даъво 
ва ш. к. нинг тўғрилигини факт, исбот ва ш. к. 
билан асосламоқ, тасдиқламоқ. Ёзувчи ҳалол, 
меҳнаткаш Умиднинг бу оила таъсирига 
тушувини ишонтирарли далиллайди. О. То- 
ғаев, «Умид» романи. Бу даъволарни турли 
аспектда далиллаш учун қитъа жанри етар- 
ли материал бера олади. «ЎТА». Янги ревизор 
бошқарманинг кейинги йиллардаги молиявий- 
хўжалик фаолиятини далилловчи барча 
ҳужжатлар билан танишиб, бошини қотириб 
ўтирмади. Газетадан. 

ДАЛИЛ-ИСБОТ Далил ва исбот қи- 
лишга асос бўла оладиган нарсалар, факт. 
Қосим калава ҳибсдан озод қилинган, зеро, 
уни қўлга туширадиган далил-исбот йўқ эди. 
Ш. Холмирзаев, Сўнмас ўт. 

ДАЛИЛСИЗ Ишонтирувчи ҳужжатлари, 
исботи йўқ, фактсиз. Бу каби асарларда, 
одатда, тил ҳам ғализ, тасвирланган 
воқеалар ҳам далилсиз. Газетадан. 

ДАЛИР [ф. — довюрак, жасур] Кўр- 

қинч билмайдиган; довюрак, шижоатли. 
Журм ишиға далир ўлуб, кўб қиламан шитоб 
ўзум. Ҳувайдо. 

ДАЛИ-ТЕЛБА қ. дали-девона. Амударёни 
дали-телба дарё, бебош дарё дейишади. Р. 
Бекниёз, Лаққа балиқ барваста. 

ДАЛИ-ҒУЛИ с. т. 1 Кўнглида кири йўқ, 
оқкўнгил ва хушчақчақ. -Ўртоғим бирдан 
кулиб юборди, ўзи жуда серзавқ, дали-ғули, 
шўх бола, — дейди Мусавой. Ойбек, Болалик. 

2 Чапанича, содцаларча айтилган; пала- 
партиш. Нозим ака ҳам унинг дали-ғули гап- 
ларига ўрганиб кетган шекилли, индамай бош 
ирғади. X. Султонов, Онамнинг юрти. 

ДАЛЛА [а. — воситачи; қўшмачи] 

нафр. Қўшмачилик билан шуғулланувчи, 


қўшмачи. Кўп қизларнинг бўйи етган пал- 
лалар. Келтираркан сарой ичра даллалар. 
Ҳабибий. Ҳайдайди қўшмачи деб, ҳеч ким 
йўлатмас уйга, Ажаб эмас аслида расвою 
далла бўлса. Уйғун, Ҳаёт чақиради. 

ДАЛЛИ 1 айн. дали 1, 2. Бахшими, 
оташқалб, элсевар далли, Бош оққан томон- 
га кетаётган кас? А. Икромов, Биз дунё 
одамлари. 

2 Далли (аёллар исми). 

ДАЛЛИК шв. Эгар тагидан солинадиган 
тўқим. 

ДАЛЛОК [а. — уқаловчи, массажчи; 

ҳаммомчи; сартарош] шв. Сартарош. Даллок- 
ларнинг покиси, Қўлида тамокиси.. «Халқ 
дурдоналари». 

ДАЛЛОЛ [а. JVj — жарчи; воситачи] 1 
Савдо-сотиқда олувчи билан сотувчи ўрта- 
сида воситачилик қилувчи, молга нарх 
қўйиб, уларни келиштирувчи киши. Эл назар 
қилмаса, эшак бозорига даллол ҳам бўлол- 
майсан! Мақол. Тилнинг узуни даллолга керак. 
Мақол. н Муҳсин гуппи аввалдан даллол 
ёллаб олган шекилли, икковлашиб бир турк- 
мандан гилам савдолашарди. «Шарқюлдузи». 

2 салб. Ўртада туриб, ножўя ишларни би- 
тиштирувчи, муросага келтирувчи, воси- 
тачи. [ Қўзибой:] ..Раҳимга нима деб айтаман- 
а? Ўртада даллолмисан, демайдими!? Ҳ. 
Назир, Сўнмас чақмоқлар. Сизга ўхшаш 
даллолларга ҳожат йўқ. Мен сизни хўп 
синаганман. Сиз халқ бўронини тўсмоқ- 
чимисиз? Ойбек, Танланган асарлар. 

3 Далла, қўшмачи. Гулсанам бола чоғида 
онаси билан далада ишлашга ўрганиб қолган 
эди. Энди эшикка чиқармай қўйишди: хоннинг 
даллолларидан қўрқадилар. Ойдин, Олтин 
узукка олмос кўз. | Ғофир: \ Ахир даллол деган- 
да паранжи бўлади-да, чопонни йигит киши 
кияди. Ҳамза, Бой или хизматчи. Иягидауч- 
тўрт тола соқол кўзга таитанган, баланд 
бўйли, бақувват, эркаксимон даллол кампир 
уни [куёвни] етаклаб, палак остидан қизга 
келтирди. Ойбек, Танланган асарлар. 

ДАЛЛОЛБОШИ Даллолларнинг бош- 
лиғи, оқсоқоли, бош даллол. Хўжазода 
Носирхўжа даллолбошининг кенжа ўғли.. С. 
Абдулла, Сирлар. 

ДАЛЛОЛЛИК 1 Даллол иши, касби 
билан шуғулланишлик. Унинг касби дал- 
лоллик. Даллоллик қилмоқ. н [Набиқори] 
Баъзан чайқовчилик билан, баъзан мол 





бозорида даллоллик қилиб кун кечириб келади. 
Газетадан. 

2 Бирор ишда ёки кишилар ўртасида 
ноўрин воситачилик қилиш. - Мен сизнинг 
даллоллигингизга зор эмасман! — Чарос кес- 
кин бурилиб юриб кетди. Ў. Ҳошимов, 
Қалбингга қулоқ сол. Аҳмад бригадир бунақа 
масалада бировга даллоллик қилмаслигини 
яхши биладиган Нусратбек ҳайрон бўлди. С. 
Нуров, Нарвон. 

ДАЛЛОЛЧИЛИК айн. даллоллик. Мен 

билмас эканман, Иброҳим Пардаев якшанба 
бозорга чиқиб, даллолчилик қилиб турар экан. 
«Гулдаста». 

ДАЛОЙИЛХОНА [а. JiVj — «далил» сўзи- 
нинг кўпл. шакли + хона] тар. 1 Ўрта 
Осиёнинг йирик шаҳарларида саводи чиққан 
болалар қабул қилинадиган диний мактаб. 
Мазкур қонунга асосан, мусулмон мактаблари 
домлалари ҳар йили алоҳида гувоҳнома олиш- 
лари ва бунинг учун мактаб, қорихона, 
далойилхона домласи 3 сўм 50 тийин.. солиқ 
тўлашлари зарур эди. «Фан ва турмуш». 

2 Расмий ҳужжат ва маълумот сақлана- 
диган хона, жой; архив. 

ДАЛОЛАТ [а. cJVj — кўрсатма; исбот, 
далил] 1 Бирор ишга ундаб, рағбатлантириб 
берилган маслаҳат, бирор ишга рағбатлан- 
тириш. Далолат қилмоқ (этмоқ). н - Келинг, 
бой ака, шу болани [ қулбаччани] олинг, — деб 
жиддийроқ далолат қила бошлади даллол. С. 
Айний, Куллар. Ҳатто паровоз механиги 
ўртоқ Турғунбой Усмонов ҳам далолат қилиб 
кўрди — фойдасиз. «Муштум». 

Далолати хайр Хайр ишига, яхшиликка 
ундаш, рағбатлантириш. 

2 эск. Далил; далиллар; белги, аломат. 
Ҳалиги эшитган сиримнинг далолатига 
қараб, Комилбекнинг қотили Ҳомид, деган 
фикрга тушдим. А. Қодирий, Ўтган кунлар. 
Лекин “хайр ” — айрилмоққа далолат эмас.. 
М. Шайхзода, Йиллар ва йўллар. 

Далолат бермоқ Хабар бермоқ, дарак 
бермоқ; гувоҳлик бермоқ; кўрсатиб тур- 
моқ. [Ражабовнинг] Ингичка қўли, умуман, 
кўриниши унинг нимжонроқ ўсганидан да- 
лолат бериб турар эди. И. Раҳим, Чин 
муҳаббат. Унинг [Навоийнинг] бутун қиё- 
фаси яхшилик истаб келган ҳар бир кишига 
катта яхшиликлар қила олишидан далолат 
беради. П. Қодиров, Юлдузли тунлар. Юзи- 
даги кулгичи аллақандай юмшоқ кўнгил- 


лигидан далолат бераётганга ўхшайди. 
Шуҳрат, Шинелли йиллар. 

ДАЛОЛАТНОМА [далолат + нома] 
Бирор бир фаолият, содир бўлган воқеа- 
ҳодиса ёки ҳолатни тасдиқлаш, унга гувоҳ- 
лик бериш мақсадида бир неча шахслар 
томонидан тузилиб имзоланган расмий ҳуж- 
жат; акт. Аксар ҳолларда далолатнома ол- 
диндан белгиланган қоидавий намуна асосида 
тузилади. «Иш юритиш». Хайрулла қалбаки- 
лаштириш йўли билан тузилган далолат- 
номага.. сохта ёзувларни киритиб, ҳужжат 
тузади. Газетадан. 

ДАЛОН шв. қ. долон. Бостирмали кенг 
далонда оти чиқарилган извош. С. Аҳмад, 
Ҳукм. Катта дарвоза далонида ёмғирдан 
қочган шалаббо товуқлар қунушганча ғуж 
бўлиб туриишбди. С. Аҳмад, Ўн иккидан 
иккинчиси. 

ДАЛЬТОНИЗМ [инглиз олими Ж. Даль- 
тон (Dalton) номидан] Рангларни ажрата 
олмаслик касаллиги. 

ДАМ I [ф. — нафас, тин] 1 Нафас, 

тин. Дамим қайтиб кетяпти. Дамимни 
ростлаб олай. Чуқур дам олинг. н Жиндай 
дамимни ростлаб олай, уҳ.. ҳалиям оёғимнинг 
қалтироғи босилгани йўқ. Ҳамза, Паранжи 
сирлари. Бахтингиз бор эканки, мендай қўли 
енгил, дами ўткир ромчига йўлиқдингиз. К. 
Яшин, Ҳамза. От пишқирган дамига Эрир 
тоғдаги қорлар. «Ойсулув». 

Дам солмоқ этн. Дуо ўқиб, “куф-суф” 
қилмоқ, куфсуфламоқ. Кампир Авазнинг 
кўнглидагини билиб, дуо ўқиб, тупроққа дам 
солиб, сочди. «Маликаи айёр». Нури у кишига 
бориб, дам солдириб келади. Ойбек, Танлан- 
ган асарлар. Дам урмоқ 1) чукур нафас олиб 
“пуф” демоқ, пуфламоқ; 2) айн. дам солмоқ. 
[ Домуллани] Отхонага бошлаб кирдим. 
Тақсир, мана бемор, дедим. Домулла кулди.. 
Кейин дуо ўқиб, отга дам урди. Ойбек, 
Танланган асарлар. Нормат сўфи бешик- 
терватдай лиқиллаб, нималарнидир пичир- 
лаб ўқир, келинойисига дам урарди. «Муш- 
тум»; 3) оғиз очмоқ, айтмоқ. Дуч келганнинг 
лекин бири ҳам, Отанг — мен, деб уролмади 
дам. Ҳ. Олимжон. Ҳаммаси [полвонлар] нима 
қиларини билмай, бошини қашиб, биронтаси 
ҳам бораман, деб дам урмади. «Зулфизар 
билан Авазхон». Дами ичига тушиб кетмоқ 
1) нафаси қайтиб кетмоқ, нафас ололмай 
қолмоқ. Машҳур артистнинг дами ичига 




тушиб кетди. С. Аҳмад, Уфқ. Яна дамим 
ичимга тушди. Бўрон нафасни бўғарди. Ҳ. 
Назир, Муҳаббат; 2) жим бўлиб қолмоқ. 
[Элмурод] Бир нафас дами ичига тушиб 
ўтирди-да, сўнг оғир бир энтикиб: -Ҳай, 
майли.. — деди. П. Турсун, Ўқитувчи. Хўжа 
номини эшитиб, Ғуломжоннинг дами ичига 
тушиб кетди. М. Исмоилий, Фарғона т.о.; 
3) кўчма нима дейишини билолмасдан, 
оғзини оча олмай қолмоқ. Бу — Исмат- 
хўжага айил ботди, шекилли, дами ичига 
тушиб кетди. Ойдин, Ҳазил эмиш. Дамига 
тортмоқ 1) чуқур ва кучли нафас билан 
ичига тортмоқ, ютмоқ. Ҳараса, қаттиқ 
бўрон кўтарилиб, аждар қизни ўз дамига 
тортаётганмиш. «Олтин бешик». Газнинг 
шамоли одамни дамига тортади. П. Қодиров, 
Эрк; 2) кўчма ўз таъсирига олмоқ, илин- 
тирмоқ. Бизни илондай авраб, дамига тор- 
таётганлар кимлар? — Нуъмон ҳожи, Мир- 
ҳайдар хўжа, Оқилхон тўралар. А. Қаҳҳор, 
Қўшчинор чироқлари. Дамини ичига ютмоқ 
Гапирмасдан, жим турмоқ. Бу ёқда қолган 
хотинлар дамларини ичларига ютиб, чурқ 
этмай туришипти. С. Аҳмад, Уфқ. Дамингни 
чиқарма 1) нафасингни чиқарма; 2) ҳеч 
кимга айтма, гапирма, ғинг дема. Бир маҳал- 
ладан бир қизни олиб қочишди. Бойваччанинг 
хизматкорининг қизи эмиш.. Дамингни 
чиқарма! Ойбек, Танланган асарлар. 

2 Ишдан бўш вақт; ором, ҳордиқ. Дам 
бермоқ. Дам олмоқ. Дам бермай югуртирмоқ. 
Дам олиш уйи. н Эртага якшанба, дам олиш 
куни. Ўзбекистон баҳорининг гуркираган 
пайти. Газетадан. Соҳибжон дамини олиб, 
яна йўлга равона бўлибди. «Зумрад ва Қим- 
мат». Ҳатто Шарофат билан икки марта 
дам олиш уйига борганмиз. “Муштум”. 

3 Бирор нарса ичига йигилган, тўпланган 
ҳаво, газ. Баллонга дам бермоқ. Дами чиққан 
баллон. н ..Аҳмад, дами чиққан пуфакдек, 
бўшашибўтириб қолди. Мирмуҳсин, Меъмор. 
Илгари говмиш сигирнинг елинидек солиниб 
турадиган бағбақаси сўлган, дами чиққан 
пуфакдай шалвираган. А. Қаҳҳор, Сароб. 

4 Ошқозон ёки ичакда овқатдан пайдо 
бўлган ел, газ. Хом ўрик қоринни дам қилар, 
Ғўр масала — бошга калава. Мақол. н Янги 
узилган узум ични дам қилади. К. Маҳмудов, 
Ўзбек тансиқ таомлари. 

5 Тафт, иссиқ, ҳарорат. Аммо ўзиям да- 
мига ош пишадиган отахонлардан. О. Ёқубов, 


Пьесалар. Ҳиём чоғи эди. Ҳуёш дамини ғир-ғир 
эсган шамол кесар эди. Ойбек, О.в.шабадалар. 

6 кўчма Куч, зўрлик; шиддат. Азимжон 
ўз ротасидаги жангчилар билан душманнинг 
дамини кесди. Н. Сафаров, Оловли излар. 
Азмкор халқнинг даҳшатли ҳамласи офат- 
нинг дамини кесди. Н. Сафаров, Оловли 
излар. Ҳишнинг дами кесила бошлади. Ойбек, 
Навоий. 

7 кўчма Кибр-ҳаво; ҳовур. Дамидан 
тушмоқ (қайтмоқ). Ҳали хомсан, пишарсан, 
бу дамингдан тушарсан. Мақол. н Бугун 
Бухородан комиссия келганини эшитган бўлса 
керак, кечаги дами ҳам қолмаган. С. Айний, 
Қуллар. Ўринбой оғзидаги ошини олдир- 
майдиган, тутганини шарт кесадиган, дами 
баландгина кўринган эди. Ҳ. Назир, Кўктерак 
шабадаси. 

8 Буғ, ҳовур, пар. 

Дам емоқ Дамлангандан кейин ўз буғи 
билан етилмоқ. Чой дам еди. н Ош дам 
егунча, пиёла неча бор қўлдан қўлга ўтди. С. 
Айний, Дохунда. Ошпаз шийпон тагидаги 
тол тагида капгирни боишдан баланд кў- 
тарди, бу ош дам еганлигига ишора эди. Й. 
Шамшаров, Ғурумсаройликлар. 

Дам емоқ Панд емоқ; бўш келмоқ, ен- 
гилмоқ. Мақтанчоққа дам емасман. Ҳабибий. 
Бировдан дам емасман, сўзга полвон, қаҳ- 
рамонман дер. «Муштум». Дам турмоқ Жим 
бўлмоқ, тинч, дим турмоқ. Дам туринг, 
битди қулоқлар, лаҳза, жон қурбақалар. 
Муқимий. Дами ичида Айтадиганини ай- 
толмайди, тили қисиқ. Райҳон қишлоқда, 
қизиникида турган кунларда Зумрадбибининг 
дами ичида бўлди. Ҳ. Ғулом, Сенга инти- 
ламан. Тожибой.. қизининг йўқолганидан кўра 
одамлар ўртасида иснодга қолишидан қўр- 
қарди. Эр-хотиннинг дами ичида, ундан- 
бундан сўраб суриштирайлик дейишса, гап- 
сўз тарқаб кетади. С. Зуннунова, Гулхан. 
Дами кесилмоқ 1) гапи бўлинмоқ, сўзлай 
олмай тўхтаб қолмоқ. У Валихонга изоҳ 
беришга астойдил тайёрланган эди, Вали- 
хоннинг қўл силтаб, рад қилганини кўргач, 
дами кесилиб, оғзини очганича, тек қараб 
қолди. Ш. Тошматов, Эрк қуши. Хуббибой.. 
ўзининг “йўқлигидан ” шикоят қилиш учун 
оғзини жуфтласа ҳам, аммо бирдан дами 
кесилиб қолди. А. Қодирий, Обид кетмон; 2) 
кўчма шиддати пасаймоқ, сусаймоқ. Аммо 
бунда куёвнинг ииапироки кўрилмай, шунинг 




ила менинг дамим кесилиб қолди. А. Қодирий, 
Ўтган кунлар. Дамини кесмоқ (ёки қирқмоқ, 
қайтармоқ) 1) қувватини кетказмоқ, таъ- 
сирини пасайтирмоқ. Иссиқнинг ва ёғли 
овқатларнинг дамини кесиш учун ҳеч ким 
пиёладан, чойнакдан қўл узмас эди. Ойбек, 
Танланган асарлар; 2) таъзирини бермоқ, 
тарбияламоқ; олдини олмоқ. Уларнинг 
фикрларича, кўпни кўрган муғамбир ва 
пишиқ домла ўқитувчи болани яхшилаб 
тузламоқда ва дамини қайтариб қўймоқда 
эди. П. Турсун, Ўқитувчи. Бу тадбир орқали 
айрим кўзбўямачи қаллобларнинг дамини 
қирқмоқчи бўлганлар. Газетадан. 

ДАМ II [ф. — бир нафаслик фурсат; 

лаҳза; вақт] 1 Он, лаҳза; кез, пайт. Бахтли 
дамлар. Бир дам жим қолмоқ. Шу дамгача. 
Шу дамда. Чилла, ҳар дами тилла. Мақол. 
н Бир дам ўзини йўқотиб, эсанкираб қолди. 
С. Аҳмад, Уфқ. Балки дўстлар даврасида 
Камим бўлмас ҳеч қачон. Лекин сени ўша 
дамда Қайдан топай, онажон. А. Орипов, 
Йиллар армони. 

2 айр. боғл. взф. Баъзан, гоҳ, гоҳо. Йўлчи 
эртадан кечгача дам у экинда, дам бу экинда 
Қамбар билан бирга ишлайди. Ойбек, Тан- 
ланган асарлар. Сув дам оқизиб кетади, дам 
четга отади. С. Аҳмад, Уфқ. 

ДАМ III [ф. ^j] Темирчиларнинг кўра 
ёки ўчоқцаги кўмирни ёндириш учун ҳаво 
юборадиган, чармдан ишланган асбоби. 

| Фарҳод\ Темирчидан бир кўра, бир дам сўраб 
олди. “Фарҳод ва Ширин’’. Бошқа бир 
мулланинг қорни ҳам темирчиларнинг 
дамидек катта экан. X. Тўхтабоев, Ширин 
қовунлар мамлакати. 

Дам бермоқ (ёки босмоқ) Дам орқали 
ўчоққа, кўрага ҳаво юбормоқ. Ўчоқнинг 
орқасидаги уйда икки киши зўр бериб, 
тўхтовсиз ўчоққа дам беради. Ойдин, Ҳазил 
эмиш. Акам мени тақачига топширди. Еган- 
ичганим бадалига эртадан кечгача дам босар 
эдим. П. Турсун, Ўқитувчи. 

ДАМ IV [ф. | Чет, қирғоқ. Иброҳимов 

оёғини ёзгани ўрнидан турди ва айвоннинг 
дамига бориб.. узоқдаги каптарранг тоғларга 
қаради. А. Қаҳҳор, Қўшчинор чироқпари. 

ДАМ V [ф. j>.j] Асбобнинг кесадиган, 
ўткир томони, тиғи; тиғ. Пичоқнинг дами. 
Қиличнинг дами. Кетмоннинг дами. н [ Ота- 
бек] Ханжарини қинидан суғуриб олди-да, 
дамини ойдинга солиб боқди. А. Қодирий, 


Ўтган кунлар. Раҳимберди.. катта кетмон- 
нинг дамини эговлаб, хиргойи қилиб ўтирарди. 
X. Тўхтабоев, Шонли авлод. 

Пичоқ дамича (ёки дамидай) Жуда юпқа. 
Чўққиларнинг учи худди пичоқ дамидай 
чақнаб mypunmu. С. Аҳмад, Жимжитлик. 
Қилич дамида юрмоқ ёки қилич дамига оёқ 
қўймоқ Хавфли, ҳалокатли иш қилмоқ ёки 
унга киришмоқ. 

ДАМБА I [голл. dam — қирғоқлардаги 
кўтарма] Дарё, сой, сув ҳавзаси ёқаларига 
тупроқ, тош, шағал, бетон ва ш. к. дан 
кўтарилган тўсиқ, кўтарма. Бўрон заптига 
олган пайтларда канал суви.. тупроқдан 
қилинган дамбаларни ўпириб юборгудек 
ваҳима солган эди. Ш. Рашидов, Бўрондан 
кучли. ..минглаб кишилар сувнинг йўлини 
тўсиш мақсадида ғовлар ва дамбалар қур- 
дилар. «Фан ва турмуш». 

ДАМБА II айн. тамба. Кейин дамба 
ўрнига узун занжир урилган кўча эшигини 
қия очиб, кўчага чиқди. М. Исмоилий, 
Фарғона т.о. Татьяна ферма биноси ёнидан 
ўтиб, запас дарвозаларнинг дамбаларини 
кўтариб ташлади. И. Раҳим, Ихлос. 

ДАМБА III шв. Йўғон гавдали, қўпол 
семиз одам. 

ДАМ-БАДАМ [ф. — ҳар замон, 

тез-тез] рвш. Дам ўтмай, ҳар дамда, тез- 
тез. Дам-бадам чақмоқ ялт-ялт қилади. С. 
Анорбоев, Ҳамсуҳбатлар. Дарвозадан дам- 
бадам мўралаб турган қизлар manup-mynyp 
қилиб, югуриб кетишди. С. Зуннунова, 
Гўдак ҳиди. 

ДАМБАЛАМОҚ айн. тамбаламоқ. 

Ғуломжон кўча эшигини биратўла дамбалаб 
кирди. М. Исмоилий, Фарғона т.о. Кўча 
эшигини дамбалаш, отга беда солиш, таш- 
қари эшигини занжирлаб келиш керак эди. 
М. Исмоилий, Фарғона т.о. 

ДАМ-ДАМ айн. дам-бадам. Найлайин, 
бошимда бордир минг алам, Бағримнинг олови 
кўпаяр дам-дам. «Тоҳир ва Зуҳра». 

ДАМГАР [ф. JL. oj — дам берувчи, ҳаво 
ҳайдовчи] Темирчилик устахонасида дам 
бериб, оловни ёндирувчи хизматкор (қ. дам 
III). Уста Шералининг дўконида ишлай- 
диганларга “босқончи”, “халфа”, “дамгар”.. 
деб ном берилар эди. М. Муҳаммаджонов, 
Турмуш уринишлари. 

ДАМГАРЛИК Дамгар касби; дам босиш 
иши билан шуғулланиш. Уч-тўрт ой хиз- 




мстторлик қилиб юргандан кейин Темиртош 
дамгарлик қилди. М. Осим, Ўтрор. 

ДАМГИР [0. ^Loj — нафас, дам олув- 
чи] Ош яхши дам ейиши учун қопқоқни ўраб 
қўядиган махсус қалин дастурхон ёки мато. 
..бу аёл дамгири янгигина олинган ошдан 
тотиб кўриб, бош ошпазга танбеҳ бераётган 
экан. «Саодат». 

ДАМДУЗ [ф. jjj-oj — нафаси, оғзи боғ- 
лиқ] Кўнглидагини бировга айтмайдиган, 
кимсага сир бермайдиган; камгап. Дамдуз 
одам. н Қодир девкор эса қилт этмайди. 
Гапирмайдиям. Дамдуз бўлиб олган. «Ёшлик». 
Зарофат бундай ишларга чапдастликка чап- 
дасту сал одамови, дамдузроқ. «Ёшлик». 

ДАМИДА, дамийда [ф. j 

— «эсмоқ»; «пуфламоқ» фл. сфдш. шакли]: 
дамида қилмоқ Уфурмоқ, пуфламоқ; куф- 
суф қилмоқ. Аммо бир ҳаромзода бангнинг 
тутунини оғзига йиғиб, баъдазон фақирға 
дамида қилур эди. А. Қодирий, Кичик 
асарлар. Лоҳавлони.. ўқиб, ўзимизга дамийда 
қилиб, масжидга келиб қараймизки.. баз- 
ми жамшиднинг устидан чиқиб қолибмиз. 
«Муштум». 

ДАМКА [фр. dame — хоним] 1 Шашка 
ўйинида: рақиб томонидаги энг охирги 
қаторга чиқиб олган ва истаган томонга 
юриш ҳуқуқини олган дона. Дамкага чиқмоқ. 
Дамкани юрмоқ. 

2 с.т. айн. шашка I. Дамка ўйнамоқ. 

ДАМКУТА шв. 1 Ҳарсиллаб, тез-тез на- 
фас оладиган одам. 

2 Доимо йўталиб, йўтал тутиб юрадиган 
одам. 

ДАМЛАМ: бир дамлам Бир марта дам- 
лашга етадиган, бир бор дамланадиган. Бир 
дамлам чой. 

ДАМЛАМА Дамлаб тайёрланган нарса 
(дори). ..унинг [бўзночнинг] дамламаси 
кўнгил айнишни, қусишни йўқотади. «Фан 
ва турмуш». Беморларга муайян ўтлардан 
уч хилининг дамламаси ичирилади. «Фан 
ва турмуш». 

ДАМЛАМОҚ 1 Бирор нарсанинг ичига 
ҳаво, газ юбормоқ; ҳаво, газ билан тўлдир- 
моқ. Машина баллонини дамламоқ. н ..у 
[Султонқул] ориқ қўйларни олиб, уйида 
яширинча ўша қўйнинг орқа оёғидан теишб, 
велосипед насоси билан дамлаб, таранг 
қилиб, хотинига етаклатиб бориб, ”i бўрдоқи “ 
деб сотар экан. С. Абдулла, Соялар. 


2 Ошқозон ёки ичакда овқат ҳазм бў- 
лиш жараёнида ел, газ тўпланмоқ. Ком- 
байнга илинмаган бошоқларни моллар еб, сув 
ичиб, кўпи дамлаб нобуд бўлиб кетди. С. 
Нуров, Нарвон. Йўқ, қорним унчалик дам- 
ламайди. Ҳа, гоҳи-гоҳида. Н. Аминов, Қал- 
тис ҳаракат. 

3 Ҳовури чиқмайдиган қилиб бекитиб, 
паст оловда ўз буғида пиширмоқ, етилтир- 
моқ. Палов дамламоқ. Чой дамламоқ. н Пе- 
шиндан кечга қолманг. Мен ошни дамлаб, 
сизни кутиб ўтираман. А. Қодирий, Ўтган 
кунлар. Нусратбек чой дамлаб келиб, чой- 
накни столнинг бир четига қўйди. С. Нуров, 
Майсаларни аёз урмайди. Куннинг ўрта- 
ларига бориб, кампирнинг ўзи яхшилаб ош дам- 
лади. Мирмуҳсин, Умид. 

4 Бўғмоқ, тўсмоқ. Сув(ни) дамламоқ. н 
Ғўзанинг эгатидан сувни тортиб, “пахтани 
дамлаб қўйишган ” шу.. кунларда Бек аканинг 
аёли уйида бетоб ётган Хосият холанинг 
олдида бўлди. С. Нуров, Нарвон. 

ДАМЛАНМОҚ Дамламоқ фл. ўзл. н. Ош 
дамланди. Сув дамланди. н Шу куни завод 
чўяндан қуйиб берган катта қозонда ош 
дамланди. С. Юнусов, Кутилмаган хазина. 
..меъёрида етказиб дамланган хушбўй кўк 
чой Нусратбекка малҳамдек ёқди. С. Ну- 
ров, Нарвон. 

ДАМЛИК: бир дамлик Бир лаҳзалик, 
бирпаслик; оний. Кўнглида уйғонган бир 
дамлик хавфсирашни қизиқиш ҳисси енгиб 
кетди. С. Анорбоев, Оқсой. Бир дамлик су- 
кутдан кейин Жанна секин: “Юринг, ичка- 
рига кирамиз, Умид ака ”, — деди. Мирмуҳ- 
син, Умид. 

ДАМЛОҒЛИК 1 Ичига ҳаво, газ киритиб 
тўлдирилган. Дамлоғлик баллон. 

2 Ўз буғида пишиб етилиши учун усти 
беркитилиб, паст оловга қўйилган. Дамлоғлик 
ош. Дамлоғлик чой. н -Қайнананг суяр экан, 
паловхонтўра дамлоғлик. Ойбек, О.в. шабада- 
лар. Вой, oeopacu нимаси, пошшахон, чойим 
дамлоғлик. Ж. Абдуллахонов, Тўфон. 

3 Тўсилган, бўғилган (катта оқин сув 
ҳақида). Пахтазорга келадиган cye кечадан 
бери дамлоғлик. Сўзлашувдан. 

ДАММАДАМ с.т. Дам-бадам. 

ДАММАЛ шв. Бесўнақай, қўпол. Даммал 
одам. 

ДАМОДАМ [ф. — дам-бадам, ҳар 

дамда] рвш. кт. Тез-тез, узлуксиз, ҳамиша. 




Иссиқ. Дим. Ҳсшо етишмайдигандай. Дамодам 
артинса ҳам, юз-кўзини тер босарди. С. 
Нуров, Нарвон. Ўтлаб юрган кийик дамодам 
бошини кўтариб, атрофга қараб қўярди. 
Мирмуҳсин, Ҳикоя ва қиссалар. 

ДАМСОЗ [ф. jl — ҳамдам, сирдош] 
Қалбан сирдош, ҳамдард, ҳамсуҳбат. Йўлиқ- 
қанда, менинг ҳолим билмадинг, Сен сирла- 
шиб, менга дамсоз бўлмадинг. «Муродхон». 

ДАМТОВОҚ Дам едириш учун қозон- 
даги палов устига ёпиладиган товоқ; дамгир. 
Пиширилган палов жуда шўр бўлиб кетган 
бўлса, дамлаганда, гуручнинг бетига нон ёпиб, 
сўнгра дамтовоқни (дамгирни) боссангиз, ҳар 
ҳолда, шўри бирмунча қирқилади. К. Маҳ- 
мудов, Ўзбек таомлари. 

ДАМЧУП Палов дамланганда, унинг 
сувини текис буғлатиш учун ишлатилади- 
ган, узунлиги 30-35 см., йўғонлиги бармоқ- 
дек таёқча. 

ДАМҚИСМА Нафас қисиш; астма. Абул- 
воҳид Фориғий дамқисма касалига мубтало 
эди, ўрнидан қўзғалиб, ҳансираганча сўз бош- 
лади. X. Султонов, Бир оқшом эртаги. 

ДАНАК [ф. j — магизнинг қаттиқ 
қобиғи] 1 Баъзи этли мевалар (ўрик, шаф- 
толи ва ш. к.) ичидаги қаттиқ пўчоқ ва мағиз- 
дан иборат уруғ. Ўрик данаги. Шафтоли 
данаги. н Табиат ўзи уста деҳқон. Меъёри 
билан данак ташлаган, меъёри билан уруғ 
сочган. С. Анорбоев, Йўдда йўлдош бўлган- 
лар. Қаршида ўриклар аллақачон данак қо- 
тириб қолган, бу ёқларда бўлса, энди гулла- 
япти. С. Аҳмад, Жимжитлик. 

Ширин данак Данакнинг ажратиб олин- 
ган, сиртига шакар суртилган мағзи ёки 
қовурилган данак. Умид Ҳафизани эскимо ва 
ширин данак билан сийлади. Мирмуҳсин, 
Умид. 

2 кўчма Бола, фарзанд. Данаги ширин, 
данагидан мағизи ширин. «Қанотли сўзлар». 

Бошида (ёки миясида) данак чақмоқ кам. 
қўлл. айн. бошида ёнғоқ чақмоқ қ. бош. Бизга 
қуллуқ қилган камбағал бошимизда данак 
чақсинми?Қ. Пўлат, Танланган асарлар. -О, 
Мастон, — деди Турғуной, — эрим миямда 
данак чақса ҳам, уйда ўтирганим бир давлат 
эди. А. Қаҳҳор, Асарлар. Бои/да икки букилиб, 
кейин миямда данак чақадиганидан шу тузук. 
И. Раҳим, Ихлос. Данагини чақмоқ кам. қўлл. 
айн. мағзини чақмоқ қ. мағиз. Абдуқодир улуғ 
халқ боиллаган азим ҳаракат ва кураш ҳақида 


чуқур ихлос ва ҳаяжон билан гапириб, во- 
қеаларнинг данагини ўз билганича чақишга 
тиришар эди. Ойбек, Нур қидириб. 

ДАНАҚДЕК, -дай Катталиги данак ҳаж- 
мидай келадиган; ҳажми ва шакли данак 
каби бўлган. Агар шу қизга кимда-ким да- 
накдек тош отиб кўрсин, хонумонидан ном- 
нишон қолмайди. К. Яшин, Ҳамза. Данакдай 
хамиртурушдан бир тоғора хамир қилди- 
қўйди. А. Қаҳҳор, Асарлар. Унинг иягидаги 
данакдек, жун чиққан холини айтмаса, чи- 
ройликкина хотин эди. С. Аҳмад, Сайланма. 
Унинг қулоғида бриллианти данакдек кела- 
диган зирак ялтирарди. Ф. Мусажонов, 
Ҳиммат. 

ДАНАКОР, донакор фолък. Воситачи, 
вакил. Моманг донакор бўлиб ишни созласа, 
Ётарсан ойимнинг қордай бағрида. «Гули- 
хиромон». Қабул қилгин, болам, шундай 
тўрани! Моманг данакор бўлиб келди орага. 
«Гулихиромон». 

ДАНГ: данг қотмоқ айн. донг (қотиб) 
қолмоқ қ. донг II. Арслон жавоб тополмай, 
данг қотиб қолди. Мирмуҳсин, Ҳикоя ва 
қиссалар. Ашур Мирзо китобни очди-ю, данг 
қотиб қолди, кўзлари чаноғидан чиқиб кетди. 
М. Исмоилий, Фарғона т.о. Данг қотиб 
ухламоқ (ёки ётмоқ) айн. донг қотиб ухламоқ 
қ. донг II. Худойқул бостирма тагида тўқимни 
ёстиқ, шолчани кўрпа қилиб, данг қотиб 
ётар эди. П. Турсун, Ўқитувчи. Қандибой 
оғанинг кигиз ҳиди анқиб турган ўтовида кун 
ёйилиб кетгунча данг қотиб ухлабмиз. Ў. 
Усмонов, Сирли соҳил. 

ДАНГАЛ 1 Раъй-андиша, юз-хотир қил- 
масдан, рўйирост, очиқ. Дангал гап. Дангал 
айтмоқ. н Зумрад пайтдан фойдаланиб, 
дангал гап бошлади. С. Сиёев, Отлиқ аёл. Нуқ- 
сонларини дангал айт, хатоларини юзига сол, 
кўзи очилсин. Уйғун, Навбаҳор. Ота вазият- 
дан чиқишнинг йўлини қидира-қидира, данга- 
лига кўчиб қўя қолди. Э. Аъзамов, Жавоб. 

2 Тортинмасдан, бемалол; қўрқмасдан, 
шиддат билан. Аҳмад хона эшигини тақил- 
латди-да, дангал ичкарига кирди. Ф. Муса- 
жонов, Ҳиммат. Бу дейман, йўли шунақамас- 
ку, хўжайин, дангал кириб келавермайсизми ? 
А. Муҳиддин, Нуқсонбой. Шайх Назарбой 
нақибга ўқрайиб қараб қўйди-ю, дангал чўк- 
калади. С. Сиёев, Аваз. 

3 Ростмана, чин кўнгилдан; самимий. 
Халил ака аскиячиларга ўхшаб очиқ ва дангал 




куларди. Ф. Мусажонов, Ҳиммат. Бу ҳазшдан 
фақат Рисолат кулди. Дангал ва чиройли 
кулар эди. Ф. Мусажонов, Ҳиммат. 

ДАНГАЛЛИК Тортинмасдан, ортиқча 
мулоҳаза қилмасдан қилинадиган ҳаракат; 
дадиллик, шижоат. Бу Алпомиш тахлит 
киши ўзининг ишчанлиги ва дангаллиги билан 
ажралиб туради. «Шарқ юлдузи». 

ДАНГАЛНИШИН [дангал + ф. а . .т/, - 
ўтирувчи] Ўрта Осиё хонликларида жанг- 
ларда алоҳида қаҳрамонлик кўрсатган киши- 
ларга берилувчи рутба (унвон) ҳисобланиб, 
унинг эгаси хоннинг маслаҳатчиларидан 
бўлиб, ўз фикрларини ҳеч тортинмай, дан- 
гал айта олган. 

ДАНГАЛЧИ Раъй-андишага бориб ўтир- 
майдиган, юз-хотир қилмасдан тўппа-тўғри- 
сини рўйирост айтувчи, шартта гапирувчи. 
Дангалчи одам. н Аҳмад лўгти, қип-қизил 
башарасидан гўл кўринар, аммо тўғрисўз, дан- 
галчи бола. Ҳ. Назир, Сўнмас чақмоқлар. 

ДАНГАЛЧИЛИК айн. дангаллик. Самадга 
Маъсуманинг дангалчилиги айниқса вқди. 
М.М.Дўст, Галатепага қайтиш. 

ДАНГАНА 1 Бир қанча оилалар ўртасида 
навбат билан тайёрланган, тайёрланадиган 
ва тарқатиладиган умумий овқат. 

2 Шерикчиликка бирор тирик мол (от, 
сигир, туя ва ш. к.) сотиб олиб, сўйиб, гўш- 
тини ўзаро тақсимлаш. Амма-хола йиғилиб, дан- 
гана қилур. Бўлиб олишолмай, ҳангама қилур. 
Мақол. н Ўтган куни Самад чол дангана қи- 
лармиш, деган гапни эшитгач, кўзи дарвозада 
бўлди. Н. Норқобилов, Тўқнашув. Агарда ме- 
нинг отимни ўзгартирсаларинг, мен бир си- 
гиримни дангана қилиб бераман. «Эртаклар». 

ДАНГАСА Меҳнат қилиб, ўзини қий- 
нашни хоҳламайдиган; ишёқмас, танбал, 
ялқов. Дангаса одам. Иш иштаҳа очар, 
дангаса ишдан қочар. Мақол. Дангасага булут 
сояси ҳам юк. Мақол. Ўтлоқда бедана кўп, 
Дангасада — баҳона. Мақол. н Наҳотки у 
шундоқ дангаса бўлиб қолди ? Китоб ўқишга 
қунти йўқ. Мирмуҳсин, Умид. 

ДАНГАСАЛИК 1 Меҳнат қилишдан 
қочишга одатланганлик. Дангасалик қилган 
одам шафқат кутмасин. Ў. Ҳошимов, 
Қалбингга қулоқ сол. Дангасалик — бу ёмон 
dapd, бунинг номини ўзини-ўзи алдаш дейи- 
лади. Шукрулло, Жавоҳирлар сандиғи. 

2 Дангасаларга хос хатти-ҳаракат. Кўриб 
турибмиз: дангасалик, айёрликни билмай- 


диган йигитга ўхшайсиз. А. Қаҳҳор, Қўшчинор 
чироқлари. Шу куни, не балодир, дангаса- 
лигим тутди. Ойдин, Ҳикоялар. 

ДАНГ-ДУНГ тақл. с. айн. данғ-дунғ. 
Амаки осма соатнинг данг-дунг зангига бир 
нафас қулоқ солиб турди. Ҳ. Ғулом, Замин 
юлдузлари. 

ДАНГИР-ДУНГУР айн. данғир-дунғур. 

Аранг-аранг қулоғимга чилдирманинг дангир- 
дунгур қилган нағмаси кирар эди. А. Қодирий, 
Кичик асарлар. -Ҳишлоғимизни биррав кўриб 
кетмоқчи эдим. Бу ердаги дангир-дунгурни 
кўриб ағрайиб қолдим, — деди Йигитали 
Иброҳимга. С. Кароматов, Бир томчи қон. 

ДАНДАНА, дандона I [ф. — тишга 

алоқадор; тишга ўхшаш] 1 Бирор асбоб- 
ускунанинг тишга ўхшатиб ишланган ва 
уланадиган қисми. Муҳаммад Аваз ҳавоза 
зиналаридан тўппа-тўғри жанубий гумбаз 
учига кўтарилиб, усталар билан ғииипкорлик 
қилди. Сўнг пештоқ тарафга ўтди, пештоқ 
гардиши учун дандона ташлади. «Ёшлик». 

2 Иморат, қўрғон, қалъа деворлари ус- 
тига ёки четига ғиштдан ёки ёғочдан тишга 
ўхшатиб ишланган қисм. Айвоннинг дан- 
данаси. н У[Собир темирчи] қозининг қар- 
шисида дандана устида тиз чўкиб ўтирди. 
Ж. Шарипов, Хоразм. 

ДАНДАНА II [ф. 4.д1лЗз — тишсимон 
қисмга эга] қ.х. Тишлари бўлган мола; 
сихмола. Энди менинг олдимда у ерга данда- 
на, мола босиш масаласи турарди. С. Айний, 
Эсдаликлар. 

ДАНДАНАДОР Тишга ўхшаган; тишли. 
XIX асрда бунёд этилган қалъа деворлари 
кўплаб буржлар билан мустаҳкамланган, 
буржларнинг юқори қисми данданадор қилиб 
ииианган. «Фан ва турмуш». 

ДАНДОН [ф. — тиш] 1 кам қўлл. 

айн. тиш. Иш юришмаса, атала дандон син- 
дирар. Мақол. -Ғам чекма, нон бўлиб, емоққа 
дандон бўлмаса, Чин мусибат будир: дандон 
бўлиб, нон бўлмаса. Газетадан. 

2 Фил тиши, фил суягидан ясалган. Дан- 
дон (сопли) пичоқ. н Туяларга.. олтин кўзсихар, 
дандон сопли пўлат пичоқлар, олтин суви билан 
гул солинган эгарлар, Ҳиндистон доривор-зира- 
ворлари ортилган эди. М. Осим, Элчилар. 
Саидқул.. пичоқни қинидан чиқарди. Дандон 
сопли ўткир тиғ эди. М.М.Дўст, Лолазор. 

3 Шимиладиган, қаттиқ конфет тури 
(қоғозга ўралмаган ёки ўралган бўлади). 




..қизалоқлар югуриб келишарди. Шакархон 
пистали ҳалво, дандон сочарди. X. Тўхтабоев, 
Йиллар ва йўллар. 

ДАНДОНБОЗЛИК Сафсатабозлик; маҳ- 
маданалик; гапбозлик. Биз манманликни, 
дандонбозликни энг хавфли эскилик деб 
биламиз. И. Раҳим, Меҳр кўзда. -Мен сендан 
қоламанми, деган дандонбозликнинг оқибати 
шу.. — йиғлаб-йиғлаб гапирди кампир. Ой- 
бек, Улуғ йўл. 

ДАНДОНСОП Сопи фил суягидан ёки 
умуман суякдан ясалган. Ориф бува дандонсоп 
пичоғи билан анор сўйиб қўйди. Мирмуҳсин, 
Умид. Мўйсафид.. гулбанди ярқираб турган 
дандонсоп пичоғини қинидан суғуриб, менга 
узатди. Ҳ. Нурий, Пахтакор ўйлари. 

ДАНҚА шв. Суюқлик қуйиладиган идиш; 
керосин идиши. 

ДАНҒ: данғ қотмоқ 1) қўрқув ёки ҳай- 
ратдан эс-ҳушини йўқотиб қотиб қолмоқ. 
Жуман билан Сангин иш кийимида, юз берган 
воқеани ҳали ҳам англаб етмагандай, данғ 
қотиб турар эдилар. А. Мухтор, Туғилиш; 2) 
қаттиқ ухлаб қолмоқ. Бола.. гоҳ у ишга, гоҳ 
бу ишга югурар, кечалари ҳолдан тойиб, 
ҳориб, данғ қотиб ухлар эди. М. Исмоилий, 
Фарғона т.о. 

ДАНҒ-ДУНҒ тақл.с. Металл ва бошқа 
қаттиқ нарсаларнинг урилишидан чиқа- 
диган физикавий товушга тақпид. Данғ-дунғ 
қилмоқ. 

ДАНҒИЛ шв. Кенг, равон, данғиллама. 
Данғил йўлда жавлонига жаҳон қойил, бара- 
калла, Сиймосида аён бахти, ёрқин куни, чўнг 
келажак. Миртемир, Асарлар. 

ДАНҒИЛЛАГАН айн. данғиллама. Дан- 

ғиллаган иморат. 

ДАНҒИЛЛАМА 1 Керагидан ортиқ ҳа- 
шам берилган, ҳашаматли, кенг, катта. 
Данғиллама уй. Данғиллама дарвоза. Данғил- 
лама ҳовли. Данғиллама клуб. н Чорбоғнинг 
ўртасида сойга қаратиб солинган, олдида 
ромли айвони, олти хонали данғиллама уйи 
бор. С. Анорбоев, Оқсой. Ичкари-таи/қа- 
рили данғиллама иморат, олди айвонли тўрт 
хона, яна ошхона билан тандирхона. С. Ай- 
ний, Дохунда. 

2 Овозаси кенг тарқалган, дабдабали. Бир 
ойдан кейин худди мана шу катта боғда 
данғиллама тўй бўлди. Ў. Ҳошимов, Қал- 
бингга қулоқ сол. Тўй данғиллама бўлди. Ш. 
Холмирзаев, Бодом қишда гуллади. 


ДАНҒИЛЛАМОҚ Данғ-дунғ овоз чи- 
қармоқ, данғир-дунғур қилмоқ. Дахмазали 
деворий coam икки марта данғиллади. А. 
Қаҳҳор, Таниш башаралар. От чопса, дан- 
ғиллар тоғнинг дараси, Кутулмоқлик бан- 
дининг муддаоси. «Эрали ва Шерали». 

ДАНҒИР-ДУНҒУР айн. данғ-дунғ. 
Олдиндаги нортуя бўйнига осилган қўнғироқ 
данғир-дунғур чалиниб борар эди. Ғ. Ғулом, 
Шум бола. ..аллақаёқдан данғир-дунғур 
чилдирма чалиишб келиб қолишди. Р. Раҳ- 
монов, Чакалакзордаги шарпа. 

ДАОСИЗМ [хшп. «дао» — қонун, тамо- 
йил] Қадимги Хитойда кенг тарқалган илғор 
фалсафий қарашлар тизими; шу фалсафадан 
келиб чиққан динлардан бири. 

ДАПҚИР-ДАПҚИР шв. Тез-тез, ора-ора- 
да, вақт ўтказмай. Ҳаялламай, дапқир-дапқир 
келиб тур, болам. К. Яшин, Пьесалар. 

ДАРА [ф. ь^л — тоғ оралиғидаги йўл; жар- 
лик] Икки тоғ оралиғидаги узун, нисбатан 
тор, чуқур жой; жарлик. От чопса, гумбурлар 
тоғнинг дараси. Ботирни ингратар найза 
яраси. «Алпомиш». Хотинларнинг кулгисидан 
Оғажон дараси жаранглаб кетди. Н. Сафа- 
ров, Танланган асарлар. Машина ўйдим-чуқур 
йўлаклардан ўтиб, энсиз дарага кириб борди. 
Э. Усмонов, Ёлқин. 

ДАРАЖА [а. 4_^. j j — босқич; мартаба, 
унвон; зина] 1 Иш-ҳаракат, хусусият ёки 
ҳолатнинг меъёри, чегарасини англатади; 
кўпинча аниқловчилар билан ишлатилади. 
Трактор қулоқни қоматга келтирадиган 
даражада тариллаб ишлайди. Э. Усмонов, 
Ёлқин. Одамлар уйни бошларига кўтарар 
даражада хандон ташлаб, қаттиқ кулдилар. 
С. Айний, Эсдаликлар. Отабек қизиқ ҳолат- 
да қолди, бир турли титраб кетди, кўзлари 
қинидан чиқар даражага етди. А. Қодирий, 
Ўтган кунлар. Томоғи қирилар даражага emdu. 
«Шарқ юлдузи». Улар [суратлар] орасида 
мукаммал даражага етганлари ҳам оз эмас. 
М. Хайруллаев, Тилла маржон. Унинг хоти- 
раси ҳайратда қоларли даражада бой ва 
тиниқ эди. Газетадан. Дарсларнинг осон- 
қийинлик даражасини ўқувчининг ўзи аниқ- 
лагани яхши. «Фан ва турмуш». Боланинг 
йиғиси бу мотамсаро муҳитда юракларни 
тилка-пора қиларли даражада аянчли эди. Ф. 
Мусажонов, Ҳиммат. Унга шу даражада пул 
ваъда этилган эдики, бу пулга уч арава сотиб 
олиш мумкин эди. Мирмуҳсин, Меъмор. 




2 Тадрижий ёки нисбий тараққиёт, 
ривожланиш поғонаси; савия, юксаклик 
ўлчами. Билим даражаси. Турмуш даражаси. 
Техникани ҳозирги замон талаблари дара- 
жасига кўтармоқ. н Бўш вақт ишлаб чиқа- 
риш кучларининг тараққиёт даражасига 
боғлиқ бўлиб, ўзи бу тараққиётнинг бевосита 
натижаси ҳисобланади. «Фан ва турмуш». 
Фан ва техника, саноат шу даражада тез 
тараққий этяптики, уни товуш эмас, 
ёруғлик тезлиги билангина қиёслаш мумкин. 
Газетадан. 

3 эск. Мансаб поғонаси, рутба, мартаба. 
Анвар бош муншийлик даражасини олгандан 
кейин, махдум илгариги “сиёсат ”ни давом 
эттириш ва эттирмаслик тўғрисида икки- 
ланиб қолди. А. Қодирий, Меҳробдан чаён. 
Зарбоф тўн кийган, белига тилла камар 
боғлаган серсоқол эшикоға биринчи вазир 
даражасидаги катта бек эди. П. Қодиров, 
Юлдузли тунлар. 

4 Илм-фан соҳасидаги ишлари учун 
маълум қоидалар ва талаблар асосида бери- 
ладиган илмий унвон. Илмий даража. Фан 
номзоди даражаси. Фан доктори даражаси. 
н Илмий кенгаш кашфиётимни кўриб чи- 
қиб, яхиш баҳолабди ва менга медицина фан- 
лари доктори даражасини беришга қарор 
қилибди. X. Тўхтабоев, Ширин қовунлар 
мамлакати. Шу куни Умиднинг қишлоқ хў- 
жалик фанлари номзоди даражасини олиши 
учун берилган яширин овоз натижаси эълон 
қилинди. Мирмуҳсин, Умид. 

5 Ўз ихтисоси бўйича эришилган малака 
поғонаси. Ўрта даражадаги тиббиёт ходим- 
лари. Бешинчи даражали пайвандчи. 

6 Жамиятда, ҳаётда, кишилар ўртасида 
тутган ўрин, мартаба, эътибор. Даража- 
лари баланд бўлсин! (дуо, яхши тилак). н 
Ҳар ким ўз даражасига кўра ҳар вақт ўти- 
радиган ўрнида қарор топди. Ойбек, Навоий. 
Ҳовли юзига тўшалган шолча ва кигизларда 
иккинчи даражадаги одамлар ўтириши ке- 
рак эди. П. Турсун, Ўқитувчи. Уўтирганлар 
билан уларнинг амал ва даражаларига қа- 
раб, қуюқ-суюқ кўришиб чиқди. С. Аҳмад, 
Қадрдон далалар. 

7 Сира, карра, бор, марта. Ўтиришди- 
лар, фотиҳадан сўнг яна бир даража аҳвол 
сўрашилди. А. Қодирий, Меҳробдан чаён. 
Даҳшати юз даража ортган ҳолда Кумушни 
кўтариб олиб, ичкарига кирди. А. Қодирий, 


Ўтган кунлар. Онасининг лутф қилиб айтган 
сўзлари Бобурнинг ҳужрадан олган завқини 
яна бир даража оширди. П. Қодиров, Юл- 
дузли тунлар. 

8 Бир оз, озгина, андак. Ҳожи шу жа- 
вобдан кейин ўғлидан бир даража қаноат- 
ланди. А. Қодирий, Ўтган кунлар. Биз юқорида 
ёш Хушрўй билан ўқувчини бир даражада 
таништирган эдик. А. Қодирий, Ўтган кун- 
лар. Анвар.. яхшигина форсихон ва бир дара- 
жада араб тилига ошна эди. А. Қодирий, 
Меҳробдан чаён. 

9 мат. Бурчак ва айлана ёйининг ўлчов 
бирлиги; тўғри бурчакнинг 90 дан бир ёки 
доиранинг 360 дан бир бўлаги; градус. 70 
даражали бурчак. 

10 физ. Термометр, барометр ва ш. к. 
ўлчов асбоблари шкаласидаги чизиқлар ва 
рақамлар билан белгиланган бўлимлар 
ҳамда шу бўлимлар ифодалайдиган ҳарорат 
миқдори. Сув 100 даражада қайнайди. Бугун 
совуқ 20 даражага етган. Касалнинг исит- 
маси 38 даражадан ошибди. н Ҳарорат ҳозир 
қирқ даражадан тушяпти. Н. Сафаров, 
Оловли излар. Умуман бактерия.. 160-180 
даража иссиққа чидайди. «Фан ва турмуш». 

11 мат. Тенг кўпайтувчиларнинг кў- 
пайтмаси, бир соннинг ўзини ўзига кўпай- 
тиришдан олинган натижа. Ўннинг иккинчи 
даражаси юз. 

12 тлш. Белги-хусусиятнинг ортиқ- 
камлигини ифодаловчи грамматик катего- 
рия, шакл. Сифат даражалари. Озайтирма 
даража. н “Даража категорияси ” мақола- 
часида сифат даражалари бош даража, 
орттирма даража, озайтирма даража, деб 
учга бўлинади. «ЎТА». 

ДАРАЖА-БАДАРАЖА рвш. Тадрижий 
равигцца, бир даражадан иккинчи даражага 
кўтарилиб, аста-секин. Улар [ухлаган меҳ- 
монлар] бир-бирлари билан ўчакишгандай, 
хурракни даража-бадаража оширишга тири- 
шардилар. Ойбек, Танланган асарлар. 

ДАРАЖАЛАМОҚ Даражаларга бўлмоқ, 
даражаларга ажратмоқ. Термометрни дара- 
жаламоқ. 

ДАРАЖАЛИ 1 Маълум миқцордаги гра- 
дусга эга бўлган; градусли. Қирқ даражали 
иссиқ. н Саҳро ёнмоқда, 42 даражали иссиқ. 
Барча нарса тинчиб қолган. Газетадан. 

2 Бирор даражага эга бўлган, эришган, 
бирор даража олган. Биринчи даражали 




шофёр. Даражали олим. Иккинчи даражали 
«Соғлом авлод учун» ордени. н Биринчи дар- 
возанинг икки биқинида турувчи қоровул 
йигитлар Ўрданинг улуғ даражали бекларини 
таъзим билан узатар эдилар. А. Қодирий, 
Меҳробдан чаён. Ҳишлоқ хўжалик кўргаз- 
масидан “Олтин медалъ” ҳамда биринчи да- 
ражали диплом билан келди. С. Аҳмад, Уфқ. 

3 тиб. Хавфлилик даражаси жиҳатидан 
маълум ўрин олган. Биринчи даражали куйиш. 

4 Маълум аҳамиятга эга бўлган (аниқлаб 
келувчи сўзлар билан). Иккинчи даражали 
ишлар. н Толанинг сифатини яхшилашни ўз 
олдимизга биринчи даражали вазифа қилиб 
қўйганмиз. Газетадан. Кичкинагина, кўримсиз 
дўкон очиб, бошқа, паст даражали патент 
олди. А. Қаҳҳор, Сароб. 

Иккинчи даражали бўлаклар тлш. Гап- 
нинг бош бўлакларидан бошқа бўлаклари. 

ДАРАЖАМА-ДАРАЖА с.т. Даража- 
бадаража. Унинг мансаби даражама-даража 
оишбборди. н ..бундан кейин валентликнинг.. 
бошқатдан даражама-даража еттигача 
ошгач, яна нолга қадар тушиб қолганини 
кўрамиз. “Кимё” дарслиги. 

ДАРАК [а. — чуқурлик; хабар, 

огоҳлик] 1 Бирор ердан, бирор кимса, нарса 
ҳақида олинган хабар, маълумот. Дарак 
қилмоқ. Дарак келмоқ. н Исмоилдан ҳамон 
дарак йўқ эди. «Ёшлик». Ҳоронғи тушди 
ҳамки, Отахўжа акадан дарак бўлмади, 
Зумрад опа хавотир ола бошлади. С. Юнусов, 
Кутилмаган хазина. Ғунча очган сўлим нав- 
баҳор Кутганимдан келтирди дарак. Мир- 
темир, Асарлар. 

Дарак бермоқ Билдирмоқ, огоҳ қилмоқ. 
Тўғри, айрим далалар борки, кўнгилни ғаш 
қилади, хавф-хатардан дарак беради. Ой- 
бек, О. в. шабадалар. Дарак солмоқ Хабарини 
билиш, маълумот олиш учун ҳар тарафга 
хабар тарқатмоқ; суриштирмоқ. Дарак (ёки 
дарагини) топмоқ Бирор нарса, ҳодиса тўғ- 
рисида хабар, маълумот эшитмоқ. Отам шу 
куни.. хурсанд эди. Марғилонлик ҳожилардан 
дарак топибди. М. Исмоилий, Фарғона т.о. 
Отамнинг дарагин топмай, Соқибулбул ғамга 
тўлди. «Маликаи айёр». 

2 Бирор нарса ёки хусусиятдан далолат 
берувчи нишона, белги. Ёшлик —ҳаёт, кела- 
жак. Ёишик — қудратдан дарак. Ё. Мирзо. Оқ 
булутлар ферузаланган самода енгил сузади. 
Кузнинг дараги, деймиз буни. Газетадан. 


Дарак гап тлш. Хабар мазмунини бил- 
дирадиган гап. Хабар, дарак мазмунини 
билдирадиган гап дарак гап деб аталади. 
«Ўзбек тили дарслиги». 

ДАРАКЛАМОҚ Дарагини суриштирмоқ, 
дарак солиб қидирмоқ, ахтармоқ. Дарак- 
ламаган жойим қолмади. Бир ёқда онаси 
“боламни топ!” деб еган-ичганимни ичимга 
туширмайди. Ойдин, Ҳазил эмиш. Аваз 
Матпанони дараклаб, саҳар ҳужрасига борди. 
С. Сиёев, Аваз. Эрталаб Соҳибанинг кетиб 
қолганлигини эшитдим, дараклашга боти- 
нолмадим. «Ёшлик». 

ДАРАКНОМА [дарак + нома] кам қўлл. 
Ёзма хабар, ёзма маълумот. Бундай да- 
ракномалар кундалик топшириқларнинг ба- 
жарилмай қолиш сабабларини ўз вақтида 
аниқлашга кўмаклашади. Газетадан. 

ДАРАКСИЗ рвш. Дарак бермай, хат- 
хабар қилмай, бедарак. Дараксиз йўқолмоқ. 
Дараксиз кетмоқ. н [Ҳасанали] Ухламай 
кутиб ўтирди. Аммо у [Отабек] тунги соат.. 
ўн иккида ҳам дараксиз эди. А. Қодирий, 
Ўтган кунлар. Бир хўроз қичқириғи ўтганига 
талай вақт бўлса ҳам, ҳамон Раъно дараксиз. 
А. Қодирий, Меҳробдан чаён. 

ДАРАКЧИ 1 Дарак, хабар олиб келувчи 
ёки етказувчи; огоҳ этувчи. Ҳалдирғоч — 
баҳор даракчиси. н Бойчечак — баҳор дарак- 
чиларидан бири. Газетадан. Бу кулгусида заҳар 
бор эди, ёмон бир нарсанинг даракчиси эди. 
«Ёшлик». 

2 тар. Айғоқчи, жосус; агент. Даракчининг 
айтишича, Искандар аскарларининг бир қис- 
мини Сўғдияда қолдириб, ўзи қишлаш учун 
Зариаспга [Балх яқинидаги шаҳар] жўнаб 
кетибди. М. Осим, Аждодларимиз қиссаси. 

ДАРАНГЛАМОҚ Даранглаган овоз чи- 
қармоқ, бермоқ. Девордаги осма соат даранг- 
лаб, тўққиз марта занг урди. «Ёшлик». 
Тунука том даранглаб кетди. Ў. Ҳошимов, 
Қалбингга қулоқ сол. Челак қумга тушиб, 
енгил даранглаб, юмалаб кетди. К. Яшин, 
Ҳамза. 

ДАРАНҒ-ДУРУНҒ тақл. с. 1 Металл 
нарсалар урилганда ёки торли асбоблар 
бетартиб чалинганда чиқадиган овоз. Энг 
сўнгги нортуянинг бўйнига осилган катта 
қўнғироқнинг даранғ-дурунғи Чингизхон элчи- 
ларининг етиб келганини ҳаммага эълон 
қилгудай бўлди. М. Осим, Ўтрор. Жанубдан, 
Ҳарши томондан Бухорога туя карвонлари 




қўнғироғини даранғ-дурунғ чалиб, қатор ти- 
зилиб ўта бошлади. Мирмуҳсин, Меъмор. 
Саломхонада чилдирманинг гижбанги авжга 
чиқди, дутор ва сеторларнинг даранғ-дурунғи, 
раққосаларнинг шўх кулгиси янгради. О. Ёқу- 
бов, Кўҳна дунё. 

2 кўчма Ортиқ даражада шов-шув, овоза, 
дабдаба. Даранғ-дурунғ тўй. н Дастлабки 
йили [тўй] жудаям камайиб кетди. Бўлган- 
ларида ҳам ортиқча даранғ-дурунғ бўлмади. 
Р. Файзий, Ҳазрати инсон. 

ДАРАНҒЛАГАН 1 Даранғ-дурунғ овозга 
эга бўлган. 

2 Ҳашаматли, данғиллама. Даранғлаган уй. 

3 кўчма Дабдабали, овозали. Мен da- 
ранғлаган номимга яраша иш кўрсатганим 
йўқ ҳали. Ойбек, О.в.шабадалар. 

ДАРАНҒЛАМОҚ айн. дарангламоқ. 
Бутхона қўнғироғи кечки ибодатга чақириб, 
оғир ва узун даранғлади. А. Қаҳҳор, Томо- 
шабоғ. Деворий соат даранғлаб, ўн бирга 
жом урганда, Саидий ўрнидан турди. А. Қаҳ- 
ҳор, Сароб. 

ДАРАХТ [ф. ч jj — дарахт, ниҳол; бута] 
Тана қўйиб, шох ва новдалар чиқариб, 
томир отиб ўсадиган кўп йиллик ўсимлик. 
Мевали дарахт. Мевасиз дарахт. Олма да- 
рахти. н Дарахт шохларида илиқ томчи- 
лардан сесканиб уйғонган гўдак куртаклар 
табассум қилади. Ў. Ҳошимов, Қалбингга 
қулоқ сол. Деворлар бўйлаб ҳар хил мевали 
дарахтлар: шафтоли, олма, нок, олуча, жий- 
да. Ойбек, Танланган асарлар. Бодом дарах- 
ти ер танламайди: тошлоқ, қумлоқ жойларда 
ҳам бемалол ўсаверади. Газетадан. 

ДАРАХТЗОР [ф. Дарахтлар 

билан банд ер, майдон. Режасиз дарахтзор 
— чангалзор. Мақол. н Тегирмонни кўмиб 
ётган дарахтзор пастда худди самоварнинг 
саҳнидаги гулзорга ўхшар эди. А. Қаҳҳор, 
Асарлар. Қайинзор икки йўлнинг ўртасида 
бўлиб, теварак-атрофдаги дарахтзорлардан 
анчагина баландликда эди. И. Раҳим, Чин 
муҳаббат. 

ДАРАХТЗОРЛИК Дарахтлар кўп ер; 
дарахтзор. 

ДАРАХТСИМОН Дарахтга ўхшаган, да- 
рахтга ўхшаб тармоқланган. Дарахтсимон 
ўсимта. н Тармоқланиб кетувчи ўсимталар 
дарахтсимон ўсимта.. деб аталади. Газетадан. 
Каштан — қора қайиндошлар оиласига ман- 
суб дарахтсимон ўсимлик. «Фан ва турмуш». 


ДАРБАДАР [ф. j-ijjj — эшикдан эшик- 
ка: уй-жойсиз; дайди] 1 Муҳтожлик туфай- 
ли эшикма-эшик юрувчи; (мажбурият 
орқасида ёки жаҳонгашталик мақсади би- 
лан) ўзга элларда ғурбатда кезувчи; овора, 
сарсону саргардон. Дарбадар одам. Дарба- 
dap кезмоқ (юрмоқ). н Ахир, полвон шу одам 
касридан неча йил дарбадар кезди. С. Аҳмад, 
Қадрдон далалар. Унинг офтоб ва шамолдан 
қорайган юзи дарбадар ҳаёт кечирганидан 
далолат бериб туради. М. Осим, Карвон 
йўлларида. 

2 кўчма Бетартиб ҳаракат қилувчи; 
беқарор. О, сен, дарбадар дарё, Бунчалар ваз- 
минсану бунчалар қув, ўжарсан! А. Орипов. 

ДАРБАДАРЛИК 1 Эшикма-эшик 
юришлик, дайдилик; саёқлик. Шу дарба- 
дарлик бир ерга олиб боради. Ш. Холмирзаев, 
Қил кўприк. 

2 Мажбуран ўзга элларда кезишлик, 
сарсон-саргардонлик; мусофирлик ҳаёти. Сиз 
Дилдорни бахтсиз қилдингиз, мени дарба- 
дарликка мажбур қилдингиз. С. Аҳмад, Уфқ. 
Шоир қайтар эди дарбадарликдан, Усти- 
боши юпун, яланғоч эди. X. Даврон, Тўма- 
риснинг кўзлари. У йигитлигини дарба- 
дарликда ўтказиб, Андижондан Бухорогача 
пиёда кезган, тарашадай қотма Юсвали чол 
эди. П. Турсун, Ўқитувчи. 

ДАРБАНД [ф. ja — эшик; дара + — 

берк, мустаҳкам] Табиий тўсиқ, ғов; тоғ 
орасидаги ўтиш қийин бўлган тор йўл. 
Кўрарсан, жонивор, сонсиз парини, Неча 
баланд дарбанд тоғлардан ошиб. «Муродхон». 
Ирғитиб неча дарбандни, Бедовларни ярқил- 
латди. «Эрали ва Шерали». 

ДАРБОЗ айн. дорбоз. Элмурод станица 
четидаги бир тегирмон сув оқадиган ариққа 
ташланган икки ходачадан дарбозлардек 
енгиллик билан ўтди. Шуҳрат, Шинелли 
йиллар. 

ДАРБОЗА айн. дарвоза. Филбонга ошна 
бўлсанг, Дарбозангни катта қил. Мақол. н 
Бир вақтда ҳалиги Ҳотам тўра дарбоза 
орқасига келиб, ”ким“деди. А. Қодирий, Ўт- 
ган кунлар. 

ДАРБОЗАБОН айн. дарвозабон. Ҳой 

Ҳусайнбек, дарбозабонларга югур, ҳозир тур- 
синлар. А. Қодирий, Ўтган кунлар. 

ДАРБОЗАБЕГИ айн. дарвозабеги. Дар- 
бозабеги югуриб, қўрғон деворига чиқди. А. 
Қодирий, Ўтган кунлар. 




ДАРБОЗИЙ [ф. ^ jLj j] Халқ меъморчи- 
лигида хона шифтини тўртбурчак ва кўп- 
бурчакли кесик пирамида шаклида ясаш- 
нинг бир тури. 

ДАРБОН [ф. 6 Ljj — эшик, дарвозани 
кузатиб турувчи, дарвозабон] 1 тар. Қалъа, 
сарой дарвозасини кузатиб турувчи, дарвоза 
қоровули; дарвоза посбони. Арк дарвозаси 
олдида амир дарбонлари, зарбоф тўнли 
қушбеги ва бошқалар саф тортиб турар- 
дилар. С. Кароматов, Бир томчи қон. Дарбон- 
нинг чеҳраси ёришди ва дарҳол эшикни очиб 
берди. Газетадан. 

2 Бадавлат хонадонларда, айрим муас- 
сасаларда эшик олдида турувчи шахс; дар- 
воза қоровули; швейцар. Ресторан эшиги 
ёнидаги серсоқол дарбон чол унга писандсиз 
назар ташлади. Ҳ. Темиров, Хиёбондаги 
одам. 

ДАРБОР [ф. jLijj — подшоҳ саройи, дар- 
гоҳи] 1 тар. эск. Хон ва беклар саройи; боргоҳ. 
..солиқчиларнинг барчаси хурсанд бўлиб, 
карвонбошини дарбордан иззат ва ҳурматлар 
билан узатдилар. С. Айний, Қуллар. 

2 кўчма Олий даргоҳ. Мактаб — у фан 
ўчоғи, кўп азиз дарбор, Биз илмнинг қалъасин 
олмоққа келдик. М. Шайхзода, Чорак аср 
девони. 

ДАРВЕШ, дарвиш [ф. <jij j j j ~ қаш- 
шоқ, гадо] 1 дин. Тарки дунё қилган, гўша- 
нишинликка берилган одам; суфий. Дамашқ 
шаҳрида бир карвонсаройнинг дарвозахо- 
насида сочлари оқарган баланд бўйли бир 
дарвеш ўтирар эди. М. Осим, Аждодларимиз 
қиссаси. Балки бирор бобом шаҳаншоҳўтган, 
Балки вужудимда дарвеш қони бор. А. Ори- 
пов, Йиллар армони. Ҳув тортади хона- 
қоҳнинг дарвеши. «Ҳасанхон». 

2 кўчма Ҳеч нарсаси йўқ, қашшоқ, гадо. 
Зеро, халқ шундай бир дарёйи азимки, у 
тошса, унинг мавжидан на шоҳнинг қасри, 
на дарвешнинг кулбаси қолур. Ойбек, Навоий. 
Кўз очиб юмгунча, дарвешнинг олдида анча- 
гина танга йиғилди. «Ёшлик». 

3 кўчма Ҳеч нарса билан иши йўқ, 
ўтакетган содда ва сипо одам. Шоир қизиқ 
халқ-да, ҳақиқий дарвеш бўлади. Шукрулло, 
Сайланма. 

ДАРВЕШВАШ айн. дарвешсифат, 

дарвешнамо. У.. чиндан ҳам дарвешваш одам 
эди. Ў. Ҳошимов, Навбаҳор. 

ДАРВЕШЛИК Дарвеш ҳолатида бўлиш. 


ДАРВЕШНАМО [ф. L .7. j jjj — дарвеш- 
га ўхшаш] Дарвешларга ўхшаган, дарвеш- 
ларча иш тутувчи; дарвешсифат. Дарвешнамо 
киши. н Эшикда қари фаррош ҳожи Солиҳ 
пайдо бўлди. У дарвешнамо, камтарин, хаёл- 
чан киши эди. Ойбек, Навоий. 

ДАРВЕШНАМОЛИК Дарвешларга хос 
ҳаракатга, хусусиятга эгалик. Собирнинг 
кўринишида қандайдир дарвешнамолик, 
муқаддаслик борга ўхшарди. Ф. Мусажонов, 
Ҳиммат. 

ДАРВЕШОНА [ф. «JiLLj jjj — дарвешлар- 
ча] 1 сфт. Дарвешларга хос бўлган, дар- 
вешларникига ўхшаган; дарвешларча. Унинг 
бурушқоқ маҳсисидан боимаб оддий салласига 
қадар дарвешона эди. Ойбек, Навоий. Ғари- 
бий дунё ишларидан қўл ювиб, Самарқандда 
дарвешона умр кечирарди. М. Осим, Карвон 
йўлларида. 

2 от этн. Кўпинча баҳор фаслида қиш- 
лоқларда ва шаҳар маҳаллаларида айни 
ҳудудлар аҳолисидан тўпланган пул ёки 
озиқ-овқат ҳисобига ўтказиладиган хайрия 
маросими. 

ДАРВЕШСИФАТ [дарвеш + сифат] 
Дарвешларга ўхшаш, дарвештабиат. Дар- 
вешсифат одам. н ..у табиатан дарвеш- 
сифат эди. Ойбек, Навоий. 

ДАРВЕШТАБИАТ айн. дарвешсифат. 
Улар: «Бу дарвеиипабиат киши экан ”, — деб 
менга жавоб берди. «Ойсулув». 

ДАРВИНИЗМ Жонли табиатнинг тари- 
хий ривожланиши, ҳайвонот турлари ва 
ўсимликлар организмларининг табиий тан- 
ланиш йўли билан пайдо бўлиши ҳақидаги 
инглиз олими Ч. Дарвин таълимоти. Дар- 
винизм — органик оламнинг тараққиёт қо- 
нуниятини ифодалайди. «Фан ва турмуш». 

ДАРВОЗ айн. дорбоз. Улар.. ерда ётган 
Георгийнинг икки оёғи устига қоринларини 
қўйиб, дарвоз ўйнашади. Р. Файзий, Сен етим 
эмассан. 

ДАРВОЗА [ф. ojljjj — икки табақали 
катта эшик] 1 Шаҳар, қўрғон, қалъа, ҳовли 
ва ш.к. га кириладиган икки табақали катта 
эшик, қопқа. Тахта дарвоза. Темир дарвоза. 
н Дарвозанинг бир табақаси очиқ эди. 
Ойбек, Танланган асарлар. Тонгда, қалъа 
дарвозалари очилган ҳамон Аваз йўлга тушди. 
С. Сиёев, Ёруғлик. Кун чошгоҳга яқин Отабек 
сарой дарвозасидан чиқди. А. Қодирий, Ўтган 
кунлар. 




Шаҳар дарвозаси 1) тар. атрофи мус- 
таҳкам қилиб ўралган шаҳар қопқаси. У 
Хивага бориб етгунча, шаҳар дарвозаси ҳам 
беркилиб қолган. Ойдин, Гулсанам. Қип- 
чоқлар бизнинг томондан отилган милтиқ 
ўқларига чидолмай, Самарқанд дарвозасини 
ташлаб, Камолон дарвозасига юзландилар. 
А. Қодирий, Ўтган кунлар; 2) шаҳарнинг 
ана шундай қопқасига ёпишган, ёндош 
маҳалла ёки маҳаллалар. 

2 Каналларда сувни тўсиш ёки қўйиб 
юбориш учун ишланган махсус қурилма; 
қопқа. Қани, канал дарвозасини очиб юбор. 

3 спрт. Футбол, хоккей ва ш.к. ўйин- 
ларда майдоннинг рақиб йўллаган тўпни 
(шайбани) киритмаслик учун ҳимоя қи- 
линадиган чекли қисми. Пахтакорчилар 
рақиб дарвозасига учта тўп киритдилар. 
Газетадан. “Динамо” хоккейчилари рақиб 
дарвозасига бешта шайба уриб, ғалабага 
эришдилар. Газетадан. 

4 кўчма Имконият. Бир дарвоза бекилса, 
Минг дарвоза очилади. «Халқ дурдоналари». 

5 кўчма Сезги, сеза олиш имкони. Ҳислар 
учун яралмиш етти дарвоза. У. Исмоилов, 
Сайланма. 

6 кўчма Бошланиш, эришиш, етишиш 
йўли. Гўзаллик дарвозасининг йўли — лато- 
фатда. Газетадан. Бобомнинг бу сўзлари менга 
ажойиботлар оламининг дарвозасини кўр- 
сатиб, калитини яшириб қўйгандек туюлди. 
С. Кароматов, Бир томчи қон. 

Бахт дарвозаси Бахт йўли, бахтга эри- 
шиш имконияти. У сени севмайди. Бахтинг 
очилишига овора бўлма, бу уйда сенга бахт 
дарвозаси берк. И. Раҳим, Ихлос. Билим 
дарвозаси Билим олиш йўли, билим ўчоғи. 
Мактаб — билим дарвозаси, яъни фақат 
билим олиш йўлини кўрсатиб беради, холос. 
П. Турсун, Ўқитувчи. Дарвозаси кенг (ёки 
очиқ) одам Меҳмондўст одам. Эй Ҳабибий, 
ёру дўстларга очиқ дарвозамиз. Халқпар- 
вар, бағри кенг, ҳимматда беандозамиз. 
Ҳабибий. Ҳимматли бўл, очиқ бўлсин дарво- 
занг, Илмингни соч, чиқсин баланд овозанг. 
Ҳабибий. 

ДАРВОЗАБЕГИ тар. Шаҳар дарвоза- 
ларини назорат қилиб, идора этувчи ман- 
сабдор. Азизбек, қаршисида қўл боғлаб турган 
дарвозабегига бақирди: -Нега қараб турасан, 
дарвоза устига чиқ, ким экан у ит! А. Қоди- 
рий, Ўтган кунлар. 


ДАРВОЗАБОН [дарвоза + ф. — қа- 
ровчи] 1 тар. Шаҳар ёки хон саройи дар- 
возасининг қоровули ёки соқчиси. Ҳирот 
дарвозаларига дарвозабонлардан ташқари 
яна отлиқ сарбозлар қўйди. Мирмуҳсин, 
Меъмор. Дарвозабон бекни таниб, қўл қо- 
вуштирди. А. Қодирий, Ўтган кунлар. 

2 cnpm. Дарвозани ҳимоя қилувчи ўйинчи. 
Дарвозабонни алдаб ўтиб, тўпни дарвозага 
киритмоқ. 

ДАРВОЗАБОНЛИК cnpm. Дарвозани 
ҳимоя қилувчи ўйинчи вазифасини бажа- 
риш. Бир вақтлар Мансур ҳам ўртоқлари 
билан шу майдонда футбол ўйнар.. дар- 
возабонлик қилар эди. Ў. Ҳошимов, Қал- 
бингга қулоқ сол. 

ДАРВОЗАХОНА [дарвоза + хона] Ҳовли 
дарвозасига ёпишган ёки унинг тепасига 
қурилган усти ёпиқ жой. Мингбоши дар- 
возахонада ҳовучларини бир-бирига ишқаб, у 
ёқ-бу ёққа юра бошлади. М. Исмоилий, 
Фарғона т.о. Бўри ака машинани асфальт 
ётқизилган дарвозахонага ҳайдаб кирди. С. 
Нуров, Нарвон. 

ДАРВОҚЕ [ф. — ҳақиқатан, дар- 

ҳақиқат] рвш. 1 Ҳақиқатан, чиндан, чиндан 
ҳам. Дарвоқе қишлоқ ҳаётида катта ўз- 
гаришлар қилишга пайт келмадими? П. 
Турсун, Ўқитувчи. Дарвоқе бул мулоҳаза 
dypycm чиқди. А. Қодирий, Ғирвонлик 
Маллавой. 

2 крш с. взф. Айтмоқчи, айтгандай. -Ҳа, 
дарвоқе, — деди Қудрат, бир нарса эсига 
тушгандай. М. Исмоилий, Фарғона т.о. [Бой 
Ғофирга:] Дарвоқе, Ғофир, келинга айт, 
хизмат-пизмат қилиб турсин. Ҳамза, Бой 
ила хизматчи. 

ДАРВОҚЕАН крш. с. айн. дарвоқе. Дар- 
воқеан, қозон қайнаб турмаса, мажлиснинг 
қизимаслигини бой афанди.. яхши билурлар. 
Ҳамза. Ҳа, дарвоқеан, Мулларўзи аълам сизга 
ҳеч нима дедими?Ҳ амза, Майсаранинг иши. 

ДАРГОҲ [ф. i>lSjj — эшик; эшик осто- 
наси] 1 Подшоҳ арки ва саройи; боргоҳ. 
Кампир Холчаойни подшоҳнинг даргоҳига 
олиб борибди. «Эртаклар». 

2 Уй-жой, ҳовли, маскан. Мана, Мулла- 
дўст! Сизга сабр қилинг десам, хафа бўласиз. 
Бизнинг даргоҳимиздан ҳеч ким қуруқ қайт- 
майди. Ҳамза, Майсаранинг иши. 

3 Хонадон; оила. Ҳизим Гулнор шундай 
улуғ даргоҳга тушса ёмонми? Ойбек, Тан- 

ланган асарлар. Кейин ўқиёлмади: катта 
даргоҳ, бола-чақа, қозон-товоқ.. Ҳолиб кетди! 
А. Қаҳҳор, Асарлар. 

4 кўчма Хизмат, фаолият соҳаси, ўрни; 
ишхона. Маориф даргоҳи. н Эрта тонгдан 
қалблари пок, ўйлар, орзулари лим-лим 
қизлар, аёллар севимли даргоҳлари — Бухоро 
зардўзлик фабрикасига ошиқадилар. “Саодат”. 
Маълумки, ҳар бир олим илм даргоҳига ким- 
гадир эргашиб келади. «Фан ва турмуш». ,.ёш 
муаллифлар шеърият даргоҳига ўзларининг 
маълум бир услублари, овозлари билан кириб 
келяптилар. Газетадан. 

5 кўчма Нажот топиладиган, паноҳ бў- 
ладиган жой. Ер юзида шуҳратли, машҳур 
даргоҳ ўзингсан. Элу юртга қудратли, мангу 
паноҳ ўзингсан. Я. Қурбон. Кавказ, кимларга 
сен иқбол даргоҳи, Кавказ, кимларга сен 
қатағон диёр. А. Орипов, Йиллар армони. 
Тошкент катта шаҳар, даргоҳи кенг. Ў. 
Ҳошимов, Қалбингга қулоқ сол. 

6 дин. Сиғиниладиган муқаддас жой. Асқар 
ота.. иккала қўлини кўтарди: -Илоҳи омин!.. 
Худоё худовандо, шу ёшга кириб, даргоҳингдан 
ҳеч нарса сўраган эмас эдим. А. Қаҳҳор, 
Хотинлар. Даргоҳингга имоним билан бора- 
ётганимга гувоҳ бўл. «Ёшлик». 

Даргоҳида қабул қилсин ёки худо (ёки 
олло) ўз даргоҳида қабул қилсин Худо қабул 
этсин, ижобат қилсин. Xydo қизимнинг 
саҳарлари қилган дуосини даргоҳида қабул 
қилди. Дадаси, энди тузукман. А. Қаҳҳор, 
Асарлар. 

ДАРГУМОН [ф. (yLif jj — гумонли, шуб- 
ҳали] рвш. Гумонли, шубҳали, аниқмас; 
билиб бўлмайдиган. Бу гапларнинг амалга 
ошиши узоқ ва даргумон бўлса ҳам.. нима- 
дир келажакка умид туғдирди. П. Турсун, 
Ўқитувчи. Урушдан соғ қайтаманми, йўқми 
— буниси даргумон. И. Раҳим, Чин муҳаббат. 
-Бориши даргумон, — деди Абдуҳафиз.. Р. 
Файзий, Ҳазрати инсон. 

ДАРД I [Ф- aja — касаллик; озор, алам; 
руҳий азоб] 1 Жисмоний азоб; оғриқ, 
касаллик. Оғир дард. Дард кўрмоқ. Дардга 
чалинмоқ. Дардни яширсанг, иситмаси ошкора 
қилади. Мақол. Дард чекмаган дори қадрини 
билмас. Мақол. Танаси бошқа дард билмас. 
Мақол. н Кечга томон дард кучайиб кетди. 
А. Қодирий, Ўтган кунлар. Худои таоло ҳар 
бир дардга бир даво яратган. Ойбек, Тан- 
ланган асарлар. 


Дард кўрма ёки қўлинг дард кўрмасин 

Қўли гул ижрочига, ўз касбининг устасига 
яхшилик тилаб айтиладиган ибора. Бу насиба 
сизга. Сара буғдой. Қўлингиз дард кўрмасин, 
оға. С. Сиёев, Аваз. Дардини олмоқ «Ўрги- 
либ кетай, айланай, соғу саломат бўлинг» 
маъноларида. Дардингизни олай, бойваччам. 
Бу йил, ўзингизга маълум, об-ҳаво паст 
келиб, деҳқончиликдан барака қочди. К. 
Яшин, Ҳамза. 

2 кўчма Руҳий азоб, ғам-ғусса, алам- 
ҳасрат. Айрилиқ дарди. Дардида ёнмоқ 
(куймоқ). Дардини ичига ютмоқ. шш [Фотима 
домлага:] Менинг ҳеч жойим оғримайди, 
фақат ишқ дардим бор, уф! Ҳамза, Туҳмат- 
чилар жазоси. Ниҳоят, дардим юрагимдан 
тўлиб-тошиб, баъзи гапларни эримга айта 
бошладим. Ойбек, Танланган асарлар. Юра- 
гимнинг дардлари Ҳизил гулдай қатма-қат, 
алла. «Бойчечак». Мен кимга йиғлайман, 
дардимни ёриб. «Ширин билан Шакар». 

3 кўчма Кишининг борлиғини, бутун 
фикри-ёдини банд этган нарса, иш, таш- 
виш, орзу, хаёл ва ш.к. Унинг дарди — ўйин. 
Бирор нарса дардида юрмоқ. н Шоирлик бу 
— улкан дард. Шукрулло, Сайланма. Мирза- 
жон кўнглида шоирлик дарди билан туғилган 
бола. П. Турсун. Ўқитувчи. -Сиз нимани 
билардингиз, дардингиз пул, — деди Зумрад 
ойисига. Ойбек, Зумрад. Солиҳ Пўлатович 
шогирдларининг дардини яхши тушунарди. Ж. 
Абдуллахонов, Тўфон. Ҳадрдонингиз Юсуф- 
бек ҳожининг ўғли Отабек бир неча кунлардан 
бери бениҳоя бир дард билан оғрир эди. А. 
Қодирий, Ўтган кунлар. 

Дарди бедаво қ. бедаво. Дарди ичида 
Дардини айтай деса, тили қисиқ. Дард устига 
чипқон (чиққандек) Буниси етмагандай, 
устига устак. Бола беш ёшида қаттиқ касалга 
учраб, икки кўзи кўр бўлиб қолди. Дард устига 
чипқон чиққандек, кўп вақт ўтмай, у ота- 
онасидан ҳам жудо бўлди. Н. Ёқубов, Қалб 
кўзи билан. Шербекнинг юраги ғаш эди. Лекин 
тергов дард устига чипқон бўлиб чиқди. С. 
Анорбоев, Оқсой. Дард қолмоқ Ноилож 
қолмоқ, доғда қолмоқ. Бир оз ақлга ён бериб 
иш қилган киши ҳеч бир вақт дард қол- 
майдир. А. Қодирий, Ўтган кунлар. Кузда 
чуқур шудгор қилинган ер деҳқонни дард 
қолдирмайди. Газетадан. 

4 кўчма Фикру хаёл; армон, эзгу мақсад. 
Унинг [Алиевнинг] қалби ҳамиша халқ қу- 




воти, халқ дарди, халқ орзу-ҳислари билан 
ёниб, оловланиб туради. X. Ёдгоров, Ҳаёт 
тўлқинлари. Элбекнинг ҳам ўзига яраша 
дарди, севгиси, орзуси бор эди. Н. Фозилов, 
Дийдор. Дардинг мактаб очишгинами десам, 
ҳали бу ёқда гап катта экан-у! М. Исмои- 
лий, Фарғона т.о. 

5 кўчма Ишқ, муҳаббат. Лайли дардида 
чўл кезиб юрган Мажнуннинг изтиробларига 
ёз ҳолати мутаносиб эди. Газетадан. Зевархон 
Маликаи Ҳуббоннинг дардида юрган эди. 
«Баҳром ва Гуландом». 

ДАРД II [ф. j jj] Койиш сўзи. Али десанг, 
бали дейди, ўл десанг, дард дейди. н Баҳ- 
рининг ранги бўзариб, қўлидан пичоқ тушиб 
кетди. -Нима бўлди, опажон? -Дард!А. Қаҳ- 
ҳор, Хотинлар. ..Энди ҳақимни ҳеч кимга 
бермайман. “Дард!” деса, “ўл!”деб тура бера- 
ман. П. Турсун, Ўқитувчи. 

ДАРД-АЛАМ Қайғу-ҳасрат ва улар 
қолдирган асорат, таъсир. Бечора канизлар 
дард-аламларини ўйин-кулги билан чиқарар, 
ғамларини шу билан ёзардилар. Ж. Шарипов, 
Хоразм. Яқиндаги дард-аламларни эслади. 
Хомушланди. Ш. Холмирзаев, Бодом қишда 
гуллади. 

ДАРДАРАК Дариллаб овоз чиқариши 
учун варракнинг эгма чўпи ичига ёпиш- 
тирилган қоғоз. Шабада варракнинг дарда- 
рагидан чиқаётган овозни олиб келади. Р. 
Файзий, Ҳазрати инсон. Менинг ташвишим- 
ни варрак қилсам, сизларники унга дардарак 
ҳам бўлолмайди. «Муштум». 

ДАРДДОШ [ф. — ҳамдард] Би- 

ровнинг дардига шерик бўлувчи; ҳамдард, 
сирдош. Навоий минбарда туриб, бир туйғу, 
бир ҳаяжон билан жим қотган халққа дард- 
дош кўзларини югуртириб чиқди. Ойбек, 
Навоий. Менинг дардим-дарддоишм, илин- 
жим, кўнгил тинчим.. сиз-ку! Миртемир, 
Асарлар. 

ДАРДДОШЛИК Кимсанинг ғаму қай- 
ғусига шерик бўлишлик. Аҳмад Ҳусайн қизни 
чуқур диққат билан тинглади, юраги унинг 
ғами билан тўлди ва қиз отасининг қамалиш 
сабабини дарддошлик билан сўради. Ойбек, 
Нур қидириб. 

ДАРДИ-ДУНЁ: дарди-дунёси қоронғи- 
лашмоқ (ёки қоронғи бўлмоқ) Дунёдан, 
ҳамма нарсадан воз кечгудай хафа бўлмоқ; 
руҳий тушкунликка тушмоқ. Дарди-дунёси 
қоронғи бўлиб, тарвузи қўлтиғидан тушган 


йигит [Олимжон] қишлоқдан бош олиб кет- 
моқчи бўлиб юрганда, яна [раис Солижон] 
жонига ора кирди. Ҳ. Назир, Қанотлар. [Зуҳ- 
ранинг] Дарди-дунёси шундай қоронғи эдики, 
кулги ҳам ёқмасди. Р. Файзий, Балли, она 
қизим. ..унинг бу таклифи дарди-дунёси 
қоронғи бўлиб юрган Пўлатга ёқинқирамади. 
Ш. Рашидов, Қудратли тўлқин. 

ДАРДИСАК [ф. Л..|3_)з] Сактакасаллиги. 
Буви Ҳилолнинг дардисак касали бор экан. 
«Гўрўғли». 

ДАРДИСАР [ф. j^jjj — бош оғриғи] 1 
Ортиқча ташвиш, дахмаза; бош оғриқ. 
Кийимларни чамадонга бир амаллаб сиғдир- 
ди-ю, оқ кийимлар дардисар бўлди. Л. То- 
жиева, Меҳрим сизга, одамлар. Тағин, бу 
қиз менга дардисар бўлар экан, деб хаво- 
тирланманг, ўз кучим билан имтиҳон бера- 
ман. М. Қориев, Ойдин кечалар. 

2 Бош қотирадиган, машаққатли иш. Аҳ- 
мад Ҳусайн адабиётни мақтаб кетди: -Ор- 
зуларим бор, журналист бўлишни истайман, 
— деди, — лекин дардисар тирикчилик тўс- 
қин. Ойбек, Нур қидириб. У ҳар куни бир 
дардисар ишни ўйлаб чиқаради. Ойбек, О. в. 
шабадалар. 

ДАРДИҲОЛ [дард + ҳол] Аҳволни баён 
қилиш; шикоят, норозилик. Ҳаққуловнинг 
дардиҳол қилгани одамлар орқали қўшилиб- 
чатилиб, Нусратбекнинг қулоғига етди. С. 
Нуров, Майсаларни аёз урмайди. 

ДАРДК АШ [ф. jjj — дард тортувчи, 
азоб чекувчи] 1 Узоқ вақт касалланиб ётган; 
дардманд. Унинг [Нигоранинг] қаршисида.. 
ҳафталаб, ойлаб касалхона каравотида 
қўзғалмай ётган.. бир дардкаш инсон турар 
эди. С. Анорбоев, Оқсой. 

2 Дард-аламга дучор бўлган; дард-алам 
кўрган; аламли. Полвон ўзини эркинроқ ҳис 
қилди, олдида бика эмас, оддий бир дардкаш, 
мазлума бир аёл.. ўтиргандай бўлди. Ж. Ша- 
рипов, Хоразм. Севимли газетамиз дард- 
кашларга ҳамдард эканлигини яхши билганим- 
дан ушбу мактубни ёзаётирман. Газетадан. 

3 Кимсанинг ғами, қайғусига шерик 
бўлувчи, биргаликда қайғурувчи; ҳамдард. 
Дардим кўп, дардкашим йўқ менинг. К. Яшин, 
Ҳамза. Дилфузанинг кўнгли яримта эди. Уйда 
дардини эшитадиган дардкаши йўқ эди. 
«Ёшлик». Айниқса, эрухотин иноқ, бир-бирига 
дардкаш, меҳр-оқибатли бўлса, бундан ортиқ 
бахт йўқ. Газетадан. 




ДАРДЛАШМОҚ Бир-бирига кўнглида- 
ги ғаму ташвишларини, қайғу-ҳасратини 
изҳор қилмоқ, ҳасратлашиб кўнгил ёзмоқ, 
ҳасратлашмоқ. Кошки у ҳам Йўлчига ҳам- 
роҳлик қилган бўлса, у билан дардлашиб, 
ғамларига шерик бўлиб.. у билан бирга 
тепалар, жарлар ошса. Ойбек, Танланган 
асарлар. Сиз билан бир дардлашиб, юрагимни 
бўшатиб олмоқчиман. «Муштум». Эргаш 
билан Йўлдош узоқ дардлашиб ўтирдилар. 
Эргаш жуда эзилган, чўккан эди. А. Мухтор, 
Чинор. 

ДАРДЛИ 1 Дард, касаллик аломати бор; 
хаста, касал. Дардлининг дардини дардсиз на 
билар. Мақол. н Унинг ранги касал одам каби 
дардли. Ойбек, Танланган асарлар. 

2 кўчма Ғам-алам чеккан, дард-аламга 
гирифтор бўлган. Дардлиман, дардимни кимга 
ёраман. «Рустамхон». Гулнора ая жавдираб 
турган дардли кўзларини ерга тикди, кўк 
шойи кўйлак ичидаги нимжон кўкси бир 
кўтарилиб қўйди. О. Ёқубов, Диёнат. 

3 кўчма Дард, алам билан тўлиб тошган; 
ғамли, аламли. Бу дардли ҳаётда Гулнорга 
ягона бахт — Йўлчининг синглиси Унсин 
бўлди. Ойбек, Танланган асарлар. Шокир ота 
Йўлчининг бошида чўкка тушиб, ўзининг оғир 
дардли, чуқур ярали қалби бшан узоқ йиғлади. 
Ойбек, Танланган асарлар. 

4 кўчма Дард-аламни ифодаловчи; ғам- 
ли, мунгли. Гулнор.. секин, майин, дардли овоз 
билан ашула бошлади. С. Зуннунова, Гулхан. 
Бақатерак шапалоқ-шапалоқ баргларини 
қарсиллатиб садо берар, чинорлар дарёдай 
шовуллар.. мажнунтоллар эса нозик оҳанг 
билан дардли куйлар, йиғлар эди. Ж. Абдул- 
лахонов, Орият. 

ДАРДМАНД [ф. — оғриқли, ка- 

сал; ғамгин] Касалланиб турувчи, касаллик 
асоратлари бўлган; касалманд. Дардманд 
киши. н Дардманд бўлгандан кейин, дард 
устига дард келаверар экан. А. Қаҳҳор, 
Сароб. Улар яқиндагина касалдан бош кў- 
тарган дардманд кишиларга ўхшардилар. И. 
Раҳим, Чин муҳаббат. Жон қизим, дардманд 
онангга раҳминг келсин. К. Яшин, Ҳамза. 

2 айн. дардкаш. Фарзанд учун ота-онадек 
яқин, қадрдон, дардманд, ғамхўр киши йўқ. 
М. Исмоилий, Фарзандлик бурчи. 

3 Дард-алам чеккан, қайғули. У [Ҳожи- 
мурод] туғилиб, эсини танигандан буён.. 
нималар қилди? Одамдек яшадими? Бирон 


дардмандга дардкаш бўлдими? С. Аҳмад, 
Жимжитлик. 

4 кўчма Ошиқ. Дард эса ишқинг, бўлай 
мен Бир умрга дардманд. Э. Воҳидов, Ёшлик 
девони. 

ДАРДМАНДЛИК Хасталик, касал- 
мандлик. Зиё ака ажабланиб деди: -Қандай 
дардмандлик? Отабек соғ-ку! А.Қодирий, 
Ўтган кунлар. Ҳожар опа шу топда ҳамма 
нарсани: ўзининг дардмандлигини ҳам, бола- 
ларнинг отасиз — етимлигини ҳам унутган. 
Р. Раҳмонов, Чангалзордаги шарпа. 

ДАРДНОК [ф. — оғриқли, азоб- 

ли; касал] 1 Дардли, хаста. Паранжи бало- 
сидан дарднок чеҳрангизни пажмурда кўрмоқ 
биз бўстони маърифат аҳли учун мусибатдир. 
А. Мухтор, Опа-сингиллар. Ошиқ они билки, 
эрур дарднок, Ҳам тили, ҳам кўнглию ҳам 
кўзи пок. «Ёшлик». 

2 Қайғули, мунгли. У Руқиянинг юзига 
тик қаради, кейин ўпкаси тўлиб, дарднок 
жавоб берди. К. Яшин, Ҳамза. “Пешраво диёр ” 
деган узун ва дарднок ноласини чала бошлади. 
А. Мухтор, Чинор. 

ДАРДСИНМОҚ Бир оз дард тортиб 
синиқмоқ. Шу чоқ аёл юзига боқдим, Турар 
эди маъюс, дардсиниб. Сайёр. 

ДАРД-ФАЛОКАТ, дарду фалокат Дард 
ва фалокатлар, кулфатлар, мусибатлар. Бу 
сув қишлоқнинг бутун дард-фалокатини, 
бутун қашшоқлигини ювиб кетаётгандай, 
ҳамма шод-хуррам эди. А. Қаҳҳор, Қўшчинор 
чироқлари. 

ДАРДЧИЛ 1 Тез-тез касал бўлиб тура- 
диган, салга касал бўлаверадиган. Комил 
баайни ойдинда уйқусираб юрадиган дардчил 
одамдай.. мавзе элликбошисининг орқасидан 
боғини айланиб чиқди. М. Осим, Тилсиз гувоҳ. 
Отам қариб қолди, онам дардчил қолган- 
лигини ким билади? А. Қаҳҳор, Қўшчинор 
чироқлари. Кўкарган тақдирда ҳам дардчил 
бола сингари жонсиз ва ранги сариқ бўлади. Ҳ. 
Олимжон. 

2 Дард тортиб заифлашиб қолган, дардга 
чалинган. Не-не умидлар билан олинган ер, 
болалари ёш ва Анзират холанинг ўзи дардчил 
бўлгани учун, экувсиз қолиб, қўриққа қўшилиб 
кетди. А. Қаҳҳор, Қўшчинор чироқлари. Жўра 
дардчил, ориқ, ювош бола эди. Ҳ. Турсун- 
қулов, Ҳаётим қиссаси. 

3 кўчма Қайғули, ғамли, мунгли. -Мен 
бўлсам отам тугул, онамни ҳам эслай ол- 






майман, — унинг овози дардчил қалтиради. 
Ш. Холмирзаев, Тўлқинлар. Аҳмад Ҳусайн 
кулди, кейин дардчил хурсинди. Ойбек, Нур 
қидириб. 

ДАРД-ҲАСРАТ, дарду ҳасрат Дарду 
ғамлар, ташвишлар. Гўё қалбидаги бутун 
севгисини, айтмоқчи бўлиб юрган дард-ҳас- 
ратларини гапирди. О. Ёқубов, Эр бошига 
иш тушса. Ҳаддин ошди нотавон кўнглимда 
дарду ҳасрати. Ҳабибий. Кейин дард-ҳасрати, 
ишқи ва умид-орзулари билан тўлиб, секин 
юриб кетди. Ойбек, Нур қидириб. 

ДАРЁ [ ф . Ljj — катта сув, денгиз] 1 
Манбаидан қуйилиш жойи томон табиий 
ўзандан доимий равишда оқиб турадиган 
катта сув. Зарафшон дарёси. Азим дарё. Дарё 
суви. Дарё бўйи. Ўтирган — бўйра, юрган — 
дарё. Мақол. Томчи тошиб бўлгунча, дарё 
оқиб бўлар. Мақол. н Пастликда Чорвоқдан 
фаввора бўлиб отилиб чиқаётган сув дарё 
ҳосил этиб, олға боряпти. Газетадан. Кечаси 
дарё шунақа чиройли бўладики, Канизакхон! 
А. Қаҳҳор, Қўшчинор чироқлари. 

2 кўчма Кўп миқцордаги нарсалар ҳақида. 
Хаёл дарёси. н Ботир ёрим, биламан, сиз 
қайғу дарёсига мендан чуқурроқ ботдингиз. 
Ойбек, Танланган асарлар. Одамлар дарёси.. 
янги шаҳар томонга оқарди. П. Турсун, 
Ўқитувчи. Куёш ботган. Лекин унинг олов 
дарёси турли ранглар билан товланиб, чексиз 
бир парда каби уфқларда мавжланади. Ой- 
бек, Танланган асарлар. 

Дарё бўлмоқ 1) оз-оздан қўшилиб, кўпа- 
йиб, дарёга айланмоқ. Оз-оздан ўрганиб, доно 
бўлур, қатрадан кўпайиб, дарё бўлур. Мақол. 
Бирлашган дарёбўлур, Тарқалган ирмоқ бўлур. 
Мақол; 2) кўчма жўшмоқ; тўлиб-тошмоқ. 
Кўз ёши дарё бўлиб оқди. н Юрагим дарё 
бўлиб Тошди севинч қирғоғидан. Ё. Мирзо. 
Дарёдан бир томчи Қолган қисмига нисбатан 
жуда оз. Дарёдан бир томчи, Тўнғиздан бир 
тук. Мақол. н Бу айтганларим дарёсидан 
бир томчигина! Ҳ. Назир, Сўнмас чақмоқлар. 
Юраги дарё айн. юраги кенг қ. кенг. Ҳам- 
манинг юраги сеникига ўхшаган дарёми? 
Ойдин, Фарҳодлар. Бунча юрагингиз дарё 
бўлмаса, жаврайвериб жағим толди, ё ҳа, ё 
йўқ, демайсиз. «Муштум». 

3 кўчма Битмас-туганмас; бой; кенг. 
Тақсиримнинг илмлари жуда дарё, ўзлари 
Бухорода хатми китоб қилганлар! А. Қо- 
дирий, Меҳробдан чаён. Худойимнинг бир 


дарёси ғазаб бўлса, минг дарёси раҳмат. 
Ҳамза, Танланган асарлар. 

4 эск. айн. денгиз. 

Шўр дарё ёки Дарёйи шўр Каспий денгизи. 
Бу арғумоғингиз билан Дарёйи шўргача ета- 
сиз. Ойбек, Навоий. 

5 кўчма Бойлик, хазина. Санъаткор халқ 
тили дарёсидан ўринли фойдалана олса, бир 
қатраси билан серзавқ, анча бақувват гуллар 
кўкартира олади. «ЎТА». 

6 кўчма Ўтиб кетувчи, ўткинчи. Ҳайҳот! 
Ёшлик, болалик бир дарё — оқди-кетди. Минг 
афсус. К. Яшин, Ҳамза. 

7 кўчма Оқим, кечмиш; тарз. Оқибатда 
турмуш дарёси истаган томонга оқизди. Ш. 
Рашидов, Бўрондан кучли. Ҳамма нарса ўз 
йўлидан борар, ҳаёт дарёси уни ўзининг 
ўйноқи тўлқинларига миндириб, ҳамон олға 
сурарди. Ў. Ҳошимов, Қалбингга қулоқ сол. 

ДАРЁ-ДАРЁ Жуда кўп, беҳад кўп. Ўз 
тарихий байрамини тантана қилган халқ 
Тошкент кўчаларидан дарё-дарё бўлиб, янги 
шаҳарга томон денгиз бўлиб борар эди. П. 
Турсун, Ўқитувчи. Бирам ялинди, бирам 
ёлворди, урманг, тавба қилдим, деб йиғлади, 
кўзларидан дарё-дарё ёш кетди-я! М. Ис- 
моилий, Фарғона т.о. 

ДАРЁДИЛ [ф. JjL, jj — юраги дарёдай 
кенг: сахий, олиҳиммат; шижоатли] Бағри 
кенг, мурувватли. Меҳнат кузагининг тўйин 
файзидан Қолмагай дарёдил эрлар бебаҳра. 
Ғ. Ғулом. 

ДАРЁЧИ Дарё транспортида ишловчи 
ишчи ёки хизматчи. 

ДАРЖ [а. £ _>j — ёзиб қўшиб қўйиш; рўй- 
хат] : дарж этмоқ Қайд қилмоқ; ифодаламоқ, 
ёзиб қўймоқ. Бир чеккада чордона қурган, ўнг 
тиззасига қоғоз қўйиб, ўнг қўлида қалам 
ушлаб турган мунишй фармони олийни дарж 
этди. М. Осим, Сеҳрли сўз. Ҳарбий мухбир 
жанг жараёнини кузатади, ўзига таъсир 
этган воқеаларни қаламга олади ёки ён даф- 
тарига дарж этади. М. Жўра, Ноширнома. 

ДАРЗ [ф. jjJ — чок, чандиқ; тор тир- 
қиш] 1 Ёриқ, ёрилган. Дарз ойна. Дарз 
кетмоқ. н У [чойхоначи] зинғиллаб бориб, 
бир чойнак чой билан дарз ниёлани Алижон- 
нинг олдига дўқ этиб қўйиб кетди. Мир- 
муҳсин, Чиниқиш. 

2 Ёрилган жой; ёриқ. Дарз бўлмоқ. н 
Ичкаридан қилт этган товуш эшитилмас, 
фақат эшик дарзидан.. қинғир чироқ ёруғи 






тушиб турар эди. Ж. Абдуллахонов, Йўл. 
..кичик дарз катта кемага ҳам ҳалокат 
келтиради. Мирмуҳсин, Умид. Олимов бу 
ўсимликларнинг уруғи шамолда учиб келиб, 
тоииарнинг дарзларига жойлашишини, 
ундаги намлик ва тузлардан уруғ озиқланиб 
ўсишини тушунтира кетди. Ҳ. Назир, 
Сўнмас чақмоқлар. 

Дарз кетмоқ Бирор куч, ҳаракат таъ- 
сирида путур етмоқ, зарбага учрамоқ, бузил- 
моқ. Шу кундан боишаб уларнинг турмуши дарз 
кетди. С. Аҳмад, Сув оқиб кетди. Дўстлик 
тори жуда нозик бўлади, салгинага дарз 
кетиши мумкин. Дарз кетдими — тамом. 
Газетадан. Бино дарз кетса, тузатса бўларкан. 
Айтинг, айтинг, виждон дарз кетмасин экан. 
Н. Аминов, Қаҳқаҳа. 

ДАРИИ (ф. < ^jj — тоғ, дарага 

мансуб: дарада яшовчилар тили; кейин- 
чалик: сарой тили] Форсий; янги форс тили. 
Бу термин 1«дарий»] фанда «форсий» ва 
«форсии дарий» терминлари билан бир 
маънода ишлатилади ва у билан ҳозир “янги 
форс тили ” деб аталувчи тил ифода эти- 
лади. «ЎТА». 

ДАРИЧА [ф. jj — эшикча; дераза; 
тешик] 1 юқ. усл. айн. дарча. Отабек қайтиб 
келиб, дарича остига ўтирган ҳам эди, 
Ҳомиднинг шу сўзини эшитиб қолди. А. 
Қодирий, Ўтган кунлар. Сувга қаранг, ўйнаб- 
ўйнаб оқади; Ёрга қаранг, даричадан боқади. 
«Қўшиқлар». 

2 кўчма Бирор нарсага (севгига, озод- 
ликка, орзуга) йўл, имконият. Кўнгил дари- 
часин очиб қўйинглар, Ғуссали дилда ҳам 
кулади баҳор. А. Орипов, Йиллар армони. 
Пастқам кўчадаги қалин девордан Умид 
даричасин очар Жўрақул. С. Акбарий, Кўн- 
гил оҳанглари. 

ДАРИҒ [ф. — афсус, ҳайф] айн. 

дариғо. Дорга қараб, Эралихон йиғлаб: -Э 
дариғ, шунинг тагига қоним тўкилар экан- 
da, — деб афғон қилиб сўзлагани.. «Эрали ва 
Шерали». -Во дариғ! — деб Тоҳирнинг omacu 
оғир уҳ mopmdu. П. Қодиров, Юлдузли тунлар. 

Дариғ тутмоқ (ёки этмоқ) Аямоқ, ҳайф 
деб билмоқ. Каромат ona ўзининг меҳр- 
муҳаббатини ҳеч кимдан дариғ тутмади. 
«Саодат». Чорлар сени интиқ вужудим, Оғу- 
шингни дариғ тутма, Бахт! «Ёшлик». 
Ардоқлагин бургут боласин, Ёш кўзлардан уни 
дариғ тут. X. Салоҳ, Излар ва ҳислар. 


ДАРИҒО [ф. LJljjj — э афсус, э аттанг] 
унд. с. Эй дариғ, ҳай аттанг, афсус. Дариғо, 
айрилиб қолдим ул ой юзли нигоримдан. 
Хуршид. Дариғо, Фурқатий, беилм қолдим, 
Ўзимни жаҳл зиндониға солдим. Фурқат. 

ДАРКОР [ф. jl^jj — керак, лозим; 
яроқпи] мод. с. Керак, зарур. Минг ишчига 
бир бошчи даркор. Мақол. н Ҳар муроду 
мақсадингга етмоқ истарсан мурод, Кўз очиб 
бедор бўл, даркор илм, даркор и./ш/Ҳамза. Хуш 
кўрдик, азаматлар. Биздан не хизмат даркор ? 
С. Сиёев, Ёруғлик. 

ДАРМАНА [ф. &л.-а j j | Мураккабгулли- 
лар оиласига мансуб, ўқ илдизли доривор 
ўсимлик ва ундан олинадиган гижжага қар- 
ши дори. 

ДАРМАНАЛИ Дармана ўсган, ундан 
тайёрланган дори мавжуд бўлган. Эрманали 
уйда эр ўлмас, Дарманали уйда дард бўлмас. 
Мақол. 

ДАРМИЁН [ф. ^Uojj — ўртада, ўрта- 
сида] қ. девор-дармиён. Боқижон зўр та- 
ажжубда қолди, дарров девор-дармиён 
қўшнисига кириб суриштирди. Ойбек, О. в. 
шабадалар. Келдим ўз юртимга девор-дар- 
миён, Булбулдек Ёркентга қурдим ошиён. С. 
Абдулла, Асарлар. 

ДАРМОН [ф. ^Lojj — дори, даволаш 
воситаси] 1 Тирик организмдаги энергия- 
қувват, мадор, куч. Қалам кучи фармон 
билан, Ҳилич кучи дармон билан. Мақол. н 
Мана, хотиним ётиб қолди, ёстиқдан бошини 
кўтаришга дармони йўқ. Ойбек, Танланган 
асарлар. Мени ўзингдай бақувват деб ўй- 
лайсанми ? Дармоним йўқ, болам, дармоним. 
С. Анорбоев, Ҳамсуҳбатлар. 

Дармони келмоқ Кучи, мадори етмоқ. 
Дард кетди, дармон келди. Мақол. н Бозор 
имомнинг ҳурмати учун ёстиқдан бош кў- 
тармоқчи бўлди, бироқ дармони келмади. С. 
Айний, Дохунда. Дармони (ёки дармондан) 
кетмоқ Кучсизланмоқ, бемадор бўлмоқ. 
Дард келганда дармон кетар. Мақол. н Оқ- 
соқолнинг тиззасидан дармони кетиб, cyna 
четига ўтириб қолди. С. Аҳмад, Уфқ. Танам- 
дан кетди дармоним, Куйиб кетди устухоним. 
«Гулнорпари». Дармони қуримоқ Куч-қувват, 
мадордан кетмоқ, мадорсизланмоқ. Ориф- 
жоннинг дармони қуриб, ўзини ёстиққа таш- 
лади. С. Аҳмад, Сайланма. Дармон (ёки дар- 
монга) кирмоқ Аҳволи, соғлиғи яхшила- 
ниб, куч-қувватга кирмоқ, тетиклашмоқ. 




Сал дармонга кирсангиз, яхши бўларди. Уз- 
лукиб қолмайсизми? С. Зуннунова, Гулхан. 
Шукур, анча дармонга кирдим. С. Анорбоев, 
Оқсой. Дармон олмоқ Куч йиғмоқ, дам 
олиб, аҳволи яхшиланмоқ. Эҳ.. кўркам ором- 
гоҳнинг Қучоғида кўп жонлар. Янги ўқув 
йилигача Ҳувнаб олур дармонлар. Т. Тўла. 

2 кўчма Ёрдам, кўмак; руҳий мадад. Ав- 
густда ғўзага қуйилган сув ҳосилга дармондир. 
Газетадан. Икки оғиз илиқ сўзинг уларга бир 
йил дармон бўлади. Ойбек, О. в. шабадалар. 

3 Чора, илож; даво. Дард берган дар- 
монини ҳам берар. Мақол. Дардини яширган 
дармон топмас. Мақол. н Дардига дармон 
қидирдим, ёргинам бир боқмади. У. Исмои- 
лов, Сайланма. Гоҳ шифо топамиз биз 
дорулардан, Гоҳо муҳаббатдан излаймиз 
дармон. А. Исмоилов, Югурик нур. 

ДАРМОНБАХШ [ф. Lo jj дар- 

мон, қувват бағишловчи] Куч-қувват 
киритадиган; дорилик хусусиятига эга. Бахш 
водийсида ажойиб бир боғ бор. Меваси 
дармонбахш. Газетадан. 

ДАРМОНДА [ф. — бахтсиз; 

ҳимоясиз; кучсиз]: дармонда бўлмоқ (ёки 
кетмоқ, қолмоқ) Ҳайрон бўлмоқ; иложсиз 
қолмоқ, қийин аҳволга тушмоқ. Армонда 
қолсанг ҳам, дармонда қолма. Мақол. н 
Онахоним Ширин армонда кетган, Замон йўл 
бермаган, дармонда кетган. Ҳабибий. Аваз 
дармонда бўлиб, отга минмай.. отини етак- 
лаб, орқасига қараб кетаверди. Усмон бахши 
Мамат ўғли, Бўтакўз. 

ДАРМОНДОРИ Жисмоний қувват бахш 
этувчи дори, витамин. Олмада А белгили 
дармондори ва анча миқдорда С белгили 
дармондори бор. К. Маҳмудов, Ўзбек тансиқ 
таомлари. Олимларимиз сабзавот ва мевалар 
таркибида 30 хилдан ортиқ дармондорилар 
мавжудлигини аниқлаганлар. К. Маҳмудов, 
Ўзбек тансиқ таомлари. Гугмачадек иккита 
дармондорини илимсиқ чой билан устма-уст 
ичди. Н. Қиличев, Чиғириқ. 

ДАРМОНСИЗ Куч-қуввати кетган, ҳор- 
ғин, кучсиз. Қиз жуда озган, юзи сарғайган 
эди. Кўзлари ҳорғин, ўзи дармонсиз эди. 
Ойбек, Танланган асарлар. Рихсивой ака 
қуёш ботмасданоқ даладан чиқди, уйига 
келиб, ўзини дармонсиз сезди. Р. Файзий, 
Чўлга баҳор келди. 

ДАРМОНСИЗЛАНМОҚ Куч -қуввати 
кетиб, ҳолдан тоймоқ; кучсизланмоқ. Ўзи- 


нинг ҳам оёқ-қўллари боятдан бери дар- 
монсизланиб, ғайришуурий тарзда титраёт- 
ганини шу асно пайқаб қолди. «Ёшлик». Ер 
ҳам чарчайди, тупроқ қатламидаги ўғитлар 
камайиб, дармонсизланади. Газетадан. 

ДАРМОНСИЗЛАШМОҚ Дармони, 
куч-қуввати кетиб, тобора бўшашмоқ. Баъзи 
хотинлар иккиқат бўлганда, дармонсиз- 
лашади, бошлари оғрийди. Ойбек, Танланган 
асарлар. 

ДАРМОНСИЗЛИК Мажолсизлик, куч- 
қувватсизлик ҳолати. Гулнор ўрнидан қўз- 
ғалди, дармонсизликдан оёқлари титраб, 
пастга тушди. Ойбек, Танланган асарлар. 
Кўкпиёз дармонсизлик билан кечадиган ка- 
салликларга даво ҳисобланади. Газетадан. 

ДАРОЗ [ф. jljj — узун; узоқ давомли] 
1 Баланд бўйли, новча, бўйчан. Дароз одам. 
Дароз терак. Ақлли пакана аҳмоқ дароздан 
яхши. Мақол. н Содиқжон йигирма ёш- 
лардаги дароз, оғиркарвон, камгап йигит. С. 
Сиёев, Отлиқ аёл. Кун ботиб қолгани учун 
болаларнинг бўйи дароз кўринади. С. Юнусов, 
Кутилмаган хазина. Лекин бу ҳовлидаги чуч- 
момалар жуда дароз, поялари сип-силлиқ ва 
оқ. Ш. Холмирзаев, Оғир тош кўчса. 

Дароздан келган Новча, бўйдор. Дароздан 
келган, яғриндор Тимофей узун ва бақувват 
қўллари билан Шералини қучоқлади. М. 
Муҳамедов, Қаҳрамон изидан. 

2 Узундан-узоқ, узун. Айта берса барча 
нутқин, Бўлажак сўзи дароз. Шайхзода. Сид- 
қи билан қип эдим сизларга ихлос, Ўғлимнинг 
умрини дединглар дароз. «Эрали ва Шерали». 

Дастини дароз қилмоқ Имкониятини 
оширмоқ, қўлини узун қилмоқ. Беш миллион 
сўмлик имтиёзли қарз унинг ишонч ва 
қатъиятини оширди. дастини дароз қилди. 
Газетадан. 

ДАРОИИ I \ф. jj — занг; қўнғироқ; 
шокила], доройи Эртапишар қора рангли 
узум навларидан бири. Ишкомда қоп-қора 
даройи узумлар осилиб турибди. А. Кўчимов, 
Ҳалқа. 

ДАРОИИ II айн. доройи. Даройи рўмол. 
Даройи кўйлак. н Оғагинам дарахтга ялма- 
шади, Даройи кўйлак-иштон ярашади. «Халқ 
дурдоналари». Даройи кўйлак кийиб, тут 
қоқаман, Душманлар ўлган куни гул тақаман. 
«Халқ дурдоналари». 

ДАРОМАД [ф. л -oljj — кирим; фойда; 
бошланиш, ибтидо] 1 Савдо-сотиқ, меҳнат, 




ишлаб чиқариш соҳаларидан давлат ёки 
айрим шахслар ҳисобига келиб тушадиган 
соф пул ва бошқа хил тушумлар; кирим. Бир 
кунлик даромад. Давлат даромади. Миллий 
даромад. Даромадга қараб буромад. Мақол. 
Унумли меҳнат — катта даромад. Мақол. н 
Тўғрилик, ҳалоллик туфайли топилган да- 
ромад оилага бахт келтиради. «Саодат». 
Ўзбекистон шароитида асаларичилик яхиш 
даромад берадиган соҳа ҳисобланади. М. 
Тўйчиев, Асаларичилик. Даромадга яраша 
буромад деганларидек, тўй ҳам шунга қараб 
жуда дабдабали ўтди. «Муштум». 

Даромад солиғи Ҳамма турдаги даро- 
маддан олинадиган давлат солиғи. Даромад 
тақсимоти Хўжаликларда йил бўйи олинган 
даромадни меҳнатга қараб тақсимлаб чиқиш. 
Иш сентябрнинг охирларида бошланиб, да- 
ромад тақсимотига яқин тугади. А. Қаҳҳор, 
Асарлар. Даромад тақсимотидан кейин келин 
билан куёвнинг иши жуда кўпайиб кетди. А. 
Қаҳҳор, Қўшчинор чироқлари. 

2 Муқаддима, кириш. Гапнинг даромади. 
н Гапнинг даромади тугаб, энди буромадга 
кўчди, шекилли, — ўйлади чол. «Муштум». Шу 
орада эртакнинг даромади тугаб, Крсимахон 
сув париси ҳақида гапира бошлади. М.М. 
Дўст, Галатепа қиссаси. 

3 Бирор мақсадни англатиш учун шу 
мақсад атрофида узоқдан бошланган гап. 
-Шунақа қилиб, Нарзини ҳам юбормоқ- 
чимисиз? — деди кампир, дарров гапнинг 
даромадини пайқаб. Ҳ. Назир, Маёқ сари. 
..домланинг сўз даромадига қараганда, сизни 
ўзига куёв қилиш фикри борга ўхшайди. А. 
Қодирий, Меҳробдан чаён. Онахон Ҳақ- 
назарова даромад қилиб ўтирмасдан, шартта 
шу янги гигант объектни олишни таклиф 
қилди. Газетадан. 

4 Бирор жойга кириладиган йўл, эшик, 
йўлак. Уйларнинг даромади ва деразалари 
кўчадан кўринади. А. Қодирий, Обид кетмон. 
Агар ҳужра даромадига эшик қуриладиган 
бўлса, қоронғи бир қабр, яна ҳам тўғриси, 
дахма ҳолига киради. А. Қодирий, Обид 
кетмон. 

ДАРПАРДА [ф. jj — эшик + — тў- 

сиқ; ёпқич] 1 тар. Ойна ўрнига шаффоф 
қоғоз ёпиштирилган дераза. Бой.. менгаянги 
усулда ўқитишни ман қилди, болаларнинг 
қўлидаги алифбе китобларини тортиб олиб, 
дарпардадан улоқтириб ташлади. М. Му- 


ҳаммаджонов, Турмуш уринишлари. Навоий 
чодирнинг дарпардасини кўтарди. «Ёшлик». 

2 Дераза ёки эшик пардаси. Чарос 
дарпардани суриб, деразани очди. Ў. Ҳоши- 
мов, Қалбингга қулоқ сол. Эшқувватов 
мийиғида жилмайиб, Эҳсоннинг ёнидан ўтди, 
дарпардани тортиб, ойнага қаради. Ш. 
Холмирзаев, Бодом қишда гуллади. 

ДАРРА [ф. ь jj — қайиш қамчи] 1 тар. 
Хон-амирлар даврида жазога маҳқум этилган 
кишиларни савалаш учун қайишдан ўриб 
ёки тикиб ясалган қалин энли қамчи. Зах- 
зиндонларда дарра еб, баданлари қаварган.. 
бегуноҳ кишилар, пок дийдалар ётар эди. Ш. 
Тошматов, Эрк қуши. Зум ўтмай бир ўрам 
чилвир билан тўрт энлик қалин дарра олиб 
чиқди. С. Сиёев, Аваз. 

Даррага ётқизмоқ Дарра билан жазолаш 
учун ётқизмоқ, ётқизиб дарра билан ур- 
моқ, дарраламоқ. Бенамозлардан бирини 
даррага ётқизиб, ҳадеб уни урмоқда эдилар. 
«Муштум». Менда бошқаларнинг ўғлини 
даррага ётқизиш чоғида кўндаланг кела- 
диган виждон бор, диёнат бор. А. Қодирий, 
Ўтган кунлар. 

2 Халқ ўйинларидан бири ва шу ўйинда 
ютқазган кишини уриш учун рўмол ёки 
белбоғдан эшиб қилинган қамчи, арқонча. 

3 кўчма Куч, қурол; восита. Замонавий 
қизиқчилар кўпроқ эскиликнинг кишилар 
турмуши ва тушунчасидаги кўринишларини 
сатира дарраси билан аямай савалайдилар. 
М. Қодиров, Ҳажв, ханда ва қаҳқаҳа. 

ДАРРАЛАМОҚ Дарра билан урмоқ. 

ДАРРАЛАТМОҚ Дарраламоқ фл. орт. н. 
Мингбоши, ҳоким кетгандан кейин, Ғулом- 
жонни дарралатмоқчи ҳам бўлди. М. Исмои- 
лий, Фарғона т.о. 

ДАРРАНДА [ф. ьлзўл < j_Lj jj — «пора 
қилмоқ», «парчаламоқ» фл. ҳоз. з. шакли] 1 
Сутэмизувчи йиртқич, ваҳший ҳайвонлар. 
Даррандаларнинг айримлари, сариқ юмрон- 
қозиқ ва суғурлар қиш ва ёзда узоқ уйқуга 
кетади. «Фан ва турмуш». Тухуми қуриб 
кетган, қуруқда яшовчи судралиб юрувчи- 
лардан дарранда калтакесаклар диққатга 
сазовордир. «Зоология». 

2 кўчма Ёвуз, йиртқич. Янчинг ўз ичида 
дарранда зотин, Гитлернинг балойи ногиҳон- 
ларин. Ғ. Ғулом. Дарранда дуишанлар сержаҳп, 
асабий, Кучанар деворни синдирай дея. М. 
Шайхзода, Чорак аср девони. 




ДАРРАСОЛДИ этн. Болалар ва ўсмир- 
ларнинг ўйинларидан бири. 

ДАРРОВ [ф. j jjj — кетувчи, қочувчи, йў- 
қолувчи] рвш. Қисқа вақг ичида, тезлик билан; 
кўп вақг ўтмай ёки ўтказмай; дарҳол. Гавҳар 
унга бир қаради-ю, дарров кўзларини яширди. 
Ў. Ҳошимов, Қалбингга қулоқ сол. Феълим 
шундоқ: бир лов этиб ёнаман-у дарров ўчаман. 
С. Аҳмад, Уфқ. Қурбон отаўзини дарров тутиб 
олди. А. Қаҳҳор, Қўшчинор чироқлари. 

ДАРС [а. ^jj — сабоқ; маъруза] 1 Таъ- 
лим муассасаларида илм, маълумот бериш 
мақсадида ўтказиладиган ўқув машғу- 
лотлари, сабоқ. Дарс олмоқ. Дарс бермоқ. Дарс 
қилмоқ (тайёрламоқ). н Насиба dapcda экан, 
айтдим, ҳозир, дарс тамом бўлиши билан 
келади. А. Қаҳҳор, Саодатнинг қиссаси. -Қиз- 
лар дарсларини тайёрлашганми? — қайин 
онасига қаради Саодатхон. С. Зуннунова, 
Олов. Яқинда синфдан ташқари дарс ўтамиз. 
А. Кўчимов, Ҳалқа. 

2 кўчма Ҳаётий тажрибадан келажак 
учун чиқарилган фойдали натижа, ибрат, 
сабоқ. Бу унга яхши дарс бўлди. Рост айтдим 
— дарс айтдим. Мақол. н Сенга менинг 
берадиган дарсим бор, Икки оғиз сўзлагани 
эдим зор. Ҳ. Олимжон. 

Шайтонга дарс беради қ. шайтон 2. 

ДАРСЛИК Фаннинг бирор соҳаси бў- 
йича ўқувчилар ва талабалар учун мўл- 
жаллаб ёзилган китоб. Она тили дарслиги. 
Тарих дарслиги. н Китоб жавонининг ўнг 
ёнбошида этажерка, унда Нодиранинг дарс- 
ликлари.. С. Зуннунова. 

ДАРСХОНА [дарс + хона] эск. Дарс ёки 
машғулотлар ўтиладиган хона; аудитория. 
..падари марҳум.. дарсхонада ёлғуз қолғон 
фурсатларида чой қуйдириб ичганларидан 
воқиф эрдим. А. Қодирий, Кичик асарлар. 
Афғон офицерлари машқ хоналарида ва дарс- 
хоналарда бўлдилар. Газетадан. Дарсхона 
музлаб кетди. К. Яшин, Ҳамза. 

ДАРХОН, тархон [мўғ. — темирчи; озод 
киши] тар. Солиқдан ва ҳар қандай маж- 
буриятлардан озод қилинган; имтиёзли, дахл- 
сиз (қабила, уруғ, зот ёки мансабдор). Мен 
Гўрўғли, элда беклигим дархон. «Интизор». Энди 
сенга тимсол айтай бир алвон, Мен кетганча, 
ўзинг Чамбилда дархон. «Маликаи айёр». 

Дархон этмоқ (ёки қилмоқ) Муайян иш, 
мансаб ёки жисмоний меҳнатдан озод қил- 
моқ; бўшатмоқ. Бош вазирни мансабидан 


дархон этолмаслигини Исфандиёр билади. С. 
Сиёев, Аваз. [Ўктам:] Қийинчиликлар йўқо- 
тилган сайин кексаларни ишдан дархон қилиш 
керак. Ойбек, О. в. шабадалар. 

ДАРЧА [ф. 4^.jj — эшикча] 1 Илгари 
вақтларда дераза вазифасини ўтаган бир ёки 
қўш табақали эшикча. Ота дарвозага тамба 
тираб, қўшнининг дарчасидан ўтиб, кўчага 
чиқди. С. Нуров, Нарвон. Тўтибу Зумраднинг 
қўлидан хатни тортиб олиб, дарча томон 
югурди. С. Зуннунова, Олов. 

2 Эшик ёки деворга ўрнатилган кичкина 
эшикча ёки дераза. Кўпинча ёпиқ бўладиган 
касса дарчасидан ёқимли зарҳал нур тушиб 
туради. П. Қодиров, Уч илдиз. Очиқ дар- 
чанинг юпқа ромига икки тирсаги билан 
таяниб, ташқарига кўз солди. А. Мухтор, 
Асарлар. Дарчаларга атлас ва шойи пардалар 
тутилган. М. Осим, Карвон йўлларида. 

3 кўчма Фойдаланиш, кириш имкони; 
йўл. Дастурхон ycmuda қизиди суҳбат. Очди 
гўё бирдан фан дарчасини. М. Икром. Қайси 
бир одамнинг бахтига ёрсан, Очилдими сенга 
толе дарчаси? А. Орипов, Йиллар армони. 
Эзгулик дарчасин чертмади бекор, Сокин 
кечиб ўтди ўту сувидан. Отаёр, Оқ фасл. 

Биқинидан, пешонасидан (ёки қулоғи- 
нинг тагидан) дарча очиб қўймоқ Қулоғи- 
нинг тагига бир туширмоқ; калтаклаб ёки 
совуқ қурол билан жароҳатламоқ (дўқ, 
пўписа ибораси). Ҳотам шўро кўриб қолса, 
нақ пешонангдан дарча очади. М.М.Дўст, Ло- 
лазор. Ҳозир пешонасидан дарча очиб қўямиз, 
ана ундан кейин ҳеч нима эсидан чиқмайдиган 
бўлади. А. Кўчимов, Ҳалқа. 

ДАРҒА 1 эск. Кема бошқарувчиси; 
капитан. Кема тумшуғида турган дарға 
кўксини чангаллаганча дарёга йиқилди. «Ёш- 
лик». Дарға йўлдан тойса, кема ағдарилади. 
«Қанотли сўзлар». Дарёнинг бўйида қарғалар 
бўлсам, Энг катта кемага дарғалар бўлсам.. 
«Қўшиқпар». 

2 кўчма Машинани бошқарувчи, юрги- 
зувчи. Зангори кема дарғалари. 

3 кўчма Йўлбошчи, раҳбар, етакчи. 
Унинг юз ёшгача соғ-саломат ва яна узоқ 
йиллар келажак сари ишддат билан бора- 
ётган улкан кеманинг дарғаси бўлиб қолишини 
тилайдилар. Газетадан. Сиз бўлдингиз шеъ- 
риятнинг дарғаси. Отаёр, Оқ фасл. 

ДАРҒАЗАБ [ф. + а. ^^ijj — ғазабда, 
ғазабнок] Ғазаби келган, ортиқ даражада 




ғазабланган. Саркарда ниҳоятда дарғазаб 
бўлди. Мирмуҳсин, Темур Малик. Хотин ҳеч 
қандаи жавоб ололмасдан, дарғазаб бўлиб 
чиқиб кетди. А. Қаҳҳор, Сароб. 

ДАРҒАЛИ этн. Ўзбек миллати таркибига 
кирган туркий уруғлардан бири. 

ДАРҒИНЛАР этн. Доғистон Республи- 
каси ҳудудида яшайдиган халқ. 

ДАРҲАМ [ф. — мураккаб; чалкаш] 

Зардўзлиқца бой ва ҳашамдор буюмларга зар 
билан гул шаклида тикиладиган мураккаб 
нақш тури. 

ДАРҲАҚИҚАТ [ф. + а. - асли- 

да, чиндан ҳам] рвш. 1 Ҳақиқатан, чиндан 
ҳам. -Мулла Абдураҳмоннинг илми дарҳақиқат 
яхиш бўлган деб эшитаман! — деди махдум. 
А. Қодирий, Меҳробдан чаён. 

2 крш с. взф. Ҳақиқатан ҳам, ҳақиқатда. 
Дарҳақиқат, Вали ака ўғлига бир отагина 
бўлиб қолмай, унинг энг яқин ҳамдарди ҳам 
эди. М. Исмоилий, Фарғона т.о. 

ДАРҲОЛ [ф. + а. JC>.j,s — ҳозирнинг 
ўзида, тезлик билан] рвш. 1 Тез, дарров, 
бир онда. Умид фурсатни қўлдан бермай, 
дарҳол эшик ёнига келди. Мирмуҳсин, Умид. 
Бўри боласи ўзини дарҳол дарахтлар орасига 
урди. «Ёшлик». 

2 Тез вақт ичида, кечиктирмай. -Агар 
шундай асос топилар экан, сизга дарҳол маъ- 
лум қиламан, — деди Элмурод. П. Турсун, 
Ўқитувчи. 

ДАСИСА [а. — макр-ҳийла; яши- 

рин битим] эск. кт. Ҳийла, найранг, макр. 
Маккор Ҳомиднинг иблисона дасисаси бир 
оилани тамом ишдан чиқараёзганким, бу 
тўғрида айниқса сизга сўзлаш ортиқчадир. 
А. Қодирий, Ўтган кунлар. 

ДАСКАНА шв. айн. дасткола. Марзада 
барг кесаётган Дадаали ака қўлидаги дас- 
канани белбоғига қистириб, дарров югуриб 
келди. А. Мухтор, Кумуш тола. 

ДАСТ [ф. — қўл; панжа] 1 кам қўлл. 

айн. қўл 1. Мен Исфандиёр бўлсам, дағдағали 
хат битган сиёсатдонни топиб, анинг дасти 
панжасин кесиб ташлайман. С. Сиёев, Аваз. 
Олмос ярашгандир марднинг дастига. «Ма- 
ликаи айёр». 

2 Шартта, тез; бирдан. У даст ўрнидан 
туриб, айвонга чиқиб кетди. «Ёш куч». 
Хотини сут соғаётган пақирни тақ эткизиб 
ерга қўйди-да, даст ўрнидан турди. М. 
Ҳазраткулов, Журъат. Улуғбек бу китобни 


устознинг қўлидан даст юлиб олди ea кўз- 
ларига суртди. Б. Аҳмедов, Улуғбек. 

Дасти баланд айн. қўли баланд қ. қўл. 
Дасти узун айн. қўли узун қ. қўл. Дасти узун 
анинг, ако. М.М.Дўст, Лолазор. Даст кўтармоқ 
Бир зўр билан ердан узиб, тик кўтармоқ, азот 
кўтармоқ. Ўғлини кўриб, уни dacm кўтариб, 
бағрига босди. Мирмуҳсин, Илдизлар ва 
япроқлар. Анзират болтани даст кўтарди-ю, 
Холжонга қараб югурди. «Ёшлик». Дастидан 
1) сабабли, туфайли. Рост, акаси унинг дас- 
тидан қамалди. «Ёшлик». У кун четда оҳ 
чекардим Ғуссаларнинг дастидан. А. Орипов, 
Йиллар армони. Бу боланинг дастидан уйда 
на теша қолди, на қайчи. С. Зуннунова, Кўк 
чироқлар; 2) жабридан, ёмонлигидан, зул- 
мидан. -Дод, бу рашкчи эрнинг дастидан. С. 
Аҳмад, Юлдуз. Қўлга тушса, улар билар, 
Дастидан сулувлар йиғлар. «Эрали ва Шера- 
ли». Сўқир, ёвуз ўлим, минг дод дастингдан.. 
А. Орипов, Йиллар армони. 

ДАСТА I [ф. — соп; тутқич] 1 Турли 

асбобларнинг қўл билан ушланадиган 
қисми; соп. Болта дастаси. Пичоқ дастаси. 
н Пичоқ дастасини қаттиқ қисганидан, 
тирноғи кафтига ботиб кетди. «Ёшлик». 
Дастаси бўлмаса, қилич ҳам кесмайди. 
«Қанотли сўзлар». Укичкина.. кетмонини ерга 
қадаб, дастасига ўтирди. С. Сиёев, Ёруғлик. 

2 Тутқич, тутқа, қабза. Эшикнинг дастаси. 
н [Гулнор\ Бир қўли билан деразанинг дас- 
тасини ушлади. Ойбек, Танланган асарлар. 
Бекнинг чайир қўли бегона чамадоннинг 
дастасини ушлаганича тинчиди. А. Мухтор, 
Туғилиш. Чашканинг дастасидан тутиб, қора 
чой ичса, жуда гаштли бўлади. Н. Аминов, 
Қаҳқаҳа. 

3 Мусиқа асбобининг тор (ип, сим) тор- 
тилган ва қўл суриб, парда босиладиган 
қисми. Дуторнинг dacmacu. 

Дастасини ўзидан чиқармоқ айн. сопини 
ўзидан чиқармоқ қ. соп. 

ДАСТА II [ф. ] Кели (ўғир)да нарса 

оқлашда (туйишда) ишлатиладиган тут- 
қичли асбоб, келисоп. У дадасининг қи- 
йин-қистовидан кейин, келини ҳовлига 
опчиқиб, зарда билан дастани тўқиллатиб, 
шоли оқларди. С. Аҳмад, Уфқ. Азизхон бир 
гал шунақа шоли оқлашда дастани шун- 
дай куч билан урган эдики, тут тўнкаси- 
дан қилинган кели иккига ажралиб кетган 
эди. С. Аҳмад, Уфқ. 




ДАСТАШ [ф. шв. Чиллак. Қадимги 
майяларнинг касалланган тишларини даво- 
лашда шифокорлар ёғоч дасталардан фойда- 
ланишган экан. «Фан ва турмуш». 

ДАСТА IV [ф. — гуруҳ; тўда; боғлам, 

тўп] 1 Бир тутам ёки боғлам қилиб терилган 
ёхуд боғланган нарса; боғ, боғлам. Бир даста 
пиёз. н Бир даста гул кўтариб Мамлакат 
киради. С. Зуннунова, Олов. Полда бир даста 
бинафша сочилиб ётарди. «Ёшлик». 

2 Устма-уст қилиб терилган, тахланган 
ёки тахлаб боғланган ёхуд қутичага жой- 
лаштирилган нарса; пачка. Бир даста китоб. 
Бир даста пул. н Исломхўжа бир даста тил- 
хатни тез-тез кўздан кечирди. С. Сиёев, Аваз. 
Уменга бир даста дафтар варақларини бер- 
ди. «Ёшлик». Бир оздан сўнг кийим-кечак 
тахланадиган шкафдан бир даста пул то- 
пилди. «Муштум». Аҳмаднинг аяси қўлидаги 
бир даста чинни косани тушириб юборди. Қ. 
Кенжа, Тоғ йўлида бир оқшом. 

3 махс. Ипак қурти пилла ўраши учун 
сўкчакка бостириладиган ғўзапоя ва ш. к. 
боғлами. Қурт дастага кирар вақти чимхўр 
бўлиб, сустлаб қолади, бир кун ноз уйқуни 
олади. М. Қўшмоқов, Али Қамбар. 

4 Гуруҳ, ансамбль. Созандалар дастаси 
бир чирмандачи, бир ноғорачи, бир сурнайчи, 
бир раққоса ва битта қўғирчоқбоздан иборат 
эди. С. Айний. Эсдаликлар. 

5 Тўп, гуруҳ, отряд. Баъзан ҳар икки 
томоннинг илғор дасталари тўсатдан учра- 
шиб, катта сурон билан ўқ узишадилар. 
Ойбек, Навоий. Қўшин жўнаб баланд-паст- 
да, Жўнай берди даста-даста. «Интизор». 
Минг даста тузсин, амирнинг куни саноқли. 
С. Айний, Қуллар. 

ДАСТАВВАЛ [ф. + а. J j — биринчи 
навбатда, аввало] рвш. Энг аввал, биринчи 
навбатда, биринчи галда, аввало. Ҳамза у би- 
лан даставвал Хоразмда танишди. К. Яшин, 
Ҳамза. Яқинлашаётган аллақандай фалокатни 
даставвал Нодира сезгандек бўлди. «Ёшлик». 

ДАСТА-ДАСТА 1 Дасталанган нарса- 
нинг миқдоран кўплиги. Гулларим даста- 
даста, Ҳамон сени кутаман. Миртемир, 
Асарлар. Илгарилари ҳўв анови айвонда той- 
той пахталар, қизларнинг чархи, даста- 
даста савағичлар бўларди. X. Тўхтабоев, 
Йиллар ва йўллар. 

2 Тўда-тўда, тўп-тўп. Қўшин келди даста- 
даста, Ясов тортди баланд-пастда. «Хуш- 


келди». Қўшин жўнар баланд-пастда, Саф- 
саф бўлиб, даста-даста. «Гулшанбоғ». 

3 Устма-уст тахлаб пачкаланган нарса- 
нинг миқцоран кўплиги. Даста-даста хат. 
Даста-даста пул. н Даста-даста пулни кўз 
олдига келтирди-ю, “пул топиш мана мунақа 
бўлади ”, деб енг шимариб, мижоз қидиришга 
тушди. Газетадан. 

4 Устма-уст қилиб терилган, тахланган. 
Токчаларда dacma-dacma косалар, пиёлалар 
ва чойнаклар терилиб турарди. С. Зунну- 
нова, Олов. 

ДАСТАКI [ф. . ... j — кўлча; даста; ҳасса] 

1 Турли қурилмаларнинг ричаг асосига 
қурилган қисми; ричаг. Тегирмон қулоғининг 
дастаги. 

2 кам қўлл. Даста, соп, тутқа. Унинг 
[бешикнинг] дастагию йўрғаси, қасқонию 
тагбозиси шунчалик маҳкам зичланардики, 
ойлаб тўхтамай тебратганда ҳам, бирор 
жойидан ғийқ этган товуш чиқмасди. 
«Ёшлик». 

3 кўчма Бирор ҳаракат учун асос, таянч 
қилиб олинган ёки таянч бўлиб хизмат 
қилувчи нарса (далил, ҳужжат, баҳона ва 
ш.к.). Қомиднинг бу гапи унга катта дастак 
бўлди. А. Қаҳҳор, Сароб. Бу [балиқ овлаш] 
отанинг яна бир тирикчилик дастагидир. Ҳ. 
Ғулом, Машъал. 

ДАСТАК II [ф. Оёқ кийимининг 

товонни айлантириб олган ва бошлиққа 
бириктириладиган орқа қисми. Этикнинг 
дастаги. Кавушнинг дастаги. н Маҳкам ака 
ботинкани қўлига олиб, дастагини кериб 
берди. Р. Файзий, Сен етим эмассан. 

ДАСТАКИ [ф. ~ қўлга алоқадор] 

Қўлда ясалган, хонаки; сўқма. Дастаки са- 
мовар. Дастаки қулф. 

2 Қўлда бажариладиган, қўл билан иш- 
латиладиган. Дастаки пуркагич. 

ДАСТАЛАМОҚ I Даста ўрнатмоқ, соп- 
ламоқ. Кетмонни дасталамоқ. 

ДАСТАЛАМОҚ II 1 Даста-даста қилиб 
термоқ ёки боғламоқ. Гул дасталамоқ. н Она 
гандираклаб, дасталаб қўйилган қоқ янтоқ 
устига орқаси билан ўтириб олди. С. Нуров, 
Майсаларни аёз урмайди. Хонтахтада тан- 
дирдан янги узилган қип-қизил патирлар 
дасталаниб турарди. О. Ёқубов, Ларза. 

2 Устма-уст, қават-қават қилиб термоқ, 
тахламоқ. Нон дасталамоқ. Китоб даста- 
ламоқ. н Чўк тушиб, сочилган жилд-қоғоз- 




ларини бирма-бир дасталади. «Ешлик». 
Келин, ювиб артилган пиёлаларни дасталай 
туриб, чолнинг гапини яхши англамади чоғи, 
сўзни бўлди. Ойдин, Олтин узукка олмос кўз. 

ДАСТАЛИ Сопи, тутқаси бор; сопли, 
тутқичли. Дастали кетмон. н Тол новдадан 
тўқилган, узун дастали замбил аллақачон 
тайёр бўлган. Ғ. Ғулом, Шум бола. Бу кишига 
ўттизта чойнак, юзта пахта гулли пиёла, 
йигирма бешта дастали чашка.. берилган. Н. 
Аминов, Қаҳқаҳа. 

ДАСТАЛИК Соп қилишга, даста қилиш- 
га ярайдиган; дастабоп. Дасталик тол ёғоч. 

ДАСТАРРА [ф. a ,.,j — қўл арра] Бир 
қўл билан ушлаб ишлатиладиган (тортила- 
диган) арра; кичик қўларра. Отам онамга 
болта, дасттеша, дастарра.. тайёрлашни 
буюрди. С. Айний, Эсдаликлар. 

ДАСТГИР [ф. Дз.^3 — ёрдамчи; ҳомий, 

мададкор] 1 эск.кт. Ёрдамчи, мадад берувчи. 
Сағири бўлсин ул, хоҳи кабири, Чуқур фикри 
ҳамиша дастгири. Ҳабибий. Бу эрди ул 
арабким, бўлди дастгир. Саййид Қосимий, 
Садоқатнома. 

2 шв. Дастали, сопли. Дўстлар қилди бир 
тарафга юришни, Белга осиб тилла дастгир 
қилични. «Орзигул». 

ДАСТГОҲ [ф. ' — асбоб, ускуна, 

станок] 1 Косибларнинг, тўқимачиларнинг 
дастаки станоги; дўкон. Мен ҳам тўқувчи 
косиблар дастгоҳида ишлаб турибман. П. 
Турсун, Ўқитувчи. Чол шоша-пиша даст- 
гоҳини йиғиштирди. «Шарқ юлдузи». 

2 эск. айн. станок. Тўхтаб қолган даст- 
гоҳларнинг 70 фоизи ишга солинди. Газетадан. 
Автомат дастгоҳлардан мавжланиб оқа- 
ётган ранг-баранг шойи газламалар шу зўр 
тўлқин билан тўхтовсиз кўпайиб бормоқда. 
Газетадан. Бугун Шералининг хаёли шошқин, 
Роса ярқиратиб мойланган дастгоҳ. А. 
Мухтор, Асарлар. 

ДАСТГОҲСОЗЛИК эск. айн. станок- 
созлик. Дастгоҳсозлик заводи. Бизда илгари 
дастгоҳсозлик қўл меҳнатига асосланар эди. 

ДАСТЁР [ф. jl г, ,.,j — ёрдамчи; иштирок- 
чи; ҳомий] 1 Қўлдан келган ишни бажариб, 
оилада катталарнинг оғирини енгил қилув- 
чи, ёрдамчи. Мен ўн бир ёшларга кирганимда, 
ота-онамга яхши дастёр бўлиб қолдим. С. 
Айний, Эсдаликлар. Эси кириб, дастёр бўлиб 
қолган Элмурод укасининг.. ингичка оёқларига 
қараб қолди. П. Турсун, Ўқитувчи. 


2 Бировнинг енгил-елпи ишларини ба- 
жариш учун ёлланган хизматкор бола. 
Тўртинчи куни [Кудрат] керосин сотувчи бир 
рус савдогарга дастёр бўлиб кирди. М. Ис- 
моилий, Фарғона т.о. Канал бўйидаги сўрига 
ўтириб, дастёр болага кўк чой буюрдик. С. 
Аҳмад, Ойдин кечалар. Равшан палътоси 
билан қалпоғини ечиб, пештахта ортидаги 
дастёрга узатди. «Шарқ юлдузи». 

3 кўчма Ёрдамчи, кўмакчи. Яхши ит — 
чўпоннинг қўриқчиси, дўсти, дастёри. Ш. 
Холмирзаев, Оғир тош кўчса. 

ДАСТЁРЛИК 1 Яқиндан кўмакдош, 
суянчиқ бўлишлик; ёрдамчилик. 

2 Енгил-елпи ишларда ёрдамлашиш; 
дастёрчилик. Бўш вақтида.. далага келиб, 
Ғайбуллага дастёрлик қилиб турар, маиш- 
нанинг қисмларини ўрганар эди. Ҳ. Назир, 
Маёқ сари. 

ДАСТЁРЧИЛИК айн. дастёрлик 2. 

Менинг ҳам дастёрчилик қилавериб, оёғим 
қаварди. Ойдин, Дўндиқдан ҳам ёш экан. 

ДАСТКАЛЛАК с.т. Дасткола. 

ДАСТКОЛА [ф. d-lLS.-, ,,,j — кўл асбоби] 
Дарахтларнинг шох-шаббасини кесадиган 
узун дастали асбоб. Отам онамга болта, 
дасттеша, дастарра, дасткола каби ас- 
бобларни тайёрлашни буюрди. С. Айний, 
Эсдаликлар. 

ДАСТЛАБ рвш. Энг аввало, даставвал, 
бошда. Эс-ҳуишни йўқотиб, гарангланган 
деҳқон дастлаб индамади. Ойбек, Танланган 
асарлар. Карима Ойша опадан дастлаб 
болаларни севишни ўрганди. С. Зуннунова, 
Кўк чироқпар. 

ДАСТЛАБКИ 1 Энг аввал юз берган, энг 
аввалги, бошланғич, биринчи. Дастлабки 
кезлар. Дастлабки кунлар. н Ёзнинг dacm- 
лабки кунларида уфқларга чўзилган кенг- 
ликлар яшил тусга кирганди. Газетадан. Боғ 
кўзга кўриниб қолган, дастлабки кўчатлар 
ҳосилга кирган эди. Т. Ашуров, Оқ от. Бу — 
Умиднинг ҳаётидаги дастлабки ғалаба эди. 
Мирмуҳсин, Умид. 

2 Биринчи галдаги, биринчи навбатдаги. 
Дастлабки вазифалар. н Бинокорлар қисқа 
фурсатдаёқ дастлабки туркум ишларни 
уддалаб улгуришди. Газетадан. 

3 Бирламчи; хомаки. Дастлабки тек- 
шириш. Дастлабки ишлаш. н Бу дастлабки 
ов-машқ эди, албатта. «Ёшлик». Дастлабки 
маълумотларга қараганда, 35 киши тирик 




қолган. Газетадан. Техникумда толали экин- 
лар маҳсулотини дастлабки ишлаш учун 
технологлар тайёрланади. Газетадан. 

ДАСТМОЛ [ ф. JLHuj — қўл артадиган 
мато] 1 Қўл артадиган рўмолча, дастрўмол; 
чўнтак рўмолча. 

2 шв. Қозон сочиқ. 

ДАСТМОЯ [ф. 4_jLHuj — озгина пул, 
маблағ; мол] 1 Савдо-сотиқ ишларида 
айлантириб туриладиган ва ўша асосда фой- 
да кўриладиган дастлабки асосий маблағ. 
Отам куёвдан олган қалин пулини дастмоя 
қилиб, косиблик — маҳсидўзлик билан шу- 
ғулланади. Ҳ. Носирова, Мен ўзбек қизиман. 
Меҳтархон сингари катта савдогарлар 
дастмоя бериб, Ҳиндистон ва Эрон билан 
савдо-сотиқ қилар эди. М. Осим, Карвон 
йўлларида. 

Дастмоясидан айрилмоқ Синмоқ, 
банкротликка учрамоқ. Ҳисобини билмаган 
дастмоясидан айрилар. Мақол. 

2 с. т. Бисотдаги, пешонадаги бор-йўқ 
нарса. Унинг дастмояси — шу битта кетмони. 
н [Рафиқ Мидҳатга:} Ёзавер.. Занг босиб 
қолмасин. Дастмояни ишга сол. 3. Саид, Н. 
Сафаров, Тарих тилга кирди. -Буларниям 
топган дастмояси нуқул ашула экан-да! — 
Асом бува қалампир еган каби афтини буж- 
майтирди. X. Султонов, Бир оқшом эртаги. 

3 кўчма с.т. Бирор иш-ҳаракат учун 
восита, дастак, баҳона бўлган нарса; рўкач. 
Бултур ишимнинг ўнгидан келмагани бу йил 
сизга дастмоя бўлиб қолдими! Н. Сафаров, 
Олияхон Султонова. Ғиёсиддин иккита 
мешни дастмоя қилиб, расталарда “оби 
худойи” деб, мешкобчилик қилиб юрибди. С. 
Аҳмад, Ҳукм. 

ДАСТОР [ф. салла; сочиқ] эск. 

айн. салла I. Ҳирот чапанилари.. дасторни 
бошларига наридан-бери чулғаб, жомега 
келган эдилар. Ойбек, Навоий. Меъмор 
дасторини боишга қўндириб, қиблага юзини 
тўғрилади. Мирмуҳсин, Меъмор. 

Дастор олма Анжирсимон ялпоқ олма. 
Дастор қовоқ Кўриниши бошга, тарам- 
тарам қилиб ўралган дасторга ўхшаш қовоқ 
хили. Бу томонда аймоқи ток сўриси, у 
томонда дастор қовоқ чирмашган эди. А. 
Мухтор, Кумуш тола. 

ДАСТОРБАНД [ф. aIjjIi^j — салла 
ўровчи] тар. Подшоҳ ёки хоннинг салласини 
ўраб қўядиган хизматкор. 


ДАСТОРБОШ бот. Мураккабгуллилар 
(қоқидошлар) оиласига мансуб кўп йиллик 
ўтлар туркуми. 

ДАСТОРГУЛ \ф. jSjli-^j | Мураккабгул- 
лилар (қоқидошлар)га мансуб, кўп йиллик 
ўтсимон ўсимлик. Дасторгул гулзорларни 
безатиш учун экилади. 

ДАСТПАНЖА [ф. d ? '.j- . ' — қўл пан- 

жаси, бармоқлар] с.т. Қўл; кафт ва панжа- 
лар. Ахир, сўлоқмондай дастпанжа бўлгани 
билан ёзувга уқув бўлмаса, бекор экан-да. А. 
Муҳиддин, Ўтники ўтга, сувники сувга. Ҳар 
томондан бараварига урилиб турилган совуқ 
дастпанжалар анча-мунча нарсани ўмариб 
қўйди. Газетадан. 

Дастпанжаси йўқ одам кест. Ҳеч нарсада 
йўқ, қўлидан ҳеч иш келмайдиган, ношуд 
одам. 

ДАСТРЎМОЛ [даст + рўмол] Ёнда олиб 
юриладиган кичкина рўмолча. Шерали чўн- 
тагидан дастрўмолини олди. С. Кароматов, 
Олтин қум. Усмон Юсупов терлаган гарданини 
дастрўмол билан арта-арта, олдинга чиқди. 
С. Аҳмад, Уфқ. Иқболхон зинғиллабуйга кириб 
кетди-ю, дастрўмолга ўралган бир нарса олиб 
чиқди. Ў. Усмонов, Сирли соҳил. 

ДАСТРЎМОЛЧА айн. рўмолча. Дадамат 
аканинг кўзларига ёш қалқди, у дастрў- 
молчасини олиб, кўзларини артди. Ф. Муса- 
жонов, Ҳиммат. 

ДАСТТЕША Қўл теша. Отам онамга 
болта, дасттеша, дастарра.. каби асбоб- 
ларни тайёрлашни буюрди. С. Айний, Эс- 
даликлар. 

ДАСТУР [ф. j ji^uj — йўл-йўриқ, кўрсат- 
ма, тартиб-қоида] 1 Муайян мақсад, иш- 
ҳаракат ёки тадбирнинг олдиндан белгилаб 
чиқилган йўл-йўриги, уни амалга ошириш- 
нинг тартиби, қонун-қоидаси; программа. 
Соғлом авлод дастури. Давлат тилини 
амалга ошириш dacmypu. н У хоксор, доно, 
камсуқум шоирдан ҳамиша илиқ бир сўз 
эшитади, оқилона бир дастур олади. С. Сиёев, 
Аваз. Бугун ўтказилаётган сиёсатимиз аниқ, 
муддао равшан, тараққиёт дастуримиз 
мавжуд. Газетадан. Меҳнатга ҳурмат — 
ахлоқнинг юксак дастурларидан биридир. 
Ойбек, Нур қидириб. 

Дастур тутмоқ Қўлланма сифатида амал 
қилмоқ. 

2 Бажариладиган тадбирлар тартиби, қи- 
линадиган ишлар рўйхати. Анжуман дастури. 




ДАСТУРИЛАМАЛ [ф. + а. J-ojJI — 
йўл-йўриқ, йўриқнома, кўрсатма] 1 Йўл- 
йўриқ, ишончли йўлланма. Бизнинг шоир- 
ларимиз ҳам қаерда нимадан ифтихор қил- 
салар, аввало худди мана шу нарсани тилга 
олганлар ва шу нарсани дастуриламал қилиб 
келганлар. С. Зуннунова, Олов. Ахир, бу 
мушоҳадалар бизучун дастуриламал энди. Ш. 
Холмирзаев, Қил кўприк. 

2 Низомнома, устав. Сиз элчилар учун 
мукаммал бир дастуриламал ёзинг. М. Осим, 
Карвон йўлларида. У саккиз ёшида солдат 
бўлди, унинг қўлига “дастуриламал ” беришди. 
А. Қаҳҳор, Асарлар. 

ДАСТУРИИ 1 Муайян мақсадга қара- 
тилган, қатъий дастур, режа асосига қурил- 
ган; белгиланган. Менинг назаримда, мухо- 
лифат аниқ муқобил дастурга эга бўлииш 
керак. Газетадан. 

2 Йўналтирувчи, аниқ мақсадни кўзлов- 
чи. [Президентнинг] Олий Мажлис биринчи 
сессиясидаги дастурий маърузасидан келиб 
чиққан ҳолда, жорий ва истиқболга мўлжал- 
ланган иш режаларини тузиш.. Газетадан. 

ДАСТУРХОН [ф. I j ... i . j овқат 
қўйиладиган мато; унга қўйилган таомлар] 
1 Ўртага ёзиб, устига овқат қўйиладиган 
махсус мато, рўзғор буюми. Ёмоннинг дас- 
турхонидан яхшининг устухони яхши. Мақол. 
н Кумри кулранг бўз дастурхонни ёзди. Ҳ. 
Ғулом, Машъал. Хуш келибсизлар. Ҳани, 
дастурхонга марҳамат. С. Аҳмад, Юлдуз. 

2 кўчма Ўртага ёзилган шундай дас- 
турхон ва унинг устига қўйилган таомлар. 
Тўкин дастурхон. Дастурхон безамоқ. Дас- 
турхон тузамоқ. Дастурхонга боққан дўст 
эмас. Мақол. н Юртимизнинг фаровонлиги, 
дастурхонимизнинг тўкинлиги ана шу оқ 
пахтадан. Газетадан. Шоҳона дастурхон 
ёзилди. С. Сиёев, Ёруғлик. 

Дастурхонга ўтирмоқ Овқатланишга 
ўтирмоқ. Бу орада Ҳамза ҳам ҳужрасидан 
чиқиб, дастурхонга ўтирди. К. Яшин, Ҳамза. 
Дастурхонга қарамоқ (ёки қараб ўтирмоқ) Еб- 
ичиб ўтирмоқ. Қани, дастурхонга қаранг. К. 
Яшин, Ҳамза. Дастурхон емоқ Зиёфат емоқ. 
Жамоамизнинг барчаси ҳам ҳозир бўлиб, 
дастурхон ер эрдик. А. Қодирий, Ғирвонлик 
Маллавой. Дастурхон қилмоқ Бирор гапни 
ҳар қаерларда ҳар кимларга гапириб, овоза 
қилиб юрмоқ, дастмоя қилиб олмоқ. Сиз 
кимга яхши кўринмоқчи эдингиз, ёлғон гапни 


дастурхон қилиб юрибсиз? П. Қодиров, 
Қадрим. Чойни ичиб, пиёланинг четини 
кафти билан артаркан, юрагидаги дардини 
дастурхон қилишга киришди. «Ёшлик». 
Нонини еб, дастурхонига оёқ артмоқ 
Яхшиликка ёмонлик қайтармоқ. 

3 кўчма Мамлакат, жамият бойлиги, 
ризқ-рўзи. Биз мамлакатимиз улкан дас- 
турхонига.. оқ олтинимизни қўшишимиз 
билан фахрланамиз. Р. Файзий, Таъзим. 
Сендақа пайтимизда биз, наинки машоқ, 
оғзимиздаги нонимизни ҳам эл дастурхонига 
қўйганмиз. О. Ёқубов, Эр бошига иш тушса. 

ДАСТУРХОНЛИК Дастурхон бўладиган; 
дастурхонбоп. Дастурхонлик мато. Бозорга 
тушиб, икки метр дастурхонлик олдим. 

ДАСТУРХОНСИЗ 1 Дастурхон ёзил- 
маган. Дастурхонсиз стол. 

2 кўчма Меҳмондўстликни билмайдиган, 
саховатсиз. Устунларимизни.. унчалик ҳам 
бесаховат, дастурхонсиз одамлар деб бўл- 
майди. А. Қодирий, Обид кетмон. 

ДАСТУРХОНЧИ 1 Тўй, катта зиёфат ва 
бошқа маросимларда дастурхон тайёрлаш 
ва келган-кетганларни кутиш учун белги- 
ланган аёл ёки эркак киши. Дастурхончи ва 
бошқа.. хотинлар Йўлчининг ёнига бемалол 
келсалар-да, у қиз яқин келмас эди. Ойбек, 
Танланган асарлар. Дастурхончи катта 
тарелкадаги чаросдан бир бошини олдига 
олиб, сиқимлаб оғзига солди. «Саодат». 

2 тар. Ўтмишда амир, хон ва беклар 
саройида сарой аҳлларига бериладиган овқат- 
ларни тайёрлатиш ва меҳмон кутиш билан 
шуғулланган лавозимли киши. Гўрўғли билан 
Авазхон шул замон тахтга чиқиб, саркарда, 
тўқсоба, номдор бекларини чақиртириб.. дас- 
турхончалар дастурхон ёзиб, турли таомлар 
тортилиб.. кечаси билан ҳар элга ясовулларни 
чоптириб ётди. «Гулшанбоғ». 

3 с. т. салб. Воситачи, даллол. 

ДАСТУРХОНЧИЛИК Дастурхончи 

вазифасини бажариш, дастурхончи бўлиш. 
-Ўзинг биласан, тўйларда, маъракаларда 
дастурхончилик қиламан, — деди Ҳожи хола. 
М. Исмоилий, Фарғона т.о. У кишига 
[Рустамовга] дастурхончилик вазифасини 
юклашди. «Муштум». 

ДАСТХАТ [ф.+ а. . ' — қўл билан 

битилган] Шахснинг ўз қўли билан ёзган 
хати. Мулла Муҳсиннинг ўз дастхати ва 
таҳрири билан ёзилган “ариза ” мажлисда 




яхшигина кулги берди. А. Қодирий, Обид 
кетмон. Тожиқўзи аввал ёзувчи дастхатига 
мансуб ўша ҳаяжонли сатрларни ўқиб берди. 
«Ўзбекистон қўриқлари». Бу ёзувунга таниш: 
Асроранинг дастхати. С. Аҳмад, Уфқ. 

ДАСТШЎ(Й) [ф. , ,,ij — қўл юва- 
диган идиш] Қўл-бет ювганда, ювинди сув 
оқиб тушадиган металл идиш. У [канизак] 
хиёл ўтмай, қўлида дастшў ва қумғон билан 
келиб, ўтирганлар қўлига сув қуиди. М. Осим, 
Карвон йўлларида. Бир қўлида обдаста, бир 
қўлида дастшў, сўрининг четида туриб, 
қўлларига сув қуя бошлади. П. Қодиров, 
Қадрим. 

ДАФ I [а. _aj — доира, чилдирма] Чертиб 
чалинадиган, доира шаклидаги ёғоч гардишга 
хом тери қоплаб ясалган мусиқа асбоби; 
чилдирма, доира. Даф чалиниб, базм боитанди. 
Мирмуҳсин, Ойна. Дилдор югуриб бориб, 
Давлатбахтбегимнинг хонасидан ғижжак, 
танбур, даф келтирди. Ойбек, Навоий. 

ДАФ II [а. £_sj — силташ, қаршилик; 
узоқлаштириш] Қайтариш; йўқотиш, бар- 
тараф этиш. Мана у [Отабек] шу мудҳиш, 
бошга тушмоғи аниқ турган ҳалокатнинг 
дафи учун Марғилондан ошиғич чиқиб жўна- 
ган эди. А. Қодирий, Ўтган кунлар. 

Даф бўлмоқ Йўқ бўлмоқ, йўқолмоқ; 
бартараф бўлмоқ. Чол бобо қўли билан “даф 
бўлинглар ” дегандек ишора қилиб қўйди. X. 
Тўхтабоев, Ширин қовунлар мамлакати. 
«Келган бало ўша билан даф бўлсин», деди 
ичида. С. Анорбоев, Оқсой. Даф қилмоқ (ёки 
этмоқ) 1) қайтармоқ; йўқотмоқ, бартараф 
қилмоқ. Қўй сутининг қон туфлаш касалини 
даф қилишда фойдаси катта. К. Маҳмудов, 
Ўзбек тансиқ таомлари. Ҳар қандай ёмон 
назарни даф қилади бу исириқ. С. Аҳмад, Уфқ. 
Душманнинг бир неча ҳужуми даф этилди. Т. 
Рустамов, Мангу жасорат; 2) ҳужум қил- 
моқ, ҳамла қилмоқ. Бегуноҳларга ножўя даф 
қиладиганларни сал фаҳмласанг, шипшитиб 
қўй: нақ белини синдирамиз. “Муштум”. 
-Ваҳшийга тегмасанг, у сенга даф қилмайди, 
— деди Шубин. Шуҳрат, Олтин зангламас. 
Алижон чамадонини шилдираб оқаётган ариқ 
бўйига қўяётганида, қоплон сапчиб туриб, 
даф қилди.. Мирмуҳсин, Чиниқиш. Дафи 
савдо 1) бошга тушган савдони қайтариш; 
2) бошга тушган савдони қайтарадиган. 

ДАФИНА[ а. — ерга кўмилган 

бойлик] 1 Ерга кўмилган зебу зийнат буюм- 


лари, қимматбаҳо тошлардан иборат бой- 
лик, хазина. Ота-бобонгиз ea ўзингиз жам- 
ғариб қўйган хазина, дафиналарни бир-бир 
очиб.. бизга топширинг. С. Айний, Дохунда. 
Ўтган асрнинг охирларида Фарғона областъ 
Наманган уездида.. чўпонлар тасодифан 
металл буюмлар дафинасини топиб олишган. 
«Фан ва турмуш». 

2 кўчма Сиру асрор, орзу-армон. Дафина 
кўп кенг юрагимда, Ҳатларим сақлар. Мир- 
темир, Асарлар. 

ДАФН [ а. jij — марҳумни кўмиш, 
қабрга қўйиш] Ўлган киши (майит)ни кў- 
миш, қабрга қўйиш маросими. Дафн этмоқ 
(қилмоқ). н Одил бувани Собир ўз қўли 
билан дафн этди. Р. Файзий, Чўлга баҳор 
келди. Дафн маросими тушдан кейин тугаб, 
одамлар тартибсиз равишда.. тарқала бош- 
ладилар. П. Турсун, Ўқитувчи. 

ДАФНА [юнон мифологиясидаги Daphne 
— дарё маъбудининг қизи номидан] Лаврдош- 
ларга мансуб доимо яшил хушбўй дарахт; 
лавр. Родионов чемпион Петросян бўйнига 
дафна дарахти баргидан ясалган катта гул- 
чамбарни кийгизиб қўйди. Газетадан. Суратни 
дафнадек безаган райҳон, Кўл тегса, дув этиб 
тўкилар гўё. Б. Бойқобилов, Садоқат. 

ДАФТАР [а. ^iij < юн. diftera — қогоз 
ўрами] 1 Китобча шаклида тикилган, муқо- 
валанган ва хат ёзиш ёки расм чизиш учун 
мўлжалланган тоза қоғоз варақлари. Бир 
чизиқли дафтар. Катак дафтар. Расм даф- 
тари. н Болаларникидай кулимсираган 
жуда жонли ea қандайдир баҳаё қоп-қора 
кўзлар дафтарлар устида ўйчан югуради. 
Ойбек, Нур қидириб. Шерали ҳозиргина 
эшитган гапларини апил-тапил дафтарига 
ёзгач, минбарга қараб қолди. С. Кароматов, 
Олтин қум. Отам менинг отли йигит, Даф- 
тари гул xamnu йигит. «Бойчечак». 

Вексель дафтари Қарздорларнинг қарз- 
лари ва уни тўлаш муддатлари қайд эти- 
ладиган ҳужжат. Шуниси ҳам борки, вексель 
дафтарим қаердалиги эсимда йўқ. К. Яшин, 
Ҳамза. Кундалик дафтар Ўқувчининг дарс- 
ларга қатнашиши, ўзлаштиришига оид маъ- 
лумотлар қайд этилувчи дафтар. ..ювган 
кирларини дазмол қилди, болаларининг дарс- 
ларини текширди, кундалик дафтарларини 
кўрди. С. Зуннунова, Олов. Нота дафтари 
Мусиқа ноталари қайд этилган ёки эти- 
ладиган дафтар. Симларга қўнган қушлар 




нота дафтаридаги нуқталар-у, шамол уларга 
қараб, куйни чалаётгандек эди. С. Нуров, 
Майсаларни аёз урмайди. Уй дафтари Бир 
хонадон, оилада истиқомат қилувчиларнинг 
муайян ҳудудца, манзилда рўйхатга олин- 
ганлиги қайд этилувчи расмий дафтар. 
Хотира {ёки кундалик) дафтари Шахснинг 
ўз кундалик ҳаёти давомида кўрган-кечир- 
ганларини ёзиб борган ёки ёзиб борадиган 
дафтари. Махзум домланинг хотира даф- 
тарининг биринчи қисми шу билан тамом 
бўлди. А. Қодирий, Ғирвонлик Маллавой. 
Шикоят дафтари Савдо-сотиқ тармоқлари 
ва бошқа ташкилотларда мижозлар, фуқа- 
ролар ўз шикоят ва таклифларини қайд 
этиши учун жорий қилинган дафтар. Шикоят 
дафтарини талаб қилса, «тўрт эллик қоғозга 
дардингизни ёзинг, кимга десангиз, элтиб 
бераман», деди. «Муштум». Ҳисоб дафтари 
Шахсларнинг исм, фамилиялари ва уларга, 
уларнинг иш-фаолиятига оид маълумотлар 
қайд этилувчи дафтар. Талъат уни кўриб 
қолди шекилли, ҳисоб дафтарини пахта 
устига ташлаб, чопиб тушди. Ў. Ҳошимов, 
Қалбингга қулоқ сол. 

2 Бирор кимса ёки нарса ҳақидаги сар- 
гузашт ҳикоя. Унинг дафтари узун. Дафтар 
қилмоқ. 

3 кўчма Борлиқ, ўзлик. Ҳар ёнда гўзаллик 
ёймиш дафтарин. А. Орипов, Юртим шамоли. 

Дунё дафтари Тарих саҳифаси. Шу буюк 
ўғлингни ардоқлаб дилдан, Халқим, таъзим 
этсанг арзигай тамом. Унинг номи билан бирга 
битилган Дунё дафтарига ўзбек деган ном. А. 
Орипов, Йиллар армони. Кўнгил дафтари 
Дилдаги армонлар, дард-ҳасратлар. Хатдир 
кўнгил дафтари, хатдир севги каптари.. Ё. 
Мирзо, Ўғил меҳри. Кўнгил дафтарининг 
олтин бетига Бебаҳо, нашъали чечак тақ- 
дингиз. Ғайратий. Темир дафтар қ. темир. Умр 
{ёки ҳаёт) дафтари Умр онлари, таржимаи 
ҳол; хотиралар. Мелихон она умр дафтарини 
варақлади. Газетадан. Билсин: ҳаёт дафтарига 
у Ўчмас қилиб мангу битилган. Шуҳрат, 
Ёшлигимнинг давоми. (Ҳасрат) дафтари 
очилди Ҳасрати бошланди. Шу баҳона билан 
унинг дафтари очилиб кетди. Ҳ. Ғ1азир, Узр, 
отахон. Нотаниш жувоннинг ранги оқариб, 
ҳасрат дафтари очилиб кетди. И. Раҳим, Чин 
муҳаббат. -Дафтаримни очиб нима қиласиз? 
— dedu енгил хўрсиниб Гуландом. Ойбек, Тан- 
ланган асарлар. 


ДАФТАРДОР [дафтар + ф. j b — бирор 
нарсага эга маъносидаги қўшимча] 1 тар. 
Давлатнинг кирим-чиқимлари ҳисобини 
олиб борувчи лавозимли киши. 

2 эск. Идорага келган-кетган хат-ҳуж- 
жатларни журналга ёзиб борувчи ва ёзув- 
чизув ишларини бажарувчи ходим, котиб(а). 
Унинг ўзига ўхшаган Ҳомид номли бир ўртоғи 
бор. У Округ ижроқўмида дафтардор-жур- 
налист. А. Қаҳҳор, Сароб. 

ДАФТАРДОРЛИК Расмий муассаса- 
ларда идорага дахддор ёзув-чизув ишлари 
билан шуғулланиш ва ўша мансаб номи. 
Хўжа Афзал дафтардорлик, ҳисоб-китоб 
ишларига жуда моҳир эди. Ойбек, Навоий. 
Маориф идоралари.. бу кунгача дафтардорлик 
ишини.. йўлга қўйган эмаслар. Зиё Саид. 

ДАФТ A Р Н Д В И С [дафтар + ф. — 

ёзувчи] тар. Қозихонада ҳукм, васиқа ва ш.к. 
ҳужжатларни дафтарга ёзиб борувчи; иш 
юритувчи. 

ДАФТАРЧА 1 Дафтар с. кичр. Тавҳидий 
дафтарчани очди ва қадамини секинлатиб 
ўқий бошлади. А. Қаҳҳор, Асарлар. [Зокир 
ота\ ..унинг [Сидиқжоннинг\ отини даф- 
тарчасига ёзиб қўйди. А. Қаҳҳор, Кўшчинор 
чироқлари. 

2 Босмахонада китобча шаклида тайёр- 
ланган ёндафтар ёки графалари зарур вақт- 
да тўлдириладиган расмий ҳужжат. Фосиҳ 
афанди қўлидаги дафтарчаси билан қала- 
мини ерга қўйиб, чапак чалди. М. Исмоилий, 
Фарғона т. о. 

Ён {ёки қуйин, чўнтак) дафтарча Чўнтакка 
солиб юришга мўлжалланган дафтарча. Ён 
дафтарчасига нималарнидир ёзиб, кўкка 
қаради. С. Кароматов, Олтин қум. Ҳалимаъ- 
руза айтган киши билан аёл Фотиманинг 
ўзини, отасининг исмини сўраб, чўнтак 
дафтарчасига ёзиб олишди. Т. Ашуров, Оқ 
от. Бир пиёла қаҳвадан кейин меҳмон ўзига 
келиб, қўйин дафтарчасини олди. «Гулдаста». 
Меҳнат дафтарчаси Шахснинг меҳнат 
фаолиятига оид расмий маълумотлар қайд 
этиладиган ёки этилган дафтарча. Ҳаёққа 
бораман, қораланган “меҳнат дафтарчам” 
билан ким мени ишга олади. С. Аҳмад, Уфқ. 
Омонат дафтарчаси Омонат кассаларига 
қўйилган маблағ ва уларга оид маълумотлар 
қайд этиб бориладиган дафтарча. [Салим 
Обидий] Аллақандай зарур ҳужжатларни, 
омонат дафтарчасини рўмолга тугди. 




Мирмуҳсин, Умид. Пенсия (ёки нафақа) 
дафтарчаси Кимсанинг пенсияси миқдори 
ва уни тўлаб боришга оид маълумотлар қайд 
этилувчи дафтарча. Тўлғон холамнинг пенсия 
дафтарчаси билан юрибман. X. Тўхтабоев, 
Ширин қовунлар мамлакати. 

ДАФТАР-ҚАЛАМ жуфт с. Қалам, 
дафтар ва ёзув-чизувга керакли нарсалар. 
Хизматчи дафтар-қалам келтириб, санъат- 
корнинг олдига қўйди. А. Қаҳҳор, Асарлар. 
Ҳамза Санобарнинг олдига бориб, унинг 
дафтар-қаламини йиғиштиришини кутиб 
турди. К. Яшин, Ҳамза. 

ДАФЪА [а. — марта, карра] 1 Мар- 

та, карра, бора. Илк дафъа. Сўнг дафъа. н 
Бу кун Йўлчи бу уйга биринчи дафъа кирган 
эди. Ойбек, Танланган асарлар. Шокир ака.. 
неча дафъа синчиклаб, кўз ўнгидан ўтказди. 
М. Хайруллаев, Кўнгил. Бу — эркак зотининг 
илк дафъа унга бефарқ қараши эди. «Ёшлик». 
Феруз уни илк дафъа кўрибоқ, Табибийга 
башорат қилган эди. С. Сиёев, Ёруғлик. 

2 Бу олмоши билан биргаликда “са- 
фар”,“гал” сўзлари маъносида қўлланади. 
..бу дафъа биздан нима гуноҳ ўтди, бундай 
беҳурмат қилдингиз. «Алпомиш». Бу дафъа 
товуш аввалгидан кўра узоқроқдан келар эди. 
Ҳ. Олимжон. 

ДАФЪАТАН [а. h»aj — бирдан, кутил- 
маганда] рвш. 1 Юз бериши кўзда тутил- 
маган, бирдан, тўсатдан, қўққисдан. Елиб, 
йўрғалаб кетаётган тўриқ дафъатан тум- 
шуғини баланд кўтариб, қаттиқ кишнади. С. 
Анорбоев, Оқсой. Эргаш ишларни ўйлар экан, 
дафъатан кўз ўнгида қўшни қиз — Азиза 
жонланди. Ҳ. Ғулом, Замин юлдузлари. 

2 Дастлаб, бошда, аввалига. Берди татар 
дафъатан мақсадга тушунмайди. А. Қоди- 
рий, Обид кетмон. Мансур жилмайиб, ўзи 
томон келаётган йигитни дафъатан та- 
ниёлмай турди-да, кейин суюниб кетди. Ў. 
Ҳошимов, Қалбингга қулоқ сол. 

ДАХЛ [а. J-Kj — кирим; алоқа, муноса- 
бат; шубҳа] Бирор шахс ёки нарсага алоқа- 
дорлик, тааллуқлилик; алоқа, муносабат. 
Бизнинг уришиб қолишимиз учун Карим сан- 
диқчининг ҳам дахли бор. А. Қодирий, Ўтган 
кунлар. Аслини суриштирсангиз, бу ишларга 
худонинг ҳеч дахли йўқ, ака. Ҳаммасини оқ- 
пошшо қилаётибди. П. Турсун, Ўқитувчи. 

Дахл этмоқ (ёки қилмоқ) Хавф туғдир- 
моқ, ҳамла қилмоқ, тажовуз қилмоқ; тегмоқ. 


Менинг уйимда бир умр турсангиз ҳам — 
бемалол, биров сизга дахл қилмайди. «Олтин 
бешик». Бу жавоб Маҳмуд Ғазнавийнинг 
иззат-нафсига тегди ва Сайидо тириклигида 
унинг юртига дахл қилмади. М. Осим, Карвон 
йўлларида. -Виждонимга дахл қилманг! У 
сотилмайди, сотиладиган мато эмас! — деди 
Воҳид ака. М. Исмоилий, Фарғона т.о. 

ДАХЛДОР [а. + ф. jIjJ-Kj — фойдали; 
алоқаси бор, шерик] Бирор нарсага бево- 
сита алоқаси, боғлиқлиги бўлган, алоқадор, 
тааллуқли. Низомиддин суҳбат ҳозир ўзининг 
жанговар ишларига дахлдор бўлгани учун 
индамай ўтирарди. Н. Сафаров, Оловли 
излар. Айбномада ҳали қамоққа олинмаган, 
аммо жиноятга дахлдор бўлган бир қанча 
киишларнинг номлари ҳам келтирилди. Ҳ. 
Ғулом, Машъал. 

ДАХЛДОРЛИК Бирор иш-ҳаракатга, 
жараёнга алоқадорлик; шериклик. Кейин 
билсам, мамлакат тақдиридан, унинг таш- 
виш ea муаммоларидан доимо бохабар бўлиб 
туриш ҳар бир фуқаронинг табиий эҳтиёжи 
бўлиб, у Ватан тақдирига дахлдорлик туй- 
ғусидан келиб чиқар экан. Газетадан. 

ДАХЛЛАШМОҚ шв. Ҳазил қилиб айт- 
моқ, ҳазиллашмоқ. Дахллашиб айтган эдим, 
менга тушунмабдилар. Ж. Шарипов, Хоразм. 
-Оғалар, “сиёсат” қилманглар, дахллаш- 
манглар, — деди [Собир темирчи]. Ж. Шари- 
пов, Хоразм. 

ДАХЛЛИ айн. дахлдор. Бу гаплар сенга 
дахлли эмас. 

ДАХЛСИЗ 1 Маълум бир нарсага бево- 
сита алоқаси, боғлиқлиги бўлмаган, дахли 
йўқ, тааллуқли эмас. Бу сенга дахлсиз гаплар. 
н Курбон ўзига дахлсиз нарсалар ҳақида 
хаёл сураётганини пайқаб, юраги сиқилди. 
Ш. Холмирзаев, Қил кўприк. 

2 Ҳеч ким дахл қила олмайдиган, қўл 
тегиза олмайдиган, ҳар қандай қасд ёки 
тажовуздан ҳимоя қилинган ёки қили- 
надиган; бузилмас. Маддоҳлар — худонинг 
дахлсиз бандалари, уларни хонликнинг ҳар бир 
беклиги, ҳар бир ноиблигига жўнатсак, зарар 
қилмас. С. Сиёев, Ёруғлик. Яна қадри ошади 
онамиздай муқаддас, Ҳар қаричи муборак, 
дахлсиз, азиз ернинг. Ғ. Ғулом, Шеърлар. 

3 дип. Ўзга элларда қонун йўли билан 
жазолаб бўлмайдиган. -Ҳазрат, бу одатга 
хилоф. Элчилар дахлсиз-ку, — деб хириллади. 
М. Осим, Карвон йўлларида. 


37—Ўзбек тилининг изоҳли луғати 




ДАХЛСИЗЛИК 1 Бирон-бир ишга дах- 
ли, алоқаси йўқлик, тааллуқли эмаслик. 

2 Ҳар қандай хавф ёки тажовуздан ҳимоя 
этилганлик. Чегара дахлсизлиги. Уй-жой 
дахлсизлиги. Дипломатик дахлсизлик. Депу- 
тат дахлсизлиги. н Мамлакатимизнинг 
тақдири, чегараларимизнинг дахлсизлиги шу 
ҳудудда яшаётган фуқароларимизнинг ҳушёр 
ва сергаклигига ҳам боғлиқ. Газетадан. 
..жамиятда хусусий мулкчиликка нисбатан 
ҳурмат ва унинг дахлсизлигини таъминлай- 
диган муҳит яратишимиз шарт. Газетадан. 

ДАХМА [ф. — ер остидаги сағана, 

қабр] кт. Қабр устига ўрнатилган ёдгорлик; 
мақбара. Биз дахмага кирган чоғимизда, 
зиёратхонада одам кўп эди. М. Муҳаммад- 
жонов, Турмуш уринишлари. Илгарилари 
ўша дахмада дайди-сайдилар ётиб юришарди. 
И. Қаландаров, Шохидамас, баргида. 

ДАХМАЗА [ф. а ... j — қийинчилик; 
алдов] Салбий нарса, ҳодиса; ортиқча таш- 
виш, дардисар, бош оғриғи. Э-э! Сотинг бу 
туяларни, қиши билан боқасизми!? Хашак- 
хушак, деб дахмаза қилиб юрасизми ?! Ойбек, 
Болалик. Ўзи эллик гектар ер-у, дахмазаси 
беш юз гектарга татийди. Р. Файзий, Чўлга 
баҳор келди. 

ДАЧА [ р . «дать» — «бермоқ» сўзидан: 
берилган нарса] с.т. Ёзда дам олиш учун 
мўлжалланган, шаҳардан ташқарида қурил- 
ган уй-жой; далаҳовли. Ариқ бўйидан ўтган 
девор орқасида дача бор. Ш. Холмирзаев, 
Бодом қишда гуллади. Дачадаги ўша воқеадан 
кейин у Зумрад билан танҳо учрашувларни 
бас қилган. С. Сиёев, Отлиқаёл. 

ДАШНОМ [ф. — сўкиш; ҳақо- 

ратли сўз] Қилмиши учун уялтириш, қаттиқ 
койиш, сўкиш. Даитом бермоқ. н Сизга 
дашном беравериб, жағимда жағ қолмади. 
«Ёшлик». Тўғри сўзнинг тўқмоғи бор дегандай, 
бу дашном онага қаттиқ таъсир қилди. Ҳ. 
Назир, Маёқ сари. Ҳаётнинг у айтгандай 
чалкаш, мушкул, шафқатсиз эмаслигини 
исбот қилиб, у кишига дашном бергим ке- 
ларди. А. Мухтор, Асарлар. 

Дашном емоқ Қаттиқ гап, койиш эшит- 
моқ. Дашном еганим — беш нон еганим. Ма- 
қол. н Уҳеч кимдан бундай даи/ном емаган 
эди. М. Исмоилий, Фарғона т.о. 

ДАШТ [ф. — дала; чўл, саҳро] 1 

Экилмай ётган сувсиз ер; чўл. Бепоён дашт. 
Қақроқ дашт. Даиип ҳавоси. Даштда юр- 


санг, сув қадри ўтар, ёр билан уришсанг, ёр 
қадри ўтар. Мақол. н Дашт деганим — 
қишлоқ этагидаги пасту баланд тепалар- 
нинг орти. А. Кўчимов, Ҳалқа. Ҳали даштга 
қоронғилик чўкмаган. О. Ёқубов, Эр бошига 
иш тушса. 

2 Кенг, очиқ майдон; дала. Бировлар бир 
парча жой тополмай саргардон, чодирсиз, 
чайласиз даштда ўтирадилар. Ойбек, Нур 
қидириб. 

ДАШТ-БИЁБОН, дашту биёбон Дашт ва 
биёбон(лар), чўл ва саҳролар. Ҳаммаёқ 
дашт-биёбон: одам юрса — оёғи, қуш учса, 
қаноти куяди. М. Осим, Аждодларимиз қис- 
саси. Тақдир буни ҳам кўп кўриб, тинчгина 
уй-жойидан дашту биёбонга ҳайдади. М. 
Осим, Карвон йўлларида. 

ДАШТЛИК 1 Экилмай ётган сувсиз ер- 
лар; чўллар. 

2 Даштда яшовчи киши; умуман шаҳар- 
дан ташқарида яшовчилар. Даштлик деб кўп 
қилма мазах. «Ҳасанхон». 

ДАШТПИЁЗ Ёввойи пиёз турларидан 
бири. 

Д АТШТТА , дашшу шв. Дастшў(й). Мис- 
карликда ўнг томондаги пачоқ дўкон олдига 
ёйиб қўйилган мис баркаш, катта-кичик 
обдаста, дашшаю манқалдонга.. кўз таш- 
ламай иложингиз йўқ. Мирмуҳсин, Қаҳра- 
моннома. Холангиз бозордан дашшу харид 
қилиб кепти. Т. Ашуров, Дашшу. 

ДАШҚОЗОН айн. дошқозон. Турдимат 
энг аввал автокачкага дашқозон, битта 
катта бакни ортди. И. Раҳим, Ҳаёт булоқ- 
лари. Ҳовлининг ўртароқ ерига чуқур ўчоқ 
кавлаб, катта дашқозон осилипти. П. Тур- 
сун, Ўқитувчи. 

ДАШҚОЛ 1 Рудадан металл эритиб 
олишда ҳосил бўладиган шишасимон ёки 
тошсимон модда; шлак. 

2 кўчма Ярамас, бемаъни; ғирром. Ҳар 
савдолар тушар марднинг бошига, Қойил 
эмасман дунёнинг дашқол ишига. «Эрали ва 
Шерали». 

ДАЪВАТ [а. — чақириқ, ундаш; 

ташвиқот] 1 Бирор-бир ҳаракатга, маънавий, 
мафкуравий маслакка ундаш, чақириш; 
рағбатлантириш. Озодлик учун курашувчилар 
сафида бўлиш унинг қалб даъвати эди. 
Газетадан. Икки йигит ҳам ичдаги қандайдир 
муқаддас бурчнинг даъвати билан курашга 
шўнғиди. Ойбек, Қуёш қораймас. 




Даъват қилмоқ Бирор ишга, маросимга 
чақирмоқ, таклиф қилмоқ. Гапга даъват 
қилинган ўн чоқли қариндош аёллар ҳам 
кўришиб, қайта-қайта ҳол-аҳвол сўрашиб.. 
ҳар қайсиси ўз билганча дуо қилишди. Ойбек, 
Танланган асарлар. Бир соатдан сўнг ироқ- 
ёвуқдан тўйга даъват қилинганлар кела 
бошлашди. Ойбек, Танланган асарлар. 

2 эск. Таклиф, чақирув. 

Даъват хати (ёки қоғози) Чақирув хати, 
таклифнома. Абдураҳмон.. мударрис ама- 
киларидан Бухоройи шарифга келиб таҳсил 
қилишга даъват хати олди. А. Қодирий, 
Меҳробдан чаён. ..ушбу йилнинг 15 апрелида 
бўладиган соғлиқни сақлаш кўргазмасига 
даъват қоғози олди. Газетадан. 

ДАЪВАТКОР Маълум иш-ҳаракатга, 
маслак, ғояга ундовчи, руҳлантирувчи. Сўз, 
даъваткор чақириқ каби, жисмингни кучга 
тўлдириб, қалбингни оловлантиради ва сўнмас 
зафарларга чорлайди. Газетадан. 

ДАЪВАТНОМА [даъват + нома] 1 Бирор 
иш-ҳаракатга ёки бирор ғоявий-маънавий 
маслакка ва ш. к. га даъват этувчи, ундовчи 
хат, варақа. Даъватномада қўзғолончилар 
подшо ҳукуматига қарши ҳаёт-мамот кура- 
шига отланганликларини баралла маълум 
қилдилар. Газетадан. Жиззахда урушга қарши 
ҳаракат қатнашчилари қабул қилган даъ- 
ватнома остида жуда кўп имзолар ҳамда 
болаларнинг бармоқ излари бор. Газетадан. 

2 Ёзма таклиф, таклиф хати, таклиф- 
нома. Тошкентлик Мирсоат заргар олтмиш- 
етмиш маҳалланинг ҳар биридан йигирма- 
ўттиз кишини сайлаб ёздириб, даъват- 
номалар тарқатибди. М. Муҳаммаджонов, 
Турмуш уринишлари. 

ДАЪВО [а. ^ — арз, шикоят, идцао] 
1 ҳуқ. Бузилган ҳақ-ҳуқуқини талаб қилиш 
ёки уни ҳимоя этиш ҳақида ҳуқуқни ҳимоя- 
ловчи ташкилотларга қилинадиган муро- 
жаат, арз. Пул даъвоси. Мерос даъвоси. Чегара 
даъвоси. Ўзимдан чиққан балога, Қайга борай 
даъвога. Мақол. н Шу-шу, даъвосида маҳ- 
кам турган Элчиев қайтиб терговга бормади: 
билганини қилсин энди! Э. Аъзамов, Жавоб. 
Судья Хадича отинни турғазди: -Айбла- 
нувчига даъвонгиз борми? -Қанақа даъвом 
бўлсин, тақдир экан! «Ёшлик». 

Хун даъвоси тар. Ўлдирилган кимсанинг 
қонига қон олиш ёки қонун йўли билан 
жазо талаб этиш. 


2 Бировни айблаш, туҳмат. У “мени урди ”, 
деб даъво қиляпти. н У Араббойга даъво 
қилмоқда эди.. П. Турсун, Ўқитувчи. 

3 Ўзи муносиб бўлмаган ёки ўзида бўл- 
маган ҳақ-ҳуқуқ ёки хусусият, фазилатларни 
эътироф этишни талаб қилиш, бу йўлдаги 
уриниш, иддао. Биринчилик даъвоси. н 
Саройда барча: шариат пешволаридан тор- 
тиб то кичкина амалдоргача шоирлик даъво 
қиларди. С. Сиёев, Ёруғлик. Баҳодирлик даъво 
қилиб юрибсан, Бек отангнинг тулпорини 
минибсан. «Маликаи айёр». Шунақа оилалар 
борки, ота-онасининг илми унчалик эмас, 
билимдонликни даъво қилмайдилар. С. Зун- 
нунова, Кўкчироқлар. Узум узсам узумзордан 
бир шингил, Асалман дер, ширинликда даъвоси. 
С. Абдулла. 

4 Жавоб талаб қилинувчи мулоҳаза, 
фикр. Олтин чиримас, даъво қаримас. Мақол. 
н Пўлатжон Зебининг бу даъвосига нима 
дейишини билмай, ўйланиб қолди. С. Аҳмад, 
Қадрдон далалар. -Куладиган гап эмас бу, 
кулманглар, — деди Маъсумаой ўз даъвосини 
исботлашга уриниб. Н. Сафаров, Танланган 
асарлар. 

5 эск. айн. теорема. 

ДАЪВОГАР [а. + ф. jS\ j — даъво қи- 
лувчи] 1 ҳуқ. Ўз ҳақ-ҳуқуқини ҳимоя этиш 
ҳақида тегишли жойларга расмий ёки ғай- 
рирасмий арз қилган, талаб қўйган фуқаро 
ёки юридик шахс. Ўғри зўр бўлса, Даъвогар 
жавобгар бўлар. Мақол. Даъвогар қози бўл- 
са, Дардингни оллога айт. Мақол. н Ўғри 
қутулиб, даъвогар судга тортилган вақтлар 
кўп бўлган. Н. Сафаров, Кимга тўй, кимга 
аза. Нега уч йилдан бери индамай келган 
хотин бирдан даъвогар бўлиб қолибди? Ў. 
Ҳошимов, Қалбингга қулоқ сол. 

2 Ўзида йўқ ҳақ-ҳуқуқ, хусусият ёки 
фазилатларнинг эътироф этилишини талаб 
қилувчи. -Менга даъвогар ? Подшоҳлик ҳақи- 
га даъвогар, — деди амлокдор. С. Айний, 
Қуллар. 

3 Мусобақа, танлов, спорт ўйинларида 
юқори ўрин учун курашувчи. Футбол 
командамиз биринчи ўрин учун даъвогар- 
лардандир. 

ДАЪВОГАРЛИК Ўзини даъво қилишга 
ҳақли деб ҳисоблаш; даъволашиш. Икки 
киши ер талашиб қолишибди. Ҳар бири ерга 
даъвогарлик қилиб, далил келтира боииабди. 
С. Кароматов, Сўнгги бархан. Мусобақада 




республикамиз ёшлари ҳам совринли ўринларга 
даъвогарлик қилади. Газетадан. 

ДАЪВОЛАШМОҚ Ўзаро ҳақ-ҳуқуқ 
талашмоқ, бир-биридан ҳақ талаб этиб, 
жанжаллашиб юрмоқ. 

ДАЮС [а. j3j — қўшмачи] 1 Ўз хоти- 
нини бировга қўшиб берувчи; қўшмачи, 
далла. Сидиқжоннинг ранги бўзариб кетди: 
-Мен даюс эмасман! Бунақа қўшмачилик 
сизлардан келади. А. Қаҳҳор, Қўшчинор 
чироқлари. 

2 Қаттиқ сўкиш ибораси. Ўҳ, даюс!.. Бу 
пичоқ неча гуноҳсизнинг ёстиғини қуритган 
экан!А. Қодирий, Обид кетмон. Уйидан илон 
чиқдими бу даюснинг, каллаи саҳар изғиб 
қолибди? Тоқир Малик, Ажаб дунё. 

ДАҚЁНУС, даққиюнус [а. < лот. 

қадимги Рим императори Диоклетиан (Di- 
ocletianus, милодий 284-305)нинг Шарқ 
халқлари орасидаги номи]: дақёнусдан қол- 
ган 1) қадимдан, алмисоқцан қолган, жуда 
эски, қадимий. Мен болаларни Кудратилла 
қори сингари янги усулда ўқитишни бил- 
маганим учун дақёнусдан қолган усул билан 
ўқитар эдим. М. Муҳаммаджонов, Турмуш 
уринишлари; 2) жуда ҳам эскириб кетган. 
Тулнор дақёнусдан қолган кафишни кийиб, 
чирик паранжига ўралиб, Йўлчи билан жў- 
нади. Ойбек, Танланган асарлар. 

ДАҚИҚА [а. — минут; зарра; но- 

зиклик] 1 Соатнинг олтмигцдан бир бўлагига 
тенг вақт; минут. ..Вақт. Биз уни бўламиз 
дақиқа, соатларга. Р. Парфи, Кўзлар. Ҳар 
дақиқа, ҳар сония ғанимат, вақтни ўт- 
казмай, чолни кўндириш керак. «Ёшлик». 
Ҳамма бир неча дақиқа бош эгиб, жим қолди. 
С. Аҳмад, Уфқ. 

2 кўчма Умуман, вақтнинг жуда қисқа 
бўлаги; он, лаҳза. Бир дақиқа, фақат бир 
дақиқа кўзларимиз тўқнашди. «Ёшлик». Гоҳ- 
гоҳда нафас ростлаш дақиқаларида ерга 
урилган кетмон товушлари эшитилади. И. 
Раҳим, Ихлос. Бу дақиқалар унга ҳам лаз- 
затли, ҳам азобли туюлар эди. Ў. Ҳошимов, 
Қалбингга қулоқ сол. 

ДАҚИҚАЛИ 1 Дақиқадан иборат, да- 
қиқа ўлчовидаги. Уч дақиқали курашдан сўнг 
Мутал бўшашди, илгариги кучанишлардан 
қолди. А. Қодирий, Ўтган кунлар. 

2 кўчма Жуда қисқа, бир онли. Бир 
дақиқали иш. н Икки қўшнининг ҳовли 
юзида бўлган бир дақиқали суҳбатини уйда. 


дераза тагида ўтириб, чала-ярим эшитиб 
қолдим. Ғайратий, Узокдаги ёр. 

ДАҚИҚАЛИК айн. дақиқали 1, 2. Уч- 
тўрт дақиқалик сукутдан кейин Отабек 
тилга келди. А. Қодирий, Ўтган кунлар. 
Баъзан бир дақиқалик учрашув ҳам неча 
йиллар ёдда туриши мумкин. И. Раҳим, 
Жаводнинг жадвали. 

ДАҚҚИ 1 Ишлатилавериб ишдан чиқ- 
қан, ҳолдан тойган, шарти кетиб, парти 
қолган. Даққи от. н Раисимиз даққи Содиқ, 
Калити йўқ эски сандиқ. Т. Йўлдош, Аттанг. 

2 Кўп иш кўриб ёки дакки еявериб 
чарчаган, лоқайд бўлиб қолган (одам 
ҳақида). Бундай совуқ сўзларни жуда кўп 
эиштиб, даққи бўлиб қолган.. С. Абдулла, 
Мавлоно Муқимий. 

3 шв. Кўп гапирувчи, маҳмадона, вайсақи. 

ДАҚҚИЮНУС с.т. Дақёнус. Кўча то- 

мондан қараганда кўримсиз, даққиюнусдан 
қолган ўймакор эшик ғирчиллаб очилади. 
Мирмуҳсин, Умид. Ҳар қандай истеъдодни 
ўзимизнинг даққиюнусдан қолган тор ea эски 
қолипимизда ўлчаб кўрамиз Н. Қобул, Уну- 
тилган соҳиллар. 

ДАҒАЛ 1 Кўриниши, тузилиши беўхшов; 
қўпол. Дағал бармоқлар. н Мен беканинг 
дағал қўлларини ўпдим. «Ёшлик». Назарга 
хотиннинг бармоқлари серпай, дағал туюлди. 
Э. Усмонов, Ёлқин. 

2 Табиий ҳолда қаттиқ; майин, силлиқ 
эмас. Дағал соч. Дағал жун. н Мулла Икром 
баланд бўйли, дағал соқол.. бир кииш эди. 
Ойбек, Танланган асарлар. Ҳар йилгидан 
кўра кўпроқ силос, сенаж ea дағал хашак 
бостирилди. Газетадан. Унинг пешонаси 
устида ҳурпайган тимқора, дағал сочлари 
лампа ишшасига қарийб тегиб турарди. 
Ойбек, О. в. шабадалар. 

3 Қўпол ишланган, жўн. Дағал мовут. 
Дағал қоғоз. н Дағал сахтиёндан этик 
кийган оёқларини кериб.. пичан уюмларини 
аравага ортарди. С. Анорбоев, Оқсой. 

4 Ҳазм бўлиши қийин, бадҳазм. Дағал 
овқат. н Мол гўштида эса бирлашма 
тўқима кўп ea дағал бўлгани учун қаттиқ 
ea ҳазм бўлиши қийин. Н. Исмоилов, Ка- 
салларни парвариш қилиш. 

5 Кишига қаттиқ тегадиган, қаттиқ 
ботадиган; совуқ, қўпол. Дағал гст. Дағал 
муомала. Дағал одам. н Раиснинг.. дағал 
гапириши Козимга ёқмади. Э. Усмонов, 




Елқин. Муҳаммади дағал гапириб, унинг 
таъбини хира қилди. «Муштум». У дағал ва 
совуқ товуш билан ўқиди. М. Исмоилий, 
Фарғона т.о. [Давроновнинг] Муомаласи 
дағал, оғзи коски бўлиб, одамларни оёқ учида 
кўрсатарди. Ҳ. Назир, Кўктерак шабадаси. 
Кампир дағал жавоб берди. X. Тўхтабоев, 
Ширин қовунлар мамлакати. 

ДАҒАЛЛАШМОҚ 1 Тобора дағал, қўпол 
бўлиб бормоқ. Назира жуда ўзгариб кетибди: 
..кўзлари атрофида ажин қўнгандай, қўллари 
дағаллашиб, бу дағаллик бутун қоматига ҳам 
уриб тургандай. Д. Нурий, Осмон устуни. 

2 кўчма Хатти-ҳаракати қўполлашмоқ, 
қўрслашмоқ. Дағаллашдим — салга жаҳлим 
чиқади, Инжалашдим — салга қувончим дунё. 
Р. Парфи, Кўзлар. 

ДАҒАЛЛИК 1 Нарса, буюмнинг майин, 
юмшоқ эмаслиги; қаттиқлик; қўполлик. 
Қўлнинг дағаллиги. Бу мато дастурхон учун 
дағаллик қилса керак. н -Форманинг [Ҳам- 
дам форма] қўли унга дағаллик қилмасмикан ? 
— деди кулимсираб. С. Айний, Куллар. 

2 Муомала, гап-сўзнинг қўполлиги; қўрс- 
лик. Назар тўсатдан дағаллик билан гап 
бошлади. Э. Усмонов, Ёлқин. -Мен одамларга, 
хотин-халажга қилаётган дағаллигингизни 
айтмай қўя қолай, — деди Инобат. О. Ёқубов, 
Эр бошига иш тушса. Жўра қоровулни қу- 
чоқлайди, унга дағаллик қилгани учун узр 
сўрайди. Ю. Шомансур, Қора марварид. 

3 Қўполлик билан қилинган хатти- 
ҳаракат. Нари-бери кўз югуртиргач, хотинига 
бақрайиб қолади, сўнг Мунисхоннинг билагини 
чангаллаганича, дағаллик билан уйи томон 
судрайди. «Гулдаста». Ойсулувхоннинг дағал- 
лиги Сувонжонга қаттиқ тегди. С. Анор- 
боев, Оқсой. Ёш ходимдан бундай дағаллик 
кутмаган Толиб ака тутақиб кетди. Ф. 
Мусажонов, Ҳиммат. 

ДАҒ-ДАҒ: дағ-дағ титрамоқ (ёки қал- 
тирамоқ) Бирор касалликдан, совуқцан ёки 
қаттиқ қўрқувдан ияги иягига тегмай, қалт- 
қалт титрамоқ. Келиннинг ранги қув оқариб 
кетган, дағ-дағ титрар эмиш. С. Аҳмад, Чўл 
бургути. Кўрқув ичида дағ-дағ қалтираётган 
Кумри эрининг ёнига ўтиб, унга кўмаклашди. 
Ҳ. Ғулом, Машъал. 

ДАҒДАҒА [а. -сслТз — ҳаяжон; қўрқинч] 
1 Ваҳима ёки шовқин солиб қилинган дўқ, 
пўписа. Милтиқ кўтарган билан овчи бўлмас, 
Дағдаға солган билан довчи бўлмас. Мақол. 


н Латофат Рўзиевнинг овозидаги дағдағани 
энди пайқагандай, сесканиб кетди. Ў. Ҳоши- 
мов, Бир томчи шудринг. 

2 Қўрқитиш учун кўтарилган жанжал, 
низо. Биз бу дағдағаларни ўртадан кўтариш- 
га ҳаракат қилурмиз. Ойбек, Навоий. Ма- 
ҳаллада ҳаммага дағдаға қилиб ўрганган 
Фотима “закончи ” деган ном ҳам чиқарган 
эди. Мирмуҳсин, Умид. 

3 Шовқин-сурон, овоза; дабдаба. Уч юз 
одами билан салтанати дағдағаси ерни 
титратиб, жўнаб кетди. «Юсуф ва Аҳмад». 
Бу ҳам хонлик даврини суриб, подшолик 
дағдағасини қилиб, неча йил, неча ой ўтди. 
«Муродхон». 

4 кам қўлл. Ташвиш, безовталик, ури- 
ниш. Шаҳарнинг шоирлари.. қофия дағдағаси 
билан оғрийдилар. Ойбек, Навоий. 

5 кўчма Хавф солиш, туғдириш. Кўп 
ўтмай қорамтир булутлар кўк юзида дағдаға 
қила бошлади. Мирмуҳсин, Умид. Вақт ярим 
кечадан ўтганда, ҳавонинг дағдағаси зўрайди. 
Й. Муқимов, Матонатли кишилар. 

ДАҲА I [ф. < суғд. ьл — қишлоқ] тар. Ўрта 
Осиё хонликларида: қишлоқ жойларида бир 
неча қишлоқцан, йирик шаҳарларда эса бир 
қанча маҳалла, мавзедан иборат бўлган 
маъмурий-ҳудудий бирлик. Мирзакаримбойни 
Тошкентнинг тўрт даҳаси билади. Ойбек, 
Танланган асарлар. Ёзнинг жазирамасида 
бутун даҳада бунчалик салқин, сўлим чой- 
хонани топиш қийин. Р. Файзий, Ҳазрати 
инсон. Дарров уч кишини Себзор, Кўкча ea 
Бешёғоч даҳаларига хабар учун жўнатишди. 
А. Қодирий, Ўтган кунлар. 

ДАҲА II [ф. — ўнталик; ўн йиллик; 

ўн кун] 1 тар. Ўтмишда Бухоро амирлигида 
ўнта пиёда аскардан иборат бўлган ҳарбий 
бўлинманинг номи. 

2 дин. Рамазон ойида ўтказиладиган ўн 
кунлик ибодат ва у билан боғлиқ маросим. 
Рамазон ойининг сўнгги ўн куни қолганда, 
эшон домланинг муридларидан олтмиш- 
етмиш киши мадрасага йиғилиб, “даҳа” 
номидаги ибодатга ўтирар эдилар. М. Му- 
ҳаммаджонов, Турмуш уринишлари. 

ДАҲА III [ф. j] махс. Ипак қуртининг 
уйқуга кириш палласи, ёши. Даҳада қуртни 
мумкин қадар тўйдириш, сўнгра дастага 
киритиш керак. Газетадан. Ҳурт даҳага 
кирдими, колхоз apaeacu кетма-кет шаҳарга 
ғизиллайди. С. Аҳмад, Сайланма. 




Даҳага кирмоқ Уйқуга кирмоқ (ипак 
қурти ҳақида). ..қурт даҳага кириб, баргни 
икки баравар ортиқ ҳазм қилади. Газетадан. 
Ҳаммалари, даҳага кирган қуртдек, овқатга 
ташланишди. «Муштум». Катта даҳа Ипак 
қуртининг тўртинчи ва бешинчи уйқуси. 
Пилла қурти катта даҳага кирганда, одамни 
шошириб қўяди. Газетадан. Кичикдаҳа Ипак 
қуртининг биринчи, иккинчи ва учинчи 
уйқуси. Ҳа, нима қилай, холанг ўргилсин. 
Қуртларим учинчи даҳага кирган, шошириб 
қўйишди мени! Ҳ. Назир, Сўнмас чақмоқлар. 
Охирги даҳа айн. катта даҳа. Ёдгор соғайиб, 
охирги даҳада турган пилла қуртидай бўлган 
эди. С. Айний, Дохунда. 

ДАҲАБОШИ тар. Бухоро хонлигида: 
даҳани (қ. даҳа I) бошқариш учун сайлаб 
қўйилган маъмур, амин. 

ДАҲАН [ф. 6 Lij , ,3-43 — оғиз] 1 с.т. айн. 
оғиз I 2, 3. Учи даҳанига қараб эгилган қин- 
ғир бурнини ғалати қимирлатиб, ўрнидан 
турди. О. Ёқубов, Диёнат. Муниранинг 
пешонаси дўнгроқ, даҳани кулча юзига ному- 
носиб тарзда каттароқ эди. Э. Усмонов, 
Ёлқин. Холи қолган Жанна эркаланиб, Умид- 
нинг даҳанидан секин ўпиб қўйди. Мир- 
муҳсин, Умид. 

2 кўчма Сўзамоллик, гапга чечанлик; 
ваъдабозлик. [Турдимат] Лафзида турмай- 
диган йигит. Шу даҳани билан шунча йил 
раислик қилганига доғман. И. Раҳим, Ихлос. 

3 Бирор нарсанинг киравериш жойи, 
очиқ томони, лаби. Муллажон белбоғининг 
қатидан носқовоғини олиб, кафтини тўл- 
дириб, нос отди, хотиржам юриб келиб, 
айвоннинг даҳанига ўтирди. С. Аҳмад, 
Сайланма. Муроджон ишдан келса, онаси 
кийимларини тугиб, айвон даҳанида ўти- 
рибди. С. Аҳмад, Сувлар оқиб кетди. 

ДАҲАНА [ф. — кириш ёки чиқиш 

тешиги; тўп, милтиқ оғзи; дарёнинг этак 
қисми] 1 қ.х. Экинга сув қўйиш учун қи- 
линган ўйиқ жой; ариқча бошланган жой. 
Сафарбаров беихтиёр, гўё пахтазорга ўт 
кетгандек, даҳанадан даҳанага, уватдан 
уватга югурди. И. Раҳим, Зангори кема 
капитани. Ҳар бир бригада уч-тўрт даҳанадан 
сув ичарди. С. Кароматов, Сўнгги бархан. 

2 Сув ўтадиган қисқа, тор ўзан. Қўш- 
чинордан бир ярим километр юқорида бири 
юз эллик, иккинчиси яқин юз қадам келадиган 
иккита даҳана бўлиб, тошқин суви шу 


ерлардан ўтар экан. А. Қаҳҳор, Қўшчинор 
чироқлари. Хайриби ирим-сиримга бориб, 
тегирмоннинг сув айланиб тушадиган даҳа- 
насидаги катта қора тол остига чироқ ёқиб 
келди. Д. Нурий, Осмон устуни. 

3 айн. даҳан 3. Айвон даҳанаси. Уй даҳа- 
наси. н Чойхона кўчанинг шундай даҳана- 
сида, катта ҳовузнинг бўйида эди. Ў. Умар- 
беков, Севгим, севгилим. Ҳожи бобо чарчаган 
кишилардай уҳ тортиб, cyna даҳанасига 
ўтирди. Ғ. Ғулом, Шум бола. 

4 Даранинг бошланиш жойи; дара оғзи. 

5 махс. Пичоқ қинининг оғзи. 

ДАҲАНАК [ф. — оғизча] 

шв. Пичоқ қинининг оғзини пичоқ кесиб 
кетмаслиги учун унга кумуш ёки мисдан 
ясаб кийдириладиган ҳалқасимон қисм. 

ДАҲАНАКИ [ф. j — оғизда бажа- 
риладиган; оғзаки]: даҳанаки жанг Оғзаки 
жанжал, қаттиқ айтишиш, сўкишиш. Тўй- 
хонанинг чекка хоналаридан бирида Жалил 
ака билан Собира ona ўртасида хуфиёна 
даҳанаки жанг кетарди. М. Хайруллаев, Кўн- 
гил. Мирзаёр мингбоши билан Дамин кулол 
ўртасидаги даҳанаки жанг ёқама-ёқага 
ўтди. Н. Сафаров, Оловли излар. 

ДАҲБЕДИ Туси оч яшил, сирти текис, 
сертўр, эртапишар қовун нави. 

ДАҲБОШИ тар. 1 Ўнбоши, ўнта си- 
поҳнинг бошчиси, даҳа саркардаси (қ. даҳа 
II 1). ..сизлар неча йилдан бери сарбозлик 
қилиб, даҳбоши, қўроғаси бўлиб, жаноби 
олийнинг нону намакларини еган кишиларсиз. 
С. Айний, Қуллар. Бу янглиғ ҳукмимизни.. 
барча бекларимизга, ҳоким, қўрбоши ва 
даҳбошиларимизга билдириб қўюрмиз. А. 
Қодирий, Ўтган кунлар. 

2 айн. даҳабоши. 

ДАҲЛИЗ [ф. j. I а j — кириш жойи; усти 
ёпиқ йўлак] Уйнинг кираверишига қу- 
рилган, одатда пойабзал ва уст кийимлар 
ечиб кириладиган биринчи хона. Мулла 
Фазлиддин ҳўл бўлиб оғирлашган пиёзи чак- 
мони ва этигини даҳлизда ечиб қолдирди. П. 
Қодиров, Юлдузли тунлар. Даҳлизда ём- 
ғирпўши билан туфлисини ечиб, ичкарига 
ўтди. М. Хайруллаев, Тилла маржон. Зеби 
нам тортиб кетган даҳлизда калишини ечиб, 
ўнг қўлдаги хонага кирди. Ш. Холмирзаев, 
Оғир тош кўчса. 

ДАҲМАРДА шв. фольк. Қўй-мол боқувчи 
хизматкор. Бу майдонда қўйни боққан даҳ- 




марда, биёбонда бир номардни кўрдингми? 
«Нигор ва Замон». Бойсари кўчса, биз ҳам 
кўчамиз деб, ҳаммаси чўпонларига, йилқи- 
чиларига, туячиларига — ҳамма даҳмар- 
даларига одам юборди. «Алпомиш». 

ДАҲО [а. 1.4 j — зийраклик, заковат; 
айёрлик] 1 Фавқулодда ақл ва заковат, 
тенгсиз ижодий истеъдод. Шаҳар [Наво- 
ий]даги кўп нарсалар Навоий даҳосини, унинг 
буюк инсонпарварлигини эслатиб туради. 
«Саодат». Фолъклор халқ даҳосининг туганмас 
булоғи бўлиб, ёзма адабиёт ҳар доим ундан 
баҳра олиб келади. «ЎТА». Буюкларга бахш 
этган даҳо, Она халқим, ўзингсан буюк. А. 
Орипов, Юртим шамоли. 

2 Шундай фазилатга эга бўлган кимса; 
гений. [Мансур:] Бу шеър даҳосига минг йил 
умр бер! Бу элнинг фахридур шоир Алишер. 
Уйғун ва И. Султон, Алишер Навоий. 

ДАҲОВИЙ Даҳоларга хос бўлган, даҳо 
фазилатига эга. Теграмдаги хилқат турфа 
ранг эди, Менда-ку йўқ эди даҳовий қудрат. 
А. Исроилов, Югурик нур. 

ДАҲОЛИК Даҳо даражасига етганлик, 
даҳоларга хос фазилатга эгалик. Гёте қоби- 
лиятдан юқориси истеъдод, истеъдоддан 
юқориси даҳолик, деган эди. У. Норматов, 
Талант тарбияси. 

ДАҲР [а. j -ал — замон, аср; қисмат, тақ- 
дир] эск. кт. 1 Замон, давр. Даҳрнинг бақосиз 
ва вафосиз эканини айтади, унинг каж- 
рафторлигидан нолийди.. «ЎТА». 

2 кўчма Олам, дунё, жаҳон. Даҳр ишидин 
силккан этак, Икки қўлда икки суяк. Мир- 
темир. Баъзан даҳр-дунёдан кўз юмишдек 
мудҳиш дамларни ўйлаганда, ҳар қандай 
киишнинг ҳам юраги орқага тортиб кетади. 
М. Қориев, Ойдин кечалар. 

ДАҲРИЁНА Даҳрийликка хос, даҳ- 
рийлик руҳидаги. ..деворлари даҳриёна 
кўринишхонада Николай II меҳмонларни 
қабул қилди. С. Сиёев, Аваз. ..шулар ичида 
Ҳамзахоннинг даҳриёна шеърлари ҳам бор 
экан. К. Яшин, Ҳамза. 

ДАҲРИИ [а. ^j -йл — асрий; материа- 
лист, худосиз, атеист] 1 Дунё ҳодиса- 
ларини табиат қонунларидан деб билувчи, 
охиратга инонмовчи киши; материалист. 
Тўппа-тўғри айтаман: мен даҳрийлар са- 
фида! Миртемир, Тингла, ҳаёт! Мен ҳеч 
кимнинг гапига қулоқ солмасдан, бу “даҳрий ” 
мулла билан суҳбатдош бўлиб, ундан кўп 


нарса ўргандим. М. Муҳаммаджонов, Тур- 
муш уринишлари. 

2 Аллоҳнинг борлигига ишонмовчи; 
худосиз, шаккок. -Аваз лаъин, даҳрий, — деб 
қўйди муфти, қозондай саллали бошини 
чайқаб. Ж. Шарипов, Хоразм. Эшоннинг 
этагини ушлаб кетган мурид даҳрий бўлиб 
қайтди. «Саодат». 

ДАҲРИЙЛИК Аллоҳнинг борлигига 
ишонмаслик; шаккоклик, худосизлик. Шу 
ўринда таъкидламоқчи эдимки, дунёвийлик, 
айрим ақидапарастларнинг даъволаридан 
фарқли ўлароқ, асло даҳрийлик эмас. Газе- 
тадан. Ўрта асрларда ашаддийлашган диний 
экстремизмга қарши жавоб тариқасида 
атеизм, даҳрийлик келиб чиқди. Газетадан. 
Одатда, диндор кишиларни даҳрийликка олиб 
борадиган йўл у ёки бу диний афсонанинг 
тўғрилигига ишк қилишдан бошланади. М. 
Бўрихўжаев, Сўзбоши. Бунинг учун бизга 
даркор нарсалар фақат дин ва оллонинг 
каломи — Қуръондир. Буни инкор қилмоқ 
даҳрийликдир. Ойбек, Улуғ йўл. 

ДАҲСАР [ф. ij — ўн + j^u — ботмоннинг 
қиркдан бири] Ўтмишда баъзи ҳудудларда 
ўттиз икки килограммга, баъзи ҳудудларда 
тўртдан бир ботмонга тенг бўлган оғирлик 
ўлчови. Боғни боқсанг, боғ бўлади, ботмон 
даҳсар ёғ бўлади. Мақол. Эртаги савдонинг 
даҳсар оғирлиги бор. Мақол. 

ДАҲШАТ [а. r, д j — ҳайронлик, ҳай- 
ратда қолиш] 1 Ниҳоят даражадаги кўрқинч, 
хавф, ваҳима. Тун даҳшати. Уруш даҳшати. 
н Даҳшатдан юрагим орқага тортиб кетди. 
Н. Фозилов, Дийдор. Ёдгор даҳшатдан қотиб 
қолган, ҳеч нимага тушунолмасди. Ў. Ҳоши- 
мов, Қалбингга қулоқ сол. Кўзлари даҳшат 
билан чақнади. С. Сиёев, Ёруғлик. 

2 Азоб-изтиробга солувчи мудҳиш аҳвол, 
воқеа-ҳодиса, манзара. -Даҳшат! — dedu 
меҳмон, — туни билан кўзимни юммай чиқ- 
дим. «Муштум». Андижонда бўлган воқеалар 
даҳшати Тоҳир қиёфасига кириб, Бобурга 
тобора яқинлашиб келмоқда эди. П. Қодиров, 
Юлдузли тунлар. Биз бу даҳшатларни би- 
ровдан эшитган эмасмиз, ўз кўзимиз билан 
кўрганмиз Р. Файзий, Таъзим. 

3 Ортиқ даражада қўрққан, ваҳимага ёки 
азоб-изтиробга тушган кишининг кўри- 
ниши, руҳий ҳолати. Даҳшат солмоқ. 
Даҳшатга келмоқ (тушмоқ). н Муқаддам 
даҳшат ичида эшикка ёпишди. Ў. Ҳошимов, 




Қалбингга қулоқ сол. Нигоранинг ҳамон 
қўрқинч, даҳшат тўла кўзларида миннат- 
дорчилик учқуни йилтиради. С. Анорбоев, 
Оқсой. Отабек масалага тушунгандек бўлди 
ва даҳшат ичида Али билан йўлга тушди. А. 
Қодирий, Ўтган кунлар. 

ДАҲШАТЛАНМОҚ Ортиқ даражада 
қўрқмоқ, ваҳимага тушмоқ. Отабек даҳ- 
шатланиб, ёнидаги Алига қаради, Али эса 
ётган жонсиз гавдаларга қараб, лабини 
тишлаб турар эди. А. Қодирий, Ўтган 
кунлар. Хатни ўқиб, сизнинг даҳшат- 
ланишингиз эмас, қувонишингиз, душма- 
нингизни юзтубан қилгани учун ҳақ таолога 
шукур айтишингиз керакдир! А. Қодирий, 
Ўтган кунлар. 

ДАҲШАТЛИ 1 Қаттиқ қўрқув туғди- 
рувчи, даҳшатга солувчи, ўта қўрқинчли, 
мудҳиш. Даҳшатли зилзила. Даҳшатли 
фожиа. н Ҳаммаёқда даҳшатли зилзила 
излари кўринади. М. Исмоилий, Фарғона т.о. 
Гулнорнинг кўзлари даҳшатли равишда ёниб, 
юзи, лаблари кўкимтир тусга кирган эди. 
Ойбек, Танланган асарлар. 

2 Кишини ваҳимага солувчи, ваҳимали; 
қўрқинчли. Даҳшатли хабар. Даҳшатли 
шовқин. н Девонхона эшигида даҳшатли 
шовқин, ур-йиқит бошланди. Ойбек, Навоий. 
Бир лаҳза даҳшатли жимлик ҳукм сурди. А. 
Қодирий, Ўтган кунлар. 

3 Қаттиқ азоб берадиган, чидаб бўлмай- 
диган. [Йўлчи] Бутун вужудини зирқиратган 
даҳшатли оғриқдан тишларини маҳкам 
қисди. Ойбек, Танланган асарлар. Эртага 
унинг устига дўлдай ёғиладиган тошларнинг 
оғриғи қанчалик даҳиштли бўларкин? П. 
Қодиров, Юлдузли тунлар. 

ДАҲШАТХОНА Қўрқинч ва азоб-уқу- 
батга тўла жой, хона. Маҳди терлаб кетган, 
оғзини катта-катта очиб ҳансирар, бу 
даҳшатхонадан тезроқ чиқиб кетгиси келар- 
ди. С. Сиёев, Ёруғлик. 

ДАҲЯК [ ф. JLj г> j — ўн ҳиссадан бир ҳисса] 
тар. 1 Қўқон ва Бухоро хонликларида 
деҳқонлардан етиштирилган ҳосилнинг 
ўндан бир қисмининг солиқ ҳақи тариқасида 
олиниши; ушр. У [ бувим] айтарди: -Вақф 
даҳягини уйлари куйгур амлокдор билан 
ижарадор икки баравар қилиб олдилар. С. 
Айний, Эсдаликлар. 

2 Бухоро амирлигида вақф ерларидан 
олинган даромаднинг мадрасаларнинг мах- 


сус имтиҳондан ўтган муллаваччаларига бе- 
риладиган қисми. 

3 Ўрта Осиёда: ўтмишда ер, улов, уруғ- 
лик, овқат ва б. ҳамма харажатларни ер эгаси 
(хўжайинлар)дан олиб, ҳосилнинг ўндан 
тўққиз ҳиссасини ер эгаси, ўндан бир 
ҳиссасини ўзи олиш шарти билан деҳқон- 
чилик қилиш тартиби. Ҳув оқ ерни қирқ йил 
экдим даҳякка. Анови ерга қуриб олдим чай- 
ламни. Ғ. Ғулом. -Энди, — деди Назарбой, — 
берилган арпанинг даҳяги ҳисобидан менинг 
қопимга бир ғалвир сол. С. Айний, Қуллар. 

ДАҲЯКЧИ тар. 1 Даҳяк солиғини йи- 
ғувчи амалдор ( қ. даҳяк 1). Даҳякчининг 
ҳаракатидан ботирланган мулла Наврўз.. 
қамчисини олиб, Ҳайдарнинг бошига солди. С. 
Айний, Қуллар. 

2 Мадрасаларнинг махсус имтиҳондан 
ўтиб, даҳяк олиш ҳуқуқини қўлга киритган 
муллаваччаси. 

3 Ҳосилнинг ўндан бирига эгалик қилиш 
шарти билан ер экувчи деҳқон (қ. даҳяк 3). 

ДВИГАТЕЛЬ \р. «двигатель» — ҳара- 
катлантиргич; қўзғатувчи] Энергиянинг 
бирор турини механик энергияга айлан- 
тирувчи ва бошқа машинани ҳаракатга 
келтирувчи машина. Ички ёниш двигатели. 
Поршенли двигателъ. Реактив двигателлар. 
н Барча деталлари керамикадан ясалган 
ички ёнув двигатели яратилди. «Фан ва 
турмуш». Двигателнинг овозиўчди, вертолёт 
пастга шўнғий бошлади. Газетадан. 

ДВИЖОК \р. «движок» — ҳаракатлангич] 
Ички ёнишли двигателдан ёки бошқа бирор 
манбадан энергия олиб ишлайдиган кўчма 
электр станция. Олимжон қўлини кўтариб, 
кичкина движок тақиллаётган жойни, дала 
шийпонида чақнаб турган чироқларни кўр- 
сатди. Ш. Рашидов, Бўрондан кучли. Алла- 
қаерда движок тапиллади. П. Қодиров, Эрк. 

ДВОРЯН Дворянлар табақасига мансуб 
киши; оқсуяк, зодагон. 

ДВОРЯНЛАР \р. «дворянин», «дворяне» 
— князь, подшо саройида хизмат қилувчи 
шахс] Россияда феодализм ва капитализм 
даврларида хизмат кўрсатиб, мартаба орт- 
тирган помешчик ва мулкдорлар, уларнинг 
авлодларидан ҳамда подшоҳга хизмат кўр- 
сатиб, мартаба орттирган амалдорлардан 
иборат ҳукмрон, имтиёзли табақа; оқсуяк- 
лар, зодагонлар. Дворянлар daepu. Дворянлар 
ҳукмронлиги. 




ДЕ- [лот. de — инкорни ифодаловчи олд 
қўшимча] Олд қўшимча: 1) ажратиш, узоқ- 
лаштириш, бекор қилишни ифодалайди, 
мас., дегазация, демонтаж; 2) пастга қараб 
ҳаракатланишни, пасайишни ифодалайди, 
мас., дегенерация. 

ДЕБ 1 Демоқ фл. рвдш. Ҳаёт давомида 
икки туп ниҳол экиб, ўстирган инсон ўз 
умрини мазмунли ўтди, деб ҳисоблашга 
ҳақлидир. Газетадан. Бекмуродов деб ёзилган. 
С. Аҳмад, Юлдуз. 

2 Қўшма гап таркибида боғловчи вази- 
фасида келади. Ҳар киши тер тўкиб қилади 
меҳнат, халқимнинг турмуши обод бўлсин деб. 
Ғ. Ғулом. Латофатхон бу хатга ҳам жавоб 
қайтармаганидан кейин, Мирзаев “унақа 
гаплар мижозига тўғри келмади шекилли ” 
деб, қаттиқ хижолат тортди. А. Қаҳҳор, 
Кўк конверт. 

ДЕБЕНТУРА [лот. debere — қарздор 
бўлмоқ] Божни қайтариш ҳақидаги божхона 
гувоҳномаси. 

ДЕБЕТ [лот. debet — у қарздор] бухг. 
Кирим-чиқим дафтарининг кирим, яъни 
ундирилган қарз, даромад ёзиб бориладиган 
чап томони; зид. кредит. -Бухгалтернинг 
дебет-кредити учма-уч бўлиб туриши керак, 
— деди Одил. Б. Раҳмонов, Юрак сирлари. 

ДЕБИТОР [лот. debitor — қарздор] бухг. 
Бирор идора, ташкилот ёки муассасадан 
қарздор бўлган шахс ёки ташкилот; зид. 
кредитор. Дебитор бўлмоқ. н f Фазилат:] 
Мирбадалнинг ҳам эллик минг сўмли дебитор 
қарзи бор. Уч ойдан бери ҳисоб-китобни чўзиб 
келади. Н. Сафаров, Ҳаёт мактаби. Кўпгина 
хўжалик юритувчи субъектларда тўлов ин- 
тизоми бўш, дебитор ва кредитор қарзлар 
ўсган. Газетадан. 

ДЕБИТОРЛИК Қарздорлик; тўланади- 
ган қарзларга алоқадорлик. 

Дебиторлик қарзи Юридик ва жисмоний 
шахслар тўлаши лозим бўлган қарзлар миқ- 
дори. Корхоналарнинг дебиторлик ва креди- 
торлик қарзлари камаймаяпти. Газетадан. 

ДЕБО, дебоҳ [ф. Cjj, sCjj — нафис ипак 
мато] Бир нав нафис ипак мато; ҳарир. 
Падари бузруквор волидага дебо ва атласдан 
ҳилялар буюриб.. аҳли маҳаллаларга ош тор- 
тибдилар. «Муштум». 

ДЕБОН поэт. айн. деб 1. Изза қилди 
дебон зинҳор койиманг Мендайин гадонинг 
ёлғиз ўғлини. «Рустам». Эҳтиёт бўлинглар 


дебон, Эслатиб туради ўттиз қўнғироқ. 
Тўлқин, Очиқ хат. 

ДЕБОЧА [ф. — муқадцима, сўз- 

боши; ташқи кўриниш] 1 Китобнинг ранг 
ва зарҳал билан нақш бериб зийнатланган 
дастлабки алоҳида саҳифаси; сарварақ. 

2 Девон, куллиёт, баёз ва ш. к. га махсус 
ёзилган кириш мақола; кириш, муқаддима; 
эпик асарларнинг кириш қисми. Аҳли шеър 
балки китобим назми ишқ деб очадир, Йўқ, 
китобим севгининг девонига дебочадир. Э. 
Воҳидов, Муҳаббат. 

3 кўчма Бирор нарса, ҳодиса, иш-ҳара- 
катнинг бошланиши; бошлама. Бу эндиги 
саволнинг дебочаси эканини синашта бўлиб 
қолган Шаҳзода дарров пайқади. Шуҳрат, 
Жаннат қидирганлар. Олтиариқ станцияси 
Илҳомжон учун ҳаёт мактабининг дебочаси 
бўлади. Газетадан. Чўққидан чопқиллаб туш- 
ган шалола — Дарё дебочаси — қўшиғи сенсан. 
Г. Жўраева, Иқбол. 

4 Кичик ҳажмли мусиқий асар; мусиқа 
асарининг кириш қисми. 

ДЕБЮТ [фр. debut — бошланиш; даст- 
лабки қадам] 1 Шахснинг бирон-бир соҳада 
биринчи марта ўзини намоён этиши (мас., 
артистнинг илк бор саҳнага чиқиши). Бити- 
рувчилар «Дебют ёки беш йилдан сўнг» 
оммавий байрам дастурини.. устозлар, қуйи 
курс талабалари ҳузурида намойиш этди- 
лар. Газетадан. 

2 Шахмат ёки шашкада ўйиннинг бош- 
ланиши, дастлабки юришларни ўз ичига 
олган бошланғич босқич. Дебют — ҳар 
иккала томоннинг ўз доналарини қулай ҳолда 
жойлаштириш учун олиб борадиган кура- 
шидир. «Фан ва турмуш». 

ДЕБЮТАНТ [фр. debutant — дебют қи- 
лувчи] Бирор иш, ҳаракат (саҳнага чиқиш, 
спортда қатнашиш)ни илк бор бажарувчи. 
..Фақат Абдулла ролининг ижроси учунгина 
эмас, балки бошқа персонажлар харак- 
терининг талқини учун ҳам асосан дебю- 
тантлар таклиф этилди. С. Хўжаев, Ўзбек 
тарихий фильмлари. 

ДЕВ [ф. — жин, иблис; ёвуз, золим] 

1 миф. Эртак ва халқ достонларида шохли, 
думли, бениҳоят улкан одам қиёфасида 
тасаввур этиладиган, эзгуликка қарши ку- 
рашувчи хаёлий махлуқ, ёвузлик тимсоли. 
Ўсган юртин тоза аниқ билдингми, Сўйла, 
хоним, деву жинни кўрдингми? «Муродхон». 




Чинор тагида бир супа устида қирқта дев 
ухлаб ётибди. «Эртаклар». Девни ўлдириб 
бўлмайди, дейишади, шу ростми ? Унинг қони 
тўкилса, ҳар томчисидан минг дев пайдо 
бўлаверади, дейишади. Шу ростми? Мир- 
муҳсин, Меъмор. 

2 кўчма Давангирдай, беўхшов, қўпол 
гавдали. [Қизингизни] Эрга бермай, девга 
бердингиз. М. Исмоилий, Фарғона т.о. Полвон 
кетидан Матёз дев ҳам “Полвон оғадан 
қолишмай”, деб ўз кучига яраша ишланган 
катта ғалтак аравани итариб борарди. Ж. 
Шарипов, Хоразм. 

Сулаймон ўлди — девлар қутулди Қат- 
тиққўл киши кетиб, ҳамма истаганини қила 
олишига — ўзбошимчаликка имконият ту- 
ғилиши (мифга кўра, Сулаймон пайғамбар 
ўзбошимча девларни бандга солиб қўйган, 
Сулаймоннинг вафотидан сўнг улар эркин 
нафас олганлар). ..Нега ҳамманг иш қилмай, 
бекор ўтирибсанлар? Сулаймон ўлиб, девлар 
қутулибди-да! Ҳамза, Бой ила хизматчи. 

3 кўчма Даҳшат; қўрқинч; салобат. Теша- 
бойнинг юрагида бош кўтарган гумон деви 
Тўрахоннинг.. ўпкаларидан кейин ёта қолди. 
М. Исмоилий, Фарғона т.о. Макрнинг, муно- 
фиқликнинг деви ҳамма фазилатларини ўз 
комига тортибди. Ойбек, Навоий. 

4 кўчма Катта, улкан; баҳайбат. 

ДЕВАЛАМОҚ Уймоқ, тепа қилиб қўй- 

моқ. Дилшод завод саҳнида девалаб таиаанган 
пахталар, пала-партиш ётган ёғочлар.. 
орасида адашиб қолишдан қўрққандек, бир 
чеккада анграйиб турарди. М. Исмоилий, 
Фарғона т.о. Хирмонда алоҳида-алоҳида 
тўкилган пахталар деваланиб ётар эди. М. 
Исмоилий, Фарғона т.о. Ҳиз чопганча ту- 
шиб, пастда деваланиб ётган шағал уюмлари 
орасида пайдо бўлди. А. Мухтор, Туғилиш. 

ДЕВАЛЬВАЦИЯ [де.. + фр. evaluation — 
баҳо, нарх; қиймат] иқт. 1 Миллий валюта 
қийматининг чет эл валюталари курсига 
нисбатан пасайиши; валюта расмий қисми- 
нинг пасайиши. ..олтин запаслари камайиб 
кетган тақдирда амалдаги пул системасининг 
қадр-қиммати пасаяди ва у бошқа қоғоз нул- 
лар чиқаришни — девальвацияни муқаррар 
қилиб қўяди. И. Ҳамробоев, Олтин давр. 

2 Муомаладаги қадрсизланган пулларни 
бекор қилиб, бошқа билетлар билан ал- 
маштириш ёки қадрсизланган пул баҳосини 
тушириш йўли билан ўтказиладиган пул 


ислоҳоти. ..яъни бу ерда иқтисодий найранглар 
— пулни девалъвация қилишга ўрин қолмайди. 
Газетадан. 

Очиқ девальвация Эски қоғоз пул муайян 
қисмининг муомаладан чиқарилиши ёки 
қадрсизланган пулнинг алмаштирилиши. 
Ёпиқ (ёки яширин) девальвация Муомаладаги 
қадрсизланган қоғоз пуллардан бир қис- 
мининг улар қийматини пасайтирган ҳолда 
муомалада сақлаб қолиниши. 

ДЕВБАНД [ф. — девларни боғ- 

ловчи] Афсун ўқиш билан девларни бўйсун- 
дирувчи, девларни енгиб, банд қилиб (боғ- 
лаб) қўювчи; афсунгар. ..бизнинг қишлоғи- 
мизда ундай одамлар кўп: дуохонликни касб 
қилиб олиб, ўзларига “Девбанд — дев боғлов- 
чи ” лақабини таққан одамлар девга ўхшаган 
одамлардандир. С. Айний, Эсдаликлар. 

ДЕВДАИ Девга ўхшаган, девсифат; улкан 
гавдали, забардаст. Соқчи мўйловдор, девдек 
улкан гавдали бадбаишра бир йигит эди. X. 
Тўхтабоев, Йиллар ва йўллар. Рўпарамда 
девдай икки йигит турарди. С. Сиёев, Аваз. 

ДЕВЗИРА \ф. ь — катта зирадай] 
Маҳаллий жайдари шолидан олинадиган 
йирик, сув кўтарадиган гуруч. Ота.. сонол 
товоқдаги девзира гуручнинг курмагини тера 
бошлади. Ҳ. Ғулом, Машъал. Девзира гуруч- 
нинг палови фамил чойни хуш кўрмайди, ак- 
синча, тўқсон бешинчи кўк чойунга энгмуносиб 
чанқовбостидир. С. Аҳмад, Сайланма. 

ДЕВИЗ [фр. devise — шиор; ҳикматли сўз] 
айн. шиор. 

ДЕВКОР [ф. jlX — дев каби ишловчи] 
Чарчашни билмайдиган, ишлаб толмайдиган 
одам. Одамлар уни [Лутфуллани] “девкор" дер 
эдилар. С. Айний, Эсдаликлар. Ҳеч эринмай 
куч тўкибди Кўкан девкор. Ўйламабди: шунча 
пиёз кимга даркор? Ғ. Ғулом. Шодибой чар- 
чашни билмайдиган фавқулодда девкорлардан 
эди. Ойбек, О.в. шабадалар. 

Девкор деҳқон тар. Улгуржи ер экувчи 
катта деҳқон. Девкор ишлар Тез суръатлар 
билан қилинган улкан ишлар. Бугунги девкор 
иишаримизни ҳеч қандай мезон билан ўлчаб 
бўлмайди. Газетадан. Девкор одим Тез ва 
улкан қадам; тез суръатлар. Республикамиз 
иқтисодиётининг девкор одимлар билан 
илгарилаётгани.. ушбу рақамларда ўз ифо- 
дасини топган. Газетадан. Девкор уста 1) тез 
ва улгуржи иш қилувчи уста; ҳунарманд. У 
фабриканинг зарбдори, Девкор уста бошчиси, 




басма-басда ҳам. Ғ. Ғулом; 2) тар. бир қанча 
уста, халфа ва шогирдларни ишлатувчи 
корхона эгаси. 

ДЕВКОРОНА рвш. Девкорларга хос 
йўсинда, ниҳоятда тез. Бинокорлик девкорона 
бир суръат.. билан бормоқда эди. Ойбек, О.в. 
шабадалар. 

ДЕВОЛ с.т. айн. девор. Тўққиз пахса эди 
чорбоғ деволи. «Гулшанбоғ». Девол устига 
девол, Девона бўлай дейман. «Халқ дур- 
доналари». 

ДЕВОЛЗАН с.т. айн. деворзан. Келин чолга 
қараб: -Пахса урадиган йигирмата деволзан 
топинг, — дебди. «Олтин олма». 

ДЕВОЛБОП айн. деворбоп. Реснублика- 
мизда ғишт деволбоп материал сифатида 
ҳали асосий ўринни эгаллай беради. Газетадан. 

ДЕВОН I [ф. ,yl jjj — шеърлар тўплами] 
Муайян бир шоирнинг радиф ва қофияларга 
риоя этган ҳолда алифбо сираси билан 
тартиб этилган шеърларининг (достонлар- 
дан ташқари) тўлиқ тўплами. Навоий девони. 
Нодира девони. н Ҳақиқатан ҳам Навоий 
форсий девони билан Жомийдан сўнг форс- 
тожик адабиётини янги бир босқичга кў- 
тарди. «ЎТА». Хуфтон намозидан сўнг.. 
пойчироқ ёнига ўтириб, Фузулий девонини 
варақлар эди. А. Қодирий, Ўтган кунлар. 

ДЕВОН II [ф. ^jl — давлат идораси; 
суд маҳкамаси] тар. 1 Ўтмишда Шарқ 
мусулмон мамлакатларида, жумладан, Ўрта 
Осиё хонликларида амал қилган олий дав- 
лат амалдорларининг мажлиси. Тондингиз, 
соҳиби девон бугун менга ноҳақ озор берди. М. 
Осим, Ибн Сино қиссаси. 

Девон қурмоқ Олий давлат амалдорлари 
мажлисини ўтказмоқ. 

2 Давлатнинг бош идораси ва айрим 
вазирликларнинг маҳкамалари; шундай 
маҳкама биноси. Иккиси бирга девонга 
кирдилар. Ишга илгарироқ келган мирзолар 
ёзув билан машғул эдилар. А. Қодирий, Ўтган 
кунлар. Кундузлари Ўрда девонини бошқариш, 
эрталаб ва кечқурун ўз уйида хусусий киши- 
ларни қабул қилиш, албатта, Анвар учун оғир 
эди. А. Қодирий, Меҳробдан чаён. 

3 Девонда ишловчи баъзи мансаб- 
дорларнинг унвони. Худойберган девоннинг 
уйи ҳам Патракда эди. С. Сиёев, Ёруғлик. 
..илоннинг ёғини ялаган Мадраим девон 
олдида жинка (пакана) un эшолмайди. Ж. 
Шарипов, Хоразм. 


Мирзойи девон Давлат олий маҳкама- 
сини идора этувчи амалдор, бош мирзо. 

4 Ҳозирда Ўзбекистонда: Президент 
томонидан тузилиб раҳбарлик қилина- 
диган, Президентнинг самарали фаолият 
юритишини таъминлайдиган ижро этувчи 
ҳокимият идораси. 

ДЕВОН III [ф. ^jl jjj — гилам тўшалган 
супа] с. т. Диван. Девонда ёнбошлаб ётган 
Аббосхон Саидийнинг ҳурматига қимирлаб 
қўйди. А. Қаҳҳор, Сароб. 

ДЕВОНА [ф. -CjIjjj — телба, ақлсиз] 1 
Ақлдан озган, эси паст; телба, савдойи. 
Девонадан ой боши сўрама. Мақол. н Бечо- 
ра.. ўғлининг қатлидан кейин девона бўлиб 
қолибди. Мирмуҳсин, Меъмор. Ҳўкизман деса 
индаманг, девонага эътироз билдириб бўл- 
майдур. М. Осим, Карвон йўлларида. 

2 дин. Аллоҳнинг васлига етишиш уми- 
дида зикру самога берилиб, бу дунё ишла- 
ридан воз кечган суфий, дарвешсифат одам. 
-Ё ҳув, ё ман ҳув, пирим Нақшбанд девона 
қўлласинлар, — деб [ қаландар] лаълини олиб 
бориб, чош бошида чўккалаб ўтирган имомнинг 
олдига қўйди. С. Айний, Қуллар. Йигит ўчоқ 
олдига келаётиб, зикрчиларни калака қила- 
ётгандай такрорлади: Муллабозор девона, ҳақ 
дўст, ё олло! П. Турсун, Ўқитувчи. 

3 кўчма Бирор мақсад, ҳаракатга та- 
моман берилиб, эс-ҳушдан ажралган. Эй 
дилрабо, ишқинг билан девона бўлдим соғиниб. 
Булбул каби тун кечалар гирёна бўлдим 
соғиниб. Ҳамза. Лайли ёримдан айрилиб Девона 
бўлдим, найлайин. «Тоҳир ва Зуҳра». Ўзин 
афсун этиб, бўлди афсона, Девон битол- 
масдан бўлди девона. Газетадан. 

4 Хайр-садақа билан кун кўрувчи; гадо, 
тиланчи. Девона ҳам хуржунини бир йўқотади. 
Мақол. Бегона тупроқ — девона тупроқ. 
Мақол. н Дўстлар, бечора, қашшоқ, камба- 
ғал девонаман. Най чалиб, ҳар ерда ўқирман 
ғазал, девонаман. Муқимий. Ҳиммат қилиб, 
шу девона боланинг йўлига садақа қилиш- 
ларингизни сўрайман. «Гулдаста». 

5 с.т. Эркалатиб гапирганда ёхуд ҳазил 
тариқасида “жиннивой”, “тентаквой” каби 
маъноларда ишлатилади. -Девона бўлдингми ? 
— деди Сафар чўтир ранги оқариб. Ойбек, 
Қуёш қораймас. Пул йўқ, девона, пиёда 
жўнайсанми? Ойбек, Танланган асарлар. 

ДЕВОНАВАЧЧА [ф. — девона- 

нинг боласи] Қаландарнинг, тиланчининг, 




гадонинг боласи, фарзанди. Бозор халқи 
мендай тарки дунё қилган девонаваччани 
кўриб, қаландарларга бўлган ихлослари ҳад- 
дан зиёда оишоқда.. эди. Ғ. Ғулом, Шум бола. 

ДЕВОНАВАШ [ф. j 1 j девона- 
га ўхшаш] кт. Девонасифат, девоналарга 
ўхшаган. У шоир халқи девонаваш бўлади, деб 
эшитган-у, лекин ҳалигача гужумга боғланган 
шоирни кўрмаган эди. С. Сиёев, Ёруғлик. 

ДЕВОҒ1АВОР [ф. jljAjl — жинни, 
телба; телбаларча] 1 рвш. Девоналар каби, 
девоналардек, телбаларча. Девонавор йиғ- 
ламоқ. н Девонавор бўлдим ёрнинг дастидан, 
Шамшод излаб ошдим тоғлар устидан. «То- 
ҳир ва Зуҳра». 

2 Девоналарники каби, девоналарникига 
ўхшаш. Зорий Хиванинг атоқли уламола- 
ридан.. бироқ энгил-боишга қарамас, аксар 
девонавор кийимда юрарди. С. Сиёев, Ёруғлик. 

ДЕВОНАЛИК 1 Эси пастлик, жиннилик. 
Колхоз қандай бўлишини мен ўзим яхши 
билмагандан кейин, кишига ўзим билмаган 
нарсалар тўғрисида маслаҳат беришим 
девоналик бўлади, тақсир. А. Қодирий, Обид 
кетмон. 

2 Хайр-садақа сўрашлик; гадойлик, 
тиланчилик. Юрт эгаси девоналик қиларми ? 
Мен Гўрўғли эмас, отим Хушкелди. «Хуш- 
келди». 

ДЕВОНАСИФАТ [девона + сифат] Дево- 
нага ўхшаш, девона каби, девонамонанд. 
Унинг хаёлпараст, меров, девонасифат одам 
эканлиги афтидан ва қилиғидан билиниб ту- 
рарэди. М. Осим, Элчилар. Латофатнингўзи 
ҳам.. муҳаббат туйғусидан девонасифат эди 
ҳозир. Л. Тожиева, Меҳрим сизга, одамлар. 

ДЕВОНБАЧЧА [ф. j | Тўқувчи 

уста ва девкорга ёлланиб ишловчи халфа. 

ДЕВОНБЕГИ [ф. + т. . jl j_,j — маҳ- 

кама, девон бошлиғи] тар. 1 Бухоро ва Хива 
хонликларида девоннинг бошлиғи. Хос- 
хонада Муҳаммад Раҳимхон, вазири акбар 
Матмурод девонбеги, қозикалон, муфти — 
тўртовлон чой ичиб ўтиришарди. С. Сиёев, 
Ёруғлик. Маслаҳатим яхши англаб туринглар: 
Оталиқни девонбеги қилинглар. «Муродхон». 

2 Хон саройида кирим-чиқимни, пул ва 
озиқ-овқат ҳисобини олиб борувчи амалдор. 
Девонбегилар авлодига мансуб бўлган.. 
Шерназарбой Исломхўжани ич-ичидан ёмон 
кўрар, азалдан адовати бор эди. Ж. Ша- 
рипов, Хоразм. 


ДЕВОНБЕК айн. девонбеги. Хазина 
ҳисобини олиш учун келган девонбекларни 
ўлдириб, ўрда дарвозасига осди. А. Қодирий, 
Ўтган кунлар. 

ДЕВОНХОНА [девон + хона] тар. 1 айн. 
девон II 2. Анвар девонхона саҳнига етган- 
да, ичкаридаги каттадан кичик мирзо, мун- 
шийлар янги бошлиқларини муборакбод қил- 
ғали ўринларидан қўзғалдилар. А. Қодирий, 
Меҳробдан чаён. Девонхона эшигида даҳ- 
шатли шовқин, ур-йиқит бошланди. Ойбек, 
Навоий. 

2 Бухоро хонлигида: суд, суд маҳкамаси, 
қозихона. 

ДЕВОР [ф. jIjjj — ғов, тўсиқ] 1 Бино- 
нинг, уйнинг томни кўтариб турувчи ёки 
хоналарга ажратувчи тик кўтарилган қисми. 
Уй девори. Ҳужра девори. Ёмонга суркансанг, 
доғи юқар, Деворга суянсанг — тупроғи. Мақол. 
Деворнинг сичқони бор, Сичқоннинг қулоғи бор. 
Мақол. н Хонанинг шифти ва деворлари 
кўҳсиз, лекин ялтироқ бўёқлар билан бўялган. 
О. Ёқубов, Эр бошига иш тушса. 

2 Бирор ерни (боғ, ҳовли, қўрғон ва б.), 
ҳудудни ўраб олган ёки қисмларга ажратиб 
турадиган ғов, тўсиқ. Чий девор. Пахса девор. 
Тахта девор. н Эъзозхон ўзини девордан 
отиб, холасиникига қочиб қутулди. Ҳ. Ғулом, 
Машъал. Боғчаларни бир-биридан айирган 
деворлар кўринмас, ишкомлар, мевазорлар, 
экин далалари туташ яшил манзара ясайди. 
Ойбек, Танланган асарлар. Деворлар тагида 
адашиб бош кўтарган мунис майсалар эртага 
қор остида қолишидан бехабар яшнаб турарди. 
Ў. Ҳошимов, Қалбингга қулоқ сол. 

3 Бирор нарсанинг атрофини ўраб олган 
ёки уни бўлимларга ажратган қисми. Ошқо- 
зон девори. Цилиндр девори. н Ҳатто қорин 
деворининг чап томонига бармоқ билан босил- 
са, оғриқ ўнг томонда сезилади. Ҳ.А.Ҳаки- 
мов, Ўткир аппендицит. 

Девор бўлиб қолмоқ Қўрқинч ёки ҳай- 
ратдан ранги оқариб, серрайиб турмоқ. У 
[қиз] йигитга тикилиб турди-да, “ҳали 
шунақами?” деб юзига бир шапалоқ туширди. 
Йигит юзини ушлаганча девор бўлиб қолди. 
У. Ғ1азаров, Биринчи учрашув. Деворга га- 
пиряпманми? Гап уқмас ёки бировнинг 
гапига қулоқ солмайдиган, лоқайдлик билан 
қарайдиган кишиларга қарата айтилади. 
Деворга танбур чертгандай Бировнинг гапи, 
насиҳати эътиборсиз қолганда ишлатила- 




диган ибора. -Минг марта айтганман бу 
мегажинга, бир нимани тайинлик қилиб 
қўйгин деб. Қаёқда, деворга танбур черт- 
гандай. А. Муҳидцин, Айбсиз айбдор. Девори 
қиёмат Ҳеч нарса эшитмайдиган, қулоғи 
тамоман битган; гаранг, кар. Деворнинг 
қулоғи бор Ҳушёр бўлиб гапирмоққа ундаш. 
Бас қил дейман, кўп гапирма беҳуда, Девор- 
нингҳам қулоғи бор, гўрсўхта! Ҳ. Олимжон. 
Ранги девор бўлмоқ Ранги оқармоқ ёки 
кулранг тусга кирмоқ (чарчоқ, қўрқув ёки 
ғазабдан). У ранги девор бўлиб, қўлларини 
ўрикка тираб, қаддини ростлади, гўё икки 
опа-сингилга қарашга уялгандай. О. Ёқубов, 
Эр бошига иш тушса. Тўрт девор ичида 
яшамоқ Ташқи оламдан, жамоатчиликдан 
ажралган ёки мажбуран ажратилган ҳодда 
ичкарида қулларча ҳаёт кечирмоқ. Тўрт 
девор ичида яшаб адо бўлаётган Шаҳзодахон 
бир куни.. юзини паранг дурра билан ярим 
тўсиб, эшик тирқишидан ташқарига мўра- 
лади. К. Яшин, Ҳамза. 

4 кўчма Гап эшитмайдиган, гап таъсир 
қилмайдиган; безбет. Арзга қулоғингиз кар, 
тебранмас бир деворсиз. «Гуддаста». 

ДЕВОРБОП Девор қуриш учун яроқли; 
девор ясаш учун мос келадиган. Республика 
қурилишларида деворбоп материалларга то- 
бора кўпроқ эҳтиёж сезилмоқда. Газетадан. 
Бу завод қум, гилдан деворбоп блоклар.. 
тайёрлаб, қурилишларга жўнатиб турибди. 
«Ўзбекистон иқтисодий географияси». 

ДЕВОР-ДАРМИЁН [ф. jjj — 

ўртадаги девор] 1 Ҳовли-жойлари ўртадаги 
битта девор билангина ажралган, ёнма-ён 
турувчи. Атрофидаги девор-дармиён қўшнилар 
ҳамдардлик билдириб кетишди. С. Кароматов, 
Олтин қум. Амакимнинг ҳовлиси бизга девор- 
дармиён бўлгани сабабли, отам мени шу 
Темирвой устага дам босиш учун шогирд 
қилиб бердилар. М. Муҳаммаджонов, Тур- 
муш уринишлари. 

2 Чегарадош, ёнма-ён. Бухоро вилояти 
Самарқанд вилояти билан девор-дармиён 
қўшни. н Боғболо аҳлидан, девор-дармиён 
қўшни бўлатуриб, ёлғиз Майрам тоғчи кел- 
мади азага. Э. Аъзамов, Олам ям-яшил. 

ДЕВОРЗАН [ф. (У j jl j — девор урувчи, 
деворгар] Пахса девор урувчи уста. 

ДЕВОРЗАНЛИК Девор уриш касби, 
деворкашлик. Икки йилдирки, Муҳаммад- 
шариф ёз ойларида уста Холбоқи кал билан 


деворзанлик, аниқроғи, пахсакашлик қилади. 
Қ. Мирзо, Олам гўзал. 

ДЕВОРИЙ [ф. ^ jI^jj — деворга оид, 
деворга мосланган] 1 Деворга ёки девор учун 
ишланган, деворга мослаб танланган. Дево- 
рий нақшлар. 

2 Деворга ўрнатиш ёки осиш учун мос- 
лаб ишланган. Деворий соат даранглаб, ўн 
бирга занг урганда, Саидий ўрнидан турди. А. 
Қаҳҳор, Сароб. Менинг илк ижодий машқим 
ана шу деворий газетадан бошланган. Н. 
Сафаров, Жасоратнинг давоми. 

ДЕВОРСИМОН Худди деворга ўхшатиб, 
девор каби, девордек. Қор довон йўли ёқасига 
деворсимон уйиб ташланган. Й. Шамшаров, 
Асарлар. 

ДЕВОРСОАТ Деворга осиб қўйишга 
мўлжалланган соат. Деворсоат унинг қолган 
умрини ўлчаётган сингари бир алпозда та- 
қиллайди. С. Сиёев, Ёруғлик. 

ДЕВОРТАГИ Ёввойи гиёҳнинг бир тури. 

ДЕВОРТЕШАР 1 Деворни тешишга, 
бузишга мўлжалланган. Девортешар қурол- 
лар. Девортешар тўп. 

2 Деворни тешишга одатланиб қолган; 
ўғри. Жудо бўлгунча дил севган ёрдан Тунги 
девортешар бўлганим маъқул. С. Акбарий, 
Кўнгил оҳанглари. 

ДЕВОР-ТОШ Девор ва девор вазифа- 
сини ўтайдиган тўсиқлар, тошдан терилган 
девор. Девор-тош ҳамин! Ошиб тушишнинг 
сира ўнқови йўқ. А. Қодирий, Ўтган кунлар. 
Ҳовлилар теграсида девор-тош йўқ, на эшик, 
на қулф кўринади. X. Султонов, Онамнинг 
юрти. 

ДЕВПЕЧАК [ф. ■ < — ўралиб, чир- 
машиб, узайиб ўсувчи ўсимлик] Ўсимлик- 
ларга, дарахтларга чирмашиб ўсадиган бир 
ва кўп йиллик зарарли ёввойи ўт; чирмовиқ. 
Бир қарич девпечак неча таноб резаворни 
нобуд қилади. С. Аҳмад, Сайланма. 

ДЕВСАР [ф. jLa, — девга оид; девга 
ўхшаш] Девга ўхшаш; девмонанд; ҳайбатли. 
-Девсар одамлар қандай одамлар? — деб 
отамдан сўрадим. С. Айний, Эсдаликлар. 

ДЕВСИМОН Девга ўхшаган; улкан, 
ҳайбатли. Эй, Деснадан девсимон кечган, Эй, 
Днепр тўлқинин ичган.. Ҳ. Олимжон. 

ДЕВСИФАТ [дев + сифат] Кўриниши 
девга ўхшаган; жуда улкан, ҳайбатли. Бўйи 
бошқаларникидан анча баланд; гардани йўғон, 
сал пучуқ, девсифат йигит ўтирган ерида 




бир чайқалиб қўйди. Ҳ. Ғулом, Замин юл- 
дузлари. Девсифат киши тайтанглаб, маст 
бўлган туядай, оғиз кўпиртириб келар эди. 
М. Исмоилий, Фарғона т.о. 

ДЕВХОНА [дев + хона] Девлар яшай- 
диган уй, девлар уйи; улкан хона. Биз яшай- 
диган ҳужра “девхона” деб аталар эди. С. 
Айний, Эсдаликлар. 

ДЕВЧАРХ [дев + чарх] Хонаки пил- 
лакапшик корхоналарида ишлатилувчи тур- 
ли дастгоҳларни ҳаракатга келтирувчи улкан 
чарх. 

ДЕВЮРАК Мард, баҳодир, жўмард; 
бағри кенг. - Тўғри айтасиз, Ҳодирхўжа ака, 
уста ҳам девюрак, меҳридарё одам экан-у, 
билмай юрарканмиз-да, — деди Исмоилжон. 
Р. Файзий, Ҳазрати инсон. 

ДЕВҚАДАМ 1 Катта-катта ташланган 
қадам; девларники сингари қадам. Машина 
янги очилган ердан эгатга кириб кетди. 
Ҳожимуқон девқадам билан унинг орқасидан 
эргашди. С. Аҳмад, Сайланма. 

2 кўчма Меҳнатдаги улкан ютуқ(лар), 
ўзгаришлар. Шу тўрт йил ичида қишлоқнинг 
маорифи девқадамлар билан илгарилайди. А. 
Қодирий, Обид кетмон. 

ДЕВҚОМАТ 1 Дев сингари улкан гав- 
дали; жуда салобатли. Шу пайт диванда 
ўтирган бир девқомат кишига кўзим тушди. 
«Шарқ юлдузи». [Кампир] Девқомат чол 
ёнида худди атак-чечак қилиб бораётган 
кичкина қизчага ўхшарди. Ў. Умарбеков, 
Ялпиз ҳиди. 

2 кўчма Улуғвор, улкан, баланд бўйли. 
[Ҳуёш] Кечга томон Салор ёқасида саф 
тортган девқомат тераклар орқасига ўтиб 
кетди. Газетадан. Умурзоқ ота саданинг 
девқомат бўйига узоқ тикилиб турди. Д. 
Нурий, Осмон устуни. Бу девқомат, қуд- 
ратли механизмлар бўлажак.. ГЭС барпо 
этиладиган жойни кафтдек текисламоқда. 
Газетадан. 

ДЕГАЗАТОР 1 Заҳарланган нарсани 
зарарсизлантирувчи аппарат; дегазация 
аппарати. 

2 Дегазация иши билан шуғулланувчи 
киши; дегазация мутахассиси. 

3 Заҳарли моддаларни зарарсизлан- 
тирувчи модда (мас. хлорли оҳак ва б.). 

ДЕГАЗАЦИЯ [де.. + газ] Заҳарланган жой, 
ҳудуд ва нарсалар (кийим-кечак, қурол-аслаҳа 
ва ш.к.)ни заҳарли моддалардан тозалаш. 


ДЕГАН 1 Демоқ фл. сфдш. “Илм — игна 
билан қудуқ қазиш” деган қадимдан қолган 
мақол бор. 

2 Номли (исмли, фамилияли). Ҳиш- 
лоғимизда.. Умринисо деган бир хотин бор эди. 
А. Қаҳҳор, Хотинлар. Турсумбетов деган 
қирғизни полкда ҳамма билар эди. А. Қаҳҳор, 
Олтин юлдуз. 

3 Номи билан юритиладиган, аталадиган. 
Днепр деган дарё. Халқ ўқитувчиси деган улуғ 
ном. н Мана, банка деган сўз чиқди. Кўрдик, 
фойдаси, манфаати жуда зўр; векселъ деган 
сўз чиқди. Уни кўрдик, бениҳоят зарур нарса. 
Ойбек, Танланган асарлар. 

4 ..деб аталадиган нарса, ҳодиса ёки шахс. 
Аҳмад полвон дегани ким ўзи? н Кетмон 
деганни бир қиёмда чопади-да! А. Қаҳҳор, 
Қўшчинор чироқлари. Бола-чақага совға- 
салом деган нарсалар ҳам бўлади. Ойбек, 
Танланган асарлар. 

5 Кўчирма гапни муаллиф гапи билан 
боғлаш учун хизмат қилади. Ҳадимгилар: 
“Сабр қилсанг, ғўрадан ҳалво битар ”, — 
деган. н [Ҳурбон ота] “Бир сиқим тупроғим 
бегона юртда қолиб кетмаса экан”, деган 
ўйга борди. А. Қаҳҳор, Тўй. 

6 Бирор кимса учун аталган, белги- 
ланган. ..кампир ўзи келтирган сарполарни 
уйнинг юзига ёзди. Ичидан Сафаралига деган 
дўппи чиқди. Ойдин, Мардлик — мангулик. 

Айтгани айтган, дегани деган қ. айтмоқ 1. 
..деган гап (ёки сўз) ..билан баравар, бошқа 
нарса эмас. Орқага қайтиш —ўлим деган гап. 

ДЕГЕНЕРАЦИЯ [лот. degenerare — 
бузилмоқ, айнимоқ] 1 Организмдаги био- 
логик ва психик белгиларнинг касаллик ёки 
бошқа омиллар туфайли ёмонлашуви; насл 
айниши. 

2 биол. Ҳужайраларнинг ёки жонли 
организмларнинг бузилиш жараёни. Томир 
ушлаб кўрилганда, унинг девори қапипиқ 
эканлигини сезиш мумкин: бу каби томир 
деворида дегенерация ҳодисаси бор. Н. Ис- 
моилов, Касалларни парвариш қилиш. 

ДЕГРЕЗ [ф. Длл — қозон + у .1 j < 

— «қуймоқ», «тўкмоқ» фл. ҳоз. з. шакли] 
Қозон, омоч тиши ва бошқа чўян асбоблар 
қуювчи (ясовчи) уста. Дегрезларнинг кўми- 
рини, чўянини ташийди, қолипини қуяди. 
Ойдин, Бечора. Дегрез отланади, кондуктор 
йўлда, Шофёр аллақачон тайёрдир рулда. Т. 
Тўла, Асарлар. 




ДЕГРЕЗЛИК 1 Чўян эритиш ва ундан 
буюмлар ясаш касби. Менинг бобом дег- 
резлик билан шуғулланган. 

2 Дегрезлар яшайдиган ёки жойлашган 
маҳалла, жой. Унинг отаси Обидхўжа вофу- 
рушни дегрезлик уста Турдиали деган бир 
маҳсидўз белча билан чавақлаб ўлдирди. А. 
Қаҳҳор, Қўшчинор чироқлари. 

ДЕГУНЧА рвш. Айтилиши билан, ай- 
тилган оннинг ўзида, ҳеч вақт ўтмай. Ҳаш- 
паш дегунча никоҳ ҳам бўлиб ўтди. Ойбек, 
Танланган асарлар. Бола йиғлади дегунча 
югуриб чиқади-да, яна ошхонага кириб ке- 
тади. С. Аҳмад, Юлдуз. 

ДЕГУСТАТОР махс. Тайёрланган вино, 
пиво, тамаки, чой ва ш. к. нинг таъми ва 
ҳидига қараб, сифатини аниқловчи мута- 
хассис; чашначи. Кўшнимнинг гапидан унинг 
вино заводида янги виноларнинг мазасини 
кўрувчи, даражасини аниқловчи — дегустатор 
вазифасида ишлашини билдим. “Муштум”. 

ДЕГУСТАЦИЯ [фр. degustation < лот. 
degustare — еб кўрмоқ; мазасини тотмоқ] 
махс. Тайёрланган вино, пиво, тамаки, чой 
ва ш. к. нинг таъми ва ҳидига қараб, сифатини 
аниқлаш, баҳолаш. Халқаро ярмаркалар, 
дегустациялар, танловлар ва кўргазмаларда 
Ўзбекистон винолари 92 та медалъ билан 
тақдирланган. Газетадан. 

ДЕДУКТИВ Дедукцияга оид, дедукцияга 
асосланган; зид. индуктив. Дедуктив хулоса. 
Дедуктив метод. 

ДЕДУКЦИЯ [лот. deductio — пайқаб 
олиш; хулоса чиқариш] мнт. Умумий ҳолат- 
дан жузъий хулоса чиқарган ҳолда муҳокама 
юритиш; умумий ҳолатдан жузъий натижа 
чиқариш; зид. индукция. 

ДЕЖУР [фр. de jour — бугун, бугунги 
кунга оид] 1 эск. айн. навбатчи. 

2 эск. Дам олиш кунларида ёки тунда ҳам 
ишлайдиган муассаса. Дежур аптека. 

ДЕЖУРЛИК эск. Навбатчилик. Ётоқ- 
хонага дежурлик қилиш, пол ювиш.. каби 
ишларни астойдил бажарарди. П. Турсун, 
Ўқитувчи. 

ДЕЗ- [лот. des.. — ..дан, ..дан ажратиш, 
холи қилиш] Бирор нарсани йўқ қилиш, 
узоқлаштиришни ёки унинг йўқлигини 
ифодаловчи олд қўшимча. 

ДЕЗАКТИВАЦИЯ [дез.. + лот. activus — 
таъсирчан, фаол] Радиоактив моддалар 
билан заҳарланган объектлар (сув, озиқ- 


овқат кийим-кечак, тупроқ, бино ва б.)ни 
тозалаш, зарар қилмайдиган ҳолга кел- 
тириш. 

ДЕЗЕРТИР [фр. deserteur < лот. deser- 
tor — қочоқ] 1 Хизмат қилаётган ҳарбий 
қисмини ўзбошимчалик билан ташлаб 
кетган ёки ҳарбий хизмат чақирувидан 
бўйин товлаган шахс; қочоқ. 

2 Ўзининг фуқаролик вазифасини, 
давлат ёки жамоатчилик олдидаги бурчини 
бажаришдан қочган шахс; қочоқ. Тилингни 
тий, дезертир! А. Мухтор, Туғилиш. 

ДЕЗЕРТИРЛИК Ҳарбий хизмат бурчини 
ўташдан бош тортишлик; қочоқдик. 

ДЕЗИНСЕКЦИЯ [дез.. + лот. insectum 
— ҳашарот] Зарарли ҳашаротларни махсус 
йўллар билан йўқотиш, қириш. Ғалла омбо- 
рини дезинсекция қилиш. н Дезинсекция учун 
ДДТ (дихлордифенилтрихлорэтан) ишлати- 
лади. Н. Исмоилов, Касалларни парвариш 
қилиш. 

ДЕЗИНФЕКТОР Дезинфекция қилувчи 
ходим. 

ДЕЗИНФЕКЦИЯ [дез.. + инфекция] 
Зарарсизлантириш, хавфсиз ҳолга келти- 
риш: юқумли касалликларни тарқатувчи 
микробларни махсус йўллар билан йўқ қи- 
лиш, тугатиш. Дезинфекция қилмоқ. н Қан- 
дала тарқалган хоналарни 0,2 процентли 
трихлорофос эмулъсияси.. билан дезинфек- 
ция қилинса, яхши натижа беради. «Фан ва 
турмуш». 

ДЕЗИНФЕКЦИЯЛАМОҚ Дезинфекция 
қилмоқ, зарарсизлантирмоқ. Мунаввар бемор 
хотинни касалхонага етказиб келишлари 
биланоқ.. у ёқ-бу ёғини спирт билан дезин- 
фекциялади. С. Анорбоев, Меҳр. 

ДЕИЗМ [фр. deisme < лот. deus — худо] 
флс. Аллоҳни дунёни яратувчи сифатида тан 
олувчи, аммо унинг табиат тараққиётидаги 
ролини инкор этувчи диний-фалсафий таъ- 
лимот. Пантеизм ва деизм ўрта аср шарои- 
тида илғор фалсафий ғояларни олға суриш- 
нинг энг муҳим шакли эди. «Гулистон». 

ДЕЙИШМОҚ 1 Демоқ фл. бирг. н. 
Келинни келганда кўр, сепини ёйганда кўр, 
дейишади. Ойбек, Танланган асарлар. “Уна- 
қа дилбар жувон энди қаёқда!” — дейишади. 
Э. Раимов, Ажаб қишлоқ. 

2 кам қўлл. Бир-бири билан айтишмоқ, 
сан-манга бормоқ. Мен кеча Умарали билан 
дейишиб қолдим. 




ДЕКАБРЬ [лот. december — ўнинчи; 
ўнинчи ой < юн. deka — ўн] Янги ҳисобдаги 
календарь йилининг ўн иккинчи ойи. Декабръ 
ойи. 

ДЕКАДА [фр. decade — ўн кунлик < юн. 
dekas, dekados — ўнлик; ўнталик] 1 Ўн кун, 
ўн кунлик давр. Январъ ойининг биринчи 
декадаси. 

2 Бирор нарсага бағишланган ўн кунлик, 
ўн кун давомида ўтказиладиган тадбир. Ўзбек 
санъати ва адабиёти декадаси. н Бизнинг 
юртимизда кўпгина халқларнинг адабиёт ва 
санъат декадалари ўтказилган. Н. Сафаров, 
Оловли излар. 

ДЕКАДЕНТ [лот. dekadentia — таназзул; 
тушкунлик] Декадентлик оқимига мансуб 
киши, декадентлик тарафдори. Декадент 
шоир. н Танқидий реализмнинг буюк намо- 
яндалари бўлган бу ёзувчилар.. декадентларга 
қарама-қарши ўлароқ, гуманизм ва демокра- 
тизм ғояларини тараннум этганлар. «ЎТА». 

ДЕКАДЕНТЛИК 19-аср охири ва 20-аср 
бошларидаги Европа маданиятидаги инқи- 
розий ҳолатни (таназзулга юз тутиш, умид- 
сизлик кайфияти, ҳаётдан безиш ва ш. к.) 
умумий тарзда ифодаловчи ном. 

ДЕКАН [лот. decanus — ўнбоши, ўнта 
жангчининг бошлиғи] Олий ўқув юртида 
факультетнинг раҳбари. Тўрдаги стол ёнида 
декан Зуфар Ҳакимович Ҳакимов ўтирибди. 
П. Қодиров, Уч илдиз. -Яхши эмас! — декан- 
нинг кўзойнак орқасидаги жажжи кўзлари 
қисилди. Ў. Ҳошимов, Қалбингга қулоқ сол. 

ДЕКАНАТ 1 Олий ўқув юртларида декан 
раҳбарлигида факультетни бошқарувчи маъ- 
мурий-илмий бўлинма. Яқин орада деканат- 
дан рухсат олиб, қишлоққа бораман. Ў. Ҳо- 
шимов, Қалбингга қулоқ сол. 

2 Шундай маъмурий бўлинма ўрнашган 
хона; идора. Эшикларнинг бирида “Деканат ” 
деган ёзувни кўриб тўхтайди. “Гулдаста”. 
Йигитали юраги чопиб-чопиб, деканат томон 
кета бошлади. Д. Нурий, Осмон устуни. 

ДЕКАНЛИК Декан вазифасини ба- 
жариш; декан мансабида бўлиш. Менинг 
акам филология факультетида деканлик 
қилади. Ректор Эркин Алиевни деканликка 
тайинлади. 

ДЕКЛАМАЦИЯ [лот. declamatio — но- 
тиқликни машқ қилиш] Бадиий асар ёки 
ундан олинган парчани чиройли, таъсирчан 
қилиб ёдаки ўқиш маҳорати ва шундай 


ўқишнинг ўзи. У товушини гуруллатиб, 
нотиқона ҳаракатлар билан декламация 
қилди. Ойбек, Нур қидириб. 

ДЕКЛАМАЦИЯЧИ Бадиий асар ёки 
ундан олинган парчаларни ифодали ва 
таъсирчан қилиб ўқиб берувчи, декламатор. 

ДЕКЛАРАЦИЯ [лот. declaratio — маъ- 
лум қилиш, билдириш, эълон қилиш] 1 
Халқаро ҳуқуқда ва сиёсат соҳасида томон- 
лар (бир неча ҳукуматлар, сиёсий партия- 
лар, халқаро ташкилотлар ва ш. к.) тара- 
фидан маъқулланган дастурий ҳужжат, 
муҳим халқаро воқеа, қонун ва б. юзасидан 
умум эътиборига етказиладиган баёнот; 
асосий умумсиёсий тамойилларни танта- 
нали эълон қилиш. Инсон ҳуқуқлари умум- 
жаҳон декларацияси. Ўзбекистон Рес- 
публикаси Мустақиллик декларацияси. н 
Минтақанинг илмий жамоатчилиги, халқаро 
ташкилотлари Орол денгизи ҳавзасини бар- 
қарор ривожлантириш бўйича декларация 
қабул қилдилар. Газетадан. 

2 Солиққа тортиладиган фуқаронинг 
муайян даврда олган даромадлари тури ва 
миқдори ҳақидаги маълумотномаси. Аммо бу 
ҳақда солиқ идорасига ўз вақтида декла- 
рация тақдим этолмадим. Газетадан. 

3 Почта орқали хорижга юбориладиган 
пул ва қимматбаҳо буюмларга уларнинг 
қиймати ва хил-хусусиятини кўрсатган 
ҳолда қўшиб жўнатиладиган почта ҳужжати. 

4 Чегара орқали олиб ўтилаётган нар- 
салар, қимматбаҳо буюмлар ва уларнинг 
миқдори ҳақида божхонага тақцим этила- 
диган маълумотнома. 

ДЕКОРАТИВ [лот. decor, decororis — 
гўзаллик, нафосат] Зийнат учун хизмат қи- 
ладиган, кўркамлик, гўзаллик бахш этадиган. 
Декоратив ўсимликлар. н Бу epda қатор 
монументал ва декоратив санъат намуналари 
бунёд этилди. Газетадан. Ўзбек халқи ўзининг 
кўп асрлик тарихида жаҳонга донг тарат- 
ган ажойиб декоратив-безак санъатини 
яратди. «Фан ва турмуш». 

ДЕКОРАТОР Декорациялар ясовчи му- 
тахассис, рассом. 

ДЕКОРАЦИЯ [фр. decoration < лот. dec- 
orare — безамоқ, безатмоқ] Саҳнада тасвир- 
ланаётган воқеа-ҳодиса ўрни ва шароитини 
акс эттирадиган расмлар, архитектура ин- 
шоотлари, безак ва ш. к. мажмуи. “Тоҳир- 
Зуҳра ” қўйиладиган кун эди, биринчи парда- 




нинг декорациясини қуриб қўйдик. С. Аҳмад, 
Сайланма. Булар ҳақиқатга эмас, кўпроқ 
худди саҳналардаги декорацияларга ўхшаб 
кетади. Э. Охунова, Икки океан оша. 

ДЕКРЕТ [лот. decretum — қарор; тўхтам; 
ажрим] Олий ҳокимият органларининг, 
ҳукуматнинг қонун кучига эга бўлган муҳим 
қарори, фармони. Мазкур декрет қишлоқ- 
овулларда жуда тез, яшин тезлигида тарқал- 
ди. Ж. Шарипов, Хоразм. Бу ерда президент 
Носирнинг декрети эълон қилинди. Газетадан. 

Декрет таътили Ҳомиладорлик таътили. 
Махсус комиссия Н. Шодиеванинг шикоятини 
текширганда, у ҳақ бўлиб чиқди ва декрет 
таътилига ҳақ тўланадиган бўлди. Газетадан. 

ДЕКЧА [ф. «^JLj — қозонча] 1 Кичкина 
қозон, қозонча. Юкимиз енгил: бир шолча, 
икки кўрпа-кўрпача, декча. С. Нуров, Карвон. 
У озроқ ўтин териб, ҳамроҳлари ёнига кел- 
ганда, декчада шўрва биқирлаб қайнаётган 
эди. М. Осим, Ибн Сино қиссаси. 

Декча қайнатмоқ Эплаб-сеплаб, бир 
амаллаб қозон қайнатмоқ, кун ўтказмоқ. 
Давлатлари соясида декчамиз қайнаб ту- 
рипти. С. Айний, Дохунда. Шу мақсадда 
йиғилишиб, декча қайнатиш ғамида бош 
оғритишарди. Ойбек, Навоий. 

2 кўчма Декчада пиширилган таом. 
Хўжайиннинг қозонидан унда-мунда бир 
тотмасак.. йўқ, мойсиз бўлса ҳам, ўз дек- 
чамиз яхши. Ойбек, Танланган асарлар. 

ДЕЛВАГАИ шв. Енгил ва юпқа қилиб 
тикилган халат; енгил уст кийим. Унинг 
сочлари жингила-жингила, юз ва кўзлари 
дўндуқ, устида яшил бахмалдан бурма қилиб 
тикилган чиройли делвагай кийими бор эди. 
А. Қодирий, Жинлар базми. 

ДЕЛЕГАТ [лот. delegatus — юборилган, 
йўлланган] Бирор ташкилот, жамоа томо- 
нидан ваколатли қилиб сайлаб ёки тайинлаб 
юборилган вакил. Делегат сайламоқ. н Бу 
ассамблеяда 39 мамлакатдан 200 дан ортиқ 
делегат қатнашди. «ЎТА». Газеталарда жу- 
да кўп сурати чиққан, хотин-қизлар қурул- 
тойига ҳам делегат бўлган эди. «Муштум». 

ДЕЛЕГАТЛИК Делегат вазифасини 
ўташ; делегат бўлиш; муайян ваколатга 
эгалик. Делегатлик гувоҳномаси. Делегат- 
ликка сайланмоқ. 

ДЕЛЕГАЦИЯ [лот. delegatio — юбориш, 
тайинлаш] Бирор ташкилот ёки давлат 
томонидан белгиланган, юборилган вакил- 


лар гуруҳи. Савдо делегацияси. Чет эл 
делегацияси. н Худди ҳозиргидақа, қиш 
кунларидан бирида Болгариядан қурувчилар 
делегацияси келди. Ў. Ҳошимов, Қалбингга 
қулоқ сол. 

ДЕЛИМИТАЦИЯ [де.. + лот. limitare — 
чегараламоқ, ажратмоқ] Давлат чегарала- 
рини тузилган шартномага мувофиқ тавсиф- 
лаш ва хариталаштириш асосида белгилаш; 
белгиланган чегараларни қайта кўриб чиқиш. 

.. Шунингдек, мамлакатларимиз ўртасидаги 
чегара делимитацияси билан боғлиқ масалалар 
хусусида сўз борди. Газетадан. 

ДЕПО [р. делать — «қилмоқ», «бажармоқ» 
сўзидан] Бирор масала ёки шахсга оид 
расмий ва норасмий ҳужжатлар тўплами ва 
шундай ҳужжатларни сақпаш учун ясалган 
махсус папка; ҳужжатлар йиғмажилди; иш. 
Шербекнинг делосида Назаров билан қизи 
тўғрисида ҳам гап бор эди. С. Анорбоев. 
Оқсой. Бўлмаса, сенинг ўзингни справка 
сифатида Мадумаровнинг делосига тирик- 
лайин ёпиштириб қўяман. X. Тўхтабоев, 
Ширин қовунлар мамлакати. 

Дело очмоқ 1) бирор масала ёки соҳага 
оид ҳужжатларни тўплаб сақлаш учун 
алоҳида папка тутмоқ; 2) суд ва тергов 
органларида бирор судли иш юзасидан 
ҳужжатлар йиға бошламоқ. Воқеа содир 
бўлган куни Самарқанд шаҳар Сиёб райо- 
нида.. жиноий иш-дело очилди ea жиноятни 
фош этувчи манбалар шу папкага келиб 
тушаверади. Газетадан. 

ДЕЛЬТА I [юн. delta] 1 Юнон алифбо- 
сидаги тўртинчи ҳарфнинг номи. 

ДЕЛЬТА II [юн. delta] геогр. Дарёнинг 
учбурчаксимон тармоқланиб, кўлга ёки 
денгизга қуйиладиган жойида ҳосил бўлган 
текислик (термин Нил дарёсининг денгиз- 
га қуйилиш жойи дельта ҳарфи шакли (Д) 
га ўхшашлигидан келиб чиққан). Амударё- 
нинг қадимги ea ҳозирги дельтаси айниқса 
паст ерлардир. Н. Долимов, Ўзбекистон 
географияси. 

ДЕЛЬФИН [юн. delphis, delphinos] зоол. 
Китсимонлар туркумига мансуб, денгиз ва 
океанларда яшайдиган сутэмизувчи ҳайвон- 
ларнинг бир тури. Баҳор кезлари делъфинлар 
жуфтлашиш палласига киради. «Фан ва 
турмуш». Делъфинлар, чағалайлар ўйини бизни 
зериктирмай борарди. Э. Охунова, Икки 
океан оша. 


38—Ўзбек тилининг изоҳли луғати 




ДЕЛЬФИНАРИЙ Дельфинларни ўр- 
ганиш, ўргатиш ва намойиш қилиш мақ- 
садида қурилган бассейнли иншоотлар 
мажмуи. Ботумидаги делъфинарийда мен 
делъфиннинг чўчқанинг хуриллашини эс- 
латадиган товушини эшитдим. «Фан ва 
турмуш». 

ДЕЛЬФИНСИМОНЛАР Сутэмизув- 
чилар синфининг тишли китлар кенжа тур- 
кумига мансуб оиласи. 

ДЕМАГОГ [юн. demagogos — халқ до- 
ҳийси] У ёки бу мақсадга эришиш учун 
демагогиядан фойдаланувчи шахс. 

ДЕМАГОГИЯ [ юн. demagogia < demos — 
халқ + ago — бошлайман, олиб бораман] 
Қуруқ ваъдалар бериш, лақиллатиш, хушо- 
мадлар қилиш йўли билан оммани ўзига 
мойил қилиш, улар ўртасида обрў қозо- 
нишга интилиш. 

ДЕМАГОГЛИК Қуруқ сафсата сотиб, 
қуруқ, ёлғон гаплар айтиб, кишиларни ла- 
қиллатиш. Демагоглик қилманг! Мен коллек- 
тивимизнинг ўзига хос хусусиятини айта- 
япман сизга. А. Мухтор, Туғилиш. 

ДЕМАК 1 Демоқ, айтмоқ, гапирмоқ. Оз 
емак — тан соғлиқ, Оз демак — ҳикматга 
боғлиқ. Мақол. н Сеники маъқул демакка 
бизнинг тилимиз келмас, бу сўзинг ноўрин 
десак, ўлдирмай қўймас. «Ёдгор». 

2 крш с. Яъни, бундан чиқцики, бино- 
барин. Демак, уни сиз ёзган экансиз-да? К. 
Яшин, Ҳамза. Демак, ёлғончилик касалига 
мубтало бўлган кишини ростгўй одамнинг 
қони билан даволаса бўлади. X. Тўхтабоев, 
Ширин қовунлар мамлакати. 

3 кесим взф. Билан баробар, ..га тенг. 
Фаровон ҳаёт — бу гўзал турмуш, осуда, 
серфайз ҳаёт демакдир. Газетадан. Умр — бу 
асаб тасмаларининг — нервларнинг яшаиш 
демакдир. X. Тўхтабоев, Ширин қовунлар 
мамлакати. Йўлчи учун Мирзакаримбойдан 
силжиш — Гулнордан айрилиш демак эди. 
Ойбек, Танланган асарлар. 

ДЕМАККИ айн. демак 2. 

ДЕМАРКАЦИЯ [фр. demarcation — аж- 
ратиш] Қўшни давлатлар ўртасида тузилган 
шартномага, битимга асосан мамлакатлар 
орасидаги чегарани аниқлаш, белгилаш. 

Демаркация чизиғи ҳарб., сиёс. 1) вақ- 
тинча сулҳ пайтида урушувчи томонларнинг 
қўшинларини бир-биридан ажратиб турган 
муваққат чегара; 2) урушда енгилган мам- 


лакат ҳудудини ишғол қилинган зоналарга 
бўлувчи чизиқ, доира. 

ДЕМАРШ [фр. demarche — чиқиш, 
ҳаракат, хуруж] Бир ҳукумат ёки унинг 
органларининг бошқа ҳукумат (ёки ҳуку- 
матлар)га илтимос, норозилик, огоҳлан- 
тириш ёки бошқа хил баёнотлар билан 
мурожаат қилиши. 

ДЕМИЛИТАРИЗАЦИЯ [де.. +лот. mili- 
taris — ҳарбий] Бирор давлат ёки ҳудудда 
армия сақлашни, қурол-яроғ ишлаб чиқа- 
ришни, истеҳкомлар, ҳарбий базалар қу- 
ришни ман этиш; қуролсизлантириш. Деми- 
литаризация қилмоқ. 

ДЕМИСЕЗОН [фр. demisaisons — йил- 
нинг ўтиш даври]: демисезон пальто Баҳорда 
ёки кузда кийиладиган енгил пальто. Лола 
янги демисезон палъто, кумушранг қоракўл 
телпак кийиб, бўйнига гўзал шарф ўраб 
чиққанди. П. Қодиров, Уч илдиз. 

ДЕМОБИЛИЗАЦИЯ [де.. + фр. mobili- 
sation < лот. mobilis — ҳаракатчан] 1 Уруш 
тамом бўлгандан ёки хизмат муддатини ўтаб 
бўлгандан кейин ҳарбий хизматдан бўша- 
тиш ёки захирага ўтказиш. Аскарларни демо- 
билизация қилиш. н Ҳозир июнми, июлда, 
йўқ, августда демобилизация ҳақида буйруқ 
чиқса керак. Шуҳрат, Шинелли йиллар. 

2 Қуролли кучларни, шунингдек, халқ 
хўжалигининг барча соҳаларини ҳарбий 
ҳолатдан тинч ҳолатга кўчириш. Ҳуролли 
кучларни демобилизация қилиш. н Уруш 
тамом бўлганидан кейин дарҳол мамлакатда 
қуролли кучлар кенг равишда демобилизация 
қилинди. Газетадан. 

ДЕМОГРАФИК Аҳолининг ўсиш (кўпа- 
йиш) суръати билан боғлиқ бўлган. Демо- 
график сиёсат. Демографик вазият. н Бозор 
муносабатлари ҳақида гап кетар экан, Ўзбе- 
кистондаги демографик вазиятни албатта 
ҳисобга олиш лозим. Газетадан. Айрим мамла- 
катларда эса демографик сиёсат умуман 
иимаб чиқилмаган. «Фан ва турмуш». 

ДЕМОГРАФИЯ [юн. demos — халқ + 
grapho — ёзаман] Аҳолишунослик; бирор 
ҳудуд, мамлакат, бирдан ортиқ мамла- 
катлар ёки дунё аҳолиси ўзгаришларини 
(сони, географик тақсимланиши, таркиби, 
ўлиш, туғилиш жараёнларини) ўрганувчи 
фан тармоғи. 

ДЕМОКРАТ 1 Демократия тарафдори, 
демократия учун, халқнинг сиёсий озодлиги 




ва ҳуқуқи учун курашувчи; халқпарвар. 
Муқимий, Фурқат ва Аваз Ўтарлар ўзбек 
халқининг демократ шоирлари эдилар. 
Газетадан. 

2 Демократик партиянинг аъзоси. 

ДЕМОКРАТИЗМ Демократия ва унинг 
тамойилларини эътироф этиш ва уни амалга 
ошириш. Демократизм тарафдорри. Демо- 
кратизм тамойиллари. Демократизмнинг 
тантанаси. н Моддий ёрдам кўрсатиш тўғ- 
рисида қарор қабул қилиш демократизмни 
таъминлайди. Газетадан. 

ДЕМОКРАТИК 1 Демократия тамойил- 
ларига асосланган, демократияни амалга 
оширувчи. Демократик давлат. Демократик 
жамият. Демократик ҳаракат. Демократик 
тузум. Демократик ислоҳот. н Мақсадимиз 
аниқ — бозор иқтисодиёти тамойилларига 
асосланган, эркин, очиқ демократик давлат 
қуриш. Газетадан. Шарқда демократик жа- 
раёнларнинг қадимдан шаклланган ўзига хос 
ва ўзига мос хусусиятлари бор. Газетадан. 

2 Демократия тамойилларини ҳимоя 
қилувчи. Демократик ёзувчилар. н Демо- 
кратик ёзувчилар прогрессив студентлар ва 
хайрихоҳ ўқимишли шахслар билан секин- 
секин яқинлашади. Ойбек, Нур қидириб. 

ДЕМОКРАТИЯ \юн. demokratia < demos 
— халқ + kratos — ҳокимият] 1 Фуқаролар 
эркинлиги ва тенглиги конституция ва қо- 
нунларда мустаҳкамланган, халқ ҳокими- 
ятининг шакллари амалда ўрнатилган ва 
юзага чиқарилган сиёсий тузум; халқ ҳоки- 
мияти. Демократия — бошқарувнинг барча 
босқичларидаги эркинликдир. Газетадан. 
Ошкоралик ва демократия — бу объективлик 
ва поклик демакдир. «ЎТА». 

2 Жамоа барча аъзоларининг фаол иш- 
тирокида раҳбарлик қилиш усули. Партия- 
нинг ички демократияси. 

ДЕМОКРАТЛАШМОҚ Демократия йў- 
лига тушмоқ, демократия асосларига таян- 
моқ, демократик тамойиллар асосида барпо 
бўлмоқ. Давлат бошқарувини демократ- 
лаиипирмоқ. Қонуннинг демократлашуви. 

ДЕМОНТАЖ [де.. + фр. montage — кўта- 
риш, ясаш, жойлаштириш] Бирор нарса, 
объект ёки асбоб-ускунани тайёр, яхлит ҳо- 
латдан қисмларга, бўлакларга ажратиш, 
бузиш (таъмирлаш ёки бошқа мақсадларда). 
Насослар, дизеллар, ҳамма қимматли меха- 
низмлар демонтаж қилинсинШ. Қодиров, Эрк. 


ДЕМОҚ 1 Ўз фикрини оғзаки ёки ёзма 
равишда ифода қилмоқ, айтмоқ; сўзламоқ, 
гапирмоқ. Мен сенга нима деган эдим. Бу 
ҳақда китобларда нима дейилган? Ўғлингиз 
сизга салом деди. Бедарднинг олдида дардим 
бор демагин. Мақол. Ош келса, егин, Гап 
келса, дегин. Мақол. Тўқлик нелар дедирмас, 
Очлик нелар едирмас. Мақол. н Шундай 
дейишингизни билувдим. О. Ёқубов, Эр 
бошига иш тушса. Энг оқил мавжудот инсон 
деймиз-у, баъзан одамнинг арзимаган нарсага 
ақли етмай қолади. Ў. Ҳошимов, Нур 
борки, соя бор. 

2 Бирор товуш, ун чиқармоқ. Мушук миёв 
деди. н “Имм” деган овоз эшитилди. X. 
Тўхтабоев, Ширин қовунлар мамлакати. 
Қаердадир қизилиштон қариллади, попушак 
“пу-ну-пуп-пишш” деб қўйди. А. Қаҳҳор, 
Қўшчинор чироқлари. 

Ғинг демоқ қ. ғинг. Лом-мим демай қ. 
лом-мим. 

3 Аталмоқ, номланмоқ; отга, номга эга 
бўлмоқ; атамоқ. Марҳамат деган олти қиз 
бор экан. С. Сиёев, Ёруғлик. Аваз Сайфий 
деган таниш муллаваччани топди. С. Сиёев, 
Ёруғлик. Кейин Ҳикматулла деган новча 
йигит сўз олди. Ў. Ҳошимов, Қалбингга 
қулоқ сол. Бари бир, тақдир деган нарса, 
пайти келиб, ўзини кўрсатиб қўяркан. Ў. 
Ҳошимов, Қалбингга қулоқ сол. Биз то- 
монларда майна деган қуш бўлади. С. Сиёев, 
Ёруғлик. 

4 Ҳисобламоқ, санамоқ; билмоқ, ўй- 
ламоқ. Одами эрсанг, демагил одами, Они ким 
йўқ халқ ғамидан ғами. Навоий, Хамса. 
[Фазлиддин.:] Саккиз юз сўмни сиз билан биз 
пул демаймиз. Чиндан ҳам пул эмас. Ойбек, 
Танланган асарлар. Ахир ким ҳам онасини, 
волидасини севмайди дейсиз! Газетадан. 

5 ..деб ўйламоқ, фараз, мулоҳаза қилмоқ. 
Шундай ҳам деяйлик. Боринг, эртага самолёт 
учмайди деяйлик. Хайр, шундай ҳам денг. н 
Шовқин солманг, биров эшитса, нима дейди! 
А. Қаҳҳор, Олтин юлдуз. Ҳа, энди битта- 
яримта ўртоғиникида қогандир-да, дедик. С. 
Сиёев, Ёруғлик. 

Нима дейсиз? 1) қандай маслаҳат бера- 
сиз?, қандай фикр билдирасиз?, қандай 
(нима) деб ўйлайсиз? Балки ғами, ҳасрати 
озаяр, нима дейсиз? Ойбск, Танланган асар- 
лар; 2) нима ҳам қилар эдингиз, қўлин- 
гиздан нима ҳам келар эди. Шариат ўзи йўл 




топиб беради. Йўлни хотинингизнинг ўзи 
топиб келиб, сизни опчиқиб кетса, нима 
дейсиз? А. Қаҳҳор, Қўшчинор чироқлари. 

6 Истамоқ, хоҳламоқ. Нима десанг, ал- 
батта муҳайё қиламан. Душман нима демай- 
ди, тушга нималар кирмайди. Мақол. н Уй 
ажратамиз дедингиз-у, мен йўқ дедимми? 
Ойбек, Танланган асарлар. Дастурхонга ноз- 
неъмат тўлсин дейман. “Гулдаста”. ..халқучун 
ишлаганларга жонимни берсам дейман. У. 
Исмоилов, Сайланма. 

7 Танламоқ, бирор кимсага ёки нарсага 
тарафдор бўлмоқ, мойиллик билдирмоқ. Ё 
мени де, ё уни де. н Мен сенинг тенгинг 
эмасман, Омоним бор, сени демасман. Ҳ. 
Олимжон. Ўзингиз йўлинг очиқ, кета бер, мен 
ота-онамни дейман, деган эдингиз-ку. А. 
Қаҳҳор, Қўшчинор чироқлари. 

8 (шарт майли шаклида) Бирор иш- 
ҳаракатни бажаришга уринмоқ. Гиламни 
кўтарсш десам, жуда оғир экан. н Илга- 
рилари уриб енгар эдим, энди урай десам, 
қочиб, томга чиқиб кетади. А. Қаҳҳор, Айб 
кимда? Кўзини очай деса, қовоқлари оғир- 
лашиб кетгандай туюлди. С. Зуннунова, Кўк 
чироқлар. 

9 Ҳисобга олинмоқ, истисно қилинмоқ. 
Отларнинг пишқиргани, ҳашаротларнинг 
чириллаши билан сой сувининг майин шил- 
дираши демаса, атроф жимжит эди. Н. 
Фозилов, Дийдор. Сал чимирилган қошлари 
демаса, Авазнинг рафторидан бир нима 
англаб олиш қийин эди. С. Сиёев, Ёруғлик. 

10 Равишдош шаклида қўшма гапларни 
боғлаш учун хизмат қилади. Энди Аваз халқни 
курашга чорловчи шеърлар битар деб, умид 
қиламиз. С. Сиёев, Ёруғлик. 

11 Буйруқ ва шарт майли шаклларида 
кириш сўз вазифасида келади. Онам бечора, 
денг, мулла, ўзи жуда кам борар эди. А. 
Қаҳҳор, Қўшчинор чироқлари. Бечора кап- 
санчилар, дейман, ер ўзларига қарашли 
бўлганда, шу ариқни ўша вақтда чиқаришса 
ҳам бўлар эди. А. Қаҳҳор, Қўшчинор чи- 
роқлари. Яна, десангиз, иккита, сутлик оқ 
эчкилари бор. С. Сиёев, Ёруғлик. 

Бир (ёки ҳеч) нима демай Индамай, 
қаршилик кўрсатмай, сўзсиз. Бунисига ҳам 
бир нима демайман, ҳар кимнинг гўри бошқа, 
менга нима. А. Қаҳҳор, Қизлар. ..деганда 
..бўлганда, бўлгач, ўтгач. Соат ўн икки 
деганда етиб келасан. н Бир ой деганда, 


ниҳоят, менбоп бир штат топилиб қолди. X. 
Тўхтабоев, Ширин қовунлар мамлакати. 
..дегандай 1) ..дейилгандек, дейилгани каби. 
Ўз уйим, ўлан тўшагим дегандай, сиз ҳам 
қайтиб келибсиз-да; 2) деган каби, ишора 
қилиб. Ухўп дегандай, бош ирғитди. н "Нима 
ишинг бор эди?” дегандек, унга тикилди. С. 
Кароматов, Олтин қум. Дегани деган Ўз 
фикри, мулоҳазасини қабул қилдирадиган, 
айтганини бўлдирадиган. У кишининг дегани 
деган, ҳеч ким бас келолмайди. А. Мухтор, 
Туғилиш. ..дегунча ..биланоқ; ҳамоно. Келди 
дегунча, менга хабар бер. ..демай ёки 
..демасдан Суриштирмай, ҳисоблашмай. 
Боши-кўзи демай ураверди. Ёз демасдан, қиш 
демасдан ишламоқ. н Қистаб кетиб боради, 
Кеча демайди, кундуз. «Равшан». Кўп деганда 
Кўпи билан, ортиғи билан, кўп бўлса. Бу 
ишга кўп деганда ўн кун керак. Кўрдим 
демайди 1) унча-мунчага тўймайди, қон- 
майди. Бир-икки коса овқатни кўрдим де- 
майди; 2) назар-писанд қилмайди. Унча- 
мунча оғир меҳнатни кўрдим демайдиган шу 
йигит ҳам толиқар.. эди. А. Қаҳҳор, Олтин 
юлдуз. Менга деса Мен учун бари бир, нима 
бўлса, бўлар. Майли, менга деса, бу йил 
меҳнат кунимиз бир миридан тушсин! А. 
Қаҳҳор, Қўшчинор чироқлари. Нимага (ёки 
нега) десангиз с.т. Сабаб шуки. - Қойил, — 
дедим лабимни чапиллатиб, нега десангиз, шу 
пайт қовун егим келиб қолса бўладими? X. 
Тўхтабоев, Ширин қовунлар мамлакати. 
Нимага десангиз, ҳар бир мусулмонга маъ- 
лумки, Муҳаммад алайҳиссаломнинг қабри 
шарифлари бор у ерда. Ойбек, Танланган 
асарлар. Шундай денг 1) баракалла, ана энди 
ўзингизга келдингиз; 2) ҳали гап шундайми! 
Ҳаш-паш дегунча қ. ҳаш-паш. 

ДЕМПИНГ [ингл. dumping — арзон экс- 
порт] иқт. Чет эл бозорини эгаллаш ва ундан 
рақобатчиларни сиқиб чиқариш мақсадида 
молни хорижда ўз мамлакатидаги ёки жаҳон 
миқёсидаги нархидан анча арзонга сотиш — 
рақобатли кураш воситаларидан бири. 

ДЕНАТУРАТ [лот. denaturatus — табиий 
хоссалардан маҳрум бўлган] Махсус заҳарли 
ёки бадхўр модда аралаштириб, инсон ичи- 
ши учун яроқсиз ҳолатга келтирилган ва 
фақат техникавий мақсадларда ишлатила- 
диган спирт. Рангли ипак ва жун кийимдаги 
дазмол сарғайтирган доғ денатурат спирти 
билан кетказилади. «Саодат». 




ДЕНАТУРАЛИЗАЦИЯ [фр. denaturaliza- 
tion — фуқароликдан маҳрум бўлиш] Фуқа- 
ролик ҳуқуқидан маҳрум бўлиш; фуқаро- 
ликдан чиқариш. 

ДЕНГИЗ 1 Океаннинг қуруқликка ту- 
ташган ёки қуруқликка ёриб кирган бўлаги, 
океаннинг қуруқлик ёки орол ва ярим- 
ороллар билан ажралган қисми. Орол ден- 
гизи. Болтиқ денгизи. Ҳизил денгиз. Денгиз 
ҳавоси. Денгиз флоти. Аҳмоқда ор бўлмас, 
денгизда — гузар. Мақол. н Ороллар ва 
яримороллар океанни айрим қисмларга бўлиб 
юборган, бу қисмлар денгизлар деб аталади. 
«Дунё қитъалари географияси». Денгиз суви- 
дек тиниқ кўзлари мулойим ва меҳр билан 
боқарди. С. Кароматов, Олтин қум. 

2 Кенг майдонни эгаллаган ва денгизга 
қиёс қилинган сунъий сув ҳавзаси. Тошкент 
денгизи. н Чорвоқ денгизи ҳудди узукка қў- 
йилган мовий кўзга ўхшаб, яшнаб кўринади. 
Газетадан. 

3 кўчма Жуда катта уюм, тўда, оқим; 
бирор нарса билан қопланган кенг майдон. 
Пахта денгизи. Ҳон денгизи. н Кимларнинг 
орқасида қамчи излари. Ҳали ҳам тўлқин- 
ланар қон денгизлари. Ғайратий. Кўм-кўк 
naxma денгизида қизғин иш борар эди. Ойбек, 
О. в. шабадалар. Перронда чайқалар одам 
денгизи. Кўзларда илтижо, меҳр ва ёлқин. Б. 
Бойқобилов, Мени кутинг, юлдузлар. 

Зангори ( ёки кўк) денгиз Кенг осмон, 
само, фалак ҳақида. Зангори денгизнинг тиниқ 
қўйнидан Кўм-кўк ой юзланиб, кулиб боқади. 
Уйғун. Кўк денгизнинг бир четида янги 
туғилган ой очилиб турарди. Ш. Рашидов, 
Бўрондан кучли. 

4 кўчма Оғуш, қучоқ; қуршов; асирлик. 
Пўлат ота шундай ички хаёллар денгизида 
сузиб, бойваччанинг кўнглини эритадиган гап 
тополмай, каловланиб турар эди. К. Яшин, 
Ҳамза. Хатни ёзган чоғингизда тамом бир ўт 
ичида, ғазаб денгизида сузганлигингиз гав- 
даланиб, кўз ўнгимдан ўтдиўлар/. А. Қодирий, 
Ўтган кунлар. 

5 кўчма Миқдоран ва ҳажман туганмас, 
чексиз нарса ҳақида. Билганинг дарё бўлса, 
Билмаганинг — денгиз. Мақол. н Павел Ива- 
нович илм бобида бамисоли бир денгиз. С. Ка- 
роматов, Олтин қум. 

ДЕНГИЗЧИ 1 Денгиз флотида хизмат 
қилувчи киши. Жиянингиз денгизчимиди ? А. 
Қаҳҳор, Қўшчинор чироқлари. Юк ташувчи 


ишчилар, Денгизчилар йиғилди. Барча кўзлар 
бегуноҳ Балиқчига тикилди. 3. Диёр. 

2 айн. матрос. 

ДЕНДРАРИЙ [юн. dendron — дарахт] 
Илмий, ўқув ёки маданий-маърифий мақ- 
садларда барпо этилган, фақат дарахт ва 
буталар экилган очиқ майдон; ботаника 
боғининг таркибий қисми. Ишчилар шаҳар- 
часидан дендрарийга кетаётган енгил маши- 
налар ва автобусларнинг кети узилмайди. 
Газетадан. Бу дендрарий юқорида номи ай- 
тилган бирлашма ва Ўзбекистон Фанлар 
академиясининг Ботаника боғи ҳамкорлигида 
барпо этилган. «Фан ва турмуш». 

ДЕНДРИТ [юн. dendron — дарахт] анат. 
1 Нерв ҳужайрасининг дарахтсимон тар- 
моқланган ўсимталари — бошқа нерв ҳужай- 
раларидан нерв турткиларини қабул қилиб 
олади. 

2 мин. Бирор бир минералнинг тўлиқ 
ривожланган, дарахтсимон тармоқпанган 
кристаллари. 

3 кўчма Қорнинг дарахт ёки бутасимон 
шакллари. Ҳор учқунларининг мураккаб- 
лашиб, сертармоқ бўлиб кетган дендрит 
шакллари чиройли манзара касб этади. «Фан 
ва турмуш». 

ДЕНДРОЛОГИЯ [юн. dendron — дарахт 
+ logos — билим, тушунча] Ботаниканинг 
дарахт ва буталарнинг турларини ўргана- 
диган бўлими, соҳаси. 

ДЕНДРОПАРК [юн. dendron — дарахт + 
ингл. park — атрофи ўралган боғ; қўриқхона] 
1 Турли ўсимлик ва дарахтлар коллекцияси 
экилган катта боғ. Ўзбекистон Республикаси 
Фанлар академияси Ботаника боғининг денд- 
ропаркидаги дарахт, бута ва лианалар 2500 
турни ташкил этади. «Фан ва турмуш». 

2 Ана шундай дарахт ва ўсимликлар 
қучоғидаги дам олиш жойи. Тошкент денд- 
ропаркида дам олдик. н Нисбатан иссиқ 
иқлимли ва серҳосил бўлган бу ерлар денд- 
ропарк учун айни муддао. Газетадан. 

ДЕНОМИНАЦИЯ 1-70/77. denomination 
— қайта номлаш] Ҳисоб-китобни ихчам- 
лаштириш мақсадида қоғоз пулларнинг қий- 
матини пасайтириш; пул бирлигини қайта 
номламасдан йириклаштириш; эски пулни 
маълум нисбатда янги пулга алмаштириш. 

ДЕНОНСАЦИЯ [фр. denoncer — эълон, 
маълум қилмоқ] Бирор давлатнинг ўзаро 
халқаро шартномани бекор қилиш, шарт- 




номадан чиқиш ҳақида бошқа давлатни 
хабардор қилиши. 

ДЕПАРА шв. Атроф, теварак. Аммо 
депарада аҳолиси кўп қишлоқ бизники. Й. 
Шамшаров, Тошқин. Чамбилнинг депа- 
расида Туркман деган бир юрт бор эди. 
Усмон бахши Мамат ўғли, Бўтакўз. Бир 
вақтлар шу депарада ҳамма нарса чаппа- 
сига айланарди. «Гулистон». 

ДЕПАРТАМЕНТ [фр. departement — бош- 
қарма, идора] 1 Францияда ва бошқа айрим 
мамлакатларда энг йирик маъмурий-ҳудудий 
бирлик. 

2 Баъзи мамлакатларда, жумладан Ўзбе- 
кистонда, маҳкама, идора ва вазирликлар 
ёки улар таркибидаги бўлинмаларнинг номи. 
Давлат департаменти (АҚШ Ташқи ишлар 
вазирлиги). Савдо департаменти. н Давлат 
департаментининг баёнотига кўра, жур- 
налистнинг ўлдирилгани ҳақида маълумот- 
лар келиб тушган. Газетадан. Иккинчи қа- 
ватдаги йўлакда департамент нозири қабул 
қилишини кутиб, анча вақт ўтирадилар. 
Мирмуҳсин, Чодрали аёл. 

3 Баъзи халқаро ташкилотларнинг бў- 
линма ва шохобчалари. Маориф, фан ва 
маданият масалалари билан шуғулланувчи 
халқаро ташкилотнинг [ЮНЕСКО / Табииёт 
фанлари департаменти учрашув учун Тош- 
кентни танлади. «Фан ва турмуш». 

ДЕПЕША [фр. depeche — шошилинч 
хабар] Расмий шошилинч хабар, шошилинч 
(дипломатик ёки ҳарбий) маълумот. Бисмарк 
уруш чиқаришни кўзлаб, ўз қиролининг 
француз элчиси билан суҳбат қилганлиги 
ҳақидаги депешани.. матбуотда эълон қилди. 
“Янги тарих”. 

ДЕПИЛЯЦИЯ [лот. depilare — сочни, 
тукни йўқотмоқ, тўкмоқ] Бошдаги яра- 
чақани даволаш ёки косметика мақсадида 
сочни тўкиш. 

ДЕПМА шв. Далага сув чиқариш усул- 
ларидан бири. Хоразмдаги сув чиқаришнинг 
энг оддий усуллари “сепма ”, “депма ” ва 
“нова ” деб аталади. И. Жабборов, Кўҳна 
харобалар сири. 

ДЕПО [фр. depot — омбор] 1 Транспорт 
воситалари (паровоз, трамвай, троллейбус 
вагонлари) турадиган ва жорий таъмир- 
ланадиган махсус бино, корхона. Депонинг 
ишлаб чиқариш илғорлари Самарқанд-Бухоро 
туристик поездида мароқли сафар қилдилар. 


Газетадан. Тошкентда йирик вагонремонт 
заводи, янги трамвай ва троллейбус деполари 
ишга туширилди. Газетадан. 

2 Ўт ўчириш машиналари турадиган 
бино. 

ДЕПОЗИТ [лот. depositum — сақпашга 
қўйилган буюм; омонат] мл. Кредит муас- 
сасалари (банк, омонат касса ва ҳ.к.)га 
сақлаш ва фойдаланиш учун вақтинча 
қўйилган пул ёки қимматбаҳо қоғозлар. 
Банкнинг жалб этилган депозитлари ҳажми 
ҳам кўпайди. Газетадан. 

ДЕПОЗИТАРИЙ [фр. depositaire] 1 Де- 
позитларга эгалик қилувчи жисмоний ёки 
юридик шахс. Хўш, икки босқичли депозита- 
рий тизимини яратишдан мақсад нима.1 Га- 
зетадан. Ўзбекистонда биринчи депозитарий.. 
1994 йил 8 июнда ташкил қилинган. «ЎзМЭ». 

2 Халқаро шартноманинг асл нусхасини, 
унинг тасдиқлангани ҳақидаги ҳужжатларни 
сақловчи давлат ёки халқаро ташкилот. 

ДЕПОЗИТОР Банк, омонат касса ва 
ш. к. га пули ёки қимматбаҳо қогозларини 
қўйган шахс ёки ташкилот. 

ДЕПОНЕНТ [лот. deponens, deponentis — 
жойлаштирувчи, сақлашга қўювчи] 1 Сақлаш 
учун давлат муассасасига қимматбаҳо буюм 
ёки маблағ қўйган шахс ёки ташкилот. 

2 Бирор сабабга кўра корхона ёки муас- 
сасадан ўзига тегишли бўлган пулни ёки 
тўловни ўз вақтида олмаган жисмоний ёки 
юридик шахс ва олинмаган ана шундай 
маблағ. 

ДЕПОРТАЦИЯ [лот. deportatio — ба- 
дарға қилиш, ҳайдаш; сургун] Ижтимоий, 
сиёсий жиҳатдан хавфли киши ёки киши- 
ларни доимий яшаш жойидан кўчириб, 
ҳайдаб юбориш; бадарға, сургун қилиш 
(жиноий ёки маъмурий жазо чораларидан 
бири). ..халқларни депортация қилиш ва 
мажбурий кўчириш, урбанизация жараён- 
ларининг фаоллашуви ва бошқа омиллар 
таъсир кўрсатган. Газетадан. 

ДЕПРЕССИЯ I [лот. depressio — эзилиш, 
босилиш] 1 тиб. Тушкунликка берилган 
руҳий ҳолат; оғир руҳий ҳолат. 

2 иқт. Хўжалик тизимида, ижтимоий 
фаолият соҳасида юз берадиган турғунлик, 
ҳаракатсизлик, ўсишдан тўхташ ҳолати. 

ДЕПРЕССИЯ II [лот. depressio — паса- 
йиш, чуқурлашиш] геол., геогр. Қуруқлик- 
нинг денгиз сатҳидан паст қисми. 




ДЕПСАМОҚ айн. депсимоқ. Ҳар бир тоза 
ниятли кишининг муқаддас бурчи — йиқил- 
ганни устига чиқиб депсаш эмас, балки қўл- 
тиғидан олиб турғизиш, яъни хатосини 
дўстларча тузатишга ёрдам беришдир. М. 
Исмоилий, Одамийлик қиссаси. Халқ тар- 
қалганда, Жуман писмиқнинг эзилган мурдаси 
депсалган қорга қоришиб ётар эди. М. Ис- 
моилий, Фарғона т.о. 

ДЕПСИМОҚ 1 Севинган, дўқ урган, 
қўрққан, инжиқлик ёки бетоқатлик қилган 
ҳолда ер тепмоқ, ер тепиб турмоқ. Ер депсиб 
йиғламоқ. н Жонон бировларнинг олдига 
бориб ер депсир, баъзиларга кўзини сузиб, 
қошини қоқарди. Газетадан. Тагидаги om сув- 
лиқ чайнаб депсийди. Й. Шамшаров, Тош- 
қин. Kamma йўл ёқасида депсина-депсина, 
бирпас ўткинчи машина кутишди. X. Сул- 
тонов, Бир оқшом эртаги. 

2 Босиб-янчиб ташламоқ, оёғости қил- 
моқ, пайҳон қилмоқ, топтамоқ. Мурдаларни 
эзиб, депсиб Бу қутурган оломон.. О. Ҳаки- 
мов, Достонлар. Қайсиям колхоз яйловга 
катта пода ҳайдаб ўтаётганида, чанқоқ 
пода булоққа ёпирилиб, уни депсиб таиигабди. 
И. Раҳим, Чин муҳаббат. 

3 От ёки эшакни оёқ билан ниқтаб 
тезлатмоқ. Ҳасан овчи тез бориб, эшакни ечди- 
ю, унга минди-да, икки оёқлаб депсиб, бу 
ажал қалъасидан тезроқ кетишга шошилди. 
Ш. Тошматов, Эрк қуши. 

4 Тепмоқ, урмоқ (юраги, қон томири 
ҳақида). Ҳаяжондан юраги депсиб ура 
бошлади. Ҳ. Шайхов, Рене жумбоғи. Нурмат 
отанинг гапларидан кейин юрагим яна ҳам 
депсиб кетди. М. Раҳмонов, Инженернинг 
қайтиши. 

ДЕПСИНМОҚ 1 Депсимоқ 1, 3, 4 фл. 

ўзл. н. У ақлдан озгандек депсинар, ерни 
муштлар эди. «Ёшлик». Уюрни безовта ва 
саросимали депсинаётган айғирлар ўраб 
туришарди. «Ёшлик». Шу орада, нима бўлди- 
ю, она кийик бир депсиниб, чопиб кетди. 
Мирмуҳсин, Қаҳрамоннома. От бошини 
қайириб, турган жойида депсиниб қўйди. М. 
Мансуров, Ёмби. 

2 Сесканмоқ, чўчиб тушмоқ. Юрак 
депсиниб тушар даҳшатли ҳар хабардан. Ғ. 
Ғулом. Муқаддам депсиниб, уйғониб кетди. 
Ў. Ҳошимов, Баҳор қайтмайди. 

3 кўчма Қимирламоқ, силкинмоқ. Газ- 
лида ер депсинганда, посёлкада ниҳояти 13 


мингга яқин аҳоли яшарди. Ж. Саъдуллаев, 
Камолот йўллари. 

4 кўчма Тебраниб, қалтираб қўзғалмоқ, 
юрмоқ. Машиналар депсиниб, ҳансираб 
бормоқда. «Ўзбекистон қўриқлари». Қудратли 
машина депсиниб қўзғалди ва ерни шуд- 
горлашни давом эттирди. «Ўзбекистон 
қўриқлари». Қудратли тепловоз қамчи еган 
отдек депсинди. Газетадан. 

Депсиниб турмоқ (ёки қолмоқ) Олдинга 
жилмай, бир хил ҳолат, даражада тура 
бермоқ. Бир жойда депсиниб туриш — қо- 
лоқликка юз тутиш демакдир. М. Назаров, 
Жилвон жилвалари. Хатда шундай дейилган: 
“Афсуски, қурилиш ишлари депсиниб қолди ”, 
«Ўзбекистон қўриқлари». 

ДЕПУТАТ [лот. deputatus — вакил қи- 
линган, юборилган] 1 Ваколатли давлат ор- 
ганига сайланган киши, вакил. Олий Мажлис 
депутати. Халқ депутати. Депутат сайла- 
моқ. н -Ўғлим, бу denymam дегани нимаси? 
-Депутатми, халқ хизматкори. -Йўқ, — dedu 
хола бошини чайқаб, — denymam бу — на- 
жоткор. «Гулдаста». 

2 Жамоа (гуруҳ), ташкилот томонидан 
бирор топшириқни бажариш учун вакил 
қилинган шахс. Қурултой denymamu. 

ДЕПУТАТЛИК 1 Депутатга оид, депутатга 
хос; депутат бўлишлик. Депутатлик ўрни. 
Депутатлик ваколати. н Депутатлик 
фаолияти кўп қиррали ва мураккаб ишдир. 
«Саодат». Ҳар бир сайлов округида икки-уч 
номзод депутатлик учун курашди. Газетадан. 

2 Депутат ҳуқуқига, имтиёзига эга бў- 
лишлик. Депутатлик ҳуқуқи. н Халқ ўзига 
хизмат қилган кишилар номзодини депутат- 
ликка кўрсатади. Газетадан. 

ДЕРАЗА Бинонинг ташқаридан хонага 
ёруғлик тушиши, ҳаво киришига ва таш- 
қарини кузатишга имкон берувчи, очилиб- 
ёпиладиган ойнали роми; ром. Чарос дар- 
пардани суриб, деразани очди. Ў. Ҳошимов, 
Қалбингга қулоқ сол. Очиқ деразадан хонага 
ёз шамоли урди. Ф. Мусажонов, Ҳиммат. 
Аҳмад бригадир бўйнини чўзиб, деразадан 
маишнаси турган майдонга назар солди. С. 
Нуров, Майсаларни аёз урмайди. Алимардон 
дераза олдида тик турганча, биринчи қорнинг 
ёғишини томоша қиларди. Ў. Ҳошимов, Қал- 
бингга қулоқ сол. 

ДЕРАЗАСИМОН Дераза шаклидаги, 
деразага ўхшаш. Дўконлар икки қаватли 




бўлиб.. ёруғлик тушиб туриши учун гумбаз 
саҳнида деразасимон панжарали туйнуклар 
қўйилган. Мирмуҳсин, Меъмор. 

ДЕРАЗАТОКЧА Уй деразасининг ичкари, 
баъзан ташқари ост томонига ёғоч ёки бошқа 
материалдан ясалган токча; дераза рафи. 

ДЕРАЗАҚОПҚОҚ Деразани ташқаридан 
ёпиб, қоплаб турадиган, ёруғлик, иссиқлик 
кучини камайтирадиган эшиксимон мос- 
лама. Унинг хаёлини деразақопқоқнинг та- 
қиллаши бузди. Т. Малик, Ажаб дунё. 

ДЕРАТИЗАЦИЯ [фр. deratisation — кала- 
мушларни йўқ қилиш (rat — каламуш)] 
Юқумли касалликларнинг манбаи ва тар- 
қатувчиси ҳисобланган, халқ хўжалигига 
иқтисодий зарар келтирадиган кемирув- 
чиларни қириш, йўқ қилиш. 

ДЕРИВАЦИОН Деривация I, II с. сфт. 
Деривацион канал. Ўзбек тилининг depu- 
вацион конуниятлари. 

ДЕРИВАЦИЯ I [лот. derivatio — шохоб- 
ча] 1 Сувни дарё ўзанидан бошқа ёққа 
(қазилган ариққа, каналга) солиб юбориш. 
Деривация ишлари. Деривация иншоотлари. 
н ..Сидқий деривация канали қурувчилари- 
га раҳбарлик қиларди. Мирмуҳсин, Қаҳра- 
моннома. 

2 ҳарб. Отиш қуролларидан отилган ўқ, 
снаряд ва б. нинг ўз йўналишидан ён 
томонга оғиши. 

ДЕРИВАЦИЯ II [лот. derivatio — 
ясалиш] тлш. Тил бирликлари (сўз, сўз 
бирикмалари ва б.) нинг ясалиши, ҳосил 
бўлиши. Уларнинг функционал хусусиятини 
фақат деривация жараёни билан изоҳлаш 
мумкин. «ЎТА». 

ДЕРМАТИН [ юн. derma; dermatos — 
тери, чарм] Ип газламанинг бир ёки ҳар 
иккала томонига эластик модда қоплаб 
тайёрланган, мебелсозлик, муқовасозлик 
саноатларида фойдаланиладиган сунъий 
тери. Қамариддин дерматин қопланган 
эшикни тиқ-тиқ урди. Ш. Холмирзаев, 
Бодом қигида гуллади. Ўртада думалоқ стол, 
икки ёнида ялтироқ дерматин қопланган 
суянчиқли стул. С. Нуров, Нарвон. 

ДЕРМАТИТ [юн. derma; dermatos — 
тери] тиб. Терининг яллиғланиши, шамол- 
лаши билан боғлиқ касалликларнинг уму- 
мий номи. Қўлингизни асло хлорли оҳак 
эритмаси билан артманг.. аллергик дерматит 
пайдо бўлиши мумкин. Газетадан. 


ДЕРМАТОЛОГ Тери касалликлари му- 
тахассиси, врачи. Хуллас, турли касаллик- 
ларда соч тўкилишининг олдини олиш учун 
дерматолог ёки косметологларга мурожаат 
қилиш лозим. «Фан ва турмуш». 

ДЕРМАТОЛОГИЯ [юн. derma; dermatos 
— тери + logos — билим, тушунча] Тиб- 
биётнинг терининг аҳамияти ва тузили- 
шини, тери касалликларини ўрганувчи ва 
уларни даволовчи соҳаси. 

ДЕСАНТ | фр. descente — тушиш; туши- 
риш] Душман ҳудудида жанг олиб бориш 
учун тузилган ва шу ҳудудга самолёт, вер- 
толёт, кемалардан туширилган қўшин. Ҳаво 
десанти. Танк десанти. н Улар қураётган 
кўприкка немис десант ташлаганини ҳикоя 
қилиб кетди. Шуҳрат, Шинелли йиллар. 
Сўнгги икки йил десант қисмларида бўлдим. 
О. Ёқубов, Излайман. 

ДЕСАНТЧИ 1 Десант қўшинларда хиз- 
мат қилувчи аскар, жангчи. Бизнинг бўлин- 
мамиз денгиз десантчилари группасига қў- 
шилди. Т. Рустамов, Мангу жасорат. 

2 кўчма Бирор ғаразли мақсадда фав- 
қулодда жўнатилган шахс(лар). Ўзбекистонда 
Марказ «десантчилари»нинг буюк давлат- 
чилик руҳидаги бебошликларига чек қўйилди. 
«Фан ва турмуш». 

ДЕСАТ(ИНА) с.т. эск. айн. десятина. 
Бутун олинадиган ерлар: Фарғона вилоятида 
қирқ десатинадан ортиқ.. эди. А. Қаҳҳор, 
Сароб. Менинг бўталоғимда ҳам икки де- 
сатча шундай кучсиз ерлар бор. А. Қодирий, 
Обид кетмон. 

ДЕСЕРТ [фр. dessert — сўнгги овқат; 
овқатнинг қолгани] Иссиқ овқатдан кейин 
ейиладиган ёки ичиладиган ширин таом 
(торт, конфет, ичимликлар, ҳўл мевалар 
ва ш.к.) Десерт вино. н Нок ўзбек овқат- 
ларида, асосан, тармева, десерт сифатида 
ишлатилади. К. Маҳмудов, Ўзбек тансиқ 
таомлари. Қовунни, асосан, янги узиб келиб, 
десерт овқат сифатида истеъмол қилинади. 
К. Маҳмудов, Ўзбек тансиқ таомлари. 

ДЕСИКАЦИЯ [фр. desiccare — қуритиш, 
сувни йўқотиш] Ҳосил етилишини тез- 
лаштириш, уни машинада йиғиб-териб 
олишни енгиллаштириш мақсадида экин- 
ларни ўсиб турган жойида махсус дорилар 
(десикантлар) билан қуритиш. 

ДЕСПОТИЗМ [юн. despoteia — чеклан- 
маган ҳокимият] 1 Ҳуқуқи чекланмаган, 




мустабид подшо бошлиқ бўлган давлат идора 
усули; истибдод, мустабидлик. 

2 Золимлик, зўравонлик қилиш, хўрлаш. 
Достоннинг ота-она деспотизмига қарши 
ёзилган жойлари чин юрагидан чиққан бўлиб, 
фиғоннинг ўткирлиги билан ажралиб туради. 
«ЎТА». 

ДЕСЯТИНА [р. десять — ўн] Метрик 
система қабул этилгунга қадар Россияда 
қўлланган, 2400 кв. саржинга ёки 1,09 гек- 
тарга тенг ер майдони ўлчови. Унинг Бойсун 
беклиги қишлоқларида 500 десятинадан 
ортиқ серунум ери бўлган. Ш. Холмирзаев, 
Сўнмас ўт. 

ДЕСЯТНИК [р. десять — ўн] Қурилишда 
бир гуруҳ ишчиларнинг бошлиғи, ишбоши; 
ўнбоши. У [Зайнаб] икки йилдан бери Якка- 
чинордаги сув омбори қурилишида десятник 
бўлиб ишларди. С. Аҳмад, Тоғларда. 

ДЕТАЛЬ [фр. detail — тафсилот; мукам- 
маллик] 1 Машина, механизм, асбоб ва 
шунингдек, умуман бирор буюмнинг қис- 
ми, бўлаги. Машина детали. Деталь ишлаш. 
н “Жигули ” автомобили кузовига деталлар 
12 мингта пайванд нуқталари билан бирик- 
тирилган. «Фан ва турмуш». Ҳар қандай 
радиоприёмник ёки телевизорнинг ичида 
албатта алюминийдан ясалган деталлар бор. 
«Фан ва турмуш». 

2 Бирор иш, ҳодиса, сюжет ва ш. к. нинг 
кичик узвий қисми, тафсилоти. Шу тарзда 
ҳамма деталлар тайёр бўлгач, характерлар 
етилгандагина ёзишга ўтирар эдилар. К. 
Қаҳҳорова, Чорак аср ҳамнафас. Умуман, 
майда деталлар ўқувчида ёзувчига ишонч 
уйғотади. А. Қодирий, Кичик асарлар. Ҳикоя 
муаллифи ҳатто ҳаётдаги оддий деталларни 
ҳам тўғри кўрсата билмаган. «ЎТА». 

ДЕТАЛЛАШТИРМОҚ Бирор нарсани 
батафсил, ипидан игнасигача мукаммал иш- 
лаб чиқмоқ, баён қилмоқ ёки аниқдамоқ. 

ДЕТЕКТИВ [ингл. detective < лот. detec- 
tio — очиш, фош қилиш; аниқлаш] 1 от 
Жиноий ишларни қидириш, очиш бўйича 
мутахассис; полициянинг яширин айғоқ- 
чиси; жосус; изқувар. 

2 сфт. Жосуслар, яширин айғоқчилар, 
изқуварлар ҳаёти, саргузаштлари, мураккаб 
жиноятларнинг очилиши ҳақида ҳикоя қи- 
лувчи (бадиий асар ёки фильм). Саргузашт 
детектив асарларга ҳамиша қизиқиш катта 
бўлган. У. Норматов, Талант тарбияси. Ке- 


йинги йилларда ўзбек адабиётида илмий- 
фантастик, детектив ва саргузашт ада- 
биётига қизиқиш кучайди. «ЎТА». 

ДЕТЕКТОР [лот. detector — очувчи, 
топиб олувчи] радио. Радиотехеникада: 
қабул қилинган юқори частотали тебра- 
нишларни (қулоққа эшитиладиган) паст 
частотали тебранишларга айлантириб бе- 
рувчи қурилма. Халил ҳузур қилиб керишди- 
да, катталиги ғииипдай келадиган япалоқ 
детекторни қўлтиғига қистириб, ертўладан 
чиқди. Газетадан. 

ДЕТЕКТОРЛАШ физ. Модуляцияланган 
юқори частотали тебранишлардан товуш 
частотасига эга бўлган паст частотали теб- 
ранишларни ажратиб олиш жараёни. 

ДЕТЕКТОРЛИ Детектори бор, детектори 
бўлган. Чойхонада дутор, чанг, детекторли 
радиоприёмник, шахмат, девор соати пайдо 
бўлди. А. Қаҳҳор, Қўшчинор чироқлари. 

ДЕТЕРМИНИЗМ [лот. determinare — 
аниқпамоқ; чегараламоқ; қисмларга ажрат- 
моқ] флс. Табиат ва жамиятдаги ҳамма 
ҳодисаларнинг умумий объектив қонуний 
алоқадорлиги ва сабабий боғланиши ҳақи- 
даги таълимот. 

ДЕТЕРМИНИСТ Детерминизм тараф- 
дори. 

ДЕТОНАТОР [лот. detonare — портла- 
моқ] махс. 1 Ўзи портлаб, бошқа портловчи 
моддани ҳам портлатувчи модда. 

2 Портловчи моддалар асосий зарядини 
ўт олдириш (ёндириш) учун ишлатиладиган 
портлаткич, капсюль, пистон. 

ДЕТОНАЦИЯ [лот. detonare — портла- 
моқ] 1 махс. Портловчи модданинг бирор 
ташқи сабаб билан жуда тез портлаши ёки 
бошқа портловчи моддани портлатиши. 

2 тех. Ички ёнув двигатели цилиндрида 
ёнилғининг жуда тез ва чала ёниши туфайли 
юз берадиган ҳодиса. 

ДЕТРИТ [лот. detritus — ишқаланиб 
ейилган, эзилган, сийқа] 1 тиб. Ўлик тўқи- 
маларнинг парчаланиш маҳсули; чечакка 
қарши профилактик мақсадларда қўлла- 
надиган (эмланадиган) дори. 

2 Сув ҳавзаси тубига чўкадиган, сув ёки 
тупроқ таркибида бўладиган, таркиби ҳай- 
вон, ўсимлик ва замбуруғларнинг чириган 
қолдиқпаридан иборат органик заррачалар. 

ДЕ-ФАКТО [лот. de facto — амалда, 
ҳақиқатда] ҳуқ. Янги давлат ёки ҳукуматнинг 




қисман (юридик жиҳатдан расмийлаш- 
тирилмаган ҳолда) эътироф этилиши. 

ДЕФЕКТ [ лот. defectus — камайиш; 
нуқсон] сшн. нуқсон, камчилик. 

ДЕФЕКТОЛОГ Дефектология соҳасида 
ишловчи шахс, дефектология мутахассиси. 

ДЕФЕКТОЛОГИЯ [ лот. defectus — 
нуқсон + logos — таълимот] Педагогиканинг 
жисмоний ва руҳий нуқсонли болаларнинг 
ривожланиш хусусиятларини, уларга махсус 
таълим-тарбия бериш ва улардаги нуқ- 
сонларни йўқота бориш қонуниятларини 
ўрганувчи бўлими. Республика Таълим мар- 
казининг дефектология бўлими мутахас- 
сислари ўтган йиллар ичида оилалардаги 
ногирон болаларни рўйхатга олиш.. иишни 
тугаллашди. Газетадан. 

ДЕФЕКТОСКОП Дефектоскопия чоғида 
ишлатиладиган асбоб, аппарат. 

ДЕФЕКТОСКОПИЯ [лот. defectus — 
нуқсон + юн. skopeo — қарайман] Материал 
ва буюмларнинг кўзга кўринмайдиган нуқ- 
сонлари бор-йўқлигини аниқлаш учун 
қўлланадиган текшириш усуллари мажмуи. 

ДЕФИНИЦИЯ [лот. definito — таъриф; 
аниқ кўрсатиш] Бирор тушунчанинг нарса 
ва ҳодисаларга хос энг муҳим белгиларни 
акс эттирувчи қисқача илмий изоҳи; таъриф. 

ДЕФИС [лот. divisio — бўлиш, ажра- 
тиш] Сўзнинг сатр охирига сиғмай қолган 
бўғинини иккинчи йўлга кўчирганда иш- 
латиладиган, шунингдек, жуфт ва такрорий 
сўзлар қисмлари орасига кўйиладиган қисқа 
чизиқча (-). 

ДЕФИЦИТ [лот. deficit — етишмайди] 
1 мл. Даромадга қараганда харажатларнинг 
ошиб кетиши; танқислик. Бюджет дефи- 
цити. н ..ресурсларни тежаш сиёсатини 
ўтказмасак, ҳеч қачон дефицит балосидан 
қутула олмаймиз. Газетадан. 

2 Етишмаслик, камчиллик, тақчиллик. 
Товар дефицити. Ёқилғи дефицити. 

3 Етарли миқдорда бўлмаган, кам учрай- 
диган; камчил, тақчил; камёб. Дефицит мол. 
н Кошки мен дефицит — камчил молни 
билмасам. Ф. Мусажонов, Пушаймон. ..бу 
нарсаўзи дефицит.. лекин сизучун биттасини 
амаллаб топамиз. «Ёшлик». Э, унақаси 
“жуҳуди ” атласдай дефицит бўлиб кетган. 
Н. Аминов, Қаҳқаҳа. 

ДЕФЛЯЦИЯ [лот. deflare — пуфлаш, 
шишириш] 1 мл. Пулнинг қадрини, сотиб 


олиш қобилиятини ошириш мақсадида 
инфляция даврида чиқарилган ортиқча пул 
массасининг бир қисмини муомаладан 
чиқариш. 

2 геол. Шамол учириб келган минерал 
заррачалар таъсирида тоғ жинсларининг 
емирилиши, силлиқланиши. 

ДЕФОЛИАНТЛАР қ.х., ким. Дефо- 
лиация пайтида, даврида ишлатиладиган 
кимёвий моддалар (кальций цианамид, 
магний хлорат ва б.). Дефолиантларнинг 
ҳаммаси ҳам токсик модда ҳисобланиб, 
мутлақо зарарсизи йўқ. С. Нуров, Майса- 
ларни аёз урмайди. Улар кам заҳарли дефо- 
лиантларнинг янги турларини яратдилар. 
Газетадан. 

ДЕФОЛИАЦИЯ [лот. defoliatio < de.. + 
лот. folium — барг] қ.х., ким. Пахтани маши- 
нада териш олдидан теримни осонлаш- 
тириш учун ғўза баргларига дефолиантлар 
сепиб, уларни қовжиратиб, қуритиб тўкиш 
тадбири. Дефолиация нималигини ҳар бир 
пахтакор яхши билади. «Фан ва турмуш». 
Дефолиация пахтани тез очилтириш, ма- 
шина теримини оммавий равишда кучайти- 
ришнинг асосий омилидир. Газетадан. 

ДЕФОРМАЦИЯ [лот. deformatio — 
шаклни ўзгартириш, хунуклаштириш] 
Ташқи кучлар, температуранинг ўзгариши 
ва б. таъсири остида жисмнинг массаси 
ўзгармаган ҳолда шаклининг ёки ҳажмининг 
ўзгариши, бузилиши. 

ДЕЦИГРАММ [лот. decem — ўн + 
грамм] Граммнинг ўндан бир қисми, улуши 
(0,1 г.). 

ДЕЦИЛИТР [лот. decem — ўн + литр] 
Литрнинг ўндан бир (0,1 л.) қисмига тенг 
суюқлик ўлчов бирлиги. 

ДЕЦИМЕТР [лот. decem — ўн + юн. 
metron — ўлчов] Метрнинг ўндан бирига 
тенг узунлик ўлчов бирлиги. Йил давомида 
пойабзалчилар 789 ,7 квадрат дециметр тери 
материалларини иқтисод қилиб қолишга 
эришдилар. Газетадан. 

ДЕШИФРОВКА [фр. dechiffrer — 
маъносини ечмоқ, очмоқ] 1 Шартли белги 
(шифр)лар билан ёзилган нарсани тахдил 
қилиб ечиш, маъносини билишга, ўқишга 
эришиш. 

2 Номаълум ёки унча маълум бўлмаган 
ёзувларни, мас., Миср иероглифларини, 
миххатларни ўқиш ва изоҳлаш. 




ДЕ-ЮРЕ [лот. de jure — қонуний, 
расмий] ҳуқ. Ҳукуматнинг расмий, ҳуқуқий 
жиҳатдан тўлиқ эътироф этилиши. 

ДЕЯЙЛИК кам қўлл. айн. айтайлик. 

ДЕЯРЛИ рвш. 1 Бирор нарса, ҳолат, 
миқцорга жуда яқин, шунга яқин деса, .. деб 
айтса, ҳисобласа бўладиган. У шунча йил 
қоракўлчилик соҳасида ишлаб, бунақа тери- 
ларни деярли кўрмаган эди. С. Аҳмад, Юлдуз. 
Бўри полвон ўйлаб қараса, воҳанинг деярли 
барча полвонлари жам бўлибди. Т. Мурод, 
Қўшиқ. Зиёфат деярли мажлисга айланиб 
кетди. Мирмуҳсин, Умид. Ҳаммамиз деярли 
ҳар кун бир қошиқ иссиққа муҳтожмиз. А. 
Қодирий, Ғирвонлик Маллавой. 

2 Қарийб; тахминан; яқин. Ҳовлидаги 
нарсалар деярли ўзгармабди. Ў. Ҳошимов, 
Қалбингга қулоқ сол. Мен эса, орамизда 
пайдо бўлган муҳаббатнинг охир-оқибат 
тугашини деярли билардим. О. Мўминов, 
Хиёбондаги уч учрашув. 

ДЕЯРЛИК айн. деярли. 

ДЕҲҚОН [ф. — катта ер эгаси, 

заминдор; қишлоқ ҳокими] Асосий касби 
ерга ишлов бериш, экин экишдан иборат 
бўлган киши. Деҳқон бўлсанг, шудгор қил, 
мулло бўлсанг, такрор қил. Мақол. н Қуёш 
нурларини ширин-шакар меваларга айлан- 
тирган бу ўзбек деҳқони. Шукрулло, Сай- 
ланма. Мен сизга экинларимни кўрсатай. 
Деҳқон кўзи билан қараб, мени яхшилаб тан- 
қид қилинг. Ойбек, О.в. шабадалар. 

Колхозчи деҳқон тар. 1) коллективлаш- 
тириш даврида ўз хусусий ери, от-улови ва 
қишлоқ хўжалик асбоблари билан бирга 
колхозга аъзо бўлиб кирган деҳқон; 2) кол- 
хоз аъзоси. Якка деҳқон тар. Колхозга 
кирмай, ўз ҳолича, ўзи якка ҳолда деҳ- 
қончилик қилган киши. Якка деҳқон 
хўжалиги. Ўрта (ёки ўрта ҳол) деҳқон тар. 
Ўз ерларида ўзи ва оила аъзолари кучи билан 
деҳқончилик қилган киши. -Ўттиз саккиз 
кишининг кўпи от-уловли ўрта деҳқон бўлса 
керак. А. Қаҳҳор, Қўшчинор чироқлари. 
Сўнгги уч ярим йил ичида якка хўжалик- 
лардан эллик битта ариза тушди. Буларнинг 
кўписи ўрта ҳол деҳқонлар эди. А. Қаҳҳор, 
Қўшчинор чироқлари. 

ДЕҲҚОНБОП Деҳқонларга, деҳқон- 
чилик қилишга қулай, мос. Деҳқонбоп этик. 
н Бу йил август ойининг деҳқонбоп бўлиб, 
сахий келиши кутилади. Газетадан. 


ДЕҲҚОНЛИК Деҳқон касбининг номи; 
деҳқон бўлишлик. 

ДЕҲҚОНПАРВАР [деҳқон + ф. jj_>j — 
парваришловчи, ғамхўрлик қилувчи] Деҳ- 
қонларни ҳурмат қилувчи, деҳқон учун 
қайғурувчи; деҳқонлар манфаати учун кура- 
шувчи. Султонқорини ёвонимизга чақириш 
керак: деҳқонпарвар, фуқаропарвар киши 
экан. Ж. Шарипов, Хоразм. 

ДЕҲҚОНСИФАТ [деҳқон + сифат] 
Кўриниши, хатти-ҳаракати деҳқонларни- 
кига ўхшаш; деҳқонларга ўхшаб кетадиган. 
Ҳорачадан келган, деҳқонсифат бу йигит 
Мунисхондан ўнғайсизланади. С. Зуннунова, 
Гўдак ҳиди. Биринчи ёрдамчи эса, бунинг 
тамоман акси: деҳқонсифат.. ёши ҳам бирор 
элликни қоралаган, гаплари кескин ва бе- 
жоғсиз. М.М.Дўст, Лолазор. 

ДЕҲҚОНЧАСИГА рвш. Деҳқонларга хос 
бир йўсинда, деҳқонлар сингари, деҳқон- 
лардек. Йўлчи.. пеишнасидан мўл-мўл оққан 
терни енг учи билан деҳқончасига артиб, ерга 
қаради. Ойбек, Танланган асарлар. Хоналарни 
деҳқончасига безайман. «Муштум». 

ДЕҲҚОНЧИЛИК 1 Қишлоқ хўжали- 
гининг ерга экин экиб, қишлоқ хўжалик 
маҳсулотларини етиштириш билан шуғул- 
ланувчи соҳаси, зироатчилик. Қадимданоқ 
Амударё, Зарафшон, Сирдарё каби оби ҳаёт 
соҳилларида, гўзал Фарғона, Тошкент, Бухоро 
ва Хоразмнинг ибтидоий табиати бағрида 
деҳқончилик кенг тармоқ отган эди. К. 
Маҳмудов, Қизиқарли пазандалик. 

2 Экин-тикин билан шуғулланиш касби, 
машғулоти. Деҳқончилик қилмоқ. Деҳқон- 
чилик — чилик-чилик, Бўлмаса, қуруқчилик. 
Мақол. н Ёз фаслида деҳқончилик қилади, 
саҳар кетиб, кеч келади. М. Исмоилий, 
Фарғона т.о. 

3 Экинзор, экин даласи. Анови пастлик- 
да деҳқончилигимиз бор. Бемалол, ҳамма 
нарса ўзимиздан чиқади. Ойдин, Келин ўғил 
туғибди. 

ДЕҲҚОНЧУМЧУҚ Чумчуқсимонлар 
туркумига мансуб сайроқи чумчуқ тури. 

ДЖАЗ қ. жаз. Ўзи очиқ, лекин ипак 
дарпардалари ёпиқ деразалардан джаз- 
оркестр садолари учиб чиқади. П. Қодиров, 
Уч илдиз. ..пушти ранг чироқ ёниб турган 
каттакон бинодан қаҳқаҳа товуши, джаз 
садоси янгради. Ў. Ҳошимов, Қалбингга 
қулоқ сол. 





ДЗОТ [р: «дерево-земляная огневая 
точка» (ёғоч-тупроқли ўт очиш нуқтаси) 
бирикмасининг қисқартирмаси] ҳарб. эск. 
Иккинчи жаҳон уруши арафасида ва уруш 
йилларида турли хил ўт очиш воситаларини 
жойлаштириш ва душман ўқ, снаряд- 
ларидан сақданиш учун ёғоч, тупроқ, тош 
ва б. материаллардан қурилган мудофаа 
иншооти. ..ўт, сув, ўлим тўсиқларидан ўтиб, 
душман дзотларини парчаладик. Н. Сафаров, 
Оловли излар. Тўсатдан дзот титраб кетди. 
Н. Сафаров, Оловли излар. 

ДЗЮДО [японча дзю — юмшоқ, до — йўл] 
Спортнинг японча миллий яккама-якка 
кураш тури; ўз-ўзини ҳимоя қилиш тизими. 
Спортнинг дзюдо тури аёллар ўртасида ҳам 
оммалашиб бормоқда. Газетадан. 

ДЗЮДОЧИ Дзюдо билан шуғулланувчи 
шахс. Республикамиз дзюдочилари ҳам соврин- 
ли ўринларни эгаллашга ҳаракат қилишди. 
Газетадан. 

ДИ- [юн. di — икки] Икки, иккилик, 
жуфтликни ифодаловчи олд қўшимча. 

ДИА- [юн. dia — орасида, аро; орқали] 
Тўғридан-тўғри ҳаракатни, кириб боришни, 
бўлинишни, ўзаро яқинликни ифодаловчи 
олд қўшимча. 

ДИАБЕТ [юн. diabetes < diabaino — ўта- 
ман, ўтиб кетаман] тиб. Касалликларнинг 
кўп сийдирадиган турларининг умумий номи. 

Қандли диабет Сийдикда қанд моддаси 
ажралиши ва қонда қанд миқдорининг 
кўпайишидан иборат касаллик. Қандли 
диабетда ошқозон ости бези етарли миқдорда 
инсулин ишлаб чиқара олмайди. Н. Исмои- 
лов, Касалларни парвариш қилиш. Исмалоқ 
қандли диабетда ҳам фойда қилади. К. Маҳ- 
мудов, Ўзбек тансиқ таомлари. 

ДИАГНОЗ [юн. diagnosis — аниқлаш, 
билиш] Беморни ҳар томонлама текшириб, 
унинг касаллигини аниқлаш; ташхис. Диаг- 
ноз қўймоқ (белгиламоқ). Врачнинг энг бирин- 
чи вазифаси — диагнозни аниқ қўйиш. н 
Аниқ қўйилган диагноз ҳаёт учун эллик фоиз 
кафолатдир. Газетадан. 

ДИАГНОСТИКА [юн. diagnostikos — 
аниқдашга қодир] Тиббиётнинг касаллик 
белгиларини аниқдаш, диагноз қўйиш усул- 
лари ва тамойилларини ўрганадиган бўлими. 

2 Диагноз қўйиш, белгилаш. Қадимги 
юнон тилида “диагностика ”нинг маъноси 
“билиш жараёни ” демакдир. «Фан ва тур- 


муш». Фаттоҳ Ўлмасбоев, диагностика 
хонасидан чиқиб, қорнини чангаллаганича, ўз 
палатасига кетди. Ў. Усмонов, Сирли 
соҳил. 

ДИАГОНАЛЬ [юн. diagonios — бурчак- 
дан бурчакка борувчи] 1 геом. Кўпбур- 
чакнинг қўшни бўлмаган икки бурчагини 
ёки кўпёқликнинг икки учини бирлаш- 
тирувчи тўғри чизиқ. 

2 Қия йўлли қилиб тўқилган қалин ип 
ёки жун газлама. 

ДИАГРАММА [юн. diagramma — чизма, 
расм, шакл] Чизикди кесмалар шаклида 
ифодаланувчи турли миқдорлар ўртасидаги 
муносабатни тасвирловчи чизма, график 
тасвир. Пахта ҳосилининг йилма-йил ўсиш 
диаграммаси. н Нусратбек бекорчиликдан 
кутиш зали деворларидаги диаграмма, лав- 
ҳаларга такрор-такрор тикилди. С. Нуров, 
Нарвон. Диссертациядаги тажрибалар диаг- 
раммаси ea диаграммада келтирилган ра- 
қамлар эса қандайдир ноаниқ, мавҳум. О. Ёқу- 
бов, Диёнат. 

ДИАКРИТИК [юн. diakritikos — фарқ- 
ловчи]: диакритик белгилар тлш. Алифбодаги 
шаклдош ҳарфлардан бирининг ости ёки 
устига ёхуд ўртасига, ёнига қўйиладиган, 
унинг қандай ўқилишини кўрсатадиган 
махсус белгилар. 

ДИАЛЕКТ [юн. dialektos — лаҳжа, шева] 
Умумхалқ тилининг адабий тилдан маълум 
лисоний хусусиятлари билан фарқ қилувчи 
маҳаллий ёки ижтимоий кўриниши; лаҳжа. 
Алишер Навоий асарлари лексикасида турли 
диалектларга оид кўплаб сўзларнинг ишла- 
тилиши ҳам унинг тўпловчилик фаолиятидан 
нишонадир. «ЎТА». 

ДИАЛЕКТАЛ Диалект — лаҳжага, шевага 
оид. Диалектал сўз. н Ўзбек тили диалектал 
жиҳатдан ранг-баранг ea бойдир. «ЎТА». 
Адабий тил диалектал хусусиятларни ниве- 
лировка қилади, эски системаларни эса буза- 
ди. «ЎТА». 

ДИАЛЕКТИЗМ 1 Бирор лаҳжага (ше- 
вага) хос бўлган лисоний унсурлар (сўз, 
қўшимча ва ш. к.). Бадиий асарларда.. ўзбек 
шева ea диалектларига оид бўлган сўзлар — 
диалектизмлар учраб туради. 

2 Умумий адабий тилга лаҳжалардан 
кирган сўз ва бошқа хил лисоний бирликлар. 

ДИАЛЕКТИК Диалектикага асосланган. 
Диалектик фалсафа. Диалектик тафаккур. 




Диалектик материализм. н Зотан, чи- 
накам бадиий асарда ғоявийлик, типиклик, 
эмоционаллик ва ижтимоий амалиёт билан 
алоқадорлик диалектик яхлитликни ташкил 
қилади. «ЎТА». 

ДИАЛЕКТИКА [юн. dialektike — суҳ- 
батлашиш, бахс қилиш санъати] 1 флс. 
Табиат, кишилик жамияти ва тафаккур 
тараққиётининг умумий қонуниятлари 
ҳақидаги фан. 

2 флс. Табиат ва жамиятнинг абадий 
ҳаракатланиб ва ўзгариб турувчи ички зид- 
диятлари, қарама-қаршиликларини очиш 
ҳамда бу зиддият ва қарама-қаршиликлар 
ўртасидаги доимий алоқадорлик ва кураш 
моҳиятини аниқлашдан иборат фалсафий 
метод. Материалистик диалектика. 

3 Бирор нарсанинг ҳаракати, ривож- 
ланиши, тараққиёт жараёни. Тарих диалек- 
тикаси. н Энди билсам, диалектика фақат 
китобда эмас, модда бор жойнинг ҳаммасида 
бор экан. П. Қодиров, Уч илдиз. Мана, сиз 
билан биз ҳам диалектика қонуниятларига 
бўйсуниб, катта ҳаёт йўлини босиб ўтдик. 
Ҳ. Ғулом, Замин юлдузлари. 

ДИАЛЕКТОЛОГ Тилнинг лаҳжа ва шева- 
ларини ўрганувчи мутахассис; шевашунос. 
Ўзбек диалектологлари кейинги йиллари анча- 
гина иимарни амалга оширишди. «ЎТА». 

ДИАЛЕКТОЛОГИЯ [юн. dialektos — шева 
+ logos — билим, тушунча] Тилшунослик- 
нинг халқ лаҳжа ва шеваларини ўрганувчи 
соҳаси; шевашунослик. Ўзбек тилшуносли- 
гининг жуда ёш соҳаси — ўзбек диалекто- 
логияси.. бу соҳанинг юқори босқичи бўлган 
лингвогеография босқичига ўтди. «ЎТА». 

ДИАЛОГ [юн. dialogos < di — икки + lo- 
gos — сўз; нутқ; тушунча] 1 Икки киши 
ўртасидаги оғзаки мулоқот, суҳбат. 

2 Адабий асарда икки ёки бир неча 
персонаж ўртасидаги гаплашув, суҳбат. 
Драмада драматик ҳаракат ва ҳаракат- 
ларнинг очилишида диалоглар.. муҳим ролъ 
ўйнайди. «ЎТА». 

3 Икки ёки бир неча киши ўртасидаги 
узлуксиз суҳбат, гаплашув шаклида ёзилган 
адабий асар. 

ДИАЛОГИК Диалог асосига қурилган; 
диалогга оид. Диалогик репликаларга қара- 
ганда монологда гаплар кўпроқ муста- 
қилликка эгадир. «ЎТА». Оғзаки нутқнинг 
диалогик характери. «ЎТА». 


ДИАМЕТР [юн. diametros — кўндаланг 
ўлчам] 1 геом. Айлана ёки шарнинг марка- 
зидан ўтиб, унинг икки нуқтасини бирлаш- 
тирувчи тўғри чизиқ. Марказдан ўтувчи 
ватар диаметр деб аталади. «Геометрия». 

2 Умуман юмалоқ нарсанинг ва тўгарак 
юзанинг кўндаланг кесувчиси. Ҳуёшнинг 
диаметри 1300 минг километрга яқин. «Фан 
ва турмуш». Яшин урган жойнинг диаметри 
5 метргача боради. «Фан ва турмуш». 

ДИАПАЗОН [юн. dia pason (chordon) — 
барча (торлар) орқали] 1 мус. Бирор чолғу 
асбоби ёки ашулачи овозининг энг паст ва 
энг юқори чегараси орасидаги товушлар 
мажмуи. 

2 кўчма Кўлам, доира, кенглик; нуқтаи 
назар. Билим диапазони. н Улар халқ достон- 
ларига ижодий ёндашиб, унинг тематик диа- 
пазонини кенгайтирдилар. «ЎТА». Режиссёр 
актёрларни танлашда фақат уларнинг овоз 
тембрларига эътибор бериб қолмай, психологик 
диапазонини ҳам ҳисобга олган. Газетадан. 

ДИАПОЗИТИВ [диа.. + лот. positivus — 
мусбат] Проекцион фонарь ёрдамида 
кўрсатиш учун шаффоф пластинка ёки 
шишага, плёнкага туширилган рангли ёки 
оқ-қора фотосурат. Париж университетининг 
профессори.. бизга бир даста диапозитивлар 
кўрсатди. Газетадан. 

ДИАСПОРА [юн. diaspora — тарқалиш; 
ёйилиш] Зўрлаб, мажбурлаб кўчириш, 
геноцид хавфи ва б. ижтимоий-тарихий, 
диний сабабларга кўра ўз ватанидан бошқа 
мамлакатда яшовчи этник гуруҳ. Яҳудий 
диаспораси. 

ДИАТЕЗ [юн. diathesis — мойиллик] тиб. 
Моддалар алмашинуви жараёнидаги туғма 
нуқсон туфайли организмнинг у ёки бу 
касалликка мойил бўлиб қолиши. 

ДИАФИЛЬМ [диа.. + ингл. film — парда] 
Умумий мавзу асосида бирлашган ва кино- 
лентада муайян кетма-кетликда жой- 
лаштирилган оқ-қора ёки рангли фото- 
тасвирлар. ..ота-оналар ва колхозчиларнинг 
ёрдами билан мактабга диафильм anna- 
ратлари ва ленталари сотиб олинди. С. Зун- 
нунова, Олов. 

ДИАФРАГМА [юн. diaphragma — тўсиқ] 
1 анат. Сутэмизувчиларда ва одамларда 
кўкрак қафасини қорин бўшлиғидан 
ажратиб турадиган, мускул-пайдан иборат 
парда, тўсиқ. Қуённинг гавда бўшлиғини 





иккига бўлиб турган мускулли парда диаф- 
рагма деб аталади. «Зоология». 

2 опт. Фотоаппарат ва бошқа оптик 
асбобларда ёруғлик оқимининг ўтишини 
камайтирувчи, чекловчи мослама. 

ДИАХРОНИК тлш. Диахронияга оид, 
диахронияга асосланган. Ўзбек халқ шева ва 
диалектлари ўзбек адабий тили билан ҳам 
диахроник, ҳам синхроник планда жуда узвий 
боғлиқдир. «ЎТА». 

ДИАХРОНИЯ [диа.. + юн. chronos — 
вақт, давр] тлш. Айрим тил ҳодисаларининг 
тарихан ўзгарган ҳолда изчил ривожланиш 
босқичлари; давр ўтиши билан тилда юз 
берувчи ўзгаришлар; тил тараққиётини вақт 
нуқтаи назаридан ўрганиш. 

ДИВАН [ф. — подшо ўтирадиган 

курси] Ўтириш ва ётиш учун мўлжалланган 
суянчиқли, икки четида дастаси ёки ёс- 
тиқчаси бўлган юмшоқ мебель. Ҳар куни 
ишдан келаман-у диванга таппа ташлайман. 
С. Сиёев, Ёруғлик. 

ДИВЕРСАНТ айн. диверсиячи. Эдгар ўр- 
тоқлари билан кўплаб диверсант гуруҳларни 
йўқ қилди.. Газетадан. 

ДИВЕРСИЯ [ лот. diversio — бошқа 
томонга тортиш, чалғитиш] Бирор мам- 
лакатнинг ҳарбий ва давлат аҳамиятига эга 
бўлган объектларини бузиш, портлатиш, 
вайрон қилиш мақсадида чет эл агентлари 
ёки душман ташкилотлар томонидан амалга 
ошириладиган қўпорувчилик ҳаракати. 
Душманлар очиқдан-очиқ диверсиялар қи- 
лишгача бориб етмоқдалар. Газетадан. 

ДИВЕРСИЯЧИ Диверсия билан шуғул- 
ланувчи, кўпорувчи; диверсант. 

ДИВЕРСИЯЧИЛИК Диверсия ҳара- 
катлари; қўпорувчилик. 

ДИВИДЕНД [лот. dividendum — бўли- 
ниши керак бўлган нарса] Акциядорлик 
жамияти фойдасидан акция эгаларига улар- 
нинг акциялари миқдорига мувофиқ ра- 
вишда белгили вақтларда тўланадиган ва 
уларнинг даромадига айланадиган қисми. Йил 
якунига кўра, ҳар бир пай аъзоси 66 минг 
сўмдан дивиденд олади. Газетадан. Ҳиссадорлар 
эса салкам беш йилдан бери дивиденд нима- 
лигини билишмайди. Газетадан. 

ДИВИЗИОН [лот. divisio — бўлиш, аж- 
ратиш, бўлим] 1 Артиллерияда, отлиқ қў- 
шинларда ва бронетанк қисмларида 2—3 
батареядан иборат тактик бўлинма. 


2 Ҳарбий-денгиз флотида: бир турдаги 
бир неча кема ва катерлардан иборат қў- 
шилма. 

ДИВИЗИЯ [лот. divisio — бўлиш, 
бўлим] Баъзи хорижий мамлакатларда бир 
неча полк ёки батальондан, турли қўшин 
турларининг қисм ва бўлинмаларидан 
таркиб топган ҳарбий қўшилма. Танк ди- 
визияси. н Валиевни дафн қилаётганда, 
бутун дивизия йиғлади. О. Ёқубов, Эр боши- 
га иш тушса. Суннат иш билан дивизия шта- 
бига келганди. Дивизия кўп қурбонлар берди. 
А. Раҳмат, Фронт йўлларида. 

ДИГАР [ф. — иккинчи, ўзга, ёт] 

эск. кт. Бошқа, ўзга: кейинги; бошқача. 
Жигар — жигар, дигар — дигар. Мақол. н 
Дунёда ғарқ бўлиб ўлгандир ёрим, Ёнбошимда 
йўқдир ёри дигарим. «Нурали». Бу дунёда 
жигаргаям, дигаргаям ишониб бўлмас экан. 
Н. Қобул, Унутилган соҳиллар. 

Намози дигар айн. намозгар 2. 

ДИД[0. — қараш, нигоҳ; кузатиш] 
1 Гўзалликни, нафосатни ҳис этиш, ундан 
эстетик завқ олиш қобилияти. Нозик дид. 
Дид билан кийинмоқ. Дидига тўғри (мос) кел- 
моқ. Ҳар кимнинг диди бошқа, ҳар гулнинг 
ҳиди бошқа. Мақол. н Устунлар нақшин- 
кор, бино пештоқларига дид билан ранг 
берилган эди. Э. Усмонов, Ёлқин. Ҳовлидаги 
орасталик уй эгасининг яхши дид эгаси 
эканидан далолат эди. «Ёшлик». Халқимиз- 
нинг китобга бўлган эҳтиёжи, эстетик диди 
ҳам ўсмоқда. «Саодат». 

Дидига ўтирмоқ Маъқул келмоқ. Аёлнинг 
хушсуханлигию пазандалиги ҳам, уй-рўзғор 
тутиши ҳам Роҳат холанинг дидига ўти- 
ришди. Л. Тожиева, Меҳрим сизга, одамлар. 

2 Ақл-фаросат, фаҳм, идрок. Дидингга 
дид қўш, Фаросатингга — фаросат. Мақол. 
н Дунёдан умиди бўлмаган одамда дид ҳам, 
орзу-ҳавас ҳам сувга уриб кетар экан. А. Қаҳ- 
ҳор, Қўшчинор чироқлари. 

Дидини бермоқ Ўхшаб кетмоқ, ўхшаб 
кўринмоқ, ўхшамоқ. Ўзи ёш бўлса ҳам, 
олтмиш яшар чолнинг дидини беради. 

ДИДА айн. дийда. 

ДИДАКТИЗМ [юн. didaktikos — ибратли; 
таълим берувчи] пед. Ўгит-насиҳатга эгалик, 
ибратлилик, насиҳатомузлик. Дидактизм 
ғоялари. 

ДИДАКТИК Дидактика мутахассиси, 
дидактика ўқитувчиси. 




ДИДАКТИК 1 Дидактикага оид, дидак- 
тика тамойилларига асосланган. Бундай 
ҳикоятлар маълум маърифий дидактик аҳа- 
миятга эга. «ЎТА». Бобур ғазаллари ва 
рубоийлари.. унинг дидактик ва фалсафий 
фикрларининг изҳоридан иборатдир. «ЎТА». 

2 кт. Ибрат бўладиган, ўгит-насиҳат 
берадиган, панд-насиҳат тарзидаги. Дидак- 
тик асар. 

ДИДАКТИКА [юн. didaktikos — ибратли; 
ўргатувчи, таълим берувчи] Педагогиканинг 
таълим ва ўқитиш назарияси (мақсади, 
мазмуни, қонуниятлари ва тамойиллари), 
умумий метод ва шакллари ҳақидаги бўлими. 
Дидактика деганда, умуман, ҳар қандай фан- 
дан билим бериш жараёнида таълимнинг 
ташкилий жиҳатлари тушунилади. «ЎТА». 
Навоий каби гигант санъаткорлар ижодида, 
масалан, дидактикага ҳам катта ўрин бе- 
рилган. Газетадан. 

ДИДБОН [ф. oLiajj — кўзни сақловчи; 
кузатувчи; хабар берувчи] ҳарб. Баландликдан 
туриб, чор-атрофни кузатиб, душман хав- 
фидан огоҳлантирувчи одам. ..чўлдан бирон 
аломат кўринган ҳамон дидбон тезда бош- 
қаларга хабар етказар, дарров хотин-қиз- 
ларни кўчирармиз. С. Айний, Қуллар. Ҳў 
тепаликда бир дидбон кўринади. «Ёшлик». 

ДИДБОНЛИК Кузатувчилик; дидбон 
вазифаси. -Биз, — деди деҳқонлардан бири, 
— навбат билан чўл этагига чиқиб, душманни 
кузатиб, дидбонлик қилиб туришимиз керак. 
С. Айний, Қуллар. 

ДИДЛАМОҚ Мўлжалламоқ, чамалаб, 
тахминлаб кўрмоқ. Эрталаб ўзи дидлаб 
қўйган баъзи аломатларига дуч келиб, тўғ- 
ри йўлни топди. Ойбек, Қуёш қораймас. 
Айтгандай, мен бир кишини дидлаган эдим. 
Лекин тўғри келармикан деб турибман. 
«Муштум». 

ДИДЛИ 1 Гўзалликни, нафосатни ҳис 
этадиган, ундан эстетик завқ ола биладиган. 
Дидли одам. Юксак дидли санъаткор. н 
Юксак дидли, билимдон томошабин мазмун- 
сиз қаҳқаҳадан кўра, мазмунли жилмайишни 
афзал кўради. «ЎТА». Нозик табиатли, нозик 
дидли бу аёл [Мукаррама опа] саҳна кийими- 
мизнинг ҳам ижодкори эдилар. «Саодат». 

2 Ақл-фаросатли, фаҳмли, идрокли. 
Ҳамма ёқда дидли, меҳрибон хотиннинг 
қўли сезилиб турар эди. С. Аҳмад, Қадрдон 
далалар. 


дидлик айн. дидли. [Рене] Хушрўй, 
мулойим, дидликкина йигит экан. Шуҳрат, 
Жаннат қидирганлар. 

ДИДСИЗ Ақл-фаросатсиз; бефаросат; 
хунук. Дидсиз ўтирган ерини ҳам чангитар. 
Мақол. н Хотиннинг устида узун, ранги 
униққан қора атлас кўйлак бўлиб.. қалин 
лаблари дидсиз бўялган эди. Н. Аминов, Қаҳ- 
қаҳа. Фаросатсиз, дидсиз, нодонда кўз доимо 
кўр, оёқ — шолдир. Нурбек, Умид йўли. 

ДИД-ФАРОСАТ Ақл-фаросат, фаҳм, 
идрок. Дид-фаросати бор аёл. Дид-фаросатга 
эга бўлмоқ. 

ДИЕТА [юн. diaita — яшаш тарзи; овқат- 
ланиш тартиби] Бемор ёки соғ одамнинг 
маълум овқатланиш тартиби; беморнинг 
белгиланган овқатларнигина истеъмол эти- 
ши; парҳез. Диета сақламоқ. 

ДИЕТИК Диетага, парҳезга оид. Диетик 
овқатлар. Диетик ошхона. 

ДИЕТИК Диетани, парҳезни сақловчи; 
буюрилган парҳез овқатларни истеъмол 
қилувчи, парҳезчи. 

ДИЕТОЛОГИЯ [диета + юн. logos — 
тушунча, таълимот] Тиббиётнинг соғлом 
кишиларнинг ёки турли хил касалликларда 
беморларнинг тўғри, оқилона овқатланиш 
тартибини ўрганувчи бўлими. 

ДИЕТОТЕРАПИЯ [диета + юн. therapeia 
— парвариш; даволаш] Ҳар хил касал- 
ликларни махсус танлаб олинган маҳсу- 
лотлар билан, муайян тартибга риоя қилган 
ҳолда даволаш усули. 

ДИЁНАТ [а. — дин, эътиқод; диний 

таълимот, ишониш] 1 Виждон, виждонли- 
лик, инсоф. Диёнати йўқ одам. н Бой деганда 
диёнат бўлармиди. С. Кароматов, Бир томчи 
қон. [Жамшид] Бегимқуловга инсоф, унинг 
хўжайинига диёнат тилаб, хонадондан чиқди. 
«Ёшлик». Дунёда диёнат ҳали мавжуддир, 
ҳали мард йигитлар яшаб юрибди. А. Орипов, 
Йиллар армони. Унинг раҳбарлигида барпо 
этилаётган мустақил ўзбек давлати уч 
забардаст асосда — диёнат, адолат ва ин- 
тизом негизида қад кўтармоқда. Газетадан. 

Диёнатини ютмоқ Виждонини сотмоқ, 
виждонсизларча иш тутмоқ. 

2 Диний қонун-қоидаларга қаттиқ риоя 
этиш; диндорлик, тақводорлик. Бўтам, 
мўминлар Муҳаммад йўлидан чиқиб кетяпти. 
Хотинларда диёнат қолмади. С. Аҳмад, Ҳукм. 
Менда бошқаларнинг ўғлини даррага ётқизиш 





чоғида кўндаланг келадиган виждон бор, дин 
бор, диёнат бор. А. Қодирий, Ўтган кунлар. 
Ислом дини — бу ота-боболаримизнинг дини, 
у биз учун ҳам имон, ҳам ахлоқ, ҳам диёнат, 
ҳам маърифат эканлигини унутмайлик. 
Газетадан. 

ДИЁНАТЛИ 1 Виждонли, инсофли; диё- 
нати бор. Пошшахоннинг иккинчи эри сўққа- 
бош, завод ишчиси, топгани бир оилани теб- 
ратишга етадиган диёнатли эркак эди. Д. 
Нуров, Осмон устуни. Яхшиямки, хоннинг 
ёнида диёнатли бир одам бор экан, шу киши 
жонимга ора кирди. С. Сиёев, Аваз. 

2 Дин қонун-қоидаларига риоя қила- 
диган, тақводор. Ҳар қандай хотин билан ҳам 
иноқ бўлавермаганининг ўзи ўта диёнатли, 
покдомон эканининг нишонасидир. А. Қаҳҳор, 
Асарлар. Йўқ, қайси мусулмон, қайси диё- 
натли ота ўз фарзандини, яна бегуноҳ, қўй 
оғзидан чўп олмайдиган ўғлини “оқ ” қилиб, 
даргоҳидан ҳайдар экан?! К. Яшин, Ҳамза. 

ДИЁНАТПЕША [диёнат + пеша] Диё- 
натни ўзига одат қилиб олган; ақл-идрок, 
инсоф соҳиби; диёнатли. ..Токи диёнатпе- 
шалардан ақл-идрок ўрганиб, имони бутун 
бўлиб қайтсин. С. Сиёев, Ёруғлик. 

ДИЁНАТСИЗ 1 Инсофи йўқ, виж- 
донсиз, шафқатсиз. Ёнимга келма, инсофсиз, 
диёнатсиз. Ҳамза, Бой ила хизматчи. 

2 Дин қонун-қоидаларига риоя қил- 
майдиган; бетавфиқ. Диёнатсиз одам. н 
Шошмай тур, сенларга бир жазо берайки, 
бошқа сенга ўхшаган диёнатсизларга ҳам 
ибрат бўлсин. Ҳамза, Майсаранинг иши. 

ДИЁР [а. jLj — уй, маскан; мамлакат; 
ўлка] 1 Мамлакат, юрт, ўлка. Ҳур диёр. Она 
диёр. н Бектемирга нотаниш қандайдир 
қушлар гала-гала бўлиб, аллақайларга, гўзал, 
иссиқ диёрларга сафар қиладилар. Ойбек, 
Қуёш қораймас. Диёримизда бир-биридан 
гўзал, оромбахш ва шифобахш масканлар 
жуда кўп. Газетадан. 

2 Яшаш жойи, маскан. Чўпонлар диёрида 
одамнинг қадри ниҳоятда баланд эканини 
ҳиротликлар пайқаб ўтиришарди. Мирмуҳ- 
син, Меъмор. 

3 кўчма Бирор нарса кўп бўлган, кўп 
етиштириладиган жой. Тилда достон Фарғона 
— Ипак naxma диёри. Ё. Мирзо, Ўғил меҳри. 

4 кўчма Олам, борлиқ; қучоқ, бағир. У 
ёшлик чоғиданоқ меҳнат диёрига кирди. 
Газетадан. Унинг хаёли сирли, яишрин завқлар 


диёрига учди. Ойбек, Танланган асарлар. Эҳ, 
нақадар ахир бепоён Сукунат деб аталган 
диёр. Р. Парфи, Кўзлар. 

5 Диёр (эркаклар исми). 

ДИЗАИН [ингл. design — режа, ният; 
лойиҳа, чизма, расм] 1 Бадиий фаолият 
тури — эстетик хусусиятларга эга бўлган 
нарсалар, саноат буюмларини лойиҳалаш, 
жойлаштириш, жиҳозлаш; бадиий жиҳатдан 
лойиҳалаш, ташкил қилиш. Дизайн соҳаси- 
даги мутахассислар махсус олий ўқув юрт- 
ларида тайёрланади. «ЎзМЭ». Замонавий 
дизайн.. суратлар — буларнинг ҳаммаси [ки- 
тобни] ёрқин нашрлардан бирига айлантир- 
ган. Газетадан. 

2 Шу асосда бажарилган ишларнинг уму- 
мий ҳолати, кўриниши. Бино дизайни. н Яна 
бу ускуналар ўзига хос гўзаллик — дизайн яра- 
тиш билан ҳам эътиборга лойиқ. Газетадан. 

ДИЗАЙНЕР Нарса ва объектларни бе- 
заш, уларга расм чизиш, тасвир тушириш 
— дизайн билан шуғулланувчи шахс; дизайн 
бўйича мутахассис. Бирор бир ҳинд дизайне- 
рини яқинлаштиргани йўқ. Газетадан. 

ДИЗЕЛЛИ Дизель ўрнатилган, дизель 
кучи билан юрадиган. Дизелли трактор. 

ДИЗЕЛЬ [нем. немис ихтирочи инженери 
Р. Дизель (Diesel) исмидан] Суюқ ёнилғи- 
нинг оғир турлари (мас., дизель ёнилғиси) 
билан ишлайдиган ички ёнишли двигатель. 
Кечаси билан гупиллаб чиққан дизелъ шовқини 
тиниши биланоқ, симёғочларда чироқ ўчди. 
С. Аҳмад, Саҳарларда. Нарёқда қатор турган 
бешта дизель баравар гуруллади. П. Қодиров, 
Уч илдиз. 

ДИЗЕЛЬ-МОТОР айн. дизель. 

ДИЗЕНТЕРИЯ [лот. dis — йўқолиш, 
ажралиш, бўлинишни билдирувчи префикс 
+ юн. enteron — ичак] тиб. Йўғон ичакнинг 
яллиғланиши ва қон аралаш ич кетишидан 
иборат оғир юқумли касаллик; ичбуруғ. 
Дизентерияга қарши кураш. Дизентерия 
микроблари. н Дизентерия — жуда хавфли 
юқумли касаллик бўлиб, унинг микроблари 
сувда узоқ вақт сақланади. Газетадан. 

ДИЗИЛЛАМОҚ а Диз-диз” товуш чи- 
қармоқ. Ҳар ёқда турли ҳашарот овозлари 
визиллайди, дизиллайди. Ш. Холмирзаев, 
Йўллар, йўлдошлар. 

ДИИДА [ф. gjljj — кўз] айн. кўз 1 . Боши 
айланиб, кўзи тинди. Тўшакка беҳол чўзилди. 
Дийдасини ёш босди. С. Сиёев, Аваз. Юсуф 




билан Аҳмадбекнинг дийдаси намланди. 
«Юсуф ва Аҳмад». Ўнг қўлидаги дастрўмоли 
билан дийдасини артди. С. Кароматов, 
Сўнгги бархан. 

Дийдам устига Бош устига, хуш келибсиз. 
Сизнинг билан бўлсин энди давроним, Дий- 
дамнинг устига, азиз меҳмоним. «Ширин 
билан Шакар». Қўйган қадамларинг дийдам 
устига. «Равшан». Дийдаси бўш Кўнгли 
бўш, раҳмдил; йиғлоқи. Тўғри, биз хотин- 
ларнинг дийдамиз бўшроқ бўлади, баъзан йиғи 
юракни бўшатади. Шуҳрат, Шинелли йиллар. 
Дийдаси юмшамоқ Кўнгли бўшамоқ, раҳми 
келмоқ. ..лекин Халил бобонинг дийдаси 
юмшамади. «Ёшлик». Дийдаси қаттиқ Кўнгли 
қаттиқ, бераҳм; кўзига ёш келмайдиган. Мен 
эркакларнинг дийдаси қаттиқ бўлади, деб 
эшитар, ўзим ҳам шунга ишонар эдим. М. 
Исмоилий, Фарғона т.о. Сен ўзингни етимча 
қилиб кўрсатмай қўя қол, дийдамиз қаттиқ, 
йиғлатолмайсан. А. Мухтор, Чинор. Раҳ- 
матли онасининг дийдаси қаттиқ эмасди. 
«Ёшлик». Дийдаси қотмоқ (ёки қотиб 
қолмоқ) 1) кўравериб кўникиб кетмоқ, 
қўрқмайдиган бўлиб қолмоқ. Ўшанда ўлимни 
кўравериб, дийдаси қотиб қолган эканми.. А. 
Мухтор, Опа-сингиллар; 2) йиғлайвериб 
кўз ёши қуриб қолмоқ. Йиғлайвериб, дийдаси 
қотиб кетди. С. Аҳмад, Уфқ; 3) меҳрсиз 
бўлиб қолмоқ, безмоқ. Бундай қош-қовоқ 
қилиб, ҳадеб эрингнинг жиғига тегаверма. 
Дийдаси қотиб, уйидан безийди. С. Нуров, 
Нарвон. Нури дийда, нуридийда 1) кўз нури; 
2) кўчма севикли фарзанд. Она нури дий- 
даси ва жигар-пораси Норматни жуда 
соғинганини.. ёзган эди. И. Раҳим, Чин 
муҳаббат. Қўзичоғим, алла, Нури дийдам, 
алла. «Бойчечак». Оби дийда, обидийда Кўз 
ёши; кўз ёши тўкиш, йиғи. Бу гапни 
каллангдан чиқар, сен меникисан, оби дий- 
дани йиғиштир! А. Мухтор, Асарлар. Алқисса, 
обидийда қилиб, падарга жавоб бердимки: 
..нима қилсалар, соҳиби ихтиёр ўзларидир- 
лар». А. Қодирий, Калвак маҳзумнинг хотира 
дафтаридан. 

ДИИДАГИРЁН [дийда + гирён] Йиғи- 
ли; йиғлаган, кўз ёши тўккан. Дийдагирён 
бўлмоқ. н Кўзда ёши мунчоқ-мунчоқ тизил- 
ди. Дийдагирён бўлиб, бағри эзилди. «Ширин 
билан Шакар». Тарзинг кўриб, менинг кўнглим 
бузилди, Дийдагирён бўлиб, бағрим эзилди. 
«Маликаи айёр». 


ДИЙДИЁ 1 Хотинлар ўртасида ўқи- 
ладиган, айтиладиган “дийдиё” радифли 
шеър ёки шўх лапар тури. -Орадан ярим coam 
ўтар-ўтмас дийдиё ўқиб, хотинларни йиғ- 
латиб ўтирган дарвишнинг қўлини орқасига 
боғлаб, иягига елим билан ёпиштириб олган 
узун соқолини юлиб ташладик, — деди 
Ҳоиашжон. X. Тўхтабоев, Сариқдевни миниб. 
-Э, Салтанат отин, кўчада ҳам дийдиё ўқиб 
қолибсиз? — деди Башорат. Б. Раҳмонов, 
Юрак сирлари. 

2 кўчма Дард-ҳасрат; хархаша, инжиқ- 
лик. Бинафшахон ҳамон дийдиё қилмоқда 
эди. М.М.Дўст, Галатепа қиссаси. Дийдиёси 
жонимга тегди. Баъзида кутаётганим 
Ёсуман аслида шу эмасми, деб ўйлаб қўяман. 
Б. Раҳмонов, Юрак сирлари. Отамурод 
чуқур тин олди: худо берди унга. Бошланади 
энди. Роса дийдиёсини айтадиган бўлди. М. 
Мансуров, Ёмби. Шербек онаси ўзини 
кутаётганини пайқаб кулимсиради: яна 
ўша эски дийдиё — қачон уйланасанни бош- 
ласа керак, деб кўнглидан ўтказди. С. Анор- 
боев, Оқсой. 

3 кўчма Қуруқ гап, сафсата; ваъз-насиҳат. 
Раҳмат, Эсонбой, дийдиё эшитишга тоқатим 
йўқ. Ш. Холмирзаев. Бодом қигцда гуллади. Ҳар 
хил миш-миш, дийдиёларга қулоқ солган ҳам 
аҳмоқ, бунақа майда гапларни уйга ташиб 
келган ҳам аҳмоқ. С. Нуров, Нарвон. 

ДИЙДИРАМОҚ Совуқ қотиб титра- 
моқ. Пошиш хола совуқдан дийдираб, тушга 
яқин қизиникига кириб келди. Д. Нурий, 
Осмон устуни. Розия Сатторнинг қўлида 
совуқдан дийдираб турган болани кўрди. П. 
Қодиров, Эрк. 

ДИЙДОР [ф. J-ljj — ташриф; учрашув; 
ташқи кўриниш, юз] 1 Кишининг юзи, 
жамоли, рухсор; башара. Азизхон ҳеч кимнинг 
Лутфинисо дийдорига тўйиб қарашини 
истамасди. С. Аҳмад, Уфқ. Саккиз ойдан бери 
энди кўриб ўтирибман дийдорингизни. М. 
Исмоилий, Фарғона т.о. Кўзим ололмайман 
гул дийдорингдан, Толган юракларга жон 
бўлур пайванд. Миртемир, Асарлар. 

2 кўчма Узоқ айрилиқ, соғинчдан кейин 
кўришиш, учрашиш. Xam — ярим дийдор. 
Мақол. н Айрилиқларни кўравериб зада 
бўлган юраклар бу кутилмаган дийдордан 
ларзага тушди. «Шарқ юлдузи». 

3 кўчма Меҳрибонлик, ғамхўрлик. Нима 
қиласиз гўдакни ота дийдоридан маҳрум 

қилиб. С. Аҳмад, Уфқ. Дўстлар дийдоридан 
ортиқ қувонч, фироқидан ортиқроқ ғам йўқ. 
Газетадан. 

Бола (ёки гул, мол) баҳона, дийдор 
ғанимат Бирор нарсани важ қилиб, бирор 
мақсадни амалга оширмоқ. Соддасиз, саркор, 
соддасиз! Бола баҳона, дийдор ғанимат, деган 
гапни эшитганмисиз? Уйғун, Асарлар. Мол 
баҳона, дийдор ғанимат қилиб, кўришиб 
олардим. Р. Файзий, Чўлга баҳор келди. 
Дийдор кўришгунча Яна кўришгунча, хайр 
(хайрлашув ибораси). -Дийдор кўришгунча, 
— деди у секин. Ш. Тошматов, Эрк қуши. 
Хайр энди, баҳорим, кўришгунча то дийдор. 
А. Орипов, Йиллар армони. Дийдор кўриш- 
моқ Узоқ айрилиқ, интизорликдан кейин 
учрашмоқ, юз кўришмоқ. Дийдор кўришар 
кун яқин. Аммо ҳужум қилаётир дилимга 
фироқ. Т. Тўла. Биз Сўнагул билан неча бор 
видолашиб, неча бор дийдор кўришдик. А. 
Мухтор, Асарлар. Жўрахоннинг айтаётган 
ашуласи бахт ҳақида, муҳаббат ҳақида.. 
севгилиси билан дийдор кўриишшни истаб, 
соғиниб юрган йигитнинг висол орзулари 
ҳақидаэди. Т. Рустамов, Мангу жасорат. Она 
ёлғиз ўғли билан дийдор кўриша олмади. 
Газетадан. Дийдор кўрсатмоқ Ўзини намоён 
қилмоқ; кўриниш бермоқ, кўринмоқ. Бир 
кўрсатиб ғамза билан дийдор ўзинг, Лутфу 
карам қилдинг кулиб изҳор ўзинг. Ҳабибий. 
Дийдор очмоқ Юзини очиб кўрсатмоқ. 
Тўйлар муборак, э севгили ёр! Келдим йироқ- 
дин, оч менга дийдор. С. Абдулла. Дийдор — 
ғанимат! Бу ўткинчи дунёда тез-тез кўришиб, 
учрашиб турайлик, деган маънода ишла- 
тиладиган ибора. Одам — омонат, дийдор — 
ғанимат. Мақол. Дийдор қўшмоқ Насиб 
қилмоқ. Дийдор қўшса, қиёматда кўргаймиз. 
«Холдорхон». Дийдори ўчсин (ёки қурсин) 
қарғ. Афти қурсин, қуриб кетсин. Ҳорачи- 
роғингни ўчир, дийдори қурсин! Уйғун, 
Асарлар. Таннозхон! Дийдоринг ўчсин сенинг! 
Н. Сафаров, Танланган асарлар. Дийдорига 
зор бўлмоқ Кимсани кўришга муштоқ 
бўлмоқ. Лекин фақат дийдорингга бўлиб зор 
Тўпланишдик, ҳамма ортиқ беқарор. Ҳ. 
Олимжон. Дийдорига муяссар этмоқ (ёки 
қилмоқ) Дийдор кўрсатмоқ, юз кўрсатмоқ. 
Охири ўз дийдорига муяссар қилган қутлуғ 
ва и/арофатли кун келди. Шуҳрат, Шинелли 
йиллар. Дийдорига тўймоқ Соғинган ёки 
севган кишисини кўриб, васлига тўймоқ, 


хумордан чиқмоқ. У қанча-қанча термилса 
ҳам, эрининг дийдорига тўя олмасди. Ш. 
Рашидов, Бўрондан кучли. Вой болам-эй, 
келганингдан бери кўчадан кирмайсан, бундоқ 
бирпасгина дийдорингга тўйиб гаплашол- 
майман. С. Аҳмад, Қадрдон далалар. Қиёмат 
дийдор бўлмоқ Юз кўришмайдиган бўлиб 
кетмоқ. Нуралиман, қон йиғлайман зор-зор, 
Отам қолди ушбу ишдан бехабар. Шу са- 
бабдан бўлдим қиёмат дийдор. «Зулфизар би- 
лан Авазхон». 

ДИЙДОРЛАШМОҚ Кўришмоқ, юзма- 
юз бўлиб суҳбат қурмоқ. Наврўз кунларида 
ҳар бир киши.. қариндошларини байрам билан 
муборакбод этади, дийдорлашишга ҳаракат 
қилади. Газетадан. Аваз чой дамлади. Катта 
минор тепасидан офтоб кетгунча икки дўст 
дийдорлашибўтирдилар. С. Сиёев, Аваз. Улар 
шу тариқада бир неча дақиқа дийдорла- 
шишди. Ҳ. Ғулом, Тошкентликлар. 

дик тасв.с. Юқори томон йўналган ва 
жуда тез содир бўладиган, бир онли ҳаракат 
ҳақида. Бурга дик этиб сакради. Бола дик 
(этиб) ўрнидан турди. н Гавҳар суюниб 
кетганидан дик этиб ўрнидан турди. Ў. 
Ҳошимов, Қалбингга қулоқ сол. Шанба куни 
ногиҳоний бир хабар Поччажоновни ётган 
еридан дик турғизди. Мирмуҳсин, Ҳикоялар, 
қиссалар. Котиба раис кириши билан дик этиб 
ўрнидан турди. А. Кўчимов, Ҳалқа. 

ДИКАНГ-ДИКАНГ айн. дик-дик [Бола- 
лар] Бирпасда диканг-диканг сакраб келиб, 
қўлларидаги тутам-тутам бойчечакни 
ўқитувчига тақдим қила бошлади. П. Тур- 
сун, Ўқитувчи. 

ДИКАНГЛАМОҚ Дик-дик ҳаракат 
қилмоқ, дик-дик сакраб юрмоқ, ирғиш- 
ламоқ. Мурод Хўжараҳмоннинг диканглаб 
кетаётганини завқ билан кузатди-да, кейин 
ашуласини баланд қўйди. А. Убайдуллаев, 
Ҳаёт оқими. 

ДИКАНГЛАТМОҚ Дикангламоқ фл. орт. 

н. Ҳўғирчоқни диканглатиб ўйнатмоқ. н 
Сайфи Соқиевичнинг ўзи Сирожиддинни 
диканглатиб етаклаб борди-да, ҳужжат- 
ларини тарих факультетига топшириб 
келди. Ў. Ҳошимов, Нур борки, соя бор. 

ДИК-ДИК Дик с. такр. Дик-дик сакрамоқ. 
Дик-дик юрмоқ. н Ёқутойим худди коп- 
токдай дик-дик этиб, эрига яқинлашди. С. 
Анорбоев, Оқсой. Эчким тупроқни чангит- 
ганча дик-дик йўрғалайди. «Ёшлик». 





ДИКДИККА шв. Диккак. Отга солди 
дикдикка, Қойил бўлинг эрликка. «Равшан». 
Қурбон ҳам тўриқнинг дикдиккасини тагига 
солиб, эгарга бош қўйиб, чўғларга хомуш 
тикилиб ётарди. Ш. Холмирзаев, Қил кўп- 
рик. Дикдиккаси ипакдан, Сачоғида зумрадлар. 
«Ойсулув». 

ДИКИЛЛАМОҚ 1 Сакраганнамо, дик- 
дик ҳаракат қилмоқ, дикир-дикир сакраб 
юрмоқ. Дикиллаб турган улоқ чопқиллаб 
бориб, елинга ёпишди. Т. Мурод, Юлдузлар 
мангу ёнади. Тамиллани кўрган.. мунчоқ кўзли 
қўзичоқ унинг олдига дикиллаб чопиб келди. 
К. Раҳим, Қўнғироқли қўзичоқ. 

2 Шошиб-пишиб, ўйноқилаб юрмоқ. 
Анна Ивановнанинг майда қадам билан ди- 
киллаб орқага қайтишидан унинг бу учра- 
шувдан хурсанд эканлиги кўриниб турарди. 
Шуҳрат, Шинелли йиллар. 

ДИКИЛЛАТМОҚ 1 Дикилламоқ фл. 
орт.н. 

2 Шошилтирмоқ, югуртирмоқ. Эллик- 
боши уни тезроқ қалъага дикиллатиб олиб 
боришга ошиқарди. Ш. Тошматов, Эрк қуши. 

ДИКИР тасв. с. Дик-дик ҳаракат ҳақида. 

ДИКИР-ДИКИР Дикир с. такр. Дикир- 
дикир сакрамоқ. н Юнглари қирқилиб енгил 
бўлган қўй-қўзилар дикир-дикир сакрашади. 
«Шарқ юлдузи». Эрталаб балконга чиқсанг, 
рўпарангдаги каштан дарахтида олмахонлар 
дикир-дикир ўйнаб юради. С. Сиёев, Отлиқ 
аёл. Директорнинг розилигини олган уста 
бўлса, дикир-дикир ўйнар эди. «Гулдаста». 

ДИКИРЛАМОҚ Дикир -дикир ҳаракат 
қилмоқ, дикилламоқ. Майна эшагини хихлади 
ва шу заҳотиёқ кетидан Нарзи тоға минган 
эшакнинг дикирлаган йўрғаси эшитилди. Ш. 
Тошматов, Эрк қуши. Қумтепаликлар бағри- 
да кўм-кўк, хушхўр ўтларни еб семирган қўй- 
эчкилар, дикирлаб, чопқиллаб, сакрашиб юрган 
қўзичоқларни, туя ва йилқиларни Жунаидхон- 
нинг навкарлари ҳайдаб, чет эл чегарасига 
олиб боришарди. Ж. Шарипов, Хоразм. 

ДИККАИМОҚ Тикка кўтарилиб тур- 
моқ, тиккаймоқ. Ҳозир у доим диккайиб 
турган сочларини ҳўллаб тараган, қора 
костюм-шим кийган эди. Ў. Ҳошимов, 
Қалбингга қулоқ сол. Тўламат мўйловнинг 
ўсиқ қошлари диккайди. С. Анорбоев, Оқсой. 

Қулоғи диккаймоқ 1) қулоғи тик кўта- 
рилмоқ, чимирилмоқ. Кўчадаги шарпани 
эшитган жийрон қашқанинг қулоқлари 


диккайди. С. Нуров, Нарвон. Эшак бўрини 
кўрган заҳоти, қулоқлари диккайиб қотиб 
қолган, дами ичига тушиб.. юришга мажоли 
қолмаган эди. А. Қодирий, Ўтган кунлар; 2) 
диққати тортилмоқ; қулоқ солмоқ. Шу вақт 
ичкаридан хотинларнинг фавқулодда қий-чув 
товушлари эшитилиб, иккисининг [Ҳожи ва 
Ҳасаналининг] ҳам қулоқлари диккайди. А. 
Қодирий, Ўтган кунлар. 

ДИККАЙТИРМОҚ Диккаймоқ фл. орт. 
н. От ҳуркиб, қулоқларини диккайтириб, 
орқага қочмоқчи бўлди. С. Айний, Эсдалик- 
лар. Таъсирланиб кетганимни Ражаб ака 
сезибди шекилли, мўйловини диккайтириб, 
кулимсиради. П. Қодиров, Уч илдиз. Кулоғини 
шунча диккайтирса ҳам, хавфни Дадақўзи 
эмас, Ҳожимат сезди. А. Мухтор, Асарлар. 

ДИККАК От устига ташланадиган безак- 
ли, попукли ёпиқ; жул. Давир, дикдикка 
(дирдикка, диккак^ сўзлари фақат достонлар 
тилида учрайди. «ЎТА». 

ДИКОНГ-ДИКОНГ шв. айн. диканг- 
диканг. -Эҳ, маза, маза! — деб Попук севин- 
чидан қуёндай диконг-диконг сакради. Ҳ. 
Назир, Ёнар дарё. 

ДИКОНГЛАМОҚ шв. айн. дикангламоқ. 

Ҳожи бува чойни ҳам кутиб ўтирмай, соат 
саккизларда диконглаб, кўчага чиқиб кетди. 
Мирмуҳсин. Ювошнинг шўхлиги тутса, янги 
туғилган бузоқдай, диконглаб сакраб кета- 
ди. Э. Раимов, Ажаб қишлоқ. 

ДИКРАЙМОҚ Тикка бўлиб турмоқ. 
Мўмин ака, худди думини биров босиб олган 
мушукдай ҳурпайиб, кўзлари чақчайиб, 
яккам-дуккам мўйлови дикрайиб турарди. О. 
Ёқубов, Бир фельетон қиссаси. 

ДИКТАНТ [лот. dictare — ҳадеб гапира- 
вермоқ, такрорламоқ; айтиб туриб ёздир- 
моқ] Имловий ва пунктуацион қоидалар- 
нинг ўзлаштирилиш даражасини текшириш 
учун айтиб туриб ёздириладиган ёзма иш. 
Диктант ўтказмоқ. Диктант олмоқ. 

ДИКТАТОР [лот. diktator — қадимги 
Римда фавқулодца ҳолатларда сайланадиган, 
чекланмаган ҳокимиятга эга бўлган шахс] 
Чекланмаган ҳуқуқларга эга бўлган ҳоким, 
якка ҳукмдор, ҳокими мутлақ. Кромвель 
ҳарбий диктатор бўлиб қолди. «Янги тарих». 
Диктатор Пиночет халқаро cyd ҳукмига 
топширилди. Газетадан. 

2 Бирор соҳада, масалада ўз ҳукмини, 
сўзини ўтказувчи шахс. 




ДИКТАТОРЛИК 1 Чекланмаган ҳоки- 
миятга эгалик; диктатор мақомида бў- 
лишлик. 

2 Ана шундай ҳуқуқ берувчи лавозим, 
шароит. Диктаторлик режими. Диктаторлик 
даври. 

ДИКТАТУРА [лот. dictatura — диктатор 
унвони; чекланмаган ҳокимият] Давлат 
бошқарувининг нодемократик усуллар 
билан амалга оширилиши; зўравонликка 
таянувчи чекланмаган ҳокимият; тоталитар 
режим. Фашистик диктатура. Ҳарбий 
диктатура. 

ДИКТОВКА [лот. dictare — айтиб туриб 
ёздирмоқ]: диктовка қилмоқ 1) тингловчи 
ёзиб олиши учун бирор-бир матнни овоз 
чиқариб айтиб туриш. Бўлмаса, сиз секин- 
аста диктовка қилинг, мен ёзиб олай. Ҳ. 
Назир, Сўнмас чақмоқлар; 2) с.т. бирор 
фикрни ёки хусусий фикрни амалга оши- 
ришга мажбурлаш. Менга диктовка қилманг, 
нима қилишни ўзим биламан. 

ДИКТОВКАЧИ Бирор матнни ўзгалар- 
нинг ёзиб олиши учун ёддан айтувчи ёки 
ўқувчи шахс. Йигит бутун вужуди билан ишга 
берилиб кетди. Бунда унга диктовкачи қиз 
Раҳимахон сшниқса кўмакдош бўлди. Газетадан. 

ДИКТОР [лот. dictor — сўзловчи, гапи- 
рувчи] Радио ёки телевизор орқали узати- 
ладиган тайёр матнларни микрофон олдида 
ёки телекамера қаршисида ўқиб эшитти- 
рувчи ходим; сухандон. Радиоузел диктори. 
Диктор бўлиб ишламоқ. н Диктор ғалаба 
тўғрисидаги хабарни қайта-қайта такрор- 
лаятпи. Т. Ашуров, Оқ от. Радиодан таниш 
дикторнинг овози тантанали янграмоқда эди. 
С. Аҳмад, Уфқ. Талантли дикторимиз Қодир 
Махсумов айниқса лирик шеърларни ўқиганда, 
кииш қалби тўлқинланиб кетади. Газетадан. 

ДИКТОФОН [лот. dictare — айтиб 
турмоқ + юн. phone — товуш, овоз] Оғзаки 
нутқ, куй ва товушларни ёзиб олиб, қайта 
эшиттирадиган қўл аппарати. Тошкентдаги 
“Тез ёрдам ” клиникасида магнитофон, дик- 
тофон хизматларидан фойдаланиш йўлга 
қўйилди. Газетадан. 

ДИКЦИЯ [лот. dictio — талаффуз қи- 
лиш] Нутқ, қўшиқ ва декламацияда сўз, 
бўғин ва товушларни талаффуз этишнинг 
аниқпик даражаси. Унинг дикцияси яхши. н 
Юмористик образ яратишда ижрочилар 
мимика, диалог, дикция, грим, костюм, бута- 


фория каби театр элементларидан усталик 
билан фойдаланадилар. М. Қодиров, Халқ 
рақслари ҳақида. 

дил [ф. — юрак; қалб, кўнгил] 1 айн. 

юрак 1. Дил уриши. Дил ўйноғи. Codda сири — 
тилида, Писмиқ сақлар дилида. Мақол. н 
Ичкаридан дилни ларзага солувчи фарёд эши- 
тилди. Ў. Ҳошимов, Қалбингга қулоқ сол. 
Дилим бақувват, қўлим юмуш қидиради. 
Ойбек, О.в. шабадалар. 

2 кўчма Кишининг ички руҳий дунёси, 
ички ҳис-туйғуларининг маркази, рамзи; 
кўнгил, қалб. Муҳаббат — дил меваси. Мақол. 
Дилда бўлса, тилга келади. Мақол. н Киши 
дилини, киши ҳушини олиб қўядиган куй. М. 
Исмоилий, Фарғона т. о. Азизхоннинг бу 
гстдан дили ёришиб кетди. С. Аҳмад, Уфқ. 

Дил боғламоқ Кўнгил қўймоқ, дўст- 
лашмоқ, яқинлашмоқ. Савлатига боқма, 
ким номард экан, дил боғлама. Ҳабибий, 
Девон. Дил мулки ( ёки кишвари, уйи) 
Кишининг ички дунёси, бутун вужуди; 
кўнгил тўри. Дил мулкида сенсан меҳри 
ховарим. Ҳабибий, Девон. Суҳбати ҳикматга 
бой, дил кишварин обод этар. Ҳабибий, 
Девон. Дил овламоқ айн. кўнгил овламоқ қ. 
кўнгил. Дил оғритмоқ Хафа қилмоқ, 
ранжитмоқ. Дил оғритган — дўст эмас. 
Мақол. н Бир-икки киши Карим отанинг 
дилини оғритди. А. Қаҳҳор, Асарлар. Дил 
чигили (ёки ғубори) Юракдаги орзу-армон, 
йиғилиб қолган дард; дилхиралик. Дил чигили 
ёзилсин, деб токқайчи олиб, гулзорга кирдим. 
Газетадан. Ширин суҳбат билан дилларнинг 
ғуборини совурамиз. Ойбек, Навоий. Дил 
яраси Кўнгилдаги ғам-алам, алам-аччиқ. Бош 
яраси тузалса ҳам, дил яраси тузалмас. Ма- 
қол. Қозон қораси кетар, дил яраси кетмас. 
Мақол. Дил қуввати Кишининг руҳини 
кўтарувчи, кишига мадад, дадиллик берувчи 
нарса. Дилимнинг қуввати, дардимга дармон 
бир келиб кетсун. Ҳамза. Дилдан Жону дил 
билан, самимий, чин кўнгилдан. Мен сизни 
дилдан севаман. Бизга ёзган хатида дилдан 
салом айтибди. Дилдан табрик этмоқ. Дили 
бузилмоқ (ёки вайрон бўлмоқ) айн. кўнгли 
бузилмоқ қ. кўнгил 1. Дили оқ Кўнглида кири 
йўқ, оқкўнгил, софдил. Онанинг кўкраги 
битмас булоқдир, Дили оқ бўлгандан сути ҳам 
оқдир. Ё. Мирзо. Дили оғримоқ айн. кўнгли 
оғримоқ қ. кўнгил. Дили сиёҳ Кўнгли 
ранжиган, ниҳоятда хафа. Тонгдан бери дилим 





сиёҳ: ёмон туш кўрдим. Ойбек, Қуёш 
қораймас. Дили хуфтон (ёки қоронғи, 
вайрон) Кўнглига ҳеч нарса сиғмайди, 
ниҳоятда хафа. Кечагина дили хуфтон эди. Т. 
Малик, Қалдирғоч. Дили вайрон бўлиб, зор- 
зор йиғлагиси келди. П. Турсун, Ўқитувчи. 
Фақат Дилдорнинг дили қоронғи, либоси қора 
эди. С. Аҳмад, Уфқ. Дили қон Юраги ғам- 
ғуссага тўлган; руҳан эзилган. Мана шу дили 
қон, юзи заъфарон халқ чеҳрасидаги бир оний 
шодлик Қудратни ўзининг ёниқ, илиқ бағрига 
тортарди. М. Исмоилий, Фарғона т. о. 
Ғуломжон ҳам сувга ташна жон, ҳам ёр 
ҳажрида дили қон эди. М. Исмоилий, Фарғона 
т. о. Дили қора (ёки кир) Кўнгли қора, 
нияти, мақсади бузуқ. Дили қора — тили қора. 
Мақол. Ғийбатчининг дили кир, Ғар-ўғрининг 
тили бир. Мақол. Дили ғаш айн. кўнгли ғаш 
қ. кўнгил. 

3 кўчма Кўнгилдаги нарса (тилак, мақ- 
сад, ният, ўй, фикр ва ш. к.). Дили тўғрининг 
йўли тўғри. Мақол. Ҳўли қинғирнинг дили 
қинғир. Мақол. Чўпон дил қилса, такадан сут 
олар. Мақол. н Дили яқин кишилар бир- 
бирининг кўнглидагини дарров топади. Ф. 
Мусажонов, Ҳиммат. От ҳам эгасининг 
дилини билгандай, битта-битта қадам 
ташлаб, сувлиғини шиқирлатиб борар эди. А. 
Қаҳҳор, Қўшчинор чироқлари. 

Аҳли дил 1) дин. тасаввуф кишиси, суфий; 
2) ҳасраткаш, кимсанинг ҳасратига шерик 
бўла олувчи киши; 3) бировнинг дили- 
дагини тушуна олувчи, суҳбатдош мақса- 
дини яхши англовчи киши. Бу замонда шеър 
тинглайдиган аҳли дил қолмабди. С. Сиёев, 
Ёруғлик. Аҳли дилларга нозу фироқ ярашмас. 
С. Сиёев, Ёруғлик. Дил розини айтмоқ (ёки 
изҳор этмоқ) Кўнгил (қалб)даги истак- 
ларини изҳор қилмоқ. Раиса эри билан орани 
очиқ қилиб қайтган йиллари.. турмуш 
қурайлик, деб дил розини айтган эркаклар 
бўлди. М. Хайруллаев, Тилла маржон. Нуқ- 
сонингни айтган дўстга дил розини изҳор 
этсанг арзийди. Газетадан. Дилга тугмоқ 
Кўнгилда, ичда, юракда сақламоқ, ичга 
солмоқ. Дунё шундай ясалган экан, болам. 
Бировга ёруғ, бировга қоронғи. Аммо ҳар 
нарсани ўйлаб, дилингга тугма, хафақон 
бўлиб қоласан. Ойбек, Танланган асарлар. 
..бир сирни дилингга туг. Уч-тўрт кун ичида 
дараги чиқиб қолади. Ойбек, Танланган 
асарлар. Дилни ёрмоқ Фикру ўйларини 


ўртоқлашмоқ, сирларини айтмоқ. Бугун 
боқсам, сен дилингни ёрасан, Неча вақтдан 
буйтиб сен оворасан. «Эрали ва Шерали». 
Рамзи дил Кўнгил ишораси, кўнгилдаги 
мудцао. Ҳали ҳам кўнгли аро борми деб ишқим 
асари, Рамзи дил олмоқ учун билгани мастон 
келадур. Ҳамза. Шарҳи дил қ. шарҳ. Қулфи дил 
қ. қулф. Қулфи дили очилмоқ қ. қулф. 

4 кўчма Кишининг хотири, эс, ёд, хаёл; 
кўнгил. Тўртни ёзамиз, икки дилда. Дилимга 
бир гап келди. У гапларни дилимдан чиқариб 
юборганман. н [Ғуломжон / Ҳизнинг ўзини ҳам 
бир кўриб, суратини дилига чизиб олган эди. 
М. Исмоилий, Фарғона т.о. Бизларга, иста- 
санг — шу, истамасанг — катта кўча, дейди. 
Тилида айтмаса ҳам, дилида айтади. Ойбек, 
Танланган асарлар. Аваз дилида Мутриб 
билан келишмади. С. Сиёев, Аваз. 

ДИЛАБГОР айн. дилафгор. Янгилик бор, 
деб бир ниманинг исини чиқардинг-у, мани 
дилабгор қилиб кетдинг. Ж. Абдуллахонов, 
Тўфон. Жангчилар, Саша ўлиб, дилабгор 
бўлиб, взводга қайтганида, тонг ёриша бош- 
лаган эди. Т. Рустамов, Мангу жасорат. 

ДИЛАФГОР [ф. jlisl Jj — дили яралан- 
ган, вайрон бўлган] эск. кт. Ғам-қайғу, 
ҳасрат чекиб ёки озор тортиб, дили вайрон 
бўлган; кўнгли бузилган, дилпора. Ҳа, бур- 
чакдаги кичкина стол ортида мунис ва 
дилафгор ҳамхонаси Маҳзуна ўтирарди. X. 
Темиров, Хиёбондаги одам. [Пирназар пол- 
вон] ..дилафгор кўнглини кўтарадиган, 
ҳамиша яхши ишнинг бошида турадиган 
одатини ташлади. Р. Раҳмон, Меҳр кўзда. 
Ўйламасму қайда қолди деб дилафгорим 
ҳануз. Ҳабибий, Девон. 

ДИЛАФГОРЛИК Қайғудан кўнгли вай- 
рон бўлганлик. Бор дилозорлик сенга-ю, Бор 
дилафгорлик менга. Э. Воҳидов, Муҳаббат. 

ДИЛАФЗО [ф. I j_iljj — кўнгилни кўта- 
рувчи, юракни тетик қилувчи] Кўнгилни 
кўтарувчи; шодлантирувчи. Худо ҳаққи, 
дилафзо, сўнгги тонг бу, Муҳаммадга аянчли 
сўнгги жанг бу. Т. Тўла, Асарлар. 

ДИЛАФКОР айн. дилафгор. Нечунким, 
марҳамат бўлсин неча мендек дилафкора. 
Увайсий, Кўнгил гулзори. 

ДИЛАФРЎЗ [ф. — кўнгилни 

шодлантирувчи] 1 поэт. Кўнгилга қувонч 
бахш этувчи, дилни ёритувчи, қувонтирувчи. 
Мунаввар ва дилафрўз баҳор келди. «Саодат». 
Мен висол боғининг бўлдим меҳмони, қалъага 





чўкканда дилафрўз оқшом. Б. Бойқобилов, 
Мени кутинг, юлдузлар. 

2 Дилафрўз (хотин-қизлар исми). 

ДИЛБАНД [ф. здДа — дилни тортувчи, 
кўнгилни боғловчи; азиз] 1 Кўнгли бировга 
боғланган, мафтун бўлиб қолган. Азал-абад 
ҳамдаммиз, азал-абад дилбандмиз, Салом 
келтирдик сенга Сирдарё бўйларидан. А. Ори- 
пов, Йиллар армони. Ғунча боишн эгмоқ 
бўлар гоҳ шамол, Осон енгилмайди замин 
дилбанди. Г. Жўраева, Иқбол. 

2 сфт. Дилни ўзига тортувчи, мафтун 
этувчи. Бу қўшиқлар умрга пайванд, Нақа- 
дар шод, ёқимли, дилбанд. X. Расул. Тожик- 
ларнинг тоғлари аро Ўрин олган бир дилбанд 
қишлоқ. Шайхзода. 

3 кўчма Суюкли бола, азиз фарзанд. 
Фарзандинг — дилбандинг. Мақол. н Муш- 
фиқ она кўз олдида Ўсиб борар дилбанди. Минг 
хил ният хаёлида: Ким бўларкин фарзанди!? 
Э. Раҳимов. Ҳасанхон ҳам бировларнинг дил- 
банди. «Ҳасанхон». 

ДИЛБАР [ф. — дилни тортувчи, 

жалб этувчи, ёқимли] 1 Дилни мафтун 
этадиган, ўзига тортадиган, ёқимли, дил- 
рабо. Дилбар манзара. Дилбар боғлар. н Бу 
epda табиат сахий ва дилбар, Хоҳла — нур, 
хоҳласанг — тахтдир соя жой. М. Эгам- 
бердиева, Гулбарг. Яхшиям боқийдир дилбар 
шеърият, Самандар мисоли ўлим билмас жон. 
А. Орипов, Йиллар армони. 

2 от Гўзал ёр, маъшуқа, маҳбуба. Қўл- 
ларимдан тут ўзинг, дилбар, Ойдин йўлга 
етакла мени.. Э. Воҳидов, Муҳаббат. Баҳорда 
очилган боғнинг гулисан, Сен ҳам бир дилбар- 
нинг жони-дилисан. «Маликаи айёр». 

3 сфт. Кўркамлиги, одоби ва назокати 
билан эс-ҳушни оладиган, чиройли. Дилбар 
йигит. н Энг дилбар одамни сўрдилар мен- 
дан, Менинг отам дедим, отам, албатта! Т. 
Тўла, Асарлар. Унақа [Раҳимахондек] дилбар 
жувон энди қаёқда! Э. Раимов, Ажаб қишлоқ. 

4 Дилбар (хотин-қизлар исми). 

ДИЛБАРЛИК Гўзаллик ва мафтункор- 

лик хусусиятига эгалик; нафосатлилик. Саҳ- 
нага чиқадиган артистда ўзига хос дилбарлик 
бўлиши керак. Газетадан. Саъдулла Сиёевнинг 
қисса ва ҳикоялари.. тилининг ўктам ва дил- 
барлиги билан эътиборлидир. Газетадан. 

ДИЛБАСТА [ф. — дили боғлан- 

ган, ошиқ] Ишқ дардига мубтало бўлган, 
ошиқ; мафтун. Ҳар кимсага кўп лутфу карам 


айладинг, аммо Дилбаста Ҳабибийга нечук 
ноз қилурсан? Ҳабибий, Девон. 

ДИЛГИР [ф. j ҲI' — нохуш, хафа, маҳ- 
зун; жаҳли чиққан] 1 Кўнгли ғаш, кўнгли 
олинган, юраги сиқилган. Абдусалом дилгир 
бўлиб, отасини кутибўтирган эди. С. Сиёев, 
Аваз. Лекин мезбоннинг дилгир кайфияти 
уларнинг очилиб-сочилиб ўтиришига монелик 
қиларди. Н. Аминов, Қаҳқаҳа. Дилгир дилни 
шод этиш, ноҳақ йиқилганни суяш, туҳмат- 
га учраганни ҳимоя қилиш — марднинг иши. 
Газетадан. 

2 Юрагини олдириб қўйган, қўрқиб қол- 
ган. Ўша даҳшатли воқеадан кейин у жуда 
дилгир бўлиб қолган. 

ДИЛГИРЛИК 1 Хафа, ғамгин киши- 
нинг кайфияти; кўнгли ғашлик; ғамгинлик. 
[Султонмурод] Бугун ҳам эрталабдан бери 
дилгирликдан ўзини овутиш учун бир неча 
марта китобларга мурожаат этди. Ойбек, 
Навоий. Комил кулимсиради, дилгирлиги бир 
оз тарқалди. «Ёшлик». 

ДИЛДИРАМОҚ Совуқцан қалтирамоқ, 
титрамоқ. Оч, дилдираб қолган Умид иссиққина 
танчада ўтириб, танига қайта жон кирди. 
Мирмуҳсин, Умид. Бурчакда ўша ногирон 
хўтикча зах ва совуқдан бошини солинтириб, 
дилдираб турарди. Н. Аминов, Қаҳқаҳа. Оппоқ 
қор.. Қош қорайганда, юпун кийинган одамлар 
қунушиб, дилдираишб, чойхонага томон кела 
боитади. А. Қаҳҳор, Қўшчинор чироқлари. 

ДИЛДОР [ф. — жасур, қўрқмас; 

севгили, севикли киши] 1 Гўзал ёр, маъ- 
шуқа, севгили. Ғуломжон.. тўймаган кўзлари 
билан дилдорига тикилиб: “Хайр, яхши қо- 
линг”, — деди. М. Исмоилий, Фарғона т.о. 
Т1еча вақтдан бери ҳайрон бўлибман, Ажойиб 
дилдора дучор бўлибман. «Қўшиқлар». Ўйла- 
сам, гулчеҳра дилдоримга дилдор ўхшамас, 
Лоларанг рухсорига ҳар лоларухсор ўхшамас. 
Ҳабибий, Девон. 

2 сфт. Дилни ўзига тортувчи, кўнгилга 
хуш ёқадиган; ёқимли, меҳрибон. Мунчаҳам 
меҳмоннавозу дилкашу дилдор экан.. Ҳаби- 
бий, Девон. Орзуманд кўнглимнинг шўх дил- 
дори сен, Севги салтанатин шуълакори сен. 
Миртемир, Асарлар. 

3 Дилдор (хотин-қизлар исми). 

ДИЛДОРЛИК 1 Дилни тортувчанлик, 

ошиқлик; ёқимлилик. 

2 Меҳрибонлик, дилнавозлик. Ўз чоди- 
рида нимадир ёзиб ўтирган чол дилдорлик 





билан [Арслонқулни] қаршилади. Ойбек, 
Навоий. Ҳа, мени бу хатарли йўлдан қай- 
тарган хотиним, унинг дилдорлиги, вафо- 
садоқати бўлди. Газетадан. 

ДИЛДОШ Сиру асрорларини яшир- 
масдан ўзаро ўртоқлашувчи шахс, сирдош, 
ишончли суҳбатдош. Дўстинг билан дилдош 
бўл. Ҳилар ишида қўлдош бўл. Мақол. н 
Ўқишга кетган кунимдан бошлабоқ сенингдек 
дилдош, суянчиқ ахтардим. «Ёшлик». 

ДИЛЕММА [ди.. + юн. lemma — асос, 
далил бўла оладиган ҳукм] Бир-бирига зид 
бўлган икки номақбул имкониятдан бири- 
ни танлашга мажбур бўлиш. 

ДИЛЕР [ингл. dealer — биржа даллоли] 
1 Товарлар (маҳсулот) олди-сотдиси билан 
шуғулланувчи, ўз номидан ва ўз маблағи 
ҳисобидан ҳаракат қилувчи жисмоний шахс 
ёки фирма. 

2 Қимматбаҳо қоғозлар, валюталар, 
қимматбаҳо металлар олди-сотдиси билан 
шуғулланувчи, ўз номидан ва ўз маблағи 
ҳисобидан ҳаракат қилувчи фонд биржаси 
аъзоси, жисмоний ёки юридик шахс. 

ДИЛЕРЛИК Дилер касби, вазифасида 
бўлишлик, шу иш билан шуғулланиш. Товар 
ресурсларини тақсимлашнинг биржа ти- 
зимини вужудга келтириш кўплаб тад- 
биркорлик бўғинлари — брокерлик ва дилер- 
лик идоралари.. пайдо бўлишига олиб келди. 
Газетадан. 

ДИЛЖАМ [дил + а. ? — тўпланиш, 
бирлашиш] фольк. Кўнгли жойига тушган, 
хотиржам, осойишта. Ана энди кўнгли дилжам 
бўлиб, Ёвмит элига Гўрўғлибек уч кун тўй- 
томоша бериб, ўз ишида бўлди. «Юнус пари». 
Олиб келиб, дорга тортиб ўлдириб, Кўнглимни 
дилжам қилинглар. «Юсуф ва Аҳмад». 

ДИЛ-ЖИГАР : дил-жигаридан урмоқ айн. 
жигаридан (ёки юрагидан) урмоқ қ. урмоқ. 

ДИЛ-ЖОН, дилу жон кам. қўлл. айн. жон- 
дил. Сен менинг дилу жонимсан. Жўхори — 
чорванинг дилу жони. н [Ҳожи она бойга:] 
Хонзода.. сени дилу жонидан яхши кўрар экан. 
Ҳамза, Бой ила хизматчи. 

ДИЛИЖОН [фр. diligence] Транспорт 
тараққий этмаган вақтларда почтани, йў- 
ловчилар ва уларнинг юкларини мунтазам 
ташиш учун хизмат қилган тўрт ғилдиракли 
катта соябон арава. 

ДИЛИКАПТАР [ф. — каптар 

юраги] Узумнинг кечпишар, хўраки нави. Куз 


кунлари. Ишкомларда ҳусайни, диликаптар, 
кишмиш, шивирғониларнинг боши ерга тегай 
деб энгашган. С. Абдулла, Бир шингили то- 
моқни ёради. 

ДИЛКАШ [ф. — дилни тортувчи, 

мафтункор, жозибали] 1 Кишини ўзига 
тортувчи, суҳбатлашса завқ, лаззат олади- 
ган; суюкли. Дилкаш қиз. Дилкаш йигит. н 
Ростини айтганда, шундай дилкаш йигитга 
чиндан тоға бўлииши кўнглим тилаган эди. 
Н. Норматов, Исмоил тоға тарозиси. Бобо 
анча дилкаш, суҳбати ширин ва ўтган замон- 
ларни эслаб гапиришни ёқтирарди. Мир- 
муҳсин, Умид. 

2 Кишининг баҳридилини очадиган, дил 
баҳра оладиган. Шу дилкаш дамларда мен 
яйраб, Лаззатга ғарқ бўлиб кетаман. Ҳ. 
Олимжон. 

ДИЛКАШЛИК Кишини ўзига жалб 
қилишлик, самимийлик; очиқ кўнгиллик. 
Дилкашлик қилмоқ. н [Йигитнинг] Дил- 
кашлиги Шербекка ёқиб тушди. С. Анорбоев, 
Оқсой. Дилкашлик қиладиган Ҳафизасиз 
каттакон ҳовлида “шоми ғарибон ” қилиб, 
кампир бувининг бир ўзи шумшайиб ўтирди. 
Мирмуҳсин, Умид. 

ДИЛКУШО [ф. I гЛ Ь — кўнгилни очув- 
чи] кт. Баҳридилни очадиган, кўнгилни 
хушнуд қиладиган; оромбахш. Бу водийда сиз 
айтган аждаҳо нафасидай гармселлар ўрнига 
дилкушо шабадалар эсади. Ойбек, О.в.ша- 
бадалар. Сенингдек дилкушо жонон топилмас. 
Ҳабибий, Девон. 

ДИЛНАВОЗ [ф. jl jjJj — дилни, кўнгил- 
ни эркаловчи] кт. 1 сфт. Кўнгилни овловчи, 
кўнгилни хушнуд этувчи; марҳаматли, 
ёқимли. Мулойим, дилнавоз садолар унинг 
[Йўлчининг] бутун томирларидан ҳордиғини 
суғургандай бўлди. Ойбек, Танланган асар- 
лар. Иқлими дилнавоз, бойликлари беқиёс.. 
бизнинг бу серқуёш ўлкамизда олтин куз барқ 
урмоқда. Уйғун. 

2 Дилкаш ёр, маъшуқа. Менинг дилна- 
возим, нигорим келур. Ҳабибий, Девон. 

ДИЛНАВОЗЛИК Кўнгилни хушнуд 
этишлик; меҳрибонлик. 

ДИЛОВАР [ф. jjfjj — юракли, мард, 
жасур, қаҳрамон] 1 Юракли, қўрқмас, 
жасур, ботир. Замину замонда ўзингсан ғолиб, 
Эй, менинг диловар, оловқалб укам. А. Ори- 
пов, Йиллар армони. Бирга борар моҳи анвар, 
Ҳаватинда диловарлар. «Гулшанбоғ». 





2 Диловар (эркаклар ва хотин-қизлар 
исми). 

ДИЛОВАРЛИК Диловар кишиларга хос 
иш, хатти-ҳаракат; қаҳрамонлик, ботирлик. 
Диловарлик кўрсатмоқ. Диловарлик жанги. 

ДИЛОЗОР [ф. jl jfjj — дилга озор, ранж 
етказувчи, дилни яраловчи] 1 Кишининг 
дилига озор берувчи, кишини ранжитувчи, 
муомаласи совуқ, ситамгар. Дилозор одам. 
Дилозордан худо безор. Мақол. Кимки бўлса 
дилозор, Ундан элу юрт безор. Мақол. н Раис 
ака, унақа дилозор бўлманг, С. Аҳмад, Қадр- 
дон далалар. 

2 Юракни эзувчи, оғир, машаққатли. 
Уларни ночор, дилозор қора кунлари мажбур 
қиларди! М. Исмоилий, Фаргона т.о. 

ДИЛОЗОРЛИК 1 Дилозорга хос хатти- 
ҳаракат; дилозор бўлишлик. Энди қариб 
бораётибман, бор умрим сипоҳилик қиламан 
деб, дилозорлик билан ўтди. «Нурали». 

2 Кишининг дилига озор етказиш, одам- 
ни ранжитиш. Дилозорлик қилмоқ. Дилбар 
бу гапларнинг ноўрин ва дилозорлик эканини 
била туриб гапирар эди. Н. Сафаров, Узоқни 
кўзлаган қиз. 

ДИЛОРО [ ф. I jI Jj — дилга оро берувчи, 
кўнгилни безовчи] 1 кт. Кўнгилга хуш 
ёқувчи, кишини мафтун этувчи; дилрабо. 
Тожикларнинг тоғлари аро Ўрин олган бир 
дилбанд қишлоқ. Дарахтзори кўм-кўк, дилоро, 
Аталаркан у “Баланд қишлоқ ”. Шайхзода. 

2 Дилоро (хотин-қизлар исми). 

ДИЛОРОМ [ф. jJjfjj — дилга ором, ро- 
ҳат бағишловчи] 1 сфт. Дилга осойишталик 
бағишловчи, кўнгилга ором берувчи; ором- 
бахш, роҳатбахш. Навниҳоллар, кўм-кўк 
япроқлар.. Яшнади-да, бўлди дилором. X. Расул. 

2 от Ширинсўз ва меҳрибон ёр; маҳбу- 
ба, маъшуқа. [Мулларўзи:] Келмайсизми, эй 
дилором! Юрак беором бўлди-ку! Ҳамза, 
Майсаранинг иши. Тўйиб шимирса ёрим, 
Ёзилади хуморим, Чечак очар гулзорим, 
Кўрсам дилоромимни. Ё. Мирзо. 

3 Дилором (хотин-қизлар исми). 

ДИЛПАЗИР [ф. jjjjJj — кўнгилга мақ- 

бул келган, дилтортар] кт. Кўнгилга маъқул 
тушувчи, кўнгилга ёқадиган, ёқимли; 
дилрабо. Шайх найда дилпазир бир мақомни 
ғоят гўзал чалибди. Ойбек, Навоий. -Меҳ- 
монлар кўп мулойим, дилпазир кишилар экан, 
— деди Абдулла. Й. Шамшаров, Биз тўқай- 
бузарлармиз. 


ДИЛПАРВАР [ф. jj j^Jj — дил тарбия- 
чиси, ғамхўри] кам. қўлл. Кўнгилни хуш- 
ловчи, кўнгилга дадда, таскин берувчи. Ди- 
лимда тўхтамас ғам, Меҳрибон дилпарварим 
бордир. Ҳабибий, Девон. 

ДИЛПИСАНД [ф. лз..п, Ь — дилга маъ- 
қул тушувчи, ёқувчи | кам. қўлл. Кўнгилга 
маъқул тушувчи, кўнгилга ўтирувчи, ёқув- 
чи. Ҳаётбахш қўшиқдек бўлди дилписанд 
Одоб расмидаги ноз, ишваларинг. X. Расул, 
Бахт нашъаси. 

ДИЛПОРА [ф. ь jLJj — дили, қалби пар- 
чаланган] Ғам-қайғу, ҳасрат чекиб, кўнгли 
пора, вайрон бўлган; дилафгор. -Удилпорани 
икки оғиз сўз билан хурсанд қил, — деди Ҳожи 
хола Тўтиқизга. М. Исмоилий, Фарғона т.о. 

ДИЛРАБО [ф. L jJ j — қалбни жалб этув- 
чи, дилтортар, мафтункор] 1 сфт. Кўнгилни 
мафтун этадиган, кишини ўзига тортадиган; 
ёқимли. Дилрабо куй. Дилрабо манзара. н 
Вапган! Нақадар.. дилдор ea дилрабо, жози- 
бали ea ёқимли эшитилади бу сўз! Газетадан. 
Овоз шу қадар тиниқ, дилрабо эдики, Му- 
қаддам ҳаяжондан энтикиб кетганини сезди. 
Ў. Ҳошимов, Қалбингга қулоқ сол. Эй, сиз, 
тоғлар, дилрабо тоғлар, Ёш қалбимни маф- 
тун этгансиз. А. Орипов, Йиллар армони. 

2 от Гўзал ёр, маъшуқа, маҳбуба. Э 
дилрабо, ишқинг билан девона бўлдим соғиниб. 
Ҳамза. Кетдим бериб кўнгил у дшграбога вафо 
билан, Тўлдирди-кетди кўнглимни иигқий 
наво билан. М. Бобоев. 

3 Дилрабо (хотин-қизлар исми). 

ДИЛРАБОЛИК Кўркамлик, мафтун- 

корлик; таннозлик. [Cye] Ҳанча-қанча ер- 
ларга бебаҳо нафосат ёяди, чўлларга жон, 
боғларга дилраболик бағишлайди энди. Ж. 
Абдуллахонов, Тўфон. Нозэтиб, Ҳабибийнинг 
ишқин имтиҳон айлаб, Расми дилраболикда 
янги бир шиор этдинг. Ҳабибий, Девон. 

ДИЛРОЗ [ф. jl jJj — кўнгил, юрак сири] 
кт. Юрак сири, кўнгилдаги ҳасрат ёки 
тилак, истак, орзу. Дилроз айтмоқ. н Ғу- 
ломжон тоғда бўзлаб, дилрозини сўзлаб 
ёгпган ойдин кечада бахтнинг шу қадар яқин 
эканлигини билибмиди ? М . Исмоилий, Фар- 
ғона т.о. Улар [Ўғилой ea Ҳаёгпжон] бир-бир- 
ларига қизиқиб қарар, лекин дилрозларини 
изҳор қилишга ботинолмас эдилар. М. Осим, 
Карвон йўлларида. 

ДИЛСИЁҲ [ф. il^Jj — қора юрак, 
ёмон ниятли] 1 Бировга яхшиликни раво 





кўрмовчи, ичи қора, бахил. Уларни боғчадан 
қувиб борамиз, Даф бўлсин дилсиёҳ, бахил, 
ғаламис. «Муштум». 

2 Ичи қора одамдан жабр кўрган, кўнгли 
қолган, ранжиган. Ҳа, танисаям, танима- 
ганга соляпти ўзини, дедим-да, дилсиёҳ бўлиб, 
қайтиб кетдим. Т. Рустамов, Мангу жасорат. 

ДИЛСИЁҲЛИК Бировнинг ноҳақ, но- 
ўрин ҳаракати, сўзидан қаттиқ ранжишлик 
ёки ана шундай ҳаракат билан бировни 
ранжитишлик; хафагарчилик. -Ҳозирча тинч 
яшаб турибмиз. Тағин орага бирон дилсиёҳлик 
тушмасин, — деди Лаъли ердан кўзини узмай. 
Д. Нурий, Осмон устуни. Устма-уст юз 
берган дилсиёҳликлар Муҳаммад Шарифнинг 
юрагини зада қилиб қўйди. Қ. Мирзо, Олам 
гўзал. Уйдаги дилсиёҳлик каттаю кичикнинг, 
айниқса бундай ҳолатга кўникмаган Шав- 
катнинг вужудини сирқиратарди. Қ. Кенжа, 
Тоғ йўлида бир оқшом. 

ДИЛСУЗ [ф. — юракни, қалбни 

ёндирувчи; жонкуяр] кт. Дилни куйди- 
радиган, ўткир, таъсирли; жонни олувчи. 
Номаи дилсўз. Оишқи дилсўз. н Чиқарди 
жонидин бир оҳи дилсўз, Қиёмат бўлди гўёки 
ўшал рўз. «Тоҳир ва Зуҳра». Ошиқ бир номаи 
дилсўз юборибдир. «Муштум». Яшин уриб 
кетган дарахтдек тўниб, Поёнсиз бўшлиққа 
қарайман дилсўз. Р. Парфи, Кўзлар. 

ДИЛСЎЗЛИК 1 Дилни ўрташлик, ўта 
таъсирчанлик, мафтункорлик. 

2 Юракдан берилганлик; ачинганлик, 
жонкуярлик. Қамбарали Мирҳомидхўжанинг 
сўзига жон-дили билан қулоқ солар экан.. 
Мирҳомидхўжага дилсўзлик важҳидан чуқур 
уф тортди. А. Қаҳҳор, Қўшчинор чироқлари. 

ДИЛТАНГ [ф. < t'r. I .\ — юраги тор, сиқил- 
ган] 1 Юраги сиқилган, ғоят хафа, ғамгин; 
маъюс. Шу кунларда шоҳ жуда дилтанг эди. 
«Баҳром ва Гуландом». Жўнар бўлдим мен 
бундан дилтанг, Йўлларимга қараб қолдинг 
сен. А. Орипов, Йиллар армони. Гоҳи мағрур, 
гоҳи дилтанг, Гоҳи ҳазин, гоҳи тумтароқ. Э. 
Воҳидов, Муҳаббат. 

2 Юраги тор, тажанг; паришон. Дилтанг 
одам. н Эломонов дилтанг қўл силкиб қўя 
қолди. М.М.Дўст, Галатепа қиссалари. 
Қўлимни боғла, майли, бўлма дилтанг! 
Элимни ёқма-ю, элтиб мени ёқ! С. Абдулла, 
Асарлар. Шунақа дилтанг пайтда Хол- 
қўзининг келгани унга булут орасидан чиққан 
офтобдек туюлди. С. Сиёев, Отлиқ аёл. 


ДИЛТАНГЛИК 1 Юраги сиқилган, ран- 
жиган ҳолат; хафалик; тажанглик. Даврон 
дилтанглик билан бир неча бор у ёқдан-бу 
ёққа юрди. Н. Қиличев, Чиғириқ. Хотиним 
сал хавотирланиб, эрим шоирмас, ёзувчи, деб 
эътироз билдирган экан, врач куёвим дил- 
танглик билан қўл силтабди. М. М. Дўст, 
Лолазор. 

2 Паришонлик; маъюслик, хафагар- 
чилик. Салиманинг сал ёришганидан кўнгли 
таскин monca ҳам, бари бир, зимдан сезилиб 
турган дилтанглигини билолмайди. Р. Фай- 
зий, Ҳазрати инсон. 

ДИЛТОРТАР 1 Кўнгилга хуш келадиган; 
кўнгилга яқин; дилни ўзига тортадиган, 
мафтункор, дилкаш. Дилтортар дўст. н Чол 
дилтортар кишиси олдида ечилди. Й. Шам- 
шаров, Пахтақайнар. Чойдан сўнг икки дўст 
икки-уч дилтортар улфат билан тоққа 
чиқиб кетишга қарор қилдилар. X. Султонов, 
Бир оқшом эртаги. 

2 Кишига ёқадиган, хуш келадиган; 
ёқимли. Муқимийни кўрганлар кам бўлса ҳам.. 
унинг оғиздан оғизга ўтиб келган дилтортар 
ғазалларидан.. танийдиганлар кўп. М. Ис- 
моилий, Фарғона т.о. 

ДИЛФИГОР \ ф. jliiJj — қалби, кўнгли 
яраланган] кт. айн. дилафгор. Ҳажр доғи 
дардманду дилфигор айлар мени. Нодира. Ўтса 
ойлар ҳам, Муқимий, дилфигорим бор эди! 
Муқимий. 

ДИЛХАСТА | ф. <c^a_K_b — юраги пора; 
дилпора; кўнгли қолган] 1 Юраги касал, 
қалби парчаланган. Киши ҳар куни шудринг 
кўтарилмасдан гул теришни тарк этмаса, 
асло дилхаста бўлмайди, ўпка касалига йў- 
лиқмайди. Ё. Шукуров, Биринчи парвоз. 

2 кўчма Юраги пора бўлган, эзилган; 
ниҳоятда хафа. Шу тўрт девор ичида қон 
ютиб, беҳад заҳмат чеккан дилхаста синг- 
лингизга лоақал сиз шафқат қилингиз. Ой- 
бек, Улуғ йўл. Заррае андиша қил, увол 
эмасму, эй napu, Бир ғариб дилхастага бер- 
моқ эсанг мунча азоб. Ҳамза, Асарлар. Таъсир 
айламас, дилхаста Ниҳон, қилғонинг била 
минг оҳу фиғон. Газетадан. 

ДИЛХАСТАЛИК 1 Қалби шикасталик, 
юраги касаллик. 

2 кўчма Юраги эзилганлик, маъюслик, 
хафалик. ..дилхасталик пайтида Эгам унга 
[Ҳабибага] меҳр ва ёрдам қўлини чўзди. Ф. 
Мусажонов, Баҳор нафаси. 





ДИЛХИРАЛИК [дил + хиралик] Кўнгил 
совиши; хафачилик, араз. Икки кунлик 
дилхираликдан сўнг улар яна ярашишди. 
Мирмуҳсин, Умид. Маликанинг муҳаббати 
эрига фақат дилхиралик келтирарди. Э. 
Усмонов, Ёлқин. Орадаги дилхиралик учди- 
кетди. М.М.Дўст, Лолазор. 

ДИЛХИРОЖ \ ф. (jil jiJ j — қалбни тир- 
новчи, юракни эзувчи] Ўзбек халқ куй- 
ларидан бирининг номи. Бирдан уйни бошга 
кўтаргудек бўлиб, дилхирож куйи янгради. С. 
Зуннунова, Узилган ип. Даврада Инобат, 
Зуҳралар ўйнашар дилхирож йўлида. Э. Оху- 
нова, Мен тонгни уйғотдим. 

ДИЛХОНА [ф. AiliJ з — кўнгил уйи] поэт. 
Кишининг ички дунёси; кўнгил, дил. Рангим 
бўлди-ку заъфарон, Дилхонаси сенсиз вайрон. 
«Нигор ва Замон». 

ДИЛХОҲ [ф. J jiJj — юрак истаги, ин- 
тилиш; орзу-умид қилинган нарса] 1 Кўнгил 
истаган, дил хоҳлаган, кўнгил суйган. Эй 
кабутар, шеърим олиб, ёри дилхоҳимга элт. 
Э. Воҳидов, Муҳаббат. Онажоним, менга бу 
кун сендан ўзга дилхоҳ йўқ! Э. Воҳидов, 
Шарқий қирғоқ. 

2 айн. дилтортар. 

ДИЛХУН [ф. jjiJj — юраги қон, қал- 
би яраланган; ғам-аламли] 1 Қаттиқ алам 
чекиб ёки хафагарчиликдан юраги қонга 
тўлган, қаттиқхафа. [Онаси] Уни юпатгули.. 
сўз тополмай дилхун бўларди. М. Исмоилий, 
Фарғона т.о. Аваз, мотамсаро уйга кира- 
ётгандек, дилхун бўлиб остона ҳатлади. С. 
Сиёев, Аваз. Ки байтим сатри иккидур: 
Бири дилхуш, бири дилхун. Э. Воҳидов, Ёш- 
лик девони. 

2 кўчма Кишига азоб берувчи, ёқимсиз, 
жирканч. Аҳмад чуқур хўрсинди. Бу оғир, 
жирканч, дилхун муҳитни тарк қилиб, 
озодликка — кўчага чиқиб кетди. Ф. Муса- 
жонов, Ҳиммат. 

3 кўчма Бағри қон, қип-қизил. Тонг 
қўйнида маъюс ва дилхун Атиргуллар эгар 
бошини. «Ёшлик». 

ДИЛХУНЛИК Ғам-ғуссага ботганлик, 
ўта хафақонлик, дилпоралик. Истардим: 
оламда ўтса дилхунлик, Истардим: оламда 
фақат гулгунлик. Миртемир, Асарлар. 

ДИЛХУШ [ф. Jl jiJj — қалби шод, 
мамнун, хурсанд] 1 Қалби қувончга тўлган, 
шодон, хурсанд. Дилхуш бўлмоқ. Дилхуш 
қилмоқ. н Нормаматнинг назарида, у 


[имом] ширин калом, дилхуш одам чиқди. А. 
Мухтор, Опа-сингиллар. -Мен сизга бир 
мисол келтирмоқчиман, — деди дилхуш оҳанг- 
да. И. Раҳим, Ихлос. 

2 Кўнгилни хушнуд этадиган, шодлан- 
тирадиган. Дилхуш оҳанг. н Кечаги ёмғир- 
дан нишон ҳам қолмаган: хушбўй ишбада, 
дилхуш манзара, оромижон табиат. И. Раҳим, 
Ихлос. Келинг, яхшиси, ҳамма кунларимиз 
бугунгидай дилхуш ўтиши учун ичайлик. С. 
Кароматов, Сўнгги бархан. 

ДИЛХУШЛИК Қалби қувончга тўлиш- 
лик, хурсандлик; яхши кайфият. Назирхон.. 
дилхушлик билан кулиб гапира бошлади.. Р. 
Файзий, Гўзал. У бирпас ўйланқираб туриб, 
яна қайнотасига дилхушлик кўрсатишга 
уринди. А. Ҳакимов, Илон изидан. 

2 Кўнгил очиш, хурсандчилик қилиш. 
Турдиевнинг шу важоҳатини кўрган киши 
уни бир умр дилхушлик қилмаган.. дейди. 
Шуҳрат, Шинелли йиллар. Ўша куни у иш- 
дан кейин ҳамтовоқлари билан дилхушлик 
қилди. Газетадан. 

ДИЛШИКАСТ(А) [ф. + J.' - юраги 

парчаланган, кўнгли синиқ; хафа] Кўнгли 
синиқ, кўнгли ярим, кўнгли вайрон; ди- 
лафгор. Мусофир, дилшикаста меҳмоннинг 
дилин шод айламоқ мезбонга яхши. «Ақл 
ақддан қувват олади». Биламан, албатта, 
дилшикастман, Ана у дарахтга болта урса- 
лар. А. Мухтор, Асарлар. 

ДИЛШИКАСТ(А)ЛИК 1 Кўнгли синиқ- 
лик, кўнгли яримлик; маҳзунлик. 

2 Дилшикаст кишининг кайфияти. 

ДИЛШОД [ф. jLiJj — кўнгли шод, хур- 
санд; мамнун] 1 Қалби қувончга тўла, хуш- 
нуд, хурсанд. Ҳар ким ўз севгани бирла дил- 
шод. Тутқун эмас, эркин ҳамда озод. Ҳаби- 
бий. Ободуйимни у дилшод қилди. Ғ. Ғулом. 

2 Дилшод (эркаклар исми). 

ДИЛШОДЛИК Шодонлик, хурсанд- 
чилик; хурсанд кайфият, мамнунлик. Узоқ- 
яқинларда турли-туман қушлар ўз тил- 
ларида дилшодлик қиладилар. М. Исмоилий, 
Фарғона т.о. Не қилайки, одамлардек яшол- 
мадим дунёда, Лек кўнглимда нолиш эмас, 
алланечук дилшодлик. Э. Воҳидов, Шарқий 
қирғоқ. 

ДИЛҒ АТТТ [ф. jiJJj — кўнгли беҳузур, 
бехуд; кўнгли алағда, юраги ғаш] кам қўлл. 1 
Кўнгли хижил; ўта ғамгин, хафа. Бир тонг 
Ҳофиз Кўйкий дилғаш бўлибуйғонди. «Ёшлик». 





2 Кўнгилни хижил қилувчи, кўнгилни 
чўктирувчи, кишини хафа қилувчи. Дилғаш 
воқеа. н Ногоҳ Севаргулнинг кўз ўнгида 
дилғаш бир манзара нурланиб, яна қулоғига 
ўзининг аламнок бўзлагани эшитилаётгандек 
туюлди. Н. Кдличев, Чиғириқ. 

ДИЛҒАШЛАНМОҚ Кўнгли хира бўл- 
моқ, кўнгли бузилмоқ, юраги сиқилмоқ. 
Давлат тепадан бостириб келаётган қо- 
рамтир булутларга дилғашланиб тики- 
ларкан, қорнимиз тўқ, эгнимиз бут, аммо 
кўзимиз оч, кўнглимиз юпун, деб ўйлади. Н. 
Қиличев, Чиғириқ. 

ДИЛҒАШЛИК Кўнгли хижиллик, хафа- 
лик. Чиндан ҳам, жигардан, юракдан ўтиб 
кетадиган дилғашлик эди бу. А. Мухтор, 
Кумуш тола. 

ДИМ I 1 Шамолсиз, шабадасиз ва на- 
фасни қайтарадиган даражада иссиқ. Ҳаво 
шу қадар иссиқ, дим эдики, эрталаб ўрилган 
пичан кечгача шақирлаб қуриб қолди. С. 
Анорбоев, Оқсой. Жазирама иссиқдан 
ҳаммаёқ дим бўлиб кетган. Н. Сафаров, 
Оловли излар. 

2 Ҳавоси етишмайдиган, ҳавоси бузил- 
ган; оғир, бўғиқ. Ўтов дим бўлгани учун 
Юсуфжон анча вақтгача ухлай олмайди. Т. 
Обидов, Юсуфжон қизиқ. Ҳаммомдагидай 
гуп этиб, юзимга дим ҳаво урилди. Ҳ. Назир, 
Ёнар дарё. Дим хонада қасқонга тушгандек 
аъзойи баданимдан тер қуйилади. «Гулдаста». 

3 Ичи ҳаво билан тўлиб қолган, ичига 
ҳаво йиғилган. Ошнам, тошдек оғир, пуф- 
ланган мешдек димсан. Бир кун паққа ёрилиб, 
ўлигингга эга бўлмасалар, шу. А. Қодирий, 
Обид кетмон. 

ДИМ II 1 айн. жим. Писмиқ дим ўтирар. 
Мақол. н [Мулларўзи Мулладўстга:] Дим! 
Оғзингизни паришон қилмай, сабр қилиб 
турсангиз, шу ҳафта ичида бўлади-қолади. 
Ҳамза, Майсаранинг иши. Шунча шовқин 
бартараф бўлиб, дим бўлди. Усмон бахши 
Мамат ўғли, Бўтакўз. 

2 Овоз чиқармай, гапирмай жим ўтириш 
ўйини. Дим ўйнамоқ. н [Умматали] Ишга 
шўнғиб, ҳамма билан дим ўйнайди. Шуҳрат, 
Жаннат қидирганлар. 

ДИМ III шв. 1 Сира, асло. Ичкари кир, 
ёта бергин жойингга, Дим уларга қарай 
кўрма, чироғим. «Равшан». Подшосин ушлаб 
олинглар, Бежой хўрликлар кўрсатиб, Дим 
индамасдай қилинглар. «Гулнорпари». 


2 шв. айн жуда, жуда ҳам. -Аваз оға, сизга 
дим жабр бўлди, — деди [Шерозий]. Ж. Ша- 
рипов, Хоразм. Азизим, Сизни дим соғиндим.. 
тушларимда кўриб чиқаман. Ж. Шарипов, 
Хоразм. 

3 шв. Ҳеч ҳам, ҳеч бир, тамоман, умуман. 
Молининг дим сони йўқ.. қирқ йигит асло 
саришта қилолмайди. Э. Жуманбулбул ўғли, 
Булбул тароналари. -Мен сендан жуда қўр- 
қардим, Ойдонажон, сенда ор-номус, уят, 
шарм-ҳаё деган сўз дим йўқ экан, — деди 
Седана. «Хушкелди». 

ДИМ-ДИМ I Димлаб, аста-аста қайна- 
тиб тайёрланадиган овқат. Товуқ дим-дим 
тайёрлаш учун семизроқ бройлердан танлаб 
олинади. К. Маҳмудов, Ўзбек тансиқ таом- 
лари. 

ДИМ-ДИМ II 1 Индамаслик, овозини 
чиқармаслик, жимлик, бости-бости. Про- 
фессор узукни Сунбулхон аяга бериб, бу гапни 
дим-дим қилиб юборишни тайинлади. Мир- 
муҳсин, Умид. ..Назаримда, бир гап боргаўх- 
шайди. Ҳаммаси дим-дим, қидиришмаяпти. 
С. Зуннунова, Гулхан. Дим-дим, ўра кўмдим, 
Гапирганнинг оғзига Бир шапалоқ урдим. 
«Бойчечак». 

2 Болаларнинг индамай, жим ўтиришдан 
иборат бир хил ўйини. Орага жимлик чўкди. 
Аёллар, гўё дим-дим ўйнаётгандек, чурқ 
этмай, қирга қараб юра бошладилар. Н. 
Сафаров, Танланган асарлар. Болтаевнинг 
тутган йўлига келганда, у дим-дим ўйинига 
ўхшайди. Ж. Абдуллахонов, Тўфон. Ҳаручови 
[Салом бувиш, Нодира хола, Марям бахши] 
ҳам дим-дим ўйнагандай жимиб қолди. Ҳ. 
Шамс, Душман. 

димиқ шв. айн. дим I 2. ..дам ўтмай 
аччиқ изғирин шовуллаб, димиқ айвонга 
ёпирилди-да, ўчоқ олдидаги хас-хашакни 
ҳовли саҳнига шопириб ўйнади. Р. Раҳмон, 
Меҳр кўзда. Муқимий чўчиб уйғониб кетди, 
Оқжарнинг димиқ, қора тунида.. аъзойи 
бадани зирқираб оғримоқда эди. С. Абдулла, 
Қувғунда. 

ДИМИҚМОҚ 1 Ҳавонинг жуда иссиқ- 
лиги ё ўта намлиги, ёки бошқа ҳолат 
туфайли қийналиб нафас олмоқ, нафаси 
қайтмоқ; бўғилмоқ. Ҳовлини қўрғонсифат 
қуриб, тор жойда димиқиб яишшни жини 
севмайди. «Ёшлик». Тўғонбек димиққандек 
оғир нафас олиб, даричанинг икки табақа- 
сини ҳам кескин итариб юборди. Ойбек, 





Навоий. Бир маҳал Пошша кампир димиқиб, 
секин бошини кўрпадан чиқарди. Н. Қиличев, 
Чиғириқ. -Албатта очиш керак, — деди онаси 
ўрнига жавоб қилиб Абдусаттор, — қурт 
димиқиб қолибди. Н. Сафаров, Танланган 
асарлар. 

2 Нафас қайтарадиган даражада бузил- 
моқ, оғирлашмоқ (хона берклиги туфайли 
ёки ундаги баъзи нарсалар таъсиридан юзага 
келган ҳаво ҳақида). Кун бўйи иссиқ қамалиб, 
димиқиб қолган хонани шамоллатиш учун 
деразаларни очиб юборди. Ж. Абдуллахонов, 
Хонадон. Кийимларини алмаиипириб, ўрнига 
чўзилди. Уй димиқиб кетгандек, нафас олиш 
оғирлаишб борарди. «Ёшлик». 

3 Ўралган ҳолатда ёки узоқроқ туриб 
бўрсиб қолмоқ, айнимоқ, бузилмоқ. Овқат 
димиқиб қолибди. Гўшт димиқибди. н Ёз 
бўйи ғўзаларни тўйдирган серунум тупроқ 
кулранг ўғит билан аралашиб, пастга тушар, 
остки қатламнинг димиқиб ётган қора 
тупроғи юзага чиқиб товланарди. Й. Шам- 
шаров, Пахтақайнар. Ҳирғоқларини пўпанак 
қоплаб, суви димиқиб ётган ҳовуз.. Ҳ. Ғулом, 
Машъал. 

4 кўчма Бўғилмоқ (овоз ҳақида). Бошини 
кўрпага буркаб олган Элмурод димиққан овоз 
билан сўради. П. Турсун, Ўқитувчи. Қўрбоши 
аччиқ тутун устига энгаишб тура бериб, 
димоғи тарс ёрилиб кетаёзди ва димиққан 
овоз билан қичқирди. А. Қаҳҳор, Асарлар. 

5 кўчма Бир жойда ўтиравериб зерик- 
моқ, руҳан эзилмоқ. Сиз жуда яхши, 
чиройли, ақлли қизсиз! Бу даргоҳда димиқиб 
қолибсиз, холос! «Муштум». Бу аёл унинг 
димиққан ҳислари учун, чувалашиб ётган 
ўйлари учун мана шундай кенгликларга дарча 
очиб кетгандай эди. А. Мухтор, Асарлар. 
Қобил уларнинг сал зериккан ва димиққан 
даврасига тоза бир эпкин бўлиб кирди. 
М.М.Дўст, Галатепага қайтиш. 

ДИМЛАМА 1 сфт. Димлаб пиширилган. 
Димлама сомса. Димлама котлет. н Овқат 
вақтида у ўтирмади, сирка-қалампирли яхна 
калла-поча, димлама жўжа, хуллас, топган- 
тутганини қўйиб, жон-дилидан хизмат 
қилди. А. Мухтор, Асарлар. 

2 от Гўшт, ёғга пиёз, кўпроқ помидор 
ва сабзавотлар солиб, шуларнинг буғида 
(селида) димлаб пиширилган таом. Димлама 
учун албатта қўй гўшти бўлиши керак. К. 
Маҳмудов, Ўзбек тансиқ таомлари. Келти- 


рилган тугунни стол устига қўйиб очган эди, 
ҳамма хонани димлама ҳиди тутиб кетди. 
М.М.Дўст, Лолазор. 

3 Хомроқ ҳолда узиб, қалин нарсага 
ўраб, иссиқ тутиб етилтирилган. Димлама 
помидор. Димлама нок. н Айниқса, фартук- 
ли кишиларнинг серсоқоли.. тарози келар- 
келмас, димлама помидорни харидорга узат- 
ди. «Муштум». 

ДИМЛАМОҚ 1 Ҳовури чиқмайдиган 
қилиб ўрамоқ, шу йўл билан пиширмоқ. 
Сомсани димлаб пиширмоқ. н Таманно сум- 
касидан димлаб пиширилган гповуқни олди. 
Мирмуҳсин, Ҳикоя ва қиссалар. Назира 
ўлжа какликларни димлаб, дастурхонга 
келтирди. Д. Нурий, Осмон устуни. 

2 Бўғмоқ, тўсмоқ (сувни). 

3 Хомроқ узилган мева ёки сабзавотни 
ўраб қўйиб, иссиқда етилтирмоқ. Нокни 
димламоқ. 

4 Нафасни сиқмоқ, бўғмоқ (ниҳоятда 
иссиқ ёки бўғиқ ҳаво ҳақида). Дуруст ухлай 
олмадингиз дейман? Ҳаво хўп димлади-да, 
мулла. Й. Шамшаров, Пахтақайнар. 

5 кўчма шв. Кўндирмоқчи бўлмоқ; алда- 
моқ, аврамоқ. Ёдгор сени ўлдиришга кўп дим- 
лади. Мен қабул қилмадим. Ҳамза, Асарлар. 

Сигирни димламоқ салб. Ўз вақтида 
согмасдан елинини шиширмоқ (баъзилар 
сигирни бозорга солиш учун шундай қила- 
дилар). 

ДИМЛАНМОҚ 1 Димламоқ фл. ўзл. ва 
мажҳ. н. 

2 Тўпланмоқ, тошмоқ; тўсилмоқ. Қизлар 
шу куни кечаси билан ухламадилар. Чунки сув 
димланиб, тўғон тупроқларини ювиб, ялаб 
турибди, хавф зўр. И. Раҳим, Чин муҳаббат. 
Бир маҳал Йигитали даранинг cyeu димланиб 
оқувчи жой — шовва қаришсидан чиқиб қол- 
ди. Д. Нурий, Осмон устуни. 

3 Ҳовури, буғи чиқмайдиган қилиб бе- 
китиб қўйилмоқ. Лавлаги айтар лавланма- 
дим, қозон-қозон димланмадим. «Бойчечак». 
Дунё.. кечалари маҳкам димланган қасқонга 
ўхшаб қолди. М. Исмоилий, Фарғона т.о. 

ДИМЛИК Иссиқдан, ҳавонинг бузи- 
лиши ёки етишмаслигидан юзага келган 
нохуш ҳолат; иссиқлик. Иссиқ бирмунча 
бўшашгандек туюлса ҳам, димлик заптида 
эди. М. Исмоилий, Фарғона т.о. Кечки дим- 
лик кўчаларнинг юмшоқ чангини оғир босиб 
тушмоқда эди. А. Мухтор, Опа-сингиллар. 




ДИМОҒ [а. ^Loj — мия; бош] 1 анат. 
Бурун бўшлиғи билан оғиз бўшлиғининг 
туташадиган ери; ҳалқумнинг юқори бўли- 
ми. Гулрўйнинг димоғига гуп этганча нам 
тупроқнинг хуш бўйи урди. «Ёшлик». Ўчоқда 
дамлаб қўйилган палов ҳиди димоғига урилиб, 
иштаҳасини қитиқлади. «Ёшлик». 

Димоғида гапирмоқ Бўғиқ овоз билан ёки 
пўнғиллаб гапирмоқ; кулмоқ. У димоғида 
гапирар эди. Унинг овози пинғиллаб эши- 
тилгани учун Бегимхон пиқиллаб кулиб 
юборди. И. Раҳим, Чин муҳаббат. 

2 кўчма Руҳий ҳолат, кайфият. Жаранг- 
лашиб, димоғлари чоғ бўлиб, Урганч элга 
ҳаммаси тўйга кетди. «Юсуф ва Аҳмад». 
Аҳмаднинг ҳам димоғи чоғлашди. Ф. Муса- 
жонов, Ҳиммат. 

3 кўчма Ўзини баланд тутиш, кибр-ҳаво, 
кеккайиш, такаббурлик. Такаббур, олифта 
хонимлар димоғ билан кеккайиб, индамай 
ўтирарди. Ойбек, Нур қидириб. Кейинги 
кунларда Рашидда димоғ пайдо бўла бошлади. 
«Шарқ юлдузи». 

Димоғи баланд ёки калондимоғ Бировни 
менсимайдиган, кеккайган, манман. -У 
кишининг олдида ўн соат турсангиз ҳам 
индамайди, шунақа “димоғи баланд, ” — деди. 
Ойдин, Ҳикоялар. Бежой баланд шу чоп- 
соннинг димоғи. «Ҳасанхон». -Йўқ, — деб 
ўйлади Яхшибоев, бу элчининг димоғи баланд. 
М.М.Дўст, Лолазор. Бизнинг раис ўжарроқ, 
Гап уқмас, калондимоғ. «Муштум». Димоғи 
куймоқ Фириб емоқ, панд емоқ. Икки йил 
бўлди куйган эди димоғим. «Нигор ва Замон». 
Димоғи кўтарилмоқ Ўзини бошқалардан 
баланд оладиган бўлиб қолмоқ, кеккаймоқ, 
манманлик қилмоқ. Оббо! Раис бўлиб, димоғи 
кўтарилиб қопти-ку! С. Аҳмад, Қадрдон 
далалар. Кресло унинг димоғини кўтариб, амал 
ғурури бошини айлантириб қўйди. Газетадан. 
Димоғи шишмоқ айн. димоғи кўтарилмоқ. 
Бўлса уй-жой, [Канизакнинг] илгариги эридан 
қолган рўзғори бордир. Бу безотнинг [Сидиқ- 
жоннинг] димоғини шиишрган шу нарса. А. 
Қаҳҳор, Қўшчинор чироқлари. Айтганин- 
гиздек, мингбошининг ўзи ҳам димоғи шишиб 
қолибди. Ҳамза, Асарлар. Димоғига қурт 
тушмоқ ёки димоғидан қурт (эшак қурт) 
ёғилмоқ Жуда ҳам кеккайиб, ҳеч кимни 
менсимай қўймоқ. Аввал уни муллаваччалар 
судради.. кейин Мамарайим афандининг 
димоғига қурт тушди. М. Исмоилий, Фар- 


ғона т.о. [Ҳайнотаси] Нарироққа бориб 
тўнғиллади: -Ҳемирининг тайини йўғ-у, 
димоғидан эшак қурт ёғилади. Ў. Ҳошимов, 
Қалбингга қулоқ сол. Димоғидан қор ёғмоқ 
Қовоғи очилмайдиган, серзарда бўлиб 
қолмоқ, жаҳли чиқмоқ. У [Сатин бойвачча 
ҳовлига] ҳар кириб чиққанда, бир эт-бир эт 
тушар, димоғидан қор ёғар ва аламига 
чидолмасдан, пўнғиллаб ўтарди. Ҳ. Шамс, 
Душман. Димоғ қилмоқ Арзимаган нарсага 
аразламоқ, зарда қилмоқ. 

ДИМОҒДОР [а.+ ф. jIaILoj — димоғли, 
кибрли] 1 Бошқалардан ўзини баланд тутиб, 
кибр билан юрадиган, кеккайган, кибрли, 
мутакаббир. Димоғдорга бир гап оз, икки гап 
кўп. Мақол. н Камол ёшлигида димоғдор 
Бекхўжа билан ҳеч қачон яқин дўст тутин- 
маган эди. «Ёшлик». Мен баъзи киишларга 
ажабланаман. Сал иш қилдими, дарров 
димоғдор бўлиб кетади. Шуҳрат, Шинелли 
йиллар. 

2 Баландпарвоз, катта. Ҳар гал учра- 
шувларда Холдор навбатдаги синовдан қўли 
баланд ўтганлиги ҳақида димоғдор гаплар 
қиларди. И. Раҳим, Зангори кема капитани. 

ДИМОҒДОРЛИК Кеккайганлик, ман- 
манлик ҳолати, хусусияти. Йигитали қан- 
дайдир димоғдорлик билан гапириб, Назирага 
ер остидан қараб қўйди. Д. Нурий, Осмон 
устуни. Димоғдорлик, ғўдайиш каби хис- 
латлар уларнинг [Чалабийларнинг] касби. 
Мирмуҳсин, Меъмор. 

димоғли айн. димоғдор. Ойболтадек 
салмоғли, Эшон ойимдек димоғли Эшон поч- 
чамга салом! Ҳамза. 

ДИМОҒ-ФИРОҚ Нозланиб ёки тихир- 
лик билан муносабатда бўлиш; ноз-истиғно 
ёки зарда. Димоғ-фироқ қилмоқ. н Уйда ҳам 
ҳаловат йўқолди.. Олдинги иззат-икромлар 
димоғ-фироқ ва миннатга ўхшаш нордон киноя 
билан алмашина борди. Ҳ. Назир, Кўктерак 
шабадаси. Тугаб боряпти-ю, димоғу фироқига 
ўлайми! «Ёшлик». 

ДИН [а. jjj — эътиқод, ишонч] Ило- 
ҳий кучга, Худога ишонишга асосланган 
дунёқараш, тасаввур, урф-одат ва маросим- 
лар мажмуи. Ислом дини. Христиан дини. Будда 
дини. Дини бошқанинг феъли бошқа. Мақол. н 
Ислом дини кишиларни тўғри йўлга бошлайди. 
Ойбек, Танланган асарлар. -Жаноби олий 
учун, дин учун, шариат учун жонимиз-молимиз 
фидо, — деди белига қилич осиб, кифтига 




бешотар милтиқ кўтарган бир йигит. С. 
Айний, Қуллар. Имонига, динига мустаҳкам 
покиза одам бор жойда ажина юз чацирим 
нарига қочармиш. С. Аҳмад, Ҳукм. 

Диндан чиқмоқ (ёки қайтмоқ) 1) динга 
ишонмай, унга амал қилмай қўймоқ; даҳрий 
бўлмоқ. Диндан чиқсанг, чиқ, элдан чиқма. 
Мақол. Яхши гап билан илон индан чиқади, 
ёмон гап билан мусулмон диндан чиқади. Мақол. 
н Майли, диндан қайтганни яна дин йўлига 
солиш — савоб иш. П. Қодиров, Юлдузли 
тунлар; 2) ўз динини бошқа динга алмаш- 
тирмоқ. Христиан динидан чиқиб, Исломни 
қабул қилмоқ,. 

ДИНАМИК 1 Динамикага оид (қ. дина- 
мика 1); ҳаракат ва куч таъсири билан боғ- 
ланган. Динамик куч. н Организм тўқима- 
ларининг ҳамма компонентлари динамик 
ҳолатда бўлади. «Фан ва турмуш». Динамик 
босим суюқлик оқимининг тезлиги туфайли 
вужудга келади. «Физика» дарслиги. Ёзувчи 
яратган кўпгина образлар ҳаётнинг ўзидаги 
каби динамик ҳаракатда бўлади. С. Каро- 
матов, Олтин қум. 

2 кўчма Ҳаракатга, воқеа-ҳодисаларга 
бой; жўшқин. Абдулла Қодирий «Меҳробдан 
чаён» асарида Анварнинг динамик образини 
яратган. , 

ДИНАМИК Электр тебранишларини 
товуш тебранишларига (товушга) айлан- 
тириб берадиган асбоб. 

ДИНАМИКА [юн. dynamikos — кучга оид; 
кучли] 1 физ. Механиканинг жисмлар меха- 
ник ҳаракатини уларга таъсир қиладиган 
кучлар билан боғлаб ўрганадиган бўлими. 

2 Ҳаракат ҳолати; ўсиш, ривожланиш; 
воқеа, ҳодисадаги жўшқинлик. Меҳнат унум- 
дорлиги динамикаси. н Абдулланинг ўз йўли, 
ўз оҳанги, ўзи яратган шеърий динамикаси 
бор. М. Қўшжонов, Ижод сабоқпари. 

3 мус. Муайян асарнинг нота ёзувида ва 
бевосита уни ижро этишда товушлар садо- 
ланиши кучининг (баланд-пастлигининг) 
ўзгарувчанлиги. 

4 Шу ўзгарувчанликни ифодаловчи бел- 
гилар мажмуи. 

ДИНАМИТ | юн. dynamis — куч] Ҳарбий 
соҳа ва тоғ ишларида қўлланадиган, асосий 
таркибий қисми нитроглицерин ва суюқ 
нитроэфирлардан иборат бўлган кучли 
портловчи модда. Тўхтасин полвон тик.. 
қоялар, тепалар тагидан ўйиб кириб, унинг 


остига динамит қўйиб портлатиб, дарё 
устига ағдарар экан. Ш. Ғуломов, Ёрқин 
йўллар. Йигитали, худди портлатгичига ўт 
яқинлашиб келаётган динамит ёнида ўтир- 
гандек, юрагини ҳовучлаб гапира бошлади. Д. 
Нурий, Осмон устуни. 

ДИНАМИТЧИ Динамит ёрдамида порт- 
латиш ишлари билан шуғулланувчи ишчи. 

ДИНАМОМАШИНА Ўзгармас ток 
генераторининг эскирган номи, электр 
генератори. 

ДИҒ1АМОМЕТР | юп. dynamis — куч + 
metreo — ўлчайман] Куч ўлчайдиган асбоб. 
Тиббиётда динамометр мушакларнинг энг 
юқори кучини ўлчашда ишлатилади. «ЎзМЭ». 

ДИНАСТИЯ [юн. dynasteia — сулола] айн. 
сулола 1. Романовлар династияси. н Навоий 
ахоманийлар династиясининг сўнгги вакили 
Доро III ниўта золимликда айблайди. «ЎТА». 

ДИНГ: қулоғи динг Бирор шарпа, товуш 
ёки гапни эшитиб ҳушёр тортадиган, бирор 
нарса пайидан бўлиб турган киши ёки 
ҳайвоннинг ҳолати ҳақида. Ҳажвчининг 
қулоғи динг, кўзи рентген бўлиши керак. 
«Муштум». Бўри галаси қулоқларини динг 
қилиб, атрофга аланглайди. «Шарқ юлду- 
зи». Яхшибоев қулоқларини динг қилди. 
М.М.Дўст, Лолазор. 

ДИНГИЛЛАМОҚ с.т. Иккала орқа 
оёқни кўтариб ирғишламоқ ёки жадал юра 
бошламоқ; дирингламоқ. Той дингиллади. 
Бузоқ дингиллаб чопди. н [Абу\ Тойчаларга 
ўхшаб, дингиллаб чопадиган ҳам бўлди. Мир- 
муҳсин, Она. Авазхон.. дингиллаб келаётган 
Оқтойни таниди. Ҳ. Назир, Сўнмас чақ- 
моқлар. -Сизни ҳам уринтирмай, ўзим шундай 
паловтўра ясайки, ўликлар еса — тирила- 
диган, тириклар еса дингиллайдиган бўлсин, 
— деди Асад. Ҳ. Назир, Кўктерак шабадаси. 
Узоқдан Қўзибой, қўлтиғида папкаси, Оқ- 
тойни дингиллатганча келаётган эди. Ҳ. 
Назир, Сўнмас чақмоқлар. Эшакларини 
дингиллатиб, атроф қишлоқлардан янги 
чопон кийган деҳқонлар келишмоқда. Ш. 
Тошматов, Эрк қуши. 

ДИНГИРЛАМОҚ айн. дингилламоқ. 
Ўзимда йўқ дингирлаб кетаётиб, йўлда 
ҳамма ҳужжатларимни тушириб қўйибман. 
«Ёшлик». 

ДИНДОР [а. + ф. — динга эътиқод 

қилувчи, художўй] Динга амал қилувчи, 
худога, динга ишонувчи; художўй. Мулла 




Обид ҳар қанча диндор бўлса ҳам, Хатиб 
домланинг ғаразсиз бир киши эканлигига унча 
ишонмайди. А. Қодирий, Обид кетмон. Султон 
Али Мирзо Хўжа Яҳёга қарши кескин чора 
кўролмайди, чунки бутун диндорлар Хўжанинг 
томонида. П. Қодиров, Юддузли тунлар. 

ДИНДОРЛИК Динга амал қилишлик, 
динга тобелик; художўйлик. 

ДИНДОШ Бир динга мансуб кишилар 
(бир-бирига нисбатан). / Салоҳиддин:/ Қаер- 
даки мусулмон дунёсига дуч келсам, одамлар 
беш вақт намозларида дуога қўл очиб, сиз, 
туркистонлик диндошларига нажот тила- 
ганини кўрдим. Н. Сафаров, Шарқтонги. 

ДИНИИ Динга оид, динга алоқадор 
бўлган, динга, руҳониятга тегишли. Диний 
ақидалар. Диний эътиқод. Диний таълимот. 
Диний адабиёт. н Онам диний, дунёвий 
китобларни ўқиган, саводли, ниҳоятда сабр- 
ли, одамларга меҳрибон аёл бўлган. Шук- 
рулло, Жавоҳирлар сандиғи. У [Тўрахон] ўз 
эътиқоди билан диний одам бўлиб, намозини 
ҳам канда қилмасди, рўзани ҳам. Ш. Раши- 
дов, Қудратли тўлқин. Элмурод оқсоқол билан 
эшон ўртасидаги диний мунозарага арала- 
шииши лозим кўрмади. П. Турсун, Ўқитувчи. 

ДИНИЯ [а.\. диния назорати эск. Диний 
назорат. Мен бу гапни [мозор бузилишини] 
эшитиб, Тошкентга бордим. Диния назорати 
ҳам рухсат этди. Э. Раимов, Ажаб қишлоқ. 
Мадрасаи диния Мусулмон шарқида олий 
диний ўқув юрти. 

ДИНКАИМОҚ айн. диккаймоқ. Лакис- 
нинг бирдан қулоғи динкайди. «Шарқ юлдузи». 

ДИНОЗАВР [лот. deinos — даҳшатли; 
қўрқинчли + sauros — калтакесак] зоол. 
Мезозой даврида яшаган, насли қирилиб 
кетган, узунлиги 20 метр ва ундан ортиқ 
бўлган судралиб юрувчи ҳайвон. Дино- 
заврнинг деярли барчаси тухумдан кўпайган, 
уларнинг аксари иссиқ қонлиларга оид эди. 
«Фан ва турмуш». 

ДИНОР [а. — тилла пул] 1 Қадимда 

мусулмон мамлакатларнинг олтин тангаси. 
Ҳозирда Ливия, Тунис, Ироқ, Иордания, 
Жазоир, Судан, Кувайт каби мамлакат- 
ларда амал қилувчи пул бирлиги. -Менга 
ҳозирча эллик минг динор пул керак бўлиб 
қолди, — деди эътирозга йўл қўймайдиган 
оҳангда. М. Осим, Ибн Сино қиссаси. 

2 Тилла, олтин. Гадога салом берма, динор 
бер. Мақол. 


ДИНСИЗ 1 Шаръий талаб ва қоидаларга 
амал қилмовчи, динга, худога ишонмовчи; 
даҳрий. Динсизга мусулмонлар opacuda ўрин 
йўқ. К. Яшин, Ҳамза. 

2 Диндан қайтган; кофир, шаккок. Бу 
динсиз ғойибдан хабар беришни даъво қилиб, 
ўзини худога шерик қилибди-да! С. Айний, 
Эсдаликлар. 

динчи айн. диндор. Динчи одам. ^шДии- 
чига чиқарманг сиз яна мени, Эътиқод қўй- 
ганман кўзимга кўпдан. Н. Нарзуллаев, Сай- 
ланма. 

динғ тақл.с. Торни чертганда чиқади- 
ган товуш ҳақида. Дутор динғэтди. ^Дуто- 
рим динғ-динғ этади, Ичида моши бормикин! 
“Қўшиқлар”. 

ДИНҒИЛЛАМОҚ с.т. Динғирламоқ. 
Дўмбирани чалганимда, ундан динғиллаб 
оққан овоз гўё юрагимдан чирқираб чиққан 
куй сингари сезилди. Газетадан. Каримжон 
оқсоқол чойхонанинг бир бурчагида дуторни 
динғиллатиб ўтирар эди. Газетадан. 

ДИНҒИР тақл.с. “Динғ” тарзида эши- 
тилган узлуксиз овоз ҳақида. 

ДИНҒИР-ДИНҒИР Динғир с. такр. 
Динғир-динғир қилмоқ. Дуторнинг динғир- 
динғири эшитилмоқда эди. 

ДИНҒИРЛАМОҚ “Динғ-динғ” тарзида 
овоз чиқармоқ. Қаердандир дуторнинг 
динғирлаган овози келяпти. н -Мана, шамол 
ҳам ғивиллаб қолди, — деди чойхоначи челак- 
ни бармоқлари билан динғирлатиб. Ойбек, 
О.в.шабадалар. 

ДИОД [ди.. + (электр)од] Икки элек- 
тродли электрон лампа. 

ДИОРАМА [диа.. + юн. horama — кўриниш, 
манзара] Тасвир махсус ёритиладиган мате- 
риалга чизиладиган тасвирий санъат тури. 
Йирик диорамалар махсус биноларга ўрна- 
mu/iadu. «ЎзМЭ». 

ДИПЛОМ [фр. diplome < юн. diploma — 
икки букланган варақ, ҳужжат] 1 Бирор ўқув 
масканини битирганлик ёки бирор илмий 
унвон, илмий даража берилганлигини 
тасдиқловчи расмий ҳужжат. Имтиёзли 
диплом. Техника фанлари номзоди дипломи. 
Диплом олмоқ. н Элмурод институтни 
имтиёзли диплом билан тамомлади. Шуҳрат, 
Шинелли йиллар. 

2 Университет, институт ва ш. к. ни би- 
тириш олдидан, шундай ҳужжат олиш мақ- 
садида ёзиладиган иш, тадқиқот ёки лойиҳа. 




Диплом ииш. Диплом (иши) ёзмоқ. Дипломни 
ҳимоя қилмоқ. н Малоҳат диплом ёзар, 
имтиҳонларга тайёрланар, шунинг учун тун 
билан куннинг фарқи қолмаган эди. Ҳ. Ғулом, 
Замин юлдузлари. Бу янги уй лойиҳаси 
Малоҳатнинг иштирокида туғилган, бино- 
барин, Малоҳатнинг диплом иши эди. И. 
Раҳим, Тинимсиз шаҳар. 

3 Бирор ҳуқуқ ёки мукофот берил- 
ганлигини тасдиқловчи гувоҳнома. Беруний 
мукофоти лауреати дипломи. Қишлоқ хў- 
жалик кўргазмасининг дипломи. Боксдан 
жаҳон чемпиони дипломи. н Айрим журна- 
листлар, фотомухбирлар ва табиат ҳавас- 
корлари пул мукофотлари ва дипломлар 
билан тақдирланди. Газетадан. 

ДИПЛОМАНТ 1 Олий ёки махсус ўрта 
ўқув юртини битириш дипломи устида 
ишлаётган (диплом иши ёзаётган) талаба. 
Тошкент давлат иқтисодиёт университети 
дипломанти Ш. Расуловнинг.. диплом иши 
юксак баҳо олди. «Фан ва турмуш». 

2 Мусобақа, танловда ютиб чиқиб, дип- 
лом билан мукофотланган киши. Конкурс 
дипломанти. 

ДИПЛОМАТ I [фр. diplomate < юн. dip- 
loma — икки букланган варақ, ҳужжат] 1 Чет 
мамлакатлар билан расмий алоқа қилиш 
ёки музокаралар олиб бориш учун махсус 
тайёргарлик кўрган ва шундай ишлар учун 
ўз ҳукумати томонидан вакил қилиб тайин 
этилган лавозимли киши. Ўзбекистон дип- 
ломати. Дипломат бўлиб ишламоқ. н 1829 
йил январда Эрон пойтахти Теҳронда рус 
дипломатига суиқасд қилинади. С. Каро- 
матов, Олтин қум. Хитой дипломатининг 
фикрича, «Шанхай бешлиги»нинг келажаги 
порлоқ. Газетадан. 

2 с.т. Иш, гап, муомалада уста, моҳир 
киши. Жуда дипломат бўлиб кетибсиз-ку. н 
..Соҳибқирон жуда моҳир дипломат бўлган. 
«Фан ва турмуш». Савдо ходими — турли 
хил одамлар билан муомала қила оладиган, 
илмли ва дипломат одам. Шукрулло, Жаво- 
ҳирлар сандиғи. 

ДИПЛОМАТ II Кичик чемодан шаклида 
ишланган, қулфланадиган портфель. Дип- 
ломатидан бир варақ қоғоз олди-да, тўғри 
бошлиғи Рустам Раҳмоновичнинг олдига 
кирди. О. Мўминов, Хиёбондаги уч учрашув. 
Олдинда серсавлат Мойлихўжа ака, ортида 
жигарранг дипломат ва семиз қоғоз папка 


кўтарган Ғойибжон пилдираб келар эди. Н. 
Аминов, Қалтис хато. 

ДИПЛОМАТИК 1 Давлатнинг чет мам- 
лакатлар билан бўладиган расмий муно- 
сабатлари ва дипломатияга оид. Дипломатик 
акт. Дипломатик алоқа. Дипломатик муно- 
сабат. н Ўзаро тенг манфаатли дипло- 
матик алоқалар ўрнатиш зарур ва шарт. 
Газетадан. Томонлар учрашув вақтини дип- 
ломатик каналлар орқали аниқлаб, келишиб 
олдилар. Газетадан. Акрамжон гўё дипломатик 
қабул маросимига ясангандай қора костюм, 
оқ нейлон кўйлак кийиб, қора галстук тақиб 
олган.. эди. И. Раҳим, Тинимсиз шаҳар. 

2 Дипломатларга, яъни элчиларга оид. 
Дипломатик ваколат. Дипломатик имму- 
нитет. 

Дипломатик корпус Бирор мамлакат 
ҳукумати ҳузуридаги чет эл дипломатлари. 
Трибуналарда дипломатик корпус аъзолари 
турибдилар. Газетадан. 

3 кўчма Чуқур ва нозик ўйлаб, эҳтиётлик 
билан айтилган ёки қилинган. Дипломатик 
жавоб. н Шундай бўлса ҳам.. дипломатик 
равишда, хотини ва қизи орқали очиқдан-очиқ 
Саидийга билдирар эди. А. Қаҳҳор, Сароб. 

ДИПЛОМАТИКА | фр. diplomatique < юн. 
diploma— икки букланган қоғоз варағи] 
Тарих фанининг расмий ва шахсий юридик 
ҳужжатларнинг шакл ва мазмунини ўрга- 
нувчи ёрдамчи тармоғи. 

ДИПЛОМАТИЯ [фр. diplomatie <юн. dip- 
loma — икки букланган қоғоз варағи] 1 Дав- 
латнинг ташқи халқаро сиёсатни амалга 
ошириш, чет мамлакатлар билан алоқа қи- 
лиш соҳасидаги фаолияти. Ўрта аср ўзбек 
дипломатиясининг йирик намояндаларидан 
бири Абдураззоқ Самарқандий.. атоқли тарих- 
чи олим ҳамдир. Газетадан. Кафиллик берсам, 
бермасам, дипломатия ишларидан хабардор 
бошқа одамимиз йўқ. Т. Малик, Қалдирғоч. 

Халқ дипломатияси Айрим шахслар, 
ижтимоий гуруҳлар ва ш. к. нинг долзарб 
ижтимоий муаммоларни ҳал этишга, ўзаро 
ҳамкорликни мустаҳкамлашга қаратилган 
норасмий фаолияти. 

2 с.т. Бирор мақсадга эришиш йўлида 
усталик билан олиб борилган муомала. Дип- 
ломатияни жуда боплайсиз-да. Ҳе, яшанг, 
дипломатиянгизга қойилман. 

ДИПЛОМФУРУШ Ҳақиқий ёки қал- 
баки дипломларни яширин равишда сотиш 




билан шуғулланувчи кимса. Маълум бўли- 
шича, бу икки бетайин шахс дипломфуруш.. 
экан. Газетадан. 

ДИР тақл. с. Силкиниб қалтираш, титраш 
туфайли ҳосил бўладиган товушга тақпид. 
Дутор қуруққина йиғламасди, балки бутун 
коинотни “зир ” эттириб ва хаста юракларни 
“дир ”силкитиб йиғлар эди. А. Қодирий, Ўтган 
кунлар. Қиз дир титраб, бир лаҳза қотиб 
қолди. Ойбек, Танланган асарлар. 

ДИРАМ [ф. < а. < юн. drachme 

— кумуш пул; оғирлик ўлчов бирлиги] 1 тар. 
Бухоро хонлиги, Эрон ва Ироқца 3,2 г. 
кумуш тангага тенг оғирлик ўлчов бирлиги. 

2 тар. Бухоро хонлигида, Эрон, Ироқ, 
Афғонистон ва Туркияда пул бирлиги. 

3 эск. Умуман танга, пул. Толедан карам 
тила-ю, гадодан дирам тилама. Мақол. н 
Уруш чиқмаса, ҳолим хароб, ёнимда бир дирам 
ҳам қолмади. М. Осим, Карвон йўлларида. 

ДИРГИЗЛАМОҚ шв. Совуқда титраб- 
қақшамоқ; тиши тишига тегмай қалтирамоқ. 
Ҳар замонда совуқда диргизлаб, тўрт-беш- 
та какликни қафасда ушлаб турган болалар 
кўриниб қолади. С. Аҳмад, Жимжитлик. 
Ўшанда қаҳратон қиш эди. Онаси Маъ- 
рифатни бағрига босиб, оппоқ тонг отгунча 
изғиринда диргизлаб, боитана қидирган. С. 
Аҳмад, Ойдин кечалар. Ёқишга ўтин-кўмир 
йўқ. Чолнинг жиғибийрон бўлаётгани ҳам 
шундан. Болалар диргизлаб юрибди. Р. Файзий, 
Ҳазрати инсон. 

ДИРДИККА фолък. От устига солина- 
диган безакли ёпқич. Отга солди дирдикка, 
Қойил бўлинг эрликка. «Хушкелди». 

ДИР-ДИР: дир-дир титрамоқ (ёки 
қалтирамоқ) Совуқдан, қўрқинч ёки ҳая- 
жондан қаттиқ титрамоқ. Севаргул дир-дир 
титраб, унсиз йиғламоқда эди. «Ёшлик». 
Қосимнинг тили калимага келмади. Дир-дир 
титради. С. Аҳмад, Сайланма. Кампир дир- 
дир қалтираб, эшикни очди-да, чироқни тўғри 
қилди. Ҳ. Олимжон. 

ДИРДОВ Озғин, қирчанғи (асосан уй 
ҳайвонлари ҳақида). Дирдов от. Дирдов қўй. 
н Ичкари томонда эса дирдов сигир, қа- 
ровсиз техника кўриниб турарди. «Муштум». 
-Қарабсизки, бир отар қўйнинг ярми семиз 
бўлса, ярми дирдов, — деди ота. Газетадан. 

ДИРЕКТИВ Расмий йўл-йўриқ кўрсатиб 
берадиган, дастур бўлиб хизмат қиладиган, 
дастурий. Директив режа. Директив хат. 


ДИРЕКТИВА [фр. directive < лот. dirigere 

— йўлламоқ, йўналтирмоқ] Юқори раҳбар 
органлар томонидан берилган ва бажари- 
лиши мажбурий саналган расмий йўл-йў- 
риқ, дастур, кўрсатма. Директива олмоқ. 

ДИРЕКТОР [лот. director < dirigere — 
йўналтирмоқ, йўл кўрсатмоқ] Корхона, 
муассаса ёки ўқув даргоҳининг раҳбари; му- 
дир. Завод директори. Мактаб директори. 
Бош директор. н Мен пахта заводининг 
директори билан гаплашган эдим. А. Қаҳҳор, 
Қўшчинор чироқлари. Мактабимиз дирек- 
тори Сафо Авезов қурилиш бўлаётган ерда 
парвона. «Муштум». Магазин директорининг 
оғзини мойлашга ҳаракат қилганига ҳеч 
ҳайрон қолмайман. А. Қаҳҳор, Асарлар. 

Директорлар кенгаши Йирик корхо- 
налар, акциядорлик жамиятларининг сай- 
ланадиган раҳбар ижроия органи. 

ДИРЕКТОРЛИК Директор мавқеида 
бўлишлик, директор вазифасини бажа- 
ришлик. Директорлик вазифаси. Дирек- 
торлик қилмоқ. н Онасининг топиш-ту- 
тиши бир-икки эркакникидан қолишмас, 
модалар ательесида директорлик қиларди. Ф. 
Мусажонов, Ҳиммат. 

ДИРЕКЦИЯ [лот. directio — йўналтириш, 
йўл кўрсатиш] 1 Корхона, муассаса, ўқув дар- 
гоҳларининг директор бошчилигидаги раҳ- 
барлик аппарати. Дирекция таркиби. Дирек- 
циянинг қарори. Дирекциянинг топшириғи. 

2 Шу аппарат ўрнашган хона, бино. 
Дирекцияга кирмоқ. Дирекцияга чақирилмоқ. 

ДИРИЖАБЛЬ [фр. dirigeable — бош- 
қариладиган] Ичига тўлдирилган газ кучи 
билан ҳавога кўтарилувчи, мотор билан 
юргизиладиган, ҳаводан енгил учиш аппа- 
рати. Сўнгги пайтда енгил учиш аппаратлари 

— аэростат ва дирижабллар яна катта 
эътибор қозоняпти. Газетадан. 

ДИРИЖЁР [фр. diriger — бошқариш, 
йўлга солиш] Оркестр ёки хорни, опера ёки 
балет саҳналарида эса оркестрни, хорни ва 
барча ижрочиларни бошқариб борувчи, 
мусиқий асар ижросининг уйғунлигини таъ- 
минловчи шахс. Алишер Навоий номидаги 
Опера ва балет театрининг дирижёри. н 
Дирижёр тескари қараб, ҳадеб таёқчасини 
ўйнатарди. С. Аҳмад, Музикали воқеа. 

ДИРИЛЛАМА айн. диркиллама. Дирил- 
лама, момақаймоқ, чайнамай шимадиган 
дўндиқча экан. К. Яшин, Ҳамза. 


40—Ўзбек тилининг изоҳли луғати 




ДИРИЛЛАМОҚ 1 Титраш, тебраниш 
натижасида дир-дир овоз чиқармоқ. Салют 
зарбидан деразаларнинг ойнаси дириллаб 
кетди. н Самолёт енгил дириллаб, мотор- 
лари бетиним ғўнғиллади. «Ёшлик». Назаров 
столга бир мушт туширди. Пиёла дириллаб 
кетди. А. Кўчимов, Ҳалқа. Паровоз гудоги 
эшитилди. Унинг узундан-узоқ чўзиқ қич- 
қириши вокзални дириллатиб юборди. Н. 
Сафаров, Саодатнинг қиссаси. 

2 Силкинмоқ, тебранмоқ, зирилламоқ. 
Бадани дириллайди. Юрагим дириллаб кетди. 
н Дарё шамолидан сесканган отнинг бадани 
дириллаб кетди. С. Аҳмад, Иқбол. Агар кел- 
сам шу ерга, жиғиллайди юрагим, Ёрим эсга 
тушганда, дириллайди юрагим. «Муштум». 

ДИРИНГ-ДИРИНГ тасв. с .: диринг- 
диринг сакрамоқ (ёки ўйнамоқ) айн. ди- 
рингламоқ. Ҳуйилиб турган шароб, там- 
тамларнинг қора қошлари.. меҳмонларни 
диринг-диринг ўйната бошлади. Ғ. Ғулом, Қон 
ҳиди келади. Пошишхоннинг келишларини 
эшитиб.. бизнинг юрагимиз диринг-диринг 
ўйнади. Ҳамза, Асарлар. 

ДИРИНГЛАМОҚ Дик-дик сакрамоқ. 
дикангламоқ, ирғишламоқ, ўйноқламоқ. 
Отам бир йил эшак сотиб олди.. уни ҳар 
ким минолмас эди, минган одамни диринг- 
лаб, устидан отиб ташларди. С. Айний, 
Эсдаликлар. 

ДИРК тасв. с. Силкиниб, тебраниб 
турувчи нарса, сапчиб қилинган ҳаракат 
ҳақида. Ҳусан кийикни ушламоқчи бўлиб қўл 
чўза бошлаган эди, кийик дирк этиб, ёнига 
ирғиди. Ё. Шукуров, Кутилмаган воқеа. 
Тарлон дирк-дирк ўйнади. Т. Мурод, От 
кишнаган оқшом. 

ДИРКИЛЛАМА 1 Роса етилган, тўлиш- 
ган, бўлиқ; таранг. У яшил барглар орасидан 
мўралаб турган дўланадай диркиллама 
қўшалоқ кўсакни кўриб, кўзлари чақнаб 
кетди. «Шарқ юлдузи». 

2 Диркиллаб турадиган; бўлиқ гавдали, 
лорсиллаган. Диркиллама бадан. н У чоқлар 
Гулшодхоним чилвир соч, оқ шоҳидек силлиқ, 
тоғ эчкисидай диркиллама эди. У Исмоилов, 
Сайланма. 

ДИРКИЛЛАМОҚ 1 “Дирк-дирк” ҳара- 
кат қилмоқ, лорсиллаб турмоқ. Кўкраклар 
оёқларнинг оҳангдош учишига мос диркил- 
лайди. Ойбек, Қуёш қораймас. Бутун гавдаси 
силкинади, кўкси диркиллайди. С. Аҳмад, Уфқ. 


Ичкари хонадан югуриб чиққан ярим яланғоч 
раққоса буралиб, аъзойи баданини диркил- 
латиб, ўйинга туша кетди. Мирмуҳсин, 
Қаҳрамоннома. 

2 айн. дикилламоқ 1. Шу пайт кўча эшиги 
зарб билан очилиб, диркиллаб беш-олти қўзи 
кирди. «Ёшлик». Бедовимни диркиллатиб.. Ҳар 
кўчганда тўплар отиб, Элима кеткали 
келдим. «Гўрўғли». 

3 кўчма Нарсанинг янгилиги, бўлиқпи- 
гини ифодалайди. Ликопчаларда бутунича 
қўйилган диркиллаган бодринг, олма шак- 
лидаги қип-қизил помидор иштаҳани қитиқ- 
лайди. Н. Аминов, Тилло табассумлар. Can- 
сариқ олтиндек товланиб турган палов дир- 
киллаб турарди. Ж. Мусажонов, Ҳиммат. 

ДИР(Р) i тақл. ва тасв. с. Тебраниш 
натижасида ҳосил бўладиган ана шундай 
ҳаракат ва товуш ҳақида. Учибўтган самолёт 
зарбидан деразалар дир этиб кетди. 

2 Отни тўхтатиш учун ишлатиладиган 
ундов сўз. 

ДИРИНГЛАМОҚ айн. дикилламоқ. 

Муллажиринг жирингламаса, одам диринг- 
ламас. Мақол. н Отлар эгарнинг тагида 
диринглар ва биз борган сари илгаридаги 
суворийга яқинлаша бордик. Ҳ. Олимжон. 

ДИРҲАМ [а. < юн. drachme — ку- 

муш пул ва оғирлик ўлчов бирлиги] 1 айн. 
дирам 2. Дирҳам VII асрдан XIV асргача 
Осиёдаги мусулмон мамлакатларда муома- 
лада бўлган. «Фан ва турмуш». 

2 Бирлашган Араб Амирликлари ва 
Марокаш Подшоҳлигида пул бирлиги. 

3 Миср ва Суданда қимматбаҳо метал- 
ларнинг 3,12 граммга тенг ўлчов бирлиги. 

ДИСГАРМОНИЯ [лот. dis, юн. dys — 
ажратиш, инкорни ифодаловчи олд қў- 
шимча + юн. harmonia — уйғунлик, оҳанг- 
дошлик] 1 мус. Гармониянинг, оҳангдош- 
ликнинг мавжуд эмаслиги ёки бузилиши; 
ҳамоҳангликнинг йўқлиги. 

2 Келишмовчилик, ноиттифоқшк; но- 
мувофиқлик. 

ДИСК, диска [юн. diskos — ясси доира, 
айлана] 1 Машина, механизм ва ш. к. нинг 
доира (айлана) шаклидаги қисми. Пахта 
териш машинасининг диски. Борона диски. 
н -Дисканинг ранги маишнанинг рангида 
бўлади, — деди Абдураҳмонов. И. Қаланда- 
ров, Шохидамас баргида. Малоҳат дискадан 
темир йўлга отилибтушди. «Шарқюлдузи». 




2 спрт. Енгил атлетикада қўл билан 
узоққа отиладиган ялпоқ металл асбоб. Узоқ 
вақт стадион гавжум бўлади. Бири штанга 
кўтаради, иккинчиси диска улоқтиради. 
Газетадан. 

3 ҳарб. Пулемёт, автомат, милтиқ ва ш. к. 
нинг патрон жойлашадиган, айлана шаклдаги 
ўқдони. -Дискда ўқ тўла эди. Майли, пайти 
келганда, биронтасини ҳам бекор кетказмай- 
миз, — деди майор. Ойбек, Қуёш қораймас. 

4 Умуман, айлана (тўгарак) шаклдаги 
нарса. Куёш дискаси. н Ҳуёш диски мар- 
казининг юқори кулъминация пайти ҳақиқий 
туш вақти дейилади. «Астрономия». Дирек- 
тор шундай деди-ю, телефон дискасини ай- 
лантира бошлади. «Муштум». 

ДИСКАЛАМОҚ қ.х. Дискали бороналар 
билан кесакларни майдалаб текисламоқ. 
Эски бедапоялар эрта баҳорда бороналанади 
ва дискаланади. Газетадан. Экиш олдидан 
ерлар 8-10 сантиметр чуқурликда диска- 
ланади ва борона қилинади. Газетадан. 

ДИСКАЛИ Диска ўрнатилган механизм, 
техника. Дискали мола. Дискали борона. 

ДИСКВАЛИФИКАЦИЯ [лот. dis - аж- 
ратиш, инкорни билдирувчи олд қўшимча 
+ qualificatio — қандай (сифатли)лигини 
белгилаш] спрт. 1 Мусобақа қоидаларини 
техник жиҳатдан бузганлиги учун спортчи 
(ёки жамоа)ни эришган натижалардан 
маҳрум қилиш. 

2 Ахлоқий меъёрларни бузганлиги ёки 
муайян талабларга мос келмаслиги туфайли 
спортчини мусобақаларда қатнашишдан 
умуман ёки вақтинча четлатиш. 

ДИСКЕТА [ингл. diskette — кичик диск] 
тех. Компьютернинг ташқи маълумотлар 
сақланадиган, алмашинувчи ясси қурил- 
маси; эгилувчан магнит дискли кассета. 

ДИСКОВОД [р. «диск киритгич»] 
Компьютернинг дискдаги маълумотларни 
компьютерга кўчириб олиш ёки компью- 
тердаги маълумотларни дискка кўчириб 
олиш учун мўлжалланган мосламаси. 

дисконт [ингл. discount — чегирма; 
фарқ] иқт. мл. 1 Қимматли қоғозлар, қоғоз 
ёки танга пуллар ва ш. к. нинг фонд бир- 
жасида айни пайтда сотилаётган нархи билан 
белгиланган нархи ёки уларни қайтариб 
сотиб олишдаги нархи ўртасидаги фарқи. 

2 Товарни турли муддатларда етказиб бе- 
риш билан боғлиқ нархлари ўртасидаги фарқ. 


3 Товарнинг сифати меъёр ёки шартнома 
талаби даражасида бўлмаслиги оқибатида 
товар нархининг пасайиши. 

4 Банк ёки айрим шахс томонидан век- 
селни унинг амал қилиш муддатигача ўтган 
даврдаги фоизларини чегирган ҳолда ҳисобга 
олиб бориш. 

5 Векселни қайта сотиб олишда банк 
ундирадиган фоиз. 

ДИСКОТЕКА [диск + юн. theke — омбор, 
жой] 1 Компакт дисклар, грампластинкалар 
мажмуи; улар сақланадиган жой. 

2 Ёшларнинг мусиқа тинглаш ва рақс 
тушиш учун мўлжалланган кўнгилочар мас- 
кани; мусиқа клуби. 

ДИСКРИМИНАЦИЯ [лот. discrimina- 
tio — ажратиш; фарқлаш] Халқаро ва мил- 
лий муносабатларда бирор давлатнинг, 
юридик ёки жисмоний шахснинг ҳуқуқ ва 
имтиёзларини бошқаларга нисбатан чек- 
лаш, камситиш. 

ДИСКУССИОН эск. Мунозара, муҳо- 
кама қилинадиган; мунозарали, тортишувли. 
Дискуссион масала. н Журнал ўзбек ada- 
биётшунослиги ва тилшунослигининг муҳим 
масалаларига бағишланган дискуссион мақо- 
лаларни эълон қилади. «ЎТА». 

ДИСКУССИЯ [лот. discussio — муҳо- 
кама қилиш, тадқиқ этиш] Бирор маса- 
лани тўгри ҳал қилиш учун матбуотда ёки 
илмий йиғинларда ўтказиладиган эркин, 
оммавий муҳокама; мунозара. Ўзбек имло- 
си масалаларига бағишланган дискуссия. 
Илмий дискуссия. ^Дискуссия қатнашчи- 
лари жуда кўп қимматли фикрлар айтиб 
ўтдилар. «ЎТА». 

ДИСЛОКАЦИЯ [лот. dislocation — жой- 
лаштириш; силжиш; суяк чиқиши] 1 ҳарб. 
Ҳарбий қисмларнинг мамлакат бўйлаб бел- 
гиланган жойларга ўрнаштирилиши, ҳар- 
бий-ҳаво кучларининг тегишли аэродром- 
ларга, ҳарбий-денгиз флоти кемаларининг 
портларга тақсимлаб жойлаштирилиши. 
Погодин.. машинадан тушиши биланоқ, янги 
дислокация ҳақида дивизияларга хабар юбор- 
ди. И. Раҳим. Чин муҳаббат. Шу кеча душман 
полки дислокация қилинаётгани ҳақида 
радиограмма қўлга туширилди. А. Мухтор, 
Давр менинг тақдиримда. 

2 геол. Ер қобиғидаги турли ўзгарувчан 
жараёнлар натижасида тоғ жинслари даст- 
лабки жойланишининг бузилиши, ўзгариши. 




3 тиб. Синиш ёки чиқиш пайтида суяк- 
нинг жойидан силжиши. 

ДИСПАНСЕР [фр. dispensaire < dispe- 
ner — тақсимламоқ] Айрим гуруҳ касал- 
(лик)ларни аниқлаш, даволаш, уларнинг 
олдини олиш, тарқалиши ва авж олишига 
йўл қўймаслик мақсадида доимий кузатиш 
олиб борувчи махсус тиббий-профилактик 
муассаса. Тери ва таносил касалликлари 
диспансери. Онкологик диспансер. н Дис- 
пансер райондан икки чақиримча қуйида — 
Иброҳимовнинг эски машҳур боғида жой- 
лашган эди. Н. Аминов, Қаҳқаҳа. 

ДИСПЕПСИЯ [юн. dyspepsia — ёмон 
ҳазм бўлиш] тиб. Кўпинча болаларда учрай- 
диган овқат ҳазм қилиш аъзолари касаллиги; 
меъда-ичак фаолиятининг бузилиши. Токсик 
диспепсия бола ҳаёти учун жуда хавфли, 
бунда зудлик билан тиббий ёрдам кўрсатиш 
керак. «ЎзМЭ». 

ДИСПЕТЧЕР [ингл. dispatch — тез ба- 
жараман] махс. 1 Транспорт воситалари 
ҳаракатини ёки корхонадаги иш жараёнини 
хабар бериш қурилмалари ва алоқа воси- 
талари: телефон, радиотелефон, сигнали- 
зация, факс ва телевизион ускуналар, 
компьютер ва ш. к. орқали битта марказдан, 
бир жойдан туриб назорат қилувчи ва 
бошқариб турувчи ходим. Темир йўл дис- 
петчери. Диспетчер бўлиб ишламоқ. н 
Операторга ҳам, диспетчерга ҳам, станция 
навбатчисига ҳам тиним йўқ. Газетадан. Шу 
пайт радиодан диспетчернинг овози янгради. 
Ж. Абдуллахонов, Хонадон. 

2 кўчма Ташкилотчи, уюштирувчи, ол- 
динга бошловчи. Футбол майдонида жамоа 
сардори диспетчер ролини ўйнайди. Газетадан. 

ДИСПЕТЧЕРЛИК Диспетчер хизмати 
ва машғулоти. Барча нефть қудуқлари бит- 
та диспетчерлик пулътидан бошқарилмоқда. 
“Ўзбекистон иқтисодий географияси”. Йўл 
ҳаракатига раҳбарлик системаси иккита 
йирик диспетчерлик марказида жойлаш- 
тирилган. Газетадан. 

ДИСПЛАЗИЯ [юн. dysplasia — (суяк) 
ўсиши, ривожланишининг бузилиши] тиб. 
Аъзо, тўқима ёки тана қисмларининг эмб- 
рионал ва туғилгандан кейинги даврда но- 
тўғри ривожланиши. 

ДИСПЛЕИ [ингл. displey — қайта кўр- 
сатмоқ] Маълумотларнинг ишланиш нати- 
жаларини электрон-ҳисоблаш машинасидан 


олиб, уларни электрон-нурли асбоб экра- 
нида матн, жадвал, график тарзида акс 
эттиришга мўлжалланган мослама. Харидор 
пойабзал танлагандан сўнг дисплей клавиа- 
турасидаги тегишли клавишани босади ва 
буюртма дарҳол компания омборига келиб 
тушади. Газетадан. 

ДИСПРОЗИЙ [лот. Dysprosium < юн. 
dysprositos — топилиши, аниқланиши қийин] 
Кимёвий элемент, Менделеев даврий сис- 
темасининг III гуруҳига мансуб оч кулранг 
металл. 

ДИСПРОПОРЦИЯ [лот. disproportio — 
ўзаро нисбатнинг бузилиши] эск. Мутано- 
сибликнинг йўқлиги, бутун нарса қисмлари- 
нинг бир-бирига тўғри, мос келмаслиги; 
номутаносиблик. Режаларни бажариш жара- 
ёнида қарама-қаршилик ва айрим диспропор- 
циялар борлиги аниқланди. Газетадан. 

ДИСПУТ [лот. disputare — баҳс, муно- 
зара қилмоқ] эск. кам қўлл. Бирор бир мав- 
зуда ўтказиладиган оммавий мунозара, 
тортишув, дискуссия. Диспутлар, лекциялар 
факулътет бўйича ўтказилади. П. Қодиров, 
Уч илдиз. ..бирмунча ёзувчиларнинг адабий 
ижодини аниқлаш нуқтаи назаридан дис- 
путлар, адабий-ижодий кечалар ўтказдик. 
Н Сафаров, Оловли излар. 

ДИССЕРТАНТ [лот. dissertans, dissertan- 
tis — батафсил қараб чиқувчи, тушунти- 
рувчи] Илмий даража олиш мақсадида ўз 
илмий иши — диссертациясини махсус 
илмий кенгаш аъзолари ўртасида ҳимоя 
этувчи киши. Диссертантга сўз берилди. н 
Диссертант ўз маърузасида жуда кўп қим- 
матли маълумотлар, тажрибалардан мисол- 
лар келтирди. Газетадан. 

ДИССЕРТАЦИЯ [лот. dissertatio — фикр 
юритиш, тадқиқ қилиш] Илмий даража 
олиш мақсадида ёзиладиган ва махсус илмий 
кенгаш мажлисида ҳимоя қилиш учун тақ- 
дим этиладиган илмий тадқиқот иши. Ном- 
зодлик диссертацияси. Докторлик duccep- 
тацияси. н Баҳорга чиқиб, Йигиталининг 
диссертация ҳимоя қилиш куни белгиланди. 
Д. Нурий, Осмон устуни. Ниҳоят, оғир, 
машаққатли кунлар орқада қолиб, Латофат 
кандидатлик диссертациясини муваффақият 
билан ёқлаб олди. Л. Тожиева, Меҳрим сизга, 
одамлар. Докторлик диссертациямни ўз 
юртимда, ўз она тилимда.. сунъий тўсиқ- 
ларсиз ҳимоя қилдим. Газетадан. 




ДИССИДЕНТ [лот. dissidentis — қар- 
шилик қилувчи, қўшилмайдиган] 1 Бошқача 
ўйловчи, ҳукмрон тузум, мафкура билан 
келишмайдиган. 

2 1950-80-йилларнинг ўрталарида бир 
қатор социалистик мамлакатларда мавжуд 
тузумга қарши бўлганларнинг умумий номи. 

ДИССИМИЛЯЦИЯ [лот. dissimilatio 
— ўхшамаслик, ўхшашликнинг йўқолиши] 
1 биол. Организм фаолияти жараёнида 
қабул қилинган мураккаб органик модда- 
ларнинг парчаланиб, оддийроқ моддаларга 
айланиш жараёни. 

2 тлш. Сўзларни талаффуз этганда, арти- 
куляция ўрни ёки усули жиҳатдан ўхшаш 
товушлардан бирининг ўзгариши, бошқа 
ноўхшаш товуш билан алмашинуви. 

ДИССОНАНС [фр. dissonanse < лот. dis- 
sonare — ҳар хил оҳанг чиқармоқ; созлан- 
маганлик, уйғун эмаслик] мус. 1 Товушлар 
уйғунсизлиги; ҳамоҳангликнинг йўқлиги ёки 
бузилиши; зид. консонанс. Форобий билан Ибн 
Сино иккови консонанслар ва диссонанслар 
тўғрисидаги таълимотини қайта кўриб 
чиқишган. «Фан ва турмуш». Диссонанс — икки 
ёки ундан ортиқ товуш баравар чалинганда 
чиққан товушнинг қулоққа кескин ва нотинч 
эшитилиши. И. Акбаров, Музика саводи. 

2 Ёқимсиз оҳанг, товуш. 

ДИССОЦИАЦИЯ [лот. dissociatio — 
бўлиниш, ажралиш] 1 ким. Молекулалар- 
нинг таркибий қисмларга ажралиши, парча- 
ланиши. 

2 псхл. Руҳий (психик) жараёнлардаги 
боғланишнинг бузилиши. 

ДИСТАНЦИОН Маълум масофадан 
таъсир этадиган, бошқариладиган. Дистан- 
цион найча. Дистанцион бошқарув. Дистан- 
цион тест синови. 

ДИСТАНЦИЯ [лот. distantia — масофа, 
оралиқ] 1 Умуман нарса-буюмлар, жисм- 
лар ўртасидаги оралиқ; масофа. 

2 ҳарб. Сафланган аскарлар, қўшинлар 
орасидаги, шунингдек, ҳарбий техника, 
жанговар самолёт ва кемалар ўртасидаги 
масофа, оралиқ. Колоннадаги машиналар 
ўртасидаги дистанция 50метр бўлмоғи керак. 
Дистанцияни сақлаб юринг! 

3 спрт. Югуриш, сакраш каби мусоба- 
қаларда ҳаракатнинг бошланғич ва сўнгги 
нуқталари (старт ва финиш) ўртасидаги, 
шунингдек, боксчилар ўртасидаги оралиқ. 


4 Темир йўлларнинг, шунингдек, оддий 
сув йўллари (дарёлар)нинг маъмурий- 
техникавий бўлинмаси (хизмат кўрсатиш 
шохобчаси). 

ДИСТИЛЛАМОҚ Дистиллаш, ҳайдаш 
йўли билан тозаламоқ, соф суюқлик ҳосил 
қилмоқ. Дистилланган сув дори-дармон эрит- 
маларини тайёрлаш учун тиббиётда ҳам 
ииматилади. “Кимё” дарслиги. Абдумажид 
шприцни спиртда ҳамда дистилланган сувда 
тозалаб, бузоққа укол қилди. С. Анорбоев, 
Йўлда йўлдош бўлганлар. 

ДИСТИЛЛЯТ Дистилляция, ҳайдаш 
маҳсули (мас., бензин, керосин ва ш. к. лар 
нефтни ҳайдаш жараёнининг дистиллят- 
ларидир). 

ДИСТИЛЛЯТОР Суюқликни дистил- 
ловчи аппарат. Махсус аппаратлар, дистил- 
ляторлар.. етишмайди. Газетадан. 

ДИСТИЛЛЯЦИЯ [лот. destillatio — том- 
чилаб оқиш] ким. тех. Суюқликларни, суюқ 
аралашмаларни буғга айлантириб, соф тар- 
кибий қисмларга ажратиш, тозалаш. 

ДИСТРОФИК Дистрофия билан касал- 
ланган киши. 

ДИСТРОФЙК Дистрофияга оид. Дис- 
трофик ўзгариш. 

ДИСТРОФИЯ [юн. dystrophia — озиқ- 
ланишнинг бузилиши] тиб. Бирор аъзо, 
тўқима ва умуман организмнинг озиқланиш 
жараёни бузилишидан иборат касаллик. 
Жигар дистрофияси. Юрак мушаги дис- 
трофияси. н Касаллик вақтида беморнинг 
жигар ҳужайралари кўплаб емирилса, жигар 
дистрофияси бошланади. В. Мажидов, Сариқ 
касаллиги. 

ДИФТЕРИТ айн. дифтерия. 

ДИФТЕРИЯ [юн. diphthera — парда, эт] 
тиб. Томоқнинг ва бурун шиллиқ парда- 
ларининг яллиғланиши ва улар устида парда 
ҳосил бўлиши билан кечадиган, кўпинча 
болаларда учрайдиган оғир юқумли касал- 
лик; бўғма. Дифтерия касали. Дифтерия 
билан оғримоқ. 

ДИФТОНГ [ди.. +юн. phthongos — овоз, 
товуш] тлш. Икки унли товушнинг бир 
бўғинда бирикиб, қоришиб келиши ва шун- 
дай бириккан товушлар (мас., немис тили- 
даги “au” каби). “Ўзбек тили ”китобида син- 
гармонизм, редукция, дифтонг, ассимиляция 
каби фонетик ҳодисалар анча яхши ёритиб 
берилган. «ЎТА». 




ДИФФЕРЕНЦИАЛ I [лот. differentia — 
фарқ, тафовут] 1 мат. Эркин ўзгарувчан 
миқцорнинг чексиз кичик ихтиёрий орттир- 
маси. 

2 тех. Бир валдан турли тезликда ай- 
ланадиган икки валга ёки икки валдан бир 
валга ҳаракат узатадиган, машина ва меха- 
низмларнинг турли қисмларига турлича 
айланиш имконини берадиган тишли ғил- 
диракли механизм. 

ДИФФЕРЕНЦИАЛ II 1 Ҳар хил ша- 

роитда турлича юз берадиган, бир хилда 
турмайдиган; фарқли, тафовутли. Диффе- 
ренциал тариф. Дифференциал рента. Диф- 
ференциал ёндашиш. 

2 мат. Дифференциалга оид. Диффе- 
ренциал геометрия. 

ДИФФЕРЕНЦИАЦИЯ \лот. differentia 
— айирма, фарқ; фарқланиш] Бир бутун 
нарсанинг турли хил қисмларга, шакл- 
ларга, босқичларга ажралиши, бўлиниши, 
табақаланиши; бутуннинг қисмларини ўзаро 
фарқлаш, ажратиш, табақалаш. 

ДИФФЕРЕНЦИЯЛАМОҚ 1 Бирор нар- 
сани ўрганишда унинг таркибий қисмларини 
бир-биридан фарқпамоқ; шу нарсани табақа- 
ларга, таркибий қисмларга ажратмоқ. 

2 мат. Дифференциални топмоқ, диф- 
ференциални ҳисоблаб чиқмоқ (қ. диф- 
ференциал I 1). 

ДИФФУЗ: диффуз товушлар тлш. Бир- 
бирига сингишиб кетган, қоришиқ то- 
вушлар. 

ДИФФУЗИЯ [лот. diffusio — тарқалиш, 
ёйилиб кетиш] физ. Бирор модда (газ, суюқ- 
лик) зарраларининг бошқа модда орасига 
секин-аста ўтиб тарқалиши, кириб бориши. 
Газлар диффузияси. Суюқликлар диффузияси. 

ДИХОТОМИЯ [юн. diha — икки қисмга 
+ tome — бўлиш; кесилиш] Бутуннинг изчил 
равишда иккига бўлиниши ва бу бўлак- 
лардан ҳар бирининг иккига ажралиши. 

ДИЭЛЕКТРИК [юн. dis — орқали, ора- 
сидан + ингл. electric] от Электр токини 
ўтказмайдиган модда; изолятор. 

ДИЭЛЕКТРИК сфт. Электр токини 
ўтказмайдиган. Диэлектрик моддалар. 

ДИҚҚАТ [а. сЛл — аниқлик; синчков- 
лик; нозиклик] 1 Фикр, фикру зикр, фикр- 
ёд. Ўзини унутиб, барча диққати ҳужра ичига 
оққан эди. А. Қодирий, Ўтган кунлар. Сидиқ- 
жон.. болага қараб, у-бу деб турган бўлса ҳам, 


кўзи ва бутун диққати Шарофатда эди. А. 
Қаҳҳор, Қўшчинор чироқлари. 

2 Назар-эътибор, илтифот; синчковлик. 
Диний ва миллий руҳнинг тарбиясига алоҳида 
эътибор ва диққат лозим. Ойбек, Нур қи- 
дириб. [Кумуш] Сочлари орасидаги чигиллар- 
ни диққат билан тараб, жом ёнига ўтирди. 
А. Қодирий, Ўтган кунлар. Тўлқинжон Ҳу- 
рининг сўзларини зўр диққат билан тинглади. 
Ф. Мусажонов, Ҳури. Йўлчи ўроққа диққат 
билан тикилиб қаради ва энкайиб ўра бош- 
лади. Ойбек, Танланган асарлар. 

Диққатга сазовор (ёки лойиқ) ёки шоёни 
диққат Эътибор этишга арзийдиган, эъти- 
борни ўзига тортадиган. Диққатга сазовор 
гап. н Шаҳрингизнинг диққатга сазовор 
жойларини кейин кўрамиз. «Гулдаста». Хўжаев 
афандининг фикри-зикри шоёни диққат. 3. 
Саид, Н. Сафаров. Тарих тилга кирди. Диқ- 
қатни жалб қилмоқ (ёки тортмоқ) 1) эъти- 
борни, фикрни бир жойга тўпламоқ, йиғ- 
моқ, эътиборни бирор нарсага қаратмоқ. 
Маърузачи тингловчиларнинг диққатини шу 
масалага тортди; 2) бошқаларнинг эъти- 
борини ўзига қаратмоқ. Тебраниб ёнаётган 
шам зўр мўъжизадай ҳамманинг диққатини 
жалб қилган эди. А. Қаҳҳор, Кўр кўзнинг 
очилиши. Дастлабки кунларда қишлоқ аҳо- 
лисининг диққатини жалб қилган янги домла 
бора-бора назардан тушиб қолди. А. Қаҳҳор, 
Қўшчинор чироқлари. 

3 сфт. Узлуксиз эътибор талаб этадиган, 
юракни сиқиб юборадиган, оғир, машақ- 
қатли. Диққат иш. 

4 Зериктирадиган, зерикарли, мароқсиз. 
Диққат гап. 

Диққат бўлмоқ ёки диққати ошмоқ 

Бўғилмоқ, сиқилмоқ; зерикмоқ. Шу бугун 
кечқурун ҳалигидай диққат бўлиб ўтир- 
ганида, яна Латофатхон эсига тушиб, бир 
фикрга келди. А. Қаҳҳор, Асарлар. Унинг 
[Раънонинг] диққати ошиб кетган, тиқ этса, 
эшикка қараб қўймоқда. Ҳ. Назир, Сўнмас 
чақмоқлар. Диққат қилмоқ 1) эътибор бер- 
моқ; илтифот қилмоқ. Ҳали диққат қил- 
маган эканман: юзлари сип-силлиқ, худди 
тошдан ясалганга ўхшайди. X. Тўхтабоев, 
Ширин қовунлар мамлакати; 2) бўғмоқ, 
юракни сиқмоқ; зериктирмоқ. Ҳоким тўрани 
диққат қилма. К. Яшин, Ҳамза. 

5 кесим взф. Бўғилган, юраги сиқилган; 
хафа. Ўзи диққат, хуноб, лекин тез-тез хаёлга 




кетарди. Ойбек, Нур қидириб. Аваз диққат. 
Хива томонга қарайвериб, кўзи тешилай 
деди. Отасидан мужда йўқ. С. Сиёев, Аваз. 

ДИҚҚАТБОЗЛИК Диққати жуда ошган- 
лик, юраги ўта сиқилганлик ҳолати; хуноб- 
гарчилик. Кел, бўлар иш бўлди, диққатбоз- 
ликни қўй. Уйғун, Асарлар. Шундай шодиёна 
кунда диққатбозлик? Сенга ярашмайди, 
оғайним. Ҳ. Назир, Кўктерак шабадаси. 
Муқимий.. тариқ ўраётган бир тўда деҳқон- 
ларни кўриши билан табиатидаги бир дамли 
равшанлик ўрнини яна диққатбозлик эгаллаб 
олди. Туйғун, Шоир ҳақида ҳақиқатлар. 

ДИҚҚАТЛАНМОҚ Бирор нохуш во- 
қеадан ёки гап-сўздан юраги сиқилиб 
асабийланмоқ, бўғилмоқ. Отабек диққат- 
ланди: -Қипчоқлар эканини билдим, аммо 
гуноҳлари нима, деб сиздан сўрайман! А. Қо- 
дирий, Ўтган кунлар. 

ДИҚҚАТЛИК Руҳан эзилганлик, юраги 
сиқилганлик, хафалик. Мен диққатлигимни 
иш билан ёзишга ҳаракат қиламан. Ҳ. Назир, 
Кўктерак шабадаси. 

ДИҚҚАТПАЗЛИК айн. диққатбозлик, 
диққатчилик. ..икки соат бадалидаги диқ- 
қатпазлиги етмагандек, яна шунча вақт 
ипсиз боғланиб ўтириши керак. «Ёшлик». 

ДИҚҚАТСИЗ Эътибор бермайдиган, бе- 
парво, эътиборсиз. 

ДИҚҚАТСИЗЛИК 1 Эътибор бермас- 
лик, диққат қилмаслик. 

2 Ишга бепарво қараш, бепарволик. 

ДИҚҚАТЧИЛИК айн. диққатбозлик. 
Ҳасан овчи очлигини ҳам унутган, диққат- 
чилик унинг иштаҳасини бўғиб қўйганди. Ш. 
Тошматов, Эрк қуши. 

ДИҚҚАТ-ЭЪТИБОР Диққат ҳамда эъ- 
тибор; бутун фикр, ўй-хаёл. Диққат-эъти- 
борини тортмоқ. н ..Аммо қизларнинг бутун 
диққат-эътибори рўпарадаги деворда, дуч 
келган жойга осиб қўйилган суратларда эди. 
М. Хайруллаев, Тилла маржон. 

ДИҚҚИНАФАС[ Cl . 1 ^ J — нафас 

қисиш; астма] 1 Зерикиш ёки бетоқат- 
ликдан нафаснинг сиқилиши; нафаси сиқи- 
ладиган. 

Диққинафас бўлмоқ кўчма Юраги 
сиқилиб асабийланмоқ; бўғилмоқ; хуноб 
бўлмоқ, хуноби ошмоқ; зерикмоқ. Касалдан 
сўнг диққинафас бўлиб юрган Ҳафиза эрта 
билан одатдагидек ўқишга борди. Мирмуҳ- 
син, Умид. Лаъли кенг ҳовлида диққинафас 


бўлиб, ёлғиз ўтирибди. Д. Нурий, Осмон 
устуни. Ҳииш билан тор уйларда диққинафас 
бўлган кишиларнинг димоғига адирлардан 
гиёҳларнинг хушбўй нафаси келиб урилди. С. 
Аҳмад, Ҳукм. 

2 Нафасни сиқадиган даражада оғир, 
бўғиқ; зерикарли. Эртага у диққинафас, 
рутубатли Ҳиротдан чиқиб кетади, шу 
йўсин билан бир йўла бу беадад ғаму ғусса- 
дан ҳам қутулади. Мирмуҳсин, Меъмор. 
Юргил, далаларга кетайлик, дўстим, Диқ- 
қинафас уйда ётмоқ пайтимас. А. Орипов, 
Митти юлдуз. 

3 кўчма Босилиб, бўғилиб, сиқилиб ётган. 
Қиш бўйи қор остида “диққинафас ” бўлган 
бахмал майсалар бўй чўзиб, қуёшга талпин- 
моқда. Ё. Шукуров, Чорчинор остида. 

ДИҚҚИНАФАСЛИК Юраги сиқил- 
ганлик, руҳан эзилганлик ҳолати. Бир ерда 
кўп ўтириб қолиш ҳам одамга диққина- 
фаслик келтиради. А. Ҳакимов, Илон изи- 
дан. Лекин кўнгил ҳамон хира. Бу кўнгил- 
хиралик диққинафасликка айланди. Шуҳрат, 
Шинелли йиллар. 

ДО [итал. do] мус. Диатоник (ўзгарувчан 
тонли) товушқаторнинг биринчи поғонаси; 
асосий етти поғонали товушқаторнинг 
биринчи товуши. Музикада еттита асосий 
товуш бор: до, ре, ми, фа, солъ, ля, си. И. 
Акбаров, Музика саводи. 

ДОБИЛ тар. эск. От эгари қошига 
боғлаб, маҳкамлаб қўйиб, жанг пайти ёки 
тўйда чалинадиган доирасимон мусиқа 
асбоби; довул. Добил-доирани чалади, Кўр- 
ганнинг ақлин олади. «Нурали». Шодиёна 
пўлат добил олтин эгарнинг қошида. «Гул- 
шанбоғ». Эралихон суюнчига бир телпак, 
шопча (қилич) ҳамда қашқалдоқнинг тери- 
сидан бўлган добил берди. «Юсуф ва Аҳмад». 

ДОБИЛБОЗ тар. эск. Добил; довул 
чалувчи (қоқувчи). Добилбоз добилини қоқди, 
товуши Чамбилга етди. «Маликаи айёр». 
Оқсоқол, жиғадор, амалдор, навкар, добилбоз, 
қушбеги, қўрғонбеги овга сафар қилишини 
билдирди. «Маликаи айёр». 

ДОВ I 1 Бўйи баланд, йўғон ва бақувват. 
Бир кун, кеч кирай деганда, тугун кўтарган, 
дов, елкадор йигит билан паранжи ёпинган 
аёлни эргаштириб кирдилар. Й. Шамшаров, 
Тошқин. Унинг [Муҳаммад Сайиднинг] 
яғринли, қулоч кўкракли, бутун дов жусса- 
сидан қувват барқ урарди. Ойбек, Навоий. 




Мелиқўзи пиқ этиб кулиб юборди. Кейин 
ўрнидан туриб, дов қаддини ростлади. Й. 
Шамшаров, Довруғ. 

2 кўчма Журъат, ботиниш; дадиллик. 

Кўнгли (ёки юраги) дов бермаслик 
Ботина олмаслик, журъат қила олмаслик. 
Аёлнинг кўзларига қарашга юраги дов бер- 
мади. С. Нуров, Нарвон. Ҳикмат нотани 
ёзишга ёзди-ю, Оқилага узатишга юраги дов 
бермади. Ю. Шомансур, Қора марварид. 
Лекин йўлни кесиб ўтишга кўнглим дов 
бермади. Ҳ. Ғулом, Машъал. 

ДОВ II [ф. jb < а. — иддао, талаб] 
Ўз ҳақ-ҳуқуқини тасдиқпаш ёки қондириш 
ҳақидаги талаб, даъво, тортишув. Ёмон 
йўлдош ёв бўлади. Охир иши дов бўлади. 
Мақол. Ботир ёвда билинар, сўзчи — довда. 
Мақол. Камбағалнинг ови юрмас, ови юрса 
ҳам, дови юрмас. Мақол. н Шаҳзода! Айт, 
менга қандай довинг бор? -О, сенга довим 
жуда кўп.. К. Яшин, Ҳамза. 

дов III [ ф. jb — ўйинда ўртадаги пулни 
кўпайтириш] Қиморда ўртага тикилган пул 
ёки бошқа қимматли нарса. -Ҳиморда мени 
дов тикмасайди, яна бировга ютқизмасайди, 
деб қўрқар эдим, — деди Ҳожи хола. М. Ис- 
моилий, Фарғона т.о. Бойвачча, ўз нав- 
батида, ошиқ отишга ботинолмай турган 
кишиларга кўз югуртириб чиқди, бошқа 
талабгор бўлмаганлиги учун ёнидан пул 
чиқариб, телпагининг тагига қўйди-да, “дов ” 
деди. Ҳ. Нуъмон ва А. Шораҳмедов, Ота. 

дов IV фольк. Уруш, жанжал; курашув, 
олишув. Ер товсиз бўлмас, Эл — довсиз. 
Мақол. Ёмон хотин олганнинг дови уйида. 
Мақол. 

ДОВ-ДАРАК айн. дом-дарак. Дўстининг 
дов-дарагини суриштириш учун Қоратой 
темирчи елиб-югурди. Ойбек, Танланган 
асарлар. Поччанг ўлсин! Тўрт кундан бери 
дов-дараги йўқ, ўлдими-қолдими, билмайман. 
А. Қодирий, Ўтган кунлар. 

ДОВ-ДАРАХТ с.т. Ҳар қандай дарахт, ҳар 
хил дарахтлар. Дов-дарахтлар, қизғиш бўёқ- 
қа чайиб олингандек, ял-ял товлана бошлади. 
Э. Усмонов, Ёлқин. Дов-дарахтлар оппоқ, 
худди ғижим рўмол ёпиб олган келинчакдай 
товланади. С. Сиёев, Эркаклар эртаги. 

ДОВ-ДАСКАК с.т. айн. дов-дастгоҳ. 
..кеча шаҳарга тушиб, китоб, дафтар, яна 
аллақанча дов-даскак олдим. Ҳ. Ғулом, 
Машъал. 


ДОВ-ДАСТАК с.т. айн. дов-дастгоҳ. 
Дов-дастакни йиғиштирмоқ (ёки кўтармоқ) 
айн. дов-дастгоҳни йиғиштирмоқ қ. дов- 
дастгоҳ. Сенинг бу чирик дов-дастагинг бутун 
маҳаллани ерга қаратади. «Муштум». 

ДОВ-ДАСТГОҲ с.т. Барча асбоб-ан- 
жомлар, дўкон-дастгоҳ. Уйдаги дов-даст- 
гоҳлар, безаклар мени ҳайратга солди. Ҳ. 
Турсунқулов, Ҳаётим қиссаси. 

Дов-дастгоҳни йиғиштирмоқ (ёки кў- 
тармоқ) Бор-йўғини йиғиштириб жўнамоқ. 
Ҳамроқул наридан-бери дов-дастгоҳини йи- 
ғиштириб жўнади. А. Қаҳҳор, Томошабоғ. 
Киночилар аҳволнинг жиддийлашганини кў- 
риб, дарҳол дов-дастгоҳини йиғиштириб, 
четга чиқишди. Н. Сафаров, Оловли излар. 

ДОВДИР Телба-тескари иш қиладиган, 
телбанамо; думбул, анқов; ҳовлиқма. Наҳот- 
ки энди шу арзимас идорачани ҳам эплай 
олмасанг? Қанақа довдир, ношуд одамсан 
ўзинг? Н. Аминов, Қаҳқаҳа. 

Довдир гап Телба-тескари, бетайин гап. 
Унинг [Зайнабнинг] бу довдир гаплари ғалаба 
қозонмоқчи бўлган Кумушни довдиратди. А. 
Қодирий, Ўтган кунлар. 

ДОВДИРАМОҚ 1 Бирор нарса, вазият 
таъсирида тўгри ҳаракат қила олмаслик, 
ўзини сал йўқотган ҳолда алпон-талпон 
ҳаракат қилмоқ; гангимоқ. Ўртанча келин 
оиладаги янги одатга кўниколмай, кечаси 
довдираб, ҳовлига чиқади.. С. Аҳмад, Сай- 
ланма. Ёдгор шамолдан гандираклагандай 
довдираб бораркан, кузда бўлган.. мажлисни 
эслади. Ў. Ҳошимов, Қалбингга қулоқ сол. 
Довдираганимдан стул қолиб, нақ ерга ўтир- 
волаёзибман. «Ёшлик». 

2 Тўгри сўзлаш қобилиятини йўқотмоқ, 
телба-тескари, чалкаш-чулкаш гаплар га- 
пирмоқ, валдирамоқ. Вой довдир, нима деб 
довдираяпсан ўзинг? П. Турсун. Ўқитувчи. 
Матпано, тушида Хизирга йўлиққан ким- 
садек довдираб, тили калимага келмай қолди. 
С. Сиёев, Аваз. 

3 Ўзини йўқотмоқ, шошиб қолмоқ, 
саросимага тушиб, гангиб, қўрқиб қолмоқ. 
Имом эшикни очаркан, эркакча кийиниб 
келган аёлни кўриб довдираб қолди. Ж. Ша- 
рипов, Хоразм. Мурод бу гаплардан довдираб 
қолди. Нима дейишини билмас эди. М. Ҳаз- 
ратқулов, Журъат. Ногаҳоний зарб еган 
кишидек довдираб қолишди. X. Тўхтабоев, 
Йиллар ва йўллар. 




ДОВДИРАТМОҚ 1 Довдирамоқ фл.орт.н. 

2 Ҳайратга солмоқ. Муниранинг кутил- 
маганда лапар айтиши эркакларни довди- 
ратиб қўйди. Э. Усмонов, Ёлқин. 

ДОВДИРЛИК Телба-тескарилик, дум- 
буллик, анқовлик. Гоҳида бу довдирлик гўл- 
ликкача, меровликкача бориб етади. «Ёш- 
лик». Бу гап Хўжақуловага малол келди: 
“Ҳалиям ўша довдирлиги бор экан-да ”, — деб 
қўйди. Н. Аминов, Қаҳқаҳа. 

ДОВ-ЖАНЖАЛ Ҳар хил тортишув ва 
жанжал; низо, келишмовчилик. Колхоз 
аҳллари орасида дов-жанжал кўпайди. 
«Муштум». Туркман элининг дов-жанжали 
кўпайиб кетди. «Маликаи айёр». 

ДОВЛАМОҚ с.т. Ҳақ-ҳуқуқ талаб қил- 
моқ, талашиб олмоқ; дов, даъво қилмоқ. 
Кучли билан курашма, молли билан довлашма. 
Мақол. н Назаров ҳузур қилиб керишди: 
“Эсинг бўлса, келиб мен билан довлашасанми, 
мияси суюлган чол!”А. Кўчимов, Ҳалқа. Отанг 
етолмади бу кунларга. Толеингни довлаб 
бериб, ўлиб кетди. А. Мухтор, Давр менинг 
тақциримда. Йўқ, энди мен ҳаётдан ўз те- 
гишимни, ўз чароғон кунларимни довлаб 
оламан. А. Мухтор, Асарлар. 

ДОВОЛ шв. Девор. 

ДОВОН I 1 Тоғ ёки тепаликнинг ба- 
ланд, аммо ошиб ўтса бўладиган қулай 
жойи; ошув. Қашқар довони. Арпасиз от 
довон ошолмас. Мақол. Донога эргашган 
довондан ошар. Мақол. н Бу вақт улар 
Қорақарға деган довондан ошиб, кўз илғамас, 
кенг, текис яйловга чиқдилар. А. Мухтор, 
Асарлар. Довоннинг белига чиққунча Му- 
ҳаммад Шариф ҳам, эшак ҳам ҳолдан тойди. 
Қ. Мирзо, Олам гўзал. 

2 кўчма Кейинги иш ва ютуқпарга йўл 
очиб берадиган улкан иш; эришилган ёки 
эришилажак қийин марра. Оила қуриш на- 
қадар юксак довон эканини Маҳкам энди 
биринчи марта.. ҳис қилмоқда эди. П. Қо- 
диров, Уч илдиз. Мавсумнинг дастлабки 
довони ортда қолди. Газетадан. 

3 кўчма Хаёлий, руҳий марра, мақсад, 
интилиш. Эй кўнглим, оламдан суюнчи сўра, 
Довонлар, тоғлардан елдай учиб ўт. Мир- 
темир, Асарлар. Тўлқиндай асов бўл, сергак 
қаламим. Давру довонлардан баркамол ўзгил. 
Г. Жўраева, Иқбол. 

ДОВОН II махс., кам қўлл. Тўқувчи- 
ларнинг ишхонасида икки устуннинг тепа 


оралиғига ўрнатилган ва устидан учига тош 
боғланган танда ошириб қўшиладиган ёғоч 
ғалтак. 

ДОВОТ [а. oljj — сиёҳцон] эск. айн. 
сиёҳдон. [Аваз] Токчадаги лос солинган до- 
eom, қамиш қалам ва қоғозни олиб, xonmaxma 
устига қўйди. Ж. Шарипов, Хоразм. Мадёр 
мингбошининг маҳкамаси: хонтахта устида 
қаламдонли довот, дафтар, қогозлар бор. Н. 
Сафаров, Танланган асарлар. 

ДОВРУҚ 1 Донг, шон-шуҳрат, маш- 
ҳурлик. Чала довруққа чол йиғилар. Мақол. 
н Сувратингизни кўп кўрганман, довру- 
ғингизни кўп эшитганман. С. Аҳмад, Уфқ. 

Довруқ таратмоқ ёки довруғи кетмоқ 
Машҳур бўлмоқ, ҳаммага танилмоқ. “Бобур- 
нома” 17-асрнинг 90-йилларидан бошлаб 
Европага довруқ таратган эди. «Фан ва 
турмуш». Аммо номи тилдан тилга ўтиб, 
бутун фронтга довруғи кетган бу қизнинг 
ўйида фақат Нормат кечарди. И. Раҳим, 
Чин муҳаббат. 

2 Миш-миш гап, хабар, шов-шув. Ўттиз 
икки танга [солиқ]довруғи гузар аҳлининг 
юракларини уюштириб, буни эшитиш биланоқ 
исёнга қўл қўйдилар. А. Қодирий, Ўтган 
кунлар. Унинг [Тожибойнинг] юмуш билан 
Тошкешпга бориб келгани Ҳамишкапада хийла 
довруқ бўлди. П. Турсун, Ўқитувчи. 

ДОВРУҚЛИ Довруғи кетган; шуҳрат 
қозонган, донг чиқарган. Довруқли пахтакор. 
н У заводга илк бор қадам қўйганда, кела- 
жакда довруқли пайвандчи бўлишини хаёлига 
ҳам келтирмаган эди. Газетадан. 

ДОВУЛ I Вайронлик келтирувчи кучли 
бўрон. Довул mypdu. Довулда қолмоқ. н Сал 
ўтмай осмон оқариб, атроф ёриша бошлади- 
ю, тунги қора довулнинг қабиҳ иши бутун 
даҳшати билан намоён бўлди. О. Ёқубов, 
Диёнат. Ёлғизлик қурсин, ёлғизга қоронғи 
тунда ишбада ҳам довул бўлиб туюлар экан. 
И. Раҳим, Ихлос. 

ДОВУЛ II эск. Овчилар, тўпчи қоровул- 
лар ёки ҳарбийлар учун мўлжалланган, 
теридан ёки пўлатдан ясалган махсус ноғора. 
Довул ҳар вақт миршабнинг ўзи ёки унинг ўрин- 
босари шаҳарни айланиб юрганда чалинарди. 
С. Айний, Дохунда. УрдиҲасан довулни, Қат- 
тиқ тортиб айилни. «Равшан». Аҳён-аҳёнда 
узоқлардан довул товуши эшитилади: тун 
посбонлари уйқудаги шаҳарни қўриқлаб юра- 
дилар. М. Осим, Аждодларимиз қиссаси. 




Довул қоқмоқ (ёки чалмоқ) 1) қаттиқ, 
даҳшатли овоз чиқармоқ, гумбурламоқ. 
Ихтиёрим ҳеч бир касга бермадим, Довул 
қоқиб, шунқоримни чуймадим. «Эрали ва 
Шерали». Момақалдироқ ваҳимали довулини 
қоқиб, гоҳ у томонда, гоҳ бу томонда чақмоқ 
чақар эди. Н. Сафаров, Саодатнинг қиссаси; 
2) бонг урмоқ. Сиз деб қоқдим, яна балким 
қоқарман, Исён довулини қаттиқ қоқарман. 
С. Абдулла, Тоҳир ва Зуҳра. 

ДОВУЛБОЗ тар. Довул чалувчи, довул 
қоқувчи. Мен эдим неча вақт элда довул- 
боз, Тул бўп қолди Барчинойдай сарвиноз. 
«Алпомиш». Қайтарма Чамбилнинг довул- 
бозини, Ўғлинг олиб келар сарвинозини. 
«Интизор». 

ДОВУЛЛИ 1 Довули бор, довулга эга 
бўлган. қ. довул II. 

2 Қаттиқ бўронли; довул бўлиб тура- 
диган. Баҳорда сел, дўл, бўрон ва довулли 
кунлар бўлди. Газетадан. Қиш чиқиб, довулли 
кунлар камайиб қолди. А. Мухтор, Чинор. 

ДОВУРI кўм. (ж.к. билан) шв. 1 Қадар, 
-гача. Соат иккига довур. Қишга довур. Кечга 
довур. н У чўлоқланиб дарвозага довур чиқ- 
ди. «Ёшлик». Мен унга довур бу ҳовлининг 
шикаст-рехтини созлатиб, боплаб жиҳозлаб 
қўяман. Н. Қиличев, Чиғириқ. Юнусхон 
тонгга довур ўн қайта ухлаб, ўн қайта 
уйғонди. М.М.Дўст, Лолазор. 

2 Марта, карра. Тиловбердини ўғлинг би- 
лан уч довургача олиштираман. Т. Мурод, 
Юлдузлар мангу ёнади. 

ДОВУР II шв. Товуш, овоз. Ер тагидан 
бежой отнинг довури келадир. Усмон бахши 
Мамат ўғли, Бўтакўз. 

ДОВУР III айн. давир. 

ДОВУЧЧА шв. Ҳали пишмаган, ғўр 
ўрик, ғўра. Деворлар оша эгилиб ётган ўрик 
шохида данак қотирган довуччалар маржон- 
дек тизилган, оқариб қолган гилослар устида 
чумчуқлар парвона бўларди. Ў. Ҳошимов, 
Қалбингга қулоқ сол. Келинлар ўрикнинг 
шохини эгиб, лабини қимтийди: Нордон 
довучча! С. Акбарий, Меҳригиё. 

ДОВУЧЧАЛАМОҚ Ғўра мева тугмоқ, 
ҳосил қилмоқ. Баҳорнинг қизиган кунлари: 
ўриклар довуччалаган, олмалар туккан, тут- 
лар пишаёзган эди. С. Айний, Эсдаликлар. 

ДОВУШ с.т. шв. Товуш, овоз. Кўкалдош 
алп ҳарчанд чинқириб қолди, куйиб-пишиб, 
кўп довуш қилди. Қоражон қулоқ солмай 


кетди. «Алпомиш». Оҳ тортганда, тўкилар 
кўзидан ёши, Ғам билан чиқади бекнинг 
довуши. «Алпомиш». 

ДОВУШЛАМОҚ шв. Қичқирмоқ, товуш 
чиқармоқ; чақирмоқ. - Тўхта, золим! — деди 
ҳам довушлади. «Эрали ва Шерали». 

ДОВЧИ Жасур, довюрак, довлашувчи 
киши. Милтиқ кўтарган билан овчи бўлмас, 
Дағдаға солган билан довчи бўлмас. Мақол. 
Кўп отган билан овчи бўлмас, Кўп деган билан 
довчи бўлмас. Мақол. 

ДОВЮРАК Қўрқмас, ботир, жасур. Дов- 
юрак одам. н Мен довюрак Ражабовни тоғ 
бургутига ўхшатдим. Н. Сафаров, Оловли 
излар. Бай-бай, аммо зап довюрак йигитлар 
экан-да, шоввозлар! О. Ёқубов, Ота изидан. 

ДОГМА [юн. dogma, dogmatos — фикр; 
қарор; таълимот] Қанчалик тўғрилиги тан- 
қидий текшириб кўрилмай, ҳақиқат сифа- 
тида кўр-кўрона қабул қилинган қонун- 
қоида, фикр; ақида. Баширжон “догма” 
сўзинингмаъносига тушунмаса-да, ҳар қалай, 
ёмон ҳақоратли сўз эканига ақли етди. Н. 
Аминов, Қаҳқаҳа. 

ДОГМАТИЗМ Эскирган, қотиб қолган, 
бир томонлама назария ва қонун-қоида- 
ларга, ақидаларга асосланган тафаккур; тан- 
қидий қарамай, кўр-кўрона фикрлаш; ақи- 
дапарастлик. 

ДОГМАТИК от Қотиб қолган, ўзгармас 
ақидалар тарафдори; ақидапараст. Догма- 
тикларни ва қироатхонларни турмуш улоқ- 
тириб ташлаганлигини ва улоқтириб таш- 
лаётганлигини г кўриб турибмиз. Газетадан. 

ДОГМАТИК сфт. Қотиб қолган, ўз- 
гармас фикр, мушоҳадаларга, ақидаларга 
асосланган. Догматик қарашлар. н Оқи- 
батда фанга нисбатан догматик қарашлар 
зарбага учрамоқда, консерватизм барҳам 
топмоқда. «Муштум». 

ДОГОВОР [р. договор — келишув, битим] 
эск. сшн. шартнома. Хатда нима депти? — 
Договорнинг бир нусхасини сўрапти. С. Аҳмад, 
Ҳукм. 

ДОД [ф. л\л — адолат, адл; фиғон, нола] 
1 унд.с. Руҳий ёки жисмоний азобга чидай 
олмай чиқарилган қаттиқ товуш; бақириқ, 
фарёд. Дод! Войдод! Кимсаной, сен ўлгунча 
мен ўлсам бўлмайдими, болам! А. Обиджон, 
Аканг қарағай Гулмат. Бу юракни сиқадиган 
жимликдан у “ дод!” деб юборай деди. С. 
Аҳмад, Уфқ. Эрталаб жуда ёмон аҳволга 




тушди: уйнинг у бошидан бу бошига “дод ” деб 
юмалайди. А. Қаҳҳор, Асарлар. 

Дастидан дод (демоқ) Кимсанинг ёки би- 
рор нарсанинг салбий ҳаракатидан, бирор 
нохуш воқеадан норозилик сифатида нола, 
фарёд қилмоқ. Жиззахда молларидан айрилиб, 
ўғрилар дастидан дод деб юрганлар анчагина. 
«Муштум». Дод бу рашкчи эрнинг дастидан. С. 
Аҳмад, Юлдуз. Дод! Золим келиннинг дас- 
тидан дод! А. Қаҳҳор, Асарлар. 

2 Хавф-хатардан ёки қўрқувдан ёрдамга 
чақириб чиқарилган қаттиқ овоз; бақириқ. Дод 
солмоқ. н Дод! Дод, одамлар, келинглар! Дод, 
бек ўзига ўт қўйди. Ҳ. Ғулом, Машъал. Ҳиз 
ҳозир бошига қоп кийдирилишини билди-ю, бор 
овози билан дод солиб қичқира бошлади. П. 
Қодиров, Юлдузли тунлар. -Дод! Войдод! 
Қароқчилар босди! — довон орқасидан икки 
хотин фарёд кўтариб чиқди. М. Исмоилий, 
Фарғона т.о. Ҳозир беҳисоб туёқлар остида 
қолиб янчилишини сезди-ю, дод солиб қичқирди. 
П. Қодиров, Юлдузли тунлар. 

3 кўчма Ёмон ном, ёмонлик, ёвузлик. 
Дод қолдирма, от қолдир. Мақол. Яхшидан 
от қолади, Ёмондан — дод. Мақол. 

4 кўчма Адолатсизлик ёки азоб-уқубат- 
дан нолиб қилинган оғзаки ёки ёзма арз, 
шикоят, фиғон. [Домла Ғофирга:] Қани, 
додингни айт, нима додинг бор ? Ҳамза, Бой 
ила хизматчи. Азиза додини кимга айтишини 
билмай, қон-қон йиғлади. Ў. Ҳошимов, Қал- 
бингга қулоқ сол. 

Додига етмоқ, додига қулоқ солмоқ ёки 
додини эшитмоқ, тингламоқ Шикоятини, 
арзини тингламоқ; адолат қилмоқ. Подшоҳга 
арзга борсангиз, додингизга етмасмикин, 
мулла тоға? П. Қодиров, Юлдузли тунлар. 
Додини тинглайдиган мураббий тополмасди. 
К. Яшин, Ҳамза. Додингни худога айт! 
Аҳволингни, арзингни, шикоятингни ҳеч 
ким тингламайди, дод дейишнинг фойдаси 
йўқ. -Аканг айлансин, Сидиқжон, энди 
додингни худога айт! На ўзингга қилдинг, на 
манга. Н. Сафаров, Танланган асарлар. 

Додини бермоқ 1) таъзирини, адабини 
бериб қўймоқ, қилмишига яраша чора кўр- 
моқ; жазоламоқ; қийнамоқ. Унақа мутта- 
ҳамнинг додини бериб қўйиш керак. О. 
Ёқубов, Эр бошига иш тушса. Сиз йигит- 
ларнинг додини берадиган қизсиз.. сизга ўнлаб 
йигит мафтун бўлиши мумкин. П. Қодиров, 
Қалбдаги қуёш; 2) ўлдирмоқ, қирмоқ. Буни 


минсанг, ака, йўлли бўласан, Қалмоқларнинг 
жуда додин берасан. «Алпомиш». Кўп дев- 
ларнинг додин берган Гўрўғли, Авазхонга 
раҳбар бўлган Гўрўғли. «Маликаи айёр. 

ДОДА шв. Дада, ота. Додам пул берди, 
санолмадим.. (Топишмоқ — Юлдузлар). 

ДОД-БЕДОД [ф. jIj-^-jIj — шовқин, 
жанжал; фарёд] Ёрдамга чақириб қилинган 
нола, арз-дод; шовқин-сурон. Сафарқул.. 
дарёдан ўтиб, Ширинилар қишлоғига яқин- 
лашганда.. қишлоқдан чиқаётган “дод-бедод!” 
ea “войдод!” садолари уни жуда ҳайратга 
солди. С. Айний, Қуллар. Кампирнинг дод- 
бедоди эшитилди. С. Айний, Қуллар. 

ДОД-ВОИ Дод солиш, додлаш; бақи- 
риқ, фарёд. Қоронғи уйда ур-йиқит, тўполон, 
муииплаш, отишма, дод-вой бошланди. Ҳ. 
Ғулом, Машъал. Пастда эшитилган дод- 
войлар ea инграшларга қараганда, бу тошлар 
мўлжалга тегмоқда эди. П. Қодиров, 
Юлдузли тунлар. 

ДОДЛАМОҚ Руҳий ёки жисмоний азобга 
чидай олмай, қаттиқ овоз чиқармоқ, бақир- 
моқ. Хотин кишининг додлагани, эркак 
кишининг сўкингани эшитилди. Ў. Усмонов, 
Сирли соҳил. Менинг биқинимда осколка 
борлигини биларди, додлаб юборади, деб 
ўйлади шекилли. А. Мухтор, Асарлар. 

2 Қаттиқ овоз чиқариб йиғламоқ, фа- 
рёд, нола қилмоқ. Кампир додлаганича бо- 
риб, ўғлининг ўлиги устига ўзини ташлади. 
А. Қаҳҳор, Олтин юлдуз. Санобар хола соч 
юлиб додлади, йиғлади, сиқтади. С. Зунну- 
нова, Олов. 

3 Ёрдамга чақириб дод солмоқ. Додлаб 
қочар экан, йиқилди. «Ёшлик». Додлаб, ёр- 
дамга чақиришга шаҳзоданинг иззат нафси 
йўл қўймасди. М. Осим, Ибн Сино қиссаси. 

ДОДРАС \ф. ^jjIj — қози; ҳимоячи, 
халоскор] Жабрланганларни ҳимоя қилув- 
чи, уларнинг арзини тингловчи. Арзинг бўлса, 
додрас ҳузуридасан, гапир! А. Қодирий, Меҳ- 
робдан чаён. 

ДОД-ФАРЁД [ф. jLj-s-jIj — шовқин, 
бақириқ, фарёд] Дод ва фарёд, дод-вой. Дод- 
фарёд қилмоқ. н Аёллар дод-фарёд кўтариб, 
муштлашганларни ажратишга чақира бош- 
ладилар. П. Турсун, Ўқитувчи. Инграган 
овозлар, дод-фарёдлар эшитила бошлади. Н. 
Сафаров, Танланган асарлар. Бир зумда қий- 
чув, тўполон, дод-фарёд кўтарилди. Мир- 
муҳсин, Меъмор. 




ДОД-ФИҒОН айн. дод-фарёд. Дод-фиғон 
кўтармоқ. Дод-фиғон қилмоқ. 

ДОДХОҲ [ф. dI j —даъвогар; одиллик 
истовчи] 1 эск. кт. Адолат талаб этувчи, 
адолат истовчи, даъвогар. Нима деб амр 
этсам, шуни қилинглар, Ҳуройим устидан 
додхоҳ бўлинглар. «Рустамхон». 

2 тар. Бухоро хонлигида адолат, ҳақ- 
ҲУҚУҚ истовчилардан амир номига ариза 
қабул қилувчи ва унинг жавобини арзчиларга 
етказувчи лавозимли киши. Райимбек додхоҳ 
эди. А. Қодирий, Ўтган кунлар. Тулчеҳра 
давлатхонага кириб, мирохўр, тўқсабо, 
додхоҳларни чақирди. «Эрали ва Шерали». 

3 тар. Қўқон хонлигида қозихона ишлари 
устидан назорат олиб борувчи амалдор. 

4 тар. Ўтмишда Фарғона водийси ва 
Тошкентда мингбоши ва бошқа баъзи амал- 
дорларни улуғлаш учун ишлатилган сўз. 
Додхоҳим, додхоҳлик сенга хос. Порасиз ўт- 
мас сенга юз илтимос. Муқимий. -Ҳа, шош- 
манг, дарвоқе, мингбоши додхоҳ ёрдам бермас- 
микинлар ? Ҳамза, Бой ила хизматчи. 

ДОЗА [юн. dosis — бўлак, улуш] тиб. 
Беморга бир бор ёки бир кеча-кундузда қа- 
бул қилиш учун белгиланган дори-дармон 
миқцори. Болалар дорисининг дозаси. Кат- 
талар дорисининг дозаси. н [Сиддиқа] 
Дориларнинг хиллари, дозаларини, яъни 
қайси дорида қандай аралашмалар борли- 
гини ва бу аралашмалар миқдори қанча 
эканлигини ҳам айта олади. Н. Ҳакимова, 
Врач бўлмаса ҳам. 

2 Умуман муайян ўлчовга эга миқцорлар. 
Намакоб тайёрлаш учун туз билан сув турли 
дозаларда олиниши мумкин. Ўсимликка ра- 
диоактив нур берилса, берилган нурнинг 
дозасига қараб, ё яхшиўсади, ёки секин ўсади. 
«Фан ва турмуш». 

ДОЗАЛАМОҚ Дозаларга бўлмоқ; доза- 
сини белгиламоқ. Беморларга бериладиган 
дориларни дозалаб чиқдим. 

ДОЗАТОР 1 тех. Суюқ ва сочилувчан 
моддалар миқцорини, қоришмага кирадиган 
таркибий қисмлар улушини автоматик 
равигцда ўзи ўлчайдиган (дозалайдиган) 
мослама, асбоб. Ҳозирги вақтда бетон қилиб 
қориладиган шағал, майдаланган тош, қум, 
цемент махсус тарозилар — дозаторларда 
тортилади. Газетадан. 

2 Ўшандай асбоб билан иш қилувчи 
мутахассис, ишчи. 


ДОЗАТОРЧИ айн. дозатор 2. Корхона 
дозаторчилари ва лаборатория ходимлари 
уларнинг [омухта емларнинг] сифатини доим 
назорат қилиб борадилар. Газетадан. 

ДОЗИМЕТР [доза + юн. metreo — ўлчай- 
ман] Ионловчи нурланиш дозаларини ўл- 
човчи асбоб. ..бу иш аллакимнинг дозиметр- 
га боқиб кўриш хаёлига келмагунча давом 
этди. Газетадан. 

ДОЗИМЕТРИЯ физ. Амалий ядро фи- 
зикасининг ионловчи, радиоактив нурлар 
дозасининг жонли ва жонсиз организмга 
таъсирини ифодаловчи физик миқдорларни 
ўрганувчи, нурланиш дозасини аниқловчи 
соҳаси. 

ДОИМ [а. ^Ij — чўзилувчи, узун; ҳа- 
миша] рвш. Вақт жиҳатдан узлуксиз давом 
этувчи; ҳамма вақг, ҳамиша. Ҳизи бор уй доим 
саришта. Мақол. Бўрининг кўзи доим овда. 
«Қанотли сўзлар». н У менга доим сени 
эслатиб туради. Т. Ашуров, Оқ от. 

ДОИМИЙ 1 Ҳамма вақт мавжуд бўлиб, 
узлуксиз давом этиб турадиган, муттасил. 
Доимий ғамхўрлик. н Ёрмат бу epda dou- 
мий яшамас эди. Ойбек, Танланган асарлар. 
Китоб — Жомийнинг яхши дўсти, ажралмас 
ҳамроҳи, мутолаа ва ижодиёт эса унинг 
доимий машғулоти эди. Газетадан. 

2 Ўзаро, узлуксиз, ўзаро боғланган. Сой 
билан шабада товуши қўшилиб, доимий бир 
куй ҳосил қилади. Ҳ. Назир, Сўнмас чақ- 
моқлар. Оғриқ эса доимий ва борган сари 
кучайиб борадиган бўлади. Ҳ. Ҳакимов, 
Ўткир аппендицит. 

3 Абадий, мангу. Доимий дўст. н Ка- 
салхона, меҳрибон ҳамшира Элмуроднинг 
эсида доимий сақланиб қолди. П. Турсун, 
Ўқитувчи. 

доимо айн. доим. “Тупроқ олсанг, 
олтин бўлсин ”, деб доимо онам дуо қиларди. 
«Гулдаста». Лочинлар вояга етганда, доимо 
жуфт бўлиб юради. «Фан ва турмуш». 

ДОИР [а. _>jIj — айланувчи, айланма] 
кўм. (ж.к. билан) Алоқаси, дахли бўлган, 
алоқадор, тегишли; мансуб. У [Сидиқжон] 
ишга доир гапларга аралашиб, бировнинг 
фикрини қувватлар ёки рад қилар, ўз фик- 
рини айтар эди. А. Қаҳҳор, Қўшчинор 
чироқлари. Бу кимёга доир гап. П. Турсун, 
Ўқитувчи. Хотира дафтарида ёзувчилик 
меҳнатига доир кўп фикрларни учратиш 
мумкин. К. Қаҳҳорова, Чорак аср ҳамнафас. 




ДОИРА I [а. a_>j| j — айлана, доира; соҳа, 
тармоқ] 1 геом. Текисликнинг айлана билан 
ўралган юзаси; тўгарак. Ярим доира. Дои- 
ранинг юзи. н Кучли ишмол юзлаб кило- 
метрли улкан doupa бўйлаб елади.. «Фан ва 
турмуш». Скамейкалар доира шаклида қўйиб 
чиқилди. С. Аҳмад, Уфқ. Кенг далада доира 
ясаб ўтирган одамлар орасидаги деярли 
ҳамма йигитларнинг кўзи Бадиага.. қара- 
тилган эди. Мирмуҳсин, Меъмор. Мактаб- 
нинг очиқ дарвозасидан кўкиш такси кириб 
келди-ю, ярим доира қилиб айланиб тўхтади. 
Ў. Ҳошимов, Қалбингга қулоқ сол. 

Доира чизмоқ 1) тўгарак чизиқ чизмоқ. 
Тошкент харитасининг бир қанча ерига 
йўғон қизил қалам билан доиралар чизилган 
эди. Ҳ. Ғулом, Тошкентликлар; 2) кўчма 
доира шаклида айланмоқ, давра олиб юрмоқ 
ёки учмоқ. Жуда баландда, худди кўк гум- 
базининг остида, қандайдир каттакон бир 
қуш қанотларини борича ёзиб, аста доира 
чизмоқда. С. Анорбоев, Оқсой. Ҳилич ялан- 
ғочлаганлар орқасида доира ясаб отлиқлар 
ҳам турарди. Мирмуҳсин, Темур Малик. 

2 кўчма Белгили бир чегара, аниқ бир 
ҳудуд ичидаги жой. Шаҳар доирасида. н 
Адабиётда умр бўйи тутаб юрган ёзувчи ҳеч 
қачон ўз маҳалласи доирасидан ташқарига 
чиқмайди, лекин ўзини классик ҳисоблайди. 
К. Қаҳҳорова, Чорак аср ҳамнафас. 

3 кўчма Бирор иш-ҳаракат, қонун-қоида 
ва ш. к. давом этиши, жорий бўлиши, тар- 
қалиши эҳтимол бўлган белгили ҳудуд, жой. 
Фронт доирасидаги шаҳарлардан кўчириб 
келтирилаётган одамларни жойлаштиришга 
тайёргарлик кўриш лозим эди. Р. Файзий, 
Ҳазрати инсон. ..бола тарбияси, унинг ахлоқ- 
одобини фақат оила доирасига боғлаб қўйсак, 
рўй берган ҳозирги янги шароитга тўғри 
келмайди. Н. Сафаров, Оловли излар. 

4 кўчма Чегара, чек, рамка. Инсоф дои- 
раси. Фикр доираси. Таъсир доираси. н 
Камина адаб доирасидан заррача чиқмаган 
бўлса керак. Ойбек, Навоий. Фарғонадаги 
кенгаш Умиднинг дунёқараш доирасини анча 
кенгайтирди. Мирмуҳсин, Умид. 

5 кўчма Белгили бир соҳа, касб ёки 
табақа ва ш. к. аҳли; кишилар йиғиндиси, 
уюшмаси. Юқори доиралар. Хабардор дои- 
ралар. Журналистлар доираси. н Гуландом 
бундай турмушдан нафрат қилар, бу ифлос 
доирадан, фаҳш уясидан қутулишни истар.. 


эди. Ойбек, Танланган асарлар. ..мавлоно 
Беҳзод чизган Алишер Навоий ва Ҳусайн Бой- 
қаро тасвирлари расмий доираларда шуҳрат 
топган эди. П. Қодиров, Юлдузли тунлар. 

ДОИРА II Айлана шаклидаги, гардиш- 
симон урма мусиқа асбоби; чилдирма, даф. 
Доира чалмоқ. н Болохонанинг токчасида 
доира, танбур, дутор ва рубоб каби мусиқий 
асбоблар бор эди. С. Айний, Эсдаликлар. 
Чилдирмачи пастга сакраб туишб, доирасини 
қиздириб келди. С. Сиёев, Ёруғлик. 

ДОИРАВИЙ 1 Доира шаклидаги, айлан- 
ма. Доиравий йўл. н Сўнгроқ тепанинг 
ўртасидан катта доиравий.. бир супа қилиб, 
устига бир шийпон солди. А. Қодирий, Обид 
кетмон. 

2 Асоси доира шаклида бўлган. Доиравий 
конус (мат.). н Агар тўғри бурчакли уч- 
бурчакни катетларидан бири атрофида 
айлантирилса, унда тўғри доиравий конус деб 
аталувчи геометрик жисм ҳосил бўлади. 
«Геометрия» дарслиги. 

ДОИРАСИМОН Айланага ўхшаш, тўга- 
раксимон. Маъруф Назаров вертолётнинг 
доирасимон кичик ойналарига қараб, осмон 
гумбазига боқарди-да, хаёл сурарди. X. 
Ёдгоров, Ҳаёт тўлқинлари. 

ДОИРАЧИ Чилдирма чалувчи, чил- 
дирмачи. Доирачи раққосанинг етакчиси 
бўлибгина қолмай, балки бутун ансамблни 
бошқариб, усуллар йўлини кўрсатиб берув- 
чилардандир. Т. Обидов, Юсуфжон қизиқ. 
Халқ сайили ва байрамларида доирачилар- 
нинг мусобақалари тез-тез уюштирилиб 
турар, доирачилар эса ўз ўйинчилари билан 
унга қатнашар эдилар. Ҳ. Носирова, Мен 
ўзбек қизиман. 

доии шв. Тоға. Рўмолимнинг учи шойи, 
Ўртасида бордур ойи. Олиб беринг, жоним 
дойи. “Қўшиқлар”. Хон, Авазни дорга буюрган 
экан, дойим орага тушиб, эллик таёқ сў- 
рабди. С. Сиёев, Аваз. 

ДОИРА с.т. айн. доира. Тўйдан қайтиб 
келганда, Дойра чалиб келамиз. «Бойчечак». 

ДОИРАДАСТ айн. доирачи. Кейин 
сурнайчи Мировни.. дойрадаст Зойирбой 
Гулбоевни ёзинг. Н. Аминов, Қаҳқаҳа. Дойра- 
дастлар, қўлга олинг дойрани, Раққосалар чир 
айлансин даврани. Р. Бекниёз, Тўтиё. 

ДОИРАЧИ айн. доирачи. Ўшандау киши.. 
ёш йигит — дойрачи эди. Ш. Холмирзаев, 
Бодом қишда гуллади. 




ДОК [голл. dok, инг. dock — кема уста- 
хонаси] Кемаларнинг сувга ботиб турадиган 
қисмини қуриш, сувдан чиқариб кўздан 
кечириш ва таъмирлаш ишларини амалга 
оширувчи корхона. Касаба союзларига док- 
лардаги юк ташувчилар, қора ишчилар ва 
бошқалар бирлашдилар. Газетадан. 

ДОКА Пахта ипидан сийрак қилиб тў- 
қилган юпқа газлама. Эр-хотиннинг уруши — 
Дока рўмолнинг қуриши. Мақол. н Роҳат- 
биби эрини эсига олар экан, кўз ёшларини 
дока рўмолининг учи билан артиб қўйди. Ҳ. 
Ғулом, Машъал. Дока кўйлак киймайман, Ич 
кўйлаги бўлмаса, Свни ёрим демайман, Зар 
кокилинг бўлмаса. «Оқ олма, қизил олма». 

ДОКАПАРАНГ, докафаранг Францияда, 
умуман, Европада тўқилган юпқа, ҳарир 
мато, ипакли дока. Отамнинг юзига сув 
сачради, шекилли, белбоғига қистириқлик 
докафаранг рўмолчасини олиб артди. Ойдин, 
Гулсанам. Докапаранг кўйлагинг кийсанг 
бўлар, ёр-ёр. Шу қишлоқда бировни севсанг 
бўлар, ёр-ёр. “Кўшиқпар”. 

ДОКАФУРУШ Дока билан савдо қилув- 
чи, дока сотувчи. Докафуруш Исмоил Ёдго- 
ровнинг савлатидан от ҳуркади. «Муштум». 

ДОКЕР [ингл. docker — док ишчиси] 
Портларда юк ташувчи, докларда, кемасоз- 
лик корхоналарида ишловчи ишчи. У докер 
ухлаган қирғоққа боқар, Қуёшдай муқаррар, 
чин ва муштарак. А. Мухтор, Асарлар. 

ДОКЛАД [қад. р. докладати < кладати — 
қўйиш, тахлаш] эск. 1 қ. маъруза. Ҳисобот 
доклади. н Докладдан кейин қизғин музокара 
бошланиб кетди. А. Қаҳҳор, Қўшчинор 
чироқлари. 

2 Шундай маърузанинг ёзма матни. 
Доклад ёзмоқ. н Ҳайронаман, ҳайронаман, 
ҳайронаман. Докладимни ёзолмайман, ҳай- 
ронаман. «Муштум». 

3 Юқори раҳбарий органларга ёки бош- 
лиққа оғзаки ёки ёзма равишда тақцим 
этилган расмий маълумот, ахборот. Сер- 
жант Лобов бўлинмасини бошлаб бориб, 
жангчиларнинг машққа тайёр эканини 
доклад қилди. Шуҳрат, Шинелли йиллар. 

ДОКЛАДНОМА Бирор хабар, воқеа- 
ҳодиса тўғрисида раҳбар органларга ёки 
бошлиққа ёзма равишда топшириладиган 
расмий маълумот, ахборот (қ. билдириш- 
нома). Докладнома ёзмоқ. Докладнома топ- 
ширмоқ. н Унинг қўлидаги даста-даста 


ҳисоботлару докладномаларни ўқисангиз, гўё 
шаҳарда ҳеч қандай чанг, ғубор йўқ. Газетадан. 

ДОКЛАДЧИ айн. маърузачи. У[Ойимхон] 
мажлисни очгач, докладчига сўз берди. П. 
Турсун, Ўқитувчи. Докладчи Исмоилжон 
Норматов охирги сўзида буни мамнуният 
билан қайд этди. А. Қаҳҳор, Синчалак. 

ДОКТОР [лот. doctor — ўқитувчи, муал- 
лим, устоз] 1 с.т. Касалларни даволовчи 
олий маълумотли тиббиёт ходими; шифокор, 
врач. Доктор ёзаётган анкетасидан бош 
кўтариб, жилмайди. Ў. Ҳошимов, Қалбингга 
қулоқ сол. Ойим ҳам тез-тез докторга қат- 
найдиган бўлиб қолди. С. Сиёев, Ёруғлик. 

2 Докторлик диссертациясини ҳимоя 
қилган фан номзодлари ёки профессорларга 
бериладиган олий илмий даража ва шу 
даражани олган олим. Филология фанлари 
доктори. н Илмий кенгаш кашфиётимни 
кўриб чиқиб, яхши баҳолабди ва менга 
медицина фанлари доктори даражасини 
беришга қарор қилибди. X. Тўхтабоев, Ширин 
қовунлар мамлакати. 

ДОКТОРАНТ [нем. Doktorant — доктор- 
лик илмий даражасини олишга тайёрла- 
наётган < лот. doctorantis — таълим ола- 
ётган] Докторлик диссертациясини ёзиш 
учун бирор илмий муассасага бириктириб 
қўйилган фан номзоди. 

ДОКТОРАНТУРА Илмий-тадқиқот 
институтлари ва олий ўқув юртлари ҳузу- 
ридаги олий малакали илмий ходимлар — 
фан докторлари тайёрлаш шакли. Докто- 
рантура фан номзоди илмий даражаси 
негизида 3 йил давом этади, диссертация 
ҳимоя қилиш билан якунланади. Газетадан. 
Институт ҳузурида аспирантура ташкил 
этилди, ҳозирги вақтда эса докторантура 
ҳам очилди. Газетадан. 

ДОКТОРЛИК 1 Доктор илмий унво- 
нини олиш учун ёзилган иш ёки ана шундай 
илмий даража. Докторлик диссертацияси. н 
Орадан йиллар ўтиб, Абдуқаҳҳор ака доктор- 
лик илмий даражасини олди. Р. Файзий, 
Кишиларимиз қиссаси. Яхши одам, ҳозир 
докторлик диссертациясини ёзяпти. С. Зун- 
нунова, Олов. 

2 Шифокор, врач касби; врачлик фао- 
лияти. Қорабўтанинг қизи докторликка 
ўқийди. А. Қаҳҳор, Майиз емаган хотин. Док- 
торлик ҳам мушкул касб. Мен яқиндагина 
мустақил иш бошлаган одамман. «Ҳарорат». 




ДОКТОРХОНА с.т. эск. Касалларга хиз- 
мат қилувчи муассаса; амбулатория, касал- 
хона. Ойингиз бир оз бетоб бўлиб қолди. Док- 
торхонага олиб кетишди. А. Мираҳмедов, 
Кулган чечаклар. Қишлоғимиз катта бўлма- 
гани учун докторхона йўқ. Аммо аптека бор. 
А. Кўчимов, Ҳалқа. 

ДОКТРИНА [лот. doctrina — таълимот; 
ўқимишлилик] кт. Илмий ёки фалсафий 
таълимот, назария; асосий назарий ёки сиё- 
сий нуқтаи назар. Ҳарбий доктрина. н Ядро 
қуролини ишлатишдан, биринчи ядро зарбаси 
доктриналаридан воз кечиш тинчлик ишига 
хизмат қилади. Газетадан. Ўзбекистонда ҳар- 
бий доктрина ишлаб чиқилган. Газетадан. 

ДОКТРИНЁР [фр. doctrinaire — муайян 
доктрина тарафдори] кт. Бирор доктринага, 
догмага, илмий ёки фалсафий таълимотга 
қаттиқ ёпишиб олган ва унга кўр-кўрона 
эргашувчи шахс; ақидапараст. 

ДОЛ I фольк. 1 Тик, тикка, адил. Дол 
қомат. н Дол бўйингдан мендай момонг 
ўргилсин, Эр йигит суйгани нозли гул бўлсин. 
«Нигор ва Замон». Ой томоша қилар ос- 
мондан Ҳовлиларни ҳар тун дол туриб. У. 
Қўчқор, Ҳаяжонга кўмилган дунё. 

2 рвш. Худди, нақ, қоқ; аниқ. Нишоннинг 
дол ўртасига урмоқ. Овни отсанг, билиб от, 
Дол нишонга илиб от. Мақол. н Олмакўз- 
нинг [отнинг] дол белига минайин, Чиқиб, 
саҳроларда сайр қилайин. «Орзигул». 

3 рвш. Бир оз қийшайтириб, яримта 
қилиб. Дўппини дол қўймоқ. Дуррани (рў- 
молни) дол ўрамоқ. н Дўппини дол қўндириб 
олган новча ҳофиз тўйхонани бошига кўтариб 
хониш қиляпти. А. Кўчимов, Ҳалқа. Эгнида 
гулдор пушти халат, дуррани дол қўйган, 
оёғида қизил бахмал шиппак. С. Сиёев, От- 
лиқ аёл. Кичкина дакана рўмолини дол қўйибди. 
С. Сиёев, Ёруғлик. 

4 Бутун, борича, баланд (товуш ҳақида). 
-Ҳа, адаш, топилдими болаларингиз? — деди 
қўшниси Озодага, азбаройи эшитсин дебми ё 
бошқа ниятдами, овозини дол қўйиб. «Ёшлик». 

5 Ёнғоқ, данак ўйинларида соққанинг 
ган(кон — маълум шаклда тизилган ёнғоқ)га 
энг яқин турган ҳолати ҳақида (буғғдай соққа 
эгаси биринчи бўлиб отиш ҳуқуқига эга 
бўлади). -Сен долми, мен долми? — Мен дол! 

6 шв. Кифт, елка. 

ДОЛ II [а. j — “д” ҳарфи номи] Араб 
алифбосида “д” ҳарфининг номи (унинг 


шакли — j — мумтоз адабиётда эгилган қад- 
қоматга ишора сифатида қўлланади). Алиф- 
дек қоматинг долдек эгилмиш. н Оғир 
меҳнат белини дол қилган. К. Яшин, Ҳамза. 
Не-не тик қадларни дол этди қоғоз. А. Ис- 
роилов, Биз — дунё одамлари. 

Дол бўлмоқ Эгилмоқ, букилмоқ. Қад- 
димиз дол бўлиб, ёнди юраклар. К. Яшин ва 
М. Раҳмон, Сирдарё. Гоҳ бўрон ўкирар, гоҳ 
бўралар қор. Чинорлар дош бермай, бели дол 
бўлар. Миртемир, Асарлар. 

ДОЛЗАРБ 1 от взф. Бирор иш ёки 
жараён энг қизғин ёки қисталанг бўлган пайт. 
Саодатга шундай долзарбда яхишлик қилмай, 
қачон яхшилик қиласан? И. Раҳим, Ихлос. 
Суяк-суягигача пахтакор одам бунақанги 
долзарбда даладан жилмайди. Р. Файзий, 
Асад либоси. 

Долзарб кунлар (ёки палла, пайт, дам) 

Ишлар қизиган ёки тиқилинч келиб қолган 
кунлар. Иш қисталанг келиб, долзарб кунлар 
ҳам бошланди. А. Шермуҳаммедов, Тошкент- 
лик паҳлавон. Ҳозир чорвадор учун энг долзарб 
кунлар ҳисобланган қишлов давом этмоқда. 
Газетадан. Пахта йиғим-терими долзарб 
паллага кирди. Газетадан. 

2 сфт. Бажарилиши, қилиниши кечик- 
тириб бўлмайдиган, биринчи галда ҳал 
этилиши лозим бўлган; ўта муҳим. Долзарб 
муаммо. Долзарб масала. Долзарб вазифа. н 
Абдулла Қаҳҳор адабиётимизнинг долзарб 
масалаларига беҳад талабчанлик билан 
ёндашар эдилар. К. Қаҳҳорова, Чорак аср 
ҳамнафас. Долзарб мавзудаги маърузалар ўқиб 
эшиттирилди. Газетадан. Саноат робот- 
ларини ривожлантириш масаласи бугунги 
куннинг долзарб вазифаларидан бўлиб қол- 
моқда. «Фан ва турмуш». 

ДОЛИ-ГУЛИ: доли-гулига келмоқ (ёки 
етмоқ) 1) авжга чиқмоқ, қизимоқ. Гармончи 
ҳам шавқидан беихтиёр ўртага тушиб, ўйин 
айни доли-гулига келганда, майдон гумбурлаб 
кетди. Ойбек, Қуёш қораймас. Экиш авжи 
доли-гулига етган вақтда-я! С. Аҳмад, Сай- 
ланма; 2) етилмоқ, тобига, қиёмига етмоқ. 
Агар биз ернинг доли-гулига келишини кутиб 
ўтирсак, вақтдан ютқазадиганга ўхшаймиз. 
Н. Сафаров, Хадича Аҳророва. 

ДОЛЛАР [ингл. dollar < нем. Taler — олтин 
ёки кумуш танга] 1 Америка Қўшма Штат- 
ларининг асосий пул бирлиги (1786 йилдан). 
Бир доллар 100 центдан иборат. н Ҳар йили 




жаҳон бозорида 200 миллиард доллар баҳода 
турли дорилар сотилади. «Фан ва турмуш». 
Шундай жамғармага эга бўлишимиз керакки, 
хоҳлаган пайтда — маркагами, долларгами.. 
истаган нарсаларимизни сотиб олиш учун 
қурбимиз етсин. Газетадан. 

2 Австралия, Барбадос, Канада, Малай- 
зия, Сингапур, Фижи, Ямайка каби 30 га 
яқин катта-кичик давлатларнинг пул бир- 
лиги (бошқа валюталарга нисбатан қиймати 
бир хил эмас). 

ДОЛЛАШМОҚ 1 Ким доллигини аниқ- 
лаш учун кимнинг соққаси ганга яқин- 
лигини ўлчашмоқ. қ. дол 5. Ким дол ? -Мен дол. 
-Йўқ, мен дол. -Бўлмаса, доллашамиз. 

2 кўчма Куч синашмоқ, беллашмоқ. 

ДОЛОМИТ [фр. француз минерологи Г. 
Доломье номидан] геол. Мураккаб таркибли 
кулранг, сариқ, яшил рангли минерал. Оҳан- 
гарон ва Олмалиқ атрофида доломитнинг кат- 
та захиралари бор. Газетадан. Ҳайвон қолдиқ- 
лари йиғиндисидан пайдо бўлган оҳактош ва 
доломит жуда кўп тарқалган органик тоғ 
жинсларидан ҳисобланади. М. Баҳодиров, Туп- 
роқшуносликдан амалий машғулотлар. 

ДОЛОН [ф. (jVI j — усти ёпиқ йўлак; даҳ- 
лиз] шв. Дарвозадан то ҳовлигача қурилган, 
икки томони девор, усти ёпиқ кенг йўлак. 
Дўстинг келса долонда кут, Душман келса — 
айвонда. Мақол. н Баширжон долон эшигида 
бир оз иккиланибтурди. Н. Аминов, Қаҳқаҳа. 

ДОЛЧИН [ф. — долчин, корица] 

1 Лаврдошлар оиласига мансуб, барги қа- 
лин, доим яшил тропик дарахт. 

2 Шу дарахтнинг қуритилган ва зиравор 
ҳамда доривор сифатида ишлатиладиган 
пўстлоғи. Қанисан, болам? Манави чойни ич. 
Долчин солиб дамлаганман. С. Аҳмад, Жим- 
житлик. 

ДОЛҒА 1 поэт. Кучли, қудратли тўлқин, 
пўртана. Умрдир гоҳида долғали уммон. А. 
Исроилов, Югурик нур. Инсон ахир турди, 
Инсон эмас, виждон турди. Тинмайсанми, 
долға, долға.. Т. Тўла, Асарлар. 

2 кўчма Турмуш қийинчиликлари, тў- 
сиқлар, ғовлар; ғалаён. Инсонни жамият 
орасида долғалар, кураимар, суронлар кута- 
ди. «Шарқ юлдузи». Ҳалб шундай уммонки, 
унинг бағрида Даҳшатли долғалар силсиласи 
бор. Э. Воҳидов, Садоқатнома. Мана тахтда 
Ҳусайн Бойқаро ўтирур жим, фикрида долға. 
Ойбек, Гули ва Навоий. 


ДОЛҒАЛАНМОҚ поэт. айн. тўлқин- 
ланмоқ. Бизга берилган бахтни эплаб олиш, 
бошқариш керак, оғайни, бу бизнинг зимма- 
мизда. Кўксим долғаланиб кетади ўйласам. 
А. Мухтор, Давр менинг тақциримда. 

ДОЛҒАЛИ поэт. Қаттиқ тўлқинланган, 
кўпириб тошган; пўртанали. Эртанги хаёл- 
лар — долғали денгиз. Ғафлат кечасининг 
сукутига зид. Р. Бобожон. Парк долғали денгиз 
каби кўиирарди. Ойбек, Улуғ йўл. 

ДОМ I [ф. jJj — тўр, тузоқ, қопқон] 
кт. 1 Ҳайвон ва паррандаларни тирик тутиш 
учун мўлжалланган ов қуроли; тузоқ, сирт- 
моқ; қопқон. Бандга тушган бу кўнгилдир, 
менда, айтинг, не гуноҳ, Дил қушига дом 
қўйган ул икки жодуда айб. Э. Воҳидов, 
Муҳаббат. Зумрад маккорнинг домига тушган 
эди, чор-ночор бўйин эгди. С. Сиёев, Отлиқ 
аёл. Қафасдан бўшади эрк истаган қуш, оҳу 
халос бўлди йиртқич домидан. Уйғун, Тонг 
қўшиғи. 

2 кўчма Асирлик, тутқунлик. Мен у саҳро 
гўзалининг бўйнидаги зулм домини узиб олиб 
ташламоққа қодир эдим. Ойбек, Навоий. 
Йўқ, эси-ҳуши сизда, муҳаббатингизнинг 
домига тушди. Ойбек, Танланган асарлар. 

3 кўчма Бировни илинтириш ёки ўзи- 
нинг йўлига юргизиш учун қилинган ҳийла, 
найранг; шу мақсадда қўйилган тузоқ, қоп- 
қон. Аҳмоқ бўлмасам, шуларнинг ҳийласига 
лаққа тушармидим, Акрамнинг домига или- 
нармидим. О.Ёқубов, Айтсам тилим куяди, 
айтмасам — дилим. Эркин-эркин ўйнаб юрган 
бошқа оҳулар бу золим сайёднинг домига 
тушмасин, дейди. К. Яшин, Ҳамза. 

ДОМ II: доми ҳам йўқ, дараги ҳам йўқ 
Дом-дараги йўқ. Ўшандан бери доми ҳам йўқ, 
дараги ҳам йўқ. У. Исмоилий, Рустам. 

ДОМ III [тўғриси дам 1] Дам, ич, оғуш, 
қучоқ. Бойлик ботқоққа ўхшаган нарса. Домига 
бир тортса, бир умрга ғарқ бўлиб кетишинг 
турган гап! Ф. Мусажонов, Ҳиммат. Бууруш 
каттаю кичикни бирдек ташвиш домига 
тортди. Б. Маҳмудов, Деҳқонбой ҳикояси. 
Сени ҳам домига тортмоқ бўлади Севги деб 
аталган бу эски шева. F. Ғулом. 

ДОМ IV [р. < лот. domos — уй, бошпана] 
с.т. Уй, кўп қаватли уй, бино. Бинобарин, 
ҳар бир домдан оқилона фойдаланиш зарур 
эди. С. Кароматов, Олтин қум. Яхи/иям дом- 
да турамиз.. дом деганлари жоннинг роҳати 
экан. Газетадан. 




ДОМАН [ ф. ,j_oIj — этак, чет, ҳошия] 
шв. айн. домана II. У [Аваз] гоҳо “Шеърият 
доманин бекор тутибман-да ”, дея пушаймон 
ейди. «Ёшлик». 

ДОМАНА I шв. Ҳеч нарса, балога ҳам. 
Ўзича ҳамма нарсага ақлим етади деб ўй- 
лайди-ю, доманага ҳам фаҳми етмайди. Н. 
Қобил, Унутилган соҳиллар. 

ДОМАНА II Ҳар бир нарсанинг этаги, 
таги; чети, ҳошияси. Тоғнинг доманаси. 

ДОМАНГИР [ф. — этакдан ту- 

тувчи] Бировдан хафалик жойи, гинаси бўл- 
ган, ўпка-гина қилувчи; даъвогар. Домангир 
бўлмоқ. н Аъзам ҳамон ўгай онаси билан 
дадасидан домангир. Шуҳрат, Жаннат қи- 
дирганлар. Сойбўйи аҳли сиздан эмас, мендан 
домангир. Ш. Холмирзаев, Қил кўприк. 

ДОМАТ шв. айн. домод. Аваздай фар- 
зандим келди, Қизимга доматим келди. «Гул- 
шанбоғ». 

ДОМ-ДАРАК, дому дарак Хабар, дарак; 
ном-нишон. Икки ойдан буён у қозизодадан 
дом-дарак йўқ. Ойбек, Навоий. Эрталаб 
келиб кўрса, милтиқ отилиб кетган-у, лекин 
ўлжадан дом-дарак йўқ. С. Содиқов, Ўз- 
ўзини отган айиқ. 

ДОМ-ДАРАКСИЗ Дом-дараги, ном- 
нишони йўқ; хат-хабарсиз. Катта акаси 
дом-дараксиз. А.Қаҳҳор, Сароб. Эри шу кўйи 
дом-дараксиз кетаверди. С. Зуннунова, 
Гўдак ҳиди. 

ДОМИНАНТА [ лот. dominans, domi- 
nantis — устунлик қилувчи, ҳукмрон] 1 
Устун турувчи асосий ғоя, белги, хусу- 
сият, таркибий қисм. Деярли ҳамма ҳол- 
ларда ҳам қора ранг қизил ранг устидан 
доминант бўлиши мумкин. Н. Мавлонов, 
Қорамолчилик. 

2 тлш. Синонимлар қаторидаги бош, 
асосий сўз. Ҳар бир синонимик қаторнинг 
чегараси, ундаги сўзлар асосий сўз (доми- 
нанта)га қиёслаш орқали белгиланади. «ЎТА». 

ДОМИНАНТЛИК Устун келишлик, 
устун туришлик. 

ДОМИНИКАНЛАР этн. Доминикана 
Республикаси (Гаити ороллари)да яшовчи 
халқ. 

доминион [ингл. dominion < лот. 
dominium — бирор нарсага эгалик, ҳукм- 
дорлик] эск. Британия империяси таркибига 
кирган, номигагина ўзини-ўзи идора қил- 
ган, лекин ички ва ташқи сиёсатда унга 


қарам бўлган давлат. Ўз-ўзини идора қила- 
диган мустамлакалар “доминионлар ” деб 
аталади. «Янги тарих» дарслиги. 

ДОМИНО \фр., итал. domino < лот. 
dominus — жаноб] Ҳар бири икки сатҳ 
(юза)га ажратилган ва ҳар бир сатҳида 0 дан 
6 тагача нуқтаси (очко) бўлган йигирма 
саккизта ясси тўртбурчак пластинкачалар 
билан ўйналадиган ўйин ва шундай плас- 
тинкачаларнинг ўзи. Домино ўйнамоқ. н 
Саҳна орқасида қилич-қалқон таққан 
кишилар домино ўйнаб ўтиришибди. С. 
Аҳмад, Сайланма. Йиғииипирилган бир хонада 
тўрт киши домино ўйнаб ўтирибди. П. 
Қодиров, Уч илдиз. 

ДОМКРАТ [голл. dommekracht] тех. 
Машина, вагон каби оғир нарсаларни 
созлаш-қуриш ва таъмирлашда ўз устига 
қўйиладиган оғирликларни (500 тонна- 
гача) вақтинчалик маълум баландликка 
кўтариб берадиган механизм. [Шофёр] Уст 
кийимини ечиб, маишнага домкрат қўйиб, 
ғилдиракни кўтарди. С. Аҳмад, Тоғ афсо- 
наси. Илҳомжон тезда домкрат ва калит- 
ларни олди. Н. Аминов, Қаҳқаҳа. 

ДОМЛА с.т. 1 Домулла. Хатиб домла 
жўнатилгандан буён катта масжид намоз- 
сиз қолаётганга ўхшарди. А. Қодирий, 
Ғирвонлик Маллавой. 

2 Ҳар қандай илмли кишига ҳурмат 
билан мурожаат этиш шакли. Шайхзода 
домла, гарчи мени ўқитмаган бўлса ҳам, мен 
ўқиган институтда дарс берар эди. Шук- 
рулло, Сайланма. Домласи, шу қизимга яхши 
баҳо қўйворинг. X. Тўхтабоев, Ширин қо- 
вунлар мамлакати. 

ДОМНА [қад. р. дьшати — пуфлаш] 
Темир рудаларидан чўян олиш учун қурил- 
ган махсус печь, иншоот. Моторлар гувул- 
лар жаҳон йўлларида, Домналар тинимсиз 
меҳнаткаш. А. Мухтор, Асарлар. 

ДОМНАЧИ 1 Домна печини қурувчи. 

2 Домна печида руда эритувчи мута- 
хассис, ишчи. Бекобод домначилари ўз ваъ- 
даларининг устидан чиқишди. Газетадан. 

ДОМОВОИ \р. домовая (книга) — уй 
дафтари] с.т. Муайян ҳовлида, хонадонда 
доимий яшовчилар қайд этилувчи махсус 
дафтар; уй дафтари. У фамилиясидан “Хў- 
жа "ни олиб ташлаган, домовойга “Тош- 
хўжаев "эмас, “Тошев ” деб ёзилган. А. Қаҳҳор, 
Қизлар. Асли бу кампир яхшиликни бил- 


41— Ўзбек тилининг изоҳли луғати 




майдиган нарса. Домовойдан ҳам бир амаллаб 
ўтказардим. С. Аҳмад, Сайланма. 

ДОМОД [ф. jLoIj — куёв, қаллиқ) шв. айн. 
куёв. Доктор хотин кулди: -Иби, мен сени 
домод қилмоқчиман-ку! «Ёшлик». Дастлаб 
ишҳар аҳли уни «Ўртоқ муҳаррирнинг домоди» 
деб айтарди. М.М.Дўст, Лолазор. 

ДОМОНГИР қ. домангир. Эй, буларни 
қўйинг. Мендан домонгир бўлиб юришмасин. 
«Ёшлик». Кейин бир-биримиздан домонгир 
бўлиб юрадиган иш бўлмасин. М. Мансуров, 
Ёмби. 

ДОМУЛЛА [ ф. + ҳинд. IjIj — ота, катта 
+ а.У L> — ўқитувчи; руҳоний олим] 1 Диний 
мактаб муаллими. Сайфулла мачитга бориб, 
домулласидан сабоқ олиб келди. П. Турсун, 
Ўқитувчи. Домулласан, илмингдан садаға, 
яхшилаб ўқитгин энди беҳроқ. «Эрали ва 
Шерали». 

2 Мадрасани битирган мулла киши. Хон 
мулла Ниёз домуллага қаради.. Домулла Ниёз 
Анвар тарафидан дуога қўл очди. А. Қоди- 
рий, Меҳробдан чаён. 

Домулла имом Масжидда имомлик 
қилувчи мулла. Домулла почча Имом 
домуллага ҳурмат билан мурожаат қилиш 
шакли. Чарчамайсиз, домулла почча, фақат 
қуруқ қоишқ оғиз йиртади, холос. Ҳамза. 

2 этн. Дуохонлик, иссиқ-совуқ қилиш 
билан шуғулланувчи шахс. [Юсуфбек ҳожи 
Ўзбек ойимнинг] Доимо иссиқ-совуқчи домул- 
ла, хўжаларникида бош оғритиб юришини 
ҳам билар эди. А. Қодирий, Ўтган кунлар. 

3 с.т. Ўрта ва олий мактаб ўқитувчиси; 
илмий раҳбар, устоз. Қудрат уни Ольга 
Петровна билан таништириб: -Мана сизга 
домулла, шу кишида ўқийсиз, — деди. М. 
Исмоилий, Фарғона т.о. Иброҳимов домул- 
ласи Иван Петровичнинг уруғчилик совхози- 
га келганини эшитиши биланоқ, бутун ма- 
териалларини олиб жўнади. А. Қаҳҳор, 
Қўшчинор чироқлари. 

дон i [ф. — уруғ, тухум; дона] 1 Бо- 

шоқли ва дуккакли ўсимликлар маҳсу- 
лининг бир донаси. Буғдой дони. Макка- 
жўхори дони. Деҳқон ишлаб дон сочар, Эл- 
юртига нон сочар. Мақол. Арпанинг дони 
бўлгунча, Буғдойнинг сомони бўл. Мақол. н 
-Бир қумурсқа бир дона донни тортса, 
иккинчи қумурсқа орқадан итариб, унга 
ёрдам беради-да, — деди бир деҳқон. С. 
Айний, Қуллар. 


2 Шундай маҳсул мажмуи, йиғиндиси; 
ғалла. Бирида улов бўлса, экиш учун дони йўқ, 
дони борида улов, ер йўқ. Н. Сафаров, Оловли 
излар. Энди меҳнат кунига ҳам оз-моз дон 
тегса керак. О. Ёқубов, Эр бошига иш тушса. 
Бошида отаси, уйида қопда дони бўлса, булар 
шу ерда ўтирармиди. Т. Ашуров, Оқ от. 

3 Паррандаларга бериладиган шундай 
овқат, озуқа; (сочиладиган) дон-дун. Бир 
товуққа ҳам сув керак, ҳам дон. «Қанотли 
сўзлар». Болали она нонга тўймас, Болали ғоз 
— донга. Мақол. н Эй, дўстим, ҳозир-чи, 
тухум қилмайдиган товуққа ҳеч ким дон 
бермайди. Шукрулло, Сайланма. Онаси.. тўр 
ортидаги товуқларга дон сочарди. Ў. Ҳо- 
шимов, Қалбингга қулоқ сол. 

Дон олишмоқ Бирор кимса билан яқин- 
лик қилмоқ, интим муносабатда бўлмоқ; 
ўйнаш бўлмоқ. Ойим тирикликларида ҳам 
дадам Зумрад кампир билан дон олишиб 
юрардилар. С. Аҳмад, Юлдузлар. -Бир-бири 
билан дон олишиб қолган бўлса.. сиз билан биз.. 
қуда бўлишдан бошқа иложимиз йўқ, — деди 
Салим бобо. С. Аҳмад, Чўл оқшомлари. На 
дон, на сомон Ҳеч нарсага ярамайдиган 
нарса ёки кимса ҳақида. Ўзи, баъзи рецен- 
зиялар бўлади, ўқисанг — на дон, на сомон. С. 
Абдуқаҳҳор, Санамай саккиз дема. 

дон II [ucn., итал. don < лот. dominus — 
жаноб] Испанияда ва испан тилида сўзла- 
шувчи бошқа мамлакатларда: эркак исми 
олдидан қўйиб, унга ҳурмат билан мурожаат 
қилигцда қўлланадиган сўз; Италияда: руҳо- 
нийлар ва дворянларнинг фахрий унвони. 

ДОНА [ф. — дон, ғалла; -та, нафар] 

1 Саноқ сонлардан кейин келиб, микдор 
билдиради. Бир дона гугурт чўпи. Беш дона 
тухум. Бир дона кўсак. н Раъно онасининг 
сўзи билан қутидан беш-олти дона нон олиб, 
дадасининг қўлига берди. А. Қодирий, Меҳ- 
робдан чаён. 

2 Дон, уруғ. Анор донаси. Маккажўхори 
доналари. Қорамуғ донаси бўлгунча, буғдой- 
нинг сомони бўл. Мақол. Боламнинг боласи, 
қандак ўрикнинг донаси. Мақол. н Анор 
доналаридек ширин сўзларинг. У. Исмоилов, 
Сайланма. 

3 Сочилувчан нарсаларнинг ҳар бир 
юмалоқ бўлаги, зарраси. Қум доналари. 
Мунчоқдек тер доналари. Марварид доналари. 
н Сулув сочлари тўзғиган ҳолатда югуриб 
кириб, ёмғир доналари юмалаб турган юзини 




отасининг майин елкасига босди. А. Мухтор, 
Қорақалпоқ қиссаси. Нос сочилиб, унинг бир 
неча донаси сакраб-сакраб, стол тагига кириб 
кетди. А. Қаҳҳор, Қўшчинор чироқпари. 

4 Зарралар, бўлаклар, қисмлардан ту- 
зилган нарсанинг ҳар бир зарраси, қисми. 
Ҳар қандай материя алоҳида доналар йиғин- 
дисидан тузилади. “Қизиқарли геометрия”. 
Мирзакаримбой.. тасбеҳ доналарини бар- 
моқлари орасидан битта-битта ўтказиб, 
чордона қуриб ўтирар эди. Ойбек, Танлан- 
ган асарлар. 

5 Шахмат, шашка ва ш. к. ўйинларда ҳар 
бир сипоҳ, пиёда ёки тўгаракча. Баъзан 
рақибнинг икки донасига бирданига ҳужум 
қилинади. «Фан ва турмуш». Бири газета 
ўқиса, бири китоб варақлар, бири шашка 
ўйнаса, бири шахмат донасини сурар эди. Ж. 
Шарипов, Хоразм. 

6 Чўтнинг тугмасимон қисми. Чўт дона- 
лари шақир-шуқур бўлиб қолди. «Муштум». 

ДОНАБАЙ [дона + а. ^ — сотиш, савдо] 
Доналаб байлашиладиган ёки доналаб 
бериладиган (олди-сотди муомалаларида 
ёки иш ҳақи белгилашда). Улгуржи олиб, 
донабай сотмоқ. Донабай ҳақ тўламоқ. 
Кунбай ишлашдан донабайга кўчиш нати- 
жасида иш ҳақи ошди. 

ДОНА-ДОНА 1 Зарралар, доналарга аж- 
ралиб турадиган, ҳар бир донаси алоҳида- 
алоҳида бўлиб турадиган. Дона-дона тишлар. 
н Исириқ донаю дона, Тутунидан тўлсин 
хона. «Бойчечак». Ойниҳолнинг ёна-ёна 
Холлари бор дона-дона. «Юсуф ва Аҳмад». 

2 рвш. взф. Якка-якка, битта-битта; 
доналаб. Гул уздим дона-дона. “Фольклор”. 
У оппоқ рўмолчаси билан кўзларидан дона- 
дона оқиб тушаётган ёишни артиб, титроқ 
овоз билан жавоб берди. Ш. Рашидов, Бў- 
рондан кучли. 

3 рвш. кўчма Аниқ, равшан, тушунарли. 
Жўрахон адиб саволларига дона-дона қилиб 
жавоб қайтарди. Назармат, Жўрлар баланд 
сайрайди. Мутриб ёстиқ тагидан найча қилиб 
ўралган қоғоз олди, чиройли қироат билан 
дона-дона қилиб ўқишга тушди. С. Сиёев, 
Ёруғлик. Ён дафтардан йиртиб олинган катак 
чизиқли бир варақ қоғозга йирик ҳарфлар 
билан, дона-дона қилиб биноларнинг адреси 
ёзилган эди. М. Хайруллаев, Тилла маржон. 

ДОНАДОР [ф. — донли; данак- 

ли; донали] Бўлак ёки зарралари дона-дона 


бўлиб турадиган, маълум доналардан таркиб 
топган. Донадор тупроқ. н Ер чуқур ҳай- 
далгандагина тупроғи майин ва донадор 
бўлади. Газетадан. Донадор мурч кўпчиликка 
дамланадиган катта паловга солиб пиши- 
рилади. Газетадан. 

ДОНАЛАБ рвш. 1 Ҳар бир донасини 
алоҳида, дона-дона қилиб; битталаб. Доналаб 
санамоқ. Доналаб сотмоқ. 

2 кўчма Аниқ, равшан, тушунарли қилиб. 
Доналаб ўқимоқ. н ..хаёл суриб қолди, қўли 
билан столни чертиб: -Ҳа, исботламоқ зарур, 
— дея қайтарди сўзларини доналаб. С. 
Кароматов, Олтин қум. 

ДОНАЛИ 1 Маълум, белгили доналар- 
дан иборат бўлган. Эллик икки донали карта. 

2 айн. донадор. Майда донали чўян (тех.). 

3 Доналаб сотиладиган. Донали моллар. 

ДОНАЧА 1 Майда, кичкина дона, зар- 

рача. Кум доначалари. н Йўлак бизни оқ 
мармардек ярақлаб турган, тепадан зилол 
доначалар томаётган улкан ғорга олиб кир- 
du. Газетадан. 

2 шв. айн. тошма. Марзиянинг юзига донача 
чиқибди. 

ДОНАШЎР(А) [ф. t>j J — тузли дон] 
Мол ейдиган бир турли ёввойи ўсимлик. Куз 
фаслида қўйларнинг иштаҳаси очилиб, дона- 
шўр.. сингари донли ўтларни жуда севиб ейди. 
С. Абдуқаҳҳор, Олтин водийларни кезганда. 

ДОНАШЎРАК Туз аралаштириб қову- 
рилган данак, мағиз. 

ДОНГ I (3 -ш. бирл. донғи) Шон-шуҳрат, 
довруқ, машҳурлик. Ёлғиз отнинг чанги 
чиқмас, чанги чиқса ҳам, донғи чиқмас. Мақол. 
Жоҳилликдан жон чиқар, Қобилликдан донг 
чиқар. Мақол. н Тулраънонинг бўйи етиб, 
донғи бутун қишлоққа тарқалди. О. Ёқубов, 
Ота изидан. Олтин кузимиз ўзининг саховати 
билан оламга донг таратган. Газетадан. 

ДОНГ II: донг қотиб ухламоқ ёки донг 
қотмоқ Жуда қаттиқ ухламоқ. Йўл азоби хийла 
толиқтирган экан, донг қотибухлаб ётса, ўғли 
кирибуйғотибди. Ҳ. Назир, Ўтлар туташганда. 
Боши ёстиққа тегиши билан донг қотиб ухлаб 
қолди. С. Аҳмад, Уфқ. Нозима ёстиқни ушла- 
ганча донг қотди. «Ёшлик». Донг қотиб қолмоқ 
Ҳайрат ёки қўрқувдан эс-ҳуши қочиб, сер- 
райиб қолмоқ. Мунисхон нима қилишини 
билмай, донг қотиб қолди. А. Қаҳҳор, Сароб. 
Темур Малик бу гапларни эшитгач, донг қотиб 
қолди. Мирмуҳсин, Темур Малик. 





донг III Вьетнам Социалистик Рес- 
публикасининг пул бирлиги. 

ДОНГДОР Донг чиқарган, довруғи кет- 
ган; шуҳратли, машҳур. Донгдор механиза- 
тор. Донгдор врач. н Унинг шеърларидаги 
фасоҳат, топқирлик, бу йигитнинг қувваи 
ҳофизаси донгдор шоирни мафтун этди. С. 
Сиёев, Ёруғлик. Барҳаёт Ойбек бу — қут- 
лайди мамнун, Кутлар Ғафур Ғулом — донг- 
дор замондош. А. Орипов, Йиллар армони. 
донгли айн. донгдор. 

ДОН-ДУККАКЛИ: дон-дуккакли экин- 
лар Дони учун экиладиган дуккакли ўсим- 
ликлар. 

ДОН-ДУН Дон ва бошқа хил донлар, 
ғалла. -Тўй учун дон-дун тайёр. Фақат 
кийимларни тиктирсак бас, — деди Ўтбосар. 
Ғайратий, Довдираш. У.. дон-дуннинг қим- 
матлашиб бораётганидан гапирди. С. Сиёев, 
Ёруғлик. Бир оз дон-дун ола келдик, жиндак 
бўлса ҳам дармон-да. Уйғун, Асарлар. 

ДОНЖУАН [ испан афсоналари ва 
айрим ёзувчилар асарлари қаҳрамони Дон 
Жуан номидан] Аёлларни йўлдан озди- 
рувчи, севги саргузаштлари ишқибози; 
хотинбоз, хотинпараст. Баъзиларнинг бесабаб 
хотин олиб, хотин қўйишлари, донжуан- 
ларнинг кирдикорлари.. қулоққа чалиниб 
туради. Уйғун, Замон талаби. 

ДОНЖУАНЛИК Донжуанларга хос 
бўлган хатти-ҳаракат, хотинпарастлик. 

ДОНИШ [ф. (jlCib — билим, фан; таҳ- 
сил, сабоқ] кт. Табиат ва жамият ҳақидаги 
билим, маълумот; тўпланган илм. Навоий 
юрагига жонбахш ғазал жо этган, Ибн 
Синодай донишни яратган, Нодирани камол 
топтирган — Она! ‘Тулистон”. 

Аҳли дониш Илм аҳллари, билимдон 
кишилар. Сир ёқасидаги Фороб қишлоғининг 
мардуми Муҳаммад аҳли дониш орасида 
жумла жаҳонга маълум ва машҳур эди. А. 
Мухтор, Чинор. Қадимдан аҳли дониш, олиму 
фозиллар, шоиру ёзувчилар, алломалар бир 
шаҳарга тўпланиб яшашлари расм бўлган. 
«Ёшлик». 

ДОНИШМАНД [ф. а ^лсА а - олим, 
билимли, доно] Мавжуд илму ҳикматларни 
эгаллаган, баъзи воқеа-ҳодисалар ҳақида ол- 
диндан башорат қила оладиган; билимдон; 
олим; доно. Донишманд одам. Жасурни — 
жангда, донишмандни — ғазабланганда, дўст- 
ни муҳтожликда сина. Мақол. н Тирик- 


ликнинг белгиларидан бири — муҳаббат, деб 
бекор айтмаган донишмандлар. Шукрулло, 
Сайланма. Бир донишманд: “Соли нек аз баҳор 
маълум аст ”, яъни “йилнинг яхиш келиши 
баҳордан маълум ”, деб айтган экан. С. Аҳмад. 
Қадрдон далалар. 

ДОНИШМАНДЛИК Ўқимишлилик, 
билимлилик, донолик. Халқ донишмандлиги 
кишини лол қолдиради. Газетадан. Бу дониш- 
мандлик эмас, қизим.. Уйғун, Асарлар. 

ДОНЛАМОҚ Донларни териб емоқ 
(қушлар ҳақида). Йўлда донлаб юрган сўфи- 
тўрғайлар отлардан ҳуркиб, нарироққа бориб 
қўнар, отлар етай-етай деганда, ҳуркиб, дув 
этиб учиб кетарди. Ж. Шарипов, Хоразм. 
Шудгорда аллақанча оқ, кўкиш хонаки кап- 
тарлар донлаб юрибди. Ш. Холмирзаев, Ўн 
саккизга кирмаган ким бор. 

ДОНЛАШМОҚ 1 Кўп, бир гала қуш- 
ларнинг дон териб ейиши. Ҳушларнинг 
ҳаммаси Олимнинг оёқлари остида бемалол 
донлашар, ундан сира қўрқишмасди. Ғайра- 
тий, Карқулоқ. 

2 айн. дон олишмоқ қ. дон. Ҳайдар акам 
билан қачондан бери донлаишсан? Яширмай, 
тўғрисини айтавер. В. Ғофуров, Вафодор. 
Студентлигида бир қиз билан донлашиб юрди. 
Қиз ниҳоятда чиройли эди. Шуҳрат, Жаннат 
қидирганлар. 

ДОНЛИ 1 Дон солинган, ичида дони бор 
(идиш ҳақида). Донли қоп. 

2 Ғалла берадиган, дон етиштириш 
мумкин бўлган. Донли ўсимликлар. 

ДОНЛИК 1 айн. донли. Кампирнинг 
dapdu ғўзада, сичқоннинг кўзи донлик кўзада. 
А. Қодирий, Ўтган кунлар. 

2 Экиш учун, уруғликка мўлжалланган 
дон. Яна қанча донлик керак экан, ҳеч тор- 
тинмай айтаверинглар. Газетадан. 

3 Дон солиб қўйиш учун мўлжалланган 
идиш. Буғдойни донликка солиб қўймоқ. 

ДОННА, донья [итал., исп. donna — хоним] 
Дон II сўзининг обрў-эътиборли аёлларга 
нисбатан қўлланадиган шакли. 

ДОНО [ф. CIj — билувчи, билимдон, 
донишманд] 1 от. Ақл-заковатли, дониш- 
манд, оқил. Доно қиз. Доно раҳбар. Айтгувчи 
аҳмоқ бўлса, тингловчи доно керак. Мақол. 
Нодон сўзлар — доно ибрат олар. Мақол. н 
Дононинг алами тез тарқайди. «Ёшлик». 
Аҳмоқлар билан кулишгандан кўра, донолар 
билан йиғлашган афзал. Газетадан. 




2 сфт. Ақл-заковат билан айтилган, 
қилинган; ақл-заковатдан далолат бера- 
диган; оқилона. Доно маслаҳат. Она тилим 
— доно тилим. Мақол. н Жуда доно гапларни 
айтдингиз. С. Аҳмад, Юлдузлар. 

ДОНОЛИК 1 Ақлу заковатга эгалик, 
билимдонлик, донишмандлик. Доно қариса 
ҳам, донолиги қаримас. Мақол. Қариликни 
донолик безар, Ёшликни — камтарлик. 
Мақол. н Фикримни дарҳол қувватлагани 
ақли расолигидан, донолигидан далолат 
беради. Ш. Рашидов, Бўрондан кучли. 

2 Доноларга хос иш, хатти-ҳаракат. 
Донолик қилмоқ. 

ДОНОР [< лот. donare — совға қилмоқ, 
қурбон қилмоқ] махс. Ярадор ва беморларга 
қуйиш учун ўз қонини ёки бошқа, бемор 
шахсга кўчириб ўтказиш учун бирор аъзо- 
сини берувчи киши. Донор аёл. н Қон 
берувчини — донор, қон олувчини реципиент 
деб аташади. Н. Исмоилов, Касалларни 
парвариш қилиш. 

ДОНОРЛИК Беморларга ўз қонини 
бериш билан шуғулланишлик, донор бў- 
лишлик. 

ДОНФУРУШ [ф. (jij j j q ~)1 j дон, ғалла 
сотувчи] Ғалла маҳсулотларини сотиш 
билан шуғулланувчи шахс. Шаҳардан қай- 
таётган ўрикфуруш ҳам, майизфуруш ҳам, 
донфуруш ҳам эндиликда унинг карвон- 
саройида тунаб, қовоқхонасида кайф қилиб 
кетади. Ҳ. Ғулом, Машъал. 

ДОНХОНА Дон -дун, озуқа сақланади- 
ган махсус хона, дон омбори; ғаллахона. 
Офтоб ойим донхонанинг эшигидан туриб, 
хотинлар орасидан кимнидир ўз ёнига ча- 
қирди. А. Қодирий, Ўтган кунлар. Ҳовлида 
одам борки, жон бор. Девордан тортиб дов- 
дарахтгача, ..ошхонадан тортиб донхонагача, 
рўзғор буюмларигача — бари одам тафтидан 
тирик. Р. Файзий, Ҳазрати инсон. 

ДОНХЎР [ф. — дон еювчи] Асосан 

дон еб яшовчи. Донхўр паррандалар. 

ДОНХЎРАК Қафасда сақланадиган пар- 
ранда ва қушлар учун дон солиб қўйила- 
диган махсус идиш. Жўжалар донхўракдан 
дон ейишга тезда ўрганади. «Зоология». 
Куркалар учун донхўракларнинг турли хил- 
лари ишлатилади. «Ўзбекистон парран- 
дачилиги». 

ДОНҒ I айн. донг. Ботир ўтса, донғи 
қолар, Пода ўтса, чанги қолар. Мақол. н 


Подшонинг донғи ўтирганлар ичида оғиздан 
оғизга кўчди. Мирмуҳсин, Меъмор. 

ДОНҒ II: донғ қотмоқ айн. донг қотмоқ. 

..ойни пойлаб ётган чол саҳарга борганда, 
уйқу элтиб, донғ қотди. «Эртаклар». 

ДОНҒ III тақл. с. Металлар бир-бирига 
урилганда чиқадиган товуш ҳақида. Темир 
донғ этиб урилди. 

донғил кам. қўлл. 1 Кенг ва равон. 
Олдинда олис, лекин ёруғ ва донғил бир йўл. 
Миртемир, Асарлар. 

2 Очиқ, баҳаво. Кўзларим ўнгида у яшил 
ошён, Дала ўртасида кенг, донғил айвон. 
Миртемир, Асарлар. 

ДОПИНГ[ ингл. doping — наркотик 
истеъмол қилиш < dope — наркотик бермоқ] 
Спорт ўйинлари натижаларини яхшилаш 
мақсадида қўлланадиган, организмнинг 
жисмоний ва руҳий фаолиятини вақтинча 
кучайтирадиган моддалар; стимуляторлар. 

ДОР i [ф. jb — дарахт, дарахт танаси; 
тўсин, устун] 1 Устига кийим-кечак, мол 
ташлаб қўйиш учун икки устун (қозиқ) 
орасига қўндаланг ўрнатилган ходача ёки 
тортилган арқон (ип). Ёшгина бир жувон дор- 
га кир ёяди. С. Аҳмад, Уфқ. Деворга қоқил- 
ган қозиқ ва михларда болаларнинг камзул, 
кўйлаги, дорда паранжи ва аёл мурсаги 
осиғлиқ эди. Н. Сафаров, Оловли излар. 

2 Ўлимга маҳкум этилган кишини осиб 
ўлдириш учун ясалган махсус қурилма. 
Дорга осмоқ (ёки тортмоқ). Бевафо ёр — 
жонингга dop. Мақол. н Эсингизда борми, 
мени дор остидан қутқариб, менга янги ҳаёт 
бағиитаганингиз. А. Қодирий, Ўтган кунлар. 

3 кўчма Ноҳақлиқ, адолатсизлик рамзи. 
[Навоий:] Замон донога дор, жоҳил учун ёр. 
Уйғун ва И. Султон, Алишер Навоий. 

4 Тик ўрнатилган иккита ёғоч ва унга 
боғлаб таранг тортилган арқон ва чиғи- 
риқлардан иборат, дорбозлик ўйинлари, 
машқлари бажариладиган қурилма. Дорбоз 
дордан ўлар, морбоз — мордан. Мақол. н 
Бу ерда дор, кураш, қўғирчоқ ўйинидан таш- 
қари туя уриштириш, халқ ўйинларининг 
барча турлари ижро этилмоқда. Ж. Шари- 
пов, Хоразм. 

5 кўчма Юксак мақсад, мансаб; орзу- 
истак. Осилсанг, баланд дорга осил, Оёғинг 
ерга тегмасин. Мақол. н Сиз ўз устан- 
гизнинг қизига етолмаган бўлсангиз, бу мен 
осилган дор жудаям баланд-ку; бу ёғи қан- 





доқ бўларкин, ака? К. Яшин, Ҳамза. Билиб 
туриб баланд дорга осилдик, айб ўзимизда. 
М. Исмоилий, Фарғона т.о. 

Дор тагидан (ёки дордан) қочган Ўта- 
кетган муттаҳам, фирибгар одам ҳақида. Яна 
айтманг: бири муттаҳам, бири ўғри, бири 
дордан қочган! Уйғун, Асарлар. 

ДОР II [а. jb — уй, жой; макон; бино] 
Арабча қўшма сўзлар — таркибида аниқлик 
артикли Jl бўлган изофали бирикмалар- 
нинг биринчи қисми; уй, маскан, макон 
маъноларини билдиради, мас., дорулбақо, 
дорулфано. 

ДОРБОЗ [ф. yLijl j — дор(да) ўйновчи] 
Дорда ўйновчи, ўйин кўрсатувчи киши. 
Дорбоз узун лангарни ушлаб, арқондан юқо- 
рига ўрмалаб бормоқда, ўмбалоқ оишб ўй- 
намоқда. Ж. Шарипов, Хоразм. Ҳиличнинг 
дамидай арқон устида Кўзларини юмиб 
юрибди дорбоз. Булутларга ёндош осмон 
остида Киприкдаги ёшдай турибди дорбоз. А. 
Орипов, Митти юлдуз. 

ДОРБОЗЛИК Дорбоз ҳунари, фаолияти; 
дорда ўйнаш. Дорбозлик инсоннинг dudu ва 
ақл-идроки яратган қадим санъатлардан 
биридир. М. Қодиров, Асака дорбозлари. -Опа- 
жон, дорбозлик — жонбозлик деб қўйибди- 
лар. Дорбозликда ҳийлагарлик кетмайди. Н. 
Қиличев, Чиғириқ. 

ДОР-ДУНЁ [ф. Ljj-jl j — жаҳон, коинот] 
Дунё, олам. Бечора қиз, шундай хафа, шундай 
хафа! Дор-дунёси қоп-қоронғи! А. Қодирий, 
Меҳробдан чаён. 

ДОРИ 1 [ф. jjIj — дори-дармон; даво, 
малҳам] Касални даволаш ёки касалликнинг 
олдини олиш учун ишлатиладиган, табиий 
ёки кимёвий йўл билан олинган модда. Безгак 
дори. Малҳам дори. Дори ҳиди. Дори қўймоқ 
(суртмоқ). Дори тайёрламоқ. Дард чекмаган 
дори қадрини билмас. Мақол. н Синтетик 
дориларга нисбатан ўсимликлардан олинган 
дорилар афзал тутилади. Газетадан. 

2 Наркотик модда (қорадори, наша ва 
б.). Ортимиздан кўчага кузатиб чиққач, 
Аҳмад Зокирни четга тортиб, паст овозда: 
-Ҳишлоқда “дори ”дан топиладими ? — деб 
сўради. «Ёшлик». Анави қора дорингдан мош- 
дай бериб кет-да, бир ҳаз этай. С. Сиёев, 
Ёруғлик. 

3 Умуман шифобахш нарса, восита. 
Тушнинг оши тишга дори. Мақол. н Кигиз 
куйдириб босмаса, қони тўхтамайди! Кигиз 


ҳар нарсага ҳам дори, тиш заҳарини сўради. 
А. Қодирий, Обид кетмон. Асал кўзнинг 
хиралашиишга дори. «Фан ва турмуш». 

4 кўчма Руҳий дардга дармон бўладиган, 
ғам-ғуссани тарқатадиган нарса, даво. Сиз- 
нинг гапингиз менинг кўнглимга дори бўлди. 
н Тошкент йўли Чирчиқдан нари дейди, 
Ҳизнинг сўзи йигитга дори дейди. «Оқ олма, 
қизил олма». 

5 с.т. Текинхўр (паразит) ёки зарар- 
кунанда, касал тарқатувчи ҳашаротларга, 
кемирувчиларга қарши ишлатиладиган 
кимёвий модда. Бурга дори. Куя дори. Сичқон 
дори. н Самолёт дала қирғоғига сўнгги 
марта дори сепиб ўтди. Ҳ. Назир, Сўнмас 
чақмоқлар. Бу йил дори ўрнига далаларга 
ҳашарот кушандасини қўйиб юборишди. С. 
Нуров, Майсаларни аёз урмайди. 

6 Заҳар. [Мастура Гулжонга:] Кундош- 
ларнинг ҳам хабари бор. Ҳаммаси бамаслаҳат 
дори берган-да! Ҳамза, Паранжи сирлари. 
Бой атайин дори бериб қўйган эмиш, деб 
эшитдик. С. Зуннунова, Олов. 

7 с.т. Турли технологик жараёнларда 
ишлатиладиган кимёвий доривор моддалар. 

8 кўчма с.т. Спиртли ичимлик. [Ҳори 
кулиб:] Ё томоқларингдан қуруқ ўтмаётиб- 
дими? Пича дори олиб келайми? Уйғун, 
Дўстлар. Ухлаганим й-й-йўқ, ҳез, дорингдан 
қуй-чи! А. Қодирий, Ўтган кунлар. 

9 с.т. Портловчи модда, порох. Туячи- 
ларнинг ҳаммасида дориси оғзидан тиқиб 
отиладиган милтиқ бор эди. М. Исмоилий, 
Фарғона т.о. ..уларнинг кал бошларини милтиқ 
дориси билан даволаймиз. С. Айний, Қуллар. 

10 кўчма Чора, тадбир, йўл; восита. 
Хўш, нега энди порахўрликка қарши дори 
ишлаб чиқармас эканмиз. X. Тўхтабоев, 
Ширин қовунлар мамлакати. Ҳамкасбла- 
римизни тўғрилик ва ҳалоллик дориси билан 
даволаймиз. X. Тўхтабоев, Ширин қовунлар 
мамлакати. 

ДОРИВОР [ф. jIjjjIj — шифобахш, 
дори бўладиган] 1 сфт. Турли касалликларга 
дори бўладиган ёки дори олинадиган. Доривор 
ўсимликлар. Доривор моддалар. н У доривор 
гиёҳларни тоғма-тоғ юриб топиб келар, 
қуритар, катта-кичик ҳовончаларда янчиб 
туяр — дори тайёрлар эди. К. Яшин, Ҳамза. 
Ўсимликлар доривор моддалар манбаидир. 
Шундай моддалардан бири гул нектаридир. 
«Фан ва турмуш». 




2 Овқатни ва овқат маҳсулотларини 
хушхўр қиладиган модцалар (зира, зирк, 
зарчува, қалампир ва ш.к.). Мурч зираворгина 
эмас, доривор ҳамдир: у овқатни яхши ҳазм 
қилдиради, терлатувчи хусусиятга ҳам эга.. 
Газетадан. Супанинг бир томонини қоғозга 
ўралган мурч, зарчува, қалампир, зира син- 
гари дориворлар, каишич, кўкпиёз, жамбил 
сингари кўкатлар банд қилган. А. Қаҳҳор, 
Сароб. Улар [савдогарлар] Россия бозорларига 
Ҳиндистон дориворлари, Самарқанд, Бухоро 
косиблари тўқиган шойи, атлас, зарбоф, 
кимхоб, бахмал олиб борар эдилар. М. Осим, 
Элчилар. 

3 с.т. Турли технологик жараёнларда 
ишлатиладиган моддалар. Кўнчилик дори- 
ворлари. н ..бегона ўтларни пуркаш йўли 
билан йўқотиш мақсадида кимёвий доривор- 
лардан фойдаланиш керак. Газетадан. 

ДОРИГАР [ф. — дори тайёрловчи, 

дори сотувчи] Дорилар тайёрловчи мута- 
хассис; доришунос, фармацевт. 

ДОРИ-ДАРМОН айн. дори 1. Ўрик ма- 
ғизидан ёғ олинади ва овқат учун ишлати- 
лади, дори-дармон қилинади. К. Маҳмудов, 
Ўзбек таомлари. Дарҳақиқат, асал ер юзи- 
нинг кўп жойларида дори-дармон сифатида 
қўлланганлиги ҳам бежиз эмас. М. Тўйчиев, 
Асаларичилик. 

ДОРИЛАМОН, доруламон [а. jLoVljb 
— осойишталик уйи] Тинчлик, хотиржам- 
лик ҳукм сурган жой, осойишта жой. 
Самарқандда инқилоб бўлганмиш. Дориламон 
дейишади, шу ростми? Ш. Тошматов, Эрк 
қуши. Заррин ва нафармон нурларга кўмилган 
бу дориламон маскан улар бахтидан мунаввар 
эди. Ш. Рашидов, Асарлар. Таассуфлар бўл- 
синким, бу дориламон кунларнинг қадрига 
етмаётган ношукур бандалар бор. Газетадан. 

ДОРИЛАМОҚ Дори сепмоқ, дори пур- 
камоқ; тегишли дорилар билан ишлов 
бермоқ. Агрономлар чигитни саралаб, дорилаб 
бердилар. С. Айний, Қуллар. Ёш жарроҳ.. 
яраларни усталик билан тикди, дорилади, 
боғлади. Ҳ. Ғулом, Тошкентликлар. 

ДОРИЛБАҚО, дорулбақо [а. LsJIjIj - 
боқийлик макони; нариги, у дунё] дин. 
Нариги дунё, охират. зид. дорилфано. Иягини 
танғиб қўйинглар, дорилбақога жўнади эшон! 
М. Осим, Карвон йўлларида. Олтинларни 
дорилбақога кўтариб кетаман, дедингми ? К. 
Яшин, Ҳамза. 


ДОРИЛМУАЛЛИМИН, дорулмуал- 
лимин [а. ^j^aljalljb — муаллимлар уйи] эск. 
Ўқитувчилар тайёрлаш билим юрти, педа- 
гогика институти. Мен муаллимлар тай- 
ёрлайдиган дорилмуаллиминга кирдим. «Ёш- 
лик». Ота уни Истамбул дорилмуаллими- 
нида сабоқ олиш учун жўнатган. Ш. Хол- 
мирзаев, Қил кўприк. 

ДОРИЛФАНО, дорулфано [а. LjJIjIj - 
ўлим, йўқлик макони] дин. Бу дунё; ўткинчи 
дунё. зид. дорилбақо. ..волида ҳам дорил- 
фанодан дорилбақога рихлат қилдилар. А. 
Қодирий, Ғирвонлик Маллавой. Гўрков чол 
гувалани олиб, гўр туйнугига қўя бошлади.. қад 
кўтара бошлаган деворнинг бу тарафи — 
дорилбақо, у тарафи — дорилфано. «Ёшлик». 

ДОРИЛФУНУН [а. jjJLJIjlj — фанлар 
уйи, маскани], дорулфунун эск. 1 айн. 
университет. Муаллимнинг маслаҳати билан 
шаҳар дорилфунуни қошидаги адабий тўга- 
ракка қатнай бошладим. М.М.Дўст, Лолазор. 
Тошкент маърифат бўсағасидир, ўнлаб 
дорилфунун гўё офтоб. Ғ. Ғулом. 

2 кўчма Ҳаёт мактаби, ҳаёт, турмуш 
тажрибаси. Таажжуб қиламан тақдири- 
гаким, Жафою ғам бўлмиш дорилфунуни. А. 
Орипов, Йиллар армони. Ётлар эшигида 
юрди хору зор, Унга дорилфунун бўлди шу 
ҳаёт. Р. Бобожон, Танланма. 

ДОРИЛХАЛОФАТ [а. c.i^Jljb - 
халифалик пойтахти], дорулхалофат эск. кт. 
айн. пойтахт. Дорилхалофат фуқароси қошига 
етгач, фақир [.мен] уларни қувонтирмоқдан 
ожиз қолгаймен. Ойбек, Навоий. 

ДОРИМОҚ шв. 1 Бирор томон қадам 
босмоқ, яқинлаб келмоқ, ораламоқ. Қадам 
босмади инсон, Доримади ҳеч ҳайвон. Ҳ. 
Олимжон. Сиз бор — бизга хавф-хатар 
дорирмиди. Ш. Холмирзаев, Қил кўприк. 
Бировга бошда, бировга оёқда бахт дорийди 
дейдилар. «Тоҳир ва Зуҳра». 

2 Намоён бўлмоқ, кўринмоқ; югурмоқ, 
ёйилмоқ. Насриддиннинг юзига табассум 
дориди. 3. Аълам, Афандининг қирқ бир 
пашшаси. Чолнинг юзига қувонч дориди. 
«Шарқ юлдузи». 

3 Ёпирилиб келмоқ, босмоқ. Ўн азамат, 
Холдорхон, Оч бўридай дориди, Душман- 
ларнинг қонини Бўз тупроққа қориди. 
«Хушкелди». Ёқиб юборишса-ку, ойнадай 
бўлади, пашша, чивинлар доримайди! С. 
Нуров, Нарвон. 





4 кўчма Таъсир қилмоқ, сеҳрламоқ; син- 
гимоқ, тарқалмоқ. Шоир деб шуни айтинг, 
сўзи халқига дориса. «Оқ олма, қизил олма». 
Ромчига қаратишса, “дев дорибди ” деган 
эмиш. «Муштум». 

5 кўчма Йўл олмоқ, жўнамоқ. Ҳизим, мен 
ҳам қаридим, Гўрга томон доридим. Ҳ. Олим- 
жон. Отам қирқда юк кўтарган нор эди, 
Етмишида гўристонга дориди. «Бўтакўз». 

6 кўчма Тенг келмоқ, бас келмоқ. Эла- 
тида белгили қайсар эди, Даҳ деганда қирқ 
мингига дорирди. «Алпомиш». 

ДОРИНОМА [ф. 4-oL:jjI j — дори ёзилган 
қоғоз] Беморга врач томонидан буюрилган 
дори-дармон ёзилган қоғоз; рецепт. Оддий 
далил: бемор шифокор олдига бориб, доринома 
ёздириб олди дейлик. Газетадан. 

ДОРИССАЛТАНА(Т), доруссалтана(т) \а. 
ва Ul .йI I jb — салтанатмакони, 
пойтахт] Султон пойтахти, олий ҳукмдор 
қароргоҳи. Шоҳим! Сиздан ўтинчим бор, бир 
фармони олий берингким, токи алар [Аваз] 
ҳам жумлаи мўмин каби дориссалтанатин- 
гизда эмин-эркин юрсинлар. С. Сиёев, Аваз. 
Биз Самарқанддай дориссалтанатга муяссар 
бўлганимиз учун шукроналар айтмоғимиз 
керак. П. Қодиров, Юлдузли тунлар. 

ДОРИТОМИЗҒИЧ Кўз (қулоқ, бурун 
ва б.)га суюқ дори томизиш учун мўл- 
жалланган, учи ингичка ва охирига резина 
трубка (қалпоқча) кийдирилган кичкина 
шиша найча; пипетка. 

ДОРИФУРУШ [ф. (jij_>i jjIj — дори 
сотувчи] Дорини тайёрлаб сотиш ёки фа- 
қат сотиш билан шуғулланувчи шахс. Мут- 
риб дорифуруш отасидан қолган юпқагина 
мерос билан аранг тирикчилик ўтказарди. 
С. Сиёев, Аваз. 

ДОРИФУРУШЛИК Дори -дармонларни 
сотиш иши билан машғул бўлиш; дори 
сотувчилик касби. -Энди Зулунбек билан 
дорифурушлик қиламиз. Биласизми, почча, 
сулфидиннинг ўн грамми неча пул ? Икки минг 
сўлкавой, — деди Лобар Карвонга. Ҳ. Ғулом, 
Т ошкентликл ар. 

ДОРИХОНА [дори + хона] Дори тайёр- 
ланадиган ва сотиладиган жой; аптека. 
Сотиболдининг хотини дорихонада ишлайди, 
ҳар куни мингта одам билан жавоб-муомала 
қилади. А. Қаҳхор, Майиз емаган хотин. 
Нусратнинг димоғига тер, бензин, дорихона 
ҳиди урилди. С. Нуров, Нарвон. Кейинги 


йилларда Пойканд харобаларидан 8-асрга 
мансуб дорихона қазиб очилди. «Фан ва 
турмуш». 

ДОРИШУНОС [ф. jjl j — дорилар- 
ни ўрганувчи] Дори-дармонларнинг янги 
хилларини яратувчи, кашф этувчи ёки улар- 
нинг шифобахшлигини ўрганувчи мута- 
хассис, фармацевт. Дастлаб немис доришуноси 
Сертюнер 1806 йили кўкноридан морфин 
алкалоиди олди. «Фан ва турмуш». Шуҳрат 
Аббосов киночи эмас, доришунос бўлмоқчи эди 
аслида. Газетадан. 

ДОРИШУНОСЛИК Тиббиётнинг дори- 
дармонларнинг хусусият ва хосиятларини 
ўрганувчи соҳаси; фармацевтика. Доришу- 
нослик соҳаси. Доришунослик саноати. н 
Тиббиёт ва доришунослик фанлари респуб- 
ликамизда кейинги йилларда айниқса тез 
ривожланади. «ЎТА». 

ДОРИШШИФО [а. I a,Jljlj — шифо, да- 
во маскани], дорушшифо Шифо маскани, 
касалхона. У оқ халат кийиб, доруиаиифода 
Афғон боласига қўярди малҳам. Э. Воҳидов, 
Келажакка мактуб. 

ДОРОИИ I [ф. ^jIjIj — йўл-йўл ипак 
мато: Ахамонийлар сулоласининг подшоҳи 
Доро номидан] Ўриши хом ипак, арқоғи 
ишқорланган ипакдан тўқилган сербар 
ҳарир газлама ва ундан тайёрланган кийим- 
кечак. Доройи кўйлак. н Хосият биби оқ 
доройи рўмолининг учларини икки елкасига 
ташлаб.. гурунгга аралашмай ўтирибди. И. 
Раҳим, Ихлос. 

ДОРОЙИ II [ф. ^IjIj] Эртапишар, жай- 
дари узум навларидан бири. 

ДОРПЕЧ [ф. ^jjIj — дор ёпқичи, ўра- 
маси] Дорга осиб қўйилган кийим-кечак- 
нинг устига ёпиладиган безакли буюм. Уч- 
тўрт уйни ясатишга етадиган дорпечлар, 
гулкўрпалар, чойшаблар.. Лутфинисо ва 
унинг қизини ҳам қаноатлантирган эмасди. 
Ойбек, Танланган асарлар. [У] Деворлардаги 
ранги ўчган дорпеч, сўзаналарга тикилади. X. 
Султонов, Бир оқшом эртаги. 

ДОРУ эск. кт. айн. дори. Ёру биродар- 
лик — умр доруси; Дўстсиз кимнинг бағри 
бутун бўлади. С. Акбарий. Йўқ, текин томоқ, 
текин дору берадиган хастахона очармиш. 
С. Сиёев, Аваз. 

ДОРУҒА [т.-ф. 4-Ljj|j < мўғ. «дарга» — 
раис, бошлиқ; «дарах» — тобе қилмоқ, 
енгмоқ] тар. Шаҳар посбонлари сардори; 




бош миршаб, шаҳар идораси бошлиғи. Анов 
қашқа йўрғада жилпанглаган амалдор шаҳар 
доруғасининг амакиваччаси Шоди бедоддир. 
Ойбек, Навоий. Ниятингиз таҳсинга сазо- 
вор, жаноб Ҳасанбек. Аммо сиз доруғасиз. Сиз 
аввал шаҳардаги ғулуни бартараф қилинг, 
фитнанинг уясини топинг.. П. Қодиров, 
Юддузли тунлар. 

Доруға ҳақи айн. доруғона. Бу хирмон- 
дан.. сизга ўндан уч тегади. Бунинг устига.. 
доруға ҳақини ҳам сизга ўтказаман. С. Ай- 
ний, Қуллар. 

ДОРУҒОНА [ф. <CiLLj_,b < мўғ. «дараху»] 
тар. Шаҳар посбонлари, бошлиғи фойда- 
сига йиғиб олинадиган пул ёки бошқа нар- 
са; доруға ҳақи. [Жалолиддин.:] Хазинани 
бойитаман деб, халқни гадо қилдингиз. Улоғ 
деб оласиз.. доруғона деб оласиз. Уйғун ва И. 
Султон, Алишер Навоий. 

ДОРЧИ тар. Осиб ўлдиришга ҳукм 
этилганларни дорга тортувчи жаллод. Унинг 
онаси поляк халқининг.. қўзғолони чоризм 
жаллоди — дорчи Муравъёв томонидан бос- 
тирилгани тўғрисида.. ҳикоялар айтиб берар 
эди. Газетадан. 

ДОРЧИН [ф. айн. долчин. 

Кўзлари тийрак бир бола келиб салом берди- 
да, икки пайса қора мурч ва тўрт пайса 
дорчин сўради. М. Осим, Карвон йўлларида. 

ДОРЧЎП [ф. jl j — дор ёғочи] 1 Дор- 
боз дор устида мувозанатни сақлаш учун 
икки қўлида кўтариб юрадиган узун ёғоч; 
лангар. Дорбоз бола дорчўпини тиззасига 
кўндаланг қўйиб, тепада.. дам олиб ўтирар 
эди. С. Сиёев, Аваз. 

2 Хонада кийимларни осиб (ёйиб) 
қўйиш учун мўлжалланган дорнинг икки 
таянч ёғочи. ..мана шу шифти баланд, чор 
бурчагига дорчўп қоқилган улкан хонада бир 
вақтлар Огаҳийдек маликулкаломлар шеър 
ўқиган. «Ёшлик». 

ДОСКА [лот. discus — доира, айлана 
товоқ] Хат ёзиш, расм чизиш, умуман ўқув 
машғулотлари учун мослаб ясалган, одатда 
қора ёки жигар рангга бўялган силлиқ тахта. 
Синф доскаси. Доскага ёзмоқ. Доскага чиқмоқ. 
н Дераза билан доска орасида қўлини орқа- 
сига қилиб юриб, лекция ўқиётган.. барвас- 
та киши тўхтади. П. Қодиров, Уч илдиз. 
Ҳамманинг диққат-эътибори доскадаги 
ёзувни дафтарга кўчириб олиш билан банд. 
К. Яшин, Ҳамза. 


ДОСКАЛА [ф. 4-1К ,<il j — боғ қайчи; ўроқ] 
шв. айн. ўроқ. Эргаш қўрбошини бир кампир 
доскала билан чопиб ташлабди. А. Қаҳҳор, 
Ўтмишдан эртаклар. Бой катта бошини 
кичик қилиб чиққанида, ўйлаб ўтирмасдан, 
қўлидаги доскала билан шартта ўша бошни 
бутаб ташлабди. М.М.Дўст. 

ДОСТОН [ф. — қисса, ҳикоя; 

тарих] 1 ад. Назм билан ёзилган улкан 
ҳикоя, қисса; поэма. Навоийнинг “Лайли ва 
Мажнун” достони. н Достон ycmuda 
жиддий иииай бошладим. Шукрулло, Сай- 
ланма. Мактаб дарсликларида унинг “Кўкан 
батрак ” достонини алоҳида дарс қилиб 
ўқитишган эди. С. Аҳмад, Уфқ. Бир ўлкаки, 
дунёда бироқ Битилмаган достондир бори. А. 
Орипов, Юртим шамоли. 

2 ад. Халқ қаҳрамонлари ҳақида назм 
ва насрда айтилган эпик асар. Ўзбек халқ 
достонлари. Фозил Йўлдошнинг “.Алпомиш ” 
достони. 

3 кўчма Кечмиш воқеалар; саргузашт; 
дарду ҳасрат. Ҳўш сурнайлар узоқларнинг 
достонини мунгли-мунгли чалиб ўтдилар. Ғ. 
Ғулом, Соялар. Э, ака.. қўйинг, достонимни 
очманг.. Ҳамза. Бугун занг кемирган тиғлар 
шуъласи, Асрлар достони бордир уларда. А. 
Шер, Қадимги куй. 

4 Оғиздан оғизга ўтиб юрган маълум, 
машҳур саргузашт ҳикоялар, гап-сўзлар, 
таъриф-тавсифлар. Эл ғамини билган элда 
достон. Мақол. н Келиннинг сулувлиги 
Марғилонда маълум эканми? -Маълум экан, 
тилларда достон экан. А. Қодирий, Ўтган 
кунлар. Тошкент тинчлик, дўстлик, ҳам- 
корлик шаҳри сифатида тилларда достон. 
«Саодат». 

Достон бўлмоқ Эл орасида гапирилмоқ, 
куйланмоқ; оғизга тушмоқ. Фозилжон 
тўйининг таърифи баъзи бир хил хотинларга 
неча кунгача достон бўлди. С. Зуннунова, Кўк 
чироқлар. Баширжоннинг навбатдаги антиқа 
ишлари халқ ичида достон бўлган эди. Н. 
Аминов, Қаҳқаҳа. Шаҳарга достон бўлган 
тўйҳам тугади. С. Аҳмад, Сайланма. Достон 
қилмоқ Бирор воқеа-ҳодисани, гап-сўзни 
овоза қилмоқ, эл орасига ёймоқ. 

5 кўчма Овоз, хониш; сайраш. Чака- 
лакнинг аллақайси бурчагидан булбулнинг 
достони — нағмайи ҳазори эшитилди. А. 
Қодирий, Ғирвонлик Маллавой. 

6 Достон (эркаклар исми). 





ДОСТОНЧИ 1 Достон айтувчи, бахши. 
Ўзбек халқ достончилари. н Ўзи жуда фаро- 
сатли, доно, достончи чол. М. Осим, Карвон 
йўлларида. 

2 Достон (поэма)лар ҳам ёзган адиб. 
Эътибор Охунова шоира, очеркист, публи- 
цист, ҳикоянавис, достончи.. X. Ёдгоров, Ҳаёт 
тўлқинлари. 

ДОСТОНЧИЛИК 1 ад. Халқ оғзаки 
ижодидаги эпик анъана. Маълумки, халқ 
достончилигида насрий ҳамда назмий пар- 
чаларнинг аралаш келиши табиийдир. «ЎТА». 

2 Достон айтиш, достон куйлаш фао- 
лияти; достончи бўлишлик. Ёдгор бахши 
Уста Қулай ўғли Қўрғон достончилик мак- 
табининг бобокалонидир. М. Қўшмоқов, 
Жуманбулбул. 

ДОСТОНШУНОС Достонлар ва дос- 
тончилик санъатини тадқиқ қилувчи мута- 
хассис, олим. Мен ҳам шу муаллимга ҳавас 
қилиб, насиб этса, албатта, достоншунос 
бўламан, дебўйлар эдим. М.М.Дўст, Лолазор. 

ДОТАЦИЯ [лот. dotatio — ҳадя, совға < 
dotare — таъминламоқ, жиҳозламоқ] мл. 
Корхона, муассаса, ташкилот ва ш. к. нинг 
ортиқча харажатларини қоплаш ёки бошқа 
эҳтиёжлари учун уларга давлат томонидан 
ёрдам тариқасида, қайтариб бермаслик 
шарти билан берилган пул, маблағ. Дота- 
ция бермоқ. н Бутун дунёда қишлоққа 
дотация бериш мавжуддир. Газетадан. Заво- 
димиз давлатдан дотация олмай ишламоқ- 
да. Газетадан. Давлатдан дотация олмаслик 
ва рентабел ишлаш учун кўпроқ пул топиш 
лозим. Газетадан. 

ДОХИЛ [а. J-kIj — ич, ички; кирувчи; 
аралашувчи]: дохил бўлмоқ эск. 1) кирмоқ, 
бир нарсанинг ичига кирмоқ; қадам қўй- 
моқ; етмоқ. Тонг маҳали Тарлон икковимиз 
бозор жўнадик. Қизилсувга дохил бўлдик. 
«Ёшлик». Ёш ҳокимнинг оғзи қулоғида: 
аҳолиси мамнунлик билан уни кутиб олган 
шаҳарга дохил бўлади. М. Осим, Карвон 
йўлларида. Сарчашма бўйига дохил бўл- 
дингми, Бу чашмада паризодни кўрдингми? 
«Муродхон»; 2) дахлдор, алоқадор, тегиш- 
ли бўлмоқ. Ҳар ким ўз ҳолига яраша бирор 
нарса худойи қилиб, савобга дохил бўлиишни 
илтимос қиламан. С. Айний, Дохунда. 
Қанчадан-қанча кишининг ҳожатини чи- 
қарди, савобга дохил бўлди. Н. Қобул, Уну- 
тилган соҳиллар. 


ДОХИЛИЙ [а. — ички] эск. кт. 

айн. ички. Дохилий ишлар. 

ДОЦЕНТ [лот. docens, docentis — ўрга- 
тувчи] Олий ўқув юртларида профессорлик- 
дан қуйи, ассистентликдан юқори илмий 
унвон ва шундай унвон олган киши. Доцент 
Мухторхон Мансуров ниҳоятда истараси 
иссиқ, дилкаш чол.. А. Қаҳҳор, Асарлар. 

ДОШ I [ф. (jilj — катта ўчоқ; хумдон] 
кам қўлл. айн. қозон, дошқозон. Эл-улуснинг 
қаҳр-ғазаби қирқ қулоқли дошни ёрар. «Шарқ 
юлдузи». Дошларда қайнаган шиннининг ҳиди 
Димоғни шод этар, руҳни саломат. Ғ. Ғулом. 

Дошда қайнаган Ҳаёт қийинчилик- 
ларини, тажрибаларини бошдан кечирган, 
пишган. Бегзода — подшолик дошида қай- 
наган, ёт эллар пулига ёлланган бир сотқин. 
Ғ. Ғулом. 

ДОШ II: дош бермоқ (ёки келмоқ) 
Чидам, туриш бермоқ, бардош бермоқ, чи- 
дамоқ. У кишига [Юсуповга] бошқа касаллик 
ёпишди. Охири юрак дош бера олмади. Й. 
Шамшаров, Сеҳрли қўл. Асадулла бу нигоҳга 
дош беролмай, кўзларини олиб қочди. «Шарқ 
юлдузи». Халқнинг қудратига, бўронига ҳеч 
қандай тоғ дош келолмас. Ойбек, Навоий. 
Аммо унча-мунча куч дош келолмайди сувнинг 
забтига. Газетадан. 

ДОШҚОЗОН 1 Катта йиғинларда, тўй 
ва маъракаларда кўпчиликка овқат пиши- 
риладиган улкан қозон. Дошқозоннинг оши хом 
бўлмас. Мақол. н Тўйхонада дошқозон осилди. 
Т. Мурод, Қўшиқ. Дошқозонда қайнар сумалак, 
Онахонлар тонгни пойлайди. «Саодат». 

2 кўчма Ўртадаги, умумлашган мол- 
мулк. Биз коллектив дошқозонига ўз ҳисса- 
мизни қўшаётирмиз. 

ДОЯ [ф. 4-jIj — боқувчи, парваришлов- 
чи; энага] 1 Тўлғоқдаги аёлларни туғдирувчи 
хотин; энага, акушерка. Мунаввар Йўлдошга 
оғирлигини ортмаслик учун ўзига иш ҳам 
mondu: туғруқхонага доя бўлиб кирди. С. 
Анорбоев, Меҳр. Доя келгунча Тўлғонойнинг 
ҳомиласи нобуд бўлди. С. Сиёев, Аваз. Доя 
келгандан сўнг ичкари ҳовли эркак зотидан 
тозаланди. А. Қодирий, Ўтган кунлар. 

2 Гўдакларни тарбияловчи аёл. Ҳарам 
дарвозасида юрувчилар хоннинг ёлғиз ўғли — 
шаҳзодага қаровчи канизлар, доя хотинлар 
эди. А. Қодирий, Меҳробдан чаён. 

3 кўчма Сабаб, боис, асос; пайдо, бунёд 
қилувчи. Мўьжизалар дояси. Мўл ҳосил дояси. 




Кўнгилсизликлар дояси. Бахт дояси. н Севги 
йўқ ерда лоқайдлик билан қараш илдиз отар 
экан. Бу эса кўнгилсизликларнинг дояси. С. 
Кароматов, Ҳижрон. Қўйди менга бахт дояси 
Собир лақабимни. С. Абдулла, Танланган 
асарлар. Ёқимли сўз мўъжизалар дояси бўлса, 
ёмон сўз — умр заволи. Газетадан. 

ДОЯЛИК Доячи, доя ҳунари, касби; доя 
вазифасини бажариш. Доялик қилмоқ. н 
Эътибор опа доялик қилганда, Тозагул унинг 
ёнида кўмаклашиб mypdu. Ҳ. Ғулом, Машъал. 

ДОЯЧА Ёш доя, ёш энага. Чойдан кейин 
дояча Кумуш ёнидан бир оз вақтга чиқиб 
турди. А. Қодирий, Ўтган кунлар. Дояча ким, 
ақиқага нечта қўй керак, нечанчи кунда тўй 
ўтказиладир? А. Қодирий, Ўтган кунлар. 

ДОЯЧИ айн. доя 1. 

ДОЯЧИЛИК айн. доялик. Доячилик 
қилмоқ. 

ДОҒ I [ф. iU — белги, тамға; тамғалаш] 
1 Нарсаларнинг бетидаги бошқа рангда, 
бошқа тусда ажралиб, фарқланиб турган 
кичикроқ жой, табиий белгилар. Бадандаги 
қизил доғлар. Куёш доғлари. Ойда ҳам доғ бор. 
Мақол. н Эъзозхон юзини нафис доғлар 
қоплаган бу қорача жувонни севиб юраркан. 
Ҳ. Ғулом, Машъал. Тунсиз кун йўқ, доғсиз 
лола йўқ. Ойбек, Навоий. Юздаги доғларни 
йўқотиш учун бетни оқартирадиган дорилар 
ва турли хил усуллар қўлланади. «Саодат». 

2 Нарсаларнинг бошқа бирор модда, 
нарса тегиб булғанган, ифлосланган, кир- 
ланган жойи. Сиёҳ доғи. н Шилиниб, тим- 
даланиб, қон доғи билан қопланган юзи ва 
йиртилган кўйлагини кўрганда, барчани 
даҳишт босди. П. Турсун, Ўқитувчи. Ойимхон 
доғ босган дастурхонни сандалга ёзиб, пат- 
нисда тўртта сингиб пишган нон келтириб 
қўйди. П. Турсун, Ўқитувчи. Баширжоннинг 
қора коржомасида оҳак ва бўёқ доғлари қотиб 
қолган. Н. Аминов, Қаҳқаҳа. 

3 кўчма Иснод келтирувчи, ёмон таас- 
сурот ва таъсир қолдирувчи, ёмон ном; 
иснод. Ёмондан доғ қолади, яхшидан боғ 
қолади. Мақол. Яхши бола ёғ келтирар, Ёмон 
бола доғ келтирар. Мақол. Тоза қалбда доғ 
бўлмас. Мақол. н Севгига тушган доғни дарё 
қадар кўз ёши тўкиш билан тозалаб бўлар- 
мишми? Н. Сафаров, Ҳаёт мактаби. Кўр- 
қоқлик доғини ўлим ҳам юволмайди. А. Мухтор, 
Асарлар. Бу гап мактабимиз шаънига доғ. Э. 
Раимов, Ажаб қишлоқ. 


Доғ туширмоқ 1) иснод келтирмоқ, бад- 
ном қилмоқ, булғамоқ. Номига доғ тушир- 
моқ. н Эркак отага, фарзандлар номига 
муносиб бўлиши, уларга доғ туширмаслиги.. 
лозим. Газетадан. Юрт шаънига доғ тушириб 
кетди занғар. Ҳ. Ғулом, Машъал; 2) кўри- 
нишини бузмоқ. Ҳуснига доғ туширмоқ. Қалб 
(ёки юрак) доғи Кўнгилга оғир олинган 
воқеа-ҳодиса, гап-сўзнинг асорати; кўнгил 
қолиши. Яхши сўз — юрак ёғи, ёмон сўз — 
юрак доғи. Мақол. н Кийим доғини ювиб 
кетказса бўлади, лекин қалб доғини ювиб 
бўлмайди. Газетадан. 

4 кўчма Гуноҳ, камчилик, нуқсон. Ўтган 
йилги доғимизни, албатта, бу йил ювамиз, 
планни бажармай қўймаймиз. «Ўзбекистон 
кўриқпари» Ўз виждоним олдида умримнинг 
доғи йўқ.. А. Мухтор, Асарлар. 

5 кўчма Асорат, салбий таъсир. Уруш 
доғларини ҳали ювиб тугата олмайман. 
Ойдин, Ҳикоялар. Оҳу кетса агар, тоғи 
қолади, Яра ёмон битса, доғи қолади. Ё. 
Мирзо, Ўғил меҳри. 

ДОҒ II [ф. 'С\л — ўта қиздирилган, қай- 
ноқ] Ўта қизитилган, қиздириб, маълум 
меъёрга етилтирилган (ёғ, мой ҳақида). Доғ 
бўлмоқ. Доғ қилмоқ. н Фарида ёғ доғ қилди. 
«Шарқ юлдузи». Кўйинг-чи, сабзи тўғрашни 
ҳам, ёғ доғ қилишни ҳам билмагандан кейин, 
нима ҳам дейсиз. “Гулдаста”. 

Доғ сув шв. Қайнаган сув. Матпано.. бир 
бурда нон еб, бир пиёла доғ сув ичишга мажоли 
келмай, тўшакка ёнбошлади. С. Сиёев, Аваз. 
Шукруллохон, бир пиёла доғ сувимиз бор, 
эрталабки муштдан қайтма, деганлар. 
Шукрулло, Сайланма. 

ДОҒ III [ф. Из — қайғу-алам, ҳасрат; 
хафалик] 1 Оғир мусибатдан, қайғу-кул- 
фатдан кўнгилда қолган алам. Бу чархи 
бемурувватдин кўнгул доғ ўлди, доғ ўлди. 
Увайсий. Мастуранинг севгиси, чидами, 
ҳижрон доғлари унинг ўзидай пок, самимий. 
О. Ёқубов, Эр бошига иш тушса. Кўзлари 
кўр бўлиб кетмайдими шўрлик она сенинг 
доғингда. И. Раҳим, Чин муҳаббат. Булбул 
ошно бўлар эрам боғига, Ҳурсин ўлим, ким 
чидайди доғига. «Равшан». 

2 Армон, ҳасрат. Нега эски доғларни оч- 
динг, Доғустига оғулар сочдинг?\. Олимжон. 

Доғда қолмоқ Бирор ҳаракати, мақсади 
амалга ошмаганидан армонда қолмоқ; 
бирор ишни бажаришга улгурмай қолмоқ. 




Солдат.. минани кўмишга кўмди-ю, бироқ 
шнурни ёқолмай доғда қолди. «Фан ва тур- 
муш». Яхшибоев Маматқуловни кеткизиб, аёл 
билан гаплашмоқчи эди, лекин доғда қолди. 
М.М.Дўст, Лолазор. Фақат Ёқутойнигина 
эмас, бошқа гўзал қизларни ҳам доғда қол- 
дирди. Ж. Шарипов, Хоразм. 

Доғман ёки доғдаман 1) куяман, бўғи- 
ламан, тажанг бўламан. Яна шунисига доғ- 
манки, баъзи бойларимиз.. уларнинг сўзига 
ишонади. Ойбек, Танланган асарлар. Ўзим 
ҳам офтобни кўролмай доғман. С. Сиёев, 
Ёруғлик. Даврон билан унинг муносабатини 
тушуна олмай доғдаман. П. Қодиров, Қад- 
рим; 2) армондаман. Гапириб пушаймон 
егандан, гапирмай доғда қол. Мақол. н Шу 
вақтгача муносиб куёв учрамай доғда эдик. 
П. Қодиров, Юлдузли тунлар. Фарзанд доғи 
Фарзанддан жудо бўлганлик сабабли юракда 
қолган армон, алам, ғам. Фарзанд доғи 
ёндирар, Пайти келса куйдирар. Мақол. н 
Бир донодан сўраган эканлар:”Ким полвон?” 
У иккиланмай: ”Фарзанд доғига чидаган она!” 
— деган экан. Шуҳрат, Умр погоналари. 
Оғамнинг заифаси фарзанд доғидан телба 
бўлиб қолди. П. Қодиров, Юддузли тунлар. 

ДОҒ-АЛАМ, доғу алам Қайғу-алам, 
қайғу ва алам. Ҳайтайин, йиғлатиб мендай 
санамни, Солиб юрагимга доғу аламни.. «Ма- 
ликаи айёр». 

ДОҒ-АРМОН, доғу армон Қайғу-ҳасрат 
ва ўкинч, етолмаган орзу, мақсад. Тортарди 
омоч деҳқон, Кўкси тўла доғ-армон. С. Абдулла. 
Бу юрагим қолди доғу армонда. «Баҳром ва 
Гуландом». 

ДОҒДОР [ф. jlailj — доғи бор; белгили, 
тамғали] Бирор жойида доғи бор, доғ тек- 
кан, доғли. Доғдор юз. Доғдор пилла. 

ДОҒ-ДОҒ: доғ-доғ ўртамоқ Руҳий 
жиҳатдан ортиқ даражада куйдирмоқ, руҳан 
эзмоқ, яраламоқ. Бир йигит ҳижрони баъзан 
отанинг Бағрини, дўстларим, доғ-доғ ўртар. 
Ғ. Ғулом. 

ДОҒ-ДУҒ Ҳар хил доғлар. Нечун ойнинг 
юзи доғ-дуғ, оппоқ эмас? Гўё биров юмдаб- 
тирнаб олгандай. Қ. Муҳаммадий. Электр 
лампадаги чанг, доғ-дуғ ғашини келтирди. С. 
Нуров, Нарвон. Кир қайнатилганда яхши 
очилади, ҳар қандай доғ-дуғлар ҳам йўқ бўлиб 
кетади. «Саодат». 

ДОҒЛАМОҚ 1 Қиздириб етилтирмоқ, 
доғ қилиб тозаламоқ (мой, ёғ ҳақида). Ишдан 


кейин дил чоғлаб, Капгирни белга боғлаб, Кўй 
ёғини хўп доғлаб, Пиширдим жонон палов. 
«Муштум». Ўзбек ошпазлигининг ўзига хос 
хусусиятларидан бири — ёғни яхшилаб қизди- 
риб доғлашдир. К. Маҳмудов, Ўзбек таомлари. 
Яхиш доғланган мойга пиёз, гўшт тушиши 
билан бутун қирни аллақандай ёқимли ҳид 
тутиб кетди. Ойдин, Ширин келди. 

2 Газаклаган ярага думба ёғи, пиёз ва ш.к. 
қиздириб босмоқ. Ярани доғламоқ. 

Юракни (ёки бағирни, сийнани) доғла- 
моқ Алам ўтказиб ёки бошга кулфат солиб, 
дилда қаттиқ алам қолдирмоқ, дилни яра- 
ламоқ. Беҳуда йиғлаганинг — юрагингни 
доғлаганинг. Мақол. н Айрилиқ ўтига 
бағримни доғлаб, Мен юрибман Шакарбекни 
сўроқлаб. «Ширин билан Шакар». Чамбил 
белдан чиқдим белимни боғлаб, Ёдимга 
тушганда, сийнамни доғлаб. «Гулихиромон». 
Саллачани дол қўйиб, Юрагимни доғлайсан. 
«Оқ олма, қизил олма». 

3 кўчма Таъзирини бермоқ, ўч олмоқ. 
Мажлисда Комилни ёмонлаб, балога қолдим. 
Бу тирранча мени доғлайдиганга ўхшайди. И. 
Раҳим, Ихлос. 

4 Мафтун қилмоқ, ўзига асир қилмоқ; 
армонда қолдирмоқ. Юрагимда кўпдир алам, 
мени доғлади бир санам. «Муродхон». Кўлга 
тегсин доғлаган паризодинг.. «Муродхон». 

5 кўчма Қайғу-ҳасрат; ғам-аламга ду- 
чор қилмоқ, бўлмоқ. Бу уруш унинг юраги- 
ни бир умрга доғлаб кетди. С. Зуннунова, 
Кўк чироқлар. Ҳар нарсадан қодир эгам 
сақласин, Кўролмаганларнинг кўнгли доғ- 
лансин. «Ойсулув». 

ДОҒЛИ I Юрагида доғи, алами, яраси 
бўлган, алам чеккан, куйган. Токайлар биз 
юрамиз Қўлу оёқ боғли?! Бир парча қотган 
нонга Юрак-бағир доғли!\ амза. Мажнунучун 
доғли сийнам, Энди вайрон кулбахонам. 
«Баҳром ва Гуландом». 

ДОҒЛИ II Доғи бор, доғ теккан; доғдор. 
Доғли юз. н Дераза тагида ўтирган аёл 
қўлидаги сиёҳ доғли жазвал билан тизига 
уриб, ора-сира ҳар тўғрида гапириб қўяди. 
М. Файзий, Уч қиз. Кўнғизча хол-хол қора 
доғли қизғиш қанотларини товлантирганча 
бирпас жим турди-да, кейин учиб кетди. Ў. 
Ҳошимов, Қалбингга қулоқ сол. 

ДОҒЛИК, доғлиқ айн. доғли. Юлдузлар 
шивирлар диллари доғлик! А. Орипов, Йиллар 
армони. Маъсум дил-ўйи қайғу-ла доғлиқ. 




Миртемир, Асарлар. Кишининг бахти меҳнат 
бирла боғлиқ, Кимики меҳнат этмас, кўнгли 
доғлиқ. Ҳабибий. 

ДОҒУЛИ Ўта айёр, маккор, муғомбир, 
алдоқчи. Доғули одам. н Тўпорилиги ёлғон 
бунинг, гап пойлашидан билаверинг, доғули 
бу.. М.М.Дўст, Лолазор. Тинч турарми бу 
кекса олам, Тинч турарми доғули замон. А. 
Орипов, Руҳим. 

ДОҒУЛИЛИК Ўта айёрлик, маккорлик, 
алдоқчилик. Яна кимлардир жиноят гир- 
добида доғулилик қилади. Газетадан. -Доғу- 
лилик қилманг, — dedu кампир овозини бир 
napda кўтариб, — биламан, кимга муҳаббат 
қўйганингизни. Ф. Зоҳид, Ошиқ ва маъшуқ. 

ДОҒ-ҲАСРАТ, доғу ҳасрат Қайғу-алам 
ёки қайғу ва ушалмаган орзу, армон. Мен 
сизни бир умр кўрмасман, кимлигингизни, 
кимнинг қизилигингизни ҳам билмай, доғ- 
ҳасратда ўтиб кетарман, деб ўйлаган эдим. 
М. Исмоилий, Фарғона т.о. Кекса Нуҳ 
вазирларини бир-бири билан яраштиролмай, 
мамлакатда тинчлик ўрнатолмай, доғу 
ҳасратда ўлиб кетди. М. Осим, Карвон 
йўлларида. 

ДОҲИЁНА [а.+ф. j — доҳийга ўх- 
шаш] рвш. Доҳийларга хос донолик билан, 
доҳийларча, оқилона. Доҳиёна фикр. До- 
ҳиёна иш тутмоқ. Доҳиёна йўл-йўриқ кўр- 
сатмоқ. н Тажриба жараёнида Кеплерда 
сайёраларнинг орбитаси эллипс шаклдан 
иборат, деган доҳиёна фараз туғилди. «Фан 
ва турмуш». 

ДОҲИИ \а. — айёр, маккор; зий- 

рак, доно] Фавқулодда ақл-заковатга эга 
бўлган шахс, оқил йўлбошчи. Набилар, 
расуллар, доҳийлар унда, Қабрлар, қасрлар 
тургандир қатор. А. Орипов, Юртим ша- 
моли. Доҳийлар бешигини бедор тебратган 
Сен — она. Миртемир, Асарлар. 

ДОҲИИЛАРЧА Доҳийларга хос, доҳий- 
ларга муносиб тарзда, доҳиёна. Доҳийларча 
иш тутмоқ. 

ДОҲИЙЛИК 1 Доҳий бўлишлик. 

2 салб. Ўзини ўта доно, барчадан устун 
деб ҳисоблашлик; такаббурлик. Xydo берган 
оғир, масъулиятли бурчни оғишмай, доҳийлик 
касалига берилмай, ҳалол адо этиш учун жуда 
катта ақл-идрок ва фаҳм-фаросат керак. 
Газетадан. 

ДРАМА [юн. drama — ҳаракат] Бадиий 
адабиётнинг уч асосий тури (лирика ва эпос 


билан бирга)дан бири: асосан диалог — 
персонажларнинг ўзаро сўзлашуви шак- 
лида, муаллиф нутқи аралаштирилмай ёзил- 
ган саҳна асарларидан иборат. Ҳамза дра- 
малари. Драма театри. н Бу қимматли 
ҳужжат бизда мусиқали драмага бундан бир 
неча минг йил олдин асос солинганини тас- 
диқлайди. С. Аҳмад, Юлдуз. 

ДРАМАЛАШТИРМОҚ Бирор асарни, 
мас., романни, қайта ишлаб, драма шак- 
лига солмоқ, саҳнага мосламоқ. 

ДРАМАТИЗМ Саҳна асарида воқеа ва 
ҳолатларнинг ўзига хос кескинлиги, жид- 
дийлиги, ҳаяжонлилиги. Тўс-тўполон, сохта 
драматизмдан қочиш, ҳақиқий санъаткорлик 
сирларини қидириб топиш керак. Н. Сафаров, 
Оловли излар. Шундан сўнгги лавҳалардан 
драматизм янада кучайиб, воқеалар шид- 
датли ва кескин тус ола бошлайди. С. Хўжаев, 
Ўзбек тарихий фильмлари. 

ДРАМАТИК 1 Драмага, саҳна асарига 
оид. Драматик асар. Драматик театр. 
Драматик актёр. н "Ўч” Ҳамзанинг илк 
драматик асари деб тахмин қилинади. 
«Саодат». Драматик acapda деталъ ўз ўрнини 
топса, актёр учун ҳам катта материал 
беради. «Шарқ юддузи». 

2 Драматизм билан суғорилган. Драматик 
финал. н Драмада драматик ҳаракат ва 
характернинг очилишида диалоглар билан 
бирга монологҳам муҳимролъ ўйнайди. «ЎТА». 
Бизда яратилаётган кўпчилик романларда 
яхлит драматик воқеа кўринмайди. У. Нор- 
матов, Талант тарбияси. 

ДРАМАТУРГ Саҳна асарлари, драмалар 
ёзувчи адиб. Театр билан драматургни эт 
билан тирноққа қиёс қилиш мумкин. Н. 
Сафаров, Оловли излар. 

ДРАМАТУРГИЯ [юн. dramaturgia] 1 
Драматик санъат; саҳна асарларининг тузи- 
лиш тамойиллари ва усуллари ҳақидаги 
назария. Драматургия курси. н Театр тана 
бўлса, драматургия унинг жонидир. Н. Са- 
фаров, Оловли излар. 

2 Бирор ёзувчининг, халқ ёки даврнинг 
драматик асарлари мажмуи. Ҳамза драма- 
тургияси. Ўзбек драматургияси. 

ДРАП [фр. drap — мовут] Устки кийим- 
лар тикиладиган қалин соф жун ёки ип 
аралашган газлама, қалин мовут. Қора драп. 
н [Шербек] Бошига қоракўл қулоқчинини, 
эгнига қора драп палътосини кийди. С. 




Анорбоев, Оқсой. Зулунбек қора драп палъ- 
тосига ёпишган хас-чўпларни қоқиб, эшик 
томонга йўналди. Ҳ. Ғулом, Тошкентликлар. 

ДРАҲМА [юн. drachme — Қадимда Юно- 
нистонда кумуш пул ва ўлчов бирлиги] 
Грецияда пул бирлиги. ..Юнонистонда оғир- 
лик ва пул бирликлари ҳам драҳма деб юри- 
тилган. «Фан ва турмуш». 

ДРЕЗИНА | нем. Draisine — немис ихти- 
рочи инженери Дреза (Drais) исмидан] тех. 
Темир йўл изларида унча узоқ бўлмаган 
масофага боришга мўлжалланган, қўл кучи 
ёки мотор билан юргизиладиган тўрт ғил- 
диракли арава. Биз худди шу ерда дрезинада 
[метронинг] “Ойбек ” станциясигача йўл 
оламиз. Газетадан. 

ДРЕЛЬ [нем. Drillbohrer — бурғи, парма] 
Металлар, ёғоч ва б. материалларда тешик- 
лар очиш учун ишлатиладиган дастаки ёки 
электрик кўчма механизм. Электр дрель. 
Пневматик дрель. 

ДРЕНАЖ [ингл. drain — қуритиш] 1 За- 
хоб, шўрхок ерларни зовурлар қазиб ёки 
қувурлар кўмиб қуритиш усули ҳамда шун- 
дай зовур ва қувурларнинг ўзи. Айрим жой- 
лардаги дренаж қувурлари сувнинг босимидан 
ёрилиб кетди. Газетадан. Аммоўн йилдан ош- 
дики, бу дренажлар ишламайди. Газетадан. 

2 тиб. Яра ёки тана бўшлиғидан суюқ- 
ликни (йиринг ва зардоб)ни махсус найча 
билан сўриш ёки дока пилтага шимдириш 
орқали тортиб олиш. 

3 тиб. Шу мақсад учун ишлатиладиган 
махсус резина ёки шиша найча. 

ДРЕНАЖЛАШ Дренаж йўли билан ер- 
нинг захини қочириш. қуритиш. Бўлмалар 
ҳавосининг нам бўлмаслиги учун бинони қуруқ 
жойга солиш, фундаментини нам ўтмайдиган 
қилиб ишлаш, ерни дренажлаш керак. Н. Ис- 
моилов, Касалларни парвариш қилиш. 

ДРЕССИРОВКА | фр. dresser — ўргатмоқ] 
Ҳайвонларни муайян кўникмалар ҳосил 
қилиш орқали баъзи ҳаракатларни бажа- 
ришга ўргатиш. 

ДРОЖЖИ [р. «дрожжие» — суви сиқиб 
олинган нарса; қуйқа, қуйқум] с.т. айн. 
ачитқи, хамиртуруш. Пиво дрожжиси. Хамир 
дрожжиси. н Дрожжилар аминокислота- 
ларга жуда бойдир. Газетадан. 

ДРУЖИНА [р. дружина < друг — йўл- 
дош; жангчи ўртоқ] 1 тар. Қадимги Русда: 
князга яқин одамлар ва князлик қўшини. 


2 эск. Бирор иш (жамоат тартибини сақ- 
лаш ва б.) олиб бориш мақсадида тузилган 
кўнгиллилар гуруҳи, тўдаси. Дружинага 
ёзилмоқ. Дружина тузмоқ. н Дружиналарга 
биркитилган уй-жой кварталларида жамо- 
ат тартиби қаттиқ муҳофоза қилинмоқда. 
Газетадан. 

ДРУЖИНАЧИ Дружина аъзоси. Дружи- 
начилар Нусратбекни безорилиги учун.. 
оёғини ерга тегизмай, судраб кетишди. С. 
Нуров, Майсаларни аёз урмайди. 

ДУАЛ [лот. dualis — қўшалоқ, икки 
ёқлама] Икки, иккиланма. Дуал тузилиш 
ўзбек халқ эртакларида ҳозиргача сақланиб 
қолган. «ЎТА». 

ДУАЛИЗМ [лот. dualis — кўшалоқ, икки 
ёқлама] флс. Дунёнинг негизида бир-бири 
билан келиштириб бўлмайдиган ҳолатлар, 
тамойиллар, фикрлаш тарзи, дунёқараш 
ёнма-ён мавжуд деб билувчи, материа- 
листик қараш билан идеалистик қарашни 
келиштиришга уринувчи фалсафий оқим; 
зид. монизм. 

ДУАЛИСТ Дуализм, яъни дуалистик 
қараш тарафдори. 

ДУАЛИСТИК Дуализмга оид, дуализм 
тамойилларига асосланган. Дуалистик дунё- 
қараш. 

ДУБ [р. «дуб» — қурилишбоп дарахт, ёғоч] 
айн. эман. Дубнинг ўсииш учун кўп ёруғлик ва 
иссиқлик керак бўлади. «География». Мен — 
кекса дубман: унча-мунча шамол мени эгол- 
майди. «Шарқ юлдузи». Қаердандир дуб боч- 
канинг талхҳиди келади. А. Мухтор, Асарлар. 

ДУББ [а. vTj — айиқ]: Дубби акбар Етти 
қароқчи (Катта айиқ) юлдузлар туркуми. Бу 
Зуҳал, мана бу Дубби акбардир. А. Орипов, 
Йиллар армони. 

ДУБ-ДУРУСТ с.т. Дуппа-дуруст, туппа- 
тузук, яхшигина. 

ДУБИР, дубур шв. фолък. Юрганда ёки 
чопганда эшитилувчи паст, бўғиқ овоз; 
дупур (кўпроқ отлар ҳақида). Гўрўғлининг 
қўшинига отларнинг дубири эиштилди. 
«Гулнорпари». Юрганда отнинг дубири ерни 
қимирлатиб кетди. «Ҳасанхон». Бирдан 
қулоқларига отларнинг дубури келди. «Гўр- 
ўғлининг туғилиши». 

ДУБЛЕТ [фр. doublet < double — кўшалоқ, 
иккиланган, икки ҳисса] 1 Бирор нарсанинг 
иккинчи нусхаси; иккита бир хил, тенг 
қимматли нарсанинг бири. 




2 Қимматбаҳо, нодир тошлар (буюм- 
лар)нинг ясама, сохта нусхаси. 

3 тлш. Тилда маъносига кўра айнан тенг 
келувчи ва бири иккинчиси ўрнига алма- 
шиниб кўлланиши мумкин бўлган сўз ва 
бошқа хил лисоний бирлик. Бироқ илмий 
матнда дублетларнинг уч-тўрттасини 
бирданига беришни меъёрий ҳолат деб қараш 
керак эмас. «ЎТА». Тилда синоним, дублет ва 
вариантларнинг қаватланиши ёки такрор- 
ланиши ортиқ информацияни вужудга 
келтиради. «ЎТА». 

ДУБЛЁР [фр. doubleur — иккиланти- 
рувчи] 1 Бирор ишни навбатлашиб бажа- 
рувчи ёки бир игцда бир-бирининг ўрнини 
боса олувчи икки кишидан бири. Космо- 
навтнинг дублёри. 

2 Театрда ролни ижро этувчи актёрни 
алмаштирувчи актёр ёки бир ролни навбат- 
лашиб бажарувчи икки актёрдан бири. 

3 Дубляж қилинган фильмда овоз берган 
(кино)актёр. Баъзи ҳолларда экрандаги ҳо- 
латга нисбатан сўз узун бўлса, дублёр сўзни 
тезроқ айтиши керак. Ғ. Саломов, Таржима 
назариясига кириш. 

4 Футбол ва бошқа ўйинларда асосий 
ўйинчилар ёки команда таркиби учун 
тарбияланувчи ва уларни алмаштира олувчи 
ўйинчилар ёки команда. 

ДУБЛИКАТ [лот. duplicatus — иккилан- 
ган] Бирор ёзма ҳужжатнинг асл нусхаси 
билан баб-баравар расмий, юридик кучга 
эга бўлган бошқа нусхаси, копияси. Улардан 
сўраб келинг, дубликат олиш учун қандай 
ҳужжатлар керак бўлса, дарров берамиз, 
дейишди. «Муштум». 

ДУБЛЯЖ [фр. doublage — икки марта, 
икки карра кўпаймоқ] Бошқа бир тилдаги 
овозли фильмни иккинчи бир тилга тар- 
жима қилиб, диалоглар таржимасини фильм 
қаҳрамонлари оғиз ҳаракатига мослаш- 
тирган ҳолда яратилган фонограмма. Кино- 
филъмларни омма орасида ёйишда филъм- 
лар дубляжи катта аҳамият касб этади. 
Газетадан. 

ДУБУЛҒА тар., ҳарб. Бошни тиғ ёки 
ўқдан (шунингдек, бошқа хил зарбалардан) 
сақлаш учун темир ёки пўлатдан ишланган 
бош кийим; шлём. Малика қоп-қора соч- 
ларини турмаклаб, бошига олтин дубулғасини 
кийди. М. Маҳмудов, Мангу куй излаб. 
..офтоб суворийларнинг бошларидаги ялтироқ 


дубулғаларда, эгниларидаги совутларда акс 
этиб, кўзларни қамаштирар эди. М. Осим, 
Ўтрор. 

ДУВ рвш. 1 Бирдан, бараварига, тез. Дув 
тўпланмоқ. Дув этиб учмоқ. Ҳовли ўрта- 
сидаги бир туп тут дув пишипти. Боланинг 
кўзларидан дув ёш тўкилди. н Кумушбиби 
ўз устига дув йиғилган қизларга кўзини 
қаратди-да, чўнтагидан рўмолчасини олиб, 
кўз ёшини қуритди. А. Қодирий, Ўтган 
кунлар. 

2 Тамоман, бутунлай. Сочлари дув оқар- 
ган, аммо кўз қарашлари тийрак доктор опа 
ҳар куни Шерзоддан.. нима туш кўрганини 
сўрайди. Ў. Ҳошимов, Қалбингга қулоқ сол. 
Маҳбубанинг буғдойранг кулча юзи дув қи- 
зарди. О. Ёқубов, Тилла узук. 

Дув гап Ҳамма ёққа тез тарқалган, ҳам- 
манинг огзига тушган миш-миш гап. Янги 
шаҳарда аллақайси бир маҳкамага неча юз 
киши таёқ кўтариб, эшигу ойналарини 
синдирибди, шу одамлардан нечтаси қама- 
либди, деган хабар ҳамма ерда дув гап эди. 
А. Мухтор, Опа-сингиллар. Юртда дув гап 
— фалон бўпти, писмадон бўпти. Ш. Тош- 
матов, Эрк қуши. 

ДУВАРАК [ф. ijCjj — иккинчи марта, 
иккиламчи] 1 Мевали дарахтнинг бир йилда 
иккинчи бор берган меваси. Дуварак олма. 
Олманинг дувараги. н Бир йиллик новда- 
ларда етилаётган узум бошлари билан бир 
қаторда бачки новдаларда дуварак пайдо 
бўлииш мумкин. «Фан ва турмуш». Баъзи 
шохларда бултур чала терилган мевалар — 
дуварак олхўрини эслатувчи зайтунлар қури- 
шиб ётарди. Ҳ. Ғулом, Замин юлдузлари. 

2 кўчма Бўйи паст, пачоқ (одам ҳақида). 
Дуварак одамлар. н Йўлдош почтачининг 
дуварак қизича ҳам бўлолмайсан, сендан ёш, 
лекин ўн ҳисса кўп ишлайди. «Ёшлик». 

3 кўчма Хом, ғўр; тажрибасиз. Келганига 
бир йил, ярим йил бўлиб қолганлар бор.. 
дуварак бўлса ҳам, пулни пуфлаб тугади- 
ганлар — буларни оз-моз пул билан рағбат- 
лантириш мумкин. А. Мухтор, Туғилиш. 

4 Умуман, ҳар нарсанинг кичкинаси, 
етилмагани. Поезд мени кичкинагина, номи 
ҳали темир йўл хариталарига кирмаган дува- 
рак бир разъездга ташлаб ўтиб кетди. С. Аҳ- 
мад, Қадрдон далалар. -Авраб ҳам бўлмайди 
бу дуваракларни, — арз қилди Убайда хола хит 
бўлиб. Ш. Тошматов, Тонгдаги кўланка. 

ДУВВА рвш. шв. Бирдан, бараварига; дув. 
Олма дувва тўкилди. Толдаги чумчуқлар 
дувва учиб кетди. н Анжирнинг мадҳига 
тополмадим сўз, Дувва тўкилгандай саватга 
юлдуз. Газетадан. 

ДУВДОҚ с.т. Тувалоқ. 

ДУВ-ДУВ Дув с. такр.; жуда кўп, беҳи- 
соб. Дув-дув тўкилмоқ. н У ўғлининг 
дўстларини кўриши билан кўзларидан дув-дув 
ёш тўкди. Ҳ. Ғулом, Машъал. Болалар 
қоқишса, дув-дув тушади: Оғиз тинмас оппоқ 
тутидан. Миртемир, Асарлар. 

Дув-дув гап Кўпчилик орасида тарқаган 
ҳар хил: тўғри ва шубҳали гап-сўз. Кунлар- 
нинг бирида маҳаллада дув-дув гап бўлиб 
қолди: “Мухторхон домулла уйланармиш!.. ”А. 
Қаҳҳор, Тўйда аза. Ҳамма ерда дув-дув гап, 
шуни ўзингдан билай, деб келдим-да. Т. 
Ашуров, Оқ от. 

ДУВОЛ шв. айн. девор. Севмасанг — 
зўрлик увол.. Обқочаман ошиб дувол. Отаёр, 
Оқ фасл. 

ДУВУЛЛАБ рвш. Тез, бирдан, барава- 
рига, дув (тўкилмоқ, оқмоқва ш. к.). Чигит- 
лар ердан дувуллаб униб чиқди. н Мастура 
холанинг кўзларидан дувуллаб ёш оқарди. Ж. 
Шарипов, Хоразм. Сўнг шамол томорқадаги 
дарахтларни силкитдими, томга дувуллаб 
ёмғир суви тўкилди. Ш. Холмирзаев, Ўн сак- 
кизга кирмаган ким бор. Дувуллаб бир ҳовуч 
ўрик тўкилди. С. Сиёев, Ёруғлик. 

ДУГ с. т. айн. дук I. 

ДУГОНА [ф. jj — иккита, жуфт] 1 
Ўртоқ, дўст (хотин-қизлар ҳақида). Салом, 
менинг азиз дугоналарим, Азизим, лобарим, 
чеварим, қизлар. Зулфия. Тўлғоной қўшни- 
ларининг уйида, дугоналари орасида ўти- 
рарди. С. Сиёев, Аваз. Давру давронингизда биз 
ҳам тўйиб ҳандалак ейлик, дугонажон! О. 
Ёқубов, Эр бошига иш тушса. 

2 Шерик, жуфт. Кўксув билан Оқсув икки 
дугона, дилбар, Икки ёқдан тоғ бағридан 
ўйноқлаб келар. Шайхзода. Уруғлик ерда ўса 
бошлагач, аввал дугона қилдим (бир жойда 
икки туп қўйдим), сўнгра ягона қилдим. С. 
Айний, Эсдаликлар. 

ДУГОҲ [ф. ь\Ҳ> j j — икки пайт, икки жой] 
Шашмақом системасидаги учинчи мақом 
номи (қ. шашмақом). “Дугоҳ”ни бошлаб 
юборди. “Дугоҳ” ҳам излаганини топиб 
бермади, ўзи ҳам излашдан, бўзлашдан чар- 
чамади. М. Исмоилий, Фарғона т.о. 


ДУГЧИ с.т. Дукчи. Бешикчилар, тароқ- 
чилар, дугчилар Майрамхонни ўз қўллари 
билан овқатлантиришни “бахт ” деб билар 
эдилар. Ғ. Ғулом, Шум бола. 

ДУД I [ф. jjj — тутун, қурум; оҳ, нола, 
ғам-алам] Тутун, қурум, ис. Порох дуди. н 
Мамажоннинг димоғига қорачироқ дуди гуп 
этиб урилди. А. Мухтор, Опа-сингиллар. Ёғ 
дуди осмонга кўкиш устундай кўтарилди. Ҳ. 
Ғулом, Замин юлдузлари. Деворлари ва 
шипини қоп-қора dyd босган бу уйга қуёш 
нурлари кичик бир туйнукдан тушарди, холос. 
Ж. Шарипов, Хоразм. 

2 кўчма Ғубор, доғ, асорат. Кўзимда 
ғурбатнинг заҳарли дуди. Ғ. Ғулом. Гулнорнинг 
кўнглини қоплаган ҳасрат дуди тарала 
бошлади. Ойбек, Танланган асарлар. Аслида 
суҳбатдан қолган дуд ҳали Элмуроднинг 
кўнглидан аримаганди. Шуҳрат, Шинелли 
йиллар. 

3 кўчма Оҳ, нола; руҳий азоб. Ҳожи 
холанинг дуди осмонда эди. М. Исмоилий, 
Фарғона т.о. Душмандан интиқом олиб, 
дудини димоғидан чиқарайлик. М. Осим, 
Карвон йўлларида. 

4 кўчма Аччиқ, жаҳл; ғазаб. Мана шу ерда 
мингбошининг дуди осмонга чиқди. М. Ис- 
моилий, Фарғона т.о. 

5 кўчма Илиқлик тафти. Ҳут кирди, ер 
остига дуд кирди. Мақол. 

ДУД II тақл. с. Болалар сурнайининг ёки 
автомобиль сигналининг овозига тақлид сўз. 
Дуд демакка дудоқ керак. 

ДУД III [ф. jjj — тутун] Газламага гул 
босишда ишлатиладиган қўш қолип. 

ДУДА [ф. ajjj — қурум, майда кукун] 
Оқ бўзнинг сийрак тўқилган тури. Дуда 
пашшахона. н Бизда ҳам газламаларнинг 
турларига исм бор: бўз, дуда, қалами ва ҳо- 
казолар. А. Қаҳҳор, Сароб. 

ДУДАК Тувалоқлар туркумига мансуб 
қуш. 

ДУДАМ [ф. ^ jjj — икки тиғли, икки 
дамли] айн. дудама. Шеър ул тиғи дудамдурки, 
жаҳонни фатҳэтар.. Мунис. 

ДУДАМА [ф. 4_ojjj — икки тиғли, ҳар 
икки томони ўткир] 1 сфт. Икки томонида 
ҳам дами, тиғи бор. Дудама пичоқ. н Пичоқ 
унча катта эмас.. ингичка ва дудама эди. С. 
Айний, Эсдаликлар. У этиги қўнжига солиб 
қўйган дудама ханжарга ишора қилди. Мир- 
муҳсин, Меъмор. Тилини чиқариб тишлаб. 




дудама пичоғи билан новдани бутай бошлади. 
Ш. Холмирзаев, Бодом қишда гуллади. 

2 от Ҳар икки томони тиғли пичоқ ёки 
ханжар. Зулайҳо орқасига қайтади. Бир неча 
қадам юради-ю, дудамани эслайди. П. Қоди- 
ров, Қадрим. Нақ кўксига сопигача ботиб 
кетди дудама. О. Ҳакимов, Достонлар. 

ДУДБУРА айн. дудбурон. 

ДУДБУРОН [ф. ^jl Jjj jj — тутунни таш- 
қарига тортувчи] 1 Шип ёки девор орқали 
ташқарига чиқарилган тутун йўли; мўри, 
мўркон. Онам баланд, дудбурони бор ошхо- 
нада куйманар эди. Ойбек, Болалик. Ҳўл 
хазон ёқилган ўчоқнинг дудбуронидан кўз 
ачитувчи тутун чиқади. Шукрулло, Жаво- 
ҳирлар сандиғи. 

2 Темирчилар кўраси ёки кулоллар хум- 
донининг тутунни ташқарига тортадиган 
карнайсимон қисми. 

ДУД-ДУД Дуд II с. такр. Дуд-дуд сурнай 
чалинди. 

ДУДКАШ [ ф. — тутун тортувчи] 

шв. 1 айн. дудбурон 1 , 2. 

2 Ашаддий кашанда, ҳадеб сигарет тута- 
тишни яхши кўрувчи (киши). 

ДУДЛАМА Дудлаб ишлов берилган, 
қоқпанган. Дудлама балиқ гастрономларда 
кўп. К. Маҳмудов, Ўзбек тансиқ таомлари. 

ДУДЛАМОҚ 1 Дуд билан ишлов бериб 
қоқламоқ, сурламоқ (гўшт, қази ва шу 
кабиларни). Дудланган қази. н Холиса тақ- 
симчаларда қора майиз, мағиз, дудланган 
қази келтириб қўйди. С. Нуров, Майсаларни 
аёз урмайди. 

2 Дуд билан қопламоқ, исламоқ. 

ДУДМОЛ Нималиги аниқбўлмаган, ҳар 
хил тушунса бўладиган; мужмал, муҳмал. 
Дудмол гап. Дудмол хулоса. Дудмол қарор. н 
Тожибой одатига мувофиқ қисқа, дудмол 
жавоб берди. П. Турсун, Ўқитувчи. Азиз- 
хоновни тик турган ёш қиз эмас, унинг дудмол 
туюлган саволи ажаблантирди. М. Исмои- 
лий, Барҳаёт қиз. Чол дудмол қилиб йигитга 
қаради. М. Исмоилий, Фарғона т.о. 

ДУДОҚ кт. 1 айн. лаб. [Гулнор] Йўлчининг 
кучли, эркак нафасини, дудоқларида унинг 
бўсасининг жонли оловини бир лаҳза сезди. 
Ойбек, Танланган асарлар. Севишганлар 
қўли бир-бирига чирмашди. Дудоқларда бўса 
чақнади. Шуҳрат, Шинелли йиллар. Ярқи- 
раган ёноғингдан айланай, Гул баргидай дудо- 
ғингдан айланай. «Қўшиқлар». 


2 кўчма Оғиз; тил. Шараф сизга, ёғар 
миллион дудоқдан кучли олқишлар. Ғ. Ғулом. 
Алла айтган дудоқларда Она меҳри тошқин. 
Миртемир, Асарлар. 

ДУДУЛАМОҚ с.т. “Дуд-дуд” деган овоз 
чиқармоқ. Машина сайргоҳга кириб борди ва 
дудулаганича одамларни оралаб, дарё томон 
йўналди. А. Қаҳҳор, Қўшчинор чироқлари. 
Шу пайт машина “дудулаб”, икки бола ура 
қочиб қолишди. Ҳ. Аҳмар, Ким ҳақ? 

ДУДУҚ Баъзи товушларни қийналиб 
талаффуз этувчи ёки тутилиб гапирувчи. 
Дудуқ одам. н Дудуқ одамнинг гапириши 
қийин, аммо унинг гапини эшитиш ундан 
ҳам қийин. Ф. Мусажонов, Ҳиммат. Тўдак- 
сиз ўтарман наҳот жаҳондан, Майли, 
чўтир, дудуқ — севардим жондан. Мир- 
темир, Асарлар. 

ДУДУҚЛАНМОҚ Баъзи товушларни 
қийинлик билан талаффуз этмоқ ёки тути- 
либ-тутилиб гапирмоқ. У [Худойқул] Элму- 
роднинг сўроқларига дудуқланиб, тўмтоқ- 
тўмтоқ жавоблар бера бошлади. П. Турсун, 
Ўқитувчи. -Би-би-бе.. — деди Курбон дудуқ- 
ланиб. Й. Шамшаров, Тошқин. 

ДУДУҚЛИК Тутилиб гапиришлик, 
дудуқланиш хусусияти. Унинг [Худойқул- 
нинг] дудуқлигини ва ҳовлиқиб гапиролмай 
қолишини Давлатёр шундай деб таъриф- 
лади: -Бу худо қилган соқов эмас, ўртоқ 
Дўсматов! Мадаминов шундай қилиб қўйган. 
П. Турсун, Ўқитувчи. 

ДУЖОН [ф. oC'-jj ~ иккижон(ли)] шв. 
Ҳомиладор, иккиқат. Кунларнинг бирида 
бойнинг энг кичик хотини дужон бўлибди. 
«Зумрад ва Қиммат». 

ДУДХОҒ1А [дуд + хона] Гўшт, қази каби 
егуликлар дудланадиган хона. 

ДУЗ айн. туз II. Одам эса чорасиз, ғамгин 
кўринади бу чексиз дузда. Ш. Раҳмон, Юрак 
қирралари. 

ДУЗД [0. jjj — ўғри] Ўғри. Ўғри-дузд 
ўзин тортар панага, Санам қизлар зулфин 
ташлар шонага. «Эрали ва Шерали». 

ДУК I [ф. ^jj — йиг, дук] Чархнинг 
йигирилаётган ип ўралиб борадиган қисми; 
йиг. Ҳар қизнинг олдида.. ип ўралган семиз 
дуклар қаланиб ётипти. Ойбек, Навоий. У 
[Оташ дукчи] дукни ғув-ғув айлантиради. 
Ойбек, Улуг йўл. 

ДУК II тақл. с. Бирор оғир нарса ик- 
кинчисига урилганда чиқадиган бўғиқ овоз 

ҳақида. Эшик дук этди. Дук этган товуш 
эшитилди. н [Латиф] Челакдан иккинчи 
шишани олиб, тагига бир урди-да, Сул- 
тоннинг олдига “дук” этказиб қўйди. О. 
Ёқубов, Ларза. 

ДУКАРТ [ф. jjLSjj — икки тиғли; қайчи] 
шв. Кичкина қайчи. 

ДУКАРТЛАМОҚ Қайчи билан кесиб 
текисламоқ; қайчиламоқ. Кўзлари катта- 
катта Муҳаммадалибек тоза ювилиб- 
таралган, дукартланган соқолини аста силар 
эди. М. Осим, Карвон йўлларида. 

ДУК-ДУК Дук II с. такр. Эшикни дук-дук 
қоқмоқ. н Ҳасан сўфи тошга қулоғини босиб 
тинглади. Анча тинглаб ётди: Дук-дук бор- 
у.. жуда олис. М. Исмоилий, Фарғона т.о. 
Аввалига у [соқчи] аста-секин юриб борди, 
кейин Насриддин афандининг қулоғига дук- 
дук қилган овоз эшитилди. «Муштум». 

Юраги дук-дук урмоқ Юраги ўйнамоқ, 
юраги қаттиқ урмоқ. Эшик очилиши биланоқ 
Ҳасаннинг юраги дук-дук уриб, ранги оқариб 
кетди. Ибохон, Улуғ кун. Умиднинг юраги 
дук-дук уриб, беихтиёр унга яқинлашди. 
Мирмуҳсин, Умид. 

ДУКИЛЛАМОҚ 1 “Дук-дук” этган овоз 
чиқармоқ. Эшик дукиллаяпти. 

2 Тез урмоқ, тепмоқ, ўйнамоқ (юрак 
ҳақида). Унинг [Мирвалининг] юраги дукиллаб 
ура бошлади. С. Аҳмад, Жимжитлик. Қувон- 
чимданми, аллақандай хавотирданми — юра- 
гим дукиллаб кетди. А. Мухтор, Асарлар. 

ДУККАК Ловия, мош каби ўсимлик- 
ларнинг донни ўраб турувчи икки паллали 
пўчоғи; қўзоқ; дуккакдошлар меваси. Ловия 
дуккак чиқарибди. Мош дуккаклари. н 
Олти қизнинг ичида сен полвони, Дуккакка 
сиғмайди мошининг дони. «Кўшиқлар». 

ДУККАКДОШЛАР бот. Икки йиллик ва 
бир йиллик икки паллали ўсимликлар 
оиласи. 

ДУККАКЛАМОҚ Дуккак чиқармоқ, 
дуккак ҳосил қилмоқ. Мош дуккаклабди. 

ДУККАКЛИ Дони дуккакларда пишиб 
етиладиган. Бошоқли ва дуккакли эқинлар- 
нинг баъзи бир турларида оқсилдан ташқари 
анчагина мой ҳам бўлади. Газетадан. 

ДУККИ шв. Дўнг, қавариб чиққан. 
Ҳаракатнинг зўрлигидан Раҳимнинг сепкил 
бетлари, дукки пешонаси терлаб, қизил май- 
каси шимидан чиқиб кетган эди. Ҳ. Назир, 
Сўнмас чақмоқлар. 


ДУККИБОШ Дўнг бош, боши катта, 
дўнг пешонали. Бу дуккибош, сепкил юз 
бола ҳар гапда тиржайиб турарди. Ҳ. На- 
зир, Ёнар дарё. 

ДУККИПЕШОНА Дўнг пешона, шун- 
дай пешонали одам. 

ДУКУЛЛАМОҚ айн. дукилламоқ. Юра- 

гим дукуллайди, Ёр келганга ўхшайди. «Оқ 
олма, қизил олма». Пиджагимни кийма- 
симдан хонам девори дукуллади. Ш. Хол- 
мирзаев, Йўллар, йўлдошлар. 

ДУКУРI тақл. с. Дукурлаган овоз ҳақида. 
Бошқалар ҳам ётиб қулоқ солдилар. Аммо 
ҳеч ким дукурнинг қаёқдан келаётганини 
аниқлай олмади. М. Исмоилий, Фарғона т.о. 
Дастурхон йиғиштирилиб, Султонмурод 
кетмоққа қистаркан, дарвозада отларнинг 
дукури эиштилди. Ойбек, Навоий. Латофат- 
нинг юрак дукури хийла босилди. «Ёшлик». 

ДУКУР II шв. Сув тақсим қилинадиган 
жой. 

ДУКУР-ДУКУР Дукур с. такр. Отларнинг 
дукур-дукури, итнинг ҳуриши эшитилди. Ж. 
Шарипов, Хоразм. Турсуной ҳеч нарсани 
кўрмас, юрагининг дукур-дукуридан бош- 
қасини эшитмас эди. А. Мухтор, Опа- 
сингиллар. Дукур-дукур от келди, Қаранг, 
қандай зот келди. «Қўшиқлар». 

ДУКУРЛАМОҚ 1 Дукур-дукур овоз 
чиқармоқ. Шу дукурлаш секин-секин оёқ 
товушига мубаддал бўлиб, Анварнинг қу- 
лоқлари тиккайди. А. Қодирий, Меҳробдан 
чаён. Кўчадан эса от туёқларининг сабрсиз 
дукурлаши эшитилди. «Фан ва турмуш». 

2 Тез урмоқ, тепмоқ, ўйнамоқ (юрак ҳа- 
қида). Дарчага яқинлашганида, юраги бирдан 
дукурлаб, эшик олдида тўхтаб қолди. М. 
Исмоилий, Фарғона т.о. 

ДУКУРМА [ф. fj<> jj — иккита ипак 
қурти]: дукурма пилла Иккита ипак қурти 
бир кафанга ўраган пилла, қўшалоқ пилла; 
барака. 

ДУКЧИ Дук ясовчи уста. Улар бешикни 
Жиззахдаги машҳур дукчи Оқил амакига 
ишлатишган экан. «Ёшлик». 

ДУКЧИЛИК 1 Дук ясаш билан маш- 
ғуллик, дук ясаш ҳунари ва ўша касбнинг 
номи. 

2 Бозорда дукчилар дўкони жойлашган 
раста. 

ДУЛДУЛ [ а. Jjj-b — жайра] 1 Диний 
ривоятларга кўра, Муҳаммад пайгамбар 




минган ва кейинча ҳазрат Алига тортиқ 
этган учар отнинг исми ёки лақаби. Той 
ўссин, нақ Дулдулдай бўлади. Ойбек, Тан- 
ланган асарлар. 

2 кўчма Келишган, чиройли, учқур от. 
Солибой.. ориқ-тириқ отларни арзон баҳода 
сотиб олиб, бир оз боқиб, дулдул баҳосида 
пуллар эди. Ё. Шукуров, Қасос. 

ДУМ [ф. ^ — қуйруқ, дум] 1 Ҳайвон 
танасининг чиқарув тешиги тепасидан бош- 
ланадиган ва ингичкаланиб борувчи энг 
ортки, охирги қисми; қуйруқ. Сичқон сиғмас 
инига, ғалвир боғлар думига. Мақол. Туянинг 
думи ерга тегар, Хўжанинг қизи эрга тегар. 
Мақол. Шошган ўрдак ҳам боши билан, ҳам 
думи билан шўнғийди. Мақол. н У [ит] 
думини ликиллатди-да, Нигоранинг оёғи 
остига ёта қолди. С. Анорбоев, Оқсой. 

Думини хода қилиб 1) думини тикка, 
юқори кўтариб. - Сигир бирдан ирғиб ўрнидан 
туриб, думини хода қилиб, бир қочиб берди, 
— деди Шум бола. Ғ. Ғулом, Шум бола. 
Молхонадан келаётсам, олдимдан думини 
хода қилиб, бир бузоқ югуриб ўтди. «Муш- 
тум»; 2) кўчма орқасига қарамай, тумта- 
рақай бўлиб. ..Олдингга қанча бордим?Нуқул 
бадбашара махлуқдан қочган юраксиздай 
думингни хода қилиб қоласан-ку? Ж. Абдул- 
лахонов, Хонадон. ..зўр келганда кўпинча бел- 
лашишдан бош тортади-да, думини хода 
қилиб қочади. Т. Рустамов, Мангу жасорат. 
Думи юлинган мусичадай (ёки товуқдай) Бир 
ери ёки бир нарсаси етишмагандай, беўхшов. 
Бердибой гарчи шаҳардан думи юлинган 
мусичадай бўлиб келган бўлса ҳам, фазлсиз 
эмас. А. Қодирий, Обид кетмон. ..орамизда 
Икром деган бир кимса ҳам бор эди. Думи 
юлинган товуқдай бир четга чиқиб, шум- 
шайиб турибди. «Ёшлик». 

2 Баъзи жониворлар танасининг кет 
томонидаги узун патлар ёки ингичкалашган 
қисми. Хўрознинг думи. Қалдирғочнинг думи. 
Илоннинг думи. н Ҳалиги чавоқ балиқ қор 
устида ялт-юлт қилиб сакрайди, думи билан 
савалайди. Н. Фозилов, Дийдор. Раиснинг 
ориқ, қорамтир юзига ярашмаган тақасимон 
мўйлабининг учлари чаён думидай гажак- 
ланди. С. Нуров, Майсаларни аёз урмайди. 

3 Мева, барг ва ш. к. нинг банди. 

Дум бермоқ Пишиб етилмоқ (асосан 
полиз экинлари ҳақида). Бир кун пахта чопиб 
юрсам, битта қовун жуда ҳам тўри келган, 


“мени е!” деб дум бериб турибди. Ғ. Ғулом, 
Тирилган мурда. Нимадир “тирс” этди: 
қизилуруғ қовун дум берди шекилли. А. Эшо- 
нов, Дутор. 

4 Сабзавот ўсимликларининг ер юзасида 
ўсиб турган барги. Сабзининг думини кесмоқ. 

5 Учиш аппаратларининг ингичкалаш- 
ган кет томони. Бирпасдан кейин лагеръ 
устида думига каттакон пуфак боғлаб олган 
самолёт пайдо бўлди. А. Қаҳҳор, Олтин юл- 
дуз. Самолётнинг думида елкамни қисганча 
биқиниб ўтиравердим. «Гулдаста». 

6 Умуман бирор нарсанинг кети, охири. 
Юлдузнинг думи. Қанча машиналар қатор- 
лашиб ўтди, ҳали думи кўринмайди. н 
Чарос дераза панжарасидан.. думи ликил- 
лаб турган даканг варракни кўрди. Ў. Ҳо- 
шимов, Қалбингга қулоқ сол. Чопа бериш- 
нинг беҳуда эканини пайқаб, эшелоннинг 
думига уланган қизил вагонларга толиққан 
кўзларини умид билан тикди. Н. Сафаров, 
Танланган асарлар. 

7 кўчма Доим бировга эргашиб ёки унга 
хушомад қилиб, бирга ортидан юрадиган 
одам; шотир. Абдурасул Тожибойнинг маж- 
лисда ўз тарафини оладиган думлар тўплай 
бошлаганини гапирди. П. Турсун, Ўқитувчи. 
Дум эмиш, хўжа келиб менга дум бўлсин. А. 
Қаҳҳор, Қўшчинор чироқлари. 

8 кўчма с.т. Қарз, топширилмаган им- 
тиҳон Унинг математикадан думи бор. 

Бурганинг думини кўрган Жуда ҳам шум, 
айёр, уддабурон. Биламан, Гавҳар яхши қиз. 
Лекин анави иблис бурганинг думини кўрган! 
Ў. Ҳошимов, Қалбингга қулоқ сол. Думини 
босмоқ Ғашига, асабига тегмоқ. Идорада, иш 
устида, иш юзасидан гапираётирман. Ду- 
мингизни босганим йўқ. А. Қаҳҳор, Сароб. Мен 
бир-иккитасининг думини босдим шекилли. С. 
Сиёев, Отлиқ аёл. Думини ликиллатмоқ 
Хушомадли ва айёрона иш кўрмоқ. Саройда 
биз ҳам дум ликиллатиб, қуйруқ қоқиб юриб- 
миз. С. Сиёев, Ёруғлик. У калондимоғ, энди 
қаршисидаги одамдан ўзига ўхшаб дум ли- 
киллатишини талаб қилувчи нусхага ай- 
ланади. «ЎТА». Думини тугмоқ ёки думи 
тугилмоқ Қайтиб келмайдиган қилиб ишдан 
бўшатмоқ, ҳайдамоқ. [Розиқ сўфи\ Бир 
магазинга кечки қоровул бўлиб олган эди. 
Ундан ҳам ишкал чиқариб, думи тугилди. С. 
Абдулла, Соялар. Турсунбой.. қўпол ва дағал 
муомалали бўлгани сабабли.. бригадирликдан 




думи тугилган эди. «Муштум». Ҳаммамизнинг 
думимизни тугар эмииллар. Уйғун, Асарлар. 
..иккинчи бу гапдан оғиз очманг, акс ҳолда, 
думингизни тугаман. Ҳ. Ғулом, Машъал. 
Думини тутқазмаслик (ёки ушлатмаслик) Ҳеч 
кўринмай, йўлиқмай қочиб юрмоқ. Ғаффор 
қўрбоши думини тутқазмасга, ўзини ют- 
қизмасга уринади. Н. Сафаров, Водиллик 
қаҳрамон. Думини қисмоқ 1 ) итоаткорона иш 
тутмоқ; бўйсунувчан, итоаткор бўлмоқ. Мен 
ўз юртимда мусофир итдай думимни қисиб 
юришни хоҳламайман. А. Қаҳҳор, Асарлар. 
Девона ўша заҳоти думини қисиб, жуфтакни 
ростлаб қолди. К. Яшин, Ҳамза; 2) кўчма 
бўйсунмоқ, жиловланмоқ. Сув думини қисди, 
энди шошмасдан [тўғонни] мустаҳкамлаш 
керак. Ойбек, О.в. шабадалар. Думи хуржун 
(ёки хуржунда) Нотайин, таги-туги йўқ; ўлда- 
жўлда, чатоқ ёки чала-чулпа; сарсон. Думи 
хуржун гап. Думи хуржун иш. н Бўрибой ўша 
одамларнинг номини тилга олгиси келмай, 
думи хуржунда қолди. Ҳ. Назир, Ўтлар ту- 
ташганда. Гўшт топширишнинг ҳам думи 
хуржунда. «Муштум». Думи қисиқ Бирор айби 
бўлган, айб иш қилган, айбдор; бирор нар- 
садан ҳадиксировчи. Мусофир итнинг думи 
қисиқ. Мақол. н Илгари ўғрининг думи қи- 
сиқ бўларди, эл олдида сазойи қилинарди. С. 
Нуров, Нарвон. 

ДУМА \р. дума — ўй, фикр < думать — 
ўйламоқ] тар. Ўтмиш чор Россиясида турли 
давлат муассасаларининг номи; ҳозирги 
Россияда эса қуйи палата номи. Давлат 
думаси. Шаҳар думаси. н Улар ўша дума 
сайловидан кейин сизни кўргани кўзи йўқ. К. 
Яшин, Ҳамза. 

ДУМАК шв. Жўхорипоя илдизи. Соҳира 
айвонга думак, яъни жўхорипоя илдизини 
ташир эди. Қ. Мирзо, Олам гўзал. 

ДУМАЛАМОҚ с. т. Юмаламоқ. Кўз- 
ларимиз тўқнашди-ю, унинглаблари титраб, 
кўзларидан икки томчи ёш думалаб кетди. 
«Саодат». Қордан кичкина юмалоқ ясаб, 
думалата-думалата, ўз бўйларидан баланд, 
катта курра ясаганлар. Ойбек, Танланган 
асарлар. Олачипор тарвузлар, “устим кўм- 
кўк бўлса ҳам, ичим қип-қизил”, деб дума- 
лашиб ётибди. «Саодат». 

ДУМАЛОҚ с. т. Юмалоқ. Бу хотиннинг 
ёши элликдан ошган бўлиб, ўзи пакана, 
думалоқ. С. Зуннунова, Янги директор. Эсон 
бобо пайкални оралаб, думалоқ, сариқ, қо- 


рамтир холи бор қовунни кўтариб чиқди. С. 
Юнусов, Кутилмаган хазина. 

ДУМАЛОҚЛАМОҚ с.т. Юмалоқламоқ. 
Асал буви дастурхонни думалоқлаб, қўлтиғига 
уриб олди. Ҳ. Назир, Ёнар дарё. 

ДУМАЛОҚ-СУМАЛОҚ жуфт с. Гав- 
далари турли тузилишда бўлган. Ўктам 
муаллимнинг думалоқ-сумалоқ, ёқимтой бо- 
лалари билан “сув сепар ” ўйнашди. Ойбек, 
О.в. шабадалар. 

ДУМАХОНА тар. Дума идораси, дума 
маҳкамаси. -Ҳали, — деди Ўрмон полвон, — 
Россияда подшоҳ йўқ, ҳукумат ишини дума- 
хонадан қўйилган Милюков билан Керен- 
скийдай бир неча киши бажармоқда. С. 
Айний, Қуллар. 

ДУМБА [ф. о j , — орт, кет; думба, 

қуйруқ] 1 Қўйларнинг кет томонида сон 
билан бел ўртасида ўсган, асосан думалоқ 
шаклда кўринувчи ёғ қисми. Семиз қўйнинг 
думбаси катта, Семиз одамнинг — суҳбати. 
Мақол. н Ёлғиз қўйни ҳайдаш нуқул азоб. 
Бўйнидан сургайман — йўқ, думбасига арқон 
солиб тортаман — йўқ. Ойбек, Танланган 
асарлар. Раъно томорқада думбаси серкил- 
лаган, жингалак юнгли қўзичоқларга майса 
юлиб бераётган эди. Ҳ. Назир, Сўнмас 
чақмоқлар. 

2 Қўй танасининг шундай қисмидан 
чиққан ёғ. Думба тўғрамоқ. Думба эритмоқ. 
Узоқдаги думбадан яқиндаги ўпка яхши. 
Мақол. н Қайнонанинг маслаҳати билан 
докага думба ўраб, чақалоққа сўрдиришди. 
Мирмуҳсин, Жаҳолат панжаси. Мамат 
қассоб.. оғринибгина ярим килодсш ошиқ 
думбани тарозига ташлади. «Ёшлик». 

3 Одам танасининг сон билан бел 
ўртасидаги юмшоқ орқа қисми. Кимдир 
скамейкага газета солиб ўтирган экан, дум- 
басининг изи туишб қопти. X. Тўхтабоев, 
Ширин қовунлар мамлакати. 

ДУМБАДОР [ф. — думбали, дум- 

баси катта] Катта думбали. Думбадор қўй. н 
Чўпон лорсиллаган, думбадор қўйларини сой 
тарафга ҳайдади. «Газетадан». 

ДУМБА-ЖИГАР Думба ёғи ва жигардан 
тайёрланган овқат ёки газак. Заргаров, яқин 
бир ой бўлади, чоракам бир литр хушбўй 
винони думба-жигар билан ичгани асраб юрар 
эди. А. Қаҳҳор, Ўжар. -Думба-жигар билан 
кабоб олиб келдим, — деди Сайфи. Б. Раҳмо- 
нов, Юрак сирлари. 




ДУМБАЛИ 1 Думбаси бор, катта думба- 
ли. Думбали қўй. н Шербекнинг вазифаси 
ҳам майин жунли, ҳам думбали дурагайлар 
урчитишдан иборат. С. Анорбоев, Оқсой. 

2 айн. думбадор. 

3 Думба тўғраб солинган. Думбали сомса. 

ДУМБАЛОҚ: думбалоқ ошмоқ айн. 

умбалоқ ошмоқ қ. умбалоқ. Ўртага қилтириқ 
бир бола чиқади ва ҳавода чир айланиб, 
думбалоқ ошиб сакраб, ҳаммага таъзим 
қилади. Т. Обидов, Юсуфжон қизиқ. Мовий 
осмонда сўфитўрғайлар.. думбалоқ ошар, гоҳ 
ерга тушиб, яшил майсаларда йўрғалаб ўйнар 
ва тинмай вижирлашар эди. О. Ёқубов, 
Баҳор кунларидан бирида. 

ДУМБУЛ [ф. — тўлиқ пишмаган 

дон, дуккак] 1 Донли экинлар, мевалар- 
нинг таъм кириб қолган, лекин ҳали етилиб 
пишмаган ҳолати. Ҳали думбул шафтоли- 
ларнинг шохлари ерда. Ойбек, О.в.шабадалар. 
Чол қуроқ дастурхон ёзиб, сопол тақсимчада 
думбул ўрикдан қўйди. Т. Малик, Қадр. 

2 Ҳали қотмаган, сутми-қатиқ бўлиб 
қолган (дон ҳақида). Думбул жўхори. н Бир 
танобча ерга жўхори экилса, думбул бўлмас- 
дан тамом бўлар эди. П. Турсун, Ўқитувчи. 
Нусратбек йўл четидаги майда баргли гул- 
ларнинг япроғини титкилаб ўтаётганда, 
кунгабоқар думбулининг ҳиди анқиди. С. 
Нуров, Майсаларни аёз урмайди. Бошоқлар 
чайқалар, думбулроқ лекин, Думбул бошоқ- 
ларда ҳали сут донлар.. Миртемир, Асарлар. 

3 кўчма Ақлсизроқ, тентакнамо, дево- 
насифат. Думбул одам. н Хўп, бу одамнинг 
бугун қўли узун. Эртага суроби тўғри бўлгач, 
бу думбул эркатой нима қилади? «Ёшлик». 
Ярамас, бизни ҳақорат қилди! «Думбулсан!» 
dedu. Мирмуҳсин, Меъмор. 

4 Ҳаёт тажрибаси бўлмаган; хом, ғўр. 
-Ўқишга ҳафсала қолмадими? -Ҳафсала-ку 
бор-а, — деди Холдор нималарнидир эслаб, 
— аммо ўйлаб қарасам, думбул эканман, пиш- 
гунимча шоишрманг. И. Раҳим, Зангори кема 
капитани. Бу замоннинг думбул қизлари на- 
ридан-бери бир иш қилиб қўйишади-да, кейин 
оҳ уриб, чапак чалиб қолишади. Мирмуҳсин, 
Умид. Афсуски, айрим нашриёт ва редакция- 
ларда ғоят масъулиятли ишлар чсигамулла, 
думбул муҳаррирлар қўлига топшириб қўйил- 
ган. «Ёшлик». 

5 кўчма Мазмунан пишиқ-пухта эмас; 
хом; қиёмига етмаган. Думбул асардан фази- 


лат қидирадиган эстетик нўноқ танқидчилар 
фаолиятига чек қўйиш лозим. Газетадан. 
Шоирнинг “Севги сирлари ” тўпламида қиё- 
мига етмаган, думбул шеърлар учраб туради.. 
Газетадан. 

ДУМБУЛЛИК 1 Дон экинлари уруғи- 
нинг етилиши бошланадиган фаза, босқич, 
давр. 

2 Пишмаганлик, хомлик, ғўрлик (мева- 
лар ҳақида). 

3 кўчма Ҳаёт тажрибасига эга эмаслик, 
пишмаганлик, ғўрлик. Унинг ичида гап ёт- 
майдиган, шалдир-шулдурлиги, думбуллиги 
Онахонга ёқди. Мирмуҳсин, Умид. 

ДУМДОР [ф. _,1з_оз — думи бор, думли] 1 
Думи бор; узун думли: Равшанбек қараса, 
бир одам ёлдор, думдор бир жийрон отни 
йўрғасига солиб селкиллаб, ҳа деб йўрғала- 
тади. «Равшан». 

2 кўчма Мужмал, нотайин; тагдор, сир- 
ли (гап ҳақида). Думдор гап. Думдор қилиб 
гапирмоқ. н -Бир гап бўлар, деб думдор 
қилма, — дейди Патар, — хўп бўлади, деб 
айт. А. Қодирий, Обид кетмон. 

ДУМ-ДУМАЛОҚ с. т. Юм-юмалоқ. ..ама- 
кимнинг қисиқ кўзлари йигирма тийинлик 
тангадай дум-думалоқ бўлиб кетди. С. Аҳмад, 
Сайланма. Ёдгор ёноқ суяклари туртиб чиқ- 
қан, кичкина, дум-думалоқ қорачиқли кўз- 
лари ўйнаб турадиган бу йигитни яхши танир 
эди. Ў. Ҳошимов, Қалбингга қулоқ сол. 

ДУМКАШАК [ф. ^il-oj — думидан 
тортувчи; ортидан борувчи] шв. Орқадан 
эргашиб юрадиган. 

ДУМЛИ 1 Думи бор. Узун думли от. 
Думли қўйлар. н Сэр телевизор вишкасига 
анқайиб қолганда, сичқон думли, panu- 
дасимон береткасини шабада учириб кетди, 
кўнги хираланди. «Муштум». 

Думли юлдуз с. т. айн. комета. 

2 кўчма Ўқишдан қарздор, қолоқ. У 
[Карима] раҳбарлик қилган синфда биронта 
ҳам “думли” ўқувчи қолмади. 

ДУММА-ДУМ 1 Орқама-орқа, орқама- 
кейин, орқасидан қолмай, товонма-товон. 
Милиционер йўлни очиб юборди. Кутиб қолган 
машиналар думма-дум ўта бошлади. М. Ис- 
моилий, Бизнинг роман. У[Кудрат] думма- 
дум Сорокиннинг кетидан эмаклаб борарди. 
3. Фатхуллин, Сўнмас юлдуз. 

2 кўчма Пешма-пеш, пайдар-пай, орқа- 
ма-кетин. ..колхознинг уч-тўрт машинаси 




Асакадан шағал.. хом ғиштни думма-дум 
таший бошлади. «Муштум». 

ДУМОҚ, думоғ айн. димоғ. Бўронбек уйга 
кириши билан думоғига атир ҳиди урибди. Ҳ. 
Ғулом, Машъал. 

ДУМПАРАСТ [ф. — думини 

ёқтирувчи; парваришловчи] Чумчуқси- 
монлар туркумининг шақшақлар (пашша- 
хўрлар) оиласига мансуб, катталиги чум- 
чуқцек, эркагининг иккита дум пати жуда 
узун қуш. 

ДУМСИМОН Шакли думга ўхшаган; 
дум сифатли. Орқасида думсимон нимадир 
ерга судралиб келяпти. Э. Аъзамов, Жавоб. 
Бундай думсимон пуллар Шарқий Африкада 
яшаган аҳоли ўртасида ишлатилган. «Фан 
ва турмуш». 

ДУМЧА I Дум 1-4 с. кичр. шакли. Наби 
полвон қиздирилган тамғанинг думчасидан 
омбир билан қисиб туриб, уни Некқадамнинг 
билагига босди. С. Айний, Қуллар. 

ДУМЧА II шв. Дастасиз, хумчасимон 
кичкина идиш. Кўзани чиғирнинг думчаларига 
тутиб тўлатди ва қизга узатди. Ойдин, 
Гулсанам. 

ДУМҒАЗА 1 Қушларнинг дум патлари 
ўсиб чиқадиган бўғим-бўғим суяги. 

2 Одам ва ҳайвонларнинг умуртқа охи- 
ридаги бўғим-бўғим думчага ўхшаш суяги. 
Ҳуённинг думғаза умуртқалари бир-бири 
билан қўшилиб кетиб, битта, яхлит суяк — 
думғаза ҳосил қилади. «Зоология». 

3 Қўйнинг шундай суягига ёпишган ёғ 
ва гўшти. Думғаза шўрва. 

ДУНГАНЛАР этн. Марказий Осиёда, 
асосан Қозоғистон, Қирғизистон, қисман 
Ўзбекистонда яшайдиган халқ. Ўлкада.. 
қозоқлар, қирғизлар, ўзбеклар, тожиклар, 
мўғуллар, дунганлар.. яшарди. А. Ҳакимов, 
Илон изидан. 

ДУНЁ I [а. — жаҳон, олам] 1 Бутун 

борлиқ; коинот, олам. Боғ кўрки — бодом, 
Дунё кўрки — одам. Мақол. Тил кичик бўлса 
ҳам, дунёни бузади. Мақол. ^Дунёда онадан 
азиз, онадан мўътабар инсон йўқ. Газетадан. 
Дунёда энг даҳшатли нарса — ёлғизлик. Т. 
Ашуров, Оқ от. 

2 Борлиқнинг, мавжудотнинг айрим 
бўлаклари йиғиндиси, тўплами. Юлдузлар 
дунёси. 

3 Жонли табиатнинг айрим қисмлари, 
улар яшайдиган муҳит. Ҳайвонот дунёси. 


Ўсимликлар дунёси. н Табиатни муҳофаза 
қилиш, жумладан, ҳайвонот дунёсини сақ- 
лаш.. ҳозирги даврда муҳим аҳамиятга эга. 
Газетадан. Дарҳақиқат, булар [илонлар] 
газандалар дунёсининг турқи энг совуқ, 
заҳари энг ўткир вакиллари ҳисобланади. 
«Фан ва турмуш». Кариб денгизида жой- 
лашган Ямайка ороли наботот дунёсининг 
бойлиги ва ранг-баранглиги билан машҳурдир. 
«Фан ва турмуш». 

4 Ижтимоий ҳаёт ёки турмушда юз 
берган (мавжуд бўлган) ҳолатга нисбатан, 
унга қарама-қарши бўлган бошқа бир ҳолат. 
Шу йўсин қизлар ўзларининг бир ўртоқларини 
хотинлик дунёсига узатиб, мажлисдан тар- 
қалишдилар. А. Қодирий, Ўтган кунлар. 

5 Атрофимизни ўраб турган бутун мав- 
жудот; атроф муҳит. Торга — mop дунё, 
кенгга — кенг дунё. Мақол. н [Отабек] Туш 
кўрар эди: Дунёни қоронғилик босган эмиш. А. 
Қодирий, Ўтган кунлар. Кўзим очдинг, мен 
дунёни кенг кўрдим, Ўзимни ҳам одамларга 
тенг кўрдим. Ҳ. Олимжон, Асарлар. 

6 Ер юзи ва ундаги барча одамлар, ин- 
соният. Ўзбек пахтакорининг довруғи дунёга 
таралди. н Бутун дунё сени олқишлар. У. 
Исмоилов, Сайланма. 

7 Ер юзи, ундаги барча қитъалар, мам- 
лакатлар. [Ҳайдар ота:] Агар биров менга 
“қолган умрингни дунёни саёҳат қилиб 
ўтказасанми?” деса, ҳеч ўйлаб ўтирмасдан, 
шу супани бера қол, дер эдим. А. Қаҳҳор, Асрор 
бобо. Агар дунёнинг нариги бурчагига сизни 
опичлаб боришга тўғри келсайди, мен севина- 
севина бажарардим. Ойбек, Танланган 
асарлар. ..дунё аҳолисининг тенг ярми гуруч 
билан тирикчилик қилади. К. Маҳмудов, 
Қизиқарли пазандачилик. 

8 Ҳаёт, тириклик. Бу дунё ўтар-кетар, 
юзи қоралик қолар. Мақол. н Дунёнинг 
ишлари шунақа экан, дўстим. К. Яшин, 
Ҳамза. Ким дунёдан тоқ ўтибдики, сиз 
ўтасиз? С. Аҳмад, Уфқ. Дунё қизиқ экан. 
Ҳачон қарасангиз, етдим деганда қоқиласиз. 
Ў. Ҳошимов, Қалбингга қулоқ сол. 

Бевафо дунё ёки дунёйи бевафо Ҳеч ким 
раҳм қилмайдиган, охири ўлим билан 
тугайдиган, беқарор ҳаёт. Пушти паноҳи- 
миздан айрилганимиз ростми? Оҳ, бевафо 
дунё! П. Қодиров, Юлдузли тунлар. Бубевафо 
дунёда истак ва заруратдан ташқари кўнгил 
деган нарса ҳам бор экан. М. Исмоилий, 




Фарғона т.о. Эй дунёйи бввафо! Онангдан 
айрилибсан, жиян! Ойбек, Танланган асар- 
лар. Беш кунлик дунё Ўткинчи ҳаёт, қисқа 
умр. Умр қисқа, беш кунлик дунёда завқ суриш 
ғанимат. Ойбек, Танланган асарлар. Беш 
кунлик дунёнинг лойқа сувини нима қиласан, 
жаннатдаги ҳавзи кавсарни ўйла, аблаҳ! 
Ойбек, Танланган асарлар. Бу дунё Диний 
тасаввурларда ердаги мавжуд, яшаб турилган 
дунё (нариги дунё, охиратга нисбатан). 
Ҳаммамиз ҳам бу дунёга меҳмонмиз. Ж. Ша- 
рипов, Хоразм. Унинг васлига етган йигит- 
нинг армони бўлмаса керак бу дунёда! К. 
Яшин, Ҳамза. Дунёга келмоқ Туғилмоқ. Бу 
бош дунёга келиб, нималарни кўрмади-а? А. 
Қодирий, Ўтган кунлар. Моҳирабонудан икки 
ўғил ва икки қиз дунёга келиб, тўнғичи — 
Азизбек.. тўртинчиси бизнинг Зайнаб эди. А. 
Қодирий, Ўтган кунлар. Дунёдан ўтмоқ (ёки 
кетмоқ) Ўлмоқ, вафот этмоқ. -Тархон 
жаноблари дунёдан ўтибдилар, — деди сардор 
ёнидаги отлиққа. Мирмуҳсин, Меъмор. 
Тақдир орамизга жудолик савдосини сола- 
диган бўлса, Иқбол дунёдан кетди, деб қўя 
қолинг. Н. Сафаров, Танланган асарлар. 
Полопон вақтингиздаёқ ёруғ дунёдан кет- 
дингиз. Мирмуҳсин, Меъмор. Дунё илми 
Дунёвий илм, реал илмий мушоҳада. Камина 
охират илмига, сиз дунё илмига моҳирсиз. А. 
Қодирий, Кичик асарлар. Дунёйи қўтир ёки 
қўтир дунё Ҳар хил ҳодисалар, саргузаштлар 
(яхшилик, ёмонлик, мўлчилик, камчилик 
ва ш.к.)га тўлиқ бўлган олам. Бу қўтир дунёда 
шунақа одамхўрлар борлигига ҳеч ақлим 
етмайди. М. Исмоилий, Фарғонат.о. Дунёни 
танимоқ Ҳаёт тарзидан, турмуш сирларидан 
бохабар бўлмоқ; билим олмоқ. Ўқитувчи 
дунёни танитади, оламни чинакамига тушун- 
тиради. «Фан ва турмуш». Дунё юзини 
кўрмоқ айн. дунёга келмоқ. Сен дунё юзини 
кўриб, чақалоқ овозинг жаранглаган кун содда 
қишлоқ хотинлари билан уйимизда кичкина 
бир тўй ясар эдик. Ойбек, Танланган асар- 
лар. Ёлғон дунё Нариги дунё (охират)га 
нисбатан сохта, алдамчи, ўткинчи ҳаёт. 
Аслини сўрасангиз, ҳаммамиз бу ёлғон дунёга 
меҳмонмиз. К. Яшин, Ҳамза. Бу ёлғон дунёда 
қанча от суриб, нечоғлиқ жавлон урганимиз 
билан бир кун борар еримиз иғул тупроқ экан, 
ҳайҳот! С. Сиёев, Ёруғлик. Ёруг дунё Ер юзи, 
тириклик олами; рўшнолик. Бу ёруғ дунёга 
нима учун келдик? Ҳамза, Асарлар. Биз ёруғ 


дунёни кўриш учун туғилганмиз, Турғуной! А. 
Қаҳҳор, Асарлар. Икки дунё айн. у дунё-бу 
дунё. Ўзи жуда ақлли-да устозимиз, бунақанги 
ақлли одамни икки дунёда ҳам тополмайсиз. 
X. Тўхтабоев, Ширин қовунлар мамлакати. 
Ундай келин энди икки дунёда ҳам бу жаҳонга 
келмайди. Э. Раимов, Ажаб қишлоқ. Мен икки 
дунёда рози эмасман. С. Аҳмад, Юлдуз. Жон 
биродар, худо хайрингни берсин, бу яхиш- 
лигингни икки дунёда унутмасман. С. Сиёев, 
Ёруғлик. Мири (бири) кам дунё Нимадир 
етишмайдиган, нимадир кам бўлган ҳаёт, 
турмуш. Боболар: “Дунёники мири кам икки!” 
деганлар. А. Қодирий, Ўтган кунлар. Бири 
кам дунё. Т. Ашуров, Оқ от. “Бир кам дунё” 
эмас бизнинг бу дунё: Барча ҳужайраси тугал 
бир олам. Б. Бойқобилов, Мени кутинг, юл- 
дузлар. У дунё-бу дунё 1) ҳар икки дунё, 
ҳозирги мавжуд дунё ва нариги — илоҳий дунё. 
[Волидамиз:] -У дунё-бу дунё мени рози қила- 
ман десанг, шу хотинни рози қил! — дедилар. 
А. Қаҳҳор, Қўшчинор чироқлари. Кимда-ким 
бировга қўл бериб, ихлос қўйса, у дунё-бу дунё 
хор бўлмайди. «Муштум»; 2) асло, сира ҳам, 
ҳеч қачон. Вася Тюминга: -Хайр энди, ука, бу 
қилган яхшилигинг у дунёю бу дунё эсимдан 
чиқмайди, — дедим. А. Қаҳҳор, Қўшчинор 
чироқлари. Сартарош у дунё-бу дунё хор 
бўлмайди. Э. Раимов, Ажаб қишлоқ. Борди- 
ю, турмуш қурадиган бўлсанг, у дунё-бу дунё 
сендан рози эмасман. С. Кароматов, Олтин 
қум. У (ёки нариги) дунё Диний тасаввурларда 
кишилар ўлгач, унда абадий яшайдиган, 
илоҳий, охират дунё (бу, яшаб турилган 
дунёга нисбатан). Удунёда шунча нарса бўлса 
ҳам, ҳеч ким бу дунёдан кеткиси келмайди- 
я. П. Турсун, Ўқитувчи. Бир-икки куннинг 
ичида кўзлари ич-ичига тушиб, нариги дунёга 
равона бўлди. А. Қодирий, Ғирвонлик 
Маллавой. Фоний дунё Ўткинчи, омонат 
ҳаёт, тез ўтиб кетадиган умр. Уста гўр ea 
жаҳаннам азобини фоний дунёда бир мартаба 
бўйнига олиб қўйгани учун унча man 
тортмади. А. Қаҳҳор, Асарлар. Хўш, сиз бу 
фоний дунё лаззатидан кечган.. тарки дунё 
қилган nupu муршидлардан бири экансиз.. К. 
Яшин, Ҳамза. Қайтиб келмас дунё айн. у дунё. 
Ўзбек ойим бўлса, эски гина ea адоватларни 
қайтиб келмас дунёсига жўнатди. А. Қо- 
дирий, Ўтган кунлар. Ўтар (ёки ўладиган) 
дунё айн. фоний дунё Қани, айт, бу ўтар 
дунё зебу зийнатлари, бу мозордаги омбор- 




ларда ётган ҳисобсиз байтулмоллар фақат 
сенга керакми? К. Яшин, Ҳамза. Фармон, кел, 
ўладиган дунёда бир отамлашайлик. У. Ис- 
моилов, Сайланма. 

9 кўчма Кишининг маънавий, руҳий 
олами, ҳаёти. Сеҳрлар дунёси. Руҳий дунё. 
Хаёллар дунёси. Маънавий дунё. Тафаккур 
дунёси. н Шербекнинг дунёси бўм-бўш, 
ҳувиллаб қолгандек туюлди. Нигорасиз тур- 
мушида ҳаловат бўлармиди! С. Анорбоев, 
Оқсой. Сўнагул ўз дунёси билан банд эди. А. 
Мухтор, Давр менинг такдиримда. Аллаларда 
онанинг руҳий дунёси, фарзандга бўлган 
муҳаббати, орзу-ўйлари акс этади. «Саодат». 
Шу биргина сўз унинг [Мадумарнинг] бутун 
ички ва ташқи дунёсини ўзида акс эттирган 
эди. М. Исмоилий, Фарғона т.о. Хаёллар 
дунёси кенг, ўткир фикрли бу ҳассос қиз 
берилиб, кичик-кичик ҳикоялар ёзар эди. 
Ойбек, Нур қидириб. 

10 Маълум бир илм-фан, касб-ҳунар, 
ижтимоий ҳодиса соҳаси. Адабиёт дунёси. 
Одамийлик дунёси. Таълим-тарбия дунёси. 
н Адабиёт дунёсида икки турли танқид бор: 
жиддий танқид ва ҳажвий танқид. А. 
Қодирий, Кичик асарлар. 

11 Маълум бир ижтимоий тузумга, ўзига 
хос маданий ва ижтимоий-тарихий хусу- 
сиятларга эга бўлган омиллар билан бир- 
лашган кишилик жамияти ва у мавжуд бўл- 
ган давр. Ҳадимги дунё. Капитализм дунёси. 
Цивилизация дунёси. 

Бир дунё Жуда кўп, беҳисоб, беадад; жуда 
катта. -Оҳ, дадажон, мен шўрли қариган 
чоғингизда сизга бир дунё ташвиш бўлдим, 
— деди Эъзозхон. Ҳ. Ғулом, Машъал. Ғалаба! 
Олти ҳарфдан иборат бу сўзда бир дунё 
қайғу, қувонч ва маъно бор! Н. Сафаров, 
Оловли излар. Ҳовлига чиқдим. Мени бир дунё 
юмуш кутиб турган эди. С. Сиёев, Ёруғлик. 
Дунёга устун бўлармидинг “Умр қисқа, 
абадий яшармидинг” деган маънони ифо- 
далайдиган ибора. Дунёдан тоқ ўтмоқ Тур- 
муш қурмасдан, ёлғиз яшамоқ, сўққабош 
бўлмоқ. На хотин, на бола-чақа бор. Дунёдан 
тоқ ўтдик ҳисоб. Ойбек, Танланган асарлар. 
Энди эр деган шу бўлибдими? Бундан кўра 
дунёдан тоқ ўтган яхшироқ, ёлғиз юрган 
тинчроқдир. А. Қодирий, Ўтган кунлар. 
Дунёдан чироқчисиз бормоқ (ёки ўтмоқ) 
Фарзандсиз ўтмоқ, бефарзанд қолмоқ. Ёшим 
олтмиш тўртга етди, ўғлим-қизим бўлмади.. 


Дунёдан чироқчисиз бораман. А. Қодирий, 
Ўтган кунлар. Дунё кўзига қоронғи бўлмоқ 
(ёки кўринмоқ) Ниҳоятда ғамга ботмоқ, 
юраги сиқилмоқ; ўта руҳий тушкунликка 
тушмоқ. Талъат биринчи курсданоқ Ҳамида 
деган қизни севиб қолган, шу қиз бўлмаса, 
дунё кўзига қоронғи, бемаъни кўриниб кетар- 
ди. Ў. Ҳошимов, Қалбингга қулоқ сол. Дунё 
кўрган Турмуш тажрибаларига эга, ҳаётнинг 
борди-келдисини кўрган. Биродари киром, 
сиз дунё кўрган бир кишисиз. А. Қодирий, 
Ўтган кунлар. Дунёни сув босса, тўпиғидан 
келмайди (ёки тўпиғига чиқмайди) Беғам, 
парвойи фалак, ҳеч нарсадан ташвиши йўқ 
киши ҳақида. Бу одамлар тўрт ишкали бут, 
дунёни сув босса, тўпиғига чиқмайдиган.. 
киишлардай бамайлихотир, ҳузур қилиб 
кулишарди. А. Қаҳҳор, Қўшчинор чироқлари. 
Дунёни таниган ёки дунёдан хабардор 
Кўпни кўрган, кўп биладиган, билимли. 
Дунё тургунча туринг (ёки турсинлар) Узоқ 
умр кўринг. Дунё тургунча туринг, асти 
ғам кўрманг. К. Яшин, Ҳамза. Икки дунё 
бир қадам Писанд эмас, ҳеч гап эмас (кў- 
пинча масофа ҳақида). Саёқ учун икки дунё 
бир қадам. Ойбек, Танланган асарлар. Икки 
дунёда Сира ҳам, асло, ҳеч. -Мен у билан 
икки дунёда чиқиша олмайман, — деди 
Тожибой. П. Турсун, Ўқитувчи. Тарки дунё 
қилмоқ Ҳаёт лаззатларидан воз кечмоқ. 
Асли ўзим тарки дунё қилганман. «Ўзбек 
халқ достонлари». 

ДУНЁ II [ а. — жаҳон, олам] Бойлик, 

давлат. Дунёнинг кераклигини бозорда билдим, 
Охиратнинг кераклигини — мозорда. Мақол. 
н Мунира худди Аҳмаднинг ўзига ўхшарди, 
уни молу дунё, бойлик қизиқтирмасди. Ф. 
Мусажонов, Ҳиммат. Унинг бирдан-бир 
дунёси, умид-орзуси, кўзларининг оқу қораси 
болалари эди. М. Исмоилий, Фарғона т.о. 

ДУНЁВИИ [а. ^ — бутун жаҳонга, 

реал ҳаётга оид] Реал, моддий дунёга, ҳаётга 
оид, ҳаётий. Дунёвий ишлар. н Бобур.. кўпроқ 
дунёвий ишлар билан банд бўлди, ўз шеърла- 
рида дунёвий муҳаббат, инсоний фазилат- 
лар, реал маҳбубанинг гўзаллигини улуғлади. 
«ЎТА». Онам диний ва дунёвий китобларни 
ўқиган саводли, ниҳоятда сабрли, одамларга 
меҳрибон аёл бўлган. Шукрулло, Жавоҳирлар 
сандиғи. Ҳуръоннинг ҳеч қаерида дунёвий 
илмларни эгаллаш керак эмас, деган гап йўқ. 
«Фан ва турмуш». 




ДУНЁДОР [а.+ф. — мол-дунё 

эгаси] Мол-мулки, бойлиги кўп, бадавлат. 
Баъзи серпул, дунёдор кўпас бойлар узоқ юрт- 
ларга ўз гумашталарини юбориб, ўзлари 
кайф-сафо билан машғул бўлар эди. М. Му- 
ҳаммаджонов, Турмуш уринишлари. 

ДУНЁ-ДУНЁ Жуда кўп, беҳад, ҳисоб- 
сиз, беадад. Сизга биздан дунё-дунё салом. 
Дунё-дунё умидлар. н Хотиралар.. Бу бир 
оғиз сўз ўз ичига дунё-дунё воқеаларни сиғдира 
олади. Н. Сафаров, Оловли излар. 

ДУНЁЛАРЧА рвш. Бениҳоят кўп, сон- 
саноқсиз; буюк, юксак. Албатта, Юсуфбек 
ҳожига бу ваъдаларнинг ҳеч аҳамияти йўқ, 
фақат у ўғлининг соғлиғини билса.. — унинг 
учун дунёларча мартаба ва ҳурмат эди. А. 
Қодирий, Ўтган кунлар. 

ДУНЁЛИК Бойликлар йиғиндиси, 
хазина. Олиб боринг буни ғазнахонага, дунё- 
ликдан бунинг кўзин тўйғазинг. «Юсуф ва 
Аҳмад». 

ДУНЁПАРАСТ [а.+ф. ,,, — бой- 

ликка ҳирс қўйган] Бойликни, мол-мулкни 
жуда ҳам яхши кўрадиган, бойлик йиғишга 
ўч; молпараст. Дунёпараст одам. н ..дунё- 
параст ва шуҳратпараст муттаҳамлар 
Туркистон тупроғидан йўқолмай туриб, 
бизнинг одам бўлишимизга ақлим етмай 
қолди. А. Қодирий, Ўтган кунлар. 

ДУНЁҚАРАШ Табиат ва жамиятга, 
уларнинг айрим воқеа-ҳодисаларига бўлган 
илмий, мафкуравий, маънавий, илоҳий 
қарашлар тизими. Ҳар қандай одамнинг ҳам 
ўзига хос хулқ-атвори, эътиқоди, дунёқа- 
раши бўлади. Ф. Мусажонов, Ҳиммат. 
Навоий ижодида ишқ масаласи шоир дунё- 
қараши, унинг инсон ва ахлоқ ҳақидаги 
таълимининг таркибий қисмидир. «ЎТА». 

ДУО [а. Lcj — илтижо, чақириш, даъват] 
1 дин. Худога ёлвориб, унга илтижо қилиб, 
ўзи ёки бошқалар учун яхши, эзгу тилак 
тилаш. Кўпчиликнинг дуоси кўл бўлур. Мақол. 
н Дуо қилинг, бўлсин менинг фарзандим. 
«Эрали ва Шерали». -Худоё худовандо, қиз- 
ларимни ўз паноҳингда асрагин! — деб дуо 
қилди. Ҳ. Ғулом, Машъал. Тўрт мулла чўкка 
тушиб олиб.. мен билмаган дуоларни ўқиб.. дам 
солишяпти. X. Тўхтабоев, Ширин қовунлар 
мамлакати. Бувим хавотирга тушиб, дуо 
ўқидилар. «Саодат». Уч тоифа кишилар бор- 
дирки, уларнинг қилган дуоларини Тангри 
ижобат қилмайди. «Ҳадис»дан. 


Дуойи бад ёки бад дуо Кимсага ёмонлик 
тилаб қилинган дуо, қарғиш. Девонаи дарвеш 
дуойи бад қилиб, юзига фотиҳа тортибди- 
ю, жўнаб қолибди. С. Анорбоев, Оқсой. 
Бермасанг, дуойи бад қилиб, ишингни хур- 
жунлаштираман. К. Яшин, Ҳамза. Нега 
кўзингни лўқ қилиб, серрайиб турибсан? У 
шаккокни дуойи бад қил, дуойи бад! К. Яшин, 
Ҳамза. Дуойи жон Кимсага умр ва яхшилик 
тилаб қилинган дуо. Топганимни халтага 
[ёндафтарга] жамлаб, дуойи жонларини 
қилиб юрибман. К. Қаҳҳарова, Чорак аср 
ҳамнафас. Мени бу ердан чиқариб юборсангиз, 
ўла-ўлгунча дуойи жонингизни қилар эдим. К. 
Яшин, Ҳамза. Дуойи хайр Кимсага яхшилик 
тилаб қилинган дуо. Онанинг йигитга дуойи 
хайри, Эрини кузатган гўзал лабидан. М. 
Шайхзода, Чорак аср девони. 

2 дин. Фотиҳада ўқиладиган қуръон 
сураси. Дуойи фотиҳадан кейин ҳаммалари 
ўринларидан туриб, йўл ҳозирлигини кўра 
бошладилар. М. Осим, Ибн Сино қиссаси. 
Домла Ниёз Анвар тарафидан дуога қўл очди. 
А. Қодирий, Меҳробдан чаён. Шундан сўнг 
иккинчи хутба ўқилиб, дуойи фотиҳа 
қилинди. «Муштум». 

3 Кишининг соғлиги, ўлими, бахтсиз- 
лигига сабабчи деб ҳисобланувчи турли ёвуз 
кучлар, инс-жинсларни қайтариш, ким- 
сани кимсага иситиш ва ш. к. учун азайим- 
хонлар, дуохонлар томонидан ўқиладиган 
ёки тумор ва ш. к. га ёзиб бериладиган матн, 
хат. Ўзбек ойимнинг мияси айнадими ёки.. 
сеҳрчи ҳиндунинг дуоси асар қилдими, ҳар 
нучук, уч йиллик адоватлар ва гина-куду- 
ратлар барчаси ҳам аллақаёққа қараб учиб 
кетдилар. А. Қодирий, Ўтган кунлар. Сиз 
туғмас экансиз, бахтингиз боғланган, 
фарзандталаблар менинг дуойим билан 
тўққиз ой деганда фарзанд кўрадилар. К. 
Яшин, Ҳамза. 

4 Умуман кишилар бир-бирларига ти- 
лайдиган яхшиликлар; яхши ниятлар. Олтин 
олма, дуо ол, Дуо олтин эмасми. Мақол. 
Меҳнат билан ер кўкарар, Дуо билан — эл. 
Мақол. н Энасидан дуо олди. «Нурали». Элга 
хизмат қилиб, болам, дуо ол. «Маликаи айёр». 
У кўп одамларнинг тўйида хизмат қилган, 
юртнинг дуосини олган киши. С. Аҳмад, 
Сайланма. 

Дуо демоқ (ёки айтмоқ) Салом демоқ, 
салом айтиб қўймоқ. -Худога шукур, тинчлик. 




ggg 


азаматлар зўр бериб ишлаб ётибди, дуо 
дейишди, — деди Алим бува. М. Исмоилий, 
Фарғона т.о. Нормат акангга дуо деб қўй, 
қизим. И. Раҳим, Чин муҳаббат. Қудрат акам 
дуо деб юбордилар. М. Исмоилий, Фарғона 
т.о. Дуода бўлмоқ Кимсага доимо яхши 
тилаклар тилаб ўтирмоқ. Шоду хуррам бўлиб, 
ўйнаб кул энди, Хафа бўлмай, сен дуода бўл 
энди. «Маликаи айёр». Дуойи салом Салом 
ва яхши тилаклар ёзилган хат, мактуб. 
Ўғлингиз сизга бир дуойи салом юборган эди. 
н -Боласи тушкур, — деди кулиб Норбобо, 

— дуойи салом ёзишга нўноқроқ экан, неча 
бор ёзиб, неча бор ўчириб ташлади! Ойдин, 
Ҳикоялар. Мирзо аризалар ва ўқишга кетган 
фарзандларга дуойи саломлар ёзиш билан кун 
ўтказа берди. А. Қаҳҳор, Асарлар. Холмат 
акаларга кўпдан-кўп дуойи саломимизни 
етказинг. О. Ёқубов, Эр бошига иш тушса. 

ДУОГУИ [а. + ф. ^ Lcj — дуо қилувчи, 
хайрихоҳ] 1 Дуо қилувчи, дуо ўқувчи; бирор 
тилак билан худога ёлворувчи. Ўтирганлар 
даст туриб, хон дуогўйига қуллуқ қиладилар. 
С. Сиёев, Аваз. 

2 кўчма Кимсага яхшиликлар тиловчи; 
меҳрибон. Сен бўлгайсан дуогўйим, Жоним 
эна, хуш қол энди. «Муродхон». Афтидан, кам- 
пирим қазо қилганга ўхшайди. Дуогўйимдан 
айрилдим, элат! Ойбек, Қуёш қораймас. 

3 Дуолар ўқиб ёки ёзиб, гўё инс-жинс- 
ларни қайтарувчи, шу йўл билан касал- 
ларни даволовчи шахс. 

4 Иссиқ-совуқчи, азайимхон. -Мен шу 
вақтгача дуогўйдан ҳеч шифо топмаганман.. 

— деди Ҳаландар деган банди. С. Айний, 
Дохунда. 

ДУОТАЛАБ [а. cjlloLtj — дуо изловчи, 
дуога муҳтож] Дуо ёзиб беришни илтимос 
қилганлар, дуога муҳтожлар. Шайх дуоталаб 
икки аёлга тумор ёзиб бераётган эди. С. 
Сиёев, Ёруғлик. 

ДУОХОН [а. + ф. ,yl j_3.Lt j — яхши тилак 
тиловчи] айн. дуогўй 4. Болани кўрсатмаган.. 
дуохон, азайимхон, қасидахон.. қолмади. 
«Олтин олма». Кўҳна аркнинг ичкари, таш- 
қариси дуохонлар, кўчириқчилар, ромчилар, 
азайимхонлар, қаландару мунажжимлар 
билан тўла. С. Сиёев, Аваз. 

ДУОХОНЛИК Дуо ўқиш, дам солиш би- 
лан шуғулланишлик. Зероки дуохонликдаги 
шуҳратим халойиққа унча ошкора эрмасдур. 
А. Қодирий, Кичик асарлар. У фол очар. 


дуохонлик, табиблик қиларди. Газетадан. 
Менинг дуохонлик, фирибгарлик, чайқовчи- 
лик каби.. ҳунарлардан ҳам хабарим бор. 
«Муштум». 

ДУП тақл. с. Бирор нарсанинг ерга ёки 
ичи пўк нарсага урилишидан чиқадиган 
товушга тақлид. Бир нарса дуп этди. Дуп 
этган овоз эшитилди. н Қўлдошбой.. қопни 
бир силтаганди, унинг ичидан қоп-қора 
думалоқ нарса пўстакнинг устига дуп этиб 
тушди. «Ёшлик». 

ДУП-ДУП Дуп с. такр. Ойша хола зарда 
билан дуп-дуп юриб бораркан, бирдан эшик 
олдида турган, икки кўзи тўла.. қизил жун 
хуржунни кўрди. Ш. Тошматов, Эрк қуши. 

ДУПОЯ I [ф. «jLj j — икки оёқли] Ямоқчи 
усталарнинг учи қайрилган темир асбоби. 

ДУПОЯ II Мискарлик, нақшгарликда 
ишлатиладиган сандоннинг узун, думли 
тури. 

ДУППА-ДУРУСТ Яхшигина, бинойи- 
дек. Дуппа-дуруст дўппи. Дуппа-дуруст 
ёзаяпти. н Мен шу машинада дуппа-дуруст 
пахта териб берган механик-ҳайдовчиларни 
биламан. Н. Сафаров, Узоқни кўзлаган қиз. 

ДУПУР тақл.с. Дупурлаган товуш ҳақида. 
От туёғининг қаттиқ дупури тун осуда- 
лигини бузди. Н. Фозилов, Дийдор. От 
дупурини эшитиб, хонақоҳидан Зоҳир шайх 
чиқди. С. Сиёев, Аваз. Яқин орадан от пиш- 
қиргани, туёқ дупури эшитилди. К. Яшин, 
Ҳамза. Икки қулоғим чиппа битди, ҳамма 
ёқни дупур тутди. «Юсуф ва Аҳмад». 

ДУПУР-ДУПУР Дупур с. такр. ..дар- 
возахона йўлагида дупур-дупур оёқ саслари 
эшитилди. С. Нуров, Нарвон. Шу вақт икки 
отлиқ дупур-дупур қилиб келиб, Пирназар 
аканинг эшиги олдида тўхтади. Ж. Шарипов, 
Хоразм. Дам олишга команда берилгач, юздан 
ортиқ жангчи беш-ўн минут дупур-дупур 
қилиб, ювиниб, чекиб олди. Ҳ. Олимжонов, 
Тақцир тақозоси. 

ДУПУРЛАМОҚ “Дупур-дупур” овоз 
бермоқ; дукурламоқ. Дупурлаб юрмоқ. 
Юрагим дупурлаб ураянти. н Ташқарида 
om дупурлади. С. Сиёев, Аваз. Пол бирдан 
дупурлади. С. Нуров, Нарвон. 

ДУР [а. > — марварид, инжу] 1 Инжу- 
нинг, гавҳарнинг йирик тури. Доно — дурдан 
аъло. Мақол. Гул тикансиз бўлмас, Дур — 
садафсиз. Мақол. н Аслида Аҳмад ёқут 
нима, дур, бриллиант, марварид нима, унча- 




лик фарқига бормас эди. Ф. Мусажонов, 
Ҳиммат. Дудоғу билакларида, қулоғу бармоқ- 
ларида дурру гавҳарлар, олтин безаклар 
йилтиллаб, бир жаҳон бўлиб, уйқу оғушида 
ётибди. Мирмуҳсин, Умид. 

2 кўчма Бебаҳо ёки энг яхши, аъло, сара 
нарсалар ҳақида. Яхшилик шундай дурру 
гавҳарки, унинг баҳоси ҳеч қачон камай- 
майди. Газетадан. Ҳар сўзи ширин-шакар дур 
қизлар. «Муштум». 

3 кўчма поэт. Қимматли, сермазмун, 
чуқур маъноли сўз ёки шеър ҳақида. Мен.. 
Навоий “Хамса ”'сининг сарғиш саҳифаларига 
қараб олиб йиғлардим, кўз ёшларим тўкилиб, 
Навоий терган дурларга қоришарди. М. 
Исмоилий, Фарғона т.о. Қиз сўзласа, оғзидан 
Дур сочилар, ёр-ёр. «Қўшиқлар». Ҳангомада 
оғзидан дур сочибди. «Юсуф ва Аҳмад». 

4 кўчма Ёруғлик, ёғду. Ҳуёш сепар 
нурларин, Ерга заррин дурларин. 3. Диёр, 
Асарлар. 

5 кўчма Мева, самара, ҳосил; натижа. 
Отам ҳамиша: "Тажриба дурини саралаб 
mep ”, — дердилар. «Ўзбекистон қўриқлари». 
Бағрингга дур сочди олтин пахтазор! Г. 
Жўраева, Иқбол. Гул очилиб сўлгунча, 
Қурти ўради ипак. Халқ этаги тўлгунча 
Дур тўкар этак-этак. Зулфия, Юрагимга 
яқин кишилар. 

6 кўчма Бойлик, давлат; қут-барака. Тер 
тўксанг, dyp оласан. Мақол. н Ерга чигит 
тушди —дуртушди дейишади. Газетадан. Тер 
тўкилди — дур етиштирилди. Газетадан. 

7 кўчма Сув ва унга ўхшаш товланувчан 
нарсалар (томчи, шудринг, қор учқунлари). 
Рўпарамда сонсиз фонтанлар, Қулоғидан дур 
ёғилади. X. Салоҳ, Чашма. Кечаси тушган 
шудрингга чўмилган кўм-кўк майсалар худди 
дур тўккандек чарақлаб, қуёш билан ўпишиб 
товланади. О. Ёқубов, Ота изидан. 

ДУРАГАЙ [ф. — икки қонли, 

аралаш қонли; гибрид] Ирсий белгилари 
жиҳатидан ўзаро фарқланувчи икки ёки ун- 
дан ортиқ организмни чатиштириш, дура- 
гайлаш йўли билан олинган насл; чатишма, 
гибрид (ҳайвон ва ўсимликлар ҳақида). Дура- 
гай қўй. Дурагай олма. Дурагай уруғ. н Шер- 
бек дурагай қўзининг орқа томонидан сез- 
дирмасдан борди-да, маҳкам ушлади. С. Анор- 
боев, Оқсой. Олимларни редиска ва карам 
ёки карам ва шолғом дурагайлари қизиқти- 
риб қолгани бежиз эмас. «Фан ва турмуш». 


ДУРАГАЙЛАМОҚ Ирсий белгилари, 
зоти, тури бошқа-бошқа икки хил ҳайвон 
ёки икки хил ўсимликни бир-бирига чатиш- 
тирмоқ, шу йўл билан улардан янги бир 
нав, насл етиштирмоқ. ..дурагайлаш усули 
кўп меҳнат ва вақт талаб қилади. Н. Нази- 
ров, Атом-селекционер. 

ДУРАДГОР [ф. jjj — ёғочга ишлов 
берувчи, нажжор] Ёғочдан иморат ва бошқа 
ҳар хил буюмлар ясовчи ҳунарманд, уста. 
Ромсоз дурадгор. Сандиқсоз дурадгор. н Ҳар 
куни дурадгор устанинг уйидан қопда қипиқ 
олиб келиб, [молнинг] тагига тўшайман. С. 
Аҳмад, Жимжитлик. Гавдаси худди дурадгор 
рандалаган тахтага ўхшаш сип-силлиқ. С. 
Аҳмад, Сайланма. 

ДУРАДГОРЛИК 1 Дурадгор касби; 
ёғочсозлик ҳунари. Дурадгорлик ишлари. 
Дурадгорлик асбоблари. н Акам дурад- 
горлик, яъни тоқичилик ҳунарига ўргата 
бошлади. А. Қодирий, Кичик асарлар. Бодом- 
нинг ёғочи дурадгорлик ва ускунасозлик учун 
яхши материал ҳисобланади. М. Набиев, 
Бодом. Эшик, дераза, пол, тўсин керакми? 
Демак, дурадгорлик устахонаси керак. Н. 
Сафаров, Оловли излар. 

2 Дурадгорлар ишлайдиган жой, уста- 
хона; дурадгорлар растаси. 

ДУРАДГОРЧИЛИК с.т. Дурадгорлик. 
[Флагман кемада] Иккита механик уста- 
хона, темирчилик, дурадгорчилик устахона- 
лари бор. «Ёшлик». 

ДУРАЛЮМИН айн. дюралюминий. Дур- 
алюмин идиш. 

ДУРАНГ I [ф. ^iijjj — икки рангли; 
иккиюзлама] Шахмат, шашка, футбол, 
карта ва ш. к. ўйинларда икки томон кучи 
тенг келиб, ўйиннинг ҳар иккала томон- 
нинг ғалабасисиз тугалланиши. Ўйин дуранг 
бўлди. н У кутилмаганда асп билан шоҳ 
берди, мен ўйинни дуранг билан тугатишга 
мажбур бўлдим. Н. Ёқубов, Хаёлимдаги қиз. 
Шу аҳволда томонлар дурангга рози бўлишди. 
Газетадан. 

ДУРАНГ II [ф. ^jjj — икки рангли] 
Маҳси ёки этикнинг чокига кўпинча икки 
хил рангли ип ёки ипак билан тикилган гулли 
ҳошия, уқа. Ҳаккам дуранг этик, Олифта, 
сатанг, тетик, Яғрин ташлаб, ҳайқириб, 
ўтганларга кўрсатиб.. Ғ. Ғулом. 

ДУРАФШОН [ф. ^Liil jj — марварид- 
дур сочувчи] поэт. Дурдек ялтираб турадиган. 




Ўрта Осиёнинг қайрилма қоши: Бири — 
Амударё, бири — Сирдарё. Ялт-ялт тебра- 
нади тубида тоши, Ёқут янглиғ ёки дураф- 
шон гўё. Т. Тўла. 

ДУРАХШОН [ф. jLi^jj — ёруғ, ёрқин, 
ялтироқ] Ярқироқ, чақнаб турувчи, жилва- 
ланувчан. Илк бор сиз [ўқитувчи] кўрсат- 
ган дурахшон Зуҳра Букун шеърим ичра 
ташбеҳдир мумтоз. А. Орипов, Йиллар 
армони. 

ДУРАЯ с.т. Дурўя. Дурая рўмол. 

ДУРБИН [ф. j j j — узоқ + — кўрувчи] 
1 Узоқни яқин ва катта қилиб кўрсатадиган, 
узоқцаги нарсаларни кўриш ва кузатиш учун 
хизмат қиладиган асбоб; бинокль. Командир 
дурбинни кўзига тутиб, ҳар томонга қаради. 
С. Айний, Қуллар. Низомиддин ғилоф ичидан 
дурбин олиб, дарахтни кўздан кечира бошлади. 
Н. Сафаров, Оловли излар. 

2 кўчма Зеҳн, ақл-идрок. Комилжон — 
илмли одам, агроном. Унинг дурбини сиз билан 
биз кўролмаган нарсаларни кўриши мумкин. 
И. Раҳим, Ихлос. 

ДУР-ГАВҲАР, дуру гавҳар жуфт с. 1 Дур 
ва гавҳар; қимматбаҳо, нодир нарсалар. 

2 кўчма Маъноли, мазмунли сўзлар, 
гаплар. Лайлининг кўнгли очилиб, ҳар сўзидан 
дур-гавҳарлар сочилиб, шунда қизнинг баҳри 
очилганини билиб, энаси айтди.. «Фольклор». 
Сенга хат ёзгани ўтирдим, Юрагимдан дур- 
гавҳар тўкдим. У. Носир, Юрак. 

ДУРДА [ф. — чўкма, қуйқа] 1 Му- 

раббо, қиём, шинни ва ш. к. нинг бетида 
ҳосил бўладиган қумоқ-қумоқ парда. Мураб- 
бо дурда боғлабди. 

2 Қиздирилган ёғ, сариёғ, шароб ва ш. к. 
тагига чўккан қуйқум, қуйқа, лойқа. Шинни 
дурдаси. н Томоғи оғриб, кечаси билан 
иситмалаб чиқар, онаси ярим кечада уйғониб, 
cym қайнатар, дурда ёғ қўшиб, ичишга маж- 
бур қилар эди. «Ёшлик». 

ДУРДА-ДУРДА такр.с. Бўлак-бўлак, 
узуқ-юлуқ; тарқоқ маъноли. Бир қолипга 
тушолмаган дурда-дурда фикрлар эговлансин. 
Ғ. Ғулом, Шеърлар. 

ДУР-ДАРОЗ, дуру дароз [ф. yljjjjjj 
— узун, кўп сўзли; ортиқча] Узундан-узоқ, 
чўзиқ. Дур-дароз гаплар. Дур-дароз музо- 
каралар. н ..дур-дароз шикоятлар қилди. А. 
Қодирий, Кичик асарлар. 

ДУРДОНА [ф. — бир дона дур; 

ёлғиз бола] 1 Дурнинг сараси; йирик ва тоза 


инжу. Гуллар кўпдир бу хилқат аро, Дур- 
доналар янглиғ сочилган. А. Исроилов, Биз — 
дунё одамлари. Ҳақир саҳро бугун тўйхона 
бўлди, Ери — зар, тошлари дурдона бўлди. 
Ҳабибий. 

2 кўчма Тоза, беғубор, дурдек оппоқ. Сўзи 
ширин, тишлари дурдонадир, ёр-ёр. «Қў- 
шиқлар». Дурдона тишинг, лаъли лабинг Ҳам 
қора холинг, бу ҳусни камолинг. Ҳабибий. 

3 кўчма Бебаҳо, қийматли, нодир, қадр- 
ли нарса ҳақида. Сўз — дурдона, уни одамларга 
гулдаста қилиб тут. Газетадан. Мана, шундоқ 
битта афсона, Афсоналар ичра дурдона. 
Ойбек, Навоий ва Гули. Дур ичра дурдонам 
дейман, Ёлғизим, ягонам дейман. М. Юсуф, 
Уйқудаги қиз. 

4 кўчма Чуқур маъноли, мазмунли, қим- 
матли. Дурдона асар. Дурдона сўзлар. н 
Куйла, созим, юрагим, шеърим.. Ҳар бир сатри 
олмос, дурдона. Ғайратий. Бобо ибратнамо 
афсона бошлаб, Сўзи қийматбаҳо дурдона 
бошлаб.. Ҳабибий. 

5 кўчма Бадиий, маданий, маънавий 
мерос ҳисобланадиган қимматли асарлар, 
обидалар. Йиллар ўтаверди, шоирнинг шеърий 
дурдоналари насллардан наслларга мерос бў- 
либ қолаверди. Н. Сафаров, Оловли излар. 
Турфа хил моддий ва маънавий дурдоналар 
билан танишар эканмиз, замину замонлар 
чашмасидан баҳраманд бўламиз. Газетадан. 

6 кўчма Экинлардан олинган ҳосил. 
Ватан хазинасига 3,5 миллион тоннадан ор- 
тиқ дурдона тўкилди. Газетадан. Ҳар туп ғўза, 
ҳар ниҳол Дурдонага айланиб, Чаноқлари урди 
барқ. Ғайратий. 

7 Дурдона (хотин-қизлар исми). 

ДУРКУН 1 Бўлиқ, тўла, гавдали. Қир- 

мизхон аввалгидан ҳам очилиб кетган.. қўша- 
қўша узукли қўллари дуркун кўксида қовуш- 
тирилган. Н. Аминов, Қаҳқаҳа. Бозорқул.. 
Онабибини кўз олдига келтирди.. у анордек 
тиқмачоқ, дуркунгина, оташ. А. Мухтор, 
Асарлар. Ҳозирги қўзилар дуркун, териси 
талабга жавоб беради. Газетадан. 

2 Ўсиқ, ўсиб етилган. Ғўзалар кўзни 
қувонтирадиган даражада дуркун эди. Э. Ус- 
монов, Ёлқин. Дуркун ўтларни хуш кўрувчи 
тоғ эчкилари юқорилаб кетишди. «Ёшлик». 

ДУРРА(ЧА) I [ф. » j j — чарм тасма ёки а. 
л jJo — пешона, кокил] Аёллар пешонага 
танғийдиган кичик рўмол. Йигитларнинг 
кўзи куйсин, деб дуррани чап томонга сал 




қийшайтиброқ танғирди. С. Аҳмад, Жим- 
житлик. Сабогул кўз ёшларини дуррасининг 
учига артиб, Шералини уйга таклиф этди. 
С. Кароматов, Олтин қум. Гавҳар бошида 
юлқинаётган дуррачасини томоғи остидан 
танғиб боғлади. Ў. Ҳошимов, Қалбингга 
қулоқ сол. 

ДУРРА II бот. Ғалладоишар [ғаллагул- 
лилар] оиласига мансуб бир йиллик ўсим- 
лик; донли жўхорининг бир тури. 

ДУРРОНИЙЛАР этн. Афғон миллатини 
ташкил этувчи йирик қабилалар уюшмаси. 

ДУРСИЛЛАМОҚ «Дурс-дурс» товуш 
чиқармоқ. Тулпор боради ҳарсиллаб, Туёғи 
ерга дурсиллаб. «Маликаи айёр». 

ДУРУСТ [ф. jj — тўғри, ҳалол; бу- 
тун, комил] 1 сфт. Яхши, тузук. Дуруст одам. 
н Ҳусайн Бойқаро ҳарбий санъатни дуруст 
билар эди. Ойбек, Навоий. Шундай қарорга 
келингани анча дуруст бўлган экан. А. Қаҳҳор, 
Қўшчинор чироқлари. 

2 крш с. взф. Маъқул, яхши, ўринли. Ра- 
йимбойнингқишлоғиданми?Ҳа, дуруст. С. Аҳ- 
мад, Уфқ. Дуруст, мен гапингизга ишонаман, 
лекин ановларни ишонтириш учун кучли da- 
лил керак. М. Исмоилий, Фарғона т.о. 

3 Соғ, тетик, соғ-саломат. Mypod энди 
ўзини анча дуруст сезарди. Т. Ашуров, Оқ от. 
Терговчи келганида, Кудратулло ўзини анча 
дуруст ҳис қиларди. С. Юнусов, Кутилмаган 
хазина. 

4 Мўл, кўп, унумли. Бу йил сабзавот 
экинларидан ҳам дуруст ҳосил олинади. Га- 
зетадан. Сидиқжон тушки дам олишдан кейин 
кечгача хийла дуруст ишлади. А. Қаҳҳор, 
Қўшчинор чироқлари. 

5 Муносабати яқин ва жойида, ўзаро 
қалин. Уста Турдиали худо билан dypycm эди, 
уч ярим яшар қизчаси ўлди-ю, ораси бузилди. 
А. Қаҳҳор, Қабрдан товуш. 

ДУРУСТЛАМОҚ Ўз ҳолига келтирмоқ, 
ўрнига қўймоқ, яхшиламоқ, тузатмоқ. Ҳо- 
зир буни омонат қўйиб кетай, эрта оқшом- 
гача биров сезмаса, дурустларман. Ҳамза, 
Асарлар. 

ДУРУСТЛАШМОҚ 1 Дурустламоқ фл. 
бирг. н. 

2 Дуруст бўлиб қолмоқ, тетикланмоқ, 
яхшиланмоқ. Кечга яқин Гулнорнинг руҳи анча 
енгиллашди, иссиғи озайди, нафас олиши ҳам 
аста-аста дурустлашди. Ойбек, Танланган 
асарлар. 


ДУРУСТЛИК Яхшилик ҳолати, кўн- 
гилдагидек ҳолат. Дурустлиги шуки, ўзи 
доктор! Доктор бўлганда ҳам, чаққонгина 
доктор экан. А. Қаҳҳор, Оғриқ тишлар. 

ДУРУСТ-НОДУРУСТ жуфт с. Ўринли- 
ўринсиз, ўйламай гапирилган; тўғри-нотўғри. 
Дуруст-нодуруст сўзга сабр айлаган Эрур 
яхши ҳозиржавоб лақмадан. «Ақл ақлдан 
қувват олади». 

ДУРУҒ [ф. — ёлғон, алдов гап] кт. 

айн. ёлғон. Дуруғ гап. 

Дуруғ айтмоқ (ёки қўшмоқ) 1) алдамоқ, 
ёлғон гапирмоқ. ..ушбу мурофаада [улар]ҳақ 
сўзни айтмоқлари, дуруғ қўшмасликлари.. 
зарур. Ҳ. Нуъмон ва А. Шораҳмедов, Ота; 
2) янглиш, хато айтмоқ. Мен дуруғ айтган 
бўлсам, китоб сўзига амал қилдим-да, икки 
мўминни битиштириш учун сўзладим-да! А. 
Қодирий, Меҳробдан чаён. 

ДУРФИШОН [ф. jLii jj — дур сочувчи] 
айн. дурафшон. Кел, ишқ йўлида кўзларингни, 
Эй Нодира, дурфишон этиб кет. Нодира. 

ДУРЎЯ [ф. «jjjjj — икки томони бир 
хил, икки томонлама] Икки томони бир 
хил қилиб тўқилган маҳаллий мато тури. 
Дурўя рўмол. н Нимшойи матоларнинг дагир 
ёки дурўя деган турлари табиий ипакдан 
ўралади, арқоғи очиқ рангли ипдан бўлади. 
«Фан ва турмуш». 

ДУСАҚ шв. Икки ёшли қўй. 

ДУСТ [ингл. dust — чанг] Дезинфекция 
қилиш, зараркунанда ҳашаротлар (қурт, 
қандала, бурга, пашша, куя ва б.)ни қи- 
риш, ўлдириш мақсадида ишлатиладиган 
кимёвий кукун, порошок. У гугурт қути- 
часига кўсак қуртини солиб, устидан дуст 
сепди. С. Нуров, Майсаларни аёз урмайди. 

ДУСТУМАН шв. фолък. Тўнкарилган 
ҳолда, юзи пастга қараб (ётмоқ, йиқил- 
моқ). Олиш кўрганмисиз ўзи?! Дустуман 
бўлмаса, ҳисоб эмас. «Ёшлик». Подшо тах- 
ти олдига бориб, дустуман йиқилди. «Кун- 
туғмиш». 

ДУТ I айн. дуд I 1. Эшигингдан ўтволай, 
Чилимимга дут олай. «Оқ олма, қизил 
олма». Дут қўйиб ётган epda нима бор, 
ўтинчими, кўмирчими, ўзлари ўт ёқиб ўти- 
рар. «Маликаи айёр. 

ДУТ II тақл. с. айн. дуд II. Бирҳафтаки, 
машина dym этса, эшик ғичирласа, кўчага 
болалар чувуллашиб қолишса, кўзи тўрт. С. 
Сиёев, Райҳон. 




ДУТО [ф. — эгилган, икки букилган] 

поэт. Эгилган, букилган, букчайган. Эсида 
она шўрлик, мунису ювошлиги, Қаддининг 
дутолиги, меҳрининг дарёлиги. Миртемир, 
Асарлар. Мусибат остида рост қомати дуто 
кўринур. С. Абдулла, Танланган асарлар. 

ДУТОЛИК 1 Эгилганлик, букилганлик. 

2 кўчма Ожизлик. Бош эгмоққа жазм 
этганим — дутолигим эмасдир. Э. Охунова, 
Мен тонгни уйғотдим. 

ДУТОР [ф. jLiijJ — икки тор, икки 
торли] Икки торли, чертиб чалинадиган 
узун дастали мусиқа асбоби. Дутор чалмоқ. 
Дутор чертмоқ. Дуторсиз бахши бўлмас, 
Ёмонсиз — яхши. Мақол. н Дутор товуши 
қандайдир ўзининг бир ҳасратини сўзла- 
гандек, ҳикоя қилгандек бўлиб эшитилар эди. 
А. Қодирий, Ўтган кунлар. Муҳаббат — 
дутор, эҳтиёт қилиб турмасанг, тоб таш- 
лайди. К. Қаҳҳорова, Чорак аср ҳамнафас. 

ДУТОРБОЗ [ф. jUj jj — дутор чалувчи; 
дутор ишқибози] айн. дуторчи. Дуторбоз 
дуторини чертиб, найчи найини тортиб, 
сухангарлар қўшиқ айтиб, базм жуда авжига 
чиқди. «Маликаи айёр». 

ДУТОРБЎЙИН Бўйни узун ва хуш- 
бичим (асосан от ҳақида). Дуторбўйин ара- 
би отлар, “Чу”, deca бир қирдан ҳатлар. 
«Равшан». 

ДУТОРЧИ 1 Дутор чалувчи созанда. 
Дуторчи дуторнинг қулоғини жаҳл билан 
қаттиқ бураб, торини узиб юборди. А. Қаҳ- 
ҳор, Қанотсиз читтак. 

2 Дутор ясовчи уста. 

ДУХОБА 1 Орқаси ип, юзи текис ва 
қалин ипак туклар билан қопланган мато; 
бахмал, бархит. Ҳизил духоба. Қора духоба. 
Духоба кўрпа. н Мошранг духоба дўппили, 
тўққиз-ўн яшар чиройликкина бола — бола- 
ларнинг каттаси эди. Ойбек, Танланган 
асарлар. 

Чий духоба. қ. чий. Ғижим духоба қ. 
ғижим I. Мен янги, бели бурма, сариқ чий 
духоба костюмим билан шалваримнинг чан- 
гини қоққанча, бирпас гарангсиб, аланглаб 
турдим. Ҳ. Назир, Чўл ҳавоси. 

2 кўчма Бир текис ва қалин ўсган. Қир- 
ларда духоба майсалар. Уйғун. Тонг қўшиғи. 

ДУХОБАГУЛ бот. Гули қизғиш ва юзи 
духобага ўхшаш қалин ва майин гул нави. 
Духобагулларга дудоқ теккизиб, Ҳар саҳар 
шабада ўйнаб ётади. Уйғун. 


ДУХОВКА [р. дух — ҳаво] Ошхона пли- 
таси ёки газ плитасининг ичига ўрнатилган, 
қиздириб турли таомлар пишириладиган 
махсус тунука қути. Духовкада пирог пи- 
ширмоқ. н Холиса духовкадаги димланган 
товуқни ағдариб қўйиб, қўлларини сочиққа 
артди. С. Нуров, Нарвон. 

ДУХОВОЙ [р. дуть — пуфлаш]; духовой 
оркестр Пуфлаб чалинадиган мусиқа ас- 
боблари оркестри. Ибодуллани эрталаб 
духовой оркестр садоси уйғотиб юборди. Ҳ. 
Ғулом, Машъал. 

ДУХТАР [ф. — қиз] с.т., шв. Қиз. 

Тезлик билан келсин хоннинг dyxmapu. «Гу- 
лихиромон». Отим Ларзонойдир, боғбонга 
dyxmap.. «Гулихиромон». 

ДУЧ: дуч келмоқ (ёки бўлмоқ) 1 ) уч- 
рашмоқ, тўқнашмоқ, рўбарў келмоқ, 
юзма-юз келмоқ. Йўлакка чиқиши билан 
Анварга дуч келди. Ў. Ҳошимов, Қалбингга 
қулоқ сол. Кушандаси дуч келганда, шундай 
ҳам думини хода қилар эдики.. А. Қодирий, 
Кичик асарлар; 2) йўлиқмоқ; гирифтор 
бўлмоқ. Хусусан, ўқишнинг дастлабки йилида 
бола кўпгина қийинчиликларга дуч келди. 
«Фан ва турмуш». Расо тўққиз эканда ёшим, 
Бир балога дуч келди бошим. Ҳ. Олимжон. Дуч 
келган Тўғри келган; ҳар қандай; насиб қил- 
ган. Қиз дуч келган биринчи таксини тўх- 
татди. «Ёшлик». Тўйда ошни дуч келган одам 
дамларди. «Ёшлик». Дуч келган ерларда ётиб 
юрадиган дайдига ўхшайди. «Шарқ юлдузи». 

ДУЧАВА, дучўба / дучўва [ф. j^ j j - 
икки(та) чўп] Ўзбек анъанавий ноғора- 
доира усули. 

ДУЧМА-ДУЧ Юзма-юз, рўпара. Мана, 
дучма-дуч келдик. К. Яшин, Ҳамза. 

ДУЧОР [ф. jAj — рўпара, тўқнаш кел- 
ган; мубтало бўлган]: дучор бўлмоқ 1) учра- 
моқ, учрашмоқ, юзма-юз келмоқ. Ясси қир 
бағрида сен бўлдинг дучор. Миртемир, Асар- 
лар. Дучор келса, қирқ минг девни ўлдирай. 
«Маликаи айёр»; 2) гирифтор бўлмоқ, муб- 
тало бўлмоқ, йўлиқмоқ. Қанд касалига дучор 
бўлганлар учун овқатланишдан олдин янги 
сабзи ва бодринг ейиш тавсия қилинади. «Фан 
ва турмуш». Севги дардига мени Дучор этиб 
қўйдинг, хаёл. Газетадан. 

ДУШ [фр. douche < doucher — сув қу- 
вури; сув сепиш] 1 Ювиниш ёки даволаниш 
учун сувни майда тешиклардан ёмғирдай 
ёғдириб берадиган қурилма. Душ ocmuda 




ювинмоқ. Врач унга ўн душ буюрди. н Жим- 
житлик.. Фақат у ер-бу ерда ишлаб турган 
душларнинг шовуллаши эшитилади. М. Хай- 
руллаев, Тилла маржон. 

2 Шундай қурилма ўрнатилган хона. 
Душга кирмоқ. н У душга тушиб, ювиниб 
чиқди-да, устидаги кийимларини ўзгартир- 
ди. Ойдин, Ҳикоялар. 

ДУШАНБА [ф. i.~. — икки шанба; 

шанбадан кейинги иккинчи кун] Ҳафтанинг 
биринчи куни, якшанбадан кейинги, се- 
шанбадан оддинги кун. [Отабек] Душанба 
куни кечаси бир эмас, уч душман билан кураш 
тўғрисидагина ўйлар эди. А. Қодирий, Ўтган 
кунлар. Водил — қадимдан бозор қиислоқ. Бу 
ерда ҳар душанба куни ниҳоятда гавжум, 
тирбанд бозор бўлади. К. Яшин, Ҳамза. 

ДУШВОР [ф. jlj^ij — мушкул, қийин, 
оғир; хавфли] Қийин, мушкул, оғир. Душвор 
иш. н Сиз жуда баландда, мен қуйидаман, 
Ҳа, сизни севмаслик душвор, бибижон. Мир- 
темир, Асарлар. Ҳижрон, ҳижрон оғирдир 
зилдай, Висол, висол тотли ea душвор. X. Са- 
лоҳ, Излар ва ҳислар. 

ДУШМАН [ф. — ёв; мухолиф; 

бадхоҳ] 1 Дунёқараши, манфаатлари, хат- 
ти-ҳаракати бир-бирига қарама-қарши 
бўлган, ўзаро ғаним, рақиб сифатидаги 
томонларнинг ҳар бири. Ғоявий душман. 
Дўст ачитиб гапиради, душман — кулдириб. 
Мақол. Тикан заҳри учида, душман заҳри 
ичида. Мақол. Душманнинг катта-кичиги 
бўлмайди. Мақол. н Булар [Шарқ мута- 
факкирлари] зулм-зулмат, адолатсизлик, 
жаҳолат, хурофотнинг ашаддий душмани 
эдилар. К. Яшин, Ҳамза. 

2 ҳарб. Урушда ўзаро бири иккинчиси 
билан жанг қилувчи, бир-бирига қарши 
уруш эълон қилган томонлардан ҳар бири; 
ёв. Душман билан бўладиган жангларда 
қўрқоқлик қилманглар. «Ҳадис»дан. Полк 
мудофаа қилиб ётган район устида душ- 
маннинг неча юзлаб самолёти беҳисоб бомба 
ёғдирди. А. Қаҳҳор, Олтин юлдуз. 

3 кўчма Инсонга ва умуман бирор 
нарсага зарар келтирувчи кимса, нарса, 
ҳодиса. Ёввойи ўт — ҳосилнинг душмани. 
Жаҳл — душман, ақл — дўст. Мақол. Сўнгги 
пушаймон — ўзингга душман. Мақол. н 
Отабек ичкиликдан қаттиқ ҳазар қилар 
ea бу кунгача майни ўзига душман каби 
кўриб келар эди. А. Қодирий, Ўтган кунлар. 


..тушкунлик — энг ёмон душман. Ф. Муса- 
жонов, Ҳиммат. 

ДУШМАНЛАШМОҚ Бир-бирига ёв, 
ғаним, рақиб бўлиб қолмоқ. 

ДУШМАНЛИК 1 Бирор кимсага ёв, 
ғаним, мухолиф бўлишлик; бировга ёмон- 
лик қилишлик; кўролмаслик. Нури бу оилага 
тушгач, уч кун ўтар-ўтмас, икки қайнана — 
кундошлар орасидаги душманликни сезди. 
Ойбек, Танланган асарлар. 

2 Душманларча иш, хатти-ҳаракат. Душ- 
манлик кўрсатмоқ. Душманлик қилмоқ. н 
Душман душманлигини қилар экан. Ш. Хол- 
мирзаев, Сўнмас ўт. 

ДУШМАНЧИЛИК айн. душманлик 2. 
Ораларида душманчилик пайдо бўлди. 

ДУШОХИ [ф. — икки шохли; 

ёғоч паншаха] Миллий нақш турларидан 
бири. Содиқжон бойваччанинг тош пойдевор 
устига солинган, олди сирли айвон, душохи.. 
нақшлар билан безатилган.. меҳмонхонасида.. 
икки кумуш қандил париллаб ёниб турибди. 
К. Яшин, Ҳамза. 

ДУШХОНА Душ ўрнатилган хона. Душ- 
хона қурмоқ. н Ҳамма дала шийпонларида 
душхоналар бор. Газетадан. 

ДУЭЛЬ [фр. duel — олишув, жанг < лот. 
duellum — уруш, жанг] Икки шахснинг ор- 
номус талашиб, маълум шартлар асосида 
яккама-якка қиличбозлик қилиши ёки 
отишуви. Дуэлга чиқмоқ. н Ўрта асрларда 
баҳс юритаётган одам ўз ҳарифига: “Сиз 
ҳақсиз, мен енгилдим ”, дейишдан кўра уни 
дуэлга чақиришни афзал кўрган. «Фан ва 
турмуш». 

ДУЭТ [итал. duetto < лот. duo — икки] 
мус. 1 Икки мусиқа асбоби ёки икки хил 
овоз билан ижро этиладиган мусиқа асари. 
Дуэт — икки ашулачининг икки овозда ай- 
тиши учун ёки иккита чолғу асбобида чалиш 
учун мосланган музика асари. И. Акбаров, 
Музика саводи. 

2 Шундай асарни ижро этувчи икки 
созанда ёки навозанда. Улар Тоҳир ea Зуҳра 
ариясини дуэт бўлиб айтишди. Газетадан. 

ДУҲЎЛ [урдуча J -лз , Jj-a-s — катта но- 
ғора] Ҳарбий юришларда, овга чиқишдан 
олдин чалинадиган қадимий дўл ноғора (яна 
қ. дўл III). 

ДЮЖИНА [фр. douzaine < лот. duode- 
cim — ўн икки] Ўн икки дона (бир хилдаги 
нарсалар ҳақида). Бир дюжина қошиқ. н 




Майхонанинг панароқ бир бурчагига ўтириб, 
Саидий бир дюжина пиво буюрди. А. Қаҳ- 
ҳор, Сароб. 

ДЮИМ [ голл. duim — бош бармоқ] 
Ўтмишда Россияда ва ҳозир Англияда: 25,4 
миллиметрга тенг узунлик ўлчови. 

ДЮИМЛИК Дюйм узунлигидаги, дюйм- 
га тенг. Бир дюймлик тахта (қалинлиги бир 
дюйм тахта; дюймовка). н Уч дюймлик 
труба. Уч дюймлик трубадан 150 метр олиб 
берсангиз. Н. Юсупова, Боғдаги суҳбат. 

ДЮКЕР [нем. Duker < лот. ducere — ўт- 
казмоқ] Ариқ, канал сувларини улар йў- 
лидаги тўсиқлар (бошқа канал, дарё, дара, 
йўл ва ш. к.) билан кесишган жойдан ўт- 
казиш учун ётқизилган қувур шаклидаги, 
муайян босимли сувўтказгич қурилма, 
иншоот. 

ДЮНА(ЛАР) [ нем. Dune] Шамол таъ- 
сирида ҳосил бўладиган (тўпланадиган) ва 
узлуксиз силжиб турадиган қум тепалари. 

ДЮРАЛЮМИНИЙ [нем. < айни қо- 
тишма дастлаб ишлаб чиқарилган Дюрен 
шаҳри номидан + алюминий] Алюминий- 
нинг мис, қисман марганец, магнит, темир 
билан қотишмаси. 

ДЎЗАНДА [ф. aaijjj — тикаётган; ти- 
кувчи] Игна билан тикувчи (машиначи, 
пойабзалдўз ва ш. к.) [Унинг] Йигирматадан 
кўпроқ дўзандаси бор эди. С. Айний, Қуллар. 
Сартарош соқолга, дўзанда оёққа қарайди, 
деганлари рост экан. С. Сиёев, Ёруғлик. 

ДУЗАНДАЛИК Игна билан кашта ва 
кийим тикиш иши, дўзанда касби. Касби — 
дўзандалик. Дўзандалик қилмоқ. 

ДЎЗАХ [ф. j- jjj — жаҳаннам] 1 Диний 
тасаввурга кўра: ўлган, дин талабларини 
бажармаган гуноҳкор бандалар охиратда 
абадий азобланадиган жой; жаҳаннам. Ди- 
лозорларнинг ҳаммаси дўзахга маҳкумдир. 
«Ҳадис»дан. Дўзахни зино қилган, бировнинг 
ҳақини еган гуноҳкор бандаларимга ярат- 
ганман. А. Қаҳҳор, Асарлар. 

2 кўчма Кишини ортиқ азоб-уқубат ва 
мушкул аҳволга солувчи шароит, муҳит, 
ҳолат. Яхши рўзғор — жаннат, ёмон рўзғор 
— дўзах. Мақол. н Бу ғамхона кошона унинг 
учун дўзах-ку! К. Яшин, Ҳамза. 

ДУЗАХИ [ф. ^b-jjj — дўзах азобига 
маҳкум, лойиқ; дўзахга тушган, лаънати] 1 
дин. Дўзахга тушишга лойиқ бўлган гуноҳ 
ишлар қилган шахс, дўзахга маҳкум. [Имом:] 


“Улар худонинг қаҳр-ғазабига учрсшди, бар- 
часи дўзахи ”, дер экан. Ҳ. Носирова, Мен 
ўзбек қизиман. 

2 кўчма сўк., қарғ. Ёмон, бадфеъл ки- 
шига нисбатан кўлланади. Ие, яхши таниймиз 
у кишини. -Бўлмаса, уста Баҳром ўша 
дўзахининг божаси бўлади. М. Исмоилий, 
Фарғона т.о. 

ДУКАИ с. т. Бирор жой, ташкилот, 
ҳокимиятнинг мансабдор катталаридан, 
казоларидан ҳисобланадиган кимса; кузир. 
Маҳалла дўкайлари. 

ДЎКОН [а. jLSj — магазинча; чодир, 
устахона] 1 Бирор нарса сотиш учун махсус 
жиҳозланган савдо-сотиқ хонаси, корхо- 
наси; магазинча. Баққол дўкони. Китоб 
дўкони. Дўкон мудири. Ёмон чўпон тиконга 
берар, Яхши чўпон — дўконга. Мақол. н 
Амакингизнинг дўконига яхши шоҳилар, бах- 
маллар келибди, олмайсизми? Ойдин, Ўзи- 
дан кўрсин. Тўғри газета-журнал дўконига 
йўл олди. «Шарқ юлдузи». 

2 Ҳунармандларнинг ишхонаси. Темир- 
чи дўкони. Бўёқчи дўкони. Сартарошлик 
дўкони. н [Мулла Обид] Тинчимайди: гузар- 
да ямоқчилик дўкони очиб, ҳам ўзининг, ҳам 
қишлоқнинг эҳтиёжини ўтаб туради. А. Қо- 
дирий, Обид кетмон. 

3 Ҳунармандлар фойдаланадиган даст- 
гоҳ; станок. Тўқув дўкони. Дўкон тўқисанг 
— бўз бўлар, Чарх йигирсанг — тўн бўлар. 
Мақол. н Уйларида дўкони ҳам бор: сигача.. 
жанда тўқийди. Ш. Холмирзаев, Қаҳра- 
моннинг сўнгги кунлари. 

ДЎКОН-ДАСТГОҲ жуфт с. Косиблар- 
нинг дўкон ва дастгоҳлари, бошқа иш 
асбоблари мажмуи. Ота ўлиб, боласига дў- 
кон-дастгоҳ мерос қолмаса, одамлар: “гадо 
бўлар экан, шўрлик ”, деб бош чайқашарди. А. 
Мухтор, Опа-сингиллар. 

Дўкон-дастгоҳни йиғиштирмоқ (ёки 
кўтармоқ) айн. дов-дастгоҳни йиғиштирмоқ 
(ёки кўтармоқ) қ. дов-дастгоҳ. 

ДЎКОНДОР [п.+ ф. jIjjLSj — дўкони 
бор, дўкон эгаси] Хусусий дўконида мол 
сотувчи савдогар; дўкон эгаси. Дўкондорлар, 
ўткинчи одамлар маҳлиё бўлиб, илон ўйна- 
тувчига йўл берарди. Мирмуҳсин, Ҳикоялар 
ва қиссалар. 

ДЎКОНДОРЛИК Дўконга эгалик; ху- 
сусий дўкон очиб, савдо билан шуғулла- 
нишлик. 




ДЎКОНХОНА Ҳунармандлар дўкони 
(дастгоҳи) жойлашган хона, жой; ҳунар- 
мандлар ишхонаси. Бўзчининг дўконхонаси. 
н Юпқа девор билан ҳовлига ажратилган 
дўконхонада Шокир ота ишлайди. Ойбек, 
Танланган асарлар. 

ДУКОНЧА Кичкина дўкон, савдо шо- 
хобчаси. Савдога киринг. Савдода гап кўп. 
Мен сизга овлоқроқ бир дўконча олиб бераман. 
Ў. Ҳошимов, Қалбингга қулоқ сол. 

ДУКОНЧИ айн. дўкондор. Тўйчи дўкон- 
чининг ҳам еган-ичгани бурнидан булоқ бў- 
либ чиқади. А. Кўчимов, Ҳалқа. Om-apaea, 
машина шиббалаб юборган текис йўлдан сал 
юрганимиздан кейин, орқамиздан дўкончи 
йигит ҳаллослаб етиб келди. С. Аҳмад, Чўл 
бургути. 

ДЎЛ I Юмалоқ ва б. турли шакл, турли 
катталикдаги муз парчаларидан иборат 
атмосфера ёғини. Айрилган йўлда қолар, 
Бўлинган — дўлда. Мақол. н Дўл шундай 
шиддат билан ёғар эдики, ердан чанг кўта- 
рилиб, ҳавони ғубор босди, кундуз қоронғи- 
лашди. Н. Сафаров, Оловли излар. 

Дўлда қолгандай Юзи чўтир кимса ёки 
нарса ҳақида. Юр, Содиқ жияним, башарангми 
бу ёки дўлда қолган таппими? А. Қодирий, 
Ўтган кунлар. 

ДЎЛ II [ф. Jjj — челак, чўмич; воронка] 
Тегирмон тоши тепасига ўрнатилган пира- 
мида шаклидаги идиш, хампа (тортиладиган 
дон дўлга солиниб, ундан коса орқали тошга 
тушади). Йўлчи йўлини билар, тегирмончи — 
дўлини. Мақол. н Саҳар пайтларида.. икки 
дўлни янги буғдойлар билан тўлғазгач, Эгам- 
берди ака ухлашга ётади. А. Қодирий, Обид 
кетмон. 

ДЎЛ III Уруш майдонларида ёки улкан 
тантаналарда чалинадиган катта ноғора. 
Карнай-сурнай, дўл, ноғораларнинг така- 
туми осмон ёқасини йиртиб солгудек. К. 
Яшин, Ҳамза. Дўл қоқа оламан, карнай чала 
оламан. Қ. Мирзо, Олам гўзал. 

ДЎЛАЙМОҚ шв. 1 Кўзини чақчай- 
тирмоқ, ўқраймоқ. Қиём, кўзи дўлайиб, 
Қурбонга тикилди. III. Холмирзаев, Қил 
кўприк. Манглайида битта кўзи Боқар эди 
дўлайиб. А. Орипов, Йиллар армони. 

2 Кимсага калтак ёки мушт кўрсатиб дўқ 
урмоқ. -Ҳаддингдан ошма, — дўлайиб ўш- 
қирди Дуранбек. А. Муҳиддин, Оташ қалбли 
қиз. Рустам тишларини ғижирлатиб, муш- 

тини дўлайтирди. Ў. Ҳошимов, Қалбингга 
қулоқ сол. Собир депсиниб, итга муштини 
дўлайтирди. А. Кўчимов, Ҳалқа. У кафтини 
дўлайтирганча нималарнидир деб дағдаға 
қилди. «Шарқ юлдузи». 

ДЎЛАНА [ф. «LiVjj — олмачасимон мева- 
ли дарахт] 1 Раънодошлар (атиргуллилар 
оиласи)га мансуб, кўпинча тогли жойларда 
ёввойи ҳолда ўсадиган, сариқ ёки қизғиш, 
думалоқ мевали дарахт ва унинг ейишли 
меваси. Жондан кечмасанг — жонона қайда, 
тоққа чиқмасанг — дўлана қайда? Мақол. 
н Тўп-тўп ўсган ёввойи дўлана, наъматак 
шохларида чумчуқлар чуғурлашарди. С. Анор- 
боев, Оқсой. 

2 Шу дарахт ёғочидан ишланган мунчоқ. 
У [амаки] йўғон калта бармоқлари билан 
айвонда дўлана тасбеҳ ўгириб ўтирар эди. П. 
Турсун, Ўқитувчи. Эшакка дўлана тақ- 
қандек, сенга фартуқни ким илиб қўйди? И. 
Раҳим, Ихлос. 

ДУЛАНМОҚ шв. Қайрилмоқ, букилмоқ, 
бурилиб айланиб ўтмоқ. Кирди йўлга дўла- 
ниб, Синглиси бунда қолди. «Муродхон». 
Тоғлардан дўланиб ўтдик. «Юнус пари». 

ДУЛВАР шв. 1 Гавдаси катта, йўғон, бар- 
васта (одам ҳақида). Дўлвар йигит. н 
Далаларни пиёда кезсангиз.. дўлвар йигит- 
ларни, лобар қизларни кўрасиз. Газетадан. 

2 Кенг, тўкис. Дўлвар кўйлак. 

3 Содда, гўл. Тилавовнинг очиқ қўл, дўл- 
варлигига кўп кишилар беш кетади. Газетадан. 
Менинг талқинимдаги Яхшибоев, ёшлик 
пайтларида ўта жўн, ўта дўлвар, ўта ёқим- 
той туюляпти. М.М.Дўст, Лолазор. Арс- 
лонқулнинг соф юрагини.. табиий ақлини 
ифодаловчи дўлвар сўзларини кўпроқ эшит- 
гиси келди. Ойбек, Навоий. 

ДЎЛМА Қиймани ток, карам баргига 
ўраб ёки помидор, бақпажон ва ш. к. нинг 
ичига солиб пиширилган овқат. Палов десанг 
— пайшанбага, Дўлма десанг — душанбага. 
Мақол. н Меҳмонлар ўтиришгач, Расулбек 
буғи чиқиб турган каклик дўлмани ўртага 
қўйди. С. Аҳмад, Жимжитлик. 

ДУЛОБ шв. Кўнгилчан, сахий, сахо- 
ватли, қўли очиқ. Раисимиз Сотиболдиев 
феъли кенг, хийла дўлоб одам. Ёрдам сўра- 
ганни ноумид қайтармайди. Ҳ. Назир, Кўк- 
терак шабадаси. 

ДУЛОП I шв. Қўпол, бесўнақай. 

ДУЛОП II шв., Серодам, гавжум. 




ДУЛОП III шв. Ҳар хил навли донлар 
аралашмаси. 

ДУЛТАI шв. Юмалоққина, лўппи, дўм- 
боқ. Дўлта бола. н Арслонқул унинг юмшоқ 
дўлта юзини бармоқлари билан аста қисиб, 
қалъага чопди. Ойбек, Навоий. Мана сиз, 
бўйингиз паканароқ, лекин.. жудаям дўлта 
йигитсиз. М.М.Дўст, Лолазор. 

ДУЛТАII шв. Қаймоқни қиздириб, ёғини 
олгандан кейин қозонда қоладиган жизза- 
симон ейишли қисми. 

ДУЛЧА \ф. j j — сув челак, кўза] шв. 1 
Ҳовуздан мешга сув олишда ишлатиладиган 
чарм идиш, чўмич. 

2 Мисдан чуқур косага ўхшатиб ясалган 
рўзғор буюми. 

ДЎМБАЙМОҚ Туртиб, қаппайиб чиқиб 
турмоқ. Чўнтагим дўмбайиб қолди. н Ҳабр 
ёнига тизланган Отабек ва юқори-қуйи 
дўмбайган қабрлар бу тиловатга соме каби 
эдилар. А. Қодирий, Ўтган кунлар. 

ДУМБАЛОҚ: дўмбалоқ ошмоқ айн. 
умбалоқ ошмоқ қ. умбалоқ. Даврон салъто 
қилгандай дўмбалоқ ошиб тушди. П. Қоди- 
ров, Уч илдиз. 

ДЎМБИЛЛАМОҚ 1 Лўппи, дўмбоқ 
болаларнинг селкиллаб, чаққон-чаққон 
қадам ташлаб юриши ҳолатини ифодалайди. 
Эшик ёнида уч-тўрт ёшли қизча дўмбиллаб 
юрибди. Н. Ёқубов, Хаёлимдаги қиз. 

2 Семиз, бақалоқ кимсаларнинг тез-тез 
лапанглаб юриш ҳолатини кўрсатади. Карим 
қизиқнинг дўмбиллаб кириб келишини кўр- 
ган улфатлари кулгига шайланишаверди. 
«Муштум». 

ДЎМБИРА | j j ■ 'Л — танбур сўзидан] мус. 
1 Икки торли, пардасиз, дуторга қараган- 
да калтароқ, чертиб чалинадиган чолгу 
асбоби. Ўроз дарахтга суяниб, дўмбирасини 
чертар эди. Ойбек, Танланган асарлар. 
Отам дўмбира чертар эди. Ш. Холмирзаев, 
Оғир тош кўчса. 

2 с.т. Барабан. Дорбоз киндикка келган 
бўлса керак, дўмбиранинг бир маромда дирил- 
лаши эшитилди. С. Аҳмад, Жимжитлик. 

Дўмбира қилмоқ 1) дўмбира сингари 
шишириб юбормоқ. Француз солдатлари 
бўлса, халоскоримиз сенсан, деб ўпишавериб, 
икки бетимни дўмбира қилиб юборишди. К. 
Яшин, Номус ва муҳаббат; 2) қаттиқ тан- 
қид қилмоқ, ҳақиқий башарасини, кирди- 
корларини очиб ташламоқ. Бунақанги миш- 


мишларни ёзиб дўмбира қилинмаса, оғзаки гап 
билан битириш қийин. «Муштум»; 3) шов- 
шув кўтармоқ, миш-миш гап қилиб юрмоқ. 
[CaudoeJ Лалайган десам, гапдон чиқиб қол- 
ди-ку, мана шунақалар кишининг сирини 
дўмбира қилади-да. А. Муҳиддин, Ҳадя. 

ДЎМБИРАЧИ 1 Дўмбира чалувчи, чер- 
тувчи; дўмбира билан куйловчи. Дўмбирачи 
энди “Ҳози ”ни қарғай бошлади. А. Суюн, 
Олис тонглар. 

2 с.т. Барабанчи. Шу пайт майдонга 
олдинда дўмбирачиси билан саф тортиб мак- 
таб болалари кириб келишди. Р. Файзий, 
Ҳазрати инсон. 

ДЎМБОҚ 1 Дўмпайган, дўмпайиб (кў- 
тарилиб) чиққан. Дўмбоқ пешона. Дўмбоқ 
жой. н Ҳўлларини пастга тушириб, дўм- 
боқ тиззаларини ёпиб ўтирди. С. Нуров, 
Нарвон. ..тепаликдаги хароб қишлоқ гўрис- 
тони ва онасининг дўмбоқ қабригина бутун 
чинлиги билан унинг кўзларига.. қадалади. 
Ойбек, Танланган асарлар. 

2 Дўмпайиб, кўтарилиб турган жой ёки 
нарса. Пешонасида дўмбоғи бор. н Учларида 
ботаётган қуёшнинг шуъласи ўйнаган икки- 
та адил оқ қайин орасида дўмбоқ пайдо 
бўлди. Ойбек, Қуёш қораймас. 

3 кўчма Тўладан келган, семиз, лўппи. 
Дўмбоқ бола. н Йўлда Шамсиқамар деган 
дўмбоқ жувон билан учрашиб қолди. Мир- 
муҳсин, Умид. Темирбек дўмбоққина йигит, 
жиндек овсарлиги ва довдирлиги ҳам бор. X. 
Тўхтабоев, Йиллар ва йўллар. 

ДЎМПАЙМОҚ 1 айн. дўмбаймоқ. Катта 
тут ёғоч кўланкасида дўмпайган янги қабрни 
қучиб, соатларча йиғлаб, тинкалари қури- 
гандан сўнг қайтишди. Ойбек, Танланган 
асарлар. Ҳамма ариқ уватида дўмпайиб ётган 
бир қорани кўрди. «Ёшлик». 

2 Мукка тушиб ётмоқ. Ишдан кейин ҳеч 
қаёққа чиқмайди, узоққа бормайди, бўш 
қолса, айиқдай дўмпайибухлайди. А. Мухтор, 
Асарлар. ..чарчаган болалар ҳар ерда дўмпа- 
йиб ухлаб қолишди. С. Аҳмад, Жимжитлик. 

ДУНА-ДУНА шв. фольк. Ёпирилган, 
даҳшат солган ҳолда. Боринглар сиз душмана 
дўна-дўна. «Интизор». Оч шердайшн дўна-дўна 
От қўйинглар, беклар, ғазога. «Юсуф ва 
Аҳмад». 

ДУНГ 1 от Ернинг ёки бирор нарсанинг 
бирмунча баланд кўтарилган жойи; тепалик. 
Ўғри — тун ошгунча, Бўри — дўнг ошгунча. 






Мақол. н У дўнгга, бу дўнгга чиқиб қаради, 
укасининг қайси тарафга қараб кетганини 
билмади. «Қундуз билан Юлдуз». 

2 сфт. Бўртиб чиққан, кўтарилган, дўм- 
пайган, қаппайган. Дўнг ер. Дўнг жой. Дўнг 
пешона. Дўнг қишлоқ. Кўчқор бўлар қўзининг 
пешонаси дўнг бўлар. Мақол. н Дўнг ерга 
ўтириб, одатдагидек яна дарёга тикилди. 
Мирмуҳсин, Темур Малик. Дўнг пешона- 
сининг пастки қирраси иккита ёввойи бароқ 
қош билан тамом бўларди. А. Мухтор, Опа- 
сингиллар. 

Дўнг олмоқ Энгаштириб, думбасига 
тизза билан тепмоқ (турли ўйинларда). 

ДУНГАЛАК I шв. 1 Ғилдирак (арава, 
вагон, паровоз ва ш. к. да). Поез(д)ингни юр- 
гизган Ўтхонаси билан дўнгалаги. “Кўшиқ- 
лар”. Юмалоқ олам ҳам сирли бир чўпчак, 
Дўнгалак айланур наҳот бегупчак. Мирте- 
мир, Асарлар. 

2 Юмалоқ ёки доира шаклидаги. Кўҳна, 
тутилавериб сири кўчиб кетган дўнгалак 
хонтахтани келтириб ўртага қўйди. С. 
Сиёев, Райҳон. Кўчада икки отлиқ турарди. 
Бири тулки тумоқ кийган, бўйдор, иккинчиси 
дўнгалак телпакда. С. Сиёев, Аваз. 

3 Дўнг ер, тепалик. ..дўнгалакларни бу- 
зиб, ерларни текислаш ва чимзорларни ҳай- 
даб, ишга солиш.. каби ишларга эътибор 
бериш лозим. И. Раҳим, Ихлос. 

ДЎНГЛИК 1 Дўмпайганлик, қаппай- 
ганлик, бўртиқпик. 

2 Ернинг қавариқ бўлиб чиққан жой- 
лари, дўнг ер, тепалик. Мактабимизнинг 
олдида каттакон дўнглик бор. Э. Раимов, 
Ажаб қишлоқ. Машина терак бўйи дўнгликка 
кўтарилди. Э. Усмонов, Ёлқин. Биз учун 
кўкарар дўнгликларда чим, Биз учун яшайди 
кўкда юлдузлар. «Ёшлик». 

ДЎНГПЕШОНА Пешонаси бир оз бўр- 
тиб чиққан. Эшик олдидаги каравотда 
олтмиш беш ёшлардаги дўнгпешона, жуссаси 
кичкина, оқ-сариқ қария, кўзлари маъносиз 
жавдираганча ўтирарди. X. Султонов, Бир 
оқшом эртаги. 

ДУНГСА Кичкина дўнг, пастак тепалик. 

ДЎНГСАЛИК Дўнгса жой, кичик дўнг- 
лик, тепалик. 

ДУНДИРМА с.т. Талабга жавоб бера- 
диган қилиб, ўринлатиб, жойига келтириб, 
кўнгилдагидек қилиб ишланган, тайёрлан- 
ган. Дўндирма кабоб. Дўндирма иш. н 


Дўндирма қилиб дамланган чойлар кетма-кет 
қуйилиб турибди. К. Яшин, Ҳамза. -Эҳ, қани 
энди, дўндирма иш бўлар эди-да! — Ҳакимбой- 
вачча лабини ялаб қўйди. Ойбек, Танланган 
асарлар. 

ДЎНДИРМОҚ 1 Дўнмоқ фл. орт. н. 

2 с.т. Жойига келтириб, кўнгилдагидек 
қилиб, боплаб бажармоқ, ижросини жойига 
қўймоқ, ўринлатмоқ. Гстни дўндирмоқ. н 
Чоршанба — зўр йигит, ишни дўндиради. М. 
М. Дўст, Лолазор. [У] Ўзимизнинг таомларни 

— кабоб ва паловдан тортиб то ҳалимгача 

— дўндириб юборади. Ойбек, О. в. шабадалар. 

ДЎНДИҚ Бўйи-басти келишган, дўм- 
боққина, лўппи; ёқимтой. Дўндиқ келинчак. 
Дўндиқ қизча. н Анвар келишган, дўндиқ 
бола эди. А. Қодирий, Меҳробдан чаён. Бир 
дўндиқ, дўмбоққа суқланиб боқдим, Орзулар 
кўкида қанотим қоқдим. Ё. Мирзо, Ўғил 
меҳри. 

ДЎНДИҚЧА 1 Дўндиқ с. кичр.-эркл. Ана, 
кўрмайсанми, бу қандай оппоқ дўндиқча! 
Шунақа дўндиқчасига уйлансам. Мирмуҳ- 
син, Умид. 

2 шв. Бир турли ип ёки ипак газлама. 
Дўндиқча рўмол. 

ДУНМОҚ эск. 1 Айланмоқ, ўхшамоқ; 
бир томондан иккинчи томонга ўгирилмоқ. 
Ёнмаган қорлар ёнар, Тушларим ўнгга дўнар. 
«Шарқюлдузи». Тошга дўнди ёстиқлар, ғам- 
ғусса бош қўйганда. «Саодат». 

2 Қайтмоқ; тикланмоқ, ўзгармоқ. Мард 
ўғлонсан, алвон-алвон дўнмагин. Хасмингнинг 
сўзига, болам, кўнмагин. «Хушкелди». Қиё 
қайтган давлат қайта дўнмайди, Бахт қуши 
қўлингга осон қўнмайди. «Тоҳир ва Зуҳра». 

ДЎНОН [мўғ. uCjj — тўрт ёшли от] 1 
Уч ёшга тўлиб, тўрт ёшга ўтган от ёки туя. 
Кунлар ўтиб, қулун — той, той — қунон, 
қунон эса дўнон бўлиб етишади. Н. Фозилов, 
Қуш қаноти билан. 

2 Икки ёшга тўлиб, уч ёшга қадам қўй- 
ган қўй ёки эчки. Дўноннинг тойлиги бўлмас, 
Нокаснинг — бойлиги. Мақол. 

3 кўчма Бўйи (вояга) етган. Қиқирлаишб 
кулишади, Сатта бирдай дўнон қизлар. 
«Гулнорпари». 

ДУНҒ тақл. с. Йўғон тор, сим ва ш. к. 
чертилганда чиқадиган дағал овоз ҳақида. 
Дўнғ этган овоз эшитилди. 

ДЎНҒИЛЛАМОҚ 1 “Дўнғ” этган овоз 
чиқармоқ. 




2 Ноаниқ ёки қўпол гап қилмоқ; тўнғил- 
ламоқ. Дераза тагида қовоқ-тумшуғини 
осилтириб ўтирган Муса кўса дўнғиллади. 
С. Аҳмад. Ҳукм. Кампир яна дўнғиллади. М. 
Исмоилий, Фарғона т.о. 

ДУП тақл. с. Жарангсиз нарсаларнинг 
қаттиқ нарсага урилишидан ҳосил бўладиган 
товуш. Дўп этмоқ. Тўп ерга дўп этиб тушди. 

ДЎП-ДЎПДўп с. такр. 

ДЎПИЛЛАМОҚ “Дўп-дўп” этган овоз 
бермоқ. Уни ҳали кўрмасдан, бутун гавдам 
ўт бўлиб, юрагим чопқир отлар изидек дў- 
пиллайди. Ҳамза, Асарлар. 

ДЎПИЛЛАТМОҚ 1 Дўпилламоқ фл. 
орт.н. Тўпни дўпиллатиб ўйнамоқ. Оёқни 
дўпиллатмоқ. 

2 кўчма Аёвсиз танқид қилмоқ, хато ва 
камчиликларини, салбий хислатларини ай- 
тиб койимоқ. Сабохон минбарга чиқди. Со- 
бирвой биров чимдиб олгандай чўчиб тушди: 
“Мени дўпиллатиб қолса-я.. ”, деб кўнглидан 
ўтказди. А. Муҳиддин, Кўнгиллар. 

ДУПИР тақл. с. Дўпиллаган овоз ҳақида. 

ДЎПИР-ДЎПИР Дўпир с. такр. [Шербек] 
Бир вақт дўпир-дўпирдан уйғониб кетди. 
Қараса, ҳамма перронга интиляпти. С. Анор- 
боев, Оқсой. Отларнинг оғир дўпир-дўпири 
эшитиларди. «Шарқюлдузи». 

ДЎПИРЛАМОҚ айн. дўпилламоқ. 

ДУППАИМОҚ Нотекис, ноўхшов бў- 
либ, бўртиб чиқиб турмоқ; дўмбаймоқ. 
Қўлим дўппайиб турган тугунчага тегди. 
«Шарқ юлдузи». Мунгли дўппайган қабрлар 
устида бағри қон қизғалдоқлар бош эгди. Ў. 
Ҳошимов, Қалбингга қулоқ сол. 

ДЎППИ Авра-астарли, кўпинча қавима, 
пилта урилган, тепа, кизак ва жиякдан 
таркиб топадиган гулдор ёки гулсиз, тўгарак 
ёки тўртбурчак шаклдаги бош кийими. 
Бахмал дўппи. Гилам дўппи. Ҳожи дўппи. 
Чуст дўппи. Зар дўппи. Бош омон бўлса, дўппи 
топилар. Мақол. н / Сидиқжон/ Нима де- 
йишини билмай, бошидан дўпписини олиб, у 
ёқ-бу ёғига чертди, тиззасига қўйиб, жия- 
гини тортди. А. Қаҳҳор, Қўшчинор чироқ- 
лари. Эсиз йигитлик, эсиз бошдаги дўппию 
белдаги қийиқ. С. Аҳмад, Уфқ. 

Тагдўзи дўппи қ. тагдўзи. Йўлчи учун ўзи 
тайёрлаган яхши тагдўзи дўппини кийдирди. 
Ойбек, Танланган асарлар. Тус (ёки чуст) 
дўппи қ. тус II. Мансур жилмаяр, чуст дўппи 
кийиб олган, ўжар сочлари дўппини кўтариб 


турарди. Ў. Ҳошимов, Қалбингга қулоқ сол. 
..айниқса янги тус дўппи билан қийиқчасига 
осилган пичоқ уни бениҳоя хурсанд қилиб 
юборди. Ў. Усмонов, Сайланма. 

Бировнинг дўпписини бировга кийгизмоқ 
Ўзининг фойдасини кўзлаган ҳолда бошқа- 
ларни алдаб, лақиллатиб юрмоқ. Буни би- 
ровнинг дўпписини бировга кийгизиш дейди. 
Шукрулло, Сайланма. Дўппини алмаштир- 
гандек Жуда осон, қийинчилик туғдирмай- 
диган. Бош омон бўлса, иш топиш дўппини 
алмаштиришга ўхшаш бир нарса. А. Обид- 
жон, Аканг қарағай Гулмат. Дўппини ерга 
қўйиб Хотиржамлик билан, бамайлихотир, 
диққатни бир жойга тўплаб. Кетидан пача- 
васи чиқмаслиги учун, дўппини ерга қўйиб.. 
ўйлаб кўринг олдин. Ойбек, Танланган асар- 
лар. Дўппининг тагида одам бор «Эҳгиёт бўл», 
«сирингни сақла, лақиллаб гапираверма» 
маъноларидаги ибора. Дўппини осмонга 
отмоқ (ёки иргитмоқ, ташламоқ) Ортиқ да- 
ражада қувонмоқ, ниҳоятда хурсанд бўлмоқ. 
Бу ерда икки-уч овора бўлиб, иш битирган 
одам дўпписини осмонга отиб хурсанд бўлади. 
«Муштум». Дўпписини ол деса, калласини 
(ёки бошини) олмоқ Бирор ишни лозим 
бўлганидан ҳам ўтказиб, ортиқ даражада ва 
қўпол қилиб бажармоқ. Тасаддуғингиз 
кетай, дўпписини олиб кел десангиз, ахир биз 
жаллод.. бошини кесиб келтирамиз-да. Ҳам- 
за, Бой ила хизматчи. Дўпписи яримта Иши 
жойида, ғам-ташвиши йўқ, парвойи фалак, 
беғам. Бизнинг “сартия” жуда беғам.. ҳеч 
нима бўлмагандай, дўпписи яримта! Ҳал- 
қумигача қарзга ботганини ўзи сезмай қолади. 
Ойбек, Танланган асарлар. Дўппи тор кел- 
ганда 1) иш қисталанг бўлган ёки ноилож 
қолган вақтда. Дўппи тор келиб қоладиган 
вақтларда кабоб қилиб юборамиз. М. Му- 
ҳамедов, Қаҳрамон изидан; 2) камчилик, 
етишмовчилик юз берганда. Ўйлаб қарасам, 
дўппи тор экан. Каттароқ иш қилишга қўли- 
миз калта экан. И. Раҳим, Ихлос. 

ДЎППИДЎЗ [дўппи + ф. j jj — тикувчи] 
Дўппи тикувчи уста, чевар. 

ДЎППИДЎЗЛИК 1 Дўппи тикувчи 
касби; дўппи тикиш билан шуғулланиш. 
Дўппидўзлик — нозик ҳунар. Ҳунаргина эмас, 
уни санъат деса ҳам бўлади. «Гулистон». 

2 Дўппидўзлар жойлашган ер, маҳалла 
(бозорда, шаҳарда). Биз дўппидўзликда ту- 
рамиз. Қайтишда дўппидўзлик билан келдик. 




ДЎППИЛИК Дўппи бўладиган, дўппига 
етарли, дўппибоп. Дўппилик сатин. Бир 
дўппилик духоба. н Вой, мана бу парча 
сатин меники, дўппилигим. И. Раҳим, Чин 
муҳаббат. 

ДЎППИФУРУШ [дўппи + ф. Jbjjl — 
сотувчи] Дўппи сотувчи, дўппи билан савдо 
қилувчи. Аммамнинг қизи Абдураззоқ дўппи- 
фурушга тушган эди. А. Қаҳҳор, Мастон. 
Бозори шабда дўппифурушдан олган дўппи- 
ларни кўтариб, одамларга кўрсатиб ёлборар 
эди Усмонжон. С. Зуннунова, Гулхан. 

ДУППИЧИ с.т. 1 Дўппи тикувчи, дўп- 
пидўз. 

2 Дўппи сотувчи, дўппифуруш. 

ДЎППИҚАЙТАҚИ с.т. Парвойи фалак, 
ҳеч нарсадан ғами йўқ; дўпписи яримта. Соя- 
салқин ерларда шўрва шопириб, дўппиқай- 
тақи, истироҳатда бўлган орсиз киишлар 
ҳам буни ўқийдилар, эшитадилар. Ғ. Ғулом, 
Мард майдонга чиқсин. 

ДЎППОСДАЙ Дўппайиб кўтарилиб 
чиққан; семиз, дўмбоқ. Кун терак бўйи 
бўлганда, аскарнинг ён қишлоқдаги холаси 
дўппосдай ўғлини эргаштириб келди. Т. Му- 
род, Кўшиқ. 

ДЎППОСЛАМОҚ 1 Кўл, калтак ва ш. к. 
билан урмоқ, хумордан чиққунча, роса 
муштламоқ. Кеча биров дўппослаб ташлаган 
кишидек бутун бадани шол-шол. Шуҳрат, 
Шинелли йиллар. Баззоз ўғлининг кучук 
боласидек дўппосланаётганига чидаб ту- 
ролмади. М. Исмоилий, Фарғона т.о. 

2 кўчма Аёвсиз танқид қилмоқ, бутун 
кирдикорларини очиб ташламоқ (оғзаки ёки 
ёзма равишда). Хўп дўппослаб, танқидчи 
сўнгра Ижодимга тилайди камол. Э. Воҳидов, 
Муҳаббат. Мақолада Шерзоднинг янги китоби 
роса дўппосланган эди. Ў. Ҳошимов, Нур 
борки, соя бор. 

ДЎРДАЙМОҚ 1 Шишиб, кўтарилиб 
чиқмоқ. Ари чаққан лаблари дўрдайган эди. 
н Матпанонинг юз-кўзи моматалоқ эди: 
ўнг кўзи чала юмуқ, устки лаби дўрдайиб 
турибди. С. Сиёев, Аваз. 

Дўрдайган лаб Чўччайган қалин лаб. 
Болалигидаги дўрдайган лаблари энди қуёш 
тафтида, дашту далада, тоғу тош шамо- 
лида пишибди. С. Анорбоев, Оқсой. 

2 кўчма Кимсага лабини буриб ёки 
лабини чўччайтириб, қовоқ солиб қарамоқ. 
Мунча дўрдаясан?! 


ДЎРДОҚ Қалин, кўтарилиб чиққан, 
дўрдайган. Дўрдоқ лаб. н [Хонзода Гулбаҳор- 
га.\ Сен нимангга бино қўясан?Ҳуснинггами? 
Ойнакка қара! Лабинг дўрдоқ, кўзларинг 
ғилай, ажина қошиқдек юзларинг бор!\ амза, 
Бой ила хизматчи. Яхшибой ака дўрдоқ 
лабларида ҳуштак чалганча, идорасига кириб 
кетди. Н. Аминов, Қаҳқаҳа. 

ДЎРИЛДОҚ Дўриллаган, бир оз бўғиқ, 
йўғон. Назар ширасиз, дўрилдоқ овозда шеър 
ўқий бошлади. Э. Усмонов, Ёлқин. Софиянинг 
қулоқлари остида отасининг дўрилдоқ, аммо 
эркаловчи овози янграгандек бўлди. Ў. Ҳо- 
шимов, Пўлат чавандоз. 

ДЎРИЛЛАМОҚ Йўғон, титроқ, бир оз 
бўғиқ овоз чиқармоқ, дўрилдоқ овоз билан 
гапирмоқ. Қодиржоннинг овози дўриллаб 
қолди. С. Зуннунова, Гўдак ҳиди. Овозинг 
дўриллар, демак, бу уйда Иккита эркакнинг 
шарпаси ҳоким. Ғ. Ғулом, Шеърлар. 

ДУРИЛЛОҚ айн. дўрилдоқ. Мутал унинг 
овози азалдан бўғиқ, дўриллоқ эканини би- 
ларди. О. Ёқубов, Ларза. Йиллар ўтди бир- 
бирин қувиб, Овозимиз бўлди дўриллоқ. Н. 
Нарзуллаев, Сайланма. 

ДУРМОН этн. Ўзбекистон ва Тожи- 
кистонда, шунингдек, Афғонистон шимо- 
лида истиқомат қилувчи ўзбек қабилалари- 
дан бири. 

ДЎРСИЛЛАМОҚ айн. дўмбилламоқ. 

Ашур ер остидан бирпас сузилиб қараб ол- 
du -ю, дўрсиллаб чопганча, отасига таш- 
ланди. Н. Аминов, Қаҳқаҳа. 

ДЎСАРАСодда, дилкаш, меҳрибон. ..мен 
дўсара, қувноқ одамларни яхши кўраман. 
Мирмуҳсин, Умид. Дўсарагина, лўппи юз, 
қувноқ, жозибаси гўёки ғунча. М. Икром, 
Кўнгил гули. 

ДЎСТ jj — шафқатли ўртоқ, ёр, 

ошно, маҳбуб(а)] 1 Қарашлари, дили, иш 
фаолияти яқин бўлган, иноқлик, аҳиллик 
билан боғланган икки ёки ундан ортиқ 
кишининг ҳар бири; ўртоқ. зид. душман. 
Қадрдон дўст. Чин дўст. Қиёматли дўст. 
Вафодор дўст. Ўз дўстим деб cup айтма, 
дўстингнинг ҳам дўсти бор. Мақол. Дўст 
сафарда билинади, Оға-ини — кулфатда. 
Мақол. н Дўст қидир, дўст топ жаҳонда, 
Дўст юз минг бўлса, оз. Э. Воҳидов, Му- 
ҳаббат. 

2 Яқин, таниш, ошно. Мана бу дўстим 
билан мен дарёдан ўтолмай қолдик. Шу 




яқиндаги қишлоққа нон сўраб бордик. И. Ра- 
ҳим, Чин муҳаббат. Ўрта Осиё халқлари: 
ўзбек, тожик, туркман, қирғиз, қорақалпоқ 
ва қозоқлар.. бир-бири билан иноқ ва дўст 
бўлиб яшаганлар. Газетадан. 

Дўстингдан топ Дўсти, яқин кишиси 
бирор ёмонлик қилганда айтиладиган ибора. 
Дўсти содиқ Вафодор, садоқатли дўст. Дунёда 
дўсти содиқни топиш қийин экан. А. Қоди- 
рий, Меҳробдан чаён. Жон (ёки жонажон) 
дўст Жонини ҳам аямайдиган, самимий, 
беғараз дўст. Пойлаб-пойлаб, хўб томоша 
қилсанг-чи, Тўй-томоша қуллуқ бўлсин, жон 
дўстим. «Юсуф ва Аҳмад». Аввал айтганим- 
дек, академик Ҳабиб Муҳамедович Абдулла- 
ев билан [Абдулла Қаҳҳор] жон дўст эдилар. 
К. Қаҳҳорова, Чорак аср ҳамнафас. Иш (ёки 
меҳнат) дўсти Бирга ишлаб, меҳнат жа- 
раёнида орттирилган дўст. Иш дўстинг — 
жон дўстинг. Мақол. н Кўриб қўй, деб сўзни 
бошлайман, меҳнат дўстим — асал ёримга. 
Ғайратий. Мол дўсти Олди-берди муноса- 
батларида орттирилган дўст, бирор нарса- 
дан илинжи бўлгани учунгина ошно бўлган, 
юзаки дўст. Жон дўстинг жонидан кечса ҳам, 
мол дўстинг молидан кечмайди. Мақол. Пири- 
га ҳам дўст бўлмайди Ҳеч кимсага дўст 
бўлмайдиган ёмон одам ҳақида. Эрининг юз- 
хотирини қилмайдиган хотин пирига ҳам 
дўст бўлмайди. А. Қаҳҳор, Қўшчинор чи- 
роқлари. 

3 Мурожаат қилиш шакли. Хўш, тақсир, 
нега хомушсиз? -Э, азиз дўстим, сал қий- 
налиброқ қолдим. Н. Сафаров, Ҳаёт мактаби. 

4 Диний тасаввуфда: Аллоҳо, эй худо. Ҳар 
замон яқин-йироқдан гадой товуши эши- 
тилади: “Ҳей дўст, шайдулло, баноми олло, 
садақа радди бало, бақавли расули худо ”. А. 
Қаҳҳор, Бемор. 

Дўст тортмоқ 1) “дўст!” деб худога ёл- 
вормоқ. Уўз одатининг аксича дўст торт- 
ди-да, юқорига қаради. С. Анорбоев, Оқ- 
сой; 2) кўчма қичқирмоқ, сайрамоқ. “Ро- 
ҳат ”ни эшитиб, Тантибойвачча “эзиб юбор- 
дингиз, жонидан!” деб қичқирди ва бангилар 
каби бир “дўст!" тортди. Ойбек, Танланган 
асарлар. 

ДЎСТ (ў - чўзиқ) унд. с. Тасанно, офарин 
маъноларини билдиради. Дўст, кам бўлманг! 
Боғларни қоплайди завқу шавқ, қарсак, Кек- 
салар оғзида: “Дўст!”, “Баракалло!”. Уйғун, 
Тонг қўшиғи. 


ДЎСТ-ДУШМАН Дўст(лар) ва душ- 
ман(лар). Ҳунарли эр хор бўлмас, Дўст- 
душманга зор бўлмас. Мақол. н Сен дўст- 
душманни ажратиб муомала қилгин. П. Тур- 
сун, Ўқитувчи. Дўст-душманнинг гапига 
кириб, ҳамманг ҳам шунга ёпишаверма. Ҳам- 
за, Паранжи сирлари. 

ДЎСТ-ЁР Дўст(лар) ва ёр(лар), ҳам- 
дам(лар). Дўст-ёрлар аҳил бўлса, чўлда олтин 
ундирар. «Муштум». Дўст-ёрлар йиғилиб, 
чағир ичиб, мусиқа ва рақслар билан тонг 
оттирадилар. Ойбек, Навоий. 

ДУСТЛАРЧА рвш. Дўстларга хос ра- 
вишда; дўстона, дўстлар каби. Дўстларча 
муомала. Дўстларча кўришиш. н Жўра 
дўстларча койиб-койиб, ҳужранинг беш 
тийинлик чақадай қулфини кўрсатди-да, 
йўқолди. Ойбек, Танланган асарлар. 

ДЎСТЛАШМОҚ Дўстона муносабатлар 
боғлаб, ўзаро яқинлашмоқ, аҳиллашмоқ, 
иноқлашмоқ. Яхши билан дўстлашсанг, 
Ўлгунингча хушлашар. Мақол. н У билан 
дўстлашишни кўнглимга тугиб қўйдим. Шуҳ- 
рат, Шинелли йиллар. Ботирали у билан 
жуда дўстлашиб қолди. С. Аҳмад, Ҳукм. 

ДЎСТЛИК Дўст мақомида бўлишлик; 
яқинлик, ошнолик; аҳиллик; меҳрибонлик. 
Дўстлик синовда чиниқар. Мақол. Халқ 
дўстлиги — юрт бойлиги. Мақол. н Нафс, 
шахсиятпарастлик ғолиб келган жойда виж- 
дон ҳам, дўстлик ҳам тамом. Шукрулло, 
Сайланма. Халқимизнинг куч-қудрати чин 
дўстликни қадрлаш билан белгиланади. 
Газетадан. 

ДЎСТОНА [ф. — дўстларча] рвш. 

Дўст каби, дўстларча, дўстлардек, дўстлик 
билан. Дўстона муомала. Дўстона салом. 
Дўстона суҳбат. н Шербекнинг елкасига 
қўлини дўстона ташлади-да, ўтир, дегандек 
ишора қилди. С. Анорбоев, Оқсой. 

ДЎСТПАРВАР [ф. jj ,„jj — дўстни 
қадрловчи, севувчи] Дўстларини ва дўстлик- 
ни севувчи, қадрловчи, дўстларига меҳрибон, 
ғамхўр. Ваъдага вафоли, ахлоқда мумтоз, 
Дўстпарвар, ўз сўзли, ёрига содиқ. Ғ. Ғулом. 

ДЎХТ [0. сдь. j j — бичим, бичиқ; ти- 
киш, чок] 1 шв. Тана тузилиши, бичими; 
қомат. Дўхти келишган йигит. 

2 Юз тузилиши, бичими; афт-ангор. 
Дўхти совуқ. 

3 Кийимнинг бичими. Дўхти келишган 
костюм. н Шу бракларнинг ичида бир тарз 






дўхти келишганроқлари бизлар эканмиз. 
«Муштум». 

ДУХТА [ф. “Сь. jj — тикилган, тайёр] шв. 
Пана бўлсин учун айвон олдига тутиб 
қўйиладиган парда. 

ДУХТИР с.т. Доктор. Агар у йигитни 
дўхтир кўрса, касалини аниқлайди, дори бе- 
ради, тузатади. Ҳ. Ғулом, Мангулик. Авва- 
ло Худо, қолаверса, дўхтир сақлаб қолдилар. 
К. Яшин, Ҳамза. 

ДУҚ I Қўрқитиш, чўчитиш, тартибга 
чақириш учун айтилган гап, қилинган ҳа- 
ракат; пўписа, сиёсат. Дўқ урмоқ (қилмоқ). 
Ўғри дўқи билан қўрқитар, Ёмон аёл — йиғи- 
си билан. Мақол. 

Дўқ урмоқ (ёки қилмоқ) Кўрқитмоқ, 
дўқ-пўписа қилмоқ, дўқламоқ. Кейин овозини 
пардама-парда кўтариб, дўқ ура кетди. М. 
Исмоилий, Фарғона т.о. -Ҳочишнинг йўлини 
мўлжаллаб қўйдингми, ростингни айт! — 
деди Жуман дўқ қилиб. А. Мухтор, Туғилиш. 
-Ҳаддингиздан ошманг, — деб дўқ урди Яхши- 
боев. М.М.Дўст, Лолазор. 

ДУҚII тақл. с. Жарангсиз нарсаларнинг 
урилишидан ҳосил бўлган овоз. Дўқ этган 
овоз эшитилди. Чойнакни дўқ этиб ерга 
қўйди. н Шокир ота ўтирган жойида ҳас- 
сасини ерга дўқ этиб урди. Ойбек, Танлан- 
ган асарлар. 

ДУҚ-ДАВАРА айн. дўқ-пўписа. Тўрабек.. 
баъзан қўлига хипчин олиб, болаларга дўқ- 
давара қилар, шу билан ҳоврини босар эди. Ҳ. 
Нуъмон ва А.Шораҳмедов, Ота. 

ДЎҚ-ДЎҚ, дўқ-дук 1 Дўқ II с. такр. Бехос 
ўрнидан туриб, этиги билан дўқ-дўқ юра 
бошлади. А. Мухтор, Асарлар. ..қўлтиқ- 
таёқларини дўқ-дук ташлаб, протез оёқ- 
ларини ғичиллатиб, нари кетди. М. Мансу- 
ров, Ёмби. 

2 Дўқиллаган овоз бериб юрадиган, 
шалоқ. Ғилдираб ҳар қадамда минг дўқ-дўқ, 
Мунча нотинч онағар араванг. Муқимий. 

ДЎҚИЛЛАМОҚ “Дўқ” этган овоз бер- 
моқ. Кўп ўтмай кўчадаги йўлакда ҳассанинг 


дўқиллагани, бировнинг йўталгани эшитил- 
ди. «Ёшлик». 

ДУҚИР тақл. с. “Дўқ” тарзидаги давомли 
овоз. Дўқир этмоқ. Дўқир арава. н Қўқон 
араванинг дўқири қурсин, — вайсади Лут- 
финисо. Ойбек, Танланган асарлар. 

ДЎҚИР-ДЎҚИР Дўқир с. такр. Дўқир- 
дўқир этмоқ. Араваларнинг дўқир-дўқири. 
н Олой йўли ўнқир-чўнқир, машиналар 
дўқир-дўқир, Куйдик бу йўлнинг дастидан. 
«Муштум». 

ДЎҚЛАМОҚ Қўрқитиш, чўчитишга 
ҳаракат қилмоқ; дўқ урмоқ, пўписа қилмоқ. 
Менга буйтиб дўқламанг, каттака! Мен 
бўлган гапни айтяпман. «Ёшлик». 

ДУҚОЛ шв. Зиқна, феъли тор. 

ДЎҚ-ПЎПИСА жуфт с. Ҳам гап, ҳам 
ҳаракат билан қўрқитиш хатти-ҳаракати, 
дўқва пўписа(лар). Терговчининг дўқ-пўписа 
билан гап бошлашини кўрган бойвачча хиёл 
бўшашди. С. Юнусов, Кутилмаган хазина. 

ДЎҚ-СИЁСАТ жуфт с. айн. дўқ-пўписа. 
Аваз ғазаб билан дўқ-сиёсат қила берди. 
«Нурали». 

ДЎҚ-ТАҲДИД жуфт с. Дўқ ва таҳ- 
дид(лар). Гулнорнинг заҳарланганини Мир- 
закаримбой ва ўғиллари қатъиян рад қилиб, 
маъсума қурбоннинг ота-оналарининг тил- 
ларини дўқ-таҳдид билан муҳрлашга ти- 
ришдилар. Ойбек, Танланган асарлар. 

ДУҚҚИ шв. Қўпол, бесўнақай, беўхшов. 

ДУҒАИМОҚ шв. айн. ўдағайламоқ. Бир 
неча киши дадамни ургани дўғайиб келди. 
А. Қаҳҳор, Ўтмишдан эртаклар. -Ким ёт 
унсур? — деди Тўлаган яна дўғайиб. А. Қаҳҳор, 
Қўшчинор чироқлари. 

ДУҒЛАТ этн. Ўзбек халқи таркибига 
кирган қадимий туркий қабилалардан бири. 

ДЎҒОБ [ф. <_>Ltjj — оҳакли қоришма] 
Ганч ясаш учун тайёрланган қоришма. -Дў- 
ғоб қорингиз! — деганда, шогирдларининг юзи 
ёришди. «Ёшлик». 

ДЎҒОВ [ф. i-jLLjj — қатиқпи, чалопли 
ёвғон шўрва] шв. Сут-қатиқ зардоби. 

ЕБИР-ЕСИР: ебир-есир қилмоқ шв. 

Хонавайрон қилмоқ, ҳар нарсадан маҳрум 
қилмоқ. Чамбил юртин ебир-есир қиламан, 
Қайтиб келиб, шоҳ қизини оламан. «Маликаи 
айёр». Лашкар олиб, бундан турмай борарман, 
Элатини ебир-есир қиларман. «Баҳром ва 
Гуландом». 

ЕБ-ИЧМОҚ 1 Ейиладиган, ичиладиган 
нарсалардан истеъмол қилмоқ. Ҳамма еб- 
иниш билан овора бўлиб, ҳеч кимдан овоз 
чиқмай қолган псштда.. П. Турсун, Ўқитувчи. 
Қани, тақсир, дастурхонга марҳамат қилиб, 
еб-ичиб, гаплаишб ўтиринглар.. К. Яшин, 
Ҳамза. Бир одамга ҳам рўзғор, қозон-товоқ 
керак, бутлаб олсанг бўлар экан. Ҳозир еб- 
ичадиган пайтинг. С. Нуров, Нарвон. 

2 кўчма Қаттиқ дакки (жазо) бермоқ, 
юлиб-таламоқ. Биз икков, агар қўйиб бер- 
санглар, гўё бир-биримизни еб-ичмакчи эдик. 
А. Қодирий, Ўтган кунлар. Ўқишга берилиб 
кетиб, вақтнинг қандай ўтиб кетганини ҳам 
билмай қолибман. Уйдагилар ҳали мени еб- 
ичишади. Ф. Насриддинов, Кўнгил. 

ЕБТЎИМАС Овқатни кўп ейдиган, ега- 
ни билан тўймайдиган; очофат, мечкай. 
Ебтўймас бола. 

ЕВРЕИ айн. яҳудий. 

ЕВРО [< Европа қитъаси номидан] 
Европа Иттифоқи таркибидаги Европа 
иқгисодий ва пул ҳамжамияти аъзоларининг 
1999 йил 1 январдан муомалага чиқарилган 
пул бирлиги. Сўмнинг еврога нисбатан курси. 

ЕГИЛИК с. т. Егулик. 

ЕГУЛИК 1 Ейиладиган, овқат учун ис- 
теъмол қилинадиган нарса; озиқ-овқат. 
Зиёфатларга борганда-ку, ёнига ўтириб олиб. 


тарелкасига егулик тўлдириш билан банд 
бўлардингиз. М. Ҳазратқулов, Журъат. Дас- 
турхонни ёз! Егулик нарсанг борми? Чўлпон, 
Кеча ва кундуз. 

2 Ўз эҳтиёжи учун экилган ёки ажра- 
тилган нарса, озиқ-овқат ҳақида. Егулик 
қовун. Егулик ун. н Қолгани — бола-чақамга 
егулик. Жамоа текишриб кўрган. Ботиралидан 
сўранг! Ҳ. Ғулом, Машъал. Шунда Биноий 
ёдаки бир рубоий айтиб, егулик ғалласи 
йўқлигини, кияй деса, ғалланинг қопи ҳам 
топилмаслигини айтди. П. Қодиров, Юлдузли 
тунлар. 

3 Ейиш учун керакли, ейишга етарли. 
Бу йил яхши мева қилмади-ю, ҳар қалай егулик 
топилади. С. Сиёев, Ёруғлик. 

ЕГУЛИК-ИЧГУЛИК Ейиладиган-ичи- 
ладиган нарса; озиқ-овқат. -Бу касб [қа- 
ландарбаччалик] менга кўп маъқул тушди. 
Егулик-ичгулик истагандан мўл, ёмғирдек 
ёғилиб келиб туради, — деди Шум бола. Ғ. Ғу- 
лом, Шум бола. 

ЕДИРМОҚ 1 Емоқ фл. орт. н. Овқат 
едирмоқ. Яхши — қанд едирар, ёмон — панд 
едирар. Мақол. н Нигор ойим Мансурга 
қолган ошни едириб қўйиш билан, ора-чора 
гапга ҳам қулоқ солгандай бўлар эди. А. Қо- 
дирий, Меҳробдан чаён. 

2 Бирор нарсани бошқа қаттиқроқ 
нарсага ишқаб текисламоқ, ишқалаб сий- 
қаламоқ. Ошиқни ғиштга едирмоқ. 

3 Суюқликни (мой, дори ва ш. к.ни) 
бирор нарсага ишқалаб сингдирмоқ. 

4 кўчма Сингитиб йўқотиб юбормоқ. 
Султонмурод.. дўстининг шеърларида унга 
аввалдан белгили бўлган баъзи умумий нуқ- 




сонларни едириб кетиш учун кўпроқ завқ ва 
руҳ билан ўқишга тиришди. Ойбек, Навоий. 

5 тех. Бир-бирига ишқалаб мосламоқ. 

ЕЗНА шв. Почча. -Ўҳ ноинсоф! Пирнафас 
езнанг, опанг, жиянинг аҳволи не кечар экан, 
— деди маъюс оҳангда Ўтар бува. Ж. Ша- 
рипов, Хоразм. 

ЕИИЛИШ махс. Буюмлар сиртининг ўза- 
ро ишқаланиш, ташқи муҳитнинг бевосита 
таъсири натижасида уларнинг ўлчам, шакл, 
вазн ва б. жиҳатлардан аста-секин ўзгариши. 
Механик ейилиш. н Абразив ейилишга асосан 
ишқаланиш сабаб бўлади. «ЎзМЭ». 

ЕЙИЛМОҚ 1 Емоқ фл. мажҳ. ва ўзл. н. 
Ош ейилди. н Таом иштаҳа билан ейилгандан 
сўнг.. [\акимбойвачча\ аччиқ чойни қуя 
бошлади. Ойбек, Танланган асарлар. 

2 Ишқаланавериб едирилмоқ, сийқа- 
ланмоқ. Этикнинг пошнаси ейилиб кетибди. 
н Уйда битта ёғоч чўмич бор-у, битта учи 
ейилиб кетган қора ёғоч қошиқ. Ж. Шарипов, 
Хоразм. Ҳаммасидан ҳам парманинг тиши 
ейилиб кетавериши ёмон экан. Ю. Шомансур, 
Қора марварид. 

Ейилиб қолмайди (ейилиб қолмас) Ҳеч 

нарса бўлмайди, зарар-зиён қилмайди. 
Худога шукур, уйларинг кўп экан. Озгина вақт 
турсак, ейилиб қолмас.. Ё. Хаимов, М. 
Раҳмон, Ҳаёт-мамот. 

ЕЙИМЛИ Иштаҳа билан ейиладиган, 
хушхўр (мол овқати хақида). Кимёвий усулда 
ишланган озуқанинг таъмини ва ейимли 
бўлишини ошириш мақсадида озуқалар кон- 
центратлар билан кўпчитилади. Газетадан. 

ЕИИМЛИК кам қўлл. қ. егулик. Менгбой 
икки кишига ғоят ортиқчалик қиладиган 
ейимлик ва ичимликлар буюрди. Ш. Хол- 
мирзаев, Оғир тош кўчса. Ейимлигу ичимлик 
тўла Нозу неъмат дастурхонида. Э. Раҳим. 

ЕЙИШЛИ 1 Иштаҳа билан, севиб ейи- 
ладиган, хушхўр. Ейишли нон. 

2 Еса бўладиган, еб бўладиган. Ейишли 
мева. 

ЕЛ I 1 айн. шамол. Тоғдан совуққина ел 
эсарди. П. Турсун, Ўқитувчи. Тун аёз, изғириқ 
ел тўрт тарафга югуриб, жон ачитмоқчи 
бўлар эди. А. Қодирий, Ўтган кунлар. Алижон 
Тошкентга елдек етиб келди. Мирмуҳсин, 
Чиниқиш. Бўтабой эпчиллик билан эгарсиз 
отга минди-да, бир-икки аччиқ қамчи босди: 
от жон-жаҳди билан пастга қараб елдек учиб 
кетди. С. Аҳмад, Ҳукм. 


2 Бирор нарса ичига дамланган ҳаво; дам. 
Баллоннинг ели чиқиб кетибди. н [ Отабек] 
Ўн беш дақиқалардан сўнг, ичига ел қамалган 
пуфакдек, «уфф» этиб юборгач, ўрнидан турди. 
А. Қодирий, Ўтган кунлар. 

3 Ичакда ҳосил бўладиган ҳаво, газ. 
Қабзият ортди-да, қабзият.. Шу вақт бир 
ел юришса, кўзим очилармиди. А. Қодирий, 
Обид кетмон. 

Елга учмоқ Бекор кетмоқ, фойдасиз 
бўлмоқ. Ниҳоят, кутилган кун келди. Бутун 
вужуди билан қилинган ғайрат, ҳаракат елга 
учмади. Н. Орифжонов, Ҳаловат. Елга учирмоқ 
(ёки совурмоқ) Бекор кетказмоқ, йўқ 
қилмоқ. Гапларимни елга учириб нима 
қиламан, дердим. Ҳ. Турсунқулов, Ҳаётим 
қиссаси. Ишни барбод қилган, давлатнинг 
минглаб сўмларини елга совурган.. С. Каро- 
матов, Эътиқод. Оғзининг ели «Бир оғиз 
сўзи, гапи билан бўлади, битади» маъно- 
сини билдиради. Битта аэроплан нима деган 
гап ? Охунбобоевдай одам учун оғзининг ели. Ҳ. 
Ғулом, Тошкентликлар. Валихонларга никоҳ 
чўтми.. оғзининг елига тўй, оғзининг елига 
мотам. Ш. Тошматов, Эркқуши. 

ЕЛ II Киши организмидан бирор қис- 
мининг чириши, бузилишидан иборат оғир 
касаллик. Унинг бурнини ел еди. 

Ел есин (ёки егур). Ел касаллигига нис- 
батли қарғишни бидиради. Туришини қара.. 
турқингни ел есин! Мирмуҳсин, Умид. Ҳозир 
бориб, у бебурднинг додини бериб қўяй. Вой 
тусингни ел егур. С. Аҳмад, Уфқ. 

ЕЛВАГАЙ Енгли кийимларни ростмана 
киймай, ўрамай, елкага ёки бошга ташлаган 
ҳолда. Чопонини елкасига елвагай ташлаб, 
токчада тикка турган кўзгуга биринчи марта 
қаради. А. Мухтор, Опа-сингиллар. Рўмолини 
бошига елвагай қилиб ўраб, бир учини қайириб, 
оғзига тишлаб, чўп билан ер чизади. Т. Мурод, 
Юлдузлар мангу ёнади. 

ЕЛВИЗАК Қарама-қарши эшик-дера- 
залар очиқ бўлган вақтда ёки тор оралиқ- 
дан ўтиб турадиган ҳаво оқими, ўткинчи 
шамол; шундай шамолли ҳолат. Ниҳоят, 
дераза тепасидаги дарчада елвизак эса бош- 
лади. Ш. Холмирзаев, Бодом қишда гуллади. 
Елвизак шамолнинг йўқлиги айвоннинг яна 
бир асосий қусуридир. «Фан ва турмуш». -Вой, 
елвизак қилиб қўйибмиз-у, — деб эшикни 
икки қўллаб итариб ёпди. С. Кароматов, Ол- 
тин қум. 




ЕЛДИРИМ кт. Яшин, чақмоқ. Зиёдшла 
ўрин-кўрпасини шошиб йиғиштираркан, мияси 
елдирим тезлигида ишлаб, ҳар хил 
мулоҳазаларга борди. Ҳ. Ғулом, Машъал. 

ЕЛИБ-ЮГУРМОҚ Бирор иш ташви- 
шида тез ҳаракат қилмоқ, у ёқ-бу ёққа 
югурмоқ. Дўстининг дом-дарагини суриш- 
тириш учун Қоратой темирчи елиб-югурди. 
Ойбек, Танланган асарлар. Қурбон ота елиб- 
югуриб, сал кунда қишки ва ёзги чойхонанинг 
кам-кўстини тўғрилаб олди. А. Қаҳҳор, Қўш- 
чинор чироқлари. Синглисининг тўйида елиб- 
югурибхизмат қилди. «Ёшлик». 

ЕЛИК шв. айн. енглик 1. 

ЕЛИКИШ 1 Еликмоқ фл. ҳар. н. 

2 тиб. Оғиз шиллиқ пардаларининг ял- 
лиғланиши. 

ЕЛИКМОҚ 1 Еликиш касали билан 
оғримоқ. Боланинг милки еликибди. 

2 Пуфакка ўхшаб шишмоқ. Унинг кўз 
томирларига қон югурган, юзи сўлғин, ранги 
заҳил, қовоқлари еликкан эди. Й. Муқимов, 
Олов ва ниҳоллар. 

ЕЛИМ [ф. — елим, клей] 1 Дарахт 

танасидан силқиб чиқиб, қотиб қолган 
ёпишқоқ шира. Мастонбиби конвертни ўрик 
елими билан ёпиштириб, боягидек қшиб қўйди. 
С. Аҳмад, Қадрдон далалар. 

2 Улаш, бириктириш учун ишлатила- 
диган ёпишқоқ модда; клей. Дурадгорлик 
елими. Елим пиширмоқ. н Парча-парча ха- 
риталарни елим билан ямаб, кўк, қизил чи- 
зиқлар чизиб қўйилган жойларини кўрсатди. 
И. Раҳим, Чин муҳаббат. 

3 кўчма Хиралик қилиб ёпишаверадиган; 
шилқим. Бу тоифа одамлардан қочиб қу- 
тулмасанг, бошқа йўл билан қутулиб бўлар- 
миди. Елим-ку, елим улар. С. Аҳмад, Ҳикоя- 
лар. Нодирбек ўлгудек шилқим, елим, ёпиш- 
қоқ йигит экан. М. Қориев, Ойдин кечалар. 

4 с.т. Баъзи буюмларни ишлаш, ясаш 
учун қўлланадиган сунъий модда; целлюлоза. 
Елим пақир. н Лекин Ўлжаев ёпишган ери- 
дан узиб ўрганган, елим қошиқ одам экан.. 
«Муштум». Мулозим йигитнинг елим патнисда 
иссиқ кофе келтирганини ҳам сезмади. С. 
Сиёев, Ёруғлик. 

ЕЛИМБАЛИҚ Чучук сувда яшайдиган, 
карплар оиласига мансуб бир турли балиқ. 

ЕЛИМЛАМОҚ Елим суртмоқ, елим 
бермоқ. Биров йўлда очиб ўқийдигандек, 
яхшилаб елимлади. Шуҳрат, Умр поғоналари. 


Тайёрми ҳали китоб, Елимлаб, қирқиши бор. 
Қ. Муҳаммадий. 

ЕЛИН Урғочи сутэмизувчи ҳайвонлар- 
нинг сут ажратиш аъзоси, сут бези; эмчак. 
Оғизгинангда ўтинг бор, Елингинангда сутинг 
бор. «Бойчечак». Подадан қайтаётган она 
қўйларнинг маърашлари, елини чатнаб тур- 
ган говмиш сигирларнинг лапанглаб юришлари.. 
А. Убайдуллаев, Ҳаёт оқими. 

ЕЛКА 1 Қўлнинг танага яқин қисми. 
Аҳмаджон уни дарҳол тортиб олиб қараса, 
ўнг қўли елкасидан узилган. А. Қаҳҳор, Олтин 
юлдуз. Аравакаш елкасини гупчакка тираб 
итарса ҳам, от тўрт оёғи ерга михлангандай, 
қимир этмасди. Ойбек, Танланган асарлар. 
Ҳар елкасида мендай болалардан иккитаси 
ўтирса бўлар. С. Сиёев, Ёруғлик. 

2 Тананинг икки елка, курак қисми, 
кифт. Салимбойвачча ўз ёнига бир хотинни 
ўтқазди.. У елкаси кенг, кўкракдор, лўппи 
юзли эди. Ойбек, Танланган асарлар. 

3 кўчма Кийимнинг елка устида туради- 
ган қисми. Кўйлакнинг елкаси тўғри келмади. 

4 кўчма Зимма, гардан. Теримни маши- 
налар елкасига юклаганмиз. А. Аҳмаджонов, 
Иш боши. 

5 mex. Ричагнинг таянч нуқтасидан куч 
қўйилган нуқтасигача бўлган қисми. Елка- 
сини тўғрилаб олмоқ. 

Елкаси ерга тегмаган қ. тегмоқ 1. Елкага 
миниб олмоқ айн. бўйнига миниб олмоқ. 
бўйин 11. Елкамга [хўжайинлар] хўп минишди. 
Энди бас! Ойбек, Танланган асарлар. 
Мусулмонқул эл елкасига минди.. А. Қодирий, 
Ўтган кунлар. Елка(си)га ортмоқ (ёки юк- 
ламоқ) Иш ёки вазифани бирор кимса ёки 
нарса зиммасига ўтказмоқ. Ҳамма ишни 
ўринбосари елкасига юклабди. Елкамнинг 
чуқури кўрсин Бундан кейин умрбод кўрмай. 
Зуннунхўжанинг уйини елкамнинг чуқури кўр- 
син. А. Қаҳҳор, Қўшчинор чироқлари. Елка- 
сини қисмоқ 1) совуқдан ёки руҳий азобдан 
бошини елкалари орасига олмоқ. Ёрмат кў- 
чадан келди, елкасини қисиб, танчага ўтирди. 
Ойбек, Танланган асарлар; 2) инкор ёки 
таажжуб аломати; «йўқ», «билмайман» каби 
маъноларни ифодаловчи ҳаракат. -Акангуйга 
кетдимикин ? — деб сўрашди Давлатёрдан. У 
елкасини қисди, чунки билмас эди. П. Тур- 
сун, Ўқитувчи. Елкасидан сафар ойи кўрин- 
моқ Жуда ночор аҳволга тушмоқ, путурдан 
кетмоқ, хароб бўлмоқ. Э, сен, елкангдан са- 





фар ойи кўриниб қопти-ю, яна менга тик 
гапирасан-а, гадойвачча! К. Яшин, Ҳамза. 

ЕЛКАДОР Елкаси одатдагидан кенг; 
кенг елкали. Ойниса эшикка яқинлашганда, 
кўча қоронғисида турган елкадор эркакнинг 
дуркун қоматини кўрди. Ҳ. Ғулом, Тошкент- 
ликлар. 

ЕЛКАДОШ Ишда, меҳнатда ёнма-ён 
турувчи, бир ғоя-мақсад учун биргалашиб 
курашувчи. ..жуда қийналаман деб ўйлаган 
эдим. Йўқ, одамларимиз бир-бирига ёрдамчи, 
елкадош бўлиб ишлади. С. Абдуқаҳҳор, Қу- 
вондиқ. Башоратнинг назарида, бу одам- 
ларнинг кўз қарашларидаги ишонч ҳам ўз- 
ларини бутун шаҳарлардаги жуда кўп шундай 
кишилар билан елкадош деб билганликларидан 
эди. А. Мухтор, Опа-сингиллар. 

ЕЛКАЛАМОҚ Елкага олмоқ, елкада 
кўтармоқ. Ўқ-дориларни отларга ортиб, 
қолганларини ўзимиз елкалаб олдик. И. Раҳим, 
Чин муҳаббат. Кийимлари солинган тўрвани 
елкалаб, чумчуқ чирқилламай келувди 
мактабга. М. Ҳазратқулов, Журъат. 

ЕЛКАЛИ айн. елкадор. Рустам баланд 
бўйли, кенг елкали, баҳодир йигит бўлиб 
етишди. «Олтин бешик». 

ЕЛКАМА-ЕЛКА 1 Елкадан елкага ўт- 
казиб, навбатма-навбат елкалашиб. Одам- 
ларнинг табиати қизиқ: бугун бири иккинчиси 
билан ёқалашса, эртанги куни азада елкама- 
елка туриб, тобут кўтаради.. «Ёшлик». 

2 Бир сафда, ёнма-ён туриб; тенг. Мели- 
қўзи билан елкама-елка бўлиб ишлаётган 
Жўра Солиев, Мадали ва Раҳимжон Йўлдо- 
шевлар озгина тер тўкмадилар. Н. Сафаров, 
Карвонбоши Мелиқўзи. 

ЕЛКАН 1 Кема мачтасига ўрнатилган, 
шамол кучи билан кемани юргизадиган 
катта кенг чодир. Елканни кўтармоқ. н 
Баъзилари елкан ямайди, Кекса ошпаз чарх- 
лайди пичоқ. Э. Раҳим, Янги қадам. 

2 Шундай чодир ёрдамида ҳаракат қи- 
ладиган, елканли кема. Очиқ денгиз устидан 
енгил шамол елмоқда, Ҳув.. оқариб узоқдан, 
ёлғиз елкан келмоқда. 3. Диёр. 

3 кўчма Елканга ўхшаш, унга нисбатли 
нарса. Икки капалак кенг елкан ёйиб кў- 
тарилди-ю, сал ўтмай кўздан ғойиб бўлди. Ж. 
Абдуллахонов, Орият. 

ЕЛМОЯ Тез юрадиган (югурик) туя. Ой 
Зебом елмоя миниб йўртади. «Ёзи билан 
Зебо». 


ЕЛМОҚ 1 Ҳаракатга келмоқ, эсмоқ. 
Шамол ўйнаб, шамол елади. Э. Раҳим. Қир 
устида шабада Бир текисда елмоқда. 3. Диёр. 

2 Шамолда, шамол кучи билан юрмоқ, 
учмоқ. Ҳайдар ота унинг кетида қолиб, аста- 
секин елиб юрган сарғимтир чангга қара- 
ганича хомуш қолган эди. А. Қаҳҳор, Асрор 
бобо. 

3 Тез юрмоқ, югурмоқ, шамолдек учмоқ. 
Аскарлар турнадай тизилиб, елиб кетишди. 
П. Турсун, Ўқитувчи. Поезд шу қадар елмоқ- 
даки, Норматнинг назарида поёнсиз дашт чир 
айланиб, телеграф столбалари унга қараб 
чопибкетаётгандай. И. Раҳим, Чин муҳаббат. 
Аваз аравага чиқиб улгурмай, от елиб кетди. 
С. Сиёев, Ёруғлик. 

4 шв. Елдирмоқ. Майдон-майдон бедовларни 
елинглар.. Эргаш Жуманбулбул ўғли. Текис 
ерда бедов отни еламан. «Ойсулув». 

ЕЛПАТАК: елпатак бўлмоқ Атрофида 
гирдикапалак бўлмоқ, хизматида елиб- 
югурмоқ. Мунча ўша зормандага елпатак 
бўлавермасангиз? Ж. Абдуллахонов, Тўфон. 
Бурнигача беркитиб рўмол ўраб олган Зуҳра 
буви елпатак бўлиб, чой тараддудини кўрди. 
Ҳ. Назир, Сув гадоси — оқпадар.. 

ЕЛПИМОҚ 1 Елпиғич ёки бошқа би- 
рор нарса воситаси билан ўзига ёки ўзгага 
ел, шабада тегизмоқ. ..хитойи елпиғич билан 
ўзини елпиди. А. Қаҳҳор, Асарлар. Зайнаб шу 
ҳолда узоқ фурсат эрини елпиди. А. Қодирий, 
Ўтган кунлар. Ёрмат.. қаттиқ «уҳ» тортди 
ва чопонининг ёқаси билан кўкрагини елпиди. 
Ойбек, Танланган асарлар. Поезд дим бўлга- 
нидан, йўловчилар газета билан ўзларини 
елпирдилар. С. Аҳмад, Хотин. 

2 Ҳилпиратмоқ, тебратмоқ. Тоғдан эс- 
ган шабада.. аёлларнинг чакка сочлари ва 
бошларидаги рўмолларини бетиним елпийди. 
П. Турсун, Ўқитувчи. 

3 Шамол воситасида донни чиқинди 
ва чангдан тозаламоқ, совурмоқ. Мошни 
елпимоқ. 

ЕЛПИШТОВОК 1 Дон елпиш учун иш- 
латиладиган ясси, юза ёгоч идиш. У одам- 
ларга пича қараб турди, кейин елпишто- 
воқдай кенг, солқи юзи бирдан тиржайди. 
М. Исмоилий, Фарғона т.о. 

2 кўчма Шу нарсага нисбатлашни, унга 
ўхшаш нарсани (кишининг бети ва ш. к. ни) 
билдиради. Қўйсанг-чи ўша елпиштовоғингни! 
Сенга шундай жононларни топиб берайки. 




ҳуснини кўриб, ақлинг оғмаса ҳисобмас. Ж. Аб- 
дуллахонов, Тўфон. 

ЕЛПИҒИЧ 1 Елпиш-елпиниш учун 
ишлатиладиган ярим доира ёки доира шак- 
лидаги буюм. Мирзо Баҳром.. хитойи елпи- 
ғич билан ўзини елпиди. А. Қаҳҳор, Мирзо. 
Афанди товуқ патидан ранг-баранг елпиғич 
ясаб, бозорга олиб чиқди. «Латифалар». То- 
вуслар кўркам думларини елпиғич каби ёйиб, 
acma мағрур юришади. Ойбек, Навоий. 

2 Умуман, елпийдиган нарса. Иккинчиси 
югурганча ҳужрадан бўйра елпиғични олиб 
чиқиб, оловни елпиди. «Саодат». ..отлар дум- 
ларини елпиғич қилар ва косилкани ялқовлик 
билан тортарди. С. Анорбоев, Оқсой. 

ЕЛҚАНОТ Ниҳоятда тез юрадиган, югу- 
рик, учар. Соатига 200 километр йўл бо- 
садиган елқанот машина.. тик довонларнинг 
биринчисидаёқ ҳорғин туядек чўкади-қолади. 
Ҳ. Ғулом, Куба ҳақида ҳикоялар. 

ЕМ I 1 Ҳайвонларга бериладиган ғалла 
маҳсулотлари ва улардан тайёрланадиган 
озуқа. Ем еган от тўрвани тешар. Мақол. н 
Янга охурдаги емини ямлаб ютаётган сигир- 
га қаради. С. Нуров, Карвон. Тарлонга азонда 
беш кило, тушда беш кило, оқшомда ҳам 
шунча арпа ем бердим. Т. Мурод, От кишна- 
ган оқшом. 

2 Қўлда боқиладиган қушларга берила- 
диган гўшт. 

3 Қармоқка ёки тузоққа илинтириб қў- 
йиладиган гўшт, чувалчанг ва ш. к. 

Баланд {ёки катта) охурдан ем емоқ 
Ҳаёт, маишат даражаси юқори бўлмоқ (як- 
ка шахс ҳақида). Сиз баланд охурдан ем еб 
юрган болага ўхшайсиз. С. Сиёев, Ёруғлик. Сен 
катта охурдан ем еб ўргангансан, чидол- 
майсан. А. Қаҳҳор, Қўшчинор чироқлари. Ем 
бўлмоқ Нарсага ёки кимсага емиш бўлмоқ, 
йиртқичлар оғзига тушиб ҳалок бўлмоқ. Икки 
шунқор талашса, бир қарғага ем бўлар. 
Мақол. н - Турғуной, — деди Мастон, — шу 
ерда қоладиган бўлсак, бўрига ем бўламиз. А. 
Қаҳҳор, Мастон. Оқ ем бўлмоқ Сувда кўп 
туриб ёки чайналавериб оқариб кетмоқ (эт 
ёки тери ҳақида). Оғзидаги оқ ем бўлиб кетган 
чандирни олиб, намат тагига қистирган кам- 
пир.. йиғлаб юборди. С. Аҳмад, Ҳукм. 

ЕМ II От оёқларида ҳосил бўладиган 
чиқиқ, шиш касаллиги. Отнинг оёғига ем 
тушса, оёғи қотиб қолади. Пайлари дириллаб 
учади. Т. Мурод, От кишнаган оқшом. 


Оёғингга ем тушганми? Секин, судралиб 
юрадиган (қадам ташлайдиган) одамга 
нисбатан қўлланадиган ибора. 

ЕМАК I Егулик нарса; егулик, овқатлик, 
овқат. Кечки емакка чақа топиш учун зару- 
рият сезди. Ойбек, Танланган асарлар. Уйда 
емакка бир қисим жўгари [жўхори] қолмади.. 
С. Сиёев, Ёруғлик. 

ЕМАК II эск. айн. емоқ. Хизмат туга- 
лаёзгандан кейин ўзининг совиб қолган ошини 
емак учун Офтоб ойимлар ёнига ўтирди. А. 
Қодирий, Ўтган кунлар. 

ЕМАКХОНА Овқатланиладиган жой, 
хона; ошхона. Мадрасамиз уч қаватли бўлиб, 
биринчи қаватида ошхона, емакхона жой- 
лашган эди. М. Муҳаммаджонов, Турмуш 
уринишлари. Боғчада овқат вақти бетинч 
бўлади: бири қошиқ ўйнаб, овқатини тўкади, 
бири бошқасиникига нон ташлаб юборади.. 
Шундай пайтда емакхонани айланиб юра- 
диган одати бор. Шуҳрат, Жаннат қидир- 
ганлар. 

ЕМИРМОҚ 1 Қўпориб, ағдариб тушир- 
моқ, нуратмоқ. Сув соҳилни емирар, алам — 
дилни. Мақол. н Ҳирғоқларни емирган Аму, 
Тоғу тошни кемирган Аму. Э. Раҳим. 

2 кўчма Харобага, вайронага айлан- 
тирмоқ, бузмоқ. Душман қанчалик ганги- 
тилса, унинг ўт очиш нуқталари қанча кўп 
емириб ташланса, ҳужумнинг муваффақияти 
шунча муқаррар бўлади. А. Қаҳҳор, Олтин 
юлдуз. 

3 Йўқ қилмоқ, барбод қилмоқ, тугатмоқ. 
Умрни меҳнат эмас, ғам емиради. Ойбек, О. в. 
шабадалар. ..сизнинг ёрдамингиз менга 
болъшевикларнинг ўсиб бораётган кучини еми- 
риш учун керак. Н. Сафаров, Танланган 
асарлар. 

ЕМИШ Озиқ-овқат бўладиган нарса; 
овқатлик. Молга берсанг соз емиш, боқар сени 
ёзу қиш. Мақол. н -Емиш олиб келдим, — 
деди Баҳри эридан қўрқа-писа, — шавла билан 
нон. Ҳ. Ғулом, Машъал. 

Емиш бўлмоқ айн. ем бўлмоқ қ. ем I. 

ЕМЛАМОҚ Ем бермоқ, ем билан боқ- 
моқ. Ғиркўкни емлаб, эртаги урушнинг ғами- 
ни ғамлаб, хотирини жамлаб ўтираверди. 
«Равшан». 

ЕМОҚ 1 Таом истеъмол қилмоқ, овқат- 
ланмоқ, тановул қилмоқ. Қовун есанг — 
саҳар е, саҳар емасанг — заҳар е. Мақол. н 
Биров ичиб ўлган дейди, биров ёмонроқ овқат 




еган экан дейди. «Гулдаста». У [ Бектемир] 
окопда қаттиқ нонни кусурлатиб чайнаб, 
консерва билан қўшиб, маза қилиб еди. Ойбек, 
Қуёш қораймас. 

2 Тирикчилик ёки маишат учун иш- 
латмоқ, сарф қилмоқ. Ётиб еганга тоғ ҳам 
чидамайди. Мақол. н У [мирзо\ бир кунлик 
даромадини ўн кун ер эди. А. Қаҳҳор, Мирзо. 
«Ҳосилини еганда эсласалар, бас», деган орзу- 
ўйи қуршамиш уни. «Гулдаста». 

3 Ўзиники қилмоқ, ўзлаштириб олмоқ. 
Уезд ҳокими «акангни мингбоши қиламан» 
деб, уч минг йигирма етти сўм пулини еб, 
сайловда дегрезлик Исомиддин деган жаллоб- 
ни сайлаган экан. А. Қаҳҳор, Йиллар. Акам 
бировнинг томини тешиб қамалган эмас ё 
бировнинг ҳақини еган эмас. Ойбек, Танлан- 
ган асарлар. 

4 кўчма Ишдан, сафдан чиқармоқ; ши- 
кастлантирмоқ, майиб қилмоқ; ўлдирмоқ. 
«Отни единг», дедим ичимда. Ойбек, Тан- 
ланган асарлар. -Шундай, дўстим. Энди унинг 
ўзини йўқ қилмасак, сени ҳам, мени ҳам ей- 
ди.. — деди Давлатёр. П. Турсун, Ўқитувчи. 
Камбағалчилик одамнинг ёруғ дунёдан бўлган 
умидини кемириб, зангдай еб ташлар экан. А. 
Қаҳҳор, Қўшчинор чироқлари. 

5 Баъзи сўз-отлар билан қўлланиб, шахс- 
га шу сўз билдирган нарсанинг (зарбнинг) 
тегиши маъносини билдиради. Мас., калтак 
емоқ, мушт емоқ, қамчи емоқ, тепки емоқ, 
шапалоқ емоқ, тарсаки емоқ ва б. 

Адабини (ёки таъзирини) емоқ қ. таъзир. 
..вақтинча қозонган муваффақиятлари билан 
талтайиб кетган фашистлар адабларини 
емоқдалар. Н. Сафаров, Танланган асарлар. 
Бўлди, яхшилар, шунча таъзирини еди, энди 
тавба қилгандир. А. Муҳиддин, Риёкор. 
Барҳам емоқ айн. барҳам топмоқ қ. барҳам. 
Дунёда ноҳақлик қанча камайса, туҳмат 
барҳам еса, шунча яхши. Шуҳрат, Жаннат 
қидирганлар. Бошини емоқ қ. бош. Бу феълинг 
бўлса, ё муродингга етасан, ёбошингни ейсан. 
С. Сиёев, Ёруғлик. Гап емоқ қ. гап II. Қишнинг 
узун кунларида улфатлар бу ерда гап ейишади. 
П. Турсун, Ўқитувчи. Дакки (ёки дашном) 
емоқ қ. дашном. Кичкина бир қизчадан дакки 
еган ҳалиги аёл Эргашойни талаб берди. Н. 
Сафаров, Танланган асарлар. Дам емоқ қ. дам. 
Заха еган айн. захаланган қ. захаланмоқ. 
Илоннинг ёғини еган айн. илоннинг ёғини 
ялаган қ. ёғ. ..шумукаси, илоннинг ёғини еган 


мўлтони онаси борлигини яширгандир.. А. Қаҳ- 
ҳор, Қўшчинор чироқпари. Ичини (ёки ич- 
этини) емоқ Руҳан азобланмоқ, безовта- 
ланмоқ. У шу оғир фикрлар билан ичини еб 
турганда, ичкаридан паранжили хотин чи- 
қиб, эркаклардан олисроқда тўхтади. М. Ис- 
моилий, Фарғона т.о. Содда қишлоқ боласи 
дилига тугилган гапларни айтолмай, кўп вақт 
ич-этини еб, саросимада юрди. С. Аҳмад, Уфқ. 
Лат (ёки шикаст) емоқ қ. лат. Бўронда лат 
еган томлар, тахта деворлар ремонт қилинди. 
Ш. Рашидов, Бўрондан кучли. Ҳаво жангида 
шикаст еган немис самолёти.. йигирма-ўттиз 
метр нарига келиб қўнди. А. Қаҳҳор, Олтин 
юлдуз. Офтоб емоқ Офтоб таъсири ўтмоқ, 
тегмоқ. Узун шим кийган бу ёш йигитнинг 
синиққан рангига кўзи тушиши ҳамон, офтоб 
емаган студентлардан бўлса керак, деб ўйлади. 
С. Анорбоев, Оқсой. Панд емоқ қ. панд. 
Пишириб е (пишириб есин, пишириб ейдими) 
«Ўзингга буюрсин», «ўзингдан бошқага 
керакмас» маъносини билдиради. Гулнор 
ўлгур, сени биров пишириб ейдими? Ойбек, 
Танланган асарлар. Пушаймон емоқ (ёки 
бўлмоқ) Бирор иш, хатти-ҳаракати учун 
афсусланмоқ, афсус чекмоқ. Ҳой Содиқ, 
кўзингни оч!.. Кейин пушаймон ейсан! С. 
Абдуқаҳҳор, Кўзлар. Совуқ емоқ Совқотмоқ. 
.. от пишқириғидан чўчиб тушди-ю, шундагина 
ўзининг совуқ ея бошлаганини сезди. Н. 
Фозилов, Дийдор. Тараддудини емоқ (ёки 
кўрмоқ) Ҳаракатини қилмоқ. Уруш 
тараддудин ҳаммангиз енглар. « Юсуф ва Аҳ- 
мад». Фириб емоқ қ. фириб. Эсини (ёки ақлини, 
миясини) емоқ қ. мия. Ҳой Йўлчи, эсингни 
едингми? Уят! Ойбек, Танланган асарлар. 
Қулоқ-мия(си)ни емоқ Гапиравериб жонига 
тегмоқ. Бас қил, қулоқ-миямни единг /н Эй, 
қўйинг, афандим, шу гап билан ўн йилдан бери 
қулоқ-миямни ейсиз. А. Мухтор, Опа-син- 
гиллар. Ғамини (ёки қайғусини) емоқ Таш- 
вишини қилмоқ, ўйламоқ. Тахтда ўтирган 
Неколай сани, мани қайғумизни ейдими?.. 
Ойбек, Танланган асарлар. Сиз, ўғлим, га- 
зет-пазетингизни кўриб, кечқуруннинг ғами- 
ни енг. А. Қаҳҳор, Асрор бобо. Ғам емоқ қ. 
ғам. Еб юборгудек (ёки қўйгудек) Ўта ғазаб, 
жаҳл билан. Санобар кўзларини катта очиб, 
Эшон ойига еб юборгудай қаради. К. Яшин, 
Ҳамза. У Шералига еб қўйгудек тикилиб қолди. 
С. Кароматов, Олтин қум. Егани олдида, 
емагани кетида Рўзғори яхши таъминланган, 




ҳамма нарса тахт, камчилиги йўқ. Нусра- 
тулланинг йўли бошқа, унинг таппа-тайёр 
ота мулки бор, егани олдида, емагани кетида. 
А. Мухтор, Опа-сингиллар. Емаган сомсага 
пул тўламоқ Бекордан-бекор чиқимдор 
бўлмоқ, ҳақ тўламоқ; қилмаган ишига 
жавобгар бўлмоқ. Емаган сомсага пул тўлаш, 
деб шуни айтади.. Ў. Ҳошимов, Қалбингга 
қулоқ сол. 

ЕМСАК кам қўлл. Кўп ейдиган, очкўз. 

ЕМТИК шв. Емиш. Жўхоридай қулар 
душманнинг лоши, Кузғунларга емтик бўлади 
гўши. «Юсуф ва Аҳмад». Бундан сўнг сира 
ёвузга емтик бўлмас. Миртемир. 

ЕМ-ХАШАК Ҳайвонларга бериладиган 
озуқалар. Ем-хашак базаси. н Қиш учун ем- 
хашакни мўл-кўл жамғариб қўйиш чорва 
маҳсулотини кўпайтиришнинг энг муҳим 
омилидир. Газетадан. 

ЕНГ Кийимнинг қўлга кийиладиган 
қисми. Бош ёрилса — бўрк ичида, Қўл синса 
— енг ичида. Мақол. н Кенг енгларидан чиқиб 
турган қўллари деҳқон қизларининг қўлларидек 
катта-катта. Ҳ. Ғулом, Машъал. Ёрмат 
уҳ тортиб, енг учи билан пешона терини 
артди. Ойбек, Танланган асарлар. [Асрора] 
Рисолат кўйлакнинг бели ва енгини ўлчаб 
бўлгунча қараб турди. С. Аҳмад, Уфқ. 

Енг ичида Яширин, махфий равишда. 
Сира ғам еманг. Бу ишни енг ичида битка- 
замиз. «Муштум». ..эски касбу корини енг ичида 
юргизиб туриш учун ҳам борар эди. М. Ис- 
моилий, Фарғона т.о. Енгидан кириб, ёқа- 
сидан чиқмоқ (У енгидан кириб, бу енгидан 
чиқмоқ) Ёлғон-яшиқ, ширин сўзлар билан 
ўзига оғдирмоқ, аврамоқ; шу йўл билан 
ишини битирмоқ. ..орадан кўп ўтмай, Му- 
ҳиддин қизнинг енгидан кириб, ёқасидан чиқиб, 
унга уйланиб олди. С. Абдуқаҳҳор, Уй 
остонадан бошланади. Аъзам ўзига содда 
кўринган қизнинг у енгидан кириб, бу енгидан 
чиқди. Шуҳрат, Жаннат қидирганлар. Енг 
учида 1) айн. енг ичида. Қалинини енг учида 
олиб, жиғилдонга урди-да, қизни узатди. П. 
Турсун, Ўқитувчи; 2) айн. қўл учида қ. қўл. 
Ўтар бобоунга енгучида қўл берибўтиб кетди. 
С. Сиёев, Ёруғлик. Енг шимармоқ Жиддий 
киришмоқ, бел боғламоқ. Шу йўсин кўп вақт 
руҳий хасталик кечириб, кутилмаганда 
жонланиб кетди, яъни «Ақоид»нинг шарҳига 
яхши тушунишга енг шимарди. А. Қодирий, 
Меҳробдан чаён. Ҳаёт учун жанг қилишга 


қайтадан енг шимардим. X. Тўхтабоев, 
Ширин қовунлар мамлакати. 

ЕНГИЛ 1 Оғирлиги, вазни кам, вазмин 
эмас. Енгил юк. Енгил тош. Юки енгил эшак 
ётағон бўлади. Мақол. н Мансуров қўзини 
енгил деб ўйлаб, бўшроқ олган эди, жуда оғир 
экан, қўлини эгиб, тушиб кетишига сал қол- 
ди. П. Қодиров, Қора кўзлар. 

2 Қалин ва иссиқ бўлмаган, яланг қават; 
юпқа, юпун. Elypu юпқа, енгил рўмол учидаги 
тугунчакни ешиб, букланган қоғоз чиқарди- 
да.. Ойбек, Танланган асарлар. Мезбонлар 
енгил кийимда, баланд айвоннинг баҳаво ерига 
қўйилган столнинг икки ёғида хомуш ўтири- 
шар эди. А. Қаҳҳор, Мирзо. 

3 Кучи, таъсири ортиқбўлмаган; кучсиз. 
Ҳаво анчайин салқин эди.. Енгил шамол эсарди. 
Ў. Умарбеков, Ёз ёмғири. Авазнинг димоғига 
енгил шароб ҳиди урилди. С. Сиёев, Ёруғлик. 

4 кўчма Аста ва мулойим, ёқимли. Енгил 
табассум. н Кийим ечадиган жойда туриб.. 
бир йигит билан енгилгина саломлашди. Мир- 
муҳсин, Умид. Йигирма минут қадар вақт 
ўтгандан кейин, енгил таъзим билан Гуландом 
кириб келди. Ойбек, Танланган асарлар. 

5 Катта куч-меҳнат талаб қилмайдиган; 
оғир, қийин эмас. Енгил вазифа. н Бизга 
сиздай бир одам керак. Бизникида иш минг 
марта енгил. Ойбек, Танланган асарлар. 
Чиндан, адам борида ойимга енгил эди.. иш- 
хонасига бориб келишни биларди, холос. Ҳ. На- 
зир, Ёнар дарё. 

6 У қадар жиддий, хавфли бўлмаган, 
оғир эмас. Ҳозир аҳволи анча енгил. н Мен 
жангларда уч марта енгил ва икки марта оғир 
ярадор бўлдим. Назармат, Жўрлар баланд 
сайрайди. Тепки касаллигида.. нерв система- 
сида ҳам ҳар хил ўзгариш бўлиб, енгил ўта- 
диган менингит ҳам бўлиши мумкин. «Саодат». 

7 Руҳан эркин, тетик ҳолатли, ёқимли 
ҳис-туйғули. Баъзан киши бир-бири билан 
гаплашиб, кўнглидагини бўшатиб турса, ўзини 
енгил сезади. П. Турсун, Ўқитувчи. Ўртадаги 
ноқулайлик, хижолатпазлик йўқолди, табиий 
ва енгил муҳит пайдо бўлди. Ф. Мусажонов, 
Ҳиммат. 

8 Жиддий, расмона бўлмаган, енгил- 
елпи (фикр, мулоҳаза ва ш. к. ҳақида). Баъзи 
енгил мулоҳазаларинг онангникидан қолиш- 
майди, Отабек! А. Қодирий, Ўтган кунлар. 
Мен бир хизматкорларинг бўлсам.. Сиз жуда 
енгил ўйлайсиз. Ойбек, Танланган асарлар. 




9 Юзаки фикр юритадиган, ўз иши, гап- 
сўзига жидций эътибор билан қарамайдиган; 
оёғи қинғир. Ўзингга муносиб гапни гапир! 
Енгил бўлма!А. Қаҳҳор, Майиз емаган хотин. 
..ҳовлиқма, лақма, енгил Лутфинисо бунга 
чиндан ии/онар.. ким кўринса, шунга кўз ёши 
қилар эди. Ойбек, Танланган асарлар. 

Енгил атлетика қ. атлетика. Енгил кўч- 
моқ Қийинчиликсиз амалга ошмоқ, қий- 
налмай, осонлик билан бўлмоқ. Баҳор юки 
енгил кўчиши учун қиш фаслида замин яра- 
тилади. Газетадан. Ишнинг енгил кўчишига 
севинган она.. ўғлини Марғилон кетмакка 
қистай бошлади. Енгил машина қ. машина. 
Енгил оёқ Ёмон (ношаръий) йўлларга юра- 
диган, суюғоёқ. .. менинг қизим унақа енгил 
оёқлардан эмас, унинг ақли-ҳуши жойида. Н. 
Фотиҳ, Турсуной. Енгил саноат қ. саноат. 
Енгил таом Яхши, тез ҳазм бўладиган таом. 
Илгариги вақтларда парҳез таомларни «ен- 
гил» ёки «оғир» овқатлар деб, икки гуруҳга 
бўлиб, касалларга буюрилар эди. Н. Исмои- 
лов, Касалларни парвариш қилиш. Енгил 
тортмоқ 1) руҳан енгиллашмоқ, тетик- 
лашмоқ. -Бу фикр чакки эмас, — деди бир оз 
енгил тортиб. «Муштум». Кудрат ўша ёққа 
қаради-ю, ҳокимнинг йўқлигини кўриб, пича 
енгил тортди. М. Исмоилий Фарғона т.о.; 
2) касали тузала бошламоқ, касалдан ўзини 
яхши ҳис қилмоқ. Эртага ўрнимдан туриб 
кетадиганга ўхшайман, ҳозир ҳам анча енгил 
тортдим. А. Қаҳҳор, Қўшчинор чироқлари. 
Тупроги енгил Бирор жой, иш-вазифадан 
кўчиши, ўтиши осон бўладиган, осон 
кўчадиган шахсга нисбатан қўлланади. 
-Тўғри, колхоз раиси, айниқса, раисасининг 
тупроғи енгил бўлади, — деди Комила 
жиддий myc билан. Ойбек, О.в.шабадалар. 
Тупрогинг енгил бўлсин Дафн маросимида 
қабр устида айтиладиган ибора. Лайлонинг 
қабри гулчамбарларга тўлиб кетди. Тупроғинг 
енгил бўлсин, севгилим! Бир қисим тупроқ 
олиб, унинг қабрига сочаман. М. Қориев, 
Ойдин кечалар. Қўли енгил Бирор иш- 
амалида тез кушойиш топиладиган шахсга 
нисбатан қўлланади. -Докторнинг қўли жуда 
енгил экан, — дейишади беморлар. С. Нуров, 
Дурдона. Бахтингиз бор эканки, мендай қўли 
енгил, дами ўткир ромчига йўлиқдингиз. К. 
Яшин, Ҳамза. 

ЕНГИЛ-ЕЛПИ 1 Вазни унча оғир эмас, 
енгил. Болалар орасида Остап билан Сарсенбой 


ҳам енгил-елпи нарсаларни ташишда ёрдам- 
лашишмоқда. Р. Файзий, Сен етим эмассан. 

2 Унчалик куч, машаққат талаб қил- 
майдиган. Ҳамма оғир ишларни барака топ- 
кур йигитларнинг ўзлари қилишарди, биз, 
чолларга эса енгил-елписи қоларди. В. Ғофу- 
ров, Вафодор. 

3 Жиддий, расмона эмас, енгил. Ди- 
ректор билан администраторга яна енгил- 
елпи чора кўрилган бўлди. «Муштум». Уч аёл 
енгил-елпи нонуиипа қилиб олишди. Ҳ. Ғулом, 
Машъал. 

4 кўчма Жиддий тарзда эмас; юзаки. Халқ 
ишига енгил-елпи қарашга, ҳавойи ваъдалар 
билан кўз бўяшга асло тоқат қилолмаймиз. 
Ш. Рашидов. Бўрондан кучли. Ҳаётга енгил- 
елпи қарашади, деган ақидада юрарди. С. Ну- 
ров, Нарвон. 

ЕНГИЛ-ЕЛПИЛИК Енгил-елпи иш 
тутиш, енгил-елпи муносабат, қараш. Канал 
асрлар бўйи туради. Бинобарин, бу ишда 
енгил-елпиликка йўл қўйиб бўлмайди. «Ўзбе- 
кистон қўриқлари». 

ЕНГИЛЛАМОҚ 1 айн. енгиллашмоқ. 

Юки енгиллади. 

2 кўчма Енгил тортмоқ, тузалиб, со- 
ғайиб, ўзини яхши ҳис қилмоқ. -Худога 
шукур! — деди Ҳасанали, — боягидан бир оз 
енгилладим. Мазмуни, ис теккан экан. А. Қо- 
дирий, Ўтган кунлар. Анча шамоллаб ва 
енгиллаб кирган вақтида, мингбоши дастур- 
хон ёнига ағанаб, учиб қолган эди. Чўлпон, 
Кеча ва кундуз. 

ЕНГИЛЛАНМОҚ 1 айн. енгиллашмоқ 1. 

Баҳор, қизлар енгилланиб, кўчага чиқишган. 

2 кўчма Енгил тортмоқ, ўзини енгил ҳис 
этмоқ. Полвоннинг юраги аста ёришиб, ўзи 
енгилланди. Ойбек, Қуёш қораймас. 

ЕНГИЛЛАТМОҚ Енгилламоқ фл.орт.н. 
Юкини енгиллатмоқ. н Унсин унинг иишни 
енгиллатмоқ истайди. Ойбек, Танланган 
асарлар. 

Танини (ёки бўйнини) бошидан енгил- 
латмоқ Бошини олмоқ, ўлдирмоқ. Шоҳим, 
бошини қулоғидан енгиллатдингиз. Энди бўй- 
нини бошидан енгиллатинг. Уйғун ва И. Сул- 
тон, Алишер Навоий. 

ЕНГИЛЛАШМОҚ 1 Оғирлиги камайиб, 
енгил бўлиб қолмоқ, енгилламоқ. Юки ен- 
гиллашди. 

2 Енгил кўчмоқ, осонлашмоқ. Бир иш 
кўнгилдагидек адо этилса, иккинчисини ба- 




жариш анча енгиллашади. Ш. Рашидов, Бў- 
рондан кучли. Оғирлик яна икки кун, сўнг 
ишларингиз анча енгиллашади. «Ўзбекистон 
қўриқлари». 

3 кўчма Жиддийлиги, оғирлиги кучсиз- 
ланмоқ, енгил томонга ўзгармоқ. Мушкули 
анча енгиллашган Бийрон Одилни зарб билан 
четга итарди. А. Обиджон, Аканг қарағай 
Гулмат. ..зора сенинг шарофатинг билан гуно- 
ҳимиз енгиллашса!У. Исмоилов, Сайланма. 

4 кўчма Руҳан енгил тортмоқ. Бу сўз би- 
лан Отабек бир оз енгиллашди. А. Қодирий, 
Ўтган кунлар. Бобур.. отини қамчилаб, нав- 
карлар қуршовини ёриб чиққанда, юзига ша- 
бада тегиб, хиёл енгиллашди. П. Қодиров, 
Юлдузли тунлар. 

5 кўчма Енгиллик, ижобий томон ўзгар- 
моқ, тузалмоқ. (дард, касал ҳақида). Эридан 
лоақал бир хабар келганда ҳам бир нави эди, 
дарди енгиллашармиди. Ш.Рашидов, Қуд- 
ратли тўлқин. 

6 с.т. Ҳомиладорлик мудцати тугамоқ, 
туғмоқ. 

7 кўчма Номақбул, ҳаёсиз, «суюқ» тус 
олмоқ. Ичкилик таъсирида хотинларнинг 
қилиқлари жуда енгиллашади, кўзлари, юз- 
лари ёнади. Ойбек, Танланган асарлар. 

ЕНГИЛЛИК 1 Енгил эканлик. Юкнинг 
енгиллиги. Овқатнинг енгиллиги. Масаланинг 
енгиллиги. 

2 Эркин, енгил ҳолат, шароит. -Под- 
шоҳларнинг тез-тез ўлиб тургани маъқул, бу 
эса фуқарога бир қадар енгиллик келтиради, 
— дерди Меъмор. Мирмуҳсин, Меъмор. 

3 Руҳиятдаги ёқимли ҳолат, хуш кай- 
фият. Одамнинг руҳида шу қадар енгиллик 
пайдо бўладики, қанот чиқазиб, олис уфқ- 
ларга учиб кетгинг келади. Ў. Ҳошимов, Нур 
борки, соя бор. Поезд қўзғалгандан кейин, 
Замира ажойиб бир енгиллик ҳис қилди. П. 
Қодиров, Уч илдиз. 

4 кўчма Оқибатини ўйламай қилинган 
ҳаракат, енгилтаклик. Уйини ташлаб кетиб, 
енгиллик қилиб қўйдими-а!. С. Зуннунова, 
Гулхан. Мирзакаримбойнинг қизи Нурини- 
сонинг табиатида енгиллик билан макр устун 
турар эди. Ойбек, Танланган асарлар. Хоти- 
нингиз енгиллик қилаётган бўлса, сиз оғирлик 
қилинг. С. Аҳмад, Уфқ. 

5 айн. имтиёз. У хизматда ҳам ўзига 
заррача енгиллик талаб қилмади. Ш. Раши- 
дов, Қудратли тўлқин. 


ЕНГИЛМАС 1 Енгилмоқ фл. сфдш. 
Бирлашган куч — енгилмас. Мақол. 

2 сфт. Кураш, жанг ва ш. к. да сира 
енгилмайдиган, доим ғолиб бўладиган. Ен- 
гилмас қўшин. Енгилмас баҳодир. н Ҳаётни 
қийинчиликлар, муаммолар олдида енгилмас 
кишиларгина ривожлантира оладилар. О. Мў- 
минов, Хиёбондаги уч учрашув. 

ЕНГИЛМОҚ Мағлуб бўлмоқ, мағлу- 
биятга учрамоқ. Амир енгилди, аскарлари 
бузилиб, уруш майдонидан қочдилар. С. Ай- 
ний, Қуллар. Дунёда зўрлар яшайди, талаш- 
ларда енгилганлар, ожизлар йўқолиб кетади. 
Мирмуҳсин, Меъмор. 

ЕНГИЛТАК 1 Оқибатини ўйламай иш 
қиладиган, енгил табиат. Енгилтак киши. н 
Меҳнаткаш хотин.. ўзини ишга урди, ен- 
гилтак Ўринбой эса аламига чидолмай, ичиб 
кела бошлади. С. Нуров, Янгича тўйлар му- 
борак. 

2 Одобсиз, ахлоқсиз, суюғоёқ. У [Фуод 
афанди] Ҳожи хола сингари енгилтак қиз- 
жувонларни ахтарар эди. М. Исмоилий, 
Фарғона т. о. Ўз умрини хазон қилган, бир 
енгилтак аёлни хотинидан афзал кўрган.. бу 
йигит ким ўзи? Газетадан. 

ЕНГИЛТАКЛИК Енгилтак шахсга хос 
хусусият, хислат, хатти-ҳаракат. Бўронбек 
унинг ҳовлиқмалигини, табиатидаги енгил- 
такликни билар эди. Ҳ. Ғулом, Машъал. Сиз 
бу енгилтаклигингиз билан менинг ширин рўз- 
ғоримни аччиқ қилдингиз. «Гулдаста». Касб 
танлашга енгилтаклик билан қараган киши 
ҳаётда читтакка ўхшаб беқўним бўлади. Р. 
Усмонов, Одобнома. 

ЕНГЛИК 1 Нон ёпиш ва нонни узиб 
олиш пайтида қўлни ўтдан сақлаш учун 
тирсаккача кийиб олинадиган қалин енг. 
[Шербекнинг] Онаси енгликда тандирдан 
янги узилган namup, иккинчи қўлида косада 
совуқ сув кўтариб кирди. С. Анорбоев, 
Оқсой. 

2 Енг учун кесилган мато бўлаги. 

ЕНГМОҚ1 Кураш, жанг ва ш. к. да ғолиб 
бўлмоқ, ғалаба қозонмоқ, рақибини мағ- 
лубиятга учратмоқ. Маккор девни енгмоқ. 
Мусобақада бизнинг командамиз енгди. н 
Йўлчи ҳам, Ҳора Аҳмад ҳам мушт билан бир- 
бирларини енга олмасликларига ишонч ҳосил 
қилишди. Ойбек, Танланган асарлар. 

2 кўчма Қаршилик, қийинчилик ва ш. к. 
ни бартараф этмоқ, уни йўқ қилмоқ, қи- 





йинчиликларни енгмоқ. Ҳаёт нашидаси шу 
кураш, хавф-хатар, тўсиқларни енгиб ўтиш, 
интилиш бор учун ҳам қизиқ, лаззатли. С. Ну- 
ров, Нарвон. Жангчиларимиз босқинчиларнинг 
қаттиқ қаршилигини внгиб, Днепрдан ҳам 
кечиб ўтдилар. Назармат, Жўрлар баланд 
сайрайди. 

3 кўчма Таъсирини ўтказмоқ, таъсир 
кучи ғолиб келмоқ (дард, касал кабилар 
ҳақида). Элгелдининг кўзларидаги ғазабни 
бахтсиз бир маъюслик енгган эди. А. Мухтор, 
Қорақалпоқ қиссаси. Ғам-койиш хийлагина 
енгиб қўйган Марасул кирди. А. Қаҳҳор, Оғ- 
риқ тишлар. 

4 Ўзига бўйсундирмоқ, ҳукмига олмоқ. 
Жувон тойни бемалол енгиб кетаётган бўлса 
ҳам, қишлоқдан чиққунча, Асқар ота жуда 
толиқди.. А. Қаҳҳор, Хотинлар. Тўғри, беш- 
ўн кун қаттиқчиликни устимизга олиб, шу 
оз улов билан кўкламни енгиб олсак, кўп одам- 
ларнинг кўзи очилиб кетади. А. Қаҳҳор, Қўш- 
чинор чироқлари. 

5 Гап билан устун келмоқ, ўз гапини 
ўтказмоқ. -Абдишукурни худо гапга бичган, 
енгиб бўлмайди, — деди Жамолбой пихиллаб. 
Ойбек, Танланган асарлар. Ота ўғлини гап 
билан енгиб бўлмаслигини фаҳмлаб, ирғиб 
турди. С. Сиёев, Аваз. 

6 шв. Ҳайдамоқ, минмоқ (аравани). ..бал- 
ки у [аравакаш] ўз аравасини эмас, бой ара- 
васини енгиб кетаётгандир. М. Исмоилий, 
Фарғона т.о. 

ЕНГСАК шв. Енглик. Ошхонада Бунисо 
хола бўз енгсак билан тандирдан жазиллаган 
зоғора нонни узиб олар эди. Ойбек, Зумрад. 
Онам нон ёпади бўғриқиб-бўртиб, дам-бадам 
куяди қўли енгсакда. Миртемир. 

ЕНГЧА шв. айн. енглик. Онаси тандир 
олдида қўлига енгча кийиб, лоладек қип-қизил 
кулча бетига сув сепяпти. С. Аҳмад, Сувлар 
оқиб кетди. Сожидахон тутаётган енгчасига 
косадаги сувдан сепиб ўчирди. С. Зуннунова, 
Гўдак ҳиди. 

ЕПИСКОП [юн. episkopos — назоратчи] 
Христианлар черковида олий диний унвон 
ва шу унвонга эга бўлган шахс; архиерей. 

ЕР 1 (Е — катта ) Қуёшдан кейинги 
учинчи планета. Ер шари. Ер айланаси. Ер 
Қуёш атрофида айланади. Ернинг сунъий 
йўлдоши. н ..агар Ер шарининг ярми тилла, 
ярми ер бўлиб, биров мендан қайси томонида 
яшайсиз, деб сўраса, мен иккиланмай, ер то- 


монини танлаган бўлардим. Н. Фозилов, Қуш 
— қаноти билан. 

2 Шу планетанинг қуруқлик қисми (сув 
билан қопланган қисмига қарама-қарши 
қўйилганда). Ер планетамизнинг олтидан бир 
қисмини ташкил этади. 

3 Планетамиз қобиғининг сиртқи қат- 
лами. Ер бағри. Ер ости бойликлари. Қора 
(қаро) ерга киргур! (қарғ.). Ер ютгур! (қарғ.). 
Осмон узоқ, ер қаттиқ. Мақол. н Бир вақт 
ер ости дукиллагандек бўлди. А. Қодирий, 
Меҳробдан чаён. 

4 Нарсалар турган, тирик организмлар 
ҳаёт кечираётган юза, сатҳ (шахс ёки бошқа 
нарсаларга нисбатан). Ерга палос солмоқ. 
Томдан ерга қуламоқ. Коса столдан ерга тушиб 
синди. Ерга тушган — етимники. Мақол. н 
Сидиқжон бўсағадан бир қадам ичкарида 
чўнқайди-да, болани ерга қўйиб, онасига 
йўллади. А. Қаҳҳор, Қўшчинор чироқлари. 

5 Ер сатҳининг муайян бир қисми; жой, 
ҳудуд. Тошлоқ ер. Обод ер. Ҳайдалган ер. 
Баланд-паст ерлар. н Йигит уфқларга ту- 
таш ерларни кўздан кечиради. Газетадан. 
Ярадорларни тезда хавф-хатарсиз ерга олиб 
чиқиш зарур бўлиб қолди. Т. Рустамов, Мангу 
жасорат. 

6 Қишлоқ хўжалигида фойдаланиладиган 
тупроқ қатлами, экин, дарахт ва ш. к. 
экиладиган жой, майдон. Мен ҳам деҳқон 
боласиман.. Отам Одил кўр деган қўқонлик 
бойнинг ерини экар эди. А. Қаҳҳор, Асарлар. 
Меҳнати-ла гуллатар Бир танобча ерини. 
Ғайратий. Чўл одами худди янтоққа ўхшаши 
керак.. оёғи остидаги ризқи сочилган ерга 
чуқур томир отиши лозим. Газетадан. Еринг 
бўлса, меҳнати ҳам, роҳати ҳам ўзингники 
бўлади. Ойбек, Танланган асарлар. 

7 Бирор нарса банд қилиб турган, эгал- 
лаган ўрин, жой; макон. Дарахт бир epda 
кўкаради. Мақол. н Ҳоким чўзилиб ётган 
еридан туриб, ташқари чиқди. М. Исмоилий, 
Фарғона т. о. Офицер йиқилди ва ётган ерида 
қўлини кўтарди. А. Қаҳҳор, Олтин юлдуз. 

8 Бирор мамлакат, давлат, халқ, хўжалик 
ва ш. к. га қарашли ҳудуд. Қони, эти.. ери, 
тили.. бир бўлган бир халқ нима учун икки 
душман гуруҳга бўлиниб, бир-бирининг қонини 
тўкади ? Ойбек, Навоий. Ўн уч хўжалик ерини 
қўшибди.. трактор бир ярим кун ишлаб, тизза 
бўйи ҳайдаб берибди. А. Қаҳҳор, Қўшчинор 
чироқлари. 




9 Бирор нарсанинг ёки аъзонинг айрим 
қисми, ўрни, нуқтаси, жойи. Гиламнинг бир 
ерида доғи бор. Ҳақ — ерини топар. Мақол. 
н Хат саккиз букланиб, қизил ипак билан 
бир-икки еридан чатилган ва Отабекка атал- 
ган эди. А. Қодирий, Ўтган кунлар. ..беш 
еридан ўқ еганига қарамай.. ер бағирлаб 
кетишди. Ойбек, Қуёш қораймас. Ҳожихола 
ўз таржимаи ҳолининг жуда кўп ерларини 
ташлаб кетди. М. Исмоилий, Фарғона т.о. 

10 Иш жойи, муассаса, ташкилот. Иш- 
лаган еридан ҳужжат келтирмоқ. Бирор ерга 
арз қилмоқ. н [Бадрий:] Сизлар билан бошқа 
ерда гаплашаман!3. Саид, Н. Сафаров, Тарих 
тилга кирди. 

11 (ж., ў.-п., ч. к. шаклида) кўм. взф. Пайт, 
ўрин, сабаб каби муносабатларни билдиради. 
Кутилмаган ерда шаҳарнинг аъёнларидан бўлган 
Салим и/арбатдор деганнинг Комилбек исмли 
ўғлидан совчилар келиб қолди. А. Қодирий, Ўтган 
кунлар. Рўзимат айтмоқчи, гап бошқа ерда 
бўлиши ҳам мумкин. А. Қаҳҳор, Қўшчинор 
чироқлари. Сариқ атласни кийишга чоғлаб 
кўрган бўлса-да, бироқ кўйлакни олган ерида бу 
фикрдан қайтди. К. Яшин, Ҳамза. 

Ер билан яксон бўлмоқ қ. яксон. Ер бўлмоқ 
Йўқ бўлмоқ, ерга кирмоқ. Элга қўшилсанг, 
эр бўласан, элдан ажралсанг, ер бўласан. 
Мақол. Кўп оғиз бир бўлса, бир оғиз ер бўлар. 
Мақол. Ерга урмоқ Қадрини камситмоқ, 
таҳқирламоқ. Мен номус-оримни ерга урган 
душманимнинг қонини ўз қўлим билан тў- 
кишим керак.. К. Яшин, Ҳамза. Кўйсангиз-чи.. 
Ўзингизни жуда ҳам ерга уриб юбордингиз-е. 
К. Яшин, Ҳамза. [Юзини] Ерга қаратмоқ 
Номус-ҳижолатга қўймоқ. Эл-юрт ичида 
оламга довруғи кетган отамнинг юзини ерга 
қаратди. К. Яшин, Ҳамза. Ватаннинг амри 
шу, бурчингни бажар, Охири юзимни ерга 
қаратма! Ғайратий. Уялмайсанми.. «Мен 
фалончига тегаман», деб ота-онангни ерга 
қаратибқўйишга!Ҳ амза, Паранжи сирлари. 
Ер остидан қарамоқ Юзни ер томонга қилган 
ҳолда рўпарасидагига қарамоқ. Эртоев.. 
йигитларга ер остидан бир қаради-ю, пешо- 
насидаги ажинлари ёзилиб, кутилмаганда 
хушнуд жилмайди. О. Ёқубов, Эр бошига иш 
тушса. Ер(нинг) тагида(н) бўлса ҳам Қаер- 
да(н) бўлса ҳам. Ма, лайлак, ер тагидан 
бўлсаям, иккита вино топиб ке. С. Сиёев, 
Ёруғлик. Ер тишламоқ қ. тишламоқ. Бом- 
бардимонда юзлаб фашист солдат, офицер- 


лари ер тишлади. Ер чизиб қолмоқ қ. чизмоқ. 

Камол қози анча паст тушиб, Сафохон тўра 
олдида ер чизиб қолди. К. Яшин, Ҳамза. Ер 
юзи Бутун дунё, олам. Бу хабар бутун ер 
юзига тарқалди. Ер юзидан келаётган хабар- 
лар. Ер қилмоқ Қаттиқ беобрў қилмоқ, ерга 
киритмоқ. Сиз раҳбарсиз! Мени бир имо билан 
ер қилиб қўйишингиз мумкин. С. Нуров, 
Нарвон. Бурнини ерга ишқамоқ Роса таъ- 
зирини, адабини бермоқ. Гапни бир ерга 
қўймоқ қ. гап. Осмон йироқ (узоқ), ер қаттиқ 
Ҳаёт, яшаш шароити ночор ва иложсизлик 
ҳолатида деган маънода қўлланувчи ибора. 
Ибн Ямин табиблик, Жаҳонбуви доялик қи- 
лишди. Лекин бу билан ҳам мурод ҳосил бўл- 
мади. Осмон узоқ, ер қаттиқ эди! Сал кунда 
олти бола.. оламдан ўтди. К. Яшин, Ҳамза. 
Сўзини (ёки гапини, илтимосини) ерда қол- 
дирмоқ Сўзини (гапини, илтимосини) ба- 
жармаслик, инобатга олмаслик. Ойим бу- 
вимнинг сўзини ерда қолдирмади-ю, ўйлаб- 
ўйлаб, охири «Дамир»ни mondu. Ҳ. Назир, 
Ёнар дарё. Гавҳар унинг қоронғида ғира-шира 
кўриниб турган меҳрибон чеҳрасидан бу са- 
фар ҳам илтимосини ерда қолдиролмаганини 
тушунди. Ў. Ҳошимов, Қалбингга қулоқ сол. 
Туянинг думи ерга текканда қ. туя. Қолган 
еридан Келиб тўхтаган, узилиб қолган жо- 
йидан (бирор иш, хатти-ҳаракат ҳақида). Ана 
энди уйқуни қолган еридан олаверинг.. С. Сиё- 
ев, Ёруғлик. 

ЕРДОР Ер эгаси, мулкдор. Арслонқул.. 
болаликдан пода боққан, ердорларнинг хирмо- 
нини кўтарган, қўш ҳайдаган. Ойбек, Навоий. 

ЕРЁНҒОҚ Мағизи (меваси)дан мой 
олинадиган бир йиллик дуккакли ўсимлик 
ва унинг меваси. 

ЕР-КЎК Бутун атроф, ҳамма ёқ; коинот. 
Ер-кўкка шафқатсиз аланга сочаётган қуёш 
қандайдир рангсиз бўғиқ ҳаводан соябон ясаб, 
коинотни тўсиб қўйгандай. Н. Сафаров, Узоқ- 
ни кўзлаган қиз. Шамол турди, қум кўча 
бошлади, ер-кўкни қум босди. К. Яшин, Ҳамза. 

Ер-кўкка ишонмайди Ортиқ даражада 
ардоқлайди. Қизини ер-кўкка ишонмаган.. 
онаси.. катта шавкат ea шов-шув билануза- 
тишни орзу қилар эди. Ойбек, Танланган 
асарлар. 

ЕРЛАМОҚ Кўммоқ, дафн этмоқ. Болага 
қарасам — ўлик.. гўдакни ташлаб кетишга 
кўнгил бўлмади, уни ерлаш керак эди. А. Мух- 
тор, Давр менинг тақдиримда. 





ЕРЛИ Ерга эга, ери бор. | Йўлчи\ Мироб- 
лар билан оғиз-бурун ўпишган катта ерлилар, 
бой деҳқонлар зўравонлигидан, экини қуриб 
қақраган камбағал деҳқонларга дўқ қилиб, 
ғалва кўтаришидан нафратланар эди. Ойбек, 
Танланган асарлар. Ўртоқ Очилди.. Тик- 
тепанинг ўзидан чиққан, кам ерли камбағал 
деҳқон боласи. А. Қодирий, Обид кетмон. 

ЕРЛИК Шу ернинг ўзида туғилиб ўсган, 
туб жойлик, маҳаллий. Бундан уч йил бурун, 
Андижон зилзиласидан кейин, Симхоев заво- 
дидаги ерлик ишчилар.. иш ташладилар. М. Ис- 
моилий, Фарғона т.о. Ольга ҳам, эри Иван 
Павловичга ўхшаб, одамшаванда чиқди. Ер- 
лик қўшни хотинлар билан иноқлашиб кетди. 
Ж. Шарипов, Хоразм. 

2 Ерда яшовчи, Ерга мансуб. Кемамиз Ер 
атрофини айланиб туради. Унинг шундай 
мосламалари борки, мавжудлигини ерликлар 
сезишмайди. О. Мўминов, Хиёбондаги уч 
учрашув. Ерликларнинг бобокалонлари ҳам 
«Занги»нинг тўртинчи сайёрасиданлигига 
имоним комил. О. Мўминов, Хиёбондаги уч 
учрашув. 

3 Кўрсатиш, сўроқ олмошлари ва б. 
баъзи сўзлар билан қўлланиб, шу сўзлар 
қайд этган жойга мансубликни билдиради. 
Бу ерлик. Ўша ерлик. н Устод Қавом шу 
ерлик, бизнинг аслимиз Бухородан.. Мир- 
муҳсин, Меъмор. 

Ерлик қилмайди Ер, жой сифатида хиз- 
мат қилмайди, ярамайди. У ер сизларга ерлик 
қилармиди. Туйғун, Зулфизар. 

ЕРЛИЛАШТИРМОҚ тар. Идора, му- 
ассаса ва ш. к. да ишловчилар сафида маҳал- 
лий аҳоли вакиллари сонини кўпайтирмоқ. 
Ўзларинг «ерлилаштир» дейсизлар-да, яна чек 
қўясизлар. А. Қаҳҳор, Сароб. 

ЕРЛИ-СУВЛИ Мулк сифатида ер-сувга 
эга бўлган, ер-суви бор. Икки гапнинг бирида 
[Ёрмат қизини) хотин устига бўлса ҳам 
бойга, ерли-сувлига бераман, дейди. Ойбек, 
Танланган асарлар. -Ҳар бир камбағал, эҳти- 
мол, ерли-сувли бўлади, — дейди Алим бува. 
М. Исмоилий, Фарғона т. о. 

ЕРПАРЧИН: ерпарчин бўлиб Ерга пар- 
чинланиб, ёпишиб. Унинг оёғи ҳам сизнинг 
оёғингиз каби шол экан. Ерпарчин бўлиб 
ётарди.. Б. Раҳмонов, Олтин одамлар. Мама- 
юсуф дарахтга бориб урилиб йиқилди-ю, ўша 
жойда ерпарчин бўлиб қолди. А. Кўчимов, 
Ҳалқа. 


ЕРСИЗ Ери йўқ. ..мулла Обид Тиктепа 
чоракор ва ерсизларини жуда ҳам ранжитади. 
А. Қодирий, Обид кетмон. 

ЕРТАНДИР Ер юзасига тик ҳолда ўр- 
натиб қурилган тандир. Ертандир устига 
чиқиб, офтобда юз юваётган бароқ мушук 
миёвлади. Ҳ. Назир, Сув гадоси — оқпадар.. 

ЕРТЎЛА 1 Бино остидаги хона. У подшо 
саройидан анча олисда, дарёнинг нариёғидаги 
баланд уйлардан бирининг ертўласида турар- 
кан. Ҳ. Ғулом, Машъал. 

2 Ердан ўйиб қилинган жой; землянка. 
Ана, ҳозир қамиш капалар, брезент na- 
латкалар, ертўлалар кўриниб қолар, деб 
келяпман. Ҳ. Назир, Чўл ҳавоси. 

ЕСИР \а. jj ..,_i — қуллар, асирлар] Эри 
ўлган, эрсиз қолган хотин; бева, тул. Бу етим 
ўғил бўлиб, есир онанинг қўлида қолаверди. 
«Муродхон». Эронийлар эл-юртни талаб, 
эркакларни қул, хотинларни есир қилиб олиб 
кетаётирлар. М. Осим, Карвон йўлларида. 

ЕТАК 1 Етаклаб, эргаштириб бориш; 
етов. Етакда туяси, келарэди чол.. Миртемир. 
Биттадан отни етакка олиб, икки отлиқ 
орқасига қайтди. Й. Шамшаров, Довруқ. 

2 кўчма Йўл, йўл-йўриқ. Берган оқ 
сутимга рози бўлмайман, Энанг бўлиб, ета- 
гингга юрмайман. «Рустамхон». Одамнинг 
душмани жинлар бўлади.. Етагига юрган 
жинни бўлади. «Муродхон». 

ЕТАКИ Етакда юрадиган, етакка олин- 
ган. Оташкурак жингиллаб, Етаки отлар 
ҳингирлаб.. «Гулшанбоғ». 

ЕТАКЛАМОҚ 1 Қўлидан ушлаб, кўмак- 
лашиб олиб юрмоқ. Вали ака ўғлини етак- 
лаб, ташқарига олиб чиқиб кетди. М. Ис- 
моилий, Фарғона т.о. -Қўйинг, буви, хафа 
бўлманг, — деди Ғуломжон онасини ичкарига 
етаклаб. М. Исмоилий, Фарғонат.о. 

2 Ўзига эргаштириб (юрмоқ), ўзи билан 
бирга олмоқ (тўгри ва кўчма маънода). 
Марғилондан Тошкентга ўз шогирди Охунжон 
қизиқни етаклаб, Юсуфжон ака ҳам келди. Т. 
Обидов, Юсуфжон қизиқ. Табиат ўзининг 
мангу, бузилмас қонунига амал қилиб, кўк- 
ламни етаклаб келган эди. Ў. Ҳошимов, 
Қалбингга қулоқ сол. 

3 Етовга олмоқ. Отни етакламоқ. Туяни 
етакламоқ. н Матпано молхонадан ҳўкиз- 
ларни етаклаб чиқди. С. Сиёев, Аваз. 

4 кўчма Раҳнамолик қилмоқ, йўлламоқ. 
Ғалабалар сари етакламоқ. н Постанов- 




качи режиссернинг еш санъаткорларни 
катта санъат майдонига дадиллик билан 
етаклаши таҳсинга сазовордир. М. Яҳёев, 
Ҳақ енгади. 

ЕТАКЛАШМОҚ 1 Етакламоқ фл. бирг. н. 

Шундан сўнг отларини етаклашиб, ичкарига 
кирдилар. А. Қодирий, Ўтган кунлар. 

2 Қўл ушлашиб юрмоқ, биргаликда 
бўлмоқ. Опа-сингил етаклашиб, темир 
йўлчилар посёлкасидан чиққанда, қуёш 
ботган эди. А. Мухтор, Опа-сингиллар. 
Ота-бола етаклашиб, уйга чиқдик. С. Сиё- 
ев, Ёруғлик. 

ЕТАКЧИ 1 Йўл юриш, йўналишда 
бошқариб, «етаклаб» борувчи, бошқарувчи. 
Ҳар бир пода ва галанинг етакчи бошлиғи — 
серкаси бўлади. «Фан ва турмуш». Гала боши- 
даги етакчи ўрдак аллақандай овоз билан 
чуриллаб, ўз етагидагиларни огоҳлантириб 
боради. Р. Бекниёз, Ҳаво йўли. Узоқларда 
турналарнинг қурқураиш эшитиларди, тур- 
налар боишда етакчиси учиб борарди. Т. Оби- 
дов, Юсуфжон қизиқ. 

2 кўчма Йўлбошчи, раҳбар. [Ғафур ака :] 
Кўпчиликка етакчи, катта-кичикка ба- 
равар, қандини есин! Н. Мақсудий, Умидли 
бола. ..Назира Йўлдошева йирик хўжа- 
ликнинг жонкуяр етакчиси. «Ўзбекистон 
қўриқлари». 

3 кўчма Асосий, бош. Саноатнинг етак- 
чи тармоқлари. Театрнинг етакчи артисти. 
н Буларни ёзиб олиш, қиёсий ўрганиш.. фольк- 
лоршуносликнинг етакчи вазифаларидан 
ҳисобланади. Газетадан. 

Етакчи феъл Феълнинг аналитик шак- 
лида луғавий маъносини сақлаган феъл. 
Мас., ўқиб кўр, қириб mauua, чидаб тур, бора 
олади феъл шаклларида ўқи, қир, чида, бор 
феъллари етакчи феъл ҳисобланади. 

ЕТАКЧИЛИК Бошчилик, раҳбарлик. 
Жавод Кўчиев.. далачилик бригадасига 
етакчилик қила бошлади. «Ўзбекистон қў- 
риқлари». 

ЕТАР-ЕТМАС рвш. 1 Маълум мўлжал, 
меъёрдан бир оз камроқ, сал кам. Ўтган йили 
меҳнат кунига ярим килога етар-етмас 
буғдой, йигирма уч тийиндан пул олган 
капсанчилар бу йилги даромадни кўриб, бутун 
орзулари ушалгандай бўлди. А. Қаҳҳор, Қўш- 
чинор чироқлари. 

2 Етишига оз қолганда. Уйга етар-етмас, 
орқамдан ўғлим бориб қолди. 


ЕТАРЛИ 1 Маълум бир ерга ёки даража- 
меъёрга қарийб етадиган. Икки дераза ўрта- 
сида шипга етарли катта тошойнак.. бор эди. 
М. Исмоилий, Фарғона т. о. 

2 Бирор эҳтиёж ёки мақсад учун кифоя 
қиладиган, етадиган. Етарли пул. Етарли 
ёрдам. н Ғўза қўшимча кўсакларни етиш- 
тириш учун ердан етарли озиқ ололмайди. А. 
Қаҳҳор, Қўшчинор чироқлари. 

ЕТИЛМОҚ 1 Меъёрий даражасига ет- 
моқ, тобига келмоқ. Нишолданинг қиёми 
етилди. н Кунлар исиб, кўтарилган нам, 
Ерлар исиб, етилган тупроқ. Ғайратий. Етил- 
ган ерлар пешма-пеш бороналаниб, экишга 
тахт қилиб қўйилмоқда. Газетадан. Бу йил ҳам 
ғўза обдан етилгандан кейингина дефолиация- 
ни боииюдик. Газетадан. 

2 Ўсиб, ривожланиб, истеъмол қилиш, 
пишиш даражасига етмоқ; пишмоқ. Фосфор 
ва калий ўғитлари меъёридагидан ортиқроқ 
берилса, картошканинг етилиши тезлашади. 
«Фан ва турмуш». Ҳовун қарс этиб ёрилди. 
-Жонивор хўб етилибди-да, — деди Мада- 
минхўжа қовунни коса қилаётиб. М. Исмои- 
лий, Фарғона т.о. 

3 Ўсиб, улғайиб балоғатга етмоқ. У 
боёқиишинг нуридийдаси, етилган қизи 
бирдан ғойиб бўлсин.. Ойбек, Танланган 
асарлар. 

4 кўчма Пишиб етмоқ, долзарб бўлмоқ. 
Таълим-тарбия савиясини оширишнинг 
етилган масалалари ишчанлик билан ҳал 
этилаётир. Газетадан. Шундай баъзи етилган 
саволларимиз бор. Ҳ. Шайхов, Рене жумбоғи. 

5 кўчма с.т. Кайфи ошмоқ; қаттиқ маст 
бўлмоқ. Ҳар ким билан қадаҳ уриштириб 
ичавериб, роса етилибди. 

6 кам қўлл. Бирор даража, мавқе ва ш. к. 
га етмоқ, эришмоқ; етишмоқ. Бу.. оддий 
докладлардан эмас, балки.. етим-камбағал 
болаларнинг мана бугун ўқитувчи бўлиб 
етилганлари тўғрисида таъсирли бир қисса. 
П. Турсун, Ўқитувчи. Ҳамза.. такаллуми 
ифодали, мантиқли, зеҳни ўткир.. ўз сўзли 
йигит бўлиб етилган эди. К. Яшин, Ҳамза. 

ЕТИМ | а. ^ — ота-онасиз, етим, яккаю 
ягона; ноёб] 1 Отадан, онадан ёки ҳар 
икковидан ажралган. Етим бола. Етим қўзи. 
н Уларнинг бири олти яшар, бири тўрт яшар 
етим набиралари Унсинни севадилар. Ойбек, 
Танланган асарлар. Ҳали овқат ейишга ўр- 
ганмаган тўртта бузоқ кўзлари мўлтираб 


2—Ўзбек тилининг изоҳли луғати 





етим қолади-ю, ачинмай бўладими ? С. Анор- 
боев, Оқсой. 

Тирик етим Отаси ёки онаси ёки ҳар 
иккови томонидан ташлаб кетилган қаров- 
сиз бола. Ўғлингни тирик етим қилма. Бо- 
ланг туфайли ҳар қанча оғирчилик бўлса, ус- 
тингга ол. А. Қаҳҳор, Қўшчинор чироқлари. 
Истардикки, «етим», «тирик етим» сўзлари 
дунёда йўқ бўлса, фақатгина китоблардагина 
қолса. Газетадан. 

2 кўчма Ташлаб қўйилган, эътибор 
берилмайдиган, қаралмайдиган шахс ёки 
нарсага нисбатан қўлланади. Айниқса, биз- 
нинг бечора мўйтан уруғи — қўнғирот эли- 
нинг шўрлик етими, бир шапалоқ урса ҳам, 
эвазига жон бериб келган. А. Мухтор, Қора- 
қалпоқ қиссаси. Етим қовурға анат. Энг 
пастки жуфт қовурға. 

ЕТИМВАЧЧА [етим + ф. — бола] эск. 
Етим бола. -Бу ота-бобоси мактаб кўрма- 
ган етимваччаларингизга шундай муаллимни 
қаёқдан топасиз? — деди Бобохўжа домла. 
П. Турсун. Ўқитувчи. 

ЕТИМ-ЕСИР 1 Етим ва есир(лар). Сиз- 
лар суриштирмай, қўлларимизни боғлаб, зин- 
донга юборасиз, мол-ашёмизни талайсиз, хо- 
тин-болаларимизни етим-есир қиласиз. С. Ай- 
ний, Дохунда. 

2 Умуман, етим ва қаровсиз (қаров- 
чисиз) қолган (болалар). Уйи куйиб, хона- 
вайрон бўлган камбағал деҳқонларнинг етим- 
есир болалари билан интернатлар тўлиб 
кетди. Ғайратий, Унутилмас кунлар. Эр- 
хотин: «Энди биронта етим-есирни топсин, 
ичкуёв қиламиз..» деган хулосага келишибди. 
Ў. Ҳошимов, Қалбингга қулоқ сол. 

ЕТИМЛИК 1 Етим эканлик. Ундан 
битта ёдгорлигим.. етимлиги билинмасин, 
ўксинмасин, дейман. Қарғасам, тилим куяди. 
Ҳ. Назир, Сўнмас чақмоқлар. 

2 Етимларга хос ҳаёт, етим ҳолати. Етим- 
ликда ўсганми, жуда синиқ йигит кўринади. 
С. Зуннунова, Гулхан. Дам-бадам пақирдан 
сув олиб ичади-ю, ўтган кунларини, етим- 
ликда чеккан жафоларини.. ўйлайди. С. Сиёев, 
Отлиқ аёл. 

ЕТИМОНА Етимга ўхшаб, етимлар син- 
гари. Болалар ҳам, гўё отадан абадий айрил- 
гандек, бошларини етимона буккан эдилар. 
Ойбек, Нур қидириб. 

ЕТИМПАРВАР [етим + ф. j — боқув- 
чи, парваришловчи] Етимларга меҳри- 


бонлик, ғамхўрлик қиладиган. Бечора жуда 
етимпарвар, одамохун. Уйи тўла хотин- 
халаж, бола-чақа.. Ҳ. Ғулом, Машъал. 

ЕТИМХОНА 1 тар. Етимлар ва қаровсиз 
қолган болаларни тарбиялайдиган ва ўқи- 
тадиган муассаса. [Холмурод] Одамлардан 
етимхона қаердалигини ва у ердаги бола- 
ларнииг ҳол-аҳволи қандайлигини суриш- 
тирмоқчи бўлди. П. Турсун, Ўқитувчи. 

2 эск. айн. интернат. 

ЕТИМЧА Ота-онасиз қолган бола, етим 
бола, етимвачча. Саид Жамолхон қизининг 
рўзғорини «нотинч» қилаётган етимчадан 
осонгина қутулди: Саломатни эшонга назир 
қилди. С. Аҳмад, Ҳукм. Уни босмачилар отиб 
ўлдирди. Мана шу кичкина болалар етимча 
бўлиб қолишди. Ҳ. Ғулом, Машъал. 

ЕТИШМОВЧИЛИК 1 Камчилик, нуқ- 
сон. Ишдаги камчилик, етишмовчиликларни 
тугатмоқ. н Шу билан бирга айрим 
хўжаликларда муайян камчилик ва етиш- 
мовчиликлар ҳам мавжуд. Газетадан. 

2 Етишмаслик ҳолати; камчиллик, тан- 
қислик. Айниқса, ўтин-кўмир етишмовчилиги 
дарҳол сезилиб қолди. Ҳ. Ғулом, Тошкент- 
ликлар. «Балки ўз ёлғизлиги, бекорчилигидан 
зерикиб, бунинг устига рўзғор етишмовчи- 
лигидан сиқилиб, хафагазак бўлгандир?» деб 
ўйлади Камол. Ҳ. Назир, Кўктерак шабадаси. 

ЕТИШМОҚ 1 Етмоқ фл. бирг. н. Йигит- 
лар ярим соат йўл юриб, гузарга етишди. 
Ойбек, Нур қидириб. [Ширин ва Шакар[ Гоҳ 
вақтларда сувсиз чўлларга тушиб, қистаб 
юрар бир-бирига етишиб. «Ширин билан 
Шакар». 

2 Етмоқ, эришмоқ. Мақсадга етишмоқ. 
Ёр васлига етишмоқ. н Мулла Бурҳон 
Ғиждувон бегига қирқ йил солиқ йиғувчилик 
қилиб, қоровулбегилик мансабига етишди. М. 
Жўрабоев, М.Б. мартабаси. Ҳаммага ҳам 
беравермайди.. Радиоклубга етти йил қат- 
наб эришдим бунга.. А. Мухтор, Чинор. 

3 Юзага келмоқ, пайдо бўлмоқ. Деҳқон- 
лар оиласидан кўплаб зиёлилар етишиб чиқди. 
Н. Сафаров, Оловли излар. 

4 Вақти етмоқ, келмоқ. Етишди ҳамон 
ўқирга замон.. «Муштум». 

5 айн. етмоқ. Йўлчи ака, бизникида умид- 
га, орзуга тезроқ етишасиз. Ойбек, Танлан- 
ган асарлар. 

6 Камчил, меъёрга етмаган ҳолатда бўл- 
моқ. Буларнинг бўлимидагина ҳаво етиш- 




магандек қисилиб, хунобгарчиликдан боши 
чиқмайди одамнинг. Ф. Мусажонов, Ҳиммат. 
Ваҳолонки, бошқа қурилишларда ишчи кучи 
ҳам, механизм ҳам етишмайди. «Муштум». 

ЕТИШТИРМОҚ 1 Етишмоқ фл. орт. н. 

2 Тайёрлаб етказмоқ. Халқим етиштир- 
ган ҳосил чўғига баланд тоғлар ҳайрон қолиб 
турибди. А. Орипов, Йиллар армони. Шунча 
ҳосилни ҳеч қандай вакилсиз етиштирган 
деҳқон уни усиз ҳам йиғиштириб ололмай- 
дими?С. Нуров, Нарвон. 

ЕТКАЗМОҚ 1 Етмоқ фл. орт. н. Хабар 
етказмоқ. Зиён етказмоқ. Саломини ет- 
казмоқ. Охирига етказмоқ. Вояга етказмоқ. 

2 Тайёрлаб, етиштириб бермоқ. Сано- 
атга фидойи шогирдларни кўплаб етказганим 
билан.. бахтиёрман. Газетадан. Ҳиислоқ меха- 
низаторларига арзон, ихчам, пухта ea қулай 
машиналар етказиб берамиз. Газетадан. 

ЕТМАК I эск. айн. етмоқ. 

ЕТМАК II Чиннигулдошларга мансуб 
ўтсимон ўсимликнинг кўпикланувчи 
моддага бой илдизи (тўқимачилик саноати, 
дори тайёрлаш, қандолатчилик ва ш.к. да 
қўлланади). Ўрта Осиёда ўсадиган энг қим- 
матли ўсимликлардан яна бири етмак (бех)дир. 
Қ.З.Зокиров, Туркистон етмаги. 

ЕТМИШ 70 рақами ва шу рақам билан 
ифодаланган сон, миқдор. Етмиш кун. 
Етти карра ўн — етмиш. Эр йигитга етмиш 
ҳунар оз. Мақол. н Жами бўлиб бир сўм 
етмиш тийин ишлаган эди. Ойбек, Танланган 
асарлар. 

ЕТМОҚ 1 Юриб, йўналиб, маълум бир 
ерга, жойга, манзилга бориб олмоқ. Ҳайдар 
ота Кўтармага хуфтондан кейин етди. А. 
Қаҳҳор, Асрор бобо. Эишк олдига етганида, 
негадир ўзининг ҳам ўша ёққа талпинаёт- 
ганини сезиб, ҳаяжон ичида тутқични ушлади. 
Ў. Ҳошимов, Қалбингга қулоқ сол. 

2 Қувиб, тенглашиб олмоқ. Ошиқмаган 
қуёнга етибди. Мақол. н Ҳистаса ҳам, 
етолмайди бедовлар. «Маликаи айёр». 

3 Жўнатилган, тарқатилган жойидан, 
манбаидан наридаги бирор жойга бормоқ 
(овоза, гап, хат-хабар ва ш. к. ҳақида). Бу 
хабар бизгача етиб келди. Бу гап унинг қуло- 
ғига етмасин. н Ҳай деганда, ҳаққа етгай 
нолишим. «Маликаи айёр». 

4 Бўй, ҳажм, миқдор, даража жиҳати- 
дан бошқасига тенг бўлмоқ, тенглашмоқ, 
баробар келмоқ. Девор ўлгудай баланд-да, бўйи 


етмади. М. Исмоилий, Фарғона т. о. Бо- 
ракалло, гўшт тўғрашда сенга етадигани йўқ.. 
К. Яшин, Ҳамза. 

5 Таъмин этадиган, кифоя киладиган 
миқдорда бўлмоқ. Жой ҳаммага етади. Оз 
бўлса етар, кўп бўлса кетар. Мақол. н Ҳандоқ 
қилай, ўртоқжон, бошқа ишларни йиғиш- 
тирай десам, ойлик етмайди. А. Қаҳҳор, Қа- 
нотсиз читтак. Саройдан тушадиган ҳадяларни 
бир ой тўплаганда, тўрт қадоқ этга етмайди. 
С. Сиёев, Ёруғлик. 

6 Муваффақ, муяссар бўлмоқ; эришмоқ. 
Яхши билан юрдим — етдим муродга, ёмон 
билан юрдим — қолдим уятга. Мақол. н Ҳани 
энди, дунёда вафо бўлса, ҳар ким тилагига 
етса. А. Қаҳҳор, Шоҳи сўзана. 

7 Кифоя қилмоқ. Онанг бечорага отанг- 
дан иккита сағир билан қолиб, кўрган кун- 
лари ҳам етади. А. Қаҳҳор, Қўшчинор чироқ- 
лари. Ҳўй энди, ўзимнинг қийналаётганим ҳам 
етади. Н. Сафаров, Шарқтонги. 

8 Маълум бир ёшгача яшаб бормоқ, умр 
кўрмоқ. Отам саксонга етди. н Олтмиш 
тўрт ёшга етдим, ўғлим-қизим бўлмади. А. 
Қодирий, Ўтган кунлар. 

9 Келмоқ; бошланмоқ. Вақти етди. Куни 
етди. н Кунлар ўтди, ваъданинг муддати 
етди. У. Исмоилов, Сайланма. 

10 Талаб, меъёр даражасида бўлмоқ. 
Ҳиличнинг ишлови етган, Теккан омон қол- 
масин деб, Заҳарнинг сувини ялатган. «Ма- 
ликаи айёр». 

11 кўм. фл. взф. Етакчи феълдаги ҳара- 
катнинг охиригача, тугал бажарилиши маъ- 
носини билдиради. Йўқ, ҳали англаб етга- 
нингизча йўқ. Н. Сафаров, Уйғониш. Ота- 
онасига ўз сўзини ўтказишга Саидий ишониб 
етмади. А. Қаҳҳор, Сароб. 

Ақли етмоқ қ. ақл. Бошига етмоқ қ. бош. 
Боши кўкка (ёки осмонга) етмоқ қ. бош. 
Бўйи(га) етмоқ қ. бўй. Кўзи етмоқ қ. кўз. Нима 
етсин Ҳеч нарса тенг келолмайдиган иш, 
нарса ва ш. к. ҳақида айтиладиган ибора. Эҳе, 
китоб ўқишга нима етсин. П. Турсун, 
Ўқитувчи. Оғзи қулоғига етди қ. оғиз. Пичоқ 
суякка етди қ. суяк. Тагига етмоқ қ. таг. Қўли 
етмоқ қ. қўл. 

ЕТОВ Жиловидан тутиб эргаштирилган, 
етакланган, етакдаги. Етовдаги отни тани- 
маган одам оз эди. Ойбек, Навоий. 

ЕТТИ 1 7 рақами ва шу рақам билан 
ифодаланган сон, миқдор. Етти киши. Етти 





сўм. Етти метр. Етти меҳнат куни. Етти 
ўлчаб, бир кес. Мақол. Ёмондан қоровул қўй- 
санг, ёв етти бўлар. Мақол. 

2 этн. Вафотнинг тўртинчи куни ўтка- 
зиладиган маросим, маърака. Кеча, одатга 
мувофиқ, нари-бери етти қилинди. Ойбек, 
Танланган асарлар. 

3 Айрим сўзлар билан қўлланиб, маъ- 
нони кучайтириш учун хизмат қилади. Етти 
ухлаб тушимга кирмаган. Етти қовун пишиғи 
бор. н Муллажон амаки етти маҳалланинг 
катта устаси. Э. Раимов, Ажаб қишлоқ. 
«Боланинг кўнглига қараб расво қиляпсизлар, 
етти хуфтонга қадар юришга чакки ўрганди. 
Ойдин. Номи етти қишлоққа кетган Бувниса 
хоним-а! Р. Файзий, Чўлга баҳор келди. 

Етти букилмоқ Ортиқ даражада иззат- 
ҳурмат қилмоқ, ўта сиғинмоқ. Етти ёт 
бегона қ. ёт 1. Етти иқлим қ. иқлим. Етти 
оғайни Яққол кўриниб турадиган, чўмич- 
симон ўрнашган, етти юлдуздан иборат 
шимолий бурж (юлдузлар туркуми); Етти 
қароқчи, Катта айиқ. Етти пушт қ. пушт 2. 
Етти хуфтонгача қ. хуфтон 2. Кичик етти 
оғайни Қутбга яқин, чўмичсимон жойлаш- 
ган, етти юлдуздан иборат шимолий бурж 
(юлдузлар туркуми); Кичик етти қароқчи, 
Кичик айиқ. 

ЕТТИЛИК 1 Етти нарса ёки кишидан 
иборат. Еттилик комиссия. 

2 Еттита холи бўлган карта. Еттилик 
ғиштин. 

ЕТУК 1 Жисмоний жиҳатдан тўла ри- 
вожланган, камолотга эришган. Тирқишдан 
мўраладим: Йўлчи, ҳам етук бир қиз. Ойбек, 
Танланган асарлар. Ҳирқ ҳадегунча ўтиб ҳам 
кетди, Ўғлингнинг кўрсайдинг етук камолин. 
Ғ. Ғулом. 

2 Илм, ҳунар, тажриба ва б. жиҳатлардан 
пишиб етган, етарли малакага эга, баркамол. 
Етук олим. Етук мутахассис. Етук санъат- 
кор. н Бизда етук адабиёт муаллимлари 
борлигига ишонамиз. Газетадан. Мукаммал 
кўрмоқчи бўлдик дунёни, Етук бўлолмадик 
ўзимиз бироқ. А. Орипов, Йиллар армони. 
Буюк, етук одамлар камтар, камсуқум.. 
бўлишини бу доно қиз яхши биларди. Мир- 
муҳсин, Меъмор. 

3 Талаб, меъёр жиҳатидан мукаммал 
даражага эга, юқори савияли. Етук бадиий 
асар. н Лутфий ғазаллари асосида яратилган 
мусамматлар Навоий томонидан Лутфийнинг 


юксак шоирлик иқтидорининг, етук бадиий 
маҳоратининг сўзсиз тан олинганлигига 
ишончли далилдир. «ЎТА». 

ЕТУКЛИК Етук эканлик, етук даражага 
эгалик. Бу қийин, лекин ҳаётий зарур иш, 
сиёсий етукликка жиддий имтиҳондир. Га- 
зетадан. Маълум бир эпизодни баён қилишда 
авторнинг бадиий маҳорати, етуклиги.. 
сезилиб туради. «ЎТА». 

ЕФРЕЙТОР [нем. Gefreiter — ефрейтор] 
Баъзи мамлакатларда, мас., Россияда, од- 
дий аскарга бериладиган бошланғич ҳарбий 
унвон ва шу унвонга эга бўлган шахс. 

ЕЧИЛМОҚ 1 Ечмоқ фл. мажҳ. ва ўзл. н. 
Унинг калта сочлари ҳадеб ечилиб кета- 
верарди. н Ҳисоб-китоб бор ерда ечил- 
майдиган чигил йўқ. Н. Сафаров, Уйгониш. 
Ҳасанали учун биринчидан англашилмай қол- 
ган маънолар бу кейинги гап билан ечилди. А. 
Қодирий, Ўтган кунлар. 

2 кўчма с.т. Кўнгли-дили очилмоқ, ёзил- 
моқ. - Райимжоннинг ҳалитдан яна қочиш 
пайига тушганини кўриб куляпсанми ?! — деб 
кулди.. Хипча йигит ҳам ечилиб кулди. Ш. 
Ғуломов, Ёрқин уфқлар. 

3 кўчма с. т. Ҳиммати ошиб, ортиқ са- 
хийлик қилмоқ. Ҳаловатхон ечилиб кетиб, 
зиёфат дастурхонини тўкин қилиб тузади.. 
ҳозиргина кириб келган дадасини очилиб-со- 
чилиб дастурхонга ўтқазди. Ҳ. Назир, Ўтлар 
туташганда. 

ЕЧИМ 1 Ечиш; ечилиш. Боғлашда кур- 
мак солсанг, осон бўлар ечими. Бир ногаҳон 
гуноҳнинг осон бўлар кечими. «Қўшиқлар». 

2 Масала, муаммо ва ш. к. нинг жавоби. 
Масаланинг ечими. н Менинг одатим, ҳамма 
ишни, чигални олдиндан обдан ўйлаб, ечимини 
кўзимнинг олдига келтириб оламан. Р. Раҳ- 
мон, Сизнинг ёшингизга кирайлик. 

3 ад. Асарда воқеалар ривожидаги, қаҳ- 
рамонлар ўртасидаги қарама-қаршилик- 
нинг ҳал бўлиши, тамомланиши. Романнинг 
ечими. н Зотан, ҳар бир асарнинг тугуни 
билан бирга ечими ҳам бор-ку\ Ж. Абдулла- 
хонов, Тўфон. 

ЕЧИНМОҚ Ечмоқ 3 фл. ўзл. н. Муҳаррам 
ечинаётиб, каравот тепасидаги суратларга 
беихтиёр кўз ташлади. Шуҳрат, Шинелли 
йиллар. 

ЕЧИНТИРМОҚ 1 Ечинмоқ фл. орт. н. 
[Ҳасанали] Отабекни ечинтирар экан, ризосиз 
бир оҳангда деди: - Ўғлим, сизга шу шайтоний 




ишнинг нима зарурати бор!А. Қодирий, Ўтган 
кунлар. 

2 Йўлтўсарлик билан бировнинг кийим- 
кечагини зўрлаб ечиб олмоқ; тўнамоқ. 

ЕЧИҚ Боғланмаган, ечилган, боғдан 
бўшатилган. Ечиқ мол. Ечиқ қоп. н Кўл- 
овқлари ечиқ бандилар боғланиб, қўрага 
қамалдилар. С. Айний, Қуллар. Бўйни боғ- 
лиқ ҳам эмас, ечиқ ҳам эмас: қамоқ бўлмаса 
ҳам, қамоққа ўхшайди. Ойбек, Танланган 
асарлар. 

ЕЧМОҚ 1 Боғичини, боғини ёзмоқ, 
бўшатмоқ. Белбоғни ечмоқ. н Чий эшикнинг 
боғичини ечиб кўтарганида, инграш яна 
эшитилди. А. Мухтор, Қорақалпоқ қиссаси. 
Ҳаво ҳали исимаган бўлса ҳам, хомсемиз ҳо- 
ким формасининг кўкрак тугмаларини ечиб 
ташлаб, елпинишга тутинди. М. Исмоилий, 
Фарғона т. о. 

2 Ўримини ёзмоқ, хомитмоқ. У \Кумуш\ 
бу кечаси кўрган баъзи тушларини Ота- 
бекнинг бу кун келишига йўйди-да, эрта- 
лабдан туриб, сочларини ечди. А. Қодирий, 
Ўтган кунлар. 

3 Кийилган кийимни жойидан, эгнидан 
олмоқ. Тўнни ечмоқ. Кўйлакни ечмоқ. Этикни 
ечмоқ. н Малла киши янги бузи кавушини 
даҳлизда ечиб, чап ёқдаги каттакон хонага 
кирди. М. Исмоилий, Фаргона т. о. Кўприк 


устида баланд пошнали туфлисини ечиб олган 
бир аёл маишнага қўл кўтарди. С. Аҳмад, Уфқ. 
Насиба унинг носкисини еча бошлади, А. 
Қаҳҳор, Оғриқ тишлар. 

4 Қўйилган, солинган, богланган нар- 
сани олмоқ, ундан холи қилмоқ, бўшатмоқ. 
Учинчи аравага ортиб олинган бедадан таш- 
лаб, эгар-жабдуқларини, юганларини ечиб 
қўйишди. Мирмуҳсин, Меъмор. Салдан кейин 
эшакдай келадиган икки итини ечиб юборди. 
С. Сиёев, Аваз. 

5 Математик мисол, масала кабиларни 
ишламоқ, ечими (жавоби)ни топмоқ, 
белгиламоқ. ..икки бола: бири қиз, бири йи- 
гитча.. масала ечиш билан овора.. А. Мухтор, 
Чинор. 

6 кўчма Маъносини очиб бермоқ, ечи- 
мини белгиламоқ; ҳал қилмоқ. Шайбонийхон 
бу тугунни ҳам султон ва аъёнларга ёқадиган 
бир усталик билан ечганидан кўпчилик мамнун 
эди. П.Қодиров, Юлдузли тунлар. Бу 
муаммони кекса бир жангчи ечиб берди. А. 
Қаҳҳор, Олтин юлдуз. Аммо қанчалик мушкул 
иш бўлмасин, жумбоқни ечамиз. С. Кароматов, 
Олтин қум. 

ЕЧТИРМОҚ Ечмоқ фл. орт. н. Сочларимни 
ечтирай кўклам елига Ҳам уни мен ювдирай 
тошқин селига. «Қўшиқлар». 

ЕШМОҚ с.т. Ечмоқ. 

Ё I [а. (j. ҳарфи] Араб графикаси асоси- 
даги эски ўзбек ёзувида «и» ва «й» то- 
вушларини ифодаловчи ҳарфнинг номи. 

Ё II эск. айн. ёй I 2. Мунчалик ғам, мун- 
чалик мунгни Битта жоним қайга жо қилар ? 
Шунчаликда банданинг кўнгли, Қачонгача 
қаддин ё қилар? У. Носир, Юрак. 

Ё III [а. L — ундов] 1 унд. Хитобни 
билдирувчи ундалма, сўзлар олдидан ке- 
либ, кучли ҳис-ҳаяжон билдиради. Пар- 
пихўжа ёғчи ичкари ҳовлидан чиқиб, «Ё 
олло! Ё қозиул-ҳожат!Яккасан, ягонасан!» 
каби сўзларни аралаштириб, ҳовлида юра 
бошлади. Ойбек, Танланган асарлар. Ё 
амирал-муслимин, тағин кўзингизга зарар 
етказмасин. А. Қаҳҳор, Кўр кўзнинг очи- 
лиши. 

2 Қойил қолиш, ажабланиш маънола- 
рини билдиради. -Ё қудратингдан! — деди 
Туробжон, келтирган нарсаларини титкилаб. 
А. Қаҳҳор, Қанотсиз читтак. Раҳбар деган 
ҳам шунақа қўпол бўладими? Ё тавба\.. П. Тур- 
сун, Ўқитувчи. 

Ё пирим 1) ажабланишни ифодалайди; 
2) пирга сиғинишни, ундан мадад тилаш- 
ни ифодалайди. -Ё, пирим! — деб юкни ел- 
касига олди. Ойбек, Танланган асарлар. 

Ё IV [ф. L — боғловчи] боғл. 1 айр. Тенг 
ҳуқуқли икки гап ёки айрим гап бўлаги ол- 
дида такрор келиб, фикрнинг қиёсланувчи 
бўлаклардан бирига тааллуқпи эканлигини 
билдиради. Иллат ё ошда, ё мошда. Матал. 
н Уёуялиб, ё қўрқиб, остонада турарди. П. 
Турсун, Ўқитувчи. Ҳаердадир биров ё симга 
қоқилди, ёуни бир нима қилаётир. А. Қаҳҳор, 
Олтин юддуз. 


2 айр. Гап ёки айрим гап бўлаклари ол- 
дида такрор келиб, уларни санаб кўрсатиш, 
умумлаштириш учун қўлланади. [Бувим:] 
Ким бўлмагин бу кун сен: ишчими, ё токарми, 
ё колхозчи, ё уста — ҳамма ҳам бир текисда. 
Қ. Муҳаммадий. 

3 зидл. Сўроқ гап олдида келиб, унинг 
ўзидан аввалги гап маъносига нисбатан зид 
эканлигини билдиради. [Жонфиғон:] Шу гап 
гап бўлдими, ё тағин жиннилиги тутар- 
микин ? А. Қаҳҳор, Жонфиғон. [Ойимхон:] 
Сен ўйнамасанг, ким ўйнайди. Ё қариган чо- 
ғимда мен ўйнайми! П. Турсун, Ўқитувчи. 

ЁБИ [ф. ^jLj — юк ташувчи, насли паст 
от] фолък. Насли паст, хашаки от. Бу сўз- 
ларинг, Айноқ, бекор экандир. Ёби дема, шу 
от тулпор экандир. «Равшан». 

ЁБОН шв. Дала, дашт. Куз оқшоми 
тўшалар сокин, ничан ҳиди анқир ёбондан. 
Ш. Раҳмон, Юрак қирралари. Замбарак- 
лар ёбонда бекор гумбурлаган йўқ, Бекор 
оқмади қонлар.. ва ўлди мардоналар. Мир- 
темир. 

ЁБУ Ўзбек уруғларидан бирининг номи. 

ЁВ 1 Уруш, жанг ҳолатидаги қарши то- 
мон, душман, ғаним. Ёв қочса, ботир кўпа- 
яр. Мақол. Ёвни аяган яра ер, калтагини сара 
ер. Мақол. н Бир соат чамаси отишгандан 
сўнг, ёв бизнинг ўқимизга чидолмай, икки дар- 
воза орасида уч-тўрт юз ўлик қолдириб, 
қочишга мажбур бўлди. А. Қодирий, Ўтган 
кунлар. 

2 Қарама-қарши мақсаддаги киши; душ- 
ман, рақиб. Ёмон йўлдош ёв бўлади, охир иши 
дов бўлади. Мақол. н Қимор қизиб, ҳар ким- 
са бир-бирига ёв. Ғайратий. 




Ёв ейдими Нимадан қўрқасан, қўрқма. 
Ёв чопди Душман бостириб кириб, қир- 
ғин қилди. Бобоқулнинг еттинчи отаси, 
қишлоққа ёв чопганда, Оқсой кўпригининг 
остига бекиниб, жонини асраб қолган экан. 
С. Анорбоев, Оқсой. Ёв қараш Жаҳл би- 
лан, ғазаб билан қараш. Эшон Дадашевга 
ёв қараш қилиб, эшикни тарақлатиб чиқиб 
кетди. И. Раҳим, Тақцир. Ёв қувгандай 
Жуда тез, чопиб, югуриб. [Тўғонбек] Худ- 
ди ёв қувгандай, қапшиқ юрди. Ойбек, 
Навоий. Одамлар, ёв қувгандай, ҳар ma- 
рафга тарқалишди. С. Сиёев, Ёруғлик. Тил- 
сиз ёв Ўт, сув (халқ тилида). Тилсиз ёв биз- 
нинг меҳнатларни зое кетказмоқчи. У. Ис- 
моилов, Сайланма. 

ЁВАР [ф. jjC — ёрдамчи, мададкор] эск. 
кт. Ёрдам берувчи, ёрдамчи. Энди ёру ёва- 
рин ҳажрига тоқат қилғали Ўзгалардек 
кўнглум ичра қайда бир бардош эрур. С. Хон- 
дайлиқий, Навбаҳор. 

ЁВВОЙИ 1 Хонакилашмаган, табиат қу- 
чоғида эркин ҳаёт кечирувчи (ҳайвон, пар- 
рандалар ҳақида). Ёввойи мушук. Ёввойи кап- 
тар. Ёввойи эчки. 

2 Маданийлаштирилмаган, ўз ҳолича, 
табиий ҳолатда ўсадиган; зарарли, зиён 
келтирувчи. Ёввойи олма. н Хилма-хил ёв- 
войи гуллар теварагида ранг-баранг капа- 
лаклар базм қуради, асаларилар ғувиллайди. 
Ж. Абдуллахонов, Орият. Сидиқжон кат- 
такон ёввойи жийда тагида тўхтаб, Шаро- 
фатни кутди. А. Қаҳҳор, Қўшчинор чироқ- 
лари. Дарҳақиқат, салгина хотиржам бўл- 
дингми, ёввойи ўтлар ўсиб кетади-ю, ғўза- 
ларни сиқиб ташлайди. Ш. Рашидов, Бўрон- 
дан кучли. 

3 Ўзлаштирилмаган, ишланмаган (ер- 
жой ҳақида). Илгари бу ерлар ҳам жарлик- 
лар, ёввойи сайҳонликлардан иборат эди. Га- 
зетадан. Ёввойи чўл буюк кенгликда Менга 
борин очиб ташлади. Ш. Раҳмон, Юрак қир- 
ралари. 

4 Қўрқинчли, ваҳимали, даҳшатли. Ёв- 
войи овоз. н Бўрон ёввойи бир куч билан 
ўкирарди. С. Анорбоев, Оқсой. Шариф тар- 
ранинг ёввойи чинқириғини эшитгандек бўлди. 
С. Сиёев, Ёруғлик. 

5 Маданиятнинг ибтидоий босқичига 
хос; қолоқ. Саҳрода арабларнинг бадавий де- 
ган ёввойи тоифаси бор экан. М. Исмоилий, 
Фарғона т. о. 


6 кўчма Одамга аралашмайдиган; бего- 
на, одамови, ёт. Одамлардан қочаман, Ёвво- 
йи бир ҳолим бор! Миртемир. 

Ёввойи қараш қилмоқ Жаҳл билан қара- 
моқ. Тўранинг ниҳоятда кайфи қочди, жаҳл 
отига миниб, оқсоқол билан имомни еб қўйгу- 
дек, ёввойи қараш қилди. Ж. Шарипов, Хо- 
разм. [Умайдер\ Умидага олайиб, ёввойи қараш 
қилади-да, тескари ўгирилиб олади, термо- 
метрни бармоқ орасида синдириб, қўлига бе- 
ради. А. Мухтор, Чинор. 

ЁВВОЙИЛАШМОҚ 1 Ёввойи бўла 
бормоқ, ёввойи бўлиб кетмоқ. Ёввойилаш- 
ган ит. н Тоғмушуклари ёввойилашиб кет- 
ган, одамга яқин келмасди. С. Аҳмад, Жим- 
житлик. 

2 Одамлардан узоқлашиб, бегоналашиб 
бормоқ. Мен ҳам ёввойилашиб, жуда тўнг, 
қўпол бўлиб кетаётганимни ич-ичимдан ҳис 
қиламан. «Ёшлик». 

3 Бегона ўтлар билан қопланмоқ. Аёллар 
ва болалар ихтиёрида қолган экинзорлар чу- 
қур, яхши ишланмаганидан, ёввойилашиб, ҳам- 
маёқни шўра, ғумай, сувўт, тикан босиб кет- 
ган. С. Нуров, Нарвон. 

ЁВВОЙИЛИК 1 Инсон қўлига ўрган- 
маганлик, табиий ҳолатда бўлишлик. 

2 кўчма Ибтидоий ҳолат, ваҳшийлик. 

3 Одамга қўшилмаслик; одамовилик; 
бегоналик. Ким айтади буни оғир қиз деб, 
олов-ку! Тўғри, сал ёввойироқлиги бор. Аммо 
ўзим тарбиялаб оламан [деди ўзича Тўлқин]. 
Ф. Мусажон, Ҳури. 

ЁВВОШ шв. Ювош; оҳиста, итоаткоро- 
на. Айби нимадалигини англамаган om жо- 
нивор, чиройли сариқ бошини ёввошгина чў- 
зиб, чол кетидан эргашди. Ҳ. Назир, Сўнмас 
чақмоқлар. 

Ёввош тортмоқ Тинч, осуда, сабр-то- 
қатли, ҳалим бўлмоқ. Кумуш ўз хатида ёз- 
гандек, дарҳақиқат, Зайнаб шу кейинги кун- 
ларда ёввош тортган. А. Қодирий, Ўтган кун- 
лар. Қуйдек ёввош Бировга халақит бер- 
майдиган, табиатан беозор. Баъзилар [Ори- 
повни] қўйдек ёввош, бировнинг ҳақига хиё- 
нат қилмайди, деб мақтаб қўйишади. X. Тўх- 
табоев, Фельетондан кейин. 

ЁВВОШЛАНМОҚ Тинчланмоқ, осуда 
бўлмоқ. Нориннинг ҳайқириғи бўшамайди. Ам- 
мо, ҳадемай, ўз сувининг бир қисмини каналга 
беради, балки шунда ёввошланар. Й. Шам- 
шаров, Тошқин. 




ЁВГАРЧИЛИК фольк. 1 Жанг, уруш ҳо- 
лати. -Нега уйингда беғам ётибсан, устимиз- 
да шунча ёвгарчилик бор, — деди Оқбўта. 
«-Ойсулув». Ёвгарчилик бўлди энди, ёронлар, 
Ғайрат қилинг, Чамбилга ёв йўлатманг. 
«Гўрўғли». 

2 Душманлик, ғанимлик, ўзаро адоватда 
бўлиғшшк. Душман қурсин, бари жонин сотиб- 
du, Ёвгарчилик ёмон экан дунёда. «Ҳасанхон». 

ЁВ-ЁВ с. т. Ёв ҳужуми, уруш, жанг. Ёв- 
ёв бўлди. н Қадимги замонда ёв-ёв бўлар- 
кан. Юртни бирдан ёв босиб келар экан-да, 
ҳамманинг ииш ишда, оши ошда қолиб, жанг 
майдонига қараб югурар экан. Ойдин, Ўн беш 
газли арқон. 

ЁВЛАМОҚ фольк. Ҳужум қилмоқ, бос- 
тириб бормоқ. Душман кўрсанг, издан қўй- 
май қувлагин, сағир кўрсанг, анинг кўнглин 
овлагин, Қарши душманнинг юртига ёвлагин, 
Элингга эл қўшиб юргин, Эрали. «Эрали ва 
Шерали». Одилхон подшоҳ Қовуштирхоннинг 
юртига ёвлаб борди ва уни ўлдирди. «Гўрўғли». 

ЁВЛИК айн. ёвгарчилик 1. Хоразмга ин- 
гиранган эр эди, Ёвлик куни Рустамдайин зўр 
эди. «Юсуф ва Аҳмад». 

ЁВМУТ 1 Туркий ва туркман уруғла- 
ридан бирининг номи. Отим Аваз, айтадиган 
арзим бор, Арзимга қулоқ сол, ёвмут сардори. 
«Хушкелди». У\Ойнагул\ ҳам ёвмут қизи. А. 
Ҳакимов, Илон изидан. 

2 Ёвмутларга хос, ёвмутларга оид. Ёвмут 
қалпоқ кийиб, жазойир қилич таққан, кўзи- 
га қон тўлган карвонбоиш даставвал Сариқ- 
ни отиб ўлдирди. А. Мухтор, Қорақалпоқ 
қиссаси. 

ЁВОН қ. ёбон. Қоқо ёвонида ўз арпасини 
ўриб янчган Ҳайдар энди уни совураётган эди. 
С. Айний, Қуллар. Борай, онам ёвондан кел- 
гунларича, овқат пишириб қўйишим керак 
[деди қиз]. Н. Қиличев, Ёронгул. 

2 шв. Қишлоқ; дала. Матчон тўра ёвон 
ҳовлисига кирмасдан, шаҳар ҳовлисига от сол- 
ди. Ж. Шарипов, Хоразм. 

ЁВУЗ 1 Ўтакетган йиртқич; ашаддий. 
Энди ёвуз аждар бизларни ютар. «Нигор ва 
Замон». Қиличдан ўтказамиз, от қўйиб, ёвуз 
ёвни. Ҳабибий, Девон. 

2 кўчма Душман, ёв. Элмурод ҳайрон бў- 
либ сўради: -И-й-е. Ҳали сизни биров ўлдир- 
моқчи ҳам бўлганми? Қандай ёвуз экан у? П. 
Турсун, Ўқитувчи. Етиб келди ёвузлар, Одам- 
ларни осдилар. Уйғун. 


Ёвуз ният Ёмон мақсад. Ким билади, 
уларнинг юрагида қандай ёвуз ниятлари бор. 
Шуҳрат, Шинелли йиллар. Душман ёвуз 
ниятига ета олмади. Н. Сафаров, Оловли 
излар. 

ЁВУЗЛАРЧА рвш. Ёвузларга ўхшаб, йирт- 
қичларча. Ёвузларча қийнамоқ. 

ЁВУЗЛАШМОҚ Ёвузга хос хатти-ҳара- 
кат қилмоқ. Тўғри, душманлар камайиб қол- 
ган, бироқулар баттар ёвузлашган. Ш. Хол- 
мирзаев, Т. Усмонов, Сўнмас ўт. 

ЁВУЗЛИК Ёвузларга хос хатти-ҳаракат, 
хунрезлик, жоҳиллик. Бу ёвузлик уларни 
ҳатто одам қиёфасидан чиқарган. А. Қаҳҳор, 
Сароб. У [Алексей] Ойимхонга тикилиб, 
Тожибойга савол берди: «Сизунинг илгари ким 
бўлганини, халққа қариш қандай ёвузликлар 
қилганини билармидингиз ?» П. Турсун, 
Ўқитувчи. 

ЁВУҚ эск. айн. яқин. Ёвуқ қариндош. н 
Бу вақтда ёвуқдан милтиқ овози эшитилиб, 
унинг тутуни бандилар ва соқчиларни қоплаб 
олди. С. Айний, Қуллар. Булдуруқ ҳам ту- 
валоқ, Суқсур, оққув, тустовуқ, Сайранглар 
менга ёвуқ. Миртемир. 

ЁВУҚЛАШМОҚ Яқин келмоқ, яқин- 
лашмоқ. -Ахийлар [биродарлар], келинг энди, 
барчанинг хаёлини машғул этган ишлар бора- 
сида, яъни кун сайин ёвуқлаишб келаётган 
ғанимни даф этмоқ чоралари тўғрисида сўй- 
лаишб олайик, — деди оқсоқол. М. Осим, 
Ўтрор. Жоме масжидини айланиб, жинкўча- 
лар оралаб, Паҳлавон Маҳмуд қабрига ёвуқ- 
лашди. С. Сиёев, Ёруғлик. 

ЁВЧИ шв. Совчи. У рганч келиб, ошиқ 
бўлдим қизингга, Ёвчи қўйиб, минг от бердим 
ўзингга. «Юсуф ва Аҳмад». 

ЁВЧИЛИК шв. Совчилик. Аҳмадбек бой- 
га қараб айтди: -Биз ёвчиликка келдик. 
«Бўтакўз». 

ЁВШАН Мураккабгуллиларга мансуб, 
ем-хашак бўладиган кўп йиллик ўсимлик. 
Купега иссиқ шамол ёвшан.. қовжираган май- 
салар ҳидини олиб кирди. С. Нуров, Нарвон. 
Асрлар бўйи янтоғу ёвшандан бўлак экин ўсма- 
ган дала тўшида зумрад ғўза ниҳоллари ти- 
зилди, борлиқ гул-гул яшнади. Ш. Ғуломов, 
Бўз ерлик бўз йигитлар. 

ЁВШАНЗОР Ёвшан билан қопланган 
майдон. Насриддинов ғизиллаб чекинаётган 
қовжироқ ёвшанзорга тикилиб, яна Зумрад- 
ни эслади. С. Сиёев, Отлиқ аёл. 




ЁВ-ЯРОҚ фольк. Қурол-аслаҳа, қурол- 
лар. Узоқдан ёв-яроқ таққан кишиларнинг 
қораси кўринибқолди. «Ёдгор». Ёв-яроқни, от- 
анжомни шайланглар, Имтиҳон кун хонга 
қўйинг даракни. «Юсуф ва Аҳмад». 

ЁВҚУР Ҳеч нарсадан қўрқмайдиган; 
жасур, ботир, мард. Зуннун Арғун телбароқ, 
лекин ажойиб қиличбоз, баҳодир, ёвқур бек 
эди. Ойбек, Навоий. Бир вақтлар сизни ёвқур 
йигит ҳисоблаб, бир адашгандим, мана энди 
иккинчи бор адашяпман [деди профессор]. Ж. 
Абдуллахонов, Тўфон. 

ЁВҚУРЛИК Ботирлик, мардлик, жасур- 
лик. Жангчиларимизнинг ёвқурлиги. 

ЁВҒОН Гўштсиз, зираворларсиз суюқ 
овқат; фақирона суюқ ош. Миннатли па- 
ловдан миннатсиз ёвғон яхши. Мақол. н Кеч- 
қурун уч-тўрт қошиқ ёвғон ичган, туни би- 
лан укол, дори олиб турган бемор тонгга яқин 
ниҳоят ухлаб қолди. Ҳ. Ғулом, Замин юл- 
дузлари. Ёт агар қўй сўйса ҳам йўлингга, 
Собир, бормаким, Дўст ила суҳбатни туз 
ёвғону ардоби(нг) билан. С. Абдулла. Ойим 
ўчоқбошига бориб, олов ёқади, озгина пиёздоғ 
қилиб, ёвғон мошхўрдасига урина боитайди. 
Ойбек, Болалик. 

ЁВҒОНСИРАМОҚ Оч қолмоқ, очиқиб 
қолмоқ. Шўрвага йиқилинг, домла, иззат- 
талаб бўлиб, ўзи чақиришини кутиб юрсан- 
гиз, ёвғонсираб ўласиз. А. Қодирий, Обид 
кетмон. Бечора қушлар жуда ҳам ёвғонсираб 
кетди. Ғ. Ғулом, Шум бола. 

ЁД [ф. jL, — хотира] Хотира, эс; хоти- 
рада, эсда сақлаш; эслаш. Ёдга олмоқ. Ёдим- 
га тушди. н Мана шу юришимизнинг ҳар 
бир қадами, сиздан эшитган гапларимнинг 
ҳар бир сўзи менинг ёдимда абадий қолади. 
П. Турсун, Ўқитувчи. Сени кўрдим, ёдимга 
тушди Ёшлигимда кўрган бир жувон. Уйғун. 
[Йўлчи] Гулнорнинг ёди, қайғуси билан ат- 
рофда тентираш учун кетди. Ойбек, Тан- 
ланган асарлар. 

Ёд(дан) билмоқ Аввал ўқиб, эшитиб олиб, 
хатга, ёзувга қарамасдан эсга келтирмоқ. Бо- 
бур араб, форс тилларини яхши ўрганган, қуръ- 
он сураларининг кўпини ёд билар, маъносини ҳам 
тушунар эди. П. Қодиров, Юлдузли тунлар. Ёд 
олмоқ (ёки қилмоқ) айн. ёдламоқ. Ёддан чи- 
қармоқ Эсдан чиқармоқ. Элмурод хайрлашувни 
ҳам ёддан чиқариб, қозиқдан панамани олгани- 
ча, қисмга чопди. Шуҳрат, Шинелли йиллар. 
Ёдига тушмоқ (ёки келмоқ) Эсига, хотираси- 


га келмоқ, тушмоқ; кўз олдида гавдаланмоқ. 
Васила Назаровна Дилфузани кўрди-ю, беих- 
тиёр ўз қизининг қилмииш яна ёдига тушди. Ў. 
Ҳошимов, Қалбингга қулоқ сол. Шу пайт, 
қайси кунидир айни шу дамни тушида кўргани 
ёдига келди. О. Мўминов, Хиёбондаги уч уч- 
рашув. 

ЁДАКАЙ с.т. Ёдаки. 

ЁДАКАСИГА с.т. Ёдаки. 

ЁДАКИ [ф. ^jL.1 рвш. Хатга қарамас- 
дан, ёддан. Шеърни ёдаки ўқимоқ. н Даф- 
тарнинг варақлари жузидан чиқиб кетган, 
йиртилиб тушган, бошқа бирон жойда лек- 
ция ўқилганда чалкашган бўлса керак, лек- 
тор лекциянинг бош-кетини тополмай, хий- 
ла oeopa бўлди, бу орада ёдаки яна икки мар- 
та «Ўртоқлар!» деди. А. Қаҳҳор, Қуюшқон. 
Кейин хон, Авазнинг бир байтини ёдаки айт- 
ди. С. Сиёев, Ёруғлик. 

ЁДГОР [ф. jL^ jLj — хотира; совға, эсда- 
лик] 1 Бирор шахс ёки воқеа-ҳодисани эс- 
латиб турувчи нарса, нишона, эсдалик. Ун- 
син онасидан ёдгор қолган ea ягона зийнати 
бўлган юпқагина эски кумуш билагузукни ай- 
лантириб гапирди. Ойбек, Танланган асар- 
лар. Марҳума онасининг ёдгорлари бўлган бу 
уч болани бегоналар қўлида хор қилиб қўйиш- 
ни Нодира истамаса ҳам, эрининг фақирлиги 
бунга моне эди. А. Қодирий, Ўтган кунлар. 

2 Эсдалик учун бериладиган нарса; сов- 
ға, ҳадя. Мен нимани айлайин ёдгор — бошим 
қотди.. қисилди нафас. Ё. Мирзо. 

3 Ёдгор (эркак ва хотин-қизлар исми). 

ЁДГОРЛИК 1 Эсдалик, эслаб юрила- 

диган нарса; совға. -Мендан ёдгорлик бўлсин, 
Меъмор, — деди Чўли бобо, — ҳозир кун ис- 
сиқ, совуқ кунларда кийиб юрасиз. Мирмуҳ- 
син, Меъмор. 

2 Бирор шахс ёки воқеа хотираси учун 
тикланган ҳайкал, бюст. Мозорнинг ўрнига 
номаълум солдатларга ёдгорлик қўйиладиган 
бўлиняпти [дедиҲасан ака]. Э. Раимов, Ажаб 
қишлоқ. Саидусмон қишлоғида.. қаҳрамон- 
ларча ҳалок бўлган жангчилар хотирасига 
ёдгорлик ўрнатилди. Назармат, Жўрлар ба- 
ланд сайрайди. 

3 Ёдгор бўладиган, эсдалик сифатида 
сақланадиган нарса; меъморий обида. Бир- 
икки кун Самарқанд шаҳрини айланиб, эски 
ёдгорликларни хўп томоша қилдим, сўнгра 
Бухорога жўнаб кетдим. М. Муҳаммаджонов, 
Турмуш уринишлари. 




4 Қадимги ёзма манба, қўлёзма. Бу сўз 
қадимги ёдгоряикяар тияида «тўрқу» шакяида 
келиб, ипак, ипак газлама деган маъноларда 
ишлатилган. «ЎТА». 

ЁДЛАМОҚ 1 Эсга олмоқ, хотирламоқ; 
кўз олдига келтирмоқ. Йўлчини ёдларкан, 
унинг [Нурининг] юрагида энди ғазаб қўзға- 
яар эди. Ойбек, Танланган асарлар. Гулсин 
куйлади: Ўртоқларим, қўлга олсам торимни, 
Беихтиёр ёдлайдирман ёримни. А. Қодирий, 
Ўтган кунлар. 

2 Хотирага келтирмоқ; хотирада, эсда 
сақлаб қолмоқ; такрорламоқ. Меъмор умри 
давомида йиққан қимматли сўзларни шил- 
дироқ қоғозга ёзиб қўйган бўлиб, уларни 
доимо ўқиб, ёдлаб юрарди. Мирмуҳсин, 
Меъмор. 

ЁДНОМА 1 Марҳумни эслашга бағиш- 
ланган мақола. Газетада рассом Чингиз Аҳ- 
маров ҳақида ёднома босилди. 

2 Ёзма ёдгорлик. Бу сўз [абушқа] қадим- 
ги ёдномаларда қари киши, эр, чол маънола- 
рида қўлланган. «ЎТА». 

ЁЗ 1 Йилнинг баҳор билан куз орасида- 
ги энг иссиқ фасли. Лайлак келди — ёз бўлди. 
Дангасанинг иши битмас, ёз келса ҳам, қиши 
битмас. Мақол. н Ёз кечасининг ёқимли сал- 
қини. Кўкда дарахтлар устида ғуж-ғуж юл- 
дузлар ёнади. Ойбек, Танланган асарлар. Куз 
келди-ю, кетди ёз: гул, майса ўт сарғайди. Ҳ. 
Пўлат. Қирқинчи йилнинг ёз палласи эди. С. 
Кароматов, Олтин қум. 

2 кўчма Умрнинг энг гуллаган, ёшлик 
даври. Ёзим ўтди, чиройингизга тўймай асло 
бу қувноқ кўнгил. Ғайратий. 

Ёз бўйи Ёз давомида, бутун ёз. Ёз бўйи 
уч-тўрт гал ер этагидан, “Ҳорманглар-у ”, 
қичқириб ўтиб кетганман. Ғ. Ғулом. Хазина 
ер, зилол сув, Ёз бўйи сахий қуёш. Ғайратий. 
Кўнгли ёз бўлмоқ Ортиқ севиниб, баҳриди- 
ли очилмоқ. Назир отанинг кўнгли ёз бўлиб 
кетди. Ў. Умарбеков, Чарос. 

ЁЗГИ 1 Ёзга оид, ёзда бўладиган; ёзда- 
ги. Ёзги ёмғир. Ёзги тун. Ёзги иссиқ. Ёзги 
меҳнат — қишки роҳат. Мақол. н Баҳор кез- 
ларида майсаларга ястаниб, дарахт таг- 
ларида бирга дарс тайёрлаганимиз, ёзги ка- 
никулда тоғларга саёҳат қилганимиз менинг 
эсимдан чиқмайди. П. Турсун, Ўқитувчи. 

2 Ёз учун мўлжалланган, ёзга мос; ёз- 
лик. Ёзги кинотеатр. н Курбон ота елиб- 
югуриб, сал кунда қишки ва ёзги чойхонанинг 


кам-кўстини тўғрилаб олди. А. Қаҳҳор, 
Қўшчинор чироқлари. 

ЁЗДИРМОҚ Ёзмоқ III 1 фл. орт. н. Ақл- 
дан ёздирмоқ. Тўғри йўлдан ёздирмоқ. 

ЁЗИЛМОҚ I 1 Ёзмоқ I 1, 2, 3 фл. ўзл. ва 
мажҳ. н. Дастурхон ёзилиб, тушлик чой кел- 
du. А. Қодирий, Ўтган кунлар. Оёғинг.. йўлга 
тушсак, ёзилиб кетади. А. Қаҳҳор, Хотин- 
лар. Гулсапсар, жамбилларинг ёзилган қат- 
қат. Ғайратий. Кун ботиш томондан осмон- 
га пушти қизил шуъла ёзилган эди. П. Турсун, 
Ўқитувчи. 

2 Хурсанд бўлмоқ, кайфияти кўтарилмоқ; 
чарчоқни тарқатмоқ, ташвишни йўқотмоқ, 
яйрамоқ. Онанинг гина-кудурати саратон ём- 
ғиридек тез ўтиб бўлган эди. У ёзилиб, қизи 
билан овқатланди. Шуҳрат, Шинелли йиллар. 
Ашур Мирзо қизининг отини эшитиш билан 
ёзилиб кетди. М. Исмоилий, Фарғона т. о. Энди 
бир шаҳарга тушиб, уч-тўрт кун ёзилиб кел- 
сам.. жуда-жуда сиқилиб кетдим. А. Қаҳҳор, 
Қўшчинор чироқлари. 

3 Бемалол ўтирмоқ, ўзини эркин тут- 
моқ. [ Меҳри:] Диссертация ҳам бор бўлсин. 
Келганига ярим ойдан ошди-ю, ёзилибгина 
бир дам олмабди! О. Ёқубов, Пьесалар. 
Бемалолроқ ёзилиб ўтиринг! Зап кўчиб кел- 
дингиз-да! Сизни зериктирмаймиз. Ҳ. Ғулом, 
Машъал. 

4 Таҳорат олмоқ, бўшалмоқ. Отамурод 
ёзилиб келиб, бир ҳафтадан бери биринчи 
марта пақирдаги қудуқ сувидан соқол босиб 
кетган юзини пишиб-пишиб ювиб, бир маза 
қилди. М. Мансуров, Ёмби. 

Кўнгли (ёки юраги) ёзилмоқ Кайфияти 
яхши бўлмоқ. -Икки оғиз гаплашса, ақалли 
ўзини кўрса ҳам, кўнгли ёзилади-ку, — деди 
Шербек. С. Анорбоев, Оқсой. Юрагинг ёзил- 
син, деб томошага олиб келяпман [деди Ота- 
мирза]. X. Тўхтабоев, Фельетондан кейин. 

ЁЗИЛМОҚ II 1 Ёзмоқ II фл. мажҳ. ва 
ўзл. н. Хат ёзилди. Ҳикоя ёзилди. н Анвар 
қўлидаги ёзилган қоғозни қўйиб, иккинчи оқ 
қоғозни олди. А. Қодирий, Меҳробдан чаён. 
Шогирд адреслар ёзиладиган дафтарга имо 
қилди. Т. Ашуров, Оқ от. 

2 Аталмоқ, бағишланмоқ. -Шеър бизга 
ёзилмай, кимга ёзилган бўлсин ахир, — деди 
Жўрахон. Назармат, Жўрлар баланд сай- 
райди. -Мана шу ашула сиз учун ёзилган.. — 
Алимардоннинг овози негадир титраб кетди. 
Ў. Ҳошимов, Қалбингга қулоқ сол. 




3 Аъзо бўлмоқ, қўшилмоқ. Бўтабой пар- 
тизан отрядига кўнгилли бўлиб ёзилди. С. Аҳ- 
мад, Ҳукм. Инобат таваккал қилиб, берухсат 
ёзилиб келаверсинми механизаторликка ? Йўқ, 
бу онанинг раъйига қарши бориш-ку! «Ўз- 
бекистон қўриқпари». Бир эмас, ўн балоси 
бўлса-да, мен ишркатга ёзилмоқчиман. С. 
Сиёев, Ёруғлик. 

4 Баён қилинмоқ, ифодаланмоқ. Мақо- 
ла оммабоп, равон ва содда тилда ёзилган эди. 
Ф. Мусажонов, Ҳиммат. 

Пешонасига ёзилган Тақдирида бор. У 
[Йўлчи] ҳали ҳам камбағал “бегона ” қизни 
ёдлар, ҳали ҳам унинг бошини «У кимнинг 
қизи? Уни яна бир кўриш пешонамга ёзил- 
ганмикан?» каби саволлар банд қилган эди. 
Ойбек, Танланган асарлар. 

ЁЗИН-ҚИШИН рвш. Йил бўйи; йилнинг 
тўрт фасли давомида. Ширкат меҳнат аҳли- 
ни сабзавот билан ёзин-қишин таъминлашга 
алоҳида эътибор беряпти. Газетадан. 

ЁЗИШМА Ўзаро ёзилган хатлар, ёзма 
алоқа. Идоралар ўртасидаги ёзишма. н 
Ёзишмалар узоққа бормади. Собиржон.. 
урушга жўнаб кетди. Газетадан. Хитой та- 
рихчиси Си-Ма-Сяннинг «Тарихий ёзишма- 
лар» номли китобида хитойлик Чжан Цянъ 
келтирган далил бор. К. Маҳмудов, Қизи- 
қарли пазандалик. 

ЁЗИШМАБОЗЛИК Турли хил хатлар 
ёзиш билан банд бўлишлик. Қоғозбозликни 
камайтирмоқ, одамларни бошқармаларнинг 
турли аппаратларида бюрократларча ёзиш- 
мабозлик билан банд қилиб қўймаслик керак. 
Газетадан. 

ЁЗИҚ I эск. айн. гуноҳ. “Ажалингнинг 
етиши қилган ёзиғингдан эмас, бек акангнинг 
қонсираиш!” деган гап [Ҳасаналининг] кўнг- 
лига тушар эди-да, беихтиёр уфлаб юборар 
эди. А. Қодирий, Ўтган кунлар. Ёзиғим не? 
Ўзимдай бир ғарибани яхши кўрганимми ? [деди 
Матпано]. «Ёшлик». Бизнинг худога нима ёзи- 
ғимиз бор экан. 3. Саид, Н. Сафаров, Тарих 
тилга кирди. 

ЁЗИҚ II 1 Ёйилган, очилган, тўшалган. 
Ёзиқ палос. Ёзиқ чойшаб. н -Дадажон! — 
дея қувноқ қичқириб Онабиби қарши чиқди: 
унинг сочлари ёзиқ, қўллари қурум эди. А. Мух- 
тор, Чинор. 

2 Кенг, энли. Келиб кўрдим: кенгиш, ёзиқ 
кўчалар, Кундуздай равшандир юрсак кеча- 
лар. Эргаш Жуманбулбул ўғли. Равшанхон 


сўзлайди алвон-алвон, яғрини ёзиқ полвон, 
юзлари олмадай пишган, кўрганнинг ақли 
шошган. «Равшан». 

3 айн. ёйиқ 3. Ёзиқ ликопча. Ёзиқ сават. 

ЁЗИҚЛИ I Тўшаб қўйилган, ёзилган. 
Ерга ёзиқли шоҳи гилам, тахмондаги кўрпа- 
кўрпачалар.. унинг кўзларига кўриниб кета- 
ётгандай бўлди. Ҳ. Ғулом, Машъал. 

ЁЗИҚЛИ II Ёзилган, битилган. Булар- 
нинг ҳаммаси унинг бўйнига қарз бўлиб ётар- 
ди. Булардан ташқари, отасининг дафн хара- 
жатлари ҳам темир дафтарда ёзиқли эди. М. 
Исмоилий, Фарғона т. о. Дафтарнинг ҳар 
бетига число ва сарлавҳа ёзиқли эди. Ҳ. На- 
зир, Сўнмас чақмоқлар. 

ЁЗИҚЛИ III эск. Ёзиғи, гуноҳи бор; гу- 
ноҳкор. Пешонамиз тор экан, ёзиқли жон бор 
экан, Энди билсак, бу ишда «жоҳил» жавоб- 
гар экан. Ҳамза, Танланган асарлар. 

ЁЗИҚСИЗ эск. Ёзиғи, гуноҳи йўқ; бегу- 
ноҳ, гуноҳсиз. Ҳеч ёзиқсиз мазлумларча инг- 
раган, жафо тортган қора кунлар кет- 
мишдир. Ғайратий. 

ЁЗЛАМОҚ Ёзда бирон жойда яшаб дам 
олмоқ. Ишламаган тишламасин, Уйимизда 
қишламасин, Боғимизда ёзламасин, Кўнгил 
торин созламасин, С. Акбарий. 

ЁЗЛИК Ёзга хос, ёз учун белгиланган, 
ёзга мувофиқлаштирилган бино, нарса; 
буюм. Ёзлик чойхона. Ёзлик кўйлак. н Гулнор 
бу кун ювилиб, офтобда қуриган бир қулоч 
ёзлик кийимларни аллақаёқдан йиғиштириб 
келар эди. Ойбек, Танланган асарлар. Нус- 
ратбек тўрдаги айвон четига ўрнатилган 
қўлювгичда қўлини чаяётганида, биров ўзига 
тикилиб турганини сезиб, ёзлик ошхона то- 
монга қаради. С. Нуров, Нарвон. 

Ёзлиги йўқ Ёз иссиғига бардош берол- 
майдиган, иссиққа чидамсиз. -Сизнинг 
ҳам менга ўхшаш ёзлигингиз йўқ экан, — 
деди у, Сорахоннинг қўлини ушлаб. А. Қаҳ- 
ҳор, Сароб. 

ЁЗЛОҚ Ёз фаслида яшайдиган жой; ёй- 
лоқ, яйлов. Ёзлоққа кўчиб кетмоқ. н Ҳани 
ўша Буқабулоқ, Тоғ ҳуснига уқа булоқ, Ўша 
дара, ўша ёзлоқ, Сўқмоғи мўл ўша созлоқ. 
Миртемир. 

ЁЗМА Хат, ёзув воситасида ифодалан- 
ган, ёзилган. Ёзма маълумот. н Дарс 
тайёрлашни ёзма ишларни бажаришдан 
бошлаш мақсадга мувофиқ. «Фан ва тур- 
муш». Ёзма адабиётдан ташқари, халқимиз 




юзлаб ажойиб достонлар яратган. Шукрул- 
ло, Жавоҳирлар сандиғи. 

ЁЗМИШ эск. 1 Тақцир, қисмат. Ҳаё- 
тингнинг бутун ёзмиши Бир нафасдир, эҳ, бир 
нафасдир. «Ёшлик». 

2 Гуноҳ, айб, ёзиқ. Айбдор ўз ёзмишлари- 
га яраша жазо олди. 

ЁЗМОҚ I 1 Ўроғлиқ, тахлоғлиқ нарса- 
ни очмоқ, ёймоқ. Гиламни ёзиб кўрмоқ. н 
Бостирмада Зиёдахон супра ёзиб, ун элаб 
ўтирар эди. А. Қаҳҳор, Қўшчинор чироқпа- 
ри. Ҳаммасига дастурхон ёзиб, сувнинг ўрни- 
га шарбат, асал билан қанду новвот, зиёфат 
устига зиёфат қилди. «Юсуф ва Аҳмад». 

2 Ғижимланиб, бужмайиб қолган нар- 
сани текисламоқ. Солиев холи қолгач, ғала- 
дондан сарғайиб кетган аллақандай қоғоз- 
ларни олиб, кафти билан ғижимини ёзди. 
«Муштум». 

3 Тўшамоқ, солмоқ. Башорат ўзини қа- 
ёққа қўйиишни билмас, опаларига кўрпача ёзиб, 
яхшилаб ўтиришларини илтимос қилар эди. А. 
Мухтор, Опа-сингиллар. Она-бола бир ўрин 
ёзиб ётдилар. А. Қодирий, Ўтган кунлар. 

4 Очмоқ, ёймоқ; ростламоқ; кермоқ. 
Панжасини ёзмоқ. Ҳанот ёзмоқ. н Пир- 
нафас ака қулочини ёзиб, кучи борича санч- 
қини отди. Ж. Шарипов, Хоразм. 

5 Тўпланиб, ўралиб, уюлиб турган нар- 
сани ёймоқ, тарқатмоқ. Хирмондаги nax- 
таларни ёзмоқ. н Беш танобга солинган 
тупроқни ёзиб, очилган ерни ҳам чопиб, шуд- 
гор қилиб қўяди. А. Қодирий, Ўтган кунлар. 
Сочингни ёзма дедим-ку! Кулоғингга тош бит- 
кур/И. Сафаров, Саодатнинг қиссаси. Паст- 
роқда заррин попукларини ёзиб, хотин-қиз- 
лар артелининг байроғи ҳилпирайди. А. Мух- 
тор, Опа-сингиллар. 

6 Чиқармоқ, очмоқ. Кимдир суқиб кет- 
ган тол ёғочи кўкариб, япроқ ёзди. Ў. Ҳоши- 
мов, Қалбингга қулоқ сол. Ариқ лабларида 
ниҳол барг ёзар, Теварак гулбаҳор, теварак 
кўркам. Р. Бобожон. 

7 Тарқатмоқ, йўқотмоқ. Хафалигини ёз- 
моқ. н Бечора канизлар дард-аламларини 
ўйин-кулги билан чиқарар, ғамларини шу би- 
лан ёзардилар. Ж. Шарипов, Хоразм. 

Кўнглини ёзмоқ Дарду ҳасратини айтиб, 
ғам-аламдан фориғ бўлиб, кайфиятини ях- 
шиламоқ. Гаплашиб, кўнглимни ёзгим келяп- 
ти. С. Аҳмад, Юлдуз. Кўшиқ айтиб, кўнг- 
лимизни ёзамиз Эринсак, дуторнинг торин 


узамиз. «Юсуф ва Аҳмад». Оёқнинг чигили- 
ни ёзмоқ Бир оз юриб, оёқ увушганини тар- 
қатмоқ. Иброҳимов оёғининг чигилини ёзгани 
ўрнидан турди. А. Қаҳҳор, Кўшчинор чироқ- 
лари. Қанот ёзмоқ 1) қанотини ёймоқ, кер- 
моқ. Кейин бир тўхтаб олди-да, [бургут] 
қанопьшрини ёзиб, олдинга талпинди. Ў. Умар- 
беков, Чарос; 2) пайдо бўлмоқ. ..қалбимда 
янги бир орзу — Шерободга отланиш орзуси 
қанот ёзди. «Ўзбекистон кўриқлари». 

ЁЗМОҚ II 1 Қоғоз ёки бошқа нарсага 
бирор белги (ҳарф, рақам) туширмоқ, ёзув 
орқали ифодаламоқ; битмоқ. Ариза ёзмоқ. н 
Ёзганда ҳам, тез-тез, китобга кўз ташлаб, 
чапдан ўнгга қараб ёзарди. М. Исмоилий, 
Фарғона т. о. Бўтабой оёғи билан ерга бир нима 
деб ёзди-ю, яна йўлда давом этди. А. Қаҳҳор, 
Қўшчинор чироқлари. 

2 фолък. Баён қилмоқ, айтмоқ; ифода- 
ламоқ. Шарҳи дилим кимга ёзсам, Шакар деб 
дунёни кезсам. «Ширин билан Шакар». 

3 Ёзма равигцца мурожаат қилмоқ; мат- 
буот орқали хабар, маълумот бермоқ. Ҳа, 
кимга ёзсин бўлмаса, Охунбобоевга.. ёзса 
бўлармиди? А. Қаҳҳор, Кўшчинор чироқла- 
ри. Султонбекдек бир давлатманд ўз ўғлини 
мавлуд тўйи билан кесди, деб газетага ёза- 
ман. Ойбек, Танланган асарлар. 

4 Рўйхатга киритмоқ, рўйхатда қайд эт- 
моқ; аъзо қилиб олмоқ. Шанбаликка ҳаммани 
ёзди, мени ёзмади. А. Қаҳҳор, Қанотсиз чит- 
так. ..биттагина кир дастурхонни тилга олиш 
билан бу ҳовлининг жиҳоз-амлокини — рўзғо- 
рини ёзиб чиқилган бўлинур. А. Қодирий, 
Ўтган кунлар. 

5 Ёзма бадиий ёки мусиқавий асар ярат- 
моқ, ижод қилмоқ. Ҳикоя ёзмоқ. Onepa ёз- 
моқ. н [Эгам Раҳимов ] Журналист сифа- 
тида қанчадан-қанча очерклар, ҳикоялар, 
публицистик мақолалар ёзди. X. Ёдгоров, Ҳаёт 
тўлқинлари. 

Пешонага [ёки худо] ёзган Тақцири шун- 
дай белгиланган, яратилган. Худо бандасини 
яратганда, пешонасига «чоракор бўласан» деб 
ёзмасин. М. Исмоилий, Фарғона т. о. -Ҳай, 
худо ёзган кўргилик шу экан-да! — деб ҳасра- 
тини тугатди. П. Турсун, Ўқитувчи. 

ЁЗМОҚIII 1 эск. айн. адашмоқ2. Йўлдан 
ёзмоқ. 

Ақлдан ёзмоқ Телба бўлмоқ, эсини йў- 
қотмоқ. Дарҳақиқат, ақлдан ёзиб, кўчаларда 
очиқ кезиш ва кишанга тушишнинг ўзи ҳам 






Зайнаб учун кичкина лсазо ҳисобланмас эди. 
А. Қодирий, Ўтган кунлар. 

2 Гуноҳқилмоқ. -Шу қийналиб ётган бева- 
бечоранинг қадри бир қушча йўқми? Ахир улар 
худога нима ёзибди! — деди Абулбарака. Шуҳ- 
рат, Жаннат қидирганлар. Худога нима ёз- 
дим? Наҳот ўтган-кетганнинг қўлига тер- 
милиб, қариб-чириб адо бўлажакман? [деди 
Матпано]. С. Сиёев. Ёруғлик. 

ЁЗМОҚ IV Кўмакчи феъл вазифасида 
-а шаклли равишдош билан келиб, етакчи 
феълдан англашилган иш-ҳаракатнинг тўла 
рўёбга чиқмаганлигини, бажарилишига сал 
қолганлигини билдиради, мас. йиқила ёзди, 
урила ёзди. н Эҳтимол, [Олимжон] ана шу 
меҳнат шавқига кўмилиб, Ойқизни ҳам уну- 
та ёзгандир. Ш. Рашидов, Бўрондан кучли. 
Ҳикоя битгач, [имом] заҳарханда билан Са- 
мад буқоққа қаради, дами кесила ёзган буқоқ 
бундан руҳланди. А. Қодирий, Меҳробдан 
чаён. 

ЁЗУ ҚИШ айн. қишин-ёзин. Шунинг учун 
юзни очмай ёзу қиш, Юз-кўзига ниқоб тутиб 
юрармиш. Ҳ. Олимжон. 

ЁЗУВ I Ёзмоқ II 1 фл. ҳар. н. Ёзувмаши- 
наси бўлмаган терговчи маҳкамасининг мир- 
заси бечора протоколни жуда зўр диққат ва 
ҳафсала билан кўчирган. Чўлпон, Кеча ва 
кундуз. Натижада Йўлчи.. ҳар кун терлаб- 
пишиб, соатларча ёзув машқ қилди. Ойбек, 
Танланган асарлар. 

2 Муайян бир тилда қабул қилинган ёзма 
белгилар ёки тасвирлар тизими; алифбо. Араб 
ёзуви. Руник ёзув. н Ўнлаб халқлар: мордва- 
лар, комилар, марилар, қорақалпоқлар, хакас- 
лар.. ва бошқалар ўз миллий ёзувларига эга 
эмас эди. «ЎТА». 

3 График белгиларнинг тасвири, ҳарф- 
лар. Яна бу қўлёзмада шоирнинг Жомий ғаза- 
лига тахмис йўли билан ёзган мухаммаси ҳам 
бор. Лекин ёзувлари жуда чаплашиб кетган- 
лиги учун ўқий олмадик. «ЎТА». 

4 Ёзилган нарса, матн, хат. Асад қори 
тахтадаги ёзувни тартиби билан ўқий бош- 
лади. М.Исмоилий, Фарғона т. о. Мир- 
закаримбой соқолини селкиллатиб кулди ва 
бу ёзувдан рози бўлганини билдирди.. Ойбек, 
Танланган асарлар. Мана шундай ёзувлар 
Тошгаўйиб ёзилган. 3. Диёр. 

5 Уйга ёзиш учун берилган вазифа. Ойи- 
чи, ойи, бугун ёзувдан тўрт олдим [деди Бах- 
тиёр]. С. Зуннунова, Янги директор. 


Магнитофон ёзуви Магнитофонга ёзил- 
ган матн. Ана шундан кейин ансамблъ ишти- 
рокчиларига кечаги магнитофон ёзуви қўйиб 
эшиттирилди. С. Аҳмад, Юлдуз. 

ЁЗУВЧИ 1 Ёзмоқ 1 фл. сфдш. 

2 от Бадиий асар ёзиш иши билан шу- 
ғулланадиган шахс; адиб. Талантли ёзувчи. 
н Эр-хотин айтаверса, бу жанжалнинг 
тарихи бирон ёзувчининг қўлига тушса, кат- 
такон бир китоб бўладиган. А. Қаҳҳор, Жон- 
фиғон. Жўрахон, ёзувчи билан хайрлаишб, 
ташқарига чиқди. Назармат, Жўрлар баланд 
сайрайди. 

3 салб. Иғвогар, орага нифоқ солувчи. 
Бу ёзувчи кўп одамларни сарсон қилди. 

ЁЗУВ-ЧИЗУВ Умуман, ёзув билан бўла- 
диган, ёзув ва чизувга алоқадор ишлар. Ко- 
тиба доимо ёзув-чизув билан банд. н Ин- 
женерлар ҳам ёзувчиларга ўхшаб доим ёзув- 
чизув қилиб юради. Ойдин, Суҳбати жонон. 
Авваллари ёзув-чизув ишларини ҳам Ботира- 
лининг ўзи олиб борди. С. Аҳмад, Сайланма. 

ЁЗУВЧИЛИК Бадиий ижод билан шу- 
ғулланиш; ёзувчи касби. Саидий — жўн 
студент, ёзувчиликка уннаб, ҳамиша му- 
ваффақиятсизликка учраб юрган бир йи- 
гит. А. Қаҳҳор, Сароб. Хотира дафтарида 
ёзувчилик меҳнатига доир кўп фикрларни 
учратиш мумкин. К. Қаҳҳорова, Чорак аср 
ҳамнафас. 

ЁЗУҒ айн. ёзиқ. Ул ғарибларнинг не ёзуғ- 
лари бор, ахир ? С. Сиёев, Ёруғлик. 

ЁЗҒИРМОҚ 1 Хафа бўлиб гапирмоқ, 
гина қилмоқ; айбламоқ, айб қилмоқ. Муҳ- 
синани бекорга ёзғирган экан. М.М.Дўст, Ло- 
лазор. Ахир, опам эиштса, ёзғирмайдими? 
Унинг ҳурмати йўқми?Ҳ. Назир, Ўтлар ту- 
ташганда. Ҳатто, қадрдон дўстим нега мен- 
дек ўйлай олмайди, дея уни ёзғириш ҳам ин- 
софдан эмас. Т. Қаипбергенов, Қорақалпоқ- 
нома. 

2 эск. Гуноҳ қилмоқ. Мен нима ёзғирдим 
сизга? 

ЁЗҒИЧ эск. айн. қалам. Ана шу оқим 
таъсири остида маълум даврда қилим сўзи 
ўрнида ёзғич.. сингари архаик ёки ясама сўзлар 
ишлатила бошланган эди. «ЎТА». Улар қалам- 
ни ёзғич, стаканни сув ичкич деб кулги қилар- 
дилар. П. Турсун, Ўқитувчи. 

ЁЗҒУЧИ 1 эск. айн. ёзувчи 1. Унинг оти- 
дан талоқ хати ёзғучи шу бадбахт Ҳомид. А. 
Қодирий, Ўтган кунлар. 




2 айн. ёзувчи 3. Зумрад кутилмаганда ша- 
рақлаб кулди: -Сенинг ҳамкасбинг экан, Хол! 
Ёзғучи. С. Сиёев, Отлиқ аёл. 

ЁИНКИ [ф. tS. Ь — ёки, ё бўлмаса] 
эск. айн. ёки. Чамадончамни кўтариб, у ёққа 
чопаман, бу ёққа чопаман, қани энди, бўйра- 
ча соя ёинки бир пиёлагина яхна топилса! Ҳ. 
Ғулом, Замин юлдузлари. 

ЁИ I 1 Қуёш нурининг ёмғир том- 
чиларида синиши натижасида осмонда ярим 
доира шаклида ранг-баранг тусда кўри- 
надиган йўл; камалак. 

2 айн. камалак 1. Ҳакимбек ўн тўрт бот- 
мон ёйни қўлига ушлаб, кўтариб тортди. 
«Алпомиш». Ёйўқи нишон ёғочига “тақ”этиб 
урилгани баралла эшитилди. П. Қодиров, 
Юддузли тунлар. 

3 эск. айн. қавс I. Катта ёй. Ёй ичига 
олмоқ. 

4 мат. Айлананинг исталган икки нуқ- 
таси орасидаги бўлаги. Параллел ватарлар 
орасидаги ёйлар бир-бирига тенгдир. «Гео- 
метрия». 

Қаддини ёй қилмоқ Бели эгилмоқ, бук- 
чаймоқ. Акром мироб, қаддини ёй қилганича, 
одамлар оқимига қўшилиб борарди. Э. Усмо- 
нов, Ёлқин. Электр ёйи физ. Икки электрод 
оралиғида ёниб турган ёй. 

ЁИ II [а. (j. ҳарфи] айн. ё I. 

ЁИ-ЎҚ қ. ўқ-ёй. ..Аҳмад Танбал бўйнини 
мўлжаллаб урган қилич Бобурнинг ёй-ўқлари 
солинган садоғига тегиб, уни шарт кесиб 
тушди. П. Қодиров, Юлдузли тунлар. 

ЁИИЛМА 1 Дарёнинг суви ёйилиб 
оқадиган кенг жой. Болалар ана шу ёйилма 
четроғида, сув кун тафтида илиб қолган 
жойда чўмилишаётган экан. Й. Шамшаров, 
Тошқин. 

2 кўчма Кенг, ҳудудсиз майдон, кенг- 
лик. Ҳамон сузар қизил олмалар Хаёлимиз ёйил- 
масида. Ш. Раҳмон, Юрак қирралари. 

3 мат. Геометрик жисмнинг ёйиқ ҳолга 
келтирилган устки сирти. Кубнинг ёйилмаси. 

ЁИИЛМОҚ 1 Ҳар тарафга тарқалган, 
сочилган, бир-биридан ажралган ҳолатда 
бўлмоқ. Ҳув олисларда подалар, сурувлар ми- 
риқиб ёйилиб юришибди. Н. Фозилов, Дий- 
дор. Хотинлар сояда ёйилиб ўтириб, гангир- 
гунгур гаплашар, баъзилари қуруқ нон кав- 
шар, баъзилари бола эмизар эдилар. А. Мух- 
тор, Опа-сингиллар. Майда ўрилган қора, 
узун кокиллар белига тушади, енгил йўр- 


ғалаган сари ёйилиб силкинади. Ойбек, Тан- 
ланган асарлар. 

2 Эшитилмоқ; таралмоқ. Шу пайт майдон 
бўйлаб дикторнинг овози ёйилди. С. Нуров, 
Нарвон. Тунда радиодан nacm гповушда ёйи- 
лаётган қўшиқни тинглаб ётдим. «Ёшлик». 
Най садосининг майин тўлқинлари mun-mu- 
ниқ ҳавода ёйиларкан, гўё ҳаммаёқ жонланган 
каби туюлди. Ойбек, Танланган асарлар. 

3 Тўшалмоқ, ёзилмоқ. Далалардаги оқ 
олтин пайкалларига назар ташласангиз, гўё 
далалар узра ёйилган оқ дастурхонни кўра- 
сиз. Газетадан. [ Меҳмонлар] Чақнаб ёниб 
турган қизил, юмшоқ гилам четларига ёйил- 
ган шоҳи кўрпачаларда, катта nap ёстиқ- 
ларга ёнбошлаб, чой ичар эдилар. Ойбек, 
Танланган асарлар. 

4 Овоза бўлмоқ, машҳур бўлмоқ. Шер- 
зоднинг ғайрати, ботирлиги бошқа мамла- 
катларга ҳам ёйилибди. «Ўзбек халқ эртак- 
лари». Ҳобилиятли боланинг овозаси кун сайин 
кенгроқ ёйила бошлайди. Т. Обидов, Юсуф- 
жон қизиқ. Плацдармни эгаллашда катта 
жасорат кўрсатган ўн баҳодирнинг таърифи 
бутун фронт бўйлаб ёйилди. Назармат, 
Жўрлар баланд сайрайди. 

5 Ўзини эркин, бемалол ҳис қилмоқ; 
кайфияти яхшиланмоқ, хурсанд бўлмоқ. 
[Кампир] Унсиннинг юзида ҳар вақтдагидан 
кўра ўткирроқ дард сезиб, бу куюнчак қиз 
ёйилиб келсин учун, қўшнилариникига чиқишга 
буюрди ва ўз тенги қизлари бўлган бир неча 
ҳовлини кўрсатди. Ойбек, Танланган асар- 
лар. -Мен сенлардан хурсандман, — деди Ҳасан 
ака бирданига ёйилиб. Э. Раимов, Ажаб қиш- 
лоқ. Семиз одам салқин супада чордона қуриб, 
ёйилибўтирарди. А. Мухтор, Опа-сингиллар. 

6 Ривожланмоқ, томир отмоқ; омма- 
лашмоқ. Корхонада ягона наряд билан ишлаш 
тобора кенг ёйилиб бормоқда. Газетадан. 

Кун (ёки қуёш) ёйилди Қуёш анча кўта- 
рилиб, атрофга тўла нур сочди. Мурод қуёш 
ёйилганда турди. Т. Ашуров, Оқ от. Кун ёйи- 
либ кетди. Эрталаброқ вагонлар қизиб, дим 
бўлди. С. Нуров, Нарвон. Юзига табассум (ёки 
кулги) ёйилмоқ Илжаймоқ, кулмоқ, хурсанд 
бўлмоқ. Ҳакимбойвачча диққат билан ўқир 
экан, юзига табассум ёйилди. Ойбек, Тан- 
ланган асарлар. Қоғозларни ўқиб турибҳамда 
уларни ўқиб бўлгандан кейин адвокатнинг 
чўзиқ юзларига бир кулги ёйилди. Чўлпон, 
Кеча ва кундуз. 




ЁЙИҚ 1 Ёйилган, ёйиб осиб қўйилган. 
Ёйиқ кирларни йиғиштирмоқ. 

2 Ёзиқ, тўшалган, солинган. Ёйиқ дас- 
турхон. 

3 Чуқур бўлмаган; ясси, юза. Ёйиқ та- 
релка. Ёйиқ идиш. н Буғи кўтарилиб тур- 
ган ширмойи тўла ёйиқ сават кўтарган нон- 
вой кириб келди. «Гулистон». 

4 Ўрилмаган, сочиқ (соч ҳақида). Сочи 
ёйиқ қизчанинг кўзига боқ, ёр-ёр, Қандай ғусса 
кўнглини эзди шу чоғ, ёр-ёр. «Қўшиқлар». 

Ёйиқ гап тлш. Бош ва иккинчи даражали 
бўлаклардан тузилган гап. 

ЁИИҒЛИҚ Ёйилган, ёйиқ. Бир уйнинг 
ичида уч кўрпача ёйиғлиқ турибди. Эшиги ҳам 
йўқ, тешиги ҳам йўқ. Меҳмон келса, очилади 
(Қовун). 

ЁЙЛАМОҚ фольк. 1 Яйрамоқ, мириқиб 
дам олмоқ. Менинг тушим доим сенинг яй- 
ловинг, Ёйлай кўргин, ёрим, даврон сеники. 
«Равшан». 

2 Кўзламоқ, мўлжалламоқ. Чорвадорлар 
ёйлар тоғнинг адрини, Яхиш одам билар мард- 
нинг қадрини. «Муродхон». 

ЁЙЛОҚ с. т. Яйлов. 

ЁЙМА 1 Ёйиладиган, ёйиқ; ёйиб, ёзиб 
тўшаладиган. Ёйма тўр. н Ит искатиб, ёй- 
ма матраб билан бедана овлашнинг гаштини 
сурадиган мавсум ҳам келди. «Гулистон». 

2 Ўқлоғи ёки жўва билан ёйилган хамир. 

Ёйма раста Моллар ерга ёйилиб соти- 
ладиган жой. Чол уста билан пича ҳангома- 
лашгач, ёйма раста томон юрди. X. Султонов, 
Онамнинг юрти. 

ЁЙМАЧИ Молларини ерга ёйиб сота- 
диган киши. Шакарпазлар, сомсапазлар, 
ҳолвачилар, ёймачилар ҳам ўз чодирларидан 
чиқиб, бозорни обод қилишган эди. Мир- 
муҳсин, Меъмор. [Қори Ниёзий] Китоб- 
фурушлар, саҳҳофлар, ёймачилар олдига бо- 
равериб, оёғида оёқ қолмади. С. Акбаров, 
Афсус, ўзи кўрмади. Бозорга бориб, ёйма- 
чилардан чилонжийда сотиб олади. Н. Ами- 
нов, Ёлғончи фаришталар. 

ЁЙМАЧИЛИК Ёймачи касби; ёйма 
усулда моллар сотиш билан шуғулланиш. Бу 
одам.. Сулитепа станциясига турли ат- 
торлик буюмларини олиб келиб, ёймачилик 
қилар экан. М. Муҳаммаджонов, Турмуш 
уринишлари. 

ЁИМОҚ 1 Тахланган, ўралган нарсани 
очмоқ. Қалтираган қўллари билан дастрў- 


молларни ёйиб кўрди: иккаласи ҳам оқ шо- 
йидан. Ойбек, Қуёш қораймас. 

2 Очиб, ёзиб осмоқ (тортилган арқон, 
ипга, шохга ва ш. к. га). Кир ёймоқ. Кийим- 
ларни дорга ёймоқ. Келинни келганда кўр, се- 
пини ёйганда кўр. Мақол. 

3 Эзиб юпқаламоқ, яссиламоқ; чўзмоқ. 
Уэнгашиб ўтирганча хамир ёяр, нимча кийиб 
олган, энтикиб нафас олар, шиишнқираган юзи 
қизариб кетганди. Ў. Ҳошимов, Қалбингга 
қулоқ сол. 

4 Тўшамоқ, солмоқ. [Ёрмат] Отни қўш- 
гандан кейин, аравага қалин намат солди, 
устидан кўрпача ёйди. Ойбек, Танланган 
асарлар. Тўшакни уй орқасидаги ажриққа ёйиб 
келиб, қуруқ каравотда шифтга тикилганча 
ётди. С. Нуров, Нарвон. 

5 Бир-биридан ажратиб, тарқатиб, со- 
чиб қўймоқ. Ёнғоқни офтобга ёймоқ. Қўйлар- 
ни ёймоқ. 

6 Маълум қилмоқ, оммалаштирмоқ. Қуд- 
рат.. у ерда [тўгаракда] ўрганганларини ма- 
ҳаллий ишчилар орасида ёйиб юрган кун- 
ларининг бирида уни жандарма исковучлари 
тутиб қамадилар. М. Исмоилий, Фарғонат.о. 
-Лекин бу нарсани [саводни] сир сақлаш яра- 
майди. Ҳаммага ёйиб, намуна қилиш керак, 
— деди Элмурод. П. Турсун, Ўқитувчи. 

7 Машҳур қилмоқ, овоза қилмоқ. Арзи- 
гай номингиз ёйсак оламга, Шул эрур менинг 
ҳам умрлик дардим. А. Орипов. Институ- 
тимизнинг шону шуҳратини оламга ёядиган 
бўлдинг, дегани элас-элас қулоғимга чалиниб 
ҳам турибди. X. Тўхтабоев, Ширин қовун- 
лар мамлакати. 

8 Тўпланиб, уюлиб ётган нарсани тар- 
қатиб текисламоқ, текис қилмоқ. Дўнглик 
ёйиб юборилгандан кейин Моҳидилнинг руҳи 
ёришиб кетди. Ж. Абдуллахонов, Тўфон. 

9 Тарқатмоқ, сочмоқ, бермоқ. Пешинга- 
ча тариққа сув ёяман, кечлатиб, Хевага чо- 
паман. С. Сиёев, Ёруғлик. Кўклам осмонига 
ёнбоииаб, ёяр қуёш алвон-алвон нур. Т. Тўла. 

Сочини ёймоқ шв. фолък. Мотам тутмоқ; 
ғам-аламда қолмоқ. Биров ўлса, қолган қо- 
воғин уяр, Қариндоши бўзлаб, сочини ёяр. 
«Ҳасанхон». Ўлиб кетсанг, юртинг бўлар бе- 
соҳиб, Энанг, синглинг қолар сочини ёйиб. 
«Муродхон». Томир ёймоқ қ. томир. Қанот 
ёймоқ Оммалашмоқ, ривожланмоқ; рўёбга 
чиқмоқ. Орзуси қанот ёйган Турсуной Раи- 
мовадан хотин-қизлар ҳар қанча ўрнак олса 

арзийди. Ш. Шораҳмедов, Орзу қанот ёйди. 
Қулоч ёймоқ айн. қулоч ёзмоқ қ. қулоч 1. 

ЁЙСИМОН Ёйга ўхшаш, яримайлана 
шаклидаги. [Гулхайрининг] Кичик гўштдор 
қулоқларидаги ёйсимон олтин ҳалқалари теб- 
раниб, ялтиради. С. Нуров, Нарвон. 

ЁКИ [ф. — ёхуд] айр. боғл. Икки гап 

ёки айрим гап бўлаклари орасида келиб, 
фикрнинг улардан бирига қаратилганлиги- 
ни билдиради. Мен борайми ёки ўзинг кела- 
санми? н Бирон одамнинг ўзидан паст ё 
баландлигини.. унинг уйида нечта гилами бор- 
лиги ёки неча кишига сўзи ўтиши билан ўлчар 
экан. Ойбек, Танланган асарлар. 

ЁЛ I [ф. Jb — от гарданидаги мўй] Бир 
қатор ҳайвонлар гардани (бўйни)да бўла- 
диган узун юнг, қил тутамлари. Шер ёли. н 
Буғдойпоя ёқалаб ўтган тупроқ йўлда оқ ёлини 
елпитиб, бўз от йўрғалаяпти. Ш. Хол- 
мирзаев, Бодом қишда гуллади. Теваракда- 
ги кишилар бир менга ва бир тойчамга қарай- 
дилар. Мен уялиб, тойчамнинг ёлини тарай- 
ман. А. Қодирий, Улоқда. 

Юрагида (ёки кўкрагида) ёли бор 
Ҳақикий эркак, мард. Лекин чўлда юрагида 
ёли бор баҳодирлар қолди. Назармат, Жўрлар 
баланд сайрайди. -Ҳани, юрагида ёли бор 
шерлар бўлса, майдонга чиқсин, канал қазиб, 
қўриқ очамиз, — деди Ҳамза. Н.Сафаров, 
Оловли излар. 

ЁЛ II шв. Сайр, истироҳат. Яшил ўрмон 
бўлур ҳали Кўл айланаси, Ёз кунлари ёл этка- 
ли Кушлар панаси. Миртемир. Ҳали ишга рух- 
сат йўқ! Уч кун аввал келдингиз, ҳозирча ёл 
этингиз. Яшин ва М. Раҳмон, Сирдарё. Қуёш 
нимадандир хижил бўлиб қочгандай, булутлар 
орасида ёл этади, насим эса байроқларни тин- 
май ўйнатади. Миртемир, Тингла, ҳаёт. 

ЁЛВОРМОҚ Ўтиниб илтимос қилмоқ; 
илтижо қилмоқ, ялинмоқ. -Мени ёлғиз таш- 
лаб кетманг, — деди Кумри Ҳамчига ёлвориб. 
Ҳ. Ғулом, Машъал. Бирам ялинди, бирам ёл- 
ворди, «урманг, тавба қилдим», деб йиғлади, 
кўзларидан дарё-дарё ёш кетди-я! М. Исмо- 
илий, Фарғона т. о. 

ЁЛДОР [ф. — ёлли] 1 Қалин ва 

узун ёлли; серёл. Равшанбек қараса, бир одам, 
ёлдор, думдор бир жийрон отни йўрғасига 
солиб селкиллаб, ҳадеб йўрғалатади. «Равшан». 
Сувга қонган от ёлдор бўйнини ўша томонга 
чўзиб, қаттиқ кишнади. Ҳ. Ғулом, Тошкент- 
ликлар. 


2 Жунли, сержун. [Тўламатнинг] Ҳамон 
кенг, ёлдор кўкраги қишин-ёзин очиқ. С. Анор- 
боев, Оқсой. 

Ёлдор бўри айн. сиртлон. 

ЁЛЛАМОҚ Маълум шартлар асосида 
кимсани бирор ишни бажаришга қабул қил- 
моқ, пул бериб ишлатмоқ. Бойлар битта 
мардикор ёллаб бериш устига от ёки арава 
ҳам топишга мажбур эдилар. А. Қодирий, 
Меҳробдан чаён. Ҳаландарлардан тағин ўн 
нафар маддоҳ ёллаб, қишлоқларга юборилди. 
С. Сиёев, Ёруғлик. 

ЁЛЛАНМА Маълум шартлар асосида 
ишлайдиган, ёлланган. Ширкат вакили ёл- 
ланма ишчиларни икки оворадан қилиб аж- 
ратди. С. Сиёев, Ёруғлик. Тўранинг ўнга 
яқин ёлланма навкари бўлиб, ҳаммаси қилич, 
милтиқ билан қуролланган. Ж. Шарипов, 
Хоразм. 

ЁЛЛИ айн. ёлдор 1. Махсум бирданига кўк 
ёлли оч бўрига айланиб қолди. С. Анорбоев, 
Оқсой. 

ЁЛПЕЧ айн. ёлпўш. 

ЁЛПЎШ [ф. Jh jjJL — ёлни ёпувчи] От- 
нинг ёлини ўраб, ёпиб қўядиган мато, ёп- 
қич. Икки сайис турар икки ёнида, Кулоғи- 
дан олди заррин ёлпўшни. «Ҳасанхон». [Шо- 
кир] Ағнаб, эгарини ағдарган отнинг устини 
очиб.. ёлпўш билан ёпиб, айил тортди. С. Ай- 
ний, Қуллар. 

ЁЛПЎШЛАМОҚ Устига ёлпўш ташла- 
моқ. Усмонқул кўч-кўч деса, кўч бошлайди, 
Ортидан Нурмон ака юк ташлайди, Отини 
Абдуқодир олиб келиб, Бошига латта рўмол 
ёлпўшлайди. «Оқ олма, қизил олма». 

ЁЛЧИМОҚ 1 Етарли даражада таъмин- 
ланмоқ; тўймоқ, қониқмоқ, қонмоқ. Ум- 
рида ёлчиб овқат емаган, иззат кўрмаган 
Назирқул учун бундан ортиқ бахт йўқ эди. С. 
Аҳмад, Ҳукм. Кўпинча оч-наҳор қолардик, 
ҳатто зоғора нонни ҳам ёлчиб емаган кун- 
ларимиз кўп бўларди. Ҳ. Турсунқулов, Ҳаётим 
қиссаси. Ичкарига кириб ётинг, пича дам 
олинг, уч кун бўлди, ёлчиб ухлаганингиз йўқ. 
Уйғун, Навбаҳор. 

2 Бирор яхши кимса ёки нарсага етиш- 
моқ, эга бўлмоқ; ниятига етмоқ; кўнгли 
тўлмоқ. Шошган қиз эрга ёлчимас. Мақол. 
Бўзчи белбоққа ёлчимас. н [Сўфиев] Катта- 
ни ака, кичикни ука деб, ўлиб-тирилиб иш- 
лаб юрувди. Раислар экспедитордан ёлчидик, 
деб ишониб қолишган эди. Ҳ. Назир, Кўкте- 




рак шабадаси. Раҳматулла хотиндан ёлчиган 
эди. X. Султонов, Онамнинг юрти. -Мансур 
бахи/и, сиз хотинга ёлчимай юрибсиз, — деди 
Шайбонийхон. П. Қодиров, Юлдузли тунлар. 

ЁЛЧИТМОҚ Бировни бирор нарса би- 
лан таъминламоқ; бирор ишни дўндирмоқ, 
қойил қилмоқ, ўринлатмоқ. Кийим-кечакка 
ёлчитмоқ. н Раҳмонали деган бир ошнам бор 
эди. Ўзи умрида бирор жойда ёлчитиб ишла- 
маган. С. Аҳмад, Сайланма. 

ЁЛҚАМСИҚ айн. ялқамсиқ. Лекин шу бир 
рўзғорга айланганлар ичида яхши ишлай- 
диганлари бор, ёлқамсиқ, муғамбир кишилари 
ҳам бор. А. Қодирий, Обид кетмон. 

ЁЛҚИН 1 Ёнаётган нарсадан кўтари- 
лувчи аланга. Шох ўтиннинг ўчоқни тўлдириб 
ловиллатаётган ёлқини қорайган кўчага шуъла 
сочмоқда. П. Турсун, Ўқитувчи. [Бектемир] 
Соф, лоларанг ёлқинга термилиб.. узоқ ўйла- 
ди. Ойбек, Қуёш қораймас. 

2 Ёруғ, ёғду, шуъла, нур. Ёнар эди Дон 
чироқлари.. Чироқларнинг ёлқин шуъласи Эт- 
ган эди ойни асира. Ҳ. Олимжон. Саҳнага 
берилган қип-қизил нур ёлқини залнинг ғира- 
шира қоронғилигида Маҳкамнинг юз чизиқ- 
ларини.. бўрттириб, мардонавор қилиб кўрса- 
тарди. П. Қодиров, Уч илдиз. 

3 Ёлқин (эркаклар исми). 

ЁЛҚИНЛАНМОҚ 1 Алангланиб, шуъ- 

ла, ёғду таратиб ёнмоқ. Хонанинг ўртасида 
манқал тўла қип-қизил чўғ ёлқинланади. Ой- 
бек, Навоий. 

2 Товланмоқ, жилваланмоқ. Кумтепалар 
ёлқинланади, Жимирлайди уйилган зардай. Э. 
Раҳим, Янги қадам. Ҳаёт деган мунис бир 
санам Шодлик майин тутди қўлимга, Ёл- 
қинланган лоларанг бу жом Сархушликни сол- 
ди дилимга. Б. Бойқобилов, Мени кутинг, 
юлдузлар. 

ЁЛҚИНЛИ Нурли; алангали; оташин. 
Унинг [Гулнорнинг] хаёлида ёлғиз Йўлчигина 
учади, фикран у билан сўзлашади, гўё йигит 
унинг сочларини силайди, эркалайди, ишқ, 
ёшлик нури тўла кўзлари билан унга терми- 
лади, гўё юрагидаги чин, ёлқинли муҳаббатни 
сўз билан ифода қилолмай, боқишлари билан 
баён қилади. Ойбек, Танланган асарлар. -Яна 
виждондан, иффатдан даъво юритадилар! — 
ёлқинли кўзларида яна ғазаб тошиб деди Ис- 
кандаро. Ойбек, Нур қидириб. Барқ урар ёш- 
лигим юрт баҳорида. Дилимда элимга ёлқин- 
ли бир ишқ. Э. Охунова. 


ЁЛҒИЗ 1 Бирорта ҳам шериги йўқ, бир 
ўзи; якка, танҳо. Ёлғиз дарахт. Ёлғиз ўзи 
келди. Ёлғиз отнинг чанги чиқмас, чанги чиқса 
ҳам, донғи чиқмас. Мақол. н Шубҳали ёлғиз 
йўловчи кетганича кўринмади-қўйди. Ҳ. Ғу- 
лом, Машъал. 

2 Ака-ука ва опа-сингиллари йўқ; ота- 
онанинг ягона фарзанди. Ёлғиз ўғил. н Ҳар 
бир она сингари Тўқсон буви ҳам ўз ёлғизи- 
нинг бахтли бўлишини истарди. Н. Сафаров, 
Оловли излар. [Ёрмат:] Эл орасида мени 
шарманда қилма, ёлғиз қизимсан, аяб туриб- 
ман. Ойбек, Танланган асарлар. Аямнинг ёл- 
ғиз ўғли урушга кетиб, келини уч боласи би- 
лан қолибди. С. Сиёев, Ёлғизлик. 

3 Кимсасиз, ҳеч ким йўқ. Уй ёлғиз бўлга- 
ни учун холамникида бирпасгина ўтириб 
қайтдим. Р. Файзий, Чўлга баҳор келди. 

4 юкл. взф. Фақат, биргина. [Адолат] 
Ёлғиз ўз тақдирини эмас, ўзига ўхшаган юз- 
лаб хотин-қизларнинг тақдирини ўйлайди. С. 
Зуннунова, Гулхан. Аҳмад Ҳусайн бир неча 
кун уйдан қўзғалмади. Унинг эрмаги ёлғиз 
китоблар бўлди. Ойбек, Нур қидириб. 
-Жуфтлик ёлғиз кишилар орасидагина эмас, 
ер юзидаги ҳар бир махлуқда ҳам бор.. — деди 
Анвар. А. Қодирий, Меҳробдан чаён. 

ЁЛҒИЗЛАМОҚ Ёлғиз қўймоқ, танҳо 
қолдирмоқ, яккалаб қўймоқ. 

ЁЛҒИЗЛИК 1 Ўзи билан ўзи бўлишлик, 
яккалик; танҳолик. Икромжон неча кундан 
бери ёлғизликни қўмсарди. С. Аҳмад, Уфқ. 

2 Ёлғиз яшашлик. -Ёлғизлик қурсин, опа- 
жон, — Қумри дастурхонни йиғиштираётиб 
сўзлади. Ҳ. Ғулом, Машъал. 

ЁЛҒИЗОЁҚ: ёлғизоёқ йўл Фақат пиёда- 
лар юриши мумкин бўлган тор йўл; сўқмоқ. 
Дала ўртасида ёлғизоёқ йўлдан бораётган 
Фотима опа болаларга қараб-қараб қўяди. Р. 
Файзий, Сен етим эмассан. Майна ёлғизоёқ 
йўлдан борарди. Ш. Тошматов, Эрк қуши. 

ЁЛҒИЗҚУЛ Ишда, уй-рўзғорда кўмак- 
лашувчи кишиси йўқ. Ёлғизқўл одам. н 
Абдулқодир ёлғизқўл бўлгани туфайли кўпдан 
бери бажаролмай юрган ўзга юмушлар билан 
шуғулланмоққа имкон топган эди. Ойбек, Нур 
қидириб. 

ЁЛҒОН 1 сфт. Ҳақиқатга зид, нотўғри; 
ҳақиқатда бўлмаган. Ёлғон сўз. Ёлғон хабар. 
н [Отабек] Илгари.. ўзининг ёлғон жавоб- 
ларидан жуда хавотирланар эди. А. Қодирий, 
Ўтган кунлар. -Ҳайси ноинсоф топиб келди 


3—Ўзбек тилининг изоҳли луғати 




сизга бу ёлғон гапни ? — деди Алим бува хуноб 
бўлиб. М. Исмоилий, Фарғона т. о. 

2 сфт. Ҳақиқий эмас, сохта, ясама; ёл- 
ғондакам. Ёлғон йиғи. Ёлғон кулги. 

3 от Ҳақиқатга тўғри келмайдиган, но- 
тўғри гап, нарса; уйдирма. Ширин ёлғондан 
анчиқ ҳақиқат яхши. Мақол. Ёв макрини ёл- 
ғон яширар. Мақол. н Ҳаёт ҳақиқатини куй- 
ласанг, халқ учун ёзсанг, таёқ ейсан; ёлғонни 
ёзсанг, бошингни силайдилар. Ойбек, Нур 
қидириб. Ёлғонни сал киши ишонадиган қилиб 
гапириш керак, Сафар\ А. Қодирий, Меҳ- 
робдан чаён. 

Ёлғон арафа қ. арафа 1. Ёлғон барг Уруғ- 
дан униб чиққан дастлабки қўш барг. Ғўза 
ёлғон барг чиқариши билан дарҳол ягана қили- 
ниши шарт. Н. Сафаров, Ҳаёт мактаби. Ёлғон 
тонг Тонготардан анча олдин, тонг ёриш- 
гандек туйиладиган пайт; субҳи козиб. Тонг 
бўзариб ёришди. Ёлғон тонгда адашиб йўлга 
чиққан булутлар таралди. Шуҳрат, Шинелли 
йиллар. Ёлғонни сув қилиб ичмоқ Кўп ёлғон 
гапирмоқ. -Ёлғонниям сув қилиб ичасан-да, 
Шерматхўжа! — деди биров. С. Сиёев, Ёруғ- 
лик. Ғирт ёлғон Бутунлай нотўғри. Лекин 
Ҳошимовнинг, шу бўри боласига маҳлиё бўлиб, 
Акром яхши ўқий олмай, олтинчи синфдан 
қолиб кетди, дегани ғирт ёлғон. X. Тўхтабоев, 
Ширин қовунлар мамлакати. 

ЁЛҒОНДАКА айн. ёлғондакам. -Яна со- 
вуқ сувга ювиндингми ? — деди ёлғондака пўписа 
қилиб. Ў. Ҳошимов, Қалбингга қулоқ сол. 

Ёлғондака дунё Бевафо, ўткинчи олам. 
Аслини сўрасангиз, ҳаммамиз бу ёлғондака 
дунёга меҳмонмиз. К. Яшин, Ҳамза. 

ЁЛҒОНДАКАМ 1 Ҳақиқий, чин эмас; 
сохта, қалбаки. Ёлғондакам тўппонча. Ёл- 
ғондакам ҳужжат. 

2 Ғайритабиий, сохта. Ҳиз ёлғондакам ноз- 
фироқ билан дик этиб турди. С. Сиёев, Ёруғ- 
лик. У. ўзини ёлғондакам уйқуга солиб, муд- 
рагандай ўтирган экан. Ойбек, Болалик. 
Акмал Ҳамдам ёлғондакам шарақлаб кулди. 
Ф. Мусажонов, Ҳиммат. 

ЁЛҒОНДАН Ёлғондакам (тарзда), қал- 
баки равишда; сохтакорона. Ёлғондан га- 
пирмоқ. Ёлғондан дўқ қилмоқ. н Шарофат 
ёлғондан қийқирибкулди. А. Қаҳҳор, Қўшчи- 
нор чироқлари. -Командирни қайтариб ке- 
линг дейман, — дедим, ёлғондан ўрнимдан 
ҳам турдим. Ойдин, Садаганг бўлай, ко- 
мандир. 


ЁЛҒОНЛАМОҚ Ҳақиқатда бўлмаган, 
ҳақиқатга зид нарсаларни сўзламоқ; ёлғон 
гапирмоқ; алдамоқ. Тўрабек хижолат тор- 
тиб, ёлғонлади. М. Мансуров, Ёмби. Мурзин- 
нинг ёдига [Элмуроднинг] ёлғонлагани тушди. 
Шуҳрат, Шинелли йиллар. 

ЁЛҒОНЛИК Нотўғрилик, тўғри эмас- 
лик; сохталик. Муродхонга синглиси қараб, 
гапининг ёлғонлигини сезиб, акасининг сўзига 
ишонмай, бир сўз айтибди. «Муродхон». ..бу- 
нинг ёлғонлиги маълум бўлгунча, далада иш 
тўхтаб қолади. А. Қаҳҳор, Қўшчинор чи- 
роқлари. 

ЁЛҒОНЧИ Ёлғон гапирадиган одам; 
алдамчи; каззоб. Ёлғончига қўшилма, рост 
сўзингни яширма. Мақол. н -Ёлғончи экан- 
сиз, ўтинчи бола, — деб қиз пақирини ерга 
қўйди. С. Сиёев, Ёруғлик. -Асаднинг олдида 
ёлғончи бўлмай деяпман-да, — чайналди Аҳмад. 
Ф. Мусажонов, Ҳиммат. Ҳизил гулни боғла- 
дим арғамчига, Ҳайдин ҳам кўнгил бердим 
ёлғончига. «Оқ олма, қизил олма». 

Ёлғончи дунё айн. ёлғондака дунё қ. ёл- 
ғондака. Ёлғончи дунёда ризқим узилди, Дий- 
da гирён бўлиб, бағрим эзилди. «Алпомиш». 

ЁЛҒОНЧИЛИК Ёлғон гапиришлик; каз- 
зоблик. Демак, ёлғончилик касалига мубтало 
бўлган кишини ростгўй одамнинг қони билан 
даволаса бўлади. X. Тўхтабоев, Ширин қовун- 
лар мамлакати. Ёлғончилик билан иккиюзла- 
мачилик учун жазо берилмайди, шунақами? 
С. Сиёев, Ёруғлик. 

ЁЛҒОН-ЯШИҚ Ёлғон ва уйдирмалар. 
Ёлғон-яшиқ гап. н [Отабек\ Зайнабнинг 
ёлғон-яшиқ гаплар билан Кумуш юрагига ўт 
ёққанини пайқади. А. Қодирий, Ўтган кун- 
лар. Ҳали ҳозир ёлғон-яшиқ айтади, Бир кун- 
лари айтиб, гапдан қайтади. «Ҳасанхон». 

ЁМ I [мўғ.-туркий — чопарлар оти ва 
шундай отлар алмаштириладиган жой] тар. 
Чопарлар, йўловчилар қўнадиган ва от ал- 
маштирадиган жой; бекат. 

ЁМ II [ф. — коса; қадаҳ] Катта, ул- 

канхум. -Ошпазнинг ўчоғида, кўнчининг ёми- 
да, нонвойнинг томида сиғиниб юрган кал- 
такзада бир ит эдим, сиғиниш жонимга тек- 
кан эди, — дейди Бердибой. А. Қодирий, Обид 
кетмон. 

ЁМ-ЁМ Душман, жаллод. Ўлаксагаўч, 
худди ём-ём, Ҳайдан топай ёвга мос бир 
нол/?Миртемир. -Ҳўрқма, сени сўймайман, 
мен ём-ём эмас. Сенга бир хизмат бор. 






ўғлим.. — деди домла Шум болага. Ғ. Ғу- 
лом, Шум бола. 

ЁМБИ [хит.-туркий «юань бао» — бой- 
лик тўплашнинг бошланиши] Яхлит қуйма 
олтин ёки кумуш. Икки юз граммлик ёмби. 
н Мурунтов олтин-руда комбинатининг 
ишга туширилганига унча кўп вақт бўлгани 
йўқ. Олтиннинг дастлабки ёмбилари қуйила 
бошланди. И. Ҳамробоев, Олтин ва давр. 
-Ҳужрани қулфлаб кетамиз — хумчадаги тил- 
лою ёмбиларингизни ҳеч ким олмайди, — деди 
Нафисахон. Мирмуҳсин, Умид. 

ЁМОН 1 Сифатсиз, сифати паст. Ёмон 
чит. н Биламан, тилларнинг ёмони йўқ- 
дир, Ҳар тилнинг ўз кўрки, улуғлиги бор. 
Шуҳрат. 

2 Бирор ишни эплай олмайдиган, уқув- 
сиз, тажрибасиз. Ёмон сувоқчи. Ёмон ходим. 
Ёмон ташкилотчи. 

3 Ахлоқсиз, феъл-атвори ярамас; бузуқ 
ниятли. Ёмон киши экансиз-ку! С. Аҳмад, Уфқ. 
Барно унчалик ёмон, унчалик беҳаё қиз эмас. 
О. Ёқубов, Эр бошига иш тушса. Шуниунут- 
маслик керакки, уруш туфайли одамлар ўзбо- 
шимча бўлиб кетишди, элда ёмонлар кўпайиб 
қолди. К. Яшин, Ҳамза. Начора, ёмонларнинг 
қўлидан ҳар иш келади, бало бас келсин улар- 
га. Э. Аъзамов, Жавоб. 

4 Оғир, хатарли. [Ҳомиднинг] Яраси ёмон, 
ҳушсиз ҳолда ҳиқиллаб ётибди. А. Қодирий, 
Ўтган кунлар. 

5 Айб, гуноҳ. Ҳой, дўстим, бировнинг 
дўпписини бировга уддалаб кийгазиш ёмонми ? 
Шукурулло, Сайланма. Вой ўлмасам, Зубай- 
дахон, тасаддуғингиз кетай, нега тик ту- 
рибсиз? Остонада-я! Остонада туриш ёмон 
бўлади, қизим, жойингизни билиб ўтиринг 
[деди Ҳамза]. К. Яшин, Ҳамза. 

6 Нотинч, беҳаловат. Бугун Аҳмад жуда 
ёмон ухлади. Ф. Мусажонов, Ҳиммат. 

7 Нохуш, ёқимсиз; совуқ. Ёмон хабар- 
нинг қаноти енгил бўлади. Ж. Абдуллахонов, 
Орият. Бирор ёмон хабар бўлса, бизга ҳам 
айтишарди. С. Сиёев, Ёруғлик. Докторнинг 
кайфияти ёмон шекилли, саломимга яраша 
алик олди. С. Сиёев, Ёруғлик. 

8 Хавфли, хатарли; фалокат келтирув- 
чи. Абдишукур секингина минғирлади: -Гап 
иттифоқда, баҳамжиҳат бўлишда, укам! 
Орага фитна солиш ёмон нарса. Ойбек, Тан- 
ланган асарлар. Калладан қора хаёлларни 
қувиш керак, тушкунлик энг ёмон душман. 


Ф. Мусажонов, Ҳиммат. Кўк қурт! Ёмон 
офат. Ғўзанинг заволи. Р. Азизхўжаев, Яшил 
чайла. 

9 Салбий, ёқимсиз, бехосият; хунук. 
Кучли шовқин ишловчиларнинг меҳнат 
унумдорлигини пасайтирди, асабга ёмон 
таъсир кўрсатди. «Фан ва турмуш». Бе- 
гойимнинг қотма юзи тиришди. Ёмон нар- 
сани кўрган кишидай жирканиб: -Қувиб 
чиқаринг жувон ўлгурни! — деди. М. Исмои- 
лий, Фарғона т. о. 

10 Носоғлом, касал; ланж. [Меъмор] Бир 
чеккада ғариб бўлиб ўтирган Ғаввосга ҳам 
яхши гапирди, ўзингизни ёмон сезмаяпсизми, 
деб сўради. Мирмуҳсин, Меъмор. Ҳеч қаерим 
жиддий лат емаган бўлса ҳам, ўзимни ёмон 
ҳис қилдим. О. Мўминов, Хиёбондаги уч уч- 
рашув. Хўжайин ёмон бўлиб ётибди. С. Сиё- 
ев, Ёруғлик. 

11 Айёр, маккор, қув; ишбилармон, 
эпчил. -Ҳа, эшон нега кетди экан? — Тирик- 
чиликда-да. -Ҳа, мурид овига чиқиб кетган 
экан-да. Эски ҳунар! — Қори пиқиллаб кул- 
ди-да, ҳазиломуз: -Ёмонсан-а, ёмонсан! — деб 
қўйди. П. Турсун, Ўқитувчи. Опа ёмон, бир 
нарсага киришса — қўймайди. Ў. Ҳошимов, 
Қалбингга қулоқ сол. 

12 Ўқув-ўқитув ишларида энг паст баҳо. 
Майли, уч қўйса ҳам, ёмон қўйса ҳам, майли! 
Мана шу бир оғиз сўзи учун Гавҳар ундан ҳеч 
қачон хафа бўлмайди!Ў. Ҳошимов, Қалбингга 
қулоқ сол. Бир куни дарсдан ёмон баҳо олиб, 
кечгача шу ерда хаёлга чўмиб ўтирганим эсим- 
да. «Гулдаста». Мактабда ёмон баҳо олсам ё 
икки кун дарсга бормасам, бутун синф оёққа 
турарди. С. Сиёев, Ёруғлик. 

13 Қаттиқ, кучли; жуда, ниҳоятда. Яна 
бир бекат юриб тўхтагач, ҳайдовчи хотин 
унинг тепасига келди: -Ёмон уришдими ? Ўлди- 
ришдан ҳам тоймайди бу безорилар. Ў. Ҳоши- 
мов, Қалбингга қулоқ сол. Иноят оқсоқол 
уни кўпчилик ўртасида ёмон ҳақорат қилган 
эди. С. Аҳмад, Уфқ. 

Ёмон гап 1) одоб доирасига сиғмайди- 
ган ибора; сўкиш. [Гулсумбиби:] Бу ёмон гап- 
ни қаердан ўргандинг ? Ойбек, Танланган 
асарлар; 2) совуқ, нохуш хабар. Ёмон гап 
тез тарқалади. Ёмон кун Киши ҳаётидаги 
оғир дамлар. Чеккан бутун азобларим, ёмон 
кунларим мана шу олмазор тагида, бижил- 
доқ қушларнинг бозорида эриб йўқ бўлиб ке- 
таётгандек эди. С. Сиёев, Ёруғлик. Ёмон кўз 




қ. кўз. Яна айтаман, фақат эҳтиёт бўл, ёмон 
кўздан ўзи асрасин. Т. Ашуров, Оқ от. -Хайр, 
худо синглимни [Кумушни] ёмон кўздан асра- 
син! — деб [хотин] фотиҳа ўқиди. А. Қоди- 
рий, Ўтган кунлар. Ёмон [кўз билан] қара- 
моқ Бузуқ ният билан тикилмоқ. Мен Ҳомид- 
нинг қайним Сайфига ёмон кўз билан қараб 
юрганини сал-пал сезиб юрар эди. А. Қодирий, 
Ўтган кунлар. Ўрик олаётганимда, менга шу- 
нақаям ёмон қарадики, қўрқиб кетдим. С. 
Аҳмад, Уфқ. Ёмон кўрмоқ Ёқтирмаслик, хуш 
кўрмаслик; севмаслик. Аҳмаднинг энг ёмон 
кўргани шунақа тунд бўлиб, гаплашмай юриш 
эди. Ф. Мусажонов, Ҳиммат. Манзура опа 
Ювош иккаламизни ёмон кўриб қолганлар 
[деди Саид]. Э. Раимов, Ажаб қишлоқ. Энг 
ёмони Ҳаммадан хавфлиси, ёқимсизи; ёмон- 
ларнинг ёмони. Энг ёмони хона ғоятда со- 
вуқ эди. Мирмуҳсин, Меъмор. Аҳмадга ўхша- 
ган соф виждонли одам учун энг ёмони —ўзини 
бекорчи, текинхўр сезиш. Ф. Мусажонов, 
Ҳиммат. 

ЁМОНЛАМОҚ I Қоралаб, ёмонга чиқа- 
риб гапирмоқ. Овқат вақтида Ҳожи ҳеч ким- 
га сўз навбати бермай, бурунги замонни ёмон- 
лаб кетди. А. Қаҳҳор, Йиллар. 

ЁМОНЛАМОҚ II Бирдан пайдо бўла- 
диган дард-касалликдан қаттиқ безовталан- 
моқ, ёмон аҳволга тушмоқ (от, мол ҳақида). 
Махдум меҳмонхонасидан юриб келган оёқ то- 
вушини эшитиб, ёмонлаган отдек типирчи- 
лади. А. Қодирий, Меҳробдан чаён. Илоҳи, 
ёмонлабўлгин, Тарлон om, устингдаги йўлбар- 
сингни найладинг. «Ойсулув». 

ЁМОНЛАШМОҚ 1 Ёмонламоқ I фл. 
бирг. н. 

2 Ёмон томонга ўзгармоқ, қийинлаш- 
моқ, баттар бўлмоқ. Ҳаво ёмонлашди. н 
Марямхон.. эрининг кўнгли иккига бўлинса, 
турмуш ёмонлашажагини тушунтиришга 
тиришган. Ойбек, Танланган асарлар. 

3 Оғирлашмоқ, кучайиб кетмоқ (касал- 
лик ҳақида). Касал ёмонлашди. н Тун ярим- 
га борганда, Бобоқул отанинг аҳволи ёмон- 
лашди. С. Анорбоев, Оқсой. 

ЁМОНЛИК Ёмон, салбий хислатларга 
эга бўлишлик; ёмон, ярамас ишлар қилиш; 
қабиҳлик, ёвузлик. Яхшининг яхшилиги те- 
гар тор ерда, ёмоннинг ёмонлиги тегар ҳар 
ерда. Мақол. н -Бизнинг мақсадимиз — ки- 
шиларга онг, тушунча бермоқ, токи ҳар бир 
киши яхшилик ва ёмонликни, оқу қорани ўзи 


ажрата оладиган бўлсин, — деди Элмурод. П. 
Турсун, Ўқитувчи. 

ЁМОНОТЛИҚ: ёмонотлиқ бўлмоқ 

Ёмонлик билан, ёмон деб ном чиқармоқ, 
шарманда бўлмоқ. Бобур ва унинг тараф- 
дорлари халқ орасида ёмонотлиқ бўлишла- 
ридан Жаҳонгир мирзо ва унинг онаси Фо- 
тима Султон бегим ҳам манфаатдор эди- 
лар. П. Қодиров, Юлдузли тунлар. -Аниқ- 
роқ қилиб айтинг, Муса ака, Бўтабой бе- 
корга ёмонотлиқ бўлиб қолмасин, — деди 
Низомиддинов. С. Аҳмад, Ҳукм. 

ЁМҒИР Булутлардан сув томчилари 
ҳолида тушадиган, ёғадиган ёғин. Ёмғир 
суви. Ёмғир ёғди. Ўтган булутдан ёмғир кут- 
ма. Мақол. н Ёмғир худди жонга игна санч- 
гандай, эзиб муттасил саваларди. Ойбек, 
Қуёш қораймас. Ёмғир томчилари билан 
ювилган ҳавонинг покиза еллари гоҳ баданни 
чимчилаб ўтади, гоҳ сескантиради. Шуҳрат, 
Шинелли йиллар. 

Ўқ ёмғири Ёмғирдай ёғилаётган кўп ўқ. 
Уч томондан ёғилаётган ўқ ёмғири улар- 
нинг бошини кўтаргизмай қўйди.. И. Раҳим, 
Чин муҳаббат. 

ЁМҒИРГАРЛИК айн. ёмғиргарчилик. 

ЁМҒИРГАРЧИЛИК Ёмғир кўп ёққан 
ёки ёғадиган вақт; ёмғирли об-ҳаво. Ёмғир- 
гарчилик бошланиб кетди. А. Мухтор, Бўрон- 
ларда бордек ҳаловат. 

ЁМҒИРЛАТИБ: ёмғирлатиб суғормоқ 
Ёмғирга ўхшатиб, томчилатиб суғормоқ. 
Шунингдек, токзорларни ёмғирлатиб суғориш 
усули ҳам тажрибадан ўтказилди. «Фан ва 
турмуш». 

ЁМҒИРЛИК айн. ёмғирпўш 1. У [Бек- 

темир[ халтасини бурчакка қўйиб, ёмғир- 
лигини ечди. А. Мухтор, Чинор. 

ЁМҒИРПУШ 1 Ёмғир пайтида кийила- 
диган, ёпинадиган кийим ёки ёпинчиқ. Ки- 
чикроқ ёмғирпўшни ўзи кийди-ю, отга мин- 
ди. П. Қодиров, Қора кўзлар. 

2 Ёмгир пайтида бошга тутиладиган буюм; 
зонтик. Муқаддам ёмғирпўшини эшик олдидаги 
михга илди. Ў. Ҳошимов, Баҳор қайтмайди. 

ЁН 1 Тананинг елкадан сонгача бўлган, 
шунингдек, бирор нарсанинг ўнг ёки чап 
қисми. [Отабек] Ўнг ёнини босиб, кўрпага 
бурканди. А. Қодирий, Ўтган кунлар. Минг- 
боши қўлини ёнига туширди. М. Исмоилий, 
Фарғона т. о. Канизак енги билан бурнининг 
икки ёнини тез-тез артар экан, Саманда- 




ровга кўз қири билан қаради. А. Қаҳҳор, 
Қўшчинор чироқлари. 

2 Умуман ўнг ёки чап томон; тараф; ат- 
роф. Ён қўшни. н Худоёр ҳузурига киради- 
ган эшикнинг икки ёнида ойболта кўтарган 
икки жаллод сурат каби қотганлар. А. Қо- 
дирий, Меҳробдан чаён. Асад қори ёнидаги 
элликбошини туртди. М. Исмоилий, Фарғо- 
на т. о. Мансур ёнига аланглаб, юмалоқланган 
кўрпа-тўшакларни кўрди. Ў. Ҳошимов, Қал- 
бингга қулоқ сол. 

3 Ёқа, чет; қирғоқ. Ариқ ёни. н Деворнинг 
ёни билан келгани учун ҳам Ойқиз кўрмай 
қолган эди. Ш. Рашидов, Бўрондан кучли. 

4 Чўнтак, кисса. Ёнимда пулим йўқ. н 
Аҳмад Чалабий оқчадан ёнига кўпроқ солиб 
олишни тайинлади. Мирмуҳсин, Меъмор. 
Ёнимда яна ўттиз сўмча қолди. Ойбек, Тан- 
ланган асарлар. Қаердандир пайдо бўлган ёш 
бир йигит.. ёнидан бинт чиқариб, Аҳмаджон- 
нинг бошини боғлашга киришди. А. Қаҳҳор, 
Олтин юлдуз. 

5 Қўшни, ўзаро яқин. Таманно ён қиш- 
лоқдаги касалхонада ишлаши керак. Мирмуҳ- 
син, Қумри ва Таманно. 

Ён бермоқ Енгилмоқ, паст келмоқ; рози 
бўлмоқ. Илгари Ашурдақаларга дарров ён бе- 
рарди. П. Қодиров, Қадрим. Ён босмоқ Та- 
рафини олмоқ, ёқламоқ; ҳомийлик қилмоқ. 
Бир тараф соҳиб қорига, иккинчи тараф Адо- 
латга ён босди. И. Раҳим, Чин муҳаббат. Ёни- 
га кирмоқ Ёрдамлашмоқ, кўмаклашмоқ; 
ўсиб, улғайиб, ёрдам берадиган ёшга етмоқ. 

| Ўктам: \ Ачинсанг, ёнимга кир, қизчаларга 
ёрдамлашайлик. Ойбек, О. в. шабадалар. Ибн 
Ямин: -Оллога минг қатла шукур, шунча фар- 
занд кўрдим. Худо хоҳласа, тезда катта бўли- 
шиб, ёнимга кириб қолишар, — деб қувонди. 
К. Яшин, Ҳамза. Ёнига тушмоқ 1) фойда 
қилмоқ. Мирзакаримбой соқолини селкилла- 
тиб кулди ва бу ёзувдан рози бўлганини бил- 
дирди: «Дуруст. Ўн сўлкавой ёнига тушади- 
ку, мақтамайдими?» Ойбек, Танланган асар- 
лар. 2) ҳимоя қилмоқ, тарафини олмоқ. Ғиди- 
биди авжига чиқди. Она ўғил ёнига тушди. 
«Муштум». Ёнига қолмоқ Фойда кўрмоқ. Ло- 
ақал пичоқ тортиб юборганида ҳам, эти ёнга 
қоларди. М. Исмоилий, Фарғона т. о. Ёнини 
олмоқ Ҳимоя қилмоқ, ёқламоқ, қувватла- 
моқ. Холиқ ёнимни олармикан десам, у ҳам 
бошқаларга қўшилиб, мени калака қиляпти. 
Ҳ. Назир, Чўл ҳавоси. 


ЁНА Ёнбағир, қиялик. Това тошлар ёна- 
ларда йиқилай-йиқилай дея омонат турибди. 
Т. Мурод, Юлдузлар мангу ёнади. Олқорлар 
ўйнайди товда, ёнада.. «Юсуф ва Аҳмад». 

ЁНАКИ Ёни билан. Дилшод ўзини четга 
олиб, меҳмонга йўл берди. Кейин ярим қадам 
олдинга ўтиб, ёнаки юриш билан уни айвонга 
бошлади. М. Исмоилий, Фарғона т. о. 

ЁНАР Ёниб турадиган, ёнувчи. Менинг 
нафсим балодур, ёнар ўтга соладур. Мақол. 

Ёнар тоғ эск. айн. вулқон. Амрингизга 
бўйсунар борлиқ, Ёнар тоғ ҳам ўчишга маж- 
бур. 3. Диёр. Ёнар қурт Кечаси ўзидан нур 
тарқатиб турувчи қурт. [Қараса] Чироқ йўқ.. 
Кичкинагина ёнар қурт пахсага ёпишиб ётар- 
ди. Мирмуҳсин, Чўри. 

ЁН-АТРОФ Ҳамма томон; тўрт томон. 
Киришим билан: «Касал қаерда экан?» деб ён- 
атрофга қарадим. Ойдин, Уялди шекилли, 
ерга қаради. 

ЁНБАҒИР айн. Ён, қиялик. Адирлар ён- 
бағридан секин келаётган машина хиёл ўтмай 
Ғуломжоннинг бульдозери рўпарасига келиб 
тўхтади. Газетадан. Ҳамма жойга, ҳамма 
адир ёнбағирларига ҳам пахта экилган. Э. Ус- 
монов, Ёлқин. Ёнбағирларда лолалар очил- 
ган. П. Қодиров, Юлдузли тунлар. 

ЁН-БЕРИ айн. ён-атроф. Ён-беримда 
райҳонлар, ялпизлар, гуллар.. Миртемир, 
Тингла, ҳаёт. Кўз, киприги пириллаб, Пайпас- 
лар ён-берини. Қ. Муҳаммадий. 

ЁНАШМОҚ айн. ёндашмоқ 1. Бир- 
бирингдан неча вақтлар адашиб, Энди кеп- 
сан бунда излаб, ёнашиб. «Рустам». Ёнашиб, 
қошима яқин келмагин, Семурғга ҳадик бе- 
риб юрмагин. «Баҳром ва Гуландом». Тошга- 
нингда асло бўлмас ёнашиб, Ночор om чопи- 
шар мироббошилар. Миртемир. 

ЁНБОШ 1 айн. ён 1, 2. Ёнбошим оғрийди. 
н Эъзозхон Ботиралининг ёнбошида ҳамон 
чопқиллаб юриб келарди. Ҳ. Ғулом, Машъал. 
Аваз унга бир қаради-ю, Маҳмуда Алиевна- 
нинг ёнбошидаги стулга бориб ўтирди. Ў. 
Ҳошимов, Қалбингга қулоқ сол. Назар ён- 
боши қирилиб пачоқ бўлган машинанинг олд 
ўриндиғига ўтирди. Э. Усмонов, Ёлқин. 

Ёнбошга олмоқ Курашда кўтариб олиб, 
ёнбошига қўймоқ. Али полвон.. мени бир неча 
вақт айлантириб юрди, сўнгра чамага кел- 
тириб, ёнбошига олмоқчи ва ерга урмоқчи 
бўлди. П. Турсун, Ўқитувчи. 

2 Ўнг ёки чап курак суяги. 




У ёнбошидан бу ёнбошига ағанамоқ Ух- 

лай олмасдан безовта бўлмоқ. У [ Ҳури\ у 
ёнбошидан бу ёнбошига ағанар, кўнгли ҳам 
тун каби қоп-қоронғи бўлиб, хаёли тарқоқ 
ётарди. Н. Фозилов, Дийдор. Қудрат у ён- 
бошидан бу ёнбошига ағдарила бвриб, ярим 
кечадан оққанда, уйқуга толди. Ҳ. Назир, 
Сўнмас чақмоқлар. Ёнбоши ерга тегмаган 
Курашда йиқилмаган, зўр; кураги ерга тег- 
маган. Ёнбоши ерга тегмаган паҳпавон. н 
Чет эллардан паҳлавонлик дағдағаси билан 
келиб турадиган зўрлардан биронтаси ҳали 
унинг ёнбоишни ерга тегизган эмас. Ойбек, 
Навоий. 

3 спрт. Ўзбек курашида: курашчи усул 
қўллаб, рақибининг битта курагини ерга 
теккизганда ёки рақиби иккинчи марта огоҳ- 
лантирилганда бериладиган баҳо, балл. 

ЁНБОШИГА кўм. взф. Ёнига, ён томо- 
нига, ён тарафига. Кийимларини стулнинг 
ёнбошига ташлади. 

ЁНБОШИДА кўм. взф. Ёнида, ён томо- 
нида; яқинида. Мактабнинг ёнбошида бола- 
лар боғчаси бор. 

ЁНБОШИДАН кўм. взф. Ёнидан, ён то- 
монидан, яқинидан. Дарё қишлоқнинг ёнбо- 
шидан ўтарди. 

ЁНБОШЛАМА Ён тарафдан. Ёнбоииа- 
ма пармалаш ярим кечада боилланади. И. Ра- 
ҳим, Тақдир. 

ЁНБОШЛАМОҚ 1 Бир ёнбош билан 
тирсакка таяниб ётмоқ. Ёрмат бошини кўтар- 
ди, бир қўлини ерга тираб ёнбошлади. Ой- 
бек, Танланган асарлар. Кумуш Отабек яқи- 
нига сурилди ва тирсаклари билан унинг тиз- 
засига ёнбошлаб, эркаланди. А. Қодирий, 
Ўтган кунлар. 

2 Ён тарафга оғмоқ; эгилмоқ, қийшай- 
моқ. Девор ёнбошлади. н Машина жойи- 
дан силжиши ҳамон, ғарбга хиёл ёнбошлаб 
турган анорлар носқовоққа ўхшаш гулла- 
рини баланд кўтариб, гўё унинг орқасидан 
югураётгандек туюлди. И. Раҳим, Чин му- 
ҳаббат. 

3 поэт. Бота бошламоқ (қуёш, ой ҳақида). 
Ой ғарбга томон ёнбошлади. Ж. Шарипов, 
Саодат. Мутал райондан чиққанда, қуёш ғарб- 
га ёнбошлаганди. О. Ёқубов, Ларза. 

ЁНДАМА Ёни билан, ёнлаб. Раъно йў- 
лакда ярмисини кўрсатиб ёндама турган хо- 
тиннинг олдига борди. А. Қодирий, Меҳ- 
робдан чаён. 


ЁНДАМАЛАБ Ёнига бурилиб, ёнига 
қайрилиб. Мадаминбек ўйланиб қолди. Бир 
кўзини қисиб, ёндамалаб қаради. Ҳ. Нўъмон 
ва А. Шораҳмедов, Ота. 

ЁНДАМАСИГА қ. ёндама. [Хатиб домла] 
Қорни бўғоз сигирларникидек ўбдон эшил- 
ганликдан, ёнидаги ёстиққа.. ёндамасига 
чўкиб олади. А. Қодирий, Обид кетмон. «Уни- 
версал» эгатларни ёндамасига кеса кетди. Ш. 
Ғуломов, Ташаббус. 

ЁНДАМОҚ Яқин бормоқ; яқин келмоқ, 
яқинлашмоқ. 

ЁНДАФТАР Чўнтакда олиб юриладиган 
кичик дафтар. Ҳамза ҳам қотиб-қотиб кул- 
ди, ёндафтарини чиқариб, нималарнидир қайд 
қилиб қўйди. К. Яшин, Ҳамза. Қирмизхон 
қабулхонага чиқиб, кўк муқовали ёндафтар 
ва ярми оқ ручка билан қайтиб кирди. Н. 
Аминов, Ёлғончи фаришталар. 

ЁНДАШМОҚ 1 Ёнма-ён келмоқ; яқин- 
лашмоқ. Яхшига ёндаш, ёмондан қоч. Мақол. 
н Бўтабой орқадан юрди ва буларни олдин- 
га ўтказиб, Самандаровга ёндашиб, ундан 
секин: -Тинчликми? — деб сўради. А. Қаҳҳор, 
Қўшчинор чироқлари. Гулсум сандалнинг че- 
тига, Ойимхонга ёндашиброқ ўтирди. П. Тур- 
сун, Ўқитувчи. 

2 кўчма Муайян бир ишга маълум бир 
нуқтаи назардан қарамоқ. Масалага тўғри 
ёндашмоқ. н Абдулла Қаҳҳор адабиёти- 
мизнинг долзарб масалаларига беҳад талаб- 
чанлик билан ёндашар эдилар. К. Қаҳҳоро- 
ва, Чорак аср ҳамнафас. 

ЁНДАШУВ Ёндашмоқ 2 фл. ҳар. н. Ҳар 
иш ўз ўрнида азиз, бу икки хил ёндашувни 
қориштирмаслик лозим. «ЎТА». Бу қурилиш 
янгича ёндашув ва ечимларни талаб этади. 
Газетадан. 

ЁНДИРМОҚ 1 Ёнмоқ фл. орт. н. Аввал, 
бек афанди, сиз уйингизга ўт қўйиб, ёндириб 
кетасиз. Ҳ. Ғулом, Машъал. 

2 Қиздирмоқ, ловиллатмоқ; ачиштир- 
моқ. Қалампир тилимни ёндириб юборди. н 
Кун баланд кўтарилиб, дарахтсиз, сувсиз 
кўчаларни, ўтгувчи-кетгувчиларни оташи- 
да ёндириб борди. М. Исмоилий, Фарғона 
т. о. Бутун гавдасини қандайдир иситма 
қоплаб, суякларигача ёндиргандай бўлди. 
Ойбек, Қуёш қораймас. 

3 кўчма Авж олдирмоқ. Эрининг вазмин 
туриб айтган гапи хотинининг тутай бош- 
лаган ўтини баралла ёндириб юборди. М. Ис- 




моилий, Фарғона т. о.. Мудҳиш хабар ёш- 
қарининг юрагида ғазаб ва қасос алангасини 
ёндириб юборди. Н. Сафаров, Севги. 

ЁНДОР 1 айн. ён 1. Кудрат шкаф ёндо- 
рининг бир ерини шаҳодат бармоғи билан бос- 
ган эди, шкаф девор ичига қараб очилди. М. 
Исмоилий, Фарғона т. о. 

2 Эшик ёки дарвозанинг ён ёғочи. Тур- 
дивой қўрғончанинг эшиги ёнига борди-да, 
ичкарига қулоқ солиб, ёндорга суянганча 
туриб қолди. Ҳ. Нуъмон ва А. Шораҳме- 
дов, Ота. 

ЁНДОШ 1 Ёнма-ён турган, ёнма-ён 
ўрнашган. Ёндош қишлоқ. н Пўлат, Баҳор 
— икковлари бир синфда ўқир, ҳовлилари ҳам 
бир-бирига ёндош бўлиб, қадрдон қўшни эди- 
лар. Ш. Рашидов, Қудратли тўлқин. Самар- 
қанд билан ёндош турган Бухорода халқнинг 
амирликка қарши қудратли ҳаракати янада 
ривожланди. М. Ўринхўжаев, Унутилмас 
кунлар. 

2 Бир-бирига боғлиқ, яқин. Энди бу би- 
лан ёндош яна бир масала ҳақида ҳам фикр- 
лашиб олсак. «Ёшлик». 

3 айн. параллел. Ёндош чизиқлар. 

ЁНДОШМОҚ қ. ёндашмоқ 1. Ёмонлар- 

га яқин борманг, ёндошманг, Ҳушёр бўлинг, 
тўғри йўлдан адашманг. Ҳабибий. Чимён тоғ- 
ларининг чўққилари шундоққина шаҳарга ён- 
дошиб тургандек. Ф. Мусажонов, Ҳиммат. 

ЁН-ЁҚ фолък. Ёни-вери, атроф, теварак. 
Тоғай шундай ён-ёғига қарайди, Бу бошига 
шолдан салла ўрайди. Фозил шоир. 

ЁНИ-ВЕРИ қ. ён-ёқ. Ёни-веримга қара- 
сам, бизникилар йўқ, ҳамма кетиб бўлибди. 
Шуҳрат, Шинелли йиллар. [Наимий] Ўйлаб 
қараса, ёни-верида унга дўст, хайрихоҳ бўлган 
биронта тирик жон қолмабди. А. Мухтор, 
Опа-сингиллар. 

ЁНИГА кўм. взф. 1 Олдига, яқинига. Уй 
ёнига бормоқ. н Ғуломжон ўчоқ ёнига ўти- 
риб, қўлларини исита бошлади. М. Исмоилий, 
Фарғона т. о. 

2 Ўзи билан бирга, етаклаб, бошлаб. 
Сидиқжон ўн бир гувоҳни ёнига олиб, районга 
жўнади. А. Қаҳҳор, Қўшчинор чироқлари. 

ЁНИДА кўм. взф. 1 Яқинида, яқин жой- 
да, биқинида. Уйимиз мактаб ёнида. 

2 Ҳузурида, қошида; қарамоғида. Дирек- 
ция ёнида тузилган комиссия. ^Азизбек ёни- 
да [Юсуфбек ҳожи] қандай мавқе тутган 
бўлса, Нормуҳаммад қушбеги олдида ундан ҳам 


юқорироқ ва маънолироқ эътибор қозонди. А. 
Қодирий, Ўтган кунлар. 

ЁНИДАН кўм. взф. Олдидан. Ҳўрқиб, 
аямнинг ёнидан жилмай қолдим. С. Сиёев. 
Ёруғлик. 

ЁНИЛҒИ Ёнадиган суюқ модца, суюқ 
ёқилғи (бензин, нефть ва ш. к.). Ёнилғи тўла 
бочкалар, тракторларнинг эҳтиёт қисмлари 
кўчма қум тагидан чиқарилади. Ш. Рашидов, 
Бўрондан кучли. Газниқоб олдида бир шиша 
ёнилғи ҳам турибди. Назармат, Жўрлар ба- 
ланд сайрайди. 

ЁНИҚ 1 Шуъла, нур сочиб турган. Ёниқ 
гулхан. Ёниқ чироқ. н Ёниқ шам ёнида яна 
ортиқча икки шам турарди. Мирмуҳсин, 
Меъмор. 

2 кўчма Чақнаб турган. Келин жавоб бер- 
майди. Унинг кўзлари ёнади. Лекин шу ёниқ 
кўзларида ҳамма жавоб аён. Шуҳрат, Ши- 
нелли йиллар. 

3 кўчма Жўшқин, ҳис-ҳаяжонли; оташин. 
Қийинчилик билан эришилган бу нодир фур- 
сатда ёниқ орзуларини, шўх эҳтиросларини 
алангалатишга қизда кучли интилув борли- 
гини равшан кўрди. Ойбек, Танланган асар- 
лар. Бу хаёллар тезда йигитликнинг кучли 
интилишлари билан қўшилиб, ёниқ орзу-ҳавас- 
га айланди. Ҳ. Назир, Ўтлар туташганда. 

ЁНЛАМА 1 Ёни билан. Ёнлама турмоқ. 
н Жамила костюмини ечиб ташлагач, ойна 
олдида буралиб, баъзан ёнлама, баъзан қўлла- 
рини белига қўйиб, ўз-ўзини томоша қилди. 
Мирмуҳсин, Жамила. 

2 Кўндаланг, эни бўйлаб кетган. Экинни 
суғориш даврида қия ерларда кўплаб ёнлама 
ариқлар қазилади. Газетадан. 

ЁНЛАМОҚ Ёнидан, ёнда қолдириб чет- 
лаб ўтмоқ. Машина шудгорни ёнлаб, тўғри 
канал трассасига қараб борди. «Ўзбекистон 
қўриқлари». [Отабек] Боғчанинг кунботари 
билан харобазор иморатларини ёнлаб юрди. А. 
Қодирий, Ўтган кунлар. 

ЁНМА-ЁН рвш. Бир-бирига яқин, ёндош. 
Меҳмонхонада эру хотин ёнма-ён ўти- 
ришдилар. А. Қодирий, Ўтган кунлар. Аваз 
ўзиб кетмоқчи бўлди. Гулсум ундан қолишма- 
ди, баравар, ёнма-ён чопишди. П. Турсун, 
Ўқитувчи. Меъмор Чўли бобо билан ёнма-ён 
юриб, қудуқ атрофларини айланди. Мирмуҳ- 
син, Меъмор. 

ЁНИУРҒА шв. Рақс усулларидан бири. 
Қишлоқ қизлари уфори, ёнйўрға, ялатма, қай- 




чи, илониз, нуқтали юриш, чалмаса тебран- 
ма, ялли усулларига чунон нозик, ишвали 
йўрғалайдиларки.. С. Нуров, Нарвон. 

ЁНМОҚ I 1 Ўт олмоқ; ўтда куймоқ. 
Тўқайга ўт тушса, ҳўлу қуруқ баравар ёна- 
ди. Мақол. н Қуруқ ўтин бир зумда ловул- 
лаб ёниб кетди. М. Исмоилий, Фарғона т. о. 
Чайла қамишлари аллақачон ёниб битиб, ёғоч- 
ларигина қора кўмир бўлиб, чарс-чурс қилиб 
тутаб ётарди. Н. Фозилов, Дийдор. 

2 Ёлқинланиб, нур бериб турмоқ. Сарой- 
нинг тўрида бошқаларга қараганда кўркам- 
роқ бир ҳужра.. бу ҳужрада шам ёнади. А. 
Қодирий, Ўтган кунлар. Ҳақиқатдан у ки- 
шининг [Зокир Ўриновичнинг] ҳовлисида чи- 
роқ ёнган эди. Ш. Холмирзаев, Йўллар, 
йўлдошлар. 

3 Нур, шуъла сочмоқ, порламоқ. Кўкда, 
дарахтлар устида ғуж-ғуж юлдузлар ёнади. 
Ойбек, Танланган асарлар. Арча турар ўрта- 
да ёниб, Оқмоқдадир ҳар ён шуъла-нур. Ғай- 
ратий. 

4 Товланмоқ, жилваланмоқ. Гилам чўғдек 
ёнади. н Кўйлак енги тирсакка қадар ши- 
марилган, [қизнинг] тиқмачоқдай билакларида 
илон бошли олтин билагузуклар ёнади. Ой- 
бек, Танланган асарлар. 

5 Ортиқ даражада иссиғи, ҳарорати ош- 
моқ, қизимоқ. -Уҳ, баданим ёниб боради.. — 
деди Гулнор. А. Мухтор, Опа-сингиллар. У 
ёноғини онасининг ёниб турган ўтли ёноғига 
суртиб, синиқ товуш билан пичирлади. М. 
Исмоилий, Фарғона т. о. 

6 Ортиқ даражада қизимоқ. Куёш тик 
келган. Ҳаво ловуллаб ёнади. Ойбек, Танлан- 
ган асарлар. Кишини ҳолдан тойдирадиган 
саратоннинг ҳаво ёнган кунларида ҳар қан- 
дай тирик жон ўзини панага уради. «Шарқ 
юлдузи». У [Раҳим Саидов] пастга тушди. 
Кун тиккага келган, кўча ёнарди. Ў. Умарбе- 
ков, Ёз ёмғири. 

7 кўчма Бутун вужуди билан берилмоқ, 
астойдил ҳаракат қилмоқ; қайғурмоқ. Йўлчи 
ёзда ёниб, чанг-тупроқ ялаб, қишда қор-муз 
кечиб, бутун маҳрумиятларга, бутун оғир- 
ликларга қарамасдан, жонкашлик билан иш- 
лади. Ойбек, Танланган асарлар. Бу ашула- 
ни ҳам ёниб, жўшиб айтди. М. Исмоилий, 
Фарғона т. о. Онаман-у онаман, Болам учун 
ёнаман. «Қўшиқпар». 

8 кўчма Тутақмоқ, жаҳли чиқмоқ; аса- 
бийлашиб кетмоқ. Сиз онамдан хафа бўлманг. 


унинг одатини биласиз-ку, бир ёниб, бир ўча- 
веради [деди Райҳон\. С. Анорбоев, Оқсой. 
Олимжон ётиғи билан сўзлаган бўлса-да, раис 
ёниб кетди. Ҳ. Назир, Қанотлар. 

9 кўчма Кучаймоқ, авж олмоқ; аланга- 
ланмоқ. Беғубор тонг каби қалбингда Ватан 
ишқи, халқ меҳри ёнар. Ғайратий. Ҳозир Ха- 
лиловнинг нафрати ёниб турибди. И. Раҳим, 
Ихлос. 

10 Сабрсизлик билан кутмоқ, ошиқмоқ. 
Навоий Ҳиротга кириши билан унинг махсус 
фармон олиб келганлиги бутун шаҳарга яшин- 
дек тарқалди. Ҳамма уни тезроқ эшитиш 
орзуси билан ёнди. Ойбек, Навоий. 

Ичида чироқ ёнгандай бўлмоқ Бир оз 
хотиржам бўлмоқ, бир оз кўнгли тинчимоқ. 
-Кампирнинг таърифини эшитиб, ичимда чи- 
роқ ёнгандай бўлди-ю, лекин бу гал одоб сақ- 
лаб индамадим, — деди чол. П. Турсун, Ўқи- 
тувчи. Мингбоши ичида чироқ ёнгандай бўлди, 
суюнчи кўзларида ўт бўлиб ёнди. М. Исмои- 
лий, Фарғона т.о. Кўзи ёнмоқ 1) асабийлаш- 
моқ, жаҳли чиқмоқ. Қушбегининг кўзи ёнди.. 
Манглай этлари тиришиб, сўл қўли билан 
соқолини тутамлаб, фикрга кетди. А. Қоди- 
рий, Ўтган кунлар. [Тўғонбекнинг] Кичик, 
қийиқ кўзлари ёмон ёнади. Ойбек, Навоий. 
Бадианинг кўзлари ёнар, титраб турган қўли- 
даги ўткир ханжар ярқирар эди. Мирмуҳ- 
син, Меъмор. 2) жуда хурсанд бўлмоқ. Ку- 
вончдан Бектемирнинг кўзлари ёниб кетди. 
Ойбек, Қуёш қораймас. Лов этиб ёнмоқ 
Қизишмоқ, тутақмоқ, асабийлашмоқ. Талъ- 
атнинг нимага шама қилаётганини тушун- 
ди-ю, лов этиб ёниб кетди. Ў. Ҳошимов, 
Қалбингга қулоқ сол. Мунисхон лов этиб 
ёнди-да, чамадонини кўтариб, қора юбкаси- 
да Кўқонга қараб жўнади. Ў. Умарбеков, Ёз 
ёмғири. Юраги ёнмоқ 1) орзу қилмоқ. -Бир 
кўрсам, икки оғиз гап айтсам, деб юрагим 
ёнадиган бўлди.. — деди Давлатёр. П. Тур- 
сун, Ўқитувчи; 2) ичи куймоқ, аланга ол- 
моқ. Нима қилай, Шерали акажон! Айтинг! 
Юрагим ўртаб ёняпти! С. Кароматов, Ол- 
тин қум. Битта графинни ушлади: -Совуғи- 
данми, иссиғиданми ? - Совуғидан қуя қолинг. 
Юрак ёниб турибди. С. Сиёев, Отлиқ аёл. 

ЁНМОҚ II Қайтмоқ. Ҳалимахоним ҳам 
Рузвондан рухсат олиб, уйига ёнди. Ҳамза. 

ЁНОҚ Юзнинг, бетнинг бўртиқ қисми. 
Унинг [Башоратнинг] юз-кўзи отасига торт- 
ган эди: қошлари қуюқ, қалин; юм-юмалоқ 



ёноқлари ҳамиша қизил. А. Мухтор, Опа-син- 
гиллар. Аваз Матпанога тикилиб қолди: у 
озибди, чаккалари чўзилиб, ёноқ суяклари 
туртиб чиқибди. С. Сиёев, Аваз. 

ЁНЧИҚ 1 Тўн, чакмон ва ш. к. ларнинг 
ички ён томонига тикилган чўнтак(ча). 
-Ҳадемай элга қаҳатчилик бўлғай, — деди 
[ Буғроҳожи] қаламтарошини ёнчиғига солар 
экан. М. Осим, Ўтрор. 

2 Пул солиш учун ёнда олиб юрилади- 
ган халтача; ҳамён. Ҳомид ёнчиғини чиқа- 
риб, бир қўлидан иккинчи қўлига олтинлар- 
ни санаб тушира берди. А. Қодирий, Ўтган 
кунлар. 

ЁНҒИН Бино, ўрмон, ғарам ва ш. к. га 
ўт тушиши натижасида ҳосил бўладиган зўр 
аланга. Ҳамманинг кўзи узоқдаги, осмонни 
ютмоқчидек қутуриб юксалган даҳшатли 
ёнғинда эди. Ойбек, Қуёш қораймас. Ён- 
ғиннинг аждаҳодай узун тили чўзилиб, кўклар- 
га чиқар эди. Ж. Шарипов, Хоразм. 

ЁНҒОҚ 1 Мағзи қаттиқ пўчоқ қобиққа 
ўралган кўп йиллик мевали дарахт. Адолат 
чироқларни ёқиб юбориб, ёнғоқ тагидаги су- 
пага жой қилди. И. Раҳим, Чин муҳаббат. 
Отлиқлар қўш ёнғоқнинг ёнидан ўтиб, тўғон- 
га қараб бурилишди. О. Ёқубов, Эр бошига 
иш тушса. 

2 Шу дарахтнинг меваси. Ёнғоқ чақмоқ. 
н Улар боққа чиқиб, тўкилган ёнғоқларни 
териб турганда, Жонузоқ оқсоқол қайтиб 
келди. С. Анорбоев, Оқсой. 

Бир қоп ёнғоқ Хушчақчақ, ичида кири 
йўқ одам ҳақида. -Бизуни [Тожиматни] ёш- 
лигимизда, бир қоп ёнғоқ, дер эдик. Эссиз, — 
деб ачинди Назаров. С. Анорбоев, Оқсой. 
[Умрзоқ ота:] Ҳа, Ғани самоварчи эски қадр- 
доним. Қурмағур бир қоп ёнғоқ: борсам, сира 
зериктирмайди. Ҳ. Ғулом, Машъал. Бошида 
ёнғоқ чақмоқ қ. бош. Қуйнини пуч ёнғоққа 
тўлдирмоқ Амалга ошмайдиган, қуруқ ваъ- 
далар билан алдамоқ. Бек Лаълининг қўйни- 
ни шу вақтгача пуч ёнғоққа тўлдириб кела- 
ётганини оппа-очиқ айтди-қўйди. Ҳ. Ғулом, 
Машъал. Лекин мен сизнинг қўйнингизни пуч 
ёнғоққа тўлғизмайман [деди Сидиқжон]. А. 
Қаҳҳор, Қўшчинор чироқлари. 

ЁНҒОҚЗОР Ёнғоқ дарахтлари билан 
банд ер, майдон. Писта, бодом, ёнғоқзор, 
Етиб бўлмас бурчига. Қ. Муҳаммадий. У[Али- 
мардон] ёнғоқзор боғ кўчага алламаҳалда етиб 
борди. Ў. Ҳошимов, Баҳор қайтмайди. 


ЁП шв. Суғориш канали, катта ариқ. 
Амударё ва ундан чиқадиган ёпларнинг сув 
сатҳидан анча nacm бўлгани туфайли Хоразм- 
да қадимдан сув чиқарадиган [кўтарадиган] 
техника ишлатилган. И. Жабборов, Кўҳна 
харобалар сири. Аваз жинкўчаларни айланиб, 
ёп бўйига чиқди. С. Сиёев, Ёруғлик. 

ЁПДИ-ЁПДИ: ёпди-ёпди қилмоқЖино- 
ий ишни бекитмоқ, тинчитмоқ. Бу ёқда за- 
мон ўзгариб, нозиклашди. Ишни милиция ёпди- 
ёпди қилгани билан бирон ғаламис чиқиб қоли- 
ши мумкин, деб Санжарни заводга беришди. 
«Ёшлик». 

ЁПИЛМОҚ I Ёпмоқ I фл. мажҳ. н. Эшик 
ёпилди. Китоб ёпилди. Айби ёпилди. Ҳаво гоҳ 
очиларди, гоҳ ёпиларди. 

ЁПИЛМОҚ II Ёпмоқ II 1 фл. мажҳ. н. 
Тандирга нон ёпилди. н Ҳар кун икки юз 
қозон ош дамланар, саккиз юз тандир нон 
ёпилар эди. А. Қодирий, Меҳробдан чаён. 

ЁПИНМОҚ Ёпмоқ I 2 фл. ўзл. н. [Гулнор 
билан Унсин] Паранжи-чачвонларини ёпиниб, 
кўчага чиқишди. Ойбек, Танланган асарлар. 
Қор чойшаблар ёпиниб, Кекса тоғлар ухлар- 
ди. Ҳ. Олимжон. 

Ойқора ёпинмоқ Чопоннинг бир пеши- 
ни бошга, бир пешини оёққа тортиб ётмоқ. 

ЁПИНЧИҚ Ёпиниб юриладиган нарса 
(паранжи, тўн, соябон ва ш. к.). Ёз ёпинчи- 
ғингни қўйма, қиш ўзинг биласан. Мақол. н 
[Шарофат хола] Узоқ ивирсиди, тинмай га- 
пирди, ўғлининг этигини тозалади, ёпинчи- 
ғини сиқиб, қозиққа илди, чой дамлади. А. 
Мухтор, Чинор. 

ЁПИРАИ унд. с. Ҳайратланиш, ажаб- 
ланиш маъноларини билдиради. -Ёпирай, 
[Бургут] қурултойдан келди-ю, бошқа одам 
бўлди-қўйди, — деди чол. С. Аҳмад, Чўл бур- 
гути. [Муса:] Шу жонивордаям орзу-ҳавас, 
ишқ бор денг?Ёпирай\ П. Турсун, Ўқитувчи. 
Одамлар тўпланишиб, бир-бирларидан сўра- 
шади: -Ёпирай, нима бўлди ? Ойбек, Танлан- 
ган асарлар. 

ЁПИРИЛМОҚ 1 Кўплашиб, гала бўлиб 
келиб босмоқ; ҳужум қилмоқ. Чигирткалар 
ёпирилди. н Хавфли ҳол туғилди. Душман 
солдатлари ёпирилиб кела бошлади. Т. Руста- 
мов, Мангу жасорат. 

2 Кўплашиб келиб тушмоқ, ёйилиб тар- 
қалмоқ. Болалар naxma даласига ёпирилди. 

ЁПИРИМ (тўғриси ё пирим) қ. ё III. Ёпи- 
рим, чини минан шундай дедими? Т. Мурод, 




Юлдузлар мангу ёнади. Қани, бир «ёпирим» 
двб ўрнингиздан туринг, хўжайин, остингиз- 
ни супуриб қўяй. Ғ. Ғулом, Тирилган мурда. 

ЁПИШМОҚ I Ёпмоқ I фл. бирг. н. 

ЁПИШМОҚ II Ёпмоқ II фл. бирг. н. 

ЁПИШМОҚ III 1 Маҳкам ушламоқ, 
тирмашиб олмоқ. Васила Назаровна занжирни 
тушириши билан, нотаниш бир эркак оти- 
либ кирди-ю, ёқасига ёпишди. Ў. Ҳошимов, 
Қалбингга қулоқ сол. Йигитали “Ая, дадам- 
ни қутқаринг, чўкиб кетяпти!” деб бақирар- 
миш. Ўзи маҳкам отаситнг сочига ёпишиб 
олибди. С. Сиёев, Отлиқаёл. ..Куёв томони- 
дан ориқ, дароз, чайир бир хотин бел боғлади. 
Ўзгалар: ёш-қари — ҳаммаси шу икки аёл- 
нинг белбоғига, этакларига ёпишди. Ойбек, 
Танланган асарлар. 

2 Бирикиб, туташиб кетмоқ; жипслаш- 
моқ; қапишмоқ. Дўппи калнинг бошига иш- 
рачлагандек ёпишиб қолган эди. Т. Обидов, 
Юсуфжон қизиқ. Шафтоли гуллари дув учиб, 
бир қанча гул япроқлари Чароснинг ҳўл сочла- 
рига, юзига ёпишиб қолди. Ў. Ҳошимов, Қал- 
бингга қулоқ сол. 

3 Илашмоқ. Талъат орқаси билан сирғалиб, 
хирмондан тушди-ю, ишмига ёпишган пахта 
толаларини қоқиб ташлади. Ў. Ҳошимов, 
Қалбингга қулоқ сол. 

4 Отилмоқ, интилмоқ, талпинмоқ. Му- 
қаддам даҳшат ичида эишкка ёпишди: -Ло- 
барларникига чиқаман.. Ў. Ҳошимов, Қал- 
бингга қулоқ сол. Қўзи-улоқлар тўймай қол- 
са, ирғишлаб келиб, оналарининг елинига ёпи- 
шади. С. Сиёев, Ёруғлик. Жангчилар кўзла- 
рини роса очмасдан, милтиқларига ёпишди- 
лар. Ойбек, Қуёш қораймас. 

5 Астойдил берилмоқ, жон-жаҳд билан 
киришмоқ. Ҳар бири бир янгилик келтира- 
ётган бу кунларнинг шавқидан маст бўлган 
халойиқ ҳар қандай ишга мўр-малсғхдай ёпи- 
шар эди. А. Қаҳҳор, Кўшчинор чироқлари. 
Мен одамлар туша солиб, телевизордагидай 
ишга ёпишиб кетса керак, деб кутиб тур- 
дим. С. Сиёев, Ёруғлик. 

Оғзингдан чиқиб, ёқангга ёпишсин қ. ёқа 
II. Тилинг танглайингга ёпишгур! қарғ. Ўлгур! 

ЁПИШОҚ айн. ёпишқоқ. 

ЁПИШТИРМОҚ Ёпишмоқ III фл. орт. н. 
Конвертга марка ёпииипирмоқ. н [Заргаров:] 
Бир альбом бор, секретарим қаерда доклад- 
боп нарса кўрса, қирқиб, шунга ёпиштириб 
юради. А. Қаҳҳор, Оғриқ тишлар. Мастура 


пахса деворга ёпиштириб қурилган тандир- 
дан.. патир узаётир эди. Ойбек, О. в. шаба- 
далар. 

Оғзидан олиб, ёқасига ёпиштирмоқ салб. 
Гап қайтармоқ; дарҳол жавоб қилмоқ. [Бар- 
но] Ўзи ҳақидаги заррача гапни дарҳол оғзи- 
дан олиб, ёқасига ёпиштирадиган бўлди. И. 
Раҳим, Зангори кема капитани. 

ЁПИШҚОҚ 1 Ёпишадиган, ёпишувчан. 
Ёпишқоқ модда. н Ёмғир на тинар, на ёғар 
дегандай, йўлларнинг сарғиш ёпишқоқ балчиғи 
этикларни оёқдан суғурар эди. А. Мухтор, 
Туғилиш. Маҳсининг чоки пишиқ бўлсин учун, 
мумли, ёпишқоқ ипни ҳар қатимда бармоқ- 
лари билан «қир-қир» тортиб қўяди. Ойбек, 
Танланган асарлар. 

2 кўчма Тутган кишисини қўймайдиган; 
шилқим, хира. Ёпишқоқ бола. н Қодирбек 
ўлгудек шилқим, елим, ёпишқоқ йигит экан, 
ҳар куни Лайлонинг ўқишдан чиқишини пой- 
лаб туриб, “машинада олиб бориб қўяман”, 
деб тиқилинч қилармиш. М. Қориев, Ойдин 
кечалар. 

Ёпишқоқ ёнғоқ Мағзи пўчоғига қаттиқ 
ўрнашиб қоладиган ёнғоқ. 

ЁПИҚI 1 Ўтиш ёки кириш-чиқиш жойи 
тўсиб, бекитиб кўйилган; берк. Ёпиқ эшик. 
н Кечаси маълум Марғилон дарвозалари ёпиқ 
бўладир. А. Қодирий, Ўтган кунлар. Уйлар- 
нинг эшиклари, деразалари тақа-тақ ёпиқ. 
Ойбек, Танланган асарлар. 

2 Тўсилган; бекитилган. Нури—қуёшда ку- 
мушдай ялтировчи банорас паранжида; юзи 
қат-қат шойи рўмоллар билан ёпиқ, хона- 
нинг остонаси ёнида сал эгилиб туради. Ой- 
бек, Танланган асарлар. 

3 Усти бекитилган, ёпилган. Ёпиқ қозон. 
н Эрталаб соат еттиларда ётоқхона олди- 
га усти ёпиқ юк машинаси келди. С. Сиёев, 
Ёруғлик. 

4 Тамом бўлди, тугади. Асқар Бакирович 
яна бир марта унга [Баширжонга] ea кол- 
лективга муваффақият тилаб, мажлисни 
ёпиқ деб эълон қилди. Н. Аминов, Суварак. 
-Мажлис ёпиқ, — эълон қилди Мадёров. Ш. 
Тошматов, Эрк қуши. 

Ёпиқ мажлис Маълум шахсларнинг иш- 
тироки билангина ўтказиладиган мажлис. 
Ёпиқ овоз бермоқ қ. овоз 7. 

ЁПИҚ II Умуман ёпиладиган мато. Той 
устига ёпиқ ташламоқ. н [Отнинг] Эгар- 
лари нақшли, ёпиқлари духобадан бўларди. 




Шукрулло, Жавоҳирлар сандиғи. Арк ичи- 
да кенг ётоқ, устида кашмирий ёпиқ, икки- 
та шишқин пар ёстиқ. М. Исмоилий, Фар- 
ғона т.о. 

ЁПМОҚ I 1 Эшик, дераза ва ш. к. ни 
бекитмоқ. Кирадиган эшигингни қаттиқ ёпма. 
Мақол. н Мирҳомидхўжа оғштинг эшигини 
секин ёпди-да, имо билан Қамбаралини бир 
чеккага чақирди. А. Қаҳҳор, Қўшчинор чироқ- 
лари. [Полвон] Остонага борганда: -Қолгани- 
ни уйда оласан, — деди-ю, эшикни қарсилла- 
тиб ёпиб чиқиб кетди. С. Сиёев, Отлиқ аёл. 

2 Устига ташламоқ, устини бекитмоқ. Чўли 
бобо уйига кириб, бир янги почапўстин олиб 
чиқиб, Меъморнинг елкасига ёпди. Мирмуҳсин, 
Меъмор. Йўлчи қуруқ наматга ётиб, устига 
кўрпача ёпди. Ойбек, Танланган асарлар. 

3 Қопқоқ билан бекитмоқ, қопқоқламоқ. 
Чойнакнинг қопқоғини ёпмоқ н Аҳмад уйи- 
га кириб борганида, Мунира қиш ғамини еб, 
аччиқ-чучукдан шиша банкаларга консерва 
ёпаётган экан. Ф. Мусажонов, Ҳиммат. 

4 Иш-ҳаракатини, фаолиятини тўхтат- 
моқ. Дўконни ёпмоқ. Мажлисни ёпмоқ. н 
Хивадек кичик бир қалъада олтмишдан ор- 
тиқ қорихона на керак? Уларнинг бир қисми- 
ни ёпмоқ лозим. С. Сиёев, Аваз. Абдусамад- 
қори самоварини ёпиб, менга жавоб берди. А. 
Қаҳҳор, Қўшчинор чироқлари. 

5 Очиқ, ёзиқ нарсани йиғмоқ, бекит- 
моқ. Дафтарни ёпмоқ. н Аҳмад варақнинг 
учини буклаб, журнални ёпди. Ф. Мусажонов, 
Ҳиммат. Раъно китобни секингина ёпиб, Ан- 
варга узатди.. А. Қодирий, Меҳробдан чаён. 
Саодатхон эндигина ёпган зонтини қайта 
очди. С. Зуннунова, Янги директор. 

6 Қурмоқ, бино қилмоқ. Шунинг учун 
[Худоёрхон] меҳнаткашни раҳмсиз ишлатиб, 
сарой ва расталар, қаландархона ва ўрдалар 
ёпмоқда эди. А. Қодирий, Меҳробдан чаён. 

7 Қопламоқ, эгалламоқ. Шаҳодат муф- 
ти қарийб бутун кўкрагини ёпган баҳайбат 
мош-гуруч соқолини қалам билан таради. А. 
Қодирий, Меҳробдан чаён. 

8 Яширмоқ, махфий тутмоқ. -Мабодо 
область газетасига ҳам келиб қолгудек бўлса, 
бу ёғини ёпамиз-қўямиз-да, — деди Ҳалим. Р. 
Файзий, Чўлга баҳор келди. Шу йўл билан 
сирингни ёпмоқчи бўлдингми ? [деди Ўрмонжон]. 
А. Қаҳҳор, Қўшчинор чироқлари. 

Эсинг борида этагингни ёп Вақт-ғанимат- 
ни қўлдан берма, хатонинг ўз вақтида ол- 


дини ол. -Эсинг борида этагингни ёп. Менга 
йигит бўл! — деди Холхўжа Бўтага. С. Аҳмад, 
Ҳукм. 

ЁПМОҚ II 1 Тайёрламоқ, пиширмоқ. 
Нон ёпмоқ. н Эътибор ona уй юмуши билан 
банд бўлади: нон ёпади, ўғир янчади. Ҳ. Ғу- 
лом, Машъал. У қайроқ буғдой унидан ёғли 
namup, сомса ёпди, қатлама пиширди. И. Ра- 
ҳим, Чин муҳаббат. 

2 Чаплаб ёпиштирмоқ, чапламоқ. Девор- 
га mannu ёпмоқ. 

ЁПОҒИ шв. Қўйнинг майин жуни. Кўлин- 
гиздаги оддий ёпоғи эмас. Майинлигини кўряп- 
сизми? [деди Нигора]. С. Анорбоев, Оқсой. 
Бунда той-той момиқ, ёпоғи, тивит, Бунда 
олма ипак, мовут, каноп, чит. Миртемир. 

ЁППА 1 айн. ёппасига. Ваъда шу! Барча 
қиз ёппа сафарбар, Шараф-ла етмакка шу 
бахтли дамга! Зулфия. Махдум.. икки болани 
меҳмонхонани супуриб, жой солишга буюрди 
ea бошқа болаларни ёппа озод қўйиб юборди. 
А. Қодирий, Меҳробдан чаён. 

2 шв. Ўнгариб, босиб. Яна биров Бозоров- 
нинг: “Шийпонга икки отлиқни юбориб, Адо- 
латни отга ёппа қилиб, Аравонга олиб қоча- 
ман, никоҳ кечасидан кейин кўникиб кета- 
ди ”, деган гапини олиб келди. И. Раҳим, Чин 
муҳаббат. Ё, Ражаб полвон қайтгунча, тўй- 
нинг паловидан ёппа қилиб келайми ? Ш. Тош- 
матов, Эрк қуши. 

ЁППА-ЁЛҒИЗ Фақат бир ўзи, танҳо, 
ёлғиз. Баъзан қора тунда учган юлдуздай Бо- 
шим оққан ёққа ўзимни урдим, Баъзан ёппа- 
ёлғиз йўлчидай юрдим. В. Зоҳидов, Ҳаётбахш 
бадиият тароналари. 

ЁППАСИГА рвш. Ҳаммаси бирйўла, ҳам- 
маси бирдан; бутунлай. -Болаларимизнигина 
эмас, катталарни, шу жумладан, хотинлар- 
ни ҳам ёппасига саводли қилишимиз лозим, — 
деди Абдурасул. П. Турсун, Ўқитувчи. [Нор- 
вой ака:] Қани, қўлинг шу топда Маишна 
бўлиб қолса, Бир толасин қолдирмай, Ёппа- 
сига йиғиб олса. Қ. Муҳаммадий. 

ЁПҚИЧ Ёпиш, қоплаш учун хизмат 
қиладиган буюм. Бахмал ёпқич. н Қизлар- 
га хос нозик дид шу ерда ҳам сезилиб тура- 
ди: дераза ёнидаги тумбочка устига гулдор 
ёпқич ташланган. Ў. Ҳошимов, Қалбингга 
қулоқ сол. 

ЁР [ф. jb — дўст] 1 Дилга яқин киши; 
ҳамдам, дўст, муҳиб; ёрдамчи. Зиёфатга 
ўртоқлар, ёр ea биродарлар келишди. н Ос- 




тимизда ўйнар отлар, Ҳар ким ўз кўнглини 
шодлар, Дўсту ёр, яхиш улфатлар, Нукта- 
донлар, хуш қол энди. «Эрали ва Шерали». 
..ниҳоят, зафар уларга [массагетларга] ёр 
бўлиб, душманни орқага сура бошлашди. М. 
Осим. Аждодларимиз қиссаси. Арвоҳлар ёр, 
пирлар мададкор бўлиб, овимиз бароридан кел- 
син. Ҳамза. 

2 Севгили, маъшуқ, маъшуқа. Вафодор 
ёр. н Ёр, мунча зор этдинг мени? С. Абдул- 
ла, Тоҳир ва Зуҳра. Мен келтирган атласни 
Ёрим солмас сандиққа. «Қўшиқлар». 

Бўйни ёр бермайди Бирор ишни бажа- 
ришга ғурури йўл қўймайди, истамайди. 
Эргашуни, меҳнатга бўйнинг ёр бермаса, ҳози- 
роқ бўшатиб қўяман, деб қаттиқ огоҳлан- 
тирди, А. Мухтор, Опа-сингиллар. 

ЁР-БИРОДАР, ёру биродар Дўстлар, 
ошна-оғайнилар, ўртоқлар. Бўта шу топда 
қишлоқни, ёр-биродарларини эслади.. С. Аҳмад, 
Ҳукм. Кўнгил сўраш учун келаётган ёр-биро- 
дарлар сийрак тортиб қолди. Н. Сафаров, 
Оловли излар. Сиздек уч-тўртта катта- 
кичик ёру биродарлар улфатчилик қилардик 
[деди чол\. П. Турсун, Ўқитувчи. 

ЁРДАМ 1 Бирор ишни бажаригцда кў- 
маклашиш, қарашиш; кўмак, мадад. -Отам 
ёрдамга югурган эди, қолган иккитаси отам- 
га ёпишди, — деди Ҳожи хола. М. Исмои- 
лий, Фарғона т. о. Эртасига.. қўшни бригада- 
дан кетмончилар ҳам ёрдамга келишди. И. 
Раҳим, Чин муҳаббат. 

2 Маънавий жиҳатдан кўллаб-қувватлаш, 
маънавий кўмак. Абдишукур.. амакисининг 
ёрдами билан ниҳоят бир бойга мирза бўлди. 
Ойбек, Танланган асарлар. 

3 Модций кўмак; пул, маблағ. Очилнинг 
уйдан оладиган ёрдами катта эмас эди. П. 
Қодиров, Уч илдиз. 

4 Фойдали таъсир, наф. Беморга бу дори 
ҳам ёрдам бермади. 

Ёрдам бермоқ (ёки қилмоқ) Ёрдамлаш- 
моқ, кўмаклашмоқ. Сафаров тез-тез луқма 
ташлаб, мисол қистириб, унга [Бўтабойга] 
ёрдам берди. А. Қаҳҳор, Қўшчинор чироқла- 
ри. Янги мактабларда ўқиладиган илмлар 
шариатга хилоф келмас, уламолар фатво бе- 
ришса, ҳар бир ота ўз боласи учун қўлидан 
келганча ёрдам қилади, албатта. Ойбек, Тан- 
ланган асарлар. Тез ёрдам 1) касал бўлган- 
да бериладиган биринчи муолажа; ёрдам 
кўрсатувчи тиббий ходимлар; 2) тиббий 


транспорт воситаси. Анови одам бехосдан 
ҳушидан кетди. «Тез ёрдам» чақиргандик, 
анчадан бери келмаяпти. «Муштум». 

ЁРДАМИДА кўм. Кўмагида, мадади би- 
лан. Ҳўжа Яҳё икки ўғли, уч хотини, ўн беш- 
тача хизматкорлари ёрдамида тун бўйи кўч 
йиғиштирди. П. Қодиров, Юлдузли тунлар. 
Хуллас, дўстимиз Комил Жалолов ёрдамида 
бу камчиликларга тезда барҳам бериишмизга 
аминман. О. Ёқубов, Эр бошига иш тушса. 

ЁРДАМЛАШМОҚ Кўмак бермоқ, қа- 
рашмоқ. [ Ёрмат] Катта тугунларни хотин- 
ларнинг қўлларидан, бошларидан олиб, ичка- 
рига олиб киришга ёрдамлашади. Ойбек, Тан- 
ланган асарлар. Зебихон ғилдирак ёғочларига 
оёғини бир-бир қўйиб, аравага чиқди. Кейин 
Адолатнинг қўлидан тортиб, унга ёрдамлашди. 
С. Зуннунова, Гулхан. 

ЁРДАМЧИ 1 Кўмак берувчи, кўмакчи, 
мададкор. Қиз онага ёрдамчи. н Очилвой 
шийпондан йигирма иккита фартук олиб чи- 
қиб, ёрдамчиларга бўлиб берди. Н. Аминов, 
Тилло табассумлар. 

2 Тегишли муассаса ва ташкилотларда 
биринчи даражали раҳбарга қабул, иш юри- 
тиш ва бошқа ишларда кўмак берувчи шахс. 
Рсшс ёрдамчиси. Ректор ёрдамчиси. н Бо- 
қизоданинг бир неча лекция стенограммала- 
ри катта шов-шувга сабаб бўлиб, гап унинг 
ишда қолиш-қолмаслигигача бориб етганда 
ҳам, ўша номаълум қўллар масалани кун тар- 
тибидан олиб ташлабгина қолмай, домланинг 
декан ёрдамчиси қилиб тайинланишига эриш- 
дилар. С. Кароматов, Олтин қум. 

3 Кўшимча равишда фойдаланиш, фой- 
да олиш учун мўлжалланган; қўшимча. 
[Ашир] Касалхонада ётиб тузалгандан кейин, 
лагернинг ёрдамчи хўжалигида.. ишлади. С. 
Анорбоев, Оқсой. Электр қувватини кўпай- 
тирувчи ёрдамчи станцияни монтаж қилишда 
ҳам наманганлик азаматлар ишлашди. Ой- 
дин, Ҳикоялар. 

Ёрдамчи сўз тлш. Мустақил маънога эга 
бўлмаган, грамматик муносабатларни бил- 
дирадиган сўз. Ёрдамчи феъл тлш. айн. 
кўмакчи феъл қ. кўмакчи. 

ЁР-ДУСТ, ёру дўст айн. ёр-биродар. Унинг 
кўп ёр-дўстлари, таниш-билишлари орасида 
Саидийнинг эътибори кетди. А. Қаҳҳор, Са- 
роб. У кииш ҳали ишдан қўл узганлари йўқ, 
хушчақчақ суҳбатни яхши кўрадилар, ёр- 
дўстларникига борадилар. Ойбек, Танланган 




асарлар. Муҳаммадамин қариндош-уруғлари- 
да бўладиган тўй-ҳашамлардами ёки ёру 
дўстлари даврасидами, ҳар қалай, ўзига қа- 
рашли жамоат орасида қайниси Содиқжон- 
ни таништиришни яхши кўрарди. Р. Файзий, 
Чўлга баҳор келди. 

ЁР-ЁР этн. Келин узатишда ижро эти- 
ладиган, ҳар байти «ёр-ёр» ибораси билан 
тугайдиган қўшиқ номи. Уммат тоз дарров 
сурнайини оғзига олди. Лунжини шишириб, 
«Ёр-ёр»ни боииади. С. Сиёев, Ёруғлик. Бир 
арава қиз-жувон чилдирма чалиб, ёр-ёр айтиб 
ўтишди. А. Қаҳҳор, Қўшчинор чироқпари. 

ЁР-ЖЎРА айн. ёр-биродар. Пахта бай- 
рамини ёр-жўралар билан Гулистон райони- 
да ўтказдик. А. Қаҳҳор, Минг бир жон. Ҳар 
боланинг синфдоши, Ҳурдоши, ёр-жўраси. Ғ. 
Ғулом. 

ЁРИ(Й) [ф. ^ jL — мадад] эск. кт. Кў- 
мак, ёрдам. Ёрий бермоқ. н Офтоб ойим 
қариндошларидан жонкуяр деб танилган киши 
Кумушбибининг тоғаси Аҳмадбек бўлиб, у ҳам 
умрининг кўпини Кўқондами, Хўжанддами 
ўтказар, шунинг учун ундан ёрий кутиш ҳам 
узоқ гап эди. А. Қодирий, Ўтган кунлар. 

ЁРИЛМОҚ 1 Ёрмоқ 1, 2 фл. ўзл. ва мажҳ. 
н. Тўнкаларни кавлаб, бир чеккадан ёрилса, 
талай ўтин беради [деди Мирзакаримбой]. 
Ойбек, Танланган асарлар. 

2 айн. портламоқ. Бомба ёрилди. н Ҳаво- 
да пулемётлар тариллади, снарядлар ёрилди. 
Ойбек, Қуёш қораймас. Яқин жойда мина 
ёрилиб, Аҳмедовнинг елкаси яраланди. Т. Рус- 
тамов, Мангу жасорат. 

3 Бир неча қисмларга бўлинмоқ; тилин- 
моқ; синмоқ, шикастланмоқ. Шиша ёрилди. 
Бош ёрилди. н Ишдан, совуқдан ёрилган 
қўллари қамчини базўр тутар эди. Ойбек, 
Танланган асарлар. Умар билаги синиб, боши 
ёрилиб, тупроқда беҳуш ётарди. С. Юнусов, 
Кутилмаган хазина. 

4 кўчма Дардини айтмоқ, ҳасрат қил- 
моқ, очилмоқ. Ҳаёт булоқ бошидаги рози 
дилдан кейин онасига ёрилган, йиғлаб туриб, 
истакларини айтган эди. М. Исмоилий, 
Фарғона т. о. Мен унинг ёрилгиси келиб, тўлиб 
турганини сездим-да, ёнига чўккаладим. О. 
Ёқубов, Излайман. 

Ер ёрилмади-ю, ерга кирмади Қаттиқ 
хижолат бўдди. Хадича буви ёнидаги хотин- 
лар олдида ёмон ўсал бўлди, ер ёрилмади-ю, 
ерга кириб кетмади. М. Исмоилий, Фарғона 


т. о. Ўтирганлар хохолаишб кулиб юборди. 
Назарбой ер ёрилмади, ерга кирмади. «Ойсу- 
лув». Тарс ёрилмоқ 1) қаттиқ сиқилмоқ. Йўқ- 
йўқ, бобожон, ишсиз қолсам, ичим тарс ёрил- 
гудай бўлаверади. Ш. Рашидов, Бўрондан 
кучли. -Шунга ҳам дилисиёҳликми, — деди 
директор, — менинг ўрнимда бўлсангиз, тарс 
ёрилиб кетаркансиз-да. «Муштум»; 2) куч- 
ли огримоқ. Бошим тарс ёрилиб кетай деяп- 
ти [деди Саломов]. «Шарқ юлдузи». 

ЁРИМОҚ 1 Ёруғ, равшан бўлмоқ; ча- 
роғон бўлмоқ. Шам нуридан хона ичи ёриди. 
н Ўрданинг чароғчиси дарбоза яқинидаги 
машъала ёғочига ўт бериб, бутун ўрда ичи 
ёриб кетди. А. Қодирий, Ўтган кунлар. 

2 Ёришмоқ (тонг ҳақида). Субҳ азони 
айтилиб, секин-секин тонг ёриб борди. А. Қо- 
дирий, Ўтган кунлар. 

Ичига чироқ ёқса, ёри(ш)майди Дард- 
дунёси қоронғи, ўта хафа. -Шу чоқда ичим- 
га чироқ ёқсалар ҳам, ёримайди-да\ — деди ва 
кўзига жиқ ёш олди [Офтоб ойим]. А. Қоди- 
рий, Ўтган кунлар. Иқболхон, икки ҳафта 
бўлибдики, ичига чироқ ёқса, ёришмайди. Ў. 
Усмонов, Сирли соҳил. Кўзи ёриди 1) та- 
ниди, билди, англади. Кўзимиз ёриди: кўрдик 
оламни, Шунчалар жамоли бор экан ернинг. 
F. Ғулом; 2) туғди. Аёл тун бўйи азоб чекиб, 
тонготарга яқин кўзи ёриди П. Турсун, 
Ўқитувчи. Аксига олиб, кампири кўзи ёриган 
келининикига кетган. С. Аҳмад, Лаъли Ба- 
дахшон. 

ЁРИТКИЧ 1 Ёруғлик берувчи, ёритув- 
чи (сайёралар, осмон жисмлари ҳақида). Яна 
минг йиллардан сўнг ёриткич атрофида сай- 
ёравий туманлик ҳосил қилади. О. Мўминов, 
Хиёбондаги уч учрашув. 

2 Чироқ. [Метро] Станциянинг шифти 
улкан космосни эслатади. Ёриткичлар олис- 
олис юлдузларга ўхшайди. Газетадан. 

ЁРИТМОҚ 1 Ёримоқ фл. орт. н. Баланд 
осилган қирқинчи чироқнинг ёруғи чоғроқ уй- 
нинг бурчакларигача ёритган. П. Турсун, 
Ўқитувчи. Биринчи бомба колхоз отхонасига 
тушиб, аланга бутун қишлоқни ёритди. И. 
Раҳим, Чин муҳаббат. 

2 кўчма Ёзиб баён қилмоқ, тасвирламоқ, 
моҳиятини очиб бермоқ. Қишлоқ ҳаётини 
ёритмоқ. н Ғулом Ёқубовнинг қаҳрамонлик 
тафсилоти шу кунгача етарли даражада ёри- 
тилгани йўқ. Н. Сафаров, Оловли излар. Бо- 
бур хорижий эллар сафарига чиққанда, замин 




ва маъдан ҳақидаги маълумотларини, қисқа 
бўлса-да, ёритишга уринди. «Фан ва турмуш». 

ЁРИТҚИЧ қ. ёриткич. 

ЁРИШМОҚ I 1 Ёруғ бўлмоқ, ёримоқ. 
Кун ёришди. н Ҳамма ёқ сутдек ёришди. 
С. Аҳмад, Ҳукм. Тонг аллақачон ёришиб, 
кўчалар одамга тўлган. М. Исмоилий, Фар- 
ғона т. о. Офтоб яна ёришди. А. Қаҳҳор, 
Минг бир жон. 

2 кўчма Хурсандлик, шодлик аломати 
пайдо бўлмоқ (юзда ва кўзда). Мурзин худди 
шу сўроқни кутиб тургандек ёриишб кетди. 
Шуҳрат, Шинелли йиллар. -Ҳа-а, Жўрахон! 
— деди бирдан ёришиб Ғуломжон. М. Исмои- 
лий, Фарғона т. о. 

3 Енгил тортмоқ; тузалмоқ, соғаймоқ. 
Кутидор қизнинг пешонасини ушлади: -Эй- 
ҳа.. Кумуш, ҳали иссиғинг бор, — деди у. 
—Ўзингни тежа, қизим, ўрнингни қалин қилиб, 
бурканиб ёт, терласанг, ёришасан, қизим. А. 
Қодирий, Ўтган кунлар. [Жўрабек] Душан- 
ба, сешанба кунлари сафро ташлаб, руҳи 
ёришган киишдек анча енгил тортди. Мир- 
муҳсин, Қуламас қоя. 

Кўнгли (ёки дили, чеҳраси) ёришмоқ 
Кайфияти кўтарилмоқ; хурсанд бўлмоқ. 
Унинг [ Саодатхоннинг] кўнгли ёришиб, қада- 
ми дадиллашди. С. Зуннунова, Янги дирек- 
тор. Тўра овқатни иштаҳа билан ичар экан, 
кўнглига келган бир фикрдан дили ёришиб 
кетди. Н. Фозилов, Дийдор. Таълат Гав- 
ҳарни эслади-ю, чеҳраси ёришиб кетди. Ў. 
Ҳошимов, Қалбингга қулоқ сол. 

ЁРИШМОҚ II Ёрмоқ фл. бирг. н. Ўтин 
ёришмоқ. 

ЁРИҚ 1 сфт. Ёрилган, дарз кетган. Ёриқ 
қовун. 

2 от Дарз кетган, ёрилган жой; тирқиш, 
оралиқ. Девор ёриғи. н Қозонга ёпилган ту- 
воқнинг ёриқларидан буғ кўтарилади. С. Анор- 
боев, Оқсой. Ернинг ёриқларидан ваишллаб 
газ чиқиб, ёниб ётибди. П. Қодиров, Эрк. 

ЁРЛАШМОҚ фолък. Ёрдамлашмоқ, 
кўмаклашмоқ. Комил бўлиб, элга кўп аралаш- 
ди, Иш ўрганиб, бир нечага ёрлашди. Эргаш 
Жуманбулбул ўғли. 

ЁРЛАҚАМОҚ 1 Қўллаб-қўлтиқламоқ, 
мадад бермоқ. Қуёш тангриси бизни ёрлақа- 
са, шаҳаншоҳи Эрон аскарлари, қуршовда қол- 
ган жайронлардай, қочгани жой тополмай 
қолғайлар. М. Осим, Карвон йўлларида. Аваз 
илгари юзлаб ғазаллар, мухаммасу қасидалар 


ёзган, баъзи абётини Табибийдек забардаст 
шоир ҳам мақтаган, шоҳбайт деб улуғлаган, 
Феруз ёрлақаб, инъомлар берган. С. Сиёев, 
Ёруғлик. 

2 Афв этмоқ, кечирмоқ, гуноҳидан 
ўтмоқ. Бир-икки дақиқали фикрдан сўнг Ота- 
бекнинг: «Сиз менинг бу хатимни ўқиб, гу- 
ноҳларимни ёрлақаб турган кезларингизда, 
албатта, мен Марғилон йўлида бўлсам ке- 
рак..» жумласини кўздан ўтказди-да, Содиқ- 
дан сўради. А. Қодирий, Ўтган кунлар. 

Худо ёрлақади дин. Худо дилига солди, 
худо марҳамат кўрсатди. -Хайрият, хайри- 
ят, Абдурасул! — деди Олахўжа, охири бо- 
шини кўтариб, — сенинг ҳам қадаминг биз 
томонга тушар кун бор экан. Нечук худо ёр- 
лақади!П. Турсун, Ўқитувчи. 

ЁРЛИҚ 1 тар. Бирор амал, унвон, су- 
юрғол ва ш. к. берилганлиги ҳақидаги рас- 
мий ҳужжат; фармон. Тўранинг хондан икки 
юз таноб ерга ёрлиқ олгани бежиз эмас. Ж. 
Шарипов, Хоразм. Сарой битикчиси — бел- 
боғига қаламдон қистирган, кўк салла ўра- 
ган йигит — Чингизнинг тожик тилида ёз- 
дирган ёрлиғини ўқиб эшиттирди. М. Осим, 
Ўтрор. 

2 Бирор саноат маҳсулотига, унинг но- 
ми, миқцори, ишлаб чиқарилган жойи ва 
ш. к. маълумотлар ёзиб, бириктириб, ёпиш- 
тириб қўйилган қоғоз парчаси. Фабрика ёр- 
лиғи. Багаж ёрлиғи. н Ёрлиғини ўқисак, ўзи- 
мизнинг кўн-галантерея ва cnopm буюмлари 
бирлашмамиз маҳсулоти экан. «Саодат». 

3 кўчма Номаъқул, салбий сифат; лақаб, 
ном, «тамға». Нигора туҳмат гапларга ишо- 
нади: Шербек унинг учун бевафо, бурдсиз.. Ким 
билади дейсиз, унга яна қандай ёрлиқларни 
ёпиштирди экан. С. Анорбоев, Оқсой. Яқин 
пайтларгача боболаримиз кураши “миллат- 
чи ” “ватан хоини ” деган ёрлиқлар ниқоби ос- 
тида талқин қилинди. «Фан ва турмуш». 

Фахрий ёрлиқ қ. фахрий 2. 

ЁРМА 1 Оқлаб туйилган бутун дон, 
оқланган ғалла маҳсулоти. Буғдой ёрмаси. 
н -Янгамга айтсангиз, буғдой бошоқлари- 
дан бир оз синдириб олиб, тўқмоқлаб, ёрғу- 
чоқда ёрма тортса бўлмайдими ? — деди Са- 
фар. С. Айний, Қуллар. 

2 Шундай маҳсулотдан тайёрланган ов- 
қат. Сурхонбой.. мусофирларга атаб оқшомда 
чиқарилган бирор коса ёвғон увра ёки ёрма 
билан кун ўтказади. И. Раҳим, Тақцир. У[Абу 



Сирож] эрталаб уйидан ним пиёла ёрма атала 
ичиб чиққан эди. Р. Раҳмон, Меҳр кўзда. 

ЁРМОҚ 1 Чопиб, кесиб, бўлакларга 
ажратмоқ, бўлмоқ. Тўнка ёрмоқ. н Кимдир 
қарс-қарс ўтин ёради. С. Аҳмад, Ҳукм. Азон- 
да отни миниб, тоққа жўнадим. Тоғамни 
ўтин ёраётган ерида топдим. Ш. Холмирза- 
ев, Йўллар, йўлдоишар. 

2 Кесмоқ, тилмоқ. Ойи, нима қилай, 
сўзимга ишонмасангиз, пичоқ билан кўксим- 
ни ёриб кўрсатайми ? Ойбек, Танланган асар- 
лар. У қўлини бўшатган чоқдаёқ Отабек.. 
Ҳомиднинг қорнини шир эттириб ёриб юбор- 
ган эди. А. Қодирий, Ўтган кунлар. 

3 Чақа қилмоқ; дарз кеткизмоқ. Тухумни 
ёрмоқ. Кичкина тош бош ёрар. Мақол. н 
Отам, ўйин қизиғида ютқазишга ютқазиб 
қўйиб, кейин ўзини урди, пешонасини ёрди. М. 
Исмоилий, Фарғона т. о. 

4 -иб қўшимчали равишдош шаклида 
«ўтмоқ», «кирмоқ», «чиқмоқ» феъллари 
билан келиб, қаршилик, тўсиқ, ғов ва ш. 
к. ни енгиш маъносини ифодалайди. Тўда- 
ни ёриб кирмоқ. Ҳуршовни ёриб чиқмоқ. н 
Миршаблар орасидан учта ёш бола ёриб 
ўтиб, мингбошининг кимхоб тўнига, оёғига 
осилди. М. Исмолий, Фарғона т. о. Норжон 
билан Элмурод у ёқдан-бу ёққа типирчилаб, 
олдинга ёриб ўтмоқчи бўлишди. П. Турсун, 
Ўқитувчи. 

Дардини (ёки кўнглини) ёрмоқ Сирини 
айтмоқ; мақсади, ниятини баён қилмоқ. 
Дардлиман, дардимни кимга ёраман? Айри- 
лиқ ўтида бағри пораман. «Алпомиш». Аваз 
анча ўтириб, кўнглини ёрди: -Оға, ўн кунча 
бўлди, қўлимга қалам олмадим. С. Сиёев, Аваз. 
Димоғини ёрмоқ Бадбўй ҳиддан кўнгли бе- 
ҳузур бўлмоқ. Мурдалар ётмайди музли 
кўлларда, Димоғни ёрмагай бадбўй қон иси. 
Миртемир. Димоғларни ёради мурдалар иси. 
Ғайратий. Пих(ини) ёрган қ. пих 1. Тилни 
ёради Таъми ниҳоятда ширин. Куз. Боғлар 
тилларанг. Узумлар тилни ёради. Ё. Шуку- 
ров, Уч савол. Олинглар, бирам ширин чиқ- 
дики жонивор, тилни ёради. М. Исмоилий, 
Фарғона т. о. Тиш ёрмоқ 1) тиш(и) чиқмоқ; 
2) айтиб қўймоқ; сирни очмоқ. -Хўп, май- 
ли, айтсам айтай, аммо ҳеч кимга тиш ёр- 
маслик шарти билан, — дедим мен ниҳоят 
рози бўлиб. Ф. Насриддинов, Тундаги воқеа. 
Бу тўғрида қўшнимизга тиш ёрган эдим, у: 
-Битта, яримтасини ёғламапсиз-да, — деди. 


«Муштум». Юракни ёрмоқ Қаттиқ қўрқит- 
моқ, чўчитмоқ. Қилни қирқ(қа) ёради қ. қил. 
Қорнини ёрсанг, алиф чиқмайди қ. алиф. 

ЁРОН [ф. jC — дўстлар] кт. Яқин ки- 
шилар, дўстлар. Эй ёронлар, биродарлар, Дунё- 
дан армонли кетдим. «Оқ олма, қизил олма». 
Отамурод қори ҳам, дар қатори ёрон деган- 
дай, Камолий тахаллуси билан ғазал битар- 
ди. С. Сиёев, Ёруғлик. 

ЁРОНГУЛ 1 Ёронгулдошлар оиласига 
мансуб бир ёки кўп йиллик ўт, чала бута; 
манзарали ўсимлик. Саноат ва медицинада 
ҳар хил гиёҳлардан тобора кенг фойдаланил- 
моқда. Масалан, ёронгул, торон, оқ томир 
ўсимликлари тери ошлаш саноатида муваф- 
фақият билан ишлатилаётир. Газетадан. Де- 
разанг paxuda ёронгул ўсар, Мен сени соғин- 
дим. X. Даврон, Қақнус. 

2 Ёронгул (хотин-қизлар исми). 

ЁР-ОҒАЙНИ айн. ёр-биродар. -Катта- 
катта сарф қилдик, қавму қариндош, ёру оғай- 
ниларга совға-саломлар қилдик, — деди Ҳожи 
хола. М. Исмоилий, Фарғона т. о. У[Элмурод\ 
кун сайин ака-ука, ёр-оғайнига айланиб бора- 
ётган кишилар орасида ўзининг бегоналигини 
унута борди. П. Турсун, Ўқитувчи. 

ЁРТИ эск. Ярим, яримта; чала. Икки ёрти 
— бир бутун. Мақол. н Тўғонбек гўё эшит- 
магандай, бир қанча вақт отнингу ён-бу ёнига 
ўтиб, пардозлаб, сўнг пўнғирлади: -Иш ёрти 
қолмасин, қари шайтон. Ойбек, Навоий. Ёрти 
эмас, тўкис — бут Ғазналар, дунёлар бор. 
Миртемир. 

ЁРУҒ 1 Ёниб, қизиб турган нарсадан 
тарқалган ёғду, нур. Шам ёруғи. н Ғулом- 
жон ўчоқдаги ўт ёруғида қомати хирагина 
кўриниб турган дўстини бориб қучоқлади. М. 
Исмоилий, Фарғона т. о. Элмурод палаткага 
кирди. Палатка шам ёруғида эртакларда уч- 
райдиган гўзаллик ва файз кашф этган. Шуҳ- 
рат, Шинелли йиллар. 

2 Нур тушиб турган; равшан, чароғон. 
Кўчалар ёруғ. Ойнинг ўн беши қоронғи бўлса, 
ўн беши ёруғ. Мақол. н Уй ёруғ эди. Сергей 
стол лампасини ўчирмай ухлаб қолганди. П. 
Қодиров, Уч илдиз. 

3 кўчма Бахтли, нурли, ёрқин. Фотима 
дунёга келиб, ўзи билан шу қадар меҳрибон, 
хушмуомала гаплашадиган одамлар борлиги- 
ни, уларнинг бирдан-бир мақсадлари уни озод 
қилиб, ёруғ йўлга бошлаш эканини англади. П. 
Турсун, Ўқитувчи. Бу кўз ёшларини ғам ва 




ҳасрат эмас, аксинча, уша еруғ ҳислар туғ- 
дирган эди. О. Ёқубов, Ота изидан. 

Ёруғ дунё 1) ер юзи, олам, тириклик 
дунёси. Ёруғ дунёнинг лаззати — рўзғор би- 
лан фарзанд. И. Раҳим, Ихлос. [Ғофир:\ ..Бу 
ёруғ дунёга нима учун келдик ? Ҳамза, Бой 
ила хизматчи; 2) озод, бахтли ҳаёт, рўшно- 
лик. Ёруғ жаҳон айн. ёруғ дунё 1. Ҳозирча 
Феруз бу ёруғ жаҳондан, бу тожу тахтдан 
кўнгил узишни ўйлагани ҳам йўқ. С. Сиёев, 
Ёруғлик. Ёруғ кун Бахтли кун, дақиқа. Сен 
ҳам келадиган ёруғ кунлар бор экан, айланай 
болам ! М. Исмоилий, Фарғона т. о. Ёруғ юл- 
дуз 1) катта, кучли нур сочувчи юлдуз. Зул- 
фиқор Бадиадан қанча узоқлашиб кетса, у 
ёруғ ёлдуздек шунча ярқираб кўрина бошлади. 
Мирмуҳсин, Меъмор; 2) машҳур, танил- 
ган киши. Аввал устод Табибий ёш шоирнинг 
нуктадонлигини обдан мақтади, истиқбол- 
дан башорат қилди, ҳазрати олийларининг.. 
муборак саройларига Аваз отлиғ бир ёруғ юл- 
дуз бош уриб келганлигини сўзлади. С. Сиёев, 
Ёруғлик. Кўзига (ёки унга) ёруғ дунё қоронғи 
(бўлди) Кўзига ҳеч нарса кўринмай қолди; 
кўнгли ғаш, қаттиқхафа. Азизбек кўзигаҳозир 
ёруғ дунё қоронғи, бу қоронғилик ичида бояги 
ширин хаёллар.. кўринмай қоладилар. А. Қо- 
дирий, Ўтган кунлар. Юзи ёруғ қ. юз. 

ЁРУҒЛАШМОҚ Равшан бўлмоқ, рав- 
шанлашмоқ. Аҳмаджон-старшина шифтга 
осиғлиқ фонарь пилигини кўтариши билан, 
вагон ичи ёруғлашди. Ҳ. Ғулом, Сенга инти- 
ламан. Кун ҳаддан ташқари ёруғлашиб кет- 
ганди. «Ёшлик». 

ЁРУҒЛИК 1 Ёғду, нур; равшанлик. Ёруғ- 
лик тезлиги (физ.). н Бироқ ҳужранинг ичи 
оқшом каби қоронғи, даҳлиз орқали тушган 
ёруғлик ҳужрани ёритишга кифоя қилмайди. 
А. Қодирий, Обид кетмон. Қуёш яширинган 
бўлса ҳам, кундузнинг ёруғлиги ҳали тамом 
сўнмаган эди. Ойбек, Танланган асарлар. 

2 кўчма Озод, бахтли ҳаёт; рўшнолик. 
Қоронғи кун мангу бўлмас. Ёруғликка чиқиб 
кетамиз. И. Раҳим, Чин муҳаббат. Оқработга 
кетадиган катта йўл яқинида умрбод ёруғ- 
ликучун курашувчилар ўтирибди. Ш. Тошма- 
тов, Эрк қуши. 

Ёруғлик йили Ёруғлик нурининг бир тро- 
пик йилда ўтадиган йўлига тенг ўлчов бир- 
лиги. Ўн миллион ёруғлик йили ҳазилакам ма- 
софа бўлмаса керак?! О. Мўминов, Хиёбон- 
даги уч учрашув. Ёруғлик чиқмайди Бирор 


кишига фойдаси тегмайди. Бобур мирзонинг 
табиати покиза, кўнгли тийрак эканини кўп 
одам билар экан. «Атрофдаги подшолардан 
яхшилик чиқмаса ҳам, Бобур мирзодан бир ёруғ- 
лик чиқар», деб умид қиламан [деди Тоҳир]. П. 
Қодиров, Юлдузли тунлар. Ёруғликка чиқ- 
моқ Бахтли, озод ҳаётга эришмоқ. Ҳуррият 
эълон қилинганига саккиз-тўққиз ой ўтаёт- 
ган бўлса ҳам, меҳнаткаш ёруғликка чиқма- 
ди. Н. Сафаров, Оловли излар. 

ЁРУҒСЕВАР Ёруғликни яхши кўрувчи. 
Бодринг — иссиқсевар, ёруғсевар ва намга 
талабчан ўсимлик. «Фан ва турмуш». 

ЁРШ Унча катта бўлмаган, сузгичи ти- 
канакли дарё балиғи. Денгиз оти ва ёрш каби 
бир қанча балиқлар илонга ўхшаб пўст таш- 
лайди. «Фан ва турмуш». 

ЁРҚАНОТ шв. 1 Кўршапалак. Хўроздан 
«тонг отишини нимадан биласан?» деб сўрал- 
са, «ёрқанотнинг чийиллашидан биламан», де- 
ган экан. А. Қаҳҳор, Қўшчинор чироқлари. 

2 Тунда учадиган ва ёруғлик атрофида 
тўпланадиган майда ҳашарот. Полвон ёстиқ- 
ни бағрига тортиб, чироқ атрофига йиғил- 
ган ёрқанотларга тикилиб қолди. С. Аҳмад, 
Қадрдон далалар. 

ЁРҚИН 1 Ёруғ, ёғдули, нурли; тиниқ. 
Ёрқин кун. н Қуёш чиқиб, анҳор ёқасидаги 
толларни олтинлатган, тоза, ёрқин ҳаво 
кўзни қамаштиради. Ойбек, Танланган асар- 
лар. Ёрқин кўклам кунларининг бирида Ўтап 
жамоадан уйига одатдагидан барвақтроқ 
қайтиб, эртаси кун мактаб очилишини ха- 
бар қилди. Ҳ. Ғулом, Машъал. 

2 Аниқ, равшан, яққол. Аҳмад Ҳусайн узоқ 
сўзлади, деҳқонларнинг ҳаётини ёрқин, чуқур 
тафсилли ҳикоя қилди. Ойбек, Нур қидириб. 
Ҳамид Олимжоннинг бутун ижодида киши- 
лар образи ёрқин талқин этилган. Н. Сафа- 
ров, Оловли излар. Романда шаҳар тасвири 
ҳам.. тоғ қишлоқларининг гўзал манзаралари 
ҳам ёрқин ифодаланган. С. Кароматов, Ол- 
тин қум. 

3 кўчма Бахтиёр, бахтли; нурафшон. Ёр- 
қин ҳаёт. н Ҳаёт ҳар қачондан кўра кўркам 
ва ёрқин эди. Шуҳрат, Шинелли йиллар. Бун- 
дан ташқари, у тотув ва соғлом ишчи оила- 
сида ўсиб, кўп ёрқин дамларни бошдан кечир- 
ган, шунинг учун ҳам қиёфаси нурга сероб эди. 
П. Қодиров, Уч илдиз. 

4 Таъсирчан, эсда қоларли; ўлмас, ўчмас. 
У [Юсуфжон қизиқ] ўзининг ёрқин ва ўзига 



хос таланти билан ўткир ҳажв ёрдамида 
бахтли ҳаёт қуришда ўзбек халқига тўсқин- 
лик қилган кучларни қаҳр-ғазаб билан фош 
қилди. Т. Обидов, Юсуфжон қизиқ. Жўрахон- 
нинг қаҳрамонлиги, жасорати, ёрқин хоти- 
раси, ишлари қалбларда, ҳаётда абадий қола- 
ди. Назармат, Жўрлар баланд сайрайди. 

5 Ёрқин (эркак ва хотин-қизлар исми). 

ЁРҚИНЛИК Ёруғлик; равшанлик, ти- 
ниқлик. Ҳар сафар хаёлимда унинг nopmpe- 
тини чизмоқчи бўлганда, кўзни қамаштирув- 
чи ёрқинлик кўринар, портрет тафсилотла- 
ри гўё шу нурга чўмиб, кўринмай кетарди. П. 
Қодиров, Уч илдиз. 

ЁРҒИ I шв. фолък. Жарима. Олиб борибхон 
Даллининг отаси, Беш юз тилла мени ёрғи 
айлади. «Равшан». Шу кеча ёрга бориб ту- 
тилганим, Минг танга ёрғи бериб қутулга- 
ним. «Қўшиқлар». 

ЁРҒИ II шв. Арра. 

ЁРҒОҚ I тиб. Мояк халтаси, моякдон. 
Эмбрионда мояк қорин бўшлиғида.. пайдо бўла- 
ди ва туғилиш даврига келиб, ёрғоққа туша- 
ди. «Саломатлик». 

ЁРҒОҚ II Туки йўқ, туксиз. Аббосов ўша- 
ўша, боши ёрғоқ, юзи юмалоқ, ўзи қип-қизил, 
бурун тагидаги капалак мўйлови, жилмайга- 
нида учиб кетадигандек туюлар эди. А. Мух- 
тор, Бўронларда бордек ҳаловат. Унинг Алпо- 
мишга энчи бир тарлон бияси бор эди. Бир ёрғоқ 
қулун туғди, бу тулпор, деб Бойбўрига олиб 
келиб берган эди. «Алпомиш». 

ЁРҒУЧОҚ Дон янчиш ва ун қилиш учун 
ишлатиладиган хонаки асбоб; қўлтегирмон. 
Мирсаид йигитча бўлиб, отаси ёнига кирди. 
Тирак бўлди: лой ийлаб, чарх mendu, ёрғучоқ 
mopmdu. Мирмуҳсин, Тунги чақмоқлар. 
-Янгамга айтсангиз, буғдой бошоқларидан бир 
оз синдириб олиб, тўқмоқлаб, ёрғучоқда ёрма 
тортса бўлмайдими? — деди Сафар. С. Ай- 
ний, Қуллар. 

ЁСИН [а. — араб алифбосидаги ^ 

(ё) ва (ji, (син) ҳарфлари номидан] Қуръ- 
оннинг 83 оятдан иборат 36-сурасининг 
номи. У[Зулфиқор\ бирлаҳза шам ёнида тур- 
ди-да, ичида ёсинни ўқиб, ўзига дам солди. 
Мирмуҳсин, Меъмор. 

ЁСМИН [ф. айн. ёсуман. 

ЁСТИҚ 1 Бош остига қўйиб ётиш, ён- 
бошлаш, суялиш учун ишлатиладиган юм- 
шоқ буюм; болиш. Пар ёстиқ. Духоба ёстиқ. 
^Адолат бошини кўтараман деди-ю, кўкра- 


гини ғижимлаб, бошини қайта ёстиққа қўйди. 
С. Зуннунова, Гулхан. Чол индамади. У ёс- 
тиққа суянганича, анча вақт сукутга кетди. 
Ҳ. Ғулом, Машъал. 

2 махс. Бинокорликда: хари, тўсин ёки 
сарров остига қўйиладиган ғўлача, ёғоч. 

Бир ёстиққа бош қўймоқ Бирор киши 
билан турмуш қурмоқ; эр-хотин бўлмоқ. 
Икки жинс бир ёстиққа бош қўйиш билан.. 
ўтмиш ва келажак наслни бир-бирига боғ- 
лайдиган ҳалқа вужудга келтиради. А. Қаҳ- 
ҳор, Қўшчинор чироқлари. Боши ёстиққа 
тегмоқ Касал бўлиб ётиб қолмоқ. Осонми, 
киши нима бўлишини билмайди, боши ёстиққа 
тегиши бор. А. Қаҳҳор, Тўйда аза. Бошингга 
ёстиқ қиласанми? Бўйи етиб, вақтида уза- 
тилмаётган қиз ҳақида айтиладиган ибора. 
Ҳиз етилгач, уни эгасига топшириш керак! 
Бошингга ёстиқ қиласанми уни? И. Раҳим, 
Чин муҳаббат. Ёстиғини қуритмоқ Ўлдирмоқ, 
йўқ қилмоқ. Андижон зилзиласи минг-минг- 
лаб одамларнинг ёстиғини қуритди, томини 
қулатди. М. Исмоилий, Фарғона т. о. Аблаҳ 
фашистлар не-не йигитларнинг ёстиғини 
қуритмади. Н. Сафаров, Оловли излар. 

ЁСТИҚЦОШ Бир ёстиққа бош қўйган, 
бирга турмуш қурган эр ёки хотин. Мамани- 
ёз ёстиқдоши ўлиб кетиб, Бир ўғилча қолган 
экан бўйи етиб. Ғ. Ғулом, Кўкан. Жаҳон npu- 
ёмникнинг қулоғини бураб турганда, ёстиқ- 
доши Бахшам ҳовлиқиб кириб келди. С. Ну- 
ров,_ Дурдона. 

ЁСТИҚПЎШ Ёстиқ устига ёпиб қўйи- 
ладиган мато. 

ЁСТИҚЧА 1 Ёстиқ с. кичр. шакли. 

2 махс. Турли хил муҳрларга сиёҳ юқ- 
тириш учун ишлатиладиган, сиёҳ шимди- 
рилган буюм. Рўйхатни имзолашда одамлар 
бош бармоқларини сиёҳ шимдирилган духоба 
ёстиқчага ишқалаб олиб, сўнгра босиб, из 
туширар эдилар. П. Турсун, Ўқитувчи. 

ЁСУМАН [ф. u л ,,,L — ёсмин, жасмин] 
1 Хушбўй, оқ, сариқ, мовий тўп гулли ман- 
зарали бута. Саидий.. боғда ёсуман гуллари, 
хурмо ва апелъсин дарахтлари ўстирди. А. 
Қаҳҳор, Сароб. Кетар гул ҳидлари боғдан, 
видо айт Атиргулга, нилуфар, ёсуманга. Т. 
Қаҳҳор, Оқ ўрик. 

2 кўчма Ҳийлагар, маккор аёл. У [Асо- 
лат фолбин] ҳам макр билан содда кишилар- 
нинг эҳсонини олишга муккасидан кетган ёсу- 
ман. Газетадан. 


4—Ўзбек тилининг изоҳли луғати 




ЁТ 1 Қариндошлиги йўқ; бегона. Ёт 
одам. Қадр билмас қариндошдан қадр қилган 
ёт яхши. Мақол. н Хиёл муддат ўйчанлик- 
дан сўнг Севаргул секин қўлини тортиб: 
-Касалманд хотини, бир қизи, бир ўғли, ёсу- 
ман кампирдек ёт онаси борлигини ўзидан 
эшитган эдим, — деди. Н. Қиличев, Чиғи- 
риқ. Улар [Жапақ ва Сулув] энди бир-бирига 
ёт. А. Мухтор, Қорақалпоқ қиссаси. 

Етти ёт бегона Мутлақо қариндошлиги 
йўқ, нотаниш. Етти ёт бегона, аммо шу 
маҳаллалик Маҳмуд тақачининг бу гаплари 
ёш Ҳакимжонни ўйлантириб қўйди. Р. Фай- 
зий, Раянинг арчаси. 

2 Таниш бўлмаган, нотаниш, бегона; 
ўзга, чет. Отабек ўзи билан кўришган бунда- 
ги иккита ёт кишини танимаганликдан бир- 
бир қайта қараб, уларни кўз остидан кечир- 
ди. А. Қодирий, Ўтган кунлар. 

3 қ. х. Ёввойи, бегона. Бўйи ердан тўрт 
бармоқ кўтарилган ғўза ораларига ёйилган 
хотин-қизлар.. пахта ораларидаги ёт ўтларни 
термоқда эдилар. С. Айний, Қуллар. 

ЁТ-БЕГОНА айн. ёт 1. «Ие, эртагаёқ ёт- 
бегона кишининг эшигига бориб ишлайманми ?» 
деган қўрқув уйқумни қочириб юборган эди. Ҳ. 
Турсунқулов, Ҳаётим қиссаси. 

ЁТАЛОҚ Ҳадеб ётаверадиган, кўп ёта- 
диган. Гўрўғли Чамбил қалъасига қараб ке- 
тиб бораётган эди, Чамбил қалъасига бир 
чақирим йўл қолганда, Гўрўғлининг тагидаги 
минган отига кинна кириб, ёталоқ бўлиб қолди. 
Усмон бахши Мамат ўғли, Бўтакўз. 

ЁТАР-ТУРАР Яшаш шароити; кун ке- 
чириш. Сўнг хизматкор аёлни чақириб: -Ўш- 
дан келган бу қизимни ўз хонангга олиб, 
ётар-тураридан, еяр-ичаридан хабардор 
бўлиб тур, — деб кўчанинг нариги юзидан 
қўрғонга ўтказиб юборди. X. Тўхтабоев, 
Йиллар ва йўллар. 

ЁТАҒОН қ. ёталоқ. “Юки енгил эшак ёта- 
ғон бўлади ”, деб бурунгилар хўп топиб айт- 
ган экан-да. X. Султонов, Онамнинг юрти. 

ЁТИНҚИРАМОҚ Бир оз қийшайиб, 
эгилиб қолмоқ. Буғдой поялари ётинқиради.. 

ЁТИШМОҚ Маъқул тушмоқ. Тўй- 
беканинг шунингдек ҳангамалари бошқа вақт- 
ларда Кумушни яхшигина кулдирса ҳам, ҳозир 
унга ётишиб келмади шекилли, аччиғланган 
кўйи, ётиш учун уйига кириб кетди. А. Қоди- 
рий, Ўтган кунлар. 

ЁТИҚ 1 айн. горизонтал. Ётиқ чизиқ. 


2 Бирор томонга қийшайган; қия. Ётиқ 
соҳил. Ётиқ ўсган дарахт. н Йўл адирнинг 
энг ётиқ еридан тушган бўлса ҳам, Турғуной 
тиззасини уитаб, зўрға қадам босарди. А. Қаҳ- 
ҳор, Мастон. Навоий қилични ҳасса каби ту- 
тиб, ётиқ тепадан илдам пастга тушди. 
Ойбек, Навоий. 

Ётиғи билан Кишининг асабини қўзға- 
майдиган даражада, мулойимлик ва оҳис- 
талик билан (муомала ҳақида). Ётиғи билан 
тушунтирмоқ. н Асалбиби, қизим енгиллик 
қилиб, қариндош олдида яна шовқин кўтар- 
масин, кейинча ётиғи билан сўзлашиб кўрар- 
ман, деб воқеани яширган эди. Ойбек, О. в. 
шабадалар. Зокир ётиғи билан ҳар қанча га- 
пирса ҳам, фойдаси йўқлигини сезди. П. Қо- 
диров, Уч илдиз. 

ЁТЛАШМОҚ Бегона бўлмоқ, бегона- 
лашмоқ. Бола ётлашди. 

ЁТЛИК Бегоналик, бир-бирига нота- 
нишлик. [Пирназар полвон билан Турғунбой\ 
Анчагача жим кетишди. Лекин ораларида- 
ги бояги ётлик бир қадар йўқолган, бир-би- 
рига мойиллик пайдо бўлган эди. Р. Раҳмон, 
Меҳр кўзда. 

ЁТМОҚ 1 Танани ерга (каравот, тўшак 
ва ш. к. га) бериб чўзилмоқ, узала тушмоқ. 
Ерга ётмоқ. Ўт устига ётмоқ. н Йўлчи 
қуруқ наматга ётиб, устига кўрпача ёпди. 
Ойбек, Танланган асарлар. Ҳасанали секин- 
гина дарича остига ётиб, ҳужра ичига қулоқ 
солди. А. Қодирий, Ўтган кунлар. Укелганда, 
Қурбон ота ўрнида ёнбоишаб ётар, Махсум 
ухлаб қолган эди. А. Қаҳҳор, Қўшчинор чи- 
роқлари. Кимдир чалқанча ётиб инграрди, 
ёрдам сўрарди. А. Убайдуллаев, Қонли издан. 

2 Жойни банд қилмоқ, жойлашмоқ. Ku- 
тоб стол ycmuda ётибди. н Танчанинг ус- 
muda бойнинг садаф тасбеҳи, кўзойнаги ётар 
эди. Ойбек, Танланган асарлар. 

3 Сақланмоқ; турмоқ. Кўйлак сандиқда 
ётибди. н Енгларининг тахидан бу кўй- 
лакнинг нафталин ҳидини сингдириб, алла- 
қаерда узоқ вақт ётгани билиниб турарди. А. 
Мухтор, Опа-сингиллар. 

4 Тунамоқ, ухламоқ. Бола бешикда ёта- 
ди. н Юринг, опажон, бугун бизникида ётинг 
[деди Рўзимат]. А. Қаҳҳор. Қўшчинор чироқ- 
лари. Ҳали ётмоққа вақт эрта эди. А. Қоди- 
рий, Ўтган кунлар. 

5 Касал бўлмоқ, тоби қочмоқ. Бемор узоқ 
ётди. н Эшитдингизми, улуғ афандимнинг 





тоби қочиб қолибди. Боёқиш қаттиқ ётган 
эмиш. С. Аҳмад, Ҳукм. Волидамиз бедом-да- 
рак кетган икки ўғлининг дард-фироқида ку- 
йиб, ётиб қолибдилар. А. Қаҳҳор, Қўшчинор 
чироқлари. 

6 Ҳибсда бўлмоқ, қамалмоқ. Ётиб чиқ- 
моқ. н Қани у [Йўлчи], севикли ака, қаер- 
да, қайси зиндонда ётадиТ. Ойбек, Танлан- 
ган асарлар. Мирза Муҳиддин томонидан 
эҳтиёт чораси кўрилганича, бир йилдан ор- 
тиқроқ сўроқсиз ётди. А. Қаҳҳор, Сароб. 

7 с. т. Тўхтамоқ, тўхтаб қолмоқ, ёпил- 
моқ. Соат ётди. Трамвай-троллейбуслар ёт- 
ган. н Самовар ётган, бир чол чойнак-пиё- 
ла артар, ҳовуз бўйидаги супада кимдир хур- 
рак отиб ухлар эди. А. Қаҳҳор, Қўшчинор 
чироқлари. 

8 Равиш ва равишдошлар билан бири- 
киб, иш-ҳаракат ёки ҳолатнинг доимий, да- 
вомий эканлигини билдиради, мас., бекор 
ётмоқ, осилиб ётмоқ, ишлаб ётмоқ, қаровсиз 
ётмоқ. н Учхоналиуй бўм-бўш, ҳувиллаб ётар- 
ди. А. Убайдуллаев, Қонли издан. Бу эълонлар 
олдида турли касбдаги одамлар уймаланиб 
ётади. А. Мухтор, Опа-сингиллар. 

Ётиб емоқ Бирор жойда ишламай, пул 
топмай, ўз жамғармасини харжлаб яшамоқ. 
Ётиб ейишга тоғҳам чидамайди. Мақол. Ётиб 
қолмоқ 1) ухламоқ. Карим акасиникида ётиб 
қолди; 2) тўхтамоқ. Одатда эрта билан ea 
кечқурун бозори бир оз қизийди-ю, туш пай- 
тида савдо-сотиқ ётиб қолади. М. Осим, 
Ибн Сино қиссаси; 3) даволанмоқ. Меҳри 
касалхонада узоқ ётиб қолди. А. Қаҳҳор, Бош- 
сиз одам. Ётиб қолгунча, отиб қол! Охирги 
кучингни ҳам ишга сол, фурсатни қўлдан 
бермай, ҳаракатингни қил, маъносида иш- 
латиладиган ибора. Безори ўз манфаати 
йўлида ҳамма нарсадан кечадиган йигит 
бўлгани учун, ётиб қолгунча, отиб қол, қаби- 
лида иш кўрмоқчи бўлди. И. Қаландаров, 
Шохидамас, баргида. Тиқилиб ётибди Тўлиб- 
тошиб кетган, жуда кўп. Ваҳолонки, респуб- 
ликамиздаги барча савдо базаларида этик 
тиқилиб ётибди. Газетадан. 

ЁТОҚ 1 Ётадиган жой, ўрин, хона. Ёто- 
ғинг бўлсин гулдек, Ўзинг тур ёруғ кундек. Қ. 
Муҳаммадий. Кулди гўзал тонгнинг юзи, Куш- 
лар турди ётоғидан. Ғайратий. 

2 Ташкилот, муассаса ёки ўқув юрти- 
нинг ўз ходимлари, ўқувчи ва талабалари 
учун қурган ва улар яшайдиган бино. Улар 


ётоққа боришди. И. Раҳим, Чин муҳаббат. 
Ўлмас ихтиёрсиз қулоғини ушлаб, секин 
ётоққа томон бурилган эди, Мурод тўхтат- 
ди. А. Қаҳҳор, Йиллар. 

ЁТОҚДОШ Бир ётоқда бирга яшовчи, 
бирга яшаган. Борди-ю, мулла Бозор у сир- 
ларни ўзининг ётоқдоши ea бирдан-бир яқин 
дўсти бўлган мулла Туробга айтган бўлса-чи ? 
С. Айний, Эсдаликлар. Ўз фикрларини ётоқ- 
дош дўстлари билан ўртоқлашган эди. П. Тур- 
сун, Ўқитувчи. 

ЁТОҚИ айн. ётағон. 

ЁТОҚИЛАМОҚ айн. ётоқчиламоқ. 

ЁТОҚХОНА 1 Ётадиган хона. У[Раҳим\ 
трубкани қўйиб, ётоқхонага кирди. Ў. Умар- 
беков, Ёз ёмғири. 

2 айн ётоқ 2. Ғулом копток қилиб ўралган 
этагини осмонга отиб, ётоқхонага кириб кет- 
ди. М. Ҳазратқулов, Журъат. Шофёр аллама- 
ҳалда мени ётоқхонага олиб бориб қўйди. С. 
Сиёев, Ёруғлик. 

ЁТОҚЧИЛАМОҚ 1 Оғир юк, узоқ йўл 
юришдан ҳориб, ҳадеб ётавермоқ, тез-тез 
ётмоқ. От ётоқчилади. 

2 кўчма Ишламасдан ўзини турли томон- 
га урмоқ. Шофёрмисан, ишинг — рул бураш, 
хўжайиннинг буюрганини қилиш. Қирчанғи 
отдек ўзингни у ёқ-бу ёққа ташлайсан, ётоқ- 
чилайсан. М. Мансуров, Ёмби. 

ЁТСИНМОҚ шв. айн. ётсирамоқ. Боғча- 
дан келган болалар уйдаги меҳмон болани 
кўриб, унга бир оз ётсиниб тикилиб туриш- 
ди-да, кейин яқинроқ келиб, унинг овқат ейи- 
шини томоша қилишди. И. Раҳим, Чин му- 
ҳаббат. 

ЁТСИРАМОҚ Ўзини бегона тутиб, тор- 
тиниб, аралашмай турмоқ. Ҳизча ётсираб, 
қовоғини солиб, тескари бурилди. Ойбек, 
Қуёш қораймас. Қодиржон аввал ётсираб 
турди. С. Зуннунова, Гўдакҳиди. Энди кучук 
менга у қадар ётсираб қарамади. Ш. Холмир- 
заев, Йўллар, йўлдошлар. 

ЁТҚИЗИЛМОҚ Ётқизмоқ фл. мажҳ. н. 
Тўрга Кумуш ётқизилган, унинг оёғи то- 
монида Ўзбек ойим чақалоқни кўтариб ўтир- 
ган эди. А. Қодирий, Ўтган кунлар. Қор ку- 
ралди, ерга тахта ётқизилди. Ойдин, Мард- 
лик-мангулик. Машина тош ётқизилган кенг 
кўчадан шағал тўкилган йўлга чиқди. Р. Фай- 
зий, Чўлга баҳор келди. 

ЁТҚИЗИҚ геол. Сув ёки шамол кучи 
билан ҳосил бўлган тоғ жинслари қатла- 

ми. У [Ҳизилтепа]нинг жануби-ғарбий қис- 
мини эса Зарафшоннинг ёш ётқизиқлари 
кўмиб юборган. М. Ғуломов, Зарафшон 
этакларида. 

ЁТҚИЗМОҚ 1 Ётмоқ 1 фл. орт. н. Бе- 
морни ётқизмоқ. н Қодир уйга кирди. Хоти- 
ни боласини аллалаб ётқизмоқда эди. А. Қаҳ- 
ҳор, Қанотсиз читтак. [Бектемир] Ҳорнидан 
яраланган жангчини шинелга ётқизиб, суд- 
раб кетаётган ҳамширага ёрдамлашди. Ой- 
бек, Қуёш қораймас. 

2 Тўшамоқ, солмоқ. Совуқ тушса, қориш- 
ма қотиб қолиб, бетон ётқизиш қийин бўла- 
ди. С. Сиёев, Ёруғлик. 

ЁХУД [ф. л — ёки] кт. Ёки, ё. Бир- 
икки шеър ёхуд бир драма асар ёзиб, адаби- 
ётнинг бутун масаласини тушунаман, деб 
даъво қилувчи кишилар ҳам йўқ эмасди. Н. 
Сафаров, Оловли излар. 

ЁШ I 1 Қаттиқ оғриқ, қайғу ёки кучли 
севинч-шодлик ва ш. к. натижасида ёш без- 
ларидан ажралиб чиқадиган тиниқ шўр су- 
юқлик. Чин кўнгилдан йиғласанг, сўқир кўз- 
дан ёш келар. Мақол. н Ҳаётнинг ўнг ёно- 
ғига бир томчи иссиқ ёш тўкилди. М. Исмои- 
лий, Фарғона т. о. -Бас, Ўроз, кўзимни кўр 
қилди тутун, — Йўлчи юм-юм ёш тўкиб, 
ачишган кўзларини ишқалаб, туртина-тур- 
тина, эшикни тепиб очди. Ойбек, Танлан- 
ган асарлар. Келар йўлинг супурай сочим би- 
лан, Чанги чиқса, сув сепай ёшим билан. Ё. 
Мирзо, Ўғил меҳри. 

Кўз ёши Йиғи. Шакаржон дугонасининг 
ёнига чўкди: -Йиғлама, кўз ёшидан фойда йўқ. 
И. Раҳим, Чин муҳаббат. Кўз ёши қилмоқ 
Йиғламоқ. Кўзига ёш олмоқ Йиғламсира- 
моқ. Офтоб ойим уни қучоқлаб, юзидан ўпди 
ва кўзига ёш олди.. А. Қодирий, Ўтган кун- 
лар. Ҳамма: биров билинтириб, биров билин- 
тирмай, кўзига ёш олди. А. Мухтор, Опа-син- 
гиллар. Кўз ёши(ни) тўкмоқ Йиғламоқ. Зай- 
наб сўзини битира олмади, четга қараб, кўз 
ёшини тўкди. А. Қодирий, Ўтган кунлар. 

2 кўчма Йиғи; нола. Золим бойлар мазах 
қилиб куларди, Раҳми келмай муҳтожларнинг 
ёшига. Эргаш Жуманбулбул ўғли. 

ЁШ II 1 от Туғилган вақтдан бошлаб 
яшаб ўтказилган йиллар жами; умр узоқли- 
ги. Ўғлим ўн беш ёшда. Мен йигирма беш ёшда 
уйландим. н Ўттиз беш ёшларда кўринган 
бу гўзал хотин ҳарам ходимларидан Гулшан- 
бону эди. А. Қодирий, Меҳробдан чаён. 


Ёшини яшаб, ошини ошаган Узоқ умр 
кўрган, қари (одам ҳақида). 

2 Инсон ёки ҳайвон ҳаётидаги босқич, 
давр, умр. Мактаб ёши. Боғча ёшидаги бола. 
Ўрта ёш. Катта ёш. н Учинчи дарсда.. ўрта 
ёшлардаги бир қўли чўлоқ, қирра бурун, ияги 
чўзиқроқ ўқитувчи уй расмини солишни ўргат- 
ди. П. Турсун, Ўқитувчи. 

Етти ёшдан етмиш ёшгача Ёшу қари, 
ҳамма. - Тўқсонбой гиламфуруш десалар, emmu 
ёшдан етмиш ёшгача — барча жамоат та- 
нир эди, — деди домла. П. Турсун, Ўқитувчи. 
Ёши етмаган Балоғатга етмаган, жуда ёш. 
Районга бориб, мени фронтга олинглар, ёшим 
етмаган бўлсаям бораман.. деб ялинибди. С. 
Сиёев, Ёруғлик. Ёши ўтган (ёки қайтган, 
ўзган) Узоқ умр кўра бошлаган, ўртача 
ёшдан ортиқумр кўра бошлаган. Ҳожи ака- 
нинг ёши қайтиб, кўнгли жуда ҳам бўшаишб 
кетибди. А. Қодирий, Ўтган кунлар. Даст- 
лаб ёши ўзганлар, сўнгра ёшу яланглар четла- 
нишди. Ойбек, Танланган асарлар. 

3 Йил. Энди ўзим ҳам юз ёш умр кўришни 
истайман. Ш. Рашидов, Бўрондан кучли. 

4 сфт. Қари эмас; навқирон. Ёш одам. 
Ёш жувон. Ёш келса — ишга, қари келса — 
ошга. Мақол. Ёшдан хато, каттадан узр. 
Мақол. н Ҳудайчи Азизбекдан илгарироқда 
қўриқчиларни огоҳлантириб борар, милтиқ, 
шашвар тутган ёш ва кекса муҳофизлар уни 
саломлаб қарши олар эдилар. А. Қодирий, 
Ўтган кунлар. Қорабулоқ қишлоғидан бири 
кекса, бири ёш — икки отлиқ чиқиб келавер- 
ди. М. Исмоилий, Фарғона т. о. Миршаблар 
орасидан учта ёш бола ёриб ўтиб, мингбоши- 
нинг кимхоб тўнига, оёғига осилди. М. Исмо- 
илий, Фарғона т.о. Бу ерга колхоз ёшлари- 
нинг ҳаракати билан Пастариқдан чиғир би- 
лан сув оқизилди. И. Раҳим, Чин муҳаббат. 

5 сфт. кўчма Етарли тажрибага эга бўлма- 
ган, тажрибасиз. Ёш ёзувчи. Ёш санъаткор. 
н Табибий ёш Аваздаги иқтидорни дарҳол 
пайқади. С. Сиёев, Ёруғлик. Гуреевга ёш гео- 
логнинг бу қадар бийрон ва дадил жавоби ёқма- 
ди. С. Кароматов, Олтин қум. 

6 Янги ташкил этилган, янги шакллан- 
ган. Ёш ташкилот. Ёш шаҳар. Ёш оила. 

ЁШАРМОҚ 1 Ёш кўринмоқ; ўзини ёш 
ҳис қилмоқ. Гулсара ёшарганга ўхшайди. 

2 кўчма Гўзаллашмоқ, обод бўлмоқ Янги 
дунё, янгича ҳаёт Завқи билан ёшарди Тош- 
кент. Ҳ. Ғулом. Катта Фарғона канали за- 

монавий ирригация иншоотига айланиб, ёша- 
риб бормоқда. «Ўзбекистон қўриқлари». 

ЁШДОШ Бир йилда туғилган; тенгқур. 
Ёшдош ўртоқ. Хотини ўзи билан ёшдош. 

ЁШЛАИ рвш. Ёш ҳолатда, ёшлигида. Бу 
элда гўдаклар ёшлай ўлмайди. Ғ. Ғулом. 

ЁШЛАМОҚ: кўзини ёшламоқ Йиғламоқ. 
-Болам, мен ҳам сени бахтли бўлсин дейман- 
да,— деди Ҳайдар ота кўзларини ёшлаб. Ў. 
Умарбеков, Юрак сўзлари. Сен кетдинг, мен 
қолдим кўзимни ёшлаб, Қайдан бориб, қайдан 
келдинг, чироғим. «Ғ1игор ва Замон». 

ЁШЛАНМОҚ Бирор таъсир (тутун, 
шамол, касаллик ва ш. к.) сабабли кўзига 
ёш келмоқ; кўзидан ёш оқмоқ. Пиёз тўғра- 
ган бўлса керак, кўзи ёшланиб турган Та- 
милла ошхонадан чиқди. Ў. Ҳошимов, Қал- 
бингга қулоқсол. [Oma] Оқхалат чўнтаги- 
дан рўмолча олиб, кулгидан ёшланган кўзла- 
рини артдилар. А. Мираҳмедов, Кулган че- 
чаклар. 

ЁШЛАР 1 Навқирон йигит-қизлар. Энг 
яхши cnopm анжомлари билан жиҳозланган 
cnopm зали ҳам қишлоқ ёшлари ихтиёрида. 
Газетадан. Муҳаррирнинг ғоят мутаассиб, 
яъни прогрессив ёшларнинг ва зиёлиларнинг энг 
зўр душмани эканлигини ҳам яхши биларди. 
Ойбек, Нур қидириб. 

2 Ўринбосарлар; дублёрлар. «Пахтакор» 
командасининг ёшлари яхши ўйин кўрсат- 
дилар. 

ЁШЛИ I Ёш билан тўлган, ёши оқиб 
турган. Ёшли кўзлар. н Эъзозхон Қумрига 
ёшли кўзлари билан тикилди. Ҳ. Ғулом, 
Машъал. 

ЁШЛИ II Қанчадир ёшга кирган, ёшда 
бўлган; яшар. Ўрта ёшли. Йигирма ёшли йи- 
гит. Икки ёшли бузоқ. н [Бой\ Йигирма уч 
ёшли йигитнинг ақлида сира нуқсон кўрмади. 
Ойбек, Танланган асарлар. 

ЁШЛИК 1 Ёш эканлик; ёш бўлган пайт, 
давр. Аҳмад олти ёшлигида ота-онасидан 
жудо бўлди. Ф. Мусажонов, Ҳиммат. У ёш- 
лигида ихтисослашган физика-математика 
мактабида ўқиди. О. Мўминов, Хиёбондаги 
уч учрашув. 

2 Ўсмирлик, навқиронлик. Ёшлик чоғла- 
ри. н Робия ҳам абадий йўқолган беғубор 
ёшлигига куюниб йиғламоқда эди. П. Қоди- 
ров, Юлдузли тунлар. Ёшлигим, куч билан 
тўлган ёшлигим, Яшноқ давримизга йўл- 
дошлигим. С. Абдулла. 


3 Ёшларга хос хатти-ҳаракат, хусусият. 
Ёшлик ғурури. н Ёшлик шижоатига кенг 
йўл бериш лозим. Газетадан. Ўрта бўйли, хуш- 
қомат вужудидан ёшлик кучи ва ғайрати 
ёғилиб турган қоп-қора жувон отда.. йўл 
бўйида турар, Акрамжон ўз отининг айили- 
ни қайта боғламоқда эди. А. Қаҳҳор, Минг 
бир жон. Кўзларида ёшлик шўхлиги чақнаб 
турган Шербек “ҳа ” дегандай бош қимирлат- 
ди. С. Анорбоев, Оқсой. 

Ёшлик қилмоқ Ёшларга хос хато қил- 
моқ; ёшларча иш тутмоқ. Ёшлик қилиб, бо- 
лалар уйидан қочдим. С. Кароматов, Тоғ гўза- 
ли. Трест бошлиғи ҳайҳайлаб, унга ёпишди: 
-Ёшлик қилманг, ўғлим, шайтонга ҳайф бе- 
ринг. Ў. Ҳошимов, Қалбингга қулоқ сол. 

ЁШУЛЛИ шв. 1 Катта ёшли, ёши улуғ, 
мўътабар киши. Хоразмда сени атар: ёшул- 
ли, Олис Бадахшонда: падари калон. Мир- 
темир. 

2 Шундай кишиларга нисбатан мурожаат 
шакли. Аваз чойхоначига бир эркалик қилги- 
си келди: -Ёшулли, югурдак болангиз йўқми? 
С. Сиёев, Ёруғлик. 

ЁШ-ЯЛАНГ қ. ёшлар. Хиёбонлар бола 
етаклаган аёллар, қўлтиқлашиб юрган ёш- 
яланглар билан тўла. С. Зуннунова, Гўдак 
ҳиди. 

ЁШ-ҚАРИ, ёшу қари Ҳамма ёшдаги 
одамлар, барча. Ҳаммаёқ одам: ёш-қари, хо- 
тин-халаж, бола-бақра. Ҳаммаси муқаддас 
мозорни зиёрат қилгани келган. К. Яшин, 
Ҳамза. Йигит ғала-ғовур билан фарзандлари- 
ни кузатаётган ота-оналар, ёшу қариларни 
ҳам кўрмас, фикри-зикри қизда эди. Ў. Усмо- 
нов, Сирли соҳил. 

ЁҚ 1 Томон, тараф. Ўнг ёқ. Сўл ёқ. н 
Ўртада норғул Саримсоқ, ўнг томонда қари 
чол, чап ёғида эса қирғиз чўпон борар эди. М. 
Исмоилий, Фарғона т. о. Майин тонг шаба- 
даси ранг-баранг гулларни секин тебратиб, 
атирларини ҳар ёққа сепади. Ойбек, Танлан- 
ган асарлар. 

Бир ёққа Номаълум жойга. Дадам арава 
қўшиб, бир ёққа кетди. [деди Тулнор]. Ой- 
бек, Танланган асарлар. У ёқ-бу ёқцан 1) 
ҳар тарафдан. Ошни еб бўлганларида, у ёқ-бу 
ёқдан жума товуши кела бошлаган эди. А. Қо- 
дирий, Ўтган кунлар; 2) ҳар тўғрида. У ёқ- 
бу ёқдан гаплашибўтирмоқ. У ёқ-бу ёққа Ҳар 
тарафга, атрофга. [Хотин] Кўча эшигини очиб, 
у ёқ-бу ёққа қаради: жимжит, гузар томон- 




да фақат битта чироқ милтиллар эди. А. 
Қаҳҳор, Анор. У ёқ-бу ёғи Ҳаммаси бўлиб, 
бор-йўғи. [Йўлдошев:] У ёқ-бу ёғи бир ҳаф- 
талик иш. У. Исмоилов, Сайланма. У ёғи Да- 
воми. Яна хўмрайиброқ, овозини пасайтириб 
деди: -У ёғини сўрасанг, айтайми, дадам Ёр- 
матга куёв бўлмоқчи! Гулнорга уйланмоқчи! 
Ойбек, Танланган асарлар. У ёғини айтол- 
мади — бўғзида бир нарса туриб қолди. М. 
Исмоилий, Фарғона т. о. Узини ҳар ёққа 
урмоқ Астойдил, жон-жаҳци билан ҳаракат 
қилмоқ. Ёнғиндан қишлоқнинг туб кишилари 
ҳам ўзларини ҳар ёққа уриб, мол-ҳолларини 
асраш чорасини кўрмоқдалар. Назармат, 
Жўрлар баланд сайрайди. 

2 Геометрик жисмни ўровчи ҳар бир те- 
кислик. Куб ёқлари. 

ЁҚА I 1 Соҳил, қирғоқ; бўй, лаб. Ариқ 
ёқаси. н Элгелди қамишзорни оралаб, кўл 
ёқасига чиқди. А. Мухтор, Қорақалпоқ қис- 
саси. Каналнинг икки ёқаси бўйлаб қурилган 
икки қаватли бинолар шу қадар кўркам, шу 
қадар чиройлики.. Н. Сафаров, Саодатнинг 
қиссаси. 

2 Чет, чекка, ён. Кўча ёқаси. н Йўлнинг 
ukku ёқасида тераклар шовуллайди, булбул- 
лар сайрайди. Ҳ. Ғулом, Машъал. Шу куни у 
бир тепалик ёқасига бориб етгандагина, ша- 
мол бир оз пасайди. Ғ. Расул, Адолат. 

Жар (ёки чоҳ) ёқасида қ. жар L Ўлим 
ёқасида Бирор хавфли, ҳалокатли воқеа- 
ҳодисанинг бошланишига, содир бўлиши- 
га яқин қолган пайтда, ҳолатда. Содиқ ҳам 
ўлим ёқасида. Энди сиз билан иккимизгина 
қолдик). А. Қодирий, Ўтган кунлар. Ўлим 
ёқасида жон олиб, жон берган йигит бу кун- 
ларни озмунча ўйлаганмиди ? С. Аҳмад, Уфқ. 

ЁҚА II 1 Кийимнинг бўйин ўрни учун 
очилган қисми. Ёқа очмоқ. Кенг ёқа. Тор ёқа. 
н [ Ҳори] Ёқасини капипа очиб, кўкрагига 
уч марта туфлади. А. Қаҳҳор, Қўшчинор 
чироқлари. Очил ўрнидан туриб кийина бош- 
лади. Лекин анчагача ёқасининг тугмасини 
ўтказа олмади — қўли қалтирарди. П. Қоди- 
ров, Уч илдиз. 

2 Кийимга тикиб ёки илиб қўйиладиган 
мата, буюм. Ҳоракўл ёқа. Савсар ёқа. н [ Эл- 
мурод] Дам олиш кунлари киядиган гимнас- 
тёркасига ёқа тикиб кийди. Шуҳрат, Ши- 
нелли йиллар. 

Бир ёқадан бош чиқариб қ. бош. Бнгидан 
кириб, ёқасидан чиқмоқ қ. енг. Ёқа бўғиш- 


моқ Бир-бири билан уришмоқ, муштлаш- 
моқ. [Йўлчи] Мирзакаримбой билан пул юза- 
сидан хириллаишшни, ёқа бўғииши ўзига ор 
билди. Ойбек, Танланган асарлар. Ёқасига 
чанг солмоқ айн. ёқасидан олмоқ. Бу йи- 
гитга сўз уқтиришдан фойда йўқлигини бил- 
ди-да, унинг ёқасига чанг солиб, кескин бир 
силташ билан остонадан узди, яна бир кес- 
кин ва кучли силташ билан пахса деворга 
урди. Ойбек, Танланган асарлар. Ёқасидан 
олмоқ Бўғмоқ. [Ашмардон] Ғазаб ичида Ан- 
варнинг ёқасидан олмоқчи бўлди-ю, кечикди. 
Ў. Ҳошимов, Қалбингга қулоқ сол. Рустам- 
жон арслондек сапчиб, бойнинг ёқасидан олди. 
К. Яшин, Ҳамза. Ёқасидан тутмоқ айн. 
ёқасидан олмоқ. Ғилай одам шамни токча- 
га қўйиб, кучли қўллари билан Аҳмад Чала- 
бийнинг ёқасидан тутди. Мирмуҳсин, Меъ- 
мор. Ёқасини ушламоқ Ҳайратда қолмоқ, 
тонг қолмоқ. Ҳали иғундай кунлар келадики, 
Алимардон Тўраев деган номни эшитганда, 
бутун республика ҳайратдан ёқа ушлаб қола- 
ди. Ў. Ҳошимов, Қалбингга қулоқ сол. -Рост- 
ми? — ёқасини ушлади чол. Ойбек, Танлан- 
ган асарлар. Оғзидан олиб, ёқасига ёпиш- 
тирмоқ қ. ёпиштирмоқ. Оғзингдан чиқиб, 
ёқангга ёпишсин! қарғ. Айтганинг ўзингга 
урсин, тилаганингга ўзинг дучор бўл (со- 
вуқхабар, ёмон ният ва ш. к. ҳақида). [Зуҳ- 
ра:] Охиратга бунчалик ҳирс қўйган экан- 
сан, боравер. [Фотима:] Оғзингдан чиқиб, 
ёқангга ёпишсин! А. Қаҳҳор, Оғриқтишлар. 

ЁҚАВАИРОН Ёқа тугмалари солин- 
маган; очиқ. Ёқавайрон ҳолда кўчага яланг- 
оёқ отилганимни ўзим билмайман. Ў. Усмо- 
нов, Болалик. Ёлғиз Ҳўчқор ёқавайрон, яланг 
оёқ, яланг бош, олдинда зипиллаб боряпти. 
О. Ёқубов, Эр бошига иш тушса. 

ЁҚАВАЛАНГОР шв. Ёқавайрон. Остона- 
да сочлари чеккаларига ёпишган ёқавалангор 
Виктор турарди. Ш. Ғуломов, Чўл белида. 

ЁҚАЛАМОҚ 1 Йўл, соҳил ва ш. к. ёқаси, 
чеккаси бўйлаб юрмоқ, бормоқ. У жинни- 
ларча ўз-ўзи билан гаплашиб, анҳор ёқалаб 
анча вақт тентиради. Ойбек, Танланган 
асарлар. Ўрмон ёқалаб тўрт соат юрдик. Т. 
Рустамов, Мангу жасорат. 

2 кам қўлл. Ёқасидан тутмоқ, ушламоқ. 
Дуруст, Йўлчи ёмон бола. Аммо бизуни орқа- 
cuda қопи билан, қўлида тугуни билан ёқалага- 
нимиз йўқ, пичоғида ҳали қон кўрмадик. Ой- 
бек, Танланган асарлар. 




ЁҚАЛАШМОҚ Ёқа бўғишиб уришмоқ, 
муштлашмоқ. Бу ер шундай ғужанак жойки, 
баъзан болалар бир-бирларининг гўштларини 
егудек ёқалашсалар ҳам, ҳеч ким билмайди. 
Ойдин, Ҳазил эмиш. Акаси Низомиддин, 
эҳтимол, бебошлик қилгандир, ёқалашгандир 
[ўйларди Бадиа\. Мирмуҳсин, Меъмор. 

ЁҚАЛИК Ёқа учун мос, ёқабоп. Ёқалик 
қоракўл. 

ЁҚАМА-ЁҚА: ёқама-ёқа бўлмоқ Жан- 
жаллашмоқ, уришмоқ. Бир-бири билан бўлиб 
ёқама-ёқа, От устида кўп талашиб туриб- 
ди. «Баҳром ва Гуландом». 

ЁҚИЛҒИ Иссиқлик энергияси олиш 
учун ёқиладиган ашё. Шу сувнинг қуввати- 
дан Уйимиз ёруғлиги. Сув, кўмир, ўтин — асл, 
Мамлакатга ёқилғи. Қ. Муҳаммадий. -Биз 
материалларни, ёқилғини, вақтни тежаш 
билан жуда кўп маблағ тўплашимиз мум- 
кин.. — деди Ефим Данилович. А. Мухтор, Опа- 
сингиллар. 

ЁҚИМЛИ 1 Истараси иссиқ, ёқимтой, 
кишини ўзига тортадиган, кўзга яқин. Ёқим- 
ли бола. Ёқимли жувон. н Дарҳақиқат, у 
ёқимли қиз бўлибди. У анча камтарга ҳам 
ўхшайди. Мирмуҳсин, Умид. У [Анзират] 
олтмишларга бориб қолган, нимжон, юзи жуда 
буришган бўлса ҳам қизил, товуши майин ва 
ёқимли бир кампир эди. А. Қаҳҳор, Қўшчи- 
нор чироқлари. 

2 Кишига ёқадиган; завқ, ҳузур бағиш- 
лайдиган. Ёқимли куй. Ёқимли кулги. Ёқимли 
шабада. н Узоқдан, радиодан майин, ёқимли 
музика оқар эди. Ойбек, Нур қидириб. Мақ- 
бара томондан киши кўнглини эритадиган 
ёқимли бир овоз эшитилди. К. Яшин, Ҳамза. 

ЁҚИМЛИЛИК Ёқимли бўлишлик, жо- 
зибадорлик. Куйнинг ёқимлилиги. 

ЁҚИМСИЗ 1 Сўхтаси совуқ, беўхшов, 
кишини ўзига тортмайдиган. Ёқимсиз бола. 

2 Кишига ёқмайдиган, завқ ёки ҳузур 
бермайдиган; ёмон. Ёқимсиз куй. н Узоқ- 
узоқларда ёқимсиз сароб кўринар, сарғиш 
тўзон ойнадай мусаффо осмонга қараб сузиб 
борарди. Ш. Рашидов, Бўрондан кучли. 

ЁҚИМТОИ Истараси иссиқ, ёқимли, 
жозибали. Мансур суратни қўлига олиб, унга 
меҳр билан қараб қолди: бир-биридан ёқим- 
тойуч бола беғубор кулиб турарди. Ё. Шуку- 
ров, Уч савол. Суннат яхши ўқир, келишган, 
ёқимтой йигит эди. Ў. Ҳошимов, Қалбингга 
қулоқ сол. 


ЁҚИНҚИРАМОҚ Бир оз ёқмоқ, бир оз 
хуш келмоқ (кўпинча бўлишсиз ҳолда). На- 
зокатхоннинг тез-тез тутилиб, гапидан ада- 
шиб кетиши ва шошиб-шошиб ўзини-ўзи ту- 
затиб туриши Ойқизга ёқинқирамади, албат- 
та. Ш. Рашидов, Бўрондан кучли. Шариф- 
жон [Манзурага] ёқинқирамай қолди. X. Тўхта- 
боев, Фельетондан сўнг. 

ЁҚИҚ Ёқиб қўйилган, ёқилган ҳолда; 
ёниб турган. Чироқ ёқиқ қолибди, қизим. Ўчи- 
риб қўйдим [деди Ҳафизанинг бувиси]. Мир- 
муҳсин, Умид. 

ЁҚИҚПИ айн. ёқиқ. Қирқинчи лампалар 
ёқиқли, чойхона колхозчилар билан тўлган эди. 
С. Айний, Қуллар. 

ЁҚЛАМА: бир ёқлама Бир тарафлама, 
юзаки. Масалага бир ёқлама ёндашмоқ. Икки 
ёқлама 1) икки томондан, икки томонлама. 
Ғўза қатор ораларига икки ёқлама иииюв бер- 
моқ; 2) икки томоннинг хоҳишини ҳисобга 
олган ҳолда. Икки ёқлама битим тузмоқ. Ҳар 
ёқлама Ҳамма томонини ҳисобга олиб, ат- 
рофлича. Лекин биринчи куёвнинг феъли-ат- 
вори [Мирзакаримбойга] маъқул тушмагани 
учун, куёв бўлажак йигитни ҳар ёқлама тек- 
ширишни, синашни истар эди. Ойбек, Тан- 
ланган асарлар. 

ЁҚЛАМОҚ 1 Тарафини олмоқ, қув- 
ватламоқ. Директорнинг фикрини ёқлаб га- 
пирмоқ. н Кўнглингизга келмасин, мен Бол- 
табойни ёқламоқчи эмасман.. колхозчиларнинг 
раъйи шу бўлса, бунга на сиз қарши чиқа ола- 
сиз, на мен. А. Қаҳҳор, Қўшчинор чироқла- 
ри. Ватан ишқи, янги daep талабини ёқлай- 
ман. Ғайратий. 

2 Махсус йиғилишда муҳокамага қўйил- 
ган ишни (лойиҳа, диссертация, диплом иши 
ва ш. к. ни) маъқуллатиб, муносиб даража 
ёки унвон олмоқ; ҳимоя қилмоқ. Диплом ёқла- 
моқ. н Ҳ. Бердиёровнинг «Ҳозирги замон ўзбек 
тилида сўнг кўмакчилар» темасида ёқлаган 
диссертациясини буюк аллома.. Айний юқори 
баҳолади. Назармат, Жўрлар баланд сайрай- 
ди. Газета Умиднинг муваффақиятли диссер- 
тация ёқлаганлигини айтиб, фотосурати би- 
лан ихчамгина хабар босди. Мирмуҳсин, Умид. 

ЁҚЛИ: бир ёқли бўлмоқ Ҳал бўлмоқ, 
ечилмоқ; ажрим бўлмоқ. Низомиддинов иш 
бир ёқли бўлгунча, вақтинча раислик вази- 
фасини бажариб турадиган бўлди. С. Аҳмад, 
Ҳукм. Ҳозир Миродилнинг йиллар бўйи ўйла- 
ган фикри-зикри бир ёқли бўлиши керак. У. 




Исмоилов, Сайланма. Бир ёқли қилмоқ 1) 
масалани ҳал қилмоқ, ечмоқ; ажрим қил- 
моқ. Ғаффор отанинг ии/ини бир ёқли қилиш.. 
йўлини ахтармоқ лозим. 3. Саид, Н. Сафаров, 
Тарих тилга кирди; 2) ўлдирмоқ, йўқ қил- 
моқ. Соколов: “Она-болани Ҳамзанинг душ- 
манлари йўлда бир вқли қилган ” деган хаёлга 
борди, аммо оғир ботмасин, деб фикрини Ҳам- 
зага айтмади. К. Яшин, Ҳамза. 

ЁҚМОҚ I 1 Ёндириб, ўт, аланга ҳосил 
қилмоқ, ёндирмоқ; куйдирмоқ. Қоғоз ёқмоқ. 
Ахлатни ёқиб юбормоқ. н Ҳовлига олов ёқиб, 
чилдирмангни қизит. А. Қодирий, Ўтган кун- 
лар. [Салимбойвачча] Аравага ўтирмасдан 
бурун гугурт ёқиб, папирос тутатар экан, 
Ёрматга кўзи тушди. Ойбек, Танланган 
асарлар. Ҳози, калласи эзилган илондай тўлға- 
ниб, элликбошига қичқирди: -Синдир ҳамма- 
сини! Ташқарига чиқар! Ёқ, ўт қўй! М. Ис- 
моилий, Фарғона т. о. 

2 Нур, ёлқин ҳосил қилмоқ, ёритмоқ. 
Электрни ёқмоқ. н Николин қўл фонарини 
ёқиб, бегона ҳамшира билан бирга ярадор ко- 
мандирга ёрдам кўрсатишга киришди. Ойбек, 
Қуёш қораймас. Зубайда шам ёқди. «Ёшлик». 

3 Ўт, олов ёрдамида қиздирмоқ, исит- 
моқ. Плита ёқмоқ. Печка ёқмоқ. 

4 Қиздириб ҳаракатга келтирмоқ; ўт ол- 
дирмоқ. Моторни ёқмоқ. Тракторни ёқмоқ. 

Жонини ёқмоқ фолък. Ҳаяжонга солмоқ; 
ишқ ўтида куйдирмоқ. Шу элатда бир бола 
бор, Бай-бай, жонимни ёқади. «Оқ олма, 
қизил олма». Уруш оловини ёқмоқ қ. олов. 
Чироғини ёқмоқ Ишини давом эттирмоқ. 
Бошқа фарзандим йўқ, худо умр берсин, иш- 
қилиб, чироғимни ўша ёқсин. Ойбек, Танлан- 
ган асарлар. Юрагига (ёки қалбига) ўт ёқмоқ 
Ҳаяжонга солмоқ, тўлқинлатмоқ; руҳлан- 
тирмоқ. Водийнинг манман деган раислари 
юрагига ўт ёққан киши Полвон ака Қозоқов 
бўлади. «Ўзбекистон қўриқлари». Умид ўша 
қалбига ўт ёққан қизга тикилиб қолди. Мир- 
муҳсин, Умид. 

ЁҚМОҚ II 1 Маъқул бўлмоқ; дид, хо- 
ҳиш, кўнгилга тўғри келмоқ. Ашуланинг куйи 
менга ёқди. н Қосимбек ялт этиб Авазга 
боқди. Унга бу йигитнинг ўзини эркин, ҳатто 
жиндай мағрур тутиши ёқди. С. Сиёев, Аваз. 
Ўтмиш ҳақидаги иккинчи роман эса жуда 
ёқди. О. Мўминов, Хиёбондаги уч учрашув. 
[ Дилшоднинг] Бу қилиғи Ёдгорга ёқмади. Ў. 
Ҳошимов, Қалбингга қулоқ сол. 


2 Мижозга тўғри келмоқ. Менга хамир 
овқат ёқмайди. н [ Кумуш ] Ёқмайдиган ҳеч 
нарса егани йўқ. А. Қодирий, Ўтган кунлар. 

Жини га ёқмайди Ёмон кўради, хушла- 
майди. Сатторқул аканг уйни тузаттириб 
бермоқчи. Майли, ўшанда токча жинига 
ёқмаса, шуватиб ташлай қолсин. А. Қаҳҳор, 
Қўшчинор чироқлари. Кўнглига ёқмоқ Ди- 
лига, дидига мос келмоқ. Юлдузхон учун ку- 
тилмаган, аммо айни муддао бўлган, кўнгли- 
га ёқиб тушган тасодиф дугоналари орасида 
шу заҳотиёқ шивир-шивир, миш-мишларни 
бошлаб юборди. Р. Файзий, Чўлга баҳор кел- 
ди. Оғзига ёқмади Мазасини хуш кўрмади, 
сезмади. Сидиқжон бир пиёла чойни, худди 
угра ош ичгандай, узун-узун хўплаб ичди-да, 
чой оғзига ёқмаса ҳам, бир оз таъби очилган- 
дай бўлди. А. Қаҳҳор, Қўшчинор чироқлари. 
Хуш ёқмоқ қ. хуш 2. Қадами ёқмади Келиши 
шарофатли бўлиб чиқмади, яхшилик кел- 
тирмади. Айрим одамлар ўртасида “Колхози- 
мизга Шербекнинг қадами ёқмади ” деган ши- 
вир-шивир ган юра бошлади. С. Анорбоев, 
Оқсой. Менинг қадамим ёқмабди [деди Саид]. 
Э. Раимов, Ажаб қишлоқ. 

ЁҚТИ фольк. Ёруғ, нурли. Неча шоҳлар 
ўтди фоний дунёда, Баъзиси отли, баъзиси 
пиёда. Хўп кайфингни сургин ёқти дунёда. 
Ислом шоир. Умрим боқий бўлса ёқти олам- 
да, Ўйнаб бориб, Хиромонни оламан. «Гули- 
хиромон». 

ЁҚУВЧИ Ёқмоқ фл. сфдш. Ўт ёқувчи. 
Печъ ёқувчи. 

Уруш оловини ёқувчилар Зўр бериб уруш 
чиқаришга уринувчилар, гиж-гижловчилар. 
Ҳушёр бўлинглар, уруш оловини ёқувчи импе- 
риалистларни, инсоният душманларини фош 
қилинглар! Газетадан. 

ЁҚУТ I [а. о jJL — турли рангли қиммат- 
баҳо тош] 1 от Турли рангда товланадиган 
тиниқ қимматбаҳо минерал. Ёқут кўзли ол- 
тин узук. н [Навоий:] Аниқ, тож гарчи ёқут, 
гарчи зардур, Халойиқ бошига битган зарар- 
дур. Уйғун ва И. Султон, Алишер Навоий. 

Ёқути занжорий Сарғиш-яшил рангли 
ёқут. Ёқути зулмоний Кўкимтир-қора рангли 
ёқут. Ёқути райҳоний Тўқ-қизил рангли ёкут. 

2 сфт. Қизил, ёқутдай қизил. [Одил- 
биканинг] Cape қомати, ой каби юзи, қора 
қалам қоши, шаҳло кўзлари, юпқа ёқут лаб- 
лари ҳар бир кишини ўзига беихтиёр жалб 
қиларди. Ж. Шарипов, Хоразм. Бир myn жай- 




дари қизил олма мевасининг мўллигидан ҳовуз- 
га энгашиб тушган; ҳовуз сувида бир қанча 
қизил олма ёқутдай товланиб, жимиллаб су- 
зади. Ойбек, Танланган асарлар. 

3 Ёқут (хотин-қизлар исми). 

ЁҚУТ II [р. якут]1 Россиянинг Саха 
Республикасида яшовчи туркий халқнинг 
русча номи. Ёқут аёл. 

2 Шу миллатга тегишли, оид. Ёқут тили. 

ЁҚУТЛАР айн. саха, сахалар. 

ЁҒ Чорва моллари, умуман, жонивор- 
лар организмида, сутида, баъзи ўсимлик- 
ларнинг уруғи, дони, гулида бўладиган, 
улардан ажратиб олинадиган мой. Ҳўй ёғи. 
Мол ёғи. Кунжут ёғи. Эритилган ёғ. Ёғни 
қиздирмоқ. Ёғни эритмоқ. н Ёғни ёққа, 
гўштни гўштга энди ажратиб бўлай дега- 
нимизда, Жўрапошша келиб қолди. М. Ис- 
моилий, Фарғона т. о. Даранинг аҳолиси ўз 
иши билан машғул: хотин-қизлар кув пиши- 
риб, ёғ ажратмоқда. С. Айний, Дохунда. 

Ёғи йўқ Унумсиз, кам унумли. Сўнгра бу 
ерларнинг ёғи йўқ, ориқ, камҳосил эканини 
ҳаммамиз биламиз-ку, нега бу тўғрида лом 
демайдилар. Ш. Рашидов, Бўрондан кучли. 
Ёғи чиқадими Айни бир иш ҳадеб такрор- 
лай берилганда айтиладиган ибора. Текши- 
раверган билан ёғи чиқадими ? С. Аҳмад, Ҳукм. 
Ёғи чиқди Ниҳоятда кир бўлиб, йилтираб 
кетган кийим ҳақида. Дўппининг ёғи чиқди. 
н Ёғи чиқиб йилтираб кетган пахталик ки- 
йиб олган Каримов ичига нимадир тўлдирил- 
ган қопни орқалабди. И. Қаландаров, Шохи- 
дамас, баргида. 

Ёғ тушса (ёки томса) ялагу(н)дай Супу- 
риб-сидирилган, ниҳоят даражада тоза, озо- 
да. Ҳамма нарса саранжом. Ҳовли-жой ёғ 
тушса ялагудек. С. Анорбоев, Пушаймон. 
Илоннинг ёғини ялаган Айёр, муғамбир, қув. 
Кўп ишни кўрган бу Зуннунов. Илоннинг ёғини 
ялаган. Жуда нозик жойини топибди. И. Ра- 
ҳим, Ихлос. Кўзини ёғ босмоқ Бировни на- 
зар-писанд қилмай қўймоқ. Фурсатдан фой- 
даланиб, Пўлат ота уни узиб-узиб олди: -Йўқ! 
Мен кўзини ёғ босган бандаларга элашмай- 
ман, арзимни худога айтсшан. К. Яшин, Ҳамза. 
Кўзининг ёғини емоқ Ўзини кимгадир яқин 
кўрсатиб, унинг хайрихоҳлигидан ортиқ 
даражада фойдаланмоқ. -Сизда виждон де- 
ган нарса йўқ. Кўзимнинг ёғини еб, бошимга 
иш тушганда қочдингиз, — деди боланинг 
отаси Каримовга. С.Аҳмад, Дадамнинг 


ўртоғи. Оқ ёғ 1) қўй ёғи; 2) шв. чигит (пах- 
та) ёғи. Оғзингга ёғ Балли, яша. Кампир 
худди ҳозир ўғли келин билан қўл ушлашиб 
кириб келаётгандай, эшикка қаради: -Вой, 
оғзингга ёғ, ўғлим! А. Қаҳҳор, Қўшчинор 
чироқпари. Ўз ёғига (ўзи) қовурилмоқ Ўз 
қийинчилигини ўзи тортмоқ. Уч кундирки, 
Бўтабой ўз ёғига ўзи қовурилиб, уйда ўти- 
рибди. С. Аҳмад, Ҳукм. 

ЁҒАПОҚ: ёмғир ёғалоқ Ёмғир ёғавера- 
ди. Ёмғир ёғалоқ, эчки туғалоқ, бойнинг 
қизининг қорни юмалоқ. Ойбек, Танланган 
асарлар. 

ЁҒДАЙ: ёғдай ёқмоқ Жуда маъқул 
бўлмоқ, хуш келмоқ. “Ўқимайман ” деганим 
бувимга ёғдай ёқиб тушди [деди Саид[. Э. 
Раимов, Ажаб қишлоқ. Зиғир ёғдай кўнгил- 
га тегмоқ (ёки урмоқ) қ. зиғир. Меҳри зиғир 
ёғдай кўнгилга урган насиҳатни.. чидам би- 
лан эшитди. Ш. Рашидов, Бўрондан кучли. 

ЁҒДИРМОҚ 1 Ёғмоқ фл. орт. н. Сунъий 
ёмғир ёғдирмоқ. 

2 Ёмғирдай кўп туширмоқ; отмоқ. Жанг- 
чилар траншеяларга яқинлашиб қолганда, яна 
душман бирдан пулемётдан ўқ ёғдирди. Ж. 
Ташенов, Жангчи Ўтеген. 

Бошига маломат тоши ёғдирмоқ Турли 
гап-сўзлар билан таъна қилмоқ; туҳмат 
қилмоқ. Эр-хотин ажрашса, дарров эркак- 
ни айбдор қилишади. Хотиндан ҳам ўтган- 
дир, ҳадеб эркак шўрликнинг бошига мало- 
мат ёғдиравермайлик, деган гап бировнинг 
хаёлига ҳам келмайди. С. Сиёев, Отлиқ аёл. 
Савол ёғдирмоқ Кетма-кет ва кўплаб са- 
вол бермоқ. Кутилмаган бу фожиадан 
ҳаяжонга келган одамлар унинг атрофини 
ўраб олдилар ea устма-уст савол ёғдира 
бошладилар. М. Осим, Аждодларимиз қис- 
саси. Дилшод ҳаяжонли бир шипши билан 
устма-уст савол ёғдирди. М. Исмоилий, 
Фарғона т. о. 

ЁҒДУ Ёритувчи манбадан таралувчи 
ёруғлик, нур. Ой ёғдуси. н Кўтарилиб ке- 
лаётган қуёшнинг ёғдуси дарахтлар menacu- 
да қанот қоқа-қоқа, зумрад водийни зарга 
кўма бошлайди. Н. Сафаров, Узоқни кўзла- 
ган қиз. Тўлин ой сутдек ёғдусини мактаб 
саҳни ea том тунукаларига аёвсиз тўкар, 
булбул эса ҳамон сайрар эди. П. Турсун, 
Ўқитувчи. 

Шимол ёғдуси Қутб доирасида атмосфера- 
нинг юқори қатламларида кузатиладиган ёғду. 




ЁҒИЙ эск. Душман, ғаним. Мирзам!Икки 
тарафимизни ёғий босган [деди Ҳосимбек]. П. 
Қодиров, Юлдузли тунлар. Изидан ёғийяар 
еларди отда, Жаранглаб етарди туёқлар саси. 
X. Даврон, Болаликнинг овози. 

ЁҒИЙЛИК Душманлик, ғанимлик. Мир- 
зо ҳазратларига ёғийлик мақомида бўлган 
чағраклар ўлпон тўлашдан бош тортганлари 
учун ўн олти минг қўйлари, икки ярим минг 
йилқилари жарима тарзида тортиб олиб ке- 
линди [деди Аҳмад Танбал ]. П. Қодиров, 
Юлдузли тунлар. 

ЁҒИЛМОҚ 1 Ёмғирдай, дўлдай туш- 
моқ, ёғиб турмоқ; тўкилмоқ. Ёнғоқ дўлдек 
ёғилди. н Тўрт тарафдан ўқ ёғилади. Ой- 
дин, Суҳбати жонон. Кўприкка икки томон- 
дан ўқ ёғилди. И. Раҳим, Чин муҳаббат. 

2 Кетма-кет, кўплаб келиб турмоқ; жуда 
кўпайиб кетмоқ. Аҳмедов капсанчиларни кол- 
хоз тузишга чақириб, сўзини тамом қилди. 
Савол-жавобга ўтилди. Савол ёғилиб кетди. 
А. Қаҳҳор, Қўшчинор чироқлари. Уҳар куни 
бадантарбия қилишни истарди-ю, иш кўпли- 
гидан бу истагига эриша олмасди, чунки тур- 
ли-туман иш ёғилиб кела берарди. Ш. Раши- 
дов, Бўрондан кучли. 

3 Таралмоқ, аксланмоқ. Нур ёғилди. н 
Юзларидан нур ёғилади. С. Аҳмад, Ҳукм. Эшик- 
да сочларига оқ оралаган, кўзойнакли, қотма, 
чеҳрасидан нур ёғилиб турган домла кўринади. 
Назармат, Жўрлар баланд сайрайди. 

Вужудидан (ёки билакларидан) куч ёғилиб 
турибди Жуда бақувват, кучли; кучи кўп. 
Бутун вужудидан куч-ғайрат ёғилиб турган 
бу йигит Ботиралининг юкини анча енгилла- 
тиб қўйди. С. Аҳмад, Ҳукм. Нормат етилиб, 
юзлари тўлишиб қолди. Офтоб тиғида қорай- 
ган билакларидан йигитлик кучи ёғилиб ту- 
рибди. М. Ҳазратқулов, Журъат. 

ЁҒИН Қор, ёмғир, дўл тарзида булут- 
дан тушадиган атмосфера намлиги. Кузнинг 
совуғи келди-ю, ёғини келмади. Ҳ. Ғулом, 
Тошкентликлар. Ёғин ёғса, ҳалқоб ерларлой- 
ланади, Бу ишда қўрқоқнинг қўли бойланади. 
«Ойсулув». 

ЁҒИНГАРЧИЛИК Ёғин кўп бўлган 
пайт, мавсум; ёғиннинг ўзи. Бу ерларда ёғин- 
гарчилик кам бўлади. Мирмуҳсин, Меъмор. 
Куз келиб, ёғингарчилик бошланди. Ҳ. Ғулом, 
Машъал. Ёғингарчиликдан пайкалга кириб 
бўлмай қолди. И. Раҳим. Чин муҳаббат. Дўкон 
айвонларидаги устунларга суянган азаматлар 


дам-бадам эснашиб, шундай ёғингарчилик 
кунлари ҳам қишлоқ марказида авж олади- 
ган келди-кетди, савдо-сотиқни томоша 
қилардилар. П. Турсун. Ўқитувчи. 

ЁҒИН-СОЧИН қ. ёғингарчилик. Бу йил 
ёғин-сочин кўп бўлиб, ер-кўк чамандай яшнаб 
кетди. С. Сиёев, Ёруғлик. 

ЁҒИН-ЧОЧИН айн. ёғин-сочин. -Пахта- 
ни илиқ-иссиқда, ёғин-чочинга қолмай териб 
олсак, яхши бўларди, — деди Алижон. Ҳ. Нуъ- 
мон, Фасллар. 

ЁҒИШ шв. Кемалар тўхтайдиган жой; 
кечув. Кеманинг бошини ёғишга бурдим. Р. 
Бекниёз, Лаққа. 

ЁҒЛАМОҚ Ёғ суртмоқ, ёғ қуймоқ. Ғил- 
диракни ёғламоқ. н У пулемёт қисмларини 
бирма-бир қўлга олиб.. уларни Эмин Ража- 
бовга узатди: -Ол, тузатиб, ёғлаб қўй. И. 
Раҳим, Чин муҳаббат. 

Оғзини (ёки томоғини) ёғламоқ айн. оғзи- 
ни мойламоқ қ. мойламоқ. Раиснинг оғзини 
nopa билан ёғлаб туришини биласизми? Би- 
ласиз! Ш. Рашидов, Бўрондан кучли. Қозо- 
нииинг қулоғини ёғламоқ Иссиқ овқат қил- 
моқ. [Ҳожар:] У ҳам хотин олгунча чоршан- 
ба, пайшанба қозонининг қулоғини ёғласин. 
Ҳамза, Паранжи сирлари. 

ЁҒЛИ 1 Ёғи кўп, серёғ. Ёғли шўрва. 
Ёғли namup. н Кечки норин учун катта 
қозонда ёғли қази пишади. Ойбек, Танлан- 
ган асарлар. Меҳри бир халтада ойиси ёпиб 
берган ёғли патирдан олиб чиқди. Ҳ. Назир, 
Ёнар дарё. 

2 кўчма Яхши даромад берадиган. Унинг 
ўрнига чол жавоб қилди: -Оппонбек ёғли иш 
топиб олганлар. С. Аҳмад, Сайланма. У[Қо- 
симов] ёғли мансабга эришиш йўлида ҳеч қан- 
дай ярамасликлардан қайтмас эди. О. Ёқубов, 
Ота изидан. 

ЁҒЛОҒИ Суюқликни бир идишдан ик- 
кинчисига олиш учун ишлатиладиган уй- 
рўзғор буюми; катта чўмич. -Вой, дазмолим 
эсимдан чиқибди! — деди югургилаб кирган 
Раъно ea ўртаси хинадай сарғайиб кетган 
галстукни ёғлоғидаги сувга тиқиб, акасига 
айбдорларча термулди. Ҳ. Назир, Сўнмас чақ- 
моқлар. Гулноз товоқда ун, ёғлоғида ёғ олиб 
чиқди, аталага уннадилар. Ҳ. Ғулом, Тош- 
кентликлар. 

ЁҒМОҚ 1 Томчи, зарра ёки дона-дона 
ҳолида кетма-кет, бир текисда ҳаводан ту- 
шиб турмоқ. Ёмғир ёғди. Дўл ёғди. н Қор 

кучли ёғарди. Кўчалар, томлар, деворлар, да- 
рахтлар оппоқ. Ойбек, Танланган асарлар. 
Қор ёғар, уйда мени опам кутарди. Ш. Хол- 
мирзаев, Йўллар, йўлдошлар. 

2 кўчма Кетма-кет ва кўплаб келмоқ. Ўқ 
ёғди. Пул ёғди. 

Қовоғидан қор ёғади қ. қовоқ II. 

ЁҒОЧ 1 Дарахт, оғоч. Отабек ҳовлининг 
ўртасида, тут ёғочининг ёнига келиб тўхта- 
ган ва жанубда киши йўқми, деб аланглар эди. 
А. Қодирий, Ўтган кунлар. 

2 Ёғочдан қилинган, ёғочли. Эсимда Ан- 
ҳорнинг ёғоч кўприги, Бу ерни азалдан де- 
йишган Ўрда. М. Шайхзода. Ёғоч уйга ердан 
бир қанча баланд кўтариб тахта терилган, 
унинг устига қанор қоплардан палос тўшал- 
ган. И. Раҳим, Чин муҳаббат. -Қосимов маст 
эмасмиди ? — деди Солибек қизиқиб. Унинг ҳам 
кайфи бор-у, аммо Ғуломжонга ўхшаб ёғоч 
кавуш кийган эмас. Ҳ. Нуъмон, Фасллар. 

3 Қурилиш материали, хода. Сидиқжон 
онаси кутгандан ҳам ортиқроқ ғайрат қилиб, 
ҳаш-паш дегунча ёғоч, сомон, бўйра, тахта ва 
бошқа нарсаларни ташиб олди ва тездан уста 
солди. А. Қаҳҳор, Қўшчинор чироқпари. 

Ёғоч оёқ 1) этн. бўйини узун қилиб 
кўрсатиш учун оёққа боғлаб, рақс тушиш- 
га мўлжалланган ёғоч мослама. Масхарабоз- 
лар ёғоч оёқда рақс тушиш, оловбозлик, най- 
рангбозлик, муаллақчиликда моҳир бўлган. М. 
Қодиров, Ўзбек халқ оғзаки драмаси; 2) 
ёғочдан қилинган ясама оёқ, протез. Икром- 
жон якка оёқда кезишдан фойда йўқ, деб ёғоч 
оёғининг учига эски этикнинг таг чармини 
қоқиб олганди. С. Аҳмад, Уфқ. Ёғоч от Чўпдан 
ясалган болалар ўйинчоғи. Бир кун Қудрат 
сув сепиб тургани устига ўзидан бир яшар 
катта бўласи ичкаридан ёғоч от миниб чи- 
қиб қолди. М. Исмоилий, Фарғона т. о. Сим 
ёғоч с. т. Электр, радио ва телефон симла- 
рини тортиб улаш учун ерга қадалган узун, 
тўғри ёғоч; столба. Солиҳ гоҳ у ёққа, гоҳ бу 


ёққа гандираклаб кетар, деворга, сим ёғочга 
суяниб қоларди. Ҳ. Назир, Ёнар дарё. 

ЁҒОЧЛИ: тўққиз ёғочли Томи тўққиз 
тўсин солиб ёпилган. Йўлчининг тақачи ош- 
наси Қоратой оч қорнини бемаза мошхўрдага 
тўлдириб, тўққиз ёғочли совуқ уйда танча- 
да, кўзларини хира чироққа тикиб, хомуш 
ўтирар эди. Ойбек, Танланган асарлар. 

ЁҒОЧСОЗ Ёғоч буюмлар ясовчи уста. 

ЁҒОЧСОЗЛИК Ёғоч билан ишлаш со- 
ҳаси; ёғоч ҳунармандчилиги. Ёғочсозлик ком- 
бинати. н Ёғочсозлик цехига киришди. 
«Муштум». 

Ёғочсозлик саноати Ўрмон саноатида 
ёғочни механик усулда қайта ишлаш тармоғи. 

ЁҒСИРАМОҚ Мойи қуриб қолмоқ. 
Кўчадан гупчаги ёғсираб қолган арава асабга 
тегадиган бир ғийқиллаш билан ўтиб кетди. 
С. Зуннунова, Олов. 

ЁҒУПА Косметик пардоз мойи; крем. 

ЁҒЧИ 1 Жувоз ҳайдаб ёғ чиқарувчи; 
жувозкаш. 

2 Ёғ олиб сотувчи. Парпихўжа ёғчиунинг 
пинжига тиқилиб, анча ергача секин-секин 
сўзлаб борди. Ойбек, Танланган асарлар. 

ЁҒЧИРОҚ Ёғ воситасида пилта билан 
ёқиладиган чироқ. Сандиқ устида липиллаб 
ёғчироқ ёнарди. «Шарқ юлдузи». 

ЁҒЧОВА шв. Сувқовоқцан қилинган ёғ 
идиш. 

ЁҲУ [ф. j-aLj — ё худо, э худо — дар- 
вишларнинг хайрлашишда айтадиган хито- 
би] унд. Худога қарата кучли ҳис-ҳаяжон 
билан айтиладиган илтижо. Шоқосим чиқди, 
кўкка боқиб, бўғиқ товуш билан «ёҳу!» деб 
қичқирди-да, ўтин келтириш учун қаёққадир 
ғойиб бўлди. Ойбек, Танланган асарлар. Бо- 
шимни олиб, «ёҳу» деб, кўз кўрган ёққа кетай 
дейман-у, яна тағин бола-чақаларни ўйлай- 
ман: оёққа кишан улар. Ш. Тошматов, Эрк 
қуши. 




ЖА с. т. Жуда. | Тўлсс. \ Жа савдогар бўлиб 
кетибсизми, ўтиринг энди. Ҳамза, Паранжи 
сирлари. Писмиқ.. жа хурсанд, оғзи қулоғи- 
да, йўрғалаганча кетяпти. Э. Раимов, Ажаб 
қишлоқ. 

ЖАБАЗАК шв. Жавпазак. 

ЖАББОР [а. — қудратли; шафқат- 

сиз, бераҳм] 1 Оллоҳнинг сифат (ном)лари- 
дан бири; қудратли, кучли. 

Жаббор олсин! қарғ. Худо олсин. 

2 Жабр қилувчи, жабрловчи. 

Жонни жабборга бериб Жон-жаҳци би- 
лан, куч-қувватини аямай. Махсум, тузин- 
гизни ичган бўлсак, текинга ичмадик, жони- 
мизни жабборга бериб, хизматларингизни 
қилдик. С. Анорбоев, Оқсой. Баъзида жонингни 
жабборга бериб, Асл ҳақиқатни сўзлаганинг 
дам, Баъзи бирлар сендан бутунлай ранжиб, 
Мумкин сени нодон дейишлари ҳам. Шукрул- 
ло, Жавоҳирлар сандиғи. 

3 Жаббор (эркаклар исми). 

ЖАБДУҚ1 От ёки эшак абзали. Арава ҳам 

эртаси куни келтирилиб, Холмирза ака отга 
жабдуқлар олиш, аравага темир қоқтириш учун 
шаҳарга гпуишб кетди. А. Қодирий, Обид кет- 
мон. | Бўри | Эшакнинг жабдуғига чўнқайиб 
ўтирди. Т. Мурод, Юлдузлар мангу ёнади. 

Жабдуқ урмоқ Отни эгарламоқ, жабдуқ- 
ламоқ. Жабдуқ урдириб берсам, ўзлари миниб 
кетсалар [деди ҳокимга мингбоши]. М. Исмои- 
лий, Фарғона т. о. 

2 Керакли нарсалар, керак-яроғ, анжом. 
Сафар жабдуғи. н [Навоий:]. Мен бу ёсу- 
манни ўз хусравларига юбормоқчиман. Олиб 
чиқинг! Сафар жабдуғи ҳозирлансин! Уйғун 
ва И. Султон, Алишер Навоий. 


ЖАБДУҚЛАМОҚ айн. жабдуқ урмоқ қ. 
жабдуқ. Кечаси чалқанча ётиб ўйладим. 
Саҳар вақти Тарлонни жабдуқладим. Об- 
ширга om солдим. Т. Мурод, От кишнаган 
оқшом. 

ЖАБР I [а. — зулм] Жисмоний ёки 

руҳий азоб; зулм, адолатсизлик. Полиция 
маҳкамаси олдидан ўтар экан, ҳар кимни 
титроқ босар, унинг жабрини, даҳшатини 
халқ ҳар куни, ҳар соат, ҳар минут тотиб 
турар эди. Ойбек, Танланган асарлар. Кимга 
бориб дод этай золим фалакнинг жабридин. 
Муаззамхон. 

Жабр кўрмоқ (ёки чекмоқ, тортмоқ) 1) 

азоб чекмоқ, азоб тортмоқ, зулм кўрмоқ; 
зулм остида эзилмоқ, қийинчилик кўрмоқ. 
Ёшлигимда қайнананинг жабрини торта- 
торта, танимда жон қолган эмас. А.Қаҳҳор, 
Оғриқ тишлар; 2) моддий зарар кўрмоқ, 
зиён тортмоқ. Завод эгаси бўлишига қарамай, 
у ҳам жабр кўрган экан. А. Қаҳҳор, Йиллар. 
Жабр қилмоқ 1) азоб бермоқ, зулм ўтказ- 
моқ, қийнамоқ. Сиз икки келин ушлашни бил- 
мабсиз, Зайнабга жабр қилган кўринасиз. А. 
Қодирий, Ўтган кунлар; 2) моддий зарар 
етказмоқ, зиён бермоқ. 

ЖАБР II эск. айн. алгебра. Насриддин Ту- 
сий жабр, тиб ва мантиқ назарияси билим- 
ларининг бошқа соҳалари бўйича ҳам кўпгина 
китоблар ёзган. Мирмуҳсин, Меъмор. 

ЖАБРА [укр. жабри — жағ, жабра] Сувда 
ҳам қуруқликда яшовчи баъзи ҳайвон- 
ларнинг нафас олиш аъзоси Ҳисқичбақа сув- 
да яшаганлиги туфайли, жабралари танаси- 
нинг нозик попуксимон ўсимталари билан на- 
фас олади. «Зоология». 




ЖАБРАН [а. I — жабр ўтказиб, маж- 
буран] рвш. эск. Жабр қилиб, жабр кўрса- 
тиб, зўрлик билан. [ Алексей :] Бой.. сизда 
одамгарчилик бўлганда эди, Қудратни жаб- 
ран Сибирга ҳайдатиб, ҳовлисини ўзингизни- 
ки қилиб олмасдингиз. Н. Сафаров, Уйғониш. 

ЖАБРДИЙДА [жабр + ф. *±лл — кўрув- 
чи] қ. аламдийда. Ота-онадан ажралган 
жабрдийда Абу шундан сўнг ризқ излаб, қиш- 
лоқма-қишлоқ, шаҳарма-шаҳар дайдиб кет- 
ди. Мирмуҳсин, Она. Жабрдийда халқ под- 
шо амалдорларидан аламини олмоқчи экан, 
олсин. Н. Сафаров, Наврўз. 

ЖАБР-ЖАФО, жабру жафо Ортиқ да- 
ражадаги жабр, қаттиқ жафо, зулм. Чин ёр 
бўлса қилар вафо, Номард қилар жабру жафо. 
«Гулихиромон». Урушнинг бутун жабру жа- 
фоси эл-улуснинг бошига тушадир [деди Мулла 
Фазлиддин]. П. Қодиров, Юддузли тунлар. 

ЖАБР-ЗУЛМ, жабру зулм айн. жабр- 
жафо. У [ Йўлчи] энди танҳо эмас, у ўзини 
дўстлар ичида, ўзи каби эзилган, жабр-зулм- 
га қарши кураш учун шайлана бошлаган одам- 
лар орасида сезди. Ойбек, Танланган асар- 
лар. 

ЖАБРЛАМОҚ Жабр -зулм қилмоқ, қий- 
намоқ, азоб бермоқ. Табиат чиндан ҳам бе- 
вақт йўлга чиққан бу йўловчини сувга пиш- 
ган паррандадек жабрлаган эди. П. Турсун, 
Ўқитувчи. 

ЖАБРЛАНМОҚ1 Жабрламоқ фл. мажҳ. н. 

2 Моддий зарар кўрмоқ, зиён тортмоқ. 

ЖАБРЛАНУВЧИ 1 Жабрланмоқ фл. 
сфдш. 

2 ҳуқ. Жиноят натижасида маънавий, 
жисмоний ёки моддий зарар кўрган шахс. 
Янги кодекс лойиҳасининг амалдаги жиноят 
процессуал кодексидан фарқи шуки, у жабр- 
ланувчининг ҳуқуқларини анча кенгайтиради. 
Газетадан. 

ЖАБР-СИТАМ, жабру ситам айн. жабр- 
жафо. Басдир шунча уқубат, Шунча жабру 
ситамлар. У. Қўчқоров, Ҳаяжонга кўмилган 
дунё. 

ЖАБҲА [а. <i д — пешона; фронт, уруш] 
1 эск. Фронт олди. Жабҳаларда ҳушёр тур, 
топмасин омон душман. Ғайратий. Жабҳага 
кетганидан Ҳайта келмади отам. Миртемир. 

2 Халқ хўжалигининг ҳар бир соҳаси. 
Бошқа жабҳаларда ҳам хўжасизлик оқиба- 
тида елга совурилаётган маблағлар озмунча- 
ми? [деди Ваҳобов]. С. Кароматов, Сўнгги 


бархан. Ҳар жабҳада кўрсатиб мардлик, Саҳ- 
роларни кўмарсиз гулга. 3. Диёр. 

ЖАВАК шв. Исирғанинг қуйи қисми. 

ЖАВГАЗА шв. айн. жавгазим. 

ЖАВГАЗИМ бот. Фарғона лоласи. 

ЖАВДАР(И) 1 Ғалладошлар оиласига 
мансуб бир йиллик ва кўп йиллик ўсимлик; 
қора буғдой. Жавдар уни. н Назаров бўлин- 
масини ошхонага олиб борди. Қайноқ карам 
шўрва, серёғ бўтқа ea жавдари нон берилди. 
Ҳ. Ғулом, Тошкентликлар. 

2 шв. Жайдари, оддий, содда. Халқи каби 
жавдари унинг танида қони. Э. Охунова, Мен 
тонгни уйғотдим. 

ЖАВДИРАМОҚ Нажот излаб, илтижо 
билан қарамоқ, термилмоқ. Пошша кампир 
ўғлининг жавдираган нигоҳига дош беролма- 
ди: кўз ёшларини артиб, бошини қуйи солди. 
Н. Қиличев, Устун. Болаларнинг жавдираган 
кўзлари отада. Ота эса нима қиларини бил- 
май гаранг. П. Турсун, Ўқитувчи. 

ЖАВДИР-ЖАВДИР: жавдир-жавдир 
қарамоқ (ёки боқмоқ) Кўзларини жавдират- 
моқ. [Поччаев] Атрофга жавдир-жавдир бо- 
қиб, қаердан туриб гапиришни мўлжаллар- 
кан, шовқин-сурон авж олди. А. Мухтор, Ту- 
ғилиш. 

ЖАВДИРОҚ Жавдираган, термилган. 
«Унақа қийнамагин-а опангни, хўпми?» деб 
қўйдим Бахтиёрнинг жавдироқ кўзларига 
тикилиб, — деди Камол. Ҳ. Назир, Кўктерак 
шабадаси. 

ЖАВЗО [а. — бурж] (Ж — катта) 1 

астр. Ўн икки буржнинг бири, Саратон ва 
Савр буржлари ўртасида жойлашган (қ. 

бурж). 

2 Шамсия йил ҳисобида учинчи ойнинг 
арабча номи (22 май — 21 июнь кунларига 
тўғри келади). Жавзо кирди. Кунлар исиб, apna 
пишди. К. Яшин, Ҳамза. Адаш карвоннинг ке- 
чагидек эсида: жавзонинг охирги ҳафтаси эди. 
X. Султонов, Онамнинг юрти. 

ЖАВЛОН [а. — юриш, сайр қилиш; 

адашиш] 1: жавлон урмоқ (ёки қилмоқ) 1) 
ҳозирлик кўрмоқ; отланмоқ; айланмоқ, сайр 
қилмоқ. Маликаи айёр, агар турсанг сўзинг- 
да, Сенинг билан йўлга жавлон қилайин. «Гул- 
шанбог». Мана бу om-apaea сизники, сизга 
бердим, қани, ўтириб бир жавлон қилиб ке- 
линг. Ойбек, Танланган асарлар; 2) астой- 
дил меҳнат қилмоқ; бирор соҳада ўзини 
кўрсатмоқ. Биров меҳнат фронтида жавлон 




уриб, ажойиб хотира қолдирса, биров дониш- 
манд сифатида ёдгор қолдиради. Н. Сафаров, 
Оловли излар; 3) ўйноқиламоқ. У кўзини 
юмди дегунча, хаёлида қорабайир жавлон 
қилар, тақаларининг тошларга урилиб та- 
қиллаши қулоқларига эшитилаётгандай ту- 
юларди. Ҳ. Ғулом, Маъшал; 4) кўринмоқ, 
намоён бўлмоқ. Ғуломжоннинг кўнглида яй- 
раган қувонч баҳори кўзларида жавлон урди. 
М. Исмоилий, Фарғона т.о. Жавлон кўзлар 
Шўх, ёниб турган кўзлар. Бодом қовоқлари 
остидаги жавлон кўзлари мамнун-мамнун 
кулади, юзлари кулади, гўзал ғунча лаблари 
кулади. Шуҳрат, Шинелли йиллар. 

2 Жавлон (эркаклар исми). 

ЖАВОБ \а. <_>l — сўроққа қайтарилган 

гап] 1 Сўроққа, мурожаатга қайтарилади- 
ган гап; хат; товуш; имо-ишора ва ш.к. Муж- 
мал жавоб. Қатъий жавоб. Қониқарли жа- 
воб. Аччиқ савол бериб, ширин жавоб кутма. 
Мақол. н Ҳасанов фашистларнинг сўроғига 
бир оғиз ҳам жавоб бермади. Т. Рустамов, 
Мангу жасорат. Тожибой ака бўлса, аниқ 
жавоб бермай, гапни айлантирар эди. С. Зун- 
нунова, Янги директор. Ташқаридан шайх- 
нинг овози келди. Ичкаридан яна жавоб бўлма- 
ди. К. Яшин, Ҳамза. 

2 мат., физ. Муайян масала, мисол ёки 
топшириқнинг ечими. Ушбу масаланинг 
жавоби икки йўл билан топилади. 

3 Рухсат, изн. Майли, ишингиз зарур бўлса, 
сизга жавоб, дўстим, эртагача хайр. К. 
Яшин, Ҳамза. Чокарнинг елкасидан хуржун- 
ни олиб, қўлига бир танга қистирди-да, унга 
жавоб бериб юборди. М. Осим, Ибн Сино 
қиссаси. 

Жавоб бермоқ 1) айтмоқ, сўзламоқ; 
масъул бўлмоқ. Хўп, бунга ўзим жавоб бера- 
ман, аммо ҳалиги гап-гап, машоқ тўхтама- 
син. О. Ёқубов, Эр бошига иш тушса; 2) виж- 
донан қийналмоқ. Одам баъзан бир марта 
нотўғри босиб қўйган қадами учун умрбод 
жавоб беради. Ў. Ҳошимов, Қалбингга қулоқ 
сол; 3) мос келмоқ. Шифохона бўлимлари 
ҳозирги замон тиббиёт талабларига жавоб 
берувчи олтита корпусга жойлашган ва за- 
монавий мебеллар билан жиҳозланган. Газе- 
тадан. Жавобини бермоқ Қўйиб юбормоқ, 
ажралишмоқ. Яраш полвон тўғри колхоз идо- 
расига йўл солди. У Зумрадни топмоқчи, у 
ерда, эл-юрт олдида шармандасини чиқариб, 
жавобини бермоқчи эди. С. Сиёев, Отлиқаёл. 


[Тешабой] Фарзандсизлик туфайли эри жа- 
вобини бериб юборган бир бевага уйланди. 
Шуҳрат, Жаннат қидирганлар. 

ЖАВОБАН [а. Ll j^.] рвш. Жавоб бе- 
риб, жавоб тариқасида. Суднинг саволига 
жавобан Сидиқжон ўн бир гувоҳнинг номини 
айтганида, Шарофат рўмолининг учини тиш- 
лаб, донг қотиб қолди. А. Қаҳҳор, Қўшчинор 
чироқлари. 

ЖАВОБГАР [жавоб + ф. — ишловчи, 
иш қилувчи] 1 Масъулиятни бўйнига ол- 
ган, зиммасига масъулият юклаган шахс, 
масъул. Ҳар бир ўқитувчи камида йигирма- 
ўттиз ўғил-қиз ўқувчининг тақдири учун 
жавобгар. Н. Сафаров, Оловли излар. 

2 ҳуқ. Қилмиши, хатти-ҳаракати учун 
жавоб берувчи; айбдор, гуноҳкор. Бундай 
фисқ-фужур учун ўзингиз жавобгар бўлиб қол- 
манг яна [деди Ҳўжабеков]. С. Анорбоев, 
Оқсой. 

ЖАВОБГАРЛИК 1 ҳуқ. Хатти-ҳаракати, 
қилмиши учун бирон-бир масъулиятга ёки 
жазога тортишни талаб қиладиган ҳолат. Мод- 
дий жавобгарлик. Жавобгарликка тортмоқ. 

2 Ўз зиммасидаги вазифанинг бажа- 
рилиши учун масъулиятли ҳолат; масъули- 
ят. Маънавий жавобгарлик. н Дабдаба кам- 
роқ бўлсин-у, жавобгарликни сезиш ҳисси 
кўпроқ бўлсин. Ш. Рашидов, Ғолиблар. 

ЖАВОБ-МУОМАЛА Сўроқ ёки муро- 
жаатга яраша жавоб. Абдусамадқори эртадан 
кечгача идорада ўтирар, иш билан келган кол- 
хозчиларга кўпинча раис.. номидан жавоб- 
муомала қилар эди. А. Қаҳҳор, Қўшчинор 
чироқлари. 

ЖАВОБНОМА [жавоб + нома] Жавоб 
хати. 

ЖАВОБСИЗ 1 Жавоб қайтар(ил)маган, 
жавоб бер(ил)маган. Редакцияга келган хат 
жавобсиз қолдирилмайди. 

2 Индамай, сўзсиз. «Хўп, нон олдираман» 
дейишга ҳам махдумнинг мажоли қолмаган 
ҳолда, бошини қуйи солиб, жавобсиз ташқа- 
рига жўнади. А. Қодирий, Меҳробдан чаён. 

3 Рухсатсиз, ижозатсиз; жавоб, рухсат 
олмай. Ишдан жавобсиз кетиб қолмоқ. 

ЖАВОН Турли нарсалар қўйиладиган 
мебель; шкаф. Китоб жавони. Кийим жаво- 
ни. н Уч деразали кабинет. Шифти паст- 
роқ. Жавонларга пахтаси чаман очилган турли 
нав ғўзалар ва пробиркалар қўйилган. С. Ну- 
ров, Нарвон. Жавонларга тарихга оид китоб- 




лар дид билан тахлаб қўйилган. Назармат, 
Жўрлар баланд сайрайди. 

ЖАВОНМАРДЛИК [ф. - 

баланд ҳимматлилик, саховат] тар. Олий 
ҳимматлилик, саховатпешалик. Паҳлавон 
Маҳмуд жавонмардлик оқимининг улкан на- 
мояндаларидан бири бўлган. «ЎТА». 

ЖАВОНИБ [а. i_>jl — «жониб» с.нинг 
кўпл. шакли] эск. Тарафлар, томонлар. Аммо 
атроф ва жавонибдаги мусулмонлар беҳад 
фаровон-фароғатда умргузаронлик қилиб, 
тинчгина савдо-сотиқ, берди-олди қилур экан- 
лар. А. Қодирий, Кичик асарлар. 

ЖАВОНҒОР Қўшиннинг сўл қаноти. 

ЖАВОҲИР [а. j_*l — «жавҳар» с.нинг 
кўпл. шакли] 1 қ. гавҳар. Кутичанинг тагида 
каптарнинг тухумидек келадиган ва капалак 
рангидек нафис товланган ажиб бир жаво- 
ҳир ярқираб ётарди. О. Ёқубов, Кўҳна дунё. 

2 кўчма Қимматбаҳо бойлик. У билади: 
эккани чигит эмас, жавоҳир. Уйғун. Шарқ 
халқлари мусиқа мероси жуда қадим тарих- 
га эга, бу мерос бебаҳо жавоҳирларни ўзига 
жамғаргандир. Газетадан. 

ЖАВОҲИРОТ айн. жавоҳир 1. Мирзака- 
римбой: «Ихтиёр санда, қизим» деган гапни 
икки-уч марта такрорлаб, жавоҳиротни қай- 
гадир яширди ва истар-истамас, секин юриб 
чиқиб кетди. Ойбек, Танланган асарлар. 

ЖАВПАЗАК шв. Эртапишар, чиллаки. 
Кимсасиз бир боққа кириб, ярим дўппи жав- 
пазак neca [ғўра ўрик] териб чиқдим. А. Қаҳ- 
ҳор, Ўтмишдан эртаклар. Афандининг бир 
myn жавпазак ўриги бор эди. «Латифалар». 

ЖАВРАМОҚ I Ҳадеб гапиравермок, зе- 
риктирарли даражада кўп гапирмоқ, вайса- 
моқ. Абдураҳмонбой куйиб-пишиб жавраёт- 
ган домлага ачинган бўлди ва унга тасалли 
берди. Ҳ. Ғулом, Машъал. Ичкарида қайнона- 
сининг жаврагани, Азизанинг бидирлагани 
эшитилди. Ў. Ҳошимов, Қалбингга қулоқсол. 

ЖАВРАМОҚ II шв. Совуққа қотмоқ, со- 
вуқ емоқ, дийдирамоқ. Туни билан жавраб 
чиқдим. 

ЖАВРАҚИ Ҳадеб гапираверадиган; вай- 
сақи. 

ЖАВҲАР [а. jjt, — моҳият, мазмун < 
ф. jj> jt. — қимматбаҳо тош] 1 Қимматбаҳо 
тошларнинг умумий номи. 

2 кўчма Энг қимматли, бебаҳо нарса. 
Муҳаббат жуда оз йигитларга муяссар бўла- 
диган юрак жавҳаридир. А. Қодирий, Ўтган 


кунлар. Илм жавҳарларин терган йигит-қиз, 
Сенинг фарзандларинг, азизим ТошДУ. Ж. Жаб- 
боров, Шогирд сўзи. 

3 Жавҳар (эркак ва хотин-қизлар исми). 

ЖАВҲАРЛИМУ | а.+ ф. j_a_J jj, | 1 эск. 
Лимон кислотаси. Росмана жавҳарлиму ли- 
мон мевасини бижғитиб олинади. К. Маҳму- 
дов, Ўзбек тансиқ таомлари. 

2 кўчма Тили аччиқ, заҳар одам ҳақида. 

ЖАД қ. жад(д). 

ЖАДАЛ [а. Jjl^— баҳс, мунозара; бураш, 
эшиш] 1 рвш. Тезлик билан, тез. Фан-тех- 
ника жадал суръатлар билан ривожланмоқда. 
«Ўзбекистон қўриқлари». Эргаш лом-мим де- 
май, кўчага қараб жадал йўл олди. К. Яшин, 
Ҳамза. Салимахон жадал юриб, кўчага чиқди. 
Р. Файзий, Сен етим эмассан. 

2 сфт. Кечиктириб бўлмайдиган, оши- 
ғич, шошилинч. Элмурод жадал иши бордай 
чиқиб кетди. Шуҳрат, Шинелли йиллар. 

Жадалига олмоқ Тезлашмоқ, кучаймоқ. 
Дўл бир зумда шундай жадалига олдики, ер 
оппоқ бўлди. Ш.Рашидов, Ғолиблар. 

ЖАДАЛЛАМОҚ Ўз тезлигини, суръати- 
ни оширмоқ, тезлашмоқ. Сидиқжон.. секин 
бурилиб, анча ергача бошини қуйи солган 
ҳолда битта-битта қадам ташлаб борди, 
кейин жадаллади. А. Қаҳҳор, Қўшчинор чи- 
роқлари. Даврон ака бир нима деб қўлини 
силтади-да, жадаллаб кетди. О. Ёқубов, 
Излайман. Абдукабир ака цех томон одати 
бўйича жадаллаб юриб кетди. Ф. Мусажо- 
нов, Камтарин ишчи. 

ЖАДАЛЛИК Тезлик, тезкорлик. Инобат 
эрталаб туриб, далага чиқиб кетди ва жа- 
даллик билан naxma тера боиишди. Ж. Шари- 
пов, Саодат. Ўринбой Абдуллаев жадаллик 
билан пулемётдан ўқ ёғдириб, фаишст гала- 
ларини ерга қапишиб олишга мажбур этди. Т. 
Рустамов, Мангу жасорат. 

ЖАДВАЛ [а. Jjj^. — графаларга бўлиш; 
рўйхат; чизма] 1 Маълум тартибда сатр, 
катак ва устунларга, графаларга жойлаш- 
тириб берилган маълумотлар. Кўпайтириш 
жадвали. Отларнинг турланиш жадвали. н 
Менделеев жадвалин Оламга ўргата олган, 
Инсонни ер юзида Қила олган кимёгар. Ғ. Ғу- 
лом. Тузди-ю Мирзо Улуғбек Кўрагоний жад- 
валин, Сирли осмон тоқига илк Кўйди нарвон 
ўзбегим. Э. Воҳидов. 

2 Машғулот, дарс, иш, ҳаракат, тадбир- 
чора ва ш.к. нинг ўрни ва пайти кўрсатил- 




ган график. Дарс жадвали. Маърузалар жад- 
вали. Поездларнинг ҳаракати жадвалини туз- 
моҳ. Жадвал билан иш олиб бормоқ. н Минг 
тўққиз юз қирқ бешинчи йилнинг бутун ёз 
ойлари темир йўл линияларида пассажир no- 
ездлари жадвалдан ташқари ҳаракат қила 
бошлаган эди. С. Аҳмад, Уфқ. 

ЖДД(Д) [а. л_=>. — улуғворлик; омад; бобо] 
эск. қ. бобо 1. Бу хусусда шоир билан улуғ 
жаддингиз хоқон Темур.. ораларида бўлган 
ҳикояни ҳам эшитганман. Ойбек, Навоий. 

ЖАДДИ: жадцига қолмоқ Касрига, ка- 
софатига қолмоқ. Бинобарин, баъзан гуноҳ- 
сиз одамлар унинг жаддига қолиб, жазолана- 
ди. С. Кароматов, Сўнгги бархан. 

ЖАДИД [а. w — янги; бояги, охир- 
ги] map. Янгилик тарафдори, жадидчилик 
ҳаракатининг қатнашчиси. Ўтган кун кеча- 
си худди шу ерда катта мажлис қилинди, 
йигирмага яқин одам тўпланди. Жадидлар, 
уламолар, яна Ҳаким акамнинг обрўли бир неча 
дўстлари бўлди. Ойбек, Танланган асарлар. 

Усули жадид 20-аср бошларида эски мак- 
табдаги тартиб ва ўқитиш усуллари ўрнига 
янги тартиб ва таълим-тарбия усули; бу усул, 
жумладан, хат-савод чиқаришда ҳижо ти- 
зими ўрнига товуш тизимини киритган. [Аб- 
дишукур] Газета, журнал мутолаасига одат- 
ланди. Тошкентга қайтгач, у ўзини энг «кўзи 
очиқ» ва «янги фикрли» мусулмонлардан ҳисоб- 
лаб, «усули жадид» мактабларини очишга 
ташвиқот юргиза бошлади. Ойбек, Танлан- 
ган асарлар. 

ЖАДИДИЗМ Жадидчилик. Жадидизм 
тарафдорлари. 

ЖАДИДЧИЛИК тар. 19-асрнингиккин- 
чи ярми, 20-аср бошларида туркий халқлар 
ва тожиклар орасида юзага келган, Туркис- 
тон халқларининг манфаатларини ифодала- 
ган, маърифат учун курашган, ўқиш-ўқитиш 
ишларини ислоҳ қилган, диний мактаблар- 
нинг дастурларига дунёвий фанларни кири- 
тишга интилган маърифатпарвар оқим. 

ЖАД(И)Й [а. — эчки боласи] 1 (Ж— 

катта) астр. Ўн икки буржнинг бири; Далв 
ва Қавс буржлари ўртасида жойлашган (қ. 
бурж). 

2 Шамсия йил ҳисобида ўнинчи ойнинг 
арабча номи (22 декабрь — 21 январь даври- 
га тўғри келади). 

ЖАЖАҚЛАМОҚ шв. Ғийбат қилмоқ; 
ёмонламоқ. 


ЖАЖЖИ Кичкина, кичик; мўъжазгина. 
Бош вазир олисларда шундай милтираб тур- 
ган жажжи юлдузларга қараб, бир нафас жим 
бўлиб қолди. С. Сиёев, Аваз. Титанинг малла 
сочли жажжи боласи ҳам бу гапларга тушу- 
наётгандек, қариянинг қорайиб қотган бар- 
моқларига тикиларди. А. Мухтор, Бўронлар- 
да бордек ҳаловат. 

ЖАЖМАН шв. Жажжи. [Бола\ Ўзи ҳам 
жажман, ўткир қиличини, ханжарини, ки- 
чик, лекин ростакам ўқ-ёйини тақиб олди. 
Ойбек, Навоий. 

ЖАЗ I Тўғралган, тўғрамча гўшт. Ҳайдар 
совиб қолган кабобнинг битта жазини олиб, 
оғзига солди. Э. Усмонов, Ёлқин. 

ЖАЗ II тақл.с. Қизиб турган нарсага со- 
вуқ нарса текканда ёки бирор нарса қову- 
рилганда ва ш. к. ҳолларда чиқадиган товуш 
ҳақида. Момиқдай қўл унинг кафтига туш- 
ганда, аллақаери жаз этиб, энтиккандай 
бўлди. Р. Файзий, Чўлга баҳор келди. 

ЖАЗ III айн. жиз I. 

ЖАЗ IV [ингл. jazz — оркестр] Кўпинча 
уриб ва пуфлаб чалинадиган асбоблардан 
тузилган оркестр. Жаз шу ерда, саҳнанинг 
ўзида жойлашган эди. «Ёшлик». 

ЖАЗ V шв. Туя эгари. Туянинг ўзига яраша 
жази бор. Мақол. 

ЖАЗАВА [а. <ц1ц>. — ўзига тортиш; жалб 
қилиш] Ўзини йўқотиш даражасидаги аса- 
бийлик ҳолати. Сулаймон ака алам жазаваси- 
да ёниб, терга пишиб борди. М. Исмоилий, 
Фарғона т.о. Актриса Зебунисодаги бир да- 
қиқалик чақиндек ўтиб кетувчи дағаллик, 
жазава, шафқатсизлик каби хусусиятларни 
кўрсатишдан чўчимайди. Газетадан. 

Жазаваси тутмоқ Асабийлашмоқ, қаттиқ 
жаҳли чиқмоқ. Отлиқ ва пиёда солдатлар- 
нинг яна жазавалари тутди. Н. Сафаров, 
Наврўз. Охири йигитнинг жазаваси тутди. С. 
Сиёев, Ёруғлик. У [Мансур] жазаваси тут- 
ганда, ўртага ким тушса аямас, дўппослай- 
верарди. «Муштум». 

ЖАЗБ [а. — ўзига тортиш]: жазб қил- 

моқ (ёки этмоқ) Ўзига тортмоқ, мафтун 
қилмоқ. Раъно келинларча Анварга салом қилди 
ва жазб қилгандек Анварнинг яқинига бориб 
тўхтади. А. Қодирий, Меҳробдан чаён. Унинг 
[йигитнинг] бутун туриш-турмуши Шербекни 
ўзига жазбэтди-қўйди. С. Анорбоев, Оқсой. 

ЖАЗБАР шв. Чизғич. Қачон унинг уйига 
борса, Акмал катта оқ қоғозга термилиб, учи 




игнадай қилиб очилган турли қаламлар, ҳар 
хил жазбарлар билан нималарнидир ўлчаб, чи- 
зибўтирган бўлади. М. Ҳазратқулов, Журъат. 

ЖАЗ-БУЗ Жаз II с. такр. Зумрад жаз-буз 
этказиб, қозонга гўшт ташлади. С. Сиёев, 
Отлиқ аёл. 

ЖАЗВАЛ қ. жазбар 1. Дераза тагида 
ўтирган аёл қўлидаги сиёҳ доғли жазвал би- 
лан тизига уриб, ора-сира ҳар тўғрида гапи- 
риб қўяди. П. Турсун, Ўқитувчи. 

2 айн. чизиқ 2. Жазвал тортмоқ. 

ЖАЗ-ЖАЗ айн. жаз-буз. 

ЖАЗ-ЖУЗ айн. жаз-буз. 

ЖАЗЗА с.т. жазо. Жаззасини есин. Жазза- 
сини тортсин. н Сен билан мен бўлсак, қат- 
тиқ нонни ҳам ея берамиз, жаззаси чойга 
бўктириш-да. А. Қодирий, Меҳробдан чаён. 

ЖАЗИЛЛАМА Қизиб турган, куйдира- 
диган даражада иссиқ; қизиқ. Жазтиама туп- 
роқ. н Жазиллама қайноқ сомса уйилган ла- 
ганни кўтариб оқсоч кирди. Ойбек, Улуғ йўл. 

ЖАЗИЛЛАМОҚ «Жаз» этган товуш чи- 
қармоқ. Шийпондан нарида жазиллаб кабоб 
пишарди. А. Қаҳҳор, Сароб. 

Юраги жазилламоқ 1) кўнгли чопмоқ; 
кўнглига ёқмоқ. Бу қурилиш тўғрисида юра- 
гим жазиллаяпти, ҳақиқатан ажойиб иш. 
Ойбек, О.в.шабадалар; 2) юраги ачимоқ, 
ачинмоқ. Акромнинг фақат юраги тилиниб, 
туз сепилгандек жазиллаб ачишарди. Э. Ус- 
монов, Ёлқин. 

ЖАЗИЛЛАТМОҚ1 Жазилламоқ фл. орт. н. 

2 Куйдирмоқ, узиб олаётгандек таъсир 
кўрсатмоқ. Офтоб жазиллатмоқда. Изғирин 
қулоқларимни жазиллатяпти. 

ЖАЗИРА [а. bjA — орол, сув ўртаси- 
даги қуруқлик] шв. қ. жазирама. Саратон ҳам 
ёнгувчи менинг оташларимдан, Жазиралар 
чекингай менинг бардошларимдан. Э. Охуно- 
ва, Мен тонгни уйғотдим. Саратоннинг узоқ 
ва жазира кунининг бирор дақиқасини ҳам 
беҳуда ўтказмайди. Газетадан. 

ЖАЗИРАМА 1 сфт. Жуда иссиқ, куйди- 
радиган даражада. Жазирама офтоб. н Июнъ 
охирламай, жазирама кунлар бошланди. Ш. 
Рашидов, Ғолиблар. Ёзнинг жазирама иссиғи 
еру кўкни қиздиради. Р. Файзий, Она. 

2 от Жуда иссиқ, офтоби куйдирадиган 
жой. 

ЖАЗЛИҚ Эгар қоптоли остига қўйи- 
ладиган бир жуфт юмшоқ от абзали. Сафар 
хайрсиз бўлмади. Дастлаб тош устини қоп- 


лаб ётган гулдор кигиз тўқимни учратдилар. 
Сал нарироқ бориб, иккита жазлиқни кўрди- 
лар. П. Турсун, Ўқитувчи. 

ЖАЗМ [а. — қатьият; қатъий ишонч]: 

жазм қилмоқ (ёки этмокў Қатъий қарор бер- 
моқ. Рауф баҳсни ечишга жазм қилди. «Ўзбе- 
кистон қўриқлари». Собир то кампирнинг 
розилигини олмагунча тўй қилишга жазм қил- 
мади. Р. Файзий, Чўлга баҳор келди. 

ЖАЗМАН [а. — қатъий ишонган, 

ишончли ҳолда] 1 Қатъий қарор қилган, 
қарор берган. Жазман харидор. 

2 кўчма Ўйнаш, хуштор [Акбар:] Мен- 
га эмас, раисга кўрсат. Жазманингни йўл- 
дан урган ўша. Уйғун, Дўстлар. Лекин сиз- 
нинг жазманларингиз кўп экан. П. Қодиров, 
Қадрим. 

3 шв. Талабгор, даъвогар. Бир ўринга 10, 
20, 30 бўлажак студент жазман бўлгандан 
сўнг, ким имтиҳонни камида «4», «5» га топ- 
ширган бўлса, ўша қабул қилинади. Н. Сафа- 
ров, Оловли излар. 

ЖАЗМЛАНМОҚ Узил-кесил, қатъий 
қарор қилмоқ, қарор бермоқ. -Бек ошиқ, — 
деди кўнглида [Ҳасанали] ва жазмланиб, 
ҳужра эшигига юриб келди. А. Қодирий, Ўтган 
кунлар. 

ЖАЗО [а. pl — қасос; мукофот; сазо; 
жарима] 1 Айб ёки жинояти учун кўрила- 
диган чора. Оғир жазо. Ўлим жазоси. Жазо 
бермоқ. н Кўряпсиз-ку, ҳақ жойига қарор 
топади, ноҳақ жазосини олади. Ш. Рашидов, 
Бўрондан кучли. 

2 Қилмишига яраша кўриладиган оқи- 
бат, тўланадиган товон. -Зап қилгансиз, Ота- 
бек, — деди уста, — ёмонларнинг жазоси 
шундай бўлади. А. Қодирий, Ўтган кунлар. Қўй, 
қизим, Нури туҳмат қилган бўлса.. бир кун 
жазосини тортар, изза бўлар. Ойбек, Тан- 
ланган асарлар. 

3 Бирон ишни амалга ошириш йўли; 
чора, илож. Бунинг [тоғ қазишнинг] жазоси 
бир қулоч-бир ярим қулочликлик беш-олтита 
таёқ. Уёғи осон. М. Исмоилий, Фарғона т. о. 

Жазо отряди (ёки экспедицияси) Чор Рос- 
сияси ва хонликлар даврида: меҳнаткаш- 
ларнинг норозилик ғалаёнларини ёки қўзғо- 
лонларини бостириш учун тузилган ҳарбий 
полиция отряди. Ҳадемай, сара туркман сар- 
бозлари — хоннинг махсус жазо отряди етиб 
келди. С. Сиёев, Аваз. Жазога тортмоқ Жазо, 
азоб бермоқ. Хўжа Абдуллодек кўрнамакни 


5—Ўзбек тилининг изоҳли луғати 




жазога тортқумиздир [деди подшоҳ]. Ойбек, 
Навоий. Нима жазо? с.т. Нима азоб? Нима 
жазо, куннинг иссиғида кетмасангиз? 

ЖАЗОЙИЛ фольк. Милтиқнинг бир тури; 
кичик тўп, замбарак. Оғзи катта жазойиллар 
Отилди майдон ичинда. «Эрали ва Шерали». 
Шоҳ келгунча очилмайди дарвоза, Зулм қил- 
санг, жазойилдан отаман. «Рустам». 

ЖАЗОЙИР [а. — оролга, Жа- 

зоир давлатига алоқадор] эск. 1 Қиличнинг 
бир тури. Ёвмут қалпоқ кийиб, жазойир қилич 
таққан, кўзига қон тўлган карвонбоши дас- 
таввал Сариқни отиб ўлдирди. А. Мухтор, 
Қорақалпоқ қиссаси. [Азизбек] Тилла жаб- 
дуқли қизил айғирга минган, қуёш ёғдуси би- 
лан турли тусга кириб товланадиган, ёқа ва 
этакларига олтин уқа тутилган кимхоб тўн 
кийиб, белидаги олтин камарга кумуш қинли 
жазойир қилич осган бир кииш эди. А. Қоди- 
рий, Ўтган кунлар. 

2 Куй, рақснинг бир тури. Тикувчилар 
артелининг ҳаваскор созандалари тўгараги 
бутун состави билан келган. Маҳалла раиси 
Турғуной «Жазойир»га йўрғалаб юрибди. А. 
Қаҳҳор, Тўй. 

ЖАЗОЛАМОҚ Жазо бермоқ; таъзири- 
ни бермоқ; адабини бермоқ. -Ҳазрат ҳақи- 
қат қилиб, салтанат пулини ўғирлаётганлар- 
ни жазолайди\ — деди Меъмор қатъият би- 
лан. Мирмуҳсин, Меъмор. 

ЖАИБ [а. — чўнтак; ёқа] эск. Чўн- 

так, ҳамён. Ахир уч десат(ина) жойдаги сой- 
нинг тошидек қовунлари қани, кимнинг жай- 
бига кетди? А. Қодирий, Обид кетмон. 

ЖАИДАРИ 1 Маҳаллий зотга мансуб, 
маҳаллий (уй ҳайвонлари ва ўсимликлар 
ҳақида). Жайдари олма. н Хайриятки, уйи- 
мизда битта жайдари сигиримиз бор экан. Н. 
Қобил, Унутилган соҳиллар. 

2 Қўлбола; кичикроқ. Ўзимизнинг жай- 
дари кетмонлар ҳам кифоя қилар эди-ку? 
[деди Мирвали] А. Қодирий, Обид кетмон. 

3 кўчма Оддий, содда, дўлвар. Жайдари 
одам. н Менинг бир жайдари фалсафамдир 
шул: Ҳаргиз илтимосга кунинг қолмасин. А. 
Орипов. 

ЖАИНАМОҚ фолък. Яшнамоқ, гул-гул 
очилмоқ. Саҳар вақти майна гулдай жай- 
надинг, Осойишта танда жоним қийнадинг. 
«Равшан». Қиз, хотинлар аралаш бўп ўйнай- 
ди, Ҳизил гулдай бўлиб бари жайнайди. «Юсуф 
ва Аҳмад». 


ЖАЙРА Териси дук шаклли игналар 
билан қопланган, кемирувчи, сутэмизувчи 
ҳайвон. Тоғларда одатда айиқ, бўри, ёввойи 
чўчқа, силовсин, бўрсиқ, тулки, жайра учрай- 
ди. М. Мусаев, Ўзбекистон Республикаси. 

ЖАЙРАН, жайрон Оҳуларнинг Сурия, 
Эрон, Афғонистон, Кавказорти ва Ўрта 
Осиёда тарқалган бир тури; қорақулоқ. 
Чўлда кезган жайронлар гоҳ сув излаб, гоҳ 
дўнгликлар оша қувалашиб чопишганича, Зо- 
мин буғдойзорлари, қирлари бағрига кириб 
бориб қолади. Ш. Ғуломов, Бўз ерлик бўз йи- 
гитлар. Ҳа, овга чиқиб, қуруқ қайтгани йўқ. 
Жайронлар тўлиб-тошиб ётипти. Ш. Раши- 
дов, Бўрондан кучли. 

Жайрон кўз Чиройли кўз; кўзи жайрон- 
никига ўхшаш. Эй, Кўқоннинг шўх қизлари, 
барно қизлари, Бодом кўзлар, жайрон кўзлар, 
шаҳло кўзлари. А. Абдураззоқ, Қўқон қиз- 
ларига. 

ЖАЙҲУН [Ж — катта] тар. Амударё- 
нинг қадимги номи. Турналар қатор-қатор, 
Сафга тизилиб ўтар, Қўл ушлашиб, қувна- 
шиб, Жайҳун сарига кетар. Д. Файзий. 

ЖАКЕТ [фр. jaquette — калта уст қийим; 
куртка] Калта уст кийим. Элмира: -Каравот- 
нинг устида дазмолланган шимингиз билан 
жакетингиз ётибди, — деди совуқ оҳангда. Ў. 
Ҳошимов, Нур борки, соя бор. 

ЖАКЕТКА с.т. Жакет. 

ЖАЛА [ф. 4-llj — ёмғир томчиси; кучли 
ёмғир] 1 Шидцатли ёмғир. Жала тонгга яқин 
тинди. Ҳ. Шайхов, Рене жумбоғи. Ғўзалар 
жала зарбидан бир томонга ёнбошлаб қол- 
ганди. Ҳ. Назир. Сўнмас чақмоқлар. 

2 физ. Элементар заррачаларнинг шид- 
датли оқими. Электронлар жаласи. 

ЖАЛАЛАМОҚ Кўпайиб, улғайиб кет- 
моқ. Яраси жалалаб кетибди. Қўзиқорин жа- 
лалаб чиқди. 

ЖАЛАНГЛАМОҚ шв. Ҳайрон бўлиб, 
аланглаб қарамоқ. Шербек ўзини йўқотиб 
қўйди. Ўтирганларга савол назари билан жа- 
ланглаб боқди. С. Анорбоев, Оқсой. Патма 
кўл тепасидаги тегирмонга етиб келгани- 
да, хавотирда атрофга жаланглаб турган 
Эминҳожига кўзи тушди. Т. Ашуров, Мар- 
варид тут. 

ЖАЛБ [а. — диққатни тортиш, ўзи- 

га қаратиш]: жалб этмоқ (ёки қилмоқ) Ўзига 
тортмоқ, ўзига қаратмоқ. Диққатни жалб 
қилмоқ. н Ажойиб суҳбатда Юсуфжон қизиқ 




шоирларни ҳам ўзига жалб қила олар эди. Т. 
Обидов, Юсуфжон қизиқ. Назиранинг так- 
лифи билан фирмага ўнитини битирган ўнлар- 
ча қизлар жалб этилди. Ё. Шукуров, Марғи- 
лон гўзали. 

ЖАЛЛОБ [ а. — ўзига тортувчи; сав- 

догар] Олиб сотувчи. Жаллоб — турган-бит- 
гани қаллоб. Мақол. н Бумайдон [базм бўла- 
ётган жой] айни замонда ғўза бозори бўлиб, 
кундузи сотилмай қолган ёки жаллоблар со- 
тиб олиб, ҳали ташилмаган ғўза тўла қоп- 
қанорлар ҳар томонда тартибсиз ётарди. С. 
Айний, Эсдаликлар. Мўйдиннинг жарчиси 
томоқ йиртиб қичқириб юрибди: -Ҳой, ун яла- 
ган аллофлар, қон ялаган қассоблар, чорбо- 
зорчи жаллоблар! Мўйдинбекни қутланглар. Ё. 
Шукуров, Қасос. 

Аспи жаллоб қ. аспижаллоб. Ҳалиги ерда 
бир мўйсафид келиб, ҳассасига суялиб, ти- 
килди-қолди. Ўзи илгари аспи жаллоб экан. 
Ойбек, Танланган асарлар. Хотин жаллоб 
Хотин олиб, хотин қўювчи. -Бу ҳам [Му- 
род] отасига ўхшаб хотин жаллоб чиқди, — 
деди Лазокат буви. А. Убайдуллаев, Ҳаёт 
оқими. 

ЖАЛЛОБЛИК 1 Олибсотарлик У бутун 
умрини жаллоблик, қаллоблик билан ўтказ- 
ган одам. С. Айний, Қуллар. Жаллоблик қилиб, 
йилқи етаклаб юрадиган одамга ўхшамайди. 
«Муродхон». 

ЖАЛЛОД [а. — ўлим жазосини ижро 

этувчи] 1 Ўрта Осиё хонликларида: ўлим 
жазосига ҳукм қилинганларнинг бошини 
олувчи, ўлим жазоси ҳақидаги ҳукмни ижро 
этувчи одам. Калла олибўрганиб қолган жал- 
лод янги каллани олаётганида кўз юммагани- 
дек, ҳоким ҳам одамларни отиб, уйларига ўт 
қўйиб одатланиб қолган киши совуққонлиги 
билан ўшқирди. М. Исмоилий, Фарғона т.о. 
Жаллод мени унутмайди ҳеч, Бир гуллаган 
дорга осади. У. Азим, Куз. 

2 кўчма Каллакесар, қотил; шафқатсиз. 
Билъакс, сиз ҳийлакор бир тулки, оғзи қон 
бир бўри, раҳмсиз бир жаллод, уятсиз бир 
йигит. А. Қодирий, Ўтган кунлар. Фашист 
жаллод қон ичидан кўтарибди бош. Ҳ. Пўлат. 

ЖАЛЛОДЛИК 1 Жаллод касби, жаллод 
мавқеида бўлишлик; ўлим ҳукмини ижро 
этишлик. 

2 кўчма Золимлик, ёвузлик. Бизни ким пи- 
санд қилмай, яъни қилса жаллодлик, Тор-мор 
этиб охир, қора ерга пинҳон қил. Ғайратий. 


ЖАЛОЙИР қ. жалойирлар. 

Жалойирга жар солмоқ айн. жар солмоқ 
2 қ. жар II. 

ЖАЛОЙИРЛАР Ўзбек халқининг гене- 
тик таркибига кирган қабилалардан бири. 

ЖАЛЮЗА [фр. jalousie — дераза эшиги; 
дарпарда] Очилиб ёпиладиган параллел 
пластиналардан тузилган парда, тўсиқ (ҳаво 
ва ёруғлик оқимини ростлаб туриш учун 
хизмат қилади). 

ЖАМ [а. — тўпланиш, бирикиш; йи- 

ғинди] 1 Йиғилган, тўпланган. Жам бўлмоқ. 
н Эрталаб қуёш қум довонларидан кўта- 
рилмаган пайтда Мастура хола чой олиб кел- 
ди, ҳамма жам эди. Ж. Шарипов, Хоразм. 
Кўзларингда дунёзавқи жам, Хандон уриб кул- 
санг, эй шўх. М. Эгамбердиева, Гулбарг. 

2 эск. айн. қўшув 2. 

Жам қилмоқ 1) тўпламоқ, йиғмоқ. Ша- 
ҳар халқин барини жам қилармиз, Кўрганинг- 
дан зиёд олиб берармиз. «Муродхон»; 2) мат. 
қўшув амалини бажармоқ, қўшмоқ. Жамоат 
жам қ. жамоат. Хотирингиз жам бўлсин Хо- 
тиржам бўлинг, ташвиш қилманг, хавотир 
олманг. Биз ҳеч қачон ёлғиз қолмаймиз!Хоти- 
рингиз жам бўлсин, бизга сиздақа ғамхўр ке- 
рак эмас! [деди Ойгул]. Уйғун, Асарлар. 

ЖАМАЛАК 1 Қиз болаларнинг ҳали унча 
ўсмаган, ёйилиб кетмаслиги учун, пахта 
пилик қўшиб ўрилган сочлари. У [Раъно] 
қулоқлари устидаги жамалак сочларини ли- 
киллатиб, апил-тапил оқ пақирчадаги сутни 
товоқларга қуяётибди. Ҳ. Назир, Сўнмас 
чақмоқлар. 

2 фолък. Сохта кокил. Кал қиз ҳам, қирқ- 
та қизни ўзига ёллаб олиб, қора иплардан 
орқасига жамалак қилиб, бу ҳам мис пат- 
нисларга.. солиб, кўтартириб жўнади. «Му- 
родхон». 

3 шв. Сочга тақиладиган зийнат асбоби; 
сочпопук. 

ЖАМАРҒА 1 айн. жамғарма. 

2 Бисот, мол, бойлик. Тўй белгиланган- 
дан бир кун кейин жамарғаси ҳам келди. А. 
Қодирий, Меҳробдан чаён. 

ЖАМБИЛ айн. жанбил. Рисолат отин.. 
боғдан бир этак кўкат: кашнич, жамбил, 
райҳон, ялпиз, отқулоқ юлиб чиқиб, кўк 
шўрвага уннади. Ҳ. Ғулом, Тошкентликлар. 
Жамбил, райҳоннинг иси етти маҳалла нари- 
дан димоққа урилади. Шукрулло, Жавоҳир- 
лар сандиғи. 




ЖАМИ [а. — барчаси, йиғиндиси] 

Ҳамма, барча. Одамлар тўлқини Тошкентнинг 
жами кўчаларидан дарё-дарё бўлиб оқиб, бир- 
бирига қўшилар, сўнгра ҳаммаси қадимги Шай- 
хантоҳур бўйлаб янги шаҳар томонга денгиз- 
дай тўлқинланар эди. П. Турсун, Ўқитувчи. 
Кузда жами пахта машиналарда териб олин- 
ди. «Ўзбекистон қўриқлари». 

ЖАМИКИ Барча, ҳамма, бутун. Жами- 
ки жонивор баҳорнинг файзу нашъасидан баҳ- 
раманд. М. Жўра, Изтироб. Эски шаҳарнинг 
жамики хотин-халажи таёғу оташкурак 
кўтариб, мана шу ерга келдик. А. Мухтор, 
Опа-сингиллар. 

ЖАМИЛА [а. — гўзал, сулув] 1 

Соҳибжамол, чиройли, гўзал. Мирзо Анвар 
каби донишмандни етиштирган киши оқила 
ва жамила қиз тарбия қилмаганмикин, деган 
андишага борибдилар. А. Қодирий, Меҳроб- 
дан чаён. 

2 Жамила (хотин-қизлар исми). 

ЖАМИЯТ [а. — йиғилиш; уюш- 

ма; гуруҳ] 1 Тарихий тараққиётнинг маъ- 
лум босқичида моддий бойликлар яратиш- 
нинг муайян усуллари ва муайян ишлаб чи- 
қариш муносабатлари билан характерлана- 
диган ижтимоий муносабатлар мажмуи. Фе- 
одал жамият. н Жамият олға қараб ҳара- 
кат қилар экан, ёшлар ҳам ўша бараварида 
ўсишлари керак. Газетадан. 

2 Бирор мақсадда тузилган ихтиёрий 
бирлашма, ижтимоий ташкилот. «Пах- 
такор» cnopm жамияти. Матлубот жамия- 
ти. Кўрлар жамияти. н Китобсеварлар жа- 
мияти олдида катта ва масъулиятли вази- 
фалар турибди. Газетадан. Олим жамиятнинг 
бир неча вакиллари билан Венгрияга борди. 
«Фан ва турмуш». 

3 Маълум доира, давра кишилари, аҳл- 
лари. -Албатта, терифуруш савдогарларга 
билимнинг нима ҳожати бор ? Биз, албатта, 
у жамиятнинг кишилари эмасмиз. Бизда би- 
лим ҳаёт билан қўшилиши керак, — деди 
Давронов. П. Турсун, Ўқитувчи. 

ЖАМИЯТШЎНОСЛИК 1 эск. Шўролар 
даврида ўтган асрнинг 60-йилларидан бар- 
ча ўрта мактабларда ўқитилган, жамият ва 
унинг тараққиёт қонуниятлари ҳақидаги 
ўқув фани. 

2 айн. социология. 

ЖАМЛАМОҚ 1 Тўпламоқ, йиғмоқ. Ҳам- 
масини жамлаб, алламаҳалда Кумбой брига- 


дирникига жўнадик. С. Сиёев, Еруғлик. Ра- 
қибининг қорнига чиқиб олган Тоғай бор ала- 
мини муштига жамлаб, унинг дуч келган 
жойига гурсиллатиб тушира кетди. Н. Нор- 
қобилов, Тўқнашув. 

2 эск. мат. Жам қилмоқ, қўшув амалини 
бажармоқ, қўшмоқ. 

ЖАМЛОВЧИ: жамловчи сон тлш. Шахс 
ёки нарсаларнинг йиғиндисини билдирув- 
чи сон, мас. икков, учаласи, тўртовимиз, 
бешовлон. 

ЖАМОА [а. «Lcl ? — бирлашма; уюш- 
ма; гуруҳ] 1 Қишлоқ, маҳалла ва унинг 
аҳолиси. Дўстмат пулни санаб, чўнтакка сол- 
масданоқ, жамоада ҳар бир оиланинг туйну- 
гидан чиқадиган тутунга қараб, қозонда нима 
қайнаётганини сезадиган хумкалла элликбо- 
ши етиб келди. П. Турсун, Ўқитувчи. 

2 эск. Қишлоқ кенгаши. Дадамни икки 
марта жамоа чақиртирди. А. Қахҳор, 
Қўшчинор чироқпари. Аризага Қумқишлоқ 
камбағал деҳқонлари ea жамоа фаоллари- 
дан юз ўттиз кииш қўл қўйган. Ҳ. Ғулом, 
Машъал. 

3 Муайян, бир хил иш бажарувчи киши- 
лар гуруҳи. Икки-уч йилдан бери уйларига кун 
сайин совчилар жамоаси ёғилиб ётганлигидан, 
бу совчилар ҳам ўшаларнинг бирисидир, деб 
ўйлаган эди. А. Қодирий, Ўтган кунлар. 

4 Халойиқ, биродарлар. Тиловат сўнгида 
юрт мўйсафидларидан бири ўрнидан турди: 
-Жамоа, Асқар оқсоқол қандай одам эди? 
—Раҳматли яхши одам эди. «Ёшлик». 

ЖАМОАТ [а. — бирлашма; уюш- 

ма; гуруҳ] 1 Халқ, халойиқ, кўпчилик. Жа- 
моат мулки. Жамоат хўжалиги. н Жамоат 
орасида ҳар қачон хушҳол, хушчақчақ Жай- 
ноқ исмли батракни кўпчилик хотирласа ке- 
рак. Н. Сафаров, Наврўз. Жума намозидан сўнг 
ташқаридаги жамоат дув этибўз ишига кет- 
ди. Чўлпон, Кеча ва кундуз. 

2 Кўпчиликка, оммага қарашли, те- 
гишли. Зилзиладан болалар боғчалари, мак- 
таб, кинотеатрлар, завод-фабрикалар, 
жамоат биноларидан қанчалари шикаст- 
ланди. Н. Сафаров, Оловли излар. Йигит- 
қизлар сифатли ea самарали меҳнат қилиб, 
жамоат чорваси учун мўл озуқа тўпламоқ- 
далар. Газетадан. 

Жамоат жам Ҳамма йиғилган, ҳамма 
ҳозир. Овқатни Комилжон келганда сузасан, 
жамоат жам бўлиб ичамиз. И. Раҳим, Ихлос. 




-Ўҳў, жамоат жам-ку, — деди Бувниса хола 
Фотима опа ва хотинларга қараб. Р. Файзий, 
Сен етим эмассан. 

ЖАМОАТЧИ 1 Жамоат ишларида жон- 
бозлик кўрсатувчи; фаол. Санжар Сиддиқов 
таржимон, публицист, журналист бўлибги- 
на қолмай, айни вақтда ишчан жамоатчи эди. 
Ҳ. Ёдгоров, Ҳаёт тўлқинлари. 

2 Бирор идора, ташкилотга аъзо эмас, 
кўнгилли. Жамоатчи автоназоратчи. н Шу 
ўринда жамоатчи мухбиримиз Ҳ. Илҳо- 
мовнинг йўллаган хабари ҳам диққатга са- 
зовор. Газетадан. 

ЖАМОАТЧИЛИК 1 Халойиқ, халқ, 
омма. Биз ижодий кечаларни шундай ўтка- 
зайликки, фақат ёзувчилар қатнашмай, бун- 
га кенг жамоатчилик қатнашсин. Газетадан. 
Тартиббузарларга қариш курашда биз кенг 
жамоатчиликнинг мададини ҳамиша сезиб 
турамиз. Газетадан. 

2 Жамоат, кўпчиликка алоқадор иш- 
ларда фаол қатнашиш, фаоллик. Жамоат- 
чилик бурчи. 

Жамоатчилик асосида ёки жамоатчилик 
йўли билан Жамоат, халқ кучи, фаолияти 
билан; ҳашар йўли билан, пулсиз. Жамоат- 
чилик асосида қурилган мактаб. 

ЖАМОЛ [а. JLcl^. — гўзаллик, сулув- 
лик; жозибадорлик] 1 Ҳусн, кўрк, чирой. 
Бу баҳорнинг хазони йўқдир. Кун сайин тўли- 
шар жамоли. Уйғун. Серқуёш Аму соҳилла- 
рига боқиб, унинг жамолига тўймайсан киши. 
X. Ёдгоров, Ҳаёт тўлқинлари. 

2 Чиройли юз, чеҳра. Ғуломжон унинг 
жамолини кўриб, сурат бўлиб қолди. Ўн беш- 
ўн олти ёшларда, юзлари ширмондай чиройли 
қизэди. М. Исмоилий, Фарғонат. о. 

3 Жамол (эркаклар ва хотин-қизлар исми). 

ЖАМУЛЖАМ [а. . I I. — кўпларнинг 

кўпи; кўпдан-кўп] Ҳамма, барча, жами. Ха- 
ридорнинг жамулжам пули бир сўм етти 
тийин чиқиб, уч тийин етмай қолди. F. Fy- 
лом, Шум бола. 

Жамулжам бўлиб 1) ҳаммаси бўлиб; 2) 
тўпланиб, йиғилиб. Аҳмад билан Кумри ҳам 
киришди. Ҳаммамиз жамулжам бўлиб, ҳан- 
гомалашибўтирдик. Ф. Мусажонов, Ҳиммат. 

ЖАМҒАРМА 1 Харажатлардан, чиқим- 
дан орттириб, тежаб-тергаб тўпланган пул; 
маблағ. Меҳнат жамғармаси. н Элчиев ҳам 
жамғармасидан яхлитини кўтариб, бозор- 
ўчар тараддудига тушди. Э. Аъзамов, Жа- 


воб. Иморатларнинг ярми жамоа йўли билан 
қуриб берилди, ярмини деҳқонлар ўз шахсий 
жамғармаси ҳисобига қурди. Газетадан. 

2 Эҳтиёт қилиб сақланадиган жой; фонд. 
Айрим расмлар музей жамғармасида сақ- 
ланмоқда. 

3 Маълум бир фаолият (илмий изланиш, 
ўқиш-ўқитиш ва ш. к.) турига, кишиларнинг 
муайян ижтимоий гуруҳига ёрдам бериш 
мақсадида тузилган ташкилот; фонд. Ижти- 
моий жамғармалар. Халқаро жамғарма. 

ЖАМҒАРМОҚ Пул, бойлик ва б. мод- 
дий нарсаларни йиғмоқ, тўпламоқ. Мен таҳ- 
сил учун пул жамғариш мақсадида Лоҳурда 
катта бир омборда юк ташувчи бўлиб ишла- 
дим. Ойбек, Нур қидириб. Бу рўзғор буюм- 
ларини Йигитали ҳовли олиш мақсадида жам- 
ғариб юрган пулларига xapud қилган эди. Д. 
Нурий, Осмон устуни. 

ЖАНА фольк. шв. Дўнг, тепа. Бир лочин- 
ман, қанотимдан қайрилдим, Ёмғир ёғмай, 
жана ерда тойрилдим. «Гулихиромон». 

ЖАНАЛАТМОҚ шв. Ёқалаб, баландлаб 
юрмоқ. Қир келганда қиялатди, Жар келган- 
да жаналатди, Бедов отларни ўйнатди. «Эра- 
ли ва Шерали». 

ЖАНБИЛ 1 Бир йиллик хушбўй ўсим- 
лик; ошкўк. Ўйнаб юрар кийиклар Жанбил 
ўсган тоғида. Уйғун. 

2 Жанбил (эркаклар исми). 

ЖАНГ [ф. . Ҳ, ? — уруш] 1 Ҳарбий қисм- 
ларнинг, қуролли кучларнинг қонли тўқна- 
шуви, уруш. Жанг қилмоқ. н Мадад учун 
юборилган немис танкларининг йўлини биз- 
нинг танкларимиз тўсган, сойликда танклар 
жанги бўлмоқда эди. А. Қаҳҳор, Олтин юлдуз. 
Шайбонийхон ҳали ҳеч қайси жангга бунча- 
лик жон-жаҳди билан тайёрланган эмас. П. 
Қодиров, Юлдузли тунлар. 

2 Қарама-қарши ижтимоий гуруҳларнинг 
тўқнашуви. Синфий жанг. н Қарама-қарши 
ғоялар кураши эса сўнгги нафасгача давом 
этадиган ҳаёт-мамот жангидир. «ЎТА». 

3 спрт. Мусобақа. Спортнинг бошқа тур- 
лари бўйича ҳам қаттиқ жанглар давом эта- 
ётир. Газетадан. 

4 Баҳс, мунозара; жанжал. Очилгач келиб 
эртаси ҳужраси, Қилур жангу жанжал ҳар 
эртаси. Муқимий. 

5 кўчма Астойдил меҳнат. ..бу йил биз 3 
млн 350 минг тонна «оқ олтин» учун жанг 
олиб бормоқдамиз. «Шарқ юлдузи». 




Даҳанаки жанг қ. даҳанаки. Қўл жанги 

Қўл билан олишув. [Волков:] Генерал, сол- 
датлар қочмоқдалар.. Анҳор ёқасида қўл мсан- 
ги боряпти. Н. Сафаров, Танланган асарлар. 

ЖАНГАРИ [ф. — «жангвар» ёки 

jjlX; ? — «жанговар» сўзидан — жанг қилув- 
чи, ботир; шижоатли] Уришқоқ, жанжал- 
каш; урушга тўймайдиган. Жангари бола. н 
-Парво қилманглар. Муҳаббатнинг ўзи шунақа 
жангарироқ, — деди боласидан меҳр тўла 
кўзларини узмай Турсуной. Н. Сафаров, Узоқ- 
ни кўзлаган қиз. Жанг кўриб, қон кўравериб, 
жангари бўлиб кетган отлар асабий кишнарди. 
«Саодат». 

ЖАНГАРИЛИК Уришқоқлик, урушга, 
жанжалга тўймаслик. Унинг кўзларида жан- 
гарилик ea муросасизлик учқунлади. «Ёшлик». 
Мен қаҳрамонманми ? Бу дунёга келиб, Жан- 
гарилик ҳиссин Дилга солмадим. Э. Воҳидов, 
Келажакка мактуб. 

ЖАНГГОҲ [ф. — жанг майдони] 

Жанг майдони. Бир кўришга зорман, тунда 
бедорман, Ҳайси жанггоҳдасан, марди май- 
доним?Т. Тўла. -Қани энди бирмўъжиза бўлиб, 
биз ҳам ёшариб қолсаг-у, Йўлдошвойнинг ён- 
гинасида жанггоҳга мардона кирсак. Гитлер 
қизиталоқнинг адабини берсак! — деди 
Қўлдош бобо. Ҳ. Ғулом, Тошкентликлар. 

ЖАНГ-ЖАДАЛ, жангу жадал Шиддат- 
ли жанглар, қизғин жанглар, курашлар. 
Унинг баданидан она тупроқ интизорлиги, 
жанг-жадал суронлари ҳордиғини суғуриб ола- 
ётгандек эди. Шуҳрат, Шинелли йиллар. У 
[Сипарангиз]: -Ҳа, сен билан жанг-жадал қил- 
моқчи эдим, аммо бу бахт менга муяссар 
бўлмади, — деди. М. Осим. Аждодларимиз қис- 
саси. Бобурнинг ҳар муҳим ишда онасидан 
маслаҳат сўраши Қосимбекка унча ёқмас эди. 
Чунки аёллар жангу жадалдан жуда безган 
эдилар. П. Қодиров, Юлдузли тунлар. 

ЖАНГДОВУЛ Соқчи, кўриқчи. Бобурга 
ёв оз кўринди. У тез отланди-ю, қолган нав- 
карлари билан ёв жангдовулларига ҳамла 
қилди. П. Қодиров, Юлдузли тунлар. 

ЖАНГИЛЛАМОҚ Жаранглаган овоз 
чиқармоқ. Ҳужранинг деворларидан чанг ёғди, 
токчадаги мис лаган жангиллаб кетди. А. 
Қаҳҳор, Башорат. 

ЖАНГИР-ЖУНГУР тақл. с. Жарангдор 
нарсалардан, мас., қўнғироқнинг узлуксиз 
урилишидан чиқадиган товуш ҳақида. Эшик 
ёнидаги cye тўла тунука бакнинг қулоғига 


занжир билан боғланган қўпол кружка қўлдан 
қўлга ўтиб, жангир-жунгур қилади. А. Мух- 
тор, Опа-сингиллар. 

ЖАНГКАРНАИ эск. Жангга чақирувчи 
карнай. Аммо янграб жангкарнай, Босиб кел- 
ди Зулқарнайн. X. Даврон, Қақнус. Жангкар- 
найлар чорларкан.. Ватан деб ўларкансан.. 
Бил: жангда ўлмоқ шараф. «Қирқ ошиқ даф- 
тари». 

ЖАНГНОМА 1 Уруш ва жанглар ҳақида- 
ги асар, қисса. Мен эски жангномаларни ўқиб 
ўрганганим учун, газетанинг хати менга ёт 
туюлмади. М. Муҳаммаджонов, Турмуш ури- 
нишлари. 

2 кўчма Қаҳрамонлик, ғолиблик мад- 
ҳияси. Биз қаҳрамонлар ичига тушувимиз, 
уларнинг жангномаларини яратмоғимиз ке- 
рак. Н. Сафаров, Оловли излар. 

ЖАНГОВАР [ф. jjlX; ? — шижоатли, 

ботир] 1 эск. қ. жангчи. Катта майдон жан- 
говарлар билан тўла. Ойбек, Навоий. 

2 Уруш, жангга оид, уруш-жанг билан 
боғлиқ. Жанговар ҳаракат. Жанговар тар- 
тиб. н Петъка унинг сўзига диққат билан 
қулоқ солди-да, мийиғида кулди ea жанговар 
бир эпизодни айтиб берди. А. Қаҳҳор, Олтин 
юлдуз. Сўнгра.. учинчи рота командирига ўнг 
қанотдаги душман ротасининг жанговар no- 
зициясини аниқлашни буюрди. И. Раҳим, Чин 
муҳаббат. 

3 Жангларда чиниққан, уруш-жанглар- 
да ўзини кўрсатган; шижоатли. Жанговар 
халқ. Жанговар полк. н Асриян қанча кўп 
зерикса, шунча кўп баталъонини, ундаги жан- 
говар дўстларини эслайдиган бўлди. Шуҳрат, 
Шинелли йиллар. Жанговар йигитларнинг 
тантилиги уларга жуда қимматга тушиб 
кетди. М. Осим, Карвон йўлларида. 

4 кўчма Кундалик, ҳар доимги; фаол; 
оташин. Адолатнинг: «Ўзимизни ишда ҳам 
кўрсатайлик», деган сўзлари бригада қизла- 
рининг жанговар шиори бўлиб қолди. И. Ра- 
ҳим, Чин муҳаббат. 

5 Жуда муҳим, тез фурсатда бажарили- 
ши зарур. Қисм Симферополни озод қилиш 
учун жанговар топшириқ олди. Т. Рустамов, 
Мангу жасорат. 

Жанговар варақа эск. Зарбдор ишларни 
ёритадиган ёки унга даъват қиладиган ва- 
рақа. «Жанговар варақа»ни ўқиб турган ёш- 
лар олдида Муҳиддин анча туриб қолди. Р. 
Файзий, Чўлга баҳор келди. 




ЖАНГОВАРЛИК Курашга чорлаш; қаҳ- 
рамонлик, мардоналик. Таассуфки, ўтли сўз, 
жанговарлик ўрнини раҳбарлар соясига қул- 
луқ қилиш, яъни лаганбардорлик эгаллаб ол- 
ган. Газетадан. 

ЖАНГСИЗ Урушсиз, уруш қилмасдан. 
Бўлинма кечагина душман батареяси турган 
тепаликни айланиб ўтди ва жангсиз илгари 
қараб юрди. А. Қаҳҳор, Олтин юддуз. 

ЖАНГЧИ 1 Уруш, қатнашчиси, уруш- 
да қатнашаётган киши; ҳарбий. Жангчилар- 
нинг қудратли овози ер-кўкни ларзага кел- 
тирди, замбарак овозидан ҳам даҳшатлироқ 
бўлиб, душман окоплари устига ёғилди. Ж. 
Ташенов, Жангчи Ўтеген. Жангчилар бирпас- 
да сафга чизилдилар. Ойбек, Қуёш қораймас. 

2 Ҳарбий хизмат ўтовчи оддий аскар, 
солдат. 

ЖАНДА [ф. — эски, йиртиқ; эски ва 

йиртилган кийим] 1 Дарвеш ва қалан- 
дарларнинг улоқ-қуроқ тўни. ..Битсин энди 
эски турмуш, Ул кулоҳу жандалар. Ҳамза. 

2 Эски, йиртиқ, улоқ-қуроқ, жулдур 
кийим. Эртаси куни Жалил жанда кийиб, 
қўлига таёқ олиб, ҳеч қандай қуролсиз ҳолда, 
йўлга чиқди. Ш. Холмирзаев, Бодом қишда 
гуллади. Гўнг чиқариладиган тешикни кеча- 
лари жанда билан ёпиб, кундузлари очиб 
қўйдим. Т. Мурод, От кишнаган оқшом. 

3 Болалар ўйинида: ўйинни яхши бил- 
майдиган болага икки марта ўйнаш учун 
берилган ҳуқуқ. 

ЖАНДАПУШ [ф. Jh j^bXjj — жулдур, эски 
кийим кийган] эск. 1 Дарвеш, қаландар. 

2 Улоқ-қуроқ ёки жулдур кийим кийган 
(киши). Шайхларга никоҳ пули, хайр-садақа 
бўлса бас.. жандапўш шайтонлар бу ерда ни- 
маларга қодир эмас. А. Ҳакимов, Илон изи- 
дан. 

ЖАНДАРМ (фр. gendarme — жандармерия 
хизматчиси) қ. жандарма. Дилшод сиёсий айб- 
дор эмас, уни жандарм турмасига ўткази- 
шибди. М. Исмоилий, Фарғона т. о. 

ЖАНДАРМА Жандармерия ва унинг 
хизматчиси, ходими. Аммо Қудрат яна жан- 
дарма қувғунига учради. М. Исмоилий, Фар- 
ғона т. о. 

ЖАНДАРМЕРИЯ [фр. gendarmerie < gens 
d'armes — қуролланган кишилар] Айрим 
мамлакатларда: сиёсий муҳофаза, тинтув 
ишлари олиб бориш; давлат тузумига зид 
иш олиб борувчиларга қарши кураш учун 


хизмат қиладиган сиёсий полиция. Жандар- 
мерия офицери. 

ЖАНЖАЛ 1 Бир-бири билан айтишиш, 
сан-манга бориш; можаро, ўзаро уришиш. 
Аҳмад ўзини босди. Ўз фаолиятини жанжал- 
дан бошлашни истамасди у. Ф. Мусажонов, 
Ҳиммат. Ёдгор жанжал бўлмаслигини билар 
эди. Ў. Ҳошимов, Қалбингга қулоқ сол. 

2 Бир-бири билан ҳақ талашиш, даъво- 
лашиш; даъво. Жанжал комиссияси ( эск .). 

ЖАНЖАЛКАШ Можарони, жанжални 
яхши кўрадиган, бўлар-бўлмасга низо чи- 
қарадиган. Жанжалкаш одам. н Тўлқин Му- 
ҳиддинов яқингача шўх, қўрсроқ, жанжалкаш 
йигитлардан эди. Газетадан. Сиз билан ғала- 
ти шароитда танишдик, бир жанжалкаш 
экан, деб ўйлаган бўлсангиз керак ? А. Мух- 
тор, Туғилиш. 

ЖАНЖАЛКАШЛИК Низо, жанжал чи- 
қаришлик; уришқоқлик. - Одамларнинг сўзга 
усталиги, жанжалкашлигига қараб эмас, иш 
билишига, онгига қараб кўтариш керак, — 
деди яна Пўлатжон Содиқович. Мирмуҳсин, 
Умид. 

ЖАНЖАЛЛАШМОҚ Жанжал қилмоқ, 
айтишмоқ, сан-манга бормоқ. Зайнаб билан 
жанжаллашишнинг ўзи бир ҳузур ва жанжал- 
дан бўшалгач, қайин отанинг қаршисига ўти- 
риб, насиҳат эшитиш ундан ҳам яхши ҳузур. 
А. Қодирий, Ўтган кунлар. Шофёр ҳамшира 
билан анча жиддий ва қизғин жанжаллашиб 
олди. Ойбек, Қуёш қораймас. Арзимаган гап- 
га жанжаллашиб қолган икки ҳамсояни му- 
росага келтириш осон бўлмади. М. Ҳазратқу- 
лов, Журъат. 

ЖАНЖАЛЛИ Жанжаллардан, можа- 
ролардан холи бўлмаган. Жанжалли масала. 
н ..биррутубатли оқшомда Заргаровни жан- 
жалли объектлардан олиб қайтаётган эди, 
шу ерда тўхташга тўғри келди. А. Мухтор, 
Бўронларда бордек ҳаловат. Жанжалли уйда 
барака, қут, файз бўлмайди, деб эскилар 
тўғри айтишади. Ф. Мусажонов, Ҳиммат. 

ЖАНЖАЛСИЗ Можаросиз, низосиз, 
бежанжал. Қасам ич! Мен билан кетиб, қоч- 
май, жанжалсиз турасанми, йўқ ? [деди Ма- 
мат\. Ҳамза, Паранжи сирлари. -Мана бу 
ишинг жойида, Бегим, — деди Бозоров кулиб. 
— Ахир шу ишни жанжалсиз қилсак бўлмас- 
миди?\А. Раҳим, Чин муҳаббат. 

ЖАНЖАЛ-СУРОН қ. жанжал 1. Бола- 
чақали одам хотин устига хотин олса, уйда 




ҳар куни жанжал-сурон бўлиши шубҳасиз. 
Ойбек, Танланган асарлар. 

ЖАНЖАЛЧИ қ. жанжалкаш. 

ЖАННАТ [а. ,v. ? — беҳишт; бўстон, сер- 
дарахт боғ] 1 дин. Бегуноҳ, тақводор киши- 
лар у дунёда яшайдиган роҳат-фароғатли 
жой, беҳишт. Қоишнг билан кўзинг шўх, илоҳи 
ўлмагайсан, Жаннатдаги ҳурларнинг бирови 
бўлмагайсан. «Оқ олма, қизил олма». 

2 кўчма Ҳамма нарса муҳайё бўлган, 
обод, роҳатбахш, хушманзара жой. Бўлсин 
двймиз жаҳон бўйлаб Инсонлар ери жаннат. 
М. Шайхзода. Сафо махсумнинг нигоҳи шу 
жаннат боғлар, далаларда кезса ҳам, ўй-ха- 
ёли бошқа ёқда. Ҳ. Ғулом, Замин юлдузлари. 
Ёз пайтлари уларнинг [Азизанинг] боғи жан- 
нат бўлиб кетади. Ў. Ҳошимов, Қалбингга 
қулоқ сол. 

3 Жаннат (хотин-қизлар исми). 

Жойи жаннатда бўлсин У дунёда қий- 

налмасин. Чол пулни рад қилар экан, қўлла- 
рини фотиҳага ёзди: -Омин, жойи жаннат- 
да бўлсин. Оллоҳу акбар! Ў. Умарбеков, Ёз 
ёмғири. 

ЖАННАТИ Жаннатга тушадиган бегу- 
ноҳ, фариштадай пок одам. -Аммо ўзлари ҳам 
жаннати хотин, — деди Сафарқул. Ҳ. Ғулом, 
Тошкентликлар. 

ЖАНОБ \а. — томон, тараф; муҳ- 

тарам зот] (кўпинча «жаноблари», «жано- 
бингиз» шаклида) 1 Ўтмишда ва ҳозир ки- 
шиларни, амалдор ёки давлат арбобларини 
улуғлаш шакли. Элчи жаноблари. Бош вазир 
жаноблари. н [Шайхулислом:] Демак, жа- 
нобларининг ҳукми жиддий? [ Навоий :] Тақ- 
сир, салтанат ишларида ҳазил бўлмайди. Уй- 
ғун ва И. Султон, Алишер Навоий. Бу за- 
монда Навоий жанобларидек пок одам ҳаргиз 
топилмас. Ойбек, Навоий. -Қози домла муҳ- 
тарам Тешабой жанобларининг илтифотла- 
ридан мамнун бўлибдилар, — деди қори. М. 
Исмоилий, Фарғона т. о. 

2 Киши исмларига қўшиладиган кеса- 
тиқ сўз. Деканатдан чиқсам, Боқизода жа- 
ноблари ялпайиб, чой ичиб ўтириптилар. С. 
Кароматов, Олтин қум. 

ЖАННАТМАКОН [жаннат + макон] 
Обод, гўзал. Жаннатмакон, оромбахш боғлар 
Оғушига чорлайди мени. Б. Бойқобилов, 
Мени кутинг, юлдузлар. Жаннатмакон, 
қуёшли юртимнинг фасллари бир-биридан 
гўзал. Н. Сафаров, Оловли излар. 


ЖАННАТМОНАНД Жаннатга ўхшаш, 
жаннатдай. Йўл азоби орқада қолиб кетди, 
эмди жаннатмонанд пошпахтимиз Ғазнада 
роҳат-фароғат билан умргузаронлик қилинг- 
лар. М. Осим, Карвон йўлларида. 

ЖАННАТСИМОН айн. жаннатмонанд. 
Қаҳрамон белорус халқи жаннатсимон диёр: 
муҳташам бинолар қад кўтарган гўзал, обод 
шаҳар ва бадавлат хўжаликлар бунёд этди- 
лар. Н. Сафаров, Оловли излар. 

ЖАНОЗА [а. кўмиш, дафн ма- 

росими; тобут] Дафн олдидан ўлган киши 
ҳақига бағишлаб ўқиладиган намоз. Жано- 
зага Тошкентнинг деярли ҳар бир маҳалласи- 
дан кишилар иштирок қилди. А. Қодирий, 
Ўтган кунлар. Ғайбаров жанозага аранг етиб 
келди. М. М. Дўст, Галатепага қайтиш. 

ЖАНР [фр. genre — жинс, тур] Санъат 
асарларининг сюжет ва услуб жиҳатдан ўзи- 
га хос хусусиятларга эга бўлган ҳар бир тури. 
Лирика жанри. Ҳажв жанри. Қўшиқ жанри. 
н [ Ғиёсов] Қобилиятини публицистиканинг 
барча жанрларида синаб кўрди. X. Ёдгоров, 
Ҳаёт тўлқинлари. Сермаҳсул ижодкор муси- 
қанинг йирик жанри — операга ҳам қўл урди. 
Газетадан. Пейзажрассомчиликнинг мураккаб 
жанрларидан бири бўлиб, у катта вазифалар- 
ни ўз зиммасига олади. «Шарқ юлдузи». 

ЖАНУБ [а. — жануб] Дунёнинг 

тўрт асосий томонларидан бири; зид. ши- 
мол. Деразалари жанубга қараган уй. н - 
Ана, — dedu Матқовул, жанубда кўриниб 
турган тоғ томонга ишора қилиб. М. Исмои- 
лий, Фарғона т.о. Бизни меҳмон қилди деб, 
Қадримизни билди деб, Сенга раҳмат айта- 
миз, Сўнг жанубга қайтамиз. Уйғун. 

ЖАНУБИЙ Жанубга оид; жанубга хос 
бўлган; жануб томондаги. Мамлакатнинг 
жанубий чегаралари. н Кеча-бугун жуда 
кўп ярадор келди. Немислар жанубий 
фронтда яна ҳужумга ўтган эмиш. Шуҳ- 
рат, Шинелли йиллар. Жанубий Африкада 
Свазиленд деб юритиладиган ўлка бор. «Фан 
ва турмуш». 

ЖАНУБИ-ШАРҚ Жануб билан шарқ 
ўртасидаги тараф; жануб билан шарқ ўрта- 
сидаги йўналиш. Ўзбекистоннинг жануби- 
шарқида. Самолёт жануби-шарққа йўл 
олди. 

ЖАНУБИ-ШАРҚИЙ Жануби-шарққа 
оид, жануби-шарққа хос бўлган; жануби- 
шарқ томондаги. 




ЖАНУБИ-ҒАРБ Жануб билан ғарб ўр- 
тасидаги тараф; жануб билан ғарб ўртаси- 
даги йўналиш. Тошкентнинг жануби-ғарбида. 

ЖАНУБИ-ҒАРБИЙ Жануби-ғарбга оид, 
жануби-ғарбга хос бўлган. 

ЖАПС фолък. Бир-бири билан зич боғ- 
ланган; жипс, зич. Жапс бўлиб. н Икковинг 
ҳам бир-бирингга интизор, Ошиқларнинг сўзи 
шундай жапс келар. «Алпомиш». 

ЖАПСАК Кесакининг деворга ўрна- 
тилган еридаги тирқишни бекитиш ва ҳусн 
бериш учун эшик, дераза атрофига қоқи- 
ладиган энсиз жимжимадор тахта. 

ЖАР I [ф. — ернинг чуқур, ўйиқ 

жойи] Четлари ўпирилган чуқур сойлик; 
чуқурлик. Чуқур жар. Паст жар. н Азиз- 
бек сипоҳлари ила жарга тушди ва сув ке- 
чиб, ҳалиги тепага юзланди. А. Қодирий, 
Ўтган кунлар. У ўрик шохидан эмас, жар 
ёқасидан жуда пастга, тагсиз чоҳга қулаб 
тушаётгандек жуда ёмон қўрқиб кетди. М. 
Исмоилий, Фарғона т. о. 

Жар ёқасида Ҳалокат олдида, ҳалокат 
ёқасида. Ахир, жар ёқасида турибмиз-ку, 
Комилжон. Ҳ. Ғулом, Машъал. 

ЖАР II [а. j 4^. — баланд овоз билан, очиқ 
эълон қилиш]: жар солмоқ 1) жарчи қўйиб, 
ҳаммага хабар бермоқ, эълон қилмоқ. Эрта 
билан Хўжаориф бозорида бир жарчи юқори- 
даги мазмунда жар солмоқда эди. С. Айний, 
Қуллар. Тўда пастга силжиди. Баковул жар 
солди. Т. Мурод, От кишнаган оқшом; 2) 
кўчма овоза қилмоқ, гап тарқатмоқ, ҳам- 
мага билдирмоқ. Тузарда гап кутиб ётган 
Мирвали бангига ўхшаш «достончилар» мул- 
ла Обиднинг қўлида кўрилган кетмон ҳақида 
Тиктепа қишлоғига жар солиб юбордилар. А. 
Қодирий, Обид кетмон. 

ЖАРАЁН [а. — оқим; бориш, со- 

дир бўлиш ] Иш-ҳаракат, воқеа-ҳодисанинг 
бирин-кетин бориши, ривожи, оқими. Та- 
рихий тараққиёт жараёни. Суд жараёни. н 
Дарёни янги изга солувчи, шаҳарни тамоман 
янги бир қиёфага киргизувчи одамлар бу иш 
жараёнида ўзларини ва ўз турмушларини ҳам 
ўзгартадилар. А. Қаҳҳор, Сароб. Туғилаётган 
янгилик билан эскилик ўртасидаги кураш 
жараёнида илғор фикр устун чиқмоқда. Н. 
Сафаров, Оловли излар. 

ЖАРАНГ тақл. с. Металл, чинни, шиша 
буюмларнинг урилишидан чиқадиган то- 
вуш ҳақида. Чирманда бўғиқ гумбурлайди. 


Қўнғироқларнинг жарангидан ваҳима учади. 
Ойбек, Танланган асарлар. Унинг [келин- 
чакнинг] кулгиси жонон пиёланинг жаран- 
гидай тиниқ эди. С. Анорбоев, Оқсой. Одам- 
ларнинг қулоғига байту ғазалдан кўра ку- 
муш танганинг жаранги хуш ёқадиган бўлиб- 
ди. С. Сиёев, Ёруғлик. 

ЖАРАНГДОР Баланд, йўғон, жарангли. 
Жарангдор овоз. н Анна Ивановна ўзининг 
жарангдор товуши билан қаҳ-қаҳ уриб кулди. 
Шуҳрат, Шинелли йиллар. Сизгадир юрак- 
нинг жарангдор куйи, Оқил Шарафиддин, 
машҳур отамиз. А. Орипов. 

ЖАРАНГ-ЖУРУНГ айн. жангир-жунгур. 
Бостирма устунига осилган релъс парчаси- 
нинг таниш жаранг-журунги бутун қурилиш 
майдонини тўлатиб янгради. А. Мухтор, Опа- 
сингиллар. Оқтой ҳар бош силкитганда, 
бўйнидаги қўнғироғи жаранг-журунг қилар, 
унга сари ҳамма куларди. Ҳ. Назир, Сўнмас 
чақмоқлар. 

ЖАРАНГЛАМА 1 айн. жарангдор. Жа- 

ранглама дутор. 

2 кўчма Дабдабали, ҳашамдор; қуруқ. 
Жаранглама қуруқ сўз эмас, иш керак. 

ЖАРАНГЛАМОҚ 1 Металлдан чиқа- 
диган сингари баланд овоз чиқармоқ. Ток- 
чадаги чиннилар жаранглаб кетди. « Лекин 
зум ўтмай яна рубоб жаранглади. Ў. Ҳоши- 
мов, Қалбингга қулоқ сол. Тўхтахоннинг 
қўнғироқдай жаранглаган овози қизларнинг 
кулгиси ичида алоҳида эшитилиб турар эди. 
Ш. Рашидов, Ғолиблар. 

2 кўчма Янграмоқ, баралла эшитилмоқ. 
Менинг она тилим, жон ўзбек тилим, Кат- 
та оилада янгра, жарангла. Газетадан. Бу 
қўшиқ гоҳо авж пардаларда, гоҳо пастроқ 
оҳангларда жаранглаб туради. Газетадан. 

Қулоқлари жарангламоқ Қулоқларига 
жаранглаган овоз эшитилаётгандек туюлмоқ 
(кучли ҳаяжон чоғида). Йўлчининг юраги қат- 
тиқ уриб, қулоқлари жаранглади, тараддуд 
ичида тўхтади, лекин орқасига қарамади. 
Ойбек, Танланган асарлар. 

ЖАРАНГЛИ 1 айн. жарангдор. -Нигора- 
нинг кулиши бундан ҳам жарангли, — деди 
ўзига-ўзи Шербек. С. Анорбоев, Оқсой. 

2 тлш. Товуш пайчаларининг иштироки 
билан ҳосил бўладиган, овозли. Жарангли 
ундош. 

ЖАРАНГСИЗ 1 Жарангламайдиган. Жа- 
рангсиз пиёла. 




2 тлш. Товуш пайчаларининг иштиро- 
кисиз ҳосил бўладиган, шовқинли. Жаранг- 
сиз ундош (товуш). 

ЖАРАҚ-ЖАРАҚ тасв. с. Асосан олтин- 
кумуш пулларнинг ялтираши ва жиринг- 
лаши; яхлит-яхлит (пул ҳақида). Ер сот- 
ганларнинг кўпини кўрдик, охири гадой бўла- 
ди. Тўғри, ерни пулга сотадилар, нақд пулни 
жарақ-жарақ санаб оладилар. Ойбек, Тан- 
ланган асарлар. -Келиним ўлгурнинг ўзиям 
текистилда ишлаб, жарақ-жарақ пул ола- 
ди, — деди кампир. С. Аҳмад, Чўл бургути. 

ЖАРАҚДАМОҚ Ярақламоқ, ярқирамоқ, 
ялт-ялт этмоқ (асли олтин-кумуш пуллар 
ҳақида). 

ЖАРАҚЛАТМОҚ Ялтиллатмоқ; жи- 
ринглатиб овоз чиқармоқ. Пулни жарақлатиб 
санаб олди. н Ўтар бобо ясовулбошининг ён 
бераётганига суяниб, унинг киссасига жарақ- 
латиб яна бир тилло ташлади. С. Сиёев, Аваз. 

ЖАРГОН [фр. jargon — маълум бир гу- 
руҳга оид сўз] Бирон ижтимоий ёки про- 
фессионал гуруҳга хос, фақат уларнинг ўзи 
тушунадиган ва адабий тилдан фарқ қила- 
диган сўз ва иборалар. Чунки комедиявий 
фильмда ҳар битта арзимаган гапда ҳам би- 
рон ишора, мажозий маъно, кесатиқ, шарт- 
ли тил [жаргон]га хос унсур, пичинг ва шу 
кабилар бўлиши мумкин. Ғ. Саломов, Таржи- 
ма назариясига кириш. 

ЖАР-ЖУЛҒА шв. Турган-битгани жар 
ерлар; жарликлар. 

ЖАРИДА [а. — газета; рўйхат] эск. 

Тўплам, альманах, журнал. -Бу, отажон, 
мажмуа, жарида, — деди Абдишукур, — ойда 
икки дафъа.. босилиб, аҳли илм орасида тар- 
қалади. Ойбек, Танланган асарлар. Бўш вақт 
бермас жарида ҳам, Ноишрликнинг иши кўп. 
Э. Воҳидов. 

ЖАРИЛЛАМОҚ шв. Шаллақилик қил- 
моқ. - Бақираман! — деб жариллади жувон. 
— Ўзинг шаллақи. Хотининг ҳаёсиз! Н. Қи- 
личев, Ёронгул. 

ЖАРИМА [а. 4-oj — жиноят, гуноҳ] Қо- 
нун-қоидани бузганлик, қонун-қоидага хи- 
лоф хатти-ҳаракат ёки етказилган моддий 
зарар учун ундириладиган, тўланадиган пул. 
Жарима олмоқ. Жарима солмоқ. н Бефарзанд- 
лик аламин фуқародан оларкан, Ким фарзанд 
кўрса, унга хон жарима соларкан. С. Абдулла, 
Тоҳир ва Зуҳра. Бобоқулни судга чақиришди, 
жарима тўлаб келди. Газетадан. 


Жарима тўпи Футбол ўйинида: қоида буз- 
ган жамоа дарвозаси томон тепиладиган тўп. 
Ўйинчилар жарима тўпи олдига йиғилишди. 

ЖАРИМАДОР Жарима солинган, тў- 
лайдиган киши ёки ташкилот. 

ЖАРКОП [р. жаркое — қовурилган; қай- 
ноқ] Гўшт ва картошкадан тайёрланган 
қовурма овқат; қовурдоқ. Хотиним жаркоп 
сузиб келди. Т. Алимов, Одамсиз уйлар. 

ЖАРЛИК 1 қ. жар I. Чуқур жарлик. Туб- 
сиз жарлик. н Олтинсой жарлиги қанча чу- 
қур бўлмасин, жуда тор ва тўғон қуришга 
ўнғай. Ш. Рашидов, Ғолиблар. Боғнинг этак 
томони чуқур жарлик. М. Осим, Тилсиз гувоҳ. 
Саёҳатчилар жарликлардан ўтиб, тоғёнбағ- 
рига етдилар. Ҳ. Назир, Сўнмас чақмоқлар. 

2 Хавф-хатар, фалокат. Шу топда унинг 
[Муқаддамнинг] кўнглида умид ҳам, қувонч 
ҳам қолмаган. Алимардон билан ўзининг 
ўртасида каттакон жарлик ётганини, бу 
жарлик кун сайин чуқурлашиб бораётгани- 
ни сезиб турарди. Ў. Ҳошимов, Қалбингга 
қулоқ сол. 

ЖАРОҲАТ [а. I — яра] 1 Шикаст- 
ланган, синган, чиққан, яраланган жой; 
яра-чақа. Оғир жароҳат. Енгил жароҳат. н 
Доктор назоратида, кунлар ўтган сари жа- 
роҳатдаги яллиғланиш қайтиб, оёғим ердан 
енгил кўчадиган бўлиб қолди. Н. Сафаров, 
Оловли излар. Ғуломжон сўнгги зарбанинг оғир 
жароҳатидан узоқ вақтларгача тузала ол- 
май юрди. М. Исмоилий, Фарғона т.о. Бир 
чол жароҳатимга кигиз куйдириб босди ва бол- 
диримни латта билан боғлаб қўйди. А. Қаҳ- 
ҳор, Ўтмишдан эртаклар. 

2 кўчма Катта зарар, зиён-заҳмат. Биз 
мисли кўрилмаган қисқа муддат ичида уруш- 
нинг оғир жароҳатларини тузатиб олдик. 
Газетадан. 

3 кўчма Алам, изтироб. Бу воқеа Элму- 
роднинг дилида оғир жароҳат қолдирди. П. 
Турсун, Ўқитувчи. Мезбон ўзи билмаган 
ҳолда ҳазилга йўйиб айтган икки оғиз сўзи 
билан Йигиталининг юрагидаги жароҳат- 
га тегиб кетганини сезмади. Д. Нурий, 
Осмон устуни. 

ЖАРОҲАТЛАМОҚ 1 Ярадор қилмоқ, 
шикаст етказмоқ. А.Ульянов ғирт маст ҳолда 
безорилик қилиб, Ф.И.Кравчукни жароҳат- 
лаган. Газетадан. 

2 кўчма Изтиробга солмоқ; азоб бермоқ. 
Ҳамма иш жойида, лекин бир нарсагина 




кўнгилнинг ингичка ерини жароҳатлайди. А. 
Қодирий, Ўтган кунлар. 

ЖАРОҲАТЛИ 1 Ярадор, яраланган, ши- 
каст еган. Ҳозир саройнинг айни дарғазаб чоғи 
— ҳазрат жароҳатли ётибдилар. Мирмуҳ- 
син, Меъмор. 

2 кўчма Алам ўтган, доғланган, озор топ- 
ган; аламдийда. Мазкур поэтик образ тари- 
хига назар ташласак, унда даврнинг суронли, 
жароҳатли, ғам-ғуссали нидоси акс этган. 
«ЎТА». 

ЖАРРОҲ [а. — хирург] Касаллик- 

ни операция йўли билан даволовчи врач. Гос- 
питалда уруш чоғида, Нажот берди шаҳло 
кўз жарроҳ. 3. Обидов, Яхши ният. Ибн Ямин 
билан Ҳамза жарроҳга керакли нарсалар кел- 
тириб бериб туришди. К. Яшин, Ҳамза. 

ЖАРРОҲЛИК 1 Касалликни операция 
йўли билан даволаш. Жарроҳлик бўлими. 

2 Жарроҳликка оид, алоқадор. Жарроҳлик 
асбоб-ускуналари. 

ЖАРРОҲХОНА Жарроҳлик хонаси; жар- 
роҳлик шифохонаси. Носир Ҳўжаев шифо- 
хонанинг жарроҳлик бўлимини жиҳозлаб, за- 
монавий асбоб-ускуналар билан таъминлаб, 11 
йил давомида республикадаги энг яхши жар- 
роҳхоналардан бирига айлантирди. Газетадан. 

ЖАРЧИ 1 тар. Одамлар кўп тўплана- 
диган жойларда баланд овоз билан расмий 
эълонлар эшиттириб юрувчи киши. Эрта- 
сига жарчилар шаҳар ва қишлоқларда халқни 
ҳашарга чорлаб, жар чақирдилар. Ж. Шари- 
пов, Хоразм. Шу пайт одамларни мажлисга 
чақираётган жарчининг товуши эшитилди. А. 
Қаҳҳор, Қўшчинор чироқлари. Муҳаммад 
Раҳими соний Баҳодир ҳазратларининг шаҳ- 
ристон сайрига отланганини маълум қилиб, 
икки жарчи икки томонга от солиб кетди. С. 
Сиёев, Ёруғлик. 

2 кўчма Хабар-дарак берувчи. Ҳушлар 
мисоли бир жарчи, ҳамма нарсани олдиндан 
илғашади. Тўзиса, уйга қайтиб келмаса, де- 
мак, қандайдир кор-ҳол албатта бўлади, хо- 
надон ҳам тўзийди. «Ёшлик». 

3 кўчма Ташвиқотчи, тарғибот қилувчи. 
Ҳамид Олимжон илм-маърифат, янги ҳаёт 
жарчиси бўлиб, ихлос билан хизмат қилди. Н. 
Сафаров, Оловли излар. 

4 Малай, хизматкор, югурдак. [Йўлчи\ 
Энди барчасидан воз кечди ва ўз ичида шун- 
дсш ўйлади: [Абдишукур] Бойларнинг жарчи- 
си экан. Ойбек, Танланган асарлар. 


ЖАРҚАЛДИРҒОЧ Узунқанотлилар тур- 
кумига мансуб, ерда юролмайдиган, лекин 
тез учадиган қуш. 

ЖАРҚАНОТ Чумчуқсимонларга мансуб, 
қояларда, тик жарликларда яшайдиган қуш. 

ЖАРҒИ шв. Арра. 

ЖАСАД | а. \ ... ? — бадан; жусса] 1 Ўлик, 
мурда. Йигитали етиб келганда, марҳумнинг 
жасади қабрга туширилаётган эди. Д. Ну- 
рий, Осмон устуни. Умрзоқ отанинг жаса- 
дини ҳам ана шу ерга кўмдилар. Ш. Раши- 
дов, Бўрондан кучли. 

2 Гавда, жусса. [Ғофир Жамилага:] Бу зо- 
лимлар юрагимни суғуриб олдилар, қуруқ жа- 
садимни Сибир қилдилар, холос. Ҳамза, Бой 
ила хизматчи. Холиса Тошхолга ҳурмат 6u- 
лан қизиқиб қаради. Опа деса, ўзидан ёш; син- 
гил деса, жасади ўзига иккита келади. С. Ну- 
ров, Нарвон. 

ЖАСОРАТ [а. CjjI ... ? — мардлик, қўрқ- 
маслик; шижоат] Қаҳрамонлик, мардлик, 
ботирлик, довюраклик. Жасорат кўрсатмоқ. 
н Ойқизнинг барча ҳаракатларини диққат 
билан кузатган Лола унинг жасорати ва 
мардлигига, чидам ва садоқатига қойил бўлди. 
Ш. Рашидов, Бўрондан кучли. Ўктам янги 
ёш колхозни оёққа қўймоққа азм ва жасорат 
билан киришди. Ойбек, О.в. шабадалар. Жўра- 
хоннинг қаҳрамонлиги, жасорати, ёрқин хо- 
тираси, ишлари қалбларда, ҳаётда абадий 
қолади. Назармат, Жўрлар баланд сайрайди. 

ЖАСОРАТЛАНМОҚ айн. жасурланмоқ. 
Паҳлавонларча жасоратланиб кетган Омон 
шартта кўйлак-иштонини ечиб, ўзини ҳовузга 
ташлади. Ғ. Ғулом, Шум бола. 

ЖАСОРАТЛИ Хавф-хатардан, қийин- 
чиликлардан қўрқмайдиган, довюрак. Жа- 
соратли йигит. н Ҳаммасига бардош берган, 
ҳатто ўлимга ҳам неча бор мардонавор тик 
боқа олган жасоратли жангчининг ҳозир ўпка- 
си тўлиб, кўзларига ёш келган эди. М. Хай- 
руллаев, Тилла маржон. 

ЖАСОРАТСИЗЛИК Хавф-хатардан, қи- 
йинчиликлардан қўрқиш; журъатсизлик, 
кўрқоқлик. Гулнор гўёўзини жасоратсизлик- 
да айбланган ва ўз аҳволидан умидсизланган, 
ўксинган каби, кўзлари ёш билан тўлди. Ой- 
бек, Танланган асарлар. 

ЖАСУР [а. jj ... ^ — ғоят мард, қўрқмас] 
қ. жасоратли. Жасур жангдан қўрқмайди, ёв- 
дан сира ҳуркмайди. Мақол. н Мардлик май- 
донида бел синаш учун Жасур ўзбек халқин 




ўғли отланди. Ғ. Ғулом, Халқ дадил боради. 
Айниқса, хотинлар — оналар жасур. Улар 
Николайдан тортиб элликбошиларга қадар 
ҳаммани қарғашади. Ойбек, Танланган асар- 
лар. [Унсин\ Қаддини кўтариб, жасур боқди 
Шарофатхонга. Ойбек, Танланган асарлар. 

ЖАСУРЛАНМОҚ кам қўлл. Жасорат 
қилмоқ; журъат қилмоқ, ботинмоқ, дадил- 
ланмоқ. [Бектемир] Кейин бир қадар жасур- 
ланиб.. бошини бир-икки марта кўтариб 
қўйган эди, каскасининг ёнидан визиллаб ўқ 
учди. Ойбек, Куёш қораймас. 

ЖАСУРЛИК қ. жасорат. Тепалик учун 
бўлган жангда жасурлик кўрсатиб, душман- 
нинг жонли кучларига, техникасига талафот 
етказгани учун қўмондонлик.. Бегижон Қур- 
боновни.. медалъ билан мукофотлади. Н. Са- 
фаров, Севги. Ўғлим, бугун жасурлик Кўрса- 
тишнинг вақтидир. 3. Диёр. 

ЖАСУРОНА рвш. Жасурлик билан, 
қўрқмасдан; мардона. Жасурона курашмоқ. 
Жасурона кураш. н Чиндан ҳам бу жасурона 
исён хотин-қизлар томонидан Худоёрнинг 
ҳайвоний истагига қарши биринчи кўтари- 
лиш эди. А. Қодирий, Меҳробдан чаён. 

ЖАТ: жатига қолди Бошқаларнинг қил- 
миши учун жавобгар бўлиб қолди, касри- 
га, балосига қолди. Қилғиликни у қилди-ю, 
жатига мен қолдим. н Унинг [Полвоннинг] 
жатига колхоз катта-кичиклари олдида 
Холмирзанинг юзи шамгин бўлиб қолди. Ҳ. На- 
зир, Ўтлар туташганда. -Сенинг жатингга 
қовун билан тарвуз паттачининг қўлида 
қолиб кетди, — деди Шум бола Омонга. Ғ. 
Ғулом, Шум бола. Бул хабарни падар эшит- 
канлари ҳамон хитоб қилдиларки, «Сан 
ҳаромзода фарзанди ноқобилнинг жатингга 
қоладирғанға ўхшайман..». А. Қодирий, Ки- 
чик асарлар. 

ЖАФО [а. — қўполлик; зулм] Маъ- 

навий, руҳий ва жисмоний эзилиш, азоб- 
уқубат, кулфат. Айрилиқ жафоси. н [Ғофир:] 
Ахир, бу дуолар, ривоятлар ниқобига яши- 
ринган зулмдан, жафолардан биз шўринг қур- 
ғурлар кимга дод деймиз ? Кимга ? Ҳамза, Бой 
ила хизматчи. Тўрт йил жафо чеккан ватан- 
дош, ўртоқ, Бу йилги байраминг муборак энди. 
Ғ. Ғулом. 

ЖАФОДИЙДА [а. + ф. — жафо 

кўрган] /у. жафокаш. Мен ҳам жафодийда, 
чайир, тоғбардош, Менинг ҳам еганим ўша 
ҳалол нон. Миртемир. Жафодийда дўст экан- 


ку ул, Дўст нимадир, ўз экан-ку ул. М. Али, 
Боқий дунё. 

ЖАФОКАШ [а. + ф. (_prST — жафо тор- 
тувчи] 1 Азоб-уқубатлар тортган, бошидан 
кулфатлар, оғирчиликлар кечирган, эзил- 
ган. Истар эди жафокаш инсон: Баҳор каби 
гулласа олам, Баҳор каби кулса озодлик, Бар- 
ҳам monca қуллик, кишан, ғам. Уйғун. 

2 кўчма Меҳнаткаш, меҳнатсевар. Ўлма, 
эй қўли қанд, жафокаш боғбон, Яшай бер, 
боғларга чулғанган Ватан. Ғ. Ғулом. Орамиз- 
да шундай беминнат, жафокаш кишилар бор- 
ки, улар катта-катта юмушларни бажариб 
қўйишади-ю, бу ҳақда мақтанишни ёмон 
кўришади. Газетадан. 

ЖАФОКАШЛИК 1 Азоб-уқубат кўриш, 
кулфат, оғирчиликларни бошдан кечириш. 
Унинг [Саодатнинг] кичик, кўкишроқ кўзла- 
ри оғир меҳнат, жафокашлик.. қийинчилик- 
ларга қарамай, ўз ғурурини йўқотмаган узун 
умрнинг тарихини жонли ифода қилар эди. 
Ойбек, Танланган асарлар. 

2 кўчма Меҳнатсеварлик, меҳнаткашлик. 
Унинг [Толибжон аканинг] сиймосида муш- 
фиқ онадаги болажонликни, жафокашликни, 
олижанобликни кўрасиз. Газетадан. 

ЖАФОКОР [а. + ф. jIXUjj. — жафо қи- 
лувчи] Жафо қилувчи, эзувчи. Қолаверса, 
ўзимизнинг шоир бобомиз Бобораҳим Машраб- 
нингҳақ, ҳақиқат, адолат, муҳаббат ҳақида- 
ги, инсофсиз ҳукмдорлар, золимлар, риёкор 
шайх, зоҳидлар, жафокор ҳокимлар сирру ас- 
рорини элга фош қилувчи оташин ғазаллари- 
ни.. ким билмайди?! К. Яшин, Ҳамза. 

ЖАФОКОРЛИК 1 Азоб беришлик, 
қийнашлик. Сен шаҳаншоҳликни олгин, Мен- 
га қуллик бўлса бас, Бор жафокорлик сен- 
га-ю, Бор вафодорлик менга. Э. Воҳидов, 
Муҳаббат. 

2 Қийинчилик, қийинлик, машаққат. 
Болаларининг бахти учун ҳар қандай жафо- 
корликка ўзини отган меҳрибон, шафқатли 
она! Ойбек, Танланган асарлар. 

ЖАФОЛАНМОҚ Жафо тортмоқ, азоб- 
уқубатлар чекмоқ, бошдан кулфат, оғирчи- 
ликлар кечирмоқ. 

ЖАФОЛИ Жафо, азоб-уқубат, кулфат 
ва оғирчиликлар билан тўлиб тошган, ма- 
шаққатли. Ўқиш — жафоли, кети — вафо- 
ли. Мақол. н Шоир ўзбек халқининг тарихий 
кишилари образини, бой ea гўзал табиатини, 
жафоли ўтмишини, бугунги фаровон турму- 




шини тасвирлайди. Газетадан. Бу асарлар 
бўлғуси ёзувчини мафтун этади, унга ўтмиш- 
нинг оғир машаққатини тортган ўзбвк халқи- 
нинг жафоли ҳаётидан кўп нарсалар ўргата- 
ди. «ЎТА». 

ЖАҒ 1 Одам ва ҳайвонларда калланинг 
тишлар ўрнашган суяги. Устки (тепа) жағ. 
Пастки жағ. н Отақўзининг кўзлари қиси- 
либ, жағ пайлари туртиб чиқди. О. Ёқубов, 
Диёнат. У [Ҳаландар ака], кўзлари бир нуқ- 
тага қадалиб қотиб қолгандай, қимир этмай 
турар, фақат жағи титрар эди. С. Карома- 
тов, Эътиқод. Вакил қулочкашлаб жағимга 
урди. Т. Мурод, От кишнаган оқшом. 

2 Оёқ кийимининг юзи билан тагчарми 
бирлашган ери, олд ёнлари. Аксаринингуст- 
боши юпун, маҳсиларининг йиртиқларидан кир 
пайтавалари осилиб туради, кимларда похол 
тиқилган эски калиш, кимларда жағи йир- 
тиқ кавуш, лекин улар шод. Ойбек, Танлан- 
ган асарлар. У ўзининг naxmacu оқиб ётган 
қизил чит тўни, жағи ажралган кавуши, 
пилталари чиқиб кетган дўпписи билан бош- 
қа болалардан ажралиб турарди. Ойдин, 
Ҳикоялар. 

3 махс. Баъзи асбобларнинг қисадиган, 
кесадиган қисми. Омбир жағи. Ҳайчи жағи. 

4 Киши, одам; нонхўр. Бир ишловчига уч 
жағэдик, бойга ортиқчалик қилиб қолдик. Ҳ. 
Нуъмон ва А. Шораҳмедов, Ота. Лекин оила- 
да жағ кўпайгач, шундоқ ҳам қўл учида, та- 
бибчилик билан тирикчилик қилиб келаётган 
Ибн Ямин қийналиб қолди. К. Яшин, Ҳамза. 

Жағи очилмоқ 1) жаҳлланиб гапира бош- 
ламоқ. Шу важдан кампирнинг жағи яна очил- 
ди, Сидиқжоннинг ўтмишини, қизининг қил- 
мишини яна таъна қила бошлади. А. Қаҳҳор, 
Қўшчинор чироқлари; 2) ҳаракати бошлан- 
моқ; овози эшитилмоқ. Яна душман пулемёт- 
ларининг жағи очилди, бир неча жангчи йи- 
қилди. Т. Рустамов, Мангу жасорат. Жағи очиқ 

1) кўп гапирадиган, вайсайверадиган; вай- 
сақи; 2) кўп йиғлайдиган, йиғлоқи. Жағи очиқ 
бола. Жағи тинмайдиган 1) айн. жағи очиқ; 

2) доим овқат чайнайдиган, овқатдан оғзи 
бўшамайдиган. Жағ тиш айн. озиқ тиш қ. озиқ. 
Жағ урмоқ Ҳадеб гапиравермоқ. 

ЖАҒДАИ шв. Мазмун, моҳият; йўналиш, 
ҳолат. Абдулазиз баққол ҳар бир гапида «бари 
бир ўладиган дунё», деб ҳасратга тушиб кет- 
ган, бу ширакайф қиморбозлар гапининг жағ- 
дайига қараб туриб, шаҳар у ёқда турсин, 


Оқсойни олишларига ҳам кўзи етмай қолди. 
С. Анорбоев, Оқсой. 

ЖАҒЖАҒ Крестгуллиларга мансуб, май- 
да оқ гулли ва халтача шаклида қўзоқли бир 
хил ўт. Жағжағни тоғлик аҳоли кўпинча очам- 
бити деб ҳам аташади. Газетадан. Ариқлар 
бўйида ўтлар кўкариб, чучмомалар гуллабди, 
қизчалар, укам тенги болалар тўп-тўп бўлиб 
жағжағ, отқулоқ узишяпти, кўк беда териш- 
япти. X. Тўхтабоев, Беш болали йигитча. 

ЖАҒИЛЛАМОҚ «Жа-а-ағ» деган чўзиқ 
товуш чиқармоқ. [Алижон] Супада жағиллаб 
қайнаб турган самовар ёнига борди. Мирмуҳ- 
син, Чиниқиш. Салмон ака самовари Ҳай- 
наб ётар жағиллаб. Т. Тўла. 

ЖАҲАЛДИРИК фолък. айн. жазлиқ. Чир- 
гининг устидан қўйди белликни, Боз устидан 
ташлаб жаҳалдирикни. «Алпомиш». 

ЖАҲАННАМ [а. - дўзах] 1 дин. Гу- 

ноҳкорларнинг руҳи нариги дунёда доимий 
азобда яшайдиган жой; дўзах. -Жаҳаннам 
қаърига кетибди золим! — деб гап отди Со- 
диқ темирчи. Ҳ. Ғулом, Машъал. 

2 кўчма Чидаб бўлмайдиган шароит, 
азоб, оғир муҳит. Октябрнинг охири эди. Кун 
иссиқ бўлса ҳам, лекин ёз ойларининг жа- 
ҳаннамига нисбатан бу фаслнинг ҳавоси no- 
кистонликлар учун жуда мулойим, ҳатто 
салқиндек сезилар эди. Ойбек, Нур қидириб. 
Нега она тўнғич қизини жаҳаннамга таш- 
ламоқчи? Остин-устин бўлиб кетдими бу 
дунё? И. Раҳим, Чин муҳаббат. Гулнор уч 
кунни жаҳаннам азобида ўтказди. Ойбек, 
Танланган асарлар. 

3 кам қўлл. Жарлик, жар; тубсиз ер. Нима 
қиларди дейсиз, ҳамма гап сувда-да. Мана шу 
жаҳаннамда оқаётган сувни баланд кўтариб, 
чўлларни обод қилмоқчи бўлган, дейдилар. 
Ойдин, Ширин келди. 

Жаҳаннамга юбормоқ Ўлимга юбормоқ, 
ўлдирмоқ. Бола учинчи дев билан ҳам олишиб, 
етти кундан кейин, охири жонини жаҳаннамга 
юборибди. «Олтин бешик». -Пашша талаяп- 
тими, ҳозир ҳаммасини жаҳаннамга юбора- 
миз, қорачам! — пашишларни эзиб давом этди 
Жўра. Ойбек, Танланган асарлар. 

ЖАҲД [а. ' d ? — ҳаракат; меҳнат; инти- 
лиш] Зўр бериш, ғайрат. Жаҳд билан ишла- 
моқ. Жаҳд қилмоқ. 

ЖАҲД-ЖАДАП, жаҳду жадал Зўр ғай- 
рат, ғайрат-шижоат. У [Мирзо] жаҳду жа- 
дал билан бу сафарининг поёнига етмаги, мақ- 





садига эришмоғи лозим. А. Ҳакимов, Илон 
изидан. Зафарингиз учун камина қўлдан кел- 
ган қадар жаҳду жадал кўрсатгусидир. Ой- 
бек, Навоий. 

ЖАҲЛ [а. J { ? — нодонлик; ақлсизлик; 
жаҳолат] 1 Ножўя хатти-ҳаракатдан, гапдан 
ёки воқеа-ҳодисадан ранжиш, аччиқланиш, 
ғазабланиш туйғуси; ғазаб. Жаҳл — душман, 
ақл — дўст. Мақол. н Муҳаррир жаҳл билан 
календарини шарт-шарт варақлади-да, бит- 
та бетини юлиб олди. Ў. Усмонов, Сирли 
соҳил. Аҳмаднинг жаҳли тез, сал нарсага ту- 
тақиб кетади. Ф. Мусажонов, Ҳиммат. 

2 айн жаҳолат 1. Мактаб анжуман бор- 
ғил, унда фикр очиб гоҳи, Илму фан тиғи би- 
лан жаҳл бағрини қон қил. Ҳамза. 

Жаҳл устида Аччиғи, ғазаби келиб тур- 
ган пайтда. Жаҳл устида оғзимдан бирор ёмон 
сўз чиқиб кетади. У вақтда кўнглингиз оғрий- 
ди, қўйинг, эрталарга сўзлашармиз. Ҳамза, 
Туҳматчилар жазоси. У [Ёдгор] Чароснинг 
онаси жаҳл устида шу ишни қилган бўлса 
керак, дебўйлаганди. Ў. Ҳошимов, Қалбинг- 
га қулоқ сол. Жаҳли бурни учида Жаҳли тез, 
аччиғи тез. Баъзи актив акамлар Жаҳли бу- 
рун учида. «Қўшиқлар». Жаҳли бурнининг 
учига келиб, бош агроном М.М.Христенкони 
чақиртирди. «Муштум». Жаҳли чиқмоқ Ға- 
забланмоқ, аччиқланмоқ. Ҳозир жаҳли чи- 
қибўтирган бу аёл кўзига жуда қадрдон кўри- 
ниб кетди. Ў. Ҳошимов, Қалбингга қулоқ сол. 
Мингбошининг жаҳли чиқди. Чўлпон, Кеча 
ва кундуз. Адолат неча кунгача бу хил ҳазил- 
ларга кўниколмади, ғаши келди ва ҳатто 
жаҳли чиқиб, баъзи солдатларга ўшқириб бер- 
ди ҳам. И. Раҳим, Чин муҳаббат. Жаҳлидан 
тушмоқ Ғазаби пасаймоқ, аччиғи юмшамоқ. 
Жувон унинг [Сидиқжоннинг] ўтиришини 
кўриб, бир оз жаҳлидан тушди. А. Қаҳҳор, 
Қўшчинор чироқлари. 

ЖАҲЛДОР Салга жаҳли чиқаверадиган, 
ҳадеб жаҳл қилаверадиган; сержаҳл, аччиғи 
тез. Жаҳлдор одам. 

ЖАҲЛЛАНМОҚ Аччиғи келмоқ, ғазаб- 
ланмоқ. Ҳози жаҳлланиб, афандини чақиртир- 
ди. «Латифалар». Истат жаҳлланиб, турмуш 
ўртоғини жеркиб ташлади. Газетадан. 

ЖАҲЛЛИ 1 айн. жаҳлдор. Жаҳлли киши. 

2 Ғазабли, ғазаб билан тўла, ғазабнок. 
Жаҳлли одам. н -Ҳа, бу ёққа қаранг! — ча- 
қирди Мастура жаҳлли овоз билан. Ойбек, 
О.в. шабадалар. 


ЖАҲОЛАТ \а. II д ? — нодонлик, ақл- 
сизлик; илмсизлик] 1 Илмсизлик, қолоқлик, 
маданиятсизлик, нодонлик. Аёллар ўтмишда 
ҳаммадан кўп зулм кўрган, ҳаммадан кўп жа- 
ҳолатда қолган. П. Турсун, Ўқитувчи. 

2 айн. жаҳл 1. Ҳутидор уялиш ва ўкиниш 
орасида: -Жаҳолат келса, ақл қочадир, қизим! 

— деб қўйди. А. Қодирий, Ўтган кунлар. Со- 
диқжон бойваччанинг жаҳолати қанақалиги- 
ни у [Юсуф қизиқ] яхши биларди. К. Яшин, 
Ҳамза. 

ЖАҲОЛАТПАРАСТ [я.+ ф. 

— жаҳолат тарафдори] Эскиликка ёпишиб 
олган, эскилик, қолоқлик тарафдори, илм- 
маърифат, маданият душмани. Зайниддин 
дарчадан кўчага мўралаган эди, ҳар томон- 
дан муллалар бошчилигидаги бир тўда жаҳо- 
латпарастларнинг «Во шариато!» деган ҳай- 
қириқларини эшитди. С. Кароматов, Бир том- 
чи қон. Жаҳолатпарастлар XVIII асрда Па- 
риж атрофида қурилган биринчи ҳаво шари- 
ни мажақлаб ташлаганлар. Газетадан. 

ЖАҲОН [ф. + 0 ? — дунё, олам] 1 Ер юзи 
ва ундаги бутун борлиқ; дунё, олам. Бутун 
жаҳон. н Канал, қирқ йилдирки, жаҳонни 
ҳайратга солиб келади. «Ўзбекистон қўриқ- 
лари». Одам одамга дўст-ўртоқ бўлиб қолди. 
Жаҳон тарихида янги давр бошланди. Н. Са- 
фаров, Оловли излар. Бу жаҳонда бундай 
дилбар бўларми, Жамолини кўрган омон қолар- 
ми? «Муродхон». 

2 поэт. Дунёдаги ҳамма халқлар, бутун 
инсоният. Сен ҳайқирдинг, жаҳон ҳайқир- 
ди: Йигит-қизлар интиқом учун. Оталар ea 
оналар ўзни Чоғладилар шараф, шон учун. 
Ғайратий. 

3 Жаҳон (хотин-қизлар исми). 

Бир жаҳон 1) жуда кўп, сон-саноқсиз, 
беҳисоб. Унинг жаҳли чиққан, бир зумда бир 
жаҳон гапни гапириб ташлади. Ойдин, Уял- 
ди шекилли, ерга қаради; 2) жаҳонга ар- 
зирли, жаҳонда ягона гўзал, чиройли. Хуш 
келибсиз, ажаб меҳмон экансиз, Хушруйлик- 
да сиз бир жаҳон экансиз. С. Абдулла, Тоҳир 
ва Зуҳра. -Йигит бўлганда ҳам, бир жаҳон 
эди, — деди Ҳамчи. Ҳ. Ғулом, Машъал. Жа- 
ҳон чемпионати Жаҳон бўйича ўтказилади- 
ган мусобақа. Чарм тўп ycmanapu жаҳон чем- 
тюнатининг тантанали очилишига бағиш- 
ланган маросим ўзига хос байрамга айланди. 
Газетадан. Жаҳонга донғи кетган Дунёга маш- 
ҳур, танилган. [Темур] Самарқанд обидала- 




ридек санъат асарларининг бунёд бўлишига 
ҳомийлик қилган, жаҳонга донғи кетган олим- 
ларни тўплаб, уларга шароит яратиб берган. 
Ў. Ҳошимов, Қалбингга қулоқ сол. Икки 
жаҳон овораси қ. овора 1. Ойнаи жаҳон қ. ойна. 

ЖАҲОНБАХШ [ ф. u" ь. д j ~ жаҳон- 
ни ҳадя қилувчи] поэт. Сахий, қўли очиқ. 

ЖАҲОНГАШТА \ф. - кўп 

саёҳат қилган, жаҳон кўрган] Дунёни кез- 
ган, кўп ерларни кўрган, кўп саёҳат қил- 
ган. Жаҳонгашта сайёҳ. н Авазбой жаҳон- 
гашта одам бўлиб, Россияда бўлиб туради- 
ган ярмаркаларга ҳам қатнашиб турар экан. 
Н. Сафаров, Оловли излар. Узоқ ўлкаларда 
жаҳонгашта бўлиб, она дийдорига муштоқ 
бўлиб юрган фарзанд учун онанинг саломат- 
лигидан аълороқ нарса борми дунёдаР. Т. Рус- 
тамов, Мангу жасорат. 

ЖАҲОНГАШТАЛИК Дунёни кезиш- 
лик, кўп саёҳат қилишлик. Тўғонбекнинг 
хаёли эса ҳар вақт жаҳонгашталик олами- 
да парвоз этади. Ойбек, Навоий. Жаҳонгаш- 
талик, сафарнинг хосиятлари ҳақида гап- 
лашиб, тоғ оралиқлари, ҳатто довондан 
ошганимизни ҳам билмай қолибмиз. Шукрул- 
ло, Жавоҳирлар сандиғи Шу билан Виктор- 
нинг жаҳонгашталиги бошланган. Олдин 
Москвада яшаган, сўнг ўзи Тошкентга кел- 
ган. Ш. Холмирзаев, Қил кўприк. 

ЖАҲОНГИР [ф. — жаҳонни 

олувчи, эгалловчи] 1 Дунёни забт этган; 
жаҳонни забт этган ҳукмдор. Тўғри, ҳозирги 
nopmpem жаҳонгирнинг бош суягига қараб чи- 
зилган. Ў. Ҳошимов, Қалбингга қулоқ сол. 
Кўзлари киртайиб, ранги кетиб қолган Инол- 
чиқ кенг кўкрагини кериб, жаҳонгирга ти- 
килганича қотиб қолди. М. Осим, Карвон 
йўлларида. Кўп жаҳонгир кўрган бу дунё, 
Ҳаммасига гувоҳ — ер ости. А. Орипов, 
Юртим шамоли. 

2 эск. Империалист. 

3 Жаҳонгир (эркаклар исми). 

ЖАҲОНГИРЛИК эск. Империализм; 

империалистик. Жаҳонгирлик уруши айни 
авжига чиққан чоқ. Н. Сафаров, Оловли из- 
лар. Жаҳонгирлик уруши мамлакатдаги барча 
зиддиятларни кучайтириб юборди. М. Исмои- 
лий, Фарғона т. о. 

ЖАҲОНДИЙДА \ф. ь±лл.з Ц.^. — жаҳон 
кўрган] Кўпни кўрган, катта турмуш тажри- 
басига эга бўлган. -Уруш — оғир имтиҳон, ҳар 
бир жанг — сабоқ, — деган экан жаҳондийда 


саркардалардан бири. Газетадан. Қиш қуруқ 
келди. Жаҳондийда деҳқонлар, cye бу йил ҳам 
камчилроқ бўлади, дейишяпти. Газетадан. 

ЖАҲОНДОР [ф. jl — кучли под- 
шоҳ] Жаҳон ҳокими, бутун дунёга ҳукмрон- 
лик қилувчи. 

ЖАҲОН-ЖАҲОН Жуда кўп, сон-саноқ- 
сиз, беҳисоб. Парталарда ўтирар ўғил-қиз- 
лар ёнма-ён, Кичкина юракларда орзулар 
жаҳон-жаҳон. Ю. Ҳамдам. 

ЖАҲОНИЙ қ. оламшумул. Бу кучли иро- 
дани, бу жаҳоний қудратни Ҳар кимки мен- 
симаса, ўзи-ўзига золим. Ғ. Ғулом. Она-Вата- 
нимизнинг куч-қудрати ea жаҳоний обрў- 
эътибори тинмай ортаверсин. Газетадан. 

ЖАҲОННАМО [жаҳон + ф. — кўр- 
сатувчи] фолък. Жаҳоннинг истаган ерини 
кўрсатувчи кўзгу; ойнаи жаҳон. Телевизор 
деган жаҳоннамо чиқибди, маза қилиб кўриб 
турибмиз [деди Йўлдош бобо]. Ё. Шукуров, 
Дўстлар. 

ЖАҲОНШУМУЛ [жаҳон + а. J ^ - 
қамраб олиш, умумийлик] қ. оламшумул. 
Колхоздаги беш юз ўттиз хўжалик, беш минг 
жон жаҳоншумул ишларни қилиб қўйганлар. 
Н. Сафаров, Оловли излар. 

ЖАҲР [а. j { ? — баланд овоз чиқариш] 1 
дин. Овоз чиқариб қилинадиган зикр. Ярим 
кечагача сайил қилиб, жаҳр, зикр-самони 
кўриб томоша қилмоқ баҳонаси билан.. мас- 
жидга кирдик. М. Муҳаммаджонов, Турмуш 
уринишлари. 

2 қ. жар II. 

ЖАҲРИЯ 1 Ошкор, овоз чиқариб зикр 
қилувчилар. Занги бобо мозори ёнидаги мас- 
жидда шайхлардан чиққан жаҳрия эшонлар 
ўз муридлари билан зикр тушишмоқда эди — 
буни ҳам кўрайлик, деб кирдик. М. Муҳаммад- 
жонов, Турмуш уринишлари. 

2 Тариқат йўналишларидан бири. Буунинг 
жаҳрия тариқатига мансуб эканлигига ишо- 
ра эди. С. Сиёев, Ёруғлик. 

ЖГУТ [укр. жгут — эшилган пилик] Қон 
тўхтатувчи эластик резина найча ёки бинт. 
Қон тўхтатиш учун ишлатиладиган жгут 
резина найдан иборат бўлиб, бир томонда 
илмоғи, иккинчи томонда занжири бордир. Н. 
Исмоилов, Касалларни парвариш қилиш. 

ЖЕВА фолък. Қурол-аслаҳа. 

ЖЕВАК 1 этн. Хотин-қизларнинг бўйни- 
га тақадиган зийнат буюми. Келиннинг ол- 
тин-кумуш, мис жеваклари қозиқларга илиб 




қўйилган. М. Муҳаммаджонов, Турмушури- 
нишлари. 

2 Дераза, эшик ва мебелларга зийнат 
бериш учун ишлатилган металл қубба. Де- 
разалари ҳовлига қараган бинонинг ялтироқ 
мис жеваклар қоқилган қалин дарвозаси ол- 
дида усти жилд билан ёпилган бир неча тўп 
турарди. М. Жўрабоев, М. Б.мартабаси. 

ЖЕВАХОНА фолък. 1 Қурол-аслаҳахона. 
Аскар жевахонадан бирқиллатиб тўпни ота- 
ётибди. «Ҳасанхон». 

2 Сайисхона; эгар-жабдуқлар турадиган 
уй; отхона. 

ЖЕВАЧИ фолък. Қурол-аслаҳахона бош- 
лиғи. Бўйлари муносиб қадду бўйингга, Қоро- 
вул жевачиларинг билмасин. «Гулихиромон». 

ЖЕЗ Мис, рух ва қалай қотишмаси. Тах- 
таланган жез. Жез тўқа. н Ҳожимат пи- 
чоғини жез пойнакли қинига сола туриб 
жавоб берди. С. Аҳмад, Қадрдон далалар. 
Унинг [Раҳим Саидовнинг] эсига эрталаб 
хотини улоқтирган жез узук тушди. Ў. Умар- 
беков, Ёз ёмғири. 

ЖЕЗЛ \р. жезл — куч-қудрат, ҳокимият 
рамзи сифатидаги таёқча] 1 т.й. Поездлар 
ҳаракатини тартибга солиш учун қўлла- 
надиган металл таёқча (бу таёқча машинист 
қўлига берилгач, кейинги станциягача йўл 
очилади). 

2 Кўча ҳаракатини тартибга солувчи 
милиционернинг ола-була таёқчаси. 

ЖЕЗНА шв. Почча. 

ЖЕК: жек кўрмоқ Ёмон кўрмоқ. Ўзин- 
гиз жек кўрганингиз учун, мени ҳам ўзингиз- 
дек фаҳмлаб, кирмайсиз. А. Қодирий, Ўтган 
кунлар. 

ЖЕКИРМОҚ Дўқ уриб гапирмоқ, ўда- 
ғайламоқ, дўқ қилмоқ, ўшқирмоқ. Менга 
жекираверма! н Коля гангиб қолди. Ука- 
ларига нима деб жавоб қилишини билмасди. 
Эшикни қаттиқ тортувди, навбатчи же- 
кириб берди. Р. Файзий, Ҳазрати инсон. [Ҳаз- 
рат\ Ҳўлларини пахса қилиб жекирди. К. 
Яшин, Ҳамза. 

ЖЕЛ Эски вақтларда: маҳбусларнинг 
бўйнига ва оёқ-кўлларига солинган кишан- 
ларга боғлаб қўйиладиган занжир. Аммо бу 
миршабхонанинг тор қамоқхонасини тўлди- 
риб оёқларига кунда, қўлларига қўлкунда, 
бўйинларига жел урилган бир неча банди ёт- 
моқда эди. С. Айний, Қуллар. 

ЖЕЛА шв. Тузоқ. 


ЖЕЛАК шв. 1 Нимча, енгсиз юпқа 
кийим. Максим полвон енгсиз, ёқасиз же- 
лак кийиб чиқди. Т. Мурод, Юлдузлар ман- 
гу ёнади. 

2 Хотин қизлар бошга ташлаб юрадиган 
рўмол. Ҳурихон ишга желак ёпиниб келган. 
Р. Раҳмон, Меҳр кўзда. Бошида желаги бор, 
қўлида малаги бор, оиша сойнинг таниш 
тўлқинларига кўп қарамайди. Миртемир, 
Тингла, ҳаёт. 

ЖЕЛАТИН [фр. gelatine — дирилдоқ, 
елимшак < лот. gelatus — музлаган] Ёш мол 
суяги ва терисидан тайёрланадиган бир нав 
елимшак модда. Аччиқ ва ҳидли дорилар ало- 
ҳида желатин ғилофида ичилади. Н. Исмои- 
лов, Касалларни парвариш қилиш. 

ЖЕЛАТКА с.т. Жилетка. 

ЖЕМ [ингл. jam — мураббо] Қуюқ шин- 
ни; мева қиёми. Олма жем. 

ЖЕМПЕР [ингл. jumper — ёқасиз коф- 
та] Жун, ип ёки ипакдан тўқилган, тугма- 
сиз ва ёқасиз кофта. Дераза олдида мовий 
жемпер устидан елкасига оқ халат илиб ол- 
ган аёл турарди. Ў. Ҳошимов, Нур борки, 
соя бор. Хотинимга, етти йил бўлди, битта 
жемпер олиб беролмайман. С. Аҳмад, Юлдуз. 

ЖЕНЬШЕНЬ [< хит. «одам-илдиз»] 
Узоқ Шарқ ва Хитойда ўсадиган доривор 
ўсимлик. Бундай вақтларда атторлар дори- 
га ишлатиладиган женъшенъ ва ёш кийик- 
нинг ичида қони қотмаган мугузини харид 
қилар эдилар. М. Осим, Карвон йўлларида. 
Женъшенъ дарахт илдизига ўхшаган ўсимлик 
бўлиб, Узоқ Шарқнинг ўрмонзор зоналарида 
ёввойи ҳолда ўсади. Газетадан. 

ЖЕРКМОҚ қ. жекирмоқ. Аёл бизга ноз- 
ланиб суйкалса, уни жеркиб ташласак, қан- 
дай малол келади ? Т. Мурод, От кишнаган 
оқшом. Олим полвоннинг гапига Ҳудратнинг 
энсаси қотди шекилли, уни жеркиб берди. Ҳ. 
Ғулом, Машъал. 

ЖЕТОН [фр. jeton — металл, пластик 
нишон < jetere — ташламоқ, ирғитмоқ] Пул 
ўрнига ишлатиладиган ёки бирор нарса 
олиш учун ҳуқуқ берадиган тўгарак металл 
ёки пластмасса. Метро жетони. 

ЖИБЛАЖИБОН 1 Чумчуқсимонлар 
туркумига мансуб, узун думли кичкина қуш. 
[Баззоз йигит:] Ўзим бор эдим, тақсир, ос- 
мондан лаганга лоп этиб тушди, ўша он те- 
памиздаги дарахт шохидан жиблажибон пир 
этиб учди-кетди. Ойбек, Улуғ йўл. 




2 кўчма Серҳаракат (одам ҳақида). Баъ- 
зан Умрзоқ ота: -Ўзинг қилтиллаб турсанг 
ҳам, тиним билмас жиблажибонга ўхшайсан, 
кампир, — дерди. Д. Нурий, Осмон устуни. 

ЖИВИЛЛАМОҚ қ. живирламоқ. 

ЖИВИР-ЖИВИР тақл. с. Кўзни қамаш- 
тирадиган даражада тонланувчи, жуда май- 
да ва кўп нарсаларни билдиради. Саратон 
живир-живиридан кўз толиқади. Лекин ғўза- 
лар тиззага уриб, қийғос кўсаклаб ётибди. 
«Ўзбекистон қўриқлари». Қамчи янги қизил 
тўн кийган. Ҳошиясига аллақандай живир- 
живир гул нақшланган. Ҳ. Ғулом, Машъал. 
Денгиз сатҳи живир-живир олтин юлдузлар 
билан тўлиб кетди, улар ҳам булар орқасидан 
чопишади. Ҳ. Зиёхонова, Биринчи мактуб. 

Живир-живир товланмоқ Ранг-баранг 
тусда кўринмоқ, жилва қилмоқ. Унинг [бой- 
нинг].. шоҳи яктаги қуёшда живир-живир 
товланиб, учқунланиб ялтирар эди. Ойбек, 
Танланган асарлар. Булоқ суви айниқса ой- 
динда шиша каби ялтирар, живир-живир 
товланарди. Р. Азизхўжаев, Яшил чайла. Жи- 
вир-живир қилмоқ айн. живир-живир товлан- 
моқ ва живирламоқ. 

ЖИВИРЛАМОҚ 1 Ранг-баранг тусда 
товланмоқ, жилва қилмоқ. Қия очиқ дарча- 
дан тушган ойдин.. гиламларнинг гуллари ус- 
тида живирлаб, хаёлий, майин манзаралар, 
ўйинлар ясар. Ойбек, Навоий. 

2 Чаплашиб кўринмоқ, бир-бирига чап- 
лашиб, кўзни толиқтирмоқ (жуда майда, 
нозик хат, нақш, гул ва ш.к. ҳақида). 

ЖИГАР [ф. — ички аъзолардан бири; 

бағир] 1 анат. Одам ва ҳайвонларнинг ўт 
(сафро) ишлаб чиқарадиган, организмда 
моддалар алмашинувини таъминлайдиган 
ички аъзоси. Жигарим оғрияпти. Жигар ка- 
салликлари. н Шу қишда унинг [онанинг] 
жигари хасталаниб, оёқлари шишиб кетди. Ў. 
Ҳошимов, Қалбингга қулоқ сол. Алкоголъ 
нафақат жигарга, балки ошқозон-ичак йўлла- 
рига, юрак томирларига, бош мияга, умуман, 
бутун ички аъзоларга ҳалокатли таъсир 
кўрсатади. Газетадан. 

2 Ҳайвонларнинг овқат сифатида ишла- 
тиладиган шу аъзоси. Қовурма жигар. Жигар 
кабоб. 

3 кўчма Энг яқин киши, туғишгандай 
яқин биродар; фарзанд. Сен етим эмассан, 
Тинчлан, жигарим. Ғ. Ғулом. Мадамин буни 
кутмаган бўлса керак, шовқин солди: -Хиз- 


маткорим эмас! Худойқул менинг ўз жига- 
рим, аммамдан қолган сағир. П. Турсун, 
Ўқитувчи. Авазнинг бир дардига юз дард 
қўшилди. У жигарларини хаёлчан мунғайиб 
кузатиб қўйди. С. Сиёев, Аваз. 

Жигари сув бўлмоқ Қийналмоқ, азоб 
чекмоқ. Пахта деб жигарим сув бўлди-ю, 
маккажўхорига нима бор. Ш. Рашидов, 
Бўрондан кучли. Жигаридан урмоқ Мафтун 
қилмоқ, юрагидан урмоқ. Инобатхон инсти- 
тутнинг биринчи курсидаёқ менинг жигарим- 
дан уриб қолган эди. Ғайратий, Довдираш. 
Жигари хун бўлди қ. хун 1. 

ЖИГАРБАНД [ф. — фарзанд; 

яқин киши] Энг яқин, бир туғишган қарин- 
дош (фарзанд, ака-ука, опа-сингил). Жигар- 
бандлари йўлида кўзлари нигорон бўлган она- 
лар, отасиз ўксиб ўсган ўғил-қизлар, фар- 
занд доғида юрак-бағри қон оталар ҳозир ҳам 
озми? Н. Сафаров, Оловли излар. Эҳтимол, 
Қурбон онаизорини, жигарбандларини, севги- 
лисини соғиниб, ҳижрон ўтида юраги ёнаёт- 
гандир. Т. Рустамов, Мангу жасорат. Элгел- 
ди, ўлимнинг совуқ нафасини сезгандай, ёл- 
ғиз жигарбанди олдида ўзини оқлашга ти- 
ришарэди. А. Мухтор, Қорақалпоққиссаси. 

ЖИГАР-БАҒИР: жигар-бағридан урди 
Мафтун қилди, шайдо қилди. Жигар-бағри 
эзилди қ. юрак-бағри эзилди қ. эзилмоқ 2. .. Бу- 
виниса энди фарзандининг жасади устида 
жигар-бағри эзилиб, кўзларидан сел-сел ёш 
тўкди. П. Турсун, Ўқитувчи. 

” ЖИГАРГЎША | ф. - фарзанд] 

қ. жигар 3. | Ҳусайн:\ Мўмин, жигаргўшам, 
саломат келдингми? Уйғун ва И. Султон, 
Алишер Навоий. Жигаргўшалар овқат- 
лангани ўтирдилар. М. Муҳамедов, Қаҳра- 
мон изидан. 

ЖИГАРПОРА [ф. — жигари пора 

бўлган, жигарининг бир парчаси эзилган] 
айн. жигарбанд. Одилбика уни бағрига босиб: 
-Укажоним, жигарпорам, меҳрибоним, сени 
кўрар кун ҳам бор экан-а, — деб йиғларди. Ж. 
Шарипов, Хоразм. Нақадар бахтлидир она 
бечора: Наҳотки, шу ўғил, шу жигарпора. Ҳ. 
Олимжон. Ширмонхоннинг юраги алланечук 
бўлиб кетди. Назарида Маҳмуд унинг ўғли- 
дек, жигарпорасидек бўлиб туюлди. С. Зунну- 
нова, Олов. 

ЖИГАРРАНГ Қизғиш, қизил; жигар 
рангига ўхшаш. Санобархон оёғига пайтава 
ўраб, маҳсисини кийди. Жигарранг шол рўмо- 


6—Ўзбек тилининг изоҳли луғати 




ли устидан телпагини бостириб, тайёрман, 
деган маънода Адолатга қаради. С. Зуннуно- 
ва, Гулхан. 

ЖИГАРСЎХТА [ф. - жигари 

куйган, ёнган] 1 Оғир мусибат чекиб эзил- 
ган, кўнгли ярим бўлиб қолган; хастадил. 

2 кўчма Мафтун бўлган, юрак-бағридан 
урган, ошиқи беқарор. 

ЖИГАРХУН [ ф. — жигари қон] 

Эзилган, қийналган, хуноб бўлган. Фар- 
зандин қабрида она жигархун, Унинг фарёди- 
дан дунё ғамхона. А. Орипов, Ҳайрат. 

Жигархун бўлмоқ айн. жигари сув бўлмоқ. 
қ. жигар. [Исомиддинов] Энг сўнг шундай деди: 
-Ота, ахир биз ери кўп муштумзўрларнинг 
оёғи остида эзилдик, жигархун бўлдик, энди 
орқамизга офтобтегсинми, йўқми?\. Шамс, 
Душман. Одамда виждон ҳам бўлмасми 
ҳатто, Сўзлаймиз, жигархун бўлиб сўзлай- 
миз. Р. Парфи, Кўзлар. 

ЖИГАРЧИЛИК Яқин қариндошлик, 
яқин қариндошлик муносабатлари. Оло- 
моннинг ичида ўша одамнинг укаси ҳам бор 
экан. Ука — жигар, тош отай деса, жигар- 
чилик. Отмай деса, хон турибди; ниҳоят, 
тўнидан увада юлиб отибди. А. Қаҳҳор, 
Қўшчинор чироқлари. Ғанишер акасига 
жигарчилик ёрдамини қилибди, анчагина пул 
ҳам берибди. Ш. Ғуломов,Чўл шери наъра 
тортганда. 

ЖИГИ-ЖИГИ 1 с.т. Жикжик. 

2 унд. с. Эчкиларни чақиришда қўлла- 
нади. 

ЖИГИЛДАК шв. Ёввойи жийда. 

ЖИГИЛЛАМОҚ айн. жикилламоқ. 

ЖИДД [а. — ҳаракат; меҳнат]: жидцу 

жаҳц қилмоқ Зўр ғайрат қилмоқ, жон-жаҳц 
билан ишламоқ. 

ЖИДДИИ [а. — муҳим, аҳамиятли; 

асосли] 1 Пухта ўйлаб, чуқур мулоҳазалар- 
га суяниб иш кўрадиган; мулоҳазали. Жид- 
дий йигит. Жиддий олим. н Анвар ёш бўлса 
ҳам, жиддий, кичкина мияси муҳокамага 
қобил.. эди. А. Қодирий, Меҳробдан чаён. 

2 Муҳим аҳамиятга эга бўлган, муҳим. 
Оқсоқол қарамади ҳам, индамади ҳам. Гўё 
жиддий бир нарсани ўйлаётгандек, кўзлари- 
ни сузиб, чой ҳўплади. П. Турсун, Ўқитувчи. 
-Романлар бизда йўқ, — дона-дона гапирди 
Мустафо Содиқ, — жиддий ва ижтимоий 
аҳамияти зўр бўлган қиссалар ҳам йўқ. Ой- 
бек, Нур қидириб. Ишёқмасларга қарши ку- 


раш ички ишлар органлари олдида турган 
жиддий вазифалардандир. Газетадан. 

3 Ўй-фикрга чўмган, ўйчан, салобат- 
ли, сипо, вазмин (киши қиёфаси, ташқи 
кўриниши ҳақида). Вагонда ҳамма жиддий, 
камсухан. Т. Рустамов, Мангу жасорат. 
-Ҳозир ҳосил учун курашнинг авжи вақти, 

— деди Ўктам жиддий тус билан. Ойбек, 
О.в. шабадалар. Саидийнинг жилмайиб тол- 
маган башараси бирдан жиддий тус олди. А. 
Қаҳҳор, Сароб. 

4 Чин, рост, беҳазил; тайинли. Жиддий 
ваъда. н Лекин Муборакнинг гапларини жид- 
дийга йўймади. С. Зуннунова, Кўкчироқдар. 
Бундай аччиқ пичингга жавоб қайтариш йўли- 
ни тополмаган Ҳасан бориб унинг рўпарасида 
ўтириб: -Кел бўлмаса, жиддий сўзлашайлик, 

— деди. С. Айний, Қуллар. Шербек кулди: Сиз 
ўргатинг. Йўқ, Нигора, мен жиддий гапиряп- 
ман. С. Анорбоев, Оқсой. 

5 Ёмон оқибатларга олиб бориши мум- 
кин бўлган; ёмон, хавфли. Жиддий касал- 
лик. н Хуррамовнинг елка яраси жиддий 
эди. Назармат, Жўрлар баланд сайрайди. 
Пилла қуртининг кушандаси кўп, ҳушёр ту- 
рилмаса, қурт-қумурсқалар, қушлар, товуқ- 
лар жиддий зарар етказиб қўйиши мумкин. 
Газетадан. 

6 Ўйланганидан мураккаб, кескин, оғир. 
Сен, оғайни, тушунмайсан, булар орасидаги 
гст анча жиддий. С. Кароматов, Олтин қум. 

7 Астойдил, жон-жаҳд билан, роста- 
камига. Хат-савод чиқаришга жиддий берил- 
дим. Н. Сафаров, Оловли излар. Вакилларин- 
гиз санъат байрамига жиддий тайёргарлик 
билан келдилар. Газетадан. Ҳамидуллаевнинг ўзи 
ҳам шоликорлик билан энди жиддий шуғулла- 
наяпти. «Ўзбекистон кўриқлари». 

8 Етарли асосга эга бўлган, асосли; му- 
ҳим. Ҳақиқатан ҳам унинг шеър ёзишига жид- 
дий сабаб бор эди. П. Қодиров, Уч илдиз. Ра- 
ҳим Болтаев нима учун жиддий талаблар 
қўйилишини изоҳлаб берди. «Ўзбекистон 
қўриқлари». 

9 Алоҳида, масъулият билан. Ёш та- 
лантларни танлаш ea уларни тарбиялаш 
ишига жиддий эътибор бермоғимиз керак. Н. 
Сафаров, Оловли излар. 

ЖИДДИЙЛАШМОҚ 1 Жиддий тус ол- 
моқ; кескинлашмоқ. Кураш жиддийлашди. 

2 Оғирлашмоқ, ёмонлашмоқ. Касалнинг 
аҳволи жиддийлашди. 




3 Жидций кўриниш олмоқ, ўйчан ҳолатга 
кирмоқ, ўзини жиддий қилиб кўрсатмоқ. 
Фазлиддин йирик тишларини кўрсатиб, хо- 
холади. Кейин жиддийлашди. Ойбек, Танлан- 
ган асарлар. Саодатхоннинг юзи жиддийлашди. 
С. Зуннунова, Янги директор. -Гапларингиз 
афсонага ўхшайди, — сал жиддийлашди йи- 
гит. О. Мўминов, Хиёбондаги уч учрашув. 

4 Мураккаблашмоқ, чигаллашмоқ. Аҳ- 
вол жиддийлашди. Н. Сафаров, Танланган 
асарлар. Ироқдаги вазият жиддийлашмоқда. 
Газетадан. 

ЖИДДИЙЛИК 1 Мураккаблик, чигал- 
лик; муҳимлик. Масаланинг жиддийлиги. 

2 Жиддий кўриниш, жиддий тус; ўйчан- 
лик; сиполик. Усмонов сўзларидан сўнг жанг- 
чилар юзида жиддийлик пайдо бўлди. Назар- 
мат, Жўрлар баланд сайрайди. - Онанинг қад- 
рига етиш керак. Она қайда! — деди Ўктам 
қариларча жиддийлик билан. Ойбек, О.в. ша- 
бадалар. 

ЖИДДИЯТ [а. сГаУ*. — муҳимлик] қ. 
жиддийлик 2. Энди ҳар иккаловининг ҳам 
юзига жиддият югурди. Ҳ. Шамс, Душман. 
Талъатнинг кўзларига жиддият чўкди. Ў. 
Ҳошимов, Қалбингга қулоқ сол. 

ЖИЗ I Жон ачитадиган, ловуллатади- 
ган бехос оғриқҳақида. Бу гапдан Нусратил- 
ланинг тани жиз этиб кетди, Турдимат 
чўтални еб ташлагудай қараб, кўнглидагини 
билдириб қўйди. А. Мухтор, Опа-сингиллар. 
Қўзибой пича ўзини босиб олди: -Эрталаб 
бўлса, ухлаб ётувдим, қулоғим жиз этди. Ари 
чақдими, деб мундоқ қарасам — Раҳим. Ҳ. 
Назир, Сўнмас чақмоқлар. 

Юраги жиз этмоқ 1) севиб қолмоқ. 
Тўлқинжон Ҳурини биринчи кўрган куниёқ 
юраги жиз этган эди. Ф. Мусажон, Ҳури; 2) 
ачинмоқ, хафа бўлмоқ. Эрталаб Райимберди 
тоға келди. У Икромнинг бир оёғи йўқлигини 
кўриб, юраги жиз этиб кетди. С. Аҳмад, Уфқ. 

ЖИЗ II айн. жаз II. 

ЖИЗ-БИЗ 1 қ. жаз-буз. Нималардир даҳ- 
лизда жиз-биз этиб қовуриларди. Шуҳрат, 
Шинелли йиллар. 

2 кўчма Овқат тури; қовурма гўшт. | Бур- 
ҳон:} Жиз-бизга ниҳоятда уста кўринасиз. 
Уйғун, Ҳуррият. Бир куни нима бўлди-ю, жиз- 
биз маъмур бўлиб кетди. У. Икромов, Уну- 
тилмас хотиралар. 

ЖИЗ-ЖИЗ I Жиз I с. такр. Асалари ҳамма 
ёғимни жиз-жиз чақиб ташлади. 


ЖИЗ-ЖИЗ II айн. жаз-буз. 

ЖИЗЗА Ўз ёғида қовурилган тўғрамча 
думба, чарви. Кароматхон одатдаги очиқ- 
лиги билан ўз уйидек, қани олинглар, деб кул- 
ди-да, бир-икки дона жиззани оғзига солди. 
Р. Файзий, Чўлга баҳор келди. 

Жизза нон Жиззали нон. Онаси ҳам шод 
бениҳоя, Нонуштага ёпди жизза нон. Ё. 
Мирзо. 

ЖИЗЗАКИ Салга аччиғи, жаҳли чиқа- 
верадиган, гап кўтара олмайдиган, жирта- 
ки. Жиззаки одам. н Чарос аллақандай 
ўйчан, жиззаки бўлиб қолди. Ў. Ҳошимов, 
Қалбингга қулоқ сол. Олимжон ҳангу манг 
бўлиб қолди: раиснинг бу қадар жиззаки ва 
гиначилигини энди кўриб тургани эди. Ҳ. 
Назир, Қанотлар. 

ЖИЗЗАКИЛИК Салга жаҳли чиқиш- 
лик, гап кўтара олмаслик. [Бадалов] Жиз- 
закилик қилиб, ўтирган ерида нотиққа бир- 
икки марта луқма ташлади. Ф. Мусажонов, 
Ҳиммат. Гапирсак, қулоқ солмайди, жиз- 
закилик қилади. С. Аҳмад, Қадрдон далалар. 
-Кечирасан-у, аёлингнинг ўзи жиззакироқ 
экан. Сал сабр қилса, айтганларини муҳайё 
қилардим, — деди раис Камолга. Ҳ. Назир, 
Кўктерак шабадаси. 

ЖИЗЗАХЎРЛИК Кўп жизза ейиш, жиз- 
зага тўйиш. Куз кириши билан муллавачалар.. 
бир пуд-ярим пуд ёғ эритиб, хумчаларга қу- 
йиб, бир-бирларини жиззахўрликка чарлар 
эдилар. М. Муҳаммаджонов, Турмуш ури- 
нишлари. 

ЖИЗЗИҚ фольк. сшн. жизза. Куйруқ тўғра- 
ганлар ейди жиззиқди, бу узукни билдим, 
кўнгли бузуқдир. «Ҳасанхон». 

Жиззиғи чиқмоқ Кучсиз, беҳол бўлиб 
қолмоқ. Кампир болаларининг ўтига куйиб- 
ёниб, ўртаниб-тутаниб, жиззиғи чиқиб қол- 
ган кампир эди. «Равшан». 

ЖИЗИЛЛАМОҚ I 1 Жон ачитиб оғри- 
моқ, ловулламоқ. Ярам жизиллаб оғрияпти. 
н Бобур ярадор оёғининг жизиллаб куйиб 
оғригани ва Аҳмад Танбалнинг қўлидаги қилич 
алланечук таниш эканини бир вақтда ҳис 
қилди. П. Қодиров, Юлдузли тунлар. 

2 кўчма Жиззакилик қилмоқ. -Ўзингхато 
қилгандирсан! — дея жизиллай бошлади 
Дўндиқ. Ойдин, Дўндиқдан ҳам ёш экан. 

Юраги жизилламоқ 1) соғинмоқ, хумо- 
ри тутмоқ. -Яхши кўрасанми ўзи ? -Ҳа. Бир кун 
кўрмасам, юрагим жизиллаб туради [деди 




Муса |. П. Турсун, Ўқитувчи; 2) ҳаяжон- 
ланмоқ, энтикиб кетмоқ. Назира ўша врач 
йигит, Комилжон билан турмуш қуриишбди. 
Буни эшитиб, Йигиталининг юраги алланечук 
жизиллаб кетди. Д. Нурий, Осмон устуни. 

ЖИЗИЛЛАМОҚ II айн. жазилламоқ. 
Кабобпаз баррадай нон бетига жизиллаган 
аллақанча сихларни қалаб, пиёз ва гармдори 
билан қўйиб кетди. Ойбек, О.в.шабадалар. 
Хаёл билан бўлиб, балиқни айлантиришни ҳам 
унутиб қўйибман, бундай қарасам, сели чи- 
қиб жизиллаяпти. Н. Фозилов, Дийдор. 

ЖИЗЯ, жузя [а. — жон солиғи; ер 

солиғи] тар. Ўрта Осиё хонликларида му- 
сулмон бўлмаган фуқароларнинг, асосан 
ерли яҳудийларнинг мулкидан маълум улуш 
миқцорида олинган солиқ. Ўз акамга ўзим 
закот бергунча, Бошқа юртда жизя бериб 
юрайин. «Алпомиш». 

ЖИЗҒАНАК, жизғинак 1 Сал куйган, 
куя бошлаган; қовжираган. Гуллар майдони- 
да анқийди ҳануз Жасур Брунонинг жизғанак 
дуди. А. Орипов, Йиллар армони. Аламзада 
сароблар елмоядек елади, Гармселда жизға- 
нак саксовуллар ингранар. А. Шер, Роз. 

2 Жуда қизиб кетган, қизиган. Очликҳар 
сония минг жонга офат, Жизғинак кўчалар 

— шарқий қирғоқдир. Э. Воҳидов, Шарқий 
қирғоқ. 

3 кўчма Куйган, эзилган. Бари мунглуғ, 
дардманд: Бадахшонлик Зебо ҳам Кррақал- 
поқ Гулойим Армонларда жизғинак. Мир- 
темир. 

Жизғанак бўлмоқ 1) куймоқ, куйиб қов- 
жирамоқ. У [ Ойша опа) ўтда жизғинак бўлган 
илонга бир қараб қўйиб, кўкрагига туфлади. 
С. Анорбоев, Йўлда йўлдош бўлганлар. Кўк- 
ламда униб чиққан гиёҳлар аллақачон жизға- 
нак бўлиб, қовжираб ётибди. О. Ёқубов, Из- 
лайман. Уер-бу ерларда қаддини кўтарган ян- 
тоқларнинг шохлари офтобда жизғанак бўлиб 
қолган. А. Аҳмедов, Кимёгарлар; 2) куйиб 
пишмоқ, безовта бўлмоқ. Кутубхона кито- 
бин Қоравой йиртиб қўйди, -Нега йиртдинг? 

— деб Вали жизғинак бўлиб куйди. Қ. Му- 
ҳаммадий. Кўп ўйлсшверманг, Муҳаббатхон, 
касал бўлиб қоласиз. Бирор хабар келдими, 
мунча жизғинак бўлаверасиз?[деди Каромат ]. 
В. Ғофуров, Вафодор. 

ЖИЗҒИН қ. жизғанак. Жизғин ҳиди. н 
Қиз йиғинда паранжи отди, Жизғин бўлди 
оловда чачвон. Зулфия, Хаёллар, туйғулар. 


ЖИЙДА Барги узунчоқ, гули хушбўй 
мевали дарахт ва унинг меваси. Йўлчи жий- 
данинг остига пичанни қалинроқ ёйиб, усти- 
га чопонини қия ташлаб ётди. Ойбек, Тан- 
ланган асарлар. Боғларга кирсангиз, ғуж-ғуж 
ўрик, шафтоли, жийда, дўлана, тоғолча. 
Ҳатто олмуртгача бор. С. Сиёев, Саратонда 
қор ёғди. Оғзиларига биттадан қандак жий- 
да солгач, суҳбат яна қизиб кетди. Ҳ. Шамс, 
Душман. 

Жийда қоқмоқ 1) жийдани калтак би- 
лан уриб туширмоқ; 2) кўчма обдан совқот- 
моқ, совуқцан даг-даг титрамоқ. Кечаси би- 
лан жийда қоқиб чиқдим. 

ЖИИДАГУЛ 1 Жийданинг гули. 

2 Жийданинг гули тасвирланган. Ғулом- 
жон «Кўча боғи»ни тугатиб, олдида турган 
жийдагул пиёладаги кўк чойдан бир-икки 
ҳўплайди. М. Исмоилий, Фаргона т. о. 

ЖИЙДАЗОР Фақат жийда дарахти би- 
лан банд ер; жийдали боғ. Кўринадир кенг 
қозоқ далаларида ҳам қалин жийдазорлар, ҳам 
саҳро оҳулари. Миртемир. Сой бўйидаги жий- 
дазор ea қамишзорларга шўнғир, дам қўш 
ёнғоққа чиқиб, этак-этак ёнғоқ қоқар ea 
болалар билан ўйнар, дам маҳалланинг ёш- 
ялангини йиғиб, тузоқда балиқ овларди. О. 
Ёқубов, Эр бошига иш тушса. 

ЖИЙДА-МАЙИЗ Жийда, майиз, тур- 
шаклардан иборат қуруқ мевалар. Латофат 
ишда кезларида қўшни болаларини чақириб, 
аллақайси тўйдан олиб келган жийда-майиз- 
ни бериб, яна ўқитди. Шуҳрат, Шинелли 
йиллар. 

ЖИЙДАЯПРОҚ Қовуннинг бир тури. 
Эрта баҳорда шўри ювилган тупроқ ҳайда- 
либ, карта тўрт бўлакка ажратилди. Бир 
бўлагига сариқ гулоби.. учинчи бўлагига ёзги 
гурвак, тўрноввот, жийдаяпроқ, замча уруғи 
кўмилди. Газетадан. 

ЖИЙИРМОҚ Тириштирмоқ, буриш- 
тирмоқ. -Инқилоб қилиб нима орттирдинг? 
— юзларини жийирди бой. — Биринг икки 
бўлдими ? « Гулистон». 

Бурнини жийирмоқ Энсаси қотмоқ, 
ғаши келмоқ. Кечагина «Дўмбиробод» сўзи- 
ни эшитганда, бурнини жийирган кишилар 
бугун унинг ҳусн-латофатига шайдо бўла- 
ди. М. Назаров, Сирли хат. Амакисининг 
гапига Муҳаббатнинг энсаси қотар, баъзан 
сездирмай, бурнини жийириб қўяр эди. В. Ғо- 
фуров, Вафодор. 




ЖИЙМОҚ 1 Кир босмоқ, кирлаб чи- 
риб кетмоқ(кийим-кечак ҳақида). 

2 Сасиб, бижғиб кетмоқ. Муштумзўрнинг 
жийган ўлакса тани Аллақайси илдиз, чи- 
рик бутоққа Илинар, сассиғин сочиб ҳар ёққа. 
Ғ. Ғулом. 

ЖИИРОН Қизғиш малла (от туси) ва 
шу тусдаги от. Жийрон от. н Аравакаш 
жиловни тортди, жийрон зўр куч билан 
қўзғалди. Э. Раҳим, Янги қадам. Ярим соат- 
дан кейин Ойимхон жийрон тойда етиб кел- 
ди. П. Турсун, Ўқитувчи. 

ЖИЙРОНҚАШҚА Қизғиш қашқали от. 
Маррага 200 метрча қолганда, қорабайир 
жийронқашқадан ўтди. Ё. Шукуров, Бирин- 
чи парвоз. Доим менинг минганим жийрон- 
қашқа, Томоғимдан ўтмайди чойдан бошқа. 
«Оқ олма, қизил олма». 

ЖИИРОНҚУШ Узун оёқли қушлар тур- 
кумининг қарқаралар оиласига мансуб, 
оёқлари, бўйни ва тумшуғи узун қуш. 

ЖИКЖИК Чумчуқсимонлар туркуми- 
нинг сариқ мойқутлар уруғига мансуб қушча. 

ЖИКИЛДОҚ Ҳадеб маҳмадоналик қи- 
лаверадиган, маҳмадона, билармон. Жикил- 
доқ одам. 

ЖИКИЛЛАМОҚ Ҳадеб маҳмадоналик 
қилавермоқ, бидирламоқ, билармон бўлиб 
гапирмоқ. -Ия, тақсир, менинг қайси гапим 
ҳақ эмас?! — жикиллади домла. Ҳ. Ғулом, 
Машъал. Кампир кўзига ёш олди: -Ахир 
рўзғордан орттириб, у-бу қилиб қўяй десам, 
жикиллаб қўймадингиз. С. Аҳмад, Лаъли Ба- 
дахшон. 

ЖИКИЛЛАШМОҚ Айтишмоқ, баҳс- 
лашмоқ. 

ЖИККАК Жуссаси кичик, ихчам. Само- 
варчи чувак юзли, эти суягига ёпишган, жик- 
как ва шу билан баравар ғирт кўса одам эди. 
Ойбек, Танланган асарлар. -Жуда соз, — деди 
сочига қиров туша бошлаган жиккак, қирра 
бурун Абдулла ибн Ҳасан хурсандчилигини яши- 
ришга уриниб. М. Осим, Ибн Сино қиссаси. 

ЖИКТОҚ Балиқчилар туркумига ман- 
суб қуш (чигирткаларни кўплаб қириб, 
қишлоқ хўжалигига фойда етказади). 

ЖИЛАВУҚ фольк. Йиғлоқи. Эналари пар- 
вариш қилиб юрди. Булар чақалоқ вақтидан 
жилавуқ бўлди. «Баҳром ва Гуландом». 

ЖИЛАМОҚ фольк. Йиғламоқ. Кўкда бу- 
лут буни кўрди — жилади, Баланд тоғлар 
ўпирилиб қолади. «Ойсулув». 


ЖИЛВА [ а. ь — йилтираш, шуъла] 
1 Товланиш, тусланиш. Осмон тўла юлдуз, 
жимир-жимир жилваси кўнгилга ғулув сола- 
ди. «Ёшлик». Қуёш заррин кокилларини ёзиб, 
жилва қилмоқда. Т. Рустамов, Мангу жасо- 
рат. Қуёш шуъласида жилва уриб, чўғдек тов- 
ланиб турган олтинранг ва шафақранг яп- 
роқлар! Ф. Мусажонов, Ҳиммат. 

2 Ишва, ноз-карашма. Йигитлар давра 
олиишб, раққосалар оёғи остига пойандоз 
тўшаб, уларнинг бир жилва нигоҳи учун жон 
фидо қилгудек ҳолатда эдилар. Н. Сафаров, 
Оловли излар. -Хўп, майли, мен кетай, — деди 
Ҳаёт, жилва билан қайрилиб. М. Исмоилий, 
Фарғона т. о. 

Жилва қилмоқ 1) ноз-карашма қилмоқ. 
Ёр эшигида туриб, Бир жилва қилай деди, 
Ҳар хил қилиқлар қилиб, Кўнглини олай деди. 
«Оқ олма, қизил олма». Кунлардан бир 
куни.. уй эгаси бундоқ қараса, йўлакда сарв- 
қомат бир жувон жилва қилиб турибди. Га- 
зетадан; 2) акс этмоқ, кўринмоқ. Шуку- 
ровнинг кўзларида шўх учқунлар жилва қил- 
ди. О. Ёқубов, Диёнат. Унинг [Хўжабеков- 
нинг\ чўзинчоқ юзларида, чуқур тушган 
кўзларида киноя жилва қиларди. С. Анор- 
боев, Оқсой. 

ЖИЛВАГАР 1 айн. жилвали 2. Товусдек 
жилвагар ва сервиқор бу миноралар [Бухоро 
ва Хива миноралари] неча асрлардан буён 
кишилар ақлини мафтун этиб келади. Га- 
зетадан. 

2 кўчма Ўйноқи, нозли, ишвали. Жил- 
вагар кўзлар Омонни тамоман ўзига мафтун 
этди. С. Кароматов, Олтин қум. 

ЖИЛВАДОР қ. жилвали 2. Сув оқади 
эгатлар бўйлаб Оқ ипакдай кўркам, жилвадор. 
Ғайратий. 

ЖИЛВАКОР қ. жилвагар 1, 2. Сўлим со- 
ҳил, жилвакор дарё тўлиб оқарди. М. Қори- 
ев, Ойдин кечалар. Осмон маликаси — жил- 
вакор ой дашт устидан пастлаб ўтади, бо- 
шоқлар бетини ўпиб кетади. Газетадан. 

ЖИЛВАЛИ 1 Ноз-карашмали, ишвали, 
ишвагар. Жилвали қараш. Жилвали кўзлар. 

2 Ранг-баранг товланувчи, тусланувчи. 
Шоҳи япроқлари марварид таққан, Жилвали 
меваси бизларга ёққан. Миртемир. 

ЖИЛВИР, жилвир қоғоз Қайроқ қум 
қопланган қоғоз ёки мата (буюмларнинг 
сиртини силлиқпаш, сайқаллаш, жилолаш 
учун ишлатилади). 




ЖИЛВИРЛАМОҚ Жилвир қоғоз билан 
силлиқламоқ, сайқалламоқ, жилоламоқ. 

ЖИЛД I [а. л U — пўст; тери] 1 Бирор 
нарса устидан кийдириладиган, қоплаб қў- 
йиладиган ғилоф. Ёстиқ жилди. Тўшак 
жилди. н [Гулнора Собирова] Кўлидаги кўрпа 
жилдини машинадан чиқариб, ўзи нафис 
қилиб солган гулларни завқланиб кўздан ке- 
чирди. Газетадан. 

2 Илгариги вақтларда мактаб болалари 
портфель ўрнида ишлатган халта. Эсингиз- 
да борми, бўйнимизга жилд осиб, «Урфон» 
мактабига қатнаган кунларимиз? А. Қаҳҳор, 
Сароб. Деҳқонбой ака ҳали-ҳали кўз олдидан 
кетказа олмайди: Елкасида жилд. Бир бур- 
да нон, мева-чева солинган.. Газетадан. Кўк 
жилдимда алифбе ва бир бурда нон, Биринчи 
бор қадам қўйдим мактаб томон. Э. Воҳи- 
дов, Нидо. 

Сомсанинг жилди Сомсанинг қиймани 
ўраб турган, кўпинча қат-қат хамир қисми. 
Мантисининг қиймасига ичак-човоқ ишлатар, 
сомсасининг жилдига жир, демакки ёғ ишла- 
тар. «Муштум». Ундан кейин оитаз йигит 
мудирликка келди. Аммо пармуда сомсага уста 
эди. Мен жилд очиб бериб турардим, у тугиб 
ташлайверарди. С. Аҳмад, Ҳикоялар. 

ЖИЛД II [а. а I ? — муқова] Кўп қисмли 
бадиий ёки илмий асарнинг ҳар бир нашр 
қилинган қисми; том. Қиши билан бир неча 
жилд китоб ёзиш мумкин. А. Қаҳҳор, Сароб. 
Минг жилд китоб ўқиб, бир жоҳилга гап то- 
пиб беролмасам, мана бу каллани нимага 
кўтариб юрибман ? С. Сиёев, Ёруғлик. 

ЖИЛДИРАМОҚ Оз миқдорда оқмоқ, 
милтираб тушмоқ Самовар жўмрагидан сув 
жилдираб оқмоқда. н Ариқчалардан жил- 
дираб оққан сув узун тарнов орқали ҳовузга 
тушади. Ш. Рашидов, Ғолиблар. 

ЖИЛДИРМОҚ 1 Ҳаракатга келтирмоқ, 
юргизмоқ. Хўжайиннинг феълига тушуниб 
қолган кучер извошни беозоргина, секин жил- 
дирди. Ҳ. Ғулом, Машъал. 

2 Узоқлаштирмоқ, йироқлаштирмоқ. 
Ташқаридан хабар олинг. Миршабларни маҳ- 
кама атрофидан жилдирманг. Н. Сафаров. 
Уйғониш. 

ЖИЛДЛАМОҚ кам қўлл. Жилд билан 
қопламоқ, жилдга солмоқ. Ёстиқларни 
жилдламоқ. 

ЖИЛДЛИ Жилд билан қопланган, жилд 
кийдирилган, жилдга солинган. Жувон эп- 


чиллик билан тахмонда қатор-қатор тахла- 
ниб ётган кўрпалар устидан иккита духоба 
жилдли пар ёстиқ олиб, меҳмоннинг орқаси- 
га қўйди. С. Анорбоев, Оқсой. 

ЖИЛДЛИК 1 Ғилоф (жилд) қилиш 
учун мос, ғилофбоп. Жилдлик газлама. 

2 Ғилоф (жилд) учун мўлжалланган газ- 
ламанинг миқцори. Икки жилдлик сурп. 

ЖИЛЕТ(КА) [фр. gilet < Gille - қизиқ- 
чи, масхарабоз номидан] Енгсиз калта кам- 
зул, нимча. Эгнидаги тўқ қизил кўйлаги, 
унинг устидан кийиб олган қора жилеткаси.. 
ўзига хўп ярашган. А. Қаҳҳор, Қўшчинор чи- 
роқлари. 

ЖИЛЛА Унча, у қадар, бир оз. Собир 
ортиқча куюнчаклик ва ғамхўрлик кўрсат- 
киси келса, Анорхонга жилла ёқмас эди. Ой- 
бек, О. в. шабадалар. Жилла фурсат ўтмай, 
қўлида патнис кўтариб, официантка қиз 
пайдо бўлди. Ф. Мусажонов, Ҳиммат. 

Жилла қурса (ёки бўлмаса, бўлмаганда) 
Жуда бўлмаганда, ҳеч бўлмаганда, лоақал. 
Жилла бўлмаса, менинг келишимни кутсанг 
бўлмасмиди! М. Муҳамедов, Қаҳрамон изи- 
дан. Ахир, жилла бўлмаса, ўзим учун бир пиё- 
ла беринг, мана, ҳар қанча пул десангиз, бе- 
рай [деди карвонбоши]. Р. Файзий, Чўлга ба- 
ҳор келди. 

ЖИЛМАЙМОҚ 1 Кулумсирамоқ, табас- 
сум қилмоқ. Қиз Умидга қараб жилмайди. 
Мирмуҳсин, Умид. Ўтеген Шомуроднинг уд- 
дабуронлигига қойил қолиб жилмайди. Ж. Та- 
шенов, Жангчи Ўтеген. 

2 кўчма Кўринмоқ, юз кўрсатмоқ (Ой, 
Қуёш ҳақида). Булутлар орасидан ой жил- 
майди. н Шу чоқда дераза олдига келиб, Жил- 
майиб боқадир қуёш — олтин қиз. Ғайратий. 

ЖИЛМОҚ 1 Жойидан қўзғалмоқ, сил- 
жимоқ, сурилмоқ. Отақўзи жойидан жил- 
мади, чойи совиб қолган пиёлани қўлида ай- 
лантирганича ўйга толди. О. Ёқубов, Диё- 
нат. Неча соатдан бери ўрнидан жилмай тик 
турган Аваз беихтиёр бир қадам олға босди. 
С. Сиёев, Ёруғлик. Ярим соатча ўтгандан 
кейин, машина жилди. Ҳ. Ғулом, Тошкент- 
ликлар. 

2 Бошқа ерга кўчмоқ, кетмоқ. Дарахт 
бир epda кўкаради.. Отанг раҳматлик умр 
бўйи шу ердан бир қадам жилган эмас эди. П. 
Турсун, Ўқитувчи. 

3 кўчма Юришмоқ, олға босмоқ. Шу курс 
билан ишим оз-оз олдин жилди. Ғ. Ғулом. 




ЖИЛО [ а. — силлиқлаш, сайқал] 1 

Силлиқ ёки сайқалланган сиртнинг тов- 
ланиши, ялтираши. -Сув жилосини кўрсам, 
кўзим қувонади, тўлқинида кўнглим ўсади, — 
дврди Усмонхўжаев. «Ўзбекистон қўриқла- 
ри». Аҳмаджон йўлакай сувнинг олтин жило- 
сидан кўз узмай, жим борарди. Й. Шамша- 
ров, Ғурумсаройликлар. Қуёшнинг бутун ран- 
гини кўрмоқчи бўлган одам Марғилон атла- 
сининг товланишига, қоракўл барраларининг 
жилосига тикилсин. Шукрулло, Жавоҳирлар 
сандиғи. 

2 кўчма Кўрк, ҳусн. Қаён боқса, ўзгача 
жило, Қаён боқса, гўзаллик пинҳон. Э. Воҳи- 
дов, Муҳаббат. Азалдан «Самарқанд ер юзи- 
нинг жилосидир, кўркидир» деган нақл бор 
халқ орасида. Газетадан. 

Жило бермоқ 1) жилоламоқ, сайқаллаб, 
пардоз бериб ялтиратмоқ. Мўйқалам соҳиб- 
ларининг диди-маҳорати билан маҳсулотга 
жило берилади. «Гулистон»; 2) ҳусн, кўрк 
бермоқ. Бу нур — эрк, озодлик, тинчлик, бахт, 
виқор, Бунга жило берар қирқ йиллик умр. X. 
Расул; 3) ялтирамоқ, ярқирамоқ, жилва 
қилмоқ, товланмоқ. Ранго-ранг мармарлар- 
дан ишланган бу мақбара ҳозир ҳам ёрқин 
жило бериб турибди. 3. Акрамов, Ҳиндис- 
тон лавҳалари. 

ЖИЛОВ 1 Юганнинг чарм тизгини. Жи- 
ловини бўшатмоқ. н Катта тош йўлда елиб 
келаётган отлиқ «тисс» деб, отнинг жило- 
вини тортди. М. Муҳамедов, Қаҳрамон изи- 
дан. Ноиб отдан тушиб, жиловни эгар қоши- 
га ташлади. С. Сиёев, Аваз. 

2 кўчма Бошқариш, идора қилиш тиз- 
гини; ҳокимият. У пайтлар хон ёш эди, сал- 
танат жилови энди қўлига ўтган эди. С. Сиё- 
ев, Ёруғлик. 

3 Изм, эрк, ихтиёр. -Ўзимиз инглиздан 
зўрға қутулдик, лекин у ҳамон жиловимизни 
бергиси келмайди, — деди Исмоилхон. Ойбек, 
Нур қидириб. Имтиҳон яқинлашаётганини 
унутма, жиловинг менинг қўлимда [деди 
ўқитувчи Одилжонга]. «Муштум». Подшо 
жиловида юради шотир, Ёвга от қўяр доим 
пирдай бўп ботир. «Юсуф ва Аҳмад». 

Жилов урмоқ Тиймоқ, тартибга солиб 
қўймоқ, бўйсундирмоқ. Дарёга жилов ypdu 
Ўктам инсонлар.. Улуғбир тўғон қурди. Мир- 
темир. Жиловини бўш қўймоқ Ўз ҳолига, 
ихтиёрига қўйиб юбормоқ. Жиловини бўш 
қўйганингиздан кейин шундай бўлади, раис. Ш. 


Рашидов, Бўрондан кучли. Жиловини тор- 
тиб қўймоқ Тартибга чақириб қўймоқ; тан- 
беҳ бермоқ. Давлат машинасидан текин пул 
топиш, бойлик орттириш учун фойдалана- 
ётган бу шахсларнинг.. жиловини тортиб 
қўядиган ташкилот йўқмикан? Газетадан. 
Жиловини қўлга олмоқ Бошқаришни, идо- 
ра қилишни ўз қўлига олмоқ. Жиловини 
қўлдан бериб қўймоқ Бошқаришни, идора 
қилишни қўлдан чиқармоқ. 

ЖИЛОВБАРДОР тар. Ўрта Осиё хон- 
ликларида: мансабдорларнинг отларига 
қаровчи ва уларга йўлга чиқишда отни рост- 
лаб бериб, йўлдан қайтганда кутиб олувчи 
хизматкор. 

ЖИЛОВДОР 1 қ. жиловбардор. Султон 
Ҳусайн бўйнини чўзиб, жиловдорлар билан 
чақчақлашиб ўтирган Паҳлавон Муҳаммад- 
ни кўрди М. Осим, Сеҳрли сўз. Жиловдор қул 
ҳалак бўлиб келади. »Алпомиш». 

2 эск. ҳарб. Отларга қараш учун ажра- 
тилган аскар. 

3 кўчма. Бошлиқ, раҳбар. Орадан кўп 
ўтмай, у [Порсоев] Сурхондарёда область халқ 
маориф бўлимига жиловдор бўлди. «Муштум». 
У [Раҳим Толипович] ҳозир ҳам жиловдор. 
Қайси куни бир мажлисда маърузага чиқди. 
Газетадан. 

ЖИЛОВЛАМОҚ 1 От-улов бошига 
нўхта ёки юган солмоқ. Ҳамроҳи отга етиб 
келиб, саманни жиловлаб олди. М. Исмоилий, 
Фарғона т. о. 

2 кўчма Тиймоқ, тартибга солиб қўймоқ; 
бўйсундирмоқ. Унинг ўғли Абулҳорис Мансур 
ҳам бевош вазирлар, исёнчи ҳокимларни жи- 
ловлай олмади. М. Осим, Карвон йўлларида. 
Амударёни жиловласак, Ўзбекистон бутун- 
бутун янги naxma водийлари яратади. Ой- 
бек, О.в.шабадалар. 

3 кўчма Эгалламоқ, ўрганмоқ. Йигитлар 
машғулотларга мунтазам қатнашарди, тех- 
никани тезроқ жиловлаб олишга ҳаракат 
қилишарди. «Ўзбекистон қўриқлари». 

ЖИЛОВСИЗ 1 Тизгинсиз. От жиловсиз 
юрибди. 

2 кўчма Бебош, қулоқсиз. Бўйи етган ёш 
қизлар баайни жиловсиз от, баъзан боши 
оққан томонга бурилиб кетиши мумкин. Мир- 
муҳсин, Умид. Яхшиям шу телба, буюк, жи- 
ловсиз ишқ бор жаҳонда. С. Нуров, Нарвон. 

ЖИЛОВХОНА тар. 1 Шоҳ, хон сарой- 
ларига ёки масжид ҳовлисига кираверишда- 




ги махсус хона ёки бостирма. Жиловхонадаги 
намоз кутиб ўтирган қавмлар ичида Самад 
буқоқ, Шукур сўфилар ҳам кўринар эдилар. А. 
Қодирий, Меҳробдан чаён. Йўлчи масжиднинг 
жиловхонасидаги супачага ўзини ташлади. 
Ойбек, Танланган асарлар. 

2 Жиловдорлар истиқомат қиладиган 
хона. 

ЖИЛОЛАМОҚ Сайқалламоқ, пардоз- 
лаб ялтиратмоқ. Мебелларни жилоламоқ. н 
Қатим тортдим жилолаб, Меҳримни қўшиб 
боғлаб. Т. Тўла. 

ЖИЛОЛАНМОҚ1 Жилоламоқ фл. мажҳ. 
н. Жилоланган либос. 

2 Ялтирамоқ, ярқирамоқ, жилва қил- 
моқ, товланмоқ. Йўл-йўлакай шилдираб, Сен 
ёқимли куйлайсан, Жилоланиб, жилдираб, Не 
хусусда сўйлайсан? 3. Диёр. Бу янги диёрлар, 
пахтазор далалар, жилоланиб лиммо-лим 
оқаётган каналлар ўз-ўзидан бунёд бўлиб қол- 
гани йўқ. Ш. Рашидов, Янги ер ҳақида сўз. 

ЖИЛПАНГЛАМОҚ 1 Тўлқинсимон, 
илон изи каби ҳаракат қилмоқ, тўлғанмоқ. 
Оқ ит жилпанглаб, олдинги оёқларига чўкка- 
лади. «Шарқ юлдузи». 

2 кўчма Қийшангламоқ, ярашмайдиган 
қилиқпар қилмоқ. Домла ер остидан паран- 
жи тагида жилпанглаб турган шўх аёлга бир 
боқди-да, никоҳ хутбасини бошлаб юборди. 
Ғайратий, Довдираш. Ҳақиқатан у баъзи 
штаб бошлиқлари сингари ўзидан юқори ко- 
мандирлар олдида жилпанглай бермас, кўзга 
ташланмасди. Шуҳрат, Шинелли йиллар. 

ЖИЛПИТМОҚ фолък. Сакратмоқ. Ариқ 
келса ирғитди, Жилға келса жилпитди, Ҳар 
куни икки маҳал Отдан тушиб ўтлатди. 
«Ойсулув». 

ЖИЛҒА Тоғ ва тоғ ёнбағирларидан оқиб 
тушадиган кичик сой; йилға. Мен жилғаман, 
Дарё бўлиб тўлгим келади. Она юртим, Сен- 
га ўғлон бўлгим келади. Э. Воҳидов, Муҳаб- 
батнома. Қирғоғида гўзал юлдузлар Ўйнаёт- 
ган жилғага бордим. Ш. Раҳмон, Юрак қир- 
ралари. Қашқатовнинг кунгай томонида чап 
қўлга қараб кетган жилға бор. С. Анорбоев, 
Оқсой. 

ЖИМ рвш. 1 Овоз, товуш чиқармай, 
индамай, овозсиз, товушсиз, сукут сақлаб, 
сукунатда. Мум тиишагандек жим ўтирмоқ. 
н -Саидғози, сен гапирганда, Шербек жим 
ўтирган эди, — кимдир луқма ташлади. С. 
Анорбоев, Оқсой. Ота-бола анчагина жим 


борди. Ўртага оғир сукунат тушди. М. Ис- 
моилий, Фарғона т. о. 

2 Қимирламай, қимир этмай, ҳаракат- 
сиз, тек. Унинг кўзини юмиб, жим ётганини 
кўрган Бобоқул ота ўрнидан қўзғалди: -Сен 
тинчгина ухлайвер, чироқ. Мен.. бир айланиб 
келай. С. Анорбоев, Оқсой. Омон бўлинг-е, 
раис ака.. тийинигача тўғрилаб дафтардан 
ўтказдик-ку? Бироқ ўзингиз, жим ётган илон- 
нинг бошини қўзғаб, яхши қилмадингиз. С. 
Анорбоев, Оқсой. 

Жим бўлмоқ 1) тўхтамоқ (гап, сўздан); 
сукутга кетмоқ, сукутга ботмоқ. Ойи, сиз се- 
засизми, бойникида орқамдан кулишади, га- 
пиришади.. ман яқинлашсам, жим бўлишади. 
Ойбек, Танланган асарлар; 2) тинчимоқ, 
босилмоқ (овоз, товуш, шовқин ва ш. к. 
ҳақида). Фақат болғаларнинг тарақ-туруғи 
жим бўлганда, Йўлчи жиддий суҳбатга ўтди. 
Ойбек, Танланган асарлар. Аҳмаджон бир 
сидра ўқ ёғдиргандаёқ немис пулемёти жим 
бўлиб қолган эди. А. Қаҳҳор, Олтин юлдуз. 

3 унд. с. взф. Овозингни ўчир, товушинг- 
ни чиқарма, тинчлан. -Жим!~ муштини 
кўтарди Ёрмат.. Ойбек, Танланган асарлар. 
-Жим, жим!~ деди Қумри ярим товуш би- 
лан. — Гулшан бизникига ухлагани келган 
экан. А. Қодирий, Меҳробдан чаён. 

Жим бўлиб кетмоқ Хат-хабар қилмай, 
дарак бермай, кўринмай кетмоқ. Ака, нима- 
га жим бўлиб кетдингиз? ..Мен сизни жуда 
соғиндим. Ойбек, Танланган асарлар. Жим 
турмоқ {ёки ўтирмоқ) Гапирмай, эътироз 
билдирмай, қаршилик кўрсатмай туравер- 
моқ. - Тўғри, — деди Ўрмон полвон, — агар жим 
турсак, улар ҳар бир иш қиладир. С. Айний, 
Қуллар. Бир бечорага туҳмат қилишса-ю, 
била туриб, кўра туриб жим ўтирсам, гуноҳ 
бўлмайдими?М. Исмоилий, Фарғона т. о. 

ЖИМГИНА рвш. Индамай, гаплашмас- 
дан. Иккаламиз шаршара шабадасида жим- 
гина ўтириб чекишдик. С. Аҳмад, Юлдуз. 

ЖИМЖИЛОҚ Қўл ёки оёқнинг бешин- 
чи, энг кичик бармоғи. [ Маъмуржон\ Жим- 
жилоғи билан қулоғини чўқилай-чўқилай, у ёқ- 
бу ёққа юра бошлади. Ш. Холмирзаев, 
Тўлқинлар. Чап қўлининг жимжилоғи сирқи- 
раб оғрир эди. М. Осим, Карвон йўлларида. 

ЖИМЖИЛОҚЦАЙ, -дек. Жуда кички- 
на, кичик. Муаллим қўлига бўр олиб, доскага 
жимжилоқдайгина тикка таёқча чизди. П. 
Турсун, Ўқитувчи. Бир мухбир ўртоғим жим- 




жилоқдек келадиган ён дафтарчасига қараб, 
филдай-филдай гапларни гапириб берди. 
«Муштум». 

ЖИМЖИМА Серҳашам ўйма нақш, 
гул, кунгура. Панжараларнинг жимжимаси. 
н Шкафинг нақшлари жимжима ўйноқ, 
Жилвали кўркига мумкинми тўймоқ ? Қ. Му- 
ҳаммадий. 

2 Жилвали, товланиб турган. Сайр эт- 
тирдинг жимжима кўлда, Сайр эттирдинг 
хиёбон, боғда. Ҳ. Салоҳ, Қолдирмасман мен 
сени доғда. 

Жимжима қилмоқ Мавжланмоқ, товлан- 
моқ. Тушки офтобнинг тик тушган нурлари 
остида дарё суви жимжима қиларди. М. 
Осим, Аждодларимиз қиссаси. 

ЖИМЖИМАДОР Серҳашам ўйма 
нақшли, кунгурали. Жимжимадор, нақшин 
панжара. н Тошбобо қайтиб келиб, жойи- 
га ўтирганида, қўлида жимжимадор узун 
ҳасса бор эди. С. Кароматов, Сўнгги бархан. 
Асадулло ва Аҳмад қўш тавақали, қадимий 
усталар ижодига мансуб жимжимадор, 
ўймакор эшик ёнида тўхташди. Ф. Мусажо- 
нов, Ҳиммат. 

ЖЙМЖИМАДОРЛИК 1 Серҳашамлик, 
ғоят ҳашаматдорлик. Эшикнинг жимжима- 
дорлиги. 

2 Баландпарвозлик, дабдабабозлик. Лер- 
монтов поэзияси ҳар қандай баландпарвозлик, 
сафсатабозлик, жимжимадорлик ва турғун- 
ликдан ҳоли. Газетадан. 

ЖИМЖИТ Тинч, осуда. Кичик укам ух- 
лайди, Жимжит ўрнида. 3. Диёр. Йўлчи жим- 
жшп кўчада танҳо айланиб юриб, бойникига 
қайтди. Ойбек, Танланган асарлар. Қишлоқ 
жимжит, ҳамма маст уйқуда. П. Турсун, 
Ўқитувчи. 

Жимжит бўлиб кетмоқ айн. жим бўлиб 
кетмоқ қ. жим. Хайр, Зуҳрахон, жимжит 
бўлиб кетманг.. Тез-тез хат ёзиб туринг. Н. 
Сафаров, Олияхон Султонова. 

ЖИМЖИТЛИК Товуш, шовқиннинг 
йўқлиги; тинчлик, жимлик, сукунат. Орага 
бир нафас жимжитлик тушди. С. Зуннуно- 
ва, Янги директор. Олимжон ўртага тушган 
жимжитликни бузиб, раисга қаради. Ш. Ра- 
шидов, Ғолиблар. Катта зални пашша учса 
эшитиладиган даражада жимжитлик қоп- 
лаб олган. Э. Раимов, Ажаб қишлоқ. 

ЖИМИЛЛАМОҚ қ. жимирламоқ. Дарғам 
сойнинг сувлари Чўлга оқар жимиллаб. «Шарқ 


юлдузи». Жингалак сочли йигит ўз сўзини шу 
ерга келтирганда, Хадича холанинг бадани 
чумоли юргандай жимиллаб кетди. Т. Али- 
мов, Совға. 

ЖИМИМОҚ Жим бўлмоқ, сукутга кет- 
моқ; тўхтамоқ. Кулгилар билан гуркураб тур- 
ган гузар бирдан жимиди. М. Исмоилий, Фар- 
ғона т. о. Маҳмуд қовоғини уйиб, жимиб қол- 
ди. М. Осим, Карвон йўлларида. Ойқиз би- 
лан Олимжон қўшиқ айтиб оқаётган ариқ 
ёқалаб, аллақачон жимиб қолган қишлоқ кўча- 
сига бурилдилар. Ш. Рашидов, Бўрондан куч- 
ли. Шу чоқ узоқдан чинни пиёла жарангидай 
кулги эшитилди-ю, тезда жимиди. И. Раҳим, 
Чин муҳаббат. 

ЖИМИР: эти (ёки бадани) жимир эт- 

моқ Кучли ҳаяжонламоқ, баданига титроқ 
югурмоқ. «Генка ойисини топибди», деган 
хабар бир зумда бутун батальонга тарқалди. 
Бу хабарни эшитганимда, менинг ҳаяжон- 
ланганимни айтмайсизми. Этим жимир этиб 
кетди. А. Убайдуллаев, Қонли издан. 

ЖИМИР-ЖИМИР 1 Жилвали, ўйно- 
қи, мавжли; ялтираб. Гўёҳисобсиз юлдузлар- 
ни ўз оғуишга олгандек, жимир-жимир оқади 
Ҳашқа. С. Нуров, Дурдона. Гавҳар, кўлнинг 
жимир-жимир тўлқинларига тикилиб, бир 
лаҳза жим қолди. П. Қодиров, Уч илдиз. 
Эгатлардан жимир-жимир тафт кўтари- 
лади. С. Нуров, Нарвон. 

2 Милтиллаган, жилва қилган ҳолда. Тим 
қоронғилик ичида узоқдан юлдузлар жимир- 
жимир кўз қисар эди. Ойбек, Танланган 
асарлар. 

Жимир-жимир қилмоқ айн. жимирламоқ. 

Сув юзи жимир-жимир қилар.. сувда ой акси 
ўйнарди. Ж. Шарипов, Хоразм. 

ЖИМИРЛАМОҚ 1 Майда тўлқинлар 
билан қопланмоқ, мавж урмоқ. Ҳиротни 
айланиб ўтадиган Ҳарируд дарёси жимирлаб 
оқиб ётарди. Мирмуҳсин, Меъмор. Ёвариқ 
суви жимирлаб, ниманидир шивирлаб оқмоқ- 
да. И. Раҳим, Ихлос. 

2 Милтиллаб кўринмоқ, жилва қилмоқ. 
Аҳмад бригадир гугурт чўп билан тишини 
ковлаб, осмонга, юлдузлар жимирлаб турган 
кўкка тикилди. С. Нуров, Нарвон. Олов сели 
жимирлайди. К. Яшин, Ҳамза. 

Кўзим (ёки кўзларим ) жимирлаб кетди 
Кўз ўнгим қоронғилашди, кўзим тинди. 

ЖИМИРЛАШМОҚ: кўзи жимирлашмоқ 
1) кўз ўнги қоронғилашмоқ. Боқди ҳар ён ию- 




шиб-пиишб, тўймас қараган сари. Бирданига 
жимирлашиб, тиниб кетди кўзлари. Т. Тўла; 
2) кўз қамашмоқ. Офтобда қорга қарасам, 
кўзим жимирлашади. Эти (ёки бадани) жи- 
мирлашмоқ Баданига титроқ югургандай 
бўлмоқ; сесканмоқ. Қизнинг ҳар бир гапиунинг 
[Элмуроднинг] баданига муздек сув томчила- 
ри томаётгандек таъсир қилди, аъзойи бада- 
ни жимирлашиб кетди. П. Турсун, Ўқитувчи. 

ЖИМИТ Жуда кичкина, кичкинтой, 
жажжи, митти. Жимит китобча. н Ҳуш 
жимит кўзларини мўлтиратганича туриб 
қолди. «Шарқ юлдузи». 

ЖИМИҚМОҚ: жимиқиб кетмоқ кам 
қўлл. Жим бўлиб кетмоқ, дарак бермай, 
кўринмай кетмоқ. Жимиқиб кетма, тез-тез 
келиб тур. 

ЖИМЛИК қ. жимжитлик. Ғовур босилди. 
Бир лаҳза жимликдан сўнг кулги кўтарилди. 
А. Қаҳҳор, Қанотсиз читтак. Тун жимлигини 
самолёт моторининг узоқдан келаётган бўғиқ 
товуши бузмоқда. И. Раҳим, Чин муҳаббат. 

Жимлик чўкмоқ (ёки тушмоқ) Сукунат, 
жимлик пайдо бўлмоқ, юзага келмоқ. Сўнг 
орага ноқулай жимлик чўкди. П. Қодиров, 
Юлдузли тунлар. Болохонага жимлик чўкди. 
Ҳ. Ғулом, Машъал. Орага бир нафас жимлик 
тушди. С. Зуннунова, Янги директор. 

ЖИММА-ЖИММА фольк. Кўп-кўп, 
жуда кўп. Қулоқ сол, тўражон, айтган сўзи- 
ма, Жимма-жимма ёшим тўлган кўзима. Хол- 
бекани мен кўрсатсам, тўражон, Кирасига 
не берасан ўзима? «Кунтуғмиш». 

ЖИН I [а. (_ў=>. — афсонавий махлуқ; арвоҳ; 
ёвуз руҳ] 1 Шарқ мифологиясида ва диний 
тасаввурларга кўра: пастқам жойларда киши 
кўзига одам тимсолида кўриниб, гўё уни 
бирор дард-иллатга чалинтириб (мас. оғзи- 
ни қийшайтириб) кетадиган афсонавий 
махлуқ. -Энди бу ерда илгаригидай бойўғли 
сайрамайди. Ҳеч кимнинг кўзига жин ҳам 
кўринмайди, — деди Юсвали тоға. П. Тур- 
сун, Ўқитувчи. Букри домла Майнани жин- 
ми, парими дебўйлади шекилли, турган жойи- 
дан силжимай, аллақандай дуони пичирлади. 
Ш. Тошматов, Эрк қуши. 

2 кўчма Кишининг табиати, таъб. Шуна- 
қанги гапларни жиним суймайди. н Бепар- 
во, бўшанглик мардга эмас эп, Бундай одам- 
ларни ёқтирмас жиним. Ж. Жабборов. Сат- 
торқул аканг уйни тузаттириб бермоқчи. 
Майли, ўшанда дераза ҳам қурсин, оқлатсин 


ҳам, токча жинига ёқмаса, суватиб ташлай 
қолсин. А. Қаҳҳор, Кўшчинор чироқлари. 

Жин кўча Пастқам тор кўча. Хиванинг жин 
кўчалари ҳувиллаб ётибди. С. Сиёев, Аваз. 
Жин тегмоқ Кайфияти бузилмоқ. Нариги 
хонадан опасининг уф тортгани эшитилди: - 
Нима жин тегди унга? -Опа, қўрқяпман,— 
деди Чарос овози титраб. Ў. Ҳошимов, Қал- 
бингга қулоқ сол. Жин урмайди Ҳеч нарса 
қилмайди, таъсир қилмайди. -Хотинингизга 
жин ҳам урмайди, аввал хашак жамғариш 
тотиириғини бажаринг! — деди совхоз ди- 
ректори Саидмурод ака. Н. Қобил, Бемор- 
лар. Жин урсин қарғ. Балога учрасин; худо 
урсин. Сенларнинг гапларинг қизиқ бўлди-ку, 
жин урсин сени! С. Кароматов, Олтин қум. 
Жин чироқ қ. жинчироқ. Жини тутмоқ Таъ- 
бига, кўнглига ёқмаган иш ёки гапдан жаҳ- 
ли чиқмоқ; жиғибийрон бўлмоқ. Бирпасда 
дадамнинг жини тутди. Э. Раимов, Ажаб 
қишлоқ. Жини қўзимоқ (ёки қўзғамоқ) айн. 
жини тутмоқ. [Заргаров Насибага зеҳн солиб:] 
Ҳм.. Формада олиб бора кўрма, формани кўриб, 
ЗАГС мудирининг жини қўзғамасин тағин. А. 
Қаҳҳор, Оғриқ тишлар. Жинига тегмоқ ёки 
жинини қўзғатмоқ Табиатига тўғри келмай- 
диган иш, ҳаракат ёки гап билан жаҳлини 
чиқармоқ; асабини қўзғатмоқ. Жинимга тег- 
маган сен бормидинг ? Жинидан баттар ёмон 
кўрмоқ Қаттиқ ёмон кўрмоқ. Домла бозор 
қилишни, магазинга боришни жинидан бат- 
тар ёмон кўрар эди. А. Қаҳҳор, Тўйда аза. 
Сени (ёки сенга) нима жин урди? Сенга нима 
бўдди? Эсингни едингми? Ақлдан оздинг- 
ми? [Қози Мулладўстга:] Сенга нима жин 
урди? — [Мулладўст:] Сизни урган жин! Жим 
туринг, бу кун ҳам озлик қилмасин! Ҳамза, 
Майсаранинг иши. 

ЖИН II : жин чақа айн. жиринг чақа қ. 
жиринг. Жин чақа ҳамманинг кармонига ту- 
пуриб, бойларнинг ҳамёнига ўзини уради. Ой- 
бек, Танланган асарлар. 

ЖИН III [ингл. gin < engine — машина]: 
жин машина Пахта тозалайдиган, чигитдан 
толаларни ажратиб оладиган машина. Завод 
ичкарисида »жин»лар пахта тозалаб чиқар- 
моқда. Ж. Шарипов, Хоразм. 

ЖИНГ: (ғ)инг йўқ, жинг йўқ Ҳеч нарса 
демай, эътирозсиз, гап-сўзсиз; сабр-қано- 
ат билан. Қорни тўқ, эгни бутун бўлса бас. 
Инг йўқ, жинг йўқ, ишлайверади. Ойбек, Тан- 
ланган асарлар. 







ЖИНГАК: жингак бўлмоқ 1) буришиб- 
тиришиб қолмоқ, қуришиб қолмоқ, буж- 
маймоқ. Офтобда тери жингак бўлиб қолиб- 
ди; 2) муз-кесак бўлиб қимирламай қолмоқ, 
увушмоқ. Совуқда қўлларим жингак бўлиб 
қолди. Жингаги чиқмоқ айн. жингак бўлмоқ. 

ЖИНГАЛА(К) 1 сфт. Табиий ёки сунъ- 
ий равишда ҳалқа ёки ярим ҳалқа шаклида 
буралган, қўнғироқ (соч, жун ҳақида). Жин- 
гала(к) соч. Сочлари жингала(к) бола. н У 
[шофер\ жингалак сочини панжалари билан 
тараб-тараб, бир оз хаёлга толди. Ў. Усмо- 
нов, Сирли соҳил. Эъзозхон Тўлқиннинг жин- 
галак сочини силади. Ҳ. Ғулом, Машъал. 

2 om Шундай буралган қўнғироқ сочнинг 
бир бурами. Сочларининг жингалакларида 
шуълалар мавжланиб ёнар эди. Ойбек, Тан- 
ланган асарлар. 

3 om Баъзи ўсимликларнинг, мас., ток- 
нинг чирмашадиган новдачаси. 

ЖИНГИЛЛАМОҚ қ. жирингламоқ. Тан- 
га жингиллаб тошга тушди. 

ЖИНГИР-ЖИНГИР қ. жангир-жунгир. 

ЖИНГИРЛАМОҚ қ. жирингламоқ. Олди- 
да самовар пишқириб қайнар, Қўлида чинни- 
си жингирлабўйнар. «Оқ олма, қизил олма». 

ЖИНГИРТОБ I Жазирама офтобда ёки 
ўтда обдан қизиган, қақраган, қайишган, 
крвжаратн.Нусратбек ўқ ариқ ёқасидаги 
гулхайриларга тикилиб қаради. Япроқлари 
жингиртоб, тугмасимон гуллари илма-тешик. 
С. Нуров, Нарвон. 

ЖИНГИРТОБ II Бирдан кўтариладиган, 
ўта нишаб, тик. Ўктам ранг-баранг майда 
тошлар билан тўла сойликдан жингиртоб 
тепага кўтарилди. Ойбек, О.в. шабадалар. 

ЖИНГИРТОБ III Бир-бирига киришиб, 
ажратиш қийин, чигал ҳолга келган, жин- 
гала ҳолатли. Кўчалар ғишт, тупроқ, темир- 
терсак, кўмирланган ёғоч, жингиртоб сим- 
лар билан тўла эди. Ойбек, Қуёш қораймас. 

Жингиртоб қилмоқ Қийнамоқ, оздирмоқ. 
Айрилиқ азоби Ҳаққул отани жингиртоб 
қилиб, шу кеча ухламасдан фиғон чекиб чиқ- 
ди. Ҳ. Назир, Сув гадоси — оқпадар.. 

ЖИНГУЛ Итбуруннинг майда гулли 
тури. Товуқ тутқич бермай, анҳор бўйидаги 
жингул остига кириб кетди. А. Қаҳҳор, 
Қўшчинор чироқлари. 

ЖИНДАИ, -дек рвш. Бир оз, озгина, 
қиттак. Жиндай ухлаб ол. Жиндай сабр қил. 
н Козимнинг гап оҳангида жиндай такал- 


луфсизлик сезилиб турарди. Э. Усмонов, Ёл- 
қин. Олимжон Бойчиборга яна жиндек беда 
ташлаб, аста Ойқиз ёнига келди. Ш. Раши- 
дов, Ғолиблар. 

ЖИНЖАК Дуккакли ўсимликларнинг 
бир тури. 

ЖИНЖАЛОҚ шв. Жимжилоқ. 

ЖИНКА шв. Пакана. 

ЖИННИ [а. — жин, руҳ] 1 Ақлдан 

озган, руҳий касалликка йўлиққан; телба, 
савдойи. Ўша қўшнининг қизи шу ёнғоқ таги- 
да кўп ўтириб, жинни бўлиб қолди. С. Зун- 
нунова, Гулхан. Қурвонбиби жинни бўлиб, 
паранжисиз ea йиртиқ кийимлар билан эшон- 
никига келган вақтида, уни занжирга боғ- 
лайдиган одамҳам топилмади. Чўлпон, Кеча 
ва кундуз. 

2 кўчма Хаёлига келган аҳмоқона ишлар, 
ярашмаган қилиқлар қиладиган киши; 
аҳмоқ, нодон. Маслаҳатингиз учун раҳмат, 
раис. Мен бўлсам, жинни бўлиб, сизга мақта- 
нибман. Ш. Рашидов, Бўрондан кучли. Жин- 
ни бўлибсан, Тоҳир! Ҳамма урушдан қочса, сен 
бу аждаҳонинг комига ўз ихтиёринг била бор- 
моқчисан! П. Қодиров, Юлдузли тунлар. 

3 Ўзини яқин олиб, эркалатиб гапир- 
ганда ёки ҳазил тариқасида «девона», «тен- 
так» каби маъноларда ишлатилади. Девона 
севикли қовоғини сўрида кўриб қувона кетди: 
-Вой, жиннилар.. қовоғимни бер, жиннилар! 
А. Қодирий, Ўтган кунлар. 

Жинни шамол Гоҳ у томондан, гоҳ бу 
томондан эсадиган шамол, уюрма шамол. 
Жинни қилмоқ Эс-ҳушидан айирмоқ. [Зубай- 
да\ Нозу адо билан дутор чертиб қўшиқ айт- 
ганда, эиштганни жинни қилармиш. К. Яшин, 
Ҳамза. Жинни қўйнинг калласини едингми? 
Эсингни едингми? Жинни бўлдингми? 
Жиннисини чиқармоқ 1) калака қилмоқ. Қор- 
бўрон қилиб, унинг жиннисини чиқаришди; 2) 
расвосини чиқармоқ, дабдала қилмоқ. Бо- 
лалар қўғирчоқнинг жиннисини чиқарибди. 
Латта жинниси Турли хил латта-путта, газ- 
молларга ўч, ишқивоз. -Латта жинниси! — 
деб бақирди Бўтабой бутун аламини хоти- 
нидан олмоқчи бўлиб, — латтанинг учини 
кўрсатса, ўзингни томдан таиишйсан. А. Қаҳ- 
ҳор, Кўшчинор чироқлари. 

ЖИННИВАЧЧА [жинни + ф. - 
бола] сўк. Жиннидан туғилган, жиннидан 
тарқаган. 




жиннивой с.т. Ўзини яқин олиб га- 
пирганда, эркалаш ва ҳазил тариқасида 
«тентаквой» маъносида қўлланади. Попук 
жиннивой бўлса, ори келди шекилли, сомсани 
отиб юборди. Ҳ. Назир, Ёнар дарё. 

ЖИННИЛИК 1 Телбалик, савдойилик. 
Унда жиннилик асари бор. 

2 кўчма Ножўя, аҳмоқона иш; тентак- 
лик, аҳмоқлик. -Латифий ўзи хўп келишган 
йигит-у, лекин шўхлик қиламан деб, жинни- 
лик қилгани ёмон, бемаза гапни кўп айта- 
ди,— дебди [Фотима]. П. Турсун, Ўқитувчи. 

Жиннилиги тутмоқ (ёки қўзимоқ) Ғазаб- 
ланмоқ, аччиқланмоқ. Ниҳоят, Ойимча би- 
бининг сабри тугаб, жиннилиги тутди, кўзла- 
ридан нафратли учқунлар сачратди.. К. 
Яшин, Ҳамза. -Нима дейсан, эски жин- 
нилигим қўзиб турибди, менга тараф бўла- 
диганлар борми ? — деб нимагадир ишора қилди 
Мадамин. П. Турсун, Ўқитувчи. 

ЖИННИ-МИННИ, жинни-пинни қ. 
жинни 2. Ҳалиги муштумзўр йигит уни [ Со- 
диқни] бир туртди-да: -Юр-юр, итвачча, 
жинни-минни бўлдингми? — деб судрай бош- 
лади. А. Қодирий, Ўтган кунлар. Жинни-пинни 
бўлдингми, рўпарамда турибсан-ку?! [дедим]. 
«Муштум». 

ЖИННИНАМО [жинни + ф. Ul — кўри- 
ниш, намоён бўлиш] Телбанамо, телба та- 
биат. Жиннинамо чол. 

ЖИННИСАНҒИ Ножўя, аҳмоқона иш- 
лар, келишмаган қилиқлар қилиб юрадиган. 
Жиннисанғи одам. н Худди жиннисан- 
ғилардай ўзи билан ўзи ғўнғир-ғўнғир гапла- 
шади. С. Анорбоев, Оқсой. 

ЖИННИХОНА Ақпдан озганлар, телба- 
лар шифохонаси. Қотил жиннихонадан қоч- 
ган ашаддий телба бўлиши керак. «Фан ва 
турмуш». Биров уни [раисни] ушлаб олиб, 
жиннихонага жўнатмайди, ҳеч ким масха- 
ралаб кулмайди, эси nacm демайди. «Ёшлик». 

ЖИНОИИ [а. ? — гуноҳ, жиноят- 

га алоқадор] ҳуқ. Жиноятга оид, жиноят 
билан боғланган, жиноят деб қараладиган, 
жиноятдан иборат бўлган. Жиноий иш. Жи- 
ноий ҳаракат. Жиноий жавобгарлик. н Фо- 
тима устидан жиноий иш қўзғатилди. Т. 
Ашуров, Оқ от. Заҳар қўлга киргач, жиноий 
фикр ўсди, бутун юрагини, бутун борлиғини 
чирмаб олди. Ойбек, Танланган асарлар. 
Жиноий қидирув.. ва тергов annapamu қайта 
ташкил этилиб, мустаҳкамланди. Газетадан. 


ЖИНОИЙ-ПРОЦЕССУАЛ ҳуқ. Жино- 
ий ишларни судда кўришга оид. Жиноий-про- 
цессуал кодекс. 

ЖИНОЯТ [а. — айб, гуноҳ; жи- 

ноий иш] 1 ҳуқ. Давлат қонунлари билан 
белгиланган тартибга хилоф ва шу қонун- 
ларга асосан жавобгарликка тортишни та- 
лаб қиладиган, жамоат учун хавфли хатти- 
ҳаракат. Оғир жиноят. Амалдан фойдаланиб 
қилинган жиноят. Жиноят устида ушламоқ. 
н Тергов тугаши учун эса жиноятга иқрор 
бўлиш керак. Ҳ. Ғулом, Машъал. Бир марта 
жиноят қилган одам ўша жиноятини ёпиш 
учун яна ўн марта жиноят қилишдан ҳам 
қайтмас экан. Н. Фозилов, Дийдор. 

2 кўчма Ёмон оқибатларга олиб бора- 
диган зарарли хатти-ҳаракат, иш; гуноҳ. Бас, 
сиз билан биз, Тожибой ака, бу ишга раҳбар- 
лик қилиш ўрнига қўл силтар эканмиз, жино- 
ят қилган бўламиз ва бунинг учун халқ олди- 
да жавобгар бўламиз. П. Турсун, Ўқитувчи. 
Бундай ишни кечиктириш жиноят. Ш. Раши- 
дов, Ғолиблар. 

ЖИНОЯТКОР [а. + ф. - жи- 

ноят қилувчи, қилган] Айб, гуноҳ қилган 
киши. [Майсара:] Бўлдиўйин ҳам. Вақт кет- 
ди, қани обчиқинг бу жинояткорларни! Ҳор- 
диқ чиқсин. Ҳамза, Майсаранинг иши. -Агар 
Ҳасан жинояткор бўлса, мен жинояткор бўла 
қолай, сизлар колхозни истаганларингча бу- 
зинглар, — деди Фотима. С. Айний, Қуллар. 

ЖИНОЯТКОРЛИК Жиноят билан шу- 
ғулланиш, жиноятчилик; айб, гуноҳ. Улар 
жинояткорлик қилиб юрган вақтларида, одам 
ўлдиришда тажриба орттирганларнинг бу 
ишда қўллари титрамас ea юраклари ҳурк- 
масди. С. Айний, Бухоро жаллодлари. 

ЖИНОЯТКОРОНА рвш. Жиноий йўл 
билан, жинояткорларча. Бундай жиноят- 
корона бепарволик қилишимга нима сабаб 
бўлди? Ўзимнинг гўллигим, бефаҳмлигим са- 
баб бўлди [деди Абдусамадқори]. А. Қаҳҳор, 
Қўшчинор чироқлари. Ғўза ea бошқа чопиқ 
қилинадиган экинларни кўллатиб суғориш 
қатъиян тақиқланади. Чунки бундай қилиш 
сувни жинояткорона талон-торож қилишга 
сабаб бўлади. Газетадан. 

ЖИНОЯТЧИ қ. жинояткор. Хавфли жи- 
ноятчи. Ҳарбий жиноятчи. н Райондан кел- 
ган терговчи уч кун oeopa бўлиб, жиноят- 
чиларнинг изини тополмади. А. Қаҳҳор, 
Қўшчинор чироқлари. Элмурод аччиқ истеҳ- 




зо билан кулди: -Гапини қаранг-а. Жиноят- 
чига жазо талаб қилиш уят бўлар эмиш. П. 
Турсун, Ўқитувчи. 

ЖИНОЯТЧИЛИК Жамият учун хавф- 
ли хатти-ҳаракат. Республика судлов орган- 
лари халқнинг хоҳиш-иродасини бажара бо- 
риб, жиноятчиликка қарши курашни кучай- 
тирдилар. Газетадан. 

ЖИНС [а. — тур; хил, нав; қаби- 

ла, миллат] 1 биол. Жонли организмлар- 
нинг биологик ва жисмоний хусусиятла- 
рига кўра икки (эркак ва урғочи) туридан 
бири. Эркак жинси. Хотин жинси. н Ўзаро 
қарама-қарши икки жинс дунёда тириклик- 
ни давом эттиради. Т. Қаипбергенов, Қо- 
рақалпоқнома. Бўлажак фарзанд жинсининг 
ўғил ёки қиз бўлиши отадаги уруғ ҳужайра- 
си таркибида бўладиган икки хил хромосо- 
мага боғлиқ. Газетадан. 

2 Тур, нав, хил. Лириканингўзига хос ада- 
бий жинс сифатидаги табиати унинг жанр 
қиёфасида ҳам акс этади. «ЎТА». Барон фон 
Ринг, албатта, эшак эмас, балки орий жинс- 
дан бўлган бир зот. А. Қаҳҳор, Барон фон 
Ринг. 

3 Ижтимоий гуруҳ, табақа. Жинсига 
тортмоқ. н -Ота, бу синглим,— табассум 
билан деди Йўлчи. — Бойникида яшашини маъ- 
қул кўрмадим. -Яхши қилибсан: Кабутар бо 
кабутар, жинс бо жинс.. Тўғри, улар қарин- 
дошинг. Лекин улар сени ўз жинсига қўшмай- 
ди. Улар пул жинсидан. Ойбек, Танланган 
асарлар. 

4 геол. Ер қобиғининг маълум қатламини 
ҳосил қилган минерал. Қоя остидаги тоғ 
жинслари минг йиллар давомида эсган шамол 
таъсирида силлиқланиб, ғор шаклида ўйилган 
эди. С. Кароматов, Олтин қум. Нуротадан 
Томдибулоққача чўзилган тоғлардаги тоғ 
жинсларини ўрганиб, у жойларнинг геологик 
харитасини тузди. С. Анорбоев, Ўзбекистон 
олтини. 

ЖИНСДОШ 1 Бир биологик жинсга 
мансуб бўлган, жинси бир. Онам зотан хо- 
тин, ёрим ҳам хотин, Синглим ҳам, қизим 
ҳам уларга жинсдош. Ғ. Ғулом. 

2 Бир ижтимоий гуруҳга, табақага ман- 
суб бўлган; зоти бир. Сен ҳали ҳам ўз чўрили- 
гингни эсингдан чиқармаган, ҳали ҳам менинг 
молимни ўз жинсдошларинг бўлган батрак- 
қулларни семиртириш йўлида исроф қилар 
экансан. С. Айний, Қуллар. 


жинси [ингл. jeans — бир турли шим < 
jean — қалин ип газлама] Қалин ип газлама- 
дан тикилган иш кийими тури (асосан шим 
ҳақида). -Бош бошқармага телефон қилинсин, 
— деди жинси шим кийиб олган робот. X. 
Тўхтабоев, Ширин қовунлар мамлакати. 
Магазинга келган импорт — сўнгги модадаги 
жинси шимдан шу магазин мудирининг ўғли 
Тойлоқжон қуруқ қолди. Газетадан. 

ЖИНСИИ Биологик жинсга, жинс ма- 
салаларига оид. Жинсий белгилар. Жинсий 
айирмалар. Жинсий тарбия. 

ЖИНЧИРОҚ Пахта пилиги билан ёнув- 
чи шишасиз чироқ; қорачироқ. Уйидаги нар- 
саларни ғира-шира айиришга имкон берувчи 
«жинчироқ» ҳам энди кўринмайди. Ойбек, 
Танланган асарлар. 

ЖИНҚАРЧА шв. 1 Читтак. 

2 кўчма Тирранча, тирмизак. Шунча ёш- 
га кириб, шунча йил эл бошида туриб обрў 
орттирган Умарни жинқарчалар отдан ағда- 
риб ташлагани яхшими? И. Раҳим, Ихлос. 
Бай-бай-бай.. ўзи жинқарча бўлсаям, шунақа 
заҳар қизки, худди Зулайҳо опангизга ўхшай- 
ди. Ў. Ҳошимов, Қалбингга қулоқ сол. 

жинғил шв. 1 Юлғун. Моҳандарё водий- 
сида юлғун, жинғил, янтоқ, қизилмия, аж- 
риқўсади. П. Ғуломов, Зарафшон этакларида. 

2 Юлғундан қилинган. Чол эшик олдида 
суёғлиқ турган жинғил таёғини олди-да, 
Тўрткўзни эргаштириб, қоронғиликка кириб 
кетди. С. Анорбоев, Оқсой. 

ЖИНҒИРЛАМОҚ Қўнғироқ товуши 
чиқармоқ. Соат жинғирлади. Телефон жин- 
ғирлади. 

ЖИНҒИРОҚ қ. қўнғироқ. Шу кеч пал- 
лада кўча эшикнинг жинғироғи жиринглаб 
қолди. Л. Тожиева, Меҳрим сизга, одамлар. 

ЖИПС рвш. 1 Орасида жой, тирқиш 
бўлмаган, тирқишсиз, зич. Жипс ёпилмай 
турган эшикларнинг икки қаноти орасидан 
совуқ қорнинг заҳарли изғирини кириб, уйлар- 
нинг токчаларини айланмоққа, унинг совуқ 
«ҳув-ҳув»лари шип ораларидан эшитилмоққа 
бошлади. Чўлпон, Кеча ва кундуз. 

2 Бир жон, бир тан бўлиб бирлашган, 
бирдам. Тинчлик учун курашувчиларнинг 
жипс сафи ўсмоқда. Жамоа билан жипс боғ- 
ланмоқ. 

3 кўчма Яқин, яқинлашиб; ёнма-ён. Жўра 
бобонинг тўриғи улоққа жипсроқ чопди. Т. 
Мурод, От кишнаган оқшом. Бўз от жийрон- 

қашқа бшан жипс келган заҳоти Бобур бўй 
чўзиб, нариги отнинг эгаридан икки қўллаб 
ушлади-ю, бор кучи билан эгардан эгарга сак- 
ради. П. Қодиров, Юлдузли тунлар. 

ЖИПСЛАМОҚ Орасида жой, тирқиш 
қолдирмай тақамоқ, зичламоқ. Пол тахта- 
ларини жипсламоқ. н Иккаласи икки ходани 
бир-бирига жипслаб, сим билан маҳкам боғ- 
лади, сувга ташлаб, устига миниб олишди. Т. 
Рустамов, Мангу жасорат. 

ЖИПСЛАШМОҚ 1 Жипсламоқ фл. ўзл. 
н. Чолнинг юзида табассум пайдо бўлди, қовоқ 
усти, кўз ости ажинлари жипслашди. Ойдин, 
Олтин узукка олмос куз. 

2 кўчма Бирлашмоқ, аҳил бўлмоқ. Икки 
йил ичида бўлим коллективи уюшиб, жипс- 
лашди. «Ўзбекистон қўриқлари». 

ЖИПСЛИК 1 Зичлик, бир-бирига яқин- 
лик. Тахталарнинг жипслиги. 

2 кўчма Ўзаро яқинлик, аҳиллик, бир- 
дамлик. Бу йилги шароит бошқачароқ, ниҳо- 
ятда жипслигимизни, мустаҳкам дўстлиги- 
мизни, ҳамжиҳатлигимизни тақозо этади. 
Газетадан. 

ЖИР I \р. жир — мой; ёғли, мойли нарса, 
овқат] с. т. Мой, ёғ. н -Етмиш икки ҳуна- 
ринг бор, лекин хумчангда беш пайса жиринг 
йўқ! — деб Мирвали банги бир кун Бердибойни 
койиган эди. А. Қодирий, Обид кетмон. 

Жир битмоқ 1) семирмоқ, эт, ёғ бит- 
моқ. Кўйга ҳеч жир битмаётир. н Сидиқ- 
жон қайнанасидан бу хилдаги таъналарни кўп 
эшитган, лекин сира гап қайтармаган эди, 
бу сафар заҳарханда қилиб: -Ўзи тўймаган- 
нинг салқити қорин оғритади, онажон, сиз- 
дан ортди-ю бизга жир битдими! — деди. А. 
Қаҳҳор, Қўшчинор чироқлари; 2) кўчма 
бойимоқ, давлати ортмоқ. Энди жир битди- 
да! Битта кўйлак иккита бўлди. А. Қаҳҳор, 
Қўшчинор чироқлари. Жири бор Қўр-қути 
бор, давлатманд. Жири бор оилаларнинг бо- 
лаларига мактаб ҳам, мадраса ҳам ярашади. 
Ойбек, Танланган асарлар. 

ЖИР II шв. Қўшиқ. Ўтовлардан чўпон- 
ларнинг ўланлари, оқинларнинг жирлари янг- 
раб, узоқ-узоқларга акс садо беради. Газета- 
дан. Ўзим каби қовуни бол ўша nup, Ўша ёш- 
лик алангам, Ўша қўшиқ, ўша жиров, ўша 
жир, Ўша жаҳон шўх янгам. Миртемир. 

ЖИР III шв. Жанжал. 

ЖИРАФА [фр. giraffe <а. ] Тропик 

мамлакатларда яшайдиган узун бўйинли 


ўтхўр ҳайвон. Африка бутазорларида ҳайвон 
овловчилар бир куни битта жирафа тутиб, 
қафасга солишди. «Фан ва турмуш». 

ЖИРИЛЛАМОҚ Аламига чидай олмай 
гапирмоқ; гап, танқид ва ш. к. ни кўтара ол- 
май қизишмоқ. Камчиликларингизни кўрсат- 
са, нега жириллайсиз Бирданига қирқ етти 
боғ ютқизган Ниёзмат ҳожи жириллаб, яна 
тўқсон тўрт боғтикди. А. Қаҳҳор, Сароб. 
-Тўрт йил остонангизда иииадим, энди ҳақ 
десам, нега жириллайсиз? — деди Жониш Сот- 
волди бойга. Ҳ. Шамс, Душман. 

ЖИРИНГ тақл.с. Металл, чинни, шиша 
буюмларнинг урилишидан чиқадиган нозик 
товуш ҳақида. Телефон жиринг этди. н Пул- 
га ўч у [Самандаров], ёнингизда танга жи- 
ринг этса, «лаббай, гапирдингизми?» деб ту- 
радиган одам. А. Мухтор, Туғилиш. 

Мулла жиринг ёки жиринг чақа Пул, 
танга-чақа. -Ҳукуматчилик,— деб ҳамсуҳ- 
батларига тасалли берди Махсум, — менга 
ўхшаш, сенга ўхшаш мойжувози борлар со- 
лиқ тўламай қўйса, давлатнинг ҳамёнига 
мулла жиринг қаёқдан тушади? П. Турсун, 
Ўқитувчи. 

ЖИРИНГЛАМОҚ Металл овози каби 
бўғиқроқ товуш чиқармоқ. Телефон жи- 
ринглади. Маҳмуд Ҳайдарович трубкани олди. 
А. Мухтор, Бўронларда бордек ҳаловат. Те- 
лефон жиринглаб, Муродованинг хаёлини буз- 
ди. И. Раҳим, Ихлос. 

ЖИРИШ шв. Чала эланган, серкепак ун 
ва шундан тайёрланган нон. Махсум жириш 
нондан бир чимдим оғзига таииаб, ташқарига 
чиқди. В. Ғофуров, Вафодор. 

ЖИРКАНМОҚ Ҳазар қилмоқ, ирган- 
моқ. Ҳайдаров суҳбатдошига бирдан жир- 
каниб қараб қўйди. А. Мухтор, Бўронларда 
бордек ҳаловат. Пошшахон шаҳарлик бой- 
вучча аёл бўлиб, ўз қариндошларидан жир- 
канар, берироқ юришни ёқтирарди. Д. Ну- 
рий, Осмон устуни. 

ЖИРКАНУВЧАН Ҳар нарсадан жир- 
канаверадиган, ҳар нарсани кўнгли торта- 
вермайдиган, кўнгли нозик; ҳазарчи. Жирка- 
нувчан одам. 

ЖИРКАНЧ 1 Одам ҳазар қиладиган, 
жирканадиган; кишини жиркантирадиган; 
ифлос. Жирканч манзара. н Ёқимсиз, жир- 
канч кулги Аҳмаднинг хаёлини бўлди. Ф. Муса- 
жонов, Ҳиммат. 




2 кўчма Разил, қабиҳ. Соф нарсага қўл 
бериш учун жирканч нарсага ҳам қўл уришга 
тўғри келар экан. П. Қодиров, Уч илдиз. 

ЖИРЛАМОҚ шв. Қўшиқ айтмоқ, куй- 
ламоқ. 

[Бировнинг] жирини жирламоқ Бошқа- 
ларнинг фикр-ғояларини тарғиб қилмоқ. 

ЖИРОВ шв. Достон, терма айтиб куй- 
ловчи бахши (ўзбек, қорақалпоқ, қозоқ 
халқларида). Ҳозоқлар орасида бахшилар, жи- 
ровлар.. элни оралаб тентираб юриб, тирик- 
чилик ўтказадилар. М. Муҳаммаджонов, 
Турмуш уринишлари. Жамбул шоирлар жи- 
рови, оқсоқол, Тилларга бол бердинг, элларга 
ҳам мақол. М. Шайхзода. 

ЖИРОНҒОР эск. ҳарб. Қўшиннинг сўл 
қаноти, сўл фланг. Амир Бадриддин ўз жи- 
ронғори билан душманнинг жиронғори устига 
дадил ёпирилди. Ойбек, Навоий. 

ЖИРРАКИ қ. жиззаки. Уўлгур жирраки 
экан, эрим раҳматликни бошига калладай 
тош билан уриб ўлдирибди. М. Исмоилий, 
Фарғона т.о. 

ЖИРРАКИЛИК қ. жиззакилик. Дилшод 
ўзини хокисорликка солмади, шунингдек, 
жирракилик ҳам қилмади. М. Исмоилий, 
Фарғона т. о. 

ЖИРТАК: жиртак отмоқ (ёки чалмоқ) 1) 

гап-сўз қилмоқ; майна қилмоқ. Мен ҳам юра 
берсам, тирикчилигимни қила берсам, биров 
жиртак чаладими ? А. Мухтор, Туғилиш; 2) 
ичиқоралик қилмоқ. Лекин Камол қози жир- 
так отиб, оёқ тираб туриб олди. К. Яшин, 
Ҳамза. 

ЖИРТАКИ қ. жиззаки. Зокиржон ҳаддан 
ташқари жиртаки, асабий бўлиб қолганди. Ф. 
Мусажонов, Баҳор нафаси. 

ЖИРТАКИЛИК қ. жиззакилик. Аҳмад ўз 
ҳиссиётларини жиловлаб туролмади, жирта- 
килик қилди. Ф. Мусажонов, Ҳиммат. [Жа- 
лол\ Мамаюсуфнинг жиртакилигини кўра- 
била туриб, бир тепди. А. Кўчимов, Ҳалқа. 

ЖИРТИЛЛАМОҚ с.т. Жирилламоқ. 

ЖИСМ | а. - — тана, организм; мод- 
да] 1 физ. Маълум жойни эгаллаб, ишғол 
қилиб турган материя, модда. Ҳаттиқ жисм- 
лар. н Алломалар ҳандасаю риёзиёт ва ёки 
шифо илмида эмас, оддий бир жисмдан ҳам 
ҳикмат топардилар. Мирмуҳсин, Меъмор. 
Товуш турли жисмларнинг тебраниши жа- 
раёнида вужудга келади. «Фан ва турмуш». 


2 мат. Фазонинг ҳамма томондан берк 
сирт билан ўралган бир қисми. Геометрик 
жисмлар. 

3 Тан, тана; вужуд. [Навоий.\ Эшит, Ман- 
сур! [Мансур:\ Бутун жисмим қулоқдир. Уй- 
ғун ва И. Султон, Алишер Навоий. Жасорат 
тимсоли Икардир абад, Жисми гар ўтларда 
кетгандир ёниб. А. Орипов. 

Исми бор-у, жисми йўқ қ. исм. Исми жис- 
мига мос (ёки монанд, муносиб, ярашган) 
Исмига, номига, унвонига мос. Бригада аъзо- 
ларидан яна бири исми жисмига монанд Барно 
Ҳожиевадир. Ф. Нуруллаев, Бўз йигит. 

ЖИСМАН рвш. Жисмоний жиҳатдан, 
жисмоний. У [Камолиддин\ ҳикоя асноси ор- 
тиқ ҳаяжонлангани учун руҳан ва жисман 
чарчаган эди. Т. Жалолов, Олтин қафас. Ға- 
фур Ғулом орамизда жисман йўқ. Газетадан. 

ЖИСМОНАН /у. жисман. Жазо отря- 
дининг сўнгги вазифаси — муддаоси руҳан 
енгилмаган барча исёнкорларни жисмонан 
маҳв этиб, шу майдонда қириб ташлаш эди. 
Н. Сафаров, Оловли излар. Мамлакатимиз- 
да бахтиёр авлод болаларининг ҳар томон- 
лама ривожланиши учун, хусусан ҳам жис- 
монан, ҳам маънавий камолотга етишиши 
учун барча шарт-шароитлар муҳайё. «Фан 
ва турмуш». 

ЖИСМОНИЙ Жонли организмларнинг 
жисмига оид; мускул ҳаракатлари билан 
боғланган; жисмонан. Жисмоний тарбия. н 
Кўринишдан Тўлқинжон Сирождан жисмоний 
кучлироқ эди. Ф. Мусажон, Ҳури. 

Жисмоний меҳнат қ. меҳнат 1. [Аваз\ 
Жисмоний меҳнатдан йироқроқ юрганигами, 
бугун зўриқиб қолган эди. С. Сиёев, Аваз. Жис- 
моний тарбия Организмни ҳар томонлама 
чиниқтиришга қаратилган, соғлиқни мус- 
таҳкамлашни назарда тутган тарбия, жис- 
моний машқпар. Жисмоний тарбияўз даври- 
га нисбатан анча юқори босқичда турган 
Юнонистонда яланг оёқ юриш кенг расм бўлган. 
«Фан ва турмуш». 

ЖИЧЧА шв. Жиндек, озгина. Ўртоқ 
Рўзиев, жиччагина илтимосимиз бор эди. С. 
Аҳмад, Қадрдон далалар. [Зеби:\ Ҳандай 
сиғар шунча шодлик Бирдан жичча дилим- 
га? Т. Тўла. 

ЖИШ I бол. айн. гўшт. 

ЖИШ II Қушларнинг ҳали пат чиқар- 
маган боласи. 




ЖИЯК 1 Дўппи, тўн ва ш. к. нинг четига 
тутиладиган махсус энсиз тасма. Ҳўлда 
тўқилган жияк. н Унинг узундан-узун оппоқ 
соқоли, ёқаси очиқ оппоқ яктаги, дўпписи- 
нинг оппоқ жияклари, офтобда қорайган кенг 
кўкраги — ҳаммаси чангга ботган эди. Ш. 
Рашидов, Бўрондан кучли. У[Болта арава- 
каш\ дўпписининг жиягини қайтариб, шоҳи 
белбоғ билан боғлаб олган. К. Яшин, Ҳамза. 

2 Бирор нарсанинг гир атрофи, чети. 
Мурод унинг жияклари қизарган кўзларига 
термипди. С. Аҳмад, Қадрдон далалар. Жияк- 
ларида бойчечаклар ўсиб ётган нам сўқмоқ- 
дан оқ отли йўловчи жадал кетяпти. Ш. Хол- 
мирзаев, Оқ отли. 

ЖИЯКФУРУШ Жияк сотувчи. -Карим 
полвоннинг ўғлиданам беш ойдан бери [хат] 
келмаётганмиш, — гапга аралашди Иқбол са- 
танг, — ануви паст кўчадаги Султонхон бор 
эди-ю, биласиз, жиякфуруш, ўшанинг ўғли 
ярадор бўлган экан, отпускага келибди. Р. 
Файзий, Ҳазрати инсон. 

ЖИЯН 1 Ака-укаларнинг, опа-сингил- 
ларнинг фарзанди (тоғага, амакига, хола- 
га, аммага нисбатан). Фотима Элмуродга 
синфдош бир аёлнинг жияни бўлиб, амма- 
сининг олдига бот-бот келиб турарди. Шуҳ- 
рат, Шинелли йиллар. Зокиржон жияни қу- 
йиб берган чойни кичик-кичик ҳўплаб ичди. Н. 
Аминов, Тилло табассумлар. 

2 Ўзидан кичик яқин кишиларга му- 
рожаат шакли. -Чаққон жўнайлик, жиян- 
лар, — деди Олимов. Ҳ. Назир, Сўнмас чақ- 
моқлар. 

ЖИҚ Бутунлай, батамом; жуда кўп. 
Этигим жиқ ҳўл бўлди. н Адолат бошини 
кўтарди. Унинг жиқ ёшга тўлган кўзларида 
ҳам қўрқув, ҳам ёлвориш бор эди. С. Зуннуно- 
ва, Гулхан. 

ЖИҚ-ЖИҚ1 айн. жиқ. Сабогулнинг жиқ- 
жиқ ёш тўла кўзлари алам ичида Шералига 
меҳр билан боқди-ю, ерга қадалди. С. Карома- 
тов, Олтин қум. 

2 Кучли, шидцатли. Қоронғида ҳужранинг 
у бошидан бу бошига судралиб, жиқ-жиқ со- 
лишаётган Жаниш жуда кучдан кетди. Ҳ. 
Шамс, Душман. 

ЖИҚИЛЛАШМОҚ 1 Қатгиқ айтишмоқ; 
тортишмоқ, жанжаллашмоқ. [Юсуп Комил- 
га:] Гап тамом. Сен билан кўп жиқиллашиб 
ўтиришга фурсат йўқ. О. Ёқубов, Айтсам, 
тилим куяди, айтмасам — дилим. 


ЖИҚҚА қ. жиқ. Жиққа ҳўл ўтин. н Ча- 
роснинг кўйлаги дарров жиққа сув бўлди. Ў. 
Ҳошимов, Қалбингга қулоқ сол. Йигита- 
лининг бутун вужудини жиққа тер босган, 
ҳолсизликдан гандираклаб, қалин буталар 
орасидан кетаётганини биларди, холос. Д. 
Нурий, Осмон устуни. Оппоқ қизнинг кўкиш 
кўзлари жиққа ёшга тўлди. Ҳ. Ғулом, 
Машъал. Бечоранинг [Назокатнинг] кўзла- 
pu жиққа-жиққа ёш, эҳтимол, турмушида 
бирор бахтсизлик учрагандир. Ш. Рашидов, 
Бўрондан кучли. 

ЖИҚҚАМУШ(Т); жиққамуш(т) бўлмоқ 

Қаттиқ муштлашмоқ, уришмоқ. Ерли-сув- 
ли, пулдор одам вафот қилса, унинг eopuc- 
ларини 6up-6upu билан жиққамушт қилади. 
Ойбек, Танланган асарлар. 

ЖИҒ I: жиғига тегмоқ Тегишиб ёки би- 
рор ёқмайдиган иш, гап билан жаҳлини 
чиқармоқ, ғашини келтирмоқ. Баъзан Анор- 
хоннинг жиғига тегиш учун йигшпни улар 
ўзаро «Собир почча» дейишар эди. Ойбек. 
О.в.шабадалар. Бошқа овоз раиснинг жи- 
ғига қаттиқроқ тегди. Ш. Рашидов, Ғо- 
либлар. Жиғини эзмоқ Уриб абжағини чи- 
қармоқ. [Марасул:] Ҳа, ўша сени.. (урмоқчи 
бўлади). Жиғингни эзаман! А. Қаҳҳор, Оғриқ 
тишлар. 

ЖИҒ II тақл. с. Қайнай деб турган са- 
мовар, қумғон ва ш. к. дан чиқадиган товуш 
ҳақида. Самовар жиғ этди-қайнади. 

Юраги жиғ этди Юраги жиғиллади, юра- 
ги шув этди, юраги орқасига тортиб кетди. 
Сидиқжоннинг юраги жиғ этиб кетди. А. 
Қаҳҳор, Кўшчинор чироқлари. 

ЖИҒА 1 этн. Бош кийимига тақила- 
диган, укпар ва қимматбаҳо тошлар билан 
безатилган зийнат буюми. Тилла жиға яра- 
шади боишга, Олиб келдик чарлаб зўрнинг 
қошига. «Эрали ва Шерали». Куёвузун ва кенг 
зарбоф тўн кийиб, катта салласига кўркам 
олтин жиға қўндириб, ҳавони титратган 
карнайлар, сурнайлар садоси билан ўзиникига 
кетди. Ойбек, Танланган асарлар. 

2 кўчма айн. тож. Узоқдаги Чотқол қуёш- 
дан Олтин жиға тақмиш бошига. С. Акба- 
рий. 

ЖИҒАВУЛ шв. қ. жиғовул. 

ЖИҒАДОР 1 Жиға таққан, жиғали. Бо- 
шида жиғадор бўрк, кимхоб чопонини елкага 
ташлаган амирзода Иброҳим Султон кириб 
келди. Мирмуҳсин, Меъмор. 




2 тар. Ўрта Осиё хонликларида: жиға- 
ларни сақловчи киши. Оқсоқол, акобир, амал- 
дор, туғдор, жиғадор йиғилиб, бўлак кишини 
хон кўтарди. «Муродхон». 

ЖИҒИБИЙРОН: жиғибийрон бўлмоқ 
Куйиб-пишмоқ, ўртанмоқ; тутақиб кетмоқ. 
-Худо кўрсатмасин, қамаб қўйсалар яхшими ? 
— жиғибийрон бўлиб деди она. Ойбек, Нур 
қидириб. Фотима опа эри берган пулнинг 
чўғини кўриб, жиғибийрон бўлди. Р. Файзий, 
Сен етим эмассан. Жиғибийрони чиқмоқ айн. 
жиғибийрон бўлмоқ. Жиғибийрони чиқиб кет- 
ган Аҳмад ноқулай аҳволга тушиб қолди. Ф. 
Мусажонов, Ҳиммат. 

ЖИҒИЛДОН 1 Қушларнинг қизилўн- 
гачидаги овқат тўпланадиган ва юмшата- 
диган буқоқсимон кенг жой. Хўрозчанинг 
жиғилдони муштдай шишиб чиқди. М. Исмои- 
лий, Фарғона т. о. 

2 кўчма Томоқ, қурсоқ (нафс ҳақида). 
Жиғилдон хуруж қилган ерда виждонга йўл 
йўқ. Уйғун, Ҳаёт қўшиғи. Ундан ҳазар қилинг: 
жиғилдонига Улар ўз онасин алишган инсон. 
Шукрулло, Жавоҳирлар сандиғи. 

Жиғилдон бандаси (ёки овораси) Томоқ, 
нафс овораси; очкўз, ебтўймас. Фармонқул 
кўп бамаъни эди-ю, икки-учта жиғилдон ово- 
ралари уни йўлдан уришди-да. С. Маҳкамов, 
Шогирд. Жиғилдон қайнаши Баъзи ошқо- 
зон-ичак касалликлари натижасида меъда- 
нинг қайнаб ачишуви. Хамир овқат есам, 
жиғилдоним қайнайди. Жиғилдонга урмоқ 
ёки жиғилдондан ўтказмоқ Емоқ, еб юбор- 
моқ, томоқцан ўтказмоқ; бировнинг ҳақини 
йўқ қилиб, ҳазм қилиб юбормоқ. -Қиз бўйга 
етгандан кейин Мамасаид «тайёр ошга ба- 
ковул» бўлди. Ҳалинини енг учида олиб, жи- 
ғилдонга урди-да, қизни узатди, — деди Дав- 
латёр. П. Турсун, Ўқитувчи. 

ЖИҒИЛЛАМОҚ 1 «Жиғ» этган товуш 
чақирмоқ. Самовар жиғиллади. Аваз ўтхона- 
га ёғоч қошиқдай иккита саксовул ташлаб, 
ичкари кирди. С. Сиёев, Ёруғлик. 

2 кўчма Куйиб-пишиб гапирмоқ, жон 
куйдирмоқ. [Ғуломжон] Ўзининг ҳали-ҳали 
уйланмаганини.. бошингни иккита қилиб 
қўйсак, деб жиғиллабўтаётган ота-онасини 
бахтиёр қилиши мумкинлигини ўйлаб ачинди. 
М. Исмоилий, Фарғона т. о. 

Юраги жиғиллади Юраги шув этди, юра- 
ги орқасига тортиб кетди. Қодир.. ўрнидан 
туриб, соатига қаради. Соат тўрт. Юраги 


жиғиллаб кетди. Бир жойга бориб, сира бун- 
дай кеч келган эмас эди. А. Қаҳҳор, Қанотсиз 
читтак. 

ЖИҒИЛЛАШМОҚ Қизишмоқ, айти- 
шиб олмоқ. Бугун радиодан берилган пъеса 
ҳақида гап кетиб, Саодат билан Собиржон 
бир оз жиғиллашиб олишди. Т. Мақсудов, 
Муҳаббат қўшиғи. 

ЖИҒОВУЛ фольк. Ов қушининг бўйин 
боғи. Қарчиғай бўйнига тақдим жиғовул, Хиз- 
матимда саф ҳудайчи, шиғовул. «Хушкелди». 

ЖИҒОЛТОЙ Йиртқич қушларнинг ло- 
чинсимонлар оиласига мансуб бир тури. 

ЖИҲАТ [ а. d ? — томон, тараф; йўна- 
лиш] 1 Тараф, томон. Майдон икки таноб 
кенгликда бўлиб, жануби қутидор ва қўшни- 
сининг иморатлари.. ва бошқа уч жиҳати ҳам 
шунга ўхшаш бинолардан иборат эди. А. Қо- 
дирий, Ўтган кунлар. Саҳннинг тун ва кун 
ботар жиҳатлари кичкина ҳужралар билан 
ўралган. А. Қодирий, Ўтган кунлар. 

2 кўчма Бирор иш, масала ва ш.к. нинг 
таркибий қисми, ўзига хос хусусияти, то- 
мони. | Фотима\ Ўзига кимларнинг кўнгил 
қўйганини билар ва муомалада бу жиҳатни 
ҳисобга оларэди. П. Турсун, Ўқитувчи. Эъти- 
борхон Охунова табиат мафтуни, уни жон- 
дан севади. Унинг нозик, ранг-баранг жиҳат- 
ларини чуқур ҳис этади. X. Ёдгоров, Ҳаёт 
тўлқинлари. 

ЖИҲАТДАН кўм. Тарафдан, томондан, 
тарафлама. Шу даврада уни ҳам, ўзини ҳам 
ҳар жиҳатдан текшириб кўрди. Ш. Рашидов, 
Ғолиблар. Турсунхон кўп жиҳатдан ўз эши- 
га, бизнинг суюкли шоирамиз Зулфия хонимга 
яқин. Миртемир, Дўстлар даврасида. 

ЖИҲОД [а. — ҳаракат қилиш; ку- 

раш, олишув] дин. Мусулмонларнинг Ислом 
динининг тарқалиши йўлидаги ғовларни 
бартараф этиш, уни ҳар тарафлама муҳо- 
фаза қилиш йўлида ғайридинларга қарши 
муқаддас уруши; ғазавот. У [Дилшод] вара- 
қани оддий ҳаяжон билан эмас, курашга, 
қўзғалишга, жиҳодга чақирувчи хитоб билан, 
майдон мардининг ҳайқириғи билан тугалла- 
ди. М. Исмоилий, Фарғонат. о. 

ЖИҲОЗ [а. jl d ? — барча зарур нарса- 
лар; асбоб-анжом] 1 Ишлаб чиқариш қурол- 
лари, асбоб-ускуна. Лаборатория жиҳозла- 
ри. Корхона жиҳозлари. 

2 Асбоб-анжом, уй-рўзғор асбоблари, 
буюмлари. Пошша хола бехосдан хаёлига ке- 


7—Ўзбек тилининг изоҳли луғати 




либ қолган бу фикрдан ўзини чалғитиш учун 
уй файзига, унинг жиҳозларига тасаннолар 
ўқиб кетди. Д. Нурий. Осмон устуни. Уй жи- 
ҳозга ғоятда бой, гўё музахона тусини берар 
эди. А. Қодирий, Ўтган кунлар. 

ЖИҲОЗЛАМОҚ 1 Асбоб-ускуна, ишлаб 
чиқариш қуроллари билан таъминламоқ, 
ускуналамоқ. Бош конвейер хилма-хил мах- 
сус пневматик ва электр асбоблари билан 
жиҳозланган. «Фан ва турмуш». Жонкуярлар 
янги цехни асосан ўзлари ясаган технология 
ускуналари билан жиҳозладилар. Газетадан. 

2 кўчма Безамоқ, ясантирмоқ. Шинам 
хоналар замонавий мебеллар билан жиҳозлан- 
ган. Газетадан. 

«Ж»ЛОВЧИЛАР тлш. Ўзбек тилининг 
«й» ўрнида «ж» ишлатувчи лаҳжасига ман- 
суб ўзбеклар. 

ЖО [ф. — макон, манзил]: жо бўл- 

моқ Жойлашмоқ, мустаҳкам ўрнашмоқ; 
сиғмоқ. Ҳамма кийимлар бир чамадонга жо 
бўлди. н [ Са.мар Лайлога:] Сизнинг қўиш- 
ғингиз қалбимга жо бўлиб қолди. М. Қори- 
ев, Ойдин кечалар. Ойқиз қалбига жо бўлган 
фикрларнинг ҳаммасини бирма-бир айтди. Ш. 
Рашидов, Ғолиблар. Жо қилмоқ Жойламоқ, 
жойлаштирмоқ; мустаҳкам ўрнаштирмоқ. 
Эъзозхон шу сўзларни дилига жо қилиб олди. 
Ҳ. Ғулом, Машъал. Тунлар сени кипригимда 
тутайми, Кўзгинамнинг қорасига қилай жо? 
Э. Воҳидов, Самарқанд кечаси. 

ЖОБАЖО [ф. — жой-жойига]: 

жобажо бўлмоқЖой-жойига, тартибга туш- 
моқ, жой-жойига келмоқ, саранжом-са- 
ришта бўлмоқ. Ҳамма нарса жобажо бўлди. 
Жобажо қилмоқ (ёки этмоқ) Жой-жойига, 
тартибга келтирмоқ, саранжом-саришта 
қилмоқ. Ҳалолу дилкаш эрур боғбону деҳқо- 
ни, Ҳар ишни қойил этар жобажо, омон 
бўлсин. Ҳабибий. Бир давронки, орзулари 
жобажо, Лаҳзасига йиллар этар жон фидо. 
Миртемир. 

ЖОБИР [а. — жабр-зулм ўтказув- 

чи] эск. Жабр қилувчи. Тарих кўп йил таҳқир 
битар Чингиз каби жобирга. Э. Воҳидов, 
Шарқий қирғоқ. 

ЖОВДИРАМОҚ қ. жавдирамоқ. Хонага 
ранги оқарган трамвай ҳайдовчи қиз уялин- 
қираб кирди-да, жовдираб, кститанга қара- 
ди. Ў. Умарбеков, Ёз ёмғири. 

ЖОВЛИК1 шв. рвш. Ёппасига, ялписи- 
га, ҳаммаси бараварига. Оломон қилични ялан- 


ғоч қилди. Саккиз юзи бирдан жовлик от 
қўйди. «Очилдов». 

2 Батамом, тамомила, бутунлай. Жамбил 
сенга, жовлик ўзингга қолди. «Равшан». 

ЖОВИДОН [ф. — абадий, дои- 

мий] эск. Абадий, мангу. Ўз умрини қилганди 
у шеъри билан жовидон. Э. Воҳидов, Шарқий 
қирғоқ. 

ЖОВОН қ. жавон. Саройда, девор ёнида, 
тош ойнали жовон ичида қимматбаҳо биллур 
ва чинни идиш-товоқлар турибди. Т. Руста- 
мов, Мангу жасорат. 

ЖОДИ Беда, пичан, хашак қирқадиган 
дастаки асбоб. Бола.. супурар, ахлат ташир, 
кечқурун қароллар даладан келганларида, от- 
ларга жодида беда қирқишар эди. М. Исмои- 
лий, Фарғона т. о. Бизда пичан жодида кеси- 
лади, ун сув тегирмонида тортилади. Ш. Ра- 
шидов, Ғолиблар. 

ЖОДУ [ф. афсун, сеҳр; афсун- 

гар, сеҳрловчи] 1 Сеҳргар, афсунгар. Банд- 
га тушган бу кўнгилдир, Менда айтинг, не 
гуноҳ, Дил қушига дом қўйган Ул икки жоду- 
да айб. Э. Воҳидов, Ёшлик девони. 

2 Мўъжизалар вужудга келтирувчи ҳа- 
ракат; дуо. Ўғлингизнинг бу ииш бежиз эмас. 
Марғилонлик сеҳр қилдими, жоду қилдими, 
ҳайтовур, сиз шу йўсинда юра берсангиз, 
эрта-индин ўғилдан ажраласиз. А. Қодирий, 
Ўтган кунлар. 

Жоду кўзлар Мафтун қилувчи, сеҳрловчи 
кўзлар. Кийгани гулгун, қирмизи, Ақлим олар 
жоду кўзи. «Муродхон». Бир жоду кўз 
кўрдим, чалғитар ҳаммани. X. Салоҳ. 

ЖОДУГАР [ф. j jL a. — сеҳргар, аф- 
сунгар] 1 Сеҳр қилувчи; сеҳргар, афсун- 
гар. Нима бало, жодугармисиз, ота? Биз- 
нинг ичимиздаги гапларни қаёқдан биласиз- 
а? [деди Муса] П. Турсун, Ўқитувчи. Зоти 
олийни ул бухоролик жодугарнинг фусун- 
ларидан қутқариб олмоқ керак. М. Осим, 
Ибн Сино қиссаси. 

2 кўчма Ўтакетган айёр, маккор, ҳий- 
лагар. Матқовул жодугар турмушга ташла- 
ган биринчи қадамидаёқ қулоғидан қарзга бот- 
ди-ю, шу-шу ўнгланолмади. М. Исмоилий, 
Фарғона т. о. Бир ҳовуч пул учун ақлдан озиб, 
Бутун дунёни ҳам ёқишга тайёр. Бу, ўша, 
абжағи чиққан жаҳонгир, Бу, ўша, ўлимтик, 
жодугар, айёр. Уйғун, Ҳаёт чақиради. 

ЖОДУГАРЛИК Сеҳр қилишлик, афсун- 
гарлик. Афсунгарлик ҳодисалари ҳукм сурган 






даврлар давомида эса жодугарлик ва жоду- 
гарликка ишонч юзага келган. «ЎТА». 

ЖОЗИБ [а. ^jjl^ — ўзига тортувчи, маф- 
тун қилувчи] эск. Ўзига жалб этувчи, ўзига 
тортувчи. Қай дил чамани бой, жозиб нафаси. 
Зулфия. Бунча жозиб, мунча соҳир, Якто 
бўлдинг, Кўҳинор? Э. Воҳидов, Шарқий 
қирғоқ. 

ЖОЗИБА [а. — ёқимлилик, дил- 

барлик, малоҳат] 1 эск. Тортиш (тортишиш) 
кучи, тортувчи куч; тортиш кучи. Инсонлик- 
нинг маъноси ўзгарди Оламнинг жозиба қону- 
ни янглиғ. А. Мухтор. 

Ер жозибаси эск. Ернинг тортиш кучи. 

2 кўчма Ўзига тортувчи жиҳат, дилбар- 
лик, малоҳат. Унинг учишида, ўйинида ки- 
шини мафтун этувчи жозиба, ажойиб санъ- 
ат бор эди. Шуҳрат, Шинелли йиллар. Унда 
[Ҳ. Олимжонда] сеҳрли бир жозиба ва са- 
лобат бор эди. Шукрулло, Жавоҳирлар сан- 
диғи. 

ЖОЗИБАДОР [а. + ф. jh-uiLj. — жози- 
бага эга, мафтун этувчи] Ўзига тортувчи, 
мафтун қилувчи, жозибали; ажойиб. Жози- 
бадор мусиқа. н Холжонбиканинг.. ҳусни 
Ёқутбиканикича бўлмаса ҳам, истараси ис- 
сиқ, юзидаги холи тим қора, кўзи жозибадор 
эди. Ж. Шарипов, Хоразм. У[Алимардон/ кўп 
қизларни кўрган, аммо бунақа жозибадор қиз- 
ни учратмаганди. Ў. Ҳошимов, Қалбингга 
қулоқ сол. 

ЖОЗИБАДОРЛИК Ўзига мафтун этиш- 
лик, ўзига жалб этишлик. Уйғур ва Етим 
Бобожоновлар иштирок этган спектакллар, 
яратган образлар ўз жозибадорлиги билан, 
хилма-хил ва такрорланмаслиги билан аж- 
ралиб туради. Н. Сафаров, Оловли излар. 

ЖОЗИБАЛИ айн. жозибадор. Жозибали 
шеърлар. Жозибали куйлар. н Комила ке- 
лишган, кўзлари жозибали, ақлли, латофатли, 
шўх эди. Ойбек, Нур қидириб. 

ЖОИЗ [а. — рухсат берилган, мум- 

кин] Рухсат этилган, ижозат берилган, йўл 
қўйилиши мумкин бўлган. Демак, бундай 
ҳолларда архаик сўзларни ишлатиш жоиздир. 
«ЎТА». Илмни Чин-Мочинга бориб ўргансанг 
ҳам жоиздир, деганлар расули худо. М. Осим, 
Ибн Сино қиссаси. 

Агар таъбир жоиз бўлса Агар мумкин 
бўлса. Агар таъбир жоиз бўлса, Абдулҳақ Аб- 
дуллаевни замонамиз Беҳзоди дейиш мумкин. 
«Шарқ юлдузи». 


ЖОЙ I [ф. — макон, манзил] 1 Би- 

рор кимса ёки нарса ишғол қилиб турган 
ер, юза, фазо; ўрин, макон. Золимнинг жойи 
— жаҳаннам. Мақол. н Бозор куни бўлганига 
қарамай, бозор жойи бутунлай бўш эди. С. 
Айний, Қуллар. Милтиғини жойига қўйди- 
ю.. китоб мутолаа қилиб ўтирган Элмурод 
олдига келди. Шуҳрат, Шинелли йиллар. 
Отабек раҳмат айтиб, жойидан қўзғалма- 
ди. А. Қодирий, Ўтган кунлар. 

2 Маълум бир воқеа-ҳодиса рўй берган 
ер; иш-ҳаракат, жараён ўрни. Хизмат жойи. 
Автобус тўхтайдиган жой. н Сидиқжон 
болалиги ўтган.. тор кўчаларни, қишлоқ, ан- 
ҳор бўйларини, сигир боққан жойларини бо- 
риб кўрди. А. Қаҳҳор, Қўшчинор чироқлари. 

3 Маълум бир нарса ёки иш-ҳаракат 
учун энг қулай, мос ер, ўрин. Мутахассис- 
ларни танлаш ва жой-жойига қўйиш. Оғриқ 
жойини топса, олти ой қишлайди. Мақол. 
н Бу ер ҳазилнинг жойи эмас. А. Қаҳҳор, 
Оғайнилар. 

4 Ер юзининг, фазонинг белгили, би- 
рор хусусияти билан ажралиб турадиган 
ери, нуқтаси. Пастқам жой. Баҳаво жой. 
Паст-баланд жойлар. Тор жойда томоша. 
Мақол. н Эрта куз жаласи тоғлик жой- 
ларга жуда ҳафсала билан қуяр эди. А. Каҳ- 
ҳор, Олтин юлдуз. Сўқмоқ катта йўлга ту- 
ташган жойдан бепоён дала бошланар эди. А. 
Қаҳҳор, Қўшчинор чироқлари. Бу жойдан 
бойнинг бутун naxma даласи кўзга ташла- 
ниб турар эди. Ойбек, Танланган асарлар. 

5 Географик ёки маъмурий ҳудуд; тараф, 
томон, ўлка; юрт. Бизнинг жойларда анор 
кўп. н Йўқ, у [Элмурод] бу жойларни ту- 
шида ҳам, ўнгида ҳам кўрган эмас. П. Тур- 
сун, Ўқитувчи. Бу жойни халқ қадим замон- 
лардан бери Култепа деб атар эди. Ш. Раши- 
дов, Ғолиблар. 

6 Бирор нарсанинг айрим қисми, ери, 
бўлаги. Гўштнинг ёғли жойи. Косанинг дарз 
кетган жойи. Ипнинг тугилган жойи. н 
Бирор жойинг оғрийдими, Кумуш ? А. Қоди- 
рий, Ўтган кунлар. 

7 Бадиий асар, мусиқа ва ш. к. нинг би- 
рор керакли, қизиқарли ери, ўрни. Абдишу- 
кур.. бойваччанинг қўлидан китобни.. олиб, 
керакли жойини топди. Ойбек, Танланган 
асарлар. Баъзан севган қизларидан келган 
хсипнинг қалбга бориб теккан жойларини бир- 
бирларига ўқиб берардилар. Шуҳрат, Шинел- 
ли йиллар. 






8 Гап, иш, хатти-ҳаракат ёки белги- 
ларнинг шахсий баҳо бериш учун асос, дас- 
так бўладиган ери, ўрни. Бу ишнинг ҳеч қи- 
йин жойи йўқ. Менинг қўрқадиган жойим йўқ. 
н Мен сизга айтсам, қиёматли ўртоқмиз- 
у, мендан хафа бўлган жойи бор. А. Мухтор, 
Опа-сингиллар. 

9 Яшаш, ҳаёт кечириш, ётиш-туриш 
учун хизмат қиладиган ер; уй-жой, ҳовли- 
жой, бошпана. Жой олма, қўшни ол. Мақол. 
н Йўлчи бизникига ишлагани келган, ишла- 
син. Пули йўқ, жойи йўқ.. хотинни нима қила- 
ди. Ойбек, Танланган асарлар. 

10 Ўтириш ёки ётиш учун қилинган, 
солинган, тўшалган ўрин; ўриндиқ. Вагонда 
бешта бўш жой қолди. Бугунги сеансларга 
жой йўқ. н Ҳожимирсирож автобусда жой 
талашиб, болали бир хотин билан айтишиб 
қолди. А. Қаҳҳор, Йиллар. Холида кичик қизи 
Раънони уйга ётқизиб, эрига жой солгани 
айвонга чиқди. И. Раҳим, Чин муҳаббат. 

11 Мерос сифатида қолган, бирор ким- 
сага тегишли ер-мулк, ҳовли-жой. «Ракат» 
мавзеида отадан қолган уч таноб жой бор эди. 
Ойбек, Танланган асарлар. Мана шу жойлар 
бурун Абдуваққос деган бир эшонга қарашли 
экан. А. Қаҳҳор, Қўшчинор чироқпари. 

12 Иш, хизмат, вазифа, ўрин. У яхши 
жойда ишлайди. н Жонфиғон.. хотинига 
неча-неча тавба-тазаррулар қилиб, энди би- 
рон жойга кириб ишлашга.. сўз берибди. А. 
Қаҳҳор, Жонфиғон. 

13 Оила, хонадон. Бир кун туз ичган 
жойга қирқ кун салом бер. Мақол. н Иқбо- 
лингга кўп яхши жойдан қаллиқ чиқди, бо- 
лам. Ҳаммалари бирам cuno, бирам салобат- 
ли одамлар экан. П. Турсун, Ўқитувчи. 

Гапни (ёки сўзни) бир жойга қўймоқ қ. 
гап 1. Гап (ёки сўз, фикр) бир жойдан чиқци 
қ. гап 1. Жой қилмоқ Ётиш, ўтириш учун ўрин 
ҳозирламоқ. У | Асрорқул \ атрофга cye сепиб, 
супага жой қилди. А. Қаҳҳор, Асрор бобо. 
Жойини топди с.т. 1) жойига тушди; 2) иш- 
латиб, ҳазм қилиб юборилди, эгалик бўлиб 
кетди. Жойига келтирмоқ (ёки қўймоқ) 
Ўринлатмоқ, ўрнига қўймоқ, тегишлича адо 
этмоқ, бажо келтирмоқ. Ҳурматини жойига 
келтирмоқ. н [Мухлис:] Дуруст, ҳамма ишни 
жойига қўйдим. Қадрли меҳмонларимизнинг 
кўнгилларига nymyp етмаса, бас. 3. Саид, Н. 
Сафаров, Тарих тилга кирди. Кутмаган (ёки 
кутилмаган) жойда Кутилмаган пайтда, кут- 


маган ҳолда. Бошланишда анчайин ҳазилга 
ўхшаб кўринган бу гинахонлик кутилмаган 
жойда жиддий бир тус олиб кетди. А. Қоди- 
рий, Ўтган кунлар. Кўнгли жойига тушмоқ қ. 
кўнгил. Кўнглидан (ёки юрагидан, қалбидан) 
жой олмоқ Кўнглида қолмоқ, юрагидан, 
қалбидан ўрин олмоқ: кўнглида чуқур из, 
асар қолдирмоқ. Мен хотиним билан анча 
йилдан бери туриб, ундан кўп яхшиликлар 
кўрганман, бу яхшиликларнинг ҳар қайсиси 
кўнглимдан алоҳида-алоҳида жой олган. А. 
Каҳҳор, Олтин юлдуз. Ўтиргани (ёки ўзини 
қўйгани) жой тополмай қолмоқ Ҳаяжондан, 
кутилмаганликдан типирчилаб, нима қила- 
рини билмай қолмоқ, саросимага тушмоқ. 
Ғуломжон ҳокимни кутгани бормади. Унинг 
келишини эшитгандан бери нафрати қўзғаб, 
ўзини қўйгани жой тополмай қолди. М. Ис- 
моилий, Фарғона т. о. Ўтқизгани жой топол- 
май қолмоқ Жуда катта ҳурмат билан кутиб 
олмоқ. Офтоб ойимни бўлса Ўзбек ойим 
ўтқизгани жой тополмас, «қуда» сўзи ўрнига 
«синглим» деб хитоб қилар, ошни ҳам унинг 
раъйини сўрамасдан буюрмас эди. А. Қодирий, 
Ўтган кунлар. Ҳушини жойига келтирмоқ 
Кеккайиб, ўзига ишониб, ҳаддидан ошиб 
кетган кишини тартибга чақириб қўймоқ. 

ЖОЙ II рвш. шв. Бафуржа, бамайлихо- 
тир; кеч, кейин; аниқ. Бугун ишга жойроқ 
бораман. Дам олиш куни эрталаб жойроқ 
туришади. н Бўлган ишни жойроқ гапириш 
керак, токи ҳақиқат юзага чиқсин. Ҳ. Fy- 
лом, Тошкентликлар. 

ЖОИИДА реш. ea кесим взф. Чакки эмас, 
ёмон эмас, тузук, дуруст, соз. Иш жойида. 
Аҳволингиз жойидами ? н Эс-ҳуши жойида, 
қадди-қомати келишган, тан-жони соғ, куч 
десангиз, битта манман деган йигитнинг 
ишини баҳузур қиладиган хотин эди-да. А. 
Қаҳҳор, Қўшчинор чироқлари. Дастурхон 
жойида: қанд-қурс, мева-чеванинг саноғи йўқ. 
Ойбек, Танланган асарлар. 

ЖОЙЛАМОҚ 1 Батартиб териб, тахлаб 
кўймоқ; сиғдирмоқ, қўймоқ. Яшикларга олма 
жойламоқ. Вагонларга юк жойламоқ. Китоб- 
ларни токчаларга жойламоқ. н [Гулнор] Са- 
ноқсиз асбоблар, идишларни пала-партиш 
йиғиштириб, сандиқларга жойлади. Ойбек, 
Танланган асарлар. 

2 Солмоқ, солиб бекитиб кўймоқ. Мил- 
тиққа ўқ жойламоқ. н Кўлдош бобо пулни 
пўстиннинг ич чўнтагига эҳтиётлаб жойлаб 
қўйди. Ҳ. Ғулом, Тошкентликлар. 

3 Бирор иш ёки ўқишга киргизиб қўймоқ. 
Ўқишга жойламоқ. н Никанор ота уни ўғли- 
га қўшиб, устахонага ишга жойлаб қўйди. С. 
Аҳмад, Ҳукм. Ўша замонда ўлиб квтган хо- 
лаватасининг ўгай ўғли доктор бўлган экан, 
уни уришиб-уришиб, касалхонага жойлаб 
қўйди. А. Қаҳҳор, Тўй. 

ЖОЙЛАШМОҚ11 Ўтирмоқ; ўрнашмоқ, 
жой эгалламоқ; сиғмоқ. Хотинлар қий-чув 
билан етти аравага жойлашди. Ойбек, Тан- 
ланган асарлар. Станциянинг идораси, почта 
ва телеграф иккита кўк вагонга жойлашган. 
А. Қаҳҳор, Олтин юлдуз. Эсон-омон жойла- 
шиб олгач, овқатланиш ва бегона шаҳарни бир 
айланиш ниятида ташқарига чиқдим. X. Тўхта- 
боев, Ширин қовунлар мамлакати. 

2 Ер юзаси, текислик ёки фазода маъ- 
лум вазият, жой олмоқ, жойланмоқ. Мак- 
таб чорраҳада жойлашган эди. С. Зуннунова, 
Янги директор. Магазин мактабга қатнай- 
диган йўлимиз чеккасига жойлашган. «Муш- 
тум». Катта йўл ёқасида комплекснинг маъ- 
мурий биноси жойлашган. Газетадан. 

3 Ўтирмоқ, чўкмоқ. У [Шерзод] тарел- 
касини олиб, чол ўтирган столнинг бир чек- 
касига жойлашди-да, энди ўртадаги нонга қўл 
узатган эди, тўсатдан чолнинг қошиғи стол 
тагига тарақлаб тушди. Ў. Ҳошимов, Нур 
борки, соя бор. 

4 Кирмоқ, ўрнашмоқ. Ўқишга жойлаш- 
моқ. Ишга жойлашмоқ. н Мактабда дом- 
ланинг тарафдорлари.. ҳам бор эди. Булар- 
нинг кўплари мактабга домла воситаси би- 
лан жойлашган эди. П. Турсун, Ўқитувчи. 

ЖОЙЛАШМОҚ II Жойламоқ фл. бирг. 
н. Олмаларни яшикларга жойлашди. 

ЖОЙЛАШТИРМОҚ айн. жойламоқ 2. 
Гулнор ўз уйига кириб, қутилардан бирини 
очиб, кийимлари орасига ҳалиги дўппини жой- 
лаштирди. Ойбек, Танланган асарлар. 

ЖОЙЛИ I Жойи, ери бўлган; оилали. 
Жон қизим! Сенга нима бўлди, сендан ёш, ёш- 
гина қизлар уйли, жойли бўлишиб кетди. Ҳам- 
за, Паранжи сирлари. 

Туб жойли Шу жойда туғилиб ўсган, асли 
шу ерли. 

ЖОЙЛИ II Халқона-хурофий эътиқод- 
га кўра: муқаддас ёки пастқам, овлоқ жой- 
ларда ножўя, ножоиз иш қилганлиги сабаб- 
ли келиб чиққан, вужудга келган (касаллик, 
бетоблик ҳақида). -Касалингиз жойли экан, 
— деди фолбин. 


ЖОЙНАМОЗ [ ф. — намоз ги- 

ламчаси; намоз жойи] Намоз ўқиш учун 
солинадиган махсус гиламча, палос, мато 
ва ш. к. Тожибой қозиқдан жойнамозни олиб, 
бомдод намозини ўқишга ўтирди. С. Зуннуно- 
ва, Гулхан. 

ЖОЙРАВО \ф. I jjlsW- — ўрнига мақ- 
бул келувчи; жоиз] шв. Кўчалик кийим. Ҳасан 
овчи ягона жойравоси — оқ гулли авра-астар 
қизил чит чопонини ечиб, хотинига уза- 
таркан, опаси Санам отинга кўзи тушиб, у 
билан саломлашди. Ш. Тошматов, Эрк қуши. 

ЖОЙСИЗ I Бошпанасиз, уйсиз. Қишлоқ 
— ўсиб унган юртим. Албатта, жойсиз қол- 
масмиз, соғ бўлсак, тирикчиликни ҳам йўлга 
солармиз, аммо, Гулнор, сиз яхши ўйланг, их- 
тиёр сизда [деди Йўлчи]. Ойбек, Танланган 
асарлар. 

ЖОЙСИЗ II рвш. кам қўлл. Ўринсиз, 
ноўрин. Қўқонга боргач, биринчи ишим ўғ- 
лингизни қутқазиш бўлсин, жойсиз қайғур- 
мангиз, ҳожи! А. Қодирий, Ўтган кунлар. 
Қутидор ўзининг жойсиз саволидан ўкиниб, 
ерга қаради. А. Қодирий, Ўтган кунлар. 

ЖОЙСИЗЛИК Бошпанасизлик, турар 
жойи йўқпик. Анварнинг махдум ҳовлисида 
туришини жойсизликдан ва ёшликдан шунда 
ўсиб ўргангандан, деб юрган Султонали мир- 
зо бу кун эрталаб ўз уйига келган махдумнинг 
сўзидан кейин бир оз ҳақиқатга тушунган- 
дек бўлди. А. Қодирий, Меҳробдан чаён. 

ЖОЙХОБ [ф. 1 _Л — ухлаш жойи; 

ўрин-кўрпа] Тўшак; ўрин. [Офицер] Сўнг 
ғазаб билан сўкиниб, зинадан пастга тушди- 
да, қўй тўдасига дориган бўридек, жойхобда 
ётганларнинг устларидаги ёпинчиқларни улоқ- 
тира бошлади. Н. Сафаров, Оловли излар. 

ЖОЛА [ф. 4.J 1 ў — шудринг; ёмғир; кўз 
ёши] Кўз ёши. Оқизма кўзингдан қонли 
жолангни, Умри узун бўлсин кўзи қоранг- 
ни(нг). «Равшан». Видо табассумли олам, 
ёшлигим, Кўзларимда қотган жолам, ёш- 
лигим. Р. Парфи. 

ЖОМ [ф. — пиёла, қадаҳ; коса] 1 

Мис тоғора, тос. Қудуқ бўйида челак тўла 
cye ea занжирга боғланган мис жом турарди. 
С. Айний, Дохунда. Иссиқ уйда жомда бош 
ювишди. Ҳ. Ғулом, Тошкентликлар. 

2 Шароб ичиладиган идиш; қадаҳ. Му- 
ҳаббат жомидан нўш айлаган ақли зако 
бўлмиш.. А. Қодирий, Меҳробдан чаён. Фа- 
қат яхшиликдан чиқмасин бошинг, Дея аёл- 
лар ҳам қўлга олар жом. Г. Жўраева. 




3 Металл ноғора; гонг. 

Жом урмоқ (ёки чалмоқ) Жирингла- 
моқ, занг урмоқ. Девор соат жаранглаб, беш 
марта жомурди. С. Аҳмад, Ойдин кечалар. 
Қишлоқ. Кечки саждага чорлаб жом чали- 
нар. Ш. Раҳмон, Юрак қирралари. 

ЖОМА [ф. — либос] 1 Кийим, ли- 

бос. Ипак галстукка энди ижозсип, Йигитга 
муносиб йигит жомаси. Ғ. Ғулом. Оқ жома 
кийиб, оқ салла ўраган чол чолдевордан чиқиб, 
остонагаўтирди. 11 . Сафаров, Оловли излар. 

2 кам қўлл. айн. жом 2. 

ЖОМАДОН [ ф. — кийимсоли- 

надиган қути, сандиқча] айн. чемодан. Жо- 
мадоним бурчагида борар эди буклоғлиқ, Тоза 
пишиқ, Лекин ўзи сал ямоқли, сал доғлик. 
Миртемир. 

ЖОМАДЎЗ [ф. jj — кийим ти- 

кувчи] эск. Тикувчи, чевар. Холаси чевар-жо- 
мадўз эди. Ойбек, Навоий. 

ЖОМАКОР [ф. jLSa-oU. — иш кийими] 
Иш кийими, коржома. Қобилжон жома- 
корини кийишни ҳам унутиб, станогини апил- 
тапил арта бошлади. М. Хайруллаев, Табар- 
рук тўлқин. Умурзоқ ота, юпқа жомакори 
устидан белини маҳкам боғлаган ҳолда, со- 
вуқни писанд қилмай ишларди. Ш. Рашидов, 
Бўрондан кучли. 

ЖОМАШОВ [ф. ^— (кир) юва- 
диган идиш] Кир ювадиган тоғора. У [Ла- 
тофат] кирни бувилардан қолган расм билан 
жомашовда, чўнқайиб ўтириб ювмайди. Шуҳ- 
рат, Шинелли йиллар. 

Нотавон кўнгилга қўтир жомашов қ. но- 
тавон. 

ЖОМБИЗ шв. Оёқнинг тизза остидаги 
букик жойи; тақим. 

ЖОМЕ [а. — бир жойга йиғувчи, 

тўпловчи] Кўпчилик бўлиб намоз ўқила- 
диган махсус жой. Жомега бирга бордилар, 
жамоат билан ҳайит намозини ўқидилар. 
К. Яшин, Ҳамза. Жоме пештоқи остидаги 
мармар супа устида икки киши гаплашиб 
ўтирарди. М. Осим, Карвон йўлларида. 

Масжиди жоме Шаҳар ёки маълум ҳудуд- 
нинг жума намози ўқиладиган энг катта 
марказий масжиди. Йўлчи «Поякилик» орқа- 
ли ун бозорига, «Масжиди жоме» томонига 
ўтди. Ойбек, Танланган асарлар. 

ЖОМИУЛ-УЛУМ [а. ^ jl»Jlj_oU. — илм- 
ларни тўпловчи] эск. Илмнинг кони, илм- 
лар эгаси (жуда ҳам илмли, ўқимишли ки- 


шилар ҳақида). Саводсиз бекни «жомиул- 
улум» деб юксалтирарди. Ойбек, Навоий. 

ЖОН [ф. jU. — руҳ; ҳаёт; куч-қувват] 1 
Диний-ибтидоий тасаввурларга кўра, инсон 
ва ҳайвон танасида бўладиган, уйқу чоғида 
(вақтинча) ёки ўлган вақтда танадан чиқиб 
кетадиган алоҳида кўзга кўринмас илоҳий 
куч, қувват; руҳ. Жон бор жойда қазо бор. 
Мақол. н Одамнинг лойдан ясалишини, унга 
жон бағиишанишини.. шундай қизиқ қилибўқиб 
бердики.. А. Қаҳҳор, Қўшчинор чироқлари. 

Жон бермоқ 1) вафот этмоқ, ўлмоқ. Ва- 
фот қилди жонкашим, дардкашим. Ҳозир 
қўлимда жон берди. Ойбек, Танланган асар- 
лар; 2) кўчма таслим бўлмоқ, курашни, 
қаршиликни тўхтатмоқ. Йўқ, Хўжабековга 
ўхшаганлар осонликча жон бермайди. Ётиб 
қолгунча отиб қолади. С. Анорбоев, Оқсой; 
3) кўчма астойдил хизмат қилмоқ, фидойи- 
лик қилмоқ. Мусулмонлар! Яхши деб йўлида 
жон берганинг Азизбек бу кун сизларга яхши- 
лигингизни ўттиз икки танга солиқ билан 
қайтармоқчи бўлди. А. Қодирий, Ўтган кун- 
лар. Жон кирмоқ 1 ) тирилмоқ. Балиққа жон 
кирди; 2) кўчма жонланмоқ, руҳланмоқ, 
қизимоқ. Қутидор қайтиб йўлакка кириши 
билан.. Офтоб ойим ила Кумушга қайтиб жон 
кирган каби бўлди. А. Қодирий, Ўтган кунлар. 
Табиатга жон кирди, толлар барг чиқарди. 
Ж. Шарипов, Хоразм. Жон олмоқ 1) ўлдир- 
моқ. Мен ўзимнинг ашаддий душманим билан 
танҳо курашиб, ё жон бермоққа ea ё жон 
олмоққа қарор берган эдим. А. Қодирий, Ўтган 
кунлар; 2) кўчма қийнамоқ, азобламоқ, 
сиқмоқ; безор қилмоқ. Ямоқчини бўлса Ис- 
матҳожи ҳар куни масжидга чақириб, одам- 
лар ўртасида ҳақорат қила бериб жонини олди. 
Ойдин, Ямоқчи кўчди. Жони бор 1) тирик, 
жонли. Жони борнинг умиди бор. н Танимда 
жоним бор экан, naxma беришга тиришаман. 
Ш. Рашидов, Ғолиблар; 2) кўчма асоси бор, 
асосли. Гапингизнинг жони бор. Жони узил- 
моқ Вафот этмоқ, ўлмоқ. Жони чиқмоқ 1) 
айн. жони узилмоқ. Жонинг чиққур! (қарғ.). Тер 
чиққандан жон чиқмас. Мақол. н Ибн Сино- 
га касалнинг жони чиқмаган бўлса, бас экан, 
тузатар экан. Ойбек, Танланган асарлар; 2) 
кўчма қўрқмоқ, эси чиқиб кетмоқ. Туф-э, 
қуриб кетсин, жоним чиқиб кетди-я. А. Қо- 
дирий, Ўтган кунлар; 3) кўчма жаҳли чиқ- 
моқ, аччиғи қистамоқ, ғазаби келмоқ, дар- 
ғазаб бўлмоқ. Оларда кирар жоним, берарда 




чиқар жоним. Мақол. н Полвон келганда, 
темирчи шундай қилган эди, унинг жони чи- 
қиб, тишини ғижирлатди. А. Қаҳҳор, Сароб. 
Жони ҳалқумига (ёки бўғзига, ҳиқилдоғига) 
келмоқ 1) ўлар ҳолатга келмоқ, ўлгудай 
қийналиб кетмоқ. Душманлар жони ҳалқу- 
мига келганда мана бундай қутурадилар. А. 
Мухтор, Опа-сингиллар; 2) кўчма айн. жони 
чиқмоқ 2. Боя нималарни сўзладингиз, сир очи- 
ладими, деб жоним бўғзимга келди. А. Қоди- 
рий, Ўтган кунлар; 3) кўчма безор бўлмоқ, 
тоқати тоқ бўлмоқ. Ҳамма ерда ҳам одам- 
ларнинг жони бўғзига келиб қолди, қизим! М. 
Исмоилий, Фарғона т. о. 

2 Сезувчи, ҳис этувчи тан, бадан. Бутун 
жоним қақшаб оғрияпти. Тиш оғриғим боси- 
либ, жоним ором олди. Бетимнинг қалини — 
жонимнинг ҳузури. Мақол. н Тим қоронғи, 
изғиринли кеча. Ёмғир худди жонга игна санч- 
гандай, эзиб, муттасил саваларди. Ойбек, 
Қуёш қораймас. Ғуломжон айвонда отаси 
билан турар, столларнинг қарсиллатиб син- 
дирилаётганини эшитиб, худди ўз қовурғала- 
ри синдирилаётгандек, жони оғрир эди. М. 
Исмоилий, Фарғона т. о. 

Жон(и) ачимоқ Ачиниб, дилдан хайри- 
хоҳлик билдирмоқ; ачинмоқ. Унга жоним 
ачиди. Жондан ўтмоқ 1) баданни, аъзони 
оғритмоқ, қақшатмоқ, зирқиратмоқ. Оғ- 
риқ жондан ўтди; 2) қаттиқ таъсир қил- 
моқ, алам қилмоқ. Айниқса, бугунги сўзлар 
жон-жонимдан ўтиб кетди. Ш. Рашидов, 
Ғолиблар. Эшоннинг даккиси жонимдан 
ўтгандан кейин қочдим. П. Турсун, Ўқитув- 
чи. Жонини койитмоқ Қийналиб, машақ- 
қат чекиб, бирор иш қилмоқ, қаттиқурин- 
моқ. Ҳўшчинорликлар ёки қўғазорликлар у 
ёқда турсин, сувнинг бошида бўладиган 
бақақуруллоқликлар ҳам ўзи ёки уловининг 
жонини койитгиси келмас эди. А. Қаҳҳор, 
Қўшчинор чироқлари. 

3 Ҳаёт; ҳаёт-мамот; тириклик. Кемага 
тушганнинг жони бир. Мақол. Эчкига жон 
қайғу, қассобга ёғ қайғу. Мақол. Жондан кеч- 
масанг, иш битмас. Мақол. н Чечак Жам- 
бул, сен Ватанни севасан, Керак бўлса, жо- 
нингни ҳам берасан. Фозил шоир. Отам мени 
жонидан ортиқ кўрар эди. М. Исмоилий, 
Фарғона т. о. 

Жон сақламоқ Ўзини маънавий ёки жис- 
моний ҳалокатдан ёки оғир, мушкул аҳвол- 
дан сақлаб қолмоқ. Офтобдан дарахтларнинг 


тагида жон сақламоқ. н У ҳамон ковакда 
жон сақлаб келмоқда. Бефаросат, лақма 
одамни кўрса, ковакдан секин чиқади, алла- 
кимдан эшитган янгиликларни айтади, яна 
кириб кетади. А. Қаҳҳор, Ҳи-ҳи. Жон ҳовуч- 
ламоқ Ўз ҳаётидан хавотир бўлмоқ, қўрқа- 
писа, хавотирда яшамоқ. Мирзо Ёдгорнинг 
боши кесилди. Унинг тарафдорлари жонла- 
рини ҳовучлаб, ин-инига кирди. Ойбек, Наво- 
ий. Жон(и)га ора кирмоқ 1) ҳалокатдан ёки 
бирор кўнгилсиз воқеадан, танг ҳолатдан 
сақлаб қолмоқ. Булар жонларини фидо қилиб, 
мингларча кишиларнинг жонига ора кирди- 
лар. А. Қаҳҳор, Олтин юлдуз; 2) қийин, 
мушкул аҳволдан қутқазмоқ, оғир пайтда 
ёрдамга келмоқ, ёрдам қилмоқ. Шундай 
дўппи тор келган пайтда Азим бойвачча Хол- 
хўжанинг жонига ора кирди. С. Аҳмад, Ҳукм. 
Жондан безор қилмоқ (ёки тўйдирмоқ) 1) 
ўлимига рози қилмоқ; 2) жуда ҳам зерик- 
тирмоқ, кўнглига урмоқ, безор қилмоқ. 
[Оқила:] Ўзингиз қачон борасиз? Болалар дада 
деб жонимдан безор қилишяпти. А. Қаҳҳор, 
Оғриқ тишлар. Жондан безор бўлмоқ (ёки 
тўймоқ) 1) ўлимига рози бўлмоқ, яшашни 
истамаслик. Ҳуллар очликдан ўлсин, қароллар 
чарчаб, жонидан безор бўлсин, ҳар нима бўлса- 
бўлсин, сенга фойда бўлсин. С. Айний, Қул- 
лар. Овозингни чиқарма, жувонмарг. Эшон 
поччанг эшитмасинлар. Нима, жонингдан 
тўйдингми? П. Турсун, Ўқитувчи; 2) ортиқ 
тоқат қила олмаслик; безор бўлмоқ. Бас, 
пичоқ бориб суякка етди. Бошимни эгиб, ин- 
дамай юрганим етар, жонимдан тўйиб кет- 
дим. Ш. Рашидов, Бўрондан кучли. Жонини 
тикмоқ Ҳаётини бағишламоқ. Мен жонимни 
яхшилик йўлига тикканман, Зокиржон. П. 
Қодиров, Уч илдиз. 

4 Киши, одам. Жон бошига. Биз тўққиз 
жон эдик. н Ҳорабулоқ қишлоғида бирорта 
уйғоқ жон қолмаган эди. М. Исмоилий, Фар- 
ғона т.о. Ҳеч бир жон йўқки, они бўлмаса 
жононаси. Ҳамза. Ҳамма ишни тўхтатиб, 
қимирлаган жонни теримга солар эканмиз. Н. 
Сафаров, Ҳаёт мактаби. 

5 Бир қатор аниқловчилар билан қўл- 
ланиб, «бош», «жусса» маъноларини ифо- 
далайди. Ҳиз жонинг билан қаергача боролар- 
динг? И. Раҳим, Чин муҳаббат. -Ёш жонинг 
бор, қизим, — деди [Офтоб ойим], — бировга 
ёмонлик соғинма. А. Қодирий, Ўтган кунлар. 
-Вой шўрим, — деди Мастура. — Жиндаккина 





жонингизга-я? Шу жуссангизга учта дард 
сиғадими! А. Қаҳҳор, Минг бир жон. 

6 Куч, қувват, мадор. Жони борича ҳара- 
кат қилмоқ. Тезроқ қимирласанг-чи, жо- 
нинг борми? н Ҳожи.. секингина қўлини 
узатиб, қулоғини ушлади ва уч буклаб ту- 
риб қаттиқ қисди, жони борича қисди. А. 
Қаҳҳор, Йиллар. Жони борича икки қўли- 
даги этик билан эшикни «қамчи»лади. Ҳ. 
Назир, Сўнмас чақмоқлар. 

Жони йўқ 1) ўлик, жонсиз. Сойга қара- 
сак, учта балиқ ётибди: иккитаси ўлик, бит- 
тасининг жони йўқ. «Эртаклар»; 2) кўчма 
кучи йўқ, кучсиз, мадорсиз. Бир қўлимнинг 
жони йўқроқ. Сенинг муштингни ея бериб, 
жонимда жон қолган эмас. А. Қаҳҳор, Қўшчи- 
нор чироқлари; 3) бўш, чидамсиз. Жони йўқ 
ип. Жони йўқ мато. Жон олиб, жон бермоқ 
Бирор ишда астойдил ғайрат кўрсатмоқ; 
жонбозлик, фидокорлик қилмоқ. Бўтабой 
кечани кеча, кундузни кундуз демай, колхоз 
учун жон олиб, жон берди. С. Аҳмад, Ҳукм. 

7 Яхши кўрадиган, севимли, ёқимли 
киши ёки нарса ҳақида. Олма —унинг жони. 
Жон дўстинг жонидан кечса ҳам, мол дўстинг 
молидан кечмас. Мақол. н Аммо лекин Мух- 
торхон домла нафсамбирига одамнинг жони 
эди. А. Қаҳҳор, Тўйда аза. 

8 Энг яқин, севикли кишиларга мурожа- 
атда сўзловчининг уларга яқин муносабати- 
ни ифодалайди, бегоналарга нисбатан эса 
ҳурмат ёки хушомадни билдиради. Жоним, 
дедим қулоғига, оҳиста, жон, деди. «Қўшиқ- 
лар». Гулнорнинг кўзлари очилиб кетди.. Йўлчи- 
га тикилди. -Нима қилди, жоним, — сўради 
Йўлчи, лекин бетобмисиз дейишга тили бор- 
мади. Ойбек, Танланган асарлар. [Жамила 
Ғофирга:] Агар ўтирган жойингизга хас-хашак- 
лар тўкилса, сочларим билан супурай.. жонги- 
нам. Ҳамза, Бой ила хизматчи. 

9 «Опаси», «акаси», «отаси» ва ш. к. сўзлар 
билан, баъзан ёлғиз «жонидан» шаклида 
сўзловчининг тингловчига яқин муносаба- 
тини, эркалаш ёки хушомад маъноларини 
ифодалайди. -Опаси жонидан, дуторингизни 
чалинг тузукроқ, — деди у [Маликахон] Адо- 
латга қараб,— ўйин-кулгига ташна бўлиб 
ётганмиз. С. Зуннунова, Гулхан. 

10 Ҳаёт манбаи, ҳаёт бағишловчи нарса 
ҳақида. Ёмғир — экиннинг жони. н «Иссиқ 
— пахтанинг жони» деган мақол ҳам бежиз 
айтилмаган. Ш. Рашидов, Ғолиблар. 


11 Бирор иш, соҳа ёки доирада асосий, 
муҳим ўрин эгалловчи, илҳомлантирувчи, 
ташкилотчи шахс. Жўраларининг жони. Дав- 
ранинг жони. Мактабнинг жони. 

12 Мурожаат қилинаётган шахсни бил- 
дирувчи сўздан олдин келиб, мурожаатдаги 
илтимос, илтижо маъносини кучайтиради, 
баъзан эркалаш маъносини билдиради. Ниёз 
мен билан хайрлашар чоғида: -Жон Ҳожи ака! 
Энди гап шу ерда қолсин.. — деди. А. Қоди- 
рий, Ўтган кунлар. -Урманг отамни! Жон 
амаки, урманг! — деб зор йиғлай бошлади бо- 
лалар. М. Исмоилий, Фарғона т. о. 

13 Шахс билдирувчи сўзларга, кишилар 
отига қўшилиб, уларга кичрайтиш-эркалаш, 
ҳурмат маъносини беради, мас., онажон, 
бувижон, холажон, акажон, домлажон; Са- 
лимжон, Қодиржон. 

14 кесим взф. Шукур. Офицернинг шу ке- 
тиши бўлса, штабга етиб борса ҳам жон. А. 
Қаҳҳор, Олтин юлдуз. 

Бир жон, бир тан бўлмоқ Бир ёқадан бош 
чиқармоқ, баҳамжиҳат бўлмоқ. Жон аччиғи- 
да (ёки ҳолатда) 1) ўлим талвасасида. Офи- 
цернингўзи ҳам талвасада ҳолдан тойган эди, 
бунинг устига хотини полда юмалаб, жон ач- 
чиғида хирилларди. А. Мухтор, Қорақалпоқ 
қиссаси; 2) ғайриихтиёрий равишда, беих- 
тиёр. Чеккасини зах ерга бериб йиқилган ва 
кесак каби ҳиссиз қизини [қутидор] жон 
ҳолатда қучоғига олди: «Ҳизим.. Кумуш.. 
Кўзингни оч!» А. Қодирий, Ўтган кунлар. Жон 
деб Хурсандлик билан, мамнуният билан, 
бажону дил. Агар лозим келса, тошкўмир ко- 
нига бориб, кўмир қазиб келтиришга ҳам жон- 
жон деб кетар эдим. А. Қаҳҳор, Сароб. Жон 
кошки Кошкийди, қани эди-я. Жон куйдир- 
моқ 1) бор куч-имконини аямай астойдил 
ҳаракат қилмоқ. Бутун жамоа байрамни му- 
носиб кутиб олиш учун жон куйдириб ишла- 
моқда; 2) ачинмоқ, қайғурмоқ, илтифот 
кўрсатмоқ. Беш болали бир аёлнинг Элмурод- 
га жон куйдириб, уни ўз паноҳига олмоқчи 
бўлгани тўғрисидаги гаплар Бувинисога жуда 
хуш келди. П. Турсун, Ўқитувчи. Жон талва- 
саси қ. талваса. Жони кирмоқ 1) ҳузур қил- 
моқ, маза қилмоқ, ором олмоқ. Уйига сув, 
газ ўтказиб, жони кирди. Тиш олдириб, жони 
кирди; 2) жуда хурсанд бўлмоқ, қувонмоқ, 
севинчи ичига сигмай кетмоқ. Кино деса, 
жони киради. н Аёллар: - Бўлмаса-чи! Ҳам- 
манинг жони кирди. Қамишкапада ҳеч бунақа 




томоша бўлган эмас, — дейишди. П. Турсун, 
Ўқитувчи. Жон(и)га тегмоқ Безор қилмоқ, 
кўнглига урмоқ, кўнглига тегмоқ. Мусофир- 
чилик жонга тегади. Ойбек, Танланган асар- 
лар. Бир иш буюрсанг, сўрай бериб жонга те- 
гади. Ойдин, Уялди шекилли, ерга қаради. 
Жоним билан Бош устига, жон деб, бажону 
дил. Агар шаҳарда зарур ишларингиз бўлмаса, 
мен билан бир ерга бориб келсангиз. —Жоним 
билан. М. Исмоилий, Фарғона т.о. Аскарлик- 
ка жоним билан бораман.. П. Турсун, Ўқитув- 
чи. Жоним тасадцуқ қ. тасаддуқ. Жўжабир- 
дай жон қ. жўжабирдай. Ўлмаган менинг жо- 
ним қ. ўлмоқ. 

ЖОНАЖОН [ ф. jjLaJiLa. — азиз; севим- 
ли; самимий] 1 Энг севимли, қадрли, қадр- 
дон; энг яқин. Жонажон дўст. н Хайр, жо- 
нажон дўстим Ювош! —Мени унутма! [деди 
Ювош\ Э. Раимов, Ажаб қишлоқ. 

2 Энг муҳим, энг зарур ва фахрли. Тинч- 
ликни ҳимоя қилиш — жаҳон халқларининг 
жонажон ишидир. 

ЖОНБАХШ [ф. J~“ K ? — ҳаётбахш; ҳаёт 
ҳадя этувчи] Ҳаёт бахш этувчи, ҳаёт бағиш- 
ловчи, куч-ғайрат, далда берувчи. Сир ва 
Амударёнинг жонбахш сувлари. н Нафас 
олса, жонбахшидан, дилкашидан айрилиб 
қолаётгандек, жим эшитди. М. Исмоилий, 
Фарғона т. о. Офтоб тафтиданми, мана шу 
жонбахш шамол таъсириданми, қорлар эриб 
кетди. Ў. Ҳошимов, Қалбингга қулоқ сол. 

ЖОНБОЗ [ф. jLiL^. — жонини хатарга 
қўювчи; жон фидо қилувчи] Бирор ишда 
астойдил ғайрат кўрсатувчи, фидокор. Жон- 
боз пахтакорлар. н Чортоқда пахта ишқи- 
да тунни тонгга, кундузни оқшомга улаб иш- 
лаётган жонбоз деҳқонлар фаолияти билан 
танишдик. Газетадан. 

ЖОНБОЗЛИК Мардлик, қаҳрамонлик; 
фидокорлик. Массагетлар бирдек жонбозлик 
кўрсатиб, ёв билан мардларча олишди. М. 
Осим, Аждодларимиз қиссаси. Урушга кир- 
ганлар ҳам оғир участкаларда жонбозлик 
қилишни бўйнига олиб кирарди. П. Қодиров, 
Уч илдиз. 

ЖОНГИНАМ Азизим, меҳрибоним, 
севгилим. Ҳозир бир ажойиб жойга борамиз, 
йўқ деманг, жонгинам. О. Ёқубов, Эр бошига 
иш тушса. -Ҳа, жонгинам, нима бўлди? — деди 
Собиржон эшикдан кира туриб. «Муштум». 

ЖОНГЛЁР [фр. jongleur < лот. joculator 
— қизиқчи, масхарабоз] 1 Дайди мусиқачи, 


ашулачи. Ўрта аср Франциясидаги жонглёр- 
лар мактаби, жанубий славян достонларини 
куйлаган кўр гуслярлар мактаби бизга маъ- 
лумдир. «ЎТА». 

2 Нарса-буюмларни юқорига отиб, ту- 
тиб олувчи цирк артисти. 

ЖОН-ДИЛ, жону дил Энг севимли, энг 
яхши кўрадиган киши ёки нарса ҳақида. 
Жон-дилим китоб. н Жон-дилим футбол 
эмасми, қизни ҳам унутиб, бутун хаёлим 
ўйинда бўлиб қолди. X. Тўхтабоев, Ширин 
қовунлар мамлакати. 

Жон-дил билан Астойдил, астойдил бе- 
рилиб. Йигитлар Жўрахон пайдо бўлса, ун- 
дан маслаҳат ва топшириқ кутиб, унинг бу- 
юрганларини жон-диллари билан бажарарди- 
лар. Назармат, Жўрлар баланд сайрайди. Ҳар 
бир ишга жон-дили билан киришадиган бу 
йигит, ҳафта ўтмасданоқ, машинани мус- 
тақил бошқара оладиган бўлди. И. Раҳим, 
Шонли авлод. 

ЖОНДОР [ф. — тирик; тирик мав- 

жудот] қ. жонзот. Бир турли жондорлар пай- 
до бўлибди, у жондорлар Муроджонни кўриб- 
ди. «Муродхон». Ўрмонда жондор кўп: силов- 
син бор, тўнғиз бор. Ш. Холмирзаев, Бодом 
қишда гуллади. 

ЖОНДОШ [ф. — жонга яқин, 

жондай ака-ука] Бутун ҳаётий манфаатлари, 
фикри-зикри бир бўлган; якдил, ҳамнафас. 
Бу баҳор байрами, гуллар байрами.. Бу қон- 
дош ва жондош эллар байрами! Шуҳрат. Ас- 
салом, қондош элим, жондош элим, ёндош 
элим, Ўзбегим кўз бўлса, унга хўп келишган 
қош элим. Ў. Рашид. 

ЖОН-ЖАҲД, жону жаҳл: жон-жаҳд би- 

лан Жони борича, бор кучи билан; зўр бе- 
риб, ғайрат қилиб, астойдил, енг шимариб. 
Жон-жаҳд билан ишламоқ. н Тешани Аб- 
дулла олди ва жон-жаҳди билан ғиштларни 
кўчирибузата берди. Ш. Тошматов, Эрк қуши. 
У мотоциклнинг рулини жон-жаҳди билан 
уиишб, бошини кўтарди. Ш. Рашидов, Бўрон- 
дан кучли. 

ЖОН-ЖАҲОН, жону жаҳон Бутун бор- 
лиғи, бутун вужуди. Қиз боши билан у жон- 
жаҳонидан кечиб, истиқболингга югурса-ю, 
иссиқ уйдан чиққинг келмаса. Шу ҳам йи- 
гитчилик бўлди-ю. —Нусратбек ўзининг худ- 
бинлигидан ўзи жирканиб кетди. С. Нуров, 
Нарвон. Аваз ўрнидан қушдай енгил турди. 
Оппоқ бўлиб ёришган янги тонг ҳавосидан, 





безовта кўнглида туғилган янгича бир туй- 
ғулар навосидан жон-жаҳони яйрарди. С. Сиё- 
ев, Аваз. 

ЖОНЗОТ [ф. + а. — жон эгаси] 

Тирик жон, жонивор. Бу ерда на дов-дарахт, 
на бошқа бирон жонзот бор эди. С. Карома- 
тов, Олтин қум. Курада бандилардан бошқа 
жонзот қолмаган, қўйлар ўтловга ҳайдалган 
эдилар. С. Айний, Қуллар. 

ЖОНИБ [а. — ён, томон, тараф] 

эск. Тараф, томон, ер. Қайси жонибдин ке- 
лур, деб термулуб ҳар соате, Йўлларида чор 
чашми интизорим бор эди. Муқимий. 

ЖОНИВОР \ф. — жони бор, ти- 

рик] 1 Табиатдаги ҳамма жонли нарсалар; 
жон эгаси; мавжудот (ўсимликдан ташқа- 
ри). -Худойи таоло инсонни ҳамма жонивор- 
лардан азизу мукаррам этиб яратди, — деди 
Меъмор ўртадаги сукутни йўқотиб. Мирмуҳ- 
син, Меъмор. Қишлоқда бирорта қимир эт- 
ган жонивор кўринмайди. Т. Рустамов, Ман- 
гу жасорат. 

2 Нарса, ўсимлик, ҳайвон ва ш. к. га нис- 
батан эркалаш маъносида ёки «бечора», 
«боёқиш», «шўрлик» каби маъноларда иш- 
латилади. От сағрисидан лойга ботган, жо- 
нивор бор кучи билан пишқириб, олдинга ин- 
тилади. Ойдин, Фонарь тагида. Ишком че- 
тида бир шафтоли бор экан, жонивор, мева- 
сини кўтаролмай, шохлари ерга қайрилиб 
ётибди. П. Турсун, Ўқитувчи. Оғайни, бу ош 
деган жонивор куйиб кетмадими!? Ш. Раши- 
дов, Ғолиблар. 

3 кўчма Ҳайвон, махлуқ. -Қори Ибод дега- 
нинг аҳмоқ бир жонивор экан, — деди Қурбон 
девона. С. Айний, Жаллодлар. -Аммо отангни 
ҳам шу жониворлар орасига қўшибўлтиришинг 
қисқалигингдир! — деди | Хржа |. А. Қодирий, 
Ўтган кунлар. От дам олсин, ўрнига сизни 
қўшамиз. Сиз ундан кўра ақллироқ жонивор- 
сиз. Ў. Ҳошимов, Қалбингга қулоқ сол. 

жоним қ. жонгинам. Севгилим, «Шоир» 
дебсан мени хатингда, «Севганим» ё «дўстим» 
демабсан: Раҳмат, жоним, ёзган хатингга, 
Аммо ҳали шоир эмасман. X. Салоҳ, Чашма. 
-Жоним,— деди Давлатёр титроқ товуш би- 
лан, — бир оғиз гаплашишга зорман. П. Тур- 
сун, Ўқитувчи. 

ЖОН-ТАН, жону тан айн. жон-дил. Бу- 

нинг устига болажонлигини айтмайсанми-я. 
Дамир билан Попук жони-тани. Ҳ. Назир, 
Ёнар дарё. 


ЖОНИҚМОҚ Бир нарсадан қуруқ қола- 
ётгандек шошмоқ, ошиқмоқ, шошқалоқлик 
қилмоқ. Шошма, мунча жониқмасанг ?н Би- 
ламан, ўттиз икки тишингнинг ҳаммаси чиқ- 
қан. Лекин тишларингни уриб синдирмоқчилар, 
жониқаверма, болам. К. Яшин, Ҳамза. 

ЖОНКАШ кам қўлл. Меҳнатни жонидан 
ҳам ортиқ кўрадиган; меҳнаткаш, ғайрат- 
чан; жафокаш. Жонкаш аёл. н Вафот қил- 
ди жонкашим, дардкашим [деди Шоқосим ]. 
Ойбек, Танланган асарлар. 

ЖОНКАШЛИК кам қўлл. Меҳнатсе- 
варлик, фидокорлик, фидойилик. Жон- 
кашлик қилмоқ. н Йўлчи ёзда ёниб, чанг- 
тупроқ ялаб, қишда қор-муз кечиб, бутун 
маҳрумиятларга, бутун оғриқларга қара- 
масдан, жонкашлик билан ишлади. Ойбек, 
Танланган асарлар. 

ЖОНКУЯР Бирор иш, соҳа ёки киши 
учун жон куйдирувчи, астойдил ғайрат 
кўрсатувчи; ғамхўр. Менинг жонкуярларим 
бор. н Республика матбуотининг жонкуяр- 
ларидан 6upu бўлган Ўлмас Алиев Марғилон- 
да яшаб, ўз фаолиятини давом эттирмоқда. 
X. Ёдгоров, Ҳаёт тўлқинлари. Отадек меҳ- 
рибон қайда, Онадек ғамгузор қайда? Бу ер- 
ларда сарсонман, Улардек жонкуяр қайда? 
«Оқ олма, қизил олма». 

ЖОНКУЯРЛИК Жон куйдириб ишлаш- 
лик, фидокорлик, гамхўрлик. Қодир ака ўн 
йилдан бери раис бўлса ҳам, колхозчиларнинг 
бу йилгидек жонкуярлигини ҳеч қачон кўрма- 
ган. И. Раҳим, Чин муҳаббат. Ҳамқишлоқла- 
ри эса унинг куюнчаклиги, жонкуярлигидан 
ҳамиша хурсанд. Газетадан. 

ЖОНЛАНИШ 1 Жонланмоқ фл. ҳар. н. 

2 Ҳаракатга, жўшга келиш; кўтаринки 
руҳ. Машшоқлар ашула бошлаб юбордилар. 
Одамлар ўртасида шивир-шивир, жонланиш 
бошланди. С. Зуннунова, Гулхан. Жонланиш, 
гап, кулги бир-бирига қўшилиб, зал шов-шув 
бўлиб кетди. П. Қодиров, Уч илдиз. 

3 Ривожланиш; олға босиш. Ишдаги жон- 
ланиш маошга ҳам таъсир қилди. 

ЖОНЛАНМОҚ 1 Ҳаёт белгиларини 
кўрсатмоқ; тетикланмоқ, бардам бўлиб 
қолмоқ; тирилмоқ. Баҳор — табиат жон- 
ланадиган фасл. н Кунлар анча узайиб қол- 
ди, ҳавонинг ҳарорати кун сайин кўтарилиб, 
борлиқ мавжудот жонлана бошлади. Газета- 
дан. Эрталаб қишлоқ аҳолиси, баҳор қуёши- 
нинг дастлабки илиқ нуридан жонланган 





жониворлар сингари, ўрмалаб, кўчага чиқа 
бошлади. А. Қаҳҳор, Олтин юлдуз. 

2 Енгил тортиб, ҳаракатга, жўшга кел- 
моқ; руҳи кўтарилмоқ, руҳланмоқ. Кумуш.. 
сесканиб ўзига келди. Ҳушдан ажралаёзган 
бечоралар [қутидор, Офтоб ойим] бу ҳолдан 
сўнг бир оз жонлангандек бўлдилар. А. Қоди- 
рий, Ўтган кунлар. У севгилиси қўлидан ўзи- 
га оби ҳаёт ўтгандек жонланди. М. Исмои- 
лий, Фарғона т. о. 

3 Гавжум, серфайз бўлмоқ. Кундуз соат 
бирлардан кейин тўйхона жонланиб қолди. 
М. Муҳаммаджонов, Турмуш уринишла- 
ри. Кимсасиз, ўлик кўринган дашт одам- 
лар билан жонланиб кетди. Мирмуҳсин, 
Меъмор. 

4 Равнақ, ривож топмоқ, юксалмоқ, 
олға босмоқ. Ишлар жонланиб кетди. н 
Жўрахон раҳбарлигида ҳаваскорлик тўгарак- 
лари, спорт ишлари жонланди. Назармат, 
Жўрлар баланд сайрайди. 

5 Қизғин тус олмоқ, қизимоқ. Суҳбат 
жонланди. 

6 Намоён бўлмоқ, гавдаланмоқ. Касал 
чолнинг сарғайиб кетган юзи, муштдеккина 
гавдаси Шерзоднинг кўз ўнгида тағин жон- 
ланди. Ў. Ҳошимов, Нур борки, соя бор. Кўзи 
олдида Даша хола жонланди. С. Кароматов, 
Олтин қум. 

ЖОНЛИ 1 Тириклик аломати бор, ти- 
рик. Жонли тўқима (биол.). н Ҳиздан сўраб- 
ди: -Бу ерда нима қилиб ўтирибсан, бу ерда 
ўзингдан бошқа жонли жонивор борми? «Ол- 
тин бешик». 

2 Яшаб турган, барҳаёт, тирик. Ўтмиш- 
нинг жонли шоҳиди. н Жонли гувоҳни ишга 
тикиб бўлмайди. А. Қаҳҳор, Сароб. Уруш заҳ- 
матини бошидан кечирган ҳар бир одам даҳ- 
шатли у йилларнинг жонли шоҳидидир. Н. Са- 
фаров, Оловли излар. 

3 кўчма Эҳтиросли; қайноқ. [Гулнор] 
Йўлчининг кучли, эркак нафасини, дудоқ- 
ларида унинг бўсасининг жонли оловини бир 
лаҳза сезди. Ойбек, Танланган асарлар. 

4 кўчма Тийрак, серҳаракат; шўх. Тах- 
тапуллик Собиржонни танир эдим мен Бо- 
кудан: Зап чавандоз, миқти, жонли, хосият- 
лиулфат жуда. М. Шайхзода. Ҳақиқатда эса 
мингбоши хотинлари opacuda энг жонли ва 
энг эслиги бўлган бу жувон — Султонхонга 
қарши очган курашининг натижасидан норо- 
зи эди. Чўлпон, Кеча ва кундуз. 


5 кўчма Руҳли, шўх, қизиқ; қизғин. Бууза- 
тиш мажлисини жонли, руҳли ўтказмоқ учун 
барча қизлар ўзларининг энг асл, энг нафис ки- 
йимларини кийиб.. ҳусн оламини.. яна бир қай- 
та бежабдирлар. А. Қодирий, Ўтган кунлар. 
Мелиқўзи билан бўлган жонли суҳбатда [унинг] 
бутун орзу-истакларини билиб олдим ва очерк 
ёздим. Н. Сафаров, Оловли излар. 

6 кўчма Тетиклик, ғайрат, хушчақчақлик 
ифода этувчи; шўх, ўйноқи (кўз қараши, 
чеҳра ҳақида). Йўлчининг чиройли кенг юзи- 
да.. жонли, теран маъноли кўзларида қандай- 
дир илиқ, самимий табассум тошган эди. 
Ойбек, Танланган асарлар. 

7 кўчма Худди ҳақиқатдагидек, чин, 
ҳақиқий; ёрқин. Жонли портрет. н Жилин 
билан Костилиннинг саргузашти уларнинг кўз 
олдиларида жонли воқеадай ўта берди. П. 
Турсун, Ўқитувчи. [Сайрамов] Ҳар масала- 
ни жонли мисоллар билан баён қилди. Ой- 
бек, О. в. шабадалар. 

8 кўчма Ифодали, аниқ-равшан, тушу- 
нарли. Атоқли халқ санъаткори [Юсуфжон 
қизиқ] ҳаётнинг энг чигал, мураккаб томон- 
ларини жонли тил билан содда қилиб тушун- 
тира оларди. Т. Обидов, Юсуфжон қизиқ. Эски 
адабиётни яхши ўқийди, айниқса.. Абомуслим 
достонларини ўқиганда, жуда ҳам жонли чи- 
қаради. А. Қодирий, Обид кетмон. 

9 кўчма Ҳаёт қайнаган, гавжум; жўшқин. 
Кундузгига қараганда сарой жонли: киишлар- 
нинг шақиллашиб сўзлашишлари, хохолаб ку- 
лишишлари саройни кўкка кўтаргудек. А. Қо- 
дирий, Ўтган кунлар. 

10 кўчма Амалий, ишбилармонларча. 
Раҳбарликни қоғозда эмас, жонли раҳбарлик 
қилиш шаклида олиб бориш керак. Н. Сафа- 
ров, Оловли излар. 

ЖОНЛИЛИК Ҳаётийлик, жўшқинлик. 
Рақснинг жонлилиги. н Жозибали декора- 
ция «Буюк канал» операсига жонлилик ки- 
ритган. Газетадан. 

ЖОНЛИҚ дин. Худо йўлига, азиз-авлиё- 
ларга қурбонлик учун аталган уй ҳайвони 
ёки товуқ, хўроз. Жонлиқларнинг калла-по- 
чалари ҳар доим шу ерда кўзларини лўқ қилиб 
пойлаб ётувчи мозор шайхларига улашиларди. 
М. Муҳаммаджонов, Турмуш уринишлари. 
Ҳотам: -Сизлар тунда келган вақтларингиз- 
да оёқларингизга жонлиқ сўяй десам, йилқи- 
лар ҳаммаси яйловда эди, — деган экан. Шук- 
рулло, Жавоҳирлар сандиғи. 





ЖОНОН [ф. ^СЦ>. ~ маҳбуба; маъшуқа] 
1 от Жуда гўзал, зебо, қадди-қомати ке- 
лишган аёл; нозанин. Кўзим нури, лато- 
фатли на хуш озода жононсан, Нечук ҳам 
яхши жононсан, менинг жисмим аро жонсан. 
Ҳабибий. 

2 сф)п. Жуда яхши, гўзал, ширин, ёқим- 
той; ўйноқи; аъло. Жонон йигит. н Шаҳри- 
миз кўркидир жонон болалар. Ғ. Ғулом. Айт- 
сам, дўстлар, шу туни Бўлибўтди жонон тўй. 
3. Диёр. Ҳой қушлар, жонон қушлар, Келинг, 
чертай бирга тор. Ғайратий. Кулгиси чиройли 
экан, жонон чинни чертилгандай бўлди. М. 
Исмоилий, Фарғона т.о. 

3 Яқин кишиларга мурожаатда ҳурмат 
ёки кесатиқ маъносини, бегоналарга нис- 
батан эса хушомадни билдиради. -Жонон, — 
деди у, хотинининг бошини силаб. А. Қаҳҳор, 
Сароб. 

4 Жонон (хотин-қизлар исми). 

ЖОНОНА [ф. «CiLiU», — маҳбуба; маъ- 

шуқа] Маҳбуба, маъшуқа, севгили ёр. Жон- 
дан кечмасанг, жонона қайда, тоққа чиқма- 
санг, дўлана қайда. Мақол. н Ҳеч бир жон 
йўқки, они бўлмаса жононаси. Ҳамза. Кўзги- 
нанг мастонмисан, Сен нечук жононасан? 
«Ойсулув». 

ЖОНОҚИ: жоноқи олма Эртапишар, 
хушбўй, ширин қизил олма. Олдинпишар 
жоноқи олмалар оловдай ёнади. Ойбек, О. в. 
шабадалар. Ҳосим бува тоғ этагидаги ёввойи 
олмаларга жоноқи олмаларни пайванд қилиб 
юрарди. А. Эшонов, Бир оғиз сўз. 

ЖОНПАРВАР [ф. _>j_>jjU>. — жонбахш, 
ҳаётбахш] Инсонга руҳ бағишловчи, руҳлан- 
тирувчи. Кечки пайтларда айниқса ҳамма 
созандаларнинг мусиқа садолари ҳар томон- 
да жаранглаб, жонпарвар яллалар фалакка 
чирмашар эди. Газетадан. 

ЖОН-ПОН: жон-пони чиқиб кетмоқ айн. 
жони чиқмоқ 2, 3. қ. жон 1. Уларнинг шарпа- 
сини сезган хўроз чўчиб, «қу-қу» деб безовта 
бўла бошлади. Уларнинг [Раҳмон, Кўзининг] 
жон-пони чиқиб кетди. Ё. Шукуров, Уч са- 
вол. Бу янгиликларни эшитиб, шайхнинг жон- 
пони чиқиб кетаёзди. К. Яшин, Ҳамза. Жон- 
пони чиқиб турган Бекжон сигирнинг ор- 
қасидан қаттиқ итарди. Ж. Шарипов, Хо- 
разм. 

ЖОНСАРАК [ф. — 

жондан тўйган] Саросимага тушган, эсан- 
кираган, гангиб қолган; безовта. [Мансур :] 


Мағрур Алишернинг сувдан чиқариб ташлан- 
ган балиқдай жонсарак, ини бузилган қуш- 
дай безовта бўлиши қасос билан тўлган юра- 
гимга тасалли беради. Уйғун ва И. Султон, 
Алишер Навоий. Олдинги позицияга илк 
қадам қўйиб, ҳар нарсадан ҳадиксирагандай, 
теваракка жонсарак ва ожиз қарайдиган 
янги жангчилар орасида [Бектемир] ўзини 
пихини ёрган хўроздай сезар эди. Ойбек, 
Қуёш қораймас. 

2 кўчма Сира бекор ўтирмайдиган, доим 
ўзига иш топиб ғимирлаб юрадиган, тин- 
чимайдиган; серҳаракат. Ҳозир ўша жонса- 
рак тана жим, ўша чевар қўллар бедармон. 
И. Раҳим, Ихлос. У[Ў.Зокиров] овқатиниҳам 
юриб ейдиган жонсараклардан. Газетадан. 

ЖОНСАРАКЛИК Безовталик; серҳара- 
катлик, тинчимаслик. Турсунбой эшик ҳалқа- 
сини шошиб илди-да, жонсараклик билан ич- 
кари уйга қараб югурди. С. Аҳмад, Уфқ. -Хўп 
бамаъни одам-у, шунақа жонсараклиги бор- 
да, — деди oma, тайёр ошни ташлаб кетган 
раисдан нолиб. Ҳ. Назир, Кўктерак шабадаси. 

ЖОНСИЗ 1 Ҳаёт аломати йўқ, ўлик. Кол- 
хозчилар югуриишб келганларида, Умурзоқ 
ота жонсиз эди. Ш. Рашидов, Бўрондан 
кучли. Менглибой энгашиб, жонсиз қўзичоқ- 
ни қўлига олди. С. Аҳмад, Юлдуз. 

2 Ҳаракатсиз қотган, ҳеч нарса ифода 
этмайдиган; беҳуш, карахт. Жонсиз чеҳра. 
н Силкиниш орқасида унинг юзини тўзғи- 
ган соч толалари ўраб олиб, жонсиз бир су- 
ратга киргизди. А. Қодирий, Ўтган кунлар. 
Отабек ота-ана орзусига, ўз таъбирича, 
жонсиз ҳайкал бўлиб ризолик берди. А. Қоди- 
рий, Ўтган кунлар. 

3 кўчма Кучи йўқ, кучсиз; бўш, чидам- 
сиз; нимжон. Жонсиз ип. н Мурзин унинг 
паришон сочларини, нозик бўйнига ёпишган 
майин, жонсизгина соч толаларини томоша 
қиларди. Шуҳрат, Шинелли йиллар. 

4 кўчма Зерикарли, руҳсиз, таъсирсиз; 
шавқ-завқсиз. Жонсиз спектаклъ. Мажлис 
жуда жонсиз ўтди. 

5 кўчма Сукутга чўмган, жимжит. Жон- 
сиз кўчалар. н Узоқларда жонсиз кўринган 
Овуллар ҳам йиғлаб ухлаган. Саҳар туриб 
шўрли хотинлар «Тангрим».. деган, тўлиб 
йиғлаган. Ҳ. Олимжон. 

ЖОНСИЗЛАНМОҚ Ҳаракатсиз қот- 
моқ; тириклик нишонасини йўқотмоқ. Са- 
лимбойваччанинг ранги оқариб, кўзлари 




қўрқувдан бир лаҳзада жонсизланди. Ойбек, 
Танланган асарлар. Совуққа чидамли Йўлчи 
ҳам, эгни юпун бўлганидан, оёқларининг жон- 
сизланганини, гавдасининг бужмайганини сез- 
ди. Ойбек, Танланган асарлар. 

ЖОНСИЗЛАНТИРМОҚ 1 Жонсизлан- 
моқфл. орт. н. 

2 тиб. Этини ўлдирмоқ, аъзонинг бирор 
ерини оғриқ сезмайдиган қилмоқ. Укол би- 
лан баданни жонсизлантирмоқ. 

ЖОНСИЗЛИК Нимжонлик, кучсизлик. 
Ипнинг жонсизлиги билинди. 

ЖОНСЎЗ [ф. — жонни куйди- 

рувчи, азобкаш] Ўта таъсирчан, таъсирли. 
Етмиш байтдан иборат бу қасида, устод 
Айний сўзлари билан айтганда, адабиёти- 
миз тарихидаги энг жонсўз марсиядир. 
«ЎТА». 

ЖОНСЎХТА [ф. «сь. — жон (ни) 

куйдирувчи] Ёқимли, ўзига тортувчи. Кам- 
пир деб жудаям кампир эмас эди-ю, лекин 
каттароқ бир жонсўхта хотин эди. А. Мух- 
тор, Бўронларда бордек ҳаловат. 

ЖОН-ТАН, жону тан қ. жон-дил. Номим 
Али, касби-рўзим сартарош, Жону таним — 
санъат, ўзим — сартарош. Т. Тўла. 

Жон-тан билан айн. жон-дил билан. Усени 
жон-тан билан яхши кўради. н Ҳар янги 
ишга қучоқ очиб, жону тан билан киришади- 
лар. Ойбек, О. в. шабадалар. 

ЖОНФИДО [жон + фидо] Ҳаётини фи- 
до қилувчи, ҳаётини багишловчи. Онам енг 
шимариб, ушатмоқда нон, Доимо меҳрибон, 
доим жонфидо. Миртемир. 

ЖОНФИДОЛИК Ҳаётини фидо қилиш- 
лик. Санъат жасорат, жонфидолик билан.. 
тинимсиз меҳнат-машқлар билан дунёга ке- 
лади. «Саодат». 

ЖОНҲАЛАК [жон + ҳалак] Қийналган, 
безовта, овора. Икки ҳафтадирки, рассом 
молъберт олдида бесамар, жонҳалак. X. Сул- 
тонов, Бир оқшом эртаги. 

ЖОН-ҲОЛ Бутун бадани, тани. Сениўй- 
лаб, жон-ҳолим оғрир, Сени ўйлаб, қондир 
ўйларим. Р. Парфи, Кўзлар. 

Жон-ҳолига қўймай Ҳол-аҳволига ва эр- 
кига қарамай, мажбуран. Бормасангиз, сира 
иложи йўқ, деб жон-ҳолига қўймай, зўрлаб 
розилик олиб кетди. Ойдин, Ўзидан кўрсин. 

ЖОРИИ [а. jU. — югураётган; ўтаёт- 
ган, бораётган] Ҳозирги кунда, пайтда со- 
дир бўлаётган, давом этаётган, олиб бори- 


лаётган; амалдаги, кундалик. Хонани ижа- 
рага олган киши, шартномага биноан, уни 
яхиш сақлаши, жорий ремонт қилиши лозим. 
Газетадан. Шу кунгача кўплаб мактаблар ка- 
питал ва жорий таъмирдан чиқарилди. Газе- 
тадан. 

Жорий этмоқ (ёки қилмоқ) 1) амалга 
оширмоқ, кучга киргизмоқ. Алмашлаб экиш- 
ни тўла жорий этдик. «Ўзбекистон қўриқ- 
лари»; 2) татбиқ этмоқ, қўлламоқ, ёймоқ. 
Фан-техника ютуқларини ишлаб чиқаришга 
жорий қилмоқ. н Чорвачиликда коллектив 
пудратни кенг жорий қилиш масаласи ғоят 
муҳим аҳамият касб этмоқда. Газетадан. 

ЖОРИЯ [а. — асира, чўри; оқсоч] 

эск. Чўри, оқсоч. -Мен ахир отам томонидан 
эски кийим-кечаклари қаторида ютқизилган, 
қиморбознинг мулкига айланган жория эдим, 
— деди Ҳожи хола. М. Исмоилий, Фарғона 
т.о. Бундан уч ой муқаддам Маликул шароб 
қул бозоридан ўн беш-ўн олти яшар бир жо- 
рия сотиб олган эди. О. Ёқубов, Кўҳна дунё. 

ЖОСУС [а. — айғоқчи; хуфия; 

хабарчи] Бирор давлат ҳақида махфий маъ- 
лумот тўплаш билан шуғулланадиган шахс; 
айғоқчи, шпион. Шайбонийхоннинг жосусла- 
ри кўплиги унга [Бобурга] маълум эди. П. Қо- 
диров, Юлдузли кунлар. Адолат постга ке- 
лиши билан командир айтган парашютчилар, 
жосуслар ҳақида ўйлай бошлади. И. Раҳим, 
Чин муҳаббат. 

ЖОСУСЛИК Махфий маълумот олиш- 
лик; айғоқчилик, шпионлик. Қовоғи қалин 
бекнинг жосуслик қилишдан мақсади ҳам шу 
эди. П. Қодиров, Юлдузли тунлар. Ватанга 
хиёнат қилиш, жосуслик.. террористик акт, 
қотиллик ҳамда бандитизм каби жиноят- 
лар учун ўлим жазоси берилиши мумкин. Га- 
зетадан. 

ЖОҲИЛ [а. J-iU. — нодон, ўқимаган, 
билимсиз] Жаҳолатда қолган, илм-маъри- 
фатдан маҳрум; қолоқ, маданиятсиз, но- 
дон. Жаҳл — жоҳилнинг қуроли. Мақол. н 
[Қози элликбошига:] Сиз аралашмай туринг, 
элликбоши, жоҳилсиз. Тўмтоқ гапириб, иш- 
нинг пачавасини чиқардингиз! Ҳамза, Бой 
ила хизматчи. Сўфиев нодон, жоҳилгина 
бўлмай, ўзига хийла ишонган ғирром ҳам 
эканлиги кўриниб турарди. Ҳ. Назир, Кўкте- 
рак шабадаси. 

ЖОҲИЛЛИК Нодонлик, қолоқлик, 
маданиятсизлик; ўжарлик. Жоҳилликдан жон 





чиқар, қобилликдан донг чиқар. Мақол. н Хон 
илгари ҳам бу ўғлини бот-бот ўйлаганда, худ- 
бинлиги, жоҳиллиги, оний ҳаловати учун юз 
одамнинг баҳридан ўтишдан тоймаслигини 
биларди. С. Сиёев, Аваз. 

ЖУББА [а. 4_la. — кенг енгли устки ки- 
йим] шв. Кўйлак бичимида тикилган пахта- 
ли иссиқ кийим. Кишилар қишнинг оғир юк- 
лари: пўстин, пахталик, чопон, жуббаларни 
ташлаб, ўзларини эркин ҳис эта боииадилар. 
Ж. Шарипов, Хоразм. 

ЖУВДА I шв. Туянинг бўйни ва тизза- 
сидаги жун. 

ЖУВДА II шв. Болтанинг соп ўрнатила- 
диган томони. 

ЖУВОЗ [ф. jl — ёғоч ёки тош ўғир] 1 
Ўсимликлар уруғидан, хусусан, чигитдан 
мой чиқарадиган қурилма; мойжувоз. Жувоз 
ҳайдамоқ. Отни жувозга қўшмоқ. н Жувоз- 
га қўшилган эшакка бир боғ хашак билан бир 
челак сув бўлса бас. Э. Усмонов, Ёлқин. Қўшни 
ҳовлидан чучитилган жувоз мойининг иси ке- 
лади. С. Аҳмад, Ҳукм. 

2 Шоли оқлайдиган қурилма; обжувоз. 

ЖУВОЗКАШ [ф. jl — жувоз тор- 
тувчи] 1 Жувоз ҳайдовчи, жувозхонада (об- 
жувоз ёки мойжувозда) ишловчи ишчи. Жу- 
возкаш дарвозани ичидан занжирлаб олди. Т. 
Мурод. Кўшиқ. Асқар жувозкаш деса, ҳамма 
танийди. Н. Фозилов, Оқим. 

2 Жувозга қўшиладиган. Жувозкаш от. 

3 Тирикчилиги, даромади асосан мой- 
жувоз устида бўлган шахс, мойжувоз эгаси. 
Йўлчиуни [ Шоқосимни] бир жувозкаш майда 
бойга хизматкорликка — унинг жувозини 
ҳайдовчи сифатида ўрнаштирди. Ойбек, Тан- 
ланган асарлар. 

ЖУВОЗКАШЛИК Жувоз ҳайдаш билан 
шуғулланиш, жувозда ишлашлик. У [Али 
тошбақа] жувозкашлигу қоровулликдан таш- 
қари қассоблик ҳам қилади. Р. Раҳмонов, 
Чангалзордаги шарпа. Ҳулунтой ҳам унга 
қилиб эски эшлик, Ўргатибдир Кўканчага 
жувозкашлик. Ғ. Ғулом. 

ЖУВОЗХОНА Обжувоз ёки мойжувоз 
ўрнатилган жой, бино. Ҳури ҳам истабми, 
истамайми жувозхонага тез-тез кириб ту- 
радиган бўлиб қолди. Н. Фозилов, Оқим. 

ЖУВОЛДИЗ [ф. jjjJI — халта, қоп 
тикадиган игна] Қоп тикиш учун ишлати- 
ладиган йўғон, эгик игна. Сўнгра латтага 
ўралган иккита жуволдизни ердан олиб, икка- 


ласини теракка санчди. М. Осим, Карвон 
йўлларида. Ўктам.. супачада ўтириб, жувол- 
диз билан йиртиқ қоп-қанорларни тикаётган 
кампир қошига келди. Ойбек, О. в. шабадалар. 

ЖУВОН [ф. jl — ёш; умрининг ярми- 
га ҳам етмаган одам ёки ҳайвон] 1 Эрга чиқ- 
қан, аммо ҳали ёш аёл. Тўхта хола атрофга 
олазарак қараб турган эди, ўрта яшар бир 
жувон келиб қолди. И. Раҳим, Чин муҳаббат. 
Ёши ортиб бораётган ҳар бир қиз, ҳар бир 
жувон сингари, Тўрахон ҳам бола кўришни хоҳ- 
лар эди. М. Исмоилий, Фарғона т.о. 

2 Эрдан чиққан ёки тул қолган хотин. 
[ Ҳутидорнинг ] Борди-келди битта жувон 
қизи бор-ку, мунча, тўйни бошқа, никоҳни 
бошқа қиламиз, деганига ҳайронман [деди 
биринчи киши\. А. Қодирий, Ўтган кунлар. 
Жувон олмай, қиз олинг: Ҳизнинг қилиғи яхши. 
«Оқ олма, қизил олма». 

3 Иффатини йўқотган қиз. -Ҳизми, жу- 
вонми, Гулнорми — бар бир, мен дадамнинг 
ёш хотин олишини хоҳламайман, — деди Са- 
лим. Ойбек, Танланган асарлар. 

ЖУВОНА [ф. ,jl — куртак; ёш] шв. 
Икки-уч яшар қорамол; новвос. -Инсоф 
қилинг-да, Раҳим ака, — деди, — буни сиз 
жувона дедингиз, жувона эмас, олти яшар 
бўлган катта ҳўкиз. С. Айний, Қуллар. 

ЖУВОНБАХТ \ф. г.к _, jl j^. — бахтли] эск. 
Бахтли, бахтиёр; толеи баланд, омадли. 

ЖУВОНБОЗ [ф. jCjlj^. — ёш бола би- 
лан ўйновчи] фольк. Баччабоз, болабоз, бесо- 
қолбоз. Тушибсан кўп гозиргоннинг қўлига, На 
ишлар айладинг тоғнинг чўлига, Ҳайтиб туш- 
динг жувонбозлар қўлига, Озод бўлдинг, энди 
кетгин элингга. «Эрали ва Шерали». 

ЖУВОНБОЗЛИК Баччабозлик, бесо- 
қолбозлик. [Аҳмадхон:] Ўзлари мўйсафид 
экан, даргоҳидан беумид экан, эшонман де- 
ган ғалат экан.. жувонбозлиги зиёд экан, — 
деб яна қоча бошлади. Ислом шоир, Зулфи- 
зар билан Авазхон. 

ЖУВОНЛИК кам қўлл. Ёш аёллик, ёш- 
лик. Ҳамма ерда фақат Шаҳзоданинг чиройи, 
дилбарлиги, тамтам жувонлиги ҳақида гап 
бориши керак. К. Яшин, Ҳамза. Унда жувон- 
лик кўрки барқ уради. Шуҳрат, Шинелли 
йиллар. 

ЖУВОНМАРГ [ф. ^j-jlj^ - ёш, бе- 
вақт ўлган] 1 Ёш ўлган, авжи етилган пай- 
тида ҳалок, нобуд бўлган. [Гули:] Жувонмарг 
ғунчани ҳам эсла, ёд эт. Унутма, доимо ру- 






ҳимни шод эт. Уйғун ва И. Султон, Алишер 
Навоий. 

2 қарғ. Ўлгур, ер ютгур [Ҳожар Тўла- 
хонга:\ Ҳа, жувонмарг, холангга нима дединг? 
Ҳамза, Паранжи сирлари. Бирорта кам- 
бағалга тегса, унинг ёнида оёқ яланг қўш ҳай- 
дарди бу жувонмарг! Ҳ. Ғулом, Машъал. 

Жувонмарг бўлмоқ 1) ёш ўлмоқ, ёш 
ҳалок, нобуд бўлмоқ. Мени бу балодан халос 
қилинг. Ёшман, бемаҳал жувонмарг бўлиб 
кетмай. С. Аҳмад, Ҳукм; 2) кўчма барбод 
бўлмоқ, бекор кетмоқ. Жувонмарг қилмоқ 

1) бадном қилмоқ. Лекин лабз (лафз) деб 
бировни жувонмарг қилиш ҳам инсофдан 
эмас-да? Ш. Холмирзаев, Оғир тош кўчса; 

2) барбод қилмоқ, йўқ қилмоқ. Ўқишини 
жувонмарг қилсак, уволига қоламиз. М. Ис- 
моилий, Фарғона т. о. 

ЖУВОНМАРД [ф. Ф л ! I ^ -у — олижаноб, 
мард киши; олижаноб, мард] эск. 1 Мард, 
ботир, довюрак. 

2 Олижаноб, олиҳиммат, ҳотам. 

ЖУВОНМАРДЛИК 1 Мардлик, ботир- 
лик, довюраклик. 

2 Олижаноблик, ҳотамтойлик. 

ЖУВОРИ фольк. Жўхори. Кесганда жу- 
ворини, поя бўлур, Бошингга битта рўмол соя 
бўлур. «Оқ олма, қизил олма». 

” ЖУВОНСЎХТА [ф. - ёш 

куйган, қовжираган] қ. жувонмарг 2. [Гулнор 
Мастурага:] Жувонсўхта Норбойваччанинг 
мунчаям иқболи баланд экан. Ҳамза, Па- 
ранжи сирлари. 

ЖУДА рвш. Ортиқ, ниҳоят даражада, 
ҳаддан ташқари, ғоят; ниҳоятда, бениҳоя. 
Сиз жуда қийиқ, жуда ўжар йигит экансиз. 
Ойбек, Танланган асарлар. Бу масала жуда 
тўғри ва ўз вақтида қўйилди. А. Қаҳҳор, 
Қўшчинор чироқлари. 

Жуда бўлмаганда (ёки бўлмаса) айн. ҳеч 
бўлмаганда қ. ҳеч 1. Жуда бўлса (ёки деган- 
да) Ортиғи билан, нари борса. Самарқанд- 
гача жуда бўлса 400 километр. 

ЖУДАЯМ [асли жуда ҳам] рвш. қ. жуда. 
Кўкбулоқни ҳам тозаласак, жудаям соз бўлар- 
ди, нима дейсиз? Ш. Рашидов, Ғолиблар. 
Ўшанда Дилфузанинг унга жудаям раҳми кел- 
ганди. Ў. Ҳошимов, Қалбингга қулоқ сол. 

ЖУДО [ф. Ij^. — алоҳида; ажратилган, 
ажралган]: жудо бўлмоқ 1) бирор кимса ёки 
нарсадан айрилмоқ, маҳрум бўлмоқ; жудо- 
ликка учрамоқ. Азиз дўстлар, нетай, бахти 


қаро бўлганга йиғлайман, Азизимдан тирик, 
ўлмай жудо бўлганга йиғлайман. Ҳамза, Па- 
ранжи сирлари. Мен бир оёғимдан жудо 
бўлдим-у, аммо юзлаб гўдакнинг жони сало- 
мат қолди. Уйғун, Ҳаёт қўшиғи; 2) халос 
бўлмоқ, айрилмоқ. Боши танидан жудо бўлди. 
Жудо қилмоқ (ёки этмоқ, айламоқ) 1) би- 
рор кимса ёки нарсадан айирмоқ, маҳрум 
қилмоқ. Мен билан Отабекни қаматиб, дор 
остига юборувчи, Отабек тилидан сохта 
талоқ хати ёзиб, бир-биримиздан жудо этув- 
чи.. баттол Ҳомид экан. А. Қодирий, Ўтган 
кунлар; 2) халос қилмоқ, айирмоқ. Боис- 
нинг қиличи душман солдатининг чап қулоғи 
тагига бориб тушди ва унинг калласини та- 
нидан жудо қилди. Н. Сафаров, Қаҳрамон- 
нинг туғилиши. 

ЖУДОЛИК Яқин кишилардан айри- 
лишлик; айрилиқ, ҳижрон. Оғир жудолик. 
Жудолик алами. Жудоликда яшамоқ. н Биз 
узоқ жудоликдан кейин мусофир юртда уч- 
рашган ака-укалардай қучоқлашиб кетдик. О. 
Ёқубов, Излайман. 

ЖУЖУН(ЧА) [хит. «чу санча»] 1 Уст 
кийим учун ишлатиладиган қалин ипак газ- 
лама. Бир костюмлик жужунча. н Баззоз- 
лар ипак жужун харид қилар эдилар. М. Осим, 
Карвон йўлларида. 

2 Шу матодан тикилган. Жужунча шим. 
н Залдан оқиш жужунчадан костюм кий- 
ган Давронов аста тебраниб чиқиб келди. П. 
Турсун, Ўқитувчи. 

ЖУЖУҚ шв. Ёш бола; гўдак. Ва оналар 
кўксин тутгач, Жужуқлар сут эма бошлар 
он. X. Даврон, Қақнус. Айланиб, уйда қолган 
жужуқларига қанд-қурс, ҳолва, пуфак олмоқ- 
чи бўлди. Н. Аминов, Қалтис хато. 

ЖУЗ, ЖУЗВ [а. — қисм, 

улуш; Қуръоннинг ўттиздан бир қисми] 1 
эск. Қисм, улуш, ҳисса. Инсон ҳаётдан қил- 
ган талабнинг бир жузинигина олади. А. Қаҳ- 
ҳор, Сароб. Гилам устида жуз-жуз.. қоғоз- 
лар ётарди. Ойбек, Навоий. 

2 Ёзув қоғозининг метрик тизимда эл- 
лик тахта (муайян ўлчамдаги варақ) га тенг 
ўлчов бирлиги. 

3 Тикилган дафтар ёки китоб варақ- 
ларининг ҳар бир маҳкамланган қисми. Даф- 
тарнинг варақлари жузидан чиқиб кетган, 
йиртилиб тушган. Бошқа бирон жойда лекция 
ўқилганда чалкашган бўлса керак, лектор лек- 
циянинг бош-кетини тополмай, хийла oeopa 
бўлди. А. Қаҳҳор, Қуюшқон. 






ЖУЗВДОН эск. айн. жуздон. 

ЖУЗГИР [жуз + ф. — тутиб, ушлаб 
турувчи] эск. қ. жуздон. [Ноиб\ Ўз жузгири- 
дан қоғоз ва қаламдонидан қалам чиқариб, 
Ҳамро рафиққа қараб сўради. С. Айний, Суд- 
хўрнинг ўлими. Муқимий кулумсираб, жуз- 
гир орасидан бир қоғоз чиқариб берди. С. Аб- 
дулла, Мавлоно Муқимий. 

ЖУЗДОН [жуз, жузв + ф. — бирор 
нарса сақпанадиган жой, идиш маъносида- 
ги отлар ясовчи қўшимча] Қоғоз, хат-ҳуж- 
жатлар солиб қўйиладиган, чармдан, мато 
ёки картондан ясалган жилд, халта ёки му- 
қова. Бу қоғозни алоҳида жуздонга солиб қўйди. 
Ойбек, Навоий. Ҳудайчи лип этиб чиқиб кет- 
ди, салдан кейин жуздон, патқалам, катта 
қуръон олиб кирди. С. Сиёев, Аваз. 

ЖУЗЛАМОҚ эск. Қоғоз, китоб варақ- 
ларини жуз-жуз қилиб тахламоқ ёки тикмоқ. 

ЖУЗЪИИ \а. — қисм, бўлакка оид; 

оз, кам] Унчалик муҳим ва жиддий бўлма- 
ган; арзимаган, аҳамиятсиз; майда-чуйда. 
Жузъий хато. Жузъий камчиликлар. н Кўрса- 
тилган баъзи жузъий камчиликлар моногра- 
фиянинг илмий қимматига салбий таъсир 
қилмайди. «ЎТА». Жузъий масалалар устида 
тўхталиб ўтмоқчи эмасман. Газетадан. 

ЖУЗҒУН Торонгуллилар оиласига ман- 
суб ўсимлик. Тупроқ шу чўлда ўсаётган сак- 
совул, черкез, жузғун, илоқ ва кандил таъси- 
рида ўзгариб туради. «Фан ва турмуш». 

ЖУИРУК шв. Чопқир, учқур, югурик 
(от ҳақида). 

ЖУЛ 1 от Қўлда тўқилган дағал жун 
мато. Бир чакмонлик жул. 

2 сфт. Шу матодан қилинган. Жул чак- 
мон. Жул қоп. Жул арқон. н Омон бояги жул 
арқонни ўликнинг ҳар икки оёғига тўпиғидан 
маҳкам сиртмоқ солиб боғлади. Ғ. Ғулом, 
Шум бола. 

3 фолък. От ёпиғи, ёпиқ. Бизнинг қўлда 
тулпор отлар боқилсин, Сулувланса, бахмал 
жуллар ёпилсин. «Нигор ва Замон». Ака, отинг 
уч яшар, Ўрама жуллар ярашар. «Оқ олма, 
қизил олма». 

ЖУЛДУР Кийилавериб ёки тутилавериб 
дабдаласи чиққан кийим. Унинг [Набининг] 
қаршисида ўзи каби жулдур кийимли бола 
ўтирар эди. «Шарқюлдузи». Бойнинг қўраси- 
га келган, чўп-устухон бўлиб қолган жулдур 
кийимли деҳқонларни кўриб, юрагим эзилар, 
гирдиғум бойни кўриб, ғазабнок бўлар эдим. 
М. Муҳаммаджонов, Турмуш уринишлари. 


ЖУЛДУРВОҚИ с. т. 1 Жулдур. Жулдур- 
воқи кийимда у кўпроқ саёқ гадойга ўхшарди. 
«Ёшлик». 

2 Жулдур кийим кийган. Жума куни ўзи 
сингари ялангоёқ, жулдурвоқи қўшни бола- 
ларни эргаштириб, кенг далага олиб чиқар, 
улар билан ўқ отишарди. М. Осим, Карвон 
йўлларида. 

ЖУЛПАТ шв. Патли гилам. [Тоғбеги] Соя- 
сида иккита одам ўтирадиган бўлиб қолган 
самбиттол остига эски жулпатни тўшади. 
Н. Қобил, Унутилган соҳилар. 

ЖУЛХИРС [жул + ф. — айиқ] айн. 
жулпат. 

ЖУМА [а. — ҳафта; бешинчи кун] 

1 Ҳафтанинг, душанбадан ҳисоблаганда, 
бешинчи куни. Бугун жума. н Урушдан яра- 
дор бўлиб келган Содиқжон деган йигит 
ўтган жума куни самоварга келиб, урушда 
кўрганларидан анча гапириб берди. А. Қаҳҳор. 
Асрор бобо. 

2 Бир қатор мусулмон мамлакатларида 
ҳафтанинг олтинчи, дам олиш куни. [Йўлчи] 
Вақт-соат, жума, байрам, ҳайит нима эка- 
нини билмасдан ишлади. Ойбек. Танланган 
асарлар. 

3 Шу куни ўқиладиган намоз. Ошни еб 
бўлганларида, у ёқ-бу ёқдан жума товуши кела 
боиишган эди. А. Қодирий, Ўтган кунлар. 

4 Жума (эркаклар исми). 

ЖУМАК шв. Жўмрак. 

ЖУМАЛИК тар. Жума куни муносаба- 
ти билан ўтказиладиган турли маросимлар. 
Бу кун жумалик қилиб чиққан эдим [деди Қам- 
бар]. Ойбек, Танланган асарлар. Тошкент- 
даги жумалик гап мажлисларидан бирида бир 
киши Азизбекни мақтар ea бу мақтовга қар- 
ши иккинчиси: «Нега мунча мақтайсан, Азиз- 
бекнинг асли бир бачча-да!» — дер. А. Қоди- 
рий, Ўтган кунлар. 

ЖУМАРД фолък. қ. жувонмард 1. Йўқчи- 
лик жумарднинг кўзин ўяма? Қўлингдан кел- 
ганин қилгин, аяма! «Равшан». 

ЖУМАҲШАНБА с.т. Пайшанба. -Эрта 
жумаҳшанба, арвоҳларга ёқамиз, — деди чол 
Шум болага. Ғ. Ғулом, Шум бола. 

ЖУМБОҚ1 қ. топишмоқ. Жумбоқ айтиш- 
ни биласанми?Айтсам топасанми?— Билсанг, 
менга очиб бер-чи: пак-пакана бўйи бор, етти 
қават тўни бор. Нимау?П. Турсун. Ўқитувчи. 

2 кўчма. Ечилиши, ҳал қилиниши керак 
бўлган масала; муаммо. Ёшлар бу жумбоқни 







ечолмай ҳайрон бўлиб қолишди. П. Турсун. 
Ўқитувчи. Баъзан жуда мураккаб жумбоқ- 
ларни ечишга тўғри келади. Газетадан. 

ЖУМЛА [а. — ҳамма; барча, жами; 

гап] 1 Тугал маъно ифодалайдиган сўзлар 
бирикмаси; гап. Узун жумла. Содда жум- 
ла. н Сана тагидаги очиқ жойга қалам 
билан ёзиб қўйилган қуйидаги жумлани 
ўқиди. К. Яшин, Ҳамза. Унинг [ Суннатнинг\ 
хати ўзидай шўх, ҳар жумладан ҳазил-му- 
тойиба барқ уриб турар эди. Шуҳрат, Ши- 
нелли йиллар. 

2 эск. айн. гап 1, 2. Сўроқ жумла. 

3 фолък. Бир турдаги нарса, ҳодиса ёки 
кишиларнинг ҳаммаси, барчаси; йиғинди- 
си. Ўзингиз отасиз жумла киишга, Кутлуғ 
бўлсин сизнинг тахти пойингиз. «Эрали ва 
Шерали». 

Жумла(и) мўмин Ҳамма мусулмонлар. 
Жумла мўмин йиғлагайдур, Рўзи қиёмат, қай- 
дасиз? Н. Аминов. Суварак. Жумла(и) жаҳон 
Дунёдаги барча кишилар; ҳамма, барча. 

ЖУМЛАДАН крш. с. Айтилганлар ёки 
кўзда тутилганлар ичидан. Ҳамма, жумладан, 
ўзим ҳам қотиб-қотиб кулдим. М. Хайрулла- 
ев, Тилла маржон. 

ЖУМЛАСИДАН қ. жумладан. Молдавия 
тупроғида фашистлар билан жанг қилган бир 
неча қаҳрамонларнинг, шулар жумласидан 
Нарзи Ражаповнинг номини тилга олдим. Н. 
Сафаров, Оловли излар. 

ЖУМОДИЛАВВАЛ [а. — бе- 

шинчи ой] Қамария йил ҳисобида бешинчи 
ойнинг арабча номи. Ойлар жумодилаввал, 
зулқаъда деган номлар билан аталади. «Фан 
ва турмуш». 

ЖУМОДИЛОХИР [а. ^ jU^.] айн. 
жумодиссони(й). 

ЖУМОДИССОНИ(Й) [а. - 

олтинчи ой] Қамария йил ҳисобида олтинчи 
ойнинг арабча номи. 

ЖУМРУШҚА Дуккаклиларга мансуб, 
молга ем-хашак бўладиган, асалга бой бир 
йиллик, баъзи турлари икки йиллик ўсимлик. 

ЖУМУР 1 шв. Қориннинг бир бўлаги, 
ширдон; қорин, ошқозон. 

Жумуримга юқ бўлмади Қорнимга юқ ҳам 
бўлмади, тўйдирмади (жуда кам овқат 
ҳақида). 

2 фолък. Баъзи достон ёки эртак қаҳра- 
монлари ўзини танитмаслик мақсадида кал 
бўлиб кўриниш учун қўй қорнининг теска- 


ри томонидан ясаб олган қалпоқ. Бошида 
жумури, танида жанда. «Нигор ва Замон». 

ЖУМЪА эск. қ. жума. Бозоргача етганда, 
теваракдан жумъа азони эшитилди. А. Қоди- 
рий, Меҳробдан чаён. 

ЖУМҲУРИЯТ [а. Uijj j т. — халқ, ом- 
ма; республика] қ. республика. Олимжон Арс- 
лонов Бухоро.. жумҳуриятининг мухтор ва- 
кили. Ш. Холмирзаев, Қил кўприк. 

ЖУН 1 Ҳайвон ёки кимса баданини қоп- 
лаган қалин тук, мўй, юнг. Жуни майин қўй. 
Ҳўйларнинг жунини олмоқ. От ағнаган ерда 
жун қолар. Мақол. н Уқўрага кириб кетди- 
да, жунлари ўсиқ, ориқ бир эчкини етаклаб 
чиқди. С. Сиёев, Ёруғлик. Хон бўксасини 
кўтарди, туя жунидан қилинган юмшоқ бо- 
лишга суянди. С. Сиёев, Аваз. 

2 Асосан қўй, эчки, туядан қирқиб олин- 
ган шундай юнг, мўй. Титилган, савалган 
жун. н Профессорнинг ҳар бир сўзи унинг 
учун тилладай қимматбаҳо.. Йўқ, ипакдай 
майин ғарам-ғарам жун олиш тилсимининг 
калити эди. С. Анорбоев, Оқсой. 

3 Жундан тайёрланган уй-рўзғор бую- 
ми. Хотин бошидаги жун рўмолини олди-да, 
бир-икки қоқиб, яна ўради. М. Исмоилий, 
Фарғона т. о. 

Бола-чақа пўстакнинг жунини ейдими? 

дағл. «Оила аъзолари таъминотини ҳам 
ўйлаш керак» деган маънода ишлатилади- 
ган ибора. Касал бўлиб қолсам, нима бўлади? 
Бирон офат келиб қолса, нима бўлади? Бола- 
чақа пўстакнинг жунини ейдими? ..Акам 
бўлмаса, укам бўлмаса. А. Қаҳҳор, Қўшчи- 
нор чироқлари. 

ЖУНБИШ [ф. — ижтимоий ҳара- 

кат; ҳаракатланиш, қимирлаш]: жунбишга 
келмоқ (ёки кирмоқ) I) ҳаракатга келмоқ, 
ҳаракатланмоқ. Бу азамат иш бошланиши 
билан бутун водий янги бир жунбишга кира- 
ди. А. Қаҳҳор, Сароб; 2) кўчма қўзғалмоқ, 
қайнамоқ. Муфтиларни кўриши ҳамоно наф- 
рати жунбишга кирган Султоналининг бу 
ҳолдан таажжуби ортиб, Анварга қаради. А. 
Қодирий, Меҳробдан чаён. 

ЖУНГЛИ [ингл. jungle < ф.-ҳинд. jC. ? — 
чангалзор, ўрмон] Чакалак, қалин ўрмонзор. 
Ҳиндистоннинг қорамтир чангалзорларини, 
қалин бамбукзорларини, яъни жунглини кўриш 
учун эрталаб йўлга чиқиш маъқуллигини ай- 
тишди. 3. Акрамов, Ҳиндистон лавҳалари. 
Қараса, жунглида тўти сайрамас, Жунглида 
илондай ҳуштак чалар ўқ. А. Мухтор. 


8—Ўзбек тилининг изоҳли луғати 





ЖУНЖАЙМОҚ қ. жунжимоқ. Ҳасанали 
ярим яланғоч ҳолда жунжайиб, дарича ости- 
да, изғириқ қучоғида ўтирар эди. А. Қодирий, 
Ўтган кунлар. 

ЖУНЖИКМОҚ Совуқцан ёки иситма- 
ли касалликдан эти увушиб қалтирамоқ, 
букчаймоқ. Мақсадимиз хонақоҳнинг бир 
бурчагида жунжикиб ўтириб, кўзларимиз- 
ни илинтириб олмоқ эди. М. Муҳаммаджо- 
нов, Турмуш уринишлари. Хомуш тортиб, 
жунжикиб қўйди шамол, Бир узим узумнинг 
юзлари сўлди. Р. Парфи, Тавба. Эрталаб ва 
кечқурунлари салқиндан одамнинг эти жун- 
жикадиган бўлиб қолди. Ф. Мусажонов, 
Ҳиммат. 

ЖУНЖИМОҚ қ. жунжикмоқ. Жума- 
бойнинг эти хиёл жунжиди. Ж. Абдуллахо- 
нов, Хазина ғойибдан келмас. Айвонларда 
оёқ учларини танчага зўр-базўр тиқиб, жун- 
жиб ўтирган хотинлар.. Ойбек, Танланган 
асарлар. Лейтенант чарчоқ, очлик ва совуқ- 
дан жунжиган жангчиларга мурожаат эт- 
ган эди. Ойбек, О. в. шабадалар. 

ЖУНУН | а. у j '■ ? — жиннилик, телбалик] 
1 Жиннилик, ақлдан озганлик. Зайнабнинг 
жунуни қозилар ва табиблар тарафидан ҳам 
тасдиқ этилгач, унинг устидаги жазо кўта- 
рилди. А. Қодирий, Ўтган кунлар. Лаълининг 
жунуни тарқаган бўлса ҳам, ҳали яхши со- 
ғайиб кетмаган. Ҳ. Ғулом, Машъал. 

2 Жинни; жиннилар. Тоғу тошда жунун- 
лардек чопмасдан, Гўзал қизлар ё келинлар 
меҳнатда.. Ғайратий. 

ЖУНУНВАШ [а. + ф. — жиннига 

ўхшаш] Жинни табиатли. Ўлтиришар икки 
жунунваш, Икки жаҳон билмаган жаҳон. Р. 
Парфи, Кўзлар. 

ЖУНҒОРЛАР Хитойнинг шимоли-ғар- 
бида яшовчи халқ. Жунғорлар даф бўлмайин, 
келур бўжилар, Келгиндига кенг-мўлу бизга 
тор бўлди. Миртемир. 

ЖУРМ [а. *. — гуноҳ; жиноят] эск. 

Гуноҳ, айб; хато. Одатда муножотда муал- 
лиф ўз журм-хатолари учун узр сўрайди, тав- 
ба қилади. «ЎТА». 

ЖУРНАЛ [ фр. journal — газета; кундалик 
дафтар] 1 Китобча ёки мажмуа шаклида бел- 
гили вақтда чиқиб турадиган даврий нашр. 
Ойлик журнал. н Журнал ишига обдан бери- 
либ кетдим. М. Жўра, Ноширнома. Столус- 
тида янги газета, журналлар. Ш. Рашидов, 
Ғолиблар. 


2 Кундалик иш, воқеа, ҳодиса ва ш.к. 
ёзиб бориладиган қайд дафтари. Кирган, 
чиққан хатлар журнали. н Ўқитувчилар 
синф журналларини кўтаришиб, синф-синфга 
тарқаб кетишди. С. Зуннунова, Янги ди- 
ректор. 

ЖУРНАЛИСТ Даврий матбуотда ада- 
бий-публицистик мақолалар билан қатна- 
шувчи адиб, матбуот ходими. Шариф Риза- 
ев журналист, ёзувчи ва раҳбар сифатида 
гўзал фазилатларга эга эди. X. Ёдгоров, Ҳаёт 
тўлқинлари. Ўша кезларда мендек ёш жур- 
налист учун ҳар бир янгилик олам-олам 
қувонч эди. М. Жўра, Ноширнома. 

ЖУРНАЛИСТИКА 1 Журналистлик 
касби, журналистлик иши. Журналистика- 
ни яхши эгалламоқ. н Журналистика шу 
қадар оммавий, айни вақтда шу қадар ёқим- 
ли ишки, шу касбнинг соҳиблари доимо юрт- 
нинг фикри-зикрида яшайдилар. X. Ёдгоров, 
Ҳаёт тўлқинлари. 

2 Газета ва журнал фаолиятига оид фан 
тармоғи. Кейинги йилларда ўзбек адабиёти 
ва журналистикасига жуда кўп талантли 
ёшлар кириб келдилар. X. Ёдгоров, Ҳаёт 
тўлқинлари. 

ЖУРНАЛ ИСТКА Журналист аёл. 

ЖУРНАЛХОН [журнал + ф. 
ўқувчи] Журнал ўқувчи. «Фан ва турмуш» 
журналининг асосий вазифаси ва хизмати 
журналхонларни билим чашмасидан кўпроқ 
қондиришдир. Газетадан. 

ЖУРЪАТ [а. сЛ — мардлик, жасорат] 
1 Хавф-хатар, қийинчиликлардан ҳайиқмай 
қилинган иш; жасорат. Ҳалбингизда бўлсин 
журъат, ирода, Кундан-кунга ғайратингиз 
зиёда. Ҳабибий. Бувинисо кўнглидагини очиқ 
айтишга журъат қилолмай: -Мен.. мен бир 
илож қилардим-да, — деди. П. Турсун, Ўқитув- 
чи. 

2 Журъат (эркаклар исми) 

Журъат қилмоқ (ёки этмоқ, кўрсатмоқ). 

Қўрқмасдан, ҳайиқмай, юрак ютиб ҳара- 
кат қилмоқ. Аммо негадир йигитлардан би- 
ронтаси журъат этиб, Зарифага яқинлаш- 
мас, дилидагини айтолмас эди. С. Кароматов, 
Олтин қум. 

ЖУССА | а. — мурда; тана] Тананинг 

ташқи бичими, умумий кўриниши; гавда, 
сумбат, қадц-қомат. Жуссаси келишган йи- 
гит. н Кумушбиби энди ўн еттини қўйиб, ўн 
саккизга қадам босганликдан, бўйи ҳам она- 

сига етаезган, аммо жуссаси онасига кура 
тўлароқ эди. А. Қодирий, Ўтган кунлар. Йи- 
гитнинг юриши ҳам жуссасига мос, салмоқли 
эди. Э. Усмонов, Ёлқин. Эрталабредакцияга 
жуссаси кичик қотмагина 6up аёл кириб кел- 
du. М. Хайруллаев, Тилла маржон. 

ЖУССАДОР [а. + ф. — муайян жус- 

сага, гавдага эга бўлган] Гавдаси катта, 
йўғон, барваста, норғул. Менинг набирам ҳам 
сенга ўхшаб, Аскарликда хизмат қилади. Сен- 
га ўхшаш жуссадор, норғул, Омон деса, ҳамма 
билади. Уйғун. Тўй столининг тўрида ўтирган 
жуссадор куёв парвойи фалак. А. Муҳиддин, 
Чап чўнтак. 

ЖУССАЛИ 1 айн. жуссадор. Дилдор ба- 
ланд бўйли, жуссалигина, бутун андоми ўзи- 
га келишган.. қиз эди. Ойбек, Навоий. 

2 Аниқловчи орқали ифодаланган гав- 
да, жуссага эга бўлган. Йўғон жуссали одам. 
н Янги командир.. нозик юзли, кўзлари су- 
зук, кичкина жуссали, ўттиздан ошмаган 
йигит. Ойбек, Қуёш қораймас. 

ЖУТ [ф. сз jj — жут дарахти ва толаси] 
Жўкадошлар оиласига мансуб, толасидан 
дағал мато, арқон тўқиладиган бир йиллик 
ўсимлик. Республика жут ва каноп етишти- 
риш бўйича жаҳонда тўртинчи ўринни эгал- 
лаб турибди. Газетадан. 

ЖУФАЙ рвш. Жуфт ҳолда, жуфт бўлиб. 
Тоғлардаги оҳулар, ўрмондаги пфпилар, ча- 
мандаги булбуллар ҳам ёлғиз эмас, жуфай 
яшайдилар. А. Қодирий, Меҳробдан чаён. 

ЖУФТ [ф. d -Ць. — иккита, қўшалоқ бир 
хил нарса] 1 Бир хил вазифага мўлжал- 
ланган, бир бутунлик, комплект ҳосил 
қиладиган иккита ўхшаш нарса, буюм. Бир 
жуфт этик. Бир жуфт ҳўкиз. н Бобоқул.. 
кунига яраб турган бир жуфт эчкисию 
кафтдай келадиган еридан ҳам айрилиб, бу- 
тунлай хонавайрон бўлиб қолибди. С. Анор- 
боев, Оқсой. [Бой ўз-ўзига:] Бу ким бўлди? 
Чўрими ёки бир офатижон фариштами ? 
Юзлари худди олмадай таранг. Бир жуфт 
қуралай кўзи сурма босгандай қора. Ҳамза, 
Бой ила хизматчи. 

2 Рафиқ ёки рафиқа; эр ёки хотин, нар 
ёки мода (бир-бирига нисбатан). -Жуфтинг- 
ни қанотинг остига олиб уча кет, лочин! Бу 
ерда турма! — деди-да, Қора Аҳмад бир то- 
монга чекилди. Ойбек, Танланган асарлар. Ҳеч 
ким қариган чоғида жуфтидан қолмасин. А. 
Қаҳҳор, Тўйда аза. Кенг осмон қаърида сузиб 


юрган каттагина бир қуш ўз жуфтини ку- 
тиб, гир айланади. Ж. Абдуллахонов, Орият. 

3 Доим бирга бўладиган, ҳамроҳ, ёнма- 
ён. Йўқ, бахт ҳам, бахтсизлик ҳам жуфт 
бўлади, дейишгани рост экан. Ў. Ҳошимов, 
Қалбингга қулоқ сол. 

4 Иккига қолдиқсиз бўлинадиган (бутун 
сонлар ҳақида); зид. тоқ. Жуфт сонлар. Жуфт 
номерли уйлар. 

5 Икки дона, иккита. Бир жуфт тухум. 
Ўн жуфт данак. 

6 кам қўлл. айн. жўра II. Укиши келини- 
нгизга икки жуфт атлас олиб келган экан- 
лар. А. Қаҳҳор, Қўшчинор чироқлари. 

Жуфт бўлсин Ижро этилган мусиқа, ашу- 
ла, рақс маъқул тушганда, «яна бўлсин» де- 
ган маънодаги ибора. Улар эгилиб салом бе- 
риб, жойларига қайтаётган эди, қарсак янг- 
раб, одамлар «жуфт бўлсин!» деб қичқира бош- 
ладилар. И. Раҳим, Ихлос. Жуфт кучлар физ. 
Бир жисмга қўйилган, қиймат жиҳатидан 
бир-бирига тенг, аммо қарама-қарши йўнал- 
ган икки куч. Жуфт сўзлар тлш. Бир лексик 
маънони ифода этадиган, дефис орқали ёзи- 
ладиган икки компонентли сўзлар. Жуфт 
тушган Хил тушган, иккови бир хил (феъ- 
ли-атвори, юриш-туриши бир хил иккита 
одам ҳақида). Жуфти ҳалол (ёки пок) Қону- 
ний эр-хотин. Бундай одамга жуфти ҳалол 
бўлиш учун ҳар қандай қиз дарҳол ризолик бе- 
рар, дебўйлайман [деди шайх\. К. Яшин, Ҳам- 
за. Юлдузи жуфт тушган Бир-бирига мос, 
бир-бирига ёққан (икки одам ҳақида). 

ЖУФТАК I [ф. — кичик омбир] 

Нарсаларни қисиб ушлайдиган омбирси- 
мон асбоб; қисқич (мискарлик асбоби). 
Орадан бир ҳафтача ўтгач, сув тортмай 
қолган тешикка йиғилиб қолган соч ва ип- 
ларни жуфтак билан қисиб олиб ташлади. 
Мирмуҳсин, Умид. 

ЖУФТАК II [ф. — икки оёқлаб 

тепиш, шатта отиш]: жуфтак(ни) ростла- 
моқ (ёки урмоқ, отмоқ) Қочиб қолмоқ, 
орқа-олдига қарамасдан қочмоқ. Омон менга 
қаради, мен «тағин бир бало бўлиб қолди ше- 
килли» деб, аллақачон жуфтакни ростлаган 
эдим. F. Ғулом, Шум бола. Немисларнинг уч 
танки бурқираб тутун чиқариб ёна бошла- 
ди. Қолганлари жуфтакни ростлади. Т. Рус- 
тамов, Мангу жасорат. 

ЖУФТЛАМОҚ Бир-бирига яқин қўй- 
моқ, шериги билан ёнма-ён қўймоқ; жуфт- 





жуфт қилмоқ. Калишларни жуфтламоқ. н 
Замира қўлини олдига йиғиб, оёқларини 
жуфтлаб, омонатгина ўтирар, йўл юриб кел- 
гани, мароқли кутиш ва қандайдир ҳаяжон 
юзини чўғдай қизартирганди. П. Қодиров, Уч 
илдиз. 

Оғиз жуфтламоқ Гапиришга шай бўлмоқ, 
тайёр бўлмоқ. Бу ҳақда солдатларга бир нима 
демоқчи бўлиб, оғиз жуфтлаган эдим, гум- 
бурлаб снаряд ёрилди. А. Убайдуллаев, Қонли 
издан. Мен жавоб қайтаришга оғиз жуфт- 
лаган эдим, Шоҳида оғзимдаги сўзимни юлиб 
олди. М. Жабборов, Севинч ёшлари. 

ЖУФТЛАШМОҚ Жуфт бўлмоқ, жуфти 
билан қўшилмоқ. 

ЖУФТЛАШТИРМОҚ 1 Жуфтлашмоқ 

фл. орт. н. 

2 Никоҳламоқ, эр-хотин қилмоқ. Сен 
эшитдингми, йўқми — билмадим, улар ик- 
кимизни жуфтлаштирмоқчи бўлиб, бу кун 
мендан киши орқали тўй вақтини белги- 
лашни сўраган эдилар. А. Қодирий, Меҳ- 
робдан чаён. 

ЖУФТЛИК 1 Иккитадан иборат бўлган 
бутунлик (рақсда, спортда). Муз устида 
А.Зайцев—Л.Пахомова жуфтлиги рақс туш- 
моқда. 

2 Жуфт-жуфт бўлиб яшаш. Жуфтлик ёл- 
ғиз кишилар орасидагина эмас, ер юзидаги ҳар 
бир махлуқда ҳам бор. А. Қодирий, Меҳроб- 
дан чаён. 

ЖУҒРОФИЙ кам қўлл. қ. географик. Му- 

зей мулозими бизга ажойиб бир кашфиётни 
— Ҳиндистоннинг жуғрофий харитасини 
кўрсатди. 3. Акрамов, Ҳиндистон лавҳала- 
ри. Умуман, ҳар учала романда тасвирланган 
жойлар: қишлоқлар, маҳаллалар, йўллар аниқ 
жуғрофий асосга қурилган. У. Норматов, Та- 
лант тарбияси. 

ЖУҒРОФИЯ кам қўлл. қ. география. Бу 

мактабларда ҳандаса, жуғрофия, риёзиётдан 
сабоқ бермоқдалар. С. Сиёев, Аваз. 

ЖУҒРОФИЮН эск. Географ. Беруний.. 
Ўрта Осиё жуғрофиюнларининг асарларини 
ўқишга киришиб кетди. М. Осим, Жайҳун 
устида булутлар. Эски шарқ жуғрофиюнла- 
ри, сайёҳлари Осиё, Африка ва Европадан 
иборат бўлган қадим дунёни шарқдан ғарбга 
қараб тахминий етти баб-баробар хаёлий 
чизиқларга тақсим қиладилар. «ЎТА». 

ЖУҲУД эск. айн. яҳудий. Биз жуҳуд, ўрис 
бойлар ва заводчиларни сиқиб чиқариб, сав- 


до-сотиқ ва завод ишларини ўз қўлимизга ол- 
моғимиз керак. М. Исмоилий, Фарғона т. о. 

ЖЮРИ [фр. jury — ҳакамлар гуруҳи < 
лот. juro — қасам, онт ичаман; қасамёд қила- 
ман] Мусобақа, танлов, кўргазма ва ш. к. 
да ғолибликни ва мукофот беришни бел- 
гиловчи мутахассислар, ҳакамлар гуруҳи. 
Ҳурматли жюри аъзолари, лойиҳаларга 
«етти ўлчаб, бир кесиб» баҳо беринг, агар 
шошқалоқлик қилсангиз, одамлар кечириш- 
майди. Газетадан. 

ЖУВА 1 Хамир ёядиган, ўрта қисми 
йўғон асбоб; кичик ўқлоғи. Жўва билан ха- 
мир ёймоқ. н Чиқинди тахта ва фанер- 
лардан планшет, жўва, сабзи тахта.. каби 
рўзғор буюмлари ишлаб чиқариш йўлга қўйил- 
ди. Газетадан. 

2 тех. Турли материалларни оралиқцан 
сиқиб ўтказиб юпқалаштирувчи, ёювчи ас- 
бобларнинг ғўла қисми. Блюминг жўвалари. 
Чиғириқ жўвалари. 

ЖЎВАЛАМОҚ 1 Жўва билан хамир ёй- 
моқ. 

2 тех. Материалларни ёйиб юпқалаш- 
тирмоқ. 

ЖУГАРИ шв. Жўхори. Уйда емакка бир 
қисм жўгари қолмади. С. Сиёев, Ёруғлик. 

ЖЎГИ [ф. — йога таълимотининг 

издоши; йог] 1 Айрим ўзбек шеваларида: 
лўли. 

2 кўчма Айёр, ҳийлагар. 

ЖЎЖА [ф. — қушча, қуш бола- 

си] 1 Товуқнинг ва баъзи қушларнинг бо- 
ласи. [ Таманно] Андак ис босган деразадан 
ҳовлига қаради: ҳовли ўртасида қудуқ, на- 
рироқда бир чипор товуқ ўн-ўн беш сариқ 
жўжаларини етаклаб юрибди. Мирмуҳсин, 
Қумри ва Таманно. 

2 кўчма Фарзанд, бола; гўдак. Ғуломжон 
Матқовулни жўжалари билан даврадан етак- 
лаб чиқиб кетди. М. Исмоилий, Фарғона т.о. 
Бир ўзимга саккиз жон қарайди: бева опам, 
унингучта сағири.. ўзимнинг учта жўжам. Н. 
Сафаров, Уйғониш. 

ЖЎЖАБИРДАЙ, -дек: жўжабирдай жон 

Кичик болалари, гўдаклари кўп одам ҳа- 
қида. Жўжабирдек жонман, болам, улуғ би- 
ладилар: бир бева қизим уч боласи билан.. 
ўзимда тўрт бола. 3. Саид, Н. Сафаров, Та- 
рих тилга кирди. [Мироб\ Мунғайиб кўз ёши 
қилди: -Айб мендан ўтган. Жўжабирдай 
жонмиз. С. Нуров, Нарвон. 





117 


ЖУЖАЛАМОҚ Жўжа очмоқ, бола оч- 
моқ. 

ЖЎЖАХЎРОЗ Ёш урушқоқ хўроз. Обид 
ҳам жўжаҳўроздек сапчиб турди. X. Султо- 
нов, Онамнинг юрти. Зойиржоннинг қоп- 
қора юзи аламдан кўкариб кетган, ўтирган 
жойида жўжахўроздай бўйнини чўзиб гапи- 
рарди. Ў. Ҳошимов, Қалбингга қулоқ сол. 

ЖУЖИЛАР [Чингизхоннинг ўғли Жўчи 
номидан] Мўғул босқинчилари. Бу юрт кўп 
оёғости бўлди, хор бўлди. Қожарлардан қутул- 
май, келур жўжилар. Миртемир. 

ЖУИБОР [ф. jL. e — ариқ ва дарёлар 
кўп жой; ариқ] фолък. 1 Дарё, ариқ. 

2 кўчма Кўз ёши. Ғамни кўрган кишин 
жўйбори оқар, Адо бўлмас савдо тушди бо- 
шима. «Эрали ва Шерали». 

ЖУИМОҚ шв. айн. йўймоқ I. -Сизга 
маълумки, халқ орасида ҳар нарсани ўзича 
жўядиган одамлар бор, — деди Ўктам. Ой- 
бек, О. в. шабадалар. 

ЖЎКА Иқлими мўътадил мамлакатлар- 
да ўсадиган, барги юраксимон, хушбўй гул- 
ли дарахт. 

ЖЎЛАК Қўй канаси. 

ЖУМАРД қ. жувонмард 1. Жўмард жум- 
ҳуриятим, бобо юртим, ҳей, Жўмард жум- 
ҳуриятим, она сутим, ҳей! Миртемир. Бо- 
бурнинг шундай жўмард йигитнинг шаҳди- 
ни қайтаришга нима учундир раъйи бўлма- 
ди. X. Султонов, Бир оқшом эртаги. 

ЖЎМАРДЛИК қ. жувонмардлик 1. Ма- 
қола муаллифи Абдулланинг этигини ечиб 
ташлаб, ўзини дарёга отганини, жўмардлик 
билан одамларни халос этганини аниқ-таниқ 
ёзганди. Э. Усмонов, Ёлқин. 

ЖЎМРАК 1 Турли асбобларнинг сув ту- 
шадиган қисми, тумшуғи, бурни. Чойнак 
жўмраги. Обдаста жўмраги. н Супа чети- 
даги ўчоқда қоп-қорайиб, жўмраги кемтик 
қумғон қопқоқни кўтариб, биқир-биқир қай- 
нарди. Ш. Тошматов, Эрк қуши. Чойнак 
жўмрагидан оппоқ ҳовур кўтарилди. С. Зун- 
нунова, Гўдак ҳиди. 

2 Баъзи асбоб ва қурилмаларда сув ту- 
шиш йўлини очиб-беркитиб турадиган қис- 
ми; кран. Самовар жўмраги. Жўмракни бу- 
рамоқ. 

ЖЎН 1 Паст навли, сифати паст, си- 
фатсиз. Жўн мол. н Махдум ўйланиб қолди: 
-Бўлмаса, — деди иккиланиб,— жўнроқ ад- 
расдан ол-чи! А. Қодирий, Меҳробдан чаён. 


2 кўчма Имтиёзли табақага мансуб бўлма- 
ган; одций, содда. [Юсуфбек ҳожи:] Жўн одам- 
лар қаторида одам ўлдириб юрдим, дегин?! — 
деди. -Жўн одамлар қаторида эмас, — деди 
[Отабек], — мажбурлар қаторида, зўрланган- 
лар қаторида! А. Қодирий, Ўтган кунлар. 

3 Паст савияли, бўш, заиф. Жўн асар. н 
Охирги саҳифа жўнроқ ёзилган экан. А. Қаҳ- 
ҳор, Сароб. Кеча юксак санъат намунаси 
бўлиб кўринган асар бугун кўзимизга жўн бўлиб 
кўринади. «Шарқ юлдузи». Айрим матбуот 
органлари илғорлар тажрибасини юзаки, жўн 
ёзмоқдалар. Газетадан. 

4 Унча мураккаб ва қийин бўлмаган; 
осон, енгил. Маҳфуза Чилонзор районидаги 
9-болалар касалхонасига ишга кирди. Вази- 
фаси жуда жўн: ҳар куни уч-тўрт маҳал 
тайёр овқатларни палатама-палата юриб 
тарқатади. Газетадан. Ишнинг бу ёғи жўн 
кўчди. Ҳ. Ғулом, Тошкентликлар. 

5 рвш. взф. Бекор, шунчаки; бекор- 
чиликка эрмак қилиб. Қишюқда жўн юрмай, 
бир балони бошимизга сотиб олган эканмиз. 
«Очилдов». Саидий бундай қилолмади, чунки 
ўқиш эмас, китобни жўн варақлаш ҳам уни 
толиқтирар эди. А. Қаҳҳор, Сароб. 

6 3-ш. эгалик ва ж. к., ч. к. қўшимчалари 
билан кўм. взф. қўлланади (қ. жўнига, жўни- 
дан). 

ЖЎНАЛИШ: жўналиш келишиги тлш. 
«Кимга», «нимага» сўроқларига жавоб бўла- 
диган келишик. 

ЖЎНАМОҚ 1 Йўлга чиқмоқ, йўлга туш- 
моқ. Поезд соат бешда жўнайди. н [Йўлчи] 
Отга миниб, аравани гумбурлатиб жўнади. 
Ойбек, Танланган асарлар. 

2 (буйр. м. шаклида) унд.с. взф. Йўқол, 
кет; кетсин. Жўна, Шоқосим, чайлангга!Ҳозир 
атрофдан аёлларни топиб бораман. Уларсиз 
иш битмайди. Ойбек, Танланган асарлар. 
Бойваччалар жўнасин мардикорликка, бизга 
тинчлик керак! Ойбек, Танланган асарлар. 

ЖЎНАШМОҚ I Жўнамоқ фл. бирг. н. 
Қайнота-куёв апоқ-чапоқ бўлиб, извошда но- 
тариусга жўнашди. «Муштум». 

ЖЎНАШМОҚ II Ривожланиб кетмоқ, 
юришиб кетмоқ, юришмоқ. Иш жўнашиб 
кетди. «Ҳа-ҳу» дегунча кафанни ҳам кўкла- 
дик. Ғ. Ғулом, Шум бола. 

ЖЎНАҒАЙ фольк. Тоғда ёлғизоёқ оғир 
йўл. Юрган йўлинг адир эмас, жўнағай. «Ал- 
помиш». 





ЖЎНГ фолък. Бир ўркачли туя. Бўтаўлса, 
жўнг туялар бўзлайди, Олқор қочса, баланд 
тоғни кўзлайди. «Ҳасанхон» 

ЖУНИГА Ҳақида, тўғрисида. -Эндитўй 
жўнига келсак, ҳамма гап вақт-соатга боғ- 
лиқ, дўстим, — деди Собир. Ойбек, О. в. ша- 
бадалар. 

ЖУНИДАН қ. жунига. [Маърифат Тожи- 
хонга:] Уста буваникига чиқиб, иморат жўни- 
дан гаплашиб келай. Уйғун, Ҳаёт қўшиғи. 

ЖУНЛИКЧА рвш. Осонлик билан, осон- 
ликча. 

ЖУПЛАМОҚ Мўлжалламоқ, чоғламоқ; 
мувофиқ кўрмоқ. Хуфтон асносида Сафар 
бўзчи етиб келди, воқеани эшитиб, дафъа- 
тан Мирзони яшириш учун шаҳарнинг четро- 
ғида бўлган язнасининг уйини жўплади. А. Қо- 
дирий, Меҳробдан чаён. 

ЖУР I Тўрғайлар оиласига мансуб сай- 
роқи қуш. -Бу жойлар чиройли экан, — деди 
бола осмонда муштдеккина бўлиб қотиб тур- 
ган жўрни энди кўриб, — нега мени илгари 
опкемадиз қишлоғизга! С. Нуров, Нарвон. 

ЖУР II [ф. — монанд, мувофиқ] Мос 

тушган, мос, оҳангдош, ҳамоҳанг, уйғун. 
Уларнинг овози жуда бир-бирига жўр. н 
Деҳқонбой ҳам Камолжон қўшиғига қўшилиш- 
du, бироқ унинг овози жўр тушмади. Н. Сафа- 
ров, Оловли излар. Дилга дил, тилга кўнгил 
албатта жўр овоз экан. Ғ. Ғулом. 

Жўр бўлмоқ 1) бир-бирига мос овоз би- 
лан ҳамоҳанг куйламоқ. Қизлар чилдирмага 
жўр бўлиб, Ҳамза Ҳакимзода ёзган қўшиқни 
айтиб келишарди. П. Турсун, Ўқитувчи. Куй 
Ойқиз юрагига жуда ёқиб тушди шекилли, 
ичида унга жўр бўлди. Ш. Рашидов, Бўрон- 
дан кучли; 2) қўшилмоқ, жўра, шерик 
бўлмоқ. Кўзи кўрга жўр бўлсанг ҳам, дили 
кўрга жўр бўлма. Мақол. 

ЖЎРА I [0. — тенг, ўртоқ, дўст] 

1 Ошна-оғайни, ўртоқ. Ҳарағай кесдик тоғ- 
да, Сувлар оқади сойда, Биз мунда қараб 
қолдик, Ёру жўрамиз қайда? «Оқ олма, 
қизил олма». Бизҳам бир жўрамиз билан нима 
иш бўлса қиламиз, деб Тошкентга келган эдик. 
П. Турсун, Ўқитувчи. 

2 «Гап», «тўкма» қатнашчилари, улфат- 
лар (бир-бирига нисбатан). Мана шу вақт- 
гача жўраларнинг сони ҳамон ўша — тўққиз- 
дан ортмайди. А. Қаҳҳор, Сароб. 

3 «Ўртоқ» маъносидаги мурожаат шакли. 
Аҳмаджон ундан секин: -Жўрам, қаёққа ке- 


таётибмиз? — деб сўради. А. Қаҳҳор, Олтин 
юлдуз. 

4 Жўра (эркаклар ва хотин-қизлар исми). 

Жўра тутинмоқ Аҳил дўст бўлмоқ. Қо- 
риев у [Бекжон Давлатов] билан ёш вақт- 
ларида Хивада, Каптархона кўчасида та- 
нишиб, жўра тутинишган.. эди. Ж. Шари- 
пов, Хоразм. 

ЖЎРА II Бир кийимли икки бўлакдан 
иборат ипакли мол (беқасам, атлас, шойи 
ва ш. к). Мен келтирган атласни Ёрим солмас 
сандиққа. Минг жўраси арзийди Шу зарбдор 
дўндиққа. «Қўшиқлар». -Бир жўра атлас у 
ёқда ўттиз сўм, — деди Туроб Усмонга. О. 
Ҳусанов, Қўшиқчининг тақцири. Сенга бир 
жўра беқасам олиб қўйдим. А. Қаҳҳор, Қўшчи- 
нор чироқлари. 

ЖЎРАБОШИ 1 «Гап», «тўкма» қатнаш- 
чиларининг (жўраларнинг) бошлиғи. Ҳар 
бир жўранинг жўрабошиси, йигит оғаси 
бўларди. Н. Сафаров, Кўрган-кечирганларим. 
Ўзингизсиз уйимизнинг тўрида, Жўрабошсиз 
доим ҳаёт тўйида. Қ. Муҳаммадий. 

2 кўчма Ишбоши, саркор. 

ЖЎРАБОШИЛИК Дўстларига, улфат- 
ларига бошчилик қилишлик. Ташкилот- 
чилиги, серғайратлиги, ҳаммадан ҳам оғай- 
ниларининг бошини қовуштириб юриши учун 
кўпинча давра қуриб ўтирганда ҳам жўрабо- 
шилик шу одамга топшириларди. С. Карома- 
тов, Бир томчи қон. 

ЖЎРАЛАШМОҚ кам қўлл. Бир-бири 
билан дўст бўлмоқ. Жўралашган тўрт юз 
киши, коллектив бўлган, Далаларнинг яшил 
кўкси экинга тўлган. Миртемир. 

ЖЎРАМОҚ фолък. қ. йўймоқ. - Сиз ту- 
шингизни айтинг, мен жўрайман, — деб айт- 
ди Зулфизар Авазхонга. «Зулфизар билан 
Авазхон». 

ЖЎРАҚАНД Қовуннинг эти қалин, йи- 
рик, ўртапишар нави. 

ЖЎРОВОЗ Бир-бирига ҳамоҳанг, оҳанг- 
дош, овози мос тушган. Қайта қуриш ва 
янгича фикрлаш даврига жўровоз асарлардан 
бири Ғаффор Ҳотамовнинг «Эврилиш» эссе- 
сидир. Газетадан. Жўровоз бўлингиз, дўстлар, 
авжига. Т. Тўла. 

ЖЎРТТАГА рвш. Онгли равишда, ата- 
йин, атайлаб, қасддан. Мен жўрттага баъ- 
зи гапларни тескариликка олиб кўрсам ҳам, 
у [Зайнаб] чурқ этмайдир. А. Қодирий, Ўтган 
кунлар. Қудрат жўрттага бақалоқ гавда- 





сини қимирлатмай турарди. Ҳ. Назир. Сўнмас 
чақмоқлар. Аҳмад жўрттага сакраб ўрни- 
дан турди. Ф. Мусажонов, Ҳиммат. 

ЖУРЧИ Йиртқич қушларнинг қарчи- 
ғайсимонлар оиласига мансуб бир тури. 

ЖУХОРИ Бир йиллик ғалла ўсимлик- 
ларидан бир гуруҳининг (сўтали макка- 
жўхори ва бошоқли қўқон жўхорининг) 
умумий номи ва унинг дони. Жўхори экмоқ. 
Жўхори туймоқ. н Ўн қадоқ жўхори ту- 
файли шу куйга тушаман деб Аваз сира ўйла- 
маган эди. С. Сиёев, Ёруғлик. Ўғлим, қани, 
жўхори гўжадан қуйиб ич, чанқоқни босади. 
Ш. Рашидов, Ғолиблар. 

ЖЎХОРИЗОР Жўхори экилган ер, май- 
дон. Саодат хола бир бўйрача жойдаги жўхо- 
ризордан уч-тўртта сўта олиб келган эди. Ҳ. 
Нурий, Яшил хирмон. 

ЖЎХОРИКОР Жўхори экувчи, жўхори 
етиштирувчи. Жўхорикорлар мўл дон ва си- 
лосбоп кўкпоя етиштириш учун курашни да- 
вом эттиришяпти. Газетадан. 

ЖЎХОРИКОРЛИК Жўхори экиш, 
жўхори етиштиришлик. Жўхорикорлик билан 
шуғулланмоқ. 

ЖЎХОРИПОЯ Жўхори пояси. Чоракор 
билан хизматкор Остонақул эса, даладан олиб 
келинган сўнгги икки арава ғўзапоя ва жўхо- 
рипояларни дарвозанинг томига босишар эди. 
А. Қаҳҳор, Сароб. Соҳира айвонга думак, яъни 
жўхорипоя илдизи ташир эди. Қ. Мирзо, 
Олам гўзал. 

ЖУШ [ф. ,ji — қайнаш; ғалаён, туғ- 
ён]: жўш урмоқ поэт. 1) қаттиқ тўлқинлан- 
моқ, мавж урмоқ. Денгиз жўш урмоқда. н 
Бизнинг ҳаёт жуда кенг, Жўш урган денгиз. 
Ғайратий; 2) кўчма қайнамоқ, тўлиб тош- 
моқ. Зебихон ҳам, Адолат ҳам буни яхши ҳис 
қилишар, лекин жабру жафолар исканжаси- 
да фарёдга келган қалбларида одам бўлиб 
яшаш истаги жўш урарди. С. Зуннунова, Гул- 


хан. Юракларда жўш урган Ҳаваслардан 
сўйладик. 3. Диёр. Жўшга келмоқ 1) қ. жўш 
урмоқ 1; 2) жазаваси тутмоқ. 

ЖЎШМОҚ 1 Қаттиқ тўлқинланмоқ, 
мавж урмоқ. Тилагим дарёдай жўшиб оқмоқ- 
да. Тўлқин. Ҳаммасин биласан, эй сирли дарё, 
Оқасан узоққа, жўшиб, бепарво. Ғайратий. 

2 кўчма Тўлиб тошмоқ, қайнамоқ. Ама- 
ки яна одатича жўшиб, ёниб гапира бошлади. 
«Ёшлик». 

ЖУШҚИН 1 Мавж урган, мавжланган; 
шўх. Эй телба, ҳовлиқма, эй жўшқин дарё, 
Ястанди йўлингда поёнсиз саҳро. Ғайратий. 

2 кўчма Жўш урган, қайноқ, оташин; 
ҳаяжонли. Усмонов эҳтирос билан жўшқин 
сўзларди. Назармат, Жўрлар баланд сайрай- 
ди. Холмурод унинг жўшқин овозини эшитди. 
П. Турсун, Ўқитувчи. 

ЖЎШҚИНЛИК Тўлқинланиш, оташин- 
лик; ҳаяжон. «Кўча боғи» унинг овозига қову- 
шиб, ажойиб қувноқлик, жозибали бир 
жўшқинлик билан янграрди. М. Исмоилий, 
Фарғона т. о. 

ЖЎЯ [ф. — изловчи, қидирувчи]: 

жўяси билан Тушунтириб, ётиғи билан, 
аста-секин. Жўяси билан гапиринг. 

ЖЎЯК [ф. — ариқча] қ. х. Экин 

ариғи, икки пушта ўртасидаги ариқ. Жўяк 
олмоқ. н Жўяк ичида бир қиз энгашиб, ўт 
юларди. С. Юнусов, Кутилмаган хазина. Мана 
шу бепоён далаларда.. жўякларда шилдира- 
ган сувлардан сенинг биринчи бор айтган 
сўзларингни тинглардим. С. Аҳмад, Қадрдон 
далалар. 

ЖУЯЛИ Ўринли, бамаъни, маъқул. 
Жўяли маслаҳат. н Шаҳзода иккиланибқол- 
ди: «Бир ҳисобда чолнинг гапи жўяли», деб 
ўйлади. М. Осим, Аждодларимиз қиссаси. 

ЖЎЯСИЗ Ўринсиз, бемаъни, ножўя. 
Жўясиз танбеҳ. Жўясиз ҳаракат. 

ЖУҚЧИЛАР эск. айн. «ж»ловчилар. 





ЗАБ 1 сфт. Ниҳоятда яхши, хўб; ажо- 
йиб, зўр. Бу ер заб жой экан-да. н [ Дада- 
вой Қаландаровга:] Заб милтиқ эканми? Ош 
пишгунча лип этиб сойга тушиб, жиндак ов 
қилиб келмайликми ? Уйғун, Навбаҳор. Сар- 
тарошлик заб ҳунар, хизматинг тез кўри- 
нар. П. Мўмин. 

2 рвш. Ниҳоятда, жуда ҳам. Қизлар ку- 
лишди: «Салимахон, ўзингизга ҳам келинлик 
заб ярашар экан-да». Н. Фозилов, Оқим. 

3 юкл. Нақ, айни, худди. -Ҳоишмжон, 
заб вақтида келдингиз-да, — деди бир кун 
Фармонқул ака Қобиловга. С. Маҳкамов, 
Шогирд. 

ЗАБАР [ ф. _>_ij — баланд, юқори; усти- 
да] Араб тилида қисқа «а» унлисини англа- 
тадиган, ҳарф устига қўйиладиган диакри- 
тик белги; арабча номи — «фатҳа». Беклар 
отга солар олтин эгарди, Ёшликдан ўқиган 
алиф, забарди. «Ойсулув». 

ЗАБАРДАСТ [ф. л,... -i_)_,j — қўли баланд, 
кучли; ишбилармон] 1 Жисмоний жиҳат- 
дан бақувват, кучли; қудратли. Забардаст 
йигит. н Икки забардаст паҳлавон ўртада 
бел тутишиб кетдилар. М. Муҳаммаджонов, 
Турмуш уринишлари. Бизнинг довюрак, жа- 
сур, забардаст аскарлар икки кунгача душ- 
манни олдинга силжитишмади. Т. Рустамов, 
Мангу жасорат. Забардаст қўллар тобутни 
азот кўтариб, кенг елкаларга олдилар. «Ёш- 
лик». 

2 кўчма Етук, ўткир, таниқли. Хуллас, 
Павел Иванович Петровский мактаб ярат- 
ган забардаст олим бўлиб, унинг билан ҳисоб- 
лашмайдиганлар камдан-кам топиларди. С. 
Кароматов, Олтин қум. Сатторхон тўраҳам 


диндор, ҳам забардаст уламо, қилни қирқ 
ёрадиган мулло эдилар. К. Яшин, Ҳамза. Уч 
буюк забардаст шоир сукутда эди. Шукрул- 
ло, Жавоҳирлар сандиғи. 

3 Оғир, катта, залворли. Бундан йигир- 
ма уч йил аввал Матқовул ўзининг забар- 
даст кетмони билан Салтонбунинг тўрт 
таноб ерини тўрт кун деганда ағдариб чиқ- 
ди. М. Исмоилий, Фарғонат. о. Ер иши оғир, 
ўзингиз яхши биласиз, оғизнинг ели билан бит- 
майди. Забардаст кетмонни пиёз пўстидай 
қилиб қўяди naxma иши. С. Нуров, Нарвон. 

ЗАБАРДАСТЛИК Паҳлавонлик, қудрат- 
лилик, кучлилик; оғирлик, катталик. Дос- 
тонда «Алпомиш чангалласа, тоғни талқон 
қилади..», деб тасвирланади. Бу Алпомиш- 
нинг муболағали тасвири бўлиб, унинг аза- 
матлиги ва забардастлигини англатади. «Ва- 
тан адабиёти». 

ЗАБАРЖАД [а. j — яшил рангли 
қимматбаҳо тош] 1 мин. Шаффоф сарғиш- 
яшил қимматбаҳо тош. У [Султон] табас- 
сумини яишролмай, ичи барқут билан сирил- 
ган қутилардаги гавҳар, забаржад, ёқут 
тошларни олдига суриб қўйди. М. Осим, Кар- 
вон йўлларида. Катта сандиқ ял-ял ёнган 
олмос, забаржад ва яна қандайдир нафис 
товланган қимматбаҳо тошлар билан лим- 
мо-лим эди. О. Ёқубов, Улуғбек хазинаси. 

2 Шундай тош ўрнатилган (тақинчоқ 
ёки буюм). Забаржад зирак. 

3 Забаржад (хотин-қизлар исми). 

ЗАБАСТОВКА [р. — «ишни тўхтатиш»] 

Ташкилий равишда, ялписига иш ташлаш. 
Забастовка ҳаракати. н Мединский зуғу- 
мини давом эттириб, асл мақсадга кўчди: 





-Энди забастовкалару мшпинг-питингларни 
тарқатиш билан овора бўлиб юрманг, бу ишни 
бошқаларга топшираман. К. Яшин, Ҳамза. 

ЗАБАСТОВКАЧИ Забастовка ташкилот- 
чиси ва қатнашчиси. 

ЗАБОИ \р. ] кон. Шахтада фойдали 
қазилма бойликлар (тошкўмир, руда ва ш. 
к.) қазиб олинадиган сурилма иш жойи. 
Эртадан бошлаб сен забойга бориб, экскава- 
тор учун майдончани олдиндан тайёрлаб қўя 
бошлайсан [деди Дмитрий Михаилга]. Газе- 
тадан. 

ЗАБОИЧИ Забойда ишловчи. 

ЗАБОН [ф. — тил] қ. тил 1. Са- 

мандаровнинг қони қайнаб кетди: -Мундай 
гапирсангиз-чи, забон борми!? А. Қаҳҳор, 
Қўшчинор чироқлари. Худонинг шукрини 
қайси забон бирлан адо айлай, Карам дарёси 
жўшурди, дурахшон гавҳарим келди. С. Хон- 
дайлиқий. Сафохон тўра давом этиб, унга 
қаради: -Хўш, ўрис забонини ўргансак, бизга 
ёмонми? К. Яшин, Ҳамза. 

Забони қисқа айн. тили қисқа қ. тил. 
Оташ забон, оташзабон Гапга чечан, сўза- 
мол; қизғин нутқ сўзловчи, нотиқ. Оташ- 
забон шоир. н Хотинларнинг баъзилари 
қизиққанларидан чачвонларини қия очиб, 
Йўлчига яширинча мўралашди. Кимдир 6u- 
ров «оташ забон йигит экан», деб қўйди. Ой- 
бек, Танланган асарлар. Ширин забон, ши- 
ринзабон Ширин сўз. Дарёйи сўзи равон Му- 
қимий, Халқ ичра ширин забон Муқимий. С. 
Абдулла, Мавлоно Муқимий. 

ЗАБТ [а. L . ,л — ҳибс, мусодара; тергов]: 
забт қилмоқ (ёки этмоқ) 1) босиб олмоқ, 
эгалламоқ, ишғол қилмоқ. Иншоолло, Са- 
марқандни бу йил забт этсак, хавф-хатар- 
лар бартараф бўлғай. П. Қодиров, Юлдуз- 
ли тунлар. Бобур Ҳиндистонни забт этган 
чоғда ҳам она юртни эслайди. «Фан ва тур- 
муш». Агар Хоразм ўзаро уруш олови ичида 
қолса, ани забт этмак осон. М. Осим, Кар- 
вон йўлларида; 2) ўз ҳукмига бўйсундир- 
моқ, жиловламоқ. Чўлни забт этмоқ; 3) 
эгалламоқ, мафтун қилмоқ, ўзига қарат- 
моқ. Қандай ҳислар, қандай фикрлар Ҳиз қал- 
бини забт этиб олди ? Уйғун. Кипригингдан 
ўқ узиб, Кўксим аро захм айладинг, Дилни 
забт этмоққа балки Чоҳ ўйиб, лаҳм айла- 
динг. Э. Воҳидов, Муҳаббатнома. 

Забт билан Куч билан, шиддат билан. 
Муҳаррам ўша тотли муҳаббат кунлари, 


ойлари ўз оғушига забт билан тортаётган- 
дек кўзларини беихтиёр юмди. Шуҳрат, 
Шинелли йиллар. Забти тез Аччиғи тез, 
серзарда, сержаҳл. Забти тез одам. Забтига 
олмоқ Тобора кучаймоқ, авжига минмоқ. 
Совуқ забтига олди. н Сурхондарёда сув ба- 
лоси айниқса забтига олиб, сўнгги икки 
ҳафта мобайнида икки марта сел келди. 
Газетадан. 

ЗАБТКОР [а.+ф. — забт қилув- 

чи] Забт этувчи, ўз ҳукмига бўйсундирув- 
чи. Шўрўзак массиви, унинг биринчи забт- 
корлари ҳақидаги ҳикоя ҳамроҳимизни ниҳо- 
ятда қизиқтириб юборди. «Ўзбекистон 
қўриқлари». Шу куниёқ чўл забткорларига 
маданий-маиший хизмат кўрсатиш, уларни 
рағбатлантириш масалалари ҳам келишиб 
олинди. Н. Ҳайитқулов, Ер тафти. 

ЗАБТЛИ шв. Тез. Отлар қорда забтли 
чополмайди. Т. Мурод, От кишнаган оқшом. 

ЗАБУН [ф. j — нотавон, заиф; маг- 
луб] 1 Кучсиз, нимжон, заиф. Ҳатто эрта- 
кеч танчанинг бир томонини банд этишдан 
ўзга ишга ярамаган забун кампирлар ҳам.. бу 
«хонтахлит тўй»ни томоша қилишдан ўзла- 
рини тия олмадилар. Ойбек, Танланган 
асарлар. 

2 Ночор, иложсиз. Мардликни севган, 
мағрур йигит ўзини ожиз, забун, ихтиёрсиз 
сезди. Ойбек, Қуёш қораймас. 

3 Мушкул, оғир, танг. Золимлар қўлида 
забундир ҳолим, Бемаҳал етишди, қайтайин, 
ўлим. «Баҳром ва Гуландом». 

4 Хор, эзилган. Ўтмишда забун ва маз- 
лум аҳволда бўлган ўзбек хотин-қизлари 
жамиятимизда ҳамма билан тенг қатор- 
да муносиб ўрин эгаллаганлиги қувончли бир 
ҳолдир. Газетадан. Аваз кўпдан бери бу ваҳ- 
ший удумни ўйлаб изтироб чекар, бу забун, 
меҳнаткаш тўда хусусида бир шеър ёзиш- 
ни мўлжаллаб қўйган эди. С. Сиёев, Ёруғ- 
лик. 

Забун бўлмоқ 1) енгилмоқ, мағлубият- 
га учрамоқ; заволга юз тутмоқ. Хоразмий- 
ларнинг сон жиҳатдан кам бўлмаса-да, ра- 
қибидан хийла заиф, тажрибасиз қўшини, 
сафлари сийраклаша бориб, ниҳоят забун 
бўлди. С. Кароматов, Сўнгги бархан. Турган 
гап: у киши амирликнинг забун бўлиб кети- 
шига қарши. Ш. Холмирзаев, Қил кўприк; 
2) аҳволи танг бўлмоқ, ночор аҳволга ту- 
шиб қолмоқ. Мен уни кўрмасам, йўқдир қаро- 




рим, Тура берсам, забун бўлар аҳволим. «Баҳ- 
ром ва Гуландом». Суянган киишларимиз би- 
рин-кетин қўлга тушаётир, энди ҳолимиз 
забун бўлади. Ж. Шарипов, Хоразм. 

ЗАБУНЛИК Бечоралик, ночорлик, 
қашшоқлик; эзилганлик, хорлик. -Меҳнат 
аҳли ҳамиша забунликда. Савдогарлар-чи? 
Барчаси бизнинг бел ва билак кучимиздан 
семирган ҳаромтовоқлар! — деди қаҳр би- 
лан Жумабой. Ойбек, Улуғ йўл. 

ЗАБУР 1 0. j j_i j — хат, китоб; Инжил- 
нинг тўрт китобидан бири] дин. Худо то- 
монидан Довуд пайғамбарга юборилган му- 
қаддас китоб. 

ЗАБҲ \а. £_ij — сўйиш; қурбонлик қи- 
лиш]: забҳ этмоқ кам. қўлл. Қурбон қилмоқ. 
Қоним шаробин ичсанг, Тотсанг жигар ка- 
бобим, Забҳ этмай ўзни, Эркин, Базми шо- 
ҳона қилмас. Э. Воҳидов, Муҳаббатнома. 

ЗАВЖ [а. £ j j — жуфт; эр] эск. Эр, қай- 
лиқ. Кумушбиби бинти Мирзакаримбойга — 
завжи тошкентлик Отабек Юсуфбек ҳожи 
ўғлидан. А. Қодирий, Ўтган кунлар. 

ЗАВЖА [а. j — хотин] эск. Хотин, 
рафиқа. Энди бир мўминнинг завжаси, нико- 
ҳидаги хотинсан-а!!! Энди сен эрнинг измида 
юрасан — шариатда шундай! К. Яшин, Ҳам- 
за. Ахир завжангизнинг вафот этганига олти 
ойча бўлди. М. Осим, Карвон йўлларида. 

ЗАВОД [р. завод — ҳаракатга келтириш, 
ишга солиш] Йирик саноат ёки ҳунарманд- 
чилик корхонаси. Ёғ заводи. н Содиқжон 
бойваччанинг пахта тозалаш заводида иш 
қизғин. К. Яшин, Ҳамза. Урушдан кейин Ува- 
ров Тошкент паровоз-вагон ремонти заво- 
дида чиқадиган кўп тиражли газетада ре- 
дакторлик қилди. X. Ёдгоров, Ҳаёт тўлқин- 
лари. Ботирали Тошкентда Салор бўйидаги 
пахта заводида ишчи бўлиб ишларди. Ҳ. Ғу- 
лом, Машъал. 

ЗАВОДЧИ эск. Завод эгаси, хўжайини. 
Меҳмонларнинг кўпчилиги Фарғонада донғи 
кетган заводчи, пахтафуруш бойлар, йирик 
савдогарлар, баззоз, вофурушлар. К. Яшин, 
Ҳамза. Пахта ҳам шунақа, заводчилар ёзга 
бориб икки баравар қимматига сотиб оли- 
шар экан. М. Исмоилий, Фарғона т. о. 

ЗАВОЛ |а. Jljj — кунботар пайт; йўқ 
бўлиш, ҳалокат] 1 эск. Куннинг иккинчи 
ярми, кун оққан пайт билан кун ботар пайт 
оралиғи. Шом бўлди, завол бўлди, йигитга 
увол бўлди. «Оқ олма, қизил олма». 


2 кўчма Йўқ бўлиш, маҳв бўлиш, ўлим. 
Ростга завол йўқ. Мақол. н Камолингни 
кўрай, заволингни кўрмай. Т. Сулаймон, Ин- 
тизор. Манманликка завол етар, Кам бўлган 
камолга етар. «Зулфизар билан Авазхон». 
Беҳунар, илмсиз халқни истиқболда завол 
кутажак. С. Сиёев, Аваз. 

3 кўчма Офат, кушанда. Кўк қурт! Ёмон 
офат. Ғўзанинг заволи. Тезда тухум-пуху- 
мини қуритиш керак. Р. Азизхўжаев, Яшил 
чайла. Асабий ҳолат, ҳозир айтганимдай, 
инсон умрининг заволидир. X. Тўхтабоев, Ши- 
рин қовунлар мамлакати. Сув танқислиги 
ҳосилнинг заволидир. Н. Сафаров, Оловли 
излар. 

Завол бўлмоқ Бирор кимсанинг йўқ 
(ҳалок) бўлишига сабаб бўлмоқ. Лекин Хо- 
сият ona ва қизингизнинг бахтига завол 
бўлишни истамадим. М. Хайруллаев, Кўнгил. 
-Гулдай умримизга завол бўлган киши сиз 
эмасмисиз? — деди Роҳат Темирга. Б. Раҳ- 
монов, Юрак сирлари. Завол топмоқ (ёки 
кўрмоқ) Йўқ бўлмоқ, ўлмоқ; ҳалокатга юз 
тутмоқ. У [инсон[ ҳамиша олға интилиши, 
ўрганиши, ҳаёт сирларини ўзлаштириб оли- 
ши зарур. Акс ҳолда, ақл-заковати йиллар 
ўтиши билан ўтмаслашади, завол топади. 
С. Кароматов, Бир томчи қон. Қисқадир туҳ- 
матнингумри, бормақол: Туҳматчи, албат- 
та, топажак завол! М. Худойқулов, Зилол 
сувли сой ва кир мағзава. 

ЗАВОЛЛИ Ҳалокатга юз тутган, хароб 
бўлган. Абдишукур секин минғирлади: -Завол- 
ли Туркистон учун бойлар керак. Ойбек, 
Танланган асарлар. Ҳа, мангу заволли бўлмас 
оламда То суйин сочаркан абри найсонлар. А. 
Орипов. 

ЗАВХОЗ \р. < заведуюгций хозяйством 
— хўжалик мудири] c.m. Муассасаларда 
хўжалик ишлари учун жавобгар шахс. Жўхо- 
рига сув қуйдим, Марзасидан ошмасин, Зав- 
хозимиз хотини Кўп ҳаддидан ошмасин. 
«Қўшиқлар». 

ЗАВҚ [а. jji — таъм, маза; мойиллик; 
завқланиш] 1 Кишига лаззат бағишловчи 
кайфият; шавқ; хурсандчилик. Кема сувнинг 
шиддатига дош беролмай, гоҳ орқага, гоҳ 
олдинга чайқалар, бундан болаларнинг завқи 
ошарди. М. Ҳазратқулов, Журъат. Алимар- 
дон яна ўша табассум билан, яна ўша завқ 
билан куйлади. Ў. Ҳошимов, Қалбингга 
қулоқ сол. 




2 Ҳузур, нашъа, гашт. Яшаш завқин бил- 
моқ бўлсанг, Фан тоғига интилгин. Ё. Мир- 
зо. Самандаров завқ қилиб кулди ва болани 
қўлидан тортиб олиб, бағрига босди. А. Қаҳ- 
ҳор, Қўшчинор чироқлари. 

3 Қизиқиш, мароқ, иштиёқ; руҳий кўта- 
ринкилик. Маърузачи завқ билан сўзламоқ- 
да. н Йўлчи найни лабига қўйиб, бутун зав- 
қи билан чала кетди. Ойбек, Танланган 
асарлар. 

Завқини келтирмоқ Кайфиятини яхши- 
ламоқ, руҳини кўтармоқ. Баҳорда кўм-кўк 
майса билан қопланган далалар, кузда олтин- 
ранг бошоқларнинг шовуллаши кишининг зав- 
қини келтирар эди. Газетадан. 

ЗАВҚБАХШ [а.+ ф. ' l3 д 1 завқ ба- 

ғишловчи] Кишининг кайфиятини кўтара- 
диган; хурсанд қиладиган; лаззат бағишлай- 
диган. Баҳор — фаслларнинг энг қайноқ, энг 
шўх, энг серташвиш, айни замонда энг завқ- 
бахши. М. Исмоилий, Одамийлик қиссаси. 
Шоир табиат манзараларини, баҳор фасли- 
нинг мафтункор хислати, завқбахш фазила- 
тини моҳир рассом каби жонли тасвирлай 
олган. «ЎТА». 

ЗАВҚЁБ [ а.+ ф. — завқ топувчи, 

олувчи] кт. қ. завқбахш. Еруғ туннинг сўлим, 
завқёб чоғида Даврага тизилар бир тўп ўспи- 
рин. Миртемир. Унинг [Авазнинг].. нохуш во- 
қеадан ҳам, завқёб ҳодисадан ҳам дарҳол қал- 
би жунбишга кела бошларди. С. Сиёев, Аваз. 

ЗАВҚЛАНМОҚ Руҳланиб кетмоқ, қув- 
намоқ; лаззат олмоқ, ҳузур қилмоқ. Ортиқ 
ўзининг ҳазилидан ўзи завқланиб, хандон 
ташлаб кулди. М. Мансуров, Ёмби. Ғулом- 
жон шукуҳ қилиб кулар, Ашур Мирзо эса завқ- 
ланиб ҳикоя қилар эди. М. Исмоилий, Фар- 
ғона т. о. Малика куёвининг ўктамлигидан 
завқланаётганини яширмасди. М. Маҳмудов, 
Мангу куй излаб. 

ЗАВҚЛИ 1 Кишига лаззат, завқ, ҳузур 
бағишлайдиган, кишининг завқини келти- 
радиган, мароқли, нашъали. Завқли томо- 
ша. н Созандалар ўзлари чалган мунгли ва 
завқли куйларга гавдаларини тебратиб ўти- 
радилар. П. Турсун, Ўқитувчи. Овчилик 
қамишкапаликлар ҳаётида завқли машғулот 
эди. П. Турсун, Ўқитувчи. 

2 Лаззат, завқ, ҳузур ола биладиган. 
Завқли бола. 

ЗАВҚ-ШАВҚ Ўта хурсандчилик, шод- 
лик; кўтаринки кайфият. Спорт байрамида 


иштирок этганлар ҳам, томошабинлар ҳам 
шу куни завқ-шавқ билан хонадонларига қай- 
тишди. Газетадан. Ғойиб энди студентлик- 
нинг олтин даври ҳақида завқ-шавқ билан 
ҳикоя бошлади. Ж. Абдуллахонов, Орият. 

ЗАДА [0. t>jj — урилган, зарарланган; 
эзилган] Эзилган, абгор бўлган; бирор нар- 
садан безиллаган, юрагини олдириб қўйган. 
Мен қишлоқлардаги камбағалларнинг хароба 
уйларини, паранжига бурканган, хўрлаб 
қўйилган зада аёлларни.. эслайман. Ҳ. Носи- 
рова, Мен ўзбек қизиман. Дунё ҳам, инсон- 
лар қалби ҳам бугун Ёвузликдан зада қў- 
риқхонадир. А. Орипов, Йиллар армони. 
Рикшалар исён қилди, ҳаётдан зада, Ҳаётда 
улар, ахир, тентирар беҳақ. Миртемир. 

Зада бўлмоқ Бирор кимса ёки нарсадан 
кўрқиб, ҳадиксираб, безиллаб қолмоқ. Душ- 
ман зада бўлиб қолган. У дарахт шохлари 
қимирласа ҳам, шарпа гумон қилиб, бир та- 
лай ўқ ёғдиради. Назармат, Жўрлар баланд 
сайрайди. Ростини айтсам, тамаки тизиш 
бошлангандан бери отамнинг авзойидан юра- 
гим зада бўлиб қолган. А. Кўчимов, Ҳалқа. 

ЗАДАЛАНМОҚ айн. зада бўлмоқ қ. зада. 
Ана, томдан тортилган.. симларга иккита 
чумчуқ келиб қўнди. Кўнишга қўнди-ю, зада- 
ланиб қолганидан, олазарак бўлиб типирчи- 
ларди. Р. Файзий, Ҳазрати инсон. 

ЗАЁМ [р. < занять — «қарз олмоқ» фл. 
дан ясалган от] 1 Олинган ёки берилган 
қарз пул. 

2 мл., эск. Давлатнинг молиявий аҳво- 
лини яхшилаш мақсадида чиқарилган қим- 
матбаҳо қоғоз. У ҳокимият тепасига кели- 
ши биланоқ, ҳукуматнинг молиявий аҳволи- 
ни яхшилаш мақсадида, халққа ўттиз мил- 
лион сўм миқдорида қарз — ички заём солди. 
К. Яшин, Ҳамза. 

ЗАЁМФУРУШЛИК эск. Заём олиб со- 
тиш билан шуғулланишлик. Кўп йиллар ғур- 
баткашликда баъзи ишларга омилкор бўлиб 
келган мулла Зуҳриддин узоқ ўйлаб ўтирмай, 
ишни заёмфурушликдан бошлаб юборди. Ғай- 
ратий, Довдираш. 

ЗАЖИГАЛКА [р. < зажигать — «ёндир- 
моқ, ўт олдирмоқ» фл. дан ясалган от] Ўт 
олдирувчи асбоб. Исмоил шимининг соат 
чўнтагидан чиройли зажигалка олди. П. Қо- 
диров, Эрк. 

ЗАИФ [а. — камқувват; касал] 1 

Жисмонан қуввати кам, беқувват, нимжон, 





кучсиз. Заиф бола. н Жисмонан заиф, кек- 
сароқ ёки совуққа анча таъсирчан кишилар, 
яхшиси, кечқурун ётишдан олдин оёққа со- 
вуқ ванна қилишлари керак. «Фан ва тур- 
муш». Гулчеҳра Султоннинг титроқ босган 
заиф қўлларини қайноқ ёш томчилари билан 
ювилаётган юзига босди.. М. Хайруллаев, 
Тилла маржон. 

2 Тембр жиҳатдан баланд, кучли бўлма- 
ган; кучсиз, паст. Ғуломқодирнинг овози жуда 
заиф чиқди. «Шарқ юлдузи». Аёл кишининг 
заиф инграган овозини эшитиб, ўзига келди- 
да, отилиб уйга кирди. X. Аҳророва, Ориф- 
нинг давлати. -Кўрқманг, мен.. — деди Ғу- 
ломжон, куз япроғидай титраб турган заиф 
товуш билан. М. Исмоилий, Фарғона т. о. 

3 Иқтисодий ёки ҳарбий жиҳатдан но- 
чор, камбағал. Сиз кўраётган гигант ёнида 
иқтисодий заиф ҳўжаликлар тиралиб ётса, 
бу номутаносибликни биздан кейинги авлод- 
лар кечирармикан? А. Мухтор, Бўронларда 
бордек ҳаловат. 

4 Унчалик кўп бўлмаган, жуда оз; хира. 
Заиф шуъла. н Сариқ, мойли қоғоздан зўрға 
ўтган заиф нур тўқувчи аёлларнинг танда 
устидаги қўлларигагина тушади. А. Мухтор, 
Опа-сингиллар. 

5 Маҳорат нуқтаи назаридан кучсиз, 
бўш; пухта ишланмаган. Биз Абдулла Ҳоди- 
рийнинг ижобий фазилатлари ҳақида фикр 
юритар эканмиз, ундаги айрим заиф томон- 
ларни ҳам кўрсатиб ўтишимиз зарур. Газе- 
тадан. Даҳо улуғ шоирнинг заиф жойини би- 
либ олди. Т. Мурод, Қўшиқ. 

Ақли заиф Эси паст, ақли кам; овсар, 
жинни. Анварнинг ўзи сал ақли заиф экан, 
восвосга тушиб қолган; акалари уни хафа 
қилган. Газетадан. Мизожи заиф Эркаклиги 
суст. -Мендан-а, хотинингиздан уяласизми ? 
-Уялмайманми? -Уялманг. -Уялмасам.. ми- 
зожим заиф. А. Қодирий, Ўтган кунлар. 

ЗАИФА [а. « Li » ,л — кучсиз, ожиза; аёл] 
эск. Хотин, рафиқа, аёл. Оғамнинг заифаси 
фарзанд доғидан телба бўлиб қолди [деди 
Ҳутбиддин ]. П. Қодиров, Юлдузли тунлар. 
Фосиқ афанди ёшгина овозни эшитиб, кифт- 
ларини учирди.. кейин томоғини қириб, ма- 
йин товуш билан: -Заифалари бўласизми, хо- 
ним афанди? — деб сўради. М. Исмоилий, 
Фарғона т. о. -Аёл киши оти — жўни билан 
заифа дейилади, — деди полвон тишини ти- 
шига босиб. Қ. Кенжа, Нотаниш гул. 


ЗАИФЛАНМОҚ Куч-қувватини йўқот- 
моқ, кучсизланмоқ, қувватсизланмоқ. Мен 
ўшал кун кечаси душманлардан бирини ўлдир- 
дим-да, сўнг даражада заифландим [деди 
Отабек]. А. Қодирий, Ўтган кунлар. 

ЗАИФЛАШМОҚ 1 Тобора кучсизла- 
шиб, куч-қувватини йўқотиб бормоқ. Кат- 
та ишларни бошлаб қўйган Сафоев, бахтга 
қарши, юрак ўйноғи касалига мубтало бўлиб, 
кечалар ухлаёлмай, безовта бўлиб чиқар, бор- 
ган сайин заифлашиб, юзи заъфарондай сарға- 
йиб борарди. Ж. Шарипов, Хоразм. 

2 Иқтисодий ёки ҳарбий жиҳатдан куч- 
сизланмоқ, кучсиз бўлиб бормоқ. Мунта- 
зам қўшиндан ажраб, заифлашиб қолган Бу- 
хоро сон-саноқсиз кўчманчилар томонидан 
босиб олинди. М. Осим, Карвон йўлларида. 

ЗАИФЛИК 1 Кучсизлик, дармонсизлик. 
Заргаров баданида заифлик сезиб, суҳбат- 
дан ҳафсаласи қочди. А. Мухтор, Бўронлар- 
да бордек ҳаловат. 

2 кўчма Ожизлик; ақли калталик. Бо- 
бурдаги бу ўзгарувчанликни Ҳосимбек ёшлик 
ғўрлигидан кўрар, хусусан, бундай мураккаб 
давлат ишларида аёлларнинг гапига кириш- 
ни катта бир заифлик белгиси деб биларди. 
П. Қодиров, Юлдузли тунлар. 

ЗАИФОНА эск. Хотин-қизларга мўлжал- 
ланган, аёлларбоп. Носир бечора ўн йилхиз- 
матини қилиб, аранг заифона этикча тика- 
диган бўлиб чиқди. Газетадан. Кафшнинг бири 
заифона, бири мардона, бирининг пошнаси 
бутунлай йўқ, бириники яримта. Ойбек, 
Танланган асарлар. 

Заифона овоз (ёки товуш) Паст, кучсиз 
овоз. Камол қози харсанг билан кўтарилган 
супага чиқиб, қалтироқ, заифона овоз билан 
қичқирди. К. Яшин, Ҳамза. Аввал заифона 
товушда ўзи ўқиди. С. Сиёев, Ёруғлик. 

ЗАИЛ [а. Jjj — этак; дум; оқибат; ин- 
тиҳо]: бир зайлда Бир хилда, бир маромда, 
бир хил ҳолатда. Теварак атроф жимжит. 
Ниначилар бир-бирини қувлаб учар, чигирт- 
калар бир зайлда чириллар эди. Н. Сафаров, 
Оловли излар. Замона(нинг) зайли (билан) 
1) вақтнинг, даврнинг тақозоси, талаби 
(билан). -Ота-оналар замонанинг зайли, деб 
қизларини ўқитиш зарурлигини тан олссигар 
ҳам, ўқимишли қизларнинг ўзига хос хоҳиш- 
ларини тан олмайдилар, — деди Кумуш. Т. 
Жалолов, Олтин қафас; 2) тақцир тақозо- 
си билан. Ана, замона зайли билан бу ерларга 




келдим. Роза билан қайта танишдим [деди 
Бахтиёр]. Б. Абдуллаев, Тўй бўлади. Нажмид- 
дин Бухорий.. кейинчалик замонанинг зайли 
билан Хуросонга келиб қолган. Мирмуҳсин, 
Меъмор. Шу зайлда Маълум тарзда; маъ- 
лум ҳолатда, тарзда. Гапнинг шу зайлда бош- 
ланиши Ҳаётни ёмон қўрқитиб юборди. М. 
Исмоилий, Фарғона т. о. Бобоқул шу зайлда 
қанча вақт ўтирганини билмайди. С. Анор- 
боев, Оқсой. Жанг шу зайлда кечгача давом 
этди. М. Осим, Карвон йўлларида. 

ЗАИТУН | а. a — яшил дарахт] 1 
Доим яшил тусда бўладиган субтропик да- 
рахт. Зайтун дарахтининг бўйи 4—5 метрга 
етиб, жуда сершох, сермева бўлади. Газета- 
дан. Ёки макон этар зайтун тагини, Ёки 
паноҳ тутар тоғ этагини. Миртемир. 

2 Шу дарахтнинг олхўри шаклидаги 
меваси (ундан одатда мой олинади). Атроф- 
даги боғларда эса анжир, хурмо, зайтун, узум 
пишиб ётмоқда. М. Осим, Карвон йўлла- 
рида. Зайтун мойидан қилинадиган ош турк- 
лар учун энг тансиқ овқатлардан. А. Ҳаки- 
мов, Илон изидан. 

ЗАЙТУНЗОР Фақат зайтун дарахтлари 
экилган ер, майдон. Сўқмоқ тоғ бағридаги 
зайтунзорга олиб чиқди. Ҳ. Ғулом, Замин 
юлдузлари. 

ЗАК шв. 1 Зах. Сим деган Фарғонаси 
Юракларим қон айлади, Беш қари бўздан 
чопон — Ёнбошларим зак бойлади. «Оқ олма, 
қизил олма». 

2 айн. зок. 

ЗАКАЗ \р. < заказать — «олдиндан айт- 
моқ, буюрмоқ» фл. дан ясалган от] эск. қ. 

буюртма. 

ЗАКАЗЧИ эск. қ. буюртмачи. 

ЗАКАЛАТ [р. заклад — олдиндан берил- 
ган ҳақ; гаров] кам қўлл. Сотиб ёки буюртма 
орқали олинадиган нарса, бажариладиган иш 
учун олдиндан бериладиган (тўланадиган) 
ҳақ. Закалат бермоқ. Закалат олмоқ. 

ЗАКАН қ. х. Намлик ёки захни қочи- 
риш учун ер, пайкал ўртасидан қазилган 
ариқ; зовур. От ботқоқликдаги закан сувига 
тумшуғини ботириб ичмоқчи бўлди-ю, шўрли- 
гидан яна тумшуғини тортди. С. Аҳмад, 
Одамнинг изи. 

ЗАКИЙ [а. 3 — зийрак; ақлли, қоби- 

лиятли] кт. Зеҳни, ақли ўткир; доно, ақл- 
ли. Ҳофиз Кўйкий қалбини чулғаган ва ўзи 
ҳам англаб етмаган бу ғалати ҳисларни фа- 


қат шу закий зотгина тушуна олишига чин 
юракдан ишонди. X. Султонов, Бир оқшом 
эртаги. Қирқ йил заҳмат чекди қай бир за- 
кий зот, Бир кун этмоқ учун фикрин ифода. 
А. Орипов, Ҳайрат. 

ЗАКИЙЛИК Ақллилик, зийраклик; до- 
нолик. Ота-она гўдакнинг закийлигига лол 
қолиб, чўрини топиб келадилар ва ундан афв 
сўрайдилар. О. Ёқубов, Қўҳна дунё. 

ЗАКО [а. pLSj — ақл; фаросат] айн. закий- 
лик, заковат. Латофат, фалсафа, донолик, 
зако Унинг ижодида жамулжам эди. Уйғун. 
Чинакам сулувсиз, чинакам барно, Тенги кам 
сиймо. Кўзингизда асрий ва сирли маъно — 
Мужассам зако. Миртемир. 

ЗАКОВАТ [а. cj jLS i — сезгирлик, ақлли- 
лик, фаросат] қ. закийлик. Унинг қотмадан 
келган тиниқ юзида, катта-катта кўзла- 
рида заковат нури порлайди. М. Осим, Кар- 
вон йўлларида. Маданий мерос — халқ бой- 
лиги. У минг йиллик тафаккур ва заковат 
маҳсули. Газетадан. -Унинг [Зокиржоннинг] 
нозик ҳаракатлари, шоирона муомалалари, 
заковати, малоҳати, жозибали фасоҳати 
мени ўзига мафтун қилди, — деди Муқимий. 
С. Абдулла, Мавлоно Муқимий. 

ЗАКОТ [а. — поклик, покланиш; 

садақа] 1 дин. Шариатга мувофиқ, пулдор, 
бадавлат мусулмоннинг ўзига қарашли мол- 
мулки ва даромадининг қирқцан бир улу- 
ши миқдорида (рўза вақтида) бева-бечо- 
раларга, камбағал-қашшоқларга берадиган 
хайр-садақаси. Мана, Фарғонанинг энг азиз, 
энг бадавлат, энг халқпарвар одами —Содиқ- 
жон бойвачча яқинда бутун Кўқон халқига 
закот бердилар. К. Яшин, Ҳамза. 

2 тар. Ўрта Осиё хонликларида: чорва 
ва мол-мулкнинг қирқцан бир улуши миқ- 
дорида ҳар йили хазина фойдасига олин- 
ган солиқ. Солиқларнинг учинчи тури — за- 
кот — мол-мулкдан олинадиган давлат со- 
лиғи эди. Ф. Озодаев, Тошкент тарихидан 
очерклар. ..деҳқонлар.. косиблар ҳамиша 
амирнинг хирож, закот сингари солиқлари- 
нинг жабрини тортар.. хонавайрон бўларди. 
Газетадан. 

ЗАКОТЧИ тар. Закот йиғувчи. [ Кампир ] 
Закотчига таом пиширмоқ учун қўрғончага 
қараб юрди. Ойбек, Навоий. Закотни бек 
ёки хон томонидан тайинланадиган закот- 
чи йиғар эди. Ф. Озодаев, Тошкент тарихи- 
дан очерклар. 





ЗАЛ [нем. Saal — катта хона, бўлма] 1 
Идора, корхона ва муассасаларда турли 
маросимлар (анжуман, йиғилиш, машғу- 
лот ва ш. к.) ўтказиладиган катта ва кенг 
хона. Қу’нғироқ чалинганидан бир минут ўтар- 
ўтмас мактаб зали бўшаб қолди. С. Зунну- 
нова, Янги директор. Ҳ. Олимжон ҳатто 
томоша залларида ҳам газета, журналлар 
олиб юрарди. Н. Сафаров, Оловли излар. 
Бўлажак спортчилар ихтиёрига яхши жи- 
ҳозланган спорт зали, қулай гардероб ва душ 
бериб қўйилган. Газетадан. 

2 Хусусий ва кўп қаватли хонадонлар- 
даги энг катта уй, хона; меҳмонхона. Меҳ- 
монлар учун залда дастурхон тайёрланди. 

ЗАЛВАР Муайян салмоққа эга бўлган, 
жуда зич, қаттиқ нарсаларнинг оғирлиги, 
салмоқ. Залвар билан урилмоқ. н Залвари, 
қадр-қиммати тилладан кам бўлмаган оқ 
пиллаларни қўлма-қўл олиб кўришди. М. Кўш- 
моқов, Катта хирмон жилғаси. 

ЗАЛВАРЛИ Салмоқли оғирлиги, кучи 
бўлган, салмоқдор; оғир; салобатли, жуда 
катта. Расадхонанинг қўш тавақали залвар- 
ли эшиги берк эди. О. Ёқубов, Кўҳна дунё. 
Ушбу нашрга Лутфийнинг ўзбек классик шеъ- 
рияти тараққиётига залварли ҳисса бўлиб 
қўшилган ажойиб шеърий меросидан наму- 
налар киритилди. Газетадан. Баҳайбат, зал- 
варли иншоотлар ёнида жин кўчаларни кўра- 
сиз. 3. Акрамов, Ҳиндистон лавҳалари. 

ЗАЛДИВОР с.т. қ. зардевор. Ҳар бири 
уйнинг бир томонини оладиган иккита ипак 
сўзана, гулкўрпа, палак, икки уйга етадиган 
залдивор, дорпеч, учта гилам, тўртта даз- 
мол, қўйинг-чи, кир ёйишга олти метр ар- 
қон ҳам бор. Т. Алимов, Қиз ўғри бўлади. 

ЗАЛИЛ [а. JJ 3 — хўрланган] кт. Хўр- 
ланган, ҳақоратланган, таҳқир қилинган. 
Ғарибу фақиру залилу ҳақир Эдим, лек йўқ 
эрдим усру далир. С. Хондайлиқий. 

ЗАЛОЛАТ [а. cJiL-i — йўлдан адашиш, 
хато; ёлғон] Ҳақиқий эътиқоддан юз ўги- 
риш; йўлдан озганлик, адашганлик; гум- 
роҳлик. [Хатиб домла мулла Муҳсинга:] Гўё 
сиз ҳам домласиз-да! Ҳам ўзингиз осий, ҳам 
қавмларингиз залолатда. А. Қодирий, Обид 
кетмон. «Муштум» эскича: ўғрилик, залолат 
ва ғайрилар билан курашни давом эттира- 
ди. А. Қодирий, Кичик асарлар. 

ЗАЛП [нем. Salve < лот. salve — яша, 
соғ бўл; дастлаб олқишлаш, саломлашиш 


маъносида ўқ узишни ифодалаган] Бир 
неча тўп ёки милтиқлардан бир йўла, ба- 
раварига ўқ отиш. Тўплар залпи. н Улар 
[партизанлар] ёвни бир залп билан қириб 
ташлашлари мумкин эди. В. Ғофуров, Ва- 
фодор. Полк батареясининг залпи ўрмон оша 
гумбурлаб эиштилди. А. Убайдуллаев, Қон- 
ли издан. 

ЗАМ [а. — қўшиш, қўшилиш; қўшиб, 

босиб олиш]: зам қилмоқ (ёки айламоқ) кт. 

Бор нарса устига қўшмоқ, уни кучайтир- 
моқ; илова қилмоқ. Ёвга раҳм этманг, уринг, 
ҳайданг, суринг, берманг омон, Зарбалик даҳ- 
шатни айланг зам уза зам, жангчилар. Ҳаби- 
бий. 

ЗАМБАР шв. қ. замбил. Омонат кўприк 
устидан замбарларда тош-шағаллар келти- 
риб тўка бошладилар. С. Аҳмад, Қадрдон 
далалар. -Ташқаридагиларўликни солишучун 
тол новдадан замбар тўқимоқда эдилар, — 
деди Шум бола. Ғ. Ғулом, Шум бола. 

ЗАМБАРАК [ф. - кич- 

кина қовоғари] Узун стволли артиллерия 
қуроли; тўп (даврлар ўтиши билан шакли 
ўзгариб борган). Ёв бошида найза, қилич 
ўйнатишни ўргандим. Мардчасига замбарак- 
дан ўқ отишни ўргандим. Ҳ. Пўлат. Узоқдан 
замбараклар ҳайқириғи, снарядларнинг nopm- 
лаши эшитилмоқда. И. Раҳим, Чин муҳаб- 
бат. ..Бир кексароқ хотин ҳарсиллаб шундай 
деди унга: -Юнусобод деган жойдан келаяп- 
ман, нега қайтаман! Зулмдан тўйдим, зам- 
баракка солиб, отиб юборсинлар мани. Ой- 

бек, Танланган асарлар. 

ЗАМБАРАКЧИ Замбарак отувчи; тўпчи. 

ЗАМБИЛ [а. — катта халта ёки са- 

ват; ф. j-Li j — тупроқ ташиш воситаси, мос- 
ламаси] Ғишт, тупроқ, тош ва ш. к. юклар- 
ни ташиш учун ишлатиладиган, икки па- 
раллел дастага тол ёки тут новдаларидан 
ўртасини чуқурроқ қилиб тўқилган иш 
қуроли (кейинчалик эса дасталарга кўнда- 
лангига юпқа тахталар, шунингдек, туну- 
ка қоқилган). Эртасига қизлар замбил ва 
кетмон кўтариб, қайтарма бўйига келдилар. 
И. Раҳим, Чин муҳаббат. Кимлар кетмон 
билан, кимлар чўкич ва ё замбил билан иш- 
лар эди. М. Исмоилий, Фарғона т. о. 

Замбил арава айн. замбилғалтак. Замбил 

бел, замбилбел Бели, ўртаси замбилга 
ўхшаш букик, эгилган. Замбил эшик Нов- 
далардан тўқилган эшик. [Салимбайвачча 




билан куёви\ Кичкина замбил эишк олдида 
аравадан тушишди. Ойбек, Танланган асар- 
лар. 

ЗАМБИЛЛАМОҚ Замбил билан таши- 
моқ. Теварак-атрофда кетмон ураётган, 
замбиллаб, қоплаб тупроқ ташиётган қан- 
чадан-қанча одамлар ҳам, худди Рўзимат- 
дай, жадаллаб ишлар эди. А. Қаҳҳор, Қўшчи- 
нор чироқлари. 

ЗАМБИЛКАШ [ а.+ ф. — зам- 

бил кўтарувчи] Замбилда юк ташувчи. 

ЗАМБИЛЧИ 1 Замбил тўқувчи уста. 

2 айн. замбилкаш. 

ЗАМБИЛҒАЛТАК Замбилга ўхшатиб 
ясалган ва юк ташишда фойдаланиладиган, 
бир ғилдиракли икки дастали қўл арава. От- 
арава ва замбилғалтакларда тош ташишга 
ўн беш киши ажратилди. П. Турсун, Ўқитув- 
чи. Ҳария қовун, ошқовоқ ва помидор палаги, 
совуқ урган гул хазонлари ортилган замбил- 
ғалтакни тиришибҳайдаб келарди. Н. Ами- 
нов, Суварак. 

ЗАМБУР [ф. — қовоғари] шв. Қо- 

воғари. Кавакдан чиққан замбурни данак 
чаққандек битта-битта уриб туширавер- 
ди. С. Нуров, Нарвон. Замбур аридан асал 
олса бўлади-ю, лекин бу зиқна носвойчидан 
садақа ҳам чиқмайди. Н. Қобил, Унутил- 
ган соҳиллар. 

ЗАМБУРУҒ Таркибида хлорофилл 
бўлмайдиган, спора билан кўпаядиган, ил- 
дизсиз ва уруғсиз тубан ўсимликларнинг 
умумий номи. Олма мевасига саккиз процент- 
ли калъций хлор эритмаси билан иииюв бе- 
рилса, ундаги замбуруғларнинг ривожланиши 
тўхтайди. «Фан ва турмуш». Экинларнинг 
замбуруғ касаллиги билан зарарланмаслиги 
учун буғдой ва арпа уруғларини фақат дори- 
лагандан кейингина экиш керак. Газетадан. 

ЗАМЗАМ [а. *. j-o j — Маккадаги муқад- 
дас булоқ] Макка шаҳрида Каъба яқинида- 
ги мусулмонлар муқаддас ҳисоблайдиган 
булоқ номи. 

Оби замзам, обизамзам Замзам булоғи- 
дан чиққан сув. Ҳайдархўжа сандиқдан бир 
тўп докани чиқариб, [Мирзога] кўрсатди: 
-Мана бу менинг кафанлигим. Маккага бор- 
ганимда, оби замзамга ивитиб келтирган- 
ман. А. Ҳакимов, Илон изидан. 

ЗАМЗАМА I [а. 4_oj_oj— ғўлдираш, 
ғўнғиллаш; ф. «-°j-°j ~ паст овозда куй- 
лаш] 1 Ашуланинг сўзсиз ижро этилиши. 


2 Секин, паст овоз билан куйланган 
қўшиқ; хиргойи. 

Замзама қилмоқ Паст овозда куйламоқ, 
хиргойи қилмоқ. Шаҳзодахон ана шундай 
изтироб тўла ўйларига чек қўйиб, беихтиёр 
суратда «Сайдинг қўябер»ни замзама қилиб, 
кундошлари ёнига кириб кетди. К. Яшин, 
Ҳамза. Зебо пари.. енгил халқ қўшиқларини 
замзама қилар эди. С. Абдулла, Мавлоно 
Муқимий. 

3 кўчма Имо-ишора, шама; ғўнғиллаб 
гапириш. Унинг [бойваччанинг] замзамасига 
саркор билан Эминжон тушунмасди. Ҳ. Нуъ- 
мон ва А. Шораҳмедов, Ота. 

ЗАМЗАМАII шв. Дабдаба, тантана. Улар- 
нинг тўйларида роса замзама бўлувди. 

ЗАМИН [ф. jj— _а j — ер, тупроқ; мамла- 
кат] 1 Ер шари, Ер. 

Рўйи замин қ. рўй. Замину замон Еру 
осмон, ҳаммаёқ, коинот. Замину замон ўзга- 
риб, маърифатга томон бормоқда [деди 
Исломхўжа]. Ж. Шарипов, Хоразм. Йўллар 
элтсин манзилга омон! Омон бўлсин замину 
замон. Шуҳрат, Ёшлигимнинг давоми. 

2 Экин экиладиган ер. Бу қишлоқнинг 
cyeu тоза, замини унумли, ҳавоси ёқимли, 
деҳқонларининг қўли баракали экан. Ғ. Ғу- 
лом, Тирилган мурда. 

3 Муайян ҳудуд, юрт; умуман ер. Зотан, 
янгидан бунёд этилган кўркам чаманзор, боғ- 
роғлар, яхлит-яхлит пахтазорлар Хоразм 
заминига жон бағишлайди. Н. Сафаров, 
Оловли излар. Бир томони ғаллазор, бир то- 
мони токзор ерлардан ўтиб борарканмиз, шу 
заминда туғилиб, шу ердан фронтга кетган 
Ж. Усмоновнинг мактуби ёдимга тушди. 
Назармат, Жўрлар баланд сайрайди. 

Она замин Туғилиб яшаб турган жой, 
ер; жонажон юрт. Она заминимизнинг инсо- 
ниятга бебаҳо туҳфаларидан бири — дас- 
турхон кўрки ҳисобланган бодомдир. Газета- 
дан. 

4 кўчма Асос, негиз. Хўжалик ноз-неъмат 
бунёдкорлари айни кунларда мўл ҳосилга пух- 
та замин яратмоқдалар. Газетадан. Ҳар бир 
улуғ ишнинг замини — меҳнат, Меҳнат-ла 
яралур шоҳ асарлар ҳам. Р. Бобожон. 

5 кўчма Қулай шарт-шароит, муҳит; им- 
кон. У Бўтабойга ҳозир бундай талаб қўйиб 
бўлмаслигини, бунинг учун аввал замин тай- 
ёрлаш кераклигини тушунтирмоқчи бўлган эди. 
А. Қаҳҳор, Қўшчинор чироқлари. 





6 кўчма Таянч, бошпана. Охири Абдураҳ- 
мон чойхонаниишн тавкагир ва бобойи банг- 
лар орасидан ўзига замин топди. А. Қодирий, 
Меҳробдан чаён. 

ЗАМИНДОР [ф. — ер эгаси] эск. 

кт. Ўрта Осиё хонликларида ва ўрта аср Ҳин- 
дистонида: катта ер-сув эгаси. Коллежлари- 
мизда фақат бойлар, заминдорларнинг бола- 
лари ўқийди. Ойбек, Нур қидириб. Ўтмишда 
ер ва сув амирлар, беклар, заминдорлар қўлида 
эди. Газетадан. Ҳолбуки, «заминдор» сўзи ада- 
бий-бадиий асарларда «помешчик» сўзининг 
семантик дублети сифатида ишлатилиб, бар- 
қарор тус олиб қолган. «ЎТА». 

ЗАМИР 1 [а. — виждон, ақл; яши- 

рин фикр] 1 Туб моҳият, асл маъно, маз- 
мун; асос. Романдаги қатор образларнинг за- 
мирида конкрет тарихий шахслар ётади. 
«ЎТА». Билишмайдики, ҳар бир хатнинг за- 
мирида бир ёки бир неча одамнинг тақдири 
ётади. Р. Файзий, Чўлга баҳор келди. Бумеҳ- 
рибонлик замирида нима борлигини Содиқ- 
жон ҳам, Ҳамида ҳам, уларнинг ота-онала- 
ри ҳам билишарди. С. Абдуқаҳҳор, Кўзлар. 

2 эск. айн. олмош. 

3 Замир (эркаклар исми). 

ЗАМЛАМА эск. кт. Устига қўшилган; 

устама. Замлама нарх. 

ЗАМЛАМОҚ Устига қўшмоқ, қалаш- 
тирмоқ. -Шунча саволни замлаб ташладинг- 
ки, қайси бирига қандай жавоб беришни бил- 
май қолдим, — деди Рузвон хола. М. Исмои- 
лий, Фарғона т. о. Бу гуноҳингизнингустига 
танқидни ўзингизга юқтирмаслик касалин- 
гизни замласак, биласизми-а, кимга ўхшай- 
сиз? Н. Сафаров, Хадича Аҳророва. 

ЗАММА [а. i х — қўшиш, бирикти- 
риш; зичлаш] Араб тили ва ёзувида «у» ун- 
лиси ўрнида қўлланадиган, вергул шакли- 
даги белги. 

ЗАММАЛАМОҚ Зичлаб беркитмоқ. 
Пармалаб очилган ҳар бир сантиметр бўш- 
лиқни оғир лойқа билан тўлдириб, заммалаб 
бориш керак. П. Қодиров, Эрк. 

ЗАМОН [а. о'-°3 — давр, вақт] 1 флс. 
Материя (объект) ҳолатларининг ҳамда ҳо- 
диса (жараён)ларнинг изчил алмашиниш 
шакли; давомлилик, такрорланмаслик, 
қайтарилмаслик каби умумий хоссаларга 
эга бўлган вақт. 

2 Сўз бораётган пайт; умуман вақт, 
пайт, давр, маҳал. Ҳозирги замон. Замон сенга 


боқмаса, сен замонга боқ. Мақол. н Ҳаса- 
налининг Отабеклар оиласида бўлганига эл- 
лик йиллар чамаси замон ўтиб, энди Ота- 
беклар оиласининг чин бир аъзоси бўлиб кет- 
ган. А. Қодирий, Ўтган кунлар. Эсини тани- 
ганидан бошлаб онаси билан кечирган замон- 
лар.. Йўлчининг кўз олидан 6up-6up ўтади. 
Ойбек, Танланган асарлар. Мана, энди янги 
давр, янги замон келди. К. Яшин, Ҳамза. Чол 
[Шокир ота\ замондан кўпроқ шикоят қил- 
du. Ойбек, Танланган асарлар. Энди у за- 
монлар қамишкапаликларга ўтмиш xomupa- 
cu бўлиб қолди. П. Турсун, Ўкитувчи. 

Айни замонда Шу билан бирга; бир пайт- 
нинг ўзида. Айни замонда, ана шу миллий ўзига 
хослик конкрет индивидуал услуб билан боғ- 
лиқ ҳолда изоҳланиши керак. «ЎТА». Бир за- 
мон 1) бир вақт, бир маҳал; анча вақтдан 
кейин. Бир замон чойхоначи келди. С. Сиёев, 
Ёруғлик; 2) ўтмишда, илгари; ўтган вақт- 
ларда. Бу кенг кўкрак бир замон Ҳақраб ётар- 
ди. Ваҳшат азоб, ўлим, қон Тўлиб ётарди. 
Ғайратий. Бир замонлар айн. бир замон 2. 
Рўзимбой бир замонлар бу ёғи Бухоро, бу ёғи 
Ҳўнғироту Марвгача бориб кураш тушган. С. 
Сиёев, Ёруғлик. -Эсингиздами, бир замонлар 
ҳовлингизда бир етимча хизматингизни қилар 
эди? — деди эшонга Элмурод. П. Турсун, Ўқи- 
тувчи. Бобомнинг замонида Узоқ ўтмишда, 
қадимда, аллақачонлар. Охир замон дин. Қиё- 
мат яқинлашган вақт. -Билмадим, бўёқчининг 
нили бузилганми ё охир замон яқинлашиб, 
яъжуж-маъжуж хуруж қилганми ? — Султон- 
бек атрофидагиларга кўз югуртди. Ойбек, 
Танланган асарлар. Шу замон 1) ҳозирги 
пайт, ҳозирги кун. Шу замоннинг ёшлари; 2) 
шу он, шу пайт; дарҳол. Шитир этса туш- 
ган барг, Эшитилар шу замон.. Уйғун. Ҳали 
замон Ҳадемай, тез фурсатда. Сержант ўшқи- 
риб: -Нима дейсан? Ётиб ухласанг-чи, ҳали 
замон постга борасан, — деди-да, ўқишда да- 
вом этди. И. Раҳим, Чин муҳаббат. Ҳар за- 
мон(да) Гоҳо-гоҳо, аҳён-аҳёнда. Ҳар замон 
яқин-йироқдан гадой товуши эшитилади. А. 
Қаҳҳор, Бемор. Ҳар замон-ҳар замон бу йўлдан 
ғувиллаб, оғир юк машиналари ўтиб қоларди. 
Газетадан. Ҳеч замонда Ҳеч бир вақт, ҳеч 
қачон; бирон-бир вақтда. Ҳеч замонда шун- 
дай ишлар бўлами, Одамзод наслидан душман 
келами. «Муродхон». 

3 Бирор муҳим, ўзига хос ҳодиса, тари- 
хий воқеа рўй берган ёки бирор шахс, 






ҳоким табақа, сулола ҳукмронлик қилган 
даврни қамраб олган вақт. Тинчлик замони. 
Уруш замони. Истиқлол замони. Амир замо- 
ни. Темурийлар замони. 

4 Кутилган пайт, давру даврон. Умрла- 
ринг узун бўлсин. Замонларинг келибди: ўй- 
нанглар, кулинглар. П. Турсун, Ўқитувчи. 

5 тлш. Махсус шакллар ёрдамида ҳара- 
катнинг нутқ пайтига муносабатини билди- 
рувчи феъл категорияси. Ўтган замон. Ҳозир- 
ги-келаси замон. Келаси замон сифатдоши. 

6 Замон (эркаклар исми). 

ЗАМОНА [ф. — давр, вақт] айн. 

замон 1. Замона талаби. Замонамиз олим- 
лари. н Навоий замонасида фан ва мада- 
ният, маориф яхши тараққий этган. Газе- 
тадан. Самарқанд — Китоб йўлида ҳазрат 
Навоий ва буюк мунажжим Улуғбек замо- 
насидан қолган минг йиллик чинорлар ҳали- 
ҳали шовуллаб турибди. «Ўзбекистон қўриқ- 
лари». 

Замонанинг зайли билан қ. зайл. 

ЗАМОНАВИЙ [а. ^ j — ҳозирги за- 
монга оид] Ҳозирги замонга хос; замона 
талабларига жавоб берадиган; ҳозирги. Ме- 
ханизатор деҳқон ихтиёрига бериб қўйилган 
замонавий машиналарнинг афзалликлари ҳа- 
қида тўлқинланиб ёзибди. X. Ёдгоров, Ҳаёт 
тўлқинлари. Шинам хоналар замонавий ме- 
беллар билан жиҳозланган. Газетадан. 

ЗАМОНАВИЙЛИК Замонга хослик, за- 
мон билан биргалик. Замонавийлик — ада- 
биётимизнинг қалби. «ЎТА». Бизда ҳозиржа- 
воблик, актуаллик тушунчаси билан замона- 
вийлик тушунчаси бир оз чалкаштириб юбо- 
рилаётир. У. Норматов, Талант тарбияси. 

ЗАМОНАСОЗ [ а. + ф. jL^«3Lo j — замон, 
пайтга мослашувчи] салб. Замон оқимига 
қараб иш тутувчи, замонга мослашувчи, ўй- 
фикри беқарор одам. Замонасоз одам. 

ЗАМОНАСОЗЛАШМОҚ Замонга, шаро- 
итга мослашиб иш тутмоқ. [Ҳўрқмас:] Сизҳам.. 
анча замонасозлашиб қолибсиз-а, бойвачча! 3. 
Саид, Н. Сафаров, Тарих тилга кирди. 

ЗАМОНАСОЗЛИК Замонга, давр оқи- 
мига, талабига қараб иш тутишлик. Чунки 
бу кейинги табақа замонасозлик, муроса ва 
тадбир орқасида яшовчидирлар. А. Қодирий, 
Меҳробдан чаён. 

ЗАМОНДОШ Бирор кимса билан бир 
замонда, бир даврда яшаган киши. Алишер 


Навоий замондошлари. н Ҳамма ерда кўта- 
ринки руҳ, аниқ мақсад билан тер тўкиб 
ишлаётган, ҳиммат-заковати зўр замондош- 
ларимни кўрдим. Н. Сафаров, Оловли излар. 
Замондош дўстларим чиндан юракдош, Ҳами- 
ша ҳамнафас, ўртоғу йўлдош. С. Абдулла, 
Танланган асарлар. 

ЗАМЧА бот. Қовуннинг сариқ ва ола 
рангли, ҳандалаксимон, эртапишар тури. 

ЗАМША [ пол. zamsza <нем. samisch 
(Leder) — Земляндия (териси)] 1 Буғу, қўй 
ва ш. к. нинг терисини алоҳида усулда ош- 
лаш йўли билан тайёрланадиган, усти бар- 
хитсимон майин чарм. 

2 Шундай чармдан тайёрланган, тикил- 
ган. Замша туфли. 

ЗАМҲАРИР [ф. oj — қаҳратон, қат- 
тиқсовуқ] кт. Қаттиқсовуқ; қаҳратон қиш. 
Бу ойнакўл эмас, қиш бу замҳарир, Кўнгил 
тубларида сирли хаёллар. А. Орипов. Бешта 
отлиқ билмоққа борар, Тишлаб олар юзни 
замҳарир. М. Али, Боқий дунё. Замҳарир қиш 
мавсумида офтобни излаймиз. М. Шайхзо- 
да, Чорак аср девони. 

ЗАНБАР шв. Замбил. Зовурдан чиқарил- 
ган тупроқни икки қиз занбарга солиб бер- 
моқда эди. Ҳ. Нуъмон, Фасллар. 

ЗАНБИЛ шв. Замбил. 

ЗАНГ I [ф. j — занг, оксид] 1 махс. 
Сувда ёки ҳавода оксидланиш туфайли ме- 
таллар сиртида ҳосил бўладиган ва уни 
емирадиган қизил-қўнғир ғовак қатлам, 
парда. Темирчилар, занглаган темирни ўтга 
солсанг, занги тўкилади, дейишади. X. Тўхта- 
боев, Фельетондан сўнг. Куруқ ерга урила- 
вериб занги кетган кетмонлар узоқдан ялт- 
ялт этиб кўринар, қўшиқ, кулги эшитилар 
эди. С. Юнусов, Кутилмаган хазина. 

2 қ. х. Ўсимликларнинг паразит замбу- 
руғларнинг споралари ривожланган жой- 
ларида (барги, пояси, қисман мевасида) 
пайдо бўладиган зарғалдоқ, қўнғир доғдан 
иборат касаллик. Занг замбуруғлари. Занг 
касаллиги. 

3 кўчма Доғ, ғубор; ғам-алам, андуҳ. 
Артиб кўнгиллар зангини, Қишни баҳор ай- 
лаб келинг. С. Абдулла, Ҳаёт гулшани. Дав- 
лат арбоблари ақл ва адолатни шиор қилса- 
лар.. ҳаётнинг зангини олтинга айлантир- 
моқ мумкин. Ойбек, Навоий. 

Занг босмоқ 1) занг билан қопланмоқ, 
зангламоқ. У[Матпано] занг босган эскиўроқ 

топиб келди. С. Сиёев, Аваз. Йўл чеккасида- 
ги янтоқлар худди занг босган симдай қов- 
жираб ётар, чигирткалар.. саратоннинг 
тафтига бардош бера олмай чириллашар эди. 
Н. Фозилов, Дийдор; 2) кўчма ишлатил- 
май ётмоқ ёки бир чеккада қолиб, унути- 
либ кетмоқ. -Қўмондонлик бизни тамом эси- 
дан чиқарди, шекилли: ҳали ҳам занг босиб 
ётибмиз, — деб ёзибди [йигит]. А. Қаҳҳор, 
Олтин юлдуз; 3) кўчма доғ, ғубор, ғам-алам 
билан қопланмоқ. Занг босган дил. 

ЗАНГ II [ф. — жаранг, қўнғироқ] 1 

Қўнғироқ; товушли сигнал, хабар бериш 
учун ишлатиладиган металл буюм (мас., 
рельс парчаси). [Ошпаз] Тут бутоғига осил- 
ган зангни қўлидаги таёғи билан ура бошла- 
ди. М. Муҳамедов, Қаҳрамон изидан. 

2 Шундай қўнғироқ, сигнал ёки соат 
товуши. Девор соатнинг занги. н Бобоқул 
отанинг занги эшитилмайдиган бўлди. Ҳ. 
Назир, Сўнмас чақмоқлар. 

Занг урмоқ (ёки чалмоқ) 1) металл 
парчасини жаранглатиб, бирор воқеа- 
ҳодиса ҳақида товушли сигнал, хабар бер- 
моқ. Овқат пайти бўлиб, шийпонда занг 
урилди. Р. Файзий, Чўлга баҳор келди. 
Учинчи занг урилиб, состав аста жилди. Ҳ. 
Ғулом, Замин юлдузлари; 2) бонг урмоқ; 
данғиллаган овоз чиқармоқ (соат ҳақида). 
Девор соат олти марта занг уриб, Пўлат- 
жоннинг сўзини бўлди. С. Аҳмад, Қадрдон 
далалар. 

ЗАНГ III шв. Ток танасининг кўп йил- 
лик йўғон қисми. Узум занглари чангал қўра- 
лар устига тирмашиб чиқиб, бизнинг ҳусай- 
ни узумимизни кузда у ҳовлидан ҳам, бу ҳов- 
лидан ҳам ейиш мумкин бўларди. Ў. Усмо- 
нов, Сирли соҳил. Жўрахон, дилдор, меҳнат- 
каш, латофатли деган қизлар ток зангла- 
рини кўтариб, сўриларга боғламоқдалар. На- 
зармат, Жўрлар баланд сайрайди. 

ЗАНГБОР [ф. jl Аз j — занжибарлик; қо- 
ра ҳабаш] кт. Қоп-қора, ҳабашга ўхшаш. 
Васл уйи мангу эмасдир, Ишқ дами боқий 
эмас, Қоматинг ё бўлмасидан Қоши зангбо- 
риниўп. Э. Воҳидов. 

ЗАНГИ I [ф. j — занжибарлик; қора 
танли] қ. занжи. 

ЗАНГИ II шв. Нарвон. 

ЗАНГИЛА I тиб. Организмда витамин 
етишмаслиги натижасида келиб чиқадиган 
милк касаллиги; цинга. 


ЗАНГИЛА II [ф. d ДС j — қўнғироқча; 
мақом номи] Қўл ва оёқларга қўнғироқча- 
лар, шиқилдоқлар тақиб ўйналадиган рақс; 
занг ўйини. 

ЗАНГИН [турк. < Ф- — 

оғир, салобатли; бой] Моддий бойликка эга 
бўлган, бой-бадавлат. О, наҳотки! Бу исқирт 
гадой — Бобокалон зангин Суюнбой!М. Али, 
Боқий дунё. 

ЗАНГЛАМОҚ 1 Занг билан қопланмоқ, 
занг босмоқ. Занглаган арра. н Тепаликлар- 
да қор остидан занглаган тунука ea темир, 
қора ea сариқ ғишт, бетон парчалари чиқиб 
турар эди. А. Қаҳҳор, Олтин юлдуз. Тортиб 
қараса, занглаб кетган қилич экан. «Олтин 
бешик». 

2 кўчма Эскириб, истеъмолдан чиқмоқ; 
ишлатилмай унутилиб кетмоқ; чанг босмоқ. 
Менинг она тилим, жон ўзбек тилим, Кат- 
та оилада янгра, жарангла! Зангламайсан 
асло, сен менинг дилим.. Шашмақомдек янг- 
ра минг бир оҳанг-ла! Газетадан. 

ЗАНГОР(И) [ф. jlScij — сариқ-яшил; 
занглаган] Яшил-ҳаворанг, оч яшил ранг- 
га эга бўлган, мовий. Зангор бўёқ. Зангори 
духоба. н Шифтга ўрмалаётган зангори 
тутунга термилиб, узоқ ётдим. С. Сиёев, 
Ёруғлик. Қатор-қатор турналар зангори ос- 
монда ғирқиллашиб, шимолга учиб ўтди. П. 
Турсун, Ўқитувчи. Шошқин дарёларнинг зан- 
гордир лаби, Шамоллар ўйнайди йироқ-йи- 
роқда. А. Орипов, Юртим шамоли. 

Зангори кема қ. кема. 

ЗАНЖАБИЛ [а. Jj — зиравор ўсим- 
лик номи] Занжабилдошлар оиласига ман- 
суб, йўғон илдизпояли, гул ва мевасиз, 
найсимон ўт ўсимлик (доривор, зиравор 
модда сифатида ишлатилади). 

ЗАНЖИ [а. — занжибарлик; қора 

танли] Қора танли; қора, ҳабашга ўхшаш. 
Зум ўтмай, қора каллапўш кийган, занжи- 
дай бадбашара барзангини етаклаб кирди. С. 
Сиёев, Ёруғлик. Қишлоқ кўчасидан занжи- 
дай қаро Олов болалигим югураётир. Э. Во- 
ҳидов, Муҳаббатнома. 

ЗАНЖИР [ф. j±y>j ~ занжир, кишан, 
тизимча] 1 Бир-бирига тартиб билан, би- 
рин-кетин ўтказилган, бириктирилган ме- 
талл (ёки бошқа қаттиқ материал) ҳалқа- 
лар шаклидаги, рўзғорда, хўжаликда тур- 
ли мақсадларда ишлатиладиган арқон(ча), 
тизимча. Темир занжир. Coam занжири. н 





Боғлаб қўйилган шердай ит боғ томонга 
қараб ириллар, занжирни узиб юборгудай ўзи- 
ни отарди. Ҳ. Ғулом, Машъал. Бунақа зан- 
жирни янга тугул, қишлоғимиздаги манман 
деган темирчи ҳам узиши қийин. С. Сиёев, 
Ёруғлик. 

2 Металл ҳалқалардан тайёрланган, 
эшик ёки дарвозаларни беркитиб қўйишда 
бир томони зулфинга илинадиган илгак. 
Эшикнинг занжирини илиб қўйинг. н [Ҳаса- 
нали] Занжирни тушириб, дарвозанинг бир 
табақасини очиш ҳамоно шу табақага суя- 
либ турган Отабек Ҳасаналининг оёғи ос- 
тига йиқилиб тушди. А. Қодирий, Ўтган 
кунлар. 

3 кесим взф. Занжир билан беркитил- 
ган, занжирланган. [Отабек] Жаннат опа- 
нинг «эшик занжир» деган товушини эшит- 
гач.. дарича ёнига чўнқайди. А. Қодирий, 
Ўтган кунлар. 

4 Олтин, қумушдан ясалган кичик но- 
зик ҳалқалардан тайёрланган, бўйинга ёки 
қўлга тақиладиган зийнат буюми. 

5 махс. Машина, механизм ва баъзи 
қурилмаларнинг кетма-кет бириктирилган 
ҳалқа-қисмлардан иборат эгилувчи, айла- 
нувчан қисми. Шу вақт ўрта кўчада зан- 
жири узилиб, йўлга кўндаланг бўлиб қолган 
танкдан якка милтиқ овози эшитилди. И. 
Раҳим, Чин муҳаббат. 

6 Маҳбусларнинг қўли ёки оёғига боғ- 
ланадиган темир ҳалқа; кишан. Шоир Аваз 
хоннинг ғазабига дучор бўлади ва занжирда 
азоб-уқубат билан вафот этади. «Ўзбек ада- 
биёти тарихи». 

7 кўчма Қуллик, асорат; бирор нарса- 
ҳодисанинг қуршови, исканжаси. ..эскиурф- 
одатлар занжири ҳамон Гулсумнинг эркини 
бўғиб, тақдирига хавф солиб турарди. П. 
Турсун, Ўқитувчи. 

8 кўчма Бирор нарса ёки кимсаларнинг 
узлуксиз, тигиз богланиб турган қатори, 
тизмаси. Воқеалар занжири. н Ғуломжон 
миршаблар занжирини узиб, олдинга ўтди. 
М. Исмоилий, Фарғона т. о. 

9 кўчма Икки нарсани, кимсани ўзаро 
чамбарчас боғловчи нарса; ришта, робита. 
[Анвар:] Жуфтланишнинг, менимча, энг му- 
ҳим бир шарти бор, ул ҳам икки тарафнинг 
муҳаббат занжири билан бир-бирларига қат- 
тиқ боғланишларидир. А. Қодирий, Меҳроб- 
дан чаён. 


10 физ. тех. Узлуксиз, айланма тизим 
ёки қатор ҳосил қилувчи элементлар би- 
рикмаси. Электр занжири. 

Занжирдай хамир Узилмайдиган, пишиқ 
хамир. 

ЗАНЖИРА [ф. — китоб ёки қўлёз- 

ма варақлари четидаги ҳошия] Ўймакорлик 
турларида, каштадўзлик, наққошлик ва б. 
да ишлатиладиган занжир шаклидаги нақш 
тури. 

ЗАНЖИРБАНД [ф. — занжир 

билан богланган] Занжирга боғланган, ки- 
шанланган. Занжирбанд ит. н Тақдирнинг 
ўйинини қарангки, бугун ўша Аваз занжир- 
банд бўлиб, олдида турибди. С. Сиёев, Аваз. 
Арк устида хон Бобо билан Ҳусайн пайдо 
бўлади ea шундан кейин Тоҳирни ясовуллар 
занжирбанд олиб кирадилар. С. Абдулла, 
Тоҳир ва Зуҳра. 

ЗАНЖИРЛАМОҚ Занжирни зулфинга 
илиб беркитмоқ (эшикни, дарвозани). 
[Ҳасанали] Ўрнини меҳмонхонага ёзиб, дар- 
возани занжирлаб келди. А. Қодирий, Ўтган 
кунлар. 

ЗАНЖОРИЙ [а. ^jU^j < ф. - 

сариқ-яшил ранг]: ёқути занжорий қ. ёқут I. 

ЗАНТАЛОҚ [ф. + а. — талоқ 

қилинган (бўлган) хотин] 1 айн. хотин та- 
лоқ қ. талоқ. 

2 сўк. Қуриб кеткур, қургур; лаънати, 
савил. Занпгалоқ носни чекканингдан кейин 
чўллатади, бир нарса ичмасанг, кишини аб- 
гор қилади. А. Қодирий, Обид кетмон. Ғани 
ота кулди: -Сенга [қора йўрға] насиб бўпти, 
ол, Абдураҳмон занталоқнинг меросхўри. Ҳ. 
Ғулом, Машъал. 

ЗАНҒАР [ф. j+a'j — бузуқ, ахлоқсиз аёл] 
1 Бузуқ йўлга кирган, суюғоёқ аёл; хотини 
бузуқ кимса. 

2 сўк. айн. занталоқ 2. Гап билан бўлиб 
занғар кайф ҳам тарқаб кетди, қани, қуй- 
чи бир-иккини. А. Қодирий, Ўтган кунлар. 
-Мўғул занғар тек ётмай, хитойдин кўп 
нарса ўрганган экан, — деди Инолчиқ ўйлан- 
қираб. М. Осим, Карвон йўлларида. Нега 
ўзин сир гпутади, Ҳатто билмас йигитла- 
ри, Номи элни қўрқитади, Қайдан ўзи у зан- 
ғари. Т. Тўла. 

ЗАНҒИМОҚ шв. Қалтирамоқ, титрамоқ. 
Фариданинг оёғидан совуқ ўтиб, иликлари 
занғий бошлади. «Ёшлик». 

ЗАП с. т. Заб. 




ЗАПАЛ \р. запалить — ёндирмоқ, ўт ол- 
дирмоқ] Портловчи моддаларни, отилувчи 
ўқ-дориларни ўт олдирувчи мослама; пил- 
та. Отлиқлар талвасада қолишди. Улардан 
бири: «Ҳой, эсингни вма», деса, иккинчиси: 
«Запални чиқар!» дерди Ражабовга. Н. Са- 
фаров, Оловли излар. -Гранатам қолмади. 
Сенда борми? -Битта бор. Ҳозир запални 
тўғрилаб бераман. О. Ёқубов, Излайман. 

ЗАПАС [р. запасти — асрамоқ, авайла- 
моқ] 1 Келажакда фойдаланиш ёки бирор 
мақсад учун жамғариб, ажратиб қўйилган 
нарса; захира. Ёқилғи запаси. н Ваҳобжон- 
нинг жуда жаҳли чиқиб кетди. Бу қандай 
гап! Запас ғилдирак бўлганда ҳам бошқа гап 
эди. С. Аҳмад, Тоғ афсонаси. [Турсунбой] 
Озиқ-овқат запасларини кўздан кечирди. На- 
зармат, Жўрлар баланд сайрайди. Учувчи- 
ларда ўн кунлик ёнилғи запаси бор эди. Газе- 
тадан. 

2 Эҳтиёт шарт, зарурат учун тайёрлан- 
ган кимса ёки нарса. Маишнанинг запас 
қисмлари. Запас ўйинчи. н Милтиқ овоз- 
лари хандақларнинг ичкарисидаги запас пис- 
тирмаларгача етиб борди. И. Раҳим, Чин 
муҳаббат. 

3 Қазилма бойликларнинг ер остидаги, 
ҳали фойдаланилмаган миқдори. Нефть за- 
паслари. 

4 кўчма Кишининг маънавий-маърифий 
соҳалардаги бойлиги, билим даражаси. Сўз 
запаси. Билим запаси. 

5 с. т. Тикувчиликда матонинг кийим 
чоклари остида атайлаб, кейин қўшиб юбо- 
риш учун қолдириладиган ортиқча қисми. 
Енгнинг запаси. 

Запасдаги офицер Зарур вақтда ҳарбий 
хизматга чақирилиши мумкин бўлган, ало- 
ҳида рўйхатда турган офицер. Яқинда запас- 
даги офицерлар йиғилишиб, амалга оширил- 
ган ишларга якун чиқаришди. Газетадан. 

ЗАПОВЕДНИК [р. заповедник — дахлсиз, 
сақланадиган жой, ҳудуд] қ. қўриқхона. 

ЗАПОНКА [р. запона — металл тўғно- 
ғич] Эркаклар, шунингдек, аёллар кўйла- 
гининг енгига ёки галстукка тақиладиган 
безакли тўғнағич. 

ЗАПРАВКА [р. заправить — «тўлдирмоқ» 
фл. дан ясалган от] с. т. махс. Машина, 
трактор, самолёт ва ш. к. га ёнилғи, мой 
қуйиш жойи. Кўп юрмай, Узоқжонов маиш- 
нани заправка томон бурди. Газетадан. Ae- 


томобилъ заправка олдига келиб тўхтагач, 
унинг баллонларига газ ёнилғиси тўлдирил- 
ди. «Фан ва турмуш». 

ЗАПРАВКАЧИ Машина, трактор ва ш. 
к. га ёнилғи қуювчи шахс, заправка ишчи- 
си. -Фонд бўйича кунига 1,1 тонна ёнилғи 
олишимиз кераклигини биламиз, — деди 
«Бошчорбоғ» хўжалиги заправкачиси Яхиш- 
бой Фармонов. «Муштум». 

ЗАПТ с. т. Забт. Иссиқ бирмунча бўшаш- 
гандек туюлса ҳам, димлик заптида эди. М. 
Исмоилий, Фарғона т. о. 

ЗАР [ф. — олтин] 1 Олтин, тилла. 

Зар қадрини заргар билади. Мақол. н 
[Ҳусайн:] Хазинамда ҳар қанча зар, ҳар қан- 
ча ақча бўлса, юртнинг ободонлиги учун сарф 
этишга ваъда бераман. Уйғун ва И. Султон, 
Алишер Навоий. Норга ортинглар зарингни, 
Хотин, бола-чақаларингни. «Юсуф ва 
Аҳмад». 

2 кўчма Олтин билан тенг, олтинга 
ўхшаш нарса ҳақида. Тошлар устига дўла- 
надай-дўланадай йирик томчилар тушиб, 
атрофга зар кукунлари сочилди. Ҳ. Назир, 
Сўнмас чақмоқлар. 

Қора зар Нефть ёки тошкўмир ҳақида. 
Қоратоғ қўйнига қўл солди одам, Ўлка учун 
қора зар олди одам. Миртемир. 

3 Тилла, пул, умуман бойлик. Тер тўкиб 
меҳнат қилсанг, ердан ҳатто зар унар. Ма- 
қол. н Меҳрни ўлчаб бўлурми зар билан, 
инжу билан?Э. Воҳидов, Муҳаббат. Саройга 
бордим-у, пул олганим йўқ, Шаҳаншоҳнинг, 
деди, олтин, зари йўқ. Уйғун ва И. Султон, 
Алишер Навоий. 

Бошидан зар қуймоқ Бойликка, олтин- 
га кўмиб ташламоқ. [Жамила бойга:] Ўша 
қаролингизни яхиш кўриб текканман, бошим- 
дан зар қуйсангиз ҳам, ундан айрилмайман. 
Ҳамза, Бой ила хизматчи. 

4 Зардўзликда зарбоф тўн, зар дўппи ва 
б. тайёрлашда ишлатиладиган, олтин ёки 
кумуш суви юритилган, зарланган ипак ёки 
сим; шундай ипак ёки симдан тикилган 
кийим. Зар билан тикилган дўппи. Зар рўмол. 
н У.. зар ёки кимхоб тўн ичида.. одамлар 
ўртасида савлат тўкиб турибди. М. Исмо- 
илий, Фарғона т. о. 

5 Безак ёки ўров учун ишлатиладиган 
юпқа ялтироқ металл варағи ёки зарҳал- 
ланган қоғоз. Зар қоғоз. Зарга ўралган попук 
(конфет)лар. н Арча ҳар хил шаклдаги зар 




қоғозлар ва бошқа ўйинчоқлар билан беза- 
тилган. К. Яшин, Ҳамза. 

ЗАРАНГ I [ ф. j — ёғочи қаттиқ да- 
рахт] 1 Кунгурадор, япалоқ баргли, ёғочи 
қаттиқ дарахт. - Биласизми, — деди у 
[Чўнжар] рўпарасидаги заранг дарахтининг 
нурда товланган шапалоқ баргларига мам- 
нун тикилиб, — тўққизинчи шахтамизнинг 
ўзида ўттиз миллатнинг вакили ишлайди. Й. 
Шамшаров, Қаҳрамонлик йўли. 

2 Шу дарахт ёғочидан ясалган (идиш, 
ҳасса, ўқ-ёй, эгар ва б.). Корсонда қимиз кел- 
ди. Бек бир-икки зарангни ичгандан кейин 
ясланиб, кўкка қараб ётиб олди. А. Қоди- 
рий, Ўтган кунлар. Муборакнинг отаси қиш- 
да дурадгорлик қилар, эшик, бешик, сандал, 
заранг товоқ ясарди. С. Нуров, 11арвон. Даҳо 
заранг таёқнинг чангини кафтлари билан 
сидириб ташлади. Т. Мурод, Қўшиқ. 

ЗАРАНГ II [ф. ^jj ] Зичланиб кет- 
ган, қаттиқ, берч (ер ҳақида). Улкан экска- 
ваторлар одам қадами тегмай ётган ёввойи 
заранг ерлар тўшини тилка қилмоқда. Ҳ. На- 
зир, Ўтлар туташганда. Анвар заранг ерни 
қарсиллатиб тепганча югуриб кетди. Ў. Ҳо- 
шимов, Баҳор қайтмайди. Тарс ёрилган за- 
ранг ерлар ycmuda қизил қанот чигирткалар 
учиб юради. М. Осим, Элчилар. 

ЗАРАНГЛИК Қаттиқлик, берчлик. Кет- 
мон билан чопишга ер заранглик қиляпти. 

ЗАРАНГЗОР Фақат заранг дарахти 
экилган ер. Герман борган жой санаторий- 
га ўхшарди: қайинзор, зарангзорлар орасида 
кичик коттежлар кўриниб турар эди. Га- 
зетадан. 

ЗАРАР [а. jj^ — шикаст, зиён; йўқо- 
тиш] 1 Шикаст, бузилиш; зиён-заҳмат. Зал- 
да ҳамма бир нарса тўғрисида гаплашарди: 
«Дўл қаттиқ ёғди. Ғўзага зарар қилмасми- 
кан?» Р. Файзий, Чўлга баҳор келди. 

2 Савдо-сотиқца(н) кўрилган зиён; уму- 
ман, моддий ютқизиқ. Тарвузи қўлтиғидан 
тушган директор театрга бир юз етмиш 
сўму тўрт тийин зарар келтирган шу то- 
мошабиннинг ёқасидан бўғиб, кўчага опчи- 
қиб ташлагудек ўқрайди. С. Аҳмад, Сайлан- 
ма. Ўзингизга маълум, савдо аҳли зарарни 
ёқтирмайдиган, фойда талаб халқ бўлади. 
К. Яшин, Ҳамза. Биздан Мирзакаримбой ҳеч 
вақт зарар кўргани йўқ. Пахта йилдан-йил- 
га мўл бўлиб, фойдаси ҳам ошиб турибди. 
Ойбек, Танланган асарлар. 


3 Киши организмига, соғлигига ёмон 
таъсир; жисмоний зиён, шикаст. Тамаки- 
нинг зарари. 

Зарар бермоқ Шикастламоқ, ярадор 
қилмоқ. Кумуш, отасининг олдига қанот ёз- 
ган каби югуриб, унинг соқолини силар экан, 
сўради: -Сизга зарар бермадиларми, ота- 
жон? А. Қодирий, Ўтган кунлар. Зарари йўқ 
Ҳечқиси йўқ, зарарсиз, ҳеч нарса қилмай- 
ди. Зарари йўқ, Раҳим ота, ҳозирги хизма- 
тингиз ҳам ёшларникидан қолишмайди [деди 
Назаров]. Р. Файзий, Чўлга баҳор келди. 
-Зарари йўқ, паккини олиб келинг, янгисини 
қазиймиз! — деди Зойиржон кулумсираб. Ў. 
Ҳошимов, Қалбингга қулоқ сол. Зарари 
тегмоқ Моддий ёки жисмоний зиён, ши- 
каст етказмоқ; ёмонлик қилмоқ. Ишқилиб, 
дўстларига зарари тегмаса бўлди — бош- 
қасидан қўрқмайди. О. Ёқубов, Эр бошига 
иш тутса. 

ЗАРАРКУНАНДА [зарар + ф. - 

қилувчи] 1 Зарар келтирувчи, зарар етка- 
зувчи. Улар деҳқонлар билан ҳамкорликда 
зараркунанда ҳашаротлар кўпайган майдон- 
ларга сунъий равишда урчитилган триходер- 
ма ҳашаротларини қўйиб юборишибди. С. 
Нуров, Нарвон. Баъзи жойларда ғўза зарар- 
кунандалари пайдо бўлиб, ииши анча оғир- 
лаштирди. Р. Файзий, Чўлга баҳор келди. 

2 Жамиятга зарар келтирувчи кимса; 
жиноятчи, жинояткор. Агар юқори ташки- 
лотлар аралашмаса, Отахўжа ака зарарку- 
нанда деган туҳмат билан қамалиб кетиши 
мумкин эди. С. Юнусов, Кутилмаган хазина. 

ЗАРАРКУНАНДАЛИК Зарар етказиш- 
лик, зарар келтиришлик, зиёнкорлик. [Му- 
ҳаббат:] Мен ўйлайманки, Ҳасанжон кўра- 
била туриб бирор зараркунандалик.. қилма- 
ган. С. Айний, Қуллар. 

ЗАРАРКУНАНДАЧИЛИК қ. зарарку- 
нандалик. -Бу тўйлар нуқул зараркунанда- 
чилик, — Азизов яна гап бошлади, — буни 
алоҳида масала қилиб, юрт олдига қўйиш 
керак. Ш. Тошматов, Тонгдаги кўланка. 

ЗАРАРЛАНМОҚ 1 Яраланмоқ, шикаст 
емоқ. Давроннинг қовоғига ўқ парчаси тегиб, 
шилиб кетган, кўз қорачиғи ҳам зарарланган 
эди. Т. Рустамов, Мангу жасорат. 

2 Шикастланмоқ, яроқсиз ҳолатга кел- 
моқ, ишдан чиқмоқ. Ёз! Биринчи: ҳозир на- 
зорат остида бўлган ғўзаларни текшириб, 
буларнинг асосий шохи қачон зарарлангани- 





ни белгила [деди Иван Петрович]. А. Қаҳҳор, 
Қўшчинор чироқлари. 

ЗАРАРЛИ 1 Моддий жиҳатдан зарар, 
зиён келтирадиган; бефойда. Зарарли иш. 
Зарарли битим. 

2 Киши маънавиятига, онгига салбий 
таъсир кўрсатадиган, зиёнли. Зарарли фикр- 
лар. Зарарли одатлар. н Хурофотларнинг 
пуч, бемаъни ва зарарли эканини содда тилда 
тушунтириш керак. Ойбек, О. в. шабадалар. 

3 Зарар, шикаст етказувчи, офат кел- 
тирувчи; зараркунанда. Зарарли ҳашарот- 
лар. Чекиш зарарли. н Ҳаммага маълум- 
ки, ҳавода зарарли микроорганизмлар кўп 
бўлади. Газетадан. [Ёнғоқ] Зарарли ҳаша- 
ротларга қирон келтиради. Ж. Абдуллахо- 
нов, Орият. 

ЗАРАРСИЗ 1 Моддий зиён келтирмай- 
диган, безарар. 

2 Зиён-заҳмат етказмайдиган, безиён; 
шикаст етказмаган ҳолда. Зарарсиз дори. н 
У. айниқса дарёва ботқоқлик ерлардан қўшин- 
ларни тез ва зарарсиз олиб ўтиш усуллари би- 
лан танишди. И. Раҳим, Чин муҳаббат. 

3 кесим взф. Зарари йўқ, бехатар, хавф- 
сиз. -Ўзига жароҳат олганми? — деб сўради 
қутидор. -Бўксаси билан қўлидан яраланган 
бўлса ҳам, зарарсиздир [деди Уста Олим]. 
А. Қодирий, Ўтган кунлар. 

ЗАРАРСИЗЛАНТИРМОҚ Зарар бер- 
майдиган, зиён, шикаст етказмайдиган 
қилмоқ. Бактериал ифлосланган оқар сувни 
зарарсизлантириш учун дезинфекцияланади. 
«Фан ва турмуш». Бу орада сапёрлар йўлнинг 
шу участкасида қўйилган еттита минани 
зарарсизлантиришди. Газетадан. 

ЗАРАФШОН [ф. jLiLI jj — зар сочув- 
чи] Зар сочувчи; тилладек товланувчи; яр- 
қировчи, ялтироқ. Юртинг қаер, қайси эл- 
дан келасан? Зулфи зарафшоним, қайдан 
бўласан? «Равшан». Аваз ирғиб туриб, ток- 
чадаги бир даста қоғозлар орасидан варақ- 
лари зарафшон қилинган катта куллиёт 
кўтариб келди. С. Сиёев, Ёруғлик. 

ЗАРБ [а. — уриш, калтаклаш; 

туртки; кўпайтириш] 1 Қаттиқ урилиш; 
шиддатли, залварли туртки, зарба, куч. 
Эшикни зарб билан ёпмоқ. н Ҳаво тўлқини 
зарбидан дарахтлар эгилар, шохлари синиб 
тушарди. А. Қаҳҳор, Олтин юлдуз. Бироқ нав- 
карнинг оти сакраш зарбидан чўчиб, ҳуркиб 
кетди. П. Қодиров, Юлдузли тунлар. Қилич 


зарбидан Хонзода бегимнинг бошидаги бўрки 
учиб кетди-ю, узун сочлари ёйилиб, елкасига 
тушди. П. Қодиров, Юлдузли тунлар. 

2 Қаттиқ уриш, калтаклаш, муштлаш. 
Калтак зарбидан бола юзини чангаллаб қол- 
ди. Газетадан. Тарро биринчи зарбдаёқ ёнбо- 
шига ағдарилди. С. Сиёев, Ёруғлик. 

3 Бирор нарсанинг ритмик ҳаракати, 
бир текисда уриб туриши, тепиши. Юрак- 
томир зарби. н [Сув] Ўз йўлида учраган 
ҳайбатли тошларга зарб билан урилиб.. 
қирғоққа ҳалқа-ҳалқа кўник сочмоқда. Ҳ. На- 
зир, Сўнмас чақмоқлар. 

Зарб емоқ Қаттиқ урилиш, туртки на- 
тижасида шикаст тортмоқ. Йиқилиб қаттиқ 
зарб едим. 

4 эск. мат. Кўпайтириш усули, амали. 
Иккини учга зарб қилмоқ. н Механизм иш 
унумини юзга, мингга зарб уриб юборади, де- 
ган гап рост экан. У. Саримсоқов, Олтин 
калит қўлимда. 

5 мус. Чолғу асбобини чалганда куч ва 
ритм билан торларни чертиш ёки доирани 
уриш. Дуторчининг зарби яхиш. н Успен- 
ский ўзбек музикасининг табиатини билар, 
ўз асарларида унинг оҳанг, зарб ва пардала- 
рининг ўзига хос интонация ҳамда ритми- 
касини сақлаб қола оларди. Ҳ. Носирова, 
Мен ўзбек қизиман. 

Зарб этмоқ (ёки қилмоқ) 1) танга-чақа, 
пул, орден ва ш. к. ни босиб чиқармоқ, чек- 
моқ; 2) акс эттирмоқ, аксини туширмоқ. 
Малика жанг лавҳалари зарб этилган кумуш 
қалқонни қўлига олди. М. Маҳмудов, Мангу 
куй излаб. 

ЗАРБА [а. д — уриш, туртки, зарб] 
1 Кучли, шиддатли, залварли туртки, 
урилиш; қаттиқ зарб. Боксчининг зарбаси. 
Ҳужумчининг кучли зарбасидан сўнг ҳисоб 
очилди. н Ер бора-бора кучга бўйсунади. 
Йўлчининг зарбаси ocmuda тўнкалар ялан- 
ғочлана, ўзининг қўпол, баҳайбат гавдаси- 
ни кўрсата бошлади. Ойбек, Танланган 
асарлар. 

2 Яксон этувчи, йўқ қилувчи, шикаст- 
ловчи кескин ҳаракат, шиддатли ҳужум. 
Шиддатли зарбадан душман талвасага ту- 
шиб қолди. Назармат, Жўрлар баланд сай- 
райди. Мирзо Улуғбек давом этди: -Иншоол- 
ло, пайдар-пай зарба билан душманни napo- 
канда қилиб, тор-мор этамиз. Мирмуҳсин, 
Меъмор. 




Зарба бермоқ Шиддатли ҳужум билан 
яксон қилмоқ, йўқ қилмоқ; шикастламоқ; 
ёмонлик қилмоқ. Шимолий Кавказда — Мол- 
габек районида Насруллаев қисми душманга 
қақшатқич зарба бериб, шуҳрат қозонди. Т. 
Рустамов, Мангу жасорат. Шилин бошлиқ 
жангчилар сув билан олишар, қирғоққа чи- 
қиб олиб, душманга зарба беришга ошиқар 
эдилар. Н. Сафаров, Оловли излар. Зарбага 
учрамоқ Қаршиликка дуч келмоқ; танқид- 
га учрамоқ, қаттиқ танқид қилинмоқ. Унинг 
[Жамоловнинг] сўнгги китоби зарбага учра- 
ди. Ж. Абдуллахонов, Орият. 

3 кўчма Оғир кулфат, қаттиқ руҳий ши- 
каст, зиён-заҳмат; турмуш қийинчилиги. 
Ғуломжон сўнгги зарбанинг [отаси вафоти- 
нинг] оғир жароҳатидан узоқ вақтгача туза- 
ла олмай юрди. М. Исмоилий, Фарғона т. о. 

ЗАРБАЛИ Катта, залварли кучга, зар- 
бага эга бўлган, зарбдор. Зарбали куч. Зар- 
бали тўлқин. н Ҳаётнинг биринчи зарбаси 
Ваҳобжонга ана шундай қаттиқ тушган эди. 
С. Зуннунова, Гўдак ҳиди. | Отабек\ Ҳаёт- 
нинг зарбаси ҳар кимнинг ўз даражасига 
қараб ea лекин истисносиз бўлганлигини ту- 
шунди. А. Қодирий, Ўтган кунлар. 

ЗАРБДОР [а.+ф. — зарбага эга, 

зарбли] 1 Ишни тез ва ортиғи билан бажа- 
радиган ва бошқаларга ҳар жиҳатдан наму- 
на бўладиган ходим, ишлаб чиқариш ил- 
ғори. Зарбдорларнинг олдида Ерга қарамай, 
Нормадан ҳам оишрдим Ишни бир талай. 
Ғайратий. Меҳнат зарбдорларининг ҳар бири 
таҳсинга лойиқ. Газетадан. 

2 Жадал суръатлар билан ишлайдиган 
ёки иш олиб бориладиган. Зарбдор бригада. 
Зарбдор қурилиш. н Сентябрь ойи йиғим- 
теримда зарбдор ой бўлади. Газетадан. 

3 Шиддатли, кучли зарба етказиш учун 
белгиланган ёки тайёрланган. Зарбдор ар- 
мия. Зарбдор батальон. 

ЗАРБДОРЛИК Тез суръатлар билан кўп 
ишлашлик; маълум зарбага, катта кучга 
эгалик. [Матқовул:] Ҳой болалар, ҳамма гап 
ғайратда, зарбдорликда. К. Яшин, Асарлар. 

ЗАРБЛИ айн. зарбали, зарбдор. 

ЗАРБДОРЧАСИГА Зарбдор каби, кўп 
ва тезкор, мардонавор. Оқсоқоллар далалар- 
да зарбдорчасига ишлаш билан барчага на- 
муна бўлмоқдалар. Газетадан. 

ЗАРБОФ [ф. j — зарли мато тўқув- 
чи; зардан тўқилган] Зар қўшиб ёки нуқул 


зардан тўқилган мато; кимхоб; шундай ма- 
тодан тайёрланган кийим. Бир кийимлик 
зарбоф. Зарбоф тўн. н Ўртада қози, унинг 
бир ёнида ҳокимга аталган кимхоб тўн би- 
лан Содиқ амин, иккинчи ёнида зарбоф тўн 
билан Ҳоким бойвачча турар эди! М. Исмои- 
лий, Фарғона т. о. Тўрда, зарбоф тўшак ус- 
тида ўтирган Шамсуддавла бўзариб, «ҳай, 
нонкўр!» деб бақирди. М. Осим, Карвон 
йўлларида. Нури.. зарбоф паранжини ёпиниб, 
ҳовлига чиққанда, катта ҳовли хотинлар 
билан қайнар эди. Ойбек, Танланган асар- 
лар. 

ЗАРБУЛМАСАЛ [а. Jj._Jl^j_^> — турли 
масаллар, мақоллар] Рамзли гап, ҳикоя; 
масал. Луғатда достон, зарбулмасал, қўшиқ 
ea маталлардан олинган мисоллар ҳам кўп. 
«Фан ва турмуш». 

Зарбулмасал бўлмоқ Машҳур бўлмоқ, 
танилмоқ; кулги бўлмоқ. Мулла Муҳсин.. кўп 
вақт [кўрувчи ea эшитувчилар] оғизларида 
зарбулмасал ҳам бўлиб юрийди. А. Қодирий, 
Обид кетмон. 

ЗАРБХОНА [а.+ф j_i> — танга 

зарб қилинадиган жой] Танга, орден, ме- 
даль ва ш. к. зарб қилинадиган корхона. 
Унда [кўҳна аркда] зарбхона.. ёзги мачит 
ea элчиларни қабул қиладиган жойлар бор. 
Ж. Шарипов, Хоразм. Тарихий ҳужжат- 
ларга қараганда, Арк ичкарисида зарбхо- 
на бўлиб, 1918 йилда бу ерда олтин, ку- 
муш тангалар ea қоғоз пуллар ишлаб чи- 
қарилган. Газетадан. 

ЗАРВАРАҚ [ф. + а. 3_>jj3 ~ тилларанг 
юпқа металл варағи] 1 айн. зарбоф. У киши 
[раис]нинг зарварақ тўни, оппоқ соқоли, 
тўн ичидан бойлаган феруза, ёқут кўзли 
кумуш камари ўт шуъласида ялтиллар, ле- 
кин юзи аниқ кўринмасди. Ҳ. Шамс, Ха- 
рактеристика. Ҳўқанди латиф ea шаҳарлар 
шоҳи Марғилон кўчаларида зарварақ тўн 
кийиб, симоби салла ўраган бойлар ёнидан 
жулдур жандали дарвешлар ўтардилар. Н. 
Юсуфий, Фарғона шўх кулади. 

2 кўчма Олтин саҳифа. Олтин умримиз- 
нинг яна бир зарварағи ортда қолди, Ва- 
тан солномасининг янги саҳифаси очилди. 
Газетадан. 

3 тар. Қўлёзманинг безакли варағи. 
Фронтиспис — зарварақ бадиий қўлёзма тар- 
кибига китоб безаишинг асосий элементла- 
ридан бири сифатида кирган. «ЎТА». 







ЗАРГАР [0. — тилла буюм ясовчи] 

1 Олтин, кумуш ва турли қимматбаҳо тош- 
лардан зеб-зийнат буюмлари ясайдиган уста. 
Заргар қўлда ишлайди, бу эса аниқликни, 
батартибликни талаб қилади. Газетадан. 
Хоразм тупроғида етилган тотли мевалар, 
туркман отлари, эроний гиламлар, Хива зар- 
гарлари зийнатлаган тилла буюмлар, той- 
той ипак ўрамлари император ҳазратлари- 
га пешкаш қилинди. С. Сиёев, Аваз. Заргар 
ясар тиллақош, Келинчаклар тақсин деб. «Оқ 
олма, қизил олма». 

2 кўчма Бирор соҳанинг етук устаси. 
Моҳир сўз заргари Алишер Навоий ҳар бир 
ижрочининг маҳоратига қисқа-қисқа, лекин 
мантиқан кучли, аниқ характеристика бе- 
ради. Газетадан. Мўл-кўл ҳосил етиштириш 
учун деҳқонлар заргар каби ишлашлари дар- 
кор. Газетадан. 

ЗАРГАРЛИК 1 Заргар ҳунарини эгал- 
лаганлик; қимматбаҳо металлар ва тошлар- 
дан безаклар ясаш. Заргарлик санъати энг 
кўҳна санъатлардан бири бўлиб, у декоратив- 
амалий санъат хили сифатида кенг тарқал- 
ган. Газетадан. У[Уста Ориф Бухорий] ..нақ- 
қошлик ва заргарликдан то сартарошликка- 
ча нодир одам. Ойбек, Навоий. 

2 тар. Бозорда заргарлар жойлашган рас- 
та, қатор; заргарлар яшайдиган маҳалла. 

ЗАРДА [ф. — тухум сариғи; сафро] 

1 Ўт, сафро. 

2 Жаҳл, ғазаб, дўқ, бақириш. Нусрат- 
бек унинг товушидаги зардани пайқади. С. 
Нуров, Нарвон. Домламизнинг зардалари 
ёмон ва аччиқлари тез.. М. Муҳаммаджонов, 
Турмуш уринишлари. Ёдгор Дилшоднинг унга 
яна зарда аралаш қараб қўйганини илғаб олди. 
Ў. Ҳошимов, Қалбингга қулоқ сол. Зардан- 
гиз қурсин, ҳар вақт дўқ билан гапирасиз! 
Ойбек, Танланган асарлар. Валиев атайлаб 
зарда билан гапирган бўлса-да, аслида раис- 
дан мамнунлиги сезилиб турарди. Э. Усмо- 
нов, Ёлқин. 

Зардаси тутмоқ Жаҳли чиқмоқ Султо- 
нов зардаси тутса ҳам индамади, бағрини 
ерга бериб, бошини кўтармай ётаверди. М. 
Мансуров, Ёмби. Зардаси қайнамоқ 1) жи- 
ғилдони безовта қилмоқ. -Худди қўрғошин 
ютгандайман, кўкрагим оғир. Мана шу 
еримни боссам, оғрийди. Қайт қиламан. 
Зардам қайнаб туради, — деди Саидий. А. 
Қаҳҳор, Сароб; 2) кўчма жаҳли чиқмоқ, 


ғазабланмоқ. Муса кўсанинг зардаси қай- 
наб кетди. С. Аҳмад, Ҳукм. ..ҳамон йигит- 
лик ғайрати сўнмаган Тўламат полвон 
тракторчининг бу гапидан зардаси қайна- 
ди. С. Анорбоев, Оқсой. Зарда қилмоқ 
Жаҳл қилмоқ, ғазабини сочмоқ. Шундан 
кейин Раҳим бизга зарда қилди: -Мен сен- 
ларга қўшилмайман. Ҳ. Назир, Сўнмас 
чақмоқлар. Аям нимага зарда қиляпти? 
-Мен ҳам билолмай хунобман, — деди Ёр- 
қиной. Р. Раҳмон, Меҳр кўзда. 

ЗАРДАБОЗЛИК Ҳадеб зарда, жаҳл 
қилишлик. Зардабозлик, асабийлик, дағдаға 
билан иш битмайди. Газетадан. 

ЗАРДАК [ф. ^jjj — сабзи] шв. Сабзи. 

ЗАРДАЛИ 1 Жаҳлли, жаҳли тез, сер- 
зарда. Бўта шу топда Содиқ тарангнинг зар- 
дали юзини кўз олдига келтирган эди. С. 
Аҳмад, Ҳукм. 

2 Жаҳл ёки ғазабни ифодалайдиган, 
жаҳл аралаш. -Даставвал Бўтавой деган ба- 
лони оёқдан йиқиш керак, — деди Азимбой- 
вачча зардали, лекин сурнайдек ингичка овоз 
билан. С. Аҳмад, Ҳукм. Назар шу алфозда — 
уфқларга бир оз зардали, лекин қатъият би- 
лан тикилиб туришида Козимга ёқиб кетди. 
Э. Усмонов, Ёлқин. 

ЗАРДЕВОР [ф. jljjJjj ~ зарли девор] 
Деворга шифтга тақаб осиб қўйиладиган, 
зарли ип ёки ипакдан ҳар хил гуллар, нақш- 
лар тикилган мато. Дордаги кийим-кечаклар, 
хилма-хил чойшаб, сўзана, зардеворлар кўзни 
қамаштиради. К. Яшин, Ҳамза. -Кеннойим.. 
ҳадеб қизга атласлардан кўрпаю тўшагу гул- 
кўрпалар, зардеворлар, хилма-хил молларни 
йиғади, — дейди Мусавой. Ойбек, Болалик. 

ЗАРДОБ [ф. v bjj — сафро; ярадан оқа- 
ётган сариқ суюқлик] 1 Қатиқ ёки ивиган 
сутдан ажралиб чиқадиган сарғиш суюқлик. 
Сутга ёки қатиқ зардобига қорилган хамир- 
дан тайёрланган нон хуштаъмлик хоссасига 
эга бўлади. «Фан ва турмуш». -Ҳа, айтган- 
дай, сал бўлмаса эсимдан чиқай депти, ке- 
йинроқ хурмачанинг устини очиб қўйгин, 
ўзинг биласан-ку, болам, яна, зардоб йиғиб, 
уйимай қолмасин. С. Анорбоев, Шерали. 

2 Касалланган ёки жароҳатланган аъзо- 
дан ажралиб чиқадиган суюқлик. Шакар 
қўшиб истеъмол қилинадиган толқон — зар- 
доби қайновчи барча киишларга даводир. Га- 
зетадан. 




3 тиб. Қон ва лимфанинг ивишидан 
ҳосил бўладиган суюқлик ва ундан тайёр- 
ланадиган суюқ дори. Даволаш учун юбори- 
ладиган дорилар ўртасида ҳозирги кунда зар- 
доб [сиворотка] вакциналар сони ортиб бор- 
моқда. Н. Исмоилов, Касалларни парвариш 
қилиш. 

4 кўчма Дард-алам. Шаҳзодахон шуларни 
ўйлайди, юрагига йиғилиб, унга тобора озор 
бераётган зардобни қандай бўшатиш йўлини 
излайди. К. Яшин, Ҳамза. Эвоҳ. Бу ҳам 
тўхтамади, ўтди. Қалбга зардоб бўлиб томди 
ўкинчи. А. Мухтор. 

Зардоб ютмоқ Дард-алам чекмоқ. Суҳбат 
қилсанг Зуҳра билан гулбоғда, Мен яширин зар- 
доб ютдим шу чоғда. С. Абдулла, Тоҳир ва 
Зуҳра. Бекларнинг ишқидан зардоб ютаман, 
То ўлгунча бекларни ёд этаман. «Юсуф ва 
Аҳмад». [Юраги] зардобга тўлмоқ Дард-алам- 
га ботмоқ. Хўп, майли, ўзим ҳам ётавериб, 
юракларим зардобга тўлибкетди. Н. Аминов, 
Суварак. Ёқубжон негадир зардобга тўлиб 
ўтирган экан, шекилли, дўнғиллаб жавоб бер- 
ди. А. Қаҳҳор, Сароб. Ибн Сино шуларни ўйлаб, 
юраги зардобга тўлди-да, кўзининг бир чек- 
касидан юмалаб чиққан ёшни бармоғи билан 
артди. М. Осим, Карвон йўлларида. 

ЗАРДОЛИ [ф. jJfjjj — сариқ олхўри] 
шв. Ўрик дарахти ва унинг меваси. Бу вақт- 
да ота-она зардоли остидаги чорпояда чой- 
хўрлик қилишаётганди. «Ёшлик». Зардолилар 
пишипти, Тор кўчага тушипти. О. Собиров, 
Келиной. Бирини сотдик, бирини кесдик. 
Қишлоқ жойда туриб, зардолини шаҳардан 
сотиб оламиз. «Ёшлик». 

ЗАРДОР [ф. jbjj — зарли, зари бор] 
кт. Зари кўп, зарли. Ипаклик чопонларни ки- 
йиб, устидан шойи белбоғ билан боғлаган, 
амиркон этикни кийиб, зардор қалпоқни бо- 
шига қўйиб, бошлиқ кўзига кўринган. С. Ай- 
ний, Қуллар. 

ЗАРДУШТ, зардушти [ф. c^ijjj - зар- 
душтийлик асосчисининг номи] Зардушт 
асос солган оташпарастлар динига эргашув- 
чи, сиғинувчи одам. Бош устингдан ўтди 
кўп замон, Ўтди ислом, ўтди зардушти. А. 
Орипов. 

ЗАРДУШТИЙЛИК Зардушт асос сол- 
ган, милоддан аввалги 7—6-асрларда пайдо 
бўлган оташпарастлик дини; мажусийлик. 

ЗАРДУЗ | ([>. jjjjj — зар тикувчи] 1 Ки- 
йимга зардан гул, нақш тикувчи, чевар. Бу- 


хоро зардўзлари тайёрлаган маҳсулотлар 
жаҳонга машҳур. н Зардўзларнинг тилла- 
ларида Товланади заррин бир шаҳар. А. Шер. 

2 Зардан тикилган буюм. -Меъмор ҳаз- 
ратларининг зардўз чопонлари маҳкамада 
шай турибди, — деди. [Ҳожи табиб]. Мир- 
муҳсин, Меъмор. 

ЗАРДУЗИ қ. зардўз 2. Зардўзи кавуш. н 
Саломатхон, эгнида атлас кўйлак, бошида 
зардўзи дўппи, қўлида бир тутам райҳон, 
ўзини қизларнинг қучоғига отди. О. Ёқубов, 
Излайман. У зардўзи кўрпачалар тўшалган 
танобийга тўрдаги эишкдан кириб келди. П. 
Қодиров, Бобур. 

ЗАРДЎЗЛИК 1 Зардўз касби. Ғулом ота.. 
зардўзлик касбининг сирларини ота-буваси- 
дан, машҳур халқ усталаридан ўрганган. Га- 
зетадан. 

2 Зар қўшиб буюм тикиш. Уўн уч ёишда 
зардўзлик фабрикасига ишга кирди. «Саодат». 

ЗАРДУЗЧИ айн. зардўз 1. -Бўлмаса, ано- 
ви зардўзчи опани киритамизми? — деди 
Парваришов. «Муштум». 

ЗАРИК шв. Хурмача. 

ЗАРИЛ айн. зарур. Эртага қўйни сен боқ, 
зарил иишм чиқиб қолди, бирор кун қайта- 
рарман, дедим. Т. Мурод, От кишнаган 
оқшом. -Шу ярим кечада нима зарил ииш 
боракан ? — деди Фазилат ona чакмонни олиб 
чиқар экан. М. Ҳазратқулов, Журъат. Раҳ- 
мат, Румияхон, кечирасиз, машина усулида 
суғориш тўғрисидаги китоб зарил бўлиб қол- 
ганди. С. Кароматов, Сўнгги бархан. Рассом 
бўлишликка тоқатим ҳеч йўқ, Чунки зарил 
бунда ғалат истеъдод. А. Орипов. 

Зарил келибдими ёки нима зарил айн. 
зарур келибдими қ. зарур. -Битта хотинни 
боқолмасангиз, нима қилардингиз уйланиб. 
Ишга кириб менга зарил келибдими! — деди 
Аҳмаджонга хотини. «Саодат». Ёдгор бўйни 
музлаб кетганини пайқаб, плашининг ёқаси- 
ни кўтариб олди-да, тез-тез юриб кетди. 
Симёғоч тагида турган йигит билан қизни 
кўриб, кулибқўйди. «Шу ҳавода нима зарил?». 
Ў. Ҳошимов, Қалбингга қулоқ сол. 

ЗАРИФ [а. ^jT» — ғоят гўзал; ақл-за- 
коватли] 1 Тез фаҳмлайдиган, зийрак, ид- 
рокли. Бозорчилар тожикчани биладиган бу 
мулойим, зариф кишидан [Муқимийдан] жуда 
миннатдор эдилар. С. Абдулла, Қувғинда. 

2 Жуда гўзал, зебо, нафис. Боғлар яна 
хушрўй, зариф, Йўллар яна кўп обод. Т. Тўла. 





3 Зариф (эркаклар исми). 

ЗАРИФА қ. зариф 1. Миллатнинг буюк 
ўғлонлари, оқила ва зарифалари сўзлаганда, 
уларни жон қулоғимиз билан эшитамиз. Ғ. 
Саломов, Таржима назариясига кириш. 

2 Зарифа (хотин-қизлар исми). 

ЗАРКАМАР [ф. — зарли камар] 

Зар, тилло қўшиб ясалган камар. Белида 
заркамари ҳам, рамзий ханжари ҳам йўқ. С. 
Сиёев, Ёруғлик. Субҳидам қўлга олай зар- 
камар белбоғимни, Каштам узра мен солай 
чаманли гул боғимни. Э. Охунова. 

ЗАРКОКИЛ [ф. — зарли гажак, 

кокил] этн. Хотин-қизларнинг соч ўрим- 
ларига тақадиган, кумуш тангаларни бир- 
бирига занжир каби улаб ясалган безак бу- 
юми. Ёримнинг заркокили Тушибди товони- 
га. «Оқ олма, қизил олма». Нури кийиниш- 
ни, безакни севар эди. Зирак, билагузук, зар- 
кокил, қўлтиқтумор, тиллақош, зебигардон 
каби.. буюмлардан қути-қути йиққан. Ой- 
бек, Танланган асарлар. 

ЗАРЛИ фолък. Зар қўшиб тикилган. Рав- 
шанбек айни ўн уч ёшида, Зарли қалпоқ бо- 
шида. «Равшан». Тангрим кечирсин-да қил- 
ган хатомни, Белима бойлайин зарли пўтам- 
ни. «Баҳром ва Гуландом». 

ЗАРНИГОР [ф. jliijj — тилла нақш- 
ли] Зар билан қопланган; заррин. Шамсаси 
эл моли била зарнигор. Ойбек, Навоий. 

ЗАРОФАТ [а. ciil — зукколик; гўзал- 
лик] Ҳозиржавоблик, қочирим гапларга 
усталик. Чокар ҳазилга, зарофатга ўч йигит 
эди. С. Сиёев, Аваз. 

ЗАРПЕЧАК [ф. Л^ -^jj — буралиб ўса- 
диган сарғиш ўсимлик] Ўсимликлар тана- 
сига чирмашиб, уларнинг ҳисобига яшай- 
диган баргсиз, ингичка ёввойи сариқўсим- 
лик. Зарпечак мўр-малахдай кўпайиб, ўсим- 
ликларнинг танасига ёпишиб, ширасини сўриб 
ётаверади. М. Маҳмудов, Мангу куй излаб. 
Карантинчиларга баҳона керак. Бир тўп зар- 
печакни кўришса, бас, акт тузиб, жаҳонни 
заҳар-заққумга ботириб юборишади. С. Ну- 
ров, Нарвон. 

ЗАРРА [а. й j j — бўлакча; чанг; атом] 1 
Моддаларнинг кўзга кўринар-кўринмас 
кичик, майда бўлаги. Металл зарралари. н 
Кум зарралари қуёш нурида товланиб ялти- 
рарди. Ж. Шарипов, Хоразм. Назокат чарх- 
палакларнинг ғириллаб айланишини, кувача- 
лардан новга тўкилаётган сув зарраларини 


энди кўраётгандек гашт билан қадам таш- 
лар эди. С. Аҳмад, Қадрдон далалар. 

2 рвш. Озгина, оз, жуда кам. Кўк юзида 
зарра булут йўқ. Ш. Ғуломов, Ташаббус. 
Меҳнатсевар халқимизнинг тўккан тери, 
сарфлаган меҳнати зарра бўлса ҳам зое кет- 
мади. Н. Сафаров, Оловли излар. 

ЗАРРАБИН [а. — бўлакча + ф. — 

кўрувчи] Оддий кўз билан кўриб бўлмай- 
диган нарсаларни катта қилиб кўрсатади- 
ган оптик асбоб; микроскоп. Ручкани оқ 
қоғоз устига ташлаб, заррабинни четга сур- 
ди. С. Нуров, Нарвон. 

ЗАРРАМА-ЗАРРА рвш. Оз-оздан, кам- 
камдан, мисқоллаб. Баҳор бўйи, ёз бўйи зар- 
рама-зарра йиққан бунёдини буюк саховат 
билан деҳқон этагига тўкаётган мана шу 
олтин кузда унинг юраги қафасдан чиққан 
қуш юрагидай яйрай бошлади. М. Исмоилий, 
Фарғона т. о. Чунки ҳар бир қўшиқдан сўнгра 
Ҳислар қалқиб заррама-зарра, Гўзалликни 
англаймиз ортиқ. М. Шайхзода, Чорак аср 
девони. 

ЗАРРАЧА 1 айн. зарра. Атомлар шу қадар 
майда заррачалардирки, уларни ҳатто мик- 
роскоп орқали ҳам кўриш қийин. «Фан ва 
турмуш». 

2 рвш. взф. Озгинагина, қиттак, бир оз. 
Саидий шу кунги лекциялардан заррача ҳам 
баҳра олмади. А. Қаҳҳор, Сароб. 

ЗАРРИН [ф. jj ~ тиллали; тилладан 
ясалган] 1 Зар қўшиб ишланган, зар қўшиб 
ясалган. У [асир] шароб тўла мешларга ва 
заррин косаларга, овқат сузилган товоқлар- 
га ишора қилди. М. Осим, Аждодларимиз 
қиссаси. Ҳусайн Бойқаро.. заррин тўшак ос- 
тидан бир мактуб чиқариб, шоирга узатди. 
Ойбек, Навоий. 

2 кўчма Олтиндай товланувчи, олтин- 
ранг; сариқ, сарғиш. Бу ойда дарахтлар зар- 
рин япроқларини тўкади, майса ва ўт-ўлан- 
ларни совуқ уриб нобуд қилади. Газетадан. 
[Темиржон] Acma юриб бориб, заррин қуёш 
шуъласида товланган зумраддек гпоза май- 
салар устига ўтирди. Ж. Абдуллахонов, 
Орият. 

ЗАРУР [а. jjj--i ~ керак, лозим] 1 Би- 
рор иш ёки эҳтиёж учун керак; керакли, 
даркор. Зарур китоб. н Бир деҳқонга пул 
зарур бўлиб қолиб, кўм-кўк тош нокларни 
бозорга олиб чиқибди. Шукрулло, Жавоҳир- 
лар сандиғи. 




2 Тез бажарилиши шарт бўлган, кечик- 
тириб бўлмайдиган, муҳим. Зарур масала. 
Бир зарур иш билан шаҳарга бордим. 

3 кесим взф. Даркор, керак. Ёш бўлсам- 
да, рўзғор тебратиш учун ота-онамга кўмак- 
лашмоғим зарур эди. Н. Сафаров, Жасорат- 
нинг давоми. -Йўц, йўц, синглим, — ялинди 
Раҳим Саидов. — Ўтинаман, ҳозир беринг. 
Жуда ҳам зарур. Ў. Умарбеков, Ёз ёмғири. 

Зарур келибдими Нима кераги бор, ҳеч 
кераги йўқ. Менга зарур келибдими ? Киндик 
цоним тўкилган жойдан кечиб-а?\. Назир, 
Ёнар дарё. Нима зарур ц. зарур келибдими. 
Ўзимни ўзим цийнаб юрган эканман. Менга 
нима зарур экан-а! Билганини цилишсин. С. 
Аҳмад, Сайланма. Бизнинг кўнглимизга цўл 
солиш сенга нима зарур ? Ўз ишингни билсанг- 
чи.. П. Турсун, Ўқитувчи. 

ЗАРУРАТ [а. — кераклик, эҳти- 

ёж] 1 Бирор иш ёки нарсага бўлган эҳти- 
ёж; муҳтожлик. Зарурат туғилди. Зарурати 
йўц. н Аваз Матпано турадиган ҳужрага 
аҳёнда бир келарди. Тез-тез уни хабарлага- 
ни зарурат ҳам, фурсат ҳам йўц. С. Сиёев, 
Аваз. Бу вафосиз дунёда истак ва зарурат- 
дан ташцари кўнгил деган нарса ҳам бор экан. 
М. Исмоилий, Фарғона т. о. 

2 Табиий эҳтиёж, ҳожат. Бектемиров 
Низомиддиновни зарурат учун ташцари чиц- 
цан гумон цилиб, келгунча чироцни ёциб цўй- 
моцчи бўлди. С. Аҳмад, Ҳукм. 

ЗАРУРИЙ Энг керакли, жуда ҳам за- 
рур; талаб қилинган. Биласанми, бўталоғим, 
табиий фанлар даврнинг зарурий эҳтиёжла- 
ридан вужудга келади, шу эҳтиёжларнинг 
йўналишига цараб ё юксалади, ёки инцироз- 
га учрайди. С. Кароматов, Олтин қум. 

ЗАРУРИЯТ айн. зарурат 1. Одатда, 
шеърият, шеър ҳаётий заруриятдан, маъна- 
вий эҳтиёждан дунёга келади. «ЎТА». Иш 
вацти давомида кишилар ижтимоий меҳнат 
масъулиятини тўла ҳис этиб, моддий неъ- 
матлар яратиш заруриятини ёрцин тасав- 
вур циладилар. Газетадан. 

ЗАРУРЛИК Жуда ҳам кераклик, эҳти- 
ёж борлик, зарурат. У киши.. илм ва маъ- 
рифат йўлида жонбозлик кўрсатиб, мусул- 
мон болаларини янги усул мактабларида ўци- 
тиш зарурлигини чарчамай тарғиб этар эди. 
М. Исмоилий, Фарғона т. о. LUy ерга сардо- 
ба зарурлиги кўриниб турибди. Мирмуҳсин, 
Меъмор. 


ЗАРХАРИД [ф. jLjj-b. jj — сотиб олин- 
ган қул ёки каниз] кт. 1 сфт. Пулга сотиб 
олинган, олтинга тенг. Зархарид ер. Зарха- 
рид мол. 

2 Пулга, тилла ёки кумушга сотиб олин- 
ган қул ёки каниз. Инсон муштоц аз нисё- 
наст.. Канизи бетамиз ҳамиша афв этуға 
лойицдир, чунки зархарид [ўз] хўжасига со- 
дицдир. А. Қодирий, Меҳробдан чаён. 

ЗАРЧА 1 айн. зарчува. Дўппили одам 
ранги зарчанинг рангидай сариц, мендайин 
бир кал экан. Т. Мурод, От кишнаган 
оқшом. 

2 шв. Сариқ, сарғиш. Хушрўй узун бўйли, 
цотмароц ва зарча танли эди. А. Қодирий, 
Ўтган кунлар. 

ЗАРЧУВА [ф. — сариқ занжа- 

бил] Илдизидан овқатга сарғиш тус берув- 
чи ва уни хуштаъм қилувчи зиравор тайёр- 
ланадиган кўп йиллик субтропик ва тро- 
пик ўсимлик; шундай зираворнинг ўзи. 
Узоц-яциндан келган ёш-яланглар Ниёзохун- 
нинг хуштаъм манти, хушхўр гўшткуйди, 
сермурч пармуда, зарчува, зира сингари до- 
риворлар солинган лағмон, манпар.. сели 
жизиллаб оциб турган тандиркабобларига 
роса ўрганишган. К. Яшин, Ҳамза. 

ЗАРШУНОС [ф. (jjAa^jj — тиллани 
билувчи, ўрганувчи] 1 Зар, олтин билан 
боғлиқ соҳада ишловчи шахс; заргар. 

2 кўчма Бирор нарсанинг қадр-қимма- 
тини яхши биладиган, унга етарлича, но- 
зик дид билан баҳо бера оладиган киши. Биз 
ўз асарларимизни халц учун яратамиз. Шу 
асарларнинг асосий заршуноси бўлган халц 
ҳаёт ҳацицатига зид келган ҳамма нарсани 
цатъиян рад этади. Газетадан. 

3 кўчма Моҳир пахтакор, пиллакор. Зар- 
шунослар пешона тери эвазига етииипирил- 
ган ҳосилни цисца муддатларда, сифатини 
бузмаган ҳолда териб олишга пухта ҳозирлик 
кўрдилар. Газетадан. Бекоргами шаънингизга 
ҳурматлар, эҳтиромлар, Сизни бутун олам 
танир, заҳматкаш, заршуносим. Э. Охунова, 
Мен тонгни уйғотдим. 

ЗАРЯД \р. заряд < зарядить — «отиш 
қуролларини тўлдирмоқ, отишга тайёрла- 
моқ» феълидан] 1 Патрон, снаряд ва ш. к. 
лардаги портловчи модда миқдори. Порт- 
ловчи заряд. н Замонавий стратегик раке- 
талар ер куррасининг исталган районига ядро 
зарядини етказиши мумкин. Газетадан. 





2 физ. Электрланган жисмдаги электр 
миқцори. Мусбат заряд. Электр заряди. 

ЗАРҒАЛДОҚ 1 от Чумчуқсимонлар 
туркумига кирувчи, қанотлари қорамтир, 
ўзи сариқ сайроқи қуш. -Атрофимиздаги 
лолақизғалдоқлар, майса ўтлар тагида зар- 
ғалдоқлар сайрайди, осмондан сўфитўрғай- 
ларнинг овози эшитилади, — деди Усмон. О. 
Ҳусанов, Қўшиқчининг тақдири. Зарғал- 
доқлар «чулу-лу» деб, тикан шохларга бе- 
малол қўнади, совуқда жунжиккандек ҳур- 
пайиб олади. Ш. Холмирзаев, Бодом қиш- 
да гуллади. 

2 сфт. Тўқ сариқ ранг, тўқ сариқ ранг- 
ли. Сой бўйи кета-кетгунча гулзор эди. Бир 
қатор қизил, иккинчи қатор оқ, яшил, зан- 
гори, сариқ, зарғалдоқ ранг гуллар.. «Саодат». 
Оловли шар катталашган сари унинг ранги 
кўзни кўр қилувчи тўқ қирмизи рангдан зар- 
ғалдоқ рангга ўзгарар эди. Газетадан. 

Зарғалдоқ шафтоли Шафтолининг ме- 
васи тўқ сариқ ва йирик бўладиган бир нави. 

ЗАРҲАЛ [ф. J_=>. jj — тилла суви, зар суви] 
1 от Тилла, кумуш ёки бронза кукунидан 
тайёрланган ялтироқ бўёқ. Зарҳал берилган 
пиёла. Зарҳал билан ёзилган шиор. 

2 сфт. Шундай бўёқ билан ёзилган, чи- 
зилган ёки олтин суви югуртирилган; зар- 
рин, зар билан қопланган. Ичи заррин ипак, 
усти қимматбаҳо майин мовут билан қоп- 
ланган бу чодирларнинг зарҳал чилвирлари 
кумуш қозиқларга боғланган эди. П. Қоди- 
ров, Юлдузли тунлар. [Навоий\ Зарҳал эшик- 
ни очиб, ичкари кирди. Ойбек, Навоий. 

3 кўчма Зардек нурафшон, ярқироқ. 
Мана, олтин куз янги ерларга ҳам зарҳал 
чодирини ёзди. Ш. Ғуломов, Бўз ерлик бўз 
йигитлар. 

ЗАРҲАЛЛАМОҚ Олтин рангга бўямоқ, 
тилла ранги бермоқ. Зарҳалланган чинни ко- 
салар. н Уй ўртасида зарҳалланган ёнғоқ ва 
турли хил ўйинчоқлар осилган арча турар эди. 
П. Турсун, Ўқитувчи. 

ЗАСТАВА \р. застава < заставить — «би- 
рор нарса билан банд қилмоқ; тўсмоқ» феъ- 
лидан] ҳарб. Чегарада соқчилик қилувчи 
ҳарбий қисм ва шу қисм жойлашган мас- 
кан, жой. Капитан чегарага яқин атрофни 
зимдан кўздан кечириш ва ҳар бир шубҳали 
нарса ҳақида заставани хабардор қилиб ту- 
риш тўғрисида буйруқ берди. Газетадан. Уруш 
арафасида чегара заставасидагилар тез-тез 


айғоқчиларни ушлаб олишар, душман само- 
лётлари ҳам кунора чегарамизни бузиб ту- 
рарди. А. Раҳмат, Фронт йўлларида. 

ЗАТВОР [р. затвор < затворить — «тўс- 
моқ, беркитмоқ» феълидан] махс. Турли 
машина, аппарат, иншоот ва ш. к. да бирор 
йўлни, тешикни бекитадиган, шунингдек, 
отиш қуролларида ствол қувурини очиб- 
ёпишга хизмат қиладиган қисми. Трубопро- 
вод затвори. н У [Аҳмаджон] эшик ёнига 
чўнқайиб ўтирди-да, милтиғининг затвори- 
ни бир неча мартаба очиб ёпди. А. Қаҳҳор, 
Олтин юлдуз. -Тўхта! — дедим, милтиқнинг 
Затворини тўғрилаб, Қолди қотиб мутта- 
ҳам, Бир ўринда ғўлдираб. 3. Диёр. 

ЗАФАР [а. j-i-t — ғалаба, муваффақият] 
1 Ютуқ, ғалаба, муваффақият. Зафар бай- 
роғи н Бобурнинг уч мингга яқин қуролли 
кишилари зафар куйини чалиб, қўш ноғора- 
лар ва карнайлар садоси остида шаҳарга кира 
бошладилар. П. Қодиров, Юлдузли тунлар. 
Ҳамид Олимжоннинг овози, қудратли нидо- 
си зафарларга чорлайди. Н. Сафаров, Олов- 
ли излар. 

2 Зафар (эркаклар исми). 

ЗАФАРЛИ Ғалаба, зафар қозонган, 
ғалаба ва муваффақиятларга элтувчи, ғоли- 
бона. Зафарли одимлар. Қўшинларнинг зафар- 
ли юриши. 

ЗАФАРНОМА [й.+ ф. — зафар, 

ғалаба китоби] Зафарлар, ғалабалар ҳақида 
қисса. Хоразм тўғрисидаги дастлабки маъ- 
лумотлар Эрон шоҳлари томонидан қоя ва 
қабр тошларига ўйиб ёзилган зафарномаларда 
учрайди. И. Жабборов, Кўҳна харобалар 
сири. 

ЗАХ 1 сфт. Суви кўп, сернам, захкаш 
(ер). Захуй. н Ертўла атрофидан зах туп- 
роқ шувиллаб тўкилди. Шуҳрат, Шинелли 
йиллар. Уни [ Тожини] навкарлар олиб чиқиб, 
зах бир ертўлага қамашади. Мирмуҳсин, 
Меъмор. 

2 от Сернам, захкаш жой; намлик. 
Кеча захда ётавериб, белим оғриб қопти. 
Ғ. Ғулом, Шум бола. Шўрхок ерларда ач- 
чиқ зах ғўзанинг томирини чирита бошла- 
ди. Газетадан. 

Кўкрагини захга бериб ётмоқ Қийнал- 
моқ, азоб чекмоқ. Қодирнинг қиздан умиди 
узилиб, кўкрагини захга бериб ётибди. «Эр- 
таклар». «Бир бечора ўғлингни деб, кўкрагини 
захга бериб ётсин-да, сен тинчгина ўғлинг- 

ни олиб ёт!.. Қани ўғлинг, ётган жойини кўр- 
сат!» дедим. А. Қодирий, Ўтган кунлар. 

ЗАХА Полиз экинлари ёки ҳўл меванинг 
урилиб, эзилиб шикастланган ери. Заха 
бўлмоқ (емоқ). Нокнинг захаси. н Бригада 
аъзолари меваларни эҳтиёткорлик билан, 
бирор ерига ҳам заха етказмасдан териб, 
яшикларга жойлашяпти. Газетадан. 

ЗАХАЛАНМОҚ Уриниб, шикастланиб 
қорайиб қолмоқ, заха бўлмоқ, заха емоқ 
(полиз экинлари ёки ҳўл мева ҳақида). За- 
халанган нок. Захаланган қовун. 

ЗАХИРА [а. ь — хазина; эҳтиётучун 

сақланган нарса] 1 Келажакда фойдаланиш 
учун сақлаб, ғамлаб қўйилган нарса. -Ҳар 
бир нарсани тежаш, бугунгини эртага за- 
хира қўйиш яхши фазилспп. Шундай қилган 
одам тез бой бўлиб кетади, — деди Шум 
бола. F. Ғулом, Шум бола. 

2 ҳарб. Зарур пайтда чақириш, сафар- 
бар қилиш учун махсус рўйхатга олиб 
қўйилган ҳарбийлар тоифаси. Захирадаги 
офицер. 

ЗАХКАШ Суви, нами тепага, юзага 
чиқиб қолган; сернам (ер). Ҳа, раисимиз 
ер шайдоси эмасми, захкаш ер, захда ўти- 
риб чўкиб қолган иморатларни кўриб, йиғ- 
ламоқдан бери бўларди. Н. Сафаров, Олов- 
ли излар. Ҳужра тор, захкаш. Ойбек, На- 
воий. -Олтиндай азиз тупроқ, лекин зах- 
каш кўринади, — деди жиддий қиёфада 
Ғанишер, — захини қочириш керак. А. Му- 
ҳиддин, Ҳадя. 

ЗАХКАШЛИК Зах босганлик, намлик. 
Пастдаги икки хонанинг ғиштлари захкаш- 
ликдан шўралаб, оқариб кетган. Мирмуҳсин, 
Умид. Қуёшга терс, бурчакка тиқилган бу 
уйчадан ҳали қиш нафаси ўчмаган, захкаш- 
лик ва чирик ҳаво нафасга уради. Ойбек, 
Танланган асарлар. 

ЗАХЛАМОҚ Зах бўлиб кетмоқ, зах бос- 
моқ, намиқмоқ; намликдан моғорламоқ. 
Ёғингарчиликлар натижасида ер захлаб 
кетди. н Апрелъ ойининг охиридан бошлаб 
ҳозиргача бўлиб турган ёғингарчиликлар на- 
тижасида ер захлаб кетди. Газетадан. Муш- 
тумзўрлардан олинган ғалланинг ярмидан 
кўпи Шокиржон бойваччанинг отхонасида 
захлаб ётипти. А. Қаҳҳор, Қўшчинор чи- 
роқлари. 

ЗАХЛИК Намлик, нами кўплик. Бу уй 
менга захлик қилади. 


ЗАХМ I [ф. — зарба; оҳанг; яра, 

жароҳат] Тиғ, найза каби ўткир нарсалар- 
дан баданга етган жароҳат. -Ўқ ва қилич зах- 
ми ва зарбини кўрмаган йигитнинг мақта- 
нишини қаранг, — деди Темиртош Ҳожибга 
истеҳзо билан. М. Осим, Ўтрор. 

ЗАХМ II [ф. fj*. j] тиб. Юқумли, сурун- 
кали таносил касаллиги; сифилис. Сил, захм 
(сифилис) ва рак касалликлари товуш парда- 
сини заҳарлаб, товушни ўзгартиради. Н. Ис- 
моилов, Касалларни парвариш қилиш. 

ЗАХОБ [ф. <_>L4j — чашма; сув чиқади- 
ган, тарқаладиган жой] 1 Зах ерларда туп- 
роқ юзасига сизиб чиқадиган сув. Ўзбекис- 
тон гидрогеологларининг олиб борган куза- 
тишлари захоб сувлар ҳозир ҳақиқатан ҳам 
тепага кўтарила бошлаганини кўрсатиб 
турибди. Газетадан. 

2 сфт. Сувланган, ботқоқланган; зах- 
каш. Захоб ерлар. 

ЗАЪФАР [а. j^c-j — сариқ гулли ўсим- 
лик] 1 от қ. заъфарон 1. -Мана бу нима? — 
Абу Наср токчадан барглари майда қуруқ 
ўтни олиб кўрсатди. — Заъфар — Анихус. 
М. Осим, Жайҳун устида булутлар. 

2 сфт. қ. заъфарон 2. Заъфар хазон қуш 
каби учар Ва рутубат — кеч куз чалган соз. 
X. Даврон, Шаҳардаги олма дарахти. Безак 
ea расмлар қизил, заъфар ea бошқа анвойи 
хил бўёқларда ишланиб, кўпларига тилла ҳал 
югуртирилган. «Фан ва турмуш». 

ЗАЪФАРОН [а. jl jJlc. j — зиравор ўсим- 
лик, заъфар] 1 от Ингичка узун баргли, 
тўқ сариқ гулли, пиёзсимон илдизли ўсим- 
лик ва унинг гулидан тайёрланадиган, ов- 
қатни хуштаъм ва рангдор қиладиган зи- 
равор. 

2 сфт. Сап-сариқ, сомонранг. Унута- 
ман бир кун барчасин, Улар бари қолади сиз- 
га: Заъфарон боғ, осмон парчаси, Шамол, 
дарё, майса, сивизға. X. Даврон, Болалик- 
нинг овози. Йигитнинг олижанобҳиммати- 
дан мамнун бўлиб, заъфарон юзларимга ан- 
дак табассум чиқди. Ғайратий, Довдираш. 
Бир ёнда ложувард Баҳри муҳит бор, Бир 
ёнда заъфарон Саҳрои кабир. А. Орипов, 
Юртим шамоли. 

ЗАҚҚУМ [а. fjl у — заҳарли дарахт] 1 
бот. Сутсимон ширасида ўткир заҳарли 
модда бўлган дарахт; анчар (диний тасав- 
вурда унинг мевалари гуноҳкорлар, дўза- 
хилар учун овқат бўлади). 




2 кўчма Заҳар. Ўғри, каззоб келиб эмиш 
қошига, Заққум қуяй ичаётган ошига. 
«Юсуф ва Аҳмад». 

ЗАҒЧА Қарғасимонлар оиласига ман- 
суб, патлари қорамтир қуш. -Мана зағча, 
олинг, яхши қуш, хўб сайрайди — дейди Му- 
сага қўлидаги қушни кўрсатиб. Ойбек, Бо- 
лалик. -Ҳар ҳолда ўргатилган зағча.. — деди 
Эгамберди. Б. Раҳмонов, Хўжайин кўчди. 

ЗАҒЧАКУЗ Кўзи кўк (одам). Ҳамишка- 
паликлар одамларни бирор хусусиятлари би- 
лан таърифлашни афзал кўрардилар. Шу 
қоидага мувофиқ, кулранг-кўкиш кўзли эшон- 
ни ҳамма катта-кичик «зағчакўз домла» деб 
атарди. П. Турсун, Ўқитувчи. Эшикдан тиш- 
лари тушиб, лаблари ичига кириб кетган 
кампирдаҳан зағчакўз бир чол кириб таъзим 
қилди. М. Осим, Ўтрор. 

ЗАҲАР [ф. j — оғу; қаҳр-ғазаб] 1 Ти- 
рик мавжудотни оғулаб емирувчи ёки ўлди- 
рувчи модда, оғу. Илоннинг заҳари. н Бу 
аёл — Раззоқ сўфи деган одамнинг қизи, ўз 
эрига заҳар берган. Чўлпон, Кеча ва кундуз. 
[Салимбойвачча] Ички чўнтагидан қоғозга 
ўралган заҳарни олиб, титроқ қўллари билан 
ошга сепди.. Ойбек, Танланган асарлар. Ҳо- 
лаверса, илон заҳари фармацевтикада қим- 
матбаҳо хомашё экани ҳам яхши маълум. 
«Фан ва турмуш». 

2 кўчма Оғу сингари аччиқ, киши ҳаёти- 
ни оғулайдиган, азобга айлантирадиган 
нарса, ҳолат. [Элмурод] Сайфуллага «Ҳовлин- 
гизда еган-ичганим заҳар эди, энди мактаб- 
да рангим чиқиб қолди», деб таъна қилар- 
миш. П. Турсун, Ўқитувчи. 

Заҳар бўлмоқ Заҳарга, оғуга айланмоқ, 
татимаслик. Яна дардга кўмилди Нисохон 
боши, Заҳар бўлди бир коса совиган оиш. 
Ғайратий. Заҳар ютмоқ Аччиқ-алам ютмоқ, 
азоб чекмоқ, изтироб чекиб қийналмоқ. 
Камтар бўл, талтайма, кеккаймагин тик, 
Дўст учун заҳар ют, ширин жонни тик! Ё 
Мирзо, Ўғил меҳри. Заҳар қилмоқ Заҳарга, 
оғуга айлантирмоқ, татитмаслик. 

3 кўчма Жаҳл, ғазаб. Ҳовлида ошқовоқ 
пўчоқ судраб ўйнаб юрган болани.. кўриб, 
[Шарофатнинг] заҳри бир оз тарқалди. А. 
Қаҳҳор, Қўшчинор чироқлари. 

Заҳри келмоқ Аччиғи келмоқ, жаҳли 
чиқмоқ. Бунёднинг қаҳри келди, Девнинг ҳам 
заҳри келди. Ҳ. Олимжон. Заҳар (ёки заҳари- 
ни) сочмоқ Ғазабини тўкиб солмоқ, жаҳл- 


ғазаб қилиб аламдан чиқмоқ. Ҳилғиликни 
Ўктам қилади-ю, заҳрини менга сочасизми? 
Ойбек, О. в. шабадалар. Нега ёнган юрагимга 
яна сен ҳам заҳар сочасан! А. Қодирий, Ўтган 
кунлар. Заҳрини ютмоқ Аччиғини ичига ют- 
моқ, ғазабини босмоқ. Оғзинг тўла қон бўлса 
ҳам, рақибинг олдида тупурма, деганлари эси- 
га тушиб, заҳрини қулт этиб ичига ютди. 
Шуҳрат, Жаннат қидирганлар. Бек заҳрини 
ютди. Ҳ. Ғулом, Машъал. 

4 Қаттиқ зарб, аччиқ оғриқ. Тикан заҳри 
учида, душман заҳри ичида. Мақол. н Om 
чидамас аччиқ қамчи заҳрига. «Гўрўғли». 

Совуқнинг заҳри Совуқнинг жонни ачи- 
тувчи таъсири. 

5 сфт. кўчма Жуда ҳам аччиқ. Заҳар ов- 
қат. Заҳар тутун. 

Заҳри қотил 1) ўлдирадиган заҳар; 2) 
ўлгудай аччиқ. Заҳри қотил дори. 

6 сфт. кўчма Кишига найзадек ботади- 
ган, дилга озор берадиган. Заҳар пичинг. 
Заҳар тил. н Раис устага ғазаб билан ти- 
килди-ю, заҳар тўла киноя қилди. Ш. Раши- 
дов, Бўрондан кучли. 

7 сфт. кўчма Жаҳпдор, сержаҳл, қаҳр- 
ғазабли; тили аччиқ ва жиззаки. -Бай-бай- 
бай, ўзи жинқарча бўлсаям, шунақа заҳар 
қизки, худди Зулайҳо опангизга ўхшайди. Ў. 
Ҳошимов, Қалбингга қулоқ сол. Унинг 
[Умиднинг] назарида, Шукур Каримович за- 
ҳарроқ одам кўринди. Мирмуҳсин, Умид. 
Бахтга қарши, терговчи ёш бўлса ҳам, соч- 
лари тўкилиб, тепакал бўлиб қолган, тир- 
ноқларигача заҳар бир одам экан.. О. Ёқубов, 
Излайман. 

ЗАҲАР-ЗАҚҚУМ 1 от, айн. заҳар 2. 
[Нафиса] Ҳўрликларга гоҳ чидаб, хилватга 
ўтиб йиғлаб, гоҳо «худо ўлим берсин шунақа 
турмушга, олтин косам бор деб, заҳар-зақ- 
қум ичгандан сопол товоқдаги обиёвғон ях- 
шимасми», деб.. юрганда, Аъзам ўзгариб қол- 
ди. Шуҳрат, Жаннат қидирганлар. Халқ мо- 
лини егандан кўра заҳар-заққум е/Ойбек, О. 
в. шабадалар. 

Заҳар-заққум бўлмоқ айн. заҳар бўлмоқ 
қ. заҳар 2. Элчи бу зиёфат муфтига заҳар- 
заққум бўлганини сезиб, суҳбатни бўлишга 
қарор берди.. А. Ҳакимов, Илон изидан. За- 
ҳар-заққум бўлар тотиган ошинг, Дарё-дарё 
бўлиб тўкилар ёишнг. Уйғун, Тонг қўшиғи. 
Заҳар-заққум қилмоқ айн. заҳар қилмоқ қ. 
заҳар 2. 




2 сфт. Жуда ҳам аччиқ; истеъмол қилиб 
бўлмайдиган. Заҳар-заққум дори. Заҳар-зақ- 
қум овқат. 

3 сфт. кўчма. Кишига қаттиқ ботадиган, 
аччиқ киноя, пичинг, кесатиқ. Ажабо, Мав- 
лонқулов бу заҳар-заққум гапларга пинак ҳам 
бузмади. X. Султонов, Онамнинг юрти. 

ЗАҲАРЛАМОҚ 1 Заҳар бермоқ, оғу бе- 
риб ўлдирмоқ. Кечаси бир зиёфатдан қай- 
тиб, [бой\ лахта-лахта қон қусди, азонга 
яқин жон берди. Билмадим, биров заҳарла- 
ганми, ҳайтовур, вақти-соати етган экан. 
Ойбек, Танланган асарлар. 

2 Заҳар қўшмоқ, сепмоқ; зарарли мод- 
далар қўшиб, яроқсиз ҳолга келтирмоқ. 
Сувни заҳарламоқ. Овқатни заҳарламоқ. 

3 кўчма Руҳан қийнамоқ, азобламоқ, 
тинчини, турмушини бузмоқ, оғуламоқ. 
[Ёрмат.■] Юрагимни заҳарладинг, юрагингни 
қиймалайман. Ойбек, Танланган асарлар. 
-Шои/ма, даданг йўқлигида сан ўлгур билан 
гаплашиб олай, юрак-бағримни заҳарладинг! 
— ўрнидан туриб, илдамлик билан қўрғон 
эшигини занжирлади Гулсумбиби. Ойбек, 
Танланган асарлар. [Холиса:] Сиз ҳашарот, 
заҳарларни ўйлайвериб, менинг ҳаётимни за- 
ҳарладингиз. С. Нуров, Нарвон. 

4 кўчма Киши онгига, феъл-атворига 
салбий таъсир кўрсатиб бузмоқ, йўлдан 
чиқармоқ. Бидъат ва хурофотлар киши он- 
гини заҳарлайди. 

ЗАҲАРЛАНМОҚ Таркибида зарарли, 
заҳарловчи моддалар бўлган ёки бузилган, 
айниган овқат, дори ва ш. к. ни истеъмол 
қилиш натижасида касалланмоқ. Мукаррам, 
Шукрулло, хуллас, барча болалар ва меҳмон- 
лар овқат еб заҳарланишгани яққол сезилиб 
қолди. Газетадан. 

ЗАҲАРЛИ 1 Турган-битгани заҳардан 
иборат бўлган, заҳарлайдиган. Заҳарли мод- 
да. Заҳарли газ. н Маишна теримига аж- 
ратилган пахта майдонлари бегона ўтлар- 
дан тозаланмаган.. заҳарли химикатлар та- 
шиб олинмаган. Газетадан. 

2 Таркибида заҳари бор. Заҳарли илон. 
Заҳарли ўсимлик. н Қора илон [ўз] тутган 
ўлжасини махсус заҳарли тишлари билан 
ўлдиради. «Зоология». 

3 Заҳар суртилган, заҳар қўшилган. За- 
ҳарли найза. Заҳарли ўқ. 

4 кўчма Кишига найзадек, ўқцек бота- 
диган; аччиқ, кинояли. Заҳарли гап. За- 


ҳарли мактуб. н -Онажон, — деди Ота- 
бек, — сизнинг заҳарли сўзларингизга нима 
дейишга ҳам ҳайронман.. А. Қодирий, 
Ўтган кунлар. Искандаров «ўл бу кунинг- 
дан» дегандек, заҳарли жилмайиб қўйди. Ў. 
Ҳошимов, Қалбингга қулоқ сол. Мирко- 
милбой бир маҳал қўлини чайиб туриб, Со- 
диқжон бойваччага заҳарли бир мулойим- 
лик билан гап қотди. К. Яшин, Хамза. 

ЗАҲАРЛОВЧИ Заҳарлайдиган, заҳарли. 
..одамларни кўплаб қирадиган.. заҳарловчи 
моддалар хирмон бўлиб ётибди. Газетадан. 

ЗАҲАРОЛУД [ф. л j — заҳарли, за- 
ҳарланган] кт. Таркибида заҳар бўлган, за- 
ҳарли. Заҳаролуд тиғ. 

ЗАҲАРХАНДА [ф. г>лД-3. j-*j ~ ғазабли, 
аччиқ кулги] 1 Аччиқ киноя, пичинг, ке- 
сатиқ. Хотин хандон ташлаб кулди. Унинг бу 
кулгисида алам билан заҳарханда аралашга 
ўхишрди. С. Аҳмад, Асарлар. Алиматнинг 
хастаҳоллик билан айтилган гап оҳангида 
аламзадалик, заҳарханда бор эди. Э. Усмо- 
нов, Ёлқин. -Шаҳаншоҳ менга эмас, менинг 
юртимга, бойлигимга ошиқ бўлгандир, — деди 
Тўмарис заҳарханда қилиб. М. Осим, Кар- 
вон йўлларида. 

ЗАҲИЛ [ф. j-t-Aj — бир хил ички касал- 
лик; азоб-уқубат] Рангида қони йўқ, ранги 
сариқ, сарғайган. Катя ичкари кириб, ранги 
заҳил, сап-сариқ офицерни кўрди. В. Ғофуров, 
Вафодор. Асад қори заҳил юзини тиржайтир- 
ди. М. Исмоилий, Фарғона тонг отгунча. 
[Рихси холанинг] Юзи заҳил, қовоқлари сал- 
қиган. С. Зуннунова, Янги директор. 

ЗАҲМАТ [а. — тиқилинч, торлик; 

машаққат] 1. Оғир, машаққатли меҳнат. 
Кўкламги заҳмат — қишки роҳат. Мақол. н 
Кимки чумолидек чекибди заҳмат, Эл аро 
топади эъзозу иззат. Газетадан. Элнинг заҳ- 
мати-ла топилган олтин элники, давлатни- 
ки. Ҳ. Ғулом, Замин юлдузлари. Зоҳиран эрки 
ўзида бўлиб кўринган заҳмат аҳлининг асли- 
да оёқ-қўлларида оғир кишан, тил-жағлари 
боғлаб ташланган эди. Н. Сафаров, Оловли 
излар. 

2 кўчма Кулфат, азоб-уқубат, қийинчи- 
лик. ..урушнинг заҳматини бошидан кечир- 
ган ҳар бир одам даҳшатли у йилларнинг 
жонли шоҳидидир. Н. Сафаров, Оловли из- 
лар. Барча заҳмат менга бўлсин, Майли, доим 
мен яишй.. Бу ширин қайғу билан. Э. Воҳи- 
дов, Ёшлик девони. 





Заҳмат чекмоқ 1) оғир меҳнат қилмоқ. 
Санъаткор ўз асарини қиёмига етказиш учун 
кўп заҳмат чекади. «ЎТА». Отангиз бебаҳо, 
олижаноб одам. Умр бўйи авом учун заҳмат 
чекдилар [деди Ҳорунбек). Мирмуҳсин, Меъ- 
мор; 2) қийинчилик кўрмоқ, азоб-уқубат 
чекмоқ. Аммо, турмушида қанчалик заҳмат 
чекмасин, сира руҳи тушмас, одамларга 
ҳамиша кулиб боқар эди. М. Хайруллаев, 
Кўнгил. 

ЗАҲМАТКАШ \а.+ ф. - ма- 

шаққат тортувчи; меҳнаткаш] 1 Меҳнат- 
каш, меҳнат қилувчи. Ҳозирги тоғорадай 
думбали ҳисори.. қўйлар ҳам ўзидан-ўзи пай- 
до бўлиб қолмаган-ку! Бу зотни етиштир- 
гунча Бобоқул отага ўхшаш қанчадан-қанча 
заҳматкаш чўпонларнинг умри ўтган. С. 
Анорбоев, Оқсой. Марзия опа камгап, аммо 
заҳматкаш, қишин-ёзин меҳнатдан бўша- 
майди. «Ёшлик». 

2 кўчма Жафокаш, кўп жафо кўрган. 
Инчунин, бизлар заҳматкаш, елкаси яғир.. 
жисми-жони мустабидлар зулмидан ўртан- 
ган эл-улус дилига сингиб бормоғимиз лозим- 
дир. С. Сиёев, Ёруғлик. 

ЗАҲОТ(И) рвш. Дарҳол, шу онда, ..би- 
ланоқ. Тамара қалъасин кўрганим заҳот, 
Тасанно ўқидим ақлу кучингга. Шуҳрат, Се- 
нинг севгинг. Амак чақирилган заҳоти 
қўрғондан чиқди. С. Юнусов, Кутилмаган 
хазина. У[Ёқуббек] Бобур қайтганини эшит- 
ган заҳоти, ҳар қандай шубҳадан холи бўлиш 
учун, дарҳол отланиб, садоқат изҳор қилиш- 
га шошилган эди. П. Қодиров, Юлдузли тун- 
лар. Нигора қор сувига қўлини тиқди-ю, ўша 
заҳоти тортиб олди. С. Анорбоев, Оқсой. 

ЗАҲОТИЁҚ айн. заҳот(и). Ярадор йигит- 
га шу заҳотиёқ ҳамшира тиббий ёрдам бер- 
ди. Н. Сафаров, Оловли излар. Бир куни 
Икром Ёровнинг юраги хуруж қилиб қолди. 
Шу заҳотиёқ Ота профессор чақирди. «Ўзбе- 
кистон қўриқпари». 

ЗАҲР айн. заҳар. Бетга айтганнинг заҳ- 
ри йўқ. Мақол. н -Эгат очиб, сув тарасак- 
чи, — ниҳоят раис ўртадаги жимликни буз- 
ди, — баҳор суви ернинг заҳрини олади. С. 
Маҳкамов, Шогирд. Илк баҳор заҳрини ўйла- 
дингми ҳеч, Заминда ис армон, сенда не ар- 
мон. А. Орипов, Йиллар армони. Баҳор кел- 
ди. Қорлар эриб, ерлардан қиш заҳри кўта- 
рила бошлади. Ҳ. Нуъмон, Қаҳрамоннинг 
туғилиши. 


ЗАҲРА [ф. й j-Aj — ўт, сафро] 1 эск. айн. 

зарда 1. 

2 фолък. Журъат, жасорат, шижоат. Буни 
кўриб, халқда заҳра қолмади, Ҳар тарафга 
энди қоча бошлади. «Фольклор». 

Заҳрасини олмоқ фолък. Қўрқитмоқ, ва- 
ҳимага солмоқ. Элингнинг заҳрасин тоза 
олибди, Заҳарини бутун элга солибди. «Рус- 
тамхон». Бек Алпомиш Тойча шоҳни ўлдириб, 
душманларнинг заҳрасини олиб, сиёсат қилиб 
юриб эди, Ҳайқубот йўлиқиб қолди. «Алпо- 
миш». Заҳраси учмоқ 1) чирсиллаб кетмоқ, 
жаҳли чиқмоқ. У [Камол Одилов] елка қис- 
ди, заҳраси учиб, қовоғидан қор учқунлайди. 
Газетадан; 2) қўрқмоқ, қўрқиб кетмоқ. 
[Зумрад Умаралига:] Бир марта эшитган 
эдим; янги мактаблар очилар эмиш, деб раҳ- 
матли отин ойимнинг заҳраси учган эди. 
Ойбек, Улуғ йўл. 

ЗВЕНО [р. звено — бирор нарсанинг 
қисми; бўлим] эск. 1 Жамоа ва давлат хўжа- 
ликларида, баъзи корхоналарда кичик таш- 
килий гуруҳ. Пахтачилик звеноси. Пиллачи- 
лик звеноси. н Звено бошлиғи Эгамбердиев 
фронтга жўнаб кетди. «Ўзбекистон қўриқ- 
лари». Абдураззоқ ота кетмон чопди, арава 
минди, звено ва бригадага бошчилик қилди. 
Н. Сафаров, Оловли излар. Звено аъзолари- 
нинг ҳаммаси ҳам ўқийди. А. Қаҳҳор, Қўшчи- 
нор чироқлари. 

2 с. т. Шундай ташкилий гуруҳнинг 
бошлиғи. Канизак звено бўлар эмиш. А. Қаҳ- 
ҳор, Қўшчинор чироқлари. 

3 кўчма Бирор иш, ҳодиса, жараён ва 
ш. к. нинг узвий қисми. Тошкент врачлар 
малакасини ошириш институти соғлиқни 
сақлаш тизимининг муҳим звеноси бўлиб, 
методик ва мувофиқлаиипирувчи марказ 
ҳисобланади. Газетадан. 

ЗЕБ [ф . i _ j — зийнат; ҳусн] Безак, кўрк, 

оройиш. Одоб — кишининг зеби. Мақол. н 
Нуқта қўй назмингга, Эркин, Мухтасарлик 
сўзга зеб, Йўқса, тонг отгунча шеъринг Бўлғу- 
cu достон қадар. Э. Воҳидов, Муҳаббат. 

Зеб бермоқ 1) безамоқ, ясатмоқ. [Ёр- 
мат\ Отга чиғаноқли асбобларни тақиб, 
ёлини қизил латталар билан ўраб, отнинг 
атрофида айланиб, унга жуда зеб берди. 
Ойбек, Танланган асарлар. [Алимат кар- 
вон] Ўзи ўлгудай от-аравага ишқибоз. Ton- 
ганини отига сарфлаб, аравага зеб беради. 
Шуҳрат, Жаннат қидирганлар; 2) пардоз- 




андоз қилмоқ, оро бермоқ. Ўзига зеб бериб 
кийинган ўрта ёшлардаги америка офицери 
газета ўқиб ўтирарди. Шуҳрат, Шинелли 
йиллар. [Фазлиддин] Аҳлирастага ва ёш бой- 
ваччаларга яраша дурустгина кийинади, ле- 
кин ўзига ортиқча зеб бермайди. Ойбек, 
Танланган асарлар. 

ЗЕБ-ЗИЙНАТ, зебу зийнат 1 Турли хил 
безаклар, зийнат буюмлар. Баъзан зебу зий- 
нат тақинчоқларга беҳад берилган аёллар ҳам 
учрайди. Р. Усмонов, Одобнома. Кийим-бош, 
зебу зийнат ишлаганга ярашади. С. Аҳмад, 
Қадрдон далалар. 

2 кўчма Кўрк, ҳусн, чирой. Яхши фази- 
латинг — зебу зийнатинг. Мақол. н Соғин- 
ган кунлар ва айрилиқ ойларида дилларга 
тугилган ноёб ва ширин, ҳаяжонли ва сами- 
мий сўзлар севги суҳбатининг мундарижаси 
ва зеб-зийнати эди. Ш. Рашидов, Бўрондан 
кучли. 

ЗЕБИГАРДОН [ф. j — бўйинга 

тақиладиган безак] этн. Олтин ёки кумуш- 
дан ясалиб, бўйинга осиладиган зийнат 
буюми. Шаҳзода бир жилмайиб қаради-ю, 
кичкина оппоқ қўлларини шўх бир адо билан 
зебигардон устига қўйди. К. Яшин, Ҳамза. 
Бойваччароқ қизлар.. бўйинларига зебигардон- 
лар, бўйинтуморлар, тиллақошлар ва тилла 
баргаклар тақиб олган. М. Муҳаммаджонов, 
Турмуш уринишлари. 

ЗЕБО [ф. L.j j — чиройли] 1 Ғоят гўзал, 
барно, келишган. [Самандарнинг] Кувончдан 
чақнаган кўзлари олдида ўша излагани зебо 
қиз намоён бўлди. С. Кароматов, Қалбимда 
қуёш. Кийганида зебо қизлар янги либослар, 
Ўзбек дилин саховатин миннат-ла эслар. М. 
Шайхзода. 

2 Хушманзара, кўркам, чиройли. Зебо 
ўлка. н Кўклам қизи юз очди, мусаффо бе- 
занибдир, Эгнида яшил жомаси зебо безаниб- 
дир. Ҳабибий. Баҳор наққоши яна қўлига 
мўйқаламини олиб, табиат қўйнига зебо 
нақшлар сола бошлади. М. Осим, Карвон 
йўлларида. 

3 Зебо (хотин-қизлар исми). 

ЗЕБОЛАНМОҚ Чиройли бўлмоқ, гўзал- 

лашмоқ. Гулни ҳайрон қолдириб, зеболанибсиз 
мунча ҳам. С. Абдулла, Тоҳир ва Зуҳра. 

ЗЕБОЛИК Чиройлилик, гўзаллик. Зебо- 
ликда тенги йўқ қиз. н Қошингнинг қароли- 
ги, Кўзингнинг зеболиги. «Оқ олма, қизил 
олма». 


ЗЕБОҚАД Қад-қомати келишган, хуш- 
қомат. 

ЗЕБОҚОМАТ қ. зебоқад. 

ЗЕБРА [фр. zebre] Отсимонлар оиласи- 
га мансуб, Африка саванналарида яшай- 
диган, танаси алмашиниб келувчи оқ ва 
қора чизиқлар билан қопланган ёввойи ҳай- 
вон. Айниқса, зебра, қўтос, бегемот, фил ва 
оҳуларнинг кўп тури тарқалган. «Фан ва 
турмуш». 

ЗЕБУ [фр. zebu] Асосан Жанубий Осиё 
ва Шарқий Африка, қисман Америкада 
яшайдиган ўркачли ҳўкиз. Келиб чиқиши 
жиҳатдан қорамолга энг яқин турадиган 
ҳайвонлардан зебу ва қўтос хонакилашти- 
рилган ҳолда учрайди. Н. Мавлонов, Қора- 
молчилик. 

ЗЕНИТ [фр. zenith < а. . ~ — йўл, мақ- 

сад; азимут] 1 от. астр. Осмон гумбазининг 
кузатувчи тепасидаги энг баланд нуқтаси. 

2 сфт. ҳарб. Осмондаги нишонларни 
уриб туширишга, ўққа тутишга мўлжаллан- 
ган. Битта самолётимизни зенит тўпи ту- 
ширди. «Шарқ юлдузи». Бехосдан ҳаво тре- 
вогаси эшитилди. Зенит тўплари гумбурлай 
бошлади. Н. Сафаров, Оловли излар. 

ЗЕНИТКА с. т. Зенит қуроли. Автома- 
тик зенитка. н Тепаликларнинг этагида 
оғир тўплар, узун қувурлари кўтарилган зе- 
ниткалар турарди. А. Қаҳҳор, Олтин юлдуз. 

ЗЕНИТЧИ Зенит қуролидан отувчи. 
Ўқчи қисмларимиз эгаллаган линияларда зе- 
нитчилар йўқлигини пайқаган калхатлар яна- 
да пастлаб, марраларимизни бадтар чўқи- 
лашга тушди. Б. Имомов, Ҳорманг, қурол- 
дошлар. Зенитчилар нишоннинг тезлиги, 
йўналиишни аниқлаб, отишга тайёр эканла- 
ри ҳақида рапорт беришди. Газетадан. 

ЗЕР [ф. — тагида, остида] Араб гра- 

фикасида қисқа «и» унлисини англатади- 
ган, ундош ҳарф остига қўйиладиган диа- 
критик белги. 

ЗЕР-ЗАБАР, зеру забар [ф. jjj-j^j ~ 
остки-устки, остида, устида], Араб ёзувида 
унлиларни ифодалаш учун ундош ҳарфнинг 
ости ва устига қўйиладиган диакритик бел- 
гилар. Муллалар ўқийди зеру забарни, Уста- 
лар ишлатар теша, табарни. «Хушкелди». 

Зеру забар қилмоқ Остин-устун қилмоқ; 
тор-мор этмоқ, йўқ қилмоқ. Қайда бўлса 
топармиз, деб жуда шаҳар халқиниям зер- 
забар қилди. «Баҳром ва Гуландом». 


10—Ўзбек тилининг изоҳли луғати 





ЗЕРИКАРЛИ Кишини зериктирадиган, 
тоқатини тоқ қиладиган; қизиғи йўқ. Зери- 
карли китоб. Зерикарли суҳбат. н [ Умма- 
тали\ Радио эилитиб, ҳордиғини чиқармоқчи 
эди, зерикарли мавзуда суҳбат кетаётган 
экан. Шуҳрат, Жаннат қидирганлар. Биринчи 
кун жуда зерикарли ўтди. М. Ҳазратқулов, 
Журъат. 

ЗЕРИКМОҚ 1 Бекорчиликдан сиқил- 
моқ, ишсизликдан диққати ошмоқ. Мирза- 
ев шу куни жуда зерикди. Бу зерикиш кеч- 
қурунга бориб диққатликка айланди. А. Қаҳ- 
ҳор, Асарлар. Уч кундан бери ёмғир эзиб ёғар, 
ҳашарчилар ишга чиқмай, зерикиб қолишган- 
ди. Ў. Ҳошимов, Бир томчи шудринг. Ҳиш 
чилласи уйга қамалиб, зерикиб ўтирувчи ёш- 
ларга иш топилиб қолди. Мирмуҳсин, Меъ- 
мор. -Нури опа, зерикмадингизми? — деди 
танчага ўтни ағдариб Гулнор. Ойбек, Тан- 
ланган асарлар. 

2 Ҳар доим бир хил нарсани қилиш- 
дан безор бўлмоқ. [ Отабек] Ўқишдан зерик- 
кан кезларида Ҳасаналининг дўконига чиқар 
эди. А. Қодирий, Ўтган кунлар. Кун бўйи 
укамни етаклаб юраман. Зерикаман. С. Сиё- 
ев, Ёруғлик. 

ЗЕРО [ф. I_>jj — чунки] эрг. боғл. Чун- 
ки, негаки. [Абулмалиҳ:] Ҳеч ким ишқни бун- 
чалик таъриф қила олмаган. [Навоий :] Зеро, 
ҳеч ким ишқ жабрини менчалик тортмаган. 
Уйғун ва И. Султон, Алишер Навоий. Зеро, 
қўлёзмалар тавсифини бериш ва каталоглар 
яратиш филология фанининг энг мураккаб, 
энг масъулиятли соҳаларидан биридир. «ЎТА». 
Зеро, халқ шундай бир дарёйи азимки, у тош- 
са, унинг мавжидан на шоҳнинг қасри, на 
дарвешнинг кулбаси қолур [деди Навоий ]. 
Ойбек, Навоий. 

ЗЕРОКИ [ф. л j — негаки, чунки] қ. 
зеро. Зероки, Журжон шаҳридек ҳавоси 
мусаффо, суви тоза пойтахт тополмаймиз 
оламда. М. Осим, Карвон йўлларида. ..Зероки, 
дунёдаги энг яқин кишиси унга «кет!» амрини 
берган эди. А. Қодирий. Ўтган кунлар. 

ЗЕФИР [юн. Zephyros — юнон мифоло- 
гиясидаги ғарбий шамол маъбуди номи] 1 
Энсиз бўйлама йўллари бўлган, юпқа ва 
нафис ип газлама. Оқ зефир. Зефир кўйлак. 

2 Мева шарбатига шакар қўшиб пиши- 
рилган қуюқ ширинлик; мева қиёми. 

ЗЕҲН [а. ,j-4i — идрок, фаҳм; хотира] 
Тушуниш қобилияти; идрок, фаҳм. Бобур 


ўз зеҳнининг гўё қайралиб, ўткирлашиб қол- 
ганини сезиб турарди. П. Қодиров, Юддузли 
тунлар. Меъморчиликда фақат зеҳну иқти- 
дорнинг ўзи кифоя эмас. Мирмуҳсин, Меъ- 
мор. Унинг зеҳни жуда ўткир, ўзи тиришқоқ 
эди.. П. Қодиров, Уч илдиз. 

Зеҳн солмоқ Диққат билан қарамоқ, 
диққат қилмоқ. Ота унга зеҳн солиб тикил- 
ди-да, туриб, эшикдан қаради. Ш. Холмир- 
заев, Оғир тош кўчса. Зеҳни ўткир Тез ту- 
шуна оладиган, ақлли, доно. Ҳирот шаҳри- 
да Зайниддин деган бола бор эди. Зеҳни ўткир, 
тиришқоқ бўлгани учун, у мактабда ҳамма- 
дан олдин ўқиш, ёзишни ўрганиб олган. М. 
Осим, Сеҳрли сўз. Зеҳни паст (ёки пўстак) 
Тез тушуна олмайдиган, ақли паст. Меъмор 
зеҳни пўстак корфармодан хафа бўлмай, ичи- 
да кулди. Мирмуҳсин, Меъмор. 

ЗЕҲНЛИ Тез идрок этадиган, уқувли. 
Тиллахон ёшлигиданоқ чаққон, зеҳнли, зий- 
рак қиз эди. «Саодат». Pocm, бул ўғлингиз сер- 
ғайрат ва зеҳнли эканлиги юриш-турииш, 
важоҳатидан билиниб турибдур. М. Осим, 
Ибн Сино қиссаси. 

ЗИД(Д) [а. — душман, рақиб; қара- 

ма-қаршилик] 1 Бир-бирига хилоф, қара- 
ма-қарши, акс, қарши. Тошпўлатнинг ми- 
ясида бир-бирига зид фикрлар талашар эди. 
К. Яшин, Ҳамза. Авазнинг дилини бир-би- 
рига зид, нохуш туйғулар тимдалаб ўтди. 
С. Сиёев, Аваз. Холиса эрининг майлларига 
бошқа зид чиқмасликка аҳд қилди. С. Ну- 
ров, Нарвон. 

2 Бир-бирига душман бўлган, ўзаро ке- 
лиштириб бўлмайдиган, қарама-қарши. 
Қандай қилиб сиз билан менинг дилим бир 
бўлсин! Ҳеч қачон бир бўлолмайди. Аксинча, 
ўт билан сувдек зид. П. Турсун, Ўқитувчи. 

Бировнинг зиддига иш қилмоқ Бировга 
қарши иш қилмоқ, кимсага душманлик 
қилмоқ. Воқеадан хабарим бор. Тоҳиржон 
зиддингга иш қилмоқда. С. Абдулла, Тоҳир 
ва Зуҳра. Зидди заҳар эск. Заҳарга, заҳарла- 
нишга қарши қўлланадиган дори. Заҳарлан- 
ганда cym, қатиқ зидди заҳар ҳисобланади. 

ЗИДДИЯТ [а. — душманлик, 

қарши чиқиш] 1 Бир-бирига хилофлик, 
фикрий қарама-қаршилик, акслик. Домла 
гапининг учини йўқотиб қўйдими ё фикрида- 
ги ошкор зиддиятдан хижолат тортдими, 
ямланибқолди. М. Исмоилий, Фарғона т. о. 
Аммо мен инондим жаннатга бугун, Бу гап- 




да йўқ асло зиддият, тугун. М. Шайхзода, 
Йиллар ва йўллар. Бояги мушкул зиддият- 
лар ҳали ҳам [Бобурнинг] хаёлини банд қилиб, 
кўнглида тугун бўлиб турибди. П. Қодиров, 
Юлдузли тунлар. 

2 Муросага келтириб бўлмайдиган қара- 
ма-қаршилик, душманлик, адоват. Муаррих 
уч йиллик воқеалар тафсилотини баён қилар 
экан, ўзи билан қўл остидаги кишилар ўрта- 
сида юз берган зиддиятларни ҳам очиқ-ой- 
дин ёзаверади. «ЎТА». [Мулла Муҳиддин:] 
Шуни биламанки, сизлар билан унинг орала- 
рингизда сув билан ўт орасидаги каби зидди- 
ят бор. С. Айний, Эсдаликлар. 

3 мнт. флс. Муҳокама юритишда, матн- 
да, назарияда ва умуман предмет, ҳодиса- 
ларда бири иккинчисини инкор этадиган 
икки мулоҳазанинг мавжудлиги ва улар 
ўртасидаги муносабатлар. Зиддият қонуни. 

ЗИДДИЯТЛИ Бир-бирига қарама-қар- 
ши, ўзаро ихтилофли. Ҳозирги замон поэзи- 
ясида рўй бераётган жараёнлар турмушнинг 
ўзи каби мураккаб ва зиддиятли. Газетадан. 

зидлик айн. зидцият. Синонимларнинг 
ўз табиатида «иккилик» — зидлик мавжуд- 
дир. «ЎТА». 

ЗИДЛОВЧИ: зидловчи боғловчилар тлш. 
Тенг ҳуқуқпи гап бўлакларини ёки гаплар- 
ни бир-бирига зидлаб боғлайдиган ёрдам- 
чи сўзлар (мас, аммо, лекин, бироқ ). Зидлов- 
чи боғловчи бир уюшиқ бўлак таркибида, икки 
бўлак ёки ҳар бир жуфт орасида келиши 
мумкин. «ЎТА. 

ЗИЁ [а. — нур; йилтираш] 1 Ёғду, 

ёруғлик, нур. Ҳаердандир отилган мушак- 
нинг кўз қамаиипирувчи ёрқин зиёси тунни 
гўёкундузга айлантирибюборди. Н. Сафаров, 
Водиллик қаҳрамон, Оромбахш тонг! Тоғ 
орқасидан кўтарилаётган қуёшнинг дастлаб- 
ки заррин зиёлари шийпон тепасидаги шох- 
лар, дарахтларнинг учларига тушди. Р. Фай- 
зий, Чўлга баҳор келди. 

2 кўчма Билим, маърифат, илм; онгни 
ёритувчи ҳар қандай нарса. У [китоб] инсон 
онгини пешлаб, зиё сари йўлини нурафшон 
қилувчи машъал эканлиги азалдан маълум. 
Газетадан. [Гули:] Ғазал эрмас, бу бир меҳри 
гиёдур, Мунаввар айлаган дилни зиёдур. Уй- 
ғун ва И. Султон, Алишер Навоий. Гап одам- 
ларнинг номида эмас, албатта. Гап респуб- 
ликада зиё тарқатиб келаётган муҳтарам 
ўқитувчиларимиз, уларнинг беминнат, лекин 


машаққатли меҳнатидадир. Н. Сафаров, 
Оловли излар. 

3 Зиё (эркаклар исми). 

ЗИЁД [а. jL, j — кўп, ортиқча; қўшимча] 
1 рвш. Ортиқ, кўп, бисёр. Ғужбоғда юздан 
зиёд хонадон бор. «Ёшлик». Ҳозиргача 3 минг 
тоннадан зиёд «оқ олтин» терган бўлажак 
шифокорлар кун сайин ғайрсппга ғайрат қў- 
шишятпи. Газетадан. [Хосият:] Мен сени ўз 
боламдан зиёд қилиб, елкамда кўтариб кат- 
та қилганман.. Н. Сафаров, Шарқ тонги. 

2 Зиёд (эркаклар исми) 

ЗИЁДА \а. ь jL j — кўпайиш; қўшилиш, 
қўшимча] 1 қ. зиёд 1. Аламли дардлари бўлар 
зиёда, Жафо кўрар йўлда пойи-пиёда. «Ойсу- 
лув». Бўлурми зулм бундан ҳам зиёда ? С. Аб- 
дулла, Тоҳир ва Зуҳра. 

2 кўчма Аъло, яхши. Анаш халфа. Таби- 
am уни баркамол этиб яратмиш: ҳусну ма- 
лоҳатию ақлу заковати бир-биридан зиёда. 
С. Сиёев, Аваз. Айтиш қийин, дўстим, дафъ- 
атан: Ширинликда нима зиёда? Гўдак учун 
она кўксидан Ширин нарса йўқдир дунёда. 
Э. Воҳидов, Муҳаббат. 

3 Зиёда (хотин-қизлар исми). 

Давлатингиз зиёда бўлсин Бой бўлинг, 

бадавлат бўлинг. Илоҳо, бегуноҳ гўдакларнинг 
дуойи хайри ила умрлари узун, давлатлари 
зиёда бўлгай. С. Сиёев, Ёруғлик. 

ЗИЁКОР [а. + ф. jLSLl. — зиё, билим 
тарқатувчи] Илм тарқатувчи, маърифат- 
парвар, билим тарғиб қилувчи. Кутубхо- 
нанинг ўзида зиёкорлар улуғ саналарга ки- 
тоб кўргазмалари ўтказишмоқда. Газетадан. 
Зиёкор ўқитувчи мудом порлаб нур бермоғи, 
ўз зиёсидан авлодни баҳраманд қилмоғи ло- 
зим. Р. Усмонов, Одобнома. 

ЗИЁЛИ Ақлий меҳнат билан шуғулла- 
нувчи; илмли, ўқимишли, маърифатли. 
Ҳишлоқ зиёлилари. н Минбарлардан халқ зиё- 
лилари шарафига табрик сўзлари янграмоқ- 
да. Газетадан. -Инженерлар ҳам зиёли ҳисоб- 
ланадими ? — деди Ёқубжон Саидийга қараб. 
А. Қаҳҳор, Сароб. 

ЗИЁН [а. (jLj — зарар; йўқотиш] айн. 
зарар. Зиён келтирмоқ. Зиён кўрмоқ. н Сен 
чурвақаларнинг қўлидан келадигани шу-да! 
Ишга зиён етказишдан бўлакни билмайсан- 
лар. Ҳ. Назир, Сўнмас чақмоқлар. Шаҳар 
кўчасида тутун бурқситиб юрган машина- 
нинг зиёни баъзан у келтирган фойдадан ҳам 
кўпдир. Газетадан. 





Бир мири ҳаён, уч мири зиён Фойдаси- 
дан кўра зиёни кўп. Бундай одамлардан бир 
мири ҳаён, уч мири зиён. С. Кароматов, Ол- 
тин қум. 

ЗИЁН-ЗАҲМАТ қ. зиён. Ўтган мавсумда 
у бир оз катта тезлик режимида ииллаб 
кўрган, бундан ўзига ҳеч қандай зиён-заҳмат 
етганини сезгани йўқ. О. Мўминов, Хиёбон- 
даги уч учрашув. 

ЗИЁНЛИ айн. зарарли. Зиёнли иш. Зи- 
ёнли ҳашарот. Чекиш зиёнли. 

ЗИЁНЧИ Зарар етказувчи, зараркунан- 
да. Сизга бошқа одамлар тўсқинлик қилди, 
бўлмаса, бундай зиёнчилар, хушомадгўйлар- 
ни уриб, патини тўзитиб юборар эдингиз! 
А. Қаҳҳор, Мунофиқ. 

ЗИЁРАТ [а. cjjC j — ташриф, табаррук 
жойларга сафар қилиш] 1 дин. Муқаддас 
жойларга, мозор ва қабристонларга бориб 
сиғиниш. Шунинг учун чинорнинг зиёратига 
атроф-теваракдан ҳар йили тумонат одам 
келиб кетади. А. Мухтор, Чинор. 

2 Ҳурмат ёки расмият юзасидан кекса, 
табаррук кишилар, ҳурматли зотлар ҳузури- 
га ташриф буюриб, уларнинг ҳолидан хабар 
олиш, уларни муборакбод қилиш. -Отамни 
зиёрат этгали келиб эдим, — деди Аматжон. 
С. Сиёев, Ёруғлик. -Мирзо Анвар инимга худо 
мартаба ато қилган эмиш деб эшитдим, — 
деди Сафар бўзчи, — пиримни зиёрат қилай, 
деб келяпман. А. Қодирий, Меҳробдан чаён. 

Ҳам зиёрат, ҳам тижорат Сафар баҳо- 
насида бошқа ишни битириб келиш. Эшон 
сўзини тамом қилгач, мулла Муҳаммад Са- 
лим унга: -Демак, сизнинг сафарингиз ҳам 
зиёрат, ҳам тижорат экан-да — деди. С. 
Айний, Дохунда. 

ЗИЁРАТГОҲ [ а.+ ф. ь l^OjLj — сиғи- 
ниладиган, зиёрат қилинадиган жой] 1 
Зиёрат қилинадиган муқаддас жой, табар- 
рук қадамжо (азиз-авлиёларнинг мақбара- 
си ёки туғилган, яшаган жойи). «Занги бобо» 
зиёратгоҳи бир мақбарадир. М. Муҳаммад- 
жонов, Турмуш уринишлари. Кеча-кундуз 
зиёратгоҳ гавжум бўлар одамга. У. Исмои- 
лов, Сайланма. 

2 Кишилар кўп борадиган, йиғилади- 
ган мўътабар жой. Бегимқул ўзбек ўғлони 
бўлса ҳам, унинг қони Белоруссия тупроғига 
тўкилди. Шу боисдан унинг қабри белорус- 
лар учун зиёратгоҳга айланди. Н. Сафаров, 
Оловли излар. 


ЗИЁРАТХОНА [зиёрат+хона] дин. Зиё- 
ратгоҳнинг зиёратчилар тавоф қиладиган 
биноси, хонаси. Бойқушлар уяси бўлган икки 
туп чинорнинг қаршисида гумбазга рўбарў 
қилиб солинган айвон — зиёратхона бор. А. 
Қодирий, Ўтган кунлар. 

ЗИЁРАТЧИ дин. Муқаддас жойларга 
зиёратга борган ёки борувчи киши. Дарво- 
зани тақиллатиб чарчаган зиёратчилар 
қўшни томондан ошиб, дарвозани очдилар. У 
Исмоилов, Сайланма. У мозорга теварак- 
атрофдан зиёратчилар.. турли-туман назр- 
ниёзлар ва шу жумладан егулик нарсалар кўп 
келтирар эканлар. С. Айний, Эсдаликлар. 
Шаҳарларнинг маъмуриятлари.. зиёратчи- 
ларнинг мамнун бўлиши учун барча тадбир- 
ларни кўрмоқдалар. Газетадан. 

ЗИЁФАТ [ а . diL, — меҳмондорчилик; 
меҳмондўстлик] 1 Тантанали меҳмондор- 
чилик, банкет. Зиёфат охирлади. н Оқшом 
тушиб, зиёфат яримлаганда, ҳовлиқиб ҳудай- 
чи кирди. С. Сиёев, Аваз. Жўраларингни ча- 
қириб, зиёфат қилиб бер, жили яланғоч бўлиб 
қолмассан [деди бригадир]. С. Нуров, Май- 
саларни аёз урмайди. 

2 Умуман, меҳмондорчилик, меҳмон 
қилиш. Ҳакимбойвачча.. бир катта хитой 
лаганда уйилган қирғовул, каклик гўшти 
қовурмаси билан [элликбошини] зиёфат қил- 
ди. Ойбек, Танланган асарлар. 

3 Таом, емак; егуликлар. Шоназар зиёфат 
келтирди. Ҳакимжон билан Зевархон шу вақт- 
да хуржундан шахматни олиб, эрмак қилиб 
ўйнабўтиришди. «Тоҳир ва Зуҳра». Шунча еган 
зиёфатинг бас энди. Жонинг бўлса, ўзинг қил- 
гин амалинг. «Баҳром ва Гуландом». 

ЗИЖ [а. j < ф. — астрономик 
жадвал] астр. Куёш, Ой ва б. йирик сайёра- 
ларнинг юлдузлараро ҳаракатини, уларнинг 
самодаги вазиятини кўрсатувчи жадвал; 
астрономик жадвал (шундай жадваллар асо- 
сида тақвимлар тузилади). Аслида Ер ҳара- 
катда, деб фараз қилганимизда ҳам, бу ҳол 
ҳисоб ва зижларимизнинг моҳиятини ўзгар- 
тирмаган бўлур эрди. «Фан ва турмуш». 

ЗИЙНАТ [а. cli^j — безак, пардоз; беза- 
тиш] 1 Зеб, чирой бериш учун хизмат 
қилувчи буюм; безак. Зийнат асбоблари. н 
Унсин онасидан ёдгор қолган ва ягона зийна- 
ти бўлган юпқагина эски билагузукни айлан- 
тириб гапирди. Ойбек, Танланган асарлар. 
Онамдан теккан мерос, Етти пуштимга 




Мл. 


асос. У на зийнат, на давлат, На сукунат, 
на роҳат. Г. Жўраева, Иқбол. 

2 кўчма. Ҳусн, кўрк берувчи нарса; 
кўрк; иззат-ҳурмат. Камтарлик — инсон зий- 
нати. Мақол. н Дастурхон — одамнинг зий- 
нати, болам. Одам олдига дастурхон ёйиш 
— ота-бобомиздан қолган расм. П. Турсун. 
Ўқитувчи. Ўрнидан туриб чой бериш одам- 
зоднинг зийнатидир, келинларнинг бор-йўғи 
келинлиги ҳам шунда-ку\ А. Қодирий. Ўтган 
кунлар. 

3 Зийнат (эркаклар ва хотин-қизлар 
исми). 

ЗИЙНАТЛАМОҚ Безамоқ, нақшлар 
билан чирой бермоқ. Хоразм тупроғида 
етилган тотли мевалар, туркман отлари, 
эроний гиламлар, Хива заргарлари зийнат- 
лаган тилла буюмлар, той-той ипак ўрам- 
лари император ҳазратларига пешкаш қили- 
нади. С. Сиёев, Аваз. 

ЗИЙНАТЛИ 1 Зийнат берилган, нақш- 
лар билан безатилган. Зийнатли камар. Зий- 
натли тақинчоқ. 

2 кўчма Гўзал, чиройли, кўркам. Зий- 
натли турмуш. 

ЗИЙРАК [ф. j — чаққон, эпчил; 
оқил, доно] Тез фаҳмлайдиган, фаҳми тез, 
сезгир. Кексалик тоши, ғам юки остида қад- 
ди букчайган бу зийрак чол аёлларнинг аҳво- 
ли руҳиясини сезди, англади. Ҳ. Ғулом, 
Машъал. Тиллахон ёииигиданоқ чаққон, зеҳн- 
ли, зийрак қиз эди. Ж. Сейтназаров, Тилла- 
хоннинг қувончи. «Зийрак» деган сўз нима- 
ю, «Анқов» деган нимадир? Бу сўзларнинг маъ- 
носини, Айтинг-чи, ким билади ? Қ. Муҳам- 
мадий, Зийрак ва анқов. 

ЗИИРАКЛИК Фаҳми тезлик, сезгир- 
лик. Элмурод саволларнинг мазмунини дар- 
ров англаб, раҳбарнинг бунчалик одампар- 
варлиги ва зийраклигига лсуда қойил бўлди. 
П. Турсун. Ўқитувчи. Жўрақул ўзининг зий- 
раклиги, билими, қобилияти ва жўшқин ғай- 
рати билан командирлар эътиборини ўзига 
тортди. Назармат, Жўрлар баланд сайрай- 
ди. Ғуломжон зийраклик қилиб, Аҳмад ака- 
ни олиб чиқиб кетмаганида, хунукроқ воқеа 
рўй бериши турган гап эди. Р. Файзий, Ҳаз- 
рати инсон. 

ЗИКР [а. i — эслаш, ёдлаш; хотира] 1: 
зикр этмоқ (ёки қилмоқ) кт. Эсламоқ, ёдга 
олмоқ, қайд қилмоқ. Навоий юқорида ном- 
лари зикр этиб ўтилган шоирлар билан яқин- 


дан таниш бўлган. «ЎТА». Айниқса қуйида зикр 
қиладирган ҳолимиз бу икки опа-сингилнинг 
характердаги фарқларини очиб кўрсатиш учун 
етадир. А. Қодирий, Ўтган кунлар. 

2 дин. Тасаввуфда мусулмонларнинг ху- 
дони ёдга олиш билан боғлиқ маросими ва 
шу маросимда айтиладиган мусиқий-шеъ- 
рий туркум. Биз зикрдан гузарга чиқиб, ҳар 
ер-ҳар ерда бўлаётган базмларни тамошо 
қилдик. М. Муҳаммаджонов, Турмуш ури- 
нишлари. Халфаларни ҳам таклиф этинг, 
зикр олдидан овқатланиб олишсин. Ё. Шуку- 
ров, Қасос. 

ЗИКР-САМО, зикру само [а. ^А * „,j<, j 
— номини айтиш ва тинглаш] қ. зикр 2. 
Илмнинг, санъатнинг, китобнинг ўрнини 
сўфиларнинг тасбеҳи, каромати, зикру са- 
моси эгаллади. Ойбек, Навоий. 

ЗИКРХОНА [зикр + хона] Зикр туши- 
ладиган ёки тушилаётган жой, хона. 

Зикрхона у ерда, ҳалимхона бу ерда Хиз- 
матни бирор ерда қилиб, ҳақини бошқа 
ерда талаб қилинганда айтиладиган ибора. 

ЗИКРЧИ Зикр тушувчи одам, зикр қат- 
нашчиси. Бобом «ҳув» деб, дарров ўртадаги 
зикрчиларга қўшилиб, зикр тушиб кетди. 
Ойбек, Болалик. 

ЗИЛ I Ердан узиб бўлмайдиган даража- 
да оғир (нарса, юк ҳақида). Зил юк. н Лойга 
тушди югуриб шу чоғ, Зил шотини кўтарди 
азот. Мирмуҳсин. Шофёр зил гавдасини бир 
тебратиб қўйиб, яна гапга тушиб кетди. 
«Муштум». 

ЗИЛ II [а. — йўлдан озиш, адашиш; 

ҳалокат] Кишига оғир ботадиган, оғир те- 
гадиган. Ҳазил, ҳазилнинг таги зил. Мақол. 

Ичдан зил кетмоқ 1) қаттиқ мулзам бўл- 
моқ, хижолат тортмоқ; 2) алам ва ҳасад- 
дан эзилмоқ, руҳан қийналмоқ. Натижада 
ютуқларимизни кўролмай, ич-ичидан зил ке- 
таётган душманларимиз шармандаю шарми- 
сор бўлди. Н. Сафаров, Оловли излар; 3) 
қўрқиб хавотирликка тушмоқ, ич-ичидан 
қўрқмоқ. Мадумар ҳокимнинг совуқ муома- 
ласини кўриб, ичидан зил кетди. М. Исмои- 
лий, Фарғона т. о. 

ЗИЛ III Бир-бирига уриб чалинадиган, 
металл дисклар шаклидаги мусиқа асбоби; 
қ. гонг 1. -Маданият уйи асбоблар сотиб 
олгани пул берди. Ҳозироқ барабан, зил, кар- 
най сотиб олдик, — деди Собиржон Маш- 
рабга. Ш. Саъдулла, Икки билагузук. 





ЗИЛДАЙ, =дек Жуда оғир, кўтариб 
бўлмас даражада оғир. Поезд жўнашига учин- 
чи қўнғироқ урилганда, икки қўлида зилдек 
чамадон кўтарган, бўйни елкасига туташиб 
кетган бир киши кирди. С. Аҳмад, Сайланма. 
Кайфияти бешбаттар хуфтон бўлган Фар- 
монов уйга қайтди-ю, ечинмасдан, зилдай 
гавдасини диванга ташлади. «Муштум». 

ЗИЛ-ЗАМБИЛ қ. зилдай. Зил-замбил 
гилам. н Каттақўрғон шаҳридаги комбинат 
ишлаб чиқараётган зил-замбил столлар, ди- 
ванларни ўрнидан қўзғатиш учун кўтарма 
кран керак. О. Юнус, Қочинг, телефон жи- 
ринглаяпти. Кетмонни кўтарай десам — зил- 
замбил. Ҳ. Назир, Ёнар дарё. Олинган наму- 
наларни Викторнинг зил-замбил чамадонига 
солиб, ўзи тўшак-қопга кирди. С. Кароматов, 
Олтин кум. 

Зил-замбил бўлмоқ Хижолатдан ноқулай 
ҳолатда қолмоқ, изза бўлмоқ. Мен зил-зам- 
бил бўлиб, ерга кириб кетай дедим. Ойдин, 
Садағанг бўлай, командир. 

ЗИЛЗИЛА [а. djJj — ер силкиниши, 
титраши] Табиий сабаб орқасида вужудга 
келадиган ер ости силкиниши ва тебрани- 
ши; ер қимирлаши. Бир нафаслик зилзила- 
дан кечаги шаҳарлар саҳрога айланди. Шук- 
рулло, Жавоҳирлар сандиги. Тошкент зил- 
зиладан кейин янги кўриниш олди. Газетадан. 
Кундузги олти балли зилзила, иморатларнинг 
қисир-қисири ваҳимани кучайтирди. Мир- 
муҳсин, Умид. 

ЗИЛЗИЛАБАРДОШ [а.+ ф. jJa^OjJj 
— зилзилага чидамли] Ер силкинишлари- 
га, зилзилага чидайдиган, бардош беради- 
ган. Зилзилабардош иморатлар. 

ЗИЛЗИЛАШУНОСЛИК Геофизика- 
нинг зилзиланинг содир бўлиш сабаблари- 
ни, унинг оқибатларини ўрганувчи бўли- 
ми; сейсмология. Ўрта Осиёда зилзилашу- 
нослик фанини ривожлантириш халқ хўжа- 
лиги тараққиётида катта аҳамиятга эга- 
дир. «Фан ва турмуш». 

ЗИЛЛАТ [а. cJi — хорлик, хўрланиш; 
шармсорлик] кт. Камситиш, хўрлаш, 
ҳақорат; тубанлик. -Шунда биз зорликдан, 
зиллатдан қутулурмиз, тинч бўлурмиз, ea- 
танимиз тинч бўлсин, омин! — деди оломон. 
Ойбек, Нур қидириб. Ҳар балодан асрагучи 
энгмуҳим қиммат яроғ — Тири ваҳшат, хан- 
жари зиллатга қалқондир китоб. Ҳамза, 
Танланган асарлар. 


ЗИЛОЛ [fl. J'if j — тоза, булоқ суви] кт. 
Ниҳоят даражада тиниқ, шаффоф. Зилол cye. 
н Йўл ёқасидаги ариқда зилол cye мавж 
уриб оқмоқда. Н. Сафаров, Оловли излар. 
Улар [ Турғун ea Caodam ] пастга тушганда, 
дарёнинг зилол cyeu бўтана бўлиб, қирғоқ- 
дан оша бошлаган эди. О. Ёқубов, Тоғ қизи. 
Зилол сувнинг ойинасида Иккисининг акси 
жонланар. Ҳ. Олимжон, Икки қизнинг 
ҳикояси. 

ЗИМ: зим (ёки зим-ғойиб) бўлмоқ Йўқ 

бўлмоқ, ғойиб бўлмоқ, йўқолмоқ, бедарак 
кетмоқ. Бир ҳафтадан бери қаёққа зим 
бўлдинг?3. Фатхуллин, Оби ҳаёт. Ҳилғилиқ- 
ни қилиб бўлиб, бандитлар бирпасда зим-ғо- 
йиб бўлдилар. Ё. Хаимов, М. Раҳмон, Ҳаёт- 
мамот. Икромжон диванга ўтириб қолди. 
Турсунойнинг завқи зим-ғойиб бўлди. Ш. Хол- 
мирзаев, Оғир тош кўчса. 

ЗИМДАН [а. i : r, ,л — билвосита, яши- 
ринча] рвш. Махфий суратда, яширинча, 
биддирмасдан. Зимдан кузатмоқ. н Пайға- 
мов мийиғида кулиб, кампирга зимдан қара- 
ди. С. Нуров, Нарвон. Алимардон чойни олар- 
кан, зимдан унга қараб қўйди. Ў. Ҳошимов, 
Қалбингга қулоқ сол. [Ашурхон] Ширмонхон- 
нинг унга зимдан тикилиб турганини сезиб, 
безовталанди. С. Зуннунова, Олов. [ Майна] 
Ошиқ йигитларнинг кўзлари ea илиқ табас- 
сумлари ҳақида зимдан ўйлаб, яна ўзидан- 
ўзиуялибкетарди. Ш. Тошматов, Эрк қуши. 

ЗИМ-ЗИЁ [ф. „I,— «сиёҳ» сўзи- 
нинг куч. шакли: тўқ қора] Ҳеч нарсани 
кўриб бўлмайдиган даражада қоронғи; қоп- 
қоронғи, тим қоронғи. Зим-зиё тун. н 
Меҳмонлар кўчага чиққанда, атроф зим-зиё, 
юлдузлар улкан қора чодирга қадалган беҳи- 
соб чироқлардек йилтилларди. С. Кароматов, 
Сўнгги бархан. Нестеренколар қайиқларда 
ўтириб олиб, зим-зиё тунда дарёда.. эшкак 
тортиб борардилар. Н. Сафаров, Оловли 
излар. Чирилдоқлар овозига тўла зим-зиё чўл 
кечаси. М. Мансуров, Ёмби. 

Зим-зиё бўлмоқ айн. зим (ёки зим-ғойиб) 
бўлмоқ қ. зим. -Оппоқ қизим, жуда зим-зиё 
бўлиб кетдинг? Хабар ҳам олай демайсан? — 
деди Мурод ота. И. Ўктамов, Ҳикоялар. 
[Ашир\ Зим-зиё бўлиб кетиб, бирдан шаҳар- 
даги чайқов бозор ўртасидан шўнғиб чиқди. 
С. Анорбоев, Оқсой. Зим-зиё қилмоқ Йўқ 
қилиб юбормоқ, йўқотмоқ; ўзлаштириб 
олмоқ. 





ЗИМИСТОН [ф. ... « j — қиш] 1 Қиш. 

Зимистон фаслида кирсанг уйингга, Ҳузури 
дил, чу боғу бўстон печ. Муқимий. Ҳар май- 
са, қиёқ қиш уйқусидан уйғониб, зимистон 
совуқларидан қутулиб, яйраб-яшнаган. Ш. Ра- 
шидов, Асарлар. 

2 Ёруғлик, офтоб нури тушмаган жой; 
қоронғилик. Зимистон. Эшик тирқишидан 
ипдек нур тушиб турибди. С. Сиёев, Аваз. 
Осмонда қора булутлар пайдо бўлиб, ўрмон 
ичини зимистонга айлантирди. А. Раҳмат, 
Эллик бир баҳодир. 

3 сфт. кўчма Қоп-қоронғи, тим қорон- 
ғи, зим-зиё. Долон кундуз кунлари ҳам қо- 
ронғи — зимистон бўлади. Ж. Шарипов, Хо- 
разм. Кўзимни очсам — уй зимистон, болиш- 
ни қучоқлаб ётибман. Т. Мурод, От кишна- 
ган оқшом. Уйнинг ичи зимистон эди. Э. Раи- 
мов, Ажаб қишлоқ. 

4 кўчма Рўшноликдан маҳрум, зиёдан 
маҳрум ҳаёт. Не зотлар ўтдилар ҳасратга 
тўлиб, Кунлари зимистон, туни сим-сиёҳ. А. 
Орипов, Йиллар армони. Ёруғдунёшуэкан, 
деб зимистонга кўникиб қолганмиз [деди 
Онахон]. А. Мухтор, Опа-сингиллар. Зимис- 
тонинг битди энди, Турғуной, Бахтинг кул- 
ди бамисоли тўлган ой. И. Султон, Номаъ- 
лум киши. 

5 кўчма Номаълум, қоронғи нарса; но- 
маълумлик. -У одамнинг ўтмиши зимистон. 
Ана шу ўтмишини яшириб юради, — деди 
Сартаков. И. Қаландаров, Шохидамас, 
баргида. 

ЗИММА [а. — таъминлаш, ҳимоя, 

қарз; виждон; масъулият] (фақат ж. к., 
ў. -п. к. ва ч. к. шаклида эгалик қўшимчала- 
ри билан ишлатилади) Кимсанинг гарда- 
нидаги, бўйнидаги иш, вазифа, масъули- 
ят, бурч. Агар сен бу ёқни ўз зиммангга ола- 
диган бўлсанг, бу томондан ҳам хотиржам 
бўламан. А. Қодирий, Обид кетмон. Ишнинг 
оғири масъул котибнинг бўйнида, журнал 
чиқариш деярли шу тўртликнинг зиммасида 
эди. Ф. Мусажонов, Ҳиммат. Аввал бу юмуш- 
лар Мамарайим аканинг зиммасида экан. 
«Шарқ юлдузи». 

Зиммасига олмоқ Гарданига олмоқ. 
Хўжалигимиз деҳқонлари ўз зиммаларига ол- 
ган давлат топшириғини шараф билан адо 
этдилар. «Ўзбекистон қўриқлари». Зимма- 
сига тушмоқ Гарданига тушмоқ. -Зиммамиз- 
га тушадиган ишни билиб олайлик, ўртоқ 


раис, — деди ярим ҳазил оҳангда Дмитрий 
Николаевич. Р. Файзий, Чўлга баҳор келди. 
Зиммасига юкламоқ Гарданига юкламоқ. 
Ҳақиқатан ҳам баталъон зиммасига кат- 
та масъулият юклатилган. И. Раҳим, Чин 
муҳаббат. 

ЗИМН [а. — таркибидаги, ичида- 

ги нарса] кт. Мазмун, моҳият; асос, замин. 
Биз бул ғазал мусаннифини тутиб, сазойи 
этишни эмас, ғазал зимнидаги сўзларни му- 
шоҳада қилиб кўрмоғимиз мақбулдир. С. Сиё- 
ев, Аваз. 

ЗИМНАН [а. — билвосита, яши- 

ринча] эск. айн. зимдан. Зимнан кузатмоқ. 

ЗИМ-ҒОЙИБ: зим-ғойиб бўлмоқ қ. зим. 

ЗИНА [ф. — поғона, даража; нар- 

вон, пиллапоя] 1 Бино ва иншоотларда 
юқорига чиқиш ёки пастга тушиш учун 
мўлжаллаб ясалган поғонали қурилма ва 
унинг ҳар бир поғонаси; зинапоя. Ғиштин 
зина. Мармар зина. Зинадан чиқмоқ. н Ҳам- 
дам ака айвон зинаси олдида тўхтади. С. Зун- 
нунова, Гулхан. [Алимардон] Кампирнинг гап- 
ларини эшитибҳам ўтирмай, зиналардан чо- 
пиб тушиб кетди. Ў. Ҳошимов, Қалбингга 
қулоқ сол. Сафарали бир зина пастга туш- 
ган эди, орқада рус қизи бир нима деди. Ой- 
дин, Келин ўғил туғибди. 

2 Остона, бўсаға. Эшик очилиб, шоп 
мўйлов, гўштдор юзидан заҳар томчилаган 
Мочалов билан бирга унинг каби погонли, 
яроғ-аслаҳали.. тўра зинада қаққайди. Ой- 
бек, Танланган асарлар. Узоқдан дарвозамиз 
кўринганда, юрагим шув этиб кетди. Дарво- 
за зинасида кимдир чўққайиб ўтирарди. Ў. 
Усмонов, Сирли соҳил. 

3 кўчма Босқич, поғона; марта, карра. 
Хоннинг йўлбошчиси бўлган кишининг ўзи 
зулмда Азизбекдан неча зина баланд ўринни 
ишғол этувчи кимса бўлса, биз қандоқ қилай- 
лик! А. Қодирий, Ўтган кунлар. 

ЗИНАПОЯ [ф. <ulj4i_ij] қ. зина 1. Бугун 
Бобур келишидан олдин Хўжа Абдуллонинг 
фармойиши билан қасрнинг зинапояларига яна 
пойандоз тўшалди. П. Қодиров, Юлдузли 
тунлар. Латифий Фотиманинг қўлидан уш- 
лаб, зинапоядан четроққа тортди. П. Тур- 
сун, Ўқитувчи. 

ЗИНГИЛ: зингил солмоқ шв. Разм сол- 
моқ, астойдил, синчковлик билан тикил- 
моқ. Намозшом эса чорпояда терлаб-пишиб 
ёвғон шўрвага нон бўктириб еяётган жигар- 




банди — Қодирга зингил солиб қаради, хўп 
оғиз жуфтлаб кўрди, аммо истиҳола қилди, 
индамади. «Ёшлик». 

ЗИНДА [ф. — жонли, тирик] 1 эск. 

Тирик, барҳаёт. 

Зинда қилмоқ Тирилтирмоқ; ҳаёт, жон 
бахш этмоқ. [Ҳайитжон Тўлахонга :] Бир 
аканг борки, мурдани зинда, зиндани газанда 
қилади. Ҳамза, Паранжи сирлари. Фироқинг- 
да гоҳи юз ўлдириб, гоҳ зиндалар қилдинг. 
Висолинг заҳридан нўш айласам, сен ғамза- 
лар қилдинг. «Муштум». 

2 қарғ. Ўлгур, бадбахт. Остонада ўлигинг 
қолсин, зинда! Ҳамза, Паранжи сирлари. 
Илоё ўнгланмасин, мени куйдирган зинда\ 
[деди Холжон]. Уйғун, Асарлар. 

ЗИНДОН [ф. — турма, қамоқхо- 

на; бандихона] 1 map. Амир ва хонлар за- 
монида ер остига қурилган зах ва қоронғи 
қамоқхона. Зулм зиндондан ёмон. Мақол. н 
Маҳбусларга тўлиб зиндонлар, Адолат деб 
тўкилди қонлар. Э. Раҳим, Янги қадам. 

2 кўчма Азоб-уқубат макони; азобхона, 
ғурбатхона. Хуросон олимлар учун зиндон [деди 
Бадиа]. Мирмуҳсин, Меъмор. Ҳеч маслаҳат 
чиқмади, Эр ea хотин бемадор: Бўлган эди 
кенг дунё Булар учун зиндон, тор. Ғайратий. 
Гуландом дуторни олиб созларкан, деди: 
-Дутор бўлмаса, бу зиндонда юрагим ёрилиб 
ўлар эдим. Ойбек, Танланган асарлар. 

Кўча хандон, уй зиндон Кўчада ўйнаб- 
кулиб юрувчи, уйда ғазабини сочувчи одам 
ҳақида. [Нафиса] Бундай қараса, қизи Су- 
райёнинг тили «қақа», «шоколад»га келиб, 
пилдираб юриб ҳам кетдики. Аъзам димоғи- 
дан тушмайди, юзингда кўзинг борми, демай- 
ди. Кўча хандон, уй зиндон. Шуҳрат, Жан- 
нат қидирганлар. 

ЗИНДОНБАНД [ф. — зиндонга 

қамалган] Зиндонга солинган, қамалган. 
Амир уларни яна дарҳол ушлатиб қаматди, 
ўлдирди, зиндонбанд қилди. Ш. Холмирзаев, 
Қил кўприк. 

ЗИНДОНБОН [ф. j — зиндон қў- 

риқчиси] Зиндон қоровули. Улар қалъа дар- 
возаси ёнига етиб келиб, зиндонбонларга 
йўлиқишди. Мирмуҳсин, Меъмор. Зиндон 
ёнига бориб, зиндонбон билан гаплашди. С. 
Сиёев, Аваз. Зиндонбон, бекларнинг қошига 
бориб, маълум қилди. «Эрали ва Шерали». 

ЗИНДОНИ [ф. ^la^j — маҳбус] с. т. 
Баданга чиққан катта, ёмон яра. 


Пулига зиндони чиқибдими Ўз пулини 
қизғаниб, бировдан тама қилувчиларга нис- 
батан қўлланадиган ибора. 

ЗИНДОНЧИ с. т. Зиндонбон. 

ЗИННИХ с. т. Зирних. 

ЗИНО [а. t Lj — бевафолик, бузуқлик; 
фоҳишалик] 1 Никоҳсиз, ношаръий жин- 
сий алоқада бўлиш; фаҳш. Бир шаҳарда бир 
бузуқ хотин бор экан. Шу хотин қариганда, 
қиёмат ваҳмига тушиб, аъламнинг олдига 
борибди: -Аълам почча, киши зино қилса нима 
бўлади? — деб сўрабди. А. Қаҳҳор, Қўшчи- 
нор чироқлари. Мана шу табиати билан у 
[Қосим ювош] хиёнат, зинони билмаган иб- 
тидоий давр одамларини эслатарди. Ў. Ҳаки- 
мали, Навбаҳор. 

2 кўчма Гуноҳ, айб. -Бомдод намозида 
ё шариатга, ёинки зино ишларга рўйхуш- 
лигингизни аён қилинг,— деди мударрис 
Мамаражаб. С. Сиёев, Қиз боланинг пан- 
ди. Насриддин ҳам кетар сал йироқ, Юз 
бермасин тағин бир зино. М. Али, Боқий 
дунё. 

Валади зино қ. валад 1. 

ЗИНОКОР [а. + ф. jlXL j — зино қилув- 
чи, бузуқ] Зино ишлар қилувчи; бузуқ, 
фосиқ. Асрорқул кулиб: -Зинокор! — деди 
таънали оҳангда. — Уялмайсанми? Н. Қили- 
чев, Ёронгул. 

ЗИНОКОРЛИК Хиёнат, бузуқлик, 
фаҳш. 

ЗИНХОНА 1 қ. зиндон 1 . Беш минутдан 
кейин бойнинг зинхонасида «вой жоним» деб 
ётганлар устига яна икки банди ортган эди. 
С. Айний, Қуллар. Катта бинонинг ўнг та- 
рафида хонақоҳ ea чап томонида икки қават- 
ли иморат, унинг ости зинхона ea устки 
қисмида қатор ҳужралар. А. Ҳакимов, Илон 
изидан. 

2 кўчма Фаҳш, гуноҳ ишлар билан шу- 
ғулланадиган жой. Ишдан кетсам кетаман- 
ки, бу идорани — бу пирхонани зинхона қили- 
шингизга йўл қўймайман. Н. Аминов, Ёлғон- 
чи фаришталар. 

ЗИНҚАРЧА шв. айн. жинқарча 1 . Фақат 
«Равшан» ea «Қундуз билан Юлдуз» достон- 
ларининг ўзидагина баҳрин.. зинқарча, зар- 
ғалдоқ.. каби олтмишга яқин қуш номлари 
тилга олинади. «ЎТА». 

2 айн. жинқарча 2. -Хўш, ўзингча фалса- 
фа деб ўйлаган бу одобсиз сафсатанг билан 
нима демоқчисан? Мени илон қиляпсанми, 




зинқарча ?! — деди Фосиҳ афанди Дилшодга. 
М. Исмоилий, Фарғона т. о. 

ЗИНҒИЛЛАМОҚ 1 Жуда тез юрмоқ, 
зипилламоқ, ғизилламоқ. Фойтунчи ирғиб 
тушиб, Калтаминор томон зинғиллаб кет- 
ди. С. Сиёев, Аваз. Узинғиллаганича навбат- 
чи аёл ўтирадиган томонга кетди. Л. Тожи- 
ева, Меҳрим сизга, одамлар. Кенжа зин- 
ғиллаганича уйга чопиб кетди. Н. Фозилов, 
Оқим. 

2 Ғувиллаган товуш чиқармоқ, визил- 
ламоқ. Кулоғим зинғиллаб кетди. н Тепада 
зинғиллаб учган снарядлар, миналарнинг бад 
садоси, олов ва тутун арсигаш ер уюмлари.. 
Ойбек, Қуёш қораймас. Лекин атрофда су- 
кунат, қулоқларни зинғиллатувчи сукунат 
ҳукмрон. С. Нуров, Нарвон. 

ЗИНҲОР [ф. jl .43 j — хавфсизлик, ҳи- 
моя, паноҳ] рвш. Асло, сира, мутлақо. Би- 
ровнинг айбига кулмагин зинҳор, Сенинг ҳам 
айбингга кулувчилар бор. Мақол. н Дунёни 
қизғанма мендан, азизим, Мен сенинг кўчанг- 
дан ўтмасман зинҳор. А. Орипов. Отангни(нг) 
элига бормагин зинҳор Ҳам бизларни қилма, 
ука, гуноҳкор. «Эрали ва Шерали». Рихси- 
войнинг фикрича, қурилишни тўхтатармиш, 
электрда соғилган сут ёқмасмиш. Мен бу 
фикрга зинҳор қўшилмайман. Р. Файзий, 
Чўлга баҳор келди. 

ЗИНҲОР-БАЗИНҲОР рвш. Сира ҳам, 
асло-асло. Маждиддин.. жаҳлли товуш би- 
лан гапирди: -Сиз бу сўзни иккинчи дафъа 
зинҳор-базинҳор оғзингиздан чиқарманг. Ой- 
бек, Навоий. Йўқ, Султон дардини жиянига 
зинҳор-базинҳор ошкор этмоқчи эмас. X. Сул- 
тонов, Онамнинг юрти. [Содиқжон:] -Юл- 
дузхон чиндан ҳам сенга кўнгил қўйган бўлса- 
я, сен буни сезсанг ҳам, зинҳор-базинҳор сир 
бой берма, — деди ўзига ўзи. Р. Файзий, 
Чўлга баҳор келди. 

ЗИП: зип этиб Жуда тез, елдай учиб. Зип 
этиб трамвайга чиқиб олдим. 

ЗИПИЛЛАМОҚ с. т. Ғизилламоқ, жуда 
тез юрмоқ, елмоқ. Бир оздан сўнг амакиси 
ҳовлига чиқди ва зипиллаб ошхонага кирди. 
П. Турсун, Ўқитувчи. Ўзи бебаҳо дастёр-а, 
зипиллаб, ҳамма ииши битиради бир зумда. 
С. Нуров, Нарвон. Акам бўлса, отам уйдан 
кетиши билан, тегирмон бошига қараб зи- 
пиллайди. А. Кўчимов, Ҳалқа. 

ЗИР I рвш. Иш-ҳаракатнинг тез, чақ- 
қон бажарилишини, қайта-қайта амалга 


ошишини билдирадиган сўз. Хизматкор хо- 
тин зир югуриб, чой тайёрларди. Мирмуҳ- 
син, Умид. Меҳмонларга ҳали у, ҳали буни 
ташиб, ташқари ҳовли билан ичкари ҳовли 
ўртасида зир югурдим. П. Турсун, Ўқитувчи. 
Наҳотки икки йилдан бери бир бечорани зир 
қатнатиб овора қилсалар, Тошкент қишлоғи 
билан Марғилоннинг ораси озгина йўлми ахир ? 
А. Қодирий, Ўтган кунлар. 

ЗИР II тақл. с. Ларзадан тебранувчи 
нарсаларнинг ҳаракати ва товуши ҳақида. 
Портлаш зарбидан ойналар зир этиб кетди. 
н Руҳли, кучли кўкракдан чиққан бу ашула 
теваракни зир эттириб юборгудек, Отабекка 
ҳам бошқача бир таъсир берадир. А. Қоди- 
рий, Ўтган кунлар. 

Зир титрамоқ 1) совуқцан, қўрқув ёки 
ҳаяжондан қаттиқ қалтирамоқ. Зир титра- 
дим, бир қўрқдимки, нафасларим бўғилиб 
кетди. Ойбек, Нур қидириб. Зумрад зир 
титраб, ҳамма уйни айланиб чиқди. С. Сиё- 
ев, Отлиқ аёл; 2) кўчма жуда ҳам қўрқмоқ, 
ҳайиқмоқ. Умендан зир титрайди. н Так- 
яхона эшиги ичкаридан mapc-mapc урилди. 
Эшони судур зир mumpadu. Ш. Холмирзаев, 
Қил кўприк. Юраги зир этмоқ Юраги шув 
этмоқ, юраги гуп-гуп уриб кетмоқ. Танти- 
бойваччанинг юраги зир этиб кетди. Ойбек, 
Танланган асарлар. 

ЗИРА [ф. t> jj j — хушбўй ўсимлик уруғи] 
Зирадошлар оиласига мансуб кўп йиллик 
хушбўй зиравор ўсимлик ва унинг овқатга 
ишлатиладиган уруғи. Садаф хушбўй зира 
солинган шавлани чолга суриб қўйди. Ш. Хол- 
мирзаев, Бодом қишда гуллади. Чоишагир 
аёл олтин лаганда зира ҳиди келаётган ка- 
боб кўтариб кирди. П. Қодиров, Юлдузли 
тунлар. 

ЗИРАВА шв. Зирапча. 

ЗИРАВОР Овқатни хушбўй ва хуштаъм 
қилувчи ўсимликлар (мас. зира, зирк, қора- 
қанд, зарчува, қалампир, мурч) нинг уму- 
мий номи. Ҳатто шу ниятда аллақаёқдан 
зиравор ҳам топиб келди. Шуҳрат, Шинел- 
ли йиллар. Кабобнинг, зираворлар сепилган 
думба ёғининг димоғни қитиқловчи иси чор- 
атрофга ёйилди. «Ёшлик». 

ЗИРАЗОР Асосан зира ўсган майдон. 
Табиий зиразорларимиз ҳам қаровсиз қолиб, 
пайҳон бўлиб кетяпти, бу ҳол эса ўсимлик- 
нинг кўпайишига халал беряпти. «Фан ва 
турмуш». 





ЗИРАК Қулоққа тақиладиган безак; 
исирға. Тилла зирак. н Икки қулоғига оф- 
тобни узиб олиб қўйгандек ялтироқ зирак 
таққан бир қиз кирди. С. Аҳмад, Лаъли Ба- 
дахшон. Сабоҳатнинг панжаларида қўша- 
қўша узук, қулоғида зирак, билагида тилла 
билагузукка ўрнатилган соат. Ф. Мусажо- 
нов, Ҳиммат. 

ЗИРАЛАМОҚ Зира сепиб қўймоқ, зира 
билан аралаштирмоқ. Гўштни зираламоқ. 

ЗИРА-ПИЁЗ Майда тўғралган пиёз би- 
лан зира аралашмаси. Зира-пиёз сепилган 
гўштнинг ҳиди Аҳмедовнинг сўлагини оқиз- 
ди. С. Зуннунова, Янги директор. 

ЗИРАПЧА Терига санчилиб қолган ни- 
надек ингичка чўп; тиканак. -Сенинг би- 
рон ерингга кирган зирапча менинг юрагимга 
киради, — деди Ашурмирзо. М. Исмоилий, 
Фарғона т. о. Зирапча кирса ҳам, тиш оғриса 
ҳам ҳаловат йўқолади. «Фан ва турмуш». 

ЗИРБАК [ф. Ls jj j — зира солинган 
гўштли шўрва] Палов учун қовуриб, сув 
солиб қайнатиб қўйилган гўшт, пиёз, саб- 
зи. Саидий ҳовлининг саҳнига бурилди, димо- 
ғига зирбак ҳиди келди. А. Қаҳҳор, Сароб. 

ЗИРВАК с. т. Зирбак. Бир қозонда мака- 
рон шўрва қайнаяпти. Иккинчисида ошнинг 
зирвагини қиляпман. П. Қодиров, Қадрим. 

ЗИР-ЗИР: зир-зир титрамоқ (ёки қал- 
тирамоқ) айн. зир титрамоқ қ. зир. Зир-зир 
қалтираган Гулнор шўрвани нари-бери сузиб 
келди. Ойбек, Танланган асарлар. Саҳнада- 
ги Гулсаранинг қайгу-аламлари эскиликнинг 
даҳшатли кучи олдида зир-зир титраб ту- 
радиган аёлнинг қайгу-кулфатлари эди. Ҳ. 
Носирова, Мен ўзбек қизиман. 

ЗИРИЛЛАМОҚ 1 Ларзага келмоқ, тит- 
рамоқ. Момақалдироқдан деразалар зирил- 
лади. н Узоқдан самолётларнинг гувулла- 
ши эшитилди. Ер ва ҳаво зириллади. 3. Фат- 
хуллин, Сўнмас юлдуз. Синфимиз болалар 
кулгисидан зириллаб кетди. Т. Мурод, От 
кишнаган оқшом. 

2 кўчма Жуда қўрқмоқ, ҳайиқмоқ. Уста 
Маҳкамнинг кичик қизи Инобат маҳмадо- 
нагина чиққан. Келин аялари ҳам, опалари 
ҳам ундан зириллаб туришади. С. Аҳмад, 
Асарлар. Моҳидил ҳам акасининг ўжарли- 
гидан зириллаб турарди. С. Зуннунова, 
Гўдак ҳиди. 

3 айн. безангламоқ. Мажлисларда ким- 
нинг камчилиги бўлса, [Асрора] ишртта юзига 


айтаверарди. Ундан раис ҳам ҳайиқарди. 
Қизлар-ку зириллашарди. С. Аҳмад, Уфқ. 

Юраги зирилламоқ Кучли даражада 
қўрқмоқ. Унинг [Муқаддамнинг] қадам бо- 
сишга мажоли қолмаган, ичкарига кириши 
биланоқ пичоқ кўтариб турган дадасига рўпа- 
ра бўладигандай, юраги зирилларди. Ў. Ҳоши- 
мов, Қалбингга қулоқ сол. 

ЗИРИҚТИРМОҚ Тумтарақай қилиб 
қувламоқ, тириқтирмоқ. [Ёрмат] Тумов ор- 
қасида бурнидан тўхтовсиз оққан сувни ҳам 
сезмайди.. Чағир-чусур қилиб, оишқ ўйновчи 
маҳалла болаларини зириқтириб қувлайди. 
Ойбек, Танланган асарлар. 

ЗИРК [ф. , SJhj у — қизил ва ач- 

чиқ мевали ўсимлик, барбарис] Тоғларда 
ўсадиган кўп йиллик тиканли бута ва унинг 
ҳосили. Яна йўл. Тоғ-тош. Харссшгларга 
қапишиб ўсган зирк. Газетадан. Аваз билан 
Ҳулкар юқоридан ишлдираб тушаётган ти- 
ниқ сув бўйида, арча билан айқашиб ўсган 
зирк тагида ўтириб овқатланишар эди. П. 
Қодиров, Қора кўзлар. Зира, зирк солинган 
хушбўй паловнинг Бир чимдими ҳозир қилди 
хумори. С. Зуннунова, Соғиниш. 

ЗИРНИХ [а. j — маргимуш; марги- 
мушли олтингугурт] 1 Бадандаги тукни 
тўкиш ва яра-чақаларни даволаш учун иш- 
латиладиган олтингугуртли қоришма. 

2 Дўппига гул босиш учун ишлатила- 
диган сарғиш бўёқ. 

ЗИРОАТ [а. c^ljj — деҳқончилик] 1 
айн. деҳқончилик 1. Кучимиз кам, ҳукумат 
ўзининг трактори, машиналари, бояги айт- 
ган зироат илмини биладиган муллалари би- 
лан бизга кўп ёрдам берсин, дейман. А. Қоди- 
рий, Обид кетмон. 

2 айн. деҳқончилик 2. Ахир у ерда одам- 
лар бўлган-ку! Улар зироат қилишган. С. Ка- 
роматов, Сўнгги бархан. 

3 Қишлоқ хўжалик экинлари. Ерда қол- 
мас зироат, Омон бўлсак кўпчилик. Газета- 
дан. Камбағал деҳқонларнинг қанча-қанча зи- 
роатлари сувсизликдан қуриб кетган. Ҳ. Но- 
сирова, Мен ўзбек қизиман. 

ЗИРОАТЧИ эск. 1 қ. деҳқон. 

2 айн. агроном. Жадид мактабларни 
кўпроқ очиб, дунёвий фанларни ўқитиб, ўз 
миллатимиздан — асилзодаларнинг ўғилла- 
ридан муҳандис, зироатчи, доктор, техник 
тайёрлаб чиқаришимиз лозим [деди Ислом- 
хўжа |. Ж. Шарипов, Хоразм. 




ЗИРОАТЧИЛИК эск. айн.. деҳқончилик 

2. [Абдужабборхўжа] Пахтачилик зироат- 
чиликда энг кўп даромад келтирадиган 
бўлгач, баззозликдаги дўконини акаси Аҳмад- 
хўжага топи/ириб, ўзи Сойариқ қишлоғига 
кўчиб чиқди. М. Осим, Тилсиз гувоҳ. 

ЗИРҚ-ЗИРҚ: зирқ-зирқ қилмоқ Зирқи- 
раб, қақшаб оғримоқ. 

ЗИРҚИЛЛАМОҚ с. т. қ. зирқирамоқ. 
Муқаддамнинг мияси зирқиллаб кетди. Ў. Ҳо- 
шимов, Қалбингга қулоқ сол. 

Юраги зирқилламоқ Кучли ҳаяжондан 
ёки қўрқувдан юраги дукилламоқ. Ёримдан 
хабар келса, Юрагим зирқиллайди. «Оқ олма, 
қизил олма». 

ЗИРҚИРАМОҚ Тўхтовсиз оғриб тур- 
моқ, зирқ-зирқ қилиб қақшаб оғримоқ, 
сирқирамоқ. Йигитали танҳо юлдузга mu- 
килганича анча ётди. Оёғининг зирқираиш 
сал босилди. Т. Малик, Ажаб дунё. Ўнг қўлим- 
ни кўтара олмайман. Зирқираб оғрийди. С. 
Сиёев, Ёруғлик. Бозорқул баъзида чалопдан 
ичи қулдураса ёки кечаси суяклари зирқира- 
са ҳам чўчиб кетади. А. Мухтор, Чинор. 

Юраги зирқирамоқ Руҳан эзилмоқ, қий- 
налмоқ; юраги зирқ-зирқ оғримоқ. Домла 
Шомуродов эшик ёнидаги креслога ўтирди, 
эсига негадир яна кампири тушиб, юраги зир- 
қираб кетди. О. Ёқубов, Диёнат. 

ЗИРҚИРОҚ Зирқираган, қаттиқ оғриқ. 
[ Элмуроднинг] Баданига зирқироқ югурди, кўз 
ўнгини туман қоплади. Шуҳрат, Шинелли 
йиллар. 

ЗИРҲ [а. £jj — темир қоплама; ф. t>_,j 
— совут] Ҳарбий кема, танк ва ш. к. нинг ўқ 
ўтмайдиган темир (пўлат) қопламаси; 
бронь. Гоҳ кунлари чўл шамоли чинқириб ке- 
либ, азамат экскаваторнинг зирҳларига, ғил- 
диракларига урилади. Ш. Ғуломов, Қалб ун- 
дайди. 

ЗИРҲЛАМОҚ Зирҳ билан қопламоқ, 
бронламоқ. Зирҳланган автомобилъ. н Унинг 
[посилканинг] ичига.. кабелларни зирҳлаш 
учун тайёрланган пўлат ленталарнинг қий- 
қимлари қоғозга яхшилаб ўраб жойлашти- 
рилган эди. Газетадан. 

ЗИРҲЛИ Зирҳ билан қопланган, брон- 
ли. Зирҳли поезд. Зирҳли пароход. 

ЗИРҲЛОВЧИ Зирҳ билан қопловчи 
шахс. Орадан бир ҳафта ўтиши биланоқ зирҳ- 
ловчиларга ана шундай ҳужжат топширил- 
ди. Газетадан. 


ЗИЧ 1 Орасида бўш жой, тирқиш қол- 
дирмай, бир-бирига тақаб қўйилган, ёпиш- 
тирилган; жипс. Зич пол. Эшикни зич ёпмоқ. 
н Зич қўйилган каравотларда юзга яқин 
бола ухлаб ётибди. Р. Файзий, Сен етим 
эмассан. Жуда қалин, дўлдай зич учаётган 
ўқлар самолётларнинг теварак-атрофидан 
визиллабўтиб турибди. Т. Рустамов, Мангу 
жасорат. Зич қўйилган парталарни тўлатиб 
ўтирганларнинг ҳаммаси ота-оналар эди. С. 
Зуннунова, Янги директор. 

2 Кўп; тиғиз, қалин. Зич ўрмон. н Май- 
донча атрофида одамлар зич. Т. Обидов, 
Юсуфжон қизиқ. Автобус ичида одамлар зич, 
ҳаво дим, турли хил атирларнинг ҳиди ара- 
лашиб, нафасни бўғадиган бир вазият юзага 
келган эди. Газетадан. 

ЗИЧЛАМОҚ Орасида жой қолдирмай, 
бир-бирига тақаб ёпиштирмоқ, маҳкамла- 
моқ, жипсламоқ. Мунисхон эшикни зичлаб, 
Саидийнинг қаршисига ўлтирди-да, унга то- 
мон энгашиб пичирлади. А. Қаҳҳор, Сароб. 
Рулдаги йигит эшикни қайта очиб, зичлаб 
ёпди. «Шарқ юлдузи». 

ЗИЧЛИК 1 Бир-бирига ўта яқин жой- 
лашганлик; тиғизлик, кўплик, қалинлик. 
Аҳолининг зичлиги. Экинларнинг зичлиги. 

2 физ. Модданинг ҳажм бирлигидаги 
миқцори, массаси. Сувнинг зичлиги. 

ЗИҚ [а. 3 _. .л — торлик, тиғизлик, танг- 
лик] 1 рвш. (фақат кесим взф. ) Ғоят чек- 
ланган, тиғиз; ниҳоятда оз. -Боришим ке- 
рак. Вақт жуда зиқ, — деди Ҳотам. М. Ҳаз- 
ратқулов, Журъат. Вақт зиқ, тонг ёриши 
яқин, тез ҳаракат қилиш керак эди. А. Раҳ- 
мат, Эллик бир баҳодир. Умрзоқ ота иш ти- 
қилинч, вақт зиқ эканини фаҳмлаб, ошдан 
гап очмай қўя қолди. Ҳ. Ғулом, Машъал. 

2 кўчма Бекордан-бекор диққат бўлаве- 
радиган, тажанг, юраги тор. Зиқ одам. 

Зиқ бўлмоқ Арзимаган нарсага юраги 
сиқилмоқ, диққати ошмоқ, диққат бўлмоқ. 
-Оҳ, Пўлат, ғалати одатинг бор-да.. ўзинг- 
дан-ўзинг зиқ бўлаверасан,— деди Баҳор. Ш. 
Рашидов, Қудратли тўлқин. Шу қадар зиқ, 
нозиктабиат бўлиб қолгани учун Бегимхон 
кўп дакки эшитди. И. Раҳим, Чин муҳаббат. 
Ҳадеб ишга тўғри бориб, тўғри қайтаверса 
ҳам, зиқ бўлиб кетаркан киши. Ф. Мусажо- 
нов, Собиқ. Зиқ қилмоқ Кимсанинг юраги- 
ни сиқмоқ, диққатини оширмоқ, қийнаб 
безор қилмоқ. Бой кечадан бери уйдан жил- 





гани йўқ, уйдагиларни ҳам зиқ қилиб юборди. 
Ҳ. Нуъмон ва А. Шораҳмедов, Ота. 

3 Юракни эзадиган, диққатни ошира- 
диган. Зиқ иш. 

ЗИҚШК 1 Тиғизлик, танглик, чеклан- 
ганлик (пайт, вақт ҳақида). Бойвачча данак- 
дай нонни оғзига ташлаб, вақт зиқлигини 
билдирмоқчи бўлди. Ойбек, Танланган асар- 
лар. Ночор қолган Курбонали, вақтнинг зиқ- 
лигидан, онасиникида бўлган хотинини тун- 
да бориб кўриб келди. Шуҳрат, Жаннат 
қидирганлар. 

2 Дили хуфтонлик, маъюслик; тушкун- 
лик. Булутли қиш кунининг юракка зиқлик 
берувчи хира тонги эди. Ойбек, Танланган 
асарлар. 

ЗИҚНА Ўтакетган хасис, қизғанчиқ, 
мумсик. Ўзи кўп зиқна, кўп пухта одам. Бир 
тийинни кўрса, ўн юмалайди. И. Қаланда- 
ров, Шохидамас, баргида. -Абдураҳмон зиқ- 
нанинг ювундихўри бўлиб юраверасизми, ай- 
ланай эр? — деди Баҳри. Ҳ. Ғулом, Машъал. 

ЗИҚНАЛИК Хасислик, қизғанчиқлик. 
[Фотима] Орадан уч ой ўтар-ўтмас, бух- 
галтер эрини зиқналикда айблаб, уйига қай- 
тиб келди. Мирмуҳсин, Умид. | Куёв\ Ўта 
зиқналикдан, торликдан, дамлаб ичадиган 
чойларни ҳам ўлчаб берадиган бўлди, тийин- 
ларини туфлаб тугди. Ш. Ғуломов, Саҳрода. 
Бу катта, кўркам дарвозани узоқдан кўрган- 
лар, дадаси зиқналик қилиб йиғган бойликни 
ўғли совуряпти, дейишарди. С. Юнусов, Қу- 
тилмаган хазина. 

ЗИҚНАФАС [а. ,л — нафас қи- 

сиш, ҳарсиллаш; астма] Нафас қисиш ка- 
саллиги; астма. Зиқнафас касаллигида ҳар- 
силлаш бирдан юз беради. Н. Исмоилов, Ка- 
салларни парвариш қилиш. 

ЗИҚНОВ: зиқновга олмоқ шв. Сиқмоқ, 
қийнамоқ. Отам билан онам, сендан кичик- 
лар икки болали бўлди, қачон уйланасан, деб 
зиқновга олишади. Н. Қобил, Унутилган со- 
ҳиллар. 

ЗИҒИР 1 Поясидан тола, уруғидан мой, 
ёғ олинадиган бир йиллик ўсимлик. Зиғир 
экмоқ. н Раис, колхозига план берилмаган 
бўлса-да, озроқ зиғир, кунжут эктираётга- 
нини, битта эски жувозни ҳам сақлаб қолиб, 
ишлатаётганлигини айтди. С. Нуров, Нар- 
вон. Нилуфар далалар янги камалак, Деҳқон 
мафтун боқар зиғир гулига. Н. Нарзуллаев, 
Сайланма. 


2 Шу ўсимликнинг уруғи, ҳосили. Па- 
кана йигитнинг кийимларидан зиғир ёғининг 
ҳиди келади, унинг касби жувозкаш. П. Қо- 
диров, Юлдузли тунлар. Кавушсимон шам- 
донга зиғир ёғи қуйилиб, naxma пилик ёқил- 
ган бўлса ҳам, жувозхона ичи қизғиш қорон- 
ғи эди. Н. Фозилов, Оқим. 

Зиғир ёғдек кўнгилга (ёки меъдага) тег- 
моқ Гап-сўзи, хатти-ҳаракати билан жон- 
дан безор қилмоқ, жонга тегмоқ. [Мулларў- 
зи Мулладўстга:] Ҳозир бу бойваччангиз ҳам 
меъдага зиғир ёгдек тегиб турибди. Ҳамза, 
Майсаранинг иши. 

ЗИҒИРАК 1 бот. Эфир мойи олиш учун 
экиладиган кўп йиллик ўт. Яра-чақа бўлган- 
ларга кампирнинг отқулоқ, зиғирак каби 
ўтлардан «дори» тайёрлаб бериши-чи? Ҳ. 
Назир, Сўнмас чақмоқлар. 

2 Заргарликда: исирғага ўрнатиладиган, 
олтин ёки кумушдан майда юмалоқ дона- 
чалар шаклида ишланган безак тури. 

ЗИҒИРДАЙ, =дек 1 Жуда оз, озгина, 
жиндек, қитдек. Авазнинг юраги ачишди. 
Бенаво, бемажол халқига зиғирдек кўмак 
беролмаслигини ўйлаб, қалби вайрон бўлди. 
С. Сиёев, Аваз. 

2 Жуда кичкина, зиғир уруғича. Энди, 
катта мавзулардаги баҳс-мунозаралардан 
кейин, бу мушкуллик зиғирдеккина кўринди. 
П. Қодиров, Уч илдиз. Бир-бирини излар 
шайдо икки жон. Зиғирдек жон, шайдолиги 
бир жаҳон. Миртемир. -Ҳой куёв, сизга бир 
гап бўлдими, зиғирдек бола зерикишни 
қаёқдан билсин, — дерди [Гулсум кампир]. Н. 
Сафаров, Танланган асарлар. 

ЗИҒИРКОР Зиғир экиш ва етиштириш 
билан шуғулланувчи шахс. 

ЗИҒИРПОЯ 1 Зиғир ўсимлигининг по- 
яси, танаси. 

2 Зиғир экилган дала, майдон. Подачи 
молларни тор кўчадан тез ҳайдаб, далага 
чиқаради: у ерда зиғирпоя бор. Ш. Холмир- 
заев, Оғир тош кўчса. Белоруссиядаги ўрмон- 
ларнинг шовқини, ундаги зиғирпояларнинг 
нафаси.. ҳамма жойларга етиб келгандек 
бўлди. Газетадан. 

ЗИҒИРЧА айн. зиғирдай. Бирорта одам 
зиғирча камчилигимиз ҳақида оғиз очса, то- 
моғидан ғиппа бўғамиз. Ф. Мусажонов, 
Ҳиммат. Бировга зиғирча озор берган инсон 
эмасман. Ю. Шомансур, Қора марварид. 
[Жўрапошшанинг] Рангида зиғирча қон йўқ, 




оп-оқариб кетибди. М. Исмоилий, Фарғо- 
на т. о. Сизда вафо деган нарсадан зиғирча 
борми? — деди Нишонбой Чиннихонга. П. 
Қодиров, Юракдаги қуёш. 

ЗИҒИРЧАЛИК Оз бўлса ҳам, кичик 
бўлса ҳам. Гарчи 1940 йилдан буён торкўча- 
нинг номи уч марта ўзгартирилган бўлса ҳам, 
бироқ кўчада зиғирчалик ўзгариш бўлмаётир. 
«Муштум». 

ЗИҲ [ф. bj — қирғоқ; ҳошия, жияк] 1 
Икки сатҳ кесишган чизиқ; қирра. Тахта- 
нинг зиҳи. Деворнинг зиҳини чиқармоқ. н 
Токчалар ва пирамонларнинг зиҳлари ганч- 
дан қабартма қилиб ишланган. М. Осим, 
Карвон йўлларида. 

2 Қирғоқ, чет. Қор учқунлар, том ва де- 
вор зиҳлари оқариб қолган эди. С. Аҳмад, 
Қадрдон далалар. Эшон ая дераза зиҳига 
ўтириб, қоронғида шитирлаётган баргларга 
қулоқ сола бошлади. С. Аҳмад, Ҳукм. 

ЗЛОТИЙ [пол. zloty] Польша Респуб- 
ликасининг пул бирлиги. 

ЗМЕЕВИК [р. «змея» с. дан — илонси- 
мон, илонга ўхшаш] 1 геол. Силикатлар тур- 
кумига мансуб, илон пўстига ўхшаш сар- 
ғиш ва кулранг-яшил доғлари бўлган ми- 
нерал; серпантин. 

2 махс. Иситиш аппаратларида спирал- 
симон буралган найча; эгри-бугри қувур. 

ЗОБИТ [а. JojLi — офицер, миршаб; 
забт этувчи] Армия ва флотда, умуман, 
қуролли кучлар тизимида командир мар- 
табасидаги ҳарбий хизматчи; офицер. Буни 
менга турк зобити ўргатган эди. А. Қаҳ- 
ҳор, Сароб. Ҳовлиқиб, рус ҳарбий зобити- 
нинг кийимида шаҳзода Исфандиёр кирди. 
С. Сиёев, Ёруғлик. Бу албатта халқ ораси- 
да зобитлар ҳақида яхши фикр туғдириш 
учун қилинган ҳийладир. Ш. Холмирзаев, 
Тоғларга қор тушди. 

ЗОВ [ф. jl j — дара] шв. Дара, тоғ орали- 
ғидаги чуқурлик; жарлик. Тўш-тўшига лаш- 
кар қочиб жўнади. Қанча одам зовдан таш- 
лаб ўлади. «Ширин билан Шакар». Ўнг то- 
мони — учма зов. Икки тегирмон сув ўша 
зов пастидан оқиб тушяпти. Ш. Холмирза- 
ев, Қил кўприк. Ҳожар янгам узоқ-узоқлар- 
га кўз тикканча, Чортоқнинг устидан се- 
кин-аста зов томонга юриб борарди. С. Ис- 
ҳоқов, Олам гўзал. 

ЗОВУР Захоб ерларни қуритиш, захни 
қочириш учун қазилган чуқур ариқ; закан. 


Кеча ёмғир ёғибўтди. Ерлар лой. Бугун кол- 
хозчилар қазишар зовур. Уйғун. Даланинг ён- 
дамасидан чуқур қилиб қазилган зовур ер- 
нинг охиригача чўзилган. Р. Файзий, Чўлга 
баҳор келди. Кунчиқардан бошланиб, қибла 
уфққача бориб тақалган зовур ёнбағирла- 
рига нурсиз соя тушди. Н. Аминов, Тилло 
табассумлар. 

ЗОВУРЧИ Зовур қазувчи. Етмиш тўрт 
ёшга кирган Тожимат зовурчи канал қури- 
лиши ҳақида хабар топиб, икки ўғлини юбо- 
рибди. Ҳ. Носирова, Мен ўзбек қизиман. 
Зовур қазувчиларнинг оши учун қишлоқдан 
икки қовоқ қатиқ йигиб бораётган бир йи- 
гитнинг ҳамроҳлигида Рафиқов яёвлаб, зо- 
вурчиларнинг олдига жўнайди. А. Қодирий, 
Обид кетмон. 

ЗОДАГОН [ф. — яхши оила фар- 

зандлари] эск. Илгари замонларда оқсуяк- 
ларга, имтиёзли табақага мансуб шахс; 
асилзода. Ш. Ҳамроев аввалига чор амалдор- 
ларининг, бою зодагонларнинг куни битгани- 
га ишонқирамай юрди. «Ўзбекистон қўриқ- 
лари». Зуҳра бегим тегаман, деса уни олади- 
ган зодагонлар топилар эди. П. Қодиров, 
Юлдузли тунлар. Сарой зодагонлари ораси- 
да Абдуллатифга қарши фитна тайёрлана- 
ди. Мирмуҳсин, Меъмор. 

ЗОДИАК [юн. zodiakos (kyklos) — ҳайвон- 
лар (доираси)] астр. Осмон гумбазидаги 
Қуёш, Ой, катта сайёралар ва кўпчилик ки- 
чик сайёралар йил давомида ҳаракатланади- 
ган ва 12 бурж [Ҳамал, Савр, Жавзо, Сара- 
тон, Асад, Сумбула, Мезон, Ақраб, Қавс, 
Жад(и)й, Далв, Ҳут] жойлашган айлана. 

ЗОЕ [а. — йўқолган, нобуд бўлган]: 

зое кетмоқ Бекор кетмоқ; фойдасиз, яроқ- 
сиз бўлиб қолмоқ. Расул аканинг изланиш- 
лари зое кетмади: сеялкани минерал ўғит со- 
лишга мослаштирди. «Ўзбекистон қўриқла- 
ри». Меҳнатсевар халқимизнинг тўккан тери, 
сарфлаган меҳнати зарра бўлса ҳам зое кет- 
мади. Н. Сафаров, Оловли излар. Зое қил- 
моқ Бирор ишни бекорга кетказмоқ, йўқ 
қилмоқ. Бечора Нодира оғир ҳолда, Анварни 
кишига шогирд бериб, ўқишини зое қилишга 
кўзи қиймади. А. Қодирий, Меҳробдан чаён. 

ЗОЕЛИК: зоелик тортмоқ (ёки кўрмоқ) 
Зиён кўрмоқ, зарар қилмоқ. Мен сиздан зо- 
елик тортмадим. н Ҳар қалай, даштга тер 
тўкиб, зоелик кўрмади. Нима тикса, олтин 
бўлиб уняпти. Ҳ. Назир, Маёқ сари. 





ЗОИИЛ [а. Jilj — йўқ, бартараф бў- 
лувчи]: зойил бўлмоқ Йўқ бўлмоқ; барта- 
раф бўлмоқ. Мулла Обиднинг юзидаги бояги 
қайғуришли кайфияти бирмунча зойил бўлди. 
А. Қодирий, Обид кетмон. Мавлоно замон- 
нинг моҳир ҳакими эрур. Зора мараз зойил 
бўлса [деди Муҳаммад Паҳлавон] М. Осим, 
Сеҳрли сўз. 

ЗОК [ф. ^lj — купоросларнинг уму- 
мий номи] ким. Темир купороси, темир 
сульфат; сувда осон эрийдиган оч яшил 
модда. 

ЗОЛ I [ф. Jl j — жуда ҳам қари] кт. Кўп 
иш кўрган, ҳамма нарсага ақли етадиган; 
тадбирли. Қўҳна дунё, қари тарих, зол. Сий- 
нангмунча аламга тўла. Миртемир. [Мулла- 
рўзи\: Энди хат масаласи бўлса, бари бир, у 
зол хотин бир алдандими, энди ҳушёрроқ бўла- 
ди. Ҳамза, Майсаранинг иши. 

ЗОЛ II [а. Jli — араб алифбосидаги i — 
з ҳарфининг номи] Араб графикаси асоси- 
даги эски ўзбек ёзувида ўн биринчи ҳарф- 
нинг номи. 

ЗОЛДИР Шар соққа, волдир. Темир зол- 
дир. н Одамгарчилик ўлсин, золдирга ўхшаб 
нуқул нишабга думаласа! Шуҳрат, Олтин 
зангламас. Унинг [сэрнинг] кўзлари золдир- 
дай ўйнаб кетган эди. «Муштум». 

ЗОЛИМ [а. *JLt> — зулмкор, мустабид] 
1 Зулм қилувчи, зулмкор, жабр қилувчи. 
Илоннинг заҳри ёмон. Золимнинг қаҳри ёмон. 
Мақол. н Фақат хотинларгина золим под- 
шони қарғаб чинқиришар, йиглашар эди. 
Ойбек, Танланган асарлар. Акрам ҳожи са- 
волида давом этди: -Ҳокимингиз жуда зо- 
лим эмиш, бу тўғри сўзми? А. Қодирий, 
Ўтган кунлар. Мамлакат пароканда, золим 
тождорлар қон устига қон тўкурлар [деди 
Мавлоно Фазлиддин ]. П. Қодиров, Юлдуз- 
ли тунлар. 

2 Раҳм-шафқатни билмайдиган, бераҳм. 
Золим эр. н Бориб айтинг ўшал золим йи- 
гитга, Унинг ишқи бу бағримга туташди. Ҳ. 
Ғулом, Машъал. 

3 Бераҳмликни, шафқатсизликни ифо- 
даловчи. Гулсумбиби индамади, ёлғиз золим 
кўзлари билан ўқрайди-да, айвоннинг бир чек- 
касида, касал каби, чўзилиб ётди. Ойбек, 
Танланган асарлар. 

4 Жабр-зулм билан тўлиб-тошган, қаҳр- 
ли. У [Йўлчи] ўз синглисини Гулнордан айи- 
риб, уни золим танҳолик қучоғига отишни 


истамаганидан, яна бир неча вақт Унсинни 
бу ерда қолдиришга мойил эди. Ойбек, Тан- 
ланган асарлар. 

ЗОЛИМЛИК Зулм қилишлик, шафқат- 
сизлик. Золимлик қилмоқ. н Демишлар мулк 
вайронадир, Агар золимлик этса шоҳ. Э. Во- 
ҳидов, Муҳаббат. Уни [ бойни] юз-хотир қил- 
май, золимлигини дангал юзига солишди. К. 
Яшин, Ҳамза. Аммо эгачингизни хоҳламаган 
одамига зўрлаб узатсалар, шунинг ўзи кат- 
та бир золимлик бўлмагайми? [деди Хонзо- 
да]. П. Қодиров, Юлдузли тунлар. 

ЗОЛИМОНА [а.+ ф. — золим 

каби, золимларча] рвш. Золимларга хос ра- 
вишда; золимларча, шафқатсизларча. Азиз- 
бекнинг бу золимона буйруғига қарши қат- 
тиқ сўзлар айтишни ўйласа ҳам, аччиғини 
қандай кишига айтилишини ўйлаб, ўзини бир 
оз йиғди. А. Қодирий, Ўтган кунлар. [Зай- 
наб] Хушрўйнинг юзида золимона бир истеҳ- 
зо кўрди. А. Қодирий, Ўтган кунлар. 

ЗОМБИ [ингл. zombi(e)< африка тилла- 
ридан: муқаддас илон; афсун, жодугарлик 
билан тирилтирилган мурда] Бегона кимса- 
нинг таъсир кўрсатиши (кучли уйқу дори- 
лар, наркотиклар, онг-фикрни хиралашти- 
рувчи препаратлар, гипноз ва б. руҳий во- 
ситалар таъсири) ёрдамида бировнинг буй- 
руғига, хоҳиш-иродасига сўзсиз бўйсунади- 
ган, мустақил фикрлай олмайдиган, ўз шах- 
си ва эркига эга бўлмаган киши; манқурт. 
Японияда пайдо бўлган.. зарарли оқимлар тур- 
ли мамлакатлардаги ёш йигит-қизларни иро- 
дасидан, онг-шууридан маҳрум қилиб, зомби- 
га айлантириб кўйгани бу фикрнинг далили- 
дир. «Миллий истиқлол ғояси». 

ЗОМИН [а. — кафил] Рўй берган 

кўнгилсиз ишга сабабчи, айбдор. Бунда 
қутулмоғим мушкулдир гумон, Ўн маҳрамга 
бўлдим охири зомин. «Баҳром ва Гуландом». 
-Бировнинг жонига зомин бўлишдан қўрқмай- 
сизми? — деди Элмурод. П. Турсун, Ўқитув- 
чи. Хўш, айтинг, ким зомин акам қонига, Хўш, 
кимлар ачинди унинг жонига. А. Пўлкан, 
Изҳор. 

ЗОМЧА шв. Ранги, катта-кичиклиги тур- 
лича бўлган ҳандалакларнинг умумий номи. 
Аваз, бозорга кириб, икки зомча [ҳандалак] 
ола кетайлик, дея Мутрибни қовун бозорига 
бошлади. С. Сиёев, Ёруғлик. 

ЗОНА [юн. zone — минтақа] Ер юзининг 
муайян умумий белгиси билан ажралиб ту- 




радиган жойи, минтақаси. Тундра зонаси. 
Чегара зонаси. н Нейтрал зонадан ўтиб, 
сойга тушдим. А. Убайдуллаев, Қонли из- 
дан. Ҳамзаобод қишлоғида катта дам олиш 
зонаси барпо этилмоқда. Газетадан. Ўрта 
Осиё республикалари жуда қуруқ иқлимли 
зонада жойлашган. «Фан ва турмуш». 

ЗОНАЛ Бирор минтақага, зонага оид. 
Самарқанд шаҳрида бўлиб ўтган зонал се- 
минар. н Ўтган куни Тошкентда кураш 
бўйича эркаклар ўртасида жаҳон чемпио- 
натининг зонал турнири бошланди. Газе- 
тадан. 

зонд \фр. sonde — пайпаслагич; сезгич 
асбоб] 1 тиб. Ички аъзоларни текшириш 
ёки даволаш учун ишлатиладиган найси- 
мон асбоб. Ошқозон зонди. 

2 Ер ости қатламларини текширишда 
қўлланадиган металл бурғи, парма. 

3 Метеорологик кузатишлар олиб бориш 
учун ўзи ёзадиган асбоблар ўрнатиб учи- 
риладиган ҳаво шари. 

ЗОНИ(И) [а. ^jlj — зино қилувчи] 
Фаҳш иш билан шуғулланувчи; гуноҳкор. 
Зони билан зониялар ҳам пештоқдан ташла- 
надирлар, ичкилик ичгани учун қирқ дарра 
уриладир. А. Қодирий, Ўтган кунлар. 

ЗОНТ қ. зонтик. Саодатхон эндигина ёп- 
ган зонтини қайта очди. С. Зуннунова, Янги 
директор. 

ЗОНТИК [голл. zondek — қуёшдан ҳимоя- 
лаш воситаси] Қуёш ҳарорати ёки ёғин- 
гарчиликдан сақланиш учун тутиладиган, 
очилиб-ёпиладиган дастали чодир; шамсия. 
[ Салимбойвачча\ Йўлчининг юзига урмоқ учун 
зонтикни кўтарди. Ойбек, Танланган асар- 
лар. Дадаси уни [Муқаддамни\ четлаб ўтди- 
ю, уч қадамча нарига бориб, қўлидаги зонти- 
гини очди. Ў. Ҳошимов, Қалбингга қулоқ сол. 

300- [юн. zoon — ҳайвон, жонивор] 
Ўзлашма қўшма сўзларнинг биринчи қис- 
ми: ҳайвонларга, ҳайвонот оламига алоқа- 
дорликни билдиради. 

ЗООЛОГ Зоология мутахассиси; ҳай- 
воншунос. Чунончи, Навоий лирикасида кўп 
марта тилга олинадиган қорабағир қуши, 
зоолог олимларнинг аниқлашича, Ҳашқадарё 
воҳасида яшайди. «ЎТА». Зоологлар ўрмонда 
яшовчиларнинг шаҳарда пайдо бўлиши ҳақида 
ахборот берадилар. Газетадан. 

ЗООЛОГИЯ [зоо.. + юн. logos — сўз, ту- 
шунча; таълимот] Биологиянинг ҳайвонот 


оламини ўрганадиган соҳаси. Зоология фани. 
н Музейда геология ва география, зоология, 
ботаника бўлимлари мавжуд. Газетадан. Зоо- 
логия дарсида ўқигани, ўқитувчи Олимов 
бошчилигида тажриба ўтказишгани-чи. Ба- 
лиқлар ҳаёти, тузилиши, кўпайиши — ҳам- 
маси Ҳудратга маълум. Ҳ. Назир, Сўнмас 
чақмоқлар. 

ЗООНИМ [зоо.. +юн. onyma — ном, исм] 
Ҳайвон номлари билан боғлиқ сўзлар. Атоқ- 
ли отлардан топоним ва антропонимлар, 
астроним ва зоонимлар бўйича фактик ма- 
териаллар тўпланди. «ЎТА». 

ЗООПАРК [зоо.. + ингл. park — боғ, да- 
рахтзор] қ. ҳайвонот боғи қ. боғ 1. Дўкондан 
бир пачка сигарета олиб, уйидан унча узоқ 
бўлмаган зоопаркка йўл олди. Мирмуҳсин, 
Умид. 

ЗООТЕХНИК Зоотехника мутахассиси. 
Ҳайси бир кеч район марказида колхоз зоо- 
техникларининг йиғилиши бўлиб, илғорлар 
мақталган, қолоқ зоотехниклар танқид 
қилинган эди. С. Абдулла, Соялар. Укаси Ка- 
мол эса Тошкентда олий мактабда ўқирди- 
ю, бироқ ўтган йил у ҳам армияга олинди, 
кичик укаси Исмоил зоотехник эди. Ойбек, 
Қуёш қораймас. 

ЗООТЕХНИК Зоотехникага оид. Зоотех- 
ник лаборатория. 

ЗООТЕХНИКА, зоотехния [зоо.. + юн. 
techne — маҳорат] Чорвачиликни ривожлан- 
тириш, чорва молларини асраш, парвариш 
қилиш масалалари билан шуғулланадиган 
фан соҳаси. 

ЗОР [ф. jlj — ғамгин, қайғули; йиғи, 
нола] 1 Ҳасратли йиғи, нола, афғон. Чир- 
қираб йиғлаётган ҳалиги боланинг зорига яна 
икки боланинг фарёди қўшилди. М. Исмои- 
лий, Фарғона т. о. Кета бер, турмагин, сар- 
карда, беклар, Ҳулоқ солинг мендай ночор 
зорига. «Муродхон». 

2 Муҳтож, интизор. Ким ҳаққа таиша- 
дир, ким меҳрга зор. Мен унга умримни эт- 
гумдир фидо. А. Орипов, Йиллар армони. 
-Мен сизнинг даллоллигингизга зор эмасман! 
— Чарос кескин бурилиб юриб кетди. Ў. 
Ҳошимов, Қалбингга қулоқ сол. -Бир пар- 
ча нонга зор эдик, — деди Абдурасул. П. Тур- 
сун, Ўқитувчи. 

Зор йиғламоқ Қаттиқ йиғи-сиғи қилмоқ, 
нола қилмоқ. Зор йиғлаб, навосиз қолмагай 
дунё, Ўзи чора топмай, йиғлагай олам. А. 





Орипов, Алвидо, устоз. Киприклари қайрил- 
ма Ҳизлар қолди зор йиғлаб. «Шарқ юлду- 
зи». Зор қақшамоқ Қийналмоқ, азоб чек- 
моқ. -Жуда хунук иш бўлди-да. [Қизнинг] Она- 
си зор қақшаб қидириб юргандир.. — деди 
Ҳўшоқ ота. С. Аҳмад, Чўл бургути. Зор қол- 
гур қарғ. Қуриб кетгур, ўлгур, сабил қол- 
гур. -Шу зор қолгур тўн туфайли бизнинг 
оилаларимизда қанча кўнгилсиз ҳодисалар 
бўлди, — дейди хотин-қизлардан Сайёра 
Шамсиева. Б. Халилов, Тоғора ташвиши. 
Зорим бор, зўрим йўқ. Илтимос қиламан, 
аммо мажбур қила олмайман. -Зорим бор, 
зўрим йўқ, — деди бобо арава ғилдирагига 
яқин чўнқайиб. Н. Сафаров, Оловли излар. 
Онайи зор қ. она 1. Худонинг зорини қилмоқ 
Ялиниб ёлвормоқ, ўтинчли илтимос қил- 
моқ. Ота бечора: -Бу ниятингдан қайтгин, 
оппоқ қизим. Эринг қобил йигит. Мени отам 
десанг, асти хафа қилма уни. Ҳўшганинг била 
қўша қаригин! — деб худонинг зорини қилиб- 
ди. Ҳ. Назир, Кўктерак шабадаси. 

ЗОРА [ф. ijlj — ғамгин; йиғи, нола; 
бахтсиз] юкл. Қани энди, кошки эди. Зора 
амирзодалар ярашишса, жуда маъқул иш 
бўларди-да [деди Меъмор]. Мирмуҳсин, 
Меъмор. Пиёда юрай, зора дилим ёзилса, 
деган ўй билан йўлка бўйлаб секин одимла- 
ди. М. Хайруллаев. -Кел, жигарим, тезроқ 
кел. Зора бирон хушхабар келтирган бўлсанг, 
— деди Ойнагул Фарҳодга. А. Ҳакимов, 
Илон изидан. 

ЗОРА-МОРА с. т. қ. зора. [Гулнора:] 
Айтганингиз келсин, онажон. Акамдан да- 
рак сўрайин, зора-мора бирон дарак топсам. 
Н. Сафаров, Танланган асарлар. 

ЗОРАКИ қ. зора. Менинг йўқлаб келга- 
нимни кўрса, далда бўладиган бирон сўз айт- 
сам, зораки дармон бўлса, деб кутдим. А. 
Қаҳҳор, Минг бир жон. 

ЗОР-ЗОР Зорс. куч. шакли. Етимлик- 
дан мен йиғлайман зор-зор. «Гўрўғли». 

ЗОРИЛЛАМОҚ с. т. Қаттиқ илтимос 
қилмоқ; куйиб-пишиб гапирмоқ. -Шу хо- 
надон сеники, қадамингни узиб кетмагин, — 
дебзориллаб қолди [Рисолат буви]. Ҳ. Назир, 
Кўктерак шабадаси. Йўқ, ўргилай, буни қиз- 
ларга олиб бораман, улар зориллаб сўрашган 
эди. Ойдин, Гулсанам. 

ЗОР-ИНТИЗОР қ. зор. Ҳар тонгда қуёшга 
зор-интизорман, Мен пахтакорман. А. Мух- 
тор. [Хосият:] Шўринг қурғур чол бир бурда 


нонга зор-интизор бўлиб ўлди. Н. Сафаров, 
Танланган асарлар. 

ЗОР-МУШТОҚ қ. зор-интизор. Кўрар- 
га бениҳоят зор-муштоқ ўлганим айтинг, 
Агар бўлса иши ҳам ҳаддин имкон, бир ке- 
либ кетсин. М. Исмоилий, Фарғона тонг 
отгунча. 

ЗОРИҚМОҚ 1 Зор бўлмоқ, бирор нар- 
сага муҳтож бўлмоқ. Пулга зориқмоқ. н 
Зориққанимиз йўқ, болам. Беш-ўн танга орт- 
тириб ҳам қўйдим. А. Қаҳҳор, Қўшчинор 
чироқлари. Уларнинг интизор кўзлари фронт 
йўлида, қўллари меҳнатда, фронтни зориқ- 
тирмаслик, душманни тезроқ яксон қилиш 
учун тинимсиз ишлар эдилар. С. Аҳмад, Ой- 
дин кечалар. 

2 Сабрсизлик билан кутмоқ, интизор 
бўлмоқ. Ота-она фарзанди кўтариб келади- 
ган нарсани эмас, ўзини кутади, соғ-сало- 
мат кўришга зориқиб, кўзлари кўчада бўла- 
ди. М. Исмоилий, Одамийлик қиссаси. Би- 
ров нон, биров олма, анор, биров nucma, бо- 
дом тўла баркаш тутиб, қаҳрамон фарзанд- 
ларини зориқиб кутади. Н. Сафаров, Олов- 
ли излар. Отаси кун ботиб, қоронги туши- 
шини зориқиб кутди. Р. Раҳмонов, Чангал- 
зордаги шарпа. 

ЗОРЛАНМОҚ Бирор кимса, нарса ёки 
ҳолатдан нолимоқ, шикоят қилмоқ, ҳас- 
рат қилмоқ. Хотин киши паранжи ичида йиғ- 
лаб, қақшаб туриб зорланди: -Ҳокимтўра 
ҳақиқат қилсин. Боламни чақириб, ўзи сўра- 
син! М. Исмоилий, Фарғона т. о. У[Унсин] 
билан сўзлашганда, тирикчиликка оид ҳеч 
нимадан зорланмаган эди. Ойбек, Танлан- 
ган асарлар. [Ғулом ака] Бировдан нолимай- 
ди, бировдан зорланмайди ҳам. Ж. Абдулла- 
хонов, Тўфон. Зорланишдан, ични ейишдан 
бошқа ҳеч нима қўлидан келмагач, нима қил- 
син? М. Исмоилий, Фарғонат. о. 

ЗОРЛИК 1 Бирор нарсага муҳтожлик, 
эҳтиёж сезишлик. Бахт, иқбол, фаровонлик 
орзулари кўнгилда тўла, аммо бу дамда бир 
парча чапатига зорлик қандай мусибат. 
Ойбек, Нур қидириб. 

2 Қийинчилик, азоб-уқубат. Барча шод- 
лик сенга бўлсин. Бор ситам, зорлик менга. 
Э. Воҳидов, Муҳаббатнома. 

ЗОРМАНДА, зормонда [ф. г>лз1_о_>1 j — зор 
қолган] қарғ. Зор қолгур, қуриб кетгур, са- 
бил қолгур. Аёллар кулишди. Хола қўлидаги 
сочиқ билан оғзини бекитиб, унга муғамбиро- 

на қаради: -Бу ерда у зормондани ичадиган- 
лар йўқ-ку, болам? С. Нуров, Нарвон. Вой 
белим, бу зормонда тоғора ўлгур белимни нақ 
узиб юборди. [деди Каромат хола\. Ш. Саъ- 
дулла, Икки билагузук. [Бахтиёрнинг] Ҳаро- 
ратини ўлчаб кўрай, деб термометрни қидир- 
сам, у зорманда ҳам топила қолмайди, — деди 
Камол. Ҳ. Назир, Кўктерак шабадаси. 

ЗОТ [а. cjI j — бирор нарса эгаси; шахс; 
асл, моҳият] 1 Бир аждоддан тарқалган 
насл, авлод; насл-насаб. Ҳа, Гулнорнинг таги 
паст-да. Отаси ким? Онаси ким? Малай, 
чўри.. Зотига тортади, зоти паст. Ойбек, 
Танланган асарлар. Балки замонлар ўтиб, 
даврлар шамолида Совурилар қанча зот, яна 
қанча буюклик. А. Орипов, Юртим шамоли. 
Мен сўрайман миллатингни, зотингни, Яшир- 
майин айтавергин дардингни. «Ҳасанхон». 
Шайх Исмоил оғзига келганини қайтармай 
қарғар, Санобарни зоти пастдан олиб, зоти 
пастга солар эди. К. Яшин, Ҳамза. 

2 Бирор фазилати, хислати билан аж- 
ралиб турувчи, ҳурматли киши. Улуғ зот. 
н Бу — Ҳорабулоқ қишлоғи ea атрофига 
қозилик қилувчи маълум зот эди. М. Исмои- 
лий, Фарғона т. о. Эл-улус сиздек зотларга 
ғоят муҳтождир [деди Навоий]. Ойбек, 
Навоий. 

Зоти олий Олий зот, улуғ инсон. 

3 Умуман, ҳар қандай шахс, одам. [Маж- 
лисда] Юқорида исмлари ўтган зотлардан 
бошқа Ҳомид, Раҳмат ҳам Ҳасанали бор эди- 
лар. А. Қодирий, Ўтган кунлар. Бердибой- 
нинг зое кетган ўн беш йиллик меҳнатини 
ҳимоя қиладиган бир зот кўринмади. А. Қо- 
дирий, Обид кетмон. 

4 Бирор табақа, ижтимоий гуруҳ киши- 
си, аҳли. Олим зоти. Ёзувчи зоти. н Кар- 
вонбоши Акромбойни ўз олдига чақириб: -Бу- 
гун, — деди, — харидор зотининг саройга 
киришига йўл берманг.. С. Айний, Қуллар. 

5 Жинс, нав. Қорамол зоти. 

Эр(как) зоти с. т. Эркаклар. Доя келган- 
дан сўнг, ичкари ҳовли эркак зотидан тоза- 
ланди. А. Қодирий, Ўтган кунлар. Аёл (ёки 
хотин, қиз) зоти с. т. Аёллар, хотинлар, 
қизлар; хотин-қизлар. Аёл зотининг бош- 
адоғи зарга ўралгани билан, ўзи ёмон бўлса, 
кимга кераги бор?Т. Мурод, От кишнаган 
оқшом. Унга бир вадаванг: -Билмайман, асли 
қиз зоти билан гаплашган эмасман, — деб- 
ди. П. Турсун, Ўқитувчи. 


6 шв. Улоқца бериладиган мукофот. Улоқ 
ҳамон жойида ётганини кўрган баковул зот- 
ни оширди. Т. Мурод, От кишнаган оқшом. 

ЗОТАН [а. hlj — табиатан, аслида] 1 Зо- 
ти, жинси, насли-насабига кўра; аслан. Онам 
зотан хотин, ёрим ҳам хотин, синглим ҳам, 
қизим ҳам уларга жинсдош. Ғ. Ғулом. 

2 крш. с. Аслини олганда, аслида. Зо- 
тан, у замонда фанни Навоийчалик тушу- 
надиган одамнинг ўзи йўқ эди. «Фан ва тур- 
муш». Зотан, у [ Феруз] фалаж бўлса-да, хо- 
тираси ҳали равшан эди. С. Сиёев, Аваз. Зо- 
тан, ҳар нарсанинг, Ҳар кимнинг ўз худоси 
бор. Р. Парфи, Кўзлар. 

ЗОТДОР [а. + ф. jlacili — яхши зотли, 
насл-насабли] Яхши зотга мансуб, наслдор. 
Зотдор қўй. н Қодиржон жўжабирдек жон 
эди, зотдор сигир билан бир яшар бузоққа 
ҳавасланиб қаради. С. Сиёев, Отлиқ аёл. Бу 
ўша ўғирлатилган зотдор от эди. С. Юну- 
сов, Кутилмаган хазина. 

ЗОТИЛЖАМ [а. ^i^Jloli — ўпканинг 
яллиғланиши] Ўпканинг яллиғланиши, ўп- 
канинг юқумли касаллиги; пневмония. Зо- 
тилжам бўлмоқ. н Мамлакат гриппни 
оёқда ўтказиб, зотилжамга чалинди. Ў. Ус- 
монов, Сирли соҳил. Ўша йиллари ортти- 
риб олган зотилжам уни оғир дардга чалин- 
тириб йиқитди. С. Кароматов, Олтин қум. 
Заргаров кеча шаҳардан жуда эзилиб қайт- 
ди-ю, яна ётиб қолди. Зотилжами такрор- 
ланиб, иккала ўпкаси ҳам яллиғланибди. А. 
Мухтор, Бўронларда бордек ҳаловат. 

ЗОТЛИ қ. зотдор. Молинг зотли бўлса, 
емишинг тотли бўлар. Мақол. н Улар зотли 
қўчқорлар боқилаётган бостирмага кириш- 
ди. С. Анорбоев, Оқсой. Тўғонбек ҳар кун 
хўжасининг зотли отларидан бирини миниб, 
Ҳиротда гашт қилиб юради. Ойбек, Навоий. 

ЗОТСИЗ 1 Зотининг, насл-насабининг 
тайини йўқ; безот. 

2 Зоти паст, хашаки, наслсиз. Зотсиз 
сигирлар. 

ЗОҒ [ф. — қарға] қ. қарға. Ҳар зоғ, ҳар 

зоғда минг доғ. Мақол. н Ҳайфким, аҳли 
тамиз ушбу маҳалда хор экан, Олдилар ҳар 
ерда булбул ошёнин зоғлар. Муқимий. 

Зоғ учмайди ёки ҳеч зоғ йўқ Бирорта одам 
кўринмайди; ҳеч ким йўқ. Ғуломжон шошиб 
қолди. Ҳовли бўм-бўш, зоғучмас эди. М. Ис- 
моилий, Фарғона т. о. Савлат қилиб ўнгу 
сўлга қаради, Зоғ учмаган чўлга кетиб бора- 

ди. «Ширин билан Шакар». Кудрат кўча ай- 
ланиб келиб, уйига кирса, ҳеч зоғйўқ. Ҳ. На- 
зир, Сўнмас чақмоқлар. Элдан бурун мас- 
жидларга кетаётган тақводорлардан бошқа 
кўчаларда ҳеч зоғ йўқ. М. Осим, Ўтрор. 

ЗОҒОРА Маккажўхори ёки оқ жўхори 
унидан ёпилган нон. Зоғора нон билан та- 
мадди қилиб, аёзли кечаларда ер ағдарган 
тракторчилар билан танишдик. «Ўзбекис- 
тон қўриқлари». Битта зоғора кулчани 
тўртга бўлиб ейишди, нонушталари шу бўлди. 
Т. Малик, Ажаб дунё. Чойхоначи қовурилган 
балиқ, зоғора нон, кумуш қумғонда чой кел- 
тирди. С. Сиёев, Ёруғлик. 

Зоғора балиқ Чучук сувда яшайдиган 
балиқнинг бир тури. Ўрта Осиёнинг дарё, 
қўл ҳамда сув омборларида энг кўп тарқал- 
ган балиқлардан бири зоғора балиқдир. А. 
Осмонов, Сурхон балиқлари. 

ЗОҲИД [а. хл lj — сабр-қаноатли, тақ- 
водор; тарки дунё қилган киши] 1 дин. Тар- 
ки дунё қилган диндор киши. -Сиз ёшлар 
соддасиз-да.. зоҳидларни ҳамиша меҳроб, 
минбарда тасаввур қиласизлар, — деди муф- 
ти Мирзога. А. Ҳакимов, Илон изидан. 

2 Зоҳид (эркаклар исми). 

ЗОҲИДЛИК Тарки дунёчилик; тақво- 
дорлик, диндорлик. -Нега мен зоҳидлик 
қилиб, боёқиш жувоннинг узатилган қўлини 
ҳавода қолдирдим? — деди Камолиддин. Т. 
Жалолов, Олтин қафас. Эндиу [Онахон] бу 
қора сояларнинг зоҳидлик ридоси ёпинган 
қабиҳ одамлар эканини аниқ билди. А. Мух- 
тор, Опа-сингиллар. 

ЗОҲИР [а. — аниқ, равшан; таш- 

қи кўриниш] кт. Сирт, сиртқи томон, таш- 
қи кўриниш. Зоҳирда эрки ўзида бўлиб кўрин- 
ган заҳмат аҳлининг аслида оёқ-қўлларида 
оғир кишан, тил-жағлари боғлаб ташлан- 
ган эди. Н. Сафаров, Оловли излар. 

2 кесим. взф. Очиқ-ойдин, равшан. Зо- 
ҳир бўлмоқ. Зоҳир қилмоқ. н [Зайнабнинг] 
Кўз ҳаракатида ҳам бир бесаранжомлик зо- 
ҳир эди. А. Қодирий, Ўтган кунлар. 

Зоҳир бўлмоқ Пайдо бўлмоқ, кўринмоқ. 
Шайхнинг нигоҳида совуқ қаҳр, лабларида 
кинояли табассум зоҳир бўлди. О. Ёқубов, 
Қўҳна дунё. 

ЗОҲИРАН [ф. i — ташқи кўриниш- 
дан] Сиртдан қараганда, ташқи кўриниши- 
дан. Ҳазратов зоҳиран хурсанд бўлса ҳам, 
ичида хафа. И. Раҳим, Тақдир. Хўжабеков 


фикрини ўтказолмагач, зоҳиран осойишта 
кўринса-да, ичида Шербекни еб қўйгудек эди. 
С. Анорбоев, Оқсой. 

ЗОҲИРИИ Ташқаридаги, ташқи, сирт- 
қи. Шеърнинг зоҳирий маъноси изоҳга муҳ- 
тож эмас. «ЎТА». 

ЗУБДА [а. * jlj j — сариёғ; қаймоқ; моҳи- 
ят] кт. Кишиларнинг энг яхшиси, энг са- 
раси; обрўли шахс. Шоҳимардон шайхлари- 
нинг зубдаси мозор мутаваллиси Оқ эшон эди. 
К. Яшин, Ҳамза. 

ЗУБР [р. зубр — шохли, шохдор] Ўрмон- 
да яшайдиган ёввойи ҳўкиз; қувушшохли- 
ларга мансуб сутэмизувчи ҳайвон. Бизонлар 
зубрларга қараганда бирмунча кичикроқ бўла- 
ди. Н. Мавлонов, Қорамолчилик. 

ЗУБТУРУМ қ. баргизуб. Барги зубтурум- 
дай титрашиб, лабига учуқлар тошиб, мир- 
шабларнинг каттаси отидан тушиб, қили- 
чини яланғочлаб, момонинг қошига борди. «Гу- 
лихиромон». 

ЗУВ тақл. с. Тезлик билан амалга оша- 
диган ҳаракат, ҳолат ҳақида. Аргимчоқ зув 
осмонга кўтарилади, зув қайтиб келади. 
«Шарқ юлдузи». 

ЗУВАЛА [ф. dl jj — хамирдан қилинган 
соққа] 1 Битта нон ясаш ёки бир марта угра 
кесиш учун лойиқ қилиб юмалоқланган 
хамир. У онаси келганга қадар супрадаги ун- 
ни қоқиб-суқиб, бир зувала хамир қилиб 
қўйган эди. Ойдин, Гулсанам. Зиёдахон, зу- 
вала узар экан, ҳазиломуз жавоб берди. А. 
Қаҳҳор, Қўшчинор чироқлари. [Ойша опа\ 
Супра ёзиб, зувала узди. С. Анорбоев, Йўлда 
йўлдош бўлганлар. 

2 кўчма Асос, негиз; таркиб. 1)52 йилда 
зуваласи Ўзбекистон тупроғидан ясалган 
биринчи пиёла тортиқ қилинган эди. Газе- 
тадан. Болаликда гап кўп. Бир гражданга Зу- 
вала бўлади ахир ҳар гўдак. А. Мухтор, 
Шеърлар. Товуқлар оғзидан юлиб олинган 
жонсиз уруғ мана бугун келажакдаги капипа 
режаларга зувала бўляпти. С. Маҳкамов, 
Бир жуфт дон. 

Зуваласи бир жойдан (ёки ердан) олин- 

ган Ҳар жиҳатдан бир-бирига ўхшаш одам- 
лар ҳақида. Сизга гапириб, овоздан ажраш 
ҳеч нарса эмас. Ботиров билан сизнинг зу- 
валангиз бир жойдан олинганга ўхшайди. Б. 
Раҳмонов, Олтин одамлар. Зуваласи пишиқ 
Жисмонан пишиқ-пухта, ёшига нисбатан 
бақувват, пишиқ одам. Зуваласи пишиқ 




кичкинагина чол [ Тўғонбекни] ширин сўз 
билан қаршилади. Ойбек, Навоий. У[Жўра- 
хон] ўн саккиз ёшли, зуваласи пишиқ, зеҳни 
ўткир йигит эди. Назармат, Жўрлар ба- 
ланд сайрайди. 

ЗУВАЛАЛАМОҚ Зувала қилмоқ, зува- 
ла ясамоқ. Ҳулкар хамирни зувалалаб бўлди- 
ю, ўчоқдаги чўг устига қозонни тўнтариб, 
қиздира бошлади. П. Қодиров, Қора кўзлар. 

ЗУВ-ЗУВ тақл. с. Қушлар ёки ҳашарот- 
ларнинг қанот қоққанда чиқадиган тову- 
ши ҳақида. Зув-зув боради, Томдан қарай- 
ди. Чўп-лой чўқийди, Caeam тўқийди (Қал- 
дирғоч). 

ЗУВИЛЛАМОҚ 1 «Зув-зув» овоз чиқар- 
моқ. Сой шов-шуви орасида асаларилар зу- 
виллаб, чексиз майсазорлардаги ўт-ўланлар 
дастурхони томон ошиқишарди. Мирмуҳ- 
син, Меъмор. 

2 кўчма Тез ҳаракат қилмоқ, жуда тез 
чопмоқ. [Колхозраиси Қулматга:] Олиш бош- 
ланди, де! Чоп, зувиллаб бориб, зувиллаб кел! 
Т. Мурод, Юлдузлар мангу ёнади. 

ЗУВЛАМОҚ қ. зумламоқ. Кун бўйи ик- 
каламиз чиллак ўйнардик. Ҳалима бу ўйинда 
ўғил болалардан қолишмас, фақат мени аяр- 
ди: зувлашга галим келганда, кечиб юборар- 
ди. Ў. Ҳошимов, Бир томчи қон. Югурардик 
худди зувлаган каби, Кўшилиишб телба, кўр 
оломонга. X. Даврон, Қақнус. 

ЗУД [ф. j j j — тез; шошилинч; эрта] рвш. 
кт. Тез, жуда тез; тезлик билан. -Мана бул 
номани Урганчга зуд элтгайсен ва ани сул- 
тон ҳазратларининг ўз илкларига бергайсен, 
— деди Темиртошга. М. Осим, Ўтрор. Эрта- 
си куни подшонинг мардикор олиш ҳақидаги 
фармони шаҳар-қишлоқларга зуд тарқалди. 
К. Яшин, Ҳамза. 

ЗУДЛИК: зудлик билан Тезликда, бир- 
пасда; шошилинч тарзда. Зудлик билануста 
чақирилди. Н. Аминов, Суварак. Хосият хола 
зудлик билан Серафима Семёновнага хат 
йўллади. Р. Файзий, Чўлга баҳор келди. Му- 
даррисов зудлик билан ўз кадрини Москвага 
командировка қилишга мажбур бўлиб қолди. 
Д. Нурий, Осмон устуни. 

ЗУККО [а. tlS j — зеҳни ўткирлик; фаро- 
сат; ақл] Ақли, зеҳни ўткир; ақлли, доно. 
Мирзамуҳаммад Расулович етти ўлчаб бир 
кесадиган, мулоҳазали, синчков, зукко одам 
эди. Ф. Мусажонов, Ҳиммат. Эшони судур 
мамнун бўлиб кетди: қандай зукко шогирди 


бор\ Ш. Холмирзаев, Қил кўприк. Мадҳ 
ўқишар сўзга моҳирлар. Шеър айтишар зук- 
ко шоирлар. Э. Воҳидов, Нидо. 

ЗУККОЛИК Донолик, ақллилик. -Ба- 
ракалла сизга! — деб юборди Умрзоқ ота, 
кўнглидаги гапни топган ошнасининг зукко- 
лигига тан бериб. Ҳ. Ғулом, Машъал. 

ЗУЛ фолък. айн. жул. Айил-пуштасини 
ешди бедовнинг, Шипириб устидан олди зу- 
лини. «Хушкелди». 

ЗУЛЛИСОНАЙН [а. lljj — икки 

тил соҳиби] Икки тилни билувчи, ўрган- 
ган киши; икки тилда ёза оладиган шоир 
ёки ёзувчи. Кўп ўтмай, ўз замондошлари ора- 
сида талантли зуллисонайн шоир, созанда ва 
ҳофиз сифатида шуҳрат қозонади. «ЎТА». 

ЗУЛЛИСОНАЙНЛИК и кки тилда 
сўзлай ва ёза билишлик. Зуллисонайнлик 
анъанасининг шаклланиши ва давом этиши- 
да муҳим ролъ ўйнаган омиллардан яна бири 
— бу географик омил деб айтиш мумкин. 
«ЎТА». 

ЗУЛМ [а. jJJi — жабр-ситам; адолат- 
сизлик] 1 Ҳукмдор ва ҳокимларнинг фу- 
қарога, золимларнинг мазлумларга кўр- 
сатган жабри; шафқатсизлик, истибдод. 
Зулм зиндондан ёмон. Мақол. н Аҳоли ғала- 
ёнга келди, қўрққанидан эмас, зулмга, зўр- 
ликка, ҳақиқатсизликка чидамаганидан 
ғалаёнга келди. М. Исмоилий, Фарғона т. о. 
Ҳамма ўз билганича қичқиради, зулмдан, 
жабрдан шикоят қилади. Ойбек, Танлан- 
ган асарлар. 

2 Умуман, жабр-ситам, эзиш; адолат- 
сизлик. Кундошлик зулми. Зулм қилмоқ 
(ўтказмоқ) н Биров зулм қилса, биров раҳм 
қиларкан; биров ош берса, биров нон берар- 
кан. Ойдин, Қандолатнинг ҳикояси. Маъ- 
шуқ аҳлига ярашмас доимо зулму жафо. Ҳам- 
за. Одамларга ўтказган зулми учун Олахўжа 
халқ олдида жавоб бермай ҳеч қаёққа кет- 
майди. П. Турсун, Ўқитувчи. 

Зулм кўрмоқ (ёки тортмоқ, чекмоқ) 
Ноҳақ жабрланмоқ, эзилмоқ. Аёллар ўтмиш- 
да ҳаммадан кўп зулм кўрган, ҳаммадан кўп 
жаҳолатда қолган. П. Турсун, Ўқитувчи. 

ЗУЛМАТ [а. ,'nlt, — қоронғилик] кт. 1 
Зим-зиё, тим қоронғилик. Зулматни кўрма- 
ган ёруғликни қадрламас. Мақол. н Ҳамма- 
ёқни зулмат қоплаган, кенг даланинг ақал- 
ли бирор бурчида милт этган нур кўринмай- 
ди. Ҳ. Ғулом, Машъал. Зулмат ичида қол- 





ган Анвар, орқа-ўнгини ажрата олмай, бўйра 
устини чоғлаб, бир-икки қадам юриб келди 
ва икки қўли билан тиззасини қучоқлаб, 
чўнқайди. А. Қодирий, Меҳробдан чаён. 
Алимардон тонг қоронғисида зулмат зина- 
лардан тушиб кетди. Ў. Ҳошимов, Қал- 
бингга қулоқ сол. 

2 кўчма Нодонлик, қолоқлик; жаҳолат. 
Уйғонди кенг жаҳонда Зулматда ётган эл- 
лар. И. Муслим, Сенинг севгинг. Зулмат 
чилпарчин бўлиб, Мамлакатда тонг отди. 
«Қўшиқлар». 

ЗУЛМКОР [а. + ф. jKJk — зулм қилув- 
чи] Жабр-зулм қилувчи, азоб берувчи, жа- 
фокор. Иншоолло, ҳақиқат душманларини, 
зулмкорларни мағлуб қилурсиз. Ойбек, На- 
воий. Меъмор йигит жаҳонни титратган 
зулмкор шоҳнинг хотинига ошиқ бўлиб қол- 
ган экан. М. Қориев, Ойдин кечалар. 

ЗУЛОЛ [ф. JV j — тоза, булоқ суви] айн. 
зилол. Зулоли таъмини топмам Сира болу 
шакарларда, Ватан ёди эрур қалбимда 
Бўлсам мен сафарларда. Э. Воҳидов, Му- 
ҳаббатнома. 

ЗУЛУК \ф. К jJ j — зулук] 1 Чучук сув 
ҳавзаларида яшовчи, йиртқич ёки паразит 
ҳолда кун кечирувчи ҳалқали чувалчанглар 
вакили. Тиббиёт зулуги. Зулук қўймоқ. н 
Зулук кичкина жонивор бўлиб, қонни сўриш 
учун хизмат қилади. Н. Исмоилов, Касал- 
ларни парвариш қилиш. Сувдан чиққан зу- 
лукдай, Ҳошу кўзи пиликдай Келин пошшага 
салом. «Оқ олма, қизил олма». 

2 кўчма Бировлар ҳисобига яшовчи, 
очкўз, текинхўр, шафқатсиз одам. Хон — 
жаллод, қозикалон — ўргимчак, ясовулбоши- 
лар эса зулук эди. Ж. Шарипов, Хоразм. 

3 кўчма Зулук каби қоп-қора. Онаси унинг 
[ Салтанатнинг\ зулук қошларига, тўлишган 
дудоқларига, юзларига мамнун тикилибўтир- 
ди. С. Нуров, Нарвон. 

ЗУЛУКДАЙ, =дек 1 Зулук сингари. Мен- 
га қанча азоб берган, шу деб қанча юртлар- 
да яланг оёқ, саргардон кезганман. Йигит- 
лик кучимни зулукдек сўрган. С. Аҳмад, Қадр- 
дон далалар. Бердақ Хоразмнинг қаерида 
бўлмасин, бойлар.. халқнинг қонини зулукдек 
сўраётганининг, зулм, зўрлик авжига чиққа- 
нининг гувоҳи бўлди. «ЎТА». 

2 кўчма Қоп-қора, тим қора. Зулукдай 
от. н Тошхон ерга қараган ҳолда, олдига 
тушиб турган узун ea зулукдай қора сочла- 


рини ўйнаб, аста гапирди. А. Мираҳмедов, 
Ўт юраклар. Қизнинг кўзи зулукдек отнинг 
ёлларини силаб, эркалаб турган қорача йи- 
гитда эди. М. Қориев, Қиз узатиб борганда. 

ЗУЛУМОТ [а. cjLJJi — «зулмат» с. кўпл. ] қ. 
зулмат. Тўқайзорни бўғиб олди зулумот. Шар- 
пасиз сўқмоқда танҳо сурдим от. Мирте- 
мир, Бир варақ. Кўчалар бўш, паст-баланд, 
Мудҳиш зулумот. Ғайратий, Шоир. 

ЗУЛФ [ф. LJj — жингалак соч; гажак] 
кт. 1 Аёлларнинг икки чаккасида, қулоқ- 
лари атрофида жингалак ҳолда осилиб туш- 
ган жамалаги. Ғуломжон қизнинг чап қуло- 
ғини тўсиб турган жингалак зулфига тики- 
либ тўхтади. М. Исмоилий, Фарғона т. о. 
Қора зулфим эшилгандир тол-тол, Келган 
ҳоким, бу сўзларга қулоқ сол. «Ширин билан 
Шакар». 

2 Умуман, қизларнинг сочи, кокили. 
Унинг [қизнинг] қора зулфи пар ёстиқнинг 
турли томонига тартибсиз суратда тўзғиб.. 
кўзлари бир нуқтага тикилган. А. Қодирий, 
Ўтган кунлар. Наврўзда қизалоқлар толбарг- 
дан кокил, бинафшадан исирға, қоқилардан 
зулф қилиб, чамбар тақадилар. Газетадан. 

ЗУЛФАК \ ф. JL д I j — кичик гажак] Зулф, 
гажак, жамалак. Келин ой, келин дейишади, 
зулфагин шамоллар ечади. «Фольююр». 

ЗУЛФАКДОР [ф. jIjlSjJ j — гажаги бор] 
фольк. Гажакдор, гажакли. Зулфакдор қиз. н 
Бу сўзларни айтма, Тулгун зулфакдор, Мен 
ҳам ўз юртимда даврон сураман. «Ширин 
билан Шакар». 

ЗУЛФИН [ф. j-LJj — эшик ҳалқаси, 
занжири] Қулф осиш ёки эшикни берки- 
тиш учун эшикка ва унинг кесакисига, 
икки табақали эшикда ҳар икки табақага 
ўрнатиладиган кичкина ҳалқасимон темир 
ва унга осилган занжир. Туробжон эшикдан 
ҳовлиқиб кирар экан, яктагининг енги зул- 
финга илиниб, тирсаккача йиртилди. А. Қаҳ- 
ҳор, Анор. У[Мунаввар\ эшикнинг зулфини- 
ни туширди-да, эрига йўл берди. С. Анорбо- 
ев, Меҳр. Бир маҳал Назиранинг қўли эшик 
зулфинига тушди-ю, зарб билан ўзига торт- 
ди. Д. Ғ1урий, Осмон устуни. 

ЗУЛФИҚОР [а. jLaJJIji — Ҳазрат Али 
шамширининг номи; сўзма-сўз: умуртқа- 
си бор, умуртқали] 1 Муҳаммад(сав)нинг 
Бадр жангида қўлга туширган икки учли 
шамшири; кейинчалик Ҳазрат Алига, сўнг 




бошқа халифаларга ўтган. Бошимга Ҳазра- 
ти Апининг муборак зулфиқорлари келган- 
да ҳам, ҳаққу ҳақиқатдан юз ўгирмоқ ода- 
тим йўқ. А. Қаҳҳор, Тобутдан товуш. Ҳаз- 
рат Алининг дулдули ва зулфиқори олдида 
баланд тоғлар ҳам, қирғоғи кўз илғамас 
дарёлар ҳам тўсиқ бўлолмаган эмиш. Н. 
Сафаров, Оловли излар. 

2 Умуман, кескир, ўткир (қилич ҳақида). 
Четда ётар чувалган салла, Заррин қинли 
зулфиқор қилич. М. Али, Боқий дунё. 

3 Зулфиқор (эркаклар исми). 

ЗУЛҚАЪДА [а. йадАЛ jj] Қамария йил 

ҳисобида 30 кундан иборат ўн биринчи 
ойнинг арабча номи. Ойлар шаъбон, зулқаъ- 
да деган номлар билан аталади. «Фан ва тур- 
муш». 

ЗУЛҲИЖЖА | а. «A^JIjj] Қамария йил 
ҳисобида 29 кундан иборат ўн иккинчи 
ойнинг арабча номи. 

ЗУМ 1 Чиллак ўйинида: нафас олмай 
югуриб кетаётганда узлуксиз чиқариб бо- 
риладиган товуш (бу товушнинг узилиши 
нафас тугаганини, бинобарин, ўйинчи 
ўйиндан чиққанини билдиради). 

2 Жуда қисқа фурсат, лаҳза, он. Инобат 
гўё сўз тополмаган одамдай, бир зум жим 
қолди. О. Ёқубов, Эр бошига иш тушса. [Дил- 
фуза] Бир зум тўхтаб, кўз ёшларини apmdu. 
Ў. Ҳошимов, Қалбингга қулоқ сол. 

Бир зумда ёки зум ўтмай Қисқа вақт 
ичида, бирор дақиқа ҳам ўтмай, тезда. Гул- 
нор ҳамма нарсани бир зумда тайёрлаб, да- 
дасига кўрсатди. Ойбек, Танланган асар- 
лар. Зум ўтмай [Алимардон] тағин кўзини 
очди. Ў. Ҳошимов, Баҳор қайтмайди. Бироқ 
зум ўтмай раиснинг яна кайфияти бузилди. 
Т. Ҳамидов, Увол эмасми? Зумўтмай тўзон 
орасидан отилиб чиққан бир гуруҳ суворилар 
кўзга чалинди. О. Ёқубов, Қўҳна дунё. 

ЗУМИЛЛАТАР Ютқизган томон (ўйин- 
чи)ни нафаси етган жойгача зумлаб югур- 
тириладиган чиллак ўйини. 

ЗУМЛАМОҚ Чиллак ўйинида: нафаси 
етганича тўхтовсиз «зум» деб югурмоқ. Юз 
қадам жойга зумлаб боради. 

ЗУМРАД [ф. j Ҳс j < юн. smaragdos — саб- 
заранг тош] 1 Олий сифатли, оч яшил тус- 
ли қимматбаҳо тош. Кўрдингми? Бу нима? 
Мана бу — дур, мана бу — марварид. Мана 
бу ёнган — гавҳар. Ҳолганлари — ҳар хил 
тошлар, ёқут, зумрад [деди Мирзакаримбой]. 


Ойбек, Танланган асарлар. Қозикалон сан- 
диқларни очиб кўрсатди: баъзисида олмос, 
ёқут, ақиқ, зумрад ва марварид, баъзисида 
олтин ва кумушдан ясалган, қимматбаҳо 
тошлар билан зийнатланган идиш-оёқлар, 
баъзиларида зеб-зийнатлар тўла эди. С. Ай- 
ний, Дохунда. 

2 кўчма сфт. Оч яшил, сабзаранг. Мол- 
давия далаларининг зумрад ранги бизнинг 
лалмикор буғдойзорларимизни эслатади. Н. 
Сафаров, Оловли излар. Воҳ, юрагим ўйнар- 
ди кумуш жилғаларнинг зумрад лабида. Ш. 
Раҳмон, Юрак қирралари. Ариқ бўйида 
қалин ёш тол, ўртасида ёғоч сўри. Унинг 
тагидан шовуллаб оқиб турадиган зумрад 
сувдан доим бир хилда салқин шабада эсади. 
И. Раҳим, Ихлос. 

3 Зумрад (хотин-қизлар исми). 

ЗУМРАША с. т. Ҳар қандай ёмон, но- 

жўя иш қўлидан келадиган бола; шумта- 
ка, тирранча, тирмизак. -Ҳой жувонмарг, 
зумраша, тағин кўчагами? Бу ёққа кел, 
ўтинни туташтираб кет, тутай бериб, 
кўзимни кўр қилаёзди, — деди Шум болага 
онаси. Ғ. Ғулом, Шум бола. [Алижон] Она- 
сининг: «Ҳоой, деворни нуратма, зумраша!» 
деганига ҳам қулоқ солмай, қўшни боғига 
гурсса сакраб тушиб, ғойиб бўлди. Мирмуҳ- 
син, Чиниқиш. 

ЗУННОР [а. jlij — белбоғ, чилвир] 1 
тар. Мусулмон давлати ҳудудида яшаб, 
бошқа динга эътиқод қилувчилар (яҳудий 
ва христианлар) мусулмон эмаслиги бел- 
гиси сифатида тақиб юрадиган, чармдан 
ясалган ёки маълум тусдаги жундан эшил- 
ган чизимча-белбоғ. 

2 с. т. Христианлар бўйнига хоч (крест) 
осиб юрадиган занжир. 

ЗУРРИЁТ | а. гййўл — болалар, насл] Бир 
аждоддан тарқалган авлод; насл-насаб; зот. 
Нима ейди дилбар отинг, Баён айла зурриё- 
тинг. «Муродхон». -Ҳой ака, сиз ҳам бундоқ 
ёрилсангиз-чи одам бўлиб, кимсиз, зот-зур- 
риётингиз ким? — деди кўзи ожиз танкчи 
йигит. Н. Сафаров, Оловли излар. 

2 Бола, фарзанд. Акром мироб дунёга ке- 
либ зурриётсиз ўтаётганидан ҳўл ўтиндек 
тутаб қўярди. Э. Усмонов, Ёлқин. -У дилу 
жигаримнинг бир парчаси, орзуларимнинг 
ғунчаси, табиатнинг нозик ерларидан сўраб 
олган зурриётим, — деди Қамчи. Ҳ. Ғулом, 
Машъал. 







ЗУҒУМ, зўғим Қаҳр-ғазаб; дўқ-пўпи- 
са, дағдаға; зулм. Ҳусайн Муродбек юксак 
рутбани эгаллаб турса-да, бир қадар ин- 
софли, раиятга кўпда зуғум қилавермасди. 
С. Сиёев, Аваз. Лутфинисанинг Қутбини- 
сага ўша вақтда қилган зуғумлари ҳали ҳам 
унинг ёдидан чиққан эмас. Мирмуҳсин, 
Жамила. 

ЗУҲАЛ [а. J_a.j ] (3 — катта) астр. 
Қуёш системасидаги катта сайёралардан 
бири — Сатурннинг арабча номи. 

ЗУҲД [а. A-bj — диндорлик, тақводор- 
лик] Дунёга бемайл, беҳавас бўлишлик, 
нафсини тийишлик; тақводорлик. Аҳли наби 
одамзодни Зуҳд йўлига чорлади. Э. Воҳидов, 
Шарқий қирғоқ. Қўқондаги аҳли зуҳднинг 
дами ичига тушиб кетди. К. Яшин, Ҳамза. 

ЗУҲРА [а. ь j ] (3 — катта ) 1 астр. 
Қуёш системасидаги катта планеталардан 
бири — Венеранинг арабча номи. 

2 Зуҳра (хотин-қизлар исми). 

ЗУҲУР | а. j j d U. — пайдо бўлиш, кўри- 
ниш]: зуҳур этмоқ Акс этмоқ. Шербекнинг 
юзида ачиниш зуҳур этди. С. Анорбоев, 
Оқсой. 

ЗЎЛДИР қ. золдир. 

ЗЎР [ф. jjj — куч, қудрат; уриниш; таз- 
йиқ, зулм] 1 от. Куч-қувват, қудрат; таъ- 
сир. Ишончим бор қувватима-зўрима, Ос- 
дираман сени тилла дорима. «Зулфизар би- 
лан Авазхон». [Санаев] Кесакдек қотиб 
қолган қўл-оёғини зўр билан қимирлатиб, 
эмаклай бошлади. Н. Сафаров, Танланган 
асарлар. -Уялганларидан менинг зўрим би- 
лан қиляптилар, — деди янга оғзини беки- 
тиб. С. Нуров, Нарвон. Амаки бўлса, ўшан- 
да пулнинг зўри билан ўғлини мардикорлик- 
дан қутқариб қолди. Ё. Хаимов, М. Раҳ- 
мон, Ҳаёт-мамот. 

2 Уриниш, ҳаракат. Зўри беҳуда белни 
синдиради. Мақол. 

3 Кучли, шиддатли зарб; кучлилик. -Ў-ў, 
— деди Элмурод бош чайқаб, — калтакнинг 
зўрини менгина ейманми десам, сен ҳам ер 
экансан, боёқиш. П. Турсун, Ўқитувчи. 

4 Зўрлик, зўравонлик. [Мансур жаҳл би- 
лан:] Хайр, майли, ихтиёринг. Зоримиз бор, 
зўримиз йўқ. 3. Саид, Н. Сафаров, Тарих 
тилга кирди. 

Зўр бермоқ 1) астойдил ҳаракат, ғай- 
рат қилмоқ; куч етганча уринмоқ. Мусоба- 
қаларга зўр бериб тайёрланмоқ. н Сидиқ- 


жон.. шу қадар зўр бериб ишлар эдики, бит- 
та одамнинг қўлидан шунча иш келишига 
баъзан ўзи ҳайрон қолар эди. А. Қаҳҳор, 
Қўшчинор чироқлари. Мўмин қийшиқ зўр 
бериб кетмон чопмоқда эди. П. Турсун, 
Ўқитувчи; 2 ) бутун диққат-эътиборни бир 
нарсага қаратмоқ. Айрим хўжаликлар раҳ- 
барлари техникадан қўрқадилар, ундан айб 
қидириб, қўл кучига зўр берадилар. Газета- 
дан. - Чўлда одам етишмайди. Машинага зўр 
бераверсин, — деди Шерали Асалхонга. Ҳ. 
Ғулом, Сенга интиламан; 3) бирор иш- 
ҳаракатни ҳадеб такрорлайвермоқ, қайта- 
қайта қилмоқ. Саодатхон онасини зўр бериб 
ўпар, Қиммат холанинг юзига юзини қўйиб, 
бағрига босар эди. Н. Сафаров, Саодатнинг 
қиссаси. 

5 сфт. Катта жисмоний кучга эга бўл- 
ган, бақувват, забардаст. Зўр йигит. Зўр от. 
н -Одамнинг қўлидан келмайдиган ҳеч бир 
иш йўқ, — деди.. Саодатхон, — одам ҳамма 
нарсадан зўр. С. Зуннунова, Янги директор. 
Қўрқоқ бола зўр йигитга дўқ урганда, хаё- 
лингга не келади, биласанми?С. Сиёев, Ёруғ- 
лик. Унинг [Ҳусайн Бойқаронинг] зўр, ҳай- 
батли оти қирғин ичига ёриб кирди. Ойбек, 
Навоий. Тоға ҳақиқатан ҳам зўр полвон 
ўтган экан. «Шарқ юлдузи». 

6 Иқтисодий жиҳатдан бақувват, қуд- 
ратли; катта иқтисодий кучга эга бўлган. 
-Шунчалик зўр харидорлари турган бир за- 
монда бу вазифанинг менга келиб тўхтага- 
нига ҳануз ақлим бовар қилмайдир,— деди 
Анвар. А. Қодирий, Меҳробдан чаён. 

7 сфт. Катта, улкан, буюк; кучли. Зўр 
тоғ. Зўр ишонч. Зўр ирода. н Олимжондан 
зўр-зўр умидлар кутган муаллим ҳазратлари 
Аҳмаджон билан иккисини ўз ҳужраларига 
чақирди. Ҳамза, Танланган асарлар. 

8 Кучли, шиддатли; кескин. Зўр шамол. 
Зўр зилзила. 

9 Оғир, қаттиқ, изтиробли. Зўр оғриқ. 
Зўр қайғу. н Бу зўр меҳнат Ойқиз юрагида 
бир-бирига қарама-қарши бўлган икки хил 
туйғу яратди. Ш. Рашидов, Бўрондан куч- 
ли. Ҳамманинг юзидан, ҳаракатидан зўр бир 
мусибат акс этар эди. А. Қаҳҳор, Қўшчи- 
нор чироқлари. 

10 Мазмун жиҳатдан пишиқ-пухта, 
қизиқарли; сифат, маза жиҳатдан афзал, 
яхши. Зўр китоб. Зўр спектакль. Зўр олма. 
Зўр палов. 




11 Катта маҳоратга, тажрибага эга бўл- 
ган; ўз иши, касбининг устаси бўлган, мо- 
ҳир, кучли; забардаст. Зўр олим. Зўр шоир. 
н Тошкентда зўр олимлар кўп. А. Қаҳҳор, 
Қўшчинор чироқлари. -Қишлоғимизда бир 
бобой бўларди. Зўр табиб эди, — деди Ма- 
жид. Назармат, Жўрлар баланд сайрайди. 
Уста Бобохон деган зўр темирчи бўларди. С. 
Сиёев, Ёруғлик. Зўр экансиз-ку, тағин га- 
пиришни билмайман дейсиз! [деди Гавҳар]. Ў. 
Ҳошимов, Қалбингга қулоқ сол. 

Зўр келмоқ Қийин бўлмоқ, оғирлик 
тушмоқ, оғир кўчмоқ. Буларни билмасак, ҳар 
қайсисини ўзига лойиқ, ўзига муносиб жойга 
қўя олмаймиз. Унда ўзимизга зўр келади. А. 
Қаҳҳор, Қўшчинор чироқлари. Зўр келса 
Бошқа илож(и) бўлмаса, жуда бўлмаган- 
да; нари борса. Зўр келса, хўжайин беради- 
ган тўққиз танга ҳақини бермай қўя қолар- 
да. С. Аҳмад, Оқпадар. 

ЗУРАБОР фольк. Зўравон. Бир мамлакат 
— элда ўзим зўрабор, Ҳеч маҳал бўлмайсан 
менга баробар. «Ёдгор». Атрофингда Темур 
шоҳдир зўрабор, Рустамдайин унинг зўрабо- 
ри бор. «Муродхон». 

ЗЎРАВОН [0. j — ботир, полвон; 
кучли] 1 Жисмонан бақувват, баҳодир, 
ботир, паҳлавон. Ҳар бири мингга тенгла- 
шадиган зўравон эди. «Баҳром ва Гуландом». 

2 Золим, зулм ўтказувчи ҳукмдор. Агар 
у [Бобур] Самарқанддан воз кечса, нариги 
зўравонлар пойтахтни олиши, кейин Анди- 
жонга бостириб келиши муқаррар экани унга 
ҳозир жуда аниқ сезилмоқда эди. П. Қоди- 
ров, Юлдузли тунлар. 

3 Умуман, ўзгаларга қонунсиз равиш- 
да куч ишлатувчи, зўрлик қилувчи шахс. 
Йўлчи бир сакрашда зўравоннинг олдига бор- 
du, тўппонча тутган қўлини маҳкам сиқиб, 
орқага қайирди. Ойбек, Танланган асар- 
лар. Хўш, зўравон сизми ё бу бечора, бекас, 
бенаво шоирми? [деди Завқий]. К. Яшин, 
Ҳамза. 

ЗЎРАВОНЛИК Зўравонларга хос хат- 
ти-ҳаракат; зўрлик, куч ишлатиш. Зўравон- 
лик қилмоқ. н Авазхон, бу қандай зўравон- 
лик! Ахир, тўра деган камбағални эзавера- 
дими? [деди Пирнафас ака]. Ж. Шарипов, 
Хоразм. Уўз кучига жуда ишонар экан, зўра- 
вонлик билан яшаяпман, зўравонлик билан 
саёҳат ҳам қиламан, дебўйлабди. И. Раҳим, 
Чин муҳаббат. Тошкентда бир мўғул беки 


бечора косибнинг қизини зўравонлик билан 
тортиб олмоқчи бўлганда, мен чидаб турол- 
мадим. П. Қодиров, Юлдузли тунлар. 

ЗЎРАВОР шв. Зўравон. 

ЗЎРАЙМОҚ 1 Кучли бўлиб бормоқ, 
кучаймоқ. Ёмғир зўрайди. н Кеч киргани 
учун совуқ яна ҳам зўрайган, изғирин юз- 
кўзларни аёвсиз чимчиларди. Ў. Усмонов, 
Сирли соҳил. Гумбур-гумбур борган сари 
кўпая борди, зўрайиб кетди. Қишлоқни дод- 
войлар қоплаб олди. Н. Сафаров, Оловли 
излар. Болаларда ғайрат зўрайди. Ҳ. Назир, 
Ёнар дарё. 

2 Оғирлашмоқ, ёмонлашмоқ. Беморнинг 
дарди зўрайди. 

ЗЎРАКИ [ф. j j j — хоҳишга қарши; 
мажбуран] Ўз хоҳишидан ташқари қилин- 
ган, ғайриихтиёрий, мажбурий; сохта, 
сунъий. Зўраки илжайиш. н Элликбоши 
зўраки қаҳ-қаҳ уриб кулди. Ш. Тошматов, 
Эрк қуши. В азира зўраки илжайиб қўйди. С. 
Зуннунова, Гўдак ҳиди. 

ЗЎР-БАЗЎР Зўрға, базўр, аранг. -Мен 
йиғлаб юборишдан ўзимни зўр-базўр тутиб, 
мақоланинг охирини ўқидим, — деди Ҳали- 
ма. Ҳ. Носирова, Мен ўзбек қизиман. Чўпон 
йигит оёқларини зўр-базўр судраб босар экан, 
энди нима қилиш кераклиги ҳақида ўйлар эди. 
О. Ҳусанов, Қўшиқчининг тақдири. Ота- 
қўзи юрагининг тагидан дафъатан вулқон- 
дай қайнаб келган ғазабни зўр-базўр тўхта- 
тиб қолди. О. Ёқубов, Диёнат. 

ЗЎРИҚМОҚ 1 Бирор оғир иш, қаттиқ 
уриниш натижасида ниҳоятда қийналмоқ; 
оғир ҳолатдан кучанмоқ. Сарпойчан, оёғига 
калиш кийиб олган чол йиғма каравотда 
ўтирганча силкиниб-силкиниб йўталар, 
зўриққанидан кўзларидан ёш чиқиб, буруишқ 
юзи кўкариб кетган эди. Ў. Ҳошимов, Нур 
борки, соя бор. 

2 айн. зўраймоқ 2. Қизининг қийналаёт- 
ганини кўрган сайин Басиранинг касали зўри- 
қарди. Р. Раҳмон, Меҳр кўзда. 

ЗУРИҚИШ Таранглик, кучланганлик; 
безовталик [Раънонинг] Икки кўзи қип-қиза- 
риб, қовоқлари олудек кўнчиган, юзида ҳам 
зўриқиш аломати бор эди. А. Қодирий, Меҳ- 
робдан чаён. Фазогирларнинг вужудида қат- 
тиқ зўриқиш пайдо бўлди. О. Мўминов, 
Хиёбондаги уч учрашув. 

ЗЎРЛАМОҚ 1 Зўрлик билан бирор ишга 
ундамоқ, мажбур қилмоқ; хоҳишдан таш- 





қари иш қилдирмоқ. Беморга зўрлаб дори 
ичирмоқ. н Уста Олим ошга сабзи босиш 
билан овора эди: -Мен сизни зўрламайман, 
лекин йўл устида қорнингиз очиб қолса, ўзин- 
гиздан ўпкаланг. А. Қодирий, Ўтган кунлар. 
[Матпано] Ўзини ҳар қанча зўрлагани билан 
бугун бир четда туриб, ёлғиз ўзи ғазал ай- 
толмади. С. Сиёев, Аваз. Раҳима опа уни 
[қудасини] зўрлаб қўлтиғидан олиб, ичкари 
хонага етаклади. Ў. Умарбеков, Ёз ёмғири. 

2 Бировнинг номусига тегмоқ; тажовуз 
қилмоқ. Ёш бир йигит онаси тенги аёлни 
зўрламоқчи бўляпти. С. Сиёев, Ёруғлик. Ҳо- 
тиллик ва ўғирлик қилиш 9 процент, зўрлаш 
5 процент кўпайган. Газетадан. 

ЗЎРЛИК 1 Жисмоний бақувватлик; 
кучлилик; улканлик; шиддатлилик. Аскар- 
нинг зўрлиги. Ақлнинг зўрлиги. Шамолнинг 
зўрлиги. 

2 Зўравонлик, адолатсизлик. -Бу нима 
зўрлик, бек? — Мавлон ака ғазабдан тит- 
раб сўради. Ҳ. Ғулом, Машъал. Бу қандай 
замон, бу адолатсизликка, бу ҳукм сураёт- 
ган ёмонликларга, бу зўрлик, зуғум, ҳақорат, 
инсоннинг бунчалик оёғости бўлишига қан- 
дай чидаш мумкин?! [деди Ибни Ямин). К. 
Яшин, Ҳамза. Аҳоли ғалаёнга келди, қўрққа- 
нидан эмас, зулмга, зўрликка, ҳақиқатсиз- 
ликка чидамаганидан ғалаёнга келди. М. Ис- 
моилий, Фарғона т. о. 

Зўрлик қилмоқ 1) зўравонлик қилмоқ, 
куч ишлатмоқ; 2) кучлилик қилмоқ, таъ- 
сир кучи юқори бўлмоқ; қийин ҳазм бўлмоқ. 


Паловдан тўғри фойдалана билиш керак. 
Ҳазили палов ёз ойларида зўрлик қилади. С. 
Аҳмад, Сайланма. Ҳаймоқ зўрлик қилиб, ўлгу- 
дай чанқатди. Э. Раимов, Ажаб қишлоқ. 

ЗЎРМА-ЗЎРАКИ с. т. Хоҳишдан таш- 
қари, зўраки, мажбурий. Саидғози зўрма- 
зўраки кулди. С. Анорбоев, Оқсой. [Комил- 
жоннинг] Юзида зўрма-зўраки, ғалати бир 
ифода пайдо бўлди. С. Зуннунова, Янги ди- 
ректор. 

ЗЎРҒА Зўр-базўр, бир амаллаб, аранг. 
Болаларнинг орасидан зўрға қочиб чиқдим 
[деди Саид). Э. Раимов, Ажаб қишлоқ. Зам- 
билларда ётган ярадорлар зўрға нафас олиш- 
япти. Назармат, Жўрлар баланд сайрайди. 
Мели полвоннинг лаблари зўрға пичирлади: 
«Сув.. сув». П. Турсун, Ўқитувчи. 

ЗЎРҒАТДАН с. т. қ. зўрға. Зўрғатдан 
судралар дуч келган ёққа, Уринмас ҳаттоки 
тезроқ учмоққа. «Муштум». 

ЗЎҒАТА, зўғота 1 Кетмон, теша ёки 
болтанинг соп ўрнатиладиган тешиги. 
Рўзимат кетмонни зўғотасигача ботириб 
урди-ю, Сидиқжонга қаради. А. Қаҳҳор, 
Қўшчинор чироқлари. Оббо йигитлар-эй, 
чопиққа кетмон ишлатмаймиз, дейишди- 
ю зимдан зўғотасигача ботириб, тупроқни 
элак-элак қилишибди. Й. Шамшаров, Тан- 
ланган асарлар. 

2 Маккажўхорининг донсиз ўзаги; сўта. 
-Ҳа.. дони — дон, зўғатаси — чорвага ем- 
хашак, — деб яна гапида давом этди раис. 
«Муштум». 

ИБИ шв. унд. с. Ажабланиш, ҳайрон- 
лик каби ҳис-туйғуни билдиради; вой, ие. 
Суҳбатдоишм бу гапларни.. эшитгач, унинг 
юзида бирдан қувонч нури пайдо бўлиб, ҳая- 
жонланиб: -Иби!~ деди. С. Айний, Эсдалик- 
лар. У кўзларини қисиб, тўрхалталарга ти- 
килди: -Иби, нима қиласиз бу намакобларни, 
хола? С. Нуров, Нарвон. 

ИБЛИС [ а. — шайтон] 1 

Одамларни йўлдан оздирувчи, ёмон йўлга 
бошловчи махлуқ; шайтон. У, Саидғози- 
нинг.. юрагига иблис ин қурган туҳматчи, 
бутун бадани заҳар боғлаб кетган ғараз- 
гўйлигини билмаган экан. С. Анорбоев, 
Оқсой. 

2 кўчма Иблисга хос хусусиятли одам. 
Эъзозхон одам суратидаги иблис ҳикоясига 
қўрқув ичида қулоқ солиб ўтираркан, унинг 
[Зиёдилланинг] мақсадига гпушуна олмади. Ҳ. 
Ғулом, Машъал. 

3 Иблисга нисбатловчи ҳақоратни бил- 
диради. Ҳутидор, қизининг мақсадига тушу- 
ниб, икки турли қўлни дарров пайқаб олди: 
-Виждонсиз, иблис! — деб қўйди. А. Қоди- 
рий, Ўтган кунлар. 

ИБЛИСЛАРЧА айн. иблисона. 

ИБЛИСЛИК 1 Иблисга хос хусусиятли 
(иблис каби) одам эканлик. Сенинг иблисли- 
гингни энди билдим. 

2 Иблисона хатти-ҳаракат, иблис иши; 
малъунлик, шайтонлик. [ Шавкатий] Иблис- 
лик қилиб, Мунисни йўлдан оздирган маккор. 
3. Фатхуллин, Сўнмас юлдуз. 

ИБЛИСОНА рвш. Иблисларга, малъун- 
ларга хос; разилона, иблисларча. Мен бу иб- 
лисона алдовга учиб, бу тўғрида на сенга ea 


на Нормуҳаммад қушбегига оғиз очмадим. А. 
Қодирий, Ўтган кунлар. 

ИБН [а. jjj — ўғил] эск. кт. Эркак ки- 
шини ўз отасига нисбат этиб кўрсатувчи, 
«ўғли», «зода» маъноларини билдирувчи 
сўз, куня. Ибн Сино, Ибн Батута, Ибн Ахрлад 
Мирзо. 

Хоқон ибн хоқон Хоқон ўғли хоқон (ота- 
боболари хоқон ўтган киши ҳақида). Мен- 
ким, Марғилон ҳокими Ўтаббой қушбеги, ўз 
ҳукмимни хоқон ибн хоқон жаноби олий Ху- 
доёрхон исми шарифларидан эшиттираман. 
А. Қодирий, Ўтган кунлар. 

ИБО [а. pLij — қаршилик, кўнмаслик; 
ғурур, мағрурлик, такаббурлик] 1 Андиша, 
шарм-ҳаё билан тортиниш, шундай ҳис- 
сезги, уялиш. Дилора кулиб, чарақлаб қай- 
тиб келганда, Ғуломжон ҳар қандай ибога 
napeo қилмай, бўласи ёнига борди. М. Исмои- 
лий, Фарғона т. о. Кравцова бу «шалоқ» йи- 
гитнинг бунчалик ибо билан қилаётган ҳара- 
катидан кулгиси қистади. Шуҳрат, Шинел- 
ли йиллар. 

Ибо қилмоқ Ибо ҳисси билан тортин- 
моқ, уялмоқ; тийилмоқ. Анвар меҳмонхона- 
га кириб келувчи Султоналидан ҳам ибо қил- 
май.. сандал устига энгашди. А. Қодирий, 
Меҳробдан чаён. Тоҳир чанг босган чориғи 
билан кўрпачага чиқишдан ибо қилди-ю, пой- 
гаҳдаги шолча устига ўтирди. П. Қодиров, 
Юлдузли тунлар. 

2 Ўзини, нафсини тийиш, сабру қаноат. 

3 Ибо (хотин-қизлар исми). 

ИБОДАТ [а. cjjL_£ — қуллуққилиш; си- 

ғиниш, топиниш] дин. 1 Қуллуқ қилиш, 
сиғиниш, топиниш ва унинг амали; намоз. 





Бутун кўҳна тарих давомида диний тарбия 
дейилганда, асосан ибодат тушунилган. Газе- 
тадан. ..мўмин-мусулмонларнингрўза тутиш- 
дан мақсадини Оллоҳнинг бандалари.. ўз ум- 
матларини сабр-қаноатга, меҳр-оқибатга 
ундайдиган ибодат деб таърифлайдилар. Га- 
зетадан. Бутхона қўнғироғи кечки ибодатга 
чақириб, оғир ваузун даранглади.. А. Қаҳҳор, 
Томошабоғ. 

Ибодат қилмоқ 1) сиғинмоқ; намоз ўқи- 
моқ: 2) тоат-ибодат қилмоқ. [Навоий:] Ме- 
нингча, олтмиш йил қуруқ тоат, ибодат 
қилгандан кўра, бир соат одил бўлмоқ савоб- 
лироқдир. Уйғун ва И. Султон, Алишер На- 
воий; 3) кўчма бирор нарсага ортиқдаража- 
да берилиб кетмоқ, чўқинмоқ. У пулга ибо- 
дат қиладиган одам. н Агар одамлар сенга 
қиладиган ибодати ўрнига бир-бири учун меҳ- 
нат қилса, сенга қўйган кўнглини бир-бирига 
қўйса.. ер юзининг ўзи жаннат бўлади. А. 
Қаҳҳор, Қабрдан товуш. 

2 Ибодат (хотин-қизлар исми). 

ИБОДАТГОҲ Ибодат қилинадиган жой; 
ибодатхона. 

ИБОДАТХОНА Ибодат қилинадиган 
жой ёки уй, бино (мачит, хонақоҳ ва ш. к.). 
У [Очил] Байжунинг кўл бўйида, эски ибо- 
датхона олдида айтган ашулаларини.. юм- 
юм йиғлаб эшитди. П. Қодиров, Уч илдиз. 

ИБОЛИ Ибоси бор, андиша-ҳаё ҳис- 
сига (хислатига) эга. н Қайси аёл сабр-қано- 
атли, ҳаёли, иболи экан, у ҳаётда бахту 
тахтини топа олади. Газетадан. 

ИБОРА [а. L-c — сўз, сўз бирикма- 
си] 1 Бирор тушунча ёки фикр ифодалов- 
чи, одатда, сўзларнинг турғун бирикмаси 
(сўз бирикмаси ёки гапга тенг жумла); таъ- 
бир. Образли ибора. н Черницов «вақтинча 
тантана», «вақтинча чекиниш», «қайта 
ҳужумга ўтиш» деган ибораларни қийналиб 
айтди. И. Раҳим, Чин муҳаббат. Улар Суқ- 
ротнинг «Аввал ўзингни англа, шунда дунё- 
ни англайсан» деган машҳур иборасини ўзла- 
рига дастуриламал қилиб олишган. «Сирли 
олам». 

Турғун ибора Бевосита нутқ жараёнида 
ҳосил бўлмайдиган, тилда бир бутун ҳолда 
мавжуд бўлиб, шундайлигича нутққа ки- 
ритиладиган сўз бирикмаси ёки гапга тенг 
жумла. Фразеологик ибора Турғун иборалар- 
нинг кўчма маъноли, образли тури. Оёғини 
қўлига олмоқ (жуда тез югурмоқ), аммам- 


нинг бузоғи (лалайган), илоннинг ёғини яла- 
ган (ўта айёр) ва ш.к. 

2 айн. сўз 2. 

ИБОРАТ I [а. OjL-t — баён, ифода] 1 
Ташкил топган, таркиб топган; тузилган. 
Сув водород ва кислороддан иборат. Беш 
кишидан иборат комиссия. н ..саксовул, 
қандим, черкез каби чўл ўсимликларидан ибо- 
рат ўрмонзорлар барпо этилди. Газетадан. 
«Ўзбекистон миллий энциклопедияси» Давлат 
илмий нашриёти эса Имом ал-Бухорий ҳадис- 
ларидан иборат «Солиҳ амаллар», «Эр ва аёл 
бурчи», «Илму маърифат нури» сингари 
мўъжаз китобларни чоп этди. Газетадан. 

2 Феъл-боғлама взф. Асосий вазифа — 
мавжуд барча моддий ресурслардан фойда- 
лана билишдан иборат. 

ИБОРАТ II [а. cjjCjl — сўзлар, ибора- 
лар] эск. Ибора; сўз, сўзлар. Хат ўқилди завқ 
бирлан сар-басар, Бир иборат чиқди, мазму- 
ни итоб. Муқимий. 

ИБОСИЗ Ибоси йўқ, андишани, тор- 
тинишни билмайдиган; бешарм, беҳаё. Му- 
нисхон гўё олдида гўдак ёки ўз эри ўтирган- 
дай, ҳеч ибосиз устки кўйлагини еча бошла- 
ди. А. Қаҳҳор, Сароб. 

ИБРАТ [а. cjj^c. — ўгит, панд-насиҳат; 
намуна, ўрнак] Намуна, ўрнак бўладиган 
иш, хатти-ҳаракат ва ш. к. Бола тарбиясида 
ота-онанинг ибрати, айниқса, бебаҳо. Газе- 
тадан. Мен кўрдим театрни.. Мен борганим- 
да, бир илмсиз боланинг безори бўлиб кетга- 
нини кўрсатишди, холос. -Мактаб эмас, иб- 
рат денг! Ойбек, Танланган асарлар. 

Ибрат олмоқ Ўрнак олмоқ, ўрганмоқ. 
Янгиликни тарқатишда дадил бўлиш керак, 
халқ ўзимиздан ибрат олгани яхши. Ойбек, 
О. в. шабадалар. 

ИБРАТЛИ Ибрат бўладиган, намуна, 
ўрнак олса арзийдиган. Бизнинг ўзбек мил- 
латига хос удумлар, одоб-ахлоқ меъёрлари 
бир-биридан гўзал ва ибратли. Газетадан. 
Барчага ўрнак бўлиб, ўтказдингиз ибратли 
умр. Воқиф. 

ИБРАТОМУЗ [а.+ф. - ибрат- 

ли, ибратга эга бўлган] Ибрат бўларли, 
намуна, ўрнак бўларли. Ибратомуз иш. Иб- 
ратомуз сиймо. н «Мушук ва сичқон» 
ҳикояси бирам ажойибки, тўқ одамлар би- 
лан фақир одамларни мушук билан сичқон- 
лар орқали ҳикоя қилади бу китобда. Мақ- 
сади жуда ибратомуз. Ойбек, Болалик. 





ИБРАТХОНА эск. Театр. Ахир театрни 
бир вақтлар бекорга «ибратхона» деб аташ- 
маган. Газетадан. 

ИБРИЙ [а. ~ яҳудий] айн. иброний. 

ИБРОНИЙ [а. ] эск. 1 айн. яҳудий. 

2 Яҳудийларга, уларнинг тили, адабиё- 
ти ва маданиятига оид. Иброний ёзуви. 

ИБТИДО [а. tlaij] — бошлаш; бошлан- 
ғич нуқта] кт. Бирор нарса, иш-ҳаракат, 
воқеа-ҳодиса ва ш. к. нинг аввали, бошла- 
ниш даври; зид. интиҳо. Воқеанинг ибтидо- 
си ea интиҳоси. н Фан эса ўз ибтидосида- 
ноқ моддий дунёни тадқиқ этишга йўналти- 
рилган бўлиб.. Газетадан. Дуруст, у.. энди 
табиат сирларининг ибтидосини билади. О. 
Ёқубов, Кўҳна дунё. 

ИБТИДОИЙ [а. ^laijj — бошланғич, 
дастлабки; содца] кт. 1 Кишилик тарихи- 
нинг энг қадимги, дастлабки даврига оид, 
синфий жамиятдан олдинги. Зеро, ибтидо- 
ий жамиятдан тортиб ҳозирги жамият бос- 
қичига қадар бўлган даврлар одам меҳнати 
самараси.. Н. Сафаров, Оловли излар. 

2 Бошланғич, дастлабки. Ибтидоий мак- 
таб (эск.). н Шу оддий бир киши(ни), ибти- 
доий мактабнинг муаллимини, Аббосхондан 
тортиб Муҳаммаджон домлагача иззат 
қиладилар. А. Қаҳҳор, Сароб. 

3 Оддий, элементар. Мулла Шоҳнинг 
адабиёт билан машғулоти жуда содда ea 
ибтидоий эди. С. Айний, Эсдаликлар. Меҳ- 
натга иштиёқ бўлгани ҳолда унга муноса- 
бат жўн ea ибтидоий даражада турибди. 
Газетадан. 

ИВИМОҚ I Сув ёки бошқа суюқликни 
эмиб, шимиб ҳўл бўлмоқ, нам тортиб юм- 
шамоқ; бўкмоқ. Сувда ивиган нон. Кийимла- 
рим ёмғирда ивиб кетди. н Султон товоқ- 
даги қаймоқни ишмиб, ивиб қолган нон бур- 
даларини лунжига тўлдириб чайнай бошла- 
ди. Ҳ. Ғулом, Машъал. Сафаров, папирос 
найчасининг ивиган жойини тиши билан узиб, 
пуфлаб ташлади-да, ўйчан жавоб берди. А. 
Қаҳҳор, Қўшчинор чироқлари. 

ИВИМОҚ II 1 Қуюлиб қолмоқ, қуюқ 
тортмоқ, қуюқлашмоқ (қон ҳақида). Қаерда- 
дир томса томчи қон, Сенинг юрагингда ивий- 
ди. У. Қўчқоров, Ҳаяжонга кўмилган дунё. 

2 Қатиққа айланмоқ (сут ҳақида); уйи- 
моқ. Оч уйда қатиқ ивимас. Мақол. 

3 Бузилиб, айниб қолмоқ, чириб туш- 
моқ. Сут ивиб қолибди. 


ивинди Ўз-ўзидан ивиб қолган нар- 
са (асосан сут ҳақида). 

ИВИРСИЛАМОҚ шв. қ. ивирсимоқ 1. 

Ҳой, мунча ивирсиладиларинг. Бўла қолсала- 
ринг-чи! А. Қаҳҳор, Оғриқтишлар. 

ИВИРСИМОҚ 1 Майда -чуйда ишлар 
билан овора бўлмоқ, имиллаб ишламоқ, 
ғимиллаб юрмоқ. Анзират хола.. ўз-ўзи- 
дан жавраб, қоронғида ивирсиб юрар эди. 
А. Қаҳҳор, Қўшчинор чироқлари. 

2 Супурилмай-сидирилмай, йиғишти- 
рилмай, бетартиб ҳолга келмоқ, кир, чанг 
ва ш. к. билан қопланмоқ. Уй ивирсиб ётиб- 
ди. Ивирсиган уйга меҳмон келар. Мақол. 
н Машина похол-хашаклар сочилиб, ueup- 
сиб ётган тегирмон эшиги олдидаги яланг- 
ликда доира ясаб тўхтади. Д. Нурий, Ос- 
мон устуни. 

ИВИРСИРАМОҚ шв. Ивирсимоқ. 
Нима қилиб ивирсираб ўтирибман, тезроқ 
яранинг олдини олиш керак. Ҳамза, Заҳар- 
ли ҳаёт. 

ИВИРСИҚ 1 Супуриб -сидирилмаган, 
йиғиштирилмаган, бетартиб ҳолдаги. Ивир- 
сиқ уй. н Шипи паст, деворлари юпқа, тор- 
гина дўконхона ҳар вақтдагидай ивирсиқ. Ой- 
бек, Танланган асарлар. 

2 Саранжом-саришта бўлмаган, уй-рўз- 
ғорни бетартиб тутадиган; пала-партиш. 
Ивирсиқ хотин. 

ИВИР-ШИВИР тақл. с. Шивирлашув- 
чиларнинг ўзгаларга аниқ эшитилмайдиган 
(одатда, сирли) суҳбати ва шу суҳбат тову- 
ши; шивир-шивир. Ивир-шивир гаплар. н 
Тўхтасин ўртоқларини йиғди, уларга ueup- 
шивир билан бир нимани тушунтирди. Ойбек, 
Танланган асарлар. Кўп вақтгача Офтоб ой- 
имнинг ивир-шивири набира тўғрисида бўлиб 
қолди. А. Қодирий, Ўтган кунлар. 

ИВИТМА Ивитиб тайёрланган. 

Ивитма палов Олдиндан 1,5—2 соатча 
ивитилган гуручдан тайёрланган палов. 

ИВИТМОҚ I Ивимоқ I фл. орт. н. Ошга 
нўхатни ивитиб солмоқ. н Улар.. тилхат- 
ларни чўнтакларидан чиқариб кўрсатдилар. 
Улардан бири деди: Биз бу тилхатларни ueu- 
тиб ичамизми? С. Айний, Қуллар. 

ИВИТМОҚII Ивимоқ II фл. орт. н. Қатиқ 
ивитмоқ. 

ИВИТҚИ с. т. Қатиқ ивитиш учун сутга 
солинадиган озгина қатиқ; томизғи, оқлиқ. 
Сутга ивитқи солмоқ. 




ивишиқ Ивишиб (увушиб) қолган. 
Ёзар эмишмиз биз ҳам энди ивиишқ оёқлари- 
мизни. Ғ. Ғулом. 

ивишмоқ айн. увушмоқ. Маршрут- 
нинг узунлигидан унинг охирига етгунча 
йўловчиларнинг оёғи ивиишб қолди. «Муш- 
тум». Тек ўтирган боланинг баданидан энди 
боягидек иссиқ тафт кўтарилмасди, аксин- 
ча, аъзойи бадани ивишиб борарди. Р. Раҳмо- 
нов, Чангалзордаги шарпа. 

ИВИҚ Қон ивишидан юзага келган 
ёпишқоқ, елимсимон масса. 

ИВРИТ [қад. сом тилида: дарёнинг на- 
риги томонидагилар тили] Сом-ҳом тилла- 
ри оиласининг сом тармоғига мансуб 
қадимги яҳудий тили; ҳозирда араб тили 
билан бирга Исроилнинг давлат тили. 

ИГИ-ЖИГИ: иги-жигисигача Икир-чи- 
киригача, майда-чуйдасигача. Ҳаммасини 
мана биздан сўранг, ишҳримиздаги ҳар бир 
кимсанинг иги-жигисигача биламиз. Ойбек, 
Улуғ йўл. 

ИГИР, ийир Кучаладошлар оиласига 
мансуб кўп йиллик ўт ўсимлик (атторлик, 
қандолат саноатларида ва тиббиётда ишла- 
тилади). Анғизли ерда от ўлмас, ийир бор ерда 
эр ўлмас. Мақол. н Отга солди арпа билан 
ийирни. «Алпомиш». [ Игир]Илдизпоясидан 
эфир мойи олинади. «ЎзМЭ». 

ИГНА 1 Бир томони найзасимон, ик- 
кинчи томони тешик бўлиб, тешигидан ип 
ўтказиб, нарса тикишга мўлжалланган ин- 
гичка металл асбоб. Маишна игна. Тепчик 
игна. Қавиқ игна. Игнага ип ўтказмоқ. 

2 Турли асбобларнинг игнасимон қисми. 
Патефон игнаси. Примус игнаси. 

3 тиб. Тиббий техникада: ингичка сим 
ёки учи ўткир найча кўринишидаги санчи- 
лувчи ёки санчилувчи-кесувчи асбоблар- 
нинг умумий номи. 1982 йил сентябр ойи- 
нинг охирларида игна билан даволовчи олим 
ва шифокорларнинг бутуниттифоқ анжума- 
ни бўлиб ўтди. «Фан ва турмуш». 

4 Баъзи ўсимлик ва жониворларнинг 
игнасимон аъзоси, найзаси, тикани. Дарахт 
игнаси. Kupnu игнаси. 

Игна билан қудуқ қазимоқ Қийин, май- 
да, машаққатли ва узоқ муддатли ишни 
қунт, бардош, матонат билан бажармоқ. 
Илм (олиш) — игна билан қудуқ қазиш билан 
баравар. Игна санчмоқ Оғир ботадиган гап 
қотмоқ, қаттиқ тегадиган гап гапирмоқ. 


Игна тешигидан ўтадиган Чаққон, абжир. 
Разведкага игна теишгидан ўтадиган эпчил.. 
кишилар керак. Шуҳрат, Шинелли йиллар. 
Игна устида ўтирмоқ Жуда бетоқат, безов- 
та ва азобда бўлмоқ. У [ Одилжон] игна ус- 
тида ўтиргандай, жуда бетоқат эди, дам- 
бадам томоғини қириб йўталиб, соатига 
қарарди. Р. Раҳмонов, Қўшнилар. Игнадай 
нарсани туядай қилмоқ Кичик нарсани катта 
қилиб кўрсатмоқ, муболага қилмоқ, орт- 
тириб, бўрттириб юбормоқ. Қўзибойнинг.. 
игнадай нарсани туядай қилиб гапириш ода- 
ти бор. Ҳ. Назир, Кўкорол чироқлари. Иг- 
надек санчилмоқ Қаттиқ ботмоқ (гап хақи- 
да). Бекмуродга чолнинг деганлари гўё игна- 
дек санчилди. И. Ўктамов, Изза. Игнанинг 
учидай Жуда кичик; зиғирча, жичча. -Ҳе- 
ҳе-ҳе, — элликбоши кулиб, кўзларини артди, 
— игнанинг учидай ёлғони йўқ, қулинг бўлай, 
бойвачча. Ойбек, Танланган асарлар. Бироқ 
менинг гуноҳим игнанинг учидай бўлса, сиз- 
ларнинг айбингиз туядай. Ш. Рашидов, 
Бўрондан кучли. 

ИГНАБАРГ Баъзи бир доим яшил да- 
рахтларнинг, мас., қарагайнинг игна шак- 
лидаги барги. 

ИГНАБАРГЛИЛАР Игнасимон баргли, 
яланғоч (очиқ) уруғли ўсимликлар (мас., 
қарағай, қора қарағай, оқ қарағай ва ш. к.). 

ИГНАТЕРАПИЯ Гавда (тана) юзаси- 
нинг қатъий муайян нуқталарига қадалган 
игналар ёрдамида кучи, табиати ва мудда- 
ти турлича бўлган таъсирлашлар орқали 
организм функцияларига таъсир кўрсатиш- 
дан иборат даволаш усули. 

ИГНАЧИ шв. Ниначи. Унинг атрофидаги 
гулзорда ранг-баранг капалаклар, игначилар 
қанот қоқар, асаларилар ғўнғиллар.. эди. А. 
Қаҳҳор, Картина. 

ИГРЕК 1 Лотин алифбосида охирги 
ҳарфдан олдинги — «Y» ҳарфининг номи. 

2 мат. Шу ҳарф билан ифодаланган но- 
маълум (қидирилаётган) миқдор. 

ИГУАНА [ucn. iguana < кариб тиллари- 
дан] Асосан дарахт шохларида яшовчи узун 
думли калтакесаклар оиласининг умумий 
номи; Шимолий ва Жанубий Америкада, 
Мадагаскар оролида тарқалган. 

ИД қ. ийд. ..Шу чоққача қаерда буқиниб 
ётган бўлса, ётгандир, илло ид кунлари ал- 
батта уйларига келурлар.. Ҳ. Нуъмон ва А. 
Шораҳмедов, Ота. 




ИДБОР [а. jLfjl — чекиниш; (ишнинг) 
орқага кетиши] эск. Бахтсизлик, (иш) 
юришмаслик. Масти иқбол ўлма-ю, идбор 
била оғритма бош, Тотмағил бу бодани, зин- 
ҳор махмур ўлмағил. «Ақл ақлдан қувват 
олади». 

ИДДА [а. iJLc. — бир қанча; қанчадир 
сон, кун] дин. Эрдан ажраган ёки эри ўлган 
хотинга ҳомиладорлиги аниқлангунча 
шариат бўйича эрга тегиш ман қилинган 
тўрт ою ўн кунгача бўлган муддат. Менинг 
бу хатимни, албатта, шариат пешволари 
шаръий ҳисоблаб, иддангиз битиши билан, 
сизга бошқа эр қилишга ихтиёр берсалар 
керак. А. Қодирий, Ўтган кунлар. Эрга те- 
гиш нияти бўлса, мазкур идда муддати 
(тўрт ою ўн кун) ўтгандан кейин зийнат- 
ланиши мумкин. Газетадан. 

Идда тутмоқ ( ёки сақламоқ) Идда ама- 
лини бажармоқ, иддага (идда муддатига) 
риоя қилмоқ. Санам ҳали ёш, ўн гулидан бир 
гули очилмаган, бундай жувон учун, китоб- 
ларда ҳам айтилган, олти ойдан ортиқ идда 
тутиш ортиқча экан. Ш. Холмирзаев, 
Тўлқинлар. 

ИДДАО [а. — муддао, даъво, та- 

лаб; қаллоблик] 1 Ноўрин ёки ноҳақ та- 
лаб, даъво. Демак, «ер оз, аҳоли кўп» деган 
иддао билан ҳаётий зарур масаладан қоча 
олмаймиз. Газетадан. 

2 Ўзи учун муносиб бўлмаган, ортиқча 
даъво. Унинг иддаоси баланд-ку! 

Иддао қилмоқ (ёки этмоқ) Бирор талаб- 
ни қўймоқ; ортиқча даъво қилмоқ. Сиз 
фронтда юрганда, бошқага кўнгил қўйсам.. 
сизни бу ерга чақиришга, бирор иддао қилишга 
ҳақ-ҳуқуқим қолмасди.. Т. Жалолов, Олтин 
қафас. Амалин пеш қилиб, ҳар кимга ҳар хил 
иддао этган Баланд тумшуқ, бўйин ғоз, бад- 
ҳаволарни кўролмасман. «Муштум». 

ИДЕАЛ [фр. ideal < юн. idea — ғоя, ту- 
шунча, тасаввур; образ, тимсол] 1 от Жа- 
миятнинг, шахснинг энг олий мақсади, энг 
юксак орзу ва тилак. Идеал — жамиятнинг 
юксак ва олижаноб мақсади, келажакда 
кўзланган ғояси. Газетадан. Ижтимоий иде- 
ал мисоли маёқ бўлиб, жамият қаёққа ва 
қандай мақсадда қадам отишида ғоявий- 
мафкуравий ва маънавий-руҳий йўл кўрсатиб 
туриши мумкин. Газетадан. 

2 от Ҳар жиҳатдан баркамол, мукам- 
мал, хаёлан орзу қилинадиган, лекин ҳали 


ҳаётда мавжуд бўлмаган нарса, ҳодиса. Унинг 
идеали — ёқтирган қизини ўз таъсирига олиб, 
ўз қадрини ергаурмай севилмоқ эди. П. Қоди- 
ров, Уч илдиз. 

3 сфт. Олижаноб, намуна бўладиган, 
орзу-мақсадга мос, мувофиқ келувчи. Иде- 
ал образ. Идеал шароит. н Маънавият 
қаҳрамони бўлгани туфайли у халқнинг иде- 
ал қаҳрамонига айланди. Газетадан. 

ИДЕАЛИЗМ [фр. idealizme < юн. idea] 
флс. Материализмга қарама-қарши ҳолда, 
руҳ, гоя, онг борлиқнинг негизи, яъни 
бирламчи деб билувчи, материя, табиат эса 
иккиламчи, ҳосила деб тан олувчи фалса- 
фий оқим ва таълимотларнинг умумлаш- 
ма ифодаси. 

ИДЕАЛИСТ 1 Идеализм тарафдори, 
идеалистик фалсафа издоши. 

2 Ҳақиқатни идеаллаштирувчи, бўяб 
кўрсатувчи шахс; хаёлпараст. 

ИДЕАЛИСТИК Идеализмга доир, иде- 
ализмга хос ёки унга асосланган. Идеалис- 
тик фалсафа. Идеалистик дунёқараш. Та- 
рихга идеалистик қараш. 

ИДЕАЛЛАШТИРМОҚ Бадиий ижодда 
бирор нарса, воқеа, ҳодиса ёки шахсни 
юқори кўтариб, бекаму кўст, яхши, бенуқ- 
сон қилиб кўрсатмоқ. Ўтмишни идеаллаш- 
тирмоқ. 

ИДЕНТИФИКАЦИЯ [лот. identificare — 
айнанлаштирмоқ, тенглаштирмоқ] Крими- 
налистикада объект ёки шахснинг умумий 
ва хусусий белгилари мажмуига қараб ай- 
нанлигини аниқлаш. 

ИДЕОГРАММА [юн. idea — тушунча + 
gramma — ёзув] тлш. Тилнинг айрим товуш- 
ларини эмас, балки тўлиқ тушунчаларни 
ифодалашга асосланган, шартли қабул қи- 
линган ёзув белгилари (рақамлар, матема- 
тик шакллар; шунингдек, иероглифик ёзув 
белгилари). 

ИДЕОГРАФИК Идеографияга оид. Иде- 
ографик ёзув. 

Идеографик луғат Сўзлар алифбо тар- 
тибида эмас, балки мавзуий (маъновий- 
мазмуний) тамойил бўйича жойлаштирил- 
ган луғат. 

ИДЕОГРАФИЯ [юн. idea — тушунча + 
grapho — ёзаман] тлш. Идеограммага асос- 
ланган ёзув тизими. 

ИДЕОЛОГ қ. мафкурачи. 

ИДЕОЛОГИК қ. мафкуравий. 





ИДЕОЛОГИЯ \юн. idea — тушунча + 
logos — таълимот] қ. мафкура. Демократия 
ва ошкоралик тоталитар-буйруқбозлик ту- 
зуми давридаги якка идеологиянинг мутлақ 
ҳукмдорлигига, инсон ҳуқуқлари поймол эти- 
лиши ва сўз эркинлиги барбод бўлишига нис- 
батан олға қўйилган бир қадам эди. Э. Юсу- 
пов, Истиқлол йўлида. 

ИДЕЯ [юн. idea — тушунча, образ, та- 
саввур] 1 Объектив борлиқни, воқеликни 
киши онгида акс эттирувчи, айни замонда 
кишининг объектив борлиққа, воқеликка 
муносабатини ифодаловчи, кишиларнинг 
дунёқарашлари асосини ташкил этувчи ту- 
шунча, тасаввурлар йиғиндиси. 

2 Бирор бадиий, илмий ёки сиёсий асар- 
нинг мазмуни, туб моҳиятини белгиловчи 
асосий фикр; ғоя. Асарнинг идеяси. Абдулла 
Ҳаҳҳорнинг «Сароб» романининг идеяси. 

3 Ният, мақсад, фикр. Тиннликни сақ- 
лаш ва мустаҳкамлаш идеяси. 

ИДЕЯВИЙ қ. ғоявий 

ИДИОМА [юн. idioma — ўзига хослик, 
хусусият] тлш. Маъноси ўз таркибидаги 
сўзларнинг маъноларига боглиқ бўлмаган, 
яхлит ҳолда бир маъно берувчи, ихчам 
ибора; фразеологизмларнинг бир тури. 
Мас., томдан тараша тушгандай, оғзинг- 
га қараб гапир. 

ИДИОМАТИЗМ айн. идиома. 

ИДИОМАТИК Идиомага, идиоматика- 
га тааллуқли. Идиоматик ибора. Тилнинг иди- 
оматик бойлиги. 

ИДИОМАТИКА тлш. 1 Идиомалар 
ҳақидаги таълимот. 

2 Бирор тилдаги идиомалар мажмуи. 

ИДИШ I Нарса солиш (солиб қўйиш) 
учун ишлатиладиган уй-рўзғор ёки хўжа- 
лик буюми. Дон идиш. Сув идиш. Тунука 
идиш. Чинни идиш. н Унинг икки кўзи бир 
дўкондаги катта идишларга солинган қанд- 
ларда эди. П. Турсун, Ўқитувчи. Полвон бит- 
та тухум, иккита хурмо, ярим мисқол седа- 
на, беш дона бўтакўз, бир қошиқ асални то- 
пиб, бир пиёла сув билан мис идишда қайна- 
тишга буюрди. А. Қаҳҳор, Кўр кўзнинг очи- 
лиши. 

идиш II [нем. yiidish — яҳудийларга 
оид, алоқадор] Ҳинд-европа тиллари оила- 
сидаги герман тиллари гуруҳига мансуб, 
европалик яҳудийларнинг алоқа-аралашу- 
вида қўлланувчи тил. 


ИДИШ-ОЁҚ қ. идиш-товоқ. Маҳалла 
болалари эшикма-эшик юриб: «Барот келди, 
билдингизми, Идиш-оёқ ювдингизми?» ашу- 
ласини айтар эдилар. А. Қодирий, Меҳроб- 
дан чаён. 

ИДИШ-ТОВОҚ Овқат тайёрлаш, ейиш- 
ичиш учун керакли уй-рўзғор буюмлари. 
Тўхта хола ҳовлида идиш-товоқ ювиб юрган 
экан, Олимжонни кўриб, юраги ёрилиб кет- 
гудек бўлди. И. Раҳим, Чин муҳаббат. 

ИДИШҚАЙТТИ этн. Қиз унаштириш- 
да куёв томондан юборилган дастурхонга 
қайтарилган дастурхон ва уни кутиб олиш 
маросими. 

ИДО [э сперанто ido — насл, авлод] Эс- 
перанто асосида яратилган (1907) халқаро 
ёрдамчи сунъий тил. 

ИДОРА [а. ijbj — бошқарув, маъмури- 
ят; муассаса] 1 Белгили тартибда бошқа- 
риб, йўлга солиб бориш; бошқариш Идора 
усули. н Отабек айтди: -Энди бизнинг Тош- 
кент халқи қитоқларнинг жабру зулми ва 
тадбир идораси остида ётиб, жуда тўйди. 
А. Қодирий, Ўтган кунлар. 

Идора этмоқ ( ёки қилмоқ) 1) бошқар- 
моқ, раҳбарлик қилмоқ. Давлатни udopa 
қилмоқ. У катта бир ташкилотни udopa 
қилиб турибди; 2) бош бўлиб, белгили тар- 
тибда олиб бормоқ; амалга оширмоқ. Ҳар 
бир мажлиснинг жонлантирувчи, идора 
қилувчи бир-икки қаҳрамони бор бўлганидек, 
бу қизлар мажлиси ҳам шундай қаҳрамон- 
лардан холи эмас эди А. Қодирий, Ўтган кун- 
лар; 3) белгили бир тартибга бўйсундир- 
моқ; бошқармоқ, ўз йўлига солмоқ. Ўзини 
идора қилмоқ. Ўз иродасини идора қилмоқ. 
н Албатта, уларнинг тилини дарров билиб 
олиб, идора қилиш учун ўқиган, саводли одам- 
лар керак.. П. Турсун, Ўқитувчи. Иродамни 
идора қиларлик журъат тополмай қолдим. 
Н. Сафаров, Оловли излар. 

2 Маълум бир ижтимоий, давлат, хў- 
жалик, савдо ва ш. к. тармоқдарни бошқа- 
риш учун штатли ходимлари ва маъмурия- 
ти бўлган ташкилот, муассаса, бошқарма 
ва улар ўрнашган бино. Бошқарув идорала- 
ри. Мусулмонлар идораси. Идорада ишламоқ. 
н Станциянинг идораси, почта ва телеграф 
иккита кўк вагонга жойлашган А. Қаҳҳор, 
Олтин юлдуз. Шербекнинг ёдига раиснинг 
бултур идорада ўтириб айтган бошқа сўзла- 
ри тушди. С. Анорбоев, Оқсой. 




ИДОРАВИЙ Идора ишлари билан боғ- 
лиқ бўлган; идора томонидан қилинадиган. 
Қонун ҳужжатлари, шу жумладан, идора- 
вий-норматив ҳужжатлар, агар уларнинг 
ижроси чет эллик инвесторга ёки чет эл 
инвестицияларига зарар етказмаса, орқага 
қайтиш кучига эга эмас. Газетадан. 

ИДОРАЧИЛИК Ишни бошқариш, олиб 
боришдаги ўта расмиятчилик, ишнинг за- 
рарига хизмат қиладиган ўта расмиятчилик. 
Идорачилик тўсиқлари.. саноат ва қурилишга 
раҳбарлик қилиш амалиётидаги катта кам- 
чиликдир. Газетадан. 

ИДРАМОҚ шв. Қалтирамоқ, титрамоқ. 
Энасин бадани идраб кетди.. Болам деб, бе- 
ҳуш бўп ўзидан кетди. «Ойсулув». Гўрўғлига 
яқин етди Тўлак «ботир» идрашиб. «Гулнор- 
пари». 

ИДРОК [а. dljjl — эришиш, фаҳмлаш, 
онг, тушунча; ақл] 1 Ташқи дунё воқеа, 
ҳодисаларини билиш, тушуниш қобилия- 
ти; зеҳн, фаҳм, фаросат. Сенинг идрокинг 
зўр экан. Идрок билан иш қилмоқ керак. Ақл- 
нинг ўлчови — идрок. Мақол. 

2 флс. Бевосита сезги аъзоларига таъсир 
этаётган объектив мавжудот, предмет ва 
ҳодисаларнинг киши онгидаги инъикоси 
(Идрок инъикос этилаётган предмет ва 
ҳодисаларнинг аввалги тажрибалар асоси- 
да тушунилишини ҳам ўз ичига олади). 

Идрок этмоқ (ёки қилмоқ) 1) тушуниб 
етмоқ; фаҳмламоқ. Сизга узоқдан кўзим туш- 
ганҳамон, ботир, диловар йигитлардан экан- 
лигингизни идрок қилган эдим. Ойбек, Наво- 
ий; 2) флс. онгда инъикос этган воқеа-ҳоди- 
сани тушунмоқ, билиб олмоқ. 

ИДРОКЛИ Идроки бор, тез тушуниб 
оладиган, зеҳни ўткир, фаҳм-фаросатли. 
Идрокли бола. 

ИДРОКСИЗ 1 Идроки йўқ, зеҳни паст, 
бефаҳм. Идроксиз одам. 

2 Онг-шуурсиз, ўз ихтиёридан ташқари, 
ҳушсиз ҳолда. Домла қўққисдан уйқудан уйғо- 
тилган кишидай идроксиз ҳаракат қилар, 
аммо ичкарига кирмас эди. А. Қаҳҳор, Сароб. 

ИЕ унд. с. Ажабланишни, ҳайронликни 
ёки норозиликни билдиради; ийи, ийе, ийя. 
Ие, нима деганинг у ? н Ие, ҳали хабаринг 
йўқми?Хотининг азонда жўнабди. А. Қаҳҳор, 
Қўшчинор чироқлари. 

ИЕНА Японияда қадимда: олтин ёки ку- 
муш танга; ҳозирда: Япония пул бирлиги. 


ИЕРОГЛИФ [юн. hieros glyphoi — му- 
қаддас белгилар < hieros — муқаддас + 
gliphe — нақш] Қадимги мисрликлар ва 
баъзи бир халқлар ёзувида бутун бир ту- 
шунча, ибора, сўз, бўғин ёки товушни ифо- 
далаган, ҳайвон, одам, ҳар хил буюм, ас- 
боб ва ш. к. тасвиридан иборат белги (ҳозир- 
ги кунда хитой ёзувидаги ва ундан япон ва 
корейс ёзувларига ўтган белгилар ҳам иеро- 
глифлар деб аталади). 

ИЖАРА [а. ь _>UJ — бирор нарсани фой- 
да, ҳақ эвазига бериш ёки олиш] 1 Бирор 
кимса ёки ташкилотга тегишли нарсадан 
маълум ҳақ тўлаб, вақтинча фойдаланиш. 
Ижара хўжалиги. Уй ижараси. Ерни ижа- 
рага олмоқ. Уйни ижарага қўймоқ. н Ке- 
йинги йилларда капсанчилар ерни ташлаб 
кета берган экан, бойлар ерларини арзон- 
арзон ижарага беришибди. А. Қаҳҳор, Қўш- 
чинор чироқлари. 

2 Вақтинча фойдаланиш учун олинган 
нарса эвазига тўланадиган ҳақ. Бу уй учун 
ҳар ойда ўн минг сўм ижара олинади. Ижа- 
рани вақтида тўламоқ,. 

ИЖАРАДОР айн. ижарачи 1. Бир чопар 
келиб.. унда ўтирган ижарадорга энгашиб 
салом берди. С. Айний, Қуллар. 

ИЖАРАХЎР [ижара + ф. — еювчи] 
Уй-жойини ёки нарсасини ижарага қўйиб, 
ундан келган даромад билан кун кўрувчи, 
бойлик орттирувчи шахс. 

ИЖАРАЧИ 1 Уй -жойини, ерини ёки 
нарсаларини ижарага берувчи (қўювчи) 
киши; ижарадор. 

2 Бировнинг уйида ижарага ўтирувчи. 
-Аслида ҳужра уники, мен эсам бир ижарачи 
эдим, — деди [Ҳожи хола\. М. Исмоилий, 
Фарғона т. о. 

ИЖИКИЛАМОҚ шв. Сўрайвермоқ, 
сўраб-суриштиравермоқ. Ҳамма «Қишлоқла- 
рингда не бўлди ?», деб ижикилайди. А. Кўчи- 
мов, Ҳалқа. 

ИЖИРҒАЛАНМОҚ Ғижиниб, куча- 
ниб, овоз чиқариб безовта бўлмоқ (чақа- 
лоқҳақида). Чодир ичида бола ижирғаланди, 
хотин шошиб кириб кетди. С. Аҳмад, Уфқ. 

ИЖИРҒАНМОҚ Ножўя ёки ёқимсиз 
иш, гап, қилиқ, воқеа, ҳодиса ва ш. к. дан 
ғаши келиб ғижинмоқ; шундай ички кай- 
фиятни ташқи белгилар (юз буруштириш, 
безовталик ва ш.к.) билан ифодаламоқ Нега 
ижирғанаяпсиз? м Шербек у қандай даро- 





мад тўғрисида гапиравтганини пайқаб, 
ижирғанди. С. Анорбоев. Оқсой. -Яна бизда 
ярамас бир одат бор, — деди Сайрамов ижир- 
ғаниб, — эркаклар теримни менсимайдилар. 
Ойбек, О. в. шабадалар. 

ИЖОБАТ [ а . CljUJ — жавоб бериш; қа- 
бул бўлиш, маъқул бўлиш]: ижобат бўлмоқ 
Қабул этилмоқ, эътиборга олинмоқ (ху- 
дога қилинган илтижо, талаб ҳақида). Бе- 
гуноҳ гўдакнинг саҳарда қилган дуоси ижо- 
бат бўлади. А. Қаҳҳор, Бемор. Ижобат олмоқ 
Розилик (рухсат) олмоқ. Ижобатни олган- 
дан сўнг.. Тошкент ашрафлари бир мажлис 
қуриб, ўтиришга Нормуҳаммад қушбегини 
ҳам чақирдилар. А. Қодирий, Ўтган кунлар. 
Ижобатга ўтмоқ Қабул бўлмоқ. Йигитла- 
рингизнинг шаҳдини кўрдингизми ? Ҳазрат- 
нинг дуолари ижобатга ўтади. Ш. Холмир- 
заев, Қил кўприк. 

ИЖОБИИ [а. ^UJ — қабул қилинган, 
мақбул] 1 Маъқул, мақбул деб топилган- 
ликни ифодаловчи; маъқулловчи, ёқловчи; 
зид. салбий. Ижобий баҳо. Ижобий фикр. 
Ижобий муносабат. Масалага ижобий қара- 
моқ. Масала ижобий ҳал бўлди. н Биз бу 
саволларга.. ижобий жавоб бера оламизми? 
Газетадан. 

2 Маъқуллашга, ёқлашга, мақтовга са- 
зовор бўлган; яхши, фойдали; зид. салбий. 
Ижобий таъсир. н Лекин шуни билингки, 
бошлаган ишингизнинг ижобий томони би- 
лан бирга салбий, жуда катта салбий то- 
мони ҳам бор. С. Анорбоев, Оқсой. 

3 Яхши фазилатларга, хислатларга эга 
бўлган; ибратли; зид. салбий. Ижобий об- 
раз. Ижобий қаҳрамон. 

ИЖОД [а. jU>_iI — яратиш, кашф этиш; 
вужудга келтириш] 1 Бадиий, илмий, санъ- 
атга оид асар ёки моддий бойлик яратиш, 
вужудга келтириш; яратувчилик фаолияти. 
Ёш шоирларнинг ижоди жўш урмоқда. н Шу 
қирқ йил давомида мен ижодимни халқ тақ- 
дири билан боғлашга ҳаракат қилдим. Ой- 
бек, Халққа хизмат — бахт. 

2 Яратувчилик фаолияти маҳсули, са- 
мараси. Навоийнинг ижодини ўрганиш. н 
Ҳақиқий зиёли ўз билимларидан, ижодидан.. 
бошқаларни ҳам баҳраманд қилишга интил- 
ган шахсдир. Э. Юсупов, Истиқлол йўлида. 

Ижод этмоқ (ёки қилмоқ) 1) яратувчи- 
лик иши билан машғул бўлмоқ, ижод би- 
лан банд бўлмоқ; 2) ўйлаб чиқармоқ, кашф 


этмоқ. -Буларни, — деди Элмурод, Мели пол- 
воннинг дуторига имо қилиб, — ўз халқимиз- 
нинг усталари ижод қилган. П. Турсун, 
Ўқитувчи. 

ИЖОДБАХШ [ижод + ф. и т, ч ; — бағиш- 
ловчи] Ижодий куч бағишловчи, ижодга 
тортувчи, илҳомбахш, Унинг [Ҳамзанинг] 
порлоқ ва ижодбахш ҳаёти, унинг ёрқин хо- 
тираси узоқ йиллар қолажак. Газетадан. 

ИЖОДИЁТ [а. ciUjU-J ]1 Ижодий иш 
билан боғлиқ бўлган фаолият; ижод. Му- 
сиқа ижодиётига бундай зўр қизиқиш Ўзбе- 
кистон адабиёти ва санъати кунлари мо- 
байнида тўла-тўкис намоён бўлди. Газе- 
тадан. 

2 Бирор жанр ёки шахсга мансуб асар- 
лар мажмуи. Бадиий ижодиёт. Навоий 
ижодиёти. 

ИЖОДИИ 1 Ижод, яратувчилик билан 
боғлиқ бўлган. Ижодий фаолият. Ижодий 
меҳнат. н Юсуфжон қизиқнинг ижодий йўли 
жуда мураккаб, ранг-барангдир. Т. Обидов, 
Юсуфжон қизиқ. Ижодий салоҳият жиҳа- 
тидан барча халқлар умуман бир хилдаги 
потенциал имкониятларга эга бўлииш мум- 
кин. Газетадан. 

2 Умуман, муайян соҳада иш-фаолият 
билан шуғулланувчи. Ижодий жамоа. н 
Мен «Адолат» газетасининг ижодий ходим- 
ларидан, барча жамоасидан умр бўйи мин- 
натдорман. Газетадан. 

Ижодий ёндашмоқ Бирон-бир ҳолатга, 
воқеа-ҳодисага ўз нуқтаи назари билан, 
янги фикр-мулоҳаза билан қарамоқ. Кўпчи- 
лик ҳал этилмаган муаммолар ҳокимиятнинг 
ўрта бўғинларида чигаллашади, ташаббус- 
корлик ва ишга ижодий ёндаишш йўқ. Газе- 
тадан. Ижодий кеча Ижодкорнинг ҳаёти ва 
фаолияти (ижоди)ни қайд этиш (кўрсатиш) 
ва тарғиб қилишга бағишланган кеча, йи- 
ғин. 

ИЖОДКОР [а.+ ф. jUjU._iI — ижод қи- 
лувчи] Ижод этувчи, юзага келтирувчи, 
яратувчи; яратилган нарса эгаси. Ижодкор 
халқ. н Кўз илғамас водийларинг оқ олтин- 
га кон.. Халқинг зафар ижодкори, тинчлик- 
ка посбон. Ғайратий. Менинг Ватанимда ту- 
ғилган инсон, Табиий, ижодкор бўлур бегу- 
мон. Қ. Муҳаммадий. Бу воқеаларнинг ижод- 
кори ea ижрочиси бўлмиш Олий Кенгаш аъзо- 
ларининг фаолиятини бугун фахр билан эс- 
ласак арзийди. Газетадан. 




ИЖОДКОРЛИК Ижодкор иши, ижод- 
корга хос фаолият; яратувчилик. Ўзбекис- 
тонда замонавий бадиий ижодкорликнинг 
барча турлари ва жанрлари ривожланди. 
Газетадан. 

ИЖОДКОРОНА рвш. Ижодкорлик би- 
лан, яратувчилик намуналарини кўрсатиб. 
Ижодкорона иш тутмоқ. 

ИЖОДХОНА Ижодий иш (ижод) олиб 
бориладиган хона, жой. Бошқа томонда ало- 
ҳида ижодхонаси бўлса керак, деб ўйладим. 
Н. Аминов, Қаҳқаҳа. 

ижодчи айн. ижодкор. Ҳофиз Шеро- 
зий — эҳтиросли муҳаббат, гўзал табиат, 
доимий шодлик ва хуррамлик тароналарининг 
ижодчиси. «ЎТА». 

ИЖОДЧИЛИК Ижод иши, ижодчи фа- 
олияти 

ИЖОЗАТ [а. c>jUJ — рухсат, изн; таъ- 
тил] Берилган розилик; рухсат. [Марям Хол- 
матга:] Ҳай! Сен бу ерга кимнинг ижозати 
билан кириб ётдинг!? Ҳамза, Ким тўғри? 
Ғуломжон жўраларига айтиб, кейин Содиқ 
аминдан ижозат олди-да, Эрбўта билан қиш- 
лоққа жўнади. М. Исмоилий, Фарғона т. о. 

ИЖОЗАТНОМА Ижозат этилганлиги, 
рухсат берилганлиги ҳақидаги ҳужжат. 

ИЖОЗАТСИЗ Ижозат олмай, рухсатсиз. 
«Энди чиқиб бўпсиз, — деди у ичида, — бир 
карра ижозатсиз чиқиб кетиб, бизни шунча 
ташвишга қўйдингиз, етар!». А. Мухтор, 
Бўронларда бордек ҳаловат. 

ИЖРО [а. J — жорий бўлиш, амал- 
га ошиш] Амалга ошириш (оширилиш), ба- 
жариш (бажарилиш). Ижрони текишриш. н 
Собиқ Олий Кенгашимиз тайёрлаган ва қабул 
қилган 200 га яқин қонун ва 500 дан зиёд 
қарор ана шу муқаддас вазифанинг шарафли 
ижроси эди. Газетадан. Уставнинг.. ижроси 
қаттиққўллик билан талаб этилар эди. Шуҳ- 
рат, Шинелли йиллар. 

2 Куй, ашула, рақс ва ш.к. ни бажариш 
(куйлаш, ўйнаш ва ш.к.). «Чоргоҳ» куйи ма- 
қомчилар ижросида янгради. 

Ижро варақаси ҳуқ. Суд ҳукмини маж- 
бурий амалга ошириш учун ёзилган ҳуж- 
жат. Ижро этмоқ (ёки қилмоқ) Бажармоқ. 
Мактабнинг хор жамоаси ҳар бир қўшиқни 
зўр маҳорат билан ижро этди. н Ниёз қуш- 
беги менга йигит қўшиб, бу ҳукмномани ижро 
қилишда бекка ёрдам бермак учун жўнатди. 
А. Қодирий, Ўтган кунлар. 


ИЖРОИЯ | а. JJI j^.1 — ижро этувчи, 
бажарувчи] Амалга оширувчи, бажарувчи 
(ташкилот, орган ва ш. к. ни билдирувчи 
сўзлар билан қўлланади). Ижроия қўмита- 
си. н Партиянинг Марказий Кенгаши дои- 
мий ишловчи ижроия ва мувофиқлаштирув- 
чи орган ҳисобланади. Газетадан. Кенгаш 
ижроия бюронинг ваколатларини ва ишнинг 
асосий йўналишларини белгилайди. Газетадан. 
..бир тизимдан иккинчисига ўтиш даврида 
ҳар ҳолда кучли ижроия ҳокимият зарур. 
Газетадан. 

ИЖРОЧИ 1 Амалга оширувчи, ижро 
этувчи; бажарувчи (шахс ёки ташкилот). Биз 
оддий ижрочи. Шунинг учун биздан хафа 
бўлмайсиз энди. Ш. Холмирзаев, Оғир тош 
кўчса. 

Суд ижрочиси Суд қарорини ижро ва- 
рақасига асосан амалга оширувчи лавозим- 
ли шахс. 

2 Куй, рақс, роль ва ш. к. ни бажарувчи 
(санъаткор, артист). Ижрочи ўз ролини ма- 
ҳорат билан бажарди. 

Якка ижрочи Куй ёки ашулани якка ўзи 
ижро этувчи; солист, яккахон. 

ИЖРОЧИЛИК Ижро иши, ижро этиш. 
Режиссёр Пирмуҳамедовнинг ижрочилик ма- 
ҳоратини қадрлар, унга ишонар, шунинг учун 
ҳам у билан ишлашни орзу қилар эди. Ҳ. Ак- 
баров, Ҳамиша изланишда. Картинадаги 
бош ролни ажойиб ижрочилиги билан довруқ 
таратган санъаткор Раззоқ Ҳамроев тал- 
қин қилди. Газетадан. 

ИЖТИМОИЁТ [а. oLULj^J — ижти- 
моий ҳаёт тарзи, масалалари] эск. 1 Соци- 
алистик жамият, социализм. 

2 Жамият, унинг ҳаёти ва қонуниятла- 
ри ҳақидаги фан; жамиятшунослик. У[Ша- 
фиғуллина] биологиядан ҳам, ижтимоиётдан 
ҳам дарс берадиган кекса.. муаллима эди. А. 
Мухтор, Чинор. 

ИЖТИМОИЙ [а. ж, т.1 — жамоа, жа- 
миятга оид] 1 Инсон ва жамият ҳаётига оид. 
Ижтимоий тузум. Ижтимоий тараққиёт. 
Ижтимоий ишлаб чиқариш. Ижтимоий му- 
носабатлар. 

Ижтимоий фанлар Инсон ва жамият 
ҳаётига оид илмлар мажмуи. Ижтимоий 
фанларнинг вазифалари, жамият ҳаётида 
тутган ўрни, ўзига хос хусусиятлари шун- 
даки, улар табииётшунослик фанларидан 
фарқли ўлароқ, инсон ва жамият ҳаётининг 

турли тармоқларини.. қамраб олган кенг 
кўламдаги илмлар мажмуасини ўз ичига ола- 
ди. «Сирли олам». 

2 Жамиятдаги табақа, синф ва ш. к. га 
мансубликни белгиловчи. Ижтимоий гуруҳ- 
лар. Аҳолининг ижтимоий таркиби. Ижти- 
моий келиб чиқиш. 

3 Жамият билан боғланган, жамиятга, 
жамоатчиликка оид. Ижтимоий ҳаракат. 
Ижтимоий фикрнинг ривожи. Ижтимоий 
меҳнат. н Ижтимоий ҳаётда рўй берган 
воқеа ва ҳодисалар халқ қўшиқларида ўз ифо- 
дасини топади. «Фольклор». 

4 Жамиятнинг, жамоатчиликнинг эҳти- 
ёжлари учун ихтиёрий (эвазсиз) хизмат 
этувчи. Ижтимоий ташкилот. Ижтимоий 
таъминот. Ижтимоий топшириқ. Ижтимо- 
ий ишлар. 

5 Жамоатчиликка тегишли, жамоатчи- 
лик ўртасидаги. Ижтимоий мулк. Ижтимо- 
ий муносабатлар. 

ИЖТИМОИЙЛАШМОҚ Ижтимоий 
тус олмоқ; умумлашмоқ. 

ИЖТИНОБ \а. ■ — узоқланиш, сақ- 

ланиш] эск. кт. Ўзини тортиш, тийилиш. 

Ижтиноб қилмоқ (ёки этмоқ) Ўзини тий- 
моқ, тортинмоқ. Билур жаҳон эликим, меҳ- 
мон зиёфатидин Менинг тариқим эмас иж- 
тиноб қилмоғлиқ. Алишер Навоий. ..узун ва 
қуруқ.. мақолаларни босмоқдан ижтиноб 
этамиз. Газетадан. 

ИЖТИҲОД \а. — тиришиш, ғай- 

рат қилиш, жаҳд қилиш] эск. кт. Зўр ғай- 
рат, жон-жаҳц билан уриниш. Ўқиш, ўрга- 
ниш, ҳормай зўр ижтиҳод билан ишлаш, шуб- 
ҳасиз, ғалабаларга етказар. Ойбек, Нур 
қидириб. Қуръони шарифни кўп ижтиҳод 
билан ўргандинг, баракалла, ўғлим. Ойбек, 
Болалик. 

ижтиҳодли эск. кт. Серғайрат, ҳара- 
катчан, тиришқоқ. Ижтиҳодли талаба. 

ИЗ 1 Бирор нарса сатҳида (юзасида) 
бошқа нарсанинг тегиши, босилиши ва 
ш. к. натижасида ундан қолган, уни бил- 
дирувчи акси. Бармоқ изи. Оёқ изи. Ғилди- 
рак изи. н Бу ерда гиёҳ ҳам қолмабди. Фа- 
қат мол туёқларининг тартибсиз излари 
кўринади. И. Раҳим, Чин муҳаббат. [Содиқ:] 
Бўйнидан бўғилган. [Нодир:] Панжа излари 
бор. Н. Сафаров, Ҳаёт мактаби. Тунда қалин 
ёққан қор изларни беркитишга улгурган эди. 
Газетадан. 


2 Бирор нарсадан ёки кимсадан қолган 
асар, белги. Ҳамма ёқда даҳшатли зилзила 
излари кўринади: йиқилган уйлар, урилмаган 
деворлар, вайрона жинкўчалар.. М. Исмои- 
лий, Фарғона т. о. -Самарқандда ҳар қадам- 
да асрларнинг изи бор, — деди Аҳроров. Ой- 
бек, О. в. шабадалар. Қотиллар мурданинг 
шағал тагида қолиб кетиб, умрбод изи йўқо- 
лишини мўлжаллагандилар. Газетадан. Раҳим 
Саидов суриштиришга қарор қилди.. Балки 
изи чиқиб қолар. Ў. Умарбеков, Ёз ёмғири. 

3 кўчма Бирор нарсанинг (уни ифода- 
ловчи) кичик бир акси; нишонаси. Юзида 
эски гўзалликнинг излари ҳали сақланган қирқ 
ёшли хотин меҳрибонлик билан қизига қара- 
ди. Ойбек, Танланган асарлар. ..юзларида 
табассум излари кўрина бошлади-ю, бир зум- 
да тарқалиб кетди. Ойдин, Ҳикоялар. 

4 Маълум йўналишдаги ҳаракат (юриш) 
туфайли ер сатҳида қоладиган узун из, йўл. 
У, ўнг томонга қийшайганча инграб, mena- 
ликка кўтарилаётган маишна изидан одим- 
лаб кетди. С. Кароматов, Олтин қум. Сой- 
лик дарёнинг баҳорги тошқин вақтидаги изи 
бўлиб, «Кичик дарё» номини олган, кичик дарё 
пайдо бўлганда, ҳалиги тўқай оролга айла- 
нар экан. А. Қаҳҳор, Қўшчинор чироқлари. 

5 Босиб ўтилган (ўтилаётган ёки кели- 
надиган) томон, йўл. Поезднинг қораси 
ўчгунча, мўлтираб қараб турдим, кейин йиғ- 
лаб-йиғлаб, изимга қайтдим. С. Сиёев, Ёруғ- 
лик. Изингда термилиб қолди кекса чол, Кўзда 
таважжуҳи, дуоси тилда. А. Орипов, Йил- 
лар армони. Кўзим изингга, қулоғим тову- 
шингга зор бўлиб ўтирибман. Ойбек, О. в. 
шабадалар. 

6 Иш-ҳаракат, фаолиятдаги йўл, йўна- 
лиш. Мен ҳам сиз ўша тасвирини қилган та- 
баррук зотлар изидан боряпман. К. Яшин, 
Ҳамза. Бу уйда икки хотин олиш бир расм 
бўлиб қолган экан. Эрим отаси, акаси изи- 
дан кетиб, устимга хотин олса-я.. Ойбек, 
Танланган асарлар. 

7 Трамвай, поезд ва ш. к. ғилдираклари 
остига (юриш учун) ётқизиладиган махсус 
қурилма. ..бу йигитлар оломоннинг олдига ту- 
шиб, темир йўлни босдилар ва бир соатда бир 
неча чақирим темир йўлнинг из ва шпалларини 
бузиб ташладилар. С. Айний, Қуллар. 

Из олмоқ Изни белгиламоқ, топмоқ. 
Пошшоликда из оладиган изчиларни шаҳар- 
нинг тўрт тарафига жўнатди. «Нурали». Из 




қувмоқ 1) изидан (орқасидан) таъқиб қил- 
моқ, изига тушмоқ. Сувонжон бир қадам 
ҳам четга чиқмасдан, жилғанинг оғзигача из 
қувиб борди. С. Анорбоев, Оқсой; 2) топиш, 
аниқлаш ҳаракатида бўлмоқ. Изга тушмоқ 
1) ўз йўлига тушмоқ (дарё ҳақида); 2) тўғ- 
ри, мақбул йўл (ҳолат) касб этмоқ, тар- 
тибга тушмоқ (иш, фаолият ҳақида). Шер- 
бек қидирган нарсасини Тошкентдан топиб 
келган, бу ердаги ишлари изга тушиб кетган 
бир пайт эди. С. Анорбоев, Оқсой. Издан 
чиқмоқ 1) йўлидан (изидан) четга чиқмоқ. 
Трамвай издан чиқибди; 2) тартибли йўли 
бузилмоқ, иш, фаолияти ёмон томонга 
ўзгармоқ. Меҳнат интизоми издан чиққан, 
ҳамма тармоқда бошбошдоқлик, эгасизлик 
ҳукм суряпти. «Муштум». Кўзбўямачилик ва 
хушомадгўйлик йўлига ўтиб олиб, қанча раҳ- 
барлар издан чиқмади, жамиятга қанча за- 
рар келтирмади. Э. Юсупов, Истиқлол 
йўлида. Изига тушмоқ 1) айн. изга тушмоқ 
Кейин ҳаёт яна ўз изига тушиб кетади. О. 
Ёқубов, Эр бошига иш тушса; 2) таъқиб 
қилмоқ, таъқибида бўлмоқ. [ Саодат:] Уйинг 
куйгур миршаблар изингга тушиб қувлади- 
ми? Ойбек, Қутлуғ қон; 3) бир ёмон иш 
қилиш йўлига тушмоқ; пайига тушмоқ. [На- 
воий :] Кўриниб турибдики, рақиблар изимга 
тушиб, менга чуқур қазимоқдалар. М. Осим, 
Аждодларимиз қиссаси. Изига қайтмоқ 1) 
тезда келган йўлига (томонига, жойига) 
қайтмоқ. Боргин-у изингга қайт; 2) асл, ав- 
валги ҳолига ўтмоқ (тушмоқ). Ишлар яна 
изига қайтди. 

ИЗА шв. Пастки қисм; этак, қуйи. Унда 
бир тоғнинг изасида одамсифат, одамхўр ваҳ- 
ший жондорларнинг макони бор эди. «Ёдгор». 

Иза ер Сизот (сувли) ер. Бунинг далил- 
лари кўз ўнгимизда, жумладан, шу биз си- 
зотни қуритишга ҳаракат қилиб ётган иза 
ер минг йиллаб ишсиз ётган ер эди. А. Қоди- 
рий, Обид кетмон. Иза сув Сизот сув, ер- 
нинг юзига чиқиб ётган сув. 

ИЗВОШ \р. извозчик — киракаш арава 
ҳайдовчи] с. т. Резина ғилдиракли, усти 
очилиб-ёпиладиган енгил от арава; файтон. 
Колхозга янгича илм керак. Кўнглингизга кел- 
масин-ку, извошга эшак қўшиб бўлмайди. А. 
Қаҳҳор, Қўшчинор чироқлари. Извош мую- 
лишга яқинлашиб қолганда, йўртиб келаёт- 
ган от тўсатдан қадамлаб юра бошлади. О. 
Ёқубов, Эр бошига иш тушса. 


ИЗВОШЧИ с. т. Извош ҳайдовчи ёки 
унинг эгаси. Ярим кечада эшик тақиллади. 
Чиқиб очдим, қари извошчи.. мен билан жуда 
ҳазилкаш. Ойбек, Танланган асарлар. 

ИЗДИҲОМ \ ч. j jl — одамларнинг бир 
жойга тўпланиши, тирбандлиги; тиқилинч] 
кт. Одамлар тўдаси, оломон; йиғин, давра. 
Бу ерда ҳам бир неча юз кишилик издиҳом 
беш-олтита хон навкарларини ўраб олиб, 
тошбўрон қилмоқда эди. П. Қодиров, Юл- 
дузли тунлар. Тожибой, агар Муқимий «хўп» 
дегудек бўлса, шу нотаниш издиҳомнинг 
ўртасига тушиб, чилдирмани қарс уриб, Му- 
қимийнинг бошига одам тўплашга тайёр эди. 
С. Абдулла, Мавлоно Муқимий. 

ИЗДОШ Изидан борувчи, йўлини да- 
вом эттирувчи. Хўш, ҳазрат Баҳоуддин из- 
дошлари ўзимизда ҳам борми? Газетадан. 
Меъморчилик обидаларига боқий ҳаёт ато 
этишда Хива наққошлари сулоласининг из- 
дошлари хизматини қониқиш билан қайд 
этсак арзийди. Газетадан. 

ИЗЕН Шўрадошлар оиласига мансуб 
бир йиллик озуқабоп, тўйимли ўт ўсимлик- 
лардан бири. Албатта, шувоқ билан изен 
қоракўл тери сифатини яхшилайди. Газета- 
дан. Катта-катта майдонларга арпа, жав- 
дар, изен каби тўйимли озуқабоп ўтлар ҳам 
экиб келиняпти. Газетадан. 

ИЗЗА [а. plAjj — азоблаш, ранжитиш; озор 
бериш] Уялиш, хижолат ҳисси; ранж, озор. 
Бу ишнинг иззаси жуда ҳам ўтди, Ғам савдоси 
бунда мени ҳоритди. «Баҳром ва Гуландом». 

Изза бўлмоқ (ёки тортмоқ, емоқ, чек- 
моқ) Уят, хижолат ҳиссини туймоқ; уял- 
моқ, хижолат бўлмоқ. Отинг ўзолмаса, нима 
қиласан? Бир ўзбекдан изза бўлиб қоласан. 
«Алпомиш». ..ундан бундай гап чиқиишни 
кутмаган бўлса керак, қаттиқ изза торт- 
ди.. А. Қаҳҳор, Қўшчинор чироқлари. 
«Етимдан ҳол сўраш савоб, деб келибди-да 
булар, аяжон!» Келганига роса изза еб, Бўли- 
шарди қизлар пушаймон. О. Ҳожиева, Ҳаётга 
таъзим. Йигитали яхши кўнгилда айтган га- 
пининг зил томони ҳам борлигини фаҳмлаб, 
изза чекди. Т. Малик, Ажаб дунё. Изза 
қилмоқ (ёки бермоқ) Хижолат қилмоқ, 
уялтирмоқ. Изза қилманг, жоним, келар йил 
легковой [енгил машина] олиб бераман. Ой- 
бек, О. в. шабадалар. Сўз сўзладим, аввал 
қулоқ солганди , Ул қиз сўнгра менга изза бер- 
ганди. «Алпомиш». 





ИЗЗАТ [а. — шон-шуҳрат, ҳурмат; 

афзаллик; улуғлик] 1 Ўзганинг ҳурмат- 
эътибор туйғуси, шундай туйғули муно- 
сабат; ҳурмат. Сиҳат тиласанг — кам е, 
иззат тиласанг — кам де. Мақол. н Уҳам- 
мадан иззат кутган вазиятда эди, бироқ 
Барат парангдан бошқа ҳеч ким унга эъти- 
бор бермади. «Муштум». Келинойилари Нури 
учун эмас, балки қайнана иззати учун ай- 
ланиб-ўргилиб кўришишди. Ойбек, Танлан- 
ган асарлар. 

Иззати нафс Кишининг ўз назарида- 
ги, ўзига нисбатан иззат-ҳурмати; ҳурмат- 
талаблик, нафсоният. У ёшлигидан кўпчи- 
ликнинг ҳурматини қозонибўсгани учун, из- 
зати нафси, йигитлик ғурури жуда кучли 
эди. П. Қодиров, Уч илдиз. Иззат сақла- 
моқ Иззат-ҳурмат қилган ҳолатда бўлмоқ. 
Ғуломжон тутган табуреткага [Матқо- 
вул ака\ ўтирди, қўлларини қовуштириб, 
иззат сақлади. М. Исмоилий, Фарғона т. 
о. Иззат қилмоқ Ҳурмат-эҳтиром кўрсат- 
моқ. Йигитлар.. уни шунчалик иззат қили- 
шар эдики, Асқар ота бу жувоннинг оддий 
тракторчигина эканига шубҳаланиб қолди. 
А. Қаҳҳор Хотинлар. 

2 Иззат (эркаклар исми). 

ИЗЗАТ-ИКРОМ Юқори даражадаги 
ҳурмат-эҳтиром. 

ИЗЗАТЛАМОҚ кам қўлл. Иззат қилмоқ, 
иззат кўрсатмоқ; сийламоқ. 

ИЗЗАТЛИ Иззати бўлган, иззат-ҳур- 
матга сазовор. Иззатли меҳмон. н Кичик 
поччамнинг жуда иззатли бўлиб кетганига 
катта поччамнинг ғаши келади.. С. Сиёев, 
Ёруғлик. Отабекнинг бу ҳолига қариш чи- 
қувчи ва Зайнабни йўл-йўриққа солувчи яна 
фақат Ўзбек ойим эдики, бунинг сабаби ҳам 
иззатли ўқувчиларимизга бир даража маъ- 
лум бўлса керак. А. Қодирий, Ўтган кунлар. 

ИЗЗАТ-НАФС (тўғриси иззати нафс) қ. 
иззат. 

ИЗЗАТТАЛАБ [а. салб. Ўзининг 

иззат-ҳурмат қилинишини яхши кўрувчи, 
нафсонияти зўр; манман, мағрур. Иззат- 
талаб одам. 

ИЗИЛЛАМОҚ шв. 1 Бир турли чўзиқ 
чинқироқ овоз чиқармоқ. Шамол изиллаб 
эсмоқда. н Садаф яна изиллаб йиғлай бош- 
лади. Ш. Холмирзаев, Бодом қишда гулла- 
ди. Кимўлади, ким қолади, Бола-чақа изил- 
лаб, қандай бўлади?« Баҳром ва Гуландом». 


2 Тирқирамоқ, тирақайламоқ. Ғайра- 
тинг бор экан, шунда синадим. Йўлиқса, 
изиллаб қочади девлар. «Баҳром ва Гуландом». 

3 шв. Қаттиқ совқотмоқ. 

ИЗЛАГИЧ Бирор нарсани излаб топиш 

учун хизмат қиладиган асбоб. Мина излагич. 

ИЗЛАМОҚ 1 (юриб, қараб, сўраб) Ким- 
са ёки нарсани топиш ҳаракатида бўлмоқ; 
ахтармоқ, қидирмоқ. Иш изламоқ. Она ўғли- 
га қиз излар эди. Чўпон йўқолган қўйларни из- 
ламоқда эди. н Бошим эсон, ўтиб кетди кўп 
йиллар. Шакарбекни излаб, топмадим хабар. 
«Ширин билан Шакар». Индинига эрталаб 
она-бола йўлга чиқиб, бедарак кетган отани 
излаб кетдилар. П. Турсун, Ўқитувчи. ..қуюқ 
қошлари остидаги ярим очиқ кўзлари кимни- 
дир излагандек қарайдир. А. Қодирий, Ўтган 
кунлар. У кимнидир излаётгандек, у ёқ-бу 
ёғига пича аланглаб қараб турди. М. Исмои- 
лий, Фарғона т. о. 

2 Фикрлаш, ўйлаш орқали топиш ҳара- 
катида бўлмоқ; ахтармоқ. Баҳона изламоқ. 
Янгилик изламоқ. Далил изламоқ. н Матчон 
тўра Жумагулга эришишга кўзи етмагач, уни 
Исфандиёрхонга инъом қилиб, унга яхши кўри- 
ниш йўлларини излади. Ж. Шарипов, Хоразм. 

Тирноқ орасидан (ёки остидан) кир из- 
ламоқ. қ. тирноқ. 

ИЗЛАНИШ Янгилик топиш, яратиш 
ҳаракатида бўлиш, шундай мақсадли ҳара- 
кат, фаолият. Ижодий изланиш. Янгилик из- 
ланшисиз бўлмайди. н Ипак толалари сифа- 
тини янада яхшилаш борасида олиб борилган 
изланишлар ижобий якунланди. Газетадан. 
Жазирама ёзда ҳам, қаҳратон қишда ҳам 
геологларнинг қиладиган иши асосан битта 
— муттасил изланиш. «Фан ва турмуш». 

ИЗЛАНМОҚ 1 Изламоқ фл. мажҳ. н. 
Изланган нарса топилди. 

2 Ён-верини, чўнтакларини ковлаб, 
бирор нарса қидирмоқ, тимирскиланмоқ. 
Кампир бирор нарса йўқотгандай изланар эди. 

3 Янгилик топиш учун ҳаракат қилмоқ, 
янгилик изламоқ. Чинакам санъаткор дои- 
мо изланади. 

ИЗЛАНУВЧАН Доимо изланишда 
бўлган, изланиш билан машғул, изланиш- 
га берилган. Изланувчан олима ўзининг бу- 
тун билими, кучи, умрини.. она-юртга хиз- 
мат қилишга бағишлади. Газетадан. Умидли, 
изланувчан ёшларимизнинг кўплиги қувончли 
ҳолдир. Газетадан. 





ИЗЛАНУВЧИ Янгилик изловчи, ахта- 
рувчи, қидирувчи. Доим тинмай изланувчи 
олимларнинг юксак мукофотга сазовор 
бўлганликлари ҳаммамиз учун ҳам қувончли 
воқеадир. Газетадан. 

ИЗЛИ Изда юрадиган. Изли транспорт. 

ИЗЛОВЧИ 1 Изламоқ фл. сфдш. Халқ 
бахтини изловчи.. маълумотли курашчилар 
лозим. Ойбек, Нур қидириб. 

2 Тадқиқот йўли билан қидирувчи; изла- 
нувчи. Янгилик изловчипар. Изловчи олимлар. 

ИЗМ [а. f.j£. — ирода, қасд, ният; қатъ- 
ий қарор] 1 Бошқаришда, бирон-бир ишни 
бажаришда ва ш.к. да ихтиёр, эрк. -Якшан- 
ба куни тўйи, — деди у биркесарлик қилиб. — 
Қизнинг изми отада. И. Раҳим. Чин муҳаббат. 
Қурилишда мен бошлиқман, Бўриев. Маблағ 
ҳам, одамлар ҳам, жумладан, сиз ҳам ме- 
нинг измимдасиз. А. Мухтор, Туғилиш. Ҳожи 
бобо дўконнинг измини менга топшириб, ич- 
карига кириб кетди. Ғ. Ғулом, Шум бола. 

2 эск. Амр, фармон; ижозат, рухсат. 
-Жаноблари ҳам келдилар, — элликбоши 
ўтирган жойидан эълон қилди ва мирзонинг 
измини кутди. Ш. Тошматов, Эрк қуши. 

Изм бермоқ Ижозат ёки рухсат бермоқ. 
Хиёл қўзғалмоқчи эди, Дадашев изм бермади. 
И. Раҳим, Тақцир. Измига солмоқ Ўз йўлига 
юргизиб, ўзига бўйсундирмоқ. Механиза- 
торлар машиналарни ўз измига солиб, пах- 
тадан юқори ҳосил олмоқдалар. Газетадан. 

ИЗМА Кийим, ёстиқ жилди ва ш. к. 
нинг тугма ўтказиладиган тешиги. Изма 
очмоқ. Измасини тикмоқ. н Фотима занг- 
лаб, кўкариб кетган мис тугмани измадан 
чиқариб олиб, чўнтагига қадабди. С. Аҳмад, 
Онажонлар. 

ИЗМА-ИЗ рвш. Изидан қолмай, кетма- 
кет. Жангчилар билан изма-из етиб келган 
шафқат ҳамшираси Эргашни кўтариб, окоп- 
га олиб тушди. Н. Сафаров, Сўнгги нафас- 
гача. Изма-из чопиб кетаётган икки қиз 
кўринди. П. Қодиров, Уч илдиз. 

ИЗМАЛАМОҚ Изма ўрнини очиб, ат- 
рофини йўрмаб қўймоқ. 

ИЗН [а. j'4 — рухсат (бериш); рухсатно- 
ма] Рухсат, ижозат. Изн бермоқ. Изн олмоқ. 
н Сигирсизлар.. бирор ҳафта мардикор иш- 
лаб, беш-ўн сўм топиб қайтиш учун изн ис- 
тайдилар. А. Қодирий, Обид кетмон. Уме- 
нинг воситамда тўйни бошлаш учун изн ол- 
гани келган экан. А. Қодирий, Меҳробдан 


чаён. Шу вақтгача ўзини босиб, индамай 
турган Ғуломжон мингбошидан бир-икки 
саволга изн сўради. М. Исмоилий, Фар- 
ғона т. о. 

ИЗО [а. (ПзЛ — азоб, ранж] эск. кт. 
Азоблаш, ранжитиш; озор, алам. Золимлар- 
дан кўрдинг изо, Бўлмай мақсад иши бажо. 
«Тоҳир ва Зуҳра». Муштумзўрлик омборига 
ғалла берилмас, Унинг иғво, изосидан ҳеч бир 
қўрқилмас. Ғ. Ғулом. 

Изо бермоқ Озор бермоқ, азобламоқ, 
ранжитмоқ. Кимки насиҳат билан тузалма- 
са, ҳаёт унга изо бериб, кўзини очиб қўяди. 
М. Осим, Карвон йўлларида. 

ИЗО- [юн. izos — тенг, бир хил, ўхшаш] 
Ўзлашма қўшма сўзларнинг биринчи қис- 
ми: тенглик ёки ўхшашликни билдиради; 
мас., изобара, изомерлар. 

ИЗОБАРА [изо.. + юн. baros — оғирлик] 
1 геогр. Географик харитада бир хил атмос- 
феравий босимга эга бўлган жойларни бир- 
лаштирувчи чизиқ. 

2 физ. Иссиқлик жараёнларини акс эт- 
тирувчи диаграммаларда тенг ёки доимий 
босим чизиғи. 

3 физ., ким. Нуклонлари сони бир хил, 
лекин протон ва нейтронлари сони ҳар хил 
бўлган — электр зарядлари жиҳатидан фарқ- 
ланадиган атом ядролари. 

ИЗОЛЯТОР [фр. isolateur — ажратувчи, 
бўлувчи < isoler — ажратмоқ, яккаламоқ] 
1 физ. Электр токини ўтказмайдиган модда 
(мас., чинни, шиша). 

2 Шундай моддадан ишланган, электр 
симларини тортиш ва маҳкамлаб қўйишда 
фойдаланиладиган қурилма (чиғаноқ, чин- 
ни ва ш.к. токни ёмон ўтказадиган матери- 
аллардан ясалади). 

3 Касалхона, казарма, лагерь, болалар 
уйи ва ш. к. да касали аниқланмаган ёки 
юқумли касал билан оғриган беморлар, 
моллар бошқаларидан вақтинча ажратиб 
қўйиладиган алоҳида хона, жой. Беморни 
изоляторга ётқизмоқ. н ..касал молларни 
изоляторга ўтказиш ҳамда уларни махсус 
рацион асосида боқишни ташкил қилиш ке- 
рак. Газетадан. 

ИЗОЛЯТОРЧИ Изоляция қилувчи 
ишчи. Пайвандчиларнинг қўли қўлига тег- 
майди. Ротор кетидан изоляторчилар, 
сўнгра қувур ётқизувчилар.. бормоқда. И. 
Раҳим, Тақцир. 





ИЗОЛЯЦИОН Изоляция қиладиган, 
ўтказмайдиган. Изоляцион ипак радио са- 
ноатида.. қўлланадиган симларга ўраш учун 
ишлатилади. Газетадан. Шунингдек, қури- 
лиш блоклари.. изоляцион шиша ашёлар ҳам 
ҳозир қурилишда кенг қўлланмоқда. «Фан ва 
турмуш». 

ИЗОЛЯЦИЯ [фр. isolation — ажратиш, 
бўлиш, алоҳидалаш] 1 Энергия манбаини, 
энергия ўтказувчи сим, труба ёки хона, ас- 
боб кабиларни (мас., совуткични) электр, 
иссиқ, нам, сув ва ш. к. ўтказмайдиган ма- 
териал билан ўраб, қоплаб қўйиш. Гутта- 
перча, айниқса, сув ости кабеллари учун изо- 
ляция материали сифатида кенг фойдалани- 
лади. «Фан ва турмуш». 

2 Шундай ўрама, қоплама, қатлам- 
нинг, материалнинг ўзи. Ҳурилиш масте- 
ри Содиқ Сиддиқов, бетончи Камол Жума- 
ев ёғоч қипиғидан иситиш изоляциялари 
тайёрлаб, қурилишда қўллай бошладилар. 
Газетадан. 

3 тиб., ветер. Алоҳидалаш, ажратиб қў- 
йиш. Изоляция хонаси. н Биз қишлов олди- 
дан.. «брак» қўйларни ажратиб олиб, изоля- 
ция хоналарида даволаймиз. 

Изоляция қилмоқ Изоляция ҳолатига 
олмоқ. Трубалар эса ҳеч қандай изоляция 
қилингани йўқ. Газетадан. 

ИЗОЛЯЦИЯЛАМОҚ 1 mex. Энергия 
манбаини, энергия ўтказадиган сим, тру- 
ба ёки хона, асбоб ва ш. к. ни изоляцион 
материал билан қопламоқ. Кимсасиз, гиёҳ- 
сиз даштда 205 километр узунликдаги қувур- 
ларни изоляцияладик. Газетадан. 

2 Бошқа бемор (касал)лардан ажратиб, 
алоҳидалаб қўймоқ. 

ИЗОМЕРИЯ ким. Изомерларнинг мав- 
жудлигидан иборат ҳодиса. 

ИЗОМЕРЛАР [изо.. + юн. meros— улуш, 
қисм] ким. Таркиби ва молекуляр оғирли- 
ги бир хил, аммо молекулада атомларнинг 
турлича жойлашуви сабабли, физик ва 
кимёвий хоссалари бошқа-бошқа бўлган 
моддалар. 

ИЗОМОРФ Изоморфизм хусусиятига 
эга бўлган. Изоморф моддалар. 

ИЗОМОРФИЗМ [изо.. + юн. morphe — 
шакл] ким., физ. Кимёвий таркиби ва крис- 
талл тузилиши бир-бирига яқин жинслар- 
нинг ўзгарувчан таркибли бирикмалар (ара- 
лаш кристаллар) ҳосил қилиш қобилияти. 


ИЗОТЕРМАЛАР [изо.. + юн. therme — 
иссиқлик] 1 геогр. Географик хариталарда 
Ер юзасининг муайян давр оралиғида тем- 
ператураси ўртача бир хил бўлган жойла- 
рини бирлаштириб турган чизиқлар; изо- 
чизиқлар. 

2 физ. Физикавий миқцор (ҳодиса)лар 
ўртасида доимий температура остида содир 
бўладиган боғлиқликни график акс этти- 
рувчи (тасвирловчи) чизиқлар. 

ИЗОТЕРМИК махс. 1 Изотермага оид, 
изотермалар билан боғлиқ бўлган. Изотер- 
мик чизиқлар. 

2 Температураси ўзгармай, бир хилда 
турадиган. Изотермик вагон. 

ИЗОТОПЛАР [изо.. + юн. topos — жой] 
ким. Муайян кимёвий элементнинг атом 
ядроларида протонлар миқдорининг бир 
хил, нейтронлар миқдорининг ҳар хил 
бўлиши билан фарқ қиладиган ва шу са- 
бабли даврий системада айни бир ўринни 
эгаллайдиган барқарор ёки радиоактив тур- 
лари. Радиоактив изотоплардан геологлар ҳам 
ер ва тоғ жинсларининг ёишни аниқлашда 
фойдаланадилар. «Фан ва турмуш». 

ИЗОФА | а. «iLuiJ — қўшиш, боғлаш] 1 
эск. кт. Қўшиш, боғлаш, тиркаш. 

Изофа қилмоқ Қўшмоқ, богламоқ. Яна 
ўз фикри босавобларини изофа қилиб, қусур 
ва хатоларимизни танбеҳ этсалар. А. Қоди- 
рий, Ўтган кунлар. 

2 тлш. Форс, араб ва баъзи туркий тил- 
лар грамматикасида: аниқланмиш билан 
ундан кейин жойлашган аниқловчини боғ- 
ловчи урғусиз унсур; боғланишнинг форс 
тилидан ўзлашган шундай тури ўзбек ти- 
лида кўпинча ундошлардан кейин «и», ун- 
лилардан кейин «йи» келтириш билан бўла- 
ди, мас., ошиқи беқарор, шаҳри азим, боди 
сабо, ойнайи жаҳон, балойи нафс. 

ИЗОФАЛИ Изофа воситасида боғлан- 
ган. Изофали бирикма. 

ИЗОХРОН [изо.. + юн. chronos — вақт] 
физ. Давомлилиги жиҳатидан тенг, бир хил 
вақтда содир бўладиган, баравар давом эта- 
диган. Изохрон тебранишлар. 

ИЗОХРОНЛИК физ. Баравар содир 
бўлиш, баравар давом этиш; бир хил, тенг 
давом этишлик. Тебранишларнинг изохронлиги. 

ИЗОЧИЗИҚЛАР геофиз. Харита ёки ди- 
аграммаларда қандайдир миқдор кўрсат- 
кичлари, мас., температура, босим, намлик 




даражалари ва ш. к. нинг бирдай, тенг бўлган 
жойларини бирлаштирувчи чизиқлар. 

ИЗОҲ [а. — тушунтириш, шарҳ] 1 

Сўз, ибора ёки воқеа-ҳодиса ва ш. к. га бе- 
рилган шарҳ; тушунтириш. Китоб изоҳ ва 
шарҳлар билан таъминланган. н Зайнаб ке- 
йинги сўзларга тушуна олмаган.. Кумушдан 
изоҳлар олмоқчи эди. А. Қодирий, Ўтган кун- 
лар. Менингча, савол равшан, изоҳга эҳтиёж 
йўқ! А. Қаҳҳор, Мунофиқ. 

2 Матннинг айрим ерига киритилган 
ёки айрим масалага берилган қўшимча маъ- 
лумот, тушунтириш, эслатма, уқтириш. 

Изоҳ бермоқ 1) сўз, ибора ва ш. к. маъ- 
носини (мазмунини) тушунтирмоқ, шарҳ- 
ламоқ; изоҳламоқ. Сўзга изоҳ бермоқ; 2) ту- 
шунтириш, изоҳ тарзидаги гап айтмоқ. -Биз- 
нинг театр ҳсиги янги-да. Уста ўйновчилар 
йўқ, — деб изоҳ бера бошлади Абдишукур. Ой- 
бек, Танланган асарлар. -Албатта, албат- 
та, — деди Суннат ва Элмуродга изоҳ берди: 
-Бу хотиннинг укаси бизда хизмат қилади. 
Мен билан жуди иноқ.. Шуҳрат, Шинелли 
йиллар. 

ИЗОҲЛАМОҚ Сўз, ибора, воқеа-ҳоди- 
са ва ш. к. маъносини, мазмунини тушун- 
тирмоқ; изоҳ бермоқ. Сўз маъносини изоҳ- 
ламоқ. Крнуннинг айрим моддаларини изоҳ- 
ламоқ. н - Чунки унинг [ Отабекнинг\ сўзига 
қараганда, сиз уни оғирроқ тариқа билан 
дарбозстгиз ёнидан жўнатган экансиз, — 
деб изоҳлади уста. А. Қодирий, Ўтган кун- 
лар. Бердиёровнинг ўзбек фразеологизмлари- 
ни изоҳлаган икки китоби нашрдан чиқди. 
Назармат, Жўрлар баланд сайрайди. 

ИЗОҲЛИ Изоҳи бор, маъноси, моҳия- 
ти тушунтирилган. 

Изоҳли луғат Сўзнинг маъносини, маъ- 
ноларини шарҳлаб, тушунтириб берувчи 
луғат. Қани, изоҳли луғатдан топиб ўқиб 
кўрай-чи, маъноси нима экан.. X. Тўхтабоев, 
Ширин қовунлар мамлакати. 

ИЗОҲЛОВЧИ 1 Изоҳламоқ фл. сфдш. 

2 тлш. Шахс ёки предметни бошқа бир 
ном бериш йўли билан аниқлаб келадиган 
бўлак. 

ИЗОҲОТ \а. — «изоҳ» с. нинг 

кўпл.] эск. кт. Изоҳ; изоҳлар, тушунтириш- 
лар, шарҳлар. Изоҳотларим яна бир банд би- 
лан тугайди. А. Қодирий, Кичик асарлар. 

изоҳотчи эск. кт. Тушунтирувчи, 
шарҳловчи. ..бу ялангликда сайисхона бўлган, 


— деди изоҳотчи малла йигит.. Н. Қиличев, 
Чиғириқ. 

ИЗОҲТАЛАБ Изоҳланиши, маъно ва 
моҳияти тушунтирилиши керак бўлган, 
изоҳсиз тушунилмайдиган; изоҳга муҳтож. 
Изоҳталаб сўз. Изоҳталаб қарор. 

ИЗСИЗ 1 Изи йўқ, беиз. Изсиз транспорт. 

2 Ном-нишонсиз, белги-асарсиз. Изсиз 
йўқолмоқ. н Демак, бизнинг қилган ишимиз 
изсиз кетмайдиган, умримиз оқар сувдек бекорга 
оқмайдиган бўлибди. П. Турсун, Ўқитувчи. 

ИЗТИРОБ [а. 1_||^-к_^>1 — ҳаяжон, ғала- 
ён, бетоқатлик; беқарорлик] Руҳан эзилиш, 
сиқилиш ҳолати; руҳий азоб. Оғир ўйлар 
изтиробиданми, уйқусизликданми ланж бўлиб 
турдим. С. Сиёев, Ёруғлик. Сен шу кунларда 
жуда қаттиқ алам, изтиробдасан, асабинг 
бузуқ. Шуҳрат, Шинелли йиллар. Уни тан- 
ҳолик, ғариблик, йўқсизлик изтироби кеми- 
ради. Ойбек, Танланган асарлар. 

Изтироб чекмоқ Руҳан азобланмоқ. Бу 
мудҳиш гапларни эшитганлар баттар изти- 
роб чекар, ғам-алам қалбларини мушукдай 
тирнар эди. Ж. Шарипов, Хоразм. Изтироб- 
га солмоқ Қаттиқ ҳаяжонга солмоқ, руҳан 
эзмоқ; бетоқат қилмоқ. 

ИЗТИРОБЛИ Изтиробга солувчи, ру- 
ҳан эзувчи. Изтиробли сўзлар. Изтиробли 
чеҳра. н Изтиробли айрилиқда жафо чека- 
чека, севгилиси ёнига олам тўла қувонч би- 
лан қайтган шўрлик ошиқ ёрини вафосизлик- 
да.. кўриб қандай ҳолатга тушса.. Ғулом- 
жон ҳам ҳозир шундай ҳолатда эди. М. Ис- 
моилий, Фарғона т. о. 

ИЗЧИ 1 Изига тушиб, из қувиб топув- 
чи, изни яхши биладиган. Гўрўғлининг йил- 
қибони Ғиротнинг изини чўлистонда кўрди. 
Бу йилқибон кўп изчи эди. «Зулфизар билан 
Авазхон». Изчилар ҳар қайсиси ҳар ёққа қараб 
кетди. «Нурали». 

2 тар. Из қидириб, издан тушиб топиш 
билан шуғулланувчи шахс; изқувар. Изчи- 
ларнинг сўзига кўра, булар сизнинг қишлоқ- 
қача келган ва шу ерда изи йўқолган. С. Ай- 
ний, Бухоро жаллодлари. 

ИЗЧИЛ 1 Бир меъёрда, бир тахлитда, 
бир йўналишда; мунтазам, тадрижий давом 
этадиган. ..бу масала билан изчил ва сабот 
билан шуғулланиш бугунги кунда муҳим ва- 
зифадир. Газетадан. 

2 Ўзаро узвий ва мантиқий боғланган. 
LUy папкага қараганда ҳам, у [Раҳмонқулов] 





ҳар ишни охирига етказадиган, тадбирли 
одамга ўхшайди. ҳамма буйруқлари изчил, 
амалий. А. Мухтор, Туғилиш. 

ИЗЧИЛЛИК Мунтазам, узвий боғлиқ- 
лик, шундай ҳолатга эгалик. Ишда изчиллик 
бўлиши керак. 

ИЗҚУВАР айн. изчи 2. Полиция изқувар- 
лари менинг ҳам кетимга гпушди. И. Қалан- 
даров, Шохидамас, баргида. Оператив гуруҳ 
таркибига тажрибали изқуварлар киритил- 
ди. «Муштум». 

ИЗҒИМОҚ 1 Бирор мақсадда кезиб юр- 
моқ. Даштда бўрилар изғийди. н Қани, бўлинг- 
лар! Ҳозир жўнанглар! Агентлар, жосуслар из- 
ғиб юришибди. Ойбек, Нур қидириб. 

2 Умуман, дайдимоқ, кезмоқ; санғимоқ. 
Болалар кўчада изғиб юришибди. н Бир куни 
«аскар чиқади» ваҳимасида бутун қишлоқ 
чувиллаб, тоққа чиқиб кетди. Кун бўйи тоғ- 
ларда изғиб юриб, қоронғи тушганда элга 
қайтди. П. Турсун, Ўқитувчи. 

3 кўчма Бўраламоқ, изғирмоқ (изғирин, 
шамол ҳақида). Шамол(лар) сарвзорда изғий- 
ди. Ойбек, Навоий, 

ИЗҒИН Изиллаган, чийилдоқ овоз. 

Изғин тортмоқ Изиллаган овоз чиқар- 
моқ. Оҳ урганда неча сўзи, Чиқди тўплар- 
нинг овози. Изғин тортиб йиғлади Алимхон- 
нинг сарвози. «Фольклор». 

ИЗҒИР, изғор: изғир (изғор) чўл шв. 
Кимсасиз чексиз (даҳшатли) чўл. Изғир 
чўлда дарагингни учирдинг. Айролиқдан мен- 
га шароб ичирдинг. «Тоҳир ва Зуҳра». Изғир 
чўлни тўзон тутди, Йўлнинг танобини торт- 
du. «Алпомиш». Мерганларни қувиб солиб 
олдига, Изғор чўлда қувиб кетиб боради. 
«Маликаи айёр». 

ИЗҒИРИН Аччиқ совуқли бўралаган 
шамол; изғириқ. Тоғ томондан қор изғири- 
ни эсмоқда. П. Турсун, Ўқитувчи. Боягина 
бир нав ёғиб турган қор энди дала ёқдан эса- 
ётган аччиқ изғирин билан бўралаб уриб бер- 
du. Ҳ. Ғулом, Машъал. 

ИЗҒИРИНЛИ Изғирини бор; аёзли. 
Қишнинг изғиринли кунига қарамай, ҳамма 
томлар бошларига паранжи ё чопонни нари- 
бери ёпган хотинлар, қизлар билан тўлди. 
Ойбек Танланган асарлар. 

ИЗҒИРИҚ айн. изғирин. Ҳасанали ярим 
яланғоч ҳолда жунжайиб, дарча остида, из- 
ғириқ қучоғида ўтирар эди. А. Қодирий, 
Ўтган кунлар. 


ИЗҒИРМОҚ Бўралаб эсмоқ (изғирин 
ҳақида). 

ИЗҲОР [а. jl 4 Ji \ — аниқлаш, зоҳир 
қилиш, кўрсатиш] Зуҳр этиш, аёнлик ҳола- 
ти; билдириш; ифода. Миннатдорлик изҳо- 
ри. н -Рихсивой аканинг ичи қоралигини се- 
зардим-у, бунчалик ошкор изҳорини кўрма- 
гандим, — деди Абдуғофур ота. Р. Файзий, 
Чўлга баҳор келди. Тилим лол, сўзларим 
ожиздир, бироқ Нурдан пардоз олган чеҳрамда 
изҳор. Г. Жўраева, Иқбол. 

Изҳор этмоқ (ёки қилмоқ, айламоқ) Бил- 
дирмоқ, ифодаламоқ. Мақсадини изҳор 
этмоқ. н Мен ҳар нима бўлса ҳам, ўқишга 
боришимни изҳор қилдим. С. Айний, Эсдалик- 
лар. Севишганлар ўз кўнгилларини тил билан 
изҳор этмайдилар. Шуҳрат, Шинелли йил- 
лар. У шу жилмайишида ишқини менга изҳор 
айлади. М. Исмоилий, Фарғона т. о. 

ИИ унд. с. 1 Ажабсиниш, ҳайронликни 
ифодалайди. -Ий, ий, — деди мулозим, — тан- 
дир ичида нима қилибўтирибсиз? «Латифалар». 

2 Хавфсираш, эҳтиёт бўлишни ифода- 
лайди. Ий, қоч, от тепиб олади! Ий, йиқи- 
либ тушасан. 

ИИД \а. — байрам, ҳайит] Диний бай- 

рам; ҳайит. Ийдлари муборак! Ийд кунлари. 

Ийд намози Рамазон ва Қурбон ҳайит- 
ларининг биринчи куни эрта билан асосан 
жамоа бўлиб ўқиладиган намоз. Бунда [бу 
масжидда] ийд ва жума намозлари ўқилмай- 
ди. А. Қодирий, Обид кетмон. Ийди рама- 
зон Рамазон ҳайити. Ийди Рамазоннинг Қур- 
бон ҳайитидан фарқли жиҳати фитр сада- 
қасидир. Газетадан. Ийди сағир Кичик 
ҳайит, яъни Рамазон ҳайити. Халқимизнинг 
урф-одатлари ва маросимлари орасида Ийди 
сағир, яъни кичик ҳайит деб аталадиган Ра- 
мазон ҳайити.. Газетадан. Ийди қурбон Ра- 
мазон ҳайитидан 70—72 кун кейин ўткази- 
ладиган диний байрам, Қурбон ҳайити. 

ИИДЛИК 1 Ҳайитда кичикларга ва, 
умуман, шундай ҳадяга муносиб кўрил- 
ган кишиларга бериладиган пул, нарса; 
ҳайитлик. 

2 тар. Диний байрам муносабати би- 
лан домлага олиб бориладиган ҳадя; ҳа- 
йитлик. Эски мактабларимизда болалар ҳар 
пайшанба нон ё ноннинг пулини олиб бора- 
дилар. Бундан бошқа, бўйра пули, кўмир 
пули, ийдлик пули ҳам бор. Ойбек, Танлан- 
ган асарлар. 




ИИЕ айн. ие. Ийе, ҳали танимас экан- 
сиз-да, бу киши оқсоқолимизнинг аёллари 
бўладилар. П. Турсун, Ўқитувчи. 

иии айн. ие. -Ийи! — деди афанди, — 
қўрқмай бораверинглар. «Латифалар». 

ииин шв. Елка. Келади Азроил жон ола- 
ман деб, Ийнига олмос қилич соламан деб. 
«Оқ олма, қизил олма». Икки ийнидан кам- 
пир дамин олади, Кампир жуда тип-тикка 
бўп қолади. «Ширин билан Шакар». 

ИИИНДИ Сигир соғилгандан сўнг 
елинда қолган ва ийдириб иккинчи марта 
соғиб олинадиган сут. Паттихон сигирлар- 
ни оғилда боқди. ..ийиндиларини ҳам соғиб 
оладиган бўлди. М. Тожихалилова, Бири би- 
ридан ўткир. Ийинди соғиш бошқа экан-у, 
росмана соғиш бошқа экан. Шу топда сезган 
эди буни қиз. Р. Файзий, Чўлга баҳор келди. 

ИЙИР қ. игир. 

ИИИҚ 1 От, эшак каби иш ҳайвонла- 
рининг олдинги икки оёғи устидаги, бел- 
дан бўйингача бўлган қисми 

2 Шу жойда пайдо бўладиган яра. 

Ийиғи чиқмоқ Жуда эзилмоқ, абжағи 
чиқмоқ. Билсанг, оғайни, мен ураллик бўла- 
ман. Урал темир йўлида ишлайвериб, ийиғим 
чиққанини билсанг эди. Н. Сафаров, Уйғониш. 

ИИЛАМОҚ Эзиб ёки муштлаб юмшат- 
моқ, шу йўл билан ишлов бермоқ. Малҳамни 
ийламоқ. н Шербек.. кўнгли ғаш бўлиб, уйи- 
га келганда, онаси ўчоқ бошида хамир ийла- 
ётган эди. С. Анорбоев, Оқсой. 

Тери ийламоқ Ошланган терини, кўнни 
ғижимлаб, эзиб ишлов бермоқ. Нафсини 
тийган киши султон бўлур, хом терини ий- 
ласанг, ултон бўлур. Мақол. 

ИИМАНМОҚ Уялиб, андишага бориб, 
ўзини тиймоқ; тортинмоқ. Эргаш бир оз ийма- 
ниб турди-ю, ростини айтди. А. Мухтор, Опа- 
сингиллар. Йўлчи [ноннинг] бир бурдасини оғзи- 
га тиқса, лунжининг бир чеккасида йўқолиб 
кетар, патнисга кетма-кет қўл чўзаверишга 
ийманар эди. Ойбек, Танланган асарлар. 

ИЙМОН [а. — Оллоҳга ишонч, 

эътиқод] айн. имон. Исломда фақат диний 
таълимотга бўлган эътиқод ва тушунча — 
иймон тан олинади. Газетадан. Иймон эъти- 
қодга қараганда чуқурроқ мазмунга, кенгроқ 
миқёсга эгадир. Газетадан. ..ҳозирги даврда 
иймон тушунчаси, сўзи виждонлилик, софлик, 
поклик, ҳалоллик, ишонч каби дунёвий маъ- 
ноларда ҳам ишлатиляпти. Газетадан. 


ИИМОНСИЗ айн. имонсиз. Кимки ис- 
лом динини қурол қилиб олиб, ҳокимият учун 
курашса, бу кураш мамлакатни хароб қилиб, 
мусулмон мусулмоннинг қонини тўкишига 
олиб келса, у киши иймонсиздир. Э. Юсупов, 
Истиқлол йўлида. 

ИИМОҚ 1 Елини юмшаб, равон сут 
берадиган ҳолга келмоқ (соғин сигир, қўй, 
эчки ва ш. к. ҳақида). 

2 кўчма Ҳиммат уйғонмоқ, кўнгли эри- 
моқ. -Ҳимматни баланд қилинг, она! — шов- 
қин кўтаришди йигитлар. Лутфинисо ийиб, 
икки дўппи ва ўн сўм пул узатди. Ойбек, 
Танланган асарлар. «Энди сенинг этагинг- 
дан маҳкам тутдим, қайси йўлдан боииасанг, 
ўзинг биласан», дегандан кейин Қодир жуда 
ийиб кетди. А. Қаҳҳор, Қанотсиз читтак. 

Меҳри иймоқ Меҳри уйғонмоқ. Бувира- 
жаб унинг соддадилларча термилиишни кўз 
олдига келтирди, жилмайди, рости, меҳри 
ийиб кетди. «Ёшлик». 

ИИРИМ шв. Оқар сувдаги ўрама, ай- 
лана, гирдоб. Шундоқ оёғимиз остида ўша 
кўк ийрим, яъни гирдоб. Ш. Холмирзаев, Сай- 
ланма. Шунга бўла у билан боғлиқ жумбоқ- 
лар бирдан миясига уриб, тағин таниш ий- 
римга тушди. Ш. Холмирзаев, Қил кўприк. 

ИИСИНМОҚ шв. Меҳри товланиб ийин- 
моқ. Кўриб эмчакларим ийсиниб боряпти. н 
Бойчибарни кўриб, шундай ийсиниб, Биянинг 
ўркига сутлар келади. «Алпомиш». 

иия айн. ие. Ийя!Аблаҳ, бошқа гап қуриб 
қолдими? Ойбек, Танланган асарлар. 

ииқ шв. Оқим. Халқ бир азим дарё: ий- 
қина тушдинг-кетдинг. Матал. 

ИЙҲОМ [а. — ёлғон тасаввур, шуб- 

ҳа тугдириш, адаштириш] ад. Шеърий 
санъат: шеърда ҳақиқий ва мажозий маъ- 
ноларга эга ёхуд шаклан бир, маъно жиҳа- 
тидан ҳар хил бўлган сўз ёки сўз бирикма- 
сини қўллаган ҳолда бир байтда икки хил 
маънони ифода этиш. 

ИК шв. Йик, дук. 

ИКИР-ЧИКИР 1 Катта (муҳим) бир 
нарсанинг кичик, майда-чуйда унсурлари. 
Икир-чикиригача ўрганмоқ. 

Икир-чикир гап Майда-чуйда, арзима- 
ган гап. Икир-чикир иш Майда-чуйда, ар- 
зимаган ишлар. Анзират хола йиртиқ-ямоқ 
ва ҳар хил икир-чикир ишлар билан машғул 
бўлиб, кечгача Сидиқжоннинг олдидан жил- 
мади. А. Қаҳҳор, Қўшчинор чироқлари. 





2 Умуман, майда-чуйда, муҳим бўлма- 
ган нарсалар. Турмуш икир-чикирлари. н 
Ўйлаб қараса.. йўлга чиққанида кўзига жуда 
катта кўринган бу ташвиш ҳозир кундалик 
икир-чикирлар қаторига кириб қолибди. А. 
Қаҳҳор, Қўшчинор чироқлари. 

ИККИ снқ. сон 1 2 рақами ва шу рақам 
билан ифодаланган сон, миқцор. Икки киши. 
Икки уй. Ўн иккидан иккини олмоқ. Саккиз- 
га иккини қўшмоқ. 

Бири икки бўлмайди. қ. бир. 

2 Беш балли баҳо тизимида қониқар- 
сиз, ёмон баҳо. Иншодан икки олибди. Икки 
баҳо қўйибди. 

Икки гапнинг бирида Гап (суҳбат) ора- 
сида ҳадеб, тез-тез. Режиссёримиз.. икки гап- 
нинг бирида «таъбир жойиз кўрилса», деб 
туради! А. Қаҳҳор, Санъаткор. Икки дунё 
бир қадам қ. дунё 1. Икки оғиз гап (ёки сўз) 
қ. оғиз. Икки энлик Икки бармоқ энига тенг. 
Бердиев билан Шаймонов.. ўзларининг, устида 
икки энлик ёғи бор гўшт ейишларини оғиз 
кўпиртириб мақташар эди. «Муштум». Икки 
энлик хат Жуда қисқа ҳажмли хат. Ҳайрон 
бўлиб, патирни ушатдим.. ичидан икки эн- 
лик хат чиқди. О. Ёқубов, Излайман. Икки 
қўлни бурнига суқиб (ёки тиқиб) қ. бурун 1. 

ИККИЁҚЛАМА (тўғриси икки ёқла- 
ма) қ. ёқлама. 

ИККИЛАМЧИ 1 шв. Иккинчи бор, яна 
қайта; иккинчи. -Бор синфингга, иккиламчи 
бемаънилик қилма, — деди директор [Тўла- 
га]. М. Исмоилий, Бизнинг роман. Бойлар 
кир ювдиргани чақирганларида, эргашиб ё 
йўқлаб борган боласига қаттиқ-қуруқ тек- 
канларини кўрса, кирни кўз ёшлари билан 
ювиб келар, кейин ундай жойларга иккилам- 
чи қадам босмай қўяр эди. М. Исмоилий, 
Фарғона т. о. 

2 Бирор жараён ёки ҳодисалар қатори- 
да иккинчи ўрин тутадиган, иккинчи да- 
ражали. Бундай конструкциялар.. предика- 
тивлик функцияларини, гарчи иккинчи план- 
да бўлса-да, сақлайдилар ва шунинг учун ҳам 
улардаги предикатив алоқа иккиламчи ха- 
рактерга эга бўлади. «ЎТА». 

3 флс. Материалистик таълимотга кўра, 
материядан кейин, унинг ҳосиласи сифати- 
да юзага келган, материядан кейинги. Мате- 
рия — бирламчи, онг, тафаккур — иккиламчи. 

4 крш. с. взф. кам қўлл. Иккинчидан. Ав- 
валамбор, бу ерда бегона кимса йўқ! Икки- 


ламчи, подшоҳ наздида биз ўлган одамлар- 
миз. Мирмуҳсин, Меъмор. 

ИККИЛАНМОҚ 1 Икки нарсадан бири 
ҳақида муқим бир қарорга келмаслик, шун- 
дай ҳолатда бўлмоқ. Қоровул чол идорада 
мажлис бўлаётганини айтган эди, остонада 
бирдан тўхтаб, кириш-кирмаслигини билмай 
иккиланди. С. Аҳмад, Ҳукм. У «гуручни сол- 
саммикан, солмасаммикан», деб иккиланди. 
Ҳ. Ғулом, Машъал. 

2 Умуман, бирор қатъий қарорга кел- 
маган ҳолатда бўлмоқ, турли хаёлда бўлмоқ, 
турли хаёлга бормоқ. Агар мендан оламда 
кимнинг таниш-билиши, оита-оғайниси кўп, 
деб сўрасалар, ҳеч иккиланмай, муаллимлар- 
ники дердим. «Гулдаста». 

ИККИЛИК I Ё у ёқлик, ё бу ёқпик бўла- 
диган, яхши томонга ҳал бўлиши гумон. 

ИККИЛИК II 1 Икки дона холи, сурати 
бўлган (карта ҳақида). Таппоннинг иккилиги. 

2 Икки мисрали (шеър банди, байт 
ҳақида). 

3 Ёмон, икки баҳога арзийдиган, икки 
баҳога бажарилган. Иккилик иш. Иккилик 
иншо. 

ИККИНЧИ Тартиб сирасида 2 рақами 
билан белгиланган; 2 номерли. Иккинчи 
жилд. Иккинчи уй. Иккинчи қатор. н Жу- 
вон.. узоқ адирнинг этагида қорайиб турган 
қишлоқни кўрсатди: -Иккинчи МТС ҳу ўша 
ерда. А. Қаҳҳор, Қўшчинор чироқлари. 

2 Маълум тартибдаги предмет, воқеа- 
ҳодиса ва ш. к. қаторида энг олдингидан ке- 
йинги ўринда турган, биринчидан кейин- 
ги. Иккинчи синф. Ўтган асрнинг иккинчи яр- 
мида. н Далага биринчи куни 52, иккинчи 
куни 19 одам чиқди. А. Қаҳҳор, Қўшчинор 
чироқлари. 

3 Айни бир нарсанинг тилга олингани- 
дан бошқаси, кейингиси. Мурод бир туф- 
лисининг учини иккинчисининг товони билан 
босиб, чаққонлик билан оёқ кийимини олди- 
да, уйга кирди. Т. Ашуров, Оқ от. Улар бир- 
бирлари билан ўчакишгандай, хурракни да- 
ража-бадаража оширишга тиришади: бири- 
синики авжга минганда, иккинчиси бошлай- 
ди. Ойбек, Танланган асарлар. 

4 Бошқа марта, қайта. Бас, уятсиз мах- 
луқ! Ким уни заҳарлайди ? Бу гапни ман ик- 
кинчи эшитмай. Ойбек, Танланган асарлар. 

ИККИНЧИДАН крш. с. Гапда санаб ўти- 
ладиган предмет, воқеа-ҳодиса ва ш. к. нинг 




иккинчисини кўрсатишда «иккинчиси 
шуки», «яна бири шуки» каби маъноларни 
билдиради. -Бойвачча, — деди элликбоши, — 
биринчидан, халққа нуқул фойдали иш.. ик- 
кинчидан, юрт тинчийди, учинчидан, номи- 
нгиз кўтарилади. Ойбек, Танланган асарлар. 

ИККИЧИ Икки баҳолар билан ўқувчи. 
Кумри, сен мактабга кириб суриштириб чиқ- 
чи. Балки яна бирон иккичининг ота-онаси 
билан сўзлашиш керакдир. «Саодат». 

ИККИЮЗЛАМА 1 Ўнг-терси бир, икки 
томони ҳам бир хил. Иккиюзлама шойи. 

2 кўчма Унга бошқа, бунга бошқача 
сўзлайдиган; икки томонга икки хил муо- 
мала қиладиган; мунофиқ, риёкор. Икки- 
юзлама одам. н Аҳмад унинг иккиюзлама 
эканлигини яққол сезса ҳам, кескин гапирол- 
масди. Ф. Мусажонов, Ҳиммат. 

ИККИЮЗЛАМАЛИК Иккиюзлама 
одамга хос хатти-ҳаракат, хусусият. Икки- 
юзламалик, худбинлик.. кишида инсоний ҳисни 
ўлдиради. Газетадан. 

ИККИЮЗЛАМАЧИ с.т. айн. икки- 
юзлама 2. Хўжакўрсинга қилинадиган ҳара- 
кат эса одамни бора-бора иккиюзламачи, 
ёлғончи.. қилиб қўяди. М. Исмоилий, Ода- 
мийлик қиссаси. 

ИККИЮЗЛАМАЧИЛИК айн. иккиюз- 
ламалик. ..ўғрилик, иккиюзламачилик ва 
шунга ўхшаш сифатлар эзувчи синфнинг ву- 
жудга келиши билан пайдо бўлди. Газетадан. 

ИККИҚАТ с. т. Ҳомиладор. Иккиқат 
аёл. н Тўртинчи боласига иккиқат бўлган- 
да.. ҳар хил йўриқлар ўргата бошладилар. 
Ойдин, Ҳикоялар. 

ИККИҚАТЛИК с. т. Ҳомиладорлик. -Бо- 
ра-бора қорним дўппайиб, иккиқатлигим 
ошкор бўлди, — деди Ҳожи хола. М. Исмои- 
лий, Фарғона т. о. 

ИККОВ Икки киши ёки иккита нарса 
бирликда; ҳар икки одам ёки нарса. Икки 
танқидчи ялт этиб бир-бирига қаради ва бу 
қарашда икковининг ҳам кўнглидан бир гап 
ўтди: «Бола ҳам шундай ўжар бўладими ?» А. 
Қаҳҳор, Ўжар. Икковлари бир сандиқ чети- 
га ёнма-ён ўтириб.. секин-секин сўзлашди. 
Ойбек, Танланган асарлар. 

ИККОВЛАБ шв. Икковлашиб. Икковлаб 
сен, ота, қилдинг зулмни, Сўрамадинг икко- 
винг ҳам кўнглимни. «Ёдгор». 

ИККОВЛАШИБ Икки киши бирга (бир 
бўлиб). Ярим кечадан ўтганда, Омонуйғот- 


ди. Икковлашиб оёқ учи билан оғилхонага 
кирдик. F. Ғулом, Шум бола. Орадан кўп 
ўтмай, икки фаррош арк дарвозасидан югу- 
риб чиқиб, икковлашиб ҳалиги занжирни 
кўтариб, йиғиштириб, бир томонга элтиб 
қўйдилар. С. Айний, Эсдаликлар. 

икковлон кам қўлл. Иккаласи, икки 
киши биргаликда; икков. Ҳайтадан қўлуш- 
лашиб, Семурғ билан хушлашиб, Ажралди- 
лар икковлон. Ҳ. Олимжон, Семурғ. 

ИККОВОРА Икки кишига битта, икки 
кишига бир (тўй, зиёфат ва ш. к. да меҳмон- 
ларга идишда тортилган ош-таом ҳақида). 
Ош икковорадан тортилди. Икковора-икко- 
вора бўлиб олаверинглар. 

ИКОНА [юн. eikon — тасвир, тимсол] 
Христиан динидаги диндорлар ибодат ма- 
росимларида чўқинадиган Исо, Биби Ма- 
рям, авлиёлар, фаришталарнинг муқаддас 
тасвири. Ўрта асрларда.. икона тайёрлана- 
диган марказлар вужудга келган. «ЎзМЭ». 

ИКРА [р. икра < лот. iecur — жигар] 1 Балиқ 
уруғи (тухуми); увулдириқ. «А» витамини балиқ 
мойида, тухум сариғида.. жигарда, икрада бўла- 
ди. М. Тўйчиев, Витаминларни унутманг. 

2 Шу уруғдан тайёрланган таом. Тухум, 
икра, ёғли шўрва, қази ва мол ёғини кўп ис- 
теъмол қилиш атеросклероз касаллигининг 
ривожланишига сабаб бўлади. Ғ. Маҳкамов, 
Саломатлик гарови. Патнисда ноёб балиқ, 
икра, янги бодринг.. анча нарсалар бор эди. 
Н. Фозилов, Дийдор. 

3 Тўғралган бақлажон. пиёз, помидор 
ва ш. к. лардан тайёрланган қовурма таом. 

ИКРОМ [а. jj jZ\ — иззат, ҳурмат] 1 кт. 
кам қўлл. Ҳурмат, иззат. Ҳилган иззат ва ик- 
ромларингиз учун раҳмат! А. Қодирий, Ўтган 
кунлар. 

2 Икром (эркаклар исми). 

ИКС 1 Лотин алифбосида охиридан 
учинчи ҳарф — «X» нинг номи. 

2 мат. Шу ҳарф билан ифодаланган но- 
маълум (қидирилаётган) миқдор. Иксни 
топмоқ. н Икс, игреклар кўзим олдида nup- 
nup учади-ю, миямнинг ёнгинасидан ғизил- 
лаб ўтиб кетади. А. Кўчимов, Ҳалқа. 

ИКСИР [а. j_. .t. < 1 — эликсир; афсонавий 
тош] Ўрта аср кимёгарлари тасаввурида 
ҳамма нарсани олтинга айлантира олади- 
ган афсонавий тош. 

ИЛА кт. қ. билан. Бой ила хизматчи. н 
[Кумуш] ..мактубни ўқиб тамом қилди-да. 





жонсиз бир товуил ила «уятсиз» деб қичқир- 
ди ва ерга йиқилиб, ўзидан кетди. А. Қоди- 
рий, Ўтган кунлар. 

ИЛАКИШМОҚ Хиралик билан илин- 
жида бўлмоқ, кетида юрмоқ. Билсам, бир 
ўрис хотинга илакишиб қолибдилар. Газета- 
дан. Нега Ҳирмизхонга илакишиб қолдинг, ёз 
аризангни! Н. Аминов, Қаҳқаҳа. 

ИЛАЛАБАД [а. — умрбод, аба- 

дий] рвш. кт. Абадий, бир умрга. Мен арко- 
ни давлат ва амирлар билан ҳазиллашмоқни 
илалабад тарк этдим. Ойбек, Навоий. Дей- 
дики: сен билан биз Илалабад яшаймиз, Дил- 
da upoda, сабот. Шайхзода. 

ИЛАНГ-БИЛАНГ Эгри-бугри, у ёқ-бу 
ёққа эгилган, бурилган. Мастон иланг-биланг 
йўлни қолдириб, мўлжаллаган тепаликка 
қараб тикка йўл солди. А. Қаҳҳор, Мастон. 

ИЛАС-ИЛАС рвш. айн. элас-элас. Бу воқеа 
илас-илас ёдимда. 

ИЛАШИМЛИ(К) Қўшилиб, аралашиб, 
қовушиб кетаверадиган хусусиятли. Тўра- 
хўжанинг уддабурон, илашимлигина, сўзамол- 
лиги, айниқса, қизларга ширинсуханлиги Пош- 
ша холани ўзига ром этиб қўйганди. Д. Ну- 
рий, Осмон устуни. 

ИЛАШМОҚ 1 Илинмоқ, ёпишмоқ (хас- 
чўп, лой ва ш. к. ҳақида). Унинг этагига nax- 
та илашибди. Яхшига ипак илашур, ёмонга 
— тикан. Мақол. н Шунда қўлига шилим- 
шиқ лой илашганини сезди. П. Қодиров, 
Юлдузли тунлар. Бир қути сигаретга ила- 
шиб, чўнтагимдан «Москвич»нинг калити ҳам 
чиқди. С. Сиёев, Ёруғлик. Уэтакка илашиб 
қолган пахталарни қоқаётганда, боишдаги 
чопон бирдан сирғалиб тушиб кетди. М. Ис- 
моилий, Фарғона т. о. 

2 кўчма Ёпишмоқ. Мен судхўрман, бу 
ўғри, Ўроқдан ҳам биз тўғри. Бизга илаш- 
ганларнинг Ўтдек ёнади гўри. Ҳамза. Ёшлик- 
дан илашган иллат ҳали кўп мункитади. Ш. 
Ғуломов, Бўз ер уйғонди. 

3 салб. Кетидан юрмоқ; эргашмоқ. Ун- 
син индамади, орқасидан илашиб кўчага 
қадар чиққан Хайринисонинг сўзларини ҳам 
эшитгиси келмасди. Ойбек, Танланган 
асарлар. 

4 Кетидан қолмай (бирон мақсадда) 
юрмоқ; айланишмоқ, илакишмоқ. -Пулим- 
ни олдириб қўйдим. Ёнимда мана шу йигит 
илаишб юрган эди, гумоним шундан, — деди 
Султон.. Ғ. Ғулом, Шум бола. Жиянингизга 


бир қизми, жувонми илашиб юрган эмиш, шу 
ростми? С. Нуров, Нарвон. 

5 кам қўлл. Биргалашиб, уланиб кетмоқ; 
қовушмоқ, қўшилмоқ. Мен меҳмонлар билан 
сирдош оғайнилардек илашиб кетдим. И. Ўкта- 
мов, Ҳикоялар. Деярли ҳамма билан илашиб 
кетди. Ж. Абдуллахонов, Тўфон. Гап-сўз бир- 
бирига илашмади: чол олдида хотинлар ҳақида 
сўзланилмади. Ойбек, Танланган асарлар. 

Кўзга илашмоқ Зўрға кўринмоқ, кўзга 
чалинмоқ. 

ИЛВАСИН Гўшти учун овланган ёки 
овланадиган ёввойи паррандалар. Илвасин- 
дан ўзбек пазандалигида бедана, каклик, 
тустовуқ жуда ноёб масаллиқ тарзида иш- 
латилади. К. Маҳмудов, Ўзбек тансиқ та- 
омлари. Гўрўғли.. Ховдакнинг кўлига овга чиқ- 
қан эди. Илвасинларни кўп олиб, Чамбил қалъ- 
асига қараб кетиб бораётган эди. Усмон 
бахши Мамат ўғли, Бўтакўз. 

ИЛВИРАМОҚ 1 Йиринг-сув олиб кет- 
моқ. Яраси илвираб кетибди. 

2 кўчма Путурдан кетиб, зўрға илиниб 
турмоқ; эскириб, яроқсиз ҳолга келмоқ. ..уч 
қишлоқда тузишга тўғри келади колхозни, 
иш илвираб турибди.. Ҳ. Шамс, Душман. 

ИЛВИРС1 зоол. Мушуксимонлар оила- 
сига мансуб, баланд тоғларда яшайдиган, 
қоплонга ўхшаш йиртқич ҳайвон. 

2 кўчма Сездирмай пайт пойлаб келади- 
ган, зимдан иш битирадиган одам ҳақида. 

ИЛГАК 1 Илиб, осиб қўйиш, илиб бер- 
китиб қўйиш учун хизмат қиладиган, бир 
учи қайрилган металл мослама, илмоқ. Тонг 
отишга яқин қадам товушлари эиштилиб, 
қалин эшикнинг темир илгаклари шақирлаб 
очилди. Мирмуҳсин, Меъмор. Гапимизга 
тағин биров халақит бермасин, деб эишк- 
нинг илгагини солди. Ҳ. Назир, Ёнар дарё. 

2 Илиб олиш (илиб кўтариш, тортиш ва 
б.) учун хизмат қиладиган нарса, мослама. 
Бирдан машина мотори гуриллади. Кўтарма 
краннинг тўртта илгагини қотиб қолган але- 
бастрнинг тўрт чеккасига илиб қўйишди. С. 
Аҳмад, Лаъли Бадахшон. Пўлатжон ўрта- 
даги сепояда туриб, симга илгак солиб торт- 
ди-да, ходага маҳкам боғлаб, кейин қўйиб 
юборди. С. Аҳмад, Қадрдон далалар. 

3 Бирор нарсани, мас., кийимни илиб, 
осиб қўйиш учун хизмат қиладиган нарса. 
-Нега халатсиз кирдинг, болам? — дея Хо- 
сият хола бурчакдаги илгакдан оппоқ халат- 




ни олиб, Муҳиддинга кийгиза боиллади.. Р. 
Файзий, Чўлга баҳор келди. 

4 шв. Тугма, тўғноғич. 

5 кўчма Бирор нарсага шама (ишора) тар- 
зидаги сўз, гап; илмоқ. Терговчи сидқидилдан 
айтган эди, бобо, илгак таишаяпти, деб ишон- 
мади. С. Юнусов, Кутилмаган хазина. 

6 Ғаразли мақсаддаги гап, сўз, хатти- 
ҳаракат ва ш. к. У [Абдубилол] илгак топиб, 
мажлисни бузиш, ҳеч бўлмаганда, одамлар 
орасига шубҳа солишни ўйларди. С. Юнусов, 
Кутилмаган хазина. 

ИЛГАКЛАМОҚ Илгакни илиб беркит- 
моқ. -Бу киши ким бўладилар? — деди Тил- 
лаевнинг хотини, унинг орқасидан бориб, 
эишкни илгаклаб қайтаркан. С. Аҳмад, Лаъ- 
ли Бадаҳшон. 

ИЛГАРИ 1 Ўтган вақтлар(да), ҳозирги 
вақтдан олдин; бурун. Шаҳарда илгари 
кўнкани от сургар эди. Ойбек, Танланган 
асарлар. Илгари жуда қулай бўлиб кўринган 
нарса, энди атрофлича ўйлаганда, ҳазилакам 
эмаслиги равшанлашди. Ойбек, Танланган 
асарлар. Урганч шаҳрига илгари фақат туя 
карвонлари билан борилар эди. Газетадан. 

2 Биринчи навбатда; олдин, аввал. Қўрқоқ 
илгари мушт кўтаради. Мақол. н Аширбек 
илгари, Вафобек кейин, Оқлабди қирқ йигит 
берган тузимни. «Юсуф ва Аҳмад». 

3 Олдинги ўринда; олдин(да). Кетаётир 
Ойпари ҳамма қиздан илгари. «Фольклор». 
Ҳудайчи Азизбекдан илгарироқда қўриқчилар- 
ни огоҳлантириб борар.. А. Қодирий, Ўтган 
кунлар. 

4 Олға томон; илгарига, олд томонга. 
Ўлган, ярадор бўлганларга қарамай, қўзғо- 
лончилар катта сурон билан илгари отилиб, 
тошбўронни кучайтирди. Ойбек, Танланган 
асарлар. Қудрат билан Ғуломжон ҳам бир 
неча одим илгари юрди. М. Исмоилий, Фар- 
ғона т. о. Қўрғон устида ясов тортган қаҳра- 
монлар қўл боғлаб, икки букилгансимон таъ- 
зим билан Азизбекни илгарига ўтказа бош- 
ладилар. А. Қодирий, Ўтган кунлар. 

5 кўм. взф. Нарса, ҳодисанинг ўзи боғ- 
ланиб келган сўз, сўз бирикмаси билдир- 
ган вақт, хатти-ҳаракат ва ш. к. дан олдинга 
оидлигини (шундай муносабатни) билди- 
ради. Тўйдан илгари ноғора чалмоқ. Ҳамма- 
дан илгари эшитдим. н Амирга инқиёд 
этишдан илгари шу тўғрида жавоб берсан- 
гиз. А. Қодирий, Меҳробдан чаён. Бундан 


бир неча соат илгари қайғудан бошқа oe- 
қатни танимаган бу икки ёр энди севиниб, 
иштаҳа билан ея бошладилар. Ойбек, Тан- 
ланган асарлар. 

Илгари босмоқ Яхши томонга ўзгармоқ, 
юришиб кетмоқ. Иши ўрин олди илгари бо- 
сиб, Йўлим бўлди, деди кўнгли ўсиб. «Баҳром 
ва Гуландом». Илгари куни Бугундан икки 
кун олдинги кун. Илгари куни кечаси чопар 
келгандан бошлаб кеча кечаси ҳокимнинг 
кўнглини олгунча ўзини қилкўприк ycmuda 
сезган.. мингбоши, мана, эндигина эркин на- 
фас олди. М. Исмоилий, Фарғона т. о. Илга- 
ри сурмоқ Янги фикр-мулоҳаза билдирмоқ, 
уни кун тартибига қўймоқ. Абулвафо.. Хуро- 
сонда таваллуд этганлар.. ҳисобу ҳандаса со- 
ҳаларида янги илмий масалаларни илгари сур- 
дилар ea талай рисолалар яратдилар. Мир- 
муҳсин, Меъмор. Биз илгари сураётган тах- 
минлар фандаги илмий фаразлардек гап. С. 
Кароматов, Олтин қум. 

ИЛГАРИГИ 1 Ўтмиш вақтдаги, ўтмиш- 
га оид; аввалги, бурунги, қадимги. Илгари- 
ги одамлар анча содда, раҳмдил.. эканини 
дилидан ўтказди. Мирмуҳсин, Меъмор. 

2 Яқин ўтмишдаги, нисбатан олдинги; 
бошдаги, дастлабки. Уч дақиқали курашдан 
сўнг, Мутал бўшашди, илгариги кучанишла- 
ридан қолди ea бир-икки дафъа тўлғаниб, 
жимгина жон берди. А. Қодирий, Ўтган кун- 
лар. Дарҳақиқат, Малакда илгариги чақнаш, 
илгариги жозиба, илгариги ҳаяжон сўнган эди. 
Мирмуҳсин, Йўқолган жавоҳир. Аваз илга- 
ригидан баттарроқ шиддат билан давом 
этди. С. Сиёев, Ёруғлик. 

3 айн. собиқ. Кейинги йилларда.. партия 
ячейкасининг котиблигига кўтарилган Абду- 
расул илгариги хўжайини Олахўжа ea унинг 
шерикларини кўпроқ ташвишга солиб қўйди. 
П. Турсун, Ўқитувчи. 

ИЛГАРИГИДАЙ, -дек рвш. Аввал қан- 
дай бўлса шундай, аввалигидай, ўзгариш- 
сиз. Аҳвол илгаригидай. Биз яна илгаригидай 
иноқ бўлиб кетдик. 

ИЛГАРИГИЛАР Аввал, илгари ўтган 
(яшаган) кишилар, аждодлар, қадимгилар. 
Бу илгаригилардан қолган гап. 

ИЛГАРИДАН рвш. 1 Ўтган вақтлардан; 
аввалдан, азалдан. Акам ёшлик қилгандир, 
ҳам ўзи унча-мунча гапни кўтармайдиган 
йигит, илгаридан феъли шундоқ. Ойбек, Тан- 
ланган асарлар. Илгаридан қолган бир нақл 





бор: Ҳўл югуриги — ошга, тил югуриги — 
бошга. «Баҳром ва Гуландом». 

2 айн. олдиндан. У бу пулни илгаридан 
тайёрлаб қўйган бўлса керак, ёнидан олди- 
ю, санамай узатди. С. Аҳмад, Уфқ. 

ИЛГАРИЛАМОҚ 1 Илгари қараб юр- 
моқ, олға томон ҳаракат қилмоқ, сил- 
жимоқ. Сувонжон ҳамон олдинда қомати- 
ни букиб, боши билан бўронни сузиб, елка- 
лари билан ёриб илгариларди. С. Анорбоев, 
Оқсой. Ҳум йўлда зўриқиб илгарилаётган 
машина қаттиқ силкиниб тўхтади, ўчди. 
«Ёшлик». 

2 Олдинга ўтиб кетмоқ, ўзмоқ. У биздан 
анча илгарилаб кетди. н Кончилар мармар 
увоғи ва плиталари тайёрлаш топшириқла- 
рини бажаришда ҳам графикдан илгарилаб 
боришяпти. Газетадан. 

ИЛГАРИЛАР(И) Илгариги вақтларда; 
бурун. Илгарилари одамлар оёғи етмаган ер- 
лар энди гуллаб-яшнамоқда. 

ИЛГАРИЛАШМОҚ 1 Илгариламоқ фл. 
бирг. н. Овчилар хийла илгарилашди. н Яна 
эмаклаб илгарилашди. С. Кароматов, Ол- 
тин қум. 

2 айн. илгариламоқ. Илгарилашган сари 
базмнинг бутун дабдабаси аниқроқ сезилиб, 
Ёрматни безовта қилаверди. Ойбек, Тан- 
ланган асарлар. 

ИЛГАРИТДАН с. т. айн. илгаридан. Рос- 
тини айтсам, Саид, мен сени илгаритдан.. яхши 
кўраман, ўғлим. Э. Раимов, Ажаб қишлоқ. 

ИЛГИР шв. Ўз ишининг устаси; эпчил, 
чаққон. Илма ҳам осон эмас, Уни тикар қиз 
илгири. «Қўшиқлар». 

ИЛГИЧ Илиб олиш, илиш учун ишла- 
тиладиган асбоб; илмоқ, илгак. Ҳиёмхон се- 
кин ўрнидан туриб, илгичга яқин борди. Н. 
Аминов, Ёлғончи фаришталар. 

ИЛДАИ шв. Олдин. Ундан илгай менга 
ҳам ўлим лозим, Оқилган қонига тушмасин 
кўзим. «Эрали ва Шерали». 

ИЛДАМ сфт. Тез ҳаракат киладиган; 
чаққон, тез. Илдам йигит. Ҳўли суст косиб- 
дан оёғи илдам гадой яхши. Мақол. н Карим 
читтак — кичкина, лекин ҳаракатлари чақ- 
қон ва илдам бўлганидан, ёшликда шундай 
лақаби бор эди, ҳозир кимсан — Мирзака- 
римбой. Ойбек, Танланган асарлар. Рўпара- 
даги кўркам уйлардан яхши кийинган, ранг- 
лари тоза, серғайрат ва илдам аёллар қўлла- 
рида идишлари билан қозон бошига қатнаб 


турибдилар. П. Турсун, Ўқитувчи. Навкар 
минар илдам отни. «Гулнорпари». 

2 рвш. Чаққон ва тез ҳаракат билан. Фаз- 
лиддин отни илдам чиқариб, дарахтга боғ- 
лади.. Ойбек, Танланган асарлар. [Салим- 
бойвачча] Ички чўнтагидан қоғозга ўралган 
заҳарни олиб, титроқ қўллари билан ошга 
сепди ва қошиқ билан илдам аралаштирди. 
Ойбек, Танланган асарлар. Илдам, илдам 
қадам ташланглар!Ж. Шарипов, Хоразм. 

3 унд. с. Чаққон, тез ҳаракатга ундашни 
билдиради. Ҳани, илдамроқ, хўжайин кутяп- 
ти.. С. Кароматов, Олтин қум. 

ИЛДАМ-ЖИЛДАМ Тез ҳаракат қила- 
диган, тез юрадиган; чаққон. Уилдам-жил- 
дам йигит. Илдам-жилдам иш қилмоқ. 

ИЛДАМЛАМОҚ Тез олға босмоқ, ил- 
гари томон ҳаракати тезлашмоқ. Гўё наврўз 
томошаларига кеч қоладигандек, илдамлаб, 
бозор сари шошдилар. С. Сиёев, Аваз. Акбар 
минган оқ эшак илдамлади. «Саодат». 

ИЛДАМЛАШМОҚ 1 Илдамламоқ фл. 
бирг. н. Улар пахтазор томон илдамлашди. 

2 Илдам тус (ҳолат) олмоқ; тезлашмоқ. 
Ҳишлоқ кўчаси товонларини куйдиргандек, 
жангчиларнинг одимлари ўз-ўзидан илдамлаш- 
ди. Ойбек, Қуёш қораймас. Бутун хонадон- 
лар ва кўчаларда, далалар ва хирмонларда 
одамларнинг қадамлари илдамлашган, арава- 
лар, машиналар ғилдираги тезроқ айлана бош- 
лаган эди. Ҳ. Назир, Кўктерак шабадаси. 

ИЛДАМЛИК Чаққон (тез) ҳаракат; чақ- 
қонлик. Худододбек яна илдамлик билан қай- 
тиб чиқиб кетди. Мирмуҳсин, Меъмор. ..бар- 
моқлари пардалар устида кўз илғамас илдам- 
лик билан кўчар, гўё куй ўзидан-ўзи қуйилиб 
келарди. Ў. Ҳошимов, Баҳор қайтмайди. 

ИЛДИЗ1 Ўсимликнинг ердан сув ва ўғит 
моддалар олиб берадиган ер ости қисми; 
томир. Илдиздан кўкарган дарахт. н Ҳайра- 
ғоч, теракларнинг илдизи ер бағрига қаттиқ 
сингган. Ойбек, Танланган асарлар. Дарахт- 
нинг бўйи қанча чўзилса, илдизи ҳам шунча 
чуқур кетиши керак. Э. Усмонов, Ёлқин. 

2 Тиш, соч, тирноқ кабиларнинг тери 
ёки эт орасида жойлашган қисми, томири. 
Тишнинг илдизи. н Кампирнинг бир тутам 
оппоқ сочи илдизи билан юлиб олинган. «Фан 
ва турмуш». 

3 кўчма Асос, негиз, манба. ..қадимий 
меросимиз илдизларига қайтиб, ўтмишимиз- 
даги бой анъаналарни янги жамият қурили- 





шига татбиқ этмоғимиз керак. Газетадан. 
..шубҳа-хавотирларнинг илдизларини қиди- 
ришга мажбур этади. Газетадан. 

Илдиз отмоқ (ёки олмоқ, ёймоқ) 1) ил- 
дизи ҳар томонга ўсиб, бақувват тортмоқ 
(ўсимлик ҳақида); 2) кўчма авж олмоқ, ри- 
вожланмоқ; кенг тарқалмоқ, одатга айлан- 
моқ. Бу ҳол ҳамма ёққа илдиз ёйган. н Олий 
ўқув юртларида эса ота-онанинг мансабига, 
ҳамёнига қараб ўқишга қабул қилиш ҳоллари 
илдиз отиб кетган эди. «Муштум». Энди бил- 
сам, эҳ-ҳа, бошимиздаги шўр жуда чуқур ил- 
диз отиб кетган экан. М. Исмоилий, Фар- 
ғона т. о.; 3) муайян масканга жойлашиб, 
ўрганиб, шу ерда уй-жойли, бола-чақали 
бўлиб яшаб кетмоқ. Бу қишлоқ сувини бир 
ичган одам, тамом, шу ерда.. илдиз отиб кет- 
май иложи йўқ. Ф. Насриддинов, Олтин 
одамлар. Илдиз қувмоқ 1) томирини, ке- 
либ чиқиш манбаини ахтармоқ; 2) наслдан 
наслга ўтмоқ, суяк сурмоқ (одат-қилиқ, ка- 
саллик ҳакида). Илдизи бақувват (ёки маҳ- 
кам) 1) илдизи яхши ривожланган; 2) 
кўчма кучли қўллаб-қувватловчиларга эга, 
мавқеи зўр. Пошшахон савдо соҳасида иш- 
лайдиган айрим илдизи маҳкам кишилардан 
таниш-билиш орттирди. Д. Нурий, Осмон 
устуни. Илдизига болта урмоқ Ҳаёт асоси- 
ни йўқ қилмоқ. У[Йўлчи] зулм илдизига бол- 
та ypdu. Иншоолло, зулм dapaxmu қурийди. 
Ойбек, Танланган асарлар. Эскича тўйлар, 
исрофгарчилик айрим пайтларда оила илди- 
зига болта урувчи сарқит экан.. Газетадан. 
Илдизини қуритмоқ (ёки қирқмоқ) Таг-туби 
билан йўқ қилмоқ. Маждиддин разолатининг 
фош этилиши, шубҳасиз, катта иш бўлди. 
Лекин унинг илдизлари ҳали қирқилган эмас. 
Ойбек, Навоий. Лаънати жаҳолатнинг қон 
томирларимизда, юрак-бағримизда заҳар со- 
чиб ётган манфур илдизлари қирқиладиган 
ёруғ кунлар ҳам келармикин? М. Исмоилий, 
Фарғона т.о. Ўқ илдиз, ўқилдиз Ерга тўғри 
(тик) йўналувчи йўғон (бақувват) илдиз. 

4 мат. Маълум бир даражага кўтарилган- 
да, ўз-ўзига кўпайтирилганда, берилган сон- 
ни ҳосил қиладиган сон; радикал. Тўққиз- 
нинг квадрат илдизи — уч. Илдизини топмоқ. 

ИЛДИЗЛАМОҚ Томир ёймоқ, томир 
(илдиз) қўйиб ўсмоқ. 

ИЛДИЗМЕВА Баъзи ўсимликларнинг 
озиқ-овқат ёки ем-хашак сифатида ишла- 
тиладиган йўғон, гўштдор илдизи. 


ИЛДИЗМЕВАЛИ Илдизмева берадиган. 
Илдизмевали ўсимликлар. 

илдим-жилдим с.т. кам қўлл. сшн. 

илдам-жилдам. Ҳасанча ёмон йигит эмас, ил- 
дим-жилдим, билмадим, нима сабабдан ўртоқ 
Қобиловга ёқмаётган экан. С. Маҳкамов. Дала 
тонги. 

ИЛЖАЙМОҚ Овоз чиқармай, лаб ва 
юз-кўз ҳаракати билан кулги ифода 
қилмоқ, мийиғида кулмоқ, кулгига ўхшаш 
ҳолат ифода қилмоқ. Обиджон акасининг 
ёнида ўтириб, нима қилишини, нима дейи- 
шини билмас, дам-бадам унинг елкасини уш- 
лар ва илжаяр эди. А. Қаҳҳор, Қўшчинор 
чироқлари. Гулсум номус қилгандек илжайиб, 
пастга қаради. П. Турсун, Ўқитувчи. -Ҳай, 
майли, олам кезган нозикфаҳм шоирсиз. Қуло- 
ғим сизда, гапираверинг, — деди хунук илжа- 
йиб. К. Яшин, Ҳамза. 

ИЛЖИРАМОҚ Қовжираб сўлмоқ, 
ранг-туси ўзгариб сўлжаймоқ. Ҳовлилардаги 
совуқ урганидан қорайиб, илжираб кетган 
бултурги гуллар қор тагидан шумшайиб бош 
чиқарди. С. Анорбоев, Оқсой. 

ИЛИГУЗИЛДИ Эрта кўкламда қўр-қут 
тугаган, ҳали ҳеч нарса пишмаган, киши 
организми дармондориларга эҳтиёж сезади- 
ган давр. Айёр бой [Солибой] қиш ва илигузил- 
ди — баҳор кезларда ўн бордон ғаллани деҳ- 
қонларга бўлиб бериб, кузда яна йигирма бор- 
дон қилиб йиғиб олар эди. Ё. Шукуров, Қасос. 

ИЛИК 1 эск. айн. қўл 1 (асосан эгалик 
қўшимчалари билан қўлланади). Сабр айла- 
санг, муродингга етарсан, Насиб бўлса, ёр 
илкидан тутарсан. «Тоҳир ва Зуҳра». ..Хитой 
қизлари мўғул йигитлари илкига тушмаслик 
учун ёниб турган уйлар ичига ўзларини урган- 
лариниўз кўзим билан кўрдим. М. Осим, Кар- 
вон йўлларида. Сизга менинг маслаҳатим — 
Андижонда кўп турманг. Иликка тушиб 
қолурсиз. П. Қодиров. Юлдузли тунлар. 

2 Болдир суяги, оёқнинг тиззадан тўпиқ- 
қача бўлган қисми. Яна бу оёқ ё илигидан, ё 
тиззасидан қирқилган бўлса ҳам майли эди. С. 
Зуннунова, Кўк чироқлар. Ҳа, кўчага чиқ- 
майсан, эшитдингми? Ҳой бола! Илигингни 
синдираман-у, касалингни боқиб ўтиравера- 
ман. Н. Сафаров, Саодатнинг қиссаси. 

3 Одамлар ҳамда қўй, мол ва ш. к. ҳай- 
вонлар оёқларининг ичида мойсимон мод- 
да бўлувчи қисми; ана шу қисмнинг (гўшти 
билан) пиширилгани. -Қани, баррадан олинг. 





ўғлим, — деди у илик узатиб. — Қўрқманг, бу 
парранда этидай енгил ҳазм бўлади. А. Ми- 
раҳмедов, Қўйлар қўзилади. Махсум еб то- 
заланган иликни аста дастурхонга қўйди- 
да, ҳаяжон ичида бақрайиб ўтирган Бобоқул- 
га тикилди. С. Анорбоев, Оқсой. 

4 Шу суяк ичидаги мойсимон модда, 
тўқима (истеъмол этилади ва ниҳоятда 
қувват-мадор бўлувчи таом сифатида 
қаралади). Яна бундай тўқималар пайси- 
мон суяклар ичидаги илик, япалоқ суяклар 
орасидаги мижик ва кемик деб аталувчи 
ёғлардан ҳам иборат бўлади. К. Маҳмудов, 
Ўзбек тансиқ таомлари. - Бўлмаса, илиги- 
ни сиз қоқиб енг, дада.. — деди ўғил. Р. Фай- 
зий. Сен етим эмассан. 

Илиги бақувват (ёки тўқ) Куч-мадори 
яхши, куч-қувватга тўла; бўлиқ. ..қопни бир 
ҳамла билан орқага олиб, дадил кўтарилди- 
ю, ғизиллаб юриб кетди. Саксон ота орқадан 
қараб қолди ва ичида деди: «Илиги бақувват 
экан!». Ойбек, О.в. шабадалар. Ҳаким акаҳар 
йилгидек бу йил ҳам ғўзани ёшлигидан «или- 
ги тўқ», бақувват қилиб ўстириш учун ҳара- 
кат қилмоқда. Н. Рихсиев, Миришкор. Илиги 
пуч (ёки пучаймоқ) Тинка-мадори қуриган; 
нимжон бўлиб қолмоқ. Ахир бечораларнинг 
ишлаши учун ҳам куч-қувват, мадор керак- 
ку. Илиги пучайиб қолган одам нима ишга 
ярайди? М. Ҳазратқулов, Журъат. Илиги тўла 
(ёки тўлмоқ) Етарли куч-қувватга эга, етар- 
ли куч-қувватга эга бўлмоқ. Ўтга яхиш ўрга- 
ниб, илиги тўлгандан сўнг ажратдим. С. 
Анорбоев, Оқсой. Темиртош эса ҳокимнинг 
кийими остидан билиниб турган мушакла- 
рига қараб, «Мой билан гўштни кўп еб, или- 
ги тўлган», деб ўйлади. М. Осим, Карвон 
йўлларида. Илик узилди қ. илигузилди. 
Кўклам чоғи, илик узилди палла, одамнинг 
силласи қуриб, лоҳас бўлаверадиган кунлар- 
нинг бири. X. Султонов, Онамнинг юрти. 
Илик ювмоқ эск. Кўл ювмоқ, алоқани узмоқ; 
кечмоқ. Қолмади ҳурмат аҳли оламда Оламу 
олам аҳлидин юв илик. Бобур. 

или-милиқ айн. илиқ-милиқ. Бирда- 
нига чўлнинг ҳавоси ўзгарди, эрта куз бўли- 
шига қарамай, эсиб турган или-милиқ ша- 
бада ўрнига қандайдир димоққа хуш ёқади- 
ган, боғлардан эсаётган ёқимли шамол кела 
бошлади. С. Аҳмад, Чўл бургути. 

ИЛИМОҚ Бир оз исимоқ. Сув илиди. н 
Осмонимиздаги булутлар тарқалиши билан, 


танамиз илийди, жонимиз тинчийди. Ҳ. Ғу- 
лом, Машъал. 

Ичи илимаслик Кўнгли тўлмаслик; хо- 
тири жам бўлмаслик. Сира кўнглим чопмас 
бу юришингга. Сира ичим илимайди қилган 
ишингга. «Ёдгор». Кўнгли (ёки меҳри, юра- 
ги) илимоқ Меҳри товланмоқ, меҳр ҳисси 
уйғонмоқ. Кечқурун дастурхон.. устида бола 
йиғлаб берди. -Ол, эмиз.. — деди Орифжон. 
Кўнгли илиб кетди. А. Мухтор, Чинор. Ўгай 
онам уч фарзандли бўлди. Болаларни қийна- 
либ туққан бўлса ҳам, бизларга меҳри или- 
мади. Газетадан. Она.. совуқ гапдан ўзини бир 
зум йўқотиб қўйди. Кейин, она экан, юраги 
илиб, боласини қучоқлагани югурди. М. Ис- 
моилий, Одамийлик қиссаси. 

ИЛИНАРЛИ: қўлга илинарли Ишлатиш 
(яратиш) учун арзигудек; яроқли. Сотиш 
учун қўлга илинарли ҳеч нима йўқ. Ойбек, 
Навоий. 

ИЛИНЖ Етишиш умиди, кўзланган 
дард-мақсад; умидворлик. Муҳаббатни би- 
лармиди? Илинжи пул. Ойбек, Танланган 
асарлар. Кунлардан бир куни Зокирхўжа қас- 
соб Абдурасулдан от сўрайди. Абдурасул ун- 
дан гўшт қарз олиш илинжи бўлганидан, 
«йўқ» деёлмайди. П. Турсун, Ўқитувчи. Асар 
қаҳрамонлари бир-бирларидан жудо бўлган 
бўлсалар-да, қандайдир илинж билан яшай- 
дилар. Газетадан. У Чарос ҳақида тоғасидан 
бирон гап эшитиш илинжида эди. Ў. Ҳоши- 
мов, Қалбингга қулоқ сол. Менинг бу уйда 
шу боладан бўлак илинжим йўқ. А. Қаҳҳор, 
Кўшчинор чироқлари. 

ИЛИНМОҚ 1 Илмоқ I фл. ўзл. ва мажҳ. 
н. Кўчада кетаётган бир хотиннинг юпқа 
хитойи зонти қўлидан учиб кетиб, парашют- 
дай лапанглаб борди-да, бир дарахтга илинди. 
Ҳ. Назир, Сўнмас чақмоқлар. Деворий газе- 
таларнинг имтиҳонга бағишланган янги сон- 
лари илинди. С. Зуннунова, Янги директор. 

2 Тушмоқ, тутилмоқ (тузоқ, қопқон ва ш.к. 
га). Қармоқларга битта ҳам балиқ илинмади. Ш. 
Рашидов, Бўрондан кучли. Овчи аста-секин 
тўрнинг ипини тортибди, ҳамма каптар ту- 
зоққа илинибди. «Чалпак ёққан кун». 

3 кўчма (ўзи бирикиб келган сўз бил- 
дирган нарсага) Дучор бўлмоқ, йўлиқмоқ. 
У кун Нуринисонинг ҳийласига илиниб.. сўнг 
қочаркан.. Ойбек, Танланган асарлар. Ха, бу 
Мастура яллалар тузоғига илинган пок, бе- 
гуноҳ қизларнинг тақдири ҳақида йиғлаб-йиғ- 




лаб китоб ёзса бўлади. К. Яшин, Ҳамза. 
[Тўғонбек] Баъзи қассоблардан, ошпазлардан 
бир неча динор қарзга ҳам илинади. Ойбек, 
Навоий. 

4 (ўзи бирикиб келган сўз билдирган 
нарсага) Улгурмоқ, эришмоқ, олмоқ. 
Ўзинг-ку, зўрға учга илиниб юрибсан. Ў. 
Ҳошимов, Қалбингга қулоқ сол. Ҳа.. пича 
рўмол олувдик, эпчиллар илиниб, эпсизлар 
қуруқ қолди. Н. Сафаров, Танланган асар- 
лар. Медалга илинганлар, ҳар қалай, [ўқиш- 
га[ жойлашиб кетади. С Зуннунова, Янги 
директор. У Бухорода жой топиб, тузукки- 
на маошга илинганидан хурсанд бўлди. М. 
Осим, Ибн Сино қиссаси. 

5 кўчма Ўз ҳолати, мансаби ва ш.к. да 
зўрға турмоқ; кетай-кетай деб турмоқ. Или- 
ниб турганингни биласанми, раис.. энди сен 
ҳақиқий раис эмас, собиқ раиссан. Ш. Раши- 
дов, Бўрондан кучли. Ақраб, қора совуқ ойида 
Бухорода ўлим кўп бўлди — баъзи илиниб 
юрган кексалар куз япроғидек чирс-чирс кета 
бошлади. Мирмуҳсин, Меъмор. 

6 Ушлаш, кийиш ва ш.к. даражасига 
етмоқ, ярамоқ. Соқолингиз устарага илин- 
майди. С. Аҳмад, Ҳукм. Ўроққа илинмаган 
майсаларни қўй чилпигандай битталаб юлиб 
оламан. С. Сиёев, Ёруғлик. Мен пул берай, 
шу атрофдан оз-моз дуруст, оёққа илинади- 
ган бир нарса топиб беринг. Ойбек, Танлан- 
ган асарлар. 

7 Ўзи ишлатмай, ўзгага бермоқ ёки атаб 
сақлаб қўймоқ (асосан таом ҳақида). Шер 
косасидаги иликни бобосига илиниб олиб кир- 
са, у киши бош чайқайди. С. Анорбоев, Ҳам- 
суҳбатлар. Уйидан посилка олган экан, менга 
ҳам илинибди: озгина ширин толқон, майиз. 
Ҳ. Ғулом, Тошкентликлар. 

Кўзга илинмоқ 1) кўзга ташланмоқ, 
кўринмоқ. Ёмғир бетиним ёғар, лекин унинг 
томчилари чанг зарраларидек кўзга илинмас 
эди. П. Турсун, Ўқитувчи; 2) кўтарилиб, 
обрў орттириб, маълум-машҳур бўлмоқ; 
кўзга кўринмоқ. Ишда ҳам Назаров тез 
кўтарилди. Саидғози бўлса чеккада, кўзга 
илинмай қолиб кетаверди. С. Анорбоев, 
Оқсой; 3) эътиборни ўзига тортмоқ. Ҳиза- 
лоқ кўзга илинадиган бўлиб қолибди. Кўзи 
илинмоқ Кўзи уйқуга кетмоқ. Кўзи энди илин- 
ганда, сапчиб ўрнидан туриб кетар, болала- 
ри устини ёпиб қўяр, кейин девордаги соат- 
га қарарди. С. Абдуқаҳҳор, Кўзлар. Пичоққа 


илинадиган Бирор нарса учун маъқул бўла- 
диган, ярайдиган, яроқли. Умуман.. мол- 
ларнинг пичоққа илинадигани йўқ ҳисоб. 
«Муштум». Хуллас, ўйлаб турсам, зикр 
қилинган Шариповлар ичида пичоққа или- 
надигани темир-терсак мудири. Тожибой 
Шарипов экан. Газетадан. Тилидан ( ёки га- 
пидан, оғзидан, сўзидан) илинмоқ Ўз гапи 
(сўзи) билан ўзини фош қилиб қўймоқ. Бой 
oma.. мен Суярни терговчи тўранинг олдига 
олиб борай. Бир умрида терговчига сўров бер- 
май юрган одам ўз тилидан илинибўтирма- 
син. Н. Сафаров, Уйғониш. Тумшуғидан 
илинмоқ Қўлга тушмоқ. Муғамбир тумшу- 
ғидан илинар. Мақол. 

илинчоқ с.т. Кишини тутиб, боғлаб 
турадиган нарса ёки кимса. Менинг бу жой- 
да ҳеч илинчоғим йўқ. н Саодатим.. дунёда 
фақат сизни деб юрибман. Сиздан ўзга илин- 
чоғим йўқ. И. Раҳим. Ихлос. 

ИЛИҚ 1 Бир оз, сал-пал иссиқ. Илиқ сув. 
Илиқ шабада. н У илиқ чойдан шошилмай 
ҳўплар экан, ўйларди.. М. Ҳазратқулов, Журъат. 
Тантана куни ҳам етиб келди. Бу кузнинг очиқ 
ва илиқ бир куни эди. П. Турсун, Ўқитувчи. 

2 кўчма Ёқимли, хуш келадиган. Илиқ 
сўз. Илиқ суҳбат. Илиқ муомала. н [Май- 
на] Ошиқ йигитларнинг кўзлари ва илиқ та- 
бассумлари ҳақида зимдан ўйлаб, яна ўзидан- 
ўзиуялиб кетарди. Ш. Тошматов, Эрк қуши. 
Муҳаммаджонга доим илиқ муомала қила- 
диган Зуфар Ҳакимович бугун нега қўл бериб 
кўришмагани мана шу истеҳзоли саволдан би- 
линиб турарди. П. Қодиров, Уч илдиз. 

ИЛИҚ-ИССИҚ 1 Унча иссиқ ҳам эмас, 
совуқҳам эмас, бир оз иссиқ. Эрта баҳорнинг 
илиқ-иссиқ кунлари боишанди. С. Аҳмад, Ҳукм. 

2 кўчма айн. илиқ 2. Ҳаяжондан, бедор- 
ликдан мадори қуриган аёлни юпатадиган 
юмшоқ муомала, илиқ-иссиқ сўз керак эди. А. 
Мухтор, Опа сингиллар. 

Илиқ-иссигида Вақти ғаниматда; ўз вақ- 
тидан ўтказмай, фурсатни қўлдан бермай. 

ИЛИҚЛИК Илиқҳолат, илиқифода. Чол- 
нинг қиёфасида кишини ўзига тортувчи алла- 
қандай илиқлик бор эди. Ф. Мусажонов, Пу- 
шаймон. Пошша холадан бунчалик илиқликни 
кутмаган Дороббекнинг ранги қочган юзлари 
ёришиб кетди. Д. Нурий, Осмон устуни. 

ИЛИҚ-МИЛИҚ с. т. Бир оз илиқ. ..ич- 
кари кирди, илиқ-милиқ шавлани косага сузди. 
А. Мухтор, Чинор. 


13—Ўзбек тилининг изоҳли луғати 





ИЛИҚМОҚ 1 Шаҳвоний нафсни қон- 
дириш иштиёқида эргашмоқ; куюккан қан- 
жиққа (итга) илашмоқ. 

2 дағл. Бирор аёлга ҳирс қўймоқ, шу мақ- 
садца интилмоқ, илашмоқ. Бойнинг бошқарув- 
чилари орасида оймисан ой, кунмисан кундай 
Бибиқатча деган қиз бўлар эди. Аллонбийнинг 
шунга шиққан йиллари икки хотини бирдан 
ўлди. А. Мухтор, Қорақалпоқ қиссаси. 

ИЛИҒЛИК Илиб қўйилган, илинган 
ҳолатда. Сураткашнинг дўкони деразасида 
фотосиям шиғлик турарди.. М. М. Дўст, Ло- 
лазор. Мақсуда лампани кўтариб, уйга кир- 
ди-да, қозиқда илиғлик турган камзули 
чўнтагидан буклоғлик хатни олиб, бир қўллаб 
силтади. С. Зуннунова, Олов. 

илк кт. 1 Дастлабки, биринчи; бош- 
ланғич. Куёшнинг илк нурлари. Шоирнинг илк 
шеърлари. Кишилик тарихининг илк даври. н 
Шербек студентлик ҳаётининг илк дамла- 
рида ўзини худди қафасдаги қушга ўхшаш ҳис 
этди. С. Анорбоев, Оқсой. Бу жараён тан- 
ловнинг илк босқичида туман ва вилоятлар- 
нинг ўзида амалга оширилади. «Тафаккур». 

2 Эрта. Илк баҳор. н Илк саҳардан то 
қора кечгача одамлар тиним билмаган ана 
шу кунларнинг бирида, қуёш энди тиғ ёя бош- 
лаган салқин сабоҳда Қорабулоқ қишлоғидан 
бири кекса, бири ёш — икки отлиқ чиқиб ке- 
лаверди. М. Исмоилий, Фарғона т. о. 

илкис шв. 1 Бирдан, шартта. -Яхиш 
боринг, — деди қизунга илкис қараб. М. Ман- 
суров, Ёмби. -Келдингми, ўғлим? — дея бош- 
лиғимиз илкис ўрнидан туриб, икки қўлини 
баравар узатди. X. Тўхтабоев, Ширин 
қовунлар мамлакати. 

2 Кутилмаганда, тўсатдан, бехосдан. Чол 
илкис эшитилган товушдан чўчиб тушди. М. 
Ҳазратқулов, Журъат. 

ИЛКИСДАН шв. Кутилмаганда, тўсат- 
дан, бехосдан. Хотиржам, беваҳим ётган 
одамлар Жаллодларга илкисдан дучор бўлди- 
лар. Эргаш Жуманбулбул ўғли. 

ИЛЛА шв. Аранг, зўрға. Илла қутулиб 
қолдим Мен уларнинг қўлидан. «Ойсулув». 

ИЛЛАТ [а. дШ. — касаллик, дард; кам- 
чилик, нуқсон; сабаб] 1 Тандаги дард, ка- 
саллик, хасталик. Дала ҳавоси.. бутун ил- 
латни хамирдан қил суғургандай тортиб ола- 
ди. Ойбек, Танланган асарлар. Докторга ҳам 
қаратдик, қизим, дори-дармон ҳам қилдик. 
Иллат — суякда. П. Қодиров, Қадрим. 


2 Жисмоний ёки руҳий камчилик, нуқ- 
сон, айб. Қизнинг оёғида бир иллати бор. 

3 кўчма. Гуноҳ, айб; жиноят. Бўйнида 
иллати борнинг оёғи қалтирайди. Мақол. 

4 кўчма Нарсалардаги носозлик, бузуқ- 
лик; «касал». Ҳамма иллат ўша янги қўшил- 
ган запас қисмда экан. «Муштум». Механик 
излаб, идорага чопмасдан, машинанинг ил- 
латини топиб, ўзи тузатади. М. Ниёзов, 
Кампирравот юлдузлари. 

5 кўчма Меъёрийликни бузувчи (сал- 
бий) нарса; қусур, камчилик. Мана, иллат 
қаерда: айб обу ҳавода эмас, айб меҳнат ин- 
тизомининг йўқлигида! Уйғун, Навбаҳор. 
Унинг ҳамма юксак нарсалардан иллат қиди- 
риши, обрўси ортган ҳар бир ҳамкасбига 
танқид кўзи билан қараши шундан эди. П. 
Қодиров, Уч илдиз. Ҳафсаланинг йўқлиги, со- 
вуққонлик, ўзибўларчилик қурсин. Худди шу 
иллатлар туфайли ажойиб боғ харобазорга 
айланди. Газетадан. 

ИЛЛО [а. Vj — магар, -дан ташқари, 
-дан бошқа] кт. Бироқ, лекин, аммо. [Мах- 
дум]: Келганингиз маъқул, илло ўзи жуда чар- 
чаб қолган-да, четдан дуо қилиб турсангиз ҳам 
кифоя, ука. А. Қодирий Меҳробдан чаён. Ша- 
ҳарлар олар-у, илло халқни енга олмайди, халқ 
ғазаби ёмон. Р. Файзий, Сен етим эмассан. 

ИЛЛО-БИЛЛО [а. aiL'Vj] Асло; ҳеч, 
сира; худо ҳаққи. Илло-билло бу гапни га- 
пирганим йўқ. н Фотиҳани бузадиган бўлса- 
ларинг, илло-билло эшикларингга қайтиб 
қадам босмаганимиз бўлсин, деб писанда 
қилибкетишди. М. Мансуров, Ёмби. Менсиз- 
га айтсам.. бу пул тушмагур бўлмаса, одам 
илло-билло гапдан ҳам адашиб қолади. С. Ка- 
роматов, Бир томчи қон. 

ИЛЛЮЗИОНИЗМ [фр. illusionisme < лот. 
illusio — алдаш, адаштириш, чалкаштириш] 
1 Цирк ва эстрадада: махсус аппаратлар, 
қурилмалар ёрдамида томошабин кўзини 
чалғитиб, фокуслар, найранглар кўрсатиш. 

2 Тасвирий санъатда: борлиқни худди ўзига 
ўхшаб кўринадиган даражада тасвирлаш. 

ИЛЛЮЗИЯ [лот. illusion — хато; алдаш, 
алдамчи тасаввур] 1 флс. Сезгиларнинг но- 
мукаммаллиги, алданиши натижасида бор- 
лиқни, воқеликни нотўғри идрок қилиш; 
ҳақиқий бўлмаган, ўхшаб кўринган нарса- 
ҳодисани тўғри деб қабул қилиш. 

2 Амалга ошириб бўлмайдиган пуч 
режа, хомхаёл. 




ИЛЛЮМИНАТОР [лот. illuminator — 
ёритувчи, ёриткич] Кемалар, самолётлар ва 
космик кемаларнинг маҳкам бекиладиган 
(ёки очиладиган), сув ўтказмайдиган тўга- 
рак (доира) ёки тўртбурчак шаклли дарча- 
си. Севаргул беихтиёр юз буриб, пешонасини 
муздек иллюминаторга босди, денгизга ти- 
килиб қаради. Н. Қиличев, Чиғириқ. Узоқ- 
ларда — денгиз сатҳида кезиб юрган соқчи 
катер иллюминаторларида чироқлар ёнди. Ҳ. 
Ғулом, Замин юлдузлари. 

ИЛЛЮМИНАЦИЯ [лот. illuminatio — 
ёритиш] Катта байрам ва тантаналар му- 
носабати билан бино ва кўчаларни, парк 
ва майдонларни ранг-баранг чироқлар, 
ёниб турадиган ёзувлар билан безатиш. 

ИЛЛЮСТРАТИВ Иллюстрация учун 
хизмат қиладиган. Иллюстратив мисоллар. 

ИЛЛЮСТРАТОР [лот. illustrator — тушун- 
тирувчи, тасвирловчи] Китоб, журнал ва ш. 
к. матнига мослаб расм чизувчи рассом. 

ИЛЛЮСТРАЦИЯ [лот. illustratio — 
кўргазмали тасвир, жонли ифода] 1 Китоб, 
журнал, газета ва ш. к. даги матнни, асар 
мазмунини тушунишга хизмат қиладиган 
расм, сурат. Китоб иллюстрациялар билан 
безатилган. Э. Охунова, Икки денгиз оша. 
Нашриётимизнинг цинкография цехи респуб- 
ликамиздаги энг йирик иллюстрация уста- 
хонаси ҳисобланади. Газетадан. 

2 Намунавий мисол, далил. 

ИЛМ [а. ji_Lc — билим; фан; назария] 1 
Ўқиш-ўрганиш ва тадқиқот, таҳлил этиш 
билан эришиладиган билим; кўникма, маъ- 
лумот. Илм даражаси. Илм олиш ҳуқуқи. Илм 
даргоҳи. Шариат илми. Дунёвий илмлар. н 
Жамолбой ака, дини исломни қўлдан бермас- 
дан.. замон илмларини ўқилса, зарар қилмай- 
ди. Ойбек, Танланган асарлар. Домламиз биз- 
га бундай илмларни ўқитмаганлар. М. Осим, 
Ибн Сино қиссаси. Кашфиётсиз илм бўлма- 
ганидек, илм ҳам кашфиётсиз нафас ололмай- 
ди. «Саодат». Олим илми билан ҳурмат топур, 
ҳофиз хуш овози билан одамларнинг дилини 
хуш қилур.. И. Раҳим, Чин муҳаббат. 

2 Иш-фаолиятнинг илм билан боғлиқ 
соҳаси; табиат ва жамият ҳақидаги билим- 
лар тизими; фан. Илм ва ҳунар. Илм ва маъри- 
фат. Илм ва санъат. н Янги мактаблар очиб, 
Куръони карим ва бошқа дарслар билан бирга 
жуғрофия, тарих, ҳисоб каби илмларни ҳам 
таълим берайлик. Ойбек, Танланган асарлар. 


3 Иш-фаолиятнинг маълум бир соҳаси- 
га оид билим, таълимот, малака. Ислим 
барлос — содда, диловар, ов ва қуш илмининг 
пири. Ойбек, Навоий. Боғдорчилик илмини 
билар эксш. С. Зуннунова, Янги директор. 
Ҳарб илмида ҳамма йўл бекилганда, жангчи 
учун ўлимдан бошқа чора қолмагандагина 
ўзини ўзи ҳалок қилади, дейилади. С. Аҳмад, 
Ҳукм. 

Илми ғайб (с.т. илми гойиб) Яширин, 
сирли нарсаларни билиш илми. ..йўқса илми 
ғайбни ким билибдур. А. Қодирий, Меҳроб- 
дан чаён. [Хон эшон] ..дами ўткир, ҳар қан- 
дай балони ҳам даф қила оладиган, илми ғо- 
йибдан хабардор деб овозаси кетган. X. Тўхта- 
боев, Йиллар ва йўллар. 

ИЛМА 1 Ип-ипакни илиб олишга мос- 
ланган тикиш асбоби билан қўлда тикишнинг 
бир усули. Иша чок. н Илма тикдим илиб- 
илиб, Томошани ҳамма қилиб. «Қўшиқдар». 

2 шв. Рўмолнинг бир тури. 

3 Илиб оладиган, илишга мосланган. 
Йўрма — материални гардишга тортиб, илма 
бигиз ёрдамида тикиладиган чокнинг бир 
mypu. «ЎТА». 

ИЛМ-АМАЛ с. т. этн. Кишини биров- 
дан «совитиш» ёки бировга «иситиш» учун 
қилинадиган амал. Э, энди билдим: [Сидиқ- 
жоннинг] Онаси ўлгур ҳам бир илм-амал қил- 
ган, уни мендан совитган. А. Қаҳҳор, Қўшчи- 
нор чироқлари. Илм-амал билан тил-жағи- 
ни боғлаб қўйгансанки, яхши кўради-да, ха- 
зон бўлгур! Ҳамза, Бой ила хизматчи. 

ИЛМА-ТЕШИК Тешик-ёриғи кўп, 
ҳамма ёғи тешик-ёриқ; эскириб титилиб 
кетган. Илма-тешик челак. н Эгнида бир 
бари тирсагидан, бир бари тамоман йўқ, 
илма-тешик бўзяктак. М. Исмоилий. Фар- 
ғона т.о. Унинг бисоти — чурук кўрпа-ёс- 
тиғию илма-тешик намати.. С. Кароматов, 
Бир томчи қон. 

ИЛМГОҲ Умуман, илм бериладиган, 
илм олинадиган, илм билан шуғуллани- 
ладиган жой. Ҳозирги кунда шу учта ти- 
зим — институт, корхона ва илмгоҳлар бир 
мақсад ва бир йўналиш — келажаги буюк 
давлат яратиш иштиёқи билан ишлаётир. 
Газетадан. 

ИЛМИИ 1 Илмга оид, илмга қаратил- 
ган. Илмий асар. Илмий кузатиш. Илмий 
журнал. Илмий нашриёт. Илмий фаразлар. 
н Имом ал-Бухорий, Аҳмад ал-Фарғоний 





каби буюк боболаримизнинг маънавий ва ил- 
мий меросини теран ўргана бошлаганимиз 
боисиҳам шунда. Газетадан. 

2 Ўқиш-ўқитиш, илмий-ташкилий иш- 
лар билан шуғулланувчи. Илмий кенгаш. Ил- 
мий бўлим. н Шу орада нима бўлди-ю, мак- 
табнинг илмий мудири пенсияга чиқиб, ўрни- 
га Аҳмадхонов маъқул кўрилди. «Гулдаста». 

3 Илм-фан билан боғлиқ муаммоларни 
ўрганувчи, илмий-тадқиқот ишлари билан 
шуғулланувчи. 1Х~Хасрларда Қурдоба дорил- 
фунуни йирик илмий марказга айланди. «Фан 
ва турмуш». Илмий масканда самарали тад- 
қиқотлар олиб борилмоқда. Газетадан. Респуб- 
ликамизда илмий муассасалар тармоғи то- 
бора кенгаймоқда. «Фан ва турмуш». 

ИЛМЛИ Илми бор, ўқиган, маълумот- 
ли. Илмсиз биряшар, илмли минг яшар. Мақол. 

ИЛМОҚ I 1 Мих, қозиқ, илгак ва ш. к. 
га осмоқ, осиб қўймоқ. Ҳўл, оғир шинелини 
ва гимнастёркасини дарахтга илди. Ойбек, 
Қуёш қораймас. Йигит.. бошидан қалпоғини 
олиб, қозиққа илди. А. Қодирий, Ўтган кун- 
лар. Турсунбой oma отнинг бўйнига емтўр- 
васини илиб.. шошиб-пишиб, намози шомни 
ўқиб чиқди. С. Аҳмад, Уфқ. 

2 Илмоқ ва ш.к. га олмоқ, тушириб торт- 
моқ. Сувдаги хас-хашакларни илиб тортмоқ. 
н ..учта эски кўрпани сўкдик. Қовуғидан 
ипларни игнанинг орқаси билан илиб олдик. А. 
Ҳамдам, Дўстингдан. 

3 Отилган ёки юқоридан тушаётган нар- 
сани ерга туширмай тутмоқ, тутиб олмоқ. 
Болалар қўлларини чўзиб, сапчиб, сочқиларни 
илиб олдилар. Т. Мурод, Юлдузлар мангу ёнади. 
Ит жон-жаҳди билан икки сакрашдаёқ пи- 
риллаб кетаётган конвертни лунжига «ҳап» 
этиб илиб олди. Ҳ. Назир, Сўнмас чақмоқлар. 

4 Киймоқ (одатда, енгил-елпи, расман 
бўлмаган кийиш ҳақида). У кавушини маҳси- 
сининг учига илиб, ҳовлига тушар экан, хоти- 
нига қайта таъкидлади.. Ҳ. Ғулом, Машъал. 

Гапни (ёки сўзни ва ш.к.ни) илиб кет- 
моқ Бировнинг оғзидан гапни олиб, давом 
эттириб кетмоқ. -Ҳа, боятдан бери сенга ти- 
килиб ўтирибман, айланай, — кампир гапни 
илиб кетди, —ундоқ қарайман, мундоқ қарай- 
ман, кўзларимга ишонмайман. А. Мухтор, 
Опа-сингиллар. Тўғонбек бир ҳикояни бити- 
риб, бошқасини ўйларкан, Биноий сўзни илиб 
кетди. Ойбек, Навоий. ..хушчақчақ суҳбат 
бошланишига илҳақ бўлиб турган Акрамжон 


Мастура бошлаган аскияни илиб кетди. А. 
Қаҳҳор, Минг бир жон. Илиб кетмоқ Эга 
чиқмоқ (бошқалардан олдин), ўзиники қи- 
либ олмоқ. Қизи товуқ фермасида ишлай- 
ди. Бир тракторчимиз илиб кетди. Ш. Тош- 
матов, Тонгдаги кўланка. Иннайкейин, ҳозир 
бўлинглар, қақир ерларга жон кирганда, та- 
ғин Тешабой илиб кетмасин. М. Исмоилий, 
Фарғона т. о. Илиб олмоқ Тушуниб етмоқ 
(олмоқ), билиб олмоқ. Ишдан ҳориб-толиб 
чиққан Шоқосим чала-чулпа эшитса-да, 
маънони тез илиб олди. Ойбек, Танланган 
асарлар. ..жуда шўх, сергап, ҳар нарсани 
дарров илиб олади. Р. Файзий, Ҳазрати ин- 
сон. У [Турсуной] ..устахонага ўтадиган 
аравакашнинг яллаларини ҳам илиб олган эди. 
А. Мухтор, Опа-сингиллар. Кўзга (ёки на- 
зарга) илмаслик Назар-писанд қилмаслик, 
менсимаслик. ..баъзи бировлар “Хотин ки- 
шининг қўлидан нима иш келарди?” деб на- 
зарига илмаган эди. П. Турсун, Ўқитувчи. 
Оёқ илмоқ шв. Тўхтамоқ (йўлдан). Сурнай 
навоси чиқаётган, қуюқ тутун ўрлаётган 
тўйхона остонасида оёқ илдик. Т. Мурод, 
От кишнаган оқшом. Яхшиси, бундай қил- 
сак. Йўлда оёқ илсак: қишлоққа қоронғи- 
латиб кириб борсак. Т. Мурод, От кишна- 
ган оқшом. Қулоққа илмоқ Сўз(гап)ни 
эътиборга олмоқ; тингламоқ. Гапимни уч 
бора қулоққа илгил. Воқиф. 

ИЛМОҚ II 1 Илиб олиш, илиб кўта- 
риш учун ишлатиладиган, темирдан ёки 
дарахтнинг бутоғидан ясалган хонаки айри 
асбоб; илгак. Шерали илмоқни яхшилаб 
ўрнаштиргач, шериклари турган томонга 
қаради. С. Кароматов, Олтин қум. Икки аза- 
мат йигит темир илмоқлар билан занжир- 
ни кўтариб, кема бурнига қўйди. М. Осим, 
Карвон йўлларида. Файзулла темирнинг ик- 
кинчи учини илмоқ қилиб қайиради. С. Сиё- 
ев, Ёруғлик. 

2 кам қўлл. Эшикнинг беркитиш (очил- 
майдиган қилиш) мосламасидаги илиб қў- 
йиладиган қисм; илгак. Кейин чуқур тин 
олиб, орқасига ўгирилди-да, қўлини солиб, 
панжара эишк илмоғини туширди. С. Зунну- 
нова, Олов. 

3 кўчма Гапнинг замиридаги киноя, 
шама ёки ғараз. -Мингбоши бу қочиримдан 
ҳеч бир илмоқ сезмади, балки бу қочириқ уни 
яна ҳам очиб юборди,— деди Шокиржон. Ш. 
Ризо, Қор ёғди, излар босилди. У [Гулноз] 





Зулунбекнинг яқинлашиш учун илмоқ таш- 
лаганига ақли етиб, саволни жавобсиз қол- 
дирди-да, кабинетдан чиқа бошлади. Ҳ. Ғу- 
лом, Тошкентликлар. 

ИЛМОҚЦОР айн. илмоқли 2. Унинг ил- 
моқдор шўх сўзлари юракларни тўлқинлан- 
тирар, гур-гур кулги кўтарар эди. С. Анор- 
боев, Оқсой. 

ИЛМОҚШ 1 Илмоғи, илгаги бор. Ил- 
моқли занжир. н ..ундан учи илмоқли ар- 
қонни олиб, қояга яқинлашди. С. Кароматов, 
Олтин қум. 

2 кўчма Замирида киноя, шама ёки ғараз 
бўлган. Илмоқли гап. н У, ҳар қалай, ўз фик- 
рини айтиб қўйишни лозим топиб, ҳамроҳи- 
га илмоқли савол ташлади. Ҳ. Ғулом, Машъ- 
ал. -Илмоқли гапни ёқтирмайди, кейин нима 
қилишимни билмай қоламан, — деди Мурод. 
А. Убайдуллаев, Ҳаёт оқими. 

ИЛМОҚСИЗ 1 Илмоғи, илгаги йўқ. 

2 кўчма Беғараз, тўғри. Уйигитнинг илмоқ- 
сиз гапи йўқ. Н. Сафаров, Хадича Ахророва. 

ИЛМПАРВАР [а.+ф. — илм та- 

рафдори, илмни парваришловчи] Илмни 
севадиган, илм-фаннинг ривожи учун ку- 
рашувчи. Ҳусайн Бойқаро ҳазратлари ҳам 
шоир, ҳам илмпарвар эмишлар. Ойбек, На- 
воий. 

ИЛМСИЗ 1 Илми, маълумоти йўқ; 
ўқимаган, нодон. Илмсизга иш йўқ, билим- 
сизга — ош. Мақол. н Гарчи Анварга холис 
қиймат бермоқчи бўлганида ҳам, буни Са- 
фар каби илмсиз, нодон бир кишига тушун- 
тирмоқ учун қандай ҳожат бор эди!?А. Қоди- 
рий, Меҳробдан чаён. 

2 Илм-фан ёрдамисиз, илмга асослан- 
маган (таянмаган) ҳолда. Илмсиз тажриба 
— боши берк кўча. Мақол. н Илмсиз, маъри- 
фатсиз янги турмуш қуриб бўлмайди, албат- 
та. Ҳ. Ғулом, Машъал. 

ИЛМСИЗЛИК Илмга эга эмаслик, 
илмсиз ҳолат. Илмсизлик қоронғилик экани- 
ни билсангиз, ўқинг деганда, менинг олдимга 
ёгоч от миниб келармидингиз. А. Қаҳҳор, 
Қўшчинор чироқлари. 

ИЛОВА [а. cj Ух. — қўшилган, тиркал- 
ган нарса] 1 Айтилган гапга, изҳор қилин- 
ган фикрга ёки бирор асарга қўшимча тар- 
зида айтилган ёки берилган нарса, қўшимча 
изоҳ. Ҳарорнинг иловаси. Китобнинг илова- 
си. Асарнинг охирида иловаси бор. н Вило- 
ятлар, шаҳарлар ea туманларнинг мактаб- 


ларни бир сменали машғулотга ўтказиш 
ҳақидаги иловада кўрсатилган таклифлари 
қабул қилинсин. Газетадан. 

2 Китоб, газета ёки журналга қўшиб чи- 
қарил(ади)ган алоҳида нашр. «Афанди» га- 
зетаси «Муштум» журналининг иловасидир. 

Илова қилмоқ Қўшимча (тиркалган) 
тарздаги фикр билдирмоқ; гап, маълумот 
қўшимча қилмоқ. [Латофат] Директорнинг 
ҳамон индамай турганини кўриб: -Уч йил қиш- 
лоғимиздаги мактабда ўқитувчилик ҳам қил- 
дим, — деб илова қилди. С. Кароматов, Ҳиж- 
рон. Селекция илмий-тадқиқот институти 
ҳаётига доир ниҳоятда муҳим бир ҳужжат- 
ни илова қилиш жоиздир. Мирмуҳсин, Умид. 

ИЛОВАЛИ Иловаси, қўшимчаси бор. 
Иловали журнал. 

ИЛОЁ [а. — эй худойим] унд. с., с. 

т. Истакни кучайтириш учун ишлатилади. 
-Илоё, айтганингиз келсин, — деди меҳмон 
хурсанд бўлиб. М. Осим, Ибн Сино қиссаси. 
Илоё, дунё тургунча туринг, бир мўйингиз 
тўкилмасин.. С. Сиёев, Ёруғлик. 

ИЛОЖ [а. j-Mc — даволаш; дори; тўғри- 
лаш] Амалга ошириш, бажариш, қилиш 
имкони; чора. Бунинг иложи борми? Келма- 
санг, иложи йўқ. Бир илож топмоқ. Илож 
борича ҳаракат қилмоқ. н -Ойимни бориб 
кўриб, иложи бўлса, ўзимиз билан бирга бу 
ерга олиб келамиз, — деди Ботирали. Ҳ. 
Ғулом, Машъал. Элмурод Гулсум билан жуда 
кўп гаплашгиси келар, лекин ҳеч иложини 
тополмас эди. П. Турсун, Ўқитувчи. Бунинг 
иложи осон-ку.. А. Қаҳҳор, Оғриқтиплар. 

Илож (-им, -инг, -и) қанча? Бошқа 
илож йўқ, нима ҳам қила олар эдим; на 
чора. Илож қанча? Бечора инқиллаб-син- 
қиллаб, чўнтакларидан картошка билан 
гўшт бўлакларини мис косага сола бошлади. 
О. Ёқубов, Излайман. Бизни сотиб олгани 
йўқ, биз мерос қулмиз. Иложимиз қанча, 
болам. Ж. Шарипов, Хоразм. Илож (ёки ило- 
жини) қилмоқ Йўлини топмоқ, амалламоқ. 
Онажон.. [укамни] бир илож қилиб, биров- 
га бериб ўқитинг. Ҳамза, Бой ила хизмат- 
чи. Юринг, Гўрўғлига бориб хабар берсак, 
иложини шу қилмаса, биз қилолмасмиз. «Гул- 
норпари». 

ИЛОЖСИЗ Илож-имкони йўқ; чора, 
тадбир топиб бўлмайдиган; ночор. Илож- 
сиз аҳвол. Иложсиз қолмоқ. н Инсон илож- 
сиз бир қийинчиликка дуч келганда, ҳар то- 





мондан ўзини юпатиш йўлини ахтаради. С. 
Айний, Эсдаликлар. У аҳоли яшайдиган қай 
бир пунктни, қай бир шаҳарчани мўлжаллаб, 
унга тўғри йўл бошламасин, бир оздан кейин 
иложсиз тўхтарди. Ойбек, Қуёш қораймас. 
Чунки оила масалаларини тўл-тўкис қамраб 
олишнинг ўзи иложсиз. «Тафаккур». 

ИЛОЖСИЗЛАНМОҚ Иложсиз ҳолатга 
тушмоқ, ноиложлик ҳис этмоқ. Маҳкам ке- 
чагина мана шу чорраҳага йўл тополмай, бўй 
етмас девор қаршисидан чиқиб қолгандай, 
иложсизланган эди. П. Қодиров, Уч илдиз. 

ИЛОЖСИЗЛИК Иложсиз ҳолат. -Илож- 
сизликдан қоишнгизга келдим, — деди ялинқи- 
раган товуш билан Тўғонбек. Ойбек, Навоий. 

ИЛОИИМ унд. с., с. m. Илоё, илоҳим. 
Эшон кўзларини пириллатиб, тасдиқлади: 
-Ҳа, ҳа, бор эди.. Кейин.. қочиб кетди. Кўр 
бўлсин, илойим! П. Турсун, Ўқитувчи. \Хо- 
лисхон:] Илойим, паранжи қурсин, мени шун- 
дай қора кунларга солди. Ҳамза, Паранжи 
сирлари. Кетган ёринг йўлиқсин-да, илойим. 
«Муродхон». 

ИЛОН 1 Судралиб юрувчи, оёқсиз, та- 
наси ингичка ва узун, кўзлари шаффоф 
қовоқлар билан қопланган жонивор. Бўғма 
илон. Заҳарли илон. Заҳарсиз илон. Кўзойнак- 
ли илон. Оқ илон. Сув илон(и). Қора илон. 
Илон чаққан ола арқондан қўрқар. Мақол. 

2 Мучал йил ҳисобида олтинчи йил 
номи; мор. 

Илон йили Мучал йил ҳисобида олтин- 
чи йил (қ. мучал). 

Ер тагида (ёки остида) илон қимирласа, 
билмоқ Жуда ҳам зийрак, сезгир; устомон 
киши ҳақида. Ер тагида илон қимирласа, 
биладиган баззоз шаҳардаги ҳамма воқеалар- 
дан хабардор эди. М. Осим, Ўтрор. Бегойим 
ер остида илон қимирласа, биладиган қув 
хотин. М. Исмоилий, Фарғона т.о. Ётган 
илонни (бошини) қўзгамоқ Зарар етказади- 
ган, лекин тинч ётган шахс ёки нарсани 
қўзғатиш, «ишга тушириш» маъносида. 
Илон изи Эгри-бугри, иланг-биланг. Илон 
изи йўллар. Илон изи чизиқ. н Қизлар ичида 
ҳали тўғри чокни илон изи қилиб тикувчи- 
лар йўқ эмасди. У. Назаров, Замон. Илон изи 
бўлиб кетган ёлғизоёқ йўлни бўрон оқибати- 
да қум босиб қолган эди. Ш. Рашидов, Бўрон- 
дан кучли. Илон пўст ташлайди(ган) Чидаб 
бўлмас даражадаги гап-сўз, тоқат қилиб 
бўлмайдиган ҳақорат ҳақида. Гапларига илон 


пўст ташлайди. н -Ўзингиз ҳам илон пўст 
ташлайдиган гап қилдингиз-да, — деди у ҳу- 
шомадгўйлик қилиб. И. Раҳим, Ихлос. Илон 
чиққан Ҳеч ким кирмайдиган, ташриф бу- 
юрмайдиган хона, хонадон ва ш.к. ҳақида. 
Оҳ, онагинанг айлансин, уйимдан илон чиқ- 
қан!Муштумга ёзадиган гап бор.. «Муштум». 
. .ўша воқеадан сўнг, оналар таъбирича, «илон 
чиққан» бу кўчага [Отабекнинг] биринчи ки- 
риши, биринчи жасорати эди. А. Қодирий, 
Ўтган кунлар. Илоннинг ёғини ялаган Ўта 
айёр, устомон. Мирзакаримбой илоннинг 
ёғини ялаган одам эди: ҳамма бойлар каби 
айёр, муғамбир, пухта-пишиқ.. Ойбек, Тан- 
ланган асарлар. 

ИЛОНБАЛИҚ 1 Танаси илонга ўхшаш 
узун балиқ. Бу сувларда сом, илонбалиқ, са- 
зан, маринка каби балиқлар сероб. Газетадан. 

2 Шу балиққа ўхшаш, умуртқали ден- 
гиз жонивори. 

ИЛОНБОШ зоол. Олабуғасимонлар тур- 
кумига мансуб, танаси чўзиқ, боши ясси, 
кўриниши илонга ўхшаб кетадиган балиқ. 

ИЛОҚ Чўлда баҳорда ўсадиган, қўйлар 
учун энг яхши озуқа ҳисобланган кўп йил- 
лик ўт ўсимлик. Баҳорда қумда эфемер ўсим- 
ликлар: илоқ, қўнғирбош, ялтирбош ва бош- 
қа ўтлар яхши ўсади. П. Ғуломов, Зараф- 
шон этакларида. 

ИЛОҲ [а. — оллоҳ, тангри] Худо. 

Ишондим: дунёга келган кунидан Башар из- 
ламабди бесабаб илоҳ. Э. Воҳидов, Муҳаббат. 

ИЛОҲА [а. onVj — маъбуда] Хотин 
қиёфасидаги худо, санам; маъбуда. Диана 
— қадимги Рим мифологиясида ов ва ой ило- 
ҳаси. н Мен уни қадимги дунёнинг машҳур 
раққосаси, санъат илоҳаси Фаринага ўхша- 
тар эдим. К. Яшин, Ҳамза. 

ИЛОҲИ | а. yjkVI - э худойим] унд. с. 
Илоё, худоё. Ўғлим бўлса шундоғ бўлар эди- 
да, мендан кейин ҳам давлатим шуники, 
илоҳи, омон бўлсин! А. Қодирий, Ўтган кун- 
лар. Илоҳи, бизни биродар этгин. Газетадан. 

ИЛОҲИЁТ [а. oLLnVJ — теология] Худо 
ва дин ақидалари ҳақидаги диний таъли- 
мотлар мажмуи; теология. Улуғбек коинот 
ва юлдузлар оламини ўрганишда илоҳиётга 
эмас, илмга, фанга асосланган янги мунаж- 
жимлик фанига асос солди. Н. Сафаров, 
Оловли излар. 

ИЛОҲИИ [а. ^VJ — оллоҳга, худога оид] 
Худога, илоҳиётга оид, худонинг қудрати- 




га боғлиқ, деб тасаввур қилинадиган. Ило- 
ҳий куч. н Аёл — яратувчи она. Худо унга 
шундай илоҳий бир цудрат ато этган. «Меҳ- 
нат». Сиз билан биз дину шариатнинг илоҳий 
қувватига ҳеч шак келтирмайлик, бу гапни 
қўйинг, тақсир. П. Турсун, Ўқитувчи. 

ИЛОҲИЙЛАШТИРМОҚ Илоҳга, ило- 
ҳиётга боғламоқ, илоҳий тус бермоқ. Деҳ- 
қонлар ерни, сувни, оловни илоҳийлаштириб, 
уларга сиғинганлар. Р. Ғуломова, Топилма- 
лар ҳикоя қилади. Шайх, ўз эътиқодини ило- 
ҳийлаштириш учун бўлса керак, қўлидаги 
китобини пичирлаб ўқий бошлади. Н. Сафа- 
ров, Оловли излар. 

ИЛОҲИМ унд. с., с. т. Илоё, илоҳи, 
худоё. Қоп-қоп олтин, кумуш тўкиб олса ар- 
зийдиган қизсан. Илоҳим, бахтли бўл. Ойбек, 
Танланган асарлар. 

илоҳо айн. илоё, худоё. -Илоҳо, менинг 
куним сенинг ҳам бошингга тушсин — деди 
Баширжон. Н. Аминов, Қаҳқаҳа. 

ИЛТИЖО [ а. tLi-iJJ — ҳимоя, паноҳ 
сўраш; ялиниш, ёлвориш] Худога, илоҳий 
кучга сиғиниб паноҳ тилаш; умуман, яли- 
ниб-ёлвориб, ўтиниб сўраш; ўтинчли ил- 
тимос. Назру ниёзларини оёғи остига тўкиб, 
дуо қилишни илтижо билан сўради. К. Яшин, 
Ҳамза. Замиранинг бу илтижоси, темир то- 
бутни қучоқлаганча парчин бўлиб ётиши ҳар 
қандай бемеҳр одамнинг ҳам юрагини эзиб 
юборарди. Э. Усмонов, Ёлқин. 

Илтижо қилмоқ Ёлвориб (сиғиниб) сўра- 
моқ. Ахир худонинг раҳми келар, деб унга ил- 
тижо қилишдан тўхтамадим.. С. Зуннунова, 
Гулхан. Абдубилол эса, ҳеч кимнинг гапини 
эшитмай, дуога қўл очишларини илтижо қила 
бошлади. С. Юнусов, Кутилмаган хазина. 

ИЛТИЖОЛИ Умид-илтижо, ёлвориш 
ифодаловчи (асосан, сўзсиз, кўз қараши 
билан). Кампир қизининг.. кўзларига илти- 
жоли термулади, жавоб кутади. У. Назаров, 
Одамлар. Раиснинг тилига калтак келиб, бир 
нималар дея дудуқланди. Охири ҳимоя сўраб, 
Сардоровга илтижоли кўз тикди. Ҳ. Назир, 
Кўктерак шабадаси. 

ИЛТИМОС [а. ^LaiJJ — ўтинч, илти- 
мос; афв, кечириш] 1 Муддаони (мақсад, 
истакни) қондириш ҳақида қилинган му- 
рожаат, сўраш. Меъмор шогирдларининг ил- 
тимоси билан атай икки қатор ғиштни ай- 
лантириб терди. Мирмуҳсин, Меъмор. Амир- 
зодам ҳозир беҳад бандлар, мавлоно, балки 


илтимосингизни менга сштурсиз ? П. Қоди- 
ров, Юлдузли тунлар. 

2 Шундай сўраш, талабни қайд этувчи 
мурожаат шакли. Илтимос, коридорга тупу- 
рилмасин. С. Сиёев, Ёруғлик. -Илтимос, сиз 
қолинг, — деди Гавҳар яна ялиниб. Ў. Ҳоши- 
мов, Қалбингга қулоқ сол. 

Илтимос қилмоқ Сўрамоқ, илтимос би- 
лан мурожаат этмоқ. ..қиш чиққанича мад- 
раса қурилишида хизмат қилсам.. — деб ил- 
тимос қилди. Мирмуҳсин, Меъмор. 

ИЛТИМОСКОРОНА Илтимос ифо- 
даловчи (билдирувчи). -Аброр ака, қўлим- 
ни қайтарманг, — деди Чиннихон илти- 
москорона товуш билан. П. Қодиров, 
Юракдаги қуёш. 

ИЛТИМОСНОМА [а.+ф. ^L^UiJJ] 
Илтимос хати. Франция ва бошқа мамлакат- 
лардан.. юз минглаб ампула дори сўралган 
илтимосномалар келиб турибди. М. Яҳёев, 
Оламга машҳур кимёгар. 

ИЛТИМОСЧИ Илтимос билан муро- 
жаат қилувчи, илтимоси бор шахс; арзачи. 
Анвар бу кейинги илтимосчилардан гоҳ ач- 
чиғланиб, гоҳ кулар, ҳар ҳолда, бир неча да- 
қиқали ваъдалар билан уларни жўнатгунча 
эси кетар эди. А. Қодирий, Мехробдан чаён. 

ИЛТИФОТ [а. ^UiJJ — ўгириш, буриш; 
лутф қилиш, эътибор, марҳамат] Кишига 
қилинган марҳамат, ҳиммат, диққат-эъти- 
бор, яхши муносабат. -Бўлмаса, сиз бир оз 
дам олинг, — деди у илтифот билан. Н. Ами- 
нов, Қалтис хато. Шунча эътибор, шунча 
илтифотга қарамай, Нури зериккан каби 
хомуш ўтирди. Ойбек, Танланган асарлар. 

Илтифот қилмоқ (ёки кўрсатмоқ) Яхши 
эътибор, муносабат билдирмоқ. Кумушби- 
би отасининг сўзига яхши илтифот қилма- 
ди. А. Қодирий, Ўтган кунлар. Ҳасан овчи 
илтифот қилиб, Майна билан Абдуваҳобни 
еб-ичибўтиришга таклиф қилди. Ш. Тош- 
матов, Эрк қуши. 

ИЛТИФОТЛИ Кишига илтифот этади- 
ган, марҳаматли, ҳимматли. Илтифот 
кўрсатган киишга илтифотли бўлсангиз. Й. 
Муқимов, Илтифотли кишилар. ..камтарин 
ходим ўз адресига айтилган илтифотли 
сўзларни, мақтовларни тўғри қабул этади. 
Газетадан. 

ИЛТИФОТСИЗ Кишига илтифот қил- 
майдиган, ҳиммати йўқ, ҳимматсиз. Илти- 
фотсиз одам. н ..кейинги вақтларда Азиз- 





бек Қўқоннинг ёрлиғ ва фармонларини илти- 
фотсиз қолдира бошлади. А. Қодирий, Ўтган 
кунлар. 

ИЛТИФОТСИЗЛИК Илтифотсиз муно- 
сабат, ҳолат. [Нодирнинг] Келинойисига нис- 
батан илтифотсизлиги билиниб rnypca ҳам, 
айтганини бажарар, ҳатто дағдаға, силтов- 
ларига бутунлай ўрганиб қолгандай эди. Ж. 
Абдуллахонов, Тўфон. 

ИЛҒАМОҚ Ақл, кўз, қулоқ билан сез- 
моқ. Баишржон хат мазмунидан ҳеч нарса 
илғаб ололмаган бўлса-да, «Шоирлар зўр-да», 
деб қўйди. Н. Аминов, Суварак. Қоронғи кеча.. 
ҳатто ёнма-ён кетаётган кишилар ҳам бир- 
бирларини илғай олмайдилар. Ё. Хаимов, М. 
Раҳмон, Ҳаёт-мамот. Бирор оҳангни илғаб 
қолган бўлсангиз, қайси бир соҳибкорнинг 
ногаҳон ялласида.. Ғ. Ғулом. 

илғов шв. Машаққат, азоб. Бу кўрганим 
қандай бўлди, ёронлар, Бўрон, илғовларда бу 
жоним қолар. «Ойсулув». 

илғовли игв. Машаққатли, оғир. Тоғ- 
нинг нариёғига лашкар келибди, Кун туман, 
илғовли кунлар бўлибди. «Маликаи айёр». 

ИЛҒОР 1 тар. Қўшиннинг олдинги қис- 
ми, авангарди. Ярим кечада Бобурнинг ил- 
ғорлари дарвозага секин яқинлашганларида, 
Абу Юсуф ва Муҳаммад Султоннинг нав- 
карлари дарвозахона устидан уларга камон 
ўқ отиб, бир қанча кишини ярадор қилди. П. 
Қодиров, Юлдузли тунлар. 

2 кўчма Ишда, тараққиётда олдинда бо- 
рувчи, пешқадам. Пахтачилик илғорлари. н 
Биз келажак тараққиётига, барча илғор мам- 
лакатлардаги сингари, дунёвий давлат қурииг 
орқали борамиз. Э. Юсупов, Истиқлол йўли- 
да. Трестдаги илғор бинокорлар қатори Ёдгор- 
ни ҳам тантанали кечага таклиф қилишди. Ў. 
Ҳошимов, Қалбингга қулоқ сол. 

3 кўчма Тараққиёт, ривожланишга, олға 
силжишга хизмат қилувчи; янгиликка бош- 
ловчи. Сафохон тўра ўзининг одампарварли- 
ги, илғор фикрлари билан.. қолган мударрис- 
лардан ажралиб rnypap эди. К. Яшин, Ҳамза. 
Илғор иш усуллари, янги техника ва техно- 
логияни қўллаш туфайли яхши натижалар- 
га эришилаётир. Газетадан. 

ИЛҒОРЛИК Илғор фаолиятли ҳолат. 
Илғорлик, пешқадамлик боғбон — соҳибкор- 
лар зиммасига катта масъулият юклайди. 
Газетадан. Илғорлик билан қолоқлик, сами- 
мийлик билан ҳасад.. гўзаллик билан дидсиз- 


лик тўқнашади. Шукрулло, Қор ҳам ёнар 
экан. 

ИЛҒОҚСИМОҚ игв. Алағда бўлмоқ. Бу 
ишни ҳеч ким билмасин-да, деб илғоқсиб 
ётган эди. «Ойсулув». 

ИЛҲАҚ [а. 3 UJI — қўшиш, боғлаш] 
Умидворлик билан кутувчи; муштоқ, мун- 
тазир. Кутувчилар, ана комиссия келди, мана 
келди, деб илҳақ, лекин ҳеч гап йўқ. Газета- 
дан. Ҳамма бирдай муқаддас ғалабага илҳақ! 
С. Кароматов, Олтин қум. Касаллик, ўлим 
тўғрисидаги гап тугаб, хуигчақчақ суҳбат 
бошланиигига илҳақ бўлиб турган Акрамжон 
Мастура бошлаган аскияни илиб кетди. А. 
Қаҳҳор, Минг бир жон. 

ИЛҲОМ [а. ^l^JI — ишонтириш, руҳ- 
лан(тир)иш] 1 Ижодий завқ жўш урган 
ҳолат, кўтаринки ижодий руҳ. Табиатни 
яшнатиб, гўё ҳаммани янгидан тирилтир- 
ган баҳор унинг танига ҳам янги ғайрат ва 
илҳом бағииглади. П. Турсун, Ўқитувчи. Оғир 
аҳволда қолган олимга илҳом ва қувват бе- 
рувчи бир оғиз ширин сўз, холисона масла- 
ҳатдан кўра катта мукофот бўлмайди. Э. 
Юсупов. Истиқлол йўлида. 

2 Илҳом (эркаклар исми). 

ИЛҲОМБАХШ [илҳом + ф. - ба- 
ғишловчи, берувчи] Кўтаринки ижодий 
руҳ бағишловчи, илҳом берувчи. Ойбек- 
нинг илҳомбахш сўзлари ўзининг маънавий 
ва эстетик-тарбиявий аҳамиятини асло 
йўқотгани йўқ. Газетадан. Шу ёрқин, ил- 
ҳомбахиг туннинг тинчини Бузмоқ-чун қай- 
райди қонли тишини. Зулфия, Юрагимга 
яқин кишилар. 

ИЛҲОМЛАНМОҚ Кўтаринки руҳлан- 
моқ, илҳом олмоқ. Табиат манзараларидан 
илҳомланмоқ. н Одамларнинг гўзаллиги, дил- 
кашлигидан илҳомланарди [Ғафур Ғулом]. 
«Шарқ юлдузи». Бизнинг ёзувчиларимиз ҳам 
қардош халқларнинг ҳаёгпи, ижодий меҳна- 
тини ўз кўзлари билан кўрдилар, илҳомлан- 
дилар. Газетадан. 

ИЛҲОМЧИ Илҳом бағишловчи, илҳом 
берувчи. Кўшиқ, яхши куй — инсоннинг умр 
бўйи энг азиз, энг қадрдон ҳамдами, орзу-ин- 
тилишларининг жўшқин илҳомчиси ҳамдир. 
Газетадан. 

ИМ Бош ирғаб ёки юз, кўз, қош, қўл 
ҳаракати билан қилинган ишора, имо. 
«Алиф» ўтиб, «лом» ёзилар «мим» билан, Бир- 
бирингга гап қотасан им билан. «Равшан». 




Им қилмоқ айн. им қоқмоқ Отасининг 
юзида аччиғланиш сезган Раъно Анварга 
«нима гап ?» деган каби им қилган эди, Анвар 
кўз қисиб, арзимаганлик ишорасини берди. А. 
Қодирий, Меҳробдан чаён. Им қоқмоқ Имо 
қилмоқ, имламоқ. Навбатнинг олдида тур- 
ган машина шофёри кабинадан бош чиқарди- 
да.. Турғунбой Дадажоновга тарозибон йи- 
гитни кўрсатиб, им қоқди. С. Абдуқаҳҳор, 
Олтин водийларни кезганда. 

им-дим кам қўлл. Ирим-сирим. [Ша- 
фоат хола] Бир боғлам исириқни очиб: -Ёмон 
кўздан асрасин, тезроқ ими-димини қилма- 
сам бўлмайди, — деди. Ғайратий, Довдираш. 

ИМДОД [а. ЛлМ — мадад, ёрдам] кт. 
Мадад, ёрдам, кўмак. У [Отабек].. умр- 
ликка Марғилон билан видолашмоқчи эса- 
да, бошқа бир кимса унинг кўз ўнгида 
кўрингандек ва бегона, раҳмсиз бир йигит- 
нинг қучоғидан қутулиш учун ундан имдод 
сўрагандек бўлар эди. А. Қодирий, Ўтган 
кунлар. Аммо шогирднинг бурчи кинояли ил- 
жайиш эмас, мушкул аҳволда қолган ус- 
тозга имдод бермоқ учун дарҳол йўлга чи- 
қиш эканлигини Аваз хаёлига келтирмас.. 
эди. С. Сиёев, Аваз. 

ИМЗО [а. Д ,л J — қўл қўйиш; тасдиқ- 
лаш] Шахснинг ўз қўли билан махсус ёзув- 
чизув (шакл)да ифода этилган ва унинг ўзи 
эканини билдирувчи белги; қўл. Хатдаги 
содда, ёқимли сўзлар, унинг таниш имзоси, 
дала почтасининг беш рақамли адреси — бу- 
ларнинг ҳаммаси Эралининг соғ-саломатли- 
гидан далолат бериб турар эди. И. Раҳим. Чин 
муҳаббат. Мард одам имзосини очиқ қўяди, 
қурбақадек кавакда бекиниб ётиб қурилла- 
майди. С. Сиёев, Отлиқаёл. 

Имзо чекмоқ Имзосини қўймоқ; имзо- 
ламоқ. Машинкадан кейин диққат ва қунт 
билан ўқиб чиқиб, кейин имзо чекиш керак. Ф. 
Мусажонов, Ҳиммат. Сергўшт юзлари йил- 
тиллаб турган раис аллақандай қоғозларга 
имзо чекиш билан овора эди. Р. Файзий, Чўлга 
баҳор келди. Имзо қўймоқ айн. имзо чекмоқ. 

ИМЗОЛАМОҚ Имзо қўймоқ, имзоси 
билан тасдиқламоқ. Буйруқни имзоламоқ. н 
Шартноманинг имзоланиши дунёдаги жами 
хонадонларга зиё бахш этди. «Саодат». 
Рўйхатни имзолашда одамлар бош бармоқ- 
ларини сиёҳ шимдирилган духоба ёстиқчага 
ишқалаб олиб, сўнгра қаттиқ босиб, из ту- 
ширар эдилар. П. Турсун, Ўқитувчи. 


ИМЗОСИЗ Имзоси йўқ, имзо қўйилма- 
ган, муаллифи номаълум. Буйруқнинг имзо- 
сиз нусхаси. н Сизнинг устингиздан бизга, 
бошқа идораларга имзосиз аризалар ёғилаё- 
типти А. Қаҳҳор, Қўшчинор чироқлари. 

Имзосиз хат Имзо қуйилмаган, муалли- 
фи номаълум хат; аноним хат, юмалоқ хат. 

ИМИ-ДИМИДА рвш. 1 Наридан-бери, 
биров билиб, биров билмаган тарзда. Ими-ди- 
мида иш қилмоқ. н Ҳонуний никоҳни бузмай 
туриб, ими-димида тўй бошлаган куёвнинг 
кўзлари олазарак бўлиб тура берди. Газетадан. 

2 Илиқ-иссиғида, фурсатни қўлдан бер- 
май. Ишни ими-димида бажармоқ. н Коман- 
дировка муддати битгач, хайр-маъзурни ҳам 
нася қилиб, ими-димида Тошкентга қуён 
бўлдим. «Муштум». 

ИМИ-ЖИМИДА рвш. 1 айн. ими-дими- 
да. Ими-жимида кийиниб, ҳовлига чиқди-ю, 
полиз ичида пиёз юлаётган дадасини кўрди. 
Ш. Рашидов, Бўрондан кучли. 

2 Довруқ солмасдан, ҳаммага кўз-кўз 
қилмасдан, енг ичида. Ҳар ҳолда, ҳамма иш 
хамирдан қил суғургандек, ими-жимида ҳал 
бўлди. Ш. Рашидов, Бўрондан кучли. Анави 
нодон қизил чопон қоровул чолни уриб, яхши 
иш қилмади. Ими-жимида бўладиган ишнинг 
ҳидини чиқариб қўйди. Мирмуҳсин, Меъмор. 

ИМИЛЛАМОҚ Сустлик билан ҳаракат 
қилмоқ, иш-ҳаракатда суст бўлмоқ; суд- 
ралмоқ. Кўлига ручка олди-да, имиллаб бўлса 
ҳам, аввал ўзининг, сўнгра отасининг номи- 
ни ёзди. П. Турсун, Ўқитувчи. -Кўп имил- 
лайвермасдан тезроқ бўл! — деди Кўчқор, — 
Ой чиқади сал ўтмай. О. Ёқубов, Эр боши- 
га иш тушса. 

ИМИРСИЛАМОҚ 1 айн. имилламоқ. 

2 Асосий ишга ўтмай (ўтишга шошил- 
май), йўлига, атайлаб бошқа нарсалар би- 
лан машғул бўлмоқ. Йигит ҳам кетгиси кел- 
маганидан, уни-буни баҳона қилиб имирси- 
лар, дам отнинг юганини тўғрилар, дам 
айилини тортиб қўяр, зорланар эди. Ойбек, 
Улуғ йўл. 

ИМКОН [а. 0 LS_ol — мумкинлик; қодир- 
лик; қудрат] 1 Бирор иш, мақсад, талаб ва 
ш.к. ни амалга ошириш, юзага чиқариш, 
бажариш учун зарур ёки қулай шарт-ша- 
роит; имконият. Элмурод.. Эргаиши қидир- 
са, сўраб суриштирса топарди, аммо бунга 
имкон қани? П. Турсун, Ўқитувчи. Ҳозир 
тўппа-тўғри жўнаш учун ҳеч қандай имкон 




йўқ. Гулнор ҳориган, кийими йўқ. Ойбек, 
Қутлуғ қон. 

2 Чора-илож, мумкинчилик. Излаган 
имкон топади. Газетадан. ..ҳозир билай-чи, 
балки телефонни тузатиш имкони бордир. Ш. 
Рашидов, Бўрондан кучли. 

Имкон бермоқ Имкон, шарт-шароит 
яратмоқ, имкон, шароит бўлмоқ. Зиёлилар- 
нинг тўғри фикри ва маслаҳатлари ҳукмдор- 
лар, раҳбарларга баландга парвоз қилиш им- 
конини берадиган қанот бўлган. Э. Юсу- 
пов, Истиқлол йўлида. Табиат-иқлим ша- 
роитлари қишин-ёзин қабул қилиш имкони- 
ни беради. Газетадан. 

ИМКОНИЯТ [а. — мумкинлик] 

1 Зарур ёки қулай шарт-шароит; имкон. 
Оҳангарон қочиб кетмаган бўлса ҳам, бориш- 
га имконият тополмаяпти. С. Кароматов, 
Олтин қум. Ёш эканини кўрсатиш учун қулай 
келган ҳар бир имкониятни қўлдан бермас.. 
эди. А. Қаҳҳор, Қўшчинор чироқлари. 

2 Юзага чиқиш, чиқариш учун мавжуд 
куч-қудрат, қобилият, восита. Ички имко- 
ниятлар. Барча имкониятларни ишга солмоқ. 
н С. Айний, аруз вазни аслида араб шеъри- 
ятидан олинган, унинг имкониятлари ниҳо- 
ятда тор, деювчиларга нисбатан муросасиз 
бўлди. «ЎТА». ..учувчилар мамлакат авиация 
техникасининг ажойиб имкониятларини яна 
намойиш қилдилар. Газетадан. Заргар, қўлла- 
надиган материалнинг конструктив ва эги- 
лувчанлик имкониятини, унга ишлов бериш 
технологиясини билиши зарур. Газетадан. 

ИМКОНСИЗ Имкони йўқ; имкондан 
ташқари, амалга ошириб, юзага чиқариб 
бўлмайдиган. Янги командир — капитаннинг 
боши нодир бош экан. Бўлмаса, бу ерни эсэс- 
чилардан бир ҳафтада ҳам тозалаш имкон- 
сиз эди. Ойбек, Қуёш қораймас. 

ИМЛАМОҚ Имо қилмоқ, имо билан 
билдирмоқ; им, имо билан чақирмоқ; 
кўрсатмоқ. Бектемиров.. одамлар орасидан 
чолни топиб, кўз уриштириб олди, кейин 
имлаб, ёнидан жой кўрсатди. С. Аҳмад, Ҳукм. 
Олимов.. қўли билан болаларни имлади-да, 
чўққининг остида ғор каби ўйилган бир ерни 
кўрсатди. Ҳ. Назир, Сўнмас чақмоқлар. 
Кампир жой солаётиб, Ҳайдар отага яна 
«айтинг, хатни берсин», деб имлади. А. Қаҳ- 
ҳор, Асрор бобо. 

ИМЛО [а. P >L>I — ёзиш, айтиб ёздириш; 
тўғри ёзиш] 1 Ёзув. Эски имло. Янги имло. 


Лотин алифбоси асосидаги имло. н Гапга 
чечан, эски имлода.. ҳар қандай хат ишла- 
рини бошқарадиган.. бу кишини одамлар анча 
ҳурмат билан «мулла Алимқул» деб аташар- 
ди. П. Турсун, Ўқитувчи. 

2 Тўғри ёзув. Имло қоидалари. 

3 Ёзувга, тўғри ёзувга оид; имловий. Имло 
хатолари. н Редакцияга материал йўллаш- 
дан олдин, жуда бўлмаса, имло хатосиз ёзишни 
ўрганиб олинг. Ф. Мусажонов, Ҳиммат. 

ИМЛОВИИ Имлога оид. Имловий хато. 
Имловий тузатишлар. 

ИММАНЕНТ [лот. immanens, im- 
manentis — ўзига хос; хусусий] Бирор ҳоди- 
санинг ички хусусиятларига хос, ички та- 
биатидан келиб чиқадиган. Капиталистик 
ишлаб чиқаришнинг имманент қонунлари. 

ИММИГРАНТ [лот. immigrans, im- 
migrantis — кўчиб келиб жойлашувчи] Би- 
рон давлатнинг узоқ мудцатга ёки доимий 
яшаш учун бошқа мамлакатга кўчиб кел- 
ган фуқароси. 

ИММИГРАЦИЯ [лот. immigrare — кўчиб 
келиб жойлашмоқ] Хорижий фуқароларнинг 
маълум бир мамлакатга доимий яшаш учун 
кўчиб келиши; шу тоифадаги кишилар. 

ИММОБИЛИЗАЦИЯ [лот. immobilisis 
— қимирламайдиган, ҳаракатсиз] 1 тиб. 
Синиш-чиқишда, бўғим касалликларида 
гавданинг шикастланган ёки касал қисми- 
ни қимирламайдиган қилиб қўйиш. 

2 иқт. Кўчувчи (ҳаракатдаги) мол-мулк- 
ни кўчмас мулкка айлантириш. 

ИММУНИТЕТ [лот. immunitas, immu- 
nitatus — қутулиш; халос, холи бўлиш] 1 
биол., тиб. Организмнинг ўзидан ирсий жи- 
ҳатдан ёт хусусиятлари билан фарқ қилади- 
ган, унинг бутунлигига ва биологик ўзига 
хослигига зарар етказадиган микроорга- 
низмлар (касаллик қўзғатувчилар), заҳарли 
моддалар ва б. дан ҳимояланиш реакцияси. 

2 ҳуқ. Хорижий давлатлар дипломатик ва- 
колатхоналари ва уларнинг ходимлари фой- 
даланадиган алоҳида ҳуқуқ ва имтиёзлар. 

3 Қонун чиқарувчи давлат органлари 
аъзолари (депутатлар)нинг дахлсизлиги. 

4 ҳуқ. Гувоҳ бўлмаслик дахлсизлиги. 

ИММУНЛАШ [лот. immunis — дахл- 

сиз] Юқумли касалликларнинг ўзига хос 
усулларда олдини олиш учун муддати бел- 
гиланган кишиларга (ҳайвон ва б. га) эм 
дорилари қўллашга асосланган эпидемия- 




га қарши чора-тадбирлар, уларнинг уму- 
мий атамаси. 

ИММУНОЛОГИЯ [иммунитет — юн. 
logos — тушунча, таълимот] Организмнинг 
ҳимоявий хусусиятлари, унинг иммуните- 
ти ҳақидаги фан. 

ИМО [ а. — муайян ҳаракат билан 

ишора, шама қилиш] Бирор нарса билди- 
риш, ундаш ва ш.к. учун бош ирғатиб ёки 
юз, кўз, қош, қўл ҳаракати билан қилин- 
ган ишора, им. Имо билан чақирмоқ. Имо 
билан билдирмоқ. Имо қилмоқ. н ..унинг 
сўзларидаги ёки кўзларининг имосидаги ва 
қўлларининг ҳаракатидаги маъно ва оҳанг 
бойлигига гўё завқлангандек разм солар эди. 
Ойбек, О. в. шабадалар. Ғуломжон кутилма- 
ган ташрифнинг маъносига тушунса ҳам, 
болаларни қўл имоси билан турғизди. М. Ис- 
моилий, Фарғона т. о. 

Имо қилмоқ айн. имламоқ. Гуландом «сиз 
биласиз» деган каби, қоши билан чиройли имо 
қилди. Ойбек, Танланган асарлар. 

ИМО-ИШОРА Имо ва ишора(лар). Ба- 
ковуллар оёқ учида юради, сипоҳилар пичир- 
лашиб ёки имо-ишора орқали сўзлашади. С. 
Сиёев, Аваз. 

Имо-ишора тили тлш. Нутқ товушлари- 
сиз, имо-ишора билан фикр англатишга 
асосланган тил. 

ИМОЛАШМОҚ шв. Имо қилишмоқ, 
имо билан тиллашмоқ. Оралаб бораётган 
чоғида бир ойдинда Эралининг етти ғозга 
кўзи тушди, Шералини чақириб, қўл чайпаб 
имолашди. «Эрали ва Шерали». 

ИМОЛИ Имо билан билдирилган. У 
[Эшонхон] тез-тез бойга термилади, унинг 
имоли қисқа буйруқларига мунтазир. Ойбек, 
Улуғ йўл. 

ИМОМ [а. jiLol — бошлиқ, раҳбар; пеш- 
во, намозда олдинда турувчи] 1 Намозда жа- 
моатнинг олдида туриб, намозни бошқарув- 
чи, уларни ўзига иқгидо эттирувчи шахс. На- 
моз шу ерда, меҳмонхонада ўқилди, Абдишукур 
имом бўлди. Ойбек, Танланган асарлар. 

2 Ислом пешволарининг унвони. Сизга 
ким айтди, мадрасадан чиққанларнинг ҳам- 
маси имом ёки қози бўлади деб. М. Исмои- 
лий, Фарғона т.о. 

3 Имом (эркаклар исми). 

ИМОМАТ [а. c*_oLol — имомлик] Имом 

иши, машғулоти; имомлик. Солиҳ махдум 
оғирроқ касбни уҳда қилолмас, имоматга 


бўлса, соқоли чиқмаганликдан ярамас эди. А. 
Қодирий, Меҳробдан чаён. 

ИМОМАТЧИЛИК с. т. айн. имомлик. 
-Сиз имом эмасмидингиз? — деб сўради у 
одамдан. -Мен, — деди у, —инқилобнинг 
бошидан бери имоматчиликни ташлаганман. 
С. Айний, Қуллар. 

ИМОМГАРЧИЛИК айн. имомлик. Ме- 

нинг бу гапим кўпларга маъқул тушди ва мени 
имомгарчиликдан озод қилдилар. М. Муҳам- 
маджонов, Турмуш уринишлари. 

ИМОМЛИК Имом иши, имом ишини 
бажариш, адо этиш. У мадрасани тамом 
қилгач, «қори» деб ном олган бўлса ҳам, унга 
бирор жойда қорилик ёки имомлик қилиш 
насиб бўлмади. И. Раҳим, Чин муҳаббат. 
Бугун янги белгиланажак муфти имомлиги- 
да бунда биринчи бор намози пешин ўқилар 
экан. Мирмуҳсин, Меъмор. 

Имомликка ўтмоқ Намоз ўқилишида 
имом вазифасини бажармоқ. Унинг мурид- 
лари ҳовуз олдига келиб, сафга тизилишди. 
Оғажон эшон имомликка ўтди. Ж. Шарипов, 
Хоразм. 

ИМОМЧА Мадрасада имомликка тай- 
ёрланаётган муллавачча. 

имон [а. — оллоҳга ишонч; ди- 

ний эътиқод] 1 дин. Худога бўлган ишонч, 
эътиқод; кўнгилда ишониш ва тилда иқрор 
қилиш. Имонига, динига мустаҳкам покиза 
одам бор жойдан ажина юз чақирим нарига 
қочармиш. С. Аҳмад, Ҳукм. Ватанни севмоқ 
ҳам, илм ўрганиш ҳам, катталарни ҳурмат 
қилиш ҳам, тозалик ҳам имондандир. Газе- 
тадан. Масалан, Пайғамбаримиздан ривоят 
қилинадики, “Имон олтмишдан зиёд шуъба- 
лардан — тушунчалардан ташкил топган, ҳаё 
эса ўшаларнинг биридир ”, Газетадан. 

2 Умуман, ишонч. Муфти ўз ихтиёри- 
даги турли воситалар орқали Мирзони тек- 
шириб кўрди. Унинг “соф миллатчи ” муҳо- 
жир эканига имон ҳосил қилди. А. Ҳакимов, 
Илон изидан. 

Имон келтирмоқ «Ло илоҳа» оятини 
ўқиб, худога ишонч-эътиқод билдирмоқ. 
Эшон.. бўғилиброқ давом этди: -Йўқ, банда- 
нинг uuiu ҳақ таолога имон келтирмоқ! П. 
Турсун, Ўқитувчи. Бу одамлар худога эртаю 
кеч ибодат қилар, ҳар бир сўзда унга имон 
келтирар.. эдилар. П. Турсун, Ўқитувчи. Имо- 
ни комил Шак-шубҳаси йўқ, бутунлай ишо- 
нади. Бироқ Элчиевнинг umohu комилки, шу 





аснода ҳеч ким қизичалик қаттиқ куймасди 
унга. Э. Аъзамов, Жавоб. Имонини ютмоқ 
(ёки йўқотмоқ, сотмоқ) 1) худога ишонч- 
ни йўқотмоқ, диндан қайтмоқ; 2 ) кўчма 
виждонини сотмоқ, виждонсизлик қилмоқ. 

ИМОНЛИ 1 дин. Имони бор, худога, 
динга ишонувчи; эътиқодли, художўй. 
..тилга олинган ҳалоллик тушунчасига тўлиқ 
риоя этишлик имонли инсонлардагина зуҳур 
бўлади. Газетадан. 

2 Хиёнат қилмайдиган; ҳалол, виждон- 
ли. Ҳозирда партияни чин имонли ва сиёсий 
тарбияга эга бўлган мустақил фикрли киши- 
лар билан мустаҳкамлаш.. керак. Газетадан. 

ИМОНСИЗ 1 дин. Худога ишонч-эъти- 
қоди йўқ, худодан, диндан қайтган; даҳрий. 

2 Виждони йўқ, нопок. Мен бу имонсиз 
чолнинг уддабуронлигидан ҳайронман. А. Ҳаки- 
мов, Илон изидан. Бунинг отаси Маҳмуд 
Мирзо бағоят имонсиз, бузуқ одам эди. П. 
Қодиров, Юлдузли тунлар. 

3 Шундай одамга нисбатли ҳақоратни 
билдиради; виждонсиз, диёнатсиз. -Ҳой, 
имонсиз чол, Мирзаҳайдар акани нега қўиш- 
сан? — деди кимдир орқадан. А. Қаҳҳор, 
Қўшчинор чироқлари. 

ИМОРАТ [а. OjLo-t — аҳоли зичлиги; 
бино қуриш; бино, хона] Яшаш ёки бош- 
қа мақсад учун махсус қурилган уй, бино. 
Иморат солмоқ. Ғишт иморат. Темир-бетон 
иморат. н Зебихон Адолатни айлана қилиб 
солинган катта оқ иморатнинг бир хонаси- 
га бошлаб кирди. С. Зуннунова, Гулхан. Би- 
ронта иморат йўқ. Станциянинг идораси, 
почта ва телеграф иккита кўк вагонга жой- 
лашган. А. Қаҳҳор, Олтин юлдуз. Кўч бой- 
нинг қўрғонидан нарироқда, пастгина девор 
билан айлантирилган, бутун иморати бир- 
гина айвончадан иборат бўлган қўрғончага 
туширилди. Ойбек, Танланган асарлар. 
Уларда [туркманларда] иморат-бино йўқ эди, 
ҳаммаси ўтов тикиб ўтиришар эди. Усмон 
бахши Мамат ўғли, Бўтакўз. 

ИМОРАТСОЗ [иморат + ф. jL^ — қурув- 
чи, яратувчи] Иморат қурувчи уста. Сат- 
торнинг иморатсоз уста акаси районга кўчиб 
кетган, синглиси қўшни қишлоққа тушган. 
П. Қодиров, Эрк. 

ИМОРАТЧИ с.т. айн. иморатсоз. 

имоқ шв. Қалин (қуюқ) туман. 

ИМПЕРАТОР [лот. imperator — ҳукм- 
дор, қўмондон] 1 тар. Рим республикаси 


ва империясида подшо, саркарда, қўмон- 
доннинг фахрий унвони. 

2 Айрим йирик, кўп миллатли давлат- 
ларда подшоҳларга берилган унвон ва шу 
унвонга эга бўлган шахс. Хитой император- 
лари. Россия императори. н Бу тўғрида им- 
ператори аъзамнинг катта амалдорларидан 
бўлиб.. жаноби олийнинг хизматларига кир- 
ган бу меҳмонлар: Петров тўра ва Искандар 
тўра гапириб берадилар. С. Айний, Қуллар. 

ИМПЕРИАПИЗМ [фр. imperialisme < 
лот. imperium — буюриш; бошқариш; ҳоки- 
мият] Ҳудудларни кенгайтиришга, мустам- 
лакалар босиб олишга, бошқа давлатлар 
устидан сиёсий ёки иқтисодий назорат 
ўрнатишга қаратилган давлат сиёсати; мар- 
ксизмда: капитализм тараққиётининг энг 
юқори ва сўнгги босқичи, монополистик 
капитализм. 

ИМПЕРИАПИСТ Империализм сиёса- 
тини юргизадиган йирик капиталист. ..им- 
периалистлар уруш оловини ёқиб, халқларни 
қон ва ўлимга ғарқ қилмоқчилар. Ойбек, Нур 
қидириб. 

ИМПЕРИАЛИСТИК Империализмга 
оид; империализмга асосланган. Империа- 
листик давлатлар. Империалистик урушлар. 

ИМПЕРИЯ [лот imperium — юқори 
ҳокимият] 1 Подшоҳ, қирол, император 
бошқарадиган йирик, кўп миллатли давлат. 

2 Бир қанча мустамлака ерлари бўлган, 
тоталитар тузумга асосланган йирик давлат. 

ИМПИЧМЕНТ [ингл. impeachment — тан- 
беҳ бериш, айблаш; судга бериш] Баъзи бир 
мамлакатларда олий мансабдор шахслар (пре- 
зидент, ҳукумат бошлиғи ва ш.к.) ни қил- 
ган жиноятлари, қонунбузарликлари учун 
жавобгарликка тортиш ҳамда уларнинг иш- 
ларини судца кўриб чиқиш, ваколатларидан 
маҳрум қилишнинг алоҳида тартиби. 

ИМПОРТ [ингл. import < лот. importare 
— киритмоқ; олиб кирмоқ] 1 Ички бозорда 
сотиш ёки учинчи бир давлатга транзит 
қилиш учун мамлакатга чет эллардан то- 
варлар, хизматлар, қимматли қоғозлар ва 
б. олиб кириш; зид. экспорт. Маишналар ҳамда 
бошқа мураккаб асбоб-ускуналарга бўлган бир 
оз эҳтиёжнинг ҳам қарийб ярмиси импорт 
ҳисобига қондирилар эди. «Иқтисодий гео- 
графия» (дарслик). 

2 Шундай тарзда ва мақсадда олиб ки- 
рилган товар ва б. Тўйим бўлиб қолди деган 




эдингиз, импорт гарнитура тахт. Шукрул- 
ло, Жавоҳирлар сандиғи. Магазинга келган 
импорт — сўнгги модадаги жинси шимдан шу 
магазин мудирининг ўғли Тойлоқжон қуруқ 
қолди. Газетадан. Мақсадимиз ички бозорни 
маҳаллий ишлаб чиқарувчиларнинг импорт 
ўрнини босувчи рақобатбардош маҳсулотла- 
ри билан тўлдиришдан иборат. Газетадан. 

ИМПОРТЁР [ ингл. importer < лот. 
importare — олиб кирмоқ] Импорт билан 
шуғулланувчи шахс ёки ташкилот. 

ИМПОТЕНЦИЯ [лот. impotentis — за- 
ифлик, кучсизлик] Эркакнинг жинсий 
ожизлиги, қониқарли жинсий алоқа қила 
олмаслиги. 

ИМПРОВИЗАТОР Олдиндан тайёрлан- 
масдан, лозим келган вақтнинг ўзида шеър 
айтиб юборувчи, куй яратувчи ёки нутқ 
сўзловчи шахс. 

ИМПРОВИЗАЦИЯ [ итал. improv- 
visazione < лот. improvisus — олдиндан ку- 
тилмаган, кўрилмаган; тўсатдан, бирдан] 
1 Олдиндан тайёрланмасдан, лозим бўлган 
пайтнинг ўзида шеър, куй, мусиқий пьеса 
ижод этиш. 

2 Ижро жараёнининг ўзида яратилган 
бадиий асар (шеър, мусиқий пьеса ва ш.к.). 

ИМПУЛЬС [лот. impulsus — зарба, турт- 
ки; тўқнашиш] 1 Нерв қўзғатувчилари фао- 
лияти туфайли нерв толалари бўйлаб тар- 
қаладиган қўзғалиш; ички интилиш, турт- 
ки. Минерал сув таркибида бўлган турли 
қўзғатувчиларнинг терига таъсири марка- 
зий нерв системасига борувчи импульсларни 
пайдо қилади. «Фан ва турмуш». 

2 физ. Ҳаракат миқдори (жисм массаси ва 
тезлиги кўпайтмасига тенг бўлган миқдор). 

ИМРАНМОҚ шв. Оғриқ-азоб чекмоқ, 
оғриқ-азоб билан қийналмоқ. Айта берсам, 
адо бўлмас армоним, Қайтайин, имранди 
тандаги жоним. «Ҳасанхон». Боғбон бўлса, 
боғнинг гули терилди, Устухон имраниб, бағ- 
ри тилинди. «Ширин билан Шакар». 

имсиз-димсиз Гап-сўзсиз, ҳеч нар- 
са демай. Орқамга қиё боқсам, юлдузи ис- 
сиққина бир аёл ишхонам остонасини боса, 
ичкари кирмоқда. Ажаб.. имсиз-димсиз 
сўрашдик. С. Азимов, Икки дил, икки олам. 

ИМТИЁЗ | а. yl J — ортиқча ҳуқуқ; 
енгиллик; тафовут; фарқ(лаш)] Муайян са- 
бабларга кўра айрим шахслар ёки ташки- 
лотларга бериладиган алоҳида, ортиқча ҳақ- 


ҳуқуқ, шароит, енгиллик. Қишлоқ ўқитув- 
чилари учун белгиланган имтиёзлар. н Энг 
муҳими, Марказ ўзининг фаолияти давоми- 
да ҳар қандай солиқлардан озод этилиши ёки 
маълум имтиёзларга эга бўлиши лозим. Газе- 
тадан. Хуллас, унга бериб қўйилган чексиз 
имтиёз салтанатнинг боишга бир кун бориб 
бало бўлишини сарой аҳли тилида бўлмаса 
ҳам, дилида мулоҳаза қилар эди. Мирмуҳсин, 
Меъмор. 

ИМТИЁЗЛИ Имтиёзга эга, имтиёз бе- 
рилган. Улар Камолиддин Беҳзод номидаги 
Рассомлик ва дизайн институтига имтиёз- 
ли тарзда, имтиҳонсиз қабул қилинадилар. 
Газетадан. 

Имтиёзли диплом Ўқув юртини аъло ба- 
ҳолар билан битирганларга бериладиган дип- 
лом. Элмурод институтни имтиёзли диплом 
билан тамомлади. Шуҳрат, Шинелли йиллар. 

ИМТИҲОН [а. 0 L>.3_ol — синов; тажри- 
ба] 1 Ўқув муассасаларида талабаларнинг 
ўқув дастурларида белгиланган билимни 
қанчалик ўзлаштирганлигини текшириш, 
сўраб, синаб кўриш ва баҳолаш. Институт- 
га кириш имтиҳони. Имтиҳон комиссияси. 
Имтиҳон бермоқ (топширмоқ). Имтиҳон 
олмоқ. н Бир томонда ёзги имтиҳонлар ҳам 
яқинлашиб қолибди. С. Зуннунова, Янги ди- 
ректор. Азиза қишки имтиҳонларни топши- 
риб, районга қайтиши билан ишга тушиб 
кетди. Ў. Ҳошимов, Қалбингга қулоқ сол. 

2 Умуман, синов, текшириш. Бу савол 
ўзига ишонарли жавоб талаб қилиш билан 
бирга, асрлар бўйи тарғиб ва татбиқ қилиб 
келинаётган бир асос мантиқига имтиҳон 
ҳам эди. М. Исмоилий, Фарғона т. о. Зўр жа- 
сорат билан ҳужум бошлаган азаматлар 
табиатнинг даҳшатли кучи — бўрон усти- 
дан ғолиб келдилар ва қийин имтиҳондан 
шараф билан ўтдилар. Ш. Рашидов, Бўрон- 
дан кучли. 

Давлат имтиҳони Ўқув муассасасини 
битиришда ўтказиладиган расмий имти- 
ҳон. Набижон биринчи давлат имтиҳонини 
топширган куни Муборак уни катта гул- 
даста олиб келиб табриклади. С. Зуннуно- 
ва, Кўк чироқлар. Имтиҳон қилмоқ Си- 
наб кўрмоқ, синовдан ўтказмоқ. Сергей 
Қобилни яна бир бор синаб кўришга, унинг 
виждонини, иззат-нафсини сўнгги марта 
имтиҳон қилишга қарор берди. Ҳ. Ғулом, 
Машъал. ..журналнинг сўнгги сонларидан 

бирида босилган фалсафий бир мақола 
тўғрисида сўз очиб, зимдан уни имтиҳон 
қилди. А. Қаҳҳор, Қўшчинор чироқлари. 

ИМТИҲОНСИЗ Имтиҳон олмай ёки 
топширмай; беимтиҳон. Институтга имти- 
ҳонсиз кирмоқ. Имтиҳонсиз қабул қилинмоқ. 

ИН 1 Қуш, ҳашарот ва ҳайвонларнинг 
яшаш, бола очиш учун қурган жойи; уя. 
Қарқуноқ ини. Арининг ини. Тулкининг ини. 
Яхши сўз билан илон инидан чиқар. Мақол. 

2 кўчма Инсоннинг яшаш жойи; уй. Бу 
— иссиқ инни ташлаб, совуқда қалтираб, 
иссиқ инни қўмсаш, деган сўз эди. М. Исмои- 
лий, Фарғона т.о. [Одамзод] Киндик қони 
тўкилган жойни тарк этса, қушмижоз бўлиб 
қоларкан. Қаерда яшаш қулай бўлса, ўша ерга 
ин қураверар экан. «Ёшлик». 

3 кўчма Бирор нарса, одамлар эгалла- 
ган жой; макон. Айитбой жанговар учувчи 
бўлган экан. У фашистлар инига неча мар- 
талаб қирғин солибди. Ш. Ғуломов, Қалб 
ундайди. Баъзи ташвиқотчилар хурофотга, 
эскиликка қарши мажлисларда ўт очадилар.. 
бироқ ўз уйлари хурофотнинг чирик ини эка- 
нини билмайдилар. Ойбек, О.в. шабадалар. 
Улар очлик, қашшоқлик ва касалликлар ини 
бўлган хароб кулбалар олдида тўп-тўп йиғи- 
либ, нималардир тўғрисида суҳбатлашарди- 
лар. Ойбек, Нур қидириб. 

Ари(нинг) ини Гавжум ва серҳаракат (ти- 
нимсиз) жойга нисбатан қўлланади. Гузар 
бир зумда ари инига айланди. М. Исмоилий. 
Фарғона т.о. Инига (ёки ин-инига) уриб (ёки 
кириб) кетмоқ Ўзини панага (ҳеч ким 
кўрмайдиган, топмайдиган жойга) олмоқ; 
яширинмоқ. ..карвонсарой кўпдан бери но- 
мигагина карвонсарой бўлиб.. илгариги чир- 
вон санайдиган маст-аласт бойваччалар ин- 
инига уриб кетган эди. Ҳ. Ғулом, Машъал. 
Полиция маҳкамасининг мирзаси Тожихон 
Турсунхўжа ўглининг.. келиши билан одам- 
лар ин-инига кириб кетар эди. М. Муҳаммад- 
жонов, Турмуш уринишлари. Сичқоннинг 
ини минг танга қ. сичқон. Сичқон сиғмас 
инига, ғалвир боғлар думига қ. сичқон. 

ИНАУГУРАЦИЯ [лот. inaugurare — ба- 
ғишламоқ; атамоқ, ном (унвон) бермоқ] 
Давлат бошлиғининг шу олий лавозимни 
бажаришга киришиши ва шу муносабат би- 
лан ўтказиладиган тантанали маросим (Рим 
папасининг шу лавозимни бажаришга ки- 
ришишидаги маросим ҳам шундай аталади). 


Колумбияда мамлакатнинг янги президенти 
қасамёд қабул қилди. Инаугурация мароси- 
ми хавфсизлик чоралари кучайтирилган ҳолда 
ўтди. Газетадан. 

ИНВАЛИД [лот. invalidus — кучсиз, қув- 
ватсиз; яроқсиз] қ. ногирон. Уруш инвалиди. 
н ..жаҳл чиқса, ақл кетади деганларидек, 
Қори кечагина фронтдан келган инвалид ўғли- 
ниҳам тепиб юборди. И. Раҳим, Чин муҳаббат. 
-Зуҳра, ойинг нима иш қилади? -Ишламайди, 
инвалид. С. Зуннунова, Янги директор. 

ИНВАЛИДЛИК қ. ногиронлик. 

ИНВЕНТАРИЗАЦИЯ [ нем. Inven- 
tarization < лот. inventarium — рўйхат, 
рўйхатга олиш] Корхона, муассаса, хўжа- 
лик ва ш. к. нинг балансида турган ашёлар- 
нинг мавжудлигини, қандай сақланаётган- 
лигини, шунингдек, омбор хўжалиги бўйи- 
ча маълумотларни даврий равишда текши- 
ришдан ўтказиш, йўқлама қилиш. 

ИНВЕНТАРЛАШ айн. инвентаризация. 
Марғилон шаҳар техник инвентарлаш бю- 
росидан ўртоқ Ғафуров келиб, йўлак лойиҳа- 
сини чизиб кетди. Газетадан. 

ИНВЕНТАРЬ [фр. inventaire < лот. 
inventarium — рўйхат, рўйхатга олиш] 1 Хўжа- 
лик юритиш ва ишлаб чиқаришга оид турли 
ашёлар мажмуи. Қишлоқ хўжалик инвентари. 
Тиббиёт инвентарлари. н Санаторий-про- 
филакторий зарур инвентарлар, тиббиёт an- 
паратлари билан тўла таъминланган. Газета- 
дан. 

2 Шу хилдаги мол-мулкнинг тўла рўйха- 
ти. Инвентаръ тузмоқ. Инвентарга олмоқ. 

Жонли инвентарь Хўжаликка, ишлаб 
чиқаришга мансуб от-улов, ҳайвон, пар- 
ранда ва ш.к. 

ИНВЕРСИЯ [лот. inversio — ўрин ал- 
маштириш] тлш. Нутқ таъсирчанлигини 
ошириш мақсадида гапда сўзларнинг одат- 
даги (тўғри) тартибини ўзгартириш; тес- 
кари тартиб (сени кўрдим — кўрдим сени). 

ИНВЕСТИЦИЯ | нем. Investition < лот. 
investire — кийинтирмоқ, сарпо бермоқ] 
Мамлакат ичкарисида ёки чет элда, фойда 
кўриш мақсадида, бирор корхонага, иқти- 
содиётнинг муайян тармоғига капитал 
қўйиш, киритиш ва шундай капиталнинг 
ўзи. Вилоятларда хорижий инвестициялар би- 
лан қурилаётган корхоналар яқин орада, ал- 
батта, ўз натижасини беради. Газетадан. 
Бугунги кунда инвестицияларни жалб қилиш 
иқтисодиётимизнинг улуғвор вазифаларидан 
биридир. Газетадан. 

ИНВЕСТОР [ ингл. investor < лот. 
investire — кийинтирмоқ] Инвестиция фао- 
лиятини амалга оширувчи шахс, ташкилот 
ёки давлат. Ушбу Қонун Ўзбекистон Респуб- 
ликаси ҳудудида чет эл инвестиция фаолия- 
тини амалга ошираётган чет эллик инвес- 
торлар ҳуқуқларининг кафолатларини ва 
уларни ҳимоя қилиш чораларини белгилайди. 
Газетадан. 

ИНГ тақл. с. Чақалоқнинг йиғисига 
ўхшаш овоз ҳақида. Инг демоқ. Инг деган 
овози чиқмади. 

Инг йўқ, жинг йўқ. Индамасдан, жимги- 
на, сўзсиз. [ Нури:\ Дадамда бир малай бор.. 
Қорни тўқ, эгни бутун бўлса бас. Инг йўқ, жинг 
йўқ иитайверади Ойбек, Танланган асарлар. 

ИНГА тақл. с. Чақалоқ йиғисига тақ- 
лидни билдиради. Темир йўл ишчилари my- 
радиган тунука томли умумий ётоқхонанинг 
чеккадаги хонасидан гўдак ингаси, Ҳадянинг 
алласи эшитиларди. Ш. Тошматов, Эркқуши. 

ИНГАЛАМОҚ «Инга-инга» деган овоз 
чиқармоқ, шундай овоз билан йиғламоқ. 
Бирдан бошқа бир овоз эшитилди: кимдир 
тез-тез гапиради; дам эркакча, дам хотин- 
ча сўзлайди, дам чақалоқ бўлиб ингалайди. 
Ойбек, Танланган асарлар. 

ИНГАЛЯТОР 1 Ингаляция учун қўлла- 
надиган асбоб, қурилма. 

2 Ингаляция йўли билан даволаш хона- 
си, кабинети. 

ИНГАЛЯЦИЯ [лот. inhalare — нафас 
олмоқ] Буғ ёки газга айлантирилган дори- 
лардан, шифобахш денгиз ҳавосидан на- 
фас олиб даволаниш усули. 

ИНГИЛЛАМОҚ «Инг-инг» деган товуш 
чиқармоқ (асосан, гўдакнинг йиғиси ҳақида). 
Кенжамизни тиззамга олдим. У дастурхонни 
олиб кетаётган онасига қўлини чўзиб ингил- 
лади. Т. Мурод, От кишнаган оқшом. 

ИНГИЧКА 1 Кўндаланг кесими меъёр- 
дан кичик; зид. йўғон. Ингичка ип. Ингичка 
сим. Ингичка толали пахта. Ингичка тола- 
ли жун. н Секретарнинг чўзиқ ва қотма 
юзи ҳам, ингичка сариқ қоши ҳам нам эди. X. 
Тўхтабоев, Шонли авлод. 

2 Чийилдоқ, ўткир (товуш ҳақида). Унинг 
ингичка товуши менга танишдай туюлди. н 
Қизиқчи ингичка, қулоқни тешадиган дара- 
жада қаттиқ додлаганидан ҳамма кулиб 
юборди. Т. Обидов, Юсуфжон қизиқ. 

3 кўчма Нозик ифодали, нозик. [Ёрмат] 
Қўлини аллақандай чуқур, ингичка маъно би- 


лан бўшанг силкиди. Ойбек, Танланган асар- 
лар. Бу чучмал адоват билан ингичка таби- 
атли Анварнинг не кайфиятга тушишини 
тасаввур қилолмас эди. А. Қодирий, Меҳ- 
робдан чаён. 

Ингичка ичак қ. ичак. 

ИНГИЧКАЛАМОҚ Йўниб ёки чўзиб 
ингичка қилмоқ. Қаламнинг учини ингичка- 
ламоқ. н Чол дукнинг учини ингичкалар экан, 
кулиб қўйди. Ойбек, Улуғ йўл. 

ИНГИЧКАЛАШМОҚ Ингичка ҳолга 
келмоқ, ингичка тортмоқ. Болаларча кулум- 
сираган ва юқоридан пастга майин ингичка- 
лашган оқ, тиниқ юзи, қалам билан чизил- 
гандек ингичка, маънодор қошлари.. бор эди. 
Ойбек, Танланган асарлар. Кўкда бир ти- 
лим қовундек ингичкалашган ой атрофни хира 
ёритарди. С. Кароматов, Олтин қум. 

ИНГЛИЗ 1 Англия туб аҳолисининг 
номи. 

2 Шу аҳолига (халққа) мансуб. Инглиз 
тили. Инглиз олими. 

ИНГЛИЗЛАР Англиянинг туб аҳолиси, 
асосий халқи. 

ИНГЛИЗЧА 1 Инглиз халқига, унинг 
алифбоси, тили, адабиёти ва маданиятига 
оид. Инглизча ёзув. Инглизча кийим. 

2 Инглиз тили. Сен инглизчани биласан- 
ми? Инглизча гапирмоқ. н Мен ўзбек эка- 
нимни, инглизчани қаерда ўрганганимни сўра- 
ди. «Гулдаста». 

ИНГРАМОҚ 1 Оғриқ -алам таъсирида 
мунгли, ингроқ товуш чиқармоқ. Бир кеча- 
си бемор жуда азоб тортди. Уҳар инграган- 
да, Сотиболди, чаккасига буров солинган 
кишидай, талвасага тушар эди. А. Қаҳҳор, 
Бемор. Бу дард ўқтин-ўқтин юрагида шун- 
дай тўлғанардики, қиз беихтиёр инграб юбо- 
рар эди. Ойбек, О.в. шабадалар. 

2 кўчма Шундай азоб-аламли ҳолатда 
бўлмоқ. Мустамлака халқлари империализм 
зулми остида асрлар бўйи инграр эди. н Тўрт 
ўғлим, хотиним Иванов отли бир бойнинг 
отхонаси ёнидаги кичкина, қоронғи зах уйда 
инграб кун кечирардик. М. Жўрабоев, М. Б. 
мартабаси. 

ИНГРАНМОҚ қ. инграмоқ. Етти хуф- 
тонга бориб ухлаб қолди. Бироқ тушида ҳам 
тинчимади: ингранади, ғудранади, Тўлғоной- 
ни чақиради. С. Сиёев, Аваз. 

ИНГРОҚ Инграган товуш. Ингроқларга 
тўлиб кетган тун: Ғамгин қўшиқ айтади 





кимдир. Ш. Раҳмон, Юрак қирралари. Раиса 
типирчилаб йиғлайди, аммо чап томондан 
эшитилаётган ярадорлар ингроғи гўдак йи- 
ғисини босиб кетади. А. Абдуазимов, Ноги- 
ронлик сезмасин қадрдонларим. 

ИНДАЛЛО [а. дИаД-с. — оллоҳ ёнида, 
яқинида; оллоҳга яқин]: гапнинг индалло- 
си Гапнинг бўлгани, очиғи. Сайдаз бирдан 
тутақиб: -Ахир, ўзинг гапнинг индаллосини 
айт: Зариф Усмонов қаёқда-ю, сен қаёқда?! 
— деди. X. Султонов, Бир оқшом эртаги. Гап- 
нинг индаллосини айтадиган бўлсак, уст-бо- 
шимиз бутлиги, дастурхонимиз тўкин-сочин- 
лиги.. ҳамжиҳатлигимизга боғлиқ. Газетадан. 

ИНДАМАС 1 Индамоқ фл. бўлишсизлик 
ва кел. зам. гум. шакли. Томга чиқсак, ҳеч 
ким индамасмикин? 

2 Жуда кам гапирадиган; камгап, дам- 
дуз. Индамас одам. н -Ҳамма гап пулда экан, 
Охун, — тошкентлик бир индамас мардикор 
сўзга аралашди, — мен ўпипиз қироннинг юр- 
тини кўрмадим, лекин оқподшонинг ўпипиз 
шаҳрини кездим. Ойбек, Танланган асарлар. 

ИНДАМОҚ (фақат бўлишсиз шаклда) 
Бирор нарса демоқ; гап, сўз айтмоқ; га- 
пирмоқ. Индамай иш қилмоқ. У индамай ўтиб 
кетаверди.. н Мастура эса менга бир қара- 
ди-ю, танимади шекилли, индамади. А. 
Қаҳҳор, Минг бир жон. 

ИНДЕИС Индейсларга мансуб. Индейс- 
ларнинг тиллари. Индейс аёл. 

ИНДЕИСЛАР Америка қитъасида евро- 
паликлар пайдо бўлмасдан, у ерда яшаган, 
ҳозир фақат Шимолий ва Жанубий Аме- 
риканинг айрим ҳудудларида сақланиб қол- 
ган қадимги ерли қабила ва элатларнинг 
умумий номи. 

ИНДЕКС [лот. index — кўрсаткич; сар- 
лавҳа] 1 Бирор нарсанинг ном, баҳо ва ш. к. 
кўрсаткичи, рўйхати. Чиқарилаётган китоб- 
лар индекси. Товарлар индекси. 

2 иқт. Иқтисодий ҳодисаларнинг тад- 
рижий ўзгаришларини фоизлар ҳисобида 
ифодаловчи рақам кўрсаткичлари. Меҳнат 
унумдорлиги индекси. 

3 мат. ким. Асосан, математик ифода, 
кимёвий элемент рамзи остига қўйилади- 
ган ҳарфий ёки сон кўрсаткич. 

ИНДЕКСАЦИЯ [< лот. index — кўрсат- 
кич; рўйхат] Инфляция шароитида пулнинг 
ва турли даромадларнинг ҳақиқий қиймати- 
ни (маошни ошириш, товон тўлаш ва б. йўллар 


билан) сақлаб қолиш; истеъмолчиларни ин- 
фляциядан ҳимоя қилиш усулларидан бири. 

индивид айн. индивидуум. Лутфдан 
мароқланиш, лаззат олишда индивиднинг 
характери, таъби, фаҳм-фаросати катта 
аҳамиятга эга. «ЎТА». 

ИНДИВИДУАЛ [лот. individuus — аж- 
ралмас, ажралмаган, парчаланмаган] Ҳар 
бир шахс ёки нарса-ҳодисага оид. Индиви- 
дуал хусусиятлар. н Шу билан бирга, мин- 
тақада ижтимоий ва индивидуал психоло- 
гия, аҳволи ва келиб чиқиши у ёки бу даврда 
юзага келган кўплаб ижтимоий ва ижти- 
моий-психологик ҳодисаларни тушунишга 
имкон беради. «Фан ва турмуш». «Саодат- 
нинг қиссаси» очеркидаги бошқа персонаж- 
лар ҳам ўзига хос индивидуал хусусиятлар- 
га эгадир. «ЎТА». 

ИНДИВИДУАЛИЗМ [фр. individualisme 
< лот. individuum, individuus — бўлинмас, 
ажралмас] 1 Шахсий манфаатларни жами- 
ят, жамоа манфаатларидан юқори қўювчи 
ёки айрим шахсни жамиятга қарама-қарши 
қўювчи нуқтаи назар. Маълумки, Тарб на- 
мунаси кўп ҳолларда индивидуализм фалса- 
фасига таянади ва оммани ҳаддан ташқари 
сиёсийлаштиришга олиб келади. Газетадан. 

2 Ўз шахсини жамоага қарши, ундан 
юқори қўйишга интилиш ва шундай хат- 
ти-ҳаракат ифодаси. Индивидуализмга 
қарши кураш. 

ИНДИВИДУАЛИСТ Ўз қарашлари, хат- 
ти-ҳаракатида индивидуализм белгиларини 
намоён қилувчи шахс; худбин. Кииш қайси 
даражаларда индивидуалист бўлмасин, на 
даражаларда ўзини кўпчиликдан четга олма- 
син, баҳарҳол кўпчиликнинг.. тарбияси ҳазил 
гапга ўхшамайди. А. Қодирий, Обид кетмон. 

ИНДИВИДУАЛИСТИК 1 Индивидуа- 
лизмга, индивидуалистга хос. Индивидуалис- 
тик йўналиш. 

2 Индивидуализм билан суғорилган. 

ИНДИВИДУАЛЛАШТИРМОҚ Инди 
видуал белги-хусусиятларни эътиборга 
олиб, шу асосда алоҳида ажратмоқ. Дра- 
матург Ҳамробуви ва Холнисолар нутқини 
индивидуаллаштирар экан, ундовлардан 
кенг фойдаланади ва қаҳрамонлар нутқи- 
нинг жонли ва ҳаяжонли чиқишини таъ- 
минлайди. «ЎТА». 

ИНДИВИДУАЛЛИК Индивидга хос- 
лик, индивидга оид хатти-ҳаракат. Инди- 




видуаллик тушунчаси инсон ўз фаолиятини 
ўзи бошқара олиш қобилиятини ифодалайди. 
«Мулоқот». 

ИНДИВИДУУМ [ лот. individuum — 
бўлинмас, ажралмас; алоҳида] Ўзига мус- 
тақил яшовчи ҳар бир тирик нарса (шахс, 
жонивор ёки ўсимлик); якка шахс. Тилнинг 
индивидуумлар восшпаси билан ижтимоий 
функция бажариши коллектив ичида намоён 
бўлади. «ЎТА». 

индиго [исп. indigo < лот. indicus — 
ҳиндий; ҳиндийларга мансуб] Айрим ўсим- 
ликлардан ёки синтетик тарзда олинади- 
ган кўк рангли бўёқ; нил бўёғи. 

ИНДИИ [лот. indium < исп. indigo] 
Менделеев даврий системасининг III гу- 
руҳига мансуб, кумушсимон-оқ, осон су- 
юқланувчи, жуда юмшоқ кимёвий эле- 
мент; нодир металл. 

ИНДИКАТОР [лот. indicator — кўрсат- 
кич] 1 тех. Текшириш (кузатиш) объекти 
бўлган нарсани ёки бирор жараённинг бо- 
ришини назорат қилувчи, кузатиб (қараб) 
борувчи асбоб, мослама. Айни пайтда ёзиб 
олинадиган овознинг паст-баландлиги инди- 
катор орқали кузатилади. Ғ. Саломов, Тар- 
жима назариясига кириш. 

2 ким. Кимёвий жараёнларнинг хусусият- 
ларини, боришини, тугалланишини кўрса- 
тувчи модда; реактив (ишқор ва кислоталар 
таъсиридан ўзгарадиган модца). 

3 Берилган китобларни ҳисобга олувчи 
картотека (кутубхона ва ўқув залларида). 

ИНДИН 1 от Эртадан кейинги кун. 
Директоримиз эрта бор, индин бор, деб ииши 
кейинга суриб юбордилар. «Муштум». [Сутчи 
ота] Сут топширгани шаҳарга кетишлари- 
ни айтиб, индинни тайин қилдилар. А. Мир- 
аҳмедов, Кулган чечаклар. 

2 рвш. Эртадан кейинги кун; индин(и)га. 
Эрта ўтиб, индин яна тўпланадиган бўлдик. 

ИНДИН(И)ГА Эртадан кейинги куни. 
Ҳоғозингни нима қиламан!.. Индинга саё- 
ҳат бўлса-ю, ҳали кўпчилик билмаса! Ҳ. 
Назир, Сўнмас чақмоқлар. Эртасига ҳам, 
индинига ҳам сўроқ давом этди. Э. Раимов, 
Ажаб қишлоқ. 

ИНДОВ Крестгуллилар (бутгуллилар) 
оиласига мансуб бир йиллик ўсимлик (Уру- 
ғидан халқтабобатида, мойидан эса кўнчи- 
лик, тўқимачилик ва бўёқ саноатида фой- 
даланилади). Борди-ю, ўша ерларга чигит 


эмас, индов-рапс, кузги сули, қора буғдой 
сепилганда, ҳар гектаридан камида тўқсон 
центнердан ҳосил ўрдирган бўлардингиз. Ж. 
Абдуллахонов, Хонадон. 

индовчи с.т. Ундовчи, сўзловчи, га- 
пирувчи. 

ИНДОНЕЗ 1 Индонезия туб аҳолиси 
(халқи)нинг номи. 

2 Индонез халқи (миллати)га мансуб. 
Индонез тили. Индонез аёл. 

ИНДОНЕЗЛАР Индонезиянинг туб 
аҳолиси, халқи. 

ИНДУКТИВ 1 мнт. Индукцияга оид; 
индукцияга асосланган. Индуктив метод. 

2 физ. Индукцияга оид, индукция орқа- 
ли содир бўладиган, вужудга келадиган. 
Индуктив алоқа. 

ИНДУКТОР [лот. inductor — киритув- 
чи, тўғриловчи; қўзғатувчи] 1 Қўл билан 
ҳаракатга келтириладиган, юқори кучла- 
нишли электр токи ҳосил қиладиган асбоб. 

2 Электрогенератор ёки динамомаши- 
наларда магнит майдони ҳосил қиладиган 
магнит ёки электромагнит. 

ИНДУКЦИОН физ. Индукцияга оид; 
индукция натижасида пайдо бўлган. Индук- 
цион ток. Индукцион ғалтак. 

ИНДУКЦИЯ [лот. inductio — буриш, 
тўғрилаш; қўзғатиш] 1 мнт. Жузъий ҳоди- 
салардан умумий натижа чиқариш, айрим 
фактлардан умумий хулосага келиш; зид. де- 
дукция. 

2 физ. Электр ўтказгичнинг магнит май- 
донидаги ҳаракати натижасида ёки ўтказ- 
гич атрофидаги магнит майдонининг ўзга- 
риши натижасида ўтказгичда электр токи 
ҳосил бўлиши. 

ИНДУСТРИАЛ Оғир ва енгил саноатга 
оид; индустрияга ва унинг тараққиётига боғ- 
лиқ бўлган. Индустриал ва аграр мамлакат- 
лар. Қиишоқ хўжалигининг индустриал базаси. 

ИНДУСТРИЯ [лот. industria — меҳнат- 
севарлик, тиришқоқлик] Саноат; халқ 
хўжалигининг жамият иқтисодий ривожла- 
нишига ҳал қилувчи таъсир кўрсатадиган 
муҳим тармоғи. 

Оғир индустрия Оғир саноат — ишлаб 
чиқариш қуроллари ва воситалари ишлаб 
чиқарадиган саноат тармоғи (мас., маши- 
насозлик, металлургия). Енгил индустрия 
Енгил саноат — кенг истеъмол моллари 
ишлаб чиқарадиган саноат тармоғи. 

ИНДУСТР(ИЯ)ЛАШ Халқ хўжалиги- 
нинг барча соҳаларида йирик машина иш- 
лаб чиқариш жараёнини юзага келтириш; 
ишлаб чиқариш тармоқларини машина тех- 
никаси асосига ўтказиш. Ҳишлоқ хўжалиги- 
ни индустриялаш. н Ҳозир биз мамлакатни 
индустрлаш планини амалга ошираётибмиз. 
П. Турсун, Ўқитувчи. 

ИНДУСТР(ИЯ)ЛАШМОҚ Машина 
техникасига асосланмоқ. Индустр(ия)лаш- 
ган қишлоқ хўжалиги. Индустр(ия)лашган 
мамлакат. 

ИНЕРТ [лот. iners, inertis — ҳаракатсиз]: 
инерт газлар Менделеев даврий системаси- 
нинг нолинчи гуруҳидаги элементларнинг 
умумий номи. 

ИНЕРЦИЯ [лот. inertia — фаолиятсиз- 
лик, қўзғалмаслик] 1 физ. Жисмларнинг, 
бирор ташқи куч мажбур этмагунча, тинч 
ҳолатини ёки изчил, бир маромли ҳарака- 
тини сақлаш хусусияти. ..гелиоцентризм 
ғояси билан механиканинг инерция қонунини 
биринчи марта бир-бирига боғлаган олим Бе- 
рунийдир. Газетадан. 

2 кўчма Аввалда бўлган таъсир этувчи 
сабаб, куч ва ш.к. нинг давом этиши. 

ИНЕРЦИЯЛИ Инерцияга асосланган. 
Инерцияли ҳаракат. Инерцияли аккумулятор. 

ИНЖА Нозик (янгилик, ёқимлилик ва 
ш.к. белгилари билан). Ҳар гул алоҳида ай- 
ласин баён Инжа муҳаббатим, тошқин сев- 
гимни. Миртемир. Узун бўйли, инжа белли 
бир малак эди. Ҳ. Олимжон. Барча ҳалим- 
лик, зарифлик, майинлик, энг нодир ва инжа 
фазилатлар она тилимизнинг турли товла- 
нишларидан. Газетадан. 

ИНЖАЛАШМОҚ кам қўлл. Инжа ҳолга 
келмоқ. Дағаллашдим — салга жаҳлим чи- 
қади, Инжалашдим — салга қувончим дунё. 
Рауф Парфи. 

ИНЖЕНЕР [фр. ingenieur < лот. in- 
genium — туғма хислат, ақл, ижодкорлик] 
Техниканинг бирор соҳаси бўйича олий 
маълумотга эга бўлган мутахассис; му- 
ҳандис. Тоғ инженери. Ҳарбий инженер. н 
«Электрстанцияни тезроқ битириш учун 
ўртоқ Мавлонбеков катта инженер олиб 
келибдилар», деган хабар бутун қишлоққа 
тарқалди. А. Қаҳҳор, Қўшчинор чироқ- 
лари. 

ИНЖЕНЕРЛИК Инженер касби. Инже- 
нерликка ўқимоқ. н Саиджон, ўқишни боп- 


лайвер.. Ўзим инженерлик ўқишига киришингга 
ёрдам бераман. Э. Раимов, Ажаб қишлоқ. 

ИНЖИЛ \а. < юн. euangelion — 

хуш, яхши хабар] Библиянинг бир қисми 
бўлиб, христиан динининг афсонавий асос- 
чиси Исонинг «ердаги ҳаёти» ҳақидаги 
ҳикоялардан тузилган тўрт диний китоб. 
Ўруснинг «Инжил»ини ўқияпсанми, деб сўра- 
ган эдим, бунга ҳам жавоб бергуси келмади. 
А. Қодирий, Кичик асарлар. 

инжимоқ шв. Ранжимоқ. Инжимасан- 
гиз, шу болангизни бир ера юборсангиз. С. Си- 
ёев, Ёруглик. 

ИНЖИРҒА: инжирғаси чиқмоқ. Жуда 
эзилмоқ. 

ИНЖИҚ 1 Унча-мунчани ёқтирмайди- 
ган, айтганга кўнавермайдиган (юравер- 
майдиган). Аваз ўз феълини билади: у инжиқ, 
юраги тор, қўрс. С. Сиёев, Ёруғлик. Бу воқе- 
адан сўнг у тўнини тескари кийиб, ўта ин- 
жиқ бўлиб қолди. «Ёшлик». 

2 Серхархаша. Бола йиғлоқи, инжиқ, сал- 
дан-салга ётоқхонани бошига кўтарар.. Ж. 
Абдуллахонов, Хонадон. 

3 кўчма Ташвиш-хархашаси кўп; машақ- 
қатли; ўзгарувчан, бир хилда турмайдиган. 
Кузнинг биринчи ойи тугаб, октябрнинг ёғин- 
сочинли инжиқ кунлари бошланди. Д. Нурий, 
Осмон устуни. Ҳеч қайси экин пахтадек му- 
раккаб, талабчан, инжиқ ва машаққатли 
эмас. Газетадан. 

ИНЖИҚЛАНМОҚ 1 Инжиқлик (хар- 
хаша) қилмоқ (қ. инжиқ 2). -Керак бўлса, 
ёзамиз! — деди Ҳамариддин ва Икромага 
қараб олгач, инжиқланаётган ўғлини турт- 
ди. Ш. Холмирзаев, Йўллар, йўлдошлар. 

2 Инжиқлик қилмоқ (қ. инжиқ 3). Шива- 
лаб ёғиб турган ёмғир ҳам тўхтагандек 
бўлди-ю, лекин баъзан-баъзан инжиқланиб, 
яна шамол аралаш такиллаб қўярди. Мир- 
муҳсин, Умид. 

ИНЖИҚЛАШМОҚ Инжиқ ҳолатли (ху- 
сусиятли) бўлмоқ. Муқимий кейинги ҳаф- 
таларда ортиқ инжиқлашиб, одам ёқтир- 
майдиган.. бўлиб қолган эди. С. Абдулла, Мав- 
лоно Муқимий. 

ИНЖИҚЛИК 1 Инжиқ хатти-ҳаракат, 
хусусият. Нигора ўзининг инжиқлиги билан 
онасини ноқулай аҳволда қолдирганини пай- 
қаб, шартта орқасига ўгирилди. С. Анорбо- 
ев, Оқсой. 





2 кўчма Акс (терс) хатти-ҳаракат, 
«қилиқ» (қ. инжиқ 3). Табиатнинг йил даво- 
мида кўрсатувчи инжиқликларидан ҳеч ким 
башорат қила олмайди. «Саодат». 

ИНЖУ I 1 Марварид, дур. Тўй оқшоми 
инжу таққан етим қиз, Мажнунтолнинг 
маржонида булдуриқ. Ғ. Ғулом. Кўзларидан 
оққан томчилар қуёшда инжудай ёнади. Ой- 
бек, Танланган асарлар. 

2 кўчма Инжуга нисбатланган нарса. 
Дўстимдир ложувард, шалдироқ сувлар — 
менинг юрагимга оққан инжулар. Ж. Камол. 
Жавоҳирга, инжуга тўлмиш Олтин чаноқ — 
олтин кўзалар. Уйғун. 

ИНЖУ II тар. Чингизхон хонадони 
аъзоларига тегишли ер-сув; кейинчалик 
шоҳлар, амирлар, хонлар хонадони аъзо- 
ларига тегишли ер-сув. 

ИНИ 1 айн. ука. Йиғим-терим вақтида бир 
фалокат юз бериб, Ҳасан ўз mwiapu ва улар- 
нинг болаларидан ажралди. С. Айний, Қуллар. 

2 (1-ш. бирл. эгалик шаклида — uhum). 
Ўзидан ёш эр кишига, уни ўзига яқин ту- 
тиб мурожаат этиш шакли. Иним Содиқбой, 
ишимиз жуда хом ҳали! А. Қодирий, Ўтган 
кунлар. Мулла Ғулом, бу тўғрида сиз нима 
дейсиз, иним?М. Исмоилий, Фарғона т.о. 

ИНКАССАТОР [итал. incassare — қутига 
солмоқ; кассага пул қабул қилмоқ] Асосан 
муассасалар ва ташкилотлардан бирма-бир 
юриб пул йиғиш ҳамда уларни банкка топ- 
ширишга вакил қилинган мансабдор шахс. 

ИНКАССО [итал. incasso — кассадаги 
нақд пул] Банк операциясининг тури, бун- 
да банк ўз мижозлари топшириғига кўра 
улар ўрнига турли ҳужжат (вексель, чек ва 
б.)ларга асосан, мижозга тегишли пуллар- 
ни қабул қилади ва унинг ҳисобига кири- 
тиб (ёзиб) қўяди. 

ИНКВИЗИТОР [лот. inquisitor — излов- 
чи, қидирувчи; айғоқчи] Инквизиция су- 
дининг аъзоси. 

ИНКВИЗИЦИЯ [лот. inquisitio — қиди- 
рув; тергов] тар. Эркин фикрловчи, даҳ- 
рий, мавжуд черков тартиб-қоидаларига 
қарши чиққан кишиларни, шунингдек, 
яҳудийларни таъқиб ва суд қилиш учун 13- 
аср бошларида католик черкови томони- 
дан тузилган, бевосита Рим папасига 
бўйсунган суд-полиция ташкилоти. 

ИНКИШОФ [а. .тЛў — очиш, топиш] 
кт. Кашф этилиш; очилиш, очиш. Дўстим, 


орқадошим Ғафур! Олтмиш ёш — шоирлар- 
нинг авжи етуклик ёши. Бу сенинг ижодинг 
ва талантингнинг инкишофидир. Ойбек, 
Ижод булоғинг ҳамиша қайнасин. 

Инкишоф этмоқ Кашф этмоқ, топмоқ. 
Серноз экан, дегин, гулбадан, Минг хил ҳийла 
инкишоф этдим, Кўндирганда.. уйғониб кет- 
дим! А. Мухтор. 

ИНКОР [а. jliij — рад этиш, тан ол- 
маслик, қабул қилмаслик] Тан олмаслик, 
қабул ёки тасдиқ этмаслик; рад. Бунда ин- 
корни инкор қилиш янги тажрибавий далил- 
лар асосида бўлади ва у баъзан катта давр- 
ни талаб қилади. Газетадан. 

Инкор гап тлш. Инкор мазмунли гап. 
Инкор этмоқ (ёки қилмоқ) Тан олмаслик, 
бўйинга олмаслик; рад этмоқ. Келинингиз 
мендан яхишлик кўрмас, демаганми эдим? 
Сиз билан отам бунга кўнмаган эдингиз, сиз 
буни инкор қиласизми? А. Қодирий, Ўтган 
кунлар. 

ИНКОРПОРАЦИЯ [лот. incorporatio — 
бутунга қўшиш; бирга қўшиш] Амалдаги 
тарқоқ қонун ва меъёрий ҳужжатларни, 
уларнинг мазмунини ўзгартмаган ҳолда, 
хронологик ёки алифбо тартибида, мавзу- 
лар бўйича тартибга солиш (системалаш- 
тириш). 

ИНКУБАТОР [лот. incubare — тухум 
бостириб жўжа очирмоқ] 1 Тухумдан сунъ- 
ий йўл билан [тухум бос(тир)май] жўжа 
очириладиган аппарат. Айниқса, инкубатор- 
ларни ремонт қилиш.. ишлари ниҳоясига ет- 
казилмади. Газетадан. 

2 с.т. айн. инкубатория. Инкубатордан 
уруғ келтирилган дастлабки кунларни эсла- 
ди Баҳри опа.. М. Қўшоқов, Катта хирмон 
жилғаси. 

ИНКУБАТОРИЯ Тухумдан сунъий йўл 
билан жўжа ёки пилла қурти очириладиган 
махсус жой. Курт уруғини инкубаторияда 
очириш. н ..бир вақт Икрома буви қатнаб 
юрган инкубатория ёнида заводнинг кутуб- 
хонаси бор.. А. Мухтор, Кумуш тола. Икки 
ҳафтадан кейин Дармонжон инкубатория- 
дан қурт келтириб берди. А. Мираҳмедов, 
Ўт юраклар. 

ИНКУБАТОРХОНА с.т. айн. инкубато- 
рия. Инкубаторхонада очирилган жўжа. 

ИНКУБАЦИЯ [лот. incubatio — тухум 
бостириб жўжа очириш] махс. Тухумдан 
жўжа ёки пилла қурти очириш. Йил oxupu- 




гача фабриканинг инкубация хўжалиги ҳар 
тарафлама кенгаяди. Газетадан. 

Инкубация даври 1) тухумдан жўжанинг 
очилиши даври; 2 ) тиб. касал юққандан 
унинг биринчи белгилари пайдо бўлгунча 
ўтадиган давр, касалликнинг яширин дав- 
ри. 

ИНКУБИСТ Инкубаторияда ишлов- 
чи киши. Инкубист ва звено бошлиқлари 
билан бир ҳафталик курс ва семинар ўтка- 
зилиб, қурт боқиш агротехникаси ва ил- 
ғор тажрибалар ўрганилди. Газетадан. 

ИНЛАМОҚ кам қўлл. Инига кирмоқ. 

ИНЛАТМОҚ 1 Инламоқ фл. орт. н. 

2 Овлаш, тутиш учун инига киритмоқ, 
инига қўндирмоқ. Беклигимда суриб қилдим 
миннатим, Бир тулкини қувиб келиб инлат- 
дим. «Маликаи айёр». 

ИНМОҚ 1 Ўтирмоқ, қўнмоқ. Ойпарча, 
ҳазратнинг сўзлари таъсиридан кўзларига ёш 
инганча, мерганга қаради. Ш. Холмирзаев, 
Қил кўприк. Баргларга шудринг инган, Ҳаво 
қимиздай тинган. С. Акбарий. 

2 шв. Юқоридан пастга тушмоқ. Пода 
қирдан инди. н Ўйнар бўрон, чир айланиб 
қор, тинмай инар кўкдан ер сари. Уйғун. 

3 кўчма Кирмоқ, пайдо бўлмоқ. Суҳроб 
тоғасининг ушбу сўзларини эсларкан, тит- 
роқ вужудига қувват ингандай бўлди. Газе- 
тадан. Туни билан чўмдим хаёлга, кўзларим- 
га инмади уйқу. Н. Нарзуллаев. 

ИННАЙКЕЙИН c.m. 1 Ундан кейин; 
сўнгра. Аччиққина мастава қилганман. Шун- 
дан бир қошиқ ичасиз, иннайкейин сизга 
жавоб. К. Яшин, Ҳамза. 

2 крш. с. взф. Бундан ташқари; шу билан 
бирга. Шаҳар ҳам, қишлоқ ҳам бир гўру, ле- 
кин шаҳарда унча-мунча иш топилиб туради. 
Иннайкейин, шаҳарда турсанг, одамнинг кўзи 
ҳам очилар экан. М. Исмоилий, Фарғона т. о. 

ИННАНА бол. Узун ёғоч ёки тахтани 
бирор ғўла устига мувозанатли ўрнатиб, 
икки бошига икки киши ўтириб олиб, нав- 
бат билан кўтарилиб-тушиб ўйналадиган 
болалар ўйини ва шундай мосламанинг ўзи. 
Уни бир чеккага қўйиб, ўзи узала тушиб ётган 
терак устида кўндаланг турган узун хода- 
нинг бошига миниб, «иннана» ўйнай бошлади. 
Ойдин, Ямоқчи кўчди. 

ИННОВАЦИЯ [ингл. innovation — кири- 
тилган янгилик, ихтиро] 1 иқт. Техника ва 
технологиянинг янги турлари (авлодлари)- 


ни жорий этиш мақсадида иқтисодиётга 
сарфланган маблағлар. 

2 Илғор техника ва технология, бошқа- 
риш ва б. соҳалардаги янгиликлар ва улар- 
нинг турли соҳаларда қўлланиши. 

3 тлш. Муайян тилда, асосан унинг мор- 
фология соҳасида энг сўнгги даврларда пай- 
до бўлган янги ҳодисалар (тил бирликлари). 

ИНОБАТ [а. — вакил қилиш, ва- 

колат бериш; тавба қилиш, гуноҳдан қўл 
тортиш; кўз очилиши] 1 Ишонч; ишониш; 
ҳисоблаш, тушуниш. Унинг ўзига ҳам, сўзи- 
га ҳам энди инобат қолмаганди. А. Ҳакимов, 
Илон изидан. 

2 Назар-эътибор. 

Инобат қилмоқ Тан олмоқ, ҳисобламоқ. 
Мажлисга йиғилганлардан Юсуфбек ҳожи ва 
домла Солиҳбек охундлар, қушбегининг nup 
деб инобат қилган одамлари бўлганлиги учун.. 
бу таклифни бўйнига олди [Нормуҳаммад 
қушбеги]. А. Қодирий, Ўтган кунлар. Ино- 
батга олмоқ Эътиборга, назарга олмоқ, 
назарда тутмоқ; ҳисобга олмоқ; ҳисобда 
қайд этмоқ. Ўйлаб иш қилинг. ҳукуматимиз 
ҳам ўша норасидаларнинг кўз ёшини инобатга 
олади. С. Анорбоев, Оқсой. -Сиз тузган план- 
да Ботировнинг картаси инобатга олинма- 
ган, — деди Николаев Каримовга. Б. Раҳмо- 
нов, Олтин одамлар. Энди ўша одамлар унинг 
гапини, хоҳласа — инобатга олади, хоҳла- 
маса — йўқ. О. Ёқубов, Ларза. Инобатга ўгмоқ 
Ҳисобга ўтмоқ; маъқулланмоқ. «Усмонхўжа- 
нинг ўғли бинойидек мирза бўлиб қолибди, ёз- 
ган аризаси ҳар ерда инобатга ўтаётган 
эмиш», деган гаплар юриб қолди. Н. Сафаров, 
Оловли излар. 

3 Инобат (хотин-қизлар исми). 

ИНОБАТЛИ 1 Ишонч-эътиборга эга, 

ишончли. Ҳожи бўлса ишнинг кўзини била- 
ди. Ундан кейин амалдорларга инобатли. А. 
Қаҳҳор, Сароб. Ўринбой қалъачининг.. мир- 
заси, унинг инобатли гумаштаси.. С. Айний, 
Қуллар. 

2 Эътиборга олса, ишонса бўладиган; 
мўътабар. Инобатли гап. 

ИНОБАТСИЗ 1 Ишонч-эътиборга эга 
эмас. 

2 Назар-эътиборга олинмаган; эътибор- 
сиз. Аризани инобатсиз қолдирмоқ. н Хон 
табобат, муолажа масалаларида Ўтар бобо- 
га тез-тез маслаҳат солар, унинг гапини ино- 
батсиз қолдирмас эди. С. Сиёев, Ёруғлик. 





ИНОД [ а . jUx. — ўжарлик, бўйин тов- 
лаш] Бўйин товлаш; ўжарлик, қийиқлик. 
Ҳозир иноднинг ўрни эмаслигини ҳарчанд 
уқтирмоқчи бўлдим — кўнмади. А. Қодирий, 
Ўтган кунлар. Қўлларида милтиқни маҳкам 
тутган Умарали инод билан, тинмасдан душ- 
ман жабҳасига ўт очади. Ойбек, Улуғ йўл. 

ИНОН [а. — жилов, тизгин] Идо- 

ра, бошқариш, бошқарув. 

ИНОН-ИХТИЁР, инони ихтиёр Хоҳиш, 
ихтиёр. Хотинимнинг инон-ихтиёри ўзида. 
Бойга тегмоқчи экан, тегаверади. Ҳамза, 
Бой ила хизматчи. ..бу қандай ҳақсизликки, 
сенинг инон-ихтиёрингга ҳам чанг солиб, се- 
нинг номингдан бошқаларнинг никоҳига ро- 
зилик бераверишади. К. Яшин, Ҳамза. 

ИНОНМОҚ 1 Ишонч ҳосил этмоқ, 
ишонмоқ. Биринчи қарашдаёқ кутган иш- 
нинг тўғрилигига инонди. А. Қодирий, 
Ўтган кунлар. 

2 Ишонч билан қарамоқ, ишончли му- 
носабатда бўлмоқ. Нима, сен шу улуғ зот- 
ларга инонмайсанми? М. Осим, Карвон 
йўларида. Жамила, қўй.. йиғлама, хато қил- 
дим, юпатиш ўрнига сенихафа қилдим. Сен- 
га инонаман. Ҳамза, Бой ила хизматчи. 
Ўртаҳолларга инонган одам панд ейди. Ҳ. 
Ғулом, Машъал. 

ИНОЯТ [а. djLxj — илтифот, меҳри- 
бонлик; ғамхўрлик, парвариш] 1 Марҳамат, 
лутф, илтифот. Туркистондан дарҳол қочиш 
каби фасод хаёлларга бормайлик. Худонинг 
инояти, марҳамати катта. К. Яшин, Ҳамза. 

Иноят қилмоқ Марҳамат (илтифот) 
қилмоқ. Майли, деди, бунда қолинг, Қилдим 
сизга иноят. Бошингизни шарт узаман, Гар 
қилсангиз хиёнат! Шуҳрат. Пирим, менга 
шундай иноятлар қиласизким, мен бир умр 
бу мурувватларингиздан бирини ҳам қайта- 
ролмайман. Ш. Холмирзаев, Қил кўприк. 

2 Иноят (эркаклар ва хотин-қизлар исми). 

ИНОЯТНОМА [иноят + нома] 1 Ўт- 
мишда подшоҳ, хон, амир ва ш. к. ҳукм- 
дорлардан келган ва ўзида маълум илти- 
фот, имтиёзни ифодалаган мактуб. 

2 тар. 15—18-асрларда бирор солиқ ва жа- 
римадан озод қилинганлик ёки бирор имтиёз 
олганликни кўрсатувчи расмий ҳужжат. 

ИНОҚ 1 Ўзаро дўстона муносабатда; 
аҳил. Биз у билан туғишган опа-сингиллар- 
дек иноқмиз. Иноқ бўлмоқ. Иноқ яшамоқ. н 
Маза қилиб куламан мен ҳам, Элим иноқ бит- 


та аймоқдай. Турмуш morruiu ширин қаймоқ- 
дай. С. Акбарий. 

2 map. Бухоро амирлигида: амир буйру- 
ғини етказиш, амир номига келган хатлар- 
ни ўқиб эшиттириш билан шуғулланган, 
ҳукмдорнинг ишончли кишиси бўлган ла- 
возимли шахс. ..амирнинг иноғи бўлган Ну- 
риддинхўжа оғалиқ Қаршидан сайланган но- 
маълум бир деҳқон эмас, уни кўпчилик ma- 
нийди. С. Айний, Қуллар. 

3 Иноқ (эркаклар исми). 

ИНОҚЛАШМОҚ Бир-бири билан 

яқин, дўстона муносабат боғламоқ, аҳил- 
лашмоқ. Полвон бу ерда бошқа шаҳар-қиш- 
лоқлардан келган кишилар билан танишди ва 
улар билан иноқлашиб кетди. Ж. Шарипов, 
Хоразм. 

ИНОҚЛИК Иноқ-аҳил ҳолат, муноса- 
бат. Қайнана-келин ўртасидаги кишининг 
ҳавасини келтирадиган иноқлик, меҳр-муҳаб- 
бат Рисолат холанинг қалбини жизиллатиб 
ўтди. Р. Файзий, Қайнана. 

ИНС-ЖИНС, инсу жинс [а. — ин- 

сон; одамлар + — жинлар: барча жонли- 

лар (инсон ва жинлар)] Жин(лар), жин-ажи- 
налар. Зардушт динига биноан.. ўтга сиғиниш 
турли фалокат ва инс-жинслардан сақлар, 
турмушда бахт келтирар эмиш. И. Жабборов, 
Кўҳна харобалар сири. [Бувим:] -Бисмиллодан 
инс-жинслар, ажинаю алвастилар қўрқади, — 
дер эдилар. Э. Раимов, Ажаб қишлоқ. 

ИНСОН [а. ~ одам] 1 Одамзод, ба- 

шар. Инсон — бу дунёнинг азизу мукаррам хил- 
қати, мавжудотлар ичида сарваридир. Газета- 
дан. ..ақллилик, маънавият инсонга хос энгму- 
ҳим хусусиятлар бўлиб, улар инсоннинг тари- 
хий моҳиятидан келиб чиқади. «Сирли олам». 

2 Ҳар бир якка шахс; одам. Башарти 
Мусулмонқул чин инсон бўлса, инсондан ваҳ- 
ший туғилганини ҳеч ким эшитган чиқмас. А. 
Қодирий, Ўтган кунлар. 

3 Кимсага (одатда, салбий муносабат- 
ли) мурожаат шакли. Хў, инсон, бу нима но- 
маъқулчилик, тилсиз жониворда нима қас- 
дингиз бор?! « Муштум». 

Инсон эмасман Фикрининг чинлигини, 
ўзининг ҳақлигини қайд этиш шакли. Уринг, 
Ўрмонжон ака! Сўйинг!.. Вой, десам, инсон 
эмасман! А. Қаҳҳор, Қўшчинор чироқлари. 

ИНСОНГАРЧИЛИК Инсонга хос му- 
носабат; одамгарчилик. ..босқинчиларга 
ўшқирар, «Бу ишларинг инсонгарчиликдан 





эмас, бизларни тўхтатишга ҳақларинг йўқ», 
деб бақирар эди. Ё. Хаимов, М. Раҳмон, Ҳаёт- 
мамот. 

ИНСОНИИ 1 Инсонга, одамга хос. 
Юксак инсоний фазилатлар. Инсоний бурч. 
н Сизнинг молларингизга қараган, ҳеч қачон 
инсоний ҳурмат кўрмаган, балки сўкишин- 
гизни эшитиб, калтагингизни еган, чексиз 
хўрланган бир инсонни биламан. П. Турсун, 
Ўқитувчи. ..Ўзбекистонда истиқомат қила- 
ётган барча миллат вакилларининг нияти 
буюк боболаримиздан қолган улуғвор инсоний 
ғоялар ва маънавий қадриятлар атрофида 
бирлашиб, буюк келажакни яратишга ўз улу- 
шини қўшишдир. Газетадан. 

2 Инсонпарвар, одампарвар. Бизнинг қонун- 
ларимиз жаҳонда энг одил ва инсонийдир. 

ИНСОНИЙЛАШТИРМОҚ Инсонга 
хос хусусиятларга эга қилмоқ. Олий таъ- 
лимни инсонийлаштиришдан кўзда тутилган 
мақсад — ёш мутахассисга билим ва техни- 
ка малакасини беришдан ташқари, уларга 
оқкўнгилликни, халққа яхшилик қилишни 
ўргатишдан иборатдир. «Мулоқот». 

ИНСОНИЙЛИК Инсонга хос фазилат, 
хусусият, тариқат. Бас, нечун инсон фарзанди 
инсонийликни ихтиёр этмас? Нечун бир-би- 
рининг кўзига чўп солур, бир-бирининг оёғидан 
тортур.. С. Сиёев, Аваз. Буюксак инсонийлик 
барқарор экан, бизни ҳеч қандай душман ен- 
голмайди. Р. Файзий, Сен етим эмассан. 

ИНСОНИЯТ [а. ^L^I — кишилик; ода- 
мийлик; хушмуомалалик] Инсон насли, ин- 
сонлар. Лекин Имом ал-Бухорий каби аллома- 
лар билан нафақат бир қавм, миллат, балки 
жамики инсоният фахр этади. Газетадан. 

ИНСОНЛИК 1 Инсон наслига мансуб- 
лик; одамлик. «Паранжи ичида қул бўлиб 
келган аёлларни жамоат ишига кўплаб тор- 
тинглар. Уларда инсонлик ҳуқуқи, инсонлик 
тушунчасини уйғотинглар!!!» — деб ёзибди 
улар. П. Турсун, Ўқитувчи. Умидсизлик сени 
инсонликдан чиқармоқчи. Кимга керак сенинг 
ўлиминг? И. Раҳим, Чин муҳаббат. 

2 Инсонга хос юксак фазилатга эгалик. 
Кўп офарин! Инсонликни кўрсатдинг, Ёвни 
янчди нафратинг. Ё. Мирзо. 

ИНСОНПАРВАР Одамларга ғамхўр, 
одамларни севувчи; инсон мақсадларини 
кўзловчи. Мактаб ислоҳотининг мақсадла- 
ри олижаноб, юксак маънавий инсонпарвар 
мақсадлардир. Газетадан. Ҳар бир улуғ санъ- 


аткор каби Чехов ҳам улуғ инсонпарвар эди. 
Газетадан. 

ИНСОНПАРВАРЛИК Инсонпарвар 
шахсга хос хусусият, хатти-ҳаракат.. Юр- 
тига, ватанига муҳаббат, инсонпарварлик 
туйғулари халқимизнинг қон-қонига сингиб 
кетган азалий хусусиятидир. Газетадан. Ил- 
ғор фикрли кишилар қадим замонлардан бери 
инсонпарварликни куйлаб келдилар. Газетадан. 

ИНСОФ \а. LL^I — адолат, одиллик, 
беғаразлик] Адолат ва виждон билан иш 
тутиш туйғуси, ишда, кишиларга муноса- 
батда ҳалоллик, тўғрилик. Ман кучимни, 
теримни тўкай, фойдасини сояпарвар бой- 
лар кўрсин, ман икки қўлимни бурнимга ти- 
қиб қолаверай! Қани инсоф! Ойбек, Танлан- 
ган асарлар. ..кекса Қосимбекни камарга 
жойлаб, ўзи [Бобур] кўпчилик навкарлар 
қатори ялангликда, қор бўрони тагида ўлтир- 
гани Султоннинг инсоф ва диёнат туйғуси- 
ниуйғота бошлади. «Тафаккур». 

Инсоф бермоқ Инсофга келтирмоқ, ин- 
софли қилмоқ. -Мўмин амакимнинг гапи 
рост бўлса, [дадам ароқни] «худо инсоф бер- 
ган куни ташлайди», — деди Саид. Э. Раи- 
мов, Ажаб қишлоқ. ..Яхшики, калтаклама- 
ди. Худо ўзи инсоф берди. П. Турсун Ўқитув- 
чи. Инсоф билан айтганда Нарса-ҳодиса, 
фикр ва ш.к. нинг чинлигини, ҳақиқатга 
мослигини қайд этади; тўғриси. Инсоф би- 
лан айтганда, ишлар ёмон эмас. О. Ёқубов, 
Эр бошига иш тушса. Инсоф билан айтган- 
да, Ёрмат ака, бизга ўхшаш хизматкорлар- 
нинг шўри қуриди. Ойбек, Танланган асар- 
лар. Инсоф кирмоқ Инсоф билан, инсоф 
доирасида иш тутадиган бўлмоқ. Хайрият, 
инсоф кириб қопти. С. Аҳмад, Уфқ. Инсоф 
қилмоқ Инсоф билан иш тутмоқ. -Саксон- 
та қовунга-я? Уч сўм? — деҳқон тескари бу- 
рилди,— Инсоф қилинг, баққол ака! Ойбек, 
Танланган асарлар. Инсофга келмоқ Ин- 
соф ҳисси юзага келмоқ, инсофан иш ту- 
тишга ўтмоқ. Жонфиғон охири инсофга ке- 
либ, шу бу йил қишда нон заводига ишга ки- 
рибди. А. Қаҳҳор, Жонфиғон. Инсофдан эмас 
Инсоф талабларига зидликни билдиради. 
Сизнинг отангиз сарбоз эмас, меъмор, ки- 
шини қариган чоғларида ташвишга солиш 
инсофдан эмас. Мирмуҳсин, Меъмор. 

ИНСОФАН кам қўлл. Адолат ва инсоф 
юзасидан, виждон амри билан; виждонан. 
Инсофан иш қилмоқ. 

ИНСОФЛИ Инсоф эгаси, адолат ва 
инсоф билан иш қилувчи, ҳалол, виждон- 
ли. Инсофли одам. н Боёқиш кўп яхши одам 
эди; инсофли, ҳамиятли эди. Ойбек, Танлан- 
ган асарлар. 

ИНСОФСИЗ Инсофи йўқ, инсоф юза- 
сидан иш тутмайдиган. Инсофсизга эрк бер- 
санг, элни талар. Мақол. н -Ужуда инсоф- 
сиз бой, — деди темирчи, — аммо суриш- 
тирсанг, ҳамма бой бир текисда инсофсиз. 
Ойбек, Танланган асарлар. 

ИНСОФСИЗЛИК Инсофсиз кишиларга 
хос иш, хатти-ҳаракат. -Бу қандай инсофсиз- 
лик ? — деб Эргаш бақириб югурди, от устида 
қаламни қоғозга чизаман деб турган мирза- 
нинг қўлидан тутди. С. Айний, Куллар. 

ИНСПЕКТОР [лот. inspector — кузатув- 
чи, текширувчи; назоратчи] Муайян соҳага 
қарашли орган ва шахслар фаолиятининг 
тўғрилигини ёки мавжуд қонунларнинг 
амалга оширилишини назорат қилувчи ман- 
сабдор шахс. Маориф инспектори. Соғлиқни 
сақлаш бўлими инспектори. Солиқ инспекто- 
ри. Савдо инспектори. н Инспектор — дав- 
лат назоратчиси. Унинг зиммасига катта ва 
масъулиятли вазифалар юкланган. Газетадан. 
Инспектор ҳужжатларимни синчиклаб тек- 
шира бошлади. С. Сиёев, Ёруғлик. 

ИНСПЕКТОРЛИК Инспектор иши, 
лавозими. Мактаб директори Хўжахонов 
район маориф бўлимига инспекторликка 
кўтарилиб кетувди, ўрнига Аҳмадхонов та- 
йинланди. «Гулдаста». 

ИНСПЕКЦИЯ [лот. inspectio — кузатиш, 
назорат] 1 Муайян соҳа қарамоғидаги орган- 
лар ва шахслар фаолиятининг тўғрилигини 
назорат қилувчи ва текширувчи тизим. Қиш- 
лоқ хўжалик инспекцияси. 

2 Назорат органлари. 

ИНСТАНЦИЯ [лот. instantia — айни шу 
вақт; бевосита яқинлик; тиришқоқлик] 
Бир-бирига тобе давлат органлари (суд ва 
маъмурий ишларни кўриб чиқишда), шу- 
нингдек, партия ва касаба уюшмаси орган- 
лари тизимидаги босқич, звено. 

ИНСТИНКТ [лот. instinctus — кўзғатиш; 
ишонтириш; илҳом] 1 биол. Тирик орга- 
низмнинг ташқи ва ички муҳит таъсирла- 
рига нисбатан онгсиз равишда, аммо туғ- 
ма, мақсадли ҳаракатлари йиғиндиси; бир- 
бирига боғлиқ бўлган туғма рефлекслар. 
Менга қарши гапириш инстинкт бўлиб қолиб- 
ди Сизга. А. Мухтор, Туғилиш. 


2 Ҳис-туйғу; табиий майл, интилиш. 

ИНСТИНКТИВ Инстинктга хос, инс- 
тинкт тарзида юз берадиган; ғайришуурий. 
Гавҳар болаларга хос инстинктив бир туйғу 
билан Ҳакимовни ёмон кўрар.. эди. П. Қоди- 
ров, Уч илдиз. Баъзан ҳайвонлар организ- 
мида озиқ моддалари етишмаётганлигини 
сезади ва инстинктив равишда унинг ўрни- 
ни тўлдиришга интилади. Ғ. Маҳкамов, Са- 
ломатлик гарови. 

ИНСТИТУТ [лот. institutum — ўрнатиш, 
тузиш, таъсис этиш] 1 Баъзи олий ўқув 
юрти ва илмий-текшириш муассасалари- 
нинг номи. Илмий-текшириш институти. 
Педагогика институти. 

2 Муайян доирадаги ижтимоий муно- 
сабатлар, ҳуқуқ нормалари мажмуи. Шахс 
уруғ-қабилачилик ва феодал ижтимоий инс- 
титутлар: оила, давлат, ҳуқуқ, дин, мак- 
таб ва ҳоказолар таъсирида шаклланади. 
«Фан ва турмуш». 

ИНСТРУКТАЖ [лот. instructio — наси- 
ҳат; йўл-йўриқ] 1 Йўл-йўриқлар. кўрсат- 
малар бериш ва йўл-йўриқ кўрсатиш. Ғуло- 
мов агитаторларнинг навбатдаги суҳбати 
юзасидан инструктаж ўтказишга тайёр- 
ланиб ўтирган эди. И. Раҳим, Ҳаёт булоқ- 
лари. 

2 Бош (раҳбарий) қўлланма, инструк- 
ция. 

ИНСТРУКТИВ Йўл-йуриқ берадиган, 
қўлланма бўладиган. Инструктив кенгаш. 
Инструктив суҳбат. 

ИНСТРУКТОР |ло/?;. instructor — таш- 
килотчи, ташкил қилувчи] 1 Кўл остидаги 
муассаса, ижтимоий ташкилот ва шахсларга 
йўл-йўриқ кўрсатувчи, бирон-бир ишни 
тўғри йўлга қўйишни ўргатувчи шахс. Инс- 
труктор йигит навбатдаги аёлни бошлаб 
кирди. Ў. Усмонов, Сирли соҳил. 

2 Маълум бир мутахассисликка ўргатув- 
чи, малака берувчи шахс. Бу шаҳарда [На- 
воий ишҳрида] кўпгина cnopm ишларини жа- 
моатчи тренер ва инструкторлар олиб бор- 
моқда. Газетадан. 

ИНСТРУКТОРЛИК Инструктор иши, 
лавозими ( қ. инструктор 2). 

ИНСТРУКЦИЯ [лот. instructio — на- 
сиҳат; йўл-йўриқ; қўлланма] 1 Бирор ишни 
амалга ошириш, асбоб-ускунадан фойда- 
ланиш тартиби ва усуллари ҳақидаги 
кўрсатма; йўриқнома. Газдан фойдаланиш 





ҳақидаги инструкция. Сайловларни ўтказиш 
тартиби ҳақидаги инструкция. Луғат ту- 
зувчилар учун инструкция. 

2 Муайян фаолиятни бажариш, амалга 
ошириш қоидаларини белгилаб берувчи 
қонуний ҳужжат; йўриқнома. 

ИНСТРУМЕНТАЛ [лот. instrumentum — 
қурол, асбоб, восита] Мусиқа асбоблари 
воситасида ижро этиладиган ёки мусиқа 
асбоблари билан ижро этиш учун белги- 
ланган. Инструментал мусиқа. 

ИНСУЛИН [лот. insulinum < insula — 
орол] Организмда углевод алмашинувини 
тартибга солишда иштирок этадиган меъда 
ости бези гормони ва ундан тайёрланади- 
ган дори. Ҳандли диабетда ошқозон ости бези 
етарли миқдорда инсулин ишлаб чиқара ол- 
майди. Н. Исмоилов, Касалларни парвариш 
қилиш. 

ИНСУЛЬТ [лот. insultare — сакрамоқ, 
чопмоқ] Мияда қон айланишининг тўсат- 
дан бузилиб, мия тўқимасининг зарарла- 
ниши ва вазифаларининг издан чиқиши. 
Инсульт билан касалланмоқ. н -Инсульт 
билан оғриш куннинг қайсидир палласида энг 
кучли бўлади, деб қабул қилиш унчалик ҳам 
тўғри эмас, — дейди бельгиялик кардиолог 
Жо Корнер. Газетадан. 

ИНСЦЕНИРОВКА [лот. in- - -га + sce- 
na — саҳна] Бирор асарни саҳнабоп қилиб 
ўзгартириш, саҳнада қўйиш ва саҳналаш- 
тирилган асарнинг ўзи. Сўнгра якка ашула- 
лар, мусиқа ва декламациялар ижро этил- 
гач, концертнинг иккинчи бўлимида эса бир 
пардали мусиқали инсценировкалар кўрсати- 
ларди. «ЎТА». Инсценировка ва спектакл- 
ларда киядиган махсус кийимларимиз йўқ эди. 
Ҳ. Носирова, Мен ўзбек қизиман. 

ИНТЕГРАЛ [лот. integer — бир бутун, 
бузилмаган; қайта тикланган] мат. Олий 
математикада: чексиз кичик сонлар йиғин- 
диси сифатида қараладиган бутун миқдор. 

ИНТЕГРАЛЛАШ мат. Берилган функ- 
циянинг, математик ифоданинг интегра- 
лини топиш, аниқлаш. 

ИНТЕГРАЦИЯ [лот. integratio — тик- 
лаш, қайтадан бошлаш, тўлдириш] 1 Ай- 
рим қисмларнинг, элементларнинг боғлиқ- 
лик ҳолатини, уларни қўшиб бирлашти- 
ришни ифодаловчи тушунча. 

2 Фанларнинг яқинлашиши ва ўзаро 
боғланиш жараёни. 


3 Икки ва ундан ортиқ давлатларнинг 
иқтисодиётини ўзаро мувофиқлаштириш ва 
бирлаштириш. 

ИНТЕЛЛЕКТ [лот. intellectus — ақл, ид- 
рок, тасаввур ] 1 Кишининг фикрлаш қоби- 
лияти, ақлий ривожланганлик даражаси; 
зеҳн. Кишилар борки, ўз онги, интеллекти 
билан бутун ҳаётни қамраб олади. «ЎТА». 

2 Шундай ақл-идрок, зеҳн-фаросат эга- 
си. ..барча бойликларимизнинг асоси бўлган 
ҳозирги замон интеллектини қарор топти- 
риш бўйича жаҳон андозаларига мос чора- 
тадбирларни кўрмоқдамиз. Газетадан. 

ИНТЕЛЛЕКТУАЛ [лот. intellectus — ақл- 
идрок, билиш; тушуниш] 1 от Маънавий 
эҳтиёжлар билан яшовчи ёки ақлий фао- 
лиятнинг энг юксак ва мураккаб турлари 
билан шуғулланувчи (шахс). ..айниқса ил- 
мий, яъни интеллектуал кишилар фикрини 
ўзгартиришда маъмурий ёндашиш ёмон 
оқибатларга олиб келади. Мирмуҳсин, 
Умид. 

2 сфт. Интеллектга оид; ақлий, маъна- 
вий. Интеллектуал мулк. н Ушбу қонун энг 
аввало ёшларнинг интеллектуал қобилият- 
ларини ҳисобга олади. Газетадан. Бизнингча, 
энди мамлакатимизнинг интеллектуал са- 
лоҳиятини юксалтириш ҳамда халқ хўжа- 
лигининг турли соҳаларида малакали мута- 
хассислар тайёрлаб бориш мақсадида истеъ- 
додли ёшларни аниқлаш.. «Тафаккур». 

ИНТЕЛЛИГЕНТ [лот. intelligens, in- 
telligentis — тушунувчи, билувчи] Интелли- 
генцияга мансуб шахс; зиёли. 

ИНТЕЛЛИГЕНЦИЯ 1 Фан, техника, 
маданият соҳасида махсус билимга эга 
бўлган, маълумотли, бирор касб бўйича 
ақлий меҳнат билан машғул кишилардан 
иборат ижтимоий гуруҳ, ижтимоий қатлам. 

2 Шу гуруҳ (қатлам)га мансуб кишилар; 
зиёлилар. 

ИНТЕНДАНТ [фр. intendant — бошқа- 
рувчи, мудир] Армияда таъминот ишлари 
билан шуғулланувчи ҳарбий хизматчи. 

ИНТЕНСИВ \фр. intensif < лот. intensio 
— ғайрат қилиш; кучайиш] 1 Ортиқ дара- 
жада жадал, тез, қизғин. Интенсив ҳаракат. 
Интенсив тебранишлар. Ўзбек тилини хо- 
рижликларга интенсив ўргатиш курслари. н 
Кўпгина хўжаликлар чорвачиликни интенсив 
ривожлантириш йўлига ўтиб, яхши нати- 
жаларга эришмоқдалар. Газетадан. 





2 Энг кўп маҳсул берадиган, серунум. 
Деҳқончиликнинг интенсив тизими. 

ИНТЕНСИВЛАШ Интенсив ҳолатли 
қилиш, маҳсулдорликни, ҳосилдорликни 
ошириш. Меҳнатни интенсивлаш. Қишлоқ 
хўжалигини интенсивлаш. 

ИНТЕР- [лот. inter — орада, ўртада] Бай- 
налмилал ўзлашма сўзларнинг таркибий 
қисми: 1) оралиқҳолат, оралиқда жойлаш- 
ганлик, ўртада; 2) умумийлик, умуммақ- 
буллик, ўзаро боғлиқлик; 3) байналмилал, 
халқаро маъноларини ифодалайди. 

ИНТЕРАКТИВ [ ингл. interactive] — қ. ин- 
терфаол. 

ИНТЕРВАЛ |ло/и. intervallum — оралиқ, 
масофа; вақт оралиғи] 1 Бир нарса билан 
иккинчи бир нарса оралиғидаги масофа, 
оралиқ. Колоннада машиналар 50 метр ин- 
тервал билан борар эди. 

2 Бир ҳодиса билан иккинчи ҳодиса 
ўртасидаги оралиқ, ўтган ёки ўтадиган вақт; 
танаффус. Артиллерия залплари орасидаги 
интервал бир неча секунддан ошмас эди. 

ИНТЕРВЕНТ Интервенция уюштирув- 
чи ёки унда қатнашувчи. Ражабов инглиз 
интервентларига қарши жанг қилди. Н. Са- 
фаров, Оловли излар. 

ИНТЕРВЕНЦИЯ [лот. interventio — ара- 
лашув] Бир ёки бир неча давлатнинг бош- 
қа давлат ишига ҳарбий, иқтисодий, дип- 
ломатик йўл билан зўравонларча (очиқ ёки 
яширин) аралашуви. 

ИНТЕРВЕНЦИЯЧИ айн. интервент. 

ИНТЕРВИДЕНИЕ [интер.. + лот. video 
— қарайман, назар соламан] Иштирокчи 
мамлакатлар ўртасида дастурлар айирбош- 
лаш мақсадида 1960 йилда тузилган халқа- 
ро телевидение ташкилоти. 

ИНТЕРВОКАЛ [интер.. + лот. vocalis — 
унли товуш]: интервокал товуш тлш. Икки 
унли товуш ўртасида келадиган товуш. 

ИНТЕРВЬЮ [ингл. interview — учрашув, 
юзма-юз суҳбат] Журналистика жанри; 
матбуот, радио ёки телевидениеда бериш 
учун мухбирнинг бирор шахс билан ўтказ- 
ган суҳбати ва шу суҳбатнинг матни. Кон- 
ференция қатнашчиларидан олинган интер- 
вью. н ..газеталаримизда олимлар лабо- 
раториясидан репортажлар, илмий очерк- 
лар, ихтирочилардан олинган интервьюлар 
аҳён-аҳёндагина кўриниб қолади. «Фан ва 
турмуш». 


ИНТЕРЛИНГВА [интер.. + лот. lingua — 
тил, лисон] Халқаро ёрдамчи тиллардан 
бири (1950 йили Нью-Йоркда Халқаро 
ёрдамчи тиллар ассоциацияси томонидан 
яратилган). 

ИНТЕРЛИНГВИСТИКА [интер.. + 
лингвистика] Тилшуносликнинг халқаро 
муомалага мўлжалланган сунъий тиллар 
(волапюк, эсперанто ва б.), математик ва 
информацион тиллар қурилишини ўрга- 
нувчи соҳаси. 

ИНТЕРМЕДИЯ [ итал. intermedio — 
оралиқда; ўртада жойлашган; ора-орада] 
Драма ёки опера асари орасига кирити- 
ладиган (орасида бажариладиган), одат- 
да ҳажвий мазмундаги, қўшимча кичик 
саҳна асари ёки пьеса. Сатира-юморнинг 
жанрлари жуда кўп: фельетон, ҳажвий 
ҳикоя.. интермедия, аския, баҳрибайт ва 
ҳоказолар. «Муштум». 

ИНТЕРНАТ [лот. internus — ички] 1 
Ўқувчилари давлат томонидан овқат ва 
кийим-кечак билан таъминланадиган ўқув 
юрти. Интернатга берилди Етим қиз 
Қумри. Ўтди унинг шу ерда Уч-тўрт йил 
умри. Ғайратий. 

2 Ногиронлар ва нуроний кексалар уйи. 

3 Ўқув юрти қошидаги ўқувчилар ётоғи. 
Шаҳар чеккасидаги янги типовой мактаб, 
унинг ёнига қурилган.. ётоқ-интернат бино- 
ларининг қизғиш ғиштлари кун тиғида жи- 
мирлайди. Ш. Ғуломов, Ёрқин йўллар. 

ИНТЕРНАТУРА [лот. interna — ич, ички 
томон] Врачларнинг диплом олгандан ке- 
йин клиникалар ва касалхоналарда малака 
орттириши. 

ИНТЕРНАЦИОНАЛ [фр. internationale 
< интер.. + лот. natio, nations — халқ] 1 от 
Баъзи бирикма номлар таркибида «халқа- 
ро бирлашма» маъносини билдиради. 

Биринчи Интернационал тар. 1864 йил 
28 сентябрда Лондонда таъсис этилган би- 
ринчи халқаро пролетариат ташкилоти. 
Коммунистик Интернационал, Коминтерн 
тар. 1919 йилдан 1943 йилга қадар жаҳон 
коммунистларини бирлаштирган халқаро 
ташкилот. 

2 (И — катта) от эск. Халқаро пролета- 
риат гимни; коммунистик партиялар гимни. 

3 сфт. қ. байналмилал. 

ИНТЕРНАЦИОНАЛИЗМ [фр. inter- 

nationalisme] Халқлар ва ижтимоий гуруҳ- 





ларнинг халқлар, миллатлар озодлиги, мус- 
тақиллиги, ҳуқуқий тенглигига асосланган 
бирдамлик ва ўзаро ҳамкорлик принципи; 
байналмилалчилик. 

ИНТЕРНАЦИОНАЛИСТ қ. байнал- 
милалчи. 

ИНТЕРНЕТ [ингл. Internet < интер.. + 
ингл. net — тўр, ўргимчак тўри: умумжаҳон 
тармоғи] Умумжаҳон компьютер тармоғи; 
бутун жаҳон бўйича тарқалган ва телефон 
ҳамда оптик-толали линиялар, модемлар ва 
б. билан ўзаро боғланган, ҳар қандай ахбо- 
ротни ўзаро алмаша оладиган катта миқ- 
дордаги компьютерлар мажмуи. 

ИНТЕРНЕТЛАШУВ Умумжаҳон ком- 
пьютер тармоғи — Интернетга қўшилиш, 
уланиш; Интернет тизимидан фойдала- 
нишга ўтиш. 

ИНТЕРПОЛ [ингл. Interpol < Interna- 
tional criminal police organisation] Халқаро 
жиноят полицияси ташкилоти. 

ИНТЕРФАОЛ Информацияни, ахбо- 
ротларни компьютер тармоғи орқали қабул 
қилиш ёки узатишга асосланган. Ўқитувчи 
ҳар қандай шароитда муаммоли, интерфаол 
усулда дарс ўтишга тайёр бўлиши керак. Га- 
зетадан. 

ИНТЕРЬЕР [фр. interieur — ички] архшп. 
Тураржойлар, жамоат ва саноат бинолари 
ва иншоотларининг меъморий ва бадиий 
жиҳатдан безатилган ичкари қисми. 

ИНТИБОҲ [а. о I .~'. l — огоҳлик, ғафлат- 
дан уйғониш; диққат-эътибор] Қалбдаги 
ғафлатнинг барҳам топиши, руҳий уйғо- 
ниш, бедорлик. 

ИНТИЗОМ [а. Л — тартиб, тартиб- 
ли тузилиш; изчиллик] Жамиятнинг ёки 
маълум жамоа аъзоларининг амал қилиши, 
бўйсуниши лозим бўлган қатъий тартиб, 
қоида. Ҳарбий интизом. Меҳнат интизоми. 
н Қаердаки интизом маҳкам, у ерда иш 
йирик. Қаердаки интизом бузилди, у ерда иш 
расво. Уйғун, Навбаҳор. 

ИНТИЗОМИЙ Интизомга оид, инти- 
зом билан боғлиқ. Юқорида кўрсатибўтил- 
ган ҳуқуқ бузувчилик ҳолларини содир этган 
шахсларга нисбатан маъмурий жазо билан 
бир қаторда, интизомий жазо чораси ҳам 
қўлланиши мумкин. Газетадан. 

ИНТИЗОМЛИ Интизомни маҳкам ту- 
тувчи, унга амал қилувчи, бўйсунувчи, тар- 
тибли. Интизомли лашкар енгилмас. Мақол. 


н Мактабдошлар орасида Бегижон интизом- 
ли ва сергак бўлганидан, ўқитувчилари бошқа 
болаларни у билан тенглаишшга чақирар эди. 
Н. Сафаров, Жанговар саҳифалар. 

ИНТИЗОМСИЗ Интизоми йўқ, инти- 
зомга амал қилмайдиган, бўйсунмайдиган; 
тартибсиз. Интизомсиз жангчи интизомни 
бузгани учун унга навбатдан ташқари икки 
наряд бериш керак бўлади. Н. Сафаров, Олов- 
ли излар. 

ИНТИЗОМСИЗЛИК Интизоми йўқ 
ҳолат, интизомни бузиш. -Мен бундай ин- 
тизомсизликка чидаб туролмайман , — бош- 
лиқ тиқмачоқдай мушти билан столни 
урди, — мен ҳалоллик билан, виждон билан 
ишлайдиган одамни яхши кўраман. Ойбек, 
Нур қидириб. 

ИНТИЗОР [а. jl Uv, l — кутиш, кўз ту- 
тиш] Кўришга муштоқ, йўлига мунтазир. 
Балки интизордир онаси, ёри, Балки соғин- 
гандир экинзор қирлар. Уйғун. Фақат она, 
дард ва жафога тўлган она, тиқ этса эшик- 
ка қараб, йўлига интизор ўтирар эди. Ой- 
бек, Нур қидириб. Булардан эллик қадамча 
нарида, ўқариқ ичида, юзини ўсиқ ғўзалар 
билан тўсиб турарди интизор этган қиз. М. 
Исмоилий, Фарғона т. о. 

ИНТИЗОРЛИК Интизор ҳолат, кутиш. 
Севгилисини соғиниб сарғаяди, интизорлик 
юрагини ҳар дам тирнайди. М. Исмоилий, 
Фарғона т.о. 

ИНТИЛИШ 1 Интилмоқ фл. ҳар. н. 
Ҳаётни билиш ва ундан ўзининг лойиқ ўрни- 
ни топишга интилиш — ҳар бир кишининг 
умиди. Шуҳрат, Шинелли йиллар. 

2 Мақсад, бирор нарсага эришиш йўли- 
даги ҳаракат. Миллатпарвар кишилар барча 
адоватларни, мансаб учун бўлган интилиш- 
ларни бир четга суриб қўйиб, янги раҳбар 
атрофига бирлашадилар.. Э. Юсупов, Истиқ- 
лол йўлида. Биринчи муваффақиятсизлик- 
даёқ ўз мақсади, интилишларидан воз кеч- 
ган киши ҳақиқий зиёли эмас, у ҳеч вақт 
ҳақиқий одам бўла олмайди. Э. Юсупов, Ис- 
тиқлол йўлида. 

3 Мойиллик сезгиси; майл (ишқ, севги 
ҳақида). Қиз Сирожни севадими, йўқми —ўзи 
ҳам билмас эди. Аммо кўнглида Сирожга ин- 
тилиш сезиб юрарди. Ф. Мусажонов, Ҳури. 
Адолат ўзига нариги маҳалладаги Султон- 
ҳожи бойнинг совчи қўйдираётганини сезиб 
қолганди. Бу нарса Адолатнинг Усмонжонга 





бўлган интилишини кучайтириб юборди. С. 
Зуннунова, Гулхан. 

ИНТИЛМА: марказга интилма куч физ. 
Айлана бўйлаб ҳаракат қилаётган жисмни 
айланада тутиб турувчи, шу айлана марка- 
зига йўналган куч. 

ИНТИЛМОҚ 1 Бирор нарсага, кимсага 
ёки томонга отилмоқ, ташланмоқ, ҳаракат 
қилмоқ. [Жувон] Шохни ушлагани икки-уч ин- 
тилиб, ушлай олмади. А. Қаҳҳор, Қўшчинор 
чироқлари. Асқар ота кўзига ювошроқ кўрин- 
ган бир отни синамоқчи бўлиб минган эди, от 
анҳорга интилди. А. Қаҳҳор, Хотинлар. 

2 Мақсад йўлида, унга эришиш, амалга 
ошириш учун ҳаракат қилмоқ. Илм-маъри- 
фатга интилмоқ. Интилганга толе ёр. н У 
худди синглисининг қотилини энди топгандай, 
титраб-қақшаб, қасосга интиларди. Шуҳрат, 
Шинелли йиллар. Шерали вазиятни юмша- 
тишга интилди. С. Кароматов, Олтин қум. 

ИНТИЛУВЧАН Интилиш (интилиб 
ишлаш) хусусияти кучли. Бир-биридан иш- 
чан, бир-биридан интилувчан қизларнинг 
ишлари борган сари ривожланиб борятпи. 
Газетадан. 

ИНТИМ [фр. intime < лот. intimus — энг 
чуқур, теран; ички, самимий] Юракдаги 
сир, ҳис-туйғу ва ш. к. га оид; юракдаги, 
сирли. Интим муносабатлар. Интим суҳ- 
бат. н ..муҳаббат — жуда нозик интим 
туйғу. Айниқса ҳаёси кучли ёшлар жўн гап- 
ларини ҳам кўпчиликдан четда.. гаплашиш- 
га интиладилар. П. Қодиров, Қанотимиз 
жуфт бўлсин. 

ИНТИХОБ [а. ■ П к~'.1 — сайлов; сайлаш, 
танлаш] эск. кт. Танлаш, сайлаб олиш. 

Интихоб этмоқ (ёки қилмоқ) Танлаб, 
сайлаб олмоқ. 

интиқ шв. Сабрсизлик билан кутувчи; 
интизор. Мен зиндонга арқон солай, Белга 
боғла, тортиб олай, Бирга йўлга равон бўлай, 
Йўлингга интиқ Барчиной. «Алпомиш». Май- 
салар эндигина ниш отаётганда, сиз гулла- 
шини интиқ кутасиз. Газетадан. 

интиқмоқ шв. Шошмоқ, ошиқмоқ. 
Ниҳоят, бир замон у орқадан ўзи интиқиб 
кутган машина овозини эшитиб, йўл чекка- 
сига чиқиб тўхтади. М. Мансуров, Ёмби. 

ИНТИҚОМ [а. I — ўч, қасос; ўч 
олиш] Ўч, қасос. Интиқом олмоқ. н Инти- 
қом ҳисси-ла кўзга қон тўлган Довюрак эр- 
ларнинг намойиши бу. Ғ. Ғулом. Низомиддин 


учун ўч оламиз. Интиқом кунлари яқин. Мир- 
муҳсин, Меъмор. 

ИНТИҲО [а. П jVJ — охир, ниҳоя] Охир, 
ниҳоя; зид. ибтидо. Иити интиҳосига етказ- 
моқ. н Қаҳрамонлардан ҳар бирининг ўй-фик- 
рини, босган қадамини.. ҳамма-ҳаммасини 
ибтидосидан интиҳосигача яхши билади. Ҳ. 
Ғулом, Машъал. Ғазал интиҳосига етган 
сари Авазнинг чеҳраси ёришиб борарди. С. 
Сиёев, Ёруғлик. 

ИНТИҲОСИЗ Охири, интиҳоси йўқ, 
туганмас, бепоён. Мирзакамолиддиннинг 
узоқ, интиҳосиз гапидан шундай мазмун чи- 
қар эди. С. Аҳмад, Қадрдон далалар. Очил 
китоб ўқишга ихлос қўйган эди, китоблар 
унинг интиҳосиз хаёлларига қанот боғлар.. 
эди. П. Қодиров, Уч илдиз. 

ИНТОКСИКАЦИЯ [лот. in — ички + юн. 
toxikon —заҳар] Организмнинг ташқаридан 
тушган ёки организмнинг ўзида ҳосил бўлган 
заҳарлар таъсирида зарарланиши. 

ИНТОНАЦИОН Интонацияга оид. 
Нутқнинг интонацион воситалари.. 

ИНТОНАЦИЯ [лот. intonare — баланд 
овозда гапирмоқ, талаффуз қилмоқ] 1 Сўз- 
ловчининг нутқ мавзуига муносабатини, ҳис- 
туйғусини ифодаловчи талаффуз услуби; тон. 

2 тлш. Товушнинг ўзгаришидан, паст- 
баланд бўлиб туришидан иборат бўлган 
ритмик-оҳангдор нутқ тузилиши; оҳанг. 
Хитоб интонацияси. Сўроқ интонацияси. 

3 мус. Ашулада ёки мусиқада оҳангнинг 
тўғри олиниши. 

ИНТРИГА [фр. intrique < лот. intricare — 
адаштирмоқ, йўлдан урмоқ] 1 Ғаразли мақ- 
сад йўлида қилинган яширин ҳаракат, фит- 
на, ҳийла-найранг. Интрига уюштирмоқ. 

2 ад. Эпик ёки драматик асарда ишти- 
рок этувчиларнинг ўзаро курашини очув- 
чи воқеалар ривожи схемаси. Комедиянинг 
интригаси кулгили бўлади, унда иштирок 
этувчи шахслар кулгили аҳволга тушиб қола- 
ди. «Адабиёт хрестоматияси». 

ИНТРИГАЧИ Интрига уюштирувчи; 
фитначи, ғаламис. 

ИНТУИЦИЯ [лот. intuitio < intueri — 
синчиклаб, диққат билан қарамоқ] кт. 1 
Тажрибага асосланган ғайриихтиёрий ҳис, 
фаҳм-фаросат, зийраклик. Интуиция билан 
йўл топмоқ. 

2 Ҳақиқатни тажриба ва асосларсиз бе- 
восита англаш, тушуниш, пайқаш. 

ИНФАРКТ [лот. infarctus — лиқ тўла, 
тиқилган] тиб. Таъминловчи томирлар тор- 
тишганда ёки бекилиб (тўсилиб) қолганда, 
қон таъминотининг тўсатдан бузилиши на- 
тижасида муайян аъзонинг жонсизланган 
(ўлган) қисми (асосан, юрак мушаклари — 
миокард ҳамда ўпка, жигар инфарктлари 
учрайди). Инфаркт касаллиги қон босими 
юқори бўлган кишиларда кўп учрайди. Н. Ис- 
моилов, Касалларни парвариш қилиш. 

ИНФЕКЦИОН Инфекцияга, юқумли 
касалликларга оид, инфекциядан келиб 
чиққан; юқумли, юқадиган. Грипп — инфек- 
цион касаллик. Инфекцион касалхона. 

Инфекцион касалликлар 1) касаллик қўз- 
ғатувчи микроорганизмларнинг одам, ҳай- 
вон ва ўсимлик организмига кириб, кўпай- 
иб, зарарли таъсир кўрсатиши натижасида 
келиб чиқадиган касалликлар; 2) тиббиёт- 
нинг инфекцион касалликларнинг келиб 
чиқиш сабаблари, ривожланиш механизми, 
клиник кўриниши, шунингдек, профилак- 
тикаси, давоси ва диагностикаси каби маса- 
лалар билан шуғулланувчи махсус тармоғи. 

ИНФЕКЦИЯ [лот. infectio — зарарла- 
ниш < inficere — юқмоқ, юқтирмоқ; зарар- 
ланмоқ, заҳарланмоқ] тиб. Касаллик пай- 
до қиладиган микроорганизмлар туфайли 
касалликнинг юқиши; юқтиришлик. Инфек- 
ция манбаи касал одам ҳисобланади. Инфек- 
циянинг олдини олиш чоралари. н Бола орга- 
низмининг инфекцияларга қарши чидамлили- 
гини оширишда чиниқишнинг моҳияти кат- 
тадир. «Саодат». 

ИНФИНИТИВ |ло/и. infinitivus — ноаниқ] 
тлш. Феълнинг ноаниқ шакли; масдар. 

ИНФЛЯЦИЯ [лот. inflatio — шишиш, 
кўтарилиш; шиш, бўртиқ] Муомаладаги 
қоғоз пуллар массасининг таклиф қилина- 
ётган реал товарлар ҳажмига нисбатан ҳад- 
дан ташқари ортиб кетиши ва пулнинг 
қадрсизланиши ва бунинг натижасида то- 
вар ва хизматлар баҳосининг кўтарилиши, 
пулнинг харид қилиш қувватининг паса- 
йиши. Иқтисодиётимизни барқарорлаиипи- 
ришни, пул қадрсизланиши — инфляцияни ка- 
майтиришни.. Газетадан. Инфляция балоси 
МДҲ мамлакатларининг бирортасини чет- 
лабўтгани йўқ. Газетадан. 

ИНФОРМАТИКА |ло/и. informatio — ту- 
шунтириш; огоҳ, хабардор қилиш] Инфор- 
мация (маълумот-ахборотлар)нинг умумий 


хоссалари, тузилиш қонуниятлари, уни 
излаш, узатиш, сақлаш, қайта ишлаш ва 
инсон фаолиятининг турли соҳаларида 
қўллаш методлари ҳақидаги фан соҳаси. 
Информатика оғирроқ, мураккаброқ фан 
бўлганлиги туфайли машғулотларда ўйин 
воситаларидан фойдаланиш ҳам яхши нати- 
жа беради. Газетадан. 

ИНФОРМАЦИОН Информацияга, ах- 
боротга оид. Информацион билдириш. Инфор- 
мацион варақалар. 

ИНФОРМАЦИЯ [лот. informatio — ту- 
шунтириш, баён қилиш] қ. ахборот. 

ИНФРАСТРУКТУРА [лот. infra — ости- 
да; паст; кучсиз + structura — тузилиш] қ. 
инфратузилма. Сўх ўзининг географик жой- 
лашуви ва инфраструктураси жиҳатдан ўзи- 
га хос характерга эга. Газетадан. 

ИНФРАТОВУШЛАР физ. Инсон қулоғи 
эшитмайдиган паст частотали товушлар. 

ИНФРАТУЗИЛМА Ишлаб чиқариш ва 
товар муомаласига хизмат қилувчи ва ин- 
сон (жамият) ҳаёт фаолияти учун зарур 
бўлган меъёрий шароитни таъминлашга 
хизмат қиладиган турли-туман ёрдамчи 
хизмат кўрсатувчи соҳалар мажмуи. Ўз нав- 
батида, банкнинг инфратузилмаси ҳам жа- 
дал ривожланиб бормоқда. Газетадан. 

Ишлаб чиқариш инфратузилмаси Ишлаб 
чиқаришга хизмат кўрсатувчи соҳалар — 
транспорт, электр ва иссиқлик таъминоти, 
сув хўжалиги, алоқа-ахборот хизмати ва б. 
Ижтимоий-маиший инфратузилма Аҳолига 
хизмат кўрсатувчи соҳалар — маориф, соғ- 
лиқни сақлаш, маиший хизмат ва б. 

ИНФРАҚИЗИЛ: инфрақизил нурлар физ. 
Спектрнинг қизил тусли қисмига ёндош, 
кўзга кўринмайдиган нурлар. 

ИНФУЗОРИЯ |./о//г. infusus — бирор нар- 
са ёки жойга қуйилган] Асосан сувда яшай- 
диган, юксак ривожланган бир ҳужайрали 
микроскопик жонивор. 

ИНЧУНИН \ф. C jF. -,_, l — шундай; шун- 
га ўхшаш] кт., кам қўлл. Шундай, худди 
шунинг каби; шунингдек. Инчунин, Ҳул- 
матқорани бир кун эмас бир кун ишп-ишй- 
дам қилиб, гўлаххонада тиз чўктириш ор- 
зуси қанчалик лаззатли! А. Мухтор, Опа- 
сингиллар. Савр келди — экинчига давр кел- 
ди деганларидек, тақачининг устахонаси 
эски омоч, мертик кетмон.. инчунин тур- 
ли-туман темир-терсак билан тўлиб-тош- 
ган.. А. Мухтор, Чинор. 





ИНШО [а. — ташкил этиш; яра- 

тиш, қуриш, барпо қилиш; ижод, баён; 
таҳрир] Ўқув юртларида она тили ёки ада- 
биётдан ёзма иш. Иншо олмоқ. Иншо ёзмоқ. 
н Гавҳар иккита имтиҳондан аъло олди- 
ю.. иншоси тўрт бўлиб қолди. Ў. Ҳошимов, 
Қалбингга қулоқ сол. 

Иншо қилмоқ эск. Барпо қилмоқ, қур- 
моқ. 

ИНШООЛЛО(Ҳ) [а. alLLiCiJ — худо хоҳ- 
ласа] 1 Худо хоҳласа, худога хуш келса. Боя 
аччиққина хўрда қилиб қўювдим, ичиб олди. 
Иншооллоҳ, эртага туриб кетар. М. Исмои- 
лий, Фарғона т. о. У зулм илдизига болта 
урди. Иншоолло, зулм дарахти қурийди. Ой- 
бек, Танланган асарлар. 

2 Яхши истак билдириш учун қўллана- 
диган ва худоё, илоҳим каби маъноларда 
келадиган дуо ибораси. [Мунажжим:] Са- 
мовий мавжудотлар шаҳаншоҳнинг бахт ва 
саодатидан башорат бердилар. [Ҳусайн:] 
Иншоолло, айтганингиз келсин! Уйғун ва И. 
Султон, Алишер Навоий. 

ИНШООТ [а. iiLiCi] — қурилишлар, би- 
нолар] Турли мақсадлар учун қурилган би- 
нолар ва уларнинг ускуна-жиҳозлари. Гид- 
ротехник иншоотлар. н Сув ости кемалари 
ёрдамида қуриш мўлжалланаётган бу иншо- 
от бўйлаб реактив двигателли вагон-снаряд 
қатнаши кўзда тутилмоқда. «Фан ва тур- 
муш». Магистрал каналларнинг бош қисмла- 
рида бир оз мураккаб иншоотлар қуриларди. 
И. Жабборов, Кўҳна харобалар сири. 

ИНЪЕКЦИЯ [лот. injectio — юбориш] 
Тери орасига дори юбориш; укол. Инъекция 
усули билан қўлланган дори организмга жуда 
тез таъсир қилади. Н. Исмоилов, Касаллар- 
ни парвариш қилиш. 

ИНЪИКОС [а. ^LCciJ — акс этиш] 1 
Ойнада, сувда ва умуман, ялтироқ нарса 
бетида акс этган тасвир; акс. Лекин бу очи- 
лиш кўнгилда пайдо бўлган қандайдир бирор 
шодликнинг аксланиши бўлмай, балки кўзи- 
да ёлқинлана бошлаган ғазаб ўтининг инъи- 
коси каби эди. С. Айний, Эсдаликлар. 

2 флс. Объектив воқеликнинг, борлиқ- 
нинг киши онгида акс этиши, акси. Драма- 
тургнинг ифода қилиб берган типлари турму- 
шимизда ҳали ҳам учраб келаётган эскилик 
сарқитларидан қутула олмаган кишиларнинг 
бадиий инъикосидир. «Ўзбек адабиёти тарихи». 


ИНЪОМ [а. j>.U3j — ҳадя, эҳсон] 1 Тор- 
тиқ қилиб берилган нарса; ҳадя, совға. Шо- 
муродга мени таъриф қиласан.. қизини кўнди- 
расан, келиб менинг инъомларимни оласан. 
«Ёдгор». Бугунги хирмон-хирмон пахталар.. 
мева-чевалар халқимизнинг меҳнати эвази- 
га келган чўл инъомидир. Ш. Рашидов, Янги 
ер ҳақида сўз. 

Инъом қилмоқ (ёки этмоқ) Тортиқ, сов- 
ға ва ш.к. бермоқ. -Мавлонога биздан битта 
от, анжоми билан инъом қилинсин, — қўшим- 
ча қилди Бобур. П. Қодиров, Юлдузли тунлар. 
Амирзода инъом этган заррин тўнни ҳам ку- 
лол устига ёпди. Мирмуҳсин, Меъмор. 

2 Инъом (эркаклар исми) 

ИНҚИЁД [а. jLiiiJ — риоя қилиш, эрга- 
шиш; итоат, тобелик]: инқиёд этмоқ (ёки 
қилмоқ) эск., кт. Бўйсунмоқ, итоат қил- 
моқ, бўйин эгмоқ. Амрга инқиёд этишдан 
илгари шу тўғрида жавоб берсангиз. А. Қо- 
дирий, Меҳробдан чаён. ..ушбу ёрлиғимизни 
бердик хўқандлик мирзо Анварғаким, мазкур 
мулло мирзо Анвар.. устувор туриб, амримиз- 
ға инқиёд этиб, девонбеги унвон дигар садри 
мунишйлик [вазифасини] адо қилғай деб. А. 
Қодирий, Меҳробдан чаён. 

ИНҚИЛЛАМОҚ Касаллик ёки юк оғир- 
лигидан гавдани зўриққан ҳолда тутмоқ ва 
шу ҳолатга мос товуш («иҳ, иҳ» каби) чи- 
қармоқ; зўриқиб (тиқилиб) нафас чиқар- 
моқ. Кўзини очмайди, ўқчийди, инқиллайди. 
Бутун бадани ўт бўлиб ёнади. С. Сиёев, Ёруғ- 
лик. Кампир инқиллаганча жойига бориб 
ўтирди, тиззаларининг кўзини уқалаб, оғир 
сўлиш олди. X. Султонов, Онамнинг юрти. 
Шодмонхўжа эса туролмай инқиллар, оғзи- 
бурнидан оқаётган қонни.. тўнининг барига 
артар эди. К. Яшин, Ҳамза. 

ИНҚИЛОБ [а. <_>Ма:Л — ўзгариш; тўнта- 
риш, исён] 1 Умуман, жамият ҳаёти ва 
унинг соҳаларида бўладиган ўзгариш, туб- 
дан ўзгариш. Бу кунлар бошимизда бир саҳоб 
ўлса, ажаб эрмас, Мунаввар сув юзинда бир 
офтобўлса, ажаб эрмас.. Қариган чоғда Зав- 
қий, инқилоб ўлса, ажаб эрмас. Завқий. 

2 Бир ижтимоий тузумни бошқаси би- 
лан алмаштириш орқали бўладиган ўзга- 
риш; тўнтариш. Февраль инқилоби. н Ин- 
қилобни ғарб олимлари ҳам «ижтимоий та- 
раққиётнинг ибтидоий ва ёввойи шакли», деб 
атаганлар. Газетадан. 




3 Инқилоб (эркаклар ва хотин-қизлар 
исми). 

ИНҚИЛОБИЙ Инқилобга оид. Инқияо- 
бий ҳаракат. Инқилобий шиор. Инқилобий 
ишлар. Инқилобий ўзгаришлар. Инқилобий 
варақалар. Инқилобий мавзу. 

ИНҚИЛОБЧИ Инқилоб тарафдори, 
инқилоб қатнашчиси. 

ИНҚИРОЗ [а. jJaiil — охир бўлиш, 
битиш, тугалиш] 1 Тараққиётда орқага ке- 
тиш, пасайиш; таназзул, тушкунлик. Бино- 
барин, биз моддий таназзул билан маънавий 
инқироз мувозий [тенг, баробар] тарзда юз 
беришини бошимиздан кечирдик. Газетадан. 

2 Тугаш, охир бўлиш, битиш. Мўмин 
мирзонинг ўлими темурийлар хонадонининг 
инқирозидан нишонадир. Уйғун ва И. Сул- 
тон, Алишер Навоий. 

Инқирозга учрамоқ (ёки юз тутмоқ) 1) 
орқага кетмоқ, пасаймоқ, таназзулга, туш- 
кунликка учрамоқ; 2) тугамоқ, битмоқ. 
Кутилмаганда Нормуҳамедовлар сулоласи 
инқирозга учраб, қонуннинг шафқатсиз қам- 
чисига йўлиқди. Д. Нурий, Осмон устуни. 

ИОН | юн. ion — борувчи] физ. Атом ёки 
атомлар гуруҳи бир ёки бир неча электрон 
қабул қилганда ёки йўқотганда ҳосил бўла- 
диган зарядланган заррача. 

ИОНА [а. длШ — ёрдам, кўмак] эск. 1 
Моддий ёрдам, нафақа. -Бу юртнинг бой- 
лари қани? — диққати ошиб қизиша бошла- 
ди Валихон. — Қани савдогарлари ? Қани 
амалдорлари ? Сийлов қани? Иона қани? Ш. 
Тошматов, Эрк қуши. 

2 Бирор кори хайр учун тўпланган пул. 
Паспортимни қўлимга осонгина тутқизиб 
қўя қолмади.. иона баҳонаси билан аллақан- 
дай бир қутига пул ташлаттириб, сўнгра 
қўл қўйдириб, паспортимни қўлимга тут- 
қазди. М. Муҳаммаджонов, Турмуш ури- 
нишлари. Мен боёнларимиздан элликтасини 
«кўмак» рўйхатига олиб қўйдим. Улар бугун- 
эрта иона тўплаб келтирадилар. 3. Саид, Н. 
Сафаров, Тарих тилга кирди. 

ИОНЛАШМОҚ физ. Ионларга айлан- 
моқ, ион ҳосил қилмоқ. Ионлашган ҳаво. 

ИОНЛАШУВ физ. Атом ёки молекула- 
ларнинг ионларга айланиши; ионларнинг 
ҳосил бўлиши. 

ИОНОСФЕРА [ион + юн. sphaira — шар] 
физ. Атмосферанинг ион ёки эркин элек- 
тронларга бой бўлган юқори қатлами. Учин- 


чи йўлдош ёрдами билан.. радио тўлқинлари- 
нинг ионосферада тарқалиши ҳақида ea бош- 
қа муҳим маълумотлар олинди. Газетадан. 

ИП 1 Пахта, хом ипак, зиғир, жун ва 
ш. к. толасидан ингичка қилиб йигирилган 
ёки йигирилмаган тикув, тўқув материали. 
Пишиқ un. Хом un. Машинага un солмоқ. Ип 
газлама. н [.Алиохун] Бир неча минутдан сўнг 
туриб.. игнани олди, қаердандир un топиб, 
эски, серямоқ кўйлагининг йиртиғини тикиш- 
гаўтирди. Ойбек, Танланган асарлар. Буни 
сотиб, чарм, un, сирач, мум сингари косиб- 
чилик учун керакли ашёларни олади. Ойбек, 
Танланган асарлар. 

2 Умуман, боғлаш, ўраш ва ш. к. мақсад- 
лар учун қўлланадиган нарса (мас., шнур, 
каноп, чилвир). Ботинка unu. Мард йигит 
қўлида аждар ўлади, Номард одам ипни аж- 
дар билади. Мақол. н Тоғаси, сўйилган қўйнинг 
ипини олди-ю, шошиб, ташқарига чиқиб кетди. 
М. Исмоилий, Фарғона т. о. 

3 Пай, ичак ва ш. к. дан чолғу асбоблари 
учун тайёрланган тор. Мели полвон.. дутор- 
га аччиқ қилиб сўзлади: -Сени ўйлаб топган 
Афлотунни кўп ақлли одам ўтган дейдилар- 
у, фақат ипингни узилмайдиган қилиб ясаш- 
га ақли етмабди-да. П. Турсун, Ўқитувчи. 

4 кўчма айн. ришта 3. Дўстлик unu. Му- 
ҳаббат unu. Доирачи, раққоса ea созанда- 
лар ўртасида томошабин сезмайдиган нозик 
алоқа unu мавжуд. Т. Обидов, Юсуфжон 
қизиқ. Ҳаётнинг кўнгли чўкиб кетди, лекин 
жони чиқиб қолган умид ипини узгиси кел- 
мади. Фақат калласини қимирлатиб, «хўп» 
деб қўя қолди. М. Исмоилий, Фарғона т.о. 

5 кўчма Йўл, чизиқ, хат. Узоқда, кеча- 
нинг қора чодирига бурканган дарахтлар ус- 
тидан.. ўқлар.. ҳавода олов un чизиб учарди- 
лар. Ойбек, Қуёш қораймас. 

Бурнидан ип ўтказмоқ Айтганига, айт- 
ган йўлига юрадиган қилмоқ. Насиҳат қил- 
манг менга. Бурнига un ўтказаман, дебўйла- 
манг. С. Зуннунова, Узилган ип. Болагинам- 
га эга чиқиб, бурнидан un ўтказиб олди бу 
доғули. С. Аҳмад, Чўл бургути. Ип эшолмай- 
ди Тенг ёки бас кела олмайди. Сизнинг сар- 
поларингизни кийгандан кейин бирам очилиб 
кетдики.. жаннатдаги ҳуру ғилмонлар ҳам 
унинг олдида un эшолмайдиган бўлиб қолди- 
лар. Б. Раҳмонов, Мардлар қиссаси. Ипидан 
игнасигача Бутун тафсилоти билан, май- 
да-чуйдасигача; батафсил. Сиз айтинг, ахир, 




сиёсатни ипидан игнасигача биласиз, мен нима 
қилсам бўлади энди? П. Турсун, Ўқитувчи. 
Кечқурун отам ии/дан қайтгач, онам йиғлаб- 
йиғлаб, воқеани ипидан игнасигача айтиб бер- 
ди. Ҳ. Турсунқулов, Ҳаётим қиссаси. 

ИПАК 1 Пилла қурти чиқарган жуда 
ингичка, пишиқ, ялтироқ, товланиб тура- 
диган мулойим тола ва ундан йигирилган 
ип. Хом ипак. Пишитилган ипак. н Ипак 
толалари сифатини янада яхшилаш бораси- 
да олиб борилган изланишлар ижобий якун- 
ланди. Газетадан. Адолат қопчиғини очди. Унда 
ангишвонадан тортиб, un, ипакларгача бор 
эди. И. Раҳим, Чин муҳаббат. 

2 Шундай иплардан тўқилган мато, 
шойи ва ундан тикилган кийим ёки буюм. 
Ипак гилам. Ипак рўмол. н Зайнабҳам та- 
мом ипакларга кўмилиб ясанган, кеча эрга 
теккан янги келинлар суратига кирган эди. 
А. Қодирий, Ўтган кунлар. 

3 кўчма Мулойим, нозик. Ботирали хо- 
тинининг қалин ипак сочини силаб гапирди. 
Ҳ. Ғулом, Машъал. 

ИПАКДАИ, -дек 1 Ипак сингари му- 
лойим, нозик. Ипакдай майин naxma. 

2 кўчма Жуда ҳам хушмуомала, ши- 
ринсўз; мулойим. Ипакдай аёл. Танқиддан 
кейин ипакдай бўлиб қолди. 

ИПАКЛИ Ипаги бор, ипакдан тўқил- 
ган. Халтачанинг ипакли боғичи. 

ИПАКЛИК 1 Ипакли газламадан, шо- 
йидан қилинган, тикилган кийим. Ипаклик 
киймоқ. 

2 Ипак мато. Нигора чамадонини очди.. 
ичини тита бошлади. Янги гулдор дастур- 
хон, бир-икки жўра ипаклик, яна жилдли, 
жилдсиз китоблар. С. Анорбоев, Оқсой. 

ИПАКФУРУШ Ипак ёки ипакли газ- 
лама сотувчи савдогар. Поякиликдан носвойни 
оламан-да, таниш ипакфуруш яҳудийдан 
онам буюрган ипакни харид қилгани жўнай- 
ман. Ойбек, Болалик. 

ИПАКЧИ 1 айн. ипакфуруш. 

2 Пилла ва ипак тайёрлаш билан шу- 
ғулланувчи. 

ИПАКЧИЛИК 1 Қишлоқ хўжалигининг 
пилла етиштириш иши билан шуғуллана- 
диган тармоғи. Ипакчилик хўжалиги. Ипак- 
чилик бошқармаси. 

2 Енгил саноатнинг асосан табиий ва 
сунъий ипак толаси ва б. турли толалар би- 
рикмасидан ипак (шойи) газламалар тўқиб 


чиқарадиган тармоғи. Ипакчилик комбина- 
ти (фабрикаси). 

ИПИЛТИРИҚ Жуда ориқ, нимжон, 
қилтириқ. Ипилтириқ бола. н Ер ориқ-чун 
ипилтириқ бўлиб сабзи, Эл олдида Кўкан- 
нинг ҳеч қолмай лафзи. Ғ. Ғулом, Кўкан. 

ИПИР-ИПИР Бурда-бурда, бўлак- 
бўлак ипга ўхшаш, паға-паға (сут, ис ка- 
билар ҳақида). Сут чириб, unup-unup бўлиб 
қолди. н Корхонанинг деворлари, шиплари 
ўргимчак инлар, unup-unup қора ислар билан 
қопланган. Ойбек, Танланган асарлар. 

ИПИРИСКИ 1 Кир-чир, исқирт. Тузук- 
роқ кийиниб бор, манави ипириски нарсала- 
рингни ташлаб. Ёки яхшироқ костюм-иш- 
минг йўқми.. Н. Аминов, Суварак. 

2 кўчма Ёқимсиз, бўлмағур (хатти-ҳара- 
кат, гап-сўз ва ш. к. ҳақида) ..айрим ғала- 
мис одамларнинг, ахборот воситаларининг 
ул зот ҳақидаги маломатларига.. ипириски 
гапларига Президентимиз чек қўйдирдилар. 
Газетадан. 

ИПОР [а. jLLc — чанг, тўзон] 1 Баъзи 
ҳайвонларнинг, асосан Сибирда яшайди- 
ган бир хил кийикнинг жинсий безидан 
олинадиган хушбўй модда; мушк. 

2 Шу модданинг ва умуман хушбўй нар- 
саларнинг ҳиди. Тарқатар шингилларинг 
райҳон ипорнинг бўйини, Чорласа ширин ча- 
рослар, бормайин қолғайми мен! Ғ. Ғулом. 

ИПОРГУЛ Ипор каби хушбуй гул, 
атиргул. 

ИПОТЕКА [юн. hypotheke — гаров] 
Кўчмас мулкни гаровга қўйиш асосида бе- 
риладиган узоқ муддатли қарз; ушбу қарз- 
ни таъминлашга хизмат қилувчи гаров. 

Ипотека банки Ер-сув ва кўчмас мулк- 
ни гаровга қўйиш шарти билан узоқ муд- 
датли қарз беришга ихтисослашган банк. 

ИППОДРОМ [юн. hippodromos < hip- 
pos — от + dromos — югуриш жойи] Йўрға 
ва пойгачи отларни синаб кўриш ва от 
спорти бўйича мусобақалар (пойга, улоқ ва 
б.) ўтказиш учун махсус жиҳозланган ин- 
шоотлар мажмуи; отчопар. Ипподромнинг 
томошабинлар учун солинган кенг ва баланд 
минбаридаги бўш ўринларга одамлар шоши- 
либ жойлаша бошладилар. Ё. Шукуров, Би- 
ринчи парвоз. 

2 Шундай синовлар ва мусобақалар- 
ни ташкил этувчи муассаса. Ипподром 
маъмурияти. 




ИПРИТ [фр. Ypres — Бельгиядаги Ипр 
дарёсининг номи] Молекуласида хлор ва 
олтингугурт бўлган рангсиз органик суюқ- 
лик; заҳарловчи модда (дастлаб шу дарё 
бўйидаги жангда қўлланган). 

ИПСИЗ Ипи йўқ, ип тақилмайдиган. 
Ҳали қиров тушганта йўқ-ку, эгнида палъ- 
то, оёғида қўнжли ипсиз ботинка. М. Ман- 
суров, Ёмби. 

Ипсиз боғламоқ (ёки боғланмоқ) Бўшай 
олмайдиган, қутула олмайдиган, банд 
ҳолатга солмоқ, шундай ҳолатга тушмоқ. 
-Ҳоким бизни Тешабойга ипсиз боғлаб бериб 
кетди, — деди Қудрат. М. Исмоилий, Фар- 
гона т. о. Мана, бўлимга ипсиз боғланибўти- 
рибди. Уй-жойига қаролмайди.. С. Нуров, 
Нарвон. 

ИРВАИМОҚ Эгри бўлиб қолмоқ, қий- 
шаймоқ (уй, девор, оғиз ҳақида). Деворнинг 
ирвайган ерлари. н Ирвайган оғизларида 
папирос.. «Муштум». 

ИРГАМЧИК с. т. Кишини жирканти- 
радиган; йиргамчик, жирканч. 

ИРГАНМОҚ с./я Йирганмоқ, жиркан- 
моқ. 

ИРГАНЧ с. т. Жирканч. 

ИРЖАЙМОҚ Овоз чиқармай, лаблар- 
ни ёйиб, ёқимсиз кулумсирамоқ; иршай- 
моқ, тиржаймоқ. Мунча иржаясан . v h Фосиҳ 
афанди бўлса.. қора дулдул устида куйдир- 
ган калладай иржайибўтирар эди. М. Исмо- 
илий, Фарғона т. о. 

ИРИДИЙ [лот. iridium < юн. iris, iridos 
— камалак; тузлари турли рангда бўлгани 
учун шундай аталган] Менделеев даврий 
системасининг VIII гуруҳига мансуб кумуш- 
ранг-оқ, жуда қаттиқ, лекин мўрт металл; 
платина металлар туркумидаги кимёвий 
элемент. 

ИРИЛЛАМОҚ 1 «Ир -р-р» деган овоз 
чиқариб ҳурмоқ (ит ҳақида). Узала пушиб, 
оғзи билан пашша тутиб ётган каттакон 
сариқ ит бошини кўтариб ириллади. А. 
Қаҳҳор, Қўшчинор чироқлари. 

2 кўчма салб. Уришгандек гапирмоқ (ит- 
нинг шундай ҳаракатига нисбат берилади). 
Сиз бўлмасангиз, булар билан бир ерда ўти- 
риб, гаплашиб бўладими. Халфа билан Мах- 
сумнинг дарров ириллаганини кўрдингизми?! 
П. Турсун, Ўқитувчи. 

ИРИМ этн. Бирор мақсад, ният билан 
қилинган хурофий тадбир (мас., тўйдан 


яхши ният билан бирор нарса олиб кетиш; 
дард-балони қайтариш, зиён-заҳматдан, 
кўз тегишдан сақлаш учун бирор нарсани 
бошдан ўгириб ташлаш ва б.). Она-бола дар- 
возадан чиқаётганда эса, иримини қилиб, 
қўлидаги ойна устига обдастадан сув югур- 
тириб, Латофат билан келини кўздан ғойиб 
бўлгунча қараб қолди. С. Кароматов, Ҳиж- 
рон. Эски иримлардан қутулиб кетмаган баъ- 
зи бўлтаклар.. ходанинг устига исириқ боғ- 
лаб қўядилар. А. Қодирий, Обид кетмон. 

Ирим қилмоқ Бирон-бир фалокат, зиён- 
заҳматга йўлиқмаслик ёки унинг олдини 
олиш чорасини қилмоқ, қидирмоқ; ирим 
тарзида бирор нарса қилмоқ. Икки кампир 
ирим қилиб, Маликанинг дард тутаётган- 
лигини ҳеч кимга билдирмасликка тиришиб.. 
эишкни ҳам занжирлаб қўйишган эди. Мир- 
муҳсин, Чиниқиш. Охири у ирим қилиб, ҳуж- 
расининг эшигини қулфламай, кўчага чиқди. 
С. Аҳмад, Ҳукм. Хадича хола бурунгидай 
унинг.. пешонасидан ўпди, дуо қилди, ирим 
қилиб, кузатгани чиқмади. А. Қаҳҳор, 
Қўшчинор чироқлари. 

ИРИМИГА рвш. Йўли учун, номига, 
хўжа кўрсинга. Концертда биринчи рақсни 
жуда ёмон ўйнадим. Бир-икки одам иримига 
чапак чалгандай бўлди. С. Аҳмад, Зумрад. 
Муродова ҳамроҳлари билан уриштирди-ю, 
иримига бир ҳўплаб, рюмкасини шиша орқа- 
сига яшириб қўйди. И. Раҳим, Ихлос. 

ИРИМКАШ Ҳар нарсага ирим қилаве- 
радиган, иримчи; хурофотга берилган. Мен 
иримкаш одамлар тоифасига кирмайман. 
«Шарқ юлдузи». 

ИРИМОҚ Микроорганизмлар таъсири- 
да бузилмоқ, сасиб-бижғиб, яроқсиз ҳолга 
келмоқ; айнимоқ, чиримоқ. Гўшт ирибди. 
н Лат еб ириган анорларнинг суви чиқиб, 
пулларга ўтиб кетибди. X. Тўхтабоев, Сариқ 
девни миниб. Деҳқонбой ота каттакон 
тўрлама қовун тумшуғидаги ириган ерини 
ўйиб ташлаб, карж қилиб сўйди. Мирмуҳ- 
син, Юзида ниқоби бор. 

ИРИМ-СИРИМ айн. ирим-чирим. Қил- 
мадим куф-суф, ирим-сиримлар. С. Акбарий. 

ИРИМЧИ Иримга ишонувчи; ирим- 
чиримга берилган, иримкаш. Иримчи одам. 
н Унинг [сигирнинг] бўйнидаги бир парча эски 
чарм саланглаб, яғринига уриларди. Эгаси 
иримчи бўлса керак, кўз тегмасин, деб та- 
қиб қўйган-да. С. Анорбоев, Оқсой. 






ИРИМ-ЧИРИМ Ҳар хил иримлар. Шу 
қорда домлага бориш нимаси!?Ҳар бало ойим- 
дан чиқади. Ирим-чирим бўлса бас. Ойбек, 
Танланган асарлар. 5—6 ёшларда эди шекил- 
ли. Аъзам жуда қаттиқ оғриди. Кўрсатма- 
ган табибу қилмаган ирим-чирим қолмади. 
Шуҳрат, Жаннат қидирганлар. 

ИРИН эск. Лаб, дудоқ. Ярим очиқ ирин- 
лари ичидаги оқ тишлари билан тилини ғарч- 
ча тишлаган-да, гўё шу турмушда, шу за- 
монда туғилгани учун «аттанг» ўқийдир. А. 
Қодирий, Ўтган кунлар. 

ИРИТ [юн. iris — рангдор парда, ёй пар- 
да] Кўз рангдор (ёй) пардасининг яллиғ- 
ланиши (бунда кўз ёшланади, хиралаша- 
ди, қаттиқ оғрийди, бемор ёруққа қарай 
олмайди). 

ИРИШ тиб. Тери, мушак, суяк ва б. тўқи- 
малардаги азотли органик моддалар, асосан, 
оқсилларнинг микроорганизмлар ҳаёт фао- 
лияти оқибатида емирилиш жараёни. 

ИРКИЛМОҚ шв. Сесканиш, чўчиш, 
ҳазар қилиш билан ўзини тортмоқ, тортин- 
моқ. Чол чорвоққа келиб юрадиган йўлга бу- 
рилди. Шунда Ёдгор иркилиб, отининг жи- 
ловини тортиб, бовага қараб, бир-икки оғиз 
сўз айтиб турибди. «Ёдгор». Мен кўриб, сес- 
каниб, иркилиб қолдим. «Баҳром ва Гулан- 
дом». Дим иркилмай ўққа mymdu буларни. 
Фозил Йўлдош ўғли. 

ИРКИТ Киши ирганадиган даражада 
кир, ифлос. Иркит бола. Иркит пиёла. н 
Бир ёнда судралган қиш увадаси: иркит қор 
уюми. Р. Бобожон, Янги китобдан. ..тайёр 
жой турганда, иркит жойда ётиш нима 
ҳожат! Ҳ. Шамс, Душман. 

ИРМОҚ 1 Бирлашиб, катта дарё ҳосил 
қилувчи ҳар бир айрим кичик дарё. Сирдарё 
ирмоқлари. н Ёлгиз оққан ирмоқ ҳам фойда 
келтиради, қизим, ахир, оқиб-оқиб, дарёга 
қўшилади-ку! Ш. Рашидов, Бўрондан кучли. 
Ғайратлар пахта тераётган ерларнинг охи- 
рида Зарафшон дарёсининг бир ирмоғи — 
Ҳорадарё ўтади. М. Ҳазратқулов, Журъат. 

2 Умуман, дарёча, кичик дарё. Бу во- 
дийнинг қуёши ҳам бизники, Бахмал қиру зум- 
рад ирмоқлари ҳам. Ғ. Ғулом. ..Музликлар 
остидан чиқаётган сув кичик ирмоқ ҳосил 
этиб оқарди. С. Кароматов, Олтин кум. 

ИРОД, ийрод [а. jI — даромад, ки- 
рим; келтириш, баён қилиш] кт. Ишора 
қилиш, ҳавола қилиш; келтириш. 


Ирод этмоқ Келтирмоқ, баён қилмоқ; 
сўзламоқ. [Искандар] Аскарларини йиғиб, 
қисқача бир нутқ ирод этгандан кейин, шу 
қалъага биринчи бўлиб чиққан кўнгиллиларга 
жуда кўп пул ва мартабалар ваъда қилди. М. 
Осим, Аждодларимиз қиссаси. 

ИРОДА [а. ojIjI — қасд, ният, истак] 1 
Мақсадни юзага чиқариш учун кишида бўлган 
матонат ва қатъият. Кучли ирода. Темир ирода. 
Иродаси йўқ одам. н Улар қуроллари синса — 
қўллари билан, қўллари синса — muuuiapu би- 
лан, muumapu синса — иродалари билан қазиш 
қасдида келган сув ташналари эди. М. Исмои- 
лий, Фарғона т. о. [Турғунбойнинг] Кўнглини 
қандайдир шубҳа ва норозилик таталаб тур- 
ган бўлса ҳам, бирон қарши фикр айтишга иро- 
даси етмади. П. Турсун, Ўқитувчи. 

2 Ихтиёр, хоҳиш. Ўз иродасига қарши иш 
қилмоқ. н Ҳуқуқий давлатда озчилик, агар 
мард бўлса, кўпчиликнинг иродасига итоат 
қилади. Э. Юсупов, Истиқлол йўлида. 

3 Ирода (хотин-қизлар исми). 

ИРОДАЛИ Иродаси кучли, бирор мақ- 

сад учун матонат ва қатъият билан кура- 
шадиган. Муҳиддинқори Ёқубов иродали, 
ҳаракатчан, хушчақчақ, ажойиб овозли санъ- 
аткор эди. Т. Обидов, Юсуфжон қизиқ. Шу 
йўл эгилган қоматингизни кўтаради. Ирода- 
ли бўлинг, фақат иродали бўлинг. С. Аҳмад, 
Қадрдон далалар. 

ИРОДАСИЗ Иродаси йўқ, иродаси суст; 
бардошсиз. Иродасиз одам. н Порахўр шахс- 
лар.. сиёсий жиҳатдан етук бўлмаган беқа- 
рор ва иродасиз шахсларни қўлга олмоқда- 
лар. Газетадан. 

ИРОДАСИЗЛИК Иродасиз одамга хос 
хусусият, хатти-ҳаракат, ҳолат; қатъиятсиз- 
лик. Ғуломжон эса ҳеч кутилмаганда иро- 
дасизликка берилиб, ҳамма нарсадан кўнгли 
совиди.. Ж. Абдуллахонов, Тўфон. Иродасиз- 
лик қилдинг, десам, хафа бўлма. Бу қоқилиш 
ўтиб кетади, бир неча вақтдан сўнг ўзингга 
келасан. Мирмуҳсин, Умид. 

ИРОНИЯ [юн. eironeia — муғамбирлик, 
айёрлик; билиб билмаганга олиш] ад. Ба- 
диий асарлардаги услубий восита — икки 
маънода қўлланиши мумкин бўлган сўз ёки 
гапларни қўллаш билан уларнинг асосий 
маънога тескари, ҳатто уни инкор этувчи 
маъноси орқали киноя, қочириқ, пичинг, 
кесатиқ, мазах маъноларини ифодалаш. 


15—Ўзбек тилининг изоҳли луғати 




ИРОҚ I Узоқ, олис. Шаҳар бизга анча 
ироқ. Осмон ироқ — ер қаттиқ. Мақол. н 
Йиғи келди қулоғига ироқлардан пайдар-пай.. 
Т. Тўла. 

ИРОҚII [а. 3 I j-c — Ироқ мамлакати но- 
мидан] (И — катта) Шашмақом тизими- 
даги олтинчи мақом номи (қ. шашмақом). 
«Ироқ»ни ироқдаги ёрига эилитилсин, деб 
куйлар эди. М. Исмоилий, Фаргона т. о. 

ИРОҚИ I [а. ^iljx. — Ироққа мансуб, 
Ироқца тайёрланган] Каштадўзликда тўр- 
га, канвага ип ёки ипакларни кесишти- 
риб, крест шаклида гул тикиш усули ва 
шу усулда тикилган нарса. Ироқи тикмоқ. 
Ироқи жияк. н Бошидаги ироқи дўпписи 
ҳуснига ҳусн қўшарди. Ш. Рашидов, Бўрон- 
дан кучли. 

ИРОҚИ II [а. — Ироққа мансуб, 

Ироқца тайёрланган]: ироқи совун с.т. Юз- 
қўл ювиш учун қўлланадиган хушбўй со- 
вун, атирсовун. Темиртош ҳам кеча қаллиғи 
Менглиойнинг янгасига иккита ироқи совун, 
упа-элик олиб, янги рўмолчага тугиб, қош 
қорайганда борган эди. М. Осим, Ўтрор. 

ИРРАЦИОНАЛ [лот. irrationalis — но- 
маъқул; ўйламасдан қилинган] 1 флс. Қону- 
ниятга эга бўлмаган ва шу сабабли тушу- 
ниб, ақл билан билиб, мантиқий йўл би- 
лан тушунтириб бўлмайдиган; ақлдан таш- 
қари. Иррационал қараш. 

2 мат. Бутун сон билан ўлчаб, ифода- 
лаб ёки ҳисоблаб бўлмайдиган; арифметик 
амалдан ташқари, илдиз топиш амалини 
ҳам талаб қиладиган. Иррационал тенглама. 
Иррационал сонлар. 

ИРРИГАТОР Ирригация, сув чиқариш 
ишлари мутахассиси. Катта Наманган ка- 
налининг иккинчи навбати ирригаторлар 
томонидан жуда қисқа муддат ичида қуриб 
битказилмоқда. Газетадан. 

ИРРИГАЦИОН Ирригацияга, суғориш 
ишларига оид. Ирригацион иншоотлар. 

ИРРИГАЦИЯ [лот. irrigatio — сув қў- 
йиш; сунъий суғориш] Сувсиз ерларга сув 
чиқариш, далаларни, экин майдонларини 
суғориш ишлари. Ирригация иншоотлари. н 
Республикамизда ирригация ва мелиорация 
ҳамда янги ерларни ўзлаштириш даражаси 
бениҳоя юқори. «Фан ва турмуш». 

ИРСИИ [а. ] — наслдан наслга ўтган; 

меросга оид] биол. Наслга оид, наслдан 
наслга ўтадиган; наслий. Фанда шу тушун- 


ча аввалдан маълум, ген ирсий белгини та- 
шувчи нарса, деб қабул қилинган. «Фан ва 
турмуш». 

Ирсий касалликлар Наслдан наслга ўта- 
диган, суяк сурадиган касалликлар. ..дунё- 
да ҳар хил ирсий касалликларнинг кўплиги ҳам 
ирсиятнинг ижтимоий муҳитга боғлиқ экан- 
лигидан далолат беради. Ю. Сатторов, Ир- 
сият ва тақцир. 

ИРСИЯТ [а. л. 'Aj\ — ворисийлик, меро- 
сийлик, ирсийлик] биол. Тирик организмлар- 
нинг жисмоний ва руҳий хусусиятларни сақ- 
лаш ва наслдан наслга ўтказиш, ўзига ўхшаш 
наслларни бунёд этиш қобилияти, шундай 
хусусият. Янги туғилган бузоқчалар чуқур тек- 
шириб кўрилди ва уларда дастурлаштирипган 
барча ирсиятлар мавжуд эканлиги аниқланди. 
«Фан ва турмуш». ..ирсиятнинг маъноси — 
оқсил синтез қилиш қобилиятининг наслдан 
наслга ўтишидир. «Фан ва турмуш». 

ИРШАИМОҚ Овоз чиқармай, лаблар- 
ни ёйиб, кўримсиз кулумсирамоқ; иржай- 
моқ, тиржаймоқ. Иршайиб кулмоқ. н -Ер 
юткурлар, нима қилиб иршайиб турибсиз- 
лар, ҳув, кўзларинг тешилсин! — деди хо- 
тинлардан бири. М. Осим, Ўтрор. Бир то- 
монда ҳисобчи, бир томонда бригадир ир- 
шайиб, қуллуқ қилиб турибди. М. Ҳазратқу- 
лов, Журъат. 

ИРШОД [а. jLijl — тўғри йўл кўрса- 
тиш] эск. кт. Тўғри йўл кўрсатиш, тўтри йўлга 
солиш, таълим бериш. Маорифу ҳаёт шахси- 
яси доим лисонидин, Жаҳолат аҳли иршодиға 
бўлсун таржимон ёишар. С. Хондайлиқий. 

Иршод айламоқ (ёки қилмоқ, этмоқ) 1) 
тўғри йўл кўрсатмоқ, тўғри йўлга солмоқ; 
2) эътиқод қилмоқ. «Ғинг десанг, қум-қум 
талоқ» машқини бунёд айлади, Ҳайта бош- 
дан рўдапо илмоққа иршод айлади. Ҳамза. 

ИРҚ I [а. 3j.c — қон томирлари; илдиз; 
зот] 1 эск. Насл, зот. 

2 Кишиларнинг кўз, соч ва тери ранги, 
юз-бош тузилиши ва ш. к. наслий белгила- 
ри бир хил бўлган, тарихан шаклланган ҳар 
бир гуруҳи. Турли ирқларга мансуб кишилар.. 
ҳуқуқий тенглик асосида тез-тез учрашиб 
туриш ва ҳамкорлик қилиш имкониятига эга- 
дирлар. Газетадан. Бунда бор қанча ирқ ва 
қанча миллат.. Э. Воҳидов. 

ИРҚН шв. Юз; ёноқ. Аваз қараса, Оққиз 
дуруст қизга ўхшайди, ирқи олмадай пиш- 
ган, зулфлари белига тушган. «Балогардон». 




ИРҚИИ [а. — ирққа оид, тегиш- 

ли] Ирққа хос; ирққа оид (қ. ирқ I). Ирқии 
белгилар. Ирқий назария. н Мен ирқий ва 
миллий айирмалар ҳамда камситишлар одам- 
ларни энг заиф жонивордан кучсиз ва муте 
қилиб ташлаган ўлкаларни кўрганман. Зул- 
фия, Чўққилар. 

ИРҚЧИ Ирқчилик тарафдори, ирқчи- 
лик сиёсатини юргизувчи. У тошкентлик 
Собир — Сардор фашистларни қилди хароб, 
Гўрсиз ётган ирқчи — мурдор Осиёдан олди 
жавоб. М. Шайхзода. 

ИРҚЧИЛИК Ирқлар тенг эмас, шунинг 
учун гўё «олий», «сара» ирқларнинг «паст» 
ирқлар устидан ҳукмрон бўлиши тарихий 
заруратдир, деб даъво қилувчи назария ва 
сиёсат. Мустамлакачилик билан ирқчиликка 
барҳам берилиши шарт ва барҳам берилади 
ҳам. Газетадан. 

ИРҒАИ Ёғочи қаттиқ, пўсти қизғиш 
бута. [Зоминда] Арча дарахтларидан таш- 
қари, учқат, наъматак, ирғай, зирк ва бош- 
қа буталар бор. «Фан ва турмуш». 

ИРҒАИЗОР Ирғайлар ўсган ер, майдон. 
Агар бу қумлар, ирғайзорлар орасида адашил- 
са, умр бўйи юриб ҳам чиқиб кетиб бўлмайди. 
А. Қаҳҳор, Қўшчинор чироқпари. 

ИРҒАЛМОҚ шв. У ёқ-бу ёққа чайқал- 
моқ, қалқимоқ; силкинмоқ. Қараса, ўша 
ўзини алдаган паризод тўқмоқ ёлли тўриқ 
отни миниб.. мункиб, қалқиб, минган оти.. 
бир-бир босиб, ирғалиб бораётган экан. «Му- 
родхон». 

ИРҒАМОҚ Тебратмоқ, чайқамоқ; сил- 
китмоқ (бошни). Машинкада алланарсани 
кўчираётган аёлга салом берди. Аёл маишн- 
кадан кўзини олмай, бош ирғаб қўя қолди. С. 
Анорбоев, Оқсой. Абдураззоқ ота қўлидаги 
бўшаган пиёлани ерга қўйиб, бош ирғаб, қудуқ 
томонни кўрсатди. С. Абдуқаҳҳор, Олтин 
водийларни кезганда. 

ИРҒИМОҚ айн. сакрамоқ. Ариқдан ир- 
ғиб ўтмоқ. 

Ирғиб (ўрнидан) турмоқ Чаққонлик би- 
лан тез, қалқиб (ўрнидан) турмоқ, дик этиб 
(ўрнидан) турмоқ. Худди босинқираган одам- 
дек, ирғиб ўрнимдан турдим. Н. Сафаров, 
Оловли излар. Ирғиб тушмоқ Бехосдан 
юқорига кўтарилиб тушмоқ, сапчиб кетмоқ. 
Оёғимга бир нарса тегиб, ирғиб тушдим. н 
Содиқжон бойвачча бу гапни эшитиб, бир 
ирғиб тушди. К. Яшин, Ҳамза. Ирғиб чиқ- 


моқ Ташқарига бўртиб, туртиб чиқмоқ (кўз 
соққаси, томир ва ш. к. ҳақида). Ирғиб чиқ- 
қан кўзлар. Ирғиб чиққан томирлар. н Унинг 
[Қўчқорнинг] офтобда қорайган ориқ пайла- 
ри ирғиб чиққан, оёғи.. тарашага ўхшарди. А. 
Убайдуллаев, Ҳаёт оқими. 

ИРҒИТМОҚ 1 Ирғимоқ фл. орт. н. Илон 
юрган қийин йўлдан «Чу» деб отини ирғитди. 
«Нигор ва Замон». 

2 Отмоқ, улоқтирмоқ. Елкадаги юкни 
ирғитмоқ. Қўлга тушган нарсани ирғитмоқ. 
н Ғуломжон.. қамчини мингбошининг қўли- 
дан юлиб олиб, супага ирғитди. М. Исмои- 
лий, Фарғона т. о. Қўзибой ҳар тошни 
ирғитганда, гимнастикачилардай енгил гав- 
даси билан бир ирғиб тушар ва бу қилиғидан 
ўзи завқланиб куларди. Ҳ. Назир, Сўнмас 
чақмоқлар. 

3 Юқорига томон силкимоқ, кўтариб 
ташламоқ. Арава оҳиста йўл босарди, қўтос- 
лар секин, ялқов қадам ташлар ва ўқтин- 
ўқтин аравакаш «хўш-хўш!» деб, қуруқ суяк 
қўтосларга қамчи ирғитиб қўярди. Ойбек, 
Нур қидириб. Ер, худди от олиб қочган ара- 
вадай, кишини ирғитиб-ирғитиб ташлар эди. 
А. Қаҳҳор, Олтин юлдуз. 

ИРҒИШЛАМОҚ Бир неча бор ёки ти- 
нимсиз ирғимоқ, сакрамоқ. -Ака! — деди 
Дилбар ва суюнганидан ёш боладай ирғиш- 
лай бошлади. Ж. Абдуллахонов, Тонг ёриш- 
ган соҳилда. Яқинда борсам, қизчалар мени 
қуршаб олиб, ирғишлаб чапак чалишди: «Су- 
юнчи, суюнчи» деб. А. Мухтор, Туғилиш. 
Бузоқ ирғишлаб ўйнаб бориб, говмишнинг ели- 
нига ёпишди. Т. Мурод, Қўшиқ. 

ИС I 1 Нарсанинг сезги аъзоси (бурун)- 
га таъсир этиш хусусияти ва шу таъсир на- 
тижасида юзага келувчи сезги; ҳид. Иси бор. 
Иси йўқ. н Қимирлатишдан райҳонларнинг 
ўткир иси ўқтин-ўқтин димоққа келиб ури- 
нар эди. А. Қодирий, Меҳробдан чаён. Боғ- 
ма-боғ ошиб эсаётган шамол димоққа алла- 
қандай хушбўй исларни олиб келади. С. Аҳмад, 
Ҳукм. Тонгда тандир қиздирилди. Нон иси 
тарқади. Т. Малик, Ажаб дунё. 

2 кўчма Дарак берувчи белги, ишора. 
Низомулмулк муҳим бир нарсанинг исини пай- 
қагандай, атрофга аланглаб, индамасдан унинг 
орқасидан юрди. Ойбек, Навоий. Чоғимда, 
туҳматнинг иси келадиёв бу ишдан. С. Аҳмад, 
Ҳукм. Оёқ остидаги нам тупроқдан инсон учун 
жуда яқин қон-қариндошлик иси димоққа ури- 




ларди. С. Анорбоев, Оқсой. -Жуда соз, бироқ 
сиёсий, тарбиявий ишнинг иси ҳам йўқ, — деди 
Сайрамов. Ойбек, О.в. шабадалар. 

Ис билади Жуда сезгир. Ўн чақиримдан 
ис билади бу муттаҳам. Ис олмоқ Хуфиёна 
сезмоқ. Шўрванинг исини олиб, старший би- 
лан элликбоши, қоровул кириб келди. Ҳамза, 
Паранжи сирлари. Исини чиқармаслик Ош- 
кор қилмаслик, ҳеч кимга билдирмаслик. 
Бизга нимани буюрган эдинглар ? Ҳизни олиб 
қочиш ҳам бир қанча вақт исини чиқармай 
сақлаш, шундайми? -Шундай. Ойбек, Тан- 
ланган асарлар. Иккита хотинингиз борли- 
гининг исини ҳам чиқармай, бугун учинчи хо- 
тинга уйланяпсиз.. А. Муҳиддин, Чап чўнтак. 

ИС II 1 У қадар қуюқ бўлмаган, кўри- 
нар-кўринмас тарздаги тутун; дуд. Самовар 
карнайидан кўтарилаётган ис. 

2 Ёнишдан ҳосил бўлган зарарли (за- 
ҳарли) газ, кўмир оксиди; ис гази. Катта 
осма лампа тутаброқ ёнганидан, дўконхо- 
надан ис ва қурум ҳиди билан тўлган ҳаво 
дарров димоққа урар эди. Ойбек, Танлан- 
ган асарлар. Овқатдан ис ҳиди келарди. Шуҳ- 
рат, Шинелли йиллар. 

3 Тутун ва чангдан шип ва деворларда, нар- 
салар юзасида ҳосил бўладиган нозик ипси- 
мон, ипир-ипир нарсалар. Хизматкорхонанинг 
деворлари, шиплари ўргимчак инлари, тир-ипир 
қора ислар билан қопланган. Ойбек, Танланган 
асарлар. У[Умид] тахмондаги, шифтлардаги 
исларни супурги билан олиб, полни икки қайта 
ювди. Мирмуҳсин, Умид. 

Ис босиб (ўтирмоқ) Иш-фаолиятсиз, 
ҳеч кимга аралашмай, назар-эътибордан 
четда қолиб. Бунақа, уйларда ис босиб ўти- 
раверса, юрагига зардоб тўпланади-да. Да- 
лани, боғ-роғни кўрмаса, бундай тўй-пўй 
қилиб, кўнглидаги чигилни ёзмаса.. С. Нуров, 
Нарвон. Ис тегмоқ Исдан заҳарланмоқ (қ. 
ис 2). Насимбой ўзида йўқ аҳволда, отаси 
узатган пулни қўлида чангаллаганча, ис тек- 
кандай каловланиб турарди. «Муштум». Кўп 
хавотирланманг, холажон.. ўғлингизга бир оз 
ис тегибди. «Муштум». Ис чиқармоқ этн. 
Арвоҳларга атаб ёки инс-жинсларни қай- 
тариш мақсадида махсус иссиқ таом тай- 
ёрлаб едирмоқ (қўни-қўшни, маҳалладош, 
қариндош кишиларга). Ўғлимнинг қўлини 
ҳалоллатсам, сўйиб жиндак ис чиқарарман, 
деб умид билан боқиб юрган бир улоғим бор 
эди. П. Турсун, Ўқитувчи. -Кеча одамларни 


нақ арвоҳ чалиб кетганмиш. Шунга бувим- 
лар «арвоҳ оши» қилиб, «ис» чиқарибди, — 
деди Пирназар. Н. Мақсудий, Лайлатулқадр. 

ИСБОТ [а. cjLAI — далил, ҳужжат билан 
аниқлаш] 1 Фикр, даъво, фараз ва ш. к. нинг 
тўғрилигини ёки юз берган ҳодисанинг 
чинлигини тасдиқловчи факт, далил. -Эг- 
риликка олманг, Зайнаб, — деди Кумуш. — 
Мен бу гапни ёнимда эрим бор бўлганда кир- 
ма, деб айтмадим, балки бояги сўзимнинг 
исботи учун айтдим. А. Қодирий, Ўтган 
кунлар. Сўнгги 74 йиллик тарихимизда бўлиб 
ўтган барча қирғин ва қатағонликларнинг би- 
ринчи қурбонлари зиёлилар бўлгани бунинг ис- 
ботидир. Э. Юсупов, Истиқлол йўлида. 

2 мнт. мат. Бирор қоида ёки даъвонинг 
тўғрилигини бошқа маълум қоидалар асоси- 
да, мантиқий мулоҳаза ва далиллар билан 
тасдиқлаш усули, тизими. Пифагор теорема- 
сининг исботи. 

Исбот қилмоқ айн. исботламоқ. Планни 
бажаришимизни уч йилдан бери исбот қила- 
миз. Р. Файзий, Чўлга баҳор келди. 

ИСБОТЛАМОҚ 1 Фикр, даъво, фараз 
ва ш. к. нинг тўғрилигини ёки бўлиб ўтган 
воқеа-ҳодисанинг чинлигини далил, ҳужжат 
билан тасдиқламоқ. Ўз гапининг тўғрилигини 
исботламоқ. н Энди у солдатларга бутунлай 
бошқа гапни айтиши керак. Айтишга айта- 
ди-ю, лекин қандай исботлай олади? И. Ра- 
ҳим, Чин муҳаббат. Омоннинг ҳамма нарсани 
расмий жиҳатдан мушоҳада этишини билга- 
ни учун, фикрини далил билан исботламоқчи 
бўлди. С. Кароматов, Олтин қум. 

2 мнт., мат. Бирор қоида ёки даъво- 
нинг тўғрилигини бошқа маълум қоидалар, 
асосида мантиқий мулоҳаза ва далиллар би- 
лан тасдиқламоқ, исбот қилмоқ. Теоремани 
исботламоқ. н Бу фактлар асосида ўзбек 
тилида сўз тартибининг ҳам эркин, ҳам боғли 
эканини исботлайди [олим]. Газетадан. 

ИСЁН | а. jLni — бўйин товлаш, ито- 
атсизлик; қўзғолон] 1 Синфий, миллий, 
ҳуқуқий манфаатларни ҳимоя қилиб кўта- 
риладиган қўзғолон; ғалаён. Бу [исён] —улуғ 
халқ исёни, бу — асрлардан буён давом этган 
жабрга, қулликка қарши мустамлака кам- 
бағалларининг қўзғолони, даҳиштли зарбаси 
эди. Ойбек, Танланган асарлар. 

2 кўчма Қаршилик, норозилик билан 
қўзғалувчи, туғён урувчи ҳис-туйғу. Киши 
қалбида ҳаромдан ҳазар, нопокликка, адолат- 






сизликка нисбатан муросасиз исён бўлиши 
керак. Газетадан. Зулм, тахтга қарши исён 
Шарқ кўксида тўлибтошди. Ғайратий. ..юра- 
гида йиғилган ҳамма дарду ситамлари, ҳамма 
алам, ҳамма исёнларини тўкса арзийдиган 
қасосли онлар келди. О. Ёқубов, Кўҳна дунё. 

Исён қилмоқ (ёки кўтармоқ) Исён на- 
мойиш этмоқ. Зулмга қарши исён қилмоқ 
(кўтармоқ). н Минг-минг одам исён кўта- 
ради, ҳукумат олдига чўқмордан тортиб бол- 
та-тешасигача кўтариб келади. Ж. Шари- 
пов, Хоразм. Лекин ҳамишалик раҳнамо қал- 
бим Не учун дафъатан кўтарди исён. Э. Во- 
ҳидов, Садоқатнома. 

ИСЁНКОР [ а.+ ф. — бўйин 

товловчи; исён қилувчи, қўзғалувчи] 1 Исён 
кўтарувчи ёки исён кўтарган; исёнчи, 
қўзғолончи. Давлатнинг яхлитлигини сақлаб 
қолмоқ учун исёнкор ва маккор ўғлига қарши 
юриш қилишдан бошқа иложи қолмади [ Улуғ- 
бекнинг]. Мирмуҳсин, Меъмор. Чорҳокими- 
яти.. исёнкор фуқародан шафқатсиз омма- 
вий қасос олди. Н. Сафаров, Оловли излар. 

2 Исёнга чорловчи, исёнга даъват этув- 
чи. Исёнкор шоир. н Оловдай қизиб турган 
миясида исёнкор фикрлар туғён қиларди. О. 
Ёқубов, Қанот жуфт бўлади. Лекин шоир- 
нинг исёнкор овозини тиндира олмади. Газе- 
тадан. 

ИСЁНКОРЛИК Исёнкор иши, исён- 
корга хос хатти-ҳаракат; бўйин товламас- 
лик, бўйсунмаслик. Бу қизнинг руҳида 
бўйсунувчанлик эмас, исёнкорлик борлигини 
кўриб, тутақиб кетди. Ў. Ҳошимов, Қал- 
бингга қулоқсол. Исёнкорлик уни охир Олиб 
келди зиндонга. Э. Воҳидов, Ғалаён. 

ИСЁНКОРОНА Исёнга чорловчи; исён- 
корлик билан, бўйсунмасдан. Бу шоир қал- 
бида исёнкорона шеър туғилишидан дарак.. 
эди. С. Сиёев, Аваз. Хотин-қизлар исёнко- 
рона курашга ўтиб, қўшиқлар куйлаганлар. 
«Фольклор». 

ИСЁНЧИ айн. исёнкор 1. Тошканднинг 
Қўқонга қариш исён қилган замонида, исён- 
чилардан бири.. Юсуф ҳожидек бир кимса- 
нинг ўз ўғлини Марғилонга юбориб, бунда ҳам 
исён чиқариш қасдида бўлмоғи, унингча [қуш- 
бегича], ҳақиқатга жуда яқин ва шубҳасиз 
эди. А. Қодирий, Ўтган кунлар. 

ИСИМОҚ 1 Ўзига иссиқлик олиб, ҳаро- 
рати кўтарилмоқ. Сув исиди. Печка қизиб, 
уй яхши исиди. н Ҳаво ҳали исимаган бўлса 


ҳам, хомсемиз ҳоким, формасининг кўкрак 
тугмаларини ечиб ташлаб, елпинишга туш- 
ди. М. Исмоилий, Фарғона т. о. 

2 кўчма Кўнгли тортмоқ, рағбати, му- 
ҳаббати ошиб, яқинлик сезмоқ; кўнгли 
илимоқ. Энди хотинига исиб, меҳмонхонада 
ётишни ҳам барҳам берса. А. Қодирий, Ўтган 
кунлар. Йўлдошнинг олдига кириб ўтсам, 
Жамилахоннинг боши кўкка етар. Зора-мора 
менга кўнгли исиб қолса.. ўғлимнинг ҳам бах- 
mu очиларди, — деди Салтанат. Б. Раҳмо- 
нов, Қилмиш-қидирмиш. 

исинмоқ Ўзини иссиққа тоблаб ёки 
иссиқ жойда ўтириб, баданни иситмоқ. 
Ғуломжон челакни ўчоқ ёнига келтириб 
қўйди, сувнинг эришини кутиб, ўзи ҳам шу 
ерда исиниб турди. М. Исмоилий, Фарғона 
т. о. Пахтасини топшириб бўлганлар исиниш 
учун йўл ёқасига олов ёқишди. «Ёшлик». 

ИСИРИҚ Исириқдошлар оиласига ман- 
суб кўп йиллик ёввойи ўт ўсимлик [Тарки- 
бида алкалоидлар бўлиб, халқ табобатида 
шифобахш восита сифатида турли йўллар 
билан (жумладан, тутатиб) фойдаланиб 
келинади]. ..Исириқни минг дардга даво, деб 
бекорга айтишмайди. Газетадан. Исириқ — 
гриппга қарши яхши нарса. Ким уни эскилик 
деса, хато қилади. Мирмуҳсин, Умид. 

Исириқ солмоқ (ёки тутатмоқ) 1) турли 
микроб (касалик)ларга қарши, дезинфек- 
ция мақсадида исириқнинг қуруғини тутат- 
моқ. Хоналарни тез-тез шамоллатиб туриш, 
кунига икки марта исириқ тутатиш ҳам 
мақсадга мувофиқдир. Газетадан; 2) этн. инс- 
жинсни қочириш, «ёмон кўздан сақлаш» 
ва ш. к. мақсадда исириқ тутатиб, киши 
боши (атрофи)дан, хона ичида айлантир- 
моқ. Кампир, меҳмонлар чиқиб кетиши би- 
лан, суюкли куёвига исириқ солди. С. Зунну- 
нова, Гўдак ҳиди. Лутфинисо дам ўтмасдан 
келиб, гоҳ «ёмон кўздан сақласин» учун иси- 
риқ тутаттирар, гоҳ қизини қучиб йиғлар.. 
эди. Ойбек, Танланган асарлар. 

ИСИРИҚДОН Исириқчининг исириқ 
солиб тутатадиган мис идиши. 

ИСИРИҚЧИ Кишиларга исириқ солиб, 
шундан тушган садақа билан кун кўрувчи 
шахс. Йўлчи қараб, киноя билан қошларини 
чимирди: -Мен хўжайинларнинг бўйинтуру- 
ғига калламни тиқай, ишлай, улар обдан 
мойимни шилсин, кейин мени «ҳушт!» деб 
ҳайдасин, мен гадой бўлай, исириқчи бўлай. 
Ойбек, Танланган асарлар. 




ИСИРҒА 1 Қулоққа тақиладиган, ол- 
тин, кумуш каби металлардан ясаладиган 
зийнат буюми; зирак. Тилла исирға. н У 
[Турсуной] маржон, исирға, узук тақишни 
бировлардан кўриб ҳавас қилар.. эди. А. Мух- 
тор, Опа-сингиллар. 

2 Баъзи ҳайвонлар, чунончи, эчкининг 
томоғи остидан осилиб турадиган солин- 
чоқ эти. 

ИСИТКИЧ 1 Иситиш асбоби, исита- 
диган қурилма, механизм. Пропан гази би- 
лан ишловчи иситкичдан сув остининг энг 
чуқур жойларида фойдаланиш мумкин эмас. 
«Фан ва турмуш». АҚШда ғаввослар учун 
водород билан иситиладиган иситкич яратиш 
мўлжалланмоқда. «Фан ва турмуш». 

2 Баданнинг оғриган ерини сунъий иси- 
тиш учун қўлланадиган мослама. Элвктр 
иситкич. Резина иситкич. 

ИСИТМА 1 Организмнинг, гавда ҳаро- 
рати кўтарилганда намоён бўладиган, за- 
рарли агентлар (касалликлар қўзгатувчи 
омиллар)га нисбатан ҳимоя-мослашув ре- 
акцияси, унинг натижасида юзага келувчи 
ҳарорат. Иситмани ўлчамоқ. Касални яшир- 
санг, иситмаси ошкор қилади. Мақол. н 
-Хайрият, онангизнинг аҳволи анча тузук 
бўлиб қолди, иситмаси ҳам қайтди, — деди 
отаси. М. Исмоилий, Фарғона т. о. 

2 с. т. Баданда ҳарорат билан ўтадиган 
баъзи касалликларнинг (мас., безгак, тиф- 
нинг) халқ орасидаги умумий номи. Кум- 
қишлоқ деҳқонларини қадимдан қийнаб кел- 
ган ботқоқларни.. иситма, безгак ўчоқлари- 
ни қуритиш учун бир неча чақирим узунлик- 
да зовур қазиш керак. Ҳ. Ғулом, Машъал. 

3 этн. Кишининг дилини ўзига ёки бош- 
қага мойил этиш мақсадида қилинган амал. 
Иссиқ сўзим — иситма, совуқ сўзим — со- 
вутма. Мақол. 

4 сфт Иситилган. Иситма ош. 

ИСИТМАЛАМОҚ Иситма ҳолатида 

бўлмоқ, ҳарорати баланд бўлиб турмоқ. 
Матхолиқ ака, қанча ерни суғориб, қанча 
ерда дарахт кўкартиргандан кейин.. куз пай- 
тида Қамишкапанинг чорбоғ даласидаги ер- 
тўлада иситмалаб ётиб, ўлиб кетади. П. Тур- 
сун, Ўқитувчи. 

ИСИТМАЛАШ Иситманинг юзага чи- 
қиши, унинг жараёни. 

ИСИТМА- СОВУТМА этн. Кишининг 
дилини ўзига ёки бирор кимсага мойил 


қилиш еки ундан «совитиш» мақсадида 
қилинган амал. [Фотима:] Йўқ, тақсир, 
бўлмайди, сиз иситма-совутмани қилиб бе- 
риб кетасиз, ўзим чиқариб юбораман. Ҳам- 
за, Туҳматчилар жазоси. 

ИСИТМОҚ 1 Ўз тапти, ҳарорати би- 
лан бошқа нарсанинг, кимсанинг иссиқ- 
лигини оширмоқ, кўтармоқ, иссиқ қилмоқ; 
ҳарорат бермоқ. Бектемир унинг совуқ қот- 
ган жажжи қўлларини пуфлаб-пуфлаб исит- 
ди. Ойбек, Куёш қораймас. 

2 Оловга қўйиб, тоблаб ёки бошқа би- 
рор йўл билан иссиқ қилмоқ. Ошни исит- 
моқ. Сув иситмоқ. 

3 Исимоқ 2 фл. орт. н. -Мен қўрқаманки, 
— деди у [Ҳамдамформа], — Бухоронинг асл 
шойисидан тикилган ҳилпиллама кўйлаклар.. 
амиркони ботинкалар сенинг кўнглингни унга 
иситган бўлмасин. С. Айний, Куллар. Мана 
ман асл дуохон.. Иситиб, совитиб қўяман. 
Ҳамза, Кузғунлар. 

ИСКАБТОПАР 1 Қон сўрувчи икки 
қанотлилар туркумига мансуб, чивинга 
ўхшаб одамни қаттиқ чақадиган майда 
ҳашарот. 

2 с.т. Чивин. У[кечалари]ҳам гармселла- 
ри билан, ҳам қайнашган искабтопарлари би- 
лан одамлар бошига қора қийноқ келтиради. 
М. Исмоилий, Фарғона т. о. 

ИСКАМОҚ 1 Ҳидни бурунга тортмоқ; 
ҳидламоқ. Ҳайдар ота бир myn садарайҳонга 
қўл уриб искади. А. Қаҳҳор, Асрор бобо. Ис- 
каб кўрсам, тоза боғнинг гулисан, Қай ша- 
ҳарда, қандай бекнинг ўғлисан?« Ширин би- 
лан Шакар». 

2 Ҳид олмоқ, ҳидидан изламоқ (ит 
ҳақида). Раҳим, елкасида халта, бедазор ёни- 
да турар, «Тарзан» эса тизза бўйи ўсиб гулла- 
ган кўм-кўм беда ичида бир нимани искаб 
юрарди. Ҳ. Назир, Сўнмас чақмоқлар. 

3 кўчма Пайқамоқ, сезмоқ. Ҳа, айёр 
чўлоқ, искабсан дарров! Бир мақалладан бир 
қизни олиб қочишди. Бойваччанинг хизмат- 
корининг қизи эмиш.. Ойбек, Танланган 
асарлар. 

Елкаси ер искамаган Курашда йиқил- 
маган. Уни Ҳакимполвон деб аташлари ҳам 
бежиз эмас. У, катта курашларда полвон- 
лар билан беллашган, аммо елкаси ер иска- 
маган. А. Шермуҳамедов, Пискентлик паҳ- 
лавон. Орқам ер искамади с.т. Ҳеч дам ол- 
ганим йўқ. 







ИСКАНА [ф. j ... I — дурадгорлик асбо- 
би: кескич, искана; парма] Ёғоч, тахтани 
ўйиш, тешиш учун қўлланадиган, учи япа- 
лоқ ўткир пўлат асбоб. У [отам].. чархнинг 
парраги ўтказиладиган тешикларни искана 
билан ковламоқда эди. С. Айний, Эсдаликлар. 

Искана пайванд қ.х., боғ. Пайвандтагни 
(искана ёки ўткир пичоқ билан) ёриб, нов- 
да суқиш йўли билан қилинадиган пайванд. 

ИСКАНЖА [ф. ul — қийноқ, азоб; 

сиқиш асбоби; тахтакач, пресс] 1 Нарса- 
ларни сиқадиган, жипслайдиган асбоб. 

2 кўчма Сиқиқлик, сиқув; азоб-уқубат. 
Бикажонбика кундошлар исканжасида қолди. 
Ж. Шарипов, Хоразм. Берлин исканжада, 1- 
Украина, 1- ва 2-Белоруссия фронтларининг 
қўшинлари уни ҳамма томондан қуршаб, 
темир ҳалқа ичига сиқиб олган. Газетадан. 
Олға борсангиз ҳам, орқага қайтсангиз ҳам, 
очлик, сувсизлик исканжасидасиз. М. Ўрин- 
хўжаев, Унутилмас кунлар. 

Исканжага олмоқ 1) исканжа орасига 
олиб сиқмоқ; 2) кўчма сиқувга олмоқ, си- 
қиб қўймоқ. Энди нолиш ҳам гуноҳ бўлади, 
ўртоқ Умурзоқова, сиз Қодировни исканжа- 
га олиб эзибсиз.. Ш. Рашидов, Бўрондан куч- 
ли. Душманни ҳар икки томондан исканжа- 
га оламиз.. Ж. Шарипов, Хоразм. 

ИСКАРТ Белгили меъёр, ўлчов; андоза. 
Искартга келмоқ. н Энди ташвишнинг 
кўплигини айтинг: искартдан ортиқроқ ём- 
ғир ёғса, экиндан айрилиб қоламанми, деб 
жонимни ҳовучлаб, нуқул қурбақа ўлдираман. 
А. Қаҳҳор, Қўшчинор чироқпари. 

ИСКОВУЧ 1 Ис, ҳид биладиган; йўқол- 
ган, қочган нарсани, кимсани изидан ҳид- 
лаб бориб топадиган. 

Исковуч ит 1) ис, ҳид биладиган (ис- 
каб топадиган) ит; 2) с. т. овчи ит. 

2 кўчма Айғоқчи. Ҳудрат.. у ерда ўрган- 
ганларини маҳаллий ишчилар орасида кенг 
ёйиб юрган кунларининг бирида уни жандар- 
ма исковучлари тутиб қамадилар. М. Исмо- 
илий, Фарғона т. о. 

ИСЛАМОҚ 1 шв. Ҳидламоқ. Жийда гу- 
лин исладим болалардай энтикиб. X. Даврон. 

2 Дудламоқ. Октябрь тушиши билан улар- 
ни [қўй ва қорамолларни] сўйиб, тузлаб, ис- 
лаб олган эдилар. М. Осим, Ўтрор. 

ИСЛАНМОҚ 1 Исламоқ фл. ўзл. н. 

2 Айниб, бузилиб, ёмон ҳид олмоқ, 
сасимоқ (гўшт, балиқ ва ш. к. ҳақида). 


3 Ис-қурум босмоқ. 

ИСЛИ Иси бор, ҳидли. Исли райҳон. 
Исли ҳандалак. н Ҳар хил исли бўлар тоғ- 
нинг оғочи. «Равшан». Сенга кунда ўн марта 
хуш исли совун билан ювилиб, ҳеч бир нарса- 
га теккизилмайдиган нозик қўллар керак. С. 
Айний, Қуллар. 

ИСЛИК Ўтовнинг тепа туйнугини бе- 
китиб турадиган қисми. 

ИСЛИМИ(Й) [ф. — иланг-биланг 

ўсимликка ўхшаш нақш] Ганч, ёғоч, ол- 
тин, кумушга ўйиб, чизиб ёки бўрттириб 
ишланадиган, зардўзи кийим ва буюмлар- 
га зар билан тикиладиган, бир-бирига уз- 
луксиз уланиб, ўралиб кетадиган палакси- 
мон, чирмовуқсимон нақшларнинг такрор- 
ланишидан иборат қадимги нақш тури. 

ИСЛИҚИ 1 Ифлос ҳолатли (кўриниш- 
ли); исқирт. -Қазисан, қартасан, ахир аслинг- 
га тортасан — деди кампир омборни қулфла- 
ётиб, — ..Увада, ислиқи тўн, чилвир белбоғ- 
нинг хумориси тутгандир! А. Қаҳҳор, Қўшчи- 
нор чироқлари. У[ўгай она].. мурдашўйлардан 
чиққан ислиқи кийимларни, билмадим, қаер- 
дан топиб келтириб, мени уларни кийишга 
мажбур қиларди. С. Айний, Эсдаликлар. 

2 Шундай одамга нисбатли ҳақоратни 
билдиради. -Бой ўлгудек хасис, ислиқи эди. 
Таом десак, тишингнинг кирини сўр, дер эди, 
— деди бобо. А. Ҳасанов, Яшариш. 

ИСЛОВОТ [р. слобода < шаҳар чеккаси 
< озод деҳқонлар шаҳарчаси] с. т. эск. Ис- 
ловотхона, фоҳишахона. Некалайнинг замо- 
нида қайнатам Искобилдаги исловотда етти 
йил қоровуллик қилган. С. Аҳмад, Ҳукм. 

ИСЛОВОТХОНА эск. айн. фоҳишахо- 
на. Исловотхоналари тараққий топган 
мамлакатларда адашган қизлар, йўлдан 
озган жувонлар кўпинча Фуод афанди тут- 
ган йўллар билан қўлга туширилар.. эди. М. 
Исмоилий, Фарғона т. о. 

исловотчи эск. Исловотхона эгаси. 

ИСЛОМ [а. — оллоҳга сиғиниш, 

итоат] 1 Дунёда энг кенг тарқалган дин- 
лардан бири — мусулмонлар дини. Миср- 
нинг 1971 йил конституцияси бўйича Ислом 
давлат дини деб эълон қилинади. Газетадан. 
Ислом дунёсининг энг қутлуғ байрами — Ра- 
мазон ҳайитига ҳам, мана, бир неча кун қолди. 
Газетадан. 

2 Ислом (эркаклар исми). 

ИСЛОМИЙ Исломга, ислом динига, 
мусулмон оламига оид. Инсонни маънавий 
камолот йўлига чорлаган энг кучли исломий 
таълимот тасаввуф деб аталиши кўпчилик- 
ка маълум. П. Қодиров, Тил ва эл. Ёшларга 
исломий ахлоқий таълим-тарбия беришнинг 
айрим долзарб ва ўзига хос хусусиятлари.. 
Газетадан. Исломий фанлар тарихида бун- 
чалик катта эътибор топган бошқа ҳадис- 
лар тўплами йўқ. Газетадан. 

ИСЛОМИЯ [а. CLo>LJ — мусулмончи- 
лик] Исломга алоқадор, исломга, ислом, 
мусулмон оламига мансуб бўлган. 

Миллати исломия Ислом динидаги ки- 
шилар. Мақсади диний, дунёвий, ҳар нав 
фойдали ёзувлар билан миллати исломия- 
нинг кўзини очиш, ҳақиқат йўлини кўрса- 
тишдир. Ойбек, Танланган асарлар. 
Шўройи исломия тар. Туркистон тарақ- 
қийпарвар зиёлиларининг Тошкентда ту- 
зилган ва 1917 йил мартидан 1918 йил 
баҳоригача фаолият кўрсатган ижтимоий- 
сиёсий ташкилоти. Ғишкўприкнинг бир то- 
монида «Шўройи исломия», иккинчи томо- 
нида «Мусулмон меҳнаткашлари иттифо- 
қи»нинг қуролли соқчилари турарди. К. 
Яшин, Ҳамза. 

ИСЛОМИЯТ | а. >LJ — мусулмончи- 
лик] Ислом дини ва ислом олами; мусул- 
мон(чи)лик. [Мутавалли:] Ажаб эмаски, 
уларнинг насаби исломиятдан илгариги Бу- 
хоро оташпарастларига бориб етса. С. Ай- 
ний, Эсдаликлар. 

ИСЛОҲ [tf. — тузатиш, яхшилаш; 

таъмирлаш] 1 Ўзгартиш киритиб яхшилаш, 
тузатиш. Ислоҳ, албатта, лозим.. бизда ҳар 
хил бидъат ишлар кўп. Ойбек, Танланган 
асарлар. Қорихоналар ўрнида ҳунар ўргатув- 
чи махсус устахоналар очмоқ керак. Мадра- 
саларда ислоҳ ўтказишни таклиф этаман. 
С. Сиёев, Аваз. 

2 Тубдан ёки асосан ўзгартиш, янгилаш. 
Олий ва ўрта махсус таълим ислоҳи ҳозирда 
мавжуд барча кўникмалардан кечишни та- 
лаб қилаётир. Газетадан. 

Ислоҳ қилмоқ Ўзгартиш киритмоқ, ян- 
гиламоқ. Сув Говхона воҳасигача оқиб бориб, 
ундан яна иккинчи насос станцияси орқали 
ўн тўққиз метр баландликка чиқарилиши 
керак. Лекин биз буни ислоҳ қилмоқчимиз. Ж. 
Абдуллахонов, Тўфон. Ислоҳ қилиш лойи- 
ҳаси ўзининг кўзда тутган ўзгартишлари 


миқёси жиҳатидан жуда чуқур таассурот 
қолдиради. Газетадан. 

ИСЛОҲОТ [ а . — «ислоҳ» с. кўпл.] 

Ижтимоий ҳаётнинг бирон-бир томонини 
жид дий ўзгартиш; ислоҳ. Навқирон янги дав- 
латимизда иқтисодий-сиёсий ислоҳотлар 
билан бир қаторда маънавий-маърифий иш- 
ларга ҳам устуворлик берилди. Газетадан. 
Ўтказилаётган ҳар бир ислоҳот жамият 
манфаатига хизмат қилган тақдирдагина 
кутилган самарани беради. Газетадан. Барча 
жабҳаларда ислоҳотлар кетаяпти. Назарим- 
да, инсон фарзи, бурчи, қадри маъносида ҳам 
ўзбекона ҳаракатлар қилмоқ вақти етганга 
ўхшайди. Газетадан. 

Ер ислоҳоти тар. 1920—26 йилларда 
Ўрта Осиёда маҳаллий бойларга қарашли 
ерларнинг бир қисмини тортиб олиб, ер- 
сиз, кам ер деҳқонларга бепул тақсим- 
лашдан иборат ислоҳот ва шу ислоҳот 
билан боғлиқ бўлган тадбир-чоралар. Ис- 
мат ер ислоҳоти, колхоз тузуми даврида 
жуда катта иш кўрсатди. С. Кароматов, 
Сўнгги бархан. Шўро ер ислоҳоти ўтказ- 
ди, катта акам Абдукаримга ўн саккиз 
таноб ер тегди. «Ёшлик». 

ИСМ [ а . — ном, киши оти] Шахсий 

ном. Исмингиз нима? Исм қўймоқ. Исм бер- 
моқ. н Бу ёқимтой боланинг исми Ҳўзибой! 
Ҳ. Назир, Сўнмас чақмоқлар. 

Исми бор-у жисми йўқ Номи бор-у ўзи 
йўқ, мавжуд бўлмаган нарса ҳақида айти- 
ладиган ибора. Исми ом тлш. эск. айн. тур- 
дош от. Исми хос тлш. эск. айн. атоқли от. 

ИСМАЛОҚ Шўрадошлар оиласига ман- 
суб, бўйи 10—60 см бўладиган, ёш (янги 
чиққан) вақтида барги овқатга (мас., сом- 
сага) солинадиган ўсимлик, кўкат, ўт. Ис- 
малоқ сомса. н Исмалоқнинг майин барги 
таркибида ҳам бир талай витаминлар бор. 
Газетадан. 

ИСМАТ [а. — поклик, бегуноҳ- 

лик, маъсумлик] 1 эск. Номус, иффат, пок- 
лик. [Гули:\ Тириклик битди-ю, сақланди ис- 
мат. Алишер, найлайин, шул бўлди қисмат. 
Уйғун ва И. Султон, Алишер Навоий. 

2 Исмат (эркаклар исми). 
исмдош Исми бир хил, бир хил исм- 
ли; адаш. Биз иккимиз исмдош эканмиз. 

ИСМЛАМОҚ кам қўлл. Исм бермоқ, 
от қўймоқ. 






ИСМЛИ 1 Исмга эга бўлган, исм би- 
лан аталган; номли. Лола исмли қиз. н 
Анварнинг айниқса хуш кўрган кишиларидан 
биринчиси Раъно ва иккинчиси сабоқдош ше- 
риги — Насим исмли бола эди. А. Қодирий, 
Меҳробдан чаён. 

2 Ўз исми билан туғилган. Мас., би- 
рор белгиси билан туғилган болага бери- 
ладиган исм. Бўри (Бўрибой) (тиши билан 
туғилган болага қўйилади), Ортиқ, Нор- 
гул кабилар. 

ИСНОД \а. — таянч, тиргак; да- 

лил; манба; нисбат бериш, тааллуқли қи- 
лиш] Уятга ёки таънага қолдирадиган, но- 
мига доғ туширадиган иш; шундай ишдан 
бўладиган (келадиган) уятли ҳолат. Ҳа, бу 
исноднинг бир чеккаси ўқитувчиларга ҳам те- 
гади, бутун мактабга тегади! Ҳ. Назир, 
Сўнмас чақмоқлар. Мастонбибининг келини 
бу йил ҳам планини бажаролмабди, деган ис- 
нодни кўтароласанми? С. Аҳмад, Қадрдон 
далалар. 

Иснод келтирмоқ ёки иснодга қолдирмоқ 

Уятга, номусга, таънага қолдирмоқ, номига 
доғ туширмоқ. 

ИСПАН 1 Испания туб аҳолисининг 
номи. 

2 Испан халқига мансуб. Испан тили. Ис- 
пан аёли. 

ИСПАНЛАР Испаниянинг туб аҳолиси; 
испан халқи. 

ИСПАНЧА 1 Испанларга, испан халқи, 
тили ва маданиятига оид. Испанча рақс. 

2 Испан тили. Испанча(ни) биласизми? 
Испанча гапирмоқ. 

ИСПИҲОН с. т. Исфаҳон. Испиҳони бе- 
лида, Олғир қуши қўлида. «Нурали». 

ИСРОР [а. — қаттиқ туриб олиш, 

талаб] эск. кт. Қатъий талаб, ўз фикр-тала- 
бида туриб олиш. Офтоб ойимнинг қатъий ис- 
рорига биноан қутидор ҳам қизининг шартини 
қабул этган. А. Қодирий, Ўтган кунлар. 

Исрор этмоқ Қатъий талаб қилмоқ, ту- 
риб олмоқ. Биз Ҳомидбойни ўзимизга куёв 
ўғил қилишдан ҳеч бир монелик кўрмаймиз. 
Аммо қизимиз бундан сўнг эр қилмасликни 
қаттиқ исрор этадир. А. Қодирий, Ўтган 
кунлар. 

ИСРОФ [а. — ортиқча, меъёр- 

дан кўп харажат қилиш] Нест-нобуд 
қилиш; ўринсиз ёки ортиқча ишлатиш, 
йўқ қилиш. Исрофга йўл қўймаслик. н Те- 


жам билан ишлатсанг, уй-рўзғоринг бут. 
Исроф билан ишлатсанг, ёмон кунни кут. 
«Қанотли сўзлар». 

Исроф қилмоқ Бекорга (ортиқча) иш- 
латмоқ, нобуд қилмоқ. Қуръони каримнинг 
«Аъроф» сурасида «Бойлигингиздан ҳар қан- 
ча еб-ичинглар, аммо исроф қилманглар» де- 
ган огоҳлантириш бор. Газетадан. 

ИСРОФГАР Исроф қилувчи, исрофга 
йўл қўювчи. Тантибойвачча каби исрофгар, 
бекорчи, қиморбоз куёвни Мирзакаримбой ҳар 
қанча ёқтирмаса-да, бир вақтлар катта 
қизининг ундан айрилиш тилагига тўсиқ 
бўлган эди. Ойбек, Танланган асарлар. 

ИСРОФГАРЛИК айн. исрофгарчилик. 

ИСРОФГАРЧИЛИК Исроф қилиш, 
исрофга йўл қўйиш. Бу харажат, бу исроф- 
гарчиликка тоғ чидамайди, дўстим Йўлчи. 
Ойбек, Танланган асарлар. 

ИСРОФЛАМОҚ кам қўлл. айн. исроф 
қилмоқ қ. исроф. 

ИСРОФЧИ айн. исрофгар. 

ИСРОФЧИЛИК айн. исрофгарчилик. 

ИССИЗ Иси йўқ, ис чиқармайдиган. 
Ўртадаги катта манқалда яхши ўт олди- 
рилган иссиз саксовул кўмир ланғиллаб ёниб 
турарди. М. Осим, Ўтрор. 

ИССИҚ 1 от Жисм таркибидаги моле- 
кулалар ҳаракати (ёниш, кимёвий реакция 
ва ш.к.) натижасида юзага келадиган ва 
жисмларни қиздирадиган, иситадиган ки- 
нетик энергия; иссиқлик, ҳарорат. Қуёшнинг 
иссиғи. Оловнинг иссиғи. н Иссиқ бирмунча 
бўшашгандек туюлса ҳам, димлик заптида 
эди. М. Исмоилий, Фарғона т.о. Шарофат- 
хон.. супанинг четига келиб ўтирди, оқ шоҳи 
рўмоли билан елпиниб, иссиқдан шикоят қил- 
ди. Ойбек, Танланган асарлар. 

2 от Касалликда юзага келадиган (кўта- 
риладиган) ҳарорат; иситма. Офтоб ойим 
эрининг сўзини кучлаб тушди: Иссиғи бор, юзи 
ҳам қизариб, бўртиб турибди. А. Қодирий, 
Ўтган кунлар. Иссиғим кўплигидан сув усти- 
га сув ичар эдим. М. Исмоилий, Фарғона т.о. 

3 сфт. Юқори ҳароратли, бирор манба 
ҳарорати билан исиган, қизиган; иссиқ 
ҳолатли. Иссиқ сув. Ҳаво иссиқ. н Шундоқ 
иссиқ кунда қора қўйлак кийишидан азадор- 
лиги билиниб турарди. С. Аҳмад, Уфқ. Шер- 
бек унинг қўлини иссиқ кафтлари орасига 
олди. С. Анорбоев, Оқсой. 

4 сфт. Иссиқликни сақлайдиган, иссиқ 
тутадиган. [Эгнида] Иссиқ ва янги палъто, 




оёғида ичи жун ботинка, қоракўл қалпоқ, 
қорни тўқ.. Мирмуҳсин, Умид. Иссиқ кий- 
инган йўловчилар дам-бадам бурун ва қулоқ- 
ларини ушлаб, ўз ташвишлари билан югуриб- 
елардилар. Ў. Усмонов, Сирли соҳил. 

5 от Қозон овқати, пиширилган (ис- 
сиқ) таом. Яхшиям шу қўшнинг бор экан, ду- 
гонанг. Бошим ёстиққа текканда, ўзи, бо- 
лалари ўтиб, бир қошиқ иссиқ қилиб беради, 
дўхтир чақириб келади. С. Нуров, Нарвон. 
Кечадан бери [Кумушнинг] ичига иссиқ кир- 
гани йўқ. А. Қодирий, Ўтган кунлар. Ҳамма- 
миз деярли ҳар кун бир қошиқ иссиққа муҳ- 
тожмиз. А. Қодирий, Кичик асарлар. 

6 сфт. кўчма Кишига хуш келадиган; 
ёқимли. Юлдузхон унга енгилгина бош ирғади 
ва бир кулиб қарадики, Муҳиддин шу вақтга- 
ча қизлар кулгисининг бу қадар жозибали, 
чиройли, иссиқ бўлишини сира учратмаган эди. 
Р. Файзий, Чўлга баҳор келди. Луқмонча худди 
юмалагандай югуриб, медпунктга кириб бо- 
раркан, Элчибек уни чақириб, бир иссиқ гап 
айтгиси келди. А. Мухтор, Туғилиш. 

Иссиқ жой (ёки ўрин) Ўзи яшаётган, 
ўзи ўрганган жой (ўрин). Мавлон билан 
Наврўз ўз иссиқ жойларини ташлаб.. кол- 
хознинг пахтасини ғайрат билан тераётган 
ёшларнинг ишларидан ҳайрон қолдилар. С. 
Айний, Қуллар. Сабаби бўлмаса, ким иссиқ 
ўрнини ташлаб, қум тепаликлари орасида 
саргардон бўлиб юради! Мирмуҳсин, Меъ- 
мор. Иссиқ жон Тирик организм, жумла- 
дан, одам ҳаётида ҳар хил ҳолатларнинг юз 
бериши мумкинлигини билдиради, шуни 
қайд этади. Иссиқ жон. Мен оғриб ётарман, 
бир қошиқ сувга муҳтож бўларман. А. Қоди- 
рий, Меҳробдан чаён. Иссиқ жон дейдилар, 
жон бўлса бўлар, Пайт келса, чечак ҳам сар- 
ғаяр, сўлар. А. Орипов, Йиллар армони. Ис- 
сиқ уриши (ёки элитиши) Организмга узоқ 
вақт (давомли) иссиқ ҳаво ёки инфрақи- 
зил нурлар таъсир этиши оқибатида орга- 
низмда иссиқлик бошқарилишининг издан 
чиқиши билан юзага келадиган ўткир па- 
тологик ҳолат. Ёзда, саратонда ёки иссиқ 
бинода узоқ ишлаганда, иссиқ элитиши мум- 
кин. «ЎзМЭ». Иссиғида Вақти ғаниматда. 
Бува наридан-бери чойини ичиб, яна йўлга 
тушди. Омонатни иссиғида эгасига топши- 
риш керак-ку.. Мирмуҳсин, Бир хумча тил- 
ла. Ё бу уйдан иссиғида кетинг, ё хулқингиз- 
ни тузатиб олинг! Ҳ. Ғулом, Тошкентлик- 


лар. Истараси иссиқ қ. истара. Кўзга иссиқ 
кўринмоқ 1) маъқул ва ёқимли кўринмоқ. 
Дадаси дейман, дўстингиз Олимжонни жуда 
мақтаб юборди-ю.. қизингиз бир нарсани би- 
лар экан-да, ҳайтовур, шу йигит кўзимга 
иссиқ кўринган эди. О. Ёқубов, Чин муҳаб- 
бат; 2) танишдек кўринмоқ. Ҳой, менга 
қаранг, кўзимга иссиқ кўринасиз. Ёпирай, 
Карим ака, мени танидингизми? Н. Сафа- 
ров, Шарқ тонги. Одамнинг юзи иссиқ Кўз 
кўзга тушганда, ҳар қандай ҳолатда ҳам 
одамнинг (инсоннинг) эътибори сақлани- 
шини қайд этади. Маҳмуд бобо бошлиқни 
топиболиб, боплаб сўкмоқчи эди. Лекин одам- 
нинг юзи иссиқ-да, унга дуч келиб, кўзлари 
кўзига тушгач, анча бўшашди. Газетадан. Те- 
мирни иссиғида босмоқ айн. темирни қизи- 
ғида босмоқ қ. темир. 

ИССИҚПАМОҚ 1 Иссиқда қолмоқ, ис- 
сиқ ўтиб кетмоқ. Иссиқлаб келдинг, совуқ сув 
ичма. н Каримов, иссиқлагандан бўлса керак, 
палътосини ечиб олган. Ҳ. Шамс, Душман. 

2 Иссиққа бардош беролмай қийналмоқ. 
Қалмоқи сигирлар ёзда иссиқлаб қолади. 

ИССИҚЛИК 1 Иссиқ ҳолат (даража). 
Кум барханлари силсиласи узра жимирлаб 
ҳарорат кўтарилар — бу ерда иссиқлик жуда 
баланд бўлишига қарамай, Меъмор қийнал- 
май нафас олар эди. Мирмуҳсин, Меъмор. 

2 айн. иссиқ 1. Реакторда бўладиган ис- 
сиқликни чиқариб ташлаш учун икки кон- 
турли система қўлланади. «Фан ва турмуш». 
Кумуш иссиқлик ва электрни бошқа метал- 
ларга қараганда яхши ўтказади, ёруғликни 
яхши қайтаради. Газетадан. 

3 Халқ табобатида: юқори калорияли 
таом, егулик-ичкиликлар (қази, палов, 
ширинлик ва б.) Ялпиз. Иссиқлик.. сиқиб 
чиқарилган селига пича сирка қўшиб ичилса, 
ички аъзоларда содир бўладиган қон қуюли- 
шини тўхтатади. К. Маҳмудов, Кўкда гап 
кўп. Шарқ халқлари орасида овқатларни 
«иссиқлик» ва «совуқлик» деб бўлиб ҳам юри- 
тилади. Н. Исмоилов, Касалларни парва- 
риш қилиш. 

4 тиб. Қаттиқ терлаш ва тернинг секин 
буғланиши оқибатида ёки бирорта касал- 
лик туфайли терида пайдо бўладиган тош- 
ма, пуфакчалар. Боланинг баданига иссиқ- 
лик тошибди. 

5 кўчма Яхшилик, фойда, «ёруғлик». 
Деҳқон бундан иссиқлик чиқишига ишончини 

йўқотгач, асабийлашган ҳолда қичқирди. Ш. 
Рашидов, Бўрондан кучли. 

ИССИҚСЕВАР Иссиқни севадиган, 
иссиқда яхши ривожланадиган (дарахт, 
экин ва ш. к. ҳақида). Чой иссиқсевар ўсим- 
лик бўлиб, катта майдонларда ўстирилади. 
Газетадан. Бодринг — иссиқсевар, ёруғсевар 
ва намга талабчан ўсимлик. «Фан ва турмуш». 

ИССИҚ-СОВУҚ 1 Иссиқ ва совуқ; ҳар 
хил даражадаги ҳаво шароити. Ўлим етиб 
келди. У энг аввал суяклари жуда мўрт ва 
этлари иссиқ-совуққа чиниқмаган гўдакни 
нишонга олди. П. Турсун, Ўқитувчи. Оч қолиб, 
иссиқ-совуқ демай курашганимизни.. фаро- 
вон турмушни орзу қилганимизни хотирлашди. 
К. Яшин, Ҳамза. 

2 кўчма Ҳаётнинг яхши-ёмон, оғир-ен- 
гил кунлари, ҳар хил шароитлари. Юсуфбек 
ҳожининг: -Ўғлим ёш, сен дунёнинг иссиқ-со- 
вуғини тотиган ва менинг ишонган кишимсан.. 
— деб таъкидлаши.. қулоқлари остида так- 
рорлангандек бўлар эдилар. А. Қодирий, Ўтган 
кунлар. [Бошлиқ] Қирқ бешлар чамасида, анча 
пихи қайрилган, иссиқ-совуқни бошдан кечир- 
ган. С. Абдулла, Куёвлар, келинлар. 

3 Иссиқ ва совуқ таомлар, кундалик 
ейиладиган, ичиладиган нарсалар. Темир 
полвоннинг ўғил-қизлари аҳён-аҳён унинг ис- 
сиқ-совуғидан хабар олиб туришарди. Қ. Кен- 
жа, Нотаниш гул. 

4 этн. Кишини гўё бирор кимсага «иси- 
тадиган» ёки ундан «совитадиган» амал, дуо 
ва ш.к. нарсалар. Далаю даиипларда одамлар- 
ни куф-суф қилиб, эзибички ёзиб бериб, ис- 
сиқ-совуқ қилиб, бинойидек тирикчилик 
қилиб юрибман. Ғ. Ғулом, Шум бола. Кейин- 
ги қилдирган иссиқ-совуғи кор қилди, шекил- 
ли, биратўласига Марғилонни тилига олмаёқ 
қўйди. А. Қодирий, Ўтган кунлар. 

ИССИҚ-СОВУҚЧИ этн. Иссиқ-совуқ 
қилувчи дуохон. [Юсуфбек ҳожи] Хотини- 
нинг.. шикоятларини ҳамма вақт эшитар, 
доимо иссиқ-совуқчи домла, хўжаларникида 
бош оғритиб юришини ҳам билар эди. А. 
Қодирий, Ўтган кунлар. 

ИССИҚХОНА 1 Ҳаммомнииг терлата- 
диган даражада иситиладиган алоҳида хо- 
наси. Яқингинада юз ва сочларини силаб эс- 
ган шабада ҳозир сусайиб, ҳаво ҳаммомнинг 
иссиқхонасидагидай дим бўлиб қолди. Ҳ. На- 
зир, Сўнмас чақмоқлар. 

2 Ўсимлик ёки ҳайвонларни совуқ вақт- 
да парваришлаш учун қуёш нури билан 


иситиладиган махсус ойнавон қурилма, 
бино. Парниклар ва иссиқхоналарда етиш- 
тирилган эртанги сабзавот. н Гоҳ идора- 
да, гоҳ лабораторияда, гоҳ ўсимлик, гуллар 
ўстирилаётган иссиқхонада тўқнаш келиб 
қолишса, расмийгина саломлашиб ўтишади. 
С. Нуров, Нарвон. Қўшни маҳалладаги ис- 
сиқхона эгаси олтмиш минг сўм ойлик бер- 
моқчилигини айтди. Газетадан. 

ИСТАГАН 1 Истамоқ фл. сфдш. Иста- 
ган одамимни топдим. 

2 айн. исталган 2. Магазинларда истаган 
нарсангизни mona оласиз. «Муштум». [Китоб- 
хонлар\ Истаган вақтда, истаган китобини 
топиб олиб ўқийдиган шароитга эга бўлиш- 
лари керак. Н. Сафаров, Оловли излар. 

ИСТАК I 1 Эҳтиёж ҳис-сезгиси; хоҳиш, 
майл. Бунга истаги йўқ. Истаги бор. Истак 
билдирмоқ. Ўз истаги билан иш қилмоқ. Ис- 
тагига қарши чиқмоқ. н Инсоннинг эркига 
тўсқинлик қилиш ҳам, унинг истак ва ин- 
тилишини поймол қилиш ҳам ваҳшийлик. П. 
Турсун, Ўқитувчи. Лекин кўнглида эса, кошки 
шундай бўла қолса, деган истак ҳукмронлик 
қилар эди. С. Зуннунова, Гулхан. 

2 Ўзгага қаратилган, кимсага нисбатан 
бўлган яхши ният; тилак. Истак шуки, ёш 
авлод бўлсин Келгусининг ҳусни ва нақши. Э. 
Раҳим. ..чўпонни табриклашди, яхши истак- 
лар билдиришди. Газетадан. 

ИСТАК II Ток пояларини боғлаш учун 
ишлатиладиган новда (асосан, тол новда- 
си). Боғ очилганига бирҳафта бўлди, боғбон- 
нинг қўлида истак. С. Аҳмад, Колхозда ба- 
ҳор. Узоқ ўйлаб ўтирмай, тут, қайрағоч ва 
тол каби дарахтлардан истак чилпидим.. 
Истакларни белбоғимга қистириб, ишкомга 
кирдим. А. Қодирий, Жинлар базми. 

ИСТАКЛИК Истак бўладиган новда. 

ИСТАЛГАН 1 Исталмоқ фл. сфдш. Ис- 
талган натижага эришилди. 

2 Нарса, воқеа-ҳодисаларнинг ҳар бири 
истисносиз; хоҳлаган. Шанхайлик ишбилар- 
монуста Мей Чокун оламнинг исталган нуқ- 
тасидаги маҳаллий вақтни кўрсатадиган 
соат кашф этди. Газетадан. 

ИСТАЛМОҚ Истамоқ фл. мажҳ. н. Ис- 
талган натижага эришилди. 

ИСТАМОҚ 1 Ихтиёр этмоқ; хоҳламоқ. 
Кўнглингиз нима истайди? Истаган нарсан- 
гиз топилади. Мен сизни ранжитишни ис- 
тамайман. н Хайрибиби, Комилжоннинг 

онаси — Меҳрихонни қўмсаб, ҳасратлашиб 
ўтиришни истаб қолди. Д. Нурий, Осмон 
устуни. Лекин Гулчеҳра Султон билан Дил- 
бар ўртасида ғов бўлишни сира-сира иста- 
масди. М. Хайруллаев, Тилла маржон. 

2 шв. Ахтармоқ, изламоқ, қидирмоқ. Сиз 
кимни истаб эдингиз? н Зар қадрини била- 
ди заргар, Кошки заргар бўлса жононим; Зўр 
машаққат бўлса ҳам агар, Истаб келса мени 
меҳмоним. Ё. Мирзо. ..ёнидан папирос чиқар- 
ди-ю, чўнтагини ковлаб, гугурт истаб қол- 
ди. С. Аҳмад, Сайланма. 

ИСТАРА [ф. — юлдуз]: 

истараси иссиқ Чеҳраси, юз кўриниши, 
ёқимли; хуш кўринишли, жозибали; юл- 
дузи иссиқ. Истараси иссиқ йигит. н Халил 
жажжигина, истараси иссиқ, сочлари қўнғи- 
роқ, бўйи ўзига қарийб тенг келадиган дил- 
каш бир қиз билан танишди. Туйғун, 
Дўстлик севинчлари. 

ИСТАРАЛИ Юз тузилиши, қиёфаси 
ёқимли. Азизхон чинакамига истарали, бутун 
вужудида аллақандай бир жозиба ўйнаб ту- 
рарди. С. Аҳмад, Уфқ. Ишкомда туғилиб, чай- 
лада катта бўлган бу истарали йигит соҳиб- 
корликни ўн беш ёшидаёқ эгаллаб, санъат да- 
ражасига кўтарган эди. А. Мухтор, Чинор. 

ИСТАРАПИЛ \р. стропила < строп — 
хода; том, шип] с. т. Томга ёпиладиган ту- 
нука, шифер ва ш.к. ни кўтариб турувчи 
қия тўсинлар. Истарапил қурмоқ. 

ИСТАР-ИСТАМАС рвш. Унчалик иста- 
ги бўлмагани ҳолда, унчалик хушламаган 
ҳолда. Истар-истамас рози бўлмоқ. н -Ҳа, 
шу ёқда ишим бор, — Мавлон ака истар- 
истамас жавоб берди. Ҳ. Ғулом, Машъал. 
Комилжон косадаги чучварадан истар-иста- 
мас еди-да, уни нарига суриб қўйди. С. Зун- 
нунова, Янги директор. 

ИСТЕЪДОД \а. — тайёргарлик, 

тайёрлик; мойиллик; қобилият] 1 Ниҳоят- 
да зўр ижодий қобилият; лаёқат. Шоирлик 
истеъдоди. Истеъдод эгалари. н Биласиз, 
бутун истеъдодини халқ учун сарфлаган улуғ 
одамлар ўзларини гражданин деб атаганлар. 
П. Қодиров, Уч илдиз. Ҳар кимса ўз истеъ- 
додига қараб ўзидан кейин бирор из қолдириб 
кетиши керак. Ж. Шарипов, Хоразм. Истеъ- 
додли бола ҳар қандай оилада дунёга келиши 
мумкин, лекин ундаги истеъдоднинг намоён 
бўлиши.. «Тафаккур». 

2 Истеъдод эгаси. Истеъдод — жамият- 
нинг интеллектуал мулки. «Тафаккур». Аср 


бошида адабиёт саҳнасига чиққан адибла- 
римиз катта истеъдодлар эдилар. Газетадан. 
Истеъдодларни ҳам халқ ўзи етказиб бера- 
ди, талантлар халқ ичидан етишиб чиқади. 
Газетадан. 

ИСТЕЪДОДЛИ Истеъдодга эга бўлган; 
қобилиятли, лаёқатли. Бизнингча, истеъдод- 
ли бола деганда, ноёб интеллектуал салоҳи- 
ятга эга бўлган ҳамда жамият тараққиё- 
тини белгиловчи, ижтимоий қиммати зўр 
билимларни мукаммал эгаллашга қобил ўқув- 
чини тушунишимиз лозим. «Тафаккур». Бо- 
бур энди ўн тўққизга кирган ёш йигит бўлса 
ҳам, ниҳоятда истеъдодли, ниҳоятда довю- 
рак саркарда эканини Шайбонийхон амалда 
кўрди. П. Қодиров, Юлдузли тунлар. 

ИСТЕЪМОЛ | а. J1 *■.' ... I — ишлатиш, 
фойдаланиш; амалиёт, одат] 1 Иқтисодий- 
маиший эҳтиёжлар учун ишлатиш; қўл- 
лаш, фойдаланиш. Кенг истеъмол моллари. 
Истеъмолдаги сўзлар. н Тилимиздаги баъ- 
зи бир сўзлар даврлар ўтиши билан эски- 
риб, истеъмолдан чиқиб кетади. «Ўзбек ти- 
ли» дарслиги. Эҳтимол, ғижжак ва ғиж- 
жаксимон созларнинг дунёдаги барча халқ- 
лар мусиқий истеъмолида кенг тарқалган- 
лиги.. Газетадан. 

2 Ейиш-ичиш; қабул қилиш. Гўшт ис- 
теъмол қилмоқ. Дори истеъмол қилмоқ. н 
Аъзоларнинг ўз истеъмоллари учун экилган 
майда экинлари ҳам чакки эмас. А. Қодирий, 
Обид кетмон. 

Истеъмол қилмоқ (ёки этмоқ) 1) эҳти- 
ёж учун фойдаланмоқ; қўлламоқ, ишлат- 
моқ. Ёғчироқ кўп йиллардан бери истеъмол 
қилинмай қолган бўлса-да, лекин ўз вақтида 
фавқулодда ролъ ўйнаган. Т. Қориниёзий, 
Ҳаёт мактаби; 2) тановул қилмоқ; емоқ, 
ичмоқ. Сут, қатиқдан кўпроқ истеъмол 
этяпсизми? Мирмуҳсин, Меъмор. Карам — 
халқимиз севиб истеъмол қиладиган хушхўр 
сабзавотлардан бири. Газетадан. 

ИСТЕЪМОЛЧИ Истеъмол қилувчи, 
ишлатувчи, фойдаланувчи; харидор. Маҳ- 
сулот ишлаб чиқарувчилар билан истеъмол- 
чилар ўртасидаги шартнома муносабатла- 
рини такомиллаштириш ҳам муҳим вазифа 
бўлиб турибди. «Меҳнат». 

ИСТЕЪМОЛЧИЛИК Истеъмол билан 
боғлиқ, истеъмол қилишга оид. Давлат 
ишлаб чиқариш ташкилотларини бюджет 
томонидан қўллаб-қувватлашни кескин ка- 

майтириш, истеъмолчилик сармоя ёрдамини 
чеклаш.. Газетадан. 

ИСТЕЪФО [а. r. \ ... I — кечириш ҳақида 

илтимос қилиш; вазифадан чекиниш, 
бўшашни исташ] 1 Ҳарбий хизматчиларни 
ёши ўтганлиги, касаллиги ва б. сабаблар 
туфайли ҳарбий хизматдан бўшатиш. 

2 ҳуқ. Ҳукуматнинг, унинг бошлиғи 
ёки алоҳида вазирларнинг ҳукуматга 
ишончсизлик билдирилиши, ҳукуматда- 
ги ички ихтилофлар туфайли ўз мансаби 
ёки хизматидан кетиши, воз кечиши; ўз 
ваколатларини зиммасидан соқит қили- 
ши. Сухартонинг энг яқин сафдошларидан 
бири Хармоко ҳам президент истеъфосини 
талаб қила бошлади. Газетадан. -Истеъфо- 
ларини қабул этмайман, бориб вазифангиз- 
ни бажараверинг, — деди [амир]. М. Осим, 
Ибн Сино қиссаси. 

Истеъфо бермоқ Мансаб-вазифасидан 
кетмоқ, кетиш ҳақида мурожаат этмоқ. 
Ўттиз икки йиллик ҳукмронликдан сўнг Ин- 
донезия Президенти Сухарто истеъфо берди. 
Газетадан. Истеъфога чиқмоқ Мансаб-вази- 
фасини тўхтатмоқ, ундан кетмоқ. Халқяши- 
рин овоз билан, демократик асосда сайлаган 
раҳбарларнинг истеъфога чиқишини талаб 
қилиш ҳам адолат талабларига зиддир. Э. 
Юсупов, Истиқлол йўлида. Ишбилармонлар- 
дан баъзилари бўлса, ё жойларини тополмай 
юришибди, ё элбурундан истеъфога чиқиб 
олишибди. Ҳ. Назир, Ўтлар туташганда. Ис- 
теъфодаги Истеъфога чиққан, истеъфода 
бўлган. Шартномавий муносабатларни тўғри 
йўлга қўйиш учун.. истеъфодаги тажрибали 
юристларни ҳам жалб этдик. Газетадан. 

ИСТЕҲЗО [а. Л — устидан кулиш; 
мазах, пичинг, киноя] Кимсанинг устидан 
кулиш, масхара қилиш; масхара, мазах ва 
унинг, одатда, гап-сўз, мимика ва ш. к. за- 
мирида ётувчи ифодаси. -Балки, бегингиз- 
нинг тамалари хон қизидадир, — деди ис- 
теҳзо билан Ҳомид. А. Қодирий, Ўтган кун- 
лар. Соддадил кампир унинг овозидаги истеҳ- 
зони сезмасдан, дарров кўзига ёш олиб, ҳас- 
рат қила бошлади. О. Ёқубов, Ота изидин. 

ИСТЕҲЗОЛАНМОҚ кам қўлл. Масхара 
(истеҳзо) ифодасини намоён қилмоқ. [Ку- 
муш\ Зайнабнинг бир ярим қарич осилиб кет- 
ган қовоқ-дудоғига истеҳзоланиб, томоиш 
қилар эди. А. Қодирий, Ўтган кунлар. 

ИСТЕҲЗОЛИ Истеҳзо ифодали, зами- 
рида истеҳзо бўлган. Унинг лўгти, юмалоқ 


юзларида истеҳзоли кулги пайдо бўлди. Ш. 
Ғуломов, Бўз ер уйғонди. Муҳаммаджонга 
доим илиқ муомала қиладиган Зуфар Ҳаки- 
мович бугун нега қўл бериб кўришмагани мана 
шу истеҳзоли саволидан билиниб турарди. П. 
Қодиров, Уч илдиз. 

ИСТЕҲЗОСИЗ Истеҳзодан холи. Унинг 
кулгиси истеҳзосиз, самимий эди; ҳазиллари 
пичингсиз, қочириқлари аччиқ эмасди. Ф. 
Мусажонов, Ҳури. 

ИСТЕҲКОМ [а. ... 1 — мустаҳкам- 

лик, мустаҳкамланиш; мудофаа иншооти] 
1 ҳарб. Мудофаа, душмандан сақпаниш учун 
курилган мустаҳкам тўсиқ, ғов, девор, қалъа 
ва ш. к. Ҳарбий истеҳком. Мудофаа истеҳко- 
ми. Дала истеҳкомлари. Истеҳком қурмоқ. 
н Сиз мардлар авлоди, сиздаги ғурур Пўлат 
найза каби ўткир, букилмас. Шунқор кўкра- 
гингиз истеҳкомдан зўр. Ғ. Ғулом. Тоштемир 
бўлинмаси зиммасига душман истеҳкомлари- 
ни портлатиш вазифаси юклатилган эди. 
Назармат, Жўрлар баланд сайрайди. 

2 Умуман, муҳофаза учун (мас., қум 
бўронидан сақланиш учун) ишланган 
қурилма. 

ИСТИБДОД [а. jl.iy, — ўзбошимчалик, 
зўравонлик; мутлақ ҳокимият] Мустабид- 
ларнинг маҳкумлар, мазлумлар устидан 
чекланмаган ҳуқуқига асосланган жабр- 
зулм, эзиш; шу асосга қурилган идора усу- 
ли. Тошкент халқи Азизбек истибдодидан 
ортиқ тўйди, кимдан кўмак сўрашни ҳам 
билмайдир. А. Қодирий, Ўтган кунлар. Ҳат- 
то Олий кенгаш Бухорода амирлик йиқитил- 
ганидан, истибдодга барҳам берилганидан 
қаноатда эканини баён қилибди. Ш. Холмир- 
заев, Қил кўприк. 

ИСТИБДОДЧИ Истибдодга асосланган; 
мустабид, золим. 

Истибдодчи ҳукумат Золим подшоҳ 
ҳукумати. 

ИСТИЛО [а. — қўлга киритиш, 

эгаллаб, босиб олиш] Қурол кучи билан 
ўзга мамлакатни босиб олиш, забт этиш. 
Араблар истилоси. Ажнабийлар истилоси. н 
Бухоро шаҳрининг ҳар ерида турли қурилиш- 
лар бошланиб кетди. Уларнинг энг йириги ва 
ҳатто мўғуллар истилосидан кейинги энг 
улкани Улуғбек мадрасаси эди. Мирмуҳсин, 
Меъмор. 

ИСТИЛОЧИ Истило этувчи ёки этган; 
ўзгаларнинг ерини, мамлакатини қурол 




кучи билан босиб олган; тажовузкор. Жуда 
қадим замонлардан туғилган бу дўстлик чет 
эл истилочиларига қарши биргаликда олиб 
борилган курашларда мустаҳкамланди. Га- 
зетадан. Бизнинг майда-чуйда ҳокимларимиз 
бир-бири билан иноқ бўлмагани, бирлаша ол- 
магани сабабли, катта кучга эга бўлган ис- 
тилочининг ҳамласига дош беролмадик. Мир- 
муҳсин, Меъмор. 

ИСТИЛОЧИЛИК Ўзгалар мамлакати- 
ни қурол кучи билан босиб олиш, шундай 
мақсад йўлидаги хатти-ҳаракат, сиёсат; та- 
жовузкорлик. Истилочилик сиёсати. н XIX 
аср бошларида қирғизларнинг ерлари ажна- 
бий босқинчиларнинг истилочиликдан иборат 
интилишларининг объекти бўлиб қолган эди. 
Газетадан. 

ИСТИЛОҲ \а. ~ М U — одатдаги сўз 
қўллаш; атама, термин] эск. кт. Термин, 
атама. Фалсафа истилоҳлари. 

истилоҳот эск. кт. Терминология, 
терминлар, атамалар. 

истинод [а. jLi_uJ — суяниш, таянч; 
далиллаш, асослаш] эск. кт. Таяниш, орқа 
қилиш, суяниш; таянч, суянчиқ. Давлат- 
нинг истиноди. Истинод этмоқ. 

истинодгоҳ эск. кт. Таяниладиган, 
беркиниладиган жой; таянч, орқа. 

ИСТИОРА [а. ajUiuul — қарз(га) олиш; 
сўзни ўз маъносидан бошқа маънода 
қўллаш] ад. Предметлар ўртасидаги ўхшаш- 
ликка асосланган бадиий кўчим. 

ИСТИРОҲАТ [а. r. I — дам олиш, 
роҳат қилиш; танаффус] Дам олиш, ҳордиқ 
чиқариш; ҳордиқ. У[Сидиқжон\ ..истироҳат 
чоғларида рўпара келган тўпга қўшилиб, хур- 
сандчилик қилар.. эди. А. Қаҳҳор, Қўшчинор 
чироқлари. Бу ов Авазга катта истироҳат 
бахш этди. Ж. Шарипов, Хоразм. Ғуломжон, 
узоқ йиллар оғир ётиб турган касалдай, ба- 
ҳор ва ёз паллаларини қишлоқда истироҳат 
билан ўтказди. М. Исмоилий, Фарғона т. о. 

Истироҳат қилмоқ (ёки этмоқ) Дам 
олмоқ, ҳордиқ чиқармоқ. Навоий.. тўни- 
ни ечиб, бир нафас истироҳат қилмоқчи 
бўлди. Ойбек, Навоий. У андак истироҳат 
этгани уйга кириб кетди. С. Сиёев, Аваз. 

ИСТИРОҲАТГОҲ Дам олиб, ҳордиқ 
чиқарадиган жой. Гоҳ одамлар.. велосипед- 
га миниб, шаҳардан ташқаридаги истиро- 
ҳатгоҳ — булоқ бўйига жўнайди. А. Қаҳ- 
ҳор, Сароб. 


ИСТИСНО [а. - 1 ---з ... I — нарсалар тўпла- 
мидан бирортасини ажратиш; мустасно 
қилиш] рвш. Қонун-қоидадан, умумий тар- 
тибдан ёки қатордан, ҳисобдан ташқари; 
мустасно. Умумий қоидалар ҳамма вақт ис- 
тиснога йўл қўяди. н Экскурсияга ҳамма 
боради, бундан фақат дежурликка қолдирил- 
ган болалар истисно. Газетадан. ..шароит 
ҳамиша зарур вақтларда ўз қоидаларидан ис- 
тиснога йўл қўяди. С. Айний, Эсдаликлар. 

Истисно қилмоқ (ёки этмоқ) Қонун- 
қоида, тартиб, қатор ва ҳисобдан ҳоли 
қилмоқ. Дарҳақиқат, Йигиталининг коллек- 
mueu, IUodu Мударрисовични истисно этган- 
да, ажойиб кишилардан иборат эди. Д. Ну- 
рий, Осмон устуни. Ўзбекистонда (тоғ ра- 
йонларини истисно қилганда) бу йилги юнг 
жуда яхши чиқди. Газетадан. 

ИСТИСНОСИЗ рвш. Истисно қилмасдан; 
мустасносиз, беистисно. Бу йил истисносиз 
ҳамма хўжаликларда камида икки йилга ета- 
диган озуқа тайёрлаш мумкин. Газетадан. 

ИСТИСҚО [а. — сувга талаб, 

эҳтиёж; қоринга сув йиғилиши] тиб. Юрак, 
буйрак ва ш. к. нинг касалланиши натижа- 
сида тана тўқимасида, хусусан, тери ости 
ёғ қаватида сув тўпланиши. Мен фалон бой- 
ваччанинг хотини бўлар эдим. У киши яқин- 
да истисқо касали биланўлди. F. Ғулом, Ти- 
рилган мурда. Нўхат қайнатилган сув ис- 
тисқо ва сариқ касалига фойдалидир. К. 
Маҳмудов, Ўзбек тансиқ таомлари. 

ИСТИФОДА [а. ujLaiuJ — фойдаланиш; 
фойда олиш] Фойдаланиш, ишлатиш. 

Истифода қилмоқ (ёки этмоқ) Фойдалан- 
моқ, қўлламоқ, ишлатмоқ. Улар оммада ди- 
ний, миллий адоват қўзғаб, уни ўз мақсадла- 
ри йўлида истифода қилмоқчилар, бу орада 
сен ва мен ҳаром ўлиб кетамиз. С. Айний, 
Дохунда. ..инсонларунинг билимларидан, таж- 
рибаларидан истифода этадилар.. Газетадан. 

ИСТИФОДАЛАНМОҚ Фойдаланмоқ, 
истифода қилмоқ. 

ИСТИФСОР [а. jl ... а~, ,.ij — сўров, сўраб 
билаш; хабар олиш] Изоҳ талаб қилиш, 
сўраб билиш. Чол ҳозир боши берк кўча ичи- 
да.. болъшевикнинг асли-насли ҳақида узун- 
дан-узоқ истифсор талаб қиладилар. А. Қоди- 
рий, Кичик асарлар. 

ИСТИҚБОЛ [а. JLJsiuJ — бирор кимса 
ёки нарсани қарши олиш, кутиб олиш; 
келажак замон] 1 Келгуси замон, келгу- 






сидаги ҳолат, ҳаёт; келажак. На ҳозирги 
ҳолати, на истиқболи унга ҳеч нарса ваъ- 
да қилмас эди. А. Қаҳҳор, Сароб. Анвар ис- 
тиқболда қанчалик мушкулот ва хатар 
кўрмасин, бу жасоратни хуш қабул қилиш- 
га мажбур, чунки муҳаббатдан ҳам илга- 
ри йигитлик тақозоси шу эди. А. Қоди- 
рий, Меҳробдан чаён. 

2 Келгусига оид, келажак билан боғлиқ 
нарса, иш ва ш. к. Якун ва истиқболлар. Га- 
зетадан. Ўзаро манфаатли иқтисодий ҳам- 
корлик учун чинакам истиқболлар ҳам бел- 
гилаб олинди. Газетадан. Бундан мақсад бу 
конларнинг қачон очилгани, қанча муддат 
фойдаланилгани ва, ниҳоят, уларнинг истиқ- 
болини аниқ белгилаш устида илмий иш олиб 
бориш эди. С. Кароматов, Олтин қум. 

3 Қарши олиш, қаршилаш (ва унинг 
белгиси, ифодаси). Йигитали қадамини тез- 
латди-ю, негадир қиз истиқболига ошиқма- 
du. Д. Нурий, Осмон устуни. Чўлбобо истиқ- 
болига аёллар ўринларидан турдилар, унга 
тўрдан жой кўрсатдилар. Ҳ. Ғулом, Феруза. 
Умид узоқдан Ҳафиза келаётганини кўриб, 
истиқболига юра бошлади. Мирмуҳсин, 
Умид. Икки солдат билан истиқболига чиқ- 
ди. С. Аҳмад, Уфқ. 

ИСТИҚБОЛЛИ Истиқболи порлоқ, ке- 
лажагидан яхши умид қилса бўладиган. Ис- 
тиқболли ёш олим. Истиқболли иш. н Ис- 
тиқболли режа ва лойиҳаларга эса лозим да- 
ражада эътибор берилмади. Газетадан. ..Бер- 
та Давидованинг бундан кейинги ижоди яна- 
да баркамол, янада истиқболли бўлишига 
ишонамиз. Б. Насриддинов, Санъат ошиғи. 

ИСТИҚБОЛСИЗ Истиқболи, келажаги 
йўқ; келажагидан яхши умид қилиб бўлмай- 
диган. Истиқболсиз режа. 

ИСТИҚПОЛ \а. J — мустақиллик, 

мустақил, эркин бўлиш] Инсон, миллат, 
давлатнинг бошқаларга тобе бўлмай, ўз 
эрки билан яшаши, ўзини-ўзи идора эти- 
ши; мустақиллик, эркинлик. Миллий истиқ- 
лол. н Истиқлолга эришганимиздан кейин 
мустақиллик даврига муносиб янги қонунчи- 
ликни яратиш вазифаси вужудга келди. Га- 
зетадан. Истиқлол йилларида қишлоқ хўжа- 
лик маҳсулотлари етиштириш борасида ҳам 
мамлакатимиз мавқеи анча кўтарилди. «Фан 
ва турмуш». 

ЙСТИҚОМАТ [а. — тўғрилик, 

ҳалоллик; тўғриланиш; бирор жойда 


бўлиш]: истиқомат қилмоқ (ёки этмоқ) Би- 

рор жойда ҳаёт кечирмоқ; яшамоқ, турмоқ. 
Бундан бир неча йил бурун аёллар, гўдаклар 
истиқомат қилган ертўла. Н. Сафаров, 
Оловли излар. Кўчат ўтқазишни.. ўзимиз 
истиқомат қилаётган ҳовлидан.. бошлайлик. 
«Гулистон». Биздаги маълумотларга қараган- 
да, ноқонуний савдо билан шуғулланувчи 
шахсларнинг аксарияти шу туман ҳудудида 
истиқомат қилади. Газетадан. 

ИСТИҚОМАТГОҲ Истиқомат қилина- 
диган жой, турар жой. Воҳадаги истиқомат- 
гоҳларнинг мустаҳкамланганлиги.. Хоразмнинг 
сиёсий ҳамда иқтисодий жиҳатдан Ўрта 
Осиёнинг бошқа ҳудудларидан ажралиб қол- 
ганлигини кўрсатади. И. Жабборов, Кўҳна 
харобалар сири. 

ИСТИҒНО [а. JjJlI^J — эҳтиёжсизлик, 
бадавлатлик; ноз-карашма қилиш] 1 Муҳ- 
тож бўлмаслик (эҳтиёж сезмаслик) ҳис- 
туйғуси, шундай ҳис-сезгили муносабат, 
ҳолат. Эгасининг одамгарчилиги ҳар қанча 
катта бўлганда ҳам, меҳмонларинг.. истиғ- 
но ea виждон доирасидан чиқмаслиги лозим. 
А. Қодирий, Обид кетмон. 

2 Гўзал қилиқ билан тортиниш; ноз. 
Нуқра Давроннинг ўзига қадалиб турган 
кўзларига: «Менга мунақа қараманг», деган- 
дай истиғно билан боқди-ю, бармоқларини 
силкитганча, дарахтлар орасига шўнғиб кет- 
ди. С. Кароматов, Сўнгги бархан. -Бас, бас- 
э! — деб Ҳирмизхон истиғно билан чимирил- 
ди. Н. Аминов, Ёлғончи фаришталар. 

ИСТИҒНОЛИ Истиғно ифодаловчи, 
истиғно билан. Истиғноли қараш. н Қир- 
мизхон бўялган лабларини истиғноли бурди. 
Н. Аминов, Ёлғончи фаришталар. 

ИСТИҒНОЧИ Истиғно қилувчи; ноз- 
ли, қарашмали. 

ИСТИҒФОР [а. jl air, — гуноҳни кечи- 
ришни, афв этишни сўраш] Худодан гуноҳ- 
ни кечиришни сўраш, қилган гуноҳларига 
тавба изҳор этиб, «астағфируллоҳ!» дейиш. 

Истиғфор айтмоқ (ёки келтирмоқ) Гу- 
ноҳни ўтишни сўрамоқ, «астағфируллоҳ» 
демоқ. У [аттор] из қидириб, эшоннинг дар- 
возасигача келса ҳам, эшондан шубҳа қилиш 
гуноҳ бўлганидан, истиғфор айтиб, қайтиб 
кетган. Ғ. Ғулом, Шум бола. Дилингиздаги 
васвасаларни ҳайданг. Истиғфор айтинг. К. 
Яшин, Ҳамза. 




ИСТИҲОЛА [а. — бир ҳолатдан 

бошқасига ўтиш, ўзгариш; мумкин эмас- 
лик] Андиша, мулоҳаза ҳисси; тортиниш. 
Шарофат хола ўйининг охирига етмас.. ле- 
кин истиҳола билан индамас эди. Ё. Шуку- 
ров, Орзулар. Келин-ку янги тушган оилада 
истиҳола билан кескин ҳаракат этолмаган- 
дир. Аммо йигит-чи? «Муштум». 

Истиҳола қилмоқ (ёки тортмокў Шун- 
дай ҳисни туймоқ. Муса зарда билан бури- 
либ, Бўтага еворгудек бўлиб тикилди, айта- 
диган гапи уятлироқ экан шекилли, аёллар- 
дан истиҳола қилиб айтолмади. С. Аҳмад, 
Ҳукм. Жуда истиҳола тортиб, пешонамдан 
тер чиқиб кетди. Ғ. Ғулом, Тирилган мур- 
да. Бироқ шундай фильмлар ҳам борки, гоҳи- 
да уларни кино дейишга истиҳола қиламиз. 
Газетадан. Истиҳолага бормоқ айн. истиҳо- 
ла қилмоқ. Чувак юзли йигит сира истиҳо- 
лага бормай, яна гапира кетди. Газетадан. 

ИСФАҲОН [ф. tjl а о ■u-'l — Эроннинг мар- 
казий қисмидаги шаҳар номи]: Исфаҳон 
пўлатидан ясалган қилич; ўткир қилич. Бел- 
да кескир исфаҳон. «Равшан». Бир солар ис- 
фаҳон — ўткир қиличди, Обрў бер деб, хип- 
ча белга боғлайди. «Ойсулув». 

ИСФАҲОНИЙ Исфаҳонга мансуб, Ис- 
фаҳонда ёки Исфаҳон пўлатидан ясалган. 
Бобур.. Малик Хожага уч ҳафта муқаддам 
ўз қўли билан исфаҳоний қилич тортиқ эт- 
ган эди. X. Султонов, Бир оқшом эртаги. 

ИСЧИРОҚ1 Пилик ёки пилта билан, ёғ 
қуйиб ёқиладиган лампасиз чироқ. Зиғир ёғи 
қуйилган исчироқнинг шуъласидан жувозхона 
ичи қизғиш қоронғи эди. Н. Фозилов, Оқим. 

2 дин. Азиз-авлиёлар ўтган жойларга 
маълум вақтларда ёқиладиган чироқ. Хол- 
жон хола ҳар икки ҳафтада чилтонларга 
атаб шавла қилади, исчироқ билан куймала- 
нади. Ғайратий, Довдираш. 

ИСҚАРЛОТ [итал. scarletto < лот. scar- 
latum — тўқ қизил рангли қимматбаҳо газ- 
лама < а.+ф. cTi >а-Д] эск. Қирмизи, тўқ 
қизил қимматбаҳо мато ва шундай матодан 
тикилган кийим (асосан, чакмон). Тез бўл, 
исқарлот жомани кийгил, дасторни ўрагил! 
Ойбек, Навоий. Ким билади.. Машҳадийнинг 
силлиқ назми валинеъматнинг кўнглини шун- 
дай асир қиларки, у исқарлот чакмон ҳам 
инъом қилиб юборар! Ойбек, Навоий. 

ИСҚИРТ 1 Жуда ҳам кир; яғир, ифлос. 
Бекнинг кўзига бўйнига тўрва осган юпун аёл 


кўринди. Кўйлаги йиртиқ. Оппоқ билаклари 
исқирт. Ҳ. Ғулом, Машъал. Ҳовлида тинмай- 
қўнмай хизмат қилиб юрган пахмоқ сочли, 
исқирт кийимли ёш-қари хотинлар ҳам ан- 
чагина. Ойбек, Танланган асарлар. 

2 Шундай ҳолатга нисбатли ҳақоратни 
билдиради. Мингбоши ўрнидан даст туриб, 
Қудратга ўдағайланди: -Йўқол кўзимдан, 
исқирт! М. Исмоилий, Фарғона т. о. 

3 кўчма Чиқит, кераксиз (нарса, кимса). 
«Исқирт бўлиб лақиллаб юраманми», дедим- 
да, орқамдан ўпкасини қўлтиқлаб юрган Мах- 
зумовга турмушга чиқиб олдим. Ғайратий, 
Довдираш. 20 кишига мўлжалланган бу ошхо- 
нага.. 150 килограмм нон олиниб, шундан 30 
килограмми исқиртга чиқаркан. Газетадан. 

ИСҚОТ [а. .LLs^J — олиб ташлаш; йўқ 
қилиш, соқит қилиш] 1 дин. Қилинган гу- 
ноҳни ювиш ёки бало-офатни даф этиш 
ниятида ажратилган пул, нарса. Ҳожи эшон- 
га тортиқ қилиш учун бир тўп дока, исқот 
бериш учун юз танга нақд пулни оқсоқол қўли- 
га топширди. С. Айний, Дохунда. 

2 дин. Ўлган кишини нариги дунёда 
тортадиган азобдан қутқариш учун бери- 
ладиган пул, нарса. Абдуражаб қассоб де- 
ган важоҳатли чол қазо қилиб, исқот кўта- 
рилганида, nup -эшон ҳазратлари ҳузурида 
шу чолнинг «гуноҳларини сотиб олиб», бан- 
дсш эзгуликдан эътиборли мулкдорлар dou- 
расига аралаша бошлаган экан. А. Мухтор, 
Опа-сингиллар. 

3 Муайян нарса-буюмнинг нархидан ёки 
оғирлигидан кам миқдорни белгилаш, ка- 
майтириш; ана шу камайтирилган нарх ёки 
оғирлик; сийлов. 

ИСҚОТИ 1 Исқот қилинган, исқотга 
берилган, қўйилган нарса. 

2 Шу нарсага нисбатли ҳақорат (сўкиш) 
ни билдиради. Атторнинг эшаги шундай 
ўйлаб қараса.. аттор ҳар куни азонда оғир 
юк ортади, ўзи ҳам минади, «хи, исқоти!» 
деб, икки биқинига тепади. А. Қаҳҳор, Ба- 
рон фон Ринг. Пора билан, пул билан чиқиш 
мумкин эди.. Каминада эса ўша исқотидан 
йўқ эди. Ш. Холмирзаев, Қил кўприк. 

ИТ 1 Уй-рўзғорни қўриқлаш, ов овлаш 
ва ш. к. мақсадлар учун сақланадиган тўрт 
оёқли сутэмизувчи уй ҳайвони. Кўппак ит. 
Ов ити. н Катта темир дарвоза остида 
чўзилиб ётган хирсдай ит бошини кўтариб 
ирилллади. А. Қаҳҳор, Бошсиз одам. 





2 Шу ҳайвонга нисбатланувчи ҳақорат- 
ни билдиради. Азизбвк қаршисида қўл боғ- 
лаб турган дарвоза бегига бақирди: -Нега 
қараб турасан, дарвоза устига чиқ, ким экан 
у ит?! А. Қодирий, Ўтган кунлар. Халқ то- 
вуиш тинимсиз гувуллайди: -Бу ёққа чиқ, 
итлар! Ойбек, Танланган асарлар. 

Ит эмган сўк. Итвачча, итдан тарқаган. 
-Бу ёққа кел, ит эмган! — деди мингбоши, 
қизил кўзларини ола-була қилиб. М. Исмои- 
лий, Фарғона т.о. 

3 кўчма Бировнинг манфаатларини 
ҳимоя қилиб, бошқаларга зулм ўтказувчи 
одам; малай. Мусулмонқулнинг ити бўлмаса, 
ўзимиздан мингбоши бўларлик одам қуриб 
қолувдими, дейман. А. Қодирий, Ўтган кун- 
лар. Келинг, шердаргоҳнинг ити, тортинманг, 
юқорига ўтинг. К. Яшин, Ҳамза. 

4 Мучал йил ҳисобида ўн биринчи йил 
номи; сак. Унинг йили ит. 

Ит йили Мучал йил ҳисобида ўн би- 
ринчи йил (қ. мучал). 

Бошига ит кунини солмоқ Роса қийна- 
моқ, ўта азоб-қийноққа солмоқ. Улар қиш- 
лоқдагиларнинг бошига ит кунини солибди: 
деҳқонларни қийнабди, ўлдирибди; пахта эк- 
саларинг — ўлдирамиз, деб дўқурибди. Ҳ. Тур- 
сунқулов, Ҳаётим қиссаси. Бўйнидан боғлан- 
ган ит овга ярамас Хоҳиши бўлмаган ки- 
шини зўрлаганинг билан иш бермайди, де- 
ган маънода ишлатиладиган мақол. Ит азо- 
би Ниҳоятда қийин, машаққатли ҳолат, 
аҳвол. Биласанми сен бу ўзбошимчалигинг би- 
лан отангни ит азобига солишингни?К. Яшин, 
Ҳамза. | Ҳожар: \ Ит азобида кечани кундузга 
улаб меҳнат қила-қила, энди юрт орасида шер 
қилдим деганда, обрўни тўкиб қўйсам, қан- 
дай кўргилик! Ҳамза, Паранжи сирлари. Ит 
боқмайди Назар-эътибордан қолган, эъти- 
бор берилмайдиган шахс ёки нарса ҳақида, 
унга нисбатан қўлланади. -Бувижон, буви- 
жонга.. ит боқмайди-ю, аммо ўз билганини 
қилади, — деди кампир буви Пўлатжон ака- 
га. Мирмуҳсин, Умид. Ит тегди ёки ит тек- 
кан Нопок, ҳаром бўдди (номусига тегил- 
ган аёл ҳақида). Қай юз билан боқаман унга? 
Мени кечирармикан ? Кечирмас! Ахир менга ит 
теккан! С. Аҳмад, Ҳукм. Итҳасратда айн. ит 
азоби(да). Итдан суяк қарз Қарзи жуда кўп, 
ҳаммадан қарз. Итининг туваги олтиндан 
Жуда ҳам бой, ошиб-тошиб кетган бой. Ит- 
нинг кейинги оёғи Иш-фаолият ва ш. к. да 


қатордагилардан (бошқалардан) энг охир- 
да эканликни билдиради. ..бирор ҳунар-пу- 
нар ўргансин. Йўқса.. итнинг кейшнги оёғи 
бўлиб қолади. Э. Раимов, Ажаб қишлоқ. Ичи- 
ни ит таталамоқ (ёки тирнамоқ, кемирмоқ) 
айн. ичини мушук таталамоқ қ. ич. Ниҳоятда 
безовта бўлмоқ, тинчсизланмоқ. Шу вақт- 
гача шоирнинг ҳаёти учун қўрқиб, ичини ит 
тирнаётган вазир енгил нафас олиб, жавоб 
ўрнига бош эгиб қўйди. М. Осим, Зулмат ичра 
нур. Чой ичаётибман-у, хавотирдан ичимни 
ит таталаяпти. Ҳ. Назир, Ёнар дарё. Бироқ 
ичимни ит кемиряпти. С. Сиёев, Ёруғлик. 
Камбағални туянинг устида ҳам ит қопади 
Иши юришмаган, омадсиз киши хақида ай- 
тиладиган ибора. 

ИТАЛГУ айн. итолғи. 

ИТАЛЬЯН 1 Италия туб аҳолисининг 
номи. 

2 Итальян халқига мансуб. Италъян 
тили. Италъян аёли. 

ИТАЛЬЯНЛАР Италиянинг туб аҳоли- 
си, итальян халқи. 

ИТАЛЬЯНЧА 1 Итальянларга, уларнинг 
тили ва маданиятига оид. Италъянча қўшиқ. 

2 Итальян тили. Сиз италъянча(ни) би- 
ласизми ? 

ИТАРМОҚ Ўзидан нари томон сурмоқ 
ёки суришга ҳаракат қилмоқ. Столни девор 
томонга итармоқ. Пиёлани столнинг ўрта- 
сига итариб қўймоқ. н [Йўлчи] Ички бир 
жасорат билан эшикни итариб, уй ичига 
кирганини сезмай қолди. Ойбек, Танланган 
асарлар. Одамлар бир-бирларини итариб, 
қоқилиб, зўр бўрон билан олдинга югурди. 
Ойбек, Танланган асарлар. 

Кўкрагидан итармоқ Йўлатмай, яқин- 
лаштирмай, қўшмай ҳайдамоқ. Шундай ёмон 
кунда биз билан бирга бўлган ҳар қандай одам- 
ни қадрлаш керак, кўкрагидан итарсак яхши 
эмас. Мирмуҳсин, Меъмор. 

ИТБАЛИҚ Сувда ва қуруқда яшовчи (ам- 
фибия)ларнинг тухумдан чиққан муртаги. 
Курбақа тухуми уруғлангандан сўнг, ундан 
итбалиқ чиқади. «Зоология» дарслиги. 

ИТБОЗ Итга ишқибоз, ит боқувчи. ..би- 
ласизлар-ку, ўлардек итбозман. Уйдаги итла- 
рим билан сувда олишавериб, уста бўлиб кет- 
ганман. X. Тўхтабоев, Сариқ девни миниб. 

ИТБУРУН Майда қизил нордон мева- 
ли бута ва унинг меваси; наъматакнинг бир 
тури. Йигирма қадамча чапроқда, қуюқ um- 

бурун буталари тида булбул сайрай бошла- 
ди. С. Кароматов, Олтин қум. 

ИТВАЧЧА 1 Итнинг боласи, итдан ту- 
ғилган (ёш болага нисбатан қўлланади). 
Нуқул итвачча дер эмиш. Астағфирулло, ўз 
боласини, ўзи туққан болани итвачча деса- 
я! А. Қаҳҳор, Қўшчинор чироқлари. 

2 Шу маъно билан (асосан, ёшларга 
нисбатан) ҳақорат учун қўлланади. Шош- 
май тур, ҳали у иззатини билмаган итвач- 
чани тутиб, адабини бермасам, Мадумар 
отимни бошқа қўйиб юбораман. М. Исмои- 
лий, Фарғона т. о. 

ИТВОИ с. т. Ёш шахсга нисбатан маъ- 
лум даражада эркаловчи муносабатни бил- 
диради. Эй, итвой, ахир айтяпти-ку, хатни 
тутнингми, толнингми каллагига қўйсин, деб. 
Ҳамза, Паранжи сирлари. 

ИТЁҚА: итёқа кўйлак Тўғри, тик ёқаси 
бўлган кўйлак (яктакка нисбатан). Калта, 
итёқа кўйлакнинг устидан энли камар боғ- 
лаб, тўппонча тақиб олган қоп-қора.. бир 
киши сўрига чиқиб, халққа ваъз айтди. А. 
Қаҳҳор, Ўтмишдан эртаклар. Учинчи киши.. 
итёқа қалин кўйлак сиртидан енгил яктак 
кийган. С. Сиёев, Аваз. 

ИТИРҚИН(И) с. т. Жуда ҳам бетартиб; 
қаровсиз. Уй итирқини бўлиб кетибди. н 
Туну зулмат қориишқ эди. Итирқин ер эди 
хокисор. М. Али, Боқий дунё. 

ИТЛИК Итга хос хатти-ҳаракат, қилиқ. 
Бас, йиғлама, золимлар кўп.. уларнинг шун- 
дай номаъқулчиликлари, итликлари бўлиб 
туради. Ойбек, Болалик. 

ИТМОМ [а. — тамомлаш, якун- 

лаш; тамом бўлиш] эск. кт. Сўнг, охир. 

Итмомига етмоқ Охирламоқ, тугамоқ. 
Бундан сўнг маросим итмомига етиб, Анвар 
секин-секин орқаси билан юриб, биринчи хо- 
нага ва.. даҳлизга чиқди. А. Қодирий, Меҳ- 
робдан чаён. 

ИТ-МУШУК Бир-бири билан ҳеч чи- 
қишмайдиган, жанжалли муносабатга эга. 
Улар бир-бири билан ит-мушук. 

Ит-мушук бўлмоқ Жанжаллашиб ғижил- 
лашмоқ, ит билан мушук каби олишмоқ. 
Баъзан бир ота-онадан дунёга келиб, бир-би- 
рига меҳр-оқибатсиз, таъбир жоиз бўлса, «ит- 
мушук» бўлиб яшовчи ака-ука, опа-сингиллар- 
ни кўрамиз. Газетадан. 

ИТОАТ [а. Ci-tLU — бўйсуниш] Кимса- 
нинг айтганини қилиш, амрини бажариш, 


бўйсуниш; тобелик. Юзидан мулойимлик, 
эрига итоат, тўғрилик маънолари томиб 
турган бу хотин — қутидорнинг рафиқаси 
— Офтоб ойим. А. Қодирий, Ўтган кунлар. 

Итоат қилмоқ (ёки этмоқ) Бўйсунмоқ, 
ҳукмига юрмоқ. Араббойнинг ёши ўн етти- 
да, гавдаси ҳам каттароқ бўлгани учун, 
ҳамма болалар унга итоат қиларди. П. Тур- 
сун, Ўқитувчи. Бугундан эътиборан Исфан- 
диёр тўра Хива хонидир. Ҳамма янги хонга 
сўзсиз итоат қилишга мажбур. Ж. Шарипов, 
Хоразм. Амрига итоат этмайдиган бир куч 
шунга мажбур қилди. Э. Усмонов, Ёлқин. 

ИТОАТГУИ айн. итоаткор. Ўқитувчи- 
лар қонунга энг итоатгўй кишилар ҳисобла- 
надилар. Газетадан. 

ИТОАТГЎЙЛИК айн. итоаткорлик. 

ИТОАТКОР Итоат қилувчи, итоатли; 
кимсага бўйсунувчи, тобе. Аҳмад Ҳусайн қул- 
дан бадтар ожиз, забун, ҳамиша тақдирга ито- 
аткор, ғирт саводсиз бу деҳқоннинг мулоҳаза- 
ларига ҳайрон қолди. Ойбек, Нур қидириб. 

ИТОАТКОРЛИК Итоат қилиш ҳис-туй- 
ғуси, хусусияти. -Совуқ қотдингми? — Сувон- 
жон унинг елкасига қўл ташлаб, ўзига торт- 
ди. Ойсулув итоаткорлик билан Сувонжоннинг 
кўкрагига бош қўйди. С. Анорбоев, Оқсой. 

ИТОАТКОРОНА Итоаткор ҳолда, ито- 
аткорлик билан. Пошша хола тез ўгирилиб, 
ёнида баланд жуссасини итоаткорона эгиб 
турган Дороббекка кўзи тушди. Д. Нурий, 
Осмон устуни. 

ИТОАТЛИ Итоат қиладиган, бўйсуна- 
диган. Итоатли бола. 

ИТОАТСИЗ Итоат қилмайдиган, бўйсун- 
майдиган. Итоатсиз бола. 

ИТОБ I [а. — таъна, маломат; қий- 

ноқ] Таъна, маломат, танбеҳ. У. биринчи 
итобдаёқ ота-она гуноҳига тавба қилишга 
ҳозирланар эди. А. Қодирий, Ўтган кунлар. 

ИТОБ II с. т. Сургун. Итоб қилмоқ. 

ИТОБОМУЗ [а.+ ф. LiCx. — таънага 
ўхшаш, таъна аралаш] Таънали. У Кумуш- 
дан итобомуз сўз, аччиқ хитоблар кутар.. 
эди. А. Қодирий, Ўтган кунлар. 

ИТОЛҒИ Лочинлар оиласига мансуб, 
ов қуши сифатида фойдаланиладиган йирт- 
қич қуш. Қистаса, ўтади итолғи қушдан. 
«Гулнорпари». 

ИТОҒИЗ Сигирқуйруқцошлар оиласига 
мансуб, гули итнинг оғзига ўхшаш бир 
йиллик ўсимлик ва унинг гули. 

ИТПАШША Уй ҳайвонларида бўлади- 
ган қонхўр ҳашарот. | Жўра \ Отнинг яғрини- 
га ёпишган битта итпашшани тутиб, сўка- 
сўка, этик поишаси билан эзди. Ойбек, Тан- 
ланган асарлар. 

ИТСИГЕК айн. болтириқ. 

ИТТЕРБИЙ [лот. ytterbium < Швеция- 
даги Иттербю (Ytterby) қишлоғи номидан] 
Менделеев даврий системасининг III гуру- 
ҳига мансуб кимёвий элемент; оқиш кул- 
ранг металл. 

иттик шв. Ўткир. Алим бува оқ, ўсиқ 
қошлари остидаги ҳали ёш кўринган иттик 
кўзларини шарққа тикди. М. Исмоилий, 
Фарғона т. о. 

ИТТИКАНАК Қоқидошлар оиласига 
мансуб бир йиллик ўт ўсимлик (тиббиётда 
ва халқ табобатида кенг қўлланади). 

ИТТИФОҚ [а. jLiil — бир фикрга ке- 
лиш; битим, шартнома; мослик; тасодиф] 
1 от Гуруҳ, жамият, синф ёки давлатлар- 
нинг бирликда иш олиб бориш учун тузган 
бирлашмаси; бирлашма, уюшма. -Ахир, бар- 
ча темурийлар бирлашиб, иттифоқ тузса- 
лар бўлмасми? — деди Нигор хоним. П. Қоди- 
ров, Юлдузли тунлар. 

2 сфт. Ўзаро яхши муносабатли; иноқ, 
аҳил. Иттифоқ оила. Улар бир-бири билан 
иттифоқ. Иттифоқ бўлмоқ. н Кўнгиллари 
доим ёш бўлсин. Ўзаро дўст, иттифоқ, ҳам- 
дам, Оилага биздек бош бўлсин. Ҳ. Ғулом, 
Байрам кечида. Иттифоқ эл сира кўрмас 
хўрликни. «Гулихиромон». 

ИТТИФОҚАН айн. иттифоқо. 

ИТТИФОҚЦОШ айн. иттифоқчи. Барча 
иттифоқдош давлатлар. 

ИТТИФОҚЛАШМОҚ Иттифоқ, аҳил 
бўла бормоқ; аҳиллашмоқ, иноқлашмоқ. 

ИТТИФОҚЛИК Иноқ, аҳил муноса- 
бат. Оқсоқол.. насиҳатгўйликка ўтди: -Ит- 
тифоқ бўлинглар. ҳар бир ишда иттифоқ- 
лик яхши. П. Турсун, Ўқитувчи. Мамлака- 
тимиз учун иттифоқлик, баҳамжиҳатлик, 
якдиллик сув ва ҳаводай зарур. Ойбек, Нур 
қидириб. 

ИТТИФОҚО [а. LsLiil — тасодифан, но- 
гаҳон] рвш. Кутилмаганда, тасодифан, 
тўсатдан. Иттифоқо учрашиб қолдик. н 
Иттифоқо, бошқармада иш авж олиб кет- 
ган кунларда Қандолатхон ҳафталаб ишга 
келмади. Мирмуҳсин, Ҳикоя ва қиссалар. 

ИТТИФОҚЧИ 1 Ҳамкорлик қилувчи, 
ўзаро иттифоқликда бирга ҳаракат қилув- 


чи; ҳамкор. Раис учун бўрон яна битта ит- 
тифоқчи топилганлиги билан баравар эди. Ш. 
Рашидов, Бўрондан кучли. 

2 Бир иттифоқдаги. Ўзбекистон аҳоли- 
сининг моддий турмуш даражаси собиқ ит- 
тифоқчи республикаларнинг кўпчилигидаги- 
га нисбатан анча яхшидир. Э. Юсупов, 
Истиқлол йўлида. 

ИТТИҲОД [а. jUl;] — бирлик, бирга- 
лик; бирлашиш, қовушиш] эск. кт. Итти- 
фоқ, бирлашма, уюшма. Туркистон бўйлаб 
хил-хил жамиятлар, иттиҳодлар туғиляп- 
ти. Ойбек, Улуғ йўл. 

ИТТРИЙ [лот. yttrium < Швециядаги 
Иттербю (Ytterby) қишлоғи номидан] Мен- 
делеев даврий системасининг III гуруҳига 
мансуб кимёвий элемент; оқиш кумушранг 
металл. 

ИТУЗУМ Оқ гулли, майда қора ёки 
қизил мевали бир йиллик ёввойи ўсимлик. 

ИТФЕЪЛ Феъли жуда ёмон, жуда ҳам 
бадфеъл. Вақфда ҳали ер кўп.. лекин ҳамма- 
си итфеъл кишиларнинг чангалида. Ойбек, 
Улуғ йўл. 

ИТЧИЛИК 1 Ит зотларини боқиш ва 
кўпайтиришдан иборат хўжалик тармоғи. 

2 айн. итлик. 

ИТХОНА Ит турадиган жой, ит учун 
қурилган хона. 

ИТЯЛОҚ шв. 1 Итга овқат бериладиган 
идиш, итнинг туваги. Ташқаридан итялоққа 
ўхшаш кир қозонча олиб кириб, ёғ чучшпа бош- 
лади. X. Тўхтабоев, Беш болали йигитча. 

2 сўк. Шу идишга нисбатли ҳақоратни 
билдиради. Кампир уйда жаврар, қизини қар- 
ғар эди: -Э, ўл, итялоқ! Дайди итнинг тум- 
шуғини ёғ қилмай ўл! А. Қаҳҳор, Қўшчинор 
чироқлари. 

итқитмоқ шв. Ирғитмоқ, ирғитиб 
ташламоқ. [Бухгалтер\ Елкасидаги оғир юкни 
итқитган одамдек, атрофга енгил назар 
ташлади. Ш. Ғуломов, Ташаббус. 

ИТҚОВУН 1 Палаги ва меваси қовунга 
ўхшаш ўсимлик, ёввойи қовун. 

2 с. т. Кавар. Ғишткўприк ёнбошидаги ҳам- 
момнинг гумбазларини пўпанак босиб кетган, 
масжид пештоқидан то ергача осилиб туш- 
ган итқовуннинг палаги қуриб қолган. С. 
Аҳмад, Ҳукм. 

ИФЛОС [а. ^ilaj — қашшоқлик, нота- 
вонлик; ҳеч нарсаси қолмаганлик; омадсиз- 
лик; обрў-эътибори қолмаганлик] 1 Нопок 






нарсалар билан булғанган; булғанч. Ифлос 
ҳовли. Ифлос ариқ. н Отхона ичидан ифлос 
курак ва супурги кўтариб Жўра чиқди. Ой- 
бек, Танланган асарлар. 

2 Кир босган; кир, исқирт. [Ҳаммол- 
ларнинг) Белида, елкасида.. узуқ-юлуқ ар- 
қон, кийимлари жулдур, ифлос. Ойбек, Тан- 
ланган асарлар. 

3 кўчма Ҳар қандай ёмон, қалб ишга юра- 
диган; нопок. Ифлос одам. н Йўқол, дедим, 
йўқол, тулки! Колхозимизда сендек ифлосларга 
нон йўқ! Ш . Рашидов, Бўрондан кучли. 

4 Шундай одамга нисбатли ҳақоратни 
билдиради; ярамас, разил, палид. [Чўпон 
қозига:] Туфу, ифлос! Ҳали сенми и/унча хо- 
тин билан тағин бировларнинг ҳарамига кўз 
соладиган ?! Ҳамза, Майсаранинг иши. 

5 Одобдан ташқари; ярамас, ёмон. Ууй- 
нинг у ёғидан бу ёғига бетоқат юриб, ифлос 
гапларни оғзига тўлдириб сўкинди. Ҳ. Ғулом, 
Машъал. 

ИФЛОСЛАМОҚ Ифлос қилмоқ, бул- 
ғатмоқ. Ҳор эриб, расталарни жуда ифлос- 
лаган, ҳамма ёқ пилч-пилч лой, балчиқ, сув. 
Ойбек, Танланган асарлар. 

ИФЛОСЛАШМОҚ 1 Ифлос ҳолатли 
бўлмоқ. 

2 Ифлосга хос хусусиятларга эга бўлмоқ, 
эга бўла бошламоқ. 

ИФЛОСЛИК 1 Ифлос ҳолат. ..тоғора 
ва қозонлар тартибсиз ҳолда ётарлар, қозон 
теварагида уймалашмоқда бўлган товуқлар 
бундаги ифлосликни яна бир қат оширмоқда 
эдилар. А. Қодирий, Ўтган кунлар. 

2 Ифлос кишиларга хос иш, хатти-ҳара- 
кат, хусусият. Унинг қўлидан ҳар қандай иф- 
лослик келади. н ..бу одатни ҳамиша ваҳ- 
шийлик, ифлослик деб билдим. Газетадан. 

ИФО [а. — бажариш, адо этиш; ваъ- 

дага вафо қилиш] эск. кт. Бурч ва ваъдани 
бажариш, адо этиш. Фосиҳ афанди.. тулла- 
ган қошларини ғурур билан чимириб, ўз зим- 
масига тушган шарафли вазифанинг ифоси- 
га бошлади. М. Исмоилий, Фарғона т. о. 

ИФОДА [а. ijLaj — англатиш, ўргатиш; 
хабардор қилиш; ифодалаш, баён қилиш; 
кўрсатма] 1 Билдирувчи, акс эттирувчи 
нутқ бирлиги: сўз, ибора, гап ва б. Ўқитув- 
чи қисқа ифодада кўп фикр айта билиш ма- 
ҳоратига эга бўлмоғи лозим. Р. Усмонов, 
Одобнома. Бу сўз борлиғимнинг, бутун қал- 
бимнинг Ифодаси бўлиб қуйилар тилга. Зул- 


фия. Ифода сиқиқлиги шеърда муҳим маса- 
лалардандир. «Ёшлик». 

2 Акс эттирувчи ёки мужассамлантирув- 
чи белги, ҳолат, рамз. Қардош мамлакат- 
лар адабиёти ва санъати декадалари —халқ- 
лар дўстлигининг ифодасидир. н -Ўзингиз би- 
ласиз, — деди Сидиқжон унга маъюс назар 
ташлаб; унинг бу қарашида чексиз миннат- 
дорчилик ифодаси бор эди. А. Қаҳҳор, Қўшчи- 
нор чироқлари. Чеҳрасига қалқиб чиққан 
аламли ифодани яишришга уриниб, бурилиб 
қаради. Ў. Ҳошимов, Қалбингга қулоқ сол. 

3 Бирор математик боғланишни билди- 
рувчи формула. Алгебраик ифода. Пифагор 
теоремасининг математик ифодаси. Ифо- 
дани ечмоқ. 

Ифода этмоқ (ёки қилмоқ) Сўз, гап ёки 
бошқа восита билан билдирмоқ, англатмоқ; 
ифодаламоқ. Гўё у биргина сўз ва боқиш би- 
лан бу уйда ва бу одамлар орасида кечир- 
моққа мажбур бўлдиғи ҳаётининг бутун 
оғирлигини ифода қилмоқчи бўлди. Ойбек, 
Танланган асарлар. Сидиқжоннинг юзида 
илжайишга ўхшаган, лекин ҳеч қандай маъ- 
нони ифода этмаган бир нарса пайдо бўлди. 
А. Қаҳҳор, Қўшчинор чироқлари. 

ИФОДАВИЙ Ифодага оид. Ифодавий 
воситалар. 

ИФОДАВИЙЛИК Ифода этиш томони, 
ифодавий ҳолат-имконият. Тилнинг ифодавий- 
лиги билан боғлиқ бўлган илмий, ижтимоий- 
сиёсий адабиётлар таржимасида ҳам муайян 
бадиий-ижодий масалаларни ечишга тўғри 
келади. Ғ. Саломов, Таржима назарияси. 

ИФОДАЛАМОҚ 1 Ўзида акс эттирмоқ, 
мужассамлантирмоқ, англатмоқ, билдир- 
моқ. Унинг мардона очиқ пешонаси, қуюқ 
эгилмас қошлари чуқур ўйни ифодалар эди. 
Ойбек, Қуёш қораймас. Олахўжа ўтирган 
жойида тебранди ва ғирромликни ифодалай- 
диган бир тарзда кулумсираб, қассобга қара- 
ди. П. Турсун, Ўқитувчи. 

2 Сўз билан баён қилмоқ, англатмоқ, 
таъбирламоқ. Элмурод мактабга етгач, ўз 
дардини икки оғиз сўз билан ифодалаб, кейин 
хайрлашмоқчи бўлди. П. Турсун, Ўқитувчи. Энг 
муҳими, фактларни қуруқ қайд қилмай, уларни 
бадиий таъсирли ифодалашдадир. Н. Сафа- 
ров, Жасоратнинг давоми. 

3 Математик формула орқали таъбир- 
ламоқ. 

ИФОДАЛИ Ифодага эга. Аниқ ифодали. 
Яхши ифодали. 




Ифодали ўқиш Дона-дона ва таъсир- 
ли ўқиш. 

ИФОДАЛИЛИК Яхши ифода этишлик, 
маъно билдиришлик; ифода талабларига 
мослик. Ифодалиликка интилиш.. эмоцио- 
нал бўёқдорлик сўзлашув нутқи учун харак- 
терлидир. «ЎТА». 

ИФОДАСИЗ Ифодаси йўқ, ифодаси 
ноаниқ. Вужудимни ғалати, ифодасиз бир 
лоқайдлик, бефарқлик қамраб олган эди. С. 
Сиёев, Ёруғлик. ..заҳил юзи қандайдир ифо- 
дасиз, нима ўйлаганини билиб бўлмас эди. А. 
Мухтор, Чинор. 

ИФОДАЧИ Ифода этувчи, акс эттирув- 
чи. Депутат — халқ хизматкори, халқ ман- 
фаатларининг ифодачисидир. Газетадан. Зо- 
тан адабиётимиз халқ маънавий уйғониши- 
нинг тарихий гувоҳи ea ифодачисидир. «ЎТА». 

ИФОР [а. jUlc — чанг, тўзон; ҳид] Яхши 
ҳид, хушбўй; умуман ҳид. Ҳар бир гулнинг ўз 
ифори бор. Газетадан. Ҳарқуноқ парвозда яп- 
роқдек енгил, Гўёки олдинда қиш эмас, баҳор. 
Боғларда азалий нафис бир ифор.. А. Мухтор. 

ИФОРЛИ Ифор ҳидига ўхшаган ҳидли. 
..саф-саф атиргуллар, садарайҳонлар ёз бўйи 
гуркирабўсар, теваракка ҳам ҳусн, ҳам ифор- 
ли ҳид таратар, ўзгача файз бағишларди. Ж. 
Абдуллахонов, Хонадон. Ифорли ўтларга 
кўмилар, тикилиб қолади осмонга. Ш. Раҳ- 
мон, Юрак қирралари. 

ИФРОТ [а. _U j_al — ҳадцан ошиш, оши- 
риш; ортиқчалик; суиистеъмол] эск. кт. 
Ортиқ даражада, ҳаддан зиёд. Тожиддин 
Ҳосим ифрот одоб билан, уялиб-тортиниб, 
гўё тўйган қўзидай, овқатни суст ея бош- 
лади. Ойбек, Нур қидириб. Сиз йигитла- 
рингизга кенгаш берингки, улар ифрот май 
ичмасинлар. Ойбек, Навоий. 

ИФТИРО [а. tljiiJ — бўҳтон, туҳмат; 
гап қилиш] эск. кт. Бўҳтон, туҳмат. [Гул- 
нор] Ота-онадан, атрофдаги кўзлардан 
қўрқар эди.. ҳар хил ғийбат ea ифтиролар 
тарқалса, одамларнинг бетига қандай 
қарайди? Ойбек, Қутлуғ қон. ..бу ҳақда кўп 
таъналар эшитгани учун қозининг кулгиси- 
ни ўзига иснод ea ифтиро деб тушунган эди. 
М. Исмоилий, Фарғона т. о. ,.ул ҳаромзода.. 
фақир бирла падарнинг шаънларимизга 
бўҳтон ea ифтироларни тўқуб.. А. Қодирий, 
Кичик асарлар. 

ИФТИХОР [ а. _,LKiiJ — фахрланиш, 
мақтаниш] 1 Шон-шараф ҳисси; фахр. Чол 


ўғлига, унинг тез-тез қимирлаётган қала- 
мига қараб-қараб, жим ўтирар, кўзларида 
оталик меҳри ea ифтихор сезиларди. Ҳ. 
Аҳмар, Ким ҳақ? 

2 Шон-шараф келтирувчи, фахрланса 
арзийдиган иш, кимса ёки нарса. Ёшлар — 
бизнинг ифтихоримиз. Алишер Навоий — ма- 
даниятимизнинг ифтихори. Пахта ўзбек хал- 
қининг миллий ифтихоридир. н Сени жон- 
дан севарман, шону шавкат, ифтихоримсан, 
Шараф-шон сенга бўлсин, ўзбегимсан, nax- 
такоримсан. Воқиф. 

Ифтихор қилмоқ Фахрланмоқ. Сиздай 
ўғлонларни улғайтирган халқ, Отанинг ҳаққи 
бор, қилса ифтихор. F. Ғулом. 

ИФТИХОРЛИ Ифтихор қилса арзий- 
диган, фахрли; ифтихор ифода этадиган. 

ИФТОР [а. jLkil — нонушта қилиш; рўза 
очиш] дин. 1 Рўза кунлари шом пайтида 
ўтказиладиган рўзани очиш, оғиз очиш 
маросими; оғиз очиб овқатланиш. Ифтор 
қилмоқ. Ифторга ўтирмоқ. н Афанди узун 
кун рўза тутиб толиққан эди, ифтордан 
кейин мачитга.. чиқмади. «Латифалар». То- 
ҳир кекса ота-онаси билан ифтор қилмоқда 
эди. П. Қодиров, Юлдузли тунлар. 

2 Ифтор вақтида бериладиган зиёфат, 
меҳмондорчилик. [Миробид] Урф-одатларни 
ҳурмат қилади: ҳар йили беш-ўнта кишини.. 
ифторга чақиради. В. Ғофуров, Вафодор. 

ИФТОРЛИК 1 Ифтор қилиш, шу вақт- 
даги овқатланиш. Ифторлик вақтида биз 
ҳар кун шиннига нонни ботириб уриб, унинг 
устига майиз, бошқа мева-чеваларни ер эдик. 
М. Муҳаммаджонов, Турмуш уринишлари. 
Пайғамбаримиз саҳарликда ҳам, ифторлик- 
да ҳам жуда кам овқат еганлар. Газетадан. 

2 Ифтор вақтида бериладиган зиёфат, 
маросим. ..савоб учун ифторликлар ўтказиш 
ҳам Рамазон ойининг энг яхши фазилатлари- 
дан саналади. Газетадан. Рўза ойи келиши би- 
лан Саид Бурҳон маҳзум.. кечқурунлари.. иф- 
торликка борар эди. Ғайратий, Довдираш. 

ИФФАТ [а. dkc — бокиралик, покиза- 
лик; яхши хислат; тийилиш] Виждоний 
поклик; номус, ҳаё. У [Азиза] муҳаббатдек 
соф, қизлик иффатидек беғубор кишилар са- 
фига қўшилади. С. Аҳмад, Муҳаббатнинг ту- 
ғилиши. Уй бурчагида, шоҳи сўзана ёнида, 
иффат юзасидан юзини яшириб Майна ўти- 
ради. Ш. Тошматов, Эркқуши. Ўзбекнингхо- 
тинлари иффат учун яралган. «Ёшлик». 




246 


ИФФАТЛИ Иффати бор; номусли, 
ҳаёли. Ёқутбика — тўранинг хотинлари ичи- 
да ор-номусли, ақлли, иларм-ҳаёни билган иф- 
фатли хотин эди. Ж. Шарипов, Хоразм. 
-Нима муборак бўлсин ?! [деб сўради Отабек]. 
-Сизга иффатли ва севимли рафиқа билан 
қутидордек қайната, Ҳасаналига — келин. 
А. Қодирий, Ўтган кунлар. Бошга рўмол таш- 
лаган билан ҳамма иффатли ва маърифатли 
бўлавермайди. Газетадан. 

ИФФАТСИЗ Иффати йўқ; ҳаёсиз, но- 
муссиз. 

ИФШО [а. r. \ л, a l — фош этиш, ошкор 
этиш; (гап)тарқатиш] эск. кт. Ошкор, фош 
қилиш; очиб ташлаш (сирни). Билмас эрди 
тоза бу ишқимни, ифшо бўлмаса. Ҳабибий. 

ИХВАТ [а. cj j_3.I < j-l — «ака»нинг 
кўплиги: биродар, қардош, дўст] эск. кт. 
Биродарлик, қардошлик. Маорифсиз ҳеч 
бир халқ Дунёда яшай олурми!? Ихват ҳисси 
кўз очмасдан, Чин ўртоқлаша олурми!? 
Ҳамза. 

ИХЛОС [а. — самимийлик, кўнг- 

ли очиқлик; берилганлик, мухлислик; эъти- 
қод] Чин юракдан, ишонч билан берилиш; 
астойдил муҳаббат, меҳр. Одамларнинг сиз- 
га ихлоси баланд. н Ёш ишчининг қунт ва 
ихлос билан изланиши.. ўз самарасини берди. 
«Саодат». Қутидорнинг жавобидан самими- 
ят ва ихлос маънолари томиб турар эди. А. 
Қодирий, Ўтган кунлар. 

Ихлос қилмоқ айн. ихлос қўймоқ. ..сен 
ихлос қилган домлалар ҳам мен бахтсизга 
ёрдам бермаганларидан кейин, диёнатдан ҳам 
кўнглим қолди. А. Қодирий, Кичик асарлар. 
Ихлос қўймоқ Чин юракдан меҳр боғламоқ. 
Бобоқул отани бузоқнинг ҳақи бор, деб сут 
ичмайдиган авлиё санаб, ихлос қўйган эди-ю! 
Шербек хафа бўлди. С. Анорбоев, Оқсой. 
Ихлоси қайтмоқ Ишонч билан берилиши 
қолмоқ (йўқолмоқ), ҳафсаласи пир бўлмоқ. 
Хўжабеков билан касалхонада тўқнашган 
куни бу кўзларда қўрқоқликни кўриб, Акрам- 
дан ихлоси қайтди. С. Анорбоев, Оқсой. 

ИХЛОСЛИ Ихлос қўйган, ихлоси бор. 
Хўжасига ихлосли Ҳасаналининг тажрибали 
кузатишидан бекнинг махфий дарди узоққа 
қочолмай, натижада сир очилади. А. Қоди- 
рий, Ўтган кунлар. 

ИХЛОСМАНД айн. ихлосли. Ўз касбига 
ихлосманд чорвадорлар. Санъат ихлосманд- 
лари. н Кўпчилик қишлоқилар менга ихлос- 


манд: баъзилари эшонпочча дейди, баъзилари 
қори ака дейди, баъзилари мулла ака дейди.. 
Ғ. Ғулом, Шум бола. Туман маданият уйи 
ёш санъат ихлосмандлари учун очиқ эшик- 
лар куни ўтказди. Газетадан. 

ИХРОЖ [а. jiJ — чиқариш, ҳайдаш; 
сургун, бадарға қилиш; ташкил қилиш] 1 
Бирор киши ёки кишиларни шаҳар ёки 
қишлоқдан, умуман, ўз яшаш жойидан 
чиқариб юбориш, бадарға қилиш. 

2 бот. Заҳарли, сутсимон шира чиқара- 
диган ўт. 

3 айн. сурги 1. 

4 Одатда, баҳор пайтида ични тозалаш 
мақсадида турли кўкатлардан сомса, чуч- 
вара каби овқатлар қилиб ейиш. 

ИХТИЁР [а. I — танлаш, сайлаш; 
хоҳиш, эрк] 1 Хоҳиш-истак эрки; эрк, хо- 
ҳиш. Келмоқ ихтиёр билан, кетмоқ ижозат 
билан. Мақол. н Сендан ҳеч сиримни яишр- 
майман. Дастлаб кирган заводимдан ўз их- 
тиёрим билан кетганим йўқ. А. Қаҳҳор, 
Қанотсиз читтак. 

Ихтиёр этмоқ (ёки қилмоқ) Хоҳламоқ. 
-Соғ бўлинг, бек ака, борадиган кунингиз- 
ни тайин қила оласизми ? -Маълумингиз, ке- 
чалари бўш бўламан, шунинг билан бирга, 
отангиз қайси вақтни ихтиёр қилсалар, 
ижобат этишдан ўзга чорам бўлмас. А. Қо- 
дирий, Ўтган кунлар. 

2 Фойдаланиш, тасарруф ёки идора 
қилиш ҳуқуқи; изм. Бу ерлар колхоз ихтиё- 
рида. Директор ихтиёридаги мукофот фон- 
ди. Завод ихтиёрида бўлган маишналар. н 
Кўп умр кўришингиз — тақдир қўлида, бе- 
қарз яшашингиз — қалбингиз ихтиёрида. 
«Тафаккур». Бизларни.. медицина академи- 
ясида бир ярим ой ўқитиб, Москва шаҳар 
санитария бошқармаси ихтиёрига юбориш- 
ди. «Саодат». 

ИХТИЁРИИ Хоҳиш-истак эркига боғ- 
лиқ бўлган, кишининг ўз хоҳиши билан 
қилинадиган ёки қилинган; эркин, кўнгил- 
ли. Ихтиёрий ёрдам. н Тил ўрганиш — бу 
мажбур-қистов, куч ишлатиш йўли билан 
эмас, ижтимоий зарурат талаби, ихтиёрий 
майл ҳукми билан бўлади. «Саодат». 

ИХТИЁРИЙЛИК Хоҳиш-ихтиёрга боғ- 
лиқлик. Деҳқонларнинг кооперативларга ки- 
ришида ихтиёрийлик принципини бузиш ҳол- 
лари йўқотилди. Газетадан. 

ИХТИЁРЛИ-ИХТИЁРСИЗ Истар -иста- 
мас. Кумушбиби ҳам ихтиёрли-ихтиёрсиз бу 




кулгиликка тортилиб, унинг юввошгина ил- 
жайишидан ёқутдек лаблари остидаги са- 
даф каби оқ тишлари бир оз кўриниб қўйди- 
лар. А. Қодирий, Ўтган кунлар. 

ИХТИЁРСИЗ Хоҳиш-ихтиёрдан таш- 
қари; беихтиёр, ғайриихтиёрий. Ихтиёрсиз 
ҳаракат. н У [Собирахон] нима тўғридадир 
ўйлар, ихтиёрсиз бўлса керак, аллақандай 
ҳазин куйни бурни билан куйлаб борар эди. А. 
Қаҳҳор, Хотинлар. Ихтиёрсиз қуйилиб кел- 
ган қайноқ кўз ёшларини Гулнор баъзан зўрға 
яширар, баъзан яширишдан ожиз қоларди. 
Ойбек, Танланган асарлар. 

ИХТИЛОЛ [а. — халал топиш, 

бузилиш; меърий бўлмаган ҳолат; қўзғалиш] 
кт. Исён, қўзғолон, ғалаён. 

ихтилолчи кт. Ихтилол қатнашчи- 
си, исёнчи. 

ИХТИЛОТ [а. — аралашиш, 

қўшилиш; тартибсизлик] эск. кт. Арала- 
шиш, қотишиш, борди-келди қилиш. 

Ихтилот этмоқ Қўшилмоқ, аралашмоқ. 
Эй кўнгил, токим кўрибмен ул паридин ил- 
тифот, Ихтилот этмак манга ёқмас бани 
одам била. Бобур. 

ИХТИЛОФ [а. _а I — ҳар хиллик, 
тафовут; ўзгарувчанлик; қарама-қаршилик, 
келишмовчилик] Қарама-қарши ҳолат; ке- 
лишмовчилик, зиддият, низо. Халқаро их- 
тилофларни тинч музокаралар йўли билан ҳал 
этиш. 

ИХТИЛОФЛИ Қарама -қаршилик, зид- 
диятлар бўлган; жанжалли, низоли. 

ИХТИЛОФЧИ Ихтилоф чиқарувчи, 
ихтилоф, низо уруғини сочувчи. 

ИХТИО- [юн. ichthus — балиқ] Байнал- 
милал ўзлашма қўшма сўзларнинг таркибий 
қисми бўлиб, балиққа оидликни, алоқадор- 
ликни, балиққа ўхшашликни билдиради. 

ИХТИОЗАВР [ихтио.. + юн. saura — кал- 
такесак] зоол. Мезозой даврида денгизлар- 
да яшаган, узунлиги 15 м гача етган балиқ- 
симон, судралиб юрувчи йиртқич махлуқ; 
денгиз калтакесаги. 

ИХТИОЛ [ихтио.. + лот. oleum — мой] 
Таркибида қазилма балиқ қолдиқлари 
бўлган сланецдан ҳосил қилинадиган ёғси- 
мон қизғиш-қўнғир рангли малҳам дори. 

ИХТИОЛОГ Ихтиология мутахассиси. 

ИХТИОЛОГИЯ [ихтио.. + юн. logos — 
таълимот] Зоологиянинг балиқларни ўрга- 
нувчи бўлими. Зоология, энтомология.. их- 


тиология, гидробиология бўйича.. ботаника 
профилидаги кенгаш эса ботаниканинг бар- 
ча соҳалари.. бўйича диссертация қабул қила- 
дилар. «Фан ва турмуш». 

ИХТИРО [а. * I _>iiJ — янгилик; янги- 
лик яратиш, ўйлаб чиқариш] 1 Фан-тех- 
ника соҳасида кашф этилган, ижобий са- 
мара берадиган янгилик, кашфиёт. Дарвеш 
Али табобатда ўзининг янги-янги даволаш 
усуллари ва ихтиролари билан машҳур бўлган. 
«Фан ва турмуш». Балки бу хонада буюк их- 
тиро Эрталаб кун билан бирга туғилар. А. 
Мухтор. 

Ихтиро қилмоқ Янгилик яратмоқ, кашф 
қилмоқ. Ёшларда шижоат бор, янгиликка 
интилиш бор, ихтиро қилишга, кашфиёт 
яратишга иштиёқ бор. Газетадан. 

ИХТИРОЧИ Ихтиро қилувчи; кашфиёт- 
чи. Ёш рационализаторлар ва ихтирочилар. н 
Ихтирога оид ҳуқуқлар.. ихтирочига патент 
берилганидагина муҳофаза қилинади. «ЎзМЭ». 

ИХТИРОЧИЛИК Ихтиро қилиш, янги- 
лик очиш, кашф этиш. Ихтирочиликни ри- 
вожлантириш. Ихтирочилик таклифлари. н 
Андижон паровоз депосида рационализатор- 
лик ва ихтирочилик ҳаракати кенгаймоқда. 
И. Аҳмедов, Янгилик яратувчилар. 

ИХТИСОС [а. I — иш-вазифа до- 

ираси; чуқур билимлардан хабардорлик; 
ўзига хос хусусият] Илм-фан, техника, 
санъат соҳаларида ҳар бир мустақил касб; 
мутахассислик; касбий малака. Меҳнатга, 
ихтисос орттиришга, ихтисосларни эгаллаш- 
га одмироқ, жўнроқ, соддароқ қарашга ўрга- 
ниб қолганмиз. Газетадан. Университетни 
битиргач, у ихтисоси бўйича ишга кирди. 
«Ёшлик». Кичкина Каримов оддий маъмурий 
ходимликдан ўз ихтисосини ошириш орқаси- 
да яқинда терговчиликка кўтарилди. С. Аб- 
дулла, Куёвлар, келинлар. 

ИХТИСОСЛАШМОҚ Бирор ихтисосга 
мансуб бўлмоқ; унга мослашмоқ. Ихтисос- 
лашган саноат тармоқлари. н Шарқшунос- 
лик фанига ихтисослашган илмий ташкилот- 
лар Европа ва Американинг деярли барча ил- 
мий марказларида фаолият кўрсатиб туриб- 
ди. Газетадан. Хонқа туманидаги шоличилик- 
ка ихтисослашган хўжаликда аллома хоти- 
расига бағишланган ёдгорлик ўрнатилди. Га- 
зетадан. 

ИХТИСОСЛИ Илм-фан, техника ёки 
саноатнинг маълум бир соҳаси бўйича их- 




тисос олган, билим-малака ҳосил этган; 
ихтисосга оид. Ихтисосли кадрлар. н ..фу- 
қаролар ўз шахсий, сиёсий, иқтисодий ва 
ижтимоий ҳуқуқларини ҳимоя қилиш ва рўёб- 
га чиқариш мақсадида адвокатдан малака- 
ли, ихтисосли ёрдам олиш имкониятига эга 
бўладиган шарт-шароит.. Газетадан. 

ихтисослик айн. мутахассислик. 
«Целлюлоза маҳсулотлари технологияси» 
ихтисослиги Академиянинг Полимерлар кимё- 
си ва физикаси институти билан уйғунлаш- 
са бўлади. Газетадан. Турли ихтисосликлар 
бўйича ўтказилаётган касб маҳорати тан- 
ловлари ҳам [кадр тайёрлашда] муҳим ўрин 
эгаллайди. «Фан ва турмуш». 

ИХЧАМ 1 Тузилиши, бичими келиш- 
ган, бежирим, йиғноқ ва қулай; зид. қўпол. 
Ихчам машина. н Унинг ихчам кетмони оф- 
тобда ялтирарди. Ж. Шарипов, Саодат. [Мир- 
закаримбой] Супадан тушиб, кечагина сотиб 
олингандай ярқираган, чиройли, ихчам «со- 
диқий кавуш»ни оёқларига илди. Ойбек, Тан- 
ланган асарлар. Олимхон.. ҳар вақт яхиш- 
гина, ихчамгина кийинади. Ойбек, Танлан- 
ган асарлар. 

2 Сиқиқ ифодали. Ихчам хат. Фикрни 
ихчам баён қилмоқ. н Латифа, лоф, аския.. 
жанрлари янги воқеликни ўзига хос ихчам 
шаклда акс эттиради. «ЎТА». 

ИХЧАМЛАМОҚ Ихчам қилмоқ, сиқиқ, 
йиғноқ ва қулай ҳолга келтирмоқ. Annapam- 
ни ихчамламоқ. 

ИХЧАМЛАШМОҚ 1 Ихчам ҳолга 
келмоқ. 

2 Кичрайиб хипчалашмоқ (гавда, жус- 
са ҳақида). 

ИХЧАМЛИК Ихчам ҳолат. Ҳозирги иш- 
лаб чиқарилаётган маҳсулотларда қандай- 
дир қулайлик, гўзаллик, ихчамликни сезамиз. 
«Саодат». 

ИЧ 1 Ички бўшлиқ; зид. таш. Чодирнинг 
ичи. Оғизнинг ичи. н Офтоб билан тўлган кенг 
деразали уйнинг ичи ойдин. С. Айний, Қуллар. 

2 Нарсаларнинг буюм элтадиган қисми; 
зид. сирт. Ариқнинг ичи. Қопнинг ичи. Бош 
ёрилса, бўрк ичида. Мақол. н Сумкасини тит- 
килаб, ичидан икки-уч хил дори олди, уларни 
уста Баҳромга бериб, қачон, қандай ичишни 
тайинлади. М. Исмоилий, Фарғона т. о. 

3 Нарсанинг ички қисми, ораси. Нон- 
нинг ичи. Хамирнинг ичи. Тарвузнинг ичи. Ичи 
қуртлаган олма. Қопдаги буғдойнинг ичи. 


4 Ошқозон, қорин, меъда. Кўзинг оғри- 
са — қўлингни тий, ичинг оғриса — наф- 
сингни тий. Мақол. н Жонфиғон бюллетень 
олгани докторнинг олдига чилимнинг сувини 
ичиб, лоҳас бўлиб кирган экан, доктор ичи- 
ни чайқабди. А. Қаҳҳор, Жонфиғон. 

5 кўчма Кишининг ички, руҳий дунё- 
си; кўнгил, юрак, дил, қалб. Ота ичидан 
ўтганини ўзи билади. А. Мухтор, Опа-син- 
гиллар. -Тўғри, Ўктам менга ёқади. Бироқ 
ҳаммадан бурун одамнинг ичи керак, — деди 
Комила. Ойбек, О. в. шабадалар. Элмурод 
унинг ҳаракатларига беихтиёр разм солиб 
ўтирди. Назарида, соқоли хийла оқариб қол- 
ган бу одамнинг важоҳати заҳарли, ичини 
қандайдир алам ўртаган кўринди. П. Тур- 
сун, Ўқитувчи. 

6 Эгалик ва макон келишиклари шак- 
лида (ичига, ичида, ичидан) кўм. взф. Ҳаф- 
та ичида. Уй ичидан ғалати овоз эшитилди. 

Ичи ачимоқ (ёки куймоқ) Хафа бўлмоқ; 
ачиниб куймоқ. Элчиевнинг, қизига ичи ачир- 
ди. Э. Аъзамов, Жавоб. Ён-верида уларнинг 
мунозарасини чўчиброқ кузатиб турган деҳ- 
қонларнинг юзида Авазга хайрихоҳлик кўриб, 
ичи куйди, баттар ғижинди. С. Сиёев, Ёруғ- 
лик. Ичи пишмоқ (ёки қизимоқ) 1) зерик- 
моқ. Уйда ўтиравериб, ичим пишди; 2) то- 
қати тоқ бўлмоқ. Баъзи бировлар ичи пиишб, 
гоҳ йўлга қарашади, гоҳ тоққа чиқиб қили- 
надиган ишларни ўзларича чўтлашади. М. 
Исмоилий, Фарғона т. о. Ич-ичидан Юрак- 
дан, қалбдан, чин дилдан. Ич-ичидан севин- 
моқ. Ич-ичидан таҳсин ўқимоқ. н Уларни 
кузатиб ўтирган Сунбулхон ая ич-ичидан 
қувонарди. Мирмуҳсин, Умид. Асрор эса ич- 
ичидан ғижиниб, асабийлашарди. «Ёшлик». 
Ичи қора Дили бузуқ, бировнинг бахт- 
қувончини кўролмайдиган; ҳасадгўй. Яхиш, 
ўша Ҳомидни сен қандай одам, деб ўйлай- 
сан? [деб сўради Юсуфбек ҳожи]. -Қўланса 
сўзли, ичи қорароқ бир йигит эди, — деди 
Ҳасанали. А. Қодирий, Ўтган кунлар. Ич(и) 
га ютмоқ Ошкор этмаслик, ўзида сақламоқ 
(гап, сўз ва ш. к. ни). Азизим, эй жафокаш 
халқ, бардошингга минг таҳсин, Чиқармай 
ичга ютдинг, кўздаги ёшингга минг таҳсин. 
Воқиф. Ичидан пишган Сирини ҳеч кимга 
билдирмайдиган, ўз ишига пишиқ; қув. 
Унинг ҳаракати ва товланишидан ичидан 
пишган, уддабуро экани дарров сезилди. Шуҳ- 
рат, Шинелли йиллар. Ичини бўшатмоқ 




Кўнглидагини айтиб, руҳан енгилланиб 
олмоқ. Унинг гапирмаганига Жуман аламда 
қолди.. Аччиқ ҳақиқатни юзига солиб, рўй- 
рост сўка қолмайдими ? Ҳизиғида Жуман ҳам 
ичини бўшатиб оларди. А. Мухтор, Туғилиш. 
Ичини мушук {ёки ит) таталамоқ (ёки тир- 
намоқ) Руҳан безовталанмоқ; кўнгли но- 
тинч, ғаш, безовта бўлмоқ. Бу пайт Саидғ- 
озида ҳам Хўжабековга ачингудек ҳол қол- 
маганди: ичини мушук таталарди. Аммо си- 
рини бой бермади. С. Анорбоев, Оқсой. Уй 
ичи Оила аъзолари; оила, хонадон. Уй ичин- 
гиз омонлик, бир гап бўлса, Ўтар бобом ха- 
бар берар экан. С. Сиёев, Ёруглик. Қанча 
меҳнат, қанча машаққат! Ёлғиз ўзи эмас, 
бутун уй ичи билан ишлаган, албатта. Ой- 
бек, Танланган асарлар. 

ИЧАК 1 анат. Турли шакл ва ҳажмдаги 
ичаклар (қ.)нинг умумий номи. Ингичка 
ичак. Йўғон ичак. Аччиқ ичак. Тўғри ичак. 
н Тупроққа қоришган каллалар, узилган 
қўллар, ерда чўзилган олачипор ичакларни 
кўраркан, унинг кўзлари қинидан чиқаёзди. 
Ойбек, Қуёш қораймас. 

Аччиқ ичакдай чўзилмоқ Жуда чўзмоқ 
(чўзилмоқ). Гапни аччиқ ичакдай чўзибўтир- 
майман. Газетадан. Лўлилар бригадаси аъзо- 
лари билан ўтказилган суҳбат ўша куни 
аччиқ ичакдек чўзилиб кетди. Н. Сафаров, 
Лўлилар. Ичаги узилмоқ ёки ичагини узмоқ 
1) ҳолдан тоймоқ (тойдирмоқ). ..қизиқ- 
қизиқ латифаларни шундай кўп биладики, 
кулавериб ичагинг узилади. А. Убайдуллаев, 
Қонли издан. Ёнимдаги киишнинг турган- 
битгани латифа экан. Кулдиравериб, ича- 
гимни узаёзди. «Муштум»; 2) жуда оч 
қолмоқ. -Чарчагандирсан, қўзичоғим. Ича- 
гинг узилиб кетгандир. Бўлди қила қол, — 
деб зорланди она. Ҳ. Назир, Ёнар дарё. Ичак 
узди Жуда қаттиқ кулдирадиган. Оқшом Аб- 
дураҳим монтёр яна келди. Бу маҳал дўкон- 
да устанинг ичак узди аскияларига ишқи- 
боз.. жўралар бор эди. Газетадан. Авазнинг 
эски қадрдони, асли зотини ҳам, ёшини ҳам 
аниқлаб бўлмайдиган Ҳасан қайғичи хон 
амалдори ҳақида ичак узди ҳангомалар ай- 
тарди. С. Сиёев, Ёруғлик. 

2 с. т. Резинка ёки брезентдан ясалган 
трубка, шланг. Икки эпчил йигит бочкани 
салқинга олиб, резинка ичак билан косаларга 
пиво қуя бошлади. С. Аҳмад, Қадрдон дала- 
лар. Ишчилар узунрезинка ичакни у ёқдан-бу 


ёққа судраб, чанқаб қолган гулларга, чанг 
ўтира бошлаган дарахт баргларига сув се- 
пишарди. П. Қодиров, Уч илдиз. 

ИЧАКЛАР Одамлар ва ҳайвонларда ов- 
қат ҳазм қилиш системасининг меъдадан 
бошланиб, орқа чиқарув тешиги (дурвоза) 
билан тугайдиган қисми. 

ИЧАК-ЧОВОҚ 1 Одам, ҳайвон ва қуш- 
ларнинг қоринда жойлашган ички қисмла- 
ри, мас., ошқозон, ичаклар. Ичак-човоқ 
гўшт бўлмас, Лаганбардор дўст бўлмас. н 
Бомбардимонда ичак-човоғи чиқиб кетган бир 
гўдак унинг қўлида жон берган экан. А. Мух- 
тор, Туғилиш. Арава бўлса, пастликлардан 
чиқиб, тушиб, одамнинг ичак-човоқларини 
чайқаб юборди. Ойдин, Фонарь тагида. 

2 кўчма Баъзи нарсаларнинг (машина, 
механизм ва ш. к.) ички қисмлари. Бир 
тракторнинг қорни ёрилиб, ичак-човоқлари 
сочилиб ётибди. «Муштум». Ҳайдашни бил- 
ган билан ичак-човоғини тушунмайман. С. 
Нуров, Нарвон. 

ИЧАҒОН с. т. Жуда ичадиган, кўп ича- 
диган. Хонанинг ичи тамаки ва ароқ исига 
тўлиб кетибди. Нуқул ичағонларнинг ораси- 
га тушибқолганимни фаҳмладим. «Муштум». 

ИЧ-БАҒИР қ. юрак-бағир. Унинг вужу- 
дини чирмаб олган ҳис Ич-бағрини қилмоқда 
қийма ва қийма. Ж. Жабборов. 

ИЧБУРУҒ с. т. Йўғон ичакнинг яллиг- 
ланишидан иборат оғир юқумли касаллик; 
юракбуруғ, дизентерия. Ичбуруғ Ўрта Осиё 
шароитида ёз мавсумида кўпроқ учрайдиган 
юқумли ичак касаллигидир. «Фан ва турмуш». 

ИЧГУЛИК Ичса бўладиган, ичишга 
яроқли; ичимли. Уйда ичгулик сув ҳам йўқ. 

ИЧДАН 1 Ич с. нинг ч. к. Ичдан кийила- 
диган кийим. 

2 Ташқи ифодасиз; дилдан. У [Меъмор] 
азонгача худога ёлвориб, ичдан йиғлади, тун- 
да, қурилаётган мадрасаси атрофини айлан- 
ди.. Мирмуҳсин, Меъмор. 

ИЧИДА1 рвш. Товуш чиқармай; дилда, 
кўнгилда. Ҳакимбойвачча диққат билан ичи- 
да ўқир экан, юзига табассум ёйилди. Ой- 
бек, Танланган асарлар. -Ичимда «тилинг 
бошингни есин!» десам ҳам, ташимда ҳур- 
мат билан кутар эдим, — деди Ҳожи хола. 
М. Исмоилий, Фарғона т. о. 

2 кўм. взф. Қуршовида, орасида; даво- 
мида, мобайнида каби грамматик маъно- 
ларни ифодалаш учун хизмат қилади. -Сен 




аҳмоқсан, Гулшан опа! — дер эди Кумри, — 
эрингни ёлғиз ташлаб, биз бўйдоқлар ичида 
нима маъни топасан?! А. Қодирий, Меҳроб- 
дан чаён. Пастқам уйларнинг қамиш ва ёғоч 
бўғотлари туман ичида, оқшом маҳалдаги 
кўланкадай, баҳайбат кўринарди. П. Турсун, 
Ўқитувчи. Элмурод.. шу бир ҳафта ичида 
қилган барча ишларини бир-бир хаёлидан 
ўтказди. П. Турсун, Ўқитувчи. 

ИЧИКИШ 1 Ичикмоқфл. ҳар. н. 

2 с. т. Ота-онани соғиниш натижасида 
болаларда рўй берадиган касаллик ҳолати. 

ИЧИКМОҚ 1 Кучли даражада кўри- 
шиш, етишиш иштиёқида бўлмоқ, муш- 
тоқ бўлмоқ. ..тушида ҳам, ўнгида ҳам Шо- 
дасойни кўриб, ёлғиз ичикиб ўтирган Шаро- 
фат хола ўғлининг юзига қарамади ҳам.. А. 
Мухтор, Чинор. Ойимнинг ишлари шунақа. 
Жўжалардан бирпас ажралсалар, ичикиб 
қоладилар. Ҳ. Назир, Маёқ сари. -Кўп ичик- 
май тур, хотин. ҳали-замон чўзилиб кириб 
ҳам келар, — деди Холмирза. Ҳ. Назир, Ўтлар 
туташганда. 

2 Ота-онани соғиниб касал бўлмоқ (бо- 
лалар ҳақида). Туйнукка қараб чақирсак, 
отамиз келар экан, деб ўчоқнинг мўрисига 
бош суқиб чақиришадиган бўлишибди. Кўйинг- 
чи, иккови ҳам ичикиб, озиб-тўзиб, ҳалок 
бўлибди-да. П. Турсун, Ўқитувчи. 

ИЧИМЛИ Ичиладиган, ичишга яроқ- 
ли. Қалъа атрофидаги қудуқларнинг суви 
ичимли. Газетадан. 

ИЧИМЛИК Ичиладиган нарсалар (мас., 
шарбат, сув). Спиртли ичимликлар. Чанқов- 
босди ичимликлар. н Ейимлигу ичимлик тўла 
Нозу неъмат дастурхонида. Э. Раҳим. Солиқ- 
чилар унинг ичимликлар тўла автомашина- 
сини ҳам ўраб олдилар. Газетадан. 

ИЧИН-ТАШИН 1 Ичкари ва ташқари- 
дан иборат. Ичин-ташин ҳовли. н Гузарнинг 
икки тарафини чойхона, кичкина бостирмага 
жойлашган кооператив ва узун чўзилиб кет- 
ган ичин-ташин данғиллама иморат ўраб 
олган. Ҳ. Шамс, Душман. 

2 Ички ва устки. Ичин-ташин кийим. 

ИЧИШЛИ Ичишга боп, маза қилиб 
ичиладиган. Ичишли шўрва. н Ҳақиқатан 
ҳам кампирнинг сути талашишга арзийди- 
ган қуюқ, ичишли эди. Ойдин, Гулсанам. 

ИЧКАРИ 1 Хона, ҳовли, қалъа ва ш. к. 
нинг ички қисми, ички томони; зид. таш- 
қари. Ҳамдамформа, маълум бир ҳовлининг ор- 


қасига ўтиб, ўзига таниш бўлган бир дера- 
задан ичкарига қаради. С. Айний, Қуллар. 
Биронта таниш кўринмагач, ўзи ичкарига 
кирмоқчи бўлган эди, қоровул уни тўхтат- 
ди. С. Юнусов, Кутилмаган хазина. Овоз энди 
ичкаридан эмас, ташқаридан эшитилди. М. 
Исмоилий, Фарғона т. о. Рулда кексароқ 
киши ўтирар, ичкарида уч-тўртта аёл бор 
эди. С. Сиёев, Ёруғлик. 

2 Маълум жой, майдон, ҳудуд ва ш. к. 
нинг бошланишдан ўрта қисми, марказ то- 
мони: ич қисм, ич томон. Шаҳар ичкариси. 
Мамлакат ичкариси. Боғнинг ичкариси. н 
Беҳисоб йўллар чўл ичкарисига тармоқланиб 
кетган. «Ўзбекистон қўриқлари». -Ҳў анови 
нашватини қаранг, ўғлим, — деди у, девордан 
анча ичкарида меваларининг кунгай томон- 
лари қизариб турган нашвати дарахтига имо 
қилиб. М. Исмоилий, Фарғона т. о. 

3 этн. Ҳовлининг ташқи ҳовлидан де- 
вор билан ажратилган, аёллар ва болалар 
турадиган қисми; ички ҳовли. Марямхон ўн 
тўққиз ёшида, бундан саккиз-тўққиз йил 
илгари бууйга, мусулмон «ичкарисига» қамал- 
ган. Ойбек, Танланган асарлар. 

4 Ич томонда жойлашган; ички. Доя кел- 
гандан сўнг, ичкари ҳовли эркак зотидан 
тозаланди. А. Қодирий, Ўтган кунлар. Сао- 
датхон Латофатни.. мулойимлик билан ич- 
кариуйга таклиф қилди. С. Зуннунова, Янги 
директор. Ичкари дарвозанинг чап ёнидан 
тоза кўрай, деб Оққиз ўтди. «Эрали ва 
Шерали». Ичкари ҳовлида кекса Меъмор ат- 
рофида қизи ва хотини шумшайиб ўтири- 
шарди.. Мирмуҳсин, Меъмор. 

ИЧКАРИЛАМОҚ Ичкари томон йўнал- 
моқ, кирмоқ. Қисм ҳам, батальон ҳам душ- 
ман мудофаасини ёриб, ичкарилаб кетди. 
Шуҳрат, Шинелли йиллар. Мен ҳам қамчи- 
ни Тарлоннинг боши узра ҳаволатиб, ичка- 
риладим. Т. Мурод, От кишнаган оқшом. 

ИЧКАРИЛИК Марказга, катта кўчага 
нисбатан анча ичкарида бўлган ер, жой. 
Анчагина ичкариликда бўлган ҳовлидан хо- 
тинларнинг шовқин-сурони.. қий-чув товуш- 
лар янграйди. Ойбек, Танланган асарлар. Бу 
уй Каримовга шунинг учун ёқиб қолганки, у 
гузардан узоқ ҳам эмас, жуда яқин ҳам эмас, 
кўча юзи ҳам эмас, жуда ичкарилик ҳам эмас. 
Ҳ. Шамс, Душман. 

ИЧКЕТАР Меъда-ичакларда, асосан, 
овқат ҳазм бўлиши ва сўрилишининг бузи- 





лиши натижасида келиб чиқадиган, турли 
хил клиник кўринишлар билан юзага ке- 
ладиган патологик ҳолат. Бош врач ҳар қан- 
дай касални ҳам ичкетарга йўйиб қўя қола- 
ди. Э. Усмонов, Ёлқин. 

ИЧКИ 1 Ич қисмда, ичкарида жойлаш- 
ган; ичкариги, ичкаридаги. Ички ҳовли. Ички 
эшик. н Ойқиз Олимжондан келган хатни.. 
нимчасининг ички чўнтагига яширди-да, дар- 
ров ўрнидан турди. Ш. Рашидов, Бўрондан 
кучли. 

Ички аъзолар Одамлар ва ҳайвонлар гав- 
да (тана)сининг ички бўшлиқларида жой- 
лашган ва ўзига хос бир ёки бир неча ва- 
зифа бажарувчи аъзолар. Ички касалликлар 
1) ички аъзолар касалликларининг умумий 
номи; 2) клиник тиббиётнинг ички аъзо- 
лар касалликларининг келиб чиқиши, па- 
тогенези ва клиник кўринишларини, улар- 
нинг диагнозларини аниқлашнинг, даво- 
лаш ҳамда профилактикасининг методла- 
рини ўрганувчи соҳаси. Ички кийимлар 
Очиқ баданни ёпиб туриш, тер ва б. ажрал- 
маларни шимиб олиш ва ш. к. учун хизмат 
қиладиган, бадан билан ташқи энгиллар 
оралиғида фойдаланиладиган (кийилади- 
ган) гигиеник кийимлар. 

2 Ич қисм (томон)га оид; зид. ташқи. 
Журналнинг ташқи ва ички безалииш изчил 
такомиллаштириб борилмоғи керак. Газета- 
дан. Бинонинг ички пардози ҳали унча бит- 
магани.. учун чойхона ҳали бу ерга кўчмаган, 
бино ҳозирча клуб вазифасини ўтаб турар 
эди. А. Қаҳҳор, Қўшчинор чироқлари. 

3 Мамлакат, давлат, ташкилот ва ш. к. 
нинг ўз ичида ва ўз иши билан боғлиқ 
бўлган. Давлатнинг ички ишлари. Ички им- 
кониятлар. Ички низолар. Ички ва халқаро 
ҳаётга oud масалалар. 

4 Кишининг руҳий дунёсига, кечинма- 
ларига оид. Унинг.. оқиш юзи ички кечинма- 
ларини узлуксиз акс эттирарди. П. Қодиров, 
Уч илдиз. Кишининг ички ҳиссиётини юзида- 
ги ўзгаришлардан тезда пайқаб олувчи Ис- 
ломхўжа қизидаги алам-изтиробнинг излари- 
ни дарҳол сезди. Ж. Шарипов, Хоразм. Арава- 
кашнинг ички ҳолатини сезиб турган Бадиа 
чидаб туролмай, дарҳол отасини туртди: 
-Сув берайми, ота? Мирмуҳсин, Меъмор. 

5 (-лар қўшимчаси билан) тар. Тему- 
рийлар, бобурийлар ва шайбонийлар сал- 
танатида ҳукмдор саройида хизмат қилув- 


чи навкарлар, хос қўшинлар; ҳукмдорга 
яқин мулозим ва беклар. Шайбонийхон 
кўшкнинг юқориги қаватида.. пешин намо- 
зини ўқиб бўлган ҳам эдики, ясовул кириб, 
Султон Али Мирзо бир неча ичкилари билан 
қалъадан хон хузурига келганини айтди. П. 
Қодиров, Юлдузли тунлар. 

ИЧКИЛИК 1 Кайф берадиган ичим- 
лик, спиртли ичимлик. Тантибойвачча ке- 
чаги базм ва ичкилик кайфини бутун кун 
чўзилган уйқу билан тиниқтириб, қўрғон 
эшигидан боғ ташқарисига чиқди. Ойбек, 
Танланган асарлар. Отабек ичкиликдан қат- 
тиқ ҳазар қилар ва бу кунгача майни ўзига 
душман каби кўриб келар эди. А. Қодирий, 
Ўтган кунлар. 

2 Кайф қилувчи ичимлик билан маш- 
ғуллик, ичкилик ичиш; ичкиликбозлик. Ҳар 
куни меҳмон, ҳар куни ташқарида ичкилик, 
шовқин-сурон билан вақт кечиради. Ойбек, 
Танланган асарлар. 

ИЧКИЛИКБОЗ Доим ичиб юрадиган, 
ичкиликка берилган; майхўр. Орамизда ич- 
киликбозларга, безориларга ўрин йўқ. 

ИЧКИЛИКБОЗЛИК Ичкилик билан 
машғуллик, ичкиликка берилиш. Яқинда 
Ўзбекистон телевидениеси орқали ичкилик- 
бозлик, гиёҳвандлик асоратларини фош этув- 
чи кўрсатув намойиш қилинди. Газетадан. 

ИЧКИЛИКХЎР айн. ичкиликбоз. Назир- 
бой Полёзҳожидан ёш эди. Полёзҳожи оғир 
бўлса, у енгил табиат, кўн ичкиликхўр, мақ- 
танчоқ киши эди. Ж. Шарипов, Хоразм. 

ИЧКИЛИКХЎРЛИК айн. ичкиликбозлик. 

ИЧКИ-Т АТТ1 ҚИ айн. ичин-ташин. Ички- 
ташқи ҳовлилик шундай катта эишкда ик- 
ковимиз ҳувиллаб ўтирсак, еганим татий- 
дими?Йўқ татимайди. М. Исмоилий, Фар- 
ғона т. о. 

ИЧКУЁВ этн. Келиннинг ота-онасига 
тегишли ҳовлида улар билан бирга яшовчи 
куёв. Агар худо Гулнорнинг бахтини очса, 
бирор қобил йигит топиб, ичкуёв қилиш 
ниятидаман. С. Айний, Дохунда. 

ИЧКУЯР кам қўлл. Жонкуяр, ғамхўр. 
Ёшлигимда етимлик билан ўсдим, Менда ҳеч 
йўқ эди ичкуяр дўстим. «Элат ботир». 

ИЧМОҚ 1 Суюқликни ҳўплаб ёки ши- 
мириб ичга ютмоқ, тановул қилмоқ. Айрон 
ичмоқ. Сут ичмоқ. Ош ичмоқ. н Ғуломжон 
ҳам алам, ҳам қувонч билан булоққа қайтиб 
келди, сув ичмоқчи эди. М. Исмоилий, Фар- 




ғона т. о. Пахта теримига ҳашарчи бўлиб 
келган мактаб ўқувчилари зўр иштаҳа би- 
лан хўрдани ичдилар. Ж. Шарипов, Саодат. 

2 Спиртли ичимлик истеъмол қилмоқ. 
У ичмаса юролмайди. н Ичмайдиган, чек- 
майдиган ёшларга олий ўқув юртларида, иш- 
хоналарда алоҳида имтиёзлар яратилса, бо- 
шимиз устидаги тутунлар сал камаярмиди.. 
Газетадан. 

Сув қилиб ичмоқ ёки сувдек ичмоқ 1) 

ҳеч бир тортинмай, боплаб гапирмоқ, га- 
пиравермоқ (ёлғон гап, қасам ҳақида). 
Ёлғонни сув қилиб ичасан-да.. Лофчилигинг 
қолмабди. С. Сиёев, Ёруғлик; 2) тўла ўзлаш- 
тирмоқ, ёд қилиб юбормоқ. ..хатми қуръон, 
чилёсинларни ҳам сув қилиб ичиб юборган- 
миз. К. Яшин, Ҳамза. Қасам (ёки онт) ичмоқ 
қ. қасам. 

ИЧОҒРИҚ Халқ табобатида табиати ҳар 
хил оғриқлар билан кечадиган, асосан меъ- 
да ва ичакларга оид касалликлар, юқумли 
ва б. турли хил дардларнинг умумий номи. 

ИЧРА кўм. (б. к. билан) поэт. Орасида, 
ичида. Қурамиз янги дунёни жаҳон ичра. 
Ҳамза. Ёвни кўрсанг, шер сингари юриш қил.. 
майдон ичра уруш қил. Фозил шоир. 

ИЧСУРИШ Ични тозалаш мақсадида 
сурги дори ичиб, ихтиёрий ич сурдириш ёки 
бирор ёқимсиз, сифатсиз овқат истеъмол 
қилиш оқибатида беихтиёр ич кетиши. 

ИЧТЕРЛАМА Ичтерлама микроби (та- 
ёқчаси) келтириб чиқарадиган ичак касал- 
ликларига мансуб, иситма, ич бузилиши, 
тошма тошиши билан кечадиган ўткир 
юқумли касаллик. 

ИЧУВЧИ Мунтазам тарзда ичадиган, 
ичкиликка берилган; ичкиликбоз. Қоровул 
Қадамбек пиёниста бўлсаям, сергак, лекин 
бари бир.. ичувчига ишониб бўладими! Ш. 
Холмирзаев, Бодом қишда гуллади. 

ИЧҚОТИШ қ. қабзият. 

ИЧ-ЭТ: ич-этини емоқ (ёки кемирмоқ) 
Ниҳоятда руҳий азоб бермоқ; қаттиқ азоб- 
ланмоқ. Шавкат милиционернинг гапларини 
деярли эшитмас, ич-этини ташвиш кемирар 
эди. Қ. Кенжа, Тоғ йўлида бир оқшом. 

ИШ I 1 Инсон фаолияти билан боғлиқ, 
унинг меҳнати билан амалга ошадиган, 
бажариладиган нарса. Далада иш кўп. Бор- 
йўғи бир кунлик иш қолди. Ишлайман деган- 
га иш топилади. Хайрли иш. Машаққатли 
иш. н Ишлай десам — иш бўлмаса, деҳқон- 


чилик қилай десам — ер бўлмаса. М. Исмои- 
лий, Фарғона т. о. Йўлчи ишга разм солиб, 
қайдан бошлаш кераклигини ўйлади. Ойбек, 
Танланган асарлар. -Ҳай Адол, қиз болалар- 
ни фронтга олмас эмиш. -Қизларни ҳам ола- 
верса, даладаги иш кимга қолади. И. Раҳим, 
Чин муҳаббат. 

2 Ишнинг ижроси, иш устидаги фао- 
лият, меҳнат. Ишдан қолдирмоқ. Ишга ки- 
ришмоқ. Иш иштаҳа очар, дангаса ишдан 
қочар. Мақол. Қари келса — ошга, ёш келса — 
ишга. Мақол. н Улар меъморга кўзлари ту- 
шиши билан, бир дақиқа ишни тўхтатиб, 
бош ирғаб салом беришди. Мирмуҳсин, Меъ- 
мор. Устахона дарвозасидан киришимиз би- 
ланоқ цехларда иш қайнаётганлигининг гу- 
воҳи бўламиз. Газетадан. Қурбон ота ҳеч ким- 
нинг эсига келмаган бир яхиш ишни бошла- 
дилар. А. Қаҳҳор, Қўшчинор чироқлари. 

3 Иш-фаолиятнинг маҳсули, ундан юза- 
га келган (яратилган) нарса. Рассомнинг 
кўргазмага қўйган ишлари. У яратган ишлар 
мутахассислар томонидан юқори баҳоланди. 
н Йўлчининг бажарган ишига кўз югурти- 
риб, ўзича ўйлади: «Девкор йигит экан». 
Ойбек, Танланган асарлар. Бу ишинг бирор 
олимнинг қўлига тушиб қолса борми, duccep- 
тация ёқларди. Т. Ашуров, Оқ от. 

4 Маълум ҳақ, эваз ҳисобига қилина- 
диган иш-фаолият, меҳнат. Бечора иш қиди- 
риб, боши оққан томонга борар экан. Ой- 
бек, Нур қидириб. Тошкентда иш топсам, 
балки қоларман. Ойбек, Танланган асарлар. 

5 Хизмат вазифаси; лавозим. Ишга кир- 
моқ. Шу ишда ишлаб келяпти. н Сизни 
бўшатишадими, йўқми — сизни бу ишга ким 
тайинлаган бўлса, ўшандан сўрангЮ. Ёқубов, 
Эр бошига иш тушса. Бу гап корхонага ово- 
за бўлиб, Жонфиғонни ўша замониёқ ишдан 
ҳайдашибди. А. Қаҳҳор, Қанотсиз читтак. 
Дадамни илгари катта-катта ишларда иш- 
лаган дейишади. Э. Раимов, Ажаб қишлоқ. 

6 с. т. Бўш иш ўрни. Кўп жойга учра- 
дим, лекин «иш йўқ» деган жавоб олдим. 

7 Меҳнат-фаолиятнинг муайян соҳаси, 
тури; касб. Ҳаётда шундай одамлар бўлади- 
ки, улар бутун умрларини фақат бир ишга, 
бирон касбга бағишлаган бўладилар. X. Ёдго- 
ров, Ҳаёт тўлқинлари. Худо кўнглингизга 
солиб, шу ишни [сартарошликни] ихтиёр 
қилибсиз — кам бўлмайсиз. Э. Раимов, Ажаб 
қишлоқ. 




8 Бурч. Озодаликка доимий эътиборда бўлиш 
— барчанинг иши. н [Элликбоши:] Маҳалла- 
даги йигитларнинг бари манга маълум.. Билиш 
менинг ишим-да. Ойбек, Танланган асарлар. 

9 Ҳал этилиши лозим бўлган нарса; ма- 
сала, муаммо. Ишнинг енгил кўчишига севин- 
ган она Отабекнинг бу шартига лом демас- 
дан кўнди. А. Қодирий, Ўтган кунлар. Ясо- 
вулбоши хон иккаласигина тушунадиган тил- 
да ишни пишириб қўйган эди, шунинг учун- 
ми, муртини силаб кулди. С. Сиёев, Ёруғлик. 
..айниқса, кундошлик иши қийин, коса коса- 
га текканда, ғиди-биди гаплар кўпайса.. 
ўғлингга ҳам татимай қоладир. А. Қодирий, 
Ўтган кунлар. 

10 Ўзгага, ўзга манфаатига қарашли 
юмуш; ҳожат. Кел, қўзим, нима ишинг бор? 
Ойбек, Танланган асарлар. Юрт ишига яра- 
маган бола қай ишга ярайди?С. Аҳмад, Уфқ. 

11 Хос иш, хатти-ҳаракат. Олдига қўйган- 
ни емак — ҳайвоннинг иши, оғзига келганни 
демак — нодоннинг иши. Ваъдага вафо — мард- 
нинг иши. н Аваз, йигитнинг иши таваккал, 
деб чап томонга бурилди. С. Сиёев, Ёруғлик. 

12 Воқеа, ҳодиса. Ўз уйида ўтирган қиз 
бир кечада ғойиб бўлсин, тавба! Жуда хунук 
иш, Олимхон ака? Ойбек, Танланган асар- 
лар. Низомжон унинг авзойидан жуда хунук 
иш бўлганини фаҳмлади-да, ёнига ўтирди. С. 
Аҳмад, Уфқ. Бошинг соғ бўлса, ҳали Тош- 
кентда кўп ажойиб ишларни кўрасан, йигит- 
ча! Ойбек, Танланган асарлар. 

13 Аҳвол, ҳолат. Ҳозир иш бошқа: Йўлчи 
қамоқда. Ойбек, Танланган асарлар. Хўш, 
Содиқ полвон, ишлар қанақа, Тошкентда 
нима гаплар бор?А. Қодирий, Ўтган кунлар. 
Ҳар ерда деҳқоннинг uuiu чатоқ. Epu бўлса, 
улови йўқ, улови бўлса, ери йўқ, кўпида ик- 
киси ҳам йўқ. Ойбек, Танланган асарлар. 

14 Гап-сўз, гап-сўз бўлган нарса(лар). 
Нега десанг, мазмунидан ҳам кўриниб туриб- 
дики, бу иккинчи уйланишга Отабек бутун- 
лай қарши бўлиб, фақат бу гап қудаларнинг- 
гина ишларидир. А. Қодирий, Ўтган кунлар. 

15 ҳуқ. Суд ёки маъмурий органларда 
кўриладиган нарса, жараён. Фотима усти- 
дан жиноий иш қўзғатилди. Т. Ашуров, Оқ 
от. Шу телефон сабаб бўлдими.. бир-икки 
кундан кейин ишим бошқа терговчига ўтиб, 
тезлашиб кетди. О. Ёқубов, Излайман. Ер 
тўғрисида бир чатоқ одам билан судлашиб 
юрган эди, суд ишни бунинг зарарига ҳукм 


қилганмикан, деб ўйлади. Ойбек, Танлан- 
ган асарлар. 

Бошига иш тушмоқ Кимса учун нохуш, 
ташвишли ҳол юз бермоқ. Бошимга иш туш- 
ди. Фарзандим Низомиддин қатл этилди.. 
Мирмуҳсин, Меъмор. Бўлар иш бўлди Юз 
берган иш-ҳодиса оқибатини тузатиб, 
ўнглаб бўлмаслигини қайд этади. Нимани 
гаплашаман! Бўлар иш бўлган-ку! Мен унинг 
юзига қаролмайман энди. К. Яшин, Ҳамза. 
Дунёнинг иш(лар)и Кишига боғлиқ бўлма- 
ган, киши ихтиёридан ташқари иш(лар). 
Дунёнинг ишлари шунақа тескари экан, боши- 
охири йўқ. Иш бермоқ 1) асқатмоқ, кунга 
(эҳтиёжга) ярамоқ. Уни машиналар билан 
ковлаб бўлмайди, фақат кетмон, белкурак- 
ларгина иш бериши мумкин. Ж. Абдуллахо- 
нов, Тўфон. Аммо тоққа чиқишда Бобурнинг 
ўсмирлиги жуда иш берди. П. Қодиров, Юл- 
дузли тунлар; 2) хизмат қилмоқ. ..Ёрмат- 
гами ё бошқа бир собиқ қаролга узоқ иш бе- 
риб ийиғи чиққан, пешонаси қийшиқ этикни 
кийди.. Ойбек, Танланган асарлар. Иш бит- 
майди Мақсадга эришиб бўлмайди, нати- 
жа чиқмайди. Ҳа, колхозга киргандан кейин 
унча-мунча ваъз айтиити ҳам билиш керак 
бўлади, бусиз иш битмайди. А. Қаҳҳор, 
Қўшчинор чироқлари. Урушнинг оти ўчсин, 
уруш бўлмасин, дейиш билан иш битмайди. 
Газетадан. Иш катта Бирор иш-нарсанинг 
ҳажм, даража ва б. эътибори билан меъё- 
ридан ортиқ, зўр ҳолатини қайд этади. Иш- 
лар катта-ку, уста! Дўконларни ҳам қуриб 
юборибсиз! А. Қодирий, Ўтган кунлар. Эҳҳе, 
иш катта-ку. Омад тилайман.. Ойбек, Тан- 
ланган асарлар. Иш кўрган Ҳаёт, иш (амал) 
тажрибаси катта, кўпни кўрган, кўп воқеа- 
ҳодисалар, қийинчиликларни бошидан ке- 
чирган. Кўшин ичида энг иш кўрган, қилич 
чопган баҳодирларни саралаб, қоровул тузиб, 
буни Шайх Темурга, Зуннун Арғунбекка mon- 
ширди. Ойбек, Навоий. Мирзо саройидан 
бизга етиб келган маълумотлар шуни кўрса- 
тадики, фарғоналиклар биздан кам, иш 
кўрган сарбозлари оз, киишлари қўрқувда.. 
Мирмуҳсин, Меъмор. Иш кўрмоқ 1) муай- 
ян йўл билан иш олиб бормоқ; иш тутмоқ. 
Унинг ёр-дўстлари беҳисоб, ўйлаб иш кўриш 
лозим, ҳазратим. К. Яшин, Ҳамза. Мухбир- 
ликда ҳам ошначилик, қўшничилик билан иш 
кўриладими? «Гулдаста»; 2) ишни амалга 
оширмоқ, ишнинг ҳаракатини қилмоқ. Ман 




шу ердан қочиришда сир очилиб қоладими, 
деб жуда қўрққан эдим. Лекин жуда қулай 
фурсатда иш кўрдик. Ойбек, Танланган 
асарлар. Иш кўрсатмоқ 1) намунали, қо- 
йил қоладиган иш қилмоқ. ..учала хатимга 
ҳам «Сени мудофаа қилишда айрим иш 
кўрсатганим учун орден олдим», деб жавоб 
қайтардилар. А. Қаҳҳор, Олтин юлдуз. Ду- 
чор келганини кўкка отарман, Иш кўрсатиб, 
ёрим олиб кетарман. «Алпомиш»; 2) с. т. 
ёқимсиз (кўнгилсиз) иш қилмоқ; қилиқ 
қилмоқ. Кеча тўйда кайфи ошиб, роса иш 
кўрсатибди. Иш ташламоқ Оммавий сурат- 
да ишни тўхтатмоқ. Бундан уч йил бурун.. 
Симхоев заводидаги ерлик ишчилар.. иш таш- 
ладилар. М. Исмоилий, Фарғона т. о. Иш 
тутмоқ Маълум йўл-йўриқ, шарт-шароит ва 
ш. к. билан ҳисоблашган ҳолда иш олиб бор- 
моқ, иш юритмоқ. Азизим, сиз отдан туш- 
сангиз ҳам, эгардан тушмайсиз. Орқа-олди- 
га қараб иш тутмоқ керак. Ж. Шарипов, 
Хоразм. Сизга жон керак бўлса, шундоқ иш 
тутасиз, розимисиз? К. Яшин, Ҳамза. Ин- 
соф юзасидан иш тутинг, бойвачча ака. К. 
Яшин, Ҳамза. Иш чиқармоқ 1) бирор на- 
тижага эришмоқ, бирор иш қила олмоқ. Бу 
боришдан бирор иш чиқара олдими, йўқми — 
бу тўғрида биз келаси фаслларнинг бирида 
ўрганармиз. А. Қодирий, Ўтган кунлар. Беш 
марта қарши атака қилиб, ҳеч иш чиқара 
олмагандан кейин қутурган, энди қуршовда 
қолиб, жон талвасасига тушган душман.. А. 
Қаҳҳор, Олтин юлдуз; 2) кутилмаганда 
номаъқул иш (қилиқ) қилиб қўймоқ. Ше- 
ригингга эҳтиёт бўл, ёнидан жилма. Яна 
бирон иш чиқариб ўтирмасин. Иш юритмоқ 
(ёки юргизмоқ) қ. иш тутмоқ Эл, юрт улуғ- 
лари! Худо йўлига кўзингизни очинг! 
..ҳақиқатга қараб иш юритинглар! К. Яшин, 
Ҳамза. - Ҳовлиқма, зимдан иш юргиз! — се- 
кингина сўзлаб ҳовлида қолди Қоратой. Ой- 
бек, Танланган асарлар. Ишга солмоқ 1) 
ишга жалб қилмоқ; ишлатмоқ. Ўрмонжон 
акам шуни ҳам ишга солдилар, одам қилди- 
лар. А. Қаҳҳор, Қўшчинор чироқлари. Аммо 
Асрора [Дилдорани] ноз-фироқларига қара- 
май, турткилаб-турткилаб ишга соларди. С. 
Аҳмад, Уфқ; 2) ишида фойдаланмоқ; иш- 
латмоқ. Элчи ҳозир ўз подшоҳининг топиш- 
риғини бажариш учун бутун айёрлигини ишга 
солар, тилёғламалик қилиб, Тўмарисни 
кўкларга кўтарар эди. М. Осим, Аждодла- 


римиз қиссаси. Чол бутун қуввайи нутқини 
ишга солиб, яна ялинди. Ойбек, Танланган 
асарлар. Ишдан чиқмоқ 1) иш-меҳнат қоби- 
лиятини йўқотмоқ. Раҳматли эрим марди- 
кор эди.. касалга чалиниб, эртароқ ишдан 
чиқиб қолди. Ойбек, Танланган асарлар. 
Некқадам қариган, ишдан чиққан эди. С. 
Айний, Қуллар; 2) яроқсиз ҳолга келмоқ. 
То адирнинг этагига етгунча, Турғунойнинг 
кавуши ишдан чиқди, адирга маҳсичан чи- 
қишга тўғри келди. А. Қаҳҳор, Мастон. Ле- 
кин у ўйлаганча бўлмади, икки киши занг 
босиб кетган.. ишдан чиққан бешотарни олиб 
келиб берди. Ж. Шарипов, Хоразм. Ишдан 
қолмоқ 1) айн. ишдан чиқмоқ 1. Мариянинг 
бахтига қарши, амаки сил касаллигига уч- 
раб, ишдан қолди. Ойбек, Танланган асар- 
лар; 2) чалғиш ва б. сабаб билан ишни 
мўлжалдагича қила олмаслик. Гап билан 
бўлиб, анча иишдан қолди. Ишдан қўймоқ 
(ёки қолдирмоқ) Бажариб турган иш-вази- 
фасидан вақтинча чалғитмоқ, уни бажа- 
ришга халақит бермоқ. Йўлчи.. Шоқосимни 
ишдан қўймаслик учун, икки-уч минутда во- 
қеани сўзлаб берди. Ойбек, Танланган асар- 
лар. Иши бўлмаслик Аралашмаслик, эъти- 
бор бермаслик. - Сенинг ишинг бўлмасин, — 
деб ғазаб билан жавоб берди амакиси. П. 
Турсун, Ўқитувчи. ..меҳмонлар кимлар ва 
нима учун келганликлари билан иши бўлмай.. 
сўзлаб кетди. А. Қаҳҳор, Асарлар. Иши йўқ 
Эътибор бермайди. Унинг атрофидагилар 
билан иши йўқ, ўз иши билан машғул. н 
Хоннинг ўлик-тирик билан иши йўқ эмиш. 
Жони ҳалак, дейдилар. С. Сиёев, Ёруғлик. 
Иши нима қ. нима иши бор. Сизларни кўрол- 
мас экан. Бўлмаса, буларнинг иши нима? П. 
Турсун, Ўқитувчи. Иши тушмоқ Кимсага 
бирор илтимос, ҳожат билан мурожаат қил- 
моқ. Бир жойдаги одаммиз, яна бир-биримиз- 
га ишимиз тушади, отахон! Ойбек, Танлан- 
ган асарлар. ..Анварга иши тушиб, унинг 
шафқатини кўрган Сафар бўзчи кабилар бу 
хабардан жуда ҳам хурсанд. А. Қодирий, 
Меҳробдан чаён. Ишнинг белига тепмоқ 
Ишнинг бажарилишига, меъёрида бўлиши- 
га халал бермоқ (тўсқин бўлмоқ). Ҳеч нарса 
топилмагач, уйини тинтиш учун ҳовлига 
киришган эди, бурчакда тинимсиз вакиллаб 
турган ит иишинг белига тепди. «Муштум». 
Қочиб қаерга ҳам борарди.. Шунчаки ишнинг 
белига тепганига ачинасан киши. С. Анор- 

боев, Оқсой. Ишнинг кўзини билмоқ Иш- 

нинг бажарилиш, битиш йўл-йўриғини 
яхши билмоқ. Ҳайнатам ишнинг кўзини би- 
ладиган одам. Хизматкорлари бари яхши 
ишлайди. Ойбек, Танланган асарлар. Иш- 
чан, жуда-жуда ишчан одам. Ишнинг кўзи- 
ни билади.. бутун ҳисоб-китоб ишларини шу 
эплаб турипти. А. Қаҳҳор, Қўшчинор чи- 
роқлари. Кўнгил иши Киши ички дунёсига, 
кўнгли-дилига боғлиқ иш(лар). Асрора ўйлаб 
қараса, кўнгил ииш нозик нарса экан. С. 
Аҳмад, Уфқ. Нима иши бор Дахлдор эмас- 
лик, алоқа, муносабати йўқликни қайд эта- 
ди. Ҳаердадир қамишзорда бир номаълум де- 
вонани ит ғажиб кетган бўлса, бунда ким- 
нинг нима иши бор? А. Мухтор, Қорақалпоқ 
қиссаси. Сенинг кўнглинг, сенинг умидинг 
билан кимнинг нима иши бор! П. Турсун, 
Ўқитувчи. -Менинг нима ишим бор. —Албат- 
та, ишинг бўлмасин. А. Қодирий, Ўтган кун- 
лар. Оллонинг (ёки худонинг, тақцирнинг, 
фалакнинг..) иши Умуман, инсон (банда- 
си)га хос бўлмаган иш. Чирқилланг, тоғнинг 
қушлари, Бу иш оллонинг ишлари. «Юсуф ва 
Аҳмад». Бу ишлар фалакнинг иши.. «Юсуф 
ва Аҳмад». Ҳаммаси ҳам тақдирнинг иши, 
амаки, бу ерда сиз билан менинг ҳеч бир их- 
тиёримиз йўқ. А. Қодирий, Ўтган кунлар. Ўз 
ишини қилмоқ (ёки кўрсатмоқ) Муайян 
омил, сабаб билан боғлиқюз берадиган иш, 
нарса-ҳодиса рўй бермоқ, амалга ошмоқ, 
рўёбга чиқмоқ. ..ораданўтганўн йил ўз ишини 
қилган — эшон анчайин кексайган, ҳатто 
юз териси ҳам олачипор бўлиб кетган эди. П. 
Турсун, Ўқитувчи. Унинг ҳам, бунинг ҳам 
айрилгиси келмас эди. Лекин вақт ўз ишини 
қилди — ойни ғарб уфқидан тортиб кириб 
кетди. Демак, тонг omdu. М. Исмоилий, 
Фарғона т. о. Итнинг инстинкт ва рефлекс- 
лари ўз ишини кўрсатган эди. О. Мўминов, 
Хиёбондаги уч учрашув. Ўтган ишга сала- 
вот Ўтган иш ўтди, бўлар иш бўлди (бўлиб 
ўтган иш ҳақидаги гапни тўхтатиш, унга 
қайтмасликни қайд этади). Хўш, ўтган ишга 
салавот. Ҳалай, экинларимиз дурустми? 
Ойбек, Танланган асарлар. Қўлидан иш 
келмоқ Муайян иш(лар)ни ўзича уддала- 
моқ, қила олмоқ. Дуруст, сен самолёт ясол- 
майсан, кетмон чополмайсан.. лекин қила- 
ман десанг, қўлингдан иш келади. А. Қаҳҳор, 
Асрор бобо. 

ИШ II махс. Бир жуфт пойабзалга етар- 
ли тери бўлаги ёки муайян кийимга етарли 


газлама. Бу теридан тўртта иш чиқариш 
мумкин. Иш бичмоқ. Иш тикмоқ. 

ИШБАЙ Бажарган ишга қараб, иш 
ўлчовида ҳақ тўлаш усули. Ишбай ҳақ тўлаш 
усули дастлаб фабриканинг 8-цехида таж- 
риба қилиб кўрилди. Газетадан. Текширишда 
меҳнат нормаларини белгилаш ва меҳнатни 
ишбай асосида уюштиришда текисчиликка 
йўл қўйилгани маълум бўлди. Газетадан. 

ИШБИЛАРМОН Ишнинг кўзини била- 
диган, кўп ишга ақли етиб удцалайдиган. Ана 
шу бошқармаларга кенг ҳуқуқлар бериб қўйиш, 
ишбилармон, обрўли ходимларни бошлиқ қилиб 
тайинлаш керак. Газетадан. Мўмин, камгап, 
аммо ишбилармон йигит экан. Газетадан. 

ИШБИЛАРМОНЛИК Ишбилармонга 
хос хусусият, хатти-ҳаракат. Ишбилармонлик 
— бу янги нарсаларни, янги ғояларни ўйлаб 
топиб, уларни амалга ошира билиш ва бу йўлда 
учрайдиган тўсиқ, қийинчиликлардан қўрқмас- 
ликдир. Газетадан. Абдурасул ишбилармонли- 
ги билан кўпнинг назарига тушиб, министр- 
ликлардан бирига кўтарилди, депутат бўлди. 
Шукрулло, Жавоҳирлар сандиғи. 

ИШБОП Ишга муносиб, иш учун 
қулай, иш вақтида фойдаланса бўладиган. 
Ишбоп кийим. 

ИШБОШИ Бирор ишнинг боришини 
кузатиб, раҳбарлик қилиб турувчи шахс; 
саркор. Хон тарафидан улар устига ишбоши 
қилиб белгиланган саркорлар.. қулоқ эшит- 
маган сўкишлар билан бечораларни таҳқир 
этар эдилар. А. Қодирий, Меҳробдан чаён. 
Ишбоши: -Ҳани, тараф борми? — деб пол- 
вонларни майдонга чақирганда, нима бўлди- 
ю, таваккал қилиб, ўрнимдан туриб кетдим. 
П. Турсун, Ўқитувчи. ..катта ишларни ол- 
май, иложи бўлса, кўпригу ҳаммомлар лойи- 
ҳасини тузиб, ўзи ишбоши бўлиш ниятида 
эканини.. айтди. Мирмуҳсин, Меъмор. 

ИШБОШҚАРУВЧИ Идора, бошқарма 
ва ш. к. да расмий ёзишма ишларини олиб 
борувчи ходим. 

ИШБУЗУҚИ Битиб турган ишни бузув- 
чи, келишилган масалада қаршилик кўрса- 
тувчи одам; бузуқи, ғаламис. -Мадрайим қора, 
ишларнинг мазаси йўқ-ку! — деди тўра. - Тўрам, 
ишбузуқилар бор, — деб пўнғиллади Мадрайим 
навкар Полвонга қараб. Ж. Шарипов, Хоразм. 

ИШВА [я.йкечаси (кўзи) яхши 
кўрмаслик; нозли, мафтун этувчи ҳаракат] 
Юз, кўз, қош жилваси; ноз, адо. Бир ишва 




билан жонон девона қилиб кетди. Ҳамза, 
Паранжи сирлари. Қиз кўзларида ибо ва ишва 
билан яна ўзининг ўша қарашидан қилди. Ф. 
Мусажонов, Ҳиммат. Жувон ноздан кўра 
ўпкага яқин бир ишва билан таъна қилди: 
-Шунақа, эсингизни олиб қўйишган. М. Ис- 
моилий, Фарғона т. о. 

ИШВАКОР айн. ишвали. Ишвакор аёл. 
н Чарх урсину айлансин Ишвакор жонон 
тўйингга. «Бойчечак». 

ИШВАЛИ Ишваси бор, ишва ифода- 
ловчи. Хадичабегим ҳали ҳусни сўлмаган нозу 
ишвали аёл эди. Ойбек, Навоий. Лаъли иш- 
вали кўзлари билан ҳар қанча қарамасин, 
унинг [отнинг] димоғни маст қилувчи ёлини 
тараш билан машғул. Ҳ. Ғулом, Машъал. 

ИШВА-НОЗ Ноз ва ишва(лар). Тинглай, 
дея, хуш овозингни, Ўзинг тутдинг садаф 
созингни. Черта кетдим зўр ихлос билан, 
Қараб турдинг ишва-ноз билан. Шуҳрат. 

И ТТТ ГИР шв. Абжир, эпчил, чаққон. Иш- 
гир саллот бари босиб келарди. «Очилдов». 

ИШЁҚМАС Иш-меҳнатга хуши йўқ; 
дангаса, ялқов. Ишёқмасга иш буюрсанг, сенга 
ақл ўргатар. Мақол. н Ювош боладан қўрқиш 
керак, катта бўлганда, ишёқмас бўлиши мум- 
кин.. М. Осим, Ибн Сино қиссаси. 

ИШЁҚМАСЛИК Ишёқмасга хос хусу- 
сият. Ялқовлик, танбаллик, ишёқмаслик унга 
ёт. Газетадан. 

ИШКАЛ I [а. JK .7,1 — мушкуллик, чал- 
кашлик] Ишдаги чатоқ ҳолат; чалкашлик, 
бузуқлик. - Тағин ёмон! Ҳар нарсадан ишкал 
топадиган бўлибсиз, — деди Нафиса. А. Мух- 
тор, Туғилиш. Одамлар илгари вақтда сав- 
до иишда ишкал чиқиб қолса.. қозига чопар 
эканлар. С. Анорбоев, Оқсой. Ревизор халқи 
топаман деса, ҳар қанақасидан ҳам ишкал 
топади. С. Аҳмад, Сайланма. 

ИШКАЛ II шв. Похол ёки қўғадан эшил- 
ган боғлик, арқон. 

ИШКОМ Токларни кўтариб қўйиш, 
тараш, ёйиш учун поя ва бағазлардан ба- 
ланд қилиб қурилган ёйсимон сўри; валиш. 
Гулнор, очилган токларни ишкомга кўтариб, 
тол пўстлоғи билан мақкамлаб боғлайди. 
Ойбек, Танланган асарлар. Баланд ишком- 
да узумлар ғарқ пишиб ётибди. Ҳ. Ғулом, 
Замин юлдузлари. 

ИШЛАМОҚ Т Иш билан машғул бўл- 
моқ; меҳнат қилмоқ. Далада ишлаяпти. 
Боғда ишлаяпти. н Шунақа, эшон, деҳ- 


қон қиишн-ёзин ишлайди-ю, кузга бориб или- 
ги қурийди. М. Исмоилий, Фарғона т. о. 
Миянгизни толиқтирадиган даражада қат- 
тиқ ишламанг. С. Сиёев, Ёруғлик. Меъмор 
учун бу ерда ишлаётганлар ичида Зулфиқору 
Заврак, Ғаввос Муҳаммаддан яқинроқ одам 
йўқ эди. Мирмуҳсин, Меъмор. 

2 Бирор лавозимда фаолият кўрсатмоқ, 
хизмат қилмоқ. Директор бўлиб ишламоқ. 
Университетда ишламоқ. н Ҳозир Питнак- 
даги боғчада тарбиячи бўлиб ишлаётир. С. 
Сиёев, Ёруғлик. Ҳаётда хотин-қизларнинг 
энг биринчи фазилати, майли, у қандай ла- 
возимда ишламасин, уй тутишни билииш, 
оналик бурчини ўтай олиишдадир. Газетадан. 

3 Ишлов бермоқ. Терини ишламоқ. 

4 Ижод этмоқ; яратмоқ. Расм ишламоқ. 
Филъм яхши ишланибди. Ҳайкал ишламоқ. н 
Бош соврин тавсия этилди — турнир ғолиби 
тошкентлик усталар ишлаган катта чинни 
вазани олади. Газетадан. 

5 Ҳаракатда бўлмоқ, юрмоқ, юриб тур- 
моқ; амал қилмоқ. Тегирмон ишлаяпти. Ста- 
нок ишлаяпти. н У, дала шийпонига етиб 
келганда, телефон ишлаётгани тўғрисида 
хабар қилди. Ш. Рашидов, Бўрондан кучли. 

6 Хизмат қилмоқ, фаолият кўрсатмоқ. 
Музейлар ҳар куни ишлайди. Душанба кун- 
лари касса ишламайди. н Институтда ма- 
роқли учрашувлар клуби ишлаб mypunmu. Га- 
зетадан. Ҳозир шаҳарда кўплаб кулолчилик ва 
наққошлик устахоналари ишлаб mypunmu. 
Газетадан. 

7 физиол. Ўз вазифасини нормал бажар- 
моқ. Чап қўлим ишламайди. н -Бектемир- 
дан кўнглим тўқ, — деди Али тажанг, — кал- 
ласи ишлайди. Ойбек, Қуёш қораймас. 

8 с. т. Меҳнат қилиб топмоқ. Пул ишла- 
моқ. Бугун юз сўм ишладим. н Ўтган йил 
бир юз ўн саккиз меҳнат куни ишладим. А. 
Қаҳҳор, Қўшчинор чироқлари. 

Ишлаб чиқариш Муайян ижтимоий му- 
носабатлар шароитида киши меҳнати ту- 
файли жамиятнинг яшаши ва тараққий эти- 
ши учун зарур бўлган моддий бойликлар 
яратиш. Рационализаторлар томонидан яра- 
тилган янгиликлар ишлаб чиқаришда кенг 
қўлланмоқда. Газетадан. Ишлаб чиқармоқ 
Маҳсулот тайёрламоқ. Стендларга талаба- 
лар ўйлаб топган, ясаган, ижод қилган ва 
ишлаб чиқарган турли буюмлар тартиби 
билан қўйилган. Газетадан. Хива шаҳар бади- 

ий совға буюмлар фабрикаси ишлаб чиқара- 
ётган маҳсулотларни халқ амалий санъати- 
нинг нодир намуналари, деса бўлади. Газета- 
дан. Ишлаб чиқмоқ Тайёрламоқ, яратмоқ. 
Пахта териш машинасининг янги моделини 
ишлаб чиқдик. н Кейинги ярим йил даво- 
мида қўйилган вазифаларни ҳаётга татбиқ 
этиш билан боғлиқ чора-тадбирлар ишлаб 
чиқилди. Газетадан. Ўз устида ишламоқ Ўз 
савияси, малакасини ошириш йўлида меҳ- 
нат қилмоқ, ишламоқ. Каллали бола экан, 
мана, ўз устида ишлаб, кўтарилиб кетди. 
Қайта ишлаш Қайта, бир неча марта иш- 
ловдан ўтказиш. Бир грамм соф радий олиш 
учун бир неча тонна уран рудасини қайта 
ишлашга тўғри келади. «Фан ва турмуш». 

ИШЛАНМА Фойдаланиш, қўллаш учун 
ишлаб чиқилган нарса. ..техник ва техно- 
логик ишланмаларни ўз фойдаси учун ишла- 
тишга интилди. Газетадан. 

ИШЛАТМОҚ1 Ишламоқ фл. орт. н. Одам 
ишлатмоқ. Ақл ишлатмоқ. Расм ишлатмоқ. 

2 Қўлламоқ, фойдаланмоқ, ишга сол- 
моқ. Асбоб иииатмоқ. Сўз ишлатмоқ. н Улар 
гоҳ қамчин билан, гоҳ қилич, гоҳ тўппонча 
ва милтиқни аямай ишлатиб, халқни босиб 
туришибди. Ойбек, Танланган асарлар. 

3 Бирор манфаатга йўналтирмоқ; сарф- 
ламоқ. Маблағларни тежаб-тергаб ишлат- 
моқ. н Бойлар тўйларга ишлатадиган пул- 
ни савдога ишлатсин, театр ишларига бер- 
син. Ойбек, Танланган асарлар. 

ИШЛИ Иши, юмуши бор; иш-хизмат- 
ли. Ишли йигит. Ишлининг иши битар, иш- 
сизнинг куни ўтар. Мақол. н Яна бир оз кут, 
келиб қолар. Ишли одам эмасми, ахир! Ой- 
дин, Кўнгли тўлдими, яхши йигит. 

ИШЛОВ 1 Ишламоқ фл. ҳар. н. 

2 Хомашёдан маҳсулот тайёрлаш учун 
қилинган меҳнат жараёни ва унинг натижаси. 
Иишовини келтирибсиз. Ишлови яхши. н «Ҳало- 
вини топсанг, қор ёнар» деганларидек, иишови 
етилса, шўр ерларда ҳам пахтадан мўл ҳосил 
олиш мумкин. Ш. Мусаев, 55 центнердан. 

Ишлов бермоқ Махсус (ўзига хос) меҳ- 
нат, иш қилмоқ. Ҳукмдорлар ўзгаргандан 
сўнг, муомаладаги тангаларга шундай ишлов 
берилган. Газетадан. Кечикиб экилган ғалла 
ҳам, чигит ҳам Матқовулнинг кейин берган 
ишловларига қарамай, яхшиунум қилмади. М. 
Исмоилий, Фарғона т. о. 


ИШОНАРЛИ Ишониш мумкин бўлган; 
ишончли. Ишонарли гал. н Бу савол ўзига 
ишонарли жавоб талаб қилиш билан бирга, 
асрлар бўйи тарғиб ва татбиқ қилиб кели- 
наётган бир асос мантиқига имтиҳон ҳам 
эди. М. Исмоилий, Фарғона т. о. Шерназар- 
бойни халқ олдида оқлаш учун.. ишонарли 
далиллар керак эди. Ж. Шарипов, Хоразм. 

ИШОНМОҚ 1 Ҳақиқат, чин деб бил- 
моқ. Сўзига ишонмоқ. Ваъдасига ишонмоқ. н 
Бундай яхшиликни ҳар ким ҳам қила олади, 
Сафар ака.. шунинг учун мирзабошининг қил- 
ган яхишлигига мен ишондим. А. Қодирий, 
Меҳробдан чаён. Бунингучун ёзувчи ўзи тас- 
вирлаётган воқеага қаттиқ ишониши керак. 
С. Кароматов, Олтин қум. 

2 Ишонч билан қарамоқ, ишонч боғла- 
моқ; панд бермайди, деб билмоқ. Бобур бу 
гал яна алданмаслик учун шаҳар ичидаги та- 
рафдорларининг ҳеч бирига хабар бермасдан, 
фақат ўз кучига ишониб, таваккал қилиб 
келди. П. Қодиров, Юлдузли тунлар. Кузнинг 
ўзгарувчан об-ҳавосига кўпда ишониб бўлмай- 
ди. Газетадан. Шоир аср боиишридаёқ «Ер юзи- 
да таҳқирланган киши қолмайди», деб порлоқ 
келажакка астойдил ишонган эди. Газетадан. 
Ҳаёт Ғуломжонга ишонса ҳам.. чоҳ олдида 
турган кишидай қўрқиб, сўради: -Қаёққа? М. 
Исмоилий, Фарғона т. о. 

3 Умид боғламоқ, эътимод қилмоқ; су- 
янмоқ. Қоматига ишонган — қаддини букиб 
кетади, Кўпчиликка ишонган — мақсадига 
етади. Мақол. н Ойингнинг сендан умиди 
катта. Бор ишонгани сен. Ў. Умарбеков, 
Одам бўлиш қийин. Кумуш ea онасининг бир- 
дан-бир ишонганлари яна Ҳасаналининг ўзи 
эди. А. Қодирий, Ўтган кунлар. 

ИШОНУВЧАН Ишонишга кўнгли мо- 
йил, ишонаверадиган. ..айниқса, ишонувчан, 
содда одамларнинг кўнглига йўл топиб, жи- 
ноятга қўл урувчилар ҳам учрашини инкор 
қилмаслигимиз зарур. Газетадан. 

ИШОНУВЧАНЛИК Ишонч, ишониш 
билан муносабатда бўлиш хусусияти, шун- 
дай муносабат. Оқкўнгил Нафиса ишонувчан- 
лик билан йўл қўйган хатосига иқрор: кул деб, 
олов чангаллаб олганидан дарди ичида. Шуҳ- 
рат, Жаннат қидирганлар. 

ИШОНЧ 1 Ишониш ҳисси, туйғуси. 
Ишонч билан гапирмоқ. Ишонч уйғотмоқ. н 
Ўнинчиси ҳам гапми, истаганича топиши 
мумкин — истак, ишонч ўлмаса бас.. Газета- 

дан. Иўлчи чакки одамларни топмади, Ер- 
матнинг ҳақсиз эканига ишончи кундан-кун 
ортди. Ойбек, Танланган асарлар. Бор ишон- 
чим: бир куни Ёнгай қуёш қутб узра ҳам. Э. 
Воҳидов, Муҳаббатнома. 

2 Эътимод этилган, суянилган, умид 
боғланган шахс ёки нарса. Модомики, ик- 
кимизнинг ёлгиз ишончимиз шуўғлимиз экан.. 
бизга лозими, унинг хурсандлиги нима билан 
бўлса, шуни ахтаришдир. А. Қодирий, Ўтган 
кунлар. Элмуроднинг ғурур билан гапиради- 
ган гапи — келажакка ишонч ва умиди бўлиб 
қолди. П. Турсун, Ўқитувчи. 

ИШОНЧЛИ Ишонса бўладиган, панд 
бермайдиган. Ишончли одам. н Сиз суян- 
чиқларга ишониб бўпмиз, жаноблар! ..Бошқа 
ишончли суянчиқларни топамиз. Ҳ. Ғулом, 
Машъал. Бу ташкилотда сиз менинг энг 
ишончли, суянадиган кишим бўласиз. Н. Ами- 
нов, Суварак. Абдуғаффор ака деҳқончилик- 
нинг истиқболи ишончли қўлларда бўлишини 
орзу қиларди. Газетадан. 

ИШОНЧСИЗ 1 Ишониб бўлмайдиган; 
бетайин. Ишончсиз киши билан ишлама, 
Ажабланиб, бир кун тилинг тишлама. Ма- 
қол. н У подшоҳни лашкар ичидаги ишонч- 
сиз шахслардан огоҳ этар, уларни жаллод 
қўлига топширарди. Мирмуҳсин, Меъмор. 

2 Умид-ишончи йўқ, ишончсизлик ифо- 
даловчи. Дўстининг ташвишини ишончсиз 
кулги билан йўқотишга тиришди. Ойбек, 
Қуёш қораймас. ..худди саҳнага биринчи бор 
чиқаётган ҳаваскор санъаткордек, ишончсиз 
қадам билан телефонга борди. Ф. Мусажо- 
нов, Ҳиммат. 

ИШОНЧСИЗЛИК Ишончсиз ҳис- 
туйғу, ишончсиз муносабат. Ишончсизлик 
билан гапирмоқ. н Широқ шоҳнинг ишонч- 
сизлик кўзи билан қараётганини фаҳмлаб, 
ўз сўзининг тўғрилигини исбот қилишга ки- 
ришди. М. Осим, Аждодларимиз қиссаси. 
Менинг дилдан чиқариб айтган сўзларим На- 
зирадаги қўрқув ва ишончсизликни тарқа- 
тиб юборди. X. Лутфуллаева, Бахти кулган 
йигит. 

ИШОНҚИРАМОҚ Бир 03 ишонмоқ, 
ишонгандай бўлмоқ. -Билмадим, директор 
мени шунчаки ҳовуримни босиш учун ёлғондан 
сштдими, дейман, — деди ишонқирамай Алим- 
жон. И. Раҳим, Ўз касбини севган йигит. 

ИШОРА [а. кўрсатма; кенгаш; 

имо-ишора, белги] 1 Кўз, қош, қўл, бош 


ва б. ҳаракати билан берилган белги, имо, 
шунингдек, гап билан яширин тарзда ифо- 
даланган маъно; шама. Ҳўкизга — туртки, 
донога ишора кифоя. Мақол. н Сафаров кўз 
ва қош ишораси билан Самандаровга: «Эви- 
да-да! Бу гаплар, бу муомала ортиқча», де- 
гандай қилди. А. Қаҳҳор, Қўшчинор чироқ- 
лари. Мингбоши томдаги карнайчиларга «бас» 
ишорасини қилди. М. Исмоилий, Фарғона т. 
о. Зулфиқор баъзан бу қиз нима демоқчи, де- 
гандай хаёлга чўмар, Бадианинг хатти-ҳара- 
катлари, қилиқлари, гапларидаги ишора уни 
чуқур ўйлашга мажбур этарди. Мирмуҳсин, 
Меъмор. Зумрад Мавлон Исаевичнинг ишо- 
расини тушунди: «Ахир мен туфайли келдинг 
бу ерларга, тентак. Бўлмаса, юрардинг ҳозир 
дала кезиб..». С. Сиёев, Отлиқ аёл. 

Ишора қилмоқ Бирор маъно (мазмун)- 
ни билдирувчи имо-ишора бермоқ, гап-сўз 
айтмоқ. Полизнинг бошига етиб келишди. 
«Тўхтанглар» деган ишора қилди Ҳаким. М. 
Ҳазратқулов, Журъат. -Оқиллар омон бўлсин! 
— деб дуо қилди Мутриб, Авазнинг бугунги 
оқибатига ишора қилиб. С. Сиёев, Ёруғлик. 

2 Маълум маъно ифодаловчи, вазифа 
бажарувчи белги, аломат. Тригонометрик 
функцияларнинг ишоралари. н Рўзимбой ака- 
нинг чойхонасида Рамазон нўғай ўқийдиган 
газеталарда нозик ишоралар бор эди. С. Си- 
ёев, Ёруғлик. Мактубдаги тушуниш қийин 
бўлган нуқта ва ишоралар яна бир қайта 
заҳар сочиб ўтгандек бўлдилар. А. Қодирий, 
Ўтган кунлар. 

ИШОРАЛАМОҚ кам. қўлл. Белги қўй- 
моқ, белгиламоқ. Буюмларни рақамлар би- 
лан ишораламоқ. 

ИШОРАТ эск. айн. ишора. Аминнинг кўз 
ишорати билан йигитлар юқори кўтарган 
таёқларини қўндирмасдан сақлаб турдилар. 
С. Айний, Қуллар. Йўлчи, Қамбар уқтирган 
ишоратларни 6up-6up кўздан кечириб, сўл 
ёқдаги боши берк тор кўчага кирди. Ойбек, 
Танланган асарлар. Абдурауф тунқотар.. 
даҳлизга чиқиб, ўзини четга олиб турган 
Султоналига, нима гап, деган ишоратини 
қилди. А. Қодирий, Меҳробдан чаён. 

ИШПЕЧ Чеварларнинг ип, ипак, игна 
ва б. керакли нарсалари сақланадиган, шу- 
нингдек, тиззага қўйиб иш тикадиган хал- 
таси. Мукаррамой чевар қиз, Иитечи тўла 
ипак. Л. Абдуллаева. Кампир ишпечи билан 
шойи кўйлакчани олдига олиб ўтирди. Ҳ. На- 




зир, Яхши исм. Зумрад кўзларини чиройли 
сузиб, бир кулди, кейин тиззасидаги ишпе- 
чини ерга қўйди. Ойбек, Улуғ йўл. 

ИШРАТ [ а. cj jJl*. — (бирор кимса би- 
лан) дўстлашиш, айш, хурсандчилик 
қилиш] Кайф-сафо, маишат билан фаҳш 
ишлар қилиш. Яна янги овқатлар, ичимлик- 
лар, лаганчаларда анор ва олмалар келди. 
Ишрат қизиб кетди. Ойбек, Танланган асар- 
лар. Ишрат кечаларининг бирида Ҳожи хола 
хўжасига сўнгги қадаҳни тутди. М. Исмои- 
лий, Фарғона т. о. Бечора канизак ҳукмдор- 
нинг бир кечалик ишрати учун қурбон бўлиб 
кетди. Мирмуҳсин, Меъмор. Муҳаббат бир- 
ла чеккан ғурбатинг роҳат билан тенгдир. 
Муҳаббатсиз ва лекин ишратинг кулфат 
билан тенгдир. Э. Воҳидов, Муҳаббатнома. 

ИШРАТГОҲ айн. ишратхона. Танишган- 
лар қочиш тадоригини кўришаркан, кепакчи 
бой.. таниш ишратгоҳга бурилар йўлдан. С. 
Акбарий. 

ИШРАТПАРАСТ [ишрат + ф. - 

сажда қилувчи, севувчи, ҳурмат қилувчи] 
Айш-ишратга, кайф-сафога берилган, иш- 
ратни севувчи (киши). 

ИШРАТХОНА [ишрат + хона] Ишрат 
қилинадиган жой, хона; ишратгоҳ. Асфан- 
диёрхон ишратхонадан ўтиб, ҳарамхонанинг 
ҳовлисига чиқди ва катта ҳовуз ёнидан ўтди. 
Ж. Шарипов, Хоразм. Махфий ишратхона 
токчаларидаги баъзи шамлар ўчган.. О. 
Ёқубов, Кўҳна дунё. 

ИШСИЗ 1 Иш-юмуши, қиладиган иши 
йўқ; бекор(чи). Ишлининг иши битар, иш- 
сизнинг куни ўтар. Мақол. н Йўқ, йўқ, бо- 
божон, ишсиз қолсам, ичим тарс ёрилгудек 
бўлаверади. Ш. Рашидов, Бўрондан кучли. 

2 Иш, хизмат билан таъминланмаган. 
Ҳаҳратон қиш. Нима кўп — ишсиз кўп. Иш 
топиш қийин. Мардикорлик, дала ишлари йўқ. 
Ойбек, Танланган асарлар. Шаҳарлар, қиш- 
лоқлар бир-биридан афзал эмас, ҳамма оч, 
ҳамма ишсиз. Ойбек, Нур қидириб. 

ИШСИЗЛИК Ишсиз ҳолат, иш билан 
таъминланмаганлик; иқтисодий фаолият- 
га яроқли аҳолидан бир қисмининг ўзига 
лойиқ иш топа олмай қолиши. 29-модда. 
Ишдан ва иш ҳақидан маҳрум бўлган шахс- 
ларга мўлжалланган ишсизлик нафақаси- 
нинг миқдори. Газетадан. Бир йигит. Бу- 
тундир оёғи, Тўрвасида ишсизлик ёрлиғи. 
Рауф Парфи. 


ИШТАҲА [ а. pl .7.1 — истак, хоҳиш; ов- 
қатга бўлган майл] 1 Овқатланишга уйғон- 
ган ёқимли иштиёқ (сўлак ва меъда шира- 
си ажралиши билан юзага келади). Ёдгор 
соғайиб, иштаҳаси охирги даҳадан турган 
пилла қуртиникидай бўлган эди. С. Айний, 
Дохунда. [Салимбойвачча] Эзилиб пишган ёғли 
гўштни иштаҳа билан еб, шишани яримлат- 
ди. Ойбек, Танланган асарлар. 

2 кўчма Иштиёқ, майл, ҳафсала. Ўҳ-ҳў, 
балли иштаҳангга, шошма, бу ҳам бўлур тез. 
Ойга бориб, ўзинг ойни ола қолгин, яхши қиз. М. 
Шайхзода. Лочинбоев йигит орқасидан жамоа 
раиси.. кириб келишини зўр иштаҳа билан кут- 
ган эди. Ҳ. Шамс, Характеристика. 

Иштаҳага кирмоқ Овқатланишга хоҳиш, 
иштаҳа пайдо бўлмоқ. Иштаҳага кирди-ю, 
кулча юзига ранг югурди.. К. Яшин, Ҳамза. 
Иштаҳани бўгмоқ (ёки ўлдирмоқ, кесмоқ) 
1) иштаҳани йўқ қилмоқ, қайтармоқ. Ҳаёт 
эса боягидай қилтомоқ бўлиб ўтираверди, 
тўғриси, бу ноёб бахт унинг иштаҳасини 
бўғиб қўйган эди. М. Исмоилий, Фарғона т. 
о. Гулнорнинг ҳам ииипаҳаси кесилди, икки- 
уч қошиқ шўрва ҳалқумидан базўр ўтди. 
Ойбек, Танланган асарлар; 2) ҳафсалани 
ўлдирмоқ (қайтармоқ). Иштаҳа(ни) очмоқ 
Иштаҳа пайдо қилмоқ. Халқ табобатида ка- 
рам барги иштаҳа очувчи омил сифатида 
фойдаланилган. Газетадан. Иштаҳаси кар- 
най 1) иштаҳаси жуда яхши. -Иштаҳа кар- 
найга ўхшайди, — деди кулиб Ғози, кейин 
икки бармоғи билан томоғини силади. И. Ра- 
ҳим, Ихлос; 2) хоҳиши зўр. 

ИШТАҲАЛИ Иштаҳаси яхши, овқатни 
севиб, кўнгли тусаб ейдиган; сертомоқ. 

ИШТАҲАСИЗ Иштаҳаси йўқ, овқатни 
севиб, кўнгли тусаб емайдиган, камтомоқ. 
Гулсумбиби, бетоб, иштаҳасиз қизи учун ўз 
ҳовлисида, ўз декчасида тайёрлаган бир коса 
серқатиқ хўрда ошни авайлаб кўтариб, эшик- 
дан кириб келди. Ойбек, Танланган асарлар. 

ИШТАҲАСИЗЛИК Иштаҳасиз ҳолат, 
иштаҳа йўқлик. Умматали, нима учундир, 
дами қайтган ошни иштаҳасизлик билан еб, 
диванга чўзилди. Шуҳрат, Жаннат қидир- 
ганлар. Чарос ииипаҳасизлик билан шўрва 
ичаркан, онасининг ўзига диққат билан қараб 
қўяётганини сезар.. эди. Ў. Ҳошимов, Қал- 
бингга қулоқ сол. 

ИШТИБОҲ [а. ь\ ,7,1 — шубҳа, гумон, 
шак] Шак-шубҳа, гумон. Кўпчиликка айта- 




диган гап эмас ўзи. Mawiu, иштибоҳ қолмасин 
сизларда, айтаман. И. Раҳим, Чин муҳаббат. 

ИШТИЁҚ [а. jLiJil — муштоқлик, 
дил хоҳиши; интилиш] Зўр истак, хоҳиш. 
Иштиёқ билан ишламоқ. н Журналнинг номи 
«Маориф ва ўқитувчи» эди. Адолатнинг 
кўнглида уни ўқишга иштиёқ туғилди. С. Зун- 
нунова, Гулхан. У [Умид] жуда иштиёқ би- 
лан ёзарди, фикрлар ҳам қуйилиб келарди. 
Мирмуҳсин, Умид. У [Қудрат] қадрдон 
дўстларини.. кўриш иштиёқи билан ёнар эди. 
М. Исмоилий, Фарғона т. о. 

ИШТИЁҚЛИ қ. иштиёқманд. Иштиёқ- 
ли ўқувчи. 

ИШТИЁҚМАНД Иштиёқи бор, иш- 
тиёқ-ҳаваси кучли. У ҳунар ўрганишга иш- 
тиёқманд. н Ёш шоир шеърдан кўра 
тўртликлар ёзишга иштиёқманд. Газетадан. 

ИШТИЁҚСИЗ Иштиёқи, майли, хоҳи- 
ши йўқ. 

ИШТИРОК [а. — биргалашиш, 

қўшилиш; шериклик; умумийлик, мушта- 
раклик] Бирор иш, маросим, мажлис ва ш. 
к. да ҳозир бўлиш, қатнашиш. Маъмурият 
вакили иштирокида бўлган мажлис. н Хо- 
тинлар ўз тўйларини Ўзбек ойим иштироки 
билан ўтказиб олсалар, ўзларини шаҳарнинг 
энг бахтли хотинларидан санаб.. юрар эди- 
лар. А. Қодирий, Ўтган кунлар. Мирзо Меъ- 
морга таассуф билдириб, ўғлининг подшоҳга 
суиқасдда иштироки борлигини.. маълум 
қилди. Мирмуҳсин, Меъмор. Асосийси, Ўзбе- 
кистоннинг халқаро ташкилотлар фаолия- 
тидаги иштироки миллий хавфсизлигимиз, 
минтақада тинчлик ва барқарорликни сақ- 
лаш гаровидир. Газетадан. 

Иштирок этмоқ (ёки қилмоқ) Қатнаш- 
моқ. Мен бу тўйга иштирок этолмаганлигимни 
айтдим.. «Муштум». Биз ижодий кечалари- 
мизни шундай ўтказайликки, бу кечада ёлғиз 
ёзувчилар эмас, кенг жамоатчилик ҳам иш- 
тирок қилсин. Н. Сафаров, Оловли излар. 

ИШТИРОКИЮН [а. ^ij - социа- 
лист] эск. айн. коммунист. 

Иштирокиюн фирқаси эск. Коммунист- 
лар партияси. Ўртоқ Кенжа айтгандай, биз 
зиёлилар иштирокиюн фирқасининг бошла- 
ган бу ишини олқишлаб, ёрдам беришимиз 
керак. А. Қаҳҳор, Сароб. 

ИШТИРОКЧИ Иштирок этган ёки этув- 
чи; қатнашчи. Мажлис иштирокчилари. н 
Дарҳақиқат, биз Ўзбекистон қўриқларида юз 


берган ўзгаришларнинг шоҳиди, иштирокчи- 
ларимиз. Ш. Рашидов, Янги ер ҳақида сўз. 

ИШТОН Тананинг белдан пастки қис- 
мига кийиладиган, узун икки почали ички 
кийим; лозим. Камолон дарвозаси билан Са- 
марқанд дарвозасигача бўлган қўрғон остла- 
ри бошсиз ва иштондан бошқаси туналган 
инсон гавдалари билан тўлибди. А. Қодирий, 
Ўтган кунлар. -Ҳазратим, — деди енгилгина 
тўн ичидан малла кўйлак ва оқ бўз иштон 
кийган Мурод.. К. Яшин, Ҳамза. 

ИШТОНБОҒ Иштоннинг липпасига 
ўтказилган боғ. Бир вақтлар дўппи тикдим.. 
иштонбоғ тўқидим. Энди ундай ишларга 
кўзим ўтмайди. Ойбек, Танланган асарлар. 
Попукли иштонбоғ боғла, белни ушлайди. Т. 
Мурод, Юлдузлар мангу ёнади. 

ИШТОНСИЗ Иштони йўқ; беиштон. 
Иштонсизнинг тушига икки қарич бўз ки- 
рибди. Мақол. н Иштонсизнинг ҳадиги 
чўпдан дегандек, то машина.. лагердан чи- 
қиб кетгунча, Мирсалимнинг ичидан қирин- 
ди ўтди. Шуҳрат, Олтин зангламас. 

ИШТОНЧАНГ 1 Иштоннинг устидан 
шим киймаган ҳолда, фақат иштон би- 
лан. Саидий қайтиб келганида, ҳамҳуж- 
раси Эҳсон тор ва дим уйда иштончанг, 
димиқиб ўлтириб, мутолаа қилар эди. А. 
Қаҳҳор, Сароб. 

2 шв. Иштонсиз, беиштон. Авазнинг хаё- 
лидан бир-биридан машъум, юракни тилка- 
nopa қилувчи манзаралар кетмай қолди. Бир 
капада кеча иштончанг, ориқ бир бола «нан- 
на» дея йиғлаб, дастурхонга қўл чўзди. С. 
Сиёев, Аваз. 

ИШХОНА 1 Иш, хизмат қилинадиган 
жой; корхона. Чинданҳам, адам борида ойим- 
га енгил эди.. ишхонасига бориб-келишни би- 
ларди, холос. Ҳ. Назир, Ёнар дарё. 

2 айн. устахона. Қоратой.. ишхонада.. 
қизил чўғ бўлган темир парчасини болға би- 
лан гурс-гурс урар, яссилар, чўзар, қайирар 
эди. Ойбек, Танланган асарлар. 

ИШЧАН Ишлаб чарчамайдиган, ғай- 
рат-шижоат билан ишлайдиган; серғайрат. 
Ишчан одам. н Ишчан педагог Салима Бер- 
диева порлоқ келажакнинг меҳнатсевар, ғай- 
ратли қурувчиларини тарбиялаб етиштир- 
моқда. Н. Саъдуллаев, Камолот. Бригада чин- 
дан ҳам аҳил ва ишчан коллектив. Ф. Ну- 
руллаев, Бўз йигит. 





ИШЧАНЛИК Ишчан хусусият, ишчан 
ҳолат; меҳнатсеварлик. Ишчанлиги бияан обрў 
қозонмоқ. Ишчанлик кўрсатмоқ. Ишчанлик- 
ни бўшаштирмаслик. н Камтаринлик ва 
ишчанлик унинг асосий хислатидек бўлиб 
қолди. Ш. Рашидов, Бўрондан кучли. 

ИШЧИ 1 Меҳнат билан шуғулланувчи, 
ўз кучи билан ҳаёт кечирувчи шахс; меҳ- 
натчи. Шу йўсин ариқ қазила бошланди. Ле- 
кин ишчи кўп, озиқ-овқат йўқ эди. А. Қоди- 
рий, Меҳробдан чаён. Биз — ишчимиз, меҳ- 
натчимиз, Биз ҳам инсон ўғлимиз. Ҳамза. 

2 Корхоналарда жисмоний меҳнат қилув- 
чи (ишловчи) шахс; моддий бойлик яратув- 
чи ижтимоий гуруҳ вакили. Завод ишчиси. 
Курилиш ишчиси. Темир йўл ишчиси. н Ишга 
қабул қилишда синаб кўриш — ишчи ёки хиз- 
матчининг унга топширилаётган ишга муво- 
фиқлигини текшириб кўришдир. Газетадан. 
Эъзозли ўқувчим (балки пахтакор, эҳтимол, 
ишчисан, балки зиёли). А. Шер. 

ИШШ унд. с. Эшакни тўхтатиш учун 
ишлатилади. Дангаса салқинга қочгай, иш 
десанг, Тўхтамоқ одат эшакка, «ишш» де- 
санг. Ҳабибий. 

ИШШАИМОҚ Тишларнинг оқини кўр- 
сатиб, товушсиз илжаймоқ;. Мурзин ҳайрон 
қолиб, «У эмас-ку!» деган эди, комендант 
«Адашманг, айнан ўзи», деди сурбетларча 
ишшайиб. Шуҳрат, Шинелли йиллар. 
Ҳақиқатан ҳам, у ўта мулоҳазали, хушчақ- 
чақ йигит кўринар, фақат жилмайиши иш- 
шайишга ўхшаб кетарди. Н. Аминов, Қал- 
тис хато. 

ИШЮРИТИШ Муассаса, ташкилот ва 
ш. к. га оид иш-ҳужжатларни олиб бориш, 
юргизиш. «Давлат тилида ишюритиш ва 
ҳужжатчилик» курсидан ягона мукаммал 
дарслик яратиш.. Газетадан. 

ИШЮРИТУВЧИ Ишюритишни олиб 
борувчи шахс. Пойтахт атрофидаги маҳал- 
лалардан бирида миноралик катта масжид 
солаётган устод Ҳавом ҳам бу ерга ишюри- 
тувчи сифатида.. яқинда мадрасада таҳсил 
кўрган бир йигитни чақирди. Мирмуҳсин, 
Меъмор. 

ИШҚ [а. jic — севги, муҳаббат; ошиқ- 
лик, хушторлик] 1 Бошқа жинсдаги шахс- 
га берилиш, интилиш (мойиллик) ҳис-сез- 
гиси. Мажнуннинг Лайлига ишқи. Ишқ сав- 
доси. Ёр ишқида ёнмоқ. Ишқи йўқ — эшак, 
дарди йўқ — кесак. Мақол. н Бир вақтлар 


ишқ можароларини ёлғиз эртаклардан тинг- 
лаган Гулнор.. энди ўзи ишқнинг олов кўйла- 
гида яшар эди. Ойбек, Танланган асарлар. 

2 кўчма Зўр ички интилиш; иштиёқ. 
Одатда, навбаҳор келиши билан қалби яра- 
тиш ишқи билан туғён урувчи сахий боғбон- 
лар, пахтакорлар ва ишчилар йил бўйи қили- 
ниши лозим бўлган ишларни хомчўт қилиб 
оладилар. Газетадан. Ажабо, устознинг ин- 
сон қалбига солган ижод ишқи шогирднинг 
матонати билан қўшилса, мўъжиза туғилар- 
кан. «Гулдаста». 

Ишқи тушмоқ Ишқ-меҳри уйғонмоқ, 
ишқ-меҳр билан боғланмоқ; севиб қолмоқ. 
Деҳқоннинг ишқи ерга тушган. У ерни эъзоз- 
лайди. Газетадан. Бировга ишқингиз тушса, 
қиз боладан бешбадтар уятчан бўлиб қолар 
экансиз.. П. Турсун, Ўқитувчи. 

ИШҚАЛАМОҚ 1 Икки нарсани бир- 
бирига суркамоқ. Ғиштни ғиштга ишқалаб 
силлиқламоқ. н -Биров ишдан келса, сиз ош- 
дан келасиз, — деди Мели полвон жаҳли чи- 
қиб ва қўлларини ишқалаб, кетмон сопини 
ушлади. П. Турсун, Ўқитувчи. 

2 Қўл билан қаттиқ босиб силамоқ, 
эзмоқ. Оёқни ишқаламоқ. н Мўйсафид сар- 
тарош унинг [Йўлчининг] бақувват.. бошини 
ишқалай бошлади. Ойбек, Танланган асар- 
лар. Уйқули кўзларини ишқалаб Акбар чи- 
қар, тойчоқлардай ирғишлаб, сертупроқ 
кўчалардан чопқиллашиб кетардилар. Ж. Аб- 
дуллахонов, Хонадон. 

И ТТТ ҚАПАНИ Т1Т Т Ишқаланмоқ фл. ҳар. н. 

2 физ. Жисмларнинг бири иккинчисининг 
силжишига қаршилик кўрсатувчи физик 
ҳодиса. Куруқ ишқаланиш. Ишқаланиш кучи. 

ИШҚАЛАНМОҚ Т Ишқаламоқ фл. ўзл. 
ва мажҳ. н. Унинг [кетмоннинг] юзи қаттиқ, 
серқирра тошларга узоқ вақт ишқаланган ёки 
қандайдир ўтмас теша билан йўнилганга 
ўхшарди. П. Турсун, Ўқитувчи. 

2 кўчма Хира бўлиб ёпишмоқ, сурканмоқ. 

ИШҚАМОҚ айн. ишқаламоқ. Ёрмат се- 
винганидан кафтини ишқаб, кулиб, танча- 
дан бир қадам нарига чўкка тушди. Ойбек, 
Танланган асарлар. 

Бурнини ерга ишқамоқ қ. ер. 

ИШҚИБОЗ Меҳр-ҳавас қўйган, берил- 
ган; ҳавасманд. Мусиқага ишқибоз одам. 
Отга ишқибоз. Спортга ишқибоз. н Ҳамро 
аканинг қизи Обида қишлоқ мактабида ўқиб 
юрган кезларидан машинага ишқибоз эди. Ҳ. 

Назир, Маёқ сари. Овга ишқибоз ёил-яланг- 
нинг куни туғди: тоғда дон тополмай он қол- 
ган какликлар гала-галаси билан дарага ёпи- 
рилиб тушган. С. Анорбоев, Оқсой. 

ИШҚИБОЗЛИК Меҳр қўйиш, бери- 
лиш, кучли майл. Санъатга ишқибозлик. 
Ишқибозлик айб эмас. н Ишқибозлик ҳам 
ҳар хил бўлади, чунончи, биров гулга, бул- 
булга, биров машинага, йўрға отга ишқи- 
боз.. «Муштум». 

ИШҚИИ Ишқ-муҳаббатга оид; ишқни 
ифодаловчи. Ишқий шеър. Ишқий драма. н 
Гулнор ишқий кечинмалар, белгисиз хаёллар 
ичида ўртаниб, ёлғиз ётаркан, ҳовлида ота- 
сининг овозини, қўй маърашини эшитди. Ой- 
бек, Танланган асарлар. Оқила муҳаббат- 
ни ишқий мактубларсиз, учрашувларсиз.. 
тасаввур қила олмади. Ю. Шомансур, Қора 
марварид. 

ИШҚИЛИБ Нима қилиб бўлса-да, ҳар 
қалай, ҳар ҳолда. Бобохўжа домла ҳамма- 
вақт бир хилда ўқитар, бир хилда ёздирар, 
ишқилиб, бир амаллаб вақтни ўтказар эди. 
П. Турсун, Ўқитувчи. Мажлис қизиб кетди. 
Ҳатнашувчиларнинг кўпчилиги озми-кўпми, 
яхшими-ёмонми, ишқилиб, гапирди. А. Қаҳҳор, 
Қўшчинор чироқлари. 

ИШҚИРМОҚ шв. Пишқирмоқ. Бумай- 
донда бедов отлар Ишқирар майдон ичинда. 
«Алпомиш». 

ИШҚОР [ф. ёки j l ч .t, — поташ, 

калий карбонат] 1 ким. Металларнинг ара- 
лашувидан ҳосил бўлган, сувда яхши эрий- 
диган асослар, мас., ўювчи натрий, ўювчи 
калий. 

2 Шундай моддали эритма. 

Ишқори озмоқ Жаҳли қўзғамоқ, ғазаби 
қайнамоқ. ..қулоқчинни бостириб олиб, йи- 
гитчалар қатори ер текислаётган куёвини 
кўраркан, қайнотанинг ишқори озиб кетди. 
Ҳ. Назир, Ўтлар туташганда. 

ИШҚОРИИ ким. 1 Ишқор ҳосил қилув- 
чи. Ишқорий металлар. 

2 Ишқор хусусиятига эга бўлган. Ишқо- 
рий эритма. 

ИШҚОРЛАМОҚ Ишқор билан ишлов 
бермоқ, ишқор солмоқ. Сувни ишқорламоқ. 
н Ишқорлаш цехида.. элеваторлар.. синов- 
дан ўтказилиб, ишлаб чиқаришга шай этиб 
қўйилди. Газетадан. 

ИШҚОРЛИ 1 Ишқори бор, ишқор ара- 
лаштирилган. Ишқорли сув. 


2 Ишқор воситасида ишлайдиган. Иш- 
қорли аккумулятор. 

ИШҒОЛ [а. JLi. д.] — эгаллаш, босиб 
олиш; иш билан банд этиш]: ишғол қилмоқ 
(ёки этмоқ) 1) забт этмоқ; қўлга олмоқ; 
эгалламоқ. Пиёда аскарларимиз.. ҳамла қилиш 
учун қулай позицияларни ишғол қилган эди. А. 
Қаҳҳор, Олтин юлдуз. Ўратепанинг бу са- 
фарги ишғол этилиши алоҳида аҳамиятга эга 
эди. Ш. Тошматов, Эрк қуши; 2) банд 
қилмоқ, қопламоқ, эгалламоқ. Унинг фик- 
рини ўз ишлари ишғол қилган эди. н Улар 
пича юриб, тўрт-беш таноб жойни ишғол 
этган бедазорга чиқишди. Ойбек, Танлан- 
ган асарлар. Бадианинг хаёлини бир лаҳза 
ўша, Хўжа Юсуф Андигоний келган базм 
ишғол қилди. Мирмуҳсин, Меъмор. 

ИЮЛЬ [лот. julius] Янгича йил ҳисоби- 
да еттинчи ой номи (Милоддан аввалги 45- 
йилда Рим ҳукмдори Гай Юлий Цезар ша- 
рафига шундай ном олган). 

ИЮНЬ [лот. junius] Янгича йил ҳисо- 
бида олтинчи ой номи (Қадимги Рим маъ- 
будаси Юнона номи бўйича аталган). 

ИЯ с. т. Ие. Ҳа, нима бўлди.. Ия, бурнинг- 
дан қон оқятпи-я! П. Турсун, Ўқитувчи. 

ИЯК 1 Пастки жағнинг ҳар икки томо- 
ни қуйилиб келиб бирлашган жойи. Ияги 
чўзинчоқ одам. н [Бозорбой] Пойгакка чўкка- 
лаб, сўнг бир қўли билан соқоли майса бўлиб 
қолган иягини силаб қўйди. П. Турсун, Ўқитув- 
чи. -Кел, Саид ўғлим, — деди Мўмин амаки, 
ияги бурнига бориб келиб узум ер экан. Э. 
Раимов, Ажаб қишлоқ. 

2 Пастки жағ. -Дадаси бўлса, урушда.. — 
Хадича аянинг ияги қалтиради. Ҳ. Назир, 
Сўнмас чақмоқлар. Гулноранинг очиқ кўзла- 
рида ҳаёт нури сўнганди. Рўмол тугунлари- 
ни ечиб, иягини боғладим. Газетадан. 

Ияк ташламоқ (ёки қоқмоқ) Ўлим тал- 
васасида ётмоқ. Кун ўтди, ҳафта ўтди, ни- 
ҳоят, амалдор шифтга қараб ётганича, бир- 
икки ияк қоқди — жон берди. «Муштум». 
Нима, ажали етиб, иякни қоқишга қараб қол- 
ди, пўк этиб ўлса, бўлганимиз бўлдик. Ҳамза, 
Танланган асарлар. 

ИЯРМОҚ шв. Эргашмоқ. Ҳайронлик ус- 
тига бағрин доғлади, Туяга ияриб, бўзлаб 
йиғлади. «Алпомиш». Тўғонбек кўп ичди. Унга 
ияриб, Алоиддин ҳам.. қадаҳни ортиқроқ 
кўтариб, ниҳоят, чўзилиб, қотиб қолди. Ой- 
бек, Навоий. 

ИҚ: иқи суймоқ Ёқтирмоқ, хушламоқ. 
[Дадаали] Гоҳ молхонада ивирсийди, гоҳ чи- 
зимча билан ток бойлайди.. ишқилиб, тек тур- 
ганни иқи суймасди. А. Мухтор, Кумуш тола. 
[Эломонов] Тўлқиновни кўпда иқи суймасди- 
ю, лекин ўзи dypycm одамга ўхшайди. М. М. 
Дўст, Галатепа қиссалари. Бир кўришдаёқ иқим 
суйиб, худди отам тирилиб келгандай сезсам- 
а. Ҳ. Назир, Ўтлар туташганда. 

ИҚБОЛ [а. JLJJ — пешвоз чиқиш; яқин- 
лашиш; қизиқиш; бахт, омад] 1 Бахтли тақ- 
дир, порлоқ келажак; бахт, омад. -Гулшан- 
нинг иқболи баланд. Жуда пишиқ, жуда ти- 
ришқоқу, — деди Зайнаб. Ойбек, О. в. шаба- 
далар. Мени кутаётир ажиб келажак, Уме- 
нинг иқболим, менинг бахтимдир. А. Орипов, 
Йиллар армони. 

2 Тақдир, қисмат. [Мулладўст ўз-ўзига:] 
Бу дунёҳамма ёғидан бизни сафар қочди қил- 
ган, ўшанинг учун эллик тўртга кирибман- 
ки, иқболим нас-фалокатдан сира ажралмай- 
ди. Ҳамза, Майсаранинг иши. 

3 айн. истиқбол 3. ..келаётган Аъзамни 
кўриб, «Худога шукур, омон қайтди қўзичо- 
ғим», деб иқболига чиқди.. Т. Рустамов, Ман- 
гу жасорат. 

Иқболи чопмоқ Бахти кулмоқ, омади 
юришмоқ. Чопган экан асли сенинг иқболинг, 
Асли бу жаҳонда йўқдир бу ёринг. «Бахром 
ва Гуландом». 

4 Иқбол (хотин-қизлар исмиў. 

ИҚЛИМ [а. — минтақа, ҳудуд, 

ўлка; об-ҳаво < юн. klima, klimatos — эгиш, 
энгаштириш; майл, мойиллик] 1 Муайян 
жойнинг ўзига хос, ҳар йили такрорланув- 
чи одатдаги об-ҳаво шароити. Тоғ иқлими. 
Денгиз иқлими. Иқлим ўзгаришлари. н Ўрта 
Осиё республикалари жуда қуруқ иқлим 
бўлган зонада жойлашган. «Фан ва турмуш». 
Тортиқ этмиш табиат хуш иқлим, тоза 
ҳаво. Ё. Мирзо. 

2 кўчма Шароит. Меҳнат жамоасидаги 
маънавий иқлимнинг яхши ёки ёмон бўлиши 
кўп жиҳатдан раҳбарга боғлиқдир. Газетадан. 

3 Дунё, унинг бир қисми; минтақа. Чи- 
ройли, попукдай бир қиз ўйнадики, аҳ-аҳ, 
иқлимда мисли йўқ.. Ойбек, Улуғ йўл. Тайрат 
қилган киши иқлим сўрайди, Юраги катта ҳар 
бир ишга ярайди. «Эрали ва Шерали». Бу ха- 
бар бутун иқлим бўйлаб тарқалди. «Ёшлик». 

Етти иқлим Қадимги араб географлари- 
нинг қарашларига кўра, ернинг етти мин- 


тақасидан ҳар бири. Етти иқлим подшоси 
етти нома ёзиб, ўз элчиси орқали Қорасоч 
парининг отасига юборибди. «Эртаклар». Қам- 
бар чўлоқдек исковуч етти иқлимда йўқ. 
Ойбек, Танланган асарлар. 

ИҚЛИМИЙ Иқлимга оид. Иқлимий ша- 
роит. н Мамлакатимизнинг турли иқли- 
мий зоналарида ўсувчи ўсимликлар турли 
вақтларда гуллайди. «Фан ва турмуш». 

ИҚЛИМЛАШМОҚ Бирор ернинг иқ- 
лимига мосланмоқ, иқлимга ўрганмоқ 
(ўсимлик, ҳайвон ҳақида). Субтропик ме- 
валар, асосан.. Кавказ, Қрим ва бошқа жой- 
лардан келтирилиб, республикамизнинг жа- 
нубий районларида эндигина иқлимлашаётир. 
К. Маҳмудов, Ўзбек тансиқ таомлари. 

ИҚЛИМШУНОСЛИК геогр. метеор. 
Турли хил иқлимларнинг таркиб топиш са- 
бабларини, иқлимнинг инсон фаолияти 
объектларига ва инсоннинг ўзига, шунинг- 
дек, турли табиий ҳодисаларга таъсирини 
ўрганадиган фан тармоғи. 

ИҚРОР [а. jl jil — эътироф қилиш; рост 
деб ҳисоблаш] Тан олиш, бўйнига олиш; 
эътироф этиш. [Унинг] Тенги йўқ, хушрўй- 
лигига ҳамма иқрор. Ш. Рашидов, Бўрон- 
дан кучли. Оқкўнгил Нафиса ишонувчанлик 
билан йўл қўйган хатосига иқрор: кул деб, 
олов чангаллаб олганидан дарди ичида. Шуҳ- 
рат, Жаннат қидирганлар. 

Иқрор бўлмоқ (ж. к. билан) Тан олмоқ, 
бўйнига олмоқ, эътироф этмоқ. Қиз амма- 
сининг оёғига йиқилди ва ўз қилмишига иқрор 
бўлди. А. Қаҳҳор, Қўшчинор чироқлари. 
Иқрор қилмоқ (т. к. билан) айн. иқрор 
бўлмоқ. Тўғриси у, Меҳрининг чаққонлигига 
қойил бўлган эди-ку, буни иқрор қилгиси йўқ 
эди. Ҳ. Назир, Сўнмас чақмоқлар. 

ИҚТИБОС [а. — қисқартириш, 

торайтириш; қўлга киритиш; кўчирма олиш; 
кўчирма, далил келтириш] эск. кт. Кўчи- 
риб олинган, олинган нарса. Улуғ аждодла- 
римизнинг меросидан дидсизларча ва илмий 
таомилга риоя қилмасдан, узиб-юлиб олинган 
иқтибослар билан изоҳламоқдалар. Газетадан. 
Биз бу иқтибосни атайлаб туркча аслият 
ҳолида келтирдик. П. Қодиров, Тил ва эл. 

Иқтибос қилмоқ Олмоқ, ўзлаштирмоқ. 
Янги воқеликни ифодалаш учун эса янги-янги 
сўзлар яратилиб ёки иқтибос қилиниб, муо- 
малага киритилади. Газетадан. 






ИҚТИДО [ i7 pliijj — эргашиш, тақлид 
қилиш] эск. кт. Эргашиш, тақлид қилиш. 

Иқтидо қилмоқ Намозда имомга тақли- 
дан ҳаракат қилмоқ. [Домла:] Халқ ичида 
қандай ташвиқот қила оламан, зероки, ма- 
ҳалладаги менга иқтидо қиладиган қавмдан 
ниҳоят уч-тўрт киишгина қолди, холос. К. 
Яшин, Пьесалар. 

ИҚТИДОР [а. jliiiJ — куч-қувват, қуд- 
рат; қодирлик, қобилият; ҳолат] Куч-қуд- 
рат, қодирлик. Мулла Муҳсиннинг аҳволи 
маълум, ўзидан бир гап чиқариб, мажлисни 
хурсанд қилишга иқтидори ва маҳорати йўқ. 
А. Қодирий, Обид кетмон. Улар ҳар жабҳа- 
да, ўзларига берилган илоҳий иқтидорлари 
боис, халқимиз фаровонлиги.. йўлида жонла- 
рини жабборга бериб меҳнат қилмоқдалар. 
Газетадан. 

ИҚТИДОРЛИ Куч -қудратга молик, қуд- 
ратли, қодир. Иқтидорли санъаткор. н Ўзбе- 
кистон бадиий академияси Маданият ишла- 
ри вазирлиги ва Халқ таълими вазирлиги би- 
лан ҳамкорликда тасвирий ҳамда амалий санъ- 
ат бўйича иқтидорли ёииарнинг иккинчи рес- 
публика танловини ўтказди. Газетадан. 

ИҚГИДОРСИЗ Иқтидори йўқ, куч-қуд- 
рати йўқ. Эшикдан кириб, стол устидаги 
қоғозларга кўзи тушиши билан ўзини ҳаддан 
ташқари чарчаган, ҳар қандай фикрий ишга 
иқтидорсиз сезиб, бўшашди. А. Қаҳҳор, Сароб. 

ИҚТИСОД [а. aL^iiJ — хўжалик; тежаб- 
тергаш; экономика] 1 Сарф-ҳаражатда те- 
жамкорлик, тежаб (асраб) қолиш. Ишга 
омилкорлик билан ёндашиш , иқтисод ва те- 
жамкорликда шахсий намуна кўрсатиш — шу 
куннинг талаби. Газетадан. 

2 с. т. Ейиш-ичиш; ейиш-ичиш билан 
боғлиқ ҳолат. Оилада жанжал асосан иқти- 
содхусусида чиқади. Ф. Мусажонов, Ҳиммат. 
-Хўш, энди иқтисодга ўтайлик , — йигит ён 
дафтар билан қаламни қўлига олди. — Ҳани, 
кўнгиллари нимани хоҳлайди? «Муштум». 

3 айн. иқтисодиёт. Жаҳон иқтисоди ва 
дипломатия университетининг «Бизнес ола- 
ми» ўқув маркази «Янги йил олди чиқишлари» 
ток-шоусини ўтказади. Газетадан. Демак, бу 
сиёсатни амалга оишрмоқ учун иқтисод ил- 
мини.. сирларини билмоқ керак. Газетадан. 

Иқтисод қилмоқ Тежаб қолмоқ. 12 иш- 
чини бошқа ишга кўчириш.. давлатнинг 200 
минг сўмликка яқин маблағини иқтисод қила- 
ди. Газетадан. 


ИҚТИСОДИЁТ [а. eSL jL^iLJ — хўжа- 
лик масалалари; хўжалик] 1 Ижтимоий ту- 
зумнинг базиси. 

2 Халқ хўжалиги ишлаб чиқариш куч- 
ларининг ҳолатига мувофиқ келувчи иш- 
лаб чиқариш муносабатлари. Республиканинг 
иқтисодиёти. н Натижада шаҳар иқти- 
содиёти ўнгланиб, сармоя ва валюта тушу- 
ми муттасил ортмоқда. Газетадан. Бугунги 
кунда инвестицияларни жалб қилиш иқти- 
содиётимизнинг устувор вазифаларидан би- 
ридир. Газетадан. 

3 Хўжалик тармоқларининг моддий ва 
молиявий томонларини ўрганадиган фан. 

ИҚТИСОДИЙ Иқтисодга, иқтисодиёт- 
га оид; иқтисодиёт (иқтисод)га боғлиқ 
бўлган. Иқтисодий масалалар. Иқтисодий 
шароит. Иқтисодий сиёсат. Иқтисодий 
танглик. БМТнинг Ироққа нисбатан иқти- 
содий жазо чоралари. н Тупроққа микроўғит 
солиш эса ҳосил ортиши мисолида иқтисо- 
дий жиҳатдан ўзини оқлайди. «Фан ва тур- 
муш». Ҳуёш энергиясидан фойдаланиш ҳисо- 
бига ёнилғи-энергетика ресурслари сарфининг 
камайиши халқ хўжалигига жуда кўп иқти- 
содий самара беради. Газетадан. 

ИҚТИСОДЧИ 1 Тежаб-тергаб сарф 
этувчи; сарф-харажатни тежаб-тергаб бажа- 
рувчи; тежамкор. Иқтисодчи кииш. 

2 Иқтисодиёт фанлари ва иқтисодий 
масалалар бўйича мутахассис. «Ўзмаиший- 
техника» институтида иқтисодчи бўлиб 
ишлайдиган Дилфуза Латипованинг.. Газе- 
тадан. Бундан ташқари, олий маълумотли ўн 
уч агроном, тўрт инженер, етти иқтисод- 
чи самарали меҳнат қилмоқда. Газетадан. 

ИҚТО [а. ^LKaJ — чек, тақсимлаб бе- 
рилган ер; ҳадя, мукофот қилинган ер май- 
дони] тар. Кўпчилик Шарқ мамлакатлари- 
да, жумладан Мовароуннаҳрда ўрта асрлар- 
да катта, алоҳида хизматлар учун ҳукмдор 
томонидан инъом қилинган чек ер. 

ИҚТОДОР Иқто эгаси, иқто олган шахс. 

ИҒВО [а. L jLJ — йўлдан уриш, озди- 
риш; алдаш, адаштириш] Низо, нифоқ со- 
лишга, иттифоқни бузишга, бузғунчилик- 
ка қаратилган хатти-ҳаракат, ёлғон-яшиқ, 
уйдирма, бўҳтон ва ш. к. Бойнинг иғвосига 
алданган бечоралар икки жаҳон овораси бўлди. 
С. Айний, Қуллар. -Хўш, — деди Бўтабой,— 
сен ҳам ёт унсурларнинг иғвосини тарқата- 
диган бўлиб қолдингми! А. Қаҳҳор, Қўшчи- 
нор чироқлари. Ишни бошлиқларга қариш 




иғводан эмас, меҳнатдан бошлаш керак, 
ўртоқ Сариев. А. Мухтор, Туғилиш. 

Иғво солмоқ Орада иғволи гап-сўз юрит- 
моқ (қўзғамоқ). Эҳтимол, иккимизнинг ора- 
мизга иғво солиб, ширингина турмушимизни 
бузмоқчи бўлсалар? Ҳамза, Туҳматчилар 
жазоси. Иғво қилмоқ Иғволи гап-сўз қил- 
моқ, фитна уюштирмоқ. Хўжаназар мени ва 
бошқаларни колхозга қарши иғво қилиб, ўзи 
уч хўжалик бўлиб, ҳаммадан бурун колхозга 
кириб олди. С. Айний, Қуллар. 

ИҒВОГАР Иғво билан шуғулланувчи, 
иғво тарқатувчи (шахс). Иғвогар одам. н 
[Музаффар:] Ҳақиқатни гапирсак, ёмон- 
отлиқ қилдингиз. Иғвогар, юртбузуқи, 
ҳасадгўй дедингиз. Уйғун, Навбаҳор. Иғво- 
гар, одамлар ўртасига нифоқ ташлайди. Кол- 
лективни бузади, таълим-тарбияни издан чи- 
қаради. Р. Усмонов, Одобнома. 

ИҒВОГАРЛИК Иғво иши. Иғвогарлик 
билан шуғулланмоқ. н Устозимнинг айти- 
шича, инсониятда иғвогарлик, чақимчилик, 
ичиқоралик.. кўп бўлар экан. X. Тўхтабоев, 
Ширин қовунлар мамлакати. Омон Қодиров 
иғвогарлик билан жамоатни ўз таъсирига 
олиб қўйди-ку! М. Бобоев, Гўзаллик истаб. 

ИҒВОЧИ айн. иғвогар. Иғвочининг га- 
пига кирган.. Гумроҳ отанг мен бўлдим. «Зул- 
физар билан Авазхон». 

И Қунд. с. Норозилик ифодалайди. -Сен 
ёлғиз эмассан, — пичинг қилди Салим, — Гул- 
нордай онанг бор. ..Нурининг ғазаби тута- 
қиб.. «иҳ!» деб, тескари бурилди. Ойбек, Тан- 
ланган асарлар. 

ИҲОНАТ | а. cc,UI — камситиш, хўрлаш, 
таҳқирлаш] эск. кт. Бепарволик, писанд 
қилмаслик, беҳурмат қилиш, таҳқирлаш. 
Дадабой.. худонинг уйига иҳонат келтириб 
ётган фосиқ. «Муштум». Киши икки ҳолда: 
бири — ватанида авқоти (тирикчилиги, тур- 
муши) кечмаса ва яна бири — изо ва иҳонат 
жон-жонидан ўтиб кетса, сафар ихтиёр 
қилур. Қ. Мирзо, Олам гўзал. 

ИҲОТА [а. 4..LUJ — ўраб олиш, девор; 
қамраб олиш] Атрофни тўсиш, ҳимоя учун 
ўраш, тўсиш ва шу мақсаддаги тўсиқ, 


ҳимоянинг ўзи; қуршов. Даладаги иҳота 
дарахтлари шохига қўниб олган ғалати қуш- 
чалар чуғурлашиб, ўзаро нима ҳақдадир баҳс- 
лашмоқдалар. Газетадан. Бобур Зарафшон 
дарёси кўриниб турган бир жойни ўрда қилиб, 
атрофига чуқур хандақлар қазитди, шох- 
шаббалардан ўқ ўтмайдиган иҳоталар ярат- 
ди. П. Қодиров, Юлдузли тунлар. ..баъзида 
ўттиз-қирқ отлиқ иҳотасида амирзодалар 
ҳам сайрга чиқади. Мирмуҳсин, Меъмор. 

Иҳота қилмоқ (ёки этмоқ) Тўсиб ҳимоя 
қилмоқ. Тўрт ботмон чамаси мевазор, гулзор 
баланд пахса девор билан иҳота қилинган эди. 
«Шарқ юлдузи». Қалъани иҳота қилиб тур- 
ган навкару ясовуллар ҳар томонга тумта- 
рақай қочиб кетишди. Мирмуҳсин, Меъмор. 
Фақат эишк олдида тарвақайлаган катта 
тут дарахти қалин соя ташлаб, унда исти- 
қомат қилувчиларни иссиқдан иҳота этиб 
турар эди. С. Кароматов, Олтин қум. 

ИҲОТАЛАМОҚ Маълум бир ҳудудни 
чегаралаб ўраб, тўсиб қўймоқ. Уйлари 
гувалак ёки чим билан иҳоталанган, эгри- 
бугри шох-шабба, устидан қамиш солиниб, 
лой босилган қоронғи кулбалардан иборат эди. 
С. Абдулла, Қувғинда. 

ИҲРАМОҚ Оғриқ, алам ифодаловчи 
овоз чиқармоқ. Икки йигит ўқ еди шекилли, 
иҳраб қулади. Ҳ. Ғулом, Машъал. Иҳраб 
ётган Шаҳоб бошини чайқади ва қийналиб 
ютинди. Л. Тожиева, Меҳрим сизга, 
одамлар. Кучала еган каби тиришиб, бузоғи 
тескари келган сигирдек тўлғанади ва 
иҳрайди. А. Қодирий, Кичик асарлар. 

ИҲРАНМОҚ Оғриқ, толиқиш ва ш. к. 
таъсирида «иҳ, иҳ» деган товуш чиқармоқ. 
Жўравой ўрнидан турди. Оғриқ ва 
ҳорғинликдан иҳраниб-иҳраниб, ғуслхонада 
ювинди. «Ёшлик». Нормат полвон иҳранди- 
ю, милтиқни қўйиб юборди. «Ёшлик». 

ИҲРОМ сшн. эҳром. Миср иҳромлари. 

ИҲТИЛОМ [а. — балоғат, 

етуклик; поллюция] физиол. Эркакларда 
ғайриихтиёрий (жинсий алоқасиз) шаҳват 
(сперма)нинг кетиши, тўкилиши (асосан 
уйқу пайтида). 




ЙИГ қ. дуг. 

ЙИГИРМА 1 20 рақами ва шу рақам 
билан ифодаланган сон, миқцор. Йигирма 
шши. Йигирма кун. Йигирма литр сут. Йи- 
гирма сўм. Йигирма туп кўчат. н У кўри- 
нишда уятчан, йигирма яшар йигит эди. Ой- 
бек, Танланган асарлар. Дадам асли ўша вр- 
лик экан-у, бундан йигирма йилми, ўттиз 
йилми олдин бу ёққа квлиб қолган.. X. Тўхта- 
боев, Ширин қовунлар мамлакати. 

2 этн. Киши вафотидан сўнг ўн еттинчи 
ёки ўн тўққизинчи куни ўтказиладиган ма- 
росим. Йўлдош мотамсаро. Онасининг жано- 
заси, йигирмаси, қирқи, хатми қуръон деб, 
анча чиқимдор бўлганга ўхшайди. С. Анорбо- 
ев, Меҳр. Одатга мувофиқ онамнинг йигир- 
масини ўтказаман, деб бор-йўқ пулларимдан 
ажралдим. М. Муҳаммаджонов, Турмуш ури- 
нишлари. 

ЙИГИРМАНЧИ 1 Тартиб қаторига кўра 
нарсанинг 20 рақами билан белгиланган 
ўрин кўрсаткичи. Йигирманчи уй. Йигирман- 
чи аср. 

2 Оёқ кийимларининг ўн тўққиздан кат- 
та, йигирма бирдан кичик ўлчам рақами. 
Йигирманчи туфли. Йигирманчи пайпоқ. 

3 Шартли равишда 20 та шам ёруғлиги- 
га тенг деб олинган ёруғлик ўлчами. Йигир- 
манчи фонаръ. Йигирманчи чироқ. 

ИИГИРМОҚ Табиий (ўсимлик, жун ва 
ипакдан олинадиган) ва сунъий (кимёвий 
йўл билан олинадиган) толаларни эшиб, 
пишитиб ип қилмоқ. Ип йигирмоқ. Уҳар сме- 
нада беш тонна ипак йигиради. 

Чарх йигирмоқ Чархда толани тозалаб, 
эшиб, пишитиб ип қилмоқ. Найманча — 


азалдан косиблар маҳалласи.. Аёли чарх йи- 
гирса, эркаги бўз тўқирди. А. Мухтор, Опа- 
сингиллар. 

ЙИГИРУВ 1 Йигирмоқ фл. ҳар. н. Ипни 
йигирув. 

2 Йигириш иши. Йигирув, тўқув, чшпга 
гул босиш фабрикаларида янги.. дастгоҳлар 
гумбурлаб юриб турибди. М. Жўра, Куёшдан 
нур эмганлар. 

ЙИГИРУВЧИ Йигирув жараёнини бош- 
қарувчи, йигириш билан шуғулланувчи 
шахс, мутахассис. Йигирувчи қиз. Йигирув- 
чилар бригадаси. н Кампирнинг келинини 
танир эдим. У комбинатнинг кўзга кўринган 
un йигирувчиси эди. «Муштум». 

ИИГИТ 1 Жинсий ва жисмоний жиҳат- 
дан вояга етган эркак. Уларнинг бири йигир- 
ма ёшлардаги қотма, хипча йигит эди. И. Ра- 
ҳим, Чин муҳаббат. 

2 Умуман, ёш эркак, ёш киши. Мана шу 
ерда МТС ташкил қилинди-ю, бунга ўша пах- 
та заводида ишлайдиган бир йигит катта- 
кон бўлиб келди. А. Қаҳҳор, Қўшчинор чи- 
роқлари. 

3 кўчма Эр киши, жасур одам, мард. 
Йигит сўзидан қайтмас, арслон — изидан. 
Мақол. Эр йигит бошига иш тушганда сина- 
лар. Мақол. Йигитнинг моли ерда. Мақол. 

4 с.т. (эгалик қўшимчаси билан) Қиз- 
нинг кўнгил қўйган кишиси, севгилиси. Ҳой, 
менга қара, сенингча, йигити бор қиз биров 
билан гаплашмайдими? Шуҳрат, Шинелли 
йиллар. 

5 Бирор ҳарбий тўдага, гуруҳга мансуб 
бўлган эркак киши. Орадан уч-тўрт дақиқа 
ўтгандан кейин, Камолон тарафидан бир юз 

чамалик саркарда ва йигшплари билан Азиз- 
бек кўринди. А. Қодирий, Ўтган кунлар. 

6 Ўзига нисбатан ёши кичик кишига 
мурожаат қилишда қўлланади. Йигит, бу йўл 
қаёққа олиб боради?гш Ҳай, ўт йигит, ҳали- 
ги сўзларинг олтинга арзийди.. Ойбек, Тан- 
ланган асарлар. 

ИИГИТБОШИ эск. Бирор ҳарбий тўда 
ёки гуруҳга (йигитларга) бош киши, бош- 
лиқ. ..жаноблари Раҳмонқул қўшинини ўз 
ҳимояси ва идорасига олдилар. Энди унга сиз 
каби, Комил афанди каби йигитбоишлар ке- 
рак. Ҳ. Ғулом, Машъал. 

ИИГИТЛАРЧА Йигитларга хос, мардо- 
на, мардонавор. Йигитларча ишламоқ. 

ЙИГИТЛИК 1 Эр жинсидаги шахснинг 
балоғатдаги даври, балоғатга етган даври. 
У йигитлигини дарбадарликда ўтказиб, Ан- 
дижондан Бухорогача пиёда кезган.. барча 
катта-кичик «тоға» деб ҳурматлайдиган 
Юсвали чол эди. П. Турсун, Ўқитувчи. Ёш- 
сан, соғсан, ишла, ўйна, улфат қур, ҳар бир 
шўхлик йигитликда ярашади, болам. Ойбек, 
Танланган асарлар. 

2 Шахснинг балоғатга етган, йигит дав- 
рига хос. Йигитлик ғурури. н Оғир, вазмин 
йигит. Офтоб тиғида қорайган билаклари- 
дан йигитлик кучи ёғилиб турибди. М. Ҳаз- 
ратқулов, Журъат. Йигитликнинг шўхҳавас- 
лари юракда бир лаҳза чайқалиб кетди. Ой- 
бек, Танланган асарлар. 

3 Йигитга хос мардлик, довюраклик, 
жасурлик. -Жуда яхши, жуда соз бўпти, асл 
йигитлик қилибсиз — деди Элмурод. П. Тур- 
сун, Ўқитувчи. Унинг йигитлигига тилда 
таҳсин ўқиб.. югуриб келаётганим-да, бек ака. 
А. Қодирий, Меҳробдан чаён. 

4 айн. йигитчилик. Сен ҳали ёшлик қила- 
сан. Йигитлик эмиш. Шу ҳам гап бўпти-ю. 
Ойбек, Танланган асарлар. 

ЙИГИТЧА рвш. Йигит сингари, йигитга 
хос, йигитдек; мардона. Бир йигитча иш қил- 
моқ. н Қиз тўн, дўппи кийиб, белбоғ боғлаб, 
йигитча ўйинга тушди. 

ЙИГИТЧА 1 Йигит 1 с. кичр-эркл. 

2 Ёш йигит, ўсмир, ўспирин. Шу баҳор- 
даўзиўлиб кетди. Ҳўлидан иш келадиган бит- 
та йигитча ўғли бор, қолганлари чурвақа. 
Ойбек, Танланган асарлар. Йигитчанинг шу 
«хон» деган қўшимчасида «менинг Зебинисам» 
деган маънода бир мақтаниш, бир ғурур оҳанги 
бор эди. Чўлпон, Кеча ва кундуз. 


3 Ўзига нисбатан ёши кичик йигитга, 
ўсмирга мурожаат қилигцда қўлланади. Э, э, 
йигитча! Қани, бу ёққа келинг-чи! А. Қаҳҳор, 
Ўжар. 

ЙИГИТЧАСИГА рвш. Йигитларга ўх- 
шаб, йигитлардек. Йигитчасига ишламоқ. 
Йигитчасига қадам ташламоқ. 

ЙИГИТЧИЛИК Йигитликда бўладиган 
хатти-ҳаракат, юриш-туриш. -Бўлғуси қай- 
натамизнинг кичкина боғлари бор эди. Йи- 
гитчилик экан-да, бозор куни ғира-шира ма- 
ҳалида уч пахса девордан ошиб тушдим, — 
деди чол. П. Турсун, Ўқитувчи. 

ЙИГИТ-ЯЛАНГ Эркак жинсидаги ёш- 
лар, ёш кишилар, йигитлар. Самоварга ке- 
лувчи йигит-ялангнинг чаккасида лола гуллар- 
ни кўриб қолдим. Ғ. Ғулом, Тирилган мурда. 
Кейинги кунларда маҳалла йигит-яланглари 
ўртасида янги гап тарқалди. Ҳ. Ғулом, 
Машъал. 

ЙИГНА с. т. Игна. 

ЙИГЧИ қ. дукчи. Келинг, ўша ҳунарларни 
мен бир-бир санай, сиз эшитинг: тақачи, 
темирчи, йигчи, заргар. М. Исмоилий, Ода- 
мийлик қиссаси. 

ЙИЛ 1 Ернинг Қуёш атрофида бир марта 
айланиб чиқиш муддати; ўн икки календарь 
ойига тенг вақт, шундай вақтга тенг ўлчов. 
Ўтган йил. Бу йил. Йилнинг тўрт фасли. н 
2006 йил учун обуна давом этмоқда. Газета- 
дан. Бу йил ёғин-сочин кўп бўлиб, ер-кўк ча- 
мандай яшнаб кетди. С. Сиёев, Ёруғлик. 

2 Бирор ҳодиса, воқеа юз берган кундан 
бошлаб ўтган ўн икки ойлик вақт. Унинг 
ишга кирганига беш йил бўлди. н Учинчи отам 
билан икки йилча яхши туришди. Ў. Ҳоши- 
мов, Қалбингга қулоқ сол. 

3 Ўн икки ойлик вақт билан ҳисоблана- 
диган календарь тизими. Милодий йил. Ҳиж- 
рий йил. Кабиса йили. Қуёш йили. Ой йили. 
Қамария йил ҳисоби. 

Академик йил айн. ўқув йили. Йил ўн икки 

ой с. т. Йил бўйи, бутун йил давомида. Йил 
ўн ukku ой бекорга ишлабман. Ўқув йили Ёзги 
таътил охиридан бошлаб келгуси ёзги таъ- 
тил бошланишигача бўлган ўқиш муддати. 
Техникум янги ўқув йилига капипа тайёргар- 
лик билан келди. Газетадан. 

4 астр. Бирор планетанинг Қуёш атро- 
фида бир марта айланишида ўтадиган муд- 
дат. Марс йили (687 суткага тенг), Зуҳра йили 
(225 суткага тенг). 




5 тар. Мучал йил ҳисобида ўн икки му- 
чалнинг ҳар бири (қ. мучал). У қўй йилида 
туғилган. -Йилинг нима? -Йилим — сичқон. 
н Бу йил um йили эканми, билмайман. Ку- 
лолликда ҳам мени итлар тинчитмади. Ғ. Ғу- 
лом, Шум бола. 

Йил ағдариш Ёшни мучал ҳисоби билан 
белгилаш. 

6 этн. қ. йил оши. ..эриХолдорбековнинг йили 
ўтар-ўтмас, бойваччага кенжа хотин бўлиб 
тушгани маҳалла-кўй ўртасида анча нохуш 
гап-сўзлар уйғотган эди. К. Яшин, Ҳамза. 

Йил оши этн. Киши вафотидан кейин, 
одатда, тўққизинчи ёки ўн биринчи ойда 
халойиққа ош бериб ўтказиладиган маро- 
сим. У вазифа: ота-онамиз учун йил оши бе- 
риш ва икки укамизни тўй қилиш эди. С. Ай- 
ний, Эсдаликлар. Азизанинг йил ошисидан 
кейин ўртоқлари.. уйланишга мажбур қила 
бошладилар. Ҳ. Ғулом, Тошкентликлар. 

ЙИЛБАЙ Йилига байлашилган, йиллик 
қилиб шартлашилган, бир йил давомида ёки 
бир йилда бир марта ҳақ тўланадиган. Йил- 
бай иш. Йилбай ҳақ. н Мирзакаримбой ўйлаб 
қолди: Кейин, қозоқ, қирғиздан киши баҳра 
топади. Йилбай қилиб саҳродан келтирасан. 
Ойбек, Танланган асарлар. 

ЙИЛГИ Йилга оид. Бу йилги пахта те- 
рим кампанияси. Ўтган йилги хатолар так- 
рорланмасин. н [Аравакаш:] -Бу — ўтган 
йилги, узоқ йилги пахталар, — деб жавоб 
қиларди. М. Исмоилий, Фарғона т. о. Уч кун 
ичида уч йилги касалдай бўлиб қолибсан. Ой- 
бек, Танланган асарлар. 

Юз йилги гап 1) аввал бўлиб ўтган воқеа- 
ҳодисалар, эски гап-сўзлар; 2) айтилавериб 
сийқаси чиққан гап. 

ИИЛДИРИМ эск. Чақмоқ, яшин. Юксак- 
ликка кўтарар мени Йилдиримдай ёришган 
роҳлар. Ш. Раҳмон. 

Йилдирим соқчиси эск. Яшин қайтаргич. 
Оёқ остидаги сомон парчасидан тортиб том- 
даги йилдирим соқчисигача Саидийга қарсш- 
ди. А. Қаҳҳор, Сароб. 

ЙИЛИГА 1 Ҳар бир йил учун, ҳар йил 
ҳисобига, бир йил давомида. [Ўрозни] Бир 
қўйчи бой, йшига саккиз сўмдан ёллаб, Тош- 
кентга келтирган. Ойбек, Танланган асарлар. 

2 Ҳар йили. Биз йшига Шоҳимардонда дам 
оламиз. 

ЙИЛЛАБ рвш. Бир неча йил мобайнида, 
бир неча йиллар давомида. Бирови йиллаб 


сақлаган йилқи мойи топиб келиб, тўпиғимни 
силайди, бирови қизиқ-қизиқ гаплар айтиб, 
кўнглимни кўтаради. С. Сиёев, Ёруғлик. 

ЙИЛЛАРЧА рвш. Бир неча йил мобай- 
нида, йиллаб. Ҳозир иккиси [Йўлчи билан 
Гулнор] қалбларида йшларча сақланган му- 
қаддас орзуларга етишганликларидан.. маст 
каби эди. Ойбек, Танланган асарлар. 

ИИЛЛИК 1 Бир йилга мўлжалланган: 
бир йил ичида содир бўладиган. Йиллик 
мажбурият. н Деҳқон аҳди, ваъдасининг 
қатъийлигига бўлимнинг йшлик якунларини 
таҳлил қшганда яна бир бор қаноат ҳосил 
қилдик. «Ўзбекистон қўриқлари». 

2 Муайян тарихий воқеа-ҳодисани ни- 
шонлаш, байрам қилишдаги йил ҳисобини 
ифодалайди. Ўзбекистон мустақиллигининг 15 
йшлигига бағишланган илмий анжуман. 

ИИЛНОМА Воқе а-ҳодисалар изчил 
тарзда йилма-йил (йиллар давомида) қайд 
этиб борилган тарихий ёзма ҳужжат; сол- 
нома. Йилнома ёзмоқ. н Ёшларимизнниг 
меҳнат зафарлари тўғрисида ажойиб йил- 
номалар ёзиш мумкин. С. Йўлдошев, Шонли 
йўл. Менгина эмас, полк мирзалари ҳам ҳар 
бир аскарнинг тарихини баён қилиб берувчи 
йилнома қолдирмаганлар. Н. Сафаров, Олов- 
ли излар. 

ЙИЛНОМАЧИ Солнома тузувчи, тарих- 
ни ёзиб борувчи; солномачи. ..тарих холис 
йилномачи тарзида ўз саҳифаларига яхши 
иимарнигина ёзиб қўя қолмайди. Газетадан. 

ЙИЛТ: йилт этмоқ Учқун сингари кўзга 
ташланмоқ; йилтилламоқ. Тун қоронғи эди. 
Осмонда йилт этган юлдуз кўринмасди. С. 
Анорбоев, Оқсой. ..йўлнингуфқида бир нима 
йилт этди, сўнгра бир нечта қора нуқта 
кўринди. А. Қаҳҳор, Қўшчинор чироқлари. 

ЙИЛТИЛЛАМОҚ Йилт-йилт нур соч- 
моқ, йилт-йилт қилмоқ; йилтирамоқ. Қорон- 
ғи тунда юлдузлар йилтилларди. Узоқдан йил- 
тиллабўт кўринади. н Лабларда махорка чўғи 
йилтиллайди, чекка-чеккада маъноси англа- 
шилмаган қандайдир гурунг. Ойбек, Қуёш 
қораймас. Меҳмонлар кўчага чиққанда, ат- 
роф зим-зиё, юлдузлар улкан чодирга қадал- 
ган беҳисоб чироқлардек йштилларди. С. Ка- 
роматов, Сўнгги бархан. 

ЙИЛТИРАМОҚ қ. йилтилламоқ. Чумчуқ- 
лар.. томларнинг бўғотларига қўниб, йилти- 
раган офтоб нурига ўзини тоблайди. М. Ҳаз- 
ратқулов, Журъат. 




ЙИЛТИРОҚ Нур қайтариб ёки нур со- 
чиб турадиган, жилоланиб кўринадиган; 
йилтирайдиган; ялтироқ. Ҳовуз бетига ку- 
мушдай йи/ипироқ танга балиқлар чиқиб, нон 
ушоқларини илиб кета бошлади. Ҳ. Назир, 
Сўнмас чақмоқлар. Йилтироқ тошларда қуёш 
шуъласи.. Ж. Жабборов. 

ЙИЛЧА 1 Тахминан бир йил. Бу воқеага 
бир йилча бўлди. 

2 Йил қадар, йилга тенг. Йўқламаган 
ҳар кунинг йилча бўлурми ҳай-ҳай.. С. Зун- 
нунова. 

ЙИЛҚИ 1 Отлар подаси; отлар; уюр. 
Барчин.. отасининг тўқсон тўқай йилқиси- 
данўн отни сайлаб олди. «Алпомиш». Йилқи, 
пода, сурувлар дард кўрмай ўсса дейман. Қ. 
Муҳаммадий. 

2 Умуман, от. Бирови йиллаб сақлаган 
йилқи мойи топиб келиб, тўпиғимни силай- 
ди.. С. Сиёев, Ёруғлик. 

ЙИЛҚИБОН Йилқи боқувчи. Аллонбий- 
нинг йилқибони бўлган Элгелди.. Сулувини отга 
мингаштириб, яйловдан яйловга кезарди. А. 
Мухтор, Қорақалпоқ қиссаси. 

ЙИЛҚИБОҚАР айн. йилқибон, 

ЙИЛҚИЧИ I 1 Йилқичилик билан шу- 
ғулланувчи, йилқи етиштирувчи. ..гўштдан 
бир-икки чимдиб, ўз навбатида, бош йилқичи 
Сулаймон оқсоқолга яқинроқ суриб қўйди. К. 
Яшин, Ҳамза. 

2 Йилқибон, йилқибоқар. Бойбўрининг 
Қултой деган йилқичи қули бор эди. «Алпо- 
миш». 

ЙИЛҚИЧИ II Балиқчиларга мансуб, 
ҳашаротлар билан овқатланадиган, саҳрода 
яшовчи тунги қуш. Аҳён-аҳёнда йилқичи қуш- 
нинг «ғақ-қу»лаган товуши эшитилади. Ф. 
Мусажонов, Ҳиммат. Ўзбекистонниинг жа- 
нубига йилқичилар мартнинг ўрталарида учиб 
келади. «Ўзбекистон ҳайвонлари». 

ЙИЛҚИЧИЛИК 1 Чорвачиликнинг 
йилқи етиштириш (урчитиш, кўпайтириш, 
зотини яхшилаш ва б.) билан шуғуллана- 
диган тармоғи. Йилқичилик хўжалиги. Йил- 
қичиликни янада ривожлантирамиз. 

2 Йилқи боқиш иши; йилқибоқарлик. 
Икромнинг дадаси илгари йилқичилик қилган 
эди, шу киши ёрдам берди. С. Сиёев, Ёруғлик. 

ИИЛҒА айн. жилға. [Ўктам] Фронтда.. 
ўқ дўллари орасида дарёларни, неча-неча 
йилғаларни сузибўтган эди. Ойбек, О. в. ша- 
бадалар. 


ЙИПРАНМОҚ кам қўлл. Эскириб титил- 
моқ. Баъзи қоғозларнинг четлари йипранган, 
доғ-дуғ тушган. Ойбек, Навоий. 

ЙИРГАМЧИК Киши йирганадиган, 
кишининг кўнгли тортмайдиган; жирканч, 
ифлос. Йиргамчик овқат. 

ЙИРГАНМОҚ Ҳазар қилмоқ, жиркан- 
моқ. Шу овқатдан йирганади. н -Бойлар- 
нинг дарди олтину кумуш, мисоли итпашша- 
дай ёпишасиз унга, йирганаман бойларнинг 
нафсидан, хасислигидан, — деди Зумрад бой- 
га. Ойбек, Улуғ йўл. 

ЙИРГАНЧ қ. жирканч. Фаҳшлар қўйнида 
йирганч парвариш Кўрган сояпарвар илмилиқ 
бадан. Ғ. Ғулом. 

ЙИРИК 1 Ҳажми, ўлчамлари, қийма- 
ти жиҳатидан нисбатан катта; зид. майда. 
Йирик марварид. Йирик гуруч. Йирик том- 
чи. Йирик олма. Йирик пул. н Аҳмад тан- 
бал қаҳр билан ўрнидан mypdu ва йирик тиш- 
ларини иржайтириб қўшиб қўйди. П. Қоди- 
ров, Юлдузли тунлар. Дарахтлар пакана, 
меваси мўл ва йирик. Ойбек, Танланган асар- 
лар. Оқшом туишб, ташқари қоронғилашиб 
қолган, гупиллатиб йирик-йирик қор ёғар эди. 
Газетадан 

2 Катта куч-қудрат ва имкониятларга эга 
бўлган, кўлами кенг; катта. Йирик корхона. 
Йирик хўжалик. н «Зомин» ғаллачилик 
хўжалиги ҳудудида йирик сув омбори қуриш- 
га киришилди. «Ўзбекистон қўриқлари». Бу- 
гунги Тошкент — йирик саноат, фан ва ма- 
даният марказларидан бири. «Саодат». 

3 Эътибори, аҳамият даражаси юқори, 
ортиқ бўлган; катта. Йирик анжуман. н 
Мамлакатимиз ҳаётидаги бирон-бир йирик 
воқеа йўқки, унда халқлар дўстлиги, биро- 
дарлиги намоён бўлмаган бўлсин. Р. Файзий, 
Таъзим. Боболаримизнинг табиий фанларни 
тараққий эттириш борасидаги муваффа- 
қиятларининг сири эса фанда йирик каш- 
фиётлар яратишдек мушкул ва машаққат- 
ли иш бўлиб қолди биз учун. С. Кароматов, 
Олтин қум. 

4 Ўз иши, фаолияти ёки таъсири билан 
кўзга кўринган, шуҳрат-обрў қозонган; 
атоқли; нуфузли. Йирик мутахассис. Йирик 
одам. Йирик адиб. н Собирни бунга дадаси — 
йирик математик Султонов ундаган эди. О. 
Мўминов, Хиёбондаги уч учрашув. Хадича 
Сулаймонова ажойиб инсон, йирик жамоат 
арбоби, яхши она эди. «Саодат». 




Иш(лар) йирик Иш юришган, ҳар жи- 
ҳатдан мувафаққиятга эришилаётган ҳолат- 
ни билдиради. -Ҳозир унинг [ Омоннинг] иши 
йирик. Абдулла қорақошга шогирд тушган, 
уйига сув ташиб, от боқиб юрибди, — двди 
Туроббий Шум болага. Ғ. Ғулом, Шум бола. 
..анов хуржунда гўшт, мой бор, гуруч бор. 
Кечқурун паловни дўндирасиз. Эртага қўй 
сўямиз. Ишлар йирик. Ойбек, О.в. шабадалар. 
Йирик пул с.т. Катта суммадаги пул. 

ЙИРИКЛАМОҚ Майдаларни қўшиб ях- 
литлаштирмоқ, йириклаштирмоқ, йирик 
қилмоқ. [Аъзам] Ишни шу хотинидан яшириб 
юрган пулини йириклашдан боиишди. Шуҳрат, 
Жаннат қидирганлар. 

ЙИРИКЛАШМОҚ Ҳажм, ўлчам ва ш. к. 
жиҳатдан йирик бўлмоқ, йирик ҳолат касб 
этмоқ. Тўғри, хўжаликлар йириклашиб кет- 
ган. М. Ҳазратқулов, Журъат. 

Иши йириклашмоқ Омади келмоқ, иши 
юришиб кетмоқ. 

ЙИРИЛМОҚ Йирмоқ фл. ўзл. ва мажҳ. н. 
Лайлакнинг (Қарғанинг) юришини қиламан 
деб, чумчуқнинг чатаноғи йирилибди. Мақол. 
н Эркабой ўтган жойдан сакрайман, деб 
бутимиз йирилмасин [деди Фозилжон Саид- 
га[ Й. Муқимов, Олов ва ниҳоллар. 

ЙИРИНГ Тўқималарнинг яллиғланиши- 
дан ҳосил бўладиган сарғиш-кўк рангли, 
ёмон ҳид тарқатадиган суюқлик; фасод. 

Йиринг бойламоқ 1) газак олиб, йиринг 
ҳосил қилмоқ; йирингламоқ. Яра йиринг бой- 
лади\ 2) кўчма авж олмоқ, зўраймоқ. [Ус- 
монжоннинг] Болалигида қалбида бўртган 
алам яраси йилдан-йилга йиринг бойлаб, фа- 
сод йиға бошлади. С. Зуннунова, Гулхан. 

ЙИРИНГЛАМОҚ Йиринг ҳосил қил- 
моқ, ҳосил бўлмоқ; йиринг олмоқ, йиринг 
бойламоқ. Оёқларидаги занжирнинг сиқуви- 
ни ҳам, елкасидаги йиринглаб кетган чуқур 
яранинг оғриғини ҳам унутган темирчи.. эн- 
тикиб, “озод” деган сўзни такрорлади. Ш. 
Тошматов, Эрк қуши. 

ЙИРИНГЛИ Йиринг бойлаган, йиринг- 
лаган; йиринги бор. Ҳадим замонда бир им- 
ператор лабига чиққан йирингли ярадан азоб 
чекарди. «Фан ва турмуш». 

ЙИРИҚ Йирилган, ёриқжой, ёриқ. Тах- 
ma деворнинг йириғидан қарамоқ. 

ИИРМОҚ Икки томонга кериб, ораси- 
ни очмоқ, икки ёққа ажратмоқ. Бола қуш- 
нинг тумшуғини йириб, оғзига дон солди. н 


Фашист бўғзига тобора чуқурроқ ботаётган 
Алижоннинг темир панжаларини йириб таш- 
ламоқчи бўлиб уринар эди. С. Анорбоев, 
Дўстлар. Дўстим Capdop ясуда чарчаган бўлса- 
да, бирмунча вақтгача кўзларини йириб очиб 
ётди. М. Осим, Элчилар. 

ЙИРМОЧ Тўн, чопон этагининг икки 
ёнидан учбурчак шаклида қийилган жойи. 

ЙИРОҚ 1 Оралиқ масофаси катта; узоқ, 
олис. Йироқ ўлкаларда кезарди сайёҳ, Кезар- 
ди юртига кўзини тикиб. А. Орипов. Унга 
[Марямга] бир ярим минг сўм пул керак, шуни 
топади, сўнгра йироқ бир мамлакатга кета- 
ди. Чўлпон, Кеча ва кундуз. 

2 Чиқиш келишигидаги сўз билан кўлла- 
ниб, киши ёки нарсада шу сўз билдирган 
нарсанинг йўқлиги, даҳли йўқлиги, алоқа- 
сизлиги маъносини ифодалайди. Фандан 
йироқ одамлар улардан ажабтовур гаплар, 
мулоҳазали фикрлар кутадилар. Газетадан. 
Дунёда муҳаббатдан йироқ ҳисларнинг, Йи- 
роқ туйғуларнинг ўлгани яхши. Қ. Раҳимбое- 
ва. Бир тундаёқ етишди озод ўлкага. Жабр, 
зулмдан йироқ обод ўлкага. Ғайратий. 

Кўздан йироқ Кўринмайдиган ҳолатда, 
кўздан пана. Қаллиқлар одамларнинг кўзи- 
дан йироқда яширинча учрашиб юрар эдилар. 
П. Қодиров, Юлдузли тунлар. Осмон йироқ 
(ёки узоқ), ер қаттиқ Ҳаёт (турмуш)даги 
чорасиз ҳолатни, иложсизликни ифодалай- 
ди. ..лекин одамзод жонига теккан нарсадан 
қутулиш йўлини билмаса, осмон йироқ, ер 
қаттиқ бўлади, унга кўникади. А. Қаҳҳор, 
Қўшчинор чироқлари. 

ЙИРОҚ-ЁВУҚ айн. узоқ-яқин. Бир со- 
атдан сўнг, йироқ-ёвуқдан тўйга даъват 
қилинганлар кела бошлади. Ойбек, Танлан- 
ган асарлар. 

ЙИРОҚЛАШМОҚ айн. узоқлашмоқ. Ма- 

шина кўздан йироқлашди. н У шаҳардан йи- 
роқлашиб, қишлоққа яқинлашган сайин, 
кўнгли ҳавойи туйғулардан сармаст чайқа- 
лар эди. С. Сиёев, Аваз. 

ЙИРТИШ 1 Йиртмоқ фл. ҳар. н. 

2 этн. Марҳумни кўмиш маросимида қат- 
нашган кишиларга ва унинг яқинларига 
бериладиган бир бўлак рўмолчабоп мато; 
дурра; оқлик. Жаноза намози ўқилиб, йиртиш 
ва исқотлар бўлинди. С. Айний, Дохунда. 
Маросимга етиб келган.. оддий фақирларга 
йиртиш улашилмоқда. М. Муҳаммаджонов, 
Турмуш уринишлари. 





ЙИРТИҚ 1 Йиртилиб кетган, йиртил- 
ган. Иштонсиз (одам) тиззаси йиртиққа ку- 
лар. Мақол. н Ҳамманинг кўзи Раҳимнинг 
тирсаги чиқиб турган йиртиқ енгига туш- 
ди. Ҳ. Назир, Сўнмас чақмоқлар. Эгнида 
отигина қолган жулдур яктак, йиртиқ иш- 
тон, оёқлари яланг.. М.Исмоилий, Фарғо- 
на т. о. 

2 кўчма Бирор нарсанинг узилиб, юли- 
ниб, очиқ қолган жойи. Аксарининг усти- 
боши юпун, маҳсиларининг йиртиқларидан кир 
пайтавалари осилиб туради.. Ойбек, Тан- 
ланган асарлар. Осмонни тўлдирган булут- 
ларнинг йиртиғидан [қуёш] бирда-ярим кўри- 
ниб қолади. П. Қодиров, Юдцузли тунлар. 
Уфқнинг бир парча йиртиғидан улкан, қип- 
қизил қуёшнинг ярми кўриниб, ботиб кетди. 
С. Нуров, Нарвон. 

ЙИРТИҚ-ЯМОҚ 1 Йиртилавериб кўп 
ямоқтушган; жулдур. Ҳовлида.. ўтин ёраёт- 
ган йиртиқ-ямоқ тўнли бир йигит Элмурод- 
ни имлаб чақирди. П. Турсун, Ўқитувчи. 

2 Йиртилган кийим-кечак, кўрпа-ёстиқ 
ва ш. к. ҳамда уларни тикиш, ямаш ишлари. 
Анзират хола йиртиқ-ямоқ.. билан машғул 
бўлиб, кечгача Сидиқжоннинг олдидан жил- 
мади. А. Қаҳҳор, Қўшчинор чироқлари. 

ИИРТМОҚ 1 Газмол, қоғоз ва ш. к. ни 
узмоқ, узиб бўлакларга ажратмоқ. Латтани 
йиртмоқ. Қоғозни йиртмоқ. Кўйлагини йирт- 
моқ. н У [жангчи\ бинтнинг учини йиртар 
экан, офицерга қараб, бир нима деди. А. Қаҳ- 
ҳор, Олтин юлдуз. 

2 кўчма Бўлакка ажратмоқ. Тракторлар 
ёриб, ерларни йиртиб, кесак қўймайди, май- 
да-майда қирқиб. Ҳабибий. Яна бир фариш- 
та қора булутдан бир парчасини йиртиб олиб, 
тупроқнинг устига сиқди. А. Қаҳҳор, Қўшчи- 
нор чироқлари. 

Бағрини (ёки кўксини) йиртмоқ Қаттиқ 
азобламоқ, қийнамоқ, эзмоқ. Айрилиқ сав- 
доси бағрини йиртади. «Ширин билан Ша- 
кар». Пора-пора йиртди кўксимни ситам, 
сўрғувчи борми кўнгилнинг зорини. Ойбек, 
Танланган асарлар. 

ЙИРТҚИЧ 1 Жонивор гўшти билан ов- 
қатланадиган (ҳайвонлар, қушлар ҳақида). 
Йиртқич ҳайвон. Миққий — йиртқич қуш. Куён 
йиртқичларга ем бўлди. н Лаққа — йирт- 
қич балиқ, у ўзидан кичик бўлган турли жо- 
ниворлар, балиқлар ва қурбақалар билан ов- 
қатланади. Газетадан. 


2 кўчма Шундай жониворларга нисбат- 
ланган ифода. ..Бобур йиртқичлар орасида 
кийик бўлиб кун кўра олмаслигини ич-ичидан 
ҳис қилар, шунинг учун.. бўрилар билан шер 
бўлиб олишишни истар эди. П. Қодиров, Юл- 
дузли тунлар. Йиртқич фашистларни ўзуяси- 
да янчиб ташлаш учун олиб борилган жанг- 
ларда иштирок этдим. Назармат, Жўрлар 
баланд сайрайди. Мен бу уятсиз йиртқич 
билан ярашмоқ учун умид тутмайман.. [деди 
Кумуш]. А. Қодирий, Ўтган кунлар. 

ЙИРТҚИЧЛИК 1 Ҳайвонларнинг озиқ- 
ланиш усулларидан бири: бир ҳайвоннинг 
бошқасини ушлаб ўлдириши ва еб қўйиши. 

2 кўчма Йиртқичга хос хатти-ҳаракат, 
иш. Ҳўзғолонни бостириш учун юборилган ка- 
зак солдатларидан иборат махсус жазо от- 
ряди кўз кўрмаган.. йиртқичликлар қилди. Н. 
Сафаров, Оловли излар. 

ИИТМОҚ кам қўлл. Йўқ бўлиб кетмоқ; 
йўқолмоқ. Сабр қилсанг, ғўрадан ҳалво би- 
тар, бесабрлар ўз оёғидан йитар. Мақол. н 
Бир акам йитиб кетганига етти йил бўлди. 
«Эрали ва Шерали». 

ИИҚИЛМОҚ 1 Тик ҳолатини йўқотиб, 
ер томон тушмоқ; қуламоқ. Кўкка боққан 
йиқилар. Мақол. н Саид Жалолхон ўрнидан 
турган эди, гандираклаб йиқилди. А. Қаҳҳор, 
Башорат. Исфандиёрхон.. Авазнинг бетига 
шапалоқ тортиб юборди. Аваз гандиракла- 
ди-ю, йиқилмади. С.Сиёев, Аваз. Кўчада.. 
гурсиллаб деворлар йиқилади, шарақлаб да- 
рахтлар қулайди. А. Қаҳҳор, Башорат. 

2 Тепадаги жойидан пастга томон қула- 
моқ. Дарахтдан йиқилмоқ. Томдан йиқилмоқ. 
н Чавандозлардан бири маррага яқин қолган- 
да, отдан йиқилиб тушди. К. Яшин, Ҳамза. 

3 Курашда енгилмоқ, мағлубиятга учра- 
моқ. Йиқитган мард эмас, йиқилганни тур- 
ғизиб қўйган мард. Мақол. Йиқилган курашга 
тўймас. Мақол. 

4 кўчма Имтиҳонда ёмон баҳо олмоқ, 
синовдан ўтолмай қолмоқ. | Нигора] Тошкент- 
га ўқишга келган экан, кимёдан топшира ол- 
май йиқилибди. М. Қориев, Ойдин кечалар. 

5 кўчма Ҳокимиятдан маҳрум бўлмоқ, 
ажралмоқ; ағдарилмоқ; йўқ қилинмоқ. Мус- 
табид ҳокимият йиқилди. 

ЙИҚИТМОҚ 1 Куч билан қулатмоқ, 
ағдармоқ; ағнатмоқ, бузмоқ. Шамол дарахт- 
ларни йиқитди. Деворни йиқитмоқ. н Чака- 
лакзордан катта-кичик дарахтларни йиқи- 




тиб, мажақлаб чиққан танк.. Аҳмаджон.. то- 
мон кела бошлади. А. Қаҳқор, Олтин юлдуз. 

2 Баландликдан пастликка тушириб 
юбормоқ; қулатмоқ. Томдан йиқитиб юбор- 
моқ. 

3 Курашда ғолиб чиқмоқ, устун келмоқ; 
куч билан ерга ётқизмоқ. -Йиқитган полвон 
йиқилганни кўтариб қўяди, — деди Ўрмон- 
жон Ҳурбон отага кўз қисиб. А. Қаҳҳор, 
Қўшчинор чироқлари. 

4 кўчма Куч, зўр билан ҳокимиятдан 
маҳрум қилмоқ, четлаштирмоқ; йўқ қилмоқ. 
Раҳматхоннинг овози йиғин тепасида янграб 
кетди: -Халқ подшони йиқитди. Лекин халқ- 
нинг аҳволи ўзгармади. П. Турсун, Ўқитувчи. 

5 кўчма Имтиҳон, синовда ёмон баҳо 
қўймоқ; имтиҳондан ўтказмай қўймоқ. Икки 
марта дарсга қатнаша олмагани учун фран- 
цуз тили ўқитувчиси уни имтиҳонда йиқит- 
моқчи бўлди. 

ииқиқ кам қўлл. Йиқилган, бузилган, 
вайрон. Мастон хола билан Турсуной йиқиқ 
деворлардан ўтиб, ҳовлига қадам босганла- 
рида, қаршидаги айвонда.. шайхнинг катта 
гавдаси кўринди. Уйғун, Турсуной. 

ииқмоқ кам қўлл. Йиқитмоқ, қулат- 
моқ. Билаги зўр бирни йиқар, билими зўр минг- 
ни йиқар. Мақол. н Ўроқ ўткир эди. Ўралиб- 
чаплашиб ўсган қалин майсани [Йўлчи] «шар- 
шар» йиқиб борар экан, ўзи ҳам завқланди. 
Ойбек, Танланган асарлар. Эскини йиқамиз, 
янгини қурамиз. Уйғун, Навбаҳор. 

ЙИҒИ 1 Ғам-алам, оғриқ, изтироб ва 
ш.к. туфайли юзага келадиган руҳий ҳолат- 
нинг кўз ёши, ўзига хос товуш билан куза- 
тиладиган ифодаси, шундай ҳолат билан 
юзага келадиган кўз ёши, товуш. Кампир 
йиғидан ўзини тиёлмади. Гўдак йиғиси. н 
Ғуломжон йиғлаб юборди. Унинг йиғиси ус- 
тига болалар югуриб киришди. М. Исмоилий, 
Фарғона т. о. Ичкари уйдан келаётган чақа- 
лоқ йиғиси Аҳмаднинг фикрини бўлди. Ф. Му- 
сажонов, Ҳиммат. Энди йиғидан фойда йўқ. 
Бўлди, бас қил. К. Яшин, Ҳамза. 

2 этн. Марҳумни хотирлаб ўтказилади- 
ган аза маросими. Йиғи бошламоқ. 

Йиғи чиқармоқ Киши вафоти муносаба- 
ти билан кўпчилик бўлиб, овоз чиқариб, 
айтиб йиғламоқ. Шайтон йиғиси Ёлғон йиғи, 
мунофиқона кўз ёши. У буни узатиладиган 
қизларнинг «шайтон йиғиси» деб тушунади. 
Ойбек, Танланган асарлар. 


ЙИҒИЛИШ 1 Йиғилмоқ фл. ҳар. н. Кеч 
соат бешда шу ерда йиғилиш керак. 

2 Бирор масала юзасидан тегишли шахс- 
ларнинг тўпланиши; йиғин, мажлис. Йиғи- 
лиш қарори. Маҳалла фаоллари йиғилиши. 
Уруш фахрийлари йиғилиши. н Институт- 
да студентларни ишга тақсимот комиссия- 
сининг йиғилиши бўлди. М. Қориев, Ойдин ке- 
чалар. Бугун дарсдан кейин мактабда ота- 
оналар йиғилииш чақирилган эди. С. Зуннуно- 
ва, Янги директор. 

ИИҒИЛМОҚ Ииғмоқ фл. ўзл. ва мажҳ. н. 
Ўқувчилар йиғилди. Пул йиғилди. н Тўхта 
хола кўрпаси йиғилмаган сўрига дастурхон 
ёзиб, қумғонда чой келтирди. И. Раҳим, Чин 
муҳаббат. 

ИИҒИМ I Бирор мақсад учун халқдан 
(хонадон бошига ёки жон бошига) олина- 
диган ҳақ, пул ёки буюм; солиқ [ Мингбоши:] 
Беш йилдан бери ўлпонни бермайсан, солиқни 
тўламайсан, йиғим деса, жонинг бўғзингга 
келади, ўлакса. М. Исмоилий, Фарғонат. о. 

ЙИҒИМ II Банк ва унинг тармоқлари- 
да мижозларга кўрсатиладиган пул муома- 
ласи хизмати учун олинадиган ҳақ. Ўн бир 
мамлакат фуқаролари — банкларнинг мижоз- 
лари — ўз омонатларини еврога ўтказиш 
имкониятига эга бўлдилар, бинобарин, бунинг 
учун улардан ҳеч қандай комиссион йиғим 
олинмайди. Газетадан. 

ЙИҒИМ-ТЕРИМ Ҳосилни йиғиб-териб 
олиш ишлари, мавсуми. Пахта йиғим-те- 
рими. Жамоа хўжаликлари йиғим-теримга 
киришдилар. н Йиғим-теримни олганимиз- 
дан кейин бошласак, совуқ тушмай битира- 
миз. А.Қаҳҳор, Қўшчинор чироқлари. 

ЙИҒИН 1 Кишиларнинг фикр олишу- 
ви ёки бирор масалани ҳал қилиш учун 
тўпланиш; йиғилаш, мажлис. Ниёз қушбеги 
сўзлаб, йиғиннинг мақсади билан аҳли маж- 
лисни таништира борди. А. Қодирий, Ўтган 
кунлар. Бош муҳаррир катта йиғинларда, 
мажлисларда қатнашавериб, халойиқ ўрта- 
сида ўзини тутишга уста бўлиб кетган эди. 
Ф. Мусажонов, Ҳиммат. 

2 Кишиларнинг бирор маросим, зиёфат 
муносабати билан ёки ўзаро суҳбатлашиш, 
кўнгил очиш учун тўпланиши; йиғилиш. Бил- 
димки, бугун уйимизда бир йиғин бўлади. Ой- 
дин, Дўндиқцан ҳам ёш экан. Шундай қилиб, 
бу қиёмат йиғин кеча ярим бўлганда гув-гув 
билан тарқалди. Чўлпон, Кеча ва кундуз. 




ИИҒИНДИ 1 Бир турли нарсаларнинг 
бир жойга тўпланган ҳолати, тўплами, маж- 
муи. Ҳонунлар йиғиндиси. Ҳарорлар йиғинди- 
си. н Ҳар қандай материя алоҳида доналар 
йиғиндисидан тузилади. «Қизиқарли геохи- 
мия». Шовқин ҳар хил куч даражасидаги 
товушлар йиғиндисидир. Газетадан. Шоирнинг 
нафис шеърлари ҳозир унинг учун тузсиз сўзлар 
йиғиндисидан бошқа нарса ҳам эмас эди. А. 
Қодирий, Ўтган кунлар. 

2 мат. Икки ёки бир неча соннинг қўши- 
лиш натижаси, ўзаро қўшилган сонлар маж- 
муи. Уч, олти ваўн бир сонларининг йиғинди- 
си йигирма бўлади. 

ИИҒИНЧОҚ 1 сфт. Саранжом-сариш- 
тали, тартибли; ихчам. Йиғинчоққина уй. 
Йиғинчоқ бир ҳовли. н Янги топшириқ Рауф- 
ни янада йиғинчоқ ва илдам қилиб қўйди. 
«Ўзбекистон қўриқлари». 

2 от, кам қўлл. Йиғин, йиғилиш жойи. 
Ҳиротдаги бекзода, вазирзодаларнинг кечки 
базмларига, йиғинчоқларига бориб, куйи, сози 
билан ўлтиришни қизитиб, ўз қорнини 
тўйдирар эди. Ойбек, Навоий. Жўралашган 
ҳаётнинг йиғинчоқлари чойхоналаримиз 
бўлсин. Ғ. Ғулом. 

ИИҒИЧИ 1 айн. йиғлоқ, йиғлоқи. Ўзинг 
ҳам ўлгудай йиғичи бўпсан. А. Мухтор, Тонг 
билан учрашув. 

2 этн. Азада айтиб йиғловчи аёл. 

Бош йиғичи Азада йиғи бошловчи, бош- 
қаларни эргаштирувчи аёл, гўянда. Турсу- 
ной ва Шарофатхон қайнонанинг ўлимига 
ичдан ғоят севинган бўлсалар ҳам, овозлари- 
га чўзиқ, қалбаки мотам оҳанги бериб, бош 
йиғичига жўр бўлишар эди. Ойбек, Танлан- 
ган асарлар. 

ЙИҒИШ 1 Йиғмоқ фл. ҳар. н. Одамларни 
йиғишга буюрди. 

2 қ. йиғув. 

ЙИҒИШТИРМОҚ 1 Ёйиқ, чочиқ нар- 
саларни бир жойга тўпламоқ; йиғмоқ. Баъ- 
зилар зиналарга сочилиб қолган ғишт бўлак- 
ларини, кесакларни дарҳол йиғиштириб олиб 
ташлардилар. Мирмуҳсин, Меъмор. Солиҳ 
иш вақти тугашига икки соат қолганда нар- 
саларини йиғииипирди. О. Мўминов, Хиёбон- 
даги уч учрашув. 

2 Йиғиб-териб олмоқ, (деҳқончилик, 
дала маҳсулотлари ҳақида). Ақл-заковат би- 
лан иш тутиб, теримни нечоғлиқ тезлаштир- 
сак, ҳосилни шунча тезроқ йиғиштириб ола- 


миз. Газетадан. Деҳқоннинг олтинпази пахта 
mepadu, соҳибкори узум узади, қовунчиси по- 
лиз йиғиштиради, молбоқари хашак жамға- 
ради. Газетадан. 

3 Жам ҳолга келтирмоқ. Кўчларингни йи- 
ғиштир!Аравани қўш! Ҳувага жўнагаймиз. П. 
Қодиров, Юлдузли тунлар. 

4 Ишлатилган, фойдаланилган нарсалар- 
ни ётган (турган) жойидан йиғиб олмоқ, 
ўрин-жойни тартибга келтирмоқ, тозала- 
моқ, саранжом-саришта қилмоқ. Отабек 
киргизилган Ҳасаналининг уйи Ойбодоқ она 
томонидан тозагина йиғиштирилиб.. асбоб- 
жиҳозлар билан зийнатланган эди. А. Қоди- 
рий, Ўтган кунлар. Ташқари ҳовлида ҳамма 
уйларни йиғиштирдим, кўрпачаларни ҳовлига 
олиб чиқиб қоқдим. Ойбек, Танланган асар- 
лар. У ёқ-бу ёғингни йиғиштир, меҳмон кела- 
ди. С. Зуннунова, Янги директор. 

5 Тартибли ҳолатга солмоқ, эпақага кел- 
тирмоқ (ўзини ёки ўзидаги бирор нарсани). 
Бошяланг, сочини яхшигина йиғиштириб 
қўйган. Ойдин, Ҳикоялар. Жувон.. рўмолини 
олиб ўради, этакларини йиғиштириб ўрнашиб 
ўтирди. А. Қаҳҳор, Қўшчинор чироқлари. 
Ҳачондан бери сипо бўлиб қолдинг? Ҳизлар- 
дан гап кетса, оғзингни йиғиштириб ололмас- 
динг-ку! Шуҳрат, Шинелли йиллар. 

6 Бас қилмоқ, барҳам бермоқ. Мен шо- 
тида ўтириб китоб ўқишни ҳам, овга чиқишни 
ҳам йиғиштириб қўйдим. Ш. Холмирзаев, 
Йўллар, йўлдошлар. Аҳмад иш топишдан 
умидини узиб, редакцияларга учрашни йиғиш- 
тириб қўйди. Ф. Мусажонов, Ҳиммат. 

Дов-дастгоҳни йиғиштирмоқ қ. дов-даст- 
гоҳ. Тахта-ўқлоғини йиғиштирмоқ Бирор 
иш-фаолиятни тўхтатмоқ. «Повуркон» (фаб- 
рика) моллари ҳамма ёқни тўлдириб, косиб- 
ларнинг бозорини касод қилганлиги, иши чип- 
пакка чиққан косиблар бирин-кетин тахта- 
ўқлоғини йиғиштираётганлигини тасвирлаб 
кетди. Ойбек, Танланган асарлар. Эсини 
(ёки эс-ҳушини) йиғиштирмоқ Эс-ҳушини 
жойига келтирмоқ, фикр-хаёлини тўғри 
йўлга солмоқ. Ҳамза эс-ҳушини йиғиштириб 
олиб, қоғозни буклоғидан ёзди-да, унга кўз 
югуртириб, шу сўзларни ўқиди.. К. Яшин, 
Ҳамза. Ёлғизжон аввал гумбурлаган овозни 
эшитди.. эсини йиғиштиришга уринди, аммо 
мадори етмади. Р. Раҳмон, Меҳр кўзда. Эс 
борида этакни йиғиштирмоқ (ёки ёпмоқ) Эс 
борида, ўз вақтида айбли (номақбул) иш- 

ларга барҳам бермоқ. Шуни билиб қўйингки, 
ишларингизнинг охири вой! Тезда этагингиз- 
ни йиғиштириб олинг! Ҳ. Ғулом, Тошкент- 
ликлар. 

ииғиқ кам қўлл. 1 Йиғиб тўплаб кўйил- 
ган, тўплоғлик. Йиғиқ соч. Йиғиқ барглар. 

2 Йиғинчоқ, йиғноқ; ихчам. Йиғиқ фикр. 

Йиғиқ гап тлш. Бош бўлак (эга ва ке- 
сим)дангина тузилган гап. 

ииғиқлик Йиғиб кўйилган, йиғиқ 
ҳолатли. Ўгай қизининг сўзларидаги қатъият- 
дан чўчиган Лобар супадаги йиғиқлик ўринни 
мастликдан қизарган кўзлари билан кузатиб 
бўшашди. Ҳ. Ғулом, Тошкентликлар. 

ЙИҒЛАМОҚ 1 Йиғи қилмоқ (қ. йиғи). 
Ачиниб йиғламоқ. Пиқ-пиқ йиғламоқ. Ув тор- 
тиб йиғламоқ. Ўкириб йиғламоқ. Ҳўнграб (ҳўнг- 
ҳўнг) йиғламоқ. н Энди онага қўшилиб қиз 
йиғлар, қизга қўшилиб она йиғларди. Чўлпон, 
Кеча ва кундуз. Бола ҳануз чирқираб йиғлар 
эди. А. Қаҳҳор, Кўшчинор чироқлари. 

Айтиб йиғламоқ этн. Марҳумга куйиниб, 
юрак сўзларини айтиб йиғламоқ, уни мадҳ 
этиб йиғламоқ. Аччиқ-аччиқ йиғламоқ Ач- 
чиқ-алам билан йиғламоқ. Кеча унинг уйи- 
дан хотин кишининг аччиқ-аччиқ йиғлаган 
товуши эшитилди. А. Қаҳҳор, Қанотсиз чит- 
так. Зор йиғламоқ Зорланиб йиғламоқ. Бола: 
«Дадам, дадам!» деб зор йиғларди. К. Яшин, 
Ҳамза. Йиғлаб кўриш(а)ди с.т. кест. Жуда 
монанд, мос келди, жуда ҳам ярашди. Тўн 
йиғлаб кўришди. н [Ҳотам:\ Қани, совима- 
син [рюмкага қуйиб]. Бу жонивор кабоб би- 
лан йиғлаб кўришади. Қитдай-қитдай ютай- 
лик. Н. Сафаров, Ҳаёт мактаби. Юм-юм йиғ- 
ламоқ Қаттиқ кўз ёши тўкиб йиғламоқ. Ача- 
хон юм-юм йиғлаб, онасининг пешонасини си- 
ларди. К. Яшин, Ҳамза. Қон йиғламоқ Ниҳо- 
ятда алам-изтироб билан йиғламоқ. Хола- 
нинг оғир юрак яраси янгиланар, қон йиғла- 
ган қайғули куни ёдига тушар эди. А. Мух- 
тор, Опа-сингиллар. 

2 кўчма Нолиш қилмоқ. Узоқ-узоқларда 
мусиқа йиғларди. Ш. Рашидов, Бўрондан 
кучли. 

ЙИҒЛАМСИРАМОҚ Йиғлаш даражаси- 
га етмоқ; йиғлагандай бўлмоқ. Жўрахон йиғ- 
ламсираб жавоб қилди. Унинг бу холати хафа 
қилинган.. қизнинг аразига ўхшар эди. М. Ис- 
моилий, Фарғона т. о. -Мен ўзбошимчалик 
қилганим йўқ, — жавоб берди бола йиғлам- 
сираб. Ў. Умарбеков, Чўлда бир кун. 


ЙИҒЛОҚ Бўлар-бўлмасга йиғлай бера- 
диган; кўп йиғлайдиган; йиғлоқи. Йиғлоқ 
одам жангчи бўла олмайди-а, дада? «Гулдас- 
та». Мўмингина, ювошгина бўлган Бахтиёр 
бора-бора салга чўчийдиган, йиғлоқ бўлиб қол- 
ди. Ҳ. Назир, Кўктерак шабадаси. 

ИИҒЛОҚИ 1 айн. йиғлоқ. Оналар инжиқ, 
йиғлоқи болаларини «гапимга кирмасанг, ча- 
калакзорга элтиб ташлайман» деган пўписа 
билан тийиб келишган. Ж. Абдуллахонов, 
Хонадон. 

2 Йиғи товушига ўхшаш, йиғи каби. Бо- 
зоринав масжидининг пастаккина мезанасига 
чиқиб, шом азонини айтган сўфининг йиғлоқи 
овози уни ўзига келтирди. С. Кароматов, Бир 
томчи қон. Маҳкам нималигига тушунолмас, 
ҳар қалай, бу ашула эмас, қандайдир йиғлоқи 
нолиш эди. Р. Файзий, Ҳазрати инсон. 

3 кўчма Кишини эзадиган; мунгли (куй, 
оҳанг ва ш. к. ҳақида). Мунгли булбулдай Инг- 
ради тинмай, Бағрим эзарди, Борлиқни ёқиб 
Йиғлоқи сурнай. F. Ғулом. Ёзармидим йиғлоқи 
байтни, Титрармидим кўзда ёш билан? 
А.Орипов. Бу қўшиқларнинг [насиҳат қўшиқ- 
лари] бадиий савияси nacm ва оҳанги йиғлоқи. 
Ў. Рашид, Кўшиқпар ҳақида. 

ЙИҒЛОҚИЛИК Бўлар-бўлмасга йиғ- 
лаш, шундай характер, хусусият. Йиғлоқи- 
лик сизга ярашмайди. И. Раҳим, Тақцир. Эс- 
дан чиқарманг, ona.. Йиғлоқилик кетмайди! 
Ш. Холмирзаев, Қайтиш. 

ЙИҒМА сфт. 1 Фойдаланилмайдиган 
пайтда йиғиб-тахлаб қўйиладиган, йиғила- 
диган. Йиғма курси. н Бу ерда [палаткада] 
уч йиғма койка бир-бирига тақаб қўйилган 
эди. А. Мухтор. Давр менинг тақциримда. Бир 
неча киши машиналардан ғириллатиб кўта- 
рилган йиғма нарвонлардан бино томларига 
чиқа бошлади. М. Хайруллаев, Тилла маржон. 
Чўлда икки ва бир хонали йиғма уйлар қурил- 
ди. «Ўзбекистон кўриқлари». 

2 Турли қисм ёки элементлардан йи- 
ғилган, бир бутунни ташкил қиладиган; 
терма. У яқинроқ бориб, эълон тагидаги 
рўйхатни кўрди: «Ҳишлоқ ўқувчиларининг 
ёзги йиғма отряди». Унда йигирмадан ортиқ 
боланинг номи ёзилган. Ҳ. Назир, Сўнмас 
чақмоқлар. Ёшларнинг вакиллари йиғма ор- 
кестр садолари остида стадион майдонини 
айланиб чиқишади. Газетадан. 

ЙИҒМОҚ 1 Турли жойдаги шахсларни 
ёки нарсаларни бир жойга келтирмоқ; 




тўпламоқ. Бошлиқларни йиғмоқ. Тўкилган ол- 
маларни йиғмоқ. н Мана, Назира хола ҳам, 
Шаҳодат хола ҳам келишди. Яхши бўлди. Ўзим 
ҳам сизларни йиғиб, икки оғиз гаплашмоқчи 
эдим. А. Кахдор, Кампирлар сим қоқци. Талъ- 
am синфдош дўстларини йиғиб, уйида зиёфат 
қилмоқчи эди. Ў. Ҳошимов, Қалбингга қулоқ 
сол. Эл оғаси — доноларни йиғинглар.. «Юсуф 
ва Аҳмад». Иккаламиз сизларнинг яшаш объ- 
екпшарингиз ҳақида маълумотлар йиғяпмиз. О. 
Мўминов, Хиёбондаги уч учрашув. 

2 Териб, ўриб ва б. йўл билан олиб тўпла- 
моқ; йиғиштирмоқ. Ҳосилни йиғмоқ. н У ёз 
бўйи Мансур учун атайлаб ялпиз, сариқбош, 
исириқ, яна аллақанақа гиёҳларни йиғиб юрар- 
ди. Ў. Ҳошимов, Қалбингга қулоқ сол. 

3 Бирор нарсани маълум вақт жараёни- 
да бир-бир топиб тўпламоқ; жамғармоқ. Пул 
йиғмоқ. Мол йиғмоқ. н Бисот йиғмоқчидир- 
лар балки?Ў. Ҳошимов, Қалбингга қулоқсол. 
Ахир одамларга меҳр-шафқатли бўлишни Ҳам- 
зага шу ота таълим берган, қолаверса, нега 
бунчалик китоб йиғмаса. К. Яшин, Ҳамза. 

4 Жам ҳолга келтирмоқ; йиғиштирмоқ. 
Ҳозир нарсаларни йиғинглар, яхшилаб нонуш- 
та қилиб олинглар, юқорига кўтариламиз. С. 
Кароматов, Олтин қум. 

5 Йиғинчоқ, тартибли ҳолатга келтир- 
моқ. -Кел, Нуриой! — Салимбойвачча оёқла- 
рини йиғиб олди. Ойбек, Танланган асарлар. 

6 тех. Қисмларни ўзаро бириктириб бу- 
тун ҳолга келтирмоқ. Тракторни йиғмоқ. 

7 кўчма Маълум бир нуқтага қаратмоқ, 
тўпламоқ, марказлаштирмоқ (хаёл, ақп, куч 
ва ш. к. ни). Степанэсини йиғиб, ўрнидан турди. 
А. Мухтор, Қорақалпоқ қиссаси. Ҳакимжон 
шу суҳбатдан сўнг ўзининг хом ва чувалаш- 
ган фикрларини пишитди, бир орага йиғди.. 
ўша кундан бошлаб унинг ҳамма нарсага қара- 
ши бошқа бўлдиШўлпон, Кеча ва кундуз. ..бор 
кучимни йиғиб чопдим. Ш. Холмирзаев, 
Йўллар, йўлдошлар. 

8 Иш, ҳаракат, фаолият ва ш. к. ни тўхтат- 
моқ, йиғиштирмоқ. Шокир ота ишни йиғди, 
кўзойнагини олиб қўйди. Ойбек, Танланган 
асарлар. 

ИИҒНАМОҚ шв. Йиғмоқ, тўпламоқ. Эр- 
тасига ўроқчилар қуруқ пичанларни тўп-тўп 
йиғнай боииадилар. С. Анорбоев, Оқсой. Қўзи- 
чоғим қўйлар бўлғай, Йиғнаганим тўйлар 
бўлғай. «Бойчечак». 

ЙИҒНОҚ 1 Йиғинчоқ, ихчам. 


2 шв. Йиғиш, йиғин. Ҳисобот-сайлов йи- 
ғилишининг ўтганига бир ой бўлмасдан, яна 
бир йиғноқ чақирилди. «Муштум». 

ЙИҒУВ Йиғиш ишлари. Йиғув цехи. Трак- 
mop йиғув заводи. 

ЙИҒУВЧИ 1 Йиғмоқ фл. сфдш. [Отабек 
ва Али\ Дастурхонни йиғувчи келинчакка ўғил 
тилаб dyo қилганларидан кейин, қўлига 
ўттиз чақа сурма пули бердилар. А. Қоди- 
рий, Ўтган кунлар. 

2 Деталь ёки қисмлардан яхлит машина 
ясовчи мутахассис. Йиғилиш трактор йиғув- 
чилар ташаббусини маъқуллади. Газетадан. 

ЙОГ Йога тизими ва таълимоти тараф- 
дори; йога усулида шуғулланувчи (қ. йога 2). 

ЙОГА [санскр. «қўшилиш», «бирлашиш»; 
«тиришиш»] 1 Ҳинд фалсафасининг 6 та 
собитқадам («Ведалар»ни тан олувчи) ти- 
зимларидан бири; материя билан руҳни 
қарама-қарши қўяди. 

2 Киши руҳияти ва физиологияси (на- 
фас олиш, қон босими, модда алмашину- 
ви, уйқу ва б.)ни (муайян жисмоний машқ- 
лар воситасида) бошқариш ҳақидаги таъ- 
лимот ва метод (усул); Ҳиндистон диний ва 
фалсафий тизимларининг «халос бўлиш» 
ҳолатига эришишни мақсад қилиб қўювчи 
таркибий унсури. 

ЙОГУРТ, йўғурт [ингл. yoghurt < турк. 
yogurt, т.-тат. о jl. — қатиқ] Жем, мева 
консерваси, шоколод, какао ва б. қўшимча 
(тўлдиргич)лар аралаштирилган, қаймоқли 
кремга ўхшаш сут-қатиқ маҳсулоти (оддий 
ивитилган қатиқ, кефир ва б.). 

ЙОД [лот. iodum < юн. iodes — бинафша 
рангли] Менделеев даврий системасининг 
VII гуруҳига мансуб кимёвий элемент, асо- 
сан денгиз ўсимликларидан олинадиган тўқ 
кулранг кристалл модда ва унинг тиббиёт- 
да қўлланадиган, спиртдаги жигарранг эрит- 
маси. Тик турганча, бармоғимга йод суриб, 
бинт билан боғлади. С. Сиёев, Ёруғлик. 

ЙОДЛАМОҚ Буқоқ касаллигининг ол- 
дини олиш мақсадида сув, туз ва б. озиқ- 
овқат маҳсулотларига йод қўшмоқ, йод ара- 
лаштирмоқ, йод билан тўйинтирмоқ. Ош 
тузини йодламоқ. Сувни йодлаш. 

ЙОДЛИ Йод қўшилган; таркибида йод 
бўлган; йод билан тўйинтирилган. Йодли 
ичимлик cyeu. 

ЙЎИМОҚ Бирор нарса, ҳодисанинг са- 
баб ёки моҳияти, асосини ўзича талқин эт- 




моқ, таъбирламоқ, нима биландир боғла- 
моқ, ўшандан деб ўйламоқ, ҳисобламоқ. 
Тушни яхшиликка йўймоқ. н Она ўғлидаги 
сабрсизликни кўриб, ўқишга меҳр қўйганли- 
гига йўйди. Ж. Абдуллахонов, Хонадон. Odam- 
да одамлар туш кўриб, уни бошқа бир бўла- 
жак ҳодисага йўядилар. О. Мўминов, Хиё- 
бондаги уч учрашув. Бироқ бу ҳолни куннинг 
совуғига йўйиш, тинчи бузилган одамнинг 
инжиқлиги билан таъбирлаш ҳам мумкин. Ш. 
Холмирзаев, Қил кўприк. 

ЙЎЛ 1 Одамлар, жониворлар ва б. нар- 
салар қатнови натижасида ер сатҳида из 
босилиб ҳосил бўлган узун, давомли қисм, 
қатнов қисми. Сўқмоқ йўл. Ҳирдаги ҳар то- 
монга кетган йўллар. н Йўл адирнинг энг ётиқ 
еридан тушган бўлса ҳам, Турғуной тиззаси- 
ни ушлаб, зўрға қадам босарди. А. Қаҳҳор, 
Мастон. Чўлнинг йўли ингичка.. «Бойчечак». 
Довон орқали.. битта от йўли бор, холос. Шу 
тор йўлдан Афғонистонга ўтса ҳам бўлади. К. 
Яшин, Ҳамза. 

2 Умуман, кишилар ёки транспорт қат- 
нови учун махсус белгиланган ер бўлаги. 
Автомашина қатнайдиган йўл. Асфалът йўл. 
Тош йўл. Узоқ йўл. н Машина йўлини кесиб 
ўтаётган подага сигнал берганда, чўчиб ўзи- 
га келди-ю, атрофга қаради. С. Аҳмад, Юл- 
дуз. Меҳмонхона ёнидаги ер ости йўлидан 
ўтиб, гулзор майдонга чиқишди. Ў. Ҳошимов, 
Қалбингга қулоқ сол. 

3 Кема ва самолётлар қатнаши учун мах- 
сус белгилаб қўйилган йўналиш, трасса. Сув 
йўли. Ҳаво йўли. 

4 Йўналишдаги ҳаракат жараёни, йўлда 
давом этаётган юриш. [Хотин\ Кумушга қараб 
давом этди: Ану кунги сўзингиз билан, йўлдан 
қайрилиб кирган эдим. А. Қодирий, Ўтган 
кунлар. Ўрмонжон йўл бўйи гапирмади.. А. 
Қаҳҳор, Қўшчинор чироқлари. Мен унинг 
учун бир зиёратчи, назрини бераман-у, йўлим- 
га кетавераман. К. Яшин, Ҳамза. -Зарари йўқ, 
— деди Меъмор. — Буни йўл машаққати дей- 
миз. Мирмуҳсин, Меъмор. 

5 Юриш, қатнов йўналиши. ..биров “Хо- 
тинингни уканг никоҳлаб олди, уйга бормай 
қўя қол!” деган экан, у ҳам йўлни бошқа ёққа 
солдириб кетибди. А. Қаҳҳор, Қўшчинор чи- 
роқлари. 

6 Бирор жой, маконга саёҳат ёки бошқа 
мақсадда қилинадиган юриш; сафар. Йўл 
анжомлари. Йўлга ҳозирланмоқ. Йўлга чиқ- 


санг, йўлдошинг бўлсин. Мақол. н [ Отабек] 
Бу сўроқни ўз-ўзига ҳам бериб кўрмаган, гўё 
бурунгидек Марғилон йўлига ошиқиб ҳозирла- 
нар эди. А. Қодирий, Ўтган кунлар. Шоҳ 
Машраб йўлга чиқсалар, худонинг қудрати 
билан, ернинг таноби тортилиб, йўл қисқа- 
рар экан. Ойбек, Танланган асарлар. 

7 Босиб ўтиладиган оралиқ; масофа. Бун- 
дан буён мотоцикл йўлингизни яқин қилади. С. 
Анорбоев, Тўрткўзнинг бошидан кечирган- 
лари. У Миён Қудрат ҳазратни зиёрат қилиш 
учун озмунча йўлни пиёда босиб келдими? К. 
Яшин, Ҳамза. 

8 Маълум бир транспорт воситаси учун 
йўналиш қурилмаси. Темир йўл. Трамвай йўли. 
н Поезд йўли майда тош, Бойнинг қизи қа- 
ламқош. «Бойчечак». 

9 Айрим нарсаларнинг йўналиш чизиғи, 
жой оралиғи. Нафас йўли. Сийдик йўли. Хас- 
хашаклар сув йўлини тўсиб қўйибди. 

10 Бирор нарсага, юзага тортилган, ту- 
ширилган чизиқ, из. Бир йўли оқ, бир йўли 
мошранг беқасам. н Эшикда тиккасига оқ 
ва қора йўллардан иборат пижама кийган, 
бошяланг Азимбоев кўринди. «Гулдаста». 

11 Қатор, сатр; мисра. Бир неча йўл хат. 
н [Анвар Раънога :] Менинг ёзганимни сен уят 
қилмасанг, мен ҳам сенинг ёзганингни уят 
қилмайман. Лекин шарт шуки, менинг икки 
йўлимга жавоб бўлсин. А. Қодирий, Меҳроб- 
дан чаён. 

12 кўчма Бирор нарсанинг йўналиш, 
келиш-кетиш оқими, йўналиши. Ҳаёт ўз 
йўлидан борар, баҳор болаларга ўз қувончи, ўз 
шодликларини сахийлик билан тақдим этган 
эди. Ў. Ҳошимов, Қалбингга қулоқ сол. Ҳам- 
за ҳақиқат йўлидан, маърифат йўлидан, Фур- 
қат васият қилган йўлдан боради. К. Яшин, 
Ҳамза. 

13 Фаолиятда амал тарзи, қилинадиган, 
тутиладиган иш-амал. Ҳозир сенларга икки 
йўл: ўғил, қизингни сотиб бўлса ҳам, ўттиз 
икки тангани Азизбек хазинасига тўлаш ёки 
эс борида этакни ёпиб, Азизбекни орадан 
кўтариш.. А. Қодирий, Ўтган кунлар. Тақ- 
дирдан шикоят қилмадим сира, Сизга ҳам шу 
йўлни маслаҳат кўрдим. Шуҳрат. Иккисининг 
йўли ҳам гумроҳликдан бошқа нарса эмас. Бири 
йиғиб ўлган, бири еб ўлади. Ойбек, Танлан- 
ган асарлар. 

14 Куй, қўшиқ ва ш.к. да ўзига хос усул. 
Орзую армонимни шеърий йўлда қайтадан 




Сўзлаб турибман, балки ёшлик бўлиб баҳона. 
А. Орипов. Зеби кириб, майда йўллардан би- 
рини олди. Дуторнинг овозига эндигина ўз ово- 
зини қўшаман деганда, ташқаридан мингбо- 
шини чақирдилар. Чўлпон, Кеча ва кундуз. 

15 Имкон чораси. Ҳеч бўлмаса, жонни 
сақла эди сен, Бир йўл топиб қочмоқ керак 
бу элдан. Ҳ. Олимжон. Содиқжон бойвачча 
чангалига тушган қизнинг кимлигини билгиси 
келди. Аммо сўраб билишнинг ҳозир асти йўли 
йўқ эди. К. Яшин, Ҳамза. 

16 кўм. взф. (асосан ў.-п. к. да — йўлида) 
Сабаб, мақсад каби маъноларни биддира- 
ди; бора(си)да, учун. Кимики халқ йўлида, 
халқ ғамида тер тўкса, қўли ҳамма ерда ба- 
ланд бўлсин.. М. Исмоилий, Фарғона т.о. 
Шунинг учун ҳам сенга етишмоқ йўлида жон- 
ни хатарга қўйиб, кеча-кундуз югурганман- 
да.. К. Яшин, Ҳамза. Ўқувчиларни жўшқин 
меҳнат фаолиятига тайёрлаш йўлидаги из- 
ланиииаримиз ҳозирнинг ўзида ўз самарасини 
бермоқда. Газетадан. 

Йўл бермоқ 1) ўтиб кетиш учун йўлни 
бўшатмоқ. Мансур пастак эшикни очиб, Гав- 
ҳарга йўл берди. Ў. Ҳошимов, Қалбингга 
қулоқ сол; 2) тўсқин бўлмаслик, қаршилик 
қилмаслик; имкон бермоқ, йўл кўймоқ. 
..улар меҳнат аҳлини истаганларича ишла- 
тиб, ҳамёнларини яна ҳам қаппайтиришлари 
учун авомнинг фикрини очишга йўл бермай- 
дилар. К. Яшин, Ҳамза. Йўл босмоқ Маълум 
масофани юриб ўтмоқ. Мастон неча кило- 
метр йўл босганини ва яна неча километр 
босиш кераклигини билар эди. А. Қаҳҳор, Мас- 
тон. Йўл бошламоқ 1) йўловчиларни бош- 
лаб юрмоқ. -Юринг, — деди Талъат йўл бош- 
лаб. Ў. Ҳошимов, Қалбингга қулоқ сол; 2) 
иш-фаолиятда раҳнамолик қилмоқ; етакчи- 
лик қилмоқ, етакламоқ. Йўл бўлсин? 1) 
қаёққа боряпсиз? Ҳа, йигитнинг гули, йўли- 
нгиз бўлсин ?Т. Малик, Ажаб дунё; 2) (ж.к. 
билан) кўчма бирор ишни бажариш кимса- 
нинг қўлидан келмаслигини ифодалаш учун 
ишлатилади. Шеър ёзишга сенга йўл бўлсин. 
Йўл кўрсатмоқ 1) олиб борадиган йўлни 
кўрсатмоқ. Адашган йўловчига йўл кўрсатмоқ; 
2) йўл-йўриқ кўрсатмоқ, қандай йўл тутиш- 
ни айтмоқ. [Ёрмат] Элликбошига ялинди: -Ман 
ғарибга йўл кўрсатинг. Кимга арз қилай? 
Ойбек, Танланган асарлар. Йўл олмоқ Би- 
рор томонга юришни бошламоқ, йўлга туш- 
моқ. Тонготарда ҳужрадан чиққан Меъмор 


карвонсарой ҳовлисини кесиб ўтиб, дарвоза- 
дан ташқарига йўл олди. Мирмуҳсин, Меъ- 
мор. Йўл солмоқ айн. йўл олмоқ. Яраш полвон 
тўғри колхоз идорасига йўл солди. С. Сиёев, 
Отлиқ аёл. Йўл қўймоқ айн. йўл бермоқ 2. 
..нимаики иш қилса, одамлар хурсанд бўли- 
шини ўйлаши, сахийлиги биронта кишининг 
бу қизга ўқрайиб қарашига йўл қўймасди. 
Мирмуҳсин, Меъмор. -Ота, устоз ҳақлар, 
— деди Ҳамза. — Ҳийлага баъзан шариат ҳам 
йўл қўяди. К. Яшин, Ҳамза. Йўлга кирмоқ 
Юришни бошламоқ (гўдак ҳақида). Адолат 
йўлга кирди дегандан бошлаб топганини сан- 
диққа ташлади. С. Зуннунова, Олов. ..қонига 
беланган дадангни кўтариб кирганларида, сен 
йўлга кирган эдинг. Й. Шамшаров, Тошқин. 
Йўлга солмоқ Яхши гапириб, алдаб-сулдаб 
кўндирмоқ, розилигини олмоқ. Бўтабой уни 
[Содиқни] алдаб-сулдаб йўлга солмоқчи бўлди. 
С. Аҳмад, Ҳукм. Йўлга тушмоқ 1) бирор йўл 
билан (бирор томон) юришни бошламоқ. 
[Нури\ .. қовун полизни сайр қилишни баҳона 
қилди-да, акасининг ўғли Рафиқжон билан 
бирга йўлга тушди. Ойбек, Танланган асар- 
лар; 2) тўғри йўл, меъёрий из (йўналиш)га 
тушмоқ, шундай ҳолат касб этмоқ. Савод- 
сизликни тугатиш бўйича ўқиш бир қадар 
йўлга тушиб олди. К. Яшин, Ҳамза. Йўлга 
чиқмоқ Йўлга отланиб юра бошламоқ, йўл 
олмоқ. Взвод ярим тунда йўлга чиқди, раз- 
ведкага. Т. Рустамов, Мангу жасорат. ..ae- 
зойидан сездики, у шум ният билан йўлга чиқ- 
қан. «Ёшлик». Йўлга қўймоқ Ташкил қилмоқ, 
ишга солиб юбормоқ; ривожлантирмоқ; тар- 
тибга солмоқ. Ёшлар ўртасида тарғибот иш- 
ларини йўлга қўймоқ. Йўлдан оздирмоқ Но- 
тўғри (номақбул) йўлга бошламоқ, ёмон 
йўлга чалғитмоқ. Сизнинг мулойим, одобли 
синглингизни ҳам йўлдан оздиришим мумкин. 
Мирмуҳсин, Меъмор. Йўлдан тойдирмоқ 
Нотўғри йўлга чалғитмоқ, бурмоқ. ..мусул- 
монларни ҳақ йўлдан тойдирмоқчи бўлган шул 
китобларни ағдар-тўнтар қилиб, кўчага чи- 
қариб ташлагим келди. К. Яшин, Ҳамза. 
Йўлдан урмоқ Тўғри йўлдан чалғитмоқ. Йўқ, 
энди Менглибойни ҳеч ким йўлдан уролмайди. 
С. Аҳмад, Юлдуз. Тағин мени йўлдан уряпти 
деб ўйламанг. Сизни яхши кўрганим учун ай- 
тяпман. Ў. Ҳошимов, Қалбингга қулоқ сол. 
Йўлдан чиқармоқ айн. йўлдан урмоқ. Йўлдан 
қайтармоқ 1) орқага қайтишга мажбур қил- 
моқ; 2) кўчма кишини ёмон хулқ ёки но- 




жўя хатти-ҳаракатдан тиймоқ, тўхтатиб қол- 
моқ. Муҳаммадражаб.. хотини орқалиуни шу 
йўлдан қайтаришга уринди. А. Қаҳҳор, Сароб. 
Йўли очилмоқ Бахтли бўлиб, иши юришиб 
кетмоқ. Йўли очилган йигитнинг янгаси олди- 
дан чиқар. Мақол. Йўли тушмоқ Юриши, са- 
фари бирон жой, (томон)га тўғри келмоқ. 
Қабристонга тушганда йўлим, Мен шу ғам- 
гинҳолни кўраман. А. Шер, Қадимги куй. Йўли 
учун айн. йўлига ..ёлғизгина қизининг кўз ёш- 
ларига юраги дош беролмадими ёки йўли учун 
шундай қилдими — Абдураҳмонбой.. қизини 
юпатишга тушди. К. Яшин, Ҳамза. Йўлинг- 
дан қолма Сенда ишим йўқ, менга керагинг 
йўқ, кетавер. “Ёрдам берган бўлсангиз, раҳ- 
мат, йўлингиздан қолманг”, демайдими қиз. 
Ў. Ҳошимов, Қалбингга қулоқ сол. Оқ йўл 
тиламоқ қ. оқ. ..улар билан чангга ботиб бо- 
раётганлигидан мамнун бўлиб, ичида унга оқ 
йўл тилаб, дераза пардасини туширди. К. 
Яшин, Ҳамза. 

ЙЎЛА: бир йўла 1) бирдан, бир вақт- 
нинг ўзида. У [Соттихон\ бир йўла тўрт 
станокда одми шойи тўқишга ўтди. Туйғун, 
Станоклар ёнида. Бир йўла машинадан ҳам, 
узангидан ҳам ажраб қолмай, деб тиришиб 
ётибмиз. «Ўзбекистон қўриқлари»; 2) бутун- 
лай. Мени энди бир йўла йўқолганга чиқариб 
қўя қолинглар. Ё. Хаимов, М. Раҳмон, Ҳаёт- 
мамот; 3) бир бор, бир марта. -Менимча 
қутидарнинг олдидан бир йўла ўтилсин, — 
деди Ҳасанали. А. Қодирий, Ўтган кунлар. 

ЙЎЛАК 1 Кўчадан ҳовлига олиб бора- 
диган, икки томони девор бўлган узун йўл. 
Кулмат отани қидириб, ичкари билан таш- 
қарини қўшадиган кенггина йўлакка чиқди- 
да.. эшик тирқишидан ташқарига мўралади. 
К. Яшин, Ҳамза. Йигитали хайрлашишни ҳам 
унутиб, йўлакдан кўча томон юрди. Д. Ну- 
рий, Осмон устуни. 

2 Бино ичида хоналарга бориш учун хиз- 
мат қиладиган йўл; коридор. Таниш кошо- 
нанинг беҳисоб шамлар зўрға ёритган mop ва 
узун йўлаклари кимсасиз эди. О. Ёқубов, Кўҳна 
дунё. Ғойиб бино йўлагининг ҳар ер-ҳар ерида 
осиғлиқ деворий газеталарни кўрсатарди. Ж. 
Абдуллахонов, Орият. 

3 айн. йўлка. Ўртасига атиргул, райҳон ва 
гултожихўроз экилган ҳовлининг ўнг томо- 
нидаги йўлак бўйлаб юриб, юқоридаги синч 
деворли пастак уйга киришди. «Муштум». Се- 
зар — япроқ юракка ўхшар. Ҳа, шу оддий асал- 


ранг япроқ Тош йўлакка айланиб myuiap. X. 
Даврон. Семонланган ариқчалардан жилдираб 
сув оқиб ётибди. Йўлаклар тоза. С. Нуров, 
Нарвон. 

ЙЎЛАКАЙ Йўлда кета туриб, ўта ту- 
риб; йўл-йўлакай. Баҳорги каникулда Қуд- 
рат.. Кўкоролга бир-икки келган, йўлакай 
Булоқҳовузни кўрибўтган. Ҳ. Назир, Сўнмас 
чақмоқлар. [Ҳамшира] Қудратга қуллуқ 
қилиб, ташқари юраркан, йўлакай радио 
қулоғини бураб қўйди. 3. Фатхуллин, Сўнмас 
юлдуз. 

ЙЎЛАМОҚ 1 Яқин келмоқ, бормоқ; 
яқинлашмоқ. Қани энди на трамвай, на трол- 
лейбусга йўлаб бўлса: зинасигача одам. Ў. 
Юсуфжонова, Жўнатилмаган хат. Низомжон 
қизлар звеносига йўламай қўйди. С. Аҳмад, 
Уфқ. Йўқ, сиз каттасиз, сиз ашпинг! Мен яқин 
йўламайман! Чўлпон, Кеча ва кундуз. 

2 кўчма Дахл қилмоқ; илашмоқ; яқин- 
лашмоқ. Сизнинг аъзойи баданингиз.. ҳатто 
тирноқларингизгача спиртлашиб кетган. 
Энди сизга ҳеч қандай касал йўламайди. 
«Гулдаста». 

3 шв. Суямоқ, суяб кўтармоқ; кўлтиқла- 
моқ. Мамарайим пилдираб бориб, отни кел- 
тирди-да, хўжайинни қўлтиғидан йўлабмин- 
дирди. М. Исмоилий, Фарғона т. о. 

ЙЎЛБАРС 1 Мушуксимонлар оиласига 
мансуб йирик ва кучли йиртқич ҳайвон. 
Йўлбарс mepucu. Йўлбарс боласини тутмоқ 
учун йўлбарс уясига кирмоқ керак. Мақол. 

2 айн. барс 2. 

3 Йўлбарс (эркаклар исми). 

ЙЎЛБОШЧИ 1 Бирор синф, партия ёки 

ижтимоий ҳаракатнинг ғоявий ва сиёсий 
раҳбари; йирик раҳбар, бошлиқ. Исломхў- 
жа ёш миллий буржуа вакилларининг йўлбош- 
чиси эди. Ж. Шарипов, Хоразм. 

2 с.т. Йўл бошловчи, бошлаб борувчи. 
Йўлбошчи серка қоматини ғоз тутиб, олға 
қараб mypdu. Т. Мурод, Қўшиқ. 

ЙЎЛБОШЧИЛИК Йўлбошчи бўлиш, 
бошқарувчилик. Ақл йўлбошчилик қилолган 
ерда, чўлоқ чумолидек ожиз Геракл. Ғ. Ғулом. 
..кўп нарсани биларди, деҳқонларга йўлбош- 
чилик қиларди у. Ойбек, Нур қидириб. 

ЙЎЛДОШ 1 Йўлда, сафарда бирга бўл- 
ган киши; ҳамроҳ. Ёмонга бош бўлгунча, ях- 
шига йўлдош бўл. Мақол. н Сен кетарсан 
йўлда йўлдошинг билан, Мен қоларман уйда 
кўз ёшим билан. «Оқ олма, қизил олма». 






2 кўчма Бирга бўлувчи шахс ёки нарса. 
Аммо Жамилев ва унинг йўлдошлари иста- 
ётганидек аблаҳлар билан ҳалол кишиларни 
аралаштириб юбориш учун ҳеч кимга йўл 
қўйилмайди. Газетадан. Ғам ила ғусса бўлиб- 
дир йўлдошим хон дастидан. У. Исмоилов, 
Сайланма. 

3 астр. Бирор планета ёки юлдуз атро- 
фида ҳаракат қилувчи осмон жисми. Ой — 
Ернинг йўлдоши. Ернинг сунъий йўлдоши. 

4 анат. Ҳомиладорлик пайтида ҳомила- 
ни она танаси билан боғлаб турадиган, бола 
туғилгач, ундан кейин тушадиган, ҳомила 
пардалари ва киндик тизимчасидан иборат 
тузилма. Агарунинг ёнида йўргакда ётган ча- 
қалоқ бўлмаганида, жувон кўзи ёриган одам- 
га ўхшамас, қорни боягидай эди. Бу — йўлдош- 
нинг шиша бошлаганидан далолат. С. Анор- 
боев, Меҳр. 

5 Йўлдош (эркаклар исми). 

Умр йўлдоши Бирга турмуш қурган икки 
кишидан ҳар бири (бир-бирига нисбатан). 
Саломат бўлишингизни тилаб қолувчи: бўла- 
жак умр йўлдошингиз Эътиборхон. Р. Раҳмо- 
нов, Бахт билан учрашув. 

ИУЛИГА1 Иўл с. нинг ж. к. шакли. Йўли- 
га пойандоз солмоқ. 

2 Чалғитиш, панд бериш ва ш. к. учун; 
йўли учун (қ. йўл). Бу гапни йўлига айтдим- 
қўйдим-да. 

ИУЛИҚМОҚ 1 Дуч келмоқ, учратмоқ, 
учрашмоқ. [Отабек] Бундай бўлмағур так- 
лифни эшитмас(лик) учун.. онасига йўлиқиш- 
дан қочиб юришга мажбур бўлди. А. Қоди- 
рий, Ўтган кунлар. Ғайратинг бор экан, шунда 
синадим, Йўлиқса, изиллаб қочади девлар. 
«Равшан». 

2 Бирор иш-юмуш билан учрамоқ; уч- 
рашмоқ. Ҳакимбойваччага йўлиқиб, унга ялин- 
сангиз.. шояд сизга раҳм қилса. Ойбек, Тан- 
ланган асарлар. 

3 Дучор бўлмоқ, мубтало бўлмоқ; ча- 
линмоқ. Бечора турмуш қилганига бир йил 
бўлар-бўлмас шу дардга йўлиққан экан. А. 
Қаҳҳор, Минг бир жон. Натижада юрак 
фалажига йўлиққани маълум бўлиб, шу куни 
кечаси.. вафот этди. А. Қодирий, Меҳроб- 
дан чаён. 

ИЎЛ-ИЎЛ Узун-узун, баъзан ранг-ба- 
ранг йўллари бўлган, узун-узун йўлли. Йўл- 
йўл чит. н Хотин ичкари хонага кириб, йўл- 
йўл халат кийиб чиқди. С. Аҳмад, Меҳрибон. 


ЙЎЛ-ЙЎЛАКАИ 1 Йўл бўйи, йўл даво- 
мида, йўлда кетаётиб, давомли, такрор тарз- 
да. Йўл-йўлакай қамиш бўйи ниҳоллар учрай 
бошлади. С. Аҳмад, Уфқ. У йўл-йўлакай бир 
талай латифалар айтди, ўз саргузаштлари- 
ни ҳикоя қилди. Газетадан. 

2 сшн. йўлакай. Мен ҳам шошяпман. Сизни 
йўл-йўлакай ташлабўтишим мумкин. «Муш- 
тум». 

ЙЎЛ-ЙЎРИҚ 1 Бирор иш, тадбирни 
амалга ошириш тартиб-қоидалари мажмуи. 
Кимни колхозга олиш, кимни колхоздан чиқа- 
риш колхозчиларнинг ўз ихтиёрида. Бунинг ўз 
йўл-йўриғи бор. Ўртоқ Самандаров ана шу 
йўл-йўриқни бузганлар дейдилар, холос. А. Қаҳ- 
ҳор, Кўшчинор чироқпари. Биз бунинг йўл- 
йўриғини судлардан сўраб-сўраб, ўзимиз ҳам 
ярим-ялпи суд булиб қолганмиз. Ҳамза, Па- 
ранжи сирлари. 

2 Бажариш тартиби, йўли ҳақидаги 
фикр, гап, кўрсатма. Ҳамма жим бўлди. 
Ўтирганлар вазири бузрук томон қараб, ун- 
дан қандайдир йўл-йўриқ кутди. Ж. Шари- 
пов, Хоразм. Тўлқин олимлардан йўл-йўриқ 
сўраб, маслаҳат олиб келди. Э. Усмонов, 
Ёлқин. 

3 Иш-топшириқ, бажариладиган ишлар 
ҳақида кўрсатма; буйруқ. У кишининг йўл- 
йўриқларини бизлар ҳеч қандай гап-сўзсиз 
бажо келтирамиз. К. Яшин, Ҳамза. Ичкари- 
да очиқ деразалардан кайвони хотинларнинг 
бақириб-чақириб йўл-йўриқ бергани эшити- 
лади. С. Сиёев, Ёруғлик. 

ЙЎЛКА 1 Одатда кўча четида тош, ғишт 
ёки асфальт ётқизиб, бир оз кўтариб те- 
кисланган, пиёдалар юрадиган тор йўл; 
тротуар. Катта йўлга тош ётқизилиб.. 
йўлкалар асфалът қилинган эди. Ш. Раши- 
дов, Бўрондан кучли. Домла кўчанинг ўрта- 
сидан юрмай, йўлка билан, боишни кўтариб, 
жиддий важоҳат билан ўтаётибди. П. Тур- 
сун, Ўқитувчи. 

2 Ҳовли, боғ ва ш. к. жойларда юриш учун 
ажратилган махсус йўл. Девор тагидаги қуруқ 
йўлкадан уч-тўрт қадам юриб, тўхтаб қол- 
ди. Ичкаридан рубоб овози эшитилди. Ў. Ҳоши- 
мов, Қалбингга қулоқ сол. Хиёбонга қараб 
кетдик. Сув сепиб супурилган тоза йўлкалар- 
дан секин-секин юриб, анча кездик. «Муштум». 
Йўлканинг ўнг томони — мевазар, чап томо- 
ни — токзор: ukku ишкомгина узум. Ҳ. Ғу- 
лом, Бинафша атри. 




ЙЎЛКИРА Йўл транспортидан фой- 
даланганлик учун тўланадиган ҳақ, йўл 
ҳақи, кира пули. Усмонжон уни [пулни] 
йўлкира қилиб, уйига қуруқ кириб келди. С. 
Зуннунова, Олов. Холдор суҳбатдан секин 
сирғалиб чиқиб.. ҳукуматдан йўлкирага 
олган пулини яна санай бошлади. А. Мух- 
тор, Туғилиш. Фестивалга борадиганлар- 
дан йўлкира олинмайди, тушундингми, бо- 
лакай. Газетадан. 

ИУЛЛАМОҚ 1 Йўл кўрсатмоқ, йўл 
бошламоқ, йўналтирмоқ. Турдимат сел су- 
вини саккиз ариқ, икки каналга йўллади. И. 
Раҳим, Ихлос. Сидиқжон бўсағадан бир 
қадам ичкарида чўнқайди-да, болани ерга 
қўйиб, онасига йўллади. А. Қаҳҳор, Қўшчи- 
нор чироқлари. Ичкарига олдин отани 
йўллашди, сўнгра ўзлари киришди. С. Маҳка- 
мов, Шогирд. 

2 Жўнатмоқ, юбормоқ. Салом йўлламоқ. 
Дўстимга бир мактуб йўлладим. н Бобурга 
совға-саломлар юбориб, унинг ихтиёрига бир 
неча юз навкар ҳам йўллабди. П. Қодиров, 
Юддузли тунлар. 

Жаҳаннамга йўлламоқ Ўлдирмоқ, жони- 
ни олмоқ. Уламо ҳазратлари, рухсат берса- 
лар, зумда жонини жаҳаннамга йўллар эдик. 
Ойбек, Улуғ йўл. Тўп йўлламоқ Тўпни дар- 
возага киритмоқ. Қулай имкониятдан тўпни 
дарвозага йўллай олмади. 

ЙЎЛЛАНМА 1 Бирор жойга (ишга, 
ўқишга, даволаниш ва ш. к. ларга) юбори- 
лувчи кишига бериладиган расмий гувоҳ- 
нома, ҳужжат. Маҳаллий комитетда баҳаво 
жойлар учун йўлланмалар бор. О. Мўминов, 
Хиёбондаги уч учрашув. Эртаси куни ёш 
ўқитувчилар маориф бўлимининг йўлланмаси 
билан бирин-кетин ҳар томонга тарқала бош- 
лади. П. Турсун, Ўқитувчи. 

2 махс. Транспорт ҳайдовчиларнинг марш- 
рути ва қилаётган иши ёзиб қўйиладиган 
алоҳида варақа. Шофёрлар шаҳарни тозалаш 
учун йўлланма олишди-ю, аслида ҳар ким ис- 
таган томонига қараб кетди. Газетадан. 

3 Йўл-йўриқ, кўрсатма. 

Ҳаётга йўлланма кт. Мустақил иш қилиш 
учун имкон берувчи билим, малака ва ш. к. 
..ҳаётга йўлланма олаётган йигитдир, қиз- 
дир олий маълумотли бўлгиси келади. X. Тўхта- 
боев, Товламачи. 

ЙЎЛЛАНМОҚ 1 Йўл олмоқ; йўналмоқ. 
Ёш муллавачча таъзим билан ўрнидан туриб, 


Ғуломжон ҳужрасига йўлланди. М. Исмоилий, 
Фарғона т. о. 

2 Йўлламоқ фл. мажҳ. н.; жўнатилмоқ, 
юборилмок. Марғилон ва ўзга шаҳарларнинг 
ишончли уламо ва бекларига мурожаатнома- 
лар йўлланди. А. Қодирий, Ўтган кунлар. 

ЙЎЛЛИ 1 Йўли бор, йўл туширилган. 
..оқ йўлли кўйлак кийган Гавҳарни Маҳкам 
жуда узоқдан таниди. П. Қодиров, Уч илдиз. 

2 кам қўлл. Ўринли, жўяли. ..уларнинг сўзи- 
дан йўлли, йўлсиз кулиб, баҳарҳол сир олишга 
тиришади. А. Қодирий, Обид кетмон. 

ЙЎЛМА-ЙЎЛ 1 Ҳар бир сатри алоҳида, 
сатрма-сатр; бирор сатрини қолдирмай. 
Йўлма-йўл таржима. Китобни йўлма-йўл 
ўқиб чиқмоқ. 

2 айн. йўл-йўлакай. Бўлган воқеаларни 
йўлма-йўл ҳикоя қилиб кетарди. 

ЙЎЛОВЧИ 1 Йўлда кетаётган, ўтиб бо- 
раётган шахс. Кўчаларда йўловчилар сийрак- 
лашди. С. Анорбоев, Оқсой. Тоққа қараб кет- 
ган худди шу симёғочли йўлда бир пиёда йўлов- 
чи бормоқда. П. Турсун, Ўқитувчи. 

2 Бирор транспортда кетаётган шахс; 
пассажир. Автобус йўловчилар билан лиқ тўла 
эди. н Бу ерда йўловчилар поезд жўнашига 
бир соат қолгунга қадар чамадонларини ту- 
затиб олишлари ва бошқа майда-чуйда иш- 
ларини бажаришлари мумкин. Газетадан. 

ИУЛОЁҚ эск. 1 Узоқ сафарга чиқиш му- 
носабати билан бериладиган зиёфат, ҳадя. 
Йўлоёқ улашмоқ. 

2 с.т. Кузатиш, хайрлашиш олдидан ки- 
чик бир хурсандчилик қилиш, оз-оздан май 
ичиш. 

ЙЎЛПАШША Халқ эътиқодига кўра, 
уйга меҳмон келишидан дарак берувчи кат- 
та кулранг пашша. Уйда ногоҳ йўлпашша 
учса, Онам кутар, албатта, меҳмон. Э. Во- 
ҳидов. Хонага кириб қолган бир йўлпашша гир 
айланиб, самолётдек вағилларди. Мирмуҳ- 
син, Нуқра. 

ЙЎЛСИЗ 1 Йўли йўқ, йўл тушмаган. 
Улар деярли одам изини кўрмаган йўлсиз те- 
паликлар, ўнқир-чўнқир нотекис ерлар.. ора- 
лаб юришарди. А. Ҳакимов, Илон изидан. 
Йўллардан ўрмонга, ўрмондан ботқоққа, бот- 
қоқдан очиқ, йўлсиз далага.. ўтиб, узоқ юрди. 
Ойбек, Қуёш қораймас. 

2 кам қўлл. Ўринсиз, ножўя. ..уларнинг сўзи- 
дан йўлли, йўлсиз кулиб, баҳарҳол сир олишга 
тиришади. А. Қодирий, Обид кетмон. 





ЙЎЛСИЗЛИК Йўл йўқ ҳолат. Ёввойи чўл 
кечган кишигина жазирама қум саҳросининг 
машаққатли сафари, йўлсизлик азобларини 
тасаввур эта олади. А. Ҳакимов, Илон изи- 
дан. Отнинг тор кўчанинг ниҳоятига етиб, 
йўлсизликдан тўхталганини англагач, [Ота- 
бек] ўтган ишлардан ўзига ҳисоб бера бошла- 
ди. А. Қодирий, Ўтган кунлар. 

ЙЎЛСОЗ Йўл қурилиши ишлари билан 
шуғулланувчи шахс, мутахассис. Шу кунларда 
бу йўлдан ўтиб қолсангиз, йўлсозларнинг кўча- 
га асфалът ётқизаётганлигининг шоҳиди 
бўласиз. Газетадан. 

ЙЎЛТЎСАР Йўловчиларни тўсиб, улар- 
ни талайдиган шахс; қароқчи. Тоғ. Бу ерда 
йўлтўсарлар бор. Ш. Тошматов, Эрк қуши. 
Олдимиздан йўлтўсарлар, ўғрилар.. чиқиб 
қолади. Ж. Шарипов, Хоразм. 

ЙЎЛТЎСАРЛИК Йўлтўсарлар иши. Қани 
энди, кўзимга ўша номард кўринса-ю, 
йўлтўсарлик қилиб мой чайнайдиган тишла- 
рини битта-битта суғуриб олсам, эҳ. Ф. Сад- 
риддинов, Тундаги воқеа. 

ИУЛЧИ 1 айн. йўловчи. Якка йўлчи ман- 
зилга етолмасди. С. Аҳмад, Қадрдон далалар. 
Ҳарайсан: йироқда бир йўлчи танҳо На орт- 
га бурилар, на чиқарар сас. А. Орипов. 

2 Йўл бошловчи. Яёв йўлчи отлиқларни 
тўғри йўлдан эмас, аҳоли яшайдиган жойлар- 
ни четлаб.. адир ва тоғликлар оралаб бош- 
ларди. А. Ҳакимов, Илон изидан. 

3 айн. йўлсоз. Айланма магистралнинг бар- 
по қилинишида тажрибали йўлчилар қаҳра- 
монона меҳнат қилдилар. Газетадан. 

4 Йўлчи (эркаклар исми). 

Йўлчи юлдуз Йўл кўрсатувчи, раҳнамо. 
[Ботирали] Менга янги ҳаёт йўлини кўрсат- 
ган йўлчи юлдузим эди. Ҳ. Ғулом, Машъал. 

ЙЎНАЛИШ 1 Йўналмоқ фл. ҳар. н. 

2 махс. Бирор нарсанинг ҳаракатдаги 
йўли; траектория. Тик йўналиш. Снаряднинг 
йўналиши. н У [Шайбонийхон] отларнинг 
чопқирини танлаб қўйган, бугун эса шамол- 
нинг йўналишинию, ернинг нишаблигини ҳам 
ҳисобга олган эди. П. Қодиров, Юлдузли 
тунлар. 

3 Ҳаёт, фаолиятдаги муайян йўл. Бу экс- 
педиция бир ёқдан Шералининг геологияда ўз 
ўрни, мавқеи, йўналишини белгилаб берган 
бўлса, иккинчи ёқдан катта-кичик олимлар 
диққатини жалб этди. С. Кароматов, Ол- 
тин қум. Баҳром билан дўстлашувим ҳаётим- 


нинг бундан кейинги йўналишига катта таъ- 
сир ўтказди. М. Қориев, Ойдин кечалар. 

4 Илм-фан ва б. соҳаларга хос оқим, 
уларнинг соҳаси, тармоғи. Ҳозирги кунда илм- 
фаннинг бирор йўналишида етук мутахассис 
бўлиш учун фаннинг бошқа йўналишларини ҳам 
чуқур билиш керак. Газетадан. 

ЙУНАЛМОҚ1 Бирор томонга қараб йўл 
олмоқ; юрмоқ, жўнамоқ. Йигит гапини ай- 
толмай, бўшашиб, эшик томонга йўналди. С. 
Аҳмад, Ҳукм. Аҳмад кеч қолаётган эди, шу- 
нинг учун.. яёв тепага йўналди. Ф. Мусажо- 
нов, Ҳиммат. 

2 кўчма Қарамоқ, қаратилмоқ. Ҳамманинг 
диққати раисга йўналди. Раис индамай, ба- 
майлихотир чой ичиб ўтирарди. Ҳ. Назир, 
Кўктерак шабадаси. 

ЙЎНАЛТИРМОҚ 1 Йўналмоқ фл. орт. н. 

..подшоҳ энг яқин беклари билан сойнинг на- 
рига четида туриб, қўшинни кўприкка то- 
мон йўналтирмоқда эди. П. Қодиров, Юлдуз- 
ли тунлар. 

2 Иш-ҳаракат, фаолият ва ш.к. ни бирор 
томонга бурмоқ, қаратмоқ. Десантларни яго- 
на мақсад йўлига йўналтириш керак эди. 
«Ўзбекистон қўриқлари». Ёшларни касблар- 
га йўналтиришда, ўқувчиларнинг меҳнат тар- 
биясини ташкил этишда унинг [«Камолот» 
ёшлар ҳаракатининг] роли ортиб бормоқда. 
Газетадан. 

ЙЎНДИРМОҚ1 Йўнмоқ фл. орт. н. ..тоғ- 
дан йўндириб келиб ётқизилган тошлар кўчаю 
бозор саҳнини лой-чангдан асрар эди. Мир- 
муҳсин, Меъмор. 

2 Топмоқ, ундирмоқ (йўқжойдан). Тех- 
никани йўқ жойдан йўндирди. «Саодат». Борни 
тежаб, йўқни йўндириб, дам оч, дам чала 
қурсоқ бўлиб яшадик. Ойбек, Танланган 
асарлар. 

ЙЎНИҚ Йўниб маълум шаклга киритил- 
ган; йўнилган. Йўниқ тош. 

ЙЎНМОҚ Бирор нарса ясаш, тўғрилаш 
мақсадида қирқмоқ, кесмоқ, тарашламоқ. 
Полвон.. бир тошни танлаб олди-да, яхши- 
лаб артишга ва бир томонини йўнишга буюр- 
ди. А. Қаҳҳор, Кўр кўзнинг очилиши. Аваз 
узун бир ёғоч топиб, ўғлига қармоқдаста 
йўниб қўйди. С. Сиёев, Аваз. Дадаси ҳўл қай- 
рағочни қўр аралаш кулга кўмиб, тўғин, эгар, 
кегай йўнар эди. А. Мухтор, Чинор. Матқовул 
қишда ҳам тинмади. Ўзича омоч йўнди, мола 
ясади.. М. Исмоилий, Фарғона т. о. 




ЙЎНҒИЧҚА Дуккакли ўсимликлар ои- 
ласига кирадиган, ем-хашак бўладиган ўтси- 
мон ўсимлик; беда. Йўтичқа ўрмоқ. н Яна 
шу ерни чопдик. Йўнғичқанинг илдизини су- 
ғурдик. Ойдин, Гулсанам. Йўнғичқа ўроққа 
кеп қопти-ку ? Ш. Холмирзаев, Арпали қиш- 
лоғида. 

ЙЎНҒИЧҚАЗОР Йўнғичқа экилган 
майдон. -Ҳув анави сой бўйидаги йўнғичқа- 
зорга [отни\ олиб бор, — деди Зиёбек Кен- 
жага. Н. Фозилов, Оқим. 

ЙЎНҒИЧҚАПОЯ шв. Йўнғичқазор. Йўн- 
ғичқапоя пуштасидан юриб, айвонларига чиқиб 
борди. Ш. Холмирзаев, Арпали қишлоғида. 

ЙЎРГАК Чақалоқни ўрайдиган кичик 
чойшаб. Болани доим озода, йўргакларини 
тоза, қуруқ тутиш керак. н Чақалоқнинг 
оёғи 100 х 120 см ли йўргакка сиқмай ўрала- 
ди ва икки ойлик бўлгунча шу тарзда кийин- 
тирилади. «Саломатлик». 

Йўргакда теккан (касал) Ёшликдан ўр- 
ганган, туғма одат. -Бу [амални суиистеъ- 
мол қилиш\ Тожибойнинг йўргакда теккан 
касали, — деди Абдурасул. П. Турсун, Ўқи- 
тувчи. -Зўравонлик немисга йўргакда теккан- 
га ўхшайди, — деди ямоқчи чол. Н. Сафаров, 
Оловли излар. 

ЙЎРГАКБОҒ Йўргак устидан боғлана- 
диган боғ, тасма. Меҳринисо шошиб, чақа- 
лоқни йўргаклар экан, ҳали йўргакбоғни ҳам 
боғламай туриб, эшикдан Зоҳида кириб кел- 
ди. Р. Файзий, Ҳазрати инсон. 

ЙЎРГАКЛАМОҚ Йўргакка ўрамоқ. Ча- 
қалоқни йўргакламоқ. н Назаримда, қизим, 
сиз киндигингизни кесиб, йўргаклаганларни, 
опичиб катта қилганларни ҳам унутиб 
юборганга ўхшайсиз. Мирмуҳсин, Йўқол- 
ган жавоҳир. 

2 кўчма Ўраб-чирмамоқ (тарбия, улғай- 
тириш билан боғлиқ); қопламоқ. Гўзал Тош- 
кент, қулоқ сол меҳмонингга, Ишқимизни 
йўргакладинг, шод этдинг. Т. Тўла. Она ер ял- 
пизларни митти япроқчаларга йўргаклади. 
«Саодат». Дилимда йўргакланган мисралар 
тилим учида айланади. М. Қўшоқов, Олти 
қизнинг ичида. 

ИУРИҚ 1 Амалга ошириш учун зарур 
бўлган чора-тадбир; йўл. Ҳар ишнинг ўз 
йўриғи бор. н Чигалларнинг ҳаммасини жума 
кунги кенгаш ечади. Ҳаммамизнинг ҳаёт-ма- 
мотимиз йўриғи ўша куни белгилаб берилади. 
Ҳ. Ғулом, Машъал. 


2 Бирор масалада тутган мавқе, аҳами- 
ятни алоҳида қайд этади. Онанинг йўриғи 
бошқа экан: битта чақалоққа икки эркак бас 
келолмасдик. Ж. Абдуллахонов, Хонадон. Сиз- 
нинг йўриғингиз бошқа, сизнинг соянгиздан ҳам 
ҳайиқишади. С. Нуров, Нарвон. 

Шу йўриқдан кам қўлл. Шу сабабли. Шу 
йўриқдан мен нима юмуш билан келганимни 
айтишдан кўра, чолу кампирнинг ҳол-аҳво- 
лини сўрашни афзал кўрдим. «Муштум». 

ЙЎРИҚНОМА 1 Қонун ёки бошқа меъ- 
ёрий ҳужжатларни тушунтириш мақсадида 
чиқариладиган ҳуқуқий ҳужжат. Лавозим 
(мансаб) йўриқномаси. 

2 Бирор нарсани, унинг амалга ошириш, 
бажариш тартиби ва усулини белгиловчи 
қоидалар тўплами, кўрсатмалар. Ҳонунни 
қўллаш ҳақида йўриқнома. 

ЙЎРМА Каштачилик (каштадўзлик)да 
занжирсимон чок. Йўрма қилиб тикмоқ. н 
Тикиши силлиқ эмас: Ўгирмаси — чакмага, 
Санамаси — йўрмага Кундош бўлиб тушган- 
дай. Ғ. Ғулом. 

ЙЎРМАДЎЗ Йўрма тикувчи мутахассис, 
чевар 

ЙЎРМАДЎЗИ Йўрма усули билан ти- 
килган ёки гул солинган буюм. Анорхоннинг 
устида қизил атлас кўйлак, бошида йўрма- 
дўзи дўппи. И. Раҳим, Ҳаёт булоқлари. 

ЙЎРМАДЎЗЛИК Йўрма усулидаги чок 
билан бадиий буюмлар ва кийимларга гул 
(нақш) тикиш иши, касби. Йўрмадўзлик 
билан шуғулланмоқ. 

ЙЎРМАМОҚ сшн. кўкламоқ II. 

ЙЎРТМАЧОҚ Йўртиб, сакраб юрадиган. 

Йўртмачоқ бола Эндигина йўлга кирган, 
юра бошлаган бола. 

ЙЎРТМОҚ Йирик қадам билан тез юр- 
моқ, елмоқ; лўкилламоқ (от ва эшак юри- 
ши ҳақида). От бош силкиб.. йўртиб кетмоқ- 
да. С. Аҳмад, Ҳукм. 

ЙЎРТОҚ(И) Йирик қадам ташлаб, елиб 
юрадиган. Йўртоқ йўрғага йўлдош бўлмас. 
Мақол. н [Ҳорасоч] Ҳар қалай, йўрға тугул, 
йўртоқ бўлса ҳам, от миниб, дала кезишни 
ор этмас эди. Т. Сулаймонов, Қорасоч. 

ЙЎРҒА I 1 Майда қадам ташлаб, тез 
юрадиган (от, эшак ҳақида). [Мингбоши\ 
Энг яхши зар чопонини кийиб, тилла кама- 
рини боғлаб, узун қиличини осиб, саман 
йўрғани миниб, йўлга чиқди. Чўлпон, Кеча 
ва кундуз. Гулнораниниг дадаси қишгача 




миниб юра қол, деб йўрға эшагини берган. С. 
Сиёев, Ёруғлик. 

2 Шундай тарздаги юриш. ..Жўра, бу қай- 
ноқ ҳаётни кўрмагандай, кўчанинг бир чети- 
дан от йўрғасига маҳлиё бўлиб.. борарди. Ҳ. 
Шамс, Душман. Якка отнинг йўрғасидан 
чиқарми чанг?Ғ. Ғулом. 

Йўрғаси чиқмоқ айн. оёқ чиқармоқ қ. оёқ. 
Полвонга жир битувдики, йўрғаси чиқиб қол- 
ди.. Ҳ. Назир, Ўтлар туташганда. Йўрға чи- 
қармоқ айн. оёқ чиқармоқ қ. оёқ. [Ҳожар:] 
Бу қора ер юткурнинг йўрға чиқаришини етти 
ухлаб тушида ким кўрибди? Ҳамза, Паран- 
жи сирлари. 

ЙЎРҒАII Бешикнинг бир текисда, осон 
тебраниши учун унинг орқа ва олд оёқлари 
остига кўндаланг ўрнатилган ёйсимон ёғоч 
мослама. 

ЙЎРҒАЛАМОҚ 1 Йўрға юриш қилмоқ 
(от, эшак ҳақида). Абдусамад амакининг ор- 
қасига мингашиб олдим. От йўрғалаб кетди. 
М. Мансуров, Ёмби. Тагимдаги қашқа дўнон 
бир меъёрда йўрғалайди. М. Хайруллаев, Тил- 
ла маржон. 

2 Умуман, майда ва тез қадам билан 
юрмоқ. Бухгалтер сўридан тушиб, тўй бўла- 
ётган ҳовли томон йўрғалади. М. Ҳазратқу- 
лов, Журъат. Шундай йўғон бўлишига қара- 
май, беданадай йўрғалади. А. Қаҳҳор, Қўшчи- 
нор чироқлари. 

3 кўчма Нарсанинг бирор сатҳ узра тез 
ҳаракатига нисбатан қўлланади. Қалами йўрға- 
лаган сари, юмалоқ юзи хиёл ёришиб, қийиқ 
кўзлари nupnupap эди. М. Осим, Сеҳрли сўз. 
[Муниснинг] Оқ бармоқлари клавиитар усти- 
да йўрғалаб, унинг юрак сўзларини куйга кўчи- 
рар эди. 3. Фатхуллин, Сўнмас юлдуз. 

4 Енгил ҳаракат, майда қадамлар билан 
ўйинга, рақсга тушмоқ. Ўйинчи йигит четга 
чиқиши билан киприкларига сурма қўйган бир 
жувон ўртага чиқиб йўрғалай бошлади. П. 
Турсун, Ўқитувчи. [Холмат:] Гўзалларнинг 
гўзали! Энди иккитагина хурсандчилик қила- 
миз-да. Бир йўрғалаб берасиз-да! Ҳамза, Бой 
ила хизматчи. 

ИУСИН I 1 кам қўлл. Ҳолат, тарз. Ша- 
карнинг йўсини ўзгармаган, унча-мунча гап, 
насиҳат бакор келмаслиги кўриниб турибди. 
Ҳ. Назир, Кўктерак шабадаси. 

2 кўм. взф. Ўхшатиш, қиёс маъносини 
билдиради. Отабекнинг Марғилонга бориб 
келиши шу йўсинда эди. А. Қодирий, Ўтган 


кунлар. Сўнгра [қизча] ўз ишидан миннат- 
дор йўсинда қора кўзларини атрофга бир 
жавдиратиб олди-да, тез чиқиб кетди. П. 
Турсун, Ўқитувчи. Шу йўсин қизлар ўзлари- 
нинг бир ўртоқларини хотинлик дунёсига 
узатиб, мажлисдан тарқалишдилар. А. Қо- 
дирий, Ўтган кунлар. 

ЙЎСИН II Зах ерларда, тош, дарахтлар 
устида ўсадиган илдизсиз майда ўсимлик, 
мох. Тош устини йўсин қоплабди. н Челакни 
тўлдириб, қаддини ростлади. Қум, сувдан 
йўсин, йод ҳиди келарди. С. Нуров, Нарвон. 

ЙЎТАЛ 1 Нафас йўлининг касаллани- 
ши, қичиши туфайли хириллоқ ва шовқин 
аралаш ўқтин-ўқтин кучли зарб билан на- 
фас чиқариш. Кузнинг ёқимсиз шамоли ўпка- 
ни қичитиб, йўтални қистатар.. эди. А. Қо- 
дирий, Ўтган кунлар. Домла йўталди ва 
йўталнинг зўридан қизариб кетди. П. Турсун, 
Ўқитувчи. 

2 Шундай ҳодиса билан кечадиган ка- 
саллик. Йўтални даволамоқ. Йўталга қарши 
dopu бермоқ. 

3 Бирор нарсадан белги (хабар) бериш, 
унга ишора қилиш мақсадида чиқарилади- 
ган шундай товуш. Бўтабой бу йўталнинг 
маъносига дарров тушунди.. деразадан таш- 
қарига қаради. А. Қаҳҳор, Кўшчинор чироқ- 
лари. 

4 кўчма Пора. Йўталсиз ҳеч ерда ишинг 
битмаса, Кўк қоғоз тутмасанг, кўролмасанг 
кун.. Э. Воҳидов. 

ЙЎТАЛМОҚ Йўтал чиқармоқ (йўтал 
тўғри ва кўчма маънода. қ. йўтал). Мастон 
кўзини очиб яна юмди. Турғуной яна узоқ 
йўталди; Мастон уйғонгандан кейин, унинг 
елкасига бошини қўйиб, яна йўталди.. А. Қаҳ- 
ҳор, Мастон. Мурод Мирзонинг одоб юзаси- 
дан йўталиб олгани эшитилди, сал ўтмай, 
унингузун ва озғин қомати кўринди. Ш. Тош- 
матов, Эрк қуши. 

ЙЎҚ 1 Мавжуд эмас; зид. бор 1. Ўзингда 
йўқ — оламда йўқ. Мақол. Бу атрофда бирон- 
та хонадон йўқ. н Корхонада озиқ-овқат 
маҳсулотлари билан савдо қилувчи магазин йўқ. 
Газетадан. Одамзод шундайки, бор нарса аста- 
секин йўқолса ҳам, пайқайди, лекин йўқ нар- 
са аста-секин пайдо бўлса, пайқамайди. А. 
Қаҳҳор, Асарлар. 

2 Жавоб ичида келиб, инкор маъноси- 
ни ифодалайди; зид. ҳа. Сидиқжон бир сони- 
ни эгарга қўйиб, жувонга томон ўгирилиб 




ўтирди: -Бу ерлар ҳам Қўшчинорга қараш- 
лими? -Йўқ. А. Қаҳҳор, Қўшчинор чироқпа- 
ри. - Сиз ҳам қизиқсиз-да, Ҳожи хола. -Йўқ, 
қизиқ эмасман, тўғри гапни қиляпман, Тўра- 
хон. М. Исмоилий, Фарғонат. о. -Биласизми, 
Йўлчи, kumhu судрадингиз? -Йўқ, ким ўзи у 
um? Ойбек, Танланган асарлар. 

3 Гап олдидан келиб, олдинги гапда баён 
этилган фикрга эътирозни билдиради. Йўқ, 
сени шарманда деб таъна эшитишни xoxyia- 
майман. Ў. Ҳошимов, Қалбингга қулоқ сол. 
Йўқ, жаноби бой, саводли билан саводсиз ҳеч 
маҳалда баб-баравар эмас. К. Яшин, Ҳамза. 
-Йўқ, йўқ, синглим, — ялинди Раҳим Саидов 
—Ўтинаман, ҳозир беринг. Жуда ҳам зарур!Ў. 
Умарбеков, Ёз ёмғири. 

4 Бирор (ўйланган) нарсанинг ундай 
эмаслигини, юз бермаслигини билдиради. 
Олимжон ўн беш кунда қайтмоқчи эди. Бир 
ой ўтди — йўқ, икки ой ўтди — йўқ. На хат 
бор, на хабар. Ойбек, Танланган асарлар. 
Эртоев Барно рози бўлиб қолмаса, деб бир 
сесканиб тушди, йўқ, қиз ноз билан бошини 
чайқади. О. Ёқубов, Эр бошига иш тушса. 
Ёлғиз қўйни ҳайдаш нуқул азоб. Бўйнидан сур- 
гайман — йўқ, думбасига арқон солиб тор- 
таман — йўқ. Ойбек, Танланган асарлар. 

5 от взф. Камбағал, қашшоқ; ночор. Бор 
бўлсанг, кўролмайди; йўқ бўлсанг, беролмай- 
ди. Мақол. Борнинг иши фармон билан, 
йўқнинг иши армон билан. Макол. н -Ўлим 
— тўй эмас, борнинг пулини сочади, йўқнинг 
сирини очади, — деди кампир ўғлига. Э. Раи- 
мов, Ажаб қишлоқ. 

6 Феълнинг инкор маъноли шаклини 
ясаш учун хизмат қилади. Анчадан бери кўрга- 
ним йўқ. Ўқишга бораётгани йўқ. 

7 Ўзи бирикиб келган сўз билдирган 
нарсага шахснинг уқуви, бардоши, хоҳи- 
ши йўқпигини билдиради. Лекин мен ҳам 
мақола ёзишга йўқман, биродар. А. Қаҳҳор, 
Адабиёт муаллими. Шундай қилиб, Салим- 
хон Обидий касалга йўқроқ одам. Мирмуҳ- 
син, Умид. 

Баҳоси йўқ Белги, қимматни кучайти- 
риб ифодалайди; жуда яхши, бебаҳо. ..лекин 
[Ўрмонжон] яхши одам, худога қараб айт- 
ганда, баҳоси йўқ одам. А. Қаҳҳор, Қўшчи- 
нор чироқлари. Гап йўқ Бундан бошқача 
бўлиши мумкин эмас; қойил, жуда соз. -Зиё- 
фат қалай бўлди? -Эй, гап йўқ! Гапда (ёки 
гап-сўзда) йўқ Гапга чечан эмас, гапни яхши 


уддалаб гапира олмайди. Ҳозирги афтини 
кўрган киши уни [Рўзиматни] гап-сўзда йўқ, 
ўзи тўнггина бир йигит гумон қилар эди. А. 
Қаҳҳор, Қўшчинор чироқлари. Жаҳонда йўқ 
Яккаю ягоналикни таъкид билан ифодалай- 
ди. Сўзлашдик, хотин, у киши сўзни айлан- 
тириб, сиздек бахтли ота жаҳонда йўқ, деди. 
Ойбек, Танланган асарлар. Зарари йўқ Ҳеч 
нарса қилмайди, ҳечқиси йўқ. -Зарари йўқ, 

— деди Каримий пешонасида тўзғиган сочла- 
рини бир бош силкиш билан орқага ташлаб. Н. 
Аминов, Суварак. -Ҳа шуми? — кулди Йўлчи. 

— Зарари йўқ, жилдираб оқяпти-ку, опа, шу 
ҳам тошишми? Ойбек, Танланган асарлар. 
Инг йўқ, жинг йўқ Индамай, ҳеч нарса де- 
май. Қорни тўқ, эгни бутун бўлса бас. Инг 
йўқ, жинг йўқ ишлайверади. Ойбек, Танлан- 
ган асарлар. Иши йўқ Эътибор бермайди, 
қизиқмайди. Хоннинг ўлик-тирик билан иши 
йўқ эмиш. Жони ҳалак дейдилар. С. Сиёев, 
Ёруғлик. [ Самоварчининг] Келган-кетганлар 
билан унчалик иши йўқ. Ойбек, Танланган 
асарлар. Иўқ бўлмоқ Кўздан ғойиб бўлмоқ; 
йўқолмоқ. Отаси Маҳмуд ака эса онаси ва- 
фот этгач, йўқ бўлиб кетди. Газетадан. Бир- 
дан бошим айланиб, аллақандай қоронғилик- 
да йўқ бўлиб кетдим. Э. Раимов, Ажаб қиш- 
лоқ. Иўқ деганда Энг ками, ками билан. Йўқ 
деганда беш кило келади. Иўқ демоқ Инкор 
этмоқ, рад этмок, эътироз билдирмоқ. -Йўқ 
десангиз, бой тилингизни кесармиди? — бўғи- 
либ деди Гулсумбиби. Ойбек, Танланган асар- 
лар. Иўқ ердаги Ҳеч қаерда йўқ, умуман йўқ. 
..йўқ ердаги ғовғани бошимизга сотиб олдик, 
деб қилган ишига пушаймон бўлиб ётди. «Ёд- 
гор». Кун йўқ Кун бермайди, тинч қўймай- 
ди. Сизуйда йўқ вақтларингизда Ҳамдамингиз 
дастидан менга кун йўқ. А. Қаҳҳор, Асарлар. 
Яккахўжалик бўлсанг, сенга кун йўқ, деб биз- 
ни колхозга киргани мажбур қилишди. А. Қаҳ- 
ҳор, Қўшчинор чироқлари. Кўнглида кири 
йўқ қ. кир. Кўргани (ёки кўрарга, кўришга) 
кўзи йўқ Жуда ҳам ёмон кўради, кўришни 
ҳам хоҳламайди. Уларнинг мени кўргани кўзла- 
ри йўқ. К. Яшин, Ҳамза. Унинг [Каримович- 
нинг] кўрарга кўзи йўқ: ҳар бир йиғинда аспи- 
рантини чўқий бошларди. Мирмуҳсин, Нуқ- 
ра. Мазаси йўқ 1) кўнгилдагидек эмас, ду- 
руст эмас. Имтиҳон қилиб кўрдим — мазаси 
йўқ. А. Қаҳҳор, Адабиёт муаллими; 2) айн. 
тоби йўқ қ. тоб. Отлиққа йўқ Кам топилади- 
ган, ноёб, ҳамма ҳам етишавермайдиган 




нарса ҳақида. Кишининг юрагини қон қилиб 
юборасан.. наинки мен асал олсам! Асал от- 
лиққа йўқ, ҳали биз пиёда-ку! А. Қаҳҳор, Анор. 
Саноғи (ёки сони) йўқ Жуда кўп. Кўрпа- 
тўшагини орқалаб, хор-зор юрган одамлар- 
нинг саноғи йўқ. Ойбек, Танланган асарлар. 
[Элликбоши Ҳакимбойваччага:] Ўғри, мутта- 
ҳам, дайдиларнинг сони йўқ. Ойбек, Танлан- 
ган асарлар. Суяги йўқ Жуда ёқтиради, жуда 
қойил қилади. Қабиҳ ишларга суягингиз йўқ, 
мусаллас шаръий дейсиз. У. Исмоилов, Сай- 
ланма. Тараф йўқ Тенглашадигани, етади- 
гани мавжуд эмас; тенглашиб бўлмайди. 
..аммо хотинни учта қилишга ҳам ўйим йўқ 
эмас. -Сизга тараф йўқ, тоға! А. Қодирий, 
Ўтган кунлар. Тоби йўқ 1) соғлиғи дуруст 
эмас; касал. Ака, нимага жим бўлиб кет- 
дингиз? Тобингиз йўқми? Озибсиз-а.. Ойбек, 
Танланган асарлар; 2) хуши йўқ, ёқтир- 
майди. На ўқишга, на юмушга тоби йўқ. «Гул- 
даста». -Биламан, тушунаман, кишанга пю- 
бинг йўқ, — деди-да, Қоратой кўзларини ай- 
ёрча қисиб давом этди.. Ойбек, Танланган 
асарлар. Тутуриғи йўқ Бетайин, ўз гапига 
амал қилмайдиган. Шу одам ҳам тутуриғи 
йўқ, лайчадек сермулозимат бўлиб кетяпти. 
А. Мухтор, Опа-сингиллар. Узида йўқ Хур- 
санд (шод) ҳолатни кучайтиради. ..акажони 
келтирган жажжи машиначани қизларга кўз- 
кўз қилиб, ўзида йўқ хурсанд. Ҳ. Назир, Сўн- 
мас чақмоқлар. -«Жаннат, жаннат» дейи- 
шади-ю, жаннат деганлари Қорабулоғимиз- 
дан яхшимикан ?! — деди у ўзида йўқ қувониб. 
М. Исмоилий, Фарғона т.о. Ҳе йўқ, бе йўқ 
Бирор нарса демай, ҳеч қандай гап-сўзсиз. 
Маҳалламда, ҳе йўқ, бе йўқ, ўғлим Абдуса- 
матни аскарликка мўлжаллаб қўйишибди. 
Ойбек, Танланган асарлар. Ҳечқиси йўқ қ. 
ҳечқиси. Беш-олти мингга куйибсан, ҳечқиси 
йўқ. Н. Сафаров, Ҳаёт мактаби. Йўлчи тша- 
гини бузмай, одатда гапиргандай, деди: -Ҳеч- 
қиси йўқ; мўйсафид, бечора одам экан, дуо- 
сини олай дедим. Ойбек, Танланган асарлар. 
Ҳисоби йўқ 1) сони (саноғи) йўқ, беҳисоб. 
Мол-дунёсининг ҳисоби йўқ\ 2) илож-имкон 
йўқ. Қайтай десам — қувади, ўтиб кетиш- 
нинг сира ҳисоби йўқ. Туриб қолдим. А. Қаҳ- 
ҳор, Қўшчинор чироқлари. 

ЙЎҚЛАМА 1 Кишиларнинг бор ёки 
йўқлигини билиш учун рўйхат бўйича улар- 
нинг исм ва фамилиясини айтиб чақириш. 
Йўқлама қилмоқ. н Бир кун, жангдан чиқиб 


дам олаётган бир бўлинмага бориб қолдим, 
шу вақт роталарнинг бирида кечки йўқлама 
бўлаётган эди. 3. Фатхуллин, Сўнмас юл- 
дуз. Муаллим йўқламани қилиб бўлгач: -Ўт- 
ган дарсда қайси мавзуни ўтган эдик ? — деб 
сўрайди.. X. Тўхтабоев. Ширин қовунлар 
мамлакати. 

2 эск. Мактабда синф журнали. Бунда 
[дарсда] 6-8 бола баҳоланиб, уларнинг баҳо- 
си йўқламага ва кундаликка қўйилади. Й. Аб- 
дуллаев, Дарс юзасидан баҳони қандай 
қўйиш керак? Ҳамшира эриниб, олдидаги 
йўқламага ўхшаган дафтарни очди. Ф. Муса- 
жонов, Ҳиммат. 

ЙУҚЛАМОҚ 1 Ҳол-аҳвол сўрагани бор- 
моқ ёки келмоқ. Касални йўқлаб бормоқ. н 
Сиздан умидим шумиди, улуғ, наҳот ҳолинг 
не, деб бирор марта йўқлаб келмасангиз. С. 
Аҳмад, Ҳукм. Раҳмат, Эътибор опа, шундан- 
шунга овора бўлиб йўқлаб келибсизПў. Ғулом, 
Машъал. 

2 этн. Бирор муносабат билан муборакбод 
қилиб, совға олиб бормоқ. Чақалоқни йўқлаб 
бормоқ. н Юсуф амаки бот-бот келар, қизи 
қатори мени ҳам совғалар билан йўқлаб ту- 
рарди. Ҳ. Назир, Кўктерак шабадаси. 

3 Бирор нарса ёки кимсани истаб суриш- 
тирмоқ, ахтармоқ, сўрамоқ. Мирзакаримбой 
шубҳа билан боқиб сўради: -Келинг, кимни 
йўқлаб келдингиз бу ерга? Ойбек, Танланган 
асарлар. Бек инқилоб бўлган йили Раҳим дом- 
лани йўқлаб, мачитга келганини.. эслади. Ҳ. 
Ғулом, Машъал. 

4 Эсламоқ, ёдга олмоқ. Наманган шаҳри- 
дан кетсам, мени йўқлар кишим борму? Маш- 
раб. Биз уларни йўқласак, улар бизни эслай- 
дилар. Н. Сафаров, Ҳаёт мактаби. Келур охир 
сени ҳам йўқлагудек бир замон яхши. Муқи- 
мий. -Катта қиз бўлиб юрибсизми? -Шукур.. 
Ҳозиргина йўқлаб турган эдик-а. Н.Сафаров, 
Танланган асарлар. 

Ўрни йўқланди Йўқлиги билиниб, сези- 
либ турди. Элмурод Рашиднинг олдидан қайт- 
гач, ортиқча қайғурмаса ҳам, нима учундир 
уч-тўрт кундан кейин унинг ўрни йўқланди. 
Шуҳрат, Шинелли йиллар. 

ИУҚЛАНДИ шв. айн. йўқлов 2,3. 

ИУҚЛИК 1 Йўқ ҳолат, йўқ эканлик. 
Шошма, даданг йўқлигида сен.. билан гапла- 
шиб олай. Ойбек, Танланган асарлар. Пирна- 
фас акангизнинг йўқлигини билдиришмаяпти. 
Ж. Шарипов, Хоразм. 






2 айн. йўқчилик. Эзгинлик, хўрлик, йўқлик 
асаби бўш одамларда тажанглик туғдирар, 
муомалада пардани кўтарарди. М. Исмоилий, 
Одамийлик қиссаси. ..йўқлик уни ўзидан кат- 
та таёқ судраб, қўй боқишга мажбур қилган 
эди. Газетадан. 

3 Ҳаёт, бирор нарса мавжуд бўлмаган 
макон, ҳолат. Ҳамма нарса унутилди, еру кўк, 
замину замон йўқлик қаърига бир лаҳзада синг- 
ди-кетди. К. Яшин, Ҳамза. Абас, йўқликлар- 
га кетди жаҳолат, Асримиз уфқида у мисли 
рўё. А. Орипов. 

4 флс. Мавжуд эмаслик; зид. борлиқ. 

ИЎҚПОВ 1 Йўқлаш иши, хатти-ҳаракати. 

2 Маълум муносабат билан қутлаш ёки 
ҳол-аҳвол сўраш учун қариндош-уруғ, дўст- 
танишларнинг бир-бирлариникига бориши- 
дан иборат маросим, одат. Яна битта зарур 
йўқлов чиқиб қолди, хотин. Ғайратий, Дов- 
дираш. Бу хотин, қачон қарасам, тўёна, 
йўқлов ташвишида юради. М. Алавия, Тўйла- 
римиз ҳақида. 

3 этн. Шундай юришда (бориш-келиш- 
да) олиб бориладиган нарса (тугун, тоғора 
ва ш. к.). Йўқлов тоғорасини кўтарган Сано- 
бархон билан отарчилар аллақачон қуён бўлган 
эдилар. Ғайратий, Довдираш. 

4 этн. Марҳумларни эслаб айтиладиган 
(йиғланадиган) аза тўртликлари, шундай 
йиғи. Бунга йиғи-йўқловлар ва мотам ёр-ёр- 
лари киради. «ЎТА». 

ЙЎҚЛОВЧИ Йўқлаб борувчи шахс. 

ЙЎҚОЛМОҚ Йўқлик касб этмоқ, мав- 
жудлиги барҳам топмоқ; йўқ бўлмоқ. Сай- 
ёрамизда қанча тоғлар йўқолиб, яна қанча 
янгилари пайдо бўлди. «Фан ва турмуш». Сув 
қуриб, Ҳўштегирмон аллақачон йўқолиб 
кетган, оти қолган, холос. А. Мухтор, Опа- 
сингиллар. 

2 Мавжуд жойини тарк этмоқ, йўқ 
бўлмоқ. Уйда тутун йўқолган бўлса-да, ач- 
чиқ ҳид дарров унинг бурнига урилди. Ойбек, 
Танланган асарлар. Омоннинг юзидаги табас- 
сум йўқолди, ўйланиб, жиддий оҳангда гапирди. 
С. Кароматов, Олтин қум. 

3 Кўздан йўқ бўлмоқ, кўринмайдиган 
ҳолат касб этмоқ; йўқ бўлмоқ. Арғимчоқуч- 
гандай, болалар сувда баланд-паст бўлиб, гоҳ 
йўқолиб, гоҳ кўриниб, орқага қайтишарди. Ҳ. 
Назир, Ёнар дарё. Ҳора Аҳмад бир ҳужрага 
кириб, узоқ вақт йўқолди. Ойбек, Танлан- 
ган асарлар. 


4 Бор-йўқлиги, кимда, қаердалиги но- 
маълум ҳолат касб этмоқ; йўқ бўлмоқ. От 
йўқолди. Пул йўқолди. Йўқолган пичоқнинг 
conu олтин. Мақол. н Ҳизим йўқолди. Ҳаёққа 
учди, билмайман. Ойбек, Танланган асарлар. 

5 с.т. Кетмоқ. Ҳартугул, бу кун уйига 
йўқолди. Ойбек, Танланган асарлар. 

ЙЎҚОТИШ 1 Йўқотмоқ фл. ҳар. н. Ёв- 
войи ўтларни йўқотиш. Имкониятни йўқо- 
тиш. н Уламоларимизда ҳам айб кўп, бидъ- 
ат ишларни йўқотиш ўрнига, уларни ҳимоя 
қиладилар. Ойбек, Танланган асарлар. Иш- 
даги камчилик ва нуқсонларни аниқлаш ҳамда 
йўқотиш.. Газетадан. 

2 Тегишли ва муҳим (зарур) нарса ёки 
кимсасидан айрилиш. Яхши одам қишлоқдан 
кетса, катта йўқотши ҳисобланади. Газе- 
тадан. Саодат.. бу — бошланиши эканлигини, 
бундан-да оғирроқ.. йўқотишлар юз бериши- 
ни ҳали билмасди. «Ёшлик». Бу жудоликлар, 
йўқотишлар Холматжон қалбида ҳеч ўчмас 
доғ, армону афсус бўлиб қолди. С. Аҳмад, Уфқ. 

ЙЎҚОТМОҚ 1 Йўқ қилмоқ. Буларни таг- 
туги билан йўқотмагунимизча, бизга тинч- 
лик йўқ. Ойбек, Улуғ йўл. 

2 Муайян мақсадга монелик қиладиган 
тўсиқни олиб ташламоқ; барҳам бермоқ. 
Саводсизликни йўқотмоқ. н .. турмушимиз- 
да бир қадар ислоҳ юзага чиқсин, бемаъни 
ишларни йўқотайлик.. Ойбек, Танланган 
асарлар. 

3 Ихтиёрсиз ҳолда тегишли нарсасини 
йўқ қилмоқ, назар-эътиборидан қочирмоқ. 
Кўр ҳассасини бир марта йўқотади. Мақол. 
н ..устод Ҳавом, Нажмиддин кетганидан 
сўнг, кўнгли бўм-бўш бўлиб қолиб, бир нима- 
сини йўқотган одамдек гангиб юрди. Мир- 
муҳсин, Меъмор. 

4 кўчма Ажралмоқ, маҳрум бўлмоқ; ай- 
рилмоқ, жудо бўлмоқ. Гуландом ёлғиз гўзал- 
гина эмас, балки ақли ва инсоний ғурурини ҳали 
жилла йўқотмаган хотин каби туюлди. Ой- 
бек, Танланган асарлар. Жангда ўз сафдош- 
ларидан бир нечтасини йўқотди. Газетадан. 

5 Кучдан қолмоқ, йўққа чиқмоқ. Ҳонун- 
нинг 26-моддаси ўз кучини йўқотган, деб 
ҳисоблансин. 

Ақлини (ёки эсини, ҳушини, эс-ҳушини) 
йўқотмоқ Тўғри фикрлаш, англаш ҳолати- 
ни йўқотмоқ, гангиб қолмоқ. Темиржон эса 
қадаҳ уриштириш у ёқда турсин, ақлини йўқо- 
тиб, нима бўлаётганига ҳам тушунмас, хо- 
муш ўтирарди. Ж. Абдуллахонов, Орият. 




-Вой, эсим қурсин, сизларни кўриб, эсимни ҳам 
йўқотиб қўйдим, — деди онаси ташқарига 
интипиб. М. Исмоилий, Фарғона т.о. Бирлаҳ- 
за эс-ҳушини йўқотиб, эсанкираб турди-да, 
кейин.. К. Яшин, Ҳамза. Гапини (ёки сўзи- 
ни) йўқотмоқ Гап-сўзидан адашмоқ, нима 
гапиришни билмай қолмоқ. Йигит гапини 
йўқотиб чайналди. Ҳизга, ялингандек, жав- 
дираб қаради. С. Аҳмад, Уфқ. Нотиқ.. 
«тўсатдан қаттиқроқ танқид қилдим, ше- 
килли» деган андишага бориб, сўзини йўқо- 
тиб қўйди. А. Қаҳҳор, Нотиқ. Ўзини йўқот- 
моқ Бирор иш-ҳаракат, гап-сўз ва ш.к. да 
меъёрий ҳолатини йўқотмоқ, гангиб, эсан- 
кираб қолмоқ. Ўзларини йўқотиб қўйган дуо- 
хон-доялар бу салобатли кишини кўриб, тур- 
ган жойларида қотиб қолдилар. Т. Обидов, 
Юсуфжон қизиқ. Ҳасам руҳи билан ғайрат- 
ланиб келган йигит бу ердаги аҳволни кўриб, 
ўзини йўқотиб қўйди. А. Мухтор, Қорақал- 
поқ қиссаси. 

ИУҚСА шв.. Акс ҳолда, бўлмаса. Тезроқ 
юринг, йўқса, кечикиб қоламиз. н Ўқиб бе- 
раман, рози бўлсангиз — шундай, йўқса, ас- 
лича босилар. А. Қаҳҳор, Сароб. Ҳиндистонга 
қўшни ea дарвоза бўлган мустамлакадаги си- 
ёсатга тўкис-тугал обрў таъмин этилган 
бўлиши керак. Йўқса, натижа ёмон. Чўлпон, 
Кеча ва кундуз. 

ИУҚСИЛ эск. Камбағал, қашшоқ; муҳ- 
тож. Аммо жафо чекар бахт деб ғарбдаги 
Ишсизлар, гадолар, йўқсиллар, хорлар. Уйғун. 
Меҳнатдан бошқа ҳеч нарсани билмаган бу 
йўқсил йигитнинг қандай зўр талаблари бўлар 
эди дейсиз. Чўлпон, Кеча ва кундуз. 

ИУҚЧА шв. Ниҳоятда кам, жуда оз; озги- 
на, йўқцек. Йўқча гуруч ош бўлур, меҳмон кўнгли 
хуш бўлур. Мақол. н Йўқча майиз тополмай, 
Куёв қочди, ёр-ёр. «Оқ олма, қизил олма». 

ИУҚЧИ шв. фолък. Йўқловчи, сўровчи, 
қидириб изловчи. Дарвозага келиб турган ёш 
ўғлон, Йўқчимисан, йўқлаганинг бормиди? 
«Тоҳир ва Зуҳра». Шу галага бизнинг бир моя 
келган, Моянинг йўқчиси, нори бўламан. «Ал- 
помиш». 

ИУҚЧИЛИК Иқтисодий танқислик, 
етишмовчилик; камбағаллик, муҳтожлик. 
Унинг бутун гавдасида оғир машаққат, из- 
тироб, йўқчилик ea бошқа кулфатлар билан 
тўла бир умрнинг изларини жуда яққол кўриш 
мумкин эди. Ойбек, Танланган асарлар. Эл- 
юрт бошига тушган даҳшатли уруш туфай- 


ли йўқчиликка бардош бераётган қанчадан- 
қанча халқ қатори чидам билан ишларди. Ш. 
Рашидов, Қудратли тўлқин. 

ИУҒИРМОҚ шв. Аралаштирмоқ, қўш- 
моқ. Ёлғонни ҳам боплаяпти: чин ақидаларга 
йўғириб гапираётгани учун сўзлари ишонарли 
чиқяпти. Ш. Холмирзаев, Қил кўприк. Ҳул- 
мурод бир оз cye ea сут қуйиб, устига халта- 
даги ундан тўрт-беш қўш ҳовуч солиб йўғира 
бошлади. С. Айний, Қуллар. 

ИЎҒОН 1 Кўндаланг кесими катта. Йўғон 
терак. Йўғон арқон. Йўғон ичак. Йўғон чўзи- 
лади, ингичка узилади. Мақол. н У айвон- 
нинг йўғон устунига тикилиб турарди.. Ў. 
Ҳошимов, Қалбингга қулоқ сол. Шербек, 
йўғон бир жуфт қамчидай сочи тақимига 
тушган Нигора.. кўздан ғойиб бўлгунча, алам 
ичида тикилиб турди. С. Анорбоев, Оқсой. 

2 Дўриллаган (овоз ҳақида). Унинг эгаси 
Маликахон баланд бўйли, овози ҳам эркак- 
ларнинг овозидек йўғон, сатангнамо хотин эди. 
С. Зуннунова, Гулхан. Буни билмаган, балки 
билгиси ҳам келмаган Ҳулмат қора эса, гўр 
ичидан гстиргандай, паст ea йўғон овоз би- 
лан давом этди. А. Мухтор, Опа-сингиллар. 

3 кўчма Шакл, миқцор ва б. жиҳатлар- 
дан катта; салмоқли, салобатли. Йўғон одам. 
н Ўликни кўмиб келиш қийин эмас, лекин 
йўғон чиқимлари кейин чиқади, биласанлар. 
Ойбек, Танланган асарлар. [Комил:] Э, ҳали 
кўп беллашамиз. Ишнинг йўғонлари энди чи- 
қадиганга ўхшайди. Уйғун, Ҳаёт қўшиғи. 

ЙЎҒОНЛАШМОҚ Йўғон бўла бормоқ. 
Овози йўғонлашмоқ. Ниҳолнинг танаси йўғон- 
лашди. н Муҳаммадражаб семирган, йўғон- 
лашган. А. Қаҳҳор, Сароб. 

ЙЎҒОНЛИК Кўндаланг кесим даража- 
си, катталик. Йўғонлиги бир метр келадиган 
чинор. н [Йўлчининг] Икки қоиш ўртасидан 
бир томонга кирган томири ўрта бармоқ 
йўғонлигида бўртиб чиқди. Ойбек, Танлан- 
ган асарлар. Шу вақт нарироқдаги беш қулоч- 
ча йўғошшкда бўлган азим қайрағочда чум- 
чуқлар қулоқни битиргудай қаттиқ чирқил- 
лашиб қолди. Ҳ. Назир, Сўнмас чақмоқлар. 

ЙЎҒРИЛМОҚ 1 Йўғирмоқ фл. мажҳ. н. 
Сутга йўғрилган кулча. 

2 Қўшилиб, аралашиб кетмоқ; мужас- 
самланмоқ. Уларнинг [Аброр билан Чиннихон- 
нинг] муҳаббати соф дўстона ҳурмат туйғу- 
лари билан йўғрилган эди. П. Қодиров, Қалб- 
даги қуёш. 




КАБАРДИН 1 Кабарда-Балкариянинг 
туб аҳолисини ташкил қилувчи халқнинг 
номи. Кабардин халқи. қ. кабардинлар. 

2 Шу халққа мансуб, тегишли, оид. Ка- 
бардин тили. Кабардин аёл. 

КАБАРДИНЛАР Кабарда-Балкария- 
нинг туб аҳолисини ташкил қилувчи халқ. 

КАБАРЕ [фр. cabaret — қовоқхона] Эст- 
рада томошалари (рақс, қўшиқ, мусиқа) 
бўлган қаҳвахона ёки ресторан. 

КАБЕЛСОЗ Кабель ишлаб чиқарувчи 
ишчи, мутахассис. 

КАБЕЛСОЗЛИК Кабель ишлаб чиқа- 
риш; ишлаб чиқаришнинг шу соҳаси. 

КАБЕЛЧИ Кабель ишлаб чиқарувчи ёки 
кабель ўтказувчи ишчи. 

КАБЕЛЧИЛИК Кабелчи иши, касби. 
Кабелчилик.. касблар орасида алоҳида фахр 
билан тилга олинади. Газетадан. 

КАБЕЛЬ [голл. kabel — лангар арқони] 
Ер остидан электр, телефон, радио тармоқ- 
ларини ўтказиш учун ишлатиладиган, усти 
герметик ҳимояланган симлар ўрами. Гут- 
таперчадан айниқса сув ости кабеллари учун 
изоляция материали сифатида кенг фойда- 
ланилади. «Фан ва турмуш». Ўзгармас ток 
воситасида кабеллар орқали электр энерги- 
яси ўтказиш масаласи ҳам ҳал бўлган. «Янги 
техника». 

КАБИ кўм. Ўхшатиш, мослик ёки қиёс- 
ни билдиради: сингари. Уҳам сен каби сер- 
завқ. н Бахтли онлар умр тунида юлдуз- 
лар каби чақнайди.. Ойбек, Танланган асар- 
лар. Ушунча йиллардан бери гўдак каби аяси- 
нинг паноҳида ухлаб ётган экан. Ў. Ҳоши- 
мов, Қалбингга қулоқ сол. Энди дераза ор- 


тидаги тол новдалари назарида қудратли 
чинор каби тебраниб турарди. С. Карома- 
тов, Олтин қум. 

КАБИНА [фр. cabine] Бирор ишни ба- 
жариш учун махсус жиҳозланган кичкина 
хона, бўлма (мас., машиналарда унинг бош- 
қарув механизмлари ўрнатилган ва бошқа- 
рувчиси ўтирадиган бўлмаси). Хотини бола- 
си билан кабинада — июфёр ёнида. С. Аҳмад, 
Уфқ. Учувчи кабинанинг эҳтиёт туйнугини 
очиб, ўзини самолётдан ташлади. «Шарқ 
юлдузи». «Мегалифтёр»да иккита қанот, 
тўртта реактив двигатель ва учувчилар ка- 
бинаси бор. «Фан ва турмуш». 

КАБИНЕТ | фр. cabinet] 1 Иш учун аж- 
ратилган махсус хона. Олимнинг кабинети. 
н Саттор Усмонов, ёш болани етаклаган- 
дек, Ёқубжонни.. бош инженер кабинетига 
бошлаб кирди. Н. Сафаров, Чўл лочини. Бу 
йил завод касаба уюшмаси комитети каби- 
нети тўла ремонтдан чиқарилди. Газетадан. 

2 Корхона, муассаса ва ш. к. да масъул 
лавозимли раҳбар ўз вазифасини бажара- 
диган хона. Муроджон Тожибоевнинг ҳаша- 
матли кабинетию олиб юрадиган машинаси 
йўқ. Газетадан. Раис стол орқасидан чиқди, 
кабинет эшиги олдидаги бўш жойда қўлла- 
рини орқасига қилиб, у ёққа-бу ёққа юра бош- 
лади. С. Анорбоев, Оқсой. 

3 Муассаса, корхона ва б. ларда илмий, 
амалий ва ш. к. ишларни олиб бориш, ўтка- 
зиш учун жиҳозланган, мосланган ва хос- 
ланган хона. Ўқув кабинети. Рентген каби- 
нети. н Замонавий мураккаб асбоб-уску- 
налар, ўқув қуроллари билан жиҳозланган 
кабинетлар.. бўлажак мутахассислар ихти- 






ёрида. Газетадан. Биринчи марта аллергия 
билан касалланган бемор дарҳол аллерголо- 
гик кабинетга мурожаат қилиши керак. 
«Фан ва турмуш». 

4 Баъзи давлатларда министрлар (вазир- 
лар) ҳайъати, ҳукумат таркиби; ҳукумат. 
Министрлар кабинети. Кабинетни тарқа- 
тиб юбормоқ. 

КАБИР [а. — катта, буюк] 1 эск. 

кт. Катта, улуғ. Муштларинг оғрийди 
чўнтакларингда: сен ҳамон кичиксан, бу олам 
— кабир. Ш. Раҳмон. Ёлғон гапирмоқлик — 
гуноҳи кабир!М. Исмоилий, Фарғона т. о. 

Саҳройи Кабир геогр. Шимолий Афри- 
кадаги қуруқ иқлимли жуда катта ер, даш- 
ти биёбон, бепоён саҳро. 

2 Етимлик ёшидан ўтган, балоғатга ет- 
ган, улғайган. Сағири бўлсин ул хоҳи каби- 
ри, чуқур фикри ҳамиша дастгири. Ҳабибий. 

3 Кабир (эркаклар исми). 

КАБИСА [а. л Л — тақвимни тузатиш]: 
кабиса йили Тўрт йилда бир келадиган, 366 
кунлик йил (бундай йилда февраль ойи 28 
эмас, 29 кун бўлади). 

КАБК [0. Л Л — каклик] эск. поэт. айн. 
каклик. Кабк ила товусни рафторингга мин- 
қод сшладинг. Муқимий. 

КАБОБ [ф. — кўрада пиширил- 

ган гўшт] Асосан, гўштни сихга тортиб, 
кўрага териб, чўғ дамида пишириладиган, 
шунингдек, тандирда ёки қозонда ҳам 
тайёрланадиган таом. Жигар кабоб. Лўла 
кабоб. Қийма кабоб. Тандир кабоб. Қозон 
кабоб. н Тоғдан ҳайдаб тушилган қўйлар 
сўйилди, кабоб кўраларида арчанинг nuc- 
тоқи кўмири чўғлатилди. П. Қодиров, 
Юлдузли тунлар. Рашид икки кулча нон 
орасига олинган кабобнинг сихи бандини 
Муҳаррамга тўғрилади. Шуҳрат, Шинел- 
ли йиллар. 

Бағри (ёки юраги, дили, жигари, кўкси) 
кабоб бўлмоқ Қаттиқ куйинмоқ, руҳий азоб 
тортмоқ. Дили кабоб бўлган Полвон бу йигит 
воқеасини тўлароқ билмоқчи эди. Ж. Шари- 
пов, Хоразм. Кабоб бўлмоқ Иссиқцан ни- 
ҳоятда қийналмоқ, «куйиб-ёнмоқ». Исит- 
ма ичида кабоб бўлиб, ҳаллослаб ётган Қул- 
муҳаммад ошнасига бақрайиб қараб қолди. 
Мирмуҳсин, Чўри. Тошкентнинг иссиқ кўча- 
ларида бир киши кабоб бўлиб юрибди, у — 
Умид. Мирмуҳсин, Умид. Сих ҳам куйма- 
син, кабоб ҳам. қ. сих. 

КАБОБПАЗ [ф. — кабоб пиши- 

рувчи] Кабоб пиширувчи ва кабоб сотувчи. 
Кабобпазнинг елпиғичи мовий дудлар билан 
ёқимли ҳид таратади. Ш. Тошматов, Эрк 
қуши. -Пули борга кабоб, пули йўққа дуди 
кабоб, кеп қолинг! — қичқирди кабобпаз. К. 
Яшин, Ҳамза. 

КАБОБПАЗЛИК 1 Кабобпаз иши, кас- 
би. Кабобпазлик қилмоқ. 

2 Кабоблар тайёрлаб сотиладиган жой; 
кабобхона. Кабобпазликда ишламоқ. Кабоб- 
пазликка бормоқ. 

КАБОБХОНА Кабоб пишириб сотила- 
диган жой, дўкон. Шаҳарнинг сўлим бир 
жойида кабобхона бор экан. Ў. Умарбеков, 
Одам бўлиш қийин. 

КАБОБХЎР [ф. — кабоб еюв- 

чи] Кабоб еювчи, кабобни яхши кўради- 
ган ва ейдиган. Бир кабобпаз бор-у, кабоб- 
хўрдан дарак йўқ. И. Раҳим, Тақдир. 

КАБОБХЎРЛИК Биргаликда, одатда 
махсус ташкил этиб кабоб ейиш. Атайин 
кабобхўрликка келганмиз-а, укам! «Гулдас- 
та». 

КАБОБЧИ айн. кабобпаз. Кабобчи улар- 
дан наридаги столда ўтирганлар билан гап- 
лашиб қайтди. «Гулдаста». 

КАБОТАЖ [фр. cabotage] Бир мамлакат- 
даги портлар ўртасида юк ва пассажирлар- 
ни денгиз транспорти (кема)да ташиш. 

Катта каботаж Турли денгизлардаги 
портлар ўртасида шундай кема қатнови. 
Кичик каботаж Бир денгиз портлари ўрта- 
сида шундай кема қатнови. 

КАБУТАР [ф. j-S — каптар] кт. айн. 
каптар. Кабутарлар дам учиб, дам сирпаниб 
қўниб.. ўйнашар эди. Ойбек, Навоий. 

КАВАК [ф. jLS — ичи бўш, ўйиқ, ичи 
тешик] 1 Чириш, нураш ва ш. к. натижаси- 
да бирор нарсада ҳосил бўлган чуқурча, 
бўшлиқ. Дарахт каваги. Тиш каваги. Қояда- 
ги каваклар. н .. бизуларни, қайси тоғ-тош 
кавагига беркинса ҳам топиб, Сотиболди- 
нинг ўчини олмай қўймаймиз. П. Турсун, 
Ўқитувчи. Умурзоқ ота кавак толга қоқил- 
ган михларга осиғлиқ қармоқларни олиб, 
кўздан кечираркан.. мийиғида жилмайиб 
қўйди. Ҳ. Ғулом, Машъал. 

2 Умуман, бирор нарса ичидаги табиий 
бўшлиқ. Қамиш каваги. Суяк каваги. 

3 с. т. Ин, уя. Сичқон каваги. Чумчуқ 
каваги. 




4 кўчма Пана, яширин жой, ўрин. Бўрон- 
бек дом-дараксиз кетди. Яна бирор кавакда 
ётган бўлса керак-а, Мулла Мирҳосил? Ҳ. 
Ғулом, Машъал. Уни йўқ қилиб, ўзинг қайси 
кавакка беркинасан!? П. Турсун, Ўқитувчи. 
«Навбаҳор» чойхонаси кавакларига эса 672 
килограмм гўшт, 124 килограмм колбаса.. 
яишриб қўйилган экан. Газетадан. 

КАВАКЛАМОҚ кам қўлл. Кавак ҳосил 
қилмоқ, ўймоқ. Кетай энди, кетиб обрўла- 
рим халқ ичра тобора, Каваклаб жисму жо- 
ним, бағрими парвардалар қилдинг. «Муштум». 

КАВАЛЕР I [фр. cavalier — отлиқ] Орден 
билан мукофотланган киши; нишондор. 
«Мустақиллик» ордени кавалери. «Меҳнат 
шуҳрати» орденининг кавалери. 

КАВАЛЕР II [фр. cavalier < итал. 
cavaliere] с. т. Бирор аёл билан бирга 
бўлиб, суҳбатлашиб юрувчи, кузатиб бо- 
рувчи ёки бирга ўйинга, рақсга тушувчи 
эркак. | Қиз:\ -Сиз маданиятсиз кавалер экан- 
сиз-ку, — деб ҳазиллашди-да, қўлтиқлаб ол- 
моқчи бўлди. О. Ёқубов, Тилла узук. 

КАВАЛЕРИСТ Кавалерияда хизмат 
қилувчи ҳарбий; отлиқ аскар. Армияда ка- 
валерист бўлиб хизмат қилмоқ. 

КАВАЛЕРИЯ [фр. cavalieria] Отлиқ 
қўшин. Кавалерия полки. н Жўрақул Са- 
марқанд шаҳрида жойлашган кавалерия қис- 
мидаги бўлинмаларнинг бирига командир 
қилиб тайинланди. Назармат, Жўрлар ба- 
ланд сайрайди. 

КАВАР [ф. jjZ, — ковул, кавар] Ер 
бағирлаб ўсадиган жануб ўсимлиги ва унинг 
қовунга ўхшаш чўзинчоқ майда меваси. 

КАВЕРНА [лот. caverna — ғор; бўшлиқ] 
тиб. Бирор аъзонинг, хусусан, ўпка тўқима- 
сининг бузилиши, ўлиши натижасида пай- 
до бўлган кавак, бўшлиқ. Ўпка кавернаси. 

КАВКАБ [а. — юлдуз] эск. поэт. 

айн. юлдуз 1. Ҳуснинг тажаллисидин бетоб 
моҳрўлар, Андоқки зоҳир ўлмас хуршид, чиқ- 
са кавкаб. Нодира. 

КАВОБ с. т. Кабоб. 

КАВОБЧИ с. т. Кабобчи. 

КАВРАК Уругидан кўпаядиган кўп йил- 
лик ўсимлик. Бу ерда бултурдан қолган кав- 
рак, қуриган бодомча, тағин аллақандай 
тиканлар мўл эди. Ш. Холмирзаев, Сайлан- 
ма. Каврак, уруғидан яхши кўкарадиган кўп 
йиллик ўсимлик бўлиб, бўйи 1 метрга етади. 
«Фан ва турмуш». Қариш чўли кўкламда жуда 


серўт бўлади, унда «каврак» деб аталувчи, 
кишининг иштаҳасини очадиган ўтлар ўса- 
ди.. О. Ҳусанов, Ҳаёт ишқи. 

КАВСАР [а. j»j6> — сероб, мўл; жан- 
натдаги дарё номи] Ислом дини эътиқоди- 
га кўра жаннатдаги гаройиб дарё ёки ҳовуз- 
нинг номи. Баъзи ривоятларга қараганда, фа- 
ришталар жаннатдаги кавсар сувидан.. қум- 
ғонларимизга қуйиб кетар эмиш. М. Муҳам- 
маджонов, Турмуш уринишлари. Ҳиротлик- 
лар ўз шаҳарлари билан фахрланар, унинг 
тупроғини олтинга, боғларини жаннатга, 
сувларини кавсарга ўхшатар эдилар. Ойбек, 
Навоий. 

Ҳавзи кавсар айн. кавсар. 

КАВУШ [ф. JlJiS. — оёқ кийими, бош- 
моқ] Чармдан тикилган ва одатда маҳси 
билан кийиладиган оёқ кийими. Заифона 
кавуш. Бачкана кавуш. н Отабек кавуиш- 
ни даҳлизга ечди-да, уй бўйига бир-икки қай- 
та юрди ва энтикиб нафас олди. А. Қоди- 
рий, Ўтган кунлар. 

Кавуши тўғри бўлмоқ Қувилмоқ, ҳайдал- 
моқ. Кавушим кўчада қолгани йўқ айн. оёғим 
кўчада қолгани йўқ қ. кўча. Чорламаган 
жойга бориш учун сенинг кавуишнг кўчада 
қолган эмас. А. Қодирий, Ўтган кунлар. Ка- 
вушинг тўғри Жўнай бер, йўқол. Кавушини 
тўғрилаб қўймоқ Бировни ҳайдаб юбормоқ, 
қувиб юбормоқ. «Йўқол, кўзимга кўринма!» 
деб, шу заҳотиёқ кавушини тўғрилаб қўйи- 
ши мумкин. А. Мухтор, Туғилиш. 

КАВУШАНДОЗ [ф. jlj^lj;. а< — кавуш 
ечувчи] Уйнинг оёқ кийими ечиб қўйилади- 
ган махсус ери; даҳлиз. Домулла ғулдураб, бир 
нави дуо қилди-да, кавушандозга тушиб, ка- 
лишини аввал пойма-пой кийиб, букчайиб, бош- 
қатдан тўғрилаб олди. Ҳ. Ғулом, Машъал. 

КАВУШДЎЗ [ф. jj .\ .т. а< — кавуш ти- 
кувчи; этикдўз] Кавуш тикадиган косиб. Ка- 
вушдўзга шогирд тушмоқ. Кавушдўзга кавуш 
тиктирмоқ. н Калиш кавушдўз косиблар- 
нинг ва вофурушларнинг бозорини касод қил- 
ган эди. А. Қаҳҳор, Қўшчинор чироқлари. 

КАВУШДЎЗЛИК Кавушдўз касби. Ка- 
вушдўзлик қилмоқ. Кавушдўзликни ўрганмоқ. 
н Бирон касб-ҳунар билан.. кулолчилик ёки.. 
кавушдўзлик билан машғул бўлувчилар ҳам 
анчагина. Ойбек, Навоий. 

КАВУШЧАН Яланг оёққа фақат кавуш- 
нинг ўзини кийган. Кавушчан киши. Кавуш- 
чан юрмоқ. 

КАВШ: кавш қайтарувчилар Чайнаб 
ютилган овқатни оғзига қайтариб чиқариб, 
қайта кавшовчи ҳайвонлар. Кавш қайтар- 
моқ Чайнаб ютилганни оғизга қайтариб 
чиқариб, қайта кавшамоқ. Тирсиллаган қўй- 
қўзилар куни билан қоринларига йиққан ов- 
қатларини, бамайлихотир ётиб, кавш қай- 
тараётгандир. С. Анорбоев, Оқсой. 

КАВШАМОҚ 1 Овоз чиқариб чайна- 
моқ, емоқ (ҳайвон ҳақида). Фақат.. отлар- 
нинг беда кавшаб, депсингани эшитилади. Ш. 
Тошматов, Эрк қуши. 

2 дағл. Чайнамоқ, емоқ (одам ҳақида). 
Матқовул.. ноннинг катта бир бўлагини син- 
дириб, оғзига солди-да, суҳбат охиригача 
шуни кавшади. А. Мухтор, Опа-сингиллар. 
Элмурод ўйчан бир ҳолда нон кавшаб, чой ичар 
экан, Ойимхон.. янгиликлар тўғрисида унга 
маълумот берди. П. Турсун, Ўқитувчи. 

КАВШАР [ ф . — металларни пай- 

вандлашда ишлатиладиган модда; танакор] 
1 тех. Металл буюм, деталь ва ш. к. ни бир- 
бирига улаш учун эритиб ишлатиладиган 
металл ёки қотишма. Кавшар қилмоқ. 

2 кўчма Гап, суҳбатни бир-бирига улаш, 
уни давом эттириш учун сабаб, восита. Мақол 

— гапнинг кавшари. н Ҳаммамиз ўтирибмиз, 
қани энди, биронтамиздан садо чиқса!.. Хайри- 
ят, ҳалиги қиз бор экан — гапга кавшар бўлди. 
А. Қаҳҳор, Қўшчинор чироқлари. 

КАВШАРЛАГИЧ Кавшарлайдиган ас- 
боб. Кавшарлагични қиздирмоқ. Электр кав- 
шарлагич. 

КАВШАРЛАМОҚ Металларни ёки 
бошқа қаттиқ материалларни кавшар би- 
лан бир-бирига уламоқ, кавшар қилмоқ. 
Самоварнинг ўтхонасини кавшарламоқ. 

КАВШОВЧИ 1 Кавшамоқ фл. сфдш. 

2 Кавш қайтарувчи (ҳайвонлар ҳақида). 

КАГОР [фр. Caoure — Каор (Кагор) 
шаҳри номидан] Қизил рангли узум навла- 
ридан тайёрланадиган ширин вино тури. 

КАДАР [а. jJlS — хиралик, лойқалик; гам, 
ғусса] эск. кт. Мунг, маҳзунлик; хафалик, 
ғашлик. Оти шароб, ўзи заҳар, Менда йўқдир 
ҳеч бир кадар. Ислом шоир. Ҳалбимда на се- 
винч, на кадар. Миртемир. Бу кадар — енг- 
моққа яна етади ҳам ортар бардошинг. Ш. 
Раҳмон. 

КАДАСТР [фр. cadastre < юн. katastichon 

— варақ, рўйхат] 1 Муайян объектлар 
ҳақидаги аниқ ва тартиблаштирилган ах- 


боротлар мажмуи, рўйхати. Ер кадастри. Сув 
кадастри. н Ер кадастри қишлоқ хўжалик 
маҳсулотлари етиштиришни ва тайёрлаш- 
ни тағин ҳам аниқроқ режалаштиришга.. 
ёрдам беради. Газетадан. 

2 Жон бошига солиққа тортиладиган 
шахслар рўйхати. 

3 Объектларнинг баҳоси ва ўртача да- 
ромади ҳақидаги, солиққа тортиш учун 
фойдаланиладиган маълумотлар. 

КАДЕТ I [фр. cadet — кичик, ёш] тар. 
Чор Россиясида кадет корпуси — дворян- 
ларнинг болалари учун мўлжалланган ёпиқ 
ҳарбий ўқув муассасасининг ўқувчиси. 

КАДЕТ II [р. «конституцион демократ- 
(лар)» бирикмасининг бош ҳарфларидан] 
1905 йилда ташкил топган, конституцион- 
демоқратик партия деб аталувчи партия- 
нинг аъзоси. 

КАДИ [ф. jjlS — қовоқ] шв. Қовоқ, ошқо- 
воқ; уларнинг пўстлоқ қисмидан тайёрланган 
идиш. Сув кади. Ҳимиз кади. н Бўрининг 
онаси кадини чуқурчага яхшилаб жойлашти- 
риб қўйди. Т. Мурод, От кишнаган оқшом. 

КАДМИЙ [лот. cadmium < юн. kadmeia 

— рух рудаси] Менделеев даврий система- 
сининг II гуруҳига мансуб кимёвий эле- 
мент; кумушсимон оқ юмшоқ металл. 

КАДР I [фр. cadre — ром < лот. quadrum 

— тўрт бурчаклик] 1 Киноплёнка ёки фо- 
топлёнкадаги алоҳида-алоҳида суратлардан 
бири; битта сурат, якка расм. Кунлар кино 
лентасининг кадрлари сингари бир-биридан 
фарқсиз, аммо ҳаётда янгидан-янги манза- 
ралар вужудга келтириб ўтар эди. А. Қаҳ- 
ҳор, Сароб. 

2 Кинофильмнинг айрим бир кўрини- 
ши, битта эпизоди. Бадиий филъм кадрлари. 
н Маҳди дастлабки кадрни кўриши билан 
бир тўлғанди, ўрнидан турмоқчи бўлди. С. 
Сиёев, Ёруғлик. 

КАДР II [ фр. cadres — шахсий таркиб] 1 
Корхона, муассаса ва ш. к. нинг махсус тай- 
ёргарликка эга бўлган хизматчи, ишчи ва 
ходимлари. Кадр етказиб бермоқ. Кадр тай- 
ёрламоқ. Ҳамма нарсани кадрлар ҳал қила- 
ди. н -Бу киши шунақа, ўртоқ Тўқсонов, 

— деб тўнғиллади Тожибой, — «Илмим бор 
кадрман» деб, бизниям назарга илмайди. П. 
Турсун, Ўқитувчи. 

Кадрлар бўлими Корхона ёки муассаса- 
нинг ишга қабул қилиш, ишдан бўшатиш 
ва ш. к. ишларни бошқарувчи бўлими. 




2 ҳарб. Ҳақиқий хизматдаги командир- 
лар ва оддий аскарлар таркиби. 

КАДХУДО [ф. — қишлоқ оқсоқо- 

ли] 1 эск. Кент бошлиғи, қишлоқ оқсоқоли. 
.. Куванинг кадхудосини топиб, унинг ёрда- 
мида дурадгор усталарни кўприк тузатиш- 
гаҳайдаб чиқди. П. Қодиров, Юлдузли тун- 
лар. Бу иш юқори мартабали кимса ҳамроҳ- 
ларига, кадхудога ёқарди. Мирмуҳсин, Те- 
мур Малик. 

2 шв. Эл-халқ ўртасида гап-сўзи ўтади- 
ган кекса киши; маҳалла оқсоқоли. Тўйни 
бошқараётган икки кадхудо ва хонадон со- 
ҳибини чақиртириб.. М. Қўшжонов, Дийдор. 

КАЖ [ф. gS. — эгри, қинғир] 1 эск. кт. 
Тескари, чаппа. Менга ҳудо ғолиб қилди зо- 
лимни, Золим фалак кажга урди фолимни. 
«Равшан». Ёш кўнгилга қилар таъсир фалак- 
нинг каж хислати, Кўз олдидан ўтар бир- 
бир шоирларнинг қисмати. Э. Воҳидов. 

2 Қийшиқ, эгри. Сулувнинг ёнида тур- 
ган қовоқ косадаги тиниқ сув, кўзгудай йил- 
тиллаб, Бибиқатчанинг оқариб кетган юзи- 
ни каж қилиб кўрсатди. А. Мухтор, Қора- 
қалпоқ қиссаси. 

КАЖАВА [ф. с — уй ҳайвонлари ус- 
тидаги соябонли ўтиргич] 1 Одатда иш ҳай- 
вонларига ортиб, юк ташиш учун дарахт 
новдалари ёки қобиғидан, шунингдек, мах- 
сус ясалган катта, кенг чорқирра идиш. 
Сават кажава. Тери кажава. н Келаёт- 
ган сарбозларнинг бири бир қоп арпа, бири 
бир кажава узум, яна бири бир қоп қовун.. 
кўтариб келарди. С. Айний, Дохунда. [Но- 
сир:] Кажавага юкланган кўзачсигардаги сув 
ҳам тугабди. Туйғун, Йиллар ва кишилар. 

2 От, хачир, фил, туя каби ҳайвонлар 
устига ёки ёнига ўрнаштирилган ва одам олиб 
юриш учун мосланган ўриндиқ. Туяга ортил- 
ган кажава ичига ўтириб олиб, кечаси бир оз 
мизғиб олган Заҳро.. М. Осим, Элчилар. 

3 Машина, мотоцикл кабиларга тирка- 
ладиган мослама, аравача; коляска. Икром- 
жон мотоцикл кажавасига ўтириб олди. Ш. 
Холмирзаев, Оғир тош кўчса. 

Кажава қорин Қорни катта, катта қорин- 
ли. Юртимизда оми-эшон, шайху машойих, 
кажава қорин, тўнка мўйин.. корчалонлари- 
миз жуда кўп. 3. Саид, Ноумид шайтон. 

КАЖАВАЛИ Кажаваси бор, кажава ор- 
тилган, тиркалган. Кажавали машинанинг 
орқа эшиги очиб қўйилган, остонада тўрт- 


беш хотин-халаж тўпланиб турар.. Ў. Ҳоши- 
мов, Қалбингга қулоқ сол. Дам олиш куни 
бўлгани учун комендант ишга бормаган, ка- 
жавали мотоцикли эшиги олдида турган экан. 
С. Нуров, Нарвон. 

КАЖБАҲС [каж + а. — муҳокама; 
изланиш] Мантиқсиз баҳс-мунозара қилув- 
чи; ўжар, тихир. Кажбаҳс одам. н Дарвеш 
Ҳожи ҳеч кимнинг фикри билан келишолмай- 
диган ўжар, кажбаҳс эди. Ойбек, Навоий. 

КАЖБАҲСЛИК Кажбаҳсга хос хусуси- 
ят, қилиқ, одат. Кажбаҳслик қилмоқ. 

КАЖРАВ [ф. jjgS. — ахлоқсиз; тескари 
юрувчи] эск. кт. Эгри юрувчи, тескари, но- 
тўғри иш қилувчи. Сен билан бўлмоқни ҳар дам 
кўнглим айлар ихтиёр, Ҳилмагай деб кўрқаман 
кажрав фалак рашку ҳасад. Ҳабибий. 

КАЖРАФТОР [ф. — тескари 

юрувчи; маккор] айн. кажрав. Бироқ каж- 
рафтор фалак уни ҳам бағрида қора доғи 
билан ўрда томонга судрар эди. А. Қодирий, 
Меҳробдан чаён. 

Чархи кажрафтор Тескари, нотўғри иш 
қиладиган дунё (замона ёки тақдирдан 
шикоят қилиб айтиладиган ибора). Бу қан- 
дай чархи кажрафторки, ини ўз оғасининг 
кўзига чўп солса.. X. Султонов, Бир оқшом 
эртаги. 

КАЗАК [турк. қазақ — эркин одам] 1 Рус 
давлатида 15—17-асрларда крепостной деҳ- 
қон ва шаҳар камбағаллари орасидан Дон, 
Ёйиқ (Урал), Запорожье каби чекка жой- 
ларга қочиб борган эркин киши, рус қозоғи. 
Запорожъе казаклари. 

2 Чор Россиясида 18-асрдан бошлаб 
ердан имтиёзли фойдаланиш эвазига ҳар- 
бий хизматни адо этишга мажбур бўлган, 
Кубан, Оренбург, Дон, шунингдек, аскар 
олинадиган бошқа ҳудудларда яшовчи ҳар- 
бий табақа вакили ва шу табақа вакилла- 
ридан иборат қўшинлардаги аскар. Баланд 
бўйли, пахмоқ сочли, дов казак аскарлар халқ- 
ни уриб, ниқтаб, орқага суришга тиришди. 
Ойбек, Танланган асарлар. Пешинга бориб 
халқ зўрлик қилди. Казак аскарлари сафи сий- 
раклашди. С. Сиёев, Аваз. 

3 Собиқ Иттифоқцаги айрим (илгари 
аскар олинадиган) ҳудудларнинг туб аҳоли- 
сига мансуб киши. 

КАЗАРМА [итал. caserma < лот. casa — 
уйча, кулба] 1 Ҳарбий қисм жойлаштири- 
ладиган махсус бино. Буларнинг [Кавказ 




от/тқларининг] казармалари амир турадиган 
жошарнинг ҳар бирига яқинроқ ерларда бино 
қилинган эди. С. Айний, Эсдаликлар. Дам 
олишга команда берилгач, казарма беш дақиқа 
ола-ғовур бўлиб турди-ю, кейин бирдан тин- 
чиб қолди — жангчиларнинг ҳаммаси ўз ўрни- 
га ётди. Ҳ. Олимжонов, Тақцир тақозоси. 

2 Чор Россиясида, ҳозирги айрим хо- 
рижий мамлакатларда ишчиларнинг фаб- 
рика ва корхона қошидаги умумий ётоқхо- 
наси. -Ҳозир шаҳардан анчагина узоқ бир ерда 
казармалар қуряпмиз, — деб ёзган эди ха- 
тида Эргаш. Ҳ. Ғулом, Тошкентликлар. 

КАЗЕИН [лот. caseus (casei) — пишлоқ, 
сир] Сутда бўладиган мураккаб оқсил модда 
(бўёқ, елим, лак, доривор моддалар ва ш. 
к. тайёрлашда ишлатилади). Казеин заводи. 
Казеин олмоқ. н Сут таркибида казеин, 
лактоглобулин.. деб аталадиган оқсиллар бор. 
Н. Мавлонов, Қорамолчилик. 

КАЗЕМАТ [фр. casemate < итал. 
casamatta] 1 ҳарб. Шахсий таркиб ва қурол- 
аслаҳаларни душман артиллерия ўқлари ва 
бомбаларидан сақлаш учун (ер ости ёки 
устига) қурилган мудофаа иншооти. Тўда 
қий-чув, йиғи-сиғи билан отишмаларни ора- 
лаб, қалъадаги казематлардан бирига ўзини 
олди. Шуҳрат, Умр поғоналари. 

2 ҳарб. денг. Кемаларда ўрта калибрли 
тўплар ўрнатиладиган ва шахсий таркибни 
ҳимоя қиладиган, зирҳбилан қопланган хона. 
Кема каземати. Тўп ўрнатшган каземат. 

3 Чор Россиясида турма-қалъаларда си- 
ёсий маҳбуслар якка-якка қамаб қўйила- 
диган хона(лар). Петропавловск қалъасининг 
казематлари. 

КАЗЗОБ [а. — ёлғончи; сохта, ал- 

доқчи] 1 Ёлғон сўзлар сўзловчи, ёлғончи, 
алдоқчи. -Мен уни дўст деб юрсам, илоннинг 
ёғини ялаган каззоб экан, — деди Остона- 
қул. С. Абдуқаҳҳор, Санамай саккиз дема. 
Заҳрони тилга олиши билан риёкор мутавал- 
лининг хунук кўзлари, чўққи соқоли кўзига 
кўриниб кетди: «Ҳа, каззоб..» — деб сўкиниб 
қўйди. М. Осим, Элчилар. 

2 Шундай шахсга нисбатан сўкиш, 
ҳақоратни билдиради. Ҳўв, каззоб! Қарзинг- 
ни узмай, нерга борасан? С. Сиёев, Аваз. 

КАЗЗОБЛИК Каззобга хос хусусият, 
хатти-ҳаракат. Мен уни каззобликда айб- 
лаб, зиндонга ташладим. М. Осим, Кар- 
вон йўлларида. 


КАЗИНО [итал. casino — уйча] Ресто- 
рани ва эстрада томошаларига эга бўлган 
қиморхона. 

КАЗО-КАЗО [а. — шундай, шу 

каби]: казо-казолар Илм, амал, бойлик, до- 
нолик каби хислатлари билан танилган 
юқори мартабали кишилар. Маҳалланинг 
балохўри афандини чақириб: -Уйингизга ош 
буюринг, казо-казолар келишган, кириб чи- 
қамиз, — деди. «Латифалар». Ғиёсиддин тил- 
мочлик қилиб юрган кезларда, шаҳарнинг 
казо-казолари билан оғиз-бурун ўпишиб қол- 
ди. С. Аҳмад, Ҳукм. 

КАЙВОН [ф. 0 1 уД — Зуҳал (Сатурн) 
юлдузи] 1 (К - катта) астр. эск. Зуҳал [Са- 
турн] сайёрасининг форсча номи. 

2 фольк. Баланд айвон. Унда ҳам кўшку 
айвон, Зарварақли олтин кайвон, Зиёдонлар 
алвон-алвон. «Равшан». 

КАЙВОНИ [ф. ^l — Кайвонга оид; 
қорача] 1 Ёши улуғ, кўпни кўрган, кўп нар- 
сани биладиган. Эртаси кун пешинда Санам 
холани, кайвонилар қатори, бўлажак бир 
тўйнинг маслаҳатига чақиришган эди. П. 
Қодиров, Қора кўзлар. Кайвони момо келин- 
ни тўйловчиларга салом бердира берди. Т. 
Мурод, От кишнаган оқшом. 

2 Умуман, кўп нарса биладиган, удда- 
бурон. Ўн бир арава тўн ортти.. con қизлар- 
дан ўн битта кайвони қиз қўшиб.. аравага 
миндирди. «Ойсулув». 

3 шв. Дастурхончи. Аёллар сизни кайвони 
бўлсин деяпти. Т. Мурод, От кишнаган 
оқшом. 

КАЙМАН (ЛАР) [ucn. caiman < индейс 
тилларидан] Марказий ва Жанубий Аме- 
рика сувларида яшовчи аллигаторлар (тим- 
соҳлар) оиласига мансуб учта турнинг уму- 
мий номи. 

КАЙНОЗОЙ [юн. kainos — янги + zoe — 
ҳаёт]: кайнозой эраси Ернинг геологик та- 
рихида палеозой ва мезозой эраларидан 
кейинги, ҳозирги даврни ҳам қамраб олув- 
чи энг янги эра. Тошкент замини ва ер усти 
қиёфасининг шаклланишида энг янги — кай- 
нозой эраси ҳал қилувчи аҳамият касб эт- 
ган. «Фан ва турмуш». 

КАИФ [а. — роҳат, ҳузурланиш] 1 

Руҳий ҳолат; кайфият. Кайфи яхши. Кайфи 
чоғ. Кайфини бузмоқ. н Камбағал учун ўз 
ҳақини талаб қилиш ҳам қийин. Чунки 
хўжайиннинг хурсанд ва хурсанд бўлмаган 






чоғлари бўлади. Олдин унинг кайфини билиш 
керак. Ойбек, Танланган асарлар. Дарҳақи- 
қат, мингбоши бугун тетик, кайфи жойида 
кўринарди. М. Исмоилий, Фарғона т. о. Руз- 
вон хола ўзининг қайғули гаплари билан ўғли- 
нинг кайфини бузиб қўйганини пайқаб ачин- 
ди. А. Мухтор, Опа-сингиллар. 

Кайфи учмоқ Ниҳоятда қўрқмоқ, чўчиб, 
ўзини йўқотиш даражасига етмоқ. -Бундоқ 
денг-да. Кайфим учиб кетди-я! — деди қори 
ва ёқасини катта очиб, кўкрагига уч марта 
туфлади. А. Қаҳҳор, Қўшчинор чироқлари. 

2 Кишининг яхши, ёқимли, ҳузур- 
ҳаловатли ҳолати. Агарўз кайфингиздан кеч- 
сангиз, яхши билингизки, бир эмас, икки 
жонни азобдан қутқарган бўласиз, онажон! 
А. Қодирий, Ўтган кунлар. Бир бечоранинг 
сизнинг кайфингиз учун азоб эмас, чеккан 
хўрлигини ўйлаб, ҳар куни бир қат этдан 
тушаман. А. Қодирий, Ўтган кунлар. 

3 Бирор нарса таъсиридан юз берадиган 
ёқимли, кўтаринки (роҳатбахш) ҳис-туйғу, 
ҳиссиёт. Кечалар кайфи, Оқшомлар файзи.. М. 
Шайхзода. Янги ерни обод қилишда ўзгача кайф 
бор. Ойбек, О. в. шабадалар. Шеър кайфи кун 
бўйи қилди бетоқат.. С. Зуннунова. Унингма- 
йин, қўнғироқдек янгроқ, ширали овози Ҳамзага 
алоҳида кайф бағишлади. К. Яшин, Ҳамза. 

4 Ичкилик ва бошқа маст қилувчи (кайф 
берувчи) нарсанинг таъсири, таъсир этиш 
хусусияти. Ароқнинг кайфи. Нашанинг кай- 
фи. н Афюннинг кайфи қурсин, домла, сиз- 
ни одамгарчиликдан чиқариб қўйибди. Ҳ. Ғу- 
лом, Машъал. Тантибойвачча кечаги базм 
ва ичкилик кайфини бутун кун чўзилган уйқу 
билан тиниқтириб, қўрғон эшигидан боғ 
ташқарисига чиқди. Ойбек, Танланган асар- 
лар. Чинни коса беш-олти бор қўлдан қўлга 
ўтгандан кейин, ҳар икковининг ҳам боши 
хийли оғирлашиб, кайф ғалаба қила бошла- 
ди. Ҳ. Ғулом, Машъал. 

5 Ана шу нарсалар, унинг кайфи таъси- 
рида (ичиш, чекиш ва ш. к. натижасида) 
юзага келадиган руҳий ҳолат; мастлик. Беш- 
олти қадам нарида кайф билан алжираёт- 
ган йигитларнинг бири келиб, унга тегажак- 
лик қилди. С. Зуннунова, Кўк чироқлар. 

6 с. т. Умуман, кайф берувчи нарса 
(нос, сигарета ва б.). Ҳани, кайфдан олинг 
(оддий сўзлашувдан). 

Кайфини сурмоқ 1) роҳат-нашъасини 
туйган ҳолатда бўлмоқ. Чилла ҳавосини си- 


мириб, Ҳиш сайрининг кайфини сурдим. С. 
Акбарий, Меҳригиё. Ҳалол ишлаб, турмуш- 
ни гуллатиш, кайфини суриш керак. Ойбек, 
О. в. шабадалар; 2) мастлик (кайф) таъси- 
рида бўлмоқ, унинг таъсиридан «ҳузур, 
роҳат»да бўлмоқ. Ароқнинг кайфини сурмоқ. 
н Мирали бува кўкнорини ичиб, кайфини 
сураверади. Э. Раимов, Ажаб қишлоқ. Ана, 
банги тўра юмшоқ курсида афюннинг кай- 
фини суриб, кўзлари сузилиб ўтирибди. С. 
Сиёев, Аваз. Кайфи қочмоқ 1) кайфи (маст- 
лиги) тарқамоқ; 2) кайфияти бузилмоқ. 
Тўранинг ниҳоятда кайфи қочди, жаҳл оти- 
га миниб, оқсоқол билан имомни еб қўйгудек 
ёввойи қараш қилди. Ж. Шарипов, Хоразм. 
Кайф қилмоқ 1) ичкилик, наша ва ш. к. 
кайфи таъсирида бўлмоқ. Ароқ ичиб кайф 
қилмоқ. н Салом кейинги вақтларда иш- 
дан кўпинча кеч ва кайф қилиб, баъзан, 
ҳатто ўлгудек маст бўлиб келадиган бўлиб 
қолди. Ҳ. Аҳмар, Ким ҳақ? Мирали бувани 
қўрқитамиз. Ҳозир кўкнорини ичиб, кайф 
қилиб ўтирибди. Э. Раимов, Ажаб қишлоқ; 
2) бирор нарсанинг ёқимли таъсирида 
бўлмоқ; роҳатланмоқ. Домла қаерда ҳам му- 
зика ва ашуладан кайф қилиб ўтириб: «Ху- 
доё тавба, музиканинг хумориси тутар 
экан..» — деган экан. П. Турсун, Ўқитувчи. 

КАЙФИЯТ [а. — ҳолат, ҳол] 1 Ки- 

шида ички кечинма, интилиш ва ш. к. би- 
лан боғлиқ, унинг таъсирида юзага келув- 
чи ҳолат, руҳий ҳолат. Хушнуд кайфият. 
Кайфияти бузуқ. Кайфияти ўзгармоқ. н 
Инсон кайфияти, унинг иш натижаси меҳ- 
нат шароитига кўп жиҳатдан боғлиқдир. Га- 
зетадан. Унинг лабларидаги табассум, дили- 
да мавж ураётган шодлик, висол дақиқала- 
ридагина бўладиган кайфият менинг қалбим- 
да бош кўтарай деб турган ўйларни уй- 
ғотишга йўл қўймасди. О. Мўминов, Хиё- 
бондаги уч учрашув. Оғайнилар тушкунлик- 
ка тушмадилар. Ҳувноқ ва тетик кайфи- 
ятда хайрлашдилар. «Гулдаста». 

2 Муайян бир ички интилиш, кечин- 
ма, руҳий ҳолат ва ш. к. лар ифодаловчи, 
акс эттирувчи ҳолат. Хотиржамлик кайфи- 
яти. Байрам кайфияти. Ишчанлик кайфия- 
ти. н Ишчилар билан солдатлар ўртасида 
қандайдир бирдамлик кайфияти сезиларди. 
О. Раҳимов, Шонли кунлар хотираси. Бу 
бардамлик Йигиталини бир лаҳзада ҳамма 
нарсага бепарво қараш кайфиятидан халос 
қилди. Д. Нурий, Осмон устуни. 




3 Яхши, ёқимли вазият, ҳолат. Уларнинг 
кайфиятига кайфият қўшолган бўлсак, ўзи- 
мизни бахтиёр ҳисоблаймиз. Газетадан. 

КАЙФЛАНМОҚ кам қўлл. 1 Таъсирлан- 
моқ, таъсиридан ҳузурланмоқ. Хотинининг 
тирноқ остидан кир излаб ва даъвосининг 
исботи учун ғўлдирашидан ортиқча кайфлан- 
ган Юсуфбек ҳожи кўзига чиққан ёшларни 
артар экан, жиддият билан ўғлига деди.. А. 
Қодирий, Ўтган кунлар. 

2 Кайф қилмоқ, маст ҳолатда бўлмоқ. 

КАИФЛИ 1 Кайфи бор, маст. Олма шо- 
хида осиғлиқ турган чироқ енгил эсган иш- 
бадада тилини чўзиб оларди. Бу кайфли Ва- 
лихонга халқ исёнини эслатди. Ш. Тошматов, 
Эрк қуши. 

2 Кайф берадиган, маст қиладиган, 
ақлу ҳушини оладиган. Кайфли ичимлик. 

3 кўчма Баҳр-дилни очадиган, завқ-шавқ 
бағишлайдиган, завқли. Кайфли манзара. н 
Ўрдак, ғознинг кайфли ери кўл бўлсин.. «Эра- 
ли ва Шерали». 

КАЙФ-САФО, кайфу сафо Майхўрлик, 
зиёфат, ўйин-кулги ва ш. к. билан кўнгил 
очиш; айш-ишрат. Кайф-сафо сурмоқ (қил- 
моқ). Кайф-сафога берилмоқ. н Кечга бо- 
риб хон «Ғолиблар шарафига.. зиёфат берил- 
син», деб фармон берди. Тонготар базм бўлиб, 
кайфу сафо сурилди. Ж. Шарипов, Хоразм. 
Енгил-елпи ҳавас, кайф-сафо учун Ҳурбон 
қилинади вафо ea ихлос. Ж. Жабборов. 

КАИФСИЗ 1 Кайфи бузуқ, кўнгли ғаш, 
таъби хира; хафа. Бектемир Полвоннинг баъзан 
зарда билан пишқириб қўйишидан ёки оғир 
хўрсиниишдан унинг шу топда дилгир ea кайф- 
сиз эканини пайқайди.. Ойбек, Қуёш қорай- 
мас. [Абдураҳмон] Бир неча ойлар ниҳоятда руҳ- 
сиз, кайфсиз ea дарсига ҳам ҳафсаласиз давом 
этиб юрди. А. Қодирий, Меҳробдан чаён. 

2 Кайфи йўқ, маст эмас. Бугун кайф- 
сиз келди. 

КАЙФСИЗЛАНМОҚ Кўнгли ғаш 
бўлмоқ, таъби хира бўлмоқ; хафа бўлмоқ; 
авзои бузилмоқ. Домла Саидийнинг шундай 
кайфсизланганини билмай, «жеркиганимга 
хафа бўлди» деб, кўнглини олмоқчи бўлди. А. 
Қаҳҳор, Сароб. 

КАЙФЧИЛИК Мастлик («Бирор нар- 
санинг сабаби мастлик» деган маънони 
билдиради). Жон, дўхтир, кайфчилик, оғзим- 
дан чиқиб кетибди. Шуҳрат, Жаннат қидир- 
ганлар. 


КАКА бол. айн. ширинлик 2: қумалоқни 
кака демоқ (ёки ҳисобламоқ) Аслида ёмон 
нарсани, тушунмасдан ёки бирор мажбу- 
рият остида яхши демоқ. Кишининг дўпписи 
тор келганида, қумалоқни кака ҳисоблаб 
қолар эмиш. А. Қодирий, Обид кетмон. 

КАКАО [ucn. сасао < индейс тилларидан] 
1 Уруғидан шоколад тайёрланадиган доим 
яшил тропик дарахт; шоколад дарахти. Ка- 
као плантацияси. Какао ўстирмоқ. 

2 Шу дарахтнинг уруғи ва ундан махсус 
тайёрланган кукун. Бир банка какао. н Чой, 
кофе, какао.. таркибида алкалоидлар бор. С. 
Акрамов, Гиёҳ кимёси. 

3 Шундай кукундан қўшиб тайёрланган 
ичимлик. Какао ичмоқ. 

КАКИЛЛАМОҚ айн. какирламоқ. 

КАКИР-КАКИР тақл. с. Какликнинг 
сайрашига ўхшаш узуқ-узуқ овоз ҳақида. 
Какликлар ҳам уйғонди — ўткир какир-ка- 
кирлар тоғ харсангларига урилиб, акси садо 
билан яйловга тарала бошлади. Ё. Шукуров, 
Биринчи парвоз. 

КАКИРЛАМОҚ «Какир -какир» деган 
овоз чиқармоқ; какилламоқ (баъзи қушлар 
ҳақида). Каклик какирлайди. н Ола қанот- 
ли лайлакнинг какирлаб, баҳордан хабар бер- 
ганига.. анчагина бўлди. «Қаҳрамонлар». 

КАККУ, какку қуш Ўзи ин қурмасдан, 
бошқа қушларнинг инига тухум қўядиган, 
«какку» деб сайрайдиган ўрмон қуши. Узоқ- 
узоқдан какку қуш ҳам арзи вужуд қилади: 
«какку-какку». А. Қодирий, Ўтган кунлар. 

КАКЛИК Товуқсимонлар оиласига ман- 
суб сайроқи тоғ қуши. Каклик овози. Как- 
лик боқмоқ. Какликдек йўрғсигамоқ. н Эл- 
мурод овга чиқиб, тоғ жилғаларининг кат- 
та тошлари панасида писиб ётиб, каклик 
пойлар эди. П. Турсун, Ўқитувчи. Ҳакимбой- 
вачча.. [элликбоишни] бир катта хитой ла- 
ганда уйилган қирғовул, каклик гўшти қовур- 
маси билан зиёфат қилди. Ойбек, Танлан- 
ган асарлар. 

КАКРА 1 Кўпинча ғалла экинлари ора- 
сида ўсадиган кўп йиллик тахир, талха 
ўсимлик. Ариқнинг нариги ёнида какра, су- 
пурги, шўра.. яна аллақандай ёввойи ўтлар 
ғовлаб ётар эди. А. Мухтор, Опа-сингиллар. 

2 Тахир, аччиқ. Кўк чой какра бўлиб ке- 
тибди. Оғзим какра бўлиб кетяпти. н Янг- 
лишиб сўзлаш ахир, Маъноси какра-тахир. 
Қ. Муҳаммадий. 




КАКТУС [лот. cactus < юн. kaktos — ти- 
кан, тиканак] Жанубий ўлкаларда ўсади- 
ган, тикан билан қопланган, баргсиз, эт- 
дор танали ўсимлик (манзарали ўсимлик 
сифатида кенг тарқалган). Экинзорларнинг 
атрофи 2,5 метр баландликдаги хушбичим 
кактуслар билан қуршалган. 3. Акрамов, 
Ҳиндистон лавҳалари. Кактус ўсимлигининг 
асосий ватани Мексикадир. Газетадан. 

КАЛ 1 Терининг замбуруғ касаллиги; 
кўпинча, бошнинг сочли қисми ва тирноқ 
зарарланади; сочни тўкиб юборадиган 
юқумли тери касаллиги. Кал юқтирмоқ. 
Кални даволамоқ. 

2 Шундай касалга учраган киши. Каллар 
махсус шифохонада даволанадилар. 

3 Бошнинг сочи тўкилган ери. Бошнинг 
калини бекитиб юрмоқ. н -Хайр, майли, — 
деди бошқа бир ишчи, — уларнинг кал бош- 
ларини милтиқ дориси билан даволаймиз. С. 
Айний, Қуллар. 

4 Сочи бутунлай ёки қисман тўкилиб 
кетган киши. Қалинроқ ўртоғим Аъзам кал 
ҳамма каллар сингари гапга чечан, қочириқ 
гапларни гапириб, муллаваччаларни ва ҳат- 
токи пешқадамларни кулдирар эди. М. Му- 
ҳаммаджонов, Турмуш уринишлари. Кош- 
кийди қорача бўлиб туғилган бўлсам, кўрга- 
ми, калгами тегиб, сизнинг таънангизни.. 
эшитмас эдим. М. Исмоилий, Фарғона т. о. 

Калнинг нимаси бор? - Темир тароғи бор! 
Бор (одатда, арзимас) нарсани қизғанади- 
ган хасис одам ҳақида айтиладиган матал. 
Тепа кал, тепакал 1) бош тепасидаги соч 
тўкилиб кетган жой. Саидғози.. Хўжабеков- 
нинг тепа калига боқиб, хушомадгўйлик би- 
лан илжайди. С. Анорбоев, Оқсой; 2) бо- 
шининг тепасида сочи йўқ киши. 

5 кўчма Ернинг ўт-ўлан чиқмай қолган 
бўлаги; тақир. Ернинг кали. 

6 кўчма Жун-пати тўкилиб, тақир бўлиб 
қолган жой. Пўстакнинг кали. Гиламнинг 
кали. 

КАЛАВА [ф. 4-sMS, <ц>ўА — ўрам, дума- 
лоқланган ип; тўр] Чархга бир неча марта 
бир текис қилиб ўралган ва чархдан чиқа- 
риб олиб тахланган бир ўрам ип, ипак. Уч 
калава ипак. н Устахонага эишк олдидаги 
арқонга илинган қизил, сариқ, сурранг, би- 
нафшаранг un калавалари тагидан бош эгиб 
кирилади. А. Мухтор, Опа-сингиллар. Ранг- 
баранг ипакларни калавасидан чиқариб, чарх- 


да бир-икки товлаб олади-да, копток қилиб 
ўраб қўяди. Ойдин, Ҳикоялар. 

Калава чигаллашмоқ Ҳал этилиши ло- 
зим бўлган масала, муаммо чигал тус ол- 
моқ. ..Сабаб ва натижалар бир-бири билан 
шундай аралашиб, шундай чалкашиб кетган 
эдики, у оқни оққа, қорани қорага ажрат- 
моқчи бўлгани сари, калава бадтар чигалла- 
шарди. П. Қодиров, Уч илдиз. Калаванинг 
учи Ҳал этилиши, белгиланиши лозим 
бўлган масала, муаммо ва ш. к. дан белги 
берувчи, уни аниқлаш, белгилашга йўл 
очувчи нарса. Буйруқлар папкасига қараб баҳо 
бериб бўладими одамга? Нима қилиш керак? 
Калаванингучи борми? А. Мухтор, Туғилиш. 
Турғун бу чигал калаванинг бир учи Қодир- 
жонга бориб боғланишини сезарди. О. Ёқубов, 
Тоғ қизи. Калавасини (калавасининг учини) 
йўқотмоқ Нима қилиш, нимадан бошлаш 
кераклигини билмай қолмоқ, иши чигал- 
лашган ҳолда қолмоқ. Аҳмад калавасини йўқо- 
тиб қўйган телбадек анчагача шаҳарда кезиб 
юрди. Ф. Мусажонов, Ҳиммат. Биласизми, раис 
амаки, сиз касал бўлгач, калавамнинг учини 
йўқотиб, шунчалик паришон бўлдимки.. Ш. 
Рашидов, Бўрондан кучли. 

КАЛАВАЛАМОҚ Калава ҳолига келтир- 
моқ, ўраб калава қилмоқ. Ипни калаваламоқ. 
н Ипакларни найчага ўрайдиган, калавалай- 
диган дастгоҳлар бир маромда ишламоқда. 
Газетадан. Пиллани қайнатиш, унинг ипини 
чуватиш ва калавалаш учун жуда кўп меҳ- 
нат сарфланади. «Фан ва турмуш». 

КАЛАВАХОНА Тўқимачилик саноатида: 
ип ёки ипак калава қилинадиган бўлим, цех. 

КАЛАВАЧИ Цехда калава тайёрловчи 
ишчи. Калавачилар устози.. бизни кенг, озо- 
да цехда гумбурлаб юриб турган дастгоҳлар 
ёнига олиб борди. М. Жўра, Қуёшдан нур 
эмганлар. 

КАЛАКА [ф. ЛК — алдамчилик; қалтис 
ҳазил; ҳийла-найранг] Масхара-мазах, ус- 
тидан кулишга қаратилган гап-сўз, хатти- 
ҳаракат ва ш. к. -Шундоқми ? — деди Саттор- 
қул калака оҳангида, лекин Хадича холанинг 
«бас, қийнама» деган мазмунда кўз қисиши- 
ни кўриб, бошқа гапга кўчди. А. Қаҳҳор, 
Қўшчинор чироқлари. 

Калака бўлмоқ Масхара, мазах бўлмоқ, 
майна бўлмоқ. Баротнинг калака бўлиши, 
бурдсизланиши учун Ёқубжоннинг.. гаплари- 
дан бир жуфти кифоя эди. А. Қаҳҳор, Са- 





роб. Калака қилмоқ Бировни масхара, ма- 
зах қилмоқ, майна қилмоқ. Муса кўп вақт 
унинг [Рамазон қорининг] «а, лаббай!» деган 
гапни кўп такрорлаб, бўйнини буриб тури- 
шини ва баъзи бировларга дўқ уришини кала- 
ка қилиб, болаларни кулдирар эди. П. Тур- 
сун, Ўқитувчи. 

КАЛАМЕНКА [р. каламенка — каноп- 
дан тайёрланган газлама < юн. kamilavka — 
туя жунидан тайёрланган кийим] Зиғир 
толасидан зич қилиб тўқилган газмол. Улар- 
нинг [йигитларнинг] ҳар иккаласи каламен- 
кадан кителъ кийган. А. Убайдуллаев, Ҳаёт 
оқими. Туман газетасининг муҳаррири хип- 
чадан келган.. эгнига каламенка костюм, 
оёғига брезент туфли кийган Усмонов эди. Н. 
Назаров, Замон. 

КАЛАМУШ [ ф . j-clSMS — даласичқон] 
1 Кемирувчи сутэмизувчиларга мансуб за- 
раркунанда ҳайвон. Оқ каламуш. н Озиқ- 
овқатларни каламушдек ертўлаларга яши- 
ришяпти. К. Яшин, Ҳамза. Сизникининг айби 
йўқ, сичқон бор, каламуш бор, кам чиқса, айб 
ўшаларнинг бўйнига илинаверади. С. Маҳка- 
мов, Шогирд. 

2 кўчма Ўғри (ишлаб турган жойидан, 
мас., омбор ёки магазиндан уни-буни ўғир- 
лаб ташийдиган шахслар ҳақида). Ҳар кала- 
мушларимиз борки, буғдойни шолига, арпа- 
ни маккажўхорига аралаштириб тортгани- 
тортган. С. Маҳкамов, Шогирд. 

КАЛАНТАР [ф. — шаҳар ҳокими; 

маҳалла оқсоқоли; сардор] шв. Амалдор 
шахс, аъён. Хивахони Оллоқулихон.. иморат- 
соз ҳунармандларнинг бош калантарини ча- 
қириб, қурилишни жуда тез ҳам қисқа муд- 
дат ичида тамомлашни буюрган. И. Жаббо- 

ров, Кўҳна харобалар сири. 

КАЛАПАТРА [ф. ь — беҳуда, беъ- 

мани гап, иш] шв. Тартибсиз ҳолдаги; ишни 
тартибсиз, чала-чулпа, пала-партиш қила- 
диган. Калапатра одам. Калапатра иш. Ка- 
лапатра сўзламоқ. н Калапатра оқлар ба- 
тамом Кўрғон сари қочиб қолмоқда. М. Али, 
Боқий дунё. 

КАЛВАК [ф. JL jIS — кичик бола; но- 
дон, анқов, уятсиз] Бефаросат, ношуд. 
[Ўзбек ойим:] Бу калвак ўғлингиз марғилон- 
ликнинг эшигида қул бўлиб ётиб оладир. А. 
Қодирий, Ўтган кунлар. 

КАЛВАРС шв. Калвак. 

КАЛДИРАМОҚ айн. галдирамоқ. Сул- 
тонбуви мўридан кўзини узмай, тили калди- 


раб, қўли қалтирабўтириб қолди. И. Раҳим, 
Пир. 

КАЛЕНДАРЬ [лот. calendarium — қарз 
дафтарчаси ёки Calendae — ҳар ойнинг би- 
ринчи куни] 1 Йилнинг барча ой-кунлари 
тартиби билан кўрсатилиб, бошқа маълу- 
мотлар ҳам берилган жадвал ёки китобча; 
тақвим. Стол календари. Йиртма календаръ. 

2 Ҳаёт ёки илмнинг бирор соҳасидан 
маълумот берувчи шундай жадвал ёки ки- 
тобча. Астрономия календари. Табиат кален- 
dapu. Хотин-қизлар календари. 

3 Узоқ даврларни, йилнинг ой-кунла- 
рини ҳисоблаш тизими. Календарни ислоҳ 
қилиш. Григорий календари. Юлий Цезаръ 
календари. 

4 Қилинадиган иш ёки машғулотлар- 
нинг бажарилиш муддатлари (ой, кунла- 
ри) кўрсатилган маълумот, жадвал. Иш ка- 
лендари. Машғулот календари. Мусобақа 
календари. Календаръ режа. 

Календарь йил(и) Бухгалтерия ҳисобо- 
тида ўн икки ойлик давр (1 январь — 31 
декабрь). 

КАЛЁН [ф. yLls — чекиш асбоби] Чи- 
лимга ўхшаш, тутун тортиладиган най 
ўрнида узун резина най ўрнатилган чекиш 
асбоби. Ҳожихон.. арақ-мусалласларини ичди, 
калёнларини чекди, наша отсалар — бирга 
отди.. М. Исмоилий, Фарғонат. о. 

КАЛЖУРЧИ айн. ўлаксахўр. Тепамизда 
калжўрчи acma чарх уриб сузиб юрибди. С. 
Анорбоев, Йўлда йўлдош бўлганлар. 

КАЛИБР [фр. calibre] махс. 1 Милтиқ, 
тўп каби ўқотар қуроллар қувурининг диа- 
метри. Милтиқ калибри. Миномёт калибри. 
Замбарак калибри. 

2 тех. Саноат, ишлаб чиқариш буюмла- 
рининг аниқ ўлчами. 

3 Буюмларнинг (мас., машина қисмла- 
рининг) катта-кичиклигини, йўғон-ингич- 
калигини, ўзаро жойлашишини ўлчайди- 
ган шкаласиз асбоб. 

КАЛИБРЛАМОҚ 1 Аниқ ўлчамда тай- 
ёрламоқ, аниқ ўлчамга келтирмоқ. Замба- 
рак стволини калибрламоқ. 

2 Аниқ ўлчамли нарсаларнинг катта- 
кичиклигини текширмоқ, ўлчамоқ. 

3 Нарсаларни йўғон-ингичкалигига, 
майда-йириклигига қараб гуруҳлаштирмоқ, 
хилларга ажратмоқ, сараламоқ. Деталлар- 
ни калибрламоқ. Чигитни калибрламоқ. 




КАЛИБРЛИ Калибрга эга бўлган. Ки- 
чик калибрли милтиқ. Катта калибрли тўп. 

КАЛИБРЛОВЧИ Буюмларнинг йўғон- 
ингичкалигини, катта-кичиклигини, ка- 
либрини ўлчаб аниқловчи, аниқ ўлчамга 
келтирувчи; нарсаларни катта-кичиклиги- 
га қараб хилларга ажратувчи, сараловчи. Ка- 
либрловчи ишчи. 

КАЛИД [ф. — очқич] айн. калит. 

[Махдум Раънога:] Сандиқнинг калидини би- 
ласанми, деб чақирган эдим, калид топилди. 
А. Қодирий, Меҳробдан чаён. Ҳужра кали- 
дини чўнтагига солиб олган Зиёдилла ҳуж- 
рага кечасиёқ келиб, шу ерда тунаб қолди. Ҳ. 
Ғулом, Машъал. Келажакнинг калиди чидам 
билан ўқишда. Ю. Ҳамдам. 

КАЛИЙ [лот. calium < а. jJls — ишқор] 
1 Менделеев даврий системасининг I гуру- 
ҳига мансуб кимёвий элемент; кумушранг 
оқ юмшоқ металл. 

2 айн. калийли. Фосфор ва калий ўғитла- 
ри меъёридан бирмунча ортиқроқ берилса.. 
«Фан ва турмуш». 

КАЛИЙЛИ Таркибида калий бўлган. 
Фосфорли ва калийли ўғитларнинг асосий 
қисми кузда гўнг билан бирга солинади. «Фан 
ва турмуш». 

КАЛИМА [а. i * К — сўз, жумла, қисқа 
гап] 1 кт. айн. сўз 1. Сидиқжон «унсур» ка- 
лимасини «ҳукуматга қарши» деган маънода 
ишлатар, бу ердагилар ҳам шу маънода анг- 
лар эди. А. Қаҳҳор, Қўшчинор чироқлари. 

Икки калима сўз Икки оғиз сўз, қисқа 
хабар, маълумот. Булар бу ерда туравер- 
син, энди икки калима сўзни Кўктемир под- 
шоҳдан эшитинг. «Эртаклар». Аъзамнингуй- 
идан келган хатдаги икки калима сўз эси- 
га тушди: Тоғангнинг ўғли Каримжон ке- 
ласи ҳафта уйланяпти. Катта тўй қилиш- 
са керак, сен бўлганингда.. Р. Файзий, 
Чўлга баҳор келди. Калима келтирмоқ 
Калимайи шаҳодатни айнан айтмоқ; му- 
сулмон бўлмоқ; калимайи шаҳодатни так- 
рорлаб юрмоқ. Ҳар қадамда калима кел- 
тириб, парвардигори оламдан ўз паноҳида 
асрашини етти карра илтижо қилдим. Ҳ. 
Ғулом, Машъал. Тили калимага келмас- 
лик 1) дин. калимайи шаҳодатни айтол- 
маслик; 2) кўчма қўрқиш, изтиробга ту- 
шиш, аччиқланиш ва ш. к. туфайли гапи- 
ролмай қолмоқ. Отангизнинг ҳам тиллари 
бурро эди. Лекин моддасини моддасига 


тўғрилаб қўйганимда, тили калимага ҳам 
келмай қолган эди. С. Анорбоев, Оқсой. 
Иккала қирғоқдаги болалар ҳам унинг мақ- 
садини тушунган, аммо ҳеч кимнинг тили 
калимага келмас эди. М. Ҳазратқулов, 
Журъат. Калима(й)и шаҳодат дин. Мусул- 
монликка иқрор бўлиш учун ёки мусул- 
монлик далили, асоси сифатида айтила- 
диган арабча ибора. Лекин Абдуллабой ма- 
ҳалла имоми ҳузурида «калимаи шаҳодат- 
»ни айттириб, никоҳ ўқиттириб олган эди. 
Ойбек, Танланган асарлар. 

КАЛИМАГЎЙ [а.+ф. J'i — кали- 
ма айтувчи] дин. Калимайи шаҳодатни доим 
такрорлаб турувчи мусулмон. 

КАЛИТ [ф. л. К — очқич] 1 Қулфни очиш 
ёки беркитиш учун ишлатиладиган металл 
асбоб. Уйнинг калити. Сандиқнинг калити. 
Эшикнинг калити. н Мамарайим афанди 
Тешабойдан омборларнинг калитларини ол- 
гандан кейин, у ердаги молларни яхшилаб 
кўздан кечириб чиқди. М. Исмоилий, Фарғ- 
она т. о. 

2 Бирор механизмни бураб юргизиш, 
ишга тушириш учун ишлатиладиган ме- 
талл асбоб. Девор соатнинг калити. Ўйин- 
чоқнинг калити. н Илҳомжон тезда дом- 
крат ва калитларни олди. Н. Аминов, Ёл- 
ғончи фаришталар. 

3 тех. Гайка ва болтларни бураб қат- 
тиқлаш ёки бўшатиш учун ишлатиладиган 
узунчоқ дастали ёки дастасиз жағли ме- 
талл асбоб. 

4 мус. Беш қаторли нота чизиғининг 
бирортасига қўйиладиган ва шу чизиқдаги 
нота номи ва баландлигини билдирадиган 
махсус белги. 

5 махс. Тест синовларида берилган тест 
топшириқпарининг энг тўғри жавоблари- 
ни акс эттирувчи жадвал; тўғри жавоблар 
рўйхати. 

6 кўчма Бирор нарсага эришиш ёки уни 
тушунтириш (англаш), топиш, эгаллаш 
йўли, воситаси, имконияти. Бахт калити. 
Ғалаба калити. н Мағрур овоз берар «одам» 
деган сўз! Тилсимлар калити унинг қўлида. 
Т. Тўла. Ҳаётда шундай кишилар бўладики, 
қалб калити уларнинг қўлида. Ё. Шукуров, 
Халқ билан ҳамнафас. Ҳосилнинг калити деб 
аталмиш бу бойлик [минерал ўғит\ қор, ём- 
ғир остида кучини йўқота бошлаган. X. 
Тўхтабоев, Ўғитдан тоғлар. 

КАЛИТБОН [ф. /)1 . К — калит қоро- 
вули] тар. Хонлик, амирликларда сарой, 
ўрда калитларини сақловчи, ўзида тутувчи 
шахс. Олдинда учиб кирган бир қирғиз йи- 
гит.. калитбонга ташланди. М. Исмоилий, 
Фарғона т. о. 

КАЛИШ \р. галоши / калоши < фр. 
galoches — резина пойабзал] Нам ўтказмай- 
диган, одатда маҳси, ботинка каби пойаб- 
заллар устидан кийиладиган, резинадан 
ишланган оёқ кийими. Болалар калиши. 
Катталар калиши. н Қиз паранжи ўрнига 
чурук бир яктак ёпинган эди. Эгнида.. чит 
кўйлак, оёқларида жуда эски калиш. Ойбек, 
Танланган асарлар. 

Этик (ёки пучуқ) калиш Этик, ботинка 
ёки пийма устидан кийиладиган, учи 
тўмтоқ, европача калиш. Ўзбекча калиш 
Одатда маҳси билан кийиладиган енгил, 
учли калиш. 

Калишини тўғрилаб қўймоқ айн. кавуши- 
ни тўғрилаб қўймоқ қ. кавуш. 

КАЛЛА I [ф. — бош; уч, чўққи; ақл] 

1 Жониворларнинг боши (одатда, чорва 
молларининг боши ҳақида). Отнинг калла- 
си. Ҳўкизнинг калласи. Филнинг калласи. 

2 Сўйилган чорванинг боши (хом ёки 
пиширилган). Калла гўшти. Калла куйдирмоқ. 
Калла шўрва. н Ҳеч бир тўй-томоша.. оқсо- 
қолсиз ўтмасди. Биронтаси эчки сўйгудек 
бўлса, калласини энг аввал оқсоқол олдига 
қўймасдан иложи йўқ. П. Турсун, Ўқитувчи. 

Калла солмоқ Чорванинг калла-поча ва 
ошқозон, ичак каби аъзоларини пиширмоқ. 

3 с. т. Одам гавдасининг юқори қисми, 
боши. Ҳар каллада бир хаёл. н У [амир] 
кулган сари қилтириқдай бўйнига калласи 
оғирлик қилиб, дам олдинга, дам орқасига 
оғиб кетар эди. С. Анорбоев, Оқсой. Қиз кал- 
ласини чайқаб, қўлларини енг-сочбоғ ичига 
тиқиб олди. С. Сиёев, Аваз. 

4 Боши катта киши исмига лақаб сифа- 
тида қўшиб ишлатилади. Аҳмад калла. Ка- 
рим калла. н Ҳаммаси ҳам Ғиёс каллага 
ўхшаган бетавфиқ бўлаверармиди? М. Исмо- 
илий, Фарғона т. о. 

5 с. т. кўчма Ақл, мия. Калласи бор одам 
кўп чекмайди. Боланинг калласи жойида. 
Каллангни ишлат! н Ўзимнинг каллам бор, 
сенинг маслаҳатингсиз ҳам эплаб кетаман. 
С. Сиёев, Отлиқ аёл. 


6 с. т. кўчма «Нодон», «аҳмоқ», «кал- 
лаварам» каби маъноларда ишлатилади- 
ган ундалма. 

Хом (ёки қовоқ) калла айн. калла 6. Бил- 
масанг, нега, урди деб қўл қўясан, мажбур 
қилди деб гувоҳликка ўтасан, қовоқ калла?! 
О. Ёқубов, Ларза. 

Калла пишдими? с. т. Уйқуга тўйдинг 
(из)ми? Калла ташламоқ Боши билан сув- 
га шўнғимоқ, сувга отилмоқ. Рўпарамда, сув- 
нинг лабгинасида, катта харсангтош турар- 
ди. Шунинг устидан калла ташламоқчи 
бўлиб, энди оёқ қўйган эдим, нима бўлди-ю, 
шалоп этиб, сувга ағдарилиб тушдим. Ў. 
Умарбеков, Севгим, севгилим. Калла қанд 
қ. қанд. Калла қилмоқ (ёки урмоқ, қўймоқ) 
Бош билан зарб бермоқ. Қора йигит алам 
билан уни бир калла қилган эди, хотиннинг 
олдига бориб тушди. С. Аҳмад, Сайланма. 
Йўлчи бир калла уриб, Қора Аҳмаддан ўзини 
auupdu.. Ойбек, Танланган асарлар. Тўлан 
бош эгиб, навбатдаги даррага елка тутган 
бўлди-ю, кутилмаганда қозиаскарга калла 
қўйди. С. Сиёев, Аваз. Куйдирган калла Тир- 
жайган киши ҳақида. 

КАЛЛА II [лот. calla < callainus — оч 
яшил] Иссиқхоналар ва хонадонларда ўсти- 
риладиган, гуллайдиган кўп йиллик ман- 
зарали ўсимлик. 

КАЛЛАВАРАМ [калла + а. — шиш, 
ўсма; яллигланиш] 1 Ақл билан эмас, ўйла- 
масдан, пала-партиш иш қиладиган (шахс). 
[ Қодиров:] Сен мени каллаварам деб ўйлама, 
ҳа. Қодиров ўз ақли билан ишлайдиган раис. 
III. Рашидов, Бўрондан кучли. Сенҳам кал- 
лаварам экансан-да, харидорларнинг уст-бо- 
шига, афт-башарасига қараб муомала қил- 
майсанми?!И. Қобил, Унутилган соҳиллар. 

2 Шундай шахсга нисбатли муносабат- 
ни билдиради. Норматнинг эсига лоп этиб 
боя айтган гапи тушди. «Эҳ, каллаварам. 
Нималар дединг ўзи?» М. Ҳазратқулов, 
Журъат. 

КАЛЛАДОР [ф. — каллага эга, кал- 

ласи бор; ақлли] Калласи, боши катта. Калла- 
дор, чўтирсимон, юм-юмалоқ раис катта қор- 
нини силкиб кулди. Ойбек, О. в. шабадалар. 

КАЛЛАК [ф. ЛК — кичкина калла] 1 
Дарахт танасининг шох-бутоқлари кесиб 
ташланган юқори қисми, кесилган шохи, 
бутоғидан қолган қисми. Аброр, ўғлим, ана 
у беҳининг каллагига газета қистириб қўйган 

эдим, шуни олиб кел. А. Қаҳҳор, Асрор бобо. 
Подишонинг дори шу Гулистон шаҳрининг бир 
чеккасида, каллак тутга яқин жойда эди. 
«Муродхон». 

Каллак урмоқ айн. каллакламоқ. Янги 
каллак урилган тут остида қўлига болта- 
сини ушлаб Собиржон ўтирибди. С. Зунну- 
нова, Олов. 

2 Бирор нарсанинг бош қисми. Цилиндр- 
лар каллаги. Ракетанинг ядроли каллаги. 

3 махс. Кулолчиликда идиш ва б. ясашда 
ишлатиладиган мослама — чархнинг лой 
қўйиладиган жойи. Кулол чарх каллагига 
қўйган гумбаз-лойдан идиш ясаб, олмадек 
ортиб қолганини ташлаб юбормай, ҳуштак 
ясайди. Мирмуҳсин, Меъмор. 

КАЛЛАКДОР 1 Кўп йиллардан бери 
каллакланавериб, сершох бўлиб кетган, 
каллакланган жойи йириклашиб кетган. 
Йўлнинг.. ukku четида эса ҳар хил дарахт- 
лар, самбиттоллар, каллакдор тутлар қад 
кўтарган. Ш. Тошматов, Эрк қуши. 

2 с. т. Калладор. 

КАЛЛАКЕСАР Одам ўлдирувчи, бос- 
қинчи; ҳеч нарсадан ҳайиқмайдиган ашад- 
дий жиноятчи. Азим тажанг қиморбозлар, 
ўғрилар, каллакесарлар opacuda кўп бўлган. 
М. Исмоилий, Фарғона т. о. 

КАЛЛАКЛАМОҚ Кексайган мева 
дарахтларини ёшартириш, янгитдан шох- 
латиш мақсадида улар танасининг юқори 
қисмидаги эски шох-бутоқларини кесиб 
ташламоқ; каллак урмоқ. Толларни каллак- 
ламоқ. н Бек аканинг йигитлари тутга 
чиқиб, шохларни каллаклай бошлади. С. Ну- 
ров, Нарвон. 

КАЛЛАПАЗ [ф. — калла пиширув- 

чи] Калла-поча ва ич (ички аъзо)ларни пи- 
шириб сотувчи шахс. Узум бозорининг ат- 
рофида.. нўхатшўракчи ва каллстазлар ўз 
нарсаларининг таъриф-тавсифини қилиб, 
овозлари борича бақирадилар. М. Муҳаммад- 
жонов, Турмуш уринишлари. 

КАЛЛАПАЗЛИК 1 Каллапаз иши, кас- 
би. Каллапазлик қилмоқ. Каллстазликни йи- 
ғиштирмоқ. 

2 Калла-поча ва ич (ички аъзо)лардан тай- 
ёрланган таомлар билан савдо қилинадиган 
жой. Матпано унинг ёнидан айланиб ўтди-да, 
каллапазликка бурилди. С. Сиёев, Аваз. 

КАЛЛА-ПОЧА [ф. — қўй калла- 

си ва оёқлари; улардан қайнатиб тайёрлан- 


ган таом] Сўйилган чорванинг (хом ва пи- 
ширилган) калласи ва оёқлари. Калла-поча 
тозаламоқ. н Маллавой ака бир ўтиргани- 
да битта қўйни калла-почаси билан еб, те- 
рисини нонуиипага қўяди. А. Қаҳҳор, Қўшчи- 
нор чироқлари. [Кушхонада] Ҳа-ҳу дегунча 
молнинг калла-почаси ажратиб олинади. С. 
Аҳмад, Чўл бургути. 

КАЛЛАПЎШ [ф. — бошни ўров- 

чи; дўппи] 1 шв. Бош кийими; дўппи. 

2 Дўппининг бир тури (одатда, тожик- 
лар киядиган тури). Зум ўтмай, қора кал- 
лапўш кийган, занжидай бадбашара барзан- 
гини етаклаб кирди. С. Сиёев, Ёруғлик. 

3 Қовуннинг ҳандалаксимон эртапи- 
шар нави. 

КАЛЛАХОМ [ ф . ^Lk<l1£ — пишмаган 
калла] 1 Териси шилиб олинган мол кал- 
ласи. 

2 Қора молнинг калла териси. Калла- 
хом чарм. 

КАЛЛАХУМ [ф. ^<lL£ — хумдай, катта 
калла] 1 Боши жуда катта, катта бошли. 
Эшикдан қамчинини елкасига қистирган, 
баланд бўйли, яғриндор, каллахум йигитча 
кирди. Ойбек, О. в. шабадалар. 

2 айн. хомкалла, каллаварам. Совхозраҳ- 
барлари билан менинг орамдан қора мушук 
ўтган-у, мен каллахум билмай қолганман. 
Газетадан. 

КАШШГРАФ Ҳуснихат қоидаларига риоя 
қилиб, чиройли ёзадиган шахс; хаттот. 

КАШШГРАФИЯ [юн. calligrafia — чирой- 
ли ёзув, хат] Чиройли ёзиш санъати, хат- 
тотлик; ҳуснихат. 

КАЛОВЛАМОҚ 1 У ён-бу ёнга чайқал- 
моқ, нотекис юрмоқ, гандиракламоқ. Бу 
салобатли одамлар орасида хизмат қилган 
Йўлчи ғоят сиқилди. Юрса каловлагандай, 
бировни туртгандай туюлади. Ойбек, Тан- 
ланган асарлар. ..қовушмай, каловлаганча 
бояги аёл кетидан судраларкан, кўзлари 
така-пука. Ҳ. Назир, Онаизор. 

2 Эс-ҳуши жойида бўлмай довдирамоқ; 
эсанкирамоқ. Олимжон, онасининг таъзияси 
устидан чиқди. Бошини қаёққа уришни бил- 
май, каловлаб қолди. Ҳ. Назир, Қанотлар. 

КАЛОВЛАНМОҚ айн. каловламоқ. Ка- 
ловланиб йиқилди мағрур, Азиз тупроқ узра 
қўйди бош. Т. Тўла. Қизни учратишни хаёли- 
га ҳам келтирмаганидан, каловланиб, осто- 





нада серрайиб турарди. Н. Қобил, Унутил- 
ган соҳиллар. 

КАЛОМ [а. ^ — сўз, гап, нутқ] кт. 
Сўз; нутқ, гап-сўз; сўзлаш, гапириш. Аввал 
таом, баъдаз калом. Матал. н Сўзни, Му- 
қимий, керак этмак тамом, Мазаси қолмас, 
узун ўлса калом. Муқимий. Менга боқиб, 
салом этиб, Ҳар бири бир калом этиб, Сўзла- 
ди эҳтиром этиб, Топди баҳона қизларим. 
Ҳабибий. 

Каломи шариф Қуръон, каломулло. Ка- 
ломи шарифда ёзилишича, йиғи-сиғи қилиш 
олло таолонинг иродасига қариш бориш би- 
лан баробар гуноҳдир. К. Яшин, Ҳамза. Хул- 
лас(и) калом Гапнинг лўндаси, хулосаси. 
Хулласи калом, шаҳарни ўраган нобоп ҳалқа 
узилиб кетди. Мирмуҳсин, Кўринмас ҳалқа. 
Хулласи калом, ишларим чакки эмас, дўппим 
яримта. «Муштум». 

КАЛОМУЛЛО [а. — Оллоҳнинг 

сўзи, Қуръон] айн. қуръон. Мансабдор ким- 
са, бу сўзларни қоғозга ёзиб, ҳеч қачон тон- 
маслиги учун каломуллони ўртага қўйиб, 
қасам ичирди. Мирмуҳсин, Меъмор. 

Каломулло урсин Қуръонни ўртага қўйиб 
қасам ичишни билдиради. «Гўримда munna- 
тик тураман,» дея, «Каломулло урсин», деб 
қасам ичдилар. С. Кароматов, Олтин қум. 

КАЛОН [ф. — катта, улкан] 1 шв. 

Катта. 

Қози калон, қозикалон эск. Бош қози. 
Четга чиқиб, ёнимга қарасам, машинада 
қозондай салла ўраган қози калон ўтирибди. 
И. Раҳим, Оловкор. 

2 Калон (эркаклар исми). 

КАЛОНДИМОҒ [ф.+а. — кибр- 

ҳавоси баланд, такаббур; айн. катта калла] 
Ўзини жуда юқори тутадиган ва шундай 
муомалада бўладиган; димоғи баланд. Гап 
камтарлик ҳақида борар экан, кўз ўнгимда 
ажойиб фазилатли кишилар, шу билан бир- 
га, гердайган, мағрур, калондимоғ баъзи ким- 
салар жонланади. Газетадан. Кенжага даст- 
лаб муомаласи дағалроқ, ўзи калондимоғ 
кўринган бу киши суҳбат охирида ғоят таъ- 
би нозик бир шинаванда бўлиб чиқди. Ҳ. На- 
зир, Маёқ сари. 

КАЛОНДИМОҒЛИК Калондимоғ 
шахсга хос хатти-ҳаракат, хусусият. Калон- 
димоғлигинг қолмади-да, полвон! Ҳамон му- 
софирчиликни бўйнингга олдингми, эгардан 
сал тушгин-да! Ҳ. Назир, Ўтлар туташганда. 


Ишхоналарда, айниқса, кўпчилик билан муо- 
мала қилинадиган жойларда.. сансалорлик, 
калондимоғлик, дағаллик ва майнабозчи- 
ликларни бозор кўтармайди. Т. Алимов, 
Хиргойи. 

КАЛОНПО [ф. — қадами, оёғи кат- 

та] 1 с. т. Амал, бойлик ва б. жиҳатдан маъ- 
лум-машҳур бўлган, амалдор, «катта шахс» 
ларга нисбатан қўлланади. Бу жойнинг ка- 
лонполари. н Э, бу калонполарнинг хизма- 
тини қилавериб, елкамнинг яғири чиққан. С. 
Кароматов, Бир томчи қон. Йиғилган меҳ- 
монлар opacuda шаҳарнинг маълум, сердас- 
турхон калонполаридан Мирзакарим ҳожи 
вофуруш.. Ҳаким гажава, Мирзараҳим ша- 
фақ лақабли бойлар ҳам бор эди. С. Абдулла, 
Мавлоно Мирсидиқнинг ижодлари. 

2 шв. Оёғи катта одам. 

КАЛОРИМЕТР Жисмнинг ўзига олади- 
ган ёки ўзидан чиқарадиган иссиқлик миқ- 
дорини (калория ҳисобида) ўлчайдиган 
асбоб. 

КАЛОРИМЕТРИЯ [лот. calor — иссиқ- 
лик + юн. metreo — ўлчайман] Турли физи- 
кавий, кимёвий ва биологик жараёнларда 
ажраладиган ёки ютиладиган иссиқлик 
миқцорларини ўлчаш усуллари мажмуи. 

КАЛОРИФЕР [фр. calorifere < лот. calor 
— иссиқлик + ferre — элтмоқ, келтирмоқ] 
Иситиш, вентиляция тизимларида ва 
қуритгичларда ҳавони қиздириб берадиган, 
қувурлар тизимидан иборат қурилма. Буғли 
калорифер. Сувли калорифер. 

КАЛОРИЯ [лот. calor — иссиқпик] Бир 
грамм сувни бир градус иситиш учун за- 
рур бўлган иссиқпик миқдори. 

Катта калория, килокалория 1000 ки- 
чик калорияга тенг иссиқлик миқдори. Ки- 
чик калория айн. калория. 

КАЛОРИЯЛИ Муайян калорияга эга 
бўлган; калорияси юқори. Калорияли овқат. 

КАЛОРИЯЛИЛИК Калорияга эгалик 
ҳолати, калория даражаси; тўйимлилик. 
Озиқ-овқат маҳсулотларининг калориялили- 
ги. Кўмирнинг калориялилиги. 

КАЛТА [ф. < i~ l< — думи қисқа, думсиз] 
1 Узунлик ўлчами кичик; қисқа. Калта шим. 
Калта қалам. Калта ип боғловга етмас. 
Мақол. Симни калта кесмоқ. н Мастон 
калта, аммо йўғон икки ўрим сочини боишга 
ўради-да.. оёғидаги ағдарма этикни кўздан 
кечирди. А. Қаҳҳор, Мастон. 






2 Узунлиги нисбатан кам, етарли эмас; 
қисқа. Унинг ипак салласи нозик қилибўрал- 
ган, калта енгли ипак абоси ўзига жуда ёпи- 
шиб туради. П. Қодиров, Юлдузли тунлар. 
Арслон ҳам эгасининг буйруғини кутаётган- 
дай, калта думини қимирлатиб.. С. Анорбо- 
ев, Оқсой. 

3 Вақт нуқтаи назаридан қисқа, тез ту- 
гайдиган, узоқ давом этмайдиган. Калта 
кун. н Соат кетидан соат ўта берди. Кал- 
та куз куни оғди. С. Анорбоев, Оқсой. Бу 
гаплашув ҳам калтагина савол-жавобдан 
иборат бўлди. Чўлпон, Кеча ва кундуз. Ин- 
гичка ва йўғон, калта ва чўзиқ товушлар.. 
кекирдаклари узилиб кетмайдими бу хўроз- 
ларнинг?И. Раҳим, Ихлос. 

Гапни калта қилмоқ Гапни чўзмаслик. 
Аммо инсон қалбини шиллиқ қуртдек кеми- 
риб ташлайдиган гумон ва шубҳа ич-ичини 
кемираётганидан ижирғанди, сездириб 
қўймаслик учун гапини калта қилди. С. Ка- 
роматов, Олтин қум. Калта ўйламоқ Яхши- 
лаб, пишиқ қилиб ўйламаслик, юзаки 
ўйламоқ. Айб ўзимда. Калта ўйлабман. Тўй 
бўлмайди.. Ойбек, О. в. шабадалар. Қўли кал- 
та Имконияти чекланганликни, иложсиз- 
ликни биддиради. Ўйлаб қарасам, дўппи mop 
экан.. капнпароқ иш қилишга қўлимиз калта 
экан. И. Раҳим, Ихлос. 

КАЛТАБАҚАИ Паст бўйли, аммо йўғон 
ва пишиқ, бақалоқ (одам, ҳайвон ва улар- 
нинг аъзолари ҳақида). Калтабақай одам. 
Калтабақай от. н [ Матқовул] Бесўнақай 
битган картошкадай калтабақай бармоқла- 
рини яктак ёқасига олиб бориб, сержун 
кўкрагига туфлаб қўйди. А. Мухтор, Опа- 
сингиллар. 

КАЛТАБИН [ф. — яқин, қисқа 

масофани кўрувчи; узоқни кўрмайдиган] 
Ҳозир кўзига кўриниб турган нарсалар асо- 
сида ҳукм чиқариб, унинг оқибатига фаҳ- 
ми етмайдиган, келгусини, узоқни кўрмай- 
диган, қисқа ўйлайдиган. Одамлар орасида 
ҳам узоқни кўра билмайдиган калтабинлар 
учрайди. С. Кароматов, Сўнгги бархан. 

КАЛТАБИНЛИК Узоқни кўрмай, кал- 
та ўйлаб иш тутиш, калтабинга хос хатти- 
ҳаракат. ..қурилиш ишига дахлдорраҳбарлар- 
нинг совуққонлиги, калтабинлиги туфайли 
йўл қўйилган хатолар.. Ж. Абдуллахонов, 
Хонадон. 


КАЛТАДУМ 1 Думи калта, думи кесил- 
ган; чўлтоқ. Калтадум эшак. Калтадум ит. 

2 кўчма с. т. Европача кийинган, калта 
кийим кийган. У [хотин] шаҳардан келган 
бир калтадум домлага тегиб олди. Ш. Ризо, 
Қор ёғди, излар босилди. -Зиёлилар, билма- 
дим, калтадумми, аммо билгич, ўқиган одам- 
лар-да, — дейди такрорлаб дурадгор. Ойбек, 
Болалик. 

КАЛТАК [ф. Л ~ , К ~ | 1 Дарахт, бута ка- 
биларнинг барг-бутоқсиз узун шохи (син- 
ган ёки махсус қирқиб олинган, ҳўл ёки 
қуруқ). Текинга ўрганган текинхўр қўлига 
калтак илинса ҳам, «керак бўлиб қолар», деб 
олибкетаверар экан. «Муштум». Ойимча биби 
уларни [товуқларни] кўрди-ю.. қўлига тушиб 
қолган бир калтакни ҳавола қилиб, тир- 
қиратиб ҳайдаб, қарғай-қарғай уйига кириб 
кетди. К. Яшин, Ҳамза. 

2 Уриш, саваш, ҳайдаш учун ишлати- 
ладиган махсус ёғоч; таёқ, гаврон. [Жал- 
лод\ Бандининг тиззасидан қуйисига, оёқла- 
ри суягининг қиррасига калтак билан қат- 
тиқ бирурди. С. Айний, Эсдаликлар. [Шер- 
бек\ Кўлига калтак олиб, мол боққани қирга 
чиққанида.. қувончини ичига сиғдира олмай 
думбалоқ ошган эди. С. Анорбоев, Оқсой. 

3 фольк. Тўқмоқ, чўқмор; гурзи. Тўқсон 
ботмон чўян калтак қўлимда. «Ширин би- 
лан Шакар». [Кўкалдошнинг\ Тақимида беш 
юз ботмон калтаги. «Алпомиш». 

4 Таёқ, мушт ва ш. к. зарби; уриш. [Лаъ- 
ли].. бекнинг калтаклари ҳам ёдидан кўта- 
рилиб, аланга чайқалаётган ерга югурди. Ҳ. 
Ғулом, Машъал. Сувонжоннинг калтакка 
тоқат қилиши Ойсулувга бадтар алам қил- 
ди. С. Анорбоев, Оқсой. 

5 кўчма Қаттиқ тегувчи, зарба бўлув- 
чи нарса; дакки, Аваз уйига киргач, ўзича 
кулиб: «Менинг шеърим улар учун калтак 
бўлади», — деб қўйди. Ж. Шарипов, Хо- 
разм. Чолнинг ҳар бир мақтов сўзи полвон- 
га калтак бўлиб тушмоқда эди. Ҳ. Назир, 
Ўтлар туташганда. 

Бошида калтак синмоқ Ажрини (жазо- 
сини) тортмоқ; қаттиқ гап эшитмоқ; ба- 
лога қолмоқ. Ҳамма айб Салоҳиддинда!Кал- 
так шу одамнинг бошида синиши керак. А. 
Қаҳҳор, Сароб. Шунча калит чўнтагимда 
бўлгани билан битта-яримта нарсани нари- 
бери қилиб кўрай-чи, бошимда калтак син- 
син.. С. Маҳкамов, Шогирд. Калтак емоқ 





Калтакка дучор бўлмоқ, калтакланмоқ. Эч- 
кининг калтак егиси келса, чўпоннинг таё- 
ғига сурканади. Мақол. Калтак остида қол- 
моқ Кўп калтак емоқ; дўппосланмоқ, са- 
валанмоқ. Бирдан ўнларча мушт ҳавога кўта- 
рилди. Элликбоши ва унинг шериклари кал- 
так остида қолди. Ойбек, Танланган асар- 
лар. Оқ калтак, қора калтак Ҳужум қилиш 
учун таёқ, теша ва ш. к. лар билан қурол- 
ланган оломон ҳақида. Қора калтак билан 
Қуролсиз, оддий таёқ билан. \Абдураҳмон- 
бой:] Мирзақул, Николай полвон зўр. Хом 
хаёлларга бориб юрманг, қора калтак билан 
подшоҳликни йиқитиб бўлармишми! Н. Са- 
фаров, Уйғониш. 

КАЛТАКЕСАК Судралиб юрувчилар 
синфига мансуб, думи узун ва узилувчан, 
тана тузилиши турли-туман, усти майда 
тангачалар билан қопланган жонивор. Йўл 
устидан чиқиб қолган чаққон калтакесак- 
лар ўқдай отилиб, кавакларга кириб кета- 
ди.. А. Қаҳҳор, Мастон. 

КАЛТАКЗАДА [калтак + ф. сл j — урил- 
ган] Кўп марта калтакланган, калтак зарби 
ўтган, калтак зарбидан безиллаб қолган. 
Ошпазнинг ўчоғида, кўнчининг ёмида, нон- 
войнинг томида сиғиниб юрган калтакзада 
бир ит эдим. А. Қодирий, Обид кетмон. 

КАЛТАКЛАМОҚ 1 Калтак билан урмоқ. 
Ҳўкизни калтакламоқ. н.. қўшни совхозлар- 
дан ялиниб-ёлвориб олган хашакни бир ой 
ўтмай чўғини ўчириб қўйишибди. У яна бу- 
зоқни калтаклай бошлади. «Муштум». 

2 Умуман, урмоқ. Жаллод: -Бунинг ни- 
масини икки юз дарра ураман, юзга чидаса 
ҳам гўрга, — деди, сўнг жаҳл билан калтак- 
лашга ўтди. С. Сиёев, Ёруғлик. Шунча йил 
бадалида эрим чертмаган эди, энди аямай- 
ди, ўлгунча калтаклайди, деб ўйлади. С. Си- 
ёев, Отлиқ аёл. 

3 кўчма с. т. Қаттиқ танқид қилмоқ; 
қаттиқ койимоқ. Ҳозир Эшматов.. турли 
найранглар билан Эрназаровни ҳимоя қилиб, 
Қодировни калтаклаб юрибди. «Муштум». 

КАЛТА-КУЛТА Калта ва арзирлик 
бўлмаган (нарсалар ҳақида). Калта-култа 
тахталар. 

КАЛТАТОЙ Тарихда (19-а. охирларига- 
ча) мавжуд бўлган ўзбек уруғларидан бири. 

КАЛТАФАҲМ [ф. + а. — фаҳми 

калта, тушунчаси тор] Дарров тушуниб, 
уқиб ололмайдиган, ақли, фаҳми етмай- 


диган; фаҳми калта. Бир сафар у калтафаҳм 
ва довдир одамнинг сўзига амал қилиб, ми- 
лиционер, халқ вакиллари билан жиноятчи- 
ларнинг уйига бостириб киради. Ғ. Ғулом, 
«Тобутдан товуш» ҳақида. 

КАЛТАФАҲМЛИК Калтафаҳмга хос 
иш, хатти-ҳаракат. Калтафаҳмлиги ўзига 
панд берди. 

КАЛТАЧА тар. Ўрта Осиёда аёлларнинг 
узун, олди очиқ, кенг енгли, авра-астарли 
қадимий уст кийими; мурсак. 

КАЛХАМАЖ Гўнг ейдиган ва гўнгни соқ- 
қа қилиб, унинг ичига тухум қўядиган қўнғиз. 

КАЛХАТ Қарчиғайсимонлар оиласига 
мансуб катта йиртқич қуш; сор. Жилғанинг 
устида бир гала қора қуш.. калхатлар гир 
айланиб учиб юрарди. П. Турсун, Ўқитувчи. 

КАЛЬКА [фр. calque — нусха, тақлид] 1 
Чизма ёки расм нусхасини тушириш учун 
махсус ишланган шаффоф қоғоз ёки мато. 
Калъка билан расм олмоқ. н Нусха олина- 
диган чизма устига чизма варағидан сал кат- 
та калъка варағи қўйиш керак. А. Абрико- 
сов, Чизмачилик. 

2 Чизма ёки расмнинг шундай қогоз ёки 
матога туширилган нусхаси. ..бепоён чўлни 
тўрт киши кезиб юрибди. Уларнинг қўлида 
планшет, калькалар туишрилган турли ўлчам 
ва схемалар. Р. Ўроқов, Қарши чўлида. 

3 тлш. Бошқа тил луғавий бирлигидан 
она тили воситалари билан сўзма-сўз тар- 
жима қилиш орқали ясалган сўз ёки ибора. 
«Дунёқараш» сўзи русча «мировоззрение» сўзи- 
нинг, «ишчи кучи» эса «рабочая сила» ибора- 
сининг калъкасидир. «ЎТА». 

КАЛЬКАЛАМОҚ 1 тех. Калькага кўчир- 
моқ. Чизмани калькаламоқ. 

2 тлш. Калька йўли билан ҳосил қил- 
моқ. Калькалаб термин ясамоқ. 

КАЛЬКУЛЯТОР 1 Калькуляция му- 
тахассиси, калькуляция тузувчи ҳисоб- 
чи ходим. 

2 Турли алгебраик амалларни ҳисоблаб 
чиқариш, бажариш учун қўлланадиган 
электрон асбоб. 

КАЛЬКУЛЯЦИЯ [лот. calculatio — 
ҳисоблаб чиқариш, ҳисоб-китоб] Товар, 
маҳсулот ва ш. к. нинг таннархини ҳамда 
харид ва сотиш баҳосини ҳисоблаш; шун- 
дай ҳисоблашда тўлдириладиган варақ; нар- 
санинг таннархи ва сотиш нархи аниқ 
кўрсатилган маълумот. Ҳар бир кишига каль- 





куляция бўйича алоҳида коса ва тарелкада 
палов сузилади. С. Аҳмад, Паловга эътибор. 

КАЛЬЦИИ [лот. calx, calcis — оҳак] 
Менделеев даврий системасининг II гуру- 
ҳига мансуб кимёвий элемент; оҳактош, 
мармар ва ш. к. таркибида бўладиган кумуш- 
симон ялтироқ металл. 

КАМ [ф. fS. — оз, озгина, арзимас] 1 
Талаб, меъёр ёки одатдагига нисбатан миқ- 
дори етарли бўлмаган; оз. Кам ерли деҳқон 
(тар.). Йиғилишда одам кам бўлди. Бу йил 
ёғингарчилик кам бўлди. н Чоршанба куни 
далага қўш чиқиши керак. Лекин, ҳақиқат- 
га қараганда, уловимиз кам. А. Қаҳҳор, 
Қўшчинор чироқлари. 

2 Умуман, миқцори оз, кўп эмас. Гапни 
кам сўзла, ишни кўп кўзла. Мақол. н Тибби- 
ёт илмида кам учрайдиган воқеа. Т. Мурод, 
От кишнаган оқшом. Капсанчиларда чакка 
ўтмаган уй кам қолди. А. Қаҳҳор, Қўшчи- 
нор чироқлари. 

3 Эгалик шаклидаги айрим сўроқ ол- 
мошлари билан қўлланиб, қиёсланувчи 
шахс ёки нарсадан камчилиги йўқ экан- 
лик маъносини ифодалашга хизмат қила- 
ди. Бошқалардан нимаси кам?! Ундан қаери 
кам? н [Кимсаной] Ғайратли, ориятли 
жувон эди. Мана, Канизак звено бўлар эмиш, 
Кимсанойнинг Канизакдан нимаси кам? А. 
Қаҳҳор, Қўшчинор чироқлари. Ўша латта- 
дан кам жойим борми ?! Ў. Ҳошимов, Қал- 
бингга қулоқ сол. 

4 Етишмай турган, керак бўлиб турган. 
- Келинг, келинг, Шоражаб, — деди қалан- 
дарга қараб Сафар, — бир сиз кам эдингиз. 
С. Айний, Қуллар. 

5 от взф. Етишмовчилик, етишмаган 
нарса. Камини тўғриламоқ. н Сизнинг дав- 
латингизда ейиш-ичишдан, айш-ишратдан 
камим йўқ. «Эртаклар». 

6 с. т. Сонлар билан бирга келиб, му- 
айян миқцорнинг тўлиши учун ўша миқ- 
дорга ўзи қўшилиб келган сон билдирган 
миқцор етишмаслигини билдиради. Бир кам 
қирқ. Бобом икки кам тўқсонга кирди. н 
Бир кам ўттиз бўлак бўлиб, тўп бўлиб, ҳин- 
дига тегинг. «Гўрўғли». 

7 Баъзи сўзларга бирикиб, қўшма сўз 
ясаш учун хизмат қилади: камгап, камда- 
ромад, камҳосил ва б. 

Бир ками Қилмаган иши (камчилиги) 
гапдан англашилган нарса экани, уни ба- 


жаришга норозилик оҳанги билан ифода- 
ланади. Бу нимаси?.. Бир камим от етаклаб 
юриш қолувди ? Г азетадан. Кам бўлманг Яхши 
тилак билдиради; яшанг, камол топинг. 
Хўш, қизим, табрикларимни қабул қилинг.. 
ич-ичимдан хурсандман, илоҳим, кам бўл- 
манглар. Ш. Рашидов, Бўрондан кучли. Кам 
бўлмаслик Зарар-зиён кўрмаслик, зиён 
қилмаслик. ..айниқса, ота-онасининг гапига 
кириб, ўзининг кам бўлмаганлиги ҳақида анча 
кўпириб, кўп гапирди. К. Яшин, Ҳамза. Ун- 
доқ дема, қизим! Гапимга кириб, кам бўл- 
дингми ? [ҳовлини кўрсатиб] Мана! А. Қаҳ- 
ҳор, Қўшчинор чироқлари. Бизга ихлос би- 
лан қўл берсанг, кам бўлмайсан. «Муштум». 

КАМАЙМОҚ 1 Миқдор ёки ҳажм жи- 
ҳатидан оз, кам бўлмоқ; озаймоқ. Маҳсу- 
лот таннархи камайди. Касаллар сони ка- 
майди. н Кўллардаги сув миқдорининг ка- 
майиши ёки кўпайиши эса маҳаллий иқлим 
шароитинингўзгаришига сабаб бўлади. «Фан 
ва турмуш». ..уч-тўрт от майиб бўлиб иш- 
дан чиқди, жамғарилган озиқ-овқат ҳам 
камайиб бормоқда. Ж. Шарипов, Хоразм. 

2 Куч, таъсир даражаси жиҳатидан озай- 
моқ, пасаймоқ. Оғриқ камаиди. Хавф камай- 
ди. н Учинчи кун табриклар оқими бир оз 
сусайиб, энтикиш, ҳаяжонлар ҳам камайиб, 
сокин дақиқалар бошланаётган эди. X. Тўхта- 
боев, Ширин қовунлар мамлакати. 

Камайиб қолмайди ёки бирор жойи (ёки 
ери) камаймайди Ҳеч қандай зарар етмай- 
ди. Қариянинг ишларига қарашиб юборсанг, 
бирор еринг камайиб қолмайди. 

КАМАЛАК 1 Қаттиқ ёғочнинг бир учи- 
дан иккинчи учига ип тортиб эгиб, ярим 
доира шаклида ясалган, найза-ўқ солиб 
отиладиган қадимий ов ва жанг қуроли; ёй, 
камон. Афанди елкасига камалакни осиб.. узоқ 
бир кўлга ғоз овлагани кетди. «Латифалар». 
Эрмана полвон камалагидан девга қараб ўқ 
узибди. «Олтин бешик». 

Камалак бўлмоқ Камалак шаклини ол- 
моқ, эгилмоқ. Қошлар учади, кўзлар кулади, 
гоҳ чап қўл орқа белга ўтиб, ўнг қўл қош 
устида камалак бўлади. М. Исмоилий, Фар- 
ғона т. о. Камалак қилмоқ Камалакка ўхша- 
тиб эгмоқ. Раис.. бир қўлини орқасига қўйиб, 
иккинчи қўлини боши узра камалак қилиб, 
икки-уч елка қоқди-да, шундай йўғон гавда- 
ли бўлишига қарамасдан, беданадай йўрға- 
лади. А. Қаҳҳор, Қўшчинор чироқлари. 





2 Қуёш нурининг ёмғир, фаввора том- 
чиларида синиши натижасида ҳавода турли 
рангда ярим доира шаклида кўринадиган 
йўл; ёй. Дарахтларнинг орқасида қизил, кўк, 
пушти ва зангор чизиқлар билан товланиб 
турган камалак кўринди. И. Раҳим, Ихлос. 

КАМАНД [ ф. i'. л -S — бўғов, сиртмоқ; ту- 
зоқ] эск. кт. Бирор ҳайвонни тутиш, банди 
қилиш, боғлаш ёки бирор нарсага илин- 
тириб, баландга чиқиш учун ишлатилади- 
ган сиртмоқпи арқон. Тўғрибой камандни ро- 
стлаб туриб, йўлбарснинг бўйнига солибди. 
«Эртаклар». 

Каманд қилмоқ Боғламоқ, сиртмоқ сол- 
моқ. [Навоий:] Мени девонани занжирбанд 
қил. Қаро зулфингни бўйнимга каманд қил. 
Уйғун ва И. Султон, Алишер Навоий. 

КАМАР I [ф. — бел; белбоғ] 1 Ки- 

йим устидан белга боғланадиган, одатда 
кўндан қилинадиган, тўқали энли тасма; 
қайиш. Солдатча камар. Камар боғламоқ. н 
Мингбоиш кимхоб тўнининг чап барини қа- 
йириб, бошмалдоғини кумуш камарга ўтказ- 
ди. М. Исмоилий, Фарғона т. о. [Пиёда ас- 
карлар] Белларини қайиш камар билан боғ- 
ладилар. С. Айний, Эсдаликлар. Поччаев 
ўрнидан туриб, сербар камарини тузатди- 
да, томоқ қириб, ўзидан хабар берди. А. Мух- 
тор, Туғилиш. 

2 Шим, юбка кабиларнинг (тушиб 
кетмаслиги учун) тепасидан ўтказиб боғ- 
ланадиган (тақиладиган), мато ёки чарм- 
дан тайёрланадиган боғ, тасма. 

3 кўчма эск. кт. айн. бел I 1, 2. 

Хизмат камарини боғламоқ кт. Сидқи- 

дилдан берилиб хизмат қилмоқ. Ҳиммат ка- 
марини боғламоқ кт. Сахийлик қилмоқ, 
ҳиммат ишига отланмоқ. Бойвачча, ота ор- 
зусига ҳиммат камарини боғлайверинг. Ой- 
бек, Танланган асарлар. 

КАМАР II 1 Сув қирғоғида, жар чети- 
да, тепалик ёки тоғ ёнбағрида ювилиш, 
ўпирилиш ва ш. к. натижасида ҳосил бўлган 
ғорсимон ўйиқ жой, йўл. Акам билан Тоғ- 
камарга тушиб чиқдик. Ўша камар ичи кенг: 
юз бош қўй соялаиш мумкин. Ш. Холмирза- 
ев, Оғир тош кўчса. Қирнинг ўркачи нариги 
четда юксалган тоғнинг белига етиб тугар, 
ундан, тоғ бағрини кесгандек бўлиб, камар 
кетган эди. Ш. Холмирзаев, Қил кўприк. 

2 Дарё, ариқ каби оқар сувларда унинг 
айланиб оқадиган жойи, айланма ҳаракат- 


ли чуқур жойи. Сувонжон тол тагидаги ка- 
марга шўнғиб кириб кетарди-да, анчадан 
кейин балиқ билан чиқиб келарди. С. Анор- 
боев, Оқсой. Пўлатжон сўл оёғи билан сув- 
ни шалоплатиб, камардан чиқишга уринар 
эди. С. Аҳмад, Қадрдон далалар. 

3 анат. Умуртқали ҳайвон ва одамнинг 
айрим бўғинларида, ўзаро туташ икки су- 
якнинг бирида бўладиган яримшар шакли- 
даги ўйиқ жой, кўз. Елка (қўл) камари. 

КАМАРБАНД [ф. х!л — камари боғ- 
лиқ; хизматкор] 1 Камар боғлаган; бели 
боғли. Камарбанд одам. 

2 Икки учи елка оша камарнинг икки 
ерига бириктирилган, камарни белда ту- 
тиб турадиган боғ, тасма. Сарой дарвозаси- 
дан.. камарбандига қаламдондек.. бир чўп 
қистиргани ҳолда амир маҳрамларидан бири 
кириб келди. С. Айний, Қуллар. 

КАМАРБАСТА [ф. <г,... — камар боғ- 

лаган; хизматкор; ишончли дўст] 1 кт. Хиз- 
матга тайёр, бел боғлаган, шай. Кўпгина 
кишилар унинг [Ёқубжоннинг ] хизматида ка- 
марбаста эдилар. С. Абдулла, Мавлоно 
Муқимий. Қўлимиздан келганча чора-тадбир- 
ларни кўришга камарбастамиз. Газетадан. 

2 тар. Уста деб маълум, эълон қилин- 
ган шогирд, уста сифатида мустақил иш- 
лашга рухсат олган косиб. Шогирд узоқ йил- 
лар ишлаб, кўз нури, куч-қувватини сарф- 
лагани ҳолда, корхона эгаси билан халфа- 
сини рози қилмагунча, фотиҳа олиб камар- 
баста.. бўлолмасди. М. Ўринхўжаев, Уну- 
тилмас кунлар. 

КАМАРБАСТАЛИК 1 Хизматга шай- 
лик, доим тайёрлик. Садоқат, ихлос, поклик, 
камарбасталик.. зиммамизда эканини ҳеч 
қачон унутмаслик керак. А. Турдиев, Хиз- 
матга бел боғлаганмиз. 

2 Камарбаста (халфа) иши, касби. 

КАМАЮВЧИ 1 Камаймоқ фл. сфдш. 

2 мат. Айириш амалида ичидан бошқа 
сон айириб олинадиган сон. 

КАМБАЛА [фин. kampela] Икки кўзи бо- 
шининг бир томонида бўлган ялпоқ ден- 
гиз балиғи. 

КАМБАР [ф. _>_,j — эни кичкина, эн- 
сиз] Эни қисқа; энсиз. Камбар лента. Кам- 
бар чит. Камбар қайиш. н Камбар тахта- 
лардан нари-бери ясалган скамейкалар қин- 
ғир-қийшиқ, синиб кетгудай нимжон эди. Ш. 
Рашидов, Қудратли тўлқин. Нимқоронғи бос- 

тирмадан ўтиб, ғиштдан ишланган камбар 
зинадан юқорига — болохонага чиқишди. Р. 
Файзий, Ҳазрати инсон. 

КАМБАРГ Барги кам, сийрак баргли. 
Баланд сўритокларда чумак урган чиллаки- 
лар, камбарг дарахтлардаги олма ва нашва- 
тилар у [Нормат\ билан хайр-хўшлашмоқда. 
И. Раҳим, Чин муҳаббат. 

КАМБАҒАЛ [ф.+а. — қашшоқ, 

йўқсил] 1 Муҳтожликда яшовчи, тирикчи- 
лик учун керакли нарсаси етарли бўлма- 
ган; қашшоқ, фақир, бечора. Камбағал деҳ- 
қон. Камбағал оила. н Камбағал йигит энди 
ёруғда ҳамма отларни айрим-айрим кўздан 
кечирди. Ойбек, Танланган асарлар. Ўқув- 
чиларнинг қарийб ҳаммаси камбағалларнинг 
болалари бўлгани учун, Ғуломжон ота-она- 
лар билан маслаҳатлашиб, уларга ҳар кун 
иссиқ овқат қилдириб бериб турди. М. Ис- 
моилий, Фарғона т. о. 

2 Етарли бўлмаган; кам, етишмайдиган. 
Сувга камбағал ер. Сўзга камбағал одам. 

3 кўчма с. т. Мушкул ёки аянчли аҳволга 
тушиб қолган киши; шўрлик, боёқиш, бе- 
чора. Йўлчи қачон келар экан, келганда ҳам 
нима қиларди, бўзбола, камбағал. Ойбек, 
Танланган асарлар. 

КАМБАҒАЛЛАШМОҚ Камбағал бўла 
бормоқ, камбағал бўлиб қолмоқ. 

КАМБАҒАЛЛИК Ҳаётий, тирикчилик- 
ка зарур нарсаларнинг етишмаслик ҳола- 
ти. Бир куни она бечора зор йиғлаб, худога 
нола қилди: «Камбағаллик қурсин, камба- 
ғаллик.. Эхудо, қандай гуноҳ қилдикки, биз- 
ни бунчалар қақшатасан?» К. Яшин, Ҳам- 
за. Хотинимни ҳам камбағаллик йиқитди, 
бу ердаги оғир иш нобуд қилди. Ойбек, Тан- 
ланган асарлар. 

КАМБАҒАЛПАРВАР Камбағалларга 
ёрдам кўрсатувчи, шафқат қилувчи; кам- 
бағаллар ҳуқуқини ҳимоя қилувчи. Камба- 
ғалпарвар одам. н Бойлардан биттаси 
жуда камбағалпарвар ўтган экан, чакалак- 
зорига дошқозон остириб, оч қолганларга 
хўрда, атала улашиб турар экан. П. Турсун, 
Ўқитувчи. 

КАМБАҒАЛЧИЛИК Камбағал шаро- 
ит; камбағаллик, қашшоқлик. -Ҳозир ҳам 
камбағалмиз, — деди Сатторқул давом 
этиб, — лекин бу камбағалчилик ёруғ дунё- 
дан бўлган умидимизни эмас, ёруғ дунёдан 
бўлган умидимиз бу камбағалчиликни еб, 


кемириб ташлаётибди. А. Қаҳҳор, Қўшчи- 
нор чироқлари. 

КАМГАК 1 Атрофи ёки икки-уч томо- 
ни девор ёки бошқа бирор нарса билан 
ўралган пана жой. [Йўлчи] Катта ҳовлига 
терс бўлган камгак — панароқ жойда само- 
вар қўйиш, ўтин ёриш билан машғул бўлди. 
Ойбек, Танланган асарлар. 

2 Бўш, тўлмаган, очиқ қолган жой. Би- 
ров ганч қорар, уни челакларга солиб.. уста- 
ларга узатар, бири бўлса, синган ғиштларни 
теша билан текислаб, камгак ерлар учун 
ҳозирларди. Мирмуҳсин, Меъмор. 

КАМГАП Кўп гапиришни ёқтирмайди- 
ган, кам гапирадиган. Камгап одам. н На- 
сиба қанчалик сергап, сермулозамат бўлса, 
Маҳбуба шунчалик камгап ва камсуқум эди. 
О. Ёқубов, Тилла узук. Укамгап, аммо бош- 
қаларнинг ҳар қанча узундан-узун гапларини 
ҳам диққат билан тинглайди. И. Раҳим, Чин 
муҳаббат. 

КАМГЎШТ 1 Гўшти оз, оз гўшт солин- 
ган (овқат ҳақида). Камгўшт ош. Камгўшт 
сомса. 

2 Танасида, гавдасида гўшти кам; оз- 
ғин, ориқ. Камгўшт одам. н Катта укам 
Сирожиддиннинг аҳволи ҳам яхши эмас, у ас- 
лида, ориқ, камгўшт ва касалсимон, ранги 
ўчган эди. С. Айний, Эсдаликлар. Муқимий 
ориқроқ, камгўшт.. бир оз камгапроқ одам 
эди.. Т. Обидов, Юсуфжон қизиқ. 

3 с. т. Ейиладиган жойи, эти кам. 
Камгўшт мева. Камгўшт қовун. 

КАМДАРОМАД Даромадни кам бе- 
радиган. Камдаромад хўжалик. Камдаро- 
мад иш. 

КАМДИИДОР с. т. Кам кўришадиган, 
кам учрашадиган. Камдийдор бўлиб кетмоқ. 

КАМЕР [лот. camera] сфт. Солист ёки 
бир неча кишидан иборат ансамбль ижро- 
си учун ёки тор доирадаги тингловчилар, 
мухлислар учун мўлжалланган. Кейинги йил- 
ларда республика мусиқа санъати юксалди. 
Бизда янги опера ва балетлар, симфоник ва 
камер асарлар яратилди. Газетадан. 

Камер мусиқа Оркестр ва хорлардан 
фарқ қилувчи кичик бир гуруҳ (дуэт, трио, 
квартет) ижрочилари учун яратилган чолғу 
ёки вокал мусиқа; якка ижрочи учун ёзил- 
ган кичик ҳажмдаги мусиқали пьеса. 

КАМЕРА [лот. camera — гумбаз; хона, 
бўлма] 1 Баъзи муассасаларда бирор нарса 







учун мўлжалланган махсус хона, бўлма. Юк 
сақлаш камвраси. Двзинфекция камераси. Тур- 
ма камераси. Бир кишилик камера. 

2 Асбоб, машина, иншоот ичидаги ат- 
рофи берк бўшлиқ. Сиқилган ҳаво камера- 
си. Шлюз камераси. Topneda камераси. 

3 Шина ёки тўп қопламаси остидан жой- 
лаштириладиган ва ичига ҳаво дамланадиган 
резина қобиқ, ғилоф. Велосипед камераси. Ма- 
шина камераси. Футбол тўпининг камераси. 

4 Фото, кино ёки видеоаппаратнинг 
пластинка ёки плёнка қўйиладиган ички 
қисми ёки шундай аппаратларнинг қисқа- 
ча номи. Кинога олиш камераси. 

КАМЕРТОН [ нем. Kammerton < 
Kammer — хона + ton — товуш] 1 физ. Уч- 
лари эркин тебранадиган қилиб маҳкамлан- 
ган айрисимон металл таёқча шаклидаги 
асбоб (товуш манбаи). Товуш ҳодисаларини 
ўрганишда товуш манбаи сифатида кўпинча 
камертондан фойдаланадилар. А. В. Пёриш- 
кин, Физика курси. Бир жисмдан чиқиб map- 
қалган товушнинг бошқа жисмга урилиб, 
тебраниш ҳосил қилиши резонанс ҳодисаси 
дейилади. Камертонларнинг резонансланииш 
бунга яхши мисол бўла олади. Ў. Ҳошимов, 
Қалбингга қулоқ сол. 

2 мус. Маълум баландликка эга бўлган 
ва аниқ товуш берувчи, чолғучилик ама- 
лиётида чолғу асбобларини созлашда иш- 
латиладиган кичик бир асбоб (товуш ба- 
ландлиги эталони бўлиб хизмат қилади). 

КАМЁБ [ф. — кам топиладиган, 

нодир; танқис] Кам топиладиган, сийрак 
учрайдиган; етишмайдиган. Шаҳарда тан- 
қис, камёб ҳисобланган молларнинг бу мага- 
зинда топилиб туришини ҳам шу одамнинг 
хизмати деб биладилар. И. Раҳим, Тиним- 
сиз шаҳар. Эмиш оқ турналар асл парранда, 
Нодир ea камёбдир қуш зоти аро. А. Исрои- 
лов. Cye тилладай азиз, камёб эди. Ш. Ра- 
шидов, Сув йўли. 

КАМЗУЛ [фр. camisole — тиззагача узун- 
ликдаги енгсиз эркаклар кийими] 1 Илга- 
ри ёзлик пальто ўрнида кийиладиган енги 
узун уст кийим. Унинг [Салимбойваччанинг] 
бошида яп-янги тагдўзи дўппи, устида 
чўнтаклари қопқоқли, қайтарма ёқали узун 
оқ жужун камзул.. Ойбек, Танланган асар- 
лар. Бежирим, келишган нозик ниҳолинг, Бе- 
қасам камзулинг яраишбди хўб. X. Расул. 


2 Хотин-қизларнинг желаткага ўхшаш 
калта, одатда енгсиз, ёқасиз уст кийими. 
Духоба камзул. Заррин камзул. н Балки 
ўртача бўйи, бахмал камзули маҳкам қучоқ- 
лаб олган нозик бели билан таниш кўринган- 
dup. М. Исмоилий, Фарғона т. о. Бизни ёр- 
нинг камзулининг енги йўқ.. «Қўшиқпар». 

КАМИ қ. камида. Отанг юртнинг обрўли 
кишиларидан бири, ками беш юз жойдан 
тўққиз олиб, тўн кийган. Ҳамза, Паранжи 
сирлари. 

КАМИДА рвш. Кам деганда, энг ози; 
минимум. Бу иш учун камида уч ой вақт ке- 
рак. Бу пайкал камида беш гектар келади. 
н Уч кунлик эмас, камида бир ҳафталик 
ой тоғлар ортидан секин кўтарилиб келар- 
ди. О. Ёқубов, Эр бошига иш тушса. Ҳар 
бир ўқитувчи камида йигирма-ўттиз ўғил- 
қиз ўқувчининг тақдири учун жавобгар. Н. 
Сафаров, Оловли излар. 

КАМИКАДЗЕ [яп. < сўзма-сўз: илоҳий 
шамол] 1 Иккинчи жаҳон урушида душман 
кемаларига қарши ҳужум қилиб, ўз самолё- 
ти билан бирга ҳалок бўлган япон учувчиси. 

2 кўчма Бирор кимса ёки нарса учун 
ўзини қурбон қилувчи шахсга нисбатан 
қўлланади. 

КАМИМОҚ с. т. Камаймоқ. Уларнинг 
кексалигини ҳурмат қилсанг, камиб қолмай- 
сан. Ш. Рашидов, Қудратли тўлқин. Шун- 
дай болсигар ҳақига бир-икки машина ёғоч- 
тахта сарфласа, колхозимиз камиб қолар- 
миди. Ҳ. Назир, Кўктерак шабадаси. 

КАМИН [нем. Kamin < юн. kaminos — 
ўчоқ, печь] Деворга ўйиб ишланган, кенг 
очиқ ўтхонаси ва тик мўриси бўлган, бе- 
восита ёқилғи алангаси билан хонани иси- 
тадиган ўчоқ. 

КАМИНА [ф. — кичик, эътибор- 

сиз, ҳақир; ҳақир қулингиз, мен] юқ. усл. 1 
Камтарлик ёки одоб юзасидан «мен» сўзи 
ўрнида ишлатилади. Бу мақола каминаники. 
Каминанинг сизга бўлган ҳурмати ғоят са- 
мимий. н Камина ҳам суҳбатларингизни со- 
ғинганмен. П. Қодиров, Юлдузли тунлар. 
Хуллас калом, у маҳалда камина эндигина 
институтни битириб, ёшлар газетасига 
ишга кирганман. О. Ёқубов, Излайман. Ас- 
лида камина ёзиш учун туғилган эканман.. 
Ҳаётим, ижодим, ёзувларимнинг булоғи сен- 
сан, азизим. Шу булоқни мусаффо сақлагин. 
«Гулистон». 





2 эск. Содиқ хизматкор, қул. [Салимхў- 
жа\\ Каминангиз бир ўзимман, қийинчилик- 
ларнинг қурбониман, хоним, ҳа, қурбониман. 
А. Мухтор, Опа-сингиллар. [Элликбоши:] 
Камина сизнинг илтимосингизни ерда қолди- 
ришдан кўра ҳар қандай машаққатни ўз зим- 
масига олишни аъло кўради. Ойбек, Танлан- 
ган асарлар. Хива хонининг саройида ҳам ка- 
минанинг кўз-қулоқлари бор.. Ш. Тошматов, 
Эрк куши. 

КАМ-КАМ Секин-аста; бирдан эмас, 
оз-оздан. Қарзни кам-кам узмоқ. Қимизни 
бирданига кўп ичиб бўлмайди, кам-кам ичиб 
ўрганиш керак. н Муҳиддин ака, «фақат 
сиз билдингиз» деган гап хуш ёқиб, илжайди: 
«Кам-кам ўрганамиз-да, мулла, кам-кам». А. 
Қаҳҳор, Кушчинор чироқлари. 

КАМ-КЕТИК қ. кам-кўст. У кеча Саи- 
дий билан рўзғорнинг кам-кетиклари, тузук- 
роқ маишат қилиш тўғрисида сўзлашиб.. А. 
Қаҳҳор, Сароб. 

КАМ-КЎСТ [кам + ф. r, ... К — кичра- 
йиш, озайиш; зарар, зиён] Етишмай, кам- 
лик қилиб турган нарсалар, етишмовчилик. 
Рўзғорнинг кам-кўсти. н -Тўйнинг кам- 
кўсти битгандир ? — раис мўйловини силаб, 
Саидхонга мурожаат қилди. Ш. Тошматов, 
Тонгдаги кўланка. Қурбон ота елиб-югуриб, 
сал кунда.. чойхонанинг кам-кўстини тўғри- 
лаб олди. А. Қаҳҳор, Қўшчинор чироқлари. 

КАМЛИК 1 Кам ҳолат, кам миқдорда 
бўлиш. Аҳолининг камлиги. Ёғин-сочиннинг 
камлиги. н Йўқ, отахон, домла бу гапларни 
илми камлигидан ашпган эмасдир. Илмда ҳам 
илм бор. А. Қаҳҳор, Қўшчинор чироқлари. 

2 Етишмовчилик, камчилик; моддий 
қийинчилик, муҳтожлик. Унинг ҳеч нарса- 
дан камлиги йўқ. 

Камлик кўрмоқ (ёки тортмоқ) Камчи- 
лик, етишмовчилик, муҳтожлик туймоқ, 
кўрмоқ. Сендаги дўстлик меҳри Дўстларингга 
зиёда, Сен билан бирга бўлган Камлик кўрмас 
дунёда. Ғайратий. Нима бўлса ҳам шулар олий 
маълумот олсин, эл-юртга қўшилсин — кам- 
лик тортмайди. Р. Раҳмон, Меҳр кўзда. Кам- 
лик қилмоқ Кифоя қилмаслик, (шунинг 
ўзи) етарли эмаслик. Шаҳардан олаётган 
шунча даромадинг камлик қиляптимики, энди 
қишлоққа қараб тамшанасан, баччағар! М. 
Исмоилий, Фарғона т. о. Гоҳо, жуда алам 
ўтганда, «севишнинг ўзи бахтли бўлишга 


камлик қиларкан..» деб афсусланади Ерқи- 
ной. Р. Раҳмон, Меҳр кўзда. 

КАММАҲСУЛ Кам маҳсулот берадиган. 
Жайдари моллар майда.. каммаҳсул эди. Н. 
Мавлонов, Қорамолчилик. 

KAMEIAMO [кам + ф. — кўриниш] 
1 Кам кўринадиган (узоқ вақт кўринмай 
кетган, кам учрашадиган киши ҳақида). 
«Илгари ҳадеганда рўпарангдан чиқиб қола- 
диган бу Холдор тушмагурга нима бўлди-я? 
Энди камнамо бўлиб қолди», дебўйлади Ма- 
лика. Ж. Абдуллахонов, Тонг ёришган со- 
ҳилда. 

2 Шахснинг шундай эканлигини ўзига 
қайд этади; кам кўринасиз. -Қаёқларда қолиб 
кетдингиз, камнамо! — Раҳим Аҳмедович 
кўришишга қўл узатди. С. Кароматов, Сўнгги 
бархан. 

КАМОБ [ф. — кам топиладиган 

ёки <_>U^ — суви кам] 1 айн. камчил, камёб. 
Камоб мол. Камоб нусха. н Шу йили, ай- 
ниқса, қиш қуруқ келиб, сув камоб бўлган, 
пахта ҳосили хавф остида қолган. Ҳ. Назир, 
Сув гадоси оқпадар.. Сув сероб бўлганда ҳам, 
камоб бўлганда ҳам, исрофгарчиликка қар- 
ши қаттиқ курашишимиз даркор. Газетадан. 

2 эск. айн. камсув 1. Камоб ер. 

КАМОБЛИК Камлик, камчиллик, кам 
учрашлик ҳолати. Сувнинг камоблиги. Мол- 
нинг камоблиги. н Колхоз агрономи чўлга 
келиб, сув камоблиги ва уни енгиш тадбир- 
лари ҳақида маъруза ўқиди. М. Назаров, 
Жилвон жилвалари. 

КАМОЛ [а. — тўлиқлик, етуклик, 

мукаммаллик] 1 Ҳар жиҳатдан тўкислик; му- 
каммаллик, етуклик. Камтарга — камол, 
манманга — завол. Мақол. н Етимлик айб 
эмас, инсон учун фазлу камол лозим. А. Қоди- 
рий, Меҳробдан чаён. Булар иккаласиям кам- 
тарлик камол келтиришини билишади. С. 
Кароматов, Сўнгги бархан. ..дунёвий илмга 
ошна этадиган мактаблар очиб, фарзандла- 
римизнинг камолини тиласак. С. Сиёев, Аваз. 

Камол топ(инг) ёки камолга ет(инг) 
Мамнунликни ва муваффақият, камолга 
эришиш тилагини билдиради. Камол топ, 
ука! Кўнглингга келмасин-у, Бўтавой, ақл 
ёшда эмас, бошда, деган одам билиб айтган. 
А. Қаҳҳор, Қўшчинор чироқлари. -Камол 
топинг! — деди Ҳасан сўфи хурсанд бўлиб. 
М. Исмоилий, Фарғона т. о. Камол топмоқ 
Етуклик даражасига эришмоқ, камолга 





эришмоқ. Камол топар одамзод, ўйлагани ҳақ 
бўлса. Т. Сулаймон. Гарчанд сочга қўнди бе- 
маҳал қиров, Чиройинг, ироданг тополди ка- 
мол. Зулфия. 

2 Камол (эркаклар исми). 

КАМОЛИ Ўзи боғланиб келган сўз бил- 
дирган нарса, белгининг юқори даражаси- 
ни қайд этади; ғоят, ниҳоят даражада, 
жуда, азбаройи. Отабек камоли бўғилгани- 
дан сукут қилишга мажбур бўлди. А. Қоди- 
рий, Ўтган кунлар. Бу қишлоқ камоли кич- 
киналигидан тегишқоқ ўртоқлари [ йигитни\ 
қишлоқ олий советининг секретари, деб ку- 
лишар эди. А. Қаҳҳор, Олтин юлдуз. Қўшоқ 
эса, камоли аччиғи чиққанидан, унинг орқа- 
сидан сўкиниб қолди. Ҳ. Шамс, Душман. Мен 
камоли одоб билан телефон қулоғини жойи- 
га қўйдим-у кута бошладим. Газетадан. 

КАМОЛОТ [а. — «камол» сўзи- 

нинг кўплиги] 1 Етуклик, мукаммаллик. 
Жисмоний камолот. Маънавий камолот. н 
Бунчалик камолот, айт-чи, кимда бор, Кимда 
бор бунчалик латофат, ҳусн. А. Орипов. Спар- 
такиада спортчиларимиз учун жисмоний 
камолот кўриги бўлди. Газетадан. 

2 Юксалиш, ривож. Халқимиз ўз сиёсий- 
маънавий ҳаётининг янги камолот босқичи- 
га кўтарилди. «Гулистон». Ҳа, у [Алимардон] 
камолот поғоналаридан тез, ишонч билан 
кўтарилиб борарди. Ў. Ҳошимов, Баҳор 
қайтмайди. Шерали ҳам худди шу аҳволда, 
унинг учун инсоният камолотининг чўққиси 
— Сабогул! С. Кароматов, Олтин қум. 

КАМОМАД [ф. jbol^ — кам келди; етиш- 
маслик] Мол, пул ва ш. к. нинг тегишли 
миқдордан кам чиққан қисми. Камомадни 
аниқламоқ. Камомадни қопламоқ. н Ўша 
ревизиядан чиққан бир юзу ўттиз уч минг 
камомадни кўплашиб тўлаб юбора қолсак- 
чи.. Н. Аминов, Ёлғончи фаришталар. Пихи 
қайрилган тафтишчилар қасд қилганларида 
ҳам, бирон марта камомад тополмаганлар. 
Й. Шамшаров, Тошқин. 

КАМОН [ф. — ёй, камалак; ра- 

воқ] 1 айн. камалак 1. Афанди дарров ка- 
мондан [ кийикка] ўқ узган эди, ўқ хато 
кетди. «Латифалар». Маҳаллий аҳоли бу 
ҳайвон ва паррандаларни камон, сопқон ва 
бошқа воситалар билан овлаган. «Фан ва 
турмуш». 

2 Кавказ, Яқин ва Ўрта Шарқ мамла- 
катларида ғижжакнинг номи. Ғани ака ка- 


монни олди-да, ғийқиллатиб чала кетди. Ш. 
Холмирзаев, Бодом қишда гуллади. 

3 Ғижжак, скрипка каби чолғу асбоб- 
ларини чалиш учун ишлатиладиган, бир 
учидан иккинчисига қил тутами тортилган 
таёқча; камонча. Салоҳов чолғучиларга қара- 
ди; фақат ғижжакчигина камон moprnap.. 
карнайчи эса бир четда мудраб ўтирар эди. 
С. Аҳмад, Музикали воқеа. 

4 поэт. Камалакка ўхшаш, эгилган, қай- 
рилма (қош ва қомат ҳақида). Исми жисмига 
хўп мос, Номи унинг Жинаста. Анор юзли, қора 
соч, Камон қошлар пайваста. Ғайратий. Доро 
камон қошларини чимириб, баланд овоз билан: 
-Ҳай одам, ўзинг кимсан? — деб сўради. М. 
Осим, Карвон йўлларида. Оҳим ўқиға қадим 
камондир, Бу ўқни нишонидур Сурайё. Нодира. 

КАМОНКАШ [ф. — камон тор- 

тувчи, моҳир ўқчи] Камондан ўқ отувчи 
киши, жангчи. 

КАМОНЛИ Камон (камонча) билан 
чалинадиган. Камонли асбоблар — камонча 
билан чалинадиган тўрт торли чолғу асбоб- 
лари. И. Акбаров, Музика саводи. 

КАМОНЧА [ф. 4_=^L=l£ — кичик камон; 
уч ёки тўрт торли ғижжак] 1 Кичкина ка- 
мон, камалак. Ўрмонбек камончага ўқ қўйиб 
отар.. эди. А. Қодирий, Ўтган кунлар. 

2 айн. камон 2. Қўлингда ўйнасин шўх-шўх 
камонча, Ҳулоқларга ёқимли андижонча. 
Ҳабибий. 

3 айн. камон 3. 

4 айн. камон 4. Камонча қошлари ости- 
даги кўзларидан ўйчанлик ва сабот акс этар- 
ди. А. Муҳитдин, Ҳадя. 

5 Чегачилик, қадоқчилик, дурадгорлик 
каби касбларда пармани айлантириш учун 
хизмат қиладиган камалак асбоб. Унинг 
[қадоқчининг] аъзойи бадани қақшаб, камонча 
тутгани мадори қолмади. Яна битта қадоқ 
билан битадиган ликопча чала қолди. А. Қаҳ- 
ҳор, Томошабоғ. 

КАМОНЧИ 1 Ёй, камон ясовчи уста. 

2 Камон отувчи. От устида Омонёр Ка- 
мончини кўради, Калласини танадан Бориб 
жудо қилади. «Ойсулув». 

3 Ғижжакчи, скрипкачи. Ёш созанданинг 
жажжи қўллари ҳаракатидан пайдо бўлган 
оҳанрабо куй уста камончи санъаткорнинг 
қалбини сеҳрлаб қўйди. Газетадан. 

КАМНАНИЯ \фр. campagne — (ҳарбий) 
сафар < итал. campagna — жанг майдони] 1 





Муҳим ижтимоий, сиёсий ёки хўжалик 
аҳамиятига эга бўлган бирор вазифани ба- 
жариш учун маълум бир даврда сафарбар- 
лик йўли билан ўтказиладиган ишлар, 
кўриладиган тадбир-чоралар тизими. Сай- 
лов кампанияси. Ҳўзилатиш кампанияси. 
Кўчат экиш кампанияси. н Йиғим-терим 
— деҳқончиликда энг масъулиятли, ҳал қилув- 
чи кампания. Газетадан. 

2 ҳарб. Маълум вақт ўтказилган ва му- 
айян стратегик мақсадни кўзда тутган ҳар- 
бий ҳаракатлар, уруш-жанглар мажмуи. 

КАМПАНИЯБОЗЛИК салб. Ҳар қандай, 
ҳатто арзимас, иккинчи даражали ишлар 
учун бутун кучни сафарбар қилиш; режа- 
сиз, тартибсиз, ноизчил иш олиб бориш. 
Баъзи ташкилотлар оммавий-ташкилий 
ишларни кампаниябозликка айлантириб юбо- 
раётганликларини эътироф қилиш керак. 
Газетадан. 

КАМПАНИЯЧИЛИК айн. кампаниябоз- 
лик. Ишимизда кампаниячилик ҳоллари уч- 
раб туради. Газетадан. 

КАМПИР [ ф. — жуда ҳам қари эр- 

как ёки аёл] 1 Ёши улғайган, кекса, қари 
хотин. Кичик, хароб, фақир бир уй, кампир 
ва ёшроқ бир хотин жўхори тозалар эдилар. 
Ойбек, Нур қидириб. У[Анзират хола\ олт- 
мишларга бориб қолган, нимжон.. бир кам- 
пир эди. А. Қаҳҳор, Қўшчинор чироқдари. 
[ Элмурод :] ..Юртингизда кимларингиз бор, 
Ғани ака? -Биттагина кампир онам бор. П. 
Турсун, Ўқитувчи. 

2 Шундай ёшли хотин (аёл)ларнинг ис- 
мига қўшиб айтилади. Ўзбек ойимнинг қути- 
дор, Офтоб ойим ва Ойша кампирга атаб 
тиктирган саруполари ҳам битди. А. Қоди- 
рий, Ўтган кунлар. 

3 Ёши улғайган кишининг (ёши улғай- 
ган) хотини ва унга мурожаат шакли. [Шо- 
кир ота :] Кампиримга йўлдош, етим гўдак- 
ларимга бош бўлади бу қизим.. Ойбек, Тан- 
ланган асарлар. Қўй, ҳазил қилма, кампир, 
Ҳамиша ростин гапир. Ю. Ҳамдам. 

КАМПИРАК [р. камфорка < голл. 
comfoor — манқал, кўра; гуриллатиб ёқиш 
учун самоварга кийдириладиган мослама] 
Чойнак қўйиб, чойни дам едириш ёки иси- 
тиш (иссиқ тутиш) учун самовар ўтхонаси 
устига ўрнатиладиган мослама. [Матлуба] 
Дам есин, деб чойнакни кампирак устига 
қўйди. Н. Назаров, Замон. Кампирагини ўйна- 


тиб қайнаб турган катта самовар қариш- 
сида хомушгина ерга кўз тикиб Асқар боғбон 
турарди. Н. Назаров, Замон. 

Кампирагини учирмоқ Жуда қаттиқ 
қўрқитмоқ, чўчитмоқ. -Э, тақсир, қўрққан- 
га кўланкаси азроил дегандек, одамнинг кам- 
пирагини учириб юбордингиз, — деди Наи- 
мий қўрқувдан бутунлай аригандек. А. Мух- 
тор, Опа-сингиллар. 

КАМПИРДАҲАН Оғзи ва ияги кампир- 
ларникига ўхшаган. Эшикдан тишлари ту- 
шиб, лаблари ичига кириб кетган, кампир- 
даҳан, зағчакўз бир чол кириб таъзим қилди. 
М. Осим, Ўтрор. 

КАМПИРЛИК Қарилик (хотин киши- 
га нисбатан). Кампирлик даври. 

КАМПИРЧОПОН Танаси ва уруғлари 
заҳарли кўп йиллик ўт. Самарқанд ва Бухоро 
атрофларида кўп ўсадиган кампирчопон ўсим- 
лигининг қай даражада заҳарли эканини ким 
билмайди дейсиз! Ш. Ғуломов, Ёрқин йўллар. 
Қишлоқ жойларда донли экинлар билан бирга 
ўсадиган айрим ўсимликларда (кампирчопон, 
кўкмараз, эшакмия ва б.) заҳарли алкалоид- 
лар мавжуд. С. Акрамов, Гиёҳ кимёси. 

КАМСИТМОҚ 1 Қадр-қийматини паст- 
га туширмоқ; паст, арзимас, айбли қилиб 
кўрсатмоқ, ерга урмоқ. Бировни иккинчи бир 
одам олдида ҳар хил мазах гаплар билан кам- 
ситиш унинг [Араббойнинг] энг яхиш кўрган 
одатларидан эди. П. Турсун, Ўқитувчи. 
[Юсуфбек ҳожи :] Мендан сўрасанг, Марғи- 
лондаги на қудамиз ва на келинимизни ҳеч 
бир важ билан камсита олмаймиз. А. Қоди- 
рий, Ўтган кунлар. 

2 Камайтирмоқ, бузмоқ. Бу ўзгаришлар 
унинг [Кумушнинг] ҳуснини, латофатини бир 
зарра ҳам камситмади, балки ўн қайта ошир- 
ган эдилар. А. Қодирий, Ўтган кунлар. 

3 Ҳуқуқини чекламоқ, тенг хуқуқлилик- 
дан маҳрум қилмоқ. 

КАМСОҚОЛ Соқоли кам, сийрак. [Шо- 
кир ота] Эти суякка ёпишган, чувак юзи ва 
пешонаси чуқур чизиқлар — бурушиқлар би- 
лан қуюқ қопланган камсоқол кекса эди. Ой- 
бек, Танланган асарлар. 

КАМСУВ 1 Суви оз, суви кам, суви ка- 
майган. Камсув ер. Камсув дарё. 

2 Шираси оз, шираси қочган. Камсув олма. 
Мева ёмон сақланса, камсув бўлиб қолади. 

КАМСУВЛИК Суви кам ҳолат, суви 
камлик; шираси озлик. Ернинг камсувлиги. 
Дарёнинг камсувлиги. Меванинг камсувлиги. 





КАМСУТ Сути кам, сутни кам беради- 
ган. Отам сигирнинг серсут ёки камсутли- 
гини маърашидан билар эди.. ишонинг. А. Қаҳ- 
ҳор, Асарлар. ..қайнанангизнинг феълини би- 
ласиз-ку. Эмизганингизни эшитиб, юмма та- 
лаб беради. -Нега? Нима қилипти? Кўкра- 
гим камсут бўлганида, бошқа гап эди. Р. 
Файзий, Ҳазрати инсон. 

КАМСУХАН [кам + ф. j y ... — сўз, гап] 
айн. камгап. Камсухан йигит. н Камтар ва 
камсухан гўзал Искандаро қулоқ солиб, жид- 
дий ва оғир ўтирарди. Ойбек. Нур қидириб. 
Энди қирқни қоралаган бўлса-да, қариядай 
сипо, ўйчан, камсухан оғасининг сўзларига 
жон қулоғини тикади. С. Сиёев, Ёруғлик. 

КАМСУХАНЛИК Кам гапириш, кам 
гапириш хусусияти. Унинг камсуханлиги ҳам- 
мага маълум. н -Менда нима бор дейсиз? 
— дейди камсуханлик билан тегирмончи, — 
ўша сизникига ўхшаш борди-келди. А. Қоди- 
рий, Ўтган кунлар. 

КАМСУҚУМ Ўзини камтар, хокисор 
тутадиган; тортинчоқтабиатли. Насиба қан- 
чалик сергап ва сермулозамат бўлса, Маҳбу- 
ба шунчалик камгап ва камсуқум эди. О. 
Ёқубов, Тилла узук. Ёнма-ён пахта тераё- 
тиб, у ёқ-бу ёқдан гапиришганларида, қиз 
унинг ҳақиқатан ҳам тортинчоқ, камсуқум 
йигит эканини сезди. П. Қодиров, Уч илдиз. 

КАМСУҚУМЛИК Камсуқум шахсга хос 
хусусият, ўзини камтар, хокисор тутишлик; 
манманлик, гердайиш одати йўқлик. Нор- 
муҳамедовнинг камсуқумлик хусусияти уни 
маҳалладаги одамлардан бир неча поғона 
юқори кўрсатиб турарди. Д. Нурий, Осмон 
устуни. Одобини айтмайсизми ? Бай-бай, бу- 
нинг камсуқумлиги, донолиги.. С. Кароматов, 
Ҳижрон. 

КАМТАР [ф. у, /А — озроқ, камроқ; сий- 
ракроқ] Мақтанишни истамайдиган, ўзи- 
ни бошқалардан паст оладиган, мағрурлан- 
майдиган. Камтар одам. Камтарга — камол, 
манманга — завол. Мақол. н Ҳақиқатда у 
[Аҳмад Маҳмуд] жуда камтар бўлиб, савод- 
сиз, оддий одамлар билан улфатчилик қила- 
ди. С. Айний, Эсдаликлар. Камтар бўлинг, 
мағрур бўлманг, кеккайманг, Бир кун хижо- 
латдан сиз қилманг аттанг. Ҳабибий. 

КАМТАРИН Жуда камтар ва итоаткор. 

[ Фаррош] Дарвешнамо, камтарин, хаёлчан 
киши эди. Ойбек, Навоий. Сенга мен кам- 
тарин фарзанд эрурман. Жигарбанду яқин 


пайванд эрурман. Ҳабибий. Қабулга келган қиз 
ўзини камтарин тутарди. Ш. Рашидов, 
Бўрондан кучли. 

Каминаи камтарин эск. Ўта камтаринлик 
юзасидан ўзаро мулоқотда, мактубларда «мен» 
олмоши ўрнида ишлатиладиган ибора. 

КАМТАРИНЛИК Камтарга хос хусуси- 
ят, ўзини юқори, ғурурли тутмаслик. Ки- 
шининг камтаринлиги. Камтаринлик билан 
муомала қилмоқ. н Камтаринлик ва иш- 
чанлик унинг асосий хислатидек бўлиб қол- 
ди. Ш. Рашидов, Қудратли тўлқин. 

КАМТАРЛИК Камтарга хос хусусият, 
фазилат. Камтарлик — инсон ўзлигини би- 
лишни, ўзгаларни ҳурмат қилишни, одамий- 
ликни: самимийлик, беғуборлик, меҳрибонлик, 
раҳм-шафқатлилик.. каби нодир фазилатлар- 
ни ўзида мужассам этади. Газетадан. 

КАМТАРОНА рвш. кт. Камтарлик би- 
лан, камтарлик қилиб, мақтанмасдан, мағ- 
рурланмасдан. Муҳаммад Жамол кучли, са- 
мимий олқишларга камтарона таъзим этиб, 
жойига ўтиргач, Шариф Сулаймон ўз нут- 
қини бошлаб юборди. Ойбек, Нур қидириб. 
Ғазал поёнига етди. Табибий камтарона ку- 
лумсиради. С. Сиёев, Аваз. 

КАМТАШВИШ Ташвиши кўп бўлма- 
ган. Камташвиш иш. н Улар ҳамма вақт 
икков ёлғиз яшаб, оҳиста, шов-шувсиз, кам- 
ташвиш ҳаётга ўрганиб қолган эдилар. А. 
Мухтор, Чинор. 

КАМТИК Тешик-ёриқ, оралиқ, очиқ 
жой. Оппоқ телпак кийган қўша қоялар кам- 
тигидан мўралаб келаётган қуёш бўлса, тоғ- 
лар тепасига ялов қадаб, бутун ҳароратини 
чўлга бахшида этади. С. Қодиров, Бўзачи 
бойлиги. 

КАМТУЗ Тузи меъёрдан паст; зид. шўр. 
Нон берч, камтуз, бунинг устига хашак ва 
кул аралашган. С. Кароматов, Олтин қум. 
Овқатга туззи ҳам тусмоллаб соламан. Шўр 
ёки камтуз бўлган бўлса, гина қилмайсиз- 
лар.. С. Нуров, Нарвон. 

КАМФАРА, камфора [лот. kamphora < 
а. j jJLS ] Ўткир ҳидли, рангсиз кристалл 
модда (тиббиёт ва техникада фойдалани- 
лади). ..камфара тери остига инъекция қили- 
нади. Н. Исмоилов, Касалларни парвариш 
қилиш. 

КАМФАРОСАТ Фаросати кам, етарли 
фаросатга эга бўлмаган. ..баъзи камфаросат 
ёшлар ҳаётга, уларнинг ўзларини ҳам безайди- 




ган одамийлик шартларига эътибор қилмайди- 
лар.. М. Исмоилий, Одамийлик қиссаси. 

КАМФАҲМ Фаҳми кам, тезда тушун- 
майдиган, англаб олиши қийин; фаросат- 
сиз. Бир камфаҳм, ўзинг аҳмоқ боласан, Шу 
эсингман ахир бир кун ўласан. «Муродхон». 

КАМХАРАЖАТ Харажати кам бўлади- 
ган; харажатни кўп талаб қилмайдиган; кам- 
чиқим. [Фотиманинг амакиси\ Топиш-тути- 
ши ўлчоғлик бўлганидан, камхаражат етим 
қизга уйланиб қўя қолиш фикрида экан. П. 
Турсун, Ўқитувчи. 

КАМХАРЖ Харж қилиш имконияти 
кам, чекланган. У[Аброр\ ўзининг камхарж- 
лигини Чиннихондан яширмас, уни қиммат 
томошаларга олиб тушаман, деб чиранмас 
эди. П. Қодиров, Қалбдаги қуёш. ..ҳозир кам- 
харжроқ бўлиб турибман.. бир нима оборма- 
сам, ишдан ҳайдайди-да! А. Қаҳҳор, Тобут- 
дан товуш. 

КАМХАСТАК Паст бўйли, кенг шох- 
шаббали, манзарали ёввойи дарахт. Ўзбе- 
кистоннинг табиий ўсимликлари орасида 
камхастак номли мевали дарахт кўп учрай- 
ди. М. Тўйчиев, Табиатшунос. Камхастак 
тоғ ёнбағирларининг фитомелиорациясида 
(ўсимликлар сифатини яхшилашда) ҳам иш 
берадиган қимматбаҳо дарахтдир. «Фан ва 
турмуш». 

КАМЧИЛ Кам топиладиган, эҳтиёж, 
талабга нисбатан кам. Камчил мол. Сув кам- 
чил. Ишчи кучи камчил. н Маҳаллий сано- 
ат министрлигига қарашли цехлар очилиб, 
унда камчил ширинликлар тайёрлана бошла- 
ган эди. М. Парпихўжаев, Ширасиз ширин- 
ликлар. Юсупов бугун бу сойдаги қўтонга 
боради, эрта у сойдаги отарга. Ем-хашак 
камчил. М. Ҳазратқулов, Журъат. 

КАМЧИЛИК 1 Меъёрийликни, меъёр- 
ни бузувчи белги, нарса; нуқсон. Жисмо- 
ний камчилик. Ишдаги камчиликлар. н Ёр- 
мат Йўлчининг ишидан камчилик топиб, ўз 
маҳоратини унга кўрсатиш умидида, бир 
муддат кузатиб mypdu. Лекин унинг таж- 
рибали кўзи Йўлчининг ишида ҳеч қандай 
камчилик кўролмади. Ойбек, Танланган 
асарлар. Тавба, одам яқин кишисидаги кам- 
чиликларни кўрмас эканми, деб қўйдим. Ҳ. 
Назир, Ёнар дарё. Kamma иш бажараётган 
одам майда-чуйда камчиликларга йўл қўйи- 
ши табиий. Ф. Мусажонов, Ҳиммат. Бирон 
ишдан ортиқча қувониб ғурурланиш ҳам, ҳад- 


дан зиёд хафа бўлиб кетиш ҳам камчилик- 
дир. «Мулоқот». 

2 с. т. Етишмовчилик, камлик, кам-кўст. 
У камчилик кўрмасдан ўсди. Оиласининг еяр- 
ичардан, кийим-кечакдан камчилиги йўқ эди. 
Р. Раҳмон, Меҳр кўзда. Бирон нимадан кам- 
чилигинг бўлса, айтгин. Мирмуҳсин, Умид. 

3 Кам одам, кам одам иштирокида; оз- 
чилик. Камчилик овоз билан қабул қилинди. 
Камчилик кўпчиликка бўйсунади. 

КАМЧИЛИКСИЗ Камчилиги йўқ, тўла- 
тўкис, бекам-кўст. Камчиликсиз иш. н 
Ўзбек ойим аралашган тўйли хотинларнинг 
кўнгилларидаги орзу-ҳаваслари ҳам эрлари 
томонидан камчиликсиз бажарилар.. эди. А. 
Қодирий, Ўтган кунлар. 

КАМЧИЛЛИК Камчил ҳолат; етишмас- 
лик. Сув камчиллиги. Молнинг камчиллиги. 

КАМЧИҚИМ Чиқими, харажати кам; 
сарф-харажатни кам талаб қиладиган; кам- 
харажат. Камчиқим иш. н Кетаверишинг 
Ҳожи бобога ҳам маъқул тушади. У камчиқим 
одамларни ёқтиради. Ғ. Ғулом, Шум бола. 

КАМШИК 1 Чети, лаби учган, синган, 
ўйиқ бўлиб қолган. Кампир камшик пиёлада 
дамба-дам чой ичарди. Ш. Ғуломов, Бочка. 
[Мадамин] Деворнинг камшик еридан кўчага 
ошиб тушгач, отини тўхтатиб, қўлига мил- 
тиғини олди. П. Турсун, Ўқитувчи. 

2 айн. кемшик. Асрор тирриқ камшик оғзи- 
ни ишшайтирганча, таёғига суяниб турган- 
миш. «Ёшлик». 

КАМҚАТНОВ 1 Одам, улов ва транс- 
порт воситалари кам юрадиган. Шаҳарнинг 
камқатнов кўчалари. н Чилонзор йўли, қиш- 
лоқ марказига ва далага чап бўлганидан кам- 
қатнов. Ҳ. Аҳмар, Ким ҳақ? 

2 Кам қатнайдиган, кам борадиган ёки 
келадиган. Турмуш қурганимдан кейин-ку 
жуда ҳам камқатнов бўлиб қолди. Ў. Умар- 
беков, Юлдузлар. 

КАМҚОН Қони камайган, қони қоч- 
ган; оқарган, рангпар. Камқон бола. 

КАМҚОНЛИК 1 Қони кам ҳолат. Бола- 
нинг камқонлиги. 

2 тиб. Қонда қизил қон таначаларининг 
ва улардаги гемоглобин миқдорининг ёки 
умумий қон массасининг камайиши билан 
кечадиган касаллик; анемия. Қизил қон та- 
началарининг сони ва унда бўлган гемоглобин 
моддаси камайганда, ҳарсиллаш пайдо бўла- 
ди. Бу каби касалликка камқонлик касалли- 







ги дейилади. Н. Исмоилов, Касалларни пар- 
вариш қилиш. 

КАМҚУВВАТ Куч-қуввати меъёрдан 
кам, қуввати оз. Камқувват одам. Камқув- 
ват хўжалик. н Бола жуда ёш ёки камқув- 
ват.. бўлса, уни соғиб олинган кўкрак сути 
билан овқатлантириш лозим. А. Ҳобилов, 
Кўкйўтал. 

КАМҲАФСАЛА Бирор ишга астойдил 
ёпишиб ҳаракат қилмайдиган; ҳафсаласи 
йўқ. Камҳафсала одам. н Заиф кадрлар 
ўрнини бақувват кишилар.. камҳафсала, 
масъулиятни сезмайдиган шахслар ўрнини 
зийрак, серҳаракат, ғамхўр кишилар олди. 
М. Тўйчиев, Кўшоқлар ичида бўшоқлар. 

КАМҲАФСАЛАЛИК Ҳафсала, иштиёқ 
билан ёндашмаслик, ҳафсаласи етарли 
эмаслик. Эринчоқлик, камҳафсалалик билан 
кетга сурилган ишга қор ёғади. «Муштум». 
Куз пайтида камҳафсалалик қилиб юлинмай 
қолган ғўзапоялар ҳам қор остидан, гўё қор- 
га бўйин эгмагандай, кеккайиб кекирдак 
чўзганлар. Ҳ. Шамс, Душман. 

КАМҲОСИЛ Оз ҳосил берадиган, ҳоси- 
ли кам. Камҳосил экин. н Беда, маккажў- 
хори каби озуқабоп экинларга авваламбор 
камҳосил, шўр тупроқ ерлар ажратилган. Ф. 
Зоҳидов, Ваъдабозлик ва муросасизлик. 

КАНА [ф. <c_S — бит, кана] Ҳайвон ёки 
одам танасига ёпишиб, қонини сўриб ҳаёт 
кечирувчи паразит жонивор. Сутчи ота тар- 
ғилни кўришлари билан силаб-сийпаб, у ёқ-бу 
ёғидан 3—4 кана олиб ташладилар. А. Мираҳ- 
медов, Кулган чечаклар. «Мол безгаги»ни 
кана тарқатади. С. Анорбоев, Оқсой. 

КАНАКУНЖУТ [ф. .' Г •■< <>•■< - канага 
ўхшаган кунжут] Уруғидан мой олинади- 
ган, баланд бўйли, бир ёки кўп йиллик 
ўсимлик ва унинг кулранг, ялтироқ уруғи 
(табобат ва техникада кенг қўлланади). Кун- 
габоқар ва канакунжутни экиш кенг йўлга 
қўйилди. Газетадан. 

КАНАЛ [лот. canalis — қувур, нов; сув 
йўли] 1 Дарё, кўл ёки денгизлар ўртасида 
кема қатновини ўрнатиш, шунингдек, экин 
майдонларини сув билан таъминлаш ва 
ортиқча сувларни йиғиб, оқизиб юбориш 
учун махсус қазилган сув йўли. Катта Фар- 
ғона канали. н Майли, мана бу канал бит- 
са, янги ер очилса, пахтаҳам кўпаяди. Ўшан- 
да ҳамманинг егани олдида, емагани кетида 
бўлиб қолади. А. Қаҳҳор, Қўшчинор чироқ- 
лари. Фарғона деҳқонлари канал қазиб, Но- 


риндан чўлга сув олиб чиқиш учун астойдил 
бел боғладилар. Н. Сафаров, Оловли излар. 

2 Бирор нарса ичидаги тор, чўзиқ бўш- 
лиқ жой; қувур. Замбарак стволи канали. 

3 махс. Алоқа, коммуникация йўли; ҳар 
қандай ахборотни электр сигналлар ёрда- 
мида етказиб беришни таъминловчи тех- 
ник қурилмалар мажмуи. Электр алоқа ка- 
нали. Телевизион канал. 

4 кўчма Бирор нарсага эришиш, ети- 
шиш йўли, воситаси. Дипломатик канал 
орқали иш олиб бормоқ. 

КАНАЛИЗАЦИЯ [<лот. canalis] Ахлат- 
ларни, ифлос ва ёғин сувларини, чиқин- 
диларни аҳоли яшайдиган жойлардан ёки 
саноат корхоналари ҳудудидан оқизиб чи- 
қариб ташлаш учун ер тагидан ўтказилган 
қувурлар, санитария-техника иншоотлари 
тизими. Шаҳар канализацияси. Канализация 
ишлари н Бинолар битган-у, аммо канали- 
зация ўтказилмаганлиги туфайли, фойдала- 
нишга топширилмай ётибди. Ҳ. Тожибоев, 
Пиш-пиш ухлайверинг. 

КАНАЛЧИ с. т. Канал қурилишида иш- 
ловчи; канал қазувчи. Каналчилар, таниш 
колхозчилар Жумақул отани кулиб қарши 
олдилар. Ш. Сулаймон, Ота ўғил. 

КАНАРЕЙКА [ исп. Canary — Канар 
ороллари номидан] Чумчуқсимонлар тур- 
кумига мансуб, ёввойи ҳолда яшайдиган ва 
сайроқилиги учун хонадонларда қафасда 
ҳам боқиладиган қушча. Маълумки, канарей- 
каларнинг фақат нари сайрайди, холос. «Фан 
ва турмуш». 

КАНАТ \р. «канат» < юн. kannata — ар- 
қон] Пўлат сим, каноп толаси, синтетик 
ип ва ш. к. дан эшиб (тўқиб, ўриб) тайёр- 
ланган эгилувчан узун буюм; йўғон арқон. 
Пўлат канат. Канат(ли) йўл. 

КАНАХОНА 1 Кана босган жой, кана- 
си кўп хона. 

2 тар. Ичида канаси кўп зиндон, қамоқ- 
хона. Амирнинг дори бор, минори бор, ноғо- 
рахонаси бор, бу зиндондан бошқа яна «обхо- 
на», «канахона» номли дўзахлари бор. С. Ай- 
ний, Дохунда. 

КАНВА [фр. canevas] Каштадўзликда 
тўрлари кашта асоси бўлиб хизмат қилади- 
ган, крахмал(оҳор)ланган ёки елим суртил- 
ган сийрак тўрли оқ мато. 

КАНДА [ф. cAiS. — суғуриб, узиб, ке- 
сиб ташланган]: канда қилмоқ Доим қила- 





диган машғулот, иш-ҳаракат ёки одатни 
бажармай қўймоқ, тарк этмоқ. Муаллиминг 
кўрганда, Саломинг қилма канда. Қ. Муҳам- 
мадий. [Муҳаррам:\ Хатни бўлса.. ака-син- 
гилларча самимият билан канда қилмадим. 
Шуҳрат, Шинелли йиллар. У [Тўрахон] ўз 
эътиқоди билан диний одам бўлиб, намозни 
ҳам канда қилмасди, рўзани ҳам. Ш. Раши- 
дов, Қудратли тўлқин. 

КАНДАКОР [ф. ьл!<. — ўйилган, кав- 
ланган +_,IA — иш] Металлга ўйиб, чизиб 
нақш ишловчи уста, ҳунарманд. 

КАНДАКОРИ Кандакорлик усулида 
нақш солиб безатилган нарса ёки идиш. 
Кандакори лаган. Кандакори офтоба. 

КАНДАКОРЛИК Ўймакорликнинг ме- 
талл буюмларни ўйиб, чизиб ёки муайян 
андоза асосида уларга нақш, тасвир иш- 
лаш соҳаси; амалий санъат тури. Кандакор- 
лик марказлари. 

КАНДИДАТ [лот. candidatus — оқ ки- 
йим кийган; мансабталаб] қ. номзод. 

КАНДИДАТЛИК қ. номзодлик. 

КАНДИДАТУРА қ. номзод. 

КАНДИК1 Ўйилиш, емирилиш ва б. са- 
баб билан ҳосил бўлган алоҳида жой. Ниҳо- 
ят, қизлар дам олиб ўтирган қоянинг ўнг то- 
монида, эллик қадам чамаси пастроқда, уч- 
тўрт киши сиғадиган, лекин ғор ёки тузук- 
роқ бир пана жойга ўхшамаган кандикка дуч 
келдилар. М. Исмоилий, Фарғона т. о. 

2 Дон-дун ва ш. к нарсаларни сақлаш 
учун хосланган, мосланган жой. «Тортиқ» 
келиши гўё бўм-бўш хонадонимизнинг кем- 
тигини тўлатган, гўё кандиклар қоп-қоп ун, 
гуруч, меваларга тўлгандай кўринар, шу би- 
лан бирга, бағримиз ҳам бутлангандай эди. 
Ў. Ҳакимали, Навбаҳор. 

КАНДИЛ Олманинг кечпишар бир 
нави ва унинг узунчоқ шаклли, серсув 
меваси. Тоғаси иккита розмарин, битта 
кандил, яна битта Наманган олмаси берди. 
М. Исмоилий, Бизнинг роман. Бизда ол- 
маларнинг юз беш тури бор: розмарин.. жо- 
ноқи, кандил.. F. Ғулом. 

КАНДИР, кендир Ёввойи ҳолда ўсади- 
ган, толаси тўқимачиликда хомашё сифа- 
тида ишлатиладиган кўп йиллик ўсимлик 
ва унинг толаси. Кандир айтир: мен жуган- 
да, Сувсизликдан қолдим чўлда. «Дали дарё». 
Ҳовли юзида бир талай увада латта ва кан- 
дир-каноп билан танғиб ташланган шалоқ 
чарх.. чувалиб кетган калавалар ётар эди. А. 


Мухтор, Опа-сингиллар. Хаёлан йигирма йил 
ортга ҳатлаб, ҳилпиллаган кандир иштон 
кийган бола ҳолида кўрди ўзини. Н. Норқоби- 
лов, Бекатдаги оқ уйча. 

КАНИЗ [ф. j.\<. — чўри; хизматчи, оқсоч 
хотин] 1 Тутқун аёл; чўри. [Афанди:] Энди 
менга бирмунча ходим, каниз, маишат ан- 
жомлари берасиз. «Латифалар». 

2 Хон, амир ва бошқа ҳукмдорлар са- 
ройидаги хизматчи аёл. Шоир ҳарамдаги 
канизлардан бири билан алоқа боғлаган экан. 
А. Қодирий, Меҳробдан чаён. Унинг таги- 
дан кийилган оқ атлас кўйлагининг этаги 
шунчалик узунки, икки каниз икки томон- 
дан кўтариб келяпти. П. Қодиров, Юлдуз- 
ли тунлар. 

КАНИЗАК [ф. — ёш чўри; ёш 

оқсоч] Ёш каниз. [Маждиддиннинг[ Хотини 
маликани, бутун канизаклари билан.. ўз уйига 
чорлайди. Ойбек, Навоий. ..Чиройли қизлар- 
дан қирқ канизак қилиб берди.. «Бўтакўз». 

КАНИКУЛ [лот. caniculares dies — йил- 
нинг энг иссиқ кунлари < canicula — «итча» 
— июль ойи охирида кўринадиган Сириус 
юлдузининг номи] қ. таътил. Шундай қилиб, 
бизни соғинтирган баҳор каникули келди. Ҳ. 
Назир, Чўл ҳавоси. 

КАНИСТР(А) [ингл. canister — тунука 
идишча, қутича] Ҳаво киритмайдиган қоп- 
қоқли бак (турли хил суюқликлар, мас., 
бензин солиш учун ишлатилади). Бир куни 
машинасига тўртта канистрда бензин олиб.. 
Газетадан. 

КАНИФОЛЬ [ юн. Кичик Осиёдаги 
қадимги Колофон (Kolophon) шаҳри но- 
мидан] Игнабаргли дарахтлар ширасидан 
олинадиган, сарғиш-қизил ёки тўқ қизил 
шишасимон мўрт модда (саноатда елим- 
лаш, изоляция қилиш ашёси сифатида, 
шунингдек, камончага суртиш учун ишла- 
тилади). 

КАННАI [юн. kanna — қамиш] қ. шойигул. 

КАННА II [< африка тилларидан] Аф- 
рикада яшайдиган, антилопалар гуруҳига 
мансуб жуфт туёқли сутэмизувчи ҳайвон. 

КАННИБАЛИЗМ [фр. cannibalisme < 
исп. Canibal — одамхўр] 1 Одам гўштини 
одам ейишдан иборат, энг қадимги, ибти- 
доий одамларга хос ҳодиса. 

2 биол. Ҳайвонот дунёсида: муайян тур- 
га мансуб ҳайвонларнинг бир-бирини ейиш 
ҳодисаси. 







КАНОН [юн. kanon — қоида, йўл-йўриқ] 
Муайян йўналиш, таълимотдаги қонун- 
қоида; анъана тусини олган, умум томо- 
нидан қабул қилинган нарса (бадиий ада- 
биёт, санъат ва ш. к. да). 

КАНОП [р. кенаф < лот. cannabis — зи- 
ғир, каноп] 1 Поясидан тола олинадиган, 
бир йиллик баланд ўтсимон ўсимлик; унинг 
толаси. Каноп экилган майдон. Каноп фабри- 
каси. Каноп ип. Каноп арқон. 

2 Шу толадан эшилган ип. Қоп оғзини 
каноп билан боғламоқ. Қоп-қанорни каноп 
билан тикадилар. н Канопнинг биручи кат- 
та ходага, иккинчи учи қамишларга боғлан- 
ган, буларга ҳамма вақт катта балиқлар 
илинади. Ж. Шарипов, Хоразм. 

КАНОПЗОР Каноп экилган майдон. Бир 
тарафи канопзор, иккинчи томони ғўзалар 
гуркираб турган йўлдан борарди. Ф. Усмо- 
нов, Она қалби. 

КАНОР(А) [ф. — қирғоқ, 

чет] эск. Қирғоқ, чет. Бир дафъа саргардон 
йўл канорида, Ясси қир бағрида сен бўлдинг 
дучор. Миртемир. Бу ерларда аждодлари яша- 
ган. Ўзи туғилиб ўсган Найманча ҳам чўл 
канорасида. С. Кароматов, Сўнгги бархан. 

Тоғ канораси Тоғ ёнбағри, этаги. Уч қиз 
йўл юрса ҳам мўл юриб, неча шаҳар, дарё, 
саҳролар ошиб, ниҳоят, бир тоғнинг канора- 
сига етиб борибдилар. «Эртаклар». 

КАНОЭ [ ингл. canoe < исп. canoa — 
қайиқ] 1 Шимолий Америка индейслари- 
нинг яхлит дарахт танасини ўйиб ишлаган 
узун энсиз қайиғи. 

2 спрт. Бир тиззада туриб олиб, эркин 
ҳолдаги қисқа эшкак билан бошқарилади- 
ган енгил спорт қайиғи. 

КАНОЭЧИ Каноэ спорти билан шуғул- 
ланувчи шахс. 

КАНТАТА [итал. cantata < лот. cantare 
— куйламоқ] Хор, яккахонлар (солистлар) 
ва оркестр учун ёзилган тантанали мусиқа 
асари. Эндиликда республика композиторла- 
ри опера ва балетлар.. кантата ва симфо- 
ник поэмалар.. яратмоқдалар. Газетадан. 

КАНТОН [фр. canton — даҳа, мавзу] 
Швейцария, Бельгия ва б. баъзи мамлакат- 
ларда маъмурий-ҳудудий бирлик. 

КАНТЧИ Кантчилик тарафдори, Кант 
фалсафаси тарафдори. 

КАНТЧИЛИК Немис файласуфи Им- 
мануил Кант ва унинг издошлари томони- 
дан яратилган идеалистик фалсафий оқим. 


КАНЦЕЛЯРИЯ [лот. cancellaria] қ. де- 

вонхона. 

КАНЦЕРОГЕН [лот. cancer — қисқич- 
бақа, саратон + genesis — келиб чиқиш, пай- 
до бўлиш]: канцероген модда Маълум шаро- 
итларда организмда рак ва б. ёмон сифатли, 
ҳаёт учун хатарли ўсмалар ҳосил қилувчи 
модда. 

КАНЦЛЕР [ нем. Kanzler < лот. 
cancellaria] Баъзи мамлакатларда олий дав- 
лат лавозими ва шу лавозимдаги амалдор. 

Федерал канцлер Германия Федератив 
Республикаси ва Австрияда: давлат бошлиғи. 

КАОЛИН [Хитойдаги жой номи] Чин- 
ни, қоғоз ишлаб чиқариш ва б. саноат 
тармоқларида ишлатиладиган, ўтга чидам- 
ли, чўзилувчан оқ лой. Йил давомида Анг- 
рен конида кўмир қазиш вақтида 5 миллион 
тонна каолин ажратиб олинади. Каолинлар 
ҳозир ўнга яқин соҳада ишлатиладиган му- 
ҳим хомашёдир. Газетадан. 

КАП [а. — панжа, кафт]: кап отмоқ 

Кафтга солиб (ёки қоғозда) оғизга солмоқ. 
Қози домла кафтига уқалаган анор донала- 
рини кап отиб: -Э, не важҳдин йўқлағувчи 
бўлмасун? — деди. М. Исмоилий, Фарғона 
т.о. -Бизга ичиладиган ё кап отиладиган дори 
тўғри келмайди, — деди Ҳожи хола. М. Ис- 
моилий, Фарғона т. о. 

КАПА Вақтинча яшаш учун дарахт шох- 
лари ва йирик ўт-ўланлар билан ўраб қури- 
ладиган хона, ёзлик уй; чайла. Ҳамма ўзига 
қамишдан капа қилиб олган. С. Аҳмад, Одам- 
нинг изи. Баҳор ва ёз кунлари капада кун 
ўтказиш мумкин-а, аммо қаҳратон қишда, 
айниқса кечалари, сира чидаб туриб бўлмас- 
ди. Ж. Шарипов, Хоразм. 

КАПАКИ I 1 Пойабзалнинг тагчарми. 

2 Эскирган, тешилган тагчарм устидан 
қопланадиган чарм, резина ва ш. к. Чарм 
кстаки. Резина капаки. н Унинг [ Омонтой- 
нинг] капаки солинавериб, тагчарми қалин- 
лашиб кетган этигининг қўнжлари букланиб, 
чанг йиғилиб қолган. С. Аҳмад, Чўл шамол- 
лари. 

КАПАКИ II [а. + ф. — кафтга оид, 
кафт билан]: капаки (қилиб) отмоқ Кафтга 
солиб, оғзига отмоқ (нос, толқон ва ш. к. 
ҳақида). 

КАПАЛАК Икки жуфт оқ, кулранг ёки 
ранг-баранг қанотли нозик ҳашарот. Капа- 
лак гулни соғинар, булбул — куйни. Мақол. 





н Райҳонлар қад кўтариб, ҳид сочди, би- 
рин-кетин очилган ранг-баранг гуллар усти- 
да капалаклар қанот қоқа бошлади. А. Қаҳ- 
ҳор, Қўшчинор чироқлари. 

Капалаги учмоқ ҳазил 1) жуда қўрқиб 
кетмоқ. Эртасига от оғриб қолса бўладими! 
Капалагим учиб кетди. Ойбек, Қутлуғ қон; 
2) аччиқланмоқ, ғазабланмоқ. Эркалиги ҳам 
майлига-я, буйруқни ёмон кўришади, сал гапга 
капалаклари учади. Ойдин, Юрагида ўти 
бор. 

КАПГИР [ ф. j-PLsS. — кафтда тутувчи, 
ушловчи] 1 Қуюқ овқатларни кавлаш ва су- 
зиш учун ишлатиладиган, тешик-тешик 
япалоқ кафтли рўзғор буюми. Йигиталининг 
ошхонасида.. капгирдан тортиб човлигача 
бор. Д. Нурий, Осмон устуни. 

2 с. т. Соат маятниги. Узун сариқ капги- 
рини бир мақомда тебратиб чиқиллаётган 
катта девор coatn узиб-узиб данғиллай бош- 
лади. П. Турсун, Ўқитувчи. 

КАПЕЛЛА \лот. capella — кичик бутхо- 
на, ибодатхона] 1 Черков хонандалари хори; 
кейинчалик вокал-чолғу мусиқа жамоаси. 
Ўзбекистон телерадиоси хор капелласи. 

2 Баъзи махсус таркибли оркестр (ан- 
самбл)ларнинг номи. Ҳарбий капелла. Жаз 
капелласи. 

3 Католик ва англикан динида айрим 
зодагонларнинг оилавий ибодати учун 
мўлжалланган, ибодатхоналар ёнида, сарой 
ва қасрларда жойлашган кичик бутхона. 

КАПЕЛЬМЕЙСТЕР [нем. Kapellmeister 

— капелла (хор) раҳбари, устаси] Театрдаги 
ёки ҳарбий симфоник оркестр дирижёри. 

КАПИЛЛЯР |ло/и. capillaris — соч толаси- 
дек ингичка, қилдек] махс. 1 Тешиги жуда 
тор, ингичка найча. Орбитада эса капимяр- 
лар, кутилмаганда, расмана насослар сингари, 
сувни тортиб чиқара боишади. «Фан ва тур- 
муш». 

2 (кўпл. шаклида) Микроскопда кўрина- 
диган энг майда қон томирлари; қил томир- 
лар. Капиллярлар жуда майда томирлар бўлиб, 
майда артерияларни кичикроқ веналар билан 
туташтирувчи тармоқлар ҳосил қилади. 
«Одам анатомияси ва физиологияси». 

КАПИТАЛ I [нем. Kapital < лот. capitalis 

— бош, асосий] 1 иқт. Ўзини ўзи кўпайти- 
риш учун фойдаланиладиган, ўз эгасига 
фойда, даромад келтирадиган бойлик (қим- 
матли қоғозлар, пул маблағлари, моддий 


мол-мулк ва ш. к.). Саноат капитали. Сав- 
до капитали. Капитал бозори. 

2 с. т. Катта маблағ, кўп пул, бойлик. Ка- 
питалнинг маълум шахслар қўлида тўпланиши. 

3 кўчма (аниқловчи сўз билан) Кимга- 
дир катта бойлик, қадрият ҳисобланган, 
муҳим аҳамиятга эга бўлган, аҳамиятга мо- 
лик нарса. Жамиятимизда инсон саломатли- 
ги бебаҳо капитал ҳисобланади. Газетадан. 

КАПИТАЛ II Асосли равишдаги, туб- 
дан бўладиган; катта; кўп меҳнат ва маблағ 
талаб қиладиган. Капитал маблағлар. Капи- 
тал ва жорий таъмир. 

Капитал қурилиш Асосий ишлаб чиқа- 
риш ва ноишлаб чиқариш фондларини қай- 
та ишлаб чиқаришни таъминловчи янги 
объектлар қурилишини ва мавжудларини 
кенгайтириш, шунингдек, уларни рекон- 
струкция қилиш, техник жиҳатдан қайта 
жиҳозлашни амалга оширувчи махсус қури- 
лиш фаолияти. 

КАПИТАЛИЗАЦИЯ [фр. capitalization — 
капиталга айланиш, айлантириш] эск. 1 
Қўшимча қийматни, фойдани капиталга 
айлантириш; кўшимча қийматнинг капи- 
талга айланиши. 

2 Капиталистик жамиятда мол-мулкнинг 
(асосан акциялар ва ш. к. қимматли қоғоз- 
ларнинг) қийматини ундан олинадиган да- 
ромадга қараб белгилаш, ҳисоблаб чиқариш. 

КАПИТАЛИЗМ [нем. Kapitalismus < лот. 
capitalis — бош, асосий] Юқори ишлаб чиқа- 
риш даражаси, фуқаролик жамияти, ривож- 
ланган бозор иқтисодиётига ҳамда хусусий 
мулкчиликка асосланган ижтимоий тузум. 

КАПИТАЛИСТ | нем. Kapitalist — капи- 
тал эгаси] Капитал эгаси; ўз маблағлари- 
ни, баъзан ёлланма меҳнатни фойда олиш 
учун ишлатадиган шахс. 

КАПИТАЛИСТИК Капитализм прин- 
ципларига асосланган, капитализмга хос 
бўлган. Капиталистик ишлаб чиқариш усу- 
ли. Капиталистик ишлаб чиқариш муноса- 
батлари. Капиталистик ахлоқ. Капиталис- 
тик давлат. 

КАПИТАН [ фр. capitaine < лот. 
capitaneus — пешқадам, сардор] 1 Бир қан- 
ча мамлакатлар, жумладан, Ўзбекистон 
қуролли кучлари, ички ишлар тизимида 
катта лейтенантдан юқори, майордан ки- 
чик офицерлик (зобитлик) унвони ва шу 
унвонга эга бўлган офицер (зобит). 





2 Кема экипажига бошчилик қилувчи, 
кема бошлиғи. 

3 Спорт ва шунга ўхшаш ўйинларда ўза- 
ро мусобақалашаётган жамоаларнинг сар- 
дори, етакчиси. 

Зангори кема капитани Пахта териш 
машиналарини бошқарувчи механизатор. 

КАПИТУЛЯЦИЯ |ло/и. capitulare — му- 
айян шартлар билан келишиб олмоқ < 
capitulum — қонун модцаси, боби] Қуролли 
қаршилик кўрсатишни тўхтатиш ва душ- 
манга (ғолибга) у талаб қилган шартлар 
асосида таслим бўлиш. 

КАПЛАМОҚ с. т. Кафтлаб олмоқ. Тол- 
қонни каплаб емоқ. 

КАПОТ [фр. capote] Турли механизмлар- 
да уларнинг маълум қисмларини чанг, нам- 
лик, ёғин-сочин ва ш. к. дан сақпаш учун иш- 
ланган, очилиб-ёпиладиган темир қопқоқ. 
Самолёт капоти. н [Азизов] Капотни ёпиб, 
чаққонлик билан кабинага чиқди. Ш. Тошма- 
тов, Тонгдаги кўланка. Маи/ина мотори бир- 
икки йўталиб ўчди. Ваҳобжон шоишб тушиб, 
кстотни очди. С. Аҳмад, Тоғ афсонаси. 

КАППА-КАППА: оғзини каппа-каппа 
очмоқ Оғзини энтикиб-энтикиб, катта-кат- 
та очмоқ. Иссиқ бугун чакана эмас. Шундай 
салқинда ўтириб, худди сувдан чиққан ба- 
лиқдай, оғзимни ксита-каппа очаман. Ой- 
бек, О. в. шабадалар. Каппа-каппа емоқ (ёки 
отмоқ) Каппалаб емоқ, отмоқ. Том ycmuda 
пашмак-толқон, каппа-каппа есамми. Тар- 
новлардан чак-чак оққан сувни шарбат де- 
самми. Ҳ. Ёқубов, Қиш завқи. 

КАППАЛАБ Оғзини катта-катта очиб ва 
оғзига кўп-кўп солиб. То ҳайҳайлаб боргу- 
нимча [сигир] бир myn ғўзани кўсак-пўсаги 
билан каппалаб, жиғилдонига урди-қўйди. Ҳ. 
Назир, Бир туп ғўза. Тер тўкиб бир жойда 
ишламаган, бели оғримаганнинг каппалаб нон 
ейиши шу-да. «Муштум». 

КАППОН [а. ,jL3 — тарозининг бир тури] 
1 Ғалла бозорига ўрнатилиб, оғир юклар тор- 
тиладиган бир паллали катта тарози. 

2 Шундай тарози ўрнатилган, усти очиқ 
ёки тим қилинган дон, ғалла бозори. Ҳам- 
молликнинг ўнинчи-ўн биринчи куни бир 
мўйсафид киши [Йўлчига] каппондан буғдой 
кўтартирди. Ойбек, Танланган асарлар. 
Кимлар Чархипалак, каппон томонга, ким- 
лар беда бозори, хода бозорига шошади. М. 
Исмоилий, Фарғона т. о. 


КАПРИЧЧИО [итал. capriccio — инжиқ- 
лик; ноз] Эркин тарздаги, тузилишдаги, 
оҳанглари тўсатдан, ғалати ўзгарадиган 
чолғу мусиқа асари, мусиқий пьеса. 

КАПРОН 1 Капролактам номли орга- 
ник бирикмадан олинадиган сунъий тола- 
нинг бир тури. Капрон толаси табиий ипак- 
ка қараганда 2,5марта пишиқ. М. Обидова, 
Химия — турмушимиз безаги. 

2 Шу толадан тўқилган газлама; бу газ- 
ламадан тайёрланган кийим ва б. Капрон 
кўйлак. Капрон пайпоқ. н.. капрон, крепде- 
шин, духобалар тўқиймиз, — дейишибди че- 
варлар. Ш. Ғуломов, Ёрқин йўллар. Эшик 
очилиб, йўл-йўлакай қўлидаги капрон қўлқо- 
пини ечиб, ориқ доктор кириб келди. X. Тўхта- 
боев, Сариқ девни миниб. 

КАПСАН [ф. — кимсанинг хирмо- 

нидан маъмур-амалдорлар оладиган ҳақ] 1 
тар. Қишлоқ маъмурлари, руҳонийлари, 
шунингдек, қишлоққа хизмат қилувчиларга 
(мас., мироб, подачи, сартарош, тегирмон- 
чи ва ш. к. га) деҳқонлар томонидан маҳсу- 
лот, дон билан тўланадиган ҳақ. Бек-ку бу, 
йигитлари билан келибди, яхшиликка бўлсин 
ишқилиб. Капсан олишга келгандир-да. А. 
Суюн, Олис тонглар. 

2 эск. Хирмон кўтарилганда камбағал- 
ларга бериладиган садақа-сийлов. Эшак 
миниб чўлма-чўл капсан йиққан чол ҳозирги 
замон «Победа»сига тушиб юрипти. И. Ра- 
ҳим, Оловкор. Ўзи тўнғиздан тўқ, тағин 
сендан капсан олар эмиш, вой капсан еган 
тишингга.. А. Қодирий, Обид кетмон. 

3 тар. Бозорда сотилган ғалладан олин- 
ган ҳақ. Шокиржонни «сахий йигит» дейи- 
шади. Ўзи топган «капсан» ea «чўтал»- 
ларнинг қоқ ярмини бошлиқларга беради. 
«Муштум». 

КАПСАНЧИ тар. Капсан олувчи. Kan- 
санчилар деганининг маъноси шуки, ҳосил- 
дан бойлар ерининг ҳақини, князъ сувининг 
ҳақини олгандан кейин.. деҳқонга капсан 
қатори бир нарса қолар эди, холос. А. Қаҳ- 
ҳор, Қўшчинор чироқлари. Шокиржон Са- 
миғов кўринди дегунча, бозордагилар «ана, 
капсанчи келяпти», дейишади. Муштум. 

КАПСУЛА [лот. capsula — қутича, 
яшикча) 1 Ютиладиган суюқ ва кукунси- 
мон дориларнинг крахмал, желатин ёки 
қоғоз каби юпқа материалдан қилинган 
қобиғи, ғилофчаси. Капсулага жойлашти- 





рилган бу дори худди ҳап дори сингари ютиб 
юборилади. «Фан ва турмуш». 

2 анат. Турли ички аъзоларни ёки улар- 
нинг айрим қисмларини ўраб олган парда. 
Капсулалар пиёла шаклида бўлиб, диаметри 
0,25 мм дир. «Одам анатомияси ва физио- 
логияси». 

3 махс. Космик кеманинг ундан ажра- 
ладиган ва Ерга, бошқа бирор осмон жис- 
мига ёки сувга қўниш учун мосланган 
бўлмаси. 

КАПСЮЛЬ [фр. capsule < лот. capcula — 
қутича] Артиллерия снарядлари, патрон, 
граната ва ш. к. ларда урилиш, зарба нати- 
жасида алангаланиб, портлашни юзага кел- 
тирувчи портловчи моддаси бўлган юпқа 
металл ёки пластмасса қалпоқча. Граната 
капсюли. Мина капсюли. Снаряд капсюли. н 
Нормат танкка қариш гранатанинг капсю- 
лини юлиб, ирғитиш учун қўл чўзган эди, ким- 
дируни тўхтатди. И. Раҳим, Чин муҳаббат. 

КАПТ қ. кафт. Ҳасан суви ташланган 
шоввада ўзи ёлғиз хаёл суриб, бошини икки 
капти билан ушлаб ўтирган боғбонни кўрди. 
С. Абдулла, Танланган асарлар. 

КАПТАР \ф. ] Ранг-баранг тусли 

ва турли катта-кичикликдаги хонаки ёки 
ёввойи қушларнинг умумий номи. Оқ кап- 
тар. Кўк каптар. Чинни каптар. Гов каптар. 
н Яна қандай денг, энг ўйинчи, серпарвоз 
каптарларимдан ажралдим. А. Қодирий, 
Обид кетмон. 

Тинчлик каптари Тинчлик тимсоли 
бўлмиш оқ каптар. Қудратимиз, шонимиз 
даракчилари, Тинчлигимиз тимсоли каптар 
ётибди. Ё. Мирзо, Ўғил меҳри. 

КАПТАРБОЗ [ф. — каптар 

ўйновчи] Каптар ишқибози, каптар боқув- 
чи. Бобоқул ота Кўзибойни тўхтатди: -Сен, 
болакай, қайтишда анави каптарбоз болани 
ҳам олдингга солиб келгин. Ҳ. Назир, Сўнмас 
чақмоқлар. 

КАПТАРХОНА 1 Каптарлар турадиган 
ин, уй. Сўққабош маҳалла қоровули томига 
атайин каптархона қуриб, эллик-олтмишта- 
ча каптар боқарди. Мирмуҳсин, Чиниқиш. 

2 с. т. кўчма Кирди-чиқди кўп бўлади- 
ган (ҳар ким кириб-чиқиб кетаверадиган) 
жой. 

КАР [ф. j<. — эшитмайдиган] Эшитиш 
қобилиятини йўқотган, эшитмайдиган ёки 
яхши эшитмайдиган, шунингдек, эшитган 


сўзининг маъносини ажратиш даражаси 
жуда пасайиб кетган; гаранг, карқулоқ. Ҳа, 
менга нима бўпти, эшитмай қулоғим карми? 
Ойдин, Ҳикоялар. Қулоғи оғир ёки бутунлай 
кар кишилар учун «электрон қулоқ»нинг таж- 
риба нусхаси яратилди. «Фан ва турмуш». 

КАРАБИН [фр. carabine] Оғирлигини 
камайтириш ва ишлатишда қулайлик учун 
қисқартирилган винтовка; қисқа ствол- 
ли ов милтиғи. 

КАРАБИНЁР [фр. carabinier] 1 тар. 19- 
аср ўрталаригача Ғарбий Европа ва Росси- 
яда карабин билан қуролланган ва саралан- 
ган ўқчилар қисмига мансуб отлиқ ёки 
пиёда аскар. 

2 Айрим мамлакатларда (Италия, Чили 
каби)да: жандарм. 

КАРАВОТ \р. кровать < юн. krabbatos] 1 
Тўрт оёқли, устига кўрпа-тўшак солиб ёти- 
ладиган уй-рўзғор анжоми. Шербек ҳовли 
ўртасидаги япасқи балхтут тагидаги кара- 
вотга ечинмасдан чалқанча ётди. С. Анор- 
боев, Оқсой. Унинг [Зебонинг] каравоти 
ғирч-ғирчидан онанинг уйқуси ўчиб кетди. 
Шуҳрат, Шинелли йиллар. 

2 Устида кўпчилик бўлиб ўтириш (баъ- 
зан ётиш) учун махсус ишланган, ёз кун- 
лари ҳовли, чойхона ва ш. к. жойларга қўйи- 
ладиган махсус қурилма; сўри, кат. Нури 
гилослар остига қўйилган, панжаралари кўк 
бўёқ билан сирланган катта ёғоч каравотга 
қалин кўрпача ёйиб, ёстиққа ёнбошлаб ўти- 
рар эди. Ойбек, Танланган асарлар. 

КАРАМ I [а. j<, ф. — ^_>< — ка- 

рам] Полиз экини, резаворнинг бир тури 
ва шу экиннинг барглари ўрамидан ҳосил 
бўлган боши, ҳосили. Карам кўчати. Ка- 
рам тузламоқ. Карам шўрва. Карам дўлма. 
н Бутун оиласи бу ерга помидор, пиёз, ре- 
диска, карам ва ҳоказо резавор экиб, мум- 
кин қадар элдан бурунроқ бозорга чиқариб, 
«пул» қилишга тиришар эди. Ойбек, Тан- 
ланган асарлар. 

КАРАМ II [а. f. j<> — яхшилик, саховат] 
кт. Марҳамат, мурувват, ҳиммат. [Шоҳму- 
род:] Тангрининг карамига сиғиниб, уларни 
Астробод томонга жўнатдим, Худойим лутф 
қилса, бирон иш қилиб келарлар. С. Айний, 
Қуллар. Меҳнатда бўлур аҳли замоннинг 
карами, Ҳам дабдабали тўю иморат, ҳаша- 
ми. Ҳабибий. 

Карам қилмоқ (ёки айламоқ, этмоқ) 

Раҳм-шафқат, мурувват қилмоқ, сийламоқ. 







Эй кўзлари хуморим, Карам қил, бунча куй- 
дирма, Куйди сабру қарорим, Дилим куйгун- 
ча куйдирма. Т. Тўла. 

КАРАМЕЛЬ [фр. caramel < лот. canna 
mellis — шакарқамиш] 1 Конфетнинг ша- 
кар ва қиёмдан, хушбўй ҳидли ва ранг 
берувчи модда қўшиб тайёрланадиган 
қаттиқ бир тури. Нордон карамелъ. Кара- 
мель цехи. 

2 махс. Қандолат маҳсулотларини ранг- 
дор қилиш учун ишлатиладиган қовурил- 
ган шакар. 

КАРАМЗОР Карам экилган майдон, 
дала. Йигитлар, гўё карамзор боишдаги да- 
рахтларда тинмай сайраётган булбулга 
қулоқ солаётгандек, жим қолишди. П. Тур- 
сун, Ўқитувчи. 

КАРАНТИН [фр. quarantaine — қирқ < 
итал. quaranta giorni —қирқ кун] Юқумли 
касалликлар ва қишлоқ хўжалик зарарку- 
нандалари тарқалишининг олдини олиш 
учун давлат томонидан ўтказиладиган са- 
нитария тадбирлари. Карантинга қўймоқ. 
Карантин эълон қилмоқ. 

КАРАНТИНЧИ Карантин тадбирлари- 
ни амалга оширувчи, карантин қилувчи. 
Карантинчиларга баҳона керак. Бир тўп зар- 
печакни кўришса бас, акт тузиб, жаҳонни 
заҳар-заққумга ботириб юборишади. С. Ну- 
ров, Нарвон. 

КАРАОКЕ [яп. «қуруқ, ёлғиз оркестр»] 
1 Мусиқа маданиятининг оммавий қўшиқ- 
ларни ҳаваскор қўшиқчилар томонидан 
тайёр куй ва матн ёрдамида ижро этишга 
асосланган соҳаси. 

2 Қўшиқларни шундай ижро этишга 
мўлжалланган аппаратура. 

КАРАТ [нем. Karat < итал. carato — дук- 
какли дарахт донининг оғирлиги] Заргар- 
ликда қимматбаҳо тошлар, бриллиантлар- 
ни ўлчаш (тортиш)да қўлланадиган ва 200 
миллиграммга тенг ўлчов бирлиги. 

КАРАТЕ, каратэ [яп. «ҳеч нарсасиз, 
яланг қўл билан»] Қуролсиз ўзини ўзи 
ҳимоя қилишнинг японча тизими: рақиб 
танасининг оғрийдиган, энг нозик жой- 
ларига қўл ёки оёқ билан зарбалар бе- 
ришга асосланган спорт тури. Халқаро ка- 
рате федерацияси. н Каратенинг ҳозирги 
қоидалари 20-асрнинг бошларида.. шакллан- 
ган. «ЎзМЭ». 


КАРАТЕЧИ Карате мутахассиси, кара- 
те билан шуғулланувчи шахс. ..Илҳом Кари- 
мов, Отабек Қосимов.. сингари каратечилар 
жаҳон кубоги ва Осиё чемпионатларида сов- 
ринли ўринларни эгаллашган. «ЎзМЭ». 

КАРАХТ [ф. г . ч jZ — сезгиси йўқолган, 
увушган; қотиб қолган] 1 Ҳис-сезгиси ўлик; 
ҳаракатсиз, қотиб қолган. Назокатнинг.. 
карахт вужудида томирларга қон югурган- 
дек бўлди. С. Аҳмад, Қадрдон далалар. -Қўл 
майиброқ, ўғлим.. — деди чол Сидиқжонни 
хижолатдан чиқариб, — мана шу ўнг қўл 
карахт. А. Қаҳҳор, Қўшчинор чироқлари. 
Қалби дод, дод, деб фарёд солар, аммо йиғ- 
лай деса, кўзига ёш келмади, сўзлай деса, 
тилига сўз келмади — вужуди карахт бўлиб 
қолган эди. С. Анорбоев, Оқсой. 

2 кўчма Эс-ҳушини йўқотган, ҳушсиз. 
Шарофат Анзират холанинг остонасидан 
ичкарига қадам босганда, заҳарга тўлган 
чаёндек, ўз заҳаридан ўзи карахт эди. А. Қаҳ- 
ҳор, Қўшчинор чироқлари. Мудҳиш хабар 
Бобурни жимжит қилиб қўйди. У карахт бир 
аҳволда кийинди. Отига минди. П. Қодиров, 
Юлдузли тунлар. 

КАРАХТЛАНМОҚ кам қўлл. Карахт 
бўлмоқ. Акрам миробнинг бармоғининг учла- 
ри карахтланиб, сезгисини йўқота бошлади. 
Э. Усмонов, Ёлқин. 

КАРАХТЛИК Ҳис-сезгисиз, карахт ҳо- 
лат. Анчадан сўнг Саидғози ўзига келди. Ву- 
жудидаги карахтлик тарқаб, мияси ишлай 
бошлади. С. Анорбоев, Оқсой. Cye Назар- 
нинг юзларини тиниқлаштирган, руҳини эзиб 
турган карахтликни тарқатиб юборган эди. 
Э. Усмонов, Ёлқин. 

КАРАШ 1 тиб. Касалликдан тил устида 
пайдо бўладиган оқ қатлам. Тил караш боғ- 
лаб қолган бўлса, яхшилаб артиш зарур. Н. 
Исмоилов, Касалларни парвариш қилиш. 
Касалликнинг бошланишида тил усти қуруқ 
ea оқ караш бўлади. Ҳ. Ҳакимов, Ўткир ап- 
пендицит. 

2 кўчма Танадаги кир қатлам. ..оёғидаги 
қават-қават пайтава, қотиб кетган жун 
пайпоқни ечаётган Меҳринисонинг кўнгли 
алланечук бўлиб кетди: -Оёқларинг караш 
бўлиб кетибди. Р. Файзий, Ҳазрати инсон. 

КАРАШЛАНМОҚ Караш пайдо бўл- 
моқ, караш қопламоқ. Беморнинг [қорин 
тифи билан оғриган] тили карашланади.. 
Газетадан. 

KAP ATTT MA [ф. д л .7. — нозик кўз қара- 

ши, жилва, ноз] Бировга ёқиш учун гавда, 
айниқса, юз-кўз билан қилинган нозли 
ҳаракат; қичиқ. Карашма қилмоқ. н -Кетай 
деб ўрнимдан тургандим, — деди Зарифа Ше- 
ралидан кўз узмай, карашма билан унинг диқ- 
қатини ўзига жалб этишга тиришиб. С. Ка- 
роматов, Олтин қум. 

КАРАШМАЛИ Ноз-карашма қилади- 
ган; нозли; ноз-карашма билан ижро этил- 
ган. Карашмали қиз. Карашмали ҳаракат. н 
[Қиз:] -Мана бу узумни олинг, жуда яхши 
пишибди, қўлимни қайтарманг! — деди-да, 
йигитларнинг кўнглини ларзага соладиган 
шўх, карашмали кулги билан кулди. Ойбек, 
Танланган асарлар. 

КАРБАМИД [лот. carbo — кўмир + амид 
< ammiac] Кўмир ва ҳаво аралашмасидан 
олинадиган ўғит. Карбамид кимё заводлари- 
да арзон хомашё — кўмир ва ҳаводан синтез 
қилиб олинади. «Фан ва турмуш». 

КАРБИД [лот. carbo — кўмир + юн. 
eidos — ўхшаш] ким. Углероднинг баъзи 
металл ёки металлмаслар билан бирикма- 
сидан иборат жуда қаттиқ, кристалл мод- 
да. Калъций карбид. 

КАРБОЛ [лот. carbo — кўмир + ol(eum) 
— мой]: карбол кислота Дезинфекциялов- 
чи, шунингдек, полимер ва дорилар олиш- 
да ишлатиладиган органик бирикма. 

КАРБОНАТЛАР [лот. carbo, carbonis — 
кўмир] Т ким. Кўмир (карбонат) кислота 
тузлари (мас., сода). 

2 ким., геол. Таркибида углерод оксид 
бўлган минераллар. 

КАРБОРУНД [лот. carbo — кўмир + (ко)- 
рунд] махс. Қаттиқ абразив материаллар (чарх 
тоши, жилвир ва б.), ўтга ва кислотага чи- 
дамли буюмлар ишлаб чиқаришда қўллана- 
диган рангсиз ёки кулранг кристалл; крем- 
нийнинг углерод билан бирикмаси. 

КАРБОС [ф. — дағал ипли мато] 

Оддий (бўялмаган) ип газлама. Тошкент- 
нинг тўқувчи ҳунармандлари бўз ёки карбос.. 
тўқиганлар. Ф. Озодаев, Ҳунармандчилик. 

КАРБУНКУЛ [лот. carbunculus — кўмир 
парчаси]. Ёнма-ён жойлашган бир неча соч 
халтачаси ва ёғ безлари атрофидаги тери- 
нинг чуқур қатлами ҳамда тери ости тўқи- 
маларининг ўткир йирингли яллиғланиши; 
ҳўппоз, кўк яра. 


КАРБЮРАТОР [фр. carburateur] Ички 
ёнишли двигателларда ёнилғи буғлари би- 
лан ҳаво аралашмасини тайёрлаб беради- 
ган асбоб. Ёнувчи аралашма «карбюратор» 
деб аталадиган махсус асбобда тайёрлана- 
ди. «Физика». 

КАРВИЧ шв. Ғишт. Хива. Ҳеч ким йўқ 
кўча. Карвич деворлар баланд. Ш. Холмирза- 
ев, Сайланма. 

КАРВОН [ф. ^jljjlA — туя ва б. юк та- 
шувчи ҳайвонлар қатори] 1 Узоқ жойларга 
юк ва одам ташувчи, изма-из борувчи ҳай- 
вонлар, аравалар ва уларни бошқарувчи 
шахслар тўдаси, қатори. Савдогарлар карво- 
ни. Туялар карвони. Ит ҳуради, карвон ўта- 
ди. Мақол. н Йиллар давомида афғон epuda 
битган ложувард жаҳонга донг таратган, 
карвонлар уни машаққатли йўл юриб, узоқ 
Миср, Хитой.. ўлкаларига элтарди. С. Каро- 
матов, Олтин қум. Ўшалар [бадавийлар] не- 
не машаққатлар билан ҳажга келган-кетган- 
ларни талар экан. Шунингучун ҳожилар якка- 
дукка юришдан қўрқиб, карвон бўлиб юришар 
экан.. М. Исмоилий, Фарғона т. о. 

2 Умуман, муайян иш, мақсад йўнали- 
шидаги транспорт воситалари тўдаси, қато- 
ри. Машиналар карвони. Кемалар карвони. 
Пахта карвони. н Ҳарбий карвон ҳамма 
тўсиқларни янчиб, Деновдан ўтди. «Шарқ 
юлдузи». Қазувчилар карвони тоққа яқин- 
лашган сари араваларнинг ғилдираклари тош- 
шағалларда яна бадтар ғижирлай бошлади. 
М. Исмоилий, Фарғона т. о. 

3 кўчма Кўчиш (юриш, учиш ва ш. к.) 
ҳаракатидаги нарсалар тўдаси, қатори. Кўкда 
оқ булут карвонлари ялқов сузса-да, қуёш 
ҳашамат билан чақнаб кўтарилди. Ойбек, 
Қуёш қораймас. Тиниқ осмонда турналар 
карвони арғимчоқ солиб ўтиб кетди. С. 
Аҳмад, Қадрдон далалар. 

4 эск. Карвонни бошқарувчи шахс; кар- 
вонбоши. Кўпчилик лозим кўрса, карвон ту- 
ясини сўяр. Мақол. 

5 с. т. Араваларда йўловчи ёки юк, мол 
ташиш билан шуғулланувчи шахс; арава- 
каш. Шоюнус карвонда етти ўғил бор. Ой- 
бек, Танланган асарлар. -Бу ҳафта бизга 
ёрдамлашасиз-да, карвон, — деди кулумси- 
раб Тўғон ака. А. Қодирий, Улоқца. 

Оғир карвон қ. оғир. 

КАРВОНБОШИ 1 Савдо карвони бош- 
лиғи, карвонга бошчилик қилувчи. Савдо- 





гарлар туяларини йиғиб, юкларини ортиб, 
карвонбоишга «тайёр бўлдик», дейишибди. 
«Эртаклар». Карвонбоиш — чақмоқ саллали, 
назари совуқ одам — жуда шошарди, меш- 
ларга сув тўлатаётган туякашларни қам- 
чиларди. «Ёдгор». 

2 тар. Амирга қарашли туя, от, арава ва 
ш. к. турадиган саройнинг бошлиғи. 

3 тар. Юк ҳайвонлари ва араваларни 
кира қилиш ишларида воситачилик қи- 
лувчи даллол. 

4 кўчма. Биринчи ўринда борувчи, бо- 
шида борувчи; етакчи, йўлбошчи; раҳбар. 
Ҳосилдорликни ошириш учун битмас-туган- 
мас имкониятлар борлигини амалда исбот 
этган карвонбошилардан бири ҳам шу йигит 
бўлди. Газетадан. 

КАРВОНКАШ [ф. jljjlA — карвон- 
ни етакловчи; Сириус юлдузи] Ёз кунлари 
ярим кечада шарқ томонда кўринадиган энг 
ёруғ қўшалоқ юлдуз. 

КАРВОНСАРОЙ 1 [ф. - 

карвонлар тўхтайдиган сарой] Карвонлар 
қўниши, тунаши учун махсус мосланган 
жой; сарой. Карвонлар олиб келганини сотиб, 
оладиганини олиб ётди. Шу вақтда бир неча 
амалдор бож олмоқчи бўлиб, карвонсаройга 
келиб қолди. «Ёдгор». 

2 с. т. Келди-кетди, кирди-чиқди кўп 
бўладиган жой, хонадонга нисбатан қўлла- 
нади. Холиса ювилган қошиқларни қўяётганда, 
бармоғи тортмага қисилиб қолди. «Уҳ-уҳ»лаб, 
бармоғини лабига босди: -Куриб кеткур, бу уй 
эмас, карвонсарой. С. Нуров, Нарвон. 

КАРВОНХОНА айн. карвонсарой. 

КАРДИНАЛ [лот. cardinalis — бош, асо- 
сий] Католицизмда руҳонийларнинг папа- 
дан кейин, епископдан олдин турадиган 
олий унвони ва шу унвонга эга бўлган шахс. 
Кардиналлар шу лавозимга папа томонидан 
тайинланади. «ЎзМЭ». 

КАРДИОГРАММА [юн. kardia — юрак 
+ gramma — ёзув] Юрак уришининг кардио- 
графда ёзиб олинган график тасвири. Уль- 
тратовуш билан ёзиб олинган кардиограмма 
юрак клапанларининг торайганлигини аниқ- 
лай олади. «Саодат». 

КАРДИОГРАФ [юн. Kardia — юрак + 
grapho — ёзаман] Юрак уришини ёзиб олув- 
чи асбоб. 

КАРДИОГРАФИЯ Юрак уришини кар- 
диограф ёрдамида ёзиб олиш. 


КАРДИОЛОГ Юрак касалликлари вра- 
чи, кардиология мутахассиси. 

КАРДИОЛОГИЯ [юн. Kardia — юрак + 
logos — таълимот] Тиббиётнинг юрак ка- 
салликларини ўрганадиган, уларнинг ол- 
дини олиш, даволаш усулларини ишлаб 
чиқадиган соҳаси. Кардиология маркази. 

КАРЕТА [пол. kareta] Усти ва ёнлари 
ёпиқ тўрт ғилдиракли енгил арава. 

КАРЖ [ф. j^ — бир тилим, парча, бур- 
да] 1 Қовун ёки тарвуз тилимидан кўнда- 
лангига кесилган бўлак(лар). Эпчил бако- 
вул дарҳол дастурхон ёзиб, энг олдин бир дас- 
та нон, кейин анжир, узум, карж қилинган 
қовун келтириб қўйди. М. Осим. Элчилар. 
Алижон, қўлида бир карж тарвуз ушлаган 
ҳолда, бошини сарак-сарак қилди. Ҳ. Нуъ- 
мон, Фасллар. 

2 Дўппи тахининг тўрт қисмга ажрала- 
диган бўлакларидан бири. -Ҳой қуда, менга 
қаранг, — қўлидаги чуст дўппининг карж- 
ларини текислай туриб гапира бошлади Хо- 
сият хола.. Р. Файзий, Чўлга баҳор келди. 

3 Бирор жой, сатҳнинг бир хилдаги аж- 
ралган қисми, бўлаги. Табиатми, ёзги жо- 
зиба, афсун, Арча тоғларининг каржларида 
қор. С. Акбарий. 

КАРЖЛАМОҚ 1 Карж қилиб кесмоқ 
(қ. карж 1). Мен ва бувим чайлада Ўлтириб 
шу паллада, Сўйиб қилдик коса ҳам, Карж- 
лаб едик роса ҳам. Қ. Ҳикмат. У дарров кич- 
кина катга кўрпача тўшади, қовун карж- 
лади. Й. Шамшаров, Тошқин. 

2 махс. Каржларга, тенг тўрт қисмга аж- 
ратмоқ, тах урмоқ (кўпинча дўппи ҳақида). 

КАРЖЛИ Карж чиқарилган, каржлар- 
га бўлинган. Пастликдан, энг аввал, сол- 
датча этигини судраб, тўрт каржли янги 
дўппи кийган Эргаш кўринди. А. Мухтор, 
Опа-сингиллар. Роҳатой узоқ танлади.. 
абажурнинг саккиз каржли қуббаси уйнинг 
ҳажмига мос тушишини кўз олдига келтир- 
ди. Р. Файзий, Кишиларимиз қиссаси. Мақ- 
барага кираверишдаги тўрт каржли чаман- 
зор киишни мафтун қилади. 3. Акрамов, 
Ҳиндистон лавҳалари. 

КАРИЕС [лот. caries — чирик; йиринг] 
Суяк ёки тишнинг қалин (қаттиқ) тўқима- 
си аста-секин емирилиши билан кечадиган 
яллиғланиш жараёни. Оғиз бўшлиғида бўлган 
тишларнинг кариесга учраши ва улар ораси- 
даги овқат қолдиқлари микробларнинг кўпа- 

йиши учун шароит туғдиради. Н. Исмоилов, 
Касалларни парвариш қилиш. 

КАРИКАТУРА [ итал. caricatura < 
caricare — бўрттирмоқ, ошириб юбормоқ] 
Кулги ёки мазах қилиш мақсадида киши 
ёки бирор нарса-ҳодисанинг салбий то- 
монларини, характерли хусусиятларини 
атайлаб бўрттириб ишланган ҳажвий расм. 
..тагига эса пашша қўриб ўтирган Садри ва 
Шоазимнинг ваҳимали карикатураси чизил- 
ганди. П. Қодиров, Уч илдиз. 

КАРИКАТУРАЧИ Карикатура ишловчи 
рассом. Журналнинг яхши ва мазмунли бўли- 
ши унинг атрофига тўпланган чапдаст му- 
аллифлар.. карикатурачи рассомлар.. арми- 
ясига боғлиқдир. «Муштум». 

КАРИЛЛАМОҚ 1 айн. қарилламоқ. 

2 кўчма. Ортиқ даражада мақтанчоқлик 
қилмоқ, ортиқ даражада мақтанмоқ, ўзи- 
ни шундай ҳолатда тутмоқ. [Саркор:] Ме- 
нинг ҳаммадан ҳам укам Маматхонга раҳ- 
мим келади. Кариллаб юрган йигитнинг ёру 
оғайнилари орасида шохи қайрилди-я. К. 
Яшин, Нурхон. Қишлоқ самоварида ошхўр- 
лик қилиб, ўтганнинг ўроғини, кетганнинг 
кетмонини олиб, кариллаб ётадиган беш аза- 
мат бирданига ғойиб бўлди-қолди. С. Аҳмад, 
Аёлларнинг соқоли борми? 

КАРИМ [а. — ҳимматли, сахий; гу- 

ноҳларни кечирувчи] 1 Марҳаматли, оли- 
жаноб, сахий. Холиқсан, каримсан, қаҳринг- 
дан қутқар. «Маликаи айёр». 

2 Карим [эркаклар исми]. 

КАРИҲ [о. — жирканч, ёқимсиз] 

эск. кт. Кўнгил айнитадиган; жирканч, 
ёқимсиз. Тунқотарнинг кариҳ бу муқобала- 
сидан кишилар сиқилиб қолдилар. А. Қоди- 
рий, Меҳробдан чаён. 

КАРК [ф. JL — каркидон] с. т. Кар- 
кидон. Самандар от қўяди, Каркдай бўлиб 
ғарқираб. «Гулнорпари». 

КАРКАС [итал. carcassa — қовурға; скелет] 
махс. Бино, иншоот ёки қурилманинг металл 
ёки ёғоч синчлари, скелети. Темир-бетон кар- 
каси. н Бир уйнинг эгаси бульдозернинг та- 
гига ётиб олиб, «Уйимни бузадиган бўлсанг, 
устимдан босибўтиб бузасан», деяпти. Уйини 
яқинда темир каркас билан пухталаб олган 
экан. И. Раҳим, Тинимсиз шаҳар. 

КАРКИ Каркидоннинг шохи, суяги ёки 
терисидан қилинган. От думига сола берди 
бек Равшан Ўн икки узмали карки қуюшқон. 
«Равшан». 


Карки қалқон Каркидоннинг терисидан 
қилинган қалқон. Карки пичоқ 1) сопи, 
дастаси каркидоннинг суягидан ёки шохи- 
дан қилинган пичоқ; 2) умуман, суяк соп- 
ли пичоқ. Усмонали ака.. қўлидаги тол нов- 
дасини карки пичоқ билан йўниб, унинг гап- 
ларига диққат билан қулоқ солар эди. С. 
Аҳмад, Чўл шамоллари. 

КАРКИДОН [ф. ,jIjl tj<, — каркидон] 
Тоқ туёқли сутэмизувчиларга мансуб, Аф- 
рика ва Жануби-Шарқий Осиёда тарқал- 
ган, бурни устида битта ёки иккита шохи 
бор, териси қалин, баҳайбат ҳайвон. Тош- 
кент шаҳри ва унинг атрофларидаги кўм- 
кўк майсазорларда Сибиръ каркидонлари 
яшаган. «Фан ва турмуш». 

КАРЛИК Мутлақ эшитмаслик ёки эши- 
тишнинг сўзни англай олмайдиган даража- 
да пасайиб кетиши; гаранглик. 

КАРМАК Терини ошлаш учун ишлати- 
ладиган таннин модцали илдиз. 

КАРМОН [р. карман — ҳамён, ёнчиқ] 1 
Пул солиш учун махсус (одатда, чармдан) 
ишланган халтача; ҳамён. [Мирзакаримбой] 
Кармонидан беш сўмлик қоғоз олиб, сандалга 
қўйди. Ойбек, Танланган асарлар. Тешабой 
чўнтагидан қалин кармонини олди-да, ичи- 
дан ўн сўмлик қоғоз пул чиқариб, Ҳожи хо- 
лага чўзди. М. Исмоилий, Фарғона т. о. 

2 кўчма с. т. Чўнтак; пул. Ҳар кимнинг 
кармони ўзига маълум. Ойбек, Танланган 
асарлар. Юмалоқ хат ёзишни касб этган 
туҳматчи иғвогарларнинг касби кармон ке- 
сувчи киссавурлардан ҳам тубандир. Р. Ус- 
монов, Одобнома. 

Кармон кўтармайди Пул кам, пул ет- 
майди. 

КАРНАВАЛ [ итал. carnevale < лот. 
carus navalis — ёқимли, ажойиб кема] Мас- 
карад кийимларида, турли томошалар, 
ўйин-кулгилар билан ўтказиладиган омма- 
вий сайил. Шаҳар боғларида қувноқ карна- 
валлар бўлибўтди. Газетадан. Карнавал про- 
граммасининг сўнгги қисмида энг яхши кос- 
тюм ва маскалар эгаларига мукофотлар 
берилди. Газетадан. 

КАРНАИ [ф. j<. — пуфлама мусиқа 

асбоби] 1 Мисдан ясалган, узун, оғзи кенг 
(конуссимон), пуфлаб чалинадиган, қат- 
тиқ овозли мусиқа асбоби (одатда, тўй ва 
катта тантаналарда чалинади). Куёв узун ва 
кенг зарбоф тўн кийиб, катта салласига 




кўркам олтин жиға қўндириб, ҳавони тит- 
ратган карнайлар, сурнайлар садоси билан 
ўзиникига кетди. Ойбек, Танланган асар- 
лар. 

2 Шу асбобга бирор жиҳатдан ўхшаш 
бўлган нарсага нисбатан қўлланади. Радио 
карнайи. н Шартта орқасига қайрилди-да, 
қўлларини карнай қилиб, овозининг борича 
қичқирди.. С. Анорбоев, Оқсой. У Алибек- 
нинг қўлидаги карнай қилиб ўралган нарсага 
кўз ташлади. «Шарқ юлдузи». 

Иштаҳаси карнай с. т. Истеъмол 
қилиш, ўзлаштириш ёки фойдаланиш учун 
истаги, майли жуда зўр. Унинг [Муроднинг\ 
дастурхонни ҳам еб қўйгудай ииипаҳаси кар- 
най бўлса ҳам, овқат аралаш, гапини канда 
қилмас эди. А. Убайдуллаев, Ҳаёт оқими. Мол- 
мулкка, шон-шавкатга, ҳокимиятга уларнинг 
иштаҳалари ҳамиша карнай. Ойбек, Наво- 
ий. 

КАРНАИГУЛ Чирмашиб ўсадиган 
ўсимлик ва унинг карнай шаклида очила- 
диган гули. Хонаки алойнинг карнайгулга 
ўхшаш цизил, сариқ рангли гулини кўриш 
жуда камдан-кам одамга насиб қилади. «Са- 
одат». 

КАРНАИЧИ Карнай чалувчи. Фақат 
ғижжакчигина камон тортар, чилдирмачи 
ҳар замонда бир «так» этиб чертиб қўяр, 
карнайчи эса бир четда мудраб ўтирар эди. 
С. Аҳмад, Музикали воқеа. 

Карнайчидан бир пуф «Ҳеч оғирлик 
қилмайди, оғзининг ели билан битади, 
биздан нима кетди» каби маъноларда иш- 
латиладиган матал. Нақлда бир сўз бор, 
«карнайчидан бир пуф» деган. Индаса-ин- 
дамаса, бир гап қилиб кўрамизми? — деди. 
Усмон бахши Мамат ўғли, Бўтакўз. 

КАРНИЗ [нем. Karnies < юн. karonis — 
тугаллаш] 1 Бино деворининг устки қис- 
мида ёки эшик, дераза устида горизонтал 
ҳолда туртиб чиққан қисм. Ҳозир Олмалиқ 
қурувчилари.. карниз ва тўсинлар.. ва ҳатто 
симёғочларни ҳам темир-бетондан ясамоқ- 
далар. Газетадан. 

2 Шип, бўғот остидаги тахта, ёғоч ёки 
ганчдан қилинган узун горизонтал безак; 
пирамон. ..карнизи фақат тўрт энлик чи- 
қарилгани учун, ёмғир-чочин девор сувоқла- 
рини ювиб кетади.. «Муштум». 

3 Дераза ёки эшик тепасида парда осиш 
учун ёғоч ёки металлдан қилинган дор. 


Кўрпалар эскириб кетган, чойшаблар кир, 
пардалар деразаларга ип билан тортиб қўйил- 
ган, карнизлар йўқ. Газетадан. 

КАРОМАТ [а. — обрў-эътибор; са- 

ховат, сахийлик; мўъжиза] 1 Худонинг, ғай- 
ритабиий кучларнинг аралашуви билан, 
улар ёрдамида вужудга келадиган ғаройиб 
ҳодиса(лар), мўъжиза. 

2 дин. Бирор воқеа-ҳодисанинг қачон ва 
қандай бўлишини илоҳий билим асосида 
олдиндан билиш, олдиндан айтиб бериш; 
башорат. Каромат ноғорачиларда бўлади. 
Қўшнингнинг хотини туғса, эрталоб ноғора 
овозидан биласан. Т. Обидов, Юсуфжон қизиқ. 

3 эск. Олдиндан айтилган хабар, фикр- 
мулоҳаза. Кароматингиз жуда тўғри. н 
Эшон ва эшон аянинг ҳар бир гапини каро- 
мат билган муридларнинг тушунчасини 
ўзгартмоқ, эшондан эътиқодини қайтармоқ 
осон эмас. С. Аҳмад, Ҳукм. 

Каромат қилмоқ. 1) олдиндан айтмоқ, 
олдиндан билиб, башорат қилиб айтиб бер- 
моқ. Агар шаҳардаги қўл берган донишманд 
пирим келиб: -Ҳой Мадамин, бир кун эмас, 
бир кун амалдан ажраб, халқ олдида бўйин 
эгасан, — деб каромат қилса, пир бўлишига 
қарамай, қамчи билан роса савалардим. П. 
Турсун, Ўқитувчи; 2) олдиндан хабар бер- 
моқ, фикр билдирмоқ. Худди деҳқонларнинг 
юрагига қўл солиб, дардини топгандай, ка- 
ромат қилиб айтишини қаранг-а. Р. Файзий, 
Чўлга баҳор келди. Каромат кўрсатмоқ с. т. 
Ажабланадиган ёки қойил қоладиган иш 
қилмоқ, мўъжиза кўрсатмоқ. Ўқиб, нима 
каромат кўрсатардингиз, болам? Жуда ша- 
ҳар олиб берармидингиз ? М. Жалолиддино- 
ва, Журъат. -Доктор чақирайми, Полвон 
амаки? -Қўй, иним.. докторинг нима каро- 
мат кўрсата оларди. Р. Раҳмон, Меҳр кўзда. 
Соҳиби каромат Олдиндан айтувчи, башо- 
рат қилувчи. 

4 Каромат (эркаклар ва хотин-кизлар 
исми). 

КАРОМАТЛИ дин. Ғойибдан хабар бе- 
рувчи, олдиндан айтувчи, каромат қилув- 
чи. Махсум асл эшонзодалардан-ку, кимсан 
кароматли Эшонбобонинг фарзанди! Тил me- 
гизиб бўлар эканми унга!С. Анорбоев, Оқсой. 

КАРОМАТЧИ Каромат қилувчи. Ясама 
кароматчиларнинг иситма билан ошқозон 
касалини айира олмаслигини қаёқдан билсин! 
«Муштум». 






КАРОТИН [лот. carota — сабзи] Кўпроқ 
сабзи, тухум сариғи, сут ва ш. к. да бўлади- 
ган, деярли ҳамма ўсимлик таркибида уч- 
райдиган сариқ-зарғалдоқ рангли модда 
(озиқ-овқат саноатида бўёвчи модда сифа- 
тида ишлатилади). Одам танасида А вита- 
мини фақат бошқа бирор моддадан, чунон- 
чи, сабзавотлар, кўкатлардан ажралиб чи- 
қадиган каротин деган моддадан ҳосил бўла- 
ди. Ғ. Маҳкамов, Саломатлик гарови. 

КАРП [нем. Karpa < фр. carpe] Чучук сув- 
ларда яшовчи, териси ялтироқ тангача би- 
лан қопланган суякли балиқ; зоғорабалиқ- 
нинг хонакилашган бир тури ..карп ба- 
лиқларининг гавдаси қўполроқ, узунчоқ, ўзи 
читтакдек чаққон. Ҳ. Назир, Сўнмас чақ- 
моқлар. 

КАРРА [а. b'jS — марта] Саноқ сонлар 
билан қўлланиб, ҳаракатнинг сон билдир- 
ган миқдордаги такрорини билдиради; мар- 
та. Етилмоғи учун у сингари зот.. Баҳор юз 
карра гул очмоғи лозим. Уйғун ва И. Сул- 
тон, Алишер Навоий. Саидғози, сўзим маъ- 
қулми, дегандек яна бир карра кабинетдаги- 
ларни кўзи билан сузиб чиқди. С. Анорбоев, 
Оқсой. 

КАРРАЛИ: каррали сон мат. Маълум 
бир бутун сонга қолдиқсиз бўлинадиган 
сон. 

КАРСИЛЛАМА Тишлаганда карсиллай- 
диган; куврак. Карсиллама олма. н Узум- 
нинг ҳар бир донаси бошмалдоқдай, олтин- 
дай сап-сариқ, карсиллама эди. Ибохон, 
Улуғ кун. 

КАРСИЛЛАМОҚ Карс -карс (карс- 
курс) товуш чиқармоқ Саҳар пайти кар- 
силларди тўрлама.. Миртемир. Куёшда тоб- 
ланишини қаранг, асалга ботириб олишган- 
микин бу ҳусайнини. Оғзингизга солсангиз, 
карсиллайди. «Саодат». 

КАРС-КАРС тақл. с. Куврак, таранг 
етилган нарсаларни чайнаганда чиқадиган 
товушни билдиради. Рустам эса нақ пиёла- 
дек оқ аччиқ олмани карс-карс тишлар.. А. 
Эшонов, Сарбон. 

КАРТ I: карт думба Думбанинг (думба 
ёғининг) ўзи (бошқа нарса қўшилмаган). 
Қази, карт думба палов, сиркаланган ва туз- 
ланган сабзавотлар эса қиш ойларида тано- 
вул қилинади. К. Маҳмудов, Ўзбек тансиқ 
таомлари. 

КАРТ II [ингл. cart] Усти очиқ (кузов- 
сиз) кам литражли пойга автомобили. 


КАРТА I [лот. cart, charta < юн. kartis — 
папирус барги; қоғоз] 1 Ер сатҳининг, бош- 
қа осмон жисмлари ёки осмон гумбазининг 
қоғоз, тахта каби текисликка чизилган 
шартли тасвири; харита. Географик карта. 
Маъмурий-сиёсий карта. Юлдузлар карта- 
си. н Олимлар карта — дунёнинг фазовий, 
тасвирий образидир, деб таъриф беришган. 
«Фан ва турмуш». Жонажон ўлкамиз ва но- 
таниш юртларни ўрганиш мақсадида карта 
бўйлаб қанчадан-қанча «саёҳат» қилганмиз. 
«Фан ва турмуш». 

2 Ҳар бири ўзига хос ранги, тасвири, 
холи, очкоси билан фарқланувчи тўғри 
тўртбурчак шаклидаги ўйин қоғозлари дас- 
таси ва улар воситасида бўладиган ўйин; қарта. 
Баъзан картани беш киши бўлибўйнашарди. Ё. 
Ҳаимов, М. Раҳмон, Ҳаёт-мамот. Поезд Ян- 
гийўлдан ўтмасданоқ ён-веридаги купеда ке- 
таётган кишилар Салимхонни кўриб қолиишб, 
бирин-сирин кириб, купе тўлди. Карта ўйини 
бошланиб кетди. Мирмуҳсин, Умид. 

3 Бирон-бир маълумот(лар) билан тўл- 
дириладиган бланк, варақа. Санатория-ку- 
рорт картаси. 

4 махс. Ичида магнитли ахборотлар 
ёзилган ва турли ҳисоб-китоблар учун фой- 
даланиладиган тўғри тўртбурчак шаклида- 
ги гувоҳнома, ҳужжат. Кредит картаси. 

КАРТА II [ф. с. jZ — марза, жўяк; марза 
билан ўралган экин майдони] Ернинг, да- 
ланинг алоҳида, тўғри тўртбурчак шаклида 
ажратилган бўлаги, бир бўлак дала. Трак- 
mop бригадаси бугун Ширинбулоқ участкаси- 
даги сўнгги карталарнинг шудгорини тамом- 
лайди. Й. Шамшаров, Орзигул Тўрабоева. 

КАРТАБОЗ Карта ўйинига берилган, 
доим карта ўйновчи. 

КАРТАБОЗЛИК Берилиб карта ўйнаш, 
карта ўйинига берилиш; карта ўйини. Худ- 
ди мана шу меҳмонхонада тонг отгунча кар- 
табозлик бўлар, ёш-ёш йигитларга кокил 
солиб ўйнатишарди. С. Аҳмад, Ҳукм. 

КАРТАЛАШТИРМОҚ Ерни карталар- 
га ажратмоқ. Чўл ичкарисига учиб боряпмиз. 
Пастда карталаштирилган далалар. Ҳосил 
йиғиб олинган. «Ўзбекистон қўриқлари». 

КАРТЕЛЬ \фр. cartel < итал. cartello — 
қогоз, ҳужжат] иқт. Фирмалар, компани- 
ялар, банклар ва ш. к. ларнинг ишлаб чиқа- 
риш ва тижорат мустақиллигини сақлаб 
қолган ҳолда, ишлаб чиқариш ҳажми, со- 






тиш бозорлари ва шарт-шароитлари, ба- 
ҳолар, тўлов муддатлари, биргаликда мо- 
лиялаштириш ва б. ҳақида ўзаро келишуви 
асосида бирлашиш шаклларидан бири. Кар- 
теллар, синдикатлар ва трестлар энг кўп 
фойда олиш учун рақобатчилардан қутулишга 
ҳаракат қиладилар. «Янги тарих». 

КАРТЕР [ингл. carter] тех. Машина ва 
механизмларнинг уларни тутиб турадиган, 
шикастланиш, ифлосланиш ҳамда чангдан 
сақлайдиган, қўзғалмас металл қутича 
шаклидаги қисми. 

КАРТЕЧЬ [пол. kartecza] 1 Ичи юмалоқ 
питра билан тўлдирилган, яқин масофада- 
ги душманни қириш учун мўлжалланган 
артиллерия снаряди. Тўпга картечъ солиб 
отмоқ. 

2 Ов милтиғи учун мўлжалланган йи- 
рик сочма ўқ, йирик питра. 

КАРТИНА [р. картина < лот. cart, charta 
< юн. kartis — папирус барги] 1 Мато, тах- 
та ва ш. к. га бўёқлар билан ишланган рас- 
сомлик асари. Рассом картинада миллийруҳ- 
ни акс эттирувчи барча деталларга таби- 
ийлик билан ёндашган. Газетадан. 

2 Ҳаёт ҳодисалари, асар ва ш. к. нинг 
ўзича бир бутунликни, яхлитликни ташкил 
этувчи қисми, бўлаги: Шоир мозийнинг даҳ- 
шатли картинасини тасвирлар экан.. «ЎТА». 
Ҳар бир эпизод, ҳар бир картина ва деталъ 
сюжетнинг таркибий қисмига кириши ло- 
зим. «Ёшлик». 

3 с. т. Кинофильм, телефильм. Ҳордиқ 
кунлари шаҳардан чиқадиган автомобиль шу 
ерда [мактаб саҳнида] картина қўйиб берар 
эди. А. Қаҳҳор, Асрор бобо. 

КАРТИНГ [ингл. carting] 1 Картлар (қ. 
карт II) иштирокида ўтадиган спорт пой- 
гаси (мусобақаси). 

2 Шундай пойгалар ўтказиш учун мах- 
сус жиҳозланган майдонча. 

КАРТОГРАММА [карта + юн. gramma — 
ҳарф, ёзув] Муайян ҳодисаларга оид статис- 
тик маълумотлар график равишда тасвир- 
ланган карта. Аҳолининг зичлиги картограм- 
маси. н Ўғит нормаси тупроқнинг агро- 
кимёвий картограммаси асосида белгилана- 
ди. «Фан ва турмуш». 

КАРТОГРАФ Картография мутахасси- 
си, географик карталар тузувчи, чизувчи 
мутахассис. Дониш Ҳизилқумни авваллари ҳам 
атрофлича ўрганган.. У ўз замонасининг 


ажойиб географи ва картографи ҳам эди. Ж. 
Абдуллахонов, Тўфон. 

КАРТОГРАФИЯ [карта + юн. grapho — 
ёзаман] Географик карталар тузиш ҳақидаги 
фан ва шундай карталар тузишнинг ўзи. 
Илм-фаннинг турли соҳаларида картография 
тадқиқоти натижаларидан кенг кўламда 
фойдаланилмоқда. «Фан ва турмуш». 

КАРТОН [итал. cartone < лот. charta — 
қоғоз] Махсус ишланган қалин, қаттиқ 
қоғоз. Картон муқова. Картон папка. н 
Уячани фанердан, картондан икковимиз ясар- 
диг-у, аммо инни дарахтга ўзим осиб тушар- 
дим. А. Муҳиддин, Чап чўнтак. ..энг йирик 
целлюлоза заводи ва картон фабрикаси фой- 
даланишга топширилди. Газетадан. 

КАРТОТЕКА [юн. kartis — папирус бар- 
ги + theke — омбор; қути] 1 Маълум бир 
нарсага, соҳага оид маълумотлар ёзилган 
ва тартибга солинган карточкалар мажмуи. 
Кутубхона картотекаси. Луғат картоте- 
каси. н У [ Баҳор] ўз ўрнига тайин бўлади- 
ган кишига қулайлик туғдириш мақсадида 
картотекани тартибга соларди. Ш. Раши- 
дов, Қудратли тўлқин. 

2 Шундай карточкалар сақланадиган 
қутилар, яшиклар ва улар жойлашган хона, 
бўлим. Картотека фонди. н Столда кўк, 
қизил ёзувли карточкалар билан тўлатил- 
ган беш-олтита узунчоқ қутича—картоте- 
калар. А. Мухтор, Давр менинг тақциримда. 

КАРТОЧКА [р. карточка — кичик карта] 
1 Қалин қоғоз ёки картондан тўрт бурчак 
қилиб кесилган, бирор маълумот, хабар ва 
ш. к. ёзиб қўйиладиган варақча. Карточкага 
мисол олмоқ. н ..жанг-мудофаа карточка- 
сини чизиб-ёзиб, ҳаммамизни таништирди.. 
Т. Рустамов, Мангу жасорат. 

2 Кичкина картон қоғоздан қилинган 
билет шаклидаги гувоҳнома, ҳужжат. Визит 
карточкаси. н Муродова.. партия билети 
ea кандидатлик карточкаларини топшира- 
ётган эди. И. Раҳим, Ихлос. 

3 тар. Озиқ-овқат ёки бошқа нарсалар 
тақсимоти нормалаштирилган вақтда шу 
нарсаларни олиш ҳуқуқини берадиган, ке- 
сиб олинадиган талони бор махсус ҳужжат. 
Қирқ учинчи йилда озиқ-овқат карточкала- 
ри тарқатадиган идорада унинг бир тоғаси 
ишлар эди. П. Қодиров, Уч илдиз. 

4 махс. айн. карта 4. Карточкадан фой- 
даланувчилар бир қанча қулайликларга эга 
бўладилар. 




Кредит карточкаси Банк томонидан ўз 
омонатчиларига уларнинг шахсий ҳисоби- 
да сақланаётган маблағларидан нақц пул- 
сиз товар сотиб олиши ёки турли хизмат- 
лардан фойдаланиши учун бериладиган 
ҳужжат-гувоҳнома. Кредит карточкалари 
чиқарадиган ҳар бир банк, ҳар бир компания 
уларни олиш ва улардан фойдаланиш қоида- 
ларини ўзлари белгилайдилар. Газетадан. 

КАРТОШКА [р. < пол. kartofla < нем. 
Kartoffel < итал. tartufolo — илдизмевали 
қўзиқорин] Илдизмевали, бир йиллик 
сабзавот ўсимликларидан бири ва унинг 
илдизида етишадиган, овқат учун ишла- 
тиладиган ҳосили. Картошка пояси. Кар- 
тошка экмоқ. н Экинлар жуда соз. Ай- 
ниқса, картошка билан сабзи мўл ҳосил 
беради. Ойбек, Танланган асарлар. [Мас- 
тура:] Ҳай, Тожи! Шўрванг нима бўлди? 
— [Тожи:] Картошкани солдим. Ҳамза, 
Паранжи сирлари. 

КАРТОШКАГУЛ Илдизида картошка- 
симон тугунаги бўладиган узун пояли, йи- 
рик, ранг-баранг гулли кўп йиллик манза- 
рали ўсимлик. Уларнинг уйидаги гулларнинг 
саноғи йўқ: атиргул, картошкагул, қашқар- 
гул.. Ғ. Ғулом, Шум бола. 

КАРТОШКАКОР Картошка етиштириш 
билан шуғулланувчи. Картошкакорлар ўз 
маҳсулотларини кеч кузгача сотадилар. Га- 
зетадан. 

КАРТОШКАЧИЛИК Картошка етиш- 
тириш иши; қишлоқ хўжалигининг кар- 
тошка етиштириш билан шуғулланувчи 
соҳаси. Умуман, картошкачиликда калий 
ўғитларига алоҳида эътибор берилади. «Фан 
ва турмуш». 

КАРТОШКАҚОВОҚ Қовоқнинг ранги 
кул рангига мойил, ғилдираксимон, этли 
(гўштдор), мазали, овқат учун ишлатила- 
диган тури. Қовоқнинг хиллари кўп.. картош- 
кақовоқ, ойимқовоқ, қашқарқовоқ ва ҳоказо. 
К. Маҳмудов, Қовоқ тўғрисида. 

КАРТРИЖ [ингл. cartridge] 1 махс. Нусха 
кўчириш ва кўпайтириш техникасида (мас., 
принтерларда) қўлланадиган, бўёвчи тасма 
ва бўёвчи моддани жойлаштириш ва ҳимоя 
қилишга мўлжалланган идиш, контейнер. 
Рангли картриж. Картрижни тўлдирмоқ. 

2 махс. Компьютерга жойлаштирилади- 
ган, муайян маълумотлар ва дастурлар тўпла- 
мини хотирасида сақлайдиган мослама. 


КАРУСЕЛЬ [итал. carosello] Ўтирадиган 
жойлари от, айиқ, шер, қайиқ ва ш. к. шакл- 
ларда ясалган, доира бўйлаб учишга мўл- 
жалланган ва вертикал ўқ атрофида айла- 
надиган қурилма. Пастликда.. катта кару- 
сель.. Майсазор тўла бола-бақра, қий-чув. А. 
Мухтор, Давр менинг тақциримда. 

КАРЧ айн. карж. Қовун сўйилди. Смирнов 
худди асалнинг рангига ва таъмига ўхшаш 
бир карчни оғзига солди-ю, мазасига қойил 
бўлди. Ш. Рашидов, Бўрондан кучли. 

КАРЧЛАМОҚ айн. каржламоқ. 

КАРЬЕР [фр. carriere < лот. quadraria — 
тош майдалайдиган жой] Унча чуқурликда 
бўлмаган фойдали қазилмаларни (кўмир, 
қум ва ш. к.) очиқ усулда қазиб олиш кор- 
хонаси; шундай қазиб олиш натижасида 
ҳосил бўлган чуқурлик. Оҳангарон ҳавзаси- 
даги жами кўмирнинг 80 проценти карьер- 
дан қазиб олинмоқда. Газетадан. 

КАРҚУЛОҚ Эшитиш қобилияти йўқ; 
кар. Мен ундан [бойдан] тўғри ҳисоблаиши 
илтимос қилиб ялинардим, у карқулоқ ва со- 
қовдек ғўдайиб тураверарди. И. Раҳим, Ҳаёт 
булоқлари. 

КАРҚУР Товуқсимонлар туркумига 
мансуб катта ўрмон қуши. 

КАС [ф. — кимса, шахс] шв. Одам, 

киши. Дўст йиғлатиб, душманимни кулдир- 
ма. Бу сиримни ҳеч бир касга билдирма. «Зул- 
физар билан Авазхон». 

КАСАБА [а. — «косиб» сўзининг 

кўпл.; майда савдогар] 1 айн. касаба уюш- 
маси. Биринчи июлъ.. кечқурун соат 6. 00да 
касабалар боғида.. тантанали Шарқ кечаси 
ясалади. Газетадан. 

Касаба союзи қ. касаба уюшмаси. ..бола- 
лар боғчалари, яслилари, болалар оромгоҳла- 
ри шохобчаларини кенгайтириш ва уларнинг 
ишларини яхшилаш — касаба союзларининг 
муқаддас бурчидир. Газетадан. Касаба уюш- 
маси Ишчи ва хизматчиларни меҳнат соҳа- 
лари (касблари) бўйича бирлаштирувчи ва 
улар манфаатини ҳимоя қилувчи оммавий 
ташкилот. 

2 (касаба, касава) қ. косиб, ҳамкасб. 
Ўзингиз ҳам шундай соз, шундай қулингўргил- 
син бўлибсизки, агар юзингизда етмиш қават 
парда бўлса-ю, бир қаватини очиб қўйсангиз 
ҳам, ҳусну жамолингизга ўттиз икки каса- 
ва чироқ ёқмасдан иш қилаверади-я! Ҳамза, 
Бой ила хизматчи. 

КАСАЛ [а. J_^£ — дангасалик; данга- 
са, ишёқмас] 1 от Организм меъёрий 
ҳолатини, фаолиятини бузувчи нарса; ка- 
саллик, дард. Сил касали. Рак касали. Тут- 
қаноқ касали. Касалга налинмоқ. н [Шо- 
кир ота:] Бурунги замонларда Ибн Сино, 
Луқмон Ҳаким ўтган. Улар ҳар бир касал- 
га даво топган. Ойбек, Танланган асар- 
лар. Онаси ўзининг касалини ҳам унутиб, 
унинг бошида парвона бўлди. Ў. Ҳошимов, 
Қалбингга қулоқ сол. Ёш бўлганидан каса- 
лини ўзи сезмаса керак. Касали ўқтин- 
ўқтин бир кўриниш бериб қўяди. Ойбек, 
Танланган асарлар. 

2 сфт. Организмининг меъёрий ҳолати, 
фаолияти бузилган, касалликка йўлиққан; 
бетоб. Касал одам. Касал мол. н Хотиржам 
ишласин, деб касал онасини бировнинг қўли- 
га ташлагим келмади. С. Зуннунова, Олов. 
Одам организмининг касал ёки шикастлан- 
ган аъзоларини алмаштириш учун сунъий 
«эҳтиёт қисмлар» яратиш ғояси янгилик 
эмас. «Фан ва турмуш». 

3 от Организмининг меъёрий ҳолати, 
фаолияти бузилган шахс, касалликка 
йўлиққан шахс; бемор. [Шокир ота:] Ибн 
Синога касалнинг жони чиқмаган бўлса, бас 
экан, тузатар экан. Ойбек, Танланган асар- 
лар. Икки қаватли мактаб биноси шошилинч 
суратда фронт ёқасидан келтирилган яра- 
дор, касаллар учун бўшатилмоқда. Р. Фай- 
зий, Сен етим эмассан. 

4 от кўчма Нарса ёки унинг қисмидаги 
носоғ, бузуқ ҳолат; носозлик, иллат. Ҳам- 
ма касал шундаки, сиз халқ кучига ишон- 
майсиз. Ш. Рашидов, Бўрондан кучли. У 
[Эркин] машинага бир қарашдаёқ касалини 
топади ва давосини қилади. Ҳ. Ғулом, Тош- 
кентликлар. 

5 от кўчма Одатга айланган иш, хатти- 
ҳаракат. -Саъвани яхши кўрасизми? -Ота- 
дан қолган касал бу, — кулиб жавоб берди 
Йўлдошев. «Ёшлик». Демак, ёлғончилик ка- 
салига мубтало бўлган kuuiuhu ростгўй 
одамнинг қони билан даволаса бўлади. X. 
Тўхтабоев, Ширин қовунлар мамлакати. 
Эрининг тўсатдан қайсарлик касали тут- 
ди. «Тафаккур». 

6 от кўчма Умуман, бирор нарса иста- 
ги, шунга иштиёқ, интилиш; дард. Ўзинг 
айт, агар менга шу касалингни бир оғиз бил- 
дирсанг, мен қайнатангга хат ёзмасми эдим.. 


А. Қодирий, Ўтган кунлар. Оилада ишнинг 
жуда ишкали — Холпошшанинг кийим-кечак 
касали. «Муштум». 

Касалдан турмоқ (ёки бош кўтармоқ). 

Касалдан фориғ бўлмоқ; тузалмоқ. Касал- 
дан турган ҳар қандай одамда бўладиган ал- 
ланечук бир руҳий енгиллик унинг ҳам қалби- 
ни қувончга тўлдирди. Ў. Ҳошимов, Қал- 
бингга қулоқ сол. Улар яқиндагина касалдан 
бош кўтарган дардманд кишиларга ўхшар- 
дилар. И. Раҳим, Чин муҳаббат. Чўнтак (ёки 
ҳамён, кисса) касал Чўнтакда пул йўқ, пул 
етарли эмас; ҳамён қуруқ. Аммо Бухорода 
ўқимоғим учун ҳамёним касал эди. М. Муҳа- 
маджонов, Турмуш уринишлари. Ҳаландарга 
бориб нетаман? Неча кундирки, киссам ка- 
сал. С. Сиёев, Ёруғлик. 

КАСАЛВАНД с. т. Касалманд. [Наби:] 
Гапиринг, тақсир, менинг ўғлим нима гуноҳ 
қилди? Ўзи мардикорликдан яқинда келди, 
унинг устига касалванд. А. Раҳмат, Пьеса- 
лар. Касалванд, ожиз бир маҳбусни арқонга 
боғлаб, Солижон билан Бекжонбой тортиб 
олдилар. Ж. Шарипов, Хоразм. 

КАСАЛЛАНМОҚ Бирор касал билан 
оғримоқ, касалга чалинмоқ. Мутрибнинг 
касалланиб, Питнакдан қайтиб келганини 
Аваз Рўзимбойдан эшитди. С. Сиёев, Аваз. 
Аммо бу орада қора тўқлиси касалланиб, 
вақтинча Тўнгиз қояни унутди. Н. Норқоби- 
лов, Бекатдаги оқ уйча. 

КАСАЛЛИК 1 айн. касал 1. Зотилжам 
касаллиги. Юқумли касаллик. н Самар- 
қандда Бобурни тилдан қолдирган касаллик 
— ғоят кучли бир руҳий ларзанинг оқибати 
эди. П. Қодиров, Юлдузли тунлар. Аввалдан 
унинг атрофида ҳар хил касалликлар: тер- 
лама, қора безгак.. кўпайиб, аҳолининг тин- 
касини қуритган эди. К. Яшин, Ҳамза. 

2 Организм меъёрий фаолиятининг, 
саломатликнинг бузилиши; касал ҳолат, 
дард, хасталик. Шунча хорлик ва хўрлик ет- 
магандай.. отаси оғир касалликдан вафот 
этди. М. Исмоилий, Фарғона т. о. 

КАСАЛМАНД [а.+ ф. v. Л Тез-тез 
касал бўлиб турадиган; дардчил. Азалдан ка- 
салманд Башорат хола эрининг ўлимидан 
кейин яна ҳам қийналиб қолди. Н. Сафаров, 
Узоқни кўзлаган қиз. -Поччам элликдан ош- 
ган, новча, касалманд, рангпар, — дейди Му- 
савой. Ойбек, Болалик. 

КАСАЛНАМО [а.+ ф. L^J ,,Л] Касалга 
ўхшаб кўринадиган. Ўрта бўйли, тўла, ле- 




кин кенг юзининг гўилтлари сарғайиб солқиб 
тушган, эллик саккиз ёшларда бўлган касал- 
намо хотин аста-аста юриб келаверди. Ой- 
бек, Танланган асарлар. 

КАСАЛХОНА Касалларни мунтазам ку- 
затиш ва даволаш учун жойлаштирилади- 
ган муассаса; шифохона. Мастура Алиева 
саккиз ойдан бери палатасидан чиқмай ёт- 
ган оғир хаста, уни касалхонада ҳамма би- 
лар, кўп киши кириб кўрган экан. А. Қаҳҳор, 
Минг бир жон. 

КАСАНА [ф. — бирор ким- 

сага тегишли, бировники] Ёлланган ҳунар- 
манд-косиб томонидан маълум корхоналар 
буюртмаси асосида уйда тайёрланадиган 
нарса ва шу тартибда ишлаш. 

КАСАНАЧИ Ёлланиб уйида ишлайди- 
ган ҳунарманд-косиб. . .касаначилар (уйда 
ишловчилар) меҳнати муттасил рағбатлан- 
тирилмоқда. Газетадан. Корхоналар билан 
меҳнат шартномаси тузган касаначилар 
банд аҳоли тоифасига киради ва уларга меҳ- 
нат дафтарчаси берилади. Газетадан. 

КАСАНАЧИЛИК Касана асосида иш- 
лаш, касана маҳсулот тайёрлаш билан шу- 
ғулланиш; касаначи меҳнати. Ҳуйидагилар 
касаначиликни ривожлантириишинг асосий 
вазифалари дебҳисобланади.. Газетадан. 

КАСБ [а. — бирор нарсани ўрганиш, 

эгаллаш, фойда; ҳунар, машғулот] 1 Иш- 
фаолиятнинг маълум тажриба, тайёргарлик 
талаб этадиган бирор тури, соҳаси; ҳунар. Бу 
киши ўзлари ҳосилот, касблари агроном, кеч- 
ки мактабда муаллимлик ҳам қиладилар. А. 
Қаҳҳор, Қўшчинор чироқлари. Ҳаётда шун- 
дай одамлар бўладики, улар бутун умрларини 
фақат бир ишга, бирон касбга бағишлайдилар. 
X. Ёдгоров, Ҳаёт тўлқинлари. 

2 Умуман, одат қилинган иш; одат. Мол- 
нинг тилини билиш ҳам ўзига яраша касб 
экан. Ў. Умарбеков, Шонли авлод. Фойда- 
хўрлик — тан-суягингизга сингиб кетган кас- 
бингиз. Ҳ. Ғулом, Машъал. Хотинини қўшиб, 
амал олиш — у сизнинг касбингиз, мингбоши! 
М. Исмоилий, Фарғона т. о. 

Касб этмоқ Эга бўлмоқ, эгалламоқ; акс 
этмоқ. Аҳамият касб этмоқ. Дарахтлар ой- 
динда ажойиб бир манзара касб этмоқда. 
н Фавқулодда даҳшат касб этган унинг 
[Отабекнинг] кўзлари қаршисида қўрбоши- 
нинг гуноҳкор кўзлари чидай олмадилар-да, 
ерга боқдилар. А. Қодирий, Ўтган кунлар. 


Ўйин ҳам бир турли назокат касб этиб, Гул- 
сумбиби йўрғалай кетди. А. Қодирий, Ўтган 
кунлар. Касб қилмоқ Бирор иш-машғулот- 
ни одат қилмоқ, доимий иш-машғулотга 
айлантирмоқ. Махдум бир неча ҳафтадан 
бери бу «ҳунар»ни ўзига касб қилиб олган, 
Анвар ариза ва кенгашдан бир пул ишлама- 
ган кунларда, у неча тангаларни йўлакда 
ўтириб топар эди. А. Қодирий, Меҳроб- 
дан чаён. У[Қурбонов] бир неча йилдан буён 
Ашхабод, Боку, Тбилиси шаҳарларига «са- 
фар» қилиб, ҳамён тўлдиришни касб қилиб 
олди. «Муштум». 

КАСБДОШ Бир хил касбли, бир касб- 
да ишловчи. Биз асарларимизни элга тақ- 
дим қилишдан аввал касбдош дўстларимизга 
манзур қилмоғимиз керак. Э. Воҳидов, Масъ- 
улият туйғуси. Ошна-оғайнилар, қариндош- 
уруғлар, касбдошлар бир-бирлариникига бор- 
ди-келди қилиб туришади. Э. Назаров, Ах- 
лоқ ва одоб. 

КАСБИЙ Касб-ҳунарга оид. Касбий ман- 
фаат. Касбий касаллик. н Бинобарин, буҳол 
тарбия, таълим, сиёсий ва касбий тайёргар- 
лик масалаларини ҳал этишга жамулжам 
ёндашишни тақозо қилмоқда. Газетадан. 

КАСБ-КОР Умуман, касб, ҳунар; маш- 
ғулот, иш. Эндиликда.. бу хотинлардан ҳеч 
бири қилаётган ишига, касб-корига, сабаби 
тирикчилик, деб қарамайди. А. Қаҳҳор, Хо- 
тинлар. Мақсади, маслаги, касб-кори тур- 
лича бўлган кишиларнинг ҳамжиҳатликда 
яшаши мушкул эди. М. Жўра, Ноширнома. 

КАСИР-КАСИР айн. касир-кусур. 

КАСИР-КУСУР тақл. с. Қуруқ ва мўрт 
нарсаларнинг синишидан, парчаланиши- 
дан чиқадиган товушни билдиради. Касир- 
кусур беда чайнаб турган отлар Ҳўшоққа 
парвосиз қараб қўйишди. Ҳ. Шамс, Душман. 

КАСИРЛАМОҚ Касир-кусур овоз чи- 
қармоқ. Ҳаттиқ шамолда дарахтнинг бир 
шохи касирлаб синди. 

КАСКА [фр. casque < исп. casco — бош 
суяги; дубулға] Ҳарбий хизматчи, ўт ўчи- 
рувчи, қурувчи ва ш. к. ларнинг металлдан 
ёки пластмассадан ишланган, турли зар- 
балардан сақдовчи бош кийими. Пулемёт 
ниҳоят танаффус қилди. Эргаш каскасини 
бостириб кийиб, чуқурдан эмаклаб чиқди. Ҳ. 
Ғулом, Тошкентликлар. Ҳоровулхонада улар- 
га ҳеч ким индамади, йўлакда қўлларига бит- 
тадан карбид фонаръ олиб, бошларига каска 




кийишди-да, конга кириб кетишди. А. Мух- 
тор, Чинор. Тоғ пармаловчи йигитлар бош- 
ларига пўлат каска кийишиб, саф тортиб, 
тош қўпоришяпти. С. Қодиров, Норак нур- 
хонаси. 

КАСКАД [фр. cascade < итал. cascata] 1 
Бир неча поғоналарга урилиб тушадиган 
табиий ёки сунъий шаршара. 

2 Циркда акробатларнинг ҳазилакам, 
кулгили йиқилишидан иборат номери, 
кўриниши. 

3 тех. Ўзаро боғланган бир қанча ин- 
шоотлар, механизмлар, қурилмалар турку- 
ми. Трест коллективи Жиззах насос стан- 
циялари каскадида барча ишларни бажармоқ- 
да. «Ўзбекистон қўриқлари». 

Гидроэлектростанциялар каскади Бир 
дарё оқимида бир-биридан маълум масофада 
жойлашган, умумий сув-хўжалик режими 
билан ўзаро боғланган бир неча гидроэлек- 
тростанция. Чирчиқ ва Бўзсув гидроэлектро- 
станция каскади бир дарёдаги 16 та элект- 
ростанциядан иборат. Газетадан. Ҳозир Вахш 
каскадининг тўртинчи босқичи бўлган Норак 
ГЭСи қурилиши авж олган. «Фан ва турмуш». 

КАСКАДЁР [фр. cascadeur] 1 Циркда кул- 
гили акробатик йиқилишларни ижро этув- 
чи актёр. 

2 Кинофильмларда асосий актёр ўрни- 
га ниҳоятда мураккаб, ҳаёти учун хавфли 
ҳаракатларни (каскадларни) бажарувчи, 
муайян махсус тайёргарликка эга бўлган 
шахс. ..филъмни суратга олиш пайтида га- 
poe боғлаб, от чопишда каскадёрларни ҳам 
доғда қолдирган. Газетадан. 

КАСКАДЛИ Каскаддан иборат, каскад- 
ни ташкил этувчи. Чет эллик олимлар қим- 
матбаҳо яримўтказгич фотоэлементларни 
унумли ишлатиш учун каскадли электр ман- 
баларидан фойдаланишни таклиф этмоқда- 
лар. «Фан ва турмуш». 

КАСКАЛИ Каскаси бор, каска кийган. 
..қора каскали солдатлар яна қайтибўтиш- 
ди. И. Раҳим, Чин муҳаббат. 

КАСОД [а. jl — товарга бўлган талаб- 
нинг пасайиши; савдо-сотиқдаги сустлик] 
1 Талаб ёки харидор йўқлиги туфайли сав- 
до-сотиқ, касб-ҳунар ва ш. к. нинг тўхтаб 
қолиш, юришмаслик, товарнинг ўтмаслик 
ҳолати. Нима қилиб зерикиб ўтирибсиз, cae- 
до касодми? Ойбек, Болалик. Касб-кори ка- 
сод бўлган уста Замоннинг тирикчилиги яна 


оғирлашиб қолди. Ш. Тошматов, Эрк қуши. 
Йигитали, магазинда КООП [кооператив] 
уни кўпайиб кетгач, тегирмони касод бўлиб, 
уйда ўтириб қолган отаси ҳозир пенсияда- 
лигини эшитган эди. Д. Нурий, Осмон усту- 
ни. Бандаи, ёраб, Муқимийдек бўлиб хору 
касод, Суду савдодин қолиб, бозоридин ай- 
рилмасин. Муқимий. 

Бозор касод Бозорда молларнинг ёки 
баъзи молларнинг сотилмаётганлик ҳола- 
тини, ўтмаётган (кетмаётган)лигини бил- 
диради. ..Бозор касод, мол-туёқнинг нархи 
пастлаб кетган. Ш. Тошматов, Эрк қуши. 
Бозорлар касод бўлиб, ҳеч ким узангини ўз 
нархига ҳам сўрамай қўйди. М. Муҳаммад- 
жонов, Турмуш уринишлари. Касод мол 
Сотилмай (ўтмай) ётган мол. Шу ойда [Ра- 
мазон ойида ] барча дўкондорлар то саҳарга- 
ча савдо-сотиқ қилар.. касод молларини ке- 
чалари пуллар эди. М. Муҳаммаджонов, Тур- 
муш уринишлари. 

2 шв. Касофат, зарар. Уйқунинг касоди 
кўпдир кишига, Бувиишм, ғафлатдан кўтар 
бошингни! «Равшан». 

КАСОФАТ [а. сЛСУ. — қуюқлик, зичлик; 
дагаллик, ғализлик; бефаҳмлик] 1 сфт. 
Ёмон оқибатга олиб борадиган, бахтсиз- 
лик (зиён, заҳмат) келтирадиган. Касофат 
иш. н Шира кўп касофат нарса, ғўзанинг 
ёш баргларига ёпишдими — уни бужмайти- 
риб қўяди. Ҳ. Назир, Сўнмас чақмоқлар. Кай- 
фим бор эди, ҳаммасига касофат арақ са- 
бабчи.. Газетадан. 

2 от Ёмон оқибат, ёмон, нохуш таъсир. 
Яхишнинг — шарофати, ёмоннинг — касо- 
фати. Матал. н Очлик касофатидан она- 
бола дунёдан кетди. С. Исмоилзода, Темур. 
Мана шундай хилофи шаръий ишларингизнинг 
касофатидан бундай кунларга тушдингиз.. С. 
Айний, Қуллар. 

3 Шундай белги, таъсирга эга бўлган 
шахс ёки нарсага нисбатан қўлланади; 
шахс ёки нарсани шундай белги билан қайд 
этади. Йўқол, дейман, йўқол, наҳс! Йўқол 
кўзимдан, касофат! С. Зуннунова, Олов. 
Бунинг устига нўхтаси ҳам йўқ эди касо- 
фатнинг [новвоснинг]. С. Нуров, Нарвон. Сен 
замонни тушунасанми, ўйлаб қара, агар шу 
хом қовоқда миянг бўлса, йиғлама, касофат. 
Ойбек, Танланган асарлар. 

Касофатига қолмоқ Ўзганинг ёмон таъ- 
сири билан нохуш оқибат (ҳолат)га ду- 




чор бўлмоқ. Бу орада қизим шўрлик унинг 
касофатига қолди. А. Қаҳҳор, Қўшчинор 
чироқлари. 

КАСОФАТЛИ Касофати бор, касри, 
зарари тегадиган. Касофатли қора ўтмишда 
Сожида хола тўнғич ўғлидан ана шундай 
қилиб ажралган эди. Ғ. Ғулом, Тўнғич ўғил. 

КАСР I [а. — синиқ, ушоқ, парча; 

шикасталик] мат. 1 Бирликнинг қисмла- 
ридан ташкил топган сон. Оддий каср. Ўнли 
каср. Тўғри каср. Аралаш каср. Каср сон. 

Каср қолдиқ Бирга етмайдиган, бирдан 
оз бўлган қолдиқ. 

2 эск. айн. қолдиқ 4. Ўн олтини учга 
бўлсак, битта каср қолади. 

КАСР II [а. — бузиш, парчалаш] 

Ўзганинг ёки бирон нарсанинг айби, са- 
баби билан бўладиган ёмон таъсир, яра- 
мас оқибат; касофат. Бирнинг касри — минг- 
га, мингнинг касри — туманга. Мақол. н 
Фарҳоднинг тоғ қазишини Алишер Навоий 
тасвирлаб байт ёзган эди, шуни келтира ол- 
мадим. Ўқимаганликнинг касри шу-да. Ой- 
дин, Ширин келди. ..менинг касримга фа- 
локатга йўлиқишларини истамайман. С. Ка- 
роматов, Бир томчи қон. 

Касрига қолмоқ Касри туфайли ёмон 
оқибат (ҳолат)га дучор бўлмоқ. -Битта 
аҳмоқнинг касрига ҳамма қолади, — Васила 
Назаровна ўрнидан туриб кетди. Ў. Ҳоши- 
мов, Қалбингга қулоқ сол. 

КАСРА [а. cj^S. — синиш, синдириш; 
мағлубиятга учраш] Араб алифбосида ундош 
ҳарфларнинг остига қўйилиб, ундан кейин 
қисқа «и» унлиси ўқилишини билдирувчи 
белги ( форсчада «зер» деб аталади). 

КАСРАТКИ шв. Калтакесак. Ажалли кас- 
ратки тегар илонга, Ҳазиллашма, полвон, 
мендай султонга. «Алпомиш». Ургин, деб юбо- 
рибсан қирқин бекларни, Қирқ касраткинг бир 
илонни ютолмас. «Зулфизар билан Авазхон». 

КАСРЛИ мат. Бирга етмаган миқдор- 
ли ( қолдиқли), ёнида касри бор. Касрли 
сон. 

КАССА [итал. cassa < лот. capsa — бирор 
нарса сақланадиган идиш; қути] 1 Пул, 
қимматбаҳо қоғозлар қабул қилинадиган ва 
сақланадиган пўлат сандиқ, қути, жой ва 
ш. к. Пахта плани ошса, Тўла mypap кассаси. 
«Қўшиқлар». База кассаси битмас-туганмас 
чашма эмаски, ўз-ўзидан жарақ-жарақ ақча 
қайнаб чиқаверса. Газетадан. 


2 Муассаса, корхоналарнинг пул қабул 
қилиш, пул бериш, билет сотиш ва ш. к. 
билан шуғулланувчи бўлими. Қиз ичкарига 
кириб кетгач, афтидан кассага пул топшир- 
гани ўтди шекилли, яна ўзимга кела бошла- 
дим. X. Тўхтабоев, Ширин қовунлар мам- 
лакати. Кинотеатр кассаси олдида ёмғирдан 
қочиб навбат кутаётганлар кўпайди. Ў. 
Ҳошимов, Қалбингга қулоқ сол. 

3 Пул билан иш юритувчи, муомала 
қилувчи муассаса ёки ташкилотларнинг 
номи. Омонат касса. Ўзаро ёрдам кассаси. 

4 Қабул қилиб олинган сумма (чеклар) 
кўрсатилган талонлар босиб чиқарилади- 
ган (акс эттириладиган) қурилма, аппа- 
рат ва шу қурилма жойлашган хона. 

5 Муассаса, корхона ва ш. к. даги бор 
пул. Кассани текширмоқ. н Cammopoe кас- 
сани ҳисоблаб чиққач, товуқ фермасига ўтди. 
«Муштум». 

КАССАЦИЯ [лот. cassatio — бекор 
қилиш, йўқ қилиш] 1 ҳуқ. Қонун ва суд 
ишларини юритиш қоидалари бузилганлиги 
сабабли юқори суд органи томонидан қуйи 
суд органи чиқарган, ҳали кучга кирмаган 
суд қарори, ҳукмининг қайта кўриб чиқи- 
лиши, бекор қилиниши. Кассация муддати. 

2 Қонуний кучга кирмаган суд қарори- 
ни қайта кўриб чиқиш ва бекор қилишни 
сўраб мурожаат қилиш. Кассация шикояти. 

КАССЕТА [фр. cassette — яшикча, қути- 
ча] Нарса, деталь, материаллар, фотоплён- 
ка ва киноплёнкалар энг қулай шароитлар- 
да сақланадиган, ёруғлик ўтказмайдиган, 
сурма қопқоқли, ўзаро алмаштириладиган 
махсус қутича. Фотографик кассета. Видео- 
магнитофон кассетаси. н ..овоз ёзиш сало- 
нида ўзлари билан олиб келган ёки шу ердан 
сотиб олинган кассеталарга ўзларига ман- 
зур бўлган куй ea қўшиқларни ёзиб олишлари 
мумкин. Газетадан. 

КАССИР [лот. cassare — бекор қилмоқ, 
йўқ қилмоқ] 1 Пул ва қимматбаҳо қоғоз- 
ларни қабул қилиш, бериш, билетлар со- 
тиш ва ш. к. ишларни бажарувчи ходим. Бу 
сафар банк вақтида пул берибди. Кассир ой- 
лик тарқатяпти. Ш. Тошматов, Эркқуши. 
Кассир.. бригадир, агроном ea бошқа ходим- 
ларнинг аксарияти хотин-қизлардан бўлди. 
Н. Сафаров, Оловли излар. 

2 Касса аппарати (қ. касса 4)да ишлов- 
чи ходим, оператор. 

КАССИРЛИК Кассир иши, касби. Ўғил 
болалар сартарошлик ва туфли ямашни 
ўргансалар, қизларимиз кассирликни машқ 
қиладилар. С. Аҳмад, Сайланма. 

КАСТА [порт. casta — насл, авлод] Ҳин- 
дистон ва баъзи Шарқ мамлакатларида ўз 
аъзоларининг насаби, ҳуқуқи, урф-одатла- 
ри ва касбига қараб поғонавий тарзда ало- 
ҳида табақага ажралган ижтимоий гуруҳ, 
тоифа. Коҳинлар кастаси. Каста урф-одат- 
лари. н Ҳиндистонда турли тоифалар, кас- 
талар, чунончи, коҳинлар, аскарлар ва деҳ- 
қон касталари бор эди. «Янги тарих». Беру- 
ний.. Ҳиндистоннинг ижтимоий тузумлари 
ҳақида сўзлайди ва каста (ижтимоий гуруҳ) 
системасига умумий характеристика бера- 
ди. F. Ғулом, Тарихий дўстлик. 

КАСТОР [юн. kastor — сув қундузи, 
бобр]: кастор мойи айн. касторка. 

КАСТОРКА [лот. castoreum — бобр без- 
ларидан олинган мойсимон суюқлик < юн. 
kastor] Канакунжутдан олинадиган мой, 
канакунжут мойи (сурги дори сифатида 
ишлатилади). Касторкага ўхшаган дорилар- 
ни киши қийналиб ичади. Н. Исмоилов, Ка- 
салларни парвариш қилиш. 

КАСТРЮЛЬ(КА) [нем. Kasserolle < фр. 
casserolle — дастали това] Одатда, цилиндр 
шаклида бўладиган, икки банди, қулоғи ва 
қопқоғи бор, асосан, овқат пиширилади- 
ган ёки сақланадиган металл идиш. Шун- 
дай деб.. кастрюлни икки қулоғидан кўта- 
риб, ётоқхонага кириб кета бошлади. X. 
Тўхтабоев, Ширин қовунлар мамлакати. 

КАТ [ф. сА — тахт; кенг ёғоч курси (ух- 
лаш ёки ўтириш учун)] шв. Кенг ёғоч кара- 
вот. -Келинг, келинг, Тўрғай, катга чиқинг, 
— деди кампир мулозамат қилиб. Ж. Шари- 
пов, Хоразм. Кат устига дастурхон ёзилиб, 
бир мистовоқ нон билан пиёлада қиём қўйил- 
ган эди. Чўлпон, Кеча ва кундуз. Сув бўйи- 
га қўйилган ёғоч катда ўн чоқли киши Айний 
асарлари устида қизғин баҳс юритади. Н. 
Аминов, Устод табассуми. 

КАТАИСА [р. кататься — кезмоқ, сайр 
қилмоқ, учмоқ] с. т. (асосан болалар тили- 
да ва уларга нисбатан қўлланади). Арава, 
велосипед, чана ва ш. к. да учиш, кезиш, 
сайр қилиш. Извошда катайса қилиш нуқул 
роҳат.. Ойбек, Танланган асарлар. Бир ка- 
тайса қилмайсанми ?Айтсам, ракетам ҳози- 
роқ сени юлдузингга олиб боради. А. Кўчи- 
мов, Ҳалқа. 


КАТАК 1 Парранда ёки айрим (асосан 
майда) жониворлар туриши учун махсус 
ишланган қурилма; хона, уйча. Дилфуза 
айвондан сакраб тушди-да, гповуқ катаги 
ёнидаги нимқоронғи ошхонага кириб, токча- 
дагиузун шишани топди. Ў. Ҳошимов, Қал- 
бингга қулоқ сол. Бўрон ўзи топширган ки- 
йик боласини сим катаклардан қидира кет- 
ди. Ҳ. Назир, Ёнар дарё. 

2 Бир сатҳ (юза)даги кичик-кичик бўлма- 
лар, уялар, тешикларнинг бири. Ари уяси- 
нинг катаги. н У вестибюлга кириб, ранг- 
баранг эълонлар осиғлиқ доска ёнидан ўтаёт- 
ганда, чапга, ари уясидай сертокча почта 
катагига қаради. П. Қодиров, Уч илдиз. 

3 Нарса юзасига ишланган, туширил- 
ган тўртбурчак; шундай тўртбурчакларнинг 
бири. Шахмат катаги. н Азимов қора фар- 
зинни қўлида бир оз ушлаб туриб, шахмат- 
нинг оқ катагига тақиллатиб урди-да, «шах» 
деди. И. Раҳим, Чин муҳаббат. 

4 Юзасида шундай катаклар бўлган; ка- 
такли. Катак дафтар. н Ҳақиқатан ҳам хат 
катак дафтарнинг бир варағига ёзилган бўлиб, 
иккала бетида ҳам очиқ жой йўқ эди. И. Ра- 
ҳим, Чин муҳаббат. Бошига Пўлатжон совға 
қилиб келтирган кўк катак рўмолчани ёш 
жувонлардай ихчам танғиган ҳолда айвон 
яқинига келди. Ҳ. Назир, Сўнмас чақмоқлар. 

Бурун катаги Буруннинг ташқи тешик- 
ларидан ҳар бири. [Шокир отанинг] Қайри- 
либ тушган, катаклари кенг, бесўнақай қай- 
роқ бурни учида тер томчилари ялтирар эди. 
Ойбек, Танланган асарлар. 

КАТАКЧА Кичик катак. Шипи шарқча 
нақшдор уй.. Токчалар қадимча — ганчдан 
ишланган қат-қат катакчалардан иборат. 
Ойбек, Танланган асарлар. 

КАТАЛАК Катакдай кичик, кўримсиз 
ҳовли, уй, хона. Унинг кўз олдида болалик 
йиллари гавдаланди. Шаҳар чеккасидаги тор, 
каталак ҳовли.. Н. Аминов, Ёлғончи фа- 
ришталар. Кошки, хона каттароқ бўлса, бир 
каталакки, йўталганга ҳам зириллайди. «Ёш- 
лик». Каталак дўкончада бобом, икки то- 
ғам, тўртта халфа маҳси тикар эди. Ой- 
бек, Болалик. 

КАТАЛИЗ [юн. katalysis — бузилиш, 
емирилиш] ким. Муайян моддалар (катали- 
заторлар) иштироки туфайли кимёвий ре- 
акциянинг қўзғалиши ёки кимёвий реак- 
ция тезлигининг ўзгариши. 




КАТАЛИЗАТОР ким. Кимёвий реакцияни 
қўзғатадиган ёки унинг тезлигини ўзгартира- 
диган, аммо ўзи ўзгармай қоладиган модда. 

КАТАЛОГ [юн. katalogos — рўйхат] Бир 
турдаги нарсаларнинг (китоб, қўлёзма, 
музей экспонатлари ва ш. к. нинг) маълум 
алифбо тартибида тузилган рўйхати. Кутуб- 
хона каталоги. Техникага доир адабиётлар 
каталоги. Юлдузлар каталоги. 

КАТАПУЛЬТА [лот. catapulta < юн. 
katapeltes — тош, ядро ва ш. к. отадиган ма- 
шина] 1 Самолёт ва космик кема аварияга 
учраганда, ундан учувчи ёки космонавтни 
ўриндиғи билан ажратиб, итқитиб чиқариб 
юборадиган мослама. 

2 Кемадан, кичик аэродромлардан уча- 
ётган самолётга бошланғич тезлик бериш 
учун қурилган механик мослама. 

КАТАР [юн. Katarrhos — оқиш, оқиб ту- 
шиш] Бирор аъзо шиллиқ пардасининг 
яллиғланиши. Томоқ катари. Ошқозон ка- 
тари. н Йўғон ичак катари — колшпда эса 
оқсилли овқатни танлаб бериш керак. Н. 
Исмоилов, Касалларни парвариш қилиш. 

КАТАРАКТА [юн. Katarrhaktes — юқори- 
дан тушиб турадиган; шаршара] Қарилик 
ёки баъзи касалликлар оқибатида кўз қора- 
чиғи орқасидаги ойнасимон қисмнинг (кўз 
гавҳарининг) хиралашуви (бунинг оқиба- 
тида кўз яхши кўрмайдиган ёки бутунлай 
кўрмайдиган бўлиб қолади). 

КАТАХРЕЗА [юн. Katachresis — суиистеъ- 
мол қилиш; нотўғри қўллаш] Қарама-қар- 
ши тушунчаларни боғлаш, сўзни ўз асл 
(этимологик) маъносига мувофиқ бўлма- 
ган ҳолда қўллаш. Қизил сиёҳ [сиёҳ сўзи ас- 
лида «қора» маъносини билдиради]. 

КАТЕГОРИЯ [юн. Kategoria — айблаш, 
таъна қилиш] 1 флс. Моддий дунёдаги нарса 
ва ҳодисаларнинг энг муҳим хусусиятлари ва 
алоқаларини ифодаловчи умумий тушунча. 
Замон категорияси. Сабабият категорияси. 

2 Муайян белгиларининг умумийлиги 
билан бирлашган нарса, ҳодиса, шахслар 
тури, туркуми, гуруҳи; даража. Аммо экспе- 
риментал синфларда қийинчиликларга дуч 
келаётган болалар категорияси ҳам бор. Га- 
зетадан. Уларга [теримчиларга] бажарган 
иши учун турли категориялар билан устама 
ҳақ тўланади. Газетадан. 

3 Илмий терминологияда: предмет тур- 
ларини ёки уларнинг умумий белгиларини 


билдирувчи тушунча. Грамматик категори- 
ялар. От категорияси. Эгалик категорияси. 

КАТЕГОРИЯЛИ Бирор категория, да- 
ража, разрядга эга. Биринчи категорияли 
шахматчи. 

КАТЕР [ингл. cutter — тўлқинни кесув- 
чи] Йўловчилар, сайёҳлар, қутқарувчилар- 
ни, турли хил юклар ва жанг қуролларини 
ташиш, бошқа кемаларни шатакка олиш, 
қирғоқни муҳофаза қилиш, божхона хиз- 
мати ва б. мақсадлар учун фойдаланилади- 
ган, унча катта бўлмаган ёрдамчи ёки жан- 
говар кема. Соқчи катер. Торпедалар ташув- 
чи катер. н.. двигателининг турига кўра, 
моторли, газ-турбинали, елкан-эшкакли ка- 
терлар бор. «ЎзМЭ». Қоп-қора сув юзини.. 
жимир-жимир ёритиб, биз томонга бир ка- 
тер жон-жаҳди билан келар эди. Н. Фози- 
лов, Дийдор. Юздан ортиқ катер.. портга 
кираверишда Америка кемаларининг йўлини 
тўсди. Газетадан. 

КАТЕТ [юн. kathetos — шоқул, тик ту- 
ширилган] мат. Тўгри бурчакли учбурчак- 
нинг тўғри бурчак ҳосил қилган томонла- 
ри, томонларидан бири. 

КАТЕТЕР [юн. katheter — туширилади- 
ган нарса; найча] Танадаги ковак томир- 
лар, нафас ва сийдик йўллари ва б. ларга 
киритиладиган, уларни тозалаш, ювиш 
каби мақсадларда ишлатиладиган найсимон 
тиббий асбоб. 

КАТМОН [а. /■,-,< — яшириш, берки- 

тиш] шв. Кармон (кармонча). Ойчечак тан- 
галарни гулдор катмонига солди. Мирмуҳсин, 
Темур Малик. Шаҳзодахон бир нозик шох 
ташлаб.. шоҳи атлас кўрпаларнинг қатидан 
катта бир катмонни олиб келиб, Олчинбек- 
ка икки қўллаб узатди. К. Яшин, Ҳамза. 

КАТОД [юн. Kathod — пастга йўналиш, 
қайтиш] физ. Манфий зарядланган элек- 
трод; зид. анод. 

КАТОЛИК от. Католицизм мазҳабида- 
ги, католицизмга эътиқод қилувчи киши. 

КАТОЛИК сфт. Католицизмга оид; ка- 
толицизм мазҳабидаги. Католик аёл. 

КАТОЛИЦИЗМ [юн. katholikos — умум- 
жаҳон, умумий] Христиан динининг асо- 
сий оқим (мазҳаб)ларидан бири (Рим па- 
паси бошқаради). 

КАТОРГА [юн. katergon — галера, эш- 
как-елканли ҳарбий кема] Чор Россиясида 
ва буржуа мамлакатларида жиноий ва сиё- 




сий жиноятлар учун сургун қилиш, жуда 
оғир шароитда ишлатиш ва қамашдан ибо- 
рат жазо чораси ва шундай жазони ўташ 
жойи; умуман, оғир меҳнат, чидаб бўлмай- 
диган ҳаёт шароити. Каторгага юбормоқ. н 
Тўққиз кишини йигирма йилдан каторгага — 
оғир ишга ҳукм қилибдилар. М. Муҳаммад- 
жонов, Турмуш уринишлари. Мен каторга 
турмасида врачлик қилганман. К. Яшин, 
Ҳамза. Достоевскийда, кераксиз ва шу са- 
бабли жуда ҳам зериктирадиган меҳнат ка- 
торгадир, деган ибора бор. Газетадан. 

КАТТА 1 Ҳажми, ўлчами меъёрдан ёки 
нисбатан ортиқ; улкан; зид. кичик. Катта 
шаҳар. Катта ҳовли. Катта дарё. Катта 
сой. Катта тош. Катта зал. н Трактор 
кесилган катта дарахтларнинг тўнкасига 
занжир боғлаб тортар, арра, болта кўтар- 
ган одамлар буларни кесиб, қирқиб, арава- 
ларга юклашар эди. А. Қаҳҳор, Кўшчинор 
чироқлари. Ўроз қаердандир катта тарвуз 
келтириб, ўртага қўйди. Ойбек, Танланган 
асарлар. 

2 Таркиб жиҳатдан меъёридан ортиқ, 
ортиқ миқцорли; зид. кичик. Катта қўшин. 
Катта жамоа. н Мен — ўн олтига тўлма- 
ган қиз, бирдан ёт ва катта оилага тушиб 
қолдим. Ойбек, Танланган асарлар. 

3 Куч-қудрати, даражаси, салмоғи 
юқори; буюк, зўр. Катта ғалаба. Катта 
тантана. Катта эътибор. Катта жасорат. 
Катта байрам. Катта маҳорат. Катта 
тортишув. н Бу китобни ўша кечаси кат- 
та қизиқиш билан қўлга оларкан, эри Абдул- 
лабой келиб қолиб, [китобни] қўлидан йириб 
олади. Ойбек, Танланган асарлар. Болта- 
бой кечки овқатдан кейин келди. У жуда 
катта ишни битириб келгандай, оғзи қуло- 
ғида бўлиб, нуқул цемент тўғрисида.. це- 
ментлаб қилинган тўғон қанчалик пишиқ 
бўлиши ва ҳоказолар тўғрисида гапирар эди. 
А. Қаҳҳор, Қўшчинор чироқлари. 

4 Ёш жиҳатдан улуғ, ёши ортиқ. Катта 
ўғил. Умендан катта. н [Юсуфбек ҳожи:] 
Ойим, ҳар нима, сиз каттасиз, Зайнаб ёш, 
каттадан кичикка шафқат лозим. А. Қоди- 
рий, Ўтган кунлар. 

Катта хотин этн. Биринчи, бош хотин. 
Катта қилмоқ Боқиб, парвариш қилиб 
ўстирмоқ, вояга етказмоқ. -Биз сенларни ит 
азобида катта қилдик-ку, — деди шашти- 
дан тушиб Ибн Ямин. К. Яшин, Ҳамза. 


5 от Еши катта киши; қари, кекса. Кат- 
тани ҳурмат қил. Катталар гапига қулоқ сол. 

Каттани кесиб, кичкина қилган Кекса 
кишиларнинг гапини гапирадиган ёш бола 
ҳақида. 

6 Хизматдаги мартабаси, унвони, да- 
ражаси жиҳатдан (бошқага нисбатан) 
юқори. Катта илмий ходим. Катта лабо- 
рант. 

7 кўчма Кўзга кўринган; атоқли, маш- 
ҳур. Катта олим. Катта артист. н Бу — 
Абдулла фонусчи деган катта қизиқчи. Ой- 
бек, Танланган асарлар. Абдураҳмоннинг 
амакилари.. Бухорода катта мударрислар- 
дан саналар эдилар. А. Қодирий, Меҳроб- 
дан чаён. Тошкентга бутун мамлакатдан 
катта геолог олимлар келишган. С. Карома- 
тов, Олтин қум. 

8 Юқори лавозимдаги амалдор; раҳбар, 
бошлиқ. Шаҳарнинг катталари. н [Тожи- 
бой:] Э, нодон.. Менга тегсанг, жон-жон 
демайсанми ? Бир юртнинг каттаси бўлсам. 
П. Турсун, Ўқитувчи. Одамлар тамом йи- 
ғилган бўлсалар ҳам, катталардан дарак йўқ. 
М. Исмоилий, Фарғона т. о. 

Ўзини катта олмоқ (ёки тутмоқ) Амал, 
даража ёки билим жиҳатдан ўзини бош- 
қалардан устун қўймоқ, мағрурланмоқ, 
кеккаймоқ. У[Маннон Уйғур] ҳеч маҳалўзи- 
ни катта тутмас.. барчага баробар, билим- 
дон мураббий эди. Ҳ. Носирова, Мен ўзбек 
қизиман. 

Катта арава қаёққа юрса, кичиги ҳам шу 
ёққа юради Ёшлар, тажрибасизлар катта- 
лардан, тажрибали, обрўли кишилардан 
ўрнак олади, деган маънода ишлатилади. 
Катта бошини (ёки ўзини) кичик қилиб Ёши- 
нинг катталиги, амали-мартабаси ёки дав- 
латига қарамай, ўзини катта олмай; кам- 
тарлик билан. Марғилон деган шаҳардан кат- 
та ўзини кичик қилиб, қизи ила келаётган 
Мирзакарим акага ўғлининг хўрлик келти- 
ришидан чўчиди. А. Қодирий, Ўтган кунлар. 
Катта гап Эътиборга лойиқ, арзийдиган 
эканликни билдиради. Ўртоқ Муслим энди 
ҳақиқат ким томонида эканини тушуниб- 
ди, бу катта гап. Н. Сафаров, Танланган 
асарлар. Йўқ, аввал юртнинг ҳомийлари 
бўлган боёнлар ўз ўғилларини ҳозирги замон 
илм-фунуни билан тарбияласинлар. Шу ҳам 
катта гап. Ойбек, Танланган асарлар. Кат- 
та гапирмоқ (ёки кетмоқ) қ. гапирмоқ. -Ҳой, 






бола, сал пастроқ туш, — дейди яна биров 
унинг [куёвнинг] катта кетганига жаҳли 
чиқиб. М. Исмоилий, Фарғона т. о. Санга 
катта гапириб қўйганмиз, думбул ишни азал- 
дан ёмон кўраман-у, ҳар қалай, ишимиз пух- 
та бўлмай, кейин бурнимизни тишлаб қол- 
масак, деган хавотирдаман. Ж. Абдуллахо- 
нов, Хонадон. Катта оғиз ёки оғзи катта қ. 
оғиз. Отасининг давлати, катта оғиз, ҳов- 
лиқма ва такаббур онасининг эркалаши қўши- 
либ, қизга ортиқча ғурур берган.. Ойбек, 
Танланган асарлар. Мачитга бориб, ваъз ай- 
тинг. Эртага Ғузорнинг оғзи катталарини 
қалъага тўплаймиз. Ш. Тошматов, Эрк қуши. 

КАТТАЗАНГ с. т. Улуғ, мартабали шахс; 
ўзини шундай шахсларга мос, кибрли ту- 
тувчи киши. [Абдувосеънинг] Уйига борсам, 
Сафохўжа, Абдишукур каттазанглар сўри- 
ни тўлдириб ўтиришибди. «Шарқ юлдузи». 
Одатда раислар анча жиддий, кибрли, қўпол- 
роқ айтганда, каттазанг бўлишарди, хат- 
ти-ҳаракатлари билан мансабу мартабаси- 
ни таъкидлаб туришарди. Газетадан. 

КАТТАЗАНГЛИК с. т. Каттазанг шахс- 
га хос хусусият, хатти-ҳаракат. Назаровнинг 
шунчалар каттазангликка бориши унинг 
етти ухлаб тушига кирмаган.. А. Кўчимов, 
Ҳалқа. Сочи тикрайган, торпешона ва ҳар 
бир хатти-ҳаракатидан каттазанглиги се- 
зилиб турадиган тошкентлик меҳмон Хали- 
ловнинг ҳикоясини тингларди. Н. Қобил, 
Унутилган соҳиллар. 

КАТТАЙМОҚ Катталашмоқ. Фотима- 
нинг юзига, худди биринчи мартаба кўраёт- 
гандай, жуда ҳайрон бўлиб тикилди. Кўзла- 
ри ҳам бехосдан каттайиб кетди. П. Тур- 
сун, Ўқитувчи. 

КАТТА-КИЧИК 1 Ҳажман ҳар хил, ҳар 
хил катталикдаги, турлича. Катта-кичик 
иморатлар. Катта-кичик дарахтлар. н 
Ўрмонжон айвонга чиқиб, стол ва каравот- 
да турган бир неча катта-кичик тугунлар- 
ни кўриб ҳайрон бўлди. А. Қаҳҳор, Қўшчи- 
нор чироқлари. Дарё бўйида катта-кичик 
кўллар, тўқайзорлар кўп эди. Ў. Ҳошимов, 
Қалбингга қулоқ сол. 

2 Аҳамияти, даражаси, кучи жиҳатидан 
ҳар хил, турли даражадаги. Катта-кичик 
муваффақиятлар. Катта-кичик амалдорлар. 
н Бу экспедиция бир ёқдан Шералининг гео- 
логияда ўз ўрнини.. белгилаб берган бўлса, ик- 


кинчи ёқдан катта-кичик олимлар диққати- 
ни жалб этди. С. Кароматов, Олтин қум. 

3 от с. т. Турли ёшдаги кишилар; бар- 
ча, ҳамма, каттаю кичик. Майдонга кат- 
та-кичик йиғилди. н Менинг ёшим олти- 
да.. Катта-кичик олдида.. Кўзни қилиб шам- 
ғалат, Олмайман ҳеч шоколад. Қ. Муҳамма- 
дий. Ўзингҳам биласан, қачон қарасанг, кат- 
та-кичикка баравар, ҳамиша камбағаллар 
фойдасини кўзлайди. Ҳ. Шамс, Душман. 

КАТТАКОН с. т. 1 Одатдагидан анча 
катта; жуда катта. Каттакон бўри. Катта- 
кон қовун. н Хонада ўнтача эски, чанг бос- 
ган парта, кираверишдаги деворга катта- 
кон қора тахта қоқилган эди. П. Турсун, 
Ўқитувчи. Ўтирганлар орасида Тўлқиний де- 
ган сўз сўраб, каттакон папкани қўлтиғига 
қисганча, минбарга кўтарилди. Шукрулло, 
Қор ҳам ёнар экан. 

2 айн. катта 3, 8. Ҳамза уйингизда кат- 
такон қувончли воқеа юз берганини айтди. 
К. Яшин, Ҳамза. Демак, сув чиқади. Ҳандай 
қилиб чиқариш эса одамларнинг ихтиёрида. 
Фақат каттаконлар йўл қўйиб берса бўлга- 
ни. М. Исмоилий, Фарғона т. о. 

КАТТАЛАШМОҚ. Ҳажми, ўлчами, да- 
ражаси ортмоқ, катта бўла бормоқ; йи- 
риклашмоқ. Энди у озди, соқоллари ўсди, 
юзи қорайди, шаҳло кўзлари яна ҳам кат- 
талашди, қадди чўзилди. М. Исмоилий, 
Фаргонат. о. ..иш катталаишб кетди, То- 
либ деган батрак йигитнинг ҳужрасини 
махфий мажлисхонага айлантирдилар. Ҳ. 
Шамс, Душман. 

КАТТАЛИК 1 Ҳажм, кўлам, даража ва 
ш. к. жиҳатдан меъёридан ортиқлик; катта 
ҳолат. Ҳовузнинг катталиги. Ютуқнинг 
катталиги. Вазифанинг катталиги. Ёш жи- 
ҳатдан катталик. н Кетмоннинг вазни- 
дан қатъи назар, кетмоннинг бет катта- 
лигини ерга чизиб кўрсатди. А. Қодирий, 
Обид кетмон. -Нима қилди, ҳақиқат олди- 
да менинг кичиклигим, сизнинг катталигин- 
гиз бари бир эмасми? — деди Элмурод. П. 
Турсун, Ўқитувчи. 

2 Ўзини ўзгадан юқори тутиш; манман- 
лик. Катталикни билмас бир яхши одам, Са- 
хийликда йўлда қолибди Ҳотам. Фозил шоир. 

Катталик қилмоқ Ўзини катта олмоқ, 
ҳаммани ишга буюрмоқ, хўжайинлик қил- 
моқ. Халқ олдида менинг обрўйимни бир пул 
қилиб калака қилишга ким ҳуқуқ берибди 






унга?!Катталигини қиладиганига қилсин. П. 
Турсун, Ўқитувчи. 

КАТТАРМОҚ шв. Катталашмоқ [ Туши- 
да\ Бир лўнда кумуш кўрди. Шу кумуш ўзи- 
дан ўзи каттариб, иккига қоқ бўлинди. «То- 
ҳир ва Зуҳра». 

КАТТАҚЎРҒОН Оқ-яшил рангли до- 
налари йирик, боши катта бўладиган, ма- 
йизбоп узум нави. Нимранг тоифи, пушти- 
ранг ҳусайни, тилларанг қирмисқа, каҳрабо 
ҳусайни, ҳар донаси ёнғоқдай келадиган кат- 
тақўрғон — ҳаммаси шиғил пишган. С. 
Анорбоев, Меҳр. 

КАТЮН1А \р. Катюша — хотин-қизлар 
исми] Автомобилга ўрнатилган реактив 
миномётга 2-жаҳон уруши даврида ҳазил- 
эркалаш тариқасида берилган шартли ном. 

КАУЧУК [ингл. caoutchouc < исп. caucho 
< индейсча кау — дарахт + учу — йиғламоқ, 
оқмоқ] Баъзи ўсимликларнинг (мас., кўкса- 
ғизнинг) ширасидан олинадиган ёки сунъ- 
ий йўл билан тайёрланадиган, мураккаб 
кимёвий таркибли эластик модда (резина 
тайёрлаш учун ишлатилади). Табиий каучук. 
Синтетик каучук. 

КАФАН [а. — ўлик ўраладиган мато] 

Кўмиш олдидан мурдани ўрайдиган оқ 
мато; қабр либоси. Уни [ўлган болани] эски 
дока кафанга ўраган вақтда, бўйни ва оёқла- 
ри чўзилиб кетганини кўриб, уч ёшга кирга- 
нини эсладилар. П. Турсун, Ўқитувчи. Йиги- 
тали отасининг оёқларини қучоқлаб, ўкириб- 
ўкириб узоқ йиғлади, бироқ кафан тортил- 
ган юзларини кўра олмади. Д. Нурий, Осмон 
устуни. 

КАФАНГАДО [а. + ф. — кафан- 

ни тилаб, сўраб олувчи] Бор-йўғидан аж- 
ралган, ҳеч нарсаси йўқ. Ахир кафангадо, 
хонавайрон, бир бурда нон илинжида қамиш- 
қўғазорлар ичида зор қақшаган бу бечоралар- 
нинг тортиб келаётган алам-кулфатлари оз- 
миди! К. Яшин, Ҳамза. Кечагина кимсан — 
Шомурод бойваччанинг ўғлиман, деб керилиб 
юрган Нормурод қулоғигача қарзга ботиб, 
кафангадо бир йигитга айланди-қолди. О. 
Ёқубов, Диёнат. 

Кафангадо бўлмоқ Бор-йўғидан ажрал- 
моқ, ҳеч нарсасиз қолмоқ. [Деҳқонбой:] Халқ- 
нинг рўзғори бузилди, юрт вайрон бўлди, та- 
ландик, кафангадо бўлдик. К. Яшин, Тор-мор. 

КАФАНЛАМОҚ Кафанга ўрамоқ. Маши- 
надан тушиб, уйга кириб борганимизда, кафан- 


лаб қўйилган бола атрофида зир югураётган.. 
ота билан онанинг юракни эзувчи фарёди эши- 
тилди. В. Муродов, Шерлар билан юзма-юз. 

КАФАНЛИК Кафан қилинадиган мато; 
кафан учун белгиланган (олиб қўйилган) 
мато. Хўжайин.. мурдашўйни чақиртириб, 
кафанлик учун тўрт қари бўз ва икки танга 
хизмат ҳақи инъом қилди. С. Айний, До- 
хунда. Марҳумнинг кафанлиги йўқ экан, Ҳожи 
бова муллаваччаларнинг салласини олиб, мур- 
дашўйга юборди. С. Сиёев, Ёруғлик. 

КАФАНСИЗ Кафанга ўралмаган; кафан 
ўрамай, кафанга олмай. Меъмор билан Уста 
Нусрат арава топиб келиб, ота-бола мур- 
дани.. уйга олиб келиб ётқизиб, тепаларига 
шам ёқишди. Эрта билан шу ҳолда кафан- 
сиз, кийимлари билан дафн этишди. Мир- 
муҳсин, Меъмор. 

Кафил турма, кафансиз кетасан. Ўйлаб- 
ўйламай кафил турилса, бор-йўғини ўзи 
тўлаб, ҳатто кафансиз қолиш мумкинли- 
гига ишора қилувчи мақол. 

КАФГИР қ. капгир. Холам кафгири мой- 
да, Холам чеҳраси ойдай. Қ. Муҳаммадий. Бош 
тебратар соат кафгири, Дер: қадримни бил- 
мас одамлар. Э. Воҳидов. 

КАФЕ [фр. cafe < а. ъ — кофе; қаҳва- 
хона] Чой, кофе, енгил таом ва ш. к. соти- 
ладиган кичик ресторан. ..ошхона ёки кафе- 
га кирган одамлар лаззатли ва арзон овқат 
олиб ейиш билан бирга, дам олиш имкония- 
тига эга бўлсинлар. Газетадан. 

КАФЕДРА [юн. kathedra — ўриндиқ, кур- 
си] 1 Маъруза ўқиш, ваъз айтиш, ахборот 
бериш ва ш. к. ишлар учун мўлжалланган 
баланд қурилма; минбар. Аваз кафедрага чи- 
қиши билан, ҳамма жимиб қолди. Ў. Ҳоши- 
мов, Қалбингга қулоқ сол. 

2 Олий ўқув юртларида бир ёки бир неча 
ўзаро яқин фанлар бўйича иш олиб борув- 
чи профессорлар, ўқитувчилар ва илмий 
ходимларнинг ташкилий бирлашмаси ва шу 
бирлашма жойлашган хона. Увақтда Ҳаки- 
мов кафедра мудири бўлиб ишларди. П. Қо- 
диров, Уч илдиз. Беиипа домла ўтирган ка- 
федрадан Мурод сув бўлиб чиқди. М. Ҳазрат- 
қулов, Журъат. 

КАФЕЛЬ [нем. Kachel] Кошин; деворга 
қоплаш учун ишлатиладиган сирланган 
сопол тахтача. Кафелъ ўғриси жаримани ка- 
филга қўйиб, аранг қутулди. «Муштум». 




КАФЕЛЛИ Кафель ёпииггирилган, кафель 
ётқизилган. Топ-тоза, кафелли йўлакдан ўтиб, 
бўлимга келдик. Н. Аминов, Қалтис хато. 

КАФИЛ [ а. — кафолат берувчи; ва- 

сий, зомин] Бирор нарсага ёки бирор кимса 
ҳақида бошқаларни ишонтириб, масъули- 
ятни, жавобгарликни ўз устига олувчи, 
кафолат берувчи шахс. Мен Эргашнинг яхши 
дўст бўла олишига кафилман. А. Мухтор, 
Опа-сингиллар. Сўрасангиз, Ҳожихон берма- 
ганда ҳам, олиб беришга мен кафил. А. Қо- 
дирий, Ўтган кунлар. 

Кафил бўлмоқ (ёки турмоқу Ишонти- 
риб, масъулиятни, жавобгарликни ўз ус- 
тига олмоқ. Ҳамма мол ва мулки билан қу- 
тидор Отабекка кафил бўлди ва қушбеги- 
нинг ҳақига дуо қилиб, учовлари маҳкамадан 
биргалашиб чиқишди. А. Қодирий, Ўтган 
кунлар. Кафилга бермоқ Бировга ишониб, 
айбланувчини унинг жавобгарлигига, зим- 
масига топширмоқ. Волостной Муҳаммад- 
карим билан Аҳмад соқовни кафилга бериб 
бўшатинглар деди-ю, тарвузи қўлтиғидан 
тушган кишидай бўшашиб.. кўздан ғойиб 
бўлди. М. Ўринхўжаев, Унутилмас кунлар. 
Кафилга олмоқ Жавобгарликни ўз устига 
олиб, айбланувчини қутқармоқ, ажратиб 
олмоқ. -Ҳой, аҳли маҳалла, шу жўжабирдай 
болаларининг ҳаққи-ҳурмати, майли, кафилга 
олайлик, — деди Обид ота. Газетадан. Ка- 
филини олмоқ Масъулиятини, жавобгарли- 
гини ўз устига олмоқ. Ўиш кезларда қури- 
лиш бригадасининг кафилини олганлиги учун 
биринчи бўлиб бу ишга бош қўшишга тўғри 
келди. «Таниш башаралар». 

КАФИЛЛИК Кафил туриш, кафил 
бўлиш; кафолат. Кафиллик хати. н Оқсо- 
қол ўзининг кафиллиги билан самоварчи Қуд- 
ратдан Ёдгорнинг номига, ҳар азонда бир 
танга фойда бериш шарти билан, 25 танга 
қарз олди. С. Айний, Дохунда. 

КАФОЛАТ [а. cJLi£ — кафиллик; таъ- 
минлаш, гаров] Кафил бўлувчи нарса, 
шахс. Ташқи сиёсатни мафкурадан тўла 
холи этиш хавфсизликни таъминлашнинг 
муҳим кафолатидир. Газетадан. Имзоланган 
давлатлараро битимларга сўзсиз амал 
қилиш — хавфсизлик кафолати ea шарти- 
дир. Газетадан. 

Кафолат бермоқ Кафил бўлмоқ, кафил- 
лигини олмоқ. Лекин бу жузъий ҳодисалар 
янада каттароқ салбий ҳодисаларнинг са- 


бабчиси бўлмаслигига ҳеч ким кафолат бера 
олмайди. «Фан ва турмуш». 

КАФОЛАТЛАМОҚ Кафолат билан таъ- 
минламоқ, кафолатли қилмоқ. «Хорижий 
сармоялар ea хорижий сармоядорлар фаоли- 
ятини кафолатлаш тўғриси»да, «Банкрот- 
лик тўғрисида».. қонунлар қабул қилинди. 
Газетадан. Буўринда Қонунда виждон эркин- 
лиги кафолатланганлигини алоҳида таъкид- 
ламоқчиман. Газетадан. 

КАФОЛАТЛИ Кафиллик (кафолат) бе- 
радиган. Бинокорлар бир неча йилдан бери уй- 
жой ea жамоат биноларини кафолатли пас- 
порт билан эгаларига топширмоқдалар. Газе- 
тадан. 

КАФОЛАТНОМА Кафиллик хати. Мак- 
тубнинг мазмуни билан танишган Мирзо 
табассум қилди-ю, ортиқча ҳаяжон кўрсат- 
мади. Гўёки бундай кафолатномаларга эҳти- 
ёж сезмайман, дерди. А. Ҳакимов, Илон 
изидан. 

КАФОРАТ [а. — гуноҳ ювиш; шу 

мақсадда бериладиган эваз нарса] эск. кт. 
Гуноҳни ювиш, гуноҳни ювиш учун бери- 
ладиган садақа, эваз қайтариш. Гуноҳимга 
кафорат бериш ёдимға келмасдан Бухоро- 
нинг.. танқидига киришибмен.. «Муштум». 

КАФСАН қ. капсан. Ҳар бир хирмон бо- 
шидан [эшон] камида уч ғалвир кафсан олар.. 
хизматлари учун беҳисоб пул олар эди. П. 
Турсун, Ўқитувчи. 

КАФТ [а. — қўл кафти; панжа; қўл] 

1 Қўлнинг билак учидан бармоқларгача 
бўлган ички ва оёқ панжасининг остки ях- 
лит қисми. [Тожибой] Кафтига икки чим- 
дим нос ташлади-да, оғзини осмонга қилиб 
туриб чекди. П. Турсун, Ўқитувчи. 

2 Қўлнинг билак учидан бармоқларнинг 
охиригача бўлган қисми; панжа, шапалоқ. 
Меъмор икки кафтини ёзиб, юрт қатори 
ўзига ҳам яхшиликлар тилаб, дуо ўқиб, юзи- 
га фотиҳа тортди. Мирмуҳсин, Меъмор. 
Полвоннинг рапидадек кенг кафтларидан 
чиққан қарс-чапак кўп кишиларнинг диққа- 
тини жалб этди. Ойбек, Қуёш қораймас. 

Бир кафт Кафтга сиғарлик, озгина; бир 
сиқим (ун, дон ва ш. к. ҳақида). Тўйдан шу 
болага атаб бир кафт ширинлик ҳам кел- 
тирмабсан. Ойбек, Танланган асарлар. ..бир 
кафт дон-дун экишга ҳам қурбим етмади.. 
Ш. Тошматов, Эрк қуши. Кафтда кўтармоқ 
Эъзоз-икром билан муносабатда бўлмоқ, 




ниҳоятда қадрламоқ. Аскар болаларни каф- 
тимизда кўтарсак арзийди. Ойбек, О. в. 
шабадалар. Сизни юмалатармидим, аяйман. 
Фақат кафтимда кўтараман. С. Анорбоев, 
Оқсой. Терим машинасини кафтимизда 
кўтарадиган вақт келди. Ҳ. Нурий. 

КАФТДЕК, -дай 1 Кафт каби. Барака 
топгур ер тузувчи ташкилотлар турли- 
туман техникаларини ишга солиб, майдон- 
ни кафтдек текислашибди. Н. Сафаров, 
Чўл лочини. 

2 Жуда кичик, кичкина. Мана шу жилға- 
нинг оғзида кафтдек келадиган дўнг бор. С. 
Анорбоев, Оқсой. Бойнинг ўғиллари бир тан 
бўлиб, менга кафтдай ер, бир тийин пул бер- 
масликни очиқча айтишди. Ойбек, Танлан- 
ган асарлар. 

3 Яққол. Шербек турган жой баланд 
бўлгани учун ҳам бутун Академия шаҳарчаси 
кафтдай кўринади. С. Анорбоев, Оқсой. 

КАФШ [ф. — оёқ кийими; кавуш] 

эск. кт. айн. кавуш. Анвар бир оз ёнбошла- 
гандан кейин, яна ўрнидан турди, кафшини 
кийиб келиб, эшикни очди. А. Қодирий, Меҳ- 
робдан чаён. 

КАФШДУЗ эск. кт. айн. кавушдўз. Сўз 
тери эмаски, кафшдўздек сув пуркаб, чай- 
наб, тортаверсанг. Ойбек, Навоий. 

КАХЕКСИЯ [юн. kakos — ёмон, hexis — 
аҳвол] тиб. Организмнинг очлик ва турли 
касалликлар оқибатида ҳаддан ташқари 
озиб кетиши, қисқа вақт ичида чўп-усту- 
хон бўлиб озиб кетиш. 

КАЧКИЛ [ф. J j< ? < — гадой ва дарвеш- 
лар ёнга осиб ёки қўлда олиб юрадиган қа- 
йиқсимон қовоқ (ёғоч) идиш] 1 Бели сиқиқ, 
қопқоқли, ўйма нақшли челаксимон мис 
идиш. -Меҳнат ҳам мўъжиза/— деди Робия, кач- 
килга латтага ўраб солинган чинни асбобларни 
кўтарар экан. Мирмуҳсин, Қаҳрамоннома. 

2 айн. кашкул. 

K ATTTA K [ф. , < .7i< — тортиб турадиган нар- 
са] Иморат ёки бошқа қурилигцда қисмлар- 
ни қимирламайдиган қилиб мустаҳкамлаш 
учун қоқиб қўйиладиган ёғоч; тирагич, ти- 
рак. Уста ноилож орқада елка тираб, кашак 
вазифасини ўтаб қолди. «Муштум». 

КА ТТТ АЛ I шв. Интизор, зор; хавотир- 
ланиш. Тезроқ боринг шу чодирга, Кашал онам 
сиздай зўрга. Ислом шоир. 

Кашал бўлмоқ 1) интизор бўлмоқ. Авазни 
кўрмоққа кашал бўлиб, бурилиб қўндим. Бало- 


гардон; 2) хавотир олмоқ. Кашал бўлманг, бир 
кун кириб бораман, Бек отамга дарак берманг, 
бобожон! «Эрали ва Шерали». 

КАШАЛ II шв. Узоқ. Жавоб беринг, қал- 
моқ элга борайин, Кашал элдан бийни олиб 
келайин. «Алпомиш». Кашал кетган менинг 
болам ўлдими, Мен бебахтнинг куни охир 
бўлдими? «Равшан». 

КА ТТТ АЛ III шв. Ишкал. Ҳаерга борса, 
ишни кашал қилиб юради. 

КАШАЛОТ [фр. cachalot < порт. cacha- 
lotte — катта бошли балиқ] Китсимонлар- 
нинг тишли, катта бошли бир тури, 60— 
70 тоннача бўладиган улкан сутэмизувчи 
денгиз ҳайвони. 

КАШАНДА [ф. — тортувчи; че- 

кувчи] Чекишга одатланган; чекувчи. Мен 
чекмайдиган одамман, лекин сизлар чекиш- 
ларинг мумкин. Чекмаса, суҳбат юришмай- 
ди, дейишади кашандалар. А. Мухтор, Опа- 
сингиллар. ..кашанда аҳолиўртасида тама- 
ки чекмайдиганларга нисбатан рак хаста- 
лигига чалиниш кўпроқ учрайди. Газетадан. 

КАШАНДАЛИК Доимий чекиш, че- 
кишга берилганлик; чекувчилик. Рангингиз 
бирам ғалати бўлиб кетибдики, бўлди энди, 
чекманг! Кашандалик ҳам эви билан-да! С. 
Аҳмад, Ойдин кечалар. 

КА ТТТ АР Чорва қишлайдиган жойларда 
чорвачилик ходимлари (чўпон, зоотехник, 
ветврач кабилар)нинг яшаши ва ишлаши 
учун мосланган бино. Чорвачилик бинола- 
рини ремонт қилиш.. яйловларда эса қўй қўра- 
лари ва кашарлар тайёрлаш чорвадорларнинг 
энг муҳим вазифаларидандир. Газетадан. Чек- 
сиз адирлар қор остида мудрайди. Кашар- 
ларда ҳаёт қайноқ. Газетадан. 

К АТТТ КУЛ [ф. Jj<,t,< — дарвешлар садақа 
йиғиш учун бўйинларига илиб ёки қўлда 
олиб юрадиган қайиқсимон қовоқ (ёғоч) 
идиш] тар. Қаландарларнинг хайр-садақа 
йиғадиган махсус идиши. Абдуваҳоб ғазалга 
қулоқ солиб ўтирмади, қўлидаги тангани 
қаландарнинг белида осиғлиқ қора кашкулга 
ташлади. Ш. Тошматов, Эрк қуши. 

КА ТТТ МИР айн. кашмири I. Не ишлар- 
ни кампир бунга солади, Гулгун бу айёрдан 
ўчин олади. Бу дунёдан кашмир фано бўла- 
ди. Шундай бўлиб энди айёр ўлади. Фозил 
шоир. 

КАШМИРИ [санск. < Кашмир вилоя- 
ти номидан] 1 фолък. Айёр, ҳийлакор; сеҳр- 

гар. -Сен жодугарми ё бир кашмирими, фи- 
риб билан боғлабсан укамнинг қўлини,— деди. 
«Нигор ва Замон». 

2 Жундан ёки жунга ип ё ипак аралаш- 
тириб тўқилган майин мато. Кашмири чо- 
пон. Кашмири шоҳи. н Ҳовлида ҳинд ким- 
хобидан тўн кийган, печи зарҳал кашмири 
саллани бошига қўйган амир ўзига яқин бўлган 
амалдорлари билан борардилар. М. Жўрабо- 
ев, М. Б. мартабаси. 

КАШНЕ [фр. cache nez < cacher — бер- 
китмоқ + nez — бурун] Бўйинга ўраладиган 
камбар рўмол; шарф. Жун кашне. н Гулсум 
ҳар кун дарвоза тирқишидан кўчага мўра- 
лар.. иякларини оқ йўлли кашне билан ўраб 
Элмуроднинг мактабга кетаётганини кўриб 
қолар эди. П. Турсун, Ўқитувчи. 

КАШНИЧ [0. — кашнич] 

Ўзи ва уруғи овқатни хушхўр қилиш учун 
ишлатиладиган, бир йиллик сербарг хуш- 
бўй ўсимлик, ошкўк. Ошкўклардан кенг 
қўлланадиганлари: кашнич, укроп, райҳон, 
жамбил, лавр япроғи ва бошқалардир. К. Маҳ- 
мудов, Ўзбек таомлари. Бурнимга райҳон, 
кашничларнинг ёқимли ҳиди кирди. Ҳ. Назир, 
Ёнар дарё. 

КАШОЛ қ. кашал I. Менга кашол бўл- 
манг, бехавотир ухлай беринг десам, қаёқда ? 
Мўлжалларидан сал кечиксам, кўчага чиқиб 
олиб, тонг отгунча ҳам ўтираверадилар. Н. 
Сафаров, Катта карвон йўлида. 

КАШТА [ф. Д-..7Л — экилган, уруғ қадал- 
ган; ишлов берилган] 1 Игна билан тикиб 
туширилган гул, расм, чизиқ ва ш. к. Каш- 
та қўлда.. ёки машинада, асосан, мато ёки 
чармга тикилади. «ЎзМЭ». У[Фотима] енг- 
ларига чиройли қизил кашталар тикилган 
украинча оқ шойи кофта, қора юбка кийган 
эди. П. Турсун, Ўқитувчи. Нозик мунчоқлар 
билан безатилган халтачанинг сиртига каш- 
тага ўхшатиб тикилган чиройли ипак ёзув- 
ни Бобур энди кўрди. П. Қодиров, Юлдузли 
тунлар. -Ўзим ҳам ўйловдим-а, — деди у, 
қўлидаги кашта тикилган рўмолчаси билан 
ўзини елпиб. С. Аҳмад, Муҳаббат. 

2 Гул, расм, чизиқ ва ш. к. тикилган мато. 
Деворларда Тамара.. ўз қўли билан тиккан 
каиипалар. М. Муҳамедов, Қаҳрамон изидан. 

КАШТАДУЗ Кашта тикувчи. Ҳар хонага 
зеб беради каштадўзлари, Меҳнатидай ором- 
бахшдир ширин сўзлари. Н. Назруллаев. ..каш- 
тадўзларнинг ишлари музейларни, жамоат 
биноларини безамоқда. «ЎзМЭ». 


KA TTI T АДУЗЛИК Кашта тикиш иши, 
касби; амалий санъат соҳаларидан бири. 
Моҳир қўллар, дурадгорлик, каштадўзлик ва 
бошқа тўгаракларнинг қатнашчилари.. Га- 
зетадан. Ўрта Осиёда, айниқса, ўзбек, турк- 
ман, тожик аёллари ўртасида каштадўзлик 
кенг тарқалган. «ЎзМЭ». 

КАШТАЛИ Тикиб гул солинган, каш- 
та тикилган. Бойлар устларига ипак чопон, 
чиройли каштали чакмонлар кийиб олганлар. 
Ж. Шарипов, Хоразм. 

КАШТАН [лот. castanea] Қорақайинлар- 
га мансуб дарахт ва унинг меваси (ёнғоғи). 
Эрталаб балконга чиқсанг, рўпарангдаги каш- 
тан дарахтида олмахонлар дикир-дикир ўйнаб 
юради. С. Сиёев, Отлиқ аёл. 

КАШТАЧИ қ. каштадўз. 

K AITT T АЧИЛИК қ. каштадўзлик. Бади- 
ий каштачилик фабрикаси. н Ўзбек каш- 
тачилик тарихини ёритишда муҳим факт- 
лардан яна бири.. «ЎТА». 

КА ТТТ Ф [а. i а ,:Л — очиш, топиш; тек- 
шириш] айн. кашфиёт. [ Йўлдош] Айниқса 
бу кашф ҳарбий истеҳкомда қўлланилса, зўр 
фойда келтиришини алоҳида таъкидлади. 
Шуҳрат, Шинелли йиллар. Гоҳ усталар 
ҳунарин баён этдингиз, Олимларнинг каш- 
фини аён этдингиз. М. Шайхзода. 

Кашф этмоқ (ёки қилмоқ) 1) яратмоқ, 
ихтиро этмоқ; топмоқ. Радиация химияси 
атом энергияси кашф қилиниб, ядро нурлари 
ҳосил қиладиган қурилмалар кўплаб тайёр- 
лана бошлагандан кейингина вужудга келди. 
«Фан ва турмуш». Бу антиқа янгиликни Япо- 
ниядаги Веседа университети олимлари кашф 
этди. «Фан ва турмуш»; 2) бирон қиёфа, 
ҳолат ва ш. к. ни эгалламоқ, олмоқ. Ажойиб 
манзара кашф этмоқ. н Демак, ҳаёт у йўғи- 
da камол топиб борган, ўсган, ўзгарган, ян- 
гилик кашф этган. Шуҳрат, Жаннат қидир- 
ганлар. 

КАШФИЁТ [а. оС о ,:Л — ихтиро; топил- 
ма; кузатиш, изланиш] Текшириш, илмий 
тадқиқот натижасида, баъзан тасодифан то- 
пилган, яратилган илмий янгилик; ихтиро. 
Илмий кашфиёт. Олимларимиз фанни янги 
кашфиётлар билан бойитмоқдалар. н Тах- 
мин фан учун жуда зарур. Ҳамма катта каш- 
фиётларнинг заминида тахмин ётади. С. 
Кароматов, Сўнгги бархан. Олим ўз каш- 
фиётидан ўзи ҳайратга тушиб, ақлдан ози- 
шига сал қолди. Ж. Абдуллахонов, Орият. 




КАШФИЁТЧИ Янгилик яратувчи, 
кашф қилувчи; ихтирочи. Қарийб 40 йилдан 
бери санъат даргоҳида хизмат қилиб кела- 
ётган К. Ёрматов.. янгиликлар кашфиётчи- 
си эканини қатор далиллар исбот этди. Га- 
зетадан. 

КАШШОФ [а. e-aLii^ — очувчи, кашф 
этувчи; изқувар] 1 эск. айн. пионер 1 . Қаёқ- 
дандир бир татар қиз келиб, яхши ўқийди- 
ган болалардан кашшофлар отряди ташкил 
қилди. А. Қаҳҳор, Ўтмишдан эртаклар. 

2 кт. Биринчи бўлиб янгиликка қадам 
босувчи, бирор ҳаракатни бошлаб берув- 
чи. Мўттихон мулойимлик билан давом 
этди: -Сизга ўхшаган кишиларнинг хотин- 
лари озодликнинг кашшофлари бўлиши ке- 
рак. С. Зуннунова, Гулхан. 

КАЪБА [а. — куб; куб шаклидаги 

иншоот] (К - катта) 1 дин. Мусулмон- 
ларнинг Маккадаги зиёрат қиладиган, ибо- 
дат қиладиган муқаддас жойи. Етти мар- 
та Каъба бордим, Йўлларида жафо кўрдим, 
Макка, Мадинадан келдим, Учрадим шу за- 
мон сенга. «Баҳром ва Гуландом». 

2 Шахс ёки жойни Каъбага нисбатлай- 
ди; энг муқаддас, азиз нарсага нисбатан 
қўлланади. Дуогўйим, Каъбам — онам омон- 
ми? «Гулихиромон». То кўргунча Каъбам — 
отам, хайр энди. «Маликаи айёр». Кўктош- 
га бориш керак. Бошқа йўл йўқ. Кўктош — 
бизучун Каъба! Ш. Холмирзаев, Қил кўприк. 
Нетай, Каъбам, мозорим бўлса юртим, Унга 
мен бору йўғимни буюрдим. Т. Тўла. 

КАЪБАТУЛЛО(Ҳ) [а. дЦ. — Аллоҳ- 

нинг уйи, каъбаси; масжид] айн. каъба 1, 
2. Шу каъбатуллонинг ичида ўтириб, ёлғон 
гапирган одам мусулмон эмас, кишининг қаса- 
мига ишонмаган ҳам етти мазҳабда мўмин 
эмас! [деди Сафар бўзчи]. А. Қодирий, Меҳ- 
робдан чаён. 

КАЮТА [голл. cajuit] Кемада экипаж 
аъзолари ёки пассажирлар учун белгилан- 
ган турар жой, бўлма, хона. Юлдузкесар 
кема каютасида тўпланиб, кино кўриб ўтир- 
ган фазогирлар экрандаги Эунинг сўнгги хи- 
тобини эшитиб, оҳ деб юборишди. М. Маҳ- 
мудов, Мангу куй излаб. Талабалар паро- 
ходга чиқишди, Ойжамол эса пароходнинг 
палуба, каюталаридан кўзини узмасди. Ж. 
Шарипов, Хоразм. 

КАЮТ-КОМПАНИЯ [голл. cajuit + фр. 
compagnie — жамоа(т)] Кемада командирлар 


таркиби йиғилиб овқатланадиган, дам ола- 
диган ва мажлис ўтказадиган умумий хона. 

КАҲКАШОН [ф. Fj l +< (]< — сомон тор- 
тувчилар, ташувчилар: Сомон йўли] 1 Ос- 
монда тунда узунасига кўринадиган йўл; 
Сомон йўли. Термулдим каҳкашонга, тонг 
жамол очар алвон, Қуёшдан олиб олов. Э. 
Охунова, Мен тонгни уйғотдим. 

2 Шу нарсага нисбат билдиради (нисбат- 
лайди). Кетма, жоним, айрилиқдан жон безор. 
Ярим кеча каҳкашонинг бўлайин. Миртемир. 

КАҲРАБО [ф. L j-jX — бир турли сариқ 
тош] 1 Сариқ рангли, шаффоф, ялтироқ, 
тош қотган елим; смола (зийнат буюмлари 
тайёрлаш ва иморатларни безашда ишла- 
тилади). Каҳрабодан ясалган муштук. Каҳ- 
рабо маржон. Каҳрабо мунчоқ. н Каҳрабо 
кислотаси чигит мағзидаги мойнинг миқдо- 
рини ҳам бир процентга кўпайтирди. Р. Раҳ- 
монов, Каҳрабо сири. Домла ҳеч нарса de- 
май, каҳрабо тасбеҳини ўгириб, аллақайси 
бир сурани пичирлай бошлади. Ҳ. Ғулом, 
Машъал. 

2 кўчма. Каҳрабо рангига ўхшаш, сар- 
ғайган, заъфарон. Қишнинг элчиси етиб кел- 
ди. Қаердадир хазонрез изғирин кезиб юриб- 
ди. Каҳрабо далалар намиққан. А. Мухтор, 
Мўъжизали аланга. Хон жуда золим экан, оти 
Хонбобо экан, Зулм остида бу элнинг юзи 
каҳрабо экан. С. Абдулла, Тоҳир ва Зуҳра. 
Севги дардидан менинг ҳам бўлди рангим каҳ- 
рабо. Э. Воҳидов, Муҳаббатнома. 

КВАДРАНТ [лот. quadrans, quadrantis — 
чорак, тўртдан бир] 1 мат. Доиранинг 
тўртдан бир қисми, чораги. 

2 эск. астр. Қуёш ва умуман юлдузлар- 
нинг уфкдан баландлигини, улар орасида- 
ги бурчак масофаларни ўлчаш учун қўллан- 
ган қадимий асбоб. 

КВАДРАТ [лот. quadratus — тўрт бурчак- 
ли] мат. 1 Тенг томонли тўғри тўртбурчак. 
Квадрат метр. н Бодомхон харитага ёпи- 
шиб олиб, гўё ундан севикли эрини қидириб 
топиб оладигандек, нуқталар, чизиқлар, 
квадратларни бармоғи билан санаб чиқди. И. 
Раҳим, Чин муҳаббат. 

2 Бир сонни ўз-ўзига кўпайтиришдан 
ҳосил бўлган сон; иккита бир хил кўпай- 
тувчининг ҳосиласи. Тўртнинг квадрати ўн 
олти бўлади. 

КВАДРАТУРА [лот. quadratura — квад- 
рат шакл бериш] мат. Муайян фигура юза- 






си (сирти)нинг квадрат бирлиги билан ифо- 
даланган катталиги. Уйнинг квадратураси. 

КВАДРАТ-УЯЛАБ: квадрат-уялаб экиш 
қ. х. Уруғни даланинг узунасига ҳам, кўнда- 
лангига ҳам бир хил, тенг оралиқда жой- 
лаштириб экиш. Механизатор кадрлар мах- 
сус курсда чигитни ва маккажўхорини квад- 
рат-уялаб экиш агротехникасини ўрганмоқ- 
далар. Газетадан. 

КВАЛИФИКАЦИЯ [лот. qualificatio < 
qualis — қандай сифатли + facere — қил- 
моқ, қурмоқ] 1 Муайян нарса, воқеа-ҳоди- 
са сифатини аниқлаш, баҳолаш; уни маъ- 
лум тоифа, гуруҳга киритиш. 

Жиноят квалификацияси ҳуқ. Амалга 
оширилган жиноий хатти-ҳаракат учун жи- 
ноят қонунида кўзда тутилган модцани (жазо 
чорасини) тўғри қўллаш мақсадида шу жи- 
ноий ҳаракатнинг у ёки бу жиноят таркиби 
белгиларига мувофиқлигини аниқлаш. 

2 Муайян меҳнат турига касбий тайёр- 
гарлик даражаси; малака, савия; маҳорат 
даражаси. Квалификацияни оширмоқ. 

3 Ихтисос, касб. 

КВАНТ [лот. quantum — қанча, қанча- 
лик оз] физ. Дискрет (узлукли, айрим-ай- 
рим) табиатга эга бўлган физик катталик 
(ҳаракат, энергия ва ш. к.) ўзгариши мум- 
кин бўлган энг кичик миқцор. 

Квант механика(си) Физиканинг атом, 
электрон, протон сингари жуда кичик мас- 
сали зарраларнинг ҳаракат қонунларини 
ўрганадиган бўлими. 

КВАРТАЛ [нем. Quartal < лот. quartus 
— тўртинчи] 1 Йилнинг тўртдан бир қис- 
ми, чораги (уч ой). Йилнингучинчи кварта- 
ли. Тўртинчи квартал ҳисоботи. Иккинчи 
квартал режаси. н Буни биз халқ хўжалик 
планида белгиланган ишларнинг дастлабки 
кварталданоқ ошириб бажарилаётганлиги- 
да.. кўриб турибмиз. Н. Сафаров, Жасорат- 
нинг давоми. 

2 Шаҳарнинг бир неча (одатда тўртта) 
кесишиб ўтган кўчалар билан чегараланган 
қисми. қ. мавзе. Шаҳардаги эски маҳаллалар 
ўрнида кўркам кварталлар.. барпо этиляпти. 
С. Солиев, Фахр. Йўқ, ақалли ҳар бир квар- 
талда биттадан маҳалла маркази бўлииш 
керак. Ў. Ҳошимов, Қалбингга қулоқ сол. 

3 махс. Ўрмон, токзор ва ш. к. нинг 
йўлкалар ёки табиий тўсиқлар (мас., дарё- 
лар) билан ажратилган ҳар бир қисми, 
бўлаги (одатда, чорбурчак бўлади). 


КВАРТЕТ [итал. quartetto < лот. quartus 

— тўртинчи] мус. 1 Тўрт созанданинг чолғу 
асбобларида чалиши ёки тўртта ашулачи- 
нинг ижроси учун ёзилган мусиқа асари. 

2 Шундай асарни ижро этадиган тўрт ашу- 
лачи ёки созандадан ташкил топган ансамбль; 
тўрт кишилик вокал ёки чолғу ансамбли. 

КВАРТИРА [нем. Quartier < лот. quarta- 
rius — чорак, тўртдан бир] 1 Катта бино- 
нинг кўпинча бир оилага мўлжалланган, 
бир ёки бир неча хона, ошхона ва б. ёрдам- 
чи бўлмалардан иборат бўладиган алоҳида 
яшаш жойи. Квартирамиз бинонинг тўртин- 
чи қаватида. Янги квартирага кўчиб кир- 
моқ. н Пўлат қуювчи Тургеневнинг квар- 
mupacu заводнинг орқасидаги ukku қаватли 
уининг биринчи қаватида эди. И. Раҳим, Чин 
муҳаббат. 

2 ҳарб. Қўшинларнинг қароргоҳи. Полк- 
нинг қишки квартиралари. 

КВАРТИРАНТ с. т. Квартирани ёки 
умуман яшаш жойини ижарага олиб тур- 
ган киши. Лаълихон Йигиталига кўз қадаб 
турар, афтидан, ҳовлиларидаги квартирант- 
ларининг уйига кетиб қолиши сабаби уни 
қизиқтирмасди. Д. Нурий, Осмон устуни. 

КВАРЦ [нем. Quarz] геол. Ер юзида энг 
кўп тарқалган, тиниқ, рангсиз, оқ, баъ- 
зан бошқа ранглардаги кристалик ёки 
аморф минерал; кремний оксид. Минерал 
кварцларнинг ранги оч кулранг, аҳён-аҳёнда 
қорамтирлари учрар эди. С. Кароматов, 
Олтин қум. Ернинг устки қаттиқ қатлами 

— литосфера ҳар хил бирикмалардан ибо- 
рат бўлиб, кварц, слюда каби минераллар- 
дан.. ташкил топган. М. Баҳодиров, Туп- 
роқшуносликдан амалий машғулотлар. 

КВАРЦИТ [нем. Quarzit] геол. Асосан 
кварц ва жуда оз миқдорда бошқа мине- 
раллардан иборат тоғ жинси (бинокорлик- 
да, металлургия саноати ва ш. к. да ишла- 
тилади). Илк калтаминорликларнинг иш 
қуроллари чақмоқтош, кварцит каби тош- 
ларнинг ҳар хил турларидан ясалган. И. Жаб- 
боров, Кўҳна харобалар сири. 

КВАС \р. кнсати > киснуть — «ачимоқ» 
фл. дан: ачитқи, томизғи] Ундириб янчил- 
ган жавдар ёки арпага арпа уни ёки нони 
ҳамда шакар эритмаси қўшиб, ачитиб тай- 
ёрланадиган нордонроқ ичимлик. [Мутавал- 
ли\ Бир коса муздек квас ичиб, юрагининг 
ўтини сўндирди-да, тўнини елкасига таш- 






лаб, гандираклаб ташқари ниқди. М. Осим, 
Элчилар. 

КВИНТА [лот. quinta — бешинчи] мус. 1 
Диатоник гамманинг бешинчи пардаси ва би- 
ринчи парда билан бешинчи парда оралиғи. 

2 Скрипка ва б. баъзи мусиқа асбобла- 
рининг энг ингичка (овози энг юқори) 
тори. 

КВИНТЕТ [итал. quintetto < лот. 
quintus — бешинчи] мус. 1 Бешта ижрочи 
учун ёзилган вокал ёки мусиқа асари. 

2 Беш ижрочидан иборат ансамбль. 

КВИТАНЦИЯ [ итал. quitanza < лот. 
quitantia < quitare — тинчлантирмоқ; маж- 
буриятдан озод қилмоқ] Пул, қимматбаҳо 
нарса ва ш. к. ни қабул қилиб олганлик 
ёки тўлаганлик ҳақидаги расмий ҳужжат. 
Почта квитанцияси. Квитанция олмоқ. н 
Милиционер то штраф квитанциясини ёзиб 
бўлгунча, сал ўзимни ўнглаб олдим. С. Аҳмад, 
Суд. 

КВОРУМ [лот. quorum (praesentia 
sufficit) — шуларнинг (қатнашаётганлари 
етарли)] Бирор бир йиғилиш ёки мажлис- 
да шу мажлис қарорларини қонуний деб 
топиш ёки мажлисни очиш учун унда қат- 
нашиши шарт бўлган ва қонунда ёки жа- 
моат ташкилоти низомида белгилаб қўйил- 
ган иштирокчилар сони. Мажлисни очиш 
учун кворум бор. 

КВОТА [лот. quota — ҳар бир кишига 
тўғри келадиган қисм, ҳисса < quotus — қан- 
ча] 1 Бирор бир нарсанинг йўл қўйилиши 
мумкин бўлган қисми, улуши, меъёри. 

Сайлов квотаси Бир сайлов округида бир 
депутатнинг сайланиши учун зарур бўлган 
овоз микдори. 

2 Ишлаб чиқариш бирлашмасининг ҳар 
бир иштирокчиси учун шартнома асосида 
белгилаб қўйилган ишлаб чиқариш, сотиш, 
экспорт қилиш ёки импорт ҳиссаси; улуш, 
қисм, пай. 

КЕБАНАК Ичи кигиздан бўлган чак- 
мон,чопон; намат чакмон (кўпинча чўпон- 
лар кийган). Дўкон айвонида чўнқайибўтир- 
ган кебанак чопонли кишини Аваз олисдан 
кўрди. С. Сиёев, Ёруғлик. 

КЕГАЙ Ғилдиракнинг тўғини билан 
гупчагини қўшиб, тутиб турувчи таёқсимон 
қисмлардан бири. Арава ҳам кўҳна, ямоқ- 
ясқоқ, ғилдирак темиридан унда-мунда nap- 
ча-пурча қолган; кегайлари шалоқ. Ойбек, 


Танланган асарлар. Зумрад ғилдирак кегай- 
ларига оёқларини енгилгина қўйиб, аравага 
чиқди. Ойбек, Улуғ йўл. 

КЕДР [юн. kedros — кедр, қарағай] Қа- 
рағайдошларга мансуб доим яшил игна 
баргли дарахт. 

КЕЖИМ эск. Уруш вақгида отга ёпила- 
диган, ўқўтмайдиган махсус ёпиқ. Мен.. от- 
ларга кежим солиб, бир туман опшиқ найзабоз 
черик бирла ғанимнинг ўнг қўлидан орқасига 
ўтиб олдим. М. Осим, Карвон йўлларида. 

КЕЗ Вақтнинг маълум қисми; пайт, давр. 
Баҳор кезлари. Ёшлик кезлари. Ёлғиз қолган 
кезлари. н -Бултур ана шу кезда, — деди 
Сафар энгашинқираб, — бозорга саккизта 
бўз олиб тушган эдим. А. Қодирий, Меҳроб- 
дан чаён. Йўлчи ҳам бошқа бир кезни мўлжал 
қилди-да, Шокир ота билан хайрлашиб, 
эшикка чиқаркан, орқасидан чол сўзлаб қол- 
ди. Ойбек, Танланган асарлар. 

Кези келганда Фурсатдан фойдаланиб, 
имконият туғилганда; зарур бўлганда. Ҳар бир 
қизнинг айтса адо бўлмайдиган қиссаси бор, 
кези келганда, ёрилиб олмаса, қачон ёрилади. 
И. Раҳим, Чин муҳаббат. Кези келганда, шуни 
ҳам айтиб ўтиш лозимки, Тешабой.. савдо- 
гар тоифасидан. М. Исмоилий, Фарғонат. о. 

КЕЗАК шв. Кез. 

КЕЗИНМОҚ Ўзича айланиб юрмоқ. 
Назир қўлини орқасига қилганича, яна кези- 
на бошлади. Э. Усмонов, Ёлқин. Наққош 
кетгандан сўнг, шоир эшикка чиқди. Бир оз 
ҳовлида кезинди. Ойбек, Навоий. 

КЕЗМОҚ 1 Айланиб юрмоқ; сайр қил- 
моқ. Чўлларда кезмоқ. Шаҳарни кезиб чиқ- 
моқ. Денгиз соҳилида кезмоқ. Дунёни кезмоқ. 
н Шукуржон қишлоқда бир кун турди, nax- 
тазорларни кезди, онаси билан бувисининг 
қабрини зиёрат қилди. О. Ёқубов, Ота изи- 
дан. Ойдин оқшомларда, қишлоқнинг сокин 
кечаларида Мансур билан жимгина кезиш- 
лар ҳам, кечалари толиқиб.. донг қотиб ух- 
лашларнинг ҳам ажиб бир гаиипи бор эди. Ў. 
Ҳошимов, Қалбингга қулоқ сол. 

2 кўчма (жонсиз нарсаларга нисбатан) 
Шундай (айланиш, юриш) ҳаракатда бўл- 
моқ. Зулмат қуюқлаишб борар, пастак булут- 
лар қоп-қора этакларини судраб, шаҳар ус- 
тида кезиб юрар, ҳамон ўша совуқ, лоқайд 
томчиларини пуркар эди. Ў. Ҳошимов, Қал- 
бингга қулоқ сол. Ачиган май иси кезган ҳов- 
лиларда шамол-дайди, Ниманидир гўё излаб, 
хумлар гирдин айланади. X. Даврон. 

КЕЙИН 1 рвш. Шу ёки ўша тобда эмас, 
маълум вақт ўтгач; сўнг. Шу китобни кейин- 
роқ ўқийман. н Бойваччанинг кимлигини 
кейин айтаман. К. Яшин, Ҳамза. Хўп, ҳозир 
тақмасанг, чўнтакка сол, уйингга яшир, ке- 
йин тақасан. Ойбек, Танланган асарлар. Қал- 
тис йиқилиб, бирон жойи майиб бўлган киши 
бунинг оғриғини ўша тобда эмас, кейин бил- 
гандек, Сидиқжон бу можаронинг бутун даҳ- 
шатини шу кечаси кўрпага кирганидан кейин 
билди. А. Қаҳҳор, Қўшчинор чироқлари. 

2 Аввалгисининг кетидан; сўнг, сўнгра. 
Мадаминхўжа дастурхон солди, нон ушат- 
ди, кейин каттакон бир гурскеттини кел- 
тириб, пичоқ тортган эди, қовун қарс этиб 
ёрилди. М. Исмоилий, Фарғона т. о. Чарос 
яна йиғлаб юборди. Кейин кўз ўнги қоронғи- 
лашиб, ҳеч нима кўринмай қолди. Ў. Ҳоши- 
мов, Қалбингга қулоқ сол. 

3 (эгалик ва келишик шакллари билан: 
кейинига, кейинида) айн. орқа (орқасига, 
орқасида), кет (кетига, кетида). Душман 
юрар мард ўғлоннинг кейинидан. «Ойсулув». 
Туя, odamu бўйича, қудуқдан чеккага қараб 
юрди, кейинидан жун арқон тортилиб бо- 
рарди. К. Яшин, Ҳамза. Ақли расо болаларим 
билади: Ўқимаган нари, кейинда қолар. Фо- 
зил Йўлдош ўғли. 

4 крш. с. Бундан ташқари, шунинг би- 
лан бирга, шунингдек; яна. Агар [қовун] яхши 
бўлса, халқ еб, сизни дуо қилади, мен ўзим 
емайман. Кейин, ким билади, бир палакдан 
ҳар хил қовун етишади.. Уч сўлкавой бера- 
ман, хўп денг. Ойбек, Танланган асарлар. 

5 кўм. взф. (ч. к. билан) Сўнг, кетидан, 
тугагач, ўтгач. Ҳаммадан кейин. Ишдан кейин. 
Овқатдан кейин. Кун ботгандан кейин. н 
Ҳаммага зеҳн солиб ўтирган Сафаров.. Бўта- 
бой акадан кейин ўшанга [Рўзиматга] сўз 
берди. А. Қаҳҳор, Қўшчинор чироқлари. 
Сидиқжон овқатдан кейин қўлига газета 
олган эди, бир мақолани яримлатмасдан, кўзи 
сузилди. А. Қаҳҳор, Қўшчинор чироқлари. 

6 боғл. взф. (ч. к. билан) Сабаб ёки пайт 
эргаш гапни бош гапга боғлаш учун хизмат 
қилади ва сабаб, пайт муносабатини бил- 
диради. Қўл калта бўлгандан кейин, қаёққа 
узатасан? Ойбек, Танланган асарлар. Ёруғ 
дунёдан умидинг бўлмагандан кейин, дарчанг 
қийшиқ турди нима бўлди-ю, тўғри турди 
нима бўлди. Бунақа нарсалар.. орзу-ҳавасга 
боғлиқ. А. Қаҳҳор, Қўшчинор чироқлари. Бу 
ишлар бир қадар битгандан кейин, Сидиқжон 


онасини олиб келгани Баҳрободга борди. А. 
Қаҳҳор, Қўшчинор чироқлари. 

КЕИИНГИ 1 Кетма -кетликда олдин- 
гидан кейин турувчи, навбатдаги. Олдин- 
ги арава қай йўлдан юрса, кейинги арава 
ҳам шу йўлдан юрар. Мақол. н Раъно кей- 
инги мисрани ўқиб, ўйланиб қолди. А. Қоди- 
рий, Меҳробдан чаён. У[Йўлчи\ кўзлаган 
жойига тезроқ етишга ошиқиб, ўткинчи- 
лардан сўрар эди: -Тўпқайрағочга яқин қол- 
дими? -Ҳали бор. Кўприкдан кейинги гузар. 
Ойбек, Танланган асарлар. 

2 Кет томондаги, орқадаги. Араванинг 
кейинги ғилдираги. Отнинг кейинги оёқлари. 
н Шоҳ [пашша] кейинги оёқлари билан қано- 
тининг устини силади. А. Қаҳҳор, Башорат. 

3 Охирги, сўнгги. Ғуломжон кейинги 
вақтларда танҳоликка майл боғлаб, мулла- 
ваччалар суҳбатидан ўзини тортадиган бўлиб 
қолди. М. Исмоилий, Фарғона т. о. Кейинги 
янги моделлар ичида ёшларнинг спорт кос- 
тюми бўлиб, бунга беш қиррали фахрли бел- 
ги берилди. Газетадан. 

4 Яқинда пайдо бўлган, янги. Тошкент- 
лик машҳур бир бойнинг хасислиги ҳақида 
кейинги, ҳали ҳеч кимнинг қулоғига чалин- 
маган латифалар суҳбатга «ранг» бериб ту- 
рар эди. Ойбек, Танланган асарлар. 

Итнинг кейинги оёғи Билиш, ривожла- 
ниш жараёнида энг кейинда қолган. Бирор 
ҳунар-пунар ўргансин. Йўқса, ўзингга ўхшаб, 
итнинг кейинги оёғи бўлиб қолади. Э. Раи- 
мов, Ажаб қишлоқ. 

КЕИИНЧА айн. кейинчалик. Ҳозирча бо- 
шини қайириб олса, кейинча қуйруғини бу- 
киш осон. А. Қодирий, Обид кетмон. 

КЕЙИНЧАЛИК рвш. Маълум вақт ўт- 
гач, кейинги вақтларда, келгусида. Кейин- 
чалик бир гап бўлар. н Сидиқжон кейинча- 
лик ҳарчанд уринса ҳам, бу тўғрида қоридан 
бошқа гап ололмади. А. Қаҳҳор, Қўшчинор 
чироқлари. Чамаси, касалхона яқинидаги бу 
бозорча ўз-ўзидан пайдо бўлган, кейинчалик 
бир қатор раста қурилиб, устига рангдор 
пластмасса шифер ёпиб қўйилган эди. Ў. 
Ҳошимов, Нур борки, соя бор. 

КЕИС [ингл. case] Дипломатга ўхшаш 
япасқи қаттиқ портфель. У қўлидаги кейс 
билан машинадан бирўзи тушибди.. Ҳ. Шай- 
хов, Туташ оламлар. 

КЕК Бирон нарса таъсирида кўнгилда 
бўлган, қолган аччиқ-алам, ўч олиш ҳис- 

туйғуси. Кек сақламоқ. н Болангизнинг бир 
мартаба «дада» деганини эшитсангиз, ҳар 
қанақа кек эсдан чиқади. А. Қаҳҳор, Қўшчи- 
нор чироқлари. Салим.. Гулнорга қарши синг- 
лисида бўлган зўр кекдан фойдаланиш керак- 
ми, йўқми, кўзини юмиб ўйлай бошлади. Ой- 
бек, Танланган асарлар. Ўзим айтганча, 
унинг кўнгли юмшоқ, тезгина шахтидан ту- 
шади. Унақа кек сақлашни яхши кўрмайди. 
Ойдин, Икки кўзи шунда. 

КЕКИРДАК 1 Одам ва умуртқали ҳай- 
вонлар нафас йўлининг юқориги қисми. 
Ингичка ва йўғон, калта ва чўзиқ товуш- 
лар.. кекирдаклари узилиб кетмайдими бу 
хўрозларнинг? И. Раҳим, Ихлос. 

2 с. т. Бўйиннинг олд қисми; томоқ. 
Бўйнини чўзиб, қўлларини арра қилиб гапи- 
раркан, лаблари дўрдайиб, кўзлари ола-кула 
бўлиб, кекирдагидаги томирлари бўртиб чи- 
қиб кетган эди. И. Раҳим, Чин муҳаббат. 
..буни бир хилватроқ жойда тўғри келтир- 
санг-у, кекирдагидан хиппа бўғиб, дамини 
чиқармай қўя қолсанг. П. Турсун, Ўқитувчи. 

Кекирдак чўзмоқ Гапига куч бермоқ, 
бақириб-чақириб гапирмоқ. Янги ер очиш 
тўғрисида муттасил кекирдак чўзадиган 
ўртоқлар ҳақиқатдан кўз юммоқдалар. Ш. 
Рашидов, Бўрондан кучли. Кекирдагин чўзга- 
нича оёққа туриб, Бажарамиз, дейди раис, 
кўкракка уриб. А. Пўлат. 

КЕКИРИК Ошқозонда тўпланган ҳаво- 
нинг оғиз орқали шовқин билан чиқиши. 
Мажлис аҳли кекирик, йўтал келса ҳам, куч 
билан ўзини босиб.. Чўқаевга қулоқ беришди. 
К. Яшин, Ҳамза. Тил учида, енг ичида иш 
битирадиганларнинг, кекирикка ҳам пора 
талаб қиладиган нафси наҳангларнинг куни 
битди. «Муштум». 

КЕКИРМОҚ Ошқозонда тўпланган 
ҳавонинг қизилўнгачдан оғиз орқали шов- 
қин (овоз) билан чиқармоқ; кекирик чи- 
қармоқ. Тўлаган энгашиб, дастурхоннинг бир 
четига соқолини артди, дон тиқилган то- 
вуқдай бўйнини чўзиб кекирди. А. Қаҳҳор, 
Оғайнилар. 

КЕККАИМА Доим кеккайиб керилади- 
ган. Халқ кураш «илми»ни яхши билувчи чи- 
накам танти ва баҳодир полвонларни ҳур- 
мат қилган, қадрлаган. Кеккайма, мақтан- 
чоқ, қуруқ полвонлардан кулган. М. Қодиров, 
Ўзбек халқ оғзаки драмаси. 


КЕККАЙМАЖОН айн. кеккайма. Ўз из- 

затини билмаган кеккаймажонларга ялиниш- 
нинг нима кераги гю/;?Ой6ек, О. в. шабадалар. 

КЕККАИМОҚ 1 Гавдани тик, ғоз тут- 
моқ. Баланд бўйли, қирра бурун, келишган ва 
ҳар доим яхши кийиниб, кеккайиброқ юра- 
диган бу чиройли қоратўри йигит ўша, Фо- 
тимага ошиқ бўлиб юрган бўйдоқ ўқитувчи 
Каримов эди. П. Турсун, Ўқитувчи. 

2 кўчма Ўзини ҳаммадан юқори тутмоқ, 
гердаймоқ, мағрурланмоқ. Кеккайганга кек- 
кайгин бошинг кўкка етгунча. Матал. н Кам- 
тар бўлинг, мағрур бўлманг, кеккайманг, Бир 
кун хижолатдан сиз қилманг аттанг. Ҳаби- 
бий. Бир-биридан такаббур, бир-биридан кек- 
кайган бойваччаларнинг олдига бу отда бо- 
ришни ўзига эп кўрмай, дам жўнашга қарор 
қилар, дам яна айнар эди. Ойбек, Танлан- 
ган асарлар. 

КЕКЛИ Кеки бор, кек сақлаган. Шун- 
дай, у Анварга кекли эди. Шунинг билан бир- 
га, Анварга қарши амалда бир иш қилиш ку- 
чидан ҳам маҳрум эди. А. Қодирий, Меҳроб- 
дан чаён. Лекин булар аллақандай аламзада, 
кекли, доим талвасада. А. Мухтор, Чинор. 

КЕКС [ингл. cake (кўпл. cakes)] Сут, ёғ 
қўшиб оширилган хамирдан кўпинча ма- 
йиз қўшиб пиширилган ширинлик (одатда 
кулча ёки пирог шаклида бўлади). 

КЕКСА 1 сфт. Узоқ яшаб катта ёшга 
етган, умрининг охирги босқичини яша- 
ётган; қари. Кекса одам. Кекса аёл. Кекса 
чинор. н Қуёш энди тиғ ёя бошлаган салқин 
сабоҳда Қорабулоқ қишлоғидан бири кекса, 
бири ёш — икки отлиқ чиқиб келаверди. М. 
Исмоилий, Фарғона т. о. Ана, кекса қайра- 
ғоч, унинг тунука том устига энгашган аза- 
мат шохи қуриб қолибди. С. Аҳмад, Қадр- 
дон далалар. 

2 от Кекса ёшдаги шахс; қария. Кекса- 
лар чойхонаси. Кексалар ўгити. н Кекса- 
лар бўлса, бундай иссиқ ўттиз йил бурун 
бўлганини, ўшанда ҳам шаҳар товадай қизиб, 
одамлар атроф чорбоғларда жон сақлашга- 
нини эслаишрди. Мирмуҳсин, Умид. Кекса- 
ларнинг айтишича, бундай пайтларда бирон- 
бир тепаликнинг устига чиқиб, жимгина 
қулоқ солиб ётсангиз, ернинг нафасини эши- 
тармишсиз. Ў. Ҳошимов, Қалбингга қулоқ 
сол. 

3 кўчма Узоқ йиллардан бери мавжуд, 
кўп йилларни кўрган; қадимий, эски. Кек- 




са билим даргоҳларидан бири. н Ҳар бир 
халқнинг оғзаки бадиий ижодиёти у халқ- 
нинг тарихи қадар квксадир. «ЎТА». Эй, кекса 
булоқлар, эски қадрдон, Ўйноқи умримдай 
жўишб оқдингиз. Ғайратий. Шундай ёрқин, 
шундай ойдин замони ҳам бўлармикин бу 
жафокаш кекса дунёнинг?! М. Исмоилий, 
Фарғона т. о. 

Кекса тортмоқ Кексая бошламоқ, кек- 
саликнинг белгилари билинмоқ. Лекин кун- 
лар ўтиб, Тўти хола ранги синиқиб, кўзлари 
киртаяётгандай, кекса тортиб қолаётган- 
дай бўлди. «Гулдаста». 

КЕКСАЙМОҚ Кексалик даврига 
ўтмоқ; қаримоқ. Дунё можаросидан қўл юв- 
моқчи бўлган бир отага кексайган кунлари- 
да фарзанд доғини кўрмасликнинг ўзи ҳам 
улуғ мукофотдир! А. Қодирий, Ўтган кун- 
лар. Бахтни ҳалол меҳнат билан топган 
одам.. кексайганда ҳам ҳаёт лаззатини бе- 
миннат татийди. Газетадан. 

КЕКСАЛИК Умрнинг етукликдан сўнг- 
ги, организм фаолияти аста-секин заиф- 
лаша борадиган даври; кишининг шу дав- 
рга, ёшга хос ҳолати; қарилик. Кексалик 
даври. Кексалик аломатлари. н Юзини кек- 
саликдан кўра кўпроқ кўргиликлар ғижим- 
лаб ташлаган бу чол билан у ўтган йил ба- 
ҳорда.. танишган эди. А. Қаҳҳор, Томоша- 
боғ. Сал қўполроқ, кексаликка йўл тутган 
Қодиров, нима қилишини ва нима дейишини 
билмай, ўнғайсизланиб, ўрнидан турди. И. 
Раҳим, Тақцир. 

КЕКСАРМОҚ кам қўлл. айн. кексаймоқ. 

..айланай, бегим, бизга ўхшаб кексаргани- 
нгизда эслаб юрарсиз. П. Қодиров, Юлдузли 
тунлар. Бирдан қалбим кексариб, Қон ҳам 
қочди юзимдан. Зулфия. 

КЕКЧИ Кек сақлайдиган, ўч олиш па- 
йига тушган; адоватчи. Кекчи одам. Ўтакет- 
ган кекчи. н Аввалам, мен сиз ўйлаганча 
кекчи эмасман. Сизда нима айбки, сиздан ўч 
олсам. Шуҳрат, Жаннат қидирганлар. Ҳа, гап 
ўртамизда қолсин-у, Сардоровни иззат-наф- 
си зўр, кекчироқ одам, дейишади. Ҳ. Назир, 
Кўктерак шабадаси. 

КЕЛАЖАК 1 сфт. Ҳозирги пайтдан ке- 
йин келадиган, келгусидаги. Келажак ав- 
лод. н Йўлчи унинг [Гулнорнинг] сўзларини 
тингларкан, келажак умри, орзулари, умид 
ва хаёллари бир парча доғсиз, туташ нур 
ичида кўриниб кетди. Ойбек, Танланган 


асарлар. Гўзалим, бахтимиз олдинда, Кела- 
жак кунларга назар сол. Т. Тўла. Самимий- 
лик қизларнинг келажак ҳаётларида энг за- 
рур фазилатдир. «Саодат». 

2 от Ҳозирги пайтдан кейин келадиган 
замон, давр; келгуси. Ким ҳақлигини кела- 
жак кўрсатади. н Умактабда ҳамма фан- 
лардан «аъло» олиб ўқир, ҳар фаннинг ўз фа- 
зилати борлигини билар, лекин келажакда 
ўзини қайси бирига бағишлашни билмасди. П. 
Қодиров, Уч илдиз. Ўтмишу келажак бир 
зум ёнма-ён, Гоҳи паст, гоҳ баланд бўлиб 
сурингай. А. Орипов, Йиллар армони. Ким 
мозийдан ўгираркан юз, Юз ўгирар ундан ке- 
лажак. X. Даврон. 

3 Келгусидаги ҳаёт, тақдир, истиқбол. 
Шаҳарнинг келажаги. н [ Гулнор] Илгари 
ҳам баъзан ўз келажагини ўйлаган вақтлар- 
да, бахтли ҳаёт манзарасида Йўлчининг она- 
cuhu ҳам кўрар эди. Ойбек, Танланган асар- 
лар. Шеробод шаҳри йшл сайин барқ уриб ри- 
вожланмоқда. Унинг келажаги порлоқ. «Фан 
ва турмуш». Ўртоқ Аҳмедов бу қишлоқнинг 
тарихини, кейинги бир йил ичида қилинган 
ишларни, «Қўшчинор»нинг келажагини гапи- 
риб берди. А. Қаҳҳор, Қўшчинор чироқпари. 

4 Келгуси, истиқболнинг рамзи; истиқ- 
болни белгиловчи шахс ёки нарса. Ёшлар 
— келажагимиз. н Турли соҳалардан ба- 
диий ижодга отланиб кириб келаётган ёш 
талантлар адабиётимизнинг келажагидир. 
Газетадан. 

КЕЛАСИ Ҳозиргидан кейинги, бундан 
кейин келадиган (асосан, вақт ҳақида). Ке- 
ласи ҳафта. Келаси ой. н Одатда, у бир 
ғазал айтар, келаси анжуманда шоири за- 
монлар мазкур ғазалга назира боғлар эдилар. 
С. Сиёев, Ёруғлик. 

Келаси замон тлш. Ҳаракатнинг нутқ 
вақтидан кейин бажарилишини билдирув- 
чи феъл тури (феълнинг шундай маъно 
билдирувчи шакли). 

КЕЛБАТ [ф. LS — гавда, тана; гавда 
тузилиши, кўриниши] шв. Қомат, бичим, 
қиёфа. -Тўламат ака, бутун бошлиқ тўнғизни 
битта ўзингиз еб қўймагандирсиз, ярим-ёр- 
тиси тургандир? — деди келбати Тўламатга 
ўхшаброқ кетадиган бир йигит. С. Анорбо- 
ев, Оқсой. Бола бобосининг улкан келбати- 
ни бошдан-оёқ кузатаркан, бобом ҳаммадан 
зўр, деган қарорга келди. Н. Норқобилов, 
Бекатдаги оқ уйча. Оёқ олишлари ва келба- 





ти қуйиб қўйгандек отасининг ўзи эди. Н. 
Қобил, Унутилган соҳиллар. У ўқланган 
милтиқдек тикка турибди. Келбатида на 
ҳайиқиш, на истиҳола. С. Сиёев, Аваз. 

Келбат бермоқ Ўхшамоқ, ўхшашлиги 
бўлмоқ. Фақат бурнининг пучуқлиги Момо- 
қизга келбат беради. Т. Мурод, Юлдузлар 
мангу ёнади. Келбати келмоқ айн. келбат 
бермоқ. Менга келиб гапирдинг Шириннинг 
отин, Жодугарча келар сенинг келбатинг. 
«Баҳром ва Гуландом». Кўкдўнан деб жами 
қалмоқ қаради, Кўкдўнанга ҳеч келбати кел- 
мади. «Алпомиш». 

КЕЛБАТЛИ шв. Қоматли, бичимли. 
Авазхон билан Ҳасанхон ҳам шер ҳайбат- 
ли, йўлбарс келбатли, қоплон юракли, арс- 
лон билакли йигитлар бўлди. «Равшан». Уй 
олдида, офтобрўяда, эллик ёшлардаги кел- 
батли, ялангбош киши ўтирибди. С. Сиё- 
ев, Ёруғлик. 

КЕЛГИН кам қўлл. Ўзиники эмас, 
(қаердандир) келган. Эмиш қайнона-келин, 
Келин — бегона, келгин. Т. Йўлдош. 

КЕЛГИНДИ Шу ерлик эмас; ўзга жой- 
дан, бошқа юртдан келган. -Ҳиндистоннинг 
озодлиги учун келгинди хўжайинлар, очкўз 
бўриларга қарши сўнгги томчи қоним, сўнгги 
нафасимгача жанг қилишни улуғ бахт деб 
билар эдим, — деди Аҳмад Ҳусайн. Ойбек, 
Нур қидириб. Кимсан — Саидтўра мингбо- 
шининг қизи бўлсам-у, бу яшшамагур очкўз, 
бераҳм бой бир келгинди қашқарликнинг 
қизини устимга хотин қилиб олса-я! К. 
Яшин, Ҳамза. 

КЕЛГУСИ 1 айн. келаси. Келгуси йил. 
Келгуси ҳафта. н Робия хола келгуси дам 
олиш куни уларни ўз боғига таклиф қилди. 
Н. Сафаров, Танланган асарлар. 

2 айн. келажак. Сизлар келгусида мада- 
ниятли, билимдон кишилар бўласиз. П. Тур- 
сун, Ўқитувчи. Чўлни ҳозирги ҳолга келтир- 
гунча биз чеккан машаққатларни келгуси 
авлодимиз тасаввур ҳам қилолмайди. Ш. Ра- 
шидов, Янги ер ҳақида сўз. 

3 кам қўлл. Кейинги, навбатдаги. Улар.. 
уч-тўрт қадам юришлари билан, соя яна ол- 
динга ўтиб кетар, келгуси симёғочгача яқин- 
лашган сайин орқага чекинар эди. Ў. Ҳоши- 
мов, Қалбингга қулоқ сол. 

КЕЛДИ-КЕТДИ 1 Келиб кетувчилар, 
одамларнинг келиш-кетиш қатнови (бирор 
йиғин, тўй, маърака ва ш. к. да йўқлаш му- 


носабати билан). Зиёфат ва келди-кетди 
кечаси алла-паллагача давом этди. Ойбек, 
О. в. шабадалар. Келди-кетди бўлиб, Низом- 
жон уч-тўрт кун Дилдор билан бафуржа 
учраша олмади. С. Аҳмад, Уфқ. 

2 Умуман, муайян жойга одамларнинг 
давомли тарздаги келиш-кетиши; келиб- 
кетаётган одамлар. Дўкон айвонларидаги ус- 
тунларга суянган азаматлар дам-бадам эс- 
нашиб, шундай ёғингарчилик кунлари ҳам 
қишлоқ марказида авж оладиган келди-кет- 
ди, савдо-сотиқни томоша қилардилар. П. 
Турсун, Ўқитувчи. 

КЕЛИ шв. Ўғир. Хотин жўхорини туйиб 
бўлди, уни келидан тоғорачага солаётиб 
дўнғиллади: -Ҳавасга анор ейди дейсиз, ше- 
килли. А. Қаҳҳор, Анор. Адолат ўғирдаста- 
ни келидан олди-да, Ҳамчига дарвоза олди- 
даги аравани кўрсатди. Ҳ. Ғулом, Машъал. 
Холдон момо ана шу майсаларни келига сол- 
ди. Т. Мурод, От кишнаган оқшом. 

КЕЛИБ-КЕЛИБ Одатда, ўйланмаган, 
хаёлга келмаган ва шу билан бирга маъқул 
бўлмаган иш-ҳаракат, воқеа, ҳодиса ҳақида 
эканликни қайд этади; охири, ниҳоят. Ке- 
либ-келиб тўй куни қор ёғди. н -Мана, бе- 
качим, — деди кулиб Тўйбека. — Анови кун- 
ги ёш меҳмонни сенга мақтасам, аччиғлан- 
динг, аммо келиб-келиб букун сени ўшанга 
бердилар. А. Қодирий, Ўтган кунлар. [Ғофир:] 
Мен ҳали ҳасратимни, дардимни келиб-ке- 
либ сизларга айтдимми? Ҳамза, Бой ила 
хизматчи. Жуман кутилмаган саволдан ўзи- 
ни йўқотиб қўйди. «Нега келиб-келиб менга 
тиқилинч қиляпти», дегандек атрофдагилар- 
га аланглаб олди.. А. Мухтор, Туғилиш. 

КЕЛИМ кам қўлл. Келиб турадиган да- 
ромад, фойда. Башарти бирор кун келим 
канда бўлиб қолса, Исломга ҳаммаёқ қорон- 
ғу бўлиб кетади. «Муштум». Гар бўлса нодон 
элим, Авж олиб тургай келим. Ҳамза, Тан- 
ланган асарлар. 

КЕЛИН 1 Янги турмушга чиққан ёки 
чиқаётган қиз. Янги келинларнинг уйи одат- 
да безатилган бўлади. Ф. Мусажонов, Ҳим- 
мат. [Заргаров:] Менга қаранг, ука.. Куёв би- 
лан келин менинг олдимда, ҳозир боради. Ре- 
гистрация қилинг, бўлак гап йўқ.. А. Қаҳҳор, 
Оғриқ тишлар. 

Келин кўрмоқ 1) этн. ҳайит-байрам кун- 
лари янги тушган келинни кўриш учун бор- 
моқ (ёш қизлар ҳақида ). [Нури] Ҳар ҳайит уч 

кунгина ясаниб-тусаниб.. «келин кўриш»га юрар 
эди. Ойбек, Қутлуғ қон; 2) келинли бўлмоқ, 
ўғлини уйлантирмоқ. Вой, оғзингизга ёғ, ўғлим! 
Келин кўрадиган куним ҳам бормикин! А. Қаҳ- 
ҳор, Қўшчинор чироқлари. Келин қилмоқ с. 
т. Ўғлига хотин олиб бермоқ. -Келин қилгани 
бисотда ҳеч нарса борми? -Бисот дейсиз, ме- 
нинг бисотим сизлар-да, ўғлим! А. Қаҳҳор, 
Қўшчинор чироқлари. 

2 Ўғилнинг хотини (қайнота ёки қай- 
нонага нисбатан). [Фотима:] Мана шу Ма- 
расулни туққанимда, «Шу ўғлим катта 
бўлса, хотин олса, келинимнинг ҳеч ишига 
аралашмайман», деб ният қилганман. Худо 
ниятимга етказди. А. Қаҳҳор, Оғриқ тиш- 
лар. Қайнона-келин бир дақиқа чамаси кўри- 
шиб қолдилар. А. Қодирий, Ўтган кунлар. 

3 Уканинг хотини (ака ёки опага нис- 
батан). Зиёдилланинг ўз оиласида шу вақт- 
гача содир бўлган кўнгилсиз ҳодисаларни ҳам, 
ўз келинининг бебош бўлиб кетганини ҳам 
ҳазм қила олмаслиги турган гап эди. Ҳ. Ғу- 
лом, Машъал. 

4 Ўзидан ёш бўлган қариндош ёки яқин 
кишининг хотини ва шу хотинга мурожаат. 
[Тапга\ Ҳайдар oma аралашди: -Келин pocm 
айтадилар. Менга қаранг, келин, ўртоғингиз 
менга сизни олиб келишни жуда тайинлаган. 
А. Қаҳҳор, Асрор бобо. 

Келинни келганда кўр, сепини ёйганда 
кўр Кўрмасдан, билмасдан олдиндан ҳукм 
чиқарма, деган маънода ишлатиладиган 
мақол. Келинни келганда кўр, сепини ёйганда 
кўр, дейишади. Олиб келмагунингизча, ишон- 
майман. Ойбек, Танланган асарлар. Қизим, 
сенга айтаман, келиним, сен эшит Бирор 
гап-сўзни тўғридан-тўғри «эгаси»га эмас, 
балки унга эшиттирган ҳолда, ўзгага ай- 
тишни билдирувчи мақол. Унинг назарида, 
бу гаплар унга қарата, «қизим, сенга айта- 
ман, келиним, сен эшит» тарзида айтила- 
ётгандек эди. Т. Алимов, Совға. 

КЕЛИНБАРОН айн. келинтушди. 

КЕЛИНЛИ Келини бор; ўғлини уйлан- 
тирган. Ахир ўғил уйлантириб, келинли 
бўлдингиз, янги келиннинг қўлини кўрсатай 
ҳам демайсиз! А. Қодирий, Обид кетмон. 

КЕЛИНЛИК Келинга, келин даврига 
хос нарса ва ш. к. Келинлигида жуда гўзал 
эди. н Бу келинчак келинлик даврини су- 
риш ўрнига cye ташиди, ҳовли супурди, кели 
туйди. К. Яшин, Ҳамза. Офтоб ойимнинг: 


«Нега қирқ кокил қилмайсан?» деб сўраши- 
га: «Ҳизингиз энди қизлик давридан ўтиб, 
келинлик даврига кирди..» дебкулди [Кумуш]. 
А. Қодирий, Ўтган кунлар. [Нигоранинг] Ке- 
линлик либослари музга айланиб, баданини 
совитиб юборгандек бўлди.. С. Аҳмад, 
Пойқадам. 

КЕЛИНКЎРДИ, келинкўрар этн. Тур- 
кий халқларда, жумладан ўзбекларда никоҳ 
тўйининг эртасига куёвнинг қариндошла- 
ри, танишлари, қўни-қўшнилари иштиро- 
кида ўтказиладиган янги келинчакни кў- 
риш одати. 

КЕЛИНОИИ 1 Аканинг хотини (ука 
ёки сингилга нисбатан). [Нури].. тағин да- 
дамга, акаларимга гапирманг бу сирни. Ке- 
линойиларим ҳам зинҳор эшитмасин. Ойбек, 
Танланган асарлар. 

2 Ёши ўзидан катта бўлган қариндош 
ёки яқин кишининг хотини ва шу хотинга 
мурожаатни билдиради. Агар шу гапларга 
қаттиқ ишонсанглар, Кумри келинойи, мен 
ҳовлингизда қололмайман [деди Онахон]. А. 
Мухтор, Опа-сингиллар. [Унсин] Қаддини 
кўтариб, жасур боқди Шарофатхонга: -Ке- 
линойи, акам бировнинг томини тешиб 
қамалган эмас ё бировнинг ҳақини еган эмас. 
Ойбек, Танланган асарлар. 

КЕЛИНПОШША Келин с. эркл. шакли. 

КЕЛИНСАЛОМ этн. Никоҳ кунининг 
эртасига эрталаб келинни куёвнинг ота- 
онаси ва бошқа яқинларига салом қилди- 
риш маросими. Бунга.. ёр-ёр, ўлан, байт, 
келинсалом.. кабилар мансуб. «ЎТА». 

КЕЛИНТУШДИ этн. Келиннинг кели- 
ши ёки уни олиб келиш муносабати билан 
куёвнинг уйида бўладиган тўй, тантана, 
зиёфат маросими. 

КЕЛИНЧАК Келин 1 с. кичр.-эркл. шак- 
ли. Элмурод билан Алексей йўл четида, чил- 
дирмага мунгли қўшиқни жўр қилиб, келин- 
чакни узатиб бораётган аёлларга қараб ту- 
ришди. П. Турсун, Ўқитувчи. Бир қаришлик- 
дан дуторни севаман. Бир қўшни келинчакдан 
ўрганган эдим. Ойбек, Танланган асарлар. 

КЕЛИСОП шв. Ўғир дастаси, ўғирдас- 
та. 

КЕЛИЧА шв. Уй-рўзгорда ишлатилади- 
ган (қанд, мурч ва ш. к. лар туйиладиган), 
одатда металлдан ишланган кичик ўғир; 
ҳовонча. 

КЕЛИШГАН 1 Келмоқ фл. ўтг. зам. 3-ш. 
шакли. Меҳмонлар кеча келишган. 




2 Қадди-қомати чиройли, хушбичим. Ке- 
лишган йигит. Қомати келишган қиз. н 
[Муаттар:] Сен у йигитни кўрмабсан, дунё- 
га келмабсан. Қалам қош, қуралай кўз, бир 
келишган, бир келишган эди. Н. Сафаров, 
Шарқ тонги. Бу тор, таранг кийимда унинг 
келишган қомати янада бўртиб турарди. С. 
Сиёев, Отлиқ аёл. 

КЕЛИШИК : келишик категорияси тлш. 
Отнинг ва отлашган сўзларнинг бошқа гап 
бўлакларига муносабатини кўрсатувчи шакл- 
лари ва шу шаклларга хос грамматик маъ- 
нолар бирлиги (тизими). Бош келишик. Ту- 
шум келишиги. Келишик шакллари. 

КЕЛИШИМЛИ айн. келишган 2. Розиқ- 
жоннинг жўралари ҳам ўзига ўхшаш кели- 
шимли кишилар экан. Роса ҳангамалашдик. 
И. Ўктамов, Ҳикоялар. 

КЕЛИШМАГАН 1 Келишмоқ фл. ўтг. зам. 
шакли. Меҳмонлар ҳали келишмаган. 

2 Ўринсиз, ножўя. Келишмаган савол. 
Келишмаган ҳаракат. Келишмаган гап. 

3 Ярашмайдиган, беўхшов, хунук. Би- 
чими келишмаган кийим. 

КЕЛИШМОВЧИЛИК Фикр, тушу- 
ниш, дунёқараш ва ш. к. да бир-бирига мос 
эмаслик, қарама-қаршилик. Икки ўртада 
келишмовчилик, низо бошланганда эсаҳақли- 
гини билиб, қўполлик қилар, бировнинг дили- 
ни оғритиб қўйганини сезмай қоларди. С. 
Кароматов, Сўнгги бархан. Оиладаги келиш- 
мовчилик сабаблари чуқур очиб берилган, бо- 
лаларнинг тирик етим бўлиб қолишига айб- 
дор ота-оналарнинг башараси фош этилган 
ўткир мақолалар берилса. «Муштум». 

КЕЛИШМОҚ1 Келмоқ фл. бирг. н. Улар 
овдан кеча келишди. н Одамлар пойгада 
ютиб чиққан чавандозга эргашгандай кети- 
миздан келишар, бир-бирларига гап маъқул- 
лашарди. М. Мансуров, Ёмби. 

2 Ўзаро маслаҳатлашиб, маълум бир 
фикрга (хулоса, битим ёки қарорга) кел- 
моқ. Молнинг нархини келишиб қўймоқ. Шарт- 
лашувчи томонлар ўзаро келишдилар. н Ба- 
ширжон бирпасда шунча режани хаёлан тузиб 
чиққач, сангтарош билан келишиб, қўл таш- 
лашди. Н. Аминов, Суварак. Давлатимиз би- 
рон катта ишга қўл урар экан, олдиндан ота- 
хонлар билан келишади. «Фан ва турмуш». 

3 Муносиб тушмоқ; ярашмоқ. Бу гаплар 
айниқса сиз билан менга келишмаса ҳам, аз- 
баройи мени ташлаб қўйганингиздан айтдим. 


А. Қодирий, Ўтган кунлар. Ҳамма жойихўп 
келишган ўзига, Ишонинглар мендай подшо 
сўзига. «Гулнорпари». 

4 Айрим сўзлар билан қўлланиб, «мос 
тушмоқ», «тўғри келмоқ» маъносини бил- 
диради. Кетмон тутишга одатланган дағал 
қўллар игна ушлашга, қатим тортишга ке- 
лишмаганидан диққати ошган Охун, бир 
кўзини қисиб давом этаркан, товуши шан- 
ғиллади. Ойбек, Танланган асарлар. Қачон- 
дан бери у газетхон, гапдон, самовар тўрида 
ўтириб чой ичадиган ва Сидиқжоннинг тили 
келишмайдиган, ақли етмайдиган гапларни 
айтиб, ҳаммани оғзига қаратадиган бўлди? 
А. Қаҳҳор, Қўшчинор чироқлари. Ўтган 
хатларимда кундошим билан муросамиз ке- 
лишмай турганини кулгулик тарзида ёзган 
эдим. А. Қодирий, Ўтган кунлар. 

5 кам қўлл. Ўхшамоқ. Жамолинг ўхшайди 
осмонда ойга, Қошинг келишибди қўлингда 
ёйга. «Баҳром ва Гуландом». 

КЕЛИШТИРМОҚ1 Келишмоқ фл. орт. н. 
Тарафкашларни бир-бири билан келиштир- 
моқ. 

2 Ўрнига қўймоқ, қойил қилмоқ, ўрин- 
латмоқ, ўхшатмоқ. -Мен шу тўғрида газе- 
тага бир мақола ёзсамми, деб ҳам ўйлаган 
эдим, — деди Заргаров, — лекин келишти- 
ролмасман деб қунт қилмадим. А. Қаҳҳор, 
Оғриқ тишлар. 

КЕЛИШУВ 1 Келишмоқ 2 фл. ҳар. н. 

Келишувга кўра, қозикалон гўё аҳли уламо- 
нинг фикрини билдирган бўлди. С. Сиёев, Аваз. 

2 Ўзаро маслаҳатлашиб баён этилган 
фикр, хулоса, қарор; битим, шартнома. 
Оғзаки келишув. Келишув тузмоқ. Келишув- 
га эришмоқ. 

КЕЛИШУВЧИЛИК Ўз манфаатини 
кўзлаб муросага келиш, рози бўлиш, қўши- 
лиш; муросасозлик. Юзхотирчилик, кели- 
шувчиликни безгакдан ҳам ёмон кўраман. 
«Муштум». -Ишлар кўп, — деди ниҳоят бош- 
қарма бошлиғи келишувчилик оҳангида. 
«Ўзбекистон қўриқлари». 

КЕЛМОҚ 1 Юриш, учиш ҳаракати ёки 
транспорт воситалари билан сўзловчига 
қарама-қарши томон (жой)дан сўзловчи 
турган томонга, жойга йўл олмоқ, йўнал- 
моқ; шу томондаги бирор жойга етмоқ; зид. 
кетмоқ, бормоқ. Поезд келяпти (поезд кел- 
ди). Тошкентга меҳмонлар келяпти (меҳмон- 
лар келди). н Кеча бир кампир телевизор- 




ни қолдираётиб: «Тезроқ тузатиб беринглар, 
бугун-эрта неварам аскарликдан келади».. — 
деб илтимос қилган. Т. Ашуров, Оқ от. ..кул- 
ранг шляпа кийган, қора кўзойнак таққан, 
гавдали бир киши ариқ ичидан Талъат билан 
ёнма-ён келарди. Ў. Ҳошимов, Қалбингга 
қулоқ сол. Ёлғизўзим бир четда турган эдим, 
секин олдимга келди. С. Сиёев, Ёруғлик. 

2 Сўзловчи бўлган, турган жойга ёки 
сўзловчи томондаги жойга етмоқ, шу жой- 
да ҳозир бўлмоқ; зид. кетмоқ, жўнамоқ. 
Ёз фасллари деҳқончилик қилади, саҳар ке- 
тиб, кеч келади. М. Исмоилий, Фарғона т. о. 
Нимага келипти?.. қани бери кел-чи. Яраш- 
гани келиптими? А. Қаҳҳор, Кўшчинор чи- 
роқлари. 

3 Вақт маъноли сўз ёки сўз бирикмаси 
билан кўлланганда, шунингдек, вақт би- 
лан мантиқан боғлиқ нарсани билдирувчи 
сўз билан кўлланганда, шу сўз ёки сўз би- 
рикмаси ифодалаган пайт, фурсат, замон 
ва ш. к. нинг етганлигини, бошланишини 
билдиради, «бошланмоқ», «етиб келмоқ», 
«етишмоқ» маъносини билдиради. Яхши за- 
монлар келди. Сиз орзу қилган кунлар ҳам 
келади. Баҳор келди. Экин мавсуми келди. 
н Ўзи ҳам, пайти келиб, мана шу қизлар- 
дай дугоналари билан яйраб-яшнаб, қийқи- 
рибўйнай олармикин?Ў. Ҳошимов, Қалбинг- 
га қулоқ сол. Экин даврига ҳали бор экан, 
деб яна бир оз мизғиб уйғонсам, куз келибди. 
«Муштум». Ўзини кўрсатиб қўядиган фурсат 
келганини сезиб, дона-дона қилиб тушунти- 
ришга киришди. К. Яшин, Ҳамза. Бир қариш- 
ликдан дуторни севаман. «Кўп чалаверма, 
бузилиб кетасан,» — дер эди онам боёқиш, 
айтгани келди. Ойбек, Танланган асарлар. 

4 Ж. к. даги айрим сўзлар билан қўллан- 
ганда, шахснинг шу келишикдаги сўз бил- 
дирган иш, нарса ҳодисада тўхташини, шун- 
дай нарса-ҳодиса юз беришини билдиради. 
Бир тўхтамга келмоқ. Шундай хулосага кел- 
моқ. н Уўйлаб-ўйлаб, бир фикрга келди ше- 
килли, анча енгил тортиб: «Хаҳ, шунчалик 
осон гап экан-а».. деб илжайиб қўйди. К. 
Яшин, Ҳамза. Муқаддам анжомларини йи- 
ғиштириб бўлгунча, бир қарорга келди-ю, ча- 
қирди. Ў. Ҳошимов, Қалбингга қулоқ сол. 

5 Ж. к. даги баъзи сўзлар билан кўллан- 
ганда, шу сўз билдирган иш, нарса-ҳоди- 
сага ўтиш, навбат шунга келганлик маъ- 
носини билдиради. Энди Бўтанинг усти- 


даги анови гапга келсак, бу туҳмат гап. С. 
Аҳмад, Ҳукм. Энди бояги ҳўкизга келай- 
лик. «Чалпак ёққан кун»... пахтани нима 
учун кузда сотмай, ёзда сотаётганига кел- 
сак, бунинг тагида гап кўп. М. Исмоилий, 
Фарғона т. о. 

6 Ч. к. даги айрим сўзлар билан қўллан- 
ганда, иш, нарса-ҳодисанинг шу келишик 
шаклидаги сўз билдирган шахс ёки нарса 
томонидан бўлишини (амалга ошишини) 
билдиради. Сидиқжоннинг ранги бўзариб кет- 
ди.. -Бунақа қўшмачилик сизлардан келади.. 
А. Қаҳҳор, Кўшчинор чироқлари. Менимча, 
Қоратой ака, Шокир ота, бутун кулфатлар 
турмуишинг ёмон тузилганидан келади. Ой- 
бек, Танланган асарлар. 

7 Ўзи бирикиб келган сўз ифодалаган 
нарсанинг юзага келиши, юз бериши, 
кўзғалиши маъносини билдиради. Раҳми 
келмоқ. Ҳаваси келмоқ, Завқи келмоқ. Ғаза- 
би келмоқ. Ғайирлиги келмоқ. н Маҳмуда- 
нинг хўрлиги келиб, кўзида ёш ҳалқаланди. Ў. 
Ҳошимов, Қалбингга қулоқ сол. Унинг [Ку- 
муишинг] юзини ўпиб тушган сув томчилари 
билан ариқ ҳаракатга келиб чайқалди. А. 
Қодирий, Ўтган кунлар. Кичик поччамнинг 
жуда иззатли бўлиб кетганига катта поч- 
чамнинг ғаши келади, лекин билдирмайди. С. 
Сиёев, Ёруғлик. 

8 Ўзи бирикиб келган сўз билдирган 
ҳолатнинг бўлиши маъносини билдиради. 
Ғолиб келмоқ. Маъқул келмоқ. Малол келмоқ. 
н [Отабек] Чиқиши билан нари эшикдан 
Содиқ ҳам кўриниб қолди-да, Отабек билан 
тўқнаш келди. А. Қодирий, Ўтган кунлар. 

9 Нумератив сўзли бирикмалар тарки- 
бида эвази нумеративли сўзга эваз бўлади- 
ган миқдорни, шунга бериладиган (кела- 
диган, олинадиган) нарсани билдиради. Бу 
пулга уч метр атлас келади. н Косибнинг 
бир ҳафталик ишига бир халта дон келади. 
Ойбек, Танланган асарлар. 

10 Қиёс мазмунли бирикмалар тарки- 
бида тенглик, шунча келиш маъносини 
билдиради. Бир қоп картошка 100 кило ке- 
лади. н Оёғини ёруққа тутган эди, худди 
бош бармоғининг тагида гугурт чўпидай ке- 
ладиган тикан ёнламасига санчилиб турга- 
нини кўрди. А. Мухтор, Опа-сингиллар. 
Кўзимни очсам, ўзимга иккита келадиган 
галварсдай йигит ерда думалаб ётибди. С. 
Сиёев, Ёруғлик. 





11 -ган қўшимчаси шаклида (келган) ч. 
к. даги сўз билан қўлланиб, шу сўз билдир- 
ган белги, ҳолатга мойиллик, ўхшашлик 
маъносини билдиради. Кррачадан келган. н 
Олдинги қаторда.. ўрта яшар аёл билан сий- 
рак сочлари оқарган, тўладан келган кииш 
ўтирарди. Ў. Ҳошимов, Қалбингга қулоқ сол. 
Чекка сочларига оқ оралаган, бўйи ўртадан 
келган буғдойранг хотин аввал эрига салом 
берди. М. Исмоилий, Фарғона т. о. Содиқ 
аканинг ёши қирқлардан ошган, ўзи қотма- 
дан келган бўлиб, атрофдагилар билан тез 
тил топишиб кетар экан. О. Мўминов, Хи- 
ёбондаги уч учрашув. 

12 2-ш. буйруқ майли шаклида (кел, ке- 
линг) даъват, ундашни билдиради. Кел, қўй, 
тангрининг молини шайтон қизғанади. Қани, 
олишиб ўтиринглар. К. Яшин, Ҳамза. Кел, 
шуям бир қувонсин!Ў. Ҳошимов, Қалбингга 
қулоқ сол. 

13 Ёрд. фл. взф. 1) шв. боғлама вазифа- 
сида «бўлмоқ» маъносида қўлланади. Эшак- 
нинг юки енгил келса, ётағон бўлар. Мақол. 
Сутсиз сигир сузағон келар. Мақол. н От 
жонивор жуда эсли келади. М. Исмоилий, 
Фарғона т. о. ; 2) -ги қўшимчали феълнинг 
шахс-сон шакли (-гим, -гинг, -гиси) билан 
қўлланиб, истак-хоҳиш ифодалайди. Кет- 
гим келяпти. Айтгиси келяпти. н Ёдгор 
ундан кўз узмай ўтираркан, негадир гаплаш- 
гиси келди шу топда. Ў. Ҳошимов, Қалбинг- 
га қулоқ сол. Аҳмадларни тезроқ учратиб, 
шодлигимни баҳам кўргим келади. С. Сиёев, 
Ёруғлик; 3) равишдошнинг -а(й), -(и)б 
қўшимчали шакллари билан қўлланиб, 
ҳаракатнинг йўлакай, давомли бажарили- 
ши каби маъноларни билдиради. Келишингда 
хабар ола кел. Хотираларни ёзиб келяпман. 
н Юнусали ота шу кунгача уларнинг бор- 
ди-келди гапларига аралашмай чидаб келди. 
С. Аҳмад, Уфқ. 

Баланддан келмоқ қ. баланд. Ўлдими ун- 
дай қилиб. Симу зарни кўргандан кейин.. 
Башарти жуда баланддан келиб, тархаш- 
лик қилиб туриб оладиган бўлса, баҳридан 
ўтиб қўя қоламиз-да, шунгаям ташвишми? 
К. Яшин, Ҳамза. Баланд келмоқ қ. баланд. 
Тўғри гапни айтсам, баланд келди. Барори- 
дан келмоқ Юришмоқ, яхши натижали 
бўлмоқ. Ишимиз бароридан келди. н Ниҳо- 
ят, тўртинчи куни ов бароридан келди. А. 
Қаҳҳор, Асарлар. Бас келмоқ қ. бас. Юр, 


Асқар, унга ит бас келсин, директорга ай- 
тамиз. Ё. Шукуров, Уч савол. Бўш келмоқ 
қ. бўш. Агар Аҳмад охунга бўш келсанг бор- 
ми.. шон-шавкатингга путур етиб, сўзинг 
ўтмас чақадек бўлади-қолади. К. Яшин, 
Ҳамза. Гап келганда, отангни аяма Ўрни 
келганда, ҳақ (бор) гапни айтишдан қайт- 
масликни билдиради. Ёв келдими Шошқа- 
лоқлик билан ҳаракат қилишнинг ўринсиз- 
лигини қайд этади. Аммо Мирзакаримбой ҳар 
хил жавоб берди. Бир гал: «Қўя тур-чи, ёв 
келдими, ёлғиз қизинг, вақт-соати келганда 
узатарсан..» — деди. Ойбек, Танланган 
асарлар. Жони бўғзига (ёки ҳалқумига) кел- 
моқ Сабр-чидам охирги чегарасига етган- 
ликни қайд этади. Беш йилдан бери ўлпонни 
бермайсан, солиқни тўламайсан, йиғим деса, 
жонинг бўғзингга келади, ўлакса! М. Исмои- 
лий, Фарғона т. о. Кўпга келган тўй Бирор 
иш, нарса-ҳодисанинг барчага бирдек те- 
гишли эканини қайд этади. -Кўпга келган 
тўй дейсизми? — киноя билан илжайди чол. 
— Бе! Маҳалламда уч ўғиллилар бор, беш 
ўғиллилар бор. Ҳаммаси тип-тинч. Ойбек, 
Танланган асарлар. Тили гапга келмаслик 
Қаттиқ қўрқув, ҳаяжон, руҳий ёки жисмо- 
ний зарба, касаллик натижасида сўзлай 
олмаслик. Эшон сал ўзини йўқотаёзди. Тили 
гапга келмай галдиради. С. Аҳмад, Ҳукм. Тили 
гапга келмади, мажолсизлик билан яна кўзла- 
рини юмди. С. Зуннунова, Кўк чироқлар. 
Тилга келмоқ Гапиришга тушмоқ, гапира 
бошламоқ. Ниҳоят, ўғлига енгиллик бериш 
ниятида Ҳожи тилга келди. А. Қодирий, 
Ўтган кунлар. Уч-тўрт дақиқалик сукутдан 
кейин Отабек тилга келди. А. Қодирий, 
Ўтган кунлар. Тўғри келмайди Маъқул эмас 
(маъқул бўлмасликни қайд этади). «Оёқ бо- 
сиши биланоқ йўқлаб бораман», деб жазм 
қилган эди, оёққа босганидан кейин ўйлаб 
қараса, тўғри келмайди. А. Қаҳҳор, Асар- 
лар. Эпақага келмоқ қ. эпақа. Нимасини су- 
риштирасиз, мулла ака, хўжайинлар ораси- 
дан эпақага келадиганини қидириш анқонинг 
тухумини қидириш билан баробар экан. Ой- 
бек, Танланган асарлар. Ўзига келмоқ 1) 
ҳуши ўзига келмоқ, эс-ҳуши тикланмоқ. 
Беҳуш ётган бемор икки соатдан кейингина 
ўзига келди; 2) эс-ҳушини йиғиштириб ол- 
моқ. Уни кабинетда нималарни эшитаркан- 
ман деган савол қийнарди, у ўқитувчилар 
хонасида бош қотириб ўтирар экан, секре- 

таръ қиз, «ичкарига кираркансиз», дегандан 
кейин ўзига келди. «Гулдаста». Қулдан кел- 
моқ Уддасидан чиқмоқ, қила олмоқ, ба- 
жара олмоқ. Кўлимдан шунча иш келар экан, 
даданг ҳаёт вақтида нега «берсанг — ей- 
ман, урсанг — ўламан», деб ўтирган экан- 
ман. А. Қаҳҳор, Қўшчинор чироқлари. Агар 
қўлимдан келса, ачиб ва ёниб турган юра- 
гимни сенга очиб кўрсатар эдим. А. Қоди- 
рий, Ўтган кунлар. Энди бундан буён ҳақимни 
ҳеч кимга бермайман. «Дард» деса, «ўл!» деб 
тура бераман. Нима қиласиз, қўлингиздан 
нима келади?Т1. Турсун, Ўқитувчи. Қўл кел- 
моқ Талаб-эҳтиёжга яраб иш бермоқ; тўғри 
келмоқ. Балким бу тушунча кимларгадир қўл 
келар, балки уларнинг манфаатларига хизмат 
қилар. К. Яшин, Ҳамза. Ўқимаганингиз ҳам 
яхиш бўлган экан. Бу ҳунар эркакларга қўл 
келади. Н. Сафаров, Танланган асарлар. 

КЕЛТИРМОҚ 1 Келмоқ фл. орт. н. Уйга 
келтирмоқ. Чеккисини келтирмоқ. Ғазаби- 
ни келтирмоқ. Ғашини келтирмоқ. н Ҳоким- 
нинг зуғумли буйруғи халқни ғалаёнга кел- 
тирди. М. Исмоилий, Фарғона т. о. 

2 Фикрини қувватлаш, исботлаш учун 
қўшимча фикр айтмоқ ёки бошқа киши- 
нинг фикрини қўшиб айтмоқ. Мисол кел- 
тирмоқ. Цитата келтирмоқ. Далил келтир- 
моқ .н Жомийнинг илми ва фазилати тўғри- 
cuda Навоийнинг шу сўзларини келтирмак 
кифоядир. F. Ғулом, Тарихий муносабатлар. 

Имон келтирмоқ қ. имон. Дам худога 
имон келтириб, дам йўталиб, биров эшик- 
дан кирди. П. Турсун, Ўқитувчи. Калима кел- 
тирмоқ қ. калима. Беимон кетма, дейман. 
Қани, калима келтир!К. Яшин, Ҳамза. Киф- 
тини келтирмоқ Қойил қилмоқ, жуда ўрни- 
га қўймоқ. Ҳар қандай ииши кифтини кел- 
тиради. Шак келтирмоқ қ. шак. Яна булар- 
га шак келтирдим. У. Исмоилов, Сайланма. 
Қирон келтирмоқ қ. қирон. Мана бу туғни 
Ҳазрат Али Карбало даиипида кофирларга 
қирон келтирганларида кўтариб чиққанлар. 
К. Яшин, Ҳамза. 

КЕМА Сувда сузадиган, юк ва йўлов- 
чиларни ташиш, балиқ овлаш, илмий-тад- 
қиқот, спорт, сайёҳлик ва ҳарбий мақсад- 
лар учун мўлжалланган қурилма. Балиқчи- 
лар кемаси. Юк ташиш кемалари. Ҳарбий 
кема. н ..юк ортилган кемалар бу кенг сунъий 
анҳор орқали Амударёга борар, ундан Орол 
денгизига тушиб, Ғаззолига кетарди. С. Си- 
ёев, Ёруғлик. 


Зангори кема Пахта териш машинаси. 
Йўлнинг ukku четидаги уммондек бепоён пах- 
та далаларида зангори кемалар сузмоқда. 
Газетадан. Кемага тушганнинг жони бир Бир 
мақсадда бирга ҳаракат қилувчилар яхши- 
ликни ҳам, ёмонликни ҳам бирга баҳам 
кўрадилар, деган маънони билдиради. Эмин 
Ражабов ўзини яна полка тагига олмоқчи эди, 
Нормат ушлаб қолди: -Дадил бўл, ўртоқ, 
кемага тушганнинг жони бшр! И. Раҳим, Чин 
муҳаббат. Космик кема Космосда учиш учун 
махсус ишланган қурилма. 1960 йил 19 ав- 
густ куни иккинчи космик кема Ер йўлдоиш 
орбитасига учирилди. Ҳ. Шокирова, Парвоз- 
лар. Ҳаво кемаси Дирижабль, оғир самолёт. 
Ҳаво кемаси оҳиста учиб боряпти; самолёт 
салони оддий иш кунидек гавжум. Газетадан. 

КЕМАКАШ айн. кемачи. Кемакаш учун 
туман қаттиқ бўрондан ҳам хавфлироқдир. 
Ж. Абдуллахонов, Тўфон. 

КЕМАСОЗ Кема қурувчи мутахассис. 
Тонг отиши биланоқ дурадгорлар, кемасоз- 
лар ишга кетдилар. М. Осим, Карвон 
йўлларида. 

КЕМАСОЗЛИК Кема қуриш иши, шу- 
нингдек, кема қуриш ҳақидаги фан. Кема- 
созлик институти. н ..кемасозлик заводи 
ишчиларининг йиғилишида мингдан ошиқ 
киши қатнашди. Газетадан. 

КЕМАЧИ Кемани бошқарувчи киши; 
кема билан дарёдан киши ва юк ўтказиш ёки 
ташиш билан шуғулланувчи киши. Дарёбўйи- 
da кемачи йигитлар Муқимийга хушхабар ет- 
каздилар. С. Абдулла, Мавлоно Муқимий. 

КЕМИК Илик суяги, япалоқ суяклар- 
даги ёғ-тўқималар. Яна бундай тўқималар 
найсимон суяклар ичидаги илик, япалоқ су- 
яклар орасидаги «мижик» ва «кемик» деб 
аталувчи ёғлардан ҳам иборат бўлади. К. 
Маҳмудов, Ўзбек тансиқ таомлари. 

КЕМИРМОҚ 1 Қаттиқ нарсани тиш 
билан қириб, ушатиб майдаламоқ; ғажи- 
моқ. Суяк кемирмоқ. н Уч-тўрт яшар сап- 
сариқ қизча пўсти арчилган сабзи кемириб 
турибди. П. Турсун, Ўқитувчи. Бирининг [оёқ 
кийимнинг] юз ярмини сичқон кемирган, би- 
рининг юзи тагчармга ёпишиб кетган. Ой- 
бек, Танланган асарлар. 

2 кўчма Таталаб қийнамоқ, азоб бер- 
моқ (руҳий кечинмалар ҳақида). У минут 
сайин юрагини кемириб кетаётган бу дард- 
ни ҳеч кимга айта олмас.. эди. А. Қаҳҳор, 





Қўшчинор чироқлари. Нигоранинг илк бор 
«Шер ака» деганини эшитганида, баданини 
кемираётган оғриқни ҳам унутиб, аллақан- 
дай ширин, қайноқ бир ҳиснинг зўридан маст 
бўлган эди. С. Анорбоев, Оқсой. 

КЕМИРУВЧИ 1 Кемирмоқ фл. сфдш.; 
кемирадиган. Қуртларда капалакларникидан 
фарқ қиладиган кемирувчи оғиз аппарати 
бўлади. «Зоология». Шубҳа кишини кемирув- 
чи, ҳаёт тотини оғуга айлантирувчи энг 
ёмон нарсадир. А. Эшонқулов, Оила бахти 
ҳақида. 

2 қ. кемирувчилар. 

КЕМИРУВЧИЛАР Сутэмизувчилар- 
нинг ўсимликлар, уларнинг меваси, дони 
билан овқатланадиган энг катта туркуми 
(курак тишлари яхши ривожланиб, овқат- 
ни кемиришга мосланган бўлади; мас., 
қуён, каламуш, сичқон). Сувсар кемирув- 
чиларга қирон келтирган бўлса ҳам, уй пар- 
рандаларига тегмайди. Газетадан. 

КЕМИРЧАК анат. Одам ва ҳайвон 
организмидаги эгилувчан ва қаттиқ бирик- 
тирувчи тўқима; тоғай. Бурун кемирчаги. н 
Беморга янги кемирчак қўйиш.. оддий опера- 
ция бўлиб қолди. Газетадан. 

КЕМПИНГ [ингл. camping < camp — 
лагерь бўлиб жойлашмоқ] Автосаёҳатчилар 
учун қурилган, чодирлар, кичик уйчалари 
ҳамда автомобилга техник хизмат кўрсата- 
диган жойлари бўлган ёзги оромгоҳ. 

КЕМТИК 1 Предметнинг учган, син- 
ган, кертилган, бузилган, нураган жойи. 
Санам боғ адоғидаги кемтикдан ошиб, эгаси 
кўчиб кетиб, ҳувиллаб қолган қўиши боққа 
тушди, Ш. Холмирзаев, Тўлқинлар. Дарҳа- 
қиқат, унинг чап қулоғи кемтик. Ўқ олиб 
кетган. С. Аҳмад, Ҳукм. Супа четидаги ўчоқ- 
да, қоп-қорайиб, жўмраги кемтик қумғон 
қопқоқни кўтариб, бақир-бақир қайнарди. Ш. 
Тошматов, Эрк қуши. 

2 кўчма Етишмайдиган, тўлмай қолган 
жой; етишмовчилик, камчилик, нуқсон. 
Бунақа аёл билан умрининг охиригача яшаб 
бўладими? Ҳаётнинг нуқул кемтик томони- 
ни кўради. С. Нуров, Нарвон. Фақат ҳисоб- 
китобингизда эмас, ишларингизда ҳам чал- 
кашликлар, кемтиклар бор.. Ҳ. Назир, 
Кўктерак шабадаси. 

КЕМТИМОҚ Бир томонидан, чеккаси- 
дан узиб, учириб олмоқ; шу тарзда йўқ 
қилмоқ, камайтирмоқ, қисқартмоқ. Авж 


олганини чеканка қилиб, кемтиб тураман. 
Шуҳрат, Олтин зангламас. Ерга ер қўшиш 
ўрнига уни кемтиш, ташлаб қўйиш, қўриққа 
айлантириш уят-ку, ахир. Газетадан. 

КЕМШИК Бир -икки олд тиши тушган 
ва ўрни очиқ қолган. Кемшик бола. н [Кам- 
пир\ Холдор билан Кимсаннинг уйғоқлигини 
кўриб, ерга чўкка тушди, кир рўмолининг 
учини кемшик оғзига солди. А. Мухтор, Ту- 
ғилиш. Нортожининг ҳозир ёши олтида, 
Бироқ чоллар каби кемшик бечора. Ғ. Ғулом. 

КЕНАС с. т. эск. Князь. ..Тошкентда 
қаттиқ ер қимирлаган экан. Тўртдаги (го- 
род — шаҳар) кенаснинг уйи ҳам қулаган экан. 
Мирмуҳсин, Умид. 

КЕНГ 1 Ичи, ич ҳажми, сиғими, сатҳи 
катта. Кенгуй. Кенг майдон. Кенг пайкал. Тор 
жойда ош егандан кенг жойда мушт еган 
яхши. Мақол. н Ичкари-ташқари данғил- 
лама ҳовли. Ичкари ҳовлининг саҳни кенг. 
Ойбек, Танланган асарлар. Одамлар.. саҳн- 
га кенг давра қуриб ўтирдилар. М. Исмои- 
лий, Фарғона т. о. Тоғ этагин тутиб ётар 
кенг пахтазор. «Гулдаста». 

2 Эни, кўндаланг ўлчами катта; энли, 
сербар. Кенг йўл. Кенг дарё. Кенг баргли ўсим- 
ликлар. н Орасидан қўқонарава бемалол 
юрадиган кенг, узун ишкомлар икки таноб- 
дан ортиқроқ ерни ишғол этган. Ойбек, 
Танланган асарлар. 

3 Ўлчами мўлжалдагидан катта; катта 
келадиган, бемалол сиғадиган (кийим ва 
унинг қисмлари ҳақида). Кенг тўн. Кенг шим. 
Кенг енг. н [Мингбоши] Кенг, оппоқ сурп 
яктагининг барларини.. икки ёққа ёйиб, се- 
кин-секин лапанглаб борди. М. Исмоилий, 
Фарғона т. о. 

4 Тарқалиш, қамров доираси катта; кўп 
нарсани ўз ичига олган. Кенг имкониятлар 
яратмоқ. Кенг истеъмол моллари. Ишнинг 
кўлами ниҳоятда кенг. н Муҳокама қилин- 
ган масала юзасидан кенг қарор қабул қилин- 
ди. Газетадан. Актриса ўз қаҳрамонини кенг 
фикрли, салобатли, ишчан, олижаноб.. иффат- 
ли аёл сифатида тасвирлайди. Газетадан. 

3 кўчма Меҳр-мурувватли, яхшиликни 
аямайдиган, кўпчиликка бирдек муносабат- 
ли. Кенгга кенг дунё, торга тор дунё. Мақол. 
н Холам қўли очиқ, кенг, Овқатни улашар 
тенг. Қ. Муҳаммадий. 

Феъли (ёки кўнгли) кенг айн. кенг 3. Ва- 
лижон деган вакилимиз.. феъли кенг одам эди- 




да. С. Абдуқаҳҳор, Санамай саккиз дема. 
Кўнгил кенг бўлса, ҳужра ҳам саройдай. Газе- 
тадан. Юраги кенг 1) унча-мунчага ғам емай- 
диган, ташвиш тортмайдиган. Юрагингиз мун- 
ча ҳам кенг бўлмаса, кўзингизга уйқу келгани- 
га ҳайронман. А. Қаҳҳор, Қўшчинор чироқ- 
лари; 2) айн. феъли кенг. Аҳмаджон коман- 
дирнинг машқ қилдиришга шошилмаганидан 
ҳам кўра, дам олишга ижозат берганига ҳай- 
рон бўлиб, «мунча ҳам юраги кенг одам экан!» 
деб қўйди. А. Қаҳҳор, Олтин юлдуз. 

КЕНГАИМОҚ 1 Ичи ёки сатҳи катта- 
лашмоқ; кенг бўлмоқ. Кўча кенгайди. Уй 
кенгайди. Пахта майдони кенгайди. н Унинг 
гапи оғзида қолди, кўзлари хиёл кенгайиб, ним 
очиқ лаби титради. П. Қодиров, Уч илдиз. 
Ўпқон борган сари кенгайиб борарди. Э. Раи- 
мов, Ажаб қишлоқ. 

2 Қамров доираси ортмоқ, катталашмоқ. 
Иш кўлами кенгаймоқ. н Тиббиёт муасса- 
салари тармоғи йил сайин кенгайиб, замо- 
навий техника билан тобора яхшироқ жи- 
ҳозланмоқда. Газетадан. Жиноятчилар гуру- 
ҳининг сафи кенгайиб борарди. «Муштум». 

КЕНГАШ 1 Бирор иш, ҳаракат юзаси- 
дан фикр-мулоҳаза, йўл-йўриқ; маслаҳат. 
Кишининг бошига бир иш тушганда, дарров 
бировдан кенгаш ва ёрдам сўрайдир. А. Қо- 
дирий, Ўтган кунлар. Болаларнинг кенгаши 
билан икки бўзни кўтариб, шом пайтида 
мирзонинг уйига бордим. А. Қодирий, Меҳ- 
робдан чаён. 

2 Ўзаро, биргаликдаги муҳокама; шун- 
дай муҳокама мажлиси; йиғилиш. Ишлаб 
чиқариш кенгаши. н Тўмарис жанг кўрган 
доно чоллар, аёлларни чақириб, кенгаш ўтказ- 
ди. М. Осим, Карвон йўлларида. Ана шу 
Бойгузардаги бир бойнинг уйида махфий гу- 
руҳнинг кенгаши бўлди. С. Сиёев, Аваз. 

3 Бирор корхона, муассаса, жамиятнинг 
фармойиш ёки маслаҳат берувчи органи. 
Оқсоқоллар кенгаши. Ўзаро Иқтисодий Ёр- 
дам Кенгаши. Бирлашган Миллатлар Таш- 
килоти Хавфсизлик Кенгаши. н ..правление 
Ўрмонжонни ҳосилот кенгашининг раиси 
қилиб тайинлади.. А. Қаҳҳор, Қўшчинор 
чироқлари. 

КЕНГАШЛИ с. т. Кенгаш билан 
бўлган, кенгаш билан қилинган. Кенгашли 
тўй тарқамас. Мақол. 

КЕНГАШМОҚ 1 Биргаликда муҳокама 
қилмоқ, ўзаро маслаҳатлашмоқ. Амирзодам, 


бугун отлиқ сайрга чиқмоқчи эдингиз, хоним 
ҳазратларининг таклифларини барча беклар 
билан кенгашиб кўрурмиз. П. Қодиров, Юл- 
дузли тунлар. Энди бизларни жойлаштиринг, 
эртага хсигқ билан кенгашамиз. А. Мухтор, 
Чинор. 

2 Маслаҳат олмоқ, маслаҳат сўрамоқ. Сен 
уйингга бориб, отанг билан кенгаш, болам. 
Ота рози — худо рози. С. Сиёев, Ёруғлик. 

КЕНГАШЧИ Маслаҳат берувчи, мас- 
лаҳатчи. Кушбеги Отабекнинг бу гапларидан 
яхшигина тараддудга тушган эди, аммо Азиз- 
бекнинг оталиғи ва кенгашчиси бўлган Юсуф- 
бек ҳожининг ўғли бўлиши унинг миясини 
қотирган.. эди. А. Қодирий, Ўтган кунлар. 

КЕНГЛИК 1 Эн ўлчами, сатҳнинг кат- 
талиги. Шаҳарнинг кенглиги. Уйнинг кенгли- 
ги. Кўчанинг кенглиги. н Майдон икки та- 
ноб кенгликда бўлиб, жануби қутидор ва 
қўишисининг иморатлари.. ҳам шунга ўхшаш 
иморатлардан иборат эди. А. Қодирий, 
Ўтган кунлар. Бу жой тепалик ўртасида 
бўлиб, кенглиги ярим гектардан ортиқ эмас 
эди. И. Раҳим, Чин муҳаббат. 

2 Очиқ, кенг бўшлиқ. Заргаров ўша то- 
монга, олис уфқларга ястаниб ётган кенг- 
ликларга тикилганча қолди. А. Мухтор, 
Бўронларда бордек ҳаловат. Йигирмадан ор- 
тиқ ёш чавандозлар тоғ бағридаги кенглик- 
да у ёқдан-бу ёққа қувлашар.. эди. Мирмуҳ- 
син, Меъмор. 

3 геогр. Экватордан меридиан бўйлаб 
кетган ва градуслар билан ифодаланган 
масофа (ердаги пунктлар ўрнини белгилаш 
учун хизмат қилади). 

Жанубий кенглик Экватордан жануб то- 
монга кетган ва градуслар билан ифодалан- 
ган масофа. Шимолий кенглик Экватордан 
шимол томонга кетган ва градуслар билан 
ифодаланган масофа. 

КЕНГ-КОВУЛ Кенг-мўл (асосан, жой 
ва кийимга нисбатан) Дўкони ҳам кенг-ко- 
вул экан. Ойбек, Болалик. У[Мария].. сочи- 
ни турмаклаб, хонаки, кенг-ковул кўйлак 
кийиб олган эди. А. Мухтор, Чинор. 

КЕНГУРУ [ингл. kangaroo < Австралия 
аборигенлари тилида «гапингизга тушунма- 
дим» деган ибора] Австралияда тарқалган, 
сакраб юрадиган халтали сутэмизувчи ҳайвон. 

КЕНГЧИЛИК с. т. Мўлчилик, маъмур- 
чилик. 

КЕНДИР қ. кандир. 




КЕНЖА 1 Энг охирги фарзанд, энг ке- 
йин туғилган ўғил ёки қиз. Лутфинисо эри- 
нинг давлатидан мумкин қадар кўпроқ қўпо- 
риб, шу кенжа арзандасига сарф қилиш учун 
уринар эди. Ойбек, Танланган асарлар. Кен- 
жа ўғил Сайфулла билан кенжа қиз Масту- 
рабиби, айвон олдига келган, уст-боши ни- 
ҳоятда кир Элмуродга жирканч билан ти- 
килиб турардилар. П. Турсун, Ўқитувчи. 

2 Бир турдаги нарсаларнинг пайдо 
бўлиш, юзага келиш кетма-кетлигида ке- 
йингиси, сўнггиси; кейинги, сўнгги. Кен- 
жа шогирд. Кенжа куёв. н 1978 йил баҳо- 
рида кенжа хўжаликда.. Ш. Р. Рашидов пах- 
такорлар билан самимий суҳбат қилиб, қим- 
матли маслаҳатлар берди. «Ўзбекистон 
қўриқлари». Шу пайт эишкни секин очиб ки- 
риб келган Содиқжон бойваччанинг кенжа 
хотини Шаҳзодахон уни ширин хаёллар қучо- 
ғидан юлиб тортиб олди. К. Яшин, Ҳамза. 

3 Кенжа (эркаклар исми). 

КЕНЖАТОЙ 1 Кенжа с. кичр. -эркл. шак- 

ли. Кенжатойимиз ҳар куни йиғлаб қайта- 
ди. П. Турсун, Ўқитувчи. 

2 с. т. Бола, гўдак, кичкинтой. 

КЕННОИИ с. т. Келинойи. Ўзбек ойим 
ўрта эшикка бориб етмаган ҳам эди, нариги 
ёқдан қўитининг боласи югуриб кириб қолди: 

— Севинчи беринг, бек буви, кеннойим кел- 
дила! А. Қодирий, Ўтган кунлар. Ёдгорнинг 
уйланганини Тамила кеннойингиздан эшитиб, 
азбаройи ачинганимдан сизга айтдим. Ў. 
Ҳошимов, Қалбингга қулоқ сол. 

КЕНТ [суғд. rxS — уй, хонадон] эск. 
Маълум хусусияти билан шаҳар ва қишлоқ- 
дан фарқланиб турувчи, аҳоли яшайдиган 
жой; шаҳарча. [Йўлчи:] Эшитган бўлсангиз 
керак, ҳозир кўп шаҳарларда, кент, қишлоқ- 
ларда камбағал халқ ўз ҳақини даъво қилиш 
учун шайланмоқда. Ойбек, Танланган асар- 
лар. Чўлқувар архитектор ва инженерлари- 
миз бир вақтлардаги сардобалар ўрнида сўлим 
манзилгоҳлар, янги кент ва шаҳарлар барпо 
этмоқдалар. Ш. Рашидов, Янги ер ҳақида 
сўз. Кўпдир мамлакатда кентлар, овуллар. А. 
Орипов. 

КЕПАК 1 Буғдой, жўхори каби донлар 
тортилганда (ун қилинганда), улардан чи- 
қадиган пўсти ва ун бўлмаган дон чиқит- 
лари. н -Нонларингиз ичида нега сомон кўп ? 

— деди Шокир ака. -Сомон эмас, арпа уни- 
нинг кепаги, қилтиғи, — деди Кулмурод. С. 


Айний, Қуллар. Ойимхон.. очдан ўлмаслик 
учун эртадан кечгача кир ювиб, ҳақига бир 
коса кепак олиб, нон қилиб еган. П. Турсун, 
Ўқитувчи. 

2 с. т. Қазғоқ. Гап шу ерга келганда, Бер- 
ди Аминович.. бошларини қашиб қолдилар. 
Елкаларига кепак ёғила бошлади. «Муштум». 

КЕПАТА шв. Қиёфа ҳолати (одатда 
ёмон, аянч, ачинарли аҳвол). У.. нажот 
йўлини бутунлай йўқотган кииш кепатаси- 
даўтирарди. С. Аҳмад, Ойдин кечалар. Па- 
ранжили хотин ўғлининг заҳил юзини, озиб 
кетганини кўриб, йиғлаб юборди: -Вой, ай- 
ланай болам-ей! Жон болам-ей! Сени қандай 
кепатага солибди-я бу золим!М. Исмоилий, 
Фарғона т. о. ..хумордан чиққунча калтакла- 
шибди. Тағин бир кепатада ташлаб кетиш- 
ганини айтинг!Э. Аъзам, Кечикаётган одам. 
Шамол ҳамма нарсани ўз ҳукмига олади.. 
Истаган кепатасига солаверади. Ж. Абдул- 
лахонов, Тўфон. 

КЕПКА [фр. kepi] Эркакларнинг гар- 
дишсиз, олди соябонли юмшоқ бош ки- 
йими. Илҳомжон жаҳл билан кепкасини бос- 
тириб олди. Н. Аминов, Ёлғончи фаришта- 
лар. 

КЕПЧИК Ёғоч гардишга хом тери қоп- 
ланган, ғаллани елпиш, совуриш учун 
ишлатиладиган рўзғор буюми. Ўгай қизнинг 
олдига бир кепчик гуруч билан бир кепчик 
моиши қўйиб кетибди. «Зумрад ва Қиммат». 

КЕРАГА Ўтовнинг четанга ўхшатиб 
ишланган девори. Шамол кучайиб ўкирмоқ- 
да, Шерали ўтирган ўтов, ёрдам сўраб яли- 
наётгандай, титраб-тебранар, керагалари 
зорланаётгандай ғижирлар эди. С. Анорбо- 
ев, Шерали. Шабада ўтовнинг керагаларини 
аста ғичирлатади, саратон яйловнинг бош- 
ни айлантирадиган эпкинини олиб келади. А. 
Мухтор, Чинор. 

КЕРАГИЧА рвш. Талаб этилган миқцор- 
да, талаб этилган даражада. [Ўзбек ойим:] 
Кам бўлса, дарров омбордан керагича олиб 
чиқ, ундан кейин хамирингга ўзинг қара. А. 
Қодирий, Ўтган кунлар. 

КЕРАК 1 Талаб-эҳтиёж бор, даркор, 
зарур. Жой керак. Озиқ-овқат керак. Китоб 
керак. Бир товуққа ҳам дон керак, ҳам cye 
керак. Мақол. Туяга янтоқ керак бўлса, 
бўйнини чўзади. Мақол. н Қишлоқдагилар- 
ни боқиш учун пул керак, кийим керак. Ой- 
бек, Танланган асарлар. Агар одам, одам 

боласига ўхшаб умр кечираман деса, унга кўп 
нарса керак бўлар экан. А. Қаҳҳор, Қўшчи- 
нор чироқлари. 

2 Ёрд. с. взф: 1) феълнинг -(и)ш қўшим- 
чали шаклига бирикиб, тасвирий шаклни 
ҳосил қилади ва ўзи бирикиб келган сўз 
билдирган ҳаракатни бажариш лозим 
бўлган ҳаракат эканлиги маъносини бил- 
диради. Айтишим керак. Хабар олиш керак. 
Дам олиш керак. н Ҳозирги кунда илм-фан- 
нинг бирор йўналишида етук мутахассис 
бўлиш учун фаннинг бошқа йўналишларини 
ҳам чуқур билиш керак. Газетадан. Ёшлар.. 
уламолар олдида адаб сақлашлари керак. 
Ойбек, Танланган асарлар; 2) феълнинг 
шарт майли шакли билан бирикиб, гумон, 
тахмин, эҳтимоллик маъносини билдира- 
ди. Келса керак. Билса керак. Айтса керак. 
Чиройли бўлса керак. Ширин бўлса керак. н 
У, Чароснинг онаси жаҳл устида шу ишни 
қилган бўлса керак, деб ўйлаганди. Ў. Ҳоши- 
мов, Қалбингга қулоқ сол. 

КЕРАКЛИ Керак бўладиган, талаб эти- 
ладиган; зарур. Керакли китоб. Керакли ас- 
боб. Керакли тошнинг оғирлиги йўқ. Мақол. 
н Улар буни варақлаб, керакли газламалар- 
нинг парча-парча нусхаларини кўриб танлай- 
дилар. Ойбек, Танланган асарлар. Хўжалик- 
ка керакли бинолар.. муддатидан анча бурун 
битди. А. Қаҳҳор, Қўшчинор чироқлари. 

КЕРАКСИЗ Кераги йўқ, талаб этилмай- 
диган; ортиқча. Кераксиз идиш. Кераксиз 
нарсалар. н [Тантибойвачча] Кераксиз 
бўлса ҳам, тантилик учун ҳар хил овқат- 
лар, ичимликлар буюрди. Ойбек, Танланган 
асарлар. 

КЕРАМЗИТ [юн. keramos — лой, гил; 
тупроқ] Лойсимон жинсларни ўтда тоблаб 
(пишириб) олинадиган, шағал, чақиқ тош 
ёки қум кўринишида тайёрланадиган ғовак 
қурилиш материали. 

КЕРАМИКА [юн. keramike (techne) — 
кулолчилик (санъати) < keramos — лой, 
тупроқ] 1 Табиий лойларни юқори ҳаро- 
ратда пишириш йўли билан сопол, чинни 
идишлар, нақшли нафис буюмлар ишлаб 
чиқариш ва шундай иш санъати. Керамика 
заводи. н Риштон керамика заводининг маҳ- 
сулотлари йил сайин кенг шуҳрат қозонмоқ- 
да. Газетадан. 

2 Табиий лойни пишириш йўли билан 
ясалган буюмлар. Керамика буюмлари. н 


Ўзбекистон архитекторлари биноларни ранг- 
ли керамика ва нақшлар билан безашда халқ- 
нинг анъанавий усулларидан ўз ижодларида 
кам фойдаланмоқдалар. Газетадан. 

КЕРГИ 1 Каштачилик асбоби; чамбар, 
чамбарак. 

2 Нарсалар орасини очиб, кериб қўйиш 
учун ишлатиладиган икки томонлама тир- 
гак. Шунда дадам бақатеракнинг шохидан 
кесиб, сигирнинг оғзига керги солса, шиши 
қайтарди-қоларди. X. Тўхтабоев, Сариқдев- 
ни миниб. 

КЕРИК 1 Ораси очиқ, керилган; тешик- 
лари катта. Мирҳожи боиш юмалоқ, катта 
бурнининг катаклари керик.. гердайган бой. 
Ойбек, Улуг йўл. 

2 кўчма Ўзига бино қўйган; талтайган, 
керилган. Мана бугун ҳам мингбошининг ке- 
рик хотини.. «Итваччаларини эргаштириб 
чиқмасин, бирам суқ, бирам ифлоски бола- 
лари», деганини эшитиб, бормади. М. Исмо- 
илий, Фарғона т. о. 

КЕРИЛМАЖОН айн. керилмачоқ. 

КЕРИЛМАЧОҚ с. т. Доим керилиб мақ- 
танадиган, ўзига бино қўйган. Керилмачоқ 
одам. м Роҳила.. керилмачоқ йигит билан 
от чопишиб кўришга рухсат сўраган эди, 
капитаннинг бароқ қошлари чимирилди. А. 
Муҳитдин, Ҳ. Тожибоев, Оташ қалбли қиз. 

КЕРИЛМОҚ 1 Кермоқ фл. ўзл. ва мажҳ. 
н. Абдулвоҳид, гўё бошидан совуқ сув қуйган- 
дек, сесканиб кетди, қирра бурнининг катак- 
лари керилди. Ойбек, Нур қидириб. 

2 кўчма Мақтанмоқ, ғурурланмоқ, тал- 
таймоқ. Султонов энди ҳар қанча керилса, 
кўкрагини баланд кўтарса арзирди. М. Ман- 
суров, Ёмби. Ишни дўндириб қўйиб керилинг- 
ки, бошқалар қойил қолсин-да. «Муштум». 

КЕРИШМОҚ 1 Кермоқ. фл. бирг. н. 

2 Увушиб қолган аъзони ўз ҳолига кел- 
тириш учун гавда ва қўл-оёқни чўзиб ҳара- 
катлантирмоқ, кермоқ. Уйғонгандан кейин 
ҳузур қилиб бир керишди. н Оқшом салқи- 
нидан увушган танасини ҳаракатга келти- 
риш учун керишаётган жангчининг елкасига 
панжаси билан қоқиб: -Кетдикми, Деҳқон- 
бой! — dedu.. бир жангчи. Н. Сафаров, Жанг- 
чи шоир. Алиохун ўрнидан туриб, кенг, сер- 
тук кўкрагини қавартиб керишди. Ойбек, 
Танланган асарлар. 

3 шв. керилмоқ 2. Бекор керишганлар 
аҳмоқ бўлади. «Алпомиш». 




КЕРКМОҚ Бир оз кўпчиб кўтарилмоқ 
(юз, қовоқ ҳақида). Крвоғи керкибди. 

КЕРМОҚ Икки томонга тортиб, ора- 
сини очмоқ, йирмоқ. Маҳкам ака ботинка- 
ни қўлига олиб, дастасини кериб берди. Р. 
Файзий, Сен етим эмассан. Беғубор осмон- 
да бир калхат қора қанотларини кериб, 
бўйнини чўзиб, аланглаб юрибди. А. Муҳид- 
дин, Ҳ. Тожибоев, Оташ қалбли қиз. 

Кўкрак кермоқ қ. кўкрак. Қошини кер- 
моқ 1) қошини кўтармоқ; 2) таажжубла- 
ниб қарамоқ. Ҳудратнинг дами ичига тушиб 
кетди, қошини кериб, жавоб кутиб турган 
Колянинг афтига тик боқолмади. Ҳ. Назир, 
Сўнмас чақмоқлар; 3) кўчма менсимай 
қарамоқ; мақтанмоқ. Керма, манманлик би- 
лан, ўрнида турган қошни. Чустий. 

КЕРОГАЗ Иситиш, қайнатиш, овқат 
пишириш учун мўлжалланган, керосин 
буғи билан ёнадиган асбоб. Толибжон кет- 
ган шекилли. Йўқса, аллақачон бу ерда чи- 
роқ ёқилган, керогазда шўрва ёки бирон егу- 
лик қайнаб турган бўларди. Д. Нурий, Ос- 
мон устуни. Мен икки кило гўшт.. битта 
керогаз, беш литр керосин оламан. С. Сиёев, 
Эркаклар эртаги. 

КЕРОСИН [ ингл. kerosene < юн. keros 
— мум] Ҳайдаш йўли билан нефтдан оли- 
надиган ўткир ҳидли суюқ ёнилғи. Ўчоқ бо- 
шида керосин билан шишасиз ёнаётган жин- 
чироқни ташқари олиб чиқди. С. Айний, 
Қуллар. 

КЕРОСИНКА [р.] Иситиш, қайнатиш, 
овқат пишириш учун мўлжалланган, керо- 
син билан ёнадиган пиликли асбоб. [ Сотув- 
чи] Т. Тожиев, Исматовларга икки пиликли 
керосинкани 10 сўмдан қимматга пуллади. 
«Муштум». 

КЕРТИК 1 айн. кемтик. Пиёланинг кер- 
тиги. 

Кертик қилмоқ Синдириб, учириб ол- 
моқ. Домлани кўз қирлари билан кузатган 
ҳолда, бўйрачўпнинг бир ёнидан жиндек кер- 
тик қилиб, «қўчқор» ясадилар, сўнг иккови 
«қўчқор» уриштира бошлади. П. Турсун, 
Ўқитувчи. 

2 Арра тиши каби ўсиб, чиқиб турган икки 
аъзо ўртасидаги кемтик жой. Барг кертиги. 

КЕРТМОҚ Қирқиб, чопиб майдаламоқ. 
Укроп кертмоқ. Отга беда кертиб солмоқ. н 
Собир ака ёнидаги паккисини олиб, баргни 
қуртга мослаб керта бошлади. Газетадан. 


КЕСАК 1 Қотган, қуриган лой бўлаги. 
Ичкаридан ҳам чертиш товуши эшитилган- 
дан кейин, ердан бир кесак олиб, деразага 
катта ҳарф билан «мен» сўзини тескари ёзди. 
С. Айний, Қуллар. Девор ycmuda турган ўн 
икки ёшлардаги бир қиз девордан кесак кўчи- 
риб олиб, мулла Норқўзига ўқталди. А. Қаҳ- 
ҳор, Майиз емаган хотин. 

Текканга тегиб, тегмаганга кесак отади 
Дуч келганни хафа қилаверадиган, ҳеч кимга 
тинчлик бермайдиган, уришқоқ, безори. 

2 шв. Гувала. Кесак қаламоқ. Кесак девор. 

3 кўчма Ҳис-туйғуси йўқ, ҳушсиз; ҳеч 
нарсадан таъсирланмайдиган (кесакка нис- 
бат берилади). -Қиз билан бошлашиб, [Қоси- 
мовнинг] уйига кираман, жиғига тегаман, 
қани, рашк ўти бормикан вужудида. Агар 
ғирт кесак бўлса, ўзидан кўрсин, — деди 
Аҳмад. А. Мухтор, Давр менинг тақдиримда. 
-Ёрмат, одаммисан, отамисан! — деб ба- 
қирди элликбоши, — ўл, кесак! Ойбек, Тан- 
ланган асарлар. 

Кесак бўлиб қолмоқ Ҳис-сезгиси, ҳуши 
йўқолиб қолмоқ; қотиб қолмоқ. «Отиб ўлди- 
риш» сўзини эшитган Азизий курсига суялга- 
нича кесак бўлиб қолди. Ҳ. Ғулом, Машъал. 
Кесакдан олов (ёки ўт) чиққандек Бўлма- 
ган, бўлиши мумкин эмас иш юз берган- 
дек. Кесакдан олов чиққандек, умрида ашула 
айтмаган Абдуваҳоб бирдан: «Фарзанд керак- 
дир йигитга!» — деб хиргойи қилди-ю, ҳўнграб 
йиғлайверди. «Муштум». Кесакдан ўт чиқди, 
деб «Тескари» амаки ҳам хурсанд. С. Сиёев, 
Ёруғлик. Қоронғи уйга кесак отгандек Фой- 
дасиз, беҳуда. Бунга [меҳмонга] гап уқти- 
риш қоронғи уйга кесак отгандек гап эди. А. 
Қаҳҳор, Думли одамлар. 

КЕСАКИ Эшик ёки дераза ўрнатилади- 
ган чорчўп. Болтабой, кўзларида жиққа ёш 
билан эшикнинг кесакисига беҳол суяниб қол- 
ган Саодатни кўриб, юрак-бағри эзилди. Ж. 
Шарипов, Саодат. Ҳой, бировнинг эшигини 
бевақт тақиллатма, нақ ўзингникини кеса- 
киси билан кўчириб ташлайди. Шуҳрат, 
Шинелли йиллар. 

КЕСАКЛАШМОҚ 1 Қотиб, қуриб, сув- 
сизланиб, кесакка айланмоқ (лой, тупроқ, 
экин ери ҳақида). 

2 кўчма. Сезмайдиган, ҳиссиз (кесак) 
бўлмоқ. Ниҳоят, оёғидан совуқўтиб, кесак- 
лаша бошлагач, орқасига қайтмоқчи бўлди. 
В. Ғофуров, Вафодор. 






КЕСАТИҚ Қочирим билан, пардалаб 
масхаралаш, кулиш ёки камситиш; истеҳ- 
зо, пичинг. Элмуродга қизнинг сўнгги «сиз 
ҳали хафа бўлдингизми шунга?» дегани не- 
чукдир кесатиқдай туюлди. П. Турсун, 
Ўқитувчи. -Ҳаммасини йиғиштириб, сизга 
берган! — Абдусамат аканинг бу кесатиғи 
Тўхтасиновни яна тутақтириб юборди. М. 
Мансуров, Ёмби. 

КЕСАТМОҚ Қочирим сўз, гап, оҳанг 
билан масхараламоқ, истеҳзо, пичинг қил- 
моқ. [Хонзода:] Ғофиржоннинг ошиғи олчи! 
Хотин орқасидан бой бўляпти! [Ғофир:] 
Аяжон, кесатманг! Ўртанган юракка сиз ҳам 
туз сепманг! Ҳамза, Бой ила хизматчи. 

КЕСИК Кесилган. Азизбек мудофеларнинг 
саломларига жавоб қайтаришни ҳам унутиб, 
кўзини кесик бошларга тикди. А. Қодирий, 
Ўтган кунлар. «Қоплон!» десагина, кесик ду- 
мини ликиллатиб, югуриб келади. Шуҳрат, 
Жаннат қидирганлар. 

Тили кесик Гапиролмайдиган ҳолатни, 
миқ этмасликни билдиради. Ҳамманинг тили 
кесик, фақат шипга осилган беданалар ури- 
нади. Ойбек, Танланган асарлар. 

КЕСИМ 1 Кесилган бўлак (карж, бур- 
да ва ш. к.). Бир кесим нон. н Ҳаёт эса қим- 
тиниб, тортиниб, онда-сонда бир кесим 
қовун олади-да, бир тишлаб, яна коса чети- 
га қайтариб қўяди. М. Исмоилий, Фарғона 
т. о. Жек ҳамон тумшуғини чўзиб, кўзлари 
мўлтираб ётар, олдидаги сирли косада тур- 
ган колбаса кесимларига қарамасди. Ш. Хол- 
мирзаев, Бодом қишда гуллади. 

2 тех. Бирор жисмни текислик билан 
кесиш натижасида ҳосил бўладиган юза. 
Цилиндрнинг кўндаланг кесими доирадир. 

3 тлш. Гапнинг бош бўлакларидан 
бири; гапнинг асосини ташкил этиб, эга 
ифодалаган шахс, предмет ва ҳодисанинг 
ҳаракатини, ҳолати ёки белгисини билди- 
рувчи бўлак. 

КЕСИШМОҚ1 Кесмоқфл. бирг. н. Қурт- 
га барг кесишди. 

2 Йўналишда бир-бирига дуч келиб, 
тегиб ўтмоқ (йўл, чизиқ ва ш. к. ҳақида ). 
Параллел чизиқлар кесишмайди. н Йўллар 
кесишган жойда ногоҳ катта машина 
тўхтади. Ойбек, Қуёш қораймас. 

КЕСКИН 1 Узил -кесил тарздаги, қатъ- 
ий. Кескин мулоҳаза. Кескин эътироз. Кес- 
кин жавоб бермоқ. н Султон Али Мирзо 
Хўжа Яҳёга қарши кескин чора кўролмайди. 


П. Қодиров, Юлдузли тунлар. Армани уста 
қора лавҳадаги сўзларни ўчириб, қайта ёзиш- 
дан кескин бош тортди. Н. Аминов, Сува- 
рак. Жуман жуда кескин гапирмасдан, фикр- 
ларини эҳтиёт билан, мулоҳаза шаклида ай- 
тишга қарор қилди. А. Мухтор, Туғилиш. 

2 Жиддий ва тубли тарзда. Тартибни бу- 
зишлар кескин камайди. н Шўрланган myn- 
роқлар қишлоқ хўжалик экинларининг ҳосил- 
дорлигини кескин пасайтириб юбориши ҳам- 
мага маълум. Газетадан. Ёш келин-куёв ора- 
сида аввалги хаёлий орзу билан ҳозирги аҳвол- 
нинг кескин фарқидан келиб чиққан нохуш 
бир мураккаблик борлигини Ойша бегим ҳам 
пайқар ва.. ич-ичидан изтироб чекарди. П. 
Қодиров, Юлдузли тунлар. 

3 Ҳал этилиши оғир, катта куч ва эҳти- 
ётлик талаб этувчи; жиддий; ҳал қилувчи. 
Абдурасул кескин курашга тайёрланиш ке- 
раклигини тушунди. П. Турсун, Ўқитувчи. 

4 Тез юз берувчи ва кучли, шиддатли, 
қаттиқ (овоз, шамол ва ш. к. ҳақида). Йўлчи 
кўчага чиқиши билан кескин совуқ шамол 
қулоқларида ғувиллаб, игнадай ўткир, май- 
да қор парчаларини унинг юзига урди. Ой- 
бек, Танланган асарлар. 

5 рвш. Жуда тез; бирдан, шартта. Ўктам 
ўзини чўл хўжайини сезиб, теваракка қар- 
чиғай боқиш билан аланглаб, отини истаган 
ёққа кескин бурар эди. Ойбек, О. в. шабада- 
лар. Исломхўжа кескин бурилиб, фойтунга 
қараб юрди. С. Сиёев, Аваз. 

КЕСКИНЛАШМОҚ Ҳал этилиши қи- 
йинлашмоқ, мураккаблашмоқ, кескин тус 
олмоқ; жиддийлашмоқ; зўраймоқ. Вазият 
кескинлашди. Кураш кескинлашмоқда. н 
..ҳар икки тараф ўртасидаги вазият тобо- 
ра кескинлашиб борарди. К. Яшин, Ҳамза. 
| Кумуш | Ўн беш кун ичидаёқ бунча кескин- 
лашган Зайнабнинг ички адоватининг бир 
ойда қайси даражаларга бориб етишини 
ўйлар. А. Қодирий, Ўтган кунлар. 

КЕСКИНЛИК 1 Жи дд ий, кескин ҳолат, 
хусусият. Унинг феълидаги кескинлик.. кўплар 
муҳаббатини ўзига тортган эди. Мирмуҳ- 
син. Умид. 

2 Оғир оқибатларга, тўқнашувга олиб 
келиши мумкин бўлган мураккаб, оғир 
ҳолат, зиддият. Халқаро муносабатлардаги 
кескинлик анча юмшади. 

КЕСКИР 1 Яхши кесадиган, тиғи ўткир. 
Сарғиьи суяк сопли кескир пиноқ унинг кўз 







ўнгидан ўтди. С. Анорбоев, Оқсой. Остинг- 
да юз алвон ўйнайди отинг, Белингда ярқи- 
рар кескир пўлатинг. «Алпомиш». 

2 кўчма. Шу белгига нисбатни билди- 
ради; ўткир. Ўткир кўзи муиипумзўрнинг бағ- 
рин санчардай, Кескир сўзи синфий кўрнинг 
қалбин янчардай. Миртемир. Йигитларнинг 
қараши кескир, Ҳайтаради қилич дамин ҳам. 
М. Али, Гумбаздаги нур. 

КЕСКИЧ тех. Қаттиқ нарсаларни, мас. 
тош ёки металл буюмларни кесадиган, 
қирқадиган асбоб. Бугунги кунда олмос — пар- 
мадир, кескичдир, подишпникларнинг тарки- 
бий қисмидир. «Фан ва турмуш». Бунга то- 
пилган сон-саноқсиз ҳар хил шаклдаги қир- 
ғич, кескич асбоблар далил бўла олади. И. 
Жабборов, Кўҳна харобалар сири. 

КЕСМА 1 Кесиб, қирқиб тайёрланган, 
ажратиб олинган. Кесма милтиқ. н Бир 
оздан кейин шоир.. иккита нон ва жуда на- 
фис ишланган гулдор лаганчада кесма ҳалво 
олиб чиқди. Ойбек, Навоий. Дастурхон 
ёзиб.. икки коса кесма ош олиб чиқди. М. 
Осим, Тилсиз гувоҳ. 

2 мат. Тўғри чизиқнинг икки нуқтаси 
орасидаги ва шу нуқталарни қўшиб ҳисоб- 
лагандаги қисми. 

КЕСМОҚ 1 Тиғ билан танаси, этини 
тилмоқ, тилиб ичига кирмоқ. Бетини ус- 
тара кесмоқ. Товонини шиша кесмоқ. н 
Кўлингизга нима қилди, Шокирбек? — Пи- 
чоқ кесиб кетди.. — Ёмон кесдими? А. Қо- 
дирий, Ўтган кунлар. 

2 Тиғли асбоб билан бўлакларга ажрат- 
моқ, бўлакламоқ; қирқмоқ. Нонни кесмоқ. 
Қовунни кесмоқ. Қазини кесмоқ. н Ҳар вақт 
мақтайдиган пичоғини қинидан суғуриб, тар- 
вузни кесди. Ойбек, Танланган асарлар. Зи- 
ёдахон шитоб билан угра кесар экан, унга 
[ Сидиқжонга] бир қараб қўйди. А. Қаҳҳор, 
Қўшчинор чироқлари. 

3 Ортиқча, кераксиз қисмни тиғ билан 
олиб ташламоқ. Ток кесмоқ. Гул кесмоқ. н 
Одатда, кучук боланинг қулоғини, думини 
кесишади. Чунки бунинг уларга фойдаси бор. 
Ш. Холмирзаев, Оғир тош кўчса. Чўлоқ бўлиб 
юртимга қайтганимдан қайтмаганим бери- 
роқ эмасми?. Қарорим шу: оёғимни кесмай- 
сизлар. Н. Сафаров, Оловли излар. Оғриса 
ҳам, ярани ўз вақтида кесиб ташлаган яхши. 
А. Мухтор, Бўронларда бордек ҳаловат. 

4 Канал, йўл ва ш. к. қуриш учун ёки ер 
очиш мақсадида баландликни ковлаб, қа- 


зиб, ёриб, орасини очмоқ. Адирни кесиб, йўл 
қурмоқ. н Оқбўра олислик қилса, тоғни 
тешиб ўтирмай, кесиб ўтказардик [сувни]. 
М. Исмоилий, Фарғона т. о. 

5 кўчма Бирор жойнинг ўртароқ қис- 
мидан, орасидан тиккалаб йўл олмоқ, 
йўналмоқ. Ҳуши ўзига келган Бўта, биров- 
нинг қўрғонига бемаҳал мўралаб турганидан 
хижолат бўлиб, толзорни кесиб, орқасига 
қайтди. С. Аҳмад, Ҳукм. Булар [жангчилар] 
шағал тўкилган катта йўлни кесиб ўтиб, 
адирга томон чиқиб кетаётганда, ботаёт- 
ган қуёишинг ҳорғин нури рўпарадаги қорли 
тоғ чўққисини.. бир лаҳза қизартирди-да, 
сўнди. А. Қаҳҳор, Олтин юлдуз. 

6 Баданга (унинг бирор аъзосига) қат- 
тиқ таъсирини ўтказмоқ (асосан, совуқ 
ҳақида). Кучли изғирин.. қулоқларни кесади, 
совуқдан оёқларнинг бармоқлари увушади. 
Ойбек, Танланган асарлар. Кейин Йигита- 
ли, баданларини сув кесиб юборди шекилли, 
эринибгина қирғоққа чиқиб.. чалқанча тушиб 
ётди. Д. Нурий, Осмон устуни. 

7 кўчма Орага луқма ташлаб, гапни 
бўлмоқ, тўхтатмоқ. Йўлчи ҳали гапини 6u- 
тирмаган эди, Мирзакаримбой уни кесди: 
-Бир терининг ичида қўй неча озиб, неча мар- 
та семиради, — деди салмоқланиб бой. Ой- 
бек, Танланган асарлар. 

8 с. т. Белгиламоқ (мас., нархни). Ул- 
гуржи савдогарларга сотиладиган молларнинг 
нархини Ҳожи Ҳамдам кесиб берарди. М. 
Осим, Элчилар. 

9 с. т. Жазога ҳукм қилмоқ. Суд ўғрини 
беш йилга кесди. н [Амаки Фотимага:] Энди 
эшикдан бир қадам нари жилма, пичоқни 
тўрт жойингга ураман.. Кейин, майли, ҳуку- 
матинг мени кесадими, осадими, нима қилса 
қилаверсинШ. Турсун, Ўқитувчи. Прокурор, 
отиб ўлдирилсин, деган эди, суд.. етти йил- 
га Сибирга кесди. Чўлпон, Кеча ва кундуз. 

10 кўчма Пасайтирмоқ, қайтармоқ, йўқ 
қилмоқ. Кун мисдай қизиб кетган, фақат 
адир ва сойлардан келган шабада куннинг 
тафтини кесиб, одамларга ором бериб тур- 
моқда. Ҳ. Назир, Сўнмас чақмоқлар. Аччиқни 
аччиқ кесади дегандек, дадасининг бу сўзла- 
ри ташқаридаги совуқни кесди шекилли, Су- 
вонжон эшикни куч билан очиб, ўзини бўрон- 
нинг қучоғига отди. С. Анорбоев, Оқсой. 

11 этн. кам қўлл. айн. кестирмоқ 2. Ле- 
кин маҳалламизда газета ўқийдиган бир 




«шумтака» бор, у ҳароми: - Султонбекдек бир 
давлатманд ўз ўғлини мавлуд тўйи билан 
кесди, деб газетага ёзаман, — дейди. Ой- 
бек, Танланган асарлар. 

Бир кесар Бир марта айтадиган, айтга- 
нини қиладиган ёки қилдирадиган, бир 
сўзли. -Жуда бир кесар экансиз-ку! — Қоби- 
ловнинг сўзини бўлди Фармонқул ака. С. Маҳ- 
камов, Дала тонги. Йўлни кесмоқ Тўсқин- 
лик қилмоқ, ғов бўлмоқ. - Фақат тоғни те- 
шиб чиқарасанлар, — деб ҳоким йўлимизни 
кесиб қўйди.. М. Исмоилий, Фарғона т. о. 
Тутган жойини (ёки жойидан) кесмоқ Ўта 
ўжарлик қилмоқ, айтганида туриб олмоқ. 
..Зулфия Зияева ҳам мана шунақа, тутган 
жойини кесадиганлардан. «Муштум». Отаси 
ўз билганидан қолмади, онаси тутган жойи- 
ни кесди. И. Аҳмедов, О. Толипов, Ким айб- 
дор? Қўлини кесмоқ кўчма Ёрдамчисидан 
(имкониятидан) маҳрум қилмоқ. Бу ғамлар 
етмагандай, унинг ягона кўмакчиси бўлган 
шогирдини яқинда бошқа бир уста айнитиб 
олиб, бечора чолнинг қўлини кесди. Ойбек, 
Танланган асарлар. 

КЕСТИРМОҚ 1 Кесмоқ фл. орт. н. Чол 

ёш дарахтни кестирмади. Гулни кестирмоқ. 
Нархни кестирмоқ. Беш йилга кестирмоқ. 

2 этн. Хатна қилдирмоқ. Бир куни акам 
ўғлини кестирди. А. Қаҳҳор, Қанотсиз читтак. 

КЕТ 1 Бош (олд) га қарама-қарши то- 
мон; орқа қисм, орқа томон; орқа. Маши- 
нанинг кети. 

2 Одам танасининг белдан пастки орқа 
қисми. Отилмаган сопқон ҳам бошга тегар, 
ҳам кетга. Мақол. 

3 ( 3-ш. эгалик шаклида) Чўзиқ, давомли 
нарсаларнинг тугайдиган жойи; поёни, 
охири. Комила Ўктамни дастлаб катта 
боққа олиб кирди. Кети кўринмаган мевали 
дарахтлар қатори таажжубланарли гўзал 
эди. Ойбек, О. в. шабадалар. Дада, осмон теги 
жуда ҳам кенг-а ? Унинг энг кетига ҳеч ким 
борганми ? Қ. Муҳаммадий. 

4 (3-ш. эгалик шаклида) Охири, оқиба- 
ти, натижаси. Ўқиш — жафоли, кети — ва- 
фоли. Мақол. н Уч-тўрт кундан буён булут 
аримайди. Кети ёмон бўлади, шекилли. Ой- 
бек, О. в. шабадалар. Ўйланмаган ишнинг кети 
пушмондир. «Нурали». Бирниучга сотишнинг 
кети бўлар вой. «Муштум». 

5 Нарса ёки кимсанинг юз, бет, олд 
томонига қарши томон; орт, орқа. Кетга 


сурмоқ. н -Ота.. — деди Майна ўзини кетга 
ташлаб. Ш. Тошматов, Эрк қуши. 

6 3-ш. эгалик ва ж. к., ў. -п. к. ва ч. к. шакл- 
ларида (кетига, кетида, кетидан) кўмакчи 
вазифасида ишлатилади ва шу келишик 
шаклларига хос макон, вақт муносабатла- 
рини ифодалайди. Сидиқжон унинг кетида 
турган онасига қаради. А. Қаҳҳор, Қўшчи- 
нор чироқлари. Иссиқ чой олиб келди. Ке- 
тидан овқатга уннади. Ҳ. Назир, Ёнар тоғ. 
Ҳаял ўтмай Аҳмедов, унинг кетидан Ўрмон- 
жон билан Иброҳимов, Зокир ота кириб ке- 
лишди. А. Қаҳҳор, Қўшчинор чироқлари. 

Кетига тушмоқ Пайидан бўлмоқ, таъ- 
қиб қилмоқ. Полиция изқуварлари менинг ҳам 
кетимга тушди. М. Мирҳодиев, Унутилмас 
лавҳалар. Кетидан қувмоқ Бирор нарсага 
етишиш илинжида (ҳаракатида) бўлмоқ. 
Шуҳрат кетидан қувдим, сўз айтдим баланд- 
парвоз. «Муштум». 

КЕТВОРГАН с. т. Ҳар томонлама ке- 
лишган, жуда чиройли; жуда яхши. Кет- 
ворган қиз. Кетворган йигит. н -Ярашиб- 
дими? — Майна жилмайганича, ўзини тик 
тутганча, ундан сўради. -Кетворган, — деди 
Мадёров ва энгашиб, Майнанинг гимнастёр- 
ка елкаларидаги уч бурчакли қизил белгича- 
ларни текширди. Ш. Тошматов, Эрк қуши. 
Орадан уч йил ўтиб, кучук бола жуда кет- 
ворган ит бўлди. Ш. Холмирзаев, Бодом 
қишда гуллади. 

КЕТГУТ [ингл. catgut — сим, тор; ип] 
тиб. Қўй, эчкиларнинг ингичка ичаклари- 
дан тайёрланган ва жарроҳликда ички чок- 
лар учун қўлланадиган ип(лар). 

КЕТМА-КЕТ рвш. 1 Бир-бирининг да- 
вомидан, узлуксиз. Имтиҳон бошланади. Ҳар 
томондан кетма-кет саволлар туша бош- 
лайди. Т. Обидов, Юсуфжон қизиқ. -Тавба 
қилмайман! — деди Тошмат, кетма-кет ту- 
шаётган калтак зарбларидан инграб. Ҳ. Ғу- 
лом, Машъал. 

2 Изма-из, орқама-орқа, кетидан. Ота- 
бек Ойбодоқ билан кетма-кет ичкарига кир- 
ди. А. Қодирий, Ўтган кунлар. Ҳозир изингга 
қайт, орқангдан мен ҳам кетма-кет етиб 
бораман. К. Яшин, Ҳамза. 

КЕТМОН Юзи катта, орқа томонида дас- 
та суқиб қўядиган зўғатаси бор, ер чопиш, 
лой қилиш ва б. ишларда ишлатиладиган дас- 
таки асбоб. [Йўлчи] Катта кундаларнинг те- 
варагини кетмон билан чопишга бошлади. Ой- 






бек, Танланган асарлар. Рўзимат кетмонни 
зўғатасигача ботириб урди-ю, Сидиқжонга 
қаради. А. Қаҳҳор, Кўшчинор чироқлари. 

КЕТМОНЛАМОҚ 1 Бир ишни кетмон 
билан қилмоқ. Бултур кузда ўн беш сўтих 
томорқанинг ҳаммасини бир ўзи кетмонлаб 
чопди. Р. Раҳмонов, Чангалзордаги шарпа. 
Бўтабой ариқ четларидаги ўтларни кетмон- 
лаб сидирди. С. Аҳмад, Ҳукм. 

2 шв. кам қўлл. Кетмон билан чопиб ўл- 
дирмоқ. Қирқ йил қирғин бўлса, ажали ет- 
ганўлади. Кетган келади, кетмонланган кел- 
майди. Н. Ёқубов, Жон. 

КЕТМОНЧИ 1 Кетмон ясовчи. Кетмон- 
чиларнинг энг катта деб билган ўн қадоқли 
кетмонлари ҳам мулла Обидга ёқмади. А. 
Қодирий, Обид кетмон. 

2 Кетмонда (кетмон билан) ишловчи, 
кетмонда қилинадиган ишларни бажарув- 
чи шахс. Ким билан ковлайман бу канални. 
Канал ковлайдиган кетмончиларимни олиб 
кетишди. И. Раҳим, Чин муҳаббат. 

КЕТМОНЧИЛИК 1 Кетмон ясаб соти- 
ладиган жой. Буларни сотгандан сўнг кет- 
мончиликка бориб, каттароқ бир кетмон 
излайди. А. Қодирий, Обид кетмон. 

2 Кетмон билан бажариладиган иш, кет- 
мон иши... подачиликми, кетмончиликми, қан- 
дай иш бўлса ҳам, майли. И. Раҳим, Ихлос. 

КЕТМОҚ 1 Ўз турган жойини тарк эт- 
моқ, ўз турган жойидан бошқа томонга йўл 
олмоқ; бормоқ. Бу ердан ҳеч ёққа кетмай- 
ман. Келмоқ ихтиёр билан, кетмоқ ижозат 
билан. Мақол. н [Йўлчи:] Унсин, бу оила 
қандай? Кетасанми ё бу ерда қола турасан- 
ми? Ойбек, Танланган асарлар. Агар орала- 
рингизга совуқчилик тушадиган бўлса, сен 
ўчакишиб юрма, яхшиси.. бу уйдан кетиш 
ҳаракатини қил! А. Қодирий, Ўтган кунлар. 
Меҳмонлар уч кун туриб, кетишди. С. Сиё- 
ев, Ёруғлик. Гулнор, қишлоқдан кетиб, чўлда 
ўрнашиб олсак, қулоғим тинчир, деб ўзини 
ўзи юпатди. С. Аҳмад, Уфқ. 

2 Бирор машғулот, хизмат ёки вазифа- 
ни тарк этмоқ, ташламоқ. Ишдан кетмоқ. 
Ўқишдан кетмоқ. н Сендай ақли расо, ту- 
шунадиган одам бўлса, заводдан кетмас эдим. 
А. Қаҳҳор, Қанотсиз читтак. Хотинингизни 
нега ташлаб кетганингизни айтинг.. Яра- 
шасизми ё институтдан кетасизми, шуни 
айтинг. Ў. Ҳошимов, Қалбингга қулоқ сол. 


3 Тамом бўлмоқ, тугамоқ, ўтмоқ (вақт 
ҳақида ). Бўлинглар, вақт кетяпти. Вақтинг 
кетди — бахтинг кетди. Мақол. н Шундай 
роҳат турмушимиздан, шундай ширин умри- 
миздан дарров бир йили кетдими! Оҳ, дод 
дейман. А. Қаҳҳор, Нутқ. 

4 Йўқ бўлмоқ, йўқолмоқ, аримоқ. Да- 
лалардан қор кетди. Кийимнинг доғи кет- 
мади. н Ҳасрат тугагандан сўнг, Отабек- 
нинг юзидаги бояги ярим жиддийлик кетиб, 
унинг ўрнини ўйчанлик олди. А. Қодирий, 
Ўтган кунлар. Қадаҳ тўхтаб қолди. Суҳбат- 
дан нечукдир файз кетди. А. Қаҳҳор, Қанот- 
сиз читтак. Кун бўйи қулоқлари остидан жуда 
ғалати.. олис-олисларга чорловчи ажиб бир 
мусиқа кетмади. О. Ёқубов, Эр бошига иш 
тушса. 

5 кўчма Оламдан ўтмоқ; ўлмоқ. Мен ўн 
бешга кирганда, аям ўлди. Ҳали қирққа бор- 
маганди. Ёш кетди. Ойбек, Танланган асар- 
лар. Минг мартаба шукур бўлсин парварди- 
горга, Мендан рози кетган экан қиблагоҳла- 
рим. А. Орипов, Жаннатга йўл. 

6 Сарф бўлмоқ, ишлатилмоқ. Йўл хара- 
жатига ҳаммаси бўлиб эллик сўм кетди. Бу 
ишни бажаришга кўп вақт кетади. Рўзғор- 
га кетадиган нарсалар. н Куч кўп кетади, 
лекин экинлар ичида бундан [ пахтадан] сер- 
даромади йўқ. А. Қаҳҳор, Кўшчинор чироқ- 
лари. 

7 с. т. Ўтмоқ, сотилмоқ, пулланмоқ. Тез 
кетадиган мол. н Хуллас, ер жуда арзонга 
кетди. Ойбек, Танланган асарлар. 

8 Муайян мақсад ёки сабаб билан би- 
рон жойга, иш-фаолият ва ш. к. жойга то- 
мон йўл олмоқ; жўнамоқ. Қишлоққа кет- 
моқ. Армияга кетмоқ. Ишга кетмоқ. Тўйга 
кетмоқ. н Кунига оқшом тушса, Мартин- 
дан қўрқиб, кўчага чиқмай, тузсиз макарон 
чайнаб юргунча, шаҳримга кетаман. С. Сиё- 
ев, Ёруғлик. Ширмонжон она шу аҳволда 
тонг оттиради-ю, яна далага теримга ке- 
тади. С. Зуннунова, Олов. 

9 Давом этмоқ; бормоқ, бўлмоқ. Имти- 
ҳон кетяпти. Мажлис кетяпти. н Ўрмон- 
жон, одатда, иш сустроқ ёки ёмонроқ ке- 
таётган участкаларга борар эди. А. Қаҳҳор, 
Кўшчинор чироқлари. Агар биз ернинг доли- 
гулига келишини кутиб ўтирсак, вақтдан 
ютқазадиганга ўхшаймиз, ҳаво шундай ке- 
тавермас [деди бригадир]. Н. Сафаров, 
Хадича Аҳророва. 




10 кўчма Иш-фаолиятнинг бирор соҳа- 
си, йўналиши билан бормоқ, давом этмоқ. 
Акаси учувчи эди, укаси ҳам унинг орқасидан 
кетди. Бола отаси изидан кетиб, ўқитувчи 
бўлди. н Бутун оиласи бу ерга резавор экиб, 
мумкин қадар элдан бурунроқ бозорга чиқа- 
риб, «пул» қилишга тиришар эди. Абдишукур 
бу йўлдан кетмади. Ойбек, Танланган асар- 
лар. 

11 Тарқамоқ, бориб етмоқ (овоза, дов- 
руқва ш. к. ҳақида). Шуҳрати бутун дунёга 
кетди. н Аммо номи тилдан-тилга ўтиб, 
бутун фронтга довруғи кетган бу қизнинг 
ўйида фақат Нормат кечарди. И. Раҳим, 
Чин муҳаббат. Унинг таърифи узоқларга кет- 
ган. Т. Ашуров, Оқ от. 

12 с. т. Ишдан чиқмоқ (мас. синмоқ, 
ёрилмоқ, йиртилмоқ каби маъноларни 
ифодалайди). Шимим тиззасидан кетди. н 
Араванинг тагидан деҳқоннинг аянчли тову- 
ши эшитилди: -Ўқи кетибди, иш пачава. 
Ойбек, Танланган асарлар. 

13 с. т. Ярашиб тушмоқ (кийим ҳақида). 
Бу костюм сенга жуда кетибди. 

14 Истеъмол қилинмоқ, ейилмоқ ёки 
ичилмоқ; ўтмоқ. Иссиқ кунда палов унча 
кетмайди. н -Чучварадан кейин чой жуда 
яхши кетади-да, — деди Боқижон Бақоев, 
юзидаги терни артиб. А. Қаҳҳор, Адабиёт 
муаллими. 

15 с. т. (асосан бўлишсиз шаклда — кет- 
майди). Қўшилмаслик, маъқул эмасликни 
билдиради. -Ҳим, оқсоқол мажлисни қадим- 
ги замон усулида тарафкашликка айлантир- 
моқчи экан-да. Кетмайди, — деди Абдура- 
сул. П. Турсун, Ўқитувчи. 

16 Сиғмоқ, жойланмоқ. Бу самоварга уч 
литр сув кетади. Залга икки юз киши кетади. 

17 кўм. фл. взф. Равишдошнинг -(и)б ёки 
-а/-й қўшимчали шаклларига бирикиб, 
ҳаракатнинг тугал, тўсатдан, давомли ба- 
жарилиши каби маъноларни билдиради. 
Қизариб кетмоқ. Ғовлаб кетмоқ. Чарчаб 
кетмоқ. Қўрқиб кетди. Машина бирдан 
ғувиллаб юриб кетди. Ўз мақсадини тушун- 
тира кетди. Йўрғалай кетди. 

Беш кетмоқ қ. беш. Сув текин кетди 
Жуда арзонга сотилди. Ўзидан (ёки ҳуши- 
дан) кетмоқ Ҳушини йўқотмоқ, ҳушсиз- 
ланмоқ. -Ҳушимдан кетиб қолдим, кейин 
нима бўлганини билмайман, — деди Ҳожи 
хола. М. Исмоилий, Фарғона т. о. Зил кет- 


моқ Ичдан эзилган ҳолатга тушмоқ. Нати- 
жада ютуқларимизни кўролмай, ич-ичидан 
зил кетаётган душманларимиз шармандаю 
шармисор бўлди. Н. Сафаров, Оловли излар. 
Муккасидан кетмоқ Ниҳоятда берилмоқ. У 
шахматга шунақанги муккасидан кетганки, 
агар Фарғона водийсида бу ўйинга жонини 
тикадиган одам иккита бўлса, шунинг бит- 
таси — Аҳмаджонов. «Гулдаста». 

КЕТЧУП [ингл. ketchup < исп. ] Поми- 
дорни қайта ишлаш ва унга турли зиравор- 
лар қўшиш орқали тайёрланадиган қуюқ 
қизил суюқлик (гўштли ва балиқли овқат- 
ларни хушхўр қилиш учун ишлатилади). 

КЕФИР [грузинча] Сигир сутидан мах- 
сус томизғи билан ивитилган чучук қатиқ. 
Исмоилжон ҳар куни овқатдан сўнг бир шиша 
кефир ичиш одатини канда қилмайди. С. 
Абдуқаҳҳор, Санамай саккиз дема. 

КЕЧ 1 Сутканинг кундуз қисми тугаб, 
тун қисми бошланадиган пайти, кундуз 
билан тун оралиғи. Кеч кирди. Кечга яқин. 
н Кеч қоронғисига чулғанаётган минбардан 
нотаниш бировнинг фарёди эшитилди. П. 
Турсун, Ўқитувчи. -Кеч бўлиб қолди, бугун 
келмайди, — деди у. С. Зуннунова, Гулхан. 
Кечга бориб жала қуйиб, тонг отгунча мо- 
мақалдироқ гумбурлаб чиқди. С. Аҳмад, Уфқ. 

2 кам қўлл. Кечаси, тун. Кундузлари бу- 
лутли, Кечларида ойдин йўқ. Ғайратий. ..Бир 
кеч меҳмонхонада ота-ўғил сўзлашиб ўтир- 
ганнинг устига Ўзбек ойим келиб кирди. А. 
Қодирий, Ўтган кунлар. 

3 рвш. Белгили ёки керак вақтдан ке- 
йин; белгили ёки керак вақт ўтгач. Ҳеч 
бўлмаганидан кўра, кеч бўлгани яхши. Ма- 
қол. н Бу йилги баҳорнинг кеч келиши 
кўпларнинг тинка-мадорини қуритди. С. 
Кароматов, Олтин қум. Ҳосилотнинг сўзи- 
га кириб, чигитни беш кун кеч экканининг 
алами сира юрагидан чиқмасди. Р. Файзий, 
Чўлга баҳор келди. 

4 кесим взф. Вақт ўтди, қулай фурсат 
кетди. -Бўлар иш бўлди, овора бўлманг, энди 
кеч. -Ҳали ҳам кеч эмас! — деди Адолат. И. 
Раҳим, Чин муҳаббат. Темирни қизиғида бо- 
сиш керак, кейин кеч бўлади. М. Ҳазратқу- 
лов, Журъат. 

Кеч деганда ёки кечи билан Бажариш 
муддати жуда чўзилиб кетган тақцирда, 
жуда узоққа чўзилса, узоғи билан. Бу mon- 
шириқни кечи билан биринчи апрелгача ба- 




жариш керак. н Кеч деганда, мартнинг би- 
ринчи ярмида чигитни экиб олсак, марра биз- 
ники. Н. Сафаров, Хадича Аҳророва. Кеч 
қолмоқ Кечикмоқ. [ Фотима :] Келинг, мунча 
кеч қолдингиз! Ҳамза, Туҳматчилар жазоси. 
Аҳмад кеч қолаётган эди, шунинг учун лифт- 
ни кутмай, шошилганча яёв тепага йўналди. 
Ф. Мусажонов, Ҳиммат. Кунни кеч қилмоқ 
Кунни ўтказмоқ, кунни (кундузни) тугат- 
моқ. Иқболхон шу зайлда юз хил хавотир би- 
лан кунни кеч қилади. Ў. Усмонов, Сирли 
соҳил. 

КЕЧА 1 Сутканинг қоронғи тушгандан 
тонг отгунча ўтадиган қисми; тун. Ойдин 
кеча. Қоронғи кеча. н -Ойимни бир ойдан 
бери кўрганим йўқ. Бир кеча ёнида ётииши 
орзу қиламан, — деди енгилланиб Нури. Ой- 
бек, Танланган асарлар. Сидиқжон йўлга ту- 
шиш нияти борлигини айтмаса ҳам, чол.. бу 
кеча шу ерда қолииши, эрта саҳар йўлга чи- 
қишни маслаҳат берди. А. Қаҳҳор, Қўшчи- 
нор чироқпари. 

2 Бирор нарсага бағишланган, одатда 
расмий ва бадиий қисмдан иборат бўлади- 
ган кечки умумий йиғилиш. Меҳмонлар би- 
лан вакилларнинг қизғин табриклари, хайр- 
ли тилакларидан кейин кечанинг расмий қис- 
ми тугади. П. Турсун, Ўқитувчи. Кеча охи- 
рида Ўзбекистон санъат усталари катта 
концерт қўйиб беришди. Газетадан. 

3 Бугундан олдинги кун. Кеча сизни кут- 
ган эдим. н Кеча эрталаб, шаҳарни бир ай- 
ланиб келайин, деб чиқиб кетган. А. Қоди- 
рий, Ўтган кунлар. 

КЕЧАГИ Бугундан олдинги кунда юз 
берган, маълум бўлган; олдинги кунга оид, 
кеча бўлган. Газетанинг кечаги сони. Кечаги 
воқеа. н Бугун эрталабки чойдан сўнгҲаса- 
нали кечаги фикрни чинлаб амалга оширмоқ- 
чи бўлди. А. Қодирий, Ўтган кунлар. Бироқ 
кечаги ёмғирдан чангбости бўлган арава 
йўлда келаётган уч йўловчининг қовоқлари 
негадир солиқ, одимлари негадир ишончсиз 
эди. Н. Фозилов, Дийдор. 

2 Яқин ўтган вақгдаги, ҳозирдан олдин- 
ги. Ҳар бирининг кечаги ўтмишини эслаб кўрай- 
лик-чи: бири — бойнинг подачиси, бири — ру- 
ҳонийнинг.. Ҳаммалари кулфатга дучор бўлган.. 
болалар эди. П. Турсун. Ўқитувчи. Кечаги чўлқу- 
вар Мирзажон Эминов масъулиятли вазифа- 
га.. кўрсатилди. «Ўзбекистон қўриқлари». 

КЕЧА-КУНДУЗ, кечаю кундуз Кечаси 
ва кундузи, кечаси ҳам, кундузи ҳам; ҳами- 


ша, доимо; узлуксиз равишда; тинмай. Ке- 
чаю кундуз ишламоқ. Кечаю кундуз хаёлим 
сизда. н Шакаржон ака кечаю кундуз иш- 
лаб, тандир ясар, баъзан ҳаммолчилик ҳам 
қиларди. Т. Обидов, Юсуфжон қизиқ. -Ҳеч 
хавотир олманг, — деди Давлатёр пешона- 
сини тириштириб, — кеча-кундуз ўйлаб га- 
ранг эдим. П. Турсун. Ўқитувчи. [Гулнор:] 
Ёлғизман, ғариб-бенавоман, лекин кўнглим 
сизда.. Кеча-кундуз ёдингиз билан яшайман. 
Ойбек, Танланган асарлар. 

Шу кеча-кундуз(да) Шу кунларда, ҳозир 
ўтаётган кунларда; ҳозирги вақтнинг ўзида. 
Шу кеча-кундузда пахтадан кўра китоб за- 
рур эканми? Н. Сафаров. Узоқни кўзлаган 
қиз. У киши шу кеча-кундуз миллат ғамида 
югур-югурдан бўшамай қолдилар. К. Яшин, 
Ҳамза. 

КЕЧАЛИК Кечаси бўладиган; кечаси- 
га, тунга оид. Тўғри, дада! Кўйни эртароқ 
сўйиб, саранжом қилганингиз яхиш. Кеча- 
лик иш қурсин. Ойбек, Танланган асарлар. 
[Тожибой:] Ундан кейин, шунча машаққат- 
ларнинг устига, бир кечалик бир машаққат- 
ни ҳам устингизга оласиз. Ҳамза, Паран- 
жи сирлари. 

КЕЧАСИ 1 Сутканинг қоронғи тушган- 
дан тонг отгунча бўлган қисми; кеча, тун. 
Ҳиш кунлари кечаси узоқ, кундузи қисқа бўла- 
ди. Янги йилга ўтар кечаси. Кечаси билан 
қор ёғди. н Бийрон тилдан сўз оқар равон: 
«Ада, нега кечаси узоқ?» Ё. Мирзо. 

2 рвш. Сутканинг кеча, қоронғи қисми- 
да; тунда. [Ўрмонжон:] Яхиш ухлаб турдинг- 
ми, кечаси келсам, ухлаб қолган экансан. А. 
Қаҳҳор, Қўшчинор чироқлари. 

КЕЧИК Дарё, кўл кабиларнинг кечиб 
ўтиладиган жойи. Биров сув тополмайди ич- 
гани, биров кечик тополмайди кечгани. Ма- 
қол. н Улар [отликрюр] кечик ер топиб, дарё- 
дан от суздириб ўтишди. М. Осим, Ўтрор. 

КЕЧИКМОҚ 1 Керакли ёки белгилан- 
ган вақтдан кейин келмоқ, кейин бормоқ; 
кеч қолмоқ. Ишга кечикмадингизми ? н У 
ҳозир хотинининг.. нега бунча кечикдингиз, 
деган сўроғини кутар [эди\. А. Қаҳҳор, Қа- 
нотсиз читтак. Севикли куёвини йўлакда 
кўрган Офтоб ойим.. кечиккани учун нечоғ- 
лиқ ташвишлар тортиб ва қандоғ тушлар 
кўрганини [Отабекка] лаби-лабига тегмай 
сўзлай кетди. А. Қодирий, Ўтган кунлар. 

2 Белгили муддатдан кейинга қолмоқ, 
ўз вақтида бажарилмаслик. Таъмир ишлари 





бу йил бир оз кечикди. н Кечикиб экилган 
ғалла ҳам, чигит ҳам, Матқовулнинг кейин 
берган ишловларига қарамай, яхишунум қил- 
мади. М. Исмоилий, Фарғона т. о. 

3 с. т. кам қўлл. Кеч бўлмоқ, кеч кир- 
моқ. -Беда ўриб қўйиш керак эди-ку, — бо- 
шини қаишди Ёрмат. — А, кун ҳам кечикиб 
қолибди. Ойбек, Танланган асарлар. 

КЕЧИНМА (асосан кўпл. шаклида) Ки- 
шининг руҳий ҳолатига таъсир қиладиган 
ҳис-туйғулар, ўй-хаёллар. Ёқимли кечинма- 
лар. Қайғули кечинмалар. н Гулнор кўркам 
сочларини тузатиб.. чиройли туш каби ен- 
гил ва тотли кечинмаларга, ўйларга берилиб 
ўтирди. Ойбек, Танланган асарлар. 

КЕЧИРИМ 1 Афв этиш; узр. У эрининг 
юзига кечирим сўрагандек тикилди. Ш. Ра- 
шидов, Бўрондан кучли. Қобил Комилович 
аста қайрилар экан, укасининг кечирим сўра- 
ётгандай, мулойим тикилишини кўрди-ю, 
дили ёришди. Ж. Абдуллахонов, Хонадон. 

2 ҳуқ. Афв этишнинг хусусий шакли; 
давлат бошлиғи томонидан жиноий жа- 
зонинг бекор қилиниши ёки юмшатили- 
шидан иборат хусусий афв. Кечирим якка 
тартибда муайян шахсга нисбатан қўлла- 
нади. «ЎзМЭ». 

КЕЧИРИМЛИ 1 Кечириш мумкин 
бўлган, кечирса бўладиган. Одилжоннинг 
бошқа ҳар қандай хатти-ҳаракати.. кечи- 
римли, узрли эди. Бироқ бу найранги тута- 
диган тутумга тўғри келмасди. «Ёшлик». 

2 Кечирадиган хусусиятга эга; кечирув- 
чи. Ўзбек халқи жуда кечиримли халқ. 

КЕЧИРМОҚ 1Кечмоқ фл. орт. н. Сувке- 
чирмоқ. Хаёлидан кечирмоқ. 

2 Афв этмоқ, гуноҳ, хато ва ш. к. ни 
ўтмоқ. Яхиш ёзолмаганингни кечириш мум- 
кин, лекин яхши ёзииши истамаганингни ке- 
чириш мумкин эмас. Газетадан. 

Бошдан кечирмоқ Ўз ҳаётида кўрмоқ, таж- 
рибадан, синовдан ўтказмоқ, билмоқ. Саид 
Жалолхон бошдан кечирганларини инқиллай- 
инқиллай ҳикоя қилиб берди. А. Қаҳҳор, Ба- 
шорат. Кун кечирмоқ Яшамоқ. Ерсиз, от-улов- 
сиз қишлоқнинг кун кечириши — ўлим азоби. 
Ойбек, Танланган асарлар. Кўздан кечирмоқ 
Бирма-бир кўриб чиқмоқ, текширмоқ. 

КЕЧКИ 1 Кечга оид; кечқурун бўлади- 
ган. Кечки пайт. Кечки шабада. н Ё кечки 
салқин билан, ё эртага эрталаб шаҳар ҳов- 
лига [беда] олиб тушаман. Ойбек, Танлан- 


ган асарлар. Эшелон ошпазлари кечаси ов- 
қат пиширмаслик ва кечки овқатни ҳам кун- 
дузи пишириб қўйиш ҳақида буйруқ олдилар, 
И. Раҳим, Чин муҳаббат. 

2 Иш-фаолияти тунда бўладиган; тунги. 
Кечки смена. Кечки ва сиртқи бўлимлар. н 
..янги ўқув йилидан кечки мактабга боради- 
ган бўлдик. Р. Файзий, Чўлга баҳор келди. 

3 Кеч пишадиган, кеч экиладиган. Кеч- 
ки узум. Кечки ўрик. Кечки бодринг. Кечки 
картошка. Кечки экиннинг хатари бор. Ма- 
қол. н Куз ҳавоси илиқ эди. Кечки гуллар 
очилиб турибди. И. Раҳим, Чин муҳаббат. 

КЕЧКИРМОҚ Кеч бўлмоқ, кечга яқин- 
лашмоқ. Қиш кунлари қисқа бўлади — бир- 
пасда кечкиради. н -Бугун қолинг, кун кеч- 
кирди, эртага ўзим арава топиб жўната- 
ман, — деди [Сидиқжон]. А. Қаҳҳор, Қўшчи- 
нор чироқлари. 

КЕЧЛАТИБ Кеч киритиб; кечқурун. 
Азимжонга айт, кечлатиб бораман. С. 
Аҳмад, Ҳукм. 

КЕЧЛИК Кечки овқат. Улар масжиддан 
шомни ўқиб киргач, ичкаридан Ойбодоқ кеч- 
лик олиб чиқди. А. Қодирий, Ўтган кунлар. 
Меҳри опа кечликка барвақт уннади. Р. Фай- 
зий, Шоҳи дарпарда. Бор, ўт юлиб кел, си- 
гирнинг кечлигига ҳеч нарса йўқ. С. Карома- 
тов, Бир томчи қон. 

КЕЧМИШ 1 Ўтган, бўлиб ўтган (асо- 
сан пайт, замон ҳақида). Шамолдек кечмиш 
йиллар унинг [Гулчеҳранинг] чиройига чирой 
қўшган. С. Азимов, Оппоқ тонг қўшиғи. У 
ҳозир болаларнинг шўх, жонли, қайноқ ўйин- 
ларини томоша қилади. Ўзининг кечмиш бо- 
лалиги, қишлоғи, ўртоқлари ёдига тушади. 
Ойбек, Танланган асарлар. 

2 Ўтган ҳаёт, ўтмиш. Кечмишинг бор чин- 
дан ҳам узоқ, Илғай олмас барчасин кўзим. 
А. Орипов, Руҳим. Чол яна бошлади ҳазин 
достонин, Кечмишда оқизган кўз ёши — 
қонин. Ғайратий. 

КЕЧМОҚ 1 Бирор нарса устидан босиб 
(ботиб) ўтмоқ, юрмоқ. Қор кечмоқ. Лой кеч- 
моқ. н Қаҳратон қишда яланг оёқ муз бо- 
сиб, саратонда қизғин қум кечиб, иссиқда, 
совуқда обдан пишган бизнинг йигитни 
[Йўлчини] ҳам, катта масофани пиёда бос- 
гани учунми, кун хила бетоқат қилган эди. 
Ойбек, Танланган асарлар. Тўрвасини апил- 
тапил елкасига илди-да, шахдам қадамлар 
билан тупроқ кечиб йўлга тушди. М. Ҳазрат- 
қулов, Журъат. 




2 Юз бермоқ; содир бўлмоқ. У [Қора- 
той] бойнинг уйида кечган воқеалардан ха- 
бардор бўлиб туриш учун Шокир отанинг 
кампирини тайинлаган. Ойбек, Танланган 
асарлар. У [Қодиров] сўзлаш учун ўрнидан 
тургандаёқ, юрагида нималар кечаётганини 
пайқадим. Ш. Рашидов, Бўрондан кучли. 

Ҳоли нима (ёки неў кечди Ҳоли нима 
(не) бўлди, қандай аҳволга тушди. [Жай- 
ноқ :] Ўтир.. Нафасингни ростлаб ол. Бо- 
лаларнинг ҳоли нима кечди? Н. Сафаров, 
Уйғониш. 

3 Ўтмоқ. Кўнглидан қандай гаплар кечди 
экан ? н Йилларимдан хафа эмасман, Меҳ- 
нат, жангда кечди онларим. Ё. Мирзо. Ка- 
саллик кечишига қараб ўткир ва хроник фор- 
маларга бўлтади. Ҳ. Файзуллаев, Тери ка- 
саллиги нима? У билан бирга кечган ширин 
дамларни, дилрабо суҳбатларни эслайди. Т. 
Ашуров, Оқ от. 

4 Афв этмоқ, кечирмоқ. [Мирзақул:] Бой 
ота, Суярнинг гуноҳини мен сиздан сўрадим. 
Кечинг. Н. Сафаров, Уйғониш. 

Бир қошиқ қонидан кечмоқ фолък. Афв 
этмоқ, афв этиб омон қолдирмоқ, ўлдир- 
маслик, жазоламаслик. 

5 Баҳридан ўтмоқ. Ҳамма нарсасидан кеч- 
моқ. Мол-мулкдан кечмоқ. Жон дўстинг жо- 
нидан кечса ҳам, мол дўстинг молидан кеч- 
мас. Мақол. н | Бек: \ Хонумонимдан кеча- 
ман.. аммо бу ишни очмасдан қўймайман. А. 
Қаҳҳор, Бек. 

6 Юз ўгирмоқ, алоқа, муносабатни 
узмоқ. Норози бўлишдан нима фойда. Да- 
дангдан кечасанми? Ойбек, Танланган 
асарлар. 

КЕЧПИШАР Кеч пишадиган, кейин 
етиладиган; кечки. Кечпишар қовун. н Ҳар 
меванинг ўз участкаси бор, ҳар бир участка- 
нинг ўз бўлимлари бор: эртапишар, ўртапи- 
шар, кечпишар.. И. Раҳим, Ҳаёт булоқлари. 

КЕЧУВ 1 кам қўлл. Кечмоқ фл. ҳар. н. Бу 
ердан кечув қийин эмас. н Дарёдан кечувда 
ҳам Ғаввос жонбозлик кўрсатди. Мирмуҳ- 
син, Меъмор. 

2 Катта ариқ, дарё, сой кабиларнинг 
кечиб ўтиладиган (кечиб ўтиш мумкин 
бўлган) саёзроқ жойи; кечик. Энг қулай ке- 
чув тўғон яқинида. Чирчиқни биладиган одам 
фақат ўша ердан ўтади. Ҳ. Ғулом, Машъал. 
..кечув ўрнини билиб, эҳтиёт билан сувга 
тушган машиналар ўтиб кетмоқда, баъзи- 


лари эса қумга ботиб қолмоқда эди. Ғайра- 
тий, Узокдаги ёр. 

КЕЧҚУРУН рвш. Кундуз тугаб, тун 
бошланаётган пайт, кеч пайти; оқшом. Адо- 
лат ҳар куни кечқурун Усмонжонни кўриш 
орзусида уйига ошиқар, уни соғинар, лекин 
буни тан олишга ўз-ўзидан уяларди. С. Зун- 
нунова, Гулхан. [Аҳмаджон] Кечқурун, ҳамма 
кинога кетганда, бирпас мизғигани казарма 
ёнидаги майсага чўзилган эди, рўпарадаги 
адир ёнбағирлигидан ашула товуши эшитил- 
ди. А. Қаҳҳор, Олтин юлдуз. 

КЕЧҚУРУНГИ Кечқурун бўладиган; 
кечки. Муродхўжа домла кечқурунги зиёфат- 
да яхши «маданий» закускалар ҳам бўлсин, 
деб шу яқиндаги бир ресторанга буюртма- 
лар берган эди. А. Қаҳҳор, Сароб. Қадоқчи 
Ҳамроқулнинг тоби қочди. Ким билади, кеча 
кечқурунги худойи ош ёқмадими ё эрталаб 
чойнак қадоқлатиб кетган кишининг носи- 
да бир гап бор эканми? А. Қаҳҳор, Томоша- 
боғ. 

КИБЕРНЕТИК Кибернетикага оид, 
унга хос. Ҳужайрани мазмунан жуда тако- 
миллашган, кибернетик система асосида бе- 
хапю ишлайдиган.. фабрика деб аташ мум- 
кин. «Фан ва турмуш». Кибернетик тизим- 
лар бир-биридан уларда ҳаракатланувчи сиг- 
наллар оқимининг табиатига қараб фарқ 
қилади. «ЎзМЭ». 

КИБЕРНЕТИКА [юн. kibernetike 
(techne) — бошқариш, дарғалик (маҳора- 
ти)] 1 Бошқарув жараёнлари ҳамда маши- 
налар, тирик организмлар ва жамиятда ах- 
борот-маълумот узатишнинг умумий қону- 
ниятлари ҳақидаги фан. Техникавий кибер- 
нетика. Иқтисодий кибернетика. Тиббиёт 
кибернетикаси. н Кибернетиканинг тех- 
ник асосини электрон ҳисоблаш маишналари 
ташкил этади. «ЎзМЭ». 

2 Информатикада: ахборот-маълумот 
олиш, сақлаш ва уни қайта ишлашнинг 
умумий қонунлари ҳақидаги фан. 

КИБОР [а. — «кабир» с. кўпл. : кат- 

талар, улуғ кишилар] эск. кт. 1 Жамият- 
нинг олий табақасига оид киши; оқсуяк, 
аслзода. Киборлар жамияти. н Улуғ ҳоким 
дарвоза олдида эгардан тушиб, отни посбонга 
берди, шу пайт ялтироқ тўнли бир кибор 
таъзим қилиб, уни ичкарига бошлади. М. 
Осим, Ибн Сино қиссаси. Европа киборла- 
ри расмича муомала қилишга мажбурман. А. 





Қаҳҳор, Бос тепкини. Киборлар сендеклар- 
ни «қора халқ» деб писанд қилмайдилар. П. 
Қодиров, Юлдузли тунлар. 

2 Улуғворлик, киборга хос ўзини тутиш. 
Таксон вазиятини ўзгартирмай, coxma кибор 
ва менсимаслик билан хонага кирди-ю.. крес- 
лолардан бирига ўтириб, оёғини чалиштирди. 
С. Кароматов, Сўнгги бархан. Кулаҳмад ўзини 
кибор тутар.. одам юзига боқмай, терс қараб 
гапирарди. Мирмуҳсин, Чўри. 

КИБОРГ [киб (ернетика) + орг(анизм)] 
айн. робот. 

КИБОРЛАРЧА Киборга хос ҳолат, хат- 
ти-ҳаракат билан. Муллаларнинг салом ва ҳур- 
матларига керагича жавоб бермай, уларнинг 
олдида киборларча ўтиб кетишининг сабаби 
ҳам кейинча очилди. С. Айний, Эсдаликлар. 

КИБОРЛИК Киборга хос белги-хусу- 
сият, хатти-ҳаракат. [Нодирнинг\ Табиати- 
да бир хил киборлик мавжудки, бу, шубҳа- 
сиз, ҳаммага ёқавермас, ҳатто кишида бир 
оз ҳайиқиш ҳам уйғотарди. Ж. Абдуллахо- 
нов, Тўфон. Уларнинг ҳаракатидаги ишонч 
ва хотиржамлик хотинга ғолибларнинг ғуру- 
ри, киборлиги, мағрурлиги бўлиб кўринди. 
Шуҳрат, Шинелли йиллар. 

КИБР [а. — мағрурлик, катталик, 

такаббурлик] Узини ҳаммадан юқори ҳис 
этиш; манманлик, кеккайиш ҳис-туйғуси. 
Олифта бойвачча кибр ва аҳмоқона ғурури 
ила креслода талтайганча қолди. Ойбек, 
Нур қидириб. 

КИБРЛАНМОҚ Ўзини юқори ҳис эт- 
моқ; манманлик қилмоқ, кеккаймоқ. Рих- 
сибой ака кейинги пайтда жуда кибрланиб 
кетди: эришилган ютуқларнинг ҳаммаси мен 
туфайли дейдиган бўлиб қолди. Р. Файзий, 
Чўлга баҳор келди. 

КИБРЛИ Ўзини ҳаммадан юқори ҳис 
этадиган; кеккайган. [Ҳизлар] Қутбияни 
«кибрли, мағрур ва ота-онасига катталик 
қилади», деб айблардилар. С. Айний, Эсда- 
ликлар. ..элликбоши бирдан ғолиб, кибрли 
вазият олди ва Парпихўжа ёғчига сўзлади. 
Ойбек, Танланган асарлар. 

КИБРЛИК айн. кибр. Араббой овқат 
вақтида бошқалар олдида ўзига хос кибрлик 
билан Элмуродга таъна қилди: -Ҳа, қоровул- 
хонада мактаб очибсиз деб эшитдик.. Ой- 
лик қанча? П. Турсун, Ўқитувчи. 

КИБР-ҲАВО, кибру ҳаво Ўзига ортиқ- 
ча баҳо бериш, манманлик. Ҳабибий, қош 
кериб, мағрур боқма элга, камтар бўл, На- 


зардан қолма, бадахлоқ ила кибру ҳаводан 
кеч. Ҳабибий. 

КИГИЗ Юнгдан босиб тайёрланадиган 
қалин пишиқ палос; намат. Ўчоққа яқинроқ 
ерда, кигиз устига солинган кўрпачада, кич- 
кина бир сариқ, бужур одам кўк пиёлада чой 
ҳўплаб ўтирибди. П. Турсун, Ўқитувчи. 

Кигиз босиш Юнгдан намат, палос каби 
буюмлар (уй жиҳозлари ва оёқ кийимла- 
ри) тайёрлаш. Кигиз этик с. т. Валенка, 
пийма. ..кўн этик, кигиз этик, почапўстин.. 
қўйинг-чи, бозордаги ёймачида нима бўлса, 
ҳаммасидан бор эди. С. Сиёев, Ёруғлик. 

КИЗАК Дўппининг тепаси ва жияги 
ўртасидаги қисми, гардиши. Назирқул нима 
дейишини билмай.. дўпписининг кизагини 
тортиб ўйнар, гоҳ-гоҳ ёлворгандек, кўзлари- 
ни пирпиратиб, Низомиддиновга қараб қўяр- 
ди. С. Аҳмад, Ҳукм. Ухумдек бошидан киза- 
ги шўрлаб кетган шляпасини қўлига олди. Э. 
Аъзам, Кечикаётган одам. 

КИИ [пол. kij — таёқ, ҳасса] Бильярд 
ўйинида соққаларни уриб думалатиш учун 
қўлланадиган, учи ингичка узун таёқ. 

КИИИК Қувуш шохли сутэмизувчилар 
оиласининг оҳу, буғу ва ҳоказолар каби 
катта бир гуруҳининг умумий номи. Тоғ 
чўққисида ўтлаб юрган кийик шарпани эиш- 
тиб, бош ирғатгандай бўлди. М. Исмоилий, 
Фарғона т. о. 

КИИИКЎТ Ялпиздошлар оиласига ман- 
суб, бир ва кўп йиллик хушбўй доривор 
ўсимлик (атир-упа ва дори саноатида иш- 
латилади). 

КИИИМ 1 Баданни ва тана аъзолари- 
ни беркитиш, ёпиш ва шу билан инсон 
танасини ташқи муҳит таъсиридан сақлаш 
учун кийиладиган, асосан, мато ва тери- 
дан тикиб тайёрланадиган нарсаларнинг 
умумий номи. Ички кийим. Устки кийим. 
Бош кийим. Оёқ кийим. Миллий кийим. Аёл- 
лар кийими. н Тор кўчанинг юқори бурча- 
гида отининг тизгинини ушлаган ҳолда, бир 
йигит кийимига ўтирган чанг-тўзонларни 
қоқар эди. А. Қодирий, Ўтган кунлар. Гул- 
нор.. қутилардан бирини очиб, кийимлари 
орасига ҳалиги дўппини жойлаиипирди. Ой- 
бек, Танланган асарлар. Ҳовлиқиб, рус ҳар- 
бий зобити кийимида шаҳзода Исфандиёр 
кирди. С. Сиёев, Ёруғлик. 

2 айн. кийимлик. Бир кийим атлас. Нкки 
кийим духоба сотиб олмоқ. 




КИЙИМ-БОШ Кийиладиган нарсалар, 
кийим; уст-бош, кийим-кечак. Булар [йи- 
гитлар] бир шаҳарга тушиб, эртасига ки- 
йим-бош олишди. А. Қаҳҳор, Олтин юлдуз. 
Элмурод.. ўзини улар олдида дадасининг ки- 
йим-бошини кийиб юрган боладай қўпол, уқув- 
сиз сезарди. Шуҳрат, Шинелли йиллар. 

КИЙИМ-КЕЧАК айн. кийим-бош. Ара- 
ва-арава кийим-кечак келтирилиб, ҳамма 
болаларга бир сидра янги ички ва устки ки- 
йим-бош берилди. П. Турсун, Ўқитувчи. Мир- 
бадал тўкиб қўйилган пахта устида кийим- 
кечаги билан донг қотиб ухлаб ётибди. Н. 
Сафаров, Шарқ тонги. 

КИИИМЛИ Кийим кийган, кийимда 
бўлган. Кўлтиқларида товуқ, хўроз билан.. 
жулдур кийимли болалар шипиллабўтади. М. 
Исмоилий, Фарғона т. о. Извошда оқ кийимли 
иккита одам ўтирарди. О. Ёқубов, Эр бо- 
шига иш тушса. 

КИИИМЛИК Кийим қилинадиган 
мато, кийимбоп газлама; кийимга мўлжал- 
ланган. Бир кийимлик духоба. Икки кийим- 
лик атлас. Кийимлик харид қилмоқ. н [Деҳ- 
қон:] Қовуним пишиб чириб кетди.. битта 
четанда олиб тушай-да, сотиб, болаларга 
кийимлик олай, деб хаёл қилган эдим. Ой- 
бек, Танланган асарлар. Амакингизнинг дўко- 
нига яхши шоҳилар, бахмаллар келибди, ол- 
майсизми? Кеча.. уч-тўрт кийимлик олиб 
келиб қўйдилар. Ойдин, Ҳикоялар. 

КИЙИНМОҚ 1 Киймоқ фл. ўзл. н. Кийи- 
наётиб, столдаги графиннинг тагига қисти- 
рилган бир парча қоғозга кўзим тушди. О. 
Ёқубов, Бир фельетон қиссаси. 

2 Маълум тарзда кийим кийган ҳолатли 
бўлмоқ. Иссиқ кийинмоқ. Юпун кийинмоқ. 
Олифта кийинмоқ. н Ҳар доим яхши кийи- 
ниб, кеккайиброқ юрадиган бу чиройли, қора- 
тўри йигит.. ўқитувчи Каримов эди. П. Тур- 
сун, Ўқитувчи. Бироқ бугун одатига хилоф 
равишда кийинган: эгнида ҳаворанг мовут 
чакмон, оёғида ҳам сахтиён маҳси.. С. Сиё- 
ев, Аваз. Кийинишидан нозик табиатлиги, 
баланд дидлиги кўриниб турарди. Шуҳрат, 
Шинелли йиллар. 

КИЙИНТИРМОҚ 1 Кийинмоқ фл. орт. 
н. Ўғлини кийинтирмоқ. 

2 Кийим-бош, кийим-кечак билан таъ- 
минламоқ. Фуод афанди бир ярим йилдан бери 
уни [Ҳожи қизни] боқар, ичирар, кийинти- 
рар.. лекин пул олмас эди. М. Исмоилий, Фар- 


ғона т. о. Худога шукур, бойларимиз орасида 
саховатли одамлар ҳам бор. Улар фақирларга 
закот берадилар, яланғочларни кийинтиради- 
лар. Ойбек, Танланган асарлар. 

КИИМОҚ 1 Кийим билан баданни ёки 
бирор аъзосини ёпмоқ; кийиладиган нарса 
(кийим) ни танага, танадаги аъзога ёпмоқ, 
қўймоқ, илмоқ. Кўйлак киймоқ. Дўппи кий- 
моқ. Этик киймоқ. Палъто киймоқ. Ниқоб 
киймоқ. Қўлқоп киймоқ. н Қиз тугунини 
қўлтиқлаб, ҳовлига тушди. Кавушини кийма- 
ди. Яланг оёқ «шип-шип» юриб кетди. Ой- 
бек, Танланган асарлар. Ғуломжон апил-та- 
пил кийимларини кийди, оёқларига ковушла- 
рини илди.. шарпасиз қадамлар билан дарча 
олдига келди. М. Исмоилий, Фарғона т. о. 

2 этн. Ҳадя кийими олмоқ. Шармсиздир 
юзлари, Ошга тўймас кўзлари, Тўйга бориб, 
тўн киймоқ Ҳамон фикру сўзлари. Ҳамза. 

3 кўчма Ўранмоқ, қопланмоқ, буркан- 
моқ (ўт-ўлан, гул ва ш. к билан). Баҳорнинг 
дастлабки кунлари: қишлоқ яшил либос кий- 
ган. Н. Сафаров, Хадича Аҳророва. Дунёни 
гулларнинг хушбўй ҳиди тутади, гулшану 
боғлар қизил capno киядилар. Газетадан. 

Тўнини тескари киймоқ қ. тўн. Отабек- 
нинг аланглаб жавоб бериши Зайнабнинг бо- 
яги даъвосини чинга чиқаргандек бўлиб, Ку- 
муш жуда ҳам тўнини тескари кийди. А. 
Қодирий, Ўтган кунлар. 

КИЛКИЛЛАМОҚ 1 Мавжланиб, тўл- 
қинланиб турмоқ, жимир-жимир қилмоқ. 
..кўм-кўк ийрим килкиллаб, худди бир афсо- 
навий махлуққа ўхшаб турарди. Ш. Холмир- 
заев, Сайланма. 

2 Диркилламоқ, диркиллаб тебраниб 
турмоқ. Килкиллаган думба ёғи. 

КИЛО [нем. Kilo] с. т. Килограмм. 

КИЛО- [фр. cilo < юн. chilioi — минг] 
Физик катталикларни билдирувчи ўзлаш- 
ма қўшма сўзларнинг биринчи қисми; мет- 
риктизимдаги асосий катталиклардан 1000 
марта ортиқ миқдорни англатади. 

КИЛОВАТТ [кило.. + ватт] Электр токи 
қувватининг 1000 ваттга тенг ўлчов бирли- 
ги. 

КИЛОВАТТ-СОАТ Халқаро бирликлар 
тизимида бир киловатт қувватнинг бир со- 
атда бажарган ишига тенг ўлчов бирлиги. 

КИЛОГРАММ [кило.. + грамм] Халқа- 
ро бирликлар тизимида 1000 граммга тенг 
оғирлик ўлчов бирлиги. 







КИЛОГРАММЛИ Килограмм оғирли- 
гидаги; килограмм келадиган. Беш кило- 
граммли тош. 

КИЛОМЕТР [кило.. + метр] Халқаро 
бирликлар тизимида 1000 метрга тенг узун- 
лик ўлчов бирлиги. Канал ўн етти километр 
узунликда бўлиб, Яккабоғдан чиқарилиши ва 
Шўртепанинг пастроғидан яна дарёга таш- 
ланиши керак эди. А. Қаҳҳор, Қўшчинор 
чироқлари. 

КИЛОТОННА [кило.. + тонна] Ядро 
заряди қувватининг шартли ўлчов бирлиги 
(1000 тонна тринитротолуолнинг портлаш 
қувватига тенг). 

КИМ 1 сўр. олм. Умуман, шахс ҳақида 
(исми, иш-амали ва б. нуқтаи назардан) 
сўроқни билдиради. -Кимкелди?-Собир. -Ме- 
ни ким сўради ? -Директор. н -Менинг бу epda 
эканлигимни ким айтди? — деди Сидиқмсон 
бирпас жимликдан сўнг. — Ўзингиз сўроқлаб 
билдингизми? Кимдан сўрадингт? А. Қаҳҳор, 
Қўшчинор чироқлари. -Хўп, янги очиладиган 
мактабларда ким ўқийди? — деди бой. -Му- 
сулмон болалари. Ойбек, Танланган асарлар. 
-Сиз ўзингиз кимсиз? - Ўғлингиз Низомиддин- 
нинг дўстлариданман. Мирмуҳсин, Меъмор. 
-Ювғучи керак бўлса, кадхудонинг уйига бор. 
Киминг ўлган? — деди чойхоначи қаландарга. 
С. Сиёев, Ёруғлик. 

2 Исми, иш-вазифаси ва б. жиҳатдан 
аниқ бўлмаган шахсни билдиради. Шунинг 
учунми, кўкси зардобга тўлиб, дардини ким- 
га айтишини билмай қолган кезларида, Аваз 
Мутрибни соғинади, унга кўнгил ёради. С. 
Сиёев, Ёруғлик. 

3 Нисбий олмош вазифасида эргаш гап- 
ни бош гапга боғлаш учун хизмат қилади. 
Кимнинг билагида кучи бўлса, ким ишнинг 
ҳавосини олса, ўша зарбдор бўлаверади. А. 
Қаҳҳор, Қўшчинор чироқлари. 

4 Қатор келган бир неча гаплар бошида 
қўлланиб, бири, баъзиси деган маънони бил- 
диради. Уларнинг бари жароҳатланган: кими 
бошини ушлайди, кими белини кўтара олмай- 
ди. Ойбек, Танланган асарлар. Аксарининг 
уст-боши юпун.. кимларда похол тиқилган эски 
калиш, кимларда жағи йиртиқ кавуш, лекин 
улар шод. Ойбек, Танланган асарлар. 

Ким билади (ёки билсин) Шахс, нар- 
са, воқеа-ҳодиса ва ш. к. нинг номаълум- 
лиги, аниқ эмаслигини билдиради; бил- 
майман, билмадим (билмасам). Қирғиз Ўроз 


белбоғига маҳкам чандиб тугилган битта- 
гина сўлкавойни (ким билади, буни қачон- 
лардан бери сақлаб келган у) чиқариб, се- 
кингина ташлади. Ойбек, Танланган асар- 
лар. Ориятли бўлганидан, одамлар юзига тик 
қарагани уяладими, ким билсин, бу аёлнинг 
вужудида ўн эркакнинг ор-номуси бор эди. 
Т. Ашуров, Оқ от. Ким айтади сизни (сени) 
Шахснинг қилган иши, хатти-ҳаракати 
унга муносиб эмаслигини билдиради, қайд 
этади. Яшанг-э, сизни ким айтади қишлоқ 
мухбири деб? «Гулдаста». 

КИМАРСА эск. айн. кимса. 

КИМДИР гум. олм. 1 Кимлиги но- 
маълум одам; биров. Ташқаридан кимдир 
«Ўрмонжон ака» деб чақирди, ҳаял ўтмай, 
эшикдан илжайган калла намоён бўлди. А. 
Қаҳҳор, Қўшчинор чироқлари. Атиргул 
тўсатдан силкинди-да, кимдир энгашиб, 
анорзорга қочди. И. Раҳим, Чин муҳаб- 
бат. 

2 Ким бўлса ҳам бир одам, бирор 
киши, ким бўлмасин. Кимдир шу ишни ба- 
жариши керак. 

КИМЁ 1 \а. L_< — оддий металларни 

асл металлар (олтин, кумуш)га айланти- 
риш тушунчаси]. Моддалар, уларнинг тар- 
киби, тузилиши, хоссаларини, шунингдек, 
бир модданинг бошқа моддага айланиши- 
ни ўрганувчи фан. Аналитик кимё. Ноорга- 
ник кимё. Органик кимё. Кимё ўқитувчиси. 
н У эрта билан хатни почтага ташлаб ке- 
либ, яна кимёдан конспектларини ўқишга ту- 
тинди. Мирмуҳсин, Умид. 

2 кўчма Шу нарса (тушунча) га (олтин- 
га айлантиришга) нисбат беради. Муқаддас 
ўлкам, ажиб хушҳаво, омон бўлсин, Эли жа- 
суру ери кимё, омон бўлсин. Ҳабибий. Ажиб 
нозик бу бармоқлар, Териб мисқол қилур тоғ- 
лар, Жаҳонда энг буюк кимё Бу қўллардир, 
бу қўллардир. Э. Воҳидов. 

3 Кимё (хотин-қизлар исми). 

КИМЁВИИ Кимёга оид, кимё ҳодиса- 

лари билан боглиқ. Сувнинг кимёвий тар- 
киби. Кимёвий чиқиндилар. Кимёвий дорилар. 
Кимёвий реакциялар. Кимёвий элементлар 
(унсурлар). 

КИМЁГАР [ а. + ф. — кимё би- 

лан шуғулланувчи] Кимё фани бўйича му- 
тахассис, олим; кимё саноатида ишловчи 
шахс. Чирчиқ, Кўқон, Самарқанд кимёгарла- 
ри ўғитларнинг янги турларини ишлаб чиқар- 
яптилар. Газетадан. 






КИМОНО [яп. kimono — кийим; кўйлак] 
1 Япон эркаклари ва аёлларининг жуда кенг 
енгли халат кўринишидаги кийими. 

2 Умуман, шундай бичимдаги халат ёки 
кўйлак. Ҳизнинг эгнида қийиқ ёқа, ҳаворанг 
батист кимоно. Н. Ёқубов, Жон. 

КИМСА 1 Умуман одам, шахс, зот. Қис- 
қаси, илгаридан оддий бир тенгдошдек бўлиб 
келган бир қиз энди Элмурод учун сирли бир 
кимсага айланиб борар эди. П. Турсун, 
Ўқитувчи. Бу номаълум кимса оёқ учи билан 
юриб келди-да, мўралаб айвонга қаради. А. 
Қодирий, Ўтган кунлар. 

2 кам қўлл. Ҳеч ким, ҳеч зот. Гўё кимса 
ҳол сўрмас мендан, Жўраларим сўрамаслар 
ҳол. Рауф Парфи. Нон сотиб олай деса, бо- 
зор йўқ, тортиб олай деса, кимса йўқ. И. 
Раҳим, Чин муҳаббат. 

КИМСАН 1 «Ким» сўзининг иккинчи 
шахсга қаратилган сўроқ шакли. Подадан 
адашган бузоққа ўхшаб дуч келган эшикка 
бошингни тиқаверасанми? Кимсан ўзинг? 
Ойбек, Танланган асарлар. 

2 Назарда тутилган шахснинг даражаси 
(амали, унвони, бойлиги ва ш. к.) юқори- 
лигини таъкидлаш учун ишлатилади. [Тан- 
тибойваччанинг дадаси] Зиқнанинг nup ур- 
гани эди.. Кимсан — терифуруш фалончи бой! 
Лекин кўрган одам ямоқчими, бўзчими деб 
ўйлар эди. Ойбек, Танланган асарлар. -Хо- 
тинлари ҳам, кимсан — оқсоқолнинг хоти- 
нимиз, деб кеккайишиб, ўзларига хон, ўзла- 
рига бек бўлиб, роса зуғумини ўтказишди, — 
деди Юсвали тоға. П. Турсун, Ўқитувчи. 

3 Кимсан (эркаклар ва хотин-қизлар 
исми). 

КИМСАСИЗ 1 Ҳеч кими йўқ, ёлғиз. [Эл- 
мурод:] Ахир, бир кимсасиз етимдан бугун 
шундай одам бўлсам-у, бошим кўкка етма- 
син.ми ?! П . Турсун, Ўқитувчи. 

2 Одам зоти йўқ, одамсиз; бўм-бўш. 
Кимсасиз ҳовли. Кимсасиз дашт. н Маҳ- 
кам кимсасиз коридордан тез-тез юриб, 
ўша эшик қаршисига борди. П. Қодиров, 
Уч илдиз. Онахон.. Найманчанинг кўчала- 
рига яна бир тикилаб қаради: ҳаммаёқ бо- 
ягидай жимжит, кимсасиз эди. А. Мухтор, 
Опа-сингиллар. 

КИМХОБ [ф. — майин ипакдан 

тўқилган мато] Ўриши ипак, арқоғи зар- 
дан тўқилган мато; шу матодан тайёрлан- 
ган (тикилган). Бир тўнлик кимхоб. Кимхоб 
тўн. Кимхоб нимча. н Бу туяларнинг бир 


нечтасига.. духоба, кимхоб, зарбоф, атлас, 
адрас ва шойи кийимликлар.. юкланган экан. 
С. Айний, Эсдаликлар. Чиғатой билан 
Ўктой.. кимхоб тўшак устида ўтириб, Чин- 
гизхондан келган чопарнинг ҳикоясини тинг- 
лашарди. М. Осим, Ўтрор. 

КИН [ф. — кек, ўч; душманлик] кт. 

Гина; адоват, кек. Ҳўзғолончи халқнинг кин, 
қаҳри ҳар лаҳза кучайди, ҳайқириғи кўкни 
тутди. Ойбек, Танланган асарлар. Юракда 
бир мўмин бандасига кин сақлаш мусулмон- 
чиликка ёт нарса, бой. К. Яшин, Ҳамза. 

КИНА айн. кин, гина. Сафар бўзчи кина- 
ни тамоман кўнглидан ювиб ташшган эди. А. 
Қодирий, Меҳробдан чаён. Йўқ дилда зарра 
кина бу шону шавкат ила. Ҳабибий. 

КИНДАК I с. т. айн. киндик I. 

КИНДАК II с. т. айн. киндик II. 

КИНДИК I 1 анат. Қориндаги болани 
йўлдош (плацента) орқали она танаси би- 
лан бирлаштирувчи, болани озиқ модда- 
лари билан таъминлаш учун хизмат қилув- 
чи ичак-най. Учқуннинг киндигини кесганда, 
Тозагул кўзларини юмиб, қалт-қалт тит- 
раб турди. Ҳ. Ғулом, Машъал. 

2 Бола туғилгач, шу ичак-найни кесиб 
ташлаш натижасида қорин ўртасида ҳосил 
бўлган кичиқ чуқурча; қориннинг ўрта қис- 
ми. У[Соли совуқ ] шошиб-пишиб Азимбой- 
ваччани кўкрагидан итарган эди, Азим унинг 
киндигига ўхшатиб тепди. М. Исмоилий, 
Фарғона т. о. 

Киндик қони тукилган ер (ёки жой, туп- 
роқ) Туғилган ер, туғилган, ўсган жой; ватан. 
Сафаргалдига бу қумлар чақалоқ вақтидан 
ошна. Ҳорақумда унинг киндик қони тўкилган. 
Ж. Шарипов, Хоразм. Киши қаригандан кейин 
киндик қони тўкилган жойини қўмсаб қолар- 
кан. Б. Раҳмонов, Олтин одамлар. 

3 кўчма Марказ, ўрта. -Даштнинг кинди- 
ги мана шу ер, — деди Ўктам. Ойбек, О. в. 
шабадалар. Мана, уч йилдирки, Марказий 
Фарғона киндигида гўзаллик яратяпмиз. Га- 
зетадан. 

киндик II Дорбоз юрадиган арқон- 
нинг ўртароқ жойидан кўтариб турувчи 
икки ёғоч учларининг бир-бири билан, 
шунингдек, арқон билан туташган, кесиш- 
ган жойи. Уни [дорбозни] киндикдан киндик- 
ка, чиғириқдан чиғириққа йўрғалатиб, сало- 
мат олиб чиқувчи нарса унинг қўлидаги лан- 
гари! Шукрулло, Жавоҳирлар сандиғи. 

КИНДОР [ф. — кин (гина) сақ- 

ловчи] эск. кт. Гинадор, кеки бўлган. Кин- 
дор одам. 

КИНЕМАТОГРАФ 1 эск. Кинотеатр, 
кино. 

2 Кино санъати. 

КИНЕМАТОГРАФИСТ қ. кинемато- 
графчи. 

КИНЕМАТОГРАФИЯ [юн. kinema, 
kinematos — ҳаракат + grapho — ёзаман] 
Маданият ва саноатнинг кинофильмлар 
ишлаб чиқариш ва уларни томошабинлар- 
га намойиш қилиш соҳаси. Кинематогра- 
фия ходимлари. н Маъруф Назаров 
кинематография, драматургия ва қўшиқчи- 
лик соҳасида ҳам дадил қалам тебратяпти. 
X. Ёдгоров, Ҳаёт тўлқинлари. 

КИНЕМАТОГРАФЧИ Кинематография 
ходими. Ўзбек кинематографчилари. 

КИНЕСКОП | юн. kineo Н-ҳаракатга 

келтираман + skopeo — кузатаман, қарай- 
ман] Телевизорда оқ-қора ёки рангли тас- 
вирни қабул қилиб қайта кўрсатувчи элек- 
трон-нур трубка. 

КИНЕТИК 1 Кинетикага оид. Кинетик 
назария. 

2 Ҳаракатга оид. Кинетик энергия. 

КИНЕТИКА | юн. kinetikos — ҳаракат- 
лантирувчи] Назарий механиканинг дина- 
мика ва статика соҳаларини ўз ичига олган 
бўлими. қ. динамика, статика. 

кинли айн. киндор. Йўлчи лабини маҳ- 
кам тишлаб, кинли кўзларини бир нуқтага 
тикди. Ойбек, Танланган асарлар. 

КИННА этн. Хурофий тушунчага 
кўра, гўё суқланиб қараш таъсирида «ки- 
радиган» касаллик, оғриқ. Бунга сўзнинг 
магик қудратига асосланувчи кинна, бадик, 
авраш.. ҳамда мавсум-маросим қўшиқлари- 
дан «Суст хотин», «Чой момо» кабилар 
мансуб. «ЎТА». 

Кинна кирмоқ Кинна таъсир этмоқ, кин- 
на таъсирида касаллик, оғриқ юз бермоқ. 
Кўзга яқинман-да. Дарров кинна киради, 
жигар. У. Исмоилов, Сайланма. Кинна сол- 
моқ Афсун айтиб, силаш, уқалаш билан 
«киннани ҳайдамоқ», касалликни йўқотмоқ. 
Унсин келгандан буён, касалларга кинна со- 
лиш, туққан хотинларга доя бўлиш учун кам- 
пир бемалолроқ юра бошлади. Ойбек, Тан- 
ланган асарлар. 

КИННАКАШ айн. кинначи. Исириқда 
«бир гап бор»лигини фолбинлар, азайимхон- 


лар, киннакашлар ҳам.. пайқаб.. Н. Шора- 
ҳимов, Исириқ тутатиш хурофотми? 

КИННАКАШЛИК айн. кинначилик. 

КИННАЛАМОҚ 1 айн. кинна солмоқ. 
қ. кинна. Гўрўғли совутнинг тугмаларини 
чиқариб.. отимни ўзим кинналасам, яхши 
бўлармикан, деб отнинг тепасида туриб эди, 
ногоҳ кўзи биёбонга тушди. Усмон бахши 
Мамат ўғли, Бўтакўз. 

2 кам қўлл. айн. кинна кирмоқ. Бола чин- 
қириб йиғласа, кинналабди, деб қуишоч мо- 
мога югуришган. «Шарқ юлдузи». 

КИННАЧИ Кинна солувчи, кинна со- 
лиш билан шуғулланувчи шахс; киннакаш. 
-Тунов куни бошим оғриб, кинначини чақир- 
сам, [ қайнанам] ҳайдаб юборди, — деди Сав- 
латхон ўртоғига. Ғайратий, Савлатхон. Уял- 
ганлариданми ё кинначига алданганларидан- 
ми, ажин босган юзлари қип-қизариб кет- 
ганди. А. Мираҳмедов, Кулган чечаклар. 

КИННАЧИЛИК Кинначининг касби, 
кинна солиш билан шуғулланиш. Анорбиби- 
га ўхшаш тул хотинларнинг қиладиган иши 
ҳар кимга ҳам маълум: маҳаллада дастурхон- 
чилик, бойлар эшигида оқсочлик, кинначилик 
ваҳоказо. А. Қодирий, Меҳробдан чаён. Би- 
ласан-ку, кампирим баъзи вақтда кинначи- 
лик қилади. Ойбек, Танланган асарлар. 

КИНО 1 айн. кинематография. Кино, 
театр сингари санъат турлари орасида ада- 
биёт ҳам тарбиянинг энг фаол ва самарадор 
омилларидан биридир. «Фан ва турмуш». 

2 с. т. Кинофильм. Овозли кино. Овозсиз 
кино. н Ўлмас.. ётоққа томон бурилган эди, 
Мурод тўхтатди: -Хўш, ўртоқ командир, 
қанақа кино кўрдингиз? А. Қаҳҳор, Йиллар. 
Клубда ҳиндча кино кетаётган экан.. Ў. 
Ҳошимов, Қалбингга қулоқ сол. 

3 с. т. Кинотеатр. Кинога бормоқ. н Боғ- 
нинг бир чеккасида овқатхона, яна бир чек- 
касига кино жойлашган. Уйғун. 

КИНО- \юн. kineo — ҳаракатга келтира- 
ман] Ўзлашма қўшма сўзларнинг таркибий 
қисми бўлиб, кинематографияга, кино- 
фильмга алоқадорлик маъносини ифода- 
лайди. 

КИНОАКТЁР [кино.. + актёр] Кино ар- 
тисти, киноартист. 

КИНОАКТРИСА Кино артисткаси. 
Институтни тамомлашим билан орзум 
амалга ошди. Мен энди киноактрисаман. 
«Муштум». 




КИНОАППАРАТ [кино.. + аппарат] 
Ҳаракатдаги объектларни киноплёнкага 
тушириб оладиган, шунингдек, кино- 
фильмлар намойиш қилинадиган аппарат. 
Эпчил бир йигит дарҳол киноаппаратини 
ғилофидан чиқариб, Махсумни суратга ола 
кетди. Ҳ. Ғулом, Замин юлдузлари. 

КИНОАППАРАТУРА Кинематография 
соҳасида ишлатиладиган турли хил маши- 
на, механизм, дастгоҳ, жиҳоз ва ш. к. лар 
мажмуи. 

КЙНОАРТИСТ айн. киноактёр. Карим- 
жон киноартист учун яна битта бифш- 
текс буюрди. О. Ҳусанов, Киноартист би- 
лан учрашув. 

КИНОДРАМАТУРГИЯ [кино.. + драма- 
тургия] 1 Киносценарийлар мажмуи. 

2 Киносценарийлар тузиш, яратиш 
иши, назарияси. Аввало, кино санъатининг 
бирдан-бир муваффақиятини таъминлайди- 
ган асосий соҳа — кинодраматургия ишини 
тўғри йўлга қўйиш лозим. Газетадан. 

КИНОЖУРНАЛ [кино.. + журнал] Кун- 
далик ҳаётий муҳим ва халқаро ижтимоий- 
сиёсий воқеаларга бағишлаб яратиладиган 
қисқа метражли фильм. Кейинги йилларда у.. 
«Ўзбекистон ўн беш йиллиги» каби тўла мет- 
ражли фильмларни ва бир неча киножурнал- 
ларни қўлдан чиқарди. «Гулистон». 

КИНОКАРТИНА [кино.. + картина] айн. 
кинофильм. 

КИНОКОМЕДИЯ [кино.. + комедия] 
Характер, конфликт ва вазиятлар тасвири 
томошабинда кулги қўзғатадиган, юморис- 
тик ва ҳажвий жиҳатлар бир-бирига боғ- 
лиқ ҳолда кўрсатилган кинофильм. 

КИНОКОНЦЕРТ [кино.. + концерт] 
Алоҳида концерт ижро(номер)ларидан ту- 
зилган кинофильм. 

КИНОЛАШТИРМОҚ Бирор ҳудудда 
кинотеатрлар қурмоқ, кўчма кинолар таш- 
кил қилмоқ. Қишлоқларни кинолаштирмоқ. 

КИНОЛЕНТА [кино.. + лента] Кино- 
фильмнинг бир нусхаси; кино лентаси. Ой- 
жамол суратга боқаркан, кўз олдида бултур 
ёзда.. боғларда сайр қилгани.. кинолентадай 
бир-бир ўтди. Ж. Шарипов, Хоразм. 

КИНОЛОГ Кинология мутахассиси; ит- 
ларни парваришлаш ва уларни бирор фао- 
лиятга ўргатиш билан шуғулланувчи шахс. 

КИНОЛОГИЯ [ юн. kyon, kynos — ит + 
logos — тушунча, таълимот] Итларнинг 


эволюцияси, зотлари, анатомияси ва фи- 
зиологиясини ўрганиш, уларни урчитиш, 
парваришлаш, ўргатиш каби масалалар 
билан шуғулланувчи фан. 

КИНОМЕХАНИК [кино.. + механик] 
Киноаппаратни ишлата билувчи ишчи, 
кинофильм кўрсатувчи механик. Овоз опе- 
ратори киномеханикка «Солдат отаси» 
филъмининг биринчи ҳалқасини қўйишни 
буюрди. Ғ. Саломов, Таржима назария- 
сига кириш. 

КИНООПЕРАТОР [кино.. + оператор] 
Кинофильмларни суратга олувчи мутахас- 
сис. Эшикда «Телецентр» деб ёзилган авто- 
бус. Ичкарисида прожекторлар, киноопера- 
торлар.. С. Аҳмад, Сайланма. 

КИНОПАНОРАМА [кино.. + панорама] 
айн. панорама(ли) кинотеатр. қ. панорама. 

КИНОПЛЁНКА [кино.. + плёнка] Ки- 
нофильмларни суратга олиш учун ишлати- 
ладиган лента; кино плёнкаси. Киностуди- 
яда икки соатча бўлдим. Ҳамкасбларим.. 
катта ўрам киноплёнка ҳадя қилиб, кейин 
шаҳарни томоша қилишни таклиф этишди. 
Газетадан. 

КИНОПРОКАТ [кино.. + прокат] Ки- 
нофильмларни намойиш қилиш учун чи- 
қариш ва улардан маълум вақтда фойдала- 
ниш мақсадида кинотеатр, клуб ва ш. к. 
жойларга бериш; шу иш билан шуғуллана- 
диган муассаса. 

КИНОРЕЖИССЁР [кино.. + режиссёр] 
Кинофильмни қўювчи режиссёр, кинокар- 
тина режиссёри. «Тоҳир ва Зуҳра» фильми 
тугар-тугамас, Наби Ғаниев кинорежиссёр 
Комил Ёрматов ҳамкорлигида «Насриддин- 
нинг саргузаштлари» кинокомедияси устида 
иш бошлади. Ф. Жўраев, Обид Жалилов. 

КИНОСТУДИЯ [кино.. + студия] Ки- 
нофильмлар ишлаб чиқарадиган корхона. 
1926 йили Ўзбек давлат киноси ташкил 
этилди. Киностудия «Бахт қуши» филъмини 
экранга чиқарди. «Гулистон». 

КИНОСЦЕНАРИЙ [кино.. + сценарий] 
Кинофильм яратиш учун асос бўладиган 
бадиий асар. Мана бу киносценарийни олинг- 
да, яхишлаб ўқиб чиқинг. «Муштум». 

КИНОТЕАТР [кино.. + театр] Кино- 
фильмлар намойиш қилинадиган махсус 
бино. Кинотеатр олдига борганимизда, се- 
ансдан кечикиб қолган қиз билан йигитга 
кўзимиз тушди. Ў. Усмонов, Сирли соҳил. 

КИНОТЕХНИКА [кино.. + техника] 
Кинофильмларни суратга олиш, нусхала- 
рини кўпайтириш ва намойиш қилиш би- 
лан шуғулланадиган техника соҳаси. 

КИНОФЕСТИВАЛЬ [кино.. + фести- 
валь] Вақти-вақти билан ўтказиладиган, 
кўпинча бир умумий мавзуга бағишланган 
кинофильмлар ёки бирор мамлакатнинг 
энг яхши кинофильмлари кўриги. Халқаро 
кинофестиваль. н Ўзбек киноҳужжатчи- 
лари кейинги икки йилнинг ўзида турли 
кинофестивалларда ўндан ортиқ фахрий 
диплом олдилар. «Гулистон». 

КИНОФИЛЬМ [кино.. + фильм] Экран- 
да намойиш қилиш учун яратилган кине- 
матография асари, кинокартина. Рангли 
кинофильм. Илмий-оммабоп кинофильм. н 
Рабиев, эшик ёпилгунча, Роҳиланинг бўй-бас- 
тига қараб турди. Уни қайси кинофилъмда 
кўрганини эслашга уринди. Ш. Тошматов, 
Тонгдаги кўланка. 

КИНОХРОНИКА [кино.. + хроника] 
Кундалик ҳаётдаги муҳим воқеаларни 
кўрсатиб берадиган қисқа метражли фильм 
ёки киножурнал. 

КИНОЧИ (асосан кўпл. шаклида — кино- 
чилар) Кино ходими. Ёш кинодраматург ва 
кинорежиссёр Учқун Назаров ўзбек киночшш- 
рининг 40 йш 1 ичида эришган ютуқлари ҳақида 
муфассал ҳикоя қилиб берди. Газетадан. 

КИНОШУНОС [кино.. + ф. - 

ўрганувчи] Кино илми билан шуғулланув- 
чи мутахассис, олим. Фильмнинг бўлажак 
тақдирини унинг асосий ҳукмдорлари — биз 
томошабинлар, танқидчилар, киношунослар, 
санъатшунослар.. ҳал қилади. Ҳ. Муталова, 
Олмалар. 

КИНОЯ [а. — белги; шама, ишо- 

ра; пичинг, кесатиқ] 1 Масхаралаш, ку- 
лиш учун асл маъносидан бошқа, мажо- 
зий маънода айтилган сўз, гап; қочирим, 
истеҳзо, пичинг, кесатиқ ифодаси. -Хўш, 
сизча нима қилиш керак, ўқимишли акам! 
— деди киноя билан Йўлчи. Ойбек, Тан- 
ланган асарлар. Саодатхоннинг.. юзидаги 
жиддийлик ўрнини ғалати, кинояга ўхша- 
ган табассум эгаллади. С. Зуннунова, Янги 
директор. -Норбоевамисиз? Меҳнатдан 
қочиб келибсиз-да, синглим, — Унинг кўзой- 
нак орқасидаги кўзлари киноя билан қисил- 
ди. Ў. Ҳошимов, Қалбингга қулоқсол. Шоди 
Мударрисович.. илжайиб турар, сўзларида 


ҳазил аралаш киноя оҳанги бор эди. Д. Ну- 
рий, Осмон устуни. 

2 ад. Услубий восита: бадиий асардаги 
инкор этиш усулларидан бири бўлиб, би- 
рор шахс ёки нарса устидан кесатиқ, қочи- 
риқ воситасида яширин кулишдан иборат. 

КИНОЯЛИ Пичинг билан айтилган; 
пичинг, киноя ифодалайдиган. Ўктамнинг 
кўзларида эса қандайдир кинояли маъно, лаб- 
ларида ғалати табассум сезгандек бўлди 
Собир. Ойбек, О. в. шабадалар. Лейтенант.. 
товушини ортиқча баланд чиқариб койимас, 
салмоқлаб, кинояли сўзлар билан етмиш икки 
томирга игна тиққандан бадтар жонини 
ҳалқумига келтирар эди. Шуҳрат, Шинел- 
ли йиллар. 

КИНОЯОМУЗ [ а. + ф. - ки- 

нояли, пичингли, яширин маъноли] Ки- 
ноя тарзидаги. [Ўрмонжон] Нимадандир ғаши 
келаётгандай, ундан кинояомуз ҳол-аҳвол 
сўради-да.. А. Қаҳҳор. Қўшчинор чироқпари. 

КИОСКА [фр. kiosque — чакана савдога 
мўлжалланган дўконча <т. +ф.. — дала- 

ҳовли; шаҳар ташқарисидаги қаср] Савдо- 
сотиқ ёки бошқа мақсадлар учун мўлжал- 
ланган павильон; кичик дўкон. Гул киоска- 
си. н Газета киоскаси олдида сочига оқ ора- 
лаган, ўрта ёшлардаги бир хотин унга қараб 
турарди. С. Аҳмад, Қадрдон далалар. 

КИОСКАЧИ Киоскада савдо қилувчи. 
Киоскачи бугунги газеталарни тартибга сол- 
япти. н -Файзи опа энг камтар киоскачи- 
ларимиздан, — деди бошлиқ. Газетадан. 

КИПРАТИКАН қ. типратикан. Йўл 
ёқасидаги бир тавақали эшик ғийқ этиб 
очилди. Ундан ёш боланинг кипратикан иг- 
наларидай юмалоқ боши кўринди. С. Анор- 
боев, Оқсой. ..худди хавф олдидаги кипра- 
тикан сингари ҳурпайиб олган оломон.. М. 
Исмоилий, Фарғона т. о. 

КИПРИК Кўз қовоқлари четида қатор 
жойлашган туклар. Кучли кулгидан Раънонинг 
кўзи ёшланиб, ўсиқ киприги жуфтланди. А. 
Қодирий, Меҳробдан чаён. Қозининг тус- 
сиз кўзлари атрофидаги сийрак киприклари 
пилпиллади, лаблари пичирлади. М. Исмои- 
лий, Фарғона т. о. 

Киприк қоқмаслик 1) киприкларни 
юмиб-очмаслик, кўз очиқ ҳолда киприк- 
ларни қимирлатмаслик; диққат билан ти- 
килиб жим турмоқ. Сидиқжон оғзини, кўзла- 
рини катта очиб, киприк қоқмай, фавқулодда 





бир жавоб кутиб турганини кўриб, Болта- 
бойнинг кулгиси қистаб кетди. А. Қаҳҳор, 
Қўшчинор чироқлари. Акам ҳамон жойидан 
қимир этмас, кўзларини ўчоқда ёнаётган 
оловга қадаганча, киприк қоқмай турарди. 
Қ. Кенжа, Балиқ ови; 2) бутунлай ухла- 
маслик, кўз юммаслик. Сидиқжон кечаси би- 
лан киприк қоқмай чиқди. А. Қаҳҳор, Қўшчи- 
нор чироқлари. Мастон унинг ёнида ўтириб, 
киприк қоқмай тонг оттирди. А. Қаҳҳор, 
Мастон. Киприк қоқмоқ Юқори ва қуйи 
киприкларини юммоқ, юмиб очмоқ. Сек- 
ретарь қиз кўзларини сузиб, бир-икки мар- 
та киприк қоқди. С. Аҳмад, Лаъли Бадах- 
шон. Қўшнимнинг нафас олиши, киприк 
қоқиши тезлашди, оғзи хиёл очилди, гўё суқ- 
сур қиз қаршисида тургандай энтикди. «Гул- 
даста». 

КИР 1 Бадан, кийим ва ш. к. га чанг- 
тўзон ўтириши туфайли ва бошқа йўллар 
билан ҳосил бўладиган ифлослик. Қўлнинг 
кири. Тўннинг кири. н Мўйсафид capma- 
рош.. кирдан қатирмаланиб ялтираган лун- 
гини [Йўлчининг] бўйнига илиб, боишни иш- 
қалай бошлади. Ойбек, Танланган асарлар. 

2 Кир босган, кирланган. Кир кўйлак. 
Қўллари кир. н Эгнида тирсаги қирилган 
костюм, Ёқа кир, тугмасиз, юз ямалган шим. 
Уйғун, Устаси фаранг. Йўлчи унинг бошини 
кир ёстиққа оҳиста қўйди. Ойбек, Танлан- 
ган асарлар. 

3 кўчма Ярамас, жирканч, ифлос. Фа- 
қат ана шу кир мақсадга етиш ниятида 
Алиқул билан фикран бўлса ҳам битим туз- 
динг. Ш. Рашидов, Бўрондан кучли. Ёшлик 
ўтди. Бўйи етди. Кир одат уни зиндондек 
ҳовлига солди. Миртемир. 

4 Ювиладиган ёки ювилган кийим-ке- 
чак, сочиқ, дастурхон ва ш. к. буюмлар. Гул- 
нор титроқ лаблари билан базўргина: -Яхши.. 
аммангизни севинтиринг, ман нима? — деди- 
да, кир ёйишни баҳона қилиб, узоқлашди. 
Ойбек, Танланган асарлар. [Ойимхон] Оч- 
дан ўлмаслик учун эртадан кечгача кир ювиб, 
ҳақига бир коса кепак олиб, нон қилиб еган. 
П. Турсун, Ўқитувчи. 

Кўнглида кири йўқ Дарров хафа бўла- 
вермайдиган, бировга гина-адоват сақла- 
майдиган, бировга ёмонликни истамайди- 
ган; очиқ кўнгилли. Юрагида бори юзига 
тепиб турадиган бундай киишларни, кўнглида 
кири йўқ, деб мақтайдилар. П. Қодиров, Уч 


илдиз. Тожимат ака.. кўнглида кири йўқ, 
шалдир-шулдир одам эди. С. Анорбоев, 
Оқсой. Кўнглини (ёки дилини) кир қилмоқ 
Таъбини хира қилмоқ, дилини ғаш қил- 
моқ; бесаранжомликка солмоқ. Ўксиниш — 
одам кўнглини кир қиладиган ёмон иллат- 
лардан. М. Исмоилий, Одамийлик қиссаси. 
У [Тўла] энг аввал.. дилини кир қилиб келган 
ёлғончиликка қарши кураш бошлади. М. Ис- 
моилий, Бизнинг роман. Тирноқ остидан 
(ёки орасидан, тагидан) кир қидирмоқ қ. тир- 
ноқ. Мен ўз акасини ревизия қилиб, тирноқ 
остидан кир қидириб юрган одамдан яхши- 
лик кутмайман. О. Ёқубов, Асарлар. Сен 
тирноқ орасидан кир қидирмай қўя қол. Ш. 
Рашидов, Бўрондан кучли. Дарров тирноқ 
тагидан кир қидирасиз-а, Самадов. П. Қоди- 
ров, Уч илдиз. Тишининг кирини сўрмоқ Ей- 
диган ҳеч нарса йўқпигини билдиради, шун- 
га ишора қилади. Улар [бойлар] палов еб, ти- 
шини ковлаганларида, биз тишимизнинг ки- 
рини сўриб, ўчоқ олдида чориғимизни қуритар 
эдик. П. Турсун, Ўқитувчи. Шўромиз бўлса, 
қоринларинг бир амаллаб тўйиб қолар, дейди. 
Лоп этиб қиш кирса, тишимизнинг кирини 
сўриб ўтирамизми? Б. Раҳмонов, Мардлар 
қиссаси. 

КИРА [а. А jZ — ёллаш, ёлланиш; ижара 
пули; йўл ҳақи ёки юк ташиш ҳақи] 1 Би- 
рор жойга бориш ёки бирор юкни олиб 
бориб бериш учун арава, машина ва ш. к. 
ни ёллаш, ёлланиш. Туяларимдан кўнглим 
тўқ бўлгани учун уларни кирага юбордим. С. 
Айний, Қуллар... уч соябон арава, олти отни 
кирага олиб, катта карвон кетидан юриш- 
ни.. гаплашишди. Мирмуҳсин, Меъмор. 

Кира қилмоқ 1) ҳақ тўлаш шарти билан 
бошқанинг от, арава, машина ва ш. к. ла- 
ридан фойдаланмоқ, уларни ёлламоқ. -Биз 
ҳам, отам иккимиз, иккита нор туяни кира 
қилиб, карвонга уландик, — деди Ҳожи хола. 
М. Исмоилий, Фарғона т. о. ; 2) киракаш- 
лик билан пул топмоқ. Қўлга тушсанг.. кира 
қиляпсан, деб молияга ёзиб беришдан ҳам 
тоймайди булар. С. Анорбоев, Оқсой. 

2 с. т. Бадал, эваз. Холбекани мен кўрсат- 
сам, тўражон, Кирасига не берасан ўзима? 
«Кунтуғмиш». 

3 Кира ҳақи, кира пули. Марғилондан, 
ҳатто Қудратулла қорини ҳам йигирма беш 
шогирди билан чақиртирибди. Бориш-келиш 
кираларини ҳам бой ўз устига олибди. М. 




Муҳаммаджонов, Турмуш уринишлари. 
Иккала машина ҳам якка тартибда уй-жой 
қурувчиларга сув ташиш ва кира ишлаш би- 
лан банд бўлмоқда. Қ. Собиров, Баъзи май- 
да-чуйдалар. 

КИРАВЕРИШ Ҳовли, уй ва ш. к. нинг 
ичига кириш бошланадиган жой, кириш 
жойи. -Қани, мин! — деди Ўрмонжон ҳайрон 
бўлиб турган Сидиқжонга, — мана шу те- 
палик орқасида бизнинг Бақақуруллоқ деган 
маҳалламиз бор, шунинг кираверишида сени 
бир хотин кутиб турипти. А. Қаҳҳор, 
Қўшчинор чироқлари. [Растага] Киравериш- 
даги якка-ягона атлас дўконида Назокат 
деган хушбичим жувон ишларди. А. Мухтор, 
Опа-сингиллар. 

КИРАВКА фольк. Нимчага ўхшаш, 
кўпинча совут остидан кийиладиган, ме- 
таллдан ёки қаттиқ нарсадан қилинган 
уруш кийими. Не полвонлар қадди ёйдай бу- 
килди майдон ичинда. Найза тегиб, кирав- 
калар сўкилди майдон ичинда. «Равшан». 

КИРАКАШ Улов, машина билан ёлла- 
ниб, юк ёки одам ташиш билан шуғулла- 
надиган шахс. Киракаитарга икки баробарҳақ 
тўланиб, йўлни яхши биладиган одам танлан- 
ди. Мирмуҳсин, Меъмор. Шаҳардаги барча 
киракаш шофёрлар Самад безорининг оғайни- 
си. И. Қаландаров, Шохидамас, баргида. 

КИРАКАШЛИК Кира, киракаш иши, 
машғулоти, касби. У[Насим] Бухоро—Баҳо- 
ваддин ораларида киракашлик қиларди. С. 
Айний, Эсдаликлар. Киракашлик қилишни 
биласанлар, бир литр бензин сотиб олсала- 
ринг, асакаларинг кетади. С. Аҳмад, Чўл 
шамоллари. 

КИРДИКОР [ф. — яратувчи, ву- 

жудга келтирувчи (худонинг сифати)] Уму- 
ман, қилинган ишлар, хатти-ҳаракатлар; 
одатда маълум шахс ёки шахсларга оид но- 
мақул иш, хатти-ҳаракатлар; қилмиш. 
Ойимхон Тожибойнинг ҳамма кирдикорини 
билар, буларни жамоат ҳам билиб қўйишини 
истарэди. П. Турсун, Ўқитувчи. Унинг [Ум- 
рининг] кирдикорини мен биламан, ундан мен 
жирканаман деб юрсам, бутун қишлоқ би- 
лар экан, бутун қишлоқ жирканар экан. А. 
Қаҳҳор, Хотинлар. 

КИРДИ-ЧИКДИ 1 Кириш -чиқиш; ки- 
риш-чиқиш ҳаракати. Ниҳоят, кирди-чиқди 
тўхтаб, бир ҳамшира касалларга шундай 
мурожат қилди.. «Муштум». Аммо унинг ол- 


дида ғовур-ғувур, кирди-чиқди.. бир дақиқа- 
да одамни гангитиб ташлайди. «Муштум». 

2 Кирган-чиққан, нотекис. Кирди-чиқди ер. 
Деворнинг кирди-чиқди жойларини тузатмоқ. 

Ақли (ёки эси) кирди-чиқди бўлмоқ 
Тўғри, меъёрида фикрлаш қобилиятини 
йўқотмоқ, гоҳ-гоҳ ақлидан айниб қолади- 
ган бўлмоқ. Зийрак хотин эди, энди эси кир- 
ди-чиқди бўлиб қолгандай.. Уйғун, Тонг 
қўшиғи. Ҳақиқатан ҳам бу кейинги вақтда 
эси кирди-чиқди бўлиб қолган касалманд бир 
букри эди. А. Мухтор, Чинор. 

КИРДОР [ф. — қилиқ, хулқ; амал, 

одат] кам қўлл. Иш, хатти-ҳаракат, қилиқ; 
қилмиш. «Муштум»... нияти бузуқ дардисар- 
ларнинг кирдори бадларидан огоҳлик бериб 
туришларини таъкидлайди. «Муштум». 

КИРЗА [р. кирза — музлаган ер қатла- 
ми] Оёқ кийими, тасма ва б. нарсалар тай- 
ёрлаш учун тери ўрнида ишлатиладиган 
пишиқ, сув ўтказмайдиган (резиналанган) 
сунъий материал ва ундан тайёрланган 
пойабзал. Собир оғир кирза этиги билан узун 
йўлакка тўшалган гилам-шолчани босишга 
ийманиб, девор ёнроғини мўлжаллаб, қимти- 
ниб борарди. Д. Нурий, Осмон устуни. Қора 
лас тўн кийган.. оёғида кирза этик. А. Ибо- 
динов, «Латофат» дўконидаги қатл. 

КИРИМ 1 бухг. Муайян давр мобайни- 
да турли манбалардан келиб тушадиган пул, 
моддий бойлик, маблағларнинг умумлаш- 
ма атамаси; тушум. Кирим ва чиқим. Кирим 
дафтари. н Янги директор.. кабинетига 
кириб улгурмай, устма-уст буйруқлар чиқар- 
ди: «Автомашиналар менинг фармойиишмиз- 
сиз бир қадам жилмасин», «Сут менинг ам- 
римсиз бухгалтерияда кирим қилинмасин».. 
Э. Раҳим, Ҳаёт амри билан. 

2 айн. даромад. Мен эсимни таниган вақт- 
ларда бу чолнинг ҳеч бир кирими йўқ ва унинг 
кундалик овқатини қариндошлар бериб ту- 
рардилар. С. Айний, Эсдаликлар. 

КИРИМ-ЧИҚИМ Ҳисобга олинадиган 
ёки ҳисобдан чиқариладиган пул ва мод- 
дий бойликлар. Кирим-чиқимни ҳисобга ол- 
моқ. Кирим-чиқим дафтари. н Норбой 
қоғоздан бош кўтармай, кирим-чиқим ҳуж- 
жатларини имзолаш билан банд эди. «Ёш- 
лик». 

КИРИШ 1 Кирмоқ фл. ҳар. н. Уйга ки- 
ришга ошиқди. Аспирантурага киришни орзу 
қиларди. н Аммо аллақандай ғойибона куч 

уни ичкарига кириилга ундарди. С. Карома- 
тов, Олтин қум. Гулхайри ҳозир қўлларини 
палътосининг мўйнали енгига тиқиб, кириш 
залида этикчалари билан паркет полни бо- 
сиб, артистларнинг деворлардаги суратла- 
рига тикилиб юргандир. С. Нуров, Нарвон. 

2 Бирор асарнинг асосий қисмидан ол- 
динги, бошланғич қисми; дебоча; муқад- 
дима. Китобнинг кириши. н Мўттихон кич- 
кинагина кириш нутқидан кейин сўзни Тош- 
кентдан келган аёлга берди. С. Зуннунова, 
Гулхан. Кейин қисқа кириш сўзи қилиб, ма- 
салани бутун тафсилоти билан батафсил 
таништирди. Ж. Абдуллахонов, Тўфон. 

Кириш сўз 1) қ. кириш 2; 2) тлш. қ. 
сўз. Кириш гап Гапнинг айрим бўлаклари 
ёки бутун гапнинг мазмунига сўзловчининг 
муайян муносабатини ифодаловчи, асосий 
гапга қўшимча фикр билдирувчи гап. 

3 Бирор фаннинг асосий тушунчалари- 
ни баён этувчи, шу фандан дастлабки маъ- 
лумотлар берувчи қисм. Фалсафага кириш. 
Тилшуносликка кириш. 

КИРИШИМЛИ Ҳар ким билан суҳбат- 
лашиб, аралашиб, дўстлашиб кетаверади- 
ган, одамлардан ўзини четга олмайдиган, 
ётсирамайдиган. Малика киришимлигина 
бўлгани учун ҳам, қайнанасининг кўнглини 
топиб, ундан ширингина гапини аямади. 
Мирмуҳсин, Чиниқиш. Зокиржоннинг то- 
ғаси жуда кириишмли ва тадбиркор кииш. 
«Шарқ юлдузи». 

КИРИШМОҚ1 Кирмоқ фл. бирг. н. Ўқув- 
чилар синфга киришди. н Булар талай ер- 
гача эмаклаб, талай ергача бағирлаб борган- 
дан сўнг, бутазорга киришди. А. Қаҳҳор, 
Олтин юлдуз. 

2 Бирор иш-ҳаракатни бажаришга бош- 
ламоқ. Бу ишга яқинда киришдик. Ўқишга ас- 
тойдил киришди. н Отабек ортиқ чидаб 
туролмади-да, рўмоли билан кўзини яишриб, 
йиғламоққа киришди. А. Қодирий, Ўтган кун- 
лар. Мен туғилган фикрни дарҳол ёзишга ки- 
ришмайман. Шукрулло, Жавоҳирлар сандиғи. 

3 Кишилар билан яқин муносабатга 
ўтмоқ, аралашиб, қўшилиб кетмоқ. У [Са- 
идий] бирмунча Шариф сингари танишлар 
орттирди, аммо булар билан киришиб кетол- 
мас, бу янги доирада ўзини мусофирдай сезар 
эди. А. Қаҳҳор, Сароб. Унинг қизи Гулнор, 
ошпаз Анорбойлар ҳам колхоз ҳаётига кири- 
шиб кетишади. «Муштум». 


4 Бир-бирига туташмоқ, ёпишмоқ. 
Гўза ўсиб кетибди. Шохи шохига киришиб 
кетибди. И. Раҳим, Ихлос. Тишлари my- 
шиб, жағи жағига киришиб кетган кат- 
та бувиси ҳассасини тақ эткизиб урди- 
ю.. башарасини тириштириб шанқий бош- 
лади. М. Исмоилий, Фарғона т. о. Уйўл- 
йўл галстугини тортиброқ қўйган эди, 
кўйлагининг кенг ёқаси бир-бирига кири- 
шиб, галстугининг тугуни кўринмай қол- 
ди. С. Анорбоев, Меҳр. 

5 Иссиқ, совуқ ёки нам таъсирида қис- 
қармоқ (мато ҳақида). Ҳозир ювганда кириш- 
майдиган, дазмол қилинмайдиган, кийиш учун 
қулай матоларнинг хили кўп. Газетадан. 

6 Белгиланган мақсаддан бошқа нарса- 
га сарф бўлмоқ (пул, маблағ ҳақида). Саё- 
ҳатга аталган пул уй ремонтига киришиб 
кетди. Сенинг ўн сўминг менга киришди. 

КИРКА \р. кирка < т. курак] айн. ме- 
тин 1. Дарё ёқасида уймалашиб, лом ва кир- 
калар билан тош кўчираётган одамларнинг 
кийимларини [шамол] юлқийди. Ш. Ғуломов, 
Бўз ерга баҳор элтганлар. 

КИРКИК Беданани чақириш (тўрга 
илинтириб тутиш) учун махсус ишланган 
ҳуштак. Содиқвой ҳатто киркикни ҳам син- 
дириб ташлади, сайратмаларини бировга 
бергани йўқ, ҳаммасини учириб юборди. Й. 
Шамшаров, Пахтақайнар. 

КИРЛАМОҚ айн. кирланмоқ. Уст-боши 
кирлаб кетибди. Бола кирлаган бетини юва 
бошлади. 

КИРЛАНМОҚ Кир бўлмоқ, кир олмоқ. 
Чолнинг эгнида кирланиб, мойланиб йилтил- 
лаган қора камзул.. Ойбек, Танланган асар- 
лар. Унинг юзи ғазабдан каж бўлиб, тердан 
кирланиб кетган бўлса ҳам, Жуман уни дар- 
ров таниди. А. Мухтор, Туғилиш. 

КИРМОҚ (асосан ж. к. билан) 1 Юриб 
ёки силжиб, бирор нарсанинг ичига, ич- 
ки қисмига ўтмоқ, ўзини ичкари қисмга 
олмоқ. Уйга кирмоқ. Ғорга кирмоқ. н 
Аҳмаджон бўш лаганни дастурхони билан 
кўтариб, қушбеги кирган эшикдан чиқди. 
А. Қодирий, Ўтган кунлар. Бектемир тез- 
дан ўзини пастликка ташлади, югура-югу- 
ра, ўрмонга кирди. Ойбек, Қуёш қорай- 
мас. Йўл устидан чиқиб қолган чаққон кал- 
такесаклар ўқдай отилиб, кавакларга, тош 
ораларига кириб кетади. А. Қаҳҳор, Мас- 
тон. 




2 Нарсанинг орасига, ички қисмига 
ёриб, тешиб ўтмоқ, суқулмоқ; санчилмоқ. 
Кулига тикан кирди. Ер шундай қаттиқки, 
қозиқ қоқсанг ҳам кирмайди. н Тош учлан- 
ган қирраси билан бекнинг бошига тушиб, 
ярмигача ўйиб кириб кетди. А. Қаҳҳор, Кўр 
кўзнинг очилиши. Аямай найзани уради Икки 
эмчак ўртасига, Ғарчиллаб найза киради. 
«Гулшанбоғ». 

3 Ич томонга ботмоқ. Эрталабдан бери 
ҳеч нарса емаган молларнинг қоринлари ич- 
ичига кирган. н Новча, икки лунжи ичига 
кириб кетган. С. Сиёев, Ёруғлик. 

4 Орасидан, қаторидан жой олмоқ; 
қўшилмоқ. Бу мақола тўпламнинг иккинчи 
жилдига кирган. н Иккитасида Азимбой- 
ваччанинг оти ёзилиб, кейин ўчирилган, охир- 
гисида мутлақо рўйхатга кирмаган. С. 
Аҳмад, Ҳукм. Бу касбни қўй, ука, сартарош- 
лик қил девдим, мана у ҳам одам қаторига 
кириб олди. «Гулдаста». 

5 Иш, хизмат, ўқиш, жамият ва ш. к. га 
қабул қилинмоқ; жойлашмоқ. У даставвал 
институтга лаборант бўлиб кирди. Партия- 
га кирмоқ. Заводга слесарь бўлиб кирмоқ. н 
Аммо биз ишга кирган одамларни жойларга 
уларнинг истаги билан эмас, идора эҳтиёжи 
билан юборамиз. С. Кароматов, Олтин қум. 

6 Саноқ сон ёки баъзан «ёш» сўзи би- 
лан бирга қўлланиб, шу сон билдирган 
йилча умр кўрганликни билдиради. Отам 
олтмишга кирди. Қиз ўн етти ёшга кирди. 
н Раҳмат, юзга кир, ували-жували бўл, 
ўғлим. Ойбек, Танланган асарлар. 

Шу ёшга кириб Шунча йил яшаб. Мен 
шу ёшга кириб, кўпчилик ичида «самоварчи, 
чой» деёлган одам эмасман. А. Қаҳҳор, 
Қўшчинор чироқлари. 

7 Пайт, ой, фасл билдирувчи сўз, сўз 
бирикмаси билан қўлланиб, шу пайт ёки 
фаслнинг бошланишини билдиради. Ёдгор, 
умри бино бўлиб, баҳорнинг кириб келишини 
шу қадар диққат билан кузатмаган экан. Ў. 
Ҳошимов, Қалбингга қулоқ сол. Кечикиб 
кирган қиш энди кун сайин совуғини кучай- 
тира боииаган эди. Ойбек, Танланган асар- 
лар. Кеч кирди. Товуқлар ғира-шира қоронғи- 
да nup-nup учиб, бостирма ишпидаги қўноққа 
чиқа бошлади. П. Турсун, Ўқитувчи. Март 
ўтди, апрелъ кирди. С. Сиёев, Ёруғлик. 

8 Айрим отлар билан бирикиб, шу от 
ифодалаган нарсанинг пайдо бўлиши ёки 


вужудга кела бошлаганлигини билдиради. 
Кўчатлар мевага кирди. Ток ҳосилга кирди. 
Товуқ тухумга кирди. Юзига ранг кирмоқ. 
н Июнъ ойининг охири. Ғўзалар айни гулга 
кирган вақт. Н. Сафаров, Узоқни кўзлаган 
қиз. Иштаҳага кирди-ю, кулча юзига ранг 
югурди. К. Яшин, Ҳамза. 

9 Ўзи бирикиб келган сўз ифодалаган 
ҳолат, хусусият ва ш. к. ни касб этиш, шун- 
га эга бўлишни билдиради. Касал уйқуга 
кирди. Кўм-кўк осмон бирпасда кулранг тусга 
кирди. н Сиз келсангиз, ҳовлимизга офтоб 
чиққандай файз киради. К. Яшин, Ҳамза. Уй 
бекаси ўзининг асл руҳига кирди, жангчиларни 
қиём ва печенъе билан меҳмон қилди. Ойбек, 
Қуёш қораймас. Севгилимни чиройли йигит 
қиёфасига кириб олган сеҳргар иблис қўлтиқ- 
лаб келаётганидан ёниб кетдим. X. Тўхтабо- 
ев, Ширин қовунлар мамлакати. Унинг [ Бе- 
рунийнинг] тартибсиз, жўшқин фикрлари 
мунтазам бир шаклга кириб, вояга етди. М. 
Осим, Жайҳун устида булутлар. 

10 Ўтмоқ, ўтиб ўзлашмоқ. Бу одатлар 
қардош халқлардан кирган. Сут билан кир- 
ган жон билан чиқар. Мақол. н Русча «кан- 
дидат», «кандидатура» сўзларининг эквива- 
лентлари сифатида эса тожик тилидан кир- 
ган «номзод» (ҳозирги маъносида) сўзи қўлла- 
нади. «ЎТА». 

11 Айрим сўзлар (мас., сезги аъзолари- 
ни билдирувчи қулоқ, бурун каби сўзлар) 
билан қўлланганда, нарсанинг шу аъзога 
таъсир этиб, сезги уйғотишини билдиради. 
Гулнинг ҳиди бурнига кирмоқ. н Ўйлайман- 
у, мияга ҳеч нарса кирмайди. «Гулдаста». 
Авазнинг қулоғига унинг гапи кирмас, у тар- 
саки егандек, шайх Саъдийнинг шоҳ сатрига 
тикилиб ўтирарди. С. Сиёев, Ёруғлик. 

Ақл (ёки ақли) кирмоқ Ақлли бўлмоқ, 
ақл билан иш қиладиган бўлмоқ. Бўйим 
чўзилиб, ақлим кирган сайин кўпроқ ўйлай- 
диган бўлиб қолдим. Ў. Ҳошимов, Қалбинг- 
га қулоқ сол. Гапга (ёки сўзга) кирмоқ Ўзга- 
нинг айтганига кўнмоқ, унамоқ; рози 
бўлмоқ. Ҳазратқул ювош, нима деса гапга 
кирадиган боладан бунақа гап чиқишини сира 
ўйламаган эди, гангиб қолди. С. Аҳмад, Юл- 
дуз. Яхшиям, отасининг сўзига киргани, акс 
ҳолда, Табибийдек доно, зукко бир устоз, оқил 
дўстдан айрилиб қолиш ҳеч гап эмас экан. С. 
Сиёев, Ёруғлик. Гўрга кирмоқ Ўлмоқ, ерга 
кўмилмоқ. Ерга кирмоқ 1) айн. гўрга кир- 






моқ. Сиздай одамга бундай бўҳтон қилган- 
дан кўра ерга кирганим яхи/и эмасми? А. Қаҳ- 
ҳор, Қўшчинор чироқлари; 2) ҳаддан таш- 
қари уялмоқ, мулзам бўлмоқ. Мен чақир- 
сам, баттар уялади, ерга киради, ҳам унинг 
кўзига қандай қарайман! Ойбек, Танланган 
асарлар. Домла ер ёрилиб, ерга кириб кетгу- 
дек бўлиб турарди. М. Мансуров, Ёмби. Ёни- 
га (ёки қўлтиғига) кирмоқ Қўллаб-қўлтиқ- 
ламоқ; ёрдам бермоқ; улғайиб, ёрдам бе- 
радиган ёшга етмоқ. Ҳурбон ота шу ииши 
бошлаган вақтда унинг ёнига кирадиган одам- 
лар пайдо бўлди. А. Қаҳҳор, Қўшчинор чи- 
роқлари. Жонига ора кирмоқ Сабабчи бўлиб, 
бирор нарса, фалокатдан сақлаб қолмоқ. Ўз 
танки билан душман зотини абжақ қилган, 
немис мудофаасини ёриб ўтиб, неча юзлаб 
жангчиларимиз жонига ора кирган.. Н. Са- 
фаров, Оловли излар. Бир неча ой отаси 
бетоб бўлиб қолганда, табиби ҳозиқ уни да- 
волаб, жонига ора кирган эди. М. Осим, Ибн 
Сино қиссаси. Жон кирмоқ Жонланмоқ, 
жонланиш юз бермоқ. Шу орада хати бориб 
қолди-ю, бизга қайта жон кирди. С. Сиёев, 
Ёруғлик. Нонни еб, сувни ичган болаларга жон 
кирди. Ж. Шарипов, Хоразм. Жони кирмоқ 
Маза қилмоқ, қониқиш билан роҳатлан- 
моқ. Ҳа-ҳа! Пирхонада жонинг кирибди-да.. 
Мазахўрак бўлиб қопсан-да.. К. Яшин, Ҳамза. 
Йўлга кирмоқ Юришга бошламоқ.. Ҳонига 
беланган дадангни кўтариб кирганларида, сен 
энди йўлга кирган эдинг. Й. Шамшаров, Тош- 
қин. Адолат йўлга кирди дегандан бошлаб, 
топганини сандиққа ташлади. С. Зуннуно- 
ва, Олов. Тилга кирмоқ Гапира бошламоқ 
(гапирмаётган, жим ҳолатдан гапира бош- 
лашни билдиради). Шариф тарро уҳ тор- 
тиб, тилга кирди: -Хоним, бу осий бандан- 
гизни афв этгайсиз.. С. Сиёев, Ёруғлик. Умар 
полвон ўйланиб қолди, анчадан кейин тилга 
кирди. К. Яшин, Ҳамза. Тушига кирмоқ Ту- 
шида кўринмоқ. Товуқнинг тушига дон кира- 
ди. Нафақа керак бўлса, даромадимнинг яр- 
мини олинг. А. Қаҳҳор, Қўшчинор чироқпа- 
ри. У қулоғидан кириб, бу қулоғидан чиқди 
Шу оннинг ўзидаёқ унутилди, жуда тез эс- 
дан чиқди. Бу гаплар унинг у қулоғидан ки- 
риб, бу қулоғидан чиқиб кетаверди. Қўлга 
кирмоқ Тасарруфига, ихтиёрига ўтмоқ. Ёни- 
вери билан қўшилиб, бир танобдан мўл ер қўлга 
киради. Ойбек, Танланган асарлар. Ҳўлга кир- 
ганда, булбулим учди.. «Баҳром ва Гуландом». 


КИРОВКА қ. киравка. Оқ кировка, ол- 
тин совут кияман. «Алпомиш». 

КИРОЙИ [а.+ф. — арзирли; 

лойиқ, сазовор бўладиган] 1 Айтишга ар- 
зийдиган, гапирса, мақтаса бўладиган. Мана 
бу киройи иш бўлибди. н -Гуруч деса, ки- 
ройи гуруч шу, — деди қари сотувчи чол. М. 
Исмоилий, Фарғона т. о. Рақиб деганнинг 
киройи айтишга сўзи, муштлашишга муш- 
ти бўлса. Ҳ. Ғулом, Машъал. Ҳишлоқда дув- 
дув гап. Киройи куёвинг бўлса, Комилжон- 
дақа бўлсин. Уйғун, Ҳаёт қўшиғи. Уй тақ- 
дим эт кенг, муҳташам, Пора берсанг, ки- 
ройи. «Муштум». 

2 Ўтакетган, жуда, ғоят. Энди орада ча- 
қир тиканак бўлишим — киройи номардлик! 
Ойбек, О. в. шабадалар. 

КИРОМ [а. jJ jZ — карамли, саховат- 
ли, буюк (кишилар); — “карим” с. 

кўпл.] эск. кт. Муҳтарам, азиз (кишилар). 
Иншоолло, бул андишамиз киромларга маъқ- 
ул тушган тақдирда.. А. Қодирий, Ўтган 
кунлар. Эй менинг дўстларим, кирому мат- 
луб.. Э. Воҳидов. 

КИРПЕЧ [кир + ф. — қоплама; пар- 
да] Кир тахланган токча олдини тўсиб, бер- 
китиб қўйиш учун ишлатиладиган безакли 
буюм. Уч палак тикдим.. Ҳаммаси бойлар- 
нинг эркаларига, ўзимга қани, биттагина 
кирпеч ҳам йўқ. Ойбек, Улуғ йўл. 

КИРПИ шв. Типратикан. Ярим соатлар 
ўтар-ўтмас.. қиров қўна бошлаган сочлари 
ҳурпайган кирпини эслатувчи малларанг одам 
кирди. «Муштум». 

КИРПЙТЙКАН шв. Типратикан. У[Иб- 
роҳим].. кирпитикан игналаридай сочлари 
қоп-қора.. камсуқум йигит эди. С. Анорбо- 
ев, Ўзбекистон олтини. 

КИРПЎШ [кир + ф. (ji, — ўров, жилд; 
тўсиб турувчи нарса] с. т. Кирпеч. Шу вақт 
тахмонга осилган кирпўш ўз-ўзидан қимир- 
лагандек бўлди. А. Қодирий, Ўтган кунлар. 

КИРТАЙМОҚ Уйқусизлик, ҳорғинлик, 
чарчоқлик ва ш. к. натижасида кичрайиб, 
ичига тушмоқ (фақат «кўз» сўзи билан). 
Ҳудратнинг афтидан қаттиқ ҳаяжон ва 
чарчоқ сезилар, лекин киртайган кўзлари 
жилмайиб турарди. Ҳ. Назир, Сўнмас чақ- 
моқлар. Жуда ҳам ориғлаб кетибди, кўзлари 
киртайиб қолибди. Ё иши жуда оғирмикин? 
А. Мухтор, Туғилиш. 

КИРТ-КИРТ тақл. с. Ўт, хашак ва ш. к. 
ни узиш ёки чайнашда чиқадиган товуш 




ҳақида. Пастда, ўтлоққа ёйилган пода эри- 
нибгина кирт-кирт ўт кемиради. Й. Шам- 
шаров, Қаҳрамонлик йўли. 

КИРТОКЧА Ювилган дастурхон, сочиқ 
ва ш. к. лар тахлаб қўйиладиган (одатда, 
кичик) токча. Кўз олдига дарров катта уй- 
нинг икки тахмони ўртасидаги киртокча 
тепасига қўйилган рамкадаги сурат келди. 
Р. Файзий, Ҳазрати инсон. 

КИРХОНА Кир ювиш, дазмоллаш каби 
ишларни бажарувчи муассаса, ишхона. Ателье- 
лар ва кирхоналар, буюмларни ижарага бе- 
риш пунктлари ёмон ишлаяпти. «Муштум». 

КИРЧИ Кир ювувчи ишчи. Кирчи аёл. 

КИР-ЧИР 1 Кир, ифлос ҳолатли. Бир 
куни у киши, ўзича, ўғлим иссиқ овқатсиз, 
кир-чир бўлиб, етимлик азобини чекмасин, 
дебди. «Олтин бешик». 

2 Ювиладиган ҳар хил кийим, сочиқ ва 
ш. к. лар. Хамир кўпгунча, кир-чирларини ювди, 
сўнг нон ёпди. Т. Ашуров, Оқ от. 

КИРЮВДИ этн. Киши дафн қилинган- 
дан кейин учинчи куни бўладиган бирин- 
чи маросим (бунда марҳумнинг кийимла- 
ри ювилиб, ювғучига берилади). 

КИСЕЛЬ \р. кисати < киснуть — ачи- 
моқ, бижғимоқ] Мева шарбати ёки сутга 
крахмал қўшиб пишириладиган енгил ов- 
қат, қуюқроқ ичимлик. Кулупнай кисели. н 
[ Дўлана] Мевасидан киселъ, қиём тайёрла- 
нади. «Фан ва турмуш». 

КИСЛОРОД [р. кислород < лот. 
Oxygenium (oxys — нордон, аччиқ + genos — 
туғилувчи, туғилган) сўзининг калькаси] 
Ҳаво таркибига кирувчи, нафас олиш, ёниш 
учун зарур бўлган, водород билан бирикиб, 
сув ҳосил қиладиган, Менделеев даврий 
системасининг VI гуруҳидаги кимёвий эле- 
мент; рангсиз, ҳидсиз газ. Лойиҳага кўра, уй 
чердагига ўрнатилган қуёш батареяси сувни 
кислород ҳамда водородга ажратади. «Фан 
ва турмуш». Кислород ҳавонинг энг муҳим тар- 
кибий қисми ҳисобланади. Газетадан. 

КИСЛОТА \р. кислота — нордонлик, 
аччиқлик < юн. oxytatos — жуда нордон] 
Таркибида водород бўлган ва шу водород 
ўрнини бирор металл эгаллаганда, туз 
ҳосил қиладиган, нордон кимёвий бирик- 
ма; сув ҳамда туз ҳосил қиладиган мурак- 
каб моддалар. 

КИСЛОТАБАРДОШ Кислота таъсири- 
га чидамли. 


КИСЛОТАЛИ Таркибида кислота бор. 
Кислотали бирикмалар. 

КИССА [ ф. — қоп, халта] 1 эск. 

Оғзини бўғиш учун махсус ип ўтказил- 
ган, мато ёки чармдан ишланган кичик 
халтача. Элчи, хонларнинг киссаларини ол- 
тин, қўйинларини ваъдалар билан тўлди- 
риб, мақсадига эришганга ўхшайди. М. 
Осим, Карвон йўлларида. 

2 шв. Чўнтак. Шерали киссасидан блок- 
нотини олиб, чироқ шуъласига яқин борди- 
да, унга бир нималарни ёзиб қўйди. М. Муҳа- 
медов, Қаҳрамон изидан. 

КИССАВУР | ф. — халтани, кис- 

сани кесувчи] Чўнтак ўғриси; кўча-кўй, 
бозор ва б. жойларда кишиларнинг нарса- 
ларини ўғирловчи шахс. Каромат киссавур- 
ларда бўлади.. Пулинг борини билиб, орқанг- 
дан илашади. Т. Обидов, Юсуфжон қизиқ. 
Биров: «Собир аканинг ўғли киссавур бўлиб 
кетибди» деса, яна биров: «Кечалари хилват 
жойларда йўл тўсиб, одамларни талармиш», 
деярди. М. Исмоилий, Одамийлик қиссаси. 

КИССАДЎЗ [кисса + ф. jjJ ~ тикувчи] 
эск. Кисса тикувчи уста. 

КИСТА [юн. kystis — пуфак; қавариқ] 
Баъзи оғриқ билан кечадиган жараёнларда 
пайдо бўладиган, қалин деворли ва ичида 
суюқ ёки бўтқасимон модда бўлган бўшлиқ. 

КИТ [юн. ketos — денгиз махлуқи] Кўри- 
ниши балиққа ўхшаган жуда катта сутэми- 
зувчи денгиз ҳайвони. 

КИТЕЛЬ [нем. Kittel] Ҳарбийларнинг 
бир ёқлама тугмаланадиган, тик ёқали 
расмий кийими. Стул суянчиғига ташлаб 
қўйилган кителъ елкасидаги погон ойдинда 
ялтирайди. С. Аҳмад, Ўйлар. Унинг эгнида 
келишган, ёқаси бўғиқ китель; бошида nap- 
рак ва қанот белгиси тақилган, гардиши 
таранг фуражка. Ҳ. Назир, Сўнмас чақ- 
моқлар. 

КИТОБ |д. _1л< — ёзилган, муқовалан- 
ган асар] 1 Маълум матнли варақлардан 
иборат, жузлаб тикилган, муқоваланган, 
ҳажми 48 саҳифадан кам бўлмаган босма 
(қадим қўлёзма ҳам) асар. Китоб магазини. 
Китоб савдоси. Китоб нашр этмоқ. Шеърий 
китоб. Геологияга оид китоб. Шахматга оид 
китоб. н Аҳмад Хусайн.. китобларни сара- 
лаб, чамаданга жойлади.. Ойбек, Нур қиди- 
риб. Ҳозир отага қарашиб турибман: чойхўр- 
ларга газета, китоб ўқиб бераман. А. Қаҳ- 




ҳор, Асрор бобо. Китобнинг муқоваси 
кўркам, китобхон уни қўлга олиши билан 
баҳридили очилиб кетади. Газетадан. 

2 Умуман, маълум шахс, воқеа-ҳодиса- 
га ва б. га оид тугал, одатда, нашр этишга 
(китоб бўлишга) мўлжалланган асар. -Бу 
яқинда катта китобни ёзиб тугатади, — 
дея давом этди Завқий. К. Яшин, Ҳамза. Тез 
кунда довруғим оламга ёйилиб кетса-я.. 
менинг ҳақимда ҳам китоблар ёзишса-я. X. 
Тўхтабоев, Ширин қовунлар мамлакати. 

КИТОБА [а. — ёзув; котиблик; 

ёзувли лавҳа] эск. Қабр тоши, катта дарво- 
за ва бино пештоқига битилган ёки ўйил- 
ган йирик ёзув. Қани у харобазор ? Барқ урар 
янги жаҳон, Дарёлар, экинзорлар — фусун- 
кор китобалар. Миртемир. 

КИТОБАТ [а. — ёзув, ёзиш; ёзув- 

ли лавҳа] эск. Ёзиш, кўчириб ёзиш, ёзув. 
Кекса хаттот Машариф тарро билан маро- 
симни китобат қилиб ўтирган эди. С. Сиё- 
ев, Ёруғлик. Хобгоҳ эшиги олдида уларни 
Бобурнинг шахсий табиби бўлган кичик жус- 
сали мўйсафид тўхтатди: -Бу китобатни 
аввал Ҳосимбек ўқимоқлари керак. П. Қоди- 
ров, Юлдузли тунлар. 

Китобат санъати Қўлёзма китобларни 
яратиш, уларга безак бериш. 

КИТОБДОР эск. Кутубхоначи. Китоб- 
дорга айтиб қўйинг, Ибн Синога ҳар куни 
китобхонада машғулот ўтказмоққа ижозат 
бердим. М. Осим, Карвон йўлларида. 

КИТОБИИ Китоб тили ёки ёзма нутққа 
оид; оддий сўзлашувда қўлланмайдиган. Ки- 
тобий сўз. Китобий ибора. Китобий достон- 
лар. н Салимхўжа муллавачча бу оилага тез- 
тез келиб турар ва Нусратилланинг иқболи 
ҳақида кўп чиройли китобий сўзлар билан га- 
пирар эди. А. Мухтор, Опа-сингиллар. 

КИТОБИЙЛИК Китобий белгига, ки- 
тобий услубга хослик. Кўриниб турибдики, 
таржимон, Аркадинанинг нутқидаги кито- 
бийлик, сунъийликни сақлаб, унинг характе- 
рини қайта ярата олган. «ЎТА». 

КИТОБФУРУШ [китоб + ф. - 

сотувчи] Китоб сотувчи, китоб савдоси би- 
лан шуғулланувчи шахс. 

КИТОБХОН [китоб + ф. — ўқув- 
чи, ўқийдиган] Китоб ўқувчи. Китобхонлар 
конференцияси. н Тоғкаби.. уй ичилиқ тўла 
китоб. Ўқиш залида жим, китобхонлар бе- 
ҳисоб. Қ. Муҳаммадий. Ёзувчи олтин сўз из- 


лаб, китобхон қалбига йўл олади. С. Каро- 
матов, Олтин қум. 

КИТОБХОНА Китоблар қўйилган жой, 
хона. Ҳусайн бўш вақтларида отасининг ки- 
тобхонасини титкилаб, араб, форс тилла- 
ридаги бадиий асарларни ўқиб чиқар эди. М. 
Осим, Карвон йўлларида. 

КИТОБХОНЛИК Китоб ўқиш, бирга- 
ликда китоб ўқиш. Гап-гаштакларда, ўти- 
ришларда китобхонлик қилган жўралари ора- 
сида «ширин сухан»лик билан танилган Олим- 
хон сайрайверди. Ойбек, Танланган асар- 
лар. Бизнинг ташқари ҳовлимиз бўлиб, ки- 
тобхонликлар шу ерда бўларди. Шукрулло, 
Жавоҳирлар сандиғи. 

КИТОБШУНОС [китоб + ф. - 

ўрганувчи, билувчи] Китобшунослик му- 
тахассиси. 

КИТОБШУНОСЛИК Китоб ҳақидаги 
фан. 

КИФОЯ [а. — етарлилик; зарур 

миқдорнинг борлиги] рвш. Қаноатланса 
бўладиган даражада, қаноатланарли; етар- 
ли. Ҳўкизга — туртки, донога ишора кифоя. 
Мақол. н Биз сизларнинг ўқиб юрганингизни 
кўриб, хурсанд бўлиб юрсак ҳам кифоя [деди 
Ғани ака]. П. Турсун, Ўқитувчи. Меъморчи- 
ликда фақат зеҳну иқтидорнинг ўзи кифоя 
эмас, унинг дадил ва оғишмай иш кўриши ҳам 
ғоятда муҳим. Мирмуҳсин, Меъмор. 

КИФОЯЛАНМОҚ 1 Қаноат ҳосил қил- 
моқ, қаноатланмоқ. Ўзбегимнинг одати шу: 
уйига бирон меҳмон.. келса, бор-будига ки- 
фояланмай, оёғи куйган товуқдай югуради, 
ўзида бўлмаса, қўшнисиникига югуради. С. 
Нуров, Нарвон. 

2 Шунинг ўзи билан бас қилмоқ; чек- 
ланмоқ. Норбувининг «бу муштумзўр» жум- 
ласи унинг қитиғини келтирган бўлса ҳам, 
фақат бир хўмрайиш билан кифояланади. Ҳ. 
Шамс, Душман. 

КИФТ [а. — елка] 1 Гавданинг 

бўйиндан қўлгача бўлган қисми; елка. Отам 
келиб, хуржунни кифтига олди, мен унга эр- 
гашдим. С. Айний, Эсдаликлар. 

2 Кийимнинг елкада турадиган, елкани 
қоплайдиган қисми. Теишбойнинг таънаси 
бояги кифти ямоқ қотма чолнинг жаҳлини 
чиқарди. М. Исмоилий, Фарғона т. о. 

Кифтини келтирмоқ Жуда яхши (ўрин- 
латиб, қотириб) бажармоқ; қойил қилмоқ; 
бопламоқ. Ҳўлинг дард кўрмагур ошпазлар 




ҳам таомларнинг кифтини келтириб юбо- 
рибди. «Муштум». -Аканг айлангур, ҳазилли- 
ям кифтини келтирасан, — Тўламат мўйлов 
йирик-йирик тишларини кўрсатиб илжайди. 
С. Анорбоев, Оқсой. Якка кифт бўлиб ёки 
якка кифтлаб Ёнламасига, бир ён билан 
(оралиқдан ўтиш, юришдаги ҳолатга нис- 
батан). Йўлчи якка кифт бўлиб, халқ opacu- 
ни ёриб, олдинга ўтди. Ойбек, Танланган 
асарлар. Якка кифтлаб ўтасан киши, Кўча- 
ларда сонсиз оломон. Э. Раҳим, Янги қадам. 
Яна якка кифт бўлиб, дарвозадан чиқди ва.. 
кўчадан жадаллаб кетди. Ш. Холмирзаев, 
Бодом қишда гуллади. 

КИЧИК [ ф. Ҳ, — кичик, майда; унча 

катта бўлмаган] 1 Тузилиш, ҳажм, ўлчам жи- 
ҳатдан нисбатан катта бўлмаган. Кичик ўрмон. 
Кичик шаҳар. Кичик бино. Кичик тош. Кичик 
арава. Кичик хўжалик. Кичик гавда. н [Ота- 
бек] Айвоннинг нариги ёни билан.. бир боқча- 
гами, майдонгами чиқилишини билиб, шу ёққа 
юрди ва кичикроқ бир мевазорга чиқди. А. 
Қодирий, Ўтган кунлар. Кумда таланиб, бор- 
йўғидан ажралган кичик карвон сочилган нар- 
саларни йиғиб, отларни эгарлаб, араваларга 
қўшишга ҳозирлик кўрди. Мирмуҳсин, Меъ- 
мор. Йўқ, бундай бўлиши мумкин эмас. Анави 
кичик жангчича ҳам йўқманми? Шуҳрат, 
Шинелли йиллар. 

2 Сиғими, сатҳ ўлчами катта бўлмаган; 
тор. Кичик ҳовли. Тўн унга кичик келди. н 
Аксар шаҳар уйларидек, ycma Баҳромники 
ҳам икки хона, бир айвондан ва кичик саҳн- 
дан иборат, ташқисиз эшик эди. М. Исмои- 
лий, Фарғона т. о. 

3 Ёши ўрта даражадан паст, ўрта дара- 
жага етмаган; кексанинг акси, ёш. Кичик- 
ларга мурувват қил, катталарни ҳурмат 
қил. Мақол. Бир каттанинг гапига кир, бир 
— кичикнинг. Мақол. 

4 Нисбатан ёши паст (кам) бўлган. Ки- 
чик ўғил. Кичик амаки. Икки ёш кичик. Ўзи- 
дан кичик дўсти. н Болалардан кичикроқ- 
лари чопқиллашиб, Саодатхондан ўзиб ке- 
тишди. С. Зуннунова, Янги директор. Си- 
диқжон унга мурожаат қилганида, ўзидан 
кичик бўлса ҳам, «Зиёдахон опа» дер эди. А. 
Қаҳҳор, Қўшчинор чироқлари. 

5 Вазифа, лавозим даражаси паст, қуйи. 
Мен ўн бир йил шу идорада кичик бир лаво- 
зимда ишладим. «Гулдаста». Бухорода устоз 
Нажмиддин Бухорий каби катта меъмор 


бўлмаса ҳам, кичиклари бор. Мирмуҳсин, 
Меъмор. 

6 Ўзи бирикиб келган сўз билдирган 
амал, касб ва ш. к. нинг қуйи, паст, бошла- 
нғич даражасини билдиради. Кичик илмий 
ходим. н Яхши йигитлар — армиянинг 
ҳусни. Кузга бориб, буларни кичик командир 
қилиб чиқарамиз-а ? Шуҳрат, Шинелли йил- 
лар. Кичик бир мастер бўлиб чиқарди отин.. 
Ғайратий. 

7 Аҳамият, моҳият жиҳатдан катта 
бўлмаган; арзимас, муҳим бўлмаган. Кичик 
хато. Кичик бир мулоҳаза. н Ҳанифа.. ўз 
звеносининг кичик бир муваффақияти шун- 
дай катта мажлисда оғизга тушадиган бир 
воқеага айланиб кетишини сира кутмагани 
учун.. қаттиқ хижолат тортди. А. Қаҳҳор, 
Қўшчинор чироқлари. 

Катта бошини кичик қилиб Ўзини паст 
олиб, камтар тутиб, камтарлик билан (ўз 
мартабаси, мавқеи ва ш. к. ҳолатига нис- 
батан олинади). Раис ҳам катта бошини 
кичик қилиб, кўпчиликнинг олдида: -Гапир- 
ган адашади, юрган қоқилади, — деди. С. 
Нуров, Нарвон. Сорокиннинг полкидаги 
ғалаёнларни яшириш учун Владимир Яков- 
левич катта бошини кичик қилиб, прапор- 
шикни ўз ҳимоясига олишга мажбур бўлди. 
А. Мухтор, Чинор. Кичик тортмоқ Кичик 
ҳолга келмоқ; кичиклашмоқ (гавда, тана 
ҳақида). Бир вақтлардаги гавдали паҳла- 
вон Қобил энди кичик тортиб кетган, ке- 
сакранг юзини, нурсиз кўзларини ҳадеб эл- 
дан яширар эди. Ҳ. Ғулом, Машъал. 

КИЧИКЛАШМОҚ Кичик ҳолга кел- 
моқ, кичраймоқ. Гавдаси кичиклашмоқ. 
Ҳажми кичиклашмоқ. 

КИЧИКЛИК 1 Кичик ўлчам, ҳажм, да- 
ражага эгалик; кичик ҳолат. Гавданинг ки- 
чиклиги. 

2 Ёш вақт; ёшлик. Мен Бобур мирзога 
кичиклигидан илм ўргатдим.. мен уни одил 
подшоҳ бўлишга ундадим. П. Қодиров, Юл- 
дузли тунлар. 

Кичиклик қилмоқ 1) ёшлик қилмоқ. Бу 
гапларни гапиришга кичиклик қиласан; 2 ) 
торлик қилмоқ, тор келмоқ. Бу туфли унга 
кичиклик қилади. 

КИЧИРИ айн. мошкичири. Дарвозахона 
ёнидаги қоронғи бир қўшхонада жулдур ки- 
йимли қуллар ea қароллар кичири еб ўтирар 
эдилар. М. Осим, Элчилар. 




КИЧКИНА айн. кичик. Кичкина деманг 
бизни, Кўтариб урамиз сизни. н Кичкина 
мўйлови оғиз четларидан хиёлгина тушиб 
турган йигит кўриб.. М. Исмоилий, Фарғо- 
на т. о. ..Ҳасанали учун ҳам бу воқеа кичкина 
гап, озгина қайғу эмас эди. А. Қодирий, 
Ўтган кунлар. Ҳа, бир кичкина тўй қилмоқ- 
чи эдик. «Гулдаста». -Ука, — деди куюниб, 
— мен кичкина одаммасман. Сизга алоҳида 
квартира олиб беришга қурбим етади. Р. 
Файзий, Чўлга баҳор келди. 

КИЧКИНТОЙ 1 Кичкина с. кичр.-эркл. 
..ёшлар, ахир, бундан ўн йил муқаддам мак- 
таб даргоҳига илк бор қадам қўйганларида, 
кичкинтой бола, жажжи қизалоқлар эдилар. 
Газетадан. 

2 Ёш бола; гўдак. Кичкинтойлар кийими. 
н Кичкинтойлар учун мультфилъмларни 
томоша қилиш, магнитофон ленталарига 
ёзилган эртаклар, шеърлар ва қўшиқларни 
тинглаш, диафильмларни кўриш айниқса 
қизиқарли. Газетадан. Дала шийпони шинам 
қилиб безатилиб.. кичкинтойларнинг яйраб- 
яшнаши учун барча шарт-шароит яратиб 
берилган эди. Газетадан. 

КИЧРАИМОҚ Кичик бўлмоқ, кичик 
тортмоқ, ўлчам жиҳатидан қисқармоқ; ки- 
чиклашмоқ. Шар кичрайди. н [Мингбоши- 
нинг] Ҳамма вақт шосупада талтайиб ўти- 
радиган йўғон гавдаси мана энди кичрайди, 
нортуядек новча бўйи пасайди. М. Исмои- 
лий, Фарғона т. о. Лайлак хира осмон қаъри- 
га тобора кириб, узоқлашиб, кичрайиб бо- 
рарди. К. Яшин, Ҳамза. 

КИШ унд. с. Товуқ ва бошқа қушларни 
ҳайдашни ифодалайди. 

КИШАН 1 Отнинг икки олдинги оёғига 
(эркин юришга имкон бермаслик учун) 
солинадиган бўғов, занжир. 

2 Оёқ, қўл, бўйинга солиб, қулфлаб, 
банд қилиб қўйиладиган, темир ҳалқалар- 
дан ишланган махсус мослама. Наби Фар- 
ҳоднинг қўл-оёғига боғланган оддий кишанни 
очди ва бўғовли кишанлардан бирини олиб, 
унинг бути ва бўйнига урди. С. Айний, Қул- 
лар. Солдат калитни берди. Бояги эркакмаҳ- 
бусларнинг қўлларидаги кишанларни очди. М. 
Исмоилий, Фаргона т. о. 

3 кўчма Умуман, эркин ҳаракатга йўл 
қўймайдиган нарса, тўсиқ, ғов. Аммо Со- 
ҳиб қори билан Бозоровлар унга кишан бўлма- 
салар бас эди! И. Раҳим, Чин муҳаббат. У 


вақтда от, сигир.. тушунмаслик оёғимга 
кишан бўлган экан. А. Қаҳҳор, Қўшчинор 
чироқлари. Зебу зийнат, ўйин-кулгига ўрган- 
ган хотин учун бола оёқнинг кишани бўлиб 
туюларди. С. Аҳмад, Қадрдон далалар. 

Кишан(га) солмоқ (ёки урмоқ) Кишан- 
ли ҳолатга солмоқ, кишанбанд қилмоқ; 
кишанламоқ. Зулмга қарши сўзлагани учун, 
деҳқонларга ер талаб қилгани учун уни ки- 
шанга солишди. Ойбек, Нур қидириб. Бир 
неча солдат келиб, маҳбусларни ушлади. Ясо- 
вул ҳаммасининг қўлига кишан урди. М. Ис- 
моилий, Фарғона т. о. 

КИШАНБАНД Кишан урилган, кишан- 
ланган (қ. кишан 2). Уч маҳбус, бошига бало 
осмони ағдарилгандек, кишанбанд қўлларини 
қоринлари устида жуфтлаб, гангиб турар 
эди. М. Исмоилий, Фарғонат. о. 

КИШАНЛАМОҚ 1 Кишан урмоқ, ки- 
шан солмоқ (қ. кишан 1, 2). Отни кишанла- 
моқ. н Буни кўрган Содиқжон ёнидаги аёл- 
ларга шивирлади: -Ақлдан озибди, олиб ке- 
тинглар, айтинг, кишанлаб қўйишсин.. К. 
Яшин, Ҳамза. 

2 кўчма. Эркин юриш-туришдан, ҳара- 
катдан маҳрум қилиб қўймоқ. ..шайтонга 
дарс бераман, деган мулла Саъдуллани мот 
қилиб, ўзини ҳар томон ташлаётган хотин- 
бознинг оёқ-қўлини кишанлаб, бир умр бирга 
яшашга мажбур қилиш ниятида фарзандла- 
рини беиипага етказди. «Муштум». Вақтни 
кишанлашга ҳамон мен ожиз. Зулфия. 

КИШАНЛИ айн. кишанбанд. Кишанли 
оёқларини бир тарафга осилтириб олган те- 
мирчи Ражаб полвоннинг белидан қучоқлади. 
Ш. Тошматов, Эрк қуши. 

КИШВАР [ф. jj ,?А — мамлакат, ўлка] 
эск. кт. Вилоят, ўлка, мамлакат. Етишди бу 
гўзал кишварда Бобир, Бўлиб сўзустаси, санъ- 
атли шоир. Ҳабибий. Тангри бизга шундай 
катта кишварни иноят қилгани учун, биз 
Самарқанддай оламшумул доруссалтанага 
муяссар бўлганимиз учун шукроналар айтмо- 
ғимиз керак. П. Қодиров, Юлдузли тунлар. 

КИШИ 1 Фикрлаш, сўзлаш ҳамда иж- 
тимоий меҳнат жараёнида қурол ясаш ва 
ундан фойдаланиш қобилиятига эга бўлган 
жонли мавжудот, зот; одам, инсон. Тил 
кишиларнинг ўзаро алоқа қуролидир. н Ки- 
шининг руҳий ҳолати ea иш қобилияти му- 
айян ритмга бўйсунишини одамлар аллақа- 
чон пайқашган. Газетадан. Унинг юқори қис- 

мидаги тугмачани боссангиз, тешикдан мах- 
сус узунликдаги электромагнит тўлқинлар 
чиқиб, кииш миясининг ухлатувчи маркази- 
га таъсир кўрсатади. О. Мўминов, Хиёбон- 
даги уч учрашув. Зайтун дарахтининг тур- 
ган-битгани киши организми учун фойдали. 
Газетадан. 

2 Инсониятга мансуб зот, шахс, одам. 
Обрўли киши. Хушомадгўй киши. Оиламизда 
тўрт киши бор. Ҳар қандай киши. Олижа- 
ноб киши. Кишилар тўдаси. Беш кишидан 
иборат комиссия. н Новча киши шофёр 
узатган папкани қўлтиғига қистирди-ю, 
катта-катта одим ташлаб, тезда шерик- 
ларига етиб олди. А. Обиджон, Аканг қара- 
ғай Гулмат. Эй, бу ота Шариф тарронинг 
жанозасида Отамурод қорининг ёнида қуръ- 
онни шариллатиб ўқиб ўтирган киши-ку! С. 
Сиёев, Ёруғлик. Киши яхши кўрган одами- 
ни, минг ўраб ташланмасин, битта қилиғи- 
дан билади. Мирмуҳсин, Меъмор. 

3 Умуман, балоғат ёшидан ўтган шахс; 
катта ёшли одам. Аёл киши. Эркак киши. н 
-Ёшинг йигирма бешга қараб боряпти, — деди 
онаси ҳамон ўша титраган товушда, — хо- 
тин киши ўттизга кирса ўтин бўлади. Ў. 
Ҳошимов, Қалбингга қулоқ сол. У камгап, 
бировга аралашмайдиган киши эди. С. Аҳмад, 
Юлдуз. Кабинетдан гражданча кийимдаги 
новча кииш, орқа эшикдан эса учта милици- 
онер гпушиб келди. А. Обиджон, Аканг қара- 
ғай Гулмат. 

4 Ўзга, бегона шахс, биров. Киши юр- 
тида хон бўлгунча, ўз юртингда гадо бўл. н 
Жиян, ақлинг бўлса, кишининг бир тийинига 
хиёнат қилма. Ойбек, Танланган асарлар. 

5 с. т. эск. Шариатга биноан, балоғатга 
етган хотин-қизлар юзини, ўзини кўрсат- 
маслиги керак бўлган бегона эркак. Ҳўрғон 
эшигидан аёл овози эшитилди: -Нима керак ? 
-Мунда кел! — чол қўли билан имлади. -Кииш 
бор-ку.. -Ҳариндош, Хушрўйнинг ўғли, — деб 
тушунтирди чол. Ойбек, Танланган асар- 
лар. 

Кишидан қочмоқ Бегона эркакка ўзини 
кўрсатмаслик (хотин-қизларга нисбатан 
қўлланади). 

6 Таъкид ифодалайди. Афсуски, кунда- 
лик турмушимизда баъзан бунинг аксини 
кўриб, ўксинасан киши. «Муштум». Ёмғирда 
ювилган тротуарларда юрсанг, шунчалик 
енгил тортасанки, имтиҳонларни ҳам.. сти- 


пендия ташвишини ҳам унутиб юборасан 
киши. Ў. Ҳошимов, Қалбингга қулоқ сол. 

Киши билмас Яширин ҳолда, ҳеч ким- 
га билдирмай; зимдан. Жуда ҳаяллаб ке- 
тишди-ку. Кииш билмас бориб келмайсан- 
ми, ука?[деди Мансур/. 3. Саид, Н. Сафа- 
ров, Тарих тилга кирди. Ҳар бир ҳарака- 
тингни киши билмас айғоқчи кузатади. К. 
Яшин, Ҳамза. 

КИШИЛАШИБ Саноқ сонлар билан 
қўлланиб, иш-ҳаракатнинг шу сон билдир- 
ган миқцордаги киши томонидан биргалик- 
да бажарилишини, «..киши биргаликда» 
деган маънони билдиради. Беш кишилашиб 
ёрдам бермоқ. н Жувон Оқиланинг ёнига 
келиб, унга кўмаклашди. Лекин Ҳикматнинг 
икки қулоғидан қон отила бошлаши билан, 
врач қўлидаги томизгични қўйди-да, уч ки- 
шилашиб Ҳикматнинг бошини аранг ёстиққа 
қўйишди. Ю. Шомансур, Қора марварид. 

КИШИЛИК 1 и нсоният; инсонга 
(одамга) оид. Кишилик тарихи. Кишилик 
жамияти. н Меҳнат кишиликка азалдан 
йўлдош. «Гулдаста». Кишилар эркин яшашдан- 
гина, билим олишдангина маҳрум этилиб қол- 
май, ҳатто шундай бир оддий киишлик фа- 
зилатидан — севмоқ, севилмоқдан ҳам маҳ- 
рум этилган экан. П. Турсун, Ўқитувчи. 

2 Меҳмондорчилик, турли йиғин ва ш. 
к. га кийиладиган кийим; кўча кийими. Уй- 
лигини топмаган кишиликни тўздирар. Ма- 
қол. н Хадича хола сандиқдан амиркон ка- 
вуш-маҳсисини, киишлик учун деб олиб қўйган 
сурп кўйлагини.. дока рўмолини олди. Т. Али- 
мов, Совға. -Ойи, эртага бозорга тушиб, 
кишиликка битта шиму бир пинжак [пид- 
жак] олсам дейман, — деди Аҳмаджон. А. 
Мухтор, Давр менинг тақциримда. 

3 Саноқ сон ёки миқдор билдирувчи 
сўзлар билан қўлланганда: 1) кишидан ибо- 
рат, кишидан ташкил топган. Беш кишилик 
комиссия. н Шайбонийхон.. шаҳарда беш юз 
кишилик қўишн қолдириб, ўзи асосий лаш- 
карлари билан шаҳардан нарида Хўжа Дий- 
dop деган жойни қароргоҳ қилган эди. П. 
Қодиров, Юлдузли тунлар; 2) кишига, 
одамга мўлжалланган. Уч кишилик хона. Ўн 
кишилик палов. Корхонанинг минг киишлик 
данғиллама клуби қуриб битказилди. 

Кишилик олмоши тлш. Шахс билдирув- 
чи олмошлар ( мен, сен, у, биз, сиз каби). 





кишисиз кам қўлл. 1 Ҳеч ким бўлма- 
ган, одам яшамайдиган, кимсасиз. Киши- 
сиз жой. Киишсиз орол. 

2 Қаровчи одами йўқ; қаровчисиз, ким- 
сасиз, ёлғиз. 

КИШИСИЗЛИК Қаровчи одами (ки- 
шиси) йўқлик. -Кишисизлик қуриб кетсин, 

— деди кампир жавобда. С. Айний, Қуллар. 

КИШ-КИШ унд. с. Паррандаларни (асо- 
сан, товуқни) ҳайдашни билдиради. 

КИШКИШЛАМОҚ «Киш-киш» де- 
моқ, «киш-киш» деб ҳайдамоқ. 

КИШМИШ Меваси майдароқ бўладиган 
уруғсиз узум ва шу узумнинг майизи. Биз- 
нинг ёрнинг емиши катта боғнинг кишмиши. 
«Қўшиқлар». н Ишкомларда ҳусайни.. дили- 
каптар, кишмиш, шивирғониларнинг боиш ерга 
тегай деб энгашган. С. Абдулла, Бир шинги- 
ли томоқни ёради. Патнусдаги киишишдан бир 
қисм олиб, уни тозаламасданоқ оғзига солди, 
кейин жавобсиз қолган гапни улаштирди. М. 
Исмоилий, Фарғона т. о. 

КИШНАМОҚ Кишнов товуши чиқар- 
моқ (от ҳақида). Елиб-йўрғалаб кетаётган 
тўриқ дафъатан тумшуғини баланд кўта- 
риб, қаттиқ кишнади. С. Анорбоев, Оқсой. 
Жанг ҳидини сезган арғумоқлар аччиқ киш- 
наб, осмонга сапчиди, оламни ваҳишй қий- 
қириқ ва қиличларнинг шарақ-шуруғи тут- 
ди. О. Ёқубов, Кўҳна дунё. 

КИШНОВ От кишнаганда чиқадиган 
ўзига хос товуш. Қувноқ кишновларидир бу 
қаҳқаҳ саманларнинг.. Ғ. Ғулом. 

КИШТ I Шахмат ўйинида: бирор дона 
билан шоҳга ҳужум ҳақида огоҳлантириш. 
[Шайхулислом:] Балли! Кишт![Мунажжим:] 
Э, acn кетди, тақсир! Уйғун ва И. Султон, 
Алишер Навоий. 

Кишт бермоқ Шоҳга ҳужум қилмоқ ва 
шу ҳужумни эълон қилмоқ. 

КИШТ II айн. киш. Яқинда институт- 
ни битириб келган зоотехнигимиз жўжалар- 
га: -Кишт, эй онангни эмгурлар, — деб сўкин- 
ди. «Муштум». 

КИЯ с. т. Бирор нарсани қадрламаслик 
натижасида юз берадиган ёмон оқибат, 
жазо. Киясига учрамоқ. Киясига қолмоқ. н 

— Шунақа бебурд, пасткашмидинг, Неъмат- 
жон. Илон бўлиб авраган экансан-ку мени, 
муҳаббат киясига учрагур! — деди Зуҳрахон. 
А. Муҳиддин, Чап чўнтак. Бизни десангиз, 
бу йўлдан қайтинг. Ҳа-ҳа, қизингизнинг ки- 


ясига қоласиз. М. Исмоилий, Фарғона т. о. 
Кўзларимиз юмуқ ўтсак бугун ҳам, Эртага 
киянгиз тутар бегумон. «Ёшлик». 

КЛАВИАТУРА [нем. Klaviatur < лот. 
clavis — калит] 1 Клавишли мусиқа асбоб- 
ларида маълум тартибда жойлашган кла- 
вишлар мажмуи. Рояль клавиатураси. Баян 
клавиатураси. 

2 Турли хил механизмлардаги клавиш- 
ларнинг жами. Ёзув маишнкасининг клавиа- 
тураси. 

КЛАВИР [ нем. Klavier — пианино < фр. 
clavier — калитлар учун ҳалқа] 1 Опера, 
оратория каби вокал-симфоник асарлар 
матнининг фортепьяно жўрлигида куйлаш- 
га ёки фортепьянонинг ўзида ижро этиш 
учун мослаштирилган шакли. 

2 Торли клавишли мусиқа асбоблари- 
нинг умумий номи. 

КЛАВИШ [лот. clavis — калит] 1 Му- 
сиқа асбобларида (фортепьяно, аккордеон 
ва ш. к. да) уларни ҳаракатга келтириб, овоз 
чиқариш учун уриладиган пластмасса туг- 
ма ёки тахтача. [Мунис] Гоҳ хаёлчан тебра- 
ниб, пианинонинг клавишларига тикилиб 
қолар ва гоҳо илҳоми зўр келиб, яна ашула- 
сини давом эттирар эди. 3. Фатхуллин, 
Сўнмас юлдуз. 

2 Ёзув машинкаси, телефон аппарати 
ва ш. к. механизмларда уларни ишлатиш 
учун бармоқ билан босиладиган қисми, 
тугмаси. [Машинка] Чиқир-чиқир, шўх-шўх 
куйлаб, Клавиши дик-дик ўйнаб, Оқ қоғозга 
ҳарф қўнар, Ҳарф йиғилиб, жумла бўлар. Қ. 
Муҳаммадий. Муолажани амалга оширувчи 
ҳамшира бор-йўғи бемор бошига ниқоб туг- 
маларини тақиб қўйиш ва асбоб клавишини 
босиишигина билиши кифоя. Газетадан. 

КЛАВИШЛИ Клавиши бор, клавишга 
эга. Клавишли мусиқа асбоби. н Матема- 
тиклардан ўн киши космик ракетани лойи- 
ҳалаш билан боғлиқ бўлган вазифанинг ўн хил 
вариантини.. клавишли ҳисоблаш машиналари 
билан 7 ой ҳисоблаб чиқишлари керак эди. 
Газетадан. 

КЛАПАН [нем. Klappe — тўсиқ] 1 тех. 
Турли машина ёки механизмларнинг ҳаво, 
суюқлиқ, буғ ёки газ йўлини очиб-ёпиб 
турадиган қисми, қопқоқчаси. Гудок кла- 
пани. н Сиғимларнинг қопқоқлари зичлаб 
ёпилмаслиги ва ҳаво алмаштиргич клапан- 
ларининг йўқлиги туфайли анчагина ёнилғи 




ҳавога совурилмоқда. Газетадан. Босим та- 
лабдагидан ортиб кетган пайтда, клапан 
босим системасидаги суюқликни филътрларга 
оқизиб юборади. «Янги техника». 

2 Пуфлаб чалинадиган мусиқа асбобла- 
рининг ён томонларидаги очилиб-ёпилиб, 
овоз тонини ўзгартирадиган пардаси, тили. 

3 анат. Ичи бўш, ковак аъзонинг, ички 
пардаси бурмалардан иборат бўлган ва би- 
рор бир тешикни тўсиб, беркитиб туради- 
ган қисми. Юрак клапани. Вена клапани. н 
Ультратовуш ёрдами билан олинган карди- 
ограмма юрак клапанларининг торайганини 
аниқлай олади. «Саодат». 

КЛАРНЕТ [ итал. clarinetteo < лот. 
clarus — аниқ, равшан, тиниқ] Сурнайга 
ўхшаш тиниқ овозли ёғоч мусиқа асбоби. 

КЛАРНЕТЧИ Кларнет чалувчи му- 
сиқачи. 

КЛАСС [лот. classis — даража, синф] 1 

қ. синф. 

2 Бирор даража ёки разрядга эга бўлган. 
Иккинни класс шофёр. Биринчи класс ҳарбий 
кема. 

КЛАССИК [лот. classicus — биринчи да- 
ражага оид, намунавий] 1 Фан, санъат, 
маданият, адабиётнинг машҳур, илмий 
ишлари, асарлари миллий ва жаҳон фани 
ва маданияти учун аҳамиятли бўлган, шу 
соҳада бошқаларга намуна бўладиган, эъти- 
роф этилган арбоби. Ўзбек адабиёти клас- 
сиклари. н Жавонларда рус ea жаҳон клас- 
сикларининг кўп жилдли асарлари қиммат- 
баҳо муқоваларини кўз-кўз қилиб, ярқираб 
турарди. О. Ёқубов, Диёнат. 

2 Классик филология мутахассиси. 

3 Классицизм вакили, издоши, тараф- 
дори (қ. классицизм 1). 

КЛАССИК 1 Классиклар томонидан 
яратилган, халқларнинг ифтихорига айлан- 
ган, намуна бўладиган; мумтоз. Классик 
асар. Классик фалсафа. н Ушбу нашрга 
Лутфийнинг ўзбек классик шеърияти тарақ- 
қиётига залварли ҳисса бўлиб қўшилган 
ажойиб шеърий меросидан намуналар кири- 
тилди. Газетадан. 

2 Қадимги (антик) тиллар ва адабиёт- 
ларни ўрганишга оид, алоқадор. 

3 Классицизмга оид (қ. классицизм 1). 
Классик трагедия. 

КЛАССИКА [лот. classicus — намунали] 
Адабиёт ва санъатга оид мумтоз, оламшумул 


аҳамиятга эга бўлган мукаммал асарлар. Рус 
классикаси залидаги бир манзара олдида узоқ 
турдик. А. Мухтор, Давр менинг тақциримда. 

КЛАССИФИКАЦИЯ [лот. classis — да- 
ража, разряд + facere — қилмоқ] қ. тас- 
ниф. Дунё тилларининг генеалогик класси- 
фикацияси. Ўсимликлар классификацияси. 

Классификация қилмоқ айн. тасниф қил- 
моқ қ. тасниф. Евклид сонларни классифи- 
кация қилаётиб, жуфт ea тоқ сонларни 
текширди. «Фан ва турмуш». 

КЛАССИЦИЗМ [нем. Klassizismus < 
лот. classicus — намунали] 17-аср — 19-аср 
бошларида Европа адабиёти ва санъатида 
антик адабиёт ва санъат намуналари ва 
шаклларига мурожаат ва тақлид қилиш асо- 
сида шаклланган бадиий услуб ва оқим. 

КЛЕЁНКА [р. клеёнка — смола, елим; 
ёпишқоқ нарса] Бир ёки ҳар икки томони 
сув ўтказмайдиган модда билан қоплан- 
ган махсус мато. Тўшак ea ўрин-бошни иф- 
лос қилувчи касаллар ea ёш болалар тагига 
клеёнка солинишилозим. Н. Исмоилов, Ка- 
салларни парвариш қилиш. Нарироқдаги 
стол устида шундоққина қозондан олиб 
қўйилганича, ёғлари клеёнкага тушиб қотиб 
қолган чўмич, чўмич атрофида эса пиёз 
пўчоқлари билан нон увоқлари.. Д. Нурий, 
Осмон устуни. 

КЛЕММА [нем. Klemme] Асбоб, аппа- 
рат ва электр машиналарда сим, шнур ка- 
биларни уловчи ёки маҳкамловчи қисқич 
мослама. Бу симлар учта-тўртта кетма- 
кет бирлаштирилган аккумулятор батаре- 
ясининг клеммаларига ёки бошқа бирор дои- 
мий электр токи манбаига уланиши керак. 
«Кимё» (дарслик). 

КЛЕРИКАЛ Клерикализмга оид, кле- 
рикализм билан боғлиқ. Клерикал доиралар. 

КЛЕРИКАЛИЗМ [лот. clerikalis — чер- 
ковга оид, черковда бўладиган] Ижтимоий 
ҳаётнинг барча соҳаларида дин ва черков 
таъсирини кенгайтиришга, кучайтиришга 
уринувчи сиёсий оқим. 

КЛЕТЧАТКА \р. клетка — катакча; қоп- 
лама] Ўсимлик ҳужайралари пардасининг 
асосий таркибий қисми; целлюлоза (сано- 
атда хомашё сифатида ишлатилади). Беҳи- 
нинг баъзи навларида («чиллаки беҳи») кис- 
лота камроқ бўлгани учун шириндир ea унинг 
таркибида оқсил билан клетчатка бор. К. 
Маҳмудов, Ўзбек тансиқ таомлари. 






КЛЁШ [фр. cloche — қўнғироқ] Юбка- 
нинг ёки шим почасининг паст томонига 
кенгайиб борувчи алоҳида бичими. [Гавҳар] 
Қизил кофта ва клёш этакли қора юбка кий- 
ган, битта қилиб ўрилган узун сочи бош ор- 
қасида лента билан бўғиб қўйилган. П. Қоди- 
ров, Уч илдиз. 

КЛИЕНТ [лот. cliens, clientis — ҳомий- 
лик остидаги киши] 1 Ўз ишини олиб бо- 
ришни адвокат, нотариус ва ш. к. га топ- 
ширган шахс. Коридорда турган клиентлар 
эса.. Хрусталёвдан дурустроқ адвокатни ку- 
тадилар. Газетадан. 

2 с. т. Доимий харидор ёки буюртма- 
чи; мижоз. Клиентга прейскурантдан ошиқ 
олинган 33 тийин қайтариб олиб берилди. 
Газетадан. 

КЛИЗМА [юн. klysma — ювиш, ювиб то- 
залаш] 1 Ични тозалаш ёки касалликни аниқ- 
лаш мақсадида махсус асбоб билан тўғри 
ичакка орқа тешик орқали турли хил суюқ- 
лик юборишдан иборат муолажа тури. Врач- 
лар ошқозонни ювишди. Болада ўзгариш сезил- 
мади. -Клизма қилинглар, — буюрди Мария 
Ивановна. Газетадан. Овқатли (озиқ) клизма 
учун фақат суюқ нарсалар ишлатилади. Н. 
Исмоилов, Касалларни парвариш қилиш. 

2 Шу ишни бажариш учун қўлланади- 
ган асбоб. 

КЛИМАКС [юн. klimax — зина, нарвон] 
Балогат ёшидан катта ёшга ўтиш даврида 
жинсий безлар фаолиятининг сўниши; аёл- 
ларда ҳайз жараёнининг бузилиши ва ке- 
йин тўхташи тарзида намоён бўлади. Дўла- 
надан олинадиган доривор моддалар аёлларда 
климакс бошланишида тинчлантирувчи мод- 
да сифатида ишлатилади. «Фан ва турмуш». 

КЛИМАТ [юн. klima, klimatos — эгилиш; 
қиялик] қ. иқлим. 

КЛИМАТОЛОГ Климатология мутахас- 
сиси. Ёнғин сабабларини аниқлаш учун янги 
мутахассислик олимлари — суд климатолог- 
лари енг шимаришди. «Фан ва турмуш». 

КЛИМАТОЛОГИЯ [климат + logos — 
таълимот] қ. иқлимшунослик. 

КЛИМАТОТЕРАПИЯ [климат + тера- 
пия] Иқлимий омиллардан даволаш-про- 
филактика ва соғломлаштириш мақсадла- 
рида фойдаланиш; иқлим билан даволаш. 

КЛИНИК 1 Клиникага оид, клиника 
билан боғлиқ. Клиник шароит. Клиник да- 
волаш. н Кичик автобуслардаги кўчма ла- 


бораторияда эса cye ea тупроқ таркибини 
текшириш, клиник тадқиқотлар олиб бориш 
мумкин. Газетадан. 

2 Врач ёрдами (аралашуви) талаб этила- 
диган, шу йўл билан ҳал этилиши мумкин 
бўлган. Касал(лик)нинг клиник шакллари. 

КЛИНИКА 1 [юн. klinike — ётган ка- 
сални парваришлаш, даволаш] Беморлар- 
ни ётқизиб (стационар) даволаш билан 
бирга, тиббий таълим ва илмий-текшириш 
ишлари олиб бориладиган махсус шифо- 
хона. Хирургия клиникаси. н Одатда, юқори 
медицина мактаби ўқувчиларининг ўқийди- 
ган ea тажриба оладиган жойлари клиника 
деб аталади. Н. Исмоилов, Касалларни пар- 
вариш қилиш. Томоғининг яллиғланиши ба- 
тамом қайтганини кўриб, профессор унга 
томоқ безини олдириш учун ўз клиникасига 
йўлланма берди. Л. Тожиева, Меҳрим сизга, 
одамлар. 

КЛИНКЕР [нем. Klinker — йўлга ётқи- 
зиладиган тош] Махсус лойдан юқори ҳаро- 
ратда куйдириб, ғишт шаклида тайёрлан- 
ган ўта мустаҳкам сунъий тош (йўл-кўча- 
ларга, шунингдек, саноат бинолари ери 
юзасига ётқизиш учун ишлатилади). Кейин 
у [цемент] печга юборилиб, 1450 даражали 
ҳароратда куйдирилгандан сўнг, клинкер 
ҳосил бўлади. «Фан ва турмуш». 

клип [ингл. clip — узиб, юлиб олмоқ; 
кесиб қўймоқ] 1 Эстрада ва б. хил қўшиқ- 
ларни узуқ-узуқ бадиий лавҳалар, декора- 
ция, пейзаж манзаралари билан қўшган 
ҳолда тасвирга тушириш ва шу тасвирнинг 
ўзи; қисқа видеотасвир. 

2 Қисқача реклама фильми. 

КЛИРИНГ [ингл. clearing — ҳисоб-ки- 
тоб қилиш] Мамлакатлар, компаниялар, 
корхоналар ўртасидаги ўзаро талаб ва маж- 
буриятлар асосида нақд пулсиз ҳисоб-ки- 
тоб тизими. 

КЛИШЕ [фр. cliche < clicher — босиб 
из қолдирмоқ] полигр. Қоғозга босиш учун 
металл, ёгоч ёки тошга туширилган бўртма 
ҳарф, сурат, расм, план ва ш. к. Рух клише. 

клон [ингл. clone < юн. klon — шох, 
новда; авлод, насл] биол. Бир ҳужайра ёки 
бир организмнинг жинссиз кўпайиш йўли 
билан вужудга келган ҳамда бир хил генлар 
тўпламига эга бўлган барча авлод (насл)ла- 
ри йигиндиси, мажмуи. 

КЛОНЛАШ(ТИРИШ) [ингл. cloning — 
жинссиз кўпайиш < юн. klon — шох, нов- 




да; авлод, насл] биол. Ўз аждоди (ота-она- 
лари)нинг биологик (генетик) нусхаси 
ҳисобланадиган авлод (насл)ни жинсий 
бўлмаган, оддий ҳужайрадан сунъий ра- 
вишда қайта тиклаш, яратиш. 

КЛУБ [ингл. club — бир жойда йиғил- 
моқ] 1 Кишиларнинг сиёсий онгини, ма- 
даниятини ва умумий савиясини ошириш, 
уларнинг дам олишини ташкил этиш би- 
лан шуғулланувчи маданий-маърифий, си- 
ёсий ёки бошқа характердаги ижтимоий 
ташкилот, муассаса. ..ёш туристлар учун 
клуб ташкилотчилари ғоят қизиқарли ва 
мазмунли программа тайёрлашди. Газетадан. 

2 Шу муассаса жойлашган бино. Завод 
клуби. Тўқимачилар клуби. н Ўшандаям ов- 
лоқдаги темирйўлчилар маданият саройининг 
клубида томоша кўришди. Ў. Ҳошимов, Қал- 
бингга қулоқ сол. 

КЛЮЧ [р. ключ — беркитиш асбоби, 
калит < юн. kleio — беркитаман] 1 қ. ка- 
лит 1, 2. Гайка ключ билан маҳкамлана- 
ди. н «Победа» тўхтади. Сайфи ключни 
олди. Ғаш билан айлантирди. Мотор уҳ 
тортиб, дуд берди. Ш. Тошматов, Тонг- 
даги кўланка. 

КНОПКА [голл. knoop — тугун, тугма] 
1 Қоғоз, мато ва ш. к. ни қаттиқ нарсага 
қадаб қўйиш учун ишлатиладиган кенг қал- 
поқчали, босма михча. Кўзибой газетанинг 
тўрт бурчагини кнопка билан столга маҳ- 
камлади. А. Убайдуллаев, Ҳаёт оқими. 

2 Турли механизмларда (мас., электр 
қўнғироқца) токни улаш учун бармоқ би- 
лан босиладиган тугмача. Холмат электр 
қўнғироқ кнопкасини босиши билан, хона ич- 
карисидан ёқимли овоз эиштилди. И. Раҳим, 
Чин муҳаббат. 

КНЯЗЛИК тар. 1 Князь қўл остидаги 
ўлка. 19-аср бошида Германияда 300 га яқин 
майда феодал князликлар бўлган. И. М. Мўми- 
нов, Танланган асарлар. 

2 Князнинг амали, унвони. 

КНЯЗЬ [р. < қад. нем. kuning — қаби- 
ла, уруғ оқсоқоли] тар. 1 Феодал-княз- 
лик давридаги Русда аскар бошлиғи ва ви- 
лоят ҳокими. 

2 Чор Россиясида: мерос тариқасида ёки 
чор ҳукумати олдидаги хизматлари учун 
берилган фахрий унвон ҳамда шу унвонга 
эга бўлган шахс. Олмос эътимодли князъ 
Аҳмаднагар саройига топширилди. С. Каро- 


матов, Олтин қум. Князнинг уч жойда водо- 
качкаси бор эди, шулардан биронтасига одам 
керак эмасмикин, деб идорасига борсам, сар- 
кори ўзимизнинг бувайдалик чиқиб қолди. А. 
Қаҳҳор, Қўшчинор чироқлари. 

КОАЛИЦИОН 1 Коалицияга оид, коа- 
лиция аъзолари ўртасида тузилган. Коали- 
цион шартнома. 

2 Коалицияга асосланган. Коалицион 
ҳукумат. 

КОАЛИЦИЯ [лот. coalitio — уюшма; 
coalitus — бирлашган] Умумий мақсадга 
эришиш учун ташкил этилган кўнгилли 
бирлашма, иттифоқ; коалицион ҳукумат. Бу 
сайлов янги сиёсий системанинг энг муҳим 
принциплари — кўп партиялилик ва коали- 
ция принциплари амал қила бошлаганидан 
далолат беряпти. Газетадан. 

КОБАЛЬТ [нем. Kobalt < Kobold — ер 
остидаги конларни, хазинани қўриқловчи 
митти жин] 1 Менделеев даврий система- 
сининг VIII гуруҳига мансуб кимёвий эле- 
мент, қизғиш товланадиган кумушсимон 
оқ, қаттиқ металл. 

2 Шу металл бирикмаларидан олинган 
тўқ-кўк бўёқ. 

КОБИЛИ: кобили шўрва Гўшт, тухум 
ва турли резаворлар солиб, жуда лаззатли 
қилиб тайёрланган қовурма шўрва. Меҳмон- 
лар жуда усталик билан пиширилган қозон- 
кабобни иштаҳа билан еб, устидан бир ко- 
садан кобили шўрвани ичиб, оғир нафас оли- 
шар эди. Ойбек, Танланган асарлар. Унинг 
дардига на саримсоқ пиёз ва на кобили шўрва 
даво бўларди. С. Аҳмад, Ҳукм. 

КОБРА [nopm. cobra] Иссиқ ўлкаларда 
яшовчи, бўйни чипор, жуда заҳарли йи- 
рикилон; кўзойнакли илон. Ўрта Осиёкоб- 
раси барча миқёсдаги «Ҳизил китоб»да қайд 
этилган. «Фан ва турмуш». Майдонда най- 
рангбоз — кобра билан мангустнинг жангини 
кўрсатмоқда. «Фан ва турмуш». 

КОВАК [ф. — бўш жой, бўшлиқ; 

тешик; ин, уя] қ. кавак. Ёнғоқ дарахти ко- 
вакларига асаларилар уя қуради. Ж. Абдул- 
лахонов. Орият. Тепалик ўйилиб, қўрадай 
Kamma ковак ҳосил бўлган. Газетадан. 

КОВАТОК Ток баргига қийма ва гуруч 
(ёки фақат қийма) ўраб пишириладиган 
таом; токбарг дўлма. Дастурхонга тортиш- 
da коваток шодани аста олиб, паловни ара- 
лаштириб, лаганга соласиз, юзига коваток- 




ни қўйиб, ипини узиб ташлайсиз. К. Маҳму- 
дов, Ўзбек тансиқ таомлари. Ўзбекистонда 
коваток дўлма баҳор фаслида, узумнинг янги 
баргидан тайёрланади. «Саодат». 

КОВБОИ [ингл. cow-boy < cow — сигир 
+ boy — йигит] АҚШнинг ғарбий штатлари- 
да: отлиқ чўпон, подачи; мард, жасур йигит. 

КОВБОЙКА \р. < ингл. cow-boy — от- 
лиқ чўпон] Махсус бичимга ва қоплама 
чўнтакларга эга бўлган, катак-катак мато- 
дан тикилган эркаклар уст кўйлаги. Устида 
ёқаси ва чўнтаклари занжирли, ихчам қора 
ковбойка, матросча шим кийган. П. Қоди- 
ров, Уч илдиз. 

КОВЕРКОТ [ингл. covertcoat < covert 
— бичиқ, бичим + coat — кийим] Юнгдан 
ёки юнг аралаштириб тўқилган ва асосан 
устки кийим (мас., костюм) тикиш учун 
ишлатиладиган мато. ..кечагина машиначи 
қўлидан чиққан бостон ёки коверкотдан ти- 
килган костюмингиз бўлса, кайфингиз чоғ, 
ўзингиз шириндимоғ! С. Абдуқаҳҳор, Сана- 
май саккиз дема. Уқўлидаги учли қора қала- 
мини раисникидай кулранг коверкотдан ти- 
килган.. кителининг чўнтагига солди. С. 
Анорбоев, Оқсой. 

КОВИЯ [ф. (^) jLS — куйдирувчи, еми- 
рувчи] махс. Металл буюмларнинг қисм- 
ларини бир-бирига улаш, пайвандлаш, кав- 
шарлаш учун мўлжалланган асбоб. 

КОВИЯЛАШ Металл буюмларнинг 
қисм ёки чокини ковия ёрдамида ёпишти- 
риш ёки ёриқ-тешигини беркитиш. 

КОВ-КОВ [ф. jLSjLS — ковлаш, қазиш; 
диққат билан текшириш, қидириш]: ков- 
ков қилмоқ Обдан, миридан-сиригача тек- 
ширмоқ, текшириб остин-устин қилмоқ. 
..тегишли ташкилотлар ков-ков қилганда, 
мен берган таниғлик (белги қўйилган) 100 
сўмлик ҳам чиқди-ю, сир очилди. «Муштум». 

КОВЛАГИЧ Бирор нарсани ковлаш, 
ўйиш ёки қазиб чиқариб олиш учун ишла- 
тиладиган асбоб. 

Тиш ковлагич Тиш орасига кириб қолган 
овқатлардан тишни тозалаш учун ишлати- 
ладиган, учи чиқарилган пат ёки чўп. Ахир 
инсонга уй-жойдан тортиб тиш ковлагичгача 
даркор. Ҳ. Назир, Кўктерак шабадаси. 

КОВЛАМОҚ Г Ичига қараб ўймоқ, 
ўйиб чуқур қилмоқ, қазимоқ. Ариқ ковла- 
моқ. Ўра ковламоқ. Қудуқ ковламоқ. н Ғу- 
ломжонлар шу бир неча кун ичида унгурни уч 


қулочдан ортиқ ковлаб қўйдилар. М. Исмои- 
лий, Фарғона т. о. Ўзинг ковлаган гўрга ўзинг 
кир!\\. Сафаров, Танланган асарлар. 

2 Ковлаш асбоби воситасида ёки бошқа 
йўл билан ердан, тупроқ ичидан чиқариб 
олмоқ, қазиб олмоқ. Картошка ковламоқ. 
Кўмирни ковлаганга ёқтир, молни миришкор- 
га боқтир. Мақол. н Тўнкаларни ковлаб, бир 
чеккадан ёрилса, талай ўтин беради. Ой- 
бек, Танланган асарлар. 

3 Бармоқ ёки бирор нарса тиқиб тоза- 
ламоқ. Самовар тагини ковламоқ. н Ма- 
матурди қора, синчалоғи билан ўнг қулоғини 
бир ковлаб олгач.. уйидан чиқади. Чўлпон, 
Кеча ва кундуз. Ковлаб турмасангиз, чўғни 
ҳам кул босади. «Қанотли сўзлар». 

4 Бирор нарса билан остин-устин қилиб 
ағдармоқ, айлантирмоқ. Ўтни ковламоқ. 
Қозондаги овқатни ковламоқ. н Бир дево- 
на.. гулхан теварагидан айланиб, қўлидаги 
косови билан тўрт томондан ковлар эди. А. 
Қодирий, Ўтган кунлар. 

5 с. т. айн. ковлаштирмоқ. Ўтни ковла- 
санг — ўчар, қўшнини ковласанг — кўчар. 
Мақол. н Менинг фуқаром бир ота, бир она- 
нинг болаларидай иттифоқ, бир-бирини ков- 
лашни билмайди. П. Турсун, Ўқитувчи. Ҳадеб 
бузилавергандан кейин у ёғини ковлайди, бу 
ёғини ковлайди, хуллас, ичида нимаси бўлса, 
барини билиб олади. С. Аҳмад, Тоғ афсонаси. 

6 Қўл солиб қидирмоқ, ахтармоқ, тит- 
киламоқ. Ғуломжон гадойнинг бўш, очиқ 
қўлига бир нарса ташлаш учун чўнтаклари- 
ни ковлай бошлади. М. Исмоилий, Фарғона 
т. о. Аёл сакраб пастга тушди-да, сумкасини 
ковлаб, пул қидира бошлади. С. Аҳмад, Уфқ. 

7 кўчма Миридан-сиригача текширмоқ, 
суриштирмоқ, кофтуков қилмоқ. Ота-бу- 
вамни ковлаб, газетага уриб чиқишди. Ш. 
Ризо, Қор ёғди, излар босилди. -Ҳамма нар- 
сага разм солиб, ковлаб юрасан-а, писмиқ! 
— жеркиб ташлади [Гулнорни] Нури. Ой- 
бек, Танланган асарлар. 

Гап ковламоқ (кавламоқ) қ. гап I. 

КОВЛАШТИРМОҚ 1 Ковлаб, титки- 
лаб қарамоқ, қидирмоқ, ахтармоқ; титки- 
ламоқ. Сандиқни ковлаштирмоқ. н Қани 
юринг-чи, лабораторияни ковлаштириб 
кўрайлик, гормонли сиворотка (зардоб)дан 
бир оз бўлса керак. С. Анорбоев, Оқсой. 

2 кўчма Сир олиш мақсадида суриш- 
тирмоқ, кофтуков қилмоқ. Гап ковлаштир- 

моқ. Ковлаштириб билмоқ. н f Терговчи] 
Қодировнинг аризасига қаттиқ ёпишиб олиб, 
ҳадеб мени ковлаштира берди. М. Қориев, 
Ойдин кечалар. 

3 Ғараз, ёмон ният билан текшириб су- 
риштирмоқ, кимсанинг обрўсини тўкишга 
уринмоқ. 

КОВУЛ айн. кавар. Чол бу гал оппоқ гул- 
лаб ётган ковул устига чалқанча йиқилди. X. 
Султонов, Онамнинг юрти. 

КОВУШ қ. кавуш. У ковушини маҳсиси- 
нинг учига илиб, ҳовлига тушар экан, хоти- 
нига қайта таъкидлади. Ҳ. Ғулом, Машъал. 

КОВШ [ф. Jh jLS — кавлаш, қазиш, чу- 
қурлаш; қидирув, тергов; изланиш] Экс- 
каватор кранининг бошига (учига) ўрна- 
тилиб, ерни ковлаш, тупроқ олиш ва ш. к. 
учун хизмат қиладиган, ўткир темир тиш- 
лар ўрнатилган ичи чуқур мослама. Ковш- 
ларга ҳам ўткир бурчакли тиш қўйиб, ол- 
тинчи даражали ерда ҳам ишлайдиган 
қилинди. А. Мухтор, Бўронларда бордек 
ҳаловат. Кичик метражли бетон қорувчи ма- 
шиналарнинг барабанлари тўнкариладиган 
қилиб ясалган бўлиб, унга материаллар ковш 
билан солинади. А. Асқаров, Бетончилар 
учун эслатма. 

КОВШЛИ Ковши бор, ковш ўрнатилган. 
Цемент одатда бетон қориш бўлимига кови/ли 
элеватор ёрдамида узатилади. Газетадан. 

КОД [фр. code < лот. codex — қонунлар 
мажмуи] Алоқа (телеграф, телефон, радио 
ва ш. к.), автоматик бошқариш тизимла- 
рида, ЭҲМ (электрон-ҳисоблаш машина- 
лари)да исталган ахборотни узатиш, қай- 
та ишлаш ва сақлаш учун қўлланадиган, 
маълум тартибдаги шартли белги, рамз 
(символ)лар ёки сигналлар тизими. Теле- 
граф коди. 

КОДЕКС [лот. codex — китоб; қонун- 
лар, қарорлар тўплами] Ижтимоий муно- 
сабатларнинг бирор ўхшаш соҳасига (мас., 
ҳуқуққа) оид тартибга солинган қонунлар 
тўплами. Жиноят кодекси. Фуқаролар кодек- 
си. Меҳнат тўғрисидаги қонунлар кодекси. 

КОДИФИКАЦИЯ [лот. codificatio - 
кодекс тузиш < codex — қонунлар мажмуи 
+ facere — қилмоқ, бажармоқ] Меъёрий- 
ҳуқуқий ҳужжатлар мазмунини қайта иш- 
лаш йўли билан уларни бир бутунликка 
келтириш жараёни. 


КОДЛАШ(ТИРИШ) Ахборотларни 
фойдаланиладиган кодга мос шартли белги- 
лар, тасвирлар ва б. мажмуига айлантириш; 
ахборотларни кодлар шаклида ифодалаш. Ах- 
боротни бир хил белгили тизимдан бошқа хил- 
даги тизимга ўтказиш жараёнига ҳам код- 
лаш дейилади. «Политехника луғати». 

КОЖ [ф. — эгри, қинғир] Қайсар, 

ўжар. Кўп насиҳат тинглаб Эркин, қилмади 
ҳеч тарки ишқ, Бор масалким, иш юриш- 
мас, соҳиби гар бўлса кож. Э. Воҳидов, Му- 
ҳаббат. 

КОЖУХ [р. кожух — қўй терисидан 
қилинган пўстин] тех. Машина, механизм, 
асбоб ва ш. к. нинг устки (ташқи) ҳимоя 
қопламаси (капот, покришка, ғилоф каби). 
Эргашев пулемётидан шунчалик кучли ўт 
очдики, ҳатто пулемёт кожухидаги сув са- 
мовардагидек варақлаб қайнар эди. Н. Сафа- 
ров, Қаҳрамоннинг туғилиши. 

КОЗЁЛ [р. козёл — така, эчки] спрт. 
Гимнастика машқлари учун мўлжалланган, 
калта тўрт оёқли, усти чарм билан қоплан- 
ган мослама. 

КОЗИР [р. козьфь — ўйин картаси номи; 
баланд тик ёқа] 1 айн. кузир 1 . 

2 с. т. айн. кузир 2. ..биз мана шунақа 
«туз» козирларданмиз. Р. Раҳмонов, Довруқ. 

КОЗИРЁК [р. козьфёк — эшик тепаси- 
даги соябон) Шапка, кепка, фуражка каби 
бош кийимининг пешонада олдинга чиқиб 
турадиган қаттиқ ярим доира қисми, со- 
ябони. Козирёги бир қарич келадиган чипор 
шапкасини бошидан олиб, қозиққа илди. X. 
Тўхтабоев, Фельетондан сўнг. 

КОИНОТ [а. oLjK — барча мавжуд нар- 
салар] Моддий оламнинг кузатиш мумкин 
бўлган, бизни ўраб турган барча қисми, 
бутун борлиқ, еру осмон, олам. Улуғбек ко- 
инот ва юлдузлар оламини ўрганишда.. илм- 
га, фанга асосланган янги мунажжимликка 
асос солди. Н. Сафаров, Оловли излар. 

КОИИМОҚ 1 Танбеҳловчи гап, сўз айт- 
моқ, танбеҳ бермоқ, уришиб қўймоқ. Она 
бўлгандан кейин вақти келса — койийди, 
вақти келса эркалайди. Т. Обидов, Юсуф- 
жон қизиқ. -Нормурод ака, — деди у, — сиз 
ишни буздинг, деб мени койидингиз, эҳти- 
мол, билмасдан, тажрибасизликдан бузган 
бўлсам. С. Айний, Қуллар. 

2 айн. койинмоқ. Мулла Норқўзи бу одам- 
нинг оддий ҳақиқатни англамаслигидан 




койиди. А. Қаҳҳор, Майиз емаган хотин. 
Раҳимнинг ўзбошимчалигидан [Умурзоҳ ака- 
нинг] бунчалик койиб гапириши Кудратни 
янада ҳушёр қилди. Ҳ. Назир, Сўнмас чақ- 
моқлар. 

3 кам қўлл. Бирор нарса тайёрлаш учун 
уринмоқ, овора бўлмоқ. Йўлчи қишлоқдан 
келтирган халтани кампирга узатди: -Аям 
бериб юборди, қурут.. -Садағаси кетай, — 
кампир халтани ушлагиси ҳам келмай, қўл учи 
билан тутиб гапирди, — койиб нима қилар 
эди бечора. Ойбек, Танланган асарлар. 

КОИИНМОҚ Бирор нарсадан шикоят 
қилмоқ, зорланмоқ, хафа бўлмоқ. -Эҳ, 
одамнинг гўли қурсин-да, — элликбоши Ҳасан 
овчидан койинади. — Бошида бахт қуши би- 
лан бу одам от бозорида нима қиларкан-а? 
Ш. Тошматов. Эрк қуши. Салмоқдор оғир 
шудринг Олча шохларин эгди, Қариликдан 
койиниб, Мичурин боққа кирди. Қ. Муҳам- 
мадий. 

КОЙИТМОҚ Уриниб (уринтириб) 
қийнамоқ. Пошша хола ичкаридаги ишлари- 
ни саранжомлаб, қизи устига келди: -Тур 
ўрнингдан. Ўзингни койитаверма. Д. Нурий, 
Осмон устуни. Койитиб чарчатдинг минган 
отингни.. «Баҳром ва Гуландом». 

Жонини койнтмоқ қ. жон 2. 

КОЙИШ 1 Койимоқ фл. ҳар. н. Шериги- 
миз ранги ўчиб, қалтираб.. домланинг этак- 
ларини кўзига суртса ҳам, мутаассиб мудар- 
рис койишдан тўхтамади. М. Муҳаммаджо- 
нов, Турмуш уринишлари. 

2 Койиб, уришиб айтилган гап, сўзлар. 
Саодатхон ўн еттига кириб, ҳалигача ойи- 
сидан бунчалик койиш эшитмаган эди. Н. 
Сафаров, Саодатнинг бахти. [Усталар] Бит- 
май қолган кийимларнинг эгаларидан койиш 
ва сўкиш эшитардилар. М. Муҳаммаджонов, 
Турмуш уринишлари. 

3 фолък. Умуман, уриниш, койиниш- 
ли ҳолат, қийин, ғам-ташвишли ҳолат. Туҳ- 
мат билан қолдик ушбу койишга. Отамиз 
ҳайдатди бу улуғ даштга. «Эрали ва Ше- 
рали». Койишларим бўлди менинг зиёда, Се- 
нинг учун войим ортди дунёда. «Ойсулув». 
Фалакка етар нолишинг, Кўп бўлди, эна, 
койишинг. «Муродхон». 

КОЙКА [голл. kooi — кемадаги ётоқ жой 
< лот. cavea — ҳужра, каталак] Бир киши- 
лик каравот, жой (касалхона, ётоқхона ва 
ш. к. ларда). Маҳкам койкалар ва тумбочка- 


лар билан қуршалган столга қаради. П. Қо- 
диров, Уч илдиз. Торгина хонада яна бир кой- 
ка бўлиб, унда кимдир жимгина ётар, аф- 
тидан, ҳали ҳушига келмаган эди. Ҳ. Ғулом, 
Замин юлдузлари. 

КОЙКАЛИ Койкаси бор, койкага эга 
бўлган; ўринли. Қишлоқнинг энг хушман- 
зара жойига юзта койкали янги типдаги 
болалар боғчаси қурмоқчимиз. С. Анорбо- 
ев, Оқсой. 

КОЙНЕ [юн. koinos — умумий] тлш. Бир 
неча ўзаро яқин, қариндош лаҳжаларнинг 
аралашувидан ҳосил бўладиган ва охир- 
оқибат уларнинг барчасини алмаштиради- 
ган, улар ўрнида қўлланадиган тил. 

КОКАИН [ucn. cocaina < соса — тропик 
бута] Тропик ўсимлик (кока) баргидан оли- 
надиган алкалоид, кучли наркотик модда 
(тиббиётда баданни оғриқ сезмайдиган қилиш 
учун ишлатилади). 1985 йили врач Пеоло Ман- 
тагац кокаин алкалоидини ажратишга муваф- 
фақ бўлди. «Фан ва турмуш». Масалан, кокаин 
бирор ерга суртилса, ўша жойнинг ўзгинасини 
сезгисизлантиради. «Фан ва турмуш». 

КОКЕТКА [фр. coquette — танноз, иш- 
вагар, тантиқ аёл] махс. Кўйлак ёки блуз- 
канинг кўкрак усти ва елкани ёпиб турув- 
чи юқори улама қисми; унга пастки улама 
қисм қўшиб тикилади. 

КОКИЛ [ф. — пешона гажак; бир 

тутам соч; тож] 1 Соч ўрими. Майда ўрилган 
қора, узун кокиллари белига тушади. н [Бой 
ўз-ўзига:] Ана ҳусн , ана малоҳат! Ҳисобсиз 
кокил, қўнғир сочларига нима дейсан? Тақи- 
мини ўпади-я, тақимини! Ҳамза, Бой ила 
хизматчи. Мунисахон енгил кийимида, узун 
ва йўғон-йўғон икки кокилини бошига ўра- 
ган, унинг устидан тагдўзи дўппи кўриниб 
турар эди. А. Қаҳҳор, Сароб. 

2 Эски вақтда ёш йигит-баччаларни 
ўйинга солишда бошига кийдириладиган 
узун ясама соч. Худди мана шу меҳмонхона- 
да тонг отгунча қартабозлик бўлар, ёш-ёш 
йигитларга кокил солиб ўйнатишарди. С. 
Аҳмад, Ҳукм. 

3 этн. Назр қилиб, ёш болалар бошида 
қўйиладиган (маълум вақтгача қолдирила- 
диган) бир ўрим соч. Учинчи синфга ўтга- 
нидаям, Тоштемирнинг икки қарич келади- 
ган кокили бор эди. С. Сиёев, Ёруғлик. Қўқон- 
да Ҳакимча табиб номи билан танилган Ибн 
Ямин ўғлининг кокилини қирқтириш учун.. 




арава кира қилиб, Шоҳимардонга олиб келди 
ахир. К. Яшин, Ҳамза. 

4 Баъзи нарсалар учига (бошига) осиб, 
қадаб қўйиладиган соч, попук ва ш. к. га 
ўхшаш нарса. Наврўзда қизалоқлар толбарг- 
дан кокил, бинафшадан исирға, қоқилардан 
зулф қилиб, чамбар тақадилар. Газетадан. У 
эгнига зарбоф тўн кийган.. бошига кокил 
осилган дубулға қўндириб олган эди. О. 
Ёқубов, Кўҳна дунё. Кўк сатин белбоғига 
бойланган оқ суяк сопли пичоқ ва кокиллари- 
га мунчоқ тақилган қиндони отнинг йўрға- 
сида тебраниб боради. Ҳ. Шамс, Душман. 

5 кўчма Баъзи нарсаларнинг шунга (ко- 
килга) нисбатини (қиёсан ифодасини) 
билдиради. Улар кокиллари сув ўпиб турган 
мамснунтоллар тагидаги ариқда юз-қўл юви- 
шаркан, Қулаҳматни аскияга олишарди. 
«Гулдаста». Тоғларнинг ортига қўйиб аста 
бош, Кокилин оҳиста йиғиб олди ой. Нур- 
бек, Умид ўғли. Заъфар қирда саман отнинг 
кокилини ой ўпар. X. Даврон, Болаликнинг 
овози. Эндигина кўтарилаётган қуёш заррин 
кокилларини ёзиб жилва қилмоқда. Т. Руста- 
мов, Мангу жасорат. 

6 махс. Заргарликда: қулоқ. соч, бўйин 
ва қўлтиққа тақиладиган безаклар (исирға, 
қўлтиқтумор ва ш. к.)нинг осилиб турган 
қисмлари; шокила. 

КОКИЛДОР Бошида кокили бор. Ҳасан 
қайғичи кокилдор боланинг қўлидан қозиқ- 
лунгини олиб, бошига салла қилиб ўради.. С. 
Сиёев, Аваз. 

КОКИЛЬ [фр. coquille — чиғаноқ, пўст, 
қобиқ; ковак] махс. Металл буюмлар қуй- 
маларини тайёрлашда кўп марта фойдала- 
ниладиган металл қолип. 

кокос [исп. cocos; бирл. — сосо] Тана- 
си ҳалқа-ҳалқа, барги патсимон бўладиган, 
баланд бўйли доим яшил пальма дарахти 
ҳамда унинг жуда катта ёнғоққа ўхшаш 
меваси. Кокос мойи. Кокос ёнғоғи. н Кокос 
палъмасининг бўйи кўпинча 20—30метр бўла- 
ди, баъзилари эса 50 метр бўлади. Ҳ. Ҳаса- 
нов, Экватордан ўтганда. 

КОКС [нем. Koks < ингл. coke] Тошкў- 
мир, торф, нефть қолдиқлари ва ш. к. ни 
ҳавосиз қиздиришдан ҳосил бўладиган уг- 
леродли қаттиқ қолдиқ (қора металлургия- 
да ёқилғи сифатида ишлатилади). 

КОКСЛАМОҚТошкўмир, торф ва ш. к. 
ёқилғиларни махсус печларда ҳавосиз 


қиздириш йўли билан коксга айлантир- 
моқ. Бўёқ олиш учун нефтъ чиқиндилари 
ва тошкўмирни кокслашдан олинган маҳ- 
сулотлар асосий хомашё ҳисобланади. 
«Фан ва турмуш». 

КОКТЕИЛЬ [ингл. cocktail — хўрознинг 
думи] 1 Спиртли ичимликларнинг (конь- 
як, ром ва б.) баъзан қанд, мева ва турли 
зираворлар қўшиб тайёрланадиган, сови- 
тилган аралашмаси. -Қани юринг, бир қул- 
тум коктейль ичамиз, — деди у.. дастурхон 
ясатилган узун фойега бошлар экан. И. Ра- 
ҳим, Тинимсиз шаҳар. 

2 Мева шарбати, сут ва ш. к. ларга ша- 
кар, резавор ва б. қўшиб тайёрланадиган 
алкоголсиз ичимлик. 

КОЛБА [нем. Kolben] Кимёвий тажри- 
баларда ишлатиладиган бўғзи узун ва тор, 
шар ёки конус шаклидаги шиша идиш. У 
[Азиз ака] колбадаги эритмани синчиклаб ку- 
затди-ю, нималарнидир ёзиб қўйди. «Саодат». 

КОЛБАСА [р. колбаса < т. kulbasti — 
товада қовурилган, тоблаб пиширилган 
гўшт] Ичакка ёки сунъий қобиққа (плён- 
кага) қийма, гўшт тиқиб тайёрланган ов- 
қат маҳсулоти. Дудланган колбаса. Колбаса 
цехи. н Вакил учинчи қадаҳни ҳам бўша- 
тиб, колбасани газак қилгач, суҳбатни да- 
вом эттирди. Газетадан. 

КОЛЕНКОР [фр. calencar — шарқона ип 
газлама номи] Крахмаллаб ёки елимлаб 
қотирилган оқ ёки рангли пишиқ сурп (асо- 
сан муқовалар учун ишлатилади). Коленкор 
муқовали кичкина дафтарчанинг майда-май- 
да катаклари ғуж-ғуж рақамларга тўла. 
Газетадан. 

КОЛИБРИ [исп. colibri] Узун қанотли, 
патлари ранг-баранг энг кичик қушлардан 
бири (асосан Марказий ва Жанубий Аме- 
рикада тарқалган). 

КОЛИТ [юн. kolon — йўғон ичак] тиб. 
Йўғон ичакнинг юқумли касаллик, нотўг- 
ри овқатланиш ва б. сабаблар натижасида 
ўткир ёки сурункали яллиғланиши. 

КОЛЛАЖ [фр. collage — елимлаб ёпиш- 
тириш] Тасвирий санъатда: бирон-бир асос 
материалга ундан ранги, кўриниш сифати 
билан фарқланувчи материалларни ёпиш- 
тириб, муайян асар яратиш усули ва шу 
усулда яратилган асарнинг ўзи. 

КОЛЛЕГИАЛ [лот. collegialis — бирлаш- 
ган, биргаликдаги] Коллегияга тааллуқли, 




оид; яккабошчилик асосида эмас, бир қан- 
ча киши билан биргалашиб, кенгашиб 
амалга ошириладиган. Баъзи ташкилотлар- 
да.. коллегиал раҳбарлик принципларини бу- 
зиш, шахсий масъулиятдан бўйин товлаш.. 
ҳоллари юз бермоқда. Газетадан. 

КОЛЛЕГИАЛЛИК Бошқарувнинг раҳ- 
барий ваколатли шахслар гуруҳи (коллегия) 
томонидан амалга ошириладиган усули; 
коллегиал тарзда иш тутиш. Хўжалик иш- 
ларигараҳбарлик қилишда коллегиаллик прин- 
ципига амал қилиш керак. н Ўқув юрт- 
ларини бошқариш унинг ўз-ўзини бошқаруви, 
унга эркинлик ва ташаббускорлик берилиши, 
коллегиаллик ва ошкораликнинг ривожлани- 
ши билан мужассамлашган ҳолда олиб бори- 
лади. Газетадан. 

КОЛЛЕГИЯ [лот. collegium — ширкат, 
уюшма < collega — хизматдош ўртоқ] 1 
Бирон раҳбарлик қилувчи, маслаҳат (кен- 
гаш) берувчи, бошқарувчи органни таш- 
кил қиладиган шахслар гуруҳи. Вазирлик 
коллегияси. 

2 Айрим касб ахдларининг ихтиёрий 
уюшмаси. Адвокатлар коллегияси. 

3 тар. 18-асрда Россиядаги марказий 
бошқарув муассасаларининг номи. Ташқи 
ишлар коллегияси. 

КОЛЛЕЖ [ингл., фр. college — ўртоқ, 
биродар; ўқув юрти] 1 Буюк Британия, 
АҚШ ва б. баъзи мамлакатларда; ўртадан 
олийгача бўлган турли хил ўқув юртлари. 

2 Франция, Бельгия, Швейцария ва б. 
баъзи мамлакатларда; ўрта ва тўлиқсиз ўрта 
ўқув юрти. 

3 Ўзбекистонда: ўрта махсус касб-ҳунар 
ўқув юрти. 

Касб-ҳунар коллежи Давлат таълим 
стандартлари асосида ўқувчиларга ўрта мах- 
сус, касб-ҳунар таълимини берувчи, ўқув- 
чиларнинг касб-ҳунарга мойиллигини, би- 
лим ва кўникмаларини чуқур ривожланти- 
риш, танлаб олинган касб-ҳунар бўйича 
бир ёки бир неча ихтисосни эгаллаш им- 
конини яратувчи ўқув муассасаси. 

КОЛЛЕКТИВ I [лот. collectivus — 
тўпланган, терма, умумий] қ. жамоа. 

КОЛЛЕКТИВ II сфт. қ. жамоа, жамоа- 
вий. 

КОЛЛЕКТИВИЗМ [фр. collectivisme - 
йиғиш; тўпланиш] Дўстона ҳамкорлик ва 
ўзаро ёрдамга асосланган ҳаёт, турмуш тар- 


зи; шўро даврида: ижтимоий ҳаётнинг меҳ- 
наткашлар шахсий манфаатини кўпчилик 
манфаатига онгли равишда бўйсундириш- 
га, одатда унга қарама-қарши қўйишга 
асосланган ҳамкорлик принципи; коллек- 
тивчилик. 

КОЛЛЕКТИВЛАШТИРИШ тар. Шўро 
даврида: 20-асрнинг 20—30-йилларида май- 
да-майда деҳқон ҳўжаликларидан оммавий 
тарзда йирик коллектив хўжаликлар (кол- 
хозлар)ни ташкил қилиш. У[Сафаров] кол- 
лективлаштиришда йўл қўйилган хатолар- 
ни эътироф қилди, бундан кейин колхозга 
кириш-кирмаслик ҳар кимнинг ўз ихтиёрида 
эканини айтди. А. Қаҳҳор, Қўшчинор чи- 
роқлари. 

КОЛЛЕКТОР [лот. collector — тўплов- 
чи] 1 Зах қочириш (дренаж) тармоғининг 
сув йиғувчи қисмидан келаётган (сизот) 
сувни тўплаб, суви қочирилаётган майдон- 
дан бошқа томонга оқизиб, чиқазиб юбо- 
риш учун хизмат қиладиган дренаж қуву- 
ри ёки очиқ канал; сизот сувларни торта- 
диган катта зовур. Мавжуд коллектор-зовур 
тармоқларини лойдан ea бегона ўтлардан 
тозалаб туриш ҳам катта аҳамиятга эга. 
«Фан ва турмуш». Машинамиз коллектор 
ёқалаб чўл ичкарисига кириб боради. «Ўзбе- 
кистон қўриқлари». 

2 махс. Канализация тармоғининг ка- 
нализация ҳовузларидан оқова сувларни 
йиғадиган қисми (бетон, темир-бетон ёки 
керамик блоклардан қилинадиган қувур, 
ҳовуз кабилар). 

3 махс. Алоқа кабеллари ҳамда сув, газ 
ўтказувчи ва б. қувурлар ётқизиладиган ер 
ости йўлаклари. 

4 тех. Айрим техник қурилмаларнинг 
номи, мас., ички ёнув двигателининг чи- 
қариш ва киритиш коллектори. 

5 тех. физ. Электр токи частотасини 
механик тарзда ўзгартирувчи мослама; кон- 
структив жиҳатдан электр машина ротори 
(якори) билан бирлаштирилган бўлади. 

6 Бирор нарса намуналарини тўплаш, 
рўйхатга киритиш, сақлаш ва тарқатиш 
билан шуғулланувчи муассаса ёки шахс. 
Кутубхона коллектори. 

КОЛЛЕКЦИОНЕР [фр. collectionneur 
< лот. collector — тўпловчи, йиғувчи] айн. 
коллекциячи. Швейцария пули билан 4 минг 
франк турадиган бу пичоқни фақат бой 

коллекционергина сотиб олиши мумкин. Га- 
зетадан. 

КОЛЛЕКЦИЯ [лот. collectio — тўп- 
лаш, йиғиш] Бир хил, бир турдаги ай- 
рим нарсаларнинг (мас. танга, марка, ки- 
тоб ва ш. к. ларнинг) тартибга солинган 
тўплами. Капалаклар коллекцияси. Қадим- 
ги маркалар коллекцияси. Минераллар кол- 
лекцияси. н Нормат ҳозирги рассомлар- 
нинг суратларини коллекция қилади, ботин- 
ка ипига пули бўлмаса ҳам, сўнгги чақаси- 
га бориб сурат олади. А. Мухтор, Чинор. 
..бу портрет коллекциямнинг гули бўлади. 
И. Раҳим, Тинимсиз шаҳар. 

КОЛЛЕКЦИЯЧИ Коллекция тўпловчи. 

КОЛЛИЗИЯ [лот. collisio — ўзаро тўқна- 
шиш; шикастланиш] Қарама-қарши куч- 
лар, қарашлар, интилишлар, қизиқишлар 
тўқнашуви; бадиий асарда: тасвирланаёт- 
ган турли қаҳрамонларнинг характерлари 
ўртасидаги, ҳаракатлар билан шароит, 
ҳолат ўртасидаги зиддият, қарама-қарши- 
лик. Ундаги адашиш, кейин тўғри йўлга ту- 
шиб олиш коллизияси, бу борадаги кечинма 
ва интилишлар драманинг асосини ташкил 
этади. «ЎТА». Муаллиф ғояни очишда харак- 
терларнинг ички курашига, психологик кол- 
лизиясига амал қилган. Газетадан. 

КОЛЛОДИЙ [юн. kollodes — ёпишқоқ] 
Нитроцеллюлозанинг спирт билан эфир 
аралашмасидаги эритмасидан иборат қуюқ 
ёпишқоқ модда (тиббиёт ва фотографияда 
ишлатилади). 

КОЛЛОИД [юн. kolla — елим + eidos — 
кўриниш; ўхшаш, -симон] ким. Кристал- 
ланмайдиган, сувда эритилганда, лойсимон 
қуюқ эритма ҳосил қиладиган модда (мас., 
елим, крахмал, оқсил). 

КОЛЛОКВИУМ [лот. colloquium — 
ўзаро суҳбат] 1 Таълим тизимида ўқувчи- 
ларнинг, талабаларнинг билим даражаси- 
ни аниқлаш ва ошириш мақсадида ўқитув- 
чининг улар билан ўтказадиган суҳбати, 
имтиҳоннинг бир тури. 

2 Маъруза юзасидан баҳс-мунозара ўтка- 
зиладиган илмий мажлис, йиғилиш. 

КОЛОНИСТ қ. колониячи, 

КОЛОНИЯ [лот. colonia — манзилгоҳ, 
тураржой; кўчириш, кўчириб жойлашти- 
риш] 1 Хорижий давлат (метрополия) 
ҳукмронлиги (салтанати) остидаги, сиёсий 
ва иқтисодий жиҳатдан унга қарам бўлган 


ҳамда махсус тартиб асосида бошқарила- 
диган мамлакат ёки ҳудуд; мустамлака. 

2 Бирор мамлакат ёки шаҳарга бошқа 
мамлакатдан кўчиб келиб ўрнашган муҳо- 
жирлар ва уларнинг манзилгоҳи. Чор Рос- 
сиясида немислар колонияси. 

3 Маҳбусларнинг суд томонидан белги- 
ланган жазо муддатини ўтайдиган жойи. Ах- 
лоқ тузатиш-меҳнат колонияси. Болалар ко- 
лонияси. Аёллар (хотин-қизлар) колонияси. 

4 биол. Жинссиз кўпайишда она орга- 
низмидан ажралиб кетмай, бир-бирига ёпи- 
шиб яшовчи жониворлар туркуми, тўдаси. 
Маржонлар колонияси. 

КОЛОНКА [р. < фр. colonne < лот. 
columna — устун] 1 Устун шаклидаги турли 
асбоб, идишларнинг номи. Бензин колонка- 
си. н «Илғор» маҳалласида давлат маблағи 
ҳисобига 57 та водопровод колонкаси ўрна- 
тилди. Газетадан. 

2 айн. сутун 2. Олти колонкали газета 
саҳифасини.. янги ўқув йилига тайёргарлик, 
ёз хотиралари тўғрисидаги хабар ва шеър- 
лар безатган эди. П. Турсун, Ўқитувчи. 

КОЛОННА [фр. colonne < лот. columna 
— устун; қозиқ] 1 архит. Иморатнинг томи, 
пештоқи, ички қисмлари ва ш. к. ни кўта- 
риб туришга хизмат қиладиган, асоси ай- 
лана ёки тўғри тўртбурчак шаклида бўла- 
диган таянч, устун. У[қоровул] қайтиб кел- 
ганда, новча киши иморатга узоқдан кўзини 
гоҳ қисиб, гоҳ катта очиб қарар, пакана 
йигит унинг колонна ва деворларига чертиб, 
дераза ва эшикларининг бўёғини тирнаб, ҳид- 
лаб кўрар.. эди. А. Қаҳҳор, Асарлар. Дераза- 
лари кенг ва эшик олди оппоқ чиройли колон- 
налар билан безалган клуб биноси. Ойбек, О. 
в. шабадалар. 

2 Ҳарбий хизматчилар ёки ҳарбий 
бўлинмаларнинг бирин-кетин тизилган 
сафи; кетма-кет тизилиб борувчи одамлар, 
машиналар ва ш. к. гуруҳи, сафи. Тревога 
эълон қилиниши билан солдатлар дарахт па- 
наларига, ўйдим-чуқур жойларга ўзларини 
олдилар, бутун колонна ерга ётди. И. Раҳим, 
Чин муҳаббат. Колонна дарвозага бурилиб, 
ҳовлига кирди ва олдиндаги капитаннинг ко- 
мандаси билан тўхтади. Ҳ. Ғулом, Тошкент- 
ликлар. Шу чоқ танклар колоннаси етиб кел- 
ди-да, йўлда туриб олиб, тепаликка тўп ота 
бошлади. И. Раҳим, Чин муҳаббат. 

КОЛОНТИТУЛ [нем. Kolumnentitel < 
фр. colonne — устун + лот. titulus — битик, 





ёзув; фахрий унвон] полигр. Ҳар бетнинг 
устки ҳошиясига ёзилган сарлавҳа, муал- 
лиф номи (журнал, тўплам ва ш. к. да) ёки 
ҳар бетнинг устки ҳошиясига босилган би- 
ринчи ёки охирги сўз, ҳарф (луғатда). 

КОЛОНЦИФРА [нем. Kolumnenziffer] 
полигр. Китоб, журнал ва ш. к. нинг бетла- 
рига қўйилган тартиб рақамлари. 

КОЛОРАДО [АҚШдаги дарё ва штат 
номи (Со1огабо)дан]: колорадо қўнғизи 
Барг, ўсимлик еювчи, қўнғизлар оиласига 
мансуб, картошка ва б. маданий ўсимлик 
(экин)лар учун ўта хавфли зараркунанда 
ҳашарот. 

КОЛОРИТ [итал. colorito < лот. color 
— ранг, тус] 1 Расм, гравюра ва ш. к. да 
рангларнинг уйғун, ўзаро мутаносиб бўли- 
ши, уйғунлик касб этиши. Бир хил порт- 
ретда рассом бўёқ, колоритга эътибор бер- 
са, иккинчи хил портретда у қаҳрамоннинг 
аҳволини тасвир этиши мумкин. А. Умаров, 
Портрет — даврнинг ёрқин ифодаси. 

2 кўчма Бирор нарсанинг (ташқи кўри- 
ниш, бадиий асар, давр, ҳудуд, халқ ва ш. 
к.) ўзига хос томонлари, хусусиятлари 
мажмуи. Ҳаҳрамоннинг нутқидаги бу мақол- 
лар миллий колоритни вужудга келтиради, 
қаҳрамон психологиясининг бирор томонини 
очишга ёрдам беради. «ЎТА». 

КОЛХОЗ [р. «коллективное хозяйство» 
бирикмасининг қисқартмаси] эск. тар. 
Шўро даврида: деҳқонларнинг асосий иш- 
лаб чиқариш қуролларини умумлашти- 
ришга ва қишлоқ хўжалик ишлаб чиқари- 
шини биргалашиб (жамоавий) бошқариш- 
га асосланган ихтиёрий уюшмаси; коллек- 
тив хўжалик, жамоа хўжалиги. Колхоз ер- 
лари. Колхоз фермаси. 

КОЛХОЗЛАШМОҚ Коллектив хўжа- 
ликка (колхозга) бирлашмоқ. 

КОЛХОЗЧИ Колхоз аъзоси. Комиссия.. 
ҳамма звено бошлиқлари, бригадирлар ва бир- 
мунча колхозчилар билан суҳбат қилди, А. 
Қаҳҳор, Қўшчинор чироқлари. 

КОЛЧЕДАН [фр. colcedoine < Кичик 
Осиёдаги шаҳар ( лот. Calchedon, юн. 
Chalkedon) номидан] Металлар (темир, 
мис, кобальт, никель ва б.) олтингугурт 
(сульфид)ли бирикмаларининг умумий 
номи. Мис колчедан. н Ғарбий Ўзбекистон- 
да олтин маргимуш колчедан билан ёки кварц 
томирларида учрар экан. С. Анорбоев, Ўзбе- 
кистон олтини. 


КОЛЯСКА [қад. р. коло, колесе — ғил- 
дирак] 1 эск. Рессорали, қайтарма соябон- 
ли тўрт ғилдиракли извош. Коляскани 
қўшмоқ. Коляскада сайр қилмоқ. н Ўн-ўн 
бешлаб арғумоқ отлар дейсизми, коляска 
аравалару қўш хотин дейсизми, ишқилиб, 
ундаги мулк-амлокнинг ҳисобига чўт билма- 
ган содда деҳқон етолмас экан. Ғ. Ғулом, 
Тирилган мурда. 

2 Чақалоқ, ёш болаларни сайр қилди- 
ришга мўлжалланган кичик аравача. Жувон 
коляскадаги қизчаси билан икки қаватли 
ғиштин бинога кирди. Газетадан. 

3 Махсус тиркама қўшимча аравача; 
кажава. Мотоцикль коляскаси. 

КОЛЯСКАЛИ Коляскаси бор, коляска 
ўрнатилган (бириктирилган). Коляскали мо- 
тоцикль. н Майдон атрофидаги кўчалар 
кичик болалар машинаси, коляскали велоси- 
педлар.. миниб олган эркатойлар ва ота-она- 
лар билан тўлиб кетди. П. Гадоев, Кичкин- 
тойлар мусобақаси. 

КОМ I [ф. — танглай, оғиз; оғиз 

бўшлиғи] эс к. кт. Оғизнинг юқори тиш, 
танглайдан ҳалқумгача бўлган қисми, оғиз 
ичи; ич (қаър) (кўпинча аждар, дев каби 
афсонавнй махлуқларнинг оғзи ҳақида). 
Ҳамма урушдан қочса, сен бу аждаҳонинг 
комига ўз ихтиёринг билан бормоқчимисан ?! 
П. Қодиров, Юлдузли тунлар. Сиз-чи эй, 
садоқат сўзидан нолиб, Надомат комида 
қолганлар, айтинг. А. Орипов, Руҳим. Энди 
амирингиз шарманда бўлиб қочгандан кейин 
ҳам.. халқнинг қолган-қутган мол-мулкини 
ҳам талаб, у аждарҳонинг комига солмоқ- 
чимисиз? С. Айний, Қуллар. 

Комига тортмоқ Ичига, дамига тортмоқ, 
ютмоқ. Аждар чўпонни комига тортди. «Эр- 
таклар». Подшоҳлар бир аждарки, узоқдан 
кўрмоқ яхиш, аммо ёнида бўлмоқ хавфли — 
бир сабаб билан комига тортмоғи осон. 
Мирмуҳсин, Меъмор. Кучли магнит парча- 
си темир заррачаларини ўзига тортгандек, 
ҳаво камералари ҳам қийғоч очилган.. тола- 
ларни ўз комига тортарди. Б. Файзиев, Ой- 
дин кечада. 

КОМ II [ф. — тилак, истак; мақсад; 

баҳра] эск. кт. Мақсад, мурод; шодлик, ком- 
ронлик. Бахту давлатдин бутун ўртоқларим 
ком олдилар, Соате дунёда бўлмам комрон, 
қандоқ қилай ? Ҳадия биби («Ўзбек шоирла- 
ри»). Сенингсиз менга ком йўқдир, Асал ичсам, 
заҳар бўлғай. Э. Воҳидов, Муҳаббат. 






KOMA | юн. koma — қаттиқ, чуқур уйқу 
ҳолати] Бутунлай ҳушдан кетиш, қон ай- 
ланишининг, нафас олиш ва модда алма- 
шинувининг бузилиши, ташқи таъсирлар- 
га жавоб бермаслик, умуман, марказий 
нерв системаси фаолиятининг издан чиқи- 
ши билан кечадиган, ҳаёт учун хавф туғ- 
дирадиган ҳолат. 

КОМАНДА [фр. commande < итал. 
comando — бошқарув] 1 ҳарб. Командир- 
нинг расмий, қисқача, оғзаки буйруғи. Улар 
капитаннинг командаси билан тепадаги са- 
молётга барча қуроллардан бирданига, баб- 
баравар ўқ уздилар. Н. Сафаров, Оловли 
излар. Сўнгра полкка.. команда бериб, Элму- 
родга ташаккур эълон қилди. Шуҳрат, Ши- 
нелли йиллар. 

2 ҳарб. Муайян вазифаларни бажариш 
учун уч ва ундан ортиқ кишидан ташкил 
этилган кичик ҳарбий қисм, бўлинма. Раз- 
ведкачилар командаси. Снайперлар команда- 
си. Ўт ўчирувчилар командаси. 

3 Кемадаги матрос ва командирлар тар- 
киби. Крейсер командаси. Теплоход коман- 
даси. 

4 Муайян спорт тури бўйича бирга ҳара- 
кат қилиш учун тузилган спортчилар жа- 
моаси. Волейбол командаси. Шахматчилар 
командаси. н Абдураимов яхши футболчи 
эди, яхши тренер бўлди. Анча йиллар ўзи шу 
командада ўйнади. Газетадан. 

5 сиёс. Бирон-бир сиёсий арбоб ёки ман- 
сабдор шахс атрофида бўлган ва унинг дас- 
турини амалга оширишга кўмаклашадиган 
яқин кишилар гуруҳи. 

6 Бирон-бир фаолият билан банд 
бўлган, муайян ишни бажараётган ишчи 
гуруҳ, жамоа. 

7 махс. Компьютер техникасида: ком- 
пьютер бажариши лозим бўлган ҳар қан- 
дай иш учун айни компьютер (ҳисоблаш 
машинаси)га мос машина тилида ёзилган 
(берилган) буйруқ, йўл-йўриқ. 

КОМАНДИР [лот. commendare — ишо- 
ниб топширмоқ, юкламоқ] 1 Ҳарбий қисм, 
бўлинма, кема ва ш. к. нинг бошлиғи. Взвод 
командири. Дивизия командири. Cye ости 
кемаси командири. н Блиндажда бизни 
рота командири Саурбоев қарши олди. Н. Са- 
фаров, Оловли излар. 

2 с. т. Раҳбар, бошлиқ. Ҳозир у ишлаб 
чиқариш командири бўлиш ниятида тўқима- 


чилик техникумида ўқимоқда. М. Жўра, Қу- 
ёшдан нур эмганлар. Директор — командир, 
бош, Муаллим — раҳбар, йўлдош. Қ. Муҳам- 
мадий. 

КОМАНДИРЛИК Командир иши, ла- 
возими. Абдулатиф командирлик қилаётган 
взвод ҳар куни ўнлаб ҳужумларни қайтарар.. 
эди. Газетадан. -Биз сизни бўлинма коман- 
дирлигига тавсия этдик, — деди лейтенант. 
Шуҳрат, Шинелли йиллар. 

КОМАНДИРОВКА [нем. Kommandie- 
ring, Kommando — жўнатиш; хизмат сафа- 
ри] Хизмат сафари (қ. хизмат). Илмий ко- 
мандировка. Командировка муддати. Коман- 
дировкага бормоқ. н Давронов махсус топ- 
шириқ билан Хоразмга командировка қилин- 
ди. П. Турсун, Ўқитувчи. 

КОМБАИН [ингл. combine — бирлаш- 
тирмоқ; бирга қўшиш] Бир неча машина- 
нинг ишини бир йўла, бирданига бажара- 
диган мураккаб машина. Ғалла комбайни. 
Кўмир комбайни. н Деҳқонлар ғаллани ўроқ 
билан эмас, комбайн билан ўриб оладиган 
бўлдилар. Н. Сафаров, Оловли излар. 

КОМБАЙНЧИ Комбайн ҳайдовчи, 
комбайнда ишловчи. [Зумрад] Пахта ора- 
лайди, буғдой ўраётган комбайнчига ҳорма 
айтади.. С. Сиёев, Отлиқ аёл. 

КОМБИКОРМ [р. «комбинированньш 
корм» (аралаш озуқа) бирикмасининг қис- 
қарган шакли] Мол ва паррандаларга бе- 
риш учун махсус тайёрланадиган аралаш- 
ма озуқа; аралашма ем. Жиззахда маҳаллий 
қишлоқ хўжалик хомашёсини ишлайдиган 
иккита naxma заводи, ёғ заводи ea комби- 
корм заводи бор. Газетадан. 

КОМБИНАТ [лот. combinatus — қў- 
шилган, бирлаштирилган] 1 Бир-бирига 
узвий боғланган, бирининг маҳсулоти ик- 
кинчисига хомашё бўладиган бир неча тур- 
ли тармоқцаги муассаса, корхона ва ш. к. 
ни бирлаштирувчи йирик ташкилот. Цел- 
люлоза-қоғоз комбинати. Гўшт-сут комби- 
нати. Тўқимачилик комбинати. н Ўзбекис- 
тоннинг катта шаҳарларида йирик уй-жой 
қурилиш комбинатлари.. қурилди. Газетадан. 

2 эск. Баъзи мамлакатларда маҳаллий 
саноатда майда ишлаб чиқаришларни 
бирлаштирувчи корхона. Маиший хизмат 
кўрсатиш комбинати. 

3 Бирор корхона, муассаса қошида бўла- 
диган турли босқичдаги ўқув юртлари бир- 
лашмаси. 




КОМБИНАЦИЯ [лот. combinatio — 
қўшиш, бирлаштириш] 1 Бир турдаги нар- 
саларнинг ёки бирор нарса турларининг 
маълум тартибда уйғунлашган ёки ўзаро 
изчил жойлашган, қўшилган бирикмаси, 
мажмуи. Рақамлар комбинацияси. Бўёқлар 
комбинацияси. н Табиатдаги бизга маълум 
бўлган барча жисмлар шу 92 та кўринишда- 
ги атомлар комбинациясидан иборат. А. Е. 
Ферсман, Қизиқарли геохимия. 

2 Бир мақсадни кўзлаб қилинган бир 
неча хил ҳаракатлар, усуллар мажмуи, бир- 
лиги. Шахмат комбинацияси. н Пахтакор- 
чилар ўйин давомида чиройли комбинация- 
лар ишлатишди. Газетадан. 

3 Хотин-қизларнинг ич кўйлаги. 

КОМБИНЕЗОН [фр. combinaison < лот. 

combinatio — қўшиш, бирлаштириш] Шими 
билан кўйлаги (ёки костюми) бирга қўшиб 
тикилган кийим (одатда иш кийими). Унинг 
ёнида чўғдай иситилган чўкич ва омбир уш- 
лаган, комбинезон кийган ёш ишчи пайдо бўлди. 
А. Мухтор, Опа-сингиллар. 

КОМЕДИЯ [лот. comoedia < юн. komodia 
— хушчақчақ оломон, қўшиқ] Воқеалар, 
ҳаракатлар ва зиддиятлар кулги асосида 
тасвирланадиган саҳна асари. Сатирик ко- 
медия. н Кинога олишяпти шекилли. Ан- 
тиқа комедия чиқадиганга ўхшайди. С. 
Аҳмад, Лаъли Бадаҳшон. 

КОМЕНДАНТ [фр. commandant < лот. 
commendare — топширмоқ, юкламоқ] 1 
Қалъа ёки мустаҳкамланган ҳудудда ушбу 
жойни қўриқлайдиган барча қўшиннинг 
бошлиғи. Шаҳар коменданти. Округ комен- 
данти. н Орша шаҳрини озод қилиш one- 
рациясида бевосита қатнашдим, кейин шу 
шаҳарга комендант қилиб тайинландим. Н. 
Сафаров, Оловли излар. 

2 Гарнизонда қоровуллар хизматининг 
тўғри бориши, маҳбусларнинг сақланиши, 
ҳарбий хизматчиларнинг жамоат жойлари 
ва кўчадаги интизоми устидан назорат олиб 
борувчи ҳарбий мансабдор шахс. 

3 Темир йўл станцияларида ва сув 
йўлларида (порт ва пристанларда) қўшин- 
лар, ҳарбийлар ва ҳарбий юкларнинг тўғри 
ҳаракатланишини кузатиб турувчи ҳарбий 
хизматчи. Тўртинчи куни кечқурун вагонлар- 
га шам берилмади, станция ҳарбий комен- 
данти «Чироқ ёқилмасин!» деди. И. Раҳим, 
Чин муҳаббат. 


4 Айрим муассасаларга қарашли уйлар- 
нинг, мас., университет ётоқхонасининг 
бошқарувчиси. Бу хотин меҳмонхона билан 
ётоқхонага комендант ҳамда ишчиларга ки- 
йим тарқатувчи экан. С. Сиёев, Ёруғлик. 

КОМЕНДАТУРА [нем. Kommandantur 
< лот. commendare — ишониб топширмоқ] 
Ҳарбий гарнизон комендантининг идора- 
си ва бу идора жойлашган бино. 

КОМЕТА [юн. kometes — узун, пахмоқ 
сочли] Тумансимон нурланувчи булут ҳамда 
думга ўхшаш нурли (ёруғ) чизиқ кўрини- 
шига эга бўлган осмон жисми; думли юл- 
дуз. Ҳар замон-ҳар замонда Ер яқинидан ноёб 
кометалар ўтиб қолади. «Ёшлик». 

КОМИ Россия Федерацияси таркиби- 
даги Коми Республикасининг туб аҳолиси. 
Коми гпили. Коми йигит. 

КОМИЗМ [юн. komikos — кулгили] Би- 
рор нарсанинг: хатти-ҳаракат, воқеа-ҳоди- 
са, ҳолат ва ш. к. нинг кулгили, комик то- 
мони. Давр ўтиши билан ҳаётий эртаклар- 
da фантазиянинг ўрнини комизм эгаллай бош- 
лади. «ЎТА». 

КОМИК Комик, ҳажвий ролларни 
ўйновчи актёр; қизиқчи, масхарабоз. Соиб 
Хўжаев Муқимий номидаги ўзбек давлат му- 
сиқали драма театрининг комикларидан эди. 

КОМИК Комедияга оид, кулгили. То- 
мошабинга комик фильмни мукаммал етка- 
зишда, кулги чиқазишда бундай усул қўл ке- 
лади. Ғ. Саломов, Таржима назариясига ки- 
риш. Раж Kanyp трагик, лирик ва комик эле- 
ментлар мавжуд бўлган филъмларда чуқур 
фалсафий образлар яратишга муваффақ 
бўлди. Газетадан. 

КОМИЛ [а. J_olA — етук, тўлиқ, му- 
каммал] 1 Камолатга эришган, бекаму кўст, 
мукаммал. Муҳаммад Жамол энди сўзни Ис- 
кандародан бошлади: -Гўзал, келишган ва 
ақли комил қиз, — деди. Ойбек, Нур қиди- 
риб. ..ахлоқи, одоби, маънавий фазилатлари 
уни ҳар бир комил инсонга баравар қилиб 
кўтарган эди. С. Айний, Эсдаликлар. 

Имони ( ёки ишончи) комил Қатъий 
ишончни билдирувчи ибора. Бу сирли гум- 
базга неча марталаб тикилиб қолганига имо- 
ним комил, зеро у бошқа ёдгорликлардан ўзга- 
ча. С. Кароматов, Сўнгги бархан. Аммо Ой- 
қизнинг ишончи комил эдики, эрта-индин бу 
ерлар ҳам чамандек яшнайди. Ш. Рашидов, 
Бўрондан кучли. 




2 Комил (эркаклар исми). 

КОМИНТЕРН, Коммунистик Интерна- 
ционал тар. 1919—1943 йилларда: турли 
мамлакатларнинг коммунистик партияла- 
рини бирлаштирган, фаолиятида развед- 
ка ишларини ҳам олиб борган халқаро 
ташкилот. 

КОМИССАР [фр. commissaire < лот. 
comissarius — вакил қилинган; ваколат бе- 
рилган] 1 Ҳарбий, ижтимоий-сиёсий ёки 
маъмурий ваколатларга эга бўлган раҳ- 
бар, бошлиқ. 

Халқ комиссари эск. тар. СССРда 1917— 
46 йилларда Халқ комиссарлигини бош- 
қарган ҳукумат аъзоси. Ички ишлар халқ ко- 
миссари. Ҳарбий комиссар 1) 1918—42 йил- 
ларда совет ҳукуматининг армияда коман- 
дир билан бир қаторда қўшинларнинг жан- 
говарлик қобилияти ва сиёсий аҳволи учун 
тенг даражада жавобгар бўлган сиёсий хо- 
дими. Батальон комиссари. Полк комисса- 
ри; 2) Мустақил Давлатлар Ҳамдўстлиги- 
да: маҳаллий ҳарбий бошқарув органи (ко- 
миссарлик) раҳбари. 

2 Айрим хорижий мамлакатларда маъ- 
мурий ёки полициячилик вазифаларини 
бажарувчи мансабдор шахс. 

КОМИССАРИАТ айн. комиссарлик. 

КОМИССАРЛИК Комиссар томонидан 
бошқарилувчи, давлатга қарашли ва маҳал- 
лий-маъмурий муассасаларнинг номи. 

Халқ комиссарлиги эск. тар. Халқ хўжа- 
лиги ёки саноатнинг бирор тармоғига 
раҳбарлик қиладиган давлат муассасаси 
(СССРда 1946 йилдан министрлик деб атал- 
ган). Ташқи ишлар халқ комиссарлиги. Ҳар- 
бий комиссарлик Ҳарбий хизмат ўташи ло- 
зим бўлган кишиларни ҳисобга олиш, ҳар- 
бий хизматга чақириш ва ш. к. ишларни 
бажарадиган маҳаллий ҳарбий бошқарув 
органи. Вилоят ҳарбий комиссарлиги. н 
Элмурод уйга келиб, столи устида ҳарбий 
комиссарликнинг повесткаси (чақирув 
қоғози)ни кўрди. Шуҳрат, Шинелли йиллар. 

КОМИССИОН [лот. comissio — топши- 
риш; топшириқ] 1 Воситачилик (битишти- 
рувчилик) ролини ўйновчи; молни комис- 
сияга қабул қилувчи. 

Комиссион магазин Аҳолининг ортиқча, 
кераксиз нарсаларини қабул қилиб олиб, 
сотиб берадиган махсус магазин. Комисси- 
он савдо Савдо корхоналари билан айрим, 


алоҳида фуқаролар ва ташкилотлар ўрта- 
сида тузиладиган комиссия шартномасига 
асосланган савдо-сотиқ шакли. 

2 Комиссияга берилган, комиссион 
магазин орқали, учинчи шахс (комиссио- 
нер) воситачилигида харид қилинадиган 
ёки сотиладиган. Комиссион моллар. 

КОМИССИОНЕР | фр. commissionnaire < 
лот. commissio — топшириш; топшириқ] Ко- 
митент ҳисобидан ва унинг фойдасига, ле- 
кин ўз номидан битимлар тузадиган шахс ёки 
ташкилот — савдо-сотиқ ишидаги воситачи. 

КОМИССИЯ [лот. commissio — топ- 
шириш; топшириқ, юмуш] 1 Бирор аниқ 
вазифани бажариш ёки алоҳида махсус 
чора-тадбирлар ўтказиш учун ташкил 
этилган орган; шундай ишларга ваколати 
бўлган шахслар гуруҳи. Тафтиш комис- 
сияси. Саноқ (ҳисоб) комиссияси. Юбилей 
комиссияси. Қабул комиссияси. Сайлов ко- 
миссияси. н Пахталаримиз ҳолини кўриб, 
баҳо бериш учун комиссия чиқарингиз. А. 
Қодирий, Обид кетмон. 

2 Бир томон (комиссионер)нинг бошқа 
томон (комитент) топшириғига кўра маъ- 
лум ҳақ эвазига учинчи шахс билан ўз но- 
мидан, лекин комитент ҳисобидан унинг 
манфаати йўлида тузган шартномаси. 

3 Шундай битим тузганлик учун тўла- 
надиган ҳақ (тузилган битим суммасининг 
аввалдан белгиланган фоизи миқдорида). 

КОМИТЕНТ [лот. committens, commit- 
tentis — топширувчи, топшириқ берувчи] 
Комиссионерга ўзининг, яъни комитент 
ҳисобидан, лекин комиссионер номидан 
савдо битимини тузиш ҳақида топшириқ 
берувчи томон (шахс ёки ташкилот). 

КОМИТЕТ [фр. comite < лот. committo 
— топшираман, юклайман] 1 Махсус, ало- 
ҳида чора-тадбирлар ўтказиш ёки бирор 
соҳа-тармоққа раҳбарлик қилиш учун таш- 
кил этиладиган давлат органи. Гидрология 
ea минерал ресурслар давлат комитети (яна 
қ. қўмита). 

2 Сиёсий партиялар ва жамоат ташки- 
лотларида коллегиал сайлаб қўйиладиган 
раҳбарий орган. ХДП Марказий комитети. 

КОММЕНТАРИЙ [лот. commentarius — 
шарҳлар, изоҳлар; тафсир] қ. изоҳ, шарҳ; 
тафсир. 

КОММЕНТАТОР [лот. commentator — 
баён қилувчи, шарҳловчи] қ. шарҳловчи. 




КОММЕРСАНТ [фр. commercant < лот. 
commercans, commercantis — сотиб олувчи] 
Тижорат, савдо-сотиқ билан шуғулланув- 
чи шахс; ишбилармон, тадбиркор, тижо- 
ратчи. 

КОММЕРЦИЯ [лот. commercium — сав- 
до-сотиқ; муомала] Савдо-сотиқ ва у би- 
лан боғлиқ муомалалар; фойда олишга 
йўналтирилган фаолият ( яна қ. тижорат). 

КОММУНА [фр. commune — жамоа < 
лот. communis — умумий, оммавий] 1 Мулк 
ва меҳнатни умумлаштириш, ўз-ўзини 
бошқариш ҳуқуқларига эга бўлиш асосида 
бирлашган кишилар жамоаси. 

2 Ҳозирги бир қатор хорижий мамла- 
катларда қуйи маъмурий-ҳудудий бирлик. 

Париж коммунаси 1871 йилда қўзғолон 
кўтарган француз меҳнаткашларининг ўша 
йилнинг 18 мартидан 28 майигача ҳукм сур- 
ган ҳукумати. Қишлоқ хўжалик коммунаси 
тар. Қишлоқ хўжалик кооперативларининг 
шўро ҳокимиятининг дастлабки йиллари- 
да амалда бўлган шакли (кейинчалик кол- 
хоз тарзида қайта ташкил этилган). 

КОММУНАЛ [фр. communal < лот. 
communis — умумий, оммавий, жамоавий] 
1 Коммунага, жамоа бўлиб яшашга оид; 
жамоавий. 

2 Шаҳар хўжалигига оид, шаҳар хўжа- 
лигига боғлиқ. Коммунал хизматлар. Ком- 
мунал банк. Коммунал қурилиш. 

Коммунал хўжалик Муайян аҳоли мас- 
канлари (шаҳар, қишлоқ, шаҳарча каби) 
аҳолисига хизмат кўрсатувчи корхоналар, 
хизматлар ва хўжаликлар (иссиқ ва совуқ 
сув, электр энергияси, газ билан таъмин- 
лаш, кир ювиш, кимёвий тозалаш, сарта- 
рошхоналар тизимлари фаолияти ва б.) 
мажмуи. 

КОММУНАР [фр. communard] 1 Париж 
коммунаси қатнашчиси. 

2 Коммуна аъзоси (қ. коммуна 1). 

КОММУНИЗМ [лот. communis — уму- 
мий, оммавий] 1 Хусусий мулкчиликни 
инкор этиш ва моддий бойликларни бар- 
чага тенг тақсимлашни талаб қилиб қўйиш- 
га асосланган турлича қарашлар, нуқтаи 
назарларнинг умумий номи. Ибтидоий ком- 
мунизм. Хаёлий (утопик) коммунизм. 

2 тар. Марксизмда: капитализм ўрнини 
эгалловчи ва ўз ривожланиши тарихида 
икки босқич (фаза)ни — социализм деб ата- 


лувчи қуйи ҳамда тўлиқ коммунизм деб 
аталувчи юқори босқични ўтувчи ижтимо- 
ий-иқтисодий формация. Илмий коммунизм. 
Коммунизм ғоялари. 

КОММУНИКАТИВ тлш. Коммуника- 
цияга, фикр алмашувга оид. Тилнинг ком- 
муникатив вазифаси. н Қўшма гап мурак- 
каб фикрий ва коммуникатив муносабатлар- 
ни ифодалаш воситаси бўлиб, нутқнинг 
ҳамма жанрларида қўлланади. «ЎТА». 

КОММУНИКАЦИЯ [лот. communicatio 
< communicare — умумий қилмоқ, боғла- 
моқ] 1 махс. Транспорт, алоқа йўллари ва 
шаҳар хўжалиги ер ости тармоқлари ва ун- 
даги иншоотлар. Коммуникация линияси. Сув 
коммуникацияси. Душман коммуникациясини 
ишдан чиқариш. н Баъзи мамлакатларда 
олдин ер ости коммуникацияларини тахт 
қилиб, йўлгача, тротуаргача битириб қўйи- 
шаркан-да, кейин уйни қуришаркан. Ў. Ҳоши- 
мов, Қалбингга қулоқ сол. 

2 Кибернетикада: информация (ахбо- 
рот)ларни алмашиш жараёни. 

3 тлш. Фикр алмашув, алоқа. Ҳақиқат- 
да конкрет нутқ шароити тингловчига 
сўзловчи айтаётган воқеа-ҳодисани тезроқ, 
осонроқ тушунишга ёрдам беради, коммуни- 
кацияни тезлаштиради. «ЎТА». 

КОММУНИСТ Коммунистик партия 
аъзоси. Мен бу ерга очиқ кўз билан келдим. 
Мен аввало коммунист, ундан кейин агро- 
номман. А. Қаҳҳор, Қўшчинор чироқлари. 

КОММУНИСТИК 1 Коммунизмга оид; 
коммунизм принципларига асосланган. Ком- 
мунистик жамият қурилиши. 

2 Коммунизм ғояларига асосланган, ун- 
га амал қиладиган. Коммунистик партия. 
Коммунистик режим. 

КОММУТАТОР [лот. commutare — ал- 
маштирмоқ; ўзгартирмоқ] эл. тех. 1 Электр 
занжирини улаш, узиш ва унинг қисмла- 
рини алмашлаб улашни таъминловчи элек- 
тромеханик ёки электрон қурилма. 

2 Телефон станцияларида: икки ёки бир 
неча абонентларни ўзаро бир-бири билан 
уловчи қурилма. 

КОММУТАЦИЯ [лот. commutatio — 
ўзгартириш, ўзгариш; алмаштириш] Алоқа 
техникасида: телефон, телеграф ва радио 
станцияларида сим, кабель, аппарат ва ас- 
бобларни электрик улаш ёки узиш тизими. 
Бир йўла кенгайтирилган коммутация сис- 






темаси овозда ғоятда яхиш тембр ва ти- 
ниқликни ҳосил қилади. Газетадан. 

КОММЮНИКЕ [фр. communique < 
лот. communicare — хабар қилмоқ] Халқа- 
ро музокаралар, давлатлар ўртасида тузил- 
ган битимлар, мамлакат ички ҳаётидаги 
муҳим воқеалар, ҳарбий ҳаракатлар ва б. лар 
ҳақида ҳукуматнинг расмий хабари. 

КОМПАКТ-ДИСК [ингл. compact-disk] 
Диаметри унча катта бўлмаган, доимий, 
ўчмайдиган товуш сигналлари (мусиқа, 
қўшиқ, матн ва б.) ёзиб олинган оптик 
диск. 

КОМПАНИЯ [фр. compagnie < лот. 
compages — бирлаштириш; бирлашма; 
алоқа] 1 Вақтини бирга ўтказувчи ёки бош- 
қа бирор мақсад билан уюшган шахслар 
гуруҳи; улфат, улфатчилик. 

2 Савдо, саноат ёки транспорт соҳаси- 
да иқтисодий фаолият олиб борувчи юри- 
дик ва жисмоний шахслар, ишбилармон- 
лар бирлашмаси. Савдо компанияси. Акция- 
дорлар компанияси. 

КОМПАРАТИВИЗМ [лот. comparativus 
— қиёсий] Тилшунослик ва адабиётшунос- 
лик тадқиқотларида қўлланадиган қиёсий- 
тарихий метод. 

КОМПАС [итал. compasso — ўлчайман] 
Уфқ (дунё) томонларини аниқлайдиган, 
магнитланган стрелкаси доим шимолни 
кўрсатиб турадиган асбоб; қибланамо. У 
[Ноира] рюкзагидан компасни олиб, тур- 
ган ерини аниқлади. М. Худойқулов, Оҳан- 
рабо ахтариб. 

КОМПЕНСАЦИЯ [лот. compensatio — 
тенглаштириш; ўрнини тўлдириш] 1 Бирон 
нарса бадалига ҳақ тўлаш, мукофот бериш. 

2 ҳуқ. Меҳнат қонунчилигида: қонунда 
белгиланган ҳолларда меҳнат мажбурият- 
ларини бажаришдаги қўшимча харажатлар 
учун ишчи ва хизматчиларга бериладиган 
тўлов; товон пули. 

КОМПЕТЕНЦИЯ [лот. competere — 
лаёқатли, муносиб бўлмоқ] 1 Муайян 
орган ёки мансабдор шахснинг расмий 
ҳужжатларда белгиланган ваколатлари до- 
ираси; ваколат. 

2 Шахснинг бирор-бир соҳадан хабар- 
дорлик, шу соҳани билиш даражаси. 

КОМПИЛЯЦИЯ [лот. compilatio — та- 
лаш, ўғирлаш] Ўзгаларнинг тадқиқотлари, 
асарлари асосида уларга ҳеч қандай талқин 


берилмай, ўзлаштириш йўли билан тузил- 
ган иш; мустақил бўлмаган иш, асар. Бу- 
лар гарчи қисман олдинги тарих китоблари- 
дан компиляция тарзида тузилган бўлса-да, 
уларда Қуқон хонлигининг 1843 йилдан 1875 
йилгача бўлган тарихига оид қимматли маъ- 
лумотлар бор. «ЎТА». 

КОМПЛЕКС [лот. complexus — алоқа, 
боғланиш; қўшиб, қамраб олиш] Бир бу- 
тунни ташкил қилувчи нарсалар, ҳодиса- 
лар, белги-хусусиятлар мажмуи, йиғинди- 
си. Архитектура комплекси. Гимнастика 
машқлари комплекси. Агротехник ишлар ком- 
плекси. Пахтачиликни комплекс механиза- 
циялаиипириш. Хўжаликнинг комплекс ра- 
вишда ривожланиши. 

КОМПЛЕКТ [лот. completus — тўлиқ] 
Бирор нарсанинг бир бутунликни ташкил 
этувчи тўла мажмуи. Дарсликлар комплек- 
ти. Машина запас қисмлари комплекти. н 
Айни пайтда корхонада «Тоҳир ва Зуҳра» 
номли янги amup-yna комплекти ҳам тайёр- 
ланмоқда. Газетадан. 

КОМПОЗИТОР [лот. compositor — ту- 
зувчи; яратувчи, ижод қилувчи] қ. баста- 
кор. Композитор Мутал Бурхонов Ҳамза- 
нинг музика меросидан ижодий фойдаланиб, 
филъмнинг тасвирий материалига мувофиқ 
куй басталаган. С. Хўжаев, Ўзбек тарихий 
фильмлари. 

КОМПОЗИЦИОН Композициясига кў- 
ра, тузилиши жиҳатдан. Негаки, асардаги бу 
камчиликлар композицион жиҳатдан тар- 
қоқликни келтириб чиқарган. С. Кароматов, 
Олтин қум. 

КОМПОЗИЦИЯ [лот. compositio — ту- 
зиш; ижод қилиш] 1 Адабий асар, санъат 
асари қисмларининг тузилиши, жойлаши- 
ши ва ўзаро муносабати, уларнинг қўши- 
либ кетиши, қўшилган яхлитлиги. Роман- 
нинг композицияси. Операнинг композиция- 
си. н Унинг [Охунованинг] очерклари сю- 
жет ва композиция жиҳатидан аниқ мақ- 
садга қаратилган. X. Ёдгоров, Ҳаёт тўлқин- 
лари. Ҳар ҳолда улар ҳам композицияси, ҳам 
оҳангдорлиги.. билан фолъклор асарларига 
яқин туради. «ЎТА». 

2 Таркибий қисмлари мазмунан ўзаро 
боғланиб, бирлик ташкил этган бадиий 
асар, мусиқа ёки рассомлик асари. Ҳайкал- 
тарошлик, меъморчилик композициялари ба- 
мисоли жангноманинг қаҳрамонларидек қад 
кўтаради. Газетадан. 





3 мус. Мусиқа асари яратиш назарияси. 
Композиция классининг талабаси. 

КОМПОНЕНТ \лот. componens, 
componentis — ташкил этувчи; таркибий 
қисм] Бирор нарсанинг таркибий қисми. 
Қушма сўзнинг биринчи компоненти. н Орга- 
низм тўқималарининг ҳамма компонентлари 
динамик ҳолатда бўлади. «Фан ва турмуш». 

КОМПОСТ [ ингл. compost < лот. 
compositus — яхши кўринишли; таркибли] 
қ. х. Ўт, пўчоқ, ахлат каби чиқиндилар 
билан тупроқ ёки торф аралашмасини чи- 
ритиб тайёрланган органик ўғит. Компост 
билан ўғитлаш. Компост ўраси. н Бир тон- 
на компост роса етилса, ўн тонна гўнгнинг 
кучини беради. Газетадан. 

КОМПОСТЕР [фр. composteur] Темир 
йўл билети, банк чеки ва ш. к. ҳужжатларга 
назорат мақсадида шартли тешик-тешик 
ёзувни ўйиб босадиган асбоб. 

Компостер қилмоқ айн. компостерламоқ. 

КОМПОСТЕРЛАМОҚ Компостер би- 
лан бирор белги босмоқ (қайд қилинган- 
лиги ёки ҳисобга, рўйхатга олинганлиги 
ҳақида). Поезд билетини компостерламоқ. 

КОМПОСТЛАМОҚ Компост тайёрла- 
моқ. Компостлашда мол шиптири — суюқ 
гўнгдан қўшиб фойдаланиш яхши самаралар 
беради. Газетадан. 

КОМПОТ [фр. compote] Қуруқ ёки ҳўл 
мевадан қайнатиб тайёрланган ширин 
ичимлик. Олча компоти. н Бу йил мевалар 
ҳар қачонгидан ҳам мўл бўлди. Ҳозир компот 
консервалари тайёрлашнинг айни вақти. 
Газетадан. Муздек компот билан кисель бор 
экан. Иккаловидан бир стакандан олди, кет- 
ма-кет симирди. Ф. Мусажонов, Ҳиммат. 

КОМПРЕСС \фр. compresse < лот. 
compressus — сиқиш; ўраб, қамраб олиш] 
Оғриган, шикастланган жойга бирор до- 
рили сувга ботириб ёки қуруқ ҳолда боғла- 
надиган (ўраладиган) латта, пахта ва ш. к. 
Терлаган даврида касалга қўйилган компресс 
ва бошқа нарсаларни олиб ташлаб, эшик, 
деразаларни ёпиб қўйиш керак. Н. Исмои- 
лов, Касалларни парвариш қилиш. 

КОМПРЕССОР [лот. compressus — си- 
қиш; ўраб, қамраб олиш] Дам берадиган, 
юқори босим остида ҳаво, газ, буғ каби- 
ларни сиқиб берадиган машина. Ғуриллаб 
компрессор ишга гпушди, ертешар бурғилар 
шарақлаб, қулоқни батанг қилди. С. Сиёев, 
Ёруғлик. 


КОМПРОМИСС [лот. compromissum 
— ўзаро ваъдалашув, келишув, битим] 
Бошқа томонга (масалан, рақибга) унинг 
баъзи талабларида ён бериш; у билан ке- 
лишиш натижасида ўз талабларининг бир 
қисмидан кечиш; шу асосдаги битим. Би- 
роқ биз ҳозир демократик инқилоб жараё- 
нидамизки, биродарлар, бу жараённинг ўзи 
биздан.. ҳатто рақиблар билан ҳам ком- 
промисслар қилишимизни тақозо этади. Ш. 
Холмирзаев, Қил кўприк. 

КОМПЬЮТЕР [ингл. computer < лот. 
computare — ҳисобламоқ, ҳисоблаб чиқмоқ] 
Мураккаб қурилмага эга бўлган электрон 
ҳисоблаш машинаси. Тиғиз ва ғоят масъули- 
ятли участкаларда компъютер ва автомсип- 
лар кенг жорий этиляпти. Газетадан. 

КОМПЬЮТЕРЛАШТИРМОҚ Инсон 
фаолиятининг турли соҳаларига компью- 
терларни жорий қилмоқ, уларни компью- 
тер билан ишлашга ўтказмоқ. 

КОМРОН [ф. ol — бахтли; ҳаётдан 
завқланувчи] эск. кт. Ўз мақсадига эриш- 
ган; бахтли. Бахту давлатдан бугун ўртоқ- 
ларим ком олдилар, Соате дунёда бўлмам 
комрон, қандоқ қилай. Ҳадия биби [«Ўзбек 
шоирлари»]. Комрон кунлар олдинда ҳамон, 
Алвон умид қонимда. У. Қўчқоров, Ҳаяжон- 
га кўмилган дунё. 

КОМСОМОЛ [р. «Коммунистический 
союз молодёжи» бирикмасининг қисқарт- 
маси] эск. тар. Шўро даврида: 1 (Бутунит- 
тифоқ Ленинчи) Коммунистик Ёшлар 
Уюшмаси. Комсомол аъзоси. Комсомол биле- 
ти. Комсомол топшириғи. 

2 с. т. Шу уюшманинг аъзоси. 

КОН [ф. 0 IS — маъдан қазиб олинади- 
ган ер] 1 Фойдали қазилмаларни олиш учун 
қурилган ер ости иншоотлари, шунингдек, 
бундай қазилмаларни олишни амалга оши- 
рувчи тоғ саноати корхонаси. Кўмир кони. 
Конда ишламоқ. н Конлар инженерни, тоғ- 
лар Фарҳодни, Устасин чақирар тонгги гу- 
доклар. Ғ. Ғулом. Ғозғон мармар кони сўнгги 
йилларда кенг ривож топди. Газетадан. 

2 Фойдали қазилмалар тўпланган жой 
ва шу қазилмалар тўплами. Ўлкамиз табиий 
бойликларини ўрганиш, янгидан-янги конлар- 
ни аниқлаш ишида нуфузли олимларимиз сал- 
моқли улуш қўшмоқдалар. Газетадан. Еру 
кўкни қопласин мевазор боғ, ўрмонлар, Ер 
остида ётмасдан, юзага чиқсин конлар. Қ. 
Муҳаммадий. 




3 кўчма Бирор нарсага жуда мўл, сероб 
жой. Оқ олтин конига айлатирилган қўриқ 
ва бўз ерлар. н Мен онаман, менинг юрагим 
Фарзандларим қувончига кон. Зулфия. 

КОНВЕИЕР [ ингл. conveyer — ташув- 
чи] Юк ташиш, машинани бутлаб йиғиш 
ёки ишланаётган нарсаларни бир иш жойи- 
дан иккинчи иш жойига кетма-кет узлук- 
сиз етказиб бериш учун тўхтовсиз ёки дав- 
рий равишда айланиб ишлаб турадиган лен- 
тасимон махсус транспорт қурилмаси; 
транспортёр. Конвейер усулида ишламоқ. н 
Катта дарвоза ёнига қурилган гаражда, эн- 
дигина конвейердан чиққандек, янги ҳаворанг 
«Победа» ялтираб турибди. Т. Жалолов, 
Олтин қафас. Тикувчилик ишлаб чиқарииш 
машинасозлик корхоналарининг конвейерига 
ўхшаб кетади. Газетадан. 

КОНВЕКЦИЯ [лот. convectio — олиб 
келиш] физ. Иссиқликнинг суюқлик, ҳаво 
ёки газ билан узатилиши. 

КОНВЕНЦИЯ [лот. conventio — шарт- 
нома, битим] Бирон бир махсус масалага 
оид халқаро шартнома, битим. 

КОНВЕРСИЯ [лот. conversio — айлан- 
тириш; ўзгартириш] 1 Алмаштириш, ўзгар- 
тириш, қайта ҳисоб-китоб қилиш; олдин- 
ги йилларда чиқарилган давлат заёмлари- 
ни янгиси билан алмаштириш. 

Валюта конверсияси қ. конвертация. 

2 тлш. Бирор тизимга оид тил бирли- 
гини бошқа тизимга (соҳага) оид бирлик- 
ка айлантириш билан янги бирлик ҳосил 
қилиш. 

КОНВЕРТ [фр. convert] Ичига хат, ҳуж- 
жат ва ш. к. солиб, бирор жойга юбориш 
учун ишлатиладиган, тўртбурчак шаклида 
ясалган қоғоз пакет; хатжилд. Угоспиталга 
келиб, шу куни кечгача ўтириб, хат ёзди. 
Хатни Латофатхоннинг конвертига ўхша- 
ган кўк конвертга солиб, адрес ёзди. А. Қаҳ- 
ҳор, Кўк конверт. Замира «А» токчаси хат- 
га тўлиб турганини кўрди-ю, бориб қўл сол- 
ди. Унинг номига ғалати бир конверт чиқди: 
на адреси бор, на маркаси ва на почта муҳ- 
ри. П. Қодиров, Уч юлдуз. 

КОНВЕРТАЦИЯ [лот. convertatio — 
ўзгартириш, айлантириш] Миллий валю- 
танинг амалдаги курс бўйича бошқа хори- 
жий валюталарга эркин ва чекланмаган 
миқцорда алмаштирилиши. Сўмнинг конвер- 
тация қилинииш. н Конвертациянинг жо- 


рий этилииш хорижий валютанинг маъму- 
рий усул билан тақсимланишини камайти- 
ради. «Мулоқот». 

КОНВЕРТЕР, конвертор [лот. convertere 
— ўзгартирмоқ, айлантирмоқ] Эриган чўян 
орқали ҳаво ёки техник кислород ўтказиб, 
пўлат олиш учун қўлланадиган махсус ап- 
парат. Яқинда.. синтетик каучук ишлаб чи- 
қариш заводида йирик комплекс — конвер- 
тер ишга туширилди. «Фан ва турмуш». 

КОНВОИР \фр. conroyeur — кузатиб 
борувчи] 1 Бирор кимса ёки нарсани му- 
ҳофаза мақсадида қўриқлаб, кузатиб борув- 
чи қуролли соқчи. 

2 Алоҳида кемани ёки бир неча кема- 
ни қўриқлаб, кузатиб борувчи кема ёки 
самолёт. 

КОНВОЙ [голл. konvooi] 1 Қўриқлаб, 
кузатиб борувчи қуролли соқчилар отряди. 
Жиноятчилар конвой остида қишлоқ шўро- 
сига ҳайдалдилар. С. Айний, Қуллар. 

2 Транспорт ёки савдо кемаларини 
қўриқлаб, кузатиб борувчи кемалар ёки 
самолётлар гуруҳи. 

КОНГЛОМЕРАТ [лот. conglomeratus — 
тўдаланган, йиғилган, тўпланган] 1 геол. 
Турли тош ва тош парчаларининг лой, оҳак 
ва ш. к. воситаси билан бир-бирига маҳкам 
ёпишувидан ҳосил бўлган тоғ жинси. Қа- 
димги делъта ётқизиқлари конгломератлар 
ва қум қатламларидан иборат. П. Ғуломов, 
Зарафшон этакларида. 

2 Турли-туман жинс, предмет ва қисм- 
ларнинг тасодифий механик қўшилмаси- 
дан иборат нарса; қурама. Дунёда ташқари- 
дан сўз қабул қилмайдиган, фақат ўз ички 
ресурслари ҳисобига ривожланадиган «соф» 
тил бўлмагани сингари, нуқул бўлак тиллар- 
нинг луғатларидан ташкил топган қурама, 
антиқа «конгломерат тил» ҳам йўқ. Ғ. Са- 
ломов, Таржима назариясига кириш. 

КОНГРЕСС [лот. congressus — учрашиш, 
кўришиш; тўқнашув] 1 Муҳим сиёсий, ил- 
мий ва б. масалалар юзасидан ўтказилади- 
ган халқаро конференция, кенгаш. Тинчлик 
тарафдорларининг жаҳон конгресси. Физио- 
логларнинг халқаро конгресси. н Самимий 
дўстлик, мақсад бирлиги конгресс аъзоларини 
жуда ҳам яқинлаштириб қўйди. В. Содиқо- 
ва, Бирлашиб, тинчликка эришамиз. 

2 АҚШ ва б. баъзи хорижий мамлакат- 
ларда қонун чиқарувчи орган. 






КОНДЕНСАТ [лот. condensatum — 
қуюлтирилган нарса] Газ ёки буғ ҳолидаги 
жисмларнинг конденсацияланиши натижа- 
сида юзага келувчи суюқлик. Йил охиригача 
битта янги газ-конденсат кони разведка 
қилинади ва очилади. Газетадан. 

КОНДЕНСАТОР [лот. condensare — 
зичламоқ, қуюлтирмоқ] 1 Электр токи 
тўплайдиган асбоб; икки ёки ундан ортиқ 
ўтказгичли система. Бир-биридан изоляция 
қилиниб, бир-бирига яқин жойлаштирилган 
иккита ўтказгич конденсатор ҳосил қила- 
ди. «Физика» дарслиги. 

2 Буғни, газсимон моддани совитиб, 
сувга айлантирувчи қурилма. Ҳалигача ҳаво- 
ни салқинлаштирадиган конденсаторлар уй 
қурилишида кўп қўлланилмаётир. У. Назаров, 
Биринчи учрашув. 

КОНДЕНСАЦИЯ [лот. condensatio — 
зичланиш, қуюқланиш] махс. 1 Тўплаш, 
тўпланиш (мас., электр энергияси). 

2 Буғ ёки газсимон модданинг совиш 
ёки сиқилиш натижасида суюқ ҳолга айла- 
ниши. 

КОНДИТЕР I [лот. conditor < а. лИ — 
ширинлик, обакидандон] Кондитер маҳсу- 
лотлари тайёрловчи пазанда, шакарпаз; 
қандолатчи. Кондитерлар тайёрлаш курси. 
н Ошпазларга, кондитерларга тўланади- 
ган тариф ставкаларининг миқдори озиқ- 
овқат саноатида ҳозир амалда бўлган став- 
калар даражасига етказилади, деса бўлади. 
Газетадан. 

КОНДИТЕР II Кондитер маҳсулотлари 
(пирожний, торт ва ш. к. ширинликлар) 
тайёрлаш ёки улар билан савдо қилишга 
оид. Кондитер моллари. Кондитер цехи. н 
Кўзни қамаиапирувчи қоғозларга ўралган кон- 
дитер маҳсулотлари бамисоли дарё бўлиб 
оқяпти. Газетадан. 

КОНДИЦИЯ [лот. conditio — шарт-ша- 
роит, ҳолат] У ёки бу нарса (товар) мос 
келиши лозим бўлган меъёр, стандарт, си- 
фат. Уруғларни тозалаш, кондицияга келти- 
риш ва уруғлик участкаларига доим эътибор 
бериш керак. Газетадан. 

КОНДИЦИОНЕР Хоналарда ва транс- 
порт воситаларида ҳаво шароитини киши- 
лар кайфияти учун қулай ҳолатда сақлаб 
турувчи (совитувчи ёки иситувчи) агре- 
гат, механизм. Бу электр энергиясидан жа- 
зирама ёз кунларида кондиционерларда хо- 


наларни совитиш учун фойдаланиш мумкин. 
«Фан ва турмуш». Деразаларда бир эмас, 
иккита кондиционер. «Шарқ юлдузи». 

КОНДУКТОР [лот. conductor — куза- 
тиб борувчи] 1 Поездни кузатиб борувчи, 
ундаги йўловчилар хавфсизлиги ҳамда юк- 
ларнинг сақланиши устидан назорат қилиб 
борувчи темир йўл ходими. Кейинги ўн-ўн 
беш йил мобайнида Ўзбекистон темир йўлла- 
рида «дуварак» бекатчалар шунча кўпайган- 
ки, улардан кўпининг отини йўловчилар эмас, 
балки кондукторлар ҳам билмайди. А. Қаҳ- 
ҳор, Асарлар. 

2 Трамвай, троллейбус, автобусларда 
пассажирларга билет сотувчи, уларнинг 
чиқиш-тушишини кузатиб борувчи ходим. 
Мелиқўзининг хотини — автобусда кондук- 
тор, баъзан ярим кечада келади. А. Қаҳҳор, 
Асарлар. 

3 Темир-бетон устунларни тик ўрнатиш- 
да қўлланадиган ёғоч ёки темир қолип. 

КОНИ Турган битгани, бутунлай; жуда, 
ғоят. Қовун хушбўй ҳиди, тотимли мазаси.. 
ҳар хил дори-дармонларга бойлиги.. билан 
инсон сиҳат-саломатлигига кони фойда экан- 
лиги жуда қадимдан маълум. Газетадан. Очил 
бува сафарни тугатганидан, эзгу бир фарз- 
ни бажо келтириб, кони савобга ботган одам- 
дек, мамнун кўринар, сокин ва собир эди. А. 
Мухтор, Чинор. Тортинчоқлик саҳна учун 
кони зиён, синглим, қани эшитайлик бўлма- 
са. С. Кароматов, Ҳижрон. Мураккаб буме- 
ханизмнинг бекор туриши кони зарардир. И. 
Раҳим, Зангори кема капитани. 

КОНКА эск. Отлар тортиб юритадиган 
трамвай. Конка ўрнига электр трамвай йўли 
қурилгач, Темир фаранг йўл тозаловчи бўлди. 
С. Аҳмад, Ҳукм. 

КОНКРЕТ [лот. concretus — қуюқ, 
қуюлтирилган; зичланган] Реал мавжуд 
бўлган, аниқ, равшан, белгили. Конкрет 
кўрсатмалар. Конкрет тотиириқ. Кон- 
крет таклиф. н Мен бунга конкрет ми- 
соллар келтириб, ўз ишларимизни намойиш 
қилишим мумкин. С. Аҳмад, Лаъли Бадах- 
шон. Умуман олганимизда.. айтганингиз 
тўғри, Зокир ака. Лекин конкрет олгани- 
мизда, мен Маҳкам акага қўшиламан. П. 
Қодиров, Уч илдиз. 

КОНКРЕТЛАШМОҚ Аниқ, белгили 
бўлмоқ. Ўшандагина образ конкретлашади, 
кишини ишонтирадиган, таъсирли бўлади. 
«Адабиёт назарияси». 




КОНКУРЕНЦИЯ \лот. concurrentia < 
concurrere — тўқнашмоқ, дуч келмоқ] қ. ра- 

қобат. 

КОНКУРС [лот. concursus — тўқнашиш, 
дуч келиш] қ. танлов. 

КОНСАЛТИНГ [ингл. consulting — мас- 
лаҳат бериш, маслаҳатлашиш] Махсус ком- 
панияларнинг бизнесменлар — ишлаб чи- 
қарувчилар, сотувчи ва харидорларга таш- 
килий, техникавий, молиявий, иқтисодий 
масалалар бўйича маслаҳатлар, тавсиялар 
беришдан иборат фаолияти. 

КОНСЕНСУС [лот. consensus — рози- 
лик, ҳамжиҳатлик] Халқаро музокаралар, 
сиёсий ва б. кенгашлар иштирокчилари нуқ- 
таи назарларининг яқинлашуви ва муно- 
заралар натижасида низоли, баҳсли маса- 
ла бўйича эришилган умумий битим. 

КОНСЕРВА [фр. conserves < лот. 
conservare — сақламоқ] Махсус усулда бу- 
зилмайдиган қилиб ишлаб, узоқ вақт сақ- 
лаш учун герметик ёпиладиган (ҳаво ўтказ- 
майдиган) банкаларга солиб қўйилган 
озиқ-овқат маҳсулоти. Балиқ консерваси. 
Гўшт консерваси. Консерва банкаси. Консерва 
заводи. н Жангчиларга қаттиқ нон ва кон- 
серва улашдилар. Ойбек, Қуёш қораймас. 
Пичоқчанинг учини консерва банкасига қадаб, 
безакдор conu устидан кафти билан ура бош- 
лади. Н. Аминов, Суварак. 

КОНСЕРВАЛАМОҚ Озиқ-овқат маҳсу- 
лотларини бузилишдан асраш ва узоқ муд- 
дат сақлаш мақсадида махсус ишлов бериш 
билан ҳаво ўтказмайдиган идишларга сол- 
моқ. Гўштни консерваламоқ. Балиқни кон- 
серваламоқ. Бақлажонни консерваламоқ. н 
Ошкўклар ва уларнинг илдизлари.. салатлар- 
да, бундан ташқари, сабзавотларни тузлаш, 
мариновка қилиш ва консервалашда жуда ҳам 
бебаҳодир. Газетадан. 

КОНСЕРВАТИВ [лот. conservativus — 
сақловчи, ҳимоя қилувчи] Тараққиётга қар- 
ши (душман), эскиликни ҳимоя қилувчи. 
Консерватив партиялар. н Илғорлар таж- 
рибасини оммалаштиришдаги сусткашлиги- 
миз консерватив қарашларнинг томир оли- 
шига сабаб бўлаётган омиллар, десак янглиш- 
маган бўламиз. Н. Сафаров, Оловли излар. 

КОНСЕРВАТИЗМ [фр. conservatisme < 
лот. conservare — ҳимоя қилмоқ] Тараққи- 
ётга, янгилик, илғор ғояларга душманлик; 
эскиликни сақлаб қолишга, тиклашга ин- 
тилиш; консерваторлик, мутаассиблик. 


Оқибатда жамиятимизга нисбатан догма- 
тик қарашлар зарбага учрамоқда, консерва- 
тизм барҳам топмоқда. «Муштум». 

КОНСЕРВАТОР [лот. conservator — сақ- 
ловчи, ҳимоя қилувчи] 1 Консерватизм 
тарафдори, эски, қолиб кетган тартиблар- 
ни сақлашга интилувчи шахс; мутаассиб. 
Пахтани машинада теришдан кўра қўлда 
теришни маъқул кўрадиган консерваторлар 
яқинларда ҳам топилиб турарди. Н. Сафа- 
ров, Оловли излар. 

2 Консерватив сиёсий партияга аъзо 
бўлган шахс. 

КОНСЕРВАТОРИЯ [ итал. conserva- 
torio] Олий мусиқа ўқув юрти. Консервато- 
рияда ўқиб юрган кезларида Левиев катта- 
кичик асарлар ёза бошлади. С. Кароматов, 
Лирика бастакори. Темиржон консерватория 
олдида қизнинг ўқишдан чиқишини кутиб 
турарди. Ж. Абдуллахонов, Орият. 

КОНСЕРВАТОРЛИК Консерваторга 
хос иш, хатти-ҳаракат. Прокурорингиз.. мени 
консерваторликда айблашга тушди. Ж. Аб- 
дуллахонов, Хонадон. 

КОНСЕРВАЦИЯ [лот. conservatio — 
сақлаш, сақланиш]: консервация қилмоқ 1 
Бузилмайдиган, айнимайдиган қилмоқ. 
Клиникаларда ионитлар ёрдамида консерва- 
ция қилинган қон сақланади. Д. Муқимова, 
«Сеҳрли» доначалар. 

2 Бирон-бир жараён, фаолият (мас., 
қурилиш)ни вақтинча тўхтатиб турмоқ. 

КОНСЕРВАЧИ Консерва тайёрловчи, 
консерва саноатининг ишчи-ходими. ..кон- 
сервачилар ҳар куни режага қўшимча минг- 
лаб шартли банка ҳар хил консерва тайёр- 
ламоқдалар. Газетадан. 

КОНСИГНАТОР Сотиладиган товарлар 
қўлида бўлган, лекин унинг эгаси бўлма- 
ган воситачи комиссионер. 

КОНСИГНАЦИЯ [лот. consignatio — ёз- 
ма далил; ёзма тасдиқлаш] Товарларни во- 
ситачи омборлар орқали сотиш шартлари. 

КОНСИЛИУМ [лот. consilium — мас- 
лаҳат; кенгаш, муҳокама] Айрим ҳолларда 
касаллик хусусиятини, беморнинг аҳволи- 
ни аниқлаш ҳамда даволаш йўлларини бел- 
гилаш учун чақириладиган врачлар кенга- 
ши. Консилиум ўтказмоқ. н Уч киишдан 
иборат юқори малакали врачлар бригадаси 
касални бир-бир кўздан кечириб чиққач, кон- 
силиум бошлаб юборишди. «Ёшлик». 




КОНСОЛИДАЦИЯ [лот. consolidare — 
мустаҳкамламоқ, маҳкамламоқ] 1 кт. 
Мустаҳкамлаш, бирлаштириш, жипслаш- 
тириш; бирлашиш, жипслашиш, мустаҳ- 
камлашиш. 

2 мл. Давлатнинг қисқа муддатли қарз- 
ларини узоқ муддатли қарзга айлантириш. 

КОНСОНАНС [фр. consonance < лот. 
consonare — ҳамоҳанг эшитилмоқ, уйғун- 
лашмоқ] мус. Бир неча товушларнинг гар- 
моник уйғунлиги; оҳангдошлик; зид. дис- 
сонанс. Форобий билан Ибн Сино иккови кон- 
сонанслар ва диссонанслар тўғрисидаги таъ- 
лимотни қайта кўриб чиқишган. «Фан ва 
турмуш». 

КОНСОНАНТИЗМ [лот. consonans, 
consonantus — ундош товуш] тлш. Бирор 
тилнинг ундош товушлар тизими; уларнинг 
белги ва муносабатлари. Ҳарши шевасининг 
консонантизми ундош товушларнинг сони 
жиҳатдан ўзбек адабий тили консонантиз- 
мига асосан мос келади. «ЎТА». 

КОНСОРЦИУМ [лот. consortium — ше- 
риклик, бирга иштирок этиш] Бир неча 
банклар ёки саноат корхоналарининг қарз- 
ларни биргаликда жойлаштириш, йирик 
молиявий ёки тижорий ишларни, инвес- 
тицион лойиҳаларни амалга ошириш учун 
тузилган вақтинчалик битими. 

КОНСПЕКТ [лот. conspectus — кўри- 
нарли; нуқтаи назар; қараш] Китоб, ма- 
қола, маъруза ва ш. к. нинг қисқа ёзиб 
олинган мазмуни, баёни. Конспект туз- 
моқ. н Ҳудрат уни [Тешавойни] янги кел- 
тирган ўқув қуроллари ва ўзича тузган дарс 
бериш методикаси режалари билан мукам- 
мал таништирди. Ҳатто қисқача конспект 
олиш йўлларини ҳам тушунтирди. Ж. Аб- 
дуллахонов, Йўл. Оёғи остида эзғиланиб 
ётган конспект дафтарини олиб, қўлти- 
ғига қистирди. Ў. Ҳошимов, Қалбингга 
қулоқ сол. 

КОНСПЕКТИВ Конспект тарзидаги, 
асосий мазмунни қисқача баён этадиган. 
Конспектив обзор. 

КОНСПИРАТИВ Конспирация билан 
боғлиқ бўлган; яширин, махфий. Конспи- 
ратив ташкилот. Конспиратив учрашув. 

КОНСПИРАТОР [лот. conspirator — 
фитначи, тил бириктирувчи] Конспира- 
ция, фитна, суиқасд уюштирувчи, кон- 
спирация иштирокчиси. 


КОНСПИРАЦИЯ [лот. conspiratio — 
тил бириктириш, фитна] Нолегал, яши- 
рин ташкилотларнинг ўз ишини (фаолия- 
тини) сир тутиш ва аъзоларини яшириш 
учун қўллаган усуллари, чора-тадбирлари. 
Конспирация чоралари. 

КОНСТАНТА [лот. constans, constantis 
— барқарор, ўзгармас, доимий] Доимий 
катталик (миқдор, қиймат). 

КОНСТИТУЦИОН қ. конституциявий. 

КОНСТИТУЦИЯ [лот. constitutio - 
белгилаш, қарор қилиш, тайинлаш, қонун- 
лаштириш] Давлатнинг юксак юридик куч- 
га эга бўлган асосий қонуни; барча жорий 
қонунларнинг асоси. 

КОНСТИТУЦИЯВИЙ Конституцияга 
оид, конституцияга асосланган. Конститу- 
циявий тузум. 

КОНСТРУКТИВ 1 Конструкцияга, ту- 
зилишга оид. Иморатнинг конструктив кам- 
чиликлари. 

2 Асос қилиб олса, амал қилса бўлади- 
ган; амалий. Конструктив таклиф. 

КОНСТРУКТОР 1 Машина, механизм, 
иншоот ва уларнинг айрим қисмлари кон- 
струкциясини, лойиҳасини тузувчи мута- 
хассис, инженер. Самолёт конструктори. 
н Пахтакор — naxma, боғбон мева етиш- 
тиради, конструктор машиналар ихтиро 
қилади. Н. Сафаров, Оловли излар. 

2 Болаларнинг турли машина ва иншо- 
отлар ясаши учун мўлжалланган деталлар 
тўплами. 

КОНСТРУКЦИЯ [лот. constructio — 
тўплаш, йиғиш; тузилиш, қурилиш] 1 махс. 
Иншоот, механизм, асар ва ш. к. нинг ту- 
зилиши, қисмларининг ўзаро жойлашуви; 
мураккаб тузилишли иншоот, механизм ва 
ш. к. нинг ўзи. Эски конструкция. Янги кон- 
струкциядаги самолёт. Кўприкнинг кон- 
струкцияси. Темир-бетон конструкция. Му- 
раккаб конструкция. н Бундай шароитда 
вертолётлардан фойдаланиш юкларни та- 
шиш ва қурилиш конструкцияларини монтаж 
қилиш вақтини бир неча баравар камайти- 
ради ҳамда вақтинча йўллар қуриш ташви- 
шидан халос қилади. «Фан ва турмуш». 

2 тлш. Грамматик жиҳатдан ўзаро боғ- 
ланиб, бир синтактик бирикмани ташкил 
этадиган икки ва ундан ортиқ сўз; умуман, 
сўзлар бирикмаси. Синтактик конструкция. 
Кўчирма ганли конструкция. 


26—Ўзбек тилининг изоҳли луғати 

КОНСУЛ \ют. consul — маслаҳатчи] 1 
map. Қадимги Римда ҳамда 19-acp бошида 
Францияда: олий ҳукумат амалдорларининг 
унвони ва шу унвонга эга бўлган шахслар. 

2 Бирор давлатнинг бошқа давлат ша- 
ҳарларидан бирида доимий вакил этиб 
тайинланган ва ўз давлати ва унинг фу- 
қаролари манфаатларини ҳимоя қилади- 
ган лавозимли шахс. 

КОНСУЛЛИК 1 тар. Қадимги Римда 
консул ҳукм сурган (идора этган) давр. 

2 Консулга оид; консулнинг лавозими, 
иши, вазифаси. Консуллик вазифаси. Кон- 
суллик қилмоқ. н ..Авлоний бир қанча вақт 
Афғонистонда консуллик вазифасини бажа- 
риб турди. Газетадан. 

3 Бир давлатнинг бошқа давлат ҳудуди- 
даги, консул томонидан бошқариладиган 
ваколатхонаси. Майли, давлат чегаралари 
бўла берсин, майли, элчихоналар, консуллик- 
лар бўла берсин. Газетадан. 

КОНСУЛХОНА айн. консуллик 3. 

КОНСУЛЬТАНТ [лот. consultans, 
consultantis — маслаҳат берувчи] Ўз ихти- 
соси бўйича кенгаш, маслаҳат, консульта- 
ция берувчи, йўл-йўриқ кўрсатувчи мута- 
хассис. Ўгирилаётган филъмларда илмий, 
техникавий, ҳарбий ва бошқа махсус тер- 
минология учраса, консультантларга муро- 
жаат қилинади. Ғ. Саломов, Таржима на- 
зариясига кириш. 

КОНСУЛЬТАТИВ Кенгаш, маслаҳат 
берадиган, маслаҳат бериш ҳуқуқига эга 
бўлган. 

КОНСУЛЬТАЦИЯ [лот. consultatio — 
маслаҳат] 1 Мутахассиснинг ёки билимдон, 
омил кишининг бирор масала бўйича мас- 
лаҳати. Консультация бюроси. 

2 Ўқитувчиларнинг фанни ўзлашти- 
риш учун ўқувчиларга берадиган ёрдами; 
шундай ёрдам бериш машғулоти. Инсти- 
тутда ҳар бир имтиҳон олдидан консуль- 
тациялар ўтказилади. н Нигора имти- 
ҳон олдидан консулътацияга келганда, Су- 
лаймонов деган кимёўқитувчиси имтиҳон- 
лардан ўтишига ёрдам бермоқчи бўлган. М. 
Қориев, Ойдин кечалар. 

3 Мутахассислар маслаҳати орқали 
аҳолига ёрдам кўрсатувчи муассаса. Юри- 
дик консультация. Болалар консультацияси. 
н Уни [Сидиқжонни] узил-кесил тинчитиш 
учун Зиёдахон юридик консулътацияга бориб, 


энг яхши юристга учрашишни маслаҳат бер- 
ди. А. Қаҳҳор, Қўшчинор чироқлари. 

КОНТАКТ [лот. contactus — бир-бири- 
га тегиш; туташиш] 1 тех. Электр занжи- 
рида икки ўтказгичнинг бир-бирига теги- 
ши, бирикиши, шунингдек, шу бириккан 
жой; умуман, икки жисмнинг бир-бирига 
тегиши ва тегиб турган, туташган жойи. Ав- 
томобиль ўнқир-чўнқир йўллардан кетаёт- 
ганда, контакт механизми мунтазам равиш- 
да ерга тегиб боради. «Фан ва турмуш». 

2 Бевосита алоқа, боғланиш. Улар илгари 
бир-бирларини сўзсиз тушунар эдилар, юрак- 
ларида борини бир-бирига етказиб турадиган 
яширин контакт бор эди. П. Қодиров, Уч ил- 
диз. Мен электростанция билан трактор бри- 
гадаси ўртасида контакт ўрнатгани келдим. 
И. Раҳим, Ҳаёт булоқлари. 

КОНТЕЙНЕР [ингл. container < contain 
— бирга қўшмоқ; жойлаштирмоқ] Ичига юк 
жойланадиган махсус ёғоч ёки темир яшик. 
Темир йўл контейнери. Контейнерда юк 
жўнатмоқ. Контейнерга юк жойламоқ. н 
Кўтариш крани қоришма ва ғишт тўла кон- 
тейнерларнинг тўрттасини бир йўла кўта- 
риб, иккинчи қаватда ишлаётганларга узат- 
ди. А. Муҳиддин, Янги шаҳар. 

КОНТЕКСТ [лот. contextus — қўшилиш, 
уланиш, боғланиш] қ. матн. Фақат кон- 
текстгина ҳар бир сўзнинг конкрет маъно- 
сига ойдинлик киритади. «ЎТА». 

КОНТИНГЕНТ [лот. contingens, con- 
tingentis — алоқадор, ёнма-ён] 1 Муайян 
мунособатлар бўйича бир хил гуруҳ, тои- 
фани ташкил этувчи кишилар гуруҳи. Ҳозир 
мактаб ўқувчилари контингентининг қарийб 
ярмини қизлар ташкил этади. Газетадан. 

2 Бирор нарсанинг муайян мақсадлар 
учун белгиланган чегаравий миқдори. 

КОНТИНГЕНТЛАШТИРИШ Экспорт 
ва импорт воситаларини белгилаш ёрдами- 
да давлат томонидан ташқи савдони тар- 
тибга солиш шаклларидан бири. 

КОНТИНЕНТ [лот. continens, con- 
tinentis — қаттиқ ер, материк] Ер юзини 
ташкил қилган қуруқликнинг денгизлар ва 
океанлар билан ўралган катта бўлаклари- 
дан ҳар бири; қитъа. Евросиё (Европа ва 
Осиё) континенти. Австралия континенти. 

КОНТИНЕНТАЛ Континентга, қитъа- 
га оид; континентда жойлашган, бўлади- 
ган. Континентал мамлакатлар. Континен- 
тал Европа. 





Континентал иқлим Муайян континент 
доирасида шаклланган, қишки температу- 
раси билан ёзги температураси бир-бири- 
дан катта фарқ қиладиган ва ёғин унча кўп 
бўлмайдиган иқлим тури. Кескин континен- 
тал иқлимга эга бўлган Нурота тоғ тизма- 
сида ёз ўзининг иссиқ ва қуруқлиги билан 
ажралиб туради. «Фан ва турмуш». 

КОНТОРА [нем. Kontor] қ. идора. 

КОНТРАБАНДА [итал. cotrabando < 
contra — қарши + bando — ҳукумат фармо- 
йиши] 1 Тақиқланган мол-товар, валюта 
бойликлари ва б. нарсаларни давлат чега- 
расидан ноқонуний равишда, яширинча, 
бож тўламай олиб ўтиш. Олмоснинг контра- 
банда йўли билан олиб чиқиб кетилиши Съер- 
ра-Леоне иқтисодиётига катта зарар ет- 
казмоқда. Газетадан. 

2 Шундай йўл билан ўтказилган мол-то- 
вар ва бошқа қимматбаҳо нарсаларнинг ўзи. 

КОНТРАБАНДИСТ Контрабанда билан 
шуғулланувчи шахс. 

КОНТРАБАС [итал. contrabasso] Тикка 
туриб, камонча билан чалинадиган, энг 
катта, лекин энг паст овозли, торли-ка- 
монли скрипкасимон мусиқа асбоби. 

КОНТРАГЕНТ [лот. contrahens, con- 
trahentis — шартлашувчи] Шартнома би- 
лан ўз зиммасига бирор мажбурият олган 
шахс ёки ташкилот; шартнома тузувчи то- 
монларнинг ҳар бири. 

КОНТР-АДМИРАЛ [фр. contre-amiral] 
Ҳарбий-денгиз флотида энг қуйи (бирин- 
чи) адмираллик унвони ва шу унвонга эга 
бўлган шахс. 

КОНТРАКТ [лот. contractus — бай, 
битим, келишув] Томонларнинг ҳуқуқ ва 
мажбуриятлари кўрсатилган ҳолда тузил- 
ган икки ёки кўп томонлама шартнома, 
битим. 

КОНТРАКТАЦИЯ Маҳсулот ишлаб чи- 
қарувчи ва уни қайта ишлаш, сотиш би- 
лан шуғулланувчи ташкилотлар ўртасида 
контрактлар, шартномалар тузиш. 

КОНТРАМАРКА [фр. cotramarque] То- 
моша жойларига бепул кириш ёки ундан 
вақтинча чиқиб кетиб, қайта кириш учун 
ҳуқуқ берадиган талон. 

КОНТРАСТ [фр. contraste] 1 Кўзга таш- 
ланадиган кескин фарқ; қарама-қаршилик. 

2 Рассомлик ва фотографияда: предмет 
тасвирининг бир-биридан кескин фарқ 


қиладиган қоронғи (тўқ) ва ёруғ (оч) жой- 
лари. Контраст сурат. 

КОНТРАТАКА [фр. contre-attaque — қар- 
ши ҳужум] Ҳимояланувчи қўшинларнинг 
ҳужум қилаётган душманга унинг ҳужуми- 
ни қайтариш мақсадидаги қарши ҳужуми. 
Баталъон душман атакаси такрорланиши- 
ни кутиб.. ўзи контратакаларга ўтиб, ёвга 
талафот етказишга ҳозирланиб турибди. И. 
Раҳим, Чин муҳаббат. 

КОНТРИБУЦИЯ [лот. contributio — 
қўшиш, қўшиб ҳисоблаш] Урушда енгил- 
ган давлат томонидан ғолиб давлатга сулҳ 
шартномаси асосида тўланадиган пул; то- 
вон; чет эл қўшинлари томонидан босиб 
олинган ҳудуд аҳолисига солинадиган маж- 
бурий солиқ. 

КОНТРОЛЁР [фр. controleur — назорат- 
чи, текширувчи] қ. назоратчи. Мен сизни 
контролёр деб ўйлабман, билетсиз кетаёт- 
ган эдим. «Муштум». 

КОНТРОЛЬ [фр. controle < contre-role 
— рўйхат нусхаси; текшириш, назорат] қ. 
назорат. ..ҳуқуқларни муҳофаза қилувчи орган- 
ларнинг иши устидан контролни кучайти- 
риш лозим. Газетадан. 

КОНТРРЕВОЛЮЦИОН қ. аксилинқи- 
лобий. Милиция ходимлари кўпинча контр- 
революцион кучларнинг биринчи зарбаларини 
қайтардилар. Газетадан. 

КОНТРРЕВОЛЮЦИОНЕР \фр. contre- 
revolutionnaire — контрреволюция тарафдо- 
ри] қ. аксилинқилобчи. 

КОНТРРЕВОЛЮЦИЯ [фр. contre- 
revolution — революцияга қарши, револю- 
ция душмани] қ. аксилинқилоб. 

КОНТУЗИЯ [лот. contusion — шикаст, 
лат ейиш, майдаланиш] Тўсатдан етган 
зарбдан (мас., снаряд ёки бомба порт- 
лашидан) организмнинг жароҳатланмай 
лат ейиши, карахт бўлиши. Узоқов.. жанг 
вақтида контузия бўлиб, бир неча кун мед- 
санбатда даволанди. А. Раҳмат, Эллик бир 
баҳодир. 

КОНТУР [фр. contour — ташқи кўри- 
ниш] 1 Нарса-предметнинг ташқи, сиртқи 
шакли, қурилиши; нарсаларнинг чизиқлар 
билан тасвирланган ташқи кўриниши. Би- 
нонинг контурини чизмоқ. н Рассом безак- 
нинг контурини поғона-поғона бўлиб тушув- 
чи чизиқлар билан давом эттиради. «Фан ва 
турмуш». 





2 эл., радио Электр оқими ва кучланиш- 
нинг эркин тебранишлари пайдо бўлади- 
ган ёпиқ электр занжири. 

КОНТУРЛИ Контурдан иборат, кон- 
турдан ташкил топган. Контурли расм. 

Контурли карта Қуруқлик, шунингдек, 
сув ҳавзаларининг номи кўрсатилмай, фа- 
қат шакли кўрсатилган рангсиз географик 
карта. Контурли чизиқ Қатор нуқталардан 
иборат чизиқ. 

КОНУС \юн. konos — дубулға учи] геом. 
Тўғри бурчакли учбурчакнинг катет атро- 
фида айланишидан ҳосил бўладиган гео- 
метрик шакл ва шу шаклдаги нарса. 

КОНФЕДЕРАЦИЯ [лот. confoederatio 
— иттифоқ, уюшма, бирлашма] 1 Муста- 
қиллигини сақлаган ҳолда муайян масала- 
ларда ўз давлат ҳокимияти ва органларига 
эга бўлган давлатлар томонидан тузилади- 
ган давлат қурилиши шакли. 

2 Бирон-бир ташкилотлар уюшмаси, 
иттифоқи. 

КОНФЕРАНСЬЕ [фр. conferencier — ха- 
бар, ахборот берувчи; маърузачи] Эстрада 
томошаларида концертларни олиб борув- 
чи, номерларни эълон қилувчи ва ўйинлар 
орасида ўзи ҳам ҳазил, кулгили номерлар 
ижро этувчи артист. Конферансъе навбатдаги 
номерни эълон қилгани чиққанда ҳам қарсак- 
лар гулдуроси тинмаган эди. М. Исмоилий, 
Бизнинг роман. 

КОНФЕРЕНЦ-ЗАЛ [нем. Konferenzsaal] 
Тантанали мажлислар, конференциялар, 
кенгашлар ўтказиладиган зал. 

КОНФЕРЕНЦИЯ [лот. coferentia — бир 
жойга тўпланиш; йиғилиш] Бирор маса- 
лани муҳокама қилиш, ҳал этиш учун 
ҳукумат, партия, ижтимоий, илмий ва ш. 
к. ташкилотлар вакилларининг муайян ма- 
саланинг муҳокамаси ва ечимига бағиш- 
ланган мажлиси, йиғилиши. Тинчлик ma- 
рафдорларининг халқаро конференцияси. 
Ўқитувчилар конференцияси. Партия кон- 
ференцияси. н Эртага эрталаб олтин 
бўйича Ўрта Осиё конференцияси очилади. 
С. Кароматов, Олтин қум. Матч олдидан 
унинг иштирокчилари бир неча матбуот 
конференцияси ва суҳбатлар ўтказдилар. 
Газетадан. 

КОНФЕССИЯ [лот. confessio — тан 
олиш, эътироф этиш] Диний ишонч, эъти- 
қод; мазҳаб. 


КОНФЕТ [итал. confetto — қанд-шакар- 
дан тайёрланган ширинлик < лот. confectus 
— тайёрланган; пиширилган] Турли шар- 
батлардан шакар қўшиб, қайнатиб тайёр- 
ланган ҳар хил шаклдаги қандолат маҳсу- 
лоти. Нордон конфет. Шоколадли конфет- 
лар. н Гавҳар конфетни Маҳкамнинг очиқ 
кафтига секин қўяётганида, қўл қўлга те- 
гиб, биридан бирига ёқимли ҳарорат ўтган- 
дай бўлди. П. Қодиров, Уч илдиз. 

КОНФИСКАЦИЯ [лот. confiscatio — 
(мол-мулкни) хазина фойдасига олиб 
қўйиш] Хусусий кишиларга қарашли мол- 
мулкларни батамом ёки қисман давлат их- 
тиёрига ўтказиш, мусодара қилиш. 

КОНФЛИКТ [лот. conflictus — тўқна- 
шиш; қарама-қаршилик] Қарама-қарши то- 
монлар, фикр, куч ва ш. к. нинг тўқнашуви; 
жидций келишмовчилик, кескин низо; ха- 
лқаро муносабатларда баъзан қуролли тўқна- 
шувларгача олиб келадиган жанжал, можа- 
ро. Чегара конфликти. Драматик конфликт. 
н Кекса пахтакор билан ёш агроном ўрта- 
сидаги конфликт воқеага асос қилиб олиниб- 
ди. Ҳ. Ғулом, Замин юлдузлари. 

КОНФРОНТАЦИЯ [фр. confrontation < 
лот. con — қарши + frons, frontis — пешо- 
на, олд томон] Қарама-қаршилик, ўзаро 
ихтилофда бўлиш, тўқнашув. 

КОНФУЦИЙ(ЧИ)ЛИК [< хит. Кон- 
фуций (Кун-цзи) — ахлоқий-диний таъли- 
мот асосчиси номидан] Хитойда тарқалган 
уч асосий ахлоқий-диний таълимот (дао- 
сизм ва будцизм билан бирга)дан бири (асо- 
сий тушунчалари: инсонпарварлик, одоб 
қоидалари ҳамда инсондаги ижобий фази- 
латлар). 

КОНЦЕНТРАТ 1 [лот. concentratus — 
бир жойга тўпланган, жалб этилган] Мах- 
сус ишловдан ўтказилган ва пиширишга 
тайёр қилиб қўйилган қуруқ масаллиқ. 
Каша концентрати. Шўрва концентрати. 
н Самолёт яна бир нечта қоп ташлади. 
Бу қопларда концентрат, сухари ва шакар 
бор эди. И. Раҳим, Чин муҳаббат. Шароит 
фалакда космонавтларни концентрат, сиқ- 
ма овқат истеъмол этишга мажбур этади. 
«ЎТА». 

2 қ. х. Тўйимли моддаларга бой, кучли 
ем-хашак, озуқа. Концентрат ем. н Биз 
ҳар бош қўйнинг қишлови учун ўртача 2 цен- 
тнердан хашак, етарли миқдорда ишрали 

озуқа ва концентрат тайёрлаб қўйганмиз. 
Газетадан. 

3 кон. Фойдали қазилмаларни бойитиш 
(тош, тупроқ каби кераксиз нарсаларни 
чиқариб ташлаш) йўли билан ҳосил бўлган 
маҳсулот. Вольфрам концентрати. Мис кон- 
центрати. 

КОНЦЕНТРАТЛИ Тўйимлилик дара- 
жаси юқори, концентрат билан тайёрлан- 
ган. Агар сигир концентратли озуқа ea кўкат 
ўтлар билан тўйдириб боқилса, йил давоми- 
да сут бераверади. Газетадан. 

КОНЦЕНТРАЦИОН: концентрацион 
лагерь Фашист режими ҳукмрон бўлган 
мамлакатларда: сиёсий маҳбуслар қамала- 
диган махсус лагерь. ..миллионга яқин бегу- 
ноҳ жазоирлик концентрацион лагерларда 
азоб чеккан. Газетадан. 

КОНЦЕНТРАЦИЯ |ло/и. concentratio — 
бирор нарсанинг тўпланиши < соп — бирга 
+ centrum — марказ] 1 Бир жойга тўплаш, 
йиғиш; тўпланиш, йиғилиш. Маргимуиши 
биласиз, учувчи унсур, у олтинли қатламлар 
тепасида нурдай таралиб, ҳовурдай жимир- 
лаб ётади. Катта олтин концентрациясини 
шу атрофдан излаш кераклиги аниқ эди. А. 
Мухтор, Бўронларда бордек ҳаловат. 

2 ким. Суюқликда эритилган ёки ҳавога 
тарқалган модданинг шу суюқлик ёки ҳаво 
ҳажмига нисбатан миқдори, кўп-озлиги, 
қуюқ-суюқлиги. Ҳавода заҳарловчи модданинг 
концентрацияси. 

КОНЦЕНТРАЦИЯЛАШМОҚ Бир ерга 
тўпланмоқ, жамланмоқ. Гарчанд Россия асо- 
сан аграр мамлакатлигича қолган бўлса-да, 
унда капитализм жадал ривожланиб борди, 
саноат ишлаб чиқариши жуда юксак дара- 
жада концентрациялашди. Газетадан. 

КОНЦЕНТРИК мат. Умумий марказ- 
га эга бўлган. Концентрик айланалар. 

КОНЦЕПЦИЯ [лот. conceptio — 
тўплаш, бирлаштириш; тизим; ибора] Қа- 
рашлар, фикрлар йўналиши тизими; фикр 
юритиш, дунёни тушуниш, англаш усули. 
Таржима концепциясининг таянч нуқтаси 
интерпретациявий мавқедан иборат. Ғ. Са- 
ломов, Таржима назариясига кириш. На- 
воийнинг шу мавзудаги қитъасининг қуйида- 
ги байтида ҳам унинг концепцияси мухта- 
сар ea аниқ ифодаланган. «ЎТА». 

КОНЦЕРН [ ингл. concern — иштирок; 
манфаат; корхона] Расман ўз мустақилли- 


гини сақлаб қолувчи, лекин амалда мар- 
казлашган молиявий назорат ва раҳбари- 
ятга бўйсунувчи бир қанча саноат, молия 
ва савдо корхоналарининг бирлашмаси, 
қўшилмаси. 

КОНЦЕРТ \фр. concert < итал. concerto 
— уйғунлик, келишув < лот. concertare — 
қизғин мусобақалашмоқ, баҳслашмоқ] 1 
Мусиқа асарлари, ашула, рақс ва ш. к. 
номерларнинг маълум дастур асосида омма 
олдида ижро этилиши, оммага кўрсатили- 
ши. Унинг овози жимжит студиянинг баланд 
шифтларига тегиб жаранглар, бугунги кон- 
цертда ўзи ғолиб чиқаётганини, ажиб бир 
оҳангда айтаётганини билиб турарди. Ў. 
Ҳошимов, Қалбингга қулоқ сол. 

2 Симфоник оркестр ёки халқ чолғу ас- 
боблари оркестрининг жўри билан ёлгиз 
бир чолгу асбоби учун ёзилган йирик му- 
сиқа асари. 

КОНЦЕРТМЕЙСТЕР [нем. Konzert- 
meister — концерт устаси, бошқарувчиси] 1 
Оркестрда ижрочилар гуруҳини бошқариб 
борувчи (биринчи скрипкачи, биринчи 
альтчи ва ш. к.). 

2 Ашулачиларни тайёрловчи, машқ қил- 
дирувчи пианиночи. 

КОНЦЕССИЯ [лот. concessio — рухсат; 
ён бериш, йўл бериш] 1 Бирор давлат ёки 
маҳаллий органлар тасарруфидаги табиий 
бойликлар ёки бошқа хўжалик объектлари- 
дан вақтинча фойдаланиш, айрим корхо- 
на, кон ва ш. к. ни ишга солиш, қуриш учун 
ижозат бериш ва шу ҳақдаги шартнома. 

2 Шундай шартнома асосида қурилган, 
ишлаётган корхона. 

КОНЦЛАГЕРЬ айн. концентрацион ла- 
герь қ. концентрацион. 

КОНЧИ Конда ишловчи, кон ишчиси. 
Ҳа, нима бўпти боқса, кончи йигит, Юра- 
гингни агар ёқса, кончи йигит? Меҳмон 
бўлгин кондан қайтганингда, Қайсиси сенга 
ёқса, кончи йигит. Т. Тўла. Бироқ бу ўйиқ- 
лардан қадимий кончилар нима қазиб олган- 
ликлари маълум эмас. С. Кароматов, Олтин 
қум. 

КОНЧИЛИК 1 Кон иши, кончи иши, 
касби. 

2 Кон қуриш ва кондан фойдаланиш 
соҳаси. 

КОНЬ [р. конь — от] спрт. Гимнастика 
машқлари учун мўлжалланган, козёлдан 
узун, тўрт оёқли асбоб, спорт анжоми. 





КОНЬКИ [р. «конь» сўзидан] спрт. 
Оёқ кийимига боғлаб, музда учиш учун 
ишлатиладиган, энсиз узун тиғли мосла- 
ма. Конькида учмоқ. н Юзларидаги қизи- 
ли напормон бўлиб кетган тинмас шўх бо- 
лалар оёқларига конъки, тахтакач боғлаб.. 
шаҳар айланадилар. Ш. Ризо, Қор ёғди, 
излар босилди. 

КОНЬКИЧИ Конькида учиш билан 
шуғулланувчи спортчи. 

КОНЬЮНКТИВА [лот. conjunctivus — 
бириктирувчи] Кўзнинг бириктирувчи пар- 
даси — қовоқнинг ички сатҳи ва кўз соққа- 
сининг олдинги (ташқи) сатҳини қоплаб 
турувчи юпқа шаффоф шиллиқ парда. 

КОНЬЮНКТИВИТ Кўз шиллиқ пар- 
даси — конъюнктиванинг яллиғланиши. 

КОНЬЮНКТУРА [лот. conjunctura < 
conjungere — бириктирмоқ, қўшмоқ] 1 Иж- 
тимоий ҳаётнинг бирон-бир соҳасидаги 
шарт-шароитлар мажмуи, шу соҳада вужудга 
келган, пайдо бўлган аҳвол, вазият. 

2 Иқтисодиётнинг маълум даврдаги жо- 
рий ҳолатини кўрсатувчи белгилар мажмуи; 
бозорда у ёки бу товарга бўлган талаб ва 
таклифнинг ўзаро нисбати. 

КОНЬЯК [фр. Cognac — Франциядаги 
шаҳар номи] Узум виносини ҳайдаш ва узоқ 
муддат сақлаш йўли билан олинадиган куч- 
ли спиртли ичимлик. Яхна гўшт, қази, туз- 
ланган бодринг ва бир неча шишада вино, 
коньяк қўйди. С. Анорбоев, Оқсой. 

КООПЕРАТИВ [лот. cooperatio — ше- 
риклик, ҳамкорлик] 1 Дастлабки босқичда 
ўз-ўзини бошқариш ва молиялаштириш 
мақсадида тадбиркорлик фаолиятини олиб 
бориш учун ихтиёрий равишда бирлашган 
фуқаролар гуруҳини жамлаган ташкилот. 
Давлат ва кооператив ташкилотлари ишга 
туширилди. Газетадан. 

2 эск. Кооперация магазини. Кооператив- 
нинг доимий мижозлари. н Гузарнинг икки 
тарафини чойхона, кичик бостирмага жой- 
лашган кооператив ва узун чўзилиб кетган 
ичин-ташин данғиллама иморат ўраб олган. 
Ҳ. Шамс, Душман. 

КООПЕРАТИВЛАШМОҚ Кооперация 
асосида бирлашмоқ. 

КООПЕРАТИВЧИ 1 Кооперация, ко- 
оператив аъзоси, иштирокчиси. 

2 с. т. Кооперацияга қарашли магазин 
сотувчиси. Кулоқ-бурунларигача жун шарф 


билан ўраб, мўлтайиб ўтирган кооператив- 
чи.. кичкина дўкончаси ичида баъзан депси- 
ниб-депсиниб қўяди. Ҳ. Шамс, Душман. 

КООПЕРАТОР [фр. cooperateur — хо- 
дим, бирга ишловчи] айн. кооперативчи. 

КООПЕРАЦИЯ [лот. cooperatio — ше- 
риклик; ҳамкорлик] 1 Ўзаро боғланган 
ишлаб чиқариш жараёнида ёки саноат тар- 
моқларида кишиларнинг ёки ташкилотлар- 
нинг ҳамкорлик асосида ишлашини таш- 
кил этиш шакли. 

2 Пайчилардан тушган маблағ асосида 
тузилган савдо-сотиқ ёки ишлаб чиқариш 
корхонаси, жамияти. Ҳунармандчилик коо- 
перацияси. Уй-жой кооперацияси. н Қиш- 
лоқ аҳолисининг талаб ва эҳтиёжларини сез- 
гирлик билан ҳисобга олиб бормаётган мат- 
лубот кооперациялари ҳам бор. Газетадан. 

КООПТАЦИЯ [лот. cooptatio — қўшим- 
ча сайланиш, қўшимча сайлаш] Сайлаб 
қўйиладиган органлар таркибига, қўшим- 
ча сайловлар ўтказмай туриб, янги аъзо- 
лар ёки номзодлар киритиш. 

КООРДИНАТ [лот. со — билан, бирга 
+ ordinatus — тартибга солинган, йўлга 
қўйилган] Нуқтанинг текислик ёки фазо- 
даги ҳолатларидан бирини кўрсатувчи бел- 
ги. -Координатини айт! — Юрьев телефон 
трубкасига қичқирди. И. Раҳим, Чин муҳаб- 
бат. Етакчи самолёт учувчиси координатшр- 
ни пухта такрорлади. Ҳ. Ғулом, Тошкент- 
ликлар. 

КООРДИНАЦИОН Координация 
қилувчи, мувофиқлаштирувчи. Шу ойда 
Тошкентда ўзбек филологияси масалалари 
бўйича II республика координацион йиғили- 
ши бўлиб ўтди. «ЎТА». 

КООРДИНАЦИЯ [лот. coordinatio — 
ўзаро келишув < со — билан, бирга + 
ordinatio — тартибга солиш; жойлаштириш] 
Иш, фаолият ва ш. к. ни бир-бирига муво- 
фиқлаштириш, уйғунлаштириш. Координа- 
ция масаласи йиғилишда атрофлича муҳо- 
кама қилинди. Газетадан. 

КОПАР: копар иссиқлик Ўта иссиқлик 
(қ. иссиқлик 3). Қази — копар иссиқлик. Ко- 
пар совуқлик Ўта совуқлик (қ. совуқлик 5). 
Карам шўрва — копар совуқлик. 

КОПИЯ [лот. copia — бойлик; кўплик, 
миқцор; захира] Аниқ нусха, бирор нар- 
санинг аниқ, айни такрорланган акси, 
тасвири. 





КОПТИКОВ [ф. jLS jdilX — ковлаш, 
ковлаштириш; излаш, қидириш]: коптиков 
қилмоқ Роса суриштирмоқ; ков-ков қил- 
моқ. Ҳовлига кириб борди. Айвонда ер чизиб 
ўтирган хотинини кўрди. Ҳозир сўрайди, 
қаёққа бордингиз, қаерда экан, дея копти- 
ков қилади, деб хаёлига келтирган эди, Меҳ- 
риниса чурқ этмади. Р. Файзий, Ҳазрати 
инсон. 

КОПТОК 1 Чўзилувчан ёки эластик 
материалдан ишланган, қаттиқ сатҳга урил- 
ганда, ирғиб отиладиган шар; тўп. Футбол 
коптоги. Волейбол коптоги. Резинка копток. 
Болалар копток ўйнашмоқда. н Фақат кўча 
ичкарисида, ягона симёғоч тагидаги сайҳон- 
ликда икки қизалоқ копток ўйнайди. Ў. 
Ҳошимов, Қалбингга қулоқ сол. 

2 Коптокка ўхшатиб ўралган, думалоқ 
ўрам (ип, каноп ва ш. к. ҳақида). Бир коп- 
ток ип. Уч копток ипак. н Ранг-баранг 
ипакларни калавасидан чиқариб, чархда бир- 
икки товлаб олади-да, копток қилиб ўраб 
қўяди. Ойдин, Бечора. 

КОР [ф. jLS — иш, меҳнат; юмуш] кам 
қўлл. 1 Бирор мақсадда қилинадиган фао- 
лият, ҳаракат, иш. Энди бу коринг қўйгин, 
Беҳуда юраринг қўйгин. «Тоҳир ва Зуҳра». Сиз 
«қаторда норим бўлса, юким ерда қолмай- 
ди», деб юрибсиз. Гап норда эмас, корда! С. 
Абдуқаҳҳор, Гап норда эмас. 

Кори бад Ёмон иш, ярамас хатти-ҳара- 
кат. Сиз менинг мактабимни ёндирмадингиз, 
йўқ , болаларнинг дилларида ўз кори бадингиз 
билан ўзингизга нафрат ўтларини ёндирдин- 
гиз. М. Исмоилий, Фарғона т. о. Кори хайр 
Хайрли, яхши иш; ҳиммат билан берилган 
(бериладиган) нарса. -Кори хайр иши дав- 
латга қарамайди, оғайни,— писанда қилди 
мулла Бердиёр, — ҳимматга қарайди, ҳим- 
матга. «Муштум». Бир-биримизга қанот-қуй- 
руқ бўлиб, вақт-соат етганда, кори хайрга 
киришамиз. Ойбек, О. в. шабадалар. 

2 Ҳожат-эҳтиёж. Бирор корига ишлатмоқ. 
н Шунисига суюнаманки, ўша вақтларда 
яхшигина рўзғор тузиб, қўр-қут орттирган 
эканмиз, бари халқнинг корига ярайди. Ой- 
бек, О. в. шабадалар. 

3 Тўғрилаш йўли; илож. ..шундоқ қилсам, 
чакки бўлмас. Бунинг кори осон. «Муштум». 
Суянган тоғимиз ўзингиз, опахон, бир кори- 
ни қилмасангиз, ишкал бўлиши турган гап. 
А. Тўлаганхўжаев, Чигирткалар. 


Кор жойи Нозик жойи, таъсир қилади- 
ган жойи. Молларни олиб чиқиб кетишди, 
қий-чув солиб, чироқ ёқиб қарасак, ўлиб ётиб- 
ди. Унинг кор жойига пичоқ солган экан. Ҳ. 
Нуъмон ва А. Шораҳмедов, Ота. Кор қил- 
моқ Таъсир қилмоқ. Сувўтга кор қила бош- 
лади ea орадан бирор соат ўтар-ўтмас, алан- 
га пасайди. Ҳ. Ғулом, Машъал. Ҳой, Юлдуз- 
хон, сенга кулишга кулдим-у, боядан бери 
ўзимга кор қилмаяпти-да. Р. Файзий, Чўлга 
баҳор келди. Кори ҳол Бирор иш, ҳодиса 
(одатда, номақбул иш, ҳодиса). Майли, 
жиддий кори ҳол рўй бермаган бўлса бўлди. 
О. Мўминов, Хиёбондаги уч учрашув. 

КОРАНДА [ ф. bXj, jlX — деҳқон; иш бе- 
рувчи; ишчи] тар. Ҳосилнинг бир қисми- 
ни (4/4 дан 1/2 гача қисмини) олишга бай- 
лашиб ишловчи деҳқон. Мен мингбошининг 
корандасиман. Каллайи саҳардан қоронғи 
кечгача қўш ҳайдаб, бир маҳал ҳўкизларим- 
ни қайтариб келаётсам, ҳаром ўлгурлардан 
биттасининг оёғи бузуқ кўприкка тиқилиб, 
синиб қолди. М. Исмоилий, Фарғона т. о. Йи- 
гитлардан 6upu — увада кийимли.. юзи оф- 
тобда куйган корандами, чорикорми.. йўғон 
товуш билан атрофга бонгурди. Ойбек, Тан- 
ланган асарлар. 

КОРАФТА [ф. ajliiljlX — тажрибали, 
кўпни кўрган] с. т. Кўпни кўрган, ўз бо- 
шидан кечириб, тажриба орттирган; таж- 
рибали. Ўзи ўн йил муттасил машина ҳай- 
дагандан кейин корафта бўлиб кетаркан, 
керак бўлса, чироқсиз ҳам ишлайверади. Ҳ. 
Назир, Маёқ сари. 

КОРГОҲ [ф. alSjlS — устахона; корхо- 
на, ишхона] эск. кт. 1 Ўзаро тортишувлар, 
олишувлар бўлиб турадиган жой, кураш 
майдони. Аввало шуни айтай: бу олам, дарҳа- 
қиқат, ғоят мураккаб сиргоҳ ea коргоҳдир. 
Лекин энг мураккаб нарса — одамдир, одам 
бўлмоқдир. В. Зоҳидов, Гўзаллик нимада? 

2 айн. ишхона. 

КОРДОН [ф. jbjlX — билимдон; иш- 
билармон] кт. кам қўлл. айн. ишбилармон. 
Сиз каби кордон пойтахтимизда осойишта- 
ликни.. барпо қилур. Ойбек, Навоий. 

КОРЕИС 1 Корея аҳолисининг асоси- 
ни ташкил қилувчи халқнинг номи. Корейс 
халқи. қ. корейслар. 

2 Шу халққа мансуб. Корейс тили. 

КОРЕИСЛАР Кореянинг асосий аҳоли- 
сини ташкил қилувчи халқ. 





ju£^os 


КОРЖОМА [ф. — иш + 4-oL^. — 

кўйлак, кийим] Иш кийими. Шийпон че- 
тидаги трактор ғилдираклари остида кор- 
жома кийган ёш йигит тимискиланиб, ўзи- 
ча гоҳ у, гоҳ бу ерни тиқирлатиб қўярди. Р. 
Пўлатов, Олтин калит. Вой ўлсин, сал чар- 
чаш шунақа бўлса, рангингда ранг, ҳолингда 
ҳол қолмабди. Айвонга чиқ, коржомангни еч! 
Ҳ. Ғулом, Машъал. 

КОРЗИНКА [р. корзин(к)а — сават, ка- 
жава] Дастали сават. Бир корзинка олма. н 
У қозиқдаги пахталигини кийиб, қўлида кор- 
зинка, гастрономга кетади. Мирмуҳсин, 
Топилган ҳусн. 

КОРИДОР [фр. corridor < лот. corri- 
dorium — югуриш жойи] Бинонинг ичида- 
ги хоналарга кириш ва хоналараро алоқа 
учун хизмат қилувчи йўлак. Улар коридор- 
дан ўтаётганларида, Вася Степанов мудир- 
нинг кабинетидан чиқди. П. Турсун Ўқитув- 
чи. Аллақаерда овози баландлатиб қўйилган 
радио шанғиллайди, коридорда қизлар полни 
гурсиллатиб юришади.. Ў. Ҳошимов, Қал- 
бингга қулоқ сол. 

КОРИЗ [ф. jlS — ер остидан ўтказил- 
ган сув йўли; ариқ] қ. х. Бир неча қудуқлар- 
ни бирлаштирувчи ер ости канали, бир-бири 
билан бирлаштирилган қудуқлар тизими. -Ғў- 
за қуриб қоляпти. Cye керак, cye! Коризлар 
бўлса кўмилиб кетяпти! — деди раис. С. Анор- 
боев, Меҳр. X—XI асрларда деҳқонлар Ёйилма 
ea Сарикўл сойларининг бўйларида кориз усу- 
лида ер ости сувини ҳам ишга солганлар. С. 
Анорбоев, Қатрада қуёш акси. 

КОРЛАМОҚ шв. кам. қўлл. Қулоққа ол- 
моқ, эътибор бермоқ (қилмоқ). Биқининг- 
дан шайтон қитиқлаб турганидан кейин 
отанинг гапини корлармидинг. Н. Норқоби- 
лов, Бекатдаги оқ уйча. 

КОРОБКА [р. коробка — липа пўстло- 
ғидан тўқилган сават < пол. krobka < лот. 
corbis — сават, корзина] Картон, тахта ёки 
металлдан ясалган қопқоқли кичкина 
идиш; қутича. У лўмбиллаб даҳлизга чиқди, 
cye олиб кириб, чой қўйди, шкафдан бир ко- 
робка конфет олди. С. Сиёев, Отлиқ аёл. 

Тезликлар коробкаси тех. Автомашина, 
трактор ва ш. к. да тезликларни ўзгартириш 
учун хизмат қиладиган механизм. 

КОРОЛЛИК айн. қироллик. 

КОРОЛЬ [< лот. Carl — франклар ҳукм- 
дори Буюк Карл номидан] 1 айн. қирол. 


2 с. т. Шоҳ (шахмат ва қарта ўйинида). 
Ғиштин король. 

КОРОНКА [лот. corona — тож, чамбар] 
Тишни сақлаш учун унга кийдириб қўйи- 
ладиган, металл ёки пластмассадан қилин- 
ган қоплама. 

КОРПОРАТИВ Бирон-бир корпорация, 
уюшмага мансуб, оид; кўпчиликка, умум- 
га тегишли. Айниқса, банкнинг корпоратив 
мижозлар билан яқиндан иш олиб бориши 
туфайли унинг активлари 68,5 миллиард 
сўмга ошди. Газетадан. Пластик карточка 
шахсий ea корпоратив бўлиши мумкин. Га- 
зетадан. 

КОРПОРАЦИЯ [лот. corporatio — бир- 
лашма, ҳамжамият] 1 Касб ёки табақа ман- 
фаатлари умумийлиги асосида бирлашган 
кишилар гуруҳи, жамияти, иттифоқи. 

2 Бозор иқтисодиёти ривожланган мам- 
лакатларда (мас., АҚШ, Канада каби) ак- 
циядорлик жамияти шакли. 

КОРПУС [лот. corpus — тана, жисм, 
модда; бир бутун нарса] 1 Механизм, ап- 
парат ва ш. к. нинг таянчини ёки қобиғини 
ташкил этувчи қисми. Соат корпуси. Ста- 
нок корпуси. н.. анҳор бўйида машина кор- 
пусининг баланд қадди кўринди. М. Исмои- 
лий, Фарғона т. о. Ўзиюрар шассининг аф- 
заллиги шундаки, унинг корпусига пахтачи- 
ликдаги барча иш жараёнларини бажара ола- 
диган машина ea агрегатларни ўрнатиш мум- 
кин. Газетадан. 

2 Бир умумий участкадаги, бир мажмуа- 
га кирувчи бинолардан бири, алоҳида бино. 
Ўнга яқин синфхона ea катта cnopm залини 
ўз ичига олган янги корпус қурилиб, фойда- 
ланишга топширилди. Газетадан. Тўқув ea 
тикув дастгоҳлари жойланадиган корпусда 
500 нафарга яқин маҳаллий ишчилар меҳнат 
қилишади. Газетадан. 

3 Бир неча дивизия ёки бригададан ибо- 
рат йирик ҳарбий қўшилма. Фронт қўмон- 
донлиги плацдармда армиянинг бир корпу- 
сини қолдириб, қолган икки корпуси билан 
жанг қилишга буйруқ берди. Назармат, 
Жўрлар баланд сайрайди. 32-ўқчи корпус 
жангчилари дарёнинг чап қирғоғида мудо- 
фаага ўтиб, окоп қазишга киришдилар. Га- 
зетадан. 

4 Бирор давлатдаги барча дипломатлар, 
консуллар. 

Қонун чиқарувчи корпус Қонун чиқарув- 
чи айрим муассасаларнинг ёки қонун чи- 





қарувчи органга тегишли палаталарнинг 
барча депутатлари. Қонун чиқарувчи корпус 
раиси бўлган Шнейдер заводга солдатлар 
чақирди, стачка бостирилди. «Янги тарих». 

КОРРЕКТОР \лот. corrector — тузатув- 
чи] Корректура ўқиш ва тузатиш ишини 
бажарувчи типография ёки нашриёт ходи- 
ми; мусаҳҳиҳ. Машиналар ғириллаб, Саҳи- 
фалаб беради. Бир ёқдан корректорлар Со- 
лиштириб кўради. Қ. Муҳаммадий. 

КОРРЕКТУРА [лот. correctio — туза- 
тиш, тўғрилаш] 1 Босилган матндаги хато- 
ларни тузатиш. 

2 Матннинг хатоларини тузатиш учун 
бостириб олинган нусха. Бир куни муҳаррир 
корректура ўқиб ўтирган эди, кабинет эши- 
ги тақиллаб қолди. С. Абдуқаҳҳор, Рецен- 
зент. 

КОРРЕЛЯЦИЯ [лот. correlatio — ўзаро 
нисбат, муносабат] 1 Нарсалар ва тушун- 
чалар ўртасидаги муносабат, уларнинг ўза- 
ро мувофиқлиги, бир-бирига боғлиқлиги. 

2 мат. Қатъий функционал хусусиятга 
эга бўлмаган тасодифий миқдорлар ораси- 
даги эҳтимолий боғланиш. 

3 биол. Одам, ҳайвон, ўсимликлар орга- 
низмидаги таркибий қисмларнинг тузили- 
ши ва вазифалари ўртасидаги ўзаро мосла- 
шувчанлик, уйғунлик; боғланиш. 

4 тлш. Лисоний унсурларнинг ўзаро 
шартланганлиги, улар ўртасидаги алоқа, 
ўзаро боғлиқлик. 

КОРРЕСПОНДЕНТ [фр. correspondant 
< лот. correspondere — жавоб бермоқ, ха- 
бардор қилмоқ] 1 айн. мухбир. 

2 иқт. Бошқа ташкилотларга бозорда 
тўла, ҳар томонлама фаолият олиб бори- 
ши учун хизмат кўрсатувчи банк ёки бо- 
шқа молия ташкилоти. 

КОРРЕСПОНДЕНЦИЯ Мухбирлар то- 
монидан оммавий ахборот воситалари учун 
жойлардан юборилувчи хат, хабар, жўнат- 
малар. Ишчи ва қишлоқ мухбирларининг ма- 
қолалари, корреспонденцияларида.. муҳим 
масалалар кўтарилмоқда. Газетадан. 

КОРРИДА [исп. corrida de toros — буқа- 
лар югуриши, пойгаси] Испания, Порту- 
галия, Жанубий Франция ва Лотин Аме- 
рикасида қадимда пайдо бўлган буқа жан- 
ги (буқа билан кураш олиб борувчи, уни 
ўлдирувчи кишилар «матадор», «тореро» 
деб аталади). 


КОРРОЗИЯ [лот. corrosio — емирилиш] 
тех. Металларнинг кимёвий таъсир остида 
емирилиши, занглаши. Сув агрессив муҳит- 
ни вужудга келтиради, шунинг учун корро- 
зия мусибатнинг ўзгинаси, чунки бунда те- 
мирдан тортиб то электроникагача ишдан 
чиқади. «Фан ва турмуш». У[қотишма] си- 
фатлари жиҳатидан гранит ва мармардан 
қолишмайди, коррозияга чидамлилиги юқори- 
дир. Газетадан. 

КОРРУПЦИЯ [лот. corruptio — бузиш, 
йўлдан оздириш; сотиб олиш] Мансабдор 
шахсларнинг ўзларига ишониб топширил- 
ган ҳуқуқлари ва ҳокимият ваколатидан 
шахсий бойлик орттириш мақсадида фой- 
даланиши (коррупция порахўрлик, мансаб- 
ни суиистеъмол қилиш ва б. ноқонуний 
ҳаракатларни ўз ичига олади). Ҳокимият те- 
пасида турган ҳукумат чириб-ириб кетган- 
дан кейин, бошқалари бу ҳукуматни ағда- 
риш учун курашардилар, лекин курашганда 
ҳам, коррупция ва эксплуатацияга хотима 
бериш учун курашмас эдилар. Газетадан. 

КОРСЕТ [фр. corset — маҳкам ушлаб, 
тутиб турувчи] Қадди-қоматни чиройли, 
расо тутиш ёки даволаш мақсадида тақи- 
ладиган, кўкрак қафасининг пастки қис- 
ми ва қоринни сиқиб, тортиб турадиган 
махсус белбоғ. 

2 Умуртқа поғонаси синган, қийшай- 
ган ва касалланган пайтда уни керакли 
ҳолатда ёки қимирлатмай тутиб турадиган 
ортопедик мослама. 

КОРСОЗ [0. jL^ jLS — ишни бажаришга 
ёрдам берувчи] айн. кордон. Корсоз йигитга 
ўхшаб кетади. Ойбек, Навоий. 

КОРСОН [ф. К — ёғоч ёки сопол 
хампа; қути] 1 Ёғочдан ишланган катта то- 
воқ. Бир катта қарағай оғочнинг тагини 
ўйдириб олган катта корсони бор эди, ки- 
чикроқ ҳовуздай эди. «Ойсулув». Корсонда 
қимиз келди. Бек бир-икки зарангни ичган- 
дан кейин ясланиб, кўкка қараб ётиб олди. 
А. Қодирий, Ўтган кунлар. Дастурхон ус- 
тига бир корсон ширқовоқ қўйилган. С. Ай- 
ний, Дохунда. 

2 Айрим мусиқа асбобларининг товуш- 
ни кучайтирадиган ковак қисми, қорни. 
Дастанг зардолидан, корсонинг арча, Бор- 
дир оҳангларинг ёқимтой анча, Куйласанг, 
қўлингга маҳлиё барча, Суҳбатнинг машъа- 
ли бўлган, дўмбирам. Ёдгор бахши. 





3 шв. Эгарнинг орқа қисми. От белига 
ташлай берди чол Соқи, Корсони кумуш, қоши 
олтин эгарни. «Хушкедци». Ўртоқ директор 
эгарда, мен эгар корсонини ушлаб ўтирибман. 
Ш. Холмирзаев, Йўллар, йўлдошлар. 

4 От туёғининг гардиш қисми. Йигирма 
уч кеча-кундуз югуриб, Корсонидан ивиб туш- 
du туёғи. «Маликаи айёр». 

КОРТ [ингл. court — ҳовли; ўйин май- 
дончаси] Катта теннис ўйини учун жиҳоз- 
ланган, мослаштирилган майдонча. 

КОРТЕЖ [фр. cortege — кириб келиш; 
жўнаб кетиш] Тантанали юриш, маросим 
(асосан транспортда). 

КОРУНД | нем. Korund < қад. ҳинд mu- 
лидан[ Турли металлар оксидлари қўшил- 
масидан иборат қаттиқ абразив минерал. 

КОРФАРМО [ф. — ишкўрса- 

тувчи, иш буюрувчи; ишбилармон; кор- 
хона эгаси] эск. Иш буюрувчи, иш бошқа- 
рувчи, иш жараёнига раҳбарлик қилувчи. 
Корфармо Аҳмад Чалабий кунлардан бир кун 
мадраса томида юрган Меъморга ишларнинг 
чала қолаётганига афсусланаётгандай 
бўлиб, таассуф билдирди. Мирмуҳсин, 
Меъмор. 

КОРХОНА [ф. — ишхона] 1 

Ишлаб чиқариш ёки савдо бўлими ҳамда 
шундай бўлимлардан бир нечасининг бир- 
лашмаси. Давлат корхоналари. Савдо кор- 
хонаси. Хусусий корхона. Саноат корхона- 
лари. н Механика заводлари қурилгунга 
қадар эски тартибда дегрезлик корхонаси 
ишларди. Ойдин, Бечора. Ҳозир Денов шаҳ- 
puda ўнлаб саноат, автотранспорт ва қури- 
лиш корхоналари ишлаб турибди. «Фан ва 
турмуш». 

2 с. т. Иш жойи, ишхона. ..кимдир бо- 
зорга ошиқади, кимдир туртиниб-суртиниб, 
корхонасига шошади. X. Тўхтабоев, Ширин 
қовунлар мамлакати. Малоҳат суриштирга- 
ни корхонага борибди; суриштириб қараса, 
Жонфиғон фақат ўн етти кун ишлабди, хо- 
лос. А. Қаҳҳор, Жонфиғон. 

КОРХОНАЧИ тар. Корхона эгаси. 

КОРЧАЛ(Л)ОН \ф. jlS — даллол; 

ишбилармон] 1 Ўзини ҳаммадан билимдон 
деб ҳисобловчи, билармон; маҳмадона. Са- 
намай саккиз деб юрган экансиз, корчалон 
кекса! Ойбек, О. в. шабадалар. 

2 Ишбилармон, эпчил. У[Алимардон] қай 
даражада корчалон ва уддабуролигини, бек- 


нинг олдида катта обрўга эгалигини хўжа- 
йинга уқтириш фикрида эди. С. Айний, До- 
хунда. Азимжон ўзи бадавлат корчалон, йи- 
гит ёшидан буён қоракўл бўйича ноёб мута- 
хассис. А. Мухтор, Чинор. Океан нарёғидаги 
бир корчаллон юмшоқ креслода пинакка ке- 
тиб ўтирарди. «Муштум». 

КОРЧАЛОНЛИК Кор чалонга хос 
иш, хатти-ҳаракат. Мен ундан [Мўмин- 
жондан] Холиқнинг қандай қилиб «инже- 
нер» бўлиб қолганини сўрасам, унинг эн- 
саси қотиб: -Инженер қаёқда! Ўзларича 
корчалонлик қилаверадилар, — деди. Ҳ. На- 
зир, Бир туп ғўза. 

КОР-ҲОЛ (тўғриси кори ҳол) қ. кор 3. 

Катталар-ку «бир кор-ҳол бўлмасин, эҳти- 
ёт шарт» дегандек, кўзлари олазарак бўла- 
верди. «Муштум». Бирон кор-ҳол бўлмасин, 
деб моторга ўт бериб, жадал ҳайдаб кетди. 
С. Аҳмад, Юлдуз. 

КОСА [ф. 4^uK] 1 Пиёладан каттароқ, 
асосан суюқлик ва турли овқатлар солиб 
ичиш учун ишлатиладиган идиш. Бир коса 
сут. Икки коса қатиқ. н [Йўлчи].. меҳ- 
монлар учун дам ясоғлиқ патнуслар, дам чой.. 
дам косаларда шўрвалар ташишди. Ойбек, 
Танланган асарлар. Жувон бўшаган чинни 
косаларни йиғиштириб, ошхонага чиқиб кет- 
ди. С. Анорбоев, Оқсой. Овқат пишди. Ҳо- 
зоннинг занги чиқиб қорайган гўжага қатиқ 
ҳам ранг киргиза олмади. Туробжон икки коса 
ичди, хотин эса ҳануз бир косани яримлата 
олмас эди. А. Қаҳҳор, Анор. 

2 Ўз пўчоғи устида кўндалангига кесиб 
қўйилган қовун, тарвуз ёки ҳандалак бўла- 
ги, палласи. Қовунни коса қилиб сўймоқ. н 
Патнус кўкча ва шакарпалак косалари би- 
лан тўлиқ эди. М. Исмоилий, Фарғона т. о. 
Қўқоннинг қаймоққа йўғрилган пойгир namup- 
лари, оқ пўст шафтолисию ҳафсала билан 
коса қилинган умурвоқи қовунлари.. К. Яшин, 
Ҳамза. 

Бош косаси анат. Калланинг мия жой- 
лашган қисми, мия қопқоғи. Коса тагида 
нимкоса бор Бир нарса, иш-ҳаракат зами- 
нида яширилган бошқа бир нарса борли- 
гини билдиради, шунга ишора қилади. Рай- 
ком секретарининг бу ҳимматини Зумрад 
аввалига ёш, тажрибасиз раисга.. беғараз 
кўмак деб тушунди. Энди билса, коса таги- 
да нимкоса бор экан. С. Сиёев, Отлиқ аёл. 
Косаси оқармайди Ҳаёти, турмуши яхши- 




л 


ланмайди, ўнгланмайди. Дангасанинг ко- 
саси оқармайди. н -Дадам раҳматлининг 
қўли ҳар ҳунарга эпчил эди,— деди Йўлдо- 
шев, — аммо ҳеч вақт бечоранинг косаси 
оқармади. Ойбек, О. в. шабадалар. Кўз ко- 
саси Бош суягининг юз қисмидаги кўз 
жойлашган чуқурлик. Унинг [Сотволди- 
нинг].. чап кўзи ўйилган ва кўз косасига қуюқ 
қора қон тўлиб қотиб қолган, маҳкам юмил- 
ган лаблари тимдаланган эди. П. Турсун, 
Ўқитувчи. Сабр косаси тўлиб тошди қ. сабр 
2. Она эса насиҳат ва ўгит беришдан нари- 
га ўтмайди. Сабр косаси тўлиб кетган қиз 
ноилож ёрилишга мажбур бўлди. Ж. Абдул- 
лахонов, Хонадон. 

КОСАГУЛ Ўтиришда ичкилик қуювчи 
ва ўтиришни бошқариб турувчи шахс; со- 
қий. Косагул бўлгандир энанг, алла-ёр, алла- 
ёр! « Ш ирин билан Шакар». Косагул, қуйил- 
син мусаффо майлар, Ғалаба, бахт учун ичай- 
лик, қани! Уйғун. 

КОСАГУЛЛИК Косагул иши, вазифа- 
си. Косагулликни Фосиҳ афанди олиб борди. 
М. Исмоилий, Фарғона т. о. ..раис косагул- 
лик қилиб, манзират кўрсатган кишига ишо- 
ра қилди, — мезбон хафа бўлдилар. С. Ну- 
ров, Нарвон. 

КОСАЧА 1 Коса 1 с. кичр. 

2 бот. Гулнинг гултож остидаги коса- 
чабарглардан ташкил топган пиёласимон 
қисми. 

КОСАЧАБАРГ бот. Гулнинг косача- 
сини ташкил қилувчи яшил баргчалар- 
дан бири. 

КОСЕКАНС [лот. со — бирга + secans 
— кесувчи] мат. Тўгри бурчакли учбур- 
чакда гипотенузанинг ўткир бурчак қар- 
шисидаги катетга нисбатидан иборат три- 
гонометрик функция; қўшимча бурчак- 
нинг секанси. 

КОСИБ [а. — касб қилувчи, ўрга- 

нувчи, ҳунарманд] 1 Қўл иши билан шу- 
ғулланувчи ҳунарманд. Кўли суст косибдан 
оёғи илдам гадой яхши. Мақол. н Уста 
Мўмин ёлғизқўл бир косиб эди. А. Қаҳҳор, 
Асрор бобо. Найманча — азалдан косиблар 
маҳалласи.. Бўзчилик — бу ердагиларнинг 
қарийб ҳаммасига ота касб. А. Мухтор, Опа- 
сингиллар. 

2 Оёқ кийими (этик, маҳси ва ш. к.) 
тикиш билан шуғулланувчи ҳунарманд. Бу 
одамларнинг бири — Фармон кал лақабли 


этикдўз косиб бўлиб, ёши ўтиши билан у 
тузалиб кетган. Мирмуҳсин, Меъмор. 

КОСИБЛИК Косиб иши, касби. Бирмун- 
ча вақтлар олдин мулла Бурҳон косиблик 
билан кун кечирар эди. Ш. Рашидов, Қуд- 
ратли тўлқин. «Ари уяси»нинг аҳли бир ма- 
ҳалла бўлиб, асосий касби косибликдир. Мир- 
муҳсин, Чодрали аёл. 

КОСИБЧИЛИК айн. косиблик. Буни со- 
тиб, чарм, ип, сирач, мум сингари косибчи- 
лик учун керакли ашёларни олади. Ойбек, 
Танланган асарлар. 

КОСИЛКА \р. косилка < косить — ўрмоқ 
(ўт-ўланларни)] Ўт, беда ва ш. к. экинлар- 
ни ўрадиган машина; ўроқ машина. Пичан 
ўришга кимлар бориши, қанча от косилка, 
қанча трактор косилка ажратишни белги- 
лашиб, қарор қабул қилишгунча, ўйинқароқ 
болалар икки уйқуни олишган эди. С. Анор- 
боев, Оқсой. 

КОСИНУС [лот. со — бирга + sinus — 
бурилиш, қайрилиш, эгиш] мат. Тўғри 
бурчакли учбурчакда ўткир бурчакка ёпиш- 
ган катетнинг гипотенузага нисбатидан 
иборат тригонометрик функция; қўшимча 
бурчакнинг синуси. 

коски кам қўлл. Ярамас, бузғунчи, 
бузуқ каби ҳақорат маъносида қўлланади. 
Аммо муомаласи дағал, оғзи коски бўлиб, 
одамларни оёқ учида кўрсатади. Ҳ. Назир, 
Кўктерак шабадаси. Такаббур, бахил бир 
лўттибоз. Коски бир нобакор у валатП. Тўла. 
Ҳафталаб жой ўзгартириб юрган Хайрулло 
маҳалла коскиларининг иғволарига йўлиқди. 
«Муштум». 

КОСМЕТИК Косметикага оид. Итали- 
яда косметик товарлар учун бўлган талаб 
кун сайин ортиб бормоқда. Газетадан. 

КОСМЕТИКА | юн. kosmetike (techne) — 
пардоз, безатиш санъати] 1 Кишининг таш- 
қи кўринишини яхшилаш мақсадида тери- 
ни парваришлаш ва даволаш чора-тадбир- 
лари; пардоз. 

2 Пардозга, тери, соч, лаб, киприк, 
тиш, тирноқ кабиларни пардоз қилишга 
оид воситаларнинг умумлашма номи. Ач- 
чиқ бодомдан кўпинча хушбўй эфир мойи оли- 
ниб, бу косметика саноатида кенг кўламда 
қўлланмоқда. Газетадан. 

КОСМЕТОЛОГ Косметология мутахас- 
сиси; пардозчи. 






КОСМЕТОЛОГИЯ [косметика + юн. 
logos — таълимот, фап] Тиббиётнинг ин- 
сон ташқи кўринишини (юз, баданни), 
айрим аъзолар (бурун, қулоқ ва б.) шак- 
лини турли ниқоб (маска)лар ёрдамида 
ёки жарроҳлик йўли билан яхшилаш во- 
ситалари ва методларини ишлаб чиқади- 
ган бўлими. 

КОСМИК 1 Космосга, коинотга, унда 
мавжуд нарсаларга оид, уни ўрганиш учун 
хизмат қиладиган. Космик алоқа. Космик 
кема. Космик станция. Космик телевиде- 
ние. Космик тиббиёт. Космик физика. н 
Физик олимлар яқин вақтларга қадар кос- 
мик бўшлиқни ўрганишни фақат орзу қила 
олар эдилар. «Фан ва турмуш». 1960 йил 19 
август куни иккинчи космик кема Ер йўлдо- 
ши орбитасига учирилди. Ҳ. Шокирова, 
Парвозлар. 

2 кўчма Жуда тез, космик тезлик дара- 
жасида рўй берадиган. Қурилиш ишлари кос- 
мик жадалликда бормоқда. 

КОСМОГОНИК Коинот (олам)нинг 
юзага келиш (пайдо бўлиш) жараёнига оид. 
Дунёдаги барча халқлар мифологиясида яго- 
на космогоник таълимот сингиб кетган. 
«Фан ва турмуш». 

КОСМОГОНИЯ | нт. kosmogonia — дунё- 
нинг яралиши, пайдо бўлиши] Астроно- 
миянинг осмон жисмларининг пайдо бўли- 
ши ва ривожланиши тўғрисидаги масала- 
лар билан шуғулланадиган бўлими. Ҳозирги 
замон космогонияси Қуёш системасида бўлган 
планеталарнинг ва Қуёшнинг ўзининг ҳам 
вужудга келишидаги бутун жараён жуда тез 
рўй берганлигини кўрсатувчи исбот-далил- 
ларга эгадир. Газетадан. 

КОСМОДРОМ [космос + юн. dromos 
— чопиш, югуриш жойи] Сунъий йўлдош, 
космик кема ва ш. к. космик аппаратларни 
учириш учун махсус жиҳозланган жой. Кос- 
монавтлар Юрий Гагарин ва Герман Титов 
ҳам ўз дўстларига маслаҳат бергани, кўмак- 
лашгани бу ерга, космодромга келишган. Га- 
зетадан. 

КОСМОНАВТ [космос + юн. nautes — 
денгизчи, денгизда сузувчи] Космик кема- 
да космосга учувчи, космосга парвоз қилув- 
чи шахс. Космосда узоқ яшаган космонавт- 
лардан бири Георгий Гречконинг фикрича, 
инсон вазнсизлик шароитида анча узоқ вақт 
бемалол ишласа бўлади. «Фан ва турмуш». 


КОСМОНАВТИКА [ космос + юн. 
nautike — кемани юритиш, бошқариш] Кос- 
мик аппаратларни планеталараро фазода 
учириш назарияси ва амалиёти. Космонав- 
тика тарихида киши бошқарадиган энг узоқ 
муддатли — 211 кунлик учиш муваффақи- 
ятли тугади. Газетадан. 

КОСМОПОЛИТ [юн. kosmopolites — 
дунё фуқароси] 1 Космополитизм тарафдо- 
ри; ватанпарварлик ҳиссини йўқотган шахс. 

2 биол. Ер юзида кенг тарқалган ҳай- 
вонлар ёки ўсимликлар тури. 

КОСМОПОЛИТИЗМ «Киши дунё фу- 
қаросидир» деган сохта шиор остида ватан- 
парварликни, миллий маданият анъанала- 
рини, халқларнинг миллий мустақиллиги- 
ни инкор этувчи мафкура. 

КОСМОС | юн. cosmos — бутун олам; 
коинот] Ер атмосферасидан ташқарида 
чўзилиб кетган, ўзида мавжуд бўлган бар- 
ча объектларни ҳам қамраб олган фазо; Ер 
атрофидаги фазо (яна қ. коинот). Инсон илк 
бор космосга сафар қилишидан олдин олим- 
лар 15 турдан зиёд ҳайвон ва ўсимликларда 
тадқиқот олиб боришган. «Фан ва турмуш». 
Ниятим: ўзбек ёшлари космонавт-учувчи 
бўлиб, космосни забт этса. Мен шу ишга 
кўпроқ ҳисса қўша олсам бас. Газетадан. 

КОСОВ Ўт, оловни тўғрилаш, тортиш 
ва ш. к. учун ишлатиладиган ёғоч ёки темир 
таёқ. Косов узун бўлса, қўл куймас. Мақол. н 
Тоир ака қўлида косов билан олов тўғрилар 
эди. А. Қодирий, Меҳробдан чаён. 

КОСТЁЛ [ пол. kosciol] Полякларнинг 
католик ибодатхонаси. 

КОСТЮМ [фр. costume] 1 Пиджак ва 
шим ёки жакет ва юбкадан иборат устки 
кийим. 

2 с. т. Ёқаси қайтарилган, кўкрак олди 
очиқ, тугмали калта устки кийим; пиджак 
ёки жакет. Мундоқ қарасам, катта йўл 
ўртасидан билагига костюм ташлаган да- 
вангидай бир йигит келяпти. С. Сиёев, 
Ёруғлик. 

3 Маскарад ёки театр кийими (қ. либос 2). 

КОСТЮМЕР [фр. costumer] Спектакль 

учун костюмлар, кийим-бошлар тайёрлов- 
чи театр хизматчиси. -Театримизда-чи, ре- 
жиссёр, костюмер, суфлёр.. ҳаммаси бор. 
Фақат раҳбар йўқ, — деди Собиржон Маш- 
рабга. Ш. Саъдулла, Икки билагузук. 





КОСТЮМЛИК Костюм қилишга ета- 
диган. Бир костюмлик коверкот. 

КОТАНГЕНС [лот. со — бирга + tangens 
— уринувчи, уринма] мат. Тўғри бурчак- 
ли учбурчакда бурчакка ёпишган катетнинг 
қаршидаги катетга нисбатидан иборат три- 
гонометрик функция; қўшимча бурчакнинг 
тангенси. 

КОТИБ [а. — (хат) ёзувчи, (ки- 

тоб) кўчирувчи] 1 тар. Рўйхат тузиш, 
қўлёзмаларни кўчириш билан шуғулланган 
шахс; мирза. Навоийнинг котибларга ҳомий- 
лиги асосан 1469 йилдан, яъни у давлат ар- 
боби вазифасига кўтарилиб, котибларга 
ҳомийлик қилиш учун моддий имкониятга эга 
бўлиши биланоқ бошланган. «ЎТА». 

2 Идора ва муассасаларда, лавозимли 
кишилар, ёзувчилар ва ш. к. шахслар ҳузу- 
рида ёзув-чизув ишлари ва ёзишмаларни 
олиб борувчи ходим, шахс. Котиб ўтира- 
диган стол тепасидаги «Папирос чекма!» 
деган ёзув остига кимдир пистакўмир билан 
«Носвой чекавер!» деб ёзиб қўйибди. С. Аҳмад, 
Ҳукм. Бу хатларни у шахсан ўзи ва котиби 
ёрдамида ўрганиб, аксариятига эринмай 
жавоблар ёзган. Газетадан. 

3 Идора, муассаса ва ш. к. лар котиби- 
ятига раҳбарлик қилувчи, котибият иш- 
ларига масъул ходим. Фанлар академияси- 
нинг бош илмий котиби. Институтнинг 
илмий котиби. 

4 Махсус кенгаш, йиғинларнинг баён- 
нома ва ш. к. ёзув-чизув ишларини олиб бо- 
рувчи шахс. Диссертация ҳимоялари бўйича 
илмий кенгаш котиби. Мажлис котиби. 

КОТИБА Котиб аёл. Назар қабулхонага 
чиқиб, котибага Алиматни топишни буюр- 
du. Э. Усмонов, Ёлқин. Котиба раис кириши 
билан дик этиб ўрнидан турди. А. Кўчимов, 
Ҳалқа. 

КОТИБИЯТ 1 Муассаса ва ташкилот- 
ларда, анжуман ва ш. к. катта йиғинларда 
жорий ишларга раҳбарлик қилувчи ёки 
ташкилий-техник вазифаларни бажарувчи, 
сайлаб кўйилган орган ёки маъмурий бўлим. 
Вазирлар Маҳкамаси котибияти. 

2 Шундай орган, бўлимларда ишлайди- 
ган ходимлар. 

КОТИБЛИК Котиб иши, вазифаси. Қо- 
рабек аввалларда баъзи амлокдорлар ea 
ҳокимларга мирзалик — котиблик қилиб 
юрарди. С. Айний, Эсдаликлар. Албатта, cye 
келтириш котиблик ишларига кўмилиб ўти- 


ришдан кўра енгил ea ёқимли эди. Ш. Раши- 
дов, Бўрондан кучли. 

КОТИРОВКА [фр. coter — рақамламоқ, 
белгиламоқ] Биржада амалдаги вазият ва 
қонунчилик меъёрларига амал қилган 
ҳолда хорижий валюталар, қимматбаҳо 
қоғозлар курсини ҳамда товарлар нархи- 
ни белгилаш. 

КОТЛЕТ [фр. cotelette — қобирғача < 
лот. costa — қобирға] Қиймаланган ёки ту- 
йилган гўштдан тайёрланган ясси, кулча 
шаклидаги овқат (баъзи турларида қийма 
қобирғага ёпиштирилган бўлади). Қайна- 
тилган макарон билан котлет келтирдим. 
С. Сиёев, Ёруғлик. 

КОТЛОВАН [р. котлован — пойдевор 
учун қазилган чуқур < котёл — идиш, тоғо- 
рача] Пойдевор қуриш учун қазилган чуқур. 
Иморатларнинг пойдеворини қуриш учун кот- 
лован қазимоқдамиз. Ш. Рашидов, Бўрондан 
кучли. Ўтган якшанба эрталаб Самадийлар 
турган тўғоннинг пастидаги котлованда cye 
пайдо бўлди. А. Мухтор, Туғилиш. 

КОТТЕЖ [ингл. cottage — деҳқон уйи] 
Унча катта бўлмаган, одатда, икки қават- 
ли, бир оилага мўлжалланган тураржой. 
Маҳалладаги коттежлар атрофига ўтқазил- 
ган «яшил девор» лар ҳам дарахтларга тақ- 
лид қилгандек ўсиб кетган. «Муштум». Гав- 
ҳарнинг боғчаси посёлканинг ўртароғида, бир 
қаватли бежирим коттежлар орасида экан. 
С. Сиёев, Ёруғлик. 

КОФЕ [голл. coffie < а. ь j^j] 1 Уруғи- 
дан махсус ичимлик тайёрланадиган тро- 
пик ўсимлик, қаҳва дарахти. 

2 Шу дарахтнинг уруғи ва ундан тайёр- 
ланган кукун; қаҳва толқони. Чой, кофе, 
какао, гармдори, қора мурч ea тамаки тар- 
кибида алкалоидлар бор. «Фан ва турмуш», 

3 Шундай кукун, толқон кўшиб тайёр- 
ланган ичимлик; қаҳва. Бир стакан қора 
кофе. н Мулозим йигитнинг елим патнис- 
да иссиқ кофе келтирганини одам сезмади. 
С. Сиёев, Ёруғлик. 

КОФЕИН [лот. coffeinum < а. ъ j^j] 
Кофе дони, чой барги ва б. баъзи ўсимлик- 
лар таркибида бўладиган алкалоид (кўзға- 
тувчи, тетиклантирувчи дори сифатида 
кўлланади). Кофеин моддаси чойни хушхўр 
қилади, кишини тетиклаштириб, унинг чеҳ- 
расини очади. «Фан ва турмуш». 

КОФИ [а. — етарли] эск. кт. Ки- 

фоя қиларли, етарли. Бу хизматга унинг 







илми кофими? [деди Имом]. А. Қодирий, 
Меҳробдан чаён. 

КОФИР [а. jilS — танимовчи, инкор этув- 
чи, ислом динини танимовчи, ғайридин] дин. 
1 айн. ғайридин. Ҳамма мусулмонлар баб-бара- 
вар, деб ўйлайсизми? Мусулмонлар ўртасида 
бўрилар йўқми? Майли, кофирми, мусулмон- 
ми, биз бўриларнинг жазосини берамиз. Улар 
кофирда ҳам бор, мусулмонда ҳам. Ойбек, 
Танланган асарлар. -Шаҳар фаранг, инглиз 
деган кофирлар билан тўлиб ётибди. Араблар 
унда-бунда кўринади, холос, — деди Ҳожи хола. 
М. Исмоилий, Фарғона т. о. 

2 Дин йўлидан қайтган, худосиз. Бир 
зум чўзилган сукутни Салимбойвачча бузди: 
-Уламоларимиз газета ўқиган одамларни ҳам 
«кофир» деб ҳисоблайдиларки, бу жаҳолат- 
дан бошқа нарса эмас. Ойбек, Танланган 
асарлар. 

КОФТА [р. кофта — калта кўйлак ёки 
плаш <нем. Kuft — уй кийими] Аёлларнинг 
калта кўйлаксимон, одатда белгача туша- 
диган кийими. У[Фотима\ енгларига чиройли 
қизил каи/талар тикилган украинча оқ шойи 
кофта, қора юбка кийган эди. П. Турсун, 
Ўқитувчи. ..деразадан тушаётган нур юпқа 
капрон кофтасидан ўтиб, новвотранг ич 
кўйлагининг тасмаларини.. ёритади. Ў. 
Ҳошимов, Қалбингга қулоқ сол. 

КОФТИКОВ, кофтуков қ. коптиков. 

КОЧЕГАР [р. кочерга — темир косов] 
Буғ қозонларининг ўтхонасига ўт ёқувчи 
ишчи. Пароход кочегари. 

КОЧЕГАРКА Буғ қозонининг ўтхонаси 
жойлашган, шунингдек, ёқилғи турадиган 
хона, жой. Хотирангизда бўлса, шахтёрлар 
шаҳри — Ангрен бир вақтлар Ўзбекистон 
«кочегарка» (оловхона)си деб ном олганди. 
Газетадан. 

КОШИН [ф. — кафель, кошин] 1 

Чиннига ўхшатиб ишланган, ялтироқ, 
нақшли ғишт плиткаси. Деҳлида масжид ва 
мезаналар керагидан ортиқча. Ҳалларини, 
кошинларини, нақшларини қаердадир кўрган- 
даймиз. 3. Акрамов, Ҳиндистон лавҳалари. 

2 Бир-бирига зич қилиб ёпиштирилган 
ранг-баранг шиша, мармар, тош, ёғоч ва 
ш. к. дан ясалган сурат ёки нақш. Умадраса- 
лар ички-ташқи кенг саҳнга, баланд ва мус- 
таҳкам деворга, ҳашаматли тоқ-равоқ ва 
гулдасталарга эга бўлиб, баъзиларининг пеш- 
тоқлари, гумбазлари ва деворлари ранг-ба- 


ранг кошинлар билан безатилган бўлар эди. 
С. Айний, Эсдаликлар. 

КОШИНКОР [ф. — кошин 

қопловчи; кошин билан безатилган] 1 Ко- 
шин ишловчи, биноларни кошин билан бе- 
затувчи уста. Машҳур кошинкор. н ..у [Аб- 
дулла Болтаев] машҳур наққош, кошинкор, 
этнограф сифатида танилди. Газетадан. 

2 Кошин ишланган, кошин билан бе- 
затилган. Шу икки уйнинг орасига ўтирган 
(ўрнашган) кошинкор ва нақшин чорхари ай- 
вон бу ҳовлининг биринчи мартаба кўзга ча- 
линадиган ортиқликларидандир. А. Қодирий, 
Ўтган кунлар. 

КОШИНКОРЛИК Кошин пишириш, 
тайёрлаш ва биноларни кошин билан бе- 
затиш иши, касби. 

кошинли айн. кошинкор 2. Тузиб ҳар 
мадраса кошинли порлоқ, Равоқу гумбазу гул- 
dacma пештоқ. Ҳабибий. 

КОШИНПАЗ [ф. ул^\<. — кошин пи- 
ширувчи, тайёрловчи] Кошин пиширувчи, 
кошин тайёрловчи. Аммо, сиз болаларим, иш- 
нинг охирини ўз елкангизга олинг. Бундан 
буёғи — сирчиларга, кошинпазларга ёрдам 
қилиш, кўпи кетиб ози қолган. Мирмуҳсин, 
Меъмор. 

КОШКИ [ф. < (jiLS — агарда, 

қани энди] мод. с. Сўзловчининг айтилаёт- 
ган фикрга тарафдорлигини, шуни хоҳла- 
шини билдиради, «қани энди», «қандай 
яхши бўлар эди» каби маъноларни ифода- 
лайди. Кошки у ҳам Йўлчига ҳамроҳлик қил- 
ган бўлса, у билан дардлашиб, ғамларига 
шерик бўлиб, овутиб, юпатиб, у билан бирга 
тепалар, жарлар ошса. Ойбек, Танланган 
асарлар. О кошки, булутсиз тиниқ осмонда 
учган қуш бўлсайдим.. Оддийгина қуш. X. 
Даврон, Қақнус. 

КОШКИИДИ с. т. (тўғриси кошки эди) 

қ. кошки. Кошкийди, қизим, даданг сўзимга 
қулоқ соладигин эркак бўлса [деди онаси Гул- 
норга ]. Ойбек, Танланган асарлар. 

КОШОНА [ф. «iiLilS — кичик уй, ту- 
раржой; ин, уя] кт. Ҳашаматли, кўркам 
бино. Сиз ишсиз, қашшоқ йигит, лекин са- 
ройларда, кошоналарда яшовчиларнинг, қор- 
ни тўқ ва ҳамёни тўлиқларнинг фикрига жўр 
бўляпсиз. Ойбек, Танланган асарлар. 

КОЭФФИЦИЕНТ [лот. coefficiens, 
coefficientis — ёрдам берувчи] 1 мат. Бирор 

математик ифоданинг ўзгармас ёки маъ- 
лум кўпайтувчиси. 

2 физ. Бирор физик хоссани миқдор 
жиҳатдан белгилайдиган кўпайтувчи. Кен- 
гайиш коэффициенти. Фойдали иш коэффи- 
циенти. 

3 Қанча энергия фойдали ишга айла- 
нишини кўрсатадиган миқдор. Ҳозир бри- 
гада меҳнатда иштирок этиш коэффици- 
ентини жорий этмоқда. Газетадан. [Аҳме- 
дов] Сувдан фойдаланиш коэффициентини 
ошириш йўлларини белгилади. С. Кароматов, 
Сўнгги бархан. 

КОҲИН [а. — руҳоний; ғойибдан 

хабар беришни, фол очишни даъво қилув- 
чи; сеҳргар] Бирор воқеа-ҳодисани олдин- 
дан билиб хабар берувчи; ромчи; фолбин. 
Ғойибдан хабар берувчилар икки турли бўла- 
дилар: биринчиси — вали, иккинчиси — ко- 
ҳин. С. Айний, Эсдаликлар. Коҳинлар дам 
уриб қисмат фолидан, Кўп хомуш этдилар 
Акрисий шоҳни. А. Исроилов. 

КОҲИШ [ф. — камайтириш; па- 

сайтириш] эск. кт. Ташвиш, дард-койиш. 
Чиптанинг нима коҳиши тушиб қолди? С. Аб- 
дулла, Мавлоно Муқимий. Қочма ростгўй 
дўстларнинг коҳишу озоридан, Қадди рост 
шамнинг тилидан ўртанур парвона ҳам. Э. 
Воҳидов, Муҳаббат. 

КРАБ [голл. krab] Ўн оёқли денгиз қис- 
қичбақаларининг бир тури (айримлари ов- 
қат сифатида ишлатилади). 

КРАН I [голл. kraan] Газ ёки суюқликни 
қуйиш учун хизмат қиладиган жўмракли 
труба. Товушингни эшитиб, болаларинг би- 
рин-кетин уйдан чиқишади. Бири чопқиллаб 
келиб, очиқ қолган кран жўмрагини бурайди. 
Газетадан. 

КРАН II [нем. Kran] тех. Оғир юклар- 
ни кўтарадиган ва бир жойдан иккинчи 
жойга кўчирадиган механизм. Кўтарма 
кран. Кўчма кран. н Жўрабек кран тепа- 
сидаги прожектор ёритиб турган ғишт 
уюми олдида тўхтаб, штирос тутатди. С. 
Аҳмад, Хотин. 

КРАНЧИ Кранда ишловчи. ..омилкор 
кранчилар, ташаббускор экскаваторчилар.. 
куйиб-пишиб ишламоқдалар. Газетадан. 

КРАСКА [р. красить — «бўямоқ, беза(т)- 
моқ» фл. дан ясалган от] айн. бўёқ 1. 

КРАТЕР | юн. krater — катта товоқ, коса] 
геол. Тоғорасимон ёки воронка кўриниши- 
да ҳосил бўлган ботиқ, чуқурлик, мас., 


вулканнинг лава отилиб чиқадиган оғзи. Да- 
дашев кратер атрофини айланиб чиқди. И. 
Раҳим, Тақдир. 

КРАХМАЛ [нем. Kraftmehl < Kraft — 
куч, энергия, қувват + Mehl — ғалла уни] 
Кўпчилик ўсимликларда фотосинтез нати- 
жасида ҳосил бўладиган углевод; баъзи 
ўсимликлардан олинадиган таъмсиз оқ по- 
рошок; оҳор (озиқ-овқат, кимё, тўқима- 
чилик саноатларида ишлатилади). Чит 
тўқилгандан кейин оҳор берилади. Бунинг 
учун кўп миқдорда крахмал керак. Ойдин, 
Суҳбати жонон. Каштаннинг таркибида 
крахмал, оқсил, ёғ ва бошқа моддалар.. бор. 
«Фан ва турмуш». 

КРАХМАЛЛАМОҚ Крахмал бермоқ, 
крахмалли сувга солмоқ. Рўзғор учун зарур 
бўлган айрим буюмларни крахмаллаш ҳам 
фойдали. «Саодат». 

КРЕДИТ [лот. credit — у ишонади] бухг. 
Кирим-чиқим дафтарларининг чиқимлар, 
унадиган пуллар ёзиладиган ўнг томони; 
зид. дебет. -Бухгалтериянинг дебет-кредити 
учма-уч бўлиши керак, — деди Очил. Б. Раҳ- 
монов, Юрак сирлари. 

КРЕДИТ [лот. creditum — қарз < credere 
— ишонмоқ] Фойда қайтариш шарти би- 
лан, вақтинча фойдаланиш учун пул ёки 
моддий маблағлар бериш жараёнида юзага 
келадиган иқтисодий муносабатлар тизи- 
ми; шахс ёки муассасанинг ўзига тегишли 
пулларни ҳисоблаб қўйиладиган счёти; 
қарз, насия, кредит; маблағ, чиқарилган 
пул. Ўтган йилдан товарларни кредитга бе- 
риш шакли кенг тараққий этди. Газетадан. 
Шу туфайли корхона жуда катта миқдор- 
да жарима тўлар, маблағларнинг асосий қис- 
ми кредитдан фойдаланганлик учун сарфла- 
нарди. Газетадан. 

Кредит билетлари Кредит муомалалари- 
да олтин ёки қоғоз пуллар ўрнида ишлати- 
ладиган тўлов воситалари (банкнот, чек, 
вексель ва ш. к.) Кредит карточкаси Банк 
ёки кредит муассасаси томонидан берила- 
диган ва пластик карточка кўринишидаги 
шахсий (эгасининг номи ёзилган) тўлов 
ҳисоб-китоб ҳужжати. 

КРЕДИТОР [лот. creditor — қарз берув- 
чи] Мол ёки пулни насияга, қарзга берган 
муассаса ёки шахс; зид. дебитор. 

КРЕЙСЕР [голл. kruiser — денгиз сайёҳи] 
Кучли артиллерия, ракета, торпеда ва ми- 





налар билан қуроллантирилган тезюрар 
катта ҳарбий кема. Қутб музликларига швед 
ва француз крейсерлари йўл олди. «Фан ва 
турмуш». 

КРЕКИНГ [ингл. cracking — парчала- 
ниш, ажралиш] тех. Нефть ва унинг тар- 
кибий қисмларини улардаги мураккаб уг- 
леводород молекулаларини юқори ҳарорат 
ва босим ёрдамида парчалашга асосланган 
қайта ишлаш жараёни. 

КРЕМ [фр. creme] 1 Қанд, қаймоқ, мева 
шираси ва ш. к. қўшиб тайёрланган нишол- 
дасимон ширинлик (кўпинча торт, пирож- 
ний каби кондитер маҳсулотларини безаш 
учун ишлатилади). 

2 Косметик пардоз мойи; ёғупа. Иеча- 
неча шофёрлар унга атир, упа.. крем келти- 
риб, совға қилмоқчи бўлардилар. И. Раҳим, 
Чин муҳаббат. 

3 Чармдан қилинган оёқ кийимларига 
суркаб, пардозлаш учун ишлатиладиган 
махсус мой; этик мойи. Қора крем. Жигар- 
ранг крем. н Этигимнинг креми қаерда? И. 
Раҳим, Чин муҳаббат. 

КРЕМАТОРИЯ [лот. crematorium < 
cremare — ёқмоқ] Кремация қилинадиган 
бино ёки печь. 

КРЕМАЦИЯ [лот. cremare — ёқмоқ, 
куйдирмоқ] Жасадни юқори температура- 
ли махсус печда куйдириш. Марҳумнинг [Не- 
рунинг] жасади Ражастхонда кремация 
қилинади. Газетадан. 

КРЕМЛЬ \р. кремль — шаҳар ичидаги 
қалъа] Қадимги Русь шаҳарларида: шаҳар- 
нинг ички қалъаси. Москва Кремли. Қозон 
шаҳри кремли. 

КРЕМНИИ [юн. kremnos — чўққи, қоя] 
Кварц, чақмоқтош каби тоғ жинслари тар- 
кибига кирувчи, Менделеев даврий систе- 
масининг IV гуруҳига мансуб тўқ кулранг 
кимёвий элемент. Ер пўстида кислород, 
кремний, магний элементлари кўп учрайди. 
«Фан ва турмуш». 

КРЕОЛЛАР [фр. creole < исп. criollo — 
барпо қилмоқ] 1 Лотин Америкасига даст- 
лаб кўчиб келган испан ва португалларнинг 
авлодлари. 

2 Мазкур ҳудуддаги инглиз, голланд ва 
француз мустамлакаларида африкалик қул- 
ларнинг авлодлари. 

3 Африка мамлакатларида африкалик- 
ларнинг тубжойли бўлмаган, келгинди халқ 


вакиллари билан бўлган никоҳларидан ту- 
ғилган авлодлар. 

КРЕП [фр. crepe] Ипак, жун ёки оддий 
ипдан юзаси ғадир-будир қилиб махсус тай- 
ёрланадиган газлама. 

КРЕПДЕШИН [фр. crepe de Chine - 
Чин (Хитой) крепи] Пишиқ, юпқа шоҳи 
газлама. Нигоранинг эгнида оппоқ крепдешин 
кўйлак. С. Анорбоев, Оқсой. 

КРЕПОСТНИК [р. ] тар. Крепостной 
ҳуқуқ тарафдори, крепостной хуқуқни 
ҳимоя қилувчи реакционер, помешчик; 
крепостнойчи. 

КРЕПОСТНОЙ [р. ] сфт. Помешчик- 
ларнинг ўзига қарашли деҳқонларга, улар- 
нинг меҳнати ва мол-мулкига чексиз эга- 
лик қилишига асосланган. Крепостной ту- 
зум. Крепостной хўжалик. 

Крепостной ҳуқуқ тар. Помешчиклар- 
нинг ўзларига қарашли деҳқонларга, улар- 
нинг мол-мулкига, меҳнатига чексиз эга- 
лик қилиш ҳуқуқи. 

2 от Крепостнойлик тузуми асосида 
помешчикка қарам бўлган шахс. Крепост- 
нойлар қўзғолони. 

КРЕПОСТНОЙЛИК тар. 1 Крепостной 
ҳуқуққа асосланган тузум. Крепостнойлик 
даври. 

2 Шу тузумга хос ижтимоий муносабат- 
лар. Крепостнойлик хўжалиги. Крепостной- 
лик меҳнати. 

КРЕПОСТНОЙЧИ айн. крепостник. 

КРЕСЛО [қад. р. кресло — ҳайвонни 
сўйиш учун тўшалган нарса; кейинчалик: 
кенг ўтирғич, ўриндиқ] Тирсакларни 
қўйиб, суяниб ўтириладиган кенг курси. 
Смирнов Погодинни креслога таклиф қилди- 
ю, ўзи ҳам унинг ёнига стул келтириб ўтир- 
гач, гапнинг олдини олиб, сўз қотди. Ш. Ра- 
шидов, Бўрондан кучли. Машариф Қориев 
билан Ёқутой раиснинг рўбарўсидаги крес- 
лога ўтиришди. Ж. Шарипов, Хоразм. 

КРЕСТ [қад. р. крест — дастлаб: Христос 
(Исо); кейинчалик: хочга тортиш; чўқин- 
тириш] Христиан динида топиниш, сиғи- 
ниш рамзи ва предмети; бут, хоч, салиб. 

2 Ўзаро кесишган икки чизиқ, лента ва 
ш. к. Ўкириб келаётган, қизил крести бор оқ 
машина унинг рўпарасида чийиллаб тўхта- 
ди. И. Раҳим, Тинимсиз шаҳар. 

Халқаро Қизил Крест ва Қизил Ярим ой 
жамияти Уруш ёки табиий офатлардан за- 





рар кўрган аҳолига ёрдам кўрсатиш учун 
тузилган кўнгилли жамият. 

КРЕСТГУЛЛИЛАР Уруғи икки палла- 
ли, гулбарглари крест шаклида жойлашган 
ўсимликлар (мас. карам, турп, хантал). 

КРИЗ [фр. crise — хуруж] Бемор аҳво- 
лининг тўсатдан оғирлашиб қолиши (мав- 
жуд касаллик заминида юзага келади). 

КРИЗИС | юн. krisis — ҳал қилиш; бури- 
лиш нуқтаси; оқибат] 1 Бирдан, тўсатдан 
юз берган ўзгариш, танг ва мушкул аҳвол; 
танглик. Искандар руҳий кризисни боишдан 
кечираётганида, Ашур унга энг маккор, ҳий- 
лакор, ёвуз одам бўлиб туюлди. «ЎТА». Иш- 
сизлик ва уй-жой кризисидан миллион-мил- 
лион бошпанасиз америкаликлар азоб чекмоқ- 
да. Газетадан. 

Сиёсий кризис Халқ оммасининг уму- 
мий аҳвол ва ҳукумат сиёсатидан қатъий 
норозилиги орқасида мамлакатда вужудга 
келган танг сиёсий ҳолат. Ҳукумат кризиси 
Эски ҳукуматнинг истеъфо бериши ҳал 
этилган, аммо ҳали янги ҳукумат тузилма- 
ган давр. 

2 тиб. Касалликнинг кескин ўзгариши, 
касалнинг энг оғир аҳволдан тузалишга 
томон ўзгариш пайти. ..иситманинг тартиб- 
ли суратда пасайиб бориишда асосан икки 
ҳол мавжуд. Бундан бири «лизис», иккинчи- 
си «кризис» деб аталади. Н. Исмоилов, Ка- 
салларни парвариш қилиш. 

3 иқт. Низонинг кескин шакли бўлиб, 
мақсад ва маблағ, тактика ва стратегиянинг 
қарама-қаршилигини, қимматли қоғозлар- 
нинг қайта баҳоланишини акс эттиради. 

КРИМИНАЛИСТ Криминалистика му- 
тахассиси. Оқилов ҳодиса рўй берган жой- 
нинг фотосхемасини олишга уринаётган кри- 
миналист ходим ёнига келди. И. Қаландаров, 
Шохидамас, баргида. 

КРИМИНАЛИСТИК Криминалистика- 
га оид. Криминалистик текишриш. Крими- 
налистик экспертиза. 

КРИМИНАЛИСТИКА [лот. criminalis 
— жиноятга доир, алоқадор] Жиноий иш- 
ларни текшириш методларини ўрганади- 
ган, жиноятни очиш усул ва воситалари- 
ни тадқиқ этадиган фан. Ҳозирги кунда ил- 
мий-техникавий armapam ходимлари — за- 
монавий криминалистиканинг техник воси- 
талари билан қуролланган юқори малакали 
ходимлар.. Газетадан. 

27—Ўзбек тилининг изоҳли луғати 


КРИМИНОЛОГИЯ [ лот. crimen, 
criminis — жиноят + юн. logos — таълимот] 
Жиноятчилик сабаблари ва шароитларини 
ўрганадиган, унга қарши кураш ва олдини 
олиш усуллари ҳақидаги фан. 

КРИОТЕРАПИЯ [юн. kryos — совуқ; 
муз + терапия] Совуқ билан даволаш: ял- 
лиғланиш жараёнларида, қон кетишда 
оғриқни камайтириш, шишни йўқотиш ва 
б. ҳолатларда бирор аъзони, тўқималарни 
мўътадил (музлаб қолмайдиган) даража- 
да совитиш. 

КРИПТОГРАММА [юн. kryptos — яши- 
рин, махфий + gramma — ҳарф, ёзув] 
Криптография усулида тайёрланган хат 
ёки ҳужжат. 

КРИПТОГРАФИЯ [юн. kryptos — яши- 
рин, махфий + grapho — ёзаман] Хабардор- 
ларгина биладиган махфий ёзув усули, мах- 
фий ёзув. 

КРИПТОН [ юн. kryptos — яширин, 
махфий] Менделеев даврий системасининг 
VIII гуруҳига мансуб кимёвий элемент; 
инерт газ. 

КРИСТАЛИК Кристаллардан иборат, 
кристаллардан таркиб топган, кристалл 
тузилишга эга бўлган. Кристалик жинслар. 
Кристалик шакллар. 

КРИСТАЛЛ [юн. kristallos — тоғ биллу- 
ри; муз] Заррача (атом, ион ёки молеку- 
ла)лари муайян даврий такрорланувчи тар- 
тибда жойлашиб, фазовий кристалик пан- 
жара ҳосил қилувчи қаттиқжисм. Муз крис- 
таллари. Туз кристаллари. н Бор моддаси 
кристалларининг ажойиб мустаҳкамлиги 
маълум бўлди. «Фан ва турмуш». 

КРИСТАЛЛАНМОҚ Кристаллга айлан- 
моқ, кристалл шаклига кирмоқ. Кристаллан- 
ган модда. н Агар фосфогипсда фосфат кис- 
лота кўп бўлса, кристалланиш жараёни шу 
қадар бузиладики, натижада куйдирилган гипс 
яроқсиз ҳолга келади. «Фан ва турмуш». 

КРИСТАЛЛИЗАЦИЯ, кристалланиш 
Суюқланма, эритма ёки газ ҳолатидан, 
аморф ёки бошқа кристалик ҳолатдан крис- 
талларнинг ҳосил бўлиши ва ўсиши. 

КРИТЕРИИ [юн. kriterion — фикрлаш, 
ечиш воситаси ] Бирор нарсани баҳолаш, 
таърифлаш ёки таснифлаш учун асос бўла 
оладиган белги; баҳолаш мезони. Бу тек- 
ширишлар натижасида «Магматик ком- 
плекслар таркибидаги маъдан бойлигининг 





петрологик-геохимик критерийси» моногра- 
фияси майдонга келди. С. Анорбоев, Ўзбе- 
кистон олтини. 

КРОВАТЬ айн. каравот. 

КРОНА [ нем. Krone] Чехия, Словения- 
да, шунингдек, Скандинавия, Болтиқбўйи 
мамлакатларида асосий пул бирлиги. Лойи- 
ҳанинг тахминий баҳоси 3.5 миллион швед 
кронасига тўғри келди. Газетадан. 

КРОНШТЕЙН [нем. Kragstein] Больт- 
лар ёрдамида девор, устун ва ш. к. га маҳ- 
камланадиган осма ускуна. 

КРОСС [ингл. cross — кесиб ўтмоқ] спрт. 
Паст-баланд, йўлсиз, умуман, турли таби- 
ий тўсиқлари бўлган жойда бўладиган пой- 
га, югуриш ёки бирор нарсани тез юрги- 
зиш мусобақаси. Мотоциклчилар кросси. 
Чанғичилар кросси. Беш километрга югуриш 
кросси. 

КРОССВОРД [ингл. cross-word < cross 
— кесишма + word — сўз] Катакларни ҳарф- 
лар билан тўлдириб, шу катакларга яши- 
рилган, изланаётган сўзни топиш ўйини; 
бошқотирма. 

КРОТ \р., укр. крот] Ер қазиб, ер ости- 
да яшовчи, ҳашаротхўр сутэмизувчи ҳай- 
вон. Кротлар яхши кўрмайди, баъзи бирла- 
рининг кўзи тери билан қопланган. «ЎзМЭ». 

КРУЖКА [нем. Kruse < юн. krossus — 
кўза(ча)] Металл, чинни ёки пластмассадан 
ясалган, стакан шаклидаги дастали идиш. 
Алюминий кружка. Бир кружка сув. н Би- 
ринчисига қўзиқорин солинган картошка 
шўрва, иккинчисига эзилган картошка билан 
бир бурдадан гўшт, учинчисига бир кружка- 
дан сут тарқатди. И. Раҳим, Чин муҳаббат. 

КРУЖОК [р. кружок — айланача, тўга- 
рак] Шахсларнинг бирор ҳунар ва ш. к. бўйи- 
ча биргаликда машғулот олиб борадиган 
уюшмаси (яна қ. тўгарак). Матлуба эса дона- 
дона қилиб, инглиз тилини мактабда ўқиб, 
кружокка қатнаб ўрганаётганини айтди. 
«Муштум». 

КРУЗЕЙРО [порт. cruzeiro] Бразилия- 
нинг асосий пул бирлиги номи. 

КРУПА \укр. крупа — увоқ, бурда; дўл] 
Пўсти тозаланган, оқланган дон; ёрма. Сўк 
(тариқ) крупаси. Манний крупа. Арпа крупаси. 

КСЕНОН [юн. xenos— ёт, бегона] Мен- 
делеев даврий системасининг VIII гуруҳи- 
га мансуб кимёвий элемент; инерт газ (нур- 
ланувчи лампаларда ишлатилади). 


КСЕНОФОБИЯ [юн. xenos — ёт, бего- 
на + phobos — қўрқиш, қўрқинч] 1 Бегона 
одамлардан қўрқиб қолиш, ҳар доим 
қўрқиб юриш. 

2 Ҳар қандай чет, ўзиники бўлмаган, 
ажнабий нарса (турмуш тарзи, ғоя-фикр, 
дунёқараш ва б.)га душманлик, қаршилик. 
Муаллифларнинг.. бошқа халқларнинг кўп 
асрли анъаналари, турмуш тарзи ва мента- 
литетига беписанд муносабатда бўлиши 
оқибатида вужудга келадиган нохуш факт- 
лар ва турли ксенофобия ҳамда миллатчи- 
лик кўринишлари ҳақида кўп гапириш мум- 
кин. Газетадан. 

КСЕРОГРАФИЯ [юн. xeros — қуруқ; ҳўл 
бўлмаган + grapho — ёзаман] Турли тасвир- 
лар (матнлар, ҳужжатлар)дан электрофо- 
тография йўли билан нусха (ксерокопия) 
олиш усулларидан бири. 

КСЕРОКОПИЯ [ксерокс + копия] Ксе- 
рокс ёрдамида олинадиган тасвир, нусха. 

КСЕРОКС [юн. xeros — қуруқ; ҳўл бўлма- 
ган] 1 Ксерографик электрофототасвир 
аппарати. 

2 Шу аппарат ёрдамида олинган тасвир, 
нусха; ксерокопия. 

КСИЛОГРАФИЯ [юн. xylon — кесилган 
дарахт; ёғоч, тахта + grapho — ёзаман] Ёғоч 
гравюрасининг қадимдан кенг тарқалган 
тури; шундай гравюрадан босма усулда 
олинган тасвир, расм. 

КУБ I [юн. kybos] 1 Ҳамма томони тенг 
квадратдан иборат олти ёқли геометрик 
шакл; шундай шаклдаги нарса. 

2 мат. Бирор соннинг ёки алгебраик 
ифоданинг учинчи даражаси, ўз-ўзига уч 
марта кўпайтмаси. 3 сонининг куби 27 бўлади. 

3 с. т. Бир куб метрга тенг ҳажм ўлчови 
бирлиги; кубометр. Икки куб тахта. н 
Сўнгги 20 йил мобайнида Орол денгизи сат- 
ҳи 8 марта пасайиб, сув ҳажми 393 куб ки- 
лометрга камайди. «Фан ва турмуш». 

КУБ II [р. куб — катта тоғора, идиш < 
юн. kybos — идиш, коса] Суюқликларни 
ҳайдаш, қайнатиш ёки сақлаш учун иш- 
латиладиган цилиндр шаклидаги катта 
ёпиқ идиш. 

КУБАНКА [< Шимолий Кавказдаги 
Кубан дарёси номидан] Тепаси ясси, 
қулоқчинсиз, одатда қоракўлдан қилина- 
диган пастак телпак. Ўтаётган колонналар, 
солдатлар, командирлар кулранг шинелъ, ку- 

банка кийиб олган қизил юзли, қора кўзли, 
ўрта бўйли қиздан кўз узолмас эдилар. И. 
Раҳим, Чин муҳаббат. 

КУБАТУРА [р. < «куб» сўзидан] Бирор 
нарсанинг кубометр ҳисобидаги ҳажми. Хо- 
нанинг кубатураси. н Жўжахонага, унинг 
кубатураси эътиборга олиниб, соф ҳаво бе- 
рилади. «Ўзбекистон паррандачилиги». 

КУБИЗМ Ғарбий Европа тасвирий 
санъатида 20-аср бошларида юзага келган, 
нарсаларни содда геометрик шакллар (шар, 
конус, куб кабилар) комбинацияси тарзи- 
да тасвирлашдан иборат модернистик оқим. 

КУБИК [р. < «куб» сўзидан] 1 Куб с. 
кичр. шакли. 

2 Ҳар бир ёғида расм бўлаклари, ҳарф 
ва ш. к. тасвири бўлган, маълум тартибда 
терилганда, бир бутун тасвир, сўз ва ш. к. 
ҳосил бўладиган, куб шаклидаги ёғочлар- 
дан иборат болалар ўйини. 

3 с. т. Бир куб сантиметрга тенг ҳажм 
ўлчови бирлиги. Уч кубик глюкоза. 

КУБОК [р. «куб» с. кичр. қ. куб II] Спорт 
мусобақаларида: ғолиблар учун соврин си- 
фатида бериладиган (одатда, қимматбаҳо 
нарсадан тайёрланадиган) ваза, идиш ва 
ш. к. У[Бўри]ўз даврида турли мусобақалар- 
да қатнашиб, кубоклар олган. Т. Мурод, 
Юлдузлар мангу ёнади. Улар [физкулътура- 
чилар] мамлакатимиздаги ва чет эллардаги 
стадионларда қўлга киритилган кубоклар ва 
эсдалик совринларини кўтариб олганлар. Га- 
зетадан. 

КУБОМЕТР [куб + метр] Ҳар томони 
бир метрдан бўлган, яъни бир куб метрга 
тенг ҳажм ўлчами. Бир кубометр тахта. Ўн 
кубометр цемент. Юз кубометр сув. 

КУВ [ф. + туркий <_>— ёғоч тўқмоқ, 
болға; суюқлик солинадиган катта кўза] 
Сутни чайқатиб, ёғини олиш учун ишлан- 
ган, цилиндр шаклидаги узун ёғоч идиш ва 
унинг учи йўғонлашган таёқсимон сопи. Те- 
рар жирини кув ҳам cenapam, Бринзам бозор- 
га бўлур рўпара. С. Абдулла, Ҳаёт гулшани. 

Кув пишмоқ Кувда қайта ишлаб, сутнинг 
ёғини олмоқ. Майрам опа айвонда кув пишар 
эди. Ш. Холмирзаев, Оғир тош кўчса. 

КУВАI Бўғзи сиқиқроқ узун сопол идиш 
(сув, сут ва ш. к. суюқликлар солиш учун 
ишлатилади). Узум келди челак-челак, Caeam- 
ларда иссиқ нон. Кувачада айрон тўла, Кўза- 
ларда яхна чой. Т. Тўла. Ҳозир Дадаш бедаво 


кувасидан ачиган айронини тўкмай туролмас- 
лигини билса-да, бари бир уйга қайтишади. А. 
Дилмурод, Фано даштидаги қуш. 

КУВА II Косибчиликда чармни уриб 
текислаш, чўзиш ва ш. к. учун ишлатилади- 
ган оғир темир асбоб. Бурушган эски чарм- 
ларни ҳўллаб, кунда устига қўйиб, кува би- 
лан текислашни жуда севар эдим. Ойбек, 
Болалик. 

КУВАЛАМОҚ Кува билан уриб текис- 
ламоқ, чўзмоқ. Чармни куваламоқ. 

КУВРАК Чайнаганда касир-кусур қила- 
диган (бодринг, сапча ва ш. к. ҳақида). Кув- 
рак олма. н Комилжоннинг қовуни ҳам ши- 
рин, ҳам хушхўр чиқди. У шакарпалакнинг 
сал кувракроғини танлабди. Ҳ. Иброҳимов, 
Ойдин кечада. 

КУДУНГ [ф. ЛДлб. — ёғоч тўқмоқ, ку- 
ракча; жўва] махс. Тўқилган матони уриб 
текислаш, силлиқлаш ва унга жило бериш 
учун ишлатиладиган тўқмоқсимон ёғоч ас- 
боб ва шу асбоб ёрдамида қилинган пардоз. 
Хотинчалиш бир йигит белидан ҳали кудун- 
ги бузилмаган саккизтепки атлас билан боғ- 
лаб қўйилган эди. С. Аҳмад, Тўлқинлар. 

КУДУНГГАР Кудунгловчи уста. Кудунг- 
гарнинг минг ургани — босқончининг бир ур- 
гани. Мақол. 

КУДУНГЛАМОҚ махс. Кудунг билан 
пардозламоқ, жило бермоқ. 

КУДУНГЧИ айн. кудунггар. У [Искан- 
даровнинг отаси] ҳали гула қўяр, ҳали ку- 
дунгчиларга қарашар, ҳали дўконга ўтириб, 
моки отарди. Ё. Шукуров, Қасос. 

КУДУРАТ [а. cjjjjlS — хафалик, қайғу- 
алам, дил ғашлик] кт. Кўнгил ғашлик, ха- 
фалик. Келинг энди, бирпас тотув бўлиб, маҳ- 
рам гаплардан гапириишб, кўнгилдаги кудурат- 
ларни ёзайлик. Ҳамза, Бой ила хизматчи. 

КУЁВ 1 Қизнинг эри (қизнинг ота-она- 
си, ака ва опасига нисбатан). -Йўқ, ouu, ҳеч 
нима керак эмас, — яна мулойим гапирди 
қизи, — куёвингизни жўнатаман, деб чар- 
чадим. Ойбек, Танланган асарлар. Фотиҳа 
ўқилиб, куёв қайин онага узр айтди. А. Қо- 
дирий, Ўтган кунлар. Салимбойвачча илдам- 
лик билан уларга югурди. Синглисидан аҳвол 
сўраб, куёвининг қўлини сиқди. Ойбек, Тан- 
ланган асарлар. 

2 Энди уйланадиган, уйланаётган ёки 
янги уйланган йигит (ўз қайлиғига, хоти- 
нига нисбатан). Хонзода бегим ҳозир йигир- 

ма ёилдалар.. шу вақтгача муносиб куёв уч- 
рамай, доғда эдик. П. Қодиров, Юлдузли 
тунлар. Сен ҳали денгизни кўрганинг йўқ, 
қизим! Худо хоҳласа, куёвинг билан бирга 
кўрасан. А. Қахдор, Хотинлар. Булар келин 
билан куёв бўлса керак. С. Аҳмад, Юлдуз. 

3 Янги уйланган йигитга қариндош-уруғ 
ёки яқин кишиларининг мурожаат шакли. 
Тўладан келган, хушфеъл Каримович ҳам 
дастлабки кундан бошлаб унга ёқиб қолган 
эди. -Куёв, ишлар қалай? — сўради у, столи 
устидаги ярқираб турган ойнада қизил 
қаламни ўйнаб. Мирмуҳсин, Умид. 

Ич куёв қ. ичкуёв. 

КУЁВБОЛА Янги уйланган ёки уйла- 
наётган йигитга нисбатан ҳазил-эркалаш 
маъносида қўлланади. Шунақанги башанг 
кийинишадики, ҳай-ҳай, нақ куёвболами дей- 
сиз. X. Тўхтабоев, Ширин қовунлар мамла- 
кати. 

КУЁВЛИК Куёв ҳолати, куёв, куёвга 
хос бўлишлик. Куёвликка маъқул кўрмаслик. 
Куёвлигини ҳурмат қилмоқ. н Мен.. яйраш 
интизорлиги билан сандиқда сақлаб келган 
куёвлик сарполаримни кийдим. М. Исмоилий, 
Фарғона т. о. 

КУЁВНАВКАР Тўй маросимида куёв 
билан бирга бўлувчи жўралар. Унинг нигоҳи 
куёвнавкарлар ичидан Тўра акани излаб mon- 
ди. «Ёшлик». 

КУЗ 1 Ёз билан қиш ўртасидаги фасл, 
Кеч куз. Кузга яқин. н Шу орада яшаркан 
Бир бадавлат — бой хўроз, Роҳат умр кўрар- 
кан Кузу қишу баҳор, ёз. 3. Диёр. Дераза ол- 
дидаги тол новдасидаги япроқлар куз шамо- 
лига бардош беролмай, узилиб, ерга тушар- 
ди. С. Кароматов, Олтин қум. 

2 кўчма Даврнинг, мас., киши ҳаёти- 
нинг, умрнинг охирги дамлари. Кимдир 
шошилиб жавоб қайтарди: -Бу гал унинг 
[душманнинг] кузи келади. Н. Сафаров, Ко- 
миссар Қорабоев. Ахир ёшимиз кетяпти, умр 
баҳоримиз ўтиб, кузимиз яқинлашиб келяп- 
ти, Ҳаётхон! М. Исмоилий, Фарғона т. о. 

КУЗАК с. т. айн. куз 1. Ҳизим, сен олам- 
га келганинг чоғи Кузак ҳам баҳорга айланди 
чоғи. У. Пўлкан, Бир баҳор достони. Бизни 
ҳам чорларди кузакда терим, Гурпаклашиб 
юриб пахта терардик. Э. Воҳидов. 

КУЗАМОҚ I 1 Текис қилиб кесмоқ, 
қирқиб текисламоқ (ёлни, соқолни, 
мўйловни). Тойнинг ёлини кузамоқ. н Oma 


[Охунбобоев]унинг [Мустақимнинг] гапла- 
рини гоҳ панжалари билан чиройли кузал- 
ган соқолини тараб, гоҳ келишган мўйло- 
вининг учини ҳимариб, юзи-кўзи кулиб 
эшитди. Й. Шамшаров, Улғайиш. Эндиги- 
на қирқни ҳатлаган бу банда, чиройли ку- 
залган қоп-қора соқолини демаса, ёшига 
нисбатан ёш кўринар эди. Н. Норқобилов, 
Бекатдаги оқ уйча. 

2 Дарахт ва буталарга манзарали тус 
бериш учун ортиқча шох-шаббаларини ке- 
сиб текисламоқ. Талашув.. хиёбондаги 
хоразмча чўгирмага ўхшатиб кузалган пака- 
на дарахтлар тагида ҳам давом этди. Э. 
Аъзам, Кечикаётган одам. 

КУЗАМОҚ II шв. Кетмоқ, жўнамоқ (би- 
рор маросим, меҳмондорчиликдан сўнг). 
Меҳмонлар анча кеч кузади. 

КУЗАТМОҚ 1 Кетаётган киши билан 
хайрлашиш учун бирор ергача бирга бор- 
моқ, бирор ергача бориб, чиқиб, хайр-хўш 
қилмоқ; узатмоқ. Меҳмонларни вокзалгача 
кузатиб чиқмоқ. н Комил билан Бўронбек 
Зиёдиллани кузатиб қўйиш учун далага чи- 
қишди. Ҳ. Ғулом, Машъал. Адҳам шунча ку- 
затиб қўяман деса ҳам, Каромат кўнмади. 
Р. Файзий, Чўлга баҳор келди. Ичкарида 
Ўзбек ойим меҳмонларни кузатиб бўлиб, Ку- 
муш билан онасидан ҳўппак олар [гина қилар] 
эди. А. Қодирий, Ўтган кунлар. Авазуни мо- 
зористон четидаги йўлгача кузатиб қўйди. 
С. Сиёев, Ёруғлик. 

2 Билиш, аниқлаш мақсадида синчик- 
лаб қарамоқ, кўздан кечирмоқ. Ҳуёш ту- 
тилишини кузатмоқ. н Эргаш минбарнинг 
панжарасини бармоқлари билан қисиб, кўзла- 
ри чақнаб, халқни кузатарди. А. Мухтор, 
Опа-сингиллар. Краснов.. ҳарсиллаб-гурсил- 
лаб, дарахтга чирмашди-да, теваракни ку- 
затди. Ойбек, Қуёш қораймас. Юсуфжон.. 
Шомат қизиқнинг ўйинларини диққат билан 
кузатиб, ўрганади. Т. Обидов, Юсуфжон 
қизиқ. 

3 Зимдан қараб текшириб турмоқ, таъ- 
қиб қилмоқ. Уларни четроқда илжайиб ку- 
затиб турган чойхоначи, ҳеч воқеага тушун- 
май, юзига фотиҳа тортди. С. Сиёев, Ёруғ- 
лик. Душман қочган жой кузатиш жойи экан- 
лиги аниқланди. Назармат, Жўрлар баланд 
сайрайди. 

4 Бирор нарсани (мақсадни) назарда 
тутмоқ; кўзда тутмоқ, кўзламоқ. Агар Му- 




сулмонқул бу ишларни бир яхши мақсадни 
кузатиб қилганда, золимларни ўртадан кўта- 
риб, юртга осойиш берганда, унга ким нима 
дея олар эди?А. Қодирий Ўтган кунлар. Ке- 
йиндан маълум бўлдики, бу Боқимирзонинг бу 
ерга келишдан кузатган муддаосига дахлдор 
экан. А. Қаҳҳор, Мирзо. Бомбалар кузатил- 
ган мўлжалга — газандалар тўпланган жойга 
тушар, ҳаммаёқни ларзага келтириб.. ёвни 
қийратарди. Ж. Шарипов, Хоразм. 

КУЗАТИЛМОҚ 1 Кузатмоқ фл. мажҳ. н. 
Меҳмонлар кузатилди. Кузатилган мақсад. 

2 Маълум бўлмоқ, кўзга ташланмоқ, 
билинмоқ. Тепки касали билан ҳамма ёшда- 
гилар ҳам оғриши кузатилади. «Саодат». Тур- 
кий туб феълларнинг нг, н, л ауслаутлила- 
рига эътибор берилса, улар бир хил семан- 
тик-грамматик ифодага эга эканлиги куза- 
тилади. «ЎТА». 

КУЗАТИШ 1 Кузатмоқ фл. ҳар. н. Куза- 
тиш керак. 

2 Текшириш, билишга қаратилган иш, 
ҳаракат. Олим Фарғонани кезиш давомида 
илмий кузатишлар олиб борди. «Ўзбекистон 
қўриқлари». 

КУЗАТУВ айн. кузатиш. Кузатув пунк- 
ти. Кузатув ишлари. н Дарвоқе, 18 метр 
баландликда — ижодиёт уйининг тепасида 
махсус барпо қилинган кузатув майдончаси 
ҳам болажонларни ўзига тортмоқда. Газе- 
тадан. Геологларнинг кенг миқёсда олиб бор- 
ган кузатувлари туфайли бу ерларда талай- 
гина конлар аниқланди ва ўзлаштирилди. Га- 
зетадан. 

КУЗАТУВЧАН Астойдил, берилиб ку- 
затадиган. 

КУЗАТУВЧАНЛИК Астойдил, берилиб 
кузатиш, шундай хусусият. Ақлу мулоҳаза, 
кузатувчанлик якун ясамоққа етса, тасан- 
но! Шукрулло, Жавоҳирлар сандиғи. 

КУЗАТУВЧИ 1 Кузатмоқ фл. сфдш. 

2 Кузатиб, текшириб, назорат қилиб 
турувчи; назоратчи. Тест синовлари пайтида 
аудитория кузатувчиларига катта масъули- 
ят юкланади. Газетадан. Франция-Бразилия 
учрашуви олдидан мутахассис ва кузатувчи- 
ларнинг фикрлари турлича эди. Газетадан. 

КУЗГИ Кузга хос, кузда бўладиган. Кузги 
ёмғир. Кузги мева. Кузги йиғим-терим. Куз- 
ги экинлар. Кузги шудгорлаш. н Комилжон.. 
анчагина жойга кузги кўчатлар ўтқаздир- 
ган эди. С. Зуннунова, Янги директор. 


КУЗИР, кузур [р. козьфь < пол. kozyra — 
бадавлат, ўзига ишонган] 1 Карта ўйини- 
да: бошқа хол, ранг-тусдаги карталардан ус- 
тунликка эга бўлган ва бошқа холдаги кар- 
таларни боса оладиган карта. Кузирни юр- 
моқ. Кузир билан босмоқ. 

2 с. т. кўчма Маълум жиҳатдан устун- 
ликка эга бўлган, ўз кучига, бойлигига 
ишонган одам; зўравон, дўкай. Эркинлик 
ҳавас қилмас инсон йўқдир жаҳонда, Дав- 
лат йўқким, мустақил бўлмай deca кузи- 
ри. Б. Бойқобилов. Асакалик машҳур қимор- 
боз Ҳулматқора «тўртол»чиларнинг «елка- 
си ерга тегмаган» кузури эди. А. Мухтор, 
Опа-сингиллар. 

КУЗЛИК Кузга мўлжалланган, кузга 
хос; кузги.. Кузлик кийим. н Минглаб та- 
ноб ерлардаги кузлик буғдой музлаб қолди. 
С. Сиёев, Аваз. 

КУЗОВ \р. кузов < тат. қўзов — дарахт 
пўстлоғидан қилинган сават] Автомашина- 
нинг одам ёки юк жойлашадиган қисми. 
«ЗИС»нинг кузовида ўтирган раис ҳаммани 
кулдириб, тўсатдан Комила холани қучоқ- 
лаб олди. О. Ёқубов, Баҳор кунларидан би- 
рида. Кузов тўла шағал билан Туямўйин ma- 
рафга кетаётган эдим. С. Сиёев, Ёруғлик. 

КУЙ I 1 Маълум мусиқа асари, ашула, 
қўшиқ ҳосил қилувчи мусиқий товушлар 
бирлиги; оҳанг. Кувноқ куй. Мунгли куй. Янги 
куй яратмоқ. н Йўлчи бир нафас тараддуд- 
ланиб, бошқа бир куйни чалди-да, кейин най- 
ни болага берди. Ойбек, Танланган асарлар. 

2 кўчма Мусиқа асарига ўхшаш оҳанг. 
Чумчуқларнинг тинмай чириқ-чириқ сайраш- 
лари ажойиб бир куй ҳосил этган. С. Зунну- 
нова, Янги директор. 

КУИ II айн. кўй 2, 3. Ўн қадоқ жўхори 
туфайли шу куйга тушаман, деб Аваз сира 
ўйламаган эди. С. Сиёев, Аваз. Ёр куйида адо 
бўлдим. «Муродхон». Бир оз ҳовурдан туш- 
ган Мўмин бўйнини эгиб, орқасига қайтди 
ва шу куйи судралиб бориб, қўлига кетмони- 
ни олди. П. Турсун, Ўқитувчи. 

КУЙДИ-ПИШДИ Ҳар бир ишга астой- 
дил киришувчи; куйинчак. У серғайрат, 
куйди-пишди, қизиққон, сержаҳл йигитлар- 
дан эди. Ҳ. Шамс, Душман. Қарши даштини 
пахтазор, экинзор ва боғ-роғга айлантириш 
мумкинлигини.. асослаб берган куйди-пишди 
инсон Раҳматилла Алимов эди. «Ўзбекистон 
қўриқлари». 




КУЙДИРГИ Одамга ҳайвонлардан юқа- 
диган, тери, меъда-ичак ва ўпкага зарар 
етказадиган ўткир юқумли касаллик. Қора- 
мол, қўй ва эчкилар кўпинча куйдирги ҳамда 
оқсил касалликлари билан оғрийдилар. О. 
Азизхўжаев, Эҳтиётлик шартлари. У. ўн 
йилча илмий тадқиқот ишлари билан шуғул- 
ланиб, куйдирги, бўғма, қутуриш каби даҳ- 
шатли касалликларга дунёда биринчи бўлиб 
даво топди. «Фан ва турмуш». 

Куйдирги чиқмоқ Баъзи сўзлар билан 
қўлланиб, шу сўз билдирган нарсанинг йўқ 
бўлиши, йўқлиги; шундай бўлиши ҳақида- 
ги қарғиш маъноларини билдиради. Аммо 
бахтига куйдирги чиққан эканми, худди шу 
кабинетга Жўрабеков момақалдироқдай гум- 
бурлаб кириб келди. С. Анорбоев, Оқсой. Ме- 
нинг ўз отим бор! Ўз отимга куйдирги чиқ- 
қан эмас! А. Қаҳҳор, Оғриқ. Ҳа, сени.. Ти- 
лингга куйдирги чиққур!! С. Анорбоев, Оқсой. 
Бу сўзларни оғизга олганда, ҳали ҳам mu- 
лингизга куйдирги чиқмаган экан. А. Мух- 
тор, Тонг билан учрашув. 

КУЙИБ-ПИШИБ 1 Астойдил куйиниб. 
Абдураҳмонбой куйиб-пишиб жавраётган 
домлага ачинган бўлди ва унга тасалли бер- 
ди. Ҳ. Ғулом, Машъал. Устудентларни жой- 
лаштиргунча анча қийналган бўлса керак, 
чеҳраси ҳорғин, уст-боши чанг, куйиб-пишиб, 
қаттиқ гапирарди. Ў. Ҳошимов, Қалбинг- 
га қулоқ сол. 

2 Жон-жаҳди билан берилиб. Кун бўйи 
куйиб-пишиб ишлаганидан тунлари донг 
қотиб ухлайди. Т. Ашуров, Оқот. Аллақаер- 
да куйиб-пишиб бедана сайрайди. Шуҳрат, 
Жаннат қидирганлар. Бу соддадил чолнинг 
куйиб-пишиб отини мақташидан атрофда- 
гилар ҳам завқланиб кулишди. Мирмуҳсин, 
Меъмор. 

КУЙИБ-ПИШМОҚ 1 Ортиқ даражада 
ташвишланмоқ, куйинмоқ. Отам бўлса ту- 
шунолмай: -Ҳа, нима гап ўзи, нима бўлди ? — 
дебкуйиб-пишади бечора. П. Турсун, Ўқитув- 
чи. Игнани йўқотиб қўйган куни куйиб-пиш- 
ган Тошматов директор кабинетига хомуш 
кириб келди. «Муштум». Чокар ҳазилга ўч 
йигит эди. Ҳаётдаги кўп ноҳақликларни 
кўрса-да, куйиб-пишавермас.. С. Сиёев, Аваз. 

2 Жон-жаҳди билан ҳаракат қилмоқ, 
ишламоқ. Мен шунча йилдан бери куйиб-пиш- 
сам ҳам, ҳеч қайсинг «Отангга раҳмат!» де- 
гинг келмайди. П. Турсун, Ўқитувчи. Била- 


сизми, биров сизга катта ишни ишониб топ- 
ширганидан кейин, куйиб-пишмасанг бўлмас 
экан. А. Мухтор, Опа-сингиллар. 

КУЙИК Куйган. Черницов жангчи Ази- 
мов қўлидаги куйик нонга разм солди. И. Ра- 
ҳим, Чин муҳаббат. Жувоз ичини кунжара, 
зах, куйик ёғ ҳиди тутиб, чироқнинг хира 
акси ўйнайди. Н. Фозилов, Оқим. 

КУЙИКМОҚ биол. Жинсий фаоллик 
даврига кирмоқ, «эрсирамоқ» (урғочи ҳай- 
вонлар ҳақида). Христианларнинг 7ҳафта- 
лик рўзалари ҳайвонларнинг куйиккан вақ- 
тига тўғри келади. Газетадан. 

КУЙИНДИ Куйган нарса, куйиш нати- 
жасида ҳосил бўлган қолдиқ, куюк. Қудрат.. 
шу ёқимли ҳид ичида қирмочнинг куйинди иси- 
ни пайқамади ҳам. Ҳ. Назир, Сўнмас чақ- 
моқлар. Йўлнинг ukku бетида илдизи билан 
қўпориб таишанган.. дарахтлар, куйиндиҳиди 
анқиб турган чакалакзор-бутазорлар. 3. Фат- 
хуллин, Сўнмас юлдуз. 

КУЙИНМОҚ 1 Қаттиқ ачинмоқ; таш- 
виш тортмоқ; хафа бўлмоқ. Элмурод бадиий 
асарлар одамларнинг таита дилларига на- 
қадар роҳат бағишлаганини сезар, лекин бун- 
дай асарларнинг ўз тилимизда камлигидан 
куйинар эди. П. Турсун, Ўқитувчи. -Э худо, 
шунча хор қилгунча, омонатингни олиб қўя 
қолсанг нима қилади-я! — деб куйинади. М. 
Исмоилий, Фарғона т. о. 

2 Аяш, ачиниш, ғамхўрлик билан қай- 
ғурмоқ. -Вой ўлмасам, чиқ-а, чиқ вагонингга, 
юрагимни ёрдинг, — деди онаси куйиниб. Н. 
Сафаров, Саодатнинг қиссаси. Низомжон 
урушда эри, ўғли ҳалок бўлган аёлларни кўрган. 
Уларга ич-ичидан куйинади. С. Аҳмад, Уфқ. 

КУЙИНЧАК Ҳар нарсага ҳам ачинаве- 
радиган, қайғураверадиган, куйиб ташвиш- 
ланаверадиган; астойдил ғамхўрлик қила- 
диган. Содда, болалари учун куйинчак, қўни- 
қўшнилар, ақраболар билан ҳамиша хушмуо- 
мала аёл. Ойбек, Навоий. 

КУЙИНЧАКЛИК Куйиниш ҳисси, му- 
носабати. Сўнг.. ортиқча куйинчаклик қила- 
ётганини пайқаб қолиб, энди ўзини мумкин 
қадар бемалол тутмоқчи бўлди. Ш. Холмир- 
заев, Қил кўприк. Халқ тўпланган вақтларда 
у аксари шундай куйинчаклик кўрсатар, 
қўлдан келганича меҳмондўстлик қилишга 
тиришар эди. Ойбек, Навоий. 

КУИИТ шв. Дард, алам; айрилиқ, фи- 
роқ доғи. Холангўғлининг куйитида адо бўлди. 




н Умрининг ярми бўз отга боғланиб келган 
чавандоз Бўтабой полвоннинг дафн мароси- 
мидан кўп ўтмай, эгасининг куйитига чидай 
олмаган от жонивор ҳам жон таслим қил- 
ди. Газетадан. 

КУЙИШ тиб. Юқори ҳарорат, кимё- 
вий моддалар, электр токи ва радиоактив 
нурлар таъсирида тўқималарнинг шикаст- 
ланиши. 

КУЙКА I Лочинсимонлар оиласига ман- 
суб йиртқич қуш. Дон ўғриси — юмронқо- 
зиқнинг шу қадар динг қулоғи ҳам уни ўткир 
кўз куйканинг ҳужумидан сақлаб қололма- 
ган. Ё. Шукуров, Биринчи парвоз. 

КУИКА II с. т. Исқирт, ифлос. 

КУИЛАМОҚ 1 кт. Қўшиқ ёки ашула 
айтмоқ. Сувчи кезар шўх қўшиқ куйлаб. Ғай- 
ратий. Кимнингдир майин овоз билан куйла- 
гани.. эшитилди. «Гулдаста». Баъзи вақт 
унинг қўшиғи Унсин қулоғига етади. Чол хас- 
та овоз билан куйлайди. Ойбек, Танланган 
асарлар. 

2 поэт. Мадҳ этмоқ; тараннум қил- 
моқ. У севги ҳақида ўйлар экан ё сўйлар 
экан.. севгини куйлаб ўтган зотлар сий- 
моси кўз олдидан кетмас эди. М. Исмои- 
лий, Фарғона т. о. Муқаддас замон ҳаққи, 
ёқа тутиб айтаман, Қанийди, куйлайвер- 
санг ҳамиша бахтни тўлиб. А. Орипов, 
Юртим шамоли. 

КУЙМАЛАНМОҚ Майда-чуйда ишлар 
билан ўралашмоқ, машғул бўлмоқ; ивир- 
симоқ. Қайирма этигининг чангини қоқиб- 
қоқиб, айвон сари юрган эди, ўчоқбошида 
куймаланиб юрган онаси пешвоз чиқди. М. 
Ҳазратқулов, Журъат. Айвонда.. куймаланиб 
ўтирган она қалин-қалин ясалган зоғора нон- 
ларни саватга терди-да, оёғига йиртиқ ка- 
вушини илиб, тандир бошига югурди. Ойбек, 
Улуғ йўл. 

КУЙМАНМОҚ айн. куймаланмок. Тур- 
сун хола уйда.. беташвиш, майда-чуйда иш 
билан куйманиб ўтирарди. Ҳ. Нурий, Ло- 
чин боласи — лочин. 

КУИМОҚ 1 Аланга чиқармай ёнмоқ. 
Тутаб куяётган от эти ва терисининг қўлан- 
са ҳидидан унинг кўнгли беҳузур бўлиб, боиш 
айланди. Ҳ. Ғулом, Машъал. 

2 Умуман, ўт-олов олмоқ; ёнмоқ; ёниб 
ишдан чиқмоқ. Халқ азиз фарзандларининг 
хунини ундан талаб қилади; бурнини ерга 
ишқаб, вайрон бўлган шаҳарларини, куйиб кул 


бўлган қишлоқларини тиклаб беришга маж- 
бур қилади. А. Қаҳҳор, Иккининг бири. 

3 Ортиқ даражада қизиб (эриб), ишдан 
чиқмоқ (электр асбоблар ҳақида). Лампоч- 
ка куйиб қолди. Дазмол куйиб қолибди. 

4 Ортиқ даражада исиб-қизимоқ; ҳаро- 
рати кўтарилмоқ. -О-о, офтобда қолибсиз- 
лар-ку? — деди у, халқнинг офтобда куйиб 
турганлигини энди кўргандай. М. Исмоилий, 
Фарғона т. о. Август ойи жазирамаси — ку- 
йиб ёнар эди ҳамма ёқ. Э. Раҳимов. 

5 Ўт-олов ёки куйдирадиган нарса таъ- 
сирида зарарланмоқ, жароҳатланмоқ (ти- 
рик организм ҳақида). Қайноқ сув тўкилиб, 
оёғи куймоқ. Олов сачраб, қўли куймоқ. 

6 Қуёш иссиғи таъсирида қуриб-қовжи- 
раб кетмоқ, нобуд бўлмоқ (ўсимликлар 
ҳақида). Яна бир йили қаттиқ қурғоқчилик 
бўлиб, экинлар куйиб кетди. А. Қаҳҳор, 
Қўшчинор чироқлари. 

7 кўчма Бекор бўлмоқ, беҳуда кетмоқ; 
ажраб қолмоқ. Меҳнатингиз куймайди. Ун- 
майди ҳам, куймайди ҳам. Матал. н Болта- 
бой, икки кун ишлаб, дарров табелчидан 
шикоят қилаётибди, деб ўйлади шекилли, 
унга [Сидиқжонга] тик қараб: -Нима қил- 
ди? Ҳеч кимнинг ҳақи куймайди! — деди. А. 
Қаҳҳор, Қўшчинор чироқлари. Бечора хо- 
тинлар бўлса, эрларидан бекитиб юрган пул- 
ларини даъво қилолмай, дамлари ичларига 
туишб, куйиб қола берадилар. П. Турсун, 
Ўқитувчи. 

8 кўчма Бирон кимса ёки нарсадан за- 
рар-зиён кўрмоқ, ёлчимай азият чекмоқ. Бу 
одамга қандай вазифа беришни ўзларингга 
ҳавола қиламиз, лекин ҳосилот кенгашига 
раис қилсаларинг, куймайсизлар. А. Қаҳҳор, 
Қўшчинор чироқпари. Тўлаган ҳам кўп оғай- 
ниларидан куйган, кўпларидан аламзада экан. 
А. Қаҳҳор, Оғайнилар. Кўнгли очиқ, содда 
йигит экансиз, мен ҳам эрдан куйганман. М. 
Иброҳимов, Йўлакдаги муҳаббат. 

9 с. m. Харж бўлмоқ, пули кетмоқ. Бун- 
га сизнинг пулингиз куйибдими ? Пули куйган 
қалампир чайнабди. Мақол. 

10 кўчма Алам қилмоқ, алам қилиб 
бўғилмоқ; қаттиқ хафа бўлмоқ, ғам-алам 
чекмоқ. Ўзи билмайди-ю, менга ўргатганига 
куяман! А. Қаҳҳор, Санъаткор. Қўйинглар, 
чироқларим, сўраманглар. Бизнинг кўрганла- 
римиз қурсин — эшитманглар ҳам, куйманг- 
ларҳам. П. Турсун, Ўқитувчи. -Йўлчи ўғлим- 




нинг қони қутлуғ, уни юзга, кузга суртиш 
керак, — чуқур хўрсиниб давом этди чол, — 
куйма, қизим [деди Унсинга]. Ойбек, Тан- 
ланган асарлар. 

11 кўчма Қайғурмоқ; ачинмоқ. Мен кет- 
дим, энди сенга ким куяди.. Она шундоқ бўлар 
экан!А. Қаҳҳор, Қўшчинор чироқлари. Эшон 
туни билан ухламай, қуръон ўқийди. Ўз тақ- 
дири учун куяди, ҳудога нола қилади. П. Тур- 
сун, Ўқитувчи. 

12 Алам-изтироб чекмоқ. Ёр ишқида 
куймоқ. н Қошинг асли қорадир — ўсма 
қўйганинг ёлғон, Сенинг учун мен куйган — 
сенинг куйганинг ёлғон. «Қўшиқлар». Лут- 
финисо каби қадрдон бекасининг ўлимига 
куйган Ёрмат тўйни тезроқ ўтказиш хусу- 
сида оғиз очмай қўйди. Ойбек, Танланган 
асарлар. 

Ичи куймоқ Бахиллик ёки рашк ҳисси 
билан хафа бўлмоқ, алам қилмоқ. Яккахў- 
жаликлар, ёш-яланг, аёллар ва болалар иш 
бошланган ерга бордилар. Қизиққанлар ҳам, 
ҳайрон бўлганлар ҳам, ваҳимага тушган ва 
ичи куйганлар ҳам эргашди. П. Турсун, 
Ўқитувчи. Оёғи куйган товуқдек қ. оёқ. Охи- 
рати куймоқ дин. Гуноҳкор бўлмоқ, дўзахга 
тушмоқ. Оғзи куймоқ қ. оғиз. Сих ҳам куй- 
масин, кабоб ҳам қ. сих. Уйи куймоқ Катта, 
жиддий зарар кўрмоқ, хонавайрон бўлмоқ. 
[Юсуфбек ҳожи:].. Азизбек бу кун сизларга 
яхшилигингизни ўттиз икки танга солиқ 
билан қайтармоқчи бўлди.. Уйинг куйди, му- 
сулмонлар. А. Қодирий, Ўтган кунлар. Юра- 
ги куймоқ 1) кучли даражада чанқамоқ. 
Оқсоқол парво қилмай гапирди: -Бай-бай.. 
Юрак куйиб кетди. Қани, бир пиёла муздек 
сув олиб чиқинг-чи!П. Турсун, Ўқитувчи; 2) 
ишқ ўтида ўртанмоқ. [Тожибой Гулсумга:] 
Сени парвардигорим менинг учун яратган. 
Сенинг ишқингда юрагимнинг ярмиси куйиб 
кетди. П. Турсун, Ўқитувчи. 

КУИЧИ кт. 1 Ашула, қўшиқ айтиш 
билан шуғулланувчи шахс, ашулачи. 

2 кўчма Санъатнинг бирор соҳасида 
шахс ёки нарсани улуғлаб тасвирловчи; 
ташвиқ қилувчи (шоир, ёзувчи, рассом 
ҳақида). Адолат куйчиси. н Шу хусуси- 
ятларнинг ўзиёқ шоирни суюкли ва ардоқ- 
ли халқ куйчиси мартабасига кўтаради. 
«ЎТА». Киму йиғлаётган, Навоиймикан Ва 
ё май куйчиси Хайёммикан, дод! А. Ори- 
пов, Руҳим. 


КУ(К)-КУ тақл. с. Какку, мусича каби 
қушларнинг сайрашидан чиқадиган товуш- 
га тақлидни билдиради. 

КУК(К)УЛАМОҚ «Кук -ку, кук-ку» 
(«ку-ку») деган овоз чиқармоқ. Белимда пул, 
бошимда савағичдан тўқилган катта қафас- 
да куккулаб турган бир жуфт қумри. Ғ. Ғу- 
лом, Шум бола. Меҳмонхона пештоқида 
мусича кукулади. С. Аҳмад, Саҳарларда. 

КУКУН Қаттиқ жисмнинг майдаланган 
зарралари; толқон, порошок. Қўрғошин ку- 
куни. Кўмир кукуни. н Раҳмонқулов оҳак 
кукуни ачитган ялтироқ бошини тинмай 
артиб, ким биландир гаплашиб турарди. А. 
Мухтор, Туғилиш. 

КУКУНЛАМОҚ Кукун ҳолига келтир- 
моқ, кукун ҳосил қилмоқ. Сувоқучун қўлла- 
надиган аралашма тайёрлашнинг техноло- 
гик жараёни майдаловчи ea қориштирувчи 
қурилмали агрегатларда фосфогипс билан 
оҳакни бир вақтда қориштириш ea кукун- 
лашдан иборат. «Фан ва турмуш». 

КУЛ Бирор нарсанинг ёниб-куйишидан 
ҳосил бўладиган оқиш-қора ёки кўкиш 
чангсимон минерал қолдиқ. Тошкўмирнинг 
кули. н Ўчоқдаги ўтни секин-секин кул бос- 
ди. Ойбек, Танланган асарлар. Солиҳ чека- 
ётган сигаретасининг кулини қоқар экан, 
узилиб қолган гапини давом эттирди. О. 
Мўминов, Хиёбондаги уч учрашув. 

КУЛАЛА | ф. 4_1'TS — жингалак соч] : ку- 
лала бўлиб ётмоқ Оёқ-қўлини йиғиштириб, 
ғужанак бўлиб ётмоқ. Иккинчи супада бўлса, 
бағрини бир умр ёнбошдан кўтармасдан, бир 
тўда латта-путталар орасида кулала бўлиб, 
ҳикоямизнинг қаҳрамони Мамажон ётар 
экан. Ғ. Ғулом, Тирилган мурда. 

КУЛАНКИР | ф. SiK — турна] Товуқ- 
хўрознинг йирик ва зотли бир тури. Ҳовли- 
даги катта жийда шохида ётган куланкир 
хўроз учинчи бор қичқираётганда, Қутоёқ 
бирдан вовуллаб, эшикка ташланди. А. Му- 
ҳитдин, Ҳ. Тожибоев, Оташ қалбли қиз. 

КУЛАҒОН Жуда кўп куладиган. Кула- 
ғон бола. 

КУЛБА [ф. 4_.J_S — қоронғи, тор уйча; 
ҳужра] Кичик, кўримсиз, бечораҳол уй; 
бошпана. Камбағал деҳқонларнинг кулбаси- 
дан фарқ қилмайдиган бу уй ана, рўпарада 
шумшайиб турибди. Ҳ. Ғулом, Машъал. Ой- 
динли қиш кечаси шундай гўзал, шундай улуғ- 
ворки, ҳатто хизматкорларнинг хароб кул- 




баси ҳам.. аллақандай бежирим манзара ясай- 
ди. Ойбек, Танланган асарлар. 

КУЛГИ 1 Хурсандлик, вақтичоғлик ва 
завқланишни ифодаловчи, бўлиниб-бўли- 
ниб чиқадиган товушлар, овозлар. Сами- 
мий кулги. Залда кулги кўтарилди. н Си- 
диқжон кимнингдир қаттиқ кулгисидан уй- 
ғониб кетди. А. Қаҳҳор, Қўшчинор чироқ- 
лари. Қоғози кўчган деворлар, тоза бўлса 
ҳам, эскириб кетган дарпарда, сарғайган 
чойгумни кўриб, қаноат ҳосил қилди, ше- 
килли, яна кўзларида кулги ўйнади. Ў. Ҳоши- 
мов, Қалбингга қулоқ сол. 

2 Мазах ёки калака қилинадиган нарса; 
калака, мазах ифодаси; масхара. Бу ўринсиз 
ишдан Офтоб ойим аччиқланди: -Маним 
ҳолим сенга кулгими, қизим? А. Қодирий, 
Ўтган кунлар. «Биронтасини чақирсам, ке- 
йин, албатта, масхара қилишади, кулги, ма- 
зах учун уларга баҳона топилади», деб ўйла- 
ди Гулнор. Ойбек, Танланган асарлар. 

КУЛГИЛИ 1 Кулги қўзғатадиган, кул- 
дирадиган; қизиқ. Гўё зеҳни боягидан ҳам 
ўткирлаишб, тили бийронлашиб кетгандай, 
шўх, кулгили гаплар хаёлига ўзидан-ўзи қу- 
йилиб келарди. О. Ёқубов, Мирзатерак. 

2 Масхара ёки калака бўладиган. Улар- 
нинг [Элмурод билан Гулсумнинг] усти-бош- 
лари батамом ивиди. Шундай кулгили бир 
ҳолда гузарга кириб бормаслик учун, қишлоқ 
четидаги эски бир эгасиз уйнинг айвонида 
ёмғирнинг тўхтаишни кутдилар. П. Турсун, 
Ўқитувчи. 

КУЛГИЛИК: кулгиликка олмоқ Жиддий 
гапни ҳазилга бурмоқ, айлантирмоқ. Икки- 
ланиб берилган бу жавобдан Ҳомид билан 
Раҳмат бир-бирларига қарашиб олдилар. 
Отабек бу ҳолатни сезди ва ўзининг сўзини 
кулгиликка олиб, изоҳ берди. А. Қодирий, 
Ўтган кунлар. 

КУЛГИЧ айн. кулдиргич. Унинг расо бўй- 
басти, қуралай кўзлари, ўнг бетидаги кул- 
гичи.. кўз ўнгидан ўтди. С. Сиёев, Отлиқаёл. 
Гавҳар анча тўлишиб, чиройли бўлиб кет- 
ган, қуюқ киприклари орасига яширинган 
кўзлари ўтдай порлар, нимранг ёноқларида 
кулгичлар ўйнарди. Ў. Ҳошимов, Қалбингга 
қулоқ сол. 

КУЛДИРГИЧ Киши юзида (ёноқлари- 
да) бўладиган, кулганда аниқ кўринади- 
ган чуқурчалар. Малоҳат Каримованинг юз- 
ларига қизил югурди, юзидаги кулдиргичлар 


ҳуснига ҳусн қўшди, кўзлари чарақлаб кет- 
ди. Ойдин, Асл ёр. Назокат уялганидан ерга 
қаради, ўнг юзидаги кулдиргичини шамол 
тўзғитган сочлари тўсди. С. Аҳмад, Қадр- 
дон далалар. Кулча юзларида чуқур-чуқур 
кулдиргичлари бўлади. Т. Мурод, От кишна- 
ган оқшом. 

КУЛДОН Чекилаётган папирос ёки 
махорканинг кулини ва қолдиғини ташлаш 
учун ишланган махсус идиш. [Генерал] Стол 
ёнига келиб, папирос қолдиғини кулдонга 
ташлади. 3. Фатхуллин, Сўнмас юлдуз. У 
чекиб турган сигаретасини кулдонга эзғилаб, 
Мадинанинг кекса тоғасига қаради. Мир- 
муҳсин, Чодрали аёл. 

КУЛИ [тамилча — иш ҳақи] Ҳиндис- 
тон, Хитой каби баъзи мамлакатларда 
ҳаммол, юк ташувчи қора ишчи. Фаллоҳ- 
лар, кулилар жаҳон орзусин Ифодаси бор- 
дир шеъримда. Ғ. Ғулом. Хитой кулилари, 
эрон дегани.. М. Шайхзода. 

КУЛИШ 1 Кулмоқ фл. ҳар. н. Кулиш ке- 
рак. н ..мумкин қадар кўпроқ гапиришга, 
кулишга тиришар эди. А. Қаҳҳор, Қўшчи- 
нор чироқлари. 

2 айн. кулги. Анвар кулди. Аммо бу ку- 
лиш бояги кулгиларидан тамоман бошқа, яъни 
беихтиёрлик кулгиси эди. А. Қодирий, Меҳ- 
робдан чаён. У Сувонжоннинг орқага қара- 
масдан четан девордан оишб туша бошлага- 
нини кўргач, кулишдан тўхтаб, кетидан чоп- 
ди. С. Анорбоев, Оқсой. 

КУЛ-КУЛ рвш. Майда-майда, чил-чил, 
чилпарчин. Пиёла қўлидан тушиб, кул-кул 
бўлди. н Фирибгар немис-фашистларнинг 
«енгилмас» машинаси жангчи ўртоқларнинг 
пўлат иродасига тегиб, кул-кул бўлди. Н. Са- 
фаров, Оловли излар. 

КУЛЛИЁТ I [ а . сД 1 К — тўлиқлик, бир 
бутунлик; умумий тушунча; факультет] Бир 
турдаги нарса (жузв) ларнинг тўплами, 
шеърий тўплам. Аваз ирғиб туриб, токчада- 
ги бир даста қоғозлар орасидан варақлари 
зарафшон қилинган катта куллиёт кўтариб 
келди. С. Сиёев, Ёруғлик. Дарвоқе, мендан 
Шайх Саъдий куллиётини сўраган эдингиз- 
а?Ҳозир олиб чиқаман. К. Яшин, Ҳамза. 

КУЛЛИЁТ II кам қўлл. айн. факультет. 

КУЛЛИК: куллик қилмоқ айн. куллик- 
ламоқ. -Бу одамни куллик қилинг,— деди,— 
тўғрисини гапирмаган кишини калтак тўғри 
сўзлатади. С. Айний, Қуллар. 




КУЛЛИКЛАМОҚ Оёқ-қўлини бир-би- 
рига чалкаштириб боғламоқ. У [Аваз] қўйни 
қийналмай кулликлади. П. Қодиров, Қора 
кўзлар. Тузнинг ачитаётганидан жони азоб- 
да қолган совлиқ оёқлари остида ўралаша- 
ётган қўзини эмиздирмаса, оч-наҳор, куллик- 
ланган кўйи ётаверишини охири англади. Н. 
Қобил, Унутилган соҳиллар. 

КУЛЛИКЧИ Куллик қилувчи, куллик- 
ловчи шахс. Навбат энг кейинда бўлган кек- 
сароқ бандини боғлашга келганда, кулликчи 
йигит: - Чилвир қолмади, — деди. С. Айний, 
Қуллар. 

КУЛМОҚ 1 Юз, кўз ҳаракатлари ёки 
турлича товуш (товушлар) билан хурсанд- 
лигини, завқ-шавқини ифодаламоқ, кул- 
ги ифодаламоқ. Хохолаб кулмоқ. Қаҳқаҳа 
уриб кулмоқ. Пиқ этиб кулмоқ. Ҳиринглаб 
кулмоқ. Мулойим кулмоқ. Мийиғида кулмоқ. 
н Олдин Камолиддин махдум, унга эргашиб 
Асад қори ҳи-ҳилаб кулди. М. Исмоилий, 
Фарғона т. о. Аваз, Феруз шаънига айтган 
бир байтини эслаб, муртида кулди. С. Сиё- 
ев, Ёруғлик. Ҳафиз Мирзамуҳамедовичнинг 
кулиб турган чеҳраси жиддийлашди. С. Ка- 
роматов, Олтин қум. Ҳамон кулиб турган 
кўзлари билан уни бошдан-оёқ кузатиб чиқ- 
ди. Ў. Ҳошимов, Қалбингга қулоқ сол. 

2 Кулги билан масхараламоқ, мазах қил- 
моқ. Ойи, сиз сезасизми, бойникида орқам- 
дан кулишади, гапиришади, пичинг, кесатиқ- 
месатиқ.. ман яқинлашсам, жим бўлишади 
[деди Гулнор]. Ойбек, Танланган асарлар. 
Қандоқ бораман.. кулмайдими ҳамма. Ў. 
Ҳошимов, Қалбингга қулоқ сол. Кулса ку- 
лаверсин, бари бир ўз фикримда қоламан. X. 
Тўхтабоев, Ширин қовунлар мамлакати. 

Бахти кулмоқ Бахт-омади юришмоқ, 
бахтли бўлмоқ. Мингбошига тегмагани би- 
лан Зебихоннинг бахти кулармиди?Чўтит, 
Кеча ва кундуз. Ичида кулмоқ Ҳеч қандай 
ташқи ифодасиз кулиш ҳолатида бўлмоқ. 
Қўчқор унинг хаёлидаги ўйларини билади ва 
ичида кулади. О. Ёқубов, Эр бошига иш 
тушса. -Ишқилиб, уйида бўлмасин-да, — 
дейди умид билан, сўнг ўзининг соддалиги- 
дан ичида кулади. С. Сиёев, Ёруғлик. Усти- 
дан кулмоқ Масхарали муносабатда 
бўлмоқ, мазах билан кулмоқ. Мен дўзахдан 
чўчимасман, устимдан кулма. Мен чидар- 
ман, аммо қайда ҳақиқат, имон ? А. Ори- 
пов, Жаннатга йўл. 


КУЛОЛ [ф. J'TS — кўзагар, кўза ва б. 
сопол буюмлар ясовчи] Лойдан турли со- 
пол идишлар, буюмлар тайёрлайдиган 
ҳунарманд. Бўзчи белбоққа ёлчимас, кулол — 
мўндига. Мақол. н Баъзан тандир вазифа- 
сини кулоллар ишлаган эски хумлар ҳам ўта- 
ши мумкин. К. Маҳмудов, Ўзбек тансиқ та- 
омлари. Олмача, анорингга балли, сада рай- 
ҳонингга балли, Тангрим, мани шўр лойдан 
ясаган кулолингга балли. «Қўшиқлар». 

КУЛОЛЛИК Кулол иши, касби; кулол- 
чилик. 

2 Кулоллар ишлайдиган жой. Кулоллик 
орқали каппонга йўл солдим. «Муштум». 

КУЛОЛЧИЛИК 1 айн. кулоллик. Кулол- 
чиликка ҳавас қўймоқ. Oma -боболари кулол- 
чилик билан шуғулланган. н Маълумки, 
тандир кулолчилик бошланган даврларда ке- 
либ чиққан. К. Маҳмудов, Ўзбек тансиқ та- 
омлари. 

2 Касб-ҳунарнинг лойдан турли идиш 
ва б. нарсалар ясаш билан боғлиқ соҳаси. 
Қадим замонларда ҳам бу муҳим хомашё ку- 
лолчиликда, ғишт пиширишда ишлатилган. 
Газетадан. 

КУЛОНҒИЧ Жуда кўп куладиган, ку- 
лаверадиган, кулағон. Ҳатто шундай сами- 
мий қаҳ-қаҳ ураманки, ҳар қандай кулонғич 
киши ҳам менинг қаршимда нафаси чиқмай 
қолади. «Муштум». 

КУЛОҲ [ф. — бош кийими, кулоҳ] 

Тепа томони ингичкалашиб чиққан қал- 
поқ, бош кийими (асосан, қаландар, дар- 
вешлар киядиган учли қалпоқ). Дўкон оғзи- 
da бошига кулоҳ кийган.. қаландар ҳадеб ай- 
ланишиб, исириқдонини у ёқдан-бу ёққа сил- 
китаверди. А. Мухтор, Опа-сингиллар. -Бош 
устига, — деди кулоҳига оқ салла ўраган.. 
вазир таъзим қилиб. М. Осим, Карвон 
йўлларида. 

КУЛТЕПА Иморат, бино ва ш. к. нинг 
ёниши-куйишидан ҳосил бўлган баланд- 
лик, тепалик. Жиззах исёнчилари куйиб кул- 
mena бўлган харобазорда ўзларига бошпана 
тиклай бошладилар. Н. Сафаров, Оловли 
излар. ..атрофдаги дўкон ва расталарга ўт 
кетган бўлса керак, култепага айланган эди. 
О. Ёқубов, Кўҳна дунё. 

КУЛУМСИМОҚ айн. кулумсирамоқ. 
Моҳлар ойим кулумсиди: -Агар ўлмасам, шу 
дўндиқ қизимни бериб, Анварни ўзимга куёв 
қиламан. А. Қодирий, Меҳробдан чаён. 






КУЛУМСИРАМОҚ Мийиғида кулмоқ, 
илжаймоқ, жилмаймоқ. -Келинг, уста Қуд- 
рат, — деди Тешабой, ўтирган ерида муло- 
йимгина кулумсираб. М. Исмоилий, Фарғо- 
на т. о. Аҳмадга ўзининг ўхшатиши нашъа 
қилиб, кулумсираб қўйди. Ф. Мусажонов, 
Ҳиммат. 

КУЛУНЧ шв. айн. кулгили 2. Агар та- 
саввур қилганида, ҳозиргидек кулунч аҳволга 
тушиб қолишини кўрарди-ю, аллақачон ўта- 
каси ёрилиб ўларди [мингбоши]. М. Исмои- 
лий, Фарғона т. о. 

КУЛФАТ \а. д К — зўриқиш, меҳнат] 
Қийнайдиган, азоб берадиган ҳолат; қий- 
ноқ, азоб-уқубат. Бировга кулфат бермоқ. Би- 
ровнинг бошига кулфат солмоқ. Кулфат 
тортмоқ. Ҳамжиҳатлик — давлат, ёлғизлик 

— кулфат. Мақол. Донога иш — шону шуҳ- 
рат, нодонга иш — ғаму кулфат. Мақол. н - 
Биз у кишининг дастидан ўз юртимиздан бе- 
гона бўлиб, жуда кўп кулфатлар тортганмиз, 

— деди Абдурасул. П. Турсун, Ўқитувчи. 

КУЛФАТЛИ Ғам-аламли, азоб-уқубатли. 

КУЛЧА [ф. — доирасимон ёғли 

нон; кулча] Тандирда ёпилган кичкина, ду- 
малоқ нон. Эъзозхон эрини қўярда-қўймай 
кўрпачага ўтқазиб, дастурхон ёзди ва унга 
тўрттагина кулча билан бир-икки қисим 
қанд-қурс ташлади. Ҳ. Ғулом, Машъал. 

Кулча бўлмоқ Кулчага ўхшаб думалоқ 
бўлиб олмоқ. Илон кулча бўлиб ётади. н 
Сидиқжон шундай қаттиқ кулдики, бурчакда 
кулча бўлиб ётган мушук шошиб ўрнидан 
турди. А. Қаҳҳор, Қўшчинор чироқлари. 
Кулча юз Кулчага ўхшаш думалоқ юз. Хат- 
ни ўқиб, Абдураҳмоновнинг кулча юзига қон 
югурди. М. Муҳамедов, Қаҳрамон изидан. 

КУЛЧАТОИ Хамирни шапалоқ-шапа- 
лоқ қилиб кесиб, гўшт қайнатилган шўрва- 
да пиширилган таом. Ҳозоқлар мени меҳмонга 
чақирган куни гўштни қозонда қайнатиб 
пиишриб, кулчатойга аралаштириб, катта 
ёғоч тоғорада ўртага қўйиб, хўп туширди- 
лар. М. Муҳаммаджонов, Турмуш уриниш- 
лари. Адолат билан Тозагул лаганларда кул- 
чатой, гўшт, сопол товоқларда шўрва олиб 
киришди. Ҳ. Ғулом, Машъал. 

КУЛЬМИНАЦИОН Энг юқори нуқта- 
сига етган; авжига чиққан. Кулъминацион 
нуқта. 

КУЛЬМИНАЦИЯ [лот. culmen, cul- 
minis — тепа, чўққи] 1 астр. Ёритқичлар- 


нинг осмон меридианидан ўтиш пайти, ер 
сатҳига нисбатан энг тик, энг юқори нуқ- 
тага келиши. 

2 Адабиёт ва санъатда: воқеа-ҳодисалар, 
конфликтлар ривожининг энг муҳим, энг 
кескинлашган пайти, қаҳрамонларнинг 
тўқнашуви ҳал қилинадиган, тугуннинг 
ечими бошланадиган лаҳза. Ҳикоянинг кулъ- 
минацияси. н Боиси, ҳар бир асарда тугун, 
кулъминация, ечим, тадрижийлик деган ун- 
сурлар бўлиши керак. Газетадан. 

3 Бирор нарсанинг ривожида энг юқори 
нуқта, энг юқори нуқтага кўтарилиш; авж. 
Ишнинг кулъминацияси. 

КУЛЬТИВАТОР [фр. cultivateur — ерга 
ишлов берувчи] Ҳайдалган ерни юмша- 
тиш, бегона ўтларни йўқотиш ва экин 
қатор ораларини ишлаш учун хизмат қила- 
диган қишлоқ хўжалик машинаси. Осма 
кулътиватор. Тиркама культиватор. Трак- 
mop кулътиватори. Ғўза қатор ораларига 
кулътиватор билан ишлов бермоқ. н ..ме- 
ханизаторлардан бири трактор кулътива- 
торига қатор ораларини кенг юмиштиб ке- 
тадиган мослама ўрнатганида, раис бир 
қаламкашнинг қўли билан журналга мақола 
қилиб ёзган эди. С. Нуров, Нарвон. 

КУЛЬТИВАЦИЯ [лот. cultus — (ерга) 
ишлов бериш; ўсимликларни парвариш- 
лаш] Ерни, экин қатор ораларини куль- 
тиватор билан ишлаш. Культивация қил- 
моқ. Ғўзаларга кулътивация билан бир 
вақтда ўғит солинади. н Ёзги парвариш 
даврида чопиқ, культивация олдидан соли- 
надиган ўғит солинмади. И. Раҳим, Чин 
муҳаббат. 

КУЛЬТУРИЗМ [фр. culturisme < лот. 
cultus — шаклланиш, ривожланиш; тарби- 
ялаш] Мушакларни ривожлантириш (ўсти- 
риш) мақсадида турли оғирликлар (ган- 
тель, тош, штанга ва б.) билан бажарила- 
диган жисмоний машқлар тизими. 

КУМУШ 1 Менделеев даврий система- 
сининг I гуруҳига мансуб кимёвий элемент, 
оқ-кўкиш рангли ялтироқ, асл металл. Ана- 
литик ишларнинг талайгина қисми руда ма- 
териалларидан олтин, кумуш, рух ва бошқа 
нодир элементларни аниқлаш билан боғлиқ- 
дир. «Фан ва турмуш». 

2 Кумушдан ишланган, кумуш ишла- 
тилган. Кумуш танга. Кумуш баркаш. н 
Меҳмонхонасидаги икки кумуш қандил порил- 
лаб ёниб турибди. К. Яшин, Ҳамза. 






3 кўчма Кумушга нисбат билдиради. Ку- 
муш тола. н Ташландиқ тегирмоннинг чи- 
рик новидан сув майда кумуш томчиларни 
сачратиб, гувуллаб отилади. Ойбек, Тан- 
ланган асарлар. 

4 Кумуш (хотин-қизлар исми). 

КУМУШЛАНМОҚ Кумуш тусида ял- 

тираб товланмоқ. Кўкни суяб қаққайган 
чўққиларнинг бошида қор саллалар кумуш- 
ланади. Ҳ. Назир, Мафтунингман, Озарбай- 
жон. Шамолда тебранаётган дарахт шохла- 
ридаги куз шабнами қуёшнинг заррин нурла- 
рида кумушланади. Р. Ўроқов, Ҳаётда қол- 
син изинг. Тоғ ёнбағрига тикилган оқ ўтов 
ой иғуъласида кумушланиб, кўкаламзор адир- 
ларга янада ҳусн қўшган. «Шарқ юлдузи». 

КУМУШСИМОН Кумушга ўхшаш, 
кумуш рангли. Кумушсимон оқ металл. 

КУН 1 Қуёш, офтоб. Кун тепадан тиғ 
ураётганда, машина ободгина бир қишлоққа 
кириб келди. С. Аҳмад, Уфқ. Мана, кун ҳам 
терак бўйи кўтарилиб қолди. С. Юнусов, 
Кутилмаган хазина. Нуктадон Мутриб дар- 
ҳол ҳовлисининг кичиклигидан кун тушмас- 
лигига ишора қилиб, пайров билан жавоб 
берди. С. Сиёев, Ёруғлик. 

2 Сутканинг қуёш чиққандан қуёш бот- 
гунгача бўлган қисми. Ҳасанали кунларини 
томоқсиз, тунларини уйқусиз кечира бошла- 
ди. А. Қодирий, Ўтган кунлар. Бўлмаса, мен 
қайтай, кун ҳам кеч бўляпти. С. Карома- 
тов, Олтин қум. 

3 Бир кеча-кундузга — 24 соатга тенг 
вақт; сутка. Бир йил — 365 кун. н Уч-тўрт 
кунгача Аваз мозористондан чиқмади. С. Си- 
ёев, Аваз. Ўшандан уч-тўрт кун ўтгач, янги 
гап чиқиб қолди. Э. Раимов, Ажаб қишлоқ. 
Бу чироқ сингилчамнинг қўлидаги рухсатно- 
ма десам ҳам бўлади — роппа-роса йигирма 
кунга берилган. X. Тўхтабоев, Ширин қовун- 
лар мамлакати. 

4 Ой ёки ҳафтанинг маълум бир кален- 
дарь санаси; маълум бир ҳодисага бағиш- 
ланган кун, сана. Шанба куни сиз келинг, 
якшанба куни мен борай. Қайси кунларда уйда 
бўласиз? -Чоршанба, жума кунлари. Курув- 
чилар куни. н Қадимий ва ҳамиша навқирон 
Самарқанд шаҳрида қишлоқ меҳнаткашла- 
ри учун анъанавий театр кунлари бошланди. 
Газетадан. 

5 ( кўпл. шаклида) Кунлар билан белги- 
ланувчи вақт, пайт, кез, давр. Болалик кун- 


ларимда, Уйқусиз тунларимда Кўп эртак 
эшитгандим. Ҳ. Олимжон. Эркин кунлар ке- 
лур, истиқболимиз ёрқин, толеимиз баланд 
бўлур, албатта. Ойбек, Нур қидириб. 

6 Об-ҳаво, об-ҳаво шароити. Майнинг 
ўрталари бўлса-да, кун иссиқ эди. С. Сиёев, 
Ёруғлик. Ноябръ ўрталаб, кунлар совиган эди. 
С. Аҳмад, Юлдуз. Жавзо кирди. Кунлар исиб, 
арпа пишди. К. Яшин, Ҳамза. 

7 Айрим сўзлар билан қўлланиб, аҳвол, 
шароит маъносини билдиради. Боишнгизга 
оғир кун тушди.. Мирмуҳсин, Меъмор. Тур- 
сунойнинг кунига учраб, ёш жонингизга жабр 
қилманг, дейман. Ҳ. Носирова, Мен ўзбек 
қизиман. Шомурод додхоҳнинг кунини ме- 
нинг бошимга солардинг, одамхўр қотил! К. 
Яшин, Ҳамза. 

Бир кун(и) Ўтган ёки келгуси кунлар- 
нинг бирида. Бир куни у иккита кино биле- 
ти кўтариб келди. Ў. Ҳошимов, Қалбингга 
қулоқ сол. Сиз-ку, ота, бир куни бориб, жо- 
нингизни яратганга топшириб, бу азоблар- 
дан қутулиб кетасиз. К. Яшин, Ҳамза. Бир 
кун эмас, бир кун Қачондир бир кун, вақ- 
ти келиб. Худо ҳаққи, бир кунмас, бир кун 
чўмич билан тушириб қоламан-да!Ў. Ҳоши- 
мов, Қалбингга қулоқ сол. Бириси кун(и) 
Эртадан кейинги кун, индин(га). Бириси 
куни, намози асрга азон айтилган вақтда 
сени Қўйдарвоза ёнида кутаман. С. Сиёев, 
Ёруғлик. Бу кунингдан.. Бу аҳволингдан кўра.. 
бундан кўра. Ўл, аҳмоқ! Бу кунингдан ўлиб 
қўя қолганинг яхши.. Ў. Ҳошимов, Қалбингга 
қулоқ сол. Иш куни Иш, хизмат учун бел- 
гиланган маълум муддатли вақт. Иш куни 
тугади. Кун бермаслик Ўз ҳолича ишлаш, 
яшашга қўймаслик, чиқиштирмаслик. ..ик- 
ковингни мутаассиблар сазойи қилишади, ким 
кўрса, дакки беради, бир сўз билан айтганда, 
сизларга кун беришмайди. К. Яшин, Ҳамза. 
Кун йўқ Кун бермаслик, тинч қўймаслик- 
ни билдиради. Бу ерда ялангоёқлар, бошке- 
сарлар, ўғриларнинг дастидан ҳеч кимга кун 
йўқ! Чўлпон, Кеча ва кундуз. Кун кечирмоқ 
(ёки кўрмоқ, ўтказмоқ). Яшамоқ, ҳаёт ке- 
чирмоқ, тирикчилик қилмоқ. ..асрлар даво- 
мида қарам бўлиб кун кечиришга маҳкум этиб 
келинган хотин-қизлар.. К. Яшин, Ҳамза. 
..қачонгача хор-зор яшаймиз, қачонгача оч- 
яланғоч кун кўрамиз. К. Яшин, Ҳамза. Улар 
[чол ва кампир] овчилик билан кун ўтказар 
эканлар. «Чалпак ёққан кун». Кун тартиби 

Мажлис муҳокамасига қўйиладиган маса- 
лалар таркиби ва тартиби. Кундан-кун(га) 
Борган сари, кун сайин. Бемор кундан-кун- 
га бери қарамай бошлади. Кундан-кун (га) 
ишлар яхшиланиб бормоқда. Куни битмоқ 1) 
ўлим вақти етмоқ. Гўдакнинг ризқи тугаб, 
куни битган. Тақдири азалда битилгани шун- 
дай бўлгач, на чора! К. Яшин, Ҳамза; 2) иш- 
амал имконияти тугамоқ. Бўлмаса, унга ке- 
йин тушунтириб қўярсиз. Гап шундай: у 
хўжайинларига кунлари битганини етказсин. 
Қанча тезроқ йўқолишса, ўзларига шунча 
яхши бўлади. К. Яшин, Ҳамза. Кун(и) туғди 
қ. туғмоқ. -Энди сенинг ҳам кунинг туғди. 
Одам бўл! — деди Давлатёр ва молларни 
қайтара бошлади. П. Турсун, Ўқитувчи. Ку- 
нини кўрсатмоқ Жуда қаттиқ ёмонлик, 
жабр-зулм қилмоқ (шу ҳақцаги дўқ-пўпи- 
сани билдиради). Кунингни кўрсатиб қўяман. 
н ..отангга айтиббераман, кунингни кўрса- 
тади. С. Сиёев, Ёруғлик. Меҳнат куни қ. 
меҳнат. Ой чиқса ҳам унга, кун чиқса ҳам 
унга кест. Ҳамма нарса, диққат-эътибор 
унга (Кимсанинг эрка-арзандаси бўлиб 
қолган кишига нисбатан айтилади). Тунов 
куни Яқин ўтган кунларнинг бирида. Тунов 
куни кўрган эдим. н Тагида тутун бурқса- 
ётган бак олдида тунов куни миршабларнинг 
кичиги.. С. Аҳмад, Уфқ. Туну кун қ. тун-кун. 
Ўлган(и)нинг кунидан қ. ўлмоқ. Қайси куни 
айн. тунов куни. Охирги сўзларни ўқир экан, 
Гавҳар маъюс бўлиб қолди. Қайси куни мар- 
каздан келган врач Ҳанифа холанинг касали 
рак экани, саноқли кунлари қолганини айт- 
ган эди. Ў. Ҳошимов, Қалбингга қулоқ сол. 
Қулоғидан кун кўринади Жуда озиб кетган. 

КУНБАЙ Кун ҳисоби билан ҳақ тўла- 
надиган. Кунбай иш. Кунбай ишламоқ. 

КУН-БАКУН кам қўлл. Кундан-кун, 
кундан-кунга. Кун-бакун зиёда бўлди ҳасра- 
тим. «Алпомиш». 

КУНБОТАР 1 айн. ғарб. «Б» қишлоғининг 
кунботар томонидаги пастгина кулбадан.. 
бир чол чиқди. А. Раҳмат, Варракчи чол. Таш- 
қарига чиққанимда, кунботардаги адирлар 
бетидан — арчазорларни оралаб қўйларимиз 
тушиб келмоқда эди. Ш. Холмирзаев, Оғир 
тош кўчса. 

2 Кун ботадиган вақт. Кунботар олдида 
бир-иккита томчилагани бўлмаса, ёмғир ҳали 
ёққанича йўқ эди. Н. Фозилов, Дийдор. 


КУНБОТИШ қ. кунботар. У ўзига кел- 
гач, ўрнидан турди-да, кунботиш томонга 
қараб кетди. М. Осим, Карвон йўлларида. 
Қашқатовнинг кунботиш биқинидаги жилға- 
да оппоқ қор ётибди. С. Анорбоев, Оқсой. 

КУНГАБОҚАР Пояси учида тарелкаси- 
мон сариқ тўпгули бор, уруғидан мой олиш 
учун экиладиган йирик баргли бир йиллик 
ўсимлик. ..устида кунгабоқарга ўхшаган, 
маҳалла қозонидай келадиган гули бор. Газе- 
тадан. 

КУНГАЙ Қуёшга қараган, қуёш тик ту- 
шадиган. Кўчаларнинг кунгай томонида лой 
қуриб, ҳавасга юрадиган, юмшоқ қайроқдай 
йилтироқ сўқмоқ йўл тушди. А Мухтор, Опа- 
сингиллар. -Ҳар қанақа тоғнинг кунгай ери 
терскай ёғидан шунақа паст бўлади, — деди 
Алимбува. М. Исмоилий, Фарғона т. о. 

КУНГУРА [ф. bjK\<. — девор ёки тўсиқ- 
нинг данданаси] Қалъа деворлари ёки имо- 
рат айланасига тишга ўхшатиб ишланган 
меъморий безак; дандана. Фақат шаҳар ат- 
рофини ўраб олган пахса деворлар устида соқ- 
чиларгина у ёқдан-бу ёққа юриб турар, девор 
кунгураси орқали қараб, шаҳарни ташқи 
ҳужумдан қўриқлар эди. Ойдин, Гулсанам. 
Бу очиқ мозористонни қўрғон кунгуралари 
устида.. Тошкент мудофелари минг турли 
шодликлар ичида томоша қилардилар. А. Қо- 
дирий, Ўтган кунлар. Меъмор бўлса, мадра- 
санинг гоҳ у ёғига, гоҳ бу ёғига ўтиб, пеш- 
тоқу гулчамбарларга, равоқу кунгураларга 
тикиларди. Мирмуҳсин, Меъмор. 

КУНГУРАДОР Кунгураси бор, кунгу- 
рали. Ўрданинг ғиштин, кунгурадор қўрғон- 
лари ости билан махсус муҳофиз йигитлар 
айланиб, бегона кишини қўрғон яқинига 
йўлатмас эди. А. Қодирий, Меҳробдан 
чаён. Баланд кунгурадор деворлар билан ўра- 
либ, юксак буржларига тўп ўрнатилган 
ўрдадай ҳовлининг ҳар жой-ҳар жойида тош 
фонуслар милтираб туради. О. Ёқубов, 
Улуғбек хазинаси. 

КУНГУРАЛИ айн. кунгурадор. Ҳурилиш- 
да сирланган сопол тахтачалар, ганчга ўйил- 
ган кунгурали безаклар ишлатилади. «Гулис- 
тон». Отабойнинг пешонасидаги чандиғи ўша 
1918 йилнинг баҳор кунлари Тупроққўрғоннинг 
кунгурали девори ocmuda пайдо бўлди. И. Ра- 
ҳим, Тинимсиз шаҳар. 

КУНДА I [ф. — дарахтнинг ост қис- 

ми; тўнка; тахта кишан] 1 Кесилган ёки 




синган дарахтнинг илдиз томонида қолган 
остки қисми; тўнка. Кунда ковламоқ. н 
Исматҳожи қора мовут чакмонининг бир ба- 
рини қайириб, яқиндагина кесилган бир те- 
рак кундасига келиб ўтирди. Ойдин, Ямоқ- 
чи кўчди. У аввал катта кундаларнинг те- 
варагини кетмон билан чопишга бошлади. 
Ойбек, Танланган асарлар. 

2 Устида бирор нарсани чопиш, қир- 
қиш ва ш. к. учун қилинган махсус ғўла. Ку- 
дунгчининг кундаси. Кундага қўйиб чопмоқ. 
Болта тушгунча, кунда дам олади. Мақол. 
н Қассоблик қилмоқчи бўлган одам аввало 
бир қўлини кундага қўяди-ю, болта билан 
чопади. Агар чопилмаса, қассоблик қилади. 
П. Турсун, Ўқитувчи. Унинг кўзи айвон ус- 
тунига суяб қўйилган кунда ва оитичоққа 
тушди. С. Нуров, Нарвон. 

3 махс. Мойжувознинг ўғирсимон таянч 
ёғочи, ичи ўйилган йўғон ғўла. Тангадек соя 
тушмайдиган дарахтсиз ташқари ҳовли.. 
ўртасида жувоз кундага ўхшаш қозиқ. Ш. 
Ризо, Қор ёғди, излар босилди. [Зиғир 
мойи].. бозорда сариқ мойдан икки баробар 
қиммат-а!.. Кундадан чиқар-чиқмас, тўйлар- 
га олиб кетишаркан. С. Нуров, Нарвон. 

4 Токнинг тупи, занги. Чорвоқча кат- 
та бўлмаса ҳам, икки туп олча.. икки кун- 
да узуми, бир-икки туп қизил гул бор экан. 
А. Қаҳҳор, Ўтмишдан эртаклар. Хомток 
вақтида кундадан ўсиб чиққан новдалардан 
2—3 та энг яхшисини қолдириб, бошқалари- 
ни токқайчи билан тагидан олиб ташлаш 
керак. Газетадан. 

5 тар. Бандиларнинг оёғига уриладиган 
(солинадиган) махсус ёғоч асбоб, тахта 
кишан. Хатирчилик бандининг «бизни озод 
қиладилар» деган сўзига ҳалигача ишонмай 
турган бандилар ҳам, кишан ва кундалари- 
нинг очила бошлаганини кўриб қувонмоқда 
эдилар. С. Айний, Қуллар. Борса, энаси 
оёғида кунда, бўйнида ғул, ўлиб ётибди. 
«Муродхон». 

КУНДА II рвш. Ҳар куни. Кунда хабар 
олиб турмоқ. н Боринг, Ўрмонжон акамга 
ростини айтинг.. шундай бўлган эди, билмаб- 
ман денг. Кунда-кунда ўлгандан, бир кунда 
ўлган яхшироқ. А. Қаҳхор, Қўшчинор чи- 
роқлари. Кунда тушганини кунда жўнатиб 
турибман. С. Аҳмад, Юлдуз. 

КУНДАК Дарахтнинг остки қисмидан 
— тўнкадан ўсиб чиққан қисми. Кундак тут. 


Кундак қайрағоч. н Ҳовузнинг.. лабида бир- 
икки кундак тол ҳам бор эди. Ғ. Ғулом, Шум 
бола. 

КУНДАКОВ [ф. — кунда ков- 

ловчи]: кундаков қилмоқ Тўнкани ердан 
ковлаб чиқармоқ. - Кўрдингми бу тўнкалар- 
ни? — Йўлчига қараб гапирди у [Мирзака- 
римбой]. — Боплаб кундаков қил, илдизи қол- 
масин, уқдингми? Ойбек, Танланган асар- 
лар. Одамлар мевали дарахтларни кундаков 
қилаётган, молларини ҳам сўйиб сотаётган 
бир пайтда бунга ишониш қийин эди. О. Мух- 
тор, Бухоролик бир йигит. 

КУНДАЛ эск. 1 Зар иплар билан тўқил- 
ган қимматбаҳо мато. Ҳамзахондан келган 
элчиларни, албатта, ноумид қайтармайди. 
Кундал ёпади. К. Яшин, Ҳамза. 

2 Шундай матодан тикилган нарса, кийим. 
Кундал тўн. н Канизлар «эшон» келар деб, кун- 
дал, кимхоб кўрпаларни солиб.. «эшон»нинг киф- 
ти тутилган еридан зиёрат қилдилар. «Зулфи- 
зар билан Авазхон». Иккита яхши кундал бериб 
юборсин, ҳокимтўра билан приставга кийдира- 
миз. Ҳамза, Бой ила хизматчи. 

КУНДАЛИК 1 Ҳар кунги, ҳар бир кун- 
га хос. Газеталардан кундалик ахборотни 
зўр ташвиш билан кузатиб турган киши- 
ларга ҳали ўзи ҳам тушуна олмаган бу ер- 
даги осойишталик тўғрисида нима деб ёза- 
ди? А. Қаҳҳор, Олтин юлдуз. 

2 Кунда бўлиб турадиган; одатдаги. Ле- 
кин ўйлаб қараса, районга деб йўлга чиққа- 
нида, кўзига жуда катта кўринган бу таш- 
виш ҳозир кундалик икир-чикирлар қатори- 
га кириб қолибди. А. Қаҳҳор, Қўшчинор чи- 
роқпари. 

3 Ҳодисалар, кузатишлар ва ш. к. ёзиб 
бориладиган журнал, дафтар. Экспедиция 
кундалиги. н Йўлдош, кундаликка ёзиб 
қўйинг. Битта ош ҳам қарз қилиб қўйдик. 
Шуҳрат, Шинелли йиллар. Дадангизнинг 
китобларини, кундаликларини, мактублари- 
ни, хуллас, ёзилган қоғоз борки, беркитиб 
ташланг. Т. Малик, Иблис девори. 

4 Ўқувчиларнинг уйга берилган вазифа- 
си ва олган баҳолари ёзиб қўйиладигаи даф- 
тари. Уларнинг [ўқувчиларнинг] баҳоси йўқла- 
ма ва кундаликка қўйилади. Й. Абдуллаев, 
Дарс юзасидан баҳони қандай қўйиш ке- 
рак? 

Кундалик дафтар айн. кундалик 3, 4. 

КУНДОШ эск. Бир эр никоҳидаги бир 
неча хотин (бир-бирига нисбатан). Сабаби, 
икки хотиним бор, икки кундошнинг устига 
куёв кўрмаган қизни анча-мунча одам, албат- 
та, бермайди. Ҳамза, Паранжи сирлари. 

КУНДОШЛИК Кундош хотинлар ораси- 
даги ҳолат, муносабат. Айниқса, кундошлик 
иши қийин, коса-косага текканда, ғиди-ғиди 
гаплар кўпайса, бизга эмас, ўғлингга ҳам та- 
тимай қоладир. А. Қодирий, Ўтган кунлар. 

КУНДУЗ Сутканинг қуёш чиққандан 
қуёш ботгунгача бўлган қисми. Қуёш яши- 
ринган бўлса ҳам, кундузнинг ёруғлиги ҳали 
тамом сўнмаган эди. Ойбек, Танланган 
асарлар. Аммо кеча ҳам кундуз сингари му- 
рувватсиз. М. Исмоилий, Фарғона т. о. 

КУНДУЗГИ Кундузга хос, кундузи 
бўладиган. Сарой аҳли кундузги иш-кучлари- 
дан бўи/аб, ҳужраларига қайтганлар.. шунинг 
учун кундузгига қараганда сарой жонли. А. 
Қодирий, Ўтган кунлар. Кундузги жўшқин- 
лик тинади аста, Бошланар далада сафоли 
оқшом. Ғайратий. 

КУНДУЗИ рвш. Сутканинг қуёш кўри- 
надиган қисмида, ёруғ пайтда. -Қўйинглар, 
— деди Рўзимат, жанжалнинг олдини ол- 
моқчи бўлиб, — бу гапни кундузи гаплашинг- 
лар. А. Қаҳҳор, Қўшчинор чироқлари. 

КУНЖ [ф. giS. — бурчак] 1 эск. кт. 
Оғуш, қучоқ, ич. Нўш этарман аччиғ-аччиғ 
ҳажру фурқат кунжида, Кўзларимнинг ко- 
сасида лаб-балаб қон, келмасанг. Ҳабибий. 
Неки дард бор, неки кулфат бу жаҳоннинг 
кунжида, Мен бўлай юз минг гирифтор, лек 
маҳваш бўлмасин. Э. Воҳидов, Муҳаббат. 

2 кам қўлл. айн. кунжак. Бунга янги мак- 
таб ҳовлиси кунжидаги пастак бир уйча, бу 
уйчадаги мўъжаз бир кутубхона сабаб бўлди. 
О. Мухтор, Бухоролик бир йигит. 

КУНЖАК Бурч, бурчак; чекка. Эй бола- 
ларим, отангнинг шаҳрининг бир кунжаги- 
да, гул саройнинг ўнг томонида бир уста бор. 
«Эрали ва Шерали». Ер, томлардаги оппоқ 
қор живирлайди, кунжакларга ва девор таг- 
ларига бўралаб урган қор саҳндан кўкрак ба- 
равар кўтарилган. Ҳ. Нуъмон, Фасллар. Ни- 
ҳоят, беихтиёр босворди кунжакда турган 
радио тугмасини. А. Дилмурод, Фано даш- 
тидаги қуш. 

КУНЖАРА [ф. — қуйқа; чиқит, 

чиқинди] Уруғ ёки мағизларнинг ёғи си- 
қиб олингандан кейинги қолдиғи (кўпин- 


ча чорва озуқаси сифатида ишлатилади). 
Пахтадан турли-туман газлама, ёғ, кунжа- 
ра, совун ва бошқа маҳсулотлар олинади. Кун- 
жара молни семиртиради. н Ферма учун 
давлатдан фақат кунжара билан кепак со- 
тиб олинади, холос. Н. Юнусова, Боғдаги 
суҳбат. 

КУНЖУТ [ф. w, < — уруғидан ёғ олина- 
диган ўсимлик] Жанубда ўсадиган, уруғи- 
дан ёғ олинадиган бир ва кўп йиллик ўсим- 
лик ва шу ўсимликнинг уруғи. Раис.. план 
берилмаган бўлса-да, озроқ зиғир, кунжут 
эктираётганини.. айтди. С. Нуров, Нарвон. 

КУНЖУТЛИ Кунжут сепилган. Сихка- 
боб, кунжутли нон, пеишоб, сомсалардан еб 
қолинг!И. Раҳим, Ихлос. 

КУНЖУТПОЯ 1 Кунжут ўсимлигининг 
асосий танаси, пояси. 

2 Кунжут экилган ер майдони. 

КУНИГА рвш. Ҳар куни, бир кун даво- 
мида. Кунига уч маҳал дори ичмоқ. н Гор- 
чаково станциясига Тошкент тарафдан ке- 
часи соат уч яримда келадиган пассажир 
поезди энди кунига уч-тўрт маҳал ўтади. С. 
Аҳмад, Уфқ. 

КУНЛАШМОҚ Ҳасад, рашк қилмоқ. 
Жуда ҳам Омоннинг бахтидан кунлаишр 
эдим. Ғ. Ғулом, Шум бола. 

КУНЛИК Бир кунга мўлжалланган, бир 
кунда бўладиган, бир кунга оид. Икки кун- 
лик тўй. Ўн кунлик озиқ-овқат. н Кунлик 
ўсиш беш-олти фоиз ва ундан ҳам оша бош- 
лади. «Ўзбекистон қўриқлари». Кунлик то- 
пишим яхши бўлиб қолди. С. Сиёев, Ёруғлик. 

Беш кунлик дунё Тез ўтиб кетадиган, 
қисқа ҳаёт ҳақида. -Ичинг, Салимжон, ичинг, 
Абдишукур! — хитоб қилди Жамолбой. — Беш 
кунлик дунёни кайфичоғлик билан ширингина 
ўтказиш керак. Ойбек, Танланган асарлар. 

КУНОРА рвш. Икки кунда бир, орада 
бир кун ўтказиб. Кунда, кунора ёғиб турган 
қор-ёмғир дардчилларни ўрнидан турғазмай 
қўйди. С. Кароматов, Олтин қум. Кунора 
тугун кўтариб Рўзиев келиб туради. Э. Аъза- 
мов, Жавоб. 

КУНПАЯКУН [а. и ў. ъ.Ҳ! — бутун бор- 
лиқ, мавжудот; яратилиш]: кунпаякун 
бўлмоқ Бузилиб, янчилиб, йўқ бўлиб кет- 
моқ. Шаҳар ўртасидаги икки катта бино ҳам 
кунпаякун бўлди. Мирмуҳсин, Она. Кунпая- 
кун қилмоқ Бузиб, янчиб, йўқ қилиб юбор- 
моқ. Ҳар бири нўхатдек -нўхатдек келадиган 
дўл чорак соат ичида нозик ниҳолларнинг яр- 

мичасини кунпаякун қилди. Ш. Ғуломов, 
Қалб ундайди. 

КУНУН шв. Ҳар куни, кунда. Аммо би- 
ринчи куниёқ Зайниддин жанжал бошлади. 
Шу-шу кунун машмаша. «Муштум». 

КУНЧИ 1 Ҳасад, кўролмаслик ҳисси 
кучли; ҳасадчи. Тақдирингдан нолима, ҳақни 
дилдан қўймагин, Ўзганинг давлатига суқ- 
ланиб, бўлма кунчи. Миртемир. 

2 Рашк, қизғаниш ҳисси кучли; рашк- 
чи. Маждиддин кунчи эрлардан бўлса ҳам, 
лекин бу хабар уни жуда қувонтирди. Ой- 
бек, Навоий. Сорахон ниҳоят кунчи хотин 
эди. А. Қаҳҳор, Сароб. 

КУНЧИЛАМОҚ Кунчилик қилмоқ, 
кунчилик ҳисси қўзғамоқ; рашк қилмоқ. 
Норқўзи акадай эрни кунчилашни гуноҳ деб 
билардим. И. Раҳим, Ёш хотин. Бу гапдан 
Нусратилланинг тани жиз этиб кетди, Тур- 
диматчўталга еб ташлагудай қараб, кун- 
чилаганини билдириб қўйди. А. Мухтор, Опа- 
сингиллар. 

КУНЧИЛИК Кунчига хос хусусият, 
хатти-ҳаракат. -Бачкана бўлманг, Асад ака. 
Кунчилик ҳам ўлсин шунақа бўлса. Воҳид 
Зокировичнинг лойиҳаси.. ўзбек халқининг 
ҳам манфаатини кўзлайди, — деди Адолат. 
3. Фатхуллин, Оби ҳаёт. Салимжоннинг кун- 
чилиги кундан-кун авжига чиқа бошлади. А. 
Қаҳҳор, Муҳайё. 

КУНЧИҚАР айн. шарқ I. Итпарнинг қиш- 
лоқнинг кунчиқар томонидан бошланган акил- 
лашлари секин-секин қишлоқнинг кунботар 
томонига келмоқда эди. С. Айний, Қуллар. 
Кунчиқар томонда тепаликлар бўлиб, кун- 
ботар томон — текислик, ундан нари — қум- 
ликлар. Мирмуҳсин, Меъмор. 

КУНЧИҚИШ айн. кунчиқар. Осмоннинг 
кунчиқиш қисми энди оқара бошлаган, лекин 
ҳатто барвақт турадиган қишлоқ аҳли ҳам 
ҳали уйқуда. О. Ёқубов, Диёнат. 

КУНЧУВОҚ айн. офтобчувоқ. Қиз-ке- 
линчаклар қалин уст-бошларини ташлаб, 
енгил кийиниб олишган.. қизлар кунчувоққа 
ўтириб, кашта тикади. Н. Фозилов, Оқим. 
Чилла уйқусини олиб бўлган айиқ полвон ўзини 
кунчувоққа ташлади. «Саодат». 

КУНЯ, куния [а. д/А — лақаб, ном] Ки- 
шининг авлод-аждодини, насл-насабини бил- 
дирувчи, киши исмига ҳурмат юзасидан 
қўшиб ишлатилувчи сўз, ном («Абу», «бинт», 
«ибн», «умм» сўзлари куня ҳисобланади). 


КУПЕ [фр. coupe < couper — қирқмоқ, 
бўлмоқ] Вагоннинг бир неча пассажир учун 
ажратилган алоҳида бўлмаси. Шербек вагонга 
чиқиб, билетда кўрсатилган купе эшигини 
очди-ю, тўхтаб қолди. С. Анорбоев, Оқсой. 

КУПЛЕТ [фр. couplet] 1 Шеър ёки 
қўшиқнинг икки ёхуд тўрт мисрадан ибо- 
рат бўлган алоҳида банди. 

2 Эстрадада ижро этиладиган, долзарб 
мавзудаги ҳажвий қўшиқ. 

КУПОН [фр. coupon < couper — қирқ- 
моқ, кесиб олмоқ] Қимматбаҳо қоғозлар- 
нинг фоиз (процент)ини тўлашда кесиб 
олинадиган қисми, талони. Облигация ку- 
пони. 

КУПОРОС [фр. couperose < лот. 
cuprirose — мис гули] Сульфат кислотанинг 
баъзи тузлари учун техникада қабул қилин- 
ган ном. Мис купороси. Темир купороси. 

КУРАК 1 Сочилган нарсаларни сиди- 
риш, кураш, тўплаб бирор нарсага солиш 
учун ишлатиладиган, ёғочдан ёки металл- 
дан ясалган узун сопли асбоб. Йўлчи.. курак 
ea супурги олиб, отхонани тозалай бошлади. 
Ойбек, Танланган асарлар. Меҳмонхона ус- 
тида қулоқларини латта билан боғлаган бола 
ёғоч куракни ғириллатиб, қор кураб ётган 
эди. П. Турсун, Ўқитувчи. 

2 анат. Елканинг юқори қисмидаги уч- 
бурчак шаклли ялпоқ суяк. -Секинроқ юр- 
санг бўлмайдими, қизим! — деди она қўли 
билан Зебонинг икки кураги ўртасига ёпиш- 
ган кўйлагини кўчирар экан. Шуҳрат, Ши- 
нелли йиллар. 

Курак тиш Юқори қатордаги олдинги 
икки ялпоқ тиш. Ёшни билиб олишга имкон 
берадиган анча аниқ белги.. курак тишлар- 
дир. Н. Мавлонов, Қорамолчилик. Куракда 
турмайдиган 1) тилга олиб бўлмайдиган, 
ярамас, уятли (гап-сўз ҳақида). Нормат- 
ҳожининг жони чиқиб, томдагиларни курак- 
да турмайдиган сўзлар билан сўкиб, ҳайдаб 
юборди. Ойдин, Бечора; 2) ақлга тўғри 
келмайдиган; бемаъни. Эсон яна ўтириб 
қолишга мажбур эди. Чунки у, акасининг 
ичганда қиладиган ўжарлиги ҳеч куракда 
турмайдиган даражада бўлишини биларди. 
Ҳ. Аҳмар, Ким ҳақ? 

КУРАКЧА 1 Курак 1 с. кичр.-эркл. Кич- 
кина курак. -Хизмат ҳақини аллақачон олиб 
бўлганмиз, — деди [уста], куракчасидаги 
қотиб қолган лойни тозаларкан. Н. Аминов, 
Суварак. 

2 Кул ёки ўт олиш, кўмир солиш учун 
ишлатиладиган, икки чети қайрилган дас- 
тали асбоб. Ҳудрат куракча билан оловга кул 
сепди-да, уйга кирди. Ҳ. Назир, Сўнмас 
чақмоқлар. 

КУРАМОҚ Курак билан сидирмоқ, сур- 
моқ; тўпламоқ. Баҳорни кутманг. Қор куранг, 
самоварчиларга сув ташинг. Ойбек, Танлан- 
ган асарлар. Худойқул одамнинг қўлидан ке- 
ладиган ҳар қандай ишга қобил эди. От-молга 
қарайди, гўнг курайди, жоди билан пичанпоя 
қирқади. П. Турсун, Ўқитувчи. 

КУРАНТ [фр. courant — оқувчи, югу- 
рувчи] Минора ёки деворга ўрнатилган, му- 
сиқа жўрлигида занг урадиган соат ва шун- 
дай соатларнинг мусиқа механизми. Тош- 
кент куранти. н Айланиб юриб-юриб, соат 
тўққиз яримга занг чалинаётганда, курант- 
нинг олдидан чиқишди. П. Қодиров, Уч ил- 
диз. Тўрда пианино, бурчакда курант соат, 
деворда ҳам, ерда ҳам, диван устида ҳам 
гилам. С. Аҳмад, Пойқадам. 

КУРАТОР [лот. curator — ҳомий, тарби- 
ячи] 1 қ. раҳбар (синф раҳбари). Саодат опа 
ишга чиққан биринчи куниёқ мактабга борди. 
Директор, куратор, ўқитувчилар билан суҳ- 
батлашди. Р. Файзий, Қадрдон хатлар. Кура- 
торларга тайинланг. Биронта ота-она беха- 
бар қолмасин. С. Зуннунова, Янги директор. 

2 Бирор иш устидан назорат қилиб ту- 
риш вазифаси юклатилган, топширилган 
шахс. 

КУРАШ I 1 Йиқитиш, ғолиб чиқиш 
учун икки киши ўртасидаги, маълум қоида- 
га асосланган олишув, ўзаро беллашув. У 
ҳозир курашда рақибини ёнбошга олиб от- 
ган, лекин рақиби тикка тушиб, ўзи ёнбош- 
га олинган кишининг аҳволига тушиб қолди. 
А. Қаҳҳор, Қўшчинор чироқлари. Элмурод 
саҳн ўртасида тўпланишган ёшлар томонга 
кетди. Бу ерда кураш бошланган бўлиб, Дав- 
латёр билан Маъмуржон бел олишмоқда эди. 
П. Турсун, Ўқитувчи. 

Кураш(га) тушмоқ Йиқитиш ёки ғолиб 
чиқиш учун ўзаро беллашмоқ, курашмоқ. 
У ерда болалар кураш тушишади, чиллак 
ўйнашади. Э. Раимов, Ажаб қишлоқ. -Ҳа, сен 
гитлерчилар билан кураш тушгани келган- 
мидинг? — кулди Бектемир. Ойбек, Қуёш 
қораймас. 

2 Йиқитишга асосланган беллашувлар- 
нинг умумий номи, спортнинг шундай тури. 


Миллий кураш. Эркин кураш. Дзюдо кураши. 
н Барот полвон дунёда икки нарсани яхши 
кўрар эди: биринчиси — кураш, иккинчиси — 
ашула. М. Исмоилий, Фарғона т. о. 

3 Спортнинг бирор тури бўйича куч, 
маҳорат, устунлик кўрсатиш учун бўлган 
мусобақа. Ҳозир шахмат тожи учун кураш 
бормоқда. н Тренер менга қўлқоп бераётиб: 
-Машғулот вақтида ҳам, ҳақиқий кураш 
вақтида ҳам юрагингни сақла, — дер эди. И. 
Раҳим, Чин муҳаббат. 

Йиқилган курашга тўймас Ўзаро мусо- 
бақада ёки олишувда бир неча бор ютқаз- 
ганда ёки мағлубиятга учраганда ҳам яна 
мусобақалашишни ёки олишувни талаб 
этаверадиган шахс ҳақида айтиладиган ма- 
тал. Йиқилган курашга тўймас, деганлари- 
дек, у дўстидан яна бир партия шахмат 
ўйнашни талаб қилар эди. 

4 Қарама-қарши бўлган томонлар ўрта- 
сидаги устун келиш, ғалаба қилишга қара- 
тилган тўқнашув, олишув, жанг. Сиёсий 
кураш. Мафкуравий кураш. Душман кучлари 
ўртасидаги кураш. н Абдуллажон бос- 
қинчилар билан курашда ҳалок бўлди. Ҳ. 
Шамс, Душман. Худоёр ниҳоят қайин ота- 
си билан курашда ўзига биринчи суянчиқ қилиб 
шу кейинги синф уламони олди. А. Қодирий, 
Ўтган кунлар. 

5 Бирор нарсага эришишга, бирор мақ- 
садни амалга оширишга қаратилган фао- 
лият, хатти-ҳаракат. Тинчлик учун кураш. 
н Ваъданинг устидан чиқиш учун ҳозир ҳар 
бир қурилиш майдонида қизғин кураш бор- 
моқда. Газетадан. Бригадада ғўзанинг ҳозирги 
ҳосилини тутиб қолиш, мавжуд ҳосилга 
ҳосил қўшиш учун кураш бошланди. И. Ра- 
ҳим, Чин муҳаббат. 

6 Бирор кимса ёки нарсага қаратилган 
фаол қаршилик; уни енгиш ёки йўқ қилиш 
учун бўлган ҳаракат, олишув. Эскилик сар- 
қитларига қарши кураш. Ваҳҳобийликка қар- 
ши кураш. Қишлоқ хўжалиги зараркунанда- 
ларига қарши кураш. н -Ҳозир ичкиликбоз- 
лик, алкоголизмга, гиёҳвандликка қарши 
очиқчасига аёвсиз кураш олиб борилмоқда. 
Газетадан. 

7 кўчма Қарама-қарши қараш, ҳис-туйғу 
ва ш. к. лар тўқнашуви, олишуви. Чоллар 
одамлар даврасида анча жим ўтиришди. 
Ичларида айтиш ea айтмаслик кураши ке- 
таётгани равишн эди. М. Исмоилий, Фар- 
ғона т. о. Қарама-қарши ғоялар кураши эса 

сўнгги нафасгача давом этадиган ҳавт-ма- 
мот жангидир. «ЎТА». 

КУРАШ II Курамоқ фл. ҳар. н. Шундай 
квзларда қор ҳам ёғиб қоладиган бўлса, дар- 
ҳол болта куракка айирбошланиб, қор кураш- 
га туишлади. А. Қодирий, Обид кетмон. 
Чакка ўтиб кетмаслиги учун томларни дар- 
ров кураш керак эди. П. Турсун, Ўқитувчи. 

КУРАШМОҚ I 1 Бир-бирини йиқитиш, 
ғолиб чиқиш учун маълум қоида бўйича 
олишмоқ, ўзаро беллашмоқ, кураш (га) 
тушмоқ. Улар бир-бирларининг белбоғларидан 
маҳкам ушлаб, узоқ курашдилар. н Кураш- 
май, қувватим қайдан биласан, Оғзинг билан 
шунча полвон бўласан. «Тоҳир ва Зуҳра». 

2 Спортнинг бирор тури бўйича беллаш- 
моқ, мусобақалашмоқ. Футбол командала- 
ри ўзаро астойдил курашмоқда. Эртага энг 
зўр шахматчилар курашадилар. н Сурон 
зўрайди, [тортишувчилар] яна туриб, ҳан- 
сираб, тортишувни давом эттирадилар. Куч 
синашда ҳар икки томон астойдил курашди. 
Ойбек, Танланган асарлар. 

3 Бирор нарсага эришиш, бирор мақ- 
садни рўёбга чиқариш учун ҳаракат қил- 
моқ, фаолият кўрсатмоқ. Очилган қўриқлар 
яна ҳам кўркам ва муҳташам бўлииш учун 
курашайлик. «Ўзбекистон қўриқлари». Фаб- 
рикамизда илғорлар жуда кўп, улар ҳам маҳ- 
сулот кўлами учун, ҳам сифати учун кура- 
шадилар. Газетадан. 

4 Бирор кимса ёки нарсага фаол қар- 
шилик кўрсатмоқ, уни енгиш ёки йўқ 
қилиш учун чора кўрмоқ, ҳаракат қилмоқ, 
тиришмоқ, олишмоқ. Жабр-зулмга қарши, 
ҳуқуқсизликка қарши курашмоқ керак. Ой- 
бек, Нур қидириб. Бўрон вақтида ҳам, бўрон 
тўхтаганда ҳам битмас-туганмас ғайрат 
ва жасорат намуналарини кўрсатиб, таби- 
ат офатига қариш курашдилар. Ш. Раши- 
дов, Бўрондан кучли. Жиноятларга қариш 
курашиш ва уларни келтириб чиқарувчи са- 
бабларни тугатиш энг долзарб масалалар- 
дан ҳисобланади. Газетадан. 

5 Жанг қилмоқ. Тўпчиларимиз саросима- 
га тушмай, ўз позицияларида маҳкам туриб, 
қаҳрамонларча курашдилар. Газетадан. 

КУРАШМОҚ II Курамоқ фл. бирг. н. Бо- 
лалар кун бўйи томлардаги ва ҳовлидаги қор- 
ларни курашди. 

КУРАШЧАН 1 Курашга қобилиятли, 
кураш олиб боришга қобилияти зўр. 


2 Муросасиз кураш олиб борувчи. Ин- 
соннинг бахт-саодати йўлида.. ҳормас-тол- 
мас курашчан бўл. П. Турсун, Ўқитувчи. 

КУРАШЧИ 1 Кучи ва эпчиллигини на- 
мойиш қилиш мақсадида кураш билан шу- 
ғулланадиган, кураш тушадиган шахс, 
спортчи. Иккови, гўё уста курашчилардай, 
белларини эгиб, бўйинларини бир-бирининг 
елкасига қўйганлари ҳолда, айиқдай тебра- 
нишиб, даврани айландилар. П. Турсун, 
Ўқитувчи. 

2 Ўз мақсади, ғояси йўлида фаол ҳара- 
кат қиладиган, бунга монелик қилувчи 
ғовларни енгиш учун олишувга, ҳатто душ- 
манга қарши жанг қилишга ҳам тайёр 
бўлган шахс. Аҳмад Собирни исёнкор, ҳаёт- 
даги бир хилликка, рангпар ва турғун муво- 
занатга қарши курашчи сифатида тасав- 
вур қилганди. Ф. Мусажонов, Ҳиммат. 
«Ҳамёни зўрлар»нинг ҳокимиятини парча- 
лашга бел боғлаган курашчиларга табиий бир 
ички интилиш билан яқинлашди. Ойбек, 
Танланган асарлар. 

КУРД қ. курдлар. Курд тили. Курд йигити. 

КУРДЛАР Ғарбий Осиёнинг бир қанча 
мамлакатларида (Эрон, Туркия, Ироқ, 
Сурия) ва қисман Кавказортида яшовчи 
эроний халқ. 

КУРДИК шв. Хамир овқатнинг бир тури 
(жўхори унидан қилинган хамирни узиб- 
узиб, қозонга солиб пиширилади). Бурма 
курдик. Узма курдик. н Бундай оғир меҳ- 
нат яхши овқат талаб қиларди, аммо у қани ? 
Қишлоқда гўжа ейилса, шаҳарда ёғсиз, 
гўштсиз, хамирдан қилинган курдик ейилар- 
ди. Ж. Шарипов, Хоразм. 

КУРК Товуқнинг тухум қилишдан тўх- 
таб, жўжа очишга тайёр ҳолати (бунда то- 
вуқ ҳурпайиб, «курк-курк» деган товуш 
чиқариб юради). Товуқ курк бўлибди. н 
Товуқларнинг серпуштлигини ошириш учун 
уларнинг курк бўлишига йўл қўймаслик ке- 
рак. «Паррандачилик». 

КУРКА Товуқсимонлар оиласига ман- 
суб, йирик уй паррандаси. Курка гўшти. 
Курка тухуми. н Курка гўштининг лазиз- 
лиги ҳам, фойдалилиги ҳам товуқ гўштидан 
қолишмайди. К. Маҳмудов, Ўзбек тансиқ 
таомлари. 

КУРКУНАК Кўкқарғалар туркумига 
мансуб, яшил патли, бигиз тумшуқли, 
жарларга уя соладиган ҳашаротхўр қуш. 




КУРМАК Одатда шолипояда кўп ўса- 
диган ёввойи ўт ва унинг қорамтир, тариққа 
ўхшаш дони. Шолининг орқасидан курмак сув 
ичади. Мақол. н Баҳона билан, шоли орқа- 
сидан курмак сув ичиб, янги уйлик ҳам бўлиб 
қолдим. С. Аҳмад, Қадрдон далалар. Бас, 
тишингиз ғирчиллаб, тош-пош чайнамасин 
деб, Гуручларни тозалаб, курмагин терган- 
ларим. С. Акбарий. 

КУРОРТ [нем. Kurort < Kur — даволаш 
+ Ort — жой, ўрин] Табиий шароити, та- 
биий шифобахш воситалари (мас., булоқ- 
лар, балчиқлар каби) жиҳатидан дам олиш 
ва даволаниш учун қулай жой ва шундай 
жойдаги даволаниш муассасаси. Курорт 
мавсуми. Курортда даволанмоқ. н Ўзбекис- 
тоннинг табиий шароити курортлар, сана- 
ториялар, дам олиш уйларини янада кенгай- 
тиришга жуда ҳам қулайдир. Газетадан. 

КУРОРТОЛОГИЯ [нем. Kurort — да- 
волаш жойи + юн. logos — таълимот] Тиб- 
биётнинг табиий шифобахш шароитлар, 
омилларни, улардан даволаш-профилакти- 
ка мақсадларида фойдаланиш йўлларини 
ўрганувчи бўлими. Семашко номидаги Ўзбе- 
кистон курортология илмий-текшириш инс- 
титутининг олимлари сувнинг таркибини 
текшириб, хосиятли, шифобахш эканлигини 
аниқладилар. «Гулистон». 

КУРРА I [а. cjZ — юмалоқ, тўгарак] кт. 
1 Шар шаклидаги нарса; шар. 

Ер курраси Ер шари. 

2 Ер, ер юзи. Мана шу ва шунга ўхшаш 
жумбоқларни еча олсак, куррамизнинг қан- 
дай вужудга келганлиги, унда ҳаётнинг пай- 
до бўлиши ва эртанги кунини олдиндан кўриш 
имконига эга бўламиз. «Фан ва турмуш». 

КУРРА II [ф. ьў<. — хўтик] шв. Хўтик, 
эшак боласи. Эшаклар орасида чиройли кур- 
рачалар ҳам бор эди. С. Айний, Эсдаликлар. 

КУРС I [лот. cursus — югуриш, пойга; 
ҳаракат, йўл, йўналиш < currere — югур- 
моқ, тез ҳаракат қилмоқ] 1 Ўқув юртла- 
рида бирор фан ёки унинг бирор қисми- 
нинг маълум ҳажмдаги изчил, тартибли 
баёни; шундай баёндан иборат бўлган 
дарслик. То шу кунгача олий ўқув юртлари- 
нинг филология факулътетлари учун ҳозир- 
ги замон ўзбек тили курсидан мақбул бир 
қўлланма йўқ эди. «ЎТА». 

2 Маълум соҳалар бўйича тугал таълим, 
ихтисос берадиган махсус ўқув муассасаси. 


Бухгалтерлар курси. Машинисткалар курси. 
Стенография курси. Шофёрлар курси. н 
/ Жонфиғон].. бир вақт қарасаки, Малоҳат, 
курсни битириб, юк машинаси миниб юриб- 
ди. А. Қаҳҳор, Жонфиғон. Курс яқинда ўзи- 
нинг биринчи қалдирғочларини учирма қила- 
ди. Газетадан. Қизлар учун гул дасталаш санъ- 
атини ўргатувчи курс очииши орзу қиларди. 
А. Мухтор, Чинор. 

3 Олий ва ўрта махсус ўқув муассасала- 
рининг ҳар бир йили, бир йиллик босқи- 
чи, поғонаси. Бу йил у институтнинг ик- 
кинчи курсини тамомлайди. Нечанчи курсда 
ўқияпсиз? н Бир гуруҳ юқори курс студент- 
лари турадиган бу уйда хоналар кам ва тар- 
қоқ бўлгани учун, вахтёр ўтирмас, ҳар хо- 
нанинг калити маълум бир жойга яшириб 
кетиларди. П. Қодиров, Уч илдиз. ..бу қиз 
Талъатдан бир курс юқорида ўқир, жозиба- 
ли боқишлари.. унинг кўнглига ўт соларди. Ў. 
Ҳошимов, Қалбингга қулоқ сол. 

Курс иши Олий ўқув юртларида талаба- 
ларнинг ўқув режасидаги махсус фанлар, 
баъзан умумкасбий фанлар бўйича бажа- 
радиган мустақил илмий иши. 

4 Бир давра даволаниш; даволаниш тад- 
бирларининг тугал бир давраси. Электр би- 
лан даволаниш курси. 

КУРС II 1 Кема, самолёт ва ш. к. нинг 
ҳаракат йўли, йўналиши. Жаноб капитан, 
кемани Бектош курсидан адаштирмасанг, 
елкангдан ўқ ейсан. А. Мухтор, Қорақал- 
поқ қиссаси. 

2 кўчма Маълум бир масалани ҳал қи- 
лишда тутилган йўл; сиёсат йўналиши. 
Ҳозирги асосий курс қишлоқ хўжалигини ин- 
тенсивлаштиришдир. 

3 Акция, облигация, вексель каби қим- 
матли қоғозлар сотиладиган ва харид қили- 
надиган баҳо; нарх. 

4 Бир мамлакат пул бирлиги баҳосининг 
бошқа мамлакат пул бирлигидаги ифодаси. 

КУРСАНТ [«курс» с. дан] 1 Махсус таъ- 
лим, ихтисос берадиган курсда ўқувчи, 
курс ўқувчиси. Илгари совхозда механик- 
ҳайдовчилар курси ташкил қилинган бўлса 
ҳам, унда ўқиётган курсантлар асосан овул 
йигитлари эди. Э. Носиров, Ташаккур сиз- 
га, холажон. 

2 Ҳарбий мактаб ўқувчиси. Баъзи кур- 
сантлар командирларни тутиб, ўқиш муд- 
дати, қандай унвонли командир бўлиб чиқи- 






шини сўрар, улар ҳам ё кулиб қўя қолишар, 
ёки «ҳарбий сир», двб ўтиб кетишар эди. 
Шуҳрат, Шинелли йиллар. 

КУРСДОШ Бир курс талабаси (бир- 
бирига нисбатан) Ҳарбийда уч йиллик хиз- 
мат қилгани сабаб бўлса керак, курсдошла- 
ридан ёши каттароқ эди. Мирмуҳсин, 
Умид. Гавҳар бу қиз билан курсдош бўлса ҳам, 
ҳали яхшироқ танишиб олмаган, отини ҳам 
билмасди. Ў. Ҳошимов, Қалбингга қулоқ 
сол. 

КУРСИ [а. ^— ўриндиқ, стул; мин- 
бар] Бир киши ўтириши учун мўлжаллан- 
ган, одатда, тўрт оёқли оддий мослама, 
ўриндиқ; суянчиқсиз стул. Унсин.. курсида 
ўтириб, маҳси тикади. Ойбек, Танланган 
асарлар. Матпано пастак курсига чўнқай- 
иб, этигини ечди, чориқ кийди. С. Сиёев, 
Аваз. 

2 Умуман, стул, ўриндиқ. Курсини столга 
яқинроқ суриб ўтириб, ишини давом эттир- 
ди. С. Кароматов, Олтин қум. Давронов ёзги 
театр залига кирганида, битта ҳам бўш 
курси қолмаган эди. И. Раҳим, Ихлос. 

Қора курси Судда айбдор ўтирадиган 
жой, стул ёки скамейка. Қора курсида эри 
билан ўғлининг ўртасида ўтирган Ширмон- 
хон ғужанак бўлиб олган, қимирламасди. С. 
Зуннунова, Гулхан. Қора курсига ўтираёт- 
ган жиноятчига ўхшаб қолганидан, юзлари 
ловуллаб кетди. Ў. Ҳошимов, Қалбингга 
қулоқ сол. 

3 Устига дастурхон ёпиб (ёзиб), егулик- 
лар, таом қўйиладиган қурилма; сандал. 
Ичкари ҳовлида, кекса Меъмор атрофида 
қизи ва хотини шумшайиб ўтиришарди; 
ўртада устига эски дастурхон ёпилган кур- 
си, курси устида нон, қанд-қурс, чой.. Мир- 
муҳсин, Меъмор. Курси устига дастурхон 
ёзилиб, мева-чева тўла патнус қўйилди. 
Ойбек, Танланган асарлар. 

КУРСИВ [лот. cursiva (littera) — тез ёзув] 
полигр. Ёзма ҳарфга ўхшаш, бир оз ётиқ 
босма ҳарф; шундай ҳарфлар билан ёзиш, 
ажратиш. Сўзни курсив билан ажратмоқ. 
Курсив ҳарфлар. 

КУРСИЛЛАМОҚ «Курс -курс» деган 
товуш чиқармоқ. У [Шерали] аввал Қирғий- 
га, кейин Қорабайирга икки чақмоқдан қанд 
берди. Отлар қандни курсиллатиб чайнай 
бошлади. Ё. Шукуров, Биринчи парвоз. Па- 
тирни курсиллатиб-курсиллатибўзим ейман. 
Ойбек, О. в. шабадалар. 


КУРС-КУРС тақл. с. Қаттиқ ёки кув- 
рак нарсаларни чайнаганда чиқадиган то- 
вушни билдиради. 

КУРСОВКА [«курс» с. дан] Курортда 
ётоқ олмасдан, яшаш жойисиз давола- 
ниш ва овқатланишгагина ҳуқуқ беради- 
ган ҳужжат. 

КУРТ 1 Учи тўмтоқ, ўтмас (игна ҳақида). 
Курт игна. 

2 кўчма Ўтмас, шарт кесадиган эмас. Ҳар 
бир ишимиз тўмтоқ ва курт бўлгани каби, 
матбуотимиз ва унинг билан алоқа қилувчи- 
лар ҳам курт, ҳам ялпоғига курт десак, му- 
болаға қилмасдан, беғараз ҳақиқатни айт- 
ган.. бўламиз. А. Қодирий, Кичик асарлар. 

КУРТАК 1 Ўсимликнинг тана ва нов- 
даларида бўртиб пайдо бўладиган, ривож- 
ланиб, барг, гул, шох каби қисмларга ай- 
ланадиган аъзоси, бошланғич аъзоси. Барг 
куртаги. Гул куртаги. Поя куртаги. Новда 
куртаги. н Эрта баҳор, дарахтлар энди 
куртак чиқара бошлаган пайт. Ж. Шарипов, 
Хоразм. Шудрингда ювинган акация шохлари 
кўк-қизғиш тусга кириб, куртак тугишга 
тайёрлана бошлаган, гул экиш учун юмша- 
тилган текис тупроқ узоқдан бахмалга ўхшаб 
кўринади. П. Қодиров, Уч илдиз. 

2 кўчма Бирор нарсанинг ўсиб, ривож- 
ланадиган дастлабки намунаси, ривожла- 
нишидан дарак берувчи нишонаси. Янгилик 
куртаклари. Келажакнинг куртаклари. н 
Рустамдан кўзини узмас, чеҳраси борган сари 
очилиб, севги куртаклари ғунчага, ғунча эса 
гулга айланиб бораётгандек туюларди. В. 
Ғофуров, Вафодор. 

КУРТАКЛАМОҚ Куртак пайдо қилмоқ, 
куртак чиқармоқ (тўғри ва кўчма маънода). 
Дарахтлар куртаклади. н Ҳурматли дирек- 
торда мана шу кайфият куртаклаб қолган. 
«Муштум». 

КУРТИЛЛАМОҚ «Курт-курт» деган овоз 
чиқармоқ. Катта ўрик тагида куртиллаб беда 
чайнаётган отлар Аҳмадни кўриб, ердан бош 
кўтарди. Ё. Шукуров, Биринчи парвоз. 

КУРТКА [р.-пол. kurtka < лот. curtus — 
калта] Олди бошдан-оёқ тугмалаб қўйила- 
диган калта устки кийим. У[Ботир].. кама- 
рини маҳкам тортди-да, устидан кийган оч 
кўк курткасининг тугмаларини солиб олди. 
И. Раҳим, Ихлос. 

КУРТ-КУРТ тақл. с. От ёки мол ўт чай- 
наганда чиқадиган товушни билдиради. 




Жонивор ердаги ўтни курт-курт чайнай бош- 
лади. Ҳ. Ғулом, Машъал. 

КУРЬЕР [фр. courrier < лот. currere — 
югурмоқ; шошилмоқ] 1 Шошилинч топши- 
риқларни тарқатувчи, дипломатик хат-ха- 
бар ва жўнатмаларни етказиб берувчи ман- 
сабдор шахс. 

2 Муассасанинг расмий иш қоғозлари- 
ни тегишли жойга тарқатувчи, олиб бориб 
берувчи ходим. 

КУСАМОҚ с. т. Тусамоқ; хоҳламоқ. Му- 
нисхон одатдагича гапни бошқа ёққа бурди: 
эркаланиб, ҳозир кўнгли ғўра кусаётганини 
айтди. А. Қаҳҳор, Сароб. 

КУСТАР \р. кустарь < нем. Kunstler — 
моҳир, санъаткор, артист] 1 Ўз уйида би- 
рор маҳсулот ишлаб чиқарувчи ҳунарманд. 
Саври якка қўллик билан рўзғорда сасиб, 
Кустар Нурмат коллективга аралашмай- 
ди. F. Ғулом. 

2 Асосан қўл меҳнати билан бўладиган 
ишлаб чиқариш, ишлаб чиқаришнинг шун- 
дай усули. Бу территориядаги саноат.. кус- 
тар ва ярим кустар корхоналардан иборат 
эди. Газетадан. 

КУСТАРИ кам қўлл. Оддий йўл, қўл 
меҳнати билан тайёрланган. Лолахон пахта- 
лик тугмаларини тақиб олган, оёғида кус- 
тари хромдан пишиқ тикилган қора этик. 
Ҳ. Нуъмон, Фасллар. 

КУСТАРЛИК 1 Кустар иши. Кустарлик 
билан шуғулланмоқ. 

2 айн. кустарчилик 2. 

КУСТАРЧИЛИК 1 Кустар иши, касби. 

2 Бирор нарсани, маҳсулотни керакли 
техника воситаларини жалб қилмай, қўл 
меҳнати билан тайёрлаш, ишлаб чиқариш. 
Инқилобга қадар Россия экономикасида кус- 
тарчилик саноати гарчи анча ўрин олиб тур- 
ган бўлса-да.. у капиталистик ишлаб чиқа- 
риш билан рақобатга бардош беролмади. Га- 
зетадан. ..машиналарни ремонт қилишдаги 
кустарчиликни узил-кесил тугатишлари.. 
лозим. Газетадан. 

КУТИЛМАГАН 1 Кутмоқ фл. мажҳ. 
шаклдаги сфдш. Унинг бугун келиши кутил- 
маган эди. 

2 сфт. Тасодифий. -Хуш келибсиз, ази- 
зим Ҳасанбек! — деди Меъмор бу кутилма- 
ган учраиғувдан ҳайратланиб.. Мирмуҳсин, 
Меъмор. Кутилмаган бу ҳодиса режамизнинг 
белига тепди. Т. Рустамов, Мангу жасорат. 


КУТИЛМАГАНДА рвш. Ҳеч ўйламаган, 
кутмаган бир вақтда; тўсатдан, тасодифан. 
Кутилмаганда онасидан айрилган қиз бечора 
энди бирдан Искандарга суяниб қолди. Ў. Ус- 
монов, Сирли соҳил. Кутилмаганда бирор 
чашма, кимсасиз яйлов ёки ваҳимали жар- 
ликлар қаришнгизда намоён бўлади. Ж. Аб- 
дуллахонов, Орият. 

КУТКИЛАМОҚ Жонга тегар даражада 
узлуксиз танбеҳ бериб, тергаб турмоқ; қис- 
тамоқ, қисталанг қилмоқ.. Қабристондаги 
пайғамбарларга меросхўр шайхлар уни кут- 
килай бериб тинчитишмагандан кейин, қори 
бошқа йўл — муслимларга хизмат қилишга 
киришади. С. Аҳмад, Колбаса қори. Э, сен 
мени куткилай берма! Жонимдан тўйде-ем! 
Мирмуҳсин, Бир хумча тилла. Ҳайдарнинг 
куткилаб берган сўроқларига эса: -Яхши, 
ўзингга ёқса бўлди-да, — деб қўя қолди. Э. 
Аъзам, Кечикаётган одам. 

КУТМОҚ 1 Мўлжалланган нарса ёки 
шахснинг пайдо бўлишини, келишини ёки 
учрашини умид қилган, унга кўз тиккан 
ҳолда маълум вақт бирор жойда турмоқ; 
пойламоқ. Самолёт келишини кутмоқ. Сени 
кўп кутдим. н Юсуфбек ҳожи сипоҳлардан 
бирининг қўлтиқлаши билан отига миниб, 
нарида кутиб турган Ҳасаналига қараб юрди. 
А. Қодирий, Ўтган кунлар. Барно йўқ экан, 
бир оз кутди, келавермагач, ўтиришга сабри 
чидамай, идорадан чиқди. О. Ёқубов, Эр бо- 
шига иш тушса. 

2 Бирор нарсанинг бўлишини эътибор- 
да тутиб, нимадандир ўзини тийиб, тўхта- 
тиб турмоқ. Аваз залдаги пичир-пичирлар 
тинишини кутиб, бир оз жим қолди-да, да- 
вом этди: -Мирзаев Чароснинг тирноғига ҳам 
арзимайди. Ў. Ҳошимов, Қалбингга қулоқ 
сол. У Ваққос отанинг таклифини кутмай, 
Абдубилолни ичкарига бошлади. С. Юнусов, 
Кутилмаган хазина. Аҳмаджон пулемётни.. 
дарҳол окоп бўйига ўрнатди ea немис пиёда 
аскарларининг яқинроқ келишини кутди. А. 
Қаҳҳор, Олтин юлдуз. 

3 Келувчини ҳурматлаб, йўлига, ис- 
тиқболига чиқмоқ. Ғуломжон ҳокимни кут- 
гани бормади. М. Исмоилий, Фарғона т. о. 
Уни ҳеч ким кутгани чиқмади. С. Аҳмад, Уфқ. 
Эрта билан вокзалга келди. Йўқ, уни кута- 
диган ҳам, кузатадиган ҳам одами йўқ эди. 
Шунчаки боши айланиб келиб қолди. Ў. Ҳоши- 
мов, Қалбингга қулоқ сол. 




Кутиб олмоқ Қарши олмоқ, қаршила- 
моқ. Юбилейни яхши кутиб олмоқ. н Дар- 
воза олдида ҳазрати Алишерни қўлида супурги 
ушлаган жиккаккина фақир бир чол кутиб 
олди. Н. Аминов, Суварак. Чойхоначи уни 
[Авазни] айрича илтифот билан кутиб олди. 
С. Сиёев, Ёруғлик. 

4 Бировнинг (мас., меҳмонларнинг) 
кўнглини олиш учун хизматида бўлмоқ; 
уни зиёфат қилмоқ, хурсанд қилиш учун 
унга хизмат қилмоқ, кўнглини олмоқ. Мез- 
бон меҳмонларни яхши кутди. н ..Печак- 
гулдек бўлиб, эрига чирмашганини кўрармиз 
ҳали, худо кўрсатса; бор, ўйнаб-кулиб, меҳ- 
монларингни кут! А. Қодирий, Ўтган кун- 
лар. [Ҳожи, жавоб кутмасдан:/ -Ҳудаларинг- 
ни нима билан кутишни бўлса, ўзинг била- 
сан: туя сўйиб чорлаганингда ҳам келмай- 
дирган кишилар! — деди. А. Қодирий, Ўтган 
кунлар. Бизнинг эшигимиз доим очиқ. Шу 
уйга келибманки, меҳмон кутаман. Ҳ. Ғу- 
лом, Феруза. 

5 Бирор нарсанинг бўлишини умид қил- 
моқ, шундай бўлади деб ўйламоқ; илин- 
жида бўлмоқ. Яхшилик кутмоқ. Нодондан ақл 
кутма, бебурддан — номус. Мақол. Адоват 
уруғини сепиб, адолат мевасини кутма. н 
Котиб хатни олди-ю, Элмурод кутгандек, 
ўқиб ўтирмади. П. Турсун, Ўқитувчи. Гул- 
сум ona бунақа гапларни кутмагани учунми, 
саросимага тушиб, Фёдоровнага кўз ташла- 
ди. О. Ёқубов, Эр бошига иш тушса. 

6 кўчма Йўлида, ҳаёт йўлида рўпара 
бўлмоқ, истиқболида бўлмоқ; қаршиламоқ. 
Дарҳақиқат, бизнинг қаршимизга йўлбарс 
чиқса, биз қаттиқ қўрқамиз, чунки бизни 
ўлим кутадир. А. Қодирий, Ўтган кунлар. 
..деҳқонларнинг бу исёни яхшиликка олиб кел- 
маслигини, қонун, қурол сипоҳилар қўлида 
эканлигини, исёнчиларни бешафқат жазо 
кутишини ҳам билади. С. Сиёев, Аваз. 

КУТУБХОНА | а. fS — «китоб» с. нинг 
кўпл. + хона] 1 Китоб, журнал ва ш. к. ни 
тўплаш, сақлаш ва уларни ташвиқот 
қилиш, ўқувчиларга фойдаланиш учун бе- 
риш билан шуғулланувчи муассаса. Ўзбекис- 
тон Фанлар академиясининг кутубхонаси. н 
Темиржон ҳалигина кутубхонадан олиб ке- 
либ, диванга бетартиб сочиб қўйган китоб- 
ларига қаради. Ж. Абдуллахонов, Орият. 
Ёдгор шу куни тушдан кейин кутубхонага 
борганди.. Залда ўн-ўн беш киишдан бўлак 


ҳеч ким йўқ эди. Ў. Ҳошимов, Қалбингга 
қулоқ сол. 

2 Тури жиҳатдан бир-бирига яқин 
бўлган ва маълум бир тоифадаги китобхон- 
ларга мўлжалланган китоблар сериясининг 
номи. «Муштум» кутубхонаси. Жаҳон ада- 
биёти кутубхонаси. 

3 Маълум шахсга тегишли кўп миқцор- 
даги китоблар ва шу китоблар турадиган 
жой. Эшикдан бош суқиб, унга салом берди- 
да, меҳмонхона токчалари тўла китобларга 
бир муддат тикилиб қолди. Отаси ўзининг 
бой кутубхонаси билан бежиз фахрланмас- 
ди. К. Яшин, Ҳамза. 

КУТУБХОНАЧИ Кутубхонада китоб- 
ларни сақлаш, ўқувчиларга бериш ва қабул 
қилиш вазифаларини бажарувчи шахс, хо- 
дим. Кичкина суратни катта қиладиган фо- 
точи келган, хоҳлаганлар кутубхоначи қизга 
учрасин. С. Аҳмад, Саҳарларда. 

КУФ этн. Дам солганда, дуо ўқиганда, 
беморга ёки унга бериладиган нарсага на- 
фас уриб чиқариладиган товуш; куф-суф. 
Куф демоқ. Куф урмоқ. н -Дадам раҳмат- 
лик ҳам «куф» десалар, сувни тескари оқизиб, 
«суф» десалар, кўрнинг кўзини очиб юбора- 
диган улуғ зот эдилар, — деди домла. Ғ. Ғу- 
лом, Шум бола. 

КУФР [а. jJa.<, — динсизлик, кофирлик, 
исломни танимаслик; кўрнамаклик] 1 дин. 
Худони, динни таҳқирлаш. Худо ва расулга 
бўлган ҳақорат куфр ва муртадлик бўлиб, 
кофир ва муртаднинг жазоси қатл.. эмас- 
ми?С. Айний, Қуллар. 

2 Диний, шаръий тамойилларга тўғри 
келмайдиган, худога хуш келмайдиган, но- 
шаръий. 

Куфр аҳли Диндан қайтганлар, динсиз- 
лар, кофирлар. Кимки сендан юз ўгурса, эр- 
мас ул толиби дин, Топшир ул куфр аҳлини 
сен қодири жабборинга. Увайсий. ..Бандаси 
аввал куфр ишларни кўп қилади — қилади- 
да, кейин бирдан дўзахни эслаб қолади. Н. 
Норқобилов, Бекатдаги оқ уйча. 

Куфр бўлмоқ Хуноб бўлмоқ, «кофирли- 
ги» тутмоқ. Нима бало, бирон ишдан куфр 
бўлиб бораётган эканми, ҳайтовур, Ёлғиз- 
жоннинг юзига тарсаки тортиб юборибди. 
Р. Раҳмон, Меҳр кўзда. Куфр кетмоқ Худо 
ва динга қарши сўзламоқ, динга тўғри кел- 
майдиган сўзлар айтмоқ. Баъзи маҳаллар 
куфр кетишдан ҳам тоймас эди шўрлик она! 




М. Исмоилий, Фарғона т. о. Биров: «Давлат- 
мандга давлатни худо берган, куфрга кет- 
ма», деб кампирга дакки берди, кимдир пул- 
га мардикор ёллаётган пулдорларнинг гўрига 
ғииип қалади. К. Яшин, Ҳамза. Куфри ош- 
моқ айн. куфр бўлмоқ. Зокирнинг куфри 
ошиб: «Сендан яхшилик чиқмас экан..» деб 
яниб қолди. Ҳ. Назир, Сўнмас чақмоқлар. 
Раис йўқлигимни билса, баттар куфри оша- 
ди-да.. Ҳ. Назир, Кўктерак шабадаси. Куф- 
ри чиқмоқ қ. куфр бўлмоқ. Бирпас куфри 
чиқиб турарди-да, Абдуҳафизнинг гаплари- 
ни эслаб.. фикридан қайтарди. Р. Файзий, 
Ҳазрати инсон. 

КУФРЛАНМОҚ Куфр бўлмоқ, жаҳли 
қўзғамоқ. [Қоплонбек] Карта олиб, фол очарди. 
Фоли кўнглидагидек чиқса, хандон солиб кулар, 
ўнг келмаса, ерга уриб, куфрланиб, жиғибийро- 
ни чиқарди. Шуҳрат, Жаннат қидиргағшар. 

КУФРЛИК Куфр кетиш, куфр бўлиш 
ҳолати. Шу кеча-кундузда куфрлигим жуда- 
ям ошди-да. А. Қодирий, Кичик асарлар. 

КУФРОН [а. — кофирлик; кўрна- 

маклик]: куфрони неъмат эск. Неъмат қад- 
рини билмаслик; кўрнамаклик. Худой тао- 
ло нури покидан яратган сиздай фариштани 
қўйиб, фисқ-фужур йўлига юрмоқ куфрони 
неъмат бўлур эди. А. Қаҳҳор, Тобутдан то- 
вуш. Бахтинг бунчалик кулган экан.. давлат 
қушини қўлдан учириш куфрони неъмат, бо- 
лам! А. Қодирий, Меҳробдан чаён. 

КУФ-СУФ Дуо ўқиб, беморга ёки унга 
бериладиган нарсага дам солганда чиқади- 
ган товушлар; дуо ўқиб, беморга ёки унга 
бериладиган нарсага дам солиш ва шу йўл 
билан даволаш. Биргина кампир энам бор, ука. 
Энам кинна солишга, куф-суфга чаққон. Ой- 
бек, Танланган асарлар. Бу ялмоғиз кампир 
қанча беморларни «куф-суф» билан даволай- 
ман, деб ёстиғини қуритди. Газетадан. 

КУФФОР [а. j|Jl£ — «кофир» с. нинг 
кўпл.] Ваҳолонки, аҳли куффор ҳам ул пар- 
вардигорнинг иноятидин насибадордирлар. А. 
Қодирий, Кичик асарлар. 

КУЧ 1 Одам ва жониворларнинг ўз мус- 
кулларини ишлатиб, жисмоний ҳаракат 
қилиш қобилияти; жисмоний энергия; қув- 
ват. Жисмоний куч. Мускул кучи. Эсинг борида 
эл тани, кучинг борида ер тани. Мақол. н 
Бола кучи етса, челак судраб, етмаса, кўра 
кўтариб, саҳнга cye сепар.. эди. М. Исмои- 
лий, Фарғона т. о. Кимнинг билагида кучи бўлса, 


ким ишнинг ҳавосини олса.. ўша илғор бўлаве- 
ради. А. Қаҳҳор, Қўшчинор чироқлари. 

Кучдан қолмоқ Куч-мадори кетиб заиф- 
лашмоқ. 

2 Меҳнат қилиш, яратиш, юзага кел- 
тириш қобилияти, иш-меҳнат. Бир парча 
куйган қора нон учун Ёшлик чоғингдан ўз 
кучинг сотиб. Ҳамза. | Бойлар\.. кўкламгача 
ювинди билан боқади, олти ой ёз текинга 
ишлатади. Одамнинг кучи эшак кучидин паст 
баҳога тушади уларга! Ойбек, Танланган 
асарлар. 

3 Маънавий, ақлий ва руҳий қувват. 
Ақлий куч. н Ҳайдар ота кампирнинг ирода 
кучига ишонмас, шунинг учун ҳозир Асрор- 
қулнинг унга рўпара бўлишини истамас эди. 
А. Қаҳҳор, Асрор бобо. Уни тўхтатиб 
қолишга ҳеч қандай андишанинг, ҳеч қандай 
севги е,а ҳурматнинг кучи етмас эди. С. Зун- 
нунова, Кўк чироқлар. 

4 физ. Жисмларнинг ўзаро механик таъ- 
сир этиш қобилияти ва унинг ўлчови. Мар- 
каздан қочма куч. Куч бирлиги. н Тортиш 
кучи ёки, бошқача айтганда, гравитациянинг 
нима экани ҳозирча бирон олимга ошкор эмас. 
«Фан ва турмуш». 

5 Қувват, энергия. Электростанция- 
нинг кучи. 

6 Таъсир қилиш даражаси; таъсир. До- 
рининг кучи. н Бу кунги қора совуқ қуёш 
кучини -da кесган эди. А. Қодирий, Ўтган 
кунлар. Очлик ўз кучини кўрсатиб, уни ҳол- 
дан тойдирган эди. С. Аҳмад, Уфқ. Булаҳза- 
да ароқ Валижонга ўз кучини кўрсатиб 
қўйган эди. «Гулдаста». 

7 Тўйимлилик, қувват бериш белги- 
хусусияти, кўрсаткичи. Ернинг кучи. Та- 
омнинг кучи. 

8 Бирор ишни амалга ошира билиш 
имкони, имконияти; ҳол-қудрат, қурб. 
Унинг автомашина сотиб олишга ҳам кучи 
emadu. н Қамбарали акани сотиб олгани 
кучингиз етмаса керак. Милтиқ билан бўлма- 
ди, энди пул билан рахна солмоқчимисизлар? 
А. Қаҳҳор, Қўшчинор чироқлари. 

9 Бирор соҳада ва умуман ишлаб чиқа- 
ришда ишловчи кишилар. Хотин-қизлар — 
корхонада катта куч. н Бугун Ўзбекистон- 
да биринчи марта қурилаётган металл за- 
водига ФЗОни битирган ёш кучлар келди. Н. 
Сафаров, Саодатнинг қиссаси. Кўчиб кел- 
ган заводларга қизларни юбордик: кучимиз 




озайиб қолди, вазифамиз катта, юкимиз 
оғир. И. Раҳим, Чин муҳаббат. 

10 Бирор ишни амалга оширишга қара- 
тилган, бирор мақсад учун фойдаланила- 
диган шахс ёки нарсалар. Душман десант- 
чиларни денгизга улоқтириб ташлаш учун 
қўшимча куч келтирарди. Т. Рустамов, Мангу 
жасорат. Хуросон тахти учун исён кўтарган 
Мирзо Ёдгор ҳам шу атрофда куч тўплаган 
эди. Ойбек, Навоий. [Биз] Келишмовчилик- 
ларни четдан куч жалб қилмасдан, ўз кучи- 
миз билан, ўзаро кенг муҳокама қилиш йўли 
билан бевосита бартараф қиладиган бўлиб 
қолдик. А. Қаҳҳор, Нутқ. 

11 (асосан кўпл. шаклида) Ҳарбий 
қўшилмалар; қўшин. Куролли кучлар. н Танк 
ва мотодивизиялардан йигирма иккитаси 
катта ҳаво кучларининг ёрдами билан Ка- 
линин, Орёл, Тулага қараб бормоқда. И. Ра- 
ҳим, Чин муҳаббат. 

12 (асосан кўпл. шаклида) Жамиятнинг 
бирор белги-хусусияти, дунёқараши ва ш. к. 
билан фарқданувчи қисми. Реакцион кучлар. 
Синфий кучлар муносабати. Қора кучлар. 

13 ҳуқ. Қарор, қонун ва ш. к. нинг 
қўлланиши, амали, жорийлиги. Қонун куч- 
га кирди. Ҳукм кучда қолди. Қарор кучини 
йўқотди. 

Ёмоннинг кучи япалоққа етар қ. япалоқ. 
От кучи физ. Двигатель қувватининг ўлчов 
бирлиги. Оғзига кучи етмаган Тилини тиёл- 
май, бировлар ҳақида ғийбат, номақбул гап- 
лар қиладиган. Билган у деди, билмаган бу. 
Ҳатто оғзига кучи етмаган баъзи бировлар, 
юзига бўлмаса-да, орқаворатдан «нотавон 
кўнгилга қўтир жомашов», деб луқма ташла- 
шарди. С. Сиёев, Райҳон. Қўйинг, хафа бўлманг, 
хола, бунга йўргакда теккан касал бу.. Оғзига 
кучи етмаган киши ҳар нарсани гапираверади. 
Н. Сафаров, Танланган асарлар. 

КУЧАИМОҚ 1 Таъсир даражаси юқори- 
лашмоқ, кучли тус олмоқ, авж олмоқ, 
зўраймоқ. Оғриқ кучайди, Қизиқиш кучайди. 
Совуқ кучайди. н Қўрғонда хотинларнинг, 
болаларнинг шовқини кучайди.. Ойбек, Тан- 
ланган асарлар. Ундаги безовталик авжига 
минган сари, кўнглида ашулага иштиёқи ку- 
чайиб борарди. М. Исмоилий, Фарғона т. о. 
Гавҳар аяси билан дадасини, Ғиёс акаси би- 
лан Фотима-Ҳусанларни ўйлаган сайин, бат- 
тар хавотири кучаярди. Ў. Ҳошимов, Қал- 
бингга қулоқ сол. 


2 Ўзига (янада) куч бермоқ; кучланмоқ. 
Бунинг устига сипоҳлар яна ҳам кучайиб, 
оломонни Хадрага қараб суришга муваффақ 
бўладилар. А. Қодирий, Ўтган кунлар. По- 
лициячи бамисоли ит бўлади, қочсанг, куча- 
йиб, орқангдан қувлайди. К. Яшин, Ҳамза. 

КУЧАЛА 1 Гули сариқ, кўк, сафсар 
ўтсимон ўсимлик ҳамда унинг тиббиётда 
ишлатиладиган заҳарли, тугмасимон мева- 
си. ..баққолдан яширинча олдирилган кучала 
кичкинагина декчада эртадан кечгача қай- 
найди; эрталаб унинг суви бир чойнакка со- 
линиб, Зебихоннинг уйига олиб кирилиши 
мўлжалланди. Чўлпон, Кеча ва кундуз. 

2 Терак, тол каби дарахтларнинг тўп- 
гули. Улар [дарахтлар] ҳам бўртиб, куча- 
ла чиқара бошлашибди. Т. Тўла, Тошкент 
уйлари. 

Кучала еган жойингга бориб тириш Қи- 

лиғингни ичган (кайф қилган) жойингга бо- 
риб қил. «Агар ичкилик ичган бўлсанг, кучала 
еган жойингга бориб тириш», демоқчи бўлди- 
ю, айтмади. Р. Файзий, Ҳазрати инсон. 

КУЧАН шв. Бўйинча. 

КУЧАНМОҚ 1 Бутун кучи билан кес- 
кин ҳаракат қилмоқ, тиришиб, чираниб зўр 
бермоқ. Юкни кучаниб кўтармоқ. н Ҳомид 
ҳануз қўлини бўшатишга кучанар.. эди. А. 
Қодирий, Ўтган кунлар. Машина, орқаси- 
дан аччиқ ҳидли қорамтир тутун чиқариб, 
бир кучанди-да, елиб кетди. Шуҳрат, Ши- 
нелли йиллар. Узун арқонларни кучаниб тор- 
та-торта, кемани соҳилга қапиштирдилар. 
С. Сиёев, Аваз. 

2 кўчма Ўта муболаға билан мақтанмоқ, 
чиранмоқ. Бу муваффақиятдан чатнаёзган 
мулла Абдураҳмон кучанганидан кучанар.. эди. 
А. Қодирий, Меҳробдан чаён. Ҳоким 25 сол- 
датнинг кучи ўзига ўтиб қолгандек кучана 
бошлади. М. Исмоилий, Фарғона т. о. 

КУЧЕР [нем. Kutscher — аравакаш] Из- 
вош ҳайдовчи. Хўжайинининг феълига ту- 
шуниб қолган кучер извошини беозоргина, се- 
кин жилдирди. Ҳ. Ғулом, Машъал. 

КУЧЛАМОҚ кам қўлл. Қувватламоқ, 
маъқулламоқ. Офтоб ойим эрининг сўзини 
кучлаб тушди: -Иссиғи бор, юзи ҳам қиза- 
риб, бўртиб турибдир. А. Қодирий, Ўтган 
кунлар. Кўпчилик Хатиб домланинг сўзини 
кучлаб тушгандан сўнг, у ҳам ноилож зиё- 
фатни бўйнига олишга мажбур бўлди. А. Қо- 
дирий, Обид кетмон. 




КУЧЛАНМОҚ кам қўлл. Кучаймоқ. Ел 
борган сайин кучлана борди. А. Қодирий, 
Ўтган кунлар. Ҳомиднинг юзидаги бояги ҳолат 
яна ҳам кунланиб, гўё тоқатсизлангандек 
кўринар эди. А. Қодирий, Ўтган кунлар. 

КУЧЛАНИШ 1 физ. Электр зарядлари- 
нинг силжишида, кўчишида электр кучи- 
нинг ишини кўрсатувчи миқцор. Юқори куч- 
ланиш. Паст кучланиш. н Симлардаги куч- 
ланиш кучли эди.. О. Мўминов, Хиёбондаги 
уч учрашув. 

2 тех. Қаттиқ жисмда ташқи таъсир 
натижасида юзага келадиган сиқилиш ёки 
кенгайиш ҳодисаси ва унинг катталиги. 

КУЧЛАНИШЛИ Кучланишга эга (қ. 
кучланиш 1). Юқори кучланишли ток. н 
Паст кучланишли электр линиясини монтаж 
қилиш ишлари бажарилди. Газетадан. 

КУЧЛИ 1 Жисмоний қобилияти, куч- 
қуввати нисбатан ортиқ; бақувват. Кучли 
йигит. н Мутал кучли эди, аммо Отабек 
ундан ҳам кучли эди. А. Қодирий, Ўтган кун- 
лар. Сен мана шу олтинни ол.. бир кунлик 
нари қишлоқдан икки от ол, кучли, чопқир 
зотлардан бўлсин. Ҳамза, Майсаранинг иши. 
Ғилай одам шамни токчага қўйиб, кучли 
қўллари билан Аҳмад Чалабийнинг ёқасидан 
тутди. Мирмуҳсин, Меъмор. 

2 Соғлом ва яхши ривожланган. Юраги 
кучли. н Унинг [Гулнорнинг] хаёлида ёлғиз 
Йўлчигина учади, фикран у билан сўзлаша- 
du, гўё йигит.. кучли, кенг кўкрагига унинг 
бошини олиб эркалайди. Ойбек, Танланган 
асарлар. 

3 физ., тех. Катта қувватга эга бўлган; 
қувватли. Кучли дастгоҳ. Кучли машина. н 
Ҳаммаси лабораторияда кучли магнит май- 
дон хоссаларини ўрганиш учун ясалаётган.. 
ғалтак яқинида турганда рўй берди. О. 
Мўминов, Хиёбондаги уч учрашув. Гувул- 
лар кучли мотор, Айланар машиналар. Ю. 
Ҳамдам. 

4 Иқтисодий, моддий ва бошқа жиҳат- 
дан бақувват; имконияти зўр, қудратли. 
Кучли давлат. Кучли армия. Кучли рақиб. 
н Абусаид мирзонинг кучли қўшини ҳозирги 
пайтда Бухорога кириб келиши муқаррар 
эди. Мирмуҳсин, Меъмор. 

5 Таъсир даражаси юқори, тез таъсир 
қиладиган. Кучли дори. Кучли зарб. н Куч- 
ли далил бўлмасдан, улар билан олишиб 
бўлмайди. М. Исмоилий, Фарғона т. о. А.шф 


ва бўёқнинг кучли ҳидидан бўлса керак, бур- 
нини жийириб олган. «Муштум». Қорадори 
анча кучли наркотик модда бўлиб, у орга- 
низмга зарарли таъсир ўтказади. Газетадан. 

6 Зуҳур этиш, юз бериш даражаси 
юқори: қаттиқ; шидцатли. Кучли шамол. Куч- 
ли фарёд. Кучли портлаш. Кучли хўрсиниш. 
Кучли тўлқин. н Музлоқ тоғ бино бўлиб 
бундай кучли гулдуросни эшитмаган эди. М. 
Исмоилий, Фарғона т. о. Эргашев пулемё- 
тидан шунчалик кучли ўт очдики, ҳатто 
пулемёт кожухидаги сув самовардагидек ва- 
рақлаб қайнар эди. Н. Сафаров, Қаҳрамон- 
нинг туғилиши. 

7 Ўз иш-ҳунарини яхши билувчи, қоби- 
лияти зўр; талантли. Кучли ўқувчи. Кучли 
шахматчи. Кучли олим. Кучли ёзувчи. н 
-Хивада кучли табиблардан шу киши қолди.. 
— дея Иброҳим ота Ўтар бувани мақтаб 
кетди. Ж. Шарипов, Хоразм. Бу ерга мам- 
лакатимизнинг турли бурчакларидан энг куч- 
ли чанғичиларнинг ташриф буюриши қувон- 
чимизга қувонч қўшди. Газетадан. 

8 с. т. Таркибида ўғит моддалари кўп, 
унумдор; семиз. Сенҳам naxma берасан.. аммо 
еринг кучли, янги ер. Азот керак эмас. И. 
Раҳим, Чин муҳаббат. 

9 Ўсиш, ривожланишни тезлаштиради- 
ган; кўп куч-қувват бағишлайдиган; тўйим- 
ли, тўқ тутадиган. Кучли ем. Кучли овқат. 
Кучли ўғит. 

10 Умуман, даражаси юқори, юқори 
даражали. Кучли ҳиссиёт. Кучли соғинч. Куч- 
ли ҳаяжон. Кучли қизиқиш. Кучли ҳаракат. 
Пиринг кучли бўлгунча, билиминг кучли 
бўлсин. Мақол. н Эрим қиморбоз бўлсаям, 
орияти кучли эди. М. Исмоилий, Фарғона 
т. о. Бу хушҳол ва очиқкўнгил аёлда кўзга 
яққол ташланмайдиган кучли ирода ва мус- 
тақиллик яширин эди. Ф. Мусажонов, Ҳим- 
мат. Санжар Сиддиқовнинг таланти, ўткир 
бадиий тафаккури.. унинг ижодий изланиш- 
ларида катта кенгликлар очиб берди. X. Ёд- 
горов, Ҳаёт тўлқинлари. 

КУЧЛИЛИК Кучга эгалик, кучи, да- 
ражаси юқорилик. Марямхоннинг бундай 
ботирлигининг сабаби унинг қутулишга 
бўлган умидининг кучлилигидир. Ҳамза, 
Паранжи сирлари. Юзини nap ёстиққа 
қўйди. Бутун йўл бўйи номуснинг кучлили- 
гидан тийиб келган кўз ёшига тўла эрк 
берди. С. Анорбоев, Оқсой. 






Кучлилик қилмоқ 1) куч жиҳатдан ус- 
тунлиги намоён бўлмоқ, устун келмоқ. Ра- 
қибадан кучлилик қилмоқ. н ..Саид Жалол- 
хон эшоннинг панд-насиҳатлари билан кўзи 
кўр, қулоғи кар бўлган ихпосмандлар учун ҳали 
ҳам унинг тангри номи билан айтадиган ҳар 
бир калима сўзи ҳар қандай ташвиқотдан 
кучлилик қиларди. С. Аҳмад, Ҳукм; 2) ҳазм 
учун оғир бўлмоқ, оғирлик қилмоқ (таом 
ҳақида). Ҳази солинган палов унга кучлилик 
қилди. 

КУЧСИЗ 1 Жисмоний қобилияти паст, 
куч-қуввати нисбатан оз; заиф. -Бурнидан 
тортса йиқиладиган, кучсиз, хунуккина киши 
— баззоз Абдулхолиқбой — қошини чимириб, 
ингичка, хотинчалиш овози билан гапга ара- 
лашди. Ойбек, Танланган асарлар. 

2 Бирор иш қилиш ёки ишлаб чиқариш 
қобилияти, қуввати бошқалардан паст, оз; 
қувватсиз. Кучсиз мотор. 

3 Иқтисодий жиҳатдан камқувват, ҳол- 
қудрати нисбатан паст, оз. Ҳукуматга чап 
бериб, кучсиз хўжаликларнинг баданига зу- 
лукдай ёпишиб олган мана шунақа одамлар- 
нинг танобини тортиш керак. А. Қаҳҳор, 
Қўшчинор чироқлари. 

4 Таъсир кучи паст; бўш. Кучсиз дори. 

5 Зуҳур этиш даражаси паст, оз; секин 
ёки суст юз берадиган; заиф. Кучсиз овоз. 
Кучсиз шамол. Кучсиз портлаш. н Дўллар 
тўғрисидаги бешинчи чироқ титраб-титраб, 
ун гарди ўтирган кичкина ишшасидан хира, 
кучсиз нур сочиб туради. А. Қодирий, Обид 
кетмон. Кампир кучсиз хуррак торта бош- 
лади. Ойбек, Танланган асарлар. 

6 Ўз иш-ҳунарини яхши билмайдиган, 
қобилияти паст; бўш. Тўртинчи синфнинг 
ҳаммаси энг яхиш ўқийдиган болалар бўлса 
ҳам, ўқишда.. ҳамма дарслардан кучсиз, рус- 
чадан эса ҳеч тайёрламайдиган Мирзажон 
Латифий деган ҳам бор эди. П. Турсун, 
Ўқитувчи. 

7 с. т. Таркибида ўғит моддалари кам; 
унумсиз, ориқ. Ер кучсиз бўлганидан кейин, 
дармонсиз танга ёпишади-да ҳар хил дард. 
С. Нуров, Нарвон. 

8 Кам калорияли, енгил. Кучсиз овқат. 

КУЧСИЗЛАНМОҚ Куч -қуввати озай- 

моқ, пасаймоқ; заифлашмоқ. Ўғли Тоҳир- 
жон сил касалидан ўлгандан кейин, Шокир 
отанинг бели яна кўпроқ букилган, кўзлари 
йиғи билан яна кўпроқ кучсизланган эди. 


Ойбек, Танланган асарлар. Қўл-оёғи увуишб, 
кучсизланиб қолган Акромхон бир илож қилиб 
ёпиқ вагонга кириб олди. И. Раҳим, Тиним- 
сиз шаҳар. 

КУЧСИЗЛИК Кам кучга эгалик, кучи 
камлик. Сиз кучсизлик қилибсиз-да, ойингиз 
сизни енгиб қўйибди. Аксинча, сиз ойингизга 
ўз таъсирингизни ўтказишингиз керак эди. 
Ойдин, Ўзидан кўрсин. ..қонунга қарши чи- 
қиш учун лозим бўлган кучга молик эмас, бас, 
кучсизликнинг натижаси эса сукут эди. А. 
Қодирий, Ўтган кунлар. 

КУЧУК [ф. — кичкина; майда; 

кичик ёшли] 1 Итнинг боласи; етилмаган 
ёш ит. Ким, кучук бирлан хўтикка қанча қил- 
санг тарбият, Ит бўлур, эшак бўлур, бўлмас- 
лар асло одами! Уйғун ва И. Султон, Али- 
шер Навоий. 

2 с. т. Умуман ит. Нури.. айвонга яқин- 
лашгач, тупроққа қориишб ётган катта, 
пахмоқ кучук занжирини шалдиратиб, ўрни- 
дан турди. Ойбек, Танланган асарлар. 

3 Итга нисбатли ҳақоратни билдиради. 
Ҳовли супурувчи бола сув сепмай чангитиб 
юборгани учун, «Аблаҳ, кучук!» деб қўйди. 
А. Қодирий, Меҳробдан чаён. ..Мадрайим- 
хоннинг изидан кучуклар кўп. С. Сиёев, 
Ёруғлик. 

КУЧУКБАЧЧА айн. итвачча. 

КУШАНДА [ф. — ўлдирувчи] Еб 

йўқ қилувчи, ўлдирувчи. Мушук — сичқон- 
ларнинг кушандаси. 

2 Умуман, йўқ қилувчи. Инсон умрининг 
заволи бўлган наркотик моддалар, унинг қан- 
дай тури бўлишидан қатъи назар, саломат- 
лик кушандаси эканини унутмаслик керак. 
Газетадан. Ҳар бало, ҳар иллатнинг ўз ку- 
шандаси бор. Чўлники — сув. Ойбек, О. в. 
шабадалар. 

КУШЕТКА [фр. couchette — кичик ди- 
ван] Орқа суянчиғи йўқ диван. Зикир Ота- 
жонов кабинетга кириб, кушеткага ўтир- 
ди-ю, кўзойнагини рўмолча билан арта бош- 
лади. «Муштум». Солиҳ суриштиришларга 
жавоб қиларкан, ётоқхонага кириб, кушет- 
кага чўзилди. О. Мўминов, Хиёбондаги уч 
учрашув. 

КУШОД [ф. ajLif ёки jLlS — очиқ, 
очилган, бўшатилган] 1 эск. кт. Очилиш, 
бўшаш. Сайри гулшан бирла табъимки ку- 
шод ўлмас, нетай ? Увайсий. Сабр билан бас- 
та эшикдир кушод.. «Ақл ақлдан қувват 
олади». 





Кушод тиламоқ Енгиллик, юришиш (ри- 
вож) тиламоқ. Қўлга қалам олиб, ненидир 
ижод қилган чоғларимда.. Ҳувониб ишимга 
тиларди кушод. Шукрулло, Жавоҳирлар 
сандиғи. Расми кушод Очилиш маросими. 
Бултур, Москвадаги собиқ Бухоро билим 
юртида «кулуб» очилатурғон бўлиб, расми 
кушодга.. таклиф қилинган эдилар. А. Қоди- 
рий, Кичик асарлар. 

2 Бутунлай, роса. Мен уни кўрмаганимга 
кушодуч ой бўлди. н Ўйнатиб остида отни, 
зўрлиғин кушод билдирди. «Зулфизар билан 
Авазхон». Баччағарнинг қилиб юрган ишидан 
кушод бехабар эканмиз-да. Ж. Абдуллахонов, 
Тўфон. Оёғини кушод кўтариб, Аччиқланиб 
бу мард отди. «Эрали ва Шерали». 

КУШОЙИШ [ф. — очиш, очи- 

лиш; ҳал қилиш] кт. Бирор қийин ишнинг 
осон ҳал бўлиши, енгил битиши. Сизга ку- 
шойиш, бизга барака билан сабр берсин. Ҳам- 
за, Паранжи сирлари. -Эй худо, ишимни 
ўзинг кушойишини бер, — деганича жўнай 
қолди. Шуҳрат, Жаннат қидирганлар. 

КУШХОНА [ф. jS — ўлдирувчи < j, ■?,< 
«ўлдирмоқ» фл. ҳоз. зам. шакли +хона] Чорва 
молларини сўйиш, гўшт-ёғ тайёрлаш би- 
лан шуғулланувчи корхона. Бибигул, куш- 
хонага судраб олиб кетилаётган эчкидек, 
аъзойи бадани титраб, аранг қадам таш- 
ларди. Мирмуҳсин, Чўри. 

КУЮК 1 Пиширилган, қовурилган нар- 
санинг куйган жойи, куйган қисми. Куюк 
кулча. н Кеча кечқурун Грасиано.. пўчоқ ва 
нон куюклари билан қорнини тўйғазди. Ё. 
Шукуров, Грасиано. 

2 Куйиш натижасида ҳосил бўлган яра, 
жароҳат; куйган. Курум босган деворлар та- 
гида қулаб ётган куюк ёғочларни у ёқ-бу 
ёққа суриб кўрди. Ҳ. Ғулом, Машъал. Унинг 
куюк сочсиз боши, яримта юзи жизғанак 
бўлиб, шилвираб турар.. эди. Ойбек, Қуёш 
қораймас. 

3 айн. куйинди. Офтоб тиккага келган, 
йўл чанги, ёнғин, куюк, дуд иси томоқлари- 
мизни қақратган эди. А. Мухтор, Давр ме- 
нинг тақциримда. Шабада куюк исларини ҳам 
тарқатиб юборди. А. Мухтор, Чинор. 

4 кўчма с. т. Доғ-алам, дард-ғам; алам- 
ли, куйган. Ҳар куюкка кўнар одамнинг боши. 
«Гўрўғли». Боласини кўриб, куюклари кетди. 
«Юсуф ва Аҳмад». Энди солма кўп доғингни, 
Куюк жисмим жон ўртар. Ҳамза. 


КУЮНДИ қ. куйинди. 

КУЮНМОҚ қ. куйинмоқ. 

КУЮНЧАК қ. куйинчак. 

КУЯ I Қурти юнгли матоларни кўрим- 
сиз, яроқсиз ҳолга келтирувчи, дон ёки 
ўсимликларни нобуд қилувчи кичкина ка- 
палак. Йигит.. Муҳаммад Жамолнинг куя 
еган эски қоракўл папахини қозиқдан олиб, 
бинт устидан бошига бостириб кийди. Ой- 
бек, Нур қидириб. Гиламни ҳам адо қилур 
кичик бир куя. Шукрулло, Жавоҳирлар 
сандиғи. 

КУЯ II Нарсаларнинг куйишидан, ёни- 
шидан ҳосил бўладиган майда қора зарра- 
лар; қоракуя; қурум. Қозонга яқин юрсанг, 
куяси юқар. Мақол. н -Қўлимга тушганда, 
юзига куя суриб, эшакка тескари миндирар 
эдим-да, бозорнинг ўртаси билан ҳайдаб, 
тўппа-тўғри қозининг ҳузурига олиб борар 
эдим, — деди Халфа. П. Турсун, Ўқитувчи. 

КУҲ тақл. с. Бирор нарсани, мас. қўлни 
иситиш учун унга қаттиқ пуфлаганда чи- 
қадиган товуш. 

КУҲЛАМОҚ «Куҳ» деб нафас чиқармоқ 
(одатда қўлни иситиш учун шундай қили- 
нади). -Бугун совуқ ҳам аччиққина, — деди 
қўлларини куҳлаб Анзират. Ойбек, О. в. ша- 
бадалар. 

КЬЯТ Мьянма (Бирма)нинг асосий 
пул бирлиги. 

КЮРИЙ [лот. curium < фр. Curie — 
эр-хотин Пьер Кюри ва Мария Склодов- 
ская-Кюри фамилиясидан] Менделеев 
даврий системасининг III гуруҳига ман- 
суб кимёвий элемент; кумушсимон радио- 
актив металл. 

КУГАН шв. Қўзи-улоқлар қатор қилиб 
боғлаб қўйиладиган (қўй-эчкини соғишда 
ишлатиладиган) илмоқли арқон; чилвир. 
[Баҳромгулнинг] Орқасидан беклар келиб, 
кайвони билан Гулнорни ҳайдаб келиб.. ҳам- 
масини кўганга боғлаб, қул бозорида қатор 
қилиб тизди. «Зулфизар билан Авазхон». 

КЎГАНЛАМОҚ шв. Кўган билан боғ- 
ламоқ. Карим ака қорамолларни жой-жойи- 
га боғлади, эчкиларни кўганлади. М. Ҳазрат- 
қулов, Журъат. Бўрининг онаси қўй-эчкилар- 
ни кўганлади. Т. Мурод, От кишнаган оқшом. 

КЎЗ 1 Тирик мавжудотнинг кўриш 
аъзоси. Кўз косаси. Кўз оқи. Кўз қорачиғи. 
Қора кўз. Кўк кўз. Хумор кўз. Аяган кўзга 
чўп тушар. Мақол. Қарға қарғанинг кўзини 




чўқимайди. Мақол. Кўз қўрқоқ, қўл ботир. 
Мақол. н Мастон, унга эътибор қилмай, 
отнинг тумшуғидан кўтариб, унинг очиқ 
қолган кўзларига қаради. А. Қаҳҳор, Мас- 
тон. Гавҳар ўртадаги симёғоч учида осилиб 
турган лампочка ёруғидан қамашган кўзла- 
рини кафти билан пана қилиб, ёғоч зина- 
лардан чиқиб келди. Ў. Ҳошимов, Қалбингга 
қулоқ сол. Кўзи ёшли одамни Кўзим асло 
кўрмаса. Шуҳрат. 

Кўз гавҳари анат. Кўз қорачиғи остида 
икки томони қавариқ линза шаклидаги ти- 
ниқтанача. Кўз кўриб (ёки кўрмаган), қулоқ 
эшитмаган Бутунлай номаълум (нарса, жой 
ва ш. к. ҳақида). Бирдан кўз кўриб, қулоқ 
эшитмаган бир жониворни кўргандек, ҳай- 
рон бўлиб, секин ўрнидан турди. «Гулдаста». 
Ўрис табиб Ачахоннинг қорнини ёрар эмиш.. 
Кўз кўриб, қулоқ эшитмаган касофат иш. К. 
Яшин, Ҳамза. Кўз нурини тўкмоқ Кўз қув- 
ватини сарфламоқ (ўқиш, ёзиш, тикиш 
каби ишларга нисбатан). -Мен.. йигирма йил 
халифа учун кўз нури тўкиб ишлабман — деди 
Чоргул биби. С. Айний, Қуллар. Кўз олди ёки 
кўз ўнги Кўз кўриб турган, кўриниб турган 
майдон, фазо. Ҳамманинг кўз(и) олдида. Кўз 
қири билан қарамоқ Кўзининг бир чеккаси 
(ён томони) билан қарамоқ. Гавҳар кўзи 
қири билан Зулайҳога, кейин Абдухалилга 
қаради. Ў. Ҳошимов, Қалбингга қулоқ сол. 
Кўз қисмоқ Бирор нарсани билдириш, 
ишора қилиш учун кўзини (одатда, битта- 
сини) юммоқ (қисмоқ). Муллажон амаки 
«қиҳ-қиҳ»лаб кулиб, кейин менга қараб, 
кўзларини қисдилар. Э. Раимов, Ажаб қиш- 
лоқ. Жияним менга кўз қисиб, «қўяверинг» 
дегандек ишора қилди. «Гулдаста». Гарчи йи- 
ғилганлар орасида луқмаларга битта-ярим- 
та кўз қисишибўтирганлар бўлса ҳам, кўпчи- 
ликнинг бошлари эгик эди. О. Ёқубов, Эр 
бошига иш тушса. 

2 Назар, нигоҳ; қараш. [Кумушнинг] 
Кўзлари ўйнагувчи қизларда бўлса ҳам, 
ҳақиқатда бошқа бир нарсани кўргандек. А. 
Қодирий, Ўтган кунлар. Гулнор бузуқ қиз 
бўлса, кўзимиздан узоқроқ жойга йўқолгани 
яхши. Ойбек, Танланган асарлар. Зулфизарни 
эса одамларнинг ёмон кўзларидан олтинлар- 
ни яширгандай яширасан. К. Яшин, Ҳамза. 
Мансур ҳамон индамас, кўзларини бир нуқ- 
тадан узмас эди. Ў. Ҳошимов, Қалбингга 
қулоқ сол. 


Кўз олди (ёки ўнги) қоронғилашмоқ 

Кўзи хира тортиб, кўролмай қолмоқ (би- 
рор таъсир натижасида). Ёдгорнинг кўзўнги 
қоронғилашди-ю, йиқилиб кетмаслик учун, 
стул ўриндиғини чангаллаб олди. Ў. Ҳоши- 
мов, Қалбингга қулоқ сол. Кўз ташламоқ 
Қарамоқ, назар солмоқ. У ёқ-бу ёққа диқ- 
қат билан кўз ташлади-да, зинадан оҳиста 
юқори кўтарилди.. К. Яшин, Ҳамза. Моҳим 
кўз ташлаб, бир кўришда юраги жиз этди. 
«Гулдаста». Кўз тикмоқ Тикилиб қарамоқ, 
интизор бўлмоқ, қарамоқ. Катта хотин- 
лари.. йўлига кўз тикиб.. ўтирганликлари- 
ни бойвачча хаёлига ҳам келтирмас эди. К. 
Яшин, Ҳамза. Меҳри унинг қўлини маҳкам 
қисиб, юзига кўзини тикиб қолган эди. К. 
Яшин, Ҳамза. Кўз тутмоқ Кутмоқ. Келасиз 
деб кўз тутдим, бўлмади хабар. Ғайратий. 
Кўз узмаслик (ёки олмаслик) Тикилган 
ҳолда, кўзини олмай қарамоқ. Яхиш бўлди, 
деб ўйлади Мансур, ундан кўз узмай.. Ў. 
Ҳошимов, Қалбингга қулоқ сол. Ҳаёт то 
уйга кириб кетгунча, Ғуломжон кўзларини 
олмади. М. Исмоилий, Фарғона т. о. Кўз 
уриштирмоқ Бир-бирига қараб олишмоқ. 
Саксон ёшлиги нишонланаётган куни усто- 
зим бегона бир кампир билан кўз уришти- 
рибди, ўша кампир бир қучоқ гул келтирган 
экан. X. Тўхтабоев, Ширин қовунлар мам- 
лакати. Кўз югуртирмоқ Тезгина кўриб 
(қараб) чиқмоқ. Йўлчи атрофига кўз югур- 
тириб, қизга томон икки-уч қадам босди. 
Ойбек, Танланган асарлар. Назирий уни 
[қоғозни] буклоғидан очиб, кўз югуртирди. 
К. Яшин, Ҳамза. Кўзга ташланмоқ Кўрин- 
моқ. ..узоқда чўққилар кўзга ташланар эди. 
Ў. Ҳошимов, Қалбингга қулоқсол. Кўздан 
кечирмоқ (ёки ўтказмоқ) Бир чеккадан 
қараб, кўриб чиқмоқ; назардан (эътибор- 
дан) ўтказмоқ. Кўлёзмани кўздан кечирмоқ. 
н Ҳамза: «Буларнинг гуноҳи нима?» деган 
маънода ёнида «Садойи Фарғона»нинг бугун- 
ги сонини кўздан кечириб ўтирган Олчин- 
бекка қаради. К. Яшин, Ҳамза. Ҳурбон ака- 
укалари, хеш-ақраболарини хаёлан кўздан 
ўтказди. Й. Шамшаров, Тошқин. Кўздан 
қочирмоқ 1) қаёққа кетганини билмай қол- 
моқ, қорасини йўқотмоқ. Кимда гумонинг 
бўлса, кўздан қочирма, изига туш. Ойбек, 
Танланган асарлар; 2) назар-эътибордан 
четга олмоқ; яширмоқ. Бу жанжаллар бир 
ёқли бўлгунча, уни кўздан қочириб туриш 





керак. Кўзи тушмоқ Кўрмоқ, кўриб қол- 
моқ. Абдуқодирбой бу пайт болалар ичидан 
ўғлини қидирарди. Унга кўзи тушди-ю, 
сўроққа тутди. К. Яшин, Ҳамза. 

3 Кўриш қобилияти. Кўзи хира. Кўзи 
ўткир. Кўзи ожиз. Кўзи яхши эмас. н Бир 
вақтлар дўппи тикдим, кўрпа қавидим.. энди 
ундай ишларга кўзим ўтмайди. Ойбек, Тан- 
ланган асарлар. Ёзувчининг кўзи ҳам, димоғи 
ҳам, қулоғи ҳам ҳеч кимникига ўхшамайди. 
Шукрулло, Жавоҳирлар сандиғи. 

Кўздан қолмоқ 1) кўриш қобилиятини 
йўқотмоқ, кўрмайдиган бўлиб қолмоқ; 2) 
кўзни ишлатавериб, қарайвериб толиқтир- 
моқ. Кечалари кўздан қолиб тиккан дўппингни 
ўзинг киёлмайсан. А. Мухтор, Опа-сингил- 
лар. Кўзни олади Кўзга қаттиқтаъсир қила- 
ди, кўзни қамаштиради (нур, жилвали нар- 
салар ҳақида). Кўзинг олур — ипаклари тил- 
лодан. Т. Тўла. Зангори осмон ҳам шундай 
тиниқ, шундай беғуборки, кўзни олади. Ой- 
бек, Танланган асарлар. 

4 кўчма Баъзи нарсаларнинг бирор бел- 
ги билан ажралиб, кўзга ўхшаб кетадиган 
қисми, бўлаги. Деразанинг кўзи. Ёғочнинг 
кўзи. Булоқнинг кўзи. 

Тиззанинг кўзи Тизза бўғими — сон суя- 
гининг болдир суяги билан бирлашган жо- 
йидаги, тизза қопқоғи остидаги чуқурча. 
Юраги гупиллаб урар, шамолдан қулоқлари 
шанғиллар, тиззасининг кўзи муздай ерга 
тегиб турганини сал-пал сезарди. Ў. Ҳоши- 
мов, Қалбингга қулоқ сол. Узукнинг кўзи 
Узукка қўйилган ялтироқтош. Хуржуннинг 
кўзи Хуржуннинг нарса солинадиган ҳар 
бир бўлаги. 

Ақли кўзида Ақл билан иш тутмаслик, 
кўзга ёққанини, маъқул бўлганини қилиш- 
га нисбатан қўлланади (асосан, ёшлар 
ҳақида). Ақли кўзида бўлган бир хумса савла- 
тимга пўрт учди. А. Қодирий, Ғирвонлик 
Маллавой. Бошга тушганини кўз кўради 
Ҳаётда (тақдирда) юз берган нарсага чи- 
дашлик, бундан бошқа илож йўқлик маъ- 
носини билдиради. Бошга тушганини кўз 
кўради. Т. Ашуров, Оқ от. Дунё кўзига қорон- 
ғи Дунёдаги ҳеч нарса кўзга кўринмасли- 
ги, эътиборсиз, аҳамиятсиз ҳолатда бўли- 
шини билдиради. Талъат биринчи курсда- 
ноқ Ҳамида деган қизни севиб қолган, шу қиз 
бўлмаса, дунё кўзига қоронғи, бемаъни кўри- 
ниб кетарди. Ў. Ҳошимов, Қалбингга қулоқ 


сол. Ёмон кўз 1) хурофий тушунчага кўра, 
зарар-заҳмат, мусибат келтирувчи назар, 
қараш. Лутфинисо дам ўтмасдан келиб, гоҳ 
«ёмон кўздан сақласин» учун, исириқ тутат- 
тирар, гоҳ қизини қучиб йиғлар эди. Ойбек, 
Танланган асарлар. Яна айтаман, фақат 
эҳтиёт бўл, ёмон кўздан ўзи асрасин. Т. Ашу- 
ров, Оқ от; 2) ёмон, бузуқ ният. Ўз қадри- 
ни билган хотинга эркак киши ёмон кўз би- 
лан қарагани ботинолмайди. А. Қаҳҳор, Хо- 
тинлар. Жонини кўзига кўрсатмоқ Ўта азоб 
бермоқ, қийноққа солмоқ. Умар полвон бош 
эгмади.. Эргашга қараб ғоз тураверди. -Ис- 
лом, мен бу итнинг вангиллаишни эшитмоқ- 
чиман, жонини кўзига кўрсатиб қўй, — деди 
ғазабдан кўзининг пахтаси чиқиб кетган 
Эргаш. К. Яшин, Ҳамза. Ишнинг кўзини бил- 
моқ қ. иш. Ишнинг кўзини биладиган қарин- 
дошларимдан бирининг ҳузурига бориб, ўғлим- 
га муносиб енгилроқ иш топиб беришларини 
илтимос қилдим. «Муштум». Кўз бўямоқ Ўз 
фойдаси учун алдаб, лақиллатиб, бўлган 
воқеа-ҳодисани нотўғри кўрсатмоқ; алда- 
моқ. Меҳмонлардан бири, ёш болаларни 
тўплаб, шеър ўқиб бераётган бир жувонга 
таъна қилди: -Мусобақада кўз бўяш билан 
ютган экансиз-да, Тўтихон! А. Қаҳҳор, Мир- 
зо. Кўз(ни) олайтирмоқ қ. олайтирмоқ. Кўз 
остига (ёки тагига) олмоқ Ўзиники қилиш, 
фойдаланиш ва ш. к. мақсадда мўлжаллаб 
қўймоқ. Содиқжон бойвачча «уч таноб ер, 
катакдек чорбоғ»ни анчадан бери кўз ости- 
га олиб юрар, лекин буни Пўлат отага ай- 
тишга юзи чидамай келар эди. К. Яшин, 
Ҳамза. Кўз очиб кўрган Биринчи никоҳқур- 
ган (биринчи эр ёки биринчи хотин). Нор- 
жон она Бойдода муаллимнинг кўз очиб кўрга- 
ни. Ж. Абдуллахонов, Хонадон. Бумолу дав- 
латнинг барчасини ўша кўз очиб кўрганининг 
битта ҳаром тукига олмайди. К. Яшин, 
Ҳамза. Кўз очиб юмгунча Жуда тез; бир лаҳ- 
зада (вақт ҳақида). Тўнтариш кўз очиб юм- 
гунча юз берди. К. Яшин, Ҳамза. Ўша кўз 
очиб юмгунча ўтган вақтларда Аъзамжон 
Дилдорнинг ҳуснига ҳам, шўхлигига ҳам тўёл- 
май қолганди. С. Аҳмад, Уфқ. Кўз очирмас- 
лик Ҳадеб дўқ-пўписа, таъна-маломат қила- 
вериб, тинчлик бермаслик, эркин ишлаш- 
га, яшашга йўл бермаслик. Кўз таниш қ. 
таниш 3. Кўз тегмоқ Хурофий тушунчага 
кўра, бировнинг назари тушиши сабабли 
оғримоқ, зиён етмоқ. Тўққиз қанотли, гул- 




дор керагали оқ уйнинг тепасида қўчқор шохи 
осиғлиқ.. Аллонхўжа уни хонадонимга кўз 
тегмасин, деб ирим қилиб осган экан. А. Мух- 
тор, Қорақалпоқ қиссаси. Сен билмайсан, 
болам, бизга кўз тегди.. хонадонимизга шай- 
тон оралаб қолди. К. Яшин, Ҳамза. Кўз юм- 
моқ қ. юммоқ. Кўзга дори Жуда қадрли ва 
кам топиладиган, камёб нарса ҳақида. Ти- 
рикчилик қийин, қумалоқ ҳам кўзга дори. 
Ойбек, Танланган асарлар. Кўзга илмаслик 
айн. назарга илмаслик қ. назар. Аё тўрам, 
айтмагунча билмадинг. Ё билмайман, бизни 
кўзга илмадинг. Эргаш Жуманбулбул ўғли. 
Кўзга ишонмаслик Кўраётган нарсаси 
ҳақиқат эканига, ҳақиқатда ҳам шу, шун- 
дай эканига шубҳа билан қарамоқ; ўта ҳай- 
рон бўлмоқ. У [Ўрмонжон] икки қўлида уч- 
тадан олтита чойнак кўтариб, ҳовуз бўйи- 
даги чойхўрлар олдига кетаётган Сидиқжон- 
ни кўриб, худди кўзига ишонмагандай, туриб 
қолди. А. Қаҳҳор, Қўшчинор чироқлари. 
Кўзга кўринган Маълум ва машҳур; таниқ- 
ли, номдор (донгдор). Кўзга кўринган олим. 
Кўзга суртмоқ Ортиқ даражада қадрламоқ, 
эъзозламоқ. Кўз(и)га чўп солмоқ Билдир- 
май ёмонлик қилмоқ (одатда, ўз кишиси, 
яқинларига нисбатан). -Ҳазилингни қўй, бо- 
лам, кўзга чўп солиб бўладими! — деди му- 
лойим Зебихола.. С. Абдуқаҳҳор, Кўзлар. Фа- 
лончининг авлоди, деб кўзимга чўп солишмоқ- 
чи бўлишди. О. Ёқубов, Эр бошига иш туш- 
са. Кўзга яқин Ҳусни, кўриниши ўзига жалб 
қиладиган (асосан, ёш ўғил-қизлар ҳақида). 
Қўқоннинг кўзга яқин ўғил-қизларини отла- 
рига ўнгариб чиқиб кетишди. К. Яшин, Ҳамза. 
Кўзда тутмоқ Мўлжал қилмоқ, назарда тут- 
моқ. Гектаридан кўзда тутилганидан кўпроқ 
дон ва кўкпоя олинди. Газетадан. Кўзи етмоқ 
Ишончи комил бўлмоқ. Отамурод охири 
кийик оёққа тура олмаслигига.. кўзи етиб, 
ўрнидан турди-да, пичоғини қинидан чиқа- 
риб, Султоновга узатди.. М. Мансуров, 
Ёмби. Умрида қалбакилик нималигини бил- 
май ўсган қиз учун ёлғон билан тил топи- 
шиш қийин эди. Бу вазиятда яшай олмасли- 
гига кўзи етди. Ж. Абдуллахонов, Хонадон. 
Кўзи ёримоқ Бўшанмоқ, туғмоқ. Ўғил мубо- 
рак бўлсин, болам! Ҳозиргина кўзи ёриди. Ў. 
Ҳошимов, Қалбингга қулоқ сол. Кўзи илин- 
моқ (ёки кетмоқ) Уйқуга кетмоқ, ухлай 
бошламоқ. Ҳожи хола кўзи илиниб, энди хур- 
рак ота бошлаган эди, Тўрахон гап қотиб 


қолди. М. Исмоилий, Фарғона т. о. Энди кўзи 
илинди дегунча, замбилда бемажол ётган 
ҳалиги боланинг нурсиз башараси.. кўз олди- 
га келар эди-да, уйқусини қочириб юборарди. 
К. Яшин, Ҳамза. Кўзи мошдек очилмоқ Ақпи 
жойига келмоқ, аҳволни яхши (тўғри) 
фаҳмлайдиган ҳолга келмоқ. Ҳалигина 
«отиш, қириб ташлаш керак», деб бу кучни 
менсимаётган Китаевнинг кўзи мошдек очи- 
либ, аҳволнинг ниҳоятда мураккаблигини 
фаҳмлади. К. Яшин, Ҳамза. Кўзи оч Бори 
билан қаноатланмайдиган, тўймайдиган. 
Кўзи очилмоқ Ақли жойига келмоқ, ўйлаб 
иш қиладиган бўлмоқ. ..қўишимни бир кар- 
ра танқид қилайлик, интил, илмингни бо- 
йит, дейлик. Интилмаса, ўзидан кўрсин, иши 
чиппакка чиққанда, кўзи очилади. Ойбек, О. 
в. шабадалар. Мендан хавотир олманг, оға, 
аччиқ-чучукни тотиб, кўзим очилиб қолган. 
М. Осим, Ибн Сино қиссаси. Кўзи очиқ 1) 
ишнинг моҳиятига тушунадиган; яхши- 
ёмонни фаҳмлайдиган. Яраларимизга, дард- 
ларимизга малҳам қидирган ва оламдан ха- 
бардор, кўзи очиқ одамларимиз бор. Юрт 
қайғусига улар чора кўради. Ойбек, Танлан- 
ган асарлар; 2) ўлмаган, ҳаёт. ..худога минг 
қатла шукур, кўзим очиқ пайтда қизгинам- 
нинг тўйини кўрадиган бўлдим. А. Қаҳҳор, 
Оғриқ тишлар. Кўзи очиқ кетмоқ с. т. Дунё- 
дан армон билан, мақсадига етолмасдан 
ўтмоқ. Кўзи пишмоқ Бирор иш-фаолиятда 
катта малака (кўникма) ҳосил қилмоқ, 
ўзиники қилиб юбормоқ. Бойдода муаллим 
бошлиқ қурилиш ишида кўпдан кўзи пишиб 
кетган кексалар ёшларга маслаҳатгўй. Ж. 
Абдуллахонов, Хонадон. Эрларининг ҳар бир 
хатти-ҳаракатлари маъносини улар билиша- 
ди, бунга уларнинг кўзлари пишиб кетган. К. 
Яшин, Ҳамза. Кўзи тинмоқ қ. тинмоқ. ..боши 
айланиб, кўзи тиниб, ерга йиқилди. К. Яшин, 
Ҳамза. Кўзи тор Ўзгага ҳеч нарсани раво 
кўрмайдиган; зиқна, бахил. -Ўзлариям ўлгун- 
ча кўзи тор, зиқна, — деди Латип. Ғ. Ғулом, 
Шум бола. Кўзи тўрт (бўлмоқ) Йўлига ин- 
тизор. Шукур, ўғлим, шукур, келдингми? Сени 
келади, деб ойинг иккаламизнинг бир ойдан 
бери кўзимиз тўрт. Ҳ. Аҳмар, Ким хақ? Кўзи 
ўйнамоқ Ҳаваси келмоқ. Ўртоқлари кўриб, 
кўзлари ўйнади. Кўзи қаттиқ с. т. Кишига 
тикилиб қарайдиган, уялмайдиган, ҳаёсиз. 
Бироқ қиз қурғур ота-онасига ўхшамайди- 
да: кўзи қаттиқ, тили тез, димоғдор қиз 






бўлибди. Ойбек, О. в. шабадалар. Кўзи қий- 
маслик Беришга, баҳридан ўтишга ачиниш, 
кўнгли бўлмаслик. Манови кучукни ўлдириш- 
га кўзим қиймай турибди. Қарамайсанми, 
чиябўридай ёпишиб олганини. С. Сиёев, Ёруғ- 
лик. Кўзга иссиқ кўринмоқ қ. иссиқ. Ҳали- 
дан бери тикиламан, кўзимга иссиқ кўрин- 
диз, сўраганнинг айби йўқ, дейишади, қаер- 
дансиз? С. Кароматов, Олтин қум. Кўзига 
кўринмаслик Эътибордан йўқолмоқ. Ачахон- 
нинг жони ҳам унинг кўзига кўринмади-ку... 
Ўлимига рози бўлди унинг. К. Яшин, Ҳамза. 
Кўзингга қара «Ҳушёр бўл», «эҳтиёт бўл», 
«бошқа ёққа чалғима», «алахсима» маъно- 
ларида ишлатиладиган ибора. Кўзини ёғ бос- 
моқ Унча-мунчани, ҳатто танишларни ҳам 
танимайдиган (назарга илмайдиган) бўл- 
моқ. Мен кўзини ёғ босган бандаларга элан- 
майман, арзимни худога айтаман. К. Яшин, 
Ҳамза. Кўзини шамғалат қилиб Чалғитиб, 
кўрмайдиган ҳолатга солиб. Тонг omap пайт- 
да, «тўртинчи»ларнинг кўзини шамғалат 
қилиб, тўқайзор ичидан йўлга чиқишлари ло- 
зимлигини тайинлади. К. Яшин, Ҳамза. Кўзи- 
нинг оқу қораси Энг яқин кишиси, яккаю 
ёлғизи (кўпинча фарзанд ҳақида). Наинки 
битта шу қизи деб умрини ўтказса, кўзим- 
нинг оқу қораси деб авайласа.. ўстирса-ю, у 
юзига тик қараса. Ў. Ҳошимов, Қалбингга 
қулоқсол. Отамнинг ҳам, онамнингҳам бит- 
таю битта кўзининг оқу қораси мен эдим. Ғ. 
Расул, Адолат. Кўзининг пахтаси чиқмоқ Ўта 
даражадаги ғазаб, ҳаяжон ва ш. к. таъсири- 
да кўзи ола-кула бўлмоқ. -Ислом.. жонини 
кўзига бир кўрсатиб қўй, — деди ғазабдан 
кўзининг пахтаси чиқиб кетган Эргаш. К. 
Яшин, Ҳамза. Кўргани кўзи йўқ Жуда ёмон 
кўради, ҳатто кўришни ҳам хоҳламайди. 
Уларўша дума сайловидан кейин сизни кўрга- 
ни кўзлари йўқ, ҳатто жонингизга қасд 
қилишдан ҳам тойишмайди. К. Яшин, Ҳам- 
за. Аслида уларни унча хушламайман, кўрга- 
ни кўзим йўқ. X. Тўхтабоев, Ширин қовун- 
лар мамлакати. Қош қўяман деб, кўз чиқар- 
моқ Зарар-зиён, шикаст етказадиган ишни 
қилиб қўймоқ. Мен ҳазиллашган эдим. Ле- 
кин қош қўяман деб, кўз чиқаришимни ўйла- 
маган эканман. К. Яшин, Ҳамза. Қўшнинг 
кўр бўлса, кўзингни қис «Ён-атрофингда- 
гиларга қараб, ўшаларга хуш келадиган 
қилиб иш тут» маъносида ишлатиладиган 
мақол. 


КЎЗА Сув солиш, ташиш учун ишла- 
тиладиган қорни кенг, бўғзи ингичка, бир 
томонида дастаси бор идиш. Сув келтирган 
хор-зору кўза синдирган азиз. Мақол. н Со- 
пол кўза бир зумда синиб, сувлари ерга синг- 
ди, мис кўза эса терлаган қўлдан чиқиб кет- 
ди-ю, тошдан тошга урилиб, пастга юма- 
лади. Ш. Рашидов, Бўрондан кучли. Ҳар куни 
эрта билан икки меш сувни «Чашмаи Ҳизр»- 
дан олиб келиб, бирини Меъмор хонадонида- 
ги, иккинчисини ўз кулбасидаги мис кўзалар- 
га тўлдиради. Мирмуҳсин, Меъмор. 

КУЗАНАК кам қўлл. Кўзга ўхшаш те- 
шик. Асалари инининг кўзанаклари. н -Мен 
бечоранинг тилим ғулдураб, арз-ҳол қилдим- 
ки, мени ҳам шу ҳалқаи илоҳийга [қаландар- 
ликка] бир кўзанак занжирдай тиркаб, 
қаландарбаччаликка қабул қилсалар экан, — 
деди Шум бола. Ғ. Ғулом, Шум бола. 

КЎЗБОЙЛОҒИЧ с. т. Ҳар хил сеҳр иш- 
лари, найрангбозликлар кўрсатувчи; най- 
рангбоз, фокусчи. Бу ерда [Ҳиндистонда] 
масхарабозларни, кўзбойлоғичларни, илон 
ўйнатувчиларни кўрасиз. 3. Акрамов, Ҳин- 
дистон лавҳалари. 

КЎЗБОҒЛОВЧИ айн. кўзбойлоғич. 

КЎЗБОҒЧИ шв. кўзбойлоғич. 

КЎЗБЎЯМАЧИ Ўз фойдаси учун маъ- 
лумотларни, бўлган воқеа-ҳодисаларни 
бузиб, нотўғри кўрсатувчи, бошқаларни 
алдовчи, алдоқчи. Ёки шундай усул билан 
бюрократни ҳам, порахўрни ҳам, кўзбўяма- 
чи-қаллобни ҳам даволаб бўлмасмикин? X. 
Тўхтабоев, Ширин қовунлар мамлакати. 

КЎЗБЎЯМАЧИЛИК Кўзбўямачига хос 
иш, хатти-ҳаракат. Очиқ ҳаракспп қилишга 
эса халқдан қўрқадилар. Писмиқлик билан, 
кўзбўямачилик билан иш кўрадилар. П. Тур- 
сун, Ўқитувчи. Кўзбўямачилик билан кун 
кўрадиган текинхўр кампир беморни йўлдан 
уриб, врачга боришга маслаҳат бермаган. 
«Муштум». 

КУЗГУ 1 кт. айн. ойна 3, 4. Ўрнидан 
туриб, кўк шойи парда тутилган дераза ёни- 
даги бўй баравар келадиган кўзгу олдига кел- 
ди. С. Абдуқаҳҳор, Нусхаой. ..ёлғиз Шаҳзо- 
дахонгина.. бир қўлида кўзгу, бир қўлида 
бўйрачўп: ўсма қўйиб, ўз ҳусну латофатига 
маҳлиё бўлиб ўтирарди. К. Яшин, Ҳамза. 

2 Умуман, бирор нарсани акс эттирув- 
чи, ифодаловчи нарса. Кўз юракнинг кўзгу- 
си бўлса, нутқ — бошдаги фикрнинг мезони. 
Буни Элмурод яхши билар эди. П. Турсун, 
Ўқитувчи. Ҳа, меҳнат чиндан ҳам ҳаёт кўзгу- 






cu, унда инсон ўз фаолиятининг кундалик 
маҳсулини кўради. Газетадан. 

КЎЗДАЙ, -дек 1 Кўзга ўхшаш, кўз каби. 
Узукларга солинган кўздай бўлди Ойчинор. 
«Ойсулув». 

2 (баъзи сўзлар билан) Жуда яқин муно- 
сабатли. Кўздай қўшнилар, қиёмат кун 
қўшнидан, деган. Айтинглар, отам сизларга 
нима ёмонлик қилганлар? К. Яшин, Ҳамза. 
-Кўздек оғайнисиз, Омон. Бундай бир-бири- 
мизни алдаб юришимиз яхши эмас, — деди 
Шум бола. Ғ. Ғулом, Шум бола. 

КЎЗИКМОҚ Хурофий тушунчага кўра, 
ўзганинг ёмон назари таъсир этмоқ; шун- 
дай назар таъсирида оғримоқ, салбий ҳолат 
юз бермоқ; кўз тегмоқ ( қ. кўз). Исириқ со- 
либ, ҳазрати Баҳовуддинга ўн битта кулча 
атаб қўй, болам. Қизинг кўзиккан, ҳа, ёмон 
кўз оралаган.. Мирмуҳсин, Меъмор. [Бўри 
қора:] Эй, мунча кўп тикилма, қассоб! Ирим- 
сиримга ишонмайман-у, сенинг кўзинг бор 
дейман-ов. Шу жонивор кўзикиб қолса, ўяман 
шу пўстакдаги тешикларингни. «Гулистон». 

КЎЗ-КУЗ: кўз-кўз қилмоқ (ёки этмоқ) 
Бошқаларни қизиқтириш, ҳавасини келти- 
риш учун мақтаниб кўрсатмоқ; намойиш 
қилмоқ. Аҳмад дафтарини, Меҳри гулдаста- 
сини, Кўзибой расмларини кўз-кўз қилмоқда 
эди. Ҳ. Назир, Сўнмас чақмоқлар. Сенинг 
жиндек ишингни ҳам кўкка кўтариб мақта- 
салар, кўз-кўз қилсалар.. газетада суратла- 
ринг чиқса. Шуҳрат, Шинелли йиллар. Кўз 
олдимдан ўтар асрлар, Кўз-кўз этиб нуқсу 
чиройин. А. Орипов. 

КЎЗКЎЗЛАМОҚ кам қўлл. айн. кўз-кўз 
қилмоқ қ. кўз-кўз. Дилшод китобни Тўти- 
қиздан қочириброқ кўзкўзлади. М. Исмоилий, 
Фарғона т. о. 

КУЗЛАМОҚ 1 Бирор нарса ёки мақсад- 
ни кўзда тутмоқ, мўлжалламоқ ва ўшанга 
эришиш учун ҳаракат қилмоқ. Тинчини кўзла- 
моқ. Давлат манфаатини кўзламоқ. Маҳсу- 
лот чиқаришни кўпайтиришни кўзламоқ. н 
Жўрабек кўзлаган мақсадига етди азамат.. 
Мирмуҳсин, Қуламас қоя. Оқилахон опа, 
ишнинг фойда чиқадиган томонини кўзлайвер- 
ганингиз маъқул. А. Қаҳҳор, Оғриқ тишлар. 

Олисни (ёки узоқни) кўзламоқ Кейин 
келадиган натижани, оқибатини ўйлаб, шу 
нуқтаи назардан иш тутмоқ. Эшон олисни 
кўзлайди. Н. Сафаров, Шарқ тонги. Сара- 
лаш, танлаш катта мақсад, узоқни кўзлаб 


қилинади. С. Анорбоев, Йўлда йўлдош 
бўлганлар. 

2 Мўлжалга, нишонга олмоқ, мўлжал- 
ламоқ, пойламоқ. Ҳозир бўш келсам, мени 
кўкраги билан итариб юборадиган. Агар тег- 
са, мен ҳам тушираман, деб лунжини кўзлаб 
турибман. Ҳ. Назир, Ёнар дарё. Кўздан кўзлаб 
отгайсан, Ёй тортгин, Шодмон мерган! 
«Гулнорпари». 

КЎЗЛИ (аниқловчи сўзлар билан) 1 Кўзи 
бор. Қора кўзли. Катта кўзли. Қисиқ кўзли. 
Шиша кўзли одам. н Мирёқубдай қора ва 
чиройли кўзли.. озода ва ширин сўзли эркак- 
ни қайдан топиб бўлади? Чўлпон, Кеча ва 
кундуз. 

2 Кўзга ўхшаш тешиги, изи ёки ўрни 
бор. Майда кўзли тўр. Олти кўзли дераза. 
Кўп кўзли тахта. Бриллиант кўзли узук. н 
Гулнор оддий қизил тош кўзли кумуш узукни 
чўнтагидан олиб, Унсинга кўрсатди. Ойбек, 
Танланган асарлар. 

3 кўчма Нарсаларнинг моҳиятига тушу- 
надиган, биладиган; кўзи ўткир. Шокиржон 
ака бирда бу бозорга иши тушмаган одам 
бўлганлиги учун, алданиб қолмайин деб, бо- 
зордан «кўзли»роқ таниш одам қидирди. С. 
Абдулла, Дами чиқиб кетди. Кейин [акаде- 
мик] Мелиқўзига қаради: -Кўзли деҳқон 
экансан, укам. Тан бердим. Й. Шамшаров, 
Қаҳрамонлик йўли. -Ҳа, энди қиш чиқди, 
— дейишди кўзли деҳқонлар. — Эртадан 
экин-тикин пайига тушиш керак. Р. Раҳ- 
мон, Меҳр кўзда. 

4 с. т. Кўз-назари ёмон таъсирли, кўзи 
тегадиган, «кўзи ёмон». Кўзли одам қаттиқ 
тикилса, отдан қулатади. 

КЎЗМУНЧОҚ «Кўз тегмасин» учун 
(одатда, ёш боланинг қўли, кийими ва ш. 
к. га) тақиб қўйиладиган мунчоқ. Бола эмиб 
тўйиб, чачвон тагидан чиқди, унинг тумор 
ва кўзмунчоқ тақилган қизил дўпписи таги- 
дан кокили диккайиб чиқиб турарди. А. Мух- 
тор, Опа-сингиллар. Шу замоннинг қизлари 
ҳаммасини қўйиб, кўзмунчоқ тақармиди? 
Ойдин, Дўндикдан ҳам ёш экан. 

КУЗОЙНАК Одатдаги меъёрда кўриш ёки 
кўзни ҳимоя қилиш учун тақиладиган, ик- 
кита шиша кўз ўрнатилган махсус асбоб; 
ойнак. Сақлагич кўзойнак. Кўзойнак тутмоқ. 
н Кўзойнак тутиб олиб, сандалнинг бир че- 
тида алланарса ямаб ўтирган Хосият буви 
Адолатни кўриб ҳайрон бўлди. С. Зуннунова, 

Гулхан. У қора кўзойнагини олмай, кўкрагини 
ғоз қилиб ўтирарди. Ф. Мусажонов, Ҳиммат. 

КЎЗОЙНАКЛИ Кўзойнак таққан, кўз- 
ойнаги бор. Кўзойнакли киили. н Абдишу- 
кур манглайи тиришган, кўзойнакли.. ориқ- 
қина киши. Ойбек, Танланган асарлар. Кад- 
рлар бўлимидаги кўзойнакли чол «ҳужжат- 
ларинг чала экан», деб хархаша қилди. С. 
Сиёев, Ёруғлик. 

Кўзойнакли илон зоол. Бўйнининг орқа 
томонида кўзойнакка ўхшаш ҳалқасимон 
доғи бор, йирик заҳарли илон; кобра. 

КЎЗСИЗ 1 Кўзи йўқ, кўрмайдиган; кўр. 
Кўзсиз одам. Тузсизни кўзсиз ҳам билади. Ма- 
қол. 

2 Кўзи, тешиги, бирор нарсанинг ўрни, 
изи йўқ. Кўзсиз maxma. н Ҳатто бўш уй- 
ларнинг кичкина кўзсиз деразаларига ҳам 
боқишга ботинмасдилар. Ойбек, Қуёш 
қораймас. 

КЎЗ-ҚУЛОҚ : кўз-қулоқ бўлиб турмоқ 

Қараб, эшитиб, кузатиб турмоқ; пойлаб 
турмоқ. Ўрмонжон тўсатдан келиб қолди. 
Унинг келганини на Курбон ота пайқади, на 
кўз-қулоқ бўлиб турган Сидиқжон. А. Қаҳ- 
ҳор, Қўшчинор чироқлари. Акам Қобил кар- 
вонни «дарвозага кўз-қулоқ бўлиб туринг», 
деб эшикка чиқариб юборди. Ҳ. Ғулом, 
Машъал. 

КЎЙ [ ф. — кўча, йўл; қишлоқ, ма- 
ҳалла] 1 эск. Кўча; йўл. Юсуфбек ҳожи, то 
Эскижўвага етгунча, ўзининг юқоридаги 
сўзини кўй, гузар халқига такрорлаб келмоқда 
эди. А. Қодирий, Ўтган кунлар. 

2 (ў. -п. ёки ж. к. шаклида — кўйига, кўйи- 
да) Бирор нарса дарди, савдоси, ҳаракати. 
Ниманинг кўйида юрибсиз? н Дўсмат ти- 
рикчилик кўйига тушди. П. Турсун, Ўқитувчи. 
Бу ухлагувчи менинг ҳалол рафиқам бўлиб, 
икки йилдан бери мен ҳам унинг кўйида сар- 
гардонман. А. Қодирий, Ўтган кунлар. 

3 (бирор аниқловчи сўз билан) Аҳволда, 
ҳолатда. Элмурод шу кўйи яна бирмунча юр- 
гач, тўхтади-да, йўл четидаги бир тошга 
ўтирди. П. Турсун, Ўқитувчи. Домла Ниёз 
турган кўйи ёрлиқни ўқиди. А. Қодирий, 
Меҳробдан чаён. 

КЎЙЛАК Ёз (иссиқ) вақтларида устдан 
кийиладиган, ялангқават, ёқа ва енгли, 
эркакларники белдан пастроққача, аёллар- 
ники эса этаги узун бўладиган кийим (со- 
вуқ вақтларда жемпер, костюм кабиларнинг 


остидан кийилади). Чшп кўйлак. Шойи 
кўйлак. Атлас кўйлак. Эркаклар кўйлаги. н 
Шерали кўйлагини шимининг ичига тиқиб, 
камарини тортаётганда.. дераза ойнасини 
чертиб, уни шошилтирарди. С. Кароматов, 
Олтин қум. Кўйлак енги тирсакка қадар 
шимарилган; тиқмачоқдай билакларида илон 
бошли билагузуклар ёнади. Ойбек, Танлан- 
ган асарлар. Кўйлагининг этаклари тонг шуд- 
рингидан ҳўл бўлиб кетганига, енгининг уч- 
лари кўкариб қолаётганига қарамай, чаққон 
ишга киришди. Ў. Ҳошимов, Қалбингга 
қулоқ сол. 

Бир кўйлакни ортиқ (ёки кўпроқ) йирт- 

ган Ёши катта; турмуш тажрибаси кўп, 
кўпроқ биладиган. Исроилдан сўраймикин? 
У, уруш кўрган, мендан кўра кўпроқ кўйлак 
йиртган.. И. Раҳим, Чин муҳаббат. Битта 
кўйлаги иккита бўлди Моддий аҳволи ях- 
шиланди, бойиб қолди. Энди жир битди- 
да! Битта кўйлак иккита бўлди! А. Қаҳҳор, 
Қўшчинор чироқлари. Кўйлагига сиғмай 
кетди айн. терисига сиғмай кетди қ. тери. 

КУИЛАКБОП Кўйлак қилса бўлади- 
ган, кўйлакка ярайдиган, арзийдиган. Кўй- 
лакбоп чит. 

КЎЙЛАКЛИ Кўйлак кийган; кўйлаги 
бор. Қора кўйлакли қиз. н Ўртада ўтирган 
қизғиш сатин кўйлакли Маърифатой, қўли- 
даги қаламнинг учсиз томонини иягига ти- 
раб.. ўтирибди. П. Турсун, Ўқитувчи. 

КЎЙЛАКЛИК Кўйлак қилинадиган; 
кўйлакка етарли; кўйлакбоп (газлама, мато). 
Бир кўйлаклик шоҳи. Уч кўйлаклик мато. н 
Адолат юпангандан кейин, Усмонжон стол 
устига — қоғозда ўроғлиқ турган нарсага 
ишора қилиб деди: -Сизга кўйлаклик олиб 
келдим. С. Зуннунова, Гулхан. 

КУИЛАКЧАН Фақат кўйлакнинг ўзи- 
да, бошқа устки кийимсиз. Мактаб олди- 
даги майдончада кўйлакчан, яланг оёқ, яланг 
бош, лапта ўйнашаётган болаларнинг шўх 
кулгилари.. тинди. С. Анорбоев, Оқсой. 
[Ҳасанали] Кўйлакчан эгнига чопонини ёпи- 
ниб, ўрнидан турди. А. Қодирий, Ўтган кун- 
лар. 

КУК 1 Тиниқ осмон рангидаги; мовий, 
зангори. Кўк кўз. Кўк бўёқ. н Қўлимизда 
товланар жажжи-жажжи байроқлар, Ос- 
монда кўк, қизил шар енгил учиб ўйноқлар. 
И. Муслим. 

2 Кул рангидаги, кулранг. Кўк бўри. Кўк 
ксттар. н Қамчи кўк от билан саман той- 

ни етаклаб, дарё томонга кетди. Ҳ. Ғулом, 
Машъал. 

3 с. т. Яшил, сабза. Кўк ўт. н Қаришмда 
тебранар кўк барглар ҳар он.. Ю. Ҳамдам. 

4 Ер устида гумбаз шаклида кўриниб ту- 
радиган ҳаво қатлами; осмон. Энкайганга эн- 
кайгин, бошинг ерга теккунча, Кеккайганга 
кеккайгин, бошинг кўкка етгунча. Мақол. н 
Мартнинг охирги кунлари. Кўк юзида сузиб 
юрган булут парчалари офтобни бир зумда 
юз куйга соляпти. А. Қаҳҳор, Минг бир жон. 

5 Ўсаётган ўт-ўсимлик, ўт-ўлан; майса, 
кўкат. Ёмғирлар ёғиб, ерда ўт-ўланлар кўри- 
на бошлади, ҳайвонларнинг оғзи кўкка тег- 
ди. М. Муҳаммаджонов, Турмуш уриниш- 
лари. Менинг бригадамга қарашли ердан уч 
гектарига миср пахта экдим. Кўки жуда 
яхши. Ғ. Ғулом, Тирилган мурда. 

6 Баҳорда янги чиққан, сомса, чучвара 
каби овқатларга ишлатиладиган отқулоқ, 
йўнғичқа, жағжағ, исмалоқ каби кўкатлар- 
нинг умумий номи ва шундай кўкатлар 
қўшиб тайёрланган овқат. Кўк сомса. Кўк 
шўрва. н Кўк териш баҳонаси билан дала- 
ларни тусай бошлаган эди. Чўлпон, Кеча ва 
кундуз. 

Кўк сомса Ичига янги ўсиб чиққан жағ- 
жағ, йўнғичқа, исмалоқ, ялпиз каби ўт- 
ўланлар баргини пиёз билан қиймалаб, 
оширма ёки оддий хамирга ўраб тайёрлан- 
ган сомса. 

7 Кашнич, жанбил, укроп каби овқатга 
қўшиб ейиладиган резавор ўсимликлар, 
кўкат. Кўк солиб қатиқланган маставанинг 
лаззатли ҳиди келди. А. Мухтор, Опа-син- 
гиллар. 

8 с. т. (3-ш. бирл. шаклида — кўки ) Дол- 
лар. Бир пачка кўки билан қўлга тушибди, 
иш чатоқ. 

Боши кўкка етди қ. бош. Еру кўкка ишон- 
маслик Ўта даражада эҳтиётламоқ. Ҳизим 
бечора уни [Ёдгорани] ерга ҳам, кўкка ҳам 
ишонмайди. Э. Раимов, Ажаб қишлоқ. Ку- 
лини кўкка совурмоқ қ. совурмоқ 3. Кўкка 
кўтармоқ Таъриф, тавсифини жуда ошир- 
моқ, ўта мақтамоқ. -Муштоқман, аммо бир 
оз сабр эт, — деди лабларидан мева шираси- 
ни артиб Аҳмад Ҳусайн. — Қани, сен ҳали 
кўкка кўтарган таълимот қайси? Ойбек, 
Нур қидириб. Тутуни кўкка чиқмоқ Ўта да- 
ражада хафа бўлмоқ, хуноб бўлмоқ. Ўзбек 
ойим ўғлининг «ўлганни устига чиқиб тепиш» 


қабилидан бўлган бу ҳаракатидан тутуни 
кўкка чиқиб, борлиқ қаҳр-ғазабини эри ус- 
тига тўкади. А. Қодирий, Ўтган кунлар. 

КЎКА, кўка гули Йирик баргли, барги- 
нинг усти силлиқ, ости қалин оқ тукли, 
гули сариқ кўп йиллик ўсимлик. 

КУКАИ шв. Кўнгил, дил. Бу гапларни 
кўкайингга келтирма, Хуш келибсан она ман- 
зил, она жой. «Юсуф ва Аҳмад». [Қорасоч- 
нинг].. қийиқ кўзлари қиздай қилиқли йигит- 
ларнинг ҳам кўкайида туғён қўзғатар эди. Т. 
Сулаймон, Қорасоч. Авазхон буни ўлдириб, 
кўкайи ўсиб, кўтарилиб, отидан тушиб, яёв 
бўлди. «Маликаи айёр». 

Кўкайини кесмоқ (ёки куйдирмоқ) Ди- 
лини оғритмоқ, ранжитмоқ. Болам, деб бағ- 
рингга босдинг. Менинг кўкайимди кесдинг. 
«Маликаи айёр». Қабоқ уйиб, димоғини куй- 
дирма, Хафа қилиб, кўкайини куйдирма. 
«Гулнорпари». ..кейинги кўргуликлар кўка- 
йини кесган кўклам.. ғам-аламда қовурилиб 
ётган хонадон учун пичан ғарамлаб беришди. 
«Шарқ юлдузи». 

КУКАЛАМ с. т. Кўкаламзор. Болалар 
тоғни саёҳат қилиб, булоқлар, кўкалам ер- 
ларни томоша қилиб юрган эдилар. «Гўрўғли». 
От бойлашиб, кўкаламда ётинглар. «Гули- 
хиромон». 

КЎКАЛАМЗОР Ўсиб, кўкариб турган 
ўт-ўсимлик, дарахтлар билан қопланган 
жой. Булоқ атрофидаги кўкаламзор эса жа- 
зирама иссиқларда ҳам сўлмайди, қишин-ёзин 
ўлмайди. П. Қодиров, Уч илдиз. Бўз ерларга 
сув чиқади, қишлоқ атрофи, тақир-бўз ер- 
лар кўкаламзор, экинзор бўлади! М. Исмои- 
лий, Фарғона т. о. 

КЎКАЛАМЗОРЛАШМОҚ Кўкаламзор 
бўлмоқ, кўкаламзорга айланмоқ. Шаҳар 
кўчалари кўкаламзорлашди. 

КЎКАНЛАМОҚ қ. кўганламоқ. Қўрага 
иккита соғин эчки кўканлаб қўйилган эди. 
П. Қодиров, Қора кўзлар. 

КЎКАНАК : кўзга — кўканак, оёққа (ёки 
бетга) — тиканак Ҳаммага халал берувчи, 
урушқоқ киши ҳақида айтиладиган матал. 
Ҳа, гарданкашлик қилиб, кўзга — кўканак, 
бетга тиканак бўлишдан ҳазар қил.. К. 
Яшин, Ҳамза. 

КЎКАНТОЙ Лочинлар оиласига кирув- 
чи йиртқич қуш. 

КУКАРМОҚ 1 Ўт-ўсимлик ёки барглар 
билан қопланиб, кўк, яшил тусга кирмоқ. 
Баҳор келди, далалар кўкара бошлади. н 




Гиёҳ унмаган чўллар меҳнаткашлар қони ба- 
раварига ям-яшил кўкарган эди. А. Қодирий, 
Меҳробдан чаён. 

2 Униб-ўсмоқ, амал олмоқ; кўкламоқ 
(ўт-ўсимликлар ҳақида). Экин яхши кўкар- 
ди. н Чурук бўғотлари осилган.. эски уй- 
ларнинг томлари четида майсалар кўкарди. 
Ойбек, Танланган асарлар. Боғ бригадаси- 
даги кишилар бутун ёз бўйи уларни парва- 
риш қилди, қаради. Лекин олмалар кўкарма- 
ди. Газетадан. 

3 кўчма Ривож топмоқ; ўсиб-унмоқ, 
ўсмоқ. Дарахт бир жойда (ерда) кўкаради. 
Мақол. н Ер олган кўкаради, ер сотган 
қурийди. Мана бу гапнинг мағзини чақ! Ой- 
бек, Танланган асарлар. Бировнинг кўкар- 
ганини кўра олмайдиган ғаламисга ўхшайди. 
С. Нуров, Нарвон. 

4 Қаттиқ зарб, совуқ ёки бошқа бирор 
сабаб таъсирида кўк-қорамтир тусга кир- 
моқ (бадан, юз ранги ҳақида). Боланинг 
қўллари совуқдан кўкариб кетибди. н Кўка- 
риб кетган оёқни кўриб, Полвоннинг раҳми 
келди. Ж. Шарипов, Хоразм. Бўтавой жаҳл- 
дан кўкариб сўкинар, паранжиси елкасига 
тушиб кетган Эшон ая овозининг борича дод 
солиб, уни қарғарди. С. Аҳмад, Ҳукм. 

5 Айниб, бузилиб, кўкка мойил тус 
олмоқ. Гўиип кўкариб қолибди. н Кўкариб 
кетган бу сассиқ сувда бижиллаб ётган ҳар 
хил қуртлар тушган ерида бир-икки қил- 
панглаб, дарров ўларди. М. Исмоилий, Фар- 
ғона т. о. 

КУКАТ 1 Ўсиб турган ўт-ўлан; ўт-ўсим- 
лик. Ҳўйларнинг барра кўкатларни ўткир 
тишлари билан жодидай қирқиб пишиллаш- 
лари, қўзиларнинг оналарини қидириб маъ- 
рашлари атрофни босди. С. Анорбоев, Оқсой. 
Мансур тизза бўйи кўкатлар устида чўнқа- 
йибўтирар.. ҳеч нимани кўрмас эди. Ў. Ҳоши- 
мов, Қалбингга қулоқ сол. 

2 Овқатга қўшиб ейиладиган (кашнич, 
укроп каби резавор) ўсимликлар; ошкўк. 
Хушбўй мевалар, айниқса кўкатлар, турли 
нав сабзавотлар жуда мўл ёғилди. Ойбек, 
Нур қидириб. Кўкат растаси, қовун бозор, 
ҳўл мева, қуруқ мева расталарини кўриб, ён 
кўчадан пастладик. «Муштум». 

КЎКАТЗОР Кўкатлар билан қопланган 
жой, майдон. 

КЎКИМТИР 1 Кўк рангга яқин, кўкка 
мойил, кўкиш, оч кўк. [Турсуной] Маржон, 


исирға, узук тақишни бировлардан кўриб 
ҳавас қилар, лекин ингичка, кўкимтир то- 
мирлари билиниб турган бўйни ва қўлларига 
бу зийнатлар ярашиб тушмас эди. А. Мух- 
тор, Опа-сингиллар. Атрофдаги ҳовлилар- 
дан кўтарилган тутунлар кўкимтир, майин 
мавж билан тиниқ, совуқ ҳавода сузади. 
Ойбек, Танланган асарлар. 

2 с. т. Яшил ёки зангор рангга яқин, 
оч яшил. Кўкимтир шоҳи рўмол. н У [Са- 
лимбой] кўзларини ҳовуздаги турғун кўким- 
тир сувга тикиб ўйлади. Ойбек, Танланган 
асарлар. 

КУКИШ айн. кўкимтир. Ўртадаги ўчоқ- 
да ҳўл тўнка биқсимоқда. Ундан чиққан 
кўкиш тутун юқори кўтарилиб, ис босган 
қоп-қора иатлардан жой қидиради. П. Тур- 
сун, Ўқитувчи. 

КЎКИЎТАЛ тиб. Ўқтин-ўқтин тутиб, 
узлуксиз йўталтирадиган, одатда болалар- 
да бўладиган юқумли касаллик. Йўталнинг 
кечаси, шунингдек, дам-бадам mymuuiu 
кўкйўталнинг алоҳида хусусиятларидандир. 
Н. Исмоилов, Касалларни парвариш қилиш. 

КУКЛАМ Йилнинг қиш билан ёз ора- 
лиғидаги фасли; баҳор. Кўклам келиши би- 
лан дала ишлари қизиб кетди. н Илк кўклам 
ёғдулари ўқув корпусининг узун коридорини 
равшанлаштириб юборган, қишда кундузи 
ҳам ёқиб қўйиладиган чироқлар энди ўчирил- 
ган эди. П. Қодиров, Уч илдиз. Деҳқон йиғ- 
лаб-йиғлаб, баҳорга кўз тикди. Аммо кўклам 
серёғин келди. С. Сиёев, Аваз. 

КУКЛАМГИ Кўклам фаслидаги, кўклам 
фаслида бўладиган; кўкламга оид. Кўклам- 
ги дала ишлари. н Шу кунларда бизнинг 
диққат-эътиборимиз кўкламги экишни ҳар 
тарафлама шай бўлиб кутиб олишга қара- 
тилган. Газетадан. 

КЎКЛАМОҚ I с. т. Амал олмоқ, ўсиб 
ривожланмоқ (ўсимлик ҳақида). Ғўзалар 
кўклашидан то шу дамга қадар ундан кўз 
узмаган деҳқон ўз меҳнатининг мўъжизаси- 
га ўзи хурсанд боқади. Газетадан. Оппоқшўр 
босган ер ўртасида онда-сонда кўклаган бе- 
дапоялар.. кўзга чалинади. «Ўзбекистон 
қўриқлари». 

КЎКЛАМОҚ II Йирик-йирик қилиб, 
наридан-бери (вақтинча) тикиб, чатиб 
қўймоқ. Машиначи кўйлакни кўклаб қўйди. 
н - Иш жўнашиб кетди. Ҳаш-паш дегунча 
кафанни ҳам кўкладик. Ўликнинг очиқ бада- 




ни мумкин қадар кўздан яишринган эди, — 
деди Шум бола. Ғ. Ғулом, Шум бола. Пўла- 
той костюм енгларини игна билан кўклаб 
берар эди. Кўклаган енгларни ўтказиш иш- 
ларининг талай қисми ҳам игна билан ба- 
жариларди. П. Қодиров, Янгилик ошиғи. 

КЎКМАРАЗ Донли экинлар билан бирга 
ўсадиган, заҳарли алкалоидга эга бўлган 
ўсимликлардан бири. Яхши тозаланмаган 
буғдой ва арпада кўкмараз ўсимлигининг 
уруғи ҳам қолади. «Фан ва турмуш». Қишлоқ 
жойларда донли экинлар билан бирга ўсади- 
ган айрим ўсимликларда (кўкмараз, эшакмия 
ва б.) заҳарли алкалоидлар мавжуд. С. Акро- 
мов, Гиёҳ кимёси. 

КУКНОР 1 Кўсаксимон ҳосили ичида 
майда кўкиш уруғи бор, танасида сут шира 
етишадиган бир йиллик ва кўп йиллик 
ўсимлик. Саид Жалолхон қайтиб кирди, бор 
товуши билан бақирди: -Ҳамма ерларингга 
кўкнор эктираман! А. Қаҳҳор, Башорат. 

2 Шу ўсимликнинг ҳосилидан ивитиб, 
эзиб тайёрланадиган, кайф берадиган ич- 
килик. [Марайим] Кирмаган кўча қолмади: 
наякини ўрганди, қора дори еди, такяларга 
кириб, кўкнор ичди. М. Исмоилий, Фарғо- 
на т. о. 

КЎКНОРИ 1 айн. кўкнор. Саид Жалол- 
хон, унинг бир қадоққа яқин кўкнориси бор- 
лиги маълум эди, шу кўкнорини излаб, уйга 
кирди. А. Қаҳҳор, Башорат. 

2 Кўкнор ичувчи банги. Ғуломжон nu- 
наги бузилган кўкнори сингари сесканиб, ёнига 
қаради. М. Исмоилий, Фарғона т. о. 

Кўкнори хаёл Ақлга тўғри келмайдиган, 
рўёбга чиқиши мумкин бўлмайдиган пуч 
хаёл. Кўкнори хаёл қилмоқ. 

КЎКНОРИХОНА Кўкнор ичимлиги 
тайёрланадиган ва кўкнор ичувчи банги- 
лар йиғиладиган жой; такя. Гузардаги эски 
кўкнорихона шаклидаги чойхона бузилиб, 
янги чойхона ташкил қилинган. Ҳ. Шамс, 
Душман. 

Нафасинг кўкнорихонага урсин Совуқ 
хабар, гап билдирган кишига эътироз си- 
фатида айтиладиган ибора. [Сайфи:] Ҳаким 
акамлар ваъданинг устидан чиқмасалар, ҳам- 
мамизнинг асфаласофилин бўлишимиз ҳеч гап 
эмас-а? -Э, нафасинг кўкнорихонага урсин! 
Суф сенга! — деди Эгамберди. Б. Раҳмонов, 
Хўжайин кўчди. 

КЎКПОЯ Жўхори ва ш. к. айрим ўсим- 
ликларнинг жуда пишиб (қуриб) кетмаган, 


молларга озуқа сифатида бериладиган маҳ- 
сули, пояси. Маккажўхори улар ерининг «ми- 
жозига» тўғри келмагани сабабли, гектари- 
дан 130 центнердан кўкпоя олинган эмиш. 
«Муштум». 

КЎКРАК 1 Тананинг бўйиндан қорин- 
гача бўлган олд қисми; кўкс. [Элмурод] Қи- 
заргунча ювинди, ҳўл сочиқ билан кўкрак, 
бўйин ва яғринларини обдан ишқалаб, қони- 
ни бетга тепдирди. Шуҳрат, Шинелли 
йиллар. Шаҳодат муфти қарийб бутун 
кўкрагини ёпган баҳайбат мош-гуруч соқо- 
лини қалам билан таради. А. Қодирий, 
Меҳробдан чаён. 

2 Аёллар кўксидаги бир жуфт сут бези, 
эмизиш аъзоси; эмчак. Гулнорнинг бўйи ўсиб, 
кўкраги тўлишиб, бутун гавдаси қизлик ла- 
тофати билан яшнаган чоқда бойвачча уни 
кўз тагига олиб қўйган эди. Ойбек, Танлан- 
ган асарлар. 

Кўкрак бермоқ Эмизмоқ. 

3 Кийимнинг юқори олд қисми. Кўкрак 
чўнтак. н Унинг эгнидаги якка бортли ше- 
виот костюм ҳали бўйига нисбатан ингичка 
бўлган қаддига кенглик қилади, кўкраги бир 
озхалта бўлиб, ёқаси кўчиб турибди. П. Қо- 
диров, Уч илдиз. Ҳаво исимаган бўлса ҳам, 
хомсемиз ҳоким, формасининг кўкрак туг- 
маларини ечиб ташлаб, елпинишга тутин- 
ди. М. Исмоилов, Фарғона т. о. 

4 кўчма Юрак, дил. Кўзи сўқирдан кўкраги 
сўқир ёмон. Мақол. н Уйғоқ эдим.. [болани] 
эртага олиб кетар, ҳар нима бўлганда ҳам, 
кўкрагида оналик меҳри бордир [деди Сидиқ- 
жон]. А. Қаҳҳор, Қўшчинор чироқлари. 
Гавҳарнинг йиғи аралаш бўғиқ овози Маҳ- 
камга ўз кўкрагидан чиқаётгандай бўларди. 
П. Қодиров, Уч илдиз. 

Кўкрагига шамол тегди қ. шамол. Кўкра- 
гида ёли бор қ. ёл I. Кўкрак кермоқ 1) 
ғурур, кибр билан гавдани тик тутмоқ; кек- 
каймоқ. Ўша пул бўлганда, Нусратилла Қул- 
матқоранинг олдига кўкрак кериб кириб бо- 
рарди. А. Мухтор, Опа-сингиллар; 2) фахр- 
ланмоқ. Кўкрак кериб, постда тураман, 
Ватан ёви кул бўлсин доғда. Газетадан. 
Кўкрак қафаси Одамлар, сутэмизувчи ҳай- 
вонлар ва паррандаларда кўкрак умуртқа- 
лари билан қовурғаларнинг тўш суяги ёр- 
дамида бирикишидан ҳосил бўлган бир 
бутун тузилма. 

КЎКРАКБУРМА : кўкракбурма кўйлак 

Кўкраги қат-қат тах қилиб, буриб тикил- 




453 


ган кўйлак. Кўйлак тиктирдим форма, Ян- 
гича — кўкракбурма. С. Абдулла, Ҳаёт гул- 
шани. Лопилламай ўлсин шу кўкракбурма 
кўйлак! Ойдин, Ҳикоялар. 

КЎКРАКДОР 1 Кўкраги кенг, яғрин- 
дор. Кўкракдор йигит. 

2 Кўкраги, эмчаги бўлиқ, катта. Ҳиз ўн 
етти-ўн саккизга кирган, ўрта бўйли.. 
кўкракдор, тўлагина, лўппигина қиз эди. 
Ойбек, Танланган асарлар. 

3 кўчма. Баланд ва баҳаво, кенг. -Чакки 
эмас, — деди кўкракдор, кенг далага қараб 
Ўктам. Ойбек, О. в. шабадалар. 

КЎКРАКЛИ 1 Кўкракка эга; кўкраги бор. 
Муҳаммадкаримни қадди-қомати келишган, 
кўркам, кенг кўкракли, елкасига тегирмон 
тоши қўйса бўладиган йигит, деганларича бор 
эди. М. Ўринхўжаев, Унутилмас кунлар. 

2 айн. кўкракдор 2, 3. [Гуландом] Ба- 
ланд бўйли, кўкракли, тўла эмас, лекин 
миқти, диркиллама танга эга. Ойбек, Тан- 
ланган асарлар. 

КУКС 1 айн. кўкрак. Қўлини кўксига 
қўйиб таъзим қилмоқ. н Хонанинг тўрида- 
ги пўстак устида оппоқ соқоли кўксига туш- 
ган катта саллали, ола чопонли домла ўти- 
рарди. П. Турсун, Ўқитувчи. Жингалак соч- 
лари кўзларини тўсиб турган Раиса икки қўли 
билан онасининг кўксини ушлаб, йиғлаб ту- 
рарди. И. Раҳим, Чин муҳаббат. 

2 кўчма Юрак, қалб. [Йўлчи] Гулбоғча- 
даги у napu кўздан ғойиб бўлгунча, отни се- 
кин юргизиб, кўксидаги чексиз шодлик билан 
қаноатланган, ширин ўйларга ботган ҳолда 
кетди. Ойбек, Танланган асарлар. 

3 кўчма Бирор нарсанинг ўртаси, ичи, 
бағри. Ёшлар чўл кўксини ёриб, тобора илга- 
рилаб борарди. Ш. Ғуломов, Шонли авлод. 
Ғуломжон қизларни кўм-кўк кўксига олган 
ғўзага бир неча зум суқланиб қараб турарди. 
М. Исмоилий, Фарғона т. о. 

КЎКСОВ Ўпкаси ишдан чиққан, кўп ва 
қаттиқ йўталадиган. Чанг орасида битта- 
яримта кўксов қўйларнинг йўталгани эши- 
тилар эди. F. Ғулом, Шум бола. Бўрилар- 
нинг этни жимирлаиииирадиган улиши, 
тўнғизларнинг кўксов йўталишидек ёқимсиз 
товуиш.. бу танҳо йўлчининг юрагига ваҳим 
сололмасди. С. Аҳмад, Одамнинг изи. Тил- 
моч папирос чекиб, кўксовлардай бўғилиб 
йўталди. Ойбек, Улуғ йўл. 

КЎКСУВ Кўздан ёш (сув) оқиб тури- 
ши билан кечадиган кўз касаллиги. Ўрта 


Осиё халқлари «назла» ёхуд «кўксув» деб ном 
берган кўз касаллиги бор. Т. Қосимов, Кў- 
зингизни эҳтиёт қилинг. 

КЎКСУЛТОН Думалоқ, нордон мева- 
ли дарахт ва унинг меваси. Кўксултон 
атиргуллилар оиласига мансуб бўлиб, қим- 
матли витаминларга бой мева ҳисоблана- 
ди. Газетадан. 

КЎКЧА Қовуннинг ўртапишар, серши- 
ра бир тури (сертўр, кўкиш, чўзиқ қовун). 
Каттақишлоқнинг эртапишар қовунлари, 
амири, кўкча, оқуруғлари қадим замонлар- 
дан бери машҳур. И. Раҳим, Ихлос. Патнис 
кўкча ва шакарпалак косалари билан тўлиқ 
эди. М. Исмоилий, Фарғонат. о. 

КЎКЧИ Кашнич, кўкпиёз, укроп каби 
резаворлар етиштирувчи ва шундай кўкат- 
лар билан савдо қилувчи шахс. 

КЎКЧИЛ кам қўлл. айн. кўкимтир 1. У, 
аввал Салимбойвачча, кейин бошқалар би- 
лан чўқиштириб, шампанскийни ичди-да, 
йирик, кўкчил кўзларига шўхлик ва ишва бе- 
ришга тириша бошлади. Ойбек, Танланган 
асарлар. 

КУКҚАРҒА Яшил-кўк патли, асосан 
Африкада қишлайдиган, кўкламда кела- 
диган қуш. 

КЎКҚЎТОН Лайлаксимонлар туркуми- 
нинг қарқаралар оиласига мансуб, пати 
кўк, бўйни ва тумшуғи узун, балиқ, бақа 
ва б. майда жониворлар билан озиқланув- 
чи йиртқич қуш. 

КЎЛ Қуруқликнинг сувга тўлган (сув 
қоплаган), атрофи берк, чуқурликдан ибо- 
рат табиий сув ҳавзаси. Катта кўл. Чўлда 
юрган қўнғир ғоз, кўл қадрини не билур. Ма- 
қол. Тома-тома кўл бўлар. Мақол. н [Ғу- 
ломжон] Ой ёруғида кумуш товлаб турган 
кўлнинг чст қирғоғи билан пастга тушиб 
борди. М. Исмоилий, Фарғона т. о. Дарёбўйи- 
da катта-кичик кўллар, тўқайзорлар кўп 
эди. Ў. Ҳошимов, Қалбингга қулоқ сол. 

КУЛАГА эск. айн. кўланка. Майдон 
эшиги очилди. Бири орқасидан бири юриб, 
икки кўлага майдонга кирди. А. Қодирий, 
Ўтган кунлар. 

КЎЛАМ Бирор иш-фаолиятнинг ёйи- 
лиш, қамраш доираси, ҳажми, миқёси; 
ривожланиш, авж олиш даражаси. Пўлат 
иш бошлаган дастлабки кунданоқ иш кўла- 
мининг бу қадар катталиги, бинокорлар зим- 
масига катта вазифа юклатилганлигидан 




фахрлана бошлади. Ш. Рашидов, Қудратли 
тўлқин. Шаҳарларда қурилиш йил сайин кен- 
гайиб бормоқда. «Ўзбекистон қўриқлари». 

КУЛАМДОР Кенг кўламли (кўлами 
кенг ). Таъсирчан лирик ўйлари ва кўламдор 
эпик достонлари билан миллион-миллион ки- 
тобхонлар муҳаббати ва ихлосига сазовор 
бўлган машҳур шоирларимиздан бири Уй- 
ғундир. «ЎТА». 

КЎЛАМЛИ Кўламга эга. Олдинда кенг 
кўламли, мураккаб вазифа турарди. «Ўзбе- 
кистон қўриқлари». Замон кечар экан ҳар 
қандай дамда, Кўламли қувончу ё ногоҳ ғам- 
да. А. Орипов. 

КЎЛАНКА 1 Офтоб нуридан тўсилган 
жой; соя. Абдуваҳоб айвондаги кўланкага 
ўтирди, ўғилчасини тиззасига олиб, пешо- 
насидан ўпди. Ш. Тошматов, Эрк қуши. 
Машина теракларнинг қуюқ кўланкаси ос- 
тида учиб бораркан, Ҳудратнинг дўстлари 
кўм-кўк ва бўлиқ пахтазор далаларни унга 
кўрсатиб, фахрланар эдилар. 3. Фатхуллин, 
Сўнмас юлдуз. 

2 Киши ва нарсаларнинг ёруғликка 
қарама-қарши томонга тушадиган сояси. 
Аравани от тортар, кўланкасини ит тор- 
тар. Мақол. н Олис-олисларда йигитлар- 
нинг кўланкалари кўринади. «Ўзбекистон 
қўриқлари». Рўпарадаги уйда чироқ ёнди. 
Дарпарда орқасида тебраниб турган кўлан- 
ка тўхтади. Газетадан. Қарағайларнинг 
кўланкаси тунги сокин ҳавода қимир этмай 
турарди. М. Муҳамедов, Қаҳрамон изидан. 

3 Узоқца, қоронғиликда, туманда ғира- 
шира кўринган нарса; қора, шарпа. Кўнгли 
алдамаган экан: узоқдан алақандай кўланка 
қорайиб кўринди. X. Султонов, Онамнинг 
юрти. Башорат яқин борди, кўланка яна 
қимирлади. А. Мухтор, Опа-сингиллар. 

4 кўчма Бирор ички руҳий ҳолатнинг 
(мас. ташвиш, ғам, азоб) ифодаси, акси. 
Шеърият бошига зулмат кўланкаси тушди. 
Зулфия, Хаёллар, туйғулар. ..унинг [Мадра- 
йимнинг] нуроний чеҳрасини, худди қуёиши 
булут босганидек, қайғу-алам кўланкаси чул- 
ғаб олди. «Муштум». Иқбол хола унинг чеҳ- 
расидаги алам кўланкасини илғамади. Ў. 
Ҳошимов, Қалбингга қулоқ сол. 

5 кўчма (3-ш. эгалик ва ў.-п. к. шакли- 
да) Бирор кимсанинг ҳимояси; паноҳ, 
ҳомийлик. Бировнинг кўланкасида яшамоқ. 
н -Қалай, Ҳомидбек, юртларингиз тинч- 


ликми? -Худога шукур, давлатлари кўланка- 
сида. А. Қодирий, Ўтган кунлар. 

6 кам қўлл. Нарсаларнинг бошланғич 
шакли, ҳали тўла шаклланмаган умумий 
кўриниши. Чигит экиш бошлангунча, янги 
қишлоқнинг кўланкаси кўриниб қолди: ..ҳали 
очилмаган кўчаларнинг икки юзига саксон беш 
мингдан ортиқ кўчат ўтқазилди. А. Қаҳҳор, 
Қўшчинор чироқлари. 

Кўланкаси қолибди Жуда озиб кетибди, 
рамақижон бўлиб қолибди. Сўрила-сўрила 
кўланкаси қолган совлиқ нимага ярайди? С. 
Анорбоев, Оқсой. Кўланка (сини) солмоқ 
Салбий таъсирини ўтказмоқ. [Нигоранинг].. 
бу табассуми зўрма-зўраки эканини, қандай- 
дир ғусса юзига кўланка солиб турганини 
Шербек бир боқишдаёқ пайқади. С. Анорбо- 
ев, Оқсой. Уруш барча қатори Мақсуда опа- 
нинг ҳам бошига ўз кўланкасини солди. Газе- 
тадан. Ўз кўланкасидан (ҳам) қўрқмоқ Ҳар 
нарсадан қўрқадиган, хавфсирайдиган 
бўлмоқ. Лекин Мадамин юрагини олдириб, ўз 
кўланкасидан қўрқадиган бўлиб қолди. П. Тур- 
сун, Ўқитувчи. Ўзи хон, кўланкаси майдон 
қ. хон. Қора кўланка Ёмонлик, бало рамзи. 
Биламан, ана, ҳозир сен турган ўлка Боши- 
да қанот ёзган қора кўланка. Ғайратий. 

КЎЛБАР Улоқнинг терисидан ошлаб 
ишланган чармдан қилинган тўрва. Қа- 
ландар: -Йиғламанглар!— деб кўлбаридан 
иккисига бир нон олиб берди. «Эрали ва 
Шерали». 

КЎЛБУҚА Қамишзорларда яшайдиган 
балиқхўр тунги қуш. 

КЎЛВОР, кўлбор: кўлвор (ёки кўлбор) 
илон Думининг учи тўмтоқ, халқ табоба- 
тида гўшти шифобахш ҳисобланувчи за- 
ҳарли илон. Чайла ёнида сув истабми, соя 
истабми келиб қолган, узунлиги ярим қулоч 
кўлвор илон.. ётарди. «Ёшлик». Кўлбор илон 
Нуротада жуда кўп учрайди. «Фан ва тур- 
муш». 

КУЛИК шв. Юк тортувчи ҳайвон, от- 
улов, транспорт. -Париларнинг макони олис, 
болам, кўлигинг йўқ, шеригинг йўқ, қандай 
етасан, — деди кампир. «Фольклор». Жой 
ниҳоятда пинҳона бўлгани учун атрофда би- 
рор кўлик кўзга ташланмайди. М. Қўшжо- 
нов, Дийдор. 

КУЛКА кам қўлл. айн. кўланка. Жим- 
жит, қоронғи кўчалардан отни қаттиқ ҳай- 
даб кетди. Ҳуштак, шақилдоқ чалган танҳо 

қоровул кўлкалари унда-бунда учраб қолар 
эди. Ойбек, Танланган асарлар. Олма, ўрик, 
бодом гул очади, Супамизда салқин кўлкаси. 
Миртемир. 

КЎЛЛАМОҚ Оқмай, бир жойга тўпла- 
ниб, йиғилиб қолмоқ, кўл бўлиб қолмоқ 
(сув ҳақида). Сайфи тол соясига ётиб, хур- 
рак отяпти. Сув эса эгатларнинг бир жо- 
йидан югуриб ўтяпти, бир жойида кўллаб 
қоляпти. Газетадан. Сквер томондан оқиб 
тушган баҳор суви тротуарнинг зеҳида 
кўллаб ётар.. эди. П. Қодиров, Уч илдиз. 

КЎЛЛАТМОҚ 1 Кўлламоқ фл. орт. н. Су- 
рункали ёғингарчилик далаларни кўллатиб 
юборди. Газетадан. 

2 : кўллатиб сув сепмоқ Кўп миқцорда 
сув сепмоқ. Ёзнинг жазирама кунлари 
Аҳатжон гужум остига кўллатиб сув се- 
пади, супага.. топ-тоза олачани тўшайди. 
С. Сиёев, Аваз. Кўллатиб суғормоқ Бос- 
тириб, кўп сув қуйиб суғормоқ. Бу ерда 
ғўзалар кўллатиб суғориларди. Ш. Раши- 
дов, Бўрондан кучли. 

КЎЛМАК Чуқур жойга тўпланиб қол- 
ган ёмғир суви, ҳалқоб сув. Кун исиб кетди. 
Ҳар қадамда ҳалқоб бўлиб ётган кўлмаклар 
ерга сингиб, ариқлардаги лойқалар тина бош- 
лади. Ҳ. Назир, Сўнмас чақмоқлар. Кўлмак 
сувлар устида чивинлар галаси уймалашмоқ- 
да. С. Аҳмад, Қадрдон далалар. 

КУЛОБ айн. кўлмак. Кўлоб ҳозиргина се- 
пилган сувдан ҳосил бўлган эди. М. Исмои- 
лий, Фарғона т. о. 

КЎЛОБЛАМОҚ айн. кўллатмоқ 2. Тоза 
супурилган, кеча кўлоблаб сепилган сувнинг 
нами ҳали тупроқдан аримаган ҳовли уни оғир 
сукут билан кутиб олди. С. Зуннунова, Олов. 

КЎЛОБЛАТМОҚ айн. кўллатмоқ 2. Ке- 
лин бир зумда ҳовлини кўлоблатиб сув уриб 
чиқди. С. Зуннунова, Гўдак ҳиди. Кўлобла- 
тиб суғорилган ғўзалар, қаранг, Кўринади сув 
остидан барглари аранг. А. Пўлат. 

КУМА шв. 1 Уюм, тўплам. Қовун кўма- 
си. н Икки қум кўмаси орасидан бораёт- 
ган отлиқ отини тўхтатиб, ундан тушди. 
С. Айний, Қуллар. 

2 айн. паға. Дала шийпонларидан кўта- 
рилаётган тутун кўмалари.. Ойбек, О. в. 
шабадалар. 

КЎМАК Моддий, жисмоний, маънавий 
ёки бошқа жиҳатдан қўллаб-қувватлаш; 
ёрдам. Катта кўмак. Кўмак олмоқ. Дўстлар 


кўмагида қийинчиликларни енгмоқ. н Ке- 
таман, қизим, шаҳарда аллақанча ишим бор. 
Ботиралининг кўмаги билан битказиб олай. 
Ҳ. Ғулом, Машъал. Оғир дақиқаларда бир- 
бирларини қўллаб, кўмак берардилар. Ш. Ра- 
шидов, Бўрондан кучли. Йигитлардан 6u- 
рининг кўмагида отга миниб, жиловини 
қўйди. А. Қодирий, Меҳробдан чаён. Оға, 
не қил дейсиз.. Мен сиздан кўмак истаб кел- 
дим. С. Сиёев, Аваз. 

КЎМАКДОШ Кўмак берувчи; ёрдамчи, 
кўмакчи. Амаким ҳам, хотини ҳам қизига 
насиҳат қилиш ўрнига, унинг фисқ-фужур 
ишларида кўмакдош бўлдилар. М. Қориев, 
Ойдин кечалар. Мен энди тўкисман.. ҳар бир 
иишмда кўмакдош онам — қайнонам бор. М. 
Алиев, Шонли авлод. Ўз умримдан бўлардим 
рози, Ё сен менга кўмакдош бўлсанг. Сайёр. 

КЎМАКЛАШМОҚ Ёрдам, кўмак бер- 
моқ, ёрдамлашмоқ. [Унсин.:] Тоға, сизгаяли- 
ниб келдим, Йўлчи акамни қамоқдан чиқа- 
ришга кўмаклашинг. Ойбек, Танланган асар- 
лар. Ёзги каникулда тоғларга саёҳат қилга- 
нимиз, бир-биримизга кўмаклашиб, Чимён 
чўққиларига чиққанимиз. П. Турсун, Ўқитув- 
чи. Меҳтиев ҳамманинг uuiuhu кузатиб, ке- 
рак бўлган жойда кўмаклашиб юрар эди. П. 
Қодиров, Уч илдиз. 

КЎМАКЧИ 1 Ёрдам, кўмак берувчи; 
ёрдамчи. Пахта теримига чиққан ишҳарлик 
кўмакчилар. н Бу ғамлар етмагандай, унинг 
ягона кўмакчиси бўлган шогирдини яқинда бош- 
қа бир уста айнитиб олиб, бечора чолнинг қўли- 
ни кесди. Ойбек, Танланган асарлар. 

2 тлш. Отлардан кейин келиб, уларнинг 
бошқарув йўли билан тобеланишини кўрса- 
тувчи, макон, замон, сабаб каби маъно- 
ларни ифодаловчи ёрдамчи сўз, мас., учун, 
билан, томон сўзлари. 

Кўмакчи феъл Асосий феълнинг маъ- 
носига қўшимча маъно берувчи ёрдамчи 
феъл. Мас., ўқиб кўр, ёзиб бер, ола қол ка- 
биларда кўр, бер, қол феъллари. 

КУМАЧ Иссиқ кулга кўмиб пишири- 
ладиган нон. Кўчиб кетар вақтида Зебо, Ёзи 
келса ер деб, бир оз унни кўмач қилиб, қўрга 
кўмиб кетган экан. «Ёзи билан Зебо». 

Ўз кўмачига кул тортмоқ Ўз манфаати 
учун ишламоқ; ўзига ўзи қайғурмоқ. Ҳар ким 
ўз кўмачига ўзи кул тортадиган.. бир замон- 
да инсон боласи ота-онасидан бемаҳал аж- 
ралар экан, унга бундан оғир кулфат йўқ. П. 
Турсун, Ўқитувчи. 




КЎМИК Суякнинг ғовак қисми; суяк 
бўишиғини тўлцириб турадиган ёғли тўқима. 

КЎМИЛМОҚ Кўммоқ фл. ўзл. ва мажҳ. н. 
Ёшлигингда одат қилсанг, қаригунча кўни- 
касан, қариганда одат қилсанг, кўниккунча 
кўмиласан. Мақол. н Зайнаб ҳам тамом 
ипакларга кўмилиб ясанган. А. Қодирий, 
Ўтган кунлар. -Шаталоқ отиб юргунча, уйда 
кўмилиб ўтирсаларинг бўлмайдими ? — деди 
Фотима опа [болаларга]. Р. Файзий, Сен 
етим эмассан. 

КЎМИР 1 Куйиб қорайган, лекин ҳали 
кулга айланмаган ёғоч қолдиғи. Чайла 
қамишлари аллақачон ёниб битиб, ёғочлари- 
гина қора кўмир бўлиб, чарс-чарс тутаб 
ётарди. Н. Фозилов, Дийдор. 

Писта (ёки пистоқи) кўмир Махсус кўра- 
да ёғочни куйдириб тайёрланган кўмир. 
Очиқ танчага писта кўмир солиб.. икки муф- 
ти қўлларини оловга товлар эдилар. А. Қо- 
дирий, Меҳробдан чаён. ..кабоб кўраларда 
арчанинг пистоқи кўмири чўғлатилди. П. 
Қодиров, Юлдузли тунлар. 

2 Ердан қазиб олинадиган, асли ўсим- 
лик қолдиғидан ҳосил бўлган қаттиқ 
ёқилғи; тошкўмир. Кўмир саноати. Кўмир 
кони. н Шахталарда шахтёр шиддаткор.. 
Кўмирларни қулатар яхлит. Ё. Мирзо. Ҳозо- 
ғистон — бу Ҳарағанда, Ҳазган билан туга- 
мас кўмир. Ҳ. Олимжон. 

КЎМИРЛАНМОҚ кам қўлл. Кўмир 
бўлмоқ, кўмирга айланмоқ. Булутлар қорай- 
ди, дарахтлар кўмирланди, аскарларнинг 
юзлари исдан, тўзондан даҳшатли ниқоб 
кийди. Ойбек, Қуёш қораймас. Кўчалар 
ғишт, тупроқ, темир-терсак, кўмирланган 
ёғоч, жингиртоб симлар билан тўла эди. 
Ойбек, Қуёш қораймас. 

КУМИРХОНА Кўмир қўйиладиган, 
сақланадиган жой. Пойгак томонидан одам 
ўтирадиган жойнинг ости камар қилиб ков- 
ланиб, кўмирхона қилинган эди. С. Айний, 
Эсдаликлар. 

КУМИРЧАК 1 шв. Пиширилган, қову- 
рилган овқатнинг бир оз куйиб, қотиб пиш- 
ган жойи; қирмоч. 

2 айн. кемирчак. Врачлар Назиранинг лун- 
жидан бир парча гўшт олиб, устки лаб тир- 
тиғини ямашди, аста-секин кўмирчак қўйиб, 
бурнини кўтаришди. Газетадан. 

КЎМИРЧИ Кўмир тайёрлаш ёки кўмир 
сотиш билан шуғулланувчи шахс. Кўмирчи 


бўлсин, темирчи бўлсин — тўрт деворнинг ичи- 
да севганинг бўлсин. Ҳамза, Паранжи сирла- 
ри. Форобий боғи биқинидаги тор кўчада ту- 
радиган кўмирчи аравакашлар отларини шу 
ерга [анҳорга] олиб тушиб суғорадилар, чўмил- 
тирадилар. Ҳ. Ғулом, Тошкентликлар. 

КЎМИРЧИЛИК Кўмирчи касби. 

КУМИШ 1 Кўммоқ фл. ҳар. н. Боғларда 
узум, олма, ноклар йиғиштириб олинган, 
токлар кўмиш учун тайёрланмоқда. Ж. Ша- 
рипов, Хоразм. 

2 Дафн маросими. У [Адолат] Зумрад- 
нинг ўлимига сира-сира чидаёлмасди. Уни 
кўмиш учун тўпланган одамлар билан маҳал- 
ласи томонга кетар экан, кўз ёшини тиёл- 
мас, секин-секин хўрсиниб борар эди. С. Зун- 
нунова, Гулхан. 

КУММА 1 шв. Ханжувар. Кўмма қилиб 
экмоқ. н [Ғўза кўчатини] Болалар лой-пойи 
билан кўчириб.. ea бўлтак ерга қатор кўмма- 
лар очиб ўтқаздилар. Н. Сафаров, Замон. 

2 Ерга кўмиб ўрнатилган. Кўмма устун- 
лар. н Саҳнини янтоқ босган яланг ҳовлида 
иккита ёғоч каравот, ўртага кўмма стол 
ясалган, унинг атрофига қўлбола табурет- 
калар қўйилган эди. С. Абдулла, Мавлоно 
Муқимий. 

3 Одатда кўмиладиган, кузда кўмиб, 
совуқдан сақланадиган (мевали дарахт- 
лар ҳақида). Кўмма анор. Кўмма ток. 
Кўмма қилмоқ. 

4 Чўғга (ўтга) кўмиб тайёрланадиган, пи- 
шириладиган. Ҳўй сути, қўймойига Упадекунни 
қориб, Йилтиллама хамирни Ҳўш moea аро со- 
либ, Кўмма қилади дарров, Шувоқ илдизин ёқиб. 
Қ. Муҳаммадий. Бобо бўлар хотиржам, Пиши- 
рар «кўмма кулча». Қ. Муҳаммадий. 

КУММОҚ 1 Ковланган ерга (чуқурча, 
ўра ва ш. к. га) жойлаб, устини беркитмоқ. 
Сабзини кўммоқ. Картошкани кўммоқ. н 
Шолини кечаси отхонадан олиб, бошқа ерга 
кўминг. Ҳ. Ғулом, Машъал. 

2 Тупроқ, шағал, қум, тош, кесак, ха- 
шак каби нарсалар билан қоплаб беркит- 
моқ, кўринмайдиган қилиб қўймоқ. Оёқни 
қумга кўммоқ. Токни кўммоқ. Бу жойларда 
анжир билан анорни ҳам кузда кўмадилар. 
н Пахомов картошкаларни ҳавас билан 
бир-бир ушлаб, ўтга кўма бошлади. Ойбек, 
Қуёш қораймас. 

3 Ўликни гўрга қўймоқ; дафн этмоқ. 
Сизнинг ўжарлигингизни деб, гулдек қизим- 





ни бегона шаҳарга икки қўллаб кўмиб кел- 
дим. Ҳ. Аҳмар, Ким ҳақ? 

4 Чуқур жойни тўлдирмоқ, ер билан 
текисламоқ. [Сидиқжон] Тўлиб қолган кир 
ўрани кўмиб ташлаб, бошқа ўра қазиди. А. 
Қаҳҳор, Қўшчинор чироқлари. Бултур пах- 
та эккан бригада ернинг намини сақлаш учун 
зовурни кўмган экан. Н. Сафаров, Хадича 
Аҳророва. 

5 кўчма Жуда ортиқ даражада таъмин 
этмоқ; тўкиб, ёғдириб ташламоқ. Ишга 
кўмиб юбормоқ. Пулга кўмиб ташламоқ. н 
Ҳайитмат аканинг назарида, Ҳикмат дом- 
ла ўз қавмларини ҳаш-паш дегунча олтинга 
кўмиб юбораётгандек бўлиб кўринди. Н. Мақ- 
судий, Лайлатулқадр. 

КУМОЧ айн. кўмач. ..сизни бир оз маза- 
лироқ нон билан меҳмон қилмоқчи бўлиб, 
кўмоч хамирига бир коса сут қўшдим. С. 
Айний, Қуллар. 

КЎН Ишланган, пиширилган тери; 
чарм. Кўн заводи. н -Бой акамнинг дард- 
лари деҳқончилик устида эмас, бошқа жой- 
да,— деди эски бир этикнинг остига янги 
кўндан таг қўйиб тикаётган бир киши. С. 
Айний, Қуллар. Умурзоқ ака баланд қома- 
тини эгиб, кўн этигининг учини аста-секин 
босиб, болалар тепасига кирди. Ҳ. Назир, 
Сўнмас чақмоқлар. 

КУНАК шв. Қимиз солиб қўйиш учун 
теридан ясалган идиш; катта саноч. Қимиз 
дори деган неча такконлар, Чайиб бергин сава 
билан кўнакни. «Алпомиш». 

КУНГИЛ (асосан 3-ш. бирл. — кўнгли) 
1 Кишининг ҳис-туйғу ва кечинмалари 
манбаи; юрак, қалб, дил. Кўнглида яхши 
ниятлари кўп. Кўнглим қувончларга тўлди. 
н Бахт, иқбол, фаровонлик орзулари кўнгил- 
да тўла, аммо бу дамда бир парча чапатига 
зорлик қандай мусибат. Ойбек, Нур қиди- 
риб. [Зайнаб:] Кўнглимда тариқдек ёмонлик 
бўлса, эртагача етмайин. А. Қодирий, Ўтган 
кунлар. Нигоранинг кўнглини қандайдир ғам- 
гин ҳис-туйғулар эгаллаб олди. С. Анорбо- 
ев, Оқсой. Аслида эса ҳозир унинг кўнглида 
бир-бирига зид, асов туйғулар жунбишга ке- 
либ, жисму жонини гоҳ безовта қилса, гоҳ 
ҳаловатли кечинмаларга ғарқ этаётган эди. 
С. Сиёев, Ёруғлик. 

2 Феъл-атвор, характер, хулқ. Жаҳлдан 
тушгандан кейин яна юмшаб қоласиз, раис, 
кўнглингиз бўш. С. Аҳмад, Қадрдон далалар. 


Бир кўнгли Бир қур тахмин қилиб, ичи- 
да гумонсираб, бир хаёл билан. Бир кўнгли, 
бу гапни қози топиб келгандир, деб ўйлади. 
М. Исмоилий, Фарғона т. о. Борган еригача 
куйдириб борди. Бир кўнглим, «Заҳар бериб 
қўйдими?» деб қўрқдим. М. Исмоилий, Фар- 
ғона т. о. Кўнгил бермоқ 1) берилмоқ, меҳр 
қўймоқ. Яхшилик кўр, ёмонликни кўрмагин, 
Бевафо дунёга кўнгил бермагин. «Ойсулув»; 
2) севмоқ. Мен тунукасоз устамнинг қизига 
кўнгил берган эдим.. К. Яшин, Ҳамза. Бир не- 
чук номардга кўнгил бермагин.. «Алпомиш». 
Кўнгил ёзмоқ (ёки очмоқ) Ғам-ғуссани тар- 
қатмоқ, унутмоқ, хурсандчилик қилмоқ, 
ўйин-кулги, сайр ва ш. к. билан дилгирлик- 
ни тарқатмоқ. Бамаъни одам билан гаплашиб, 
кўнгилни ёзмоқ. н Малика кўнгил ёзиш учун 
тез-тез овга чиқар экан. «Булбулигўё». Қўшиқ 
кишининг кўнглини очади. Н. Сафаров, Шарқ 
тонги. Кўнгил ёрмоқ Дилидаги гапларни айт- 
моқ. Шунинг учунми.. дардини кимга айтиш- 
ни билмай қолган кезларда Аваз Мутрибни со- 
ғинади, унга кўнгил ёради. С. Сиёев, Ёруғлик. 
Кўнгил овламоқ 1) ўзига мойил, ром қилиш- 
га интилмоқ. Кўзингни сузиб, овлоқда Пўлат- 
жоннинг кўнглини овлаб юрган эмишсан. С. 
Аҳмад, Қадрдон далалар; 2) бировни хур- 
санд қилишга, кайфини чоғ қилишга ҳара- 
кат қилмоқ. Тўрахўжа ўртоқларининг кўнгли- 
ни овлашни биладиган, ўта маданиятли бола 
эди. Д. Нурий, Осмон устуни. Кўнгил сўра- 
моқ Киши бошига бирор мусибат ёки таш- 
виш тушганда, ундан ҳол-аҳвол, кайфият 
ва ш. к. ҳақида сўрамоқ. ..Али мешкобчи ке- 
йинчалик Низомиддиннинг ҳибс этилиб, Их- 
тиёриддинга ташланганини эшитиб, эрта би- 
лан келиб, Меъморнинг кўнглини сўради. Мир- 
муҳсин, Меъмор. Ёдгорбойнинг.. нобуд бўлга- 
нидан булар бехабар экан, тўғри келиб, кам- 
пирдан кўнгил сўрабман. А. Қаҳҳор, Асрор 
бобо. Кўнгил узмоқ Баҳридан ўтмоқ, кечмоқ, 
ажралмоқ, ташлаб кетмоқ. Бир ёғи булар, 
қолаверса, волидамизнинг қабрларидан кўнгил 
узолмай, Капсанчиларда қолиб кетдим. А. Қаҳ- 
ҳор, Қўшчинор чироқлари. Кўнгил учун Ҳур- 
мат юзасидан; ҳеч бўлмаса, шунчаки, тил 
учида. Шаҳидбек гўё кўнгил учун яна: -Кўп 
яхши экан! — деб қўйди. А. Қодирий, Меҳ- 
робдан чаён. Кўнгил хуши Ўзининг хурсанд- 
лиги, вақтичоғлиги учун хизмат қиладиган 
иш-ҳаракат ёки нарса; хурсандлик, вақти- 
чоғлик воситаси. Қиз бўлса ҳам, кўнгил хуши, 




Фарзанд керакдур йигитга. «Қўшиқлар». 
Кўнгил қўймоқ (ёки бермоқ) Меҳр-муҳаб- 
бат боғламоқ, севмоқ. Йигит шу қизга кўнгил 
қўйди. н -Кўнгил берганимни, яхиш кўрга- 
нимни ўлганидан кейин яна ҳам аниқ бил- 
дим. Ҳеч кимдан уялмай, бағримга босиб йиғ- 
ладим , — деди Ҳожи хола. М. Исмоилий, 
Фарғона т. о. Кўнгилга тугмоқ қ. тугмоқ. 
Кўнгли айнимоқ Тўш олди соҳаси ва ҳал- 
қумда ўзига хос нохушлик ҳис этмоқ; бе- 
ҳузур бўлмоқ. Ёқимсиз ҳиддан кўнгли айни- 
ди. Кўнгли бор 1) хоҳиши, майли бор; мой- 
ил. Шу ерда қолиб ишлашга кўнгли борлигини 
бирдан айтишга бўйни ёр бермай ўйланди. Ҳ. 
Назир, Одамнинг қадри; 2) яхши кўради, 
севади. Ундай деса, Солиянинг пичингида ҳам 
жон бор. Ахир илгарилари «ака» демас эди- 
ку? Кўнгли бормикин-а? С. Анорбоев, Ше- 
рали севиб қолди. Кўнгли бузилмоқ Кайфи- 
яти бузилмоқ; қаттиқ хафа бўлмоқ, қайғу- 
га чўммоқ; дили оғримоқ, дили ғаш торт- 
моқ. Дутор чалиб ўтирсам, Ипи узилиб кет- 
du, Ёр сени ўйлаб турсам, Кўнглим бузилиб 
кетди. «Қўшиқлар». Акасининг бу ҳаракати- 
дан Раънонинг кўнгли бузилиб, қовоғини сол- 
ди-ю, аразлаганча ҳовлига тушиб кетди. Ҳ. 
Назир, Сўнмас чақмоқлар. Хондан бошқача 
муомала кутган Зуҳра бегим тўсатдан 
кўнгли бузилиб, кўзига ёш олди. П. Қодиров, 
Юлдузли тунлар. Кўнгли бузуқ 1) фикри, 
нияти ёмон, ёмонлик қилишни ўйловчи; 
2) ғамгин, руҳан эзилган, кўнгли яримта. 
Кўнгли бузуқ бўлса, болам, шод айла, Йи- 
қилганни, болам, сен босиб ўтма. «Равшан». 
Кўнгли бўлмаслик Кўнглига тўғри келмас- 
лик, бирор ишни бажаришга ботина ол- 
маслик; маъқул кўрмаслик. Ибн Ямин.. ус- 
тозининг вафотидан сўнг, унинг оиласини 
ташлаб кетишга кўнгли бўлмади. К. Яшин, 
Ҳамза. Кўнгли бўшамоқ Ғам-ташвишдан 
енгилланмоқ, кўнгли ёришмоқ. Йиғлаб- 
йиғлаб, кўнгиллари анча бўшагандан кейин: 
-Ҳасанжон.. буларни қаердан топдинглар 
[деди]. Э. Раимов, Ажаб қишлоқ. Кўнгли 
жойига (ёки ўрнига) тушмоқ Хотиржам 
бўлмоқ, тинчланмоқ; таскин топмоқ. Ғулом- 
жон.. ҳали қўитиси терим бошламаганини 
кўриб, кўнгли анча жойига тушди. М. Ис- 
моилий, Фарғона т. о. Кўнгли йўқ 1) май- 
ли, хоҳиши йўқ; мойил эмас, истамайди. 
Аслида Шодмон отанинг бешикка кўнгли йўқ 
эди. Ҳ. Назир, Кўрмана; 2) яхши кўрмай- 


ди, севмайди. Кўнгли кенг 1) ҳар нарсага 
сиқилавермайдиган, ташвиш тортавермай- 
диган. У кўнгли кенг, вазмин бўлишни, анча- 
мунча нарсани ичига бемалол сиғдириб, ҳеч 
нарса кўрмагандек бўлиб юришни ҳавас қила- 
ди. П. Қодиров, Уч илдиз; 2) олиҳиммат, 
саховатли. Кўнгли кўтарилмоқ (ёки ўсмоқ) 
Руҳланмоқ, руҳи, кайфияти кўтарилмоқ, 
руҳи енгил тортмоқ; хурсанд бўлмоқ. Си- 
диқжон.. иситмаси тушганиданми ёки кам- 
пирнинг меҳрибончилигиданми, кўнгли кўта- 
рилиб, таъби очилганиданми, жуда енгил 
тортди. А. Қаҳҳор, Қўшчинор чироқлари. 
Кўнгли кўтармайди 1) хоҳламайди, ёқтир- 
майди, табиатига тўғри келмайди. Ҳарин- 
дошлар, қўшнилар — ҳеч ким ёқмас, ҳеч нар- 
сани кўнгли кўтармас, ҳеч нарсани истамас 
эди. Ойбек, Нур қидириб; 2) ҳазм қилол- 
майди; еб-ичолмайди. Ёғли овқатни кўнглим 
кўтармай қолди. Кўнгли очиқ ёки очиқ 
кўнгил 1) истагини, хафа ёки хурсандли- 
гини яширмайдиган; тортинмай гаплаша- 
верадиган. Йўлчининг кўнгли очиқ, содда йи- 
гит эканини билиб, болалар бирин-сирин 
яқинлаша бошлайдилар. Ойбек, Танланган 
асарлар; 2) ҳар нарсага хафа бўлавермай- 
диган, гина сақпамайдиган; беғараз. ..одам- 
ларга жуда меҳрибон, кўнгли очиқ, қотма- 
гина чол эди. С. Кароматов, Олтин қум. 
Кўнгли оқ ёки оқ кўнгил Бировга ёмонлик- 
ни истамайдиган; беғараз, юраги тоза, соф- 
дил. Оқ кўнгил одам. н -Салимбойваччадан 
қилча шубҳаланманг, — қатъий деди Тан- 
тибойвачча, — унинг кўнгли оқ. Ойбек, Тан- 
ланган асарлар. Кўнгли оғримоқ Хафа 
бўлмоқ, ранжимоқ. Кўнгли совимоқ (ёки 
қолмоқ, қайтмоқ) Аввалги яхши муноса- 
бати, майли йўқ бўлмоқ, ихлоси қайтмоқ, 
севмайдиган, ёқтирмайдиган бўлиб қолмоқ. 
Дўстидан кўнгли совиди. н / Абдишукурнинг] 
Кейин мадраса илмларидан кўнгли совий бош- 
лади, чунки имом бўлиш уни сира қизиқтир- 
мади. Ойбек, Танланган асарлар. Кўнгли соф 
(ёки тоза), соф (ёки тоза) кўнгил айн. кўнгли 
оқ. [Гулнор:] Ўзимдан ортиқ сизга ишона- 
ман. Сиз кўнгли тоза йигит, биламан. Ой- 
бек, Танланган асарлар. Кўнгли суст кетди 
Жуда ҳам ҳаваси келди, тотиб кўргиси, еги- 
си ёки ичгиси келди. Анорга кўнглим суст 
кетди. Кўнгли тинчиди қ. тинчимоқ 1. 
Кўнгли тор 1) ҳар нарсага сиқилаверади- 
ган, ташвишланаверадиган; сержаҳл; 2) ха- 




сис, зиқна. Кўнгли тош ёки тош кўнгил 

Раҳм-шафқати йўқ, бераҳм, шафқатсиз; 
бемурувват. [Фотима:] Золим, раҳмсиз, тош 
кўнгил! С. Айний, Қуллар. Кўнгли тўлмоқ 
Мамнун бўлмоқ; қаноат ҳосил қилмоқ, 
тинчланмоқ. Муҳиддин ака.. алланимадан 
хурсанд бўлиб, кўнгли тўлиб чиқиб кетди. А. 
Қаҳҳор, Қўшчинор чироқлари. Кўнгли тўқ 
Ғам-ташвишдан холи, хотиржам. Элга 
қўшилганнинг кўнгли тўқ, элдан ажралган- 
нинг бети йўқ. Мақол. н -Бектемирдан 
кўнглим тўқ, — деди Али тажанг, — калла- 
си ишлайди. Ойбек, Қуёш қораймас. Ишонч- 
ларингизни оқлайман, кўнгилларингиз тўқ 
бўлсин. М. Исмоилий, Фарғона т. о. Кўнгли 
хира айн. таъби хира қ. хира. Усмена охири- 
да.. бир оз енгил тортди-ю, лекин кўнгли 
ҳамонхира эди. А. Мухтор, Туғилиш. Кўнгли 
чопмоқ 1) табиатига, дидига мос келмоқ, 
мувофиқ деб билмоқ, ёқтирмоқ. [Гулсумби- 
би:] Дурадгор йигитнинг онаси қатнай-қат- 
най, тинка-мадори қуриди. Айниқса, ўшанга 
кўнглим чопган эди. Ойбек, Танланган асар- 
лар; 2) бирор нарсанинг рўёбга чиқиши- 
га, амалга ошишига ишонмоқ. -Қайғурма, 
Офтоб.. куёвинг бунчалик сулув бўлса.. чи- 
милдиқда печакгулдек бўлиб, эрига чирмаш- 
ганини кўрармиз! -Оҳ, опажон, — дедиумид- 
сизча ойим, — менинг бунга кўнглим чопмай- 
ди. А. Қодирий, Ўтган кунлар. Кўнгли чўкмоқ 
Руҳи тушиб кетмоқ, умидсизликка берил- 
моқ; ўксимоқ, афсусланмоқ. Боланинг кўнгли 
чўкди. н Ҳаётнинг кўнгли чўкиб кетди, ле- 
кин.. умид ипини узгиси келмади. М. Исмои- 
лий, Фарғона т. о. Кўнгли юмшамоқ Ачиниб 
раҳми келмоқ; аччиғидан, қаҳридан туш- 
моқ. Меҳри юрак-юрагидан эзилиб, дадаси- 
нинг кўнглини юмиштиш йўлларини қидирар- 
ди. Ш. Рашидов, Бўрондаи кучли. Кўнгли 
юмшоқ ёки юмшоқ кўнгил қ. юмшоқ 4. 
Кўнгли ярим (та) Ғам-ташвиш билан ру- 
ҳан эзилган, дилшикаст. -Қўй энди, озор 
берма, кўнгли яримта, — деган эди, Асрор- 
қул қайта авж олди: -Кўнгли яримта бўлса, 
мияси ҳам яримтами ? А. Қаҳҳор, Асрор бобо. 
Кўнгли ўксимоқ Хафа бўлмоқ, маъюслан- 
моқ. Қизнинг атрофга жавдираб турган 
кўзлари хомуш ерга боқди. Қиз кўнгли ўкси- 
ди. С. Аҳмад, Меҳрибон. Кўнгли қаттиқ ёки 
қаттиқ кўнгил айн. кўнгли тош. Шу ёшга 
келиб, оталик меҳрини жуда кам кўрсатган 
қаттиқ кўнгил отанинг юраги бирдан эриб 


кетди. М. Исмоилий, Фарғона т. о. Кўнгли 
қора айн. ичи қора қ. ич 3. Қайси кўнгли қора- 
дан чиқди бу гаплар? А. Муҳиддин, Кўнгил- 
лар. Кўнгли ғаш Таъби хира, бирор нарса- 
дан ташвишли, безовта, нотинч. Кўнгли ғаш, 
бояги қувончли, ширин, аммо таги йўқ хаёл- 
лардан асар ҳам қолмаган эди. О. Ёқубов, 
Муқаддас. Кўнглига келмоқ 1) ўзича ўйла- 
моқ, хаёлидан ўтмоқ. Зўрликни кўнгилга кел- 
тирманг. Ш. Тошматов, Эрк қуши. Ўзинг 
биласан. Ахир шундай бўлади, деб кўнглимга 
келтирибманми?! П. Турсун, Ўқитувчи; 2) 
хафа бўлмоқ. Бу гапингиз нотўғри, қори, сиз- 
нинг илмингиз эскича илм.. Кўнглингизга кел- 
масин-у, извошга эшак қўшиб бўлмайди. А. 
Қаҳҳор, Қўшчинор чироқлари. Кўнглига 
оғир олмоқ с. т. Арзимаган нарсага хафа 
бўлмоқ; ўзига таҳқир деб тушунмоқ. Қўйинг- 
чи.. ўзингиз ҳар бир нарсани кўнглингизга оғир 
ола берар экансиз. А. Қодирий, Ўтган кун- 
лар. Қалмоқларнинг кўзича, сен мендан зўр 
бўлгин, қандай сиёсат қилиб гапирсанг ҳам, 
мен кўнглимга оғир олмайман. «Алпомиш». 
Кўнглига тегмоқ (ёки урмоқ) айн. чаккага 
тегмоқ қ. чакка I. Булар ҳаммаси ҳам кўнгил- 
га урди, шекилли, гулзорлар бўйлаб боғни ай- 
лана бошлади. Ойдин, Фонарь тагида. 
Кўнглига қарамоқ Раъйига, хоҳиш-истаги- 
га мувофиқ иш тутмоқ. Мана шунақа-да, 
боланинг кўнглига қарайверсангиз, ҳаддидан 
ошиб кетади. Ойдин, Ўзи монанд. Кўнгли- 
га қил (ҳам) сиғмайди айн. юрагига қил (ҳам) 
сиғмайди қ. юрак. Кўнглига қўл солиб 
кўрмоқ қ. қўл. Кўнглида кири йўқ 1) айн. 
кўнгли оқ; 2) айн. кўнгли очиқ. Юрагида бори 
юзига тепиб турадиган бундай кишиларни, 
кўнглида кири йўқ, деб мақтайдилар. П. Қо- 
диров, Уч илдиз. Кўнглидан кечирмоқ (ёки 
ўтказмоқ) Хаёлидан ўтказмоқ, ўйламоқ. 
«Энди бу ҳаёт нимага керак ?» деган фикрни 
кўнглидан кечирганди. О. Ёқубов, Тилла узук. 
«Тегирмонга тушса, тирик чиқадиган одам», 
дея кўнгилдан ўтказардилар. Ш. Рашидов, 
Бўрондан кучли. Кўнглидан чиқармоқ 1) 
буткул унутиб юбормоқ; ўйламай, эсламай 
қўймоқ. Аслида эса Холмурод севган қизидан 
ҳали-вери жудо бўлиити ҳам, уни кўнглидан 
чиқариб юборишни ҳам истамасди. П. Тур- 
сун, Ўқитувчи; 2) илгари хафа қилган ки- 
шисини узр тарзида хурсанд қилмоқ, ха- 
фалигини, гина-кудуратни тарқатмоқ. Бола 
бечоранинг дилини оғритган эдим.. Ўлмасам. 




бир яхши иш қилиб, кўнглидан чиқариб юбо- 
раман. С. Аҳмад, Қадрдон далалар. Кўнгли- 
ни бузмоқ Хафа, ғамгин қилмоқ, ғамга бо- 
тирмоқ. Бир ёш аёлнинг ғам ва ҳасрат билан 
тўла «ёр-ёр»и алоҳида эшитилар, одамнинг 
кўнглини бузар эди. П. Турсун, Ўқитувчи. 
Кўнглини кўтармоқ (ёки ўстирмоқ) Дили- 
ни чоғ қилмоқ, хурсанд қилмоқ, яхши кай- 
фият бағишламоқ; руҳлантирмоқ. Беморнинг 
кўнглини кўтариб, кечқурун уйига қайтди. 
Т. Ашуров, Оқ от. Бирови йиллаб сақлаган 
йилқи мойи топиб келиб, тўпиғини силайди, 
бирови қизиқ-қизиқ гаплар айтиб, кўнглини 
кўтаради. С. Сиёев, Ёруғлик. -Хафа бўлманг, 
Тўхта хола, кўпга келган тўй, — деди Бозо- 
ров, унинг кўнглини кўтариш. учун. И. Ра- 
ҳим, Чин муҳаббат. Бу гап Жуманнинг 
кўнглини ўстириб юборди. А. Мухтор, Туғи- 
лиш. Кўнглини олмоқ 1) хурсанд қилмоқ. 
Мен биров билан ошначилик қилсам, ундан 
жонимни ҳам аямай, кўнглини олмоққа ти- 
ришаман. А. Қодирий, Ўтган кунлар; 2) би- 
ровнинг севгисини қозонмоқ, ўзига меҳр- 
муҳаббат уйғотмоқ, ром қилмоқ. [Сидиқ- 
жон:] Бунақа қўшмачилик сизлардан кела- 
ди. Инъомжонга «Ҳизимнинг кўнглини ол, 
эридан чиқариб, сенга бераман», деган ки- 
шидан келади. А. Қаҳҳор, Қўшчинор чироқ- 
лари. Кўнглини оғритмоқ Хафа қилмоқ, ран- 
житмоқ. Ука, мен уч-тўрт кундан кейин 
Фарғонага жўнайман. Лекин сан чолнинг 
кўнглини заррача оғритма, дурустми? Ой- 
бек, Танланган асарлар. Кўнглини топмоқ 
Истак-хоҳишига мос тушадиган иш ёки 
ҳаракат билан ўзига мойил қилмоқ, ўзи- 
дан хурсанд қилмоқ. Каттароғини ака де 
— қўлтиғига кир, кичикроғини ука де — 
қўлтиққа ол, кўнглини топ. П Турсун, 
Ўқитувчи. Кўнглини эритмоқ Дилини, қал- 
бини эритмоқ, юмшатмоқ. Ўрганган кўнгил 
ўртанса қўймас Киши бирор нарсага ўрга- 
ниб, одатланиб қолса, гарчи у зиён бўлса 
ҳам, уни тарк этолмайди, деган маънода 
ишлатиладиган матал (асосан ярамас одат- 
лар ҳақида). 

КЎНГИЛЛАМОҚ шв. Кўнглида мўлжал 
қилмоқ, хоҳламоқ. Агар «Фалончини сева- 
ман, ўшанга уйлаб қўйинг» деса, хафа бўлма- 
ган чоқда ҳам, «Ҳа-а, мен бу ёқда Ёрқинойга 
кўнгиллаб юрсам-у, у ёқда дон олиишб юрга- 
ни бор экан-да» , деб ўйламайдими? Р. Раҳ- 
мон, Меҳр кўзда. 


КЎНГИЛЛАШИБ: кўнгиллашиб гапир- 

моқ (ёки сўзламоқ) шв. Чин дилдан гапир- 
моқ, кўнгилни ёзиб сўзламоқ. Ана энди эл 
ҳазиллашиб, кўнгиллашиб гапираверади. 
«Юсуф ва Аҳмад». Нима деса, ўз кўнглида 
ихтиёр, Кўнгиллашиб сўзланг, юртдошлар. 
«Юсуф ва Аҳмад». 

КЎНГИЛЛИ 1 Кўнгилга ёқадиган, хуш 
келадиган; ёқимли. Кўнгилли манзара. н Бу 
ерда мева-чева кўп, дарахтма-дарахт тир- 
машиб, ёввойи узум ейишдан ҳам кўнгилли 
нарса борми?\. Аҳмар, Ким ҳақ? Бу сўлим 
масканларда шанба ва якшанба кунлари сай- 
ру саёҳат қилган ҳамшаҳарларимиз кўнгил- 
ли дам олади, яхши ҳордиқ чиқаради. Газе- 
тадан. 

2 Кишиларнинг ўз истаги, хоҳиши би- 
лан қилинган, тузилган. Кўнгилли армия. 
Кўнгилли аскарлар. н Бўтабой партизан 
отрядига кўнгилли бўлиб ёзилди. С. Аҳмад, 
Ҳукм. 

3 от взф. Бирор ишга ёки гуруҳга ўзи 
истаб, ўз хоҳиши билан кирган ёки уюшган 
киши(лар). Канал қурилишига 50минг кўнгил- 
ли етиб келди. «Ўзбекистон қўриқлари». 

КЎНГИЛОЧАР Кўнгилни очадиган, 
хуш кайфият бағишлайдиган. Клубда тез- 
тез кўнгилочар ўйинлар, кўрилган кинолар 
устида баҳс, мунозаралар қизийди. Ж. Аб- 
дуллахонов, Тўфон. Шундан сўнг суҳбат унча 
қовушмади, профессор бир-икки кўнгилочар 
гапдан сўнг чиқиб кетди. «Ёшлик». 

КЎНГИЛСИЗ 1 Кўнгилга хуш келмай- 
диган; ёқимсиз, хунук. Кўнгилсиз воқеа. н 
Чекиниш, албатта, жуда кўнгилсиз ҳол. Ле- 
кин урушда бўладиган гап бу. Ойбек, Қуёш 
қораймас. ..илтижоли овозлар.. юракларни 
эзиб юборарди ва буларнинг барчаси бирга 
қўшилиб, кўнгилсиз, нохуш бир манзара кашф 
этар эдики.. К. Яшин, Ҳамза. 

2 Севги-муҳаббати йўқ, севмайдиган. 
Дастлаб кўнгилсиз бўлиб, кейин кўникиб кет- 
ганлар озми? Сабр қил.. эҳтимол, бахтинг 
очилиб кетар. И. Раҳим, Ихлос. 

КЎНГИЛСИЗЛИК 1 Кўнгилсиз ҳолат. 
Шундай кўнгилсизликка сабаб бўлгани учун 
Саидий кўп хижолат тортар эди. А. Қаҳ- 
ҳор, Сароб. 

2 Кўнгли йўқлик, севмаслик; ёқтирмас- 
лик. Саидий, унинг Мухторхонга кўнгил- 
сизлигини ўзи ҳам билади. А. Қаҳҳор, Са- 
роб. 




КУНГИЛХУШЛИК Хуш (яхши) кай- 
фият, вақтичоғ ҳолат; вақтичоғлик. Алимар- 
дон бошини ғоз тутиб борар, жаҳонда ҳеч 
нима ўзгармагандек, ҳамма нарса кўнгилхуш- 
лик билан бораётгандек эди. Ў. Ҳошимов, 
Баҳор қайтмайди. Гулчирой кириб-чиқиб тур- 
ган бу остонада туриш унга кўнгилхушлик 
бахш этар эди. Ж. Абдуллахонов, Йўл. 

КЎНГИЛЧАН 1 Раҳмли, раҳмдил. [Гул- 
нор] Йўлчининг онасини меҳрибон, кўнгилчан, 
ғоят самимий бир қайнона каби тасаввур 
қилди. Ойбек, Танланган асарлар. 

2 Қаттиқ талаб қила олмайдиган; бўш. 
[Мазкур] Ўртоқ жуда кўнгилчан одам, бу 
масъул постга эса қаттиққўл киши керак. 
М. Бақоев, Ибрат. 

КЎНГИЛЧАНЛИК Кўнгилчанга хос 
хусусият, хатти-ҳаракат. Тўхтасин ака иш 
вақти тугаб қолганда ноўрин бетон олиб 
келган шофёрга кўнгилчанлик қилди, бошлиқ 
бўлса, жиддийроқ бўлсин-да.. Ш. Ғуломов, 
Инсон қўли гул. 

КЎНДАЛАНГ Узунасига қараб эмас, 
балки энига қараб жойлашган, эни бўйлаб 
кетган. Ўғлим иккаламиз.. кўча ўртасида 
кўндаланг туриб қолган машина томон ил- 
дам юрдик. «Ёшлик». Ёнғоқдан эътиборан 
сойга тушгунча кўндаланг эгатли алоҳида 
тахта бошланади. А. Қодирий, Обид кет- 
мон. Вагон ўртасида кўндаланг қўйилган 
тахтада тўрт киши домино ўйнамоқда. И. 
Раҳим, Чин муҳаббат. 

Кўндаланг бўлмоқ (ёки турмоқ) 1) қар- 
шисида намоён бўлмоқ, рўбарў турмоқ. 
Намозгарда у ёнидаги алп йигитлари билан 
Йўлдош мусофир деган деҳқоннинг эишгида 
кўндаланг бўлди. С. Сиёев, Аваз. Лекин ҳозир 
сабаб қидирадиган пайт эмас. Унинг олдида 
катта масъулият кўндаланг турибди. И. Ра- 
ҳим, Чин муҳаббат; 2) тўсиқ, ғов бўлмоқ, 
қарши турмоқ. Подшонинг амрига ким кўнда- 
ланг бўла олади?! Ҳеч ким! К. Яшин, Ҳамза. 
Тўра ўз таклифининг юрагидаги орзусига 
кўндаланг бўлганини сезиб, қаеридир жиз 
этиб кетди. Н. Фозилов, Дийдор. Фармонни 
амалга оширишга, ким бўлмасин кўндаланг 
турар экан, суриштириб ўтирилмайди, Си- 
бирга бадарға қилинади. К. Яшин, Ҳамза. 

КЎНДАЛАНГИГА рвш. Нарсанинг эни- 
га, эни бўйлаб. Тахтани кўндалангига арра- 
ламоқ. Ғўза қатор ораларини кўндалангига 
кулътивация қилмоқ. 


КЎНДЎЗЛИК қ. кўнчилик. Чамаси бун- 
дан ўн бир-ўн икки йиллар илгари мулла Обид- 
нинг асли касби бўлган кўндўзликнинг маза- 
си бўлмайди, яъни бозордан танавор топил- 
май, бола-чақаси анча толиқади. А. Қоди- 
рий, Обид кетмон. 

КЎНИКМА Бирор ишда орттирилган 
маҳорат, малака. Меҳнат кўникмалари. 
Кўникма ҳосил қилмоқ. н Студия менга энг 
зарур билим ea ишда кўникмалар берди. Ҳ. 
Носирова, Мен ўзбек қизиман. Юзаки та- 
ниш бўлса ҳам, ўша кўникмалари қўл келиб 
қолди. «Ўзбекистон қўриқлари». 

КЎНИКМОҚ 1 Кўниб, ўрганиб қолмоқ. 
Шароитга кўникмоқ. н Ҳизим тўрт-беш 
кун йиғлаб-сиқтаб, кўникибам [кўникиб ҳам] 
қолади. Ҳамза, Бой ила хизматчи. 

2 Қаноат қилмоқ; кўнмоқ. Борига кўник- 
моқ. 

3 Тан бермоқ; рози бўлиб қолмоқ. Эри- 
нинг раъйига қарши боришдан фойда йўқли- 
гини билди ҳам кўникди. Ойбек, Танланган 
асарлар. Сизлар бу аҳволга индамасдан, кўни- 
киб юра бердиларингизми? Ш. Ғуломов, 
Шонли авлод. 

КЎНКА эск. айн. конка. От билан юрган 
трамвай; умуман трамвай. Тошкент вокза- 
лига етиб келгач.. кўнкага ўтириб, эски ша- 
ҳарга жўнадим. М. Муҳаммаджонов, Тур- 
муш уринишлари. Шаҳарда илгари кўнкани 
от сургар эди. Мана энди, кўнка отсиз юриб- 
ди. Ойбек, Танланган асарлар. 

КЎНМОҚ 1 Бирор иш, илтимос, шарт, 
талаб ва ш. к. га рози бўлмоқ; хўп демоқ, 
унамоқ. Маслаҳатга кўнмоқ. Гапга кўнмоқ. 
Шартга кўнмоқ. н Уни ташлаб, бир туя 
билан кетишга туячилар кўнмади. М. Ис- 
моилий, Фарғона т. о. У қизининг бунчалик 
тез кўниб, розилик берганидан жуда-жуда 
хафа кўринарди. Н. Фозилов, Дийдор. Йи- 
гит кўнса, ичкуёв қиламан, кўнмаса, қизим- 
нинг бахтига зомин бўлмайман. С. Сиёев, 
Ёруғлик. 

2 Қаноат қилмоқ, кўникмоқ. Озга кўн- 
моқ. Борига кўнмоқ. Қийинчиликларга кўн- 
моқ. н Кейин, иш билан oeopa бўлиб, кўни- 
киб кетарман.. Одам боласи нималарга 
кўнмайди? П. Турсун, Ўқитувчи. Қулоқ сол- 
гин чўпоннинг нолишига, Йигит кўнар, савдо 
тушса бошига. «Алпомиш». 

3 Йиғи, хархашадан тўхтамоқ; овунмоқ 
(ёш, гўдак болалар ҳақида). Марҳамат об- 






дан йиғлади. Юз-кўзларини, сочини, муздек 
оёқ-қўлларини силаб овутаман, қани кўнса- 
чи!С. Сиёев, Аваз. 

КУНЧИ Терини пишириш, пардозлаш, 
чарм тайёрлаш иши билан шуғулланувчи 
мутахассис, тери пиширувчи шахс. Каптар 
ахлатини кўнчилар қадоқлаб тортиб олиб, 
ҳар қадоғига фалон пул беришини Бўрихўжа 
жуда яхши биларди. Мирмуҳсин, Чиниқиш. 

КЎНЧИЛИК 1 Кўнчи касби, иши. 
Кўнчилик қилмоқ. 

2 тар. Тери пишириш корхонаси. Мир- 
за ҳам ҳали Тавҳидий ўқиган «Ҳикоят»нинг 
ёзилиш тарихини сўзлаб берди. Маълум бўли- 
шича, у [Мирза Баҳром] яқинда бойвачча 
билан унга қарашли кўнчиликка борган экан. 
А. Қаҳҳор, Миллатчилар. 

КЎП 1 Сон, миқцор жиҳатидан, меъ- 
ёрдан ёки нисбатан ортиқ. Кўп китоб. Кўп 
одам. Улар биздан кўп. н Шунақа кўп ла- 
тифа, чўпчак, мақол биладики.. С. Сиёев, 
Ёруғлик. Болалик кунларимда, уйқусиз тун- 
ларимда Кўп эртак эшитгандим, Сўзлаб бе- 
рарди бувим. Ҳ. Олимжон. Кичкина чуғурчуқ- 
лар шунча кўп қўндиларки, дарахтларнинг 
шохлари, қишда қалин қор босгандаги синга- 
ри, ерга салом бериб қолди. М. Исмоилий, 
Фарғона т. о. 

2 рвш. Вақт эътибори билан ортиқ, узоқ 
вақт давомида; узоқ. Кўп кутмоқ. н ..Ўзинг 
биласан, болам. Кўп ўтирма. Ойбек, Тан- 
ланган асарлар. У[Отабек ] Марғилонда кўп 
тўхтамас, бир кун, узоққа тортилса, икки- 
уч кун туриб қайтар эди. А. Қодирий, Ўтган 
кунлар. Эсимда бор, кўп бўлди, ёшлик чоғим- 
да шаҳардаги симкорлар иш ташлаганлар. У. 
Исмоилов, Сайланма. 

3 рвш. Орадан узоқ вақт ўтмасдан, тез- 
тез, дам-бадам. Мен уни кўп кўраман. Улар 
бизникига кўп келишади. н Бўйим етиб, 
ақлим кирган сайин, шуларни кўпроқ ўйлай- 
диган бўлиб қолдим. Ў. Ҳошимов, Қалбинг- 
га қулоқ сол. 

4 Ортиқ даражада, ортиқ; жуда, ғоятда. 
Боёқиш кўп яхши одам эди, инсофли, ҳами- 
ятли эди. Ойбек, Танланган асарлар. [Қози 
бойга:] Мингбоши додҳо сизга қилган беадаб- 
лигидан кўп пушаймон. Ҳамза, Бой ила хиз- 
матчи. Баҳор, соғинтирдинг ахир кўп узоқ! А. 
Орипов, Йиллар армони. 

5 от взф. Кўп кишилар, кўпчилик. 
Кўпдан қуён қочиб қутулмас. Мақол. Кўпга 


келган тўй. н Балки шунинг учун кўплар 
тайёр уй турганда, иморат соламан, деб 
шаҳар чеккасига югурар. Ў. Ҳошимов, Қал- 
бингга қулоқ сол. 

Гап кўп Бирор нарсанинг моҳиятан, 
амалда аҳамияти катта, жуда муҳим хусуси- 
ятларга эга эканини қайд этади. Тиббиётда 
аниқ ва тез фурсатда диагноз қўйишда гап 
кўп. Газетадан. Кўпга бормайди Кўп давом 
этмайди, узоққа чўзилмайди, тез барҳам 
топади. Бундай мулойимлик кўпга бормайди. 
Э. Раимов, Ажаб қишлоқ. Кўпга келган тўй 
қ. тўй. Кўпи билан ёки кўп деганда Кўп бўлса, 
энг узоғи билан. Хўп десангиз.. кўпи билан уч- 
тўрт кечада саранжомлаб ташлайман. А. 
Қаҳҳор, Қўшчинор чироқлари. Кўпни кўрган 
Кўп воқеа-ҳодисаларни бошидан кечирган, 
кўп турмуш тажрибасига эга. Сиз кўпни 
кўргансиз. Сизни эшитсак, ақлимизга ақл 
қўшилади, отахон, сўзлайверинг. С. Анорбо- 
ев, Оқсой. Гавҳарнинг қаршисида, боя ўзи 
ўйлагандек, олифта кийинииши яхши кўра- 
диган қиз эмас, кўпни кўрган, турмушнинг 
пасту баланд сўқмоқларидан ўтиб келган ин- 
сон ўтирарди. Ў. Ҳошимов, Қалбингга қулоқ 
сол. Худо кўп кўрди с. т. Бирор одам ёки 
нарсадан айрилганда ишлатиладиган ибора. 
[Иқбол:] Биргина кўнгил чироғим сиз эдингиз. 
Худойим сизни ҳам манга кўп кўрса.. Н. Са- 
фаров, Уйғониш. 

КЎПАЙИШ 1 Кўпаймоқ фл. ҳар. н. 

2 биол. Ўзидан кўп насл қолдириш; ур- 
чиш. Жинсий кўпайиш. Жинссиз кўпайиш. 
Куртакланиш йўли билан кўпайиш. Бўлиниш 
йўли билан кўпайиш. Кўпайиш аъзолари. 

КУПАИМОҚ 1 Сон, миқцор жиҳатдан 
ортмоқ; ошмоқ. Даромад кўпайди. Чорва 
молларининг сони кўпайди. н Атрофида 
тобора одам кўпайиб борар, биров унга узоқ- 
дан таъзим қилар.. нотаниш кишилар секин 
калла силкиб қўярди. С. Сиёев, Ёруғлик. 
Уруш, жанжал кўпаймасин деб, дардимни 
ичимга ютаман. Ойбек, Танланган асарлар. 

2 биол. Ўзидан кўп насл қолдирмоқ; 
урчимоқ. 

КЎПАЙТИРМОҚ 1 Кўпаймоқ фл. орт. н. 

Мевали дарахтларни янада кўпайтирамиз. 
н Мудир гапни кўпайтириб, харидорнинг 
қонини қайнатмаслик учун, оқсоқланиб, ич- 
кари кириб кетди. И. Раҳим, Ихлос. 

2 мат. Бирор сонни бошқа бир сон 
ифодалаган миқдор ҳиссасида орттирмоқ, 
зарб қилмоқ. Учни иккига кўпайтирмоқ. н 



Домла машғулотни давом эттирди. У икки 
аъзоли сонларни кўпайтиришни ўргатар эди. 
П. Турсун, Ўқитувчи. 

КЎПАЙТИРУВЧИ мат. Кўпайтириш 
амалида: бошқа сонни кўпайтирадиган сон. 

КУПАИТМА мат. Кўпайтириш амали- 
да: икки сонни кўпайтиришдан чиққан на- 
тижа. 

КУПАС [р. купец — савдогар] с. т. эск. 
Савдогар, бой. Ҳамма ер Болта кўпаснинг 
меросхўри Тешабойники. М. Исмоилий, Фар- 
ғона т. о. ..дунё, ер-сув эгаси, андижонлик- 
ларни ер титратган кўпас Миркомил бўла- 
ди. К. Яшин, Ҳамза. 

КУПАЮВЧИ мат. Кўпайтириш амали- 
да: бошқа сонга кўпайтириладиган сон. 

КУПБУРЧАК мат. Синиқ чизиқлар би- 
лан ўралган, тўртдан ортиқ бурчакли гео- 
метрик шакл. 

КЎПДАН Анчадан бери, кўп вақтдан 
бери. Буларнинг бари кўпдан унутилган она 
қишлоқ манзараси, болалик туйғуларини уй- 
ғотадиган қадрдон ҳидлар эди. С. Аҳмад, 
Уфқ. Алимардон кўпдан ўйлаб юрган орзуси 
чиндан ҳам рўёбга чиқаётганидан қувониб, 
юраги гурсиллаб уриб кетди. Ў. Ҳошимов, 
Қалбингга қулоқ сол. 

КЎПИК 1 Маълум сабабларга кўра су- 
юқликларда ҳосил бўладиган майда пуфак- 
чалардан иборат масса. Сув кўпиги. Пиво 
кўпиги. н [Сой] Ўз йўлида учраган ҳайбат- 
ли тошларга зарб билан урилиб, чақмоқ чақ- 
қандай, қирғоққа ҳалқа-ҳалқа кўпик сочмоқ- 
да. Ҳ. Назир, Сўнмас чақмоқлар. Элмурод- 
нинг: «Шояд Йўлдош билан бир қисмга туш- 
сам, дардлашиб юрар эдик», деган умиди ҳам 
совун кўпигидай тезўчди. Шуҳрат, Шинел- 
ли йиллар. 

2 Одам ёки ҳайвоннинг майда-майда 
пуфакчали сўлаги. Комиссар, оғзидан кўпик 
келиб, пол устида чўзилиб ётарди. М. Муҳа- 
медов, Кичик гарнизон. [Ҳўкиз] Ўрнидан 
қўғала олмай, оғзидан оқ кўпик оқизиб, кўзла- 
ри олайиб, бўкириб ётибди. П. Турсун, 
Ўқитувчи. 

3 кўчма Маъносиз, қуруқ нарса ҳақида. 
Ҳазрат шайхнинг бу кўпик сўзларига бир ил- 
жайиб қўйди-ю, янаунга сўз қотди. К. Яшин, 
Ҳамза. 

КЎПИКЛАМОҚ 1 қ. кўпикланмоқ. 

2 Терлаб кўпик чиқармоқ, кўпик билан 
қопланмоқ. Улар кўпиклаб кетган отларини 


ўйнатиб, вокзал рўпарасидаги яланг жойга 
етганларида, мирохўр от бошини тортди. Ш. 
Тошматов, Эрк қуши. 

КЎПИКЛАНМОҚ Кўпик ҳосил қилмоқ. 
Кеча тоғларга ёмғир ёққан бўлса керак, сой- 
нинг суви сал лойқаланиб, кўпикланиб, йўл- 
йўлакай хас-чўпларни оқизиб келмоқда эди. 
Ш. Рашидов, Қудратли тўлқин. Анор хиёл 
энгашиб, кўпикланиб турган сутдан пиёлага 
қуяр экан, аёллик латофатими.. юрагимни 
ўртаб юборди. «Ёшлик». 

КУПИНЧА рвш. 1 Кўп ҳолларда, кўп 
вақт; аксарият. [Йўлчи] Кўтнча ukku мар- 
та қатнар, оқшом вақтида, баъзан ундан 
кечроқ далага қайтар эди. Ойбек, Танлан- 
ган асарлар. У [Элмурод] овга кўпинча Дав- 
латёр билан борарди. П. Турсун, Ўқитувчи. 

2 Тез-тез, кўп ўтмай. Ёдингизда борми, 
кўпинча чақчайган кўзли бир йигит ишхо- 
намизга уни сўраб борар эди? А. Қодирий, 
Ўтган кунлар. 

КУПИРМОҚ 1 айн. кўпикламоқ, кўпик- 
ланмоқ. Ўктам эса кўпирган, ўкирган сувда 
бўйнигача ботиб, ҳансираб ишлар эди. Ой- 
бек, О. в. шабадалар. От чопавериб, кўпириб 
кетган эди. Ғ. Ғулом, Шум бола. 

2 кўчма салб. Ўта мақтанмоқ, мақтан- 
чоқлик қилмоқ. [Тожибой] Баъзан «Мада- 
мингов ўттиз йил аминлик қилган бўлса, мен 
эллик йил советга раислик қиламан», дея 
кўпириб қўярди. П. Турсун, Ўқитувчи. Сийқа 
билимдонлик ва қуруқ кўпириш билан узоққа 
бориб бўлмайди. «Муштум». 

КЎПИРТИРМОҚ 1 Кўпирмоқ 1 фл. орт. 
н. Бир кружка пивони кўпиртириб қуйишга 
катта илм, ҳунар керак бўлмаса керак. Шук- 
рулло, Жавоҳирлар сандиғи. Йигит.. гавда- 
cu, қулочи билан сувни кўпиртириб, кучли 
чайқатди. Ойбек, Танланган асарлар. 

2 кўчма Бўрттириб, ошириб гапирмоқ, 
муболаға қилмоқ. Аслида, бўлиб ўтган воқеа 
аҳамиятсиз бир гап эди. Бироқ уни ишши- 
риб, кўпиртириб юбориш мумкин. С. Аҳмад, 
Ҳукм. Кечирасизлар, Абдукарим — раиснинг 
лаганбардори, роса кўпиртирса керак, деб 
ўйларсиз.. С. Аҳмад. Чўл бургути. 

Оғиз кўпиртирмоқ 1) бўрттириб, мубо- 
лаға қилиб гапирмоқ. Унинг хушмуомалали- 
ги, дилкашлиги тўғрисида оғиз кўпиртириб 
гапирди. П. Турсун, Ўқитувчи; 2) мақтан- 
чоқпик қилмоқ, мақтанмоқ. Механизация 
тарафдори бўлиб, мажлисларда оғиз кўпир- 




тирадиган акамларни мендан кўра яхшироқ 
биласизлар. Н. Сафаров, Катта карвон йўлда. 

КУПКАРИ шв. айн. улоқ III 1. Ҳаерда 
кўпкари бўлса, отлиқларнинг кетидан юра- 
ди; ўзи чополмайдиганларнинг отини миниб, 
қурга киради. Ш. Холмирзаев, Қил кўприк. 

КУПКАРИЧИ кам қўлл. қ. улоқчи. Улоқ- 
ни олган Содиқжон бойвачча ҳаммадан ол- 
динда, Сулаймон оқсоқол бошлиқ қолган 
кўпкаричилар уни қуюндай таъқиб қилиб ке- 
лишарди. К. Яшин, Ҳамза. 

КУПКУРАШ Спортнинг бир неча тури 
ёки бир спорт туридаги бир неча хил машқ- 
лар бўйича спорт мусобақаси, беллашув. 
Урганч шаҳрида чақириққача ва чақириқ 
ёишдаги ўсмирлар ўртасида ҳарбий-амалий 
кўпкураш бўйича Хоразм вилояти биринчи- 
лиги ниҳоясига етди. Газетадан. 

КУПЛАБ рвш. Кўп миқдорда. Бу ҳақда 
таҳририят кўплаб хат олди. н Мақсад дав- 
латга кўплаб оқ олтин — пахта бериш эка- 
нини [деҳқонларга] уқтиринглар. П. Турсун, 
Ўқитувчи. Бундай далилларни, керак бўлса, 
жуда кўплаб топишимиз ва ёзишимиз мум- 
кин. «Муштум». 

КУПЛАР Кўп кишилар; кўпчилик. Дам 
олиш кунлари кўплар шаҳар ташқарисига, 
табиат қучоғида дам олиш учун жўнаб ке- 
тадилар. Газетадан. Лейтенант Васин қўли- 
га гранаталар кўтариб, танк томонга учиб 
кетганини кўплар сезмай қолди. Т. Рустамов, 
Мангу жасорат. 

КЎПЛАШМОҚ Кўпчилик бўлмоқ; кўп- 
чилик бўлиб, биргалашиб ҳаракат қилмоқ. 
Кўплашиб ишламоқ. Юк машинасини кўпла- 
шиб ариқдан чиқариб олдик. Кўплашган ёвни 
қайтарар. Мақол. н - Чивин кўплашса, фил- 
ни йиқитади, деган гап бор, — деди Эргаш 
салмоқлаб. — Чумоли бирлашса, чиённинг 
пўстини титади. И. Раҳим, Чин муҳаббат. 
Аҳолининг ярми хотинлар. Кўплашиб пуф- 
лашса, шамол турғизади. П. Турсун, 
Ўқитувчи. 

КУПЛИК 1 Кўп ҳолат, кўп эканлик. 
Иишинг кўплиги. н Кўпларига тирговучлар 
қўйилган бўлса ҳам, меванинг кўплигидан 
шохлари синиб, ерга тегиб ётади. Ойбек, 
Танланган асарлар. Шайбонийхоннинг жосус- 
лари кўплиги унга маълум эди. П. Қодиров, 
Юлдузли тунлар. 

2 тлш. Предметнинг бирдан ортиқли- 
гини кўрсатувчи сўз (от) шакли. Кўплик сон. 


Кўплик қўшимчаси. Кўплик маъноси -лар 
қўшимчаси билан ифодаланади: ўқувчилар. 

Кўплик қилмоқ Зарур даража, миқцор- 
дан ортиқ бўлмоқ; ортиқчалик қилмоқ. Бир 
гап озлик, икки гап кўплик қилади. н Биз- 
нинг ваҳмимиз ҳозир ўзимизга кўплик қила- 
ди. «Ёдгор». Худоёрхон билгани билган. Душ- 
ман битта бўлса ҳам, кўплик қилади. К. 
Яшин, Ҳамза. 

КУПМОҚ шв. Ошмоқ, кўпчимоқ. Хамир 
кўпиб қолибди. 

КУППАК 1 Қўриқловчи итларнинг ха- 
шаки бир зоти. [Мадина] Занжирини узиб 
юборгудай ташланиб вовуллаётган сўқимдек 
кўппакнинг дағдағасига ҳам қарамай, ичка- 
рига кирди. Мирмуҳсин, Чодрали аёл. 

2 Шундай итга нисбатли ҳақоратни 
(нисбатлашни) билдиради. Али мешкобчи 
ичида: «Сен кўппакнинг қўлингдан шу иш 
келади, албатта», деди-ю, индамай жўнаб 
кетди. Мирмуҳсин, Меъмор. -Ҳа ноинсоф, 
ҳа кўппак! — Ҳоратой бойни сўка бошлади. 
Ойбек, Танланган асарлар. 

КЎПРИК У қирғоқдан бу қирғоққа 
ўтиш учун сув, чуқурлик ва ш. к. устига 
қурилган йўл, қурилма. Ғишт кўприк. Осма 
кўприк. н Кўприк йўқ экан, дарёдан ўтай 
деб, [полвон] қайиқчини чақирибди. И. Ра- 
ҳим, Чин муҳаббат. Канал атрофига бетон 
бостирилибди, устига худди кўклам кама- 
лагига ўхшаш янги кўприк қурилибди. «Гул- 
даста». 

2 кўчма Икки томон ўртасидаги, улар- 
ни туташтирувчи, шунинг учун хизмат 
қилувчи нарса. Бадиий таржима моҳият 
эътибори билан халқлар ўртасида олтин 
кўприкдир. X. Ёдгоров, Ҳаёт тўлқинлари. Ёиш 
улуғ кишилар катта кўприк бўлади. «Халқ 
дурдоналари». 

Қил кўприк Диний ақидага кўра, у дунё- 
да жаннатга ўтиладиган ягона йўл, қилдек 
ингичка кўприк; пули сирот. Тожибой оқсо- 
қол унинг узилиб қолган гапини эсига солди: 
-Хўш, тақсир, ана энди, борингки, оқ қўчқор- 
га миниб, эсон-омон қил кўприкдан ҳам ўтиб 
олдик. Хўш, ундан у ёғи жаннатми? П. Тур- 
сун, Ўқитувчи. 

КУПТИРМА шв. Оширма. Кўптирма нон. 
н Агар шу кўптирма нондай ерлар чоракор- 
нинг ўзиники бўлса-чи! А. Қаҳҳор, Сароб. 

КЎПТИРМОҚ шв. айн. оширмоқ II. Ойим 
саҳарда туриб, Талай хамир кўтпирган. Оқ 



олтин — пахталарни Нормасидан кўп тер- 
ган. «Қўшиқлар». 

КУПЧИК I шв. Эгар устига қўйилади- 
ган ёстиқ. Омборхонадан от абзалларини: 
юган, кўтик, узангили эгарни қўлтиқлаб 
келдим. Т. Мурод, От кишнаган оқшом. 

КЎПЧИК II [р. купчая крепость — ва- 
сиқа] эск. Васиқа. Отангга, Москвага хат 
ёзсанг, ҳовлимизнинг кўпчиги қаердалиги- 
ни бир сўрасанг.. Ё. Хаимов, М. Раҳмон, 
Ҳаёт-мамот. 

КЎПЧИЛИК 1 Маълум сон ёки миқ- 
дордаги киши ёки нарсаларнинг катта, кўп 
қисми, шундай қисмни ташкил қилувчи 
кишилар; аксарият. Ўқувчиларнинг кўпчили- 
ги. Кўпчилик овоз билан сайланмоқ. н Йўлчи 
дўппи бозоридан аравани аранг олиб ўтди: бу 
ерда зўр тиқилинч, кўпчилиги хотинлар. 
Ойбек, Танланган асарлар. Одатда кўпчи- 
лик қизларнинг ҳусни ташшшб, суҳбатлашиб, 
дўстлашиб кетганингдан кейин очилади. 
Шуҳрат, Шинелли йиллар. 

2 Кўп одам, халойиқ; омма. Озчилик 
кўпчиликка бўйсунади. Кўпчилик ўртасида. 
Кўтилик бир муичпдан урса — ўлдиради, бир 
бурдадан берса — тўйдиради. Мақол. н 
Ўқувчи, «биз кўпчиликмиз, ўқитувчи ҳамма- 
мизни баравар кўролмайди», деб ўйлайди. Ў. 
Ҳошимов, Қалбингга қулоқ сол. 

КЎПЧИМОҚ 1 Шишмоқ, бўртмоқ, 
шишиб кўтарилмоқ (юз, қовоқ ва ш. к. 
ҳақида). Кўришаётганда, кўзлари ҳам қиза- 
риб қолганини, қовоғи одатдагидан кўпчиб- 
роқ турганини кўрди. П. Қодиров, Уч илдиз. 
Башорат етиб келди.. юм-юмалоқ юзи тер- 
лаб, қизариб, кўпчиб кетган. А. Мухтор. Опа- 
сингиллар. ..осмондаги ойлар ҳам, кўпчиб 
ётган ерлар ҳам — бари-бари сеники. Т. Му- 
род, От кишнаган оқшом. 

2 Етилиб, шишиб кўтарилмоқ; етилмоқ 
(асосан хамир ҳақида). Махсус автомат 
машина кўпчиган хамирни зувала қилиб, узиб 
ташлаяпти. Газетадан. Вақти етиб кўпчи- 
гач, албат, Тоғорадан тошади хамир. М. 
Али, Боқий дунё. 

КЎР [ф. jj<. — кўрмайдиган (одам)] 1 
Кўриш қобилияти йўқ; сўқир. Кўр одам. Бир 
кўзи кўр. Кўр ҳассасини бир йўқотади. Ма- 
қол. Кўр кўрни қоронғида танийди. Мақол. 
н Бектемир қоронғида, кўр сингари тусмол 
билан юриб, дарахтга бошини қаттиқ уриб 
олди. Ойбек, Қуёш қораймас. 


2 кўчма Нарса, воқеа, ҳодиса ва ш. к. 
нинг моҳиятига тушуна олмайдиган; онги 
етилмаган, онгсиз, билимсиз. Сиёсий кўр. 
н Кўзим илгари очилган бўлса эди, ман ўз 
юрагимни бўриларга едирармидим? Ҳизим, 
кечир, бу адашган, кўр дадангни кечир! Ой- 
бек, Танланган асарлар. 

КЎРА I 1 Кўрмоқ фл. рвдш. Мени кўра 
ўрнидан турди. н -Ўз роҳатимни кўзлаб, 
сизнинг ошингизни кутиб қолсам, беш киши- 
ни, кўра-била туриб, оч қўйган бўламан, — 
деди Отабек. А. Қодирий, Ўтган кунлар. 

2 кўм. (ж. к. билан) Сабаб, асос муно- 
сабатини билдиради; асосида, мувофиқ, 
биноан. Шунга кўра. Таомилга кўра. н Ту- 
зилган битимга кўра, Абдулатиф Самар- 
қандга юборилди. Мирмуҳсин, Меъмор. 
Отам, ўз касбининг тақозосига кўра, умри- 
нинг кўп қисмини сафарларда ўтказган одам. 
Шукрулло, Жавоҳирлар сандиғи. 

3 кўм. (ч. к. билан) Қиёс, таққослаш 
муносабатини билдиради; нисбатан, қара- 
ганда. Сиз буни мендан кўра яхишроқ била- 
сиз. Ундан кўра бу яхшироқ. н Пештахта- 
лар олдида харидордан кўра кўпроқ уймалаш- 
ган сотувчилар тилларидан бол томиб, мол- 
ларини таърифлашади. Н. Аминов, Суварак. 
Масала у ўйлаганидан кўра чуқурроқ кўри- 
нарди. Ф. Мусажонов, Ҳиммат. Меъмор 
ҳатто ўз ўғли Низомиддиндан кўра ҳам Зав- 
ракнинг гапларига ишонарди. Мирмуҳсин, 
Меъмор. 

КЎРА II [ф. bjj<. — ўчоқ, ўтхона, печь; 
кўра] 1 Тунука-темирдан тарнов шаклида 
ясалган, кабоб пишириладиган асбоб. Дош- 
қозонлардаги жажжи гумбаздай сап-сариқ 
паловнинг, кўкиш тутун чиқиб турган 
кўралардаги сихкабобнинг ҳиди ҳамма ёқни 
тутиб кетган. С. Сиёев, Аваз. 

2 Писта кўмир тайёрланадиган чуқур. 

3 Темирчи ва заргарларнинг металл эри- 
тадиган ўчоғи. Темирчидан бир кўра билан 
дам сўраб олди. «Шарқ юлдузи». Мана, oma- 
нинг лойдан ясалган тўрт бурчакли кўраси, 
ўчоқдаги кўмирга ҳаво берувчи, эчки тери- 
сидан ясалган дами.. устахонадан жой ол- 
ган. Газетадан. 

4 Зийнатли чинни идиш; ваза. [Зумрад] 
Деворларнинг нақшини томоша қилди, кўра- 
лар ea ипак гиламларни бир-бир кўздан ке- 
чириб, ажабланди. Ойбек, Улуғ йўл. Сир- 
тига турли афсонавий қуш ea ҳайвонларнинг 

суратлари солинган чинни кўралар, идиш- 
оёқлар токчаларга тизилган. М. Осим, Кар- 
вон йўлларида. 

5 шв. Тунукадан ишланган, оғзи катта- 
роқ жўмраксиз обдаста. Бола кучи етса — 
челак судраб, етмаса — кўра кўтариб, саҳн- 
га сув сепар эди. М. Исмоилий, Фарғона т. о. 

КУРА III Шв. [ Ф. bjjZ ] Тошлоқ, қум- 
шағалли ерларда сувни тортиб кетадиган 
ғовак жой; ўпқон. Даштдаги боғбон суғориш 
палласи кечасию кундузи шундай кўралар 
оғзини беркитиш билан банд бўлади. А. Ибо- 
динов, «Латофат» дўконидаги қатл. Боғбон- 
лар «кўра» деб атайдиган, кулдиргичга ўхшаш 
бундай тешиклардан шағал ўпқони бир зум- 
да бир тегирмон сувни ютиб юборади. А. 
Ибодинов, «Латофат» дўконидаги қатл. 

КЎРАК Ҳали етилмаган пайтида совуқ 
урган, очилмай қолган кўсак. Кўрак чувиш 
машинаси. н Далада пахта тугади, энди 
кўрак узилятпи. И. Раҳим, Чин муҳаббат. 

КЎРГАЗМА 1 Кўриш, томоша қилиш 
учун қўйилган нарсалар ва шу нарсалар 
қўйилган жой. Халқ хўжалиги ютуқлари 
кўргазмаси. Кўргазма экспонатлари. ^шДен- 
гизчилар клубида ташкил этилган тасвирий 
санъат асарлари кўргазмасига одамлар анча 
серқатнов бўлиб қолишган эди. М. Хайрул- 
лаев, Тилла маржон. 

2 айн. кўрсатма. Ўзбекистон Фанлар ака- 
демиясининг президиуми академияда нашр 
этиладиган «Ахборотлар», «Ўзбек тили ва 
адабиёти», «Фан ва турмуш» журналлари 
таҳрир ҳайъатларига шу журналларнинг 
юбилейга бағишлаб махсус сонини чиқариш 
тўғрисида кўргазма берди. «ЎТА». 

КЎРГАЗМАЛИ 1 Ўргатиш, тушунти- 
ришда намуна тарзида хизмат қиладиган 
нарса, материалга эга. Кўргазмали дарс. 
Кўргазмали машғулот. 

2 (тўғриси — кўргазма) Кўрсатиш учун 
фойдаланиладиган, хизмат қиладиган. 
Кўргазмали қуроллар. н Деворлари кўргаз- 
мали материаллар билан безатилган шинам- 
гина хонанинг ҳар иккала деразаси очиқ.. П. 
Қодиров, Уч илдиз. 

КЎРГИЛИК 1 Эрк-ихтиёрдан ташқари 
ҳолда киши ҳаётида юз берган, юз беради- 
ган кўнгилсиз воқеа, ҳодиса; ҳолат. -Тирик 
калланинг бу дунёда кўрадигани кўп экан, 
ўртоқ Дўсматов, бу ҳам кўргилик-да! — деб 
оҳ чекиб, куйиниб қўйди Мели полвон. П. Тур- 


сун, Ўқитувчи. У барча кўргиликлари учун 
шу йигит айбдордек, Дилшодни ёмон кўриб 
қолган.. Ў. Ҳошимов, Қалбингга қулоқ сол. 

2 дин. Пешонага ёзилган нарса; тақцир, 
қисмат. Дўсмат унга қиишоқдаги аҳвол ҳақида 
ҳасрат қилди.. ва ҳар сафаргидай: -Ҳай, худо 
ёзган кўргилик шу экан-да! — деб ҳасратини 
тугатди. П. Турсун, Ўқитувчи. Нима қилай, 
бу ҳам бўлса, пешонага битган бир кўргилик, 
болам. О. Ёқубов, Эр бошига иш тушса. 

КЎРИК 1 Ижтимоий текшириш; аниқ- 
лаш, билиш, баҳолаш текшируви. Меха- 
низаторлар барча машиналарни техника 
кўригидан ўтказдилар. н Баҳодир мактаб- 
га етиб келди. Клубда ёш ҳаваскорлар кўри- 
ги энди бошланган эди. М. Жалолиддинова, 
Кейинроқ. Муҳими шундаки, кўрик натижа- 
сида турли касалликларга чалинган бемор- 
лар аниқланди. Газетадан. 

2 Ҳаммага кўрсатиш, намойиш қилиш; 
намойиш. Бу китоблар кўрикка қўйилганми? 

КУРИМЛИ айн. кўркам. Кўримли бино. 
н Гулбодомларнинг ҳовлиси Халач қишло- 
ғининг энг гавжум, кўримли ерида эди. С. 
Кароматов, Бир томчи қон. 

КУРИМСИЗ Кўриниши ёқимли эмас; 
савлати, кўрки йўқ; хунук. Кўримсиз киши. 
н Тишдан қараганда эски, кўримсиз, лекин 
капипа, сермол дўконда Мирзакаримбой би- 
лан Салимбойвачча mypap эди. Ойбек, Тан- 
ланган асарлар. ..мана шу кўримсизгина, 
қўполгина қишлоқида бор машина ўзида 
йўқлиги алам қиларди унга. Ў. Ҳошимов, 
Баҳор қайтмайди. 

КЎРИНАРЛИ Кўриш мумкин бўлади- 
ган, кўринадиган, кўриниб турадиган. 
Эълонни кўринарли ерга осиш керак. 

Кўзга кўринарли Маълум аҳамиятга эга; 
эътиборга лойиқ, айтишга арзирли; танил- 
ган. Кўзга кўринарли ишимиз ҳам бор. Унга 
ярашур қадр-қийматимиз ҳам бор. Ойдин, 
Ширинга мактуб. Аммо туманда бирорта ҳам 
кўзга кўринарли ҳаваскорлик жамоаси йўқ. 
Газетадан. 

КЎРИНИШ 1 Кўринмоқ фл. ҳар. н. Маҳ- 
кам ҳозир унинг яна нимадир демоқчи экани- 
ни сезди, лекин унга кўринииши ҳам, гапи- 
ришни ҳам истамагани учун, бош ирғаб, 
эшикдан чиқди. П. Қодиров, Уч илдиз. 

2 Ташқи қиёфа; қиёфа. Қиз, кўринишдан 
озарбайжон бўлса керак, русча гапирар, гап- 



сўзларидан анчагина саводли эканлиги кўри- 
ниб турар эди. Шуҳрат, Шинелли йиллар. 
Раҳим аканинг овозида одатдаги кесатиқ- 
дан асар ҳам йўқ, кўриниши сертаи/виш эди. 
Ф. Мусажонов, Ҳиммат. 

3 Кўзга кўриниб турган нарса, манзара. 
Отабек табиатнинг шу кўркам ва латиф 
кўринишига мафтун бўлиб бир оз ётгандан 
кейин.. узоқ тин олиб қўйди. А. Қодирий, 
Ўтган кунлар. 

4 театр. Драматик асарда парданинг 
махсус декорация талаб этувчи ҳар бир 
қисми. Иккинчи парданинг бешинчи кўрини- 
ши. н Бир парда, етти кўринишли шеърий 
мусиқали драма. «Гулдаста». 

5 Воқеа-ҳодиса кабиларнинг муайян 
намоён бўлиш ҳолати. -Ишга совуққонлик, 
лоқайдлик ҳам, аслини олганда, интизом- 
сизликнинг бир кўриниши, — деди Ҳурбоно- 
ва. «Ўзбекистон қўриқлари». Аммо сахий- 
лик билан хасисликнинг бошқача кўриниш- 
лари ҳам бўларкан. Шукрулло, Жавоҳир- 
лар сандиғи. 

Кўриниш бермоқ Ўзини кўрсатмоқ, уч- 
рашмоқ. Муродова.. ҳамма нарсани кўриб, 
билиб келгандан бери Умарали унга кўриниш 
бермаган эди. И. Раҳим, Ихлос. ..бирров ўз 
хонасидан чиқиб келди-ю, кўришиб саломлаш- 
ганидан кейин, бошқа кўриниш бермади. Ш. 
Тошматов, Эрк қуши. Кўриниш олмоқ Қи- 
ёфага эга бўлмоқ. Тошкент зилзиладан ке- 
йин янги кўриниш олди. Газетадан. 

КЎРИНМОҚ 1 Кўрмоқ фл. ўзл. н. Ша- 
ҳар узоқдан кўриниб турибди. Шу кунларда 
нега кам кўринасиз? н Бояги совчилар бу 
фавқулодда муомалани кўринган бировга дос- 
тон қилиб ўқийдилар. А. Қодирий, Ўтган 
кунлар. Бу Канизакнинг унга қиладиган ҳар 
бир муомаласидан очиқ-ойдин кўриниб тур- 
са ҳам.. бунга ҳеч ким аҳамият бермас эди. 
А. Қаҳҳор, Қўшчинор чироқлари. 

2 Кўз олдида намоён бўлмоқ, пайдо 
бўлмоқ. Остонада Ҳора Аҳмад кўринди. Ой- 
бек, Танланган асарлар. 

Кўзга кўринмоқ 1) тасаввурда гавдалан- 
моқ, хаёлда намоён бўлмоқ. Шу савол бо- 
шига келганда, кўзига тўсатдан Канизак 
кўриниб, Сидиқжоннинг юраги ўйнаб кет- 
ди. А. Қаҳҳор, Қўшчинор чироқлари; 2) 
кўчма эл-юртга танилмоқ; маълум-машҳур 
бўлмоқ. Кўзга кўринган олим. н Менинг ҳам 
болам одам бўлди, кўзга кўринди. «Ёдгор». 


Ҳарбий тўнтарилишнинг биринчи кунлари- 
даёқ кўзга кўринган бир неча артист, ре- 
жиссёр, оператор ва актёрлар ҳалок бўлди. 
Газетадан. 

3 Тасаввур қилинмоқ, туюлмоқ; ўхшаб 
кетмоқ. Она Норматнинг бўйига тикилиб 
қаради. Кечагина мактабга қатнаб юрган 
бола бугун онанинг кўзига шер йигит бўлиб 
кўринди. И. Раҳим. Чин муҳаббат. Авваллари 
бу иш [самоварчилик] ҳаммага бирам эриш 
кўринди, бирам ғалати туюлдики, болам бе- 
чора Аброр номусларга ўлди. А. Қаҳҳор, Ас- 
рор бобо. Ёдгорнинг назарида уй янаям совиб 
кетгандек кўринди. Ў. Ҳошимов, Қалбинг- 
га қулоқ сол. 

4 Ўзини шифокорга кўрсатмоқ, шифо- 
кор кўрувидан ўтмоқ. Биз унинг бетоб бўлга- 
нини эшитиб, кўргани бордик.. докторга 
кўринганми, йўқми, сўрадик. М. Исмоилий, 
Инсон ҳусни. 

Кўзига ҳеч нарса кўринмайди Асабий- 
лашиш, ғазабланиш ва ш. к. натижасида ҳеч 
нарсага эътибор қилмайди; ҳамма нарса- 
дан кечди. Раҳимбердининг асаблари ўт бўлиб 
ёнди, кўзларига ҳеч нарса кўринмади. X. 
Тўхтабоев, Фельетондан сўнг. Мансурнинг 
ўзи эмасмиди, кунора хатингизни олмасам, 
ҳеч нима кўзимга кўринмайди, деган? Ў. 
Ҳошимов, Қалбингга қулоқ сол. 

КУРИЧАК тиб. Охири чувалчангсимон 
ингичка ўсимта — аппендикс ҳосил қилув- 
чи ичак (йўғон ичакнинг бир қисми). 

КУРИШ 1 Кўрмоқ фл. ҳар. н. Севгилинг- 
ни кўриш сенга насиб қилмайди, ҳозир ичга- 
нинг май эмас, заҳар. Ў. Ҳошимов, Қал- 
бингга қулоқ сол. 

2 тиб. Ташқи муҳитдаги нарсаларнинг 
шакли, катта-кичиклиги, ранги, бир-би- 
рига нисбатан ўрни ва оралиғини аниқлаб, 
тегишли ҳаракатлар қилишга имкон бера- 
диган физиологик жараён. 

КЎРИШМОҚ 1 Кўрмоқ фл. бирг. н. Сиз 
билан анчадан бери кўришганимиз йўқ. Бо- 
лалар кино кўришди. н Булар кўприкдан 
ўтишда ажойиб манзарани кўришди.. А. Қаҳ- 
ҳор, Қўшчинор чироқлари. 

2 Салом-алик қилишмоқ, саломлашмоқ. 
Исроил, Эминлар ҳам у билан бошқатдан 
қучоқлашиб кўришдилар. И. Раҳим, Чин му- 
ҳаббат. -Хуш келибсиз.. хурсандман, — деди 
уй эгаси улар билан кўришиб. М. Осим, Ибн 
Сино қиссаси. 




3 Учрашмоқ, юз кўришмоқ. Хайр, эрта- 
га кўришамиз. Улар тез-тез кўришиб rnypu- 
шади. н -Кўришганимизга анча бўлди, — 
базўр жавоб берди Йўлчи. Ойбек, Танлан- 
ган асарлар. «Шу йигитни кўрсам, бир ғала- 
mu бўлиб кетаман», дермиш. Ҳа, Сора ҳам, 
кўришганларида бир оз ранги ўчарди, дейди. 
П. Турсун, Ўқитувчи. 

Юз кўришмоқ Бир-бирини кўрмоқ, 
юзма-юз бўлмоқ. Эъзозхон уни ўз отаси қато- 
ри ҳисоблаб, бу ерга кўчиб келган кунлари- 
даёқ юз кўришган эди. Ҳ. Ғулом, Машъал. 

КЎРК Ҳусн, чирой, гўзаллик. Тоғлар- 
нинг беткай томонларида энди гуллаган жий- 
далар боғларнинг кўркига кўрк қўшарди. О. 
Ёқубов, Ота изидан. 

КЎРКАМ Кўриниши ёқимли, чиройли, 
гўзал. Кўркам йигит. Қадди-қомати кўркам. 
Тошкент — республикамизнинг обод ва 
кўркам шаҳарларидан бири. н Онаси ҳали 
ёш, орқаси билан битта соч, кўркам жувон 
эди. Ў. Ҳошимов, Қалбингга қулоқ сол. 
Шаҳарнинг шимолидаги кўркам чорбоғ баланд 
девор билан ўралган. П. Қодиров, Юлдузли 
тунлар. 

КЎРКАМЛАШМОҚ Кўркам тусга кир- 
моқ; гўзаллашмоқ. Ҳақли равишда дўстлик 
ва қардоиглик игаҳри деб аталаётган Ўзбе- 
кистоннинг қадимий ва ҳамиига навқирон 
пойтахти кўз ўнгимизда кўркамлашиб, ёша- 
риб бормоқда. Газетадан. 

КЎРКАМЛИК Кўрк-чиройга эгалик, 
кўркам ҳолат. Анвойи гуллар, ток ишкомла- 
ри ва мўъжаз боғлар ажиб файз ва кўркам- 
лик бахш этиб турибди. Газетадан. Ёнбағир- 
ларни кўзни қамаштирувчи ям-яигил тиниқ 
сунбуллар кўрпадай қоплаган, булар тепалар- 
да ўсиб ётувчи турли-туман гиёҳлардан ўз 
кўркамлиги билан ажралиб туради. Ҳ. На- 
зир, Сўнмас чақмоқлар. 

КЎРКЛИ кам қўлл. айн. кўркам. Тошкент 
Осиёнинг кўркли ўрнида, Мақталса арзийди, 
оз эмас, анча. Ғ. Ғулом. Қора, кулранг, тилла- 
ранг қўзичоқлар бирам кўрклики, кўриб кўзим 
тўймайди. М. Назаров, Жўш лочини. 

КЎРКСИЗ Кўриниши ёқимсиз, чирой- 
ли эмас; хунук. Хотин Офтоб ойимнинг бу 
гапидан ҳайрон бўлди ва ўйлаб сўради: - 
Нима бало, куёвинг кўрксизми? А. Қоди- 
рий, Ўтган кунлар. Эркаксиз уй файзсиз, 
кўрксиз кўринади кўзга. М. Алавия, Бола- 
ларимнинг отаси. 


КЎР-КЎРОНА [ф. — кўрлар- 

ча, ўйламай, фикр юритмай] рвиг. Муло- 
ҳаза юритмасдан, яхши ўйлаб кўрмасдан. 
-Бу гаплар бошқа бировни эслаб туриб, менга 
айтилган экан. Мен уни кўр-кўрона қабул 
қилибман, — деди Маҳбуба Маҳмудга. А. 
Убайдуллаев, Ҳаёт оқими. Ажабо, эл хиз- 
матини бажариигга аҳд қилган журналист 
кўр-кўрона одим ташлаши мумкинми? М. 
Жўра, Ноширнома. Пахта далаларида ўзи- 
ни оқлаган тажрибани кўр-кўрона шолипо- 
яга кўчириш ўринлимикин? «Ўзбекистон 
қўриқлари». 

КЎРЛАРЧА айн. кўр-кўрона. Ҳар но- 

маъқулчиликка кўрларча отиладиган баъ- 
зи йигитлар муштларига тупуриб, бир- 
бирларига кўз олайтираркан, кексалар 
пайқаб қолишди-да, оталарча койииг би- 
лан босди-босди қилиб қўйишди. Ойбек, 
Танланган асарлар. 

КЎРЛИК 1 Кўриш қобилиятининг бу- 
тунлай йўқолиши, йўқлиги; сўқирлик. 
Кўрлик туғма ва орттирилган бўлади. Орт- 
тирилган кўрлик кўз касалликлари.. шунинг- 
дек, кўз косаси ва бош мия игикастларидан 
сўнг пайдо бўлади. «ЎзМЭ». 

2 кўчма Нарсалар, воқеа-ҳодисалар мо- 
ҳиятига тўлиқ тушуна олмаслик; онгсизлик, 
билимсизлик; бехабарлик. Сиёсий кўрлик. 
н Лекин [Йўлчи] ўз саводсизлигидан энди 
жуда чуқур ўксинди: «Мана, бу ўрис китоб 
билан дардлашиб ётибди, лаби қимирламаса 
ҳам, гаплаша ётибди.. Эҳ. кўрлик қурсин!» 
Ойбек, Танланган асарлар. 

КУРМАНА 1 Келинни ёки янги туғил- 
ган болани биринчи марта кўришда яқин 
кишилар, қариндош-уруғлар томонидан 
бериладиган совға. Кўрмана бермоқ. н - Той- 
чоғимнинг кўрманасини чиқар, дадаси, — деди 
[Ўзбек ойим]. А. Қодирий, Ўтган кунлар. 
Олим бўлган дўстининг табриги ҳамда ке- 
лин кўрманаси деб, ихчамгина, чиройли бир 
магнитофонни кўтариб, Собиржон кириб 
келди. Д. Нурий, Осмон устуни. 

2 Кўриш (кўргазма) учун қилинган. 
Баъзи серҳашам, ялтироқ, кўрмана учун 
қуриб қўйилган игийпонлардан эмас. Р. Фай- 
зий, Асад либоси. Баъзилар «Бу маигина 
кўрмана учун қўйилармиш» деса, баъзилар 
«Тўппа-тўғри Москвага.. [кўргазмага] юбо- 
рилармиш», дебўйлади. И. Раҳим, Зангори 
кема капитани. 



КЎРМОҚ 1 Кўриш қобилиятига эга 
бўлмоқ, киши ва нарсаларнинг, борлиқ- 
нииг кўриниши қандайлигини фарқлай 
билмоқ. Икромнинг дадаси Тўймат акани, 
кўзингиз яхши кўрмас экан, деб олишмади. С. 
Сиёев, Ёруғлик. Отамнинг бир кўзи кўрмай 
қолди. С. Сиёев, Ёруғлик. 

2 Кўз билан илғамоқ, кўз воситасида 
аниқ фарқламоқ, сезмоқ, билмоқ. Лекин 
рашк қитиқлаган кезларда чеҳранг ўзгара- 
ди. Мен буни ўз кўзим билан кўрганман. А. 
Қаҳҳор, Қўшчинор чироқлари. Фотимани 
устаникидан чиқиб келаётганини кўрганлар 
аввал ҳайрон бўлишди. Т. Ашуров, Оқ от. 

3 Танишиш, билиш, аниқлаш ва ш. к. 
мақсадда кўздан, назардан кечирмоқ; на- 
зар солиб текширмоқ; қарамоқ. Врач касал- 
ни кўрди. Китобни кўрмоқ. н Маллавой 
ака.. чориғини чироққа солиб кўрди. А. Қаҳ- 
ҳор, Қўшчинор чироқлари. Вакилнинг ўғил 
боласи раис билан суҳбатлашиб, планни 
кўриб, палов тўрани еб, йўлига равона бўла- 
ди. «Гулдаста». Ака, тезроқ кўриб беринг, 
шошиб турибман. С. Сиёев, Ёруғлик. 

4 Бирор тўхтамга келиш, чора белгилаш 
учун муҳокама қилмоқ. Бировнинг аризасини 
кўрмоқ. Бу масалани мажлисда кўрамиз. 

5 Дуч келтирмоқ, учратмоқ. Сал кеч қол- 
ганингда, кўролмай, армонда кетардим. И. 
Раҳим, Чин муҳаббат. Вой, ҳароми ноинсоф! 
Мен бундай мўлтонини сира кўрганим йўқ 
эди. Ойбек, Танланган асарлар. 

6 Ҳол-аҳвол сўраб йўқламоқ. Беморни 
кўрмоқ. н [Унсин:] Гулнор опани унутмай- 
ман сира, уни кўргани тез-тез келиб тура- 
ман. Ойбек, Танланган асарлар. [Курбон 
ота:] МТСга келганида, [Ўрмонжон/ мени 
кўрмасдан кетмайди. А. Қаҳҳор, Қўшчинор 
чироқлари. 

7 Бошдан кечирмоқ; тажрибадан ўтказ- 
моқ. У кўп қийинчиликларни кўрган киши. н 
-Ҳар қанча дарбадарлик бўлса, мен кўрган- 
ман, ўғлимга қолгани йўқ, — деди Сидиқжон. 
А. Қаҳҳор, Қўшчинор чироқлари. Йигитликда 
бизнинг бошимиздан ўтган саргузашт шун- 
доқ бўлган, ўғилларим. Бизнинг кўрганлари- 
миз қурсин. П. Турсун, Ўқитувчи. 

8 Бирор кимса ёки нарсага эга бўлмоқ, 
эришмоқ, етишмоқ. Давлат кўрмоқ. н Яқин 
тўрт ойча умр қилдик. Умримда хотин кўрга- 
ним ҳам шу. А. Қаҳҳор, Қўшчинор чироқла- 
ри. Кампир.. эшикка қаради: -Вой, оғзингизга 


ёғ, ўғлим! Келин кўрадиган куним ҳам борми- 
кин! А. Қаҳҳор, Қўшчинор чироқлари. Мен- 
ку йилда беш газ чит кўрмайман, кели- 
шингизда шу бечорага бир нарса олиб келсан- 
гиз-чи сиз ҳам одам бўлиб! А. Қаҳҳор, Майиз 
емаган хотин. Мен ҳам орзу-ҳавас кўраман, 
деб сиз билан бир ёстиққа бош қўйганман. С. 
Нуров, Нарвон. Бош бўлинг, cye чиқарайлик, 
экин қилайлик, оз бўлсаям, оғзимиз ош кўрсин. 
М. Исмоилий, Фарғона т. о. 

9 Томоша қилмоқ, томошабин сифатида 
кузатмоқ. Болалар телевизор кўрмоқда. Кеча 
янги кино кўрдик. н Эсингда борми, район- 
дан театр кўриб келаётган кечамиз аравада 
Сотиболди, ашула айтамиз, деб Канизакни 
қистади, кўнмагандан кейин, сочидан торт- 
ди. А. Қаҳҳор, Қўшчинор чироқлари. 

10 Юз берган воқеага бошқа киши ёки 
нарсани сабаб қилиб кўрсатмоқ. Китобни 
ўзи йўқотиб, мендан кўраётир. Ўзинг қилиб, 
бировдан кўрма! н Чаросни тинч қўясиз. 
Бўлмаса, ўзингиздан кўринг. Ў. Ҳошимов, 
Қалбингга қулоқ сол. 

11 Тажрибада синамоқ, синаб билмоқ. Ер 
сотганларнинг кўпини кўрдик, охири гадой 
бўлади. Ойбек, Танланган асарлар. Вексель 
деган сўз чиқди. Уни ҳам кўрдик, бениҳоят 
зарур нарса. Ойбек, Танланган асарлар. 

12 Пайқаб олмоқ, илғамоқ, туймоқ. Кат- 
та кўрмаганни кичик кўради, кичик кўрма- 
ганни катта кўради, иккаласи биргалашиб 
қараса, ҳеч нарса кўздан қочмайди, дейди халқ. 
А. Қаҳҳор, Қўшчинор чироқлари. Дафъатан 
қулоғига чалиниб қоладиган гап-сўзларда, бай- 
ту ғазалларда энди бутунлай ўзгача маъно 
кўради. X. Султонов, Онамнинг юрти. Омон 
мустақил фикрли, чўрткесар, узоқни кўра 
оладиган, тадбиркор, яхши дўст эди. С. Ка- 
роматов, Олтин қум. 

13 Бирор нарсани таъкидлаш ва унга 
диққат-эътиборни жалб этиш учун қўлла- 
нади. Ширинлигини кўр! н [Набигулнинг 
акаси:] -Дидни кўринг-а, трафаретнинг 
рангига мос абажур! А. Қаҳҳор, Қанотсиз 
читтак. Болтабой «кўрдингми, яширмайди» 
деган мазмунда Сидиқжоннинг тиззасини 
босиб қўйди. А. Қаҳҳор, Қўшчинор чироқ- 
лари. Замоннинг тескарилигини кўринг! Шо- 
ҳимардонга очиқ келолмасам! К. Яшин, 
Ҳамза. 

14 Айрим сўзлар билан бирикиб, шу 
сўз билдирган иш-ҳаракатни амалга ошир- 




моқ маъносини билдиради. Чора кўрмоқ. 
Ҳозирлик кўрмоқ. н Бригада аъзолари айни 
вақтда пахта йиғим-теримига ҳар тараф- 
лама қизғин тайёргарлик кўрмоқдалар. Га- 
зетадан. 

15 ..деб ҳисобламоқ, билмоқ; ..деб қара- 
моқ, тушунмоқ. Лойиқ кўрмоқ. Мувофиқ 
кўрмоқ. Раво кўрмоқ. Оз бўлса ҳам, кўп ўрни- 
да кўринг. У йигитни ўзига тенг кўрмади. 
Барчани баравар кўрмоқ. Мен сени ўз укам- 
дай кўраман. н [Йўлчи:] Синглим, ўз yu- 
ингдай кўр, тортинма. Кампирнинг юмуш- 
ларига қараш. Ойбек, Танланган асарлар. 
Камол қози ҳам Сафохон тўранинг гапларига 
эътироз билдирмасликни маъқул кўрди, ше- 
килли, тек қулоқ солиб турарди. К. Яшин, 
Ҳамза. 

16 кўм. фл. взф. Ҳаракатнинг синаш учун 
бажарилишини, бажармаслик ҳақида огоҳ- 
лантиришни билдиради. Синаб кўр. Ўйлаб кўр. 
Сўраб кўраман. Айта кўрма. Бора кўрмасин. 

Елкамнинг чуқури кўрсин қ. елка. Иш 
кўрган қ. иш. Иш кўрмоқ Иш юритмоқ, иш 
тутмоқ. Бундоқ каллани ишлатинг, тулкидек 
айёр, мушукдек муғамбир бўлинг, зимдан иш 
кўринг. К. Яшин, Ҳамза. Кун кўрмоқ Ҳаёт 
кечирмоқ. Унинг касби ямоқчи бўлиб, зўрға 
кун кўрар экан. «Гулдаста». Кўпни кўрган қ. 
кўп. Кўрарга кўзи, отарга ўқи йўқ Ҳадцан 
ташқари ёмон кўради. -Ўзимнинг ҳам тўра- 
ни кўрарга кўзим, отарга ўқим йўқ, — деди 
чилим тортиб туриб Рустам ака. Ж. Шари- 
пов, Хоразм. Кўргани (ёки кўришга) кўзи 
йўқ Жуда ёмон кўради. Шерали бундай ло- 
қайд одамларни кўрарга кўзи бўлмаса-да, 
ҳозир ўзини мумкин қадар босди. С. Карома- 
тов, Олтин қум. Туя кўрдингми — йўқ Ўзини 
ҳеч нарса кўрмаган, билмаган қилиб кўрса- 
тиш лозимлигини таъкидлаш учун ишла- 
тиладиган матал. [Баққол:] Иложи бўлса, 
яматганингизни айтманг, койиб-нетиб юр- 
масин тағин. Туя кўрдингми — йўқ, васса- 
лом. Ойбек, Танланган асарлар. Узоқни 
кўрмоқ қ. узоқ. Хўжа кўрсинга қ. хўжа. Юз 
кўрмас бўлиб кетмоқ қ. юз I. 

КЎРНАМАК [ф. j jjS — яхшиликни 
билмайдиган, нонкўр] Яхшиликни қадрла- 
майдиган; яхшиликка ёмонлик қиладиган; 
тузингни ичиб, тузлуғингга тупурадиган; 
нонкўр. Тилингга куйдирги чиққур, едириб- 
ичириб, сендан эшитганим шу бўлдими, 
кўрнамак. С. Анорбоев, Оқсой. Сенларга ях- 


шилик қилганнингўзи аҳмоқ!Кўрнамак!Ҳам- 
за, Бой ила хизматчи. ..ноз-неъматидан, су- 
видан, еридан, тузидан фойдаланиб туриб, 
унга нафи тегмаётган кишиларни кўрнамак, 
ношукур демасдан бўладими ахир! Ш. Тош- 
матов, Пахтакор, касбингни улуғла. 

КЎРНАМАКЛИК Кўрнамакка хос ху- 
сусият, хатти-ҳаракат. Нон ва бошқа озиқ- 
овқат маҳсулотларини беҳуда исроф этиш 
кўрнамаклик, қолаверса, жиноятдир. С. Маҳ- 
камов, Ноз-неъматни қадрланг. 

КЎРОЙДИН Булутлар орқасидан ўтиб 
тушиб турган хира тарздаги ойдин. У[Лола] 
узоқдан алланарсанинг қорасини кўриб қол- 
ди-да, кўройдин бўлгани учун, яхши таний 
олмай, суюнганидан отини чоптириб кетди. 
Ё. Шукуров, Биринчи парвоз. ..кўройдинда 
қоп-қорайиб ётган даладан илон изи бўлиб 
кетган оқиш йўлнинг уфқида бир нима «йилт» 
этди, бир нечта қора кўринди. А. Қаҳҳор, 
Қўшчинор чироқлари. Кўройдин бир кеча. 
Осмонда паға-паға булутлар. X. Тўхтабоев, 
Йиллар ва йўллар. 

КЎРОЛМАСЛИК Бошқанинг муваффа- 
қиятидан, яхши яшашидан рашк қилиш, 
унга ҳасад, ғараз туйғуси билан қараш. Бор 
бўлсанг — кўролмайди, йўқ бўлсанг — берол- 
майди. н Шундай одамлар борки, ўзларида 
ҳеч нима йўқ, бошқанинг мулкига ҳасад қила- 
ди, кўролмайди. Ойбек, Танланган асарлар. 

КУРПА 1 Ётганда, ухлаганда, совуқдан 
сақланиш учун устга ёпиладиган, чорбур- 
чак ғилоф ичига пахта солиб қавилган 
рўзғор буюми. Духоба кўрпа. Шоҳи кўрпа. 
Кўрпа қавимоқ. Кўрпага бурканмоқ. н -Ус- 
тимга кўрпа ташла! — dedu хотинига у, 
титроқ товуш билан. Ҳ. Ғулом, Машъал. 
Улар [ҳокимлар] юмшоқ шоҳи кўрпаларда 
ағанаб, пишиллаб.. ухлашмоқда. Мирмуҳсин, 
Меъмор. 

2 кўчма Умуман, устни, юзани қопла- 
ган нарса. Кечаги қор тинган, ҳудудсиз да- 
лалар оппоқ кўрпа остида жимгина ором 
олмоқда. Ў. Усмонов, Сирли соҳил. Осмон- 
дан вариллаб самолёт ўтиб кетди. Кўлан- 
каси йўллар, боғлар, тош ва ариқлар, да- 
рахтларнинг кўрпа бўлиб ётган яшил яп- 
роқлари устидан судралиб боряпти. С. Ну- 
ров, Нарвон. 

Бир кўрпада катта бўлмоқ Бир оила ёки 
хонадонда ўсмоқ, ёшликдан бирга яшаб 
келмоқ. Шундай пайтда Коля — Кудратнинг 




Р1 STa 


бир кўрпада катта бўлган оғайниси — лсо- 
нига ора кирарди. Ҳ. Назир, Сўнмас чақ- 
моқлар. Кўрпа кўтарди шв. Малай, югурдак. 
Ўринбой қалъачининг.. гумаштаси ва кўрпа 
кўтардиси бўлган бир киши фаол колхозчи 
бўлмас. С. Айний, Қуллар. Кўрпага қараб оёқ 
узатмоқ Ҳол-қудратига қараб, ўз имкони- 
ятини ҳисобга олган ҳолда иш тутмоқ. Сиз 
учун хижолат чекишни истамайман. Ҳам- 
мамиз ҳам кўрпага қараб оёқ узатганимиз 
яхши. С. Абдулла, Соялар. Кўрпа (-ёстиқ)ни 
кўтармоқ Кетмоқ, кўчиб кетмоқ; бадарға 
бўлмоқ. Учар бу ердан ҳам кўрпа-ёстиғини 
кўтарди. н Орамизга совуқлик тушади, 
мана бу ёмон нарса. Кейин мен кўрпа-ёсти- 
ғимни кўтариб, қай эшикка бораман? Ой- 
бек, Танланган асарлар. Бир куни бойбува 
арзимаган сабаб билан уриш чиқарди-да, Хол- 
бойга қараб: -Кўрпангни кўтар, гадолар. 
Тўрт томонинг қибла! — деб дарвозани 
кўрсатди. К. Яшин, Ҳамза. 

КУРПАЛИК 1 Кўрпа қилинадиган, 
кўрпабоп мато, газлама. Сатин олдим кўрпа- 
лик: Гуллари турлик-турлик. «Қўшиқлар». 
Ҳаерда яхши духоба ёки чойшаб, кўрпалик 
ёки чиройли кийимлик борлигини эшитса.. 
олиб келмагунча тинчимасди. О. Ёқубов, 
Гулдаста. 

2 Кўрпага етадиган. Икки кўрпалик 
атлас ( сатин ). 

КЎРПАЧА Ўтириш учун остга тўшала- 
диган, узун ғилоф ичига пахта солиб қавил- 
ган қалин ва юмшоқ тўшак. Ўчоққа яқинроқ 
ерда, кигиз устига солинган кўрпачада, кич- 
кина бир сариқ, бужур одам кўк пиёладан 
чой ҳўплабўтирибди. П. Турсун, Ўқитувчи. 
Кўрпача ёзиб, уни ўтқазгач, «мен ҳозир», деб 
эшикка чиқиб кетди. С. Кароматов, Олтин 
қум. 

Соясига кўрпача солмоқ (ёки ёзмоқ) Ўта 

ҳурмат билан, елиб-югуриб хизмат қилмоқ, 
кутмоқ. Ўзи шоир экан. Ишқилиб, мақтаб 
ёзсин-да, деб соясига кўрпача ёзгудек елиб- 
югуриб хизмат қилдим. С. Анорбоев, Оқсой. 
Мунча, улуғларнинг соясига кўрпача солма- 
санг. С. Аҳмад, Ҳукм. 

КЎРСАТИШ Кўрсатмоқ фл. ҳар. н. 

Кўрсатиш олмоши тлш. Шахс ёки нар- 
саларни кўрсатиш, унга ишора қилиш учун 
қўлланувчи олмош. Мас., бу, шу, у. 

КЎРСАТКИЧ 1 Кўрсатиш учун хизмат 
қилувчи ёзув, стрелка ва ш. к. Йўл кўрсат- 
кич. Кўрсаткич бармоқ. 


2 Бирор нарсанинг ривожи, даражаси, 
ишнинг бориши, бажарилиши ва ш. к. ни 
билдирувчи белги ёки нарса, натижа. Халқ 
хўжалиги тараққиётининг кўрсаткичлари. 
Талабалар имтиҳонларда юқори кўрсаткич- 
ларга эришдилар. н Албатта, ишимизга баҳо 
берар эканлар, энг олдин кўрсаткичларимиз 
ва сўнгра аҳволимизни ҳисобга оладилар. Ш. 
Рашидов, Бўрондан кучли. Бундай юқори 
кўрсаткичларга эриишшда тажрибакор кек- 
саларнинг қўшаётган ҳиссалари каттадир. 
Назармат, Жўрлар баланд сайрайди. 

3 тлш. Бирор категорияга тааллуқлилик- 
ни кўрсатиб турувчи белги; қўшимча. Грам- 
матик кўрсаткич. Эгалик кўрсаткичи. 

КУРСАТМА 1 Қандай ҳаракат қилиш, 
ишлаш лозимлигини кўрсатувчи йўл-йўриқ; 
қўлланма. Уқоғоздаги кўрсатмадан чекиниш- 
ни интизомни қўпол равишда бузиш, деб 
ҳисоблайди. С. Кароматов, Сўнгги бархан. У 
«шеф»дан баъзи кўрсатмаларни олгач, аста 
ўрнидан турар экан, Аъзам Зоҳидович сўраб 
қолди. О. Мўминов, Хиёбондаги уч учра- 
шув. Инженер бу ерга ҳар куни келиб, ишни 
кўрар, Башоратга кўрсатмалар бериб кетар 
эди. А. Мухтор, Опа-сингиллар. 

2 ҳуқ. Тергов-суд жараёнларида бирор 
аҳамиятли ҳолат ҳақида шахс (гувоҳ ва 
б.)нинг берган маълумоти; далил. Гувоҳлар- 
нинг кўрсатмасидан маълумки, баҳслашаёт- 
ган овозлар марҳумларга тегишли эмас. «Фан 
ва турмуш». 

КЎРСАТМОҚ1 Кўрмоқ фл. орт. н. Китоб- 
ларни кўрсатди. н Шогирд йигит Муродни 
кўрсатди. Т. Мурод, Оқ от. 

2 Намойиш қилмоқ; амалда исботламоқ; 
билдирмоқ. Билимдонлигини кўрсатди. 
Дўстлигини кўрсатди. н У[Аҳмаджон] меҳ- 
натга бўлган қобилиятини айниқса колхозда 
кўрсатди. А. Қаҳҳор, Олтин юлдуз. Бу йи- 
гит бошқа ҳеч ишда ўзини кўрсатмаган эди, 
шу ишга қўйдик, бунда ўзини кўрсатди. А. 
Қаҳхор, Картина. 

3 Далил келтирмоқ, айтиб ёки намойиш 
қилиб исботламоқ. Баҳона кўрсатмоқ. Да- 
лил кўрсатмоқ. Сабаб кўрсатмоқ. н Бунга 
нима важ кўрсатасиз? Кўрдингизми, кўрса- 
таётган важингизнинг ўзи важга муҳтож. 
А. Қаҳҳор, Қўшчинор чироқлари. 

4 Нишон бермоқ; далолат, ишора қил- 
моқ, билдирмоқ. Бу нарса кўрсатадики, 
Мирзакарим отам дунё лаззатини яхши ту- 




шунадилар, яна кўп вақт бу лаззатдан баҳ- 
раманд бўлишни истайдилар. Ойбек, Тан- 
ланган асарлар. Лекин кечаси кўринган бу- 
тун аломатлар душман иштоб билан чеки- 
наётганини кўрсатар эди. А. Қаҳҳор, Ол- 
тин юлдуз. 

5 Бирор иш ёки вазифани бажариш учун 
бировнинг мувофиқлигини, муносиблиги- 
ни айтмоқ, номзодини таклиф этмоқ. Ара- 
вакаш.. Йўлчини чақирди: -Катта ойимнинг 
юмушлари бор экан. Менга буюрган эдилар. 
Ишим зарурлигидан сизни кўрсатдим. Сиз 
учрашинг. Ойбек, Танланган асарлар. 

6 с. т. Адабини, таъзирини бермоқ; ўч 
олмоқ. Қачонгача овозимни бўғадилар; ти- 
рикман — тинчимайман. Кўрсатаман улар- 
га! Ойбек, Танланган асарлар. Халойиқ ол- 
дида мени беобрў қилишнинг оқибатини сен 
ит қорига бир кўрсатиб қўяй ҳали! М. Ис- 
моилий, Фарғона т. о. 

7 «Қилиб», «этиб» равишдошлари би- 
лан бирикиб, улар бошқарган сўздан анг- 
лашилган белги ёки хусусиятга эга экан- 
ликни исботлашга, бунга бошқаларни 
ишонтиришга уринмоқ маъносида ишла- 
тилади. Бировни ёмон қилиб кўрсатма. Ўзини 
билармон қилиб кўрсатмоқ. н Галкин ўзи- 
ни қўй оғзидан чўп олмаган қилиб кўрсатишга 
интилар эди. К. Яшин, Ҳамза. 

8 Айрим отлар билан бирикиб, шу от- 
лар билдирган иш-ҳаракат, нарсани 
қилиш, намоён этиш маъносини билдира- 
ди. Ғайрат кўрсатмоқ. Жасорат кўрсатмоқ. 
Матонат кўрсатмоқ. Таъсир кўрсатмоқ. 
Қаршилик кўрсатмоқ. Ғамхўрлик кўрсатмоқ. 
Ҳурмат кўрсатмоқ. н Гулнорнинг ғойиб 
бўлиши Йўлчига яшин урган каби таъсир 
кўрсатди. Ойбек, Танланган асарлар. [Азиз- 
бек:] Бунчалик ғайрат кўрсатган фуқаролар- 
га раҳмат, дунё тургунча турсинлар! А. Қо- 
дирий, Ўтган кунлар. Бунда, айниқса, каш- 
мирлик дарвеш жонбозлик кўрсатди. К. 
Яшин, Ҳамза. 

Жонини кўзига кўрсатмоқ Қаттиқ азоб 
бермоқ. -Ислом, мен бу итнинг вангиллаши- 
ни эшитмоқчиман, жонини кўзига бир кўрса- 
тиб қўй, — деди ғазабдан кўзининг пахтаси 
чиқиб кетган Эргаш. К. Яшин, Ҳамза. Иш 
кўрсатмоқ Бирор иш билан ном қозонмоқ, 
маълум-машҳур бўлмоқ. Ҳозирги замон иш 
кўрсатганники. У. Исмоилов, Сайланма. Йўл 
кўрсатмоқ Йўл-йўриқ тарзидаги фикр айт- 


моқ, маслаҳат бермоқ. Ешларга йўл кўрсат- 
моқ. н Кечирим сўраб, хат ёз, йўл кўрса- 
тади Эргаш. «Гулдаста». Кунини кўрсатмоқ 
Ниҳоятда қийин (оғир) аҳволга солмоқ, 
адабини бермоқ. Сен шошмай тур ҳали.. 
отамга айтиб бераман, кунингни кўрсата- 
ди. С. Сиёев, Ёруғлик. Оёғи (ёки оёғининг 
учи) билан кўрсатмоқ Кимсани ўта менси- 
маслик, унга шундай муносабатни билди- 
ради. ..у билган одамлар ёўзидан паст, ёўзи- 
дан юқори; ўзидан паст одамни оёғи билан 
кўрсатар, ўзидан юқори одамнинг эса оёғига 
йиқилар эди. А. Қаҳҳор, Сароб. Қорасини 
кўрсатмайди Бутунлай кўринмайди, кўри- 
ниш бермайди, учрашмайди. Бу нима гап, 
қизим?Ақлли, ҳушли, кап-катта йигит бир- 
дан қорасини кўрсатмай кетсин! Ойбек, 
Танланган асарлар. 

КЎРСАТУВ 1 Кинофильм, телевидение 
кабилар орқали намойиш қилиш, бериш. 
Янги йил кўрсатувларини томоша қилдик. н 
Кўрсатув мобайнида болаларнинг маънавий 
ва жисмоний камолоти хусусида гап боради. 
Газетадан. 

2 айн. кўрсатма 2. Айбга иқрорлик маз- 
мунидаги кўрсатув синчковлик билан тек- 
ширилиши лозим. «ЎзМЭ». 

КУРСИЧҚОН Ер остида яшашга ва 
узун курак тишлари ер қазишга мосланган, 
кичкина чала юмуқ кўзлари бор, ўсим- 
ликхўр кемирувчи сутэмизувчи ҳайвон. Худ- 
ди кўрсичқон инидан бир неча тешик ясаб 
қўйгандек, унинг ҳам уч кўча эишги бўлиб.. 
М. Осим, Тилсиз гувоҳ. 

КЎРФАЗ геогр. Океан, денгиз ёки 
кўлнинг қуруқлик ичкарисига кирган қис- 
ми; қўлтиқ. Кўрганмисиз Орол кўрфазлари- 
ни, Қамиш оппоқ бўлиб гуллаган маҳал. А. 
Мухтор. 

КЎРШАПАЛАК [ф. jjZ — кўрмай 

тунда учувчи] Қўлқанотли сутэмизувчилар- 
га мансуб, тунда фаол ҳаёт кечирувчи, кўзи 
яхши кўрмайдиган, эшитиш аъзоси ривож- 
ланган жонивор. Қоронғи сомонхона, молхо- 
наларнинг шифтида яшириниб ётган кўрша- 
палакларгина энди яйрашар, учишар, пашша 
овлашар эди. С. Анорбоев, Оқсой. 

КЎСА [ф. *~ш — сийрак соқол; шун- 

дай соқолли одам] 1 Соқол-мўйлови жуда 
сийрак ёки бутунлай йўқ, чиқмайдиган. 
Кўса одам. Аҳмоқ ҳориганини билмас, кўса 
— қариганини. Мақол. н Аравакаш камсо- 

қол, кўсароқ, мулойимгина киши. Ойбек, Бо- 
лалик. У ориқ юзлари каҳрабодек сарғайиб 
кетган, соқол-мўйлаби йўқ, кўса эди. Мир- 
муҳсин, Меъмор. 

Алдар кўса Кўпгина шарқ эртаклари- 
нинг асосий қаҳрамони — тадбирли ва айёр 
киши образи. 

2 кўчма Ўт-ўлани кам, гиёҳ кам чиққан 
ёки мутлақо унмайдиган. Эҳе, бу кўса ерлар 
ҳам шундай гуллаб кетсинки, одамлар бир 
сайр қилииши орзу қилсин. Ойбек, О. в. ша- 
бадалар. 

КУСАК Ғўзанинг гулдан сўнг тугадиган, 
ичида пахта етиладиган, чаноқлардан ибо- 
рат меваси. Ғўзалар шоналарини тутиб қол- 
ди, Шоналар гулга, гуллар кўсакка айлана 
бошлади. Н. Сафаров, Оловли излар. Бир 
текис ривожланган ғўзанинг ҳар тупида 6- 7 
тадан кўсак мавжуд. Газетадан. 

КЎСАКЛАМОҚ Кўсак ҳосил қилмоқ, 
кўсак боғламоқ. МТС ёнидаги пайкалда 
ўтган йили ғўза кўкрак бўйи ўсибди, тепа- 
сигача кўсаклаб, қарийб ҳаммаси очилибди. 
Й. Шамшаров, Қўриқ меъморлари. 

КЎСАНАМО [ ф. Uj л_^ Д — кўса кўри- 
нишли] Кўсага ўхшаш, соқол-мўйлови сий- 
ракроқ. Кўсанамо бир киши ўтирганларни 
оғзига қаратиб, нимадир ҳикоя қиларди. С. 
Аҳмад, Ҳукм. Ёиш йигирма бешлардан ош- 
ган бўлса ҳам, юзига ҳали дуруст соқол чиқ- 
маган, кўсанамо Аҳмад танбал оғзини меъ- 
морнинг қулоғига яқинлаштириб шивирлади.. 
П. Қодиров, Юлдузли тунлар. 

КУСОВ шв. қ. косов. Ғиёсиддин аълам- 
нинг кўсовга ўхшаган қоп-қора қўлларида эса.. 
устига шойи рўмолчада туз қўйилган кат- 
такон баркаш бор эди. М. Исмоилий, Фар- 
ғона т. о. 

КЎСТ I [ф. ..iLS — озайиш камайиш; 
зарар, зиён] айн. кам 3, кам-кўст. 300 сўм 
пул юбордим, каму кўстингга ишлат. «Муш- 
тум». Деҳқон ёки боғбон бозорга олиб келган 
молини кўтарасига наридан-бери сотади-ю, 
кам-кўстини харид қилиб, тирикчилигига 
шошилади. К. Яшин, Ҳамза. 

КУСТ II кам. қўлл. Бирор нарсанинг 
ортиқча, ошиқча қисми. Кўстини қирқиб 
ташламоқ. 

КЎТАК : кўтак арава Ғилдираклари ки- 
чик, пастак арава; дўнгалак арава. Орқалари- 
да сап-сариқ мўйлови чўччайган Шодмонқул 


аравакашнинг шалоғи чиққан кутак араваси 
кўринди. Н. Қобил, Унутилган соҳиллар. 

КЎТАЛАНГ Ётса туролмайдиган; бедар- 
мон. Кўталанг бузоқ. 

КЎТАРА Бутун борича, яхлит ҳолда ёки 
катта, кўп миқдорда амалга оширилади- 
ган; улгуржи (олди-сотди, савдо ҳақида). 
Кўтара савдо. Кўтара (тарзда) олмоқ. 
Кўтара сотмоқ. н Шу вақтларда Муҳам- 
мадражаб у билан кўтара мол оладиган ха- 
ридорига қилгандай муомалада бўлар эди. А. 
Қаҳҳор, Сароб. 

Кўтара савдо қилмоқ 1) улгуржисига 
сотмоқ ёки олмоқ; 2) кўчма айб бўлса-да, 
бор гапни очиқ-ойдин, лўнда қилиб айтиб 
қўя қолмоқ. -Номаъқул бузоқнинг гўштини 
ебсан! Билдингми? — деди Очилдов кўтара 
савдо қилиб. А. Мираҳмедов, Ўт юраклар. 

КУТАРАМ шв. Кўталанг. Ҳожи хола зу- 
ғум бошлади: -Ҳай, латта бой, кўтарам 
бўлганмисиз? Мунча ёнингиз ердан узилмай- 
ди? М. Исмоилий, Фарғона т. о. 

КЎТАРАСИГА рвш. Бутун борича, ях- 
литича; улгуржи. Деҳқон ёки боғбон бозорга 
олиб келган молини кўтарасига наридан-бери 
сотади-ю, кам-кўстини харид қилиб, тирик- 
чилигига шошилади. К. Яшин, Ҳамза. 

КЎТАРАФУРУШ Кўтара савдо қилув- 
чи, кўтарасига сотувчи ёки сотиб олувчи. 
Кўтарафурушларга асло сотманг, деб қай- 
та-қайта тайинлади. Н. Норқобилов, Бе- 
катдаги оқ уйча. 

КУТАРГИЧ Кўтариш учун ишлатила- 
диган, кўтарадиган. Кўтаргич механизм. н 
Давлат пахтачилик махсус конструкторлик 
бюроси пахтачилик.. учун универсал кўтар- 
гич машина яратди. Газетадан. 

КЎТАРИЛМОҚ 1 Кўтармоқ фл. ўзл. ва 
мажҳ. н . Парда кўтарилди. Кўнглим тоғдек 
кўтарилди. Беморнинг ҳарорати кўтарилди. 
н Қирқ минг газ кўтарил, золимнинг дори! 
«Рустамхон». 

2 Юқори томонга ҳаракатланмоқ. Томга 
кўтарилмоқ. Ҳирга кўтарилмоқ. Осмонга 
кўтарилмоқ. н Каптарлар жуда баланд 
кўтарилиб, кўздан ғойиб бўлибдилар. «Чал- 
пак ёққан кун». Зиёбек бой уйидан чиқиб, 
йўнғичқазорга келганда, кун аллақачон бо- 
тиб, ой терак бўйи кўтарилиб қолган эди. 
Н. Фозилов, Дийдор. Тутун ва кукун кўкка 
кўтарилиб, қишлоқ ҳавосини бўғиб қўйган. И. 
Раҳим, Чин муҳаббат. 




3 Амал-вазифа жиҳатдан юқориламоқ; 
мансаби ошмоқ, мартабаси ортмоқ. Калла- 
ли бола экан, мана, ўз устида ишлаб, кўта- 
рилиб кетди. «Гулдаста». Мурод Носирович.. 
кўтарилиб кетган бўлсалар ҳам, мактаби- 
мизга тез-тез келиб турадилар. Э. Раимов, 
Ажаб қишлоқ. 

4 Куч, даража ва ш. к. жиҳатдан ошмоқ. 
Кунлар анча узайиб қолди, ҳавонинг ҳарора- 
ти кун сайин кўтарилиб, борлиқ мавжудот 
жонлана бошлади. Газетадан. Отлар ўлчовли 
қадам ташлаб.. илгари босаркан, йигитлар- 
нинг гоҳ кўтарилиб, гоҳ пасаядиган мунгли 
ашулалари остида мингбоши додҳонинг мия- 
си шу хил фикрлар билан ташвишланарди. 
Чўлпон, Кеча ва кундуз. 

5 Айрим сўзлар билан қўлланиб, шу сўз 
билдирган иш-ҳаракат, ҳодисанинг юз бе- 
ришини, юзага келишини билдиради. Кулги 
кўтарилди. Шамол кўтарилди. Шовқин кўта- 
рилди. н Бир муддат ўтар-ўтмас, даштда 
тўс-тўполон кўтарилди. Мирмуҳсин, Меъ- 
мор. Катта жанжал кўтарилишига кўзи 
етиб, шай бўлиб турди. К. Яшин, Ҳамза. 

6 Айрим сўзлар билан бирикканда, йўқ 
бўлмоқ, тарқалмоқ маъносини билдиради. 
Ёдидан (хаёлидан) кўтарилмоқ. Барака 
кўтарилди. н Юртдан инсоф-адолат кўта- 
рилган! Ойбек, Навоий. Лекин шу кунлардан 
бошлаб Собирнинг хаёлидан бош муҳаррир- 
нинг сўзлари кўтарилмай қолди. О. Мўми- 
нов, Хиёбондаги уч учрашув. 

Кўнгли кўтарилмоқ Кайфияти чоғ бўл- 
моқ. У кечаги фароғатли дамларни яна эсла- 
ди-ю, кўнгли кўтарилди. Ў. Ҳошимов, Қал- 
бингга қулоқ сол. 

КЎТАРИНКИ Зўр хурсандчилик ва 
фахрланиш ҳисси билан жонланган; жон- 
ли. Бу оқшом идорада ҳаёт ҳамма вақтда- 
гидан кўра шовқинли ва кўтаринки эди. Ой- 
бек, О. в. шабадалар. Атрофдаги одамларга 
қарасам, бошқаларнинг ҳам руҳи кўтарин- 
ки, чеҳраси очиқ. И. Юсупов, Олима билан 
бирликда. -Қани, жўнадик! — у кўтаринки 
бир вазиятда қўлларини қовуиипирди. С. 
Анорбоев, Оқсой. 

КЎТАРИНКИЛИК Кўтаринки ҳолат. 
Онда-сонда учраб қоладиган руҳий тушкун- 
ликни ҳамма ерда мавжуд ғоявий, маъна- 
вий кўтаринкилик бир зумда тарқатиб 
юборади. Т. Рустамов, Мангу жасорат. 
Ҳозирги кўтаринкилик, ҳаяжон шу қадар 


қудратли эдики, гўё ҳосил тўйига милли- 
онлаб киши қатнашаётгандай. Р. Файзий, 
Чўлга баҳор келди. 

КЎТАРМА 1 Кўтариладиган, кўтариб 
қўйиладиган қилиб қурилган. Кўтарма 
кўприк. Кўтарма тўғон. 

2 Тупроқдан баланд қилиб, кўтариб 
ишланган тепалик, ғов, тўсиқ. Темир йўл 
кўтармаси. Сув кўтармани ювиб кетди. н 
Кўтарма бошига қайтиб келган йигитлар 
унга ярим соатда тупроқ босиб, оёқлари би- 
лан шиббалаб, сув бузолмайдиган қилиб 
қўйдилар. С. Айний, Қуллар. Кўча бўйлари- 
га, кўтарма ариқ ёқаларига ўтқазилган тол- 
тераклар савлат тўкиб турибди. Газетадан. 

КЎТАРМАЛИК Ўзини бошқалардан 
юқори қўйиш, манманлик. Нега бундай 
кўтармалик қиласан, шунча пулни ҳавога 
совурдинг-а, тентак. «Шарқ юлдузи». 

КУТАРМАЧИ эск. Газлама, атторлик 
моллари ва ш. к. ни қишлоқма-қишлоқ кўга- 
риб юриб сотадиган майда савдогар. -Лах- 
такларини катта читфуруш газламачилар 
арзонроқ баҳо билан кўтармачиларга сота- 
дилар, — деди Шум бола. F. Ғулом, Шум бола. 

КУТАРМОҚ 1 Ердан ёки ётган жойи- 
дан узиб, ажратиб олмоқ. Замбар кўтар- 
моқ. н Эргаш у билан қучоқлашиб кўриш- 
моқчи бўлган эди. Нормат унинг белидан 
маҳкам қучоқлади-да, даст кўтариб, уни 
айвон супасига чиқариб қўйди. И. Раҳим, 
Чин муҳаббат. 

2 Ердан узилган, ажралган ҳолда тут- 
моқ, кўлда тутмоқ. Сумка кўтариб, бозорга 
бормоқ. Колонна бошида байроқ кўтарган 
қизлар бормоқда. н [Отабек] Отни ахта- 
хонага боғлаб, совға тўлдириб келган ипак 
хуржунни кўтариб, ичкарига кирди. А. Қо- 
дирий, Ўтган кунлар. Махдум шу сўз билан 
ичкарига кириб, ҳовли саҳнида чақалоқ кўта- 
риб турган Раъно ёнидан айвонга ўтди. А. 
Қодирий, Меҳробдан чаён. 

3 Ўз устида тутган ҳолда юриш-тортиш, 
элтиш қудратига эга бўлмоқ. Туя кўп юк 
кўтаради. н Тошхўжа эшон ҳазилакам эшон 
ўтган эмас, боқиб қўйилган ўн бешта отдан 
уни фақат иккитасигина кўтара олар эди, 
холос. А. Қаҳҳор, Қўшчинор чироқлари. 

4 Юқори, баланд ҳолатда тутмоқ, 
юқорига чиқармоқ. [Сидиқжон/ Бирдан бо- 
шини кўтарди ва Канизакка қаради. А. Қаҳ- 
ҳор, Қўшчинор чироқлари. Обиджон.. чи- 




роқнинг пилигини кўтариброқ қўйди. А. Қаҳ- 
ҳор, Қўшчинор чироқлари. 

Қўл кўтармоқ 1) қўлини юқори ҳолатда 
(бошдан юқорида) тутмоқ; 2) бировни 
уришга шайланмоқ; 3) мажлисда бирор 
масала юзасидан ўз розилигини билдирмоқ, 
овоз бермоқ. 

5 Бирор нарсани уйиб, устма-уст 
қилиб, устига қўйиб баланд қилмоқ. Дам- 
бани кўтармоқ. Йўлни кўтармоқ. Марзани 
кўтармоқ. н -Сувни уч-тўрт чақирим 
юқоридан ukku ёғига чим босиб, кўтариб 
келиш лозим бўлади, — деди Алим бува. М. 
Исмоилий, Фарғона т. о. 

6 кўчма Оширмоқ, кўпайтирмоқ (куч, 
даража, нарх-наво ва ш. к. ҳақида). Нарх- 
ни кўтармоқ. Температурани кўтармоқ. 
н Кейин овозини пардама-парда кўта- 
риб, дўқ ура кетди. М. Исмоилий, Фар- 
ғона т. о. Бригада ҳосилдорликни ukku ба- 
равар кўтаришга муваффақ бўлди. «Ўзбе- 
кистон қўриқлари». 

7 кўчма Мавқеини, ҳол-қудратини, мод- 
дий аҳвол ва ш. к. ни яхшиламоқ. Обрўйини 
кўтармоқ. н [Қодир:] Яхши қилибсиз.. кол- 
хознинг аҳволи ёмонга ўхшайди, кўтариш 
керак. Уйғун, Навбаҳор. 

8 Юқори мансаб ёки лавозимга тайин- 
ламоқ, белгиламоқ. Пастдан юқорига кўтар- 
моқ. Хотин-қизларни раҳбарлик лавозимла- 
рига дадил кўтариш керак. н [Акром ҳожи:] 
Агарда хон кўтариш маним қўлимда бўлса 
эди, хон қилиб Отабекни кўтарар эдим! А. 
Қодирий, Ўтган кунлар. 

9 кўчма Бардош қилмоқ, тоқат қилмоқ; 
чидамоқ. Боланинг инжиқлигини онаси кўта- 
ради. н Кампирга айтма, кўтаролмайди. 
[Ёдгорбойдан] Қора хат келган! А. Қаҳҳор, 
Асрор бобо. Бош муҳаррир, Раҳим аканинг 
қобилиятли ходим эканлигини назарда ту- 
тиб, баъзи эркаликларини кўтарарди. Ф. Му- 
сажонов, Ҳиммат. 

10 кўчма Ҳазм қилмоқ, сингдирмоқ. Ҳар 
қанча овқат бўлса, кўтаради — кучи кўп. 
Бемор паловни кўтаролмади. н Томоғи ma- 
қиллаб ўтирган дуторчи «кўтармасалар — 
ичмасинлар» деса ҳам, Набигул унамади. А. 
Қаҳҳор, Қанотсиз читтак. 

11 Ёқтирмоқ, суймоқ; тоқат қилмоқ. 
Бундан кейин.. ҳар бир ишни мен билан ба- 
ҳамжиҳат қилинг, ўзбилармонликни кўтар- 
майман. Ойбек, Танланган асарлар. 


12 кўчма Бирор иш-ҳаракат қилишга 
илҳомлантирмоқ, сафарбар қилмоқ. Мус- 
тамлакачи золимларга... қарши яна халқни 
кўтарайлик! Қудратнинг ишини охирига ет- 
казайлик! Н. Сафаров, Уйғониш. 

13 кўчма Ўз устига олмоқ, ўз ҳисоби- 
дан тўламоқ (сарф-ҳаражат ҳақида). Умур- 
зоқ ака: -Болалар бизга шунча ёрдам бериш- 
ди. Энди.. саёҳат қилиб келишсин. Бутун йўл 
харажатини колхоз кўтаради, — деди. Ҳ. 
Назир, Сўнмас чақмоқлар. Энди Шоабду- 
фаттоҳ Хўжаевнинг сарфини ҳам кўтарай- 
ликми? А. Қаҳҳор, Оғайнилар. 

14 кўчма с. т. Йўқ қилмоқ, йўқотмоқ, 
битирмоқ. Адоватни орадан кўтармоқ. н 
Мусулмонқул.. золимларни ўртадан кўтариб, 
юртга осойиш берганда, унга ким нима дея 
олар эди ? А. Қодирий, Ўтган кунлар. Уўрта- 
даги ноқулай жимликни кўтариб ташлаш 
учун Ғиёсни гапга солди. К. Яшин, Ҳамза. 

15 кўчма с. т. Ичмоқ, урмоқ (май 
ҳақида). Қадаҳ кўтармоқ. н [Равшан пол- 
вон] «Хоним» олиб келган конъякдан кўзла- 
рини чирт юмиб, бир рюмкасини кўтариб 
таимади. О. Ёқубов, Ларза. 

16 кам қўлл. Қарзга олмоқ. Бир пуд ғал- 
лани, топилса, уч пуд ғаллага бўлсаям, жон 
деб кўтарамиз. М. Исмоилий, Фарғона т. о. 
Матқовул келаси йил ҳосили ҳисобига Ҳаким- 
жон бойваччанинг отаси Латифжонбойдан 
пул кўтариб, от олди. М. Исмоилий, Фар- 
ғона т. о. 

17 с. т. Етиштирмоқ, олмоқ. Гектар бо- 
шига ўн тоннадан ҳосил кўтардик. 

18 Айрим отлар билан бирикиб, шу от 
билдирган нарсани юзага келтиришни ифо- 
далайди. Жанжал кўтармоқ. Исён кўтармоқ. 
Шовқин-сурон кўтармоқ. н ..шикоят қила- 
қол, бошингни деворга уриб, фарёд кўтар. К. 
Яшин, Ҳамза. 

Бош кўтармоқ қ. бош. Бошига кўтармоқ 
қ. бош. Бурнини кўтармоқ Манманлик қил- 
моқ; гердаймоқ. Улар [Ёрматни] сўкишар 
эди: -Хўжайиннинг лайчаси-ку, бурнини бир 
қарич кўтарганига ҳайронмиз. Ойбек, Тан- 
ланган асарлар. Гап кўтармаслик Сал гапга 
жаҳл қилиш одати, жиззакилик. Кўкка 
кўтармоқ қ. кўк. Кўнглини кўтармоқ қ. кўнгил 
1. Кўнгилни дўст кўтарар. Мақол. Сиркаси 
сув кўтармайдиган одам қ. сирка. Уй кўтар- 
моқ Ҳамма нарсани ташқарига олиб чиқиб, 
уйларни тозаламоқ, тартибга солмоқ. Кам- 




пир эгила-букила, терлаб-пишиб уй кўтара- 
ётган эди. Ҳ. Назир, Бир туп ғўза. 

КЎТОҲ [ф. ь \2 j<. — қисқа, калта] эск. 
кам қўлл. Калта, қисқа. Қўли кўтоҳ. Ақли 
кўтоҳ. Арқонни калтаи кўтоҳ қилиб қирқ- 
моқ. н Вайсий сўз кўтоҳ қил, дам урма но- 
донлар аро. Увайсий. 

КЎТОҲЛИК 1 Кўтоҳ ҳолатлилик; кал- 
талик, қисқалик. 

2 шв. Айбли иш, гуноҳ иш. Аччиғланиб, 
полвон неча сўз айтди, Сўраган кишилар 
уялиб қайтди, Биз билмаймиз: нима кўтоҳ- 
лик ўтди. «Ёдгор». 

КЎЧ I Кўчиш пайтида ташиладиган уй- 
рўзғор буюмларидан иборат юк. Бир маши- 
на кўч. н Аматжон бир аравага келин-ку- 
ёвнинг кўчини ортиб, дарҳол йўлга чиқди. С. 
Сиёев, Аваз. Кўчларни йиғиштир! Аравани 
қўш! Кувага жўнагаймиз! П. Қодиров, Юл- 
дузли тунлар. 

Кўч кўтармоқ Рўзгори билан, ўзига те- 
гишли нарса-буюмлар билан бошқа жойга 
кўчмоқ, кетмоқ. Саодат турмуш ўртоғи 
билан кўчини кўтариб, кўп жойларда бўлди. 
Назармат, Жўрлар баланд сайрайди. Лобар 
кўчини кўтариб кетганига йигирма кунча 
бўлди. Ҳ. Ғулом, Тошкентликлар. 

КУЧ II эск. Аҳли аёл, хотин (эрига нис- 
батан). [Хотин:] Танисаларингиз керак, ўргу- 
лай, мен мирзо Султоналининг кўчлари бўла- 
ман. А. Қодирий, Меҳробдан чаён. Ўғлингиз 
кўчин(и) суймай турар. Абулғозий Баҳодир- 
хон, Шажарайи турк. 

КЎЧА I [ф. 4_a. — шаҳар ёки қишлоқ 
ичидаги йўл] 1 Аҳоли яшайдиган жойларда 
йўловчилар ўтиб турадиган, транспорт қат- 
найдиган йўл. Навоий кўчаси. Собир Раҳимов 
кўчаси. н Чиннигул кўчанинг бир томони- 
дан, энсизгина асфальт тротуардан шошмас- 
дан борар эди. С. Зуннунова, Кўк чироқпар. 
Тўхта хола кўчада узоқдан бирин-кетин ке- 
лаётган икки кишининг қорасини кўрди. И. 
Раҳим, Чин муҳаббат. Ёр юрган кўчаларни 
супурай сочим билан. «Қўшиқлар». 

2 Умуман, йўл. Ҳали мажлис, ҳали ҳам- 
мом қурилиши, ҳали кўчага шағал ётқизиш 
дейди. «Гулдаста». Қир кўчадан тушгунча сур- 
най овози чиқмади. С. Сиёев, Ёруғлик. 

3 Яшаш, туриш жойидан ташқари 
бўлган жой, очиқ майдон (уй, ҳовлига нис- 
батан). Уйида роҳати йўқнинг кўчада фаро- 
ғати йўқ. Мақол. Ошинг ҳалол бўлса, кўчада 


ич. Мақол. н Қишнинг охирги кунлари кўча- 
да қора совуқ билан изғирин юрар эди. А. 
Қодирий, Меҳробдан чаён. Ибн Ямин бир 
куни кўчадан ҳориб-толиб, тажанг бўлиб 
келди-да.. хотини билан айтишиб қолди. К. 
Яшин, Ҳамза. 

Кўча боласи Умумий таълим-тарбиядан 
четда қолган бола. Ўтир бу ёққа! Хўш, сен 
нима учун кўча болаларига ўхшаб ахлоқсиз- 
лик қиласан! А. Қаҳҳор, Айб кимда? Кўча 
эшик Кўчага чиқиладиган (кўчадан кири- 
ладиган) эшик. Кўча эишкдан кириши би- 
лан.. акаси тағин жаҳлини чиқара бошлади. 
Ў. Ҳошимов, Қалбингга қулоқ сол. Кўчада 
қолган Ташлаб қўйилган, кераксиз. [Муат- 
тар:] Бугундан қолмай кўчингни кўтар! Олти 
ойдан бери касал боқамиз. Кўчада қолган 
нонимиз йўқ. Н. Сафаров, Шарқтонги. Кўча- 
сига кирмоқ Бирор нарса қилиш пайига 
тушмоқ, дахл қилмоқ, машғул бўлмоқ. 
Аблаҳ Тиллабойга энди ишонч қолмабди. Ча- 
мамда, феъли айнаб, хиёнат кўчасига кир- 
ганга ўхшайди. П. Турсун, Ўқитувчи. Кўча- 
сидан ўтмоқ Бирор иш ёки ҳаракат билан 
шуғулланмоқ; машғул бўлмоқ. [Муҳаббат:] 
Турғунжон ака, қўйинг, мен бир умримда 
савдо кўчасидан ўтган бўлмасам, мени маж- 
бур қилманг. Н. Сафаров, Ҳаёт мактаби. 
Оёғим (ёки кавушим) кўчада қолгани йўқ 
ёки оёғим кўчада қолибдими Ҳар қанақа 
жойга боравермасликни, унча-мунча жой- 
ни назар-писанд қилмасликни ифодалаш 
учун айтиладиган ибора. Давранинг тўрида 
эдим, оёғим кўчада қоптими, деб унча-мун- 
ча тўйга бормасдим. А. Мухтор, Қорақал- 
поқ қиссаси. Ўзбек ойим унча-мунча тўю 
азаларга «Кавушим кўчада қолган эмас», деб 
бормас эди. А. Қодирий, Ўтган кунлар. Хоҳ- 
ламасанг (ёки истамасанг) — катта кўча 
Хоҳламасанг, истамасанг, билганингни 
қил, хоҳлаган ерингга кетавер; тўрт томо- 
нинг қибла. 

КУЧА II шв. : кўча оши айн. гўжа. 

КУЧА-КЎЙ Кўча ва умуман уй-ҳовли- 
дан ташқари бўлган жойлар. [Йўлчининг] 
Ҳақимни еб кетди бой, деб кўча-кўйда бойни 
қоралаб юрганлигини [Салимбойваччага] айт- 
ди. Ойбек, Танланган асарлар. Бу боланинг 
кўча-кўйда саланглаб юриши яхши эмас. Э. 
Раимов, Ажаб қишлоқ. 

КЎЧАТ 1 Уруғ ёки қаламчадан ўсиб 
чиққан ёки ўстирилган ва бошқа жойга 




олиб ўтқазиладиган ниҳол. Олма кўчати. 
Тут кўчати. Райҳон кўчати. Помидор кўча- 
ти. Атиргул кўчати. Кўчат ўтқазмоқ. н 
Мана шу анжирнинг кўчатини [раисимиз] 
Оққўрғондан олдириб келди. А. Қаҳҳор, Кар- 
тина. Бу ойнинг яна бир гўзсиг фазилатлари- 
дан бири шуки, бу даврда кузги кўчат ўтқа- 
зиш қизғин паллага киради. Газетадан. [Ан- 
вар] Болаларнинг дараги билан ҳар кимнинг 
уйида бўлган янги гуллардан кўчат ва уруғ 
олиб, йилдан-йилга гулзорни бойитди. А. Қо- 
дирий, Меҳробдан чаён. 

2 Умуман, ёш ниҳол. Кўм-кўк ғўза 
кўчатлари, офтобда ёйилган тамаки барг- 
ларидек, орқама-орқа тизилишиб турарди. 
Газетадан. 

КЎЧАТЗОР Кўчат ўтқазиб қўйилган, 
кўчат етиштириладиган жой, майдон. Уруғ 
кўчатлар чиқариш — баргли дарахтлар юза- 
сидан колхоз кўчатзорларида — 500 минг myn 
ва давлат кўчатзорларида 600 минг myn. 
Газетадан. 

КУЧАТХОНА Кўчат етиштириладиган 
хона; иссиқхона, парник. Келгуси йиллар- 
да.. ҳар бир хўжаликнинг ўзида кўчатхона- 
лар 6aj>no қилмоқчимиз. Газетадан. 

КЎЧАТЧИЛИК Кўчат етиштириш, 
хўжаликнинг кўчат етиштириш билан шу- 
ғулланувчи соҳаси. Косон кўчатчилик хўжа- 
лигидаги лагерларда 200 бола дам оляпти. С. 
Нуров, Оддий бир кун. 

КЎЧИМ ад. Бадиий ифодалиликни 
ошириш учун кўчма маънода қўлланган 
нутқ бирлиги; киноя, рамз билан қўллан- 
ган сўз, ибора. 

КУЧИРИҚ этн. Касалдан инс-жинс- 
ларни «ҳайдаш» учун қилинадиган ирим- 
сирим. Бахшилар қўбизни чалиб, касаллар- 
ни кўчириқ қиладилар. М. Муҳаммаджонов, 
Турмуш уринишлари. Жонлиқ сўйиб, қони 
беморнинг баданига суртилди, кўчириқ 
қилинди. «Муштум». Назирахон домлага 
ўқитиб, табиби ғайбликни бўйнига олиши 
керакмиш. Бўлмаса кўчириқ бошланармиш. 
Ҳ. Шайхов, Туташ оламлар. 

КЎЧИРМА 1 Асл нусхадан ёзиб, чи- 
зиб, кўчириб олинган нусха. Буйруқнинг 
кўчирмаси. Қарордан кўчирма олмоқ. н Сай- 
фиддин ака ўрнидан турди-да, архив мате- 
риалларидан кўчирма олиб тўпланган папка- 
лардан бири ичидан Георгий Синявский ха- 
тининг кўчирмасини топиб ўқий бошлади. 


«Ўзбекистон қўриқлари». Маҳаллий ва мар- 
казий газеталардан олинган кўчирмалар би- 
лан безатилган нутқнинг ўн минути даво- 
мида раис мажлис аҳлини икки марта тар- 
тибга чақирди. А. Қаҳҳор, Асарлар. 

2 Бошқанинг ишидан айнан ёки қис- 
ман кўчирилган, ўғирланган. Кўчирма 
асар. 

Кўчирма гап тлш. Ўзганинг ҳеч ўзгариш- 
сиз, айнан берилган гапи. 

КЎЧИРМ АКА ТТТ айн. кўчирмачи. -Айт- 

гандай, ҳув кўчирмакаш ўртоқни нима қил- 
диларинг, — деб сўради гап орасида. А. Кўчи- 
мов, Ҳалқа. 

КЎЧИРМАКАШЛИК айн. кўчирмачи- 
лик. -Йўлдош кўчирмакашлик қилиб, она 
тилидан «ukku» олди. Алгебрадан кузги им- 
тиҳонга қолди, — деди Муродов. Б. Раҳмо- 
нов, Қилмиш-қидирмиш. 

КЎЧИРМАЧИ Ўзганинг ишини кўчи- 
риб олиб, ўзиники қилиб кўрсатувчи киши. 
Кўчирмачи шоир. н Буни [ўқувчининг ўрто- 
ғидан кўчириб олганини] сезмаган ўқитувчи 
эса кўчирмачи ўқувчига ижобий баҳо қўяди. 
Газетадан. 

КЎЧИРМАЧИЛИК Ўзганинг ишини 
кўчириб олиш билан шуғулланиш. ..ақл ва 
идрок билан ижод қилиш ўрнига кўчирмачи- 
лик билан шуғулланиш.. матбуотнинг ўткир- 
лиги ва таъсирчанлигига катта зарар ет- 
казади. Газетадан. 

КЎЧИРМОҚ 1 Кўчмоқ фл орт. н. Ҳиш- 
лоқни шу ерга, янги ариқнинг икки юзига 
кўчирмоқчимиз. А. Қаҳҳор, Қўшчинор чи- 
роқлари. Ярангдан эски докани кўчирар экан- 
ман, бутун баданим зирқираб кетди. Шуҳ- 
рат, Шинелли йиллар. 

2 Матнни бошқа қоғозга қайта ёзмоқ 
ёки қайта чизмоқ, ундан нусха, кўчирма 
олмоқ. Элмурод.. ҳар жумлани неча қайта 
ўйлаб, ҳар ёзганини кун сайин яна бошдан 
кўчириб, республика газетасига мақола тай- 
ёрлади. П. Турсун, Ўқитувчи. Гапларда шо- 
ирлар ўз янги шеърларидан ўқир, саводли ки- 
шилар эса уларни қўлда кўчириб, тарқатар- 
дилар. Т. Обидов, Юсуфжон қизиқ. 

3 Ўтказмоқ, ўзгартирмоқ. Тегирмонни ҳам 
электр билан ишлашга кўчириш лозим.. Р. 
Файзий, Чўлга баҳор келди. Инженер-му- 
тахассислар, яримавтомат усулига кўчириш 
мумкин, деган қарорга келишди. М. Хайрул- 
лаев, Тилла маржон. 




КЎЧКИ Тош, тупроқ, қор ва ш. к. нинг 
тоғдан кўчиб, нураб тушадиган уюми. Муз 
кўчкиси. Тоғ кўчкиси. Қор кўчкиси. н [Мир- 
закамолиддин] Ўша довонда кўчки тагида 
қолиб ўлган эмиш. С. Аҳмад, Қадрдон дала- 
лар. У [Холхўжа] мақсадига эриша олмаиди 
— йўлда кўчки остида босилиб, ҳалок бўла- 
ди. Ё. Шукуров, Қасос. Сув ва кўчкилардан 
иҳота қилиш учун харсанглардан уйиб ясал- 
ган пештоқ бузилган экан. С. Кароматов, 
Олтин қум. 

КУЧКИН 1 қ. кўчки. Писандмас кўчкин, 
бало, На зилзила, на вабо. Миртемир. Тоғ- 
ларда бошлайди гулдурос кўчкин. Э. Охунова. 

2 Кўчиб юрувчи, кўчма. Кўчкин булут- 
ларда ўроқ ой сўлғин. Миртемир. 

КЎЧКИНЧИ Ўтадиган, бир жойда тур- 
майдиган, муқим (собит) эмас. Шаҳарлар 
боқийдир, умр — ўткинчи, Дарёлар собит- 
dup, сувлар — кўчкинчи. М. Шайхзода. Унинг 
[Умматалининг] севгиси карвондай ўткин- 
чи, селдай кўчкинчи эмас. Шуҳрат, Жаннат 
қидирганлар. 

КЎЧ-КЎЛОН қ. кўч-кўрон. Орадан бир- 
икки ой ўтар-ўтмас, келини ҳам кўч-кўло- 
нини ортиб, онасиникига кетиб қолди. С. 
Зуннунова, Олов. Икки соатча суҳбатла- 
шиб ўтиргач, Умри холани кўч-кўлони билан 
Чорвоққа кўчириб келишди. С. Кароматов, 
Бир томчи қон. 

КУЧ-КУРОН Умуман, кўч нарсалари, 
бошқа жойга кўчганда, бирга олиб бори- 
ладиган рўзғор буюмлари. -[Раҳмат ҳожи\ 
Бир неча кун Марғилонда тургандан кейин, 
хотинини кўч-кўрони билан Тошкентга олиб 
келибди,— деди Шум бола. Ғ. Ғулом, Шум 
бола. Пошша хола.. Йигиталининг кўч-кўро- 
ни ортилган машинада у билан янги уйга кел- 
ди-ю, ичкарига қадам қўйиб, оғзи очилиб 
қолди. Д. Нурий, Осмон устуни. 

КЎЧМА 1 Бирор жойда турмай, жой- 
дан жойга кўчиб юриб ишлайдиган. Кўчма 
устахона. Кўчма кино. Кўчма цирк. н Бир 
йилдан бери чўпонлар учун кўчма кутубхона 
ташкил қилиб беришларини сўрайман-у, ҳеч 
бўлмайди-да!О. Ёқубов, Тоғ қизи. Аммо Мо- 
ҳидил кўчма магазинда ароқ сотишни ман 
қилгандан кейин.. норози бўлганликларини 
яширмай қўйдилар. Ж. Абдуллахонов, 
Тўфон. 

2 Мусобақада кейинги ғолибга олиб бе- 
риладиган. Кўчма байроқ. Кўчма кубок. 


3 Ўз ўрнидан силжиб, сузиб ёки учиб, 
бошқа жойга кўчиб юрадиган. Кўчма муз 
тоғлари. н Орқага қайтиш учун кўчма қум- 
лар орасидан юриш керак. А. Қаҳҳор, Мас- 
тон. Эҳтимол, эндигина униб чиққан нимжон 
ғўзалар кўчма қум остида қолгандир. Ш. Ра- 
шидов, Бўрондан кучли. 

Кўчма маъно тлш. 1) маъно кўчиши асо- 
сида келиб чиққан маъно. Сўз-термин ме- 
тафорик қўллашдан барқарор кўчма маъно- 
га ўтади ва шу маъноси орқали адабий тил- 
да кенг қўлланади. «ЎТА»; 2) асл (тўғри) 
маъносидан бошқа маънода (кўчириб) 
қўллаш билан ҳосил бўлувчи маъно (мас., 
қоплон сўзининг «қўрқмас, эпчил йигит» 
маъноси кўчма маънодир). 

КЎЧМАНЧИ 1 Ўтроқ бўлмаган ҳолда, 
кўчиб юриб ҳаёт кечирадиган. Кўчманчи 
қабила. Кўчманчи қушлар. н Қалмоқлар 
асосан чорвачилик билан шуғулланар, кўчман- 
чи ҳаёт кечирар эди. Газетадан. Уй эгаси 
кўчманчиларга хос меҳмондорлик қилиб, биз- 
ни яхшилаб кутиб олди. М. Муҳаммаджонов, 
Турмуш уринишлари. 

2 айн. кўчма. Саксовул ўрмонзорлари 
кўчманчи қумлар йўлини тўсди. Газетадан. 
Улар тўсар ёвуз дарёни Ва кўчманчи бархан- 
ларни ҳам. А. Обиджон, Кетмагил. 

КЎЧМАНЧИЛИК Кўчиб юриб яшаш, 
ҳаёт кечириш; шундай ҳаёт тарзи. 

КУЧМОҚ 1 Яшаш жойидан кетмоқ, 
бошқа яшаш жойига ўтмоқ. Оловни ковла- 
санг — ўчар, қўшнини ковласанг — кўчар. 
Мақол. н У [Нури].. Ёрмат оиласининг 
боққа кўчиб кетганини эшитиб, афсус қил- 
ди. Ойбек, Танланган асарлар. Бу ердан ҳеч 
қачон кўчмайман, сен ҳам кўчмайсан. Ш. Ра- 
шидов, Бўрондан кучли. 

2 Умуман, ўрни, манзили ва ш. к. дан 
бошқасига ўтмоқ, жилмоқ, кетмоқ. Бу йил 
қизим бешинчи синфга кўчади. н Ана, қоқди 
қанотин булбул, Келиб қўнди чиройли гулга. 
Шохдан-шохга кўчади нуқул, Куйи роҳат 
берар кўнгилга. И. Муслим. Куз кириб, улар- 
нинг учрашувлари ишхонага кўчган дастлаб- 
ки кунлар.. «Ёшлик». 

3 кўчма Мавзуни, ҳаракатни, яшаш ёки 
ишлаш тарзини ўзгартирмоқ, бошқасига 
ўтмоқ. Хадича холанинг «бас, қийнама» де- 
ган мазмунда кўз қисиишни кўриб, бошқа 
гапга кўчди. А. Қаҳҳор, Қўшчинор чироқ- 
лари. 

4 Ёпишган, бириккан жойидан ажра- 
моқ. Унинг [масжиднинг] баланд ва сири 
кўчиб кетган эски устунлик айвонида уч- 
тўрт намозхон ўтиришибди. П. Турсун, 
Ўқитувчи. Овоз лампочкасининг остидаги 
қўрғошинлар кўчиб кетибди, янгидан ёпиш- 
тирди. Т. Ашуров, Оқ от. 

Енгил (ёки осон) кўчмоқ Қийинчилик- 
сиз ҳал бўлмоқ, амалга ошмоқ. Нима бўлган- 
да ҳам, кўнглининг бир чеккасини кирлатиб 
ётган бу «ота-она орзуси», бир томондан 
қаралганда, жуда енгил кўчган эди. А. Қоди- 
рий, Ўтган кунлар. Бу иш ҳам хамирдан қил 
суғургандек осон кўчди. М. Ҳазратқулов, 
Журъат. Оғир (ёки қийин) кўчмоқ Қийин- 
чилик билан содир бўлмоқ; қийин ҳал 
бўлмоқ; оғир шароитда ўтмоқ. Бу йил иш 
яна анча оғир кўчадиганга ўхшайди-а. Ш. 
Ғуломов, Ёрқин уфқлар. Айниқса, қиш би- 
лан олишиш жуда-жуда қийин кўчибди. Ш. 
Ғуломов, Ёрқин уфқлар. 

КУШАК шв. айн. бўталоқ. Туя ўрнини 
кўшак босади, деганларидек.. М. Қўшжонов, 
Дийдор. 

КЎШИШ [ф. Д, — ҳаракат, уриниш; 
интилиш; оворагарчилик, ташвиш] : кўшиш 
қилмоқ {ёки кўрсатмоқ) кам қўлл. Ҳаракат 
қилмоқ; интилмоқ, чалишмоқ. Лекин биз 
деймизки, турмушимизда бир қадар ислоҳ 
юзага чиқсин, бемаъни ишларни йўқотайлик, 
дини исломнинг равнақига кўшиш қилайлик. 
Ойбек, Танланган асарлар. Сал ўтмай анг- 
ладики.. бу чаққон давлатлар шунчаки Бу- 
хорога қайишганлари.. «инсониятнинг ман- 
фаатдорлиги» учун унга кўишш кўрсатиш- 
маяпти. Ш. Холмирзаев, Қил кўприк. Бо- 
лам, дардни касал одам билса, ўзиям туза- 
лишига кўшиш кўрсатар экан. Ш. Холмирза- 
ев, Сайланма. 


КЎШК [туркий + ф. . < л. Д, — далаҳовли; 
шаҳар ташқарисидаги қаср]Қадимда ба- 
ланд, баҳаво қилиб солинган енгил имо- 
рат. Хоразмбоғ ёдгорлиги Хоразм ҳокимининг 
шаҳар четидаги ёзги кўшки бўлганлигини 
кўрсатди. И. Жабборов, Кўҳна харобалар 
сири. Меҳмонлар қадимий кўшкларни эсла- 
тувчи икки қаватли бино олдига келиб 
тўхташди. Э. Усмонов, Ёлқин. 

КЎҲ [ф. ь — тоғ] эск. айн. тоғ 1. 

Кўҳи Қоф Афсонавий тоғлар; афсонага 
кўра, ер атрофини ўраб олган буюк тоғлар. 

КУҲЛИ(К) кам қўлл. Кўриниши ёқим- 
ли; чиройли, хушрўй (асосан одамга нис- 
батан қўлланади). -Бизнинг Марғилонда бир 
қиз бор, — деди [Раҳмат•], — шундоқ кўҳлик- 
ки, бу ўртада унинг ўхшаши бўлмас, деб 
ўйлайман! А. Қодирий, Ўтган кунлар. Дил- 
бар звено қизлари opacuda ҳам энг кўҳлиги 
эди. С. Аҳмад, Уфқ. Эшик очилиб, бир ёшлар 
чамасидаги ишрингина болани кўтариб ол- 
ган кўҳликкина жувон кириб келди. Т. Ма- 
лик, Иблис девори. 

КЎҲНА [ф. л : о< — эски, қадимги] 1 Узоқ 
ўтмишдан давом этиб келаётган; қадимий. 
Кўҳна қардошлик муносабатлари. н Менинг 
кўз ўнгимда жонланар тарих, Ғамлардан 
тўқилган шу кўҳна олам. А. Орипов, Руҳим. 

2 Эскириб путурдан кетган; эски. Арава 
ҳам кўҳна: ямоқ-ясқоқ ғилдирак темиридан 
унда-бунда парча-пурча қолган; кегайлари 
шалоқ. Ойбек, Танланган асарлар. Дераза 
олдида кўҳна стол. Бериги дераза ёнида ди- 
ван. М. Муҳамедов, Кичик гарнизон. 

КУҲНАРМОҚ шв. кам. қўлл. Эскирмоқ; 
кексайиб кучдан қолмоқ. Бобой кўхнарган 
одам: фикриям, яшаш тарзиям эскирган. Н. 
Норқобилов, Бекатдаги оқ уйча. 




-ЛА поэт. “Билан” сўзининг қисқа шак- 
ли. Ой шуъласи-ла мунаввар манзил бир зум- 
да чайцалди. М. Исмоилий, Фарғонат. о. 

ЛАБ [ф. <_J — дудоқ, лаб; чет, қирра] 1 
Оғиз бўшлиғининг кириш қисмини чегара- 
лаб турадиган ҳаракатчан тери бурмаси 
(Ташқи томондан тери, ички томондан 
шиллиқ пардалар билан қопланган, унинг 
асосини айланма жойлашган мимика мус- 
кули ташкил этади). Жаҳли чиққанидан лаб- 
лари пирпираб, қоши чимирилиб кетди. Ў. 
Ҳошимов, Қалбингга қулоқ сол. Йўлчи най- 
ни лабига қўйиб, бутун завқи билан чала 
кетди. Ойбек, Танланган асарлар. 

Лабидан бол томмоқ Жуда ширин, ёқим- 
ли гап-сўз қилмоқ, суҳбатда ўта ширин 
(хуш) муомалада бўлмоқ. Лабларингиздан 
бол томади, ёниб турган оловсиз. К. Яшин, 
Ҳамза. Лабидан кулги аримайди Доим кулиб 
турадиган, хушчақчақ шахс ҳақида. Ҳамза- 
нинг қучоғидан чиқиб, тўлиб-тошиб йиғла- 
ди, лекин лабидан кулги аримасди. К. Яшин, 
Ҳамза. Лаби лабига тегмаслик Жуда тез, би- 
дирлаб гапиришни билдиради. Лабим лабим- 
га тегмай, “бисмилло ”ни бошлаб юбордим 
[деди Ҳожи]. Э. Раимов, Ажаб қишлоқ. Исмо- 
илов лаби лабига тегмай сайраб кетди. 
«Муштум». Лабини бурмоқ Эътироз, норо- 
зилик белгиси сифатида лабини ҳаракатлан- 
тирмоқ. Абдишукур “шу ҳам гапми ”, деган- 
дай лабини бурди. Ойбек, Танланган асар- 
лар. Канизак лабини буриб, Сидиқжондан 
юзини ўгирди. А. Қаҳҳор, Қўшчинор чироқ- 
лари. Лабини йиғиштира олмаслик Кулгидан 
ўзини тўхтата олмаслик; оғиз-лабини кул- 
ги ҳолатидан тия олмаслик. Тўпанисо кулги- 


дан лабини йиғиштиролмай, ерга қаради. А. 
Қаҳҳор, Қўшчинор чироқпари. 

2 Идишнинг, идиш оғзининг айлана 
чети; зиҳ. Кумғоннинг лаби. Қозон лаби. Лаби 
учган пиёла. Халтанинг лаби. н Олдига лаби 
учган тақсимчада сув қўйдим. Ш. Холмирза- 
ев, Оғир тош кўчса. 

3 Қирғоқ, ёқа, чет. Дарёлаби. Ҳовузлаби. 
Кўлнинг лаби. н Булоқ лабига ўтириб, ҳову- 
чини очганда, кафтида ғижимланиб ётган ҳўл 
рўмолчага кўзи тушди. М. Исмоилий, Фарғо- 
на т. о. Катта тик ариқ. Икки лаби тоғ-тоғ 
тупроқ. И. Раҳим, Чин муҳаббат. 

4 Ердан баланд ясси сатҳнинг чети, чек- 
каси. Томнинг лаби. Супанинг лаби н [Йўлчи] 
Айвон лабига ўтириб, бошини қўллари ости- 
га олди. Ойбек, Танланган асарлар. Шербек 
тепанинг лабига, Оқсойга юзланиб ўтирди. С. 
Анорбоев, Оқсой. 

ЛАББАИ \а. ДА — “лаббайка” — мана, 
(оллоҳим) олдингдаман, ҳузурингдаман (ҳаж 
амалларини бажариш вақгида айтилади)] унд. 
с. Чақириққа, биров чақирганда бериладиган 
жавоб; ҳа. Ғуломжон турган ерида “лаббай!” 
деб жавоб берди-да, ташқарига қараб югурди. 
М. Исмоилий, Фарғона т.о. Гоҳ телефонга қулоқ 
солиб, гоҳ ўтирганларга қараб турган секретаръ 
“лаббай ” деди-ю, трубкани қўйиб, қоғозларни 
титкилай боитади. «Муштум». 

Шошганда лаббай топилмас Шошилиб 
қолганда нима қилиш, нима дейишни бил- 
масликни, шундай ҳолатни билдирувчи ибо- 
ра. Шошганда лаббай топилмаганидек, шах- 
дам юриб, хонага киришди-ю, гапни нимадан 
бошлашни сўраётгандек, бир-бирларига қараб 
қолишди. «Муштум». 






2 юкл. взф. “Нима дейсиз?”, “нима де- 
дингиз?” каби маънолардаги сўроқни анг- 
латади. Дунёда кампирларнинг дуоларини 
олайлик-да, лаббай? Шукрулло, Жавоҳир- 
лар сандиғи. Ҳандалак ўғирлашдаги тажри- 
баларидан фойдаланиб, бу ердаги ўғриларни 
тутибдилар-да, лаббай? О. Ёқубов, Эр бо- 
шига иш тушса. 

ЛАББАЙГЎЙ [а.+ф. IJ — доим 

лаббай деб турувчи] Бировнинг гапини, топ- 
шириғини доим “лаббай!” деб бажарувчи; 
итоаткор; лаганбардор. Лаббайгўй одам. 

ЛАБ-БАЛАБ [ф. <_>J-»_>J] айн. лаболаб. 
Лаб-балаб тўла. 

ЛАБГАРДОН Сувнинг айланиб, гирдоб 
бўлиб оқадиган жойи. ..тунда сувнинг равон 
оқаётганини назорат қиляпти, ариқлар, лаб- 
гардонлар, тўғонларга кўз-қулоқ бўлиб ту- 
рибди. М. Назаров, Сув — ғўзага дармон. Агарда 
Баҳодир ўзини сойга ташлаб, уни қутқариб 
олмаганда, Саодат шаршаранинг лабгардо- 
нига чўкиб, ғарқ бўлиб кетиши ҳам турган 
гап эди. И. Раҳим, Ҳаёт булоқлари. 

ЛАБ-ДАҲАН 1 Лаб ва оғиз. Мавлавий 
Йўлдош кулгидан лаб-даҳанини йиғишти- 
ролмай қолди. С. Абдулла, Мавлоно Муқи- 
мий. Лаб-даҳани сўлжайиб кетган мулозим: 
-Шошмай тур, бу гапингни бўрттириб, 
олий ҳазратларига етказмасам..— деб онт 
ичиб чиқиб кетди. М. Осим, Ибн Сино қис- 
саси. 

2 кўчма Тил, гапириш қобилияти; ким- 
сага гапириб, бирор ишни битириш, ўз 
гапини маъқул қилиш қобилияти; сўза- 
моллик. Гапирсанг-чи, лаб-даҳанинг бор- 
ми?! А. Қаҳҳор, Қўшчинор чироқлари. Ўғил 
боланинг чечанроқ бўлгани дуруст-да. Лаб- 
даҳани бўлмаса, нонини овлаб топиб ейи- 
ши ҳам қийин. Ҳ. Назир, Маёқ сари. Водил- 
да ҳам бирон қиз билан муҳаббат тўғри- 
сида гаплашмаганман. Лаб-даҳан йўқлиги- 
ни биласан-у, оғайни. Р. Файзий, Чўлга ба- 
ҳор келди. 

ЛАБ-ДАҲАНЛИ Кимсага гапириб, би- 
рор ишни битказишга қобил, гапини ўрин- 
латиб айтадиган. Лаб-даҳанли йигит. н 
Мундоқ лаб-даҳанли, қувноқ йигитлардан 
бўла қолсанг нима қилади! А. Муҳидцин, Ҳадя. 

ЛАБДИР айн. лаванд. 

ЛАБДИРЛИК айн. лавандлик. Бу тариқа 
лабдирлик билан хотин ушлаб бўлурму? А. 
Қодирий, Кичик асарлар. 


ЛАБЗ с. т. Лафз. -Қойил! — деди ўртанча, — 
шулабзингдан қайтмасанг. Қ. Муҳаммадий. Ҳа, 
лабзига содиқ Павел Булгаков беаёв жанг- 
лар бўлиб турганига қарамай, Яманга бориб, 
соҳиб олдидаги ўзининг маънавий қарзини уз- 
гандай бўлди. «Фан ва турмуш». 

ЛАБИР шв. Тез сўзлайдиган киши. 

ЛАБИРИНТ [юн. labyrinthos < Labyrinthos 
— юнон мифологиясида: Крит оролидаги 
сирли, гаройиб саройнинг номи] 1 Бир-би- 
рига ўхшаш кўплаб хоналари, киши юрса 
адашиб қоладиган чалкаш йўллари бўлган 
улкан иншоот, қурилма. 

2 анат. Қулоқ ичидаги тоғай-суякдан 
иборат чиғаноқсимон қисм; ички қулоқ. 

ЛАБ-ЛУНЖ Лаб ва лунж. -Қишлоқи 
бўлсанг ҳам, бир маҳмадонасанки.. — деди- 
да, Шарофатхон лаб-лунжини буриб, ортиқ- 
ча кибрли юриш билан чиқиб кетди. Ойбек, 
Танланган асарлар. 

Лаб-лунжи осилмоқ Хафа бўлмоқ, 
қовоғи солинмоқ. Бугун у ваҳим бўлган ки- 
шидай ҳар нарсадан чўчиб, қўрқиб, ҳадикси- 
раб, лаб-лунжи осилиб юрган кечаги Маду- 
мар мингбошига сира ўхшамас эди.. М. Исмои- 
лий, Фарғона т. о. 

ЛАБОЛАБ [ф. — лабигача, охи- 

ригача, тўла] кт. Лабигача тўла, лиқ тўла, 
лиммо-лим. Дарвешали, кўнглингиз ҳар чоғэл 
муҳаббати билан лаболаб тўлсин. Ойбек, 
Навоий. Гоҳ тўлиб йиғларман равзадил, Ла- 
болаб этди тун чоғирим. Ҳ. Абдуназар, Ан- 
жир гули. 

ЛАБОРАНТ [лот. laborans, laborantis — 
ишловчи] 1 Лаборатория ёки илмий муас- 
сасада илмий-техник ишларни бажарувчи 
ходим. Фонокабинет лаборанти Рустам.. унга 
бир жойнинг дарагини айтди. Д. Нурий, Ос- 
мон устуни. 

2 Лаборатория машғулотлари вақтида 
профессор ёки ўқитувчига керакли асбоб, 
препарат ва ш. к. ни тайёрлаб берувчи ёрдам- 
чи ходим. Кимё кафедрасининг лаборанти. 

ЛАБОРАНТЛИК Лаборант иши, вази- 
фаси. Икки ойдан кейин кимё факулътети 
лабораториясида лаборантлик қилаётган 
курсдоши Қудрат уни паноҳ тортиб келди. 
«Саодат». 

ЛАБОРАТОРИЯ [лот. laboratorium < 
laborare — ишламоқ] 1 Илмий текширишлар, 
тажрибалар, амалий машғулотлар ўтказиш 
учун керакли аппарат ва асбоблар билан 


31—Ўзбек тилининг изоҳли луғати 




жиҳозланган илмий муассаса ёки унинг 
бўлими ва улар жойлашган бино. Кимё лабо- 
раторияси. Физика лабораторияси. н Лабо- 
раторияда ўша кунлари вилтга қарши янги 
препаратнинг химиявий анализлари ўткази- 
лаётган эди. Ў. Умарбеков, Ёз ёмғири. 

2 кўчма Ёзувчи, рассом ва ш.к. нинг ижо- 
дий фаолият соҳаси. Ёзувчининг ижодий ла- 
бораторияси. 

ЛАВА I [итал. lava < лот. labes — ўпири- 
лиш; йиқилиш; кўчки] Вулкандан отилиб 
чиқадиган, эриган ёки жуда ёпишқоқ тоғ 
жинси. Лавалар отилар. Чексиз ҳарорат.. Ж. 
Жабборов. 

ЛАВАII Шахтада кўмир ёки бошқа фой- 
дали қазилма қатлами ёппасига қазиладиган 
жой. Қайноқ лавада транспортёр лентасига 
бетўхтов кўмир ташлашга, смена тугагунча 
уни ўн икки-ўн уч тоннага етказишга ҳар 
кимнинг ҳам бардоши етавермайди. Й. Шам- 
шаров, Қаҳрамонлик йўли. 

ЛАВАНГ с. т. Лаванд. У \ўгай она] гўзал 
Гулнорани ўзининг ношуд, лаванг ўғлига тур- 
мушга бермоқчи бўлди. Б. Насриддинов, Эр- 
такнинг қайта туғилиши. 

ЛАВАНД [ф. аз jJ — бўш, дангаса; бе- 
корчи] Ўзини-ўзи удда қилолмайдиган, 
қўлидан бирор иш келмайдиган; шалвира- 
ган, бўшанг, ношуд. Боқ энди ибрат ила, 
бўлма кўп лаванду гўл. Ҳабибий. 

ЛАВВОҲ [а. j-l JJ — лойиҳачи; лавҳа тай- 
ёрловчи] эск. Қўлёзма китоб саҳифаларини 
тасвир ва нақшинкор лавҳалар билан безов- 
чи, саҳифаларга жило берувчи уста, рассом. 

ЛАВЛАГИ Сабзавот ўсимликларидан 
бири ва унинг озуқа, овқат учун ишлатила- 
диган илдизмеваси, ҳосили. Оқ лавлаги. Қи- 
зил лавлаги. н Ошни ўзларингга айтиб кет- 
сам, қилаверар зкансизлар. Лекин сабзи йўқ, 
ўрнига лавлаги соласиз. Шуҳрат, Шинелли 
йиллар. 

Қанд лавлаги Лавлагининг қанд, шакар 
тайёрлаш учун ишлатиладиган оқ ширин 
нави. 

Лавлаги бўлиб кетмоқ ёки лавлагиси чи- 
қиб кетмоқ Уятдан ёки ҳароратдан юзлари- 
га қизиллик ёйилмоқ, қизариб кетмоқ. Мен 
уялиб, қип-қизил лавлаги бўлиб кетган эдим. 
М. Муҳамедов, Қаҳрамон изидан. 

ЛАВЛАГИКОР Лавлаги экиш, лавлаги 
ҳосили етиштириш билан шуғулланувчи 
деҳқон ёки хўжалик. 


ЛАВЛАГИКОРЛИК Лавлаги етиштириш 
иши. 

ЛАВОЗИМ [а. *.jl — керакли, зару- 
рий нарсалар] кт. Муассаса, идора, ташки- 
лот ва ш. к. да бирор расмий хизматни бажа- 
риш билан боғлиқ бўлган ўрин, вазифа ўрни; 
амал, мансаб. Раислик лавозими. Раҳбарлик 
лавозими. Президентлик лавозими. н Бу ва- 
зифа улуғ лавозим тариқасида фақат шу ки- 
шига муяссар бўлган. У. Исмоилов, Сайланма. 

ЛАВОЗИМСИЗ: лавозимсиз министр 
Баъзи мамлакатларда: махсус топшириқлар- 
ни бажарувчи, муайян тармоққа тайинлан- 
маган министр. 

ЛАВР [лот. laurus] бот. айн. дафна. Барги 
бир оз лавр баргига, гуллари эса сирень гул- 
ларига ўхшаш. «Фан ва турмуш». 

2 Шу дарахтнинг барглари ва новдала- 
ридан қилинган ва шуҳрат, ғалаба белгиси 
ёки олий мукофот сифатида ғолиб киши- 
нинг бўйнига осиб қўйиладиган чамбар. 

ЛАВСАН [р. “Лаборатория вмсокомоле- 
кулярнмх соединений Академии наук 
СССР” бирикмасидан ҳосил қилинган қис- 
қартма сўз] 1 Нефть маҳсулотини қайта 
ишлаш йўли билан олинадиган синтетик 
тола тури. Могилёв шаҳрида йилига 50 минг 
тонна лавсан ииатб чиқарадиган катта син- 
тетик тола комбинати қуриш режалашти- 
рилмоқда. Газетадан. 

2 Шундай толадан тўқилган мато. Сўнгги 
йилларда синтетик материаллар — жун би- 
лан кимёвий толалар бирикмасидан тўқил- 
ган матолар, нитрон, капрон, лавсан, креп- 
лар ва сунъий шоҳилар урф бўлиб бармоқда. 
«Саодат». 

ЛАВҲ [а. r jJ — ёйиқ нарса, тахта; ёзув 
тахтаси] эск. Китобни (қўлёзмани) қўйиб 
ўқиш учун ясалган махсус мослама. Кичик 
Алишер лавҳ устига Фаридиддин Атторнинг 
“Мантиқут-тайр ” [Қушлар тили\ номли 
китобини қўйиб ўқимоқда эди. Газетадан. 

ЛАВҲА [д. 4.=». jJ — тахта; устига бирор 
нарса ёзилган тахтача; пешлавҳа] 1 Силлиқ- 
ланган тош ёки металл тахта. Оппоқ мар- 
мар лавҳа устига қўйилган сиёҳдон жуда яра- 
шиғлиқ эди. Ш. Рашидов, Бўрондан кучли. 

2 Хотира ёки қисқача тарихий маълумот 
ёзиб, бирор жойга ўрнатиб қўйилган тош 
ёки металл тахта ва унга ёзилган матн, хат. 
Қаҳрамон хотирасига ўрнатилган лавҳа. н 
Қутидор лавҳа қаршисида эди. Лавҳани ўқиб 




чиққандан кейин у ҳам пиқ-пиқ йиғлаб юбор- 
ди. А. Қодирий, Ўтган кунлар. 

3 Воқеа, ҳодиса ва ш. к. хақидаги кичик 
асар ёки парча. Кино лавҳа. Пахтакорлар 
ҳаёти ҳақида лавҳалар. н Хаёлимнинг олтин 
қайиғи Сузар экан бағрингда мағрур, Жилва 
билан кекса тарихнинг Лавҳалари бир-бир 
кўринур. Уйғун. Уотасининг суҳбатини севар, 
гражданлар урушига доир лавҳаларни севиб 
тинглар эди. Шуҳрат, Шинелли йиллар. 

4 полигр. Китобнинг бошига, боб ва 
фаслларининг аввалига саҳифанинг эни 
бўйлаб солинган нақш. 

5 Кўриниш, манзара. “Тезгузар ” да 
бўлдим. Ўтмиш асрларнинг харобазор, ваҳи- 
ма, чўл лавҳаларидан из ҳам қолмаган. Туй- 
ғун, Йиллар ва кишилар. Навоий.. ҳаётлав- 
ҳалари ва табиат манзараларини тасвир- 
лашда ҳам моҳир санъаткордир. «Ватан ада- 
биёти». 

ЛАГАН [ф. — тоғора, идиш; шам- 

дон] 1 Қуюқ таомлар солиш учун мўлжал- 
ланган, тарелкадан катта ясси идиш. Мис 
лаган. Сопол лаган. Чинни лаган. н Анвар 
ўртага дастурхон ёзиб, икки лаган манти 
чиқарибқўйди. А. Қодирий, Меҳробдан чаён. 

2 шв. Косадан катта, ичи чуқур сопол 
идиш; товоқ. Бошларида қатиқ ивитилади- 
ган лаган.. билан ялангоёқ, кир, жулдур ки- 
йимли болалар шипиллаб ўтади. М. Исмои- 
лий, Фарғона т. о. 

Ўзини лаганга солмоқ Ўз қадрини, “ба- 
ҳо”сини оширишга қаратилган хатти-ҳара- 
кат, қилиққилмоқ. ..Хомтамалик биланўзини 
лаганга сола бошлаган бу бетайин одамдан 
ихлоси қайтиб жўнаётган эди, Бўрибой йўли- 
ни тўсди. Ҳ. Назир, Ўтлар туташганда. 

ЛАГАНБАРДОР [лаган + ф. — ба- 
ланд кўтарувчи; кўтариб, олиб борувчи] Ўз 
манфаати учун мансабдор олдида ўзини жуда 
тубан тутиб, унга хушомад қилишга тири- 
шадиган пасткаш одам; хушомадгўй. “Ҳа ” 
деса, “лаббай!” дейдиган, сўз қайтармас ла- 
ганбардорлари унинг [ Тўқсоновнинг] парвоз 
қилишини таъминлайдиган қанот бўлиб кўри- 
надилар. П. Турсун, Ўқитувчи. 

ЛАГАНБАРДОРЛАРЧА Лаганбардорлик 
билан, лаганбардор кишиларга хос ҳолда. 
Лаганбардорларча муомала қилмоқ. н Бош- 
қалар бойваччанинг гапини лаганбардорлар- 
ча бош қимирлатиб маъқулладилар. П. Тур- 
сун, Ўқитувчи. 


ЛАГАНБАРДОРЛИК Лаганбардорга хос 
хислат, хатти-ҳаракат; хушомадгўйлик. Ра- 
ҳим аканинг ҳамма қилиғида — намойишко- 
рона лаганбардорлигида, хушомадгўйлигида, 
ваҳималигида бир қадар майнавозчилик бор 
эди. Ф. Мусажонов, Ҳиммат. 

ЛАГЕРЬ [нем. Lager — ўрин, жой; қарор- 
гоҳ; омбор] 1 Қўшиннинг аҳоли яшамай- 
диган ердаги вақтинча қароргоҳи. Бу ердаги 
ҳаёт фронтдан мингларча километр узоқда, 
мамлакат ичкарисида бўлган ўша лагеръ 
ҳаётидан ҳам осойиштароқ эди. А. Қаҳҳор, 
Олтин юлдуз. 

2 Вақтинча туриш учун қурилган жой, 
вақтинча қароргоҳ. Туристлар лагери. Алъпи- 
нистлар лагери. Қочоқлар лагери. 

3 Маҳбуслар ва ҳарбий асирлар сақла- 
надиган жой. Ахлоқ тузатиш-меҳнат лаге- 
ри. Ҳарбий асирлар лагери. 

4 кўчма Муайян бир маслакдаги ижти- 
моий-сиёсий гуруҳ; ҳаммаслак кишилар 
тўдаси. Тинчлик тарафдорлари лагери. 

ЛАЁҚАТ [а. CiiLJ — мувофиқлик, яроқ- 
лилик; яхши фазилат] 1 Бирор ишга яроқ- 
лилик, қодирлик; қобилият. Ўқишга лаёқат. 
Ишга лаёқати йўқ одам. н Бой тоғанинг 
ҳамма юмушларини яхши бажаргани ва меҳ- 
натга лаёқатини, уқувини яққол кўрсатга- 
ни учун бой унга [Йўлчига] катта ерга чи- 
қиб, пахтада ишлашга буйруқ берган эди. 
Ойбек, Танланган асарлар. 

2 айн. истеъдод. ..олимликузибеса бўлади- 
ган олма эмас. Бунга лаёқат керак.. И. Ра- 
ҳим, Ҳилола. 

ЛАЕҚАТЛИ 1 Бирор ишга қобилияти бор. 
Бу маҳалда жанг қилишга лаёқатли ёлғиз ўзи 
қолган эди. Шуҳрат, Шинелли йиллар. 

2 айн. истеъдодли. Лаёқатли бола. 

3 Фойдаланишга, ишлатишга ярайдиган, 
яроқпи. Элмурод дарахт кесиб, ботқоқликка 
ётқизишга буйруқ берди. Болтадан бошқа 
кесишга лаёқатли асбоб йўқ эди. Шуҳрат, 
Шинелли йиллар. 

ЛАЕҚАТСИЗ 1 Бирор ишни бажариш 
қўлидан келмайдиган; қобилиятсиз. Меҳнат- 
га лаёқатсиз киши. 

2 айн. истеъдодсиз. 

ЛАЗАРЕТ \фр. lazaret, итал. lazzaretto < 
lazzaro — мохов; дастлаб “моховлар касал- 
хонаси” маъносида қўлланган] Ҳарбий 
қисмлардаги ярадорлар ва беморларни вақ- 
тинча ётқизиб даволайдиган кичкина ши- 




фохона. Шаҳар майдонларидан бирига — не- 
мислар томонидан лазаретга мослаи/тирил- 
ган мактаб биноси олдига.. итлари билан 
келиб тўхтади. Газетадан. 

ЛАЗГИ Хоразмнинг шўх, жозибадор 
куйларидан бири ва шу куй-оҳанг бўйича 
ижро этиладиган рақс номи. Бир оздан сўнг 
Хоразмнинг ўйноқи куйлари чалиниб, шўх 
лазги бошланди. Ж. Шарипов, Хоразм. 

ЛАЗГИН 1 Доғистонда яшайдиган кавказ 
халқларидан бирининг номи. Лазгин халқи. 

2 Шу халққа мансуб. Лазгин тили. 

ЛАЗГИНЛАР Доғистонда яшайдиган 
кавказ халқларидан бири. 

ЛАЗГИНЧА 1 Лазгинларга, лазгин тили, 
адабиёти ва маданиятига оид. Лазгинча ки- 
йим. Лазгинча рақс. 

2 Лазгин тили. Лазгинча(ни) биласизми? 
Лазгинча гапирмоқ. 

ЛАЗЕР [ингл. lazer <light amplification by 
stimulated emission of radiation (мажбурий 
нурланиш оқибатида ёруғликнинг кўпайи- 
ши, кучайиши) сўзлар бирикмасидаги бош 
ҳарфларни кўшиш орқали ҳосил қилинган] 
Аниқ узунликдаги тўлқинга эга, жуда энсиз 
ва кучли тарамли нур манбаи бўлган оптик 
квант генератор (техника, алоқа ва тибби- 
ётда кенг қўлланади). Маълум бўлишича, ўзи- 
ни фанга бахшида этган бу олим яримўтказ- 
гичлар лазерини кашф этибди. Газетадан. 

ЛАЗЗАТ [а. uh — тотлилик, ширинли- 
лик; ёқимтойлик; ҳузур-ҳаловат] 1 Нарса- 
ларнинг маза-таъм билиш аъзолари орқали 
сезиладиган хусусияти; маза, таъм. Овқат- 
нинг лаззати. Анжирнинг лаззати. 

2 кўчма Ҳузур-ҳаловат ҳисси; маза, 
нашъа, завқ. Меҳнат лаззати. Дунё лаззат- 
лари. Уйқу лаззати. Осон ишда лаззат 
бўлмайди. н Соҳилларни айланиб, Ўтира- 
миз оқшомлар. Кеч лаззатига қониб, Роҳат- 
ланади танлар. Т. Тўла. Аҳмад кўзини юмди. 
Бутун вужуди бўйлаб лаззат таралгандек 
бўлди. Ф. Мусажонов, Ҳиммат. 

3 Лаззат (хотин-қизлар исми). 

ЛАЗЗАТЛАНМОҚ Лаззат олмоқ, лаззат 

ҳиссини туймоқ. Комилнинг бундай парвосиз 
ўтиришини, бунинг устига, шеър ўқиб лаз- 
затланаётганини кўрган Бўронбекнинг оғзи 
очилиб қолди. Ҳ. Ғулом, Машъал. 

ЛАЗЗАТЛИ 1 Мазаси (таъми) жуда 
яхши; ширин, тотли. Лаззатли шўрва. Лаз- 
затли мева. н Меҳмонлар лаззатли овқат- 


ларни хўп ейишди, ичишди. П. Турсун, 
Ўқитувчи. 

2 кўчма Ҳузур-ҳаловат бағишлайдиган; 
ҳузурли, нашъали, завқли. Лаззатли ҳаёт. 
Лаззатли суҳбат. Лаззатли онлар. н Бу 
дақиқалар унга ҳам лаззатли, ҳам азобли 
туюларди. Ў. Ҳошимов, Қалбингга қулоқ 
сол. 

ЛАЗЗАТСИЗ 1 Бемаза, таъмсиз. Лаззат- 
сиз овқат. 

2 кўчма Ҳузур-ҳаловатсиз, завқсиз. Лаз- 
затсиз турмуш. 

ЛАЗИЗ [а. ijhJ — лаззатли, тотли; нозик] 
1 кт. Мазаси ёқимли; ширин, лаззатли. Ула- 
молар эса, гўёуч кундан бери туз тотмаган- 
дай, лазиз овқатларга чигирткадай ёпири- 
либ ура бошладилар. Ойбек, Нур қидириб. 

2 кўчма Ҳузур бағишлайдиган; тотли. 
Адҳамнинг аспирантурада қолиши аниқлан- 
гандан кейин, улар аҳду паймонлар билан 
тўлиб тошган лазиз оила ҳаётини бошлаб 
юборишди. Ҳ. Зиёхонова, Биринчи мактуб. 

3 Лазиз (эркаклар исми). 

ЛАИН [а. — лаънатланган] кт. Лаъ- 

натланган, қарғиш олган; лаънати. 

Шайтони лаин 1) дин. лаънатланган (ху- 
донинг даргоҳидан қувилган) шайтон. Ҳой, 
мусулмонла-ар! Тарсо Авазнинг дўконига 
йўламанглар! Ул шашпони лаин бирла тил 
бириктирган. С. Сиёев, Аваз; 2) кўчма ўта- 
кетган фирибгар, ҳийлагар, қаллоб. -Сен 
шайтони лаинсан.. энди билдим, хоинлар 
билан ҳамтовоқ бўлгансан, — деди Абдуво- 
ҳид. Ойбек, Нур қидириб. 

ЛАЙЛАК [ф. ёки а. jfsJ] 1 Узун 

оёқли қушлар туркумига мансуб, тумшуғи 
ва оёғи узун, парлари ола (оқ ва қора ара- 
лаш) катта қуш. Лайлак уяси. Лайлакнинг 
кетишига боқма, келишига боқ. Мақол. 

2 махс. Баландга юк чиқариш учун курил- 
ган, таянчиғи ўртасида бўлган ричагга 
ўхшаш мослама. 

Лайлак бўлмоқ с. т. Олди осмонга, кети 
ерга бўлиб қолмоқ (мас., арава ҳақида). Тўзон 
босилганда қарашса, маишна кузови кўта- 
рилганча.. қияликнинг энг четида шундоқ лай- 
лак бўлганича, омонат гпуриб қолибди. А. Мух- 
тор, Тугилиш. Раззоқ сарой этагида лайлак 
бўлиб тиккайган аравани кўздан кечирди-да: 
-Қўшса бўладими? — деб сўради. Ҳ. Ғулом, 
Машъал. Лайлак варрак Ромб шаклида ясал- 
ган варрак. Лайлак қор Йирик, пилта-пилта 






бўлиб ёғадиган қор. Ўрик қийғоч гуллаган 
кунлари бирдан ҳаво совиб, лайлак қор ёғиб 
юборди. П. Қодиров, Уч илдиз. 

ЛАЙЛАТУЛҚАДР [а. jjjJIIIJ — қадр 
кечаси] дин. Рамазон ойининг муқаддас са- 
налувчи йигирма еттинчи туни. Рамазон ойи- 
нинг 27-кечаси “лайлатулқадр ”, яъни “қадр 
кечаси ” саналар эди. Т. Қори-Ниёзий, Ҳаёт 
мактаби. 

ЛАИНЕР [ингл. liner < line — чизиқ, йўл] 
1 Муайян бир йўлдан қатнаб, юк ёки йўлов- 
чи ташийдиган катта тезюрар кема. 

2 Узоқ масофага маълум йўналишда кат- 
та тезликда учувчи кўп ўринли йўловчи са- 
молёти. Қудратли лайнеримиз мовий осмон 
бағрида сокинучиб кетмоқда. В. Зоҳидов, Сени 
соғиниб. 

Ҳаво лайнери айн. лайнер 2. Бундан фа- 
қат бир неча соат илгари парвоз қилган 
кумуи/симон ҳаво лайнери ерга қўнди. Газе- 
тадан. 

ЛАИЧА 1 Кичкина, ихчам пастак уй ити. 
Булардан ташқари, фақат уйнинг зийнати 
учун боқиладиган.. битта лайча кучук.. бит- 
та бароқ мушук. Ғ. Ғулом, Шум бола. 

2 кўчма салб. Бировнинг ҳар қандай топ- 
шириғини кўр-кўрона сўзсиз бажаришга 
тайёр киши; югурдак, малай. Хўжайиннинг 
лайчаси-ку, бурнини бир қарич кўтарганига 
ҳайронмиз. Ойбек, Танланган асарлар. 

ЛАК [ф. iAJ — юз минг < ҳинд.] эск. Юз 
минг. Ғози Абдулкарим подшо Араб вилояти- 
да.. худо йўлида жанг қилувчи икки лак ас- 
кар пайдо қилди.. С. Айний, Дохунда. 

ЛАКАПОВ с. т. Лақма, меров; ландавур. 
Лакалов одам. н Аввалига мен ҳам лакалов, 
ишонмасдан лақиллар эдим. М. Али. 

ЛАК-ЛАК Юз мингларча, беадад, кўп, 
сон-саноқсиз, беҳисоб. Лак-лак одам. Лак- 
лак пул. н Сенлак-лак қўшинга саркарда бўла- 
диган бўлимли йигитсан. Ойбек, Навоий. 

ЛАКЛУК с. т. айн. тилча 2. 

ЛАКМУС [голл. lakmoes — бўёқ томчиси, 
сачраши] ким. Баъзи ўсимликлардан олина- 
диган бўёвчи модда; сувдаги эритмаси кис- 
лотада қизил, ишқорда кўк тусга киради. 

Лакмус қоғоз Лакмус эритмаси шимди- 
рилган қоғоз (кислота ва ишқорни аниқлаш 
учун ишлатилади). 

ЛАКОТ [ф. ciU — яроқсиз, бузилган]: 
лакот бўлмоқ кам қўлл. Бўшашмоқ, ланж 
бўлмоқ. 


ЛАКТАЦИЯ [лот. lactatio < lactare — тар- 
кибида сут бўлмоқ; сут бермоқ; эмизмоқ] 
Аёлларда ва сутэмизувчи ҳайвонларда туғ- 
рукдан кейинги даврда сут ҳосил бўлиши, 
йигилиши ва даврий равишда ажралиб чи- 
қиши. 

ЛАЛЛАИГАН 1 Лаллаймоқ фл. сфдш. 

2 Жуда бўш, уддаси йўқ; ношуд, бўшаш- 
ган. “Сен бировни алдамасанг, бошқалар сени 
алдайди.. ” деб ўйларди Азиза лаллайган бу 
йигитни кўриб. Ў. Ҳошимов, Қалбингга 
қулоқ сол. Эй, лаллайган, лапашанг, гўл! 
Оғзингга чайнаб соламанми сенингШ. Сафа- 
ров, Ҳаёт мактаби. 

ЛАЛЛАИМОҚ Бўшашмоқ, шалвира- 
моқ; анқаймоқ. Лаллаймай ўл! Бўлғуси куёв 
ҳам иғунақа бўладими?! Мирмуҳсин, Меъ- 
мор. Аммамнинг бузоғидай лаллайиб турмай, 
чиқиб қарасанг ўласанми! М. Исмоилий, 
Фарғона т. о. 

ЛАЛМИ 1 Суғорилмайдиган, сувсиз, 
ёғиндан сув ичадиган; баҳори (ер ёки ғалла 
ҳақида). Турбат қишлоғининг кўп ерлари сув- 
сиз бўлиб, аҳолиси лалми буғдой экар эди. М. 
Муҳаммаджонов, Турмуш уринишлари. Лал- 
ми даштга йўл олдим. Т. Мурод, От кишна- 
ган оқшом. 

2 кўчма шв. Қуруқ. Мен катталар хўжа 
кўрсинга лалми дўқ уриб кетди, дея ўйладим. 
Т. Мурод, От кишнаган оқшом. Кўп лалми 
дўқ қилаверма.. М. Ҳазратқулов, Журъат. Бе- 
корга ҳам халқда, лалмига ҳатто қиз берма, 
деган гап юрмайди. Н. Қобил, Унутилган со- 
ҳиллар. 

ЛАЛМИКОР 1 Ёғин сувидан фойдала- 
ниб деҳқончилик қилинадиган; ёғин суви 
билан унадиган, суғорилмайдиган. Уерлал- 
микор ҳамда у тепага на машина, на ком- 
байн чиқа олар, ерни қўшда ҳайдаб, донни ҳам 
ҳўкизлар туёғида янчиб олишарди. Ш. Холмир- 
заев, Оғир тош кўчса. 

2 Лалми экинлар экиш билан шуғулла- 
нувчи деҳқон. Лалмикорлар мўл буғдой ҳоси- 
ли олдилар. 

ЛАЛМИКОРЛИК 1 Лалми экинлар эки- 
ладиган ерлар. 

2 Лалми экинлар экиш иши. 

ЛАМА I [исп. lama < индейс тилларидан] 
зоол. Жанубий Америкада яшайдиган ўркач- 
сиз кичикроқ туя (хонакилаштирилган ла- 
мадан юк ташишда, гўшт ва қимматбаҳо 
жун олишда фойдаланилади). 




ЛАМА II [тибетча — олий, энг юқори] 
Тибет ва Мўғулистонда будца дини руҳо- 
нийси. 

ЛАМАИЗМ Будцавийлик (будда дини)- 
нинг Тибет ва Мўғулистонда, шунингдек, 
уларга туташ ҳудудларда яшайдиган аҳоли 
ўртасида тарқалган бир кўриниши. 

ЛАМБАДА [порт. lambada — таёқ зар- 
би, зарбаси] Оёқ ва белни алоҳида, ҳиссий 
ҳаракатлантириб, жуфт-жуфт бўлиб ўйна- 
ладиган бразилча рақс тури. 

ЛАМИНАЦИЯ [лот. lamina — металл, 
ёғоч ва б. дан қилинган лавҳа, тахта, варақ] 
Қоғоз, картон, фанер, тахтадан ясалган 
буюмлар сиртига юқори ҳарорат остида 
шаффоф полимер парда қоплаш йўли би- 
лан жило бериш (буюмнинг ташқи кўри- 
нишини яхшилайди ва узоқ вақт эскирмай, 
бузилмай сақпанишини таъминлайди). 

ЛАМПАI [фр. lampe < юн. lampos — машъ- 
ала; ёритқич; чироқ] Ёритиш учун ишлати- 
ладиган, ёнаётган (пиликли) қисмини ўзига 
хос шаклдаги шиша қоплаб турадиган асбоб; 
чироқ. Электр лампа. н Раъно айвон лабида 
қўлини керосинга булғаб, лампа ёқиш ҳарака- 
тида эди. Ҳ. Назир, Сўнмас чақмоқлар. Ўрта- 
даги тахта полли айвонга осма лампа осиб 
қўйилибди. С. Анорбоев, Оқсой. 

Лампа ёғ(и) эск. с.т. айн. керосин. 

ЛАМПА II Ганч ёки алебастр сувоқ 
қилинган шип. 

ЛАМПАМОЙ айн. лампа ёғ(и); керосин 
қ. лампа. Чироқни ўчирмай кетибман.. лампа- 
мой исроф бўлади. Ҳ. Ғулом, Машъал. 

ЛАМПОЧКА [р. лампочка — кичик лам- 
па] Электр токи билан нур тарқатадиган, 
атрофи шарсимон, ноксимон ва бошқача 
шаклли шишадан иборат ёритиш асбоби; 
электр чироқ. Шербек қоронғи боғ кўчадан 
ўтиб, ҳар мсой-ҳар жойда симёғочларда 
электр лампочкалар қизариб турган кенг.. 
кўчага етганида, таниш ҳамқишлоқларига 
дуч келди. С. Анорбоев, Оқсой. 

ЛАНГI \ф. JLJ — чўлоқ] кам қўлл. Чўлоқ, 
оқсоқ. Иш деганда, икки қўл, икки оёғи ланг 
экан. «Муштум». 

ЛАНГ II: ланг очиқ Кенг (катта) очиқ. 
Қизлар етаклашиб, ланг очиқ дарвозадан 
тўғри кириб бордилар. А. Мухтор, Опа-син- 
гиллар. Ланг очмоқ Кенг, катта очмоқ. ..кўча 
эшикни ланг очганча, катта йўл томон ўқдек 
учиб кетди. С. Аҳмад, Уфқ. 


ЛАНГАР I [ф. Кемани ва б. сузиб 
юрувчи воситаларни сув юзида маълум бир 
жойда тўхтатиб, ушлаб туриш учун занжир- 
га бириктириб, сув остига ташланадиган 
оғир темир чангак. Кема кўм-кўк сувлари 
чайқалиб турган қўлтиққа лангар ташлади. 
М. Маҳмудов, Мангу куй излаб. 

ЛАНГАР II [ф. — дорбозлар ходаси] 

Дорда мувозанатни сақлаш учун дорбоз 
қўлда тутадиган йўғонроқ узун таёқ; лан- 
гарчўп. Дорбоз узун лангарини ушлаб, арқон- 
дан юқорига ўрмалаб бормоқда. Ж. Шарипов, 
Хоразм. 

ЛАНДАВУР Ҳеч бир ишни уддалай ол- 
майдиган; бўшанг, лапашанг, ношуд. Бун- 
чалик журъатсизсан деб ўйламасдим.. Ўзинг- 
ни қўлга ол, ландавур! Ж. Абдуллахонов, 
Хонадон. 

ЛАНДАҲУР [ф. — бекорчи, ишёқ- 

мас, танбал] эск. кт. айн. ландавур. Лаванду 
ландаҳуру соддаю ношуд анойингман. Муқи- 
мий. 

ЛАНДИШ [р. ландьпи < юн. ladanon < а. 
— хушбўй смола] бот. Япроқлари бар- 
гизуб барги сингари чўзиқ, қўнғироқчаси- 
мон майда оппоқ хушбўй гулли ўсимлик, 
бута; марваридгул. 

ЛАНДШАФТ [нем. Landschaft — ўлка, 
мамлакат; манзара, кўриниш] геогр. Кўри- 
ниши, рельефи, иқлими, ўсимликлар ва 
ҳайвонот дунёси, гидрологик режими ва б. 
ларнинг бир хиллиги билан ажралиб тура- 
диган ва табиий чегарага эга бўлган ҳудуд, 
жой. Устюртда табиий чўл ландшафтлари- 
ни тиклаш ва геоботаник тадқиқотларни 
янада муфассалроқ давом эттириш керак. 
«Фан ва турмуш». 

ЛАНЖ 1 Тоби айниган, бўшашган; ло- 
ҳас. Ланж бўлмоқ. Ланж қилмоқ (этмоқ). 
Ўзимни ланж сездим. н Мингбошининг майи 
мени анча ланж қилди. С. Абдулла, Мавлоно 
Муқимий. Тумов, грипп билан оғриганда, уму- 
ман, киши ўзини ланж сезса, одатан, 
қоқирим истеъмол этилади. Газетадан. 

2 Ортиқ дам еб, тобидан ўтган ёки суви 
кўплигидан узоқ қайнаб бўшашган; дами 
ўтган, бўш. Қаёқда қолдинглар? Ош ланж 
бўлиб кетди-ку. С. Аҳмад, Ҳукм. 

3 кўчма Аниқ ва қатъий фикр билдира 
олмайдиган; фикридан қайтиб, айниб ту- 
радиган; мижғов. Уўзи ланж одам эди. н 
Бригадирнинг ўзи ҳамон ланж-у, бригада 




аъзолари виждон азобида. Н. Сафаров, 
Мардлар майдонда. [Мулладўст:] Тайёр 
ошга баковул бўлмай ўл! Пок бўлмаса, бу- 
зиб қўювдинг-ку, ланж. Ҳамза, Майсара- 
нинг иши. 

4 кўчма На у ёқли эмас, на бу ёқли эмас; 
ноаниқ, мужмал. Ланж жавоб. Ланж ҳаво. 
н -Ўқишларини тамомлашаверсин-чи, бир 
гап бўлар, — деб ланжроқ жавоб қайтарган 
эди Тўламат. С. Анорбоев, Оқсой. Ҳасанов 
“ўзингиз биласиз ”, дегандек ланжроқ гап қил- 
ди. И. Раҳим, Ихлос. 

ЛАНЖЛИК Ланж ҳолат, ланж эканлик. 
Паловнинг ланжлиги. н Ҳадоқчи Ҳамроқул- 
нинг тоби қочди.. кеча эрталаб ҳам ланжли- 
ги бор эди. А. Каҳҳор, Томошабоғ. Ҳўрага 
етиб келганида, баданидаги ланжлик кучай- 
ди. С. Анорбоев, Оқсой. Раҳим Саидов шу- 
ларни ўйлаб, баъзан ўзини ланжликда айб- 
ларди. Ў. Умарбеков, Ёз ёмғири. 

ЛАНКА [хит.\ 1 Орқасига оғир металл 
парчаси, танга, чақа ва ш. к. ёпиштирилган 
узун-узун жунли тери парчасидан иборат, 
тепиб ўйналадиган болалар ўйини. Ланка 
ясамоқ. 

2 Шу ўйиннинг ўзи. Ланка ўйнамоқ. Лан- 
ка тепмоқ. 

ЛАНТАН [лот. lanthanum < юн. lanthano 
— беркинмоқ, яширинмоқ] Менделеев дав- 
рий системасининг III гуруҳига мансуб 
кимёвий элемент; юмшоқ, кумушсимон оқ 
нодир-ер металлардан бири. 

ЛАНЦЕТ [нем. Lanzette < лот. lancea — 
найза] тиб. Учи ва икки томони ўткир, дас- 
тали тиғи ёйсимон пичоқча (жарроҳпик пи- 
чоқчаси); ништар. 

ЛАНҒИЛЛАМОҚ Яллиғланиб, қип- 
қизил алангаланиб ёнмоқ; алангаланмоқ. 
Ўчоқда ўт ланғиллаб турарди. Гулхан лан- 
ғиллаб ёнар эди. н Низомжон.. иссиққина 
ҳужрада, ланғиллаб ёнаётган печь олдида 
ўтирибди. С. Аҳмад, Уфқ. Абдумажид.. лан- 
ғиллаётган гулханни кўрсатди. Ш. Холмирза- 
ев, Сайланма. 

ЛАПАНГЛАМОҚ У ёққа, бу ёққа таш- 
ланмоқ, чайқалмоқ, оғмоқ. Шу пайт йўғон, 
семиз гавдаси лапанглаб, эркаклардек гурс- 
гурс қадам босиб, даҳлизга кирган Собира ona 
кўринди. М. Хайруллаев, Тилла маржон. У 
кабина эшигига осилди, машина лапанглаб, 
силтаниб, йўлга қайрилди. С. Зуннунова, 
Одамлар орасида. 


ЛАПАНГ-ЛАПАНГ тақл. с. У ёқ-бу ёққа 
оғир, бесўнақай чайқалган ҳаракатни бил- 
диради. 

Лапанг-лапанг қилмоқ айн. лапангламоқ. 

ЛАПАР Тўй ва йиғинларда, халқ сайил- 
ларида йигитлар билан қизлар орасида та- 
рафма-тараф бўлиб айтиладиган терма 
қўшиқ; шунингдек, биргаликда ижро эти- 
ладиган қўшиқ ва рақс. Анорхон билан Ҳай- 
дар.. ҳовуз бўйидаги гулхонага иккита стул 
қўйишиб олиб, лапар айтишмоқда. И. Раҳим, 
Ихлос. Муниранинг кутилмаганда лапар ай- 
тиши эркакларни довдиратиб қўйди! Э. Ус- 
монов, Ёлқин. 

ЛАПАРЧИ Лапар айтувчи, лапар айтиш- 
га уста киши. Ҳар бир байтдан кейин меҳмон- 
лар қийқириб, қарсак чалишди. Лапарчи ку- 
либ-кулиб, сийлаб-сийлаб, гоҳо “омбур” би- 
лан ўйиб-ўйиб оларди. С. Нуров, Нарвон. 

ЛАПАШАНГ Бирор ишни эплай олмай- 
диган, бўшашган, шалвираган; ландавур. У 
вақтда бошқача эди-ку: усти-боши мойга 
беланган, лапашангроқ бола кўринган эди. Ҳ. 
Назир, Бир туп ғўза. 

ЛАПАШАНГЛИК Бўшашиб уддалай 
олмаслик, эпсизлик. Бу лапашанглигимиз 
учун раҳнамоларимиз бизни афв этурларми? 
Ҳ. Ғулом, Машъал. 

ЛАППАК шв. Ялпоқ, ясси. Полвон.. учин- 
чи дафъа келтирган тошлар ичидан латтк, 
етти-саккиз қадоқ келадиган бир тошни 
танлаб олди-да, яхшилаб артишга ва бир 
томонини йўнишга буюрди. А. Қаҳҳор, Кўр 
кўзнинг очилиши. Шолғомни лаппак-лаппак 
қилиб, картошкани тўгарак қилиб тўғранг. 
К. Маҳмудов, Ўзбек тансиқ таомлари. 

ЛАППОС с. т. Тўладан келган; қўпол. Зай- 
наб лаппос ва ўнта сўзга аранг битта жа- 
воб қайтарадиган эди. А. Қодирий, Ўтган 
кунлар. 

ЛАРЁК \р. “ларь” с. кичр. < швед. larr — 
қути, яшик] Савдо дўкончаси. Китоб ларё- 
ги. Газлама ларёги. 

ЛАРЗА [ф. ь y_>J — титраш; титроқ, қал- 
тироқ] 1 Кучли таъсир натижасида юз бе- 
радиган қаттиқ титраш, қаттиқ силкиниш; 
титроқ. Тўхтовсиз ва қаттиқ отишмалардан 
еру осмон ларзада. н Мурувватли, сахий, 
дилкаш, дилбар ер, Гумбурлаб силкиндинг, 
бағрингда ларза. Ғ. Ғулом. 

2 кўчма Қаттиқ безовталик, безовта қи- 
лувчи нарса, ҳолат. Самарқандда Бобурни 




тилдан қолдирган касаллик — ғоят кучли бир 
руҳий ларзанинг оқибати эди. П. Қодиров, 
Юддузли тунлар. 

Ларзага солмоқ (ёки келтирмокр 1) қат- 
тиқ силкитмоқ, титратмоқ. Танклар ерни 
ларзага солиб яқинлашмоқда эди. О. Ёқубов, 
Излайман. Тоғнинг ҳар бурчаги ва ёнбағри- 
дан акс садо келиб, дарани ларзага келтир- 
ди. С. Айний, Дохунда; 2) қаттиқ безовта 
қилмоқ, нотинч ҳолатга солмоқ. Кўплар- 
нинг хаёли дунёни ларзага солган темурийлар 
салтанатининг буюк тождорига қарши, ўз 
ўлимини билгани ҳолда тиғ кўтарган кимса- 
да эди. Мирмуҳсин, Меъмор. Бу даҳишт 
Абдуллани қаттиқ ларзага солди. Ҳ. Шамс, 
Душман. 

ЛАРЗОН [ф. J jjJ — титровчи, қалти- 
ровчи; ҳаяжонли] Оғирлигидан осилиб, ло- 
пиллаб, тебраниб турган ҳолатли. Қалин 
қорнинг вазминлигидан олма, ўрик, жийда 
шохлари ларзон. А. Муҳиддин ва Ҳ. Тожибо- 
ев, Оташ қалбли қиз. ..Каҳрабо узумлари 
ишкомларда ларзон бўлиб турган боғни ай- 
ланишди. О. Мухтор, Бухоролик бир йигит. 

ЛАРИ Грузия Республикасининг асосий 
пул бирлиги (1995 йилдан). 

ЛАРИНГИТ [лот. laryngitis < юн. larynx, 
laryngos — ҳиқилдоқ] тиб. Ҳиқилдоқ шиллиқ 
пардасининг тумов, грипп ва б. шу каби ка- 
салликлар оқибатида яллиғланиши. 

ЛАРИНГОЛОГ Ларингология мутахас- 
сиси, врачи. 

ЛАРИНГОЛОГИЯ [юн. larynx, laryngos — 
ҳиқилдоқ + logos — билим, тушунча] Тиб- 
биётнинг ҳиқилдоқ анатомияси, физиоло- 
гияси ва касалликларини, шунингдек, ди- 
агностикаси, даволаш ва олдини олиш усул- 
ларини ўрганувчи бўлими. 

ЛАРИНГОСКОПИЯ [юн. larynx, laryngos 
— ҳиқилдоқ + skopeo — қарайман, кузата- 
ман] Ҳиқилдоқни махсус асбоб (ларинго- 
скоп) ёрдамида оғиз бўшлиги орқали тек- 
шириш усули. 

ЛАС [ф. — тозаланмаган паст нав- 

ли ипак] Читга нисбатан зич тўқилган, 
сирти силлиқ ип газлама; сатин. Кўрпалик 
лас. н Ундан [/ пугундан] қора ласдан ти- 
килган махорка халта чиқди. М. Муҳаме- 
дов, Қаҳрамон изидан. Қора лас тўн ки- 
йиб, белини атлас белбоғ билан боғлаган, 
оёғида кирза этик. А. Ибодинов, “Лато- 
фат” дўконидаги қатл. 


ЛАТ I [ф. dJ — зарар, зиён; калтак зар- 
би; тарсаки, шапалоқ]: лат емоқ 1 Йиқи- 
лиш ёки бошқа таъсирлардан шикастлан- 
моқ (эти узилмоқ, кўкармоқ, шишмоқ ва 
ш. к.). Оғир юк кўтариб, белим лат еди. н 
Шербек лат еган чап қўлига тегишга ўзи ҳам 
безиллар эди. С. Анорбоев, Оқсой. 

2 Зарарланмоқ, шикастланмоқ (син- 
моқ, учмоқ, пачақ бўлмоқ ва ш. к.). Бўронда 
лат еган томлар, тахта деворлар ремонт 
қилинди. Ш. Рашидов, Бўрондан кучли. [Ҳай- 
дарбой] Жўмраги ёки қорнидан лат еб чега- 
латилган кўримсиз чойнакларга чой дамлай- 
ди. П. Турсун, Ўқитувчи. 

ЛАТ II Латвия Республикасининг асосий 
пул бирлиги (1993 йилдан). 

ЛАТИН қ. лотин. 

ЛАТИФ [а. . •<■_. U I — илтифотли, хушмуо- 
мала; юмшоқ, мулойим; ёқимли] 1 Гўзал, 
чиройли ва нозик. Латиф лаб. н [Қиз\ Оқ 
қўллари билан латиф бурнининг ўнг томони- 
да, табиатнинг ниҳоятда уста қўли билан 
қўндирилган қора холини қашиди. А. Қодирий, 
Ўтган кунлар. 

2 Ёқимли, майин, нозик. Тулнинг латиф 
ҳиди. Латиф тонг ели. н Отабек табиат- 
нинг шу кўркам ва латиф кўринишига маф- 
тун бўлиб, узоқ тин олиб қўйди. А. Қодирий, 
Ўтган кунлар. 

3 Жозибали ва ёқимли. Муниснинглатиф 
ва жозибали шеърлари халқ орасида кенг 
ёйилган. Газетадан. 

4 Латиф (эркаклар исми). 

ЛАТИФА [а. а U I — назокат, нозиклик; 

оқилона сўз; анекдот] 1 Кулгили воқеа- 
ҳодиса ҳақидаги кичик ҳикоя. Бир оз чарча- 
гандан сўнг ўтириб, турли латифалар.. 
қизиқ-қизиқ ҳикояларни эсладик. О. Ёқубов, 
Янги йил кечасида. Тошкентлик машҳур бой- 
нинг хасислиги ҳақида ҳали ҳеч кимнинг қуло- 
ғига чалинмаган латифалар суҳбатга ранг 
бериб турар эди. Ойбек, Танланган асарлар. 

Афанди латифалари Афсонавий халқ 
қаҳрамони Хўжа Насриддин афандининг 
саргузаштлари билан боғлаб, халқ томони- 
дан яратилган қисқа-қисқа кулгили лавҳа- 
лар, ҳикоялар. Насриддин афанди латифа- 
ларидан ғоят қизиқларини кетма-кет айта- 
ди. Ойбек, Танланган асарлар. 

2 Латифа (хотин-қизлар исми). 

ЛАТИФАБОЗ | а. + ф. \l ^ U I — латифа 
(айтиш)ни яхши кўрувчи] айн. латифачи. 




ЛАТИФАБОЗЛИК Латифа айтиш. Кул- 
гили ўйинлар қизиқчилик, аския, латифа- 
бозлик билан бир қаторда, меҳнаткаш халқ 
оммасининг қувноқ, оптимистик руҳини 
ифодалайди. М. Қодиров, Халқ рақслари 
ҳақида. 

ЛАТИФАГЎЙ [а. + ф. U I — лати- 

фа айтувчи] айн. латифачи. 

ЛАТИФАГЎЙЛИК айн. латифабозлик. 

ЛАТИФАЧИ Латифа айтувчи, латифалар 
ижод этувчи, латифага уста одам; латифагўй. 
Мавлоно Абулвоси деган машҳур ҳажвчи — 
латифачининг сўз ва ҳаракагплари ҳамманинг 
ичагини узди. Ойбек, Навоий. Латифачи ош- 
намизни меҳмон қилиш учун товуқ гўиипи, анор 
сотиб олдик. М. Салом, Кечирим. 

ЛАТИШ 1 Латвия Республикасининг 
асосий аҳолисини ташкил этувчи халқнинг 
номи. Латиш халқи. 

2 Шу халққа тегишли, оид. Латиш тили. 

ЛАТИШЛАР Латвия Республикасининг 
асосий аҳолисини ташкил этган халқ. 

ЛАТИШЧА 1 Латишларга, латиш тили, 
адабиёти ва маданиятига оид. Латишча рақс. 

2 Латиш тили. Сиз латишча(ни) биласиз- 
ми? Латишча гапирмоқ. 

ЛАТОФАТ [а. c^ilU — мулойимлик, ла- 
тифлик; хушмуомалалик; жозибадорлик] 1 
Латиф кўриниш, чирой; латифлик, нозик- 
лик, гўзаллик. Бир қиз бўлса, шунчалик бўлар- 
да! Ана латофат, ана назокат! Шуҳрат, 
Шинелли йиллар. 

2 Нарса, ҳодиса, манзара ва ш. к. нинг 
нозик ҳис уйғотувчи гўзаллиги, ёқимлили- 
ги. Кўришгунча хайр, соҳиллар! Хайр, шимол 
латофатлари! С. Акбарий. Боғнинг ҳар бур- 
чагида ўзга бир латофат: ариқларда сув ку- 
муишанади, майсалардан уқа тутган ҳовуз 
сув билан эмас, нур билан тўлган каби жи- 
мир-жимир мавжланади. Ойбек, Танланган 
асарлар. 

3 Латофат (хотин-қизлар исми). 

ЛАТОФАТЛИ Латофатга эга; ёқимли, 

латиф. Кўзим нури, латофатли на хуш озода 
жононсан. Ҳабибий. Турғун унинг ҳуснини зим- 
дан томоша қиларди. Ўша куни Саодат бу- 
рунгидан ҳам латофатли кўринди унга. О. 
Ёқубов, Тоғ қизи. 

ЛАТТА [ф. <dJ — мато парчаси, лахтак 
мато; ошхона сочиғи] 1 Чит буюмларнинг 
парчаси; ишлатилган, эски-туски матолар. 
Катта-кичик хитой вазаларни латта би- 


лан яхшилаб артди. Ойбек, Танланган асар- 
лар. Икки қадам борди-ю, латтага ўралган 
бир нимани [ Самандарнинг] қўлига берди. А. 
Қаҳҳор, Қўшчинор чироқлари. 

2 с. т. Умуман, ип газлама, ундан тикил- 
ган нарсалар. Янги ёр топганда, дўстлар, эс- 
кидан кечмоқ керак, Эскини ўлган санаб, 
латта кафан бичмоқ керак. А. Қодирий, 
Ўтган кунлар. Нима қиласан латтани? 
Йўқот! -Келинингиз хурсанд бўлсин, деган 
эдим-да! А. Қаҳҳор, Оғриқ тишлар. 

Латта жинниси Газлама, мато ва улар- 
дан тикилган нарсаларга ўч шахсга (асосан, 
аёлларга) нисбатан қўлланадиган ибора. 
-Латта жинниси! — деб бақирди Бўтабой, 
бутун аламини хотинидан олиб, — латта- 
нинг учини кўрсатса, ўзингни томдан таш- 
лайсан. А. Қаҳҳор, Қўшчинор чироқлари. 
Латта ҳиди келади Бирор ёқимсиз гап-сўз, 
хатти-ҳаракат кабиларга нисбатан қўлланув- 
чи ибора. Гапларингдан латта ҳиди келади. 
н Бу қилиғингиздан латта ҳиди келади-ку. 
Уйғун, Навбаҳор. 

3 шв. Ипак мато. Хитойи латта. Лат- 
та рўмол. н [Кумушнинг] Паранжиси қўли- 
да, қора атлас кўйлак эгнида, зангор лат- 
та мурсак устида.. эди. А. Қодирий, Ўтган 
кунлар. 

4 кўчма дағл. Ўтакетган бўш, ношуд; 
шалвираган. Эркакнинг зуғми бўлмаса, хотин- 
лар уни латта дейди. С. Юнусов, Осон иш- 
нинг оҳи бор. Алимардонни учратганидан ке- 
йин билди: Анвар бўшанг экан, латта экан. Ў. 
Ҳошимов, Қалбингга қулоқ сол. 

ЛАТГА-ЛУТТА айн. латта-путта. Дарахт- 
ларга боғланган ҳар хил латта-лутталар 
баъзан эсган кечки шабадада тебранар ва мо- 
зорга қўрқинчли тус бағишларди. С. Зуннуно- 
ва, Гулхан. 

ЛАТТА-ПУТТА Эски-туски латталар; 
шуларнинг бўлакларидан қилинган эски- 
туски буюмлар. Иккинчи супада бўлса.. бир 
тўда латта-путталар орасида кулала бўлиб, 
ҳикоямизнинг қаҳрамони Мамажон ётар экан. 
Ғ. Ғулом, Тирилган мурда. 

2 с. т. Газлама ва улардан қилинган бисот 
буюмлар. Кўримсиз уй у ёқда турсин, баъзи 
одамлар латта-путтасидан ҳам ажралиш- 
ни истамайдилар. Ш. Рашидов, Бўрондан 
кучли. ..сизнинг назарингизда ҳамма хотин- 
лар латта-путта бандалари, шундайми? Т. 
Жалолов, Олтин қафас. 






ЛАТТАФУРУШ [ф. — латта 

олиб сотувчи] Эски-туски кийим-кечаклар 
олиб сотувчи киши; эскифуруш, эскичи. 

ЛАТТАЧАИНАР Г апининг тутуриғи йўқ; 
бир гапни ҳадеб такрорлай берадиган; гап- 
дан нарига ўтмайдиган; мижғов, эзма. Мана 
шундай латтачайнар одамни кўрса, Назар 
ота ғиппа бўғилади-ю, кўзи тиниб, оғзидан 
нима чиққанини билмай қолади. С. Аҳмад, 
Қадрдон далалар. Инжиқ, латтачайнар 
одамларни жиним суймайди. М. Ҳазратқулов, 
Журъат. 

ЛАТУНЬ | нем. Latun — тахталанган мис] 
қ. жез. 

ЛАТЧА [р. “ласка” с. нинг бузилган та- 
лаффузи] Сувсарлар оиласига мансуб, та- 
наси ингичка чўзиқ ва ўта серҳаракат йирт- 
қич сутэмизувчи ҳайвон. 

ЛАУРЕАТ [лот. laureatus — (лавр баргла- 
ридан қилинган) чамбар тақилган] Фан, 
санъат ва ш. к. соҳаларда кўрсатган жуда кат- 
та хизматлари учун юксак (давлат ёки халқ- 
аро) мукофотга сазовор бўлган ёки бадиий 
кўрик-танловлар, фестиваллар ғолиби 
бўлиб, махсус мукофот олган киши. Тинч- 
лик мукофоти лауреати. Халқаро ёшлар фес- 
тивали лауреати. н Лауреатни сўраб ке- 
лар қари-ёш. Маслаҳат-ла келар қоишга. С. 
Акбарий. 

ЛАФЕТ [нем. Lafette < фр. 1‘affut] Тўп, 
замбарак стволи ўрнатилган дастгоҳ; зам- 
баракнинг шоти ва ғилдираклардан иборат 
ост қисми. 

ЛАФЗ [а. -LjJ — талаффуз; сўз, ибора] 1 
кт. Сўз, калима; тил. Бирдан эрининг шошил- 
май, очиқ чеҳра, ширин лафз билан кириб 
келгани Ойша холага нашъа қилиб кетди. Ш. 
Тошматов, Эрк қуши. Буларнинг лафзига 
қулоқ солиб турган Лолахон ўзини тутолмай 
отилади. У. Исмоилов, Сайланма. 

Лафзи тез Оғзига келган сўзни қайтар- 
майдиган, салга жаҳли чиқиб гапириб юбо- 
раверадиган. Кумушингизнинг феъли-автори 
ўзимга маълум: эрка ўсган, лафзи тез. А. Қо- 
дирий, Ўтган кунлар. 

2 кўчма Берилган ваъда, ахд, сўз. Ҳозир 
Нодирнинг юрагида номус ўти, йигитлик лаф- 
зи, ориятидан кўра худбинлик, ўжарлик ус- 
тун турарди. Ш. Ғуломов, Ёрқин уфқлар. 
Пахтакорнинг одатича шундай: сўз бердинг- 
ми, лафзингда mypHl. Шермуҳамедов, Пис- 
кентлик паҳлавон. 


Лафзи йўқ Сўзида, ахдида турмайдиган, 
ваъдасини бажармайдиган. Лафзи ҳалол Чин 
сўзли, аҳдида турадиган, ваъдасининг усти- 
дан чиқадиган. Лафзи ҳалол, қуролдош 
дўстлар Ўринлайди аҳду паймонни. Ё. Мирзо. 
Лафзини ютмоқ ёки лафзидан қайтмоқ Аҳди- 
дан қайтмоқ, айтган гапи, берган ваъдаси- 
дан тонмоқ. 

ЛАФЗАН [а. LLjJ — сўзда, сўз билан, 
сўзма-сўз] кт. Сўз орқали, сўзда ифодалан- 
ган; ошкора айтилган. Унинг [ Отабекнинг] шу 
йўсин мулоҳаза ва фикрлари мажлисга чу- 
валган ипнинг учини топиб бергандек бўлиб, 
лафзан бўлмаса ҳам, маънан уларнинг таҳ- 
син ва олқишларини олди. А. Қодирий, Ўтган 
кунлар. 

ЛАФЗСИЗ Лафзида, сўзида турмайдиган, 
субутсиз. Лафзсиз одам. 

ЛАФЗСИЗЛИК Сўзида, лафзида турмас- 
лик; субутсизлик. Бизнинг оиладан лафзсиз- 
лик чиқиши менга маъқул кўринмайди. А. Қо- 
дирий, Ўтган кунлар. 

ЛАХТА [ф. jjjJ — қуюлиб қолган, юма- 
лоқланган нарса]: лахта қон Ивиб қолган 
қон парчаси. Илоё, оғзингдан лахта қонинг 
келгурлар, уни ҳам “сен асир бўлдинг ”, деб олиб 
кетишди. И. Раҳим, Чин муҳаббат. Уни кўриб, 
ёвуз душман лахта қон ютар. Туйғун, Шеър- 
лар, пьесалар. 

ЛАХТАК [ф. . <~ ч I — бўлак, парча] Газ- 
лама, тери ва ш. к. нинг бўлаги, парчаси. 
Фотима ona.. оқ халтадаги қийқиндилар 
орасидан рўмолчадек лахтакни олиб, қизига 
берди. Р. Файзий, Сен етим эмассан. Улар ки- 
чик, лахтак ерлар-ку?.. Мирмуҳсин, Қизил 
дурралар. 

ЛАХЧА: лахча чўғ (ёки ўт, олов) Қиза- 
риб, яллиғланиб, ловуллаб турган чўғ, ўт. 
Гул киприги оппоқ Бир дуру садафдек, Лола- 
лар қизарди Бир лахча оловдек. Ҳ. Олимжон. 
[Ғофир:] Нечук ўртанган, лахча чўғбўлиб ён- 
ган юрагимни тирнайсиз? Ҳамза, Бой ила 
хизматчи. Ўйласам, юракда ёнар лахча ўт. 
Ғайратий. 

ЛАЧАК шв. Хотинлар (кўпинча кекса 
аёллар) бошга ўрайдиган оқ дока ёки сурп; 
дакана. Мақбаранинг панасида бошига оқ 
лачак ёпинган аёл киши кўринди-ю, ғойиб 
бўлди. С. Анорбоев, Гўзаллик излаб. Бош- 
ларига катта-катта лачак ўраган келин- 
чаклар сирға, мунчоқлар билан безанганлар. 
Ойбек, Болалик. 




ЛАЧАКЛИК Лачак бўладиган, лачак 
қилишга мўлжалланган мато. Энабувининг 
хаёли аллақаёқларга бориб келди. Пилта са- 
ватдан тортиб эри марҳум Шониёзгача, unu- 
дан тортиб лачаклик бир ярим қарич дока- 
гача.. ўйлай-ўйлай, мадорсиз кўзлари толди 
ва уйқуга кетди. Ғ. Ғулом, Соялар. 

ЛАШКАР [ф. Ҳ\ .7. 1 — қўшин, армия] эск. 
ҳарб. Давлатнинг қуролли кучлари мажмуи 
ёки унинг бир қисми; қўшин, армия. Бу- 
тун лашкар ва сипоҳилар исён туғини кўта- 
риб, ҳузурингизга келди. М. Осим, Ибн Сино 
қиссаси. 

Лашкар тортмоқ Кўшин билан ҳужумга 
бормоқ. У Аҳмаднагар устига лашкар тор- 
тиб боради.. С. Кароматов, Олтин қум. Халқ 
лашкари Халқцан кўнгилли суратда тузил- 
ган ёрдамчи қўшин. Морозов ротаси халқ 
лашкарлари ковлаб қўйган окопларга икки 
взводни жойлаб, қолган взвод билан танкка 
қарши мудофаа чораларини кўра бошлади. И. 
Раҳим, Чин муҳаббат. 

ЛАШКАРБОШИ Қўшин ёки унинг би- 
рор қисмининг қўмондони; ҳарбий бошлиқ, 
саркарда. Боғи майдонда фавқулодда бир ҳоди- 
са бўлаётганини сезган лашкарбоишлар ва 
аъёнлар.. икки-учтадан бўлиб айланиб юри- 
шар эди. П. Қодиров, Юлдузли тунлар. 

ЛАШКАРГОҲ [ф. alS ,?J — лашкар ту- 
радиган жой; ҳарбий қароргоҳ] кт. Лаш- 
кар келиб қўнадиган жой, ҳарбий қарор- 
гоҳ, лагерь. Бу кеча лашкаргоҳда иш қай- 
нади. Ойбек, Навоий. Темур Малик қиличи- 
ни яланғочлаб, лашкаргоҳ ўртасидаги ипак 
чодир томон йўл олди. М. Осим, Карвон 
йўлларида. 

ЛАШ-ЛУШ 1 с.т. Ҳар хил майда-чуйда 
нарсалар. [Мен\ Лаш-лушларимни кўтариб, 
Мадалихон мадрасасидан бир ҳужра олиб, шун- 
да тура боиишдим. М. Муҳаммаджонов, Тур- 
муш уринишлари. Чол қовоғи солиқ ҳолда лаш- 
лушларини аравадан олди. Ойбек, Болалик. 

2 с. т. Сўйилган қўй ёки молнинг калла- 
почалари, ичак-човоқлари ва ш. к. 

ЛАЪЛ [а. J_lJ — қизил рангли тош; 
ёқут] 1 Қизил қимматбаҳо тош; қизил ёқут. 
Тошкент ва Самарқандда қадимги замон- 
ларда.. феруза, лаъл ва бошқа тошлар со- 
тиладиган бозорлар бўлган. Газетадан. Лаъл 
эса ёқутга нисбатан юмалоқроқ, қизил, 
тиниқ ва равшан жавоҳир турар. М. Осим, 
Карвон йўлларида. 


2 айн. лаъли лаб; қ. лаъли 1. Телба кўнглум 
ёр зулфи торидан айрилмагай, Жони зорим 
лаълининг гуфторидан айрилмагай. Аваз Ўтар. 

ЛАЪЛИ [а. + ф. — лаъл билан беза- 
тилган, лаълдан қилинган; лаъл сингари; 
қип-қизил] 1 шв. Патнис. Бойнинг буйруғи 
дарров ижро қилинди, кўк чой дамланган чой- 
наклар, лаъли ва пиёлалар.. олиб келиб қўйил- 
ди. С. Айний, Қуллар. [Азизхон] Ясаган обдас- 
та, қумғон, лаълиларга солинган кунгура ва 
қуйма нақшлар кишини ўзига ром қилиб қўяр- 
ди. Н. Сафаров, Наврўз. 

Лаъли лаб Лаъл сингари қизил, қирми- 
зи, гўзал лаб. -Сизга Ҳаёт бўлса!.. — деди 
жувон, попукли кўкқарға шоҳи рўмолчасини 
лаъли лаблари орасида ярқираб турган са- 
даф тишлари билан қирчиб. М. Исмоилий, 
Фарғона т. о. 

2 Лаъли (хотин-қизлар исми). 

ЛАЪНАТ [а. — лаънат; қарғиш] 1 

Кечириб бўлмайдиган айби, хатти-ҳарака- 
ти, оғир жинояти учун билдирилган қат- 
тиқ қарғиш, шундай мазмунда айтилган 
гап-сўзлар. Раҳмат олган омондир, Лаънат 
олган ёмондир. Мақол. н -Бўлар иш бўлди, 
мени қиморбоз никоҳлаб олган эди. Отам эл 
лаънатидан, юрт надоматидан кўчага чи- 
қолмай қолди, —дедиҲожихола. М. Исмои- 
лий, Фарғона т. о. 

2 Қаттиқ ғазаб ва нафратли қарғашни 
ифодалайди. Сенга ҳам минг лаънат, ғархо- 
тин! С. Сиёев, Отлиқ аёл. Хароб ўл, эй зо- 
лим, бахтингга лаънат! Зулм шоҳи, разил 
тахтингга лаънат! Уйғун ва И. Султон, 
Алишер Навоий. 

Лаънат айтмоқ (ёки ўқимоқ) айн. лаънат- 
ламоқ. Аммо мен ўтмишга лаънатлар ўқидим. 
У. Исмоилов, Сайланма. 

ЛАЪНАТИ [а. + ф. — лаънатлан- 

ган] Лаънатга, қарғишга дучор бўлган, лаъ- 
натланган; шундай маъноли ҳақорат, қар- 
ғиш сўзи сифатида қўлланади. Ҳой, лаънати, 
аблаҳ, тўхта, нима дединг! Н. Фозилов, Дий- 
дор. Сен лаънати мени йўлдан оздирдинг. Мир- 
муҳсин, Меъмор. Лаънатининг хотин олиш- 
га ихлоси баланд-у, катта чиқимга тоби йўқ. 
П. Турсун, Ўқитувчи. 

ЛАЪНАТЛАМОҚ Нафрат, ғазаб билан 
қораламоқ, лаънат айтиб қарғамоқ. Одам- 
лар бир-бирига навбат бермай гапирар, соқ- 
чиларни лаънатлар, ноибни қарғар эди. С. Си- 
ёев, Аваз. 






ЛАҚ айн. лаққа. 

Лақ (этиб) тушмоқ (ёки учмоқ, ишонмоқ) 
айн. лаққа тушмоқ қ. лаққа. -Сен ҳар ким ҳар 

нима деса, лақ тушиб, ишониб кетаверма, — 
деди Мамасодиқ, С. Абдуқаҳҳор, Санамай 
саккиз дема. Агар бу ерга қайтсанг, тезда уста 
бўлиб чиқардинг, даромади ҳам катта.. деб- 
ди. Пўримбой лақ этибучибди-ю, жўнаворибди. 
Ҳ. Назир, Сўнмас чақмоқлар. 

ЛАҚАБ [а. — иккинчи ном; лақаб; 

тахаллус] 1 Бирор хусусиятига кўра, киши- 
га ҳазил қилиб ёки масхаралаб берилган 
қўшимча ном; шунингдек, маълум мақсад- 
да ўзгартириб олинган ном. Унга “Митти 
лақабини қайси ҳазилвон қўйган бўлсаям, 
топиб қўйибди. Ҳ. Назир, Сўнмас чақмоқ- 
лар. Ҳисмда ёш жиҳатдан ҳаммадан кичик, 
бўйи ҳаммадан nacm бўлгани учун “дуварак” 
деб лақаб қўйилган.. А. Қаҳҳор, Олтин юл- 
дуз. Мен амир одамлари қўлидан қочиб, йи- 
гирма беш йилдан бери ўз жойимни ўзгарти- 
риб, “хатирчилик ” лақаби билан юрмоқда 
эдим.. С. Айний, Қуллар. 

2 эск. айн. тахаллус. -Муҳаммад Аминхў- 
жани энди халқ Муқимий деб таний бошла- 
ди. Сени ҳам халққа бир лақаб билан тани- 
тишни истайман! Сенинг лақабинг Мавла- 
вий бўлсин!— дедиустоз. С. Абдулла, Мавло- 
но Муқимий. 

3 эск. айн. фамилия. 

4 Ҳайвонларга қўйилган ном. Чалма ва 
Медунка лақаби бўлган иккита ғунажиннинг 
сути текшириб борилди. Н. Мавлонов, Қо- 
рамолчилик. 

ЛАҚАБЛАНМОҚ Лақаб олмоқ; қўшим- 
ча ном билан аталмоқ. Ҳар кун.. дўкон олди- 
да кичкина декча қайнатиб, бир товоқ хўрда 
ошга қаноатланганидан, дўкондорлар ораси- 
да у сал кундаёқ “хўрда махсум ” деб лақаб- 
ланди. Ойбек, Танланган асарлар. 

ЛАҚАИ Ўзбек уруғларидан бирининг 
номи (асосан, Тожикистон Республикаси 
ҳудудида, Афғонистон, Эрон ва б. жойлар- 
да яшайдилар); шу уруққа мансуб киши. 
Уларнинг афт-башараларидан баъзилари ла- 
қай, баъзилари тожик ва баъзилари афғон 
экани билиниб турарди. С. Айний, Дохунда. 

ЛАҚИЛЛАМОҚ 1 Вақтни бекорга ўтказ- 
моқ, сандироқпамоқ. “Каттароқ” иш то- 
полмай, икки йил ишсиз лақиллаб юргани- 
дан.. хабари йўқ. С. Анорбоев, Оқсой. 

2 Алданиб ишонмоқ. Ўшанинг гапигала- 
қиллаб юрибсанми?! 


3 Бўлар-бўлмас гапларни қилмоқ, ло- 
зим бўлмаган гапларни гапирмоқ. Бу йигит 
чойхонада нима деб лақиллади? X. Тўхтабо- 
ев, Сариқ девни миниб. Буни менга нозик 
бир одам айтди, тағин унга-мунга лақиллаб 
юрманг. «Муштум». 

ЛАҚ-ЛУҚ кам қўлл. айн. лаш-луш. Асала- 
ри уялари ва бошқа лақ-луқларни йигишти- 
раверинглар, Тошкентга кўчамиз. «Муштум». 

ЛАҚМА 1 Ҳар нарсага дарров ишонаве- 
радиган, осон алданадиган. Танийдиган хо- 
тинлар бу ҳолни ҳийла ва шайтонлик экани- 
ни яхши англасалар ҳам, ҳовлиқма, лақма, 
енгил Лутфинисо бунга чиндан ишонар.. ким 
кўринса, шунга кўз ёши қилар эди. Ойбек, 
Танланган асарлар. 

2 Калтафаҳм, гўл. Абдимўминнинг иссиқ- 
совуғини ўз гарданига олган лақмалар ўзлари 
тушиб қолган гирдобга бошқаларни торт- 
майди дейсанми? «Муштум». 

ЛАҚМАЛИК Лақмага хос хусусият; хат- 
ти-ҳаракат. Қишлоқдан чиққандан кейин Бо- 
қижон аччиқ-тиззиқ гапириб, дадасига ёпиш- 
ди, уни лақмаликда, овсарликда айблади. 
Ойбек, О. в. шабадалар. Шу лақмалигинг би- 
лан сендан қанақа пармачи мастер чиқсин!\. 
Назир, Ўтлар туташганда. 

ЛАҚҚАI зоол. 1 Чучук сувларда яшайди- 
ган, тангачасиз, мўйловли йиртқич балиқ. 
Эрталабдан ташланган қармоқларга 
тўрттагина бир қаричлик лаққа илинди. Ҳ. 
Ғулом, Машъал. 

Лаққа балиқ айн. лаққа 1. 

2 с. т. Лаҳм, суяксиз (гўшт). [Нор:] Хола, 
мени кўп чархламанг-у, уврангизни кеса бе- 
ринг! Оғзингизга сиққанини уч кунда лаққа 
жигардек қанорангизга илиб қўяман. Ҳамза, 
Паранжи сирлари. Ўзингга ташланган итга 
лаққа гўшт таитасанг.. А. Мухтор. Қорақал- 
поқ қиссаси. 

ЛАҚҚА II: лаққа тушмоқ (ёки ишонмоқ) 

Суриштирмасдан, ўйлаб кўрмасдан, осон- 
гина, паққос ишонмоқ; алданиб қолмоқ. [Эр- 
кин Раънога:] Йўқ, pocmu билан ҳам аҳмоқ- 
ман! Аҳмоқ бўлмасам, шуларнинг ҳийласига 
лаққа тушармидим, Акрамнинг домига wiu- 
нармидим? О. Ёқубов, Айтсам тилим куяди, 
айтмасам — дилим. “..чойларни дамлаб, ов- 
қатларни димлаб қўямиз” деса, мен лақма 
лаққа ишонибман. Й. Шамшаров, Тошқин. 

ЛАҚҚА III с. т.: лаққа чўғ (ёки ўт) айн. 
лахча чўғ (ёки ўт) қ. лахча. Кейин унинг ma- 




гига лаққа чўғдан қалаб, бир-икки пуфлади. 
Ш. Холмирзаев, Оғир тош кўчса. 

ЛАҚҚИ с. т. Лақма. Лаққи одам. н Пар- 
да лаққи қаҳ-қаҳ уриб кулди. Ш. Холмирза- 
ев, Қил кўприк. Мана, шу лаққи чол ҳам 
рўйхатга “юқори ”нинг кўрсатмаси билан 
тиркалган.. Э. Аъзам, Кечикаётган одам. 

ЛАҒМОН [хит. “чўзиқ хамир’’] Хамир- 
ни чўзиб ёки узун ингичка кесиб тайёрла- 
надиган, юзига қайла солиб ейиладиган ов- 
қат. Кумуш опам ҳам шу ерда эдилар.. Лағ- 
монни унча хушламас эканлар, шекилли, яхши 
емадилар. А. Қодирий, Ўтган кунлар. Ғулом- 
жон.. ошхонага кириб, чўзма лағмон еди. М. 
Исмоилий, Фарғона т. о. 

ЛАҒМОНХОНА Лағмон пишириб соти- 
ладиган ошхона. Кабобхоналар, паловхоналар, 
лағмонхоналар.. қанчалик кўп бўлса, одамла- 
римиз савдо раҳбарларига сидқидилдан та- 
шаккур айтадилар.. Газетадан. 

ЛАҲАД [ а. a_=J — гўр] Қабрнинг ички, 
мурда қўйиладиган хонаси. Мурда лаҳадга 
қўйилиб, гўрга тупроқ тортилаётган вақт- 
да, таомилга кўра, кимдир халойиққа қараб: 
-Ҳо, яхшилар, марҳум қандоқ одам эди? — 
деди. А. Қаҳҳор, Пора. 

ЛАҲЖА [а. — тил, шева; талаф- 

фуз; акцент] тлш. Маҳаллий диалектнинг бир 
неча шевадан иборат гуруҳи. “Ж” ловчи лаҳ- 
жа. Ўзбек тилининг қипчоқ лаҳжаси. 

ЛАҲЗА [а. «Ji^J — кўз очиб юмгунчалик 
вақт, он, сония] Кўз очиб юмгунча ўтади- 
ган вақт; он. Лаҳза ичида. Лаҳза ўтмасдан. 
Бир лаҳзада. н Кўз очиб юмгунча ўтган дам 
— қиммат, Бир лаҳза мазмуни бир бутун 
баҳор. Ғ. Ғулом. Йўлчи ишдан бир лаҳза бўлсин 
тўхтамади. Ойбек, Танланган асарлар. 

ЛАҲЗАЛИК: бир лаҳзалик Жуда тез, бир 
онда бўлиб ўтадиган. Ўзинг кетдинг, қолди 
хаёлда Хумор кўзлар, иссиқ боқишинг. Бир 
лаҳзалик дил айёмидан Сира сўнмас ширин 
ёқишинг. Зулфия. 

ЛАҲИМ [а. ■>_. -> I — қўшиш, пайвандлаш; 
қўшилиш] Ер остидан, уй ёки қалъа ости- 
дан қазиб ўтказилган тор йўл. Маймун: -Мен 
шу ердан лаҳим ковлаб, беш кечаю беш кун- 
дузда чиқаман, — дебди. «Эртаклар». 

ЛАҲМ [а. — гўшт, эт; меванинг гўш- 

ти] Суяксиз, юмшоқ (гўшт хақида). Гўшт сў- 
раб келганда, “пулинг қани?” деб суриштир- 
май, гўштнинг сатта юмшоқ, лаҳм жойидан 
кесиб берганман. П. Турсун, Ўқитувчи. 


ЛЕВ Болгария Халқ Республикасининг 
асосий пул бирлиги. 

ЛЕВИРАТ [лот. levir — қайни, эрнинг 
укаси] этн. Кавказ, Ўрта Осиё халқлари, 
диндор яҳудийлар ва б.ларда бўлган ва ке- 
йинги даврларда сақланиб қолган қадимий 
никоҳ одатларидан бири: унга кўра, есир 
(бева) қолган аёл эрининг укасига — қай- 
нисига турмушга чиқишга мажбур ёки шун- 
дай ҳуқуққа эга бўлган. Левират никоҳ шак- 
ли 20-асрдан сўнг халқимиз турмушидан бут- 
кул чиқиб кетган. «ЎзМЭ». 

ЛЕВОМИЦЕТИН [юн. leukos — оқ + 
mykes (myketos) — замбуруғ] тиб. Айрим 
микроорганизмлар ҳосил қиладиган ёки 
кимёвий йўл билан олинадиган, микроб- 
ларга қарши кучли таъсир қилувчи антибио- 
тик (қорин тифи, дизентерия ва б. касал- 
ликларни даволашда қўлланади). 

ЛЕГАЛ legalis — қонуний] сиёс. Қо- 
нун бўйича рухсат этилган, расман тан 
олинган; ошкора, очиқча. Легал партия. 
Легал матбуот. 

ЛЕГАЛЛАШТИРИШ Легал, ошкор ҳол- 
га ўтказиш, қонуний тусга киритиш. Айниқ- 
са, жиноий фаолиятдан олинган даромадлар- 
ни легаллаштириш (қонунийлаштириш)га 
қарши курашиш, терроризмни молиялашти- 
рувчи манбаларга чек қўйиш масаласи жуда 
муҳим ҳисобланади. Газетадан. 

ЛЕГАЛЛИК Ошкоралик, қонунийлик. 

ЛЕГИОН [лот. legio, legionis — тўплаш, 
тўлдириш; қабул қилиш] тар. 1 Қадимги Рим 
армиясида асосий ташкилий ва тактик бир- 
лик (турли даврларда 4500 дан 10000 гача 
аскардан иборат бўлган). 

2 Турли мамлакатларда ва турли давр- 
ларда турли хил ҳарбий қисмлар (ва вете- 
ран жангчилар тузилмалари)нинг номи. 

3 Иккинчи жаҳон уруши даврида Герма- 
нияда турли халқларга мансуб ҳарбий асир- 
лардан тузилган ҳарбий бирлик, бўлинма. 

ЛЕГИОНЕР [лот. legionarius — легионга 
мансуб, легион таркибига кирувчи] 1 Леги- 
он таркибидаги аскар. 

2 cnpm. Шартнома бўйича ўз клуби (жа- 
моаси)дан бошқа (одатда хорижий) клубга 
ўтиб, ўша клуб учун ўйновчи спортсмен 
(футболчи, хоккейчи ва б.). Икки оғиз бол- 
гариялик легионерларимиз ҳақида гап кет- 
ганда, терма жамоамиз таркибида “Лев- 
ски ” клубининг икки нафар футболчиси 




исми-шарифи қайд этилган. Газетадан. 
«Реал»нинг янги президенти бразилиялик ле- 
гионер Какани ўз жамоасига олмоқчи. Газе- 
тадан. 

ЛЕГИРЛАМОҚ [нем. legieren — эритмоқ, 
суюлтирмоқ < лот. ligare — бириктирмоқ, 
ёпиштирмоқ] ким. тех. Муайян материаллар- 
га, металл қотишмаларига уларнинг хосса- 
лари (мустаҳкамлиги ва пластиклиги, ёйи- 
лишга ва коррозияга бардошлилиги, иссиққа 
чидамлилиги ва б.) ни яхшилаш учун бошқа 
моддалар — легирловчи элементларни (хром, 
алюминий, никель, титан ва ш. к.) қўшмоқ. 
Пўлатни легирламоқ. Легирланган чўян. 

ЛЕГИТИМ [лот. legitimus — қонуний, 
қонунларга мос, мувофиқ] ҳуқ. Қонуний, 
қонуний ҳуқуқ (ваколат)и бўлган, умум 
томонидан тан олинган. Мазкур объект эр- 
кин алмаштириладиган валюта ёки легитим 
сўмга сотилади. Газетадан. 

ЛЕГИТИМАЦИЯ, легитимлаш [лот. 
legitimus — қонуний, қонунлаштирилган] 
ҳуқ. 1 Давлат ҳокимиятининг, бирон-бир 
ижтимоий тузилма, мақом, ваколатлар- 
нинг, ҳуқуқларнинг қонунийлигини эъти- 
роф этиш ёки маъқуллаш, тасдиқлаш; ушбу 
жараён муайян жамиятда тан олинган қад- 
риятларга таянади. 

2 Қонунийликни ёки ваколатларни тас- 
диқловчи ҳужжатлар. 

ЛЕДЕРИН [нем. Leder — чарм] Китоб 
муқоваси учун ишлатиладиган сунъий тери. 

ЛЕЙ Руминия Республикасининг (1890 
йилдан) ҳамда Молдавия Республикасининг 
(1993 йилдан) асосий пул бирлиги. 

ЛЕЙБОРИСТ [ингл. labourist < labour — 
иш, меҳнат] Англияда ўзини ишчилар пар- 
тияси (Labour party) деб атайдиган, сиёсат- 
да ислоҳотлар йўлини тутувчи партия аъзоси. 
Лейбористлар партияси. Лейбористлар ҳуку- 
мати. н ..мамлакатнинг ҳозирги ҳукумати 
— лейбористларга ашаддий мухолиф консер- 
ваторлар турибди. Газетадан. Шу пайт залда 
ўтирган лейбористлар партияси фаоллари- 
дан бири—кекса ва хунуккина бир аёл ўрни- 
дан туради. Газетадан. 

ЛЕЙКА [р. лить — “қуймоқ, оқизмоқ” фл. 
дан ясалган от] Ўсимлик ва гулларга сув 
сепиш учун ишлатиладиган, жўмрагининг 
учи тешик-тешик идиш. Муҳаббат ҳовлида 
гулларга лейкада сув бериб юрар эди. О. 
Ёқубов, Икки муҳаббат. 


ЛЕЙКЕМИЯ [юн. leukos — оқ + haima — 
қон] тиб. айн. лейкоз (қ.); оқ қон касаллиги. 

ЛЕЙКО- [юн. leukos — оқ] Ўзлашма бай- 
налмилал сўзларнинг биринчи қисми бў- 
либ, уларнинг оқ рангга муносабатини, 
алоқадорлигини кўрсатади. 

ЛЕЙКОЗ [юн. leukos — оқ] тиб. Қон иш- 
лаб чиқарувчи тўқиманинг бир қатор пато- 
логик ҳолатлар — илик (кўмик)нинг зарар- 
ланиши, лимфатик тугунлар, талоқнинг 
катталашуви, лейкоцитлар сонининг орти- 
ши, тромбоцитлар, эритроцитлар сонининг 
ва гемоглобин миқдорининг камайиши би- 
лан кечадиган ўсма касаллиги; лейкемия, 
оқ қон касаллиги. 

ЛЕЙКОПЕНИЯ [лейко.. + юн. penia — кам- 
бағаллик, етишмаслик] тиб. Баъзи юқумли 
ва б. касалликларда, шунингдек, нурланиш- 
да ёки айрим дориларни қабул қилганда, 
қонда лейкоцитлар сонининг камайиши. 

ЛЕЙКОПЛАСТИР [лейко.. + юн. 
hemplastron — суртма дори] Юпқа газлама, 
матодан бир томонига махсус ёпишқоқ мас- 
са суртиб тайёрланган оқ тасма; яраларга 
ва операция қилинган жойларга қўйилади- 
ган бинт-боғловларни маҳкам тутиб туриш, 
ярали жойларни инфекциялардан сақлаш ва 
б. мақсадларда фойдаланилади. 

ЛЕЙКОЦИТЛАР [лейко.. + юн. kytos — 
идиш, омбор; ҳужайра] физиол. Оқ қон та- 
началари — қоннинг ўлик ҳужайралар, бак- 
териялар ва бошқа ёт жисмларни йўқ қилув- 
чи ва антитаналар ишлаб чиқарувчи ранг- 
сиз шарсимон ҳужайралари. 

ЛЕЙКОЦИТОЗ [< “лейкоцит” с. дан] тиб. 
Қонда оқ қон таначалари (лейкоцитлар) 
сонининг овқат ҳазм қилинганда, ҳомила- 
дорликда ва аксар юқумли-яллиғланиш ка- 
салликларида меъёрга нисбатан кўпайиши. 

ЛЕЙТЕНАНТ \фр. lieutenant] Армия ва 
флотда катта ва кичик лейтенантлар ора- 
лиғидаги унвон ва шу унвонга эга бўлган 
офицер. 

ЛЕЙТМОТИВ | нем. Leitmotiv — асосий, 
етакчи сабаб, мотив] 1 Мусиқали асарда бош- 
дан охиригача такрорланадиган куй, мавзу. 

2 кўчма Қайта-қайта такрорланиб таъ- 
кидланадиган асосий фикр, асосий мақсад. 

ЛЕК I [ф. АА | поэт. айн. лекин. Бевафо 
нигор ёдин тез унутмоқ истарман, Лек мен- 
да йўқ бу хил бебаҳо паришонлик. Э. Воҳи- 
дов, Муҳаббат. 

ЛЕК II Албания Халқ Республикасининг 
асосий пул бирлиги. 

ЛЕКИН | ф. у<_. I < а. — бироқ, ам- 
мо] 1 зидл. боғл. Мазмунан бир-бирига зид 
бўлган содца гапларни, мазмунан зид бўлса- 
да, бири иккинчисини инкор этмайдиган 
гапларни боғлайди. Уй кичкина, лекин ёруғ. 
н Сидиқжон билан Канизак келганда, зал- 
га одам тўлган, лекин президиум атрофида 
ҳеч ким йўқ эди. А. Қаҳҳор, Қўшчинор чи- 
роқлари. -Тўғри, ўзи чўлоқ-ку, лекин шамол- 
дан тезучади, ҳайронман.. Ишни пухта қила- 
ди. Ойбек, Танланган асарлар. 

2 от взф. Қилинаётган иш-ҳаракатнинг 
заминида бошқа мақсад, кетидан келади- 
ган бошқа нарса борлигини ифодалаш учун 
ишлатилади. [ Фазлиддин:] Пулни ундириш учун 
акам шошмас эди, бир парча боғ бизга унча- 
лик керак эмас. Унинг лекини бор, йигитча 
яқинда мардикор бўлиб урушга жўнаши мум- 
кин. Ойбек, Танланган асарлар. 

ЛЕКСЕМА [юн. lexis — ибора, нутқ ўра- 
ми] Тилшуносликда: шакл ва маъно жиҳа- 
тидан бир бутун ҳолда текшириладиган мус- 
тақил маъноли сўз; тил қурилишининг лек- 
сик маъно англатувчи бирлиги. 

ЛЕКСИК Лексикага, тилнииг луғат тар- 
кибигаоид; луғавий. Сўзнинг лексик маъноси. 
Ўзбек тилининг лексик бойлиги. 

ЛЕКСИКА [юн. lexikos — сўзга оид, луға- 
вий < lexis — сўз, ибора] тлш. Бирор тил ёки 
шевада муайян пайтда мавжуд бўлган сўзлар 
мажмуи; бирор иш, фаолият, касб-ҳунар 
соҳасида қўлланадиган сўз ва терминлар, 
шунингдек, бирор муаллиф бадиий асар- 
ларининг сўз бойлиги. Ўзбек тили лексика- 
си. Тошкент шевасининг лексикаси. Касб- 
ҳунар лексикаси. Чорвадорлар лексикаси. 
Навоий асарлари лексикаси. 

ЛЕКСИКОГРАФ Лексикография мута- 
хассиси; лугатшунос. 

ЛЕКСИКОГРАФИК Лексикографияга, 
лугатчиликка оид. Лексикографик ишлар. 

ЛЕКСИКОГРАФИЯ [юн. lexikos — лугат 
+ grapho — ёзаман] Луғат тузиш назарияси 
ва луғат тузиш иши; луғатшунослик, луғат- 
чилик. Ўзбек лексикографаяси. 

ЛЕКСИКОЛОГ Лексикология мутахас- 
сиси; сўзшунос. 

ЛЕКСИКОЛОГИК Лексикологияга оид. 
Лексикологик тадқиқот. 

ЛЕКСИКОЛОГИЯ | юн. lexikos — луғат- 
га оид + logos — таълимот] Тилшунослик- 


нинг тилнинг луғат таркибини (лексика- 
ни) ўрганувчи бўлими; сўзшунослик. Ўзбек 
тилининг лексикологияси. 

ЛЕКСИКОН [юн. lexikon — луғат] Маъ- 
лум бир кишининг сўз ва иборалари захи- 
раси; бирор ижтимоий қатлам ёки муайян 
фаолият соҳасига мансуб умумистеъмолда- 
ги сўзлар захираси. 

ЛЕКТОР [лот. lector — ўқувчи] Маъруза 
(лекция) ўқувчи киши. 

ЛЕКТОРИЙ [лот. lectorium] Маъруза 
(лекция)лар ўқиладиган бино. 

ЛЕКЦИЯ [лот. lectio — ўқиш] Олий ўқув 
юрти ёки омма орасида бирор мавзу юзаси- 
дан оғзаки баён тарзидаги ўқиш, ўқув маш- 
ғулоти; маъруза. Мазмунли лекция. Лекция 
зали. Лекция тингламоқ. н Бир куни район- 
дан доктор келиб, “Кундалик турмушда ги- 
гиена ” мавзуида лекция ўқиди. А. Қаҳҳор, 
Қўшчинор чироқлари. 

2 Шундай баённинг ёзма ёки босма мат- 
ни. 

ЛЕММА [юн. lemma — пора; фойда; тама, 
ғараз] мат. Бир ёки бир неча теоремалар- 
ни исботлашда фойдаланиладиган ёрдам- 
чи теорема, даъво. 

ЛЕМУР [.70/77. lemures — ўлган аждодлар- 
нинг руҳлари] 700.7. Чала маймунлар оила- 
сига мансуб, орқа оёқлари олдингилари- 
дан, думи танасидан узун, тропик ўрмон- 
ларда яшовчи, унча катта бўлмаган сутэми- 
зувчи ҳайвон. 

ЛЕНИНИЗМ [Россия коммунистлар 
(большевиклар) партиясининг асосчиси 
В.И.Ленин номидан] тар. Марксизм (қ.) 
нинг асосий қоидаларини ривожлантирган 
В.И.Ленин таълимоти. 

ЛЕНТА [нем. Linte < лот. lintea — қалин 
матодан қилинган энсиз тасма] 1 Безак учун 
ишлатиладиган ёки сочга тақиладиган эн- 
сиз узун тасма. Шойи лента. Орден лентаси. 
Лента тақмоқ. н Гавҳарнинг битта қилиб 
ўрилган узун сочи орқасидан лента билан 
бўғиб қўйилган. П. Қодиров, Уч илдиз. 

2 қ. тасма. Изоляция лентаси. Ёзув маши- 
насининг лентаси. Телеграф лентаси. 

3 қ. тасма. Конвейер лентаси. Транспортёр 
лентаси. 

ЛЕПРА [юн. lepra — мохов] қ. мохов. 

ЛЕПРОЗОРИИ [юн. leprosus — моховга 
йўлиққан, чалинган] Моховга чалинган 
касалларни соғлом аҳолидан, жамиятдан 

алоҳида ажратиб даволайдиган, профилак- 
тика ишларини олиб борадиган муассаса, 
шифохона; моховхона. 

ЛЕТАРГИЯ \лот. lethaigie < юн. lethe — уну- 
тиш + argia — дангасалик, ишёқмаслик] тиб. 
Узоқ, чуқур уйқуга ўхшаш касаллик ҳолати 
(бунда барча ҳаёт белгилари билинмас дара- 
жага келади: бемор ухлаб қолганга ўхшайди, 
қимирламайди, таъсирларни сезмайди). 

ЛЕТУЧКА \р. | с. т. Зарурий масала(лар) 
юзасидан ўтказиладиган қисқа муддатли 
мажлис. -Соат иккига летучка эълон қила- 
сиз, — деди Ҳошимжон ака.. секретарь қизга. 
О. Ёқубов, Бир фельетон қиссаси. Летучка- 
ни редакциянинг олий органи деса ҳам бўла- 
ди: энг муҳим масалалар летучкада муҳока- 
мадан ўтади. Ў. Усмонов, Сирли соҳил. 

ЛИАНАЛАР [фр. lianes < lier — боғла- 
моқ] бот. Бошқа ўсимликлар, қоялар, имо- 
ратлар ва. б. нарсаларга чирмашиб, ўралиб, 
ўрмалаб ўсадиган дарахтсимон ёки ўтсимон 
ўсимликлар гуруҳи. 

ЛИБЕРАЛ [лот. liberalis — озодликка оид; 
озод, эркин, ҳур] I Либерализм тарафдори; 
либераллар партиясининг аъзоси. 

2 с. т. Келишувчи, муросасоз; ўринсиз 
раҳмдиллик кўрсатувчи; масалага бепарво 
қаровчи. 

3 Ижтимоий муносабатларни либерал- 
лаштириш, эркинлаштириш сиёсати тараф- 
дори. 

ЛИБЕРАЛ II 1 Либерализмга, либерал- 
ларга оид; либерализм ғояларини ёқловчи, 
ифодаловчи. Либерал партия. Либерал бур- 
жуазия. 

2 с. т. Муросасозликдан, келишувчилик- 
дан иборат бўлган; муросасоз. Либерал му- 
носабат. 

ЛИБЕРАЛИЗМ [лот. liberalis — озодлик- 
ка оид] 1 Ғарбий Европа мамлакатларида 
17-18-асрларда пайдо бўлган ва мутлақ ҳо- 
кимликка, феодализмга қарши қаратилган, 
фуқаровий, сиёсий, иқтисодий эркинлик- 
ларни талаб қилган ғоявий ва ижтимоий- 
сиёсий оқим. 

2 с.т. Эркин фикрлилик; муросасозлик, 
келишувчилик, ортиқ даражада раҳмдиллик, 
бировга ўринсиз ён босишлик. 

ЛИБЕРАЛЛАШТИРИШ, либерализация 
[лот. liberalis — эркин, озод] Мамлакат ижти- 
моий ҳаётининг барча соҳаларида кенг эркин- 
ликлар бериш; иқтисодиётга ва фуқаролар 


шахсий ҳаётига давлат аралашувини бекор 
қилиш ёки камайтириш. Нарх-навони либерал- 
лаштириш. н Ҳозир суд-ҳуқуқ тизимида либе- 
paiviammupum давом этмоқда. Газетадан. 

ЛИБОС [а. — ] кт. 1 Кийим, уст- 

бош. Янги либос. Байрам либоси. н Мана 
кўрдингизми? ..Отга жабдуқ, одамга либос, 
деганларича бор-да. Кийиниб, туппа-тузук 
одам бўлди-қўйди. П. Турсун, Ўқитувчи. Кўп 
ўтмай, куёв либосини кийдиршиучун уни [Му- 
қимийни] ичкарига таклиф қилдилар. С. Аб- 
дулла, Мавлоно Муқимий. Ёш шоирлар ва 
журналистлар клуби, либос дизайни, тасви- 
рий санъат, ёғоч ўймакорлиги, радиоэлек- 
троника тўгараклари, шахмат клуби шулар 
жумласидандир. Газетадан. 

2 театр. Спектакль ва режиссёр ғоясига 
мувофиқ, муайян роль, бинобарин, актёр 
учун танланиб кийдириладиган кийим, 
пойабзал, бош кийим, зеб-зийнат ва б.; 
спектаклни безашнинг асосий воситалари- 
дан бири. Либос танлашда қаҳрамоннинг ха- 
рактери.. ёши ўз аксини топади. «ЎзМЭ». 

3 кўчма поэт. Бадиий тасвирда: ўраган, 
қоплаган нарсага нисбатан рамзий маъ- 
нода қўлланади. Табиат баҳор либосини 
кийди. Шаҳар байрам либосига безанди. н 
Чап томонда эса, куз либосини кийган Ол- 
тинсой қишлоғи равшан кўринарди. Ш. Ра- 
шидов, Бўрондан кучли. Наврўз эди таби- 
ат гулгун, Кийиб олган ям-яшил либос. Ё. 
Мирзо. Мен ойна орқали, оқ либос кийган 
шаҳар кўчаларини томоша қилиб, Сидиқ 
ака ҳақида ўйлардим. О. Мўминов, Хиё- 
бондаги уч учрашув. 

ЛИБРЕТТО [итал. libretto — китобча] 1 
Опера, оперетта, оратория каби мусиқа- 
ли-драматик асарларнинг сўз матни; опе- 
ра, балет мазмунининг қисқа баёни. [Мат- 
ниёз Юсупов/ Орадан сал фурсат ўтмай, 
Ҳамид Ғулом либреттоси асосида “Хоразм 
қўшиғи ” операсини ёзди. А. Раҳмат. Фронт 
йўлларида. АҲШдаги Нодир адабиётлар ку- 
тубхонасида мен фавқулодда Генделнинг 
Амир Темур фаолиятига бағишланган “Буюк 
Темур ” операси napmumypacimu, италъян ва 
инглиз тилларидаги либреттолари билан 
бирга топдим. Газетадан. 

2 Кинофильмнинг сюжет режаси ёки 
сценарий схемаси. 

ЛИБРЕТТОЧИ Либретто муаллифи. Ёш 
ижодкорлардан ҳам кўплаб либретточи ва 
ижрочилар етишиб чиқди. Газетадан. 





ЛИВИТ тўқм. Калавадан, шунингдек, 
тўқув дастгоҳига солинган тандадан эллик- 
та-элликта қилиб ажратилган ип ёки ипак 
дастаси. Бир ливит ип. Кситвани ливитга 
ажратиш. Танданинг ливитлари. 

ЛИВИТЧИ Пишитилган ип ёки ипакни 
ливитларга айлантирувчи ишчи. Ишқордан 
чиқарилган ипак цехларга тақсимланиб, ли- 
витчилар қўлига ўтади. Газетадан. 

ЛИГА I [фр. ligue < лот. ligare — боғла- 
моқ, қўшмоқ] 1 Кишилар, ташкилотлар, 
давлатларнинг иттифоқи, ҳамжамияти, бир- 
лашмаси. Миллатлар Лигаси. Араб мамла- 
катлари лигаси (уюшмаси). 

2 Спортда: ўз даражаларига кўра бир- 
лаштирилган жамоалар табақаси, гуруҳи. 
Олий лига. Биринчи лига. н ..имкониятимиз- 
ни ишга солган ҳолда олий лигага чиқииши 
кўзламоқдамиз, — деб сўз бошлади команда 
катта тренери. Газетадан. Турнирда dacm- 
лабки тўрт ўринни эгаллаган шашкачилар 
республика биринчилигининг биринчи лига- 
сида баҳслашиш ҳуқуқига эга бўладилар. Га- 
зетадан. 

ЛИГА II [итал. liga — алоқа, боғланиш] 
мус. Нота ёзувида маълум ноталарни бир- 
лаштирувчи ва уларни қўшиб, узлуксиз 
ижро этиш зарурлигини билдирувчи ёйси- 
мон белги. 

ЛИДЕР [ингл. leader — етакчи, бошлиқ, 
раҳбар] 1 Бирор сиёсий партия ёки ташки- 
лотнинг раҳбари, йўлбошчиси. 

2 Спорт мусобақаларида олдинда борув- 
чи шахс ёки жамоа; етакчи, пешқадам. Тур- 
нир лидери. Мотоцикл пойгаси лидери. 

лизинг [ингл. lease, leasing — ижара; 
ижара шартномаси; ижарага бермоқ] Асо- 
сий ишлаб чиқариш воситалари (машина- 
лар, асбоб-ускуналар, транспорт воситала- 
ри, ишлаб чиқариш иншоотлари) ва б. то- 
варларни ишлаб чиқаришда фойдаланиш 
учун қарзни аста-секин узиш шарти билан 
узоқ муддатли ижарага бериш ёки олиш. 
Лизинг компанияси. Лизинг шартномаси. 

ЛИК: лик этиб 1) айн. лип этиб қ. лип. 
Қиёмхон ҳам лик этиб ўрнидан турди. Н. 
Аминов, Суварак; 2) ҳеч ким кутмаганда; 
дарров. У лик этиб гапга аралашди. 

ЛИКАНГЛАМОҚ 1 Гоҳ у томонга, гоҳ 
бу томонга ташланмоқ; қимирлаб, ликил- 
лаб турмоқ. Кўприк тахтаси киши юрганда 
ликанглаб турар эди. 


2 салб. Буралиб юрмоқ, қийшангламоқ, 
жилпангламоқ. Кўзларига.. Машариб чўлоқ 
кўриниб кетди. У ликанглаб бориб, ҳоким 
тўранинг ёнидаги бўш жойга ўтириб олди. 
«Муштум». 

ЛИКАНГ-ЛИКАНГ тақл. с. Гоҳутомон- 
га, гоҳ бу томонга ташланиб, қимирлаб, 
ликиллаб туришни ифодалайди. 

Ликанг-ликанг қилмоқ айн. ликангламоқ. 

ЛИКВИД [лот. liquidus — суюқ, оқувчан]: 
ликвид маблағлар мл. иқт. Қарз мажбурият- 
ларини қоплаш учун фойдаланилиши мум- 
кин бўлган пул ҳамда тез, осон нақд пулга 
айланадиган қимматдор нарсалар (вексел- 
лар ва б. қимматбаҳо қоғозлар). 

ЛИКЁР [фр. liqueur — < лот. liquor — су- 
юқлик] 1 Спирт, шакар шарбати ва мева 
ёки резавор шираси аралашмасидан тайёр- 
ланган ширин ва ўткир спиртли ичимлик. 
ликилдоқ Ликиллаб турадиган. 

ЛИКИЛЛАМОҚ 1 Тебраниб, у ёқ-бу 
ёққа, баланд-пастга енгил ҳаракат қилмоқ; 
лик-лик қилмоқ. Уликиллаб кетаётган эди, 
орқасидан эргашдим. С. Сиёев, Ёруғлик. Юр- 
ганида, белидан пасти ғалати ликилларди. Н. 
Аминов, Суварак. Зина мустаҳкам эмасди. 
Дорбознинг арқонидай ликиллаб турарди. Й. 
Муқимов, Олов ва ниҳоллар. 

ЛИК-ЛИК: лик-лик қилмоқ Ликиллаб 
ҳаракатланмоқ. Чумчуқми, читтакми, бети- 
ним лик-лик қилади, яна йўқ бўлиб қолади. И. 
Қаландаров, Шохидамас, баргида. 

ЛИКОП Тўгарак шаклида, ясси, қирғоғи 
кўтарилган майда чинни идиш; тарелка. Хон- 
тахтага терилган ликопларда ранг-баранг 
қанд-қурс, конфетлар.. С. Анорбоев, Оқсой. 

ЛИКОПЧА Кичикроқ ликоп. У, токча- 
лардаги чойнак-пиёла, патнис, ликопчалар- 
ни тартиб билан терди. Ҳ. Ғулом, Машъал. 
Ашулачилар ликопчаларни юзларига тутиб, 
дўпписини қўлига олиб, чўзиқ оҳангда халқ 
ашулаларини айтишмоқда. И. Раҳим, Ихлос. 

ЛИЛИПУТ [ингл. Lilli putian — Ж.Свифт- 
нинг “Гулливернинг саёҳатлари” асарида- 
ги хаёлий Лилипутия мамлакатининг фан- 
тастик даражадаги митти одамлари номи- 
дан] Жуда кичик одам; митти. 

ЛИМ Тўла, жуда тўла, оғзигача, лаби- 
гача тўла (асосан суюқлик хақида). Меҳр 
майингдан тутдинг лим коса.. Ё. Мирзо. Қал- 
дирғочнинг расми ўйилган шишалар ишроблар- 
галим. Э. Раҳим. 


3231—Ўзбек тилининг изоҳли луғати 
—Ўзбек тилининг изоҳли луғати 




Лим тўла (ёки тўлган) қ. лиқ тўла. ..Хил- 
ма-хил, ранг-баранг, қимматбаҳо мева-чева- 
лар билан лим тўлган патнуслар кетма-кет 
етказилиб турилади. Ойбек, Танланган 
асарлар. 

ЛИМАН \юн. limen — кичик қўлтиқ, га- 
вань] геогр. Текислик дарёларининг денгизга 
қуйилиш жойида сувнинг кўпайиши, тоши- 
ши натижасида пайдо бўлган кўрфаз. Қишки 
сарой қурилишига ҳар томондан материал- 
лар кела бошлади. Тошсоқа лиманига паро- 
ход қалин тахталар келтирди. Ж. Шарипов, 
Хоразм. 

ЛИМИЛЛАМОҚ Лабигача тўлиб, аста 
мавжланмоқ, тўлқинланмоқ (асосан, сув 
ҳақида) Ариқчаларда кеч кузнинг тиниқ суви 
лимиллаб оқади. Н. Аминов, Суварак. 

ЛИМИТ [лот. limes, limitis — чек, чега- 
ра] Бирор нарсанинг чекланган нормаси, 
фойдаланиш учун белгиланган чегаравий, 
чекли миқцор; чеклов. Баҳо лимити. Кредит 
лимити. Электр энергия лимити. Лимит бел- 
гиламоқ. н Хўжаликларга капитал қури- 
лиш учун лимит белгилаб қўйилса, шунинг ўзи 
кифоя. Газетадан. 

ЛИМИТЛАМОҚ Лимитини белгиламоқ; 
чекламоқ. 

ЛИММО-ЛИМ Оғзигача, лабигача тўла 
(тўлган). Қовузнинг лиммо-лим суви шишадай 
тоза. Ҳ. Назир, Сўнмас чақмоқлар. Бозоров 
лиммо-лим рюмкани Соҳиб қорига узатди. И. 
Раҳим, Чин муҳаббат. 

ЛИМОН [юн. limoni < ф. 1] 1 бот. Асо- 
сан жанубий мамлакатларда ўсадиган дои- 
мо яшил субтропик ўсимлик ва унинг ту- 
хумсимон сариқ нордон хушбўй меваси. 
Лимон дарахти. Лимон солинган чой. н Ҳозир 
Ўрта Осиёнинг жанубий қисмларида шакар- 
қамиш, лимон сингари мевалар етиштирил- 
моқда. «Фан ва турмуш». 

Лимон кислотаси Лимон меваси ва бош- 
қа баъзи ўсимликлар таркибида бўладиган 
кислота, жавҳарлиму (тиббиётда, озиқ-ов- 
қат саноатида ва б. соҳаларда ишлатилади). 
..лимон кислотаси озиқ-овқат маҳсулотлари- 
ни яхши сақлашга ёрдам беради. Газетадан. 

2 жарг. с.т. Миллион сўм (ушбу маъно 
“лимон” ва “миллион” сўзлари талаффу- 
зидаги ўхшашликка асосланган; дастлаб 
“рубль” учун қўлланган). 

ЛИМОНАД [фр. limonade < юн. limoni 
< ф. j-£^.J] Лимон ёки бошқа хил мева шар- 


батига сув, шакар, карбонат кислота, хуш- 
бўй моддалар қўшиб тайёрланган ширин 
чанқовбосар ичимлик (дастлаб лимон су- 
видан тайёрланган). Болаларнинг стакани- 
га тўлатиб-тўлатиб лимонад қуйиб берди. 
Газетадан. 

ЛИМОНАРИИ Лимонлар ўстирилади- 
ган, етиштириладиган махсус жой. Лимона- 
рийда ўстирилаётган лимон кўчатларининг 
дастлабки бир неча тури ҳосилга кирди. Га- 
зетадан. 

ЛИМОНЗОР Лимон дарахтлари экилган 
майдон. Балки жануб денгизининг лабида Уни 
кутар яшил гулли лимонзор. М. Шайхзода. 

ЛИМОНЛИ Лимон солинган, лимон 
шарбати қўшилган. Лимонли чой. 

ЛИМУ [ф. — лимон] эск. айн. ли- 

мон. Аҳли дардга суҳбатинг бўлсин даво. Нок, 
анор, олма, беҳи, лиму каби. Ҳабибий. 

ЛИМУЗИН [фр. limousine — Франция- 
даги тарихий Лимузен вилояти номидан] 
Кўп ўринли енгил автомобилнинг олдинги 
ўриндиги кейинги ўриндиқлардан ойнаванд 
тўсиқ билан ажратилган ёпиқ кузови; шун- 
дай кузовли енгил автомобиль. 

ЛИМФА [лот. lympha — тоза сув, намлик] 
физиол. Ҳужайралар орасидаги бўшлиқлар ва 
лимфа томирларини тўлдириб турувчи ранг- 
сиз, тиниқ суюқлик. Бундан ташқари, мик- 
роблар ўсиқ деворларига қон ва лимфа орқа- 
ли келиишари мумкин. Ҳ. Ҳакимов, Ўткир 
аппендицит. Қулоқ супраси қон томирлари 
билан бирга лимфа томирларига ҳам бой. 
«Фан ва турмуш». 

ЛИМФДДЕНИТ [лимфа + юн. aden — без] 
тиб. Лимфа тугунларининг, уларга яллиг- 
лантирувчи микроблар тушганда, каттала- 
шуви ва оғриқ пайдо бўлиши билан кечади- 
ган яллиғланиши. 

ЛИМФАТИК Лимфага оид, лимфага те- 
гишли. Лимфатик система. Лимфатик безлар. 

ЛИНГАФОН [лот. lingua — тил + юн. 
phone — товуш] Товушлар ёки сўзларни аниқ 
эшитиш ва тўғри талаффуз қилишга ёрдам 
берадиган асбоб, аппарат. Улар замонавий 
компьютер, лингафонлар билан жиҳозланган 
синф хоналарида таълим оладилар. Газетадан. 

Лингафон кабинети Чет тил огзаки нут- 
қи, она тили нутқ маданияти малакалари- 
ни, мусиқа-театр муассасаларида юксак 
маҳорат билан ижро этиш малакасини эгал- 
лашга ёрдам берувчи товуш техникаси ва 




проекцион аппаратлар билан жиҳозланган 
ўқув хонаси. 

ЛИНГВИСТ Лингвистика мутахассиси; 
тилшунос. 

ЛИНГВИСТИК Лингвистикага, тилшу- 
носликка оид. Лингвистик адабиёт. Лингвис- 
тик атлас. Лингвистик тадқиқот. Лингвис- 
тик таҳлил. 

ЛИНГВИСТИКА [фр. linguistiqe < лот. 
lingua — тил] Тил ҳақидаги фан, тил били- 
ми; тилшунослик. 

ЛИНЕИКА \р. < лот. lineare — тўғрила- 
моқ, текисламоқ] 1 Муайян юзага, текис- 
ликка тўғри чизиқ чизиш ва баъзи бир фа- 
зовий ўлчам ёки ҳисоблашлар учун ишла- 
тиладиган, сантиметр ва миллиметрларга 
бўлинган асбоб; чизғич. Масштаблинейка- 
си. Логарифмик линейка. Линейка билан чиз- 
моқ. 

2 эск. Рапорт бериш ёки бирор топши- 
риқни қабул қилиб олиш учун ёнма-ён бир 
қатор бўлиб тизилиш; саф. ..линейка саф чек- 
кан. Мактаб директори.. ўқувчиларни янги 
ўқув йили билан табриклайди. М. Худойқу- 
лов, Биринчи тонг. 

ЛИНЗА [нем. Linse < лот. lens — ясмиқ] 
Шишадан ёки синтетик материаллардан 
тайёрланадиган, қавариқ ёки ботиқ сирт 
билан чегараланган ва нур тарамини ўзгар- 
тирувчи (синдирувчи) шаффоф жисм 
(сунъий кўз гавҳари сифатида, шунингдек, 
лупа ва кўзойнак тайёрлашда қўлланади). 

ЛИНИМЕНТ [лот. linire — суркамоқ, 
суртмоқ, ишқамоқ] фарм. Суюқ суртма до- 
риларнинг умумий номи: сиртдан суркаш 
учун қўлланадиган дори шакли. 

ЛИНИЯ [лот. linea — каноп ипи; шоқул; 
йўл, чизиқ] 1 Бирор нарсани муайян масо- 
фага узатишга мўлжалланган қурилма (мос- 
лама)лар (сим, кабель ва ш. к.) системаси. 
Тошкент — Москва телеграф линияси. Юқо- 
ри волътли электр линияси. 

2 Мудофаа ёки ўт очиш нуқталаридан 
иборат система. Мудофаа линияси. Фронт 
линияси. 

3 Темир йўл, трамвай йўли; из. Трамвай 
линияси. 

ЛИНКОР \р. “линейньш корабль” (мун- 
тазам йўналишли кема) бирикмасининг 
қисқартмаси] Йирик тўплар билан қурол- 
ланган, қалин зирҳли катта ҳарбий кема. У 
нарироққа боргач, тўлқинни ёрган линкордай. 


ғўза шохларини силкитиб, шошилмай кеза- 
ётган зангори кемалар кўринади. И. Раҳим, 
Зангори кема капитани. 

ЛИНОЛЕУМ [лот. linum — каноп; қалин 
мато + oleum — мой] Нам ўтказмайдиган, 
пол ва деворга қопланадиган, рулон ҳола- 
тида тайёрланадиган полимер материал. 
Йўлак чироқлари ёқиб қўйилган, тозалаб 
артиб қўйилган линолеум пол ярақлаб турар- 
ди. Ў. Ҳошимов, Нур борки, соя бор. 

ЛИНОТИП [лот. line — йўл, чизиқ + юн. 
typos — белги, из] полигр. Ҳарфларни сатр- 
сатр қилиб териб, яхлит металл сатрлар тар- 
зида қуйиб берадиган машина. Линотипда 
терилган матн. 

ЛИНОТИПЧИ Линотипда харф терувчи. 

линт [ингл. lint — пахта момиғи] Тола 
ажратиб олинганда, пахтанинг чигитда қо- 
ладиган калта туки ва ундан ҳосил қилина- 
диган хомашёнинг бир тури. Линт ва тола 
чиқарувчи машиналар шитоб билан ишлайди. 
С. Муҳиддинов, Оппоқ толалар. Линт деб 
аталувчи бу калта толанинг ҳар тоннаси- 
дан 800 килограммгача тоза целлюлоза олиш 
мумкин. «Фан ва турмуш». 

ЛИНТЕР [ингл. linter — момиқ ажраткич] 
1 Пахтаси айириб олинган чигитларнинг 
юзида қолган калта толаларни, тукларни 
ажратиб, чигитни тозалаб, туксизлантириб 
берадиган машина. 

2 Шундай машинада чигитдан ажратиб 
олинган тола-туклардан иборат пахта; лин- 
тер пахта. Аввалги линтер пахта кўрпа- 
тўшакдан бошқасига ярамасди. Газетадан. 

ЛИНТЕРЧИ Линтер машинада ишлов- 
чи ишчи. [Ойимхон] Чигитдан момиқ ажра- 
тиб олади. Бу касб номини корхонада линтер- 
чи деб аташади. Ж. Холқосимов, Зийнат. 

ЛИНЧА шв. Кичикроққоп. ..кампир яна 
донг қотиб ухлаб қолди, оғзи худди химарил- 
ган эскилинча оғзидай очилди. М. Исмоилий, 
Фарғона т.о. Кўлтиғимда линча қопча, оёқ 
яланг кўчаларни чангитиб ўтиб кетдим. С. 
Абдулла, Ёшлик йилларим. 

ЛИП: лип этиб 1) тезлик билан, бир он 
ичида. Давлатёр лип этиб отга минди-ю, бир 
нафасда кўздан ғойиб бўлди. П. Турсун, 
Ўқитувчи; 2) кўчма усталик билан, тезда 
ва осонгина. Бунчалик тадбир.. натижасиз 
қолмади, лип этиб Хатиб домулла шўрога 
[сайлов ва сайланишга] ҳақли ҳам бўлиб қол- 
ди. А. Қодирий, Обид кетмон. Лип этмоқ Тез 

ва енгил ҳаракатни билдиради. Очиқ эишк- 
дан Нигора халатининг этаги охирги марта 
лип этди-ю, муюлишда кўздан ғойиб бўлди. 
С. Анорбоев, Оқсой. 

ЛИПА [қад. р. лепа — малҳам; ёпишқоқ 
нарса < юн. lipos — ёғ] бот. қ. жўка. 

ЛИПИЛЛАМОҚ 1 Тез ва енгил ҳаракат 
қилмоқ, юрмоқ; лип-лип қилмоқ. Раззоқ 
ўзини четроққа олиб турди, хотинлар липил- 
лаб ўтиб кетдилар. Ҳ Ғулом, Машъал. 

2 Тез-тез такрорланувчи кучсиз оний 
ҳаракат қилмоқ, пирпирамоқ (аланга ҳара- 
кати ҳақида). Эшик очилганда, шам бир ли- 
пиллади-ю, ўчди. 

ЛИП-ЛИП Лип с. нингтакрори. Отлар- 
нинг ёлига тегай-тегай деб синчалаклар лип- 
лип учибўтарди. С. Анорбоев, Оқсой. Ўқтин- 
ўқтин шамол қутуриб, дарахт шохларини 
симларга ураркан, чироқлар лип-лип ўчиб 
ёнарди. Ҳ. Назир, Эътиқод. 

Лип-лип қилмоқ айн. липилламоқ. 

ЛИППА I [а. <Li_J — тола; ип] Иштон- 
нинг иштонбоғ ўтказиш учун қайтариб ти- 
килган жойи. Бўтабой носқовоғини липпаси- 
га қистирди. А. Қаҳҳор, Қўшчинор чироқ- 
лари. Ўшанда бир сўмликни липпамга яшир- 
ганимда, ўлгудек дўппослаган номард. Н. Қо- 
бил, Унутилган соҳиллар. 

Аҳли липпа эск. кам қўлл. Пул топиш ва 
тўплашга берилиб кетган шахсларга нисба- 
тан қўлланувчи ибора. Сизга ўхшаш аҳли 
липпаларга тушунтириш учун.. уч кунлаб док- 
лад қилиш керак экан-да! « Муштум». Липпа 
урмоқ Иштоннинг юқори қисмини кўтариб, 
липпага қистириб олмоқ. Узоқ-узоқда.. иш- 
тонларини липпа уриб, қўлларига кетмон 
ушлаган йигитлар пахта суғориб юрибдилар. 
А. Қодирий, Обид кетмон. 

ЛИППА II айн. лип. Липпа туриб, бўса- 
ғадан бош чиқардим. «Шарқ юлдузи». 

ЛИРАI [лот. lyra < юн. lyra] 1 Торли, чер- 
тиб чалинадиган қадимги юнон (грек) чолғу 
асбоби (поэтик ижод ва илҳом рамзи ҳисоб- 
ланади). 

2 Украин ва белорусларнинг камонча 
билан чалинадиган чолғу асбоби. 

ЛИРА II [итал. lira < лот. libra — фунт, 
қадоқ (оғирлик ўлчови); тарози, мувозанат] 
Италия, Туркия ва Мальта давлатларининг 
асосий пул бирлиги. 

ЛИРИЗМ [юн. lyrikos — лира чалувчи, 
лирада ижро этувчи] 1 Бадиий асардаги ҳис- 


сийлик, ҳис-ҳаяжон, кўтаринкилик, туйғу 
унсурлари, лирикхусусиятлар. Лирик поэма- 
ларда лиризм оқими асар материалини бир 
фокусга йиғиб, ҳаракатга солишда.. катта 
кучга айланади. «ЎТА». 

2 Лирик руҳий ҳолат, лирик кайфият, 
ҳиссиёт. ..тасвирланаётган воқеа ва қаҳра- 
монларга шоирнинг муносабатини кўрсатув- 
чи лиризм эпик тасвирга органик равишда 
қўшилиб кетади. «ЎТА». 

ЛИРИК Лирик асар ёзадиган, ҳис-ҳая- 
жонли шеърлар ёзадиган шоир. 

ЛИРИК Лирикага оид, лирикага хос ху- 
сусиятларни, ҳис-туйғуларни, кечинмалар- 
ни ифодаловчи. Лирик шеър. Лирик асар. 

ЛИРИКА | юн. lyrikos — лира жўрлигида 
куйловчи, ижро этувчи] ад. Бадиий адабиёт- 
нинг уч асосий турларидан (эпос ва драма 
билан) бири бўлиб, унда борлиқ муаллиф- 
нинг чуқур, жўшқин ички кечинмалари, 
ҳис-туйғулари, фикр-мулоҳазаларига йўғ- 
рилган ҳолда, ички шеърий монолог тар- 
зида акс эттирилади. Лириканинг ўзига хос 
адабий жинс сифатидаги табиати унинг 
жанр қиёфасида ҳам акс этади. «ЎТА». Эмо- 
ционаллик ва рационалликнинг бу хилдаги 
органик уйғунлигини лириканинг ёзилмаган 
қонуни дейиш мумкин. «ЎТА». 

2 Шу турга мансуб асарлар мажмуи. На- 
воий лирикаси. Пушкин лирикаси. н Кеча 
охирида ҳаваскорлик тўгарагининг аъзолари 
Фурқат лирикасидан концерт бердилар. Га- 
зетадан. 

ЛИСОН [а. 0 UJ — тил] эск. кт. айн. тил 
1. -Русия халқи хат ва лисон ўрганмоққа 
бизни таклиф қилса, муроди ёмон эмасдир, 
— деди Фурқат. С. Абдулла, Мавлоно Муқи- 
мий. Мен Бобур Мирзога кичиклигидан илм 
ўргатдим, лисон ўргатдим. П. Қодиров, Юл- 
дузли тунлар. 

ЛИСОНИИ Тилга оид, тилга тегишли. 
Лисоний бирликлар. н Бундай лисоний воси- 
талар поэтик матнда икки томонлама 
йўналтирилган бўлиб, биринчидан, гўзаллик 
тушунчасининг даражасини орттиради.. 
«ЎТА». 

ЛИСТ [юн. lissos — силлиқ, текис] 1 По- 
лиграфияда: босиладиган, нашр этиладиган 
асар ёки матннинг ўлчов бирлиги; табақ. 

Босма лист 16 бетдан иборат босилган 
матн, босилган асарнинг ҳар 16 бети; бос- 
ма табақ. 





2 Тахталанган юпқа материалнинг ҳар 
бир бўлаги, тахтаси. 

ЛИСТАЖ [/;. | полигр. Матннинг варақлар 
ёки табақлар (муаллиф листи, босма лист) 
миқцори билан белгиланадиган ҳажм ўлчо- 
ви. Китоблистажи. 

ЛИТ Литва Республикасининг асосий 
пул бирлиги (1993 йилдан). 

ЛИТЕР [лот. littera — ҳарф; белги] Поезд, 
пароход ва б. транспортларда бепул ёки ар- 
зон билет олиб юриш учун бериладиган ва 
маълум ҳарфлар билан белгиланган гувоҳ- 
нома. Темир йўл литери. 

ЛИТЕРА [лот. littera — ҳарф] полигр. Ҳарф 
ёки босма ҳарф шаклидаги белгилар. 

ЛИТИИ [лот. lithium < тн. lithos — тош] 
Менделеев даврий системасининг I гуруҳи- 
га мансуб кимёвий элемент; кумушранг 
ишқорий металл. 

ЛИТО- [юн. lithos — тош] Ўзлашма бай- 
налмилал қўшма сўзларнинг биринчи ёки 
иккинчи қисми бўлиб, сўзнинг тошга ёки 
тошга ўхшашликка алоқадорлигини билди- 
ради. 

ЛИТОГРАФ Литография мутахассиси; 
литография корхонасининг ишчиси. 

ЛИТОГРАФИК Литографияга оид. Ли- 
тографик портрет. н Машраб ҳақидаги 
қиссанинг қўлёзма ва литографик усул билан 
тарқатилган нусхаларида шоирнинг туғил- 
ган ери Наманган деб кўрсатилган. «ЎТА». 

ЛИТОГРАФИЯ [лито.. + юн. grapho — 
ёзаман] 1 Оҳактош (литографик) тошга 
рельефсиз, литография тоши ёки қалами 
билан туширилган босма қолип; тошбос- 
ма; шундай тошбосмада матн босиш, чоп 
этиш усули. XX аср бошларида литография 
усулида нашр этилган бир неча баёзларда 
Қосим девона тахаллусли номаълум шоирнинг 
“яли-яли ” радифли ғазали учрайди. «ЎТА». 

2 Шу усулда босилган матн ёки асар. 

3 Шундай усулда матн нашр этадиган 
корхона ёки цех; тошбосмахона. Янги иш- 
лаб чиқариш муносабатларининг маҳсули си- 
фатида литография ва босмахоналар вужуд- 
гакелди. Газетадан. 1918 йил 29мартда Тур- 
кистон республикаси Халқ комиссарлари со- 
eemu Туркистон ўлкасидаги барча литогра- 
фияларни национализация қилиш тўғрисида 
декрет қабул қилди. «Фан ва турмуш». 

4 Шу усулда рассомлар томонидан яра- 
тиладиган графика асарлари. 


ЛИТОЛОГИЯ [лито.. + юн. logos — таъ- 
лимот] Чўкинди тоғ жинслари, замонавий 
чўкиндилар, уларнинг модда таркиби, ту- 
зилиши, ҳосил бўлиш ва ўзгариш қонуни- 
ятлари ва шарт-шароитлари ҳақидаги фан. 

ЛИТОСФЕРА [лито.. + юн. spheira — шар] 
Ернинг 50—200 км қалинликдаги, Ер пўсти, 
мантиянинг ташқи қисмини ҳам қамраб 
олувчи ташқи қаттиқ қобиғи. 

ЛИТОТА [юн. litotes — соддалик, оддий- 
лик] ад. Бадиий адабиётда бирор нарса, воқеа 
ва белгини кичрайтириб, заифлаштириб 
тасвирлаш усули. 

ЛИТР [фр. litre < юн. litra — оғирлик ўлчо- 
ви] Метрик ўлчов системасида ҳажм ва си- 
ғим ўлчов бирлиги; 1000 г кимёвий соф сув- 
нинг ҳажмига тенг келадиган суюқлик 
ўлчов бирлиги. Бир литр сут. Уч литр элта- 
диган идиш. 

ЛИТРАЖ [фр. litrage] Бирон-бир идиш- 
нинг литр билан ўлчанадиган ҳажми. 

ЛИТРЛИ Литр ҳажмидаги, литр элта- 
диган. Беш литрли идиш. 

ЛИФТ [ингл. lift — юқорига кўтармоқ] Кўп 
қаватли биноларда ва шахталарда одамлар 
ёки юкларни юқорига олиб чиқадиган ва 
пастга олиб тушадиган машина. Куддус ака 
самолётда учмас, лифтга тушмас, метрода 
юрмасди. Газетадан. Лифт уларни ўн учинчи 
қаватга кўз очиб юмгунча олиб чиқиб қўйди. 
Л. Тожиева, Меҳрим сизга, одамлар. 

ЛИФТЁР қ. лифтчи. 

ЛИФТЧИ Лифтнинг нормал ишлаши- 
ни таъминлаб турувчи, уни юргизиб турув- 
чи ишчи. Лифтчилар ўз вақтида иш билан 
таъминланди. Ҳ. Ҳакимов, Бош инженер. 

ЛИФЧИК [ голл. liff] Хотин-қизлар 
кўкракларига тақадиган тортқи; кўкракпеч, 
сийнабанд. 

ЛИЦЕЙ [фр. < lycee < лот. lyceum < 
Lykeion (Ликей) — Аристотель таълим бер- 
ган Аполлон лицей ибодатхонаси ёнидаги 
ўрмонзор номидан] Кўпчилик давлатларда 
ўрта таълим ўқув юрти. Ўзбекистонда: ака- 
демик лицей — давлат таълим стандартла- 
рига мувофиқ ўқувчиларнинг имкониятла- 
ри ва қизиқишларини ҳисобга олган ҳолда 
уларнинг жадал интеллектуал ривожлани- 
шини, чуқур соҳалаштирилган, табақалан- 
тирилган, касбга йўналтирилган ўрта мах- 
сус таълим олишини таъминловчи ўқув 
муассасаси. Лицей кутубхонасида эса fuxmu- 




сосий] фанларга оид слайдлар мавжуд. Газе- 
тадан. 

ЛИЦЕНЗИЯ [лот. licentia — ижозат, рух- 
сат] 1 Амалдаги қонунларга кўра муайян 
фаолиятни амалга ошириш (мас., четга мол 
чиқариш ёки четдан мол олиб келиш) учун 
давлат органлари томонидан бериладиган 
рухсат. «Ўзбекнаво», адашмасам, ҳар бир 
ижрочига махсус лицензия (яъни рухсатно- 
ма) беради. Газетадан. Ўзбекистон Республи- 
каси Марказий банкининг лицензияси билан 
ишлаётган бу муассаса Нишон туманида 
жойлашган. Газетадан. 

2 Муайян шахсларга мавжуд, расмий 
тан олинган ихтиро, технология, ишлаб 
чиқариш сирлари ва б. лардан фойдаланиш 
ҳуқуқини бериш. 

ЛИЧИНКА \р. личинка < личина — ни- 
қоб, маска < лик — юз, бет тасвири] Баъзи 
жонли организмларнинг (қурт, ҳашарот, 
балиқ ва ш.к.) ривожланиш (тухумдан чи- 
қиш) босқичи, шу даврдаги ҳолати; ғумбак. 
Урғочи кана 3000—4000 та, айрим турлари 
эса 20 000 тагача тухум қўяди. 19~28 кун 
ўтгач, кана тухумидан личинкалар чиқади. 
«Фан ва турмуш». 

ЛИШАИНИК [лот. lichenes < юн. liechen 
— лишай, замбуруғ] бот. Замбуруғлар ва сув- 
ўтлар иттифоқидан таркиб топган, алоҳида 
морфологик ва физиологик хусусиятларга 
эга бўлган тирик организмлар мажмуи. 

ЛИҚI: лиқ тўла Бошқа сиғмайдиган да- 
ражада, бутунлай тўлган. Хона одамлар би- 
лан лиқ тўла. н Иккинчи отдаги катта 
хуржуннинг икки кўзи лиқ тўла танга эди. А. 
Қодирий, Ўтган кунлар. Лиқ тўлмоқ Бошқа 
сиғмайдиган даражада тўлмоқ. Бир зумда 
столнинг усти турли ноз-неъматлар билан лиқ 
тўлди. М. Ҳазратқулов, Журъат. Блиндаж 
жангчилар биланлиқ тўлиб тошди. Н. Сафа- 
ров, Оловли излар. 

ЛИҚII: лиқ этиб ютмоқ Томоғидан ўтка- 
зиб юбормоқ. Ичида биттаси бор, энди қўяве- 
расиз, лиқ этиб ютиб юборгинг келади киши! 
Шуҳрат, Шинелли йиллар. Қорабоев, азба- 
ройи қўрққанидан, лунжидаги қуртини бу- 
тунлигича лиқ этиб ютиб юборди. «Муштум». 

ЛИҚИЛДОҚ 1 Лиқиллаб, қимирлаб ту- 
радиган, лиқиллайдиган. Аёл дастлаб, “ор- 
тиқча дахмаза” дегандек, елкасини қисиб 
қўйди-да, лиқилдоқ табуреткага ўтириб, 
манглайини ушлади. Ойбек, Қуёш қораймас. 


2 тиб. Чақалоқлар калла суягининг уст- 
ки қисмида ўрнашган суякларнинг бири- 
киш жойларидаги пардали, суяклашмаган 
қисм. 

ЛИҚИЛЛАМОҚ 1 Қаттиқ ўрнашмай 
қимирлаб, тебраниб турмоқ. Лампанинг пи- 
лиги ичига тушиб кетган, бурайдигани сий- 
қаланиб, лиқиллаб қолган эди. Ҳ. Назир, 
Сўнмас чақмоқлар. Оғзида қолган иккита- 
гина тиши сўзлаганида лиқиллаб туради. 
Ойбек, Болалик. 

2 кўчма Бўшашиб, заифланиб, омонат 
бўлиб қолмоқ. -Оламда нима гаплар бор, 
Қори? — деб сўради эшон. Қори лабини 
дўрдайтириб жавоб берди: - Оқ подшонгиздан 
ҳам путур кетиб, тахти лиқиллаб қолди. П. 
Турсун, Ўқитувчи. 

лиқлиқ Мол, қўй, бузоқларнинг кал- 
ла-почаларидан зираворлар қўшиб, милди- 
ратиб узоқ қайнатиб, сўнг суякларидан аж- 
ратиб тайёрланадиган яхна таом. 

ЛИҚҚО(Қ) Офтоб уришидан, бирор 
касалланишдан ичи бўшашиб қолган; сув- 
ли (узум ҳақида). Соли узумдан еб кўрди.. баъ- 
зилари ширасиз, баъзилари лиққо. Ё. Шуку- 
ров, Уч савол. 

ЛОАҚАЛ [а. jilV — ҳеч бўлмаганда; энг 
камида] Ҳеч бўлмаса, жуда бўлмаганда; 
ақалли. Шу тўрт девор ичра қон ютиб, бе- 
ҳад заҳмат чеккан синглингизга лоақал сиз 
шафқат қилингиз. Ойбек, Улуғ йўл. Бечора- 
ни нега ҳайдадингиз, нега мени, лоақал ойим- 
ни бу келишдан хабардор қилмадингиз? А. 
Қодирий, Ўтган кунлар. 

ЛОБАР [ф. — гўзал, келишган, 

ёқимтой] 1 Хушрўй, хушсухан ва ёқимли. 
Салом, менинг азиз дугоналарим, Азизим, ло- 
барим, чеварим қизлар! Зулфия. Бу яқин ора 
қишлоқда Дилдордан гўзал, Дилдордек лобар 
жувон бўлмаса керак. С. Аҳмад, Уфқ. 

2 Лобар (хотин-қизлар исми). 

ЛОБЗИК [нем. Laubsage < Laub — барг- 
лар + Sage — арра] Ёғоч ёки юмшоқ металл- 
дан бўлган буюмларни шаклдор, жимжи- 
мадор арралаш учун қўлланадиган дастаки 
асбоб ва унга қистириб қўйиладиган энсиз 
аррача. 

ЛОБИД [а. — мажбурий, ноилож; 

зўрма-зўраки]: лозим ва лобид эск. кт. Би- 
рор ишнинг албатта бўлиши, бажарилиши 
зарурлигини таъкидлаш учун қўлланади. 
Қутидорга ҳам бу мулоҳаза жуда маъқул 





тушиб: ..албатта, мунда бирор йил туриши 
лозим ва лобид! — деб жавоб берди. А. Қоди- 
рий, Ўтган кунлар. Жаноб олийларига айтиб 
ўтиш лозим ва лобид бўлган.. шарт-шароит- 
лар бу мактубни ёзишни тақозо қилди. С. Аб- 
дулла, Мавлоно Муқимий. 

лов тақл. с. Кучли аланга ҳамда шу 
алангадан чиқаётган товушни билдиради. 

Лов этиб 1) бирдан аланга олиб. Хатни 
ола солиб, печкага ташладим, хат лов этиб 
ёнди-кетди. «Муштум»; 2) кўчма бирдан 
қизишиб, қизариб. Феъл-атвор жиҳатидан 
Виктор жуда қизиққон, сал нарсага лов этиб, 
гавдасига сира ярашмаган ингичка овозини 
баралла қўйиб чийилларди. С. Кароматов, 
Олтин қум. ..турмушда шунақа ҳам бўлиб 
туради, ҳар нарсага лов этиб кетавериш яра- 
майди.. Д. Нурий, Осмон устуни. 

ЛОВА1 с. т. Лава. 

2 кўчма Аланга, ўт. Гулхан ловаси терак- 
лардан ҳам юқорироқ кўтарилди. Ҳ. Ғулом, 
Машъал. Ловалар сочмоқ бутун борлиқни йўқ 
қилмоқ демак. Шу ловаларни сочмаслик чо- 
расини кўриш керак. Н. Сафаров, Оловли 
излар. 

ЛОВДАН шв. Юпқа ипак тўқима; харир. 
Ўн тўрт яшар экан унинг камоли„ Бошида 
пирпирар ловдан рўмоли. «Алпомиш». 

ЛОВИЯ [ф. Lj jJ — ловия] Дуккаклилар- 
га мансуб бир йиллик ўтсимон ўсимлик ва 
унинг овқат учун ишлатиладиган дони. 
Йўлнинг бир ёғи ловия, мош экилган дала.. М. 
Маҳмудов, Мангу куй излаб. Ловиянинг озиқ- 
лик қиммати мошга тенг. К. Маҳмудов, Ўзбек 
тансиқ таомлари. 

ЛОВУЛЛАМОҚ 1 Кучли алангаланмоқ, 
аланга таратмоқ. Элмурод печкада ловуллаб 
ёнаётган ўтга тикилди. П. Турсун, Ўқитувчи. 
Куруқ ўтин бир зумда ловуллаб ёниб кетди. М. 
Исмоилий, Фарғона т. о. 

2 кўчма Қаттиқ қизимоқ. Куёш тик кел- 
ган. Ҳаво ловуллаб ёнади. Ойбек, Қутлуғ қон. 
Қизнинг юраги худди тузоққа тушган қуш- 
дек ттирлаб урар, юзи ловуллаб ёнарди. О. 
Ёқубов, Баҳор кунларидан бирида. Юзлари 
қизариб-бўртиб, қулоқларигача ловуллаб 
кетган Гулхайри тоғасига ўгирилди. С. Ну- 
ров, Нарвон. 

3 кўчма Бирдан қизишиб кетмоқ, тутақ- 
моқ. Лутфинисо: “Вой, жувон ўлгур!” деб, 
лабини тишлади. У.. шамол теккан оловдек, 
ловуллаб кетди. Ойбек, Танланган асарлар. 


Эҳсон у вақтда бирданига ловуллаган муҳаб- 
батнинг оқибатини сўраганда, гапиргани гап 
топилиб, андак хижолатликдан чиқди. А. 
Қаҳҳор, Сароб. 

ЛОГАРИФМ [юн. logos — муносабат, нис- 
бат + arithmos — сон, миқдор] мат. Асос деб 
аталадиган муайян сонни даражага кўтарган- 
да, берилган (керакли) сонни ҳосил қилиш 
мумкин бўлган даража кўрсаткичи. Логарифм- 
лар жадволи. 

ЛОГАРИФМИК Логарифмга оид. Лога- 
рифмик жадвал. Логарифмик линейка. 

ЛОГИК қ. мантиқшунос. 

ЛОГИК қ. мантиқий. 

ЛОГИКА қ. мантиқ, мантиқ илми. 

ЛОГИСТИКАI [юн. logistike — ҳисоблаш, 
муҳокама санъати] 1 Математик мантиқ; 
тафаккурни математик методлар ёрдамида 
тадқиқ этиш. 

2 Бутун математикани унинг хилма-хил 
томонларини қўшган ҳолда математик ман- 
тиқ билан бирлаштирувчи математик-фал- 
сафий нуқтаи назар, йўналиш; математик 
мантиқ тараққиётидаги бир босқич. 

ЛОГИСТИКА II [ингл. logistics] Инсон 
фаолиятининг у ёки бу соҳасини моддий- 
техник таъминлашни бошқариш тизими. 

Логистика тизими У ёки бу ишлаб чиқа- 
риш корхоналари, хизмат кўрсатиш муас- 
сасалари, ўқув юртлари асосий фаолияти- 
нинг самарали бўлишини таъминловчи ин- 
фратузилмалар тизими. 

ЛОГОГРАММА [юн. logos — сўз, нутқ + 
gramma — ёзув, ёзув белгиси, расм] Сўз-бўғин 
ёзувида бир бўғинни ёки бутун бир сўзни 
ифодаловчи белги. 

ЛОГОПАТИЯ [юн. logos — сўз, нутқ + 
pathos — ғам-алам, азоб; касаллик] тиб. 
Эшитиш қобилияти яхши сақланган ҳолда 
нутқнинг бузилиши, нуқсонли бўлиши (ду- 
дуқланиш, тили чучуклик, айрим ўхшаш 
товушларни нотўғри талаффуз қилиш 
каби). 

ЛОГОПЕДИЯ [юн. logos — сўз, нутқ + 
paideia — тарбиялаш] пед. Дефектологиянинг 
бир тармоғи: эшитиш қобилияти яхши 
бўлгани ҳолда, нутқда кузатиладиган турли 
хил камчиликларни (дудуқлик, тили чучук- 
лик, ўқиш ва ёзувдаги нуқсон ва б. ни) ўрга- 
нади ва шу ҳодиса сабабларини аниқлаш, 
уларнинг олдини олиш ҳамда даволаш ме- 
тодларини ишлаб чиқади. 







ЛОДОН [< ф. jjbLi ёки — ақлсиз, 
билимсиз; аҳмоқ] с. т. Нодон, билимсиз. Мен 
лодон кампирнинг гапини айбга буюрманг, 
қизим! А. Мухтор. Опа-сингиллар. 

ЛОЖА [фр. loge < қад. нем. laubia — ший- 
понча] Томоша залида бир неча киши ўти- 
риши учун ажратиб ясалган махсус жой. 
Фестивалъ хсигқаро комитетининг аъзолари, 
фахрий меҳмонлар.. ложага чиқадилар. Газе- 
тадан. 

ЛОЖУВАРД [ф. j — кимматбаҳо кўк 
тош; мовий, зангори] 1 Тўқ кўк, яшилга 
мойил ҳаворанг тусли майда донадор, 
шишасимон ялтироқ минерал (қимматбаҳо 
безак тош сифатида ишлатилади ва мовий 
ранг бадиий бўёқ олинади). Тоза ложувард 
устига олтиндан бўртма нақшлар.. солинган. 
Ойбек, Навоий. 

2 Тиниқ кўк, тиниқ кўк тусли. Ложувард 
кўкда сайрашиб учаётган қушлар дарахтлар- 
га қўниб.. сахий қуёшга мадҳия айтаётган- 
дек, басма-басга чуғурлашадилар. Н. Сафаров, 
Узоқни кўзлаган қиз. Юлдузлар ложувард 
чодирдан осилган электр чироқларидай ёруғ- 
лашиб, кўзларни қамаштирмоқда эди. С. Ай- 
ний, Қуллар. 

ЛОЗИМ I [а. fj'! — керакли, зарурий 
(нарса)] 1 мод. с. Керак, зарур. Унга [Унсин- 
га] дардларини ўртоқлашувчи сирдош — қай- 
ғудош лозим эди. Ойбек, Танланган асарлар. 
Хўжалигимизда одам сероб, лозим бўлса, янги 
хўжаликка отланамиз. «Ўзбекистон қўриқ- 
лари». Нарзи севган қизининг номини унинг 
номи билан бир қатори қўйишнинг лозими 
қолмади. Н. Сафаров, Оловли излар. 

Лозим топмоқ (ёки кўрмоқ). Лозим, за- 
рур деб билмоқ, ҳисобламоқ. Табиб ҳам 
Меъморнинг оғир мусибат билан Бухорога ке- 
таётганини маълум қилишни лозим топма- 
ди. Мирмуҳсин, Меъмор. Осонгини қўлга ки- 
ритилган ўлжадан ҳаволанган душманлар ўқ 
отишни лозим кўрмади. Газетадан. 

2 Ҳаракат номи шаклидаги феълга би- 
рикиб, шу феълдан англашилган ҳаракат- 
нинг бажарилиши талаб этилишини, керак- 
лигини билдиради. Айтиш лозим. Кечириш 
лозим. н Бўғоз қуёнларни ҳомиладорлик дав- 
рида ўз вақтида сифатли озуқа ва тоза сув 
бериб парвариш қилиш лозим. «Фан ва тур- 
муш». [Таржимон] Бадиий асар ёки ҳужжат- 
ни бир тилдан иккинчи тилга таржима қил- 
моқчи бўлса, у аввало ўша оригиналнинг том 


маъносини чуқур билмоғи лозим. X. Ёдгоров, 
Ҳаёт тўлқинлари. 

ЛОЗИМ II [а. fj'l | қ. иштон. Сидиқжон 
бостирманинг орқасига ўтиб, яктак, лозим 
билан чориқни кийди. А. Қаҳҳор, Қўшчинор 
чироқлари. Барат полвон кавуишни ечди.. 
лозимини ҳимарди ва Шайтон полвон бели- 
даги белбоғни олиб боғлади. М. Исмоилий, 
Фарғона т.о. Нуриой, ойингиздан тўрт газ- 
гина чит олиб берасиз.. Лозим қилиб кияман, 
унутманг. Ойбек, Танланган асарлар. Поча- 
сига жияк тикилган лозими товонигача ту- 
шиб турибди. Ҳ. Ғулом, Машъал. 

ЛОЗИМАНДА [ф. t>ji_ojV] с. т. Лозимо- 
мада. Лозимандани яхшилаб берсангиз, борма- 
сим борми?Т. Алимов, Совға. 

ЛОЗИМЛИК I Лозим (керак) эканлик. 
[Қоратой] Бу маҳаллада туриш унга [Йўлчи- 
га\ хавфли эканини, ҳозирча шаҳарнинг чет- 
роғида яшаш лозимлигини айтди. Ойбек, Тан- 
ланган асарлар. 

ЛОЗИМЛИК II Лозим, иштон бўлади- 
ган, иштон қилишга яроқли (иштонбоп) 
газлама. Лозимлик сотиб олмоқ. Бир лозимлик 
атлас. н Мана буниси пешонабоғ, мана бу- 
ниси лозимлик. Р. Файзий, Чўлга баҳор келди. 

ЛОЗИМОМАДА [а.+ ф. — қили- 

ниши, бажарилиши керак бўлган (нарса)] 
Аёллар томонидан тўй, туғруқ, меҳмондор- 
чилик каби маросимларга олиб борилади- 
ган бирор буюм, кийим-кечак, пишириқ 
каби совғалар. Лозимомада қилмоқ. Лозимо- 
мада тайёрламоқ. н Бу гап ҳамроҳ бўлган 
беш аёлга ҳам маъқул тушиб, дастурхон ту- 
заб, ҳар қайсиси ўз лозимомадасини ғамлаб 
жўнади. «Ёдгор». 

ЛОИ [ф. — балчиқ, лойқа; чўкинди; 

ботқоқ] 1 Нам таъсирида ёки сув билан 
қоришиб, юмшоқ ва ёпишқоқ масса ҳоли- 
га келган тупроқ. Ёмғир ёғди — кўча лой 
бўлди. Машина лой сачратди. н Бола сувни 
кўп сепиб, ерни лой қилиб юборган эди. А. Қо- 
дирий, Меҳробдан чаён. Деярлик ҳар қадам- 
да бир пой кавуши оёқдан тушиб, лойга бо- 
тар, қиз энгашиб олар.. эди. Ойбек, Танлан- 
ган асарлар. 

Лой бўлмоқ 1) лой тегиб ифлосланмоқ. 
Адолат ажриқ ковлаган эди, бармоғи лой 
бўлди. И. Раҳим, Чин муҳаббат; 2) хижолат- 
дан, уятдан қизариб, ерга қарамоқ, ноқу- 
лай аҳволда қолмоқ. 

2 Сув остига ўтириб қолган тоғ жинсла- 
ридан, қум, тупроқ заррачаларидан ҳосил 





бўлган чўкинди; балчиқ (Баъзи турлари 
шифобахш бўлиб, даволаш мақсадларида 
ишлатилади). Ариқнинг лойини тозаламоқ. 

3 Тупроқни сувга қориб, баъзан сомон, 
жун каби нарсалар аралаштириб тайёрлан- 
ган махсус қурилиш материали. Сомонли лой. 
Кулол лойи. Лой қилмоқ. Лой пишитмоқ. Лой 
сувоқ. н Совуқда лой қориб, оёғимиз кесак, 
бурнимиз шолғомдай бўлиб кетди. Э. Раимов, 
Ажаб қишлоқ. 

Ишнинг таги лой Ишнинг оқибати 
ёмон, чатоқ. Лой чапламоқ Хунук, ноқулай, 
ҳақоратли вазиятга қўймоқ; булғамоқ. Фи- 
рибгарлик, зимдан узатилган қанча-қанча 
пора обрўли кишиларни жарга улоқтирди, 
виждонларига лой чаплади. Газетадан. Лойга 
булғамоқ (ёки беламоқ) Қораламоқ, ерга 
урмоқ; доғ туширмоқ, иснод келтирмоқ. 
Бутун Олтинсойга мазах бўлганингни била- 
санми? Ор-номусимни лойга беладинг, доғ 
ўлгунча кетмайдиган бўлди. Ш. Рашидов, 
Бўрондан кучли. Сув бошидан лой Иш 
юқоридан бузилган, ишни аввал бошлиқ 
бузган, -Агар комиссия раиси, — деди Шу- 
кур, — тузук одам бўлса эди, Ўрмон полвон- 
нинг гапига кириб суриштирмасдан, текшир- 
масдан шунча урардими? -Сув бошидан лой, 
— деди Ғойиб. С. Айний, Қуллар. 

ЛОЙГАРЛИК айн. лойгарчилик. 

ЛОЙГАРЧИЛИК Ёғиндан ернинг лой 
бўлиб кетиши. Куз лойгарчилиги. н Тўламат.. 
лойгарчилик бўлгани учун, минерал ўғит трак- 
торда ташиб келтирилганидан хабардор эди. 
С. Анорбоев, Оқсой. 

ЛОИИҚ [а. — тегишли, мос, муно- 

сиб] 1 Тўғри келадиган, мос тушадиган; ар- 
зийдиган; мувофиқ, муносиб; сазовор. Мақ- 
товга лойиқ иш. Уҳурматга лойиқ одам. Сизга 
лойиқ бир иш топдим. н Отабек хон қизига 
лойиқ бир йигит экан. А. Қодирий, Ўтган кун- 
лар. Тетик, зийрак, улуғ, доно халойиқ Баҳо 
бергай билиб ҳар кимга лойиқ. Уйғун ва И. 
Султон, Алишер Навоий. Яхшини ҳам кўрди, 
ёмонни ҳам. Ичидан ўзига лойиғини танлаб 
олди. Ж. Абдуллахонов, Хонадон. 

Лойиқ кўрмоқ Муносиб деб билмоқ, 
ҳисобламоқ. ..лекин душман Ватанимиз туп- 
роғидан ҳайдаб чиқарилмагунча, фронтдан 
кетишни ўзимга лойиқ кўрмадим. О. Ёқубов, 
Излайман. 

2 Ўлчамига тўғри келадиган. Бу этик 
оёғингизга лойиқ экан. Бўйи бўйимга лойиқ. 


н -Ўҳў! — деди Турдиев дераза кўзларини 
кўриб. — Буларга лойиқ ойнани қаердан mo- 
паман. И. Раҳим, Тинимсиз шаҳар. 

3 Етарли миқдорда, даражада. Анварга 
жабр бўлади, деб ўйласанг, бундан кейин ўзига 
лойиқ, оз-оз нон ёпиб myp. А. Қодирий, Меҳ- 
робдан чаён. Бой ўзи меҳнат қилишни хоҳла- 
маса, кучига лойиқ ер, ишлаб чиқариш eocu- 
талари қолдириладиган бўлди. Н. Сафаров, 
Оловли излар. 

ЛОЙИҒИЧА Лойиқ бир ҳолда, муносиб 
суратда; тегишлича, мўлжалдагидай, кўн- 
гилдагидай. Оғаси буюрган ишни лойиғича адо 
қилувчи бир фармонбардор йигит. А. Қоди- 
рий, Обид кетмон. 

ЛОИИҲА [а. 4 — рўйхат; низом, 

қоида; режа, дастур] 1 Бино, иншоот, ма- 
шина ва ш. к. ни қуриш ёки тиклаш учун 
ишланган, тайёрланган ҳужжатлар (чизма, 
ҳисоб-китоб, андоза, нусха ва ш. к.) маж- 
муи. Бинонинг лойиҳаси. Лойиҳа тузмоқ. н 
Лойиҳага кўра, уй чердагига ўрнатилган қуёш 
батареяси сувни кислород ҳамда водородга 
ажратади. «Фан ва турмуш». 

2 Қарор, фармон, қонун ва ш. к. ҳуж- 
жатларнинг дастлабки хомаки матни. -Ҳа- 
рорнинг лойиҳаси ҳам бор, — деб раис кноп- 
кани босди. Ж. Шарипов, Хоразм. 

ЛОЙИҲАЛАМОҚ Лойиҳа тузмоқ, лойи- 
ҳа ишлаб чиқмоқ. 

ЛОИИҲАЛАШ махс. Мўлжалланган 
объектлар (асбоб ва жиҳозлар, бино ва ин- 
шоотлар, турли машина ва аппаратлар, 
кийим-бош ва мебеллар)нинг янги хил ва 
намуналарини қуриш ва яратиш учун улар- 
нинг лойиҳаларини тузиш ва чизиш. 

ЛОЙИҲАЛОВЧИ айн. лойиҳачи. 

ЛОЙИҲАЧИ Лойиҳа тузувчи. Инженер- 
лар ea лойиҳачилар чўлқуварлар посёлкаси- 
нинг қиёфаси ҳақида.. гапириб бердилар. 
«Ўзбекистон қўриқлари». ..кўринишдан ло- 
йиҳачи-муҳандисга ўхшайдиган кексароқ 
киши суҳбатга аралашди. А. Дилмурод, Фано 
даштидаги қуш. 

ЛОЙКАШ [ф. JJLJi — лой тортувчи; 
лой тайёрловчи] 1 Қурилиш ишларида: лой 
тайёрлаш, лой ташиш ва уни юқорига уза- 
тиш ишини бажарувчи шахс. Ражабали даст- 
лаб, икки ой заводнинг бинокорлик ишида лой- 
каш.. бўлиб ишлади. Ғ. Ғулом, Очилган сирлар. 

2 Сувоқчиликда: лой, ганч олиш учун 
ишлатиладиган металл асбоб; куракча. 





ЛОЙЛАМОҚ 1 кам қўлл. айн. лойқат- 
моқ 1. Душманларнинг тиниқ сувин лойласин. 
«Ҳасанхон». 

2 жарг. Сотмоқ, пулламоқ. Якшанбада 
эшагимни бозорга олиб бориб, ўттиз сўмга 
лойладим. «Муштум». 

3 жарг. Хуфия тарзда етказмоқ, билдир- 
моқ, “сотмоқ”. 

ЛОЙЛИ Лой теккан, лой билан ифлос- 
ланган, лой чапланган. Мадамин қўлидаги 
лойли кетмонни.. кўлмак сувга таитаб қўйди. 
С. Аҳмад, Мастура. Ёрмат, узр сўраган каби, 
лойли қўлларини қовуштириб, бирдан йиғлаб 
юборди. Ойбек, Танланган асарлар. 

ЛОЙХОНА [лой + хона] Лой тайёрла- 
надиган, тайёрланган ёки лойи олинган 
чуқур. Иморатларнинг кўланкаси ва кечанинг 
ўртача қоронғиси орқасида лойхонада киши 
бўлганлигини пайқаш қийин эди. А. Қодирий, 
Ўтган кунлар. 

ЛОЙХЎРАК [ф. jj -цЛ — лой еювчи; 
ёмғир чувалчанги] Тўқай, ботқоқ ерларда 
яшайдиган, балчиқчилар туркумига мансуб 
узун тумшуқли қуш. Ўрдак йўқ кўлда — лой- 
хўрак хон. Мақол. н Дарё дельталарида лай- 
лак, лойхўрак, балиқчи қуш.. учрайди. «Зоо- 
логия». 

ЛОИЧАҚИР шв. Кийимга илашган лой 
парчалари. Яланг оёқларини товлайдилар, хўл 
лойчақирларини қуритадилар. П. Турсун, 
Ўқитувчи. 

ЛОЙҚА 1 сфт. Лой, тупроқ, чанг ва ш. к. 
тушиб булганган, лойқаланган. Лойқа сув. 
н Март ўзи билан ёмғир бошлаб келди.. 
Жилғалардан шариллаб лойқа сел оқди. С. 
Анорбоев, Оқсой. Пастда жуда катта 
лойқа кўл тўлқинланиб ётар.. эди. А. Мухтор, 
Қорақалпоқ қиссаси. Унинг оти сув ёқасида 
бош чайқаб, орқага тисарилиб, пишқираёт- 
ган лойқа дарёга тушишга журъат қилолмас- 
ди. Ҳ. Ғулом, Машъал. 

2 от Сувда ёки суюқликда сузиб юрган 
лой ва ш. к. лар зарраси ва уларнинг сув ҳав- 
заларидаги лойсимон қуйқаси, чўкиндиси; 
балчиқ. Ҳовуз лойқага тўлиб қолибди. Челак 
тагига лойқа ўтирибди. Мусаллас лойқаси 
тиниб қолибди. н Дарё оқими ҳар йили 200 
миллион тонна лойқа олиб келади. И. Жаб- 
боров, Кўҳна харобалар сири. 

3 кўчма Ноаниқ, аралаш-қуралаш. Лойқа 
хаёлотлар чашмадай тинди. Пок-покиза 
юрак — бир қатра симоб. Ғ. Ғулом. 


4 кўчма Бирор ишнинг ёмон оқибати, 
охири, натижаси. Оламан-куя.. Кетидан 
лойқа чиқмаса дейман-да.. И. Шокаримов, 
Уруғ-аймоқлар. Ароқни кўр: ўзи тип-тиниқ, 
Аммо унинг uuuiapu лойқа. Ш. Шомуҳамедов, 
Рубоийлар. Ишнинг оқибати лойқа бўлиишга 
ақли етган Қорасоч Норйигит билан масла- 
ҳатни бир жойга қўйди. Т. Сулаймон, Қора- 
соч. 

Лойқа сувда (ёки сувни лойқатиб) балиқ 
овламоқ Керакли (сездирмайдиган) шаро- 
ит ҳозирлаб, ўз ишини амалга оширмоқ, 
шундай шароитдан фойдаланмоқ. Кейин 
лойқа сувда балиқ тутиб, ўзига катта ҳис- 
сани қўпоради. Ойбек, Танланган асарлар. 

ЛОЙҚАЛАНМОҚ айн. лойқамоқ. У[Оқ- 
сой\ гоҳ лойқаланади, гоҳ тинийди. С. Анор- 
боев, Оқсой. 

ЛОЙҚАЛАТМОҚ айн. лойқатмоқ. Чуқур 
сувни лойқалатиб бўлмас. Мақол. н Шунинг 
учун ҳам шоликорлар сувни лойқалатиб, шо- 
липоядан чиқмай юришаверади. С. Аҳмад, 
Уфқ. 

ЛОЙҚАМОҚ Чўкинди моддалар арала- 
шиб, лойқа ҳолга келмоқ, ифлосланмоқ (сув, 
умуман суюқпик ҳақида). Сув лойқаб кетди. 

ЛОЙҚАТМОҚ 1 Суюқликни лойқа 
ҳолга келтирмоқ, чўкиндиларини қўзғаб, 
аралаштирмоқ, лойламоқ. Сувни лойқатмоқ. 

2 кўчма Лойқасини чиқармоқ, пачава, 
расво қилмоқ, бузмоқ. Энди унинг осуда 
турмушини ҳеч ким лойқата олмайди. С. Анор- 
боев, Оқсой. 

ЛОК [ф. S. < ҳинд. локҳ — қизил смола 
(қатрон)] махс. Смолани спиртда эритиб ҳосил 
қилинадиган, буюмларни ялтиратиш, пар- 
дозлаш учун ишлатиладиган суюқлик. Қора 
лок. Лок суртмоқ. Лок бериб пардозламоқ. н 
[Унсин] Ичкари уйда ўтириб, маҳсиларга.. лок 
суркайди. Ойбек, Танланган асарлар. 

ЛОКАП [лот. localis — муайян жойга хос, 
маҳаллий] Маҳаллий, муайян жойга хос 
ёки унинг чегарасидан чиқмайдиган. Локал 
урушлар. 

ЛОКАПИЗАЦИЯ [лот. localis — маҳал- 
лий, бирор жойга хос < locus — жой, ўрин] 
Бирор нарсани аниқ бир жой, ўринга дахл- 
дор қилиш; бирон-бир воқеа ёки жараён- 
нинг ҳаракатини, тарқалиб кетишини че- 
гаралаш, тўхтатиш. 

ЛОКАТОР [лот. locare — жойлаштирмоқ] 
Турли объектларнинг (самолёт, кема ва б. 





нинг) фазода жойлашган ўрнини радиоло- 
кация, оптик (жумладан, лазер) ёки товуш 
локация методлари ёрдамида аниқловчи 
қурилма. 

ЛОКАЦИЯ [лот. locatio — жойлаштириш] 
Объект ўрнини, жойини у чиқараётган, акс 
эттираётган сигнал, белги (одатда товуш ёки 
электромагнит тўлқинлар)га қараб аниқлаш. 

ЛОКАУТ [ингл. lock-out — эшикни ёпмоқ] 
сиёс. Корхонани ёпиб қўйиш ва ишчиларни 
ёппасига ишдан бўшатиш — ишчиларни ўз 
талабларидан воз кечишга мажбур қилиш 
ва шу йўл билан иш ташлашнинг олдини 
олиш ёки бостириш усулларидан бири. 

ЛОКИН [а. jKJ — аммо, бироқ] с. т. Ле- 
кин. 

ЛОКЛАМОҚ махс. Нарсанинг юзига лок 
суртмоқ, лок бермоқ. Маҳсини (туфлини) 
локламоқ. 

ЛОКОМОТИВ [фр. locomotive < лот. loco 
moveo — ўрнидан силжитаман] Темир йўлда 
ўзига тиркалган вагонларни тортиб боради- 
ган паровоз, электровоз, тепловоз ва ш. к. 
ларнинг умумий номи. Илгари жорий ремонт 
ишларини бажариш учун манёвр локомотив- 
лари Туркманистондаги Қозонжиқ станция- 
сига юборилар эди. Газетадан. 

ЛОЛ [а. Ji — соқов, сўзлай олмайдиган] 
Изза бўлиб, хижолатда қолиб, қаттиқҳаяжон 
ва ҳайратдан ёки мағлубиятдан гапиролмай 
қолган, тили тутилган, мулзам; соқов. Сар- 
басар ҳасратларинг ишрҳ эткали лолдур ти- 
лим. Хислат. Зайнаб тамом, тамом лол эди. 
Сўз қотишга у беҳол эди. Ҳ. Олимжон. Бир 
гўзалким, ҳуснидан эл лол эмиш, ҳайрон эмиш. 
Э. Воҳидов, Муҳаббат. 

Лол бўлмоқ (ёки қолмоқ) 1) тили тути- 
либ, гапиролмай қолмоқ. Тили лол бўлди-ю, 
қолди сўзидан. М. Алавия. Лол бўлиб қолган 
Машарип аканинг лаблари оппоқ оқариб, са- 
ратонда титрай бошлади. Мирмуҳсин, Қи- 
зил дурралар; 2) бирор нарса айтолмай, 
таажжуб, ҳайрон ҳолда қолмоқ. ..бу асар шу 
қадар содда, ўнғай, тушунарлики, муаллиф- 
нинг мушоҳадаси ва истеъдоди олдида лол 
қоласан киши. Р. Раҳмон, Халқ профессори. 
Лол қилмоқ (ёки этмоқ, айламоқ) Гапирол- 
майдиган қилиб қўймоқ; ҳайрон қолдирмоқ, 
ақп-ҳушни олиб қўймоқ. Бунёд уйғонди дар- 
ҳол, Уни лол этди бу ҳол. Ҳ. Олимжон. 

ЛОЛА [ф. ■aJ'i' 1 бот. Лоладошлар оила- 
сига мансуб, йирик, чиройли гулли кўп йил- 


лик ўсимлик; манзарали экма гул ва унинг 
қизил, сариқ ёки тарғил гули. Лола сайли. 
н Тоғда очилиб лола, ер сабза баҳор ўлса. 
Фурқат. Гуллар орасида лолалар қадди-қома- 
тини кўз-кўз қилиб тебранади. «Ўзбекистон 
қўриқлари». Лола тердик даста-даста, кеч 
билан қайтдик шаҳар-Йўлда 6up-6up тар- 
қатиб Эркин муҳаббат хайлига. Э. Воҳидов, 
Муҳаббат. 

Лола сайли Ўзбек халқининг қадимги 
удумларидан бири: қир ва адирларда лола 
очилган чоғда ўтказиладиган сайил, саёҳат. 
Таклиф этдим тонг билан дилдорни лола сай- 
лига, Бошим осмонларга етди, ёр деганда 
«майлига». Э. Воҳидов, Муҳаббат. 

2 к ўчма поэт. Лола рангли, қизил, қир- 
мизи. Очилмоқ истаркан лола дудоқлар, Жав- 
дираб кўзларинг нечун ўйноқлар. Уйгун. Лола 
янглиғ оразингни мен кўриб тасвирда, Мубта- 
ло бўлмоқлиғим ёзмиш экан тақдирда. Ҳамза. 

3 Лола (хотин-қизлар исми). 

ЛОЛАГУЛ [ф. jSaJV | айн. лола 1. 

ЛОЛАГУН [ф. — лола каби қип- 

қизил] поэт. айн. лоларанг. Шеъру соз завқи- 
дан чеҳрам лолагун. Ҳ. Ғулом. 

ЛОЛАЗОР [ф. jl j«JJ — лола экилган, 
ўсиб ётган ўтлоқ] Лоласи кўп, лола очилиб 
ётган жой. Эй тан, бас айла ғамни, қиш ўтса, 
баҳор ўлур, Саҳро юзи бинафша билан лола- 
зор ўлур. Оразий. Уфқдаги шафақ мана шу 
лолазорнинг осмон кўзгусидаги аксими ё ер 
кўзгусидаги бу қирмизи ранг ботаётган қуёш 
шафағининг аксими? К. Яшин, Ҳамза. 

ЛОЛАРАНГ [ф. JJi j<\J J | Лола рангида- 
ги, қизил, қирмизи. Хўжабеков пиёлага ло- 
ларанг вино қуйиб, жувонга тутди. С. Анор- 
боев, Оқсой. [Бектемир] Соф, лоларанг ёл- 
қинга термилиб.. узоқ ўйлади. Ойбек, Қуёш 
қораймас. 

ЛОЛАҚИЗҒАЛДОҚ Кўкнордошлар 
оиласига мансуб, баҳорда очиладиган, ло- 
ласимон гулли бир йиллик ёввойи ўт ва 
унинг гули. Мол боқиб юрган болалар онда- 
сонда кўринган лолақизғалдоқ ва чучмомалар- 
ни ўзлариники қилишга талашиб юрардилар. 
А. Қодирий, Обид кетмон. 

ЛОМ I [а. | Араб алифбосидаги J — 

“л” ҳарфининг номи. ..Нур ғалтак билан 
Салим вавақ “лом ”ни ёзиб, “бе ”ни ўқибди. 3. 
Саид, Ноумид шайтон. 

Лом демаслик Ҳеч нарса демаслик; ин- 
дамаслик. Ишнинг енгил кўчишига севинган 

она Отабекнинг бу шартига лом демасдан 
кўнди. А. Қодирий, Ўтган кунлар. ..қўриқлар 
Ҳизилқумга чегара, қумдан келаётган гарм- 
сел экинларни куйдириб юбориши, бутун меҳ- 
нат беҳуда кетиши тўғрисида нега лом де- 
майдилар. Ш. Рашидов, Бўрондан кучли. 

Лом дея олмай қолмоқ Жавоб қайтара 
олмай, гапиролмай, индамай қолмоқ. [Ҳаса- 
налининг ] Бу охирги жумласи Ҳомидни ерга 
қаратиб, лом дея олмай қолди. А. Қодирий, 
Ўтган кунлар. 

ЛОМ II \р. лом — синдириб, ушатиб олин- 
ган (парча)] Бир ёки ҳар иккала учи ҳам 
ўткир бўлган узун, ингичкароқ металл ас- 
боб; мисранг. Лом бипан ерўймоқ. ^Ҳар бири 
девсифат, бақувват йигитлар эди. Ҳўлла- 
рида гурзи, чўқмор, чўкич, лом, темир пона.. 
М. Исмоилий, Фарғона т. о. 

ЛОМАКОН [а. — маконсиз, жой- 

сиз; ҳар ерда ҳозир (Аллоҳнинг сифатлари- 
дан бири)] Макони, турадиган муқим жойи 
йўқ. [Хатингда] Ҳаерда туришинг кўрсатил- 
маган ёки ломаконмисан? “Муштум”. Шунда 
замин деди — мен ўзим осмон, Макон нидо 
қилди — менман ломакон. Э. Воҳидов. 

ЛОМБАРД [нем. Lombard < maison de 
lombard — судхўрнинг уйи < итал. lombardo 
— судхўр, банкир < Lombardia — Шимолий 
Италиядаги тарихий вилоят номи: ўрта аср- 
ларда ушбу вилоятдан кўплаб судхўр ва бан- 
кирлар чиққан] Ҳаракатдаги, кўчма мол- 
мулк ва буюмларни гаровга олиб, вақтин- 
ча фойдаланиш учун пул (қарз) бериб ту- 
рувчи кредит муассасаси; гаровхона. 

ЛОМ-МИМ [а. — арабча J (л) 

ва *. (м) ҳарфларининг номи]: лом-мим де- 
маслик. айн. лом демаслик қ. лом. Жаноб ту- 
тилиб, лом-мим деёлмай қолди. Мирмуҳсин, 
Нуқра. Мударрис домла ҳам менинг кетишим- 
галом-мим демайрози бўлибдилар. М. Муҳам- 
маджонов, Турмуш уринишлари. Кундоилла- 
римнинг жабр-зулмига чидамадим. Эрим уч 
талоқ қўйганда ҳам, оғиз очиб, лом-мим де- 
мадим. Ж. Шарипов, Хоразм. 

лоп тақл. с. Бирдан, бир онда бўладиган 
ҳаракатни билдиради (олов, аланга ҳақида). 

Лоп этиб 1) бирдан кўтарилиб (олов, 
аланга ҳақида). Кейинги тортишида сархо- 
надан лоп этиб аланга кўтарилди. Ҳ. Ғулом, 
Машъал; 2) бирдан, қўққисдан. Хотинлар- 
нинг суҳбати роса авжига чиққанида, лоп 
этиб Пирназар полвон келиб қолди. Р. Раҳ- 
мон, Меҳр кўзда. 


ЛОПИЛЛАМОҚ 1 Ён-верига чайқал- 
моқ; баланд-пастга чайқалмоқ; лапангламоқ. 
Кўчадан биров лопиллаб ўтиб кетди. Кўприк 
лопиллаб турибди. н Ойшабону юзини рўмол 
билан ёпиб, лопиллаб кириб келди. Ҳ. Ғулом, 
Машъал. Хона гўё қайиқдай дам у ёққа, дам 
бу ёққа қийшайиб, лопиллагандай бўларди. 
Мирмуҳсин. 

2 Лоп-лоп қилмоқ (аланга ҳақида). Ерга 
тушган чироқ бир-икки лопиллади-ю, аввал 
кўк, кейин қизғиш аланга кўтарилди. А. Қаҳ- 
ҳор, Қўшчинор чироқлари. 

3 шв. Лоф қилмоқ, ваҳима қилмоқ. -Ло- 
пиллама! — уни босиб қўйди Шерали. С. Ка- 
роматов, Олтин кум. 

ЛОП-ЛОИИҚ Жуда мос, лойиқ, куйиб 
қўйгандек, худди буюрилгандек лойиқ. Этик 
оёғимга лоп-лойиқ экан. 

ЛОППА-ЛОЙИҚ айн. лоп-лойиқ. 

ЛОРД [ингл. lord] 1 Англияда: юқори та- 
бақа дворянларнинг наслдан-наслга ўтиб бо- 
раверадиган унвони ва шундай унвон эгаси. 

2 Буюк Британияда: баъзи бир олий ман- 
саб эгаларига бериладиган унвон. 

ЛОРСИЛДОҚ 1 Кўпчиб пишган, иссиқ 
ва юмшоқ. Лорсилдоқ нон. 

2 Лорсиллаб турадиган, диркиллама (эт, 
бадан ҳақида). Хаёлим парвозини овунтирган 
не бўлди? Тўқима комбинатнинг лорсилдоқ 
жувонлари. Миртемир. 

ЛОРСИЛЛАМОҚ 1 Лорс-лорс қилмоқ, 
таранглашиб диркиллаб турмоқ. Лаъли ча- 
қалоқни қўлига олиб, бағрига босди-да, лор- 
силлаб турган оппоқ сийнани тутди. Ҳ. Ғу- 
лом, Машъал. Кўча-кўй гулрухсор толма қиз- 
лар, лорсиллаган келбатли аёллар билан 
тўлади. С. Сиёев, Куёв салом. Чол чакка то- 
мирларининг гурс-гурс лорсиллашига қулоқ 
солганча, хомуш ўтириб қолди. X. Султонов, 
Онамнинг юрти. 

2 Тўлишиб қизармоқ. Ойсулув ўзи ёпган 
нонлардай лорсиллаб, қаллиғига қаради. С. 
Анорбоев, Оқсой. 

ЛОРС-ЛОРС тақл. с. Силкиниб, диркил- 
лаб турувчи ҳаракат, ҳолатни билдиради.. 
Бадани лорс-лорс қилади. 

ЛОС [ф. — хом ипак чиқиндиси] 1 

Пилла тортганда чиқадиган калта-култа ипак 
толалари, чиқинди ипак. Бригада бошлиғи най- 
чани лослардан тозалади, сўнгра жойига қўйди. 
Машина аввалгидек гуруллаб, ишга туишб 
кетди. М. Бобошев, Фабрика ифтихори. 





2 Шундай чиқиндидан сиёҳцон ичига (та- 
гига) солиб қўйиладиган нарса. Сўнгра ток- 
чадан лос солинган довот, қамиш [қалам] ва 
қоғоз олиб, хонтахта устига қўйди. Ж. Ша- 
рипов, Хоразм. 

ЛОСОСЬ [/;. < қад. нем. lahs] Гўшти юм- 
шоқ пуштиранг йирик балиқ. 

ЛОСЬОН [фр. lotion < лот. lotio — ювиш, 
ювиниш] Терини парваришлаш учун ишла- 
тиладиган, мураккаб таркибли косметик 
гигиеник восита, хушбўй суюқдик. 

ЛОТ I [а. oV] дин. Арабларнинг исломдан 
илгариги топинган санам — маъбудаларидан 
бири; бут (яна қ. манот II). Э бола, Ҳорахон 
пошшонинг динига кирсанг, лотга иқрор 
бўлсанг.. Зулхуморни сенга берамиз. «Равшан». 

ЛОТ II [нем. Lot — қўрғошин, қўрғошин- 
дай оғир юк ёки голл. load] Кемадан туриб, 
сувнинг чуқурлигини ўлчайдиган асбоб 
(дастаки, механик, гидроакустик турлари 
фарқланади). 

ЛОТЕРЕЯ [фр. loterie < lot — қуръа] 1 
Махсус билетлар (лотерея билетлари) со- 
тиш орқали аҳоли маблағларини ихтиёрий 
равишда йиғиш, тўплаш шакли (Йиғилган 
маблағнинг маълум қисми пулли ёки буюм- 
ли ютуқ сифатида ўйинга киритилади). Ло- 
терея ўйнамоқ. Пул-буюм лотереяси. 

2 Шу ўйин учун чиқарилган билетнинг 
ўзи. Лотерея сотиб олмоқ. 

ЛОТИН [лот. Lotinae — Марказий Ита- 
лиядаги тарихий Лаций вилоятида яшаган 
қадимги италий қабилаларининг номи] Рим- 
га, қадимги римликларга оид; лотин тили 
ёки ёзуви билан боғлиқ. Лотин тили. Лотин 
ёзуви. Лотин маданияти. 

Лотин Америкаси Ўрта ва Жанубий Аме- 
риканинг умумий номи бўлиб, халқлари 
асосан (лотин тилидан келиб чиққан) ис- 
пан ёки португал тилларида сўзлашади. 

ЛОТИНЛАШТИРМОҚ 1 Лотин тили ва 
лотин маданиятини ўрнатмоқ, жорий қилмоқ. 

2 Алифбони лотин графикаси асосида 
қайтадан тузмоқ. 

ЛОТИНЧА 1 Қадимги Рим тарихи ва 
маданиятига оид. 

2 Лотин тилига, қадимги римликлар 
тилига оид. [Боқижон Бақоев:[ Практикум, 
минимум, максимум — булар ҳаммаси ло- 
тинча ёки лотинчага яқин сўзлар. Мен шах- 
сан шундай деб биламан. А. Қаҳҳор, Адаби- 
ёт муаллими. 


3 Лотин графикаси асосида ишланган, 
лотинлаштирилган (ёзув ҳақида). Лотинча 
алифбо. Лотинча ёзув. 

ЛОТ-МАНОТ [а. c>L^-oV] дин. Лот ва 
Манот; қ. лот, манот. 

ЛОТО [фр. loto < итал. lotto — қуръа, чек] 
Махсус қартага қараб, эълон қилинган ра- 
қам ёки расмларнинг юзини соққа (фиш- 
ка)лар билан беркитишдан иборат эрмак 
ўйин ва шу ўйинда ишлатиладиган қарта- 
лар ва номерланган соққалар. Лото ўйини. 
Лото ўйнамоқ. 

ЛОТОК I [р. лот. — тарнов, ясси тоғора < 
қад. нем. latta — тахта] Кўчада чакана савдо 
қилиш учун мўлжалланган очиқ пештахта, 
кўчма дўконча. 

ЛОТОК II Цемент ва б. нарса қоришма- 
сидан ишланган ва бир-бирига улаб ишла- 
тиладиган бетон тарнов; сув йўли; ариқ. Ал- 
лақаердан тортиб келинган бетон лоток- 
ариқ баракдан икки юз қадамча нарида ту- 
габ, ҳали уланмаган бир нечта лоток ерда 
ётибди. Ҳ. Ғулом, Замин юлдузлари. Бизлар 
пахтада ишлаймиз-у, лотоклар биқинидаги 
ерларга қовун-тарвуз экиб, иғундан оламиз 
ризқимизни. С. Нуров, Нарвон. 

ЛОТОКЧИ Лотокда ишловчи. қ. лоток I. 

ЛОУРЕНСИЙ [лот. Lowrencium — аме- 
рикалик физик Э. Лоуренс номидан] Мен- 
делеев даврий системасининг III гуруҳига 
мансуб радиоактив кимёвий элемент. 

лоф [ф. — қуруқ (пуч) гап, сафсата; 

мақтанчоқлик] 1 Фольклордаги ҳажвий- 
юмористик жанрлардан бири: ҳаддан таш- 
қари бўрттирилган, ҳақиқатга тўғри келмай- 
диган ёлғон гап; муболаға. Абдували ўзи 
тўқиб чиқарган лофларига ҳаммадан кўп ўзи 
ишонарди. Ф. Мусажонов, Лофчи. Қиёсинг чин 
ва ё лофдир. А. Орипов. Бу лоф эмас, Мурод 
Холиқов яратгани аниқ. «Муштум». 

2 Ортиқ даражада, тўн кийдириб мақта- 
ниш. Ишни қилади асбоб, эгаси уради лоф. Ма- 
қол. н Журналистларни ўт юракли киши- 
ларга қиёс қилишади. Булоф эмас. Газетадан. 

Лоф деса, олақопни олиб югуради Ортиқ 
даражада ҳовлиқадиган, лоф қиладиган ки- 
шига нисбатан қўланадиган ибора. Лоф ур- 
моқ (ёки қилмоқ) 1) ҳақиқатга тўғри кел- 
майдиган гапларни айтмоқ, ортиқ даража- 
да бўрттириб гапирмоқ; муболаға қилмоқ. 
Араббой.. эпласа лоф уриб, бировни гангитар, 
бирор манфаат чиқадиган жойдан.. қолмас 

эди. П. Турсун, Ўқитувчи; 2) ортиқ кўпир- 
тириб, бўрттириб мақтамоқ. Душманнинг 
тўплари, аэропланлари, “ақлга сиғмайдиган ” 
бошқа ҳунарлари ҳақида лоф қилди. Ойбек, 
Танланган асарлар. Йўлда чаён тошбақага 
лоф уриб Дедики: боқсам агар ўйлаб туриб, 
Менча сенга суйгули йўқ меҳрибон — Сен тану, 
гўё анга мен мисли жон! Ҳамза. 

ЛОФЧИ Лоф гапирувчи, лоф урувчи. 
Саратон нафаси елади. Баъзи лофчилар — 
узунқулоқ сўз гадолари эса “дўзахнинг эшиги 
очилди”, деб шивир-шивир қилишади. Н. 
Ёқубов, Суф излаб. 

ЛОФ-ҚОФ: лоф-қоф урмоқ Ортиқ лоф 
урмоқ; қуруқ мақтанмоқ. [Ғофир қози, имом, 
элликбошиларга:] Сизлар ишқ-муҳаббат деб 
лоф-қоф урасиз. Ҳамза, Бой ила хизматчи. 

ЛОЦМАН [голл. loodsman < lood — йўл + 
man — одам] Маълум участка доирасида кема 
ва пароходларга йўл кўрсатувчи, уларни шу 
ердан олиб ўтувчи, сузиб ўтиладиган жойнинг 
шароитини яхши билувчи мутахассис. 

ЛОЧИН 1 Йиртқич қушлар туркуми- 
нинг чаққон ҳаракатли бир тури; овчилар 
уни қўлга ўргатиб, қуш овлайдилар. Порил- 
лаб учади чўлнинг лочини. «Ойсулув». Мако- 
ни икки лочиннинг: Бири қоя, бири осмон. 
Қаноти икки шоирнинг: Бири ўлка, бири очун. 
Э. Воҳидов, Муҳаббат. 

2 кўчма Шу қушга нисбатли белгини 
билдиради; эпчил, чаққон; шижоатли. Ма- 
мажон лочин йигит, Серҳаракат, бетиним. 
Қ. Муҳаммадий. Унинг орқасидан “лочинлари ” 
ҳам от қўйишди. К. Яшин, Ҳамза. 

ЛОЧИРА Оширилмаган (хамиртуруш- 
сиз) хамирдан юпқа қилиб ёйиб, тандирда 
синггак қилиб пиширилган нон. Тандирдан 
лочира сингари юпқа, лекин элакдай-элак- 
дай катта нонларни узди-да, саватга солиб, 
айвонга келтирди. Ҳ. Назир, Энг муҳими. 
Гулсумбиби шўрва учун тандирда лочира ёпа- 
ди. Ойбек, Танланган асарлар. 

ЛОШ [ф. Jui — ўлик тана, мурда] шв. 
Жонсиз гавда; мурда; ўлакса. Кўлансойда қол- 
ди аждарҳо лоиш. «Нигор ва Замон». Қарға, 
қузғун еяр гўшинг, Муродхон, сенга айтаман, 
Сасиб қолар сенинг лошинг. Қайтгин, одам- 
зод, ўласан! « Муродхон». Саёзгина чуқурлик- 
да бутун бошли сигир лоши чўзилиб ётарди. 
Н. Норқобилов, Бекатдаги оқ уйча. 

ЛОЯМУТ [а. — ўлмас, ўлмайди- 

ган] эск. кт. Ўлмас, абадий яшайдиган. 
Ҳақиқат лоямутдир. 


ЛОҚАЙД [а. ҳДЧ — беғам, бепарво, бе- 
ташвиш] Аҳамият, эътибор бермай; бепар- 
волик билан, қизиқмай; бефарқ, бепарво, 
совуққон (одам). Қизининг ички мақсадидан 
бехабар она лоқайд жавоб беради. Ойбек, 
Танланган асарлар. Кўнглинг сезган нарсага 
лоқайд қарама, ўғлим, тагига ет. А. Мухтор, 
Опа-сингиллар. Уқабулхонада ўтирганларга 
лоқайд бир назар ташлади-да, тез юриб, ко- 
ридорга чиқди. С. Аҳмад, Қадрдон далалар. 

ЛОҚАЙДЛИК Лоқайд муносабат, ҳо- 
лат; бефарқлик. Бола тарбиясига лоқайдлик 
— ўз келажагимизга лоқайдлик демакдир. 
«Шарқ юлдузи». Вужудимни ғалати, ифода- 
сиз бир лоқайдлик, бефарқлик қамраб олган- 
дай эди. С. Сиёев, Ёруғлик. Аёлга қўл кўтар- 
ганларнинг таъзирини бериш ўрнига лоқайд- 
лик билан томошабин бўлиб турганларга қан- 
дай баҳо бериш мумкин. Газетадан. 

ЛОҒАР [ф. yd — ориқ, озғин, қилти- 
риқ; кучсиз] кт. Жуда ориқ, озиб-тўзиб кет- 
ган. Ёпирилиб пашша, чивин, тирнади лоғар 
баданинг. Қимир этарга ҳолинг йўқ, елпиғич 
думинг, сигирим. «Муштум». 

ЛОҲАС [а. — ҳарсилловчи, ҳал- 

лословчи, нафаси қайтувчи] Бир оз тоби ай- 
ниган; бўшашган, ланж ҳолатли. Лоҳас 
бўлмоқ. Лоҳас қилмоқ. н Назарнинг ранги 
униққан, кўзлари ҳорғин боқар, кўриниши 
чарчоқ, лоҳас эди. Э. Усмонов, Ёлқин. Бош- 
лари зирқираб оғрирди, кўнгли айниб, лоҳас 
бўларди. Ш. Рашидов, Бўрондан кучли. Тур- 
суной негадир ўзини лоҳас ҳис қила бошлади. 
Н. Сафаров, Узоқни кўзлаган қиз. 

Лоҳас тортмоқ Лоҳас ҳолга тушмоқ, 
лоҳас бўлмоқ; ланж, бўшашган ҳолатга туш- 
моқ. Иссиқ ўттиздан ошган кунлари айниқса 
лоҳас тортиб, дим дарсхонада бўғипар.. эдик. 
Ҳ. Ғулом, Замин юлдузлари. 

ЛОҲАСЛАНМОҚ Лоҳас тортмоқ, лоҳас 
бўлмоқ. Қўлидаги янтоқни итқитиб, ўрни- 
дан турди. Иссиқдан лоҳасланиб, каловлана 
бошлади. С. Кароматов, Сўнгги бархан. 

ЛУБ [р. луб — шилинадиган нарса, 
пўстлоқ] Каноп, жут, зиғирпоя каби тола 
берадиган ўсимликлар ва улар пўстлоғининг 
(толасининг) умумий номи. Жут толали 
ўсимлик бўлиб, республикамизнинг луб экин- 
лари ичида биринчи ўринга чиқиб бормоқда. 
«Фан ва турмуш». Реснубликамизнинг луб 
экинлари экувчи хўжаликлари жут ea ка- 
нопдан яхши ҳосил етиштирдилар. Газетадан. 





ЛУБКОР Луб экинлари экувчи, етиш- 
тирувчи. Бригада лубкорлари каноп экишни 
ҳам биринчилардан бўлиб тугатишди. Ҳ. Су- 
лаймонов, Яшнаётган дала. 

ЛУЗА [пол. luza < фр. blouse — аёллар 
кўйлагининг бир тури] Бильярд столининг 
бурчак ва қирғоғидаги олти тешикка осиб 
қўйиладиган ва шарлар уриб туширилади- 
ган тўр халтачаларнинг ҳар бири. Шарни лу- 
зага туширмоқ. н Шақиллатиб у лузага 
туширяпман, шақиллатиб бу лузага тушир- 
япман. С. Анорбоев, Оқсой. 

ЛУЗУМ [а. *. j jJ — зарурат, эҳтиёж, муҳ- 
тожлик] эск. кт. Зарурат, ҳожат. -Дарвозадан 
чиқиб савашмоқнинг лузуми йўқдир, — деди 
Темиртош. М. Осим, Ўтрор. Тўғриси, заҳаро- 
луд мактубингизга одамларча тушуна олма- 
дим ва тушунишга ҳам лузум кўрмадим.. А. 
Қодирий, Ўтган кунлар. Мингбоши қўлида- 
ги чойни ҳеч бир лузумсиз айлантириб, со- 
витмоқ билан овора эди. Чўлпон, Кеча ва 
кундуз. 

ЛУЗУМСИЗ эск. кт. Лозим бўлмаган, 
зарурати йўқ; кераксиз. Лузумсиз ҳаракат. 

ЛУНГИ [ф. , С. 1 — бел ва сонга ўралувчи 
мато парчаси] 1 Ҳаммомга кирганда, бел- 
дан пастни беркитиш учун боғланадиган 
мато. Афанди бир куни ҳаммомга тушган эди, 
ҳаммомчи уни назарга илмай, эски тос, йир- 
тиқ лунги берди. «Латифалар». 

2 эск. Сартарошликда соч-соқол оддирув- 
чи кишининг кўксига тутиладиган сочиқ. 
Мўйсафид сартарош уни [Йўлчини].. курсига 
ўтқазиб, кирдан қатирмаланиб ялтираган 
лунгини бўйнига илиб, бошини ишқалай бош- 
лади. Ойбек, Танланган асарлар. 

3 шв. Сочиқ, пиёла сочиқ. Самоварда чой- 
фурушнинг бир ўзи моғор лунгиси билан елпи- 
нибўтирар эди. М. Исмоилий, Фарғона т. о. 

Қозиқ лунги, қозиқлунги Ёш келинчак- 
нинг уйини ясатишда қозиққа илиб қўйи- 
ладиган, кашта тикилган узун сочиқ. 

ЛУНЖ [ф. gjJ — юзнинг пастки қисми; 
оғиз, лаб] Оғиз даҳлизининг икки ён қисми 
ва унинг ташқи томони. Болалар.. лунжла- 
рини шишириб, қамиш сурнай чалишар эди. А. 
Қаҳҳор, Қўшчинор чироқлари. Хохолашиб 
турган болалар орқасида чап лунжи қизар- 
ган Раҳим пайдо бўлди. Ҳ. Назир, Сўнмас 
чақмоқлар. Феруз нонни олиб, каттагина 
тишлади-да, лунжини тўлдириб чайнай бош- 
лади. Ҳ. Ғулом, Машъал. Ранги синиқиб, се- 


миз лунжлари халтадек осилиб қолди. Н. Ами- 
нов, Суварак. 

Лунжи (ёки лаб-лунжи, қовоқ-лунжи) 
осилди Юздаги хафалик, норозилик каби 
ҳолатни ифодалайди. -Ана йигит-у, ана гап- 
у, — деди қиз. Райимнинг лунжи осилди, 
қовоқлари уйилди. Ш. Ғуломов, Ёрқин уфқ- 
лар. Отамнинг қовоқ-лунжи осилди. Мен 
бўлсам, нима дейишимни билмай, ерга қараб 
ўтирдим. М. Исмоилий, Фарғона т. о. 

ЛУНОХОД \р. луна — ой + ход(ить) — 
юрувчи: ойда юрувчи, ойкезар] Ойга қўнди- 
риб ҳаракатлантирилган ўзиюрар автоматик 
аппарат. 

ЛУПА [фр. loupe < лот. lupa — тери ости- 
даги катта шиш, ўсма] Кичкина нарсани 2 
мартадан 40—50 мартагача катта қилиб кўрса- 
тадиган қавариқ шиша, йиғувчи линза; зар- 
рабин. Юзлари офтобда қорайган ўрта ёшлар- 
даги киши олмадай тошни учириб олди-да, 
қўлида айлантириб, лупа билан синчиклаб 
қаради. М. Худойқулов, Оҳанрабо ахтариб. 

ЛУТФ [а. . »UI — мулойимлик, марҳа- 
мат; одоблилик, ёқимлилик] 1 Илтифот, 
марҳамат, олижаноблик. Ағёрларга лутф 
ила эҳсон қачонгача ? Муқимий. Улар, гўё бу 
лутфу илтифотдан хижолат чеккандай, бир 
зум жим қолишди. О. Ёқубов, Кўҳна дунё. 

Лутф қилмоқ (ёки айламоқ). Илтифот 
(марҳамат) кўрсатмоқ. Нигоҳинг ташлагил, 
лутф айлабон, эй шўхи бепарво. Увайсий. 
..эшон меҳрибонлик билан лутф қилиб, мени 
ҳужрайи хосларига чақирдилар. Ғ. Ғулом, 
Шум бола. 

2 ад. Сўз ёки гапни бир неча маънода 
ишлатишга асосланган сўз ўйини; қочирим. 
Ёшларнинг бу самимий, чиройли лутфлари 
Муқимийнинг завқини келтирди. С. Абдулла, 
Мавлоно Муқимий. 

Лутф қилмоқ (ёки этмоқ, айламоқ) 1) 

умуман, айтмоқ, демоқ. Буюк Алишер лутф 
этган мисол, Савод ўргатдингиз қанча ранж 
билан. А. Орипов; 2) сўз ўйини, қочирим 
қилмоқ. Мутриб лутф қилди: - Сиз Матюсуф- 
нинг қулоғини бурамайсизми, Рўзимбой! — 
Кулишдилар. С. Сиёев, Ёруғлик. Онасининг 
лутф қилиб айтган сўзлари Бобурнинг ҳуж- 
радан олган завқини яна бир бор оширди. П. 
Қодиров, Юлдузли тунлар. 

ЛУТФАН [а. La_kJ — илтифот билан, 
лутф юзасидан ] кт. Олижаноблик билан, 
марҳамат қилиб; хайрихоҳлик юзасидан. Шу 




ишни лутфан сиз қилсангиз, бир муштипар 
онанинг ҳожати чиқар эди. А. Қаҳҳор, То- 
бутдан товуш. Фахриддин ака “Лайломисан 
сан ”, “Ишқингни авайла ” шеърларига лут- 
фан Турсуной учун куй басталади. «Саодат». 

ЛУТФКОРЛИК Яхшилик ва марҳамат 
кўрсатиш; хушмуомалалик, олижаноблик. 
Подшо уни [Навоийни] лутфкорлик билан 
қабул қилди. Ойбек, Навоий. 

ЛУТФКОРОНА Лутфкорлик билан, 
марҳамат этиб; хушмуомалалик билан; лут- 
фан. Бу лутфкорона кулиб, ҳаётга чақириб 
турган қиз хаёлгина бўлиб қолди. А. Қаҳҳор, 
Сароб. 

ЛУХ бот. Қўға ўсимлиги ва унинг тўзгоги. 
Ийлаб тайёрлаган лойидан тош чиқмайди, 
лухни ҳам меъёрида қўшади. Мирмуҳсин, Тун- 
ги чақмоқлар. 

ЛУЧЧАК 1: луччак шафтоли Туксиз, сил- 
лиқ шафтоли. Ойдинда чиройли йилтираган 
чиллаки луччак шафтолилар дув-дув тўкил- 
ди. Ойбек, О. в. шабадалар. 

2 кўчма Кўкраги очиқ, чапани. Луччак 
аравакашлар ўзларига хос чапани сўзлар би- 
лан бир-бирларининг номини чалпиб, эрка- 
лаб чақиришади. Ҳ. Нуъмон ва А. Шораҳме- 
дов, Ота. 

ЛУҚМА I [а. «^JJ — бир бурда, бўлак, 
ютум (овқат ҳақида)] 1 Озгина, бир ютум, 
бир ошам (оғиздаги) таом. Ўзининг жавоб 
бериши лозим бўлганлигини сезган Усмон пол- 
вон оғзидаги луқмани тез-тез ютиб олади. А. 
Қодирий, Обид кетмон. Ҳосил тагида лаз- 
зат, Ошнинг сўнгги луқмаси.. Қ. Муҳаммадий. 

2: бир луқма Умуман, озгина, оз миқ- 
дорда. Элмурод қаёққа қарамасин, овқатни 
кўрар, ҳиди димоғига урар, лекин улардан 
ўзига қачон бир луқма тегишини билмасди. П. 
Турсун, Ўқитувчи. 

Луқмайи ҳалол Меҳнат билан, пешона 
тери билан топилган пул, нарса, овқат. Меҳ- 
наткаш халқ дунёда энг азиздир, Луқмайи 
ҳалол, пешона тер лазиздир. Ҳабибий. Оғзи- 
даги луқмани ютолмайди Шудсиз, эпсиз, 
лапашанг. Гўрсўхта домла.. оғзидаги луқма- 
ни ҳам эплаб ютолмайди. А. Қодирий, Обид 
кетмон. 

ЛУҚМА II [а. 4_a.JaJ — тўсилган нарса, 
тўсиқ; беркитиш] Биров гапираётганда, 
унинг гапига жавоб, изоҳ, сўроқ тариқаси- 
да бошқа киши томонидан қўшиладиган гап, 
сўз. Абдураҳмонов луқмаларга эътибор берма- 


ди.. «Ўзбекистон қўриқлари». Шундай қилиб, 
кулги, қийқириқ ва ҳар хил луқмалар ости- 
да беш киши саҳнага чиқди. М. Хайруллаев, 
Тилла маржон. 

Луқма ташламоқ (ёки солмоқ) Луқма 
тарзидаги сўз, гап айтмоқ; гап ташламоқ. 
-Сен гапирганда, Шербек жим ўтирган эди! 
— кимдир луқма ташлади. С. Анорбоев, 
Оқсой. Ўрмонжонлуқма солди: -Нима жиҳат- 
дан ярамайди, илми етмайдими ? А. Қаҳҳор, 
Қўшчинор чироқлари. 

ЛУҚМОН [а. ^LaJsJ — қадимги дониш- 
манд ва масалнависнинг номи] 1: Луқмони 
ҳаким Шарқ халқлари орасида тенги йўқ 
ҳаким ва донолик тимсоли ҳисобланган 
афсонавий шахс. [Раҳима хола:] Менингқўлим 
эмас, Луқмони ҳакимдан қолган малҳамки 
таъсир қилмагандан сўнг, табиблар нима қша 
олар эди. Мирмуҳсин, Чўри. 

2 кўчма Жуда билимдон шахс (тиббиёт 
олимларига нисбатан қўлланади). Ҳатто 
касалликни даволашда яхиш кайфиятнинг 
муҳим ролъ ўйнашини қадимги араб луқмон- 
лари ҳам айтган эдилар. А. Зоҳидов, Узоқ 
умр сирлари. 

3 Луқмон (эркаклар исми). 

ЛУҒАВИЙ [а. ^ jJJ — тилга, лексикага 

оид; тилшунос] 1 Луғатга, сўзга оид. Луға- 
вий бирлик. Сўзнинг луғавий маъноси. н 
“Қалам ” сўзининг луғавий маъноси “тараш- 
ланган, кесик” демакдир. «ЎТА». 

2 Матндан четга чиқмай, сўзма-сўз. Лу- 
ғавий таржима. 

ЛУҒАТ [а. cJJ — тил, шева; сўз, ибора] 1 
Бирор тилдаги сўзларни маълум тартибда 
(одатда алифбо тартибида) жамлаб, изоҳ- 
лаб ёки бошқа тилга таржима қилиб берил- 
ган китоб. Изоҳли луғат. Ўзбекча-русча лу- 
ғат. Имло луғати. 

2 Сўз; тилдаги барча сўзлар мажмуи; сўз 
бойлиги. Шу гўзал, шу қутлуғянги йил туни, 
Қалбим ҳаяжонга, севинчга тўлиб, Луғат 
бисотидан роса ахтардим, Бир оғиз ширин 
сўз айтмоқчи бўлиб. Уйғун. 

ЛУҒАТЧИ Луғат тузиш иши билан шу- 
ғулланувчи шахс. 

ЛУҒАТЧИЛИК 1 Луғат тузиш ва у би- 
лан боғлиқ ишлар. 

2 айн. лексикография. 

ЛУҒАТШУНОС [луғат + ф. — ўрга- 
нувчи] Луғатларнинг, лугат тузиш ишининг 
назарий ва амалий жиҳатларини, уларни 





такомиллаштириш йўлларини ўрганувчи 
шахс. 

люизит [ингл. lewisite < америкалик 
кимёгар У. Льюис (Lewis) номидан] Тарки- 
бида хлор ва маргимуш бўлган рангсиз су- 
юқлик, кучли заҳарловчи модда. 

ЛЮК [голл. luik] Бирор нарсанинг ичига 
кириш, тушиш ва ш.к. учун хизмат қилади- 
ган, қопқоқ билан беркитиладиган туйнук, 
тешик. Тепадаги люкдан naxma бамисоли лай- 
лак қордай тушиб турса ҳам, одамлар ишни 
тўхтатиб.. беҳол ётган бир ишчининг тепа- 
сида нима қилишларини билмай туришарди. 
К. Яшин, Ҳамза. Немис танки остида грана- 
та портлади. Бир неча секунддан кейин люк 
очилиб, қоп-қора тутун бурқсиди. А. Қаҳҳор, 
Олтин юлдуз. 

ЛЮКС I [фр. luxe — ҳашам, зеб-зийнат; 
улуғворлик] Бошқаларидан фарқли ўлароқ, 
юқори сифатли буюм, қимматбаҳо нарса- 
лар билан безатилган магазин, меҳмонхо- 
на номери, поезд, пароход купеси ва ш. к. 
ни ифодаловчи сўз. Оқсоқол, бу ётоқхона 
эмас, бамисоли люкс меҳмонхона.. Газетадан. 
Хоҳласангиз, люкс хонада ётишингиз мумкин. 
Н. Қобил, Унутилган соҳиллар. Жигулининг 
люксидан бошқа ҳамма машина ҳайдовчини 
ҳоритади. С. Нуров, Нарвон. 

ЛЮКС II [лот. lux — ёруғлик] Халқаро 
бирликлар тизимида ёритилганлик ўлчов 
бирлиги. 

ЛЮКСМЕТР [лот. lux — ёруғлик + юн. 
metreo — ўлчайман] Фотометрларнинг бир 
тури; ёритилганликни бевосита люксларда 
ўлчайдиган асбоб. 

ЛЮМБАГО [лот. lumbus — бел] тиб. Бел 
оғриғи, беланги. 

ЛЮМЕН [лот. lumen — ёруғлик] Халқа- 
ро бирликлар тизимида ёруғлик оқими бир- 
лиги. 

ЛЮМИНЕСЦЕНЦИЯ [лот. lumen, 
luminis — нур, ёруғлик + escent — кучсиз, 
суст ҳаракатни, таъсирни ифодаловчи 
қўшимча] Муайян модданинг бирор ташқи 
энергия манбаи — ташқи нурланиш, электр 
разряди, кимёвий жараёнлар ва ш. к. қўзға- 
тиши натижасида нурланиши, нур сочиши 
ва бу ҳолатнинг модда қизишига сабаб 
бўлмаслиги. 

ЛЮМПЕН-ПРОЛЕТАРИАТ [ нем. 
Lumpen — жулдур кийим, увада + пролета- 
риат] тар. Капиталистик жамиятда ўз син- 


фий қиёфасини йўқотган, разиллашган 
ялангоёқлар, саёқлар, қашшоқлар. 

ЛЮСТРА [фр. luster — ялтираш, ярқи- 
раш; ялтироқлик] Бир неча шамдонли ёки 
лампа (лампочка)ли осма чироқ, чилчироқ. 
У уйқу босганини яширишга тиришиб, гоҳ 
шипдаги люстрага, гоҳ янги олинган хоразм 
гиламига.. қарабқўярди. Ш. Рашидов, Бўрон- 
дан кучли. 

ЛЮТЕЦИЙ [лот. Lutecium < Lutecia — 
Парижнинг лотинча номи] Менделеев дав- 
рий системасининг III гуруҳига мансуб 
кимёвий элемент; кумушсимон оқ юмшоқ 
металл. 

ЛЯ [лот. la] Мусиқа гаммасининг олтин- 
чи товуши ва унинг нота белгиси. 

ЛЯПИС [лот. lapis infernalis — дўзах 
тоши] ким. Кумуш нитрат, оқ кристалл 
модда (тиббиётда яллиғланишга қарши, ба- 
даннинг бирор касалланган жойини куй- 
дириш учун ишлатилади). Сўгални ляпис би- 
лан куйдирмоқ. 

ЛЎК [ф. S. jJ — калта юнгли, юк ташувчи 
туя] Боши кичикроқ, бўйни узун, бир 
ўркачли катта туя, етакчи туя. Қаторига 
тиркалган лўк билан норча, Устига юклан- 
ган қирмизи парча. «Алпомиш». 

ЛЎКИДОН [ф. jJ — ёғоч қулф] 1 
эск. Эшикни беркитиш, қулфлаш учун иш- 
латиладиган жуда содда ёғоч қулф, мосла- 
ма. Кишан қулф синдирилиб, занбил эшик ҳам 
очилди, ҳужрадаги лўкидоннинг “тили ”га 
тушунадиган ўғри бўлса, уни ҳам очди деяй- 
лик. А. Қодирий, Обид кетмон. Жувозкаш 
лўкидонни суриб, эшикни очди, пиликли мой- 
чироқни ёқди. Қ. Мирзо, Олам гўзал. 

2 кўчма с.т. Кетида эргашиб, осилиб 
юрадиган шахс. Эҳ, қачонгача шофёрнинглўки- 
дони бўлиб юраман. “Правам” бўлса бор. И. 
Раҳим, Шонли авлод. 

ЛЎКИЛЛАМОК 1 Қадамларини катта- 
катта ташлаб, лопиллаб юрмоқ, лўк-лўк 
қилмоқ (асосан, от, туя кабилар ҳақида). 
Болалар кўча чангитиб, лўкиллаб юраётган 
от ортидан пиёда боришарди. С. Кароматов, 
Олтин қум. Саман лўкиллаб бориб, қадами- 
ни секинлатди. М. Мансуров, Ёмби. 

2 Кишининг шу каби юришини билди- 
ради, юришини шунга қиёсан ифодалайди. 
Худди яшил кўрпа устида юргандек лўкиллаб 
қадам ташлайсиз. Ш. Холмирзаев, Оғир тош 
кўчса. 


33—Ўзбек тилининг изоҳли луғати 





3 кўчма Овора, сарсон бўлмоқ; беҳудага 
бориб келмоқ. Куйсанг-чи хархашангни. Шу 
вақтда лўкиллашга кимнинг ҳафсаласи бор? 
О. Ёқубов, Оқ йўл. Кунда бир, нари борса, 
икки марта келади. Районга борадиган бе- 
чоралар сенга ўхшаб, пиёда лўкиллаб юради. 
М. Ҳазратқулов, Журъат. 

ЛЎККИ [ф. — лўкиллаб юриш] 

Лўкиллаб юрадиган (от, туя, эшак ҳақида). 
Эшак бозоридан олган куррам.. арвоҳ урган 
даванг, лўкки чиқиб қолди. «Муштум». 

ЛЎК-ЛЎК: лўк-лўк қилмоқ Лўкиллаб 
юрмоқ. 

ЛУКЧА Ёш туя. Муна тоғда бўктарилган 
қормисан, Қаторга тиркалган лўкча норми- 
сан. «Алпомиш». 

ЛЎЛА [ф.4. J jJ — қувур, труба]: лўла бо- 
лиш Ғўла шаклидаги ёстиқ. Қарасам, лўла 
болишдек баҳайбат бир махлуқ.. хунук тум- 
шуғини нам тупроққа тираб, ҳансираб 
ётибди. Й. Шамшаров, Қаҳрамонлик йўли. 
Пайғомов лўла болишга ёнбошлаб, Нусрат- 
бекка ҳам ёстиқлардан суриб қўйди. С. Ну- 
ров, Нарвон. 

ЛЎЛИ [ф. ^ jJ — жўги; ашула айтиб рақс- 
га тушувчи] 1 Асли ватани Ҳиндистон 
бўлиб, турли даврларда у ердан тарқалиб, 
дунёнинг кўп жойларида тўдалашиб, 
кўчманчи ва ярим кўчманчи ҳаёт кечирув- 
чи, баъзи жойларда турғун яшайдиган бўлиб 
қолган халқнинг номи. 

2 кўчма с.т. Уришқоқ, жанжалкаш, шал- 
лақи (кўпинча аёлларга нисбатан ишлатилади). 

Лўлининг эшагини суғор, пулини ол Пул, 
фойда чиқадиган ишни қилавер, мазмуни- 
даги ибора. ..биринчидан, пулнинг қадрини бил, 
лўлининг эшагини суғор, пулини ол.. Ойбек, 
Танланган асарлар. 

ЛЎЛИВАШ [ф. (ji.j^J j>J — лўлига ўх- 
шаш, лўлисифат; шўху бетакаллуф] поэт. 
Кишини сеҳрлаб, ўзига мафтун қилувчи, 
шўх ва гўзал (севгили маҳбуба ҳақида). 
Лўливаш ул дилрабонинг ошиқи зори бўлиб, 
Телба мажнундек юруб, вайронадур мако- 
нимиз. Сайёдий, Тоҳир ва Зуҳра. 

ЛЎЛИЛАР Асли Ҳиндистондан тарқал- 
ган ва дунёнинг кўп жойларида (Осиё, Аф- 
рика ва Европада) тўдалашиб, кўчманчи ва 
ярим кўчманчи ҳаёт кечирувчи халқ. 

ЛЎЛИЛИК Лўлига хос қилиқ, хатти- 
ҳаракат; уришқоқлик, жанжалкашлик. Лўли- 
лик қилмоқ. н Арзанда қиз мактабга борди. 


Мактабда ҳам у лўлилиги, уришқоқлиги, бе- 
бошлиги билан ном чиқарди. Ҳ. Зиёхонова, 
Биринчи мактуб. Комила лўлилик қилиб, би- 
ровга гап бермай бидирлар, Қўзибой эса 
тўнғиллар эди. С. Аҳмад, Чўл шамоллари. 

ЛУМБИЛЛАБ Енгил, ёқимли ҳаракат- 
ланиб (тўладан келган шахсга нисбатан 
қўлланади). -Боравер, — дея Зулфия лўмбил- 
лаб, ошхона томонга кетди. Н. Қиличев, 
Ёронгул. 

ЛЎМБИЛЛАГАН Лўппи, тўладан кел- 
ган (шахс ёки унинг бирор аъзосига нисба- 
тан қўлланади). ..басавлат киши оппоқ 
пўстинча кийган.. 6 ёшлар чамасидаги 
лўмбиллаган ўғилчасини етаклаб чиқди. С. 
Абдуқаҳҳор, Санамай саккиз дема. -Бу га- 
пинг маъқул, — деди Фармон кал Парфи 
сўтакнинг лўмбиллаган юзларига жилмайиб 
қараб.. Мирмуҳсин, Меъмор. 

ЛУМБОЗ 1 Том ёки пахсага босиш учун 
юмалоқланган бир бўлак лой, умуман, 
томга босиш учун тайёрланган лой. Лўмбоз 
қилмоқ. Томга лўмбоз босмоқ. н Тепасига 
тўсин териб, шох-шабба бостириб, лўмбоз 
қўйишга тайёрлади. С. Аҳмад, Уфқ. 

ЛУМБОЗДАИ, -дек с. т. Бесўнақай, кат- 
та, қўпол. Шалоқ дарвозага лўмбоздай қулф 
осиғлиқ эди. Ойбек, О. в. шабадалар. Ким би- 
ринчи ўғил кўргани, кимнингдир кўйлагига 
сиғмай, лўмбоздай тўлишганигача гапира 
бошлади. Ж. Абдуллахонов, Тўфон. 

ЛУНДА [ф. ьхА — жавраш, вайсаш, мин- 
ғирлаш] Қисқа, ихчам ва аниқ (гап-сўз, 
фикр-мулоҳаза ҳақида). Халқ ибораси лўнда 
бўлади. Ю. Шомансур, Қора марварид. -Лўнда 
қилиб айтганда, менга ҳам, сизга ҳам ўқиш, 
ўрганиш зарур, — деди Комила. Ойбек, О. в. 
шабадалар. Мавлон ака ганнинг лўндасини 
айтди-қўйди: -Бойнинг шолини қаерга яишр- 
ганини Қобил билади. Ҳ. Ғулом, Машъал. 

ЛЎП: лўп этиб: Бирдан, қўққисдан. Биз 
уларни келтириб, суриигтириб кўрамиз, ора- 
дан ўғри лўп этиб чиқиб қолади. С. Айний, 
Жаллодлар. 

ЛУППАК айн. лўппи 2. Ғўза жуда бўлиқ 
эди, қирққа яқин чаноқдаги naxma лўппак 
бўлиб mypumnu. Ҳ. Нуъмон, Фасллар. 

ЛЎППИ 1 Дўмбоқ, дўндиқ, семиз. 
Лўпнигина бола. н Юзи ширмой нондек 
лўппи, гавдаси юм-юмалоқ, кўкракдор ёиг аёл 
[Мастура] том лабига келиб.. чўққайди. Ой- 
бек О. в. шабадалар. Кўм-кўк кўзли латта 







қўғирчоқнинг лўппи юзи олмадек қип-қизил 
эди. А. Мухтор, Опа-сингиллар. 

2 Тўлиб чиққан, очилган (пахта ҳақида). 
..Худди ўзининг юзидай чиройли, лўппи пах- 
талар.. «Ёшлик». 

ЛУПЧИК 1 Учига пахта ўралган чўп (си- 
қилган ўсма, йод каби суюқ нарсага теги- 
зиб, бирор нарсага суртиш учун ишлатила- 
ди). Лўпчик билан ўсма қўймоқ. 

2 Пахта ёки латтани юмалоқлаб, чўпга 
суқиб ёки симга боғлаб, керосин, қорамой 
шимдириб, машъала сифатида ишлатилади- 
ган нарса. Бир бола лўпчикка ер мойи сепиб 
турди. Т. Мурод, От кишнаган оқшом. Ерга 
суқиғлик, одам бўйи темир учида лўпчик лов- 
лов ёниб туради. Т. Мурод, От кишнаган оқшом. 

ЛЎТТИБОЗ | а. jJq jJ — Қуръонда зикр 
этилган пайгамбар — Лут (_L jJ) га тегиш- 
ли, алоқадор + ф. jL — ўйновчи: ахлоқсиз; 
шум, айёр] 1 эск. ВСўғирчоқлар ўйнатиб, 
ўйин кўрсатувчи; фокусчи. 

2 кўчма Фирибгар, ҳийлагар, алдоқчи, 
найрангбоз. Шу мўъжаз ҳаётимда кўрдим 
гоҳо лўттибоз, Кўрдим гоҳо шеърфуруш, гоҳо 
сур, мансабфуруш. А. Орипов. 

ЛЎТТИБОЗЛИК 1 Лўтгибоз иши, ўйи- 
ни (қ. лўттибоз 1). Отўйин, лўттибозлик.. ва 
бошқа томошаларда ҳозир бўлдик.. Ж. Абдул- 
лахонов, Тўфон. 

2 Лўттибозга хос иш, хатти-ҳаракат (қ. 
лўттибоз 2). Ҳалиги қавмдаги муаллифлар 


энди ошна-оғайнигарчилик, лўттибозлик, 
гуруҳбозлик.. йўлига ўтиб олдилар. Газетадан. 
Баъзилар унга қараб, ҳиҳилаб кулиб тарқа- 
лишди. Баъзилар бу лўттибозликдан ранжиш- 
ди. Мирмуҳсин, Супургига сажда. 

ЛУЯ шв. Ловия. 

ЛЎҚ: кўзини лўқ қилиб Кўзни узмай, 
индамай, без бўлиб. Ҳамма кўзинилўқ қилиб, 
отга қарайди. Ойбек, Танланган асарлар. 
Умид кирганда ҳам, чиққанда ҳам кўзларини 
лўқ қилиб қараб турувчи бу хотинни аввал- 
лари хуш кўрмасди. Мирмуҳсин, Умид. 

ЛЎҚИЛЛАМОҚ Қаттиқ-қаттиқ урмоқ, 
тепмоқ; санчиб-санчиб оғримоқ, лўқ-лўқ 
қилмоқ (томирнинг уриши, қаттиқ оғриқ 
ҳақида). Томирим лўқиллаяпти. Бошим лўқил- 
лаб оғрияпти. н Қия ўтирган Ҳаётнинг чак- 
ка томирлари лўқиллар, беқасам камзулга 
тиқилиб турган бўлиқ кўкраги нафасига 
ҳамоҳанг бўлиб, гоҳ кўтарилар, гоҳ тушар 
эди. М. Исмоилий, Фарғона т. о. 

ЛЎҚ-ЛЎҚ Лўқиллаб (Қон томирининг 
қаттиқ уришини, оғриқ зарбини билдира- 
ди). Зўр бериб малҳам сурганига ҳам қара- 
май, [жароҳат] хасмолдек лўқ-лўқ алам бе- 
рарди. Мирмуҳсин, Чўри. 

Лўқ-лўқ қилмоқ айн. лўқилламоқ. Уч коса 
қимиздан сўнг Шербекка бутун бадани қизиб, 
чакка томирлари лўқ-лўқ қилаётгандай ту- 
юлди. С. Анорбоев, Оқсой. 

MA унд. c. Бирор нарсани узатиб, уни 
олишга ундашни билдиради. -Ма, чой кел- 
тир, — деб Аваз унга чойнак тутқазди. С. 
Сиёев, Ёруғлик. 

МАБЛАҒ [а. — навдина, тайёр пул; 

ўлчам; даража; чегара] Бирор нарса яратиш, 
қуриш, ўтказиш ва ш. к. учун сарфланади- 
ган, ишлатиладиган маълум мивдордаги пул 
ва б. нарсалар. Халил Жалиловнинг таклиф- 
лари давлат учун неча юз минглаб маблағни 
тежайди. Туйғун, Дўстлик севинчлари. Дав- 
лат фан равнақи учун ҳеч нарсани аямай маб- 
лағ ажратса-ю, уни кимлардир талон-торож 
қилса?! С. Кароматов, Олтин қум. 

МАБОДО [ф. — худо сақласин; қан- 

чалик ..масин] 1 юкл. Шарт эргаш гапли 
қўшма гапларда шарт гапга оид эҳтимол- 
лик, аниқ эмаслик маъносини билдиради, 
қайд этади; агарда, борди-ю. Мабодо бир нима 
сўралса, қисқа жавоб қиларди. Мирмуҳсин, 
Меъмор. Мабодо қийналсанг, тўғри олдимга 
келавер. С. Сиёев, Ёруғлик. Арман юртин 
кўролмасам мабодо, Бу дунёдан армон билан 
ўтардим. Э. Воҳидов. 

2 мод. с. Аниқ эмаслик, эҳтимоллик маъ- 
носини билдиради. Мабодо келмайдими? 
н [Тожибой:] Хатни тушган жойига қол- 
дириб келдимки, мабодо қўлга тушмасин деб. 
Ҳамза, Паранжи сирлари. Мабодо Тўямў- 
йинга ишга кетаётганингиз йўқми? С. Сиё- 
ев, Ёруғлик. 

МАВЖ [а. £ j_o — тўлқин] 1 Сув юзида 
шабададан ҳосил бўладиган жимир-жимир 
ҳаракат; жимирлаш. Рави дарёси узоқда, кўм- 
кўк мавж билан секин оқади. Ойбек, Нур 
қидириб. 


2 геогр. Океан ёки денгиз юзасининг 
тўлиқ шамолсизлик ҳолатидаги эркин теб- 
ранма ҳаракати. 

3 Товланиш, жилва. Арчаларнинг тоза, 
яшил мавжи нур билан ярқираб кетди. Ой- 
бек, Қуёш қораймас. 

4 махс. Ўймакорликда: нақш юзасига 
балиқ тангачалари кўринишида туширилган 
тўлқинсимон безак 

5 кўчма кам қўлл. айн. тўлқин. Ҳавода 
одамлар, қушлар ва машиналар садосидан 
бириккан қандайдир ёқимли бир мавж сузар 
эди. Ойбек, О. в. шабадалар. 

Мавж урмоқ 1) мавж қилмоқ, жимир- 
ламоқ, мавжланмоқ. Денгиз мавж урмоқда; 
2) тўлқинланмоқ, тебранмоқ. Дарё томон- 
дан ғириллаб эсиб турган шабада йўл бўйида- 
ги ўт-ўланларни эгар, тебратар, сарғайиб 
бораётган арпалар мавжурар эди. А. Қаҳҳор, 
Қўшчинор чироқлари; 3) кўчма тўлқинлан- 
моқ, ғулу қилмоқ. Шикоятли нидолар ёш 
йигит қалбида ёлқинли ва дардли туйғулар 
мавж урганидан хабар берар эди. П. Турсун, 
Ўқитувчи. 

МАВЖЛАНМОҚ 1 Мавж ҳосил бўлмоқ, 
жимирламоқ, аста тўлқинланмоқ. Ҳовуз сув 
билан эмас, нур билан тўлган каби.. мавжла- 
нади. Ойбек, Танланган асарлар. 

2 Товланмоқ, жилваланмоқ. Шонага кир- 
ган ғўзалар қуёш нурида мавжланади. н Пе- 
шона ва чаккасида салқиган сочларининг 
жингалакларида шуълалар мавжланиб ёнар 
эди. Ойбек, Танланган асарлар. 

3 кўчма Акс этмоқ, барқ урмоқ. Охун- 
нинг шафқатига ҳамма чуқур сезги билан 
қаради, бу ҳис уларнинг кўзларида, юзла- 





рида равшан мавжланди. Ойбек, Танлан- 
ган асарлар. 

МАВЖУД [а. j — бор; нақц, бор 
бўлган] 1 Ихтиёрда ёки умуман воқеликда 
бор бўлган; бор. [Тўлаган:].. мавжуд бўлган 
имкониятлардан тўла фойдаланишга.. нима- 
лар тўсқинлик қилаётгани тўғрисида гапи- 
риб кетди. А. Қаҳҳор, Қўшчинор чироқлари. 

2 кесим взф. Бор, муҳайё. Ўқишучун бар- 
ча имкониятлар мавжуд. н Доирачи, рақ- 
қос ва созандалар ўртасида томошабин сез- 
майдиган нозик алоқа ипи мавжуд. Т. Оби- 
дов, Юсуфжон қизиқ. 

МАВЖУДИЯТ эск. кт. 1 айн. мавжудот. 

2 Борлик, мавжудлик. Менга асрдош 
бўлган бир киши ўз мавжудиятидан.. инсон 
бўлганидан хафа. Ғ. Ғулом, Афсона. 

МАВЖУДЛИК Бор бўлишлик, мавжуд 
ҳолатдалик, мавжуд эканлик. [Мирзакарим- 
бой] Гулнорни севган ва у билан тил бирик- 
тирган бир йигитнинг мавжудлигини ўша 
вақтларда билган бўлса ҳам, унинг хотири- 
дан Йўлчи cupa кечмаган эди. Ойбек, Тан- 
ланган асарлар. 

МАВЖУДОТ [а. oIjjjo. j_o — барча бор 
бўлган, аниқ нарсалар] кт. Олам, табиатда 
бор нарсалар мажмуи, дунёда мавжуд нар- 
салар, бутун борлиқ. Мавжудотнинг ярати- 
лиши ҳақидаги афсоналар. н Мавжудотнинг 
жони — сув. X. Расул, Бахт нашъаси. 

МАВЗЕ [а. j_ о — жой, ўрин; вазият, 
мавқе] Шаҳар ва шаҳар атрофидаги аҳоли 
яшайдиган жойларнинг кичик ҳудуди, ма- 
ҳалласи. Тошкентнинг Аския мавзеи. Бешё- 
ғочмавзеи. н Ракат мавзеида отамдан қол- 
ган жой бор эди. Ойбек, Танланган асарлар. 

МАВЗОЛЕЙ [лот. mausoleum < юн. Mau- 
soleion — милоддан аввалги 4-асрда Кичик 
Осиёда Кария шоҳи Мавсол учун қурилган 
машҳур мақбара] Қабр устига ишланган 
маҳобатли, улуғвор ёдгорлик; мақбара. 

МАВЗУ [а. ^ j_o — жойлаштирилган; 
тўқиб чиқарилган; тема, сюжет] Илмий тад- 
қиқот, бадиий асар, фикр-мулоҳаза юри- 
тиш, суҳбат, маъруза ва ш.к. учун танлаб 
олинган объект. Илмий мақола мавзуи. н 
Турли мавзуларда.. дилкаш суҳбат қилишди. 
Ойбек, Навоий. Ибодов бу гапга ишонмади. 
Лекин мавзу қизиқтириб қўйган эди. Ф. Му- 
сажонов, Ҳиммат. Самоварларда, гузарлар- 
да, тўю томошаларда бўладиган аскиялар 
ҳамон «Ғиёс ўғри» мавзуидан четга чиқмасди. 


С. Аҳмад, Ҳукм. У Элмурод бор жойда тек 
туролмас.. бирон илмий ёки диний мавзуда 
масала талашиб ўтиришни яхши кўрар эди. 
П. Турсун, Ўқитувчи. 

МАВЗУН [а. jjjj-o — яхши ўйланган; 
бараварлаштирилган; тузилиши келишган] 
кт. Келишган, хушбичим, хушқомат. Қай 
куни учради бир шўхи ситамгар мавзун. Увай- 
сий. Карима отинга яқин келиб, чилвир соч- 
лари билан тўлиб турган мавзун елкасини 
тутиб кўришди. Ғайратий, Довдираш. 

Қадди мавзун Қад-қомати келишган. 
Саҳнада гул-гул ёниб, бир қадди мавзун ўйна- 
ди. Ҳабибий. 

МАВИЗ [ф. jjj-o — қора майиз] эск. Ма- 
йиз ва майиздан тайёрланган, кайф берув- 
чи ичимлик; май. Ул вақт биз, бошимизга 
хоҳ кулфат тушсин, хоҳ бахт қуши қўнсин, 
бирга бўлгаймиз, бир мавиз топсак, бўлиб 
егаймиз деб.. аҳд қилган эрдик. М. Осим, 
Сеҳрли сўз. Уй эгасининг айтганидек, мавиз 
жуда ҳам тиниқ, яхши кўк чой каби мусаф- 
фо эди. А. Қодирий, Ўтган кунлар. 

МАВЛОНО [а. Cj' j_o — жаноб, ҳукмдор; 
ҳомий (мурожаатда: эй ҳукмдоримиз)] Му- 
сулмон шарқида: олим ва фозил кишилар- 
ни, устозларни, юксак мартабали амалдор- 
ларни улуғлаб, уларнинг номларига қўшиб 
ишлатиладиган фахрий сўз. [Навоий:] Келинг, 
пирим! Келинг, мавлоно Жомий. Уйғун ва И. 
Султон, Алишер Навоий. ..мавлоно Беҳзод 
чизган Алишер Навоий ва Ҳусайн Бойқаро 
тасвирлари расмий доираларда шуҳрат топ- 
ган эди. П. Қодиров, Юлдузли тунлар. 

МАВЛУД [а. j jJ j_o — туғилган; туғилиш] 
1 Туғилган кун ва шу муносабат билан бе- 
риладиган зиёфат. Мавлуд тўйи. 

2 дин. Муҳаммад пайғамбарнинг туғил- 
ган куни ва унинг шарафига бериладиган 
зиёфат; пайғамбарнинг шундай зиёфатда 
ўқиладиган таржимаи ҳоли. Эшон.. имомлик- 
дан ташқари.. мавлуд ўқир эди. П. Турсун, 
Ўқитувчи. 

3 эск. айн. таваллуд 1. 

4 Мавлуд (эркаклар исми). 

МАВОЗА [а. д— i jl_»_o — ўрнини қоплаш; 

айирбошлаш] эск. Ўрнига ўрин олиш; айир- 
бошлаш, алмаштириш. 

Мавоза қилмоқ Айирбошламоқ. 

МАВР [юн. mauros — қора] қ. маврлар. 

МАВРАК бот. Лабгулдошлар оиласига 
мансуб, барглари узун, гуллари кўк, бинаф- 





ша, кўп йиллик ўт ёки ярим бута (халқ та- 
бобатида қувватлантирувчи, турли яллиғла- 
ниш, шамоллашларни даволовчи дори си- 
фатида қўлланади). 

МАВРИГИ [< Марв шаҳри номининг 
метатезага учраган шаклидан: марвлик (эро- 
ний)] Бухоро мусиқа анъаналарига хос, тур- 
кум шаклида ижро этиладиган қўшиқ ва 
куйлардан иборат, авжи шўх рақс билан 
якунланадиган фольклор жанри. 

МАВРИД [а. Jjj-o — манба, имконият; 
даромад] Бирор ишнинг амалга ошиши ёки 
оширилиши учун қулай вақт, пайт, фурсат. 
Шу мавридда. Мавриди келганда. Мавриди 
билан. н Ҳозир томошанинг мавриди эмас 
эди. А. Қаҳҳор, Олтин юлдуз. Ўша қиз олдида 
ўзини ноқулай аҳволда сезди, мавридини то- 
пиб, узр сўрагиси келар эди. Ж. Абдуллахо- 
нов, Тўфон. 

МАВРЛАР Антик давр ва ўрта асрларда: 
Шимолий Африканинг Мисрдан ташқари 
қисмида яшаган туб аҳолисига, шунингдек, 
Испанияни забт этган арабларга европалик- 
лар томонидан берилган ном. 

МАВСУМ | а. j_o — маълум вақт; се- 
зон; байрам] 1 Йилнинг маълум фасли ёки 
вақтида бўладиган ёки амалга оширилади- 
ган иш даври. Пахта мавсуми. Йиғим-те- 
рим мавсуми. Қурт тутиш мавсуми. н Боғ 
мавсуми тамом бўлиб, Шакархонлар ҳам 
шаҳар ҳовлиларига кўниб келдилар. Ойдин, 
Ўзидан кўрсин. Катта футбол мавсумига 
республикамиз жамоалари ҳам ҳозирлик 
кўришди. Газетадан. Август oiiu — ўзбек du- 
ёрининг янада сўлим бир мавсуми. Н. Сафа- 
ров, Оловли излар. 

2 с.т. Фасл, йил фасли. Куз мавсуми. Ёз 
мавсуми. 

МАВСУМИЙ [а. ^ д ... j-o — маълум вақт- 
га, мавсумга оид] Маълум мавсумда бўла- 
диган, мавсумга оид. Мавсумий иш. Мавсу- 
мий шамоллар. н Ҳишда бекор ётадиган ва 
ёзда фойдаланиладиган мавсумий хумдон нор- 
мал ишлатилмайди. Газетадан. Дала шийпон- 
лари ҳам, мавсумий яслилар ҳам хўжакўр- 
синга бор. А. Халилов, Пахтакорларга ғамхўр 
бўлайлик. 

МАВСУМЛИ айн. мавсумий. Йиғим-те- 
рим мавсумли иш, кениксанг, ютқизасан. И. 
Раҳим, Ихлос. 

МАВҚЕ [а. j-o — ўрин, жой; вазият] 
Шахс, нарса, воқеа-ҳодиса ва ш. к. нинг тут- 


ган муайян ўрни, даражаси, ҳолати; марта- 
ба. Ҳозирги замон илмида муҳим мавқени эгал- 
лаган, ғоят жадал суратлар билан тараққий 
этаётган фанлардан бири кибернетикадир. 
«Фан ва турмуш». Табиат зап қизиқ нарса- 
да. Унда ҳамма нарса мавжуд, ҳамма нарса- 
нинг ўз ўрни, ўз мавқеи бор. Н. Фозилов, 
Дийдор. Мана шу оёғимда тик турибман, эл 
аро ўз ўрним, ўз мавқеим бор. Ж. Абдуллахо- 
нов, Хонадон. 

МАВҲУМ [а. f. j_o — хаёлда гавдалан- 
ган, хаёлий; бесаранжом] 1 Ақл билан фикр- 
лаш орқали тасаввур этиладиган; абстракт. 
Мавҳум тушунналар. Мавҳум сонлар (мат). 

2 Аниқ эмас, мужмал. Мавҳум жавоб. н 
Тарбиявий ишда қуруқ шиорбозлик ва мавҳум 
нақириқдан қонмоқ керак. Газетадан. Унда 
олдинга сурилган кўп масалалар мавҳум, муж- 
мал, ҳатто ноўрин жойлари ҳам бор. С. Ка- 
роматов, Сўнгги бархан. 

МАВҲУМЛИК Мавҳум ҳолат, мавҳум 
нарсалардан иборат олам; мавҳум эканлик. 
Масала мавҳумлигича қолди. н Теварак 
унинг бошида ғужғон кўтарилган саркаш 
фикрлар сингари бешакл, аралаш-қуралаш, 
мавҳумликлар қўйнида сузарди. Ж. Абдулла- 
хонов, Хонадон. Нуқра ўзи истамагани ва 
сезмагани ҳолда.. чигаллик ва туманлик қоп- 
лаган мавҳумлик томон борарди. С. Карома- 
тов, Сўнгги бархан. 

МАВҲУМОТ [а. с, Lojj>j_o — «мавҳум» с. 
кўпл.] эск. кт. Мавҳум нарсалар, хаёлий ту- 
шунчалар. Хаёл тизгини унга тутқич бермай, 
олис-олисларга, мавҳумотлар оламига етак- 
лар эди. С. Кароматов, Бир томчи қон. Эшик 
ёпилгач, яна қуйқалик, мавҳумот олами оғуши- 
га нўмаман. Ҳ. Шайхов, Туташ оламлар. 

МАГАЗИН [фр. magazin < а. j уь-о — ом- 
бор; катга магазин] 1 Турли буюмлар сотила- 
диган чакана савдо дўкони ва унинг биноси. 
Озиқ-овқат магазини. Саноат моллари мага- 
зини. Китоб магазини. Атторлик магазини. 

2 тех. Қурол, аппарат ва асбобларнинг 
бирор нарса жойлаштириб қўйиладиган 
қисми (коробка, трубка ва ш.к.). Милтиқ 
магазини. Фотоаппарат магазини. m Яқинда 
ўнта патрон жойланадиган магазинли ярим 
автомат винтовкани ўргандилар. Шуҳрат, 
Шинелли йиллар. 

МАГАЗИНЛИ тех. Магазини бўлган, 
магазин билан таъминланган. Магазинли ав- 
томат. 





МАГАЗИНЧИ 1 Магазин эгаси, мага- 
зини бўлган савдогар. 

2 Магазинда ишловчи киши; сотувчи. Ма- 
газинчидан эртагача ушлаб туришини imnu- 
мос қилиб кетган. Ў. Умарбеков, Ёз ёмғири. 

МАГАР [ф. — аммо, лекин; шекил- 

ли] боғл. эск. кт. 1 Сўроқ, таажжуб, тасдиқ 
билдиради. Магар истиқбол шу экан, келин, 
биз ҳам кирайлик, қизнинг тилини, дилини, 
тилак-истакларини билайлик. М. Исмоилий, 
Фарғона т. о. 

2 Фақат, ёлгиз. Шаҳар халқининг ҳар бир 
табақаси деярли Мусулмонқул даккисини еб 
келган, магар уламо халқи ундан жуда рози. А. 
Қодирий, Ўтган кунлар. 

3 айн. агар. Субҳ чоғида магар, чиққанда 
ёрим тўлғаниб, Гул ёқасин чок этар, булбул- 
да афғон қўзғалур. Ҳабибий. 

МАГИСТР |ло//?. magister — бошлиқ; му- 
раббий, устоз] Айрим мамлакатларда, жум- 
ладан, Ўзбекистонда: университетни ва унга 
тенглаштирилган олий ўқув юртини тугат- 
ган, бакалавр даражасига эга бўлиб, 1—2 йил 
давомида магистратурада ўқиб, тегишли 
имтиҳонларни топширган ва диссертация 
ҳимоя қилган шахсларга бериладиган дара- 
жа ва шу даража эгаси. 

МАГИСТРАЛ [лот. magistralis — бош, 
асосий] Асосий, бош (канал, йўл ва ш.к. да 
бош ўрин тутган, асосий). Яхишси, ишни 
магистрал канал ва янги ерлар очилаётган 
туманлар бўйлаб саёҳатдан бошлайлик. 
«Ўзбекистон қўриқлари». 

МАГИСТРАЛЬ [лот. magistralis — бош, 
асосий] 1 Қатнов йўли ва, умуман, тармоқ- 
ланган системаларнинг асосий қисми. Те- 
мир йўл магистрали. н Тошкентнинг турли 
томонларига олиб борувчи янги магистрал- 
лар шу майдонда кесишади. Газетадан. 

2 Электр, телеграф, телефон, канали- 
зация ёки водопровод тармоқлари система- 
сида асосий кабель ёки труба. Газ магистра- 
ли. н Довонлар орқали ўтган пўлат магис- 
тралъ ўн беш минг гектар майдондаги яйлов- 
ларни сув билан таъминлайди. Газетадан. 

МАГИСТРАНТ [лот. magistrans, magis- 
trantis — магистр бўлишга тайёрланаётган] 
Магистр даражаси учун имтиҳон топширган, 
лекин диссертация ҳимоя қилмаган шахс. 

МАГИСТРАТУРА [лот. magistratus — дав- 
лат мансаби, амали; мансабдор шахс] 1 
Қадимги Римда: давлат лавозими. 


2 Бир қанча мамлакатларда: олий таъ- 
лим босқичи. 

3 Ўзбекистонда: муайян ихтисослик 
бўйича назарий ва амалий билим беради- 
ган, бакалавриат негизида таълим муддати 
2 йил давом этадиган олий таълим. Магис- 
тратурага кирмоқ. 

МАГМА [юн. magma — хамир, қоришма] 
геол. Ернинг чуқур қатлами ичида ҳосил 
бўладиган чўғсимон суюқ модда. Ўрта Осиё 
шароитида туб олтин конлари магма юқори 
қатламларга чиққандан кейинги даврда ҳосил 
бўлади. С. Кароматов, Олтин қум. 

МАГМАТИК Магмадан ҳосил бўлган, 
магма ҳолидаги. Магматик модда. н Би- 
роқ уни баъзи бир турдаги магматик жинс- 
лар атрофида қидириш керак. С. Кароматов, 
Олтин қум. 

МАГНАТ [лот. magnatus — бой, машҳур 
кишилар] Саноатда ёки тижоратда йирик 
пул суммасини тўплаган мулк эгаси. Нефтъ 
магнатлари. 

МАГНЕЗИТ [лот. magnesia — магнезия] 
Магний билан карбонат кислотадан ҳосил 
бўлган ўтга чидамли оқ ёки сарғиш минерал. 

МАГНЕЗИЯ [лот. magnesia < Magnesia 
(Магнесия) — Кичик Осиёдаги қадимги 
шаҳар номи] Магнийнинг кислородли би- 
рикмаси, магний оксид; кукун ёки крис- 
талл модда (тиббиётда ва техникада қўлла- 
нади). 

МАГНЕТИЗМ [«магнит» сўзидан] 1 
Магнит, электр токлари ва электр зарядла- 
рининг баъзи жисмларни ўзига тортиш ёки 
ўзидан итариш хусусияти. 

2 Магнит ҳодисалари ва жисмларнинг 
магнит хоссалари ҳақидаги таълимот. 

Ер магнетизми 1) Ер шарининг ўз атро- 
фида магнит майдони ҳосил қилиш хусу- 
сияти; 2) геофизиканинг Ер шари магнит 
майдонини текширадиган бўлими. 

МАГНЕТО [ингл. magneto (electric ma- 
chine)] Ички ёнишли двигателларнинг ци- 
линдридаги ёнилги аралашмасини ўт олди- 
риш учун хизмат қиладиган электромагнит- 
ли асбоб. 

МАГНИИ [лот. magnesium — Кичик Оси- 
ёдаги қадимги шаҳар — Magnesia (Магнесия) 
номидан] Менделеев даврий системасининг 
II гуруҳига мансуб кимёвий элемент; оппоқ 
ёруғ аланга бериб ёнадиган кумушранг ял- 
тироқ, енгил металл. 





МАГНИТ [юн. Magnetis lithos — Магне- 
сия (Magnesia) тоши] Темир ва пўлат бу- 
юмларни ўзига тортиш ёки ўзидан итариш 
хусусиятига эга бўлган жисм. Табиий маг- 
нит. Сунъий магншп. 

Магнит аномалияси Ер магнетизмининг 
ер юзасининг темир рудаларига бой жойла- 
рида кескин ортиб кетиши (бошқа жойлар- 
га нисбатан). Магнит бўрони физ. Қуёш фа- 
оллигининг кучайиши натижасида ер юза- 
сининг катта ҳудудларида, баъзан барча 
ҳудудида Ер магнит майдонининг аҳён-аҳён- 
да юзага келадиган қисқа мудцатли кескин 
ўзгариши. Магнит лента Товуш (мусиқа, 
нутқ) ёзиб олиш ва қайта эшиттириш учун 
ишлатиладиган, сиртига магнит қатлами 
суртилган юпқа қайишқоқ лента; магнит 
тасма. Магнит мили ( ёки стрелкаси) Тик ўқ 
устида бемалол айланадиган, бир учи доим 
шимолга қараб турадиган, чўзиқ ромб шак- 
лидаги нозик магнит; компаснинг асосий 
қисми. 

МАГНИТЛАМОҚ Магнит хусусиятини 
бермоқ. Компас стрелкасини магнитламоқ. 

МАГНИТЛИ Магнит хусусиятига эга 
бўлган. 

МАГНИТОГРАФ [магнит + юн. grapho 
— ёзаман] Ер магнит майдони ўзгариш- 
ларини мунтазам қайд қилиб борадиган 
асбоб. 

МАГНИТОМЕТРИЯ [ магнит + юн. 
metreo — ўлчайман] Геофизиканинг Ер маг- 
нит майдони ва унинг аномалияларини ўрга- 
нувчи бўлими. 

МАГНИТОФОН [магнит + юн. phone — 
товуш] Овозни электромагнит усул билан 
ёзиб оладиган ва эшиттирадиган мослама, 
аппарат. Овозни магнитофонда ёзиб олмоқ. 
Магнитофон ёзуви. н Овқатдан кейин Аҳ- 
мад меҳмонларга магнитофон қўйиб берди. Ф. 
Мусажонов, Ҳиммат. Ҳозирги замоннинг энг 
янги магнитофонлари билан қуролланган бу 
студияда ижодий иш қизғин. А. Пўлатов, Янги 
студияда. 

МАГНОЛИЯ [фр. magnolia — француз 
ботаниги Р. Magnol (П. Манноль) номидан] 
Иссиқ иқлимда ўсадиган, барглари доим 
яшил дарахт ёки бута ва унинг йирик гули. 
Шаҳримизда.. нодир ўсимликларнинг анчаги- 
на турлари мавжуд. Лола дарахти, магнолия 
каби дарахт ва буталар шулар жумласидан- 
дир. Ў. Пратов, Лола дарахти қани? 


МАДАД [а. ^ — кўмак, ёрдам; қўллаб- 
қувватлаш] Далда бўлувчи моддий ёки маъ- 
навий ёрдам. Мадад бермоқ. «Ҳа» деган — 
туяга мадад. Мақол. н Жуманнинг шу ерда 
ўтириши унга [Адолатга] жуда катта ма- 
дад. А. Мухтор, Туғилиш. Ғуломжоннинг 
тўкилиб турган юрагига қиз илтифоти ма- 
дадберди. М. Исмоилий, Фарғонат.о. Мадад 
сўраганда — чорасиз жаҳон, Сиз Тошкент 
бағридан узатгансиз қўл. А. Орипов. 

МАДАДКОР Мадад қилувчи, мадад бе- 
рувчи; ёрдам, кўмак кўрсатувчи. Сел аёвсиз 
савалаб турганида, мададкорлар оғир йўл бо- 
сиб, тонгда Чустга етиб келдилар. С. Каро- 
матов, Камолот йўллари. 

МАДАНГ [ф. — катта ёғоч калит; 

зулфин] эск. 1 Эшик зулфинига тиқиб қўйи- 
ладиган катта ёғоч; ёғоч калит (тут, қайра- 
ғоч каби қаттиқ ёғочлардан қилинади). Тол 
ёғоч маданг бўлмас, бегона даданг бўлмас. 
Мақол. 

2 Қари ток занги. Ёрлиқларни қаттиқ сим 
билан ёш занг ва мадангларга боғлаш керак. Р. 
Мусамуҳамедов, Мўл ҳосил етиштиришдаги 
тажрибаларим. 

МАДАНИИ [а. — шаҳарлик; мади- 

налик, Мадинага хос] 1 Маданиятга оид, 
маданият, илм-маърифат билан боғлиқ, 
маданият соҳасидаги. Маданий инқилоб. Ма- 
даний эҳтиёжлар. Маданий мерос. н Кор- 
хонада ёишар ўртасида маданий тадбирлар 
кўплаб ўтказилади. Газетадан. 

2 Маданиятли, маданиятни эгаллаган; 
маданиятга эришган, маданият талабла- 
рига жавоб берадиган. Маданий одам. Ма- 
даний оила. Маданий қишлоқ. Маданий 
ҳаёт. н Кўпчилиги уларга ёқди.. хушмуо- 
мала, маданий одамлар экан. «Таниш ба- 
шаралар». Музей, театрларга қатнайман 
тез-тез.. Маданий бўлсин-да бу уч зумра- 
шанг! А. Мухтор. 

3 қ. ҳ. Киши қўли, меҳнати билан эки- 
ладиган, етиштириладиган. Маданий экин- 
лар. Маданий ландшафт. н Маданий ўсим- 
ликлар етиштириладиган тупроқ.. тоғ 
жинсларидан ўзининг унумдорлиги билан 
фарқ қилади. «Фан ва турмуш». Бизнинг 
мўътадил иқлимимизда асаларилар ёввойи 
ва маданий ҳолда кўплабучрайди. М. Тўйчи- 
ев, Асаларичилик. 

МАДАНИЙЛАШМОҚ Маданият касб 
этмоқ, маданиятли бўла бормоқ. 





МАДАНИИ-МАИШИИ Турмуш мада- 
ниятига оид. Маданий-маиший хизмат. 

МАДАНИЯТ [ а. — цивилизация] 1 

Жамиятнинг ишлаб чиқариш, ижтимоий, 
маънавий-маърифий ҳаётида қўлга кирит- 
ган ютуқлари мажмуи. Бугунги Тошкент — 
йирик саноат, фан ва маданият марказлари- 
дан бири. «Саодат». Алифбо — инсон ҳаёти- 
нинг, инсон камолининг энг буюк ижодиёти; 
жаҳон маданияти, бутун илм, ўлмас бадиий, 
фалсафий, ахлоқий.. бойликлар шу ҳарфларга 
асосланган. К. Яшин, Ҳамза. 

2 Бирор ижтимоий гуруҳ, синф ёки 
халқнинг маълум даврда қўлга киритган 
шундай ютуқлари даражаси. Мусиқа мада- 
нияти. Нутқ маданияти. н Ҳар икки йилда 
ўтказилаётган бу кинофорум унда қатнаша- 
ётган мамлакатлар кино маданиятида кат- 
та воқеа бўлаётир. Газетадан. Ислом мада- 
ниятини ривожлантиришга катта ҳисса 
қўшган муҳтарам зотларнинг номлари бутун 
оламга машҳур. К. Яшин, Ҳамза. 

3 Ўқимишлилик, таълим-тарбия кўрган- 
лик, зиёлилик, маърифат. Маданиятдан ор- 
қада қолмоқ. Маданиятга эришмоқ. н Одам- 
ларнинг хулқ-атвори, маданияти ана шу бой- 
ликларга, хусусан, нонга бўлган муносабати 
билан ўлчанади. Газетадан. Тарбиячи сўз би- 
лан таъсир қилиш маданиятини эгаллаши 
зарур. «Фан ва турмуш». 

4 Маданиятли шахс талабларига жавоб 
берувчи шароит. Депутатнинг халқ фаровон- 
лигини ошириш, турмуш маданиятини юксал- 
тириш борасидаги ишларидан меҳнаткашлар 
мамнун. Газетадан. 

5 қ.х. (Ўсимлик ёки экиннинг турла- 
рини) етказиш, ўстириш, етиштириш. Ху- 
сусан, деҳқончилик маданияти бобида ил- 
гарилаб кетди улар. Н. Ҳайитқулов, Ер 
тафти. 

МАДАНИЯТЛИ Маданиятга эришган, 
маданиятни эгаллаган; маърифатли. Мада- 
ниятли одам. Маданиятли оила. 

МАДАНИЯТСИЗ Маданияти йўқ, ма- 
даниятдан орқада қолган; маърифатсиз. 

МАДДА [а. ii о — йиринг] 1 айн. йиринг. 
Мулла Маҳмуд эзилган жойлари мадда олиб, 
маддадан бутун борлиғига иситма тарқаб 
ётаркан.. бўлаётган воқеалар худди тушида 
бўлаётгандек туюлаётганди. X. Тўхтабоев, 
Йиллар ва йўллар. 

2 кўчма. Юракдаги ғубор. 


МАДДАЛАМОҚ айн. йирингламоқ. Ҳасад 
— занглаган ханжардирки, жароҳати мад- 
далаб кетади. Мирмуҳсин, Меъмор. ..ҳаф- 
талик изтироби маддалаб, ёриш даражасига 
етган эмасми, ҳар бир сўзни салмоқлаб деди.. 
Н. Норқобилов, Бекатдаги оқ уйча. 

МАДДОҲ [а. j-lLo — мадҳ қилувчи; худо- 
га ҳамду сано айтувчи] 1 айн. Бозор ва кўча- 
кўйларда одам тўплаб, диний мазмунда 
ваъз, панд-насиҳат айтиб тирикчилик 
қилувчи шахс. ..маддоҳ, одамлар оралаб.. ваъз 
айтиб юрибди. П. Турсун, Ўқитувчи. 

2 кўчма салб. Мақтовчи, мадҳ қилувчи; 
хушомадгўй. Совуқ уруш маддоҳлари. ^тДуш- 
ман фирибин кўп ема ва маддоҳ хушомадин 
чин дема. Навоий. 

МАДОР I [а. jla_o — айлана маркази; ўқ, 
асос; соҳа; тропик] Кишининг куч-қувва- 
ти; мажол. Очлик ва ҳорғинликдан [Бекте- 
мирнинг] ҳатто сўзлашга ҳам мадори йўқ эди. 
Ойбек, Қуёш қораймас. 

МАДОР II [а. jla_o] эск. айн. тропик 1. 
Саратон мадори. Жадд мадори. 

МАДОРСИЗ Мадори йўқ, қувватсиз, 
кучсиз, бемажол. Баъзилари сўзлашга ҳам 
мадорсиз каби, жимгина мудрарди. Ойбек, 
Танланган асарлар. 

МАДОРСИЗЛАНМОҚ Мадорсиз бўлиб 
қолмоқ, мадори қуриб, ҳаракатга кучи ет- 
май қолмоқ. Мадорсизланиб, йиғи аралаш 
сўзлади Гулнор. Ойбек, Танланган асарлар. 

МАДРАСА [а. «_ujj_o — мактаб, ўқув юрти; 
фандаги йўналиш, мактаб] 1 тар. Яқин ва 
Ўрта Шарқ мамлакатларида, шунингдек, 
чор Россиясининг кўпчилик мусулмонлар 
яшайдиган ҳудудларида диний олий ўқув 
юрти. Нодира Анварни ўқитмоқчи, ҳатто 
мадрасаларга юбормоқчи. А. Қодирий, Меҳ- 
робдан чаён. 

2 Ўзбекистон мусулмонлари идораси 
қошидаги диний мактаб. 

МАДҲ [а. £ j_o — мақтов; ҳамд-сано] кт. 
айн. мадҳия 1. Тилимда мадҳу дилимда му- 
ҳаббату меҳринг. Ҳабибий. Бобо сават кўта- 
риб, боғига кириб кетиши билан, хотинлар 
бўлғуси келиннинг мадҳини бошладилар. Ҳ. Ғу- 
лом, Тошкентликлар. 

Мадҳ қилмоқ (ёки этмоқ) Мадҳини, 
мақтовини қилмоқ. Тонглар omap булоқлар- 
нинг Навоси билан, Гул, ғунчалар мадҳин 
қилган Садоси билан. Ғайратий. Ҳар қандай 
меҳнат қатори шеър ёзиш ҳам савоб, айниқ- 




са, шеър инсонни улуғласа, унинг ҳаетини 
мадҳ этса. Ҳ. Ғулом, Замин юлдузлари. 
Мадҳини ўқимоқ (ёки куйламоқ) Мадҳини 
ўқиш ёки куй (куйлаш) билан баён қил- 
моқ. Ҳабибий, мадҳинг ўқиб, умр этай адо, 
чаманим. Ҳабибий. Гулшан ўлка мадҳини Бир- 
галашиб куйлайлик. Ғайратий. 

МАДҲГЎЙ [а. — мадҳ айтувчи] 

айн. мадҳиячи. У [Жомий] ўз замонасидаги 
кўпчилиги мадҳгўй лаганбардорлардан иборат 
шоирларни ёқтирмайди. Газетадан. 

МАДҲИЯ [а. — мақтов қўшиғи; 

қасида] кт. 1 Бирор шахс, нарса, воқеани 
мақтаб ёзилган, ўқилган шеър ёки нутқ; 
мадҳ, мақтов. [Комил Нурматга:] Ғалабага 
марсия эмас, мадҳия муносиб. Уйғун, Ҳаёт 
қўшиғи. Кунларни китоб сотиш, бўш вақт- 
ларни ўзи таниган ва танимаган масъул хо- 
димларга шеърий мадҳиялар ёзиш ва бу мад- 
ҳияларни учраган одамга ўқиб бериш билан 
ўтказа бошлади. А. Қаҳҳор, Қўшчинор чи- 
роқлари. Шон-шуҳрат орзусида ёнган телба 
ҳоким эса бу мадҳиялардан бадтар шишарди. 
О. Ёқубов, Кўҳна дунё. 

2 Тантанали қўшиқ; давлат ёки сиёсий 
синф бирлигининг аломати бўлган танта- 
нали шеърий-мусиқий асар. 

3 Мадҳия (хотин-қизлар исми). 

МАДҲИЯЧИ Мадҳия айтувчи, мақ- 

товчи. 

МАЁВКА [р. маёвка — май ойи номидан; 
май ойига алоқадор] 1 Чор Россиясида иш- 
чиларнинг 1 Май куни муносабати билан 
ўтказиладиган махфий йиғилиши. 

2 эск. Шўролар даврида: баҳорги дала 
сайили. Раис правление номидан, Султонпош- 
ша ёшлар ташкилоти номидан мана бу 
кўприкни қурган ёшларни маёвкага таклиф 
қилиб келишган экан. А. Мухтор, Туғилиш. 
Маёвка Оқтошга яқин бир боғда ўтказилди. 
«Муштум». 

МАЁҚ [р. маяк] 1 Кемаларга йўл кўрса- 
тиш учун денгиз қирғоғи ёки оролларга 
қурилган ва сигнал воситалари билан жи- 
ҳозланган минора кўринишидаги навига- 
ция қурилмаси. Кема учун маёқ, сайёҳ учун 
компас, Еручун Куёш азиз бўлгани каби.. Га- 
зетадан. 

2 кўчма Йўл кўрсатиб турадиган, ўрнак, 
намуна, ибрат бўладиган нарса; машъал. 
Кенг, бепоён Шарққа маёқ Гул-гул ёнган Ўзбе- 
кистон. X. Расул. 


МАЖАҚ: мажақ бўлмоқ ёки мажағи чиқ- 

моқ Ортиқ даражада эзилиб, пачағи чиқ- 
моқ, абжағи чиқмоқ, мажақпанмоқ. Мажақ 
қилмоқ ёки мажағини чиқармоқ айн. мажақ- 
ламоқ. 

МАЖАҚЛАМОҚ Ортиқ даражада эзиб 
янчмоқ, пачақламоқ, абжақ қилмоқ, абжа- 
ғини чиқармоқ. Танк бу ердан омон ўтса, 
албатта, тўпни мажақлаб ташлар эди. А. 
Қаҳҳор, Олтин юддуз. Отларнинг туёқлари 
Мажақлади гулларни. X. Даврон. 

МАЖБУР [а. j j . ? л — қилиниши шарт 
бўлган; ноилож] Ўз хоҳиш-ихтиёридан таш- 
қари, кимнингдир амри, зўри билан ёки 
бирор нарсанинг тақозоси туфайли қандай- 
дир бир ишни қилиши шарт ҳолатли. Тенг- 
дошлари ичида энг пешқадам ҳисобланган 
Шерали ҳам геология тарихига оид масала- 
ларда у билан ҳисоблашиб, эҳтиётроқ бўлиб 
гапиришга мажбур эди. С. Кароматов, Ол- 
тин қум. 

Мажбур қилмоқ (ёки этмоқ) Мажбур- 
ламоқ. Агар уни эрга чиқишга мажбур қила- 
ётган бўлса-чи! О. Ёқубов, Эр бошига иш 
тушса. 

МАЖБУРАН рвш. Мажбур бўлиб ёки 
мажбур қилиб; мажбурият орқасида. Араб- 
бой кўпчилик кулгисидан бир оз изза тортди. 
Лекин у баъзи бировлардай умум кулгисига 
мажбуран таслим бўлиб илжаймади. П. Тур- 
сун, Ўқитувчи. -Фараз қилайлик, мен сени 
мажбуран куёвга бердим, — деди Салимхон. 
А. Қаҳҳор, Сароб. 

МАЖБУРИЙ Хоҳ ихтиёрий, хоҳ ихти- 
ёрсиз бажарилиши, амалга оширилиши 
шарт бўлган. Мажбурий таълим. Мажбурий 
хизмат. н Тушлик ўтиб, икки соатлик 
мажбурий ҳордиқ тамом бўлгандан кейин 
касалхона гавжум бўлиб кетади. Ў. Ҳоши- 
мов, Нур борки, соя бор. 

МАЖБУРИЯТ [а. ? ~ — мажбурлик; 

ноиложлик; бурч] 1 Ғайриихтиёрий вази- 
фа, бурч ёки бирор мажбурий иш, ҳолат, 
эҳтиёж. Тошкент жўнаш учун ўзида мажбу- 
рият ҳис этар.. бошқа чора йўқ эди. А. Қоди- 
рий, Ўтган кунлар. Халойиқ ҳам секин-аста 
тарқалди — ҳоким келмаган, офтобда сар- 
ғайишнинг мажбурияти қолмаган эди. М. Ис- 
моилий, Фарғона т. о. 

2 Меҳнат аҳлларининг бирор ишни ба- 
жариш учун берган қатъий ваъдаси. Звено 
бўйича мажбурият ҳар гектаридан ўн бир 

центнер эди, ҳозир ўн тўрт бердик. А. Қаҳ- 
ҳор, Қўшчинор чироқлари. Икки бригада 
мусобақалашиб, юқори мажбуриятлар олган. 
«Ўзбекистон қўриқлари». 

МАЖБУРЛАМОҚ Мажбурий тарзда, 
зўрлаб йўлламоқ, зўрламоқ. Аниқроғи, улар- 
нинг реал эҳтиёжи борми, йўқми, бари бир, 
мажбурлаб тиқиштирардилар. «Муштум». 

МАЖЛИС [а. u »U. — ўтиришжойи; йи- 
ғилиш; уюшма, кенгаш] 1 Ташкилот, кор- 
хона ёки идора аъзоларининг бирор масала 
муҳокамасига бағишланган йиғилиши ва 
унинг иштирокчилари. Очиқ мажлис. Ёпиқ 
мажлис. Партия мажлиси. Мажлис ўтказ- 
моқ. Мажлис қилмоқ. н Бу масалани.. ота- 
оналар мажлисида муҳокама қилиш керак. Ў. 
Ҳошимов, Қалбингга қулоқ сол. 

2 эск. Тўй, зиёфат ёки бошқа муносабат 
билан уюштирилган ўтириш ва шу ўтириш 
қатнашчилари. Мажлис Зиё шоҳичинингуйи- 
да Отабекнинг меҳмондорчилиги учун йиғил- 
ган. А. Қодирий, Ўтган кунлар. Юсуфбек 
ҳожи кўтарилиб, Ҳамбар шарбатдорга қара- 
ди ва мажлисни ер остидан кузатиб чиқиб, 
яна жим қолди. А. Қодирий, Ўтган кунлар. 

Қиз(лар) мажлиси Келиннинг тўй муно- 
сабати билан ўз ўртоқларига берадиган зиё- 
фати. Уйда, Кумушбибининг тоғасининг уйи- 
да, қизлар мажлиси, гуллар мажлиси. А. Қо- 
дирий, Ўтган кунлар. 

3 Баъзи шарқ давлатларида (мас. , Ўзбе- 
кистон, Туркия, Озарбайжон ва Эронда) 
қонун чиқарувчи орган (парламент); ҳуку- 
мат ҳайъати. 

МАЖЛИСБОЗ Мажлис ўтказишни яхши 
кўрадиган, мажлисбозликка берилган одам. 

МАЖЛИСБОЗЛИК Бўлар-бўлмасга 
мажлис қилавериш. 

МАЖЛИСГОҲ эск. кт. Мажлис ўтка- 
зиладиган ёки мажлис бўлаётган жой. 

МАЖМАҒИЛ [а. — йўқолиб кет- 

ган, яшамай қўйган] 1 Ўсиши, ривожи ор- 
қада қолган, яхши ўсмаган; нимжон. Маж- 
мағил ўсимлик. Мажмағил бола. н Лекин 
ёғингарчиликдан сўнг қатқалоқ босиши на- 
тижасида ёш ниҳоллар мажмағил бўлиб ётиб- 
ди. Газетадан. 

2 кўчма с.т. Муҳмал, ланж, дудмол, но- 
аниқ. Мажмағил жавоб. н Мен бу мажма- 
ғил билан ишлаша олмайман. О. Ёқубов, Бир 
фельетон қиссаси. 


МАЖМУ [а. р j ~ — тўпланган, йиғин- 
ди] кт. Йиғинди, жами. Ишлаб чиқариш му- 
носабатларининг мажмуи. 

МАЖМУА [а. 4_ с. — тўплам; тўплаш; 

бир бутун нарса; туркум] 1 Маълум тартиб- 
да тўпланган матнлар, маълумот ва ш. к. йи- 
ғиндиси; тўплам. Ҳонунлар мажмуаси. н У 
жиноят қонунлари мажмуасининг ҳамма мод- 
далари билан айбланади. А. Қаҳҳор, Сароб. 

2 эск. Тўплам шаклида чиқариладиган 
нашр. Шоирнинг [Огаҳийнинг] юбилейи муно- 
сабати билан Ғафур Ғулом номидаги Адаби- 
ёт ва санъат нашриёти унинг олти жилдли 
асарлари мажмуасини нашр этишга кириш- 
ди. Газетадан. 

МАЖНУН [а. 0 у. — жинни, девона] 

Ишқ, муҳаббат йўлида девона бўлган ким- 
са; савдойи. Бу девона шаҳарнинг катта-ки- 
чигидан ўзига ихлосмандлар орттирган бир 
мажнун эди. А. Қодирий, Ўтган кунлар. 

МАЖНУНТОЛ бот. Толдошлар оиласи- 
га мансуб, новдалари ерга эгилиб ўсади- 
ган дарахт. Улар кокиллари сув ўпиб турган 
мажнунтоллар тагидаги ариқда юз-қўл юви- 
шаркан, Ҳулаҳматни аскияга олишарди.. 
«Гулдаста». 

МАЖОЗ [а. — ўтиш жойи; бошқача 

айтиш, номлаш; тасвирий ифода] ад. Сўз ёки 
иборанинг ўз маъносидан бошқа, кўчма 
маънода ишлатилиши ва шундай маънода 
ишлатилган сўз, ибора; метафора; аллего- 
рия. Демак, луғавий маъносига кўра метафо- 
ра Шарқда қўлланган мажоз — кўчим ибора- 
сига мос келади. «ЎТА». 

МАЖОЗИЙ Мажозга оид, мажозли, 
кўчма, метафорик. «Ҳалам» сўзи ёзма адаби- 
ётда кўпинча мажозий маъноларда ҳам 
қўлланган. «ЎТА». Юзлаб, минглаб мақолла- 
римизнинг тўғри ва мажозий маъноси ҳамон 
жумбоқлигича қолмоқда. Ш. Шораҳмедов, 
Халқ мақоллари. 

МАЖОЛ [а. J 1 ? * — жой, фазо; муҳит; 
имконият] с.т. айн. мадор 1. Ўрмонжон кеч- 
га яқин шу қадар чарчадики, отлиқ юришга 
ҳам мажоли қолмай, уйига қайтди. А. Қаҳ- 
ҳор, Қўшчинор чироқлари. 

МАЖОЛИС [а. — «мажлис» с. 

кўпл.] кт. Мажлис; мажлислар. «Мажолис- 
ун-нафоис» (Алишер Навоий тазкирасининг 
номи). 

МАЖОЛСИЗ Мажоли йўқ, мадорсиз, 
беҳол. Умажолсиз оёқлари билан базўр юриб, 




эишкнинг занжирини туширди. Ойбек, Тан- 
ланган асарлар. 

МАЖОЛСИЗЛАНМОҚ Бемажол бўл- 
моқ, тинка-мадори қуриб, ҳолдан тоймоқ. 
Кўзи тиниб.. оёғи қалтираб, мажолсизланди. 
С. Аҳмад, Ҳукм. 

МАЖОР эск. Венгер; венгерлар. 

МАЖРУҲ [а. — яраланган, жаро- 

ҳатланган] 1 Ярадор, жароҳатли. Фронтдан 
қайтаётганлар ичида тўрт мучаси бут, нор- 
ғул йигитлар бўлганидек, майиб, мажруҳлар 
ҳам бор эди. Н. Сафаров, Оловли излар. 

2 Ногирон, майиб. Мажруҳ гўдаклар 
арақхўр, гиёҳвандларга энг зўр айбномадир! 
Газетадан. 

МАЖРУҲЛАНМОҚ кам. қўлл. Мажруҳ 
бўлмоқ, жароҳат олмоқ; шикаст топиб, ма- 
йиб, ногирон бўлиб қолмоқ. Ичкилик заҳри 
билан нозик юрак топгай зарар, Ошқозон 
мажруҳланиб, ишдан чиқар соғлом жигар. Ж. 
Абдулла. 

МАЖУС [а. j ? ° — оташпараст] Оташ- 
параст, ўтга топинувчи. 

МАЖУСИЙ [а. ^ — оташпараст] 

Оташпарастлик динига мансуб киши; оташ- 
параст. Беруний ота-боболари мажусий бўлган 
бу ҳукмдорларнинг ислом ҳомийси бўлиб қол- 
ганига таажжубланарди. М. Осим, Карвон 
йўлларида. 

МАЖҲУЛ [а. ~ номаълум, ноа- 

ниқ] эск. 1 кт. Номаълум, ноаниқ. Йўлакда- 
ги мажҳул кимса ўзини майдон ичига олди. А. 
Қодирий, Ўтган кунлар. 

2 мат. Номаълум. Мажҳул сон. 

Мажҳул феъл (ёки нисбат) тлш. Ҳара- 
катнинг бажарувчиси номаълум эканини 
билдирувчи нисбат шакли. Мас., Бу ҳақда 
кўп гапирилди гапида гапирилди сўзи феъл- 
нинг мажҳул нисбат шакли ҳисобланади. 

МАЗА [а. г>5_о — шўр, нордон газак] 1 
Нарсаларнинг таъм-лаззат билиш аъзолари- 
га таъсир этиб, сезги уйғотиш хусусияти; 
таъм, лаззат. Нордон маза. Олманинг мазаси. 
Мазасини тотиб кўрмоқ. Ўзи ширин, тўқли- 
гина, мазаси ҳам тотлигина (топишмоқ: 
шафтоли). 

2 Қаноат ҳисси, руҳий завқ, лаззат, ро- 
ҳат. Мунчалик мазани топа олмайди Уйқуда 
тамшанган чақалоқлар ҳам. Ғ. Ғулом. 

3 сфт. Мазали, ширин. Жаркоп, шавла, 
кичири — Бири-биридан маза. Холам қўли гул 
тоза. Қ. Муҳаммадий. 


4 унд. с. Қониқиш, роҳат ҳиссини бил- 
диради. -Эҳ, маза, маза! — деб Попук севин- 
чидан қуёндай диканг-диканг сакради. Ҳ. На- 
зир, Ёнар дарё. Ҳалиги иржайган одамнинг 
кўнгли чопдими, сўлакайини оқизди: -Маз-за! 
«Муштум». 

Маза қилмоқ Роҳатланмоқ. Сиз салқин- 
да, ғириллаган шабадада кўк чой ичиб, маза 
қилибўтирибсиз!М. Исмоилий, Фарғона т.о. 
Мазаси йўқ 1) таъми дуруст эмас, бемаза. 
Овқатнинг мазаси йўқ; 2) кўнгилдагидек 
эмас, қониқарсиз. Бугун бўлса, овнинг ҳам 
мазаси йўқ.. Ҳ. Ғулом, Машъал. Ишининг ма- 
заси йўқ, унингўз фикрича, эплолмаётган экан. 
А. Мухтор, Чинор. Саводининг мазаси йўқ. С. 
Аҳмад, Ҳукм; 3) ярамас, бемаза (шахс 
ҳақида). Жуда мазаси йўқ одам; 4) соғлиғи 
дуруст эмас. Бугун ишга боролмабди, анча 
мазаси йўқ. Мазаси қочмоқ Ёмон томонга 
ўзгармоқ (иш, ҳолат, соғлиқ ва ш.к. ҳақида). 
Далада ишнинг мазаси қочди. С. Аҳмад, Ҳукм. 
Шу кунларда мани мазам қочиб қолганини 
қаранг-а! С. Нуров, Карвон. Ейиш-ичишининг 
мазаси қочган бу йўловчиларга.. унча илти- 
фот кўрсатишмади. «Ёшлик». Мазасига ту- 
шунмоқ Бирор нарсага ўрганиб, унинг ке- 
тидан қувмоқ, одат қилмоқ. Сан юборган 
пулнинг мазасига тушундими, бўлди, ҳафта- 
да, ойда пул сўрайверади. Ойбек, Танланган 
асарлар. Мазасини олмоқ ёки мазасини 
қочирмоқ Гап-сўз, хатти-ҳаракат билан ки- 
шини мулзам, хижолат қилмоқ, ноқулай 
аҳволга солмоқ. Исамат отанинг бу гапи ҳам, 
чойхўрларнинг маъқулловчи кулгилари ҳам 
мулла Бердиёрнингмазасини олди. «Муштум». 

МАЗА-БЕМАЗА Бўлар-бўлмас, бемаъ- 
ни, бўлмағур (иш, гап-сўз ҳақида). Зумрад 
ona маза-бемаза гапларга қулоқ солмас.. рўзғор 
иииаридан бўшолмасди. С. Нуров, Кутилма- 
ган хазина. 

МАЗАЛИ Таъми яхши, ширин; тотли, 
лаззатли. Мазали шўрва. н Мазали овқат, 
ичкилик илинжидами, ресторанга кирган 
одамнинг кайфияти чоғлашади. Ф. Мусажо- 
нов, Ҳиммат. 

МАЗА-МАТРА (асосан, инкор билди- 
рувчи «йўқ» с. билан) 1 Маза, маза деган 
нарса. Лекин уларда тайёрланаётган таом- 
ларда маза-матра йўқ. Газетадан. 

2 кўчма Маъно; мантиқ, тайин. ..шу за- 
монда гап-сўз қайнаб кетган, лекин бирови- 
нинг ҳам маъноси йўқ, бирида ҳам маза-мат- 




ра йўқ. Ойбек, Танланган асарлар. ..савдо- 
миз, ўзингизга маълум, маза-матраси қолма- 
ди. А. Мухтор, Опа-сингиллар. 

МАЗАММАТ [а. — ёмонлик, ту- 

банлик; ярамас хатти-ҳаракат] эск. кт. Би- 
ровни ҳақ-ноҳақ ёмонлаб айтилган гап, ма- 
ломат, таъна. 

Мазаммат қилмоқ (ёки этмоқ) Таъна, 
маломат қилмоқ. Жинни одамни хон дорга 
тортибди, деб халқи олам мазаммат этур- 
лар. С. Сиёев, Ёруғлик. 

МАЗАСИЗ Таъми ёмон, мазаси йўқ; лаз- 
затсиз, бемаза. 

МАЗАХ [а. j-ljj, — ҳазил; эрмак] Масха- 
ра, кулги; истеҳзо. Мазах — ёмонликнинг 
муқаддимаси. «Қобуснома». Тожибой.. ён-ве- 
рида зимдан мазах билан жилмайиб турган 
одамларга қаради. П. Турсун, Ўқитувчи. 

Мазах қилмоқ айн. мазахламоқ. Талъат 
унинг гапларига мазах қилгандай, индамай 
қулоқ солиб турарди. Ў. Ҳошимов, Қалбинг- 
га қулоқ сол. 

МАЗАХЛАМОҚ Мазах, масхара қилмоқ, 
бировнинг устидан кулмоқ. Боядан бери ин- 
дамай ўтирган эшон бошини кўтарди ва би- 
ровни ичдан мазахлаётгандай, секингина кул- 
ди. П. Турсун, Ўқитувчи. 

МАЗАХОМУЗ [а. + ф. j^f^-l j_« — ҳазил, 
мазахга ўхшаш] Мазах аралаш, мазах билан; 
истеҳзоли. Эшон лабларини бир томонга ма- 
захомуз буриштириб кулумсиради. П. Турсун, 
Ўқитувчи. 

МАЗАХЧИ кам. қўлл. Бировни мазах 
қилувчи, мазах қилишни яхши кўрадиган. 
Мазахчи одам. 

МАЗАХЎРАК [а. + ф. - маза 

қилиб еювчи] Бирор нарсанинг мазасига 
тушуниб қолиб, унга берилган, ўрганиб 
қолган. Ёпирилдилар яна мазахўраклар Осмон- 
дан ёғилган чигиртка қадар. «Муштум». 

Мазахўрак бўлмоқ ёки мазахўракка 
ўрганмоқ Мазасига тушуниб, ўрганиб қол- 
моқ; одат қилмоқ, берилмоқ. Ҳатновчилар.. 
Маҳмуд аканинг мантисига мазахўрак бўлиб 
қолган эдилар. Н. Сафаров, Узоқни кўзла- 
ган қиз. Ҳар йили қурт тута бериб, мазахў- 
ракка ўрганиб қолган Ойбека, Ҳумри қақил- 
доқ.. дарров қўл кўтаришди. А. Мираҳмедов, 
Ўт юраклар. 

МАЗГИЛ с.т. Манзил. Ҳанча оғир довон- 
лар ошиб, Мазгилига етган йўлчидай, Енгил 
нафас олди Отахон. С. Акбарий. 


МАЗДАКИЙЛИК [шу таълимот асосчи- 
си Маздак ибн Ҳамдодон номидан] дин. 5— 
6-асрларда Эронда оқсуякларга ва руҳоний- 
ларга қарши бош кўтарган халқ ҳаракати; 
бу ҳаракат тарафдорлари ижтимоий зулмга 
қарши курашни муқадцас вазифа деб би- 
либ, унга диний тус берганлар ва мулкий 
тенгсизликни йўқотишга, моддий бойлик- 
ларни одамларга тенг тақсимлашга даъват 
қилганлар. 

МАЗДУР [ф. jjj j_o — ёлланма ишчи; ёл- 
ланган] эск. кт. Ёлланиб иш қилувчи киши; 
батрак. -Кошкийди.. замон ўзгарса-ю, маздур- 
лар сийнасига шамол тегса, — деди ишчи. 
Ойбек, Нур қидириб. 

МАЗИЯТ [а. — афзаллик, имтиёз; 

хосса, хусусият] эск. кт. Ортиқпик, афзал- 
лик. Ҳизини ер-кўкка ишонмаган.. унинг бу- 
тун нуқсонларини бир мазият билган онаси 
— Лутфинисо эрининг давлатидан мумкин 
қадар кўпроқ қўпориб, шу кенжа арзандасига 
сарф қилиш учун уринар.. эди. Ойбек, Тан- 
ланган асарлар. 

МАЗКУР [а. jj^Ii-o — эслатиб ўтилган, 
зикр этилган] Зикр этилган, эслаб ўтилган, 
айтиб ўтилган. Мазкур шахс. Мазкур воқеа. 
н Тилининг бойлиги ва услубининг равонли- 
ги.. мазкур тадқиқотни салмоқли қилади 
ҳамда илмий-амалий қимматини оширади. 
«ЎТА». 

МАЗЛУМ [а. f jiJk-o — жабрланган, зулм 
кўрган] Зулм остида қолган, эзилган. Маз- 
лум халқлар. 

МАЗЛУМА 1 Мазлум аёл. 

2 Мазлума (хотин-қизлар исми). 

МАЗМУН [а. j,j /1 .л o — мундарижа; маъ- 
но] 1 Ақл, фикрлаш билан тушуниладиган, 
мантиқий мундарижа; бошқа белги билан 
ифодаланган ички мундарижа. Китобнинг 
мазмуни. Хатнинг мазмуни. н Ҳайин отанг 
менга бир хат ёзибдир, ўқиб-ўқиб, мазмунига 
тушунолмай ҳайрон бўламан. А. Қодирий, 
Ўтган кунлар. 

2 Иш-ҳаракат, воқеа-ҳодиса ва ш. к. ни 
белгиловчи асос, моҳият. Бошқа барча тинч- 
ликсевар халқлар сингари, тинчлик ва ижо- 
дий меҳнат хитойликларнинг ҳам ҳаёт маз- 
муни, ижод манбаидир. Т. Жўраев, Улуғ Хи- 
тойда. ..кишиларимиз қилаётган ишлар ва 
кўзлаётган режалар матбуотимизнинг асо- 
сий мазмунини ташкил этади. Газетадан. Бу 
ишларни шунчаки давом эттирибгина қол- 




май, уни янги мазмун билан бойитамиз.. 
«Ўзбекистон қўриқлари». 

3 флс. Бирор ҳодисанинг моҳиятини бел- 
гиловчи, нарсаларни айнан шу нарса си- 
фатида ифодаловчи муҳим элемент ва ўзга- 
ришларнинг йиғиндиси, асоси. Шакл ва 
мазмун бирлиги. 

МАЗМУНАН 1 Мазмунига кўра, маз- 
мун нуқтаи назаридан, мазмун жиҳатидан. 
Ҳикоятда, аввало, илаклан мўъжазлик ва маз- 
мунан соддалик кўзга ташланса.. «ЎТА». 

2 айн. мазмуни. [Тожибой Холисхонга:] 
Акангиз бир-икки марта бир ой-ярим ой йўқ 
бўлиб, мазмунан, ахтарди шекилли, топол- 
май келди. Ҳамза, Паранжи сирлари. Шеъ- 
рий битик ёзилган мармартош олдида.. уч- 
тўрт уста куймаланар, мазмунан, битикни 
қай йўсинда қириб бошлашни маслаҳат қили- 
шарди. С. Сиёев, Ёруғлик. 

МАЗМУНДОР Мазмунли, мазмуни ях- 
ши; сермазмун. Мазмундор суҳбат. н Мир- 
темир шеъриятининг тили жозибали, бой ва 
мазмундор.. «ЎТА». Ҳаётимиз бениҳоя мазмун- 
дор ва гўзалдир. Газетадан. 

МАЗМУНИ крш. с. Маълум бўлишича; 
афтидан, чамаси. Мазмуни, район раҳбарла- 
ри ўзлари чиқарган қарорни бошларига бо- 
лиш қилишиб, бемалол ухлаётганга ўхшай- 
дилар. «Муштум». ..мазмуни, иккови илгари- 
дан дон олишиб юрган экан. Ойбек, Танлан- 
ган асарлар. 

МАЗМУНЛИ айн. мазмундор. Ўқитувчи 
ҳам дарсни мароқли ва мазмунли ўтиши учун 
барча имкониятлардан фойдаланиши керак. 
Газетадан. 

МАЗУТ [р. мазут — «мазать» фл. дан: сур- 
калган нарса; ифлос доғ] Нефтни қайта 
ишлаб, бензин, газолин ва керосин олин- 
гандан кейин қолган қуюқ масса, қорамой. 
Ҳора мазут ёқилиб пиширилган макарон 
шўрвани ҳам маза қилиб ичишган эди. Мир- 
муҳсин, Умид. 

МАЗҲАБ [а. — йўл, ҳаракат тарзи; 

диний таълимот, диннинг бирор тармоғи] 
1 дин. Исломда диний ҳуқуқ тизимлари ва 
йўналишлари; умуман, анъанавий диний 
ҳуқуқ доирасидан чиқмагани ҳолда, шари- 
ат масалаларида енгилроқ ёки қаттиқроқ 
ҳукм чиқаришлари билан бир-биридан 
фарқланувчи йўналишлар, оқимлар. Ислом- 
нинг шиа мазҳаби. н -Илгари билиш керак. — 
деди Хатиб домла. — Сиз имоми Аъзам Абу 


Ҳанифа мазҳабларидамисиз? Еки имоми Мо- 
лик? А. Қодирий, Обид кетмон. 

2 кўчма Расм, одат; йўл. Ишқ мазҳабида 
куфр эрур жаҳл ила тақво. Ҳамза, Танлан- 
ган асарлар. 

3 кўчма сиёс. Ўз қарашлари ва ақидала- 
ри билан бошқалардан ажралиб қолган 
гуруҳ. 

МАЗҲАБЧИ дин. Бирор мазҳабга мансуб 
бўлган ва шу мазҳабга амал қилувчи шахс. 

МАЗҲАБЧИЛИК дин. Бир мазҳаб тараф- 
дорларининг иккинчи мазҳаб тарафдорла- 
рига қарши хатти-ҳаракати; мазҳаб ажратиш. 

МАИШАТ [а. — ҳаёт, турмуш; 

яшаш воситалари; таъминот] 1 Кундалик 
тирикчилик, яшаш. [Бой:] Мендан қолган 
давлат сизларнинг маишатингиз учун кифоя 
қилмайди. «Эртаклар». Отам ўлиб, маишатим 
тангликда қолди. Ғ. Ғулом, Тирилган мурда. 

2 с. т. Кайф-сафо, айш-ишрат. Ҳожи- 
хонни айш-ишратлар, шоҳона маишатлар 
чарчатди. М. Исмоилий, Фарғона т. о. Ҳалол 
меҳнат билан қилган маишат нораво бўлмас. 
Ҳабибий. 

МАИШАТБОЗ Маишатга, айш-ишрат- 
га берилган, доим маишат билан машғул 
одам. ..теракзорда талтайиб ётган маишат- 
бозларни кўришунга оғир эди. Ҳ. Ғулом, Тош- 
кентликлар. 

МАИШАТБОЗЛИК Маишат қилиш, 
айш-ишрат. Ишчилар кооперативига жойла- 
шиб олган Норқулов ва Ҳайдаровлар доим ма- 
ишатбозлик билан шуғулланганлар. Газетадан. 

МАИШАТГОҲ Маишат қилинадиган 
жой; ишратгоҳ. Ҳар йил ёзда пристав билан 
бўлиснинг бу ердан извошда тоғдаги махсус 
маишатгоҳларига, қимизхўрликка ўтишла- 
ри тўғрисида чопар келар.. эди. П. Турсун, 
Ўқитувчи. 

МАИШАТПАРАСТ Маишатга берилган, 
маишатни яхши кўрадиган одам. Бу бойнинг 
икки ўғли бўлиб, каттаси маишатпараст 
экан. Шукрулло, Жавоҳирлар сандиғи. 

МАИШАТПАРАСТЛИК Маишатга бе- 
рилиш, доим маишатда бўлишлик, маишат- 
ни яхши кўриш. Кайф-сафо, маишаптараст- 
лик аждаҳо каби ўз комига тортади. Р. Ус- 
монов, Одобнома. 

МАИШАТХОНА Маишат қилинадиган 
жой, хона. Райкомнинг маишатхонасида 
тонготар базм қилиб ўтирдинг — индама- 
дим.. С. Сиёев, Отлиқ аёл. 




МАИШИИ [а. — ҳаётий, ҳаёт, тур- 

мушга оид] Маишатга, тирикчиликка оид. 
Маиший хизмат. Маиший шароит. н Чунки 
«оила» тушунчаси маиший ҳаётнинг барча 
қирраларини тўла қамраб ололмайди. «ЎТА». 

МАИ I [лот. maius < юнон ва рим мифо- 
логиясидаги ер маъбудаси Майя (Майеста) 
номидан] Янгича йил ҳисобида бешинчи ой 
номи. 

МАИ 11 [ ф. ^ — бода, шароб] Узумдан 
тайёрланган ичкилик; мусаллас, вино. Ота- 
бек ичкиликдан қаттиқ ҳазар қилар ва бу 
кунгача майни ўзига душман кўриб келар эди. 
А. Қодирий, Ўтган кунлар. Жондорбой ҳовли- 
қиб, шкаф ичидан коньяк олар экан, унинг 
меҳмонлари кириб келишди. Кўришмасдан ил- 
гари, Жондор уларнинг ҳаммасига кичик ста- 
канларда май қуйиб тутди. Ойбек, Танлан- 
ган асарлар. 

МАИГУН \ф. л — май рангли] поэт. 
Май рангидаги; қизил. Ўйласам майгун ла- 
бингни, фикри маст қилар мени. Ҳабибий. 

МАЙДА [ф. — олий нав ун] 1 Бир 

турдаги кичик бўлаклардан иборат бўлган, 
йирик эмас. Майда тош. Майда қор. Майда 
қум. н Ташландиқ тегирмоннинг чирик но- 
видан сув майда кумуш томчиларни сачра- 
тиб, гувуллаб отилади. Ойбек, Танланган 
асарлар. Қора қошлари чимирилди, садафдай 
майда тишлари билан устки лабини чайнади. 
С. Анорбоев, Оқсой. 

2 Унчалик катта бўлмаган; кичик. Майда 
жониворлар. Майда болалар. н Тракторлар 
гуруллаб-вариллаб.. майда дарахтларни таг- 
томири билан қўпориб ташлар эди. А. Қаҳ- 
ҳор, Кўшчинор чироқлари. 

3 Мавқеи, ижтимоий, иқтисодий аҳами- 
яти жиҳатдан катта ўрин тутмайдиган. Майда 
буржуазия. Майда савдогар. н Бунақанги 
майда, хашаки бойларнинг пули ҳам майда.. 
бўлади. К. Яшин, Ҳамза. 

4 Миқдор, сон жиҳатдан кам бўлган; бир 
неча нарса ёки кишидан иборат бўлган; 
кичик. Майда отрядлар. Майда миллатлар. 

5 кўчма Аҳамиятсиз, қиймат жиҳатидан 
арзимас. Майда гаплар. Майда ишлар. н 
Орада бирмунча майда сўзлар сўзлангач, ким- 
нингдир «уф» деб юборгани эшитилди. А. Қо- 
дирий, Ўтган кунлар. 

6 Танга-чақа ва умуман йирик бўлма- 
ган; кичик пул. Майда пул. Беш сўмга май- 
дангиз йўқми? 


Майда қадам Ораси унча катта бўлмаган, 
лекин тез-тез ташланган қадам. Анна Иванов- 
на.. ёш қизлардек майда қадам билан дикил- 
лаб келарди. Шуҳрат, Шинелли йиллар. 

МАИДАГАП Арзимас, бачкана гаплар- 
ни гапириб, гапни чувалаштириб юрадиган. 
Хотин билан баҳслашиб, майдагап бўлган одам 
доим ютқизади. Ф. Мусажонов, Ҳиммат. 

МАЙДАЛАМОҚ 1 Кичик-кичик бўлак- 
ларга бўлмоқ, майда қилмоқ, ушатмоқ. Ўтин 
майдаламоқ. Қанд майдаламоқ. н Шербек 
бошини кўтармай, стол устидаги газета че- 
тини йиртиб, майдалабўтирарди. С Анорбо- 
ев, Оқсой. 

2 Йирик пулни майда пулга алиштир- 
моқ, ушатмоқ. Юз сўмни майдаламоқ. 

3 с. т. Ичимлик ёки ичкиликни оз-оздан 
қуймоқ, оз-оздан қуйиб ичмоқ. Эр-хотин 
чойни майдалаб, шу бир-икки йил ичида бўлиб 
ўтган воқеаларни гаплашиб ўтиришди. С. 
Аҳмад, Уфқ. 

4 Майда-майда ёғмоқ. Ёмғир майдалаб, 
эзиб ёғяпти. И. Раҳим, Ихлос. 

МАЙДА-ЧУИДА 1 Турли-туман ва май- 
да. Майда-чуйда болалар. 

2 Арзимас, аҳамиятсиз. Майда-чуйда гап- 
лар. Майда-чуйда ишлар. Майда-чуйда нар- 
салар. н Ўз ишингизни дўндириб юра беринг, 
майда-чуйда нарсаларга аралашманг! Ҳ. Ғу- 
лом, Машъал. 

3 с. т. Майда буюмлар, у-бу нарсалар. 
Майда-чуйда олмоқ. Майда-чуйдага пул сарф 
қилмоқ. н Эрта билан Ҳасанали аравани 
қўшиб тайёрлаган, майда-чуйда аравага та- 
шилар эди. А. Қодирий, Ўтган кунлар. 

МАИДОН [ф. о — очиқ жой, сай- 
ҳонлик, дала] 1 Ҳовли-жойга яқин очиқ ер, 
сайҳон ёки боғча; томорқа. Майдон икки 
таноб кенгликда бўлиб, жануби қутидор ва 
қўшнисининг иморатлари орқасидан ва бошқа 
уч жиҳати ҳам шунга ўхшаш бинолардан ибо- 
рат эди. А. Қодирий, Ўтган кунлар. 

2 Умуман, очиқ ер, сайҳон ёки экинзор. 
Пахта майдони. Экин майдони. н Илғор 
хўжаликларнинг чигит экилган майдонлари 
яшил либосга бурканди. Газетадан. 

3 Бирор иш-ҳаракат, тадбир учун мўл- 
жалланган ёки шундай иш-ҳаракат юз бе- 
радиган, бажариладиган жой. Cnopm май- 
дони. Машқ майдони. Кураш майдони. Жанг 
майдони. Мард майдонда билинар. Мақол. н 
Амир енгилди, аскарлари бузилиб, уруш май- 

донидан қочдилар. С. Айний, Қуллар. Айниқ- 
са, улоқ бўлаётган майдонда тумонат одам. 
К. Яшин, Ҳамза. 

4 кўчма Жабҳа, соҳа, доира. Иш майдо- 
ни. Мафкура майдони. н Мен қирқ йилдан 
буён адабиёт майдонида қалам тебратиб 
келяпман. Ойбек, Халққа хизмат — бахт. 

5 физ. Бирор физик ҳодиса рўй беради- 
ган ёки унинг таъсири сезиладиган фазо. 
Электр майдони. Магнит майдони. 

Майдонга келмоқ Юзага келмоқ, пайдо 
бўлмоқ, туғилмоқ. Майдонга ташламоқ (ёки 
отмоқ) Шиор, фикр, мулоҳаза ва ш. к. ни 
ўртага ташламоқ. Майдонга чиқмоқ 1) айн. 
майдонга келмоқ; 2) юзага чиқмоқ, амалга 
ошмоқ; 3) босилиб чиқмоқ, нашр этилмоқ 
(мақола, китоб ва ш. к. ҳақида). Ўзи хон 
кўланкаси майдон қ. хон. Қиз майдон эркл. 
Маҳмадона ва шўх қиз ҳақида. 

МАИЗАМОҚ шв. айн. менгзамоқ. Одамга 
майзаб гапиради, одамга майзаб кулади. Т. 
Мурод, От кишнаган оқшом. 

МАИИБ [а. — камчилиги, нуқсони 

бор] 1 Жисмоний шикаст натижасида но- 
гирон бўлиб қолган; мажруҳ. Ерларда юма- 
лаб ётган болаларнинг чинқириғи.. ярадорлар 
ва майибларнинг инграши тинмайди. Ойбек, 
Қуёш қораймас. 

2 кўчма Маънавий, руҳий шикаст нати- 
жасида эзилган, асаблари бузилган. [Акбар- 
хўжа бойвачча:] Етим бўлсаям, қаттиқ дак- 
ки еб, руҳий майиб қилинмаган экан-да. П. 
Турсун, Ўқитувчи. 

МАЙИБЛАНМОҚ Майиб бўлмоқ, маж- 
руҳ, ногирон бўлиб қолмоқ. 

МАИИБЛИК Бахтсиз ҳодисалар туфай- 
ли ёки физик, кимёвий ва биологик омил- 
лар таъсирида шикастланиш натижасида иш 
қобилиятининг қисқа муддат ёки бир умрга 
қисман ёки бутунлай йўқолиш ҳолати. 

МАИИЗ Қуритилган узум. Қора майиз. 
н Болаларнинг қўлларида нон, туршак, ма- 
йиз солинган халтачалар.. Ҳ. Назир, Сўнмас 
чақмоқпар. 

Тут майиз қ. тут 2. Шохида майиз бўлмоқ 

Турмуш қилмай умри ўтган, қариган аёлга 
нисбатан кўлланувчи ибора. Элликбошининг.. 
эр олмай, шохида майиз бўлиб қолган қари 
қизи бор эди. С. Аҳмад, Ҳукм. ..борди-ю, Ла- 
тофатхон дегани суви қочиб, шохида майиз 
бўлган кампирсимон бир хотин бўлса-чи? А. 
Қаҳҳор, Асарлар. 


МАЙИЗДАЙ, -дек с. т. Мулойим, юм- 
шоқ, хушмуомала. Майиздай одам. 

МАИИН 1 Ипакдек юмшоқ ва нозик, 
қўлга мулойим уринадиган. Майин жун. 
Майин соч. Майин газмол. н Шайбонийхон 
бўталоқ жунидан тўқилган майин малла 
жойнамоз четига қайтиб ўтирди. П. Қоди- 
ров, Юлдузли тунлар. 

2 кўчма Ёқимли, мулойим. Майин шаба- 
да. Майин куй. н [Дўндиқнинг] Хаёлчан юз- 
ларида майин табассум пайдо бўлди. Ой- 
дин, Дўндиқцан ҳам ёш экан. Чирилдоқлар- 
нинг майин мусиқаси ҳамма ёқни тўлдирган. 
Ойбек, Танланган асарлар. 

МАЙИНЛАШМОҚ Майин бўлмоқ, 
юмшамоқ. Лой майинлашди. н Тўмариснинг 
овози яна майинлашди. А. Мухтор, Бўронлар- 
да бордек ҳаловат. 

МАЙИШМОҚ 1 Букилмоқ, эгилмоқ 
(асосан қомат ёки оёқ-қўл ҳақида). Амакиси 
унинг елкасидан маҳкам mymdu. Фотима ел- 
касига тош тушгандай майишди. П. Турсун, 
Ўқитувчи. Чап қўлим билан зинапоя қаноти- 
га суянган эдим, белим майишиб кетди. П. 
Қодиров, Уч илдиз. 

2 Қийшаймоқ. Шафтоли майишиб, бу- 
тун танаси билан токнинг сўрисига ёнбош- 
лаган. Ҳ. Нуъмон, Фасллар. Оёғида ипсиз, 
орқаси майишган ботинка. С. Сиёев, Ёруғ- 
лик. 

3 кўчма Тарафини олмоқ; қўллаб-қувват- 
ламоқ. Чол бефарзанд бўлгани учун, уста уни 
ғариб бир одам деб майишар, чол ҳам устани 
ҳурмат қилар эди. О. Ёқубов, Ларза. 

МАИ(И)ИТ [а. сд-о — ўлик, ўлган] кт. 
Ўлик, жасад, мурда. Майитни дафн этмоқ. 
н Олло бировни арз сўрғувчи, бировни 
маййит ювғучи қилиб яратмиш. С. Сиёев, 
Ёруғлик. 

МАИКА [р. майка — «май» сўзидан: ен- 
гил кийим] Енгсиз ич кийим. Майкам шип- 
па баданимга ёпишди. С. Сиёев, Ёруғлик. Ра- 
ҳимнинг сепкил бетлари, дукки пешонаси тер- 
лаб, қизил майкаси шимидан чиқиб кетган 
эди. Ҳ. Назир, Сўнмас чақмоқлар. 

МАИКАЧАН Фақат майканинг ўзида. 
Аёл кишининг қаршисида майкачан.. турга- 
ни учун хижолат бўлиб.. терлаб кетган пе- 
шонасини артиб қўйди. Ў. Ҳошимов, Қал- 
бингга қулоқ сол. 

МАИЛ [а. Jj-o — қиялик; мойиллик; ин- 
тилиш] 1 Кишининг нарса ёки ишга, би- 




рор эҳтиёжини қондиришга бўлган иш- 
тиёқи, қизиқиши, интилиши, ҳаваси; мо- 
йиллик. Унинг мусиқага майли зўр. н Маҳ- 
фузада чеварликка бўлган майл устун чиқди.. 
Т. Аввалов, Шогирд меҳри. 

2 Истак, хоҳиш, рағбат. Етим болаларни 
ўқитишга унинг майли бўлмаса ҳам, бормай 
иложи йўқ экан. П. Турсун, Ўқитувчи. 

3 Эрк, ихтиёр. Ўз майлига қўймоқ. н 
-Ҳар кимнинг майли ўзида, — деди Шарофат 
ва лабини буриб, четга қаради. А. Қаҳҳор, 
Қўшчинор чироқлари. 

4 тлш. Ҳаракатнинг воқеликка бўлган 
муносабатини сўзловчи нуқтаи назаридан 
белгилайдиган грамматик категория. Шарт 
майли. Буйруқ майли. Феъл майллари. 

МАИЛИ юкл. 1 Розилик жавобини бил- 
диради; маъқул, розиман, хўп бўлади. -Ки- 
нога борсам майлими? -Майли. н -Олиб чи- 
қайми? -Майли. Ойбек, Танланган асарлар. 
-Чироқни ўчирмайми? -Майли, — деди Си- 
диқжон. А. Қаҳҳор, Қўшчинор чироқлари. 

2 Нима бўлса бўлар, нима бўлса бўлсин; 
ҳечқиси йўқ. Энди, майли, ўтган ишга сала- 
вот. П. Турсун, Ўқитувчи. Майли, болам, 
майли, эшитсам, сен туфайли эшитибман.. 
А. Қаҳҳор, Қўшчинор чироқлари. 

МАИЛИГА с. т. Майли. Ҳеч пул берма- 
сангиз ҳам майлига, онажон. С. Аҳмад, 
Оқпадар. 

МАИМОҚ Оёқ панжаси нотўгри, қий- 
шиқ. Маймоқ одам. н Ерни шу маймоқ оёғим 
гуллатиб турибди, хўжайин. Ойбек, Танлан- 
ган асарлар. 

МАИМОҚЛИК Оёқ панжасининг қий- 
шиқ бўлиши; маймоқ ҳолат. 

МАИМУН [а. — бахтли, омадли; 

маймун] 1 Тана тузилиши ва қиёфаси одамга 
ўхшаш, сутэмизувчиларнинг юксак ривож- 
ланган туркумига мансуб ҳайвон. Одамси- 
мон маймун. н Эшон ойимнинг юзи.. май- 
муннинг юзига ўхшаган тириш, бадбуруш экан. 
М. Исмоилий, Фарғона т. о. 

2 кўчма с. т. Бадбашара ёки серпардоз 
одам ҳақида. 

3 Мучал йил ҳисобида тўққизинчи йил 
номи. Унинг йили маймун. 

Маймун йили Мучал йил ҳисобида 
тўққизинчи йил (қ. мучал). 

Ҳолига маймунлар йиғлайди Жуда аянч, 
оғир аҳволга тушди. Ўғлингни Мирзакарим 
аканинг илгариги тошкентлик куёви ўлдир- 


ди, мен ўз кўзим билан кўрдим, дейман. Ана 
ундан сўнг хумсанинг ҳолига маймунлар йиғ- 
ласин! А. Қодирий, Ўтган кунлар. 

МАЙМУНЖОН бот. Танаси тиканак 
билан қопланган, ерда чўзилиб ўсадиган, 
нордон, қорамтир-қизил ғуж мевали кўп 
йиллик ўсимлик. 

МАИМУНЧАК шв. Хўжагат. 

МАИНА 1 Чумчуқсимонлар оиласига 
мансуб сайроқи kaiii. Арғувон шохида икки 
майна бир-бирини қувлашиб ўйнайди. Ж. Аб- 
дуллахонов, Ориф. 

2 кўчма Мазах бўлган кимса, кулги, мас- 
хара объекти. 

Майна қилмоқ Масхара қилмоқ, кулги 
қилмоқ. -Бай-бай-бай, бу икковининг юлдузи 
бир-бирига тўғри келганини-чи, — деб баъ- 
зан бувим майна қилиб қўядилар. Э. Раимов, 
Ажаб қишлоқ. 

МАИНАБОЗ 1 Майна боқувчи, майна- 
га ишқивоз киши. 

2 кўчма Қизиқчи, масхарабоз; найранг- 
боз. Шоазимнинг майнабозлиги кўп одамга 
ёқарди. П. Қодиров, Уч илдиз. 

МАЙНАБОЗЛИК 1 Майна боқиш ва 
ўйнатиш. 

2 кўчма Майнабозга хос иш, хатти-ҳара- 
кат (қ. майнабоз 2). Абдураҳим майнабозлик 
қилиб, кулги кўтармоқчи бўлди. «Ёшлик». -Бу 
нима майнабозлик ? — деб одамлар қичқирди. 
Газетадан. 

МАЙНАБОЗЧИЛИК 1 айн. майнабозлик 

2. Йигит Бектемировнинг кўзига қарамай 
қичқирди: -Бунақа майнабозчиликка энди 
тоқатим қолмади! С. Аҳмад, Сайланма. Ҳиз 
олдинига кулди, лекин, кимсан бир идоранинг 
бошлиғи бўла туриб, майнабозчилик қилмаса 
керак, деб гапига қулоқ солди. «Муштум». 

2 Енгил-елпи, осон иш ҳақида. Ҳудрат 
жиддий ҳолда уқтирди: -Ҳашаротни, ўсим- 
ликни текшириш майнабозчилик эмас, оғай- 
ни. Ҳ. Назир, Сўнмас чақмоқлар. 

МАИОНЕЗ [фр. mayonnaise] Тухум са- 
риги, ўсимлик мойи, сирка ва хилма-хил 
зираворларни аралаштириб тайёрланган 
қайла. Салатга майонез қўшмоқ. 

МАИОР [лот. major — катта] Капитан- 
дан бир даража юқори офицерлик унвони 
ва шу унвонга эга бўлган киши. 

МАИПАРАСТ [ф. сшо — майни яхши 
кўрувчи] эск. кт. Ичкиликка берилган киши; 
майхўр. Мен сизнинг пулпараст, молпараст- 

лигингизга чидаб келдим, аммо майпараст, 
маишаптарастлигингизга чидаёлмайман. Ҳ. 
Ғулом, Тошкентликлар. 

МАИРИЛМОҚ шв. Эгилмоқ, букилмоқ, 
мункаймоқ. Энди сўзни Равшанхоннинг эна- 
сидан.. юраги куйиб, майрилиб қолган кам- 
пирдан эшитинг. «Равшан». 

МАИРИҚ шв. Майрилган, мункайган. 
Майриқ чол. н Чўлоқ ва майриқ нимжонлар 
билан шунча ишлаганим етар.. Ш. Рашидов, 
Қудратли тўлқин. 

МАИСА Янги унган ўт-ўлан. Ариқ бўйла- 
рида, қир этакларида ўтган йилги ўтларнинг 
томирларидан нозик майсалар униб чиқа бош- 
лаган. С. Анорбоев, Оқсой. Кузда экилган буғ- 
дой ва арпаларнинг майсалари қора ернинг 
юзини қоплаб, зангори духоба ёпилгандай эди. 
С. Айний, Эсдаликлар. 

МАИСАЗОР Майсалар ўсиб ётган ер, 
майдон. У беихтиёр тўшакдай юмшоқ май- 
сазорга ўтириб қолди. С. Анорбоев, Оқсой. 

МАИТА шв. Қўриқ, бўз ер. 

МАЙТАРМОҚ шв. Дилга озор бермоқ, 
дилни ранжитмоқ. Бу сўзни айтиб, оломон- 
ни қайтарди. Нечаларнинг юрагини майтар- 
ди. «Равшан». 

МАЙХОНА [май + хона] Ичкилик қу- 
йиб сотиладиган, ичкилик ичиладиган жой. 
[Саидий] Ҳоматини ростлади, велосипедни 
етаклаб, кўчанинг у юзига — майхона то- 
монга ўтди. А. Қаҳҳор, Сароб. Не ажабким, 
маст бўлибман кўзларингга термилиб, Етти 
иқлимда бу янглиғ май йўғу, майхона йўқ. Э. 
Воҳидов, Муҳаббат. 

МАИХЎР [ф. — майни кўп ичув- 

чи] Майга берилган, ичкиликхўр, ичкилик- 
боз. Ҳозирги ёшлар ичида қиморбозлар, май- 
хўрларнинг кўпайиб кетганига.. подшо одам- 
ларининг маишату шуҳратга юзтубан кет- 
ганликлари сабаб эканини фаҳмлади. Мир- 
муҳсин, Меъмор. 

МАЙХЎРЛИК Май ичиб кайф-сафо су- 
риш, ичкиликбозлик. Тожибой кабиларга ҳам 
майхўрлик учун алоҳида бир уй ажратилди. 
П. Турсун, Ўқитувчи. 

МАКАРОН [итал. maccheroni] Хамир 
бўлакчалари найча шаклида ясалиб, сўнг 
қуритиб тайёрланган озиқ-овқат маҳсулоти. 
Ҳайнатилган макарон билан котлет келтир- 
дим. С. Сиёев, Ёруғлик. 

МАКЕТ [фр. maquette < итал. macchiette 
— хом қолип, хомаки режа] Лойиҳаланаёт- 


ган бирор объектнинг, одатда, кичрайти- 
риб, баъзан катталаштириб, шартли мате- 
риаллар ёрдамида ишланган нусхаси, мо- 
дели. Кема макети. н Бу анжуманга атаб 
шаҳарни безатиш бўйича макетлар, эскиз- 
лар ва плакатлар тайёр бўлди. Газетадан. 

МАКИЁН [ф. yL^Lo — товуқ, уй парран- 
даси] 1 Мода қуш, парранда. Бедананинг 
макиёни. Ҳирғовулнинг макиёни. 

2 Шундай қушга нисбатли сўкиш, ҳақо- 
ратни билдиради. -Сўзга қулоқ сол, шаллақи 
макиён! — Ёрмат кўзларини найзадай қада- 
ди.. Ойбек, Танланган асарлар. 

МАКИНТОШ [ингл. нам ўтказмайдиган 
матони ихтиро қилган шотланд кимёгари 
Макинтош (Mackintosh) номидан] Нам ўтказ- 
майдиган матодан тикилган енгил пальто. 
Кўчанинг нариги юзидан эгнида қимматбаҳо 
кулранг макинтош.. бир йигит қўлини олдинга 
чўзганча чопиб келарди. О. Ёқубов, Учрашув. 

МАКИЯЖ [фр. maquillage] Юзни турли 
хил косметик (асосан ранг берувчи) воси- 
талар билан бўяш, юзга бошқача тус, ранг 
бериш. Ҳамиджон унинг қовоқ ости ва бўйни- 
даги макияж ҳам яшириб қололмайдиган май- 
да ажишари.. борлигини ичида қайд этиб қўйди. 
А. Ибодинов, «Латофат» дўконидаги қатл. 

МАККА шв. Маккажўхори. Мана, ҳозир 
ҳам макка уқалаяпман-у, қизиқ-қизиқ афан- 
диларни ўйлаб.. ўзимни ўзим кулдириб ўти- 
рибман. X. Тўхтабоев, Беш болали йигитча. 

МАККАЖЎХОРИ Пояси баланд (узун), 
дони сўтасида бўладиган ғалла ўсимлиги ва 
унинг дони. Маккажўхори пояси. Маккажў- 
хори сўтаси. н Ҳассоб отнинг белига ўн беш 
пуд маккажўхори қўйиб, бозорга олиб боради. 
П. Турсун, Ўқитувчи. 

МАККАЖЎХОРИКОР Маккажўхори 
етиштирувчи шахс, хўжалик. 29 январда Ўзбе- 
кистон пойтахт вилояти маккажўхорикор- 
ларининг кенгаши бўлди. Газетадан. 

МАККАЖЎХОРИКОРЛИК Маккажўхо- 
ри етиштириш иши, қишлоқ хўжалигининг 
маккажўхори етиштириш билан шуғулла- 
нувчи соҳаси. Ҳукуматимиз озиқ-овқат про- 
граммасини амалга оширишга астойдил бел 
боғлаб, маккажўхорикорликдаги ўз оталиқ 
ишларини янада яхшилашга интилмоқда. «Гу- 
листон». 

МАККАИСАНО айн. санойи макка қ. сано 

II. Муслим аттордан икки сўмлик маккаиса- 
но олди. X. Султонов, Онамнинг юрти. 





МАККАСОЧИҚ бот. Қовоқсимон палак 
отиб ўсадиган, ҳосили тарракка ўхшаш экин 
ва унинг қозонсочиқ ва мочалка сифатида 
ишлатиладиган ҳосили. 

МАККАСУПУРГИ бот. Поясидан су- 
пурги ясаладиган бошоқли ўсимлик. Осто- 
нада ётган маккасупургини олиб, табуретка 
устига чиқди-да, бўй чўзиб, ўргимчак уясини 
супуриб ташлади. С. Аҳмад, Ҳукм. 

МАККОР [ а. jli-o — айёр, ҳийлагар 
(одам)] 1 Макр-ҳийлага уста; айёр, доғули. 
Маккор одам. Маккор душман. н Маккор 
Ҳомиднинг иблисона дасисаси бир оилани та- 
мом ишдан чиқараёзганким, бу тўғрида ай- 
ниқса сизга сўзлаш ортиқчадир. А. Қодирий, 
Ўтган кунлар. 

2 Макр-ҳийлага асосланган, макрли. 
Душманнинг маккор ва қўрқинчли ниятини 
ойнадай равшан кўрсатган харитадан 
хўрсиниб бошини кўтарди. Ойбек, Қуёш 
қораймас. 

МАККОРА Маккор аёл. Гулжон маҳ- 
рам.. кўпни кўрган, қанча тўраларнинг сир- 
ли ишларини битказган маккора эди. Ж. Ша- 
рипов, Хоразм. 

МАККОРЛИК Маккорларга хос иш, 
хатти-ҳаракат, маккор эканлик. У[Иброҳим 
Султон] ўз бобосига таассуф қиларди — 
қаттиққўллиги, бешафқату маккорлиги би- 
лан номдор эди. Мирмуҳсин, Меъмор. Унинг 
қўрқоқлигини билардим, лекин бунчалик мак- 
корлигини пайқамаган эканман. С. Анорбо- 
ев, Оқсой. 

МАККОРОНА рвш. Маккорларча, мак- 
корлик билан. Маккорона илжаймоқ. Мак- 
корона хатти-ҳаракат. н Мастура кўзла- 
рини маккорона ўйнатиб жавоб берди. Ой- 
бек, О. в. шабадалар. 

МАКЛЕР [ нем . Makler — воситачи, дал- 
лол] Фонд, товар ва валюта биржаларида 
тузиладиган келишувларда даллол; пулли 
воситачилик хизматларини амалга оширув- 
чи ишбилармон (қ. брокер). 

МАКОН [а. — жой, ҳудуд; даража; 

мартаба] 1 флс. Вақтнинг муайян лаҳзасида 
оламни ташкил этган нуқталарнинг ўзаро 
жойлашиш тартибини акс эттирувчи, ма- 
териянинг масофа ва ҳажм билан белгила- 
надиган асосий объектив яшаш шакллари- 
дан бири. 

2 Тураржой, яшаш жойи; маскан, ватан. 
Бирга-бирга маконима борайлик, Сендайин 


мискиннинг кўнглин олайлик. «Ширин билан 
Шакар». Умрим бино бўлди Озарбайжонда, 
Кечди болалигим у гул маконда. М. Шайхзода. 
Улар [уч оғайни ботирлар] тушган тўқайнинг 
нариги томонида бир шернинг макони бор эди. 
«Эртаклар». Отагинангнинг чайласига юр. Сен 
кетгандан бери маконим шу ер. Ҳ. Ғулом, 
Машъал. 

3 Бирор нарса тўпланган ёки кўп бўлган 
жой; кон. Кампирнинг миш-мишларига кўра, 
ажина ва алвастилар макони бўлган бу овлоқ 
жой обод бир сайилгоҳ бўлиб қолди. П. Тур- 
сун, Ўқитувчи. Бағринг кенг, еринг олтин, 
оромбахш, гўзал, обод, Бағрингни, орзуйим бор, 
куйларга макон этсам. Т. Тўла. 

Макон қилмоқ ( ёки этмоқ, топмоқ, тут- 
моқ) Ўзига жой, макон қилиб олмоқ. Сен 
бечора, нотавон кимса — макон қилдинг гул- 
лар юртини. Ш. Раҳмон. Турмуш остонасин 
ҳатлаб ўтдилар, Севги қўрғонида макон эт- 
дилар. М. Алавия. Макон тутсам энди қаерда, 
Қаён бошлар эса иқболим. Э. Воҳидов. 

МАКОНСИЗ Макони, ватани йўқ, бе- 
ватан. 

МАКР [а. — ҳийла-найранг, айёр- 

лик, алдов] Ҳийла-найранг асосига қурил- 
ган иш, хатти-ҳаракат; ҳийла, фириб. Ёв 
макрини ёлғон яширар. Мақол. н Бас, бу 
ҳийлалар, бу макрлар сиздан бошқа кимдан 
топилсин? А. Қодирий, Ўтган кунлар. 

МАКРЛИ 1 Макрдан иборат бўлган, 
ҳийла-найранг асосига қурилган. Макрли 
ниятлар. 

2 Маккор, айёр, доғули. 

МАКРО- [юн. makros — узун, катта] Ўз- 
лашма байналмилал қўшма сўзларнинг би- 
ринчи қисми: а) «катта», «улкан», «катта 
ўлчамли»; б) «катта буюм ва миқцорларни 
ўрганиш ёки ўлчаш билан боғлиқ» маъно- 
ларини билдиради. 

МАКРОИҚЛ ИМ Йирик ҳудудлар ва сув 
ҳавзалари (Ер, географик минтақа, қитъа, 
океан ва б.) иқпими. 

МАКРОИҚТИСОДИЁТ Иқтисодиёт- 
нинг жаҳон ёки йирик бир мамлакат иқти- 
содиёти, умуман миллий хўжаликка оид 
катта миқёсдаги иқтисодий ҳодисалар ва 
жараёнларни ўрганувчи бўлими. Йиғилиш 
ҳамда семинар-кенгаш ишида республика Бош 
вазирининг биринчи ўринбосари, макроиқти- 
содиёт ва cmamucmma вазири.. сўзга чиқди. 
Газетадан. 




МАКРОИҚТИСОДИЙ Макроиқгисоди- 
ётга оид, тегишли. Макроиқтисодий сиёсат. 
Макроиқтисодий таҳлил. н ..асосий мак- 
роиқтисодий кўрсаткичлар тўғрисидаги 
қарорнинг бажарилишини таъминлаш бора- 
сидаги асосий вазифалар муҳокама этилади. 
Газетадан. 

МАКРОКЎРСАТКИЧ Асосий (йирик, 
муҳим) кўрсаткич. Макрокўрсаткичлар, шу- 
нингдек.. барқарорликни акс эттирувчи бош- 
қа кўрсаткичлар янги тизимнинг асоси ҳисоб- 
ланади. Газетадан. 

МАКРОМОЛЕКУЛА [макро.. + молеку- 
ла] ким. Ўзаро кимёвий боғлар билан би- 
риккан минглаб (ўн мингдан юз минггача) 
атомлардан тузилган йирик молекула. 

МАКРОСТРУКТУРА [макро.. + струк- 
тура] Қаттиқ жисмлар (минерал, металл ва 
б.) нинг оддий кўзга ёки лупалар орқали 
кўринадиган тузилиши; макротузилиш. 

МАКРУҲ [а. — ёқимсиз; рад этил- 

ган, истеъмол этилиши лозим кўрилма- 
ган] Мусулмонлар назарида, нопок, ҳаром 
(нарса). Саодат опага кекса хотинлардан 
бири, тўнғиз ҳаром, гўшти макруҳ.. деб 
жирканибди. И. Раҳим, Зангори кема ка- 
питани. 

МАКРЧИ с. т. Маккор, айёр, доғули. 

МАКСИМАЛ [лот. maximus — энг ба- 
ланд, катта; юксак] Энг катта, энг кўп, 
тўлиқ, мукаммал; зид. минимал. Машинанинг 
максимал тезлиги. Иш унумини максимал 
ошириш. 

МАКСИМУМ [лот. maximum — энг кат- 
та (нарса)] 1 Энг кўп миқдор, энг катта, 
энг юқори даража; зид. минимум 1. Тезлик 
максимуми. Ёғин максимуми. 

2 Имкони борича, мумкин қадар тўлиқ. 
Резервлардан максимум фойдаланиш. 

3 Ортиғи билан, кўп деганда. Бу ишга 
максимум икки кун керак. 

МАКТАБ [а. — ўқиш жойи; ёзув 

столи; бўлим, идора] 1 Ўқитувчи раҳбар- 
лигида ёш авлодга савод ўргатиб, уни маъ- 
лумотли қилувчи таълим-тарбия муассаса- 
си. Бошланғич мактаб. Интернат мактаб. 
Ўрта мактаб. Мактабга кирмоқ. Болани 
мактабга бермоқ. н Болага оила ҳам, мак- 
таб ҳам баравар тарбия бериши, одоб-ахлоқ 
ўргатиши шарт. Газетадан. 

Олий мактаб Олий ўқув юртларининг 
умумий номи. Аммо олий мактаб орзуси мен 


учун ёлғиз пуч хаёл бўлса ҳам, ундан воз кеча 
олмадим. Ойбек, Нур қидириб. 

2 Касб, ҳунар, ихтисос ўрганиладиган 
ўқув юрти. Мусиқа мактаби. Шофёрлар мак- 
таби. Ҳунар мактаби. н Тошкент хорео- 
графия мактабининг ташкил этилганига эл- 
лик йил тўлди. «Саодат». 

3 Илм-фан, санъат, адабиёт, ижтимо- 
ий-сиёсий фаолият соҳасида бирор оқим, 
йўналиш. Мактаб яратмоқ. Мактаб ярат- 
ган олим. н Ҳозирги вақтда бемалол бадиий 
таржимада Ойбек мактаби, Абдулла Қаҳҳор 
мактаби, Миртемир мактаби ҳақида гапи- 
риш мумкин. Ғ. Саломов, Таржима назария- 
сига кириш. 

4 Ўрганиш, тажриба орттириш, ўрнак 
олиш манбаи. Ҳаёт зўр мактаб экан, ҳақи- 
қий фикрлар вужудга келаётир. Ойбек, Нур 
қидириб. 

МАКТАБДОР тар. Октябрь тўнтариши- 
дан олдинги даврда хусусий мактаби бўлган 
муаллим. Солиҳ махдум, ўз қаторидаги мак- 
табдор домлаларни асло кўролмас, уларга қар- 
ши юрагида умрлик кек сақлар эди. А. Қоди- 
рий, Меҳробдан чаён. 

МАКТАБДОРЛИК тар. Хусусий мактаб 
очиб, бола ўқитиш. Солиҳ маҳдум ўттиз 
ёшларга борганда, мактабдорлиги ҳам яхши- 
гина шуҳрат топади. А. Қодирий, Меҳроб- 
дан чаён. 

МАКТАБДОШ Бир мактабда бирга 
ўқиган ёки ўқиётган болалар (бир-бирига 
нисбатан). Салимхоннинг хаёли шу лаҳза мак- 
табдош ошнаси Пўлатхон Содиқовга кетди. 
Мирмуҳсин, Умид. 

МАКТАБХОНА с. т. Мактаб ўрнашган 
жой, бино. Шу онда Моҳлар ойим мактабхо- 
надаги болалар ичидан Анварни чақиртириб 
олди. А. Қодирий, Меҳробдан чаён. 

МАКТАБШУНОСЛИК Педагогика фа- 
нининг мактаб ишларини бошқариш асос- 
лари, йўл, шакл, восита, усул ва методла- 
рини ўрганиш билан шуғулланувчи махсус 
соҳаси. 

МАКТУБ [а. <_>уЛ л — ёзилган; хат, нома] 
1 кт. Кимсага, бирор кишига ёзиб юборил- 
ган хат, нома. Мактуб юбормоқ. Мактуб ёз- 
моқ. н Қушбеги ер остидан хотинни кузат- 
ди-да, қўлидаги мактубнинг орқа-ўнгини тек- 
шириб қаради. А. Қодирий, Ўтган кунлар. 
Конверт ичида яна бир мактуб бор эди. И. 
Раҳим, Чин муҳаббат. 




2 Езма равишда баён қилинган мурожа- 
ат; мурожаатнома. 

3 Мурожаат тарзида ёзилган бадиий асар. 
Мактуб жанрига мансуб бу шеър шакл жи- 
ҳатдан Муқимийнинг «Навбаҳор»ини эслат- 
са-да, бунда Ҳамид Олимжонга хос новатор- 
лик яққол кўзга ташланади. «ЎТА». 

МАКТУБЛАШМОҚ кам. қўлл. Бир-бири 
билан хат (мактуб) ёзишмоқ, ёзишиб тур- 
моқ. Кўпларини танийди, кўплари билан мак- 
тублашган. Ойбек, Навоий. 

МАКУЛАТУРА [лот. maculare — ифлос- 
лантирмоқ] Хизматини қилиб бўлган, яроқ- 
сиз ҳолга келган қоғоз, картон, эски газе- 
та, қоғоз чиқиндилари ва умуман, яроқсиз 
нарсалар (қоғоз фабрикаларида иккиламчи 
хомашё сифатида фойдаланилади). Бегмат 
Суннатов райондаги макулатура йиғадиган 
кичик бир идорада оддий хизматчи бўлиб 
ишлайди. Ў. Усмонов, Сирли соҳил. 

МАЛАИ 1 Хўжайин ёки бошқа биров- 
нинг хизматларини бажарувчи киши; хиз- 
маткор. Ҳакимбойвачча учун Йўлчи синалган, 
азамат бир малай ва бир чеккаси қариндош 
эди ҳам. Ойбек, Танланган асарлар. -Ким 
эдинг? Кимсасиз бир етим, бировнинг эшиги- 
да малай эдинг, — деди Элмурод ўз-ўзига. П. 
Турсун, Ўқитувчи. 

2 кўчма салб. Бировнинг манфаати учун 
кўр-кўрона хизмат қилувчи одам; хизмат- 
кор. Ажнабийларга сотилган малайлар мам- 
лакатни таладилар, хонавайрон қилдилар. 
Газетадан. 

МАЛАК [а. ЛТо — фаришта] 1 дин. айн. 
фаришта. [Навоий:] Нечук безовтасан, 
барвақт турибсан? Малак янглиғ ўзинг 
танҳо юрибсан ? Уйғун ва И. Султон, Али- 
шер Навоий. 

2 кўчма Гўзал аёл, нозанин. ..мендаги бу 
ўзгариш манбаи уй ичида ухлагувчи бир ма- 
лак эди.. Сиз эдингиз! А. Қодирий, Ўтган 
кунлар. 

МАЛАКА [а. «ALo — қобилият, истеъ- 
дод; хусусият, одат] Касбни, ишни яхши 
ўзлаштириш натижасида орттирилган таж- 
риба, кўникмалар; маҳорат. Малака ҳосил 
қилиш. Малака оишриш. н Қамбар келиб, 
ўзининг малака орттирган хизматини ба- 
жара бошлагач, Йўлчи қоронғи супадаги 
тақир намат устига чўзилди. Ойбек, Тан- 
ланган асарлар. Жангчилар зарур бўлган 
малакани орттириши биланоқ бетўхтов 


фронтга юборилади, деб тахмин қилган эди. 
А. Қаҳҳор, Олтин юлдуз. 

МАЛАКАЛИ Малакага, тажрибага эга 
бўлган, катта малака орттирган. Малакали 
кадрлар. Ўрта малакали ишчи. Юқори мала- 
кали мутахассис. 

МАЛАХ [ф. £-L> — чигиртка] Булутдек 
ёпирилиб келиб, экинларни еб ташлайди- 
ган чигиртка. 

МАЛАХИТ [юн. malachite < malache — 
гулхайри; тугмачагул] Турли зийнат буюм- 
лари тайёрлагцда, шунингдек, мис олигцда 
хомашё сифатида фойдаланиладиган тўқ 
яшил минерал; мис яшили. 

МАЛИК [а. JlL> — подшоҳ, ҳукмдор] 1 
эск. кт. айн. подшо(ҳ). 

2 Малик (эркаклар исми). 

Чўли малик Катта чўл. Сен, тоғам чўли 
маликда турадилар, деб ўйлаган бўлсанг ке- 
рак-а? Н. Мақсудий, Умидли бола. 

МАЛИКА [а. «ALo] 1 Аёл подшоҳ. Мали- 
касининг ғазабига учраган қул қай даражада 
эс-ҳушидан айрилса.. менинг-да ҳозирги ҳолим 
бунинг юз даража юқорисига етди. А. Қоди- 
рий, Ўтган кунлар. 

2 Подшоҳ оиласига мансуб аёл. [Маж- 
диддин Қулмуҳаммадга:] Шаҳаншоҳ ўзингни 
падар, қизингни малика қилмоқчи.. Уйғун ва 
И. Султон, Алишер Навоий. 

3 Малика (хотин-қизлар исми). 

МАЛИКУЛ-КАЛОМ [а. I о — сўз 

подшоҳи] Ўтмишда юксак қобилият, бади- 
ий-поэтик маҳорат эгаси, шу соҳада етакчи 
мавқе ва обрў-эътиборга эга бўлган шоиру 
адибларга берилган унвон. Мавлоно Лутфий 
ўз замонасининг маликул-каломи эрди. Фор- 
сий ва туркийда беназир эрди. Алишер Наво- 
ий, Мажолис ун-нафоис. 

МАЛИКУШ-ШУАРО [а. J^iJldlLo - 
шоирлар подшоҳи] эск. кт. Ўтмишда Шарқ- 
да энг маҳоратли, ўткир шоирларга берил- 
ган унвон ва саройда шундай шоирга бе- 
рилган амал. 

МАЛИНА [р. малина — тутсимон мева] 
айн. хўжағат. 

МАЛЛА 1 сфт. Жигаррангга мойилроқ 
оч сарғиш ранг. 

2 от Бўзнинг сарғиш ранг бир тури. 
Малла тўн. Малла белбоғ. н Булар учун 
исроф бўлмиш, эсиз, афсус, Бир дока сал- 
лаю ўттиз қарич малла. Ҳамза, Танлан- 
ган асарлар. 




3 шв. Марҳумни қабристонга элтишда 
тобут устига ёпиладиган нарса, мато. 

4 Малла (эркаклар исми). 

МАЛЛАПЎШ Малла бўздан қилинган 

ёпинғич, чойшаб. 

МАЛОИК эск. кт. қ. малоика. 

МАЛОИКА [а. — «малак» с. кўпл.] 

эск. кт. Малаклар, фаришталар. 

МАЛОЛ [а. J^Lo — зерикиш, чарчаган- 
лик; ташвиш] 1 Оғир олиш, оғирсиниш 
ҳисси ёки ҳолати; малоллик. 

Малол келмаса (ёки бўлмаса) Агар бе- 
малол бўлса. Малол келмаса, бир келиб ке- 
тинг. н Ҳозир ишлаш эмас, қўлини кўтариб, 
папироснинг кулини қоқиш ҳам малол келар 
эди. А. Қаҳҳор, Сароб. Малол олмоқ Оғир 
туймоқ, оғир ботмоқ. Шоир малол олгандек 
ижирғаланиб қаради. Н. Аминов, Суварак. 

2 Ташвиш, ғам-ғусса. Кундузи ҳам, ҳатто 
тунлар ҳам, Узоқ мендан ғам, андуҳ, малол. 
Ғайратий. 

МАЛОЛАТ [а. — зерикиш; ташвиш, 

ғашлик] Кўнгил ғашлиги, дилтанглик. Амир 
Душанбега келгач.. унинг [Абдулҳофизнинг] ёш 
қизини олдириб келди, Темуршоҳ қизининг 
ўлгани сабабли кўнглида пайдо бўлган мало- 
латни бартараф қилди. С. Айний, Дохунда. 

МАЛОЛЛИК Малол келадиган ҳолат, 
малол белгиси. Хўрандаларга енгил кўз таш- 
лади. Уларнинг юзида малоллик, довдираш 
белгиларини сезгандек бўлди. С. Сиёев, Аваз. 

МАЛОМАТ [а. d^iL> — таъна қилиш; 
айб тақаш] Бировни ҳақ-ноҳақ ёмонлаб ай- 
тилган гап; мазаммат, таъна. Маломат қил- 
моқ. Маломатда қолмоқ. Маломатга қўймоқ. 
н Тегмасин ногоҳ маломат ўқлари, Сезгиру 
ҳушёр бўл оҳу каби. Ҳабибий. 

МАЛОҲАТ [а. d^.iL> — гўзаллик, ҳусн; 
ёқимлилик] 1 Қоратўридан келган аёлларга 
хос гўзаллик, ёқимлилик. Шу ҳуснинг, шу 
малоҳатинг ва шу латофатинг билан тамом 
меники бўларсан, шундайми? А. Қодирий, 
Меҳробдан чаён. 

2 Малоҳат (хотин-қизлар исми). 

МАЛОҲАТЛИ Малоҳати бўлган, ёқимли. 

МАЛУЛ [а. JjJbo — зерикувчи, чарчаган, 
сабрсиз] эск. кт. Хафа, дилтанг. 

МАЛЪУН [а. j jjJl» — лаънатланган] кт. 
Лаънати, лаънатланган. [Гулнор:] Ҳайси бир 
раҳмсиз, ноинсоф малъун биз турган жойни 
етказганлигини билмайман. Ойбек, Танлан- 
ган асарлар. 


МАЛЯРИЯ [итал. malaria < mala aria — 
ёмон ҳаво] қ. безгак. 

МАЛҲАМ [а. j>„4 j_o — суртма дори; крем; 
бальзам] 1 Сиртдан қўлланадиган хамирси- 
мон ёпишқоқ дори (Ёғлар, каучук, қўрғо- 
шинли тузлар, мум, дори ва б. моддалар 
аралашмасидан таркиб топган қаттиқ масса 
бўлиб, 37°С температурада юмшайди ва те- 
рига яхши ёпишади). Ярага малҳам қўймоқ. 
н У [Ёдгор] дарднинг зўридан гавдасини ҳар 
томонга урар ва Раҳим ёғчига ялинар, жаро- 
ҳатни очиб, ундан малҳамни сидириб олишни 
сўрарди. С. Айний, Дохунда. 

2 кўчма Даво ёки дармон бўладиган ҳар 
бир нарса. Сен ҳам онасиз ўсган экансан, бо- 
лам, «Она» дегин, менинг ҳам тилка-тилка 
бўлган юрагимга малҳам бўлади. А. Мухтор, 
Туғилиш. 

МАМЛАКАТ [а. oiL» — салтанат, дав- 
лат, подшоҳлик] 1 Муайян чегараларга ва 
давлат суверенитетига эга бўлган ҳудуд. Под- 
шонинг хасталиги сабабли мамлакатда тўю 
маъракалар, базмлар тўхтатилган. Мирмуҳ- 
син, Меъмор. Европада қатор демократик 
тузумдаги мамлакатлар пайдо бўлди. Ойбек, 
Нур қидириб. Дўстлик — мамлакат, давлат 
бойлиги, унинг куч-қудрати, дейди халқимиз. 
Р. Файзий, Таъзим. 

2 Географик ҳолати, табиий шароитла- 
ри билан фарқланадиган, ажраладиган жой, 
ҳудуд. Куз ойларида қушлар полопонларини 
учишга, гала билан парвоз қилишга ўргата- 
дилар, сўнг иссиқ мамлакатларга равона бўла- 
дилар. Газетадан. 

3 Мамлакат (хотин-қизлар исми). 

МАМЛАКАТШУНОСЛИК География- 

нинг аниқҳудудлар (материклар, мамлакат- 
лар, йирик минтақалар)ни ўрганувчи тар- 
моғи. 

МАММА бол. Она эмчаги. 

МАМНУ [а. t — тақиқланган, ман 
этилган] эск. кт. Ман этилган, тақиқпан- 
ган, қатағон. Хаёлотни қилди мамну, ўргат- 
ди шавқ, ғайратга. Э. Воҳидов. 

МАМНУН [а. jji-o-o — ўта миннатдор, 
қарздор; бурчли] Кўнгли тўлган, қаноатлан- 
ган, хурсанд, миннатдор. Кутидор ҳар куни 
Юсуфбек ҳожининг мухлисларидан бирининг 
уйида меҳмон ва ҳожининг суҳбатидан мам- 
нун эди. А. Қодирий, Ўтган кунлар. Эргаш 
мамнун жилмайиб, Соттининг елкасига қўли- 
ни ташлади. И. Раҳим, Чин муҳаббат. 




МАМНУНИЯТ [а. ллз у,** — илтифот 
(лилик); миннатдорлик] Кўнгил тўлган, хур- 
санд, мамнун бўлган ҳолат; мамнунлик, 
хурсандлик. Муҳаммадражаб домла бу топ- 
шириқни мамнуният билан қабул қилди. А. 
Қаҳҳор, Сароб. 

МАМНУНЛИК 1 Мамнун эканлик, 
кўнгли тўлганлик. Комилжон экишнинг си- 
фатидан мамнунлигини айтиб.. агрономга 
қаради. Р. Файзий, Чўлга баҳор келди. 

2 айн. мамнуният. Томошабинлар янги спек- 
таклни мамнунлик билан қабул қилдилар. н 
Раиснинг юзида мамнунлик белгилари кўрин- 
ди. С. Аҳмад, Қадрдон далалар. 

МАМОНТ [р. мамонт < пол. mamona] Ер 
геологик тарихининг музлик даврида яша- 
ган, ҳозир насли қуриб кетган филсимон 
баҳайбат ҳайвон. Орол.. тўртламчи даврнинг 
ётқизиқлари билан қопланган бўлиб, бунда 
мамонтлар ва буқаларнинг суяклари топил- 
ган. «Фан ва турмуш». 

МАМОТ [а. — ўлим; ҳаёт сўнги] 

(асосан ҳаёт сўзи билан кўлланади) кт. айн. 
ўлим. Бу кунги кеч Отабек билан Ҳомиднинг 
ҳаёт ва мамот масалаларини ўзининг қора 
қучоғига олган қоронғу бир тун эди. А. Қоди- 
рий, Ўтган кунлар. 

МАН I шв. Мен. Олимхон ака, сиз чора 
кўраверинг.. Ман ҳам ёрдамлашаман. Ойбек, 
Танланган асарлар. 

МАН II [а. — тақиқ, ман қилиш]: ман 

қилмоқ (ёки этмоқ, айламоқ) Тақиқламоқ, 
тўхтатиб қўймоқ, қатағон қилмоқ. 

МАН III [а. (ў-о — 898,56 г га тенг оғир- 
лик ўлчови] эск. Жойига қараб турли қий- 
матга эга бўлган оғирлик ўлчови. 

МАНА 1 олм. Сўзловчининг қўлида ёки 
яқинида турган нарсани, бўлаётган ёки 
бўлиб ўтган воқеа, ҳодисани кўрсатишда 
ишлатиладиган сўз. -Китобинг қани ? -Мана. 
Мана кечаги айтган ўртоғим. н -Мана, 
бекачим, — деди кулиб Тўйбека, — Анови 
кунги ёш меҳмонни сенга мақтасам, аччиқ- 
ландинг, аммо келиб-келиб сени ўшанга бер- 
дилар. А. Қодирий, Ўтган кунлар. Мана, икки 
ойнинг ичида яйдоқ дала юзи ям-яшил ғўза 
ниҳоллари билан қопланди. Газетадан. 

2 Кўрсатиш олмошлари олдида келиб, 
кучайтирув ва таъкид билдиради. Урушга 
орзумандмисиз, мана бу бойвачча укангизни 
олиб жўнай беринг, йўл очиқ. Ойбек, Танлан- 
ган асарлар. 


3 юкл. Алоҳида таъкид билдиради. Йигит- 
ларни элтиб, тўппа-тўғри ўқ тагига ҳайдай- 
дилар, мана, кейин эшитиб қолармиз. Ойбек, 
Танланган асарлар. Мана, бошқарма план 
бўлимида уни роса қизартиришди. С. Аҳмад, 
Бош оғриғи. 

4 Ундов гапда ҳайрат, киноя, таажжуб 
каби маъноларни билдиради. Ана ҳусну мана 
малоҳат! Мана бамаънилик! Мана илму қоби- 
лият! Мирмуҳсин, Меъмор. 

МАНАВИ с. т. [асли мана бу] олм. Мана 
бу, ушбу. Манави бола. Манави китобни 
ўқинг. 

МАНАП тар. 20-асрнинг 20-йилларига- 
ча қирғизларда олий феодаллар табақасига 
мансуб киши. 

МАНАТ Туркманистоннинг асосий пул 
бирлиги (1993 йилдан). 

МАНБА [а. — бошланиш; ибтидо] 1 

геогр. Дарёларнинг бошланиш жойи. 

2 Бирор нарса олинадиган, чиқадиган 
ёки ишлаб чиқариладиган жой, қурилма ва 
ш. к. Хомашё манбаи. Газ манбалари. Электр 
манбаи. н [Бу ерлар] Ширин-шакар мева- 
лар ва қовун-тарвуз маконига, арпа-буғдой, 
макка ва сабзавот манбаига айланади. С. Ка- 
роматов, Сўнгги бархан. 

3 кўчма Бирор нарса, иш-ҳаракат ва ш. к. 
нинг юзага келиши, фаолият учун асос- 
омил бўлган нарса; сабаб. Илмсизликни но- 
чорлик ва ношудлик, алам ва ситам, хўрлик 
ва бахтсизлик манбаи дейишади. Ф. Мусажо- 
нов, Ҳиммат. 

4 Илмий тадқиқот ишлари учун асос 
бўлган асар, ҳужжат ва ш. к. Бу [«Ҳиндистон 
сафарномаси»] Ҳиндистон билан Ўрта Осиё 
халқлари ўртасидаги қадимий алоқаларни 
ўрганишда фойдали манбадир. Газетадан. 

МАНБАШУНОСЛИК Тарихий манба- 
ларни излаб топиш, қайд этиш, тўплаш, 
ўрганиш ва илмий муомалага киритиш на- 
зарияси ва амалий усуллари ҳақидаги фан 
(тарих ва адабиётшуносликда ёрдамчи фан 
ҳисобланади). 

МАНГ «Ма» сўзининг ҳурмат ва кўп- 
лик шакли. Манг, ишонмасангиз, ҳидлаб кў- 
ринг. X. Тўхтабоев, Ширин қовунлар мам- 
лакати. 

МАНГЛАИ [мўғ. магнай — пешона; ол- 
динги] 1 айн. пешона 1. Унинг [Ғани ота- 
нинг] қошлари чимирилиб, серажин манглайи 
тағин ҳам тиришди. Ҳ. Ғулом, Машъал. 




2 айн. пешона 2. ..ўзига тасами берди: «Ҳар 
ким манглайга ёзилганини кўради». К Яшин, 
Ҳамза. Уф-ф.. Нетай, оға, манглайим қора 
экан. С. Сиёев, Ёруғлик. 

МАНГО [малайяча] Жанубий Осиёнинг 
тропик ўрмонларида ўсадиган доимо яшил 
дарахт (Айрим турларининг овалсимон ши- 
рин хушбўй меваси шундайлигича ёки туз- 
ланган ҳолда овқат сифатида ишлатилади). 

МАНГУ кт. Абадий, умрбод. У[Гулнор] 
то сўнгги нафасигача меҳнат, машаққат, 
азоб ичида кечирган бу дунёдан кўзларини 
мангу юмгунча уни, Йўлчини эслагандир. Ой- 
бек, Танланган асарлар. 

МАНГУЛИК кт. Абадийлик, абадият. 
Мангу ҳаёт нимада асли? Борми ўзи чексиз 
мангулик ? Тўлқин. Ўйлай — мангуликнинг бу 
ойнаи жамолида Ким қоларкан севгидай аба- 
дий ва суюкли. А. Орипов. 

2 сфт. айн. абадий. Муталнинг боши шилқ 
этиб, лойхонага тушди-да, мангулик уйқуга 
кетганлиги маълум бўлди. А. Қодирий, Ўтган 
кунлар. У — менинг ҳеч битмас қуёшим. У — 
менинг мангулик қуёшим. «Гулдаста». 

3 Мангу эканлик. Кимки қуёш ҳарорати- 
нинг мангулигин ҳис қилмоқчи бўлса, уни ҳам 
диёримдан топади. Шукрулло, Жавоҳирлар 
сандиғи. 

МАНГУС айн. мангуста. Майдонда най- 
рангбоз кобра билан мангуснинг жангини 
кўрсатмоқда. Ойбек, Нур қидириб. 

МАНГУСТА \фр. mangous < исп.] зоол. 
Жанубий Осиё ва Африкада яшайдиган кич- 
кина, сутэмизувчи йиртқич ҳайвон (айрим 
заҳарли илонларнинг кушандаси). 

МАНДАРИН I [исп. mandarin] 1 Жану- 
бий мамлакатларда ўсадиган бир турли цит- 
рус ўсимлиги ва унинг тўқ сариқ рангли, 
териси юпқа, хушбўй меваси. 

МАНДАРИН II [порт. mandarin < санск. 
mantrin — маслаҳатчи] Хитойнинг феодализм 
давридаги давлат арбобларига европаликлар 
томонидан берилган ном. 

МАНДАТ [лат. mandatum — топшириқ] 
Бирор шахснинг ваколатини, муайян фао- 
лият ёки нарсага ҳуқуқини тасдиқловчи рас- 
мий ҳужжат. Депутатлик мандати. Қўлга 
мандат бермоқ. 

Мандат комиссияси Съезд, қурултой, 
конгресс, конференция, сессия ва ш.к. да 
иштирокчиларнинг ваколатини текширув- 
чи ҳайъат. 


МАНДОЛИНА [итал. mandolino] Тўрт 
жуфт сим тори бўлган чертма мусиқа асбо- 
би. Мандолина чалмоқ. 

МАНЁВР [фр. manoeuvre < manu operor 
— қўл билан ишлайман] 1 ҳарб. Қўшин ёки 
флотнинг душманга зарба бериш мақсади- 
да энг қулай вазиятни эгаллаш учун қила- 
диган ҳаракати; қўшин ёки флотнинг так- 
тик машғулоти, машқпари. Манёвр ўтказиш 
тактикаси. н Фақат яхши ўйланиб тузил- 
ган манёвр билангина душман қаршилигини 
синдира олдик. Н. Сафаров, Оловли излар. 

2 т. й. Станцияда поезд улаш учун па- 
ровоз ва вагонларни у йўлдан бу йўлга кўчи- 
риш. Далага ёйилган тракторлар, темир йўл 
станцияларида манёвр қилаётган паровоз- 
лардай, гуруллашиб ҳаракат қилмоқда. С. Ай- 
ний, Қуллар. 

3 Самолёт, кема ва ш. к. нинг тўсиққа 
ёки душманга чап бериш учун ўз йўнали- 
шини ўзгартиб қиладиган ҳаракатлари. Бу- 
тун баталъон самолётнинг тепаликни қиди- 
раётганини билди, душман зенитига чап бе- 
рибманёвр қилаётганини тушунди. И. Раҳим, 
Чин муҳаббат. 

МАНЕЖ [фр. manege < итал. maneggio] 
Циркда ўйинлар ўтказиладиган, кўрсати- 
ладиган махсус жой, майдон. Манежда Ак- 
ром Юсупов икки-уч шериклари билан ўйин 
кўрсатарди. С. Абдуқаҳҳор, Санамай сак- 
киз дема. 

МАНЕКЕН | фр. mannequin < голл. man- 
nekijn — одам] Кийимни ўлчаб кўриш ёки 
намойиш қилиш учун одатда одам бўйи ба- 
раварида ёғоч ёки пластмассадан ишланган 
фигура, ҳайкал. 

МАНЖАЛАҚИ 1 Ҳеч кимга сўз бермай- 
диган, жанжалкаш, шаллақи (асосан аёл- 
лар ҳақида). Манжалақи хотин. н Мен унга 
манжалақи парихон отиннинг гапини гапи- 
риб юрибман. А. Мухтор, Опа-сингиллар. 

2 Нотўғри йўлга кирган; бузуқ (аёллар 
ҳақида). ..бу манжалақи бир бало қилган, ўзига 
иситиб олган бўлса ажаб эмас. А. Қаҳҳор, 
Қўшчинор чироқлари. Агар шўрлик тирик 
бўлганида, бу манжалақининг кўзларини ўйиб 
оларди. Мирмуҳсин, Умид. 

МАНЖАНИҚ [ а. — тошотар 

қурол] тар. Тош отадиган қадимий уруш 
қуроли. Манжаниқлардан тинмай тош отиб, 
катта ёйларданўқ ёғдиришди. М. Осим, Кар- 
вон йўлларида. 




МАНЖЕТ(А) [фр. manchette — енгча < 
лот. manus — қўл] 1 махс. Эркаклар ва аёл- 
ларнинг турли бичимдаги кўйлаклари енгига 
тикилган ёки қадалган қайтарма қисм. 

2 тех. Машина, механизмлар бирикма- 
ларида: суюқликнинг бир бўшлиқцан ик- 
кинчисига оқиб (сизиб) ўтишига тўсқин- 
лик қилувчи, тери ёки резина ҳалқа шак- 
лидаги зичловчи деталь. 

МАНЗАРА [а. _>_ki_o — кўриниш, панора- 
ма; кузатиш маскани] Кўзга ташланиб тур- 
ган ёки тасаввур этиладиган кўриниш, тас- 
вир. Табиатнинг гўзал манзаралари. н [Ота- 
бек] Ўзининг очиқ кўзи, ўткир зеҳни орқали 
бундай ўзбошимчалик орқасидан мудҳиш фа- 
локатли манзаралар кўрар.. эди. А. Қодирий, 
Ўтган кунлар. 

МАНЗАРАЛИ Кўриниши гўзал, киши- 
ни мафтун этадиган. Табиатнинг манзарали 
ерлари. н Болтабоев шинамгина уйининг 
олдига мевали, манзарали дарахтлар, гуллар 
экди. «Ўзбекистон қўриқлари». 

МАНЗИЛ [а. — маскан; тураржой; 

уй, хонадон] 1 Сафарда, йўлда тўхтаб ўти- 
ладиган, қўниб туриладиган ёки етиб бо- 
риш мўлжалланган жой. Бир неча минутдан 
кейин қиз билан йигит манзилга яқинлашди- 
лар. С. Айний, Дохунда. Шаҳристонга ҳозир- 
гина кириб келдим. Тунамоққа манзил истай- 
ман. Қ. Мирзо, Олам гўзал. 

2 кўчма Кураш, ҳаракат натижасида эри- 
шилиши мўлжалланган марра. Манзилга 
яқинлашган сари, сезгимиз ўткир, қиличимиз 
кескир бўлиши лозим. Уйғун, Навбаҳор. 

3 Йўлнинг бир тўхташ жойидан иккин- 
чи бир тўхташ жойигача бўлган масофа. Бир 
манзил, икки манзил йўл юриб бораётир эди, 
олдидан бир кампир чиқди. «Равшан». 

4 Тураржой, истиқоматгоҳ. Бирдан паст- 
дан, тоғ қазувчилар манзилидан шодиёна қич- 
қириқлар кўтарилди. М. Исмоилий, Фар- 
ғона т. о. 

МАНЗИЛАТ [а. cJ — даража; мавқе; 
ҳолат] эск. кт. Мавқе; қадр-қиммат. [Тўла- 
хон:] Эй худо, учиб юрган паррандача қурб, 
манзилат бермас экансан, нима учун хотин- 
қизларни яратдинг. Ҳамза, Паранжи сирла- 
ри. Ичкари, ташқари.. ҳовлида ўсган Ўринбой 
қалъачи қизининг кўзида русча уйларнинг нима 
манзилати бор? С. Айний, Қуллар. 

МАНЗИЛГОҲ 1 айн. манзил 1, 4. Чўлқу- 
вар инженер ва архитекторларимиз бир вақт- 


лардаги сардобсишр ўрнида сўлим манзилгоҳ- 
лар, янги кент ва шаҳарлар барпо этмоқда- 
лар. Газетадан. 

2 тар. Ибтидоий жамиятда уруғ жамоа- 
ларининг вақтинча турадиган жойи, мас- 
кани. 

МАНЗИЛХОНА шв. Меҳмонхона, мусо- 
фирхона. 

МАНЗИРАТ [а. — меҳмонхона; 

қабул хонаси] Такаллуф, мулозамат. -Раҳ- 
мат, Олимжон ака. Ман уйга борай, — 
Ҳакимбойвачча таклифни оддий манзират деб 
билгани учун кетмоқчи бўлди. Ойбек, Тан- 
ланган асарлар. Бу манзиратлардан ўнғайсиз- 
ланган ака тезроқ кетиш тараддудига туш- 
ди. Э. Аъзам, Жавоб. 

МАНЗУМ [а. f. j h'. о — тузилган, таш- 
кил топган; назм] эск. кт. Назм билан ёзил- 
ган, шеърий. Манзум китоб. 

МАНЗУМА [а. — шеърий асар- 

лар; тизим] эск. кт. Назм билан ёзилган асар; 
шеърий асар. Ўрда жарчиси бозор ва уриниш 
жойларда тўхтаб: -Айюҳаннос! Билмаган 
билсин, эиштмаган эшитсинманзумаси 
билан жар солиб юрар эди. А. Қодирий, Меҳ- 
робдан чаён. Мен ўшанда очерк ўрнига уч боб- 
дан иборат шеър ёзган эдим, уни на достон, 
на баллада деб бўлади, шунчаки манзума. Ҳ. 
Ғулом, Замин юлдузлари. 

МАНЗУР [а. j j U „ — кўринадиган; кўзда 
тутилган; истиқбол] Кишиларга маъқул 
бўладиган, ёқадиган, ёқиб тушадиган. Одоб- 
ли бола элга манзур. Мақол. н Кўпчиликка 
манзур шеъринг, хизматинг. Ҳабибий. 

Манзур қилмоқ (ёки этмоқ) 1) ёқтир- 
моқ, маъқул топмоқ, маъқул қилмоқ. Ёзиб 
манзур асарлар халқ учун, сен борлигинг бил- 
дир, Агар халқ қилса манзур, халққа миннат- 
дорлигинг билдир. С. Абдулла; 2) маъқуллат- 
моқ, маъқул қилмоқ. Совғани хонга манзур 
қилиб, Афанди қуюқ инъом олиб, ўрдадан чи- 
қиб кетди. «Латифалар». 

МАНИЙ [а. ] биол. Эркакларнинг 

жинсий безидан ажралиб чиқадиган суюқ- 
лик; сперма. 

МАНИКЮР [фр. manicure < лот. manus 
— қўл + curare — парвариш, ғамхўрлик қил- 
моқ] Қўл тирноқпарини қирқиб, текислаб 
ва бўяб безатиш. Бармоғини маникюр қилиб 
юрадиган шаҳарлик қизлар пахта тергани 
келса-ю, сизларнинг ойимчаларингиз уйда 
ўтиришса.. «Муштум». 




МАНИПУЛЯЦИЯ [фр. manipulatio < лот. 
manipulus — ҳовуч < manus — қўл] Ноқону- 
ний операция; фаол савдо фикрини уйғо- 
тиш ёки олди-сотдида қимматли қоғоз ба- 
ҳосини тушириш ёки ошириш учун олди- 
сотди қилинган қимматли қоғоз. 

МАНИФЕСТ [лот. manifestum — чақи- 
риқ, даъват < manifestus — ошкор, очиқ- 
ойдин] 1 Ҳукуматнинг жуда муҳим сиёсий 
воқеа муносабати билан халққа қилган ёзма 
мурожаати. 

2 Бирор партия ёки ижтимоий ташки- 
лотнинг дастур тарзидаги ёзма мурожаати. 
Тинчлик манифести. 

МАНКУҲА [а. <l=>. ^£з_о — никоҳланган, 
никоҳдаги (хотин)] эск. кт. Никоҳдаги хо- 
тин, шаръий хотин, жуфти ҳалол. 

МАНМАН Ўзини катта тутадиган, бо- 
сар-тусарини билмай қолган; такаббур. Ман- 
ман одам. Камтарга — камол, манманга — 
завол Мақол. н У илгариги «манман» То- 
жибой эмас: хийлагина ҳовурдан тушган ва 
анчагина мулойимлашиб қолган эди. П. Тур- 
сун, Ўқитувчи. 

Манман (ёки манаман) деган Машҳур, 
энг олдинги, донгдор. Хиванинг манман де- 
ган бойларидан пул топиш сирларини ўрган- 
дим. Ж. Шарипов, Хоразм. Бунақа занжир- 
ни янга тугул, қишлоғимиздаги манман де- 
ган темирчи ҳам узолмайди. «Ёшлик». Кўча- 
га чиқсам, манман деган йигитлар ҳусним- 
га маҳлиё бўлади. «Муштум». Кўқоннинг ма- 
наман деган бойларидан Миразимжон бой- 
ни ўлдиртириб, сир очилаётганда.. хўжа- 
кўрсинга Эргашга жазо бердирди. К. Яшин, 
Ҳамза. 

МАНМАНЛИК 1 Ўзини катта тутишлик; 
манман эканлик; кибр. Мақтанчоқлиги, ман- 
манлиги туфайли кўплар ёқтирмайдиган ен- 
гил табиатли Мурзин келиб қолди. Шуҳрат, 
Шинелли йиллар. 

2 Манман одамларга хос хусусият, иш, 
хатти-ҳаракат. Бундай мақолларда ахлоқ ва 
одатларга зид бўлган хусусиятлар: текинхўр- 
лик, манманлик, исрофгарчилик.. каби одат- 
лар қаттиқ қораланади. «ЎТА». Уни [одамни] 
тамом қиладиган кушандаси ҳам манманли- 
гу маишату шуҳраптарастлик. Шукрулло, 
Жавоҳирлар сандиғи. 

МАНМАНСИРАМОҚ Манманликка 
берилмоқ. Одамларга яхшилик тилаш, қилиш 
ҳазратнинг одатига айланиб қолган. Бироқ 


шундай манмансираш ҳам унинг одати. Ш. 
Холмирзаев, Қил кўприк. Камтар бўламан.. 
манманликка берилиб кетмайман. X. Тўхта- 
боев, Ширин қовунлар мамлакати. 

МАННИИ [р. манна < юн. manna — ов- 
қат, озуқа]: манний ёрмаси Буғдой мағзи- 
дан тайёрланган майда ёрма. Манний бўтқа 
Манний ёрмасидан тайёрланган бўтқа (пар- 
ҳез таомлардан бири). 

МАНОЛ [а. Jl3_o — қўлга киритиш, эри- 
шиш; ҳадя] кт. Туҳфа қилиб олинган ёки 
берилган нарса; туҳфа. 

МАНОМЕТР [юн. manos — зич эмас, 
сийрак + metreo — ўлчайман] Дамланган 
буғ, газ ёки суюқлик босимини ўлчайди- 
ган асбоб. 

МАНОР [а. — нур, ёғду манбаи; 

маёқ] кт. Манора, минора. Ўртада подадай 
сурилди халқ, Фуқаро боишдан ясалди манор. 
Туйғун, Шеърлар. 

МАНОРА [а. ojL д_о — маёқ; минора] эск. 
айн. минор(а). Масжид манорасида мунгли 
азон товуши эшитилди. А. Қодирий, Ўтган 
кунлар. 

МАНОТ I с. т., шв. Сўм. Бир манот. н 
Карвонбошини олдига чақириб: -Генералга 
қирқ минг манот ҳадя қилинсин, — деб амр 
қилди. Ж. Шарипов, Хоразм. 

МАНОТ II [а. С)1л_о — қадимги арабларда 
санам, маъбуда номи] дин. Араблар ислом- 
дан илгари сиғинган санам — маъбудалар- 
дан бири (яна қ. лот I). 

МАНОҚИБ [а. <_AL_o — фазилатлар, аф- 
залликлар; тақдирга лойиқ хизмат] эск. кт. 
Бир кишининг фазилат ва мартабасини 
мақтаб ёзилган рисола. Кўргазмада Осиё ва 
Африка ёзувчиларининг 2500 дан ортиқ асар- 
лари: энг қадимги маноқиблардан тортиб энг 
замонавий асарларгача намойиш қилинади. 
Газетадан. Куруқ маддоҳликдан на ҳожат. 
Асл шоирга маноқиб муносибми? С. Сиёев, 
Ёруғлик. 

МАНПАР Узма хамирдан устига гўшт, 
пиёз қиймаси, тухум кабилар солиб тайёр- 
ланган суюқовқат. ..мингбоши, додхоҳ, қози- 
аъламларнинг.. ёш келин-қизлари Ниёзохун- 
нинг лағмон, манпарларига роса ўрганишган. 
К. Яшин, Ҳамза. 

МАНПАСИ [р. монпансье < фр. Montpen- 
sier — Франциядаги графлик номи] Қоғозга 
ўралмаган майда шаффоф ранг-баранг дан- 
дон конфета; обаки. 






МАНСАБ I [a. — иш, амал, аҳ- 

вол, ҳолат] 1 Масъул вазифа; амал, лаво- 
зим. Ўз мансабидан фойдаланмоқ. Мансабдан 
тушмоқ. н Мулла Абдураҳмон Қуқон сафа- 
рига ҳозирланаркан, кўнгли Ҳўқонда ўзини 
кутиб турган уламолик шуҳратига, муфти- 
лик, қози ва аъламлик мансабига ошиқар эди. 
А. Қодирий, Меҳробдан чаён. 

2 с. т. Ўзини кўрсатиш учун қилинади- 
ган ёки ўзига маъқул иш, ҳаракат. Манман- 
лик у кишига бир мансаб. 

Мансабга минмоқ (ёки ўтирмоқ) Амалга 
тайинланмоқ, бирор амални, вазифани 
эгалламоқ. У жуда катта мансабга минган- 
дай ён-верига қарагиси келмайди. П. Турсун, 
Ўқитувчи. 

МАНСАБ II геогр. Дарёнинг кўл, денгиз 
ёки бошқа дарёга қуйиладиган жойи. Ҳар бир 
катта дарёнинг мансаби бўлади. «Ўқиш ки- 
тоби». 

МАНСАБДОР Бирор мансабга, лаво- 
зимга эга бўлган; амалдор. Мансабдор шахс. 
н Ушбу ҳукмимизни ерига еткизишда суст- 
лик қилган мансабдор бизга итоатдан бош 
тортган ҳисобланиб, энг қаттиқ жазомизга 
маҳкум қилинур. А. Қодирий, Ўтган кунлар. 
..мансабдор шахслар амирзода Иброҳим Сул- 
тоннинг рухсати билан шаҳардан чиқа олиш- 
лари мумкин эди. Мирмуҳсин, Меъмор. 

МАНСАБЛИ айн. мансабдор. 

МАНСАБПАРАСТ Мансабга интилади- 
ган, мансабни яхши кўрадиган. Мансабпа- 
раст одам. н Ёлғиз ўз манфаати йўлида, 
бир-бирини еб, ичган мансабпараст.. йўқол- 
май туриб, бизнинг одам бўлишимизга ақлим 
етмай қолди. А. Қодирий, Ўтган кунлар. 

МАНСАБПАРАСТЛИК Мансабни яхши 
кўриш, мансабга интилиш. Биз кадрларни 
тўғри тарбиялаш манфаатларини кўзлаб, 
мансабпараспьтк кўринии/ларига қарши қатъ- 
ий кураш олиб боришимиз керак. Газетадан. 

МАНСАБСИЗ Мансаби йўқ, амали йўқ. 

МАНСУБ [а. v j « — тегишли; алоқа- 
дор] Қарашли, тегишли, тааллуқли, оид, 
кирадиган. Умуртқалилар синфига мансуб 
жонивор. Галогенларга мансуб элемент. 
Юқори табақага мансуб одам. н Девонбе- 
гилар авлодига мансуб бўлган.. Шерназарбой 
Исломхўжани ич-ичидан ёмон кўрар, азалдан 
адовати бор эди. Ж. Шарипов, Хоразм. 

МАНСУБИЯТ [а. сд j j л — қариндош- 
лик; алоқадорлик] кт. Мансублик, оидлик, 


тааллуқдорлик. Гарчи сизнинг қипчоқ қавми- 
га мансубиятингиз бўлса ҳам, Мусулмонқул- 
ни ҳайдашда бизга унутмаслик хайрихоҳлик- 
лар ва хизматлар кўрсатдингиз. А. Қодирий, 
Ўтган кунлар. 

МАНСУБЛИК 1 Мансуб ҳолат. Синфий 
мансублик. 

2 Мансуб эканлик. ..қайси халқ, миллат, 
динга мансублигини суриштирмай, барчани 
баравар кўришларини жўшиб гапирди. К. 
Яшин, Ҳамза. 

МАНТИ [хит. мян — хамир + ти — гўшт] 
Гўшт ва пиёз қиймасини хамирга тугиб, 
қасқонда пишириладиган овқат. Чучвара 
нима экан, Сидиқжон ака, ёғли манти қилиб 
бераман. Хамири юпқароқ бўлсинми, қалин- 
роқ? А. Қаҳҳор, Қўшчинор чироқлари. 

МАНТИПАЗ Касби манти пишириш 
бўлган ёки манти пиширишни яхши била- 
диган киши. Мантипаз елкасини қисиб, лағ- 
монпазни кўрсатди. «Саодат». 

МАНТИҚ [а. — нутқ, тил; сўзлаш; 

логика] 1 Тўғри тафаккур юритишнинг асо- 
сий қонунлари ва шакллари ҳақидаги фан. 
Насриддин Тусий.. жабр, тиб ва мантиқ на- 
зарияси билимларининг бошқа соҳалари бўйи- 
ча ҳам кўпгина китоблар ёзган. Мирмуҳсин, 
Меъмор. 

2 Гап, фикр, ҳаракат ва ш. к. нинг ақлга 
монандлиги, асослилиги. Хотинининг бу гапи 
Бўтабой аканинг жон-жонидан ўтиб кетди, 
лекин бундаги кучли мантиқ тилини боғла- 
ди-ю, ҳеч нарса деёлмади. А. Қаҳҳор, Қўшчи- 
нор. Студентлар ҳам қизиқ-да. Бир-бирла- 
рига ҳеч ақлга сиғмайдиган, мантиққа тўғри 
келмайдиган лақаблар қўйишади. Ф. Мусажо- 
нов, Ҳиммат. 

3 Ички қонунийлик, қонуният. Недир, 
недир ҳаёт мантиқи? Ўсиш, қариш қонуни 
нега? М. Шайхзода. Мантиқ талаби шуэрур, 
шоҳим. С. Сиёев, Ёруғлик. 

МАНТИҚАН [а. I» U * — мантиқ бўйича, 
асосида] рвш. Мантиқ нуқтаи назаридан, 
мантиқ жиҳатидан (қ. мантиқ 2, 3). Аҳмад 
ўртоғининг ўз фикрини мантиқан тўғри ва 
аниқ асослаб бераётганлигидан ҳайратланиб 
ўтирар эди. Ф. Мусажонов, Ҳиммат. 

МАНТИҚИЙ [а. Jk ki л — мантиққа асос- 
ланган, мантиқ бўйича] 1 Мантиққа оид, 
мантиқ жиҳатидан; қонуний, асосли. Кўриб 
турибсизки, ҳар иккала хат ўртасида ман- 
тиқий боғлиқлик бор. Ў. Ҳошимов, Қалбингга 
қулоқ сол. 




2 Мантиққа асосланган. Мантиқий хуло- 
са. н Мантиций фикрларим, ўйларим хуро- 
фий-диний масалалардан устун келди. Ойбек, 
Нур қидириб. 

МАНТИҚИЙЛИК Мантиқ, мантиқий 
асос; қонунийлик, асослилик. Театрларда 
тил ва талаффуз масаласини тўғри йўлга 
қўймай туриб, мантиқийлик, подтекст (сўз 
замири).. каби асосий ва ҳал қилувчи фикрлар 
тўғрисида сўзлашга ўрин қолмайди. С. Искан- 
даров, Театрда тил ва талаффуз. 

МАНТИҚЛИ Мантиққа эга бўлган, ман- 
тиққа асосланган; асосли. Мантиқли гап. 
Мантиқли ҳаракат. 

МАНТИҚСИЗ Мантиқи, маъноси йўқ, 
бемаъни; асоссиз. Мантиқсиз гап. Мантиқ- 
сиз савол. н Хаёллари мантиқсиз, алғов-дал- 
ғов туш каби мубҳам эди. С. Кароматов, 
Сўнгги бархан. 

МАНТИҚСИЗЛИК 1 Мантиққа, маъно 
ва мазмунга эга эмаслик; асоссизлик. Буяса- 
ма гапларнинг мантиқсизлиги отамга маъ- 
лум бўлса керакки: -Унинг гапларини эсинг- 
дан чиқаргандирсан? — деб сўради. С. Айний, 
Эсдаликлар. 

2 Мантиқсиз иш, ҳаракат, гап ва ш. к. 
Мен ўзимча шундай мулоҳазалар қилиб, мул- 
лаларнинг у гапларини ғаразгўйлик, мантиқ- 
сизлик ва кулгили деб билар эдим. С. Айний, 
Эсдаликлар. 

МАНУФАКТУРА [лот. manufactura < 
manus — қўл + facere — бажармоқ] 1 Қўл 
кучи ва ҳунармандчилик техникаси асоси- 
да меҳнатнинг тақсимланишини характер- 
ловчи ишлаб чиқариш шакли. 

2 Газлама, газмол, мато. Қумри онасидан 
Таманнонинг мануфактура базасида ишлаёт- 
ганлигини эшитиб, ҳангу манг бўлиб, лабини 
тишлади. Мирмуҳсин, Қумри ва Таманно. 

МАНФААТ [а. г, л — фойда, даромад] 
Моддий, маънавий, жисмоний ва б. жиҳат- 
дан (кўриладиган) фойда, наф. Манфаат 
топмоқ. Манфаат кўрмоқ. Бу ишдан ҳеч ман- 
фаат кўрмадим. Доридан яхши манфаат топ- 
дим. н [Дадавой:] Халқ йўлида жонни аямас- 
лик даркор. Ўз манфаатимиздан халқ ман- 
фаатини юқори қўяйлик. Уйғун, Навбаҳор. 

МАНФААТДОР Бирор ишдан манфаа- 
ти бор, манфаати бўлган. Бизда маҳсулот 
чиқаришни кўпайтиришдан ҳамма манфаат- 
дордир. н Ғуломжон ҳақиқатни аниқлашда 
ўзидан кам манфаатдор бўлмаган бойваччага 


ер остидан разм солиб турди. М. Исмоилий, 
Фарғона т. о. 

МАНФААТЛИ Манфаати, фойдаси бор; 
фойдали. Манфаатли иш. 

МАНФААТПАРАСТ Шахсий манфаати- 
нигина кўзловчи. Ўз-ўзидан маълумки, худ- 
бин, манфаатпараст кимсада оилага меҳр- 
муҳаббат бўлмайди. Газетадан. 

МАНФААТСИЗ Манфаати, фойдаси 
йўқ; бефойда, фойдасиз. 

МАНФИЙ [а. j". « — бадарға қилинган; 

рад этилган; салбий] 1 мат. Нолдан кичик. 
Манфий сон. 

2 физ. Заррачалари электрондан иборат 
бўлган. Манфий заряд. Манфий электрод. 

3 кам қўлл. Ёмон белгили; салбий. Унга 
[Авазга] мусбат воқеа ҳам, манфий воқеа ҳам 
тез таъсир қилар, нохуш воқеадан ҳам, завқ- 
ёб ҳодисадан ҳам дарҳол қалби жунбишга кела 
бошларди. С. Сиёев, Аваз. 

МАНФУР [а. — нафратга йўлиқ- 

қан, лойиқ] кт. Кишини нафратга келти- 
рувчи, нафратга лойиқ; жирканч. Манфур 
душман. н Бутун дунё хотин-қизлари учун 
«уруш» деган сўздан манфурроқ сўз йўқ. Га- 
зетадан. 

МАНШУР [а. — халққа эълон 

қилинган, тарқатилган; дастурий ҳужжат, 
мурожаатнома] Муайян дастурга эга бўл- 
ган, тантанали суратда эълон қилинган 
ҳужжат, мурожаатнома, манифест. Хуш ай- 
ёмда элимнинг дилга сиғмас сурури, Юртим 
бўйлаб таралди мустақиллик маншури. Б. 
Бойқобилов. 

МАНҚА I 1 Димоғида гапирувчи. Шу 
пайт Эшон мачитдан манқа сўфининг панг 
овози эшитилди. Ҳ. Ғулом, Тошкентликлар. 

2 шв. Мишиқ. 

МАНҚАII От ва бошқа якка туёқли ҳай- 
вонларда бўладиган, баъзан одамга ҳам ўта- 
диган юқумли касаллик. 

МАНҚАЛ [а. — кўчма ўчоқ; оташ- 

дон, ўтдон] Кўмир билан ёқиладиган кўчма 
ўчоқ. Манқалга кўмир солмоқ. Манқалда ов- 
қат пиширмоқ. н Самоварчи бўшаган чой- 
накларга чой дамлаб, яна манқал устига 
қўйди. С. Айний, Дохунда. 

МАНҚАЛАНИШ тиб. айн. манқалик. 

МАНҚАЛАНМОҚ Димоғ билан гапир- 
моқ, пинғиллаб гапирмоқ. 

МАНҚАЛДОН айн. манқал. Ўртада ман- 
қалдонда олов, олов атрофида синиқ-мертик 





чойнаклардан уч-тўрттаси терилган. Ғ. Ғу- 
лом, Шум бола. 

МАНҚАЛИК тиб. Туғма ёки ҳаётда орт- 
тирилган анатомик нуқсонлар оқибатида 
овоз жарангдорлигининг бузилиши, нутқ 
товушларини бузиб талаффуз қилиш каби 
ўзгаришлар билан ифодаланувчи патологик 
ҳолат. 

МАНҚУРТ 1 тар. Ўтмишда, баъзи 
кўчманчи халқларда, банди (асир) тушган- 
ларнинг сочи қиртишлаб олинган бошига 
янги сўйилган туянинг бўйин териси қоп- 
ланиб, терининг бошни тобора қаттиқ қиси- 
ши оқибатида хотираси, ақл-идроки, уму- 
ман, инсонга хос хислат-фазилатларидан 
маҳрум этилган шахс. Манқурт ўзининг ким 
эканини, қайси уруғ-аймоқдан эканини, ис- 
мини, болалик кезларини, ота-онасининг ким- 
лигини бутунлай ёддан чиқарган бўлиб, ўзи- 
нинг одамлигини ҳам унутиб юборади. Ч. Айт- 
матов, Асрга татигулик кун. 

2 кўчма Ана шундай (манқуртга хос) 
хислат, хусусиятга эга бўлган шахс. Бу ту- 
зум ўз халқининг тарихини, унинг руҳи ва урф- 
одатларини, ўз авлод-аждодларини билмай- 
диган манқуртларга таянар эди. Газетадан. 

МАНҒИТ тар. Йирик ўзбек қабилала- 
ридан бирининг номи; шу қабилага мансуб 
киши. 

МАНҲУС [а. ^ — бадбахт, бахтсиз] 

эск. кт. 1 Бахтсизлик келтирувчи; шумоёқ. 
Калхатлар, қузғунлар, манҳус бойқушлар 
Шунқорлар зарбидан бўлмишлар мурда. М. 
Шайхзода. 

2 Манфур, жирканч. ..жон-жаҳдлари би- 
лан қаршилик кўрсатмоққа интилдилар, ле- 
кин ўз устларига миниб олган манҳус гавда- 
ларни енгишнинг иложи бўлмади. Ҳ. Шамс, 
Душман. 

МАОРИФ [а. ^a_,U_o — «маърифат» с. нинг 
кўпл.: билим, фан; маълумот] 1 Кишининг 
билим ва онгини ошириш, умумий савия- 
сини кўтаришга қаратилган таълим-тарбия, 
илм-урфон; маърифат. Маориф ишлари. Ма- 
ориф тарқатмоқ. н Навоий замонасида фан 
ва маданият, маориф яхши тараққий этган. 
Газетадан. 

2 Таълим-тарбия ва маданий-маърифий 
муассасалар тизими; шундай ишларни бош- 
қарувчи идора. Бу ҳақда бошқа фикр бўлма- 
гани учун, маорифдан бошқа муаллим сўраш- 


га қарор қилинди. А. Қаҳҳор, Қўшчинор чи- 
роқлари. 

МАОРИФПАРВАР Маориф тарафдори, 
маърифат учун хизмат қилувчи, курашув- 
чи. 

МАОРИФЧИ 1 Маориф соҳасида иш- 
ловчи киши, маориф ходими. Туманимизда 
ёш авлод тарбияси учун ўзининг бутун куч- 
билимини сарфлаётган ўқитувчилар ва мао- 
рифчилар кўп. Газетадан. 

2 Маориф, маърифат тарқатувчи киши, 
маърифатпарвар. 

МАОФА [а. а а — тахтиравон; замбил] 
тар. Отга ўрнатиладиган, одам ўтирадиган, 
соябонли бир хил кажава. Унинг [Навоий- 
нинг] аҳволи оғирлашади. Юришга мажоли 
қолмай, йиқилади. Навоийни маофага солиб, 
Ҳиротга жўнатдилар. Ойбек, Навоий. 

МАОШ [а. (jiLn-o — турмуш, тирикчилик; 
тирикчилик учун зарур нарсалар; иш ҳақи] 
Хизмат, иш учун муассаса томонидан бел- 
гиланадиган, бериладиган пул; иш ҳақи, 
ойлик. Маош олмоқ. Маош бермоқ. Маош 
тайинламоқ. н Иззат-обрўси ҳам, маоши 
ҳам ошди. С. Анорбоев, Оқсой. 

МАОШХЎР [маош + ф. еювчи] 

Маош олувчи, маош ҳисобига яшовчи. Мен 
илгари идорада ишловчи оддий бир хизмат- 
чилардан бўлиб, маошхўр эдим. «Муштум». 

МАРАЗ [а. j-° — касаллик] эск. кт. 1 с. т. 

Йиринг олган, фасод боғлаган яра. Мараз- 
дир вужудинг, фашистдир номинг, Ҳон юқлари 
билан сасиган жоминг. Уйғун. 

2 Шу нарсага нисбатли ҳақоратни бил- 
диради. Ҳасаннинг гапига қотиб-қотиб кул- 
ган ҳам шу мараз эмасмиди? С. Сиёев, Аваз. 

3 кўчма Ярамас, зарарли нуқсон, иллат. 
Одат бир мараз дейдилар. Ярамас одатни 
тарк қилиш осон иш эмас. Н. Сафаров, Кат- 
та карвон йўдда. Қўшиб ёзиш, кўзбўямачилик 
деган мараз иллат деҳқонларимиз шаънига 
яхши бўлмади. «Муштум». 

МАРАЛ Буғуларнинг катта айри шох- 
ли йирик бир тури. Булбулнинг маскани боғ- 
да, Марал келар баланд тоғда. «Баҳром ва 
Гуландом». Сен марал кўзидан чиройли.. Ш. 
Раҳмон. 

МАРАЛҚУЛОҚ бот. Пояси йўғон, бар- 
ги йирик заҳарли ўт (ветеринарияда дори 
сифатида паразитларга қарши ишлатила- 
ди). 




МАРАФОН \юн. Marathon — милодцан 
аввалги 490-йилда юнон-форс уруши бўлиб 
ўтган ва Афинадан 40 км узоқликда бўлган 
жой (қишлоқ) номи; шу жангдаги ғалаба- 
дан хабар бериш учун жангчи-чопар Мара- 
фон қишлоғидан Афинагача тўхтамай югу- 
риб борган] 1 спрт. Замонавий енгил атле- 
тикада 42 км 195 м га тенг узундан-узоқ югу- 
риш масофаси (Марафон қишлоғидан югу- 
риб келган матонатли жангчи шарафига 
шундай номланган). 

Марафон югуриши ёки марафонча югу- 
риш спрт. Енгил атлетикада катта текис 
йўлда 42 км 195 м ли масофани югуриб ўтиш 
мусобақаси. 

2 Спорт, эстрада ва б. мақсадларда уюш- 
тириладиган, узоқдавом этадиган, кўп бос- 
қичли чора-тадбирлар (репортажлар, радио- 
эшиттириш ва телекўрсатувлар орқали ёри- 
тилади). Наврўз хайрия марафони. 

МАРАФОНЧИ Марафонча югурувчи 
спортчи. Машҳур марафончиларнинг тана 
ҳарорати манзилга етганида 42, ҳатто 44 
даражага кўтарилган. «Фан ва турмуш». 

МАРВАК: марвак тут шв. айн. марварид 
тут қ. марварид. Қари марвак тут остидаги 
супа бўм-бўш. X. Султонов, Онамнинг юрти. 

МАРВАРИД [ф. — дур, инжу] 

Баъзи моллюскалар (юмшоқ танлилар)нинг 
чиғаноғидан олинадиган оқ, сарғиш, қиз- 
ғиш, баъзан қора қимматбаҳо донача; дур. 
Қозикалон сандиқларни очиб кўрсатди: баъ- 
зисида олмос, ёқут, ақиқ, зумрад ва марва- 
рид.. тўла эди. С. Айний, Дохунда. Унинг қоши- 
да ўсма, кафтида хина аримас, қулоғидан 
зирак, қўлидан қўш узук, бўйнидан марварид 
шодаси тушмасди. М. Мансуров, Ёмби. 

Марварид тут Тутнинг майда донали 
кечпишар ширин нави. Йигитали азамат 
тут дарахтига тикилиб қараркан, тегирмон 
бошидаги баҳайбат марварид тут кўз ўнги- 
да гавдаланди. Д. Нурий, Осмон устуни. 

МАРВАРИДГУЛ Лоладошларга мансуб, 
барглари йирик узун, шингил кўринишда- 
ги кичик-кичик карнай гуллари оқ, хушбўй 
ўтсимон ўсимлик; ландиш. Май марваридгу- 
ли доривор ўсимлик сифатида ишлатилади.. 
манзарали ўсимлик сифатида ўстирилади. 
«ЎзМЭ». 

МАРВАРТАК: марвартак тут шв. айн. 
марварид тут қ. марварид. Болалар ердан жой 
тополмай, марвартак тутларга чиқиб олган- 


лар. М. Исмоилий, Фарғона т. о. Фарғоналик- 
лар марвартак, тошкентликлар балх тути, 
деб аташади уни. «Муштум». 

МАРГ [ф. Қ j_o — ўлим; ажал] кт. Ўлим, 
вафот. Маргнинг қори ёғиб, сабзанг оқармас- 
дан бурун, Гашти оламдур ғанимат, фасли 
сайринг соз топ. Ҳамза. Азоб кўрган банда 
маргини тилар. «Эрали ва Шерали». 

МАРГАНЕЦ [нем. Mangan < Marganerz 

— марганец рудаси] Менделеев даврий сис- 
темасининг VII гуруҳига мансуб кимёвий 
элемент; қаттиқ ва мўрт, оқ кумушранг ме- 
талл (ўсимлик ва ҳайвонлар организми тар- 
кибига микроэлемент сифатида киради). 

МАРГАРИН \фр. margarine < юн. margaros 

— садаф] Мол ёғи, ўсимлик мойи ҳамда маза 
ва хушбўй ҳид берувчи бошқа моддалар ара- 
лашмасидан тайёрланган омихта ёғ. 

МАРГИМУШ [ф. Jb J-O^ J-O — сичқон 
ўлими; сичқон ўлдирувчи] 1 Менделеев дав- 
рий системасининг V гуруҳига мансуб кимё- 
вий элемент; тўқ кулранг кристалл, баъзан 
аморф ҳолдаги мўрт, қаттиқ металл. 

2 Шу моддадан тайёрланган препарат 
(тиббиёт ва техникада ишлатилади). Ўша 
мушукни тутиб олсам, оғзига маргимуш со- 
либ ўлдираман. С. Сиёев, Эркаклар эртаги. 

МАРД [ф. jj_o — одам; эркак; ботир, 
жасур] 1 Қўрқишни билмайдиган; қўрқ- 
мас, ботир, жасур. Тантибойвачча бобил- 
лади: -Дев пойлаган тилсимдан уни қайси 
мард олиб кетади. Ойбек, Танланган асар- 
лар. Мард кишидан ўлим ҳам қўрқади. И. Ра- 
ҳим, Чин муҳаббат. 

2 Эр кишига хос ижобий фазилатларга 
эга, айтганининг устидан чиқадиган, тан- 
ти, ҳотам. Ваъдага вафо қилмоқ — мардларга 
хос фазилат. Ғайратий. Мард бўлсангиз, буни 
бўйнингизга олинг. П. Қодиров, Уч илдиз. 
Мард одам имзосини очиқ қўяди. С. Сиёев, 
Отлиқ аёл. Қизим, аканг мард йигит эди, но- 
мусли йигит эди. Номус билан, мардлик би- 
лан ўлди. Ойбек, Танланган асарлар. 

3 с.т. Умуман, бирор ишни қила олади- 
ган, бирор иш қўлидан келадиган киши. 
Буларга ўз вақтида иссиқ чой дамлаб бериб 
турадиган марднинг ўзи йўқ. Ойдин, Бечора. 
Дутор қўлма-қўл бўлди, лекин уни, номига 
бўлса-да, тинғиллатадиган мард топилмади. 
«Муштум». 

Марди майдон Жанг қаҳрамони ёки ку- 
раш қаҳрамони. Ташлагил қадам олға, ўзни 




марди майдон қил. Қонталаб фашистларнинг 
икки дийдасин қон қил. Ғайратий. 

МАРДАК [ф. j_>-° — кичкина одам, па- 

кана; аҳмоқ, гўл] шв. 1 Жўхори сўтаси. Су- 
лаймонқул ака жаҳли чиқиб, оёғи остида 
ўралашган товуқни бир тепди-да, чала 
уқаланган мардакни томга отди. М. Маҳ- 
мудов, Иззат. 

2 Енгилтабиат, пасткаш киши. Амирзо- 
дам, агар бумардак садоқатли қулингиз бўлга- 
нида, ёмон овоза тарқатган навкарни қўли- 
дан тутиб топишрмасмиди? П. Қодиров, 
Юлдузли тунлар. 

МАРДИКОР [ф. — тажрибали, 

ишбилармон одам; хизматкор] 1 Вақтинча 
ёки кундалик ёлланиб ишловчи ишчи. Да- 
лада иишинг тиғиз вақти ўтгани учун мар- 
дикорларга бундан бир неча кун илгари жа- 
воб берилган. Ойбек, Танланган асарлар. 

2 тар. 1914—1918 йиллардаги Биринчи 
жаҳон уруши даврида чор ҳукумати томо- 
нидан чекка ўлкалардан, жумладан, Тур- 
кистондан фронт ортидаги, мамлакат ич- 
карисидаги қора ишларга сафарбар этилган 
эркак киши. 1916йили рус подшоси мардикор 
олган вақтда Мадамин ўз оёғи остидан ўзига 
қарши кўтарилган ёвни кўрди. П. Турсун, 
Ўқитувчи. 

3 с.т. Мардикор иши; мардикорлик. Сиз 
оқподшонинг давлати соясида юрт сўраб, 
умрингиз айш-ишрат билан ўтяпти. Шундай 
бўлгандан кейин, бир тантилик қилинг, дод- 
хоҳ, аввал сиз ўғлингизни мардикорга юборинг. 
К. Яшин, Ҳамза. ..эл бошига янада катта 
муҳтожлик тушади ва Абдурасул ҳамқишлоғи 
Юсвали ака билан мардикорга жўнайди. П. 
Турсун, Ўқитувчи. 

Шайтоннинг мардикори Беҳуда ишлар 
билан тиниб-тинчимас одам (асосан ёш 
болаларга нисбатан қўлланади). Таланту 
иқтидор деган нарсани юқтирмаган бўлса, 
ҳадеб шайтоннинг мардикори бўлиб «ишлаб 
бериш»нинг ҳам фойдаси йўқлигини илова 
қилишим керак! «ЎТА». 

МАРДИКОРЛИК 1 Мардикор иши, кас- 
би; мардикорчилик. Биз бойларда етимлик, 
чоракорлик, мардикорлик, чорвадорларда чўпон- 
лик қилиб кун кечирамиз. С. Айний, Қуллар. 

2 Мардикор бўлиб ишлаш (қ. мардикор 
2). Мардикорликка олинган кишилар. 

МАРДИКОРЧИЛИК айн. мардикорлик 1. 
Мен Авлиёотага кетмасимдан бурун шу ат- 


рофда мардикорчилик қилган эдим. А. Қаҳҳор, 
Қўшчинор чироқлари. 

МАРДЛАРЧА рвш. айн. мардона 1 . Қи- 
йинчиликларни мардларча енгмоқ. н Мул- 
ла Туроб билан Мулла Бозор ўлимга қараб 
мардларча бормоқда эдилар. С. Айний, Эс- 
даликлар. 

МАРДЛИК 1 Мард эканлик. Сенинг элга 
садоқатингни, Мардлигингни билар эдим мен. 
Уйғун. 

2 Мард кишиларга хос иш, хатти-ҳара- 
кат. Менимча, Қодир Рустамов мардлик би- 
лан донг чиқарган жангчиларимиздан. Уйғун, 
Ҳаёт қўшиғи. 

МАРДОН [ф. — одамлар; мардлар] 

1: саҳари мардон Эрта тонг. Саҳари мардон- 
дан кетган Малишев ҳам қош қорайганда 
қайтди. Т. Рустамов, Мангу жасорат. 

2 Мардон (эркаклар исми). 

МАРДОНА [ф. — эркакларча, бо- 

тирларча] 1 Мардларча, мардлар сингари. 
Табиий қийинчиликлар билан мардона олиш- 
ган ва ўз мақсадига етган азаматларни ҳар 
қанча табрикласанг — оз. Газетадан. 

2 Эркакча, эркакларга тегишли (оёқ ки- 
йими ҳақида). Чин арафа кечаси бутун дўкон- 
лар тонг маҳалигача очиқ бўлар, ҳайитга 
нарса олишга улгура олмаганлар шу кечаси 
мардона, заифона ва бачкана кавуш-маҳси.. 
сотиб олар эди. М. Муҳаммаджонов, Турмуш 
уринишлари. 

МАРДОНАВОР поэт. Мардлардек, 
мардларча, мардона. Она Ватан, истиқбо- 
линг, саодатинг деб, Курашади мардонавор 
қарилар, ёшлар. Ғайратий. Ахир, сиз ҳам улуғ- 
eop ишнинг жонкуярисиз-ку, ахир, сиз ҳам шу 
ишнинг рўёбга чиқиши учун мардонавор ку- 
рашгансиз-ку. 111. Рашидов, Бўрондан кучли. 

МАРДУД [а. j — қайтарилувчи, рад 
этилувчи; фойда; маҳсул] эск. кт. Қувилган, 
рад этилган. Чиқ орадан, кета қол, мардуди 
даврон қиламан. Ҳамза. Қўлидан не-не бадкир- 
дорлар, жунун табиатли мардудлар ўтмади. 
С. Сиёев, Ёруғлик. 

МАРДУМ I [ф. i — одам(лар), ки- 
ши(лар)] кт. Эл, халқ; кишилар. Фақат сиз- 
нинг тинчсизланишингиз ea мардумнинг 
юқори-қуйи сўзи бўлмаса, сизга бошқа зарар 
бўлур, дебўйлай олмайман. А. Қодирий, Ўтган 
кунлар. 

МАРДУМ II Кўз қорачиғи, гавҳари. Ёмон 
кўзлар, мабодо фитна қўзғаб боқмасинлар деб, 




Кўзни мардумлари илўхона тиғ ўйнар дема, 
қоши. Ҳабибий. 

МАРДУМОЗОР [ф. J-O — эзувчи, 

зулм қилувчи, золим] Кишига, элга озор 
берувчи, зарар-зиён етказувчи шахс. ..мўмин- 
ларингиз ичида такаббури йўқмиди? Олчоқ- 
очкўзи, киссавури, мардумозори йўқмиди? С. 
Сиёев, Аваз. 

МАРДУМОЗОРЛИК Мардумозор 
бўлиш, кишига, элга озор, зарар-зиён ет- 
казиш. Акс ҳолда бу қадар телбалик кўчасига 
кириб, эл-улус кўзи олдида мардумозорлик 
бирла ном чиқармас эди. С. Сиёев, Аваз. 

МАРДУМХЎР | ф. j-o — одам еюв- 

чи, одамхўр] эск. кт. Халқ молини, биров- 
нинг ҳақини еювчи; текинхўр, молимар- 
думхўр. 

МАРДУМХЎРЛИК Халқ мулкини та- 
лаш, бировларнинг ҳақини ейиш; текинхўр- 
лик, молимардумхўрлик. 

МАРДЧАСИГА айн. мардларча. Чорлади 
Ватан ишқи, мардчасига от сурдинг, Қайда 
бўлса мазлумлар, дил уйига меҳмон қил! Ғай- 
ратий. 

МАРЖОН [ф. (jCo-j-o] 1 Сув остидаги 
қояларга бута шаклида тўда-тўда бўлиб ёпи- 
шиб олиб, кўзғалмай яшовчи денгиз жони- 
вори. 

2 Шу жониворларнинг оҳакли скелет 
қолдиқлари (мунчоқ ва б. безак буюмлари 
ясаш учун ишлатилади). 

3 Мунчоқ ва ш. к. ни ипга тизиб ясалган, 
бўйинга тақиладиган безак буюми; тақин- 
чоқ. Бўйнида шода-шода маржон. 

4 кўчма Нарсани маржонга, маржон 
қаторига нисбатлаб ифодалайди; маржон- 
дек. Ранг кириб қолган жийда маржонлари 
гулга ўхшаб товланади. С. Зуннунова, Гўдак 
ҳиди. Бир маҳал қарасам, кўзларида маржон 
ёшлари оқиб, онам тепамда турарди. П. Ни- 
шонов, Ота ўғли. 

МАРЖОН-МАРЖОН Маржон каби зич 
жойлашган, терилган. Поёни йўқ токзорда 
маржон-маржон узум бошлари олисдан ҳам 
кўриниб туради. Н. Сафаров, Оловли излар. 

МАРЗА [ф. jj_o — чегара, сарҳад; ўлка; 
эгат] қ. х. 1 Экинзор ёки унинг бир бўлаги- 
ни бошқа бўлакдан ажратиш учун маълум 
баландликда тупроқ уйиб ҳосил қилинган 
чегара; эгат, йўл. Ерни тозалаб бўлганингдан 
кейин хирмон жойининг марзаларини ҳозир- 
гисидан икки баравар баланд қил. С. Айний, 


Дохунда. Чол марзадан юриб, ўқариқ бўйлаб 
кетди. Ж. Абдуллахонов, Тўфон. 

Марза олмоқ Ер майдонида шундай че- 
гара — йўл ҳосил қилмоқ. Чигит экиладиган 
ерларни карталаш, марза олиб, бостириб су- 
ғориш пайти келди. Ж. Қодиров, Аттанг деб 
қолманг. У кундузлари.. елкасида кетмон 
кўтариб, далага чиқади, марза олади, ер те- 
кислайди. Н. Фозилов, Қуш қаноти билан. 

2 Ариқ сирти; пушта. Кунни кеч қилиш 
ниятида марза устига чиқиб, тут соясида 
ўтирдим. О. Ҳусанов, Най. Бошларига caeam 
қалпоқ кийган сувчилар марзаларда cye та- 
раб юришибди. С. Анорбоев, Йўдда йўлдош 
бўлганлар. 

МАРИЙ Россия Федерацияси таркиби- 
даги Марий Эл Республикаси туб аҳолиси- 
ни ташкил этувчи халқнинг номи. 

2 Шу халққа, миллатга мансуб, оид. 
Марий аёл. Марий тили. 

МАРИЙЛАР Марий Эл Республикаси- 
нинг туб аҳолисини ташкил қилувчи халқ. 

МАРИНАД [фр. marinade < mariner — на- 
макобга солмоқ] 1 Мева ва сабзавотларни 
сақлаш (маринадлаш) учун сирка, туз, ша- 
кар ва турли зираворлардан тайёрланган сув. 

2 Сабзавот, қўзиқорин, мева ва б. маҳ- 
сулотлардан шундай сув (маринад) қуйиб, 
махсус тайёрланган овқат тури. Ойнаванд 
токчаларда сабзавот консервалари, мева 
шарбатлари, маринадлар.. компотларни 
кўриб, кўзингиз қувонади. М. Маҳмудов, Ир- 
моқлар қўшилиб. 

МАРИНАДЛАМОҚ Мева ва сабзавот- 
ларни маринадга солиб консерваламоқ, 
маринад қилмоқ. 

МАРИНКА [лот. marinus — денгизга оид, 
мансуб] Балиқнинг чучук сувларда яшов- 
чи, гўшти мазали бўлган майда тури. Бу cye- 
ларда сом, сазан, маринка каби балиқлар се- 
роб. Газетадан. 

МАРИНОВКА с.т. Маринадлаш. [Ош- 
кўклар] Сабзавотларни тузлаш, мариновка 
қилиш ea консервалашда жуда ҳам бебаҳодир. 
Газетадан. 

МАРИХУАНА [ucn. mariguana, marihuana] 
Ҳинд нашаси (бҳанги) мевасидан олина- 
диган наркотик модда. 

МАРКА I [нем. Mark, фин. markka] 1 
Почта ҳақи ва бошқа хил давлат йиғимлари 
тўланганини кўрсатувчи, турлича қийматга 
эга бўлган, одатда бирор тасвир туширил- 




ган кичикроқ тўртбурчак қоғозча. Почта 
маркаси. Гербли марка. Беш тийинлик мар- 
ка. Марка йиғмоқ. 

2 Мол, товарга, маҳсулотга унинг тайёр- 
ловчисини аниқ кўрсатиш мақсадида қўйил- 
ган фабрика тамғаси, фирма белгиси. 

3 Товар, маҳсулотнинг нави, хили. Пў- 
латнинг янги маркаси. 

МАРКА II [нем. Mark, фин. markka] Гер- 
маниянинг (1871 йилдан) ва Финляндия- 
нинг (1860 йилдан) миллий пул бирлиги 
(2002 йил 1 январдан бу мамлакатлар пул 
бирлиги еврога ўтиши муносабати билан 
муомаладан чиққан). 

МАРКАЗ [а. jZj . о — ўрталик, ўрта ер; 
ҳолат, мавқе, вазият] 1 мат.. физ. Геомет- 
рик шаклнинг ўқ чизиқлари кесишадиган, 
мас., шар сиртининг барча нуқталаридан 
баравар узоқликда бўлган нуқта, геометрик 
ёки физик нисбатларнинг ўрта нуқтаси. Эл- 
липс маркази. Линза маркази. Симметрия 
маркази. Оғирлик маркази. 

2 Бирор сатҳ, майдон ва ш. к. нинг ўрта 
қисми; ўртаси. Чўл марказида қад кўтарган 
посёлкага аҳоли кўчиб кела бошлади. Газе- 
тадан. 

3 кўчма Аҳамияти, моҳияти ва ш. к. жи- 
ҳатдан асос, асосий ҳисобланувчи жой, 
қисм, ўрин ва б. Асар марказида бисотлари- 
даги ёлғиз эшакларини миниб, сафарга чиқ- 
қан ота ва ўғил образлари туради. «ЎТА». 
Гўшт тайёрлаш, аҳоли дастурхонига гўшт 
маҳсулотлари етказиб беришдаги қинғир 
ишлар марказида гўшт комбинатлари тура- 
ди. Газетадан. 

4 Аҳоли яшайдиган жойнинг маъмурий 
бинолар, савдо ва бошқа муассасалар ўр- 
нашган асосий қисми. Шаҳар маркази. Қиш- 
лоқ маркази. н Қайси куни марказдан кел- 
ган врач Ҳанифа холанинг касали рак экани- 
ни.. айтган эди. Ў. Ҳошимов, Қалбингга 
қулоқ сол. 

5 Бирор фаолият соҳасида асосий иш 
олиб бориладиган жой. Матбуот маркази. 
Илмий марказ. н Яқинда Ўзбекистон атом 
марказининг тўнғич иншооти — республика 
Фанлар академияси Ядро физикаси институ- 
тининг илмий-тадқиқот реактори ишга туш- 
ди. «Фан ва турмуш». 

6 айн. пойтахт. Тошкент — Республика- 
мизнинг маркази. н Унинг [Мусулмонқулнинг] 
истибдоди ўзга шаҳарларда унча сезилмаса 


ҳам, марказ — Қўқон одамларини лсуда 
тўйдирди. А. Қодирий, Ўтган кунлар. 

7 тар. Олий бошқарув, раҳбарлик орга- 
ни. Марказ кўрсатмаларига амал қилмоқ. н 
«Ёпирай, — деди Мавлон ака ўзига ўзи, — 
наҳотки Марказдагилар бунақа ишларга ин- 
дамаса?» Ҳ. Ғулом, Машъал. 

8 физиол. Нерв ҳужайраларининг орга- 
низмнинг бирор фаолиятини бошқарувчи 
маълум гуруҳи. Ҳаракат маркази. Нафас мар- 
кази. Мия пўстлоғи марказлари. 

Диққат марказидаги ёки диққат марка- 
зида турган Асосий диққат-эътиборни ўзи- 
га тортиб турган. Ёлғиз ўғлини жангга йўллаш 
Меъмор хонадонининг диққат марказида эди. 
Мирмуҳсин, Меъмор. 

МАРКАЗИИ 1 мат., физ. Марказга оид, 
марказда жойлашган. Марказий нуқта. 

Марказий бурчак мат. Айлананинг икки 
радиуси ўртасида, айлана марказида бўлган 
бурчак. 

2 Бошқа ўзига ўхшаш объектлар марка- 
зида, ўртасида жойлашган. Марказий кўча. 
н Бугунги кунда марказий посёлка гавжум- 
лашиб қолди. Газетадан. 

3 Асосий, муҳим. Марказий масала. 
Марказий ўринни эгалламоқ. н Саттор 
юмушларини зудлик билан тўғрилади-ю, 
марказий участкага жўнаб кетди. «Ўзбе- 
кистон қўриқлари». 

4 Қуйи ташкилотларга раҳбарлик қилув- 
чи. Марказий комитет. Марказий орган. 
Марказий банк. 

5 Бирор иш, фаолият соҳасидаги кичик 
маҳаллий бўлимларни бирлаштириб, бош- 
қариб турувчи; бош. Марказий сайлов ко- 
миссияси. Марказий статистика бош- 
қармаси. 

6 Марказ ҳисобланувчи, марказ бўлган. 
Ўлкамизда боғдорчилик шу қадар тараққий 
этганки, етиштирилган ноз-неъматларни 
ўзимиз истеъмол қилишдан ташқари, қўшни 
мамлакатларнинг марказий шаҳарларига ҳам 
юборамиз. Газетадан. 

7 Марказга оид, қарашли (қ. марказ 6,7). 
Унинг устидан марказий идораларга шикоят 
билан тўлган узун-узун аризалар уча берди. 
П. Турсун, Ўқитувчи. Маҳаллий ва марказий 
газеталардан олинган кўчирмалар билан бе- 
затилган нутқининг ўн минутлик давомида 
раис мажлис аҳлини икки марта тартибга 
чақирди. А. Қаҳҳор, Нотиқ. 


35—Ўзбек тилининг изоҳли луғати 




Марказий нерв системаси физиол. Умурт- 
қали ҳайвонлар ва одам нерв системасининг 
бош ва орқа миядан иборат асосий қисми. 

МАРКАЗЛАШМОҚ Бир марказга бир- 
лашмоқ, бир жойда тўпланмоқ; уюшмоқ. 
Марказлашган таъминот. н Кўнгиллилар 
отрядидан бир нечтаси водий бўйлаб ҳара- 
кат қилса-да, ҳали улар марказлашганича йўқ 
эди. Н. Сафаров, Оловли излар. 

МАРКАЛИ 1 Маркаси бўлган, марка 
ёпиштирилган. Маркали конверт. 

2 Бирор маркага, навга тааллуқпи (қ. 
марка I 3). ДТ-54 маркали трактор. Олий 
маркали чой. 

МАРКАЛИК Бир маркага арзирли; бир 
марка турадиган. Агар шу каллахом чопиққа 
уста бўлса, бир кунда икки маркалик иш қила 
беради. А. Қодирий, Обид кетмон. 

МАРКЕТИНГ [ингл. marketing < market 
— бозор; сотиш, пуллаш] иқт. 1 Иқтисоди- 
ётнинг маҳсулот ишлаб чиқариш ва уни 
сотиш (талаб ва истеъмол, маҳсулотга нарх 
белгилаш, уларни тарғиб қилиш, сотилаёт- 
ган товарлар ҳажмини кўпайтириш восита- 
лари каби) муаммолари билан шуғулланув- 
чи соҳаси. Маркетинг курслари. Маркетинг 
ва реклама бўйича китоблар кўргазмаси. 

2 Бозор эҳтиёжи талабларидан келиб 
чиққан ҳолда корхонанинг янги хил маҳсу- 
лотлар ишланмаларини тайёрлаш, товарлар 
ишлаб чиқариш ва сотиш ёки турли хил 
хизматлар кўрсатиш бўйича фаолиятини 
бошқариш ва ташкил этиш тизими. 

МАРКЕР I [фр. marqueur < marquer — 
белгиламоқ, белги қўймоқ] Бильярд ўйини- 
да: ҳисоб олиб борувчи ва бильярдчиларга 
хизмат кўрсатувчи киши. 

МАРКЕР II қ.х. Эгат олиш ва экин экиш 
учун режа чизиғи тортувчи асбоб; хаткаш. 

МАРКИЗ [фр. marquis] Ғарбий Европа- 
даги айрим мамлакатларда меросий дворян- 
лик унвони. 

МАРКИЗА [фр. marquise] Маркизнинг 
хотини ёки қизи. 

МАРКИЗЕТ [фр. marquisette] Жуда ин- 
гичка ип ёки ипакдан тўқилган юпқа, на- 
фис ва пишиқ газлама. Оқ маркизетдан ти- 
килган кўйлак. 

МАРКСИЗМ [/r Маркс (Marx) — немис 
файласуфи, иқтисодиётшуноси номидан] 
Ишчилар синфи дунёқарашини акс этти- 
рувчи, К. Маркс ва Ф. Энгельс таълимотида 


ўз ифодасини топган фалсафий, иқтисодий 
ва ижтимоий-сиёсий қарашлар тизими; ил- 
мий коммунизм назарияси ва амалиёти. 

МАРКСИСТ Марксизм тарафдори. 

МАРКСИСТИК 1 Марксизмга ва марк- 
систга оид. Марксистик партия. Марксистик 
диалектика. Марксистик фалсафа. 

2 Марксизм принципларига асосланган 
ва уларни ифодалайдиган. Жамият ҳодиса- 
ларига марксистик ёндашиш. 

МАРЛИ [р. марля < фр. marli — дока] 
Сийрак тўқилган юпқа ип газлама, сийрак 
дока. Зонд ўз жойидан суғурилиб кетмасин 
учун уни марли орқали боғлаб, ёпишқоқ нарса 
(пластиръ) ёрдами билан қорин терисига 
ёпиштириб қўйилади. Н. Исмоилов, Касал- 
ларни парвариш қилиш. 

МАРМАР [ (l . — ганч, мармар < юн. 

marmaros — тош; қоя, чўққи] Асосан ҳай- 
калтарошликда ва бинокорликда, шунинг- 
дек, баъзи бир зийнат буюмлари тайёрлаш- 
да ишлатиладиган, ҳар хил рангда учрай- 
диган кристалик тоғ жинси. Оқ мармар. Кўк 
мармар. Ғозғон мармари. Мармардан ишлан- 
ган ҳайкал. н Хисор тоғи конининг мармар- 
лари оппоқ қорга ўхшаб ялтирайди. А. Толи- 
пов, Ярқироқ тошлар. 

МАРМАРАК бот. Йирик хушбўй гулли 
ўт ёки бутасимон ўсимлик. 

МАРМЕЛАД [фр. marmelade < исп., порт. 
marmelo — беҳи < лот. melimelum — асал 
олма] Эзилган мева ва шакардан тайёрла- 
надиган қандолатчилик маҳсулоти. 

МАРОМ [а. j_o — истак, интилиш] Би- 
рор иш, фаолият ёки жараённинг меъёрий 
ўлчови; меъёр. Иш маромга келди. н Саҳар 
турдик, кеч ётдик, жон койитдик, ҳар бир 
ишни маромида қилдик. Газетадан. Бақирган- 
дан кўра мароми билан секинроқ қилинган 
таъна қулоққа яхшироқ ўрнашади. Газетадан. 

Бир маромда Бир хилда, бир текисда. 
Неъматжон хуштабиат, уятчан бир йигит 
бўлиб, одамлар билан ҳам жуда одобли, бир 
маромда сўзлашарди. Ж. Шарипов, Саодат. 
Созанданинг ўзи бошини дам ортга, дам олға 
ташлаб, бир маромда оҳиста тебранади. Ж. 
Абдуллахонов, Орият. Хона жим, фақат со- 
атнинг бир маромда чиқиллаши бу жимликни 
бузади. Газетадан. 

МАРОСИМ [а. — урф-одатлар, 

удум] Диний ёки анъанавий урф-одатлар 
муносабати билан ўтказиладиган тадбир, 




йиғин. Диний маросимлар. Тўй маросими. 
Дафн маросими. н Келаси жума махдумнинг 
уйида myu ижро қилиниб, маросимдан сўнг 
Раъно ўрдага юбориладиган бўлди. А. Қоди- 
рий, Меҳробдан чаён. 

2 Тантаналар билан ўтказиладиган рас- 
мий йиғин. Каналнинг очилиш маросими. 
Мукофот бериш маросими. н Пўттиев шу 
долзарб кунларда далага эмас, тантанали 
маросимга отланган кишидай башанг кийин- 
ган. С. Кароматов, Сўнгги бархан. Адолат 
маршалнинг парад қабул қилиш маросимини 
биринчи марта кўраётгани учун.. қора кўзлари 
нурланиб чақнарди. И. Раҳим, Чин муҳаббат. 

МАРОТАБА [а. «мартаба» с. нинг 

кўпл.] юқ. усл. Мартаба, дафъа, бор, карра. 
Бир маротаба. Кўп маротаба. н Табибий 
бошлиқ шоири замонлар баъзи кунлари тўрт 
маротаба Тозабоққа қатнар эдилар. С. Сиё- 
ев, Ёруғлик. 

МАРОҚ [а. 3lj_o — тўғри йўлдан озиш; 
бирор нарсага телбаларча берилиш] кт. Ор- 
тиқ шавқ-завқ; зўр қизиқиш; ҳузур. Мароқ 
билан қулоқ солмоқ. Мароқ билан гапирмоқ. 
н Мажлис Отабекнинг Шамай таассуроти- 
ни мароқ билан эшитгач, шу кунгача ҳеч ким- 
дан эшитилмаган унинг фикрларига ажаблан- 
ган эди. А. Қодирий, Ўтган кунлар. 

МАРОҚЛАНМОҚ Ортиқ завқ олмоқ, 
завқ, мароқ ҳиссини туймоқ. Китобни ўқиб 
мароқланмоқ. н Турдиматнинг назарида, 
раис чеканкадан чиққан ғўзаларга қараб ма- 
роқланаётганга ўхшади. И. Раҳим, Ҳаёт бу- 
лоқлари. Ўтап ҳам, Тозагул ҳам Эъзозхон- 
нинг сўзларини мароқланиб эшитдилар. Ҳ. Ғу- 
лом, Машъал. 

МАРОҚЛИ Мароқ бағишловчи, завқ 
берувчи, роҳатбахш, завқли. Мароқли лек- 
ция. Мароқли ҳикоя. Мароқли суҳбат. н Қиз- 
йигит тўйи — бахт, муҳаббат тўйи бўлгани 
учун, уни ҳар жиҳатдан мароқли, умрбод эсда 
қоладиган қилибўтказмоғимиз керак. Н. Са- 
фаров, Оловли излар. 

МАРРА [а. ь j-o — бир бор, бир дафъа] 1 
Югуриш мусобақаларида, пойгада босиб 
ўтиладиган йўлнинг охирги нуқтаси. Мар- 
рага биринчи бўлиб бормоқ. н Ҳамма пойга- 
да маррага етай деб қолган чавандознинг 
ҳаяжони билан яшайди. С. Аҳмад, Қадрдон 
далалар. У ўзини маррага етай деб қолган 
спортчидек сезиб, юраги ҳаприқди. С. Сиёев, 
Отлиқ аёл. 


2 Сафарнинг охирги ери; манзил, маз- 
гил. Карвон саҳар чоғида маррага етиб келди. 
Ойбек, О. в. шабадалар. 

3 Бирор ишнинг охири ёки олдиндан 
мўлжаллаб қўйилган ҳажми. Турсунмат ака 
келгуси йили 40 центнерлик маррани кўзла- 
япти. «Ўзбекистон қўриқлари». Каноп экувчи 
хўжаликлар.. уч минг тонна каноп тайёрлаш 
маррасидан биринчи марта ўзиб кетдилар. 
Газетадан. 

4 ҳарб. Қўшин эгаллаб турган чегара, 
чизиқ, позиция. Душман қўшимча кучлар 
келтириб, босиб олган маррани мустаҳкам- 
лаяпти. Т. Рустамов, Мангу жасорат. Маҳал- 
лий аҳоли ёрдами туфайли биз, киши билмас, 
ҳужум маррасини эгалладик. Н. Сафаров, 
Оловли излар. 

5 Кесим вазифасидаги -ники қўшимча- 
ли сўз билан (асосан шахс олмошлари ёки 
шахс билдирувчи сўзлар билан) қўлланиб, 
ютуқ, ғалаба шу сўз англатган шахс(лар)га 
тегишли бўлишини билдиради. Етиб кела 
олса, марра Салимники. Боплади, энди марра 
дўстингники. н Агар бирор каттароқ идо- 
рада тузукроқ танишинг бўлса, марра сени- 
ки! «Таниш башаралар». Кеч деганда март- 
нинг биринчи ярмида чигитни экиб олсак, 
марра бизники. Н. Сафаров, Узоқни кўзла- 
ган қиз. 

МАРС [лот. Mars — Рим мифологияси- 
да: уруш маъбуди (худоси)нинг номи] (М — 
катта) астр. Қуёш системасидаги тўққизта 
катта сайёралардан бири, Қуёшдан кейин 
тўртинчиси; Миррих. 

МАРСАЛА [итал. marsala] Узумдан қили- 
надиган ширин винонинг бир тури. Бир 
шиша конъяк, бир шиша марсала ва чиройли 
вазага қубба шаклида терилган апелъсин келди. 
Ойбек, Танланган асарлар. 

МАРСЕЛЬЕЗА [фр. Marseillaise < Фран- 
циядаги Marseill (Марсель) шаҳри номидан] 
(М — катта) Француз буржуа инқилоби 
даврида — 1792 йилда ёзилган, кейинчалик 
Франциянинг миллий гимнига айланган 
инқилобий кўшиқ. Марселликларнинг қурол- 
ли отрядлари янги революцион қўшиқни — 
«Марселъеза»ни айтиб борардилар. «Янги та- 
рих». 

МАРСИЯ [а. «дз j_o — мотам шеъри] Би- 
рор шахснинг вафоти муносабати билан 
унинг хотирасига бағишлаб ёзилган мотам 
шеъри; Шарқ шеъриятидаги адабий жанр- 




лардан бири. Бизўлим ва ғамгинликнинг мар- 
сиясини эмас, ҳаёт қўшиғини куйлаишмиз 
керак! Уйғун, Ҳаёт қўшиғи. 

МАРТ [лот. martius < Mars — Рим мифо- 
логиясидаги уруш худоси номи] Янгича йил 
ҳисобида учинчи ой. 

МАРТА Саноқ сонлар ва сон-миқцор 
билдирувчи сўзлар билан келиб, шу сонга 
тенг такрорни билдиради. Ойда бир марта 
чиқадиган газета. Хатни бир неча марта 
ўқидим. Шу гапни бир-икки марта эшитдим. 
н Бир неча ой мобайнида қиз ўзи хоҳлабми ё 
Сидиқжон «асти қўймагани» учунми, боққа 
яна бир неча марта тушиб чиқди. А. Қаҳҳор, 
Қўшчинор чироқлари. -Гадойликдан ўлим 
яхши, минг марта яхши, — йиғлаб деди Шо- 
қосим. Ойбек, Танланган асарлар. 

МАРТАБА I [а. ° — даража, бос- 

қич; қадр-қиммат, обрў; мавқе, ўрин] айн. 
марта. Гулшанбону Худоёр хонлигининг ик- 
кинчи даврида ўз ҳусни билан бир неча мар- 
таба хоннинг илтифотига сазовор бўлган 
ҳарам канизларидан эди. А. Қодирий, Ўтган 
кунлар. 

МАРТАБА II [а. — даража; обрў; 

мавқе, ўрин] 1 Жамият ўртасида эришил- 
ган обрў, эътибор, нуфуз. Шу-шу бўлди-ю, 
Норбувининг мартабаси ошиб, ҳар бир маъ- 
рака унинг маслаҳатисиз бўлмайдиган бўлиб 
қолди. Ҳ. Шамс, Душман. -Раҳмат, жон бо- 
лам, эсон-омон бўлсанг бўлгани, тенгқуринг 
орасида мартабангни туширма, — деган эди 
онаси. А. Мухтор, Туғилиш. 

2 Мансаб, лавозим, амал. Олий марта- 
ба. Мартабага минмоқ. н Келажакда ўғли- 
нинг катта мартабага эришмоғини умид 
қиларди. Ш. Рашидов, Қудратли тўлқин. 

МАРТАБАЛИ Мартабага эга бўлган; 
мансабдор, амалдор. Соддадил овчининг ёл- 
ғон сўзлашга тили бормади. Ёлғон айтгани 
бухоролик баланд мартабали жанобдан 
қўрқди. Ш. Тошматов, Эрк қуши. 

МАРТАЛАБ Саноқ сонлар ва сон-миқ- 
дор билдирувчи сўзлар билан келиб, ҳара- 
катнинг шу сўз билдирган сон-миқцорда 
бажарилганини билдиради. Бир гапни минг 
марталаб қайтармоқ. 

МАРТЕН [француз металлурги Р. Martin 
(П. Мартен) номидан]: мартен печи Чўян 
ва темир-терсакдан муайян кимёвий таркиб- 
ли пўлат эритиб олинадиган печь. Мартен 
пўлат Мартен печида тайёрланган пўлат. 


Мартен цехи Мартен печларида пўлат тай- 
ёрланадиган цех. 

МАРШ I [фр. marche — олға қараб юриш, 
ҳаракатланиш] 1 Сафда баравар қадам таш- 
лаб юриш. Тантана марши. Марш қилмоқ. 

2 Қўшиннинг ташкилий равигцца юриш 
қилиб, бир жойдан иккинчи жойга кўчиши 
(пиёда ёки транспорт воситаларида). Полк 
икки кунлик маршдан кейин бепоён, қалин бир 
ўрмонга ўрнашганича, узоқ вақт қолиб кет- 
ди. А. Қаҳҳор, Олтин юлдуз. 

3 Ҳарбий юришларда, парадларда иш- 
тирок этувчиларни руҳлантириш, уларнинг 
ҳиссиётига таъсир этиш мақсадида ёзилган 
мусиқа асари. Зафар марши. н Ёлғизликдан 
зерикиб, радиони қўйди. Аллақандай маршлар 
чалиняпти. Ҳ. Ғулом, Тошкентликлар. 

МАРШ II [фр. marche] 1 Сафнинг юриш 
бошлаши учун бериладиган буйруқ, команда. 
Олға марш! 

2 с. т. Йўқол, жўна. Ҳозир уй-уйларингга 
марш! Ойбек, О. в. шабадалар. 

MAPIIIAJI [фр. marechal] 1 тар. Совет- 
лар даврида алоҳида хизматлари учун олий 
қўмондонлик таркибидаги кишиларга бери- 
ладиган, генераллик унвонларидан юқори 
ҳарбий унвон ва шу унвонга эга бўлган шахс. 
Авиация маршали. Артиллерия маршали. 

2 Баъзи давлатларда олий ҳарбий унвон 
ёки амал ва шу унвон ёки амалга эга бўлган 
шахс. 

МАРШРУТ [ нем. Marschrute < фр. 
marche — олға қараб юриш + route — йўл] 
Автобус, поезд, самолёт, қўшин ва киши- 
ларнинг аввалдан белгиланган ва тўхташ 
жойлари тайин бўлган қатнов ёки сафар 
йўли; йўналиш. Биринчи трамвай маршру- 
ти. Автобус маршрути. Туристик маршрут- 
лар. Янги маршрут очмоқ. Тошкент — Мос- 
ква маршрути. н Бу йил туристлар 500 
маршрут бўйлаб сафарга чиқадилар. Газета- 
дан. «Текстилкомбинат — Эркин» маршру- 
ти бўйича қатнайдиган автобусни пойлай- 
вериб, пассажирларнинг қимматли вақтла- 
ри зое кетарди. «Муштум». 

МАРШРУТЛИ Маршрут билан юради- 
ган, маршрути бўлган. Маршрутли такси. 

МАРҒУБ [а. i_>jT j_o — исталган; эҳтиёж 
сезилган; маъқул] кт. Кишига маъқул бўла- 
диган, кўнгилга ёқадиган; матлуб, ёқимли. 
[У] Вазифасини ишчи тили, ишчи ифодаси 




билан қишлоқиларча содда, марғуб, қизиқар- 
ли қилиб сўзлайди. А. Қодирий, Обид кетмон. 

МАРҲАБО [а. L_=>. j_o — хуш келибсиз] 1 
унд. с., кт. Ҳурмат, илтифот билан қарши- 
лашни билдиради; хуш келибсиз, марҳамат. 
-Марҳабо, марҳабо, — деди домла, чуқур са- 
мимият билан сўрашиб. А. Қаҳҳор, Сароб. 

2 Марҳабо (хотин-қизлар исми). 

МАРҲАМАТ [а.с^ j_o — раҳм-шафқат, 
раҳмдиллик; ачиниш; илтифот] 1 Раҳм-шаф- 
қат юзасидан кўрсатиладиган илтифот, ҳим- 
мат, яхшилик. Дўстларнинг марҳамати. Мар- 
ҳамат кўрмоқ. н -Агар менинг бу хизма- 
тим хон жанобининг марҳаматига лойиқ 
кўрилур экан, — dedu ҳожи, — менга энг ман- 
зур бўлган мукофот ўғлимнинг озод қилини- 
шидир. А. Қодирий, Ўтган кунлар. Хон ҳаз- 
ратлари, фарзандимни, хонумонимни — ҳам- 
масини марҳаматингизга топширдим. П. Қо- 
диров, Юлдузли тунлар. 

2 унд. с. Таклиф ёки розилик билдирув- 
чи сўз. - Чексам майлими ? -Марҳамат! н 
[Майсара:] Қани, тақсирим, тўрга марҳамат! 
Ҳамза, Майсаранинг иши. 

3 Марҳамат (хотин-қизлар исми). 

МАРҲАМАТЛИ Раҳм-шафқат қилувчи, 

ҳиммат, илтифот кўрсатувчи. Одобли ва мар- 
ҳаматли кишиларнинг дўсти кўп бўлиб, ун- 
дан ҳамма намуна олади. Газетадан. Ёшлик 
қилибсан, марҳаматли подшоҳим ҳақини уну- 
тибсан. А. Қодирий, Меҳробдан чаён. 

МАРҲАМАТСИЗ Марҳамат қилмайди- 
ган, марҳамат қилишни билмайдиган; ҳим- 
матсиз; шафқатсиз. Марҳаматсиз султон. 
Марҳаматсиз табиат. Марҳаматсиз жазо 
бермоқ. 

МАРҲАМАТСИЗЛИК Марҳаматсиз 
одамларга хос иш, хатти-ҳаракат; шафқат- 
сизлик. 

МАРҲУМ [а. *. j_o — раҳм-шафқат кўр- 
сатилган; ўлган, ўлик (киши)] Вафот этган, 
ўлган киши. Белбоғ олиб келган одам ўлим 
олдидан марҳумнинг нималар дегани.. биров- 
ни кўп тилга олганини сўзлади. П. Турсун, 
Ўқитувчи. 

МАРҲУМА Марҳум, ўлган аёл. [Анвар:] 
Сен уял, уялма, бари бир, улар бизни жуфт- 
лаиипирадилар. Марҳума Моҳлар бибининг 
фотиҳаси ерда қолмас! А. Қодирий, Меҳроб- 
дан чаён. 

МАСАЛ [а. JL> — намуна, андоза; ўх- 
шашлик; рамзли ҳикоя] 1 Кишиларга ўгит 


бўладиган, хулосали, кичик мажозий ҳикоя. 
Крилов масаллари. Ўзбек халқ масаллари. н 
Тўпламда шоирнинг энг сара масаллари жам- 
ланган. Газетадан. 

2 эск. кт. Матал; мақол. Кўйида мен тош 
бошимни урмаган остона йўқ. Элда бор шун- 
дай масал: жон чекмасанг, жонона йўқ. Э. 
Воҳидов. 

МАСАЛА [а. дЛ ..■« — сўроқ, савол; му- 
аммо; илтимос] 1 Муҳокама, мунозара би- 
лан ҳал этилиши лозим бўлган нарса, иш, 
вазифа, муаммо. Уй-жой масаласи. Иқтисо- 
дий масала. Ҳаёт-мамот масаласи. Масала- 
ни ҳал қилмоқ. н Кўйилган масала икки кун 
давом этган семинар йиғилишида атрофлича 
муҳокама қилинди. Н. Сафаров, Оловли из- 
лар. Икки чол.. ўзларини ташвишга солган 
муҳим масалага ҳам жавоб топмаганлар. М. 
Исмоилий, Фарғона т. о. 

2 Баҳс, муҳокама, мунозара ва ш. к. мав- 
зуи. Масала яна хат устига ўтиб, Отабек 
қушбегидан сўради: -Ҳўлингиздаги мактуб 
билан, эҳтимол, биз оқланган чиқармиз? А. 
Қодирий, Ўтган кунлар. Кампир бўлсакҳам, 
мажлисга масала бўлиб ўтирибмиз. А. Мух- 
тор, Опа-сингиллар. Нотиқ Ўрта Осиёда 
туб олтин конлари ва уларни ўрганиш маса- 
лалари устида тўхталди. С. Кароматов, 
Олтин қум. 

3 Умуман, бирор шахс ёки нарса билан 
боғлиқ бўлган, назар-эътиборда турган иш, 
гап ва ш. к. Ҳозиргина ўйлаб турган жўнаш 
масаласи ҳам унинг эсидан чиққан.. эди. А. 
Қодирий, Ўтган кунлар. -Бунинг масаласи 
осон, оқсоқол, — деди Содиқ аминга, унинг 
ўйга толиб турганини кўриб. М. Исмоилий, 
Фарғона т.о. Эртагаёқ масалангизни дека- 
натга қўямиз. Ў. Ҳошимов, Қалбингга қулоқ 
сол. Механизатор кадрлар тайёрлаш маса- 
ласи кенг йўлга қўйилган. «Ўзбекистон 
қўриқлари». 

4 мат. Маълум сонлар ва тегишли муно- 
сабатлар асосида номаълум сонларни топиш 
ҳақидаги математик вазифа. Масалалар 
тўплами. н Доскага бир масала ва иккита 
мисол ёзилгач, баъзи билағон болаларнинг чеҳ- 
раси ёришиб кетди. Ф. Азизхўжаев, Яшил 
чайла. Масалани тўғри ечди-ю, оққа кўчира- 
ётганда, вақт тугаб қолди. Ў. Ҳошимов, 
Қалбингга қулоқ сол. 

5 Диний мавзудаги тортишув, мунозара 
ёки ваъз. Масала айтишмоқ. н Нима учун- 




дир [Ҳусайн Бойқаро] шайхулисломдан ша- 
риатга доир бир масалани сўради. Ойбек, На- 
воий. 

Масала талашмоқ Бирор масала юзаси- 
дан баҳслашмоқ, баҳс юритмоқ. Бугунги 
ишчи.. ўз соҳасининг билимдони бўлган инже- 
неру техниклар билан баҳслашишга, масала 
талашишга қодир. Газетадан. 

МАСАЛАН [а. 5Ь_« ~ мисол, намуна учун, 
мисол тарзида] крш. с. Фикрнинг тасдиғи 
учун келтириладиган факт, мисол олдидан 
қўлланади; мисол учун, чунончи, жумла- 
дан. [Раҳмат:] Ўтиришга бегона кишилар ҳам 
айтилса мумкинми, озор чекмасмисиз? Ча- 
қирилганда ҳам ўзимизга яқин ва аҳил киши- 
лар бўлур. Масалан, Мирзакарим қутидор каби. 
А. Қодирий, Ўтган кунлар. Баъзи жиҳатдан, 
масалан, илдамликда бу йигитни ўзидан ус- 
тун кўрди. Ойбек, Танланган асарлар. 

МАСАЛАХОНЛИК дин. Масала айтишув, 
тортишув. [Уламо, мударрис, аъламлар] Арзи- 
маган нарса устида масалахонлик қилиб, бир- 
бирлари билан талашади. Ойбек, Танланган 
асарлар. 

МАСАЛЛИҚ 1 Умуман, бирор таом, егу- 
лик тайёрлаш учун ишлатиладиган нарса. 
Қани, Олтиной билан Латофатхонга масал- 
лиқ беринг, қийма тайёрлашсин. Ё. Шукуров, 
Уч савол. Бироқ хамир таомларнинг асосий 
масаллиғи буғдой уни ҳисобланади. К. Маҳ- 
мудов, Ўзбек тансиқ таомлари. 

2 Овқат пишириш учун зарур бўлган, 
керакли миқдордаги маҳсулот. Бир ошлик 
масаллиқ. Янгамнинг оишни ширин қилган 
акамнинг масаллиғи. Мақол. н -Масаллиқ 
яхши: ўша гўшт, ўша гуруч — деди Элчибек, 
— лекин овқатни оғизга олиб бўлмайди. А. 
Мухтор, Туғилиш. 

МАСАЛНАВИС [масал + ф. — ёзув- 
чи] Масал ёзувчи адиб, масалчи. 

МАСАЛЧИ айн. масалнавис. Машҳур ма- 
салчи И.А. Крилов бировникида ижарада ту- 
рар экан. «Шарқ юлдузи». 

МАСДАР [а. — манба, келиб чи- 

қиш; феълнинг ноаниқшакли] 1 тлш. Феъл- 
нинг араб тилига хос инфинитив шакли. 

2 эск. кт. Бирор нарсанинг содир бўлиш, 
келиб чиқиш ўрни, бошланиши, боши. 

МАСЖИД [а. ' ? ... ~ — сажда қилинади- 
ган, намоз ўқиладиган жой, мачит; ибодат- 
хона] Мусулмонларнинг жам бўлиб, намоз 
ўқийдиган ибодатхонаси. Маҳалла масжиди- 


да хуфтон азони айтилди, шундан бир оз ке- 
йин Раънолар дарвозаси ҳам ғиқиллаб очилди. 
А. Қодирий, Меҳробдан чаён. 

МАСКА [фр. masque < лот. mascus — юзга 
тўсиладиган, кўриш тешиклари бўлган ни- 
қоб] I 1 Юзга тутиладиган, одам ёки ҳай- 
вон қиёфаси тасвирланган махсус ниқоб. 

2 Ўзини танитмаслик учун (маскарад ва 
ш. к. томошаларда) юзнинг юқори қисмини 
беркитадиган, кўз учун икки тешик очилган 
махсус парда. Қора маска. Маска киймоқ. 

3 Ҳимоя учун юзга (оғизга, бурунга) 
тутиладиган махсус мослама. Противогаз 
маскаси. Жарроҳ маскаси. 

4 Ўлган одамнинг юзидан гипс (ганч) 
воситасида олинадиган қуйма нусха, тасвир. 

5 Косметикада; юз ва бўйин терисини 
яхшилаш, парваришлаш учун маълум нар- 
салар аралашмасидан тайёрланган пардоз 
воситаси. 

6 Қиличбозлик, хоккей ва б. спорт тур- 
ларида спортчининг юзини жароҳатлардан 
сақловчи ҳимоя анжоми. 

МАСКА II шв. Сариёғ. -Гулнор, сув кел- 
тир! Маскани айрондан ўзим ажратаман.. — 
деди хотин. С. Айний, Дохунда. 

МАСКАН [а. — тураржой, ўрин] 

кт. 1 Тураржой, яшайдиган жой, макон. [Қо- 
зикалон:] Мадрасадан асар ҳам йўқ, динсиз- 
лар маскани бу. Ж. Шарипов, Хоразм. 

2 Умуман, жой, макон. Ҳадемай, билим 
масканларида биринчи қўнғироқ жаранглай- 
ди. Газетадан. Ажаб экан санъат маскани, 
Суратларга бўлдим маҳлиё. «Гулдаста». 

Маскан қурмоқ ( ёки тутмоқ) Жой (ма- 
кон) қилмоқ. Мана бу ерда абадий маскан 
қурган мўминларнинг ичида такаббури йўқ- 
ми?, С. Сиёев, Аваз. Чўлга илк кетмонурил- 
ганидан бери шу ерни маскан тутганлар ҳам 
бор. Газетадан. 

МАСКАРАД [фр. mascarade < итал. 
mascherata < а. ь— ниқоб, парда] Мас- 
ка, ниқоб ва махсус кийимлар кийиб ўтка- 
зиладиган сайил. Авжга чиқиб ўйин-кулги, 
Давом этар бал-маскарад. «Ёшлик». 

МАСКИРОВКА \фр. masquer — маска 
киймоқ, ниқоб билан беркинмоқ] ҳарб. 
Қўшинлар ва ҳарбий иншоотларни душман 
кўзидан паналаш, кўринмайдиган, билин- 
майдиган қилиб яшириш ва шу йўл билан 
душманни алдаш. Тўпларни маскировка қил- 
моқ. Маскировка uuuiapu. 




МАСКОВЧИ с. т. тар. Ўтмишда Москва 
билан савдо алоқасида бўлган йирик савдо- 
гар. Нури гўё ўз-ўзига сўзлаган каби минғир- 
лади: -Бойликларингга ишонгим келмайди. 
Номларинг масковчи бой бўлиб тарқалганига 
ҳайронман. Ойбек, Танланган асарлар. 

МАСКУН [а. jjK — аҳоли жойлаш- 
ган, одам яшайдиган]: рубъи маскун қ. рубъ. 

МАСЛАК [а. Л1..1Д — йўл, йўналиш; ҳара- 
кат тарзи; эътиқод] 1 Ўзига хос ақидалари 
билан бошқалардан ажралиб турувчи ижти- 
моий, сиёсий, илмий ёки диний йўл, оқим. 
..қарашлар ва маслакларнинг сарқитлари ай- 
рим кишиларнинг онгида бир-бирига тўқнаш 
келиб, бир-бири билан тўқнашмоқда. Газетадан. 

2 кўчма Ғоя; мақсад. Мен ишлаётган Ўзбе- 
кистон инженер- техник изланишлар давлат 
институтида турли миллат вакиллари меҳ- 
нат қилишади. Улар бир маслак, бир ғоя йўли- 
да изланишлар олиб боришади. Газетадан. 

МАСЛАКДОШ Маслаги бир бўлган, бир 
маслакдаги; ҳаммаслак. Жомбойдаги реакци- 
он гуруҳ Самарқанддаги маслакдошлари би- 
лан дарҳол тил топишди. М. Ўринхўжаев, 
Унутилмас кунлар. 

МАСЛАКСИЗ 1 Муайян маслаги, ақида- 
си бўлмаган. 

2 Муайян ғоя-мақсади бўлмаган; мақ- 
садсиз, ғоясиз. Маслаксиз одам. 

МАСЛАҲАТ [а. ^ I * — умум манфа- 

ати; фойда] 1 Бирор ишни қандай қилиш 
ёки умуман нима қилиш кераклиги ҳақида 
йўл-йўриқ тарзидаги фикр, мулоҳаза. Яхши 
маслаҳат. Маслаҳат бермоқ (қилмоқ). Мас- 
лаҳат сўрамоқ (қилмоқ). н Менинг фикрим- 
ча, чигит экишда ҳосилот отанинг маслаҳа- 
тига кўниш керак эди. Р. Файзий, Чўлга ба- 
ҳор келди. Бу маслаҳат Сидиқжонга ҳам 
маъқул тушди. А. Қаҳҳор, Қўшчинор чироқ- 
лари. Умид.. академик Отабоев ҳовлисига ҳам 
бир неча бор бориб, ўз ишига доир маслаҳат- 
лар олди. Мирмуҳсин, Умид. 

2 Тавсия, таклиф тарзидаги гап. Гапга 
қулоқ солинг, сизга маслаҳатим — бўлар- 
бўлмасга куйиб-пишаверманг. С. Сиёев, Ёруғ- 
лик. Сизга менинг маслаҳатим — Андижонда 
кўп турманг. П. Қодиров, Юлдузли тунлар. 

3 Кенгаш, фикр олишиш. Маслаҳат би- 
лан бўлган иш бузилмас. Мақол. н Якшанба 
куни қариндош-уруғлар маслаҳатга тўпла- 
нишди. С. Сиёев, Ёруғлик. Моҳидил маслаҳат 
йиғинида баъзиларнинг Ҳошимжондан норози 


бўлганини кўз олдига келтирди. Ж. Абдулла- 
хонов, Тўфон. Бундоқ маслаҳат мажлисла- 
рини ҳам уюштириш ўз вазифаси.. деб ўйлар- 
ди. Мирмуҳсин, Меъмор. 

Маслаҳат кўрмоқ Бирор фикр-мулоҳа- 
зани маъқул топмоқ ва тавсия этмоқ. «..хон 
бу ишни маслаҳат кўрсалар, биз ёрдамга 
ҳозирмиз» деган қуруқ ваъдалар билан жавоб 
мактуби олинган эди. А. Қодирий, Ўтган кун- 
лар. Сиз устозга яна бирон шикаст етмасли- 
гини ўйлаб, Хуросондан чиқиб кетишингизни 
маслаҳат кўрамиз. Мирмуҳсин, Меъмор. 
Малаҳат оши этн. Тўй ёки бошқа маросим- 
ни ўтказиш одцидан маҳалладаги оқсоқол- 
лар, қўни-қўшни ва қариндош-уруғлар учун 
йиғин ўтказиб бериладиган ош. Маслаҳат 
ошидан кейин энг катта ва муҳим иш тўй 
эмас, янги уйга кўчиб кириш бўлиб қолди. А. 
Қаҳҳор, Қўшчинор чироқлари. Маслаҳат 
солмоқ Маслаҳат тарзида ўз-фикр мулоҳа- 
засини айтмоқ, ўртага ташламоқ; кенгаш- 
моқ. Кекса уста ўғилларини тўплаб, масла- 
ҳат солди. С. Сиёев, Аваз. Ойимга хархаша 
қилаверган эдим, ойим бувимга маслаҳат сол- 
ди. Ҳ. Назир, Ёнар дарё. Маслаҳат қилмоқ 
Маслаҳатлашмоқ. Аммо олти овсин ҳар куни 
пичирлашиб, ниманидир маслаҳат қилишар- 
ди. С. Аҳмад, Келинлар қўзғолони. Курбон 
ота.. ўз тенгқурларини йиғиб, ишни қачон ва 
қандай бошлаш тўғрисида маслаҳат қилди. А. 
Қаҳҳор, Қўшчинор чироқлари. Маслаҳатни 
бир ерга қўймоқ Маслаҳатлашиб, бир фикрга 
келмоқ. Она-бола туни билан ҳасратлашиб, 
охири маслаҳатни бир ерга қўядилар. П. Тур- 
сун, Ўқитувчи. 

МАСЛАҲАТГЎЙ [маслаҳат + ф. 
айтувчи] Маслаҳат берувчи киши. У.. йигит- 
дай чаққон, ҳар бир ишда маслаҳатгўй, бар- 
ча катта-кичик «тоға» деб ҳурматлайдиган 
Юсвали чол эди.. П. Турсун, Ўқитувчи. Бирон 
тайинли хулосага келолмагач, паналаб, мас- 
лаҳатгўй Азим бойваччанинг қўрғонига жўна- 
ди.. С. Аҳмад, Ҳукм. 

МАСЛАҲАТЛАШМОҚ Ўзаро ёки бирор 
киши билан маслаҳат қилмоқ; кенгашмоқ. 
Ўқувчиларнинг қарийб ҳаммаси камбағаллар- 
нинг болалари бўлгани учун, Ғуломжон ота- 
онаси билан маслаҳатлашиб, уларга ҳар кун 
иссиқ овқат қилдириб бериб турди. М. Исмо- 
илий, Фарғона т.о. ..йўлдошларим билан мас- 
лаҳатлашай, бундан сўнг сиз жанобга ўз фик- 
римни айтаман. Мирмуҳсин, Меъмор. 




МАСЛАҲАТЛИ Маслаҳат, кенгаш би- 
лан қилинган, маслаҳатлашиб, кенгаш 
билан битадиган. Маслаҳатли тўй бузилмас. 
Мақол. Маслаҳатли ош ачимас. Мақол. Мас- 
лаҳатли тўн тор келмас. Мақол. н ..бирор 
маслаҳатли иш чиқиб қолгудай бўлса, раис 
энг олдин Шербекка одам югуртиради. С. 
Анорбоев, Оқсой. 

МАСЛАҲАТОМУЗ Маслаҳатга ўхшаш, 
маслаҳат тарзида(ги), йўсинида(ги). -Кўз ёши- 
дан фойда йўқ, кеннойи, — деди Муса масла- 
ҳатомуз. Н. Фозилов, Дийдор. Кампирнинг 
маслаҳатомуз гапларидан андак баҳраманд 
бўлиб.. осонгина ўтадиган сабаби тириклик 
андишасига тушдим. Ғайратий, Довдираш. 

МАСЛАҲАТЧИ 1 Маслаҳат берувчи. Иш 
битгач, маслаҳатчи кўпаяди. Мақол. н Чой- 
хонада учраган маслаҳатчилардан бири жуда 
ғалати одам чиқди. П. Турсун, Ўқитувчи. Аг- 
роном — деҳқоннинг энг яқин маслаҳатчиси. 
Газетадан. 

2 Бирор идорада, муассасада ёки бирор 
лавозимли шахс ҳузурида маслаҳат бериш 
вазифасида ишловчи ходим. Элчихона мас- 
лаҳатчиси. Ҳарбий маслаҳатчи. 

Халқ маслаҳатчиси ҳуқ. Халқ судларида 
кўриладиган ишларда қатнашиш учун сай- 
ланган жамоат вакили. Халқ маслаҳатчила- 
рининг ваколат муддатини уч йилдан икки 
йилгача камайтириш мўлжалланади. Газета- 
дан. ..қайсидир суд бўлимида хотин-қизлар ва 
оила ишлари бўйича халқ маслаҳатчиси, жа- 
моат қораловчиси бўлиб ишлайди. А. Мухтор, 
Опа-сингиллар. 

МАСНАВИЙ \а. — қўшалоқ, ик- 

килик; икки мисрали шеър шакли] Ҳар бир 
байтининг мисралари ўзаро қофиядош 
бўлган ва байтдан байтга қофиялар янгила- 
ниб борадиган шеър шакли. Танбур чертмоқ 
Мутрибга, маснавий айтмоқ Табибийга чи- 
қарилган асли! С. Сиёев, Ёруғлик. 

МАСНАД [а. — курси; суянчиқ; ёс- 

тиқ; мартаба] эск. кт. 1 Юқори мартаба, 
ўрин, амал. Нодон Анвар ўрдадан қувланиш 
ерида сармуншийлик маснадига минмоқчи! А. 
Қодирий, Меҳробдан чаён. Акбарали минг- 
боши, мана ўн уч йилдан бери шу маснадида 
ўтиради. Чўлпон, Кеча ва кундуз. 

2 кўчма Таянч; асос. Архимед: «Менга 
маснад нуқтаси берингиз, ўз маневалам (ри- 
чаг, пишанг) билан ерни кўтараман», деган. А. 
Қаҳҳор, Сароб. 


МАСОКИН [а. — «мискин» с. кўпл.] 

Мискинлар, бечоралар. Соҳибқирон аввал 
авлиёларнинг мозорини тавоф қилди ва фу- 
қаро ва масокинларга кўп садақалар берди. 
«Фан ва турмуш». 

МАСОФА [а. «JLu-o — оралиқ, узоқлик] 
Икки нарса, икки нуқта оралиғи, бир ер- 
дан иккинчи ергача бўлган оралиқ. Шаҳар- 
лар орасидаги масофа. н Ўрдагача бир ярим 
чақирим чамаси йўл бўлиб, Султонали бу ма- 
софани ўн беш дақиқа ичида босди. А. Қоди- 
рий, Меҳробдан чаён. ..босиб ўтган йўл беш 
чақиримга ҳам етмаган бўлса-да, назарида, 
олам-жаҳон масофа ортда қолгандек туюл- 
ди. С. Кароматов, Сўнгги бархан. 

МАСОФАВИЙ Узоқ масофадан туриб 
бўладиган, олиб бориладиган. Масофавий 
ўқитиш. 

МАСОҲА [а. «_i>.Lu_o — фазо, майдон, ҳу- 
дуд] эск. кт. Ер, майдон. 

МАСРУР | а. j jj-u-o — хурсанд, шод] эск. 
кт. Шод, севинган. Бўлиб файз узра файзу 
нур уза нур. Ҳамма меҳмону мезбон бўлди мас- 
рур. Ҳабибий. Олам тўла қуёш, қалбинг тўла 
нур. Ойдин бир замонда яшайсан масрур. Э. 
Воҳидов. Уйи уйимизга қарама-қарши. 
Кўшним балконига масрур боқаман. Ҳ. Пўлат. 

МАСРУРЛАНМОҚ кам қўлл. Шодлан- 
моқ, хурсанд бўлмоқ, шод бўлиб ғурурлан- 
моқ. Ўша ҳодисани эсласа, Эрназар полвон 
ҳануз масрурланади. Н. Норқобилов, Бекат- 
даги оқ уйча. 

МАССА |ло/и. massa — бўлак, парча] 1 физ. 
Механиканинг энг муҳим физикавий хос- 
саларидан бири; материя (жисм)нинг инерт- 
лик ва гравитацион хоссаларини ифодалай- 
диган физик катталик. Масса билан бир 
қаторда энергия ҳам физика фанининг асо- 
сий тушунчаларидандир. «Фан ва турмуш». 

2 махс. Яхлит ёки бўтқасимон жисм ёки 
модда. Амударё суви лойқа. У каналдан оқа 
бошлагач, унга лойқа ўтириб, берч массага 
айланади. Газетадан. Муз массасининг қалин- 
лиги аниқроқ ўлчанди. Газетадан. 

МАССАЖ [фр. massage < а. — те- 
гиш, уриниш; кўл тегизиш] Тана ёки би- 
рор аъзога даво ёки гигиеник мақсадда мах- 
сус усулда механик таъсир этиш (силаш, 
уқалаш, ийлаш, қоқиб қўйиш каби усуллар 
билан амалга оширилади). Тўрт гуруҳнинг 
ҳар қайсисида алоҳида врачлар, массаж ка- 
бинетлари мавжуд. Газетадан. Шунингдек, 




553 


массаж муолажаси, шапатилаш баъзиларга 
оғриқли туюлса, бошқаларга малҳамдек ту- 
юлади. «Фан ва турмуш». 

Массаж қилмоқ Массаж муолажасини 
бажармоқ, қилмоқ. Массаж қилаётган ўнг 
қўлининг ташқи томони билан пешонасига 
тушган сочини юқорига бурди. С. Кароматов, 
Олтин қум. 

МАССАЖЧИ Массаж қилувчи ходим. 
..ажойиб массажчимиз бор. Қўл-оёғингизни 
уқалаб ҳам қўяди, қушдек енгил бўлиб чиқа- 
сиз. X. Тўхтабоев, Ширин қовунлар мамла- 
кати. 

МАССИВ [фр. massif — оғир вазнли < 
лот. massa — бўлак, парча] 1 Тоғлик, чўл ва 
ш. к. жойлардаги текис, яхлит қисмлар. 
Шўрўзак массиви, унинг биринчи забткорла- 
ри ҳақидаги ҳикоя ҳамроҳимизни ниҳоятда 
қизиқтириб қолди. «Ўзбекистон қўриқпари». 
Ярим аср мобайнида чўлдаги жуда катта 
массивлар ўзлаштирилди. Газетадан. 

2 Географик хусусиятлари ва умумий ман- 
зараси бир хил бўлган яхлит жой. Сув мас- 
сивлари. Ўрмон массивлари. Тоғ массивлари. 

3 қ. даҳа. ..шаҳримизда янгидан-янги my- 
рар жой массивлари, микрорайонлар вужудга 
келди. Газетадан. 

МАСТ [ф. — кайфи бор, ҳушёр 

эмас] 1 Ичкилик ёки наша, қорадори ва ш. 
к. таъсирида кайф қилган, кайфи бор. Macm 
одам. Бир мастга тегма, бир — жиннига. 
Мақол н Тантибойвачча анчагина маст 
бўлиб, оғзига келганини валдирашга бошлади. 
Ойбек, Танланган асарлар. Ҳозиргина кулиб 
турган маст Комил бирдан ҳўнграб йиғлаб 
юборди-да, тили гапга келмай ғўлдиради. Ҳ. 
Ғулом, Машъал. 

2 Жинс жиҳатидан уйғонган; куйиккан. 
Девсифат киши.. маст бўлган туядай, оғиз 
кўпиртиб келар эди. М. Исмоилий, Фарғо- 
на т. о. 

3 кўчма Қаттиқ таъсирланиб, завқланиб 
кайф қилган, нашъага чўмган. Йигит шифт- 
га қараб ётганича, ишрин орзуларга маст 
бўлди. И. Раҳим, Чин муҳаббат. Уқўшиқ куй- 
лади ёр шаънига маст, Шўхчан шеърлар айт- 
ди севги номидан. А. Орипов. 

МАСТАВА [ф. -ul~, — қурт, юмалоқ- 

ланган сузма < .„Lo — қатиқ + с_>Г—сув] 
Гуруч, гўшт ва сабзавотлардан пиширила- 
диган суюқ ош (одатда қатиқлаб ичилади). 
Узоқ йўл босиб келдим, серқатиқ, аччиққина 


маставани кўнглим тусаб турган эди, чақир- 
дим. «Муштум». 

МАСТАК I [ф. , <~,.,, „ — заҳарли ўт номи] 
Ғалла экинлари орасида ўсадиган, дони за- 
ҳарли, бир ёки кўп йиллик ёввойи ўт. Бир 
неча йил давомида Ўзбекистоннинг турли ра- 
йонларида мастак ўсимлигининг уруғларини 
тўпладим. «Фан ва турмуш». 

МАСТАК II Какликнинг модаси. Сувон- 
жоннинг қўлида қафас.. Ичида типирчила- 
ётган нарса мастак каклик. С. Анорбоев, 
Оқсой. 

МАСТ-АЛАСТ 1 Ўзини билмас даража- 
да маст, қаттиқмаст (қ. маст 1). Тўйда маст- 
аластнинг кўплиги устани беихтиёр бир 
хўрсинтирди. Мирмуҳсин, Созанда. 

2 қ. маст 3. Дўнгларда, сайҳонларда кўклам, 
гуллар очилишидан қушлар маст-аласт.. 
Миртемир. 

МАСТЕР [нем. Meister, ингл. master < юн. 
mastoras — уста, устоз; ҳунарманд] 1 қ. уста 1 . 
Ростов шаҳрига келиб, заводга киради, мас- 
терларнинг қўлида шогирд бўлиб ишлайди. 
Ойбек, Танланган асарлар. Директор теле- 
фон қилиб, иккинчи цехнинг мастерини ча- 
қирди. «Гуддаста». 

2 қ. уста 2. Спорт мастери. 

МАСТЕРОВОЙ [«мастер» с. дан] тар. Чор 
Россияси даврида рус ҳунарманд ишчиси. 
Ҳокимнинг боғида икки мастеровой битта 
миршабни ўлдириб кетибди. А. Мухтор, Опа- 
сингиллар. [Қоратой:] Агар ўрис мастеровой- 
лари шу фикрда бўлса, биз ҳам шунга қўши- 
ламиз. Ойбек, Танланган асарлар. 

МАСТЕРСКОЙ [«мастер» с. дан]1 қ. ус- 
тахона. [Петров] Икки йил илгари Тошкент- 
га келиб, темир йўл мастерскойларида иш- 
лай бошлади. Ойбек, Танланган асарлар. 

МАСТИКА [юн. mastika < mastiche — қора- 
мой, смола] Техника ва қурилишда, мас., 
тирқишлар, ёриқларни беркитиш, пол 
ювиш ва артишда ишлатиладиган, турли 
таркибли қуюқ мумсимон модда. 

МАСТИТ [юн. mastos — кўкрак, эмчак] 
тиб. Сут безларининг яллиғланиши. 

МАСТЛИК Маст ҳолат; кайф. Мастлик 
қурсин, тоза машмаша қшшбман. Ойбек, Тан- 
ланган асарлар. Безорилик каби жиноятлар 
деярли доим мастликда рўй беради. Газетадан. 

МАСТОН [ф. — мастлар; мастлар- 

ча] 1 Мастона, хумор. Ё енгарман, ёки кетар 
бу жоним. Боқмаса ҳам майли кўзи масто- 
ним. «Қўшиқпар». 

2 Мастон (хотин-қизлар исми). 

МАСТОН II фольк. Айёр, жодугар (хо- 
тинлар ҳақида). Хабардор бўл. Ширвоннинг кўп 
мастони, Мастонлардан хабардор бўл, Рав- 
шанжон! «Равшан». 

МАСТОНА [ ф . ... * — мастлик би- 

лан, маст ҳолда] поэт. 1 Мастларча, маст- 
лар каби. У бир мастона чайқалиб турган шо- 
гирдига, бир ҳайратда қотиб қолган Пири 
Букрийга, бир Маликул шаробга қаради. О. 
Ёқубов, Кўҳна дунё. 

2 Ақлни оладиган даражада гўзал, чи- 
ройли, хумор. Мастона кўзлар. 

МАСТУРА \а. — беркитилган, 

пардаланган; бокира] 1 Иффатли, соф, по- 
киза, маъсума. 

2 Мастура (хотин-қизлар исми). 

МАСХАРА I [а. — эрмаклаш, ма- 

зах, ҳазил объекти; ниқоб] Камситувчи, 
кулги қилувчи гап-сўз, хатти-ҳаракат; ма- 
зах, эрмак, кулги. Бу сўзлар қўрбошига мас- 
хара бўлиб туюлди. У оғзидан кўпиклар сочди. 
А. Қаҳҳор, Кўр кўзнинг очилиши. Фотима 
масхара ва мазахларга чидай олмади, тит- 
раб кетди. П. Турсун, Ўқитувчи. 

Масхара қилмоқ Камситувчи, эрмак 
қилувчи, мазахловчи гап-сўз, хатти-ҳаракат 
қилмоқ; масхараламоқ. Ашур мени масхара 
қилаётганини сезиб, оёқ-қўлим бўшаишб кет- 
ди. П. Қодиров, Уч илдиз. 

МАСХАРАII с.т. Қизиқ гап-сўз ва ҳара- 
катлар билан одамларни кулдирувчи; қизиқ- 
чи, масхарабоз. Тўла масхара анъаналарини 
ўғли Мулла гадой, шогирди Сафар масхара 
Абдуллаев давом эттирди. «ЎзМЭ». Бухоро 
анъанавий театрида Зариф, Тўла, Мизроб, 
Эргаш исмли масхаралар шуҳрат қозонган. 
«ЎзМЭ». 

МАСХАРАБОЗ 1 Томошахоналарда, са- 
йилларда ва умуман халқ кўп тўпланган жой- 
ларда томошабинларни кулдирадиган ўйин- 
лар кўрсатувчи қизиқчи, артист. Цирк мас- 
харабози. н Бошқа бир жойда масхарабоз 
қизиқчилар ўйин кўрсатмоқдалар. Ж. Шари- 
пов, Хоразм. От устида виқор билан турган 
«ҳазрат» ҳалиги ерсиз деҳқон қиёфасидаги 
масхарабозни дарра билан бир туширди. К. 
Яшин, Ҳамза. 

2 айн. найрангбоз. У бир тўп масхарабоз 
орасида калака бўлгандек қизариб, вагонга 
яқинлашди. «Ёшлик». 


МАСХАРАБОЗЛИК 1 Масхарабоз иши, 
хатти-ҳаракати. Дор ocmuda қизиқчилар мас- 
харабозлик қилмоқда. 

2 снт. Оғзаки драматургия асосида фао- 
лият кўрсатган ўзбек анъанавий театри; 
қизиқчилик. Масхарабозлик анъаналари, во- 
ситалари маълум даражада янги шаклдаги 
ўзбек театрида ўзлаштирилди. «ЎзМЭ». 

3 айн. найрангбозлик. Бир неча минутдан 
кейин Ғуломжон мингбоши олдида турар, бу 
масхарабозликка ҳали-ҳали тушунолмай, та- 
жанг бўлар эди. М. Исмоилий, Фарғона т. о. 

МАСХАРАЛАМОҚ Масхара, мазах қил- 
моқ, кулмоқ. Кечаси подшо афандини масха- 
ралаш учун унинг отининг пастки жағини 
кесиб қўйди. «Латифалар». Унинг сўз оҳангида 
қанча масхаралаш бўлса, шунча таҳқирлаш 
ҳам бор эди. М. Исмоилий, Фарғона т. о. 

МАСХАРАЛИ Масхара ифодалайдиган: 
истеҳзоли. Афғон чойфурушнинг бундай мас- 
харали пичинглари ярим соатдан бери да- 
вом этарди. А. Мухтор, Опа-сингиллар. 
..кўринишда самимий, лекин аслида сохта 
ва масхарали товуш билан Йўлчининг она- 
cuhu ва укаларини сўради. Ойбек, Танлан- 
ган асарлар. 

МАСХАРАОМУЗ Масхара аралаш, мас- 
хара билан, истеҳзоли. Масхараомуз кулги. н 
-Ҳа, қаёққа бормоқчисиз яна? — деди Тожи- 
бой масхараомуз. П. Турсун, Ўқитувчи. Бош- 
лиқнинг масхараомуз кулгиси Солиҳовга қат- 
тиқ таъсир қилди. Н. Аминов, Суварак. 

МАСХУР [а. j j : - — масхараланган] кт. 

кам қўлл. Масхара қилинган, масхара бўлган, 
хўрланган. Сиздек хоин дажжоллардан мас- 
хур халқ қутулурми! Ҳамза. 

МАСШТАБ [нем. MaBstab < МаВ — ўлчов 
+ stab — таёқ] Жойнинг, нарсанинг ҳақиқий 
ўлчами билан унинг картадаги, пландаги, 
чизмадаги, аэрофотосуратдаги кичрайти- 
рилган ёки катталаштирилган ўлчами ўрта- 
сидаги нисбат. Масштаб 1 : 10. Кичрайти- 
рувчи масштаб. Масштаб линейкаси. 

МАСЪУД [д. — бахтли, саодат- 

ли] 1 кт. Бахтли, саодатли. Эсини таниган- 
дан бошлаб онаси билан кечирган замонлар 
масъуд, лекин қайтарилмас бир туш каби 
Йўлчининг кўз олдидан 6up-6up ўтади. Ой- 
бек, Танланган асарлар. Кампир иягига ҳас- 
сасини тираб, ўша масъуд ва машъум тун- 
лар оғушида сингиб кетди. С. Аҳмад, Ўйлар. 

2 Масъуд (эркаклар исми). 




МАСЪУЛ [а. — жавоб берувчи, 

жавобгар] 1 Масъулият юклатилган, жавоб- 
гарлиги зиммасида бўлган; жавобгар. Масъ- 
ул ходим. Масъул муҳаррир. н Бир инсоннинг 
тақдири ҳал бўлаётган пайтда масъул одам 
ўз хаёлига ғарқ бўлиб ўтирса. Ҳ. Олимжо- 
нов, Тақцир тақозоси. 

2 Масъулияти бор, масъулиятли. Билмас- 
ки, кўп масъул хизмат инсонлик. Яхшилик 
қилмаслик ўзи ёмонлик. М. Шайхзода. Абду- 
қодир ота пвнсионер, икки ўғли жуда масъ- 
ул ишда ишлайди. Мирмуҳсин, Супургига 
сажда. 

МАСЪУЛИЯТ [а. cJJ у.... л — жавобгар- 
лик, ҳисоб беришлик] Бирор иш, хатти- 
ҳаракат оқибати, натижаси учун бўлган жа- 
вобгарлик. Масъулият юкламоқ. Масъулият- 
ни ўз устига олмоқ. Масъулият сезмоқ. Масъ- 
улиятга тортмоқ. н Халқ номзодлари ўзла- 
рининг интизомлилиги, юксак масъулият 
ҳисси билан ажралиб туради. Газетадан. 

МАСЪУЛИЯТЛИ Масъулияти бор, 
масъулият талаб қиладиган. Масъулиятли 
вазифа. Масъулиятли пайт. н Масъулият- 
ли топшириқ кўпинча Нурматов бўлинмаси- 
га топширилар эди. Назармат, Жўрлар ба- 
ланд сайрайди. Озуқа тайёрловчилар учун 
масъулиятли дамлар бошланди. Газетадан. 

МАСЪУЛИЯТСИЗ 1 Масъулияти йўқ, 
масъулият талаб қилмайдиган. Масъулият- 
сиз иш. 

2 Масъулиятни, жавобгарликни сезмай- 
диган, ишга масъулият билан қарамайди- 
ган; бепарво. Масъулиятсиз киши. Масъули- 
ятсиз бўлмоқ. 

МАСЪУЛИЯТСИЗЛИК Масъулиятсиз 
муносабат. Курилиш ии/ларидаги бундай хўжа- 
сизлик, масъулиятсизлик.. қачонгача давом 
этади ?! «Муштум». 

МАСЪУЛЛИК айн. масъулият. Онгли ин- 
тизом, умумий иш учун масъуллик туйғуси 
меҳнат унумдорлигини оширишга ёрдам бер- 
моқда. Газетадан. 

МАТА с. т. Мато, газлама. Ип мата. н 
Тушимда онам оппоқ матага чулғанган.. қия 
боқмай кетяпти. Ойбек, Қуёш қораймас. 

МАТАЛ [а. j3-o] 1 Тугал маъно ифодала- 
майдиган образли ибора, ҳикматли сўз 
(мас., «қизил қор ёққанда», «туянинг думи 
ерга текканда»). 

2 Қисса, масал. Қулмуроднинг маталдек 
бўлиб эшитилаётган дард-аламли ҳикояси 


остида Шокир қачонлар уйқу дарёсида ғарқ 
бўлган эди. С. Айний, Қуллар. 

МАТАМОҚ Бир бирига боғлаб бирик- 
тирмоқ, бирлаштириб боғламоқ. Уҳам тўрт 
отни бир-бирига матаб, ошпаз узатган ярим- 
та зоғора кулчани катта-катта тишлаган- 
ча, йўлга тушарди. Н. Қобил, Унутилган со- 
ҳиллар. Барини йиғиб, отларига матаб ке- 
тишди-да! ..Бойсунга энсакми, деб ўйлашиб 
ўтириб эдик. Ш. Холмирзаев, Қил кўприк. 

МАТАШМОҚ Бир бирига ўралашиб, 
боғланиб қолмоқ. Рўпарадаги ток, олча да- 
рахтлари қалин шох отиб, бир-бирига мата- 
шиб кетибди. Ҳ. Назир, Сўнмас чақмоқлар. 

МАТБАА [а. <ulJ=._o — босмахона, типо- 
графия] айн. босмахона. Тошкент матбаа- 
си. Матбаа хатоси. н Кечаги ибтидоий 
тошбосмалар ўрнида бугун қудратли мат- 
баа машиналари ишлаб турибди. Газетадан. 
Матбаада ишлаётган дўстларингиз ўз улуш- 
ларини қўшиб.. бериб юборишди. К. Яшин, 
Ҳамза. 

МАТБААЧИ кам қўлл. 1 Босмахона (наш- 
риёт) ходими, ишчиси; босмахонада иш- 
ловчи киши. Республикамиз матбаачилари 
газета-журналларнинг ўз вақтида чиқишини 
таъминлаш борасида кўп иш қилмоқдалар. 
Газетадан. 

2 эск. Босмахона эгаси. 

МАТБААЧИЛИК Матбаа иши, ношир- 
лик, нашриётчилик. Матбаачилик ишлари 
дастлаб Тошкентда вужудга келиб, кейин 
Ўрта Осиёнинг йирик шаҳарларига тарқалди. 
«Фан ва турмуш». 

2 Босмахона, матбаа иши. 

МАТБУОТ [а. <iLc j — босма асарлар, 
нашрлар] 1 Саноатнинг босма асарлар чи- 
қарадиган тармоғи, нашриёт ва босмахона 
ишлари. Ўзбекистонда матбуотни ва унинг 
моддий-техника базасини ривожлантириш 
борасида амалга оширилган ишлар беқиёс кат- 
та. X. Ёдгоров, Ҳаёт тўлқинлари. 

2 Босма асарлар; газета, журнал, китоб 
ва ш. к. мажмуи. Чет эл матбуоти. н Ичи- 
мизда шеър, хабар, мақола, ҳатто очерк, 
ҳикоялари билан матбуотда танилганлар ҳам 
бор. Ҳ. Ғулом, Замин юлдузлари. 

Вақтли матбуот қ. вақтли. Матбуот бюро- 
си 1) қурултой, конференция, кенгаш, хал- 
қаро музокара ва ш. к. вақтида матбуотга 
материал, хабар бериб туриш учун тузил- 
ган муҳаррирлар ва мухбирлар ҳайъати; 2) 




матбуот, телеграф, ахборот агентликлари ва 
б. ташкилотлар қошидаги, матбуотни тайёр 
мақола, хабар ва бошқа материаллар билан 
таъминлаб турувчи доимий бўлим. Матбуот 
конференцияси Давлат, илм-фан, мадани- 
ят ва б. соҳа арбобларининг кенг оммани 
қизиқтирувчи масалалар бўйича вақтли мат- 
буот ходимлари билан учрашуви, суҳбати. 
Матч боииганиши олдидан унинг иштирокчи- 
лари бир неча матбуот конференцияси ва суҳ- 
батлар ўтказдилар. Газетадан. 

МАТЕМАТИК Математика олими, му- 
тахассиси. Буюк математик, астроном ва 
географ.. Муҳаммад ал-Хоразмий VIII аср 
охири — IX асрнинг биринчи ярмида яшаб 
ижод этди. «Фан ва турмуш». 

МАТЕМАТЙК Математикага оид, ма- 
тематика қоидаларига асосланган. Матема- 
тик формула. Математик лингвистика. 

МАТЕМАТИКА [юн. mathematike < 
mathema — билиш; илм, фан] Объектив бор- 
лиқдаги миқдорий нисбатлар ва фазовий 
шаклларни ўрганадиган, аниқ мантиқий 
мушоҳадаларга асосланган фан. Олий мате- 
матика. Амалий математика. Математи- 
ка муаллими. 

МАТЕРИАЛ [лот. materialis — моддий, 
ашёвий] 1 Бирор мақсад учун керакли хо- 
машё, модда. Курилиш материаллари. Бодом- 
нинг ёғочи дурадгорлик ва ускунасозлик учун 
яхши материал ҳисобланади. н Заргар ма- 
териалнинг конструктив ва эгилувчанлик им- 
кониятини.. яхши билиши керак. Газетадан. 

2 Асос ёки далил вазифасини ўтайди- 
ган маълумот, манба ва ш. к. Илмий ишучун 
материал тўпламоқ. н Ўзбекистонлик 
жангчи йигитларнинг партизанлар ҳарака- 
тига қўшилиб, шафқатсиз жанг олиб борган- 
ликларини архив материаллари асосида ўрга- 
ниб, жонлантирдим. Назармат, Жўрлар ба- 
ланд сайрайди. 

3 Умуман, бирор нарса ҳақида мавжуд 
бўлган, тайёрланган, эълон қилинган нар- 
са. Журнал саҳифаларидан ўрин олган мате- 
риалларнинг ҳаммаси ҳам бир савияда эмас. 
Ф. Мусажонов, Ҳиммат. Баъзан идорада га- 
зета учун материал тайёрлаш қийин бўлга- 
нидан, Мустаҳкам аканинг чойхонасида ке- 
чалари материал ишлаб, эрталаб ишга ке- 
лардим. Н. Сафаров, Оловли излар. 

4 Газлама, мато. Костюмбоп материал. 
Шимлик материал. 


МАТЕРИАЛИЗМ [фр. materialis — мод- 
дий] 1 флс. Идеализмга қарама-қарши ўла- 
роқ, материянинг, объектив борлиқнинг 
бирламчилигини, унинг кишилар иродаси, 
руҳи, онгига боғлиқ бўлмаган ҳолда мав- 
жудлигини, руҳ, онгнинг эса иккиламчи- 
лигини, объектив борлиқ ва унинг қонуни- 
ятларини билиш мумкинлигини таъкидлаш- 
га асосланган фалсафий йўналиш, оқим. 

2 с. т. Борлиққа, ҳаётга реал, моддий 
нуқтаи назардан ёндашиш. 

МАТЕРИАЛИСТ 1 флс. Материализм 
тарафдори, материализм йўлидан борувчи 
киши. Ҳар қанча материалист бўлсам ҳам, 
илҳом ҳолатининг сеҳрли эканига ишонгим 
келади. У. Норматов, Талант тарбияси. 

2 с. т. Ҳаётга фақат ўзининг моддий ман- 
фаати нуқтаи назаридан ёндашувчи киши. 

МАТЕРИАЛИСТИК Материализмга 
оид, материализм принципларига асослан- 
ган. Материалистик фалсафа. Материалис- 
тик дунёқараш. 

МАТЕРИК [лот. materis — илк, бошлан- 
ғич асос] Қуруқликнинг океанлар ва ден- 
гизлар ўраб турган катта бўлакларидан ҳар 
бири; қитъа. У[Ю.А. Гагарин] ..ернинг ҳамма 
томонларини бир ярим соат ичида кўриб чиқ- 
қан, унинг жуда катта океанлари ва мате- 
рикларини назардан ўтказган биринчи одам- 
дир. Газетадан. 

МАТЕРИЯ [лот. materia — модда; илк 
асос; моҳият] 1 флс. Киши онгидан ташқа- 
рида ва унга боғлиқ бўлмаган ҳолда мавжуд 
бўлган объектив борлиқ. Материя фалсафий 
категориядир. н Олам замирида чексиз хил- 
ма-хил хусусиятларга эга бўлган материя 
ётади. «Фан ва турмуш». 

2 айн. модда. Материянинг тузилиши. 

3 с. т. Газлама, мато, материал. Йўл-йўл 
материя. 

МАТИН шв. Метин. 

МАТКАТАК шв. Чўпонларнинг тошдан 
қурилган кулбаси. 

МАТЛА [а. j-Lk-o — зинапоя, нарвон; му- 
қаддима, бошланиш] 1 ад. Ғазал ёки қаси- 
данинг ҳар икки мисраси ўзаро қофиялана- 
диган биринчи байти. Бобур таққа тўхтаб 
қолди. Ё оллоҳ, ахир бу бир пайтлар ўзи бит- 
ган ғазалнинг матлаи-ку! X. Султонов, Бир 
оқшом эртаги. 

2 эск. кт. Осмон ёритқичларининг чи- 
қиш ўрни, чиқиши. 




МАТЛАБ [а. <_>_Lkj, — талаб, эҳтиёж, мақ- 
сад] 1 Талаб этилган, исталган нарса; мақ- 
сад. Ўзим ҳайрон ўз қилмишимга, ўзим бил- 
мам: недир матлабим. Э. Воҳидов. Дунёхалқ- 
ларининг матлаби битта: Тинчликсиз замон 
— замон аталмас. Н. Нарзуллаев. 

2 Матлаб (эркаклар исми). 

МАТЛУБ [а. <_> j-Lkj, — исталган, керак- 
ли; талаб қилинган; истак] кт. Талабга мос 
бўлган, исталган, кўнгилдаги. Эй менинг 
дўстларим, кирому матлуб, Ёшликнинг ўзи- 
дай азиз, ягона. Э. Воҳидов. 

МАТЛУБОТ [а. c,L j-Lk-o — қарзлар, маж- 
буриятлар]: матлубот кооперацияси ( ёки 
жамияти) Аҳоли эҳтиёжларини таъминлаш 
учун тузилган кооперация (жамият). ..қиш- 
лоқ аҳолисининг талаб ва эҳтиёжларини сез- 
гирлик билан ҳисобга олиб бормаётган мат- 
лубот кооперациялари ҳам бор. Газетадан. 
Қишлоқ матлубот жамиятига ўша йиллари 
Ҳанифа раис эди. «Ўзбекистон қўриқлари». 

МАТЛУБОТЧИ Матлубот кооперация- 
сида ишловчи киши. 

МАТН [а. ^ — елка; нутқнинг ёзувда- 
ги ифодаси, текст] 1 Ёзувда ёки босма ҳолда 
шакллантирилган муаллифлик асари ёки 
ҳужжат. Бегона тилдаги матнни таржимон 
ўзи учун талқин этиши билан уни ўз тилида 
бошқаларга атаб қайта яратиши ўртасида 
улкан тафовут бор. Ғ. Саломов, Таржима 
назариясига кириш. 

2 Босма нашрнинг расм, чизма ва изоҳ- 
ларсиз асосий қисми. 

МАТНШУНОС [а.+ф. — матн 

ўрганувчи] Матншунослик соҳаси мутахас- 
сиси; текстолог. 

МАТНШУНОСЛИК Адабиёт ва фольк- 
лорга оид қўлёзма асарларни, тарихий ҳуж- 
жатларни, уларнинг ҳақиқий, асл матнла- 
рини аниқлаш ва танқидий ўрганиш, шарҳ- 
лаб эълон (нашр) қилиш мақсадида улар 
устида тадқиқотлар олиб борувчи ёрдамчи 
тарихий-филологик фан соҳаси; текстоло- 
гия. 

МАТО [а. ^LLo — мол, ашё; юк] 1 Газла- 
ма, материал, материя. Пахта ипдан тўқил- 
ган мато. н Бундай бўёқ билан бўялган мато 
ўнгиб кетмайди. «Фан ва турмуш». 

2 Мол, буюм, нарса. -Ё қудратингдан, 
ишонмайди-я! — деди Туробжон [хотинига] 
келтирган матони титкилаб, — мана, чай- 
наб кўр! А. Қаҳҳор, Анор. 


МАТОНАТ [а. hiLLo — мустаҳкамлик, 
қатъийлик; салобат] кт. Қаттиқ бардош, 
сабот, чидам. Жангларда матонат кўрсат- 
моқ. Матонат билан курашмоқ. н Зиёмат 
Ҳусановнинг қилган жанглари, матонати, 
жасорати кишиларга ибратли эди. Н. Сафа- 
ров, Оловли излар. 1978 йил чўлқуварлар 
маҳорати, тадбиркорлиги.. матонатини зўр 
синовдан ўтказди. «Ўзбекистон қўриқлари». 

МАТОНАТЛИ кт. Матонатга эга бўлган; 
саботли, чидамли. Матонатли жангчилар. 
н Директор янги epda ишни юргизиш учун 
матонатли, суянчиқ одамлар топиши керак. 
«Ўзбекистон қўриқлари». 

МАТОҲ [а. — мол, ашё] с.т. қ. мато 

2. Йўлдошев.. ўзи келтирган матоҳларини тез- 
тез папкасига солиб, кабинетдан тепилган 
коптокдек отилиб чиқди. А. Муҳитдин, Хира. 
..атторлар мушки анбар исмли сув, яна ал- 
лақандай хушбўй матоҳларни кўзкўзлаб, 
қутиларини очадилар. С. Сиёев, Аваз. 

МАТРАП [а. <_a_>_k_o — ёпинчиқ, чойшаб] 
Бедана, каптар каби паррандаларни ушлаш- 
да қўлланадиган, узун таёқ учига тўр халта- 
ли чамбарак ўрнатиб ясалган асбоб. -Бир 
тарафи ҳайитлашиб ҳам келаман-ку, деган 
ният билан ёнига тозисини ҳам қарчиғайини 
олиб, матрап кўтариб, уч-тўрт кун далага 
чиқиб кетди.. — деди Шум бола. Ғ. Ғулом, 
Шум бола. Қўлидаги қушни учириб юбориб, 
бировларнинг қўлидагига матрап тикиб юр- 
ган экан-да. Э. Аъзам, Кечикаётган одам. 

МАТРАС [нем. Matratze, голл. matras < а. 
_>_k_o — ичига жун тиқилган ёстиқ ёки кўрпа] 
Ичига пахта, жун ва ш. к. солинган қалин 
тўшак. Рахи чиқсин, деб матрас тагига ёзиб 
қўйган шимини олиб кийди. С. Кароматов, 
Олтин қум. 

2 Каравот ёки диваннинг пружинали 
ўриндиғи. 

МАТРИАРХАЛ Матриархатга, оналик 
даврига оид. Матриархал муносабатлар. 

МАТРИАРХАТ [лот. mater, matris — она 
+ юн. arche — ҳокимият] Уруғчилик жамия- 
тининг оилада ва жамиятда она бошчилик 
қилган, қариндошликда ва мерос қолди- 
ришда она томон асос ҳисобланган ибти- 
доий шакли; она ҳукмронлиги даври. 

МАТРИЦА [нем. Matrize < лот. matrix, 
matricis — бачадон; она; манба, рўйхат] 1 
тех. Металлургияда: металларга босим би- 
лан ишлов беришда тайёрланадиган буюм 

хомашёси, чала тайёр нусхасини (чўзиб, 
ёйиб, пресслаб ва ҳ. к.) керакли шаклга кел- 
тириш учун ишлатиладиган қолип (штамп)- 
ларнинг иш қисми. 

2 полигр. Ҳарф, рақам ёки белгининг 
чуқур тўғри тасвири туширилган, яъни ли- 
тералар (ҳарф ёки белгининг бўртма тасви- 
ри), ҳарф ёки сатрни қуйиш учун қолип 
бўлиб хизмат қиладиган металл пластинка 
ёки тахтача. Линотип матрицаси. Монотип 
матрицаси. 

3 полигр. Матн ва расмларнинг ботиқ тас- 
вири туширилган, стереотиплар (юқори 
босма шакллари)ни тайёрлаш, асарларни 
қайта нашр этиш, кўп нусхали нашрларни 
турли жойларда босишда ишлатиладиган 
пластмасса варақ, тахта. Китобни матрица- 
дан босиш. н Аввал «Правда» ва «Известия» 
газеталаригина Москвадан олиб келинадиган 
матрицалардан босилар эди. И. Шоғуломов, 
Йирик корхона. 

4 мат. Турли сонлар ва математик ифо- 
далар жойлаштирилган сатрлар ва устунлар- 
дан иборат тўғри бурчакли жадвал. 

МАТРОС [ голл . matroos < matten-noot — 
каравотдош ўртоқ (кемада)] Ҳарбий денгиз 
флотида оддий аскар; фуқаро денгиз фло- 
тида кема командасининг аъзоси. Матрос- 
ларнинг бир нечтаси ипак арқонни белларига 
боғлаб, фонарлар билан шўнғидилар. М. Маҳ- 
мудов, Мангу куй излаб. 

МАТРОСКА [«матрос» с. дан] Матрос- 
ларнинг кенг қайтарма ёқали махсус устки 
кўйлаги; хотинлар ёки болаларнинг шу хил- 
да тикилган кўйлаги. 

МАТЧ [ингл. match] Шахмат ёки спорт- 
нинг бирор тури бўйича икки рақиб ёки 
икки команда ўртасидаги мусобақа. Фут- 
бол матчи. Дунё биринчилиги учун шахмат 
матчи. н Расмий мусобақалардан ташқа- 
ри оила аъзолари ўртасида ҳам ҳар хил тур- 
нир, матчлар ўтказилиб туради. М. Муҳит- 
динов, Доналар. 

МАУЗЕР [нем. Mauser — ака-ука немис 
инженер-саноатчилари В. ва П. Маузерлар 
номидан] Ака-укалар ишлаб чиққан (ярат- 
ган) револьвер, бир зарядли винтовка, ав- 
томат тўппонча каби қуролларнинг умумий 
номи. Оғажон эшон ётган қора уйга Мирша- 
ропов қўлида маузер уитаган ҳолда отилиб 
кирди. Ж. Шарипов, Хоразм. 

МАФИЯ [итал. mafia, maffia — махфий 
уюшма] 1 Дўқ-пўписа, зўрлик, қотиллик усул- 


лари билан иш кўрувчи уюшган, тармоқлан- 
ган, яширин жиноий ташкилот, гуруҳ. 

2 Уюшган жиноятчилик. 

МАФИЯЧИ Мафия билан шуғулланув- 
чи, мафия қатнашчиси. Аёлга қўшни [бўлган] 
уйда яшайдиган мафиячи билан ҳисоб-китоб 
қилмоқчи бўлганлар бунда адашиб қолишиб- 
ди. Газетадан. 

МАФКУРА [а. — фикр юрги- 

зиш; тафаккур; эътиқод ва маслаклар тизи- 
ми] Жамиятдаги муайян сиёсий, ҳуқуқий, 
ахлоқий, диний, бадиий, фалсафий, илмий 
қарашлар, фикрлар ва ғоялар мажмуи. Биз- 
нинг миллий мафкурамиз давлатнинг зўрлик 
аппаратига асосланмаслиги, таянмаслиги 
керак. Газетадан. Мафкуранинг кучи — қан- 
дай ғояни ким, қай усулда омманинг онгига 
етказиб бера олишида намоён бўлади. Газе- 
тадан. Мафкурамиз миллийлигининг асосий 
белгиси ҳам бизнинг буюк аждодларимиз ўгит- 
насиҳатларига, улуғвор ғояларига содиқ қоли- 
шимиздадир. «Мулоқот». 

МАФКУРАВИЙ Мафкурага оид; маф- 
кура жиҳатидан. Мафкуравий душман. Маф- 
куравий кураш. н Мафкуравий иитар соҳа- 
сида ҳали анчагина камчиликлар бор. Газета- 
дан. ..профессор-ўқитувчилар Амир Темурдав- 
ридаги мафкуравий муаммоларга тўхталиб 
ўтдилар. «Мулоқот». 

МАФКУРАЧИ Бирор синф, ижтимоий- 
сиёсий тузум ёки оқим мафкурасининг 
ҳимоячиси, ифодачиси, раҳнамоси. Ҳозирги 
кунда баъзи мафкурачиларимиз, маънавият- 
маърифат соҳасида ишловчи арбобларимиз 
эскича шакл ва усуллардан фойдаланишга ча- 
қирмоқдалар. Газетадан. 

МАФОСИЛ [а. — бўғимлар, би- 

рикиш жойлари] эск. Суяк бўғимларининг 
яллиғланиши, оғришидан иборат касаллик; 
артрит, ревматизм. Мафосилга гирифтор 
бўлган кимсадек етмиш икки бўғими зирқи- 
раб оғриди. С. Сиёев, Аваз. 

МАФТУН [а. — берилган, шай- 

дойи бўлган, ақлдан озган] Бировга ёки 
бирор нарсага ишқ, ҳавас билан, юракдан 
берилган; шайдо. Девонов оқ юзли, қора 
кўзли, қорақош, табиатан мулойим бўлган- 
лигидан, унга кўп қизлар мафтун эди. Ж. 
Шарипов, Хоразм. Эътибор Охунова таби- 
ат мафтуни, уни жондан севади. X. Ёдго- 
ров, Ҳаёт тўлқинлари. 




Мафтун қилмоқ (ёки этмоқ) Ишқ-сев- 
ги, завқ-ҳавас туйғуси билан ўзига жалб 
этмоқ, маҳлиё қилмоқ. Саодат Қобулова ва 
Ботир Зокировларнинг шўх қўшиқлари, ўзбек 
раққосаларининг жозибадор ўйинлари ҳамма- 
нимафтун қилди. Н. Сафаров, Оловли излар. 
Юлдузхоннинг нозли кўзларидаги сирли маъно 
Муҳиддинни мафтун этди. Р. Файзий, Чўлга 
баҳор келди. 

МАФТУНКОР Кишини мафтун қилади- 
ган, шайдо қиладиган. Унинг шинам овози 
гўё «Кўчабоғи» учун, «Кўчабоғи»нинг мафтун- 
кор оҳанги эса Ғуломжон учун яратилгандай 
янграр эди. М. Исмоилий, Фарғона т. о. Чим- 
ённинг табиати жуда ранг-баранг ва маф- 
тункордир. Газетадан. 

МАФҲУМ [а. * — фаҳмланган, ту- 

шунилган маъно; тушунча] эск. кт. 1 айн. ту- 
шунча. Ваъда, сўз деган мафҳумларнинг қим- 
мати борми? Ойбек, Навоий. 

2 Маъно, мазмун. Унинг «Э, бор!» дегани- 
даги юз ea тан ҳаракати «Кел, қаршимда тиз 
чўк!» мафҳумидаги чексиз маъноларни ифода 
қилар эди. А. Қаҳҳор, Сароб. 

МАХДУМ [а. *. — жаноб, хўжайин; 
ишга олувчи, ёлловчи] тар. Уламо ва руҳо- 
нийлар, пир ва устозларга бериладиган ун- 
вон, лақаб ва шу унвонга эга бўлган киши. 
Махдумни мактабхона эшигида кўрган бола- 
лар чувурлашиб, сабоқ такрорлашга тутин- 
дилар. А. Қодирий, Меҳробдан чаён. 

МАХЗАН [а. (У— омбор; улкан дўкон; 
хазина] кт. айн. хазина. Ҳикмату фан махза- 
ни бўлдинг жасорат кўрсатиб, Лекин ул зо- 
лимлар ичра лаҳза роҳат кўрмадинг. Ҳабибий. 

МАХЛУҚ [а. 3 jU, — яратилган нарса] 
1 Инсон ва бутун жониворларнинг, тирик 
мавжудотнинг умумий номи. [Абдужамил 
бой:\ Ўлдирган бўлсангиз, садқайи сар.. ит 
деган махлуқ топилади. А. Қодирий, Обид 
кетмон. Жуфтлик ёлғиз кишилар орасидаги- 
на эмас, ер юзидаги ҳар бир махлуқда ҳам бор. 
А. Қодирий, Меҳробдан чаён. 

2 Инсондан бошқа жонли нарсага нис- 
батан қўлланади. Беор Исроилов бадбашара 
бир махлуқ қиёфасида кўз олдига келди. А. 
Мухтор, Чинор. Илондек махлуқнинг табиа- 
ти, фойдасини тушунган одам уни «совуқ» 
дейишга тили бормайди. «Фан ва турмуш». 

3 кўчма Ўхшовсиз, хунук, жирканч жон- 
ворга нисбатли ҳақоратни биддиради. Ҳожи- 
мат олдинга юришга мажбур бўлди. Бу мах- 


луқдан ҳар нарсани кутиш мумкин эди. А. 
Мухтор, Бўронларда бордек ҳаловат. -Қан- 
доқ махлуқсан ўзинг? — деди Саид Жалолхон. 
А. Қаҳҳор, Асарлар. Фуод афанди танфуруш- 
лар гумаштаси бўлиб, қора умрини қора иш- 
лар билан ўтказган қабиҳ бир махлуқ эди. М. 
Исмоилий, Фарғона т. о. Бас, уятсиз мах- 
луқ! ..ким уни заҳарлайди. Ойбек, Танлан- 
ган асарлар. 

МАХЛУҚОТ [а. olj jIk * — яратилган 
нарсалар, жониворлар] Махлуқлар, жони- 
ворлар. Инсон барча махлуқотнинг тожидир 
[деди Навоий]. Ойбек, Навоий. 

МАХМУР [а. jj г,ч-о — кайфи бор, кайф- 
ланган; маст] эск. кт. 1 Маст, кайф қил- 
ган, кайфи бор. Исломхўжа ҳозиргина Нико- 
лай II ҳузурида қозонилган ғалабадан махмур 
эди. С. Сиёев, Аваз. 

2 кўчма Сузук, хумор. Давлатбахш мах- 
мур кўзларини.. бир нуқтага тиккан ҳолда 
сайраб кетди. Ойбек, Навоий. 

МАХОВИК \р. маховое (колесо) — сил- 
кинма, айланма (ғилдирак)] тех. Ўз салмоғи 
билан валнинг бир текисда айланишини 
таъмин этувчи пўлат ёки чўян ғилдирак. 

МАХОРКА [р. махорка — тамакининг ар- 
зон нави] Тамаки ўсимлигининг дағал бар- 
ги ва новдаларидан тайёрланган паст навли 
чекимлик. Маҳмуд уй томонга бир қараб 
қўйди-да, ёнидан махорка олибўради. С. Зун- 
нунова, Олов. 

МАХРАЖ [а. — чиқиш жойи, чи- 

қиш] 1 мат. Оддий касрда бутуннинг неча- 
га бўлинганлигини кўрсатувчи, каср чизиғи 
остига ёзилган рақам. Касрларни умумий мах- 
ражга келтириш. 

2 эск. тлш. Артикуляция ўрни. «Б»нинг 
махражи. 

МАХСАР Уруғидан мой, гулидан бўёқ 
олинадиган тўпгулли бир йиллик ёки кўп 
йиллик ўтсимон ўсимлик. 

МАХСИМЧА с. т. Қилиқлари, юриш- 
туриши хотинларга ўхшаган эркак; хотин- 
чалиш. Менинг қўл остимдаги йигитлар ора- 
сига иш кўрмаган, махсимча бир йигит ара- 
лашиб қолди. Ш. Ғуломов, Ёрқин уфқлар. 

МАХСУМс. т. Махдум. 

Атала махсум қ. атала. 

МАХСУС [а. j ч o — алоҳида, ўзгача; 
бирор соҳага оид] 1 Бирор иш ёки нарсага 
хос бўлган, бирор иш ёки мақсад учун бел- 
гиланган. Махсус кўрсатма. Махсус топши- 




риқ. Махсус комиссия. н Бўзагар Отабекни.. 
оддий бўзахўрлар ёнига ўтқазмай, ўзининг 
махсус ҳужрасига олиб кирар эди. А. Қоди- 
рий, Ўтган кунлар. 

2 Атайлаб, алоҳида мақсад билан. Му- 
нисхон, албатта, бу гапларни махсус Саи- 
дийни хурсанд қилиш учун етказмайди. А. Қаҳ- 
ҳор, Сароб. 

3 Бирор ихтисосга мансуб бўлган, ихти- 
сослаш(тирил)ган. Махсус таълим. Махсус 
ўқув юртлари. н Ҳозир мактабдаги ўқитув- 
чилар олий ва махсус маълумотга эгалар. Н. 
Сафаров, Оловли излар. 

МАХСУСЛАШМОҚ кам қўлл. Бирор 
кимса, соҳа, мақсад ва ш. к. га хос бўлиб 
қолмоқ, ихтисослашмоқ 

МАХФИЙ [а. ^ а ч л — яширин, бекитил- 
ган] Ўзгага, бегонага билдирилмайдиган, 
бошқалардан сир тутиладиган; хуфия, яши- 
рин. Махфийхат. Махфий учрашув. Махфий 
сир. Махфий ташкилот. Махфий иш олиб бор- 
моқ. н Меҳмонхонада учта қора соя мукка 
тушиб, ариқ устида махфий режа туза бош- 
ладилар. Ж. Шарипов, Хоразм. 

МАЧИТ с. т. Масжид. Одамларни мачит 
намозхон қилганми, намозхон одамлар ма- 
чит солганми? А. Қаҳҳор, Қўшчинор чи- 
роқлари. 

МАЧТА [голл. mast — тик] 1 Кеманинг 
қоқ ўртасига ўрнатиладиган, елкан осиш, 
кузатиш, сигнал бериш учун хизмат қила- 
диган вертикал металл ёки ёғоч устун, дор. 
Кўрфазда эса кема мачталари чайқалмоқда. 
«Фан ва турмуш». 

2 тех. Электр симларини осиш, сигна- 
лизация, антенналар ўрнатиш ва ш. к. мақ- 
сад учун қурилган баланд минорасимон 
қурилма. Баланд мачталарга марвариддай 
терилган шода-шода прожекторлар ўткир 
нурларини пастга санчиб турарди. П. Қоди- 
ров, Эрк. 

МАЧЧОЙИ Тожикистоннинг Мастчоҳ 
(Матчо) деб аталувчи жойи аҳолисига ман- 
суб киши. Бой мардикори маччойи. Муқимий, 
Саёҳатнома. 

Маччойи сайил с. т. Бекорчиликдан у ёқ- 
бу ёқни айланиб кезиб юриш. Хиёбонлар 
бўйлаб «маччойи сайил» қилиб юрадилар. Ой- 
бек, Навоий. 

МАШАК Боткоқпикларда, тўқайларда 
яшайдиган, оёқлари ва тумшуғи узун қуш. 
..юқоридан учиб ўтган икки машак қушнинг 


«чев-чев» деган товушини эшитиб, кўкка 
қаради. А. Қодирий, Ўтган кунлар. 

МАШАПАс. т. Машъал. 

М АТТТАҚ ҚАТ [а. — қийинчилик, 

оғирлик] Қаттиқ қийинчилик, оғирчилик, 
заҳмат. Машаққатларни енгмоқ. Маишққат 
тортмоқ. Машаққат чекмоқ. Машаққат 
кўрмоқ. Машаққатга солмоқ. Тикансиз гул 
бўлмас, машаққатсиз — ҳунар. Мақол. н 
Етти яшарлигидан бери бошидан ўтган фа- 
локатлар, машаққатлар уни [Некқадамни] 
қаритган эди. С. Айний, Қуллар. Кунлар, тун- 
лар чўлда қаттиқ машаққат ва қўнимсизлик 
билан кечар эди. Ойбек, О.в. шабадалар. 

МАШАҚҚАТЛАНМОК кам. қўлл. Ма- 
шаққат кўрмоқ, машаққат чекмоқ, қийнал- 
моқ. Эшикнинг қулф ва занжири бўлмай, юзига 
ёпиқ ҳолда турган бўлса ҳам, у ]йигит] эшикка 
тақилмади, машаққатланиб, деворга минди. 
А. Қодирий, Ўтган кунлар. 

МАШАҚҚАТЛИ Машаққати бўлган, 
оғир, қийин, сермашаққат. Машаққатли 
ҳаёт. Машаққатли меҳнат. Машаққатли 
йўл. н Ҳарбий машқ ва таълимнинг барча 
машаққатли чийриғидан ўтиши, янги касб, 
кутилмаган жанг ҳаракатлари уни, албат- 
та, ўзгартириб юборган эди. Шуҳрат, Ши- 
нелли йиллар. 

МАШВАРАТ [а. cijjJl . о — кенгаш, кўр- 
сатма; йўл-йўриқ] эск. кт. Кенгаш, масла- 
ҳатлашиш. Бобур бугун пешинда ишонган бек- 
ларини тўплаб, машварат ўтказди. П. Қо- 
диров, Юлдузли тунлар. Афтидан, улар ким- 
нидир кутар, шу кишисиз машваратни бош- 
лай олмай ўтиришар эди. С. Сиёев, Ёруғлик. 

МАШВАРАТХОНА [машварат + хона] 
Машварат ўтказиладиган (ўтказилаётган) жой, 
хона. -Ассалому алайкум, — деб ўн бир ёғочли 
кенг-мўл машваратхонага дадил кириб борди 
Жаҳон Отин. М. Осим, Карвон йўлларида. 

М АТТТ ВАРАТЧИ Машваратда қатнашув- 
чи; кенгаш, маслаҳат берувчи. Кўканбой эр- 
тасиёқ Боғиболога эниб бориб, бир тўда маш- 
варатчи хотин-халажни эргаштириб қайт- 
ди. Э. Аъзам, Олам ям-яшил. 

М АТТТ ИНА [фр. machine < лот. machina — 
иншоот, қурилма] Т Энергиянинг бир ту- 
рини бошқа турдаги энергияга айлантирув- 
чи, материаллар ёки ахборотларни тўплаш, 
сақлаш ва ўзгартириш, алоқа ўрнатиш, юк 
ва одамларни ташиш учун мўлжалланган 
механизм ёки механизмлар мажмуи. Буғма- 




шинаси. Тикув машинаси. Қиш/юқ хўжалик 
машиналари. Кир ювадиган машина. Енгил 
машина. Юк маишнаси. н Станцияга олиб 
борадиган бу йўл серқатнов! Арава, машина- 
дан кўпи йўқ. И. Раҳим. Чин муҳаббат. 

МАШИНАЛАШМОҚ Машина билан 
таъмин этилмоқ, машина асосига қурилмоқ. 
Машиналашган саноат. Машиналашган ди- 
визия. н Сигир соғишдан тортиб уларни 
қашлашгача.. машиналашган. А. Мираҳмедов, 
Кулган чечаклар. 

МАШИНАСОЗ Машина ишлаб чиқа- 
риш саноатининг ходими, ишчиси, маши- 
насозлик саноатининг мутахассиси. Маши- 
наларнинг конструкциясини яхшилаш ма- 
шинасозларнинг муҳим вазифасидир. н Жа- 
вод Кўчиев конструктор ва машинасозларга 
ҳам эътироз билдириб қўярди. «Ўзбекистон 
қўриқлари». 

МАШИНАСОЗЛИК Халқ хўжалигининг 
турли тармоқлари учун машиналар ва ма- 
шина асбоб-ускуналари ишлаб чиқарадиган 
оғир саноат соҳалари мажмуи. Машинасоз- 
лик саноати. Машинасозлик корхоналари. н 
Шунинг учун кўпда қийналмай, тушга яқин 
қишлоқ хўжалиги машинасозлиги заводига 
етиб борди. С. Юнусов, Кутилмаган хазина. 

МАШИНАЧИ Тикув машинасида ки- 
йим-кечак тикувчи уста, чевар. Бу кўйлакни 
машиначидан келтирган куни кийганда, 
Қосимжон: «Жуда ярашди, фасони ҳам ўзига 
мос бўлибди», деган эди. Ойдин, Кўнгли 
тўлдими, яхши йигит. 

МАШИНАЧИЛИК Машиначи иши, 
касби. Машиначилик қилмоқ. Машиначилик- 
ни ўрганмоқ. 

МАШИНАШУНОС Машинашунослик 
мутахассиси. 

МАШИНАШУНОСЛИК Машина ва 
механизмларни яратиш, улардан унумли 
фойдаланишга доир назарий билимлар ва 
амалий тавсияларни ишлаб чиқиш билан 
шуғулланадиган фан. 

МАШИНИСТ [«машина» с. дан ясалган 
шахс оти] 1 Локомотивни бошқариб, поезд 
ҳайдовчи киши. Паровоз машинисти. н 
Саҳро ухлар.. Поезд учади, Депсинади зўр ло- 
комотив. Деразадан боқиб машинист, Узоқ- 
ларни чамалар ҳадеб. Ё. Мирзо. 

2 Кран ва ш. к. машинани бошқарувчи 
киши. Экскаватор машинистига ёрдамчи 
бўлиб олдим. С. Аҳмад, Иқбол чироқлари. 


МАШИНИСТКА Езув машинкасида 
ишловчи аёл. Машинистка опам Ҳожар, қўл 
бармоғи ўйнаб чопар. Гўзал жажжи машин- 
каси — худди роялъ кичкинаси. Қ. Муҳам- 
мадий. 

МАШИНКА [«машина» с. кичр.] Ҳар 
бирига ҳарф ёзилган тугмачаларини бармоқ 
билан уриб хат ёзадиган мослама. У қабул- 
хонага кириб борганида, котиба қиз машин- 
када нимадир чиқиллатиб ўтирган экан. Ф. 
Мусажонов, Ҳиммат. ..машинкада ёзилган 
хатни овозини чиқарибўқиди. И. Раҳим, Чин 
муҳаббат. 

МАШКОБ шв. Мешкоб. Саройбонлар са- 
ройнинг ертўлаларини.. супурмоқда, машкоб- 
лар сув сепмоқда.. С. Айний, Қуллар. 

МАШМАША Келишмовчилик ёки анг- 
лашилмовчилик орқасида юзага келган жан- 
жал, можаро, ғавғо. Замира чимирилганича 
турар, кампир эса қизалоқлар ўртасидаги маш- 
машани англаёлмай, саросимада эди. Ҳ. Назир, 
Бир туп гўза. Йўқса, катта бир машмаша чи- 
қиб қолиши мумкин эди-да. Газетадан. 

МАШМАШАЛ И Машмашаси бор. Ази- 
зим, ҳозирча машмашали уйда бўлса ҳам, меҳ- 
мон тарзида кўришдан бўлак чорамиз йўқ. Ё. 
Хаимов, М. Раҳмон, Ҳаёт-мамот. 

МАШОИИХ [а. — «шайх» с. кўпл.: 

кексалар, шайхлар] с. т. Ҳикматли сўзлар- 
ни айтиб ўтган улуг ота-боболар. Ахир, қиш 
қишлигини қилмаса, ер тўярмиди; ер тўйма- 
са, эл тўймас. Қаранг, машойихлар қандай 
топиб айтганлар. Н. Сафаров, Катта карвон 
йўлда. Эри минг яхши бўлсин, бари бир, кун- 
дош кундошлигини қила беради. Машойихлар 
билмасдан кундош демаганлар. А. Қодирий, 
Ўтган кунлар. 

МАШОҚ Буғдойни ўриб-йиғиб олиш 
пайтида, ўримдан кейин ерга тўкилиб қол- 
ган бошоқлар. Ўроқда йўқ, машоқда йўқ, хир- 
монда ҳозир. Мақол. н [Йўлчи:] Мен ёшлик- 
дан отамга қарашдим, пода боқдим, машоқ 
тердим. Ойбек, Танланган асарлар. 

МАШОҚЧИ Машоқтерувчи. ..қошқорая 
бошлаганда, тўсатдан машоқчилар opacuda 
Ёдгорбек билан Шермат кўр пайдо бўлди. О. 
Ёқубов, Эр бошига иш тушса. 

МАШРИҚ [а. 3 — шарқ, кунчиқар] 
эск. кт. Шарқ, кун чиқиш томон. Ҳар тонг 
кўзим машриқда. Кун балқийди сен ёқдан. Т. 
Тўла. Машриқ уфқи аста-секин ёришиб ке- 
ларди. Мирмуҳсин, Меъмор. 

М АТ1Т РУ [а. — очиқ-ошкор, қону- 

ний] эск. кт. Шариат қонунлари йўл қўяди- 
ган, шаръий. У [Мусулмонқул] уламо орқали 
ўз зулмини машру бир тусга қўйган эди. А. 
Қодирий, Ўтган кунлар 

МАШШОТА [а. <lLLLo — соч таровчи 
(аёл); жун таровчи машина] эск. Қиз ва ке- 
линларнинг сочларини тараб оро берувчи, 
безантирувчи; пардозчи (хотин). Шона ур- 
сам ғайр зулфига, чақилсин қўлларим, Қайси 
бир машшота ҳам зулфунг паришон айласа. 
Увайсий. Чаман ичра туғилибсизки, Сизда 
экан қуёшнинг кўзи. Билсам, шуни машшота 
бўлиб, Безатибди қуёшнинг ўзи. Э. Воҳидов. 

МАШШОҚ [а. 3LL — ўқитувчи, устоз; 
уста] Халқ чолғу асбобларида мусиқа асбо- 
би чалувчи созанда. Барот полвон «додхоҳ 
келибди, шекилли», деб самовар томонга қара- 
ган эди, дутор, танбур, ғижжак, най, доира 
кўтариб келаётган машшоқларга кўзи туш- 
ди. М. Исмоилий, Фарғона т. о. 

МАШЪАЛ [а. JjlAj, — чироқ, шамчи- 
роқ; маёқ] I Учига латта ёки бирор бошқа 
ёнувчи нарса ўралган, ёритиш ёки ўт ёқиш 
учун ишлатиладиган таёқ. Машъал ёқмоқ. 
Машъал кўтариб олмоқ. н Ҳокимнинг одам- 
лари машъалларни ёндириб, қўрғоннинг ичи- 
ни ва теварагини ёруғлантириб, бир қисм- 
лари қўрғонга бостириб кирдилар. С. Айний, 
Эсдаликлар. 

2 кўчма Йўл кўрсатиб турадиган, на- 
муна бўлган нарса; маёқ. Шарқда машъал 
Тошкент шаҳри неча-неча буюк воқеалар, 
улкан шодиёналарнинг шоҳиди бўлган. «Фан 
ва турмуш». 

3 кўчма Меҳнат-фаолиятда ўрнак бўлган 
илғор шахс, хўжалик ва ш. к. Биз илғор машъ- 
алларнинг тажрибасини оммалаштиришимиз 
керак. Ф. Мусажонов, Ҳиммат. Республика- 
мизда.. пахта ҳосилдорлиги йил сайин ошсин, 
машъал хўжаликларимиз тобора кўпайсин. 
Газетадан. 

МАШЪАЛА [а. aJj. io — чироқ; машъал] 
с. т. Ёқилган машъал. Аёллар машъала кўта- 
риб, чилдирма чалиб, ғуж бўлиб келар эдилар. 
П. Турсун, Ўқитувчи. Меҳмонлар катта ён- 
ғоқли ҳовли ўртасидаги супадан жой олиш- 
моқда. Тўрт тарафда машъала, ўртада кат- 
та гулхан. Т. Обидов, Юсуфжон қизиқ. 

М АТТТ ЪУМ [а. «. j j * — бахтсиз, бахти 
қора, бадбахт] кт. Бахтсизлик, фалокат кел- 
тирувчи, бахтсизликдан дарак берувчи; шум; 


кўнгилсиз, нохуш. Машъум хабар. Машъум 
воқеа. н Булутлар орасидан душман само- 
лётларининг таниш ва машъум садоси эши- 
тилди. Ойбек, Қуёш қораймас. 

М АТТТ Қ I [а. — ҳуснихат, расм чи- 

зиш учун намуналар] Бирор фаолиятни пух- 
та ўрганиш, малака ҳосил қилиш учун ба- 
жариладиган иш, тайёргарлик машғулоти. 
Ҳарбий машқ. Машқ қилмоқ. н Сидиқжон 
кўкрагини сандалга бериб, хат машқ қилар, 
Канизак унинг рўпарасида китоб ўқиб ўти- 
рар эди. А. Қаҳҳор, Қўшчинор чироқлари. 
-Иш ёмон, — деди келган милиционер, — кўпи 
машқ кўрмаган, ҳали милтиқ отишни бил- 
майдигаи милиционерлар, қўлидан нима ке- 
лар эди. С. Айний, Қуллар. Узоқ машқлар бе- 
кор кетмаган эди. Хоннинг қўшини гўё бир 
тан, бир жон бўлиб ҳаракат қилар эди. П. 
Қодиров, Юлдузли тунлар. 

2 Маълум мақсадда бажариладиган, 
қилинадиган муайян иш, ҳаракат. Имлога оид 
машқлар. Жисмоний машқлар. н Болалар 
бир-бирларининг қўлларини ушлашиб, гимнас- 
тика машқларини енгил ва чиройли бажара- 
дилар. Газетадан. 

Машқ қилмоқ Машқ тарзидаги иш, ҳара- 
кат ва ш.к. ни бажармоқ. Тиришибмашқ қили- 
шим орқасида ҳамсабоқ ўртоқларим орасида 
иншо ёзишда пешқадам бўлдим. Н. Сафаров, 
Оловли излар. Ғанишер бугун уйқудан тини- 
қиб турди, олдинга ва орқага энгашиб машқ 
қилди. «Ўзбекистон қўриқлари». Машқини 
олмоқ Яхши малака ҳосил қилмоқ, ҳавоси- 
ни олмоқ, обдан эгалламоқ. У 1930 йиллар 
қиишоқ советига котиб бўлганидан бери маж- 
лисларда сўзлаш машқини олган эди. С. Аҳмад, 
Қадрдон далалар. 

М АТТТ Қ II [а. 3 . 7 . й 1 Чолғу куйи ва унинг 
ижроси. Созандалар узоқ машқдан кейин та- 
наффус қилдилар ва чолғуларини қўйиб, чой 
ича бошладилар. П. Турсун, Ўқитувчи. Йўлдош 
отага чалиб берган машқингиз ҳали ҳам қуло- 
ғимдан кетмайди. С. Аҳмад, Хазина. 

2 кўчма Кишининг кайфияти, шахти. 
Дадавойга қизининг машқи паст, руҳан эзил- 
ганроқ туюлди. Ҳ. Ғулом, Тошкентликлар. 

М АТТТ ҒУ.ТТ [а. J — иши кўп, иш би- 
лан банд] Бирор иш билан банд бўлган, 
шуғулланаётган. Фотима опа айвонда бола- 
лардан бирининг шимини ямаш билан машғул. 
Р. Файзий, Сен етим эмассан. Раҳим ака 
телефонга яқинлашди, бошқалар ўз иши би- 
лан машғул эди. Ф. Мусажонов, Ҳиммат. 




МАШҒУЛОТ [а. jA-i-o — нарса, бу- 
юмлар; маҳсулот] 1 Иш-юмуш, касб. Мен бу 
ерда отам ва онамнинг машғулотлари.. тўғри- 
сида бир оз гапирибўтишни лозим биламан. С. 
Айний, Эсдаликлар. 

2 Муайян мақсаддаги, мас., ўқитиш- 
ўргатишга қаратилган иш; дарс. Навбатдаги 
машғулот. Амалий машғулот. Машғулот 
ўтказмоқ. н Эртаси кун Рамазон қори ке- 
либ, ўз синфида машғулот бошлади. П. Тур- 
сун, Ўқитувчи. Ўт ўчирувчиларнинг сменаси 
навбатдаги машғулотни ҳозиргина тугатди. 
М. Хайруллаев, Тилла маржон. Таъсирли, 
даъваткорлик руҳидаги машғулотлар яхиш 
самаралар берганлиги кўзга ташланиб туриб- 
ди. Газетадан. 

М АТТТ ҲУР [а. j jfl ii ~ — таниқли, довруқ- 
ли] Шуҳрат қозонган, донғи кетган, ном 
чиқарган; атоқли, таниқпи, танилган. Маш- 
ҳур олим. Маиғҳур механизатор. н Ургут қиш- 
лоқлари ажойиб боғлари, учар отлари.. моҳир 
усталари билан машҳур экан. «Саодат». Бу- 
тун Хуросону Мовароуннаҳрга донғи кетган бу 
бастакор [Андигоний] камтару хушфеъллиги 
билан машҳур. Мирмуҳсин, Меъмор. 

МАЪБАД [а. — ибодат қилинадиган 

жой] эск. кт. айн. ибодатхона. 

МАЪБУДА [а. ьл j-_*-> — илоҳа; маҳбуба] 
Аёл образида тасаввур қилинган худо. Афро- 
дита — муҳаббат ва гўзалпик маъбудаси. 

МАЪВО [а. ^ jL> — бошпана, тураржой, 
макон] эск. кт. Тураржой, бошпана; ман- 
зил. Меҳнаткаш азиз элни кутиб боғу чаман- 
лар, Гулдаста тутиб, манзилу маъво беза- 
нибдир. Ҳабибий. Оғушлари какликларга хил- 
ватгоҳ маъво, Сўлим, салқин соясида кийик- 
ларухлар. О. Ражаб. 

МАЪДАН [а. — кон, ер ости бой- 

ликлари; металл] эск. Т айн. минерал I, II. 
Нодир маъданлар. н Сут маъдан моддаларга 
ҳам бой масаллиқ бўлиб, таркибида калий, 
фосфат ва бошқалар бор. К. Маҳмудов, Ўзбек 
тансиқ таомлари. 

2 айн. металл. Жило берар маъданга зўр 
уста токаръ.. Ғайратий. 

3 айн. руда. Бир олим тоғқазиб, маъданлар 
излар, Бири тилсим очиб, ердан топар кон. С. 
Абдулла. 

МАЪДАНШУНОСЛИК 1 қ. минерало- 
гия. Маъданшунослик илмига.. сезиларли йўна- 
лиш бағишлаётган ўткир зеҳнли зотлардан 
эди. М. Кўшжонов, Дийдор. 


2 қ. металлшунослик. 

МАЪЖУН [а. jj -э-лиь — доривор аралаш- 
ма; ўсимликлардан олинадиган, таркибида 
гиёҳванд модда бўлган аралашма] эск. Тур- 
ли зираворларга афюн қўшиб тайёрланган 
ва қувват, дармон берадиган дори. Табиб: «Бу 
кофар иссиқ дори, буни бир ривоятда — маъ- 
жун, яна бир ривоятда — чордори деб атай- 
дилар», деди. Н. Мақсудий, Юксалиш. 

МАЪЗИРАТ [а. — узр, афв сўраш] 

эск. кт. Узр, кечирим. Маъзират сўрамоқ. 

МАЪЗУЛ [а. Jj jj-o — узоқлаштирилган 
алоҳида(ланган); ишдан озод қилинган] эск. 
кт. Амалидан, вазифасидан четлатилган. 
[Қози:] ..Маъзул қозикалон Бурҳониддин, ҳам 
муллалар вакили домулла Қутбиддин ва домулла 
Холмуроддан хат олдим. С. Айний, Қуллар. 

МАЪЗУР [а. jjiji-o — узрли; узр этил- 
ган] Узрли, кечирса бўладиган. Мактубни 
иситма орасида ёзганингизга тамоман қано- 
ат ҳосил қилдим. Шунинг учун сизни айб- 
лашга ҳаққим йўқ, сиз маъзурсиз. А. Қоди- 
рий, Ўтган кунлар. 

Маъзур тутмоқ (ёки кўрмоқ) Узрли 
ҳисобламоқ, кечирмоқ. Мени маъзур ту- 
тинг, устоз. Уст-бошим кир-чир бўлгани- 
дан тўғри келаверишга ботина олмадим. М. 
Осим, Карвон йўлларида. Маъзур кўрасиз, 
оғайнилар, бу савдо бизга тўғри келмайди. 
Ҳ. Ғулом, Феруза. 

МАЪЛУМ [а. jJn_o — таниқли, белги- 
ли; албатта, тушунарли] 1 Ҳамма ёки те- 
гишли кишилар биладиган, ошкор, аён. 
Маълум нарса. Маълум жой. н Қораилон 
фақат икки кишига маълум: уларнинг бири 
— Мирзо, иккинчиси — Шоҳ Малик тар- 
хондир. Мирмуҳсин, Меъмор. Бу вазифани 
бажариш бениҳоя оғир бўлажаги разведка- 
чиларнинг ахборотларидан маълум эди. Т. Рус- 
тамов, Мангу жасорат. 

Маълум қилмоқ Билдирмоқ. Табиб ҳам 
Меъморнинг оғир мусибат билан Бухорога ке- 
таётганини маълум қилишни лозим топмади. 
Мирмуҳсин, Меъмор. 

2 мат. Олдиндан берилган, мавжуд. Маъ- 
лум сонларни номаълумлардан ажратиш. 

3 Белгили, муайян. Орадан маълум муд- 
дат ўтиб, дарвозанинг сўнақайсиз тақилла- 
шидан [ Ҳасанали\ чўчибуйғонди. А. Қодирий, 
Ўтган кунлар. Урф-одат ва анъана, гўёжад- 
валга ёзилгандек, маълум тартиб билан да- 
вом этди. Ойбек, Танланган асарлар. 




4 Машҳур, ном чиқарган. Маълум одам. 

МАЪЛУМИНГИЗ Сизга маълум бўл- 
синки. Маълумингиз, кеча мажлис бўлган эди. 
н Маълумингиз, мардикор қилиб юборди. У. 
Исмоилов, Сайланма. [Отабек:] Маълумин- 
гиз, кечалари бўш бўламан, шунинг билан 
бирга, отангиз қайси вақтни ихтиёр қилса- 
лар, ижобат этишдан ўзга чорам бўлмас. А. 
Қодирий, Ўтган кунлар. 

МАЪЛУМКИ крш с. Кўпчиликка маъ- 
лум нарса устида сўз борганда ишлатилади. 
Маълумки, ёмғир чувалчанги сернам ва чи- 
ринди тупроқли шароитда яшайди. «Фан ва 
турмуш». 

МАЪЛУМОТ [а. oL j±*_o — ахборот, ха- 
барлар; билим] 1 Ўқиш-ўрганиш натижа- 
сида олинган билим кўникмалари ҳажми ва 
даражаси. Бошланғич маълумот. Ўрта маъ- 
лумот. Олий маълумот. Сиёсий маълумот. н 
Ҳозир мактабдаги ўқитувчилар олий ва мах- 
сус маълумотга эгалар. Н. Сафаров, Оловли 
излар. Қиз ўн олти ёшгача бу оилада мусиқа 
муаллими бўлган камбағал амакининг тарби- 
ясида ўсади, ибтидоий таҳсил кўради, муси- 
қадан ҳам бир оз маълумот олади. Ойбек, 
Танланган асарлар. 

2 Хабар, ахборот; далил бўладиган ҳуж- 
жат, рақам ва ш. к. материаллар. Кечқурун 
қишлоққа терговчи келди. Дастлаб Мели пол- 
вонни чақириб, маълумот олди. П. Турсун, 
Ўқитувчи. Олимларимизнинг берган маълумот- 
ларига қараганда, лимонни экиб, қаламча, 
пайванд ва пархиш қилиб кўпайтирилади. 
Газетадан. Мирзо саройидан бизга етиб кел- 
ган маълумотлар шуни кўрсатадики, фарғо- 
наликлар биздан кам, иш кўрган сарбозлари 
оз.. Мирмуҳсин, Меъмор. 

МАЪЛУМОТЛИ Маълумот олган, маъ- 
лумоти бор; ўқимишли. Маълумотли одам. 
Ўрта маълумотли бола. Олий маълумотли пе- 
дагог. н Халқ бахтини изловчи.. маълумот- 
ли курашчилар лозим. Ойбек, Нур қидириб. 

МАЪЛУМОТНОМА [маълумот + нома] 
1 Фуқароларнинг турмуши ва иш фаолия- 
тига оид воқеа-ҳодиса ва ҳолатларни акс эт- 
тириб тасдиқпаб берадиган ва талаб қилин- 
ган жойларга тақцим этиладиган (кўрсати- 
ладиган) расмий ҳужжат. Соғлиғи ҳақидаги 
маълумотнома. Иш (яшаш) жойи ҳақида маъ- 
лумотнома олмоқ. 

2 Корхона, муассаса ва ш.к. фаолиятига 
доир воқеа-ҳодисаларни расмий равишда 


акс эттирадиган ва тасдиқлайдиган, хилма- 
хил маълумотларни қамраб олувчи расмий 
ҳужжат. Вагонларда Москвага маълумотнома- 
лар олиб бораётган ходимлар бор эди. Т. Рус- 
тамов, Мангу жасорат. 

3 Бирор соҳа ёки масала бўйича маълу- 
мот берадиган китоб, қўлланма ва ш.к. Олий 
ўқув юртларига кирувчилар учун кимёдан 
маълумотнома. Амалий врачлар учун педиат- 
риядан маълумотнома. 

МАЪЛУМОТСИЗ Маълумоти, билими 
йўқ; ўқимаган, билимсиз. 

МАЪМУР I [а. J j-ot-o — топшириқ, буй- 
руқ олувчи, тобе; мансабдор, бошлиқ] 1 
Бошқариш ва ижро ҳуқуқига эга бўлган 
мансабдор, бошлиқ. Чор маъмурлари. н Ма- 
ҳаллий маъмурлар унга [муфтига] Машҳад- 
дан чиқиб кетишга рухсатнома беришдан 
бош тортди. А. Ҳакимов, Илон изидан. 

2 Маъмур (эркаклар исми). 

МАЪМУР II [а. — ишланган, иш- 

лов берилган (ер); одам яшайдиган, обод] 
Обод ва фаровон, бекаму кўст; тўкин. Юр- 
тимиз маъмур. н [Навоий:] Қишлоқ аҳплари- 
га ариқлар чиқариб, халқни сувга маъмур қил- 
моқчи бўлганимизни айтдим. Уйғун ва И. Сул- 
тон, Алишер Навоий. Ҳозиргидек маъмур за- 
монлар бўлишини тасаввуримизга сиғдирол- 
масдик. Газетадан. 

МАЪМУРИЙ | а. ^ jj-oL. — бошқарувга, 
маъмуриятга алоқадор] 1 Маъмуриятга доир, 
бошқариш ва ижро билан шуғулланадиган. 
Маъмурий бўлим. Маъмурий иш. Маъмурий 
ҳуқуқ. н Норбой икки қаватли маъмурий 
бино олдида машинадан гердайиб тушди. «Ёш- 
лик». Бу, аввало, маъмурий поғоналарни ка- 
майтириш, энг муҳими, бошқарув харажат- 
ларини тегишли равишда камайтириш имко- 
нини беради. Газетадан. 

2 Маъмурият йўли билан амалга оши- 
риладиган. Маъмурий чора. н Нодиржон, бир 
буфетчини, Розиқвойнинг илтимосига кўра, 
маъмурий жазодан қутқазди. А. Муҳидцин, 
Чап чўнтак. 

МАЪМУРИЯТ [а. cLjj-oLo — амал, ман- 
саб; вазифа, топшириқ] 1 Бошқарув фао- 
лиятини амалга оширувчи давлат орган- 
лари мажмуи. 

2 Муассаса, ташкилот, корхона ва ш. к. 
нинг бошқармаси. Театр маъмурияти яхши 
асарлар йўқлигидан нолибди. Газетадан. Ке- 
йин комбинат маъмурияти Ойсанамга бир хо- 




нали квартирага ордер берди. М. Хайруллаев, 
Тилла маржон. 

3 Бошқарувдаги мансабдор шахслар; му- 
ассаса, корхоналардаги раҳбар ходимлар. 

МАЪМУРИЯТЧИЛИК Маъмурий ҳу- 
қуқларни суиистеъмол қилиш. ..меҳнат 
жамоаларининг ролига ҳали ҳам тўла баҳо 
бермаяптилар, маъмуриятчилик билан шу- 
ғулланадилар. Газетадан. Маъмуриятчилик- 
ка берилиб кетиш зарардан бошқа ҳеч бир 
натижа бериши мумкин эмас. Газетадан. 

МАЪМУРЛИК айн. маъмурчилик. Рақам- 
га боқсам, эрта — ҳамма ерда маъмурлик. Ф. 
Зоҳид, Туямўйин қўшиғи. 

МАЪМУРЧИЛИК Мўл -кўлчилик, тў- 
кинчилик, фаровонлик. Янги, гуллаган ха- 
зонсиз боғлар — мўл-кўлчилик рамзи, маъ- 
мурчилик тимсоли. «Ёшлик». Улар эл-юрт 
бойлиги, маъмурчилиги учун фидокорона 
меҳнат қилаётирлар. Газетадан. Унингча, бу 
тўйлар элимиздаги тўкин-сочинлик, маъ- 
мурчиликка ҳечам қовушмайди. Р. Раҳмон, 
Меҳр кўзда. 

МАЪНАВИИ [а. — маъновий; ақ- 

лий; мавҳум; ахлоқий] 1 Маънавиятга оид, 
маънавият, ахлоқ билан боғлиқ. Маънавий 
мерос. Маънавий қиёфа. Маънавий камолот. 
н Ҳаётнинг сўқмоқларидан ўтишга ожиз, 
ҳар бир арзимас қийинчилик олдида эсанки- 
райдиган, маънавий қашшоқ одам эканлигим- 
ни энди билдим. С. Аҳмад, Чўл бургути. Ой- 
бекнинг қаламига мансуб асарлар аллақачон 
қардош халқларнинг маънавий мулкига ай- 
ланган. Газетадан. 

2 айн. маънан. Назарни айбситишга ҳеч 
кимнинг маънавий ҳаққи йўқ. Э. Усмонов, 
Ёлқин. Ёшлар ўртасидаги маънавий тубан- 
лашишнинг асосий манбаларидан бири Ғарб- 
да ишланган ахлоқ ва одобга зид бўлган филъм- 
ларни кўриш бўлиб қолди. Э. Юсупов, Истиқ- 
лол йўлида. 

Маънавий зарар Муайян шахснинг шаъ- 
ни, қадр-қимматига доғ тушириш, ишби- 
лармонлик обрўсига путур етказиш. 

МАЪНАВИЯТ [а. — ахлоқий 

ҳолат; барча ахлоқий нарсалар, хусусият- 
лар] Инсониятнинг фалсафий, ҳуқуқий, 
илмий, бадиий, диний, ахлоқий ва ш. к. 
тасаввурлари ва тушунчалари мажмуи. Маъ- 
навият — инсоннинг, халқнинг, жамият- 
нинг, давлатнинг куч-қудратидир. У йўқ 
жойдаҳеч қачон бахт-саодат бўлмайди. Га- 


зетадан. ..маънавиятимизга таъсир этувчи 
жиҳатлар шунчалик кўпки, уларни санаб, 
саноғига ета олмаймиз. Газетадан. Зеро, 
нақшбандия таълимоти — маънавиятимиз 
сарчашмаларидан бири ҳисобланади. Газета- 
дан. Аждодларимиз фалсафаси ҳам маъна- 
виятимиздир. Газетадан. Биз талабаларга 
Шарқ маънавиятининг жаҳон цивилизаци- 
ясида тутган ўрни ҳақида ўргатамиз. Га- 
зетадан. 

МАЪНАН кам. қўлл. 1 Маънавий жиҳат- 
дан, маънавий томондан. Унинг [Юсуфбек 
ҳожининг] ҳар бир раъйига Нормуҳаммад қуш- 
беги қонунан мажбур бўлмаса-да, маънан бир 
мажбурият ҳис этар эди. А. Қодирий, Ўтган 
кунлар. Маънан ва жисман эзилган.. Анвар гўё 
ҳушсиз каби, бошини икки қўли орасига олиб, 
сандал устига энгашди. А. Қодирий, Меҳ- 
робдан чаён. 

2 Маъно жиҳатдан, маъносига кўра. Маъ- 
нан бир хил сўзлар. 

МАЪНИ [а. — маъно, мазмун] с. т. 1 

сшн. маъно. Сўзнинг маъниси. 

2 айн. мазмун. Рустам эси кириб қолган, 
китоб ўқиб, ҳар гапнинг маънисини тушуна- 
диган бўлган. «Муродхон». Сўнг бундан ҳеч 
нима тушунмай, кўзларини бақрайтирган 
дўстларига бу рубоийнинг маънисини тушун- 
тириш учун шошилди. Ойбек, Танланган 
асарлар. 

3 Ақл-ҳуш, тайин. Маъниси йўқ одам. н 
Сизларда маъни борми, бемаънилар. М. Қори- 
ев, Ойдин кечалар. 

Маъни кирмоқ Ақл кирмоқ, эс-ҳушли 
бўлмоқ. -Баракалла, — деди Нозик, — Ана 
энди сизга ҳам маъни кирибди. А. Қодирий, 
Меҳробдан чаён. 

4 кўчма Бирор нарсанинг сабаби, моҳи- 
яти, нима эканлиги. Мана энди ўша инглиз 
отлиғ аждаҳонинг Туркистон тарафга ўрма- 
лашининг маънисини идрок қилди. К. Яшин, 
Ҳамза. Ҳизни бешикда унашиб қўйган экан- 
лар. Шу бола хотиннинг маънисини билади- 
ми? Ойбек, Танланган асарлар. 

МАЪНИЛИ Маънога эга (қ. маъни 1-3). 
Умулойим табиати, соддалиги.. маънили гапи, 
куч-қуввати билан одамларга ёқди. Ойбек, 
Танланган асарлар. Анча тадбиркор, маъни- 
ли кўринади бу Дониёров деганлари. Ж. Аб- 
дуллахонов, Тўфон. 

МАЪНО [а. — мазмун, тушунча, ғоя] 

1 Сўзнинг мазмун томони, сўз билан ифо- 




даланган тушунча. Сўзнинг тўғри маъноси. 
Сўзнинг кўчма маъноси. н Мен, одатим бўйи- 
ча, сўзларнинг маъноларини ва номларнинг 
номланган нарса билан муносабатини билиш- 
га қизиққанимдан: -У қишлоқни нега Тезгу- 
зар деб атаганлар? — деб сўрадим. С. Ай- 
ний, Эсдаликлар. 

2 айн. мазмун. Гавҳар бу гапдан «қўлимдан 
келса, ёрдамимни аямайман» деган маънони 
уқди. Ў. Ҳошимов, Қалбингга қулоқ сол. Ун- 
син қошини чимириб, ялт этиб Гулнорга қара- 
ди, лекин сўнгги жумланинг маъносини, нечун- 
дир, сўрамади. Ойбек, Танланган асарлар. 

3 Баъзи хатти-ҳаракат ва ш. к. дан англа- 
шиладиган нарса; ифода. Хотин унинг ҳара- 
катидан «ўпич бер» деган маънони англади- 
да: -Шуни тўғри айта қолсангиз, нима бўлар 
экан! — деди. А. Қаҳҳор, Майиз емаган хо- 
тин. Унинг важоҳатидан «нега келдинг», де- 
ган маъно борлигини Азиза тушунди. Ў. Ҳоши- 
мов, Қалбингга қулоқ сол. 

4 Бирор нарсанинг моҳияти, нима экан- 
лиги; моҳият. Самандаров заҳарханда қил- 
ди: -Бу қанақа мусобақа бўлди? Мусобақа- 
нинг маъносини тушунасанми ўзинг? А. Қаҳ- 
ҳор, Кўшчинор чироқлари. Демак, ирсият- 
нинг маъноси — оқсил синтез қилиш қобили- 
ятининг наслдан наслга ўтишидир. «Фан ва 
турмуш». 

Бундан маъно чиқмайди Бундан фойда, 
натижа чиқмайди. Маъно бермоқ Тушун- 
моқ, талқин қилмоқ. Замиранинг дами чиқ- 
май қолганига Очил ўзича маъно берди. П. 
Қодиров, Уч иддиз. Маъноси йўқ Фойдаси 
йўқ. ..«водород» билан «кислород»ни арабчага 
таржима қилибўтиришдан маъно йўқ. П. Тур- 
сун, Ўқитувчи. 

МАЪНОВИЙ Маънога оид, тегишли. 
Шоирнинг ҳар бир шеърида табиат тасвири- 
га маъновий «нагрузка» юкланади. «ЎТА». 

МАЪНОДОР [а. + ф.ў\л^ л_о — кўп маъ- 
ноли, таъсирчан; мазмунли] айн. маъноли. 
Унинг [ Тоҳиржоннинг\ катталашган қора 
кўзлари чироқда аллақандай умидсиз, лекин 
маънодор ёнади. Ойбек, Танланган асарлар. 
Элмурод Ойимхоннинг маънодор, текширувчи 
саволларидан завқланиб кетди. П. Турсун, 
Ўқитувчи. 

МАЪНОДОШ Маъноси бир, маъно 
жиҳатидан тенг ёки яқин. Маънодош сўзлар. 
н Келтирилган мисоллардаги «мадор — куч- 
қувват», «қувонмоқ — суюнмоқ» маънодош 


сўзларининг барчаси ўз маъноларида қўллан- 
ган. «ЎТА». 

МАЪНОЛИ 1 Маъноси бўлган, бирор 
маъно билдирадиган. Маъноли гап. Чуқур 
маъноли ибора. Кўп маъноли сўз. 

2 Чуқур мазмунга эга бўлган, сермазмун. 
Одамшаванда, гапи, сўзи маъноли бу хаста 
йигитни Йўлчи яхши кўрар эди. Ойбек, Тан- 
ланган асарлар. 

3 Бирор маъно ифодалайдиган, бирор 
нарсага ишора қилувчи, шамали. Маъноли 
нигоҳ. н \акимбойвачча лабини тишлаб, ука- 
сига маъноли қараб қўйди. Ойбек, Танланган 
асарлар. 

4 Ақп-идрок, мулоҳаза билан иш қила- 
диган, жидций, бамаъни. Маъноли одам. 

МАЪНОСИЗ Маъноси йўқ, маъно чиқ- 
майдиган; мантиқсиз, бемаъни. Маъносиз 
гап. Маъносиз иш. н Йўлчи қаёққа бош 
уришни, кимнинг ёқасидан тутишни билмай.. 
тентиб юрди.. Энди унинг хаёлида ҳамма нар- 
са бўш ва маъносиз эди. Ойбек, Танланган 
асарлар. 

МАЪРАКА [а. — жанг, уруш; йи- 

ғин] 1 дин. Мотам маросимларининг йиғин- 
диси ва уларнинг ҳар бири. Гулсумбиби.. 
қизининг бутун маъракасини ўтказгандан 
кейин, қабрга ҳайдасалар ҳам дадил бориш- 
га тайёрлигини сўзлади. Ойбек, Танланган 
асарлар. Собир Одил буванинг маъракалари- 
га ўзи бош бўлди. Р. Файзий, Чўлга баҳор 
келди. 

2 Тўй, томоша ва ш. к. муносабати билан 
бўладиган йиғин, маросим. Шу-шу бўлди-ю, 
Норбувининг мартабаси ошиб, ҳар бир маъ- 
рака унинг маслаҳатисиз бўлмайдиган бўлиб 
қолди. Ҳ. Шамс, Душман. 

3 Жанг майдони; жанг. Маърака — мард- 
ники. Мақол. 

4 кўчма Сиёсий ёки хўжалик аҳамиятига 
эга бўлган бирор ишни амалга ошириш учун 
ўтказиладиган ялпи ҳаракат; кампания, Те- 
рим маъракаси бошланган кунларданоқ Олим- 
жон оғизга тушиб қолди. Ҳ. Назир, Қанот- 
лар. Шундан кейин колхозлаштириш маъра- 
касига оид масалаларни муҳокама қилишди. 
Ҳ. Шамс, Душман. 

МАЪРАМОҚ «Ма-а» деган овоз чиқар- 
моқ (моллар ҳақида). Қўй маъради. н По- 
дачининг товушини эшитиб, далага ошиққан 
онасига эргашиб, қашқа бузоқ ҳам маъраб 
юборди. А. Қодирий, Ўтган кунлар. 




Еб туриб маърайди Тўла-тўкис таъмин- 
лангани ҳолда у билан қаноатланмайдиган, 
яна талаб қиладиган шахсга нисбатан қўл- 
ланади. Қачонгача еб туриб маърайсан. К. 
Яшин, Ҳамза. Ўғрига мол қаҳатми ? Уеб ту- 
риб маърайдиган очкўзлардан. Ж. Шарипов, 
Хоразм. 

МАЪРИФАТ \а. сА j_*_o — билим, фан; 
маълумот; танишиш] 1 Таълим-тарбия, 
иқтисодий, сиёсий, диний, фалсафий 
ғоялар асосида кишиларнинг онг-билими- 
ни, маданиятини оширишга қаратилган 
фаолият. Маърифат.. билим ва маданиятни 
ёйиш ва юксалтиришнинг ҳамма турлари ва 
соҳаларини ўзига қамрайди. «Мулоқот». Эн- 
диликда илмни оддий кишиларга хизмат қил- 
дириш керак, ҳаммани саводли қилиб, халқни 
маърифат нури билан ёритиш керак. П. Тур- 
сун, Ўқитувчи. 

2 дин. Тасаввуфда ҳар бир суфий руҳий 
камолотга эришиш йўлида босиб ўтадиган 
босқич (мақом)лардан бири (қ. мақом II 4). 

3 Маърифат (хотин-қизлар исми). 

МАЪРИФАТЛИ Маърифатга эришган. 

Ўзбекистон Шарқнинг гуллаб ва яшнаб тур- 
ган маърифатли ўлкасига айланди. Газетадан. 
Бошга рўмол ташлаган билан иффатли ва 
маърифатли бўлавермайди. Газетадан. 

МАЪРИФАТПАРВАР Маърифат учун 
курашувчи; маърифат ҳомийси ва тараф- 
дори. Маърифатпарвар шоирлар. н У[Шоҳ- 
рух Мирзо] фуқаропарвар, маърифатпарвар 
бўлиб, Меъморга меҳрибонлик кўрсатиб, пе- 
шонасини силагандек бўлди. Мирмуҳсин, 
Меъмор. 

МАРИФАТПАРВАРЛИК Маърифат- 
парвар бўлиш; маърифатга алоқадор (оид) 
иш, фаолият. Маърифатпарварлик — фой- 
дали иш. Янги усулдаги мактабларнинг бо- 
лаларга жуда нафи катта. К. Яшин, Ҳамза. 

МАЪРИФАТЧИ Маърифат учун кура- 
шувчи, маърифатпарвар (шахс). 25 сен- 
тябрь.. маърифатчи шоир Зокиржон Фур- 
қат туғилган куннинг юз йиллигига бағиш- 
лаб.. илмий сессия ўтказилди. Газетадан. 

МАЪРИФАТЧИЛИК тар. Маданият ва 
маънавият соҳасида Ғарбда 17-аср охири — 
18-аср бошларида, Шаркда 19-аср охири — 
20 -аср бошларида майдонга келган, неги- 
зини фан, билим имкониятларига ишонч 
ташкил этган оқим, йўналиш. Шарқ маъри- 
фатчилиги умуман динга қарши эмас, балки 


диний ақидапарастликка қарши бўлган. 
«ЎзМЭ». 

МАЪРИФИЙ Маърифатга оид. Жомий 
катта ва қимматли адабий, илмий ва маъ- 
рифий мерос қолдирди. Газетадан. 

МАЪРУЗА [а. — ёзма арз, ариза; 

хабарнома] 1 Бирор мавзуда кўпчилик ол- 
дида айтилган (сўзланган) нутқ. Мен клубга 
кирганимда, маъруза тугаб, музокарага, са- 
вол-жавобга ўтилган экан. «Муштум». 

2 Раҳбар орган ёки бошлиққа берил- 
ган ёзма маълумот, ахборот. Каримов ша- 
ҳарга келганининг иккинчи куни район шўро- 
сига кириб, ёзма маъруза берди. Ҳ. Шамс, 
Душман. 

МАЪРУЗАЧИ Маъруза қилувчи (ёки 
қилган) шахс. Музокарачи зиёлиларнинг ер 
ислоҳотидаги вазифалари ҳақида маърузачи 
томонидан эслатилмаган масалалар тўғри- 
сида сўзлаб кетди. А. Қаҳҳор, Сароб. 

МАЪРУФ [а. j — ҳаммага таниқпи, 
билимли; маъқулланган] 1 эск. кт. Таниқли, 
машҳур. Маълум ва маъруф одамлар. 

2 Маъруф (эркаклар исми). 

Амри маъруф қ. амримаъруф. 

МАЪСУМ [а. f. j — сақланган, дахл- 

сиз; гуноҳсиз, пок] 1 кт. Бегуноҳ, пок, тоза. 
-Тақсир, сиз менинг мактабимни бузмадин- 
гиз, бу ерга одам бўлармиканман, илм олар- 
миканман, деб инсоний ният билан келган 
маъсумларнинг кўнглини буздингиз, — деди 
Ғуломжон. М. Исмоилий, Фарғона т. о. 

2 Номусли, иффатли. Ўша кечада шун- 
дай пок ва маъсум кўринган бу қиз бунчалик 
беҳаё бўлиб чиқишини, унинг энг азиз туйғу- 
ларини шунчалик ҳақорат қилишини ўйлаган- 
миди? О. Ёқубов, Тилла узук. 

3 Маъсум (эркаклар исми). 

МАЪСУМА 1 Маъсум аёл. Ўқиб бер ўзинг 

каби мазлумаларга, Кўчаларда соврилган маъ- 
сумаларга. Ғайратий. 

2 Маъсума (хотин-қизлар исми). 

МАЪСУМОНА Маъсумларча, поклик 
билан, пок. Маъсумона табассум қилмоқ. 

МАЪТАЛ [а. JU. о — бекор қолган, бе- 
корчи; муддати ўтган] айн. маҳтал. Олим 
отларга қарашиб турди. У «Отларни эгарла!» 
деган фармонга маътал. А. Ҳакимов, Илон 
изидан. Сафаров.. Самандаров ҳануз жавобга 
маътал турганини кўриб: -Колхозчиларнинг 
ўзларидан яхшироқ маслаҳат чиқади, —деди. 
А. Қаҳҳор, Қўшчинор чироқлари. 




Маътал бўлмоқ Мунтазир ҳолатда бўлмоқ. 
Ҳар қалай, буйруққа маътал бўлиб, и/айланиб 
турибмиз. Н. Сафаров, Оловли излар. Маъ- 
тал қилмоқ Мунтазир қилмоқ; куттирмоқ. 
..икки биродарни маътал қилиб қўймай.. та- 
лабларини ерига етказдилар. К. Алиев, Қабрга 
кўмилган ишоратлар. 

МАЪШУҚ \ а. 3 j ,7.» д — севимли; маҳбуб; 
хуштор, жазман] кт. Икки севишганнинг 
бири; севикли ёр, севгили. Парво қилма, ўлиб 
кетди аждаҳор, Келиб маъшуқини топган- 
дир Шакар. «Ширин билан Шакар». 

МАЪШУҚА Маъшуқ аёл. [Отабек:] Ой 
юзли рафиқам, қундуз қошли маъшуқам Ку- 
мушхонимга! А. Қодирий, Ўтган кунлар. 

МАЪЮБ | а. — камчилиги, нуқсо- 

ни бор, айбли] эск. кт. айн. айбдор. Ҳора кур- 
сида бир жамоа маъюблар.. ўлтирибдирлар. 
«Муштум». 

МАЪЮС [а. о, jjLo — умидсиз- 
ланган, руҳи тушган] кт. 1 Ноумид, туш- 
кун ҳолатли; тушкун. [Отабек:] Бу ерда 
сўзимни эшитувчи биров ҳам бўлмади, бўлса- 
лар ҳам, «сенинг арзингни шу хонлар ижро 
қиладими ?» деб, мени маъюс қилдилар. А. Қо- 
дирий, Ўтган кунлар. Ҳиз умид билан кўтар- 
ган бошчасини яна ёстиққа қўйди. Нон илин- 
жида чақнаган йирик кўзлари маъюс юмилди. 
М. Исмоилий, Фарғона т. о. 

2 Эзилган, ғамгин ҳолатли; хомуш. Унинг 
маъюс чеҳрасига қараб туриб, Жавлон бад- 
тар эзилиб кетди. Л. Тожиева, Меҳрим сиз- 
га, одамлар. Катта-кичик, ёш-қари эркак- 
аёллар оқими кўнгилдан йиғлар, уларнинг кўз 
ёшларини маъюс эгилган бошлари ифода қилар 
эди. П. Турсун, Ўқитувчи. Ўйларимда толган 
ўйчан тол Маъюсгина эгмиш бошини. Ҳ. Аб- 
дуназар, Анжир гули. Ҳишлоқ чоллари мур- 
далар қошига аста қадам ташлаб келишди- 
да, тиз чўкиб, маъюс ҳолда анча сукут қилиш- 
ди. Т. Рустамов, Мангу жасорат. 

МАЪЮСЛАНМОҚ Маъюс бўлмоқ, 
маъюсликка тушмоқ. -Кечқурун далада олис- 
дан ўт кўрсам, овулим эсимга тушади, — 
маъюсланиб деди Ўроз. Ойбек, Танланган 
асарлар. Баъзи ота-оналар касал болани врачга 
кўрсатиб даволаш ўрнига койиб, ўсал қила- 
дилар ва бола баттарроқ маъюсланади. «Фан 
ва турмуш». 

МАЪЮСЛИК Маъюс ҳолат, маъюс 
кўриниш. Отабек Зайнабнинг юзидаги маъ- 
юсликни биринчи кўришдаёқ сезди. А. Қоди- 


рий, Ўтган кунлар. Мукаррам негадир хафа, 
аллақандай нарса.. кўзларига маъюслик, юз- 
ларига сўлғинлик кўланкасини соларди. С. Ка- 
роматов, Матонат. 

МАЪЮСОНА Маъюс бўлиб, маъюслик 
билан, ғамгин. Бир оз жим қолдилар.. Оф- 
тоб ойим энтикиб оғир нафас олди ва маъю- 
сона Кумушга қаради. А. Қодирий, Ўтган 
кунлар. 

МАЪҚУЛ | а. J>s-*-o — оқилона; манти- 
қий; тушунарли] 1 Талаб-истакка тўғри ке- 
ладиган; мақбул. Маъқул иш. Маъқул гап. 
Маъқул фикр. н Комплекс лойиҳалар ҳозир 
сероб. Маъқулини танлайсиз, қураверасиз. 
«Ўзбекистон қўриқлари». Низомиддинов ишни 
бир ёқлама олиб боряпти. Шу одамнинг иши 
менга унчалик маъқул эмас. С. Аҳмад, Ҳукм. 

2 (кесим вазифасида ёки таркибида) Ях- 
ши, дуруст. Ёки ўзини кўрмасдан, ғойибона 
севиб юрганим маъқулмикан? X. Тўхтабоев, 
Ширин қовунлар мамлакати. Нонуиипа қила- 
ётганимизда, мана бу чўқморни унга айтиб 
қўйганимиз маъқул. Мирмуҳсин, Меъмор. 

3 Маъқуллаш, розиликни билдиради: 
яхши, дуруст, хўп. Маъқул, маъқул, бой ота, 
сояи давлатингиз кам бўлмасин! Ойбек, Тан- 
ланган асарлар. ..Эрта билан йўлга чиқай- 
лик. -Маъқул, — деди Меъмор. Мирмуҳсин, 
Меъмор. 

4 Гап-сўзни қайтармайдиган; ювош. Ба- 
шорат хола қаршисида опасини хуноб қила- 
диган енгилтак Олимжон эмас, балки оғир 
табиатли, мўмин, маъқул ва эс-ҳушли, бу- 
тунлай бошқа бир бола тургандай эди. А. Ми- 
раҳмедов, Кулган чечаклар. 

Маъқул бўлмоқ (ёки келмоқ, тушмоқ) 
Мақбул деб қабул қилмоқ. Гапим икковига 
ҳам маъқул бўлди, шекилли.. у ёғи кўнгилда- 
гидек бўлди. X. Тўхтабоев, Ширин қовунлар 
мамлакати. Бу гап залда ўтирганларга ҳам 
маъқул тушди. «Ёшлик». Каромат хола, ҳат- 
то бирор нарса ўзига ҳаддан ташқари маъ- 
қул келса ҳам, ўша нарсани қарғаб-қарғаб 
мақтарди. Ю. Шомансур, Қора марварид. 
Маъқул қилмоқ Маъқул деб тан олдирмоқ; 
маъқуллатмоқ. У дўстларига тунов кунги шеъ- 
рини маъқул қила олганига қувонарди. С. Си- 
ёев, Ёруғлик. 

МАЪҚУЛЛАМОҚ Маъқул деб билмоқ, 
мақбул топмоқ; кувватламоқ. Унинг бош энер- 
гетик бўлганини эшитган биров маъқуллар- 
ди, бировга алам қиларди. Ҳ. Олимжонов, 




Тақцир тақозоси. Элликбоши бу фикрни маъ- 
қуллади ва ўзи ҳам бу хусусда анча маълумот 
берди. Ойбек, Танланган асарлар. 

МАЯК айн. маёқ. 

МАЯТНИК [р. маять — «у ёқ-бу ёққа 
қимирлатмоқ, тебратмоқ» фл. дан] 1 Юқори 
учи қўзғалмас нуқтага осиб қўйилган, паст- 
ки учига оғир юк ўрнатилган тебранувчи 
стержень. 

2 Қўл ва ён соатларининг юришини мун- 
тазамлаштириб турувчи, ўз ўқи атрофида гоҳ 
чап, гоҳ ўнг томонга бир тартибда тебра- 
ниб турадиган деталь. 

МАҚБАРА [а. a_>_J_o — қабристон, гўрис- 
тон] Қабр устига қурилган меъморий ин- 
шоот ёки тош тобут; даҳма, сағана. Исмоил 
Сомоний мақбараси. Шоҳи Зинда мақбараси. 
н Кушбеги ўтирадиган жойнинг шарқ то- 
монида бир мақбара бўлиб, унда кечалар чи- 
роқ ёқилади. С. Айний, Дохунда. 

МАҚБУЛ [а. — қабул қилинган, 

маъқулланган] кт. Қабул қилса, маъқулла- 
са бўладиган, маъқул келадиган. Мақбул гап. 
Мақбул асар. Мақбул бўлмоқ. н Маъқул ва 
мақбул тадбирни шояд сиз жанобдан эшит- 
гаймиз. Ойбек, Навоий. Ҳамадоний ва Фар- 
ҳод Ойнагулни она юртига ўтказиб юбориш- 
нинг мақбул йўли ҳақида аниқ фикрга келиш- 
ди. А. Ҳакимов, Илон изидан. 

МАҚОЛ [а. JU-o — мақола, кичик асар; 
сўз, нутқ] Ҳаётий тажриба асосида халқ то- 
монидан яратилган, одатда панд-насиҳат 
мазмунига эга бўлган ихчам, образли, ту- 
гал маъноли ва ҳикматли ибора, гап. Ўзбек 
халқ мақоллари. н Махдум.. Анварнинг би- 
рор камбағал билан «эзилишиб» ўтирганини 
кўрса.. «Сут билан кирган, жон билан чиқар» 
мақоли кўп тўғри сўз, деб ўйлар ва энсаси 
қотиб, четга кетар эди. А. Қодирий, Меҳ- 
робдан чаён. 

МАҚОЛА [а. 4_IUa_o — нутқ; кичик асар] 
Тўплам, журнал, газета ва ш. к. учун ёзил- 
ган ёки уларда босилган, ҳажми унча кат- 
та бўлмаган илмий ёки публицистик асар. 
Газетанинг бош мақоласи. Мақола ёзмоқ. н 
Сидиқжон овқатдан кейин қўлига газета ол- 
ган эди, бир мақолани яримлатмасдан, кўзи 
сузилди. А. Қаҳҳор, Қўшчинор чироқпари. 
[Ш. Рашидов] Редакцияга фронтдан, кейин- 
чалик госпиталдан шеърлар ва публицистик 
мақолалар йўллаб турди. Н. Сафаров, Олов- 
ли излар. 


Луғат мақоласи Луғатларда ҳар бир 
сўзнинг (бош сўзнинг) тавсифига оид ту- 
гал материал. 

МАҚОЛАНАВИС [а. + ф. ^^о^ддЛА-о — 
мақола ёзувчи] эск. айн. журналист. 

МАҚОМ I [а. jo.l_s_o — жой, ўрин; товуш- 
лар қатори, куй (оҳанг) тузилиши] 1 Му- 
сулмон Шарқи мусиқасида мусиқий оҳанг, 
куй йўли, тартиби, шакли ва жанри. Саидий 
ўлтирган ерида машқ мақомига тебранар эди. 
А. Қаҳҳор. Сароб. Ашула ниҳоятига етди. Ле- 
кин бир зумдан кейин яна айни товуш парвоз 
қилди. Аммо ўзга мақомда. Ойбек, Танлан- 
ган асарлар. 

2 «Шашмақом» деб аталган олти қисм- 
дан иборат ўзбек мумтоз мусиқа асарининг 
ҳар бир қисми. «Наво» мақоми. Мақомлар- 
дан парчалар. н Шерозийнинг қўлларида соз, 
Гуркирайди мақом куйлари. Э. Раҳим. 

3 Тартиб, ўлчов. Узун сариқ катирини бир 
мақомда тебратиб чиқиллаётган катта де- 
вор соати узиб-узиб данғиллай бошлади. П. 
Турсун, Ўқитувчи. 

4 Ўйинда усулга, ритмга мос қўл, оёқ, 
бадан ва юз ҳаракати; муқом. Шўх йигитлар 
ўйинчининг мақомига қийқириқ билан жавоб 
берардилар. С. Аҳмад, Қадрдон далалар. 

5 кўчма с. т. Хатти-ҳаракат, усул; йўл. 
Уста кўрмаган шогирд ҳар мақомга йўрғалар. 
Мақол. н Носирхон тўра жуда мунофиқ.. 
иғвогар одам экан. Бизга қарши курашмоқ 
учунўзини ҳар мақомга солди. М. Муҳаммад- 
жонов, Турмуш уринишлари. 

МАҚОМ II [а. ji.Ls_o — вазият, мавқе; ўрин, 
жой; даража, мартаба] кт. 1 Ўрин, жой. 

2 Мартаба, мавқе. Олий мақомга эриш- 
моқ. н Бу учинчи оилага кўчишда Анварни 
энг хурсанд қилган нарса мактабдаги бола- 
ларнинг озор беришларидан қутулиши ва дом- 
ланинг асранди ўғли мақомини олиши бўлди. А. 
Қодирий, Меҳробдан чаён. 

3 ҳуқ. Сайлаб қўйиладиган шахслар, фу- 
қаролар, давлат идоралари, ташкилот, му- 
ассаса, халқаро ташкилотларнинг меъёрий 
ҳужжат билан расмийлаштирилган ҳуқуқий 
ҳолати. Таъсис ҳужжатлари тўла-тўкис ва 
нуқсонсиз бўлса, диний ташкилот давлат 
рўйхатига олиниб, юридик шахс мақомига эга 
бўлади ва қонун доирасида фаолият юрита 
боииайди. Газетадан. 

4 дин. Тасаввуфда ҳар бир суфий босиб 
ўтиши лозим бўлган босқичлардан бири ёки 




ҳар бири (аксар манбаларда тўрт мақом: 
шариат, тариқат, маърифат, ҳақиқат тилга 
олинади). 

МАҚОМЧИ «Шашмақом»ни биладиган, 
мақом куйларини ижро этадиган созанда, 
хонанда. Ўзбекистон радиоси ҳузурида мақом- 
чилар ансамбли ташкил топганига кўп вақт 
бўлгани йўқ. Газетадан. 

МАҚСАД [а. — ният, юқори ти- 

лак; интилиш] 1 Эришиш, амалга ошириш 
учун кўзда тутилган нарса, мурод, муддао. 
Ўқишни ўз олдига мақсад қилиб қўймоқ. Мақ- 
садга етмоқ. Мақсадга эришмоқ. ^Холжон- 
беканинг шаҳарга тушишидан мақсади Шер- 
назарбойни бир кўриш эди. Ж. Шарипов, Хо- 
разм. 

2 3-ш. эгалик, ў.-п. к. қўшимчалари би- 
лан (мақсадида) кўм. взф.: мақсад, сабаб 
муносабатини билдиради: учун; ниятида. 
[Ҳасанали] Отабек билан бирга чой ичиш 
мақсадида, эрталаб Ойбодоқнинг дамлаган 
чойига бормай, Отабекнинг уйғонишини ку- 
тиб юрди. А. Қодирий, Ўтган кунлар. 

МАҚСУД [а. j j ~ — исталган, талаб 
қилинган, мўлжаллаб қўйилган; ният, ис- 
так] 1 эск. Мақсад, мурод. Бунда келмоғлик- 
дан яна бир мақсудим шулким.. жаноблари 
ижозат буюрсалар, Вали аканинг ўғлини олиб 
кетсам. М. Исмоилий, Фарғона т. о. 

2 Мақсуд (эркаклар исми). 

МАҚТАМОҚ Яхши томонларини, фа- 
зилатларини кўрсатиб гапирмоқ, яхши 
қилиб кўрсатмоқ. Ўзини мақтамоқ. Ўқувчи- 
ни мақтамоқ. н [Офтоб ойим:] Чиройли йи- 
гит, ақлли йигит, дебмақтай-мақтай Тўйбе- 
канинг ичаги узилди, у ким эди? А. Қодирий, 
Ўтган кунлар. Нонвойлар.. гоҳида саватлари- 
ни бурнингизнинг тагига келтириб, нонлари- 
ни сўлқиллатибмақтайдилар. М. Исмоилий, 
Фарғона т. о. 

МАҚТАНАРЛИ Мақтанса арзийдиган, 
мақтовга сазовор, лойиқ. Мақтанарли иш- 
лар. Мақтанарли натижалар. 

МАҚТАНМОҚ Ўзини улуғлайдиган, 
мақтайдиган гаплар айтмоқ. [ Тожибой] Ра- 
йонда ea бошқа раислар олдида «Мактаб 
қураётибман», деб мақтанди. П. Турсун, 
Ўқитувчи. 

МАҚТАНЧОҚ Ўзини ўзи мақтайдиган, 
мақтанишни яхши кўрадиган. Бу нарса уни 
найрангбоз, алдоқчи, тилёғлама, мақтанчоқ, 
ваъдабозга айлантириб қўяди. Газетадан. 


МАҚТАРЛИ Мақтаса арзийдиган, мақ- 
товга сазовор, лойиқ. Ҳовлининг кунчиқа- 
ридан кунботишга қаратиб солинган, унча 
мақтарли бўлмаса ҳам, замонасининг ол- 
динги биноларидан ҳисобланган бир айвон 
билан бир уйга кўз тушади. А. Қодирий, 
Ўтган кунлар. 

МАҚТОВ Мақтаб айтилган ёки ёзилган 
сўз, гап. Уларнинг баъзи мақолалари ea тақ- 
ризлари фақат мақтовлардан иборат бўлиб 
қоляпти. Газетадан. Раиснинг охирги якунловчи 
сўзи ҳам.. мақтовдан нари ўтмади. С. Анор- 
боев, Оқсой. 

Мақтов қоғози Ўрнак бўларли ишлари, 
ютуқлари, хулқи учун бериладиган расмий 
ҳужжат. 

МАҚТОВЛИ 1 Мақтовга сазовор бўлган, 
мақталган. Мақтовли йигит. н Ҳизини мақ- 
товли куёвга бериб, кўйлагига сиғмай юрган 
Офтоб ойим учун куёвигина эмас, ҳатто эри- 
нинг ҳам бу вартага [гирдобга] тушмоғи чи- 
дай оларлик бир ҳол эмас эди. А. Қодирий, 
Ўтган кунлар. 

2 Мақтов маъноли, мақтов айтилган. 
Сени кўриб тўймас кўзлар кўп, жоним. Сен 
учун мақтовли сўзлар кўп, жоним. Р. Бобо- 
жон. 

МАҚТУЛ [а. — ўлдирилган, қатл 

этилган] эск. кт. Қатл этилган, ўлдирилган. 
Мақтулларнинг эгалари ҳеч ишни текширмай 
қўйдилар. А. Қодирий, Ўтган кунлар. Ҳали 
жони чиқмаган мақтулни ўз ҳолига ташлаб, 
иккинчи бандининг бошини ҳам шу тарзда 
кесдилар. С. Айний, Қуллар. 

МАҚГУЛА эск. кт. Қатл этилган аёл. Фа- 
қат мақтуланинг яқинларигина бу жаноза- 
га етиб келолмадилар. А. Қодирий, Ўтган 
кунлар. 

МАҒЗАВА 1 Кир ювилган совунли сув. 
Кир тоғораси ҳам ҳовлининг ўртасида мағ- 
заваси билан қолаверди. С. Зуннунова, Гўдак 
ҳиди. Мағзава тўкадиган жой ҳам йўқми ? Бўл! 
Ҳамза, Майсаранинг иши. 

2 кўчма салб. Эзма ва шалвираган, май- 
дагап, ланж одам ҳақида. Бўлди. Кўп мағза- 
ea бўлаверманглар. Мен айтадиган гапимни 
айтдим. М. Ҳазратқулов, Журъат. 

Мағзаваси чиқмоқ ёки мағзавасини чи- 
қармоқ Расво бўлмоқ (расво қилмоқ). Оғзи- 
дан «шахмат» «квадрат», «илғор метод» де- 
ган гаплар тушмаяпти. Унинг шахмати оёққа 
туриб кетса, Зуннуновнинг мағзаваси чиққа- 

ни. И. Раҳим, Ихлос. Сизни, мана бу ерда 
кампарни кўпни кўрган эсли-ҳушли одамлар.. 
деб ишониб юрсам, ишнинг мағзавасини чи- 
қарибсизлар-ку! С. Кароматов, Ҳижрон. Ус- 
тидан (ёки устига) мағзава тўкмоқ (ёки 
ағдармоқ) Фисқ-фасод, ғийбат, иғво, туҳ- 
мат гапларни айтмоқ. ..сохта гувоҳликка 
ўтган. Устидан мағзава тўккан. С. Анорбо- 
ев, Оқсой. Худодан қўрқиб, бандадан уялинг- 
эй.. устига мағзава ағдараверасизми. Ким 
билади, балки янглишдир. Р. Файзий, Ҳазра- 
ти инсон. 

МАҒИЗ I [ф. з-Со — мия: илик; ўзак; ақл- 
идрок; моҳият] (3-ш. бирл. мағзи) 1 Данак, 
ёнғоқ каби қаттиқ пўчоқли меваларнинг 
ички қисми. Данак мағзи. Ёнғоқ мағзи. н 
Ипга чизилган бир шода мағизни билагига осиб 
олган Дилшод хурсанд, икки юзи анордек қиза- 
риб турар эди. С. Зуннунова, Гўдак ҳиди. 

2 Бирор нарсанинг ички қисми. Мириш- 
корлик билан таралган сув ернинг мағиз-мағ- 
зига сингиб, ғўза тупларининг ҳусни-жамо- 
лини очиб юборди. А. Шермуҳамедов, Пис- 
кентлик паҳлавон. Етилтирибузилмаган нон- 
нинг мағзи хом қолиб, сифати бузилади. «Фан 
ва турмуш». 

3 кўчма Асосий моҳият, мазмун. Маса- 
ланинг мағзи. Гапнинг мағзи. Шоир ижоди- 
нинг мағзи. н Ёппасига ва батамом қурол- 
сизланиш ғояси таклифларимизнинг мағзи, 
ўзагидир. Газетадан. Шеъриятдаги ушбу йўна- 
лиш фалсафий лириканинг мағзини ташкил 
этади. «ЎТА». 

Мағзини чақмоқ Бирор нарсанинг мо- 
ҳиятини, мазмунини англаб етмоқ. Ер сот- 
ган эр бўлмайди, эр ер сотмайди. Мана бу 
гапнинг мағзини чақ. Ойбек, Танланган асар- 
лар. Ҳозир ҳам ҳамма жойда одамлар бу нутқ- 
нинг матнини қайта-қайта ўқиб, мағзини 
чақмоқдалар. Газетадан. 

4 Қора, сариқ каби сўзлар билан қўлла- 
ниб, киши бетининг рангини, шу рангга 
мойиллигини мағизга нисбатлаб билдира- 
ди. Ҳусайн Бойқаро бу вақтда ўн саккиз ёшга 
тўлган, қизил мағиз, барваста йигит бўлган 
эди. М. Осим, Аждодларимиз қиссаси. Озғин, 
баланд бўйли солдат қора мағиз бир йигит- 
нинг қулоғига нимадир деб шивирлади. А. Убай- 
дуллаев, Қонли издан. 

Сариқ мағиз буғдой Буғдойнинг тоза, 
сарғиш рангли бир тури. 


МАҒИЗ II (3-ш. бирл. мағзи) Кийим, 
кўрпа кабиларнинг четига икки қават қилиб 
тикилган, ранги шу нарсалардан бошқача 
бўлган тасма; адип, паровуз. Кўрпа мағзи. 
Икки ёнига қизил мағиз тутилган шим. н 
Тошпўлатов ёқасининг рахи, енгининг учига 
сариқ клеёнкадан мағиз қилинган фуфайка- 
сини ечиб, қозиққа илди. Р. Файзий, Чўлга 
баҳор келди. 

МАҒЛУБ [а. <_> jli_o — енгилган, тор-мор 
қилинган] кт. Енгилган, мағлубиятга уч- 
раган. Ҳаёт бир пойгадир, дейди, ўзиб кет, 
Майдондан чекинсанг, мағлубсан, ўртоқ. Г. 
Жўраева. Тағин ёдингда mym: босқинчилар 
мағлуб халқни алдаш учун ҳамма вақт ол- 
дин шундай мурувватлар ҳам қилади. Ш. Хол- 
мирзаев, Қил кўприк. 

Мағлуб бўлмоқ Енгилмоқ. Бунга худо бас 
келмаса, бандаси бас келолмайди, — деди.. 
ва шу билан мағлуб бўлганини англатиб қўйди. 
Ў. Ҳакимали, Навбаҳор. Мағлуб қилмоқ Енг- 
моқ. Соколов қушбегини руҳан мағлуб қилган- 
лигидан мамнун жилмайиб қўйди-да, истеҳ- 
зо билан жавоб берди. К. Яшин, Ҳамза. 

МАҒЛУБИЯТ [а. cAjjICo — енгилиш, 
мағлуб бўлиш] 1 Уруш, жангда енгилиш. 
Мабодо мағлубият хавфи туғилса, орқага 
қайтариш энг содиқ сарбозларига топшири- 
лар эди. Мирмуҳсин, Меъмор. 

2 Баҳс, беллашув, мусобақа кабиларда 
ютқазиш; ютқизиқ. Бу якун, бу хотима То- 
либ акага мутлақо ёқмади. Бу ғирт мағлуби- 
ят эди-да! Ф. Мусажонов, Ҳиммат. 

Мағлубиятга учрамоқ Енгилмоқ. Аҳмад 
Мирзо бир ярим соатлар чамаси орқада 
жангни кузатиб туриб, ўз қўшинининг мағ- 
лубиятга учраётганини сезди. Мирмуҳсин, 
Меъмор. 

МАҒОРА [а. ijUlo — ғор, ер ости, ертў- 
ла] эск. кт. Fop; ғорлар. [Жамила:] Кетамиз! 
Мағорада яшасак ҳам, ишқимни куйлаб, сиз- 
ни аллалай! Ҳамза, Бой ила хизматчи. Бу 
мағора («Партов» ғори) 1938 йилда қазил- 
ган. Бешиктош ғори сингари ибтидоий ки- 
шиларнинг ажойиб макони бўлиб чиқди. Я. 
Ғулом, Мағоранинг сири. 

МАҒРАМОҚ с. т. Маърамоқ. 

МАҒРИБ [а. <_> j_i_o — кунботар (жой ва 
вақт); ғарб; оқшом] эск. кт. Ғарб, кунботар. 
Бир тўда йигит мағрибдан то машриққача 
етган лак-лак лашкари бўлган темурийлар 
салтанатини қулата олармидингиз! Мирмуҳ- 
син, Меъмор. 

МАҒРУР [й. — ақлдан ажралган, 

алданган; ўзига бино қўйган, кеккайган] 1 
Ўз қадр-қиммати, ғурурини сақлаган; 
ғурурли. Қосимбек ялт этиб Авазга боқди. 
Унга йигитнинг ўзини эркин, ҳатто жиндай 
мағрур тутиши ёқди. С. Сиёев, Аваз. Унсин 
хизматкорхона эшигида мағрур, лекин ўйчан 
ҳолда турган акасини кўриши билан югуриб 
бориб, уни қучоқлади. Ойбек, Танланган 
асарлар. 

2 Асоссиз ёки ортиқ даражада ғурурли 
бўлган, ўзини шундай тутадиган; кеккай- 
ган; манман; зид. камтар. Камтар бўлинг, 
мағрур бўлманг, кеккайманг. Ҳабибий. Гап 
камтарлик ҳақида борар экан, кўз ўнгимда 
ажойиб фазилатли кишилар, шу билан бир- 
га, гердайган, мағрур, калондимоғ баъзи ким- 
салар гавдаланади. Газетадан. У илгариги мағ- 
рур ва «манман» Тожибой эмас, хийлагина 
ҳовуридан тушган ва анча мулойимлашиб 
қолган эди. П. Турсун, Ўқитувчи. 

3 кўчма Туриш-тузилиши, кўриниши 
виқорли. Ҳаворанг тоғмағрур ястаниб ётар.. 
Ю. Ҳамдам. Жўрақул вагон деразасидан баҳор 
либосига бурканган ям-яшил далаларга, кўкка 
бўй чўзиб, мағрур қад кўтарган ўрмонларга 
ифтихор туйғулари билан қараб борарди. На- 
зармат, Жўрлар баланд сайрайди. 

МАҒРУРЛАНМОҚ Мағрурлик, ғурур 
ҳиссини туймоқ; ғурурланмоқ. Сафарда 
дўстларинг кўп бўлсин. Мағрурлансин улар сен 
билан. А. Мухтор. 

2 Ўринсиз (асоссиз) ёки ортиқ даража- 
да ғурурга берилмоқ; кеккаймоқ, гердаймоқ. 
Мағрурланиш, кўкракка муштлаш, кўзни 
шира босиш ёмон нарса. «Муштум». 

МАҒРУРЛИК Мағрур бўлиш, мағрур 
ҳолат, ўзини ғурурли тутиш. Уларнинг ҳара- 
катидаги ишонч ва хотиржамлик хотинга 
ғолибларнинг.. мағрурлиги бўлиб кўринди. 
Шуҳрат, Шинелли йиллар. Ажойиб бир халқ- 
нинг лобар қизисиз. Сиздан мақтанчоқлик, 
мағрурлик йироқ. Зулфия. 

МАҒРУРОНА Мағрурлик билан, ғурур 
билан, ғурурланиб. -Мен, — деди Шокир мағ- 
рурона бир оҳанг билан, — «ҳуррият»дан кейин 
Эроннинг қандай обод бўлганини газеталар- 
дан ўқиб, билиб айтаётирман. С. Айний, 
Қуллар. 

МАҲ унд. с. Ит ва б. баъзи ҳайвонларни 
чақиришни билдиради. Бу итни биламан.. 
мени танийди. Маҳ, Тўрткўз, маҳ! А. Қаҳҳор, 


Асарлар. Қоронғида овоз эшитилди: -Тоймас, 
Тоймас, маҳ, маҳ! — Булар чўпонлар Жонтой 
билан Отақул эди. П. Турсун, Ўқитувчи. 

МАҲАЛ I [а. J- 4 _o — муҳлат, фурсат; за- 
мон, вақт] 1 (фақат аниқловчи сўз билан) 
Пайт, вақт. Тонг маҳали. Чопиқ маҳали. Туш- 
лик маҳали. Ҳеч маҳал. Ҳар маҳал. н [ Ойим- 
хон:] Эртага ўқиш маҳалида қўлингиз тег- 
са, бир келиб хабар олинг. П. Турсун, Ўқитув- 
чи. Шу йўсин икки шўрпешона узоқ маҳалга- 
ча бир-биридан айрилмади. М. Исмоилий, 
Фарғона т. о. 

2 Марта, бор (пайт эътибори билан). Ҳар 
куни икки маҳал овқатланмоқ. Уч маҳал дори 
ичмоқ. 

МАҲАЛ II [а. — жой, ўрин; хона] 

Чекка, атроф жой (марказга нисбатан). 
Маҳаллардан келган вакиллар. Маҳаллардан 
олинган хабарлар. 

МАҲАЛЛА [а. « U ~ — жой, ўрин, макон] 
1 Шаҳарнинг маълум бир ҳудудни ўз ичига 
олган ва аҳолиси бир жамоага бирлашган, 
ўзини-ўзи бошқаришга асосланган ижтимо- 
ий-ҳудудий бўлаги. Маҳсиьга аҳолиси. Маҳсиьга 
қўмитаси раиси. Маҳалла жамғармаси. Ма- 
ҳалла идораси. Тошкентнинг Янгиобод маҳал- 
ласи. н ..бой салмоқли равишда гстира бош- 
лади: -Алҳамдулилло, ҳаммамиз мусулмонмиз, 
бир отанинг болаларимиз, бир маҳалладамиз, 
тобуткашмиз, ҳар кун бир-биримизга салом- 
алик қиламиз. Ойбек, Танланган асарлар. Бу 
ишга бутун маҳалла аҳлини кўтариб, оёққа 
турғизган ким? «Гулдаста». 

2 Айни бир ҳудуд (маҳалла)да яшовчи- 
лар; маҳалла оқсоқоллари. Тўй масаласида 
маҳалла нима деса, шу бўлади. 

3 Маҳалла кенгаши ва у ўрнашган бино; 
маҳалла гузари. Мен маҳаллага бир чиқиб ке- 
лай-чи, нима янгилик бор экан. 

МАҲАЛЛАДОШ Бир маҳаллалик, бир 
маҳаллада яшовчи. Emmu ёшга тўлганимда, 
кўпчилик маҳалладош қизлар каби мен ҳам 
мактабга бордим. Газетадан. 

МАҲАЛЛАЛИК Бирор маҳаллада яшов- 
чи киши. Шу маҳаллалик йигит. Бир маҳал- 
лалик болалар. 

МАҲАЛЛАЧИЛИК Бирор иш, тартиб ва 
ш.к. нинг сабаби бир маҳаллада туриш би- 
лан боғлиқ эканини билдиради. Маҳалла- 
чилик, элдан қолиб бўлмайди, кирдик. С. Аҳмад, 
Сайланма. 




МАҲАЛЛИЙ 1 Маҳалларга, атроф-жой- 
ларга оид. Маҳаллий вақт. Маҳаллий сано- 
ат. Маҳаллий шароит. н Элмурод ўйчан бир 
ҳолда нон кавшаб, чой ичар экан. Ойимхон 
икир-чикир маҳаллий янгиликлар тўғрисида 
унга маълумот берди. П. Турсун, Ўқитувчи. 
Стол ёнида марказий ва маҳаллий газета- 
лар.. қават-қават қилиб суяб қўйилган. П. 
Қодиров, Уч илдиз. 

2 Ерлик. Маҳаллий кадр. Маҳаллий халқ. 
н Ҳамма ерда жангчиларимизга маҳаллий 
аҳоли ва партизанлар ёрдам кўрсатишди. 
Назармат, Жўрлар баланд сайрайди ..бит- 
та полициячи, яна иккита киши — маҳаллий 
амалдор бўлса керак, миллий кийимда эди. К. 
Яшин, Ҳамза. 

МАҲАЛЛИЙЛАШТИРМОҚ Маҳаллий 
шароитда қўлламоқ, маҳаллий шароитга 
мослаштирмоқ. Экинни маҳаллийлаштирмоқ. 

МАҲАЛЛИЙЧИЛИК Маҳаллий манфа- 
атларнигина кўзлаб иш тутиш. Ҳалиги қавм- 
даги муаллифлар энди ошкора ошна-оғайни- 
гарчилик, гуруҳбозлик, маҳаллийчилик йўлига 
ўтиб олдилар. Газетадан. 

МАҲБАС [fl. (j.i . ~>_о — қамоқхона; омбор- 
хона] эск. Ҳибсхона, қамоқхона. Маъиғуқа 
маҳбасига тушган Анвар ўлтуриб чидолмади, 
кафшини кийиб, ўрнидан турди, музлаган 
оёғини иситиш.. учун уй бўйинча кезина бош- 
лади. А. Қодирий, Меҳробдан чаён. 

МАҲБУБ [а. 4 j . ^ л — севимли, севги- 
ли] кт. Севимли киши; ёр. Севганини солиб 
эсига, Сен маҳбублар ёнида ўлтир. А. Исрои- 
лов. [Ҳусайн Бойқаро:] Юрак дардларини фа- 
қат май ва маҳбубларгина юпатади. Уйғун 
ва И. Султон, Алишер Навоий. 

МАҲБУБА 1 кт. Маҳбуб аёл; маъшуқа. 
Йигит маҳбубасининг нозик қўлларидан ту- 
тиб, ўзига mopmapdu. С. Анорбоев, Оқсой. 

2 Маҳбуба (хотин-қизлар исми). 

МАҲБУС [а. j. -> ^ — қамалган, қамоққа 
олинган] Зиндонга солинган, қамоққа олин- 
ган, озодликдан маҳрум этилган киши. Ора- 
дан беш кунлар ўтди, маҳбуслар зиндон бало- 
сидан қутула олмаганларидек, уларнинг қама- 
лиш сирлари ҳам ҳеч кимга билинмади. А. Қо- 
дирий, Ўтган кунлар. Бу қишлоқларда, асо- 
сан, Россиядан қувғин қилинган сиёсий маҳ- 
буслар яшарди. С. Сиёев, Ёруғлик. 

МАҲВ [а. — йўқ қилиш, тугатиш]: 

маҳв бўлмоқ кт. Йўқ бўлмоқ, битмоқ. У пайт 
биз киргандик жангга, Бугун эса маҳв бўлмиш 


ғаним. «Шарқ юлдузи». Маҳв қилмоқ (ёки эт- 
моқ) Йўқ қилмоқ, битирмоқ; орадан кўтар- 
моқ. Ҳаётнинг бутун қувончи ижодда. Ижод 
қилиш ўлимни мсғҳв этишдир. Газетадан. 

МАҲВ АТТТ [ф. j 4 ^> — ой юзли; юзи ойга 

ўхшаш, гўзал] поэт. Жамоли ойга ўхшаш, 
ойдек гўзал, ой жамол; маҳпора. Оразингни, 
эй маҳваш, боғ аро намоён қил. Лола кўксини 
доғэт, ғунча бағрини қон қил. Муқимий. 

МАҲЦУД [а. — чегараланган, ат- 

рофи ўралган] эск. кт. Чегара билан ўрал- 
ган, чегараланган, чекланган. Мулла Обид 
маҳдуд табиатли, фақат ишлаб ейишни ёки 
туфлаб тугишни яхши кўрган қорин банда- 
ларидан эмас. А. Қодирий, Обид кетмон. 
Мирза Олим шеърлари тематик жиҳатдан 
маҳдуд бўлиб, уларнинг, асосан шоир ҳаётида 
юз берган воқеалар тўғрисида ёзилган экани- 
ни юқорида айтиб ўтган эдик. «ЎТА». 

МАҲДУДЛИК Чекланганлик, чекла- 
ниб қолиш. Илғор адабиёт ҳар қандай мил- 
лий маҳдудликни, ўз доирасида ўралашиб 
қолишликни рад этади. Газетадан. Бир бир- 
ёқламалик ва ижодий маҳдудлик мени жуда 
ташвишлантира бошлади. Ф. Жўраев, Обид 
Жалилов. 

МАҲЗУН [а. ^j у^>_о — ғамли, хафа] эск. 
кт. Ҳазин, мунгли, ғамгин. Унинг [Солиҳ 
аканинг] соч-соқолларида биронта қора қол- 
маган, дард эзган, маҳзун юзи сарғайган. Ҳ. 
Аҳмар, Ким ҳақ? Рубобим тори иккидур: бири 
қувноқ, бири маҳзун. Э. Воҳидов, Муҳаббат. 

МАҲКАМ [а. , — мустаҳкам, мукам- 

мал; аниқ, ишончли] Т Бузилиш, ўзгариш 
кабиларга чидамлилик даражаси юқори: 
пухта, мустаҳкам. Маҳкам иморат. Эшикни 
маҳкам беркитмоқ. н Ғазал тўлалигича ўз 
қалбига кўчиб, хотирасида маҳкам ўрнашиб 
қолганидан, ўзида йўқ севиниб, оғзининг та- 
ноби қочди. К. Яшин, Ҳамза. 

2 кўчма Турғун, ўзгармас, саботли. Маҳ- 
кам ирода. н Ғуломжон фикрида, қарорида 
маҳкам эди. М. Исмоилий, Фарғона т. о. 

3 Зўр куч билан, қаттиқ. Қўлни маҳкам 
қисмоқ. Маҳкам ушламоқ. н Югуриб бориб, 
маҳкам қучоқлаб олди. Ў. Ҳошимов, Қалбинг- 
га қулоқ сол. 

4 Маҳкам (эркаклар исми). 

МАҲКАМА [а. л о < ^ о — олий суд, трибу- 

нал; судлов] Т тар. Ҳукм қилувчи, ҳукм чи- 
қарувчи идора; суд. Ҳоким маҳкамаси. 
Полиция маҳкамаси. н Ҳамма мол ва мулки 

қутидор Отабекка кафил бўлди ва қуш- 
бегининг ҳақига дуо қилиб, учовлари маҳка- 
мадан биргалашиб чиқдилар. А. Қодирий, 
Ўтган кунлар. 

2 Умуман, бошқарма, идора. Маҳалла 
фуқаролари у муттаҳамдан шикоятланиб, 
қозихона ва бошқа маҳкамаларга аризалар 
топширишларига қарамай, ҳар сайловдан 
Олимхон сип-силлиқ чиқади. Ойбек, Танлан- 
ган асарлар. 

МАҲКАМАЧИЛИК Ўз маҳкамасининг, 
идора ёки ташкилотининг манфаатиниги- 
на кўзлаб иш тутиш. Тўрачилик, маҳкама- 
чилик каби иллатларнинг ҳар қандай кўри- 
нишларига қарши беомон курашиш керак. Га- 
зетадан. 

МАҲКАМЛАМОҚ Маҳкам қилмоқ, мус- 
таҳкамламоқ. Гулнор очилган токларни иш- 
комга кўтариб, тол пўстлоғи билан маҳкам- 
лаб боғлайди. Ойбек, Танланган асарлар. 

МАҲКУМ [а. f. j'v-i-o — ҳукм қилинган, 
қораланган; ўлиши аниқ бўлган] 1 Ҳукм 
қилинган. Қиз кечгача болохонадаги қоронғи 
қазноқда тешикдан мўралаб, дор ёғочи ости- 
да жаллоднинг сиртмоқ солиишни кутган 
маҳкумдай, тақдирга тан бериб, отасини 
кутди. А. Қаҳҳор, Қўшчинор чироқлари. 
..шармандали ўлимдан халос айланг. Мен сиз- 
дан дор талаб қиламан. Маҳкумнинг сўнгги 
илтимосини мустажоб этмоқ сиз учун фарз- 
дур. С. Сиёев, Аваз. 

2 (ж. к. с. билан) Тақдири шу келишик- 
даги сўз англатган нарса билан боғлиқли- 
гини, шу нарса юз беришини, қисмати шу 
билан якунланишини билдиради. Эски дунё 
— одамларни эксплуатация қилиш ва халқ- 
ларни эзиш дунёси ҳалокатга маҳкум. Газе- 
тадан. Камбағаллар ҳам мусулмончиликка ис- 
нод келтирмаслик учун, қарз бадалига бўлса 
ҳам, катта тўй ўтказиб, умрбод қашшоқ- 
ликка маҳкум бўларди. Ж. Шарипов, Хоразм. 

3 Бировнинг амрида, ҳукмида бўлган, 
қарам, тобе. Менингча, бу — мустамлака- 
нинг — метрополияга, маҳкум миллатнинг — 
ҳоким миллатга, мазлумнинг золимга қарши 
қўзғалиши. А. Қаҳҳор, Сароб. 

МАҲЛИЁ Ҳайрат ёки завқдан эс-ҳуши 
оғиб, анграйиб қолган. Ҳатто тумсайиб 
ўтирган Асрора ҳам беихтиёр чапак чалар, 
ўртоғининг ҳусну латофатига маҳлиё эди. С. 
Аҳмад, Уфқ. 

Маҳлиё бўлмоқ 1) маҳлиё ҳолатда бўл- 
моқ. Умид гапидан адашиб, қизга маҳлиё бўлиб 


қолди. Мирмуҳсин, Умид; 2) бутунлай бе- 
рилмоқ. Бу манзарага маҳлиё бўлган Қўзибой, 
камарига қистириқлик китобни олиб, олдига 
қўйди. Ҳ. Назир, Сўнмас чақмоқлар. Райҳон- 
дек бойликка маҳлиё бўлма, Асло пок севгинг- 
ни бекор хор қилма! «Муштум». 

МАҲПИҚО [ф. — ой + а. c LaJ — кўри- 

шиш, учрашиш; юз] поэт. Ой юзли, маҳваш, 
маҳпора, гўзал. Келгай эдинг, эй маҳлиқо, ҳар 
дамда аҳволим сўраб, Бир неча кундир келма- 
динг, ҳайрона бўлдим соғиниб. Ҳамза. 

МАҲМАДОНА [а. + ф. - Му- 

ҳаммадга ўхшаб, Муҳаммад каби ёки ф. 
LiIj <у_о — мен ҳамма нарсани биламан] 
1 Ўзини билағон ҳисоблаб, билар-билмас, 
ҳар қандай гапга аралашаверадиган. Султо- 
новгина тили бийрон маҳмадоналарнинг ада- 
бини бериб, жойига ўтқизади. Ш. Рашидов, 
Бўрондан кучли. Ишларимизнинг қадрини мана 
шунақа ҳовлиқмалар, маҳмадоналар, расмият- 
чилар туширяпти. П. Қодиров, Уч илдиз. 

2 Ёшига нисбатан кўп гап биладиган; 
гапдон, қақиддоқ. Уста Маҳкамнинг кичик 
қизи Инобат маҳмадонагина чиққан. С. 
Аҳмад, Суд. Кўп маҳмадона бола экан, ҳеч 
чакаги тинмайди. «Ёшлик». 

МАҲМАДО НАГАРЧ ИЛ И К айн. маҳма- 
доналик. Зўрға ўзига келиб тилга кирган 
Малик маҳмадонагарчилик қилиб, бизга сўз 
бермади. «Ёшлик». 

МАҲМАДОНАЛИК Маҳмадоналар каби 
гап-сўз қилиш, гапириш. Ёрмат.. қизининг 
бундай маҳмадоналигига ғазабланиб, қош- 
қовоғини солди. Ойбек, Танланган асарлар. 
Энди катта бўлиб, унча маҳмадоналик қил- 
майди-ю, ота-онасига ўхшаб, бу ҳам бувиси 
нима деса, кулиб тураверади. «Гулдаста». 

МАҲОБАТ \а. — қўрқув; ҳурмат; улуғ- 

ворлик; ҳайбат, салобат] кт.. 1 Ҳайбат, сало- 
бат, улуғворлик. Зўрметалл заводи барпо этил- 
ди. Маҳобат гурлади унинг сасида. X. Расул. 

2 Ваҳима, ваҳм. 

Маҳобат қилмоқ Ваҳима билан гапир- 
моқ, ваҳима қилмоқ. Баъзи муллалар жинни 
тўранинг телба-тескари сўзларини илиб олиб, 
маҳобат қилишганди. Ш. Тошматов, Тонгда- 
ги кўланка. 

МАҲОБАТЛИ кт. 1 Маҳобати, салоба- 
ти бор; ҳайбатли, улуғвор. Маҳобатли тоғ. 
н Аҳён-аҳёнда маҳобатли.. тепалар ўрка- 
чини бир-бирига ўгириб ётибди. Й. Шамша- 
ров, Пахтақайнар. 




2 Ваҳимали. -Шундайми, — дебди амал- 
дор маҳобатли товуш билан. «Муштум». 

МАҲОЛ [а. J l -v ~ — мумкин бўлмаган, 
амалга ошмайдиган; номумкин, бемаъни 
иш, гап] Амалга оширилиши мумкин бўлма- 
ган; қийин, мушкул. Майсаранинг айтгани 
тўғри. Ҳиз иккови бир-бирини ўлгудай яхши 
кўргандан кейин айириш маҳол!\ амза, Май- 
саранинг иши. Киши ота-онасидан айрилиб 
чидайди, бироқ она юрагидан айрилиб яшаши 
маҳол. Э. Усмонов, Ёлқин. 

Амри маҳол қ. амримаҳол. 

МАҲОРАТ [а. — моҳирлик, уста- 

лик, эпчиллик] Бирор иш, касб учун зарур 
ёки шу соҳада орттирилган усталик, санъ- 
ат; моҳирлик. Ижодий маҳорат. Ёзувчилик 
маҳорати. Маҳорат орттирмоқ. Маҳорат 
кўрсатмоқ. Маҳоратга эришмоқ. н Унинг 
асосий касби дурадгорлик бўлиб, бу ҳунарда 
маҳорати катта эди. С. Айний, Эсдаликлар. 
Устоз билан шогирд маҳоратда тенглашиб, 
гоҳи шогирд қўли устунлик қила бошлади. 
«Ўзбекистон қўриқлари». 

МАҲОРАТЛИ Катта маҳоратга эга; мо- 
ҳир, уста. Театрда бундай маҳоратли, билим- 
дон санъаткорлар кўп. Газетадан. 

МАҲПОРА [ф. — ойпарча; гўзал] 

поэт. Ой юзли, ойдек гўзал; маҳваш. 

МАҲР [а. j 4 ^> — сеп; қалин пули] тар. 1 
Никоҳ вақтида куёв томонидан келинга 
ажратиладиган доимий ва шахсий мулк. 
Маҳр бермоқ. н Уйимга нимага кирасан, 
уйим энанг маҳрига тушганми ? Ойбек, Тан- 
ланган асарлар. 

2 с.т. Шахсий мулкдан меросхўрларга 
тегадиган улуш. Шу гап жанжалга қолмай, 
иссиғида ҳовлига нарх қўйиб, меросхўрлар- 
нинг маҳрини белгилаб қўйсак. С. Аҳмад, 
Хомталаш. 

МАҲРАМ [а. f. j^o — ман, ҳаром қилин- 
ган; ҳарамга кириш ҳуқуқи бор] 1 тар. Бу- 
хоро ва Хива хонлигида: сарой амалдорла- 
рининг ёзишма ишларини бошқарган ла- 
возимли киши ва унинг мансаби. Карвонбо- 
ши амир ҳақига узун дуо қилгандан кейин ёни- 
ни очиб, маҳрамга йигирма танга хизмато- 
на.. берди. С. Айний, Куллар. 

2 эск. Ишончли хизматкор, чўри. Маҳрам- 
лар пиёлаларда май келтирадилар. «Ёшлик». 

3 эск. Сирдош дўст, ҳамдам. Ҳасанали.. 
Отабекка маҳрам бўлишга лойиқ бир меҳри- 
бонликка эга бўлганликдан бек билан очиқ 


сўзлашиш фикрига келди. А. Қодирий. Ўтган 
кунлар. Энг яқин ўртоғи.. Зебихон бўлиб қол- 
ди. Иккаласи сирдош, маҳрам. Чўлпон, Кеча 
ва кундуз. 

4 дин. Шариатга кўра, аёл киши юзи очиқ 
ҳолда кўришиши мумкин бўлган, аммо никоҳ 
нораво бўлган яқин эркак қариндош (аёл- 
нинг отаси, ўғиллари, ака-ука, амаки, бува, 
тоға, қайнотаси); зид. номаҳрам. 

5 сфт. Ман қилинган, тақиқланган; бош- 
қалардан сир тутиладиган, махфий; ножо- 
из. Келинг энди, бирпас тотув бўлиб, маҳрам 
гаплардан гапиришиб, кўнгилдаги кудуратлар- 
ни ёзайлик. Ҳамза, Бой ила хизматчи. 

6 этн. айн. бачча. Аввал уни [Мамараим- 
ни] муллаваччалар судради, кейин имонсиз 
мударрис ўзига маҳрам қилиб олди. М. Исмо- 
илий, Фарғона т. о. 

МАҲРУМ [а. ^ jj^~° — бенасиб, бебаҳра 
қолган; ажратиб қўйилган, четлаштирилган] 
Муяссар, баҳраманд ёки эга бўлиш, фой- 
даланиш учун имкони, ҳуқуқи бўлмаган; 
бебаҳра, бенасиб. Севгисиз юрган дугоналари 
кўзига ғалати, ҳаётнинг энг зарур ва олижа- 
ноб нарсасидан маҳрум кишилардек бўлиб 
кўринарди. Шуҳрат, Шинелли йиллар. Асли- 
да эса улар энг муҳим нарсадан — ота-она 
меҳридан маҳрум. «Шарқ юлдузи». 

Маҳрум бўлмоқ Маҳрум ҳолатга туш- 
моқ, айрилмоқ. Имтиёзлардан маҳрум 
бўлмоқ. Мол-мулкидан маҳрум бўлмоқ. н 
Фотима уч-тўрт ёшларидаёқ ота-онасидан 
маҳрум бўлиб, амакисининг қўлида қолди. П. 
Турсун, Ўқитувчи. Маҳрум қилмоқ (ёки эт- 
моқ) Маҳрум ҳолатга туширмоқ, бенасиб 
қилмоқ. Уўзини катта имтиёзлардан маҳ- 
рум қилган янги тузумга қарши курашмай 
туролмас эди. П. Турсун, Ўқитувчи. Онамеҳ- 
рига ҳам қонмади. Бевақт ажал уни бу 
бахтдан маҳрум этди. С. Кароматов, Сўнгги 
бархан. 

МАҲРУМИЯТ эск. кт. Маҳрумлик. Шу 
оғир меҳнат, шу оғир маҳрумиятлар эвази- 
га онани бошига кўтариш.. ўрнига Муҳид- 
дин онасини урди. М. Исмоилий, Фарзанд 
бурчи. 

МАҲРУМЛИК Маҳрум ҳолат, бенасиб- 
лик. Ғалаба деб гулгун очилган қизларимиз 
барча маҳрумликларга бардош беришди. Н. 
Сафаров, Оловли излар. 

МАҲСИ Кўй ёки эчки терисидан тайёр- 
ланадиган, узун қўнжли, пошнасиз, тагчар- 




ми юмшоқ, кавуш ёки калиш билан кийи- 
ладиган миллий оёқ кийими. Амиркон маҳси. 
Заифона маҳси. Маҳсисини ечмоқ. н Дарров 
кавуш, маҳсисини, чопонини кийиб, онасини 
уйғотди. М. Осим, Карвон йўлларида. 

МАҲСИДЎЗ Маҳси тикувчи косиб. Шо- 
кир ота деган маҳсидўзнинг дўконхонасида 
этигини бутунлаб олибди. Ойбек, Танланган 
асарлар. 

МАҲСИЧАН Фақат маҳси билан, маҳ- 
си устидан кавуш ёки калиш киймасдан. 
Дўкондор йигит.. Мавлавий Йўлдошни кўргач, 
шошиб қолиб, маҳсичан ерга тушди. С. Аб- 
дулла, Мавлоно Муқимий. 

МАҲСУЛ [а. Jj л — йиғиб-терилган 
ҳосил, мева; самара; натижа, унум] 1 Иш, 
фаолият, меҳнат самараси, меваси. Ижодий 
меҳнатнинг маҳсули. н У кўтаринки кай- 
фиятда эди, кечаги, бугунги иш маҳсулидан 
хурсанд. М. Хайруллаев, Кўнгил. 

2 айн. маҳсулот. Оғир саноат маҳсули. н 
Пахта бизнинг ғалабамизни белгилаб берувчи 
асосий маҳсулимиздир. Газетадан. 

3 Ҳосил, унум. Ер ҳам тирик жон. Ин- 
сондек нафас олади, озиқланади, ниҳоят, маҳ- 
сул беради. С. Кароматов, Сўнгги бархан. 
Деҳқон осмонга қараб, яхши ҳаводан қувонса, 
ерга қараб, мўл маҳсулидан суюнади. М. Ис- 
моилий, Фарғона т. о. 

4 кўчма Бирор нарсадан юзага келган 
нарса; натижа. Йигиталининг рангига бир оз 
заҳиллик урибди. Бу муттасил давом этиб 
келаётган уйқусизлик, ададсиз изтироблар- 
нинг маҳсули, албатта. Д. Нурий, Осмон ус- 
туни. Хулоса шу: эҳтирос йўқ, бу эзмалик, бе- 
парволик маҳсули. «Муштум». 

МАҲСУЛДОР Кўп, яхши маҳсул бера- 
диган; сермаҳсул, серунум. Маҳсулдор ер. 
Маҳсулдор қора моллар. н Ўзбекистонда 
яқин вақтларгача асосан naxma етиштири- 
ларди. Унинг ёнига энг маҳсулдор экин.. — 
буғдой қўшилди. Газетадан. 

МАҲСУЛДОРЛИК Маҳсул (ҳосил) бе- 
риш даражаси, имконияти. Бу сессияларда.. 
чорвачиликнинг маҳсулдорлигини ошириш ма- 
салалари муҳокама қилинган. «Муштум». 
..хўжалик маҳсулдорлигини оширишнинг омил- 
лари хилма-хилдир. «ЎТА». 

МАҲСУЛЛИ кам қўлл. айн. маҳсулдор. 

МАҲСУЛОТ [а. ts 'i «маҳсул» c. 
кўпл.] Ишлаб чиқарилган нарса; маҳсул 
(лар). Ялпи маҳсулот. Чорвачилик маҳсулот- 


лари. Саноат маҳсулоти. н Бўёқ олиш учун 
нефть чиқиндилари ва тошкўмирни кокслаш- 
дан олинган маҳсулотлар асосий хомашё 
ҳисобланади. «Фан ва турмуш». 

Интеллектуал маҳсулот Маънавият, илм- 
фан, техника соҳасидаги изланишларнинг 
натижалари, адабиёт ва санъат асарлари 
мажмуи. 

МАҲТАЛ Кутиб, қараб қолган; мунта- 
зир (яна қ. маътал). Борарканман шошиб-жа- 
дал. Йўлларимга боқдинг маҳтал. X. Салоҳ. 
Нуроний отахон қабулхонада Бир оғиз сўзинг- 
ни кутмоқда маҳтал. Г. Жўраева. 

МАҲФИЛ [а. — тўпланиш жойи; 

йиғилиш, йиғин] эск. кт. Мажлис давраси, 
ўтириш, мажлис. Шамъ рухсоринг ёнар маҳ- 
филда гул-гул кечалар, Бормиди қасдинг ма- 
гар куйдиргали парвонада. Муқимий. 

МАҲШАР [а. j ° — тўпланадиган жой, 
майдон; тўпланиш; оломон] Диний эъти- 
қодга кўра, дунё тамом бўлгандан кейин — 
охиратда бутун ўлган кишилар тирилиб, 
ўрнидан туриб (қиёмат) тўпланадиган ва 
сўроқ қилинадиган кун. Олло, деб йиғладим 
қоронғу тунда, Шарманда бўлмайин маҳшар 
кунида. «Юсуф ва Аҳмад». 

МАҲШАРГОҲ дин. Маҳшар содир бўла- 
диган ер. Холжон хола ўлиб, кўзини очса, маҳ- 
шаргоҳда юрган эмиш. Ғайратий, Довдираш. 

МЕБЕЛСОЗ Мебель тайёрловчи, ишлаб 
чиқарувчи. 

МЕБЕЛСОЗЛИК Мебель ишлаб чиқа- 
риш. [Тошкент «Шарқ» мебель фирмаси] Бу 
йил 60 та янги, ҳозирги замон мебелсозлик 
техникаси ускуналарини ишга туширади. Га- 
зетадан. 

МЕБЕЛЬ \фр. meuble — уйнинг кўчар 
жиҳозлари < лот. mobilis — ҳаракатчан, кўча- 
диган] Диван, стол, стул, шифоньер ва ш.к. 
ёғочдан ясалган уй жиҳозлари. Жазиллаб 
турган ҳовлиси чоғроққина бўлса ҳам, уйда 
хоналари кўп.. шаҳардагидек мебеллар билан 
жиҳозланган. А. Мухтор, Кумуш тола. 

МЕВА [ф. ь — ҳосил, ҳўл ва қуруқмева] 
1 Баъзи дарахт ва буталарнинг ҳосили. Ейиш- 
ли мева. Еб бўлмайдиган мева. Ҳўл мева. Қу- 
руқ мева. Мева шарбати. н Маржон каби 
қизарган меваларини кўтара олмай, турли 
томонга бош эккан жийда дарахтлари узоқ- 
дан кумуш каби оқариб кўринадилар. А. Қоди- 
рий, Обид кетмон. Ўлкамизда куз, мевалар 
ғарқ пишган палла. Газетадан. 




2 Мевали дарахт. Саид, Мирзақуллар ёш 
мева кўчатларини қўпорар, Ҳайдар уларни 
тўплаб, боғ-боғ қиларди. «Ўзбекистон қўриқ- 
лари». Унча катта бўлмаган, чоғроқ ҳовли- 
нинг ўзида ўн хилча мева навлари бор. Ж. Аб- 
дуллахонов, Орият. Кечанинг қоронғулиги 
устига меваларнинг қуюқ япроқлари қўшилиб, 
бу майдон, айниқса, Отабекнинг ҳозирги 
кўнглига яқинлашиб келар эди. А. Қодирий, 
Ўтган кунлар. 

3 кўчма Самара, натижа, маҳсул. Илоҳи 
бўлгайсан, болам, баркамол. Умримнинг ме- 
васи — бир тоза ниҳол. «Равшан». Эл таоми- 
лида: кексалар ҳамиша маслаҳат беришар, 
ёшлар эса ўша маслаҳат меваларини тери- 
шар эди. М. Исмоилий, Фарғона т.о. 

4 Шакарпазлик маҳсулотлари, ширин- 
лик. [Ҳакимбойвачча] Ранг-баранг қиммат- 
баҳо мевалар, қаймоққа қорилган нонлар би- 
лан тўла дастурхон ёзиб, аччиқ чойни қуя 
бошлади. Ойбек, Танланган асарлар. 

МЕВАЗОР Мевали дарахтлар билан банд 
жой; мевали боғ. Ўрда дарвозасининг саҳни 
ботмонлаб ҳисобланган мевазор бўлиб, бунда 
олма, ўрик, нок ва тут ёғочлари хийлагина 
бор эди. А. Қодирий, Ўтган кунлар. Ўзбекис- 
тон деганда, поёнсиз пахтазорлар билан бир- 
га серҳосил мевазорлар, полизу яйловлар кўз 
ўнгимизга келади. «Саодат». 

МЕВАЛИ Мева берадиган; мева қила- 
диган. Мевали дарахтга тош тегади. Мақол. 

МЕВАСИЗ Меваси йўқ, мева бермайди- 
ган, қилмайдиган. Мевасиз дарахт. 

МЕВАФУРУШ [мева + ф. — со- 

тувчи] Мева сотувчи киши. 

МЕВА-ЧЕВА Ҳар хил мевалар, турли- 
туман ширинликлар. Мева-чева ўзимиздан 
чиқмаса бўлмас экан. 10 гектар ерга боғқилиб 
қўяйлик. «Муштум». Матпано баққолчилик- 
каўтиб, бир белбоғмева-чева олди. С. Сиёев, 
Аваз. 

МЕВАЧИЛИК Қишлоқ хўжалигининг 
мева етиштириш билан шуғулланадиган тар- 
моғи. Мевачиликни ривожлантириш. н Чу- 
нончи, деҳқончиликда дон экиш, сабзавотчи- 
лик, мевачилик пайдо бўлди. Газетадан. 

МЕГАЖИН [мўғ. мэгж — урғочи қобон] 
1 Урғочи чўчқа. 

2 Шу ҳайвонга нисбатли ҳақоратни бил- 
диради (хотин-қизларга нисбатан ишлати- 
ладиган қаттиқ ҳақорат сўзи). [Шарофат:] 
Мен у ёқда итвачча боқиб ўтирибман-у, бу 


киши [ Сидиқжон ] бу ерда мегажинларнинг 
этагини ўпиб юрадилар. А. Қаҳҳор, Қўшчи- 
нор чироқлари. Гапир, мегажин! Нега кел- 
динг бу ерга? К. Яшин, Ҳамза. 

МЕГАПОЛИС [юн. megas — катта + polis 
— шаҳар] Ёнма-ён жойлашган бир қанча 
шаҳар ва аҳоли яшайдиган масканларнинг 
ўсиб ривожланиши ва қўшилиб кетиши на- 
тижасида ҳосил бўлган улкан шаҳар. 

МЕГАФОН [юн. megas — катта, баланд + 
phone — товуш] Товушни маълум йўналиш- 
да кучайтириб берадиган, одатда конусси- 
мон шаклда ясалган, дастали радиокарнай. 

МЕДАЛЛИ Медали бор, медаль билан 
мукофотланган. Биз Мехико ўйинларида фи- 
докорлик билан қатнашган медалли спорт- 
чиларни олқишлаймиз. Газетадан. 

МЕДАЛЬ [фр. medaille < лот. metallia — 
металл танга] Алоҳида хизматлари ёки му- 
ваффақиятлари учун бериладиган, турли 
(тўгарак, ромб ва б.) шаклда ясаладиган, 
тегишли бўртма тасвир ва ёзуви бўлган ни- 
шон. Мактабни олтин медалъ билан битир- 
ди. н Халқ хўжалиги виставкасидан яна 
олтин медалъ олдинг. С. Аҳмад, Юлдуз. Бола- 
лар уруш йилларида қўмондонлар номидан 
ёзилган ташаккурномаларни, ҳар хил медалъ 
ва орденларни топиб келишди. Э. Раимов, 
Ажаб қишлоқ. 

МЕДАЛЬОН [фр. medaillon < лот. 
metallia — металл танга] Ичига расм ёки 
бошқа нарса солинадиган, одатда доира 
ёки эллипс шаклидаги, бўйинга тақила- 
диган безак буюми. Нормат бинтни про- 
тивогаз халтасининг устки чўнтагига со- 
либ қўйди ва медалъонни кўриб: «Номайи 
аъмолимнинг ҳаммаси шунда» деди-да, уни 
шимининг соат чўнтагига бекитди. И. Ра- 
ҳим, Чин муҳаббат. 

МЕДИАНА [лот. mediana — ўрта; ўртача; 
ўртадаги] мат. Учбурчакнинг баландлиги- 
ни қарама-қарши томоннинг ўртаси билан 
боғлайдиган кесма. 

МЕДИАТОР [лот. mediator — воситачи, 
ўртада турувчи] мус. Торли мусиқа асбобла- 
рини чалиш учун металл, суяк, пластмасса 
ва ш. к. дан қилинган бир учи ўткир юпқа 
пластинка; нохун. 

МЕДИАТОРЛАР тиб. Нерв қўзгалиши- 
нинг кимёвий воситачилари — организмда- 
ги қўзғалиш жараёнини нерв учларидан 
ички аъзоларга (мускуллар, безлар ва ш. к. 

га) ва бир нерв ҳужайрасидан иккинчи 
ҳужайрага ўтказишда иштирок этадиган 
физиологик фаол моддалар. 

МЕДИК \лот. medicus — шифокор, врач] 
с.т. Тиббиёт ходими. Менга қолса, медик 
бўлишни ҳавас қиладиганлар аввал бир-икки 
йил касалхонада ишлаиш керак. Ў. Ҳошимов, 
Нур борки, соя бор. 

МЕДИКАМЕНТ [лот. medicamentum — 
шифо воситаси, дори-дармон] Даволаш 
учун қўлланадиган дори-дармонлар. 

МЕДИЦИНА [лот. medicina — врачлик 
фани; дори-дармон] қ. тиббиёт. 

МЕДУЗА [юн. Medusa — юнон мифология- 
сида аёл кўринишли, илон сочли учар мах- 
луқ] Сезувчи, қисувчи ва овқат қамраб олув- 
чи чангали бор, дирилдоқ танли денгиз 
жонивори. 

МЕЗАНА [а. iL> — (азон айтиладиган) 
минора] Масжид минорасининг муаззин 
азон айтадиган юқори қисми. Яқин орада- 
ги масжид мезанасидан муаззиннинг азон 
айтаётган овози эиштилди. «Фан ва тур- 
муш». 

МЕЗБОН [ф. — меҳмонларни ку- 

тиб олувчи; айнан: стол (дастурхон)ни 
қўриқловчи] Меҳмон кутувчи, зиёфат, тўй 
эгаси. [ Абдурасул:] Кутилмаган меҳмон мез- 
боннинг иззати дейдилар, хўжа! П. Турсун, 
Ўқитувчи. Кенг ва ёруғ хонада ўтирган меҳ- 
монлару мезбонларнинг кўзларида ҳаяжон ва 
табассум. Газетадан. 

МЕЗОЗОИ [юн. mesos — ўртадаги, ора- 
лиқцаги + zoe — ҳаёт] Ернинг геологик та- 
рихида палеозой билан кайнозой эралари 
оралиғидаги давр. Устки қатламдаги чўкин- 
ди жинсли қаватнинг қалинлиги, ер сатҳи- 
дан ҳисоблаганда, 2,6 километр атрофида 
бўлиб, унда мезозой-кайнозой эраларининг тоғ 
жинслари мавжуд. «Фан ва турмуш». 

МЕЗОН [а. — ўлчов, тарози; муво- 

занат; одиллик] 1 эск. Тарози, ўлчов. Мезон 
тошлари. 

2 кўчма Таққослаш ёки баҳолаш учун 
ўлчов, андоза. Меҳнат — киши қадр-қийма- 
тининг мезонидир. н Дарвешали.. ҳар ишга 
бел боғлар экансиз, элнинг манфаат ва зару- 
риятини ўзингиз учун бир мезон деб билинг. 
Ойбек, Навоий. 

3 (М — катта) астр. Ўн икки буржнинг 
бири, Савр ва Саратон буржлари ўртасида 
жойлашган (қ. бурж). 


4 Шамсия йил ҳисобида еттинчи ойнинг 
арабча номи (22 сентябрь — 21 октябрь дав- 
рига тўғри келади). Наврўздан сўнг қиш 
бўлмас, мезондан сўнг ёз бўлмас. Мақол. 

5 Баъзи ўсимликларнинг кузда ҳавода 
сузиб юрадиган, ўргимчак уясига ўхшаш 
спора ташувчилари. Куз келди. Сувлар ариқ- 
да ойнадек тиниқ шилдиради, кўкда мезон- 
ларсузди. Ш. Ғуломов, Ташаббус. 

6 Узоқ чўзилган ёз, иссиқ куз. 

МЕЛИОРАТИВ Мелиорацияга оид. Ме- 

лиоратив ишлар. Мелиоратив тадбирлар. н 
Ерларнинг мелиоратив ҳолатини яхшилаш 
мақсадида кейинги вақтларда электр энер- 
гияси билан ҳаракатга келтириладиган қудуқ- 
симон зовурлар кенг қўллана бошлади. А. Ҳаки- 
мов, Чароғон қишлоқлар. 

МЕЛИОРАТОР Мелиорация ишлари 
билан шуғулланувчи шахс, мутахассис. Ер- 
ларни ўзлаштириш борасида ўзбек мелио- 
раторлари бой тажриба тўплашган. Газе- 
тадан. 

МЕЛИОРАЦИЯ [лот. melioratio — яхши- 
лаш] Ернинг табиий шароитларини тубдан 
яхшилаб, деҳқончиликка мослаш ва ҳосил- 
дорлигини оширишга қаратилган тадбирлар 
тизими. Тошкентда мелиорация масалалари 
юзасидан илмий-техника конференцияси очил- 
ди. Газетадан. 

МЕЛИСА с.т. 1 Милиция. Мен ўтириб 
олиб, шифохонага телефон қиламан, шофёр 
мелисама-мелиса югурди. С. Сиёев, Ёруғлик. 

2 Милиция ходими, милиционер. Бўлма- 
са, мелиса чақириб, обис (қидирув) қилдира- 
ман. С. Аҳмад, Юлдуз. 

МЕЛОДИК Оҳангдор, хушоҳанг, ёқим- 
ли. Мелодик овоз. Мелодик мусиқа. 

МЕЛОДИЯ [юн. melodia — қўшиқ, ашу- 
ла] Куй, оҳанг. 

МЕЛОДРАМА [юн. melos — қўшиқ + 
drama — ҳаракат, фаолият] Воқеаларни ни- 
ҳоятда бўрттириб, таъсирчан қилиб тасвир- 
лайдиган, насиҳатомуз драма жанри ва шу 
жанрдаги асар. 

МЕЛОДРАМАТИК Мелодрамага оид. 
Мелодраматик асар. 

МЕЛЬХИОР [фр. maillechort < шу 
қотишма ихтирочилари Maillot (Майо) ва 
Chorier (Шорье) номидан] Миснинг ни- 
кель, темир ва марганец билан қотишмаси 
(идишлар, танга ва ш. к. тайёрлашда ишла- 
тилади). 




МЕМБРАНА [лот. membrana — юпқа пўст 
ёки парда] физ., тех. Тебранма ҳаракат қила 
оладиган парда ёки юпқа пластинка. Теле- 
фон мембранаси. 

МЕМОРАНДУМ [лот. memorandum — 
эслашга арзийдиган, эслаш керак бўлган 
нарса] 1 ҳуқ. Бирор давлатнинг дипломатик 
ёзишмалар орқали ҳал қилинадиган маса- 
лалар моҳиятини ўз нуқтаи назаридан ба- 
тафсил баён қилиб ёзган дипломатик ҳуж- 
жати. 

2 Бирор масала бўйича билдиришнома, 
хизмат маълумотномаси. Меморандумда таъ- 
кидланадики, бу ҳол аварияларга ҳамда ке- 
маларнинг ҳалок бўлишига олиб келиши мум- 
кин. Газетадан. 

МЕМОРИАЛ [лот. memorialis — хотира- 
га оид, хотирадаги] Бирор шахс ёки воқеа 
хотирасини нишонлаш ёки абадийлашти- 
риш учун хизмат қилувчи. Тошкент мемори- 
ал ёдгорликлари яна бир монументал санъат 
асари билан бойиди. Газетадан. 

МЕМУАР [фр. memoires — эсдаликлар < 
лот. memoria — хотира, эслаш] Ўтмиш 
ҳақида, эсдаликлар шаклида ёзилган ада- 
бий асар. Бобурмемуарлари. н ..сўнгги янги- 
ликларни ўзимнинг кундалик дафтаримга ёзиб 
чиқдим.. мемуар ёзиш вақти келганда яраб 
қолади. А. Ҳакимов, Илон изидан. 

МЕН кш. олм. 1-ш. бирл. (қ. к. — менинг, 
т. к. — мени) Сўзловчининг ўзини билди- 
ради. Мен ва сен. Мен билан ким боради? 
Менга сендан эсдалик. Мендан сенга насиҳат. 

Менга қара Менинг гапимга қулоқ сол. 
Менга қолса Менимча, менинг фикримча. 
Менга қолса, ишлаб туриб ўқиганинг яхши. 

МЕНГ эск. Хол. К,аро менг ол янгоқингга 
ярошур. Хоразмий, Муҳаббатнома. 

МЕНГЗАМОҚ шв. Ўхшамоқ, ўхшатмоқ. 
Ўзини ойнага солиб кулди: -Шу туришда кимга 
менгзайман, топинг-чи ? С. Сиёев, Ёруғлик. 
Жамолинг менгзадим осмонда ойга, Ҳошинг- 
ни ўхшатдим эгилган ёйга. «Равшан». 

МЕНДЕЛИЗМ [< чех табиатшуноси 
Mendel (Г. Мендель) номидан] Ирсият қону- 
ниятлари тўғрисидаги таълимот: генетика- 
нинг фан сифатида вужудга келишига асос 
бўлган. 

МЕНЕЖЕРЛАР [ингл. manager — бош- 
қарувчи] Корхона ва компания эгалари 
бўлмаган, махсус тайёргарлик кўрган ма- 
лакали ёлланма бошқарувчилар. 


МЕНЕЖМЕНТ [ингл. management — бош- 
қариш, мудирлик; ташкил этиш] Замона- 
вий ишлаб чиқаришни бошқариш (режа- 
лаш, тартибга солиш, назорат қилиш), 
шунингдек, ишлаб чиқаришга раҳбарлик 
қилиш, уни ташкил этиш; бошқариш тўғри- 
сидаги фан. 

МЕНЗУРКА [лот. mensura — ўлчаш; 
ўлчам] Суюқликларнинг ҳажмини аниқлаш 
учун ишлатиладиган, чизиқ билан бўлим- 
ларга бўлинган, дорихона ва кимё лабора- 
торияларида ишлатиладиган шаффоф идиш. 
Ветеринария пунктида ўқувчилар химиявий 
асбоблар ea идишлар (колба, мензурка, пипет- 
ка.. ea бошқа материаллар) ишлатилишини 
ҳам кўрдилар. Ж. Фаёзов, Экскурсиянинг 
ўтказилиши. 

МЕНИМЧА крш с. Менинг фикримча, 
ўйлашимча. Самандаров луқма ташлади: -Ме- 
нимча, булардан ҳеч бири бундай фикрда эмас. 
А. Қаҳҳор, Қўшчинор чироқпари. Менимча.. 
бутун кулфатлар турмушнинг ёмон қурилга- 
нидан келади. Ойбек, Танланган асарлар. 

МЕНИНГИТ [юн. meninx, meningos — 
мия қобиғи] тиб. Бош ва орқа мия қобиғи- 
нинг инфекцион яллиғланиши. Тепки касал- 
лигида айрим ҳолларда нерв системасида ҳам 
ҳар хил ўзгариш бўлиб, енгил ўтадиган ме- 
нингит ҳам бўлиши мумкин. «Саодат». Ме- 
нингит ҳақида сўз борганида, мия пардала- 
рининг яллиғланишини тушунамиз. А. Олимо- 
ва, Менингит. Унинг қизи ўн беш ёшида ме- 
нингит билан оғриб, вафот этган. А. Ёқубов, 
Бўсағада. 

МЕНМАН: менман деган айн. манман 
деган қ. манман. 

МЕНСИМАСЛИК Эътиборсизлик ва 
паст назар билан қараш, назар-писанд қил- 
маслик. У [Луқмонча] яқинлаишшга юрак 
қилолмай, узоқроқ ўтириб қолди.. Садбар 
буни менсимаслик деб билди, шекилли, бир- 
дан туриб, эшикка отилди. А. Мухтор, Ту- 
ғилиш. 

МЕНСИМОҚ (фақат бўлишсиз шаклда) 
Эътиборсизлик ва паст назар билан қара- 
моқ. Нега ҳеч кимни менсимайсиз ? шт Ҳоким- 
лар олдида тилининг узун бўлганига тўла 
ишонган элликбоши фуқарони сира менсимайди. 
Ойбек, Танланган асарлар. 

МЕНСТРУАЦИЯ [лот. menstruus — ой- 
лик, ҳар ойда бўладиган] тиб., физиол. Жин- 
сий етук хотин-қизлар бачадонидан ҳар ойда 

бир марта келадиган қон аралаш ажралма- 
лар; ҳайз кўриш. 

МЕНТАЛИТЕТ [нем. Mentalitat < лот. 
mens, mentis — ақп, идрок] Жамият, мил- 
лат, жамоа ёки алоҳида шахснинг тарихий 
таркиб топган тафаккур даражаси, маданий 
салоҳияти, уларнинг ҳаёт қонунларини таҳ- 
лил этиш кучи, муайян ижтимоий шароит- 
лардаги ақлий қобилияти, руҳий қуввати 
(Жамият, миллат ёки шахснинг ментали- 
тети уларнинг ўзига хос анъаналари, расм- 
русмлари, урф-одатлари, диний эътиқод ва 
иримларини ҳам қамраб олади). 

МЕНТОЛ [ лот . mentha — ялпиз + ol(eum) 

— мой] Кучли ялпиз ҳидига эга бўлган шаф- 
фоф кристалл модца (тиббиёт, атторлик ва 
қандолатчиликда ишлатилади). 

МЕНЬШЕВИЗМ [ р . меньший, меньше 

— кичик; оз] эск. тар. Меньшевиклар парти- 
яси амал қилиб келган назария ва сиёсий- 
партиявий оқим. 

МЕНЬШЕВИК эск. тар. Меньшевизм 
тарафдори, меньшевиклар партияси аъзоси. 

Меньшевиклар партияси эск. тар. Россия 
социал-демократик ишчилар партиясининг 
1903 йилдаги II съездида овоз беришда оз- 
чиликни ташкил этган аъзолар томонидан 
тузилган ва 1924 йилгача фаолият кўрсат- 
ган партия. 

МЕНЮ [фр. menu] Ресторан, ошхона ва 
кафеларда овқатлар рўйхати ёзилган, тегиш- 
ли столларга қўйиладиган ёки кўринарли 
жойга осиб қўйиладиган қоғоз; таомнома. 
Касса олдидаги менюда овқатларнинг икки 
хил нархи кўрсатилган. Газетадан. 

МЕРГАН [мўғ. мэргэн — ўқ отиш бўйича 
голиб, ўқни аниқ отувчи] 1 Ўқни бехато 
урадиган, пойлаб туриб отадиган. Кўп отган 
билан мерган бўлмас, кўп айтган билан чечан 
бўлмас. Мақол. Мерган овда билинар, сўзчи — 
довда. Мақол. н Дивизионда Шариповни «Ус- 
таси фаранг мўлжалчи, мерган тўпчи», де- 
йишарди. Т. Рустамов, Мангу жасорат. 

2 Ўқчи аскар, жангчи. Мерганлар ўн беш 
дақиқа, орқасини узмай милтиққа ўт бериб 
турдилар. А. Қодирий, Ўтган кунлар. 

МЕРГАНЛИК 1 Нишонга бехато уриш 
маҳоратига эгалик, бехато отиш маҳорати. 
Мерганликда Ҳурбон устаси фаранг. Т. Рус- 
тамов, Мангу жасорат. 

2 Мерган касби (қ. мерган 2). 

МЕРИДИАН [лот. meridianus — тушки, 
туш пайтидаги; жанубий] геогр. Ер шари 


юзасини ҳар иккала қутб орқали ўтказил- 
ган текислик кесиб ўтган ярим айлана фа- 
разий чизиқ. 

Осмон меридиани астр. Осмон гумбази- 
да коинот қутблари ва зенит орқали ўтган 
улкан фаразий чизиқ. 

МЕРИНОС [исп. merinos] Кўйнинг но- 
зик ва оқ юнгли зоти. Гапнинг хулласи — 
Ўрта Осиё шароитида меринослар учун ҳало- 
катли бўлган заифликлар бартараф этилар 
эди. С. Анорбоев, Оқсой. 

МЕРКАНТИЛИЗМ [фр. mercantilisme < 
итал. mercante — савдогар] 15—18-асрларда 
иқтисодий тафаккур тарихида, ижтимоий 
бойлик асоси, даромад ишлаб чиқаришни 
ривожлантиришда эмас, балки пулда, пул 
жамгариш ва четга кўпроқ мол чиқариб со- 
тишда, пул жамғармаларига давлат ҳоки- 
мияти ёрдамида эришилади, деган иқтисо- 
дий таълимот ва сиёсат. Бухоронинг миллий 
буржуазияси майда реформачилик даражаси- 
дан юқори кўтарила олмади, ҳатто меркан- 
тилизм сиёсати масаласини ҳам ўртага 
қўймади. Газетадан. 

МЕРКАНТИЛИСТ Меркантилизмга эр- 
гашувчи. 

МЕРКУРИЙ [лот. Mercurius — рим ми- 
фологиясида чорвачилик ва савдо маъбуди; 
сайёҳлар, йўловчилар ҳомийси] (М — кат- 
та) Қуёш системасидаги тўққизта катта сай- 
ёрадан бири, Қуёшга энг яқини. 

МЕРОВ Ҳушёр, зийрак бўлмаган; анг- 
райган, анқов. Меров одам. н Унинг [Фё- 
дорнинг] хаёлпараст, меров, девонасифат 
одам эканлиги афтидан ва қилиғидан били- 
ниб турар эди. М. Осим, Элчилар. 

МЕРОВЛАНМОҚ айн. меровсирамоқ. 
Исфандиёр, қулоқларига ишонмагандек, ва- 
зири акбарнинг чимирилган қошларига меров- 
ланиб тикилди. С. Сиёев, Аваз. 

МЕРОВСИРАМОҚ Меров ҳолатга туш- 
моқ; анқовсирамоқ. Назар, райком секрета- 
рига меровсираб боқди. Э. Усмонов, Ёлқин. 

МЕРОС [а. сЛ_>__о — ворис(лар)га қолади- 
ган ёки қолган мулк] 1 Марҳумдан ворис- 
ларга қолган мулк. Отадан қолган мерос. н 
Хотинимга тегадиган меросдан мани қуруқ 
қилишга уринишади улар. Лекин бўш келмай- 
ман. Ойбек, Танланган асарлар. 

2 ҳуқ. Мол-мулк, ҳуқуқ ва мажбуриятлар 
эгаси вафот этиши билан уларнинг бошқа 
шахс ихтиёрига ўтиши. 




3 Ўтганлардан қолган, ўтган нарса, одат 
ва ш.к. Ҳужайрамнинг ҳар бўлагида Аждод- 
лардан мерос қоним бор. А. Мухтор. Ҳамма 
қизлар эрга тегиш олдида бир-бир йиғлаб ола- 
ди-ку, Биби Фотимадан қолган мерос-ку. Ой- 
бек, Танланган асарлар. 

4 Аждодлардан авлодларга қолган ил- 
мий, адабий, маданий бойлик. ..боболари- 
миз қолдириб кетган мерос ва ёдгорликлар 
билан яқиндан таниш бўлмай туриб, кела- 
жагимизни била олмаймиз. Н. Сафаров, 
Оловли излар. 

МЕРОСХЎР [ а.+ ф. — мерос 

еювчи; ворис, мерос эгаси] 1 Мерос олишга 
ҳақи бўлган киши; ворис. Чол-кампирнинг шу 
боладан бошқа меросхўри йўқ. А. Қаҳҳор, 
Асарлар. Оқ тунука томли, ичкари-ташқа- 
рили ҳовлига Дилбардан бошқа меросхўр йўқ. 
С. Аҳмад, Уфқ. 

2 кўчма с. т.. Давом эттирувчи, ворис. 
Ўзбек адабий халқ оғзаки ижодининг.. анъа- 
наларини ижобий ўзлаштириб, давом этти- 
рувчи ҳақиқий меросхўри ва давомчиси ҳам- 
дир. Газетадан. Акромхон ўз отасининг бир- 
дан-бир маънавий меросхўри эди. Ш. Раши- 
дов, Бўрондан кучли. 

МЕРТИК Чети синиб тушган, учган. 
Нусратилла болишни отиб ташлаб, кўрпа- 
дан четроққа, мертик коса турган бурчакка 
эмаклади. А. Мухтор, Опа-сингиллар. 

МЕТАЛЛ [лот. metallum < юн. metallon — 
кон, шахта] Ўзига хос жилога эга бўлган, 
иссиқлик ва электрни яхши ўтказадиган, 
болғаланувчан, содца кимёвий элемент ёки 
қотишма. Рангли металлар. Қора металл. н 
Кумуш иссиқлик ва электрни бошқа метал- 
ларга қараганда яхши ўтказади, ёруғликни 
яхши қайтаради. Газетадан. 

МЕТАЛЛИЗАЦИЯ тех. Бирор буюмнинг 
юзини кукунлатиб сочилган металл билан 
қоплаш; металлаш. 

МЕТАЛЛИСТ Металл саноати ходими, 
ишчиси. 

МЕТАЛЛМАСЛАР Металл бўлмаган 
кимёвий элементлар, (мас., азот, фосфор, 
йод). 

МЕТАЛЛОГРАФИЯ [металл + юн. gra- 
pho — ёзаман] Металл ва қотишмаларнинг 
ички тузилиши ва физик хусусиятларини 
ўрганувчи фан. 

МЕТАЛЛОИДЛАР [металл + юн. eidos 
— кўриниш] айн. металлмаслар. 


МЕТАЛЛУРГ Металлургия мутахассиси. 
Бу йил бекободлик металлурглар олдида кат- 
та вазифалар турибди. Газетадан. 

МЕТАЛЛУРГИЯ [металл + юн. ergon — 
иш, фаолият] 1 Оғир саноатнинг рудадан 
металл олиб, унга дастлабки ишлов бериш 
билан шуғулланадиган тармоғи. Ҳора метал- 
лургия. Рангли металлургия саноати. 

2 Саноат йўли билан металл ишлаб чи- 
қариш ва унга дастлабки ишлов бериш усул- 
лари ҳақидаги фан. Металлургия курси. Ме- 
таллургиядан имтиҳон бермоқ. 

МЕТАЛЛЧИ айн. металлист. 

МЕТАЛЛШУНОС Металлшунослик му- 
тахассиси. 

МЕТАЛЛШУНОСЛИК Металларнинг 
тузилиши, хоссалари ва уларнинг ўзгариш 
қонунларини ўрганувчи фан. 

МЕТАМОРФИЗМ [юн. metamorphoomai — 
ўзгараман, бошқа нарсага айланаман] геол. 
Кимёвий ва физик сабаблар таъсирида тоғ 
жинслари тузилиши ва таркибида юз беради- 
ган ўзгаришлар. Минераллар метаморфизми. 

МЕТАМОРФИК геол. Метаморфизм на- 
тижасида вужудга келган. Метаморфик тоғ 
жинслари. 

МЕТАН [фр. methane < юн. \ Углерод би- 
лан водород бирикмасидан иборат рангсиз 
ёнувчи газ. Бухоро газимиз қарийб метаннинг 
ўзгинасидан иборат. «Фан ва турмуш». 

МЕТАРА айн. меҳтара. 

МЕТАСТАЗ [юн. metastatikos — оралиқца 
жойлашувчи] тиб. Касал қўзғовчи омилнинг 
қон ёки лимфа безлари орқали дастлабки 
жойидан бошқа жойларга кўчиб жойлаши- 
ши, шу йўсинда пайдо бўлган янги касал- 
лик ўрни. Рак метастаз бера бошлади. 

МЕТАТЕЗА [юн. metathesis — ўрин алмаш- 
тириш] тлш. Сўздаги товушларнинг ўрин 
алмашинуви (мас., кирпик-киприк, тупроқ- 
турпоқ каби). 

МЕТАФЙЗИК Метафизика тарафдори, 
метафизика принципларига амал қилувчи, 
метафизика методларини қўлловчи шахс. 

МЕТАФИЗЙК Метафизикага, метафи- 
зика принципларига асосланган. Метафи- 
зик материализм. 

МЕТАФИЗИКА [юн. «Meta ta physika» — 
«Физикадан кейин» (Аристотелнинг фалса- 
фий асарлари номидан)] Диалектикага қара- 
ма-қарши ўлароқ, табиат ва жамият ҳоди- 
саларини ривожланишда ва бир-бирига боғ- 




лиқ ҳолда олиб қарамасдан, бир-биридан 
узилган ҳолда, турғун ва ўзгармас ҳолда олиб 
текширадиган, ҳодисаларнинг ички қара- 
ма-қаршиликларини инкор этувчи билим 
методи. 

МЕТАФОРА [юн. metaphora — кўчириш, 
кўчим] ад. Сўз ёки иборани ўхшашлик ёки 
ўхшатишга асосланган кўчма маънода иш- 
латиш ва шундай маънода ишлатилган сўз 
ёки ибора; истиора, мажоз (мас., қулоқ сўзи- 
нинг дуторнинг қулоғи бирикмасидаги маъ- 
носи метафора асосида юзага келган). 

МЕТАФОРИК Метафора асосида иш- 
латилган, метафорага асосланган; мажозий. 
Метафорик ибора. Метафорик маъно. 

МЕТЕОР [юн. meteoros — ҳавода учувчи, 
сузиб юрувчи] Космик фазодан ер атмос- 
ферасига чўғ бўлиб, тез учиб келадиган 
жисм; учар юлдуз. Метеор жисмнинг устки 
қатлами ҳам жуда қизийди ҳамда бир оздан 
сўнг кўздан ғойиб бўлади, бу метеор ҳодисаси 
дейилади. «Фан ва турмуш». 

МЕТЕОРИЗМ [юн. meteorismos — ши- 
шиш, қаппайиш] тиб. Ич дам бўлиши — 
ичакда кўп ел тўпланиши натижасида қо- 
риннинг тарангланиши. 

МЕТЕОРИТ [фр. meteorite — < юн. me- 
teoros] Космик фазодан ерга тушган жисм, 
космик жисм. Америкалик олимлар ўтган йили 
Антарктидадан метеорит топиб олишди. 
«Фан ва турмуш». 

МЕТЕОРОЛОГ Метеорология олими, 
мутахассиси. Мен метеоролог эмасман, 
дўстлар, Менга аён эмас ҳавонинг сири. Уй- 
ғун. 

МЕТЕОРОЛОГИК Метеорологияга оид. 
Метеорологик кузатишлар. н Метеорологик 
сабабларга кўра бугун самолёт [Наманганга] 
учмайди. С. Нуров, Нарвон. 

МЕТЕОРОЛОГИЯ \юн. meteora — само- 
вий ва атмосферавий ҳодисалар + logos — 
фан, таълимот] 1 Ер атмосфераси, унинг 
тузилиши, хусусиятлари ва унда бўладиган 
физик жараёнлар ҳақидаги фан. 

2 Об-ҳаво ва уни олдиндан билиш ме- 
тодлари ҳақидаги фан. 

МЕТИЗАЦИЯ \фр. nretisation < metis — 
икки тур (насл)ни чатишишидан пайдо 
бўлган] биол. Зотини ва навини яхшилаш 
мақсадида турли зотдаги ҳайвонларни ва 
турли навдаги ўсимликларни чатиштириш; 
дурагайлаш. 


МЕТИЛ [фр. methyle < юн. | ким. Кўпги- 
на органик бирикмалар таркибида бўлади- 
ган, бир атом углерод ва уч атом водород- 
дан иборат гуруҳ. 

МЕТИЛЕН \фр. methylene < юн.] ким. 
Кўпгина органик бирикмалар таркибида 
бўладиган, бир атом углерод ва икки атом 
водороддан иборат гуруҳ. 

МЕТИН [а. — маҳкам, мустаҳкам] 

1 от Тошлоқ ва қаттиқ ерларни қазиш, 
тош кесиш учун ишлатиладиган учли 
чўкич ёки теша. Фарҳодлар тер тўкар туну 
кун бунда, Метинлар зарбига чидай олмас 
тош. Уйғун. 

2 сфт. Қаттиқ, заранг. У[Йўлчи\ бу ерга 
олдин сув қўйиб, ер юмшагандан сўнг ковлаш 
кераклигини англаса ҳам.. тоғанинг амридан 
чиқмаслик учун метин жойни кавлайверди. 
Ойбек, Танланган асарлар. 

3 кўчма Мустаҳкам, бузилмас. Метин 
сафлар. н Душманнинг қўрғони жуда метин 
экан. Ойбек, Навоий. Аҳмад Дадамат ака- 
ни.. метин иродали одам деб ўйлаган эди. Ф. 
Мусажонов, Ҳиммат. 

МЕТИС [фр. metis — икки тур (насл)нинг 
чатишувидан пайдо бўлган] 1 Метизация 
йўли билан вужудга келтирилган ҳайвон ёки 
ўсимлик. 

2 Турли ирққа, мас., европаликлар би- 
лан индейсларга мансуб эр-хотиндан бунёд- 
га келган авлод; дурагай. 

МЕТОД [юн. methodos — тадқиқот усу- 
ли, йўли] 1 Табиат ва жамият ҳодисалари- 
ни билиш, тадқиқ қилиш усули. Диалектик 
метод. Қиёсий метод. 

2 қ. усул, услуб. Меҳнатни илмий таш- 
кил этишнинг янги элементлари, даволаш- 
нинг янги методлари жорий қилинмоқда. Га- 
зетадан. 

МЕТОДИК Метод ва методикага оид; усу- 
лий. Методик маслаҳатлар. Методик қўллан- 
ма. н Бу йил.. 12 кишидан иборат методик 
кенгаш тузишга қарор қилдик. Газетадан. 

МЕТОДИКА [юн. methodike] 1 Бирор 
ишни бажариш, амалга ошириш, адо этиш 
методларининг, усулларининг йиғиндиси. 
Илмий-тадқиқот методикаси. 

2 Ўқитиш усуллари хақидаги таълимот. 
Ўзбек тили методикаси. Рус адабиёти ме- 
тодикаси. 

МЕТОДИСТ [ ингл. methodists < юн. 
methodos] Методика мутахассиси. ..кен- 




гашларга энг тажрибали методист олим- 
ларни, ўқитувчиларни жалб этиш керак. 
Газетадан. 

МЕТОДОЛОГ Методология мутахассиси. 

МЕТОДОЛОГИК Методологияга оид. 
Методологик тадқиқотлар. Методологик 
масала. Илмий текширишнинг методологик 
асослари. н Маънавият ва маърифат курс- 
ларида назарий ва методологик семинарлар, 
конференциялар, якунловчи суҳбатлар ўтка- 
зилмоқда. Газетадан. 

МЕТОДОЛОГИЯ [метод + юн. logos — 
таълимот] Умуман, илмий метод ҳақидаги, 
хусусан, айрим фанларнинг методлари 
ҳақидаги таълимот. Тарих методологияси. 

МЕТОНИМИК Метонимиядан иборат 
бўлган. Метонимик ибора. 

МЕТОНИМИЯ [ юн . metonymia — қайта 
номлаш] ад. Бирор предмет ёки ҳодиса но- 
мини шу предмет билан бир ўрин олган 
бошқа предмет номи билан алмаштириш; 
шу хилда ишлатилган сўз ёки ибора. (мас., 
самовар сўзининг «чойхона» маъноси мето- 
нимия асосида ҳосил бўлган. 

МЕТР [ фр. metre < юн. metron — ўлчов] 1 
Метрик ўлчовлар системасида: 100 санти- 
метрга тенг узунлик ўлчов бирлиги. 

2 Сантиметрларга бўлинган шу узунлик- 
даги ўлчов асбоби; газчўп. Тасма метрни 
олиб, ўлчай бошладилар. «Гулдаста». 

МЕТРАЖ [фр. metrage] 1 Бирор нарса- 
нинг метрлар билан ифодаланган узунлиги. 
Кинолента метражи. 

2 Бинонинг, уйнинг квадрат метрлар би- 
лан ифодаланган саҳни. Хонанинг метражи. 

МЕТРИК I Метрга оид, асосини метр 
ташкил қилган. Метрик ўлчов системаси. 

МЕТРИК II Метрикага, вазнга оид. 

Метрик вазн ад. Қисқа ва чўзиқ бўғин- 
ларнинг бир тартибда такрорланишига асос- 
ланган шеърий вазн; аруз вазни. 

МЕТРИКАI [пол. metryka < лот. matricula 
— рўйхат] Туғилганлик ҳақидаги гувоҳнома. 
Кичик гражданга метрика керак, Ҳайд қили- 
шаррасмий ҳужжатда отин. С. Акбарий. 

МЕТРИКА II [юн. metrike < metron — 
ўлчов, миқцор, катта-кичиклик] ад. Шеър 
вазни, ўлчови ҳақидаги таълимот ва шеъ- 
рий вазннинг ўзи. 

МЕТРЛАМОҚ Метр билан ўлчамоқ. 

МЕТРЛИ Метр узунлигидаги. Уч метр- 
ли тахта. 


МЕТРО [фр. metro] Ер остига қурилган 
шаҳар электр темир йўли. Бугунги куннинг 
йирик қурилишларидан бўлган метро тобора 
кенгайиб бормоқда. Газетадан. 

МЕТРОЛОГ Метрология олими, мута- 
хассиси. 

МЕТРОЛОГИК Метрологияга оид. Мет- 
рологик текширишлар. 

МЕТРОЛОГИЯ [юн. metron — ўлчов + 
logos — таълимот] Ўлчов ва тарозилар ҳақи- 
даги фан. 

МЕТРОПОЛИТЕН [фр. metropolitain < 
юн. metropolis — асосий, бош шаҳар, пой- 
тахт] айн. метро. Бу плиталар метрополи- 
тен қурилишларида ишлатилади. Газетадан. 

МЕТРОПОЛИЯ [юн. metropolis < meter 
— она + polis — шаҳар] Ўзга мамлакатларни 
босиб олиб, ўз мустамлакасига айлантир- 
ган империалистик давлат. Кўпинча собиқ 
метрополияларнинг.. элчихоналари шумамла- 
катларнинг ўз министрликларига қараганда 
кўпроқ нуфузга эга. Газетадан. 

МЕТРОСОЗ (асосан кўпл. шаклида ) 
Метро қурувчи шахс, мутахассис. Метросоз- 
лар метронинг иккинчи навбати биринчи ли- 
нияси қурилишини ҳам.. олиб бормоқдалар. 
Газетадан. 

МЕХАНИЗАТОР [юн. mechane — курол, 
машина] 1 Механизация мутахассиси. Ўттиз 
бир йигит-қиз Олмазордаги механизаторлар 
тайёрлайдиган билим юртига бориб ўқиймиз. 
Э. Раимов, Ажаб қишлоқ. 

2 Машина ва механизмларни бирор со- 
ҳага жорий этувчи мутахассис. Қишлоқ хўжа- 
лик механизаторлари. н ..механизаторлар 
ҳосил йиғим-теримида ҳал қилувчи рольўйна- 
дилар. Газетадан. 

МЕХАНИЗАЦИЯ [юн. mechane — қурол, 
машина] Ишлаб чиқаришда фойдаланила- 
диган (қўлланадиган) машина ва механизм- 
лар мажмуи. Чўл шароитида қўлда бажари- 
лииш керак бўлган айрим ишларни механиза- 
ция зиммасига юклаш юзасидан изланишлар 
олиб борди. Газетадан. Кўчиев оғир ишларни 
механизация гарданига юклаб, анча осонлаш- 
тирди. «Ўзбекистон қўриқлари». 

МЕХАНИЗАЦИЯЛАШ с. т. Ишлаб чи- 
қаришда механизацияни жорий қилиш, 
қўл меҳнатини тўла ёки қисман машина, 
механизмларга ўтказиш. Халқ хўжалиги кен- 
гашининг ходимлари корхоналарга тез-тез 
бориб, ишлаб чиқариш жараёнини автомат- 




лаштириш ва механизациялашда бевосита 
қатнашадиган бўлдилар. Газетадан. 1964 йил 
хўжаликларда пахтачиликни комплекс ме- 
ханизациялаш йили бўлди. Н. Сафаров, Олов- 
ли излар. 

МЕХАНИЗАЦИЯЛАШМОҚ Машина, 
механизмлар билан қуролланмоқ. Механи- 
зациялашган хўжалик тармоғи. 

МЕХАНИЗМ [юн. mechane — қурол, ма- 
шина] 1 Машина, асбоб, аппарат ва ш. к. 
нинг ички, ишга солувчи қисмлари, ички 
тузилиши. Соат механизми. Станок механиз- 
ми. н ..қани, пулемётчи бўлсанг, механизм- 
ларини гапириб бер-чи! И. Раҳим, Чин му- 
ҳаббат. 

2 Бирор ишни бажарувчи мураккаб ма- 
шина. Ҳозирги замон қурилишини мана шу 
механизмларсиз тасаввур қилиш қийин. Га- 
зетадан. 

3 Ички тузилиш, система. Давлат меха- 
низми. 

4 Бирор нарсанинг ўзаро боғлиқ бўлган 
ва яхлитликни ташкил этувчи қисмлари. 
..сюжетлар кетидан сюжетлар, характер- 
лар кетидан характерлар келиб, ёзувчи ижо- 
дий лабораториясининг ҳамма механизмла- 
рини ишга солиб юборганди. М. Қўшжонов, 
Поэмадан романга. 

МЕХАНИК 1 Механика мутахассиси. 
Механикларнинг назарий тадқиқотлари. 

2 Машиналарни назорат қилувчи ва 
ишга солувчи лавозимли киши, мутахас- 
сис. Трактор бригадаси механиги. н Меха- 
ник йигит ер остидан унга кўз ташлаб тур- 
ганини ҳам пайқаган эди. Мирмуҳсин, То- 
пилган ҳусн. 

МЕХАНИК 1 Механикага оид, механи- 
ка фанини ўрганадиган. Механик ҳаракат. 

2 Механизм ёрдами билан ишлайдиган. 
Механик асбоб. 

3 кўчма Ғайриихтиёрий равишда содир 
бўлган, йўл қўйилган. Механик хато. н 
Бунга механик муносабатда бўлиш муаммо- 
ни ёритишга эмас, балки чалкаштиришга 
сабаб бўлади. Ғ. Саломов, Таржима назария- 
сига кириш. 

МЕХАНИКА [юн. mechanike (techne) — 
машиналар яратиш (санъати)] 1 Жисмлар- 
нинг макондаги ҳаракати ва уларнинг ўза- 
ро таъсирини ўрганувчи фан. Назарий меха- 
ника. н Космик миқёсда содир бўлаётган 
турли жараёнларни ўрганиш туфайли физи- 


ка, механика ва бошқа қатор фанлар беқиёс 
бойиб бормоқда. Газетадан. 

2 Техниканинг ҳаракат ва кучлар хақи- 
даги билимларни амалий вазифаларга тат- 
биқ этиш билан шуғулланувчи тармоғи. Би- 
нокорлик механикаси. 

3 Машина ва механизмлар тайёрлаш ва 
уларни тузатишга оид. Механика цехи. Ме- 
ханика заводи. н Умарали механика уста- 
хонаси олдида қаторлашиб турган машина- 
лар ичида.. «Победа»га ҳавас билан қаради. 
И. Раҳим, Ихлос. 

МЕХАНИК-ХДЙДОВЧИ Пахта териш 
машинасини ҳайдовчи ва уни тузата билув- 
чи тракторчи. Жиянқулнинг укаси воҳамиз- 
нинг энг довруқли механик-ҳайдовчиси. «Ўзбе- 
кистон қўриқлари». 

МЕХАНИСТ Механицизм йўлидан бо- 
рувчи. 

МЕХАНИСТИК Механицизм принцип- 
ларига асосланган. Механистик материализм. 
Механистик назария. 

МЕХАНИЦИЗМ \юн. mechane — қурол, 
машина ёки mechanike — машина яратиш] 
Оламдаги турли-туман ҳодисаларни мате- 
риянинг, бир турдаги оддий заррачаларнинг 
механик ҳаракатидангина иборат деб билув- 
чи, тараққиётнинг мураккаб қонуниятлари- 
ни эса механиканинг оддий қонунлари би- 
лан тенглаштирувчи ғайридиалектик фал- 
сафий оқим. 

МЕЧАЛ с. т. Рахит касали, шу касалга 
йўлиққан шахс. -Нега ярим челак олиб келдинг, 
мечал!? — деб ўшқирди. И. Раҳим, Оловкор. 

МЕЧКАИ 1 Ебтўймас, юҳо. Тавба, шун- 
ча одамнинг ҳақини еяётганига ҳайронмиз. 
Ёки мечкай бўлиб қолганмикин ? «Муштум». 
Таом ейиш билан умр узаядиган бўлса, меч- 
кайлар энг узоқ умр кўрган бўларди. X. Тўхта- 
боев, Ширин қовунлар мамлакати. 

2 с. m. Рахит. У мечкай касалига учраган 
болалардай инжиқ эди. Ғ. Ғулом, Шум бола. 

МЕШ [ф. > < .7.-о — тери, саноч; тери хал- 
та] 1 Сув, қимиз ва ш. к. суюқ нарсалар со- 
либ қўйиладиган, ташиладиган тери; саноч. 
Мангқишлоққа тушиб, қозоқлар овулидан бир 
меш қимиз олиб чиқишди. М. Мансуров, Ёмби. 
Битта жангчи челакдаги сувни мешга авай- 
лаб қуйди. К. Яшин, Ҳамза. 

2 Оёқ кийими астари, супра ва ш. к. нар- 
салар учун ишлатиладиган жўн қўй тери. 
Хотин, қорилган хамирни меш супрага ўраб. 






устига серпахта кўрпани ёпгандан кейин, 
ерда турган чўян обдастадан қўлини ювмоқчи 
бўлди. С. Айний, Дохунда. 

3 кўчма с.т. Мешга ўхшаш; дўмбоқ, ду- 
малоқ (қоринга нисбатан). Хўрандалар ҳақин 
уриб, қорни кўпчиб меш бўлди. «Муштум». 

МЕШКОБ [ф. V K.7.„ — мешда сув та- 
шувчи] 1 тар. Мешда сув ташувчи, кўча ва 
бозорларда меш кўтариб юриб сув сотувчи 
киши. Елкасида сув тўла меш, қўлида сопол 
коса билан қичқираётган мешкобни кўрган 
Майна чанқаб, сув ичкиси келди. Ш. Тошма- 
тов, Эрк қуши. 

2 айн. меш 1,3. 

МЕШКОБЧИ с. т. Мешкоб. Тор кўчсигар- 
да юрган отлиқ, пиёда кишилар, нонвойлар, 
мешкобчилар унинг диққатини ўзига торт- 
мади. Мирмуҳсин, Чўри. 

МЕШКОБЧИЛЙК Мешкоб(чи) иши, 
касби. Полвоннинг хаёли бўлиниб.. Бухоро 
кўчаларида мешкобчилик қилиб юргани бир- 
ма-бир кўз олдидан ўтди. С. Аҳмад, Қадрдон 
далалар. 

МЕШКОБҚУШ Куракоёқлилар турку- 
мига мансуб, тумшуғи остида мешкоби 
бўлган катта сув қуши; бирқозон, сақоқуш. 
Дарё делъталарида мешкобқуш, ғоз, ўрдак 
учрайди. «Ўзбекистон қўриқпари». 

МЕШЧАН [р. мегцанин < пол. miesz- 
czanin — шаҳарлик] 1 Чор Россиясида ша- 
ҳар буржуазиясига мансуб майда савдогар, 
ҳунарманд ва қуйи хизматчилар табақасига 
мансуб шахс. 

2 кўчма Тушунчаси тор, ўз шахсий ман- 
фаатлари, хусусий мулкчилик дарди билан 
яшовчи шахс; манфаатпараст. 

МЕШЧАНЛИК 1 Мешчанга хос хислат, 
хатти-ҳаракат. Мешчанлик, шахсиятпараст- 
лик қобиғига ўралиб олган шахслар.. ота-она- 
ларга ғамхўрлик қилиш ўрнига мушт кўта- 
риб азобламоқда. «Муштум». 

2 Мешчанга хос ҳаёт тарзи, мешчанча 
яшаш. У [Ғафур Ғулом] ўзининг кўпгина са- 
тирик асарларида феодализм сарқитларини, 
мешчанликни танқид қилди. Газетадан. 

МЕЪДА1 [а. 6 JjL-A ошқозон] Кишининг 
овқат ҳазм қилиш аъзоларидан бири; ошқо- 
зон-ҳазм йўлининг қизилўнгачнинг пастки 
учи билан ўн икки бармоқли ичакнинг бош- 
ланиш қисми оралиғида жойлашган кенгай- 
ган қисми. Саккиз-тўққиз ойлаб қовун кўрма- 
ган меъдага одатдан ташқари кўп тиқилган 


янгилик ўз иишни қилади. А. Қодирий, Обид 
кетмон. Лола сайли киши дилидаги ғуборни 
йўқотур, равоч меъдани тозалайди. Мирмуҳ- 
син, Меъмор. 

Меъдага (зиғир ёғдек) тегмоқ (ёки ур- 
моқ) Обдан ёқмай қолмоқ, жонга тегмоқ. 
[Мулларўзи:] Ҳозир бу бойваччангиз ҳам меъ- 
дага зиғир ёғдек тегиб турибди. Ҳамза, 
Майсаранинг иши. Энгяхши китобни ҳам.. 
қайта-қайта ўқиш кишининг меъдасига те- 
гади. Б. Раҳмонов, Олтин одамлар. Меъда- 
га ўтирмаслик Дидига ёқмаслик, маъқул 
бўлмаслик. Мени naxma тортадиган кат- 
та тарозига қўйдилар. Бу иш менинг меъ- 
дамга ўтирмади. М. Муҳаммаджонов, Тур- 
муш уринишлари. Сассиқ меъда айн. сас- 
сиқ кекирдак қ. сассиқ. -Эй тақсирим, сас- 
сиқ меъда бўлиб қолдим-ку, — дебди. «Ол- 
тин бешик». 

МЕЪДА II Терида оқ ёки рангли доғлар 
ҳосил қиладиган касаллик. 

МЕЪЁР [а. jLji-o — ўлчак, асосий ўлчов; 
андоза] 1 Расмийлаштирилган, умум томо- 
нидан қабул қилинган, ҳамма томонидан 
мажбурий деб ҳисобланган, қонун ҳукмига 
кирган тартиб-қоида. Ҳуқуқ меъёрлари. Ах- 
лоқ меъёрлари. 

2 Бирор нарса, иш ва ш. к. нинг миқдор, 
даража жиҳатдан талабдаги, белгили ўлча- 
ми. Ҳар нарса ҳам ўз меъёрида яхши. Меъёри- 
ни билмоқ. Бир меъёрда ишламоқ. н Бизда 
деҳқончиликнинг.. бир кунга кесилган иш меъ- 
ёри бор. А. Қодирий, Обид кетмон. Табиат 
ўзи уста деҳқон. Меъёри билан данак таиша- 
ган, меъёри билан уруғ сочган. С. Анорбоев, 
Йўлда йўлдош бўлганлар. Лекин ана шу меҳр- 
оқибат меъёрида бўлмоғи керак. Бу ишда меъ- 
ёрни унутиш ёмон оқибатларга олиб келиши 
муқаррар. Газетадан. 

3 Ана шу меъёрни белгиловчи асос- 
кўрсаткичлар. Баҳо қўйиш меъёрлари. 

4 с.т. кам қўлл. Чек-чегара. Бу ададсиз 
чўл эди, Сира меъёри йўқ эди. «Баҳром ва Гу- 
ландом». 

Бир меъёрда Бир хилда, бир тарзда. Куёш 
кундан-кун бир меъёрда исиб борарди. Ш. Ра- 
шидов, Бўрондан кучли. Бундан ташқари, 
думба қўй танасидаги ҳароратни бир меъёр- 
да сақлашга ёрдам беради. С. Анорбоев, 
Оқсой. 

МЕЪЁРИЙ Меъёрга оид, меъёр жиҳат- 
дан. Буларнинг меъёрий ҳолатини сақлашда.. 
шифобахш гиёҳлар фойдалидир. Газетадан. 




Меъёрий ҳужжат Меъёрлар билан бел- 
гиланадиган ҳужжат. Муҳими.. меъёрий ҳуж- 
жатларга қандай ўзгартиришлар киритиш- 
ни аниқлаб олишдир. Газетадан. 

МЕЪМОР [а. _,L=ui_o — бинокор, иморат- 
соз; архитектор] Меъморчилик мутахасси- 
си. ..бу бинонинг ҳақиқий санъат даражасига 
кўтарилиши Хуросон меъморлари — устоз 
Қавом, устоз Нажмиддин Бухорий.. номи би- 
лан боғлиқдир. Мирмуҳсин, Меъмор. 

МЕЪМОРЛИК 1 Меъмор иши, касби. 
Меъморликни муқаддас бир санъат деб бил- 
ган Мулла Фазлиддин Ёқуббекнинг шаҳвоний 
ниятларидан нафрати келди. П. Қодиров, 
Бобур. 

2 айн. меъморчилик. Хоразмлик вакиллар 
Хивага ўхшаб кетадиган қадим тарихга бой 
Бухоронинг меъморлик санъати нодир ёдгор- 
ликларини кўриб, ниҳоятда қойил қолишди. Ж. 
Шарипов, Хоразм. 

МЕЪМОРЧИЛИК 1 айн. меъморлик 1. 

Меъморчиликни ўрганмоқ. 

2 Бино ва иншоотларни лойиҳалаш, 
қуриш ва безатиш санъати. Меъморчилик аса- 
ри сифатида музей биноси жуда оригинал ва 
ўзига хос. Ф. Мусажонов, Ҳиммат. 

МЕЪРОЖ [а. j-l jji_o — парвоз, юқорига 
кўтарилиш] дин. Осмонга, арш-аълога, ху- 
донинг олдига чиқиш (Муҳаммад пайғам- 
барнинг Қуддусдаги Ақсо масжидидан ос- 
монга кўтарилиши). 

МЕҲВАР [а. j^p-o — ўқ (чарх ўқи), вал; 
ўкдоғи] эск. кт. Ўқ, айланиш маркази. Ер меҳ- 
вари. н Сен-чи, меҳварингда айланасан тек, 
яхшию ёмонни елкангга ортиб. А. Орипов. 

МЕҲМОН [ф. pl_o 4 ^> — меҳмон, ташриф 
буюрувчи] 1 Тўй, зиёфат ва ш. к. муносаба- 
ти билан йўқпаб келган (борган) шахс. Меҳ- 
мон бўлмоқ. Меҳмон қилмоқ. Меҳмон(га) 
айтмоқ. н Қутидор меҳмонларни ихлос ва 
самимият билан кутар, зиёфат қуюқ-суюқ- 
лари билан тўла-тўкис давом этар эди. А. 
Қодирий, Ўтган кунлар. 

2 Мажлис, йиғилиш, кенгаш ва ш. к. га 
четдан чақирилган шахс. Сессияга чақирил- 
ган депутат ва меҳмонлар. Қурултойда меҳ- 
мон сифатида қатнашмоқ. н Фестивалнинг 
қатнашчилари ва меҳмонлари орасида таниқ- 
ли давлат арбоблари.. истеъдодли ижодкор 
ёшлар бор. Газетадан. 

3 Четдан ташриф буюрган, вақтинчалик 
қўнган шахс. Эшикни очиши билан: -Отдан 


қўнингиз, меҳмон, — деди [уста Алим] отни 
Отабек қўлидан олгач. А. Қодирий, Ўтган 
кунлар. 

Янги меҳмон Янги туғилган ёки туғила- 
диган чақалоқ. Мумтоз «янги меҳмон» кута- 
ётган севимли рафиқаси Амални ҳам унутиб 
қўярди. С. Азимова, О, Лайло. 

МЕҲМОНДОР [ф. jb^Lpj-o — меҳмон- 
ни қабул қилувчи] Меҳмони бўлган, меҳ- 
мон кутаётган киши; мезбон. 

МЕҲМОНДОРЛИК кам қўлл. айн. меҳ- 
мондорчилик. 

МЕҲМОНДОРЧИЛИК Меҳмон ку- 
тиш, зиёфат. Меҳмондорчиликка бормоқ. н 
Мажлис Зиё шоҳичининг уйида Отабекнинг 
меҳмондорчилиги учун йиғилган. А. Қодирий, 
Ўтган кунлар. Энди Гулноз эри билан баҳс- 
лашиб, меҳмондорчиликдаги нуқсонларни га- 
пиришга тушиб кетишди. Ў. Усмонов, Сир- 
ли соҳил. 

МЕҲМОНДЎСТ [ф. j ' а j I о (j q меҳ— 
монни дўст кўрувчи] Меҳмонни, меҳмон 
кутишни, меҳмон чақиришни яхши кўра- 
диган; меҳмонсевар. Меҳмондўст ўзбек хал- 
қи. н Кенг феъл, одамшаванда, меҳ- 
мондўст, танти фарғоналиклар Аҳмадни 
мафтун этди. Ф. Мусажонов, Ҳиммат. Тош- 
кент ўзининг меҳмондўстлиги, халқаро ан- 
жуманлар шаҳрига айланиб қолганлиги би- 
лан жаҳон халқлари ўртасида дўстликни 
мустаҳкамлаш ишига катта ҳисса қўшмоқ- 
да. Газетадан. 

МЕҲМОНДЎСТЛИК 1 Меҳмондўст 
эканлик. Азалдан ўзбек халқи ўзининг меҳмон- 
дўстлиги билан машҳур. Газетадан. 

2 Меҳмондўстга хос хислат, хатти-ҳара- 
кат, меҳмон кутишни ўрнига қўйиш. Халқи- 
миздаги меҳр-оқибатлилик, болажонлик, меҳ- 
мондўстлик каби миллий одатлар умуминсо- 
ний мазмун касб этган. «ЎТА». -Эна, меҳмон- 
дўстликни бугун дўндирасиз, — кейин Гулан- 
домга кўз ўйнатди бойвачча, — нималарни кўнг- 
лингиз истайди? Ойбек, Танланган асарлар. 

МЕҲМОН-ИЗЛОМ қ. меҳмон-измон. 
Холангизни биласиз, тўй-ҳашам, меҳмон-из- 
лом деса, икки маҳалла нарида бўлса ҳам ке- 
таверади. «Муштум». 

МЕҲМОН-ИЗМОН Меҳмондорчилик; 
меҳмон ва шунга ўхшаш киши. Пол ҳар доим 
ёғ тушса ялагудай ярқираб турсин эмиш, 
бўлмаса, меҳмон-измон, ошна-оғайнидан но- 
мус қилармишлар. Ҳ. Назир, Бир тўп ғўза. 




Обида меҳмон-измонга ҳам ёлғиз ўзи борарди. 
С. Зуннунова, Гўдак ҳиди. 

МЕҲМОННАВОЗ [ф. jl — меҳ- 
монни ардоқловчи] айн. меҳмондўст. Феъли 
кенг, сўзи бир бизнинг тоғликлар. Кўп меҳ- 
моннавоздир бизнинг тоғликлар. X. Салоҳ, Тоғ 
— менинг ватаним. Ўзи ҳам, хотини ҳам ғоят 
меҳмоннавоз. «Шарқ юлдузи». 

МЕҲМОНХОНА [меҳмон + хона] 1 
Меҳмон кутиладиган уй. [ Сафар бўзчи] Бир 
неча марта келиб, Анварнинг меҳмонхонаси- 
га ўрганиб қолган.. эди. А. Қодирий, Меҳроб- 
дан чаён. Табиб, Меъмор.. меҳмонхонага гпай- 
ёрланган дастурхон атрофига ўтиришди. 
Мирмуҳсин, Меъмор. 

2 Мусофирларнинг вақтинча туриши 
учун жиҳозланган хоналардан иборат бино; 
мусофирхона. Шаҳар меҳмонхонаси. Меҳмон- 
хонада турмоқ. н Меҳмонхонанинг еттин- 
чи қаватидаги ресторандан оркестр садоси, 
мастона қийқириқлар эшитилади. Ў. Ҳоши- 
мов, Қалбингга қулоқ сол. 

МЕҲНАТ [а. -L.-o — синов; машаққат, 
оғирчилик] 1 Бирор мақсад учун қаратил- 
ган ақлий ёки жисмоний фаолият; иш. Ақлий 
меҳнат. Жисмоний меҳнат. Меҳнат интизо- 
ми. Меҳнатда чиниқмоқ. Меҳнат — меҳнат- 
нинг таги роҳат. Мақол. н Меҳнатга ўрган- 
ган киши меҳнатсиз қолса, меҳнат хумор 
қилади. М. Исмоилий, Фарғона т. о. 

2 Бирор мақсад учун сарфланадиган куч, 
ғайрат, ҳаракат. Бир томондан, раиснинг об- 
рўсини сақлаш, иккинчи томондан, бу тад- 
бирдан қаттиқ норози бўлган одамларга бу- 
нинг моҳиятини тушунтириш керак бўлиб 
қолди. Ўрмонжон бунга хийлагина вақт ва 
меҳнат сарф қилди. А. Қаҳҳор, Қўшчинор 
чироқлари. 

Меҳнат қилмоқ Иш-ҳаракат билан маш- 
ғул бўлмоқ; ишламоқ. Меҳнат қилган одам 
доим бошқаларнинг юзига дадил қарайди. Т. 
Ашуров, Оқ от. 

Меҳнат куни (ёки меҳнат) тар. Колхоз- 
чининг колхоз даромадидаги ҳиссасини бел- 
гиловчи, меҳнатини ҳисобга олиш бирлиги. 
Энди меҳнат кунига ҳам оз-моз дон тегса 
керак. О. Ёқубов, Эр бошига иш тушса. Кол- 
хозчилар меҳнат кунларига ҳеч вақт ҳозир- 
гидан кўп ҳақ олмаган. Р. Файзий, Чўлга ба- 
ҳор келди. 

МЕҲНАТКАШ [а . + ф. (_) *■<.-■"■ ^ * — азоб, 
қийинчилик тортувчи] 1 Меҳнат қилиб кун 


кўрувчи; меҳнат кишиси. Меҳнсипкашлар 
оммаси. н Сиёсий савод аввало шуки, ҳар 
бир меҳнаткаш оқни қорадан, дўстни душ- 
мандан ажрата билиши керак. Ҳ. Ғулом, 
Машъал. Уэркпарвар, содда, меҳнаткаш халқ- 
нинг бундай олижаноблиги қаршисида ўзининг 
масъулиятини яна чуқурроқ сезди. Ойбек, 
Қуёш қораймас. 

2 Меҳнат қилиб чарчамайдиган; меҳнат- 
севар. Бечора Оқила, ўзи жуда ҳалол, меҳ- 
наткаш, болаларга жуда меҳрибон.. А. Қаҳ- 
ҳор, Оғриқ тишлар. 

МЕҲНАТСЕВАР Меҳнатни севадиган, 
меҳнатга кўнгил қўйган. Абдуғафур ота Му- 
ҳиддиннинг оқил, меҳнатсевар йигит эканли- 
ги ҳақида қизиқиб сўзлаб берди. Р. Файзий, 
Чўлга баҳор келди. 

МЕҲНАТСЕВАРЛИК Меҳнатсеварга 
хос хислат, хатти-ҳаракат. Юсуфжон қизиқ 
Шакаржоновнинг ҳаётий ва ижодий йўли 
камтарлик, меҳнатсеварлик ва халққа сид- 
қидилдан хизмат қилишнинг ёрқин намуна- 
сидир. Т. Обидов, Юсуфжон қизиқ. 

МЕҲНАТЧАН с. т. Меҳнатсевар. 

МЕҲНАТЧИ эск. Меҳнаткаш, ишчи, 
хизматчи. Заводда ёш меҳнатчилар кўпчилик- 
ни ташкил этади. Газетадан. Ниёзҳожи бўлса 
қув одам, Собиржондай меҳнатчи бир қарол- 
ни қўлдан чиқаришни у сира-сира истамас эди. 
Ғ. Расул, Тўнғич ўғил. 

МЕҲР I [ф. — севги, муҳаббат; мойил- 

лик] 1 Инсоннинг ўз тугишганларига, яқин 
кишиларига ва умуман, одамга, нарсага 
бўлган самимий муҳаббати; яхши кўриш 
туйғуси. Оналик меҳри. Меҳрини қозонмоқ. 
Ватанга бўлган меҳр ea муҳаббат. Меҳр би- 
лан ўқимоқ. Ишга меҳр қўймоқ. н Тўсатдан 
вужудини қамраган оналик меҳри ғолиб ке- 
либ, тортган азоби ҳам эсидан чиқди. П. Тур- 
сун, Ўқитувчи. Икки ёр севгиси ҳам меҳри 
шунда. Шоирнинг илҳоми, шеъри ҳам шунда. 
М. Алавия. Ёшларўртасида деҳқончилик кас- 
бига меҳр уйғотишга эътиборни кучайтириш 
керак. Газетадан. Буўрик бир вақтлар Муро- 
талининг отаси томонидан экилган ea меҳр 
билан парвариш қилинган эди. Ш. Рашидов, 
Бўрондан кучли. 

2 Шафқат, раҳмдиллик. Одамнинг юраги- 
да меҳр бўлиши керак. Керакли вақтда кўмак- 
лаишш керак. Ойбек, Танланган асарлар. 

Меҳр қўймоқ Меҳрини бермоқ, меҳр 
боғламоқ. Мен фақат ўзим чизган суратга 




— ўз ижодимга меҳр қўйганман, холос! П. 
Қодиров, Юлдузли тунлар. Меҳри товлан- 
моқ Меҳри қўзғалмоқ, меҳри жўш урмоқ. 
Онаси ўғлини подшоҳ бўлмасидан олдинги 
номи [Ботиржон] билан атаб, меҳри товла- 
ниб гапиргани Бобурга жуда ёқимли туюлди. 
П. Қодиров, Юлдузли тунлар. 

МЕҲР II [ ф . — эроний қуёш йили- 

нинг еттинчи ойи; қуёш] Қуёш, офтоб. Жа- 
ҳоннинг меҳри иккидур: бири сенсан, бири — 
офтоб. Э. Воҳидов, Муҳаббат. 

МЕҲРИБОН [ ф. ~ ёқимтой, му- 

лойим; раҳмдил, илтифотли] 1 Меҳр- 
шафқат кўрсатувчи, меҳр билан муноса- 
батда бўлувчи. Моҳлар ойимнинг Анвар би- 
лан муомаласи холис ва самимий бўлиб, у 
Анварга ўз боласидай меҳрибон эди. А. Қоди- 
рий, Меҳробдан чаён. Болаларининг бах- 
ти учун ҳар қандай жафоларга ўзини от- 
ган, меҳрибон, шафқатли она! Ойбек, Тан- 
ланган асарлар. 

2 айн. ғамхўр. Бу ерда бир меҳрибоним 
йўқки, менга кўмаклашса. Ойбек, Танланган 
асарлар. 

3 кўчма Меҳр (меҳрибонлик) ифодалов- 
чи. Ҳамиша кулиб турадиган меҳрибон чеҳра- 
си.. ҳозир жиддий эди. М. Исмоилий, Фарғо- 
на т.о. Элмуроднинг қандай аҳволга тушгани- 
ни сезган Гулсум уни меҳрибон сўзлари билан 
юпатмоқчи бўлиб келган эди. П. Турсун, 
Ўқитувчи. 

МЕҲРИБОНЛИК 1 Меҳрли (меҳрибон- 
га хос) эътибор, муносабат; меҳрибонга хос 
хислат. Аҳмаднинг ёнидан ўтар эканлар, Аса- 
дилло меҳрибонлик билан унинг елкасига қўли- 
ни кўйди. Ф. Мусажонов, Ҳиммат. Комбинатда 
одамлар ўзларига эътибор ва меҳрибонликни 
сезишмаяпти. Газетадан. Домланинг отаси- 
дек бўлиб қолгани, меҳрибонлиги унга далда 
берди. Мирмуҳсин, Умид. 

2 айн. меҳрибончилик. [Нодира:] Ота-она- 
ларимдан, опа-сингил, оға-ини, қариндош- 
уруғларимдан кўрмаган бу меҳрибонликларни, 
ўлсам, қора тупроғим унутмасдир. Ҳамза, 
Майсаранинг иши. Ҳозир ҳам у нимагадир ёш 
боладай аясининг меҳрибонликларини қўмса- 
ди. Ў. Ҳошимов, Қалбингга қулоқ сол. 

Меҳрибонлик қилмоқ Меҳрибонга хос 
эътибор кўрсатмоқ, меҳрибонларча иш- 
ҳаракат қилмоқ. Бирортаси менга меҳрибон- 
лик қилмаса, ёмон кўрса, калака қилса.. Э. 
Раимов, Ажаб қишлоқ. 


МЕҲРИБОНЧИЛИК Меҳрибон киши- 
ларга хос иш, хатти-ҳаракат; гамхўрлик; 
меҳрибонлик. Сувонжон сувни ичиб, ақли- 
ҳушиўзига келиб, нозли дилбарнинг меҳрибон- 
чилигини билди. «Орзигул». 

МЕҲРИГИЁ(Ҳ) [ф. aLf — мандраго- 
ра] 1 Итузумгуллилар оиласига мансуб кўп 
йиллик ўсимлик (халқца шу ўсимлик дони- 
ни ёнида сақлаб юрган кишига одамлар меҳр 
қўяди, деган афсона бор). 

2 кўчма Меҳрни тортувчи кимса ёки нар- 
са. [Хотин] Битта ўғил туғиб берди-ю, эр- 
хотин орасига меҳригиё тушди-қўйди. С. 
Аҳмад, Чўл шамоллари. Яхши одамнинг меҳ- 
ригиёси бўлади, деганларича бор экан. С. Ка- 
роматов, Олтин қум. 

МЕҲРЛИ Меҳр-шафқатли, меҳрибон. 
Бир зумда болалигим дейсизми, уй, меҳрли.. 
оналар кўзўнгимдан бирма-бир ўтди. М. Али- 
ев, Қалб сўзлари ёзилган. 

МЕҲРОБ [а. <_>l — ибодатхона; ток- 

ча, тахмон тепасининг ярим доира қилиб 
ишланган қисми] 1 Масжид ичида унинг 
қибла томонидаги деворида тахмон шакли- 
да қурилган жой (намоз шу томонга қараб 
ўқилади). Ҳужранинг ичи қоронғи бўлмаса ҳам, 
қоидага биноан, ғарб томонидаги меҳробга 
шам ёқиб қўйилган эди. П. Қодиров, Юлдуз- 
ли тунлар. Умеҳробга етиб келгач.. ярим қорон- 
ғи хонада.. тасбеҳ ўгириб ўтирган уч-тўрт 
кишига кўзи тушди. Мирмуҳсин, Меъмор. 

2 айн. тахмон. Кўрпани меҳробга йиғиб 
қўймоқ. 

3 кўчма Бирор нарса, жойнинг тўри, тўр 
томони. Ватан — сен юрагим, юрагим сен- 
сан. Юрагим меҳроби — муқаддас Ватан. Г. 
Жўраева. Оташин барқ ёнди гулранг чархнинг 
меҳробида. Э. Воҳидов. 

МЕҲТАР [ф. 4 о — катта, баланд, олий] 

тар. Қушбеги даражасидаги юқори лавозим: 
хон саройидаги хорижий ишлар мутасадди- 
си. Бошига катта симобий салла, эгнига.. зар- 
чопон кийган меҳтар тўрдаги кўрпачада ўти- 
риб, элчиларга йўл-йўриқ берар эди. М. Осим, 
Элчилар. 

МЕҲТАРА шв. Меш, саноч. Меҳтарага 
cye олиб, бек Муродхон жўнади. «Муродхон». 

МИ [итал. — mi] Мусиқа гаммасининг 
учинчи товуши ва унинг нота белгиси (нота 
йўлининг биринчи чизиғига ёзилган товуш). 

МИГРАЦИЯ [.70/77. migratio — (аҳоли- 
нинг) бир жойдан бошқа жойга кўчиши] 






Аҳолининг мамлакат доирасида бир жой- 
дан бошқа жойга ёки бир мамлакатдан бош- 
қа мамлакатга кўчиши ёки кўчириш. Миг- 
рация хизмати маълумотларига қараганда, 
шаҳарга ҳар йили 55 минг одам норасмий ҳолда 
яшаш учун келаётган экан. Газетадан. 

МИГРЕНЬ [фр. migraine < юн. hemikrania 
— бош суягининг ярми] Одатда бошнинг 
ярмисида қаттиқ тутиб оғрийдиган нерв 
касаллиги. 

МИЕЛИТ [юн. myelos — орқа мия] Орқа 
миянинг ўткир яллиғланиши. 

МИЁВ 1 тақл. с. Мушукнинг овозини 
билдиради. Сидиқжон шундай қаттиқ кулди- 
ки, бурчакда кулча бўлиб ётган мушук шошиб 
ўрнидан турди ва Сидиқжонга қараб, «миёв» 
деди. А. Қаҳҳор. Қўшчинор чироқлари. 

2 бол. айн. мушук. Ана миёв. 

МИЁВЛАМОҚ «Миёв-миёв» демоқ. Де- 
ворлар орқасида, томлар устида кечаси би- 
лан мушуклар миёвлаб чиқади. Ў. Ҳошимов, 
Қалбингга қулоқ сол. 

МИЁН [ф. ^L_o — ўрта, марказ; ич] 1 кам 
қўлл. Ўртаси, ўрта. Бухоро шаҳрида Мирараб 
мадрасасининг миён саройида кўп муллалар 
тўпланишиб, мадрасанинг вақфи тўғрисида 
гапиришмоқда эдилар. С. Айний, Қуллар. 

2 айн. бел 1. 

Мўрча миён ( айн.: чумоли бел) Хипча 
бел, бели ингичка. 

МИЁНА [ф. <CiL_o — ўрта, марказ; ўрта- 
даги; ўртача] 1 кам қўлл. Ўртача, ўрта. Миёна 
ҳол деҳқон. н Пахтасини шаҳар заводида 
тозалатган Азимбойвачча миёнагина завод 
қурди қишлоққа. С. Аҳмад, Асарлар. Фурқат.. 
тўлароқ, қора соқол, миёна қад, Завқий син- 
гари хушчақчақ одам эди. Т. Обидов, Юсуф- 
жон қизиқ. 

2 (3-ш. эгалик ва ў.-п. к. кўшимчалари 
билан — миёнасида) кўм. взф. Пайт, макон 
муносабатини билдиради; орасида, давоми- 
да. Ҳамма иш битганда, икки кун миёнасида, 
енг ичида никоҳ ўтказмоқчи эдик. Ойбек, 
Танланган асарлар. 

МИЁНЧА этн. Хотинларнинг тўй дас- 
турхонлари ичида патнисда олиб борила- 
диган мева, қанд-қурс. [Хадича хола:] Ми- 
ёнча тайёр, энди бир саватда кулча бўлса 
бўлгани. Т. Алимов, Хосият буви ажаблан- 
ди. Сарпо-суруқ олиб, битта патнисда ми- 
ёнча тугиб бераман. С. Аҳмад, Қадрдон 
далалар. 


МИЖГОН [ф. — киприклар] кт. 

айн. киприк. Кўрса ҳар кимда Ҳабибийдек му- 
ҳаббат шавқини, Ғамза бирла эгма қош ос- 
тида мижгон қўзғалур. Ҳабибий. 

МИЖЖА [ф. aj_o — киприк] айн. киприк. 
Ранги синиққан, хаста, кўзи юмуқ, мижжа- 
лари бир-бирига ёпишиб қолгандек. С. Нуров, 
Дурдона. 

2 Киприк ости. Саодат дарҳол ювиниб, 
артиниб, ойнага қаради. Кўзлари кирта- 
йиб, мижжалари кўпчиб қолибди. И. Раҳим, 
Ихлос. 

Мижжа қоқмаслик Ухламай, бедор ётиш. 
Воҳид кечаси мижжа қоқмасдан, вагоннинг 
тамбурида штирос чекиб, тонг оттирган эди. 
О. Ёқубов, Тилла узук. 

МИЖИМОҚ с.т. айн. мижғиламоқ, миж- 
ғимоқ. 

МИЖИҒ Ғижимланган, ғижим. Мижиғ 
қоғоз. 

МИЖИҒЛАМОҚ Эзиб мижиғ қилмоқ. 
Йигитали шошиб, шимининг чўнтагидан бир 
сўмликни чиқарди, кафтлари opacuda мижиғ- 
лаб, унга қарши юрди. Д. Нурий, Осмон усту- 
ни. Комилжон Зуннуновга шу қадар тикшшб 
қарадики, иложи бўлса, уни мижиғлаб таш- 
лашга тайёр эди. И. Раҳим, Ихлос. 

МИЖОЗ I [ а . jLo._o — рухсат этилган, гу- 
воҳномаси бор] 1 Сотувчига нисбатан дои- 
мий харидор ва шу харидорга нисбатан со- 
тувчи. Мижозингдан айрилгинг келса, насия- 
га мол бер. Мақол. н У[қизга\ ҳар кун эрта- 
лаб қаймоқ олиб келадиган мижоз эди. П. Тур- 
сун, Ўқитувчи. 

2 Бирор иш-юмуш билан доим алоқада 
бўлган шахс. Ўша китобда «Роҳат» чойхона- 
си мижозларининг ғалати ҳазил-мутойиба- 
лари, ичак узди латифаларию тагдор қочи- 
риқларини қаламга олган эдим. «Муштум». 
Муллажон ака ихлос билан соқол қирар экан- 
лар, мижозга тушунтира кетдилар. Э. Раи- 
мов, Ажаб қишлоқ. 

МИЖОЗ II с. т. Мизож. Кенжа бу анти- 
қамижоз одамни ўзига яқин кўриб қолди. Ҳ. 
Назир, Маёқ сари. Палов меъдамга михдек 
қадалади, қази-қарта мижозимга тўғри кел- 
майди. Ойбек, Танланган асарлар. 

МИЖҒИЛАМОҚ Эзиб мижиғ қилиб 
қўймоқ, ғижимламоқ. Хамирни 20 минут 
тиндириб, сўнгра водопровод жўмраги ости- 
да мижғилаб-мижғилаб ювилади. К. Маҳму- 
дов, Ўзбек тансиқ таомлари. 

мижғимоқ айн. мижғиламоқ. Боядан 
бери санлигингни билганимда, мижғиб таш- 
лардим-ку!Ж. Абдуллахонов, Тўфон. Бутун 
вужудига оғриқ ва олов югурганини, даҳшат- 
ли бир нима бутун ичини юлиб-узиб мижғи- 
ганини сезди. Ойбек, Танланган асарлар. 

МИЖҒОВ 1 Бир ишни дадиллик билан 
қила олмайдиган; ланж, мағзава. Бир мақ- 
сади йўқ, мужмалу мижғов такасалтанг. 
Ҳабибий. Ҳаётда унингдек иккиланувчи миж- 
ғов кишини кўрмаган эди. Ш. Холмирзаев, 
Қил кўприк. 

Мижғов гап Аниқ, қатъий бўлмаган, дуд- 
мол (ланж, мужмал) гап. Мижғов гапни 
ёқтирмайдиган, бир сўзли бу заҳар полков- 
никка муддаосини очиқ айтишга мажбур 
бўлди. Ш. Тошматов, Эркқуши. 

2 Хархашаси кўп; инжиқ. Жайдари ғўза- 
дай мижғов, расво экинни деҳқон боласи бил- 
маса керак. F. Ғулом, Алимқулнинг қарзи. 

3 кам қўлл. Мижғиловчи, мижғилаб ту- 
рувчи. Фаттоҳ Ўлмасбоевнинг қорнида яна 
ўша эски мижғов оғриқ бошланди. Ў. Усмо- 
нов, Сирли соҳил. 

МИЖҒОВЛАНМОҚ Мижғовлик, ин- 
жиқлик қилмоқ. Мен.. мен.. ҳалиги.. деб чай- 
налди, мижғовланди. А. Кўчимов, Ҳалқа. Ҳозир 
Нусратбек.. яна иккиланиб, мижғовланиб 
қолаверди. С. Ғ1уров, Ғ1арвон. 

МИЖҒОВЛИК Мижғовга хос хислат, 
гап-сўз, хатти-ҳаракат. Дадамат аканинг 
сўзлашувида мижғовликдан, муғамбирликдан, 
ясамаликдан нишон ҳам йўқ. Ф. Мусажонов, 
Ҳиммат. 

МИЗ [ф. у-.-о — стол; хонтахта] эск. Олти 
оёқли столча. Бобур миз ёнига, беқасам кўрпа- 
ча устига ўтириб, «Вақоеъ» деб атаган хо- 
тира дафтарини очди. П. Қодиров, Бобур. Миз 
устида — сопол тақсимчада иккита ишм, 
тақсимча четига тамаки кули тўкилган. Ш. 
Холмирзаев, Қил кўприк. 

МИЗАНСЦЕНА [фр. mise en scene — саҳ- 
нада жойлашиш] Спектакль давомида ак- 
тёрларнинг спектаклнинг айрим кўриниш- 
ларига мос жойлашуви. Кўп вақт режиссёр 
тайёрлаган сценарий бадиий сценарийни тах- 
миний кадрларга бўлишдан иборат бўлиб 
қолади, эпизоднинг талқини, картиналарнинг 
ритмаси, мизансценалар кўрсатилмайди. Га- 
зетадан. 

МИЗОЖ [а. — кишининг табиати; 

кайфият; гавда тузилиши] 1 Кишининг ўзи- 


га хос табиати, хулқ-атвори. Савдойи ми- 
зож одам. 

2 Киши организмининг ўзига хос тала- 
би. | Отабек: \ Марғилон ҳавоси мизожимга 
тўғри келмаганга ўхшайди. А. Қодирий, Ўтган 
кунлар. 

Мизожи иссиқ ёки иссиқ мизож Орга- 
низмига, соғлиғига иссиқлик ёқадиган. қ. 
иссиқлик. Мизожи совуқ ёки совуқ мизож 
Организмига, соғлиғига совуқлик ёқадиган. 
қ. совуқлик. 

МИЗҒИМОҚ Озгина ухламоқ, кўз 
илинтирмоқ. Кечаси билан мижжа қоқмай 
чиққан Шодмон ота тонгга яқин мизғиб олди. 
Ж. Шарипов, Саодат. 

миииқ шв. Мўйлов. Кашанда Тожид- 
дин Қосим.. қоп-қора, йилтираган мийиғини 
силаб.. сўради. Ойбек, Нур қидириб. ..дастур- 
хон атрофида.. мийиғи энди сабзаура бошла- 
ган йигитчалар, бўйига етган қизларгача бор. 
М. Исмоилий, Одамийлик қиссаси. 

Мийиғида кулмоқ Илжаймасдан, били- 
нар-билинмас кулмоқ. Тўра онасининг гапи- 
га мийиғида кулиб, уйга кириб кетди. Н. Фо- 
зилов, Дийдор. 

МИКРО- [юн. mikros — кичик, кичкина] 
1 Байналмилал ўзлашма сўзларнинг бирин- 
чи қисми бўлиб, «кичик, жуда майда», «энг 
кичик бирликларни ўрганиш ёки ўлчаш 
билан боғлиқ» каби маъноларни билдиради 
(мас., микроорганизм, микроскопик сингари). 

2 Бошланғич физик катталиклар номи 
олдидан қўшиладиган ва шу бирликнинг 
миллиондан бир қисмига тенг улуш бирли- 
гини ифодалайдиган олд қўшимча (мас., 
микроампер). 

МИКРОБИОЛОГ Микробиология оли- 
ми, мутахассиси. Машҳур француз микроби- 
ологи Лун Пастер.. чечак касалликлари туғ- 
дирувчи микробларни текшириб ўтирарди. 
Газетадан. 

МИКРОБИОЛОГИК Микробиология- 
га оид. Микробиологик тадқиқотлар. Микро- 
биологик жараёнлар. 

МИКРОБИОЛОГИЯ [микро.. + биоло- 
гия] Микроорганизмларнинг тузилиши, 
биологияси, физиологияси, биокимёси, 
систематикаси, генетикасини, уларнинг 
одамнинг ҳаёти, жонли ва жонсиз табиат- 
даги моҳиятини ўрганадиган ҳамда микро- 
организмлар ҳаёт фаолиятини бошқариш 





усулларини ишлаб чиқиш масалалари би- 
лан шуғулланадиган фан. 

МИКРОБЛАР [микро.. + юн. bios — ҳаёт] 
қ. микроорганизмлар. 

МИКРОИНСУЛЬТ [микро.. + инсульт] 
Миянинг кичик ўчоқли инфаркти ёки қон 
қуйилиши сабабли бўладиган инсульт. 

МИКРОИҚЛИМ [микро.. + иқлим] 1 
Унча катта бўлмаган жой (ўрмон чеккаси, 
дала, ботқоқлик, денгиз ёки дарё қирғоғи, 
шаҳар майдони ва ҳ. к.), ер юзаси устидаги 
ҳаво қатламининг иқпими. 

2 Ёпиқ хоналарда (мас., тураржойда) 
ноқулай ташқи таъсирдан ҳимоя қилиниб, 
сунъий яратиладиган оромбахш иқлим ша- 
роити. 

МИКРОИҚТИСОДИЁТ [микро.. + иқги- 
содиёт] Иқтисодиётнинг айрим бир хўжалик 
юритувчи субъектлар (корхона, шахс) фао- 
лияти билан боғлиқ бўлган бир қисми. 

МИКРОИҚТИСОДИЙ Микроиқтисо- 
диётга оид. 

МИКРОКЛИМАТ [микро.. + климат] қ. 
микроиқлим. Пахта далаларининг микрокли- 
мати. н ..ҳаво алмаштириб берадиган вен- 
тиляторлар нормал ишламайди. Оқибатда 
микроклимат бузилмоқда. «Муштум». 

МИКРОМЕТР [микро.. + метр] Милли- 
метрнинг юздан бири қадар аниқлик билан 
ўлчайдиган асбоб. 

МИКРОМЕТРИК Микрометрга ва мик- 
рометрияга оид. Микрометрик ўлчашлар. 
Микрометрик винт. 

МИКРОМЕТРИЯ Физиканинг масофа- 
ларни аниқ ўлчаш ҳақидаги бўлими. 

МИКРОН [юн. mikros — кичик, арзимас 
нарса] Метрнинг миллиондан бир улуши. 

МИКРООРГАНИЗМЛАР [микро.. + 
организм] Фақат микроскопда кўриш мум- 
кин бўлган, асосан бир ҳужайрали орга- 
низмлар (бактериялар, микоплазмалар.. мик- 
роскопик замбуруғлар, сувўтлар, вируслар) 
нинг умумий номи. Антибиотиклар микро- 
организмлардан ҳосил қилиниши сабабли қим- 
матга тушади. «Фан ва турмуш». Уй ўсим- 
ликлари ўзидан фитонцидлар чиқариб, мик- 
роорганизмларни ўлдиради. Газетадан. 

МИКРОРАЙОН [микро.. + район] эск. 
Шаҳарнинг ўзига мустақил кичик ҳудуди. 
..шаҳримизда янгидан-янги тураржой мас- 
сивлари, микрорайонлар вужудга келди. Га- 
зетадан. 


МИКРОСКОП [микро.. + юн. skopeo — 
қарайман] Оддий кўз билан кўриб бўлмай- 
диган нарсаларни текшириш учун қўллана- 
диган, катта қилиб кўрсатадиган оптик ас- 
боб; заррабин. Атомлар шу қадар майда зар- 
рачаларки, уларни ҳатто микроскоп орқали 
ҳам кўриш қийин. «Фан ва турмуш». 

МИКРОСКОПИК 1 Микроскоп билан 
қилинадиган, микроскопда бўладиган. Мик- 
роскопик анализ. Микроскопик текширишлар. 

2 Жуда майда, фақат микроскоп билан 
кўриш мумкин бўлган. Микроскопик жони- 
ворлар. Микроскопик сувўтлар. 

МИКРОФИЛЬМ [микро..+ фильм] 
Нодир ҳужжат, қўлёзма, китоб, расм, чиз- 
ма ва ш.к. нинг бир неча ўн ва юз марта 
кичрайтириб кинолентага олинган ихчам 
нусхаси. Китоб микрофильми. 

МИКРОФОН [микро..+ юн. phone — 
овоз, товуш] Товушни узоқ масофага уза- 
тиш ёки кучайтириш учун ишлатиладиган 
асбоб. Бобо сўз бошлаган эди, микрофондан 
узоқ бўлгани учун, ҳеч кимга эшитилмади. Ҳ. 
Ғулом, Тошкентликлар. 

* МИКРОХИРУРГИЯ [микро.. + хирур- 
гия] Оптик анжомлар ёки механизмлар ор- 
қали, нозик асбоблар билан кичик анато- 
мик тузилмаларда амалга ошириладиган 
операциялар ва уларни ўрганадиган соҳа 
(Ҳозирда мия, юрак, буйрак, кўз, оёқ-қўл 
жарроҳлигида кенг қўлланмоқда). 

МИКРОЭЛЕМЕНТЛАР [микро.. + эле- 
мент] Ўсимлик ва ҳайвон организмида жуда 
кам миқдорда (юздан, мингдан ва ҳатто 
ундан ҳам кам улушда) бўладиган кимёвий 
элементлар. ..таркибида марганец, молибден, 
мис, бор, рух каби микроэлементлар бўлган 
минерал ўғитларни ишлаб чиқаришга аҳами- 
ят бермоқдалар. Газетадан. 

МИКРОЎҒИТЛАР қ.х. Таркибида ўсим- 
ликлар учун зарур микроэлементлар бўлган 
ўғитлар. 

МИКСЕР [ингл. mixer — аралаштиргич 
< лот. mixtus — аралаш, аралашган] Турли 
суюқ ва қуюқ нарсаларни бир-бирига ара- 
лаштириш (крем, бирор ичимлик тайёр- 
лашда), тухум оқи ёки қаймоқни кўпирти- 
риш учун қўлланадиган, дастаки ёки электр 
асбоб. 

МИКСТУРА [лот. mixtura — бирикма, 
қоришма, аралашма] Бир неча хил модда 
аралашмасидан тайёрланган суюқ дори. 




МИЛ I [а. — сурмачўп; пардоз қала- 

ми; учи ингичка, ўткир асбоб] 1 Милтиқ, 
тўппонча каби отиш қуролларининг ўқ оти- 
либ чиқадиган найсимон қисми. Меҳмонхо- 
нанинг қатор уч эшиги милтиқ мили сиғар- 
лик ўлчакда бир неча жойдан тешилди. С. 
Айний, Қуллар. 

2 Баъзи асбоб ёки нарсаларнинг найси- 
мон қисми. Солиҳбой.. атрофга олазарак на- 
зар ташлаб, чилим милининг учини ушлаб че- 
кади, ўзи эса Жамиладан кўзини узмайди. Ф. 
Жўраев, Обид Жалилов. 

МИЛ II [а. | Турли ўлчов ва назорат 

асбобларининг ўз ўқи атрофида айланиб, 
ўлчанаётган нарса миқдорини кўрсатувчи 
бош қисми, ясси ва учли қисми. Соат мили. 
Компас мили. н Рўпарадаги юмалоқ тарози 
циферблати устидаги мили ҳаракатга кел- 
ди. С. Анорбоев, Йўлда йўлдош бўлганлар. 
..дарвозанинг пештоқидаги электр соатнинг 
миллари нолъ-нолни кўрсатиб турарди. М. 
Хайруллаев, Тилла маржон. 

МИЛ III қ. миля. Тоғлар, океанлар, мил- 
лар ошди у. А. Мухтор. 

МИЛ IV [а. J^] Учи ингичка, кескир 
темир асбоб (тарихда: қиздириб, киши кўзи- 
ни кўр қилиш учун ишлатилган). Бобур дар- 
возадан кирсин, кейин туттириб, кўзига мил 
торттирмоқ керак. П. Қодиров, Юлдузли 
тунлар. 

МИЛ V [а. Jj_o] Ўсма, сурма қўйиш учун 
ишлатиладиган асбоб, сурмачўп. Қошингнинг 
қоралиги милданмиди, Белингнинг нозиклиги 
қилданмиди? М. Алавия, Халқ қўшиқпари. 

МИЛДИРАМОҚ Миддир -милдир қил- 
моқ, жилдирамоқ. Майда тошлар устидан 
милдираб оққан илиқ сув билан челак тўлдир- 
гандан кейин.. дам олгани катта тошга ўти- 
ришди. Ойбек, О. в. шабадалар. 

МИЛДИР-МИЛДИР тақл с. Сувнинг 
бирор жойдан аста чиқиши, секин-секин 
товланиб оқиш ҳолатини билдиради. Шав- 
кат булоқ бошида силлиқ бир тош устига 
ўтириб, тош орасидан милдир-милдир 
қилиб чиқаётган сувга тикилди. «Фан ва 
турмуш». 

МИЛИТАРИЗАЦИЯ [лот. militaris — 
ҳарбий] Мамлакатнинг бутун иқтисодий, 
сиёсий ва ижтимоий ҳаётини милитаризм 
мақсадларига бўйсундириш; ҳарбий ташки- 
лот методларини кундалик ишларга татбиқ 
қилиш. Милитаризация сиёсати. 


МИЛИТАРИЗМ [фр. militarisme < лот. 
militaris — ҳарбий] Муайян мамлакатнинг 
ҳукмрон доиралари томонидан давлат ҳар- 
бий қудратини янада кучайтириш мақсади- 
да фойдаланиладиган сиёсий, иқтисодий ва 
ғоявий воситалар тизими (қуролланиш пой- 
гаси, мамлакат ички ва ташқи сиёсатида 
ҳарбий-саноат мажмуаси таъсирининг ку- 
чайиши ҳозирги милитаризмнинг асосий 
белгиларидир). Милитаризм фонусига мой 
қуйиб, пилигини ўт олдиришга интилиш ав- 
жига чиқмоқда. Газетадан. 

МИЛИТАРИСТ Милитаризм тарафдо- 
ри, милитаризм сиёсатини юритувчи. Бизни 
милитаристлар чўчита олмайди. Газетадан. 

МИЛИТАРИСТИК Милитаризмга оид. 
Милитаристик сиёсат. Милитаристик 
ҳаракат. 

МИЛИЦИОНЕР [лот. militariter — ҳар- 
бийчасига, аскарчасига] Милиция ходими. 
Аҳмад Маҳмудовнинг уйига иккита қуролли 
милиционер билан жиноят қидирув маҳкама- 
сининг ходими кириб келди. Ж. Шарипов, 
Хоразм. 

МИЛИЦИЯ [лот. militia — қўшин] 1 
Жамоат тартибини, фуқаролар ва жамоат 
хавфсизлигини таъминлаш, ижтимоий мулк- 
ни қўриқлаш каби вазифаларни бажарувчи 
маъмурий орган; шу органнинг маҳаллий 
бўлими, бошқармаси. Милиция органларининг 
ходимлари.. меҳнаткашларнинг осойиштали- 
гини сақлашга ҳаракат қиладилар. X. Ёдго- 
ров, Ҳаёт тўлқинлари. 

2 с. т. Милиционер. [Фотима:] Бориб, 
милиция олиб келинг. Мен ҳар иккала туҳ- 
матчини бу ерга қамаб қўйдим. Ҳамза, Туҳ- 
матчилар жазоси. 

МИЛИЦИЯХОНА с. т. Милиция бўли- 
ми, бошқармаси жойлашган бино. Милици- 
онер милтиғини олиб.. милицияхона дарвоза- 
сининг бериги бурчагида қоровул бўлиб турди. 
С. Айний, Қуллар. 

МИЛК I [ф. . < 1 /, — тирноқ остидаги оқ 
қисм] Оғиз бўшлиғи шиллиқ қаватининг 
тишлар бўйнига жипс ёпишган юмшоқ тўқи- 
мадан иборат қисми. Помидор ишрбати милк, 
томир.. терини мустаҳкам қилади. Газетадан. 

Кўз милки Кўз қовоқларининг киприк 
ўсиб чиққан ери. Низомиддин юзини тескари 
ўгириб, дастрўмол олиб, кўз милкларини артди. 
С. Аҳмад, Ҳукм. Тирноқ милки Бармоқнинг 
тирноқ ўсиб чиққан ери. 




МИЛКII [ф. _S_Lo| Матонинг икки ёнидан 
узунасига чиқарилган қирғоқ. Милкини кўр — 
бўзини ол, онасини кўр — қизини ол. Мақол. 

МИЛКАК [ф. . << I /1 — кичкина милк] қ. 
хасмол. Қўлимга милкак чиқди. 

МИЛЛАТ [а. cJbo — халқ; дин, мазҳаб] 1 
Кишиларнинг ягона тилда сўзлашиши, ях- 
лит ҳудудда истиқомат қилиши, муштарак 
иқтисодий ҳаёт кечириши, умумий мада- 
ният ва руҳиятга эга бўлиши асосида тари- 
хан ташкил топган барқарор бирлиги. Ўзбек 
миллати. Рус миллати. н Ёшлар, кексалар.. 
қизлар, жувонлар орасида турли миллат ва- 
киллари: қозоқ, қирғиз, арман ва яҳудийлар 
ҳам кўринар.. эдилар. П. Турсун, Ўқитувчи. 

2 Давлат, мамлакат. Бирлашган Миллат- 
лар Ташкилоти. 

МИЛЛАТДОШ кам қўлл. Бир миллатга 
мансуб бўлган, миллати бир. Сиз билан биз- 
нинг миллатдошимиз.. Содиқжон бойвачча- 
нинг бу хусусда фикрлари қанақа, айтолмай- 
сизми?К. Яшин, Ҳамза. 

МИЛЛАТЧИ Миллатчилик тарафдори, 
миллатчилик йўлидан борувчи. Буржуа мил- 
латчилари. н Тўқсонов ўз ўтмишини ва иж- 
тимоий чиқишини яшириб, совет аппарати- 
га кириб олган миллатчилардан экан. П. Тур- 
сун, Ўқитувчи. 

МИЛЛАТЧИЛИК Миллат айириш, бир 
миллатни ҳар томонлама улуғлаб, бошқа- 
ларининг ҳуқуқ, эҳтиёж ва манфаатларини 
назар-писанд қилмаслик, уларни ерга уриш- 
дан иборат бўлган нодемократик мафкура. 
Миллатчиликка қарши кураш. Буржуа мил- 
латчилиги. Миллатчилик сиёсати. н Ўзбе- 
кистон фани ва маданиятининг кўплаб ар- 
боблари миллатчиликда айбланиб, қамоққа 
олинди. Газетадан. 

МИЛЛИАРД [фр. milliard — мингта мил- 
лион < лот. mille — минг] 1 снқ. сон 1 000 
000 000 рақами ва шу рақам билан ифода- 
ланган сон, миқдор. Икки миллиард сўм. 
Миллиардни миллионга бўлмоқ. 

2 Сон-саноқсиз, жуда кўп. Миллиард юл- 
дуз билан боқади осмон. Ж. Жабборов. 

МИЛЛИАРДЕР [фр. milliardaire — мил- 
лиард(лар) эгаси] Миллиардлар билан ҳи- 
собланадиган бойликка эга бўлган киши. 
Америка миллиардерлари. 

МИЛЛИГРАММ [лот. mille — минг + 
грамм] Граммнинг мингдан бир бўлагига 
тенг оғирлик ўлчови. 


МИЛЛИЙ [а. _J_o — халқона, миллатга 
тегишли; диний] 1 Бирор миллатнинг, халқ- 
нинг ўзига хос бўлган, унинг хусусиятлари- 
ни ифодаловчи. Миллий маданият. Миллий 
мусиқа. Миллий кийим. Миллий меъморчилик. 
н Боғдаги махсус павильонларда миллий та- 
омлар тайёрлаб сотилмоқда. Газетадан. 

2 Бирор мамлакатга, давлат ва унинг 
аҳолисига оид. Республикамизнинг миллий 
байроғи. Миллий даромад. н Ўрта Осиёда 
илк бор республикамизда 1976 йил сентябри- 
да Зомин миллий парки таъсис этилди. «Фан 
ва турмуш». 

3 Миллат билан боғлиқ, миллатига кўра 
бўлган. Мен ирқий ва миллий айирма ва кам- 
ситишлар одамларни энг заиф жонивордан 
ҳам кучсиз ва муте қилиб ташлаган ўлкалар- 
ни кўрганман. Зулфия, Чўққилар. 

МИЛЛИЙЛАШТИРМОҚ айн. ерлилаш- 
тирмоқ. 

МИЛЛИЙЛИК Тарихан ташкил топган 
барқарор ижтимоий-этник бирликларни, 
яъни миллатлар ва элатларни бошқа барқа- 
рор ижтимоий бирликлардан, мас., ижти- 
моий синфлардан фарқловчи томонлар, 
хусусиятлар, маънавий, руҳий ва маданий 
қирралар ҳамда тафовутлар мажмуи. 

МИЛЛИМЕТР [лот. mille — минг + метр] 
Метрнинг мингдан бирига тенг узунлик 
ўлчови. 

МИЛЛИОН [фр. million - мингта минг 
< лот. mille — минг] 1 снқ. сон 1 000 000 
рақами ва шу рақам билан ифодаланган сон, 
микдор. Беш миллион тонна пахта. Миллион 
сўм пул. 

2 Сон-саноқсиз, жуда кўп. У миллион- 
лар сафида туриб, фашист газандаларига 
қариш беомон курашди. X. Ёдгоров, Ҳаёт 
тўлқинлари. 

МИЛЛИОНЕР [фр. millionnaire — мил- 
лион(лар) эгаси] 1 Миллионлар билан ҳи- 
собланадиган бойликка эга бўлган шахс. 
Миллионер бойлар. 

2 тар. Бойлиги, даромади миллионлаб 
ҳисобланадиган. Миллионер жамоа. 

МИЛЛИОНЛАБ Миллион ҳисобида, 
миллион билан ҳисобланадиган микдорда. 
Миллионлаб кишилар. 

МИЛЛИЯТ [а. .~. Ў 1 л ] эск. кт. айн. мил- 
лат, миллийлик. 

МИЛОД [а. — туғилиш] 1 дин. Исо 

пайғамбарнинг туғилган куни. Милоддан бу- 

рун. Милоддан кейин. н Асалари оиласини 
биринчи бўлиб милоддан илгари яшаган юнон 
файласуфи Арасту текширган. «Фан ва тур- 
муш». 

2 Милодий йил ҳисоби. Милоднинг бе- 
шинчи асри. н У [танга] Ўзганда ҳижрий 
397 йилда, милоднинг 1006-1007 йилларида 
зарб этилган. «Фан ва турмуш». 

МИЛОДИЙ Милодцан бошланган (йил 
ҳисоби ҳақида). Милодий йилҳисоби. Ҳижрий- 
ни милодийга айлантирмоқ. н Милодий 1494 
йилнинг ёзи. П. Қодиров, Юлдузли тунлар. 

милт тасв. с. Кучсиз, қисқа нур чиқи- 
шини, кўринишини билдиради. 

Милт этмоқ Қисқа, кучсиз нур чиқар- 
моқ, шу ҳолатда кўринмоқ. Чўғ учқуни милт 
этди. Юлдузлар милт-милт кўринмоқда. 

МИЛТИЛЛАМОҚ айн. милтирамоқ. 

МИЛТИРАМОҚ 1 Милт-милт ёниб ёки 
кучсиз ёруғ бериб турмоқ. [Элмурод\ Коопе- 
ратив чироғи милтираб турган ердан узоқ- 
лашиб, қишлоқ четига чиқиб қолганини пай- 
қагач, орқага қайтди. П. Турсун, Ўқитувчи. 
Унда-мунда юлдузлар хира милтирар, совуқ 
аччиққина. Ойбек, О. в. шабадалар. 

2 Кўзга аранг ташланмоқ, зўрға кўрин- 
моқ. Қоражонбек шундай бўйлаб қаради, Мил- 
тираган бир қорани кўради. «Алпомиш». 

МИЛТИҚ Ўқ отадиган, қўндоғи ва узун 
стволи бўлган қўл қуроли. Ов милтиғи. Қўш- 
оғиз милтиқ. Бешотар милтиқ. н Додхоҳ 
дағаллик қилган эди, оломондан биттаси 
милтиқ отиб, икки сипоҳни йиқиб ҳам қўйди. 
А. Қодирий, Ўтган кунлар. У орқага қара- 
моқчи бўлувди, бошига милтиқ қўндоғи тег- 
ди. Газетадан. 

МИЛТИҚБОЗЛИК Милтиқ билан оти- 
шиш, отишув. Милтиқбозликлар ҳам бўлди. 
С. Аҳмад, Ҳукм. 

МИЛТИҚСОЗ Милтиқ ясовчи уста. 

МИЛТИҚСОЗЛИК Милтиқ ишлаб чи- 
қариш, милтиқ ясаш. 

МИЛЯ [лот. milia < mille passuum — минг- 
та қўш қадам] Қадимдан қўллаб келинган, 
турли давлатларда ҳар хил қийматларга эга 
бўлган узунлик ўлчови бирлиги (Мас., ден- 
гиз миляси 1852 м, география миляси 7420 
м га тенг). 

МИМ [а. ] Арабча . — «м» ҳарфи ва 

шу ҳарфнинг номи. 

МИМИКА [юн. mimikos — тақлидий] 1 
Юз мускулларининг ҳис-туйғу, ички кай- 


фиятни ифодаловчи ҳаракатлари. Артист- 
канинг ҳар бир ҳаракати, мимикаси, кўз қара- 
шида унинг фарзанд меҳрига лиммо-лим қал- 
бини ҳис этиш қийин эмас. Э. Охунова, Санъат 
бўстонида 40 йил. 

2 Ҳис-туйғу ва кайфиятларни юз мус- 
куллари ҳаракати билан ифода этиш санъа- 
ти. Истеъдодли раққоса.. ўзининг ажойибми- 
микаси билан томошабинларнинг ҳурматига 
сазовор бўлди. Ю. Ҳамдам. 

МИМИКРИЯ [ингл. mimicry — тақлидий- 
лик] биол. Баъзи ҳайвон ва ўсимликларнинг 
ўз атрофидаги табиий шароит рангига ёки 
бошқа ҳайвонлар, ўсимликлар тусига мос- 
лашуви. Мимикрия — ҳайвон ва ўсимликлар- 
нинг табиий ҳимоя воситасидир. «Фан ва 
турмуш». 

МИМИТ бол. Кичкинагина, жимит; мит- 
ти. Мимит қошиқ. н Эзгу ҳиссиёт билан қиз- 
чанинг мимит қўлини ушламоқчи бўлган эди, 
Дилбар силтаб юборди. А. Муҳиддин, Чап 
чўнтак. 

МИМОЗА [юн. mimos — ўз кўриниши- 
ни, қиёфасини ўзгартирувчи] Жануб томон- 
ларда ўсадиган ўт, бута ёки дарахт (баъзи 
турлари, қўл тегизилса, баргини осилтириб 
олади). 

мин шв. Нуқсон, айб. [Ойдона:] Опа, 
ёрим бўлса ўша кишидек, Асло мини йўқ топ- 
ган ёримнинг. «Хушкелди». 

МИНА [фр. mine] 1 Ер, сув остига қўйи- 
ладиган портловчи снаряд. Танкка қарши 
мина. Сув ocmu минаси. Мина қўймоқ. н ..йўл 
йўғон дарахтлар билан тўсилиб, атрофларга 
мина кўмилди. И. Раҳим, Чин муҳаббат. 

2 Миномётдан отиладиган снаряд. Боши- 
миз устидан миналар чинқириб ўтиб ёрила- 
ди. Ш. Рашидов, Қудратли тўлқин. 

3 айн. торпеда. 

МИНАЛАШТИРМОҚ Мина қўйиб чиқ- 
моқ, мина қўйиб ташламоқ. Душман ўз му- 
дофаа марраларининг олдинги томонларини 
миналаштирган бўлиши мумкин эди. Назар- 
мат, Жўрлар баланд сайрайди. 

МИНАН с.т. Билан. Мен минан жуда 
қадрдон-да, тақсир! А. Қодирий, Меҳробдан 
чаён. Ҳароллар овқат қилиб бўлиши минан, 
бек қозон тагида қолган бўтқага уч-тўрт 
челак сув қуйдирарди. Ҳ. Ғулом, Машъал. Бова, 
Эрмат полвон минан мени олиштиринг, у 
қалин ошнамни йиқитди. Т. Мурод, Юлдуз- 
лар мангу ёнади. 




МИНБАР [а. j-lI-b — баланд жой, ўрин- 
диқ] 1 дин. Масжидда имом ваъз айтади- 
ган баланд жой. Ҳазрат минбардан тушиб, 
бетига фотиҳа тортганидан кейин, мас- 
жид муаззини билан дарвозанинг ёнига бо- 
риб турди. М. Муҳаммаджонов, Турмуш 
уринишлари. 

2 Маъруза қилинадиган, ахборот бери- 
ладиган баланд курси; трибуна. Минбарга 
чиқмоқ. Минбарда туриб гапирмоқ. н Умри- 
да минбарга чиқмаган Мирвали банги ҳам, 
ўзича айтганда, меҳробга сўзга чиқиб, сўзи- 
нинг охирида ҳаммани кулдиради. А. Қоди- 
рий, Обид кетмон. Ҳали институтнинг мин- 
барларидан Ўнларча олимдан тинглайсан хи- 
тоб. Ғ. Ғулом. Доска ёнида устига қизил сурп 
ёпилган ёзув столи, унинг чап тарафида мин- 
бар. Ф. Мусажонов, Ҳиммат. 

Адабий минбар Газета, журнал ва ш. к. 
ҳақида. 

МИНБАЪД [ а . jju ^ — бундан кейин] 
эск. кт. 1 Бундан кейин. Бир кун оқсоч хотин 
«Раҳимжон ака» дегани учун домладан бир 
тарсаки еди. Домла: «Минбаъд, бегим, дегин» 
— деди. А. Қаҳҳор, Сароб. Дўст топмоқ ҳар 
замон мушкул эди, минбаъд ҳам шундоқ қолур. 
С. Сиёев, Ёруғлик. 

2 Ҳеч, сира, асло. Мен энди қилмайман, 
минбаъд қилмайман. А. Мухтор, Туғилиш. 

МИНГ снқ. сон 1 1 000 рақами ва шу ра- 
қам билан ифодаланган сон, миқцор. Минг- 
ни мингга қўшмоқ. Минг сўм пул. Минг киши. 

2 Кўп, кўпдан-кўп, жуда. Мингдан-минг 
рози бўлмоқ. Минг яшамоқ. н Фотима ама- 
кисининг авзойини кўриб, келганига минг пу- 
шаймон қилди. П. Турсун, Ўқитувчи. 

3 Ҳар қанча. Сен минг чиройли бўлма — 
етимсан. П. Турсун, Ўқитувчи. Минг дод денг- 
лар, минг фарёд денглар, беҳуда! Ойбек, Тан- 
ланган асарлар. Сизнинг ўрнингизда бўлак 
одам бўлганда, минг ёмон кўрса ҳам.. бир бо- 
риб, ўша бечорани юпатиб келар эди. А. Қаҳ- 
ҳор, Кўшчинор чироқлари. 

Минг қилса (ҳам) Нима бўлганда ҳам, 
ҳар нима бўлса-да. Қандай бўлар эди. Фарзанд- 
да, минг қилса. Ҳамза, Танланган асарлар. 

МИНГАШМОҚ 1 От, велосипед каби- 
ларга минган кишининг орқасига минмоқ. 
Давлатёр, Элмуродни эгарга миндириб, ўзи 
мингашган ҳолда жўнамоқчи бўлиб туришган 
эди, туёқ товушлари эшитилиб қолди. П. Тур- 
сун, Ўқитувчи. 


2 Бири иккинчисининг устига чиқиб 
олмоқ, шундай ҳолда айқашиб кетмоқ. 
Улар Олатоғ бағридаги уйлари бир-бирига 
мингашгандек кичкина қишлоқда яшардилар. 
Ш. Холмирзаев, Бодом қишда гуллади. Бир- 
бирининг устига мингашиб-қалашиб ётар- 
ди қоятошлар. Й. Муқимов, Олов ва ни- 
ҳоллар. 

МИНГБОШ Пилла қурти пилла ўраш 
даврида даста қилиб қўйиш учун ишлати- 
ладиган бир турли ўт-ўсимлик. Майдоннинг 
қоқ ўртасида чайла — ойимсупурги, мингбош, 
какра ва буғдой пояси билан ёпилган. А. Дил- 
муродов, Осмоннинг бир парчаси. Вакил 
йигит махсус жойга тўплаб қўйилган барг- 
лар устига ҳўл дастурхон ёпилганини, даста 
учун мингбош тайёрлаб қўйилганини кўриб 
хурсанд бўлди. М. Қўшоқов, Катта хирмон 
жилғаси. 

МИНГБОШИ I тар. 1 Даҳа ёки қиш- 
лоқ оқсоқоли, ҳокими. Бир гувоҳнома олиш 
учун Кўкча даҳамизнинг мингбошиси Нор- 
муҳаммаднинг маҳкамасига югурдим. М. Му- 
ҳаммаджонов, Турмуш уринишлари. [Те- 
шабойнинг] Kamma хотини.. Ўктамхон, ки- 
чиги эса Қорабулоқ мингбошиси Мадумар 
додхоҳнинг кичик қизи Тўрахон эди. М. Ис- 
моилий, Фарғона т. о. 

2 map. Қўшин бошлиғи. Қушбеги ea Юсуф- 
бек ҳожиларнинг таклифи билан Мусулмон- 
қул ўрнига Ўтаббой қушбеги [Марғилон ҳоки- 
ми\ мингбоши белгиланиб, тўртинчи кун Ху- 
доёрхон, қўшини билан Қўқонга қайтди. А. 
Қодирий, Ўтган кунлар. 

МИНГБОШИ II қ. мингбош. 

МИНГБОШИЛИК Мингбоши манса- 
би, лавозими. Мингбоши кўнгли бузилиб, маҳ- 
камасидан чиқди. Мингбошиликдан бекор қил- 
салар, унча қайғурмас эди. Чўлпон, Кеча ва 
кундуз. 

МИНГДЕВОНА Ҳиди одамни гангита- 
диган бир хил заҳарли ўт (тиббиётда ишла- 
тилади). 

МИНГЛИК 1 мат. Катта сонларнинг 
минглар хонаси. 

2 Пул, облигация ва бошқа қимматли 
қоғозларнинг минг сўмлиги. 

МИНГОЁҚ Бўғимоёқлиларга мансуб, 
танаси бўйлаб икки қатор кўплаб оёқлари 
бўлган ҳашарот. Биз мингоёқ, калтакесак.. 
ea турли қўнғизлардан коллекция туздик. 
«Ўзбек тили» дарслиги. 

МИНДИ-МИНДИ 1 Болаларнинг бир- 
бирини миниб ўйнайдиган ўйини. Кураш.. 
қушим боши, минди-минди, ўғриларимиз бор. 
Ғ. Ғулом, Шум бола. 

2 кўчма Тумонат одам йиғилган, тиқи- 
линч, тирбанд ҳолат ҳақида. ..филъм кўрса- 
тилаётган эди, одам демаганингиз минди- 
минди. Ш. Тошматов, Тонгдаги кўланка. 

МИНЕРАЛ I [фр. mineral < лот. minera 

— руда, қазилма кон] Ер қобиғи таркиби- 
да учрайдиган табиий кимёвий бирикма 
ёки элемент. Бу минераллар эса Помирда, 
Зарафшон тоғларида, Чотқол-Ҳурама тиз- 
маларида топилиши мумкин. С. Кароматов, 
Олтин қум. 

МИНЕРАЛ II Табиий кимёвий бирик- 
ма ёки элементларга оид, шундай элемент 
ёки бирикмалардан иборат бўлган, тарки- 
бида шундай элемент ёки бирикмалар бор. 
Минерал тузлар. Минерал ўғит. Минерал сув. 
н Бобур.. минерал хомашёлар борасида ҳам 
фикр билдирган. «Фан ва турмуш». 

МИНЕРАЛИЗАЦИЯ қ. минералланиш. 

МИНЕРАЛЛАНИШ 1 Органик модда- 
ларнинг минералга айланиши, минерал 
бирикмалар ҳосил қилиши. Ўсимликларнинг 
минералланиши. 

2 Минерал тузларга тўйиниш, тўйинган- 
лик. Келажакда Амударёнинг қуйи қисмида 
сувнинг минералланиш даражаси уч баравар 
ортади. «Фан ва турмуш». 

МИНЕРАЛОГ Минералогия олими, 
мутахассиси. 

МИНЕРАЛОГИК Минералогияга оид. 
Минералогик тадқиқотлар. 

МИНЕРАЛОГИЯ [минерал + юн. logos 

— фан, таълимот] Минераллар, уларнинг 
таркиби, тузилиши, хоссалари, ер қобиғи- 
да минерал моддаларнинг пайдо бўлиш 
жараёнларини, шунингдек, улардан халқ 
хўжалигида фойдаланишни ўрганувчи фан. 

МИНИАТЮР Миниатюра тарзидаги; 
жуда кичик ва нафис. Қизча онасига шу қадар 
ўхшардики, уни кўрган киши онасининг ми- 
ниатюр сурати дебўйларди. Т. Жалолов, Ол- 
тин қафас. 

МИНИАТЮРА [итал. miniature — нафис, 
нозик қилиб ишланган расм < лот. minium 

— қизил ёки қизғиш-жигарранг бўёқ] снт. 1 
Ўрта аср қўлёзма асарлари ва китобларда 
бўёқлар билан чизилган нафис расм, сурат, 


безакли бош ҳарф ёки лавҳа. Навоий лири- 
каси ва «Хамса» сига Беҳзод ишлаган мини- 
атюралар ўрта аср тасвирий санъатининг 
қимматбаҳо дурдоналаридандир. Ф. Ҳусаино- 
ва, Қўқон адабиёт музейида. 

2 Нозик ва чиройли қилиб ишланган 
кичкина расм, сурат; шундай сурат ва расм- 
лар солиш санъати. Миниатюра намунаси. 
Шарқ миниатюраси. н XVI аср Бухоро ми- 
ниатюра санъатида ҳам юқоридаги анъана 
давом этади. «Фан ва турмуш». 

3 Кичик адабий ёки саҳнавий-муси- 
қий асар. «Таъзим» тўпламига киритилган 
«Гул ҳақида ҳикоялар», «Жажжи ҳикоялар» 
туркумлари яхши миниатюралардир. Газе- 
тадан. 

МИНИМАЛ [лот. minimus — энг ки- 
чик] Энг оз, энг кам, энг кичик; зид. мак- 
симал. Минимал қиймат. Минимал тафо- 
вут. н Таҳлил шуни кўрсатадики, терим 
мавсуми.. мустаҳкам хўжаликларда жуда 
қисқариб, минимал даражага етган. А. Мух- 
тор, Бу — қаҳрамонлик. Агар тилда фоне- 
малар оппозициясини намоён этувчи мини- 
мал жуфтликдаги сўзлар топилмаса, у фо- 
немаларни фонологик системадан ўчириш 
мумкин. «ЎТА». 

МИНИМУМ [лот. minimum — энг кам, 
энг кичик миқдор; кам деганда] 1 Энг оз, 
энг кичик миқцор; зид. максимум. Ишлаб 
чиқаришни минимумдан максимумга кўта- 
ришда командирлик қилишимиз лозим. С. 
Аҳмад, Менинг дўстим Баббаев. 

2 Бирор соҳа учун лозим бўлган энг за- 
рурий билим ёки тадбирлар йиғиндиси. Тех- 
ника минимуми. Номзодлик минимуми. 

3 айн. минимал. Минимум программа. Ми- 
нимум юз килограммдан naxma териш. 

МИНИСТР [фр. ministre < лот. minister 
— хизматчи, ходим, ёрдамчи] тар. айн. ва- 
зир. Мудофаа министри. Маориф министри. 
Молия министри. н Қайси ўрмонларни кез- 
моқчисиз, бамаслаҳат маршрут тузармиз, деб 
меҳмондўстлик қилди министр Мамадалига. 
Н. Сафаров, Оловли излар. 

МИНИСТРЛИК [фр. ministere < лот. 
ministerium — хизмат, амал, лавозим] 1 тар. 
айн. вазирлик. Қишлоқ хўжалик министрли- 
ги. Савдо министрлиги. Маданият минис- 
трлиги. н Бугун министрликда бўлдим. Тақ- 
симот масаласида гаплашдим. Р. Файзий, 
Чўлга баҳор келди. 





2 Буржуа парламентаризмида министр- 
лар ҳайъати. 

3 тар. айн. вазирлик 3. 

МИНМОҚ 1 Бирор нарсанинг устига 
(одатда от-уловга) оёқларни икки ёққа со- 
линтириб ўтириб олмоқ. Туяга минмоқ. Мо- 
тоциклга минмоқ. От кимники — минганни- 
ки. Мақол. н Ёрмат араванинг ҳар қисмига 
разм солиб, кейин чаққонлик билан отга мин- 
ди. Ойбек, Танланган асарлар. Бўтабой азим 
туп ёнғоққа тирмашиб, боғ деворига минди. 
С. Аҳмад, Ҳукм. 

2 шв. Транспорт воситаларига чиқмоқ, 
ўтирмоқ. Аравага минмоқ. Трамвайга мин- 
моқ. Машинага минмоқ. н У ердан odam- 
да кемага минилар, Чоржўйда ўтаравага 
ўтириш керак эди. С. Сиёев, Аваз. Бобоқул 
ота Қайнардан қайтишда Тўламат мўйлов- 
нинг пичан ортилган автокачкасига миниш- 
га мажбур бўлди. С. Анорбоев, Оқсой. 

3 шв. Транспорт воситаларининг бирор 
турини бошқармоқ, ҳайдамоқ. Машина мин- 
моқ. Арава минмоқ. н Жонфиғон бундан беш- 
олти йил бурун қайси бир идоранинг извоши- 
ни минар экан, киракашлик қилиб, қўлга туш- 
гандан кейин ҳайдашибди. А. Қаҳҳор, Жон- 
фиғон. Арслон чиройли костюмларини гарде- 
робга илиб, комбинезон кийиб, универсал мин- 
ди. Мирмуҳсин, Яширинган куч. 

4 кўма. Ўтирмоқ, инмоқ. Булбул кетиб, 
боғда навоси тинди, Юлдуз елкасига гўё тоғ 
минди. Б. Бойқобилов, Садоқат. 

5 Амал, мансаб мазмунли сўзлар билан 
қўлланиб, шу сўз билдирган вазифа, лаво- 
зим, мансабни эгалламоқ маъносини бил- 
диради. Нодон Анвар ўрдадан қувланиш ери- 
да сармуншийлик маснадига минмоқчи! А. 
Қодирий, Меҳробдан чаён. Амалга янги 
минган ҳовлиқма одамдек бурнини кўтарган. 
Ойбек, Танланган асарлар. Аъзам Мираҳме- 
дов бош врачлик лавозимига минди-ю, 
хўмрайиб кириб, чимирилиб чиқадиган бўлди- 
қолди. «Муштум». 

6 Авж, ғазаб каби айрим сўзлар билан 
қўлланиб, шу сўзлар билдирган ҳолатнинг 
юз бериши маъносини билдиради. Беўхшов 
чўлнинг дайди шамоли авжга минган. Ф. Ну- 
руллаев, Бўз йигит. - Тўхтат деяпман сенга! 
— лаблари пирпираб, жаҳлга миниб бақирди 
раис. «Муштум». Совуқ чунон қаҳрига мин- 
ганки.. тишимиз тишимизга тегмай қалти- 
раймиз. О. Ҳусанов, Қўшиқчининг тақцири. 


Елкасига (ёки бўйнига) минмоқ Ихтиё- 
рини («тизгинини») ўз қўлига олиб, иста- 
ган ҳукмини ўтказмоқ, ўз йўлига юритади- 
ган бўлмоқ. Салимбойваччанинг елкасига ми- 
ниш учун Гулнор қурбон бўлиши керак. Ой- 
бек, Танланган асарлар. Келиним ўлгурнинг 
бурнини бир ерга ишқаб бермасангиз, болаги- 
намнинг бўйнига миниб олди. С. Аҳмад, Сай- 
ланма. Ерни миниб олмоқ Ерни ўз ҳукмига 
бўйсундирмоқ; ундан хоҳлаганча фойдалан- 
моқ. Тангриқул ҳожи катта ҳамёнини —узан- 
ги, чоракор батракларни — жилов қилиб, ерни 
маълум даражада миниб олган эди. Ғулом ака 
ерни минолмас эди. А. Қаҳҳор, Қўшчинор 
чироқлари. 

МИННАТ [а. dL, — ҳиммат, мурувват, 
хайр-саховат; ташаккур, раҳмат айтиш] 1 
Қилинган хизмат, яхшилик учун бўлган 
қарздорлик. [Юсуфбек ҳожи:] Агар бухизмат- 
ни ўз зиммангизга олур экансиз, устимга кат- 
та миннат қўйган бўласиз. А. Қодирий, Ўтган 
кунлар. 

2 Қилинган яхшиликни юзга солиш ёки 
бошқаларга гапириб юриш. Текиннинг мин- 
нати кўп, меҳнатнинг зийнати кўп. Мақол. 
н Эҳсон қилган кишининг миннати эҳсонни 
йўққа чиқаради. Газетадан. Бу зиёфатнинг ҳали 
миннати чиқиб қолмаса, деб турибман. К. 
Яшин, Ҳамза. 

Миннат қилмоқ Яхшиликни юзга сол- 
моқ. Меҳнат қилдим — хўп қилдим, миннат 
қилдим — йўқ қилдим. Мақол. н Хасис бир 
бор меҳнат қилса, юз бор миннат қилар. Га- 
зетадан. 

МИННАТДОР Бировнинг қилган ях- 
шилигидан, хизматидан мамнун ва қарз- 
дор. [Мулла Обид:] Буғдойни тайёр унга ал- 
маштирдингиз, миннатдорман. А. Қодирий, 
Обид кетмон. Устозим менда машинага меҳр 
уйғотди. Ундан миннатдорман. Ҳ. Назир, 
Маёқ сари. 

МИННАТДОРЛИК 1 Миннатдор экан- 
лик. Элмурод уларнинг ўқишдан миннатдор- 
ликларини кўриб хурсанд бўларди. П. Турсун, 
Ўқитувчи. 

2 Миннатдор, мамнун ҳолат, шундай 
ҳис-туйғуга эгалик. Миннатдорлик изҳор қил- 
моқ. н Ачахоннинг тинч, осуда кўзларидан 
миннатдорлик баралла порлаб турарди. К. 
Яшин, Ҳамза. -Шунисига ҳам раҳмат, ўғлим, 
кам бўлманг асло! — миннатдорлик билдирди 
чол. «Гулдаста». 






МИННАТДОРЧИЛИК айн. миннатдор- 

лик 2. [Нормуҳаммад қушбеги] Золим душман- 
ни қўлга туишришнинг бош омили бўлган 
Юсуфбек ҳожига ўз миннатдорчилигини ай- 
тиб тугата олмас эди. А. Қодирий, Ўтган 
кунлар. 

МИННАТЛИ Миннатга сабаб бўлган 
ёки бўладиган. Миннатли ошдан миннатсиз 
ёвғон яхиш. Мақол. 

МИННАТСИЗ Миннати йўқ, миннатга 
сабаб бўлмайдиган; беминнат. Бу оила аъзо- 
лари бир умр шодлик кўрмади, ҳатто мин- 
натсиз нон ейиш нималигини билмади. М. 
Ўринхўжаев, Унутилмас кунлар. 

МИННАТЧИ Миннат қилувчи, яхши- 
лигини пеш қилувчи. Бу эса қаҳрамоннинг 
табиатига хос ижобий сифатларга соя таш- 
лайди, уни ўз ҳимматини пеш қилувчи, мин- 
натчи, тамагир шахсга айлантириб қўяди. 
Газетадан. 

МИНОМЁТ [р. мина + метать — «ир- 
ғитмоқ, отмоқ, улоқтирмоқ» фл. дан] 
Мина отадиган қурол. Атакани олти оғиз- 
ли миномётлар ва артдивизион (артилле- 
рия бўлинмаси) бошлаб берди. И. Раҳим, Чин 
муҳаббат. 

МИНОМЁТЧИ Миномётдан ўқ отувчи 
ҳарбий хизматчи, аскар. Миномётчилар ро- 
таси. н ..миномётчилар ва пулемётчилар- 
нинг позицияларини белгилаб бергач, кўприк- 
ка келди. И. Раҳим, Чин муҳаббат. 

МИНОНОСЕЦ \р. мина + носить — 
«олиб, кўтариб бормоқ» фл. дан] Торпеда 
билан қуролланган ҳарбий кема. 

МИНОР(А) [а. — ёруғлик манбаи 

бўлган жой; маёқ; минора] Бирор бинога 
қўшиб ёки алоҳида қурилган, мезана шак- 
лидаги баланд иншоот. Масжид минораси. 
Бухоро миноралари. Минора қуббаси. н Амир- 
нинг дори бор, минори бор, ноғорахонаси бор. 
С. Айний, Дохунда. Мовий осмон билан ўпиш- 
ган миноралар, ҳаворанг гумбазлар.. савлат 
тўкиб туради бу ерда. Н. Улуғжонов, Самар- 
қанд сайқали. 

МИНТАҚА [а. — камар, белбоғ; 

иқлимий ҳудуд; соҳа, доира] 1 геогр. Ер юзи- 
нинг икки қўшни параллел оралиғидаги, 
бир-биридан иқлими билан фарқ қилади- 
ган ҳар бир бўлаги. Иссиқ минтақа. Совуқ 
минтақа. Ўртача минтақа. 

2 Ер юзининг бирор хусусияти билан 
ажралиб турадиган бўлаги, зонаси. Халқаро 
хотин-қизлар куни 8-Мартни.. барча қитъа 


ва минтақалардаги тараққийпарвар инсони- 
ят байрам қилмоқда. Газетадан. 

МИНТАҚАВИЙ Минтақага оид, те- 
гишли. 

МИНУС [лот. minus — кичик, оз, озроқ] 
1 мат. Айириш амалини ёки манфий миқ- 
дорни билдирувчи (—) белги. 

2 мат. Айирув, олув. Беш минус тўрт — 
баравар бирга. 

3 мат. Миқцорнинг манфийлигини, ҳаро- 
ратнинг нолдан пастлигини билдирувчи сўз 
ёки белги. Бугун ҳарорат минус йигирма. 

4 Ўқувчига қўйилган баҳонинг тўлиқ 
эмаслигини, унинг билими шу баҳога етар- 
ли эмаслигини билдирувчи сўз ёки белги. 
Минус уч баҳо қўймоқ. 

МИНУТ [лот. minutus — майда, кичик; 
арзимас, унча эмас] 1 қ. дақиқа. Соат 
тўққиздан ўн беш минут ўтганда, дарё те- 
пасида қоп-қора булутдек самолётлар пайдо 
бўлди. И. Раҳим, Чин муҳаббат. Йўлчи ерга 
қараб, бир минут сукут қилди. Ойбек, Тан- 
ланган асарлар. 

2 мат. Градуснинг олтмишдан бир улу- 
шига тенг ясси бурчак ўлчови бирлиги (ёзув- 
да рақамнинг ўнг томонига, устига қўйила- 
ди, мас., 80°30' — 80 даража, 30 минут). 

МИНУТЛИ айн. дақиқали. Ўн минутли 
иш. Беш минутли танаффус. 

МИНҒАЙМАС Дардини, юрагидагини 
ёрилиб гапирмайдиган; индамас. Моҳира 
ойим қизининг бирорта ишдан норозилигини 
пайқаб: -Минғаймас, писмиқ ўлгур, тағин 
нима жин урди сени? — деб сўраганида, Зай- 
наб қовоқ-дудоғини солиб, бир оғиз ҳам жа- 
воб бермас эди. А. Қодирий, Ўтган кунлар. Сен 
бўлсанг, сени букчайтириб, минғаймас қилиб 
қўйган дардни ҳам айтгинг келмайди. Б. Раҳ- 
монов, Олтин одамлар. 

МИНҒАЙМОҚ Қовоқ -димоғини сол- 
моқ, лаб-лунжини осилтирмоқ; араз қил- 
моқ. Ғуломжоннинг.. бир неча минутгина ав- 
вал томирларида қайнаган йигитлик қони- 
нинг тиниши учун Наргиснинг.. чеккада мин- 
ғайиб кўриниши кифоя қилди. М. Исмоилий, 
Фарғона т. о. 

МИНҒИЛЛАМОҚ қ. минғирламоқ. Ни- 

зомжон унинг юзига қарамай манғиллади: 
-Кечир, Дилдор, бехосдан шундай бўлиб қол- 
ди. С. Аҳмад, Уфқ. Бола йиғласа, қайнана мин- 
ғиллайди, самоварнинг ўти тутаса, қайнота 
дўнғиллайди. С. Аҳмад, Сайланма. 




МИНҒИРЛАМОҚ 1 Димоғда секин ва 
ноаниқ гапирмоқ; пинғилпамоқ. | Бой \ Йўлчи- 
нинг саломига минғирлаб жавоб қайтарди. Ой- 
бек, Танланган асарлар. Куни бўйи минтр- 
лаб қўшиқ айтиб юраман. С. Сиёев, Ёруғлик. 

2 Норози оҳангда нолиб гапирмоқ; но- 
лимоқ. Кўп минтрлама. н -Таъна қилаве- 
риб ҳам ўлдирдингиз, — деди Баратов мин- 
трлаб. С. Зуннунова, Янги директор. 

МИНҒЙР-МИНҒИР тақл. с. 1 Димоғда 
айтилган паст ва ноаниқ товуш ёки гапни 
билдиради. Минтр-минтр ашула. н [Тожи- 
бой:] Ўзиям хотинчалиш одам-да. Гапи оғзи- 
дан тушиб кетади. Минғир-минғир қилади. 
Гоҳо гапини одам ҳам тушуниб бўлмайди. П. 
Турсун, Ўқитувчи. 

2 Норозилик, нолиш ҳақида. Минғир- 
минғирни йиғиштир. Минғир-минғири жон- 
га тегди. 

МИОКАРД [юн. mios — мускул + kardia — 
юрак] анат. Юракнинг ўрта мускул қавати. 

МИОКАРДИТ тиб. Юрак мускуллари — 
миокарднинг яллиғланиши. 

МИОЛОГИЯ [юн. mios — мускул + logos 
— фан, таълимот] Мускуллар системасининг 
тузилиши ҳақидаги таълимот. 

МИР [а. < «амир» с. нинг қисқар- 

ган шакли] 1 Ҳоким, ҳукмдор (пайғамбар 
авлодларининг унвони). Мир Алишер. 

2 Баъзи эркаклар исмининг таркибига 
киради, мас. Миртемир, Мирали, Миртёс. 

МИРЗА [а.+ ф. I< «амирзода» с. 
нинг қисқарган шакли] 1 тар. Ёзув-чизув 
ишларини олиб борган лавозимли киши; 
котиб. Амлокдорнинг мирзаси белига суқилган 
қаламдонини очиб, қаламини қўлига олди. С. 
Айний, Куллар. 

2 кўчма Саводли, ўқимишли одам. 

Мирза йигит Саводли, ўқимишли ёш 

кишиларга ҳурмат билан мурожаат этиш 
шакли. 

3 эск. Юқори табақаларга мансуб киши; 
жаноб. Мен чўриман, сиз мирзасиз, беквачча! 
«Гўрўғли». 

4 Мирза (эркаклар исми). 

МИРЗАБОШИ тар. Ўзбек хонликлари- 

да (асосан Кўқон хонлигида) мирзахона 
бошлиғи. [ Сафар бўзчи:] Шаҳардаги бирорта 
мударрис домлани мирзабоши кўтарсалар, йўқ 
дерми? А. Қодирий, Меҳробдан чаён. 

МИРЗАЛИК Мирза иши, лавозими. 
Мирзалик қилмоқ. н Мирзалик учун хат- 
саводим унча ярамайди. С. Айний, Куллар. 


МИРЗАТЕРАК Теракнинг тик ва текис, 
маданий ҳолда ўстириладиган бир тури. Фа- 
қат мирзатеракнинг учи ботиб кетган қуёш- 
нинг жуда баланддаги сўнгги нурлари билан 
қизариб турибди. А. Мухтор, Опа-сингиллар. 
Кеч куз. Япроқларидан ажралган мирзатерак- 
лар қунушиб, дилдираб турибди. А. Ибодинов, 
«Латофат» дўконидаги қатл. 

МИРЗАХОНА [мирза + хона] тар. Амир 
ва хонларнинг мирзалар ёзув-чизув ишла- 
ри олиб борадиган идораси. 

МИРЗО [й. + ф. I — «амирзода» с. 
нинг қисқарган шакли] 1 Мирзода, амир- 
зода, амир ўғли (Айни маънода ушбу сўз 
тегишли атоқли отдан кейин ёзилади мас.: 
Улуғбек мирзо, Иброҳим мирзо). Аммо, бари 
бир ёш мирзолар катта бўлгач, ўз ота-бобо- 
лари каби хунрез, золим бўладилар. Мирмуҳ- 
син, Меъмор. 

2 кт. айн. мирза 1,2. (Айни маънода ушбу 
сўз тегишли атоқли отдан олдин ёзилади; 
мас., Мирзо Анвар, Мирзо Бедил). Анвар.. нома 
ва аризаларнинг.. баъзиларини биринчи хона- 
да олдига давот, қалам қўйиб, дафтар усти- 
да ўтирган мирзо, муфтиларга ҳавола қилар 
эди. А. Қодирий, Меҳробдан чаён. 

МИРЗОИИ [а.+ ф. jj-^ — мирзалар- 
га хос, оид; мирзалик вазифасини бажариш]: 
мирзойи кавуш эск. Баланд ингичка пошна- 
ли кавуш. Мирзойи сабзи Сабзининг ўрта- 
пишар цилиндрсимон, учи ингичка узун 
хили. Мирзойи этик эск. Баланд ингичка 
пошнали этик. 

МИРИ [а. — амирга хос; давлатга, 

хазинага оид, тегишли] тар. Беш тийинли 
чақа, беш тийин. Бир мири ҳаён, уч мири зиён. 
Мақол. Дунёники мири кам икки. Мақол. н 
Домла уч мири пул ё битта қатлама келти- 
риб қўйганга сира индамайдилар. П. Турсун, 
Ўқитувчи. 

Миридан-сиригача Муфассал равишда, 
майда-чуйдасигача, батафсил. Зиёдиллага бу 
ҳунар ёқиб тушган, уни миридан-сиригача 
эгаллаб олиш учун бутун кучи, зеҳнини ишга 
солган эди. Ҳ. Назир, Ўтлар туташганда. Ми- 
ридан сирини айирмоқ (ёки ажратмоқ) Му- 
фассал равишда, майда-чуйдасигача тек- 
ширмоқ. 

МИРИЛИК Мири қийматига эга бўлган, 
мирига арзийдиган, миридан иборат. Бир 
қулоғига уч мирилик танга қистириб олган 
самоварчи йигит қўш чойнаклаб чой таший- 
ди. С. Аҳмад, Ҳукм. Бир мирилик носни баҳо- 

на қилиб бозорга тушиб, бутун бир кунини 
беҳуда ўтказадиганлар кўп. Ш. Ризо, Қор 
ёғди, излар босилди. 

МИРИШКОР [а. + ф. — ов бош- 

лиғи, овни бошқарувчи] 1 Ўз ишининг таж- 
рибали, моҳир устаси; тажрибакор, омил- 
кор. Миришкор сувчи. Миришкор боғбон. Ми- 
ришкор деҳқон. н Султон бўзчи.. ўз ҳунари- 
нинг миришкори ҳисобланар.. эди. А. Мухтор, 
Опа-сингиллар. 

2 с. т. Саранжом-саришта. Миришкор хо- 
тин. 

МИРИҚМОҚ Ниҳоят даражада қонмоқ, 
қониқмоқ, тўймоқ. Чойга мириқмоқ. Ҳикоя- 
ни мириқиб эшитмоқ. Мириқиб ухламоқ. н 
Парвариши етган ғўзалар она сутига мириқ- 
қан боладек гуркураб ўсарди. Ш. Ғуломов, 
Ташаббус. Тоза ҳаводан мириқиб симирмоқ 
баҳонасида Расулжон тезроқ ҳовлига чиқа 
қолди. Ж. Абдуллахонов, Хонадон. 

МИРОБ [а. + ф. i_T j__o ~ суғориш ва сув 
таъминоти бўйича нозир] 1 Сув тақсимоти 
ва суғориш тармоқларини назорат қилувчи 
шахс. Отанг мироб бўлгунча, даланг қулоқ- 
нинг бошида бўлсин, деганлар. С. Нуров, Май- 
саларни аёз урмайди. 

2 с.т. Суғориш ишларини бажарувчи 
шахс; сувчи. Ана, миришкор мироб, суғорар 
ғўзасини.. Ю. Ҳамдам. Эгатлар аралаб мироб- 
ми, кимдир Якка оёқ йўлдан қайтади ёлғиз. 
Ғайратий. 

МИРОББОШИ тар. Миробларга бош- 
чилик қилган мансабдор. Тошганингда асло 
бўлмас ёнашиб, Ночор om чопишар мироббо- 
шилар. Миртемир. 

МИРОБЛИК Мироб иши, касби. Тўхта- 
бой ака эсини танибдики, шу ерларда мироб- 
лик қилади. Б. Маҳмудов, Олтин юлдузлилар. 

МИРОХУР, мирохўр [а.+ ф. jjbJj^-o — 
бош отбоқар; отхона бошлиғи] 1 тар. Ўрта 
Осиё хонликларида сарой отхоналарига 
бошчилик қилган мансабдор. Мен мирохур- 
дан ўн беш сўм олиб, мана шу остимдаги эшак- 
ни сизга бериб кетаман. М. Муҳаммаджонов, 
Турмуш уринишлари. 

2 эск. айн. отбоқар. 

МИРРИХ [а. - Марс сайёраси; 

қадимги мунажжимлар уни уруш ва хунрез- 
ликлар сабабчиси деб ҳисоблаганлар] (М — 
катта) эск. кт. айн. Марс. 

МИРШАБ [а. j^-o — бошлиқ; ҳукмдор + 
ф. — кеча, тун: тунги қоровул бошлиғи] 


1 тар. Ўрта Осиё хонликларида тунги шаҳар 
соқчиси ва уларнинг бошлиғи. -Бизни ким- 
нинг ҳукми билан ўлдирмоқчи бўлаётирсиз? 
— деди.. хатирчилик банди, миршаб одамига. 
С. Айний, Қуллар. Миршаблар томонидан 
қўрбоши маҳкамасига сўроққа олиб кетилган 
қутидор қайтиб йўлакка кириши билан.. 
Офтоб ойим ила Кумушга.. жон кирган каби 
бўлди. А. Қодирий, Ўтган кунлар. 

2 с. т. Милиционер. 

МИРШАБХОҒ1А Миршаб маҳкамаси ва 
қамоқхонаси. Икки миршаб Уста кулол би- 
лан Ҳамроқулни.. бутхонанинг нариги томо- 
нидаги миршабхонага томон олиб кетди. А. 
Қаҳҳор, Томошабоғ. 

МИРҚУРУҚ с. т. ҳазл. Ёнида ҳеч пули 
бўлмайдиган киши ҳақида. [Рўзипаранг:] 
Ўзингиз тушунган одам-у, доим мирқуруқсиз, 
қачонгача сизни кечириб юрамиз, хўжайин. А. 
Муҳиддин, Кечирасиз. 

МИРҒАЗАБ [а. j__o — бошлиқ, ҳукмдор 
+ . .— қаҳр, нафрат; норозилик: жал- 
лод] тар. Маҳбус ва бандиларни жазолай- 
диган, калтаклаб, тергов қиладиган зиндон 
назоратчиси. Мирғазаблар кунда келиб, улар- 
нинг [бандиларнинг] ҳар бирини ўлгудай уриб, 
сўроқ қилардилар. С. Айний, Дохунда. 

МИС [ф. — мис] Менделеев даврий 

системасининг I гуруҳига мансуб кимёвий 
элемент; юмшоқ (қайишқоқ ва чўкичланув- 
чан) қизғиш рангли металл. Соф мис. Қизил 
мис. Сариқ мис. Мис қотишмалари. н Мис, 
вольфрам, қўрғошин, рух, олтин ва бошқа 
рангли маъданлар етказиб бериш кўлами анча 
кенгайди. «Фан ва турмуш». Қамбар ихчам, 
ярқироқ мис чилимни олиб кетди. Ойбек, Тан- 
ланган асарлар. 

Миси чиқди Нопок, қалб иши фош 
бўлди, сири очилди. Мазмунан, ишларнинг 
миси чиқиб, ўзлари билан ўзлари овора бўлиб 
қолган бўлсалар керак.. Қинғир иш қирқ йил- 
дан кейин ҳам очилади. «Муштум». 

МИСВОК [а. dlj,,.o — тиштозалагич] эск. 
Арча ва ш. к. хушбўй дарахт ёғочидан тараш- 
лаб, мокисимон шаклда ясалган тиш тоза- 
лагич. ..салла устига қадалган мисвок ва хур- 
мо данагидан ясалган.. тасбеҳ бу чолнинг 
сўфилардан бири эканлигини кўрсатади. С. Ай- 
ний, Қуллар. Сўфи мисвогини қинидан чиқа- 
риб, яна секингина солиб қўйди. Чўлпон, Кеча 
ва кундуз. 

МИСКАР [ф. — мис билан ишлов- 

чи] Мис ва унинг металлар билан қотиш- 

масидан қуроллар, уй-рўзғор буюмлари 
ясаш ва уларни тузатиш иши билан шуғул- 
ланувчи ҳунарманд. Гулнор.. мискарлар то- 
монидан самовар тахлитида ясалган қумғон- 
дан чой қуяр эди. Ойбек, Танланган асарлар. 

МИСКАРЛИК 1 Мискар иши, касби. 
Мискарликни ўрганмоқ. Мискарлик қилмоқ. 

2 тар. Мискарлар растаси. Мискарлик- 
да, ўнг томондаги пачақ дўкон олдига ёииб 
қўйилган мис баркаш.. Мирмуҳсин, Ал 
Маҳций. 

МИСКИН | а. ^ .„ /, — бечора; бахтсиз] 
1 Фақирликдан оғир аҳволга тушиб қолган, 
аҳволи танг, бечораҳол одам. [Буғроҳожи:] 
Ҳадемай элга қаҳатчилик бўлғай.. фақир ва 
мискинлар ит, эшак гўштини егайлар. М. 
Осим, Ўтрор. 

2 Мунгли, тушкун, ҳазин. -Отанг боё- 
қиш чарчаб, бўлганича бўлди, — деди она мис- 
кин товуш билан. П. Турсун, Ўқитувчи. Ота, 
ўғил диллари мискин, Унсиз суҳбат қуришар 
эди. Сафо Очил. 

3 Мақом услуби ва шаклларида яратил- 
ган туркумли куй ва ашула йўллари. 

МИСКИНЛИК Мискин аҳвол, тушкун 
ҳолат. Бу ундаги мискинлик ўрнида уйғонган 
инсоний ғурур нишонаси эди. П. Турсун, Ўқи- 
тувчи. 

МИСЛ [а. Ji_> — ўхшаш; худди, каби] 
Мисол, тимсол, ўхшаш. Мисли йўқ оламшу- 
мул воқеа. Мисли топилмайдиган кииш. н 
Тошкент тарихида мисли кўрилмаган Азиз- 
бек каби ваҳшийни фақат шу Мусулмонқул 
қўлидан олди. А. Қодирий, Ўтган кунлар. 

МИСЛИ [а. + ф. — «мисл» с. изофа 
ҳолатда] Каби, сингари, бамисоли. Ҳалбини 
бир оғир ғам ўртарди мисли оташ. Ҳ. Олим- 
жон. 

МИСЛСИЗ Мисли, ўхшаши йўқ; беқи- 
ёс. Мислсиз қаҳрамонлик. н Буҳаёт оқими- 
да мислсиз гирдоблар учрайди. А. Қаҳҳор, Са- 
роб. Фашистларнинг бева-бечораларга бера- 
ётган мислсиз азобларини кўрганда, Ўрин- 
бойнинг тутуни осмонга чиқади. Т. Рустамов, 
Мангу жасорат. 

МИСОЛ [а. Jli_> — намуна; ўхшашлик; 
андоза] 1 Тушунтириш учун ёки далил, ис- 
бот ва ш. к. тариқасида бир турли нарса, 
ҳодиса ва ш. к. дан олинган айрим намуна; 
ўрнак. Мисол келтирмоқ. Мисолга олмоқ. 
Мисол учун гапирмоқ. н [Ҳакимбойвачча] 
Ёмонларнинг кўпайгани ҳақида шикоят қил- 


ди. Мисол учун Йўлчини олди. Ойбек, Тан- 
ланган асарлар. Шайбонийхон мирзоларнинг 
инсофни, имонни унутганлари, эл-улусни вай- 
рон қилганларига яна бир талай мисоллар кел- 
тирди. П. Қодиров, Юддузли тунлар. 

2 Ечиш, машқ қилиш учун бериладиган 
математик ифода. Мисол ишламоқ. Ечилиши 
осон мисол. 

3 кам қўлл. айн. мисоли. Оқ пахтамиз та- 
ронаси ёйилсин тонг мисолИ. Тўла. Кунларим 
ҳам энди тийиқсиз Оқар кўзим ёшлари мисол. 
Ш. Раҳмон. 

МИСОЛИ [а. + ф. Jli» — «мисол» с. изо- 
фа ҳолатда] кўм. Худди, гўё, каби, сингари. 
-Ҳалиги гапимни сир деб бил! — давом этди 
чол. — Пахта бозори мисоли қайнаб тошган 
бир дарё. Ойбек, Танланган асарлар. Мунча- 
лар шунчалик кўркам шохингни Куёшга кўтар- 
май, пастга эгибсан? Соябон мисоли ерга 
тегибсан. Шуҳрат. 

МИСРА [а. — бир қатор шеър, 

байтнинг бир сатри] Шеърий асарнинг, байт- 
нинг бир сатри, бир қатори. Шодлигим эзгу- 
лик этади инъом. Маржондай сочилар мисра- 
лару байт. Г. Жўраева. Зокиржон ўзи кўчирган 
мисрани қайта-қайта ўқиди. «Шарқ юлдузи». 

МИСРАНГ [ф. Jr> jLrJ _> — мис тусли, мис 
кўринишли] Қаттиқ нарсаларни кўчириш, 
бузиш, тешиш ва ш. к. учун ишлатиладиган, 
бир ёки иккала томони учли темир асбоб; 
лом. Бир неча дақиқадан сўнг девор тешилиб, 
бири қўлида теша, иккинчиси мисранг ушла- 
ган икки устанинг калласи кўринди. М. Осим, 
Карвон йўлларида. 

МИССИОНЕР \фр. missionnaire < лот. 
mission — жўнатиш, топшириқ] Черков то- 
монидан, одатда, ҳукумат ёрдамида бошқа 
диндаги кишиларни ташвиқот қилиб, хрис- 
тиан динига киритиш учун қарам ва мус- 
тамлака мамлакатларга юборилган тарғи- 
ботчи. Америка қитъаси янги очилган вақт- 
ларда миссионерлар ундаги занжиларни хрис- 
тиан динига киргизиш учун турли йўлларни 
тутганлар. А. Қаҳҳор, Сароб. 

МИССИЯ [лот. mission — жўнатиш, топ- 
шириқ < mittere — жўнатмоқ, юбормоқ] 1 
Юксак бурч, масъулиятли вазифа. Армия- 
мизнинг буюк қудрати, инсонпарварлик мис- 
сияси айниқса Биринчи жаҳон уруши даври- 
да янада яққол намоён бўлди. Газетадан. 

2 Муайян топшириқ билан бошқа мам- 
лакатга юборилган вакиллар. Савдо миссия- 
си. Ҳарбий миссия. 




3 Бир давлатнинг бошқа давлатдаги (эл- 
чихонадан фарқли равишда) ёки халқаро 
ташкилотлардаги вакили бошчилигидаги 
доимий дипломатик ваколатхона. Савдо 
миссияси. 

МИСТЕР [ингл. mister — жаноб] Англия 
ва Америкада эркакларга нисбатан, одатда, 
исм ёки фамилия олдига қўшиб, «жаноб» 
маъносида кўлланадиган сўз. [Уолд Питте] 
Номи ёнига «мистер» сўзини қўшиб айтишни 
қаттиқ талаб қиларди. Мирмуҳсин, Жаноб 
Питте. -Мистер Джон, бу бахтсиз ҳодисами, 
деб сўраяптилар, — деди Олчинбек бойвачча- 
га қараб. К. Яшин, Ҳамза. 

МИСТИК 1 Мистицизм тарафдори. Ўр- 
та аср мистиклари. 

2 Ғайритабиий нарсаларга, мўъжизалар- 
га ишонувчи. 

МИСТИК Мистикага, мистицизмга 
оид, мистакадан, тасаввуфдан иборат бўл- 
ган, мистицизм руҳидаги. Мистик тушун- 
ча. Мистик асар. 

МИСТИКА [юн. mystikos — яширин, сир- 
ли] Ғайритабиий оламга, илоҳлар ва ило- 
ҳий кучларга, инсоннинг илоҳият олами 
билан алоқа қила олишига ишонишдан 
иборат диний эътиқод. Ўрта аср мистикаси. 
н ..тасаввуфда Жомийни қизиқтирган нар- 
са.. мистика, таркидунёчилик эмас эди. Ш. 
Шомуҳамедов, Сўнмас юлдуз. 

МИСТИЦИЗМ [фр. misticisme < юн. 
mystikos — яширин, сирли] Мистикага, та- 
саввуфга асосланган идеалистик диний 
дунёқараш; мистикага мойиллик. Мисти- 
цизм руҳидаги асар. 

МИСҚОЛ [fl. JLalj. - 4 ,35—4,86 грамм 
оралиғидаги оғирлик ўлчов бирлиги] 1 эск. 
Қадимги оғирлик ўлчов бирлиги: тахминан 
4,24 граммга тенг. Полвон битта тухум, 
иккита хурмо, ярим мисқол седана, беш дона 
бўтакўз.. топиб, бир пиёла сув билан идиш- 
да қайнатишга буюрди. А. Қаҳҳор, Кўр 
кўзнинг очилиши. 

2 кўчма Озгина, жуда оз, жиндак. Ўзга- 
нинг ҳимматини дарё, ўзингникини мисқол 
бил. Мақол. н Назарбой Оқбўз отини ми- 
ниб, танглайига мисқол носни ташлаб жўна- 
ди. «Ойсулув». 

МИСҚОЛИ: мисқоли дока Юқори си- 
фатли нафис дока; шундай докадан тайёр- 
ланган. Муфти Бухорога келгач, катта мис- 
қоли саллаўраб.. юрарди. А. Ҳакимов, Илон 


изидан. Ариқ соҳилидаги жийда соясида эса 
мисқоли яктак кийган оппоқ соқолли чол кет- 
мон дастасига суяниб, букчайиб турибди. Ў. 
Ҳошимов, Қалбингга қулоқ сол. 

МИСҚОЛЛАБ 1 Бир мисқолдан, мис- 
қол билан. Мисқоллаб тортмоқ. 

2 Жуда оз миқдор билан, оз-оздан. Биз- 
лар мисқоллаб обрў топамиз, улуғларимиз 
ботмонлаб бу обрўни тўкадилар. Мирмуҳсин, 
Меъмор. Ҳар мисра шеъри қиларкан нафис, 
Мисқоллаб йиғгандай гуллардан гулоб. О. 
Қўчқорбеков. 

МИТА 1 бот. Ғалла экинларининг дони- 
ни қорайтириб юборадиган касаллик; кул. 

2 зоол. Донга тушадиган зараркунанда 
қурт; сақланаётган ғалла донлари, ёрма, 
қоқи ва б. ни зарарлайдиган ҳар хил ҳаша- 
рот ва каналарнинг умумий номи. Омбор 
митаси. Митанинг ёмони тегирмондан бу- 
тун чиқади. Мақол. 

МИТИНГ [ ингл. meeting — йиғин, маж- 
лис, йиғилиш] Бирор муҳим воқеага, кў- 
пинча сиёсий масалаларни муҳокама этиш- 
га бағишлаб ўтказиладиган оммавий йиғин. 
Тинчлик тарафдорларининг митинги. н Уруш 
ҳақидаги хабар радиодан эиштилиши била- 
ноқ университетнинг мажлислар залида ми- 
тинг бўлди. Назармат, Жўрлар баланд сай- 
райди. 

МИТИНГБОЗЛИК салб. Бўлар-бўлмасга 
митинг ўтказавериш, иш ўрнига митинг- 
ларга берилиб кетиш. Шовқин-сурон кўтар- 
май ва жар солмай, митингбозлик қилмай, 
ташкилотчилик ишларини кучайтириб юбо- 
риишнгиз керак. Газетадан. 

МИТРОПОЛИТ [юн. metropolites — мет- 
рополия фуқароси; метрополия епископи] 
Православ христиан черковида епископлар- 
нинг олий унвони ва шу унвонга эга бўлган 
руҳоний. 

МИТТИ Жуда кичкина; жимит. Орамиз- 
да ётган эмиш чақалоқ, Митти оёқчаси ой 
каби оппоқ. X. Даврон. Келин шундай митти 
чучвара тугадики, унинг тўрттаси битта 
қошиққа сиғади. «Муштум». 

МИФ [юн. mythos — сўз; афсона, риво- 
ят] Қадимги кишиларнинг борлиқ олам 
ҳақидаги ибтидоий тасаввурлари мажмуи 
бўлиб, коинотнинг яратилиши, инсон, 
ўсимликлар ва ҳайвонот дунёсининг вужуд- 
га келиши, самовий жисмларнинг пайдо 
бўлиши, табиий ҳодисаларнинг сабаблари 




ва моҳияти, афсонавий қаҳрамонлар, маъ- 
будалар ва илоҳлар тўғрисидаги эътиқодий 
қарашларни ўз ичига олади. Юнон мифлари. 
н Халқ эпосининг илк илдизи бўлган миф- 
лар ҳақида археологик топилмалар анчагина 
маълумотлар беради. «ЎТА». 

МИФИК Мифга оид, мифдан иборат 
бўлган, мифга асосланган. Мифик тушунча 
ва тасаввурлар. н Маросим ва ритуаллар- 
да шомон Кўкдаги ва Ер остидаги мифик 
ҳомийлар мададига таянган. «ЎТА». 

МИФОЛОГИК Мифологияга оид. Ми- 
фологик ишлар. н Фикримизча, уч йўл мо- 
тиви қадимги туркларнинг мифологик та- 
саввурларига бориб тақалади. «ЎТА». 

МИФОЛОГИЯ [юн. mythos — афсона, 
ривоят + logos — фан, таълимот] 1 Мифлар 
ҳақидаги фан. Уни мукаммал билиш учун 
қадим мифологиядан астрологиягача, ўрта 
аср каллиграфиясидан «илмҳои сегона» деб 
ном олган Шарқ поэтикасигача бўлган фан- 
лардан хабардор бўлиш керак. «ЎТА». 

2 Бирор халқнинг мифлари, афсонала- 
ри мажмуи. Юнон мифологияси. Шарқ ми- 
фологияси. н Эртаклар мифлар билан ало- 
қада бўлиб, уларнинг жуда кўп мотивлари 
мифологияга бориб тақалади. «ЎТА». 

МИХ [ф. — мих; қозиқ] Икки нар- 

сани бир-бирига маҳкамлаш, бириктириш 
учун қоқиладиган, бир томони учли, ик- 
кинчи томони қалпоқпи металл ёки ёғоч 
буюм. Арава михи. Мих қоқмоқ. Мих урмоқ. 
Михни суғуриб олмоқ. н Маҳкам ака дера- 
зага қоқаётган мих Бувниса холанинг қал- 
бига қадалаётгандай бўларди. Р. Файзий, Сен 
етим эмассан. 

Ишлар мих с. т. Жуда яхши, жойида, 
михдай. Ҳамма чапак чалди, демак, ишларим 
мих экан-да. «Муштум». 

МИХДАЙ, =дек 1 Михкаби. Паловмеъ- 
дага михдек қадалади. Ойбек, Танланган 
асарлар. 

2 кўчма с. т. Жуда яхши, жойида. Аввал- 
ги ишим михдек эди. С. Аҳмад, Тоғларда. 

МИХЛАМОҚ 1 Икки нарсани бир-би- 
рига мих билан маҳкамламоқ, бириктир- 
моқ. Улар тўғонларни тахта ва қозиқларни 
йўниб, михлаб, сим ўраб маҳкамлашар экан, 
уларга оталар бетиним «ҳа-ҳа»лаб кўмак- 
лашмоқдалар. Ҳ. Назир, Сўнмас чақмоқлар. 

2 кўчма с. т. Кишини гап ёки бошқа йўл 
билан ерида қотирмоқ, мулзам қилмоқ. 


Қўлимдан келса, мен ҳозир Ашурни бир сўз 
билан михлар эдим-у, Ғуломовнинг мушкули- 
ни осон қилар эдим. П. Қодиров, Қадрим. 
Сенинг бир кунлик иситманг мени ўринга 
михлайди. Шуҳрат, Шинелли йиллар. 

МИХЛАНМОҚ 1 Михламоқ фл. ўзл. ва 
мажҳ. н. Михланган қопқоқ. н Отабек эсини 
бошига йиғиб, михланган еридан қўзғалган- 
да.. кишилар уйларига қайта бошлаган эди. 
А. Қодирий, Ўтган кунлар. От, тўрт оёғи 
ерга михлангандай, қимир этмасди. Ойбек, 
Танланган асарлар. 

2 кўчма Бутун диққат-эътибори билан 
қараб қолмоқ, бутунлай берилиб қотмоқ. 
Штабдагиларнинг кўзлари кўк ва қизил чи- 
зиқлар билан бўялган харитага михланиб қол- 
ди. И. Раҳим, Чин муҳаббат. Халойиқ кўзи 
билангина эмас, бутун фикру зикри билан ҳам 
мингбоишга михланган эди. М. Исмоилий, 
Фарғона т. о. 

МИХХАТ [мих + хат] тлш. Қадимги Олд 
Осиёда қўлланган, мих ёки поначаларга 
ўхшаш белги (ҳарф)лари лой тахтачаларга 
ўйиб ёзилган идеографик ёзув тури. 

МИХЧЎП 1 Этикдўзликда ишлатилади- 
ган махсус ёгоч михча. Бир куни чол қолипга 
тортилган кавушнинг тагига михчўп қоқар- 
кан, ўзидан-ўзи қизиқ бир байт ўқиди. М. 
Осим, Тилсиз гувоҳ. 

2 бот. Узун баргли зубтурум. 

МИШИҚ Бурундан оқадиган шилим- 
шиқ суюқлик. Эрмакчиларнинг кутгани ҳам 
фақат унинг [қовоқ девонанинг] ёши миши- 
ғига, мишиғи тупугига қўшилиб йиғлаши эди. 
А. Қодирий, Ўтган кунлар. 

Мишиғи оққан кест. Ҳали турмуш таж- 
рибасига эга бўлмаган: ёш, гўдак, ғўр. 

МИШИҚИ 1 Бурнидан мишиги оқиб 
турадиган. Миишқи бола. 

2 айн. мишиғи оққан қ. мишиқ. Бир то- 
мони, қиз боланинг олдида ўзидан кичик бир 
мишиқидан тарсаки ейиши алам қилди. М. 
Хайруллаев, Журъат. 

МИШ-МИШ Эл оғзига тушган, тўғри- 
нотўғрилиги номаълум хабар, гап-сўз. Миш- 
миш тарқатмоқ. Миш-миишарга ишонмоқ. н 
Эрталаб яна турли гаплар эшитила бошла- 
ди.. Мадамин воқеасидан ҳам ваҳималироқ 
миш-мишлар тоғлар, довонларни бир кечада 
ошиб келиб, қишлоқнинг тор кўчаларига кир- 
ган экан. П. Турсун, Ўқитувчи. Ҳишлоқдан 
анча нарида, дашт этагида жойлашган бу 







тепалик ҳақида ваҳимали миш-мишлар тар- 
қалган эди. «Ёшлик». 

МИШМИШЧИ Миш -миш гапларни 
тарқатувчи, тарқатишни яхши кўрувчи. Мен 
гап-сўздан қўрқмайман-у, эл оғзида сақич 
бўлиш, мишмишчиларни ўчакиштириш ҳам 
ҳавас эмас. А. Мухтор, Бўронларда бордек 
ҳаловат. 

МИЯ 1 Одам ва баъзи ҳайвонлар нерв 
системасининг марказий бўлими; одамда — 
тафаккур аъзоси. Бош мия. Орқа мия. Мия 
қобиғи. Мия касалликлари. н Айтишлари- 
га қараганда, миям чайқалган эмиш. «Гул- 
даста». Унинг [Жапақнинг] миясида гўё ҳеч 
қандай ўй, фикр йўқ эди. А. Мухтор, Қора- 
қалпоқ қиссаси. 

2 Одам ва умуртқали ҳайвонлар суяги 
бўшлиқларини тўлдириб турувчи тўқима 
(кўмик). 

3 кўчма Ақл, онг. Мияси бор киши. Мия- 
си бутун одам. н [Зуннунхўжа:] Миянг бор- 
ми ўзи, Сидиқжон колхозга киргани билан ер 
колхозга ўтиб кетмайди, ўртада бўлади! А. 
Қаҳҳор, Қўшчинор чироқлари. 

4 с. т. Бошнинг қоқтепаси; бош, калла. 
Миясига муштламоқ. н Тўравой душман- 
нинг бирининг кўксига найза санчиб, иккин- 
чисининг миясига қўндоқ билан урди. Н. Са- 
фаров, Оловли излар. 

Мияси шишмоқ Нима қилишини бил- 
май қолмоқ, боши қотмоқ. Мана шунингдек 
масалалар билан Ўзбек ойимнинг мияси ишш- 
ган эди. А. Қодирий, Ўтган кунлар. Халқнинг 
мияси ишшди, кўзи тинди. А. Қодирий, Ки- 
чик асарлар. Мияси ғовламоқ айн. мияси 
шишмоқ. Шермат аканинг ғазаби қайнаб 
кетди. Мияси ғовлаб, юзига совуқ тер қу- 
йилди. М. Хайруллаев, Тилла маржон. Мия- 
сида ёнғоқ (ёки данак) чақмоқ айн. бошида 
ёнғоқ чақмоқ. қ. бош. ..эрим миямда данак 
чақса ҳам, уйда ўтирганим бир давлат эди. 
А. Қаҳҳор, Мастон. Миясини емоқ Тўғри 
фикрлай олмайдиган бўлмоқ. Миясини еган 
чол! ..ўғлингнинг кимлигини билганингда, вал- 
дирамас эдинг! Мирмуҳсин, Меъмор. Ҳариб, 
миянгизни еб қопсиз, кўздан ҳам қопсиз! М. 
Исмоилий, Фарғона т.о. Миясини қотир- 
моқ айн. бошини қотирмоқ қ. бош. ..бу ҳол 
яна унинг миясини қотирди. А. Қодирий, 
Ўтган кунлар. Миясини қоқиб, қўлига бер- 
моқ Ҳаддан ортиқ гап-сўз билан жонига 
тегмоқ. Тошкентдан яп-янги машина олиб 


келиши ҳақида мақтанавериб, миямизни 
қоқиб, қўлимизга берди. И. Раҳим, Зангори 
кема капитани. Айтиб улгургунча, ая мия- 
сини қоқиб, қўлига берарди. Ў. Умарбеков, 
Ёз ёмғири. 

МИЯЛИ Ақпи бор, ақли ўткир, ақлли. 
Мияли киши. н Ҳозирги директоримиз бўла- 
диган бола — мияли, эсли-ҳушли. С. Аҳмад, 
Сайланма. 

МИЯСИЗ Ақли йўқ, ақлсиз, беақл. Мия- 
сиз одам. 

МИҚ: миқ этмаслик Ҳеч гапирмаслик, 
бутунлай индамаслик, овоз чиқармаслик. 
Икки тарафдаги болалар ҳам миқ этмай, 
ҳатто нафас олмай, унинг ҳаракатини ку- 
затишар эди. М. Ҳазратқулов, Журъат. Тил- 
лабой тепса-тебранмас бир одам бўлиб.. би- 
ров гап сўрамаса, ўзи миқ этмас эди. П. Тур- 
сун, Ўқитувчи. 

МИҚЦОР [а. jITsj, — катта-кичик, оз- 
кўплик; катталик] 1 Ўлчаш, санаш мумкин 
бўлган нарсаларнинг оз-кўплиги, сони, 
чамаси. Иссиқлик миқдори. Сув бир миқдор- 
да оқиб турибди. Етарли миқдорда озиқ-ов- 
қат билан таъминламоқ. Кўп миқдордаги сув. 
н Ота-онамдан қолган кўрпа-ёстиқлардан 
ўзим учун ва укаларим учун керакли миқдор- 
да олдим. С. Айний, Эсдаликлар. Яккам-дук- 
кам туб конлардан олинаётган олтин миқ- 
дори жуда кам. С. Кароматов, Олтин қум. 

2 мат. Кесма узунлиги, сирт юзи, жисм 
ҳажми ва массаси каби тушунчаларнинг 
умумлашма номи; катталик. 

3 флс. Объектнинг ташқи кўрсаткичлари 
(катталиги, сони, ҳажми), ҳодисаларнинг 
ривожланиши ва ш.к. ни ифодаловчи ту- 
шунча. Миқдор ва сифат. Миқдор ўзгариш- 
ларининг сифат ўзгаришларига ўтиши. 

МИҚДОРИЙ Миқцорга оид, миқцор 
билан боғлиқ бўлган. Миқдорий фарқ. Миқ- 
дорий ўзгаришлар. 

Миқдорий анализ ким. Модцанинг тар- 
кибий қисмлари миқцорини белгилаш учун 
қилинадиган анализ. 

МИҚЁС [а. — ўлчов, мезон; ўлча- 

гич] Кўлам, масштаб. Иш миқёси. Жаҳон 
миқёсида аҳамиятга эга бўлган масала. Кенг 
миқёсда текшириш олиб бормоқ. н Агар бу 
мисолни республика миқёсида оладиган 
бўлсак, янада қувончли натижаларни кўра- 
миз. Газетадан. 




МИҚНОТИС [а. < юн. magnetis 

— магнит] эск. кт. айн магнит. 

МИҚРОЗ [а. _Д_о — қайчи] эск. Шам 
сўхтасини кесадиган кичкина қайчи. Ота- 
бек миқроз билан шам сўхтасини кесиб ту- 
затди. А. Қодирий, Ўтган кунлар. 

МИҚТИ Сергўшт, аммо пишиқ. Миқти 
йигит. н Ҳусайн Бойқаро белидан юқориси 
кенгайиб борган қабариқ кўкракли, миқти 
гавдали эди. Ойбек, Навоий. 

МИҚТИЛАМОҚ Уриб, босиб тиғизла- 
моқ, тиқиб жойламоқ. Жуда кўп хазон супу- 
риб, қанорларга миқтилаб жойладик. Ойбек, 
Танланган асарлар. 

МИҚҚИ с. т. Миқти, пишиқ. Тўсатдан 
у ёнидаги миққи йигитнинг ёқасидан олди. 
Газетадан. 

МИҚҚИИ Лочинсимонлар оиласига 
мансуб йиртқич қуш. 

МОБАЙНИДА (а. j-ljLo — ора, оралиқ- 
даги нима? ўрталик) кўм. Вақт муносаба- 
тини билдиради; давомида, оралиғида, ора- 
сида. Ўтган вақт мобайнида. н Бир неча 
ой мобайнида қиз ўзи хоҳлабми ё Сидиқжон 
«асти қўймагани» учунми, боққа яна бир неча 
марта тушиб чиқди. А. Қаҳҳор, Қўшчинор 
чироқпари. Йил мобайнида Умид Шукур Ка- 
римович топшириғи билан уч бор Фарғона- 
даги «Зарбдор» колхозида бўлди. Мирмуҳсин, 
Умид. 

МОБИЛИЗАЦИЯ [фр. mobilisation < 
лот. mobilis — ҳаракатчан, қўзғалувчан] 1 
Уруш эьлон қилиниши муносабати билан 
захирадаги ҳарбийларни ёки уларнинг бир 
қисмини ҳақиқий хизматга чақириш; са- 
фарбарлик. Мобилизация эълон қилмоқ. 

2 Қуролли кучларни ва халқ хўжалиги- 
нинг барча тармоқларини тинч ҳолатдаги- 
дан уруш давридаги даража ва ҳолатга кел- 
тириш; сафарбарлик. Умумий мобилизация. 

3 кўчма Муҳим топшириқни бажариш 
учун аҳолини, саноатни сафарбар қилиш. 
Йиғим-терим ишига мобилизация қилмоқ. 

МОВ: мов бўлмоқ Куйикмок (мушук 
ҳақида). Ҳамма ёқ жимжит. Аллақаерда мов 
бўлган мушуклар вағиллаб, бутун қишлоқни 
бошига кўтармоқда. А. Қаҳҳор, Қўшчинор 
чироқлари. 

МОВИИ [а. ^ jL> — сувга ўхшаш, кўк 
ранг, ҳаворанг] поэт. Тиниқкўк, ҳаворанг. 
Мовий осмон. Мовий денгиз. Мовий кўл. Мо- 
вий кўзлар. н Текис ва қўнғир дашт усти- 


да мовий гумбаз — осмон гумбази ҳам улкан 
бир сардобага ўхшарди. Мирмуҳсин, Меъ- 
мор. 

МОВЛИЯТ [ Cl . I i i 11 — қўллаб-қувват- 

ловчи, дўстона (иш, муносабат)] с. т. 1 Тўй, 
маърака ва б. маросимларнинг умумий номи. 
[Гулнора:] Ойим Ҳафиза холаникига кетган- 
лари учун қўзғалолмадим. -Нега, бирор мов- 
лияти бор эканми? Ҳ. Нуъмон, Фасллар. 
Борадиган жойи, мовлиятига қараб, ҳар за- 
монда билинар-билинмас сурма, упа-элик су- 
рарди. Р. Файзий, Ҳазрати инсон. 

2 Маврид, пайт, вақт. 

МОВУТ Ўнг томони силлиқ, жун ёки 
ярми жун мато; сукно. Бир пальтолик мо- 
вут. Мовут шим. н У[Хўжабеков] яшил мовут 
ёпилган, оғир оқ мармар сиёҳдон қўйилган 
ҳашаматли стол орқасида улуғвор бир вази- 
ятда ўтирарди. С. Анорбоев, Оқсой. 

МОДА [ф. ajLo — урғочи ҳайвон, урғочи 
қуш, макиён] Товуқ ва беданадан бошқа 
қушларнинг урғочиси. Модасига тегишгани 
учун томдаги каптар ҳам буқоғини чиқариб, 
рақибининг теварагида яғрин кера бошлади. 
А. Қодирий, Ўтган кунлар. 

МОДА [фр. mode < лот. modus — меъ- 
ёр, усул, қоида, кўрсатма] 1 Турмуш ёки 
маданиятда кийим-кечак, рўзғор буюмла- 
рига нисбатан муайян дид ёки қизиқиш- 
нинг маълум вақтгача устувор бўлиши. 

2 Тор маънода: ана шу дид ва қизиқиш- 
ларга мос келадиган кийим шакли ва на- 
муналари. Ҳозир бу мода эмас. Мода бўлмоқ. 
Модадан чиқмоқ. Мода бўйича кийинмоқ. 
Модага қараб соч қўймоқ. 

МОДАЛ тлш. Модаллик ифодаловчи. 
Модал сўзлар. 

МОДАЛЛИК [фр. modalite < лот. modus 
— усул; майл] тлш. Фикрнинг, гап мазму- 
нининг воқеликка бўлган муносабатини 
кўрсатувчи грамматик категория. 

МОДДА I [а. г>Л_о — нарса, жисм, мате- 
рия] Тинч ҳолатда массага эга бўлган зар- 
ралар мажмуи; жисмларни ташкил қилган 
нарса. Органик модда. Портловчи моддалар. 
Заҳарли моддалар. н Она сутида оқсиллар, 
ёғлар, фосфор каби тўйимли моддалар етарли 
бўлади. «Саодат». 

МОДДА II [а. ajLo — қонун ёки шарт- 
номанинг бир бўлими] 1 Расмий ҳужжат, 
мажмуа, қонун ва ш. к. нинг рақам ёки ҳарф 
билан ажратиладиган мустақил бўлими. 





Уставнинг биринчи моддаси. н [ Жонфиғон] 
Жиноят қонунлари мажмуасининг алланечан- 
чи моддаси тўғрисида гапирди. А. Қаҳҳор, 
Жонфиғон. 

2 Бюджет ёки бирор молиявий ҳужжат- 
нинг даромад манбаи ва харажат қисмлари- 
ни кўрсатувчи бўлими. Даромад моддалари. 

МОДДИЙ [ а. — жисм, моддага 

оид, тегишли] 1 Моддадан иборат бўлган, 
моддадан тузилган. Моддий олам. Моддий 
зарра. 

2 Мол ва пулдан иборат. Моддий ёрдам. 
Моддий бойлик. Моддий жавобгарлик. н 
Ҳаёт ёлғиз моддий жиҳатдан эмас, маъна- 
вий жиҳатдан ҳам мислсиз бой. Ойбек, О. в. 
шабадалар. 

Моддий далил айн. ашёвий далил қ. да- 
лил 2. 

МОДДИИЛИК Моддий ҳолат, моддий 
эканлик. 

МОДДИЮН [fl. Lf jL> — моддага, ашёга, 
материяга оид] э ск. айн. материалист 1. 

МОДДИЮНЛИК эск. айн. материализм. 
моддиюнчи эск. айн. материалист. 

..бутун бир авлодни боғча ёшидан моддиюн- 
чи, даҳрий қилиб тарбиялашган.. Ҳ. Шайхов, 
Туташ оламлар. 

моддиюнчилик эск. айн. материа- 
лизм. Моддиюнчилик шундай соҳаки, биз би- 
лан мулки оламни тан олади. Ҳ. Шайхов, 
Туташ оламлар. 

МОДЕЛЛАШТИРМОҚ 1 Бирор нарса- 
нинг моделини ишламоқ, яратмоқ. Кўйлакни 
моделлаштирмоқ. 

2 Ҳодисалар жараёнининг юз бериш мо- 
делини белгиламоқ, шу йўл билан тадқиқ 
этмоқ. 

3 Бўлғуси ҳайкалнинг сирт қисмини 
ишламоқ, тарашламоқ. 

МОДЕЛЧИ Модель ясовчи, яратувчи 
уста, мутахассис. 

МОДЕЛЬ [фр. modele < лот. modulus — 
ўлчов, меъёр] 1 Бирор нарсанинг (мас., 
автомобиль, иншоот, кийим ва ш. к. нинг) 
худди ўзидек ёки кичрайтириб, катталаш- 
тириб олинган, кўплаб ишлаб чиқариш 
учун андоза бўладиган нусхаси. Трактор 
модели. Станок модели. н Асад қўйди моде- 
лин, учди моделъ ҳаволаб. Т. Тўла. 

2 снт. Тасвирий асарнинг, мас., ҳай- 
калнинг лой, мум, гипс ёки ёғочдан ясал- 
ган, кейинчалик ундан қолип олиш асоси- 


да чидамли материалдан асл нусха тайёр- 
ланадиган хомаки нусхаси. Рассом ўз аса- 
рини бошлар экан, энг аввало, маълум эсте- 
тик кечинмаларни уйғотадиган, ўй суришга 
мажбур қиладиган, завқ бахш этадиган мо- 
делъ танлаши керак. А. Умаров, Портрет — 
даврнинг ёрқин ифодаси. 

3 снт. Рассом расм чизаётганда ёки фо- 
тограф суратга олаётганда муайян, керак- 
ли вазиятда турадиган эркак ёки аёл (на- 
турачи). 

4 Қуювчиликда қолип тайёрлаш учун 
ёғоч ёки металлдан ясалган нусха. Моделъ 
цехи. 

5 кўчма Оммага, жамоатчиликка у ёки 
бу модельер яратган янги модел (намуна)- 
даги кийимларни намойиш этувчи хизмат- 
чи аёл ёки эркак. 

МОДЕЛЬЕР [ фр. modeleur — модель тай- 
ёрловчи] айн. моделчи. Корхонанинг моделъ- 
ерлари маҳсулотларнинг янги замонавий хил- 
ларини яратиш борасида самарали иш олиб 
бормоқдалар. Газетадан. 

МОДЕРНИЗАЦИЯ [фр. moderniser — 
янгиламоқ < moderne — янги, замонавий] 
Бирор нарсани замонавий талаб ва дидга 
мослаб ўзгартириш; замонавийлаштириш. 
Ускуналарни модернизация қилиш. 

МОДЕРНИЗАЦИЯЛАМОҚ Модерни- 
зация қилмоқ, замонавийлаштирмоқ. Уску- 
наларни модернизациялаш ва ялпи ўзлаиипи- 
риш йўли билан ишлаб чиқариш қувватини 
оширмоқ. н Саноат корхоналарида эскириб 
қолган асбоб-ускуналарни модернизациялаш 
давом эттирилди. Газетадан. 

МОДЕРНИЗМ [фр. modernisme] 19-аср 
охири ва 20-асрда АҚШ ва Европа санъати 
ва адабиётида реализмга қарши бўлган, 
анъанавий шакллар ва эстетикани инкор 
қилувчи оқимларнинг умумий номи. Ўзбе- 
кистон санъати — модернизмнинг иллатли 
таъсирларидан холи бўлган соғлом санъат- 
дир. Газетадан. 

МОДЕРНИСТ Модернизм йўлидан бо- 
рувчи, модернизмга амал қилувчи. 

МОДЕРНИСТИК Модернизмга ва мо- 
дернистга оид; модернизм талабларига 
асосланган. Модернистик мусиқа. 

МОДИФИКАЦИЯ [фр. modiflcation < 
лот. modificatio — тўғри ўлчаб чиқиш, ча- 
малаш] 1 Предмет ёки ҳодисанинг асли 
моҳияти сақланган ҳолда янги хоссалар 





пайдо бўлиши билан намоён бўладиган 
шаклий ўзгариши. 

2 Шундай ўзгаришга учраган предмет 
ёки ҳодиса, кўриниш. 

МОДОМИКИ [а. + ф. — шунга 

қадарки.., шундай экан..; қадар, ..гача < а. 
JjL« — давомли, доимо] юкл. Эргаш гаплар 
бошида келиб, шу гап билдирган маънони 
таъкидлайди. Модомики сиз рози экансиз, 
менинг қаршилигим йўқ. н Модомики, аҳвол 
шундай экан, у кишининг орзуларига қулоқ 
солишимиз керак бўлади. Ойбек, Танланган 
асарлар. 

МОЖАРО [а. cS j^-Lo — ўртада бўлган нар- 
са, айни шу сабабли] 1 Ҳодиса, воқеа (асо- 
сан, салбий воқеа-ҳодиса ҳақида). Даҳшатли 
можаролар. н Зайнабнинг жинни бўлиб.. 
оғаси томонидан ушланиб, кишанга солин- 
ган можароси эшитилди. А. Қодирий, Ўтган 
кунлар. Мактаблар бўлди вайрон, Иморат- 
лар хароба. Бу офат можарога Кўҳна фалак 
ҳам ҳайрон. М. Шайхзода. 

2 Кишининг бошидаги, бошидан кеч- 
ган ташвиш, саргузаштлар. Абдурасул ўз бо- 
шидан кечган можароларни сўзлашга киришди. 
П. Турсун, Ўқитувчи. Бир вақтлар ишқ мо- 
жароларини ёлғиз эртаклардан тинглаган 
Гулнор энди ўзи ишқнинг олов кўйлагида яшар 
эди. Ойбек, Танланган асарлар. 

3 Жанжал, тортишув, ғалва. Шарофат.. 
Сидиқжоннинг ғашига тегмоқчи, шу ерда 
бирон можаро бошлаб, дод солмоқчи эди. А. 
Қаҳҳор, Қўшчинор чироқлари. Йўлда хоти- 
ни билан тонгда бўлган можарони эслаб, 
кўнгли бадтар хижил mopmdu. Қ. Кенжа, 
Нотаниш гул. 

МОЖАРОЛАШМОҚ Келишмовчилик 
орқасида айтишиб қолмоқ, жанжаллашмоқ. 
Қўни-қўшнилар билан можаролашиб қолди. 

МОЗАИКА [фр. mosaique — музаларга 
бағишланган] 1 Турли рангдаги шиша, 
рангдор тошлар, ёғоч, металлар парчала- 
ридан бир-бирига тиғиз қадаб тайёрланган 
тасвир ёки нақш; шундай парчаларнинг ўзи. 

2 Шундай тасвир, нақшлар тайёрлаш- 
дан иборат санъат тури. 

МОЗИ [ф. j jL> — тиканли ёнғоқча] Бо- 
лут дарахтининг баргида баъзи паразитлар 
таъсирида ҳосил бўладиган ёнғоқсимон 
ўсимта (тери ошлаш ва бўёқчиликда, шу- 
нингдек, халқ табобатида дори сифатида 
ишлатилади). -[Бозордаги] Моллар ичида 


жаҳондаги атторликнинг ҳамма жиҳози 
топилади: мози, занжабил, санойи макка, 
кучала, кўзмунчоқ.. қўйинг-чи, ҳамма нарса 
бор, — деди Шум бола. Ғ. Ғулом, Шум бола. 

МОЗИИ [а. — ўтган, ўтиб кетган 

замон] эск. кт. айн. ўтмиш. Чилдухтарон — 
ўша, қора мозийнинг Энг қора варағи, энг 
қора боби. Уйғун. Мақтамасман мозийни, 
бироқ ўтмишингни ўйлайман бир зум. А. Ори- 
пов, Руҳим. 

Феъли мозий эск. тлш. Ўтган замон феъли. 

МОЗОР [ф. jlj-o — гўр, қабр; муқад- 
дас, зиёратгоҳ жой] 1 Ўлган кишилар дафн 
этиладиган жой; қабристон. Ҳишлоқ мозо- 
ри. Болалик уй — бозор, боласиз уй — мозор. 
Мақол. н Қишлоқ олдида пайдо бўлган 
ўртоқлар мозорига жафокаш кампирнинг 
ҳам жасади қўйилди. И. Раҳим, Чин му- 
ҳаббат. 

2 Гўр, қабр. | Ермат\ Қаёққадир, балки 
Гулнорнинг мозорига, илдам жўнаркан, лаб- 
лари муттасил пичирларди: -Нима иш қил- 
дим? Гуноҳми? Савобми? Ойбек, Танланган 
асарлар. ..бузишяпти экан. Ҳозироқ бор. 
Отангнинг мозорини кавла. Суяклари хор 
бўлиб кетмасин. Э. Раимов, Ажаб қишлоқ. 

Мозор босган ёки мозор босиб келган айн. 
мозорбосди. Вали полвон бурчакда турган 
қопидан «мозор босиб келган» патир билан 
туршак, анор олиб қўйди. Ҳ. Назир, Ўтлар 
туташганда. Очиқ мозорда 1) ҳеч қачон, 
ўлганда ҳам; 2) ҳеч қаерда(н). Сен очиқ мо- 
зордан олиб берасанми [пулни].. Э. Раимов, 
Ажаб қишлоқ. 

МОЗОРБОСДИ с.т. Узоқцан, бошқа 
жойдан келган; табаррук (егулик ҳақида). 
-Сизлар ҳам еб қолинглар, қаландарнинг нони, 
мозорбосди — табаррук, — деб лаълини Са- 
фарга қаратиб итарди. С. Айний, Қуллар. 
-Қорин-ку очликка оч-а, шошмай тур, мо- 
зорбосди нарсаларни олайлик-чи, — деди, 
рюкзакни каравоти тагидан олиб очаркан. С. 
Кароматов, Олтин қум. 

МОЗОРИСТОН [ф. j_o — қабристон] 
Қабристон, мозор. Нурини нақ мозористонда 
ёлғиз қолган каби бир ваҳима босди. Ойбек, 
Танланган асарлар. Мозористон ҳайбати, мо- 
зористон сукунати уни ғамгин, пажмурда ўйлар 
гирдобига ботиради. С. Сиёев, Аваз. 

МОЗОРОТ шв. Мозористон. [Ҳакимбек:] 
Кеч қолган одам мозоротда ётади дегувчи 
эди. «Алпомиш». 





МОЙ 1 Чорва моллари ва баъзи жони- 
ворлар тўқималарида бўладиган, таркиби- 
да ёғ бўладиган нарса. Бир қумалоқ бир қорин 
мойни чиритар. Мақол. Эчкига жон қайғу, 
қассобга мой қайғу. Мақол. н Куённинг мойи 
қўй ва қорамол мойига нисбатан тез эрийди. 
«Фан ва турмуш». 

2 Шундай нарсадан ва баъзи ўсимлик- 
ларнинг уруғи, гули ва мевасидан олина- 
диган, сувда эримайдиган модда; ёғ. Ҳайво- 
нот мойларидан тайёрланган ёғ маҳсулот- 
лари ҳам яхши доғлашни талаб этади. Газе- 
тадан. Ёнғоқнинг таркибида мой, оқсил.. мод- 
далари беҳисоб. Ж. Абдуллахонов, Орият. ..со- 
ядан яхши ҳосил олишимиз, озиқ-овқат са- 
ноати учун соя мойи ишлаб чиқаришимиз 
мумкин. Газетадан. Инсон гуллардан эфир ва 
саноат мойи.. ва доривор олишга ҳам ўрган- 
ган. Газетадан. 

Жувоз мойи Чигит, мағиз ва ш.к. дан 
жувозда чиқарилган мой (қ. мойжувоз). 
Кўиши ҳовлидан чучитилган жувоз мойининг 
иси келади. С. Аҳмад, Ҳукм. Мой босган ёки 
мойи чиққан Кир бўлиб, ялтираб кетган 
(асосан кийим ҳақида). Бир неча минутдан 
сўнг туриб, мой босган қатирма дўпписи ичи- 
га тўғналган игнани олди. Ойбек, Танлан- 
ган асарлар. ..боишда мойи чиқиб кетган эски 
кепка, эгнида қора сатин пиджак. О. Тоға- 
ев, Алангали юрак. Мой томса (ёки тўкил- 
са, тушса) ялагудек Ниҳоятда тоза (ер сат- 
ҳи, пол ва ш.к. ҳақида). Турдиматчўтал 
гўлаххонани мой томса ялагудек қилиб, аф- 
тидан, бор зеҳнини бериб тозалаб қўйган эди. 
А. Мухтор, Опа-сингиллар. Мой тўкилса 
ялагудек. П. Турсун, Ўқитувчи. Мойдек (ёки 
мой каби) ёқмоқ Кўнглига жуда хуш кел- 
моқ; ёқиб тушмоқ. Зиёдилланинг бу гаплари 
домлага мойдек ёқиб тушди шекилли.. Ҳ. Ғу- 
лом, Машъал. Кумушнинг ўтинчи унга мой 
каби ёқиб тушди. А. Қодирий, Ўтган кунлар. 
Оғзидан мой томмоқ Ўзига жуда маъқул 
билиб, хуш келиб гапирмоқ. Гапирганда 
оғзидан мой томади. н Раҳмонали ўзи иш- 
лаган МТС ва хотини аъзо бўлган колхоз 
ишини оғзидан мой томибмақтай кетди. Н. 
Сафаров, Катта карвон йўлда. Пичоғи мой 
устида Иши, маишати жуда яхши. Булар 
ҳам бир нав дуруст: бири агроном, бири мол 
духтири. Пичоқлари мой устида! О. Ёқубов, 
Ларза. Ана, энди Турсуналининг пичоғи яна 
мой ycmuda. «Муштум». Қозон ҳам мой. 


чўмич ҳам Рўзғор, тирикчиликнинг бекам- 
кўст, етарли таъминланганини, тўкинли- 
гини билдиради. Машиналарни pocm кўча 
қолиб, nacm кўчадан югуртиравердилар. 
Ҳарасалар, қозонҳаммой, чўмичҳам. «Муш- 
тум». Оғзингга мой Суҳбатдошнинг гапи, ха- 
бари жуда маъқул келганда, ёқиб тушган- 
да қўлланадиган ибора. Оғзингизга мой, ама- 
ки! О. Ёқубов, Ларза. -Унинг айтишига қара- 
ганда, Зуннунхўжа қулоқ қилинипти! Сидиқ- 
жон ялт этиб унга қаради: -Ростми ? Яшанг-е, 
оғзингизга мой! А. Қаҳҳор, Қўшчинор чи- 
роқпари. 

3 Юмшатиш, ҳаракатни равонлашти- 
риш, пардоз ва б. мақсадларда ишлатилув- 
чи моддаларнинг умумий номи. Коржомаси 
ва қўлларигача мой бўлганидан, билагини 
тутиб сўрашди. Р. Файзий, Асад либоси. 
Муллажон амаки.. ҳалиги кишининг юзига 
суқма мой суртдилар-да, ҳафсала билан иш- 
қаладилар. Э. Раимов, Ажаб қишлоқ. ..мой 
суртмасанг, араванинг ўқи ҳам ғирчиллайди. 
«Муштум». 

4 с.т. кам. қўлл. Бўёқ. Полиция эшиги берк: 
яшил мой билан сирланган ёғоч панжаралар 
олдида тутаққан халқ қайнайди. Ойбек, 
Танланган асарлар. 

МОИДАИ 1 Мой каби. Мойдай мулойим. 

2: мойдай ёқмоқ Жуда хуш келмоқ, ёқиб 
тушмоқ. Полвоннинг гаплари Матёзга мой- 
дай ёқди. Ж. Шарипов, Хоразм. «Келин» сўзи 
йигитнинг қулоғига мойдай ёқиб, «куйган» 
меҳнатини ҳам унутди. С. Нуров, Нарвон. 

МОЙЖУВОЗ Ўсимлик уруғидан мой 
олинадиган жувоз ва шу жувоз жойлашган 
жой. Сенга ўхшаш обжувози, мойжувози бор- 
лар солиқ тўламаса, муллажиринг қаёқдан 
тушади? П. Турсун, Ўқитувчи. 

МОЙИЛ [а. JjL> — бир томонга эгил- 
ган, энгашган; қия, нишаб] 1 Майли, кўнг- 
ли бор, кўнгил қўйган. Илмга мойил одам. 
н Кўшниси қишлоқдаги бир деҳқоннинг Нур- 
жамол исмли қизини яхши кўраркан. Қиз ҳам 
унга мойил экан. М. Хайруллаев, Кўнгил. 
Аммо ёшлар одам зотин айирмас. Кўнгил 
мойил бўлса — шунинг ўзи бас! М. Икром, 
Кўнгил гули. 

2 Яқинлашиб борувчи, яқин. Олти-етти 
ёшлар чамаси дўндиққина, оққа мойил юз- 
часи исиққина бу жажжи қиз.. қўғирчоққа 
ўхшар эди. М. Исмоилий, Фарғона т. о. Бер- 
диёрнинг бўйи ҳам новча, ўзи сариққа мойил. 




Ш. Холмирзаев, Оғир тош кўчса. Раъно та- 
бассумга мойил жоду кўзлари билан Анварга 
оҳиста бош кўтариб қаради. А. Қодирий, 
Меҳробдан чаён. Ер бағирлаб турган имо- 
ратлар кўнгилда ғашликка мойил бир ҳис 
уйғотади. Э. Усмонов, Ёлқин. 

3 Бирор нарса таъсирига берилувчан, 
яқин. Бўрижарнинг шаҳар чеккаларидаги 
соҳиллари эрозияга мойил бўлиб турибди. 
Газетадан. Билимсиз кишиларнинг кўнгли ху- 
рофотга мойил бўлади. Газетадан. 

Мойил қилмоқ (ёки этмоқ) Майлини 
қозонмоқ, мойиллик уйғотмоқ. Эртанги кун 
ишқи этмаса мойил, Ҳаётнинг лаззати ке- 
лурми эсга. Г. Жўраева. 

МОЙИЛЛАНМОҚ кам қўлл. 1 Мойил 
бўлмоқ, кўнгил қўймоқ. Баъзан бир қадар 
мойилланиб, деразанинг бир четидан айвон- 
га кўз ташлаб қўяр эди. Ойбек, Танланган 
асарлар. 

2 Ён босмоқ, тарафини олмоқ. Масала- 
нинг бу янглиғ бошланишига ва бунинг усти- 
га эрининг [Отабекка] мойилланишига Оф- 
тоб ойим нима дейишини билмай қолди. А. 
Қодирий, Ўтган кунлар. 

МОЙИЛЛИК 1 Мойил эканлик. [Зулфи- 
қорнинг] Ўз қизига мойиллигини сезиб, Ҳирот- 
дан узоқлаштирди. Мирмуҳсин, Меъмор. 

2 Ички интилиш, майл. Ёшликдан ме- 
нинг романтикага, саргузатларга мойилли- 
гим бор эди. «Ёшлик». 

МОЙЛАМОҚ Мой суркамоқ, мой бер- 
моқ. Машинани мойламоқ. Этигини мойла- 
моқ. н Мўйловдор бир йигит дераза мойла- 
ётган экан. С. Аҳмад, Сайланма. 

Оғзини (ёки томоғини) мойламоқ Пора 
тариқасида меҳмон қилмоқ ёки пора бер- 
моқ. -Хумпарнинг оғзи-бурнини мойлаб, қўлга 
олиб бўлмасмикин? Доридан ичар? — деди 
Олахўжа. П. Турсун, Ўқитувчи. Улар хўжа- 
йиннинг томоғини мойладик, деб нон зувала- 
сидан бир сиқим-бир сиқим узиб қолаверди- 
лар. «Муштум». 

МОЙЛАНМОҚ1 Мойламоқ фл. мажҳ. н. 
Мойланган арава. Мойланган этик. н Ҳоким 
соқоли тоза қирилиб, қора мўйлови мойлан- 
гандай йилтираб турган.. ўзбекка юзланиб 
бош ирғади. М. Исмоилий, Фарғона т. о. 

2 кам қўлл. Мой босмоқ, кирланиб мойи 
чиқмоқ. Эгнида кирланиб, мойланиб йилтил- 
лаган, доғ-дуғли.. қора камзул. Ойбек, Тан- 
ланган асарлар. 


МОЙЛИ 1 Мойи бор, мой олиш мум- 
кин бўлган. Мойли ўсимликлар. 

2 Мойланган, мой берилган. Мойли 
қоғоз. 

3 Сермой, ёғли. Турсуной тухум билан 
қовурилган мойли қўй гўиипини бир хитой 
лаганда келтириб, сандал устига қўйди. Ой- 
бек, Танланган асарлар. Фазлиддин олдин- 
роқ мойли сомсани кўпроқ еганидан манти- 
ни оз еди. Ойбек, Танланган асарлар. 

4 кўчма Даромади яхши; сердаромад. 
Мойли иш излаб юрибди. н Бу оила тинч, 
мойли макон қидириб, қишлоққа кўчиб кел- 
ган.. Ойбек, Танланган асарлар. 

5 Мойи чиққан; кирланган. Ёқаси мойли 
бўлсин, этаги лойли бўлсин. «Бойчечак». 

моилиқи шв. Кир босган, кирланиб 
кетган, мойи чиққан. Қорасоч унинг мойлиқи 
бўлиб кетган уст-бошини юваётиб, кўкрак 
чўнтагидан шу хатни олиб ўқиди. Т. Сулай- 
мон, Қорасоч. 

МОИУПА айн. ёғупа. Маликанинг мой- 
упа суртилмаган қўллари аёллик нафосати- 
дан маҳрум эди. Э. Усмонов, Ёлқин. 

МОЙХЎРАК Отнинг ёлида ва одамнинг 
бошида бўладиган тери касаллиги. Кал 
бўлиш, бошга мойхўрак тошиш.. ҳаммаси 
Салмон покнинг ҳақларини еганликдан бўла- 
ди. Ғ. Ғулом, Шум бола. 

МОЙЧЕЧАК Мураккабгулдошлар оила- 
сига мансуб, ўртаси карнайча шаклидаги 
сариқ ва чети косагул шаклидаги оқ гул- 
лардан иборат тўпгулли бир йиллик дори- 
вор ўт, ўсимлик ва унинг гули. Гулзордаги 
оппоқ мойчечак ишрасини асаларилар сўнгги 
бор ташийди. Й. Шамшаров, Қўриқ меъмор- 
лари. 

МОЙЧИРОҚ шв. Қора чироқ, лампа. У 
[Жапақ] яна мойчироққа тикилди, яна ўзи- 
ниунутди. А. Мухтор, Қорақалпоқ қиссаси. 

МОЙҚУТ Чумчуқсимонлар туркумига 
мансуб кичкина кулранг сайроқи қуш. 

МОКИ [ф. — тўқув дастгоҳининг 

қайиқчасимон анжоми] 1 Тўқув дўкони ёки 
дастгоҳининг газмолнинг ўришига арқоқ 
ипларини ўтказиш учун хизмат қиладиган 
ғалтаги. Уҳали гула қўяр, ҳали кудунгчилар- 
га қарашар, ҳали дўконга ўтириб, моки отар- 
ди. Ё. Шукуров, Қасос. 

2 Тикув машинасида устки ип измасига 
пастки ипни ўтказиб турадиган мослама, 
ғалтакча. 


39—Ўзбек тилининг изоҳли луғати 





-10 


Бўзчининг мокисидай югурмоқ (ёки қат- 
намоқ) Тўхтовсиз, тез бориб-келиб турмоқ, 
қатнамоқ. Қўл қўйдириш учун бир неча кун- 
дан буён бўзчининг мокисидай мана шу қабул- 
хонага қатнайман. «Муштум». Тентак экан- 
сан-ку.. бўзчининг мокисидай югуриб қолдинг. 
Й. Шамшаров, Тошқин. 

МОЛ [а. JLo — бойлик, мулк; пул жам- 
ғармаси] 1 Сутэмизувчилар оиласига ман- 
суб асосий гуруҳ уй ҳайвонлари (қорамол, 
йилқи, қўй, эчки, туя ва б.); чорва. Мол оласи 
таишда, одам оласи ичида. Мақол. н Кўксой- 
ни ёқалаб тақир чорва йўли ўтган. Чўпонлар 
бу йўлдан баҳорда тоққа, кузда қишлоққа мол 
ҳайдайдилар. С. Анорбоев, Оқсой. Бу-кумол, 
териси қалин, жони бўш қўй, эчкиларимиз ҳам 
чўп тишлаб, тупроқ ялаб, қишни очиқ ҳавода 
ўтказишди. «Муштум». 

2 кўчма с. т. Дид-фаҳмсиз, қўпол одам- 
га нисбатан ҳақорат тарзида қўлланади. Жу- 
ман писмиқ, кўзларини жавдиратганича ту- 
раверди. -Гапир, мол! — деди мингбоши. М. 
Исмоилий, Фарғона т. о. 

3 Бисотдаги буюм; мол, бойлик. Йигит 
моли ерда. Мақол. н Бу кун кечаси Тошкент 
қон ичида.. ҳукумат кишилари халқ томо- 
нидан ўлдиршадтар, ушарига ўт қўйилиб, 
моллари талонга тушади. А. Қодирий, Ўтган 
кунлар. 

4 Келиннинг кийим-кечаклари; сеп. Гап- 
нинг сираси шуки, қизнинг молини тўлата- 
ман деб, отангиз бир оз қоқилиб қолдилар. 
«Муштум». 

5 Сотиладиган нарса, буюм; товар. Баъ- 
зи дўконларда, ердан шипга қадар қалан- 
ган моллар орасида ўн икки-ўн уч яшар 
жажжи болалар ўтиради, савдо қилади, 
чўт қоқади. Ойбек, Танланган асарлар. Қо- 
ракўл тери дейсизми, ипак мол дейсизми 
— барини вагонлаб соттирдим. Ж. Шари- 
пов, Хоразм. 

6 с.т. Кийим ва бошқа нарса учун иш- 
латиладиган мато. Яхши молдан тикилган 
костюм. 

МОЛА Ҳайдалган ернинг кесакларини 
майдалаб текислаш ва зичлаш учун ишла- 
тиладиган қишлоқ хўжалик асбоби, боро- 
нанинг ёғочдан ясалган жайдари тури. Мат- 
қовул қишда ҳам тинмади. Ўзига омоч йўнди, 
мола ясади. М. Исмоилий, Фарғона т. о. Туп- 


роқ обитобига етиб, шудгорларга мола тушди. 
С. Нуров, Нарвон. 

Мола босмоқ Шудгор устидан мола юр- 
гизмоқ. Тушдан кейин.. арпадан бўшаган ерни 
ҳайдаб, мола босаман. С. Нуров, Нарвон. 

МОЛАЛАМОҚ Мола билан шудгор- 
нинг кесакларини майдалаб, ўнқир-чўн- 
қирларини текисламоқ; мола босмоқ. То- 
шоталиклар аксар ерларини молалаб бўлиб, 
бугун-эрта чигит экамиз деб туришганида, 
бирдан ёғингарчилик бошланиб кетди. Р. Раҳ- 
монов, Чангалзордаги шарпа. 

МОЛБОҚАР Молларга қаровчи, мол 
боқувчи. Сувчилар ариқларни тозаламоқда, 
молбоқарлар йўнғичқа ўрмоқда. С. Айний, 
Қуллар. 

МОЛДАВАН Молдавия (Молдова) Рес- 
публикаси туб аҳолисининг номи. Молда- 
ван халқи. 

МОЛДАВАНЛАР Молдавия (Молдова) 
Республикасининг туб аҳолиси (Украина ва 
Россияда ҳам яшайди). 

МОЛДОР [а. + ф. jIjJLo — бой, бадав- 
лат; чорвадор, чорва эгаси] Моли, чорва- 
си бор. Молдор кииш. 

МОЛ-ДУНЁ, молу дунё Кишининг бу- 
тун бойлиги, давлати; мулк. Юзбошининг 
мол-дунёси бениҳоя кўп, кечалари уйини ўн 
иккита мерган қўриқлар эди. А. Қаҳҳор, 
Қўшчинор чироқлари. 

МОЛЕКУЛА [лот. molecula — кичик мас- 
са < moles — масса] Модданинг барча кимё- 
вий хоссаларини намоён қиладиган энг 
кичик заррачаси. Ядро нурланишлари модда- 
ларга таъсир қилиб, улар молекулаларининг 
ўзгарувига сабаб бўлади. «Фан ва турмуш». 

МОЛЕКУЛЯР Молекулага оид; моле- 
кула таркибига кирувчи; молекулаларни 
ўрганишга оид, молекулаларни ўрганиш 
билан шуғулланадиган. Молекуляр оғирлик. 
Молекуляр назария. Молекуляр физика. 

МОЛЁЯР этн. Келин туширилган кун- 
нинг эртасига келин тушган уйда унинг 
сепини ёйиш ва хотинларга зиёфат бериш 
маросими (Баъзи жойларда келин тушиши- 
дан олдин ўтказилади). 

МОЛИБДЕН | юн. molibdos — қўрғошин] 
Менделеев даврий системасининг VI гуру- 
ҳига мансуб кимёвий элемент; қаттиқ, ял- 
тироқ кумушсимон оқ металл. Рангли ме- 
таллургияда волъфрам молибден, кобалът, 





мис, рух.. ва бошқа металл қотишмалари 
билан ишлатилади. «Фан ва турмуш». 

МОЛИК \а. dJL. — эга бўлувчи, бошқа- 
рувчи; эга, соҳиб] кт. айн. эга. Катта 
аҳамиятга молик масала. н Отабекнинг.. 
ёзган хатини ўқиб эшитиш Кумуш учун кат- 
та қийматга молик эди. А. Қодирий, Ўтган 
кунлар. 

МОЛИМАРДУМХЎР айн. мардумхўр. 

МОЛИЯ [ а . ajJLo — пул маблағлари] 1 
иқт. Мақсадли пул фондларини ҳосил 
этиш, жамлаш, тақсимлаш ва ишлатиш 
юзасидан пайдо бўладиган иқтисодий му- 
носабатлар мажмуи; пул маблағларини 
шакллантириш, тақсимлаш, уларни сарф 
қилиш, ишлатиш тизими. Молия йили. Мо- 
лия капитали. Молия тизими. 

2 Бирор шахс, оила, жамоа, муассаса, 
ташкилот ёки давлат тасарруфидаги пул 
маблағлари. Корхона молияси. 

3 с.т. Шундай (молия 1) ишлар билан 
шуғулланувчи давлат органи. Ҳишлоқ одам- 
ларининг айтишича, Исмоилов молиядан яши- 
ринча устахона очиб, ясаган буюмларини 
қиммат баҳога пуллар экан. Газетадан. Кира 
қиляпсан, деб молияга ёзиб беришдан ҳам 
тоймайди булар. С. Анорбоев, Оқсой. 

МОЛИЯВИЙ Молияга оид, молия жи- 
ҳатидан бўлган; пул маблағлари ва уларни 
тўплаш, тақсимлаш билан боғлиқ бўлган. 
Молиявий масала. Молиявий режа. н 
Ўрнимдан турдим-у, бир папка молиявий 
ҳужжатларни қўлтиқлаб, бошлиқнинг каби- 
нетига югурдим. Ф. Мусажонов, Совға. Бу- 
нинг натижасида.. мамлакатнинг молиявий 
қудратига путур етади. Ш. Холмирзаев, 
Қил кўприк. 

МОЛИЯТ [а. clJLo — пул маблағлари; 
солиқ] эск. кт. айн. солиқ 1. Ҳииш билан 
чўлдан ўтин ташиб сотиб, шу молият пули- 
ни зўрға тўладим. С. Айний, Қуллар. 

МОЛИИҒАР этн. Тўйдан тахминан 20- 
30 кун ўтгандан кейин келиннинг ёйилган 
сепини йиғиш муносабати билан ўткази- 
ладиган хотинлар маросими. 

МОЛЛЮСКА [лот. molluscus — юмшоқ, 
юмшоқроқ] Чиғаноқ ичида бўладиган 
умуртқасиз юмшоқ танли жонивор; кенг 
тарқалган умуртқасиз ҳайвонлар типи. Ден- 
гиз моллюскалари. н Саккизоёқ моллюска- 
си хавф-хатар туғилганда, ўзидан рангли 


модда чиқариб, душманидан ўзини ҳимоя 
қилади. «Фан ва турмуш». 

МОЛ-МАНОЛ, молу манол [мол + а. 
JC_o — эришилган, қўлга киритилган нар- 
са] эск. айн. мол-дунё. 

МОЛ-МУЛК, молу мулк айн. мол-дунё. 
Мол-мулкини мусодара қилмоқ. 

МОЛОТИЛКА [р. молотить — «янчмоқ» 
фл. дан ясалган от] Ғалла янчадиган ма- 
шина. Ҳозир трактор ҳайдаётган жойлар- 
да у пайтга бориб комбайнлар сузади, пас- 
тда, кўчма уй турган ерда эса молотилка- 
лар тақиллайди. О. Ёқубов, Баҳор кунла- 
ридан бирида. 

МОЛПАРАСТ [а. + ф. .„^JLo — бой- 
ликни севувчи; очкўз] Молга, дунёга бе- 
рилган, фикри-зикри мол бўлган одам; 
дунёпараст. «Шунинг ўзи етар» — хаёлидан 
ўтди унинг. Мунис ўзи молпараст эди. Ў. 
Умарбеков, Ёз ёмғири. 

МОЛХОНА Мол боқиладиган, туради- 
ган бино; оғилхона, оғил. Молхонада охур- 
ни тозалаётган Ойнисанинг қулоғига беих- 
тиёр гангир-гунгур овоз эшитилди. «Саодат». 

молчи айн. молбоқар. Яхшиям ишонч- 
ли бўрибосарлар бор. Улар бўлмаса, молчи- 
ларнинг аҳволига вой деяверинг. К. Яшин, 
Ҳамза. 

МОЛЬБЕРТ [нем. Malbrett — рассом 
тахтаси, сурат ўрнатиладиган тахта] снт. 
Рассом асар ишлаш жараёнида картина, 
расм ва ш.к. ни ўрнатадиган, одатда, ёғоч- 
дан тайёрланган уч оёқли мослама, таглик. 

МОЛҚУРА айн. қўра 2. Ухотинлар би- 
лан ёнимиздаги молқўрадан сой бўйига гўнг 
таширди. С. Сиёев, Ёруғлик. 

мол-ҳол Кишининг бисотидаги бор 
нарсалари. Шунча мол-ҳол билан киишга бир 
сиқим туз бера олмаган инсон кўз ўнгимда 
сўниб қолаётган гулхан кулидек кўринди. С. 
Нуров, Дурдона. 

МОМА шв. 1 Ота ёки онанинг онаси; 
буви. 

2 Кампир. Равшанбек, моманинг сўзлари- 
га ишонмай, ҳуркиб-ҳуркиб борди. «Равшан». 

3 Кампирларга мурожаат шакли. Чўллар- 
да йиғлайсан бундай минғайиб, Не сабабдан, 
мома, сочингни ёйиб? «Алпомиш». 

Мома Ҳаво қ. момоҳаво. 

МОМАГУЛДУРАК шв. Момақалдироқ. 
Ёмғир, ҳар замонда чақмоқ чақилиб, мома- 




гулдурак бўлиб туради. У. Исмоилов, Сай- 
ланма. 

МОМАТАЛОҚ Қаттиқ калтак зарбидан 
танада қон талашиб, кўкариб кетган жой- 
лар. Уни [Аҳмадбекни] худодан қайтган деб 
таёқ билан саваладилар, баданларини мо- 
маталоқ қилиб, қонга буладилар. М. Ўрин- 
хўжаев, Унутилмас кунлар. Юзлари пачақ- 
ланган, ҳамма ёғи моматалоқ, сочлари 
тўзғиган Жўрахон ётар эди. М. Исмоилий, 
Фарғона т.о. 

МОМАҚАЙМОҚ 1 Сариқ тўпгулли, 
шамолда учиб кетадиган тўзғоқ уруғли ўт; 
қоқиўт. Эрта баҳор Ёрқиной кўк териб юрар- 
ди. У ён-бу ёнга эланиб, отқулоқ, исмалоқ, 
момақаймоқ қидирарди. Р. Раҳмонов, Меҳр 
кўзда. Ухудди биздаги момақаймоқ ёки бўта- 
кўзга ўхшайди. Газетадан. 

2 кўчма Юз, бадан тузилиши бўлиқ ва 
ёқимли кўринишга эга (аёлларга нисба- 
тан). Умомақаймоқ хотинига ҳам қиё боқ- 
масди. Мирмуҳсин, Умид. Олчинбекнинг 
таърифига қараганда, Зубайдахон тенги йўқ 
момақаймоқ, офатижон эмиш. К. Яшин, 
Ҳамза. 

МОМАҚАЛДИРОҚ Чақмоқ чақиб, 
электр разряди — яшин билан кузатилади- 
ган, қисқа вақт давом этадиган атмосфера 
ҳодисаси; портлаш тўлқини. Олисда, ғарб 
томонда, осмонни икки бўлиб чақмоқ чақа- 
ди, анчадан кейин момақалдироқ гулдурайди. 
Ж. Ташенов, Жангчи Ўтеген. Кечга бориб 
жала қуйиб, тонг отгунча момақалдироқ 
гумбурлаб чиқди. С. Аҳмад, Уфқ. 

МОМЕНТ [лот. momentum < movere — 
силжитмоқ, қўзғатмоқ] 1 Бирон-бир нарса 
бўладиган, амалга ошириладиган вақт; он, 
лаҳза. 

2 физ. мат. Айрим ўлчов, миқдор ва 
векторлар номи. Куч моменти. 

МОМИҚ 1 Пахтага ишлов бериш жа- 
раёнида толаси ажратиб олинган чигитда 
қоладиган калта толадан тайёрланадиган 
майин пахта. Пахтанинг момиғини аскар 
болаларнинг ярасига босишибди. «Ёшлик». 
Собира ona кўзгу олдида бир тутам момиқ 
naxma билан юз-кўзларини артаётган қизи- 
га қарабуриша кетди. М. Хайруллаев, Тил- 
ла маржон. 

2 Умуман, очилган, терилган пахта. Ҳо- 
зир чевар қўллар ҳам, машина бункерлари 


ҳам лўппак момиқларни мириқиб қамрай- 
диган дамлар. Газетадан. Чаноқларда кўпи- 
риб турган оппоқ момиқлар.. қуёшнинг зар- 
рин нурида мисоли олмосдек товланади. Га- 
зетадан. 

3 Юмшоқ юнг, тивит. Назокат қоракўл 
ёқали пальто, момиқ рўмол ўраб олган. С. 
Аҳмад, Қадрдон далалар. 

4 кўчма Пахтадай оппоқ, юмшоқ, лўп- 
пи, момиқдай. Йигитали тортинг деган 
маънода Лаълининг билакларидан ушлади. Д. 
Нурий, Осмон устуни. Гуппа-гуппа ёғар эди 
момиқ қор. Ж. Жабборов. 

момо юқ. усл. Мома, она. 

МОМОҲАВО [момо + қад. яҳ. ҳавво — 
ҳаёт манбаи] Исломга кўра, Одаматонинг 
хотини, биринчи аёл ва инсон зотининг 
онаси (Инжилда Ева номи билан маълум). 

МОНАНД [ф. л1з1_о — ўхшаш; мос, му- 
вофиқ] кт. 1 айн. ўхшаш. Ўлкамиз жаннатга 
монанд. Ғ. Ғулом. Мисоли йўқ латофатда 
мулойим гул баданларда, Такаллум қилсалар 
монанди йўқ ширин суханларда. Ҳабибий. 

2 Мос, мувофиқ. Бригада аъзоларидан яна 
бири исми жисмига монанд Барно Ҳожиева- 
дир. Ф. Нуруллаев, Бўз йигит. Ориф oma- 
нинг ўзини ёш йигитлардек тутиб, гапга 
монанд муқом қилишларидан кулишарди. Р. 
Файзий, Ҳазрати инсон. 

3 ( б.к. с. билан) кўм. взф. Ўхшатиш, қиёс 
билдиради; каби, ўхшаб. Қотиллик ҳам 
қилай майли Отелло монанд. А. Орипов, 
Йиллар армони. Бири юлдуз монанд, бири ой 
монанд, Келур устозларим чақнаб, ярақлаб. 
Миртемир, Ўйлар. 

МОНАРХ [юн. monarchos < monos — 
битта, якка + archos — ҳукмдор] Монархия 
давлатининг бошида турувчи шахс (шоҳ, 
император, қирол, хон, султон ва ш.к.), 
ҳукмрон; мустабид; одатда давлат унга ме- 
рос бўлиб ўтади. 

МОНАРХИЗМ 1 Монархияни давлат 
тузумининг ягона, энг маъқул шакли деб 
ҳисобловчи сиёсий йўналиш; монархия 
шаклидаги бошқарувга тарафдорлик. 

2 айн. монархия. 

МОНАРХИСТ Монархизм тарафдори. 

МОНАРХИЯ [юн. monarchia — якка 
ҳокимлик] Якка ҳокимиятчилик; давлатнинг 
олий ҳокимияти якка ҳукмдор — монарх 







қўлида бўлган бошқарув шаюги ва шундай 
бошқарув шаклига эга бўлган давлат. 

Абсолют ( ёки мутлақ) монархия Ҳоки- 
мият чекловларсиз, бус-бутун монарх қўли- 
да бўлган бошқарув шакли. Конституцияли 
(ёки конституцион) монархия Монархҳоки- 
мияти, унинг ҳуқуқлари конституция би- 
лан чекланган давлат тузуми. 

МОНАРХИЯЧИ Монархия тарафдори; 
монархист. 

МОНАСТИРЬ [ юн. monasterion — чекка, 
хилват, одамлардан узоқдаги жой] 1 Тарки 
дунё қилган христианлар — монахларнинг 
муайян қоида ва меъёрлар, белгили низомга 
амал қилиб яшовчи диний жамоаси. 

2 Шундай жамоага қарашли черков, 
тураржой, ер-мулк ва б. 

МОНАХ [юн. monachos — яккаланган, 
ёлғиз] Тарки дунё қилиб, монастирда яшов- 
чи диний жамоа аъзоси; роҳиб. Ибодатхо- 
нанинг темир панжарали дарвозаси олдида 
тўпиғига тушадиган узун қора чакмон кий- 
ган икки кекса монах турар эди. О. Ёқубов, 
Излайман. 

МОНГОЛ қ. мўғул. 

МОНГОЛЛАР қ. мўғуллар. 

МОНЕ [а. j.3Lo — ман этувчи, тўсиқ 
бўлувчи; тўсиқ, ғов] Тўсқинлик, қаршилик 
қилувчи, ман этувчи нарса ёки шахс. Ўзи- 
дан икки маҳалла нарида бўлган ҳозирги мас- 
жид имоматига тайин қилмоқчи бўлган эди- 
лар. Бунга ҳам моне чиқди. А. Қодирий, 
Меҳробдан чаён. 

Моне бўлмоқ Тўсиқ бўлмоқ, тўсқинлик 
қилмоқ. Лекин арзимаган бир нарса моне 
бўлади-ю, иш пишиб етганда бузилади. Н. 
Сафаров, Танланган асарлар. Фотиманинг 
пахта билан тўлиб-тошган этаги ўз хаёли- 
ни давом эттиришига моне бўлди. С. Айний, 
Қуллар. 

МОНЕЛИК Тўсқинлик, қаршилик қи- 
лиш, моне бўлиш, йўл қўймаслик. [Анвар:\ 
Сен билан менинг ҳар тўғрида ҳам очиқ 
сўзлашмагимизга ҳеч бир монелик бўлмас, деб 
ўйлайман. А. Қодирий, Меҳробдан чаён. Чун- 
ки дадаси ўз сўзли, вақти келганда, ҳар қан- 
дай монеликни яксон қилувчи забардаст кекса 
бўлганидан, унинг қизга уйланишига тўсиқ- 
лик қилиш мумкин эмаслигини англади. Ой- 
бек, Танланган асарлар. 


Монелик қилмоқ Тўсқин бўлмоқ, қар- 
ши бўлмоқ. Уй-жой танқислиги яхши мута- 
хассисларни олиб келишга монелик қиляпти. 
С. Кароматов, Сўнгги бархан. Наҳотки, ўша 
муздек чашма суви.. чўл ичкарисига келти- 
рилишига монелик қилсам. Ж. Саъдуллаев, 
Камолот йўллари. 

МОНЕСИЗ Ҳеч қандай тўсиқсиз. Кай- 
хусрав ўзининг отлиқлари ва оғир қуролли 
пиёдаларини дарёдан монесиз олиб ўтгач, 
дарҳол массагетлар устига юриш бошлади. М. 
Осим, Аждодларимиз қиссаси. 

МОНЕТАРИЗМ [лот. moneta — танга, 
зарб қилинган пул] иқт. Муомаладаги пул 
миқцори хўжалик шароитини шаклланти- 
ришнинг белгиловчи омилидир ва муома- 
ладаги пул массаси ҳажмининг ўзгариши 
билан ялпи маҳсулот микдори ўртасида 
бевосита алоқадорлик мавжуд, деб ҳисоб- 
ловчи иқтисодий назария. 

МОНИЗМ [юн. monos — якка, бир] флс. 
Дунёдаги турли ҳодисалар негизида битта 
ибтидо, ягона субстанция (материя ёки руҳ, 
жон) ётади, деб ҳисобловчи таълимот; қиёс. 
дуализм. Материалистик монизм. Идеалис- 
тик монизм. 

МОНИСТ Монизм тарафдори, издоши. 

МОНИСТИК Монизмга оид, монизм- 
га асосланган. Монистик назария. Монистик 
дунёқараш. 

МОНИТОР [ингл. monitor < лот. mo- 
nitor — огоҳлантирувчи, эҳтиёт қилувчи] 
тех. 1 Белгиланган чегараларда сақланиб 
туриши лозим бўлган маълум ўлчамларни 
(мас., бинодаги радиоактив нурланиш да- 
ражасини) назорат қилувчи асбоб. 

2 Телевизион тасвир сифатини назо- 
рат қилувчи мослама; видеоназорат мос- 
ламаси. 

3 Компьютерда матний ёки график маъ- 
лумотларни экранга чиқариш учун хизмат 
қиладиган мослама. Талабалар топшириқ- 
ларни бажаргач, уларнинг натижалари мо- 
ниторда кўрсатилади ва ҳар бир матн баҳо- 
ланади. «Тил ва адабиёт таълими». 

МОНИТОРИНГ [монитор + ингл. ing — 
ҳаракат номи қўшимчаси: кузатиш, назо- 
рат қилиш] 1 Бирон-бир жараённи унинг 
кутилган натижа ёки дастлабки тахминга 
мувофиқлигини аниқлаш мақсадида дои- 
мий кузатиб бориш. 





6 Л 


2 Маълум бир ҳодиса ёки жараённинг 
ҳолатини (мас., қабул қилинган қонун- 
нинг бажарилишини) кузатиш, ҳисобга 
олиш, баҳолаш ва истиқболини белги- 
лаш. Жамоатчилик фикри мониторинги. 
Атроф муҳит мониторинги. н Ўзбекис- 
тон Республикаси Олий Мажлиси ҳузури- 
да махсус Амалдаги қонун ҳужжатлари 
мониторинги институти фаолият кўрса- 
тади. «ЎзМЭ». ..Шаҳарда тадбиркорлар 
ҳуқуқларининг ҳимоя қилиниши аҳволи мо- 
ниторинг йўли билан ўрганиб чиқилди. «Ин- 
сон ва қонун». 

МОНО- [юн. monos — бир, якка, яго- 
на] Ўзлашма байналмилал қўшма сўзлар- 
нинг биринчи қисми: «бир», «ягона», «ёл- 
ғиз» маъноларини билдиради (мас., моно- 
гамия, монография). 

МОНОГАМИЯ [моно.. + юн. gamos — 
қўшилиш, никоҳ] 1 Бир (якка) никоҳли- 
лик; бир эркакнинг фақат бир хотин би- 
лан бирга барқарор ҳаёт кечиришидан ибо- 
рат никоҳ шакли. 

2 биол. Бир эркак ҳайвоннинг бир ёки 
бир неча мавсум давомида фақат бир урғо- 
чи билан қўшилиши (қушлар ва сутэми- 
зувчилар ўртасида). 

МОНОГРАФИК Монографияга оид; 
монографиядан иборат бўлган. Монографик 
тадқиқотлар. н Умурзоқов ана шу умум- 
лашмалар ўрнини кенг илмий далиллар билан 
тўлдирса, фанимиз яна бир монографик асар 
билан бойиган бўларди. Д. Нурий, Осмон 
устуни. 

МОНОГРАФИЯ [моно.. + юн. grapho — 
ёзаман] Бир мавзу, бир масалани ҳар то- 
монлама ёритишга бағишланган илмий 
асар. Ҳамза ижоди ҳақидаги монография. н 
Кўп йиллик тадқиқотлар асосида бир қан- 
ча монографиялар нашр этилди. И. Мўми- 
нов, Асарлар. 

МОНОКУЛЬТУРА [моно.. + cultura — 
экин; етиштириш] Алмашлаб экишга амал 
қилмаган ҳодда далада фақат бир хил экин- 
ни муттасил етиштириш. Пахта монокуль- 
тураси. 

МОНОЛИТ [моно.. + юн. lithos — тош] 1 
Яхлит тош парчаси; харсанг, шунингдек, 
яхлит тошдан тарашлаб ишланган иншоот 
ёки унинг бир қисми. 

2 кўчма сфт. Жипс, метиндек мустаҳ- 
кам. Монолит бирлик. 


МОНОЛОГ [моно.. + юн. logos — сўз, 
нутқ] Саҳна ёки бошқа адабий асар ишти- 
рокчиларининг ўз-ўзига ёки ўзгаларга қара- 
тилган, жавоб талаб қилмайдиган нутқи. 
«Навоий» пъесасидаги Навоий монологи. н 
Кеча шундай қизиқарли ва дўстона вазият- 
да ўтдики, студентларнинг ўқиган шеърла- 
ри, монологлари кишини мафтун этади. Га- 
зетадан. Кўзи олдида Ғофир монологини ай- 
таётган Аҳмаджон гавдаланди. С. Карома- 
тов, Ҳижрон. 

МОНОМЕР [моно.. + юн. meros — қисм, 
бўлак] ким. Молекулалари ўзаро, бир-бири 
билан ёки бошқа моддалар молекулалари 
билан реакцияга киришиб, полимер ҳосил 
қила оладиган модда (қ. полимер). 

МОНОПЛАН [моно.. + лот. planum — 
текислик, яссилик; самолёт қаноти] Тана- 
си (фюзеляжи)нинг остида, унинг ҳар икки 
томонида битта ясси қанот бўлган самолёт 
(замонавий самолётларнинг асосий тури). 

монополист айн. монополиячи. Со- 
вуқ урушни талаб қилаётган монополистлар- 
га қарши ташвиқот олиб бордик. Газетадан. 

МОНОПОЛИСТИК 1 м онополия 
принципларига асосланган. Монополистик 
капитал. 

2 Монополияга оид (қ. монополия 2). 
Монополистик бирлашма. 

МОНОПОЛИЯ [моно.. + юн. poleo — 
сотаман] 1 Иқтисодиётнинг бирон-бир со- 
ҳасида танҳо ҳукмронлик; давлат, корхона 
ёки жисмоний шахсларнинг ишлаб чиқа- 
риш, савдо, ҳунармандчилик соҳасида фа- 
олият олиб бориши учун берилган алоҳида 
ҳуқуқи. Монополияга қарши қонунчилик. Мо- 
нополиядан чиқариш. 

2 Муайян ишлаб чиқариш ёки унинг 
катта бир қисмини, шунингдек, бирон-бир 
товар сотишни ўз қўлига олган йирик хўжа- 
лик бирлашмаси (картель, синдикат, трест, 
концерн ва ш.к.). 

МОНОПОЛИЯЧИ 1 Бирор соҳани тан- 
ҳо монополия қилиб олган, савдо ва иш- 
лаб чиқариш соҳаларида ёки бошқа бирор 
соҳада жуда катта ҳуқуқларга эга бўлган 
шахс, ташкилот ёки давлат. 

2 Йирик капиталист, ишбилармон; мо- 
нополистик капитал намояндаси. Америка 
монополиячилари. 







МОНОСЕМИЯ [моно.. + юн. sema — бел- 
ги] тлш. Бир маънолилик; сўзнинг бир маъ- 
нога эга бўлиши (Асосан терминлар шун- 
дай хусусиятга эга бўлади. Мас., лексема, 
фонема сўзлари). 

МОНОСИЛЛАБИЗМ [моно.. + юн. 
syllabe — бўғин] тлш. Баъзи тилларда сўз 
(лексема)ларнинг бир бўғиндан иборат 
бўлиши (бу хусусият хитой-тибет тиллари 
учун хос). 

МОНОТЕИЗМ [моно.. + юн. theos — 
худо] Фақат битта худога сиғинувчи, бир- 
гина худони эътироф этувчи диний эъти- 
қод; якка худолик (мас., ислом дини); зид. 

политеизм. 

МОНОТЕИСТ Монотеизм тарафдори. 

МОНОТЕИСТИК Монотеизмга, якка 
худоликка оид. Монотеистик таълимот. 

МОНОТИП [моно.. + юн. typos — из, 
шакл, андоза] Ҳар бир ҳарфни сатр кўри- 
нишида айрим-айрим қуйиб, териб бера- 
диган типография машинаси. 

МОНОТИПИСТ Монотипда ҳарф те- 
рувчи ишчи. 

МОНОТИПЧИ айн. монотипист. 

МОНТАЖ [фр. montage < monter — 
кўтармоқ] 1 Машина, ускуна, иншоот ва 
ш. к. нинг тайёр қисмларини маълум режа, 
лойиҳа, чизма асосида йиғиш ва ўрнатиш. 
Электростанция монтажи. Прокат стано- 
гини монтаж қилиш. Монтаж ишлари. 

2 Фильм, адабий ва мусиқий асарлар, 
расм ва ш. к. нинг парчаларини танлаб олиб, 
мазмун ва бадиий жиҳатдан бир бутун ҳолга 
келтириш. Адабий монтаж. н Ҳамма кадр- 
лар суратга олиниб бўлгандан кейин, монтаж 
даврида — уларни бир-бирига улашда ўша 
кадрлардан қайси бири яхши чиққан бўлса, 
шуниси танлаб олинади. М. Алиев, Комил 
Ёрматов. 

МОНТАЖЁР Монтаж мутахассиси (ки- 
нематография ва фотографияда). 

МОНТАЖЧИ Монтаж қилувчи, йиғув- 
чи ишчи, мутахассис (қ. монтаж 1). Тўртмон- 
тажчи бир кран ёрдамида тўрт хонали уйни 
бир кунда монтажлаб бўляпти. Газетадан. 

МОНТЁР [фр. monteur] Турли-туман 
электр ускуна-жиҳозларни таъмирлаш, ту- 
затиш бўйича мутахассис. Премъера. Бугун 
ҳамма: режиссёрдан тортиб раққосагача, 


гримчидан тортиб монтёргача ҳаяжонда. 
«Ёшлик». 

МОНУМЕНТ [лот. monumentum — эс- 
далик, хотира белгиси; ҳайкал < monere — 
эслатмоқ] Бирор тарихий воқеа ёки буюк 
шахс шарафига қўйилган катта ҳайкал ёки 
меъморий иншоот. Ғалаба шарафига қўйил- 
ган монумент. н Урушдан сўнг ўша «ажал 
водийси» деб аталмиш майдоннинг ўртаси- 
да снарядлар, бомбалар, миналарнинг парча- 
ларидан улкан ёдгорлик — монумент ўрна- 
тилди. Т. Рустамов, Мангу жасорат. 

МОНУМЕНТАЛ 1 Ҳашаматлилиги би- 
лан катта таассурот қолдирадиган; улкан, 
салобатли, муҳташам; монументга хос. Мо- 
нументал бино. н Тақдим этилган лойиҳа- 
ларнинг ҳеч қайсиси монументал ҳайкални 
майдоннинг архитектура ансамбли билан 
узвий боғлашни тўла уддалай олмаган. Газе- 
тадан. 

2 кўчма Асосли; мустаҳкам; улуғвор, 
маҳобатли, муҳташам. Монументал тадқи- 
қот. н Санъатимизда замонавий меъмор- 
чилик билан монументал санъат синтези 
тобора гпабиий тус олмоқда. Газетадан. 

3 Улуғворлиги билан ажралиб турувчи 
ва юксак шаклларда ифодаланган. Монумен- 
тал ҳайкалтарошлик. н Булар деворларга 
ишланган монументал расмлар ва коишнкор- 
лик безакларида қўлланадиган услуб ва воси- 
талардир. Газетадан. 

МОПАРДА [ф. ajL-iLo — «моҳпора» (ой- 
парча, гўзал) с. нинг бузилган шакли] кт. 
Ҳаёли, уятчан. Ишқилиб, бўйида бўлмаган 
бўлсин. Вой қизўлгур, бало экан, ичидан пиш- 
ган экан. Афтига қарасанг, шундоқ мопар- 
да, ақлли, ҳушли қизга ўхшаб кўринади. Ой- 
бек, Танланган асарлар. 

МОПЕД [< мо(тоцикль) + (велоси)- 
пед] Енгил икки ғилдиракли, кичик мо- 
торли транспорт воситаси; моторли вело- 
сипед. Йигитча магазиндан чиқиб, йўл че- 
тида турган мопеди томон бораётганида, 
Нусратбекка кўзи тушди. С. Нуров, Нарвон. 

МОР [ф. jLo — илон] айн. илон йили қ. 
илон. 

МОРАТОРИИ [лот. moratorius — тўхта- 
тиб турувчи, секинлатувчи] 1 сиёс. Муайян 
мажбуриятларнинг бажарилишини давлат 
ҳокимиятининг махсус ҳужжатлари воси- 
тасида номаълум муддатга ёки бирон-бир 





фавқулодда ҳодиса (уруш, табиий офат ва 
ш. к.) тугагунча кечиктириш, тўхтатиб ту- 
риш. 

2 ҳуқ. Муайян ҳаракатларни давлатлара- 
ро келишув асосида ёки бир томонлама тар- 
тибда маълум ёки ноъмалум мудцатга тўхта- 
тиш. Ядро қуроллари синови мораторийси. 

МОРГ [ фр. morgue] с.т. Стационар да- 
волаш муассасаларида мурдаларни сақлаш, 
шахсини аниқлаш, ёриб кўриш учун мах- 
сус жиҳозланган бино, хона. 

МОРЖ \р. < саам тилидан] 1 Шимолий 
Муз океани соҳиллари ва қутб оролларида 
тарқалган, оёқлари кураксимон, териси 
қалин йирик сутэмизувчи ҳайвон. 

2 кўчма с.т. Совуқ, салқин кунларда ҳам 
чўмилаверадиган киши. 

МОРЗЕ: Морзе алифбеси [< Morse (С. 
Морзе) — америкалик ихтирочи номидан]: 
Ҳарф ва рақамлар, нуқта ва тирелар билан 
кўрсатиладиган шартли телеграф белгила- 
ри тизими. Морзе аппарати Морзе алиф- 
беси ёрдамида сигналлар берувчи энг сод- 
да телеграф аппарати. 

МОРО: моро бўлсин шв. Муборак бўлсин. 
Уй билан бўлиб, моро бўлсинга ҳам келолма- 
дим-а. Р. Файзий, Ҳазрати инсон. 

МОРОЖНИИ [р. мороженое — музла- 
тилган нарса] Қаймоқ, сут, мева суви ва 
ш. к. дан музлатиб тайёрланадиган ширин 
егулик; музқаймоқ. Шу куни Ҳафиза Ойтў- 
ра билан Раънони морожнийга тўйдирди. 
Мирмуҳсин, Умид. 

МОРС [нем. Moosbeere — клюква (қизил 
нордон мевали бута)] Дарахт ва буталар- 
нинг меваларига шакар қўшиб тайёрлан- 
ган чанқовбосар ичимлик. 

МОРФЕМА [юн. morphe — шакл] тлш. 
Ўз маъносига эга бўлган, бошқа маъноли 
қисмларга бўлинмайдиган тил бирлиги 
(мас., билимли сўзи уч морфемадан иборат: 
бил+им+ли). 

МОРФЕМИКА тлш. Морфемалар ҳақи- 
даги таълимот. 

МОРФИН, морфий [юн. Morpheios — 
юнон мифологиясида: туш, туш кўриш ху- 
доси (маъбуди)] Афюннинг асосий алкало- 
иди бўлиб, афюндан кимёвий йўл билан 
ажратиб олинади (табобатда оғриқни қол- 
дирувчи дори сифатида қўлланади). Касал 
наркотиклардан бирини, масалан, морфий 


истеъмол қилган бўлса, аччиқ чой ёки кофе 
бериш керак. Н. Исмоилов, Касалларни пар- 
вариш қилиш. 

МОРФИНИЗМ Гиёҳвандлик турлари- 
дан бири, морфинга ўрганиб қолиб, уни 
қабул қилмай тура олмаслик. 

МОРФОЛОГИК Морфологияга оид. 
Морфологик таҳлил. Сўзнинг морфологик 
таркиби. 

МОРФОЛОГИЯ [юн. morphe — шакл + 
logos — таълимот] 1 Одам, ҳайвонлар ва 
ўсимликлар организмининг шакли ва ту- 
зилишини ўрганадиган фанлар мажмуи. 
Экспериментал морфология. Одам морфоло- 
гияси. Ўсимлик поясининг морфологияси. Бак- 
терия морфологияси. 

2 тлш. Тил тизимининг бир сўз доира- 
сида грамматик маъноларни ифодалаш во- 
ситаларини қамраб олувчи қисми. 

3 тлш. Грамматиканинг сўз тузилиши 
(таркиби)ни, сўз доирасида грамматик маъ- 
ноларнинг ифодаланишини, сўз ўзгарти- 
рувчи шаклларни, шунингдек, сўзларнинг 
сўз туркумлари бўйича гуруҳланишини 
ўрганувчи бўлими; сўз шакллари ҳақидаги 
таълимот. Ўзбек тили морфологияси. Феъл 
морфологияси. 

МОС [а. j^Lo — бир-бирига тегинувчи, 
уринувчи, алоқадор] 1 Бир-бирига тўғри; 
ўхшаш, монанд. Икки севгучи қалбнинг ор- 
зулари, ўйлари, қарашлари ҳар масалада ғоят 
мос келар.. эди. Ойбек, Танланган асарлар. 

2 Муносиб, лойиқ. Келин билан куёв бир- 
бирига жуда мос. Мос номзод(лар). 

3 Тўғри келадиган; лойиқ, боп. Комби- 
незон билан резинка этик жуда катта эди, 
унга [Луқмончага] мосини омбордан топишол- 
мади. А. Мухтор, Туғилиш. 

4 Мувофиқ, уйғун. Ҳар томондан «вит- 
вит», «чиғи-чиғи» деб сайраган қушларнинг 
турли қўшиқлари сойнинг нашъасига мос бир 
музика ҳосил қилган. П. Турсун, Ўқитувчи. 
Кўкраклар оёқларнинг оҳангдош учиишга мос 
диркиллайди. Ойбек, Қуёш қораймас. 

5 Бир турдаги (ўйин қартаси ҳақида). 
Қарта мос келди. Мос тушдингиз. 

МОСЛАМА Бирор нарсани бажариш 
учун хизмат қилувчи нарса, асбоб ва ш. к. 
Корхона мутахассислари ишлаб чиққан мах- 
сус мослама цехлар ҳавосини фильтрлаб бе- 
ради. «Фан ва турмуш». Ёлғиз культиватор- 







га қушимча урнатилган ер юмшатувчи ғил- 
диракли мосламани ясаш қанчалар оғир бўлди. 
«Ўзбекистон қўриқлари». Лағмон учун угра 
гидравлик пресс асосида яратилган мосламада 
кесилмоқда. Газетадан. 

МОСЛАМОҚ Мос қилмоқ, мос, муво- 
фиқ ҳолга келтирмоқ, мувофиқлаштирмоқ. 
Шеърни куйга мосламоқ. н Ҳамза ўз асар- 
ларидаги ҳажвий ролларни кўпинча Юсуф- 
жон акага мослаб ёзарди. Т. Обидов, Юсуф- 
жон қизиқ. -Мардонқул ака, — деди у бош- 
лиқнинг юришига қадамини мослаб. А. Мух- 
тор, Бўронларда бордек ҳаловат. 

МОСЛАШМОҚ 1 Мос ҳолга келмоқ, 
мос бўлмоқ, мувофиқлашмоқ. Шароитга 
мослашмоқ. н Улар агрегат ҳаракати ва 
тезлиги билан мослашиб.. аниқ ишлар эди- 
лар. Газетадан. 

2 тлш. Ҳоким сўз шаклига мос шакл 
олмоқ. Эга билан кесим шахс ва сонда мос- 
лашади. 

МОСЛАШУВ 1 Мослашмоқ фл. ҳар. н. 
Шароитга мослашув. 

2 тлш. Сўз бирикмаси ёки гапда тобе 
сўзнинг ҳоким сўз шаклига мос шакл оли- 
шидан иборат синтактик алоқа. 

МОСЛИК Мос ҳолат, мос эканлик. 
Уларнинг ўқувчиларга айтган сўзларида мос- 
лик, бир хиллик бўлиши керак. М. Юсупов, 
Телевизор ёнида. Уларнинг [қонунларнинг] 
ҳуқуқий жиҳатдан етуклиги, умум қабул 
қилинган талаблар ҳамда қоидаларга мосли- 
ги юксак баҳоланди. Газетадан. 

МОСУВО [а. е .\— ундан бошқа, 
бўлак] Бутунлай маҳрум бўлган, жудо 
бўлган, айрилган. Уҳамма нарсадан мосуво. 
н Уйдан жудо, ердан мосуво.. М. Али. 

Мосуво бўлмоқ Айрилмоқ, маҳрум 
бўлмоқ. Қайга шошаётир умри равонинг, Не 
топдинг ва недан бўлдинг мосуво. А. Орипов. 
Мосуво қилмоқ Айирмоқ, маҳрум қилмоқ. 
Уй-жойингдан мосуво қилиб, она шаҳринг- 
дан чўл-биёбонга ҳайдаган бўлса! Н. Сафа- 
ров, Наврўз. 

МОТ [ а. oL> — ўлим, ўлиш, ўлдириш; 
енгилиш] Шахмат ўйинида шоҳнинг рақиб 
донаси ҳужумидан ҳимоя тополмай қолган 
ютқизиқ ҳолати. [Мунажжим: дона суриб] 
Кишт! Мот! Уйғун ва И. Султон, Алишер 
Навоий. 


Мот бўлмоқ 1) мот ҳолатга тушмоқ; ют- 
қизмоқ. Исфандиёр рақибидан мот бўлган 
шатранжчидек ўсал бўлибўтирди. С. Сиёев, 
Аваз; 2) мунозара, баҳс ва ш.к. беллашув- 
ларда енгилмоқ, мулзам ҳолатга тушмоқ. 
..тахмини тасодифан тўғри чиқиб қолса, 
унда Маҳмуднинг ўзи мот бўлади-ку. М. 
Осим, Карвон йўлларида. Мот қилмоқ 1) 
мот ҳолатга туширмоқ (шахмат ўйинида). 
Лаганбардор ходим янги шахматчи бошлиқ- 
ни икки юришда мот қилди. Газетадан; 2) 
баҳс, мунозара кабиларда рақибини енг- 
моқ. Лекин кўп вақт дўкондор ошнасини бир 
гап билан мот қилиб қўйганини кўпиртириб 
мақтанади. Мирмуҳсин, Умид. Мотга тут- 
моқ Гап-сўзидан илинтириб (тўхтатиб) ус- 
тун келишга, «мот қилиш»га ҳаракат қил- 
моқ. Шошманг, Муса ака, бу гапни аъзолар 
ўртасига ташлаб олайлик, қани, умумий 
мажлис нима дейди, — Низомиддинов Му- 
санимотга тутмоқчи бўлди. С. Аҳмад, Ҳукм. 

МОТАЛЧИ [р. мотальгцик — ип ўровчи, 
калаваловчи] Пиллакашлик фабрикалари- 
да калавалаш цехи ишчиси, ипни ўраб ка- 
лаваловчи. Моталчилар орқасида кузатиб 
юрган бригадир ғалтакларни кўздан кечирар 
экан.. Газетадан. У янги ишга келган мотал- 
чиларга амалий ёрдам берарди. Газетадан. 

МОТАМ [а. — дафн маросими; аза 

йиғини] 1 Яқин ёки мўътабар кишининг 
ўлими туфайли юзага келган қайғули ҳолат; 
азадорлик ва шу муносабат билан боғлиқ 
бўлган маърака, таъзия, расм-русмлар 
(қора кийиш, байрам қилмаслик ва ш. к.). 
Мотам байроғи. Мотам либоси. Мотам 
мажлиси. Мотам марши. н Акасининг дар- 
ди билан тўлган қалби учун, яқиндагина ўлган 
онасининг мотами ўз кескинлигини бир да- 
ража йўқотган эди. Ойбек, Танланган асар- 
лар. Ҳамза ўлдирилган. Шоҳимардонда мотам 
эди. Н. Сафаров, Оловли излар. Музаффар 
зотларга мотам ножоиз, Уларнинг ҳаққидир 
фақат ифтихор. А. Орипов. 

2 кўчма Қаттиқ ташвиш, қайғу-аламли 
ҳолат. Қайнатанинг Гулнорга уйланиш ния- 
ти улар учун катта мотам бўлди. Ойбек, 
Танланган асарлар. 

Мотам тутмоқ Мотам ҳолатида бўлмоқ, 
шундай ҳолатни кечирмоқ. Унинг назарида, 
бутун Ҳирот қора ридога ўралиб, мотам 
тутаётгандай. Мирмуҳсин, Меъмор. Сен 





кетганга мотам тутиб, йиғлашади бутун 
шаҳар. «Баҳром ва Гуландом». 

МОТАМДОР [а.+ ф. — мотам 

ҳолатли, мотам тутган] айн. мотамли 2. 
Марҳум қабрга қўйилгач, мотамдорларнинг 
алам-армони хиёл совиши шундан экан. X. Сул- 
тонов, Онамнинг юрти. 

МОТАМЛИ 1 Мотамга тегишли, мо- 
тамга алоқадор. Мотамли кунлар. н Ер чи- 
зиб гулхайрилар, Мотамли тўнин кийган за- 
мон. Ғ. Ғулом. 

2 Мотам тутувчи, азадор. Аччиқроқ бир 
сўз айтиб, аламдан чиққим келди-ю, мотам- 
ли уй бўлганидан ўзимни босдим. Ҳ. Ғ1азир, 
Кўктерак шабадаси. 

МОТАМСАРО [а.+ф. l^u^L — мотам 
тутилаётган, марҳум эсланаётган жой] поэт. 
айн. мотамли. Саломатнинг ранги сарғайган, 
гўё энг яқин кишисини қабрга қўйиб келаёт- 
гандек мотамсаро бир қиёфада эди. С. Аҳмад, 
Ҳукм. Шу пайт ҳовлига мотамсаро либосда- 
ги пучуқ қиз кириб келди. Э. Усмонов, Ёл- 
қин. Хотира майдонида — мотамсаро она 
ҳайкали, бу ерда — бахтиёр она сиймоси. Ҳар 
икки ҳолатда, икки улуғ рамзда улуғ ҳик- 
матлар яширин. «Шарқ юлдузи». 

МОТАМХОНА Мотам тутиладиган 
жой, мотамли уй. 

МОТЕЛЬ [ингл. motel < motor — авто- 
мобиль + hotel — меҳмонхона] Автосайёҳ- 
лар учун мўлжалланган, бир қатор хизмат 
турларига (техник хизмат кўрсатиш ва ёнил- 
ғи қуйиш станциялари, гаражлар, тўхташ 
жойлари ва б. га) эга бўлган меҳмонхона. 

МОТИВ [фр. motif — куй, оҳанг] 1 ад. 
Сюжетнинг таркибий унсури, асарнинг 
асосий мазмуни, мавзуи. Достоннинг моти- 
ви. ^шАпа шу композицион бағрикенглик, би- 
ринчи навбатда, Шайхзоданинг ягона бир 
мотиви — пояма-поя ривожлантириш санъ- 
атида кўринади. «ЎТА». 

2 мус. Куйнинг энг кичик қисми. Мотив- 
да битта акцент бўлади. 

МОТИГА \р. мотнга — сихмола, ғалтак- 
мола] Ерни, ўсимлик, экин остини юм- 
шатиш учун ишлатиладиган қишлоқ хўжа- 
лик асбоби, мослама. Қатқалоқнинг олди- 
ни олиш учун мотигаларни ишга солиб, 
қатор ораларини сифатли юмшатайлик. Га- 
зетадан. 


МОТКА [р. матка — она] с. т. Қарта 
ўйинида: хотин киши расми солинган, кат- 
таликда учинчи ўринда турадиган қарта. 

МОТО- [лот. motor — ҳаракатга келти- 
рувчи] Ўзлашма байналмилал қўшма сўз- 
ларнинг биринчи таркибий қисми: 1) мо- 
тор, моторли; 2) моторлаштирилган; 3) 
мотоциклга алоқадор каби маъноларни бил- 
диради. 

МОТОБОЛ [мото.. + ингл. ball — коп- 
ток, тўп] Катта тўп билан мотоциклда ўйна- 
ладиган, футболга ўхшаш жамоавий спорт 
ўйини. 

МОТОДРОМ \р. мото.. + юн. dromos — 
югуриш жойи, югуриш] Мотоцикл мусо- 
бақаси ва синови ўтказиш учун махсус 
жиҳозланган жой, майдон. 

МОТОКРОСС [мото.. + ингл. cross — ке- 
сиб, ўртасидан ўтмоқ] Паст-баланд, ўнқир- 
чўнқир йўлларда ўтказиладиган мотоцикл- 
лар мусобақаси. Мотокросс ўтказмоқ. 

МОТОПОЙГА Мотоцикллар пойгаси, 
мусобақаси. 

МОТОР [лот. motor — ҳаракатга келти- 
рувчи] Бирор турдаги энергияни механик 
энергияга айлантирадиган машина, двига- 
тель. Трактор мотори. Автомобиль мотори. 
Моторни юргизмоқ. Моторни ўчирмоқ. н 
Умарали Анорхон билан айтишиб турган чоғ- 
да Содиқ сакраб «универсал»га минди, мо- 
торни тариллатиб, ишда давом этди. И. Ра- 
ҳим, Ихлос. Сал ўтмай, самолётнинг мото- 
ри париллаб, парраклари айлана бошлади. Н. 
Фозилов, Дийдор. 

МОТОРИСТ Моторга қаровчи, уни 
созловчи, таъмирловчи киши; моторчи. 
Уларда [комбинатларда] электриклар сле- 
сарликка, слесарлар электрикликка, мото- 
ристлар маишнистликка ўқишади. Т. Ша- 
рипов, Катта йўлда. 

МОТОРЛАШМОҚ Механик транспорт 
билан таъминланмоқ (қўшин ҳақида). Мо- 
торлашган қисмлар. 

МОТОРЛАШТИРМОҚ 1 Моторлашмоқ 

фл. орт. н. Пароходларни моторлаштирмоқ. 

2 Қўшинни транспорт билан таъминла- 
моқ. Пиёда аскарларни моторлаштирмоқ. 

МОТОРЛИ Мотори бўлган, мотор ўр- 
натилган. Моторли қайиқ. н Биров катта 
кўчадан моторли велосипед миниб ўтди. Та- 







риллаган овоз анчагача қулоқларни батанг 
қилди. Ў. Усмонов, Сирли соҳил. 

МОТОРОЛЛЕР [нем. Motorroller — мо- 
тор ёрдамида юрувчи, ғилдировчи] Мото- 
циклнинг ғилдираги кичик, эгари билан 
бошқариш механизми ўртасида оёқ қўяди- 
ган очиқ жойи бўлган бир тури (юк ташиш 
учун хизмат қилади). Сен шу бугундан бош- 
лаб касалхона мотороллери ҳайдовчиси 
бўлдинг. Ҳ. Шайхов, Характеристика. 

МОТОРСИЗ Мотори йўқ, мотор ўрна- 
тилмаган. Моторсиз вагон. 

МОТОРСОЗЛИК Мотор ишлаб чиқа- 
риш; саноатнинг мотор ишлаб чиқаради- 
ган тармоғи. 

МОТОРЧИ айн. моторист. 

МОТОЦИКЛ [мото.. + юн. kyklos — дои- 
ра, ғилдирак] Ички ёнув двигатели билан 
таъминланган, икки ёки уч ғилдиракли 
транспорт воситаси. Уларнинг ёнгинасидан — 
тротуарга яқин жойдан мотоцикл гуруллаб 
ўтди. Ў. Ҳошимов, Қалбингга қулоқ сол. 
Шундоққина беш-олти қадам наридан варил- 
лаганича кажавали «Урал» мотоцикли ўтиб 
кетди. Д. Нурий, Осмон устуни. 

МОТОЦИКЛЕТ айн. мотоцикл. 

МОТОЦИКЛЕТЧИ айн. мотоциклчи. 

МОТОЦИКЛЛИ Мотоцикли бўлган, 
мотоцикл минган. Мотоциклли киши. н 
Танклар орасида пулемётлардан ўқ узиб, 
мотоциклли солдатлар келадилар. И. Раҳим, 
Чин муҳаббат. 

МОТОЦИКЛЧИ Мотоцикл минган, 
мотоцикл ҳайдовчи ёки мотоцикл спорти 
билан шуғулланувчи шахс. Аҳмаджон мото- 
циклчиларнинг қорасини кўриб.. қулай пайт 
пойлаб турган эди. А. Қаҳҳор, Олтин юлдуз. 

МОХ \р. мох — моғор, пўпанак] айн. йўсин 
II. Мох босган сингари кўм-кўк арчазор жар- 
ликлар пичоқ билан қирқилгандай тикка 
тушиб, ўйноқи сойларга этагини солиб ётиб- 
ди. А. Мухтор, Туғилиш. 

МОХОВ 1 [jLkLo < а. j о — йўқ қилиш, 
четлатиш] Бутун организмни, хусусан, 
тери, нерв системаси ҳамда ички аъзолар- 
ни зарарлайдиган сурункали инфекцион 
касаллик; шу касалга йўлиққан шахс. Ҳа, 
Ботир ака, ҳозир одамлар моховдан ҳазар 
қилгандек мендан қочишади. С. Аҳмад, Сай- 
ланма. 


2 кўчма с. т. Расво, ярамас, чатоқ. Мо- 
хов одам. Мохов иш. Иишинг моховини чи- 
қармоқ. н ..дод деганда ҳам гап шуки, қи- 
йин экин, мохов экин. Газетадан. 

3 Қарғиш билдиради. Нега жим гпуриб- 
сизлар, уринглар мохов бўлгурни! К. Яшин, 
Ҳамза. 

Моховга ошна қилмоқ Расвосини чиқар- 
моқ. Туроб бир куни.. сал насиҳат қилган 
экан, уни келин олдида моховга ошна қилиб- 
ди. Ҳ. Назир, Ўтлар туташганда. Якка мохов 
Кишиларга аралашмайдиган ёки аралаш- 
тирилмай қўйилган одам. Ҳўшнилар уни 
[Бўрибойни] якка моховга чиқариб, на таъ- 
зия ва на тўй-ҳашамга айтмай қўйишган. Ҳ. 
Назир, Ўтлар туташганда. 

МОХОРА Нўхат, гўшт солиб тайёрла- 
надиган бир хил суюқ ош; нўхат шўрва. 
Ошхонада кеча тўйдан олиб келган мохора 
билан палов бор, исроф бўлмасин. Б. Раҳмо- 
нов, Юрак сирлари. 

МОЧА [ф. — ит ёки эшакнинг ур- 

ғочиси] 1 Урғочи эшак. Умид билан боқиб 
юрган оқ куррали мочам қолди. «Гулихира- 
мон». 

2 айн. мочағар. 

МОЧАЛКА [р. мочить, мокрьгй — ҳўлла- 
моқ, ҳўл] Ювиниш учун ишлатиладиган 
чипта ёки бошқа тола боғлами. 

МОЧАХАР айн. моча 1. 

МОЧАҒАР [ф. — урғочи эшак] 

Мочага нисбатли ҳақоратни билдиради 
(аёлларга нисбатан қўлланади). Анови қиш- 
лоқда Чинор деган бир мочағар бор эди.. бир 
домла билан ўйнашиб юриб, унга тегиб олди. 
Ш. Ризо, Қор ёғди, излар босилди. Иложи 
бўлса, у мочағар билан бошлиғингиз гаплаш- 
син. Н. Қобил, Унутилган соҳиллар. 

МОШ [ф. — мош] Дуккакдошлар 

оиласига мансуб, бир йиллик дуккакли 
экин ва унинг овқатга ишлатиладиган, 
пўсти сабзаранг, ичи оқ дони. Йўлнинг бир 
ёғи мош, ловия экилган дала. М. Маҳмудов, 
Мангу куй излаб. Moumu гпериб, ювиб, совуқ 
сувли идишга солиб, суст оловда қайната- 
сиз. К. Маҳмудов, Ўзбек тансиқ таомлари. 

Кўзини мошдек очмоқ Қилган ишига 
яраша жазо, танбеҳ билан ўзига келтириб 
қўймоқ. Бу икки зарба билан Аъзамнинг кўзи- 
ни мошдек очди. Шуҳрат, Жаннат қидирган- 
лар. -Қиз кўнмаяпти, денглар. Мен эртага 





уларнинг кўзини мошдек очиб қўяман, — деди 
Тансиқ. Ойбек, О.в. шабадалар. Мош еган 
хўроздай Юз-бети семиз, қип-қизил. Мош 
еган хўроздай ошпазлар қозон бошида куй- 
маланмоқда эдилар. Ойбек, Навоий. Моши 
очилмаслик Келиша олмаслик, бир фикр- 
да бўла олмаслик. Лекин битта «лекин»и 
бор-да. Шу раис билан ҳеч моишм очилиш- 
майди, — деди Йўлдош. Газетадан. 

МОШАК Балиқчилар туркумига мансуб 
қушларнинг бир тури (бармоқлари ораси- 
да сузгич парда бўлмаслиги билан бошқа 
балиқчилардан фарқ қилади). 

МОШ-ГУРУЧ Оралаб оқ тушган (соч- 
соқол ҳақида). Шаҳодат муфти қарийб бу- 
тун кўкрагини ёпган баҳайбат мош-гуруч 
соқолини қалам билан таради. А. Қодирий, 
Меҳробдан чаён. 

МО ТТТ ИН шв. Машина. Мошин кўп.. Янги 
мошинда мунча пахта тераман, деб турган- 
лар ундан кўп. С. Нуров, Нарвон. Бирмошин 
семонни тупканинг тагидан бўлсаям топиб 
келаман. М.М. Дўст, Галатепага қайтиш. 

МОШКИЧИРИ Т Мош билан гуручдан 
пишириладиган қуюқ таом. Бир лаганда 
мошкичири олиб кирди. Мирмуҳсин, Умид. 

2 кўчма Оқ аралаш, оқ-қора аралаш, 
мош-гуруч (соч-соқол ҳақида). Замон ўзини 
босиш учун мошкичири соқолини ўнг қўли 
билан бир оз силаб турди. М. Исмоилий, 
Фарғона т.о. 

3 кўчма Аралаш-қуралаш, аралаш-қура- 
лаш бўлиб кетган. Иш мошкичири бўлиб ке- 
тибди. н Болалар адабиёти эса катталар- 
никига қўшилиб, мошкичири бўлиб кетган. 
Газетадан. 

МОШОВА [ ф . <uLi,L> — мошли суюқ 
овқат] Мош ва қовоқ солиб ёки мош би- 
лан жўхори уни солиб тайёрланадиган суюқ 
таом. Эрталаб бир ҳовуч мошни бир кафт оқ 
жўхорининг уни билан бир қозон сувга солиб 
қайнатиб, унинг номини «мошова» қўйиб, ҳар 
қайсилари бир косадан ичардилар. С. Айний, 
Эсдаликлар. 

МОШПОЯ Т Мош экинининг пояси. 
Мошпояни юлиб олмоқ. 

2 Мош экилган ер. Мошпояга сув қўймоқ. 

МОШУГРА Мош ва уградан тайёрла- 
надиган суюқ таом. Қайнатиб берадиган 
мошхўрда, мошуграсини ҳам тўғриликча пи- 
шириб бермай.. С. Зуннунова, Гулхан. 


МОШХЎРДА [мош + ф. ajjj-b. — ейил- 
ган, ичилган] Мош билан гуручдан тайёр- 
ланадиган суюқтаом. Кечқурун Саодат кам- 
пир дўппидай ўчоқ олдида чўққайиб, мошхўрда 
қайнатаркан, Йўлчи кириб келди. Ойбек, 
Танланган асарлар. 

МОЯ I Урғочи туя. Бир қари нор пўпак- 
лини кўрдингми? —Бизнинг элда қолган учта 
мояси. «Нигор ва Замон». 

МОЯ II [а. <uL> — хамиртуруш, ачитқи; 
зардоб; манба; маблағ] кт. Бирор нарсанинг 
асосини ташкил қилган модда, асос бўлган 
нарса; ўзак; бирор гуруҳнинг, жамоанинг 
асосини ташкил қилган шахслар. У [Абду- 
раҳмон] кутган асосий моялар, яъни мудар- 
puc, пешволар.. зиёратчилар opacuda кўз 
оғриғи учун ҳам кўринмадилар. А. Қодирий, 
Меҳробдан чаён. 

МОЯК Т Товуқнинг тухум қилиши ке- 
рак бўлган ерга қўйиладиган тухум ёки ту- 
хумга ўхшаш нарса. [Фотима:] Келинпош- 
ша, товуқларингизга мояк қўйдингизми ? А. 
Қаҳҳор, Оғриқ тишлар. 

2 шв. Тухум. Бир гуруҳ бола мояк уриштир- 
япти. Т. Мурод, От кишнаган оқшом. 

3 Эркакларнинг ёрғоқ ичида жойлаш- 
ган бир жуфт жинсий бези; уруғдон (спер- 
матозоид ва эркаклар жинсий гормони иш- 
лаб чиқаради). 

МОЯНА [ф. -CiLtL, — ҳар ойдаги; ҳар ой- 
лик (иш ҳақи, нафақа)] с. т. Маош. Бир ой- 
лик мояна. Мояна олмоқ. Мояна тўламоқ. 

МОЯНАЛИ Мояна берадиган, мояна 
тўлайдиган. Қани энди мен ҳам сиз қатори 
моянали бир ишга кирсам. М. Осим, Тилсиз 
гувоҳ. 

МОЯНАХЎР [мояна + ф. — еювчи] 
кам қўлл. Фақат мояна, ойлик билан ҳаёт 
кечирувчи. 

МОҒОР Т Туриб қолган нарсаларда 
ёки зах ерларда микроскопик замбуруғ- 
ларнинг тўпланишидан ҳосил бўладиган 
ва нарсаларни чиритадиган момиқсимон 
туклар; пўпанак. Китоб варақларидан зах 
ва моғор ҳиди анқир эди. С. Аҳмад, Қадр- 
дон далалар. 

2 кўчма Кир, кир босган. Тешабой юра- 
гидаги ғашлик моғорини шу пўписа билан 
ювди. М. Исмоилий, Фарғона т.о. Бошида 
титилиб кетган моғор дўппи. М. Исмоилий, 
Фарғона т. о. 





Моғор босмоқ Моғор қопламоқ; пўпа- 
накламоқ. Моғор босган нон. н Сой суви.. 
юзини моғор босиб, чармдек қотиб кетган 
безбет харсангларга қарши олиша-олиша, 
бутун ғазабини уларнинг устига тўкади. С. 
Анорбоев, Оқсой. [Сидиқжон] Нега қишлоқ- 
да бўлиб ўтган ва бўлиб ўтаётган ишларга 
кўзини каттароқ очиб қарамапти ? Ақлини 
моғор босгани шудир-да! А. Қаҳҳор, Қўшчи- 
нор чироқлари. Наҳотки Аҳмаддек навқи- 
рон йигит мана шу.. миясини занг, вужуди- 
ни моғор босаётган кимсага бас келолмаса ?! 
Ф. Мусажонов, Ҳиммат. 

МОҒОРЛАМОҚ айн. моғор босмоқ қ. 
моғор. Нон моғорлаб кетибди. н Унинг аза- 
лий мудроқ, моғорлаган шуурига тароватли 
бир тўлқинлар, зиёлар сочилмоқда. С. Сиёев, 
Аваз. Шундоқ гўзал шаҳримизда моғорлаб 
ётган одамлар ҳам бор экан-да! Мирмуҳсин, 
Жаҳолат панжаси. [Ўрмонжон:] Аввало Зун- 
нунхўжанинг сандиғида ётиб, ақлинг моғор- 
лаб кетганидан кулгин! А. Қаҳҳор, Қўшчи- 
нор чироқлари. 

МОҲ [ ф . г>1_о, <ь> — ой] поэт. айн. ой. 
\Гули:\ Оҳ.. Қуёшдин нур олиб кулган каби 
моҳ, Кулардим сўнгги бор, у келса мен ҳам. 
Уйғун ва И. Султон, Алишер Навоий. Кўкда 
моҳ аста кезар. Э. Воҳидов. 

Моҳи тобон [ёки мунаввар, анвар) Рав- 
шан нур сочувчи ой (гўзалларнинг сифа- 
ти). Сабо, арзимни еткур, моҳи тобон бир 
келиб кетсун. Ҳамза. Ҳар бирлари бир моҳи 
мунаввар қизлар. Ҳабибий. Олиб борсак, кўрар 
ул моҳи анвар. «Муродхон». 

МОҲАЗАР [а. j_l^.L> — барча бор нар- 
са; тайёр таом] эск. кт. Тайёр, ҳозирланган 
таом. -Нега турдингиз. Чой, нон моҳазар. 
-Раҳмат, тақсир. А. Қодирий, Меҳробдан 
чаён. ..дастурхон солиниб, моҳазар келтирил- 
ди. С. Абдулла, Мавлоно Муқимий. Бир ко- 
садан совуқ сувни олдимизга қўйиб, моҳазар- 
ни тушира кетдик. Ғ. Ғулом, Шум бола. 

МОҲИЁНА [ф. <c>L.-4Lo — ҳар ойлик иш 
ҳақи] эск. кт. айн. маош. [Анвар] Уч-тўрт 
йиллардан бери ўрдада мирзолик қилиб, неча 
тилло моҳиёна олар эмиш. А. Қодирий, Меҳ- 
робдан чаён. 

МОҲИР [а. ^Lo — маҳоратли, малака- 
ли, уста; чаққон] Юксак маҳоратга эга 
бўлган, маҳорат қозонган; уста. Моҳир сув- 
чи. Моҳир ёзувчи. Моҳир ташкилотчи. н 


Шогирд қанча моҳир бўлса, қувонар устод. Ғ. 
Ғулом. Тўғри, кексаларимиз деҳқончиликда 
жуда моҳир.. Ойбек, О.в. шабадалар. 

МОҲИРЛИК Юксак маҳоратга эгалик; 
маҳорат. Турли миллат жангчилари Жўра- 
хоннинг жасорати ва моҳирлигидан қойил 
қолганлигини сўзлаб бердилар. Т. Рустамов, 
Мангу жасорат. Бульдозерни моҳирлик би- 
лан бошқариш, иш унумдорлигини кўзлаб 
меҳнат қилиш бўлакча экан. «Ўзбекистон 
қўриқлари». 

МОҲИРОНА Маҳорат билан, моҳирлик 
билан. Моҳирона хомток қилинган новдалар, 
сийрак япроқлар оралаб ерга танга-танга 
қуёш нури ёғилади. Ж. Абдуллахонов, Орият. 
Мен ҳам уни [Пиракни] моҳирона рақс қили- 
ши билан таҳсинлаб мақтадим. С. Айний, 
Эсдаликлар. 

МОҲИЯТ [а. ClI aL> — ҳақиқат, ҳар нар- 
санинг асли, туб-негизи] 1 Бирор нарсанинг 
замиридаги туб, энг муҳим маъно, ички 
мазмун, мағиз. Моҳият — нафақат Бухоро 
ўлкасини, балки Туркистон, Хоразм, Фарғона 
музофотлари, алқисса, икки дарё оралиғини 
ёвдан озод этишдан иборат!Ш. Холмирзаев, 
Қил кўприк. Рихсивой, чамамда, чўлқуварлар- 
нинг улкан ишининг моҳиятига тушунмаяп- 
ти. Р. Файзий, Чўлга баҳор келди. 

2 флс. Ғ1арсаларнинг ички мазмуни 
бўлиб, уларнинг турли-туман хоссаларини 
ва муносабатларини яхлит акс эттиради. 
қиёс. ҳодиса. 

МОҲТОБ [ф. г_> 134 _о — ой нури, ойдин] 
Ёритиб турувчи ой; ойдин. Сутдай оппоқ 
моҳтоб кечада оқ кийим остида келувчининг 
кимлигини аниқлаш мумкин эмас экан. С. 
Айний, Эсдаликлар. Кун чекиниб, моҳтоб 
чиқади, Чечаклар ҳам ярқирар алвон. М. 
Шайхзода. 

МУАЗЗАМ [а. ^_Lj_> — машҳур, донг- 
дор; буюк, улуғ] 1 кт. Азим, улкан, улуғ- 
вор. Муаззам шаҳар. Муаззам иншоот. н 
Юксак дарахтларнинг учлари қучоқлашиб, 
муаззам яшил чодир ясаган. Ойбек, Қуёш 
қораймас. Пишканик муаззам таъзияхонани 
эслатарди. Қишлоқ аҳлининг кайфи бузуқ, 
ғамнок. С. Сиёев, Аваз. 

2 Муаззам (хотин-қизлар исми). 

МУАЗЗИН \а. j_o — намозга чақирув- 
чи, азон айтувчи] дин. Масжидда азон ай- 
тиб, намозга чақирувчи шахс; сўфи. Ҳаз- 

pam минбардан тушиб, бетига фотиҳа торт- 
гандан кейин, масжид муаззини билан дар- 
возанинг ёнига бориб турди. М. Муҳаммад- 
жонов, Турмуш уринишлари. 

МУАЙТАЙ [тайландча кураш, тайланд- 
ча бокс] Спортчилар (боксдагидек) кўлқоп 
кийган ҳолда махсус рингда вазн тоифала- 
ри бўйича мусобақалашадиган спорт тури. 
Муайтайда кўл, тирсак, оёқ ва тизза билан 
зарб бериш, шунингдек, рақибни қучоқ- 
лаб йиқитиш мумкин. Миллатимиз фарзанд- 
ларининг муайтай бўйича халқаро майдонда 
ўз обрўйига эга бўлиб бораётгани ҳаммамиз 
учун фахрли албатта. Газетадан. 

МУАИЯН [а. — белгиланган, аниқ, 

аниқланган] 1 эск. кт. Тайин этилган, бел- 
гиланган, аниқпанган. Бул тақдирни ўшал 
муайян қатли ом соати етмагунча.. пўшида 
тутилмоғи маъқулдир. А. Қодирий, Ўтган 
кунлар. 

2 Аниқ, тайинли, белгили, маълум. Му- 
айян давр. н Олимхоннинг муайян касби-кори 
йўқ. Ойбек, Танланган асарлар. Киишнинг 
руҳий ҳолати ва иш қобилияти муайян ритм- 
га бўйсунишини одамлар аллақачон пайқаш- 
ган. Газетадан. 

МУАЛЛАҚ [а. — ҳал қилинмай қол- 

ган; тобе, боғлиқ бўлган; осилган, осилиб 
қолган] 1 Ҳавода, бирор нарсага тегмай, 
осилмай туриб қолган. Ҳозиргина дон ортиб 
ўтган машина орқасидан кўтарилган чанг 
ҳавода муаллақ туриб қолди. С. Аҳмад, Қадр- 
дон далалар. Бир бечора сўфитурғай, таби- 
ат кашф этган ўхшашликларнинг фарқига 
етмаётгандай, ҳавода муаллақ туриб вижир- 
лайди. Н. Фозилов, Оқим. 

Муаллақ ошмоқ Сакраб ҳавода оёқни 
бош томондан ошириб, яна ерга оёқ билан 
тушмоқ, умбалоқ ошмоқ. Бирови йиқилди 
муаллақ оишб. «Гулихиромон». 

2 На у ёқли, на бу ёқли бўлмаган, аро- 
сат ҳолда(ги); аросат. Бу ҳаммаси ҳаётнинг 
энг нозик, энг муҳим томонлари эди ва ҳам- 
маси муаллақ бир аҳволда ётарди. П. Қоди- 
ров, Уч илдиз. Уқаёққа ён босишни билмай, 
қоқ ўртада муаллақ бўлиб қолди. А. Убайдул- 
лаев, Ҳаёт оқими. 

МУАЛЛАҚЧИ эск. айн. акробат. Аммо 
муаллақчилардай эпчил ҳаракатлар билан 
арқонга тирмаишб, катта муз устига ирғи- 
ди. Ҳ. Назир, Сўнмас чақмоқлар. 


МУАЛЛИМ [ а. jJn .0 — ўргатувчи, ўқи- 
тувчи; устоз] 1 Дарс берувчи киши; ўқитув- 
чи, педагог. Математика муаллими. Мусиқа 
муаллими. Университет муаллими. н Синф- 
га муаллим бўлиб киряпсизми ё ўрта асрлар 
тарихи учун кўргазмали қурол бўлибми? С. 
Сиёев, Ёруғлик. Фиқҳдан таълим берувчи 
муаллимнинг маоши 300 дирҳамни ташкил 
этган. «Фан ва тумуш». 

2 Таълим берувчи, бировга бирор нар- 
са ўргатувчи киши; устод, устоз. 

МУАЛЛИМА Муаллим аёл. Отин буви 
дейишга тили бормайди.. муаллима деса-чи? 
М. Исмоилий, Фарғона т.о. 

МУАЛЛИФ [а. _aJ j_o — яратувчи, ижод- 
кор, автор] кт. Бирор асар, лойиҳа, каш- 
фиёт ва ш.к. ни яратган шахс. Роман муал- 
лифи. н Артист танлашда ҳам фильм му- 
аллифлари томошабин кўнглини топишган. 
Т. Тўла, «Ўтган кунлар» ҳақида. ..энг истиқ- 
болли лойиҳа муаллифлари деб топилганлар 
ичида Акбар Қодиров ҳам бор. Ж. Абдуллахо- 
нов, Хонадон. 

МУАЛЛО [а. — олий, юксак] эск. 

кт. Юксак, олий. 

МУАММО [а. — жумбоқли, сир- 

ли, ғалати; тушунилиши қийин, бошқотир- 
ма; кўр, кўр қилинган] 1 ад. Ўзбек мумтоз 
адабиётида шеърий жанр, поэтик санъат 
тури. Унда бирор сўз, исм (ёки уларнинг 
бош ҳарфлари), сана ва б. яшириб берила- 
ди. Навоий муаммолари. н [Отам] Муаммо, 
абжад ҳисоби ва.. баъзи воқеаларни билишга 
боғлиқ бўлган шеърларни.. кўп биларди. С. 
Айний, Эсдаликлар. 

2 Тушуниб бўлмайдиган, жумбоқпи нар- 
са; жумбоқ. Кумушнинг заҳарли муаммо мак- 
туби бир сира Отабекнинг кўз ўнгидан ўтиб 
кетди. А. Қодирий, Ўтган кунлар. Ҳа, оғай- 
ни, дунёда англашилиши қийин бўлган муам- 
молардан ҳеч бирини севгига тенглаштириб 
бўлмайди. С. Кароматов, Олтин қум. 

3 Ҳал қилиниши лозим бўлган нарса; 
масала, проблема. Асарда катта муаммо- 
лар кўтарилган. н Сув чиқариш муаммоси 
ҳал бўлиб, техникадан яхши ёрдам кўрсатил- 
са, биз меҳнатдан чарчамаймиз. Ф. Нурулла- 
ев, Бўз йигит. Демак, Орол муаммоси дав- 
лат аҳамиятига эга бўлган муҳим вазифа 
бўлиб қолмоқда. «Фан ва турмуш». 




МУАММОЛИ 1 Тушуниш қийин бўл- 
ган; сирли, жумбоьуги. Муаммоли гап. 

2 Муаммодан иборат бўлган; проблема- 
тик. Муаммоли масала. 

МУАНБАР [а. — анбар ҳидли, му- 

аттар, хушбўй] 1 Ёқимли ис, яхши ҳид; 
хушбўй. Полизлардан анқир муанбар, Боғда 
бир қиз ясар гулчамбар. Р. Бекниёз, Мовий 
тўлқинлар. 

2 Муанбар (хотин-қизлар исми). 

МУАННАС [а. — хотинларга хос 

нозик, мулойим; хотин жинси] 1 эск. Хо- 
тин жинси. Тўрамнинг кўзларига уйқу кел- 
масдан.. кўчаларда кўринган аҳли муаннас- 
ларни.. кўздан кечириб ётдилар. «Муштум». 

2 тлш. Араб тилида хотин жинсига оид 
сўз ёки сўз шакли, мас., муаллима, мураб- 
бия, сайёра; зид. музаккар. 

МУАРРИХ [а. jj_o — тарих ёзувчи, та- 
рихчи] Тарих ёзувчи, тарихчи. Бу ерда На- 
воийнинг шахсиятини характерловчи бир 
нуқтани муаррихлар қайд қилиб ўтадилар. 
Ойбек, Навоий. Заъфарон вараққа кўз ну- 
рин тўкиб, Ёдга ҳам оларсиз биз — муаррих- 
ни. Б. Бойқобилов. Муаррих ал-Мақдисий биз- 
га Хоразмдан олиб чиқилаётган моллар рўйха- 
тини қолдирган. «Фан ва турмуш». 

МУАССАСА [а. <c_a_lj_ о — идора, кор- 
хона, ташкилот; институт] Хўжалик, сав- 
до-сотиқ ишлари ва ш.к. нинг бирор соҳа- 
сини бошқарувчи ёки илмий, таълим-тар- 
бия ишларини олиб борувчи, белгили штат 
ва маъмуриятига эга бўлган ташкилот. Дав- 
лат муассасалари. Ижтимоий муассасалар. 
Илмий муассасалар. н Мактаб ва мактаб- 
гача бўлган муассасалар сони йил сайин ор- 
тиб бормоқда. Газетадан. 

МУАССИР [а. _>iij-“ — таъсир қилувчи; 
таъсирчан] эск. кт. Таъсир қилувчи, таъ- 
сирли, ёқимли. ..унинг нур ичида чўмилган 
сиймосини, ойим, деб хитоб қилгандаги му- 
лойим, беозор ва муассир сўзини яхши кўра- 
ман. А. Қодирий, Ўтган кунлар. 

МУАССИС [а. j^j-o — асос солувчи, 
ташкил этувчи] Таъсис этувчи, асос со- 
лувчи. Бу газетага ким муҳаррирлик қилар- 
кан? Муассиси ким экан? Ўзи қанча чиқар- 
кан? Газетадан. 

МУАТТАР [а. — хушбўй, ўткир 

ёқимли ҳидли] 1 Ёқимли ҳид сочувчи; 
хушбўй. Келди баҳор, наврўзи олам. Гул фас- 


лидир — боғлар муаттар. Уйғун. Бутун олам 
хушбўй, муаттар гулларга бурканиб олган- 
дай. О. Ёқубов, Каптар. 

2 Муаттар (хотин-қизлар исми). 

МУАШШАР [а. — ўн марта 

кўпайган, ўнлик] ад. Ҳар бир банди ўн мис- 
рали, бир неча ўнлик бандлардан ташкил 
топувчи шеър шакли. 

МУБОЛАҒА [а. <OJL._o — кучайтириш, 
бўрттириш; гипербола] 1 ад. Тасвирланаёт- 
ган ёки таърифланаётган кимса, нарса, 
ҳодиса ва ш. к. ни ўқувчиларга яққол, таъ- 
сирли қилиб етказиш учун уларнинг сифат- 
ларини орттириб, бўрттириб кўрсатиш; шу 
мақсадда ишлатилган сўз, ибора; гипербо- 
ла. Ўзбек мумтоз адабиёти муболағаларга 
бой. н [ Анвар :] Агар менга ҳурмат лозим 
бўлса, муболаға билан эмас, яна такрор ай- 
таман, бир қариндоишнгиз қаторида такал- 
луфсиз муомала қилиш билан бўлсин. А. Қо- 
дирий, Меҳробдан чаён. 

2 Умуман, бўртгириш, ошириб юбориш; 
лоф. Муболаға қилмоқ. н Энди гузар ва йиғин- 
ларда мулла Обиднинг кучи ҳақида муболаға 
бошлайдилар. А. Қодирий, Обид кетмон. Ан- 
вар жавобни ўқиб завқланди: -Офарин, Раъно, 
лекин бировнинг устида ортиқчароқ муболаға 
қилибсан. А. Қодирий, Меҳробдан чаён. 

МУБОЛАҒАЛИ 1 ад. Муболағадан ибо- 
рат бўлган, муболағага бой. Муболағали 
тасвир. 

2 Бўрттириб, ошириб юборилган; лоф 
урилган. Мен у вақтларда отам нақл қилган 
бу воқеанинг ясама ва ҳаддан ортиқ мубола- 
ғали эканини сезмай, эшитганимга ишонган 
эдим. С. Айний, Эсдаликлар. 

МУБОЛАҒАСИЗ Муболаға қилинмаган, 
орттирилмаган, бўрттирилмаган. Муболаға- 
сиз гап. Муболағасиз гапирмоқ. н Ҳеч мубо- 
лағасиз айтиш мумкинки.. суғорииши тўғри 
ташкил этиш мўл ҳосил олиишинг ҳал қилув- 
чи омили бўлади. Газетадан. 

МУБОЛАҒАЧИ Муболаға қилувчи, му- 
болага билан гапирувчи. Бир сергапга, бир 
муболағачига эҳтиёт бўлиш керак. Ҳ. Ғулом, 
Тошкентликлар. 

МУБОРАЗА [а. ojjW-» — ўзаро кураш, 
курашиш; дуэль] эск. кт. Кураш, курашиш. 
..улар тинчлик учун кураш соҳасида тин- 
май мубораза қиладилар. Ойбек, Нур қиди- 
риб. ..ишнинг остида узала тушиб ётган син- 

фий муборазани кўришда кўрлик қилдилар. 
«Муштум». 

МУБОРАК [а. — худо марҳамат 

қилган; хайрли; бахтли] 1 Бахт келтирув- 
чи; хайрли, эзгу, қутлуғ. [Ҳасанали:] -Кўрай- 
чи, қадамим муборак бўлармикин, — деб 
қўйди. А. Қодирий, Ўтган кунлар. 

2 Табаррук, муқаддас, азиз. Бектемир.. 
халтачани, гўё муборак жойдан келган азиз 
дўстининг совға-саломи каби, ҳаяжон билан 
очди. Ойбек, Қуёш қораймас. -Ота, агар 
муборак тупроғимизда сўнгги инглизнинг шум 
изини ўчирмасак, Покистон ватанпарварлар 
учун нопокдир! — деди Аҳмад Ҳусайн. Ойбек, 
Нур қидириб. 

3 Табриклаш, қутлаш ибораси. Capyno- 
лар муборак. н [Ўзбек ойим:] Ўғил муборак 
бўлсин, болам! А. Қодирий, Ўтган кунлар. 
Тўрт йил жафо чеккан ватандош ўртоқ, Бу 
йилги байраминг муборак энди. F. Ғулом. 

4 Муборак (хотин-қизлар ва баъзан эр- 
каклар исми). 

МУБОРАКБОД [а.+ф. jLd_,L-o — таб- 
риклаш] кт. Табриклаш, қутлаш, қутлов. 
Муборакбодга бормоқ. Муборакбод учун кел- 
моқ. н ..бола асраганнинг дарагини эшит- 
ган қўни-қўитилар, узоқ-яқин қариндошлар 
муборакбодга кела бошлаган эдилар. Ҳ. Ғу- 
лом, Тошкентликлар. Бу сўзларнинг ораси- 
да энг ёқимлиси Хонзода бегимнинг муборак- 
боди бўлди. П. Қодиров, Юлдузли тунлар. 

Муборакбод қилмоқ (ёки этмоқ, айла- 
моқ) Табрикламоқ. Анвар девонхона саҳни- 
га етганда, ичкаридан каттадан-кичик мир- 
зо, муншийлар янги бошлиқларини муборак- 
бод қилгали ўринларидан қўзғалдилар. А. Қо- 
дирий, Меҳробдан чаён. Маҳмуднинг ҳузу- 
рига кириб, уни муваффақият билан мубо- 
ракбод этди. М. Осим, Карвон йўлларида. 

МУБОРАКНОМА тар. Амир ёрлиғи 
ёки фармони. Амирдан қозига Шофирконга 
бориб, янги рўд қазиш ишига раҳбарлик қилиш 
тўғрисида муборакнома келган. С. Айний, 
Эсдаликлар. 

МУБОРИЗ [а. jjL-o — яккама-якка ку- 
рашувчи] эск. кт. Мубораза қилувчи, ку- 
рашчи. Оташин мубориз [Навоий] ўзининг 
ҳақлигига, ўз илғор интилиш ва ғояларининг 
тўғрилигига ишонган бўлса-да, лекин тўх- 
товсиз ва аламли мағлубиятининг туб саба- 
бини билмади. В. Зоҳидов, Ўзбек адабиёти 


тарихидан. ..ғазалларда жафокаш мубориз- 
нинг, исёнкор қалб эгасининг руҳий фожиаси 
равшан кўриниб туради. «ЎТА». 

МУБОШИР [а. _>L,L._o — бажарувчи; 
бошлиқ, назоратчи] эск. 1 айн. инспектор. 

2 Бирор ишга бошчилик қилувчи, бош- 
қарувчи, бошлиқ. Тўйга ўзини мубошир 
ҳисоблаган, катта Каримовнинг лаганбардор- 
ларидан бири унга тўн ёпинтириб, ичкари- 
дан олиб чиқди. С. Абдулла, Куёвлар, келин- 
лар. 

3 тар. Солиқйиғувчи амалдор. Маждид- 
дин.. солиқларни йиғмоққа киришмоғи керак- 
лигини сўзлади. —Дуруст, мубоширлик чакки 
иш эмас. Ойбек, Навоий. 

МУБОҲАСА [а. <L.^.L_o — муҳокама, 
мунозара, баҳс; музокара] кт. Баҳслашиш, 
баҳс, мунозара. Мунозара бирмунча жиддий- 
лашиб, мубоҳаса ҳатто домланинг обрўйи- 
га.. тўқинадиган бўлди. А. Қодирий, Обид 
кетмон. Ҳафтада бир йиғилиб, диний, илмий 
масалалар юзасидан мубоҳаса ва мунозара 
ўтказсак. Сиз бу ишга бош бўлсангиз. М. 
Осим, Карвон йўлларида. 

МУБТАЛО [а. ^Дд^-о — азоб чекувчи; ги- 
рифтор, дучор бўлган] 1 Бирор иллат, ка- 
саллик ёки кўнгилсиз воқеага дучор бўлган, 
учраган; гирифтор. [Гули:] Нечун туғдинг 
мени бахти қарони ? Балога мубтало мотам- 
сарони? Уйғун ва И. Султон, Алишер На- 
воий. Бидъатга ботган мубталоларни кўрол- 
масман. «Муштум». 

2 Мафтун, шайдо, ошиқ. Мубталоман 
парирўга, кўзи бир маст оҳуга. Я. Маматхо- 
нов. Ёр васлидан тополмас Эркин дилига 
таскин. Афсус демакдан ўзга у мубтало на 
қилсин. Э. Воҳидов. 

Мубтало бўлмоқ 1) гирифтор бўлмоқ, 
дучор бўлмоқ, учрамоқ. Чамамда, ўртоқ 
Хўжабеков «фош қилиш» касалига мубтало 
бўлган кўринади. С. Анорбоев, Оқсой; 2) 
мафтун бўлмоқ. Лола янглиғ оразингни мен 
кўриб тасвирда, Мубтало бўлмоқлиғим ёз- 
миш экан тақдирда. Ҳамза. Мубтало қилмоқ 
(ёки этмоқ, айламоқ) 1) гирифтор қилмоқ, 
дучор қилмоқ, учратмоқ. [ Отабекнинг] Ум- 
рининг энг қимматли кунларини оғулаган, 
икки йил бўйи давосиз дардга мубтало қил- 
ган ўз онаси эмасмиди? А. Қодирий, Ўтган 
кунлар; 2) мафтун этмоқ. 




МУБҲАМ [ а. f. d ; ^ — яширин, ноаниқ; 
шубҳали] кт. Муҳмал, ноаниқ; чигал. Муб- 
ҳам жавоб. н Ўзи тушуниб етмаган ички 
ғазаб ва мубҳам фикрлар тумани уни [Умидни] 
чулғаб ола берди. Ш. Ғуломов, Ёрқин уфқпар. 

МУВАФФАҚ [а. ji j_o— яхши натижали, 
ўнгидан келган, омади юришган]: муваф- 
фақ бўлмоқ Муяссар бўлмоқ, эришмоқ. Мен 
сизга кўп дафъа гапирсам ҳам.. мақсадимни 
ҳали тушунтиришга муваффақ бўлган эмас- 
ман. Ойбек, Танланган асарлар. Хонга яқин 
кўриниб, Анварнинг ўрнини олишга муваффақ 
бўлди. А. Қодирий, Меҳробдан чаён. 

МУВАФФАҚИЯТ [а. diii — яхши 
натижа, эришилган нарса; ютуқ, омад] 
Бирор ишда эришилган натижа, яхши на- 
тижа; ютуқ, ғалаба. Муваффақият қозонмоқ. 
Муваффақиятга эришмоқ. н Парпихўжа 
ёғчи пойлоқчилик, чақимчилик ишининг му- 
ваффақиятидан ғурурланиб.. сўзлаб бораркан, 
элликбоши уни тўхтатди. Ойбек, Танлан- 
ган асарлар. Душман қанчалик гангитилса, 
унинг ўт очиш нуқталари қанчалик емириб 
ташланса, ҳужумнинг муваффақияти шун- 
ча муқаррар бўлади. А. Қаҳҳор, Олтин юдцуз. 
Латофат кандидатлик диссертациясини 
муваффақият билан ёқлаб олди. Л. Тожиева, 
Меҳрим сизга, одамлар. 

МУВАФФАҚИЯТЛИ Муваффақият 
билан тугаган, муваффақият келтирган, 
ижобий натижага олиб келган; натижали. 
Муваффақиятли ҳаракат. Муваффақиятли 
иш. Муваффақиятли ҳужум. н Республика- 
миз матбуотида фан ютуқларини тарғиб 
қилиш борасида муваффақиятли қалам теб- 
ратиб келаётган тажрибали журналистла- 
римиз бор. «Фан ва турмуш». 

МУВАФФАҚИЯТСИЗ Муваффақияти 
бўлмаган; натижасиз, самарасиз. Муваффа- 
қиятсиз иш. н Фашистларнинг ҳар галги 
ҳужуми муваффақиятсиз чиқаверди. Т. Рус- 
тамов, Мангу жасорат. 

МУВАФФАҚИЯТСИЗЛИК 1 Салбий 
натижа, натижасизлик. Ишнинг муваффа- 
қиятсизлиги. 

2 Ютқизиқ, маглубият. Биринчи муваф- 
фақиятсизликдан кейиноқ қўлини ювиб, 
қўлтиққа урган чемпион бўлмайди. С. Абду- 
қаҳҳор, Олтин водийларни кезганда. Беш 
йигит муваффақиятсизликка учрагандай руҳ- 
лари тушиб, уйларига тарқаганларида, тонг 


ёриша бошлаган эди. П. Қодиров, Юлдузли 
тунлар. 

МУВАШШАҲ [ а . j_o— зийнатланган, 
безалган] ад. Ҳар бир байтининг биринчи 
мисралари бош ҳарфи сирасидан шоир 
қаламга олган шахс номи келиб чиқадиган 
лирик шеър. Ғози Юнус.. мадрасага кирди.. 
фикрида бир ўзгариш бўлиб, мувашшаҳлар 
ёзди. А. Қодирий, Кичик асарлар. Комрон- 
лик унга етмак, етмаган армон билан. Ким 
мувашшаҳ битди Эркин кўнглида армон би- 
лан. Э. Воҳидов, Муҳаббатнома. 

МУВАҚҚАТ [а. ds j_o — муайян вақтга 
белгиланган; вақтинча, қисқа вақтли] Вақ- 
тинчали, доимий бўлмаган. Муваққат ҳуку- 
мат. Муваққат иш. н Хатни ўқиб бўлганда, 
унинг кўз ўнги қоп-қора, ўтирган ўрнига ҳам 
ишона олмас, ҳамма нарса муваққатдек эди. 
Ш. Холмирзаев, Қил кўприк. Улар [бино- 
корлар] баъзан муваққат баракларда яшаш- 
га мажбур бўладилар. Газетадан. 

МУВОЗАНАТ [а. j_o — таққослаш; 
тенглаштириш; тартибли бошқариш] 1 
Жисмларнинг қарама-қарши йўналган тенг 
кучлар таъсиридаги тинч, турғун ҳолати. Тур- 
ғун мувозанат (физ.). Мувозанат сақламоқ. 

2 кўчма Қарама-қарши кучларнинг, 
ҳодисаларнинг тенглашуви, уйғунлашуви 
туфайли содир бўладиган нисбий турғун- 
лик, осойишталик. Сиёсий кучлар мувоза- 
нати. н Аҳмад Собирни исёнкор, ҳаётдаги 
бир хилликка.. турғун мувозанатга қарши 
курашчи сифатида тасаввур қилганди. Ф. 
Мусажонов, Ҳиммат. 

3 Киши қаддининг тўғри (меъёрий) ту- 
риш ҳолати, шундай ҳолатни тутиш имко- 
ни. От қаттиқ киишаб, сапчиди. Йигитали 
мувозанатни сақлай олмай, ёнбошига гуп 
этиб йиқилди. Т. Малик, Ажаб дунё. Бўғин- 
бўғинлари ловуллаб ёнмоқда. Мувозанатини 
ҳам тутиб қолишга қурби етмаётир. Ж. Аб- 
дуллахонов, Тўфон. 

МУВОЗИЙ [а. j_o — баробар, тенг] 
эск. айн. параллел. Мувозий чизиқлар. н 
..ҳокимиятнинг янги ва мувозий таркибла- 
рини тузиш. Газетадан. 

МУВОФИҚ [а. jil j_o — маъқулловчи, 
мос келувчи, қулай; мақбул] 1 Мос, тўгри 
келадиган, муносиб, лойиқ. Ўзига мувофиқ 
иш топмоқ. н Қўқонга чопар юбормоқчи 
бўлдилар, бу ишнинг мувофиқ кишиси, албат- 


40—Ўзбек тилининг изоҳли луғати 






ma, Ҳасанали бўлганлигидан чопар бўлиб бел- 
гиланди. А. Қодирий, Ўтган кунлар. « Чит- 
так» деб лақаб қўйган киши Набигулга жуда 
мувофиқ лақаб қўйибди. А. Қаҳҳор, Қанот- 
сиз читтак. 

2 Монанд, яраша, мос. Гапига мувофиқ 
жавоб. 

3 (ж. к. билан) кўм. взф. Биноан, асо- 
сан, кўра. Қонунга мувофиқ. Фармонга му- 
вофиқ. Анъанага мувофиқ. н Уларнинг ўза- 
ро писандаларига мувофиқ янги ерлар, чиқа- 
риладиган сувлар Тешабойга текин ўтади. М. 
Исмоилий, Фарғона т.о. 

Мақсадга мувофиқ Мақсадга, талабга 
жавоб берадиган, фойдали, ўринли. Дарс- 
ликларга ичиш ва чекиитинг ҳалокатли таъ- 
сири ҳақидаги мақоллар киритилса, мақсад- 
га мувофиқ бўларди. Газетадан. Аҳмад унинг 
аҳволига кулиб, бирмунча савол беришни мақ- 
садга мувофиқ топди. Газетадан. 

МУВОФИҚЛАШМОҚ айн. мослашмоқ. 
У [Саидий] қишлоққа келганида, дастлаб 
янги муҳитга мувофиқлашолмай, кўп қи- 
йинчиликларни бошдан кечирди. А. Қаҳҳор, 
Сароб. 

МУГУЗ эск. Ҳайвон шохи. Одам тилидан 
топади, ҳайвон — мугузидан. Мақол. н Йи- 
рик гавдалари, ҳайбатли мугузлари демаса- 
нгиз, қўчқорлар танбаллик билан кавш қай- 
тарардилар. С. Анорбоев, Оқсой. Молхона- 
да бир мугузи синган қашқа эчки ҳам бўғи- 
либмаърарди. Ҳ. Ўктам, Навбаҳор. Мугузлат 
еса, туёқ сирқирайди. Н. Ёқубов, Жон. 

Мугуз парда анат. Кўз соққасининг уст- 
ки тиниқ пардаси. 

МУДАРРИС [а. дарс берувчи; 

ўқитувчи, муаллим] Мадрасада дарс берув- 
чи киши, мадраса ўқитувчиси. Катта ама- 
киси Бухоронинг «Хўжа Порсо» мадрасаси- 
нинг мударриси бўлиб, Абдураҳмон шу киши- 
нинг тарбиясига келган эди. А. Қодирий, 
Меҳробдан чаён. Ноиб мударрис олдида сўроқ 
бераётган муллаваччадай шоишб қолди. С. 
Сиёев, Аваз. Ўртаҳол ҳунарманд ёки мадра- 
са мударриси ўзининг ойлик маошига 2-3 та 
қўй ёхуд 150-250 килограмм буғдой олииш 
мумкин бўлган. «Фан ва турмуш». 

МУДАРРИСЛИК Мударрис иши, кас- 
би, лавозими. Бу одам.. Тошкентдаги маш- 
ҳур Кўкалдош мадрасасига мударрислик қила 
бошлади. П. Турсун, Ўқитувчи. Мадрасанинг 


бош мударрислигига Солиҳ махдум тайинла- 
ниб, шул жанобда дарсимни давом қилдир- 
дим. А. Қодирий, Кичик асарлар. 

МУДДАИИ [а. — даъвогар, ра- 

қиб] эск. кт. Даъво қилувчи; даъвогар. 

МУДДАО — даъво қилинган 

нарса, талаб; тилак] Кишининг дилидаги 
мақсад, ният, мурод. Унинг муддаоси нима? 
н Биринчи бўлибмуддаомни айтдим, фронт- 
га юборишларини сўрадим. Н. Сафаров, 
Оловли излар. Сенинг муддаонг.. марғилон- 
лик келинни ўғлингдан ажратиб юбориш. А. 
Қодирий, Ўтган кунлар. 

Айни муддао қ. айни. 

МУДДАТ [а. oi.- давр, вақт оралиғи, 
муҳлат] 1 Вақтнинг аниқ, бирор иш, нарса 
учун белгиланган бўлаги. Ўқиш муддати. 
Хизмат муддати. Бир йиллик муддат. н Хай- 
риятки, шундан сал олдин имтиҳонларни муд- 
датидан олдин топшириб тугатган эди. П. 
Қодиров, Уч илдиз. Шу йигирма беш кунлик 
бир муддатнинг ичида у бутунлай одамгарчи- 
ликдан чиқа ёзди. А. Қодирий, Ўтган кунлар. 

2 Умуман, вақтнинг бўлаги, қисми 
(унинг қанча вақт эканлиги маълум сўзлар 
билан ифодаланади). ..дунё қойил қоладиган 
мадрасани тез муддатда қуриб битирииши 
ният қилибди. Шукрулло, Жавоҳирлар сан- 
диғи. Катта майдонга қисқа муддатда ўғит 
солиб улгуриишмизга қўлбола машина-сеял- 
ка асқатди. «Ўзбекистон қўриқпари». Бир йил 
муддатида у Тошкентга иккинчи марта кел- 
ди. Ойбек, Танланган асарлар. Меҳмонлар яна 
бир неча муддат теплицани айланишди. Ж. 
Абдуллахонов, Орият. 

Бир муддат Озгина вақт. Шамси Тўрае- 
вич бир муддат сукут сақлаб қолди. Н. Ами- 
нов, Суварак. Қорамтир тутун бир муддат 
ичида бурқиб, осмонга ўрлади. «Саодат». 

3 Бирор нарсанинг бажарилиш ёки 
бўлиш пайти. Режани муддатидан олдин ба- 
жармоқ. н У Замиранинг сессияни мудда- 
тидан олдин ва «аъло» якунлаганини.. билар- 
ди. П. Қодиров, Уч илдиз. Томошани мудда- 
тидан олдин қўйсам — қутулмасам, кеч 
қўйсам — қутулмасам.. «Муштум». 

МУДДАТЛИ Муддатга эга бўлган, би- 
рор вақтга, муддатга мўлжалланган, вақ- 
ти, муддати чекланган. Муддатли иш. Қис- 
қа муддатли курс. Узоқ муддатли қарз. 




МУДДАТСИЗ Муддати йўқ; доимий. 
Муддатсиз паспорт. Муддатсиз хизмат. 

МУДИР бошқарувчи; идора 

қилувчи] Муассаса, ташкилот ёки унинг 
бирор бўлимини ёхуд бирор ишни идора 
қилувчи, бошқарувчи шахс. Мактаб муди- 
ри. Магазин мудири. Кафедра мудири. Фер- 
ма мудири. н ..буларнинг кўпчилиги раис, 
мудир, директор дегандек, раҳбарлик ўрин- 
даги хотинлар эди. А. Қаҳҳор, Хотинлар. 

МУДИРА Мудир аёл. Боғча мудираси. 
Кутубхона мудираси. н Ёқутой мактаб 
мудираси, қизингизни ўзи ўқитади. Ж. Ша- 
рипов, Хоразм. 

МУДИРЛИК Мудир иши, лавозими. 
Мудирлик қилмоқ. Мудирликдан бўшамоқ. н 
Бобохўжа домла мудирлик вазифасига ўтган- 
дан бери.. қоровул айтганча, димоғидан эшак 
қурт ёғадиган бўлиб кетган эди. П. Турсун, 
Ўқитувчи. 

МУДОМ [а. доимо, ҳамиша; дои- 
мий] кт. Доим, ҳамма вақт, ҳамиша, 
тўхтовсиз. Мудом меҳнат учун пайдо бу 
қўллардир, бу қўллардир. Э. Воҳидов. Зиёкор 
ўқитувчи мудом порлаб нур бермоғи, ўз зиё- 
сидан ёш авлодни баҳраманд қилиши лозим. Р. 
Усмонов, Одобнома. Шарқдан, ғарбдан, 
жанубдан мудом «Салом», дея келар меҳмон- 
лар. М. Шайхзода. 

МУДОФАА [а. <L>jl-Lo— ҳимоя қилиш; 
ҳимоя, тўсиқ] 1 Жанговар ҳаракатнинг 
душман кучлари ҳужумини қайтариш, улар- 
га жиддий талафот етказиш, позицияни 
қўлда тутиб туриш ва ҳужумга ўтиш учун 
қулай шароит яратиш мақсадида қўллана- 
диган бир тури. Душман мудофааси. Мудо- 
фаа линияси. Мудофаадан ҳужумга ўтиш. 

2 Душмандан сақланиш, ўзини ҳимоя 
қилиш учун зарур бўлган ёки ҳозирланган 
восита ва чоралар мажмуи. Мамлакатнинг 
мудофаасини кучайтириш. Душман мудофа- 
асини ёриб ўтиш. н Немисларнинг олти- 
отар миномёти ҳурмоқда. Немис мудофаа- 
сининг ўзаги бўлган тепаликда жон асари 
кўринмайди. А. Қаҳҳор, Олтин юлдуз. 

Мудофаа қилмоқ (ёки этмоқ) 1) душ- 
ман ҳужумини қайтармоқ, душмандан сақ- 
ланмоқ. Полк мудофаа қилиб ётган район 
устида баъзан душман самолётлари пайдо 
бўлишини эътиборга олмаганда, урушдан ҳали 
ҳам дарак йўқ эди. А. Каҳҳор, Олтин юлдуз; 


2) умуман, ҳимоя қилмоқ, сақламоқ. Тур- 
кистон мусулмонларининг ҳуқуқларини мудо- 
фаа эта биладиган тўрт-беш арбоби сиёсат 
етишса, биз учун шараф эмасми? Ойбек, 
Танланган асарлар. Гангиб қолган Маҳкам 
ўзини уқувсизгина мудофаа қиларди. П. Қо- 
диров, Уч илдиз. 

МУДОФААЧИ Мудофаа қилувчи, ҳи- 
моячи. Қўрғон мудофаачилари. н Омон қол- 
ган мудофаачилар томларга чиқиб олиб, 
ғанимни ўққа тутдилар. М. Осим, Карвон 
йўлларида. 

МУДОФЕ [а. jJI-i-o— ҳимоячи, мудофаа 
қилувчи] кт. Мудофаачи. Кўрғоннинг бош- 
дан-оёқ ясов тортган мудофеларига инъом- 
лар улашилиб битди-да, ҳудайчи.. Азизбек 
қошига келиб қуллуқ қилди. А. Қодирий, Ўт- 
ган кунлар. 

МУДОХАЛА [а. 41д.1з_о— аралашиш, ти- 
қилиш (бировнинг ишига)] эск. 1 Бирор 
ишга аралашув. Эрон тамом мустамлака 
ҳолига қолса керак эди, лекин шўролар ҳуку- 
матининг мудохаласи натижасида бу муо- 
ҳада йўқотилди. Газетадан. 

2 эск. айн. интервенция. Ғарбий Европа 
давлатлари шўро давлатига қуролли мудо- 
хала қилажак. Н. Сафаров, Оловли излар. 

МУДОХАЛАЧИ Мудохала қилувчи; 
интервент. ..бегона юртлардан келган мудо- 
халачилар оқизган беҳисоб қонлар чайқалган- 
дай бўлар, кесилган бошлар тилидан гўё нидо 
эшитиларди. А. Ҳакимов, Илон изидан. 

МУДРАМОҚ 1 Мудроқ босиб, ярим 
уйғоқ, ярим уйқу ҳолатида бўлмоқ. Чиғир 
ёнида мудраб ўтирган чўри унинг овозидан 
чўчиб уйғониб, йўлига чиқди. Ж. Шарипов, 
Хоразм. Шерали шу ҳаяжон ичида мудраб, 
ниҳоят, ширингина уйқуга кетганини ҳам 
билмай қолди. С. Кароматов, Олтин қум. 

2 кўчма Ҳаракатсиз, тинч ҳолатда 
бўлмоқ (нарсалар ҳақида). Дарахтлар ҳор- 
диқ чиқаргандай бошини солиб, тонг нурла- 
рига кўмилган ҳолда мудрамоқда. «Шарқ 
юлдузи». Тагидаги отнинг шўх қадам олиши 
ва соғлом бир қудрат билан ўйноқлаши Бо- 
бурнинг аъзоларида анчадан бери мудраб ёт- 
ган ёшлик кучларини уйғотгандай бўларди. П. 
Қодиров, Юлдузли тунлар. 

МУДРОҚ сфт. 1 Уйқу босган, мудра- 
ган ҳолатли (қ. мудрамоқ 1). Мудроқ кўзлар. 
н Ўша чироқ атрофида жим Уни кутар 




хотини мудроқ. X. Даврон. -Ҳа, бир-бир торт- 
сак, маза бўларди, — деди ҳорғин, мудроқ 
кўзли бошқа бири. Ойбек, Қуёш қораймас. 

2 кўчма Ҳаракатсиз, тинч, «ухлаган» 
ҳолатли (нарсалар ҳақида. қ. мудрамоқ 2). 
Ҳиш бўйи қору ёмғир сувига тўйиб, қорайиб 
қолган ер мудроқ бир кайфиятда оғир-оғир 
хўрсинаётганга ўхшайди. Ў. Ҳошимов, Нур 
борки, соя бор. Наманганнинг азамат чи- 
норлари мудроқ уйқуда. С. Сиёев, Эркаклар 
эртаги. Бульдозер асрий мудроқ чўлни уйғо- 
тиб, унинг кўксига панжа солди. «Ўзбекис- 
тон қўриқлари». 

3 от Уйқу босиб мудраган ҳолат. Мах- 
думнинг мудроғи қочиб, кўзлари катта очил- 
ди. Ҳ. Ғулом, Машъал. 

Мудроқ босмоқ Мудроқ ҳолат қўзғал- 
моқ, кучаймоқ. Аҳмаднинг қовоқлари оғир- 
лашиб, мудроқ босди. У иккала оёғини уза- 
тиб, ўзини уйқу ихтиёрига топширди. Ф. 
Мусажонов, Ҳиммат. Тўғонбек дам мудроқ 
босиб, дам сергакланиб ётар эди. Ойбек, 
Навоий. 

МУДҲИШ [ а . ҳайратда (ҳай- 

рон) қолдирадиган, ажойиб] кт. Кишини 
даҳшатга соладиган, даҳшатли, қўрқинчли. 
Мудҳиш хабар. Мудҳиш жиноят. Мудҳиш 
манзара. н Мозор чакалагининг бир бурча- 
гида тутаб ётган тўнка ёнида сочлари ўсиб, 
соқолига қўшилиб кетган бир девона бу муд- 
ҳиш қоронғиликка қарши курашган каби гул- 
ханни ёндиришга тиришар эди. А. Қодирий, 
Ўтган кунлар. -Бу қандай фалокат, қандай 
мудҳиш фалокат, — деди Ибн Сино йиғламоқ- 
дан бери бўлиб. М. Осим, Ибн Сино қиссаси. 

МУЖАЛЛА [а. « U журнал; даврий 
нашр] эск. кт. айн. журнал. Адабий мужал- 
ла. н Ҳозир биз хуфия ўқиб юрган газету 
мужаллаларда ҳам шундоқ фикрлар олдинга 
сурилади. К. Яшин, Ҳамза. 

МУЖАССАМ [а. катта, улкан; 

катталашган, бўрттирилган] кт. сфт. Гав- 
даланган, мукаммал ва аниқ тус, шакл 
олган. Шеърда севги, вафо, ишонч ва ҳаёт 
мужассам эди. М. Зайниддинова, Ким эди 
у, демасангиз айтаман. Унинг меҳрида она- 
лик ва аёллик фазилати мужассам. Зулфия. 
Ўша шеърда бутун оламнинг Шавқу дарди 
эди мужассам. Э. Воҳидов. 

Мужассам топмоқ айн. мужассамланмоқ. 
Шундай ишлаки, Асриян, уни қандай яхши 


кўрганимиз, муҳаббатимиз, бунинг теран 
сабаблари унинг юзи-кўзида, қарашларида 
мужассам топсин. Шуҳрат, Шинелли йил- 
лар. Мужассам этмоқ Тўла шакллантирмоқ, 
акс эттирмоқ. ..шахсга сиғиниш ғоясини ўзи- 
да мужассам этган Муллаев ва зараркунан- 
да, мансабпараст Халитов сингариларнинг 
қиёфаларини ҳам кўрсатди. Газетадан. 

МУЖАССАМЛАНМОҚ Мужассам 
шакли, аксини топмоқ, мукаммал ва аниқ 
шакл, тус олмоқ; гавдаланмоқ, мужассам 
бўлмоқ. Бу ишда бутун жамоа фикри ва ақли 
мужассамланган. н Портретда гўзаллик 
соҳибасининг мукаммал қиёфаси акс этган, 
унинг қуйма қадди-қоматида ёшларимизга 
хос нафосат ва жисмоний баркамоллик му- 
жассамланган. М. Хайруллаев, Тилла мар- 
жон. 

МУЖАССАМЛАШМОҚ айн. мужас- 
самланмоқ. Бу оилада ўзаро ҳурмат, ўзаро 
ёрдам, обрў, эътибор, коллективчилик му- 
жассамлашган. Газетадан. Раиснинг фикрида 
бутун қишлоқ меҳнаткашларининг орзуси 
мужассамлашган. Газетадан. 

МУЖГОН [ф. киприклар] қ. 

мижгон. Қотмадан келган бу қизнинг ўсма 
қўйилган қайрилма қора қоши тагида ёниб 
турган чарос кўзи, қора қуюқ мужгони.. бир 
боқишдаёқ ҳар қандай одамни довдиратиб 
қўяди. Н. Сафаров, Узоқни кўзлаган қиз. Йиғ- 
лайверганидан кўзлари қизариб кетибди. 
Мужгонларида ёш, юзларида ғам-алам. М. 
Қориев, Ойдин кечалар. 

МУЖДА [ф. 6 хушхабар; қувонч- 
ли маълумот] поэт. айн. хушхабар. Зафар 
муждаси. н Бу бахт муждаси эдики, уни 
эшитиш билан Қамчининг қалбидаги таш- 
вишларнинг бари тонг туманидай енгилгина 
тарқалди. Ҳ. Ғулом, Машъал. 

МУЖИК [р. муж — эр, эркак одам] с. т. 
эск. Рус деҳқони. -Улар мужик руслар-да, — 
деб бойга изоҳ берди Ҳожилатиф девонбеги. 
С. Айний, Қуллар. 

МУЖИМОҚ Кемириб емоқ, тозаламоқ. 
Суяк мужимоқ. шя Бурчакдаги токчада қат- 
тиқ нон мужиб ўтирган сичқонни кўрсатиб 
ўтилмаса, бу уйда бошқа жонли зот ҳам 
кўринмас эди. А. Қодирий, Ўтган кунлар. 

МУЖМАЛ [а. — йиғинди; қис- 

қача; қисқа баён, мухтасар сўз; маълумот] 
1 Тушуниб бўлмайдиган, ноаниқ, муҳмал, 






дудмол. Мужмал гап. Мужмал жавоб. н 
Газетанинг 14 февралъ сонида «Мусобақа 
ғолиби» сарлавҳали хабар босилди. Унда шун- 
дай мужмал сатрлар бор.. Газетадан. 

2 Иш, гап, масала кабиларни шартта 
ҳал қилмайдиган, тайинли фикр билдир- 
майдиган; ланж. Баъзи раислар жуда муж- 
мал бўлади. Кўрқоқлигидан ишни пайсалга 
солади. Ж. Шарипов, Саодат. Пайғомов бу- 
нақа мужмал одатларни ёқтирмас, шу са- 
бабли.. Нусратбекка бошқа қарамади. С. Ну- 
ров, Нарвон. 

3 с. т. Мажмағил, нимжон. ..аллақандай 
нотавон.. мажақланган чумчуқдай мужмал 
бир нарсага ўхшарди. К. Яшин, Ҳамза. 

МУЖМАЛЛИК 1 Мужмал эканлик. Гап- 
нинг мужмаллигидан «Ора очиқ бўлибди-да», 
— деб қўя қолдим. А. Қаҳҳор, Асарлар. 

2 Мужмал, ланж кишиларга хос иш, 
хатти-ҳаракат; ланжлик. -Ҳосил ёмон бўлмас, 
деб ўйлайман, — деди мужмаллик билан Рих- 
сивой ака. Р. Файзий, Чўлга баҳор келди. 

МУЖОҲИД [а. 1 ^.- 0 — эътиқод учун, 

муқаддас иш учун курашчи: айн. — жиҳод 
урушининг иштирокчиси] дин. Худо йўли- 
да жанг қилувчи киши. 

МУЖРИМ [а. гуноҳкор] кт. 

Айбдор,гуноҳкор. 

МУЗ 1 Сувнинг ноль даражагача сови- 
ши натижасида қотган ҳолати; ях. Муз nap- 
часи. Муз ёрмоқ. н Ҳаҳратон қишда яланг 
оёқ муз босиб, саратонда қизғин қум кечиб.. 
обдан пишган бизнинг йигитни ҳам.. кун хий- 
ла бетоқат қилган эди. Ойбек, Танланган 
асарлар. Уфққа туташ муз қатламларини 
тилимлаб, атом музёрар кемаси сузиб бора- 
ётир. Газетадан. 

2 Муз каби совуқ. Унинг бошига муз югу- 
риб, асаблари тиришди. Ҳ. Ғулом, Машъал. 
Йўлчи қотган қорни ғарч-ғурч босиб, тоза, 
муз ҳавони қамраб, кеза бошлади. Ойбек, 
Танланган асарлар. 

3 кўчма с. т. Жуда совуқ, ёқимсиз нар- 
са, одам ва ш. к. ҳақида. Суҳбат муз бўлиб 
кетди. Меҳмонлар ичкиликка зўр беришди. С. 
Аҳмад, Гугурт. 

4 от Совуқ. ..элликка яқин киши беш- 
ўнтадан навбат билан кириб-чиққунча, 
оёғимдан муз ўтиб кетди. Ў. Ҳошимов, Қал- 
бингга қулоқ сол. 

Муз даври Ер тарихидаги қаттиқ совуқ- 
лар бўлиб, қуруқлик юзини қалин муз қоп- 


лаган давр. Муз кўчди Иш ўрнидан силжи- 
ди; юришди. Муз кўчди, ўртоқ Сафаров, 
ўрта деҳқон қимирлаб қолди. А. Қаҳҳор, 
Қўшчинор чироқлари. 

МУЗА [юн. musa] 1 Юнон мифология- 
сида шеърият, санъат ва фан ҳомийлари 
саналган 9 маъбуданинг ҳар бири: Урания 

— астрономиянинг, Каллиопа — эпоснинг, 
Клио — тарих фанининг, Мельпомена — 
трагедиянинг, Полигимния — гимн ва пан- 
томималарнинг, Талия — комедиянинг, 
Эрато — ишқий шеъриятнинг, Терпсихора 

— рақс ва хор ашуласининг, Евтерпа — ли- 
рик шеърият ва мусиқанинг маъбудаси 
ҳисобланган. 

2 кўчма Поэтик илҳом манбаи; илҳом 
париси. 

МУЗАИЯН [а. » — зийнатланган, 
безатилган] 1 юқ. усл. Безалган, безакли. 
Боққа кирилгандан кейин.. киши.. музайян 
қасрдан руҳ олиш ўрнига, билъакс, бир даҳ- 
шат ва хавф ҳис эта бошлар эди. А. Қоди- 
рий, Меҳробдан чаён. Шифтлари музайян, 
деворлари ўймакар хонага кириб, Ибн Сино.. 
рангпар киишга таъзим қилди. М. Осим, 
Карвон йўлларида. 

2 Музайян (эркаклар исми). 

МУЗАККАР [а. jZ'a - «— эркак жинсли] 
эск. тлш. Араб тилида эр жинсига оид сўз 
ёки сўз шакли, мас., муаллим, мураббий; зид. 
муаннас 2. 

МУЗАФФАР [а. — зафар, ғалаба 

қозонган] 1 юқ. усл. Зафар топган, ғалаба 
қозонган; ғолиб. Музаффар ўзбек пахтакор- 
лари. н Бу оғир фронт йўлларини мардона- 
вор босиб ўтиб, уйига музаффар қайтган 
паҳлавон жангчи қувончи эди. Назармат, 
Жўрлар баланд сайрайди. Юсуфбек ҳожи 
бошлиқ еру кўкка сиғмаган музаффар халқ 
ўрда теварагини қуршаб тушди. А. Қодирий, 
Ўтган кунлар. 

2 Музаффар (эркаклар исми). 

МУЗАФФАРИЯТ кт. Катта зафар, тан- 
танали ғалаба, ғолибият. Кексалар гузар ва 
маҳаллаларга тўнкалардан гулхан солиб.. оло- 
монга музаффарият тилайдилар. А. Қоди- 
рий, Ўтган кунлар. Музаффарият биланмағ- 
лубиятни тақдир тарозисининг икки палла- 
сига солиб кўрмоқ керак. Ҳ. Ғулом, Машъал. 

МУЗАФФАРОНА кт. Музаффарларга 
хос йўсинда; ғолибона, ғолибларча. [Ҳуш- 




бегига] Курбоши музаффарона жавоб берди: 
-[Отабекни] Тутдим, тацсир. Кутидорни 
ҳам! А. Қодирий, Ўтган кунлар. 

МУЗАХОНА эск. айн. музей. Уй жиҳозга 
ғоятда бой, гўё музахона тусини берар эди. 
А. Қодирий, Ўтган кунлар. 

МУЗД [ф. jj_o— хизмат ҳақи, тўлов; му- 
кофот] эск. Хизмат хақи. -Мен ҳам пахта- 
кашлик қилаётирман, — деди тоғам, — ёмон 
иш эмас. Лекин музди меҳнатига арзимайди. 
С. Айний, Эсдаликлар. 

МУЗДЕК, -дай 1 Муз каби (қ. муз 1). 
Муздек сирпанчиқ. Муздек ялтироқ. 

2 айн. муз 2. Муздек шамол. Муздек ай- 
рон. Муздек ҳаво. н Уҳовлига ўтиб, тўрдаги 
мажнунтол тагида шириллаб оқиб турган 
муздай куз сувида юз-қўлини ювди. М. Исмо- 
илий, Фарғона т.о. 

Муздек бўлмоқ Ноқулай, нохуш ҳолат- 
га тушмоқ. Рўзимбой ота бу магазиндан ҳам 
муздек бўлиб чиқди. «Муштум». Уй-жойимга 
тушди қулф. Ўтган-кетган боқар кулиб. 
Йўлда қолдим муздек бўлиб. Ўнгимми ё ту- 
шим, аттанг. Т. Йўлдош, Аттанг. 

МУЗЕЙ |ло/и. museum < юн. museion — 
музалар ибодатхонаси] Санъат, техника, 
табиат намуналарини, тарихий ва илмий- 
табиий аҳамиятга эга бўлган нарсаларни 
йиғиш, сақлаш, ўрганиш ва халққа намо- 
йиш қилиш билан шуғулланадиган муас- 
саса. Санъат музейи. Тарих музейи. Ўлкашу- 
нослик музейи. Табиат музейи. н Халқни 
ватанпарварлик руҳида тарбиялаш ва улар- 
га юксак савияда таълим беришда музейлар- 
нинг роли каттадир. Газетадан. 

МУЗЕЙШУНОС Музейшунослик би- 
лан шуғулланувчи мутахассис. 

МЎЗЕЙШУНОСЛИК Музейлар тари- 
хи, уларнинг ижтимоий вазифалари, му- 
зей иши назарияси ва методикаси масала- 
ларини ўрганадиган фан тармоғи. 

МУЗЁРАР Қалин қопланган музни ёриб 
ҳаракатланадиган. Музёрар, транспорт ке- 
малари ва самолётлар шошилинч равишда 
сафарга ҳозирландилар. «Фан ва турмуш». 

МУЗИКА [юн. musike — музалар санъа- 
ти] қ. мусиқа. Ҳизўн олти ёшгача бу оилада.. 
ўсади, ибтидоий таҳсил кўради, музикадан 
ҳам бир оз маълумот олади. Ойбек, Танлан- 
ган асарлар. Катта залдаги шовқин-сурон, 
музика, ичимликлар.. ҳиди Йўлчининг боши- 


ни айлантирди. Ойбек, Танланган асарлар. 
Карвон жўнади. Юкнинг оғирлигиданми ёки 
гупчакларнинг ёғсираганиданми, аравалар 
ғирчиллаб, ўз музикаси ўзи билан жадал бор- 
моқда. И. Раҳим, Чин муҳаббат. 

МУЗИКАВИЙ қ. мусиқий 2. 

МУЗИКАЛИ қ. мусиқий 2. 

МУЗИКАНТ қ. мусиқачи. 

МУЗИКАЧИ қ. мусиқачи. Ёш музика- 
чини томошабинларнинг салобати босиб, куй- 
ни бузмоқда. И. Раҳим, Чин муҳаббат. 

МУЗИКАШУНОС қ. мусиқашунос. 

МУЗИКАШУНОСЛИК қ. мусиқашунос- 
лик. 

МУЗЛАМОҚ 1 Музга айланмоқ, муз 
ҳосил қилмоқ, муз қопламоқ. Сув музлади. 
Ер музлади. Ариқ музлади. н Тўсатдан тоғ- 
дан совуқ шамол эсди. Билчираб ётган дала- 
да ёйилиб юрган қўй-қўзиларнинг туёқлари, 
жунларига ёпишган лой музлади. С. Анорбо- 
ев, Оқсой. ..етти разведкачи музлаган дарё 
устидан билдирмай ўтдилар. Назармат, 
Жўрлар баланд сайрайди. 

2 Қаттиқ совуқ таъсирида қотиб қол- 
моқ, тўнгмоқ; яхламоқ. Ҳўлим музлаб қол- 
ди. н Опанг ўргилсин.. қўлингни бер! ..Вой, 
музлаб қолибсан-ку! А. Қаҳҳор, Хотинлар. 
Юраги сиқилган Анвар гоҳ ўтириб, гоҳ ён- 
бошлаб, совуқда музлаб кетган маҳсили 
оёғини турли вазиятга солиб кўрар эди. А. 
Қодирий, Меҳробдан чаён. 

3 кўчма. Ҳис-сезгисиз ҳолга тушмоқ; 
қотиб қолмоқ. Ҳўрққанимдан, бутун вужу- 
диммузлаб, тахта бўлиб қолдим. Э. Раимов, 
Ажаб қишлоқ. 

МУЗЛИ Музи бўлган. Музли тоғ. Музли 
cye. н ..узоқдаги музли чўққи эрталаб зан- 
гори, кундузи кўзни олгудай чарақлаб кўри- 
нар эди. А. Мухтор, Чинор. 

МУЗЛИК геол. Шароит қулай жойлар- 
да қор тўпланишидан ҳосил бўлиб, қия 
томонга силжиб турувчи муз массаси. Тоғ 
музлиги. Зарафшон музлиги. н Ҳутб муз- 
ликларига швед ea француз крейсерлари йўл 
олди. «Фан ва турмуш». ..музликлар остидан 
чиқаётган cye кичик ирмоқ ҳосил қилиб оқар- 
ди. С. Кароматов, Олтин қум. 

Музлик даври айн. муз даври қ. муз. 

МУЗЛОҚ Муз билан қопланган ёки 
музлаб қолган ер. Тоғнинг omu Музлоқ эди. 
Бу ном унинг ҳозирги аҳволига унча тўғри 







келмаса ҳам, бир вақтлари музлоқ эканидан 
ёки музи борлигидан далолат беради. М. Ис- 
моилий, Фарғона т. о. 

МУЗОКАРА [ а . — муҳокама қи- 

лиш, суҳбат; анжуман] 1 Мажлисда муҳо- 
камага қўйилган масала юзасидан ўз фик- 
рини баён қилиш, шу муносабат билан га- 
пирилган нутқ, сўз. Маъруза юзасидан му- 
зокара бошламоқ. Музокарага ўтмоқ. н 
Докладдан кейин қизғин музокара бошланиб 
кетди. А. Қаҳҳор, Қўшчинор чироқлари. 
Музокарага қатнашган ходимлар.. олиб бо- 
рилаётган илмий тадқиқот ишлари ҳақида 
ўз мулоҳазаларини айтдилар. «ЎТА». 

2 Шарт-шароит, томонларнинг талаб- 
лари ҳақида фикр алмашиш. Сулҳ ҳақида 
музокара олиб бормоқ. Дипломатик музока- 
ралар. н Қудалар ўртасида рўй берадиган 
англашилмовчиликлар, жанжаллар аксар 
вақт музокара ва муроса йўли билан ҳал қили- 
нади. Ойбек, Танланган асарлар. 

МУЗОКАРАЧИ Мажлисда музокарага 
чиққан, сўз олган киши; музокара қатнаш- 
чиси. Навбатдаги музокарачи, зиёлиларнинг 
ер ислоҳотидаги вазифалари.. тўғрисида 
сўзлаб кетди. А. Қаҳҳор, Сароб. 

МУЗОФОТ [а. cAiUi-o] эск. Вилоят, 
область. Куз охирлашиб, қиш яқинлашган 
бўлса ҳам, Бухоро музофотининг қуруқ ҳаво- 
сида ҳали ёғингарчилик бошланмаган эди. С. 
Айний, Қуллар. Тўрткўл кичик бир қўрғон 
эди. У тез орада ўсиб, музофот ҳокими ту- 
радиган жойга айланди. Ж. Шарипов, Хо- 
разм. 

МУЗТАР [а. j k .а „ — мажбур бўлган; 
мажбур қилинган; муҳтож] Изтиробли, но- 
қулай ҳолатли. Ҳамма аллақандай мулзам, 
музтар. Э. Аъзамов, Олам ям-яшил. 

Музтар бўлмоқ Изтиробли, ноқулай 
ҳолатга тушмоқ. Раис кўпчилик олдида муз- 
тар бўлиб, «айб бизда», деб қўлини қовуш- 
тирганча турарди. Ҳ. Назир, Кўктерак ша- 
бадаси. Уялганимдан томоғимдан ҳеч нарса 
ўтмади, то тўй жўнатиладиган маҳалгача 
музтар бўлиб ўтирдим. М. Муҳаммаджонов, 
Турмуш уринишлари. Меҳмонлар ҳам Бўри 
полвондай музтар бўлиб ўтирди. Т. Мурод, 
От кишнаган оқшом. 

МУЗТАРЛИК Музтар ҳолат. Аҳмаджон- 
га маъюсона боқиб, жавдираб, ҳовли ўрта- 
сида ҳайрон ва музтарликда қолди. К. Яшин, 
Ҳамза. 


МУЗТОҒ қ. айсберг. 

МУЗХОНА 1 Ёзда роҳатижон тайёрлаш 
учун муз босиб қўйиладиган ертўла ёки 
чуқур. Музхонага муз босмоқ. 

2 Иссиқда бузиладиган маҳсулотларни 
сақлаш учун ишлатиладиган, ҳавоси сунъ- 
ий равишда совитиладиган асбоб ёки хона; 
холодильник. Гўшт комбинатининг музхона- 
си. Гастроном музхонаси. н Бирлашма кон- 
серва ва вино заводлари ҳамда катта муз- 
хона қуриб битказди. Газетадан. 

3 Холодильникнинг музлатадиган (муз- 
латкич) хонаси. Гўитти холодилъникнинг 
музхонасига қўйдим. 

4 кўчма Жуда совуқ (уй, жой ҳақида). 
Уйингиз музхона экан. н Ҳатто, гавдасини 
қандсш қилиб ўрашни билмай уринган Йўлчи 
жавоб берди: -Уй эмас, музхона бу. Ойбек, 
Танланган асарлар. 

МУЗҚАЙМОҚ Қаймоқ, сут, мева суви 
ва ш.к. дан музлатиб тайёрланадиган ши- 
рин егулик, яхна ширинлик. Музқаймоқ ҳам 
тўйимли, ҳам ташналикни қондиради. Газе- 
тадан. Тўрахўжа синфдошларини буфетга 
таклиф этиб, музқаймоқ, сув, ширинликлар 
билан меҳмон қилди. Д. Нурий, Осмон усту- 
ни. 

МУК: мук тушмоқ 1) оёқларни йиққан 
ҳолда юзтубан бўлиб ётмоқ ёки бошини 
жуда қуйи солиб энгашмоқ. «Жинчироқ»ни 
пуфлаб, Йўлчи билан Ўроз гулхан тевараги- 
да мук тушишди. Ойбек, Танланган асар- 
лар. Ўтар бобо бўсағада мук тушиб илтижо 
қилди. С. Сиёев, Аваз; 2) кўчма бирор нар- 
са устида қунт билан ўтирмоқ. Камол.. ке- 
йинги кунларда кўп ишлар, иш столида қоғоз 
устига мук тушиб, тонг ommupap эди. С. 
Аҳмад, Ойдин кечалар. Мук тушиб ўқий- 
ўқий чарчади қўзичоғим. Ҳ. Назир, Ёнар дарё. 

МУКАЛЛАФ | а. , »~К . — солиққа тор- 
тилувчи, вояга етган; қимматли] кт. Так- 
лиф этилган, чақирилган. Тўйга биз ҳам му- 
каллаф. н Сизни бундан ҳам сандали ис- 
сиқроқ бир ерга олиб бормоқчиман. Иккимиз 
шу ерга мукаллафмиз. С. Абдулла, Мавлоно 
Муқимий. 

МУКАММАЛ [а. J *< * — ниҳоясига ет- 
казилган, тўлдирилган, тўлиқ] 1 Ҳар жи- 
ҳатдан тўлиқ, камчилиги йўқ; расо, бут. 
Мукаммал тўплам. Уч тилни мукаммал би- 
лади. Мукаммал билим. н Ҳаётни мукам- 




мал қиламан, деб не-не одамлар бош қотир- 
ган. С. Сиёев, Ёруғлик. Рустам отда юриш, 
найза отиш, қиличбозлик каби ҳунарларни 
мукаммал ўрганибди. «Олтин бешик». 

2 Такомиллашган, камолотга эришган; 
етук. Сенинг қимматли сўзинг, ўткир фик- 
ринг мукаммал, Элнинг хотирасида сақла- 
нади умрбод. X. Расул. Азизанинг назарида, ҳар 
томонлама мукаммал, одобли, билимли йи- 
гит шу эди. Ў. Ҳошимов, Қалбингга қулоқ 
сол. 

МУКАММАЛАШМОҚ Мукаммал ҳо- 
лат касб этмоқ, мукаммал бўлмоқ (қ. му- 
каммал 1, 2). Лекин қизнинг ҳусни, ҳасрат 
оташида товланиб мукаммаллашгани каби, 
яна ҳам ёрқинроқ, яна ҳам сеҳрлироқ бўлиб 
кўринди. Ойбек, Танланган асарлар. Чала, 
лекин кўз ўнгида тез юксалиб, мукаммалла- 
шиб, диққатни тортаётган бино тевараги- 
да аста айланиб, ҳар чеккани томоша қил- 
ди. Ойбек, Танланган асарлар. 

МУКАММАЛЛИК Мукаммал ҳолатга 
эгалик, бекам-кўстлик. Инсон доимо мукам- 
маллик, баркамолликка интилади. н Ма- 
сал композициясининг мукаммаллиги ундаги 
ҳаракатнинг қонуний ривожланиши асосида 
юзага келади. «ЎТА». 

МУКАРРАМ [а. fj, ҳурматли, азиз] 
1 кт. Иззату икром қилинувчи; иззатли. Ху- 
дойи таоло инсонни ҳамма жониворлардан 
азизу мукаррам қилиб яратди. Мирмуҳсин, 
Меъмор. 

2 Мукаррам (хотин-қизлар исми). 

МУКАРРАР [а. j — такрорланган, 
икки ҳисса ортган; қайта-қайта] эск. кт. 
Такрорланган, қайд қилинган. 

Мукаррар бўлмоқ Такрорланмоқ. Андак 
таҳаммул қилган эрдим.. тақ-тақ овози му- 
каррар бўлди. «Муштум». 

МУКАРРИР [а. j'j<, _о— такрорловчи, 
қайтарувчи] эск. Мадрасада амалий машғу- 
лот олиб борувчи муаллим. Абдураҳмон.. 
баъзи мадрасаларнинг мударрислари, мукар- 
рирлари билан ҳам танишдир. А. Қодирий, 
Меҳробдан чаён. 

МУККА: мукка тушмоқ 1) айн. мук туш- 
моқ қ. мук. Тожиддин Қосим оёқларига мукка 
тушиб ялинган, нола қилган Абдувоҳидни 
кўтариб турғизди. Ойбек, Нур қидириб. 
Йўловчилар шамолни тўсиб турган қумте- 
панинг орқасига ўтиб, мукка тушиб ётди- 


лар. М. Осим, Карвон йўлларида. Штаб бош- 
лиғи Йўлдош столга мукка туишб, нималар- 
нидир чизарди. Шуҳрат, Шинелли йиллар; 
2) бутунлай берилмоқ, таъсирига тушмоқ. 
Умрни узайтиришнинг бир неча хил йўллари 
бор: доимо серҳаракат бўлиш, ортиқча 
ҳасадгўй бўлмаслик, спиртли ичимликларга 
мукка тушмаслик.. Газетадан. Муккаси би- 
лан тушмоқ (ёки йиқилмоқ) Юзтубан бўлиб 
йиқилмоқ. У Тўлқинни яна калтаклайди. Бу 
маҳал калтак Эъзозхонга ҳам тегиб, у мук- 
касидан йиқилди. Ҳ. Ғулом, Машъал. Мах- 
сум пичоқ ушлаган қўлини олдинга чўзганча 
муккаси билан йиқилди. С. Анорбоев, Оқсой. 
Комил турган ерида бир чайқалиб, оз бўлма- 
са, отнинг тагига муккаси билан тушай деди. 
Ҳ. Ғулом, Машъал. Муккасидан кетмоқ 1) 
айн. мук тушмоқ қ. мук. ..ишдан келди де- 
гунча апил-типил овқатланади-ю, чизишга 
муккасидан кетади. Ҳ. Ғулом, Замин юл- 
дузлари. У китоб ўқишга яна муккасидан 
кетди. Ю. Шомансур, Қора марварид; 2) 
айн. мукка тушмоқ 2. Мол-дунёга муккаси- 
дан кетмоқ. Маишатга муккасидан кетмоқ. 
н Хурофотга муккасидан кетган бир қўш- 
ним билан.. гаплашиб турган эдик. «Муш- 
тум». Шамшихол ая ўғлининг ишга муккаси- 
дан кетганини кўриб, еган-ичгани жойига 
тушмайди. «Ўзбекистон қўриқлари». Мук- 
касидан тушмоқ 1) айн. муккаси билан туш- 
моқ қ. мукка; 2) айн. мукка тушмоқ 2. Л. 
Ленч ўз ҳикояларида.. эскилик сарқитларига 
муккасидан тушган кишиларни фош қилади. 
Газетадан. 

МУККАЙМОҚ 1 Бирор иш устида мук 
тушмоқ. Баъзилар муккайиб, тошларнинг 
ғадир-будир бетини ойнадай силлиқлаб яр- 
қиратиш билан машғул. Ойбек, Навоий. 

2 айн. мункаймоқ. Зах ҳиди келган кички- 
на даҳлизда муккайган бир кампир чарх йи- 
гириб ўтирар, ёнидаги ўчоқда тезак тутаб 
ётарди. С. Зуннунова, Гулхан. 

МУККАЛАМОҚ 1 Юзтубан йиқилмоқ. 
Элов тўпни ушлаб олди-ю, муккалаб бориб 
йиқилди. Р. Азизхўжаев, Яшил дала. 

2 айн. мук тушмоқ, муккасидан кетмоқ. 
қ. мук, мукка. / Дадажон] Дарсдан кейин 
далага борганида ҳам, доим қўлида китоб 
юради. Бирпас бўшади дегунча, китоб усти- 
га муккалайди. Р. Раҳмонов, Одат. 




МУКОЛАМА [ а . сўз юритиш, 

суҳбат] эск. кт. 1 Сўзлашув тили; оғзаки 
нутқ. [Абдшиукур] Русчада китоб мутолаа 
қилолмаса ҳам, лекин муколама тилига анча- 
мунча эпчил. Ойбек, Танланган асарлар. 

2 Ўтилган дарсни мустаҳкамлаш учун 
бир-бирига сўзлаб бериш. Муколама ўқил- 
ган дарсларнинг маъносини мияга яхишроқ 
жойлаштириб олиш учун чиқарилган бир 
қоида.. эди. М. Муҳаммаджонов, Турмуш 
уринишлари. 

МУКОФОТ [а. cTill-o— тақдирлаш, 
тўлов; товон пули] 1 Бирон-бир фаолият 
соҳасидаги алоҳида ютуқлар учун рағбат- 
лантириш шакли (қимматли буюм, пул, 
медаль, орден ва ш. к.). Олий мукофот. Дав- 
лат мукофоти. Пул мукофоти. Мукофот 
бермоқ. Мукофот олмоқ. Мукофотга тақ- 
дим этмоқ. н Ғолиблар махсус мукофот- 
лар билан тақдирланишди. Газетадан. Баҳ- 
рихон бир қўй билан бир кўйлаклик атлас 
мукофот олган экан. А. Қаҳҳор, Хотинлар. 
Биринчи даражали диплом ва пул мукофоти 
билан қайтди. С. Аҳмад, Юлдуз. 

2 Кишининг ўз қилмиши, хатти-ҳара- 
кати учун қайтган қаримта; умуман, совға, 
тортиқ. ..биздан кейингилар ҳам бу ерга ке- 
либ сув ичади — ҳаққимизга дуо қилади. Бун- 
дан ортиқ мукофот борми бизга ?! Мирмуҳ- 
син, Меъмор. Дунёможаросидан қўл ювмоқ- 
чи бўлган бир отага кексайган кунларида 
фарзанд доғини кўрмасликнинг ўзи ҳам улуғ 
мукофотдир. А. Қодирий, Ўтган кунлар, 

МУКОФОТЛАМОҚ Мукофот бермоқ, 
мукофот билан тақдирламоқ. Орден билан 
мукофотламоқ. Илғорларни пул билан муко- 
фотламоқ. н Менда бир таклиф бор: бугун 
Канизакни янги уй билан бирга янги ном би- 
лан ҳам мукофотласак.. А. Қаҳҳор, Қўшчи- 
нор чироқлари. 

МУКЧАЙМОҚ с.т. айн. мункаймоқ. 

Ичкаридан мукчайиб қолган дадаси — Ино- 
ят оқсоқол чиқди. С. Аҳмад, Уфқ. Узун со- 
қолли мукчайган гадой қиёфасидаги Бек.. 
қопини ерга қўйди-да, унга ўтирди. Ҳ. Ғу- 
лом, Машъал. 

МУЛАТ [ucn. mulato] Оқтанли (европо- 
ид ирқига мансуб)лар билан негрларнинг 
аралаш никоҳидан бўлган авлод, насл. 

МУЛЗАМ [а. — мажбур, мажбури- 

ят юкланган; ўйинда мағлуб бўлган] Му- 


нозара, баҳс, тортишув ва ш. к. да енгилиб 
ёки бирор иши, хатти-ҳаракати учун лол, 
уятли, хижолатли ҳолатда қолган. Соли ота- 
нинг баъзи тенгқурлари, машина ҳақида 
қалай фикрга келдингиз, дейишса, чол ўзини 
анча мулзам сезиб, бошини қуйи эгарди. С. 
Абдуқаҳҳор, Олтин водийларни кезганда. 
Мен ҳам маъюс ва мулзам ҳолда, гуноҳкор 
боладай, ичкарига.. кириб бордим. «Муштум». 

Мулзам бўлмоқ Мулзамлик ҳиссини туй- 
моқ, мулзам ҳолатга тушмоқ. Боягидай мул- 
зам бўлиб қолишдан чўчиб, ўзини тутди. М. 
Мансуров, Ёмби. Бош инженер мулзам бўлиб, 
ғулдурашга ҳам ҳоли келмай қолди. «Муш- 
тум». Мулзам қилмоқ Мулзам ҳолатга 
қўймоқ. Ғанижон қаерга борса, самоварда 
ҳам худди шу тўғрида гапириб, уни мулзам 
қилишади. С. Аҳмад, Қадрдон далалар. 

МУЛЗАМЛИК Мулзам ҳолат. «Мен сиз- 
ни танимайман, йўлингиздан қолманг», деса, 
унда нима қилади? Мулзамликнинг оғир то- 
шини кўтариб кета берадими? Ҳ. Ғулом, 
Машъал. 

МУЛК [а. dJuo— шахсий бойлик, мол] 1 
Ихтиёрдаги, қўлдаги бор мол-дунё, ер-сув, 
иморат ва б. бойликлар. Жамоат мулки. Ху- 
сусий мулк. Шахсий мулк. н [Комилов Қоди- 
ровга:] Давлат мулкини, халқ мулкини кўз 
қорачиғидай сақлашимиз керак. Уйғун, Нав- 
баҳор. Мадамин отасидан қолган молига мол, 
мулкига мулк қўшди. П. Турсун, Ўқитувчи. 

2 кўчма Бойлик. Ойбекнинг қаламига ман- 
суб асарлар аллақачон қардош халқларнинг 
маънавий мулкига айланган. Газетадан. Рес- 
публика кенгаши қишлоқларни қайта қуриш- 
да тўпланган бой тажрибаларни ҳамманинг 
мулкига айлантириш ҳақида астойдил ғам- 
хўрлик қилмоқда. «Ўзбекистон қўриқлари». 
Ўз аҳамиятини йўқотмайдиган асарлар 
умумсанъат мулки, халқлар мулки бўлиб қол- 
ди. Н. Сафаров, Оловли излар. 

3 эск. кт. Жой, мамлакат каби маъноли 
сўз билан бирикиб, шу сўз англатган жой, 
мамлакат, вилоят маъносини билдиради. 
Подшоҳҳазратлари, мулки Хуросоннинг тақ- 
дири ва ҳаёти сизнинг қўлингиздадир. Ой- 
бек, Навоий. Йўқ жаҳон мулкида биздек 
ожизу бечора халқ. Аваз. 

4 кўчма Баъзи сўзлар билан бирикиб, 
шу сўз англатган нарсага тегишлиликни 
билдиради. Бу кишининг сеҳрли бўёқларидан 




чиқаётган суратлар гўзаллик мулки. С. Ка- 
роматов, Сўнгги бархан. Ҳусн мулкида киши 
танҳо бўларми мунча ҳам ? Муқимий. 

МУЛК-АМЛОК Бутун мол-мулк, мол- 
дунё. Йигирма жуфтлаб қўш ҳўкиз дейсиз- 
ми, ўн-ўн бешлаб арғумоқ отлар дейсизми.. 
ишқилиб, ундаги мулк-амлокнинг ҳисобига 
чўт билмаган содда деҳқон етолмас экан. Ғ. 
Ғулом, Тирилган мурда. 

МУЛКДОР [а.+ ф. jbdTo — мулк эгаси] 
1 Мулк субъекти; мулк объектига эгалик, 
фойдаланиш, тасарруф этиш ҳуқуқий тамо- 
йиллари асосида мустаҳкамланган ҳуқуқларга 
эга бўлган жисмоний ёки юридик шахс. Хо- 
размда энг катта мулкдорлардан бири ҳам 
қозикалон эди. Ж. Шарипов, Хоразм. Хусусий 
мулкнинг тўла эркинлиги таъминланиб, хўжа- 
лик юритувчи субъектлар — мулкдорлар сони 
кескин кўпайди. Газетадан. 

2 тар. Катта ер-сув эгаси; заминдор. Қа- 
димги мулкдорларнинг ҳосилдор ер ва боғла- 
ригина эмас, балки бошқа ишлаб чиқариш 
қуроллари ҳам энди батамом колхозга ўти- 
ши лозим эди. П. Турсун, Ўқитувчи. 

МУЛКДОРЛИК Катта ер-сувга эгалик. 

МУЛКИЙ Мулкка оид; мулк ва унга 
эгалик қилиш билан боғлиқ бўлган. Иқти- 
содий ислоҳотларнинг бугунги босқичида энг 
муҳим ва долзарб вазифа мулкий муносабат- 
ларни тубдан ўзгартирмоқдир. Газетадан. 

МУЛКПАРАСТ [a.+ ф. — мол- 

мулкни яхши кўрувчи] Мол-мулкка ўч, 
мулк тўплашга муккасидан кетган. ..ниҳоят 
очкўз, мулкпараст бўлган. Ойбек, О.в. ша- 
бадалар. 

МУЛКЧИ кам қўлл. Хусусий мулк эга- 
си, мулкдор; хусусий мулкка берилган. 

МУЛКЧИЛИК Кишилар ўртасида иш- 
лаб чиқариш воситалари ва меҳнат маҳсу- 
лини ўзлаштириш юзасидан пайдо бўлган 
ва тарихан аниқ бир шаклда намоён бўлув- 
чи иқтисодий муносабатлар. Феодалларнинг 
ер ва сувга бўлган мулкчилиги ғоят кенг тар- 
қалган эди. Газетадан. 

МУЛЛА | а. ўС, — ўқимишли, тақводор 
одам] 1 Ўрта Шарқ, Марказий Осиё мам- 
лакатларида мадраса таълимини олган шахс. 
Мадрасани тугатгач, ошиқлар ёр васлига 
ошиққандек, мулла Абдураҳмон ҳам ўз шаҳ- 
рига елиб-югуриб етди. А. Қодирий, Меҳроб- 
дан чаён. 


2 Дин арбоби, уламо. Мулланинг айтга- 
нини қил, қилганини қилма. Мақол. н Чўри- 
ликни муллалар сенга қилдилар тақрир 
[қарор]. Ҳамза. Бухоро шаҳрида Мирараб мад- 
расасининг миён саройида кўп муллалар 
тўпланишиб, мадрасанинг вақфи тўғрисида 
гапиришмоқда эдилар. С. Айний, Қуллар. 

3 с. т. эск. Маълумотли, ўқимишли киши. 
Айтайлик, менинг хизматкорим мулла бўлди- 
ю, оми бўлди — менга бари бир эмасми? К. 
Яшин, Ҳамза. -Ҳа, мулла, чарчамасдан, си- 
қилмасдан юрибсанми? Мунча озиб кетиб- 
сан? — деди қори [Элмуродга]. П. Турсун, 
Ўқитувчи. 

Мулла бўлмоқ 1) ўқиб, маълумотли 
бўлмоқ, ўқимишли бўлмоқ. У ўқиб, мулла 
бўлиб, бирор шаҳарни олиб берармиди менга! 
К. Яшин, Ҳамза; 2) таъзирини еб, кўзи 
очилмоқ. Ҳамоқдан жиндак бўлса ҳам «мул- 
ла» бўлиб қайтганлигим шу лаҳзада кучини 
кўрсатди. X. Лутфуллаев, Бахти кулган йи- 
гит. Мулла қилмоқ 1) мадраса маълумоти- 
ни бермоқ. -Хўп, қизим, хўп, поччаси боқма- 
са боқмасин, мен ўзим боқаман, ўқитиб, кат- 
та мулла қиламан, — деди Моҳлар ойим. А. 
Қодирий, Меҳробдан чаён; 2) саводини 
чиқармоқ, маълумотли қилмоқ; 3) кўчма 
таъзирини бермоқ. Мавлон Мусаевич ўрни- 
дан турди. Ўзича Зумрадни бир мулла қилиб 
қўймоқчи бўлди. С. Сиёев, Отлиқ аёл. 

4 Ҳурмат юзасидан мурожаатда, гаплаш- 
ганда, кишининг исмига қўшиб айтилади. 
-Дунёнинг иши шунақа экан, мулла Али! — 
дебуни юпатиб қўйди [Отабек]. А. Қодирий, 
Ўтган кунлар. Лоақал бир кафт тупроқ таш- 
ласангиз-чи, мулла йигит!Ў. Ҳошимов, Қал- 
бингга қулоқ сол. 

Мулла жиринг, муллажиринг с. т. Пул. 

Сенга ўхшаш, менга ўхшаш мойжувози бор- 
лар солиқ тўламай қўйса, советнинг ҳамё- 
нига мулла жиринг қаёқдан тушади?П. Тур- 
сун, Ўқитувчи. Мулла минган эшакдай дағл. 
Ўта ювош. Азиза ҳам эри бир кунмас-бир кун 
мулла минган эшакдай, ювош тортиб кели- 
шини кутиб юрди. Ў. Ҳошимов, Қалбингга 
қулоқ сол. Қамоқда эзилса, мулла минган 
эшакдай.. бир кунмас-бир кун балки чиқиб 
келар.. Ойбек, Танланган асарлар. 

МУЛЛАБАЧЧА [а. +ф. — мулла- 

нинг боласи] юқ. усл. айн. муллавачча. Мад- 
расада уч муллабачча бир бўйра устида ўти- 




риб, мушкул бир масалани баҳслашади. Ой- 
бек, Навоий. 

МУЛЛАВАЧЧА 1 Мадраса талабаси. Бу 
бой тириклик чоғида вақф унумларини му- 
даррис ва муллаваччаларга ўз қўли билан бе- 
риб юрар эди. М. Муҳаммаджонов, Турмуш 
уринишлари. 

2 Муллаларнинг, уламоларнинг боласи, 
фарзанди. 

МУЛЛАКА [тўғриси: мулла ака] 1 с. т. 

Ўзидан катта, ўқимишли кишиларга муро- 
жаат формаси. Мавлонов ўтириши билан Ҳай- 
дарбой шошилиб, бир чойнак чой билан пиёла 
келтириб, унинг олдига қўйди-да: -Хуш ке- 
либсиз, муллака! — деди мулозамат қилиб. П. 
Турсун, Ўқитувчи. 

2 шв. Келиннинг қайнағаси ва ўзидан 
катта қайниси. 

МУЛЛАНАМО Мулла кўринишига эга 
бўлган, муллаларга ўхшаган. Гумашта Му- 
ҳаммад Расул қирқ ёшга етиб қолган мута- 
возе, мулланамо кииш эди. Ойбек, Танлан- 
ган асарлар. 

МУЛЛО юқ. усл. айн. мулла. [Жалолид- 
дин:] Улуғ шайх Саъдий яхши айтган: илми- 
га амал қилмайдиган муллодан устига ки- 
тоб ортган эшак афзал. Уйғун ва И. Сул- 
тон, Алишер Навоий. 

МУЛОЗАМАТ [а. - бирга 

бўлишлик, ажралмаслик; бирга эргашиб 
бориш; қатъийлик] Кишининг кўнглини 
олиш учун кўрсатилган илтифот; эъзоз-ик- 
ром, такаллуф. Меҳмонга мулозамат қилмоқ. 
Мулозамат кўрсатмоқ. н [Ҳатамова] Меҳ- 
монларни хотинларга хос мулозамат ва ши- 
ринсўзлик билан кабинетига таклиф қилди. 
А. Қаҳҳор, Картина. [Тўлқинжон] Боруста- 
лигини ишга солиб, илтифот ва мулозамат- 
лар билан қизнинг кўнглини овлай бошлади. 
Ф. Мусажонов, Ҳури. Ақалли кўнгил учун му- 
лозамат ҳам қилишмади. М. Хайруллаев, 
Кўнгил. 

МУЛОЗАМАТЛИ Мулозамат қилишни 
яхши биладиган; сермулозамат, сертакал- 
луф. Ҳақиқатан ҳам у ўта мулозаматли, хуш- 
чақчақ йигит кўринар эди. Н. Аминов, Қал- 
тис хато. 

МУЛОЗИМ [а. керакли; чамбар- 

час боғлиқ, ажралмас; доим ёнида хизмат 
қилувчи] 1 тар. Ҳокимларнинг, амалдор- 
ларнинг ҳузурида уларнинг хизматида 


бўлган киши. Раис афанди мулозимларига 
дарра кўтартириб, намозсизларни текширар, 
фарзи айнни билмаганларни урдирар эди. А. 
Қодирий, Ўтган кунлар. Энг кейинги извошда 
икки мулозим билан Абдуваҳоб жўнади. Ш. 
Тошматов, Эрк қуши. 

2 Сарой, маҳкама хизматчиси. -Қозихо- 
надан бир мулозим келибдир. Полвонда ишим 
бор дейди, — деб даҳлиздан кирган бола Ўрмон 
полвоннинг сўзини кесди. С. Айний, Қуллар. 

3 эск. Ходим, хизматчи. Музей мулозими 
бизга ажойиб бир кашфиётни — Ҳиндистон- 
нинг жуғрофий харитасини кўрсатди. 3. Ак- 
рамов, Ҳиндистон лавҳалари. 

МУЛОЗИМАТ қ. мулозамат. Арслоннинг 
бундай мулозиматларни хуш кўрмаслигини 
пайқаб, нафаси ичида қолди. Мирмуҳсин, 
Яширинган куч. -Мана буни ҳўпланг, онам, 
— деди чол жойига ўтириб. Меҳриниса бу 
мулозиматдан бадтар хижолат бўлди. Р. 
Файзий, Ҳазрати инсон. 

МУЛОЙИМ [а. мос, мувофиқ, 

қулай; одобли, хушхулқ] 1 Қўлга юмшоқ 
уринадиган, майин. Мулойим тери. н Хол- 
жувон ойим.. бадангиналари мулойим. «Ҳа- 
санхон». 

2 кўчма Ёқимли ва юмшоқ таъсирли. 
Эрталаб ёмғир тинган, ҳаво нақадар муло- 
йим ва оромбахш. Ж. Абдуллахонов, Орият. 
Муҳиддин Юлдузхоннинг мулойим товушида 
ўз қалбидаги сингари маънони сезди. Р. Фай- 
зий, Чўлга баҳор келди. 

3 кўчма Гап-сўз, хатти-ҳаракатлари ни- 
ҳоятда ёқимли ва юмшоқ. Алихон табиатан 
оғир, мулойим, камгап йигит эди. М. Хай- 
руллаев, Тилла маржон. Нариги қўнишдаги 
бош чўпон дадасини танир экан, парвона 
бўлди, бечора. Хотини ҳам бир мулойимки. С. 
Анорбоев, Оқсой. 

МУЛОЙИМЛАШМОҚ 1 Мулойим 
бўлмоқ, майинлашмоқ, юмшамоқ. Тери 
мулойимлашди. Лой мулойимлашди. 

2 кўчма Мулойим бўлмоқ, юмшамоқ (қ. 
мулойим 2, 3.). -Ўтир, онанг овқат олиб 
келибди, еб ол, — деди у мулойимлаишб. Т. 
Малик, Иблис девори. -Туринг, қизим, — 
элликбоишнинг товуши бирдан мулойимлаш- 
ди, — ота-онанинг бошини букманг. Ойбек, 
Танланган асарлар. 

МУЛОЙИМЛИК Мулойим ҳолат, тус, 
кўриниш. Юзидан мулойимлик, эрига ито- 

am, тўғрилик маънолари томиб турган бу 
хотин қутидорнинг рафиқаси Офтоб ойим. 
А. Қодирий, Ўтган кунлар. Юзидаги истеҳ- 
зога ўхшаган жилмайиш ўрнини айёрона му- 
лойимлик эгаллаган эди. С. Зуннунова, Янги 
директор. Холанинг кичкина, ўткир кўзлари- 
даги илиқ мулойимлик сўнди. С. Нуров, Май- 
саларни аёз урмайди. 

МУЛОҚОТ [а. CjUaiLo — учрашиш, кўри- 
шиш; қабул қилиш] эск. кт. айн. учрашув; 
мусоҳаба 2. Сўзга чиққанлар бундай ижодий 
мулоқотларни тез-тез ўтказиб туриш за- 
рурлигини гапирдилар. Газетадан. [Пирназар] 
Болалик ошнаси полвон Қулмуҳаммад билан 
бўлган ширин мулоқотда яна.. хон зулми ошиб 
кетаётганидан шикоят қилди. Мирмуҳсин, 
Чўри. Ёш қалам соҳиблари билан ҳамма жой- 
да: Андижонда, Қўқонда, Наманганда дои- 
мий равишда мулоқот олиб бориш лозим. 
Газетадан. 

Мулоқот қилмоқ Учрашмоқ. Хуросоннинг 
барча улуғ зотлари билан мулоқот қилмоққа.. 
фурсат келган. Ойбек, Навоий. 

МУЛОҲАЗА [а. 4_^>.yLo— кузатиш, на- 
зорат; изоҳ; фикр билдириш; танбеҳ] 1 
Фикран муҳокама юритиш, ўйлаш; ўй. Биз 
уч оиланинг.. бир-бирига ўхшамаган қисмат- 
тақдири ҳақида мулоҳаза юритдик, вафо- 
дорликни улуғлаб, бевафоликни ранж билан 
қаламга олдик. Газетадан. Унинг [эшоннинг] 
узоқ мулоҳазадан кейин бир фикрга келган 
кишидек кўзлари маъноли қисилди. С. Аҳмад, 
Ҳукм. 

Мулоҳаза юритмоқ айн. мулоҳаза қилмоқ 

1. Ўроқов садоқат ва дўстлик тўғрисида узоқ, 
узуқ-юлуқ, аммо баландпарвоз мулоҳазалар 
юритди. Й. Шамшаров, Тошқин. Мулоҳаза 
қилмоқ 1) фикран муҳокама юритмоқ, 
ўйламоқ. [ Элмурод] Бир гапни айтишдан ил- 
гари ўзича мулоҳаза қилиб кўрар эди. П. Тур- 
сун, Ўқитувчи; 2) андиша қилмоқ, анди- 
шага бормоқ. У [Элмурод] энди бўйни қисиқ 
етим эмас. Энди унга мулоҳаза қилиб ўти- 
ришдан кўра бор гапни шартта айтиб, 
кўнгилни хижолатдан бўшатиш осонроқ. П. 
Турсун, Ўқитувчи. Йигиталига бумалол кел- 
са-да, очиқ айтишга мулоҳаза қиларди. Т. 
Малик, Ажаб дунё. Мулоҳозага бормоқ айн. 
мулоҳаза қилмоқ 2. Улар ортиқча мулоҳаза- 
ларга бориб турмасдан, шу замоноқ ўпарди- 
лар.. менўзимни тутдим. Ойдин, Ҳикоялар. 


2 Бирор масала юзасидан билдирилган 
ёки ўйлаб қўйилган фикр. Иқтисодий маса- 
лага доир мулоҳазалар. Ўз мулоҳазасини баён 
этмоқ. н Аҳмад Ҳусайн қулдан бадтар ожиз, 
забун, ҳамиша тақдирга итоаткор, ғирт 
саводсиз бу деҳқоннинг мулоҳазаларига ҳай- 
рон қолди. Ойбек, Нур қидириб. 

3 айн. андиша 1. Мулоҳаза билан иш қил- 
моқ. н Ҳосилот ота Комилжонни койиб бер- 
моқчи ҳам бўлди, тағин раис бу воқеадан 
хабардордир, деган мулоҳаза билан индама- 
ди. Р. Файзий, Чўлга баҳор келди. 

МУЛОҲАЗАКОР айн. мулоҳазали 1. 
Пўлатов яхши кўради: ақлли, вазмин йигит.. 
мулоҳазакор. М. Ҳазратқулов, Журъат. Ҳай- 
даров ўзини мулоҳазакор одам ҳисобларди. А. 
Мухтор, Бўронларда бордек ҳаловат. 

МУЛОҲАЗАКОРЛИК Мулоҳаза билан 
иш кўриш, иш юритиш. қ. мулоҳаза. 1, 2. 

МУЛОҲАЗАЛИ 1 Мулоҳаза билан иш 
қилувчи, ўйлаб иш тутувчи, мулоҳаза юрита 
олувчи; андишали. Мулоҳазали одам. н [Ди- 
ректор:] Абдусамад, менингча, ўғлингиз му- 
лоҳазали бола, у ўз йўлини топиб олади. О. 
Толипов, Ким айбдор? Мирзамуҳаммад 
Расулович етти ўлчаб бир кесадиган, муло- 
ҳазали, синчков, зукко одам эди. Ф. Мусажо- 
нов, Ҳиммат. 

2 Мулоҳаза натижасида вужудга келган, 
ўйлаб қилинган, айтилган. Фандан йироқ 
одамлар улардан ажабтовур гаплар, муло- 
ҳазали фикрлар кутадилар. Газетадан. 

МУЛОҲАЗАСИЗ 1 Мулоҳаза қилолмай- 
диган, мулоҳаза юритолмайдиган, ўйламас- 
дан иш қиладиган; бемулоҳаза. Мулоҳаза- 
сиз киши. 

2 Мулоҳаза қилмасдан, ўйламасдан 
қилинган, айтилган. Мулоҳазасиз гап. Му- 
лоҳазасиз иш. 

МУЛОҲАЗАСИЗЛИК 1 Мулоҳазасиз 
тарзда иш кўриш, иш юритиш. Оқсоқ дар- 
виш Бузрук Эшоннинг мулоҳазасизлигига 
таъби тирриқ бўлган эди. К. Яшин, Ҳамза. 

2 Мулоҳазасиз қилинган иш, айтилган 
гап. [Юсуфбек ҳожи:] Жуда тўғри айтасан, 
ўғлим, бироқ онангнинг бир мулоҳазасизли- 
гига бошдаёқ мен лабимни тишлаб қолган 
эдим. А. Қодирий, Ўтган кунлар. 

МУЛОҲАЗАЧИ кам қўлл. айн. мулоҳа- 
закор. Онабиби ҳассос қиз. Гўзалликдан завқ- 




лсша билади. Темир бўлса, қуруқ мулоҳазачи. 
А. Мухтор, Чинор. 

МУЛЬТИ- \.iom. multum — анча, кўп] 
Байналмилал ўзлашма қўшма сўзларнинг 
таркибий қисми бўлиб, бирор нарсанинг 
кўплигини, кўп қайтарилиши (карралили- 
ги)ни билдиради. 

МУЛЬТИМЕДИА [ингл. multimedia < 
мульти..+ лот. media, medium — ўрта, мар- 
каз; воситалар, тадбирлар] Ахборот-инфор- 
мация узатишнинг хилма-хил воситалари 
(матн, овоз, жонлантирилган ва график тас- 
вирлар ва ш.к.)ни қамраб олувчи техноло- 
гия ва шундай технологиядан фойдаланув- 
чи дастурлар ва компьютер воситалари. 

МУЛЬТИМИЛЛИОНЕР [мульти.. + 
миллионер] Кўп миллионли бойлик эгаси. 

МУЛЬТИПЛИКАЦИОН кино Мульти- 
пликацияга оид; мультипликация йўли би- 
лан ишланган. Мулътипликацион филъм. 

МУЛЬТИПЛИКАТОР [лот. multipli- 
cator — кўпайтирувчи] 1 Бирон-бир меха- 
низм ҳаракатини кучайтириш, суюқлик бо- 
симини ошириш учун қўлланадиган мос- 
лама. 

2 Мультипликацион фильмлар учун 
кадр (расм) лар ишловчи рассом. 

3 Бир кассетага бир неча кадрни кетма- 
кет (изчил) оладиган фотоасбоб. 

4 Замонавий макроиқтисодиётда: бир 
ўзгарувчининг бошқа бир боғлиқ, тобе ўзга- 
рувчига таъсирини (мас., инвестициянинг 
ўзгариши натижасида даромад, фойданинг 
ўзгариши) акс эттирувчи коэффициент. 

МУЛЬТИПЛИКАЦИЯ [лот. multipli- 
catio — кўпайтириш] кино Ҳаракатдаги нар- 
саларнинг кетма-кет келадиган турли ҳолат- 
ларини акс эттирувчи сурат ёки қўғирчоқ- 
ларни расмга олиш йўли билан фильм тай- 
ёрлаш ва шу йўл билан олинган кино- 
фильм. 

МУМ [ф. *. — асалари ўзи ҳосил 

қилиб, ўзига уя ясайдиган юмшоқ модда] 
1 Ҳайвон ёки ўсимлик маҳсулоти бўлган 
ёғсимон модда, асосан, юқори ёғ кислота- 
ларнинг мураккаб эфирлари ва юқори мо- 
лекуляр спиртлардан иборат. 

2 Асалари ўзи ишлаб чиқариб, ўзига уя 
қурадиган сақичсимон юмшоқ модда; ўсим- 
лик ёки ҳайвондан олинадиган шунга 
ўхшаш моддалар. Ўсимлик муми. Сунъий мум. 


н Асаларилар асал, мум, елимдан ташқари, 
ўз организмида заҳар ҳам ишлаб чиқаради. 
«Фан ва турмуш». Шариат Ғиёс дўзахиларга 
ўхшаганлар қўлида ҳар қанақа шаклга кира- 
верадиган юмшоқ мум. М. Исмоилий, Фар- 
ғона т. о. Мум шамли қандилдай қуруқ лабла- 
ри, Бир қатор қиз кетар, елкада обкаш. Ғ. 
Ғулом. 

Мум тишламоқ Оғиз очмай жим қолмоқ, 
индамаслик. Алимжоннинг юраги тез-тез 
уриб, бадани қизишди. «Наҳот мен мум тиш- 
лабўтирсам» деган фикр унинг хаёлидан ўтди. 
Қ. Раҳимов, Ўз касбини севган йигит. Ҳози- 
калон каҳрабо тасбеҳини ўгирганча, мум 
тишлабўтирган эди. С. Сиёев, Аваз. Оқмум 
Нефть, торф ва кўмирдан олинадиган оқ 
ёки сарғиш тусдаги мумсимон модда; па- 
рафин. Қора мум Қора мойга бошқа мод- 
далар қўшиб тайёрланган сунъий мум. 

МУМИЁ I [а. t C-oj>-o] Физиологик 
функцияларни кучайтирадиган мураккаб 
биологик табиий маҳсулот; қояларнинг 
ёриқларидан сизиб чиқадиган смоласимон 
модда (Шарқ табобатида асосан синган 
суякларнинг битишини тезлатиш, меъда 
яраси ва ташқи нерв фалажини даволаш 
учун тавсия этилади). Ўшанда Ҳикмат та- 
биб мошдек мумиё бериб, оёқларини тузат- 
ди. Мирмуҳсин, Умид. 

МУМИЁ II [а. tL._oj_o] Асосан сувсиз 
темир оксидидан иборат, кўпинча қизғиш- 
қўнғир ранг минерал бўёқ. 

МУМИЁ III [а. oLo j_o ] Махсус кимё- 
вий таркиб билан ишлов бериб, чиримай- 
диган қилиб қўйилган жасад. 

МУМИЁЛАМОҚ Махсус кимёвий тар- 
киб билан ишлов бериб, чиримайдиган 
қилмоқ (жасадни). Ухаёлот денгизига чўмиб, 
мумиёланган мурдадек, қилт этмай ўтириб 
қолди. Мирмуҳсин, Йўқолган жавоҳир. 

МУМКИН [а. ^yS-o-o— бўлиши эҳтимол; 
амалга оширса бўладиган; жоиз] 1 Имко- 
ни, имконияти бор, бўладиган, амалга 
ошадиган. Қани энди ҳаётдаги саноқсиз 
эҳтимолларнинг барисига жавоб топиш мум- 
кин бўлса. С. Кароматов, Олтин қум. Ундан 
ўтиб, дарвоза орқали Диишн қалъага чиқиш 
мумкин. С. Сиёев, Ёруғлик. Капсанчилар.. 
зиммаларига тушган вазифаларни мумкин 
қадар тезроқ бажаришга сўз бериб тарқа- 
лишди. А. Қаҳҳор, Қўшчинор чироқлари. 

2 Рухсат этилган, ижозат қилинган; жоиз. 
Бориишнгиз мумкин. Сўрашингиз мумкин. н 
-Шаҳарда чўчқа асраш мумкин эмас, — деди 
Мукаррам. А. Қаҳҳор, Адабиёт муаллими. 
-Ўзи бу ерда ичиш мутлақо мумкин эмас, — 
деди у овозини пастлатиб. «Гулдаста». 

3 Эҳтимоли бор, эҳтимолдан узоқ эмас. 
[Муҳаррир:] Йўлдошева йигирма олтинчи 
йилда.. паранжи ёпиниб юрган бўлиши мум- 
кин, буни ҳозир таъна қилишда ҳеч қандай 
маъно йўқ. А. Қаҳҳор, Бек. 

МУМКИНЛИК 1 Мумкин эканлик. Ўз 
сирларининг Йўлчи томонидан очилиши мум- 
кинлигидан қўрққанлигидан бўлса керак, Hypu 
туҳматни тарқатишга.. ортиқча уринмади. 
Ойбек, Танланган асарлар. 

2 с. т. Имконият, имкон. [Марям:] Бу 
кун беш-олти кундан бери сиз билан кўри- 
шармиканман, деб кўп интизор бўлсам-да, 
мумкинлик бўлмади. Ҳамза, Ким ўғри? 

МУМЛАМОҚ Мум суркамоқ, мум би- 
лан қопламоқ. Тикишга янги бошлаган чоғ- 
ларида мумланган ипнинг бармоқларига ёпи- 
шуви.. ғашини келтирар эди. Ойбек, Тан- 
ланган асарлар. 

МУМЛИ 1 Таркибида мум бўлган, муми 
бор. Мумли асал. 

2 Мум суртилган, мумланган. Кўзларига 
уйқу келган шогирд бола мумли ипни қир-қир 
чўзиб, қатим mopmap.. эди. Ойбек, Танлан- 
ган асарлар. 

МУМСИК [а. Л..| ДД — бахил, хасис] Ўта- 
кетган хасис, бахил, зиқна. Мумсик одам. 

МУМТОЗ [а. аъло даражали, 

машҳур; имтиёзли; сараланган] 1 кт. Би- 
рор фазилати, яхши томони билан бошқа- 
лардан ажралиб турадиган, афзалликларга 
эга бўлган; етук, сара. Ваъдага вафоли, ах- 
лоқда мумтоз, Дўстпарвар, ўз сўзли, ёрига 
содиқ. F. Ғулом. Маҳалладагилар ҳам, мак- 
табдагилар ҳам Комилжонни «одобда мум- 
тоз», дейишади. «Муштум». Бу сизнинг ку- 
йингиз, устоз Навоий, Ғазал оламида мум- 
тоз Навоий. А. Исроилов. 

2 Муайян миллат ва жаҳон фани, санъ- 
ати, адабиётида муҳим ўрин тутадиган, 
миллатнинг шон-шуҳрати ва фахри ҳисоб- 
ланган; классик. Мумтоз мусиқа. Мумтоз 
адабиёт. н Шу тарзда Навоий ўзбек мум- 
тоз адабиётида «муншаот» деб аталадиган 
янги бир жанрни ҳам бошлаб берди. П. Қо- 


диров, Тил ва эл. [М. Маматова] Айниқса, 
мумтоз қўшиқларни ижро этишни жон-ди- 
лидан яхши кўрарди. Газетадан. 

3 Мумтоз (эркаклар исми). 

МУМТОЗЛИК Мумтоз белги, даража, 
ҳолат; шундай даража, белги, ҳолатга эга- 
лик. Уяратган табиатнинг ранг-баранг лав- 
ҳалари кўркамлиги ea мумтозлиги билан ки- 
шига эстетик завқ бағишлайди. «ЎТА». 

МУНАВВАР [а. J jH _o — нур сочиб ту- 
рувчи; нурли, ёруғ] 1 кт. Нур билан ёри- 
тилган, нурга тўлган; равшан, ёрқин. Са- 
хий ёз қуёши оламга нур таратади, қабрис- 
тон ҳам кўм-кўк, мунаввар. Газетадан. Одам- 
зоднинг қуёши, Мунаввар ҳаёт боши Бошла- 
нур шу хонадан, Доим уйғоқ онадан. Г. Жўра- 
ева, Иқбол. 

Мунаввар қилмоқ (ёки этмоқ) Нурли, 
чароғон қилмоқ; ёритмоқ. Куёш уфқдан қан- 
чалик юқори кўтарилса, оламни шунчалик 
мунаввар қилади. Ҳ. Ғулом, Қуёш монанд 
ҳақиқат. Хонани қуёш нури мунаввар этиб 
турганига қарамай, Румия чироқни ёқди. С. 
Кароматов, Сўнгги бархан. 

2 Мунаввар (эркаклар ва хотин-қизлар 
исми). 

МУНАВВАРЛИК Мунаввар, ёруғ, ча- 
роғон ҳолат. Дарёлар бу ёғдуга мўл, мўл са- 
xoeam, эҳсонга, Мунавварлик эҳсон айлар 
қалби қайноқ инсонга. Э. Охунова. Дунё но- 
донлардан холис бўлганда эди, бу олам яна 
ҳам мунавварлик касб этарди. Газетадан. 

МУНАЖЖИМ [а. юлдузшунос, 

астролог] 1 эск. Мунажжимлик билан шу- 
ғулланган, юлдузларга қараб фол кўрган 
киши; астролог. [Навоий Ҳусайн Бойқарога:] 
Халқнинг тақдирини мунажжимларнинг шуб- 
ҳали қуръаларига қараб эмас, балки ақл ea 
идрокнинг талабига кўра ҳал этмак зарур. 
Уйғун ва И. Султон, Алишер Навоий. 

2 эск. кт. айн. астроном. Самарқанд- 
Китоб йўлида ҳазрат Навоий ea буюк му- 
нажжим Улуғбек замонасидан қолган минг 
йиллик чинорлар ҳали ҳам шовуллаб туриб- 
ди. «Ўзбекистон қўриқлари». 

МУНАЖЖИМЛИК Айрим кишилар ва 
халқларнинг тақдирини осмон ёритқичла- 
рининг вазиятларига қараб башорат қилиш 
(фол очиш) билан шуғулланадиган таъли- 
мот, касб. 




МУНАҚА с. т. Бундай. -\а, отангизга 
раҳмат! Гап мунақа бўлади, — деди Юсвали 
тоға.. П. Турсун, Ўқитувчи. 

МУНАҚАНГИ с. т. Бундай, бунақанги. 
Мунақанги гапни биринчи эшитишим. 

МУНАҚҚАШ [а. — нақшланган; 

зар билан тикилган] эск. кт. Нақшланган, 
нақшли, нақшдор. Олтин қандилдаги эллик- 
лаб шамларнинг нури билан мунаққаш девор- 
ларнинг олтин, кумуш, кўк-қизил гуллари 
юлдузлардек яшнаб, уйга бир хаёлийлик бе- 
рар эдилар. А. Қодирий, Ўтган кунлар. 

МУНАҚҚИД [i а. — танқид қилув- 

чи; танқидчи] эск. кт. айн. танқидчи. Бу одам 
шу кунларда адабиёт майдонида ўзининг 
танқидлари билан жавлон урган мунаққид 
Аббосхон эди. А. Қаҳҳор, Сароб. Асарда му- 
наққид «Бой ила хизматчи», «Заҳарли ҳаёт», 
«Миллий роман» асарларини илмий баҳолай- 
ди ва таҳлил қилади. Газетадан. 

МУНГ кт. Ҳазинлик, маъюслик. Анвар 
ўз тенги болалар билан оз алоқа қилар, улар- 
га кам аралашар ва ортиқча ўйнаб-кулмас, 
ҳамиша унинг кўзида бир мунг ётар эди. А. 
Қодирий, Меҳробдан чаён. Жамолиддин 
юзида ўчиқлик, кўзида мунг бор эди. М. Ис- 
моилий, Фарғона т.о. Ёндашмасин бу оқшом 
ҳам Қиттак қайғу, жиндак ҳам мунг. Мир- 
темир. 

МУНГЛАНМОҚ кам қўлл. Мунгли, 
маъюс аҳволга тушмоқ, маъюсланмоқ. Анор- 
хон ўқтин-ўқтин хаёл суриб кетади, бирдан 
мунгланиб ҳам қолади. Ойбек, О. в. шабада- 
лар. Арслонов мунгланиб, жойига ўтирди. Ш. 
Холмирзаев, Қил кўприк. 

МУНГЛИ кт. Ҳазин, ғамгин; маъюс. 
Қайнарбулоқ томонидан.. мунгли най овози 
эшитилди. П. Турсун, Ўқитувчи. Унинг ғам- 
гин, мунгли ўтириши Гавҳарнинг юрагини 
ўртаб ташлади. Ў. Ҳошимов, Қалбингга 
қулоқ сол. 

МУНДА 1 шв. Бу ерда. Бизнинг Тошкент- 
дан аҳвол сўрасанг, балки Марғилонга ҳам 
эиштилгандир, мунда Азизбек қандоғдир бир 
кучга таяниб, Қўқонга исён этди. А. Қоди- 
рий, Ўтган кунлар. 

2 с.т. Бунда. Гап мунда эмас. 

МУНДАИ с. т. Бундай. [Самандаров:] 
Мундай гапирсангиз-чи, забон борми!?А. Қаҳ- 
ҳор, Қўшчинор чироқлари. 

МУНДАРИЖА | а. — мазмун, 

маъно; таркиб] 1 Китоб ёки қўлёзманинг 


бошида ёки охирида унинг фасл ва бўлим- 
ларини, одатда бетлари билан кўрсатувчи 
рўйхат. Китобнинг мундарижасига қарамоқ. 

2 кам қўлл. айн. мазмун. Мақоланинг мун- 
дарижаси. Ишнинг мундарижаси. н Ғани- 
шер Юнусовнинг ҳаёт мундарижаси — ғўза 
парвариши ва қўриқ ер очганлигидир. «Ўзбе- 
кистон қўриқлари». 

МУНДИР [фр. manture — аслаҳа-анжом 

< лот. mundus — кийинган, гўзал; кийим, 
либос] Ҳарбий ёки расмий формали устки 
кийим. Кўприкдан қочиб кетаётган охирги 
солдатлар орасида немис капитанининг мун- 
дири кўриниб қолди. И. Раҳим, Чин муҳаббат. 
Парад мундирлари ҳам кўринмай қолди. Сол- 
датдан тортиб генералгача — ҳамма дала 
формасини кийиб олган. Газетадан. 

МУНДОҚ с. т. Бундай. -Гулнор бузилиб- 
ди.. Йўлчи иккови мана мундоқ эмиш! — Hypu 
ukku бармоғини бир-бирига маҳкам чирмаш- 
тириб кўрсатди. Ойбек, Танланган асарлар. 

МУНИС |fl. — улфат, ҳамдам; 

дўст] 1 эск. кт. Яқин, сирдош дўст, ҳамдам. 
Кундан-кунга ортар дарду ҳасратим, Мунис, 
аҳли дардларимни соғиниб. Ҳамза. Ғурбатхо- 
нада менга энг яқин ўртоқ ва севимли, мунис 
ёлғиз шу бароқ мушук эди. Ғайратий, Ме- 
нинг ёшлигим. 

2 Мунис (эркаклар ва хотин-қизлар 
исми). 

МУНИЦИПАЛИЗАЦИЯ [фр. munici- 
palisation < лот. municipium — ўзини ўзи 
бошқарувчи жамоа] Хусусий кишиларга 
қарашли ер-мулк ва бойликларни мажбу- 
рий равишда маҳаллий ҳукумат органлари 
ихтиёрига ўтказиш. 

МУНИЦИПАЛИТЕТ [нем. Munizipalitat 

< лот. municipium — ўзини ўзи бошқарув- 
чи жамоа] Бир қанча мамлакатларда: ма- 
ҳаллий ўзини ўзи бошқарув органи ва у 
эгаллаган, жойлашган бино. 

МУНКАЙМОҚ Букчайиб қолмоқ; бу- 
килмоқ, эгилмоқ (киши ва унинг қомати 
ҳақида). Мункайган чол. н Парпихўжа ёғчи.. 
чол бўлмаса ҳам, чоллар каби икки қўлини 
орқа белига қўйиб, бир оз мункайиб, ичкари 
уйга кириб кетди. Ойбек, Танланган асар- 
лар. Робия хола яккаю ягона ўғли урушга ке- 
тиб, мункайган чоли билан қолган. С. Зунну- 
нова, Олов. 

МУНКАРНАКИР | а. 3 - ўл- 

ганларни қабрда сўроқ қилувчи фаришта- 




ларнинг номлари] с.т. Мункар ва Накир: 
Исломий тасаввурга кўра, ўлганларни Раб- 
бинг ким, дининг нима, пайғамбаринг 
ким, деб қабрда дастлабки сўроқ қилувчи, 
уларни қилган гуноҳлари учун жазоловчи 
фаришталар. Афанди мункарнакирнинг сўро- 
ғини ўз кўзи билан кўргиси.. келиб қолди-ю, 
бир очиқ гўрга кириб ётди. «Латифалар». 

МУНКИЛЛАМОҚ Қарилик натижаси- 
да кучдан кетиб мункаймоқ, букчайиб қол- 
моқ. Яқинда Ҳумри иш билан яна Тошкентга 
келди. У ҳар галдагидек қадрдон институ- 
тига бориб, мункиллаб қолган профессорини 
кўриб чиқди. Мирмуҳсин, Ажрим. Мункил- 
лаган бир кампир, нур ёғилиб бетидан, Дўқил- 
латиб ҳассасин, ўтди кўча четидан. Қ. Му- 
ҳаммадий. 

МУНКИМОҚ 1 Қоқилиб ёки мувоза- 
натни йўқотиб, олдинга силкинмоқ, таш- 
ламоқ. Канал қирғоғидаги чанг босган ўтлар 
устида эринчоқлик билан бораётган от бир- 
дан мункиб кетди-ю, икки олдинги оёғи би- 
лан чўккалаб қолди. Ш. Рашидов, Бўрондан 
кучли. Қудрат қўлидаги сувли челак билан 
мункиди, лекин йиқилмади. М. Исмоилий, 
Фарғона т. о. 

2 кўчма Нотўғри йўлга кирмоқ, тўғри 
йўлдан озмоқ, тоймоқ, қоқилмоқ. Ғафлат- 
га мункимоқ. н Унинг иқбол чироғи мана 
шу мункишида қўлидан тушиб, чилпарчин 
бўлмасмикан? С. Анорбоев, Оқсой. 

МУНКИР | а. j<,i^ — инкор этувчи, то- 
нувчи] эск. Инкор этувчи, тан олмовчи. 
-Худонинг қудратига мункирмисан? — деб 
Мулланаврўз ҳам Сафарга бир дўқ қилиб 
қўйди. С. Айний, Қуллар. Биз тез вақтда 
Хуросонни чириган, ачиган мавлонолардан, 
шариатга мункир аҳли фузалодан тозалаб 
оламиз. Мирмуҳсин, Меъмор. 

Мункир келмоқ Тан олмаслик, тонмоқ. 
-Шариатга мункир келган Ҳасан билан Со- 
диққа ақл ўргатишга кетаётганмидингиз? — 
деди Нишонбек Мўътабарга. Б. Раҳмонов, 
Мардлар қиссаси. ..ўзларига ён босган зот- 
ларнинг бошидан тилла сочарди-ю, аммо 
уларнинг ҳукмдорлигига қиттаккина мункир 
келган кимсани асло кечирмасдилар.. қат- 
тиқ ўч олардилар. Мирмуҳсин, Меъмор. 

МУНОЖОТ [а. сЛ^.1д_о — илтижо, 
махфий суҳбат] 1 дин. Исломдаги фарз на- 
мозлардан ташқари, ихтиёрий равишда 


ўқиладиган намозлар. Ҳар қандай диндор- 
нинг худога ихтиёрий илтижо ва ибодат 
қилиши ҳам муножот ҳисобланади. Қишнинг 
кўп вақтлари.. кечалари қиблага қараб, тиз 
букиб ўтириб, худога йиғлаш ва муножот 
қилиш билан ўтар эди. М. Муҳаммаджонов, 
Турмуш уринишлари. Афанди ёмғирда иви- 
ган бир иморатнинг орасида худодан давлат 
сўраб муножот қилаётган эди, чордевордан 
бир ғишт тушиб, унинг боши ёрилди. «Лати- 
фалар». Айрилиқдан тинмайин дод айлайин, 
Ёлбориб, ҳаққа муножот айлайин. «Ойсу- 
лув». 

2 ад. Шарқ мумтоз адабиётининг анъа- 
навий унсурларидан бири. Одатда, муно- 
жотда нажот умиди, илтижо ва тавбалар 
тангрига оташин мурожаат шаклида ифо- 
даланади. 

3 Йирик шаклдаги ўзбек мумтоз чолғу 
куйлари туркуми (уч асосий қисмдан ибо- 
рат). Домла.. музиканинг хумориси тутар 
экан, «Муножот» билан «Қари наво»ни 
эшитмаган куним, бамисоли халтасини 
йўқотган девонаман, деган экан. П. Турсун, 
Ўқитувчи, 

4 Муножот (хотин-қизлар исми). 

МУНОЗАРА [а. ь баҳс, мубоҳа- 

са, тортишув; назорат] 1 Илмий, адабий, 
сиёсий, диний ва ш. к. масалалар юзасидан 
тортишув; баҳс. Илмий мунозара. Қизғин му- 
нозаралар. Мунозара олиб бормоқ. Мунозара 
ўтказмоқ. Мунозарага якун ясамоқ. н Эл- 
мурод оқсоқол билан эшон ўртасидаги диний 
мунозарага аралашишни лозим кўрмади. П. 
Турсун, Ўқитувчи. 

2 ад. Мумтоз адабиётда кенг тарқалган 
жанр; фикрлар кураши, қарама-қаршили- 
ги шаклида ёзилган асар. 

МУНОЗАРАЛИ 1 Мунозара талаб эта- 
диган, ҳал қилинмаган. Чакана нархларни 
ўзгартириш мумкинлиги, шубҳасиз, ҳозирги 
пайтда энг мунозарали масаладир. Газета- 
дан. 

2 Мунозарага оид, мунозара тарзидаги. 
Врачлар ўртасида калта-калта мунозарали 
гаплар бўлибўтди. Ж. Абдуллахонов, Орият. 
Кейинги пайтда тарихий шахслар портре- 
ти масаласида мунозарали фикрлар кўпайиб 
кетди. Ў. Ҳошимов, Қалбингга қулоқ сол. 

МУНОСАБАТ \а. г, муносиблик, 

мувофиқлик; жоизлик; қариндошлик; ало- 





қадорлик] 1 Кишилар ўртасидаги алоқа, 
муомала. [Элмуродга] Эшоннинг муносабати 
ҳам ўзгарди. Илгаригидай қаттиқ сўкмай 
қўйди. П. Турсун, Ўқитувчи. УНавоий билан 
Биноийнинг ўзаро муносабатлари ҳақида баъ- 
зи бир гаплар эшитган.. П. Қодиров, Юл- 
дузли тунлар. 

2 Кишилар, ташкилотлар, давлатлар 
ўртасидаги борди-келди, олди-берди муо- 
малалари; тирикчилик, моддий ва маъна- 
вий ҳаёт билан боғлиқ бўлган алоқа. Оила- 
вий муносабат. Савдо муносабатлари. Иш- 
лаб чиқариш муносабатлари. Муносабат боғ- 
ламоқ. Дипломатик муносабатларни узмоқ. 
н У банклар орқали ўз рақибларига қарши 
олиб бормоқчи бўлган «сирли ишлари»ни, ўз 
қарздорларига қандай муомала ва муносабат- 
да бўлишини ўйлар эди. Ойбек, Танланган 
асарлар. 

3 Кишининг воқеликка, воқеликдаги 
нарсаларга, ҳодисаларга қараши, ёндашиш 
принципи. Аёл кишининг фазилати бола би- 
лан бўлган муносабатда очилади. Ф. Муса- 
жонов, Ҳиммат. Инсон моддий бойликни, 
маданий обидани яратар экан, ўзининг меҳ- 
натга бўлган муносабатида маънавий гўзал- 
лигини намоён этади. Газетадан. 

4 флс. Муайян тизимдаги элементлар- 
нинг жойланиш характери ва уларнинг ўза- 
ро боғлиқлигини ифодаловчи фалсафий 
тушунча. Тафаккурнинг борлиққа муносаба- 
mu. н Мен, одатим бўйича, сўзларнинг маъ- 
ноларини ва номларнинг номланган нарсалар 
билан муносабатини билишга қизиққанимдан: 
-У қишлоқни нега Тезгузар деб атаганлар? 
— деб сўрадим. С. Айний, Эсдаликлар. 

5 Бирор иш, ҳаракат, гап ва ш. к. га дах- 
ли бўлган нарса, тегишли асос; боис, дахл. 
Бу ишга сизнинг гапингизнинг ҳеч қандай 
муносабати йўқ. н Тантибойвачча анчаги- 
на маст бўлиб, оғзига келганини валдирашга 
бошлади. Ҳар муносабат билан ўзини мақ- 
тади. Ойбек, Танланган асарлар. Тавҳидий 
бир муносабат туғдириб.. пиёлага ёзиб бер- 
ган шеъри ҳақида гапирди. А. Қаҳҳор, Мил- 
латчилар. 

МУНОСАБАТДОР Муносабатли, ало- 
қаси бўлган, боғланган; алоқадор, дахлдор. 
Ишга муносабатдор томонлар. 

МУНОСАБАТСИЗ Муносабати, алоқа- 
си, дахли йўқ; алоқасиз, дахлсиз, боғлан- 


маган. Муносабсипсиз гап. н [Мулла Обид] 
Гоҳо муносабатсиз бўлса ҳам, ўзича илжа- 
йинқираб қўяди. А. Қодирий, Обид кетмон. 

МУНОСИБ [а. мувофиқ, мос 

келувчи; мутаносиб] 1 Тўғри келадиган, 
мос тушадиган; мувофиқ, лойиқ. Муносиб 
номзод. Исми жисмига муносиб. Муносиб 
кўрмоқ. н Ёрмат бир йилдан буён қизини 
муносиб жойга узатишга тиришади. Ойбек, 
Танланган асарлар. 

2 Мувофиқ тушадиган, ярашадиган, 
ярашиқ. Олим кишига муносиб сиполик. н 
Уйлар ўзига муносиб безаклар билан безал- 
ган. «Эртаклар». Ғалабага марсия эмас, мад- 
ҳия муносиб. Уйғун. 

3 Арзийдиган, арзирли. Муносиб ҳисса 
қўшмоқ. 

МУНОФИҚ [fl. jiC-o — иккиюзламачи; 
муғамбир] Тили бошқа, дили бошқа, сўзи 
ва иши бир-бирига тўғри келмайдиган, са- 
мимийлиги йўқ; иккиюзлама. Мунофиқ одам. 
н Бозор бошидаги мадрасанинг мударриси.. 
жуда мунофиқ, бориб турган иғвогар одам 
экан. М. Муҳаммаджонов, Турмуш уриниш- 
лари. Сиртдан сизга кўринар содиқ, Аслан эса 
шу хил мунофиқ! Я. Қурбон. 

МУНОФИҚЛИК Мунофиқона иш, хат- 
ти-ҳаракат. Бу ерда самимиятсизлик ва му- 
нофиқлик, бир-бирини алдаш Элмурод учун 
оддий бир ҳақиқат бўлиб қолган эди. П. Тур- 
сун, Ўқитувчи. 

МУНОФИҚОНА Мунофиқлик, икки- 
юзламалик билан, мунофиқлар каби. Му- 
нофиқона ҳужум. н Унинг кўзларида энди 
маккорлик, мунофиқона жилва йўқ эди. К. 
Яшин, Ҳамза. 

МУНОҚАША [а. <t_JLal.3_o — муҳокама, 
мунозара; олишув, жанжал] эск. кт. Муно- 
зара, баҳс, тортишув. -Ҳозир бу масалани 
муноқаша этмак мавридими, мавлоно?! — 
деди [Беруний]. Газетадан. Ҳамма.. Серов би- 
лан Эҳсон орасидаги муноқашага кўз-қулоқ 
бўлиб турар эди. А. Қаҳҳор, Сароб. 

МУНОҚАШАЧИЛИК эск. кт. Муноқа- 
ша билан машғул бўлиш, баҳслашиш. Маж- 
лисни муноқашачиликдан қутқариб, дўсто- 
на руҳлантириш учун Навоий мавзуни ўзгар- 
тиб юборди.. Ойбек, Навоий. 

МУНТАЗАМ [а. — тартибга кел- 

тирилган, тартибли; бир текис, бир маром- 
даги] 1 Тартибли равишда узлуксиз давом 

этадиган, канда бўлмайдиган; муттасил. 
Самолётларнинг мунтазам қатнови. н 
Тирик ҳужайра ташқи муҳит билан мунта- 
зам алоқада бўлган тақдирдагина яшай ола- 
ди. «Фан ва турмуш». 

2 Белгиланган тартибда, режа асосида 
амалга ошадиган. Халқ хўжалигининг мун- 
тазам ривожланиши. н Илғор ишчилар кун- 
лик режа тотиириқларининг мунтазам ор- 
тиғи билан бажарилиишга эришаётирлар. 
Газетадан. 

3 Тартибли, доимий равишда амалга 
ошадиган ёки ошириладиган; тартибли, 
доимий, изчил. Йигитлар машғулотларга 
мунтазам қатнашарди.. «Ўзбекистон қўриқ- 
лари». 

4 мат. Ҳамма томонлари, ёқлари ва бур- 
чаклари тенг. Мунтазам кўпбурчак. Мунта- 
зам призма. 

Мунтазам армия (ёки қўшин) Қатъий 
ҳарбий тартибга эга бўлган, режали ҳар- 
бий тайёргарлик кўриб борувчи доимий 
армия (қўшин). Мунтазам қўшиндан ажраб, 
заифлашиб қолган Бухоро сон-саноқсиз 
кўчманчилар томонидан босиб олинди. М. 
Осим, Ибн Сино қиссаси. 

МУНТАЗИР | а. — кутувчи, ку- 

тиб турувчи] кт. Орзиқиб кутувчи, инти- 
зорлик тортувчи; муштоқ, интизор. Мунта- 
зир бўлмоқ. н Бухоролик жанобнинг.. қашқа 
қорабайири депсиниб ўйноқларди.. Ҳамманинг 
эътибори шу жанобда, фармонига мунтазир. 
Ш. Тошматов, Эрк қуши. Унинг назарида, 
ёри келиб, девор орқасида мунтазир эди. М. 
Исмоилий, Фарғона т. о. 

МУНЧА 1 с. т. Бунча, шунчалик, бу 
даражада, бу миқдорда. Мунча ҳам чиройли- 
сан, азиз Ватаним. Ғ. Ғулом. 

Бир мунча, бирмунча Бир оз, бир қадар, 
маълум даражада. [Кумуш] Боягига қараган- 
да анчагина енгиллашиб, ичкарига кирди. 
Ҳаракатлари ҳам бирмунча ўзгарган эди. А. 
Қодирий, Ўтган кунлар. 

2 унд. с. взф. Ҳаракатнинг ҳаддан ошиқ- 
лигини, ортиқ ҳаяжон, таъсирланганлик- 
ни ва ш.к. ни билдиради. [Хотини эрига:] Ҳа, 
мунча!.. Туртмасдан гапира беринг. А. Қаҳ- 
ҳор, Анор. 

МУНЧАЛИК с. т. Бунчалик, бу қадар. 
[Ўзбек ойим Отабекка:] Келин билан ич- 
санг бўлар эди? Бировнинг боласини мунча- 


лик хўрлаш яхши эмас. А. Қодирий, Ўтган 
кунлар. 

МУНЧОҚ Қимматбаҳо ва ранг-баранг 
шиша, тош ва ш.к. нарсалардан ясалади- 
ган, асосан зийнат учун ипга тизиб, бўйин- 
га, қўлга (билакка) тақиладиган думалоқ 
ёки бошқа шаклдаги доналар. Шиша мун- 
чоқ. Ипга мунчоқ тизмоқ. 

Дўлана мунчоқ 1) йирик сариқ рангли 
холдор мунчоқ; 2) дўлана данагидан ти- 
зилган мунчоқ. Кўз мунчоқ, кўзмунчоқ этн. 
«Ёмон кўз»дан асраш учун кўзга яқин бо- 
лаларга тақиладиган оқ холли қора мунчоқ. 
Эшак мунчоқ 1 ) от ва эшакка тақиладиган 
йирик мунчоқ; 2) кўчма ҳеч нарсага арзи- 
майдиган, ярамас нарса ҳақида. 

МУНШАОТ [а. — яратилган, қу- 

рилган нарсалар; иншоот; муассаса] Шарқ 
шеъриятидаги жанрлардан бири, муаллиф- 
нинг назм ёки насрда ёзилган мактублари 
тўплами. 

МУНШИИ [а. — асосчи, яратув- 

чи; қурувчи; муаллиф, тузувчи, ёзувчи] тар. 
Саройда ёзув ишларини олиб борадиган 
котиб. Анвар девонхона саҳнига етганда, ич- 
каридаги каттадан-кичик мирзо, мунший- 
лар янги бошлиқларини муборакбод қилгали 
ўринларидан қўзғалдилар. А. Қодирий, Меҳ- 
робдан чаён. 

МУНҚАРИЗ [а. (jJsjJ — тўхтаб қол- 
ган; ўлган, сўнган, йўқолган] эск. кт. Ин- 
қирозга юз тутган, кризисга учраган. Мун- 
қариз бўлмоқ. 

МУНҒАЙМОҚ с. т. Маъюс, тушкун 
ҳолда бўлмоқ; маъюсланмоқ. Шарофат ол- 
динги курсиларнинг бирида мунғайиб, тез-тез 
бурнини, кўзини артиб, дам-бадам хўрсиниб 
ўтирар эди. А. Қаҳҳор, Қўшчинор чироқла- 
ри. Ислом ота мунғайиб ўтирганча, саллали 
бошини кафтлари орасига олиб, оғир-оғир 
тебранарди. Н. Аминов, Ёлғончи фариш- 
талар. 

МУОВИН [а. — ёрдамчи] 1 Бош- 

лиқ ёки раҳбарнинг ўринбосари. Факулъ- 
тетни декан муовини Муслимов бошқариб 
борарди. П. Қодиров, Уч илдиз. 

2 эск. Бировга кўмаклашувчи, ёрдамчи. 
Баъзи ўқитувчилар: «Ойига ўн беш-йигирма 
сўм берайлик, бизга муовин бўлингиз», деса- 
лар ҳам унамадим, чунки улар менга кўпда 
маслакдош эмас.. эди. М. Муҳаммаджонов, 
Турмуш уринишлари. 




МУОВИНЛИК Муовин лавозими; 
ўринбосарлик. Ҳамзахўжаев ҳамиша муовин- 
лик лавозимида ишлайдилар, бошлиқ бўлиш- 
га қизиқмайдилар. «Муштум». 

МУОЛАЖА [а. <цЛл_- даволаш; тўғри- 
лаш; ишлаб чиқиш, ишлов бериш] кт. Да- 
волаш, даволаниш; даво. Муолажа қилмоқ. 
н Табиб муолажанинг натижасини энти- 
киб кутар ва қўрбошини полвоннинг ҳар бир 
шартига унашга ундар эди. А. Қаҳҳор, Кўр 
кўзнинг очилиши. Малика ўзини муолажа 
қилган табибнинг дўконига борди. «Эртаклар». 

МУОМАЛА [а. <lL>L»_o — ўзаро муноса- 
бат, алоқа] 1 Кишилар билан муносабат, 
сўзлашув, шундай муносабат йўсини. Яхши 
муомала. Дағал муомала. Муомаласи ёмон 
одам. ^Домла машғулот вақтларида биров- 
ларга кўпроқ диққат бериб, бировларнинг 
кўнглини унча-мунча ўкситса ҳам, муомала- 
да дағал эмас эди. П. Турсун, Ўқитувчи. [Ўзбек 
ойим] Теваракдан марғилонлик келинни 
кўриш учун келувчи хотинларга муомалани 
яна ҳам юқорироқдан туриб қила бошлади. 
А. Қодирий, Ўтган кунлар. 

2 Иш, хизмат билан боғлиқ бўлган алоқа. 
У билан тўғридан-тўғри муомалада бўлмай- 
диганлар уни «райком», «райком Мавлонов» 
деб атасалар, яқинроқ ва кўпроқ муомалада 
бўладиганлар «ўртоқ Мавлонов» деб атар 
эдилар. П. Турсун, Ўқитувчи. 

3 иқт. Меҳнат маҳсулотларини олди- 
сотди воситасида айирбошлаш (товар хўжа- 
лиги учун хос). 

Муомалага келмоқ (ёки юрмоқ) Гапга 
кўнмоқ, бирор таклифга рози бўлиб келиш- 
моқ. [Олахўжа:] Сиз ҳам энди оёғингизни 
тираб туриб олманг, бирон муомалага ке- 
линг. П. Турсун, Ўқитувчи. Муомаладаги пул 
Айни пайтда юриб, ишлатилиб, айланиб 
турган пул. 

МУОМАЛАЛИ 1 Муомаласи яхши; 
хушмуомала. Муомалали одам. 

2 Ўзи бирикиб келган сўз (аниқловчи) 
англатган маънодаги муомалага эгаликни 
билдиради. Яхши муомалали одам. Дағал 
муомалали одам. 

МУОҲАДА [а. г>з_л1л_о — битим, кели- 
шув, шартнома] эск. Битим, келишув. Сулҳ 
муоҳадаси. н Бир маҳаллар шаҳарда ҳоким 
бўлиб турган Фишманнинг акаси билан ту- 
зилган муоҳадага кўра, бу тойлар (пахта 


тойлари) Германияга кетиши керак эди. М. 
Исмоилий, Фарғона т.о. 

МУРАББА [й. — тўрт бурчакли, 

тўртбурчак; тўртлик, тўртланган] 1 ад. Шарқ 
шеъриятидаги лирик жанрлардан; асосан 
а-а-б-а қофияланиш тартибида тузилган, 
тўрт мисрали тугал маъноли шеър. 

2 эск. мат. Томонлари тенг тўгри 
тўртбурчак; квадрат, чорси. Тагишўр саро- 
йининг сатҳи йигирма мурабба метр келади. 
С. Айний, Дохунда. Мурабба шаклли ғишт- 
лар ётқизилган йўлдан аста юриб, бош қасрга 
борди. Ойбек, Навоий. 

МУРАББИЙ [а. ~ тарбиячи] кт. 

1 айн. тарбиячи. Раҳматилла Обидий интер- 
натга муаллим ва мураббий бўлди. А. Қаҳ- 
ҳор, Қўшчинор чироқлари. Мураббий — бола 
қалбида ниш ура бошлаган умид ғунчалари- 
нинг меҳрибон соҳибидир. Р. Усмонов, Одоб- 
нома. 

2 Иш-фаолиятда раҳбарлик, раҳнамо- 
лик қилувчи; устоз, раҳнамо. Алишер Наво- 
ий вафот этган эди. Бобур ўзига улуғ бир 
мураббий топдим, деб суюниб юрганда, ўгай 
тақдир уни бу мададкоридан ҳам жудо қил- 
ган эди. П. Қодиров, Юлдузли тунлар. Хоси- 
ятхон фақат Назиранинг устозигина эмас, 
қанчадан-қанча қиз-жувонларнинг мураббий- 
си. Ё. Шукуров, Марғилон гўзали. 

3 Спортнинг муайян тури бўйича якка 
ва жамоавий тарзда машқлар қилдириш ор- 
қали муайян кўникмаларга ўргатувчи, тегиш- 
ли соҳадаги малака-маҳоратни ўстирувчи 
устоз; тренер. Футбол жамоасининг мураб- 
бийси. н Мураббийнинг сўзларига кўра, ке- 
лишув.. ЖАР (Жанубий Африка Республика- 
си) футболи мутасаддилари Бразилияга кел- 
ганда амалга ошади. Газетадан. 

МУРАББИЙЛИК Мураббийга хос иш, 
фаолият. Мураббийлик қилмоқ. н Назарим- 
да, мураббийлик ҳаракатининг қудратини 
ёддан чиқараётганга ўхшаймиз. Газетадан. 
Ўтган ярим асрлик мураббийлик даврим мен 
учун ҳам катта ҳаёт дарсхонаси бўлди, кўп 
нарса ўргандим. Газетадан. 

МУРАББИЯ кт. Мураббий аёл. Хиёбон- 
ларнинг биридан оқ халат кийган.. нозикки- 
на бир жувон чиқиб қолди. Қоровул уни меҳ- 
монларга таништирди. Жувон болалар боғ- 
часининг мураббияси экан. А. Қаҳҳор, Кар- 
тина. 




МУРАББО [а. Lfj-o — жем, мураббо; 
мармелад] Ҳўл мева, резаворлар ҳамда ша- 
кардан тайёрланадиган ширинлик. Олчадан 
қилинган мураббо. Сабзидан мураббо қайнат- 
моқ. н Дастурхонга турли-туман қанд- 
қурс, мева-чева, анвои мураббо.. бўғирсоқ- 
лар билан зеб берилган. А. Қаҳҳор, Қўшчи- 
нор чироқлари. Тоғлик аҳоли қадимдан ри- 
вочнинг поясини майдалаб, мурабболар тай- 
ёрлашган. Газетадан. 

МУРАККАБ [а. таркиб топган, 

тузилган; тўплаб йиғилган; аралаш] 1 Ечи- 
лиши, тушунилиши, бажарилиши қийин; 
оғир, мушқул. Мураккаб масала. н Бу иш 
жуда мураккаб. Ҳ. Ғулом, Машъал. Ҳомила- 
нинг мўъжизали ривожланиш жараёни био- 
логлар олдида турган энг мураккаб муаммо- 
лардан биридир. «Фан ва турмуш». Атоқли 
халқ санъаткори ҳаётнинг энг чигал, мурак- 
каб томонларини ҳам жонли тил билан сод- 
да қилиб тушунтира оларди. Т. Обидов, 
Юсуфжон қизиқ. 

2 Катта қийинчиликлари бўлган, ма- 
шаққатли, оғир. Хўжалигимиз деҳқонлари 
мураккаб об-ҳаво шароити юз берган йилда 
бир жон-бир тан бўлиб меҳнат қилиб.. дав- 
лат топишриғини шараф билан адо этди- 
лар. «Ўзбекистон қўриқлари». Мен билан 
тенгдош бўлган ёшларнинг ўсмирлик ҳаёти 
жуда мураккаб бир вақтга тўғри келган эди. 
Н. Сафаров, Жасоратнинг давоми. 

3 Таркиби бир неча (жуда кўп) унсур- 
лардан ташкил топган. Кўз жуда мураккаб 
оптик система бўлиб, кииш ҳаётида кўзнинг 
яхши кўриши муҳимдир. Газетадан. Фан ва 
техниканинг узлуксиз ривожи ҳамда янги- 
янги мукаммал мослама ва механизмлар яра- 
тилиши туфайли янада мураккаброқ ЭҲМ- 
лар пайдо бўла бошлади. «Фан ва турмуш». 

МУРАККАБГУЛЛИЛАР Уруғи икки 
паллали, мураккаб тўпгулли ўсимликлар 
(мас., кунгабоқар, дасторгул, дармана). 

МУРАККАБЛАШМОҚ 1 Ҳал бўлиши 
мураккаб тус олмоқ, чигаллашмоқ. Масала 
яна ҳам мураккаблашди. 

2 Оғир, машаққатли ҳолат касб этмоқ, 
шундай ҳолатга тушмоқ. Баҳорнинг серёғин 
келииш туфайли деҳқончилик ишлари янада 
мураккаблашди. н Агар аёл.. майиб-маж- 
руҳ бўлиб қолса борми, унинг оиладаги аҳво- 
ли бадтар мураккаблашади. Газетадан. 


3 Тузилиш жиҳатидан мураккаб шакл 
олмоқ. Мураккаблашган механизм. 

МУРВАТ [а. — тўғноғич; ўзак, 

ўқ] эск. 1 Бириктириш учун ишлатиладиган 
резьбали металл деталь; винт. Ражаб бобо 
пўлат дарвоза тепасидаги мурватни куч билан 
бурай бошлади. С. Аҳмад, Қадрдон далалар. 

2 Асбоб-ускуна ва машиналарнинг бу- 
раб ишга соладиган калити ёки пружинаси. 
Шофёр чаққонлик билан машинани орқа тез- 
ликка солиб, катта кўчага бурилгач, приём- 
ник мурватини буради. С. Кароматов, Сўнгги 
бархан. У, мурвати бураб қўйилган ўйинчоққа 
ўхшаб, бетўхтов айланарди. Шуҳрат, Жан- 
нат қидирганлар. 

МУРДА [ф. t>jj_o— ўлган; ўлик, жонсиз; 
ҳаром ўлган нарса] Ўлган кишининг жаса- 
ди; ўлик. ..жанг майдонида пачақланган 
танклар ва душман мурдалари қаторлашиб 
қоларди. Газетадан. 

Тирик мурда Ҳеч нарса билан шуғуллан- 
майдиган, ҳаракатсиз, ҳиссиз шахсга нис- 
батан қўлланувчи ибора. Тирик мурда бўлиб 
юрма, инсонсан, инсондай қилиқ қил, деб 
ўргатгансиз, ота. С. Сиёев, Аваз. 

МУРДАХОНА 1 Мурда турган уй. 

2 Касалхоналарда мурда сақланадиган 
хона; морг. 

МУРДАШЎЙ [ф. и j_Lojj_o — ўликни 
ювувчи киши] шв. этн. Ғассол, ювғучи. 
Бахтсиз мурдашўйларни, касалнинг ўлимига 
ҳеч бир дахли бўлмагани ҳолда, «шумқадам», 
деб жанозага йўл қўймайдилар. С. Айний, До- 
хунда. Эҳа, ҳали урмоқчимисан, бетингни 
мурдашўй ювгур!Н. Норқобилов, Бекатдаги 
оқ уйча. 

МУРДОР [ф. jbj-o — нопок, ҳаром; 
ҳаром ўлган нарса] 1 от Ҳаром ўлган мол; 
ўлимтик, ўлакса. Магар масжидда эшитма- 
дингмуким, бечора, аҳволи танг бўлган одам- 
ларга мурдорни емак ҳалолдир, деб. А. Қаҳ- 
ҳор, Миллатчилар. 

2 сфт. Ҳаром, нопок. Номард — ит ка- 
бидир, мард — буюк дарё, Дарё ит дамидан 
ҳеч мурдор бўлмас. «Ақл ақлдан қувват ола- 
ди». 

3 сфт. кўчма Ҳаром-хариш юрадиган, 
ифлос ишлардан қайтмайдиган, нопок. Мен 
балчиқда ётган бир мурдор аёлни ҳалоллаб 
олиб, савоб учун қўл чўзсам.. худодан қай- 
тар, деб ўйлагандим. К. Яшин, Ҳамза. 




МУРДОРХЎР [ф. jj-b-jhj-o — ҳаром 
ўлган нарсаларни еювчи; бошқаларнинг 
ўлимидан ўз фойдасини кўзловчи] 1 Мур- 
дор еювчи, ўлакса билан овқатланувчи 
(ҳайвон ва қушлар ҳақида). 

2 кўчма Ҳаромхўр, бойлик учун ҳар қан- 
дай мурдорликдан қайтмайдиган. Мурдорхўр 
одам. 

МУРИД [а. — издош, эргашувчи, 

шогирд; суфийлар шогирди] дин. Пир ёки 
эшон (муршид)га қўл бериб, суфийлик 
йўлига кирган шахс. Темурбекнинг omacu 
Амир Тарағай эса Абдухолиқ Ғиждувоний 
таълимотига ихлос қўйган Амир Шамсуддин 
Кулолнинг муриди эди. П. Қодиров, Тил ва 
эл. Адрас тўнли, зарбоф чопонли кишилар, ор- 
тида муридларини эргаштирган уламо-ума- 
ро кўринса, дарҳол охират кунидан ваъз ай- 
тади. С. Сиёев, Аваз. 

Мурид овламоқ Қишлоқма-қишлоқ 
юриб, муридларни товламоқ, улардан назр- 
ниёз йиғмоқ. Туркман эшонлари ҳам мурид 
овлайдилар, ҳам имоматчилик қиладилар, 
яъни туркманларнинг никоҳ ва жаноза ма- 
росимларини бажарадилар. С. Айний, Эсда- 
ликлар. 

МУРОД | а. jIj^ — тилак, истак, мақ- 
сад] 1 Эришиш, амалга ошириш кўзда ту- 
тилган орзу; мақсад, муддао. Ботир ёрим, 
биламан, сиз қайғу дарёсига мандан чуқур- 
роқ ботгандирсиз. Энди ёлғиз муродим: сиз- 
ни бир кўрмоқ, сиз билан икки оғиз сўзлаш- 
моқдир. Ойбек, Танланган асарлар. 

Мурод ҳосил бўлди Мақсад амалга 
ошди, орзу ушалди. Хотиржам бўлинг, бе- 
гим.. Худо хоҳласа, муродингиз ҳосил бўлмай 
қолмас. П. Қодиров, Юлдузли тунлар. 

2 Мурод (эркаклар исми). 

МУРОДБАХШ [а. + ф ч , 1 1 j_o— мурод- 
га етказувчи] кт. Кишининг муродини 
ҳосил қиладиган. Муродбахш зот. н Аҳма- 
дохун.. қизини ёнига чақириб, унга насиҳат 
қилган бўлди, бугун муродбахш кун, деб уни 
дуо қилди. К. Яшин, Ҳамза. 

МУРОЖААТ [а. oj^Jj -о — кўриб чи- 
қиш; таққослаш, солиштириш; бирор нар- 
са сўраш; ишни қайта кўриш] Бировга қара- 
та айтилган гап, қилинган даъват, чақи- 
риқ ва ш. к. Механизаторларга мурожаат 
билан чиқсам.. таниқли, тажрибали, қатъ- 
иятли механизаторларни чўлга чорласам. 


«Ўзбекистон қўриқлари». Яқинда матбуот- 
да республика илғор чорвадорларининг муро- 
жаати эълон қилинди. Газетадан. 

Мурожаат қилмоқ (ёки этмоқ) 1) би- 
рор иш, илтимос, чақириқ ва ш.к. билан 
бировга қарата оғзаки ёки ёзма сўз айтмоқ. 
Илтимос билан мурожаат қилмоқ. н Ўрда- 
га ариза билан мурожаат қиладиган ҳар ким, 
ҳатто расмий кишилар ҳам, аввал масла- 
ҳат сўраш учун Анварнинг ёнига келар эди. А. 
Қодирий, Меҳробдан чаён. -Подшоҳ ҳазрат- 
лари, — назокат билан мурожаат этди На- 
воий. Ойбек, Навоий; 2) маълумот олиш учун 
қарамоқ. Энциклопедияга мурожаат қилмоқ. 
Тарихий манбаларга мурожаат қилмоқ. 

МУРОЖААТНОМА Ёзма мурожаат, 
мурожаат хати. Стокголъм мурожаатнома- 
си. н Хон ва уламодан.. яширин равишда 
Тошкент, Андижон, Марғилон ва ўзга ша- 
ҳарларнинг ишончли уламо ва бекларига.. 
мурожаатномалар йўлланди. А. Қодирий, 
Ўтган кунлар. 

МУРОСА [а. l__i1j_o — бир-биридан ро- 
зилик, ўзаро келишиш] Ўзаро келишувли 
муносабат; келишув, келишувчилик. Муро- 
сага келмоқ. н Қайси оилада муроса яхши 
бўлса, файзи дарвозадан кўриниб туради. 
Газетадан. Шундан кейин ҳам муштипар она 
уларни муросага келтирмоқчи бўлди. Газета- 
дан. 

Муроса қилмоқ Келишувли йўл тутмоқ, 
муроса йўлини тутмоқ. Халқ билан муроса 
қилишим мумкин, аммо улар билан икки дунё- 
да муроса қилолмайман. Уйғун, Навбаҳор. 
Турмуш бўлгандан кейин, муроса қилмасанг 
бўлмас экан. Н. Сафаров, Наврўз. 

МУРОСА-МАДОРА, муросаю мадора 
[муроса + а. Ijla^— яхши муомала, илти- 
фот] с. m. Келишувчилик. Ишнинг чаппасига 
кетаётганини сезган Бўронбек «муросаю 
мадора» йўлига ўтди. Ҳ. Ғулом, Машъал. 

МУРОСАСИЗ Муросачилик, келишув- 
чилик қилмайдиган, муросага келмайди- 
ган, муросага, келишувчиликка йўл қўй- 
майдиган. Муросасиз танқид. Муросасиз ку- 
рашмоқ. н Ҳар бир ўқитувчининг ўзи ҳам 
ростгўй, нуқсонларга муросасиз, жонкуяр 
мураббий ва устоз бўлмоғи керак. Н. Сафа- 
ров, Оловли излар. 

МУРОСАСИЗЛИК Муроса қилмаслик, 
муросасиз ҳолат. «Муросасизлик» қурбони 






бўлган oma қизларидан на хабар олади, на 
бир бурда нонни раво кўради. «Муштум». 

МУРОСАСОЗ айн. муросачи. 

МУРОСАСОЗЛИК айн. муросачилик. 

Муросасозлик ва ялтоқилик, каламуш ғала- 
донни илма-тешик қилгандек, фанни кеми- 
ради. С. Кароматов, Сўнгги бархан. 

МУРОСАЧИ Умуман, келишувчи, ён 
берувчи киши. 

МУРОСАЧИЛИК Умуман, принцип- 
сизлик билан ён бериш; келишувчанлик. 
Беда экиш режасининг бажарилмай қолиши 
ҳамда бедазорларни режадан ташқари ҳай- 
даб юбориш ҳолатларига муросачилик қилиш- 
га йўл қўйилди. Газетадан. 

МУРОФАА [ а. <L>jl j-o — судлашиш, даъ- 
волашиш; суд жараёни] 1 тар. Қозихонада 
жиноий ёки фуқаролик ишининг кўрилиши. 

2 эск. юр. Суд жараёни, судда ишнинг 
кўрилиши. Мурофаа бўладиган куни Йўлдош- 
бой ҳаммадан илгари бориб, бир чеккада ку- 
тиб турди. Ҳ. Нуъмон ва А. Шораҳмедов, 
Ота. 

3 эск. кт. Довлашув, олишув. 

МУРОҚАБА [а. j_o — кузатиш; му- 

шоҳада қилиш; назорат қилиш, текшириш] 
Ўзи, ўз ички дунёси ҳақида фикр юритиш, 
мушоҳада қилиш. Халифа ҳали ҳам жойна- 
моз устида, сира қимирламайди. Муроқаба 
дарёсига чўмган. Ким билсин, «жаннат ҳуру 
ғилмонларини» хаёл қилиб лаззат олмоқда- 
милар?С. Айний, Қуллар. Исфандиёр жойи- 
дан қўзғалмади, Исломхўжа ҳам фикрлари- 
ни жамлаб, муроқабага берилди. С. Сиёев, 
Аваз. ..икки қўлини қовуштириб ва зўр салла 
ўраган бошини ўнг кўкрагига мойил эгиб, ба- 
айни муроқабада ўтирарди. А. Қодирий, 
Обид кетмон. 

МУРРУК шв. айн. мурғак 2. Каклик шун- 
дай сайрайди, шундай сайрайди, етти чақи- 
рим наридаги муррук жўжаниям ўрнидан 
қўзғатади. Ш. Холмирзаев, Сайланма. 

МУРСАК 1 Аёллар киядиган енги кал- 
та устки миллий кийим; енгсиз камзул. 
Мастонбиби шу гапни айтиб, сандиқдан би- 
сотидаги мовут мурсагини олиб кийди. С. 
Аҳмад, Қадрдон далалар. Тағин бир тилла- 
дан бўлган сарпо тўнни Муродхонга, бир мур- 
сакни Орзигул ойимнинг устига ёпди. «Му- 
родхон». ..иссиқ кийимим йўқлигидан, қиш 


кунлари мактабга ойимнинг мурсагини ки- 
йиб борардим. М. Қўшжонов, Дийдор. 

2 шв. Марҳума тобути устига ёпилади- 
ган узун енгил камзул. 

МУРТ шв. Мўйлов. Ўша-ўша, кичкина 
мурти тепага буралган. С. Сиёев, Аваз. 

МУРТАД [а. Зл j_o — ўз маслагидан қайт- 
ган, диндан қайтган; хоип] 1 дин. Диндан 
қайтган, худога шак келтирган одам. Исло- 
миятдан қайтган кишини китобларда мур- 
тад дейдилар. С. Айний, Дохунда. 

2 сиёс. Ўз сиёсий маслагидан қайтиб, 
душман томонига ўтган киши; сотқин; хоин. 
Ҳар ким жадидга, болъшевикларга, муртад- 
ларга, қисқаси, жаноби олийга ёғи бўлиб.. 
ғазога чиқмаса, моли талон, хотини талоқ. 
С. Айний, Қуллар. 

3 Жирканч, палид. Муртад башара. Мур- 
тад шахс. 

МУРТАК I 1 айн. эмбрион. 

2 бот. Уруғ ичидаги униб чиқадиган 
ниҳолча. 

МУРТАК II тиб. Шамоллаш ёки бир 
турли микробларнинг таъсири натижасида 
яллиғланган ёхуд йиринг олган томоқ без- 
лари. Отанинг томоғида нимадир тиқилган- 
дай бўлди. Муртак чиққанда, шунақа бўлгув- 
чи эди. А. Эшонов, Тонготар таронаси. 

МУРУВВАТ I с.т. айн. мурват. Бино ичи- 
да монтажчилар қора мойга беланиб, алла- 
қандай мурувватларни бурайдилар. С. Аҳмад, 
Қадрдон далалар. 

МУРУВВАТ II [а. мардлик, са- 

хийлик; одамгарчилик, олижаноблик] 
Одамгарчилик юзасидан қилинган яхши- 
лик; саховат, ҳиммат. Шоқосим бу нарсани 
бир мурувват каби, севина-севина қабул қил- 
ди. Ойбек, Танланган асарлар. Бироқ биров 
бировга мурувват қилишдан ожиз бўлган ўша 
замонда Ҳамро ота ва унинг аёлига ўхшаш 
инсофли одамлар ҳам бор эдилар. Н. Сафа- 
ров, Катта карвон йўлда. 

МУРУВВАТЛИ Мурувват қилувчи, са- 
ховатли, ҳимматли. Она қачонлардир, насиб 
қилса, бу сахий, одамгарчиликни биладиган 
мурувватли кишига бир яхшилик қилишни ди- 
лига тугиб қўйди. С. Аҳмад, Чўл шамоллари. 

МУРУВВАТПЕША кт. кам қўлл. айн. 
мурувватли. Бир қўл, бир оёғини кўтарол- 
май, беҳол бўлиб ётган басавлат, камгап, 
мурувватпеша Муҳаммад Раҳимжон ҳам 






шафқатини уйғотар, ҳам нафратига турт- 
ки бўлар эди. С. Сиёев, Ёруғлик. 

МУРУВВАТСИЗ Муруввати йўқ, мурув- 
ватни билмайдиган, ҳимматсиз. Мурувват- 
сиз киши. н Лекин мурувватсиз, оқибат- 
сиз раислар, директорлар ҳам йўқ эмас. М. 
Мансуров, Ҳамманинг бурчи. 

МУРУТ с. т. Мурт, мўйлов. 

МУРЧ Тропик ўсимлик ва унинг зира- 
вор сифатида ишлатиладиган думалоқ ач- 
чиқ меваси ва уруғи; қора мурч. Туйилган 
мурч. Мурч донаси. н Хўжақул.. катта 
гўшт парчасини вилкага илиб, мурч сепар- 
кан, лабларини ялаб деди: -Хўп ажойиб нар- 
са-да кавказча шашлик. О. Ёқубов, Учра- 
шув. 

МУРЧДОН Мурч солиб қўйиладиган 
кичкина идишча. 

МУРШИД [а. л Jhj-c — тўғри йўлга со- 
лувчи; пир; раҳбар, йўл бошловчи] Тасав- 
вуфда: тариқат одобларидан сабоқ берувчи 
пир, шайх ва устоз. 

Муршиди ишқ Ишқ етакчиси. Муршиди 
комил Камолотга етган, етук пир, устоз. 

МУРҒ [ф. — қуш, парранда: товуқ] 

айн. товуқ йили қ. товуқ 5. 

МУРҒАК [ф. қушча; жўжа] 1 

Янги униб чиққан, ҳали қувватга кирма- 
ган, нозик-ниҳол (ўсимлик, новда, барг 
ва ш.к. ҳақида). Мурғак ғўза. Мурғак новда. 
Мурғак барг. н Муаттар ҳидларга буркан- 
ган баҳор Мурғак куртакларга лабларин 
қўйди. X. Расул. 

2 Ҳали суяги қотмаган, ўзини тутиб 
олмаган, нимжон (одам ва жониворлар 
боласи ҳақида). Фақат қўзилар, кечагина кўз 
очиб, ёруғ дунёни кўрган мурғак жонивор- 
ларгина бу даҳшатдан бехабар эди. Й. Муқи- 
мов, Қизилқум паҳлавони. Хирург Аҳрор Раҳ- 
матиллаев дадиллик кўрсатди: ғоят масъу- 
лиятли бўлса ҳам, тўрт ойлик мурғак чақа- 
лоқни операция қилди. Ж. Кўчиев, Жонкуяр 
хирург. 

3 кўчма Ҳали етилмаган, энди юзага 
келган. Негадир бир варақ хат ичида улар- 
нинг мурғак севгиларига доир бир оғиз ҳам 
гап йўқ эди. Мирмуҳсин, Умид. Шеъринг 
мурғак, лекин дилинг соз, Нафасингда, де- 
дингиз, ўт бор. Зулфия. 

МУСАВВИР [а. j Jf * — рассом; тас- 
вирга, суратга олувчи] Турли тасвирлар иш- 


ловчи, расм чизувчи ижодкор. Ранг излай- 
ди мусаввир кўзи, Дарахтларга баргдек қўши- 
либ. X. Даврон. Тасвирий санъатда ижодкор 
кишилар образини яратиш мусаввирдан кат- 
та тажриба талаб этади. «Гулистон». Му- 
саввирнинг энг сара бўёқлари, энг қимматли 
онлари кўклам тароватини суратга муҳрлаш- 
га кетади. Газетадан. 

МУСАДДАС [а. ^jjj Л iit xi — олти қиррали, 
олти бурчакли; олтиталик] 1 эск. айн. олти- 
бурчак. 

2 ад. Ҳар бири олти мисрали бир неча 
бандлардан иборат бўлган шеърий шакл; 
олтилик. 

МУСАЛЛАМ | а. ^ 1 йўл қўйилади- 
ган, маъқулланган; тан олинган; соғ-сало- 
мат] эск. кт. Таслим бўлган, тан берган. Ана, 
ўтган-кетган бизга мусаллам.. Куллуқ қилар- 
миди, бўлмаса каллам. А. Мухтор. 

МУСАЛЛАС I [а. г, Г, д — уч ҳисса кўпай- 
ган; учбурчак] 1 эск. айн. учбурчак. 

2 ад. Уч мисрадан иборат бўлган шеър; 
учлик. 

МУСАЛЛАС II 1 Хонаки, қўлбола узум 
виноси. Мусаллас солмоқ. Мусаллас ичмоқ. 
н Кўп кишиларнинг уйларида мусаллас би- 
лан бўзалар хумлаб қайнаб ётса, иккинчи 
томонда расмий суратда ичкилик сотиш 
билан тирикчилик қилувчилар ҳам йўқ эмас 
эдилар. А. Қодирий, Ўтган кунлар. Фикр 
каллада, мусаллас хумда етилади. Шукрул- 
ло, Жавоҳирлар сандиғи. 

2 Енгил виноларнинг умумий номи. Оқ 
мусаллас. Қизил мусаллас. 

МУСАЛЛАҲ [а. c _La_o — қуролли, қу- 
ролланган] эск. кт. Қуролли, қуролланган, 
яроқ-аслаҳали. Саҳн юзида уч-тўрт юз му- 
саллаҳ йигитларни бировни кутган ҳолда 
кўрдим. А. Қодирий, Ўтган кунлар. 

МУСАММАН [а. а Т. * — қимматбаҳо; 
саккизлик; саккизбурчак] ад. Мумтоз шеъ- 
риятдаги лирик турга мансуб шеърий шакл; 
саккиз мисрали бир неча банддан иборат 
бўлиб, биринчи банд ягона қофияланишга 
эга, қолган бандларнинг етти мисраси ўза- 
ро, саккизинчи мисра эса биринчи бандга 
қофиядош бўлади. 

МУСАННИФ [а. — китоб тузув- 

чи, муаллиф] эск. кт. Тасниф этувчи, ки- 
тоб, мусиқа ва ш. к. муаллифи, тузувчи. Ки- 
тобнинг мусаннифи. Ушшоқнинг мусаннифи. 

МУСАФФО [a. i— тоза, соф; тоза- 
ланган] 1 кт. Жуда ҳам соф, беғубор. Му- 
саффо осмон. Мусаффо сув. н Яқингинада 
шивалаб ўтган ёмғирдан кейин ҳаво мусаф- 
фо. С. Анорбоев, Оқсой. Тошкент қадимдан 
серқуёш, мусаффо ҳаволи, серсув, унумдор 
тупроқли шаҳар сифатида шуҳрат қозонган. 
«Саодат». 

2 кўчма Тоза, пок. [Қундуз:] Навоийдан- 
ми? [Гули:] Ҳа, менга битибдур. [Кундуз:] 
Мусаффо ишқини изҳор этибдур. Уйғун ва И. 
Султон, Алишер Навоий. Энг маҳрам 
дўстингиз — сизнинг мусаффо қалбингиздир. 
П. Қодиров, Юлдузли тунлар. 

Мусаффо бўлмоқ 1) соф, беғубор бўл- 
моқ. Осмондаги булутлар тарқаб, ҳаво му- 
саффо бўлди. Ш. Рашидов, Қудратли тўлқин. 
Шаҳримизнинг кумуш камарлари — канал ва 
анҳорлари доим мусаффо бўлсин. Газетадан; 
2) бутунлай қутулмоқ, халос бўлмоқ. Йўқ, 
мусаффо бўлиб соғайганингиздан сўнг, ўшан- 
да ҳам докторларнинг рухсати билан. К. 
Яшин, Ҳамза. 

МУСАФФОЛАШМОҚ Мусаффоликка 
эга бўлмоқ, мусаффо бўлмоқ. Ёмғир сава- 
лаган сайин чанг-ғуборли атроф-жавониб 
тобора мусаффолашмоқда. «Ёшлик». 

МУСАФФОЛИК Мусаффо ҳолат. Сув- 
нинг эпкинида.. баҳорги ёмғирнинг мусаффо- 
лиги бор эди. Э. Усмонов, Ёлқин. 

МУСАХХАР [ а . _>-L-^_o — бўйсундирил- 
ган, мажбур қилинган] Қарам қилинган, 
бўйсундирилган. 

Мусаххар бўлмоқ Қарам бўлмоқ, 
бўйсундирилмоқ. Мусаххар бўлгай охир еру 
осмон, Билим бирла очилгай барча ҳикмат. 
Ҳабибий. 

МУСАҲҲИҲ [а. — тўғриловчи, 

тузатувчи; имзо қўйган; корректор] қ. кор- 
ректор. 

МУСБАТ | а. w-o — ижобий; тасдиқ- 
ланган, исботланган] 1 мат. Нолдан катта, 
нолдан юқори. Мусбат сон. 

2 физ. Моддий қисмлари протон ва по- 
зитрондан иборат электрга оид. Мусбат за- 
ряд. 

3 кам қўлл. айн. ижобий. Кўрган-билган 
одамларимдан қай бирига ўхшатсам бўлади ? 
деган саволлар фикрини машғул этаркан, у, 
албатта, мусбат жавоб топар, шубҳасини 
ишончи енгар эди. Ойбек, Танланган асар- 


лар. Унга мусбат воқеа ҳам, манфий воқеа 
ҳам тез таъсир қилар, нохуш воқеадан ҳам, 
завқёб ҳодисадан ҳам дарҳол қалби жунбиш- 
га кела бошларди. С. Сиёев, Аваз. 

МУСИБАТ [а. сц._._^_о— бахтсизлик; 
офат, фалокат, кулфат] Мотамсаро таш- 
виш; кулфат. Мусибат тортмоқ. Мусибат 
чекмоқ. н Учқун ойисининг бошига тушган 
мусибатдан бехабар. Ҳ. Ғулом, Машъал. Тўй 
бўлиб ўтди, лекин тўй билан Бозорнинг уйи- 
га аза, мусибат, мотам келиб кирди. С. Ай- 
ний, Дохунда. 

МУСИБАТЛИ Бошга мусибат солган 
ёки келтирган, оғир, ташвишли. Мусибат- 
ли воқеа. Мусибатли аҳвол. н Шу муси- 
батли кун шомга яқин кўча эшиги тақилла- 
ди. С. Кароматов, Олтин қум. 

МУСИЧА Каптарсимонлар оиласи ғур- 
раклар уруғига мансуб, одамга яқин яшай- 
диган, беозор, ювош қуш. ..бўғотлардан 
чакиллаб сув томади, дераза рахларида ку- 
кулаб мусичалар сайрайди. С. Сиёев, Ёруғ- 
лик. Уялиш керак, ўртоқ директор, мендай 
мусичадек беозор кишини ранжитгани қан- 
дай кўнглингиз бўлди? «Гулдаста». 

МУСИҚА [а. j-o< юн. musike — му- 
залар санъати] 1 Инсон ҳиссий кечинма- 
лари, фикрлари, тасаввур доирасини му- 
сиқий товуш (тон, нағма)лар изчиллиги ёки 
мажмуи воситасида акс эттирувчи санъат 
тури. Ҳинд мусиқаси. н Ибн Сино шарқда 
санъат назариётчиси, айниқса, мусиқа ил- 
мининг билимдони сифатида тез-тез тилга 
олинади. «Гулистон». Ўзбек мусиқаси ва 
қўшиқчилиги тарихида очилмаган қўриқ — 
эстрада санъати эди. Газетадан. 

2 Шу санъатнинг чолғу билан ижро эти- 
ладиган асари; куй. Машшоқлар дарҳол «Хон 
чиқар» дейиладиган тантанавор мусиқани 
бошладилар. С. Сиёев, Ёруғлик. Салқин ҳов- 
лидан майин, латиф.. мусиқа ва қўшиқ эиш- 
тилар эди. М. Маҳмудов, Мангу куй излаб. 

3 кўчма Ёқимли, оҳангдор овоз(лар). 
Чирилдоқларнинг майин мусиқаси ҳамма ёқни 
тўлдирган, ғўё кечанинг ўзи куйлайди. Ой- 
бек, Танланган асарлар. Уларнинг оппоқ, 
кўркам гуллари қуёш нурида жуда нафис 
товланар, сонсиз арилар ва баҳор қўнғизла- 
ри гуллар орасида учишиб, ажиб мусиқа тар- 
қатарди. Ойбек, Танланган асарлар. 




МУ СИҚАВИЙ айн. мусиқий 2. Бир тур- 
ли, бир оҳангли нафис, мусиқавий товушлар 
кишининг борлиқ вужудига, қон томирлари- 
га ажойиб бир ўзгариш берган эдилар. А. Қоди- 
рий, Ўтган кунлар. Ахир, бастакор ҳаёти- 
нинг гўзал ва сержило томонларини мусиқа- 
вий ранг билан чизмаса, майин туйғулар, эзгу 
ниятлар қанот ясай оладими? А. Исроилов, 
Инсон ва қўшиқ. 

МУСИҚАЧИ Мусиқа чалувчи, созанда. 
[Аваз укасига:] Комилнинг куйларини сира 
ҳам эсдан чиқариб бўлмайди. Бизда Комилга 
етадиган мусиқачи йўқ. Ж. Шарипов, Хо- 
разм. 

МУСИҚАШУНОС Мусиқа ўрганувчи, 
мусиқа олими, мутахассиси. 

МУСИҚАШУНОСЛИК Мусиқа наза- 
рияси, тарихини ва муайян халқ(лар)нинг 
мусиқа маданиятини ўрганувчи фан. Му- 
сиқашуносликка оид асарлар. 

МУСИҚИИ 1 эск. айн. мусиқа. Дўст- 
ёрлар йиғилишиб, чағир ичиб, мусиқий ва 
рақслар билан тонг оттирадилар. Ойбек, 
Навоий. Навоий ўз тенги келадиган Мирза- 
бекни ичкиликдан қайтаришга, унда шеър ва 
мусиқийга ҳавас уйғотишга ҳаракат қилар- 
ди. М. Осим, Сехрли сўз. 

2 Ритм ва оҳангга эга бўлган; оҳангдор. 
Мусиқий шеър. н Пишкак билан Феруза- 
нинг бутун вужуди аллақандай мусиқий 
ритмга мос чайқалади. С. Анорбоев, Гўзал- 
лик излаб. 

МУСИҚИЙЛИК Ритм ва оҳангга эга- 
лик; оҳангдорлик. Аксар вақт ғазалларга 
мусиқийлик нуқтаи назаридан қараб баҳо- 
лайдиган Зайниддин, завққа тўлгандек, бо- 
шини аста тебратиб ўтирди. Ойбек, На- 
воий. Жомий ғазалда ажойиб уйғунлик, ра- 
вонлик, мусиқийликка эриша олди. Ш. Шо- 
муҳамедов, Сўнмас юлдуз. 

МУСКАТ [фр. muscat < лот. muscus < 
ф. Л j. „ — қорамтир хушбўй модца; қ. мушк] 
1 Узумнинг мушк ҳидини эслатадиган 
хушбўй навлари. 

2 Шу узумдан тайёрланган вино. 

МУСКУЛДОР айн. мускулли. Баланд 
бўйли, мускулдор бир одам эшикни очди. С. 
Зуннунова, Гўдак ҳиди. 

МУСКУЛЛАР [лот. musculus — сичқон- 
ча] Одам ва ҳайвонларда нерв импульсла- 
ри таъсирида қисқариш хусусиятига эга 


бўлган анатомик тузилмалар; мушаклар 
(улар айрим аъзоларни ва тана қисмлари- 
ни ҳаракатга келтиради). Чой юрак мускул- 
ларида модда алмашинув жараёнини яхши- 
лайди. «Фан ва турмуш». 

МУСКУЛЛИ Мускули тараққий қилган. 
Эй азамат, ботир кўкрак, мускулли қўллар.. 
Йўлингиз кенг, нурли йўлдир, эй бахтли юз- 
лар. Туйғун, Шеърлар. 

МУСЛИМ [а. m л исломни қабул 
қилган, мусулмон] 1 кам қўлл. Мусулмон 
динидаги киши; мусулмон. ..ислом туғи ос- 
тига Туркистондаги жамики муслимларни 
тўплагаймиз. К. Яшин, Ҳамза. 

Муслим аҳли ёки аҳли муслим Мусул- 
мон(лар). 

2 Муслим (эркаклар исми). 

МУСЛИМИН, муслимун [«муслим» с. 
кўпл.] эск. Мусулмонлар, ислом динидаги 
кишилар. 

Амирул муслимин Мусулмонлар амири, 
халифа. 

МУСЛИН [фр. mousseline < Ироқцаги 
Мосул (J^j-=JI) шаҳри номидан] Енгил, 
юпқа ва майин газлама. Ипак муслин. Юнг 
муслин. Муслин кўйлак. 

МУСОАДА [а. ьл*. L^>— ёрдам, кўмак; 
қўллаб-қувватлаш] эск. кт. Кўмаклашиш, 
имкон туғдириш. Вақт мусоада қилса, ке- 
ларман. 

МУСОБАҚА [а. ... тортишув, бел- 

лашув; танлов] Ким ўзиш, ким яхши на- 
тижаларга эришиш учун бўлган беллашув. 
Отиш мусобақаси. Чопиш мусобақаси. Му- 
собақа қилмоқ. н Сузиш, шахмат-шашка ea 
спортнинг бошқа турлари бўйича мусобақа- 
лар ўтказилмоқда. Газетадан. Пахтазорлар- 
да очиқ-ойдин кунларнинг ҳар дақиқасидан 
унумли фойдаланиш учун.. мусобақа қизғин 
тус олди. «Ўзбекистон қўриқлари». 

Мусобақа қилмоқ айн. мусобақалашмоқ. 
..бу ўзи сиз билан биз мусобақа қиламизми ё 
халала-ҳаиипу ўйнаймизми? У. Исмоилий, 
Сайланма. 

МУСОБАҚАДОШ Мусобақа қилувчи, 
ўзаро мусобақада қатнашувчи томонлар 
(бир-бирига нисбатан). Мусобақадошларимиз 
келишармиш, шартномани топиб қўймасак 
бўлмайди. «Муштум». Чигит экишда мусоба- 
қадошларимиздан беш кун кечикдик. Р. Фай- 
зий, Чўлга баҳор келди. 

МУСОБАҚАЛАШМОҚ Ўзаро мусобақа 
қилишмоқ. Олимпиада ўйинларида жаҳон- 
нинг энг кучли спортчилари мусобақалашди- 
лар. Газетадан. 

МУСОБАҚАЧИ Мусобақада қатнашув- 
чи, мусобақа қатнашчиси. Мусобақачилар 
бошқаларни ўнлаб одим орқада қолдиради- 
лар. А. Қодирий, Обид кетмон. 

МУСОВАДА [а. „j — қоралама ёзув; 
(шартнома) лойиҳаси] эск. кт. Хатга олиш, 
рўйхат. [Бой:] Мана, мусовадаси ҳам тайёр. 
Икки юз сўм нақд пул, беш пуд гурунч, икки 
чорак ун, битта бўрдоқи қўй! Ҳамза, Бой 
ила хизматчи. 

Мусовада қилмоқ Хатга олмоқ, рўйхат- 
ламоқ. Мамарайим ҳеч кимни қуруқ қайтар- 
мади, каттакон дафтар очиб, кимга нима 
берса, мусовада қилиб борди. М. Исмоилий, 
Фарғона т. о. 

МУСОВИЙ [а. ^ jL^-o — тенг, баробар] 
эск. кт. Тенг, баравар. Икки карра икки му- 
совий тўрт. 

МУСОВОТ [а. ol jLu..»— тенглик] эск. 
кт. айн. тенглик. Кутлуғ бўлсин янги меҳ- 
нат, янги бойлик, янги турмуш, онг-билим- 
нинг мусовоти. Ҳамза. 

МУСОВОТЧИ Мусовотчилар партия- 
сига мансуб киши. Али Акбарнинг ўзи Озар- 
байжондаги кўзга кўринган актив мусовот- 
чилардан бўлган. А. Ҳакимов, Илон изидан. 

МУСОВОТЧИЛАР тар. Озарбайжонда 
1911 йилда вужудга келиб, 1920 йилда, 
Озарбайжонда совет ҳокимияти ўрнатил- 
ганда битирилган сиёсий партия. 

МУСОДАРА [а. — мол-мулкни 

мажбурий равишда давлат ихтиёрига ўтка- 
зиш; тортиб олиш] 1 Хусусий кишиларга 
тегишли мулк ва ш.к. ни пул тўламай, қис- 
ман ёки батамом давлат ихтиёрига олиш, 
умумлаштириш. - Отамнинг бутун молу мул- 
ки мусодара қилинди, ўзи онам ва ёш укала- 
рим билан бирга сургун этилди, — деди Кут- 
бия. С. Айний, Қуллар. Хоннинг буйруғи би- 
лан Шерназарбой ва бошқалар ҳибсга олин- 
ди. Моллари мусодара қилиниб, хоннинг ха- 
зинасига кирди. Ж. Шарипов, Хоразм. 

2 Матбуотда чиққан нарсаларни тақиқ- 
лаб йиғиштириб олиш. Бу китоб чиқииш 
биланоқ чор ҳукумати уни дарров мусодара 
қилди. Газетадан. 


МУСОИД [а. j-nLu-c — ёрдам этувчи; 
қўшимча; ёрдамчи] эск. кт. Ёрдам берув- 
чи, қулай. Ўрин бўлмагани, мусоид шароит 
бўлмаганидан мурожаатларнинг кўпи нати- 
жасиз қолди. Газетадан. 

МУСОЛАҲА | а. 4_=JL^_o— сулҳ тузиш; 
ярашиш] эск. кт. Сулҳга келиш, сулҳ ту- 
зиш; сулҳ. Урушувчи давлатлар мусолаҳаси. 

МУСОФИР [а. jLLu^o — сафарга чиқ- 
қан, саёҳатчи, йўловчи; меҳмон] 1 Сафар- 
даги киши; сайёҳ. Ҳар шаҳардан ҳар шаҳар- 
га юрамиз, Бир мусофир бизлар гадо бўламиз. 
«Ширин билан Шакар». Бой меҳмонхонага 
кирганда, мусофир ёстиққа бош қўйиб уйқу- 
га кетган, баҳузур йўл ҳордиғини чиқараёт- 
ган эди. У. Исмоилий, Сайланма. 

2 Бошқа ердан келган ёки бошқа ерда 
яшовчи; келгинди. Бундан ўн саккиз йил бу- 
рун бу қишлоқнинг бир бурчагида мусофир бир 
темирчи бўлар эди. А. Қаҳҳор, Сароб. Ҳизим- 
ни мусофирга бермайман, деб қўярмикан. А. 
Қодирий, Ўтган кунлар. 

3 с. т. Ўзга, ёт (эл-юрт хақида). -Раҳ- 
матли отам мусофир элларда.. менинг нима 
бўлишимни ҳам ўйламаганмикан ? — деди 
Ҳожихола. М. Исмоилий, Фарғона т. о. Биз 
узоқ жудоликдан кейин мусофир юртда уч- 
рашган ака-укалардек қучоқлашиб кетдик. 
О. Ёқубов, Излайман. 

МУСОФИРЛИК айн. мусофирчилик. 
Мусофирликлар ўтди. Юр, қайтайлик ўз 
юртга. «Оқ олма, қизил олма». 

МУСОФИРХОНА эск. Ўзга ерлардан 
келган кишилар қўнадиган жой; меҳмон- 
хона. Эллик тийинга фойтун кира қилиб, бир 
мусофирхонага бордим. М. Муҳаммаджонов, 
Турмуш уринишлари. Карвонсарой атрофи- 
даги мусофирхоналардан бирига жойлаишб 
олишгач.. бозори Қандаҳорга боришди. Мир- 
муҳсин, Меъмор. 

МУСОФИРЧИЛИК Мусофир киши- 
нинг ҳаёти, тирикчилиги, ҳолати. [Отабек:] 
Келган кунимдан Марғилонингизни хушламай 
бошлаган эдим, чунки танишларим йўқ, му- 
софирчилик билиниб қола ёзган эди. А. Қоди- 
рий, Ўтган кунлар. Мусофирчиликда Ватан- 
нинг қадрини янада чуқурроқ ҳис қилдим. 
Газетадан. Ёш олимнинг мусофирчиликда бо- 
шидан кечирган кулфатлари бу ташвишлар 
олдида ҳеч гап эмасди. М. Осим, Жайҳун ус- 
тида булутлар. 

МУСОҲАБА [а. .Ци.1__=._о — бирга куза- 
тиб, ҳамсуҳбат бўлиб бориш; жўр бўлиш] 
эск. кт. 1 Суҳбатлашиш, ҳамсуҳбатлик, суҳ- 
бат. Олимлар ва ёзувчилар оила аъзолари би- 
лан нонуштага ўтирар эканлар, мусоҳаба- 
ларининг мавзуи оқ олтин бўлади. Ш. Раши- 
дов, Бўрондан кучли. 

2 Давлат, жамоат, фан, маданият ар- 
бобларининг мухбир билан оммани қизиқ- 
тирадиган бирор масала юзасидан матбуот 
учун ўтказган суҳбати; интервью. Мусоҳаба 
ўтказмоқ. 

МУСОҲИБ [д. i_i^. I » — ҳамсуҳбат, ул- 
фат; хуштор, жазман] эск. кт. Ҳамсуҳбат, 
суҳбатдош. Дардсиз, бедил била ҳаргиз мусо- 
ҳиб бўлмагил, Ҳар нафасда минг чаманда дил 
қуишн парвоз топ. Ҳамза. 

МУССОН [фр. mousson — йил фасллари 
< а. j_o— вақт, фасл; мавсум] Ер юзаси- 
да ва тропосферанинг қуйи қисмида дои- 
мо бир томонга эсадиган, фақат йил фасл- 
ларининг алмашиниши билангина ўз йўна- 
лишини қарама-қарши томонга ўзгартира- 
диган ҳаво оқими. [Ҳиндистонда] Жазирама 
ёздан кейин муссон даври бошланиб, бир неча 
кун сурункасига жала қуяди. 3. Акрамов, 
Ҳиндистон лавҳалари. 

МУСТАБИД [а. о — ўз хоҳишича 
иш қилувчи; золим, зулмкор] Мутлақ ҳоки- 
миятга эга бўлган ҳоким, истибдод эгаси. 
Азизбек Туркистон хонлигининг энг золим ва 
мустабид саналган бекларининг бири ва унинг 
ўз қарамоғида бўлган Тошкент аҳолисига 
қилган зулмлари Фарғонага достон. А. Қоди- 
рий, Ўтган кунлар. Мустабид шоҳларнинг 
разолати ҳам шундаки, улар фақат ўз ном- 
лари эмас, балки ўз эли номига ҳам доғ ту- 
ширишга қодирдирлар. О. Ёқубов, Кўҳна дунё. 
Мустабид тузум мафкурачилари элига са- 
доқатли, обрў-эътиборли одамларни йўқ 
қилиш пайида бўлганлар. М. Қўшжонов, 
Дийдор. 

МУСТАБИДЛИК Якка шахс ҳукмрон- 
лигига асосланган сиёсий тузум шакли. 

МУСТАЖОБ [а. <-> 1 ... о — талаби қабул 

этилган, қондирилган, қабул бўлган] дин. 
Қабул этиладиган, ижобат бўладиган. Муш- 
типарсиз, дуоларинг мустажоб, Дуо қил, қўл 
очиб, сарвиноз қизлар. «Хушкелди». 

Мустажоб бўлмоқ Қабул этилмоқ, ижо- 
бат бўлмоқ. Некалай замонасида Розиқбой 


акамнинг ҳар бир дуоси оғзидан чиқмасдан 
мустажоб бўлур эди. А. Қодирий, Кичик 
асарлар. 

МУСТАМЛАКА [а. -KIq-, — эгаллаб 
олинган, қарам мамлакат] Кучли давлат 
томонидан босиб олиниб, эксплуатация 
қилинувчи мамлакат. 

МУСТАМЛАКАЧИ Мустамлака қилиб 
олувчи ва мустамлака меҳнаткашларини 
эксплуатация қилувчи. Мустамлакачи дав- 
латлар. н Илгариги миршаб ва юзбошилар 
мустамлакачилар томонидан қўйилган, улар- 
нинг ноғорасига ўйнайдиган рус ва ерлик 
амалдорлар эди. М. Муҳаммаджонов, Тур- 
муш уринишлари. 

МУСТАМЛАКАЧИЛИК Кучли давлат- 
лар томонидан зўрлик билан эгалланган 
мамлакат ёки ҳудудни сиёсий ва иқтисо- 
дий мустақилликдан маҳрум этиб, ўзига 
бўйсундириш, қарам қилиш, талаш сиёса- 
ти. Мустамлакачиликка қарши кураш. Мус- 
тамлакачилик сиёсати. н Мустамлакачи- 
ликнинг энг шармандали оқибатларидан бири 
меҳнаткаш аҳолининг саводсизлигидир. Га- 
зетадан. Маълумки, асрлар давомида қади- 
мий ҳинд эли империализмнинг мустамлака- 
чилик зулми остида эзилиб келди. Газетадан. 

МУСТАСНО [а. .... — истисно қи- 

лин(ади)ган, ташқаридаги] Умумий қоида- 
дан, одатдаги тартиб, ҳолатдан ташқари. Ёр, 
диёр меҳрини куйлаб, Умримиз бўлгай адо, 
Мен на истисно эрурман, Сен на мустасно, 
қалам. Э. Воҳидов. Айрим мустасноларни 
ҳисобга олмаганда, адабиётимиз турли 
йўллар.. тажрибалар асосида ривожланиб 
боради. Газетадан. Мулла Бурҳон мажлисга 
киришга мансаби жиҳатидан лойиқ бўлмаса 
ҳам.. мустасно тарзда киргизилди. М. Жўра- 
боев, М. Б. мартабаси. 

Мустасно қилмоқ (ёки этмоқ) Умумий 
ҳолатдагилар қаторига киритмаслик; истис- 
но қилмоқ. Агар дарсликларни мустасно қил- 
сак.. матбуот саҳифаларида, шунингдек, 
илмий, оммавий китоб ва рисолаларда кимё 
— химия, кимёвий — химиявий, кимёгар — 
химик тарзида уларнинг ҳар икки варианти 
ҳам қўлланаётир. «ЎТА». Ота-боболаримиз 
шу тариқа, теракни мустасно этганда, ме- 
вали дарахтни кўпайтиришга зўр эътибор 
берганлар. Газетадан. 




МУСТАСНОЛИ Мустасно қилинади- 
ган, мустасно тарзидаги. Шуниси ёмонки, ана 
шундай зуваласи хом таржималар онда-сон- 
да учраб қоладиган мустасно ҳол бўлмай, 
балки умумий китоб маҳсулотининг хийла 
катта улушини ташкил қилади. Ғ. Саломов, 
Таржима назариясига кириш. 

МУСТАСНОСИЗ Ҳеч бирини мустасно 
қилмасдан; истисносиз, беистисно. 

МУСТАҚИЛ [а. — эркин, озод; 

тобе бўлмаган, алоҳида] 1 Ихтиёри ўзида 
бўлган; тобе, қарам бўлмаган. Мустақил дав- 
лат. н Нормуҳаммад қушбеги Куқондан бош 
товлаб, ўз олдига мустақил ҳукумат эълон 
қилган бўлди. А. Қодирий, Ўтган кунлар. 

2 Ўзганинг ёрдамисиз ёки раҳбарлиги- 
сиз иш қила оладиган, ўзича фикр юрита 
оладиган, яшай оладиган. Дўстларининг 
жилмайган юзлари.. унинг [Элмуроднинг] ҳеч 
қачон хаёлига келмаган бир фикрни шивир- 
лаётгандек бўлди: «Биз энди жиддий ва мус- 
тақил одамлармиз».. деяётгандай туюлди. П. 
Турсун, Ўқитувчи. Энди у ўзини мустақил 
ҳаёт йўлига қадам қўйган мустақил бир киши 
деб ҳисоблади. С. Аҳмад, Ҳукм. 

3 Фақат ўзига тааллуқпи, ўзгалар ишти- 
рокисиз, таъсирисиз бўладиган. Ўзининг 
қизиқиб, мустақил шуғулланиши натижаси- 
да бу тилни ўқитувчиси билан гаплаша ола- 
диган даражада билиб олди. Мирмуҳсин, 
Умид. Менинг гапим шу: мустақил фикрингиз 
бўлса, яна ўйлаб кўринг. Р. Файзий, Чўлга 
баҳор келди. ..учала шогирдидан ҳам мингдан- 
минг рози эканини айтди, энди мустақил иш 
қилаверишларингиз мумкин, деб фотиҳа ҳам 
берди. Мирмуҳсин, Меъмор. 

Мустақил сўз Луғавий маънога, номлаш 
вазифасига эга, яъни предмет, белги, ҳара- 
кат кабиларни номлайдиган ёки унга ишо- 
ра қиладиган ва гапнинг мустақил бўлаги 
вазифасида кела оладиган сўзлар. Мас., гул, 
чиройли, сайрамоқ, беш, бу, қачон сўзлари 
мустақил сўзлардир. 

МУСТАҚИЛЛИК Мустақил ҳолат; боғ- 
лиқ, қарам бўлмаган ҳолат; давлатнинг 
ички ва ташқи ишларда бошқа давлатга 
қарам бўлмай фаолият кўрсатиши. Сиёсий 
мустақиллик. Миллий мустақиллик. Муста- 
қиллик эълон қилмоқ. н Ҳироту Самарқанд- 
га бўйсунмай, мустақиллик даъво этаётган 
Амирак Аҳмадни йўқотиб, ўрнига ўғиллари- 


дан бирини қўймоқ.. Шоҳруҳ салтанати мав- 
қеини кўтаришда ғоятда муҳим масала эди. 
Мирмуҳсин, Меъмор. Бу хушҳол ва очиқкў- 
нгил аёлда кўзга яққол ташланадиган кучли 
ирода ва мустақиллик яширин эди. Ф. Муса- 
жонов, Ҳиммат. 

МУСТАҒРАҚ \а. , j „ — ғарқбўлган; 
ўйга толган, чўмган] Ғарқ бўлган, чўмган. 
Сенинг ёдинг билан юрибман омон. Сенинг 
ёдинг билан — масти мутағрақ. У. Кўчқо- 
ров. 

Мустағрақ бўлмоқ Ғарқ бўлмоқ, чўммоқ. 
..Хаёлларга мустағрақ бўлар. М. Али. Тотли 
лаблар шаробидан қанчалик масти мустағ- 
рақ бўлмасин, Аҳроржон яна ўзини секин чет- 
га олди. А. Ибодинов, «Латофат» дўконида- 
ги қатл. 

МУСТАҲАБ \а. ... д — севимли, аф- 

зал, устун; маъқулланган; қилинса яхши, 
қилинмаса гуноҳ бўлмайдиган ибодат] : му- 
стаҳаб қилмоқ дин. Таҳорат олиш учун ав- 
ратларни ювмоқ. 

МУСТАҲИҚ | а. — муносиб, 

лойиқ; тўланиши шарт бўлган] эск. кт. Са- 
зовор, лойиқ. [Навоий:] Мазлумнинг додига 
етиш ва золимни жазога мустаҳиқ қилииши 
адолат дейдилар, азизлар. Уйғун ва И. Сул- 
тон, Алишер Навоий. 

МУСТАҲКАМ | а. — маҳкам, 

кучайтирилган, кучли] 1 Бузилиш, узилиш, 
қулаш ва ш.к. жиҳатдан чидамли; пишиқ- 
пухта, маҳкам. Мустаҳкам иморат. Мус- 
таҳкам пойдевор. н Андижон қалъаси мус- 
таҳкам. Бобур мирзо у ерда бўлса, қалъа яна- 
да мустаҳкам бўлур. П. Қодиров, Юлдузли 
тунлар. Мустаҳкам темир устунларга тор- 
тилган пўлат арқон кучли моторлар ёрда- 
мида бир маромда ҳаракатга келиб туриб- 
ди. Газетадан. 

2 кўчма Ўз хусусияти, моҳияти ва ш.к. 
жиҳатдан ўзгаришга, бузилишга, айнишга 
чидамли; барқарор, айнимас. Мустаҳкам 
интизом. Мустаҳкам дўстлик. Мустаҳкам 
алоқа. Мустаҳкам ирода. н Асаби темир- 
дан ва руҳияти ниҳоятда мустаҳкам киши- 
лардан акванавтлар тайёрланади. «Фан ва 
турмуш». Имонига, динига мустаҳкам, по- 
киза одам бор жойдан ажина юз чақирим 
нарига қочармиш. С. Аҳмад, Ҳукм. 

МУСТАҲКАМЛАМОҚ 1 Мустаҳкам 
қилмоқ, маҳкамламоқ. Эшикни мустаҳкам- 






ламоқ. н Шунинг учун немислар бу районни 
қарийб икки йил давомида тинмай мустаҳ- 
камлаган эди. А. Қаҳҳор, Олтин юлдуз. 

2 кўчма Барқарор қилмоқ, жипслаштир- 
моқ. Истиқлолимизни сақлаб қолиш ва мус- 
таҳкамлаш учун кураш—муттасил давом 
этадиган ўта масъулиятли ва мураккаб 
жараён. Газетадан. Комплекслар, фермерлар- 
ни малакали кадрлар билан мустаҳкамлаш 
чораларини кўриш керак. Газетадан. 

3 Пухталамоқ, пухта ўзлаштириб олмоқ. 
Ўтилган дарсни мустаҳкамламоқ. н Ҳар нар- 
сани гапираверманг, ҳунарингизни мустаҳ- 
камланг, уқувли бўлинг. Т. Обидов, Юсуф- 
жон қизиқ. 

МУСТАҲКАМЛИК Мустаҳкам ҳолат, 
мустаҳкам бўлиш. Иморатнинг мустаҳкам- 
лиги. Дўстликнинг мустаҳкамлиги. н Йи- 
гит ўз севгисининг мустаҳкамлигига ишончи 
комил эмасдек.. қўрқувда эди. А. Мухтор, 
Чинор. 

МУСУЛМОН [а. 1 Ислом ди- 

нидаги киши. [ Қози:] Сен бир камбағал му- 
сулмонсан. Ўз жонингга жабр қилма.. дей- 
миз. Ҳамза, Бой ила хизматчи. Ҳиндистон 
мусулмон бойлари ҳам эъзоз-икром билан 
қасрлар, саройларга эга бўлдилар. Ойбек, Нур 
қидириб. 

2 Мусулмон (эркаклар исми). 

МУСУЛМОНЛИК Ислом динига ман- 
сублик, тааллуқлилик. Мусулмонликка хилоф 
иш. н Бас, гоҳ-гоҳида эл-жамоатни бир 
ерга йиғиб, дуосини олиб қўйиш мусулмонлик 
шарти эмасми? С. Сиёев, Ёруғлик. 

МУСУЛМОНОБОД Мусулмончилик 
ҳукм сурган, ривож топган; шундай жой, 
пайт. Халқимиз таъбирича, бу замонлар «му- 
сулмонобод» бўлса-да, бироқ бу тантанали 
тадбирни бузиб қўядиган иишар ҳали йўқ эмас 
эди. А. Қодирий, Ўтган кунлар. Ул вақтлар 
мусулмонободнинг қайнаган чоғлари эди. К. 
Яшин, Ҳамза. Қўқон тахтига Худоёрхон ав- 
лодларидан бирортасини ўтқазиб, ислом туғи 
остига Туркистондаги жамики муслимлар- 
ни тўплагаймиз, мусулмонобод бўлгай. К. 
Яшин, Ҳамза. 

МУСУЛМОНЧА Мусулмонларга хос, 
мусулмон динига оид. Хон мусулмон, бек 
мусулмон.. бунинг устига юриш-туриш ҳам 
мусулмонча эди. А. Қодирий, Ўтган кунлар. 


МУСУЛМОНЧИЛИК 1 айн. мусулмон- 
лик. Мусулмончиликнинг фарзларидан бири — 
муборак ҳаж зиёратида бўлиб қайтдим. Га- 
зетадан. 

2 Ислом динига, мусулмонларга хос 
тартиб, қонун-қоидалар. Сиз мусулмон фар- 
зандисиз.. лекин қилган ишларингиз мусул- 
мончиликка тўғри келмайди. П. Турсун, 
Ўқитувчи. ..бунчалик талон-торож қилиш 
мусулмончиликка тўғри келармикан ? П. 
Қодиров, Юлдузли тунлар. 

МУСҲАФ [а. i « д — саҳифаланган 
китоб] Халифа Абу Бакр Сиддиқ даврида 
Қуръоннинг кийик терисидан бўлган са- 
ҳифаларга ёзилган тўплами; саҳифаланган 
Қуръон. Шоҳим, муқаддас мусҳафда дарж 
этилмабдурмиким, инсон фарзандларини ази- 
зу мукаррам қилиб яратдик, деб. С Сиёев, 
Ёруғлик. 

МУТААССИБ | а. ,_j_AjLLo — ўта фидойи, 
берилган; ғайратли] 1 Динга қаттиқ берил- 
ган, унга кўр-кўрона амал қилувчи. Қўйган 
театрларимиз кўпчиликка ёққан бўлса ҳам, 
мутаассиб уламолар ва чор ҳукумати амал- 
дорлари бизга ёмон кўз билан қарар эдилар. 
М. Муҳаммаджонов, Турмуш уринишлари. 

2 Бировга кўр-кўрона эргашувчи, би- 
рор ишга онгсиз равишда қаттиқ берилув- 
чи, таассуб қилувчи. Мутаассиб адиб. н 
Бўғинлари зирқирар, анови авом, мутаассиб 
оломонга қўшилиб, ўзи ҳам казак аскарлари- 
дан таёқ егандек, жисму жони ёнарди. С. 
Сиёев, Аваз. 

3 эск. айн. консерватор. Муҳаррирнинг ғоят 
мутаассиблигини, прогрессив ёшларнинг ва 
зиёлиларнинг энг зўр душмани эканлигини ҳам 
яхши биларди. Ойбек, Нур қидириб. 

МУТААССИР [а. — бирор нарса- 

дан таъсирланган] эск. кт. Бирор нарсадан 
таъсирланган, таъсир олган ёки таъсирла- 
нувчан. Анвар ёш бўлса ҳам, жиддий ва кич- 
кина мияси муҳокамага қобил, бошқа киши- 
лар устига тушган бахтсизликдан ҳам му- 
таассир бўлувчи эди. А. Қодирий, Меҳроб- 
дан чаён. 

МУТАВАЛЛИ [а. ji_o — мудир, бош- 
қарувчи; идора қилувчи] тар. Диний муас- 
сасаларнинг хўжалик нозири. Кичик мудар- 
рисимиз тўнғиздан тўқ бўлса-да, вақф да- 
ромадини тақсим қилиш чоғида мутавалли- 
лар билан тил бириктириб, муллаваччалар- 

ни кўп қақшатар эди. М. Муҳаммаджонов, 
Турмуш уринишлари. 

МУТАВОЗЕ [ а. jZ . о — камтар, таво- 
зели, кибрсиз] эск. кт. Таъзим-тавозени 
канда қилмайдиган, барчага баравар таво- 
зе билан муомала қиладиган; сертавозе; 
камтар, Муҳаммад Расул қирқ ёшга етиб 
қолган мутавозе, мулланамо кииш эди. Ой- 
бек, Танланган асарлар. 

МУТАКАББИР [ а. « — мағрур; кибр- 

ли, калондимоғ] эск. кт. Ўзини катта олув- 
чи, кибр-ҳавоси баланд, кибрли, такаббур. 

МУТАКАББИРОНА Такаббурлик би- 
лан, такаббурона. Мутакаббирона муомала. 

МУТАМОҚ 1 Қирқиб, учириб ёки ке- 
мириб парчаламоқ. Ёғочни мутамоқ. 

2 кўчма Авраб бировнинг ҳақини емоқ, 
ўмармоқ, қаллоблик, текинхўрлик билан 
бировнинг ҳисобига яшамоқ. Бас энди, жа- 
ноблар, хўб мутадингиз, Ҳақ-ҳисоб куни ҳам 
яқиндир ахир. Ғ. Ғулом. 

МУТАНОСИБ \а. — тенг ўлчам- 

ли, тенг нисбатли; пропорционал] 1 Қисм- 
ларининг катта-кичиклиги, эни, бўйи, 
бичими бир-бирига мос ва маълум нисбатда 
бўлган. Мутаносиб қадди-қомат. н Эргаш 
гапирар экан, Добротворцев унинг пишиқ 
ғиштдай қорайиб қизарган озғин юзига му- 
таносиб келмайдиган бақувват кўкраги ва 
темирдай чайир билакларига разм солди. А. 
Мухтор, Опа-сингиллар. ..пушти лаблари 
юпқа, юзига мутаносиб чиройли бурни усти- 
да реза тер. Ҳ. Ғулом, Замин юлдузлари. 

2 Ўзаро бир-бирига мос нисбатли, бири 
иккинчисини тақозо қиладиган. Табиат 
ҳамма нарсани бир-бирига мос, мутаносиб 
қилиб яратган. Қаердаки бу мутаносиблик 
бузилса, фожиа келиб чиқади. С. Сиёев, От- 
лиқ аёл. 

3 эск. айн. пропорционал. Шундай қилиб, 
ўтказгичдан ток ўтганда ажралиб чиқади- 
ган иссиқликнинг миқдори ток катталиги- 
нинг квадратига, ўтказгичнинг қаршилиги- 
га, токнинг ўтиб туришига тўғри мутано- 
сиб экан. Ў. Ҳошимов, Қалбингга қулоқсол. 

МУТАНОСИБЛИК Мутаносиб ҳолат. 
..қирра бурун ва чиройли узун бўйин баланд 
қоматига мослаштирилган сингари мутано- 
сибликни сақлаб турар эди. С. Кароматов, 
Қалбимда қуёш. Хотиранинг чуқурлиги би- 
лан кишининг истеъдоди ўртасида доимо ўза- 


ро мутаносиблик бор. «Фан ва турмуш». Чун- 
ки табиатнинг, ҳаётнинг ўзи ақл бовар қил- 
майдиган даражада мутаносиблик қонуния- 
ти асосига қурилган. У. Норматов, Талант 
тарбияси. 

МУТАСАДДИ [а. — бошқарув- 

чи; бирор ишни бошловчи, ташаббускор] 
кт. 1 тар. Ўтмишда кичик амалдор. 

2 Бирор ишни бошқариш учун тайин- 
ланган киши; ишбоши, бошлиқ. Вақтида 
кўрак етказиб берилмаса, машина, одамлар 
ишсиз қолгудек бўлса, мутасаддиларнинг 
жиғига тегарди. Н. Сафаров, Узоқни кўзла- 
ган қиз. Мутасаддиларнинг гапларига қара- 
ганда, Маллаевнинг.. даволаниш сарф-хара- 
жатлари хабари аввал Наврўз телемарафо- 
нига келиб тушган. Газетадан. 

3 эск. Бирор ишни ўз устига олган киши. 
-Шартномада кўрсатилган миқдордан бир 
ярим баравар ҳосил олишга мутасадди бўла- 
ман, — деди Содиқ жиддият билан. С. Ай- 
ний, Қуллар. 

МУТАФАККИР | а. — фикр юри- 

тувчи, фикрловчи, ўйловчи] кт. Чуқур фал- 
сафий фикрлаш истеъдодига эга бўлган 
киши, тафаккур эгаси. Шарқда ўтмишда 
яшаб ижод этган барча мутаффакирлар.. 
халқлар дўстлиги ea иттифоқини орзу қилиб, 
ажойиб фикрлар айтганлар. «ЎТА». 

МУТАХАССИС [а. „ — бирор со- 

ҳада ихтисос олган, ихтисос эгаси] Бирор 
соҳада махсус билим ва тажрибага эга 
бўлган киши, ихтисос эгаси. Физиология 
мутахассиси. Қишлоқ хўжалиги мутахассис- 
лари. Ёш мутахассислар. н Мутахассис- 
лар иншоот қурилиишга кетган харажат 
узоғи билан уч йилда қопланади, дейишмоқ- 
да. «Ўзбекистон қўриқлари». 

МУТАХАССИСЛИК айн. ихтисос. Билим 
юртини тугатганлар ўрта маълумот ea му- 
тахассислиги тўғрисида диплом оладилар. 
Газетадан. 

МУТЕ [а. — итоат этувчи, бўйсу- 

нувчи] кт. Бировга қарам, тобе бўлган, 
итоат қилувчи, итоаткор. Нусратбек бўлса, 
кўчага чиққанда, беклик даъвосини қилиб, 
уйига кирганда, Хушрўй бекка муте! А. Қо- 
дирий, Ўтган кунлар. 

МУТЕЛИК Бировга қарамлик, тобелик, 
итоаткорлик. Одамнинг қадрини ерга уради- 
ган мутелик — менинг ашаддий душманим. 
П. Қодиров, Юракдаги қуёш. 

МУТЛАҚ [a. jl-k-o— бирор нарса билан 
чекланмаган, шартсиз; ҳеч, асло] 1 Шак- 
шубҳасиз, шартсиз, ҳеч қандай шарт-ша- 
роитларга боғлиқ бўлмаган, чекланмаган, 
поёнига етган, мукаммал деган маънолар- 
ни билдирувчи тушунча; абсолют. Мутлақ 
ҳақиқат. Мутлақ чемпион. н Ҳақиқат 
мутлақ бир нарса эмас. А. Қаҳҳор, Сароб. 
Режалаштиришнинг ўзи ҳам қотиб қолган 
мутлақ бир нарса эмас. Газетадан. 

Мутлақ ҳокимият Чекланмаган подшо 
ҳокимияти ва шундай ҳокимиятга асослан- 
ган идора усули; абсолют монархия. 

2 Бутунлай, мутлақо. Бойнинг катта ҳов- 
лисида, мутлақ сукунат ичида, қори, имом 
никоҳўқиди. Ойбек, Танланган асарлар. Энди 
қўрқишдан фойда йўқлигига мутлақ ишонди. 
Ш. Холмирзаев, Қил кўприк. 

МУТЛАҚО [а. I а ' 1 — — бутунлай, уму- 
ман; шубҳасиз, албатта] 1 рвш. Бутунлай, 
тамомила, батамом. Қаришни ҳам таний ол- 
майсан. Мутлақо ўзгариб кетган. «Ўзбекис- 
тон қўриқлари». 

2 юкл. Инкорни таъкидлайди; асло, ҳеч, 
сира. [Навоий асилзодаларнинг бирига:] Би- 
рор қудуқ кавлатганмисиз?[Чол:]Йўқ. Мут- 
лақо, юзлаб қудуқни қуритган. Уйғун ва И. 
Султон, Алишер Навоий. Ғаввос Муҳаммад 
ўз устидан кулишларини мутлақо эшитма- 
ган эди-ю.. Мирмуҳсин, Меъмор. 

МУТОЙИБА | а. <ьд1_к_о— ҳазил; қочи- 
рим; аския] кт. Бир-бирига қизиқ, кулги- 
ли, қочирим гаплар қилиш, ҳазилкашлик. 
Мутойибада ошпазлар ҳам.. бўш келмадилар. 
Ойбек, Навоий. Ҳеч кимнинг юрагига ўйин- 
кулги, одатда, тўйларда бўладиган қувноқ 
мутойибалар сиғмас, ҳамманинг елкасидан 
аллақандай оғир юк босиб тургандай эди. К. 
Яшин, Ҳамза. 

МУТОЛАА [а. 4_»_ll_k^ — диққат билан 
ўқиш; ўрганиш] Диққат билан ўқиш, ўқиб 
тушуниб олиш. Ҳумайрабону ўғлининг ивир- 
сиб қолганидан хавотир олиб, эшикдан мўра- 
лаганда, у яна мутолаага берилиб кетган 
экан. Ж. Абдуллахонов, Орият. Отабек.. 
жиддий равишда Фузулий мутолаасига бе- 
рилди. А. Қодирий, Ўтган кунлар. 

МУТРИБ | а. i->_>-k_o — шодлантирувчи, 
завқлантирувчи; ашулачи; чолғучи] эск. кт. 
Созанда ва ашулачи. Қилғай эрмиш мутри- 


би ишқ ўз мақомини ироқ, Шул сабаб оҳанги 
ушшоқ гиряи афғон эмиш. Э. Воҳидов. 

МУТТАСИЛ [а. — туташ, боғлиқ; 

ёнма-ён; узлуксиз] Бир-бирига уланиб кет- 
ган; узлуксиз, тўхтовсиз. Муттасил иш. 
Муттасил қатнов. н Поёнсиз жазирама 
қум саҳросининг нақ ўртасидан офтобнинг 
муттасил жазиллатиб санчаётган найзала- 
рига бардош бериб биров боради. А. Ҳакимов, 
Илон изидан. Уч кеча-кундуз муттасил 
ёққан лайлак қор куни кеча босилди. С. Анор- 
боев, Оқсой. [Амир Темур] Замондош ҳукм- 
дорлар билан элчилик алоқаларини йўлга 
қўйиб, муттасил ёзишмалар олиб борган. 
«Фан ва турмуш». 

МУТТАҲАМ [а. ^д_о — айбланувчи; 
шубҳага олинган, айбланган] Олди-берди 
муомалаларида нопок; фирибгар, қаллоб. 
Муттаҳам одам. н У [Мадаминхўжа] бир 
кўнгли бориб, муттаҳам қозининг тумшуғи- 
га туширгиси ё ифлос башарасига тупургиси 
келди. М. Исмоилий, Фарғона т. о. 

МУТТАҲАМГАРЧИЛИК айн. муттаҳам- 
лик 2. Муттаҳамгарчилик қилмоқ. н Мут- 
таҳамгарчиликка корафта А. Мираҳмедов 
хотинбозликдан ҳам хабари бор экан. «Муш- 
тум». 

МУТТАҲАМЛИК 1 Муттаҳам эканлик. 
Унинг муттаҳамлигини билардим. 

2 Муттаҳамларга хос иш, хатти-ҳаракат; 
фирибгарлик, қаллоблик. Ҳақини ташлаб 
кетинг! Агар муттаҳамлик қилсангиз, бу 
ердан соғ чиқмайсиз. Мирмуҳсин, Меъмор. 

МУТТАҲАМЧИЛИК айн. муттаҳамлик 2. 
..айрим раҳбарлар уларнинг ҳар хил мутта- 
ҳамчиликлари учун шароит яратиб беради- 
лар. Газетадан. 

МУФАССАЛ [а. J.k i. — батафсил; му- 
каммал; тўла] Бутун тафсилоти, майда-чуй- 
даси, икир-чикиригача қамраб олган; 
тўлиқ, батафсил. Муфассал изоҳот. Муфас- 
сал ҳисобот. н Кешдан келган меъмор 
дўстига ҳамма бўлган воқеани жуда муфас- 
сал айтиб берган эди. Мирмуҳсин, Меъмор. 
Абдишукур тили қичиб, янгича тўй ҳақида, 
уламо, шариат ва мактаб тўғрисида муфас- 
сал изоҳ бермоққа чоғланган эди, лекин сўзни 
Ҳакимбойвачча илиб кетди. Ойбек, Танлан- 
ган асарлар. 

МУФАТТИШ [а. 0 т.~. а о — нозир, назо- 
ратчи] эск. кт. Тафтиш қилувчи. Ўзи бўри 




бўлса ҳам, қўй терисини ёпиниб олган Мар- 
ғилон молия муфаттиши.. «Муштум». 

МУФИД | а. ju-i-o — ибратли, насиҳато- 
муз; фойдали, нафли] эск. кт. Фойдали, 
нафли. Ҳар бобда бағоят муфид мунозара 
бўлди. Ойбек, Навоий. 

МУФТ [ф. ° о — бепул, текин] эск. кт. 

Текин, бепул. [Худоёрхон] Мамлакатни обод 
қилиш баҳонаси билан 1824 йилда Қўқон ко- 
сибларини ҳақсиз — муфт ииглатиб, янги рас- 
та қурдирди. А. Қодирий, Меҳробдан чаён. 

МУФТА [нем. Muffe] тех. Вал, тишли 
ғилдирак, труба ва ш.к. ни бириктириш, 
бир-бирига улаш ёки ажратиш учун хизмат 
қиладиган қисм ёки мослама. Шофёр Му- 
каррамнинг юрагига қил сиғмаслигини сезиб, 
газ берди, сўнгра муфтани босиб, учинчи 
тезликни олди. С. Кароматов, Ҳаёт қандай 
яхши! 

МУФТИ(Й) | а. — фатво берув- 

чи] дин. Мусулмонларда олий лавозимли ру- 
ҳоний: шариат қонунларини талқин қилув- 
чи, шариат ва ҳуқуқ масалалари юзасидан 
ҳукм чиқарувчи, фатво берувчи лавозимли 
уламо. Бошда қози билан амлокдор бир саф- 
да, уларнинг кетидан раис билан миршаб бир 
сафда, улардан кейин туман муфтиси.. мир- 
шаб йигитлари ясов тортиб келдилар. С. Ай- 
ний, Қуллар. Агар мен муфти бўлса эдим, 
шу мазмунда бир фатво чиқарар эдим. С. 
Айний, Қуллар. 

МУФТХЎР [ф. jj-K.-. д л— текин еювчи] 
эск. кт. айн. текинхўр. Ҳар бир диннинг ўзи- 
га яраша муфтхўрлари бордир. «Муштум». 

МУХАММАС [а. — беш бурчак- 

ли; бешлик, бешталик] 1 эск. айн. бешбур- 
чак. 

2 ад. Беш мисрадан тузилган, ўзига хос 
қофияланишга эга бир неча банддан ибо- 
рат шеърий жанрлардан бири. 

Мухаммас қилмоқ (ёки боғламоқ) Би- 
рор шоир ғазалининг ҳар байтига уч мис- 
радан қўшиб, мухаммасга айлантирмоқ. 
Шоир 1882 йилда кўпгина воқеабанд ғазал- 
лари, насрий латифалари ва Алишер Наво- 
ийга боғланган мухаммасларини йиғиб китоб 
қилиб, уни «Качкули қаландар» деб номлай- 
ди. «ЎТА». 

МУХБИР [а. — хабарчи, хабар 

берувчи; айғоқчи] 1 Таҳририят таркибида 
журналист сифатида хизмат қилувчи ходим. 


2 Бевосита таҳририятда ишламайдиган, 
аммо оммавий ахборот воситаларида мун- 
тазам ижодий ҳамкорлик қилувчи шахс. 
Мажид билан Райҳонов олмослик мухбир- 
нинг илгариги ёзган хабарлари оригиналини 
кўздан кечирмоқчи бўлишди. М. Жўра, Но- 
ширнома. 

3 Бирор кимса ёки ташкилот билан ха- 
барлашиб, хат ёзишиб турувчи киши. Ёзув- 
чининг мухбири. 

Мухбир аъзо Баъзи мамлакатларда, 2000 
йилгача Ўзбекистонда: академияларнинг 
умумий мажлисида сайлов йўли билан тас- 
диқланадиган, атоқли олим ёки санъат ар- 
бобларига бериладиган, академикдан ки- 
чик унвон ва шу унвонга эга бўлган киши. 

МУХЛИС [а. — самимий, очиқ- 

кўнгил; ихлосманд; садоқатли] 1 Бировга 
ихлос қўйган; ихлосманд. Қутидор келган- 
дан бери бир соат ҳам уйда бекор қолмай, 
ҳар кун Юсуфбек ҳожининг мухлисларидан 
бирининг уйида меҳмон ва ҳожининг 
суҳбатидан мамнун эди. А. Қодирий, Ўтган 
кунлар. 

2 Бирор нарсага қаттиқ берилган, уни 
жуда севувчи; муҳиб. Шеърият мухлислари. 
Кино мухлислари. Шахмат мухлислари. н 
Меҳмонларнинг спектаклини.. минглаб санъ- 
ат мухлислари томоша қилдилар. Газетадан. 
Миллионлаб футбол мухлислари томонидан 
катта қизиқиш билан кузатилган футбол 
бўйича XVIII жаҳон чемпионати баҳслари 
ҳам ўз ниҳоясига етди. Газетадан. 

3 Мухлис (эркаклар исми). 

МУХОЛАФАТ [а. д-П-К-о — келишмов- 

чилик, тескарилашиш; ҳуқуқбузарлик; ито- 
ат қилмаслик] Расмий ҳукумат ва унинг си- 
ёсати билан келишмай, бошқача сиёсий 
йўл тутиб, амалдаги қонунлар доирасида 
фаолият юритиш. Бу мухолафат.. кўп вақт 
шахснинг бўйнига сиртмоқ солади. А. Қаҳ- 
ҳор, Сароб. 

МУХОЛИФ [а. — тескари, қара- 

ма-қарши; итоатсиз; душман] кт. Қарама- 
қарши фикрда бўлган, қарши чиқувчи, 
қарши. «Ука, биз бир-икки кўйлакни ортиқ 
йиртганмиз, ҳа, бир оз кўрганмиз» дер, мун- 
доғроқ мухолифини танг аҳволга солиб қўяр- 
ди. Й. Шамшаров, Пахтақайнар. 

МУХТАСАР [а. j ..-г, ч-о — қисқартирил- 
ган, қисқа] эск. кт. 1 Қисқа, лўнда. Чин сўз 

— мўътабар, яхши сўз — мухтасар. Мақол. 
н Бундан бошқа эшонни сўзга тутса, «ке- 
ласи даромад» нинг қўлдан кетиш эҳтимоли 
бор, шунга биноан, махдум сўзни мухтасар 
қилмоқчи бўлди. А. Қодирий, Меҳробдан 
чаён. 

2 Бирор асарнинг қисқартирилган ва- 
рианти. 

МУХТОР \а. сайланган; танлаб 

олинган; ихтиёри ўзида] 1 Бирор иш қилиш 
хуқуқи бўлган, ихтиёрига бирор иш топ- 
ширилган. Мухтор вакил. Мухтор элчи. 

2 эск. айн. автоном. Мухтор жумҳурият. 

3 Мухтор (эркаклар исми). 

МУХТОРИЯТ | а. jA — ихтиёри 

ўзидалик] эск. Конституциявий ҳуқуқда: би- 
рон-бир ҳудуднинг унга конституция йўл 
қўйган чегараларда давлат ҳокимиятини 
мустақил амалга ошириш ҳуқуқи. 

Қуқон мухторияти 1917 йил 26—27 
ноябрда Кўқонда Бутун Туркистон мусул- 
монларининг фавқулодда 4-қурултойида 
ташкил топган ва 1918 йил 19 февралгача 
фаолият кўрсатган, Туркистон минтақаси- 
даги дастлабки демократик ҳукумат. 

МУХТОРИЯТЧИ эск. Мухторият тараф- 
дори. Мухториятчилар деҳқонга ер-сув бериш- 
га ожизлик қилардилар. К. Яшин, Ҳамза. 

МУЧА эск. 1 Киши аъзоси. [Қамбар:] 
Қани, тортинг чилимни, мучангиз соғ бўлса 
ҳам, чилим сўришдан бошқа ишга ярамайсиз! 
Ойбек, Танланган асарлар. 

Тўрт муча Оёқ, қўл, кўз ва қулоқ. Тўрт 
мучаси соғ одамга бекорчиликдан ёмон дард 
йўқ экан. С. Сиёев, Аваз. 

2 тлш. айн. гап бўлаги қ. бўлак 1. Гапнинг 
бош мучалари. 

МУЧАЛ 1 Шарқий ва Марказий Осиё- 
да кенг тарқалган, одатда 12 йилни қамраб 
олувчи ва ҳар бир йили бир ҳайвон (сич- 
қон, сигир, йўлбарс, қуён, балиқ, илон, 
от, қўй, маймун, товуқ, ит, тўнғиз)нинг 
номи билан аталадиган ҳамда йил боши 22 
мартдан бошланадиган йил ҳисоби. 

2 Кишининг шу ҳисобдаги туғилган 
йили. Ҳай, Шукур кампир, мучалингиз тўнғиз 
бўлиб, сафар ойинингўн бирида туғилганми- 
сиз, нима бало, сира эл бўлмайсиз-а? А. Мух- 
тор, Опа-сингиллар. 

МУЧЧИ шв. Ўпич, бўса. Молу дунёнг дар- 
кор эмас Оққизга, Ўхшатиб бир муччи ол- 
санг бўлади. «Равшан». 


МУШ [ф. j-o — сичқон] айн. сичқон 
йили қ. сичқон 2. 

МУШАК I [ф. . < л — сичқонча] айн. 
мускул. Собир ака.. оғир меҳнатдан эгилган, 
қўллари қадоқ, мушаклари чайир бўлиб кет- 
ган. Ж. Шарипов, Хоразм. 

МУШАК II [ф. Л .ъ « — сичқонча] Тур- 
ли таркибли порох моддалар билан тўлди- 
рилган, ёқилганда осмонга кўтарилиб, хил- 
ма-хил, ажиб ранглар ҳосил қилиб порт- 
лайдиган снаряд, ракета (сайил ва танта- 
наларда мушакбозлик учун, ҳарбий ишда 
эса сигнал бериш ва ёритиш учун ишлати- 
лади). Осмон қаърига отилиб чиққан қизғиш 
ва тўқ яшил мушаклар ҳавода бир жом зар 
бўлиб сочилиб кетди. О. Ёқубов, Излайман. 
Салют ҳам бошланди. Ранго-ранг муишк 
Ҳисор водийсини қилди чароғон. Газетадан. 

МУШАК III [ф. Л |: мушак сабзи Саб- 
зининг йўғон, ғўласимон ва учи тўмтоқ 
тури. 

МУШАКБОЗ Мушакбозлик мутахасси- 
си. 

МУШАКБОЗЛИК Сайил ва тантана- 
ларда ранг-баранг мушаклар отиш. [Элчи].. 
хоқоннинг зиёфатлари, сарой олдида бўлган 
мушакбозлик, хитой раққосалари тўғрисида 
ҳикоя қиларди. М. Осим, Ўтрор. Кечқурун 
байрам мушакбозлиги шаҳарни чароғон этди. 
Газетадан. 

МУШАРРАФ [а. — шараф топ- 

ган, шарафли; ҳурматли, муҳтарам; азиз] 
1 кт. Шарафли, шонли. [Аҳмад Ҳусайн:] Бу 
мушарраф, пок мамлакатимизда турли тад- 
бирлар ва ислоҳотлар ила жамият ишлари- 
ни тартибга солмоғимиз зарур. Ойбек, Нур 
қидириб. 

2 Шарафга муяссар бўлган, шараф топ- 
ган. Она хатнинг мазмунидан, қизининг шун- 
чалик ҳурматга мушарраф бўлишидан севи- 
ниб, кўзига ёш олди. Р. Файзий, Фароғат. 

3 Мушарраф (хотин-қизлар исми). 

МУШК [ф. Л.7, д — қора тусли, хуш 

исли нарса] Ҳайвон ёки ўсимликларнинг 
ўткир ҳидли моддаси: ҳайвон мушки баъзи 
ҳайвонларнинг эркагидаги мушк безлари- 
дан ҳосил бўлади (парфюмерия саноатида 
ишлатилади). 

МУШК-АНБАР, мушку анбар Мушк ва 
анбар, хушбўй моддалар. Ойимлар ўтирар 
ҳайкалин осиб, Мушку анбар ҳиди ҳар ённи 
босиб. «Равшан». 

МУШКЕТ | фр. mousquet] 16-асрда их- 
тиро қилинган, тагликка ўрнатиб отилади- 
ган йирик калибрли пилта милтиқ. 

МУШКЕТЁРЛАР [фр. mousquetaires] 
Мушкетлар билан қуролланган пиёда ас- 
карлар. 

МУШКУЛ | а. J£_i_o — қийин, мужмал; 
қийинчилик, оғирчилик] сфт. Ҳал қили- 
ниши, ечилиши маҳол бўлган; қийин, оғир. 
Мушкул иш. Мушкул вазифа. Мушкул аҳвол. 
н Йўлчи ўзи учун мушкул масалани, яъни 
хўжайин олдига кириб, ундан пул талаб 
қилишни ўйлади. Ойбек, Танланган асарлар. 
Биродари азиз, аҳволингиз мушкул, ачинаман, 
илло кўмаклашишнинг уддасидан чиқолмай- 
ман. Р. Файзий, Чўлга баҳор келди. 

2 от Қийин иш, оғир аҳвол, қийинчи- 
лик. Тўламат мўйлов, Шербекнинг мушкули- 
ни бирга тортишаётгандек, ўйга чўмди. С. 
Анорбоев, Оқсой. [Навоий:] Шоҳим, ҳар бир 
мушкулни ақл ва совуққонлик ҳал қилади. 
Уйғун ва И. Султон, Алишер Навоий. 

3 от кам қўлл. Ишкал чиқарувчи, ча- 
тоқчи, чатоқ. [Сафар бўзчи:] Бирорта муш- 
кул иғво қилдими, закотчининг томоғи та- 
қилладими, қўлтиғимдаги бўзни ёппа олди- 
қўйди. А. Қодирий, Меҳробдан чаён. [Юсуф- 
бек:] Ҳой Тўла, ҳушёр бўл! Мени биласан-ку, 
йигит-яланг ичида гапимни бермай юрган 
мушкулман. Ҳамза, Паранжи сирлари. 

МУШКУЛКУШОД [а. + ф. 
қийинчиликларни ҳал қилиш, бартараф 
этиш] дин. Кишининг мушкулини осон 
қилиш, ишини юргизиш мақсадида қили- 
надиган дуо ва ирим-сиримлар ва уни ўтка- 
зиш йиғини. ..бахтсизликнинг олдини олиш 
мақсадида.. чиллаёсин, мушкулкушод, биби 
сешанба ўқитиш — ҳаммаси диний хурофот- 
лардир. Газетадан. Мен Кутлуғ кампирники- 
га мушкулкушодга бораман, сен уйда қимир- 
ламай ўтиргин. Э. Раимов, Ажаб қишлоқ. 

МУШКУЛЛАШМОҚ Мушкул бўлмоқ, 
қийинлашмоқ, оғирлашмоқ. Иш мушкул- 
лашди. Вазият мушкуллашди. н Ҳосилни 
ёғингарчилик бошлангунча йиғиб-териб ол- 
масак, қора совуқ тушгандан кейин иш яна- 
да мушкуллашади. М. Назаров, Бўз йигит. 

МУШКУЛЛИК Мушкул ҳолат, мушкул 
нарса. Бу мушкулликдан қутулиишинг йўли 
фақат битта. Газетадан. ..деҳқонларимиз об- 
ҳаво шароити ноқулай келганлиги сабабли 


келиб чиққан мушкулликларни мардонавор 
енгдилар. Газетадан. 

МУШКУЛОТ [а. — қийинчи- 

ликлар, муаммолар] 1 кт. айн. мушкуллик. 
Ёрмат катта мушкулот қаршисида қолган 
одам каби, бошини тебратиб, бир тутам 
соқолини юла бошлади. Ойбек, Танланган 
асарлар. Бу оғир мушкулотдан нажот истаб, 
қайси бир эишкни тақиллатмасин, ҳеч би- 
ридан марҳамат нидоси чиқмади. М. Исмо- 
илий, Фарғона т.о. 

2 мус. Мақомнинг биринчи чолғу қисми. 
Мушкулоти «Уфор». 

МУШОИРА [а. — шеърий 

ижоддаги тортишув; шеър айтишиш] 1 
Шеъриятнинг бир жанри: икки ёки ундан 
ортиқ шоирнинг бир мавзуда бир-бирининг 
фикр ва туйғуларини ривожлантирадиган 
шеър айтишиш мусобақаси. Ҳиротнинг олим 
ea шоирларидан маълум бир гуруҳи бу ерга 
тўпланар, муҳим асарлар ўқилар, қизғин суҳ- 
батлар, мушоиралар.. бўлиб турарди. Ойбек, 
Навоий. 

2 Умуман, шеър айтишиш, шу борада- 
ги тортишув, мусобақа. Студентлар билан 
ўтказган учрашувимиз мушоирага айланиб 
кетди. Н. Сафаров, Оловли излар. 

МУШОҲАДА [а. aji-4Li_o— кузатиш, 
кўздан кечириш, кўриш] кт. 1 Кузатиш, 
кўз билан кўриб текшириш. Канизак аксари 
йўл бўйидаги ғўзалардан баъзилари шохлаб 
кетиши тўғрисидаги ўзининг мушоҳадалари- 
ни батафсил сўзлаб берди. А. Қаҳҳор, Қўшчи- 
нор чироқлари. 

2 Фикр юритиш, ўйлаш. ..у эса тинчиб, 
бус-бутун мутолаа ea мушоҳада дарёсига 
шўнғийди. О. Ёқубов, Кўҳна дунё. Бадиий 
асарни таҳлил этиш, албатта, олимдан кенг 
мушоҳадани талаб этади. «Фан ва турмуш». 

Мушоҳада қилмоқ (ёки этмоқ) 1) ку- 
затмоқ, кузатишдан ўтказмоқ. Хатни очар 
экан, Ҳомиднинг юзида қувонч аралаш бир 
жиддият мушоҳада этилар эди. А. Қодирий, 
Ўтган кунлар; 2) фикр юритмоқ, ўйлаб 
кўрмоқ. Биз бу ғазал мусаннифини тутиб.. 
ғазал зимнидаги сўзларни мушоҳада қилиб 
кўрмоғимиз мақбулдир. С. Сиёев, Аваз. Со- 
дир бўлган вазиятни ҳар ким ўзича мушоҳа- 
да этарди. С. Кароматов, Олтин қум. 

МУШТ [ф. CLL. , — муштум, муштум би- 
лан уриш; ҳовуч, кафт] 1 Кафт-панжанинг 

зарб учун сиқимланган ҳолати; муштум. 
Ботирнинг мушти ҳам яроғ. Мақол. Қурққан 
олдин мушт кўтарар. Мақол. н Нодирнинг 
қўллари мушт бўлиб, пай томирлари бўртиб 
чиқди. С. Юнусов, Кутилмаган хазина. 

2 Муштум зарби. Тор жойда ош егандан, 
кенг жойда мушт еган яхши. Мақол. н Сер- 
соқол, дов аскар билан олишиб, икки мушт 
билан уни гаранглатди. Ойбек, Танланган 
асарлар. 

МУШТАК 1 с. т. айн. муштдек. Осмон- 
даги бўз турғай, Бўзламасанг на бўлғай? 
Муштаккина жонингга Куйламасанг на 
бўлғай? П. Турсун, Ўқитувчи. 

2 Эски вақтларда бозор тарозидорлари- 
нинг сотилаётган нарсадан оладиган тарози 
ҳақи. [ Ортиқ ака:\ Мен сенинг молингни бой- 
га «таппа-тах» ўлчаб бериб, бир ҳовуч муш- 
так олишимни биламан. С. Айний, Куллар. 

МУШТАРАК [а. dl — умумий,бир- 
лашган, ўртадаги] кт. Кўпчиликка тааллуқ- 
ли, ўртадаги, умумий. Муштарак ер. Муш- 
тарак чегара. н Бизлар мақсадлари уму- 
мий, муштарак бўлган қардошлармиз. Н. 
Сафаров, Оловли излар. [ Шерназарбой:] Биз 
олий ҳазратнинг қулимиз, унинг хазинасини 
тўлдирмоқ биз ва сизнинг муштарак вази- 
фамиздир. Ж. Шарипов, Хоразм. 

МУШТАРАКЛАШМОҚ Муштарак 
ҳолат касб этмоқ, муштарак бўлмоқ. Мақ- 
садлар муштараклашди. н Ёшлик ва уйғо- 
ниш даври — баҳор инсоний ҳисларнинг уйғо- 
ниши билан муштараклашади. Газетадан. 

МУШТАРАКЛИК Муштарак ҳолат. Бу 
яхлитлик эстетик идеалнинг муштаракли- 
ги туфайли, методологик принципларнинг 
умумийлиги туфайли вужудга келган эди. 
Газетадан. 

МУШТАРИЙ I [а. ^ji^ - Юпитер] 

эск. айн Юпитер 1. 

МУШТАРИЙ II [а. — сотиб олув- 

чи, харидор] эск. кт. 1 Харидор, олувчи. 

2 айн. обуначи. Муиипарий бўлмоқ. н 
«Фан ва турмуш» журналининг март ойи 
сони ҳадемай муштарийлар қўлига тегади. 
Газетадан. 

МУШТДАЙ, -дек 1 Муштга ўхшаган, 
катта-кичиклиги, шакли муштча. Муштдек 
ҳандалак. Муиипдек олма. н Муштдек ке- 
сак олиб, ўрикка отди. С. Сиёев, Ёруғлик. 


2 кўчма Тирмизак, ёш, кичкина. -Мен 
муштдек вақтимдан ҳаммага яхишлик қилиб 
ўрганганман, — деди Султонмурод. С. Абду- 
қаҳҳор, Санамай саккиз дема. 

МУШТИПАР Қўлидан бирор иш кел- 
майдиган, ожиз, бечора (аёллар ҳақида). 
[Тўлахон:] Эй худойим, мен нима қиламан 
энди? Бир муиипипар бўлсам. Ҳамза, Паран- 
жи сирлари. Орзу ҳавасингни кўрай, дема- 
ганмиди муштипар кампир. И. Раҳим, Чин 
муҳаббат. 

МУШТЛАМОҚ 1 Мушт билан урмоқ. 
Бир рус аёл ирғиб сўрига чиқиб, ҳалиги чўққи 
соқолни, елкасига муштлаб, сўридан итариб 
туширди. П. Турсун, Ўқитувчи. -Айб ўзим- 
да, — деди Нормат кўкрагига муииилаб. И. 
Раҳим, Чин муҳаббат. 

2 Мушт билан ишлов бермоқ, пишит- 
моқ. Зумрад дўппидек хамирни қаттиқ-қат- 
тиқ муштлай бошлади. С. Сиёев, Отлиқаёл. 

МУШТЛАШ 1 Муштламоқ фл. ҳар н. 
Хамир муштлаш. н Мағрурланиш, кўкрак- 
ка муштлаш.. кишини хижолат қилиб қўя- 
ди. «Муштум». 

2 Мушт солиб уришиш, ёқалашиш, 
уриш. Улфатлар орасида низо чиқиб, мушт- 
лаш, пичоқбозлик бошланди. Ҳ. Ғулом, 
Машъал. 

МУШТЛАШИШ 1 Муштлашмоқ II фл. 

ҳар. н. 

2 Бир-бири билан мушт солиб уришиш, 
ёқалашиш. 

МУШТЛАШМОҚ I Муштламоқ 2 фл. 

бирг. н. 

МУШТЛАШМОҚ II 1 Мушт солиб 
уришмоқ, ёқалашмоқ. Давлатёр Олахўжа- 
нинг ўғли Маъмуржон билан муштлашмоқда 
эди. П. Турсун, Ўқитувчи. 

2 Бир-бирига ёпишиб, муштга ўхшаб 
қолмоқ. Конфетлар муштлашиб қолибди. 

МУШТОҚ [а. 3>~, жуда-жуда хоҳ- 
ловчи; интизор бўлувчи, соғинувчи] Зори- 
қиш, сабрсизлик билан кутувчи; эришиш, 
кўриш ва ш. к. га истаги, иштиёқи кучли. 
Она дийдорига муштоқ. ^Тўнғич ўғлининг 
бахтини кўришга муштоқ онанинг боишдан 
бир челак сув қуйиб юборилгандай бўлди. Ҳ. 
Ғулом, Тошкентликлар. Атрофида унингла- 
тифаларига, қизиқ-қизиқ ҳангомаларига 
муштоқ бўлган беш-олтита ўсмирлар. С. 
Анорбоев, Оқсой. 






МУШТОҚЛИК 1 Муштоқ эканлик; 
интизорлик, зориқишлик. Муҳаррам уни 
ғалаба билан табриклар, унинг тезроқ она 
шаҳрига қайтишига кўплар қатори муштоқ- 
лигини айтарди. Шуҳрат, Шинелли йиллар. 

2 Муштоқ ҳолат. Киши ҳар сафар баҳор- 
ни.. муштоқлик билан кутиши табиий. Газе- 
тадан. Ҳеч кимни муштоқлик дарди емасин, 
Мени олиб кетинг ўз диёримга. А. Орипов, 
Йиллар армони. 

МУШТУК | нем. Mundstiick] 1 Папирос 
найчасининг тамаки тиқилмаган, оғизга 
олинадиган қисми. 

2 Сигарет, ўралган махорка тиқиб че- 
киш учун мўлжалланган найча. 

МУШТУМ 1 айн. мушт. Муштум кўрсат- 
моқ. Муштум емоқ. н Йўлчи.. Қора Аҳмад- 
нинг башарасига, кўксига, қорнига тўқмоқ- 
дай муштуми билан тўхтовсиз тушира бош- 
лади. Ойбек, Танланган асарлар. 

2 Ўзбек тилида нашр этиладиган ҳаж- 
вий журнал номи. «Муштум»нинг навбат- 
даги сони нашрдан чиқди. 

МУШТУМДАЙ -дек айн. муштдай. 
..ёқасидан кўкрак суяклари муштумдай бўлиб 
уриб чиққан чолнинг юзида ҳаёт эмас, ўлим 
сояси бор эди. М. Исмоилий, Фарғона т.о. 
[Ота-оналар].. болаларининг келажагини 
ўйлаб, уларни муштумдекларидан меҳнатга 
ўргатадилар. М. Исмоилий, Одамийлик 
қиссаси. 

МУШТУМЗЎР тар. 1 Батракларни, 
камбағал деҳқонларни ҳаддан ортиқ иш- 
латган мулкдор, бой деҳқон. Ҳали ернинг кўп 
қисми муштумзўрлар қўлида эди. Н. Сафа- 
ров, Оловли излар. 

2 Зўравон, гушна. Муштумзўр йигит уни 
[Содиқни] бир туртди-да, «юр, юр, итвач- 
ча, жинни-минни бўлдингми» деб, судрай бош- 
лади. А. Қодирий, Ўтган кунлар. 

МУШУК Мушуксимонлар оиласига 
мансуб йиртқич сутэмизувчи. 

Бунга мушук ҳам офтобга чиқмайди Бу 
овора бўлишга арзимайди. Ичини мушук 
таталамоқ (ёки тирнамоқ) қ. ич. Оралари- 
дан қора (ёки ола) мушук ўтди Ораларида 
низо пайдо бўлди, оралари бузилди. Яна ора- 
ларингдан мушук ўтдими, қовоқ-тумшуқла- 
рингни осилтириб ўтирибсизлар? К. Яшин, 
Ҳамза. 

МУШУКСИМОНЛАР Йиртқич сутэ- 
мизувчилар туркуми оиласи: катталиги ҳар 


хил, боши юмалоқ, думи одатда узун, бар- 
моқларида юрувчи гепард, силовсин, қора- 
қулоқ, тўқай мушуги каби жониворлар. 

МУШФИҚ [а. — шафқатли, 

раҳмдил, меҳрибон] кт. Шафқат қилувчи, 
шафқатли. Унинг сиймосида мушфиқ онада- 
ги болажонликни, жафокашликни, олижаноб- 
ликни кўрасиз. Э. Охунова, Меҳр чашмаси. 

МУ ШТТТ А ЙМОК айн. шумшаймоқ. 

МУЮЛИШ айн. муюш. Катта кўчанинг 
муюлишидаги тут тагига етганда, Алимар- 
дон бурилиб қаради. Ў. Ҳошимов, Қалбинг- 
га қулоқ сол. ..йўлкаларни тозалаб бўлгач, 
муюлишдаги дераза тагига келиб туради. Ў. 
Умарбеков, Дутор. 

МУЮШ Кўчанинг бурилиш жойи, 
иморатнинг ташқи бурчаги. Қашқар дарво- 
засининг муюшига ҳам етган эди, ташқари- 
дан кимнингдир дарвозани ургани эшитилиб, 
Азизбекнинг оти.. кетига бурилиб тўхтади. 
А. Қодирий, Ўтган кунлар. Фотиҳадан сўнг 
қорихонанинг айвон муюшига чўнқайиб, бо- 
лаларнинг ўйинини томоша қилди. А. Қоди- 
рий, Меҳробдан чаён. 

МУЯССАР [а. — осонлик билан 

юзага чиққан, ҳосил бўлган; муваффақи- 
ятли; яхши натижали] Т: муяссар бўлмоқ 
1) қўлга кирмоқ, насиб бўлмоқ. [Ҳасана- 
ли:\ Айби йўқ, ўғлим, муҳаббат жуда оз йи- 
гитларга муяссар бўладиган юрак жавҳари- 
дир. А. Қодирий, Ўтган кунлар; 2) эриш- 
моқ, муваффақ бўлмоқ. Катта ютуқларга 
муяссар бўлмоқ. н Катта билим даргоҳи- 
нинг талабаси бўлишдек ишрафга муяссар 
бўлди. Газетадан. 

2 Муяссар (хотин-қизлар исми). 

МУҚАДДАМ [n. — биринчи ўрин- 

га қўйилган; олдиндан тўланадиган; олд 
қисм; йўлбошчи] Т (б. к. ва ч. к. билан) кўм. 
Пайт муносабатини ифодалайди; бурун, ил- 
гари, олдин. Бундан уч йил муқаддам. н Ярим 
соатча муқаддам бўм-бўш турган катта зал 
одамлар билан лиқ тўла. Р. Файзий, Чўлга 
баҳор келди. 

2 Муқаддам (хотин-қизлар исми). 

МУҚАДДАС [а. ^iLo — пок, тоза, азиз; 
илоҳий; олижаноб] Т дин. Диндорлар тасав- 
вурида илоҳиёт билан боғлиқ бўлган, азиз, 
табаррук. Муқаддас жой. н Токча деворига 
гул равишда туширилган дуо ёки шунинг каби 






муқаддас калималар ёзиғлиқ бир қоғоз ёпиш- 
тирилган. А. Қодирий, Меҳробдан чаён. 

2 кўчма Шарафли, олижаноб, юксак. 
Табиатнинг бебаҳо неъмати сувни тоза сақ- 
лаш.. ҳар биримизнинг муқаддас бурчимиз- 
дир. Газетадан. Шариф Сулаймон халқнинг 
чин ўғилларидан. Халққа самимий хизмат- 
дан кўра юксакроқ, муқаддасроқ нарса йўқ, 
деб билади у. Ойбек, Нур қидириб. Ҳозир 
иккиси [Йўлчи билан Гулнор].. қалбларида йил- 
ларча сақланган муқаддас орзуларига етиш- 
ганликларидан, иккиси ҳам маст каби эди. 
Ойбек, Танланган асарлар. 

3 Муқаддас (хотин-қизлар исми). 

МУҚАДДИМА [а. — олд қисм; 

кириш жойи, қисми; нутқ, асарнинг бош- 
ланмаси] 1 Адабий-бадиий, илмий, муси- 
қий асарлар ва б. нинг бошланиш қисми; 
кириш, дебоча. Китобнинг муқаддимаси. Му- 
қаддима бермоқ. н Бу хил муқоясага.. Ис- 
тамбулда нашр этилган Фузулий девонига 
ёзилган муқаддимани мисол қилиб кўрсатиш 
мумкин. «ЎТА». 

2 Гап ва нутқца асосий мақсадга кўчиш- 
дан олдин айтилган сўзлар, гапнинг даро- 
мади. Бўтабой қисқача бир муқаддимадан 
кейин мажлисни очиб, бинокорлик бригада- 
сининг бошлиғи Тўлаганга сўз берди. А. Қаҳ- 
ҳор, Қўшчинор чироқлари. Меҳмон гапнинг 
муқаддимасини яхшигина бошлаган, энди би- 
рор йўл топиб, асли муддаога ўтиши керак 
эди. С. Айний, Дохунда. 

3 Бирор ишнинг боши, дастлабки бос- 
қичи, дебочаси. Кумушнинг эрдан чиққан 
хабарини Кумуишинг ўзидан ҳам илгари ту- 
шунган ва Отабекдан ҳам илгари сезган 
Ҳомиднинг совчиси бошқа совчиларнинг му- 
қаддимаси эди. А. Қодирий, Ўтган кунлар. 

МУҚАЛЛИД [а. a1s_o — тақлидчи] Ўзбек 
анъанавий театрининг жанри; шу жанр 
ижрочиси (Муқаллид шаклидаги томоша- 
ларда қуш ва ҳайвонларга тақлид қилин- 
ган, ҳаётдаги баъзи кишилар хулқ-атвори, 
қизиқ воқеалар кулгили тарзда акс этти- 
рилган). 

МУҚАРРАР [а. маълум, белгили, 

қайд этилган] 1 Вужудга келиши, юз бери- 
ши, амалга ошиши аниқ бўлган, шубҳа- 
сиз, турган гап. Аҳмад ичида ўзини койиди.. 
нега шошдинг, ахир шундай жавоб олишинг 
муқаррар эди-ку. Ф. Мусажонов, Ҳиммат. Иш 


шу хилда борса, кайфият шу бўлса, ҳадемай 
капсанчилардан биронта ҳам яккахўжалик 
қолмаслиги муқаррар эди. А. Қаҳҳор, Қўшчи- 
нор чироқлари. 

2 Қарор топган, турғун ҳолга келган; та- 
йинли. Муқаррар тартиб. Муқаррар қилмоқ. 

МУҚИМ | а. — бир ерда истиқомат 
қилувчи, (доимий) турувчи] 1 Бир ерда 
доимий турувчи, туб жойли. Ғиждувоннинг 
муқим савдогарларининг дўконлари, саройлари 
бино бўлган чорсуда савдогарларнинг молла- 
рини қўриқлайдиган уч-тўрт нафар қоровул 
кўзга кўринди. С. Айний, Қуллар. 

2 Доимо бўладиган, доимий. Ўйлаб қара- 
са, унга [Акбарга] ҳам мавсумий иш эмас, 
муқим иш зарур экан. Й. Шамшаров, Ғурум- 
саройликлар. 

3 Муқим (эркаклар исми). 

МУҚОБАЛА [а. 4-LLs_o — таққослаш, со- 

лиштириш; учрашув; қабул қилиш; ўрни- 
ни тўлдириш, қоплаш] эск. кт. Қаршилик, 
қарши туриш; жавоб ҳаракати. Отабек бу 
терс ва қўрс муқобаладан тоқатсизланди. А. 
Қодирий, Ўтган кунлар. Йигитча Зебидан 
муқобала кўрмагач, қўлини тортиб олди. 
Чўлпон, Кеча ва кундуз. 

МУҚОБИЛ [д. JjLs-o — қарши турувчи, 
қарши, зид; ўрнини алмаштирувчи] 1 Қар- 
ши борувчи, қарши турувчи, зид. Муқобил 
томонлар. н Урушни бошлабон, қочди ўзи 
бўлмай муқобил, кўр, Қочиб билмамки, охир 
кетди Афғон ичра Қобил кўр. А. Қаҳҳор, 
Қўшчинор чироқлари. 

2 Қарама-қарши йўналган; қарама-қар- 
ши йўналишда. Муқобил юк ташиш. 

3 Жавоб бўлувчи, жавобан амалга оши- 
рилган. Муқобил даъво. н Бунинг учун у буюк 
ўзбек классик шоири асари тилига хос ўта 
нозик, чиройли сўз ва ибораларнинг ҳозирги 
рус тилидаги мос келадиган муқобилларини 
излаб топишга ҳаракат қилади. «Фан ва 
турмуш». Мақсадимиз зиммамизга янги му- 
қобил режа қабул қилишдир. Газетадан. 

МУҚОВА Китоб, журнал, дафтар ва ш.к. 
ни яхлит қилиб бириктириб турувчи, ички 
варақларга нисбатан қалинроқ материалдан 
ясалувчи сирт қисми. Картон муқова. Чарм 
муқова. н Ботирали ҳисоб дафтарининг кўк 
муқовасига чизилган суратга тикилиб қолди. 
Ҳ. Ғулом, Машъал. Китобнинг муқоваси 




кўркам, китобхон уни қўлга олиши билан 
баҳридили очилиб кетади. Газетадан. 

МУҚОВАЛАМОҚ Муқова ичига олиб 
тикмоқ, муқова қилмоқ, муқова билан қоп- 
ламоқ. Китоб(ни) муқоваламоқ. н Саидмух- 
тор ўзи доим обуна бўладиган «Ғунча» ва 
«Тулхан» журналларининг ўтган йилги сон- 
ларини тўплаб, муқовалаб ўтирарди. С. Аб- 
дуқаҳҳор, Икки ўртоқ. 

МУҚОВАМАТ [а. қаршилик, 

қарши хатти-ҳаракат] эск. кт. Қаршилик, 
монелик, қарши туриш. Элчилар келди, ҳеч 
қандай муқовамат кўрсатмасдан, шаҳарни 
таслим этишни таклиф этишди. Ойбек, 
Навоий. 

МУҚОВАСОЗ Китоб муқовалайдиган 
киши, уста. 

МУҚОВАСОЗЛИК 1 Китоб муқовалаш 
иши, касби. Муқовасозликни ўрганмоқ. Му- 
қовасозлик қилмоқ. 

2 Китоб муқовалайдиган устахона ёки 
цех. Муқовасозликда ишламоқ. 

МЎҚОВАЧИ айн. муқовасоз. 

МУҚОВАЧИЛИК 1 Муқовачи касби, 
ҳунари. 

2 айн. муқовасозлик 1, 2. Муқовачилик 
цехи. Муқовачилик қилмоқ. 

МУҚОМ [мақом сўзидан] 1 Рақсда му- 
сиқа ритм-усулига мос ҳаракат; мақом. Му- 
қом қилмоқ. н Сознинг дилни қитиқловчи 
шўх оҳангига Лолахон жуда мос муқом би- 
лан ўйнар эди. Ҳ. Нуъмон, Фасллар. 

2 Уйғур мумтоз мусиқасининг асосий 
жанри. 

МУҚОЯСА [а. — таққослаш; ба- 

ҳолаш] Қиёс қилиш, солиштириш, чоғиш- 
тириш; қиёс. Муқояса учун мисол олмоқ. 
Муқояса қилмоқ н [Обид]Ҳозир Хатиб дом- 
ла билан Бердибойнинг ташвиқотларини бир- 
бирига тўқнаштириб муқояса қилиб ишлай- 
ди. А. Қодирий, Обид кетмон. 

МУҒ [ф. ] эск. кт. 1 Зардушт динига 

мансуб киши; оташпараст; оташпарастлар 
руҳонийси; коҳин. 

2 кўчма поэт. Майхона эгаси; майфуруш. 

МУҒАМБИР, муғомбир [а. _>_oU_o — та- 
ваккалчи, қалтис иш қилувчи ёки — 

тушни таъбирловчи] Алдоқчилик билан иш 
кўрувчи; айёр, қув. Муғамбир тумшуғидан 
илинар. Мақол. н Мирзакаримбой илоннинг 
ёғини ялаган одам эди.. муғамбир, пухта- 


пишиқ.. ҳар ишда эҳтиёткорликни маъқул 
кўрар эди. Ойбек, Танланган асарлар. 

МУҒАМБИРЛИК Муғамбир кишилар- 
га хос иш, хатти-ҳаракат; қувлик. Дадамат 
аканинг сўзлашида мижғовликдан, муғамбир- 
ликдан, ясамаликдан асар ҳам йўқ эди. Ф. 
Мусажонов, Ҳиммат. 

МУҒАМБИРОНА Муғамбирлар каби, 
муғамбирлик билан. Жалил «Айта берайин» 
дегандай, Зиёдахонга муғамбирона жилма- 
йиб қаради. С. Анорбоев, Оқсой. [Элмурод] 
Зокиржон қассобнинг сиёсат ҳақидаги му- 
ғамбирона саволларига оқ кўнгил билан жа- 
воб беришга тиришганини эслаб, қизарар эди. 
П. Турсун, Ўқитувчи. 

МУҒАМБИРЧИЛИК айн. муғамбирлик. 
Бизда сансалорлик, такаббурлик, муғамбир- 
чилик, кибру ҳавога берилиш деган гаплар 
бўлмайди. М. Исмоилий, Икки қиз ҳикояси. 

МУҒАННИЙ [ф. ^ — ашулачи, со- 
занда] эск. кт. Нағма чалувчи созанда, нағ- 
ма билан қўшиқ айтувчи хонанда. Тўхта- 
син ака.. Андижоннинг машҳур муғаннийла- 
ри билан дўстлашди. С. Абдулла, Халқ бас- 
такори. Нозиктаъб шоирлар қасидасида, му- 
ғаннийлар қўшиғида Найманча таърифлан- 
ган. С. Кароматов, Сўнгги бархан. 

МУҒОЙИР [а. — фарқланувчи; 

турли хил; бир-бирига ўхшамаган] эск. кт. 
Хилоф, тескари. Жавоб тамом ҳақиқатга 
муғойир ва кишини ҳайратга соларлик бўлди: 
-Бу кун жўнамоқчи бўлиб турибман,—деди 
[Отабек]. А. Қодирий, Ўтган кунлар. 

МУҲАББАТ [а. .-.U. »— севги, ишқ; боғ- 
ланиш] 1 Кимсанинг кимсага қалбдан бе- 
рилиш ҳисси; севги, ишқ. Муҳаббат чирой 
танламас, уйқу — ўрин. Мақол. н Қиз 
Йўлчини чуқур севар, унинг ёлғиз ucmuhu 
эиштиш билан юраги тўлқинланар эди. Бу 
муҳаббат қизнинг кўнглига ёз чоғи.. саратон 
қуёши билан бирга кирган эди. Ойбек, Тан- 
ланган асарлар. Ҳаммаси жойида, фақат 
ўртайди Висолни қўмсаган оташ муҳаббат. 
Г. Жўраева, Иқбол. 

2 Бировга, бирон нарса ёки ишга бери- 
лиш, мойиллик туйғуси, меҳр. Мусиқага 
муҳаббат қўймоқ. Санъатга бўлган муҳаб- 
бат. н Полвонларнинг бирига муҳаббат, 
иккинчисига нафрат билан қараб турган халқ 
кўзида, унинг ҳаяжонли юзида икки дунё ку- 
раши акс этгандек эди. М. Исмоилий, Фар- 

ғона т.о. Отам бўлмасангиз ҳам, мени ота- 
лик муҳаббати билан севган содиқ ва меҳри- 
бон кишимсиз, яъни маънавий отам. А. Қо- 
дирий, Ўтган кунлар. 

3 Муҳаббат (хотин-қизлар исми). 

МУҲАДДИС [а. ҳикоячи, ҳам- 

суҳбат; ҳадис олими, ҳадис айтувчи] Ҳадис- 
ларни тўплаш, саралаш ва шарҳлаш билан 
шуғулланган илоҳиётчи. 

МУҲАИЁ | а. r.\ л —— тайёр, тайёрланган] 
1 Таппа-тайёр; мавжуд. [ Хадича:] Ош тай- 
ёр. Ичкарида дастурхон солиғлиқ, ҳамма 
нарса муҳайё. Уйғун, Навбаҳор. 

Муҳайё қилмоқ (ёки этмоқ) Тайёр ҳол- 
га келтирмоқ. Чой олиб келинди, кетма-кет 
таомлар муҳайё қилинди. «Муштум». ..меҳ- 
нат қилишлари ва мароқли дам олишларига 
ҳамма нарса муҳайё этилган. Газетадан. 

2 Муҳайё (хотин-қизлар исми). 

МУҲАММАДИЙ дин. Муҳаммад дини- 
даги; мусулмон. 

МУҲАНДИС [fl. 4 о — инженер, тех- 
ник; ҳандаса (геометрия) ни яхши билув- 
чи, қурувчи уста] Техниканинг бирор со- 
ҳаси бўйича олий маълумотга эга бўлган 
мутахассис. [Исломхўжа:] Жадидмактаблар- 
ни кўпроқ очиб, дунёвий фанларни ўқитиб.. 
муҳандис, зироатчи, доктор, техник тайёр- 
лаб чиқаришимиз лозим. Ж. Шарипов, Хо- 
разм. ..усталарни ҳам, янги бино лойиҳаси 
устида бош қотираётган муҳандисларни ҳам 
учрсипасиз. О. Ҳакимов, Сув келтирган азиз. 

МУҲАНДИСЛИК Муҳандис иши, кас- 
би. Аҳмад Дониш ўз замонасининг кўп нодир 
асарлар ёзган буюк олими.. эканлигини пух- 
та биламан-ку, аммо ўткир муҳандислиги 
боисида унча маълумотим йўқ.. Ж. Абдулла- 
хонов, Тўфон. 

МУҲАРРАМ [д. ман, ҳаром 

қилинган, тақиқланган; ой номи] 1 Қама- 
рия йил ҳисобида биринчи ойнинг арабча 
номи. Амир Музаффариддин 1868 йил марти- 
да, яъни мусулмонлар ҳисобича, янги йил ки- 
радиган муҳаррам ойида Туркистон ўлкасини 
босиб олиш учун Россияга қарши ғазавот эълон 
қилган эди. Ш. Тошматов, Эрк қуши. 

Муҳаррам ойи айн. муҳаррам 1. 

2 Муҳаррам (хотин-қизлар исми). 

МУҲАРРИР [а. озод этувчи; таҳ- 

рир қилувчи; ёзувчи] 1 Нашриёт ёки бош- 
қа масъул нашрларда муайян матнни тур- 


ли жиҳатдан таҳрир қилиб, босмага тайёр- 
ловчи ходим. Адабий муҳаррир. Техник му- 
ҳаррир. Бош муҳаррир. Масъул муҳаррир. 

2 Айрим матбуот органларига раҳбар- 
лик қилувчи шахс. Кекса ишчи газетанинг 
муҳарририга қараб: -Нега бунга читтак деб 
лақаб қўйдиларинг? — деди. А. Қаҳҳор, Қа- 
нотсиз читтак. Муҳаррир бошлиқ редакция- 
нинг ҳамма ходимлари тўйга бордик. Ў. Ус- 
монов, Сирли соҳил. 

3 эск. Муаллиф, автор. Мактубнинг му- 
ҳаррири. 

МУҲАРРИРИЯТ қ. таҳририят, редак- 

ция. Муҳарририят деворий расмлар репродук- 
цияларини тайёрлаганликлари учун [меъмор- 
ларга] ўз миннатдорчилигини билдиради. 
«Фан ва турмуш». 

МУҲАҚҚАҚ [й. — амалга оши- 

рилган; шубҳасиз; муқаррар; тўғрилиги ис- 
бот этилган, аниқ] эск. кт. Ҳақиқатдан ибо- 
рат бўлган, хақиқатлиги аниқ; чин. Бу ғам- 
ли, бевафо фоний оламни Тарк этмоқ 
муҳаққақ шоҳу гадога. Э. Воҳидов. 

МУҲИБ [а. — севувчи, дўст тутув- 

чи; мухлис; хуштор] эск. кт. 1 Севувчи, яхши 
кўрувчи, ишқивоз. Китоб муҳиби. Шеър му- 
ҳиби. н Мўмин кофир адабиёт муҳибларини 
ҳангу манг қилиб қўйди. «Муштум». 

2 айн. дўст. Эй муҳиблар, юрган экандур 
фароғатда деманг, Соғиниб сизларни тун- 
кун, уйқу йўқ бедорман. Муқимий. 

МУҲИМ [а. ^_о — керакли, аҳамиятли; 
жиддий] Алоҳида аҳамиятга эга бўлган, 
аҳамият жиҳатдан биринчи даражали. Му- 
ҳим масала. Муҳим иш. Муҳим воқеа. н Ан- 
вар.. атроф ҳокимларидан бу кун келган нома 
ва аризаларнинг муҳимини аҳамиятсизидан 
ажратиб, ҳудайчига топшириш учун тайёр- 
лар.. эди. А. Қодирий, Меҳробдан чаён. 

МУҲИТ I [а. _k^_o — ўраб олган, иҳота 
этган, иҳота этилган] 1 Ҳаёт, фаолият ке- 
чадиган табиий ёки ижтимоий шароитлар 
мажмуи. Географик муҳит. Ижтимоий му- 
ҳит. н Ҳишлоқ муҳити, ота-онанинг ўта 
оқкўнгиллик руҳида берган тарбияси Йиги- 
талининг қон-қонига сингиб кетганди. Д. 
Нурий, Осмон устуни. Мактабни битиргач, 
ҳаммамиз ҳар ёққа тарқашиб кетамиз. Ке- 
йин ҳар ким ўз муҳитида ўз uuiu билан овора 
бўлиб кетади. П. Турсун, Ўқитувчи. 




2 Касб-ҳунари, иши, фаолияти ва ш.к. 
га кўра бир-бири билан боғлиқ бўлган ки- 
шилар доираси. Мен қози домла ва Асад қори 
каби ҳурматли зотлар муҳитига ўзимни топ- 
шириб, дарёдан айрилиб чиққан ариқчадай, 
халқимдан айрилиб чиқиб, охири қуриб қолиш- 
га маҳкум бўлган эканман. М. Исмоилий, 
Фарғона т. о. Табиийки, она учун ҳам ёлғиз 
фарзанд арзанда эди. Бу муҳит Давронни 
ҳаволантириб қўйди. С. Кароматов, Сўнгги 
бархан. 

3 Ҳодиса, жараён ва ш.к. кечадиган мод- 
дий шароит. Ёруғликнинг турли муҳитда 
турлича синиши. 

МУҲИТ II [а. Қ „ — океан] 1 эск. айн. 

океан. 

2 Муҳит (эркаклар исми). 

МУҲЛАТ [а. 1 4 л —муддатни чўзиш, 

вақтинча тўхтатиш] Бирор иш учун тайин 
қилинган аниқ вақт бўлаги; муддат. Уч кун- 
лик муҳлат. Муҳлат бермоқ. н -Кўчиб ке- 
тиш муҳлати ўн кун, — деб бақириб қолди 
оқсоқол унинг кетидан. Ж. Шарипов, Хоразм. 

МУҲОЖИР [а. ^ 4-0 — ҳижрат қилган, 
бошқа жойга кўчиб кетган] Ўзи фуқаро 
бўлиб турган ёки доимий яшаётган мамла- 
катини ташлаб, бошқа давлатга доимий 
яшаш учун жўнаб кетувчи киши. Сиёсий 
муҳожир. н Аҳмад Ҳусайн шаҳар сиртида 
муҳожирлар.. орасида тинчлик ҳақида муҳим, 
жиддий тортишувлар билан баҳсни битир- 
гандан сўнг, ҳорғин, ўйчан қайтар эди. Ой- 
бек, Нур қидириб. 

МУҲОЖИРЛИК Муҳожирга хос ҳаёт, 
шарт-шароит. Муҳожирликда яшашга маж- 
бур бўлган ёш бухороликларга келганда шуни 
айтиш керакки.. Газетадан. 

МУҲОКАМА [а. судлашиш, 

даъволашиш; ҳукм қилиш] 1 Бирор хуло- 
сага келиш учун кўпчиликнинг фикрини 
олиш, фикрлашиш, ҳар томонлама ўйла- 
шиш. Масалани муҳокамага қўймоқ. Ариза- 
ни муҳокама қилиш. н Иброҳимов қаерга 
бормасин, шундан гап очилиб, ҳар ким ўз 
фикр-мулоҳазасини айтар, Ўрмонжон айт- 
моқчи, масалани бутун халқ муҳокама қилар 
эди. А. Қаҳҳор, Қўшчинор чироқлари. 

2 Фикр юритиш, мулоҳаза; фикр. Муҳо- 
камаси йўқ одам. Муҳокама билан иш қил- 
моқ. н -Баъзи енгил муҳокамаларинг онанг- 
никидан қолишмайдир, Отабек!. — деди 


[ҳожи]. А. Қодирий, Ўтган кунлар. Бундай 
ишга бениҳоят уқув, чапдастлик, хўш, яна 
муҳокама ва моҳирлик керак. Ойбек, Тан- 
ланган асарлар. 

Муҳокама қилмоқ (ёки этмоқ) 1) муҳо- 
кама ўтказмоқ. ..қўриқ очиш масаласи муҳо- 
кама қилинганидаёқ ҳаммани бўрон билан 
қўрқитмоқчи бўлган эди. Ш. Рашидов, 
Бўрондан кучли. «Журналист» саҳифалари- 
да адабий жанрлар, услуб, тил, касб этика- 
си масалалари ҳар томонлама муҳокама 
этилмоқда. Газетадан; 2) муҳокама, фикр 
юритмоқ; ўйламоқ. Худди Элмуроддек Зебо 
ҳам уйига қайтиб, ўз хатти-ҳаракатини, 
Элмурод билан қилган суҳбатини муҳокама 
қиларди. Шуҳрат, Шинелли йиллар. Анвар, 
кечаги кунларда ҳиссиётга қаттиқ берилиб, 
китоб сўратиш оқибатини яхши муҳокама 
этмаганидан пушаймон эди. А. Қодирий, 
Меҳробдан чаён. 

МУҲОКАМАЛИ Муҳокама билан, 
ўйлаб иш юритадиган (қ. муҳокама 2). 
Ўттизда киши муҳокамали бўлиб, қони со- 
винқираб қолади. Шуҳрат, Жаннат қидир- 
ганлар. Йўлдош ҳам Элмурод каби билимли, 
муҳокамали, “Кўкламги заҳмат — қишки 
роҳат ”, деб узоқни кўзларди. Шуҳрат, Ши- 
нелли йиллар. 

МУҲОРАБА [а. — уруш, жанг] 

эск. кт. Уруш, жанг. Биринчи жаҳон муҳора- 
баси. н [Абдишукур] Бўлиб ўтган «Болқон 
муҳорабаси»ни тилга оларкан, уруш воқеа- 
ларини тинглашни яхши кўрган Мирзакарим- 
бой дарров унинг сўзини кесди: -Ҳайси қирон 
билан урушди? Ойбек, Танланган асарлар. 

МУҲОСАРА [а. — қамал, ўраб 

олиш] эск. кт. Қамал, қуршов; блокада. 
Ҳануз Тошкент Қўқон сипоҳлари томонидан 
муҳосара ҳолатида эканлиги тўғрисида ха- 
барлар келиб турмоқда эди. А. Қодирий, 
Ўтган кунлар. 

МУҲОФАЗА [а. oJkiU-» — сақлаш; ҳи- 
моя қилиш] кт. 1 Ҳимоя қилиш, қўриқ- 
лаш, ҳимоя. Кейинги пайтларда биз атроф 
муҳит муҳофазаси ҳақида кўп гапирадиган 
бўлдик. Бу табиий. Газетадан. Табиий, бу 
муҳофаза қўрғони. Атрофини ўраган девор- 
дан ўқ отиш учун шинаклар қўйилган. Ш. 
Холмирзаев, Қил кўприк. 

Муҳофаза қилмоқ (ёки этмоқ) Ҳимоя 
қилмоқ; қўриқпамоқ, ҳимояламоқ. Атроф 






муҳит ва табиий бойликларни муҳофаза 
қилиш жуда муҳим масала. «Фан ва турмуш». 
Табиатни муҳофаза этиш, жумладан, ҳай- 
вонот дунёсини сақлаш ва ундан оқилона фой- 
даланиш ҳозирги даврда муҳим аҳамиятга 
эга. Газетадан. 

2 Эсда сақлаш қобилияти; хотира. [Мав- 
лон\ Эшитганини сира эсдан чиқармайдиган 
зеҳн-фаросатли, муҳофазаси бақувват йи- 
гит. А. Ҳакимов, Илон изидан. 

МУҲОФАЗАКОР [а.+ф. - 

консерватор; эскилик тарафдори] эск. Му- 
таассиб, консерватор. Баъзи муҳофазакор кол- 
хозчилар бир неча кун.. бу қарорни мияларига 
сиғдиролмай юрадилар. А. Қодирий. Обид кет- 
мон. -Ростдан ҳам муҳофазакор бўлиб кетяп- 
сизми, Ҳошимжон? ..давлат манфаатини 
кўзлаган кишиларнинг боши нега ғалва ости- 
да қолар экан ? Ж. Абдуллахонов, Тўфон. 

МУҲОФАЗАКОРЛИК эск. Мутаассиб- 
лик, консерваторлик, консерватизм. 

МУҲОФАЗАТ [а. u ol сақлаш, ҳи- 
моя] кам кўлл. айн. муҳофаза. Эшикдан икки 
қуролли йигит муҳофазатида Отабек ва 
Мирзакарим қутидор кўриниб, бекка қуллуқ 
қилдилар. А. Қодирий, Ўтган кунлар. 

МУҲОФИЗ [а. сақловчи, му- 

ҳофаза қилувчи] кт. Муҳофаза, ҳимоя 
қилувчи, ҳимоячи, қўриқчи. Ўрданинг ғиш- 
тин, кунгурадор қўрғонлари ости билан жа- 
зойирий қилич тақинган махсус муҳофиз йи- 
гитлар айланиб, бегона кишини қўрғон яқини- 
га йўлатмас.. эдилар. А. Қодирий, Меҳроб- 
дан чаён. 

МУҲР [а. j 4 _o — муҳр; тамға; шулар- 
нинг изи] 1 Юридик ёки жисмоний шахс- 
нинг номи тўлиқ ёзилган матннинг (матн 
ва расмнинг) қабариқ ёки ботиқ тасвири 
бўлган босма шакл (асбоб) (Қоғоз, сур- 
ғуч, мум ва б. материалларга нусха туши- 
риш учун хизмат қилади). Мана, нома тай- 
ёр. Фақат муҳрингизни боссангиз бас. Уйғун 
ва И. Султон, Алишер Навоий. -Мулла Ша- 
рофиддиннинг муҳри бор бу васиқаларда. 
Муллажон қозининг муҳри бор! — деди [кам- 
пир] васиқаларни титкилаб. А. Қаҳҳор, 
Қўшчинор чироқлари. 

2 Тамға; герб. Бир ерда учта пул ётип- 
ти: иккитаси сийқа-сийқа бўлиб кетган, 
биттасининг муҳри йўқ. «Эртаклар». 


МУҲРА [ф. — юмалоқ нарса; мун- 

чоқ] Болта, теша, кетмон каби асбоблар- 
нинг тиғга қарама-қарши томони, орқа 
қисми. Онда-сонда учраган катта кесакларни 
кетмоннинг муҳраси билан бир ур-да, кета- 
вер! А. Қодирий, Обид кетмон. Аланглаб 
ўрнимдан туришим билан домланинг қўлида- 
ги тескари ушланган болтанинг муҳраси ел- 
камга келиб тушди. F. Ғулом, Шум бола. 

МУҲРДОР тар. Хон, амирлар саройи- 
да муҳр сақловчи амалдор. Мактубни хон 
оталиққа, оталиқ муҳрдорга беради. У. Ис- 
моилий, Сайланма. 

МУҲРКАН [а.+ф. ь j 4 _o — муҳр ўювчи, 
муҳрга ўйиб нақш ясовчи] Муҳр(лар) ясов- 
чи ўймакор уста. Бобом билан Худойберган 
муҳркан ҳам шу тарзда яшаб ишлаган. Газе- 
тадан. 

МУҲРКАНЛИК Муҳр ясаш, муҳрга 
ўйиб нақш солиш иши; муҳркан касби. Ко- 
милжон мадраса илмларидан ташқари, шо- 
ирлик, бастакорлик, хонандалик ва, албат- 
та, отамерос касб — хаттотлик, муҳркан- 
лик, ўймакорликка ҳам қизиққан истеъдод 
эгаси эди. Газетадан. 

МУҲРЛАМОҚ 1 Муҳр босмоқ, муҳр 
билан тасдиқламоқ. Турсунали Исроиловга 
эртасигаёқ бош инспектор-ревизор деган 
лавозим муҳрлаб берилди. «Муштум». 

2 Фойдаланиш, очишни тақиқловчи 
белги (муҳр) қўймоқ. Бўлди, ишимиз тамом, 
муҳрланг хонани, лозим бўлса, яна очармиз. 
Ойбек, Нур қидириб. 

3 кўчма Ўлмас, йўқ бўлмас қилиб ол- 
моқ. Ҳар бир кўрган нарсасини кўнглига муҳр- 
лаб олмоқчи бўлгандек синчиклаб кузатарди. 
Шуҳрат, Шинелли йиллар. 

Оғизни (ёки тилни) муҳрламоқ Мутлақо 
гапиртирмай, оғиз очирмай қўймоқ, гапир- 
майдиган қилиб қўймоқ. Гулнорнинг заҳарлан- 
ганини Мирзакаримбой ва ўғиллари қатъиян 
рад қилиб, маъсума қурбоннинг ота-оналари- 
нинг тилларини дўқ-таҳдид билан муҳрлашга 
тиришдилар. Ойбек, Танланган асарлар. 

МУҲРЛИ Муҳр босилган; тамғали. У 
[Султонмурод] қўлида бир парча муҳрли қоғоз 
билан.. хуишуд бўлиб чиқди. Ш. Тошматов, 
Эрк қуши. 

МУҲРОНА тар. Муҳр босувчи амалдор- 
га бериладиган пул, муҳр ҳақи. Сотувчи ва 
олувчи ўзаро келишганларидан кейин.. қози- 




хонага бориб, васиқа қилиб, қозикалонга те- 
гишли муҳронани бериб, муҳр бостирганлар. 
С. Айний, Эсдаликлар. 

МУҲТАРАМ [а. — ҳурматли, 

қадрли, азиз] 1 Ҳурмат ва эҳтиромга сазо- 
вор, ҳурмат, қадр қилинувчи; ҳурматли. 
Муҳтарам ўқитувчилар. Муҳтарам ўртоқ. 
н Сенга чексиз шараф бўлсин умрбод, Муҳ- 
тарам, азизим, муаллим, устод. X. Расул. 

2 Муҳтарам (хотин-қизлар исми). 

МУҲТАСИБ \а. — тарози ва 

ўлчовлар нозири] тар. Ўрта аср мусулмон 
давлатларида дин ва жамоат тартибини сақ- 
ловчи, диний урф-одатлар, амалларга риоя 
қилинишини назорат этувчи амалдор. Дар- 
возада уларга қўлида қамчи тутган, икки 
ёнида икки мулозим эргаштирган муҳтасиб 
учради. С. Сиёев, Ёруғлик. 

МУҲТАШАМ [а. » о — муҳтарам, 
ҳурматли; ҳашаматли] кт. 1 Ҳашамат билан 
ишланган, ҳашамат берилган, улуғвор ва 
серҳашам. Хотин.. ўрданинг улуғ, муҳташам 
дарвозасига яқинлашгандан кейин ўнгдаги айри 
йўлга бурилди. А. Қодирий, Меҳробдан чаён. 

2 кўчма Улуғвор. Балки бахт дегани мана 
шуҳолдир, Балки шу муҳташам толе, иқбол- 
дир. А. Орипов. 

МУҲТОЖ [а. — эҳтиёжи бор; 

ҳожатманд] 1 Бирор нарсага эҳтиёжи, за- 
рурати бўлган; зарурат, талаб сезувчи. [Ота- 
бек] Отда келган бўлса ҳам, куннинг иссиқ- 
лигидан бир пиёла чойга муҳтож эди. А. Қо- 
дирий, Ўтган кунлар. Қизим, сенинг ёрда- 
мингга муҳтожман. Ҳа, умидим катта. Ш. 
Рашидов, Бўрондан кучли. Жиноятни пулга 
муҳтож одам эмас, пулни қаерга қўйишни 
билмаган одам қилади. Газетадан. 

2 Бечораҳол, қашшоқ, ҳожатманд. Зо- 
лим бойлар мазах қилиб куларди. Раҳми кел- 
май муҳтожларнинг ёшига. Эргаш Жуман- 
булбул ўғли. Биз ўша вақтда муҳтож бўлган 
бева-бечораларни йиғиб, ош бериш мақсади- 
да бир бостирма солдик. А. Қаҳҳор, Қўшчи- 
нор чироқлари. 

МУҲТОЖЛИК 1 Муҳтож эканлик. Хон- 
зода бегим укасининг ўзи чиндан ҳам ёрдам- 
га муҳтожлигини.. сезди-ю, кўзини тез артди. 
П. Қодиров, Юлдузли тунлар. 

2 Эҳтиёж, талаб. Ўша вақтда адабий кадр- 
ларга муҳтожлигимиз ҳар кун, ҳар соатда 
кўриниб турарди. Н. Сафаров, Оловли излар. 


3 Моддий қийинчиликдаги ҳаёт; бечо- 
рачилик. Муҳтожлик тортмоқ. Муҳтож- 
ликда яшамоқ. н Анвар Мурод Покистон 
ҳукумати, давлат ишлари устида тўхталиб, 
фалокатларимиз кўп, айниқса, халқимиз 
қашшоқлик, муҳтожлик чангалида, деди. 
Ойбек. Нур қидириб. 

МЭР [фр. maire < major — катта, бош; 
бошлиқ] Муниципалитет бошлиғи, маҳаллий 
ҳокимият бошқарувчиси; шаҳар ҳокими. 

МЎЙ [ф. соч толаси, тук; юнг] 

Инсон ва ҳайвон терисида ўсиб чиққан, 
шох моддасидан иборат бўлган тук, қил. 
Каримберди мўй босган бурун катакларидан 
бурқситиб тутун қайтарди. Э. Усмонов, 
Ёлқин. Кўзларига ишонмагандек яна ўқиб, ба- 
данидаги ҳар бир мўйи тик бўлди. М. Осим, 
Карвон йўлларида. 

Бир мўйи (ҳам) қимирламади Эътибор 
бермади, парвосига ҳам келтирмади. Унинг 
[Уйўғлоннинг] бу сўзини эшитган Амир Те- 
мурнинг бир мўйи ҳам қимирламади. X. Дав- 
рон, Амир Темур ўғлининг ўлими. 

МЎЙЛАБ [ф. J ^ — лабнинг туки, 

лаб устидаги тук] Мўйлов, мурт. -Иншол- 
ло! — деди энди мўйлаби сабза урган Шод- 
монбек кексаларга ўхшаб. Мирмуҳсин, 
Меъмор. 

МЎЙЛОВ [ф. j_o] 1 Юқори лабнинг 
устини қоплаган мўйлар, мурт. Абдишукур.. 
қисқа мўйловининг икки учини ингичка бу- 
раб, бурнининг катакларига еткизган.. ўттиз 
беш ёшли ориққина киши. Ойбек, Танланган 
асарлар. 

Мўйлов қилмоқ Мўйлов ҳаракати билан 
ишора бермоқ. -Мана энди ўзингиз келиб 
қолдингиз, унча-мунча камомадим бор, бир 
мўйлов қилиб юборсангиз, — деди Раҳмон Хол- 
матов раисга. Н. Сафаров, Узоқ давом эт- 
масин-да. Буни кўрган Мастонов «ўлтира- 
бер» деган маънода мўйлов қилиб қўйди. 
«Муштум». 

2 с.т. Мўйлов қўйган, мўйлови бор 
(шахс). Ўртада чордана қуриб ўтирган мўйлов 
— Рўзи полвон. Т. Мурод, Қўшиқ. -Ҳа-я, — 
деди Тўқсонов, ҳамон деразадан мўралаган 
ҳолда ва яна сўради: — Ҳалиги мўйловингиз 
кўринмай қолди. П. Турсун, Ўқитувчи. 

3 Баъзи ҳайвонларнинг устки лаби икки 
чеккасидан ўсиб чиққан, сезиш учун хиз- 
мат қиладиган мўйлари. Мушук мўйлови. 




4 Баъзи ҳашаротларнинг бошидаги ҳид 
билиш ва сезиш қобилиятига эга бўлган 
туклари. Чумоли мўйлови. 

МУЙЛОВДОР Узун ёки қалин мўйло- 
ви бўлган. Соқчи мўйловдор, девдек гавдали, 
бадбашара бир йигит экан. X. Тўхтабоев, 
Йиллар ва йўллар. 

МУЙЛОВЛИ Мўйлови бор, мўйлов 
кўйган. Тушга яқин мўйловли бир йигит Зай- 
набни чақириб, ичкарига олиб кириб кетди. 
Мирмуҳсин, Чодрали аёл. 

МУИНА [ф. — тукка, жунга ало- 

қадор; жундан, жунли теридан қилинган] 
Баъзи ҳайвонлар (мас., сувсар, тулки, он- 
датра ва б.)нинг кийим-кечакка ишлати- 
ладиган жунли териси. Тулки мўйнаси. н 
Саркардаларнинг бош кийимлари савсар 
мўйнасидан бўлиб, погонлари олтин эди. С. 
Айний, Эсдаликлар. 

МУИНАДУЗ [ф. — мўйнали 

кийим тикувчи] Мўйнадан кийим тикувчи 
уста. Улгуржи, чакана савдогарлар, аттор- 
лар, баззозлар, мўйнадўзлар карвон келиб 
тушган саройлар атрофида уймалашиб қол- 
дилар. М. Осим, Ўтрор. 

МЎЙНАЧИЛИК Чорвачиликнинг мўй- 
нали ҳайвонлар ва мўйна етиштириш би- 
лан шуғулланувчи соҳаси. 

МЎЙСАФИД [ф. Л, а ■■.j j-a — оппоқ соч] 
1 Соч-соқоли оқарган, мўйлари оқарган. 
Мўйсафид одам. н Ҳақорат қилинган 
мўйсафид бошларини солинтириб қайтиб 
кетди. М. Исмоилий, Фарғона т. о. Кўрина 
бошлади бошда оқ туклар, Мўйсафид исми- 
ни таший бошладим. F. Ғулом. 

2 Кекса, чол. Кўпчилик йигирма билан 
қирқ орасидаги йигитлар бўлиб, орада уч- 
тўртта қирқ-эллик ёшлилар, ҳатто олт- 
мишга яқинлашган бир мўйсафид ҳам кўрин- 
ди. А. Қодирий, Обид кетмон. 

3 с. т. Арақ. Остонақул биринчи қадаҳни 
«Мирзакарим ошнасининг саломатлигига» 
ичди. Кейинги қадаҳни «бу-ку мўйсафид, сен 
учун заҳар ичишга тайёрман!» деб кўтарди. 
С. Абдуқаҳҳор, Санамай саккиз дема. 

МЎЙЧИНАК [ф. - соч терув- 

чи, қирқувчи, олувчи] Қош, тукларни те- 
риш учун ишлатиладиган кичкина қисқич. 
Карвонбоиш сартарошига буюриб, кўзи ол- 
дида буларнинг [қулларнинг] сочларини та- 
ратди, қайчи билан тартибга солдирди, 


мўйчинак билан қошларини тердирди. С. Ай- 
ний, Қуллар. 

Мўйчинак тишламаган Турмуш аччиқ- 
чучугини тотмаган, тажриба кўрмаган; ёш, 
гўдак, ғўр. 

МЎЙҚАЛАМ [мўй + қалам] Рангтасвир 
ва графикада, шунингдек, каллиграфияда 
бўёқни мато, қоғоз ва б. асосга суртишда 
ишлатиладиган асбоб (рассомнинг асосий 
иш қуроли: ҳайвонларнинг жунидан юма- 
лоқ, ясси, ўткир учли қилиб тайёрланади); 
қилқалам. Муваффақиятдан руҳланган ижод- 
кор ўз меҳнати, орзу-хаёллари билан яша- 
ётган содда ва беғубор инсонлар образини 
яратиб, қаламини чархлаганидан кейингина 
мўйқалам орқали буюк инсонлар сиймосини 
яратишга бел боғлади. Газетадан. 

МУККИ шв. Хом теридан тикиладиган 
қўнжи калта оёқ кийими. - Оёғим мўккининг 
ичида музлаб қолибди, — деди чол. О. Ҳуса- 
нов, Қўшиқчининг тақдири. Унинг оёғида- 
ги ихчам мўккиси тошдан тошга енгил ўтиб 
боради. П. Қодиров, Юлдузли тунлар. 

МЎЛ 1 Етарли даражада кўп; сероб. Мўл 
ҳосил. н Дарахтлар пакана, меваси мўл ва 
йирик. Ойбек, Танланган асарлар. Деҳқон 
осмонга қараб, яхши ҳаводан қувонса, ерга 
қараб, мўл маҳсулидан суюнади. М. Исмои- 
лий, Фарғона т. о. ..атрофдаги далалар тоза, 
озуқа мўл. С. Нуров, Карвон. 

2 (ч. к. билан) Ортиқ, зиёд, кўп. [Мир- 
закаримбой:] Бу ер чакалак эди. Ўтган йил 
ҳаммасини кесиб олдик.. Ёни-вери билан 
қўшилиб, бир танобдан мўл ер қўлга кирди. 
Ойбек, Танланган асарлар. Бахтимизга бир 
бурчакда, эски охурнинг ёнидаги қозиқда бир 
қулочдан мўлроқ арқон боғланиб ётар эди. Ғ. 
Ғулом, Шум бола. 

3 кам қўлл. Тўкин, бекаму кўст, фаро- 
вон. Давлатимиз мўл бўлар, Омборлар донга 
тўлар. Пахтамиз тўлиб ошар, Ҳосил дарё- 
дек тошар. Қ. Муҳаммадий. Меҳмон учун 
обрўйим, Усиз ўтмайди тўйим. Мўлдир рўзғо- 
рим —уйим, Сурайлик даврон, палов. «Муш- 
тум». 

МЎЛАЙМОҚ айн. мўлтаймоқ. У [Шоди- 
мат] чағир кўзлари мўлтайиб, амакисига 
қаради. А. Муҳиддин, Ҳадя. 

МЎЛДИРАМОҚ қ. мўлтирамоқ. Сурайё 
пастда аллақандай меҳр билан мўлдираб 
турган қозоқ хотин ва унинг ўғилчасига мин- 




натдорчилик билан қўл силтади. У. Назаров, 
Одамлар. 

МЎЛЖАЛ 1 Олдиндан кўзлаб, ўйлаб 
қўйилган иш, нарса; режа. Бу йилги мўлжал 
— гектаридан 45 центнердан. н Равшан- 
нинг мўлжали — бир кеча тунаш, тонг от- 
май Зубайда билан хайрлашади. «Ёшлик». 
Ҳозир ҳам ҳавонинг авзойи бузилди-ю, мўл- 
жалдаги ишини тугатолмай, диққати ошди. 
С. Кароматов, Олтин қум. 

2 Чама, тахмин. Латофатнинг мўлжа- 
лида Шаҳоб бугун командировкадан қайтган 
бўлиши керак эди. Л. Тожиева, Меҳрим сиз- 
га, одамлар. Мўлжалимда Халачга кечга яқин 
кириб борсак эҳтимол. Мирмуҳсин, Меъ- 
мор. 

3 Нишонга олинган ёки олинадиган нар- 
са; нишон, қора. Мўлжалга урмоқ. н Пуле- 
мёт оғзидан тинимсиз учиб бораётган ўқлар 
тўппа-тўғри мўлжалга бориб тегар.. қалин 
шохларни синдириб ўтарди. А. Раҳмат, Эл- 
лик бир баҳодир. 

Мўлжал қилмоқ айн. мўлжалламоқ. Тош- 

пўлатов бу масалани эртадан қолдирмай 
узил-кесил ҳал қилиш ва шу ҳафта ичида 
ўқишни бошлаб юборишни мўлжал қилиб 
қўйди. Р. Файзий, Чўлга баҳор келди. 
Мўлжалга олмоқ 1) эришиш, ўзиники 
қилишни режалаштирмоқ, ўйламоқ. 
Мўлжалга олиб, тайёрлаб қўйилган ер бор 
эди, қўлдан кетди. Р. Файзий, Чўлга баҳор 
келди. Мени аросатда қолдириш пайидами- 
кан ё? Ижроком раислигини мўлжалга ола- 
ётган бўлса-чи?Ж. Абдуллахонов, Хонадон; 
2) уриш, отиш қуролини мўлжалга тўғри- 
ламоқ (қ. мўлжал 3). Култойнинг чап қўли 
билан мўлжалга олиб, боши аралаш бир зарб 
уришидан ҳам ўзини йўқотмади. А. Мухтор, 
Бўронларда бордек ҳаловат. То у қўлтиқ- 
таёққа суяниб, мўлжалга олгунча, ўрдак учиб 
кетар, қуён инига етиб бўларди. С. Аҳмад, 
Уфқ. __ 

МЎЛЖАЛЛАМОҚ 1 Олдиндан ўйлаб, 
кўзлаб қўймоқ, белгиламоқ, режалаштир- 
моқ. Бир йилнинг ичида Эҳсон мўлжаллага- 
нидан зиёда билимга эга бўлади. А. Қаҳҳор, 
Сароб. Аваз кўпдан бери.. бу забун, меҳнат- 
каш тўда хусусида бир шъер ёзишни мўлжал- 
лаб қўйган эди. С. Сиёев, Ёруғлик. 

2 Бирор мақсад учун кўзламоқ, мувофиқ 
топмоқ, белгиламоқ. [ Содиқ\ Ўзини.. яшириш 


учун қутидорнинг йўлагини мўлжаллаган эди. 
А. Қодирий, Ўтган кунлар. Директор.. биринчи 
навбатда бу йил уруғ экиладиган ерларни 
мўлжаллаши керак эди. «Ўзбекистон қўриқ- 
лари». Мадхолиқнинг бувисини сизга мўлжал- 
лаб қўювдик, буҳам вафот топибди-да. Ҳам- 
за, Майсаранинг иши. 

3 Чамаламоқ, тахмин қилмоқ. Боғнинг 
саҳнини Салим уч ярим таноб, Фазлиддин уч 
таноб мўлжаллади. Ойбек, Танланган асар- 
лар. 

4 Нишонга олмоқ, пойламоқ. Оқилхон- 
тўра Бўтабойни мўлжаллаб отган ўқ Тил- 
лабувага теккан экан. А. Қаҳҳор, Қўшчи- 
нор чироқлари. ..Аҳмад танбал бўйнини 
мўлжаллаб урган қилич Бобурнинг ёй-ўқлари 
солинган садоғига тегиб, уни шартта кесиб 
тушди. П. Қодиров, Юлдузли тунлар. 

МЎЛЖАЛЛИ Олдиндаи мўлжаллаб 
қўйилган; белгили, ўлчовли. Мўлжалли 
вақт. н Барча ҳозир мўлжалли чопиқни би- 
тириб олишдан бошқа нарсани ўйламайди. А. 
Қодирий, Обид кетмон. 

МЎЛ-КЎЛ Жуда мўл, сероб, тўкин. 
Мамлакатимизда қишлоқ хўжалик маҳсу- 
лотлари мўл-кўл. Меҳнаткашларни озиқ-ов- 
қат билан мўл-кўл таъминламоқ. н Бир 
неча кун булутланиб турган ҳаво яна очилиб 
кетди. Ҳуёш ўз ҳаётбахш нурларини тағин 
мўл-кўл соча бошлади. А. Ҳайитметов, Пўлат 
бармоқлар. 

МЎЛ-КЎЛЧИЛИК Мўл -кўл ҳолат, 
мўл-кўл таъминланган ҳолат, шароит. Янги 
ерлар очишда, уларни мўл-кўлчилик маскан- 
ларига айлантиришда чўлқуварларимиз 
кўрсатган қаҳрамонликлар кўз олдимиздан 
бир-бирўтади. Ш. Рашидов, Янги ер ҳақида 
сўз. Меъмор хаёлида ҳамма ёқ гулистон, 
ҳамма одамлар бир-бирига меҳрибон, ҳамма 
ерда мўл-кўлчилик бўлиб туюлади. Мирмуҳ- 
син, Меъмор. 

МУЛЛАМОҚ кам қўлл. Кўпайтирмоқ, 
кўп қилмоқ. Пули кўп деб энасини галланг- 
лар.. Давлатимни, ҳар нарсамни мўлланглар. 
Пўлкан, Ҳасан батрак. 

МЎЛЛИК Мўл миқдорга эгалик; кўп- 
лик. Дарахтлар меванинг мўллигидан ҳар то- 
монга эгилар. Ойбек, Навоий. 

МУЛОҚ с. т. 1 Чўлоқ, ногирон. Мўлоқ 
одам. н Бир қўли мўлоқ бўлгани учун, уни 
ҳарбий хизматга олишмади. С. Аҳмад, Уфқ. 




..қаерга борсам, «Келинг-келинг, мулла Қам- 
бар!» ..«чўлоқ Қамбар, мўлоқ Қамбар!». Ой- 
бек, Танланган асарлар. 

2 Бирор ери учган, синиқ. Мўлоқ ошиқ. 

МЎЛТАЙМОҚ 1 Аянчли қарамоқ, 
кўзни жавдиратиб, маъюсланиб, эзилиб 
қарамоқ; жавдирамоқ. У [Раҳим] атрофига 
безовта аланглаб, кимнидир ахтарди. Лоп 
этиб кўзи бир чеккада мўлтайиб турган 
«Митти»га тушди. Ҳ. Назир, Сўнмас чақ- 
моқлар. 

2 Эътиборсиз, хаёл паришонлик билан 
қарамоқ. Шу чоққача мўлтайиб, хаёл ичида 
шўнғибўтирган Кумушбиби бир сесканди-да, 
қўишқчи қизларга қаради. А. Қодирий, Ўтган 
кунлар. 

МЎЛТИЛЛАМОҚ айн. мўлтаймоқ. -Ана 

ўша материалларни, ҳалигидек катта боши- 
ни кичкина қилиб, сизга мўлтиллаб турган 
заказчиларга кўрсатинг, ўртоқ Қўшоқов, — 
деди Муродов. Б. Раҳмонов, Юрак сирлари. 

МЎЛТИРАМОҚ айн. мўлтаймоқ 1. Вали 
ака Хадича бувининг юм-юм ёш оқиб туша- 
ётган юзига мўлтираб туриб: -Хафа бўлманг, 
онаси, — деди. М. Исмоилий, Фарғона. т.о. 

МЎЛТ-МЎЛТ тақл. с. Кўзда ёшнинг 
тўлиб-тўкилиб турган ҳолатини билдиради. 
..қуллик билан озодлик ўртасидаги тафовут- 
ни тўла ҳис қилиб, кўзларидан мўлт-мўлт 
ёш оқизмай қолмас эди. П. Турсун, Ўқитув- 
чи. Ҳаёт ичидан отилиб чиққан хўрликка 
чидай олмай, йиғидан мўлт-мўлт тўкила- 
ётган кўз ёшларидан ўзини тиёлмай фиғон 
қилди. М. Исмоилий, Фарғона т.о. 

МЎЛТОНИ [Покистондаги Мўлтон 
шаҳри номидан] 1 эск. айн. лўли. Авлод- 
аждоди фол очиб, фирибгарлик билан кун 
кўриб келган мўлтони колхоз ишига бўйин 
берармиди. Н. Сафаров, Катта карвон йўлда. 

2 кўчма Фирибгар, муттаҳам. Дунёҳаром, 
деб туриб, дунё йиққан мўлтониларда сами- 
мият нима қилсин! С. Анорбоев, Оқсой. 

МЎЛТОНИЛИК Мўлтонига хос хатти- 
ҳаракат, иш (қ. мўлтони 2). Оз бўлса ҳам 
пешона гперим билан топаман, суқтойлик, 
мўлтониликка сира юрмайман. Ойбек, Тан- 
ланган асарлар. 

МЎЛЧИЛИК Маишат, турмуш учун 
зарур бўлган нарсаларнинг мўллиги; тўкин- 
чилик, фаровонлик. Мўлчиликка эришмоқ. 
Меҳнат — мўлчилик гарови. Мақол. н Мам- 


лакатнинг ёруғюзи, ҳуснидир пахта, Мўлчи- 
ликдан нишон бордир ҳар бир дарахтда. Ғ. 
Ғулом. 

МЎМАЙ 1 Яхлит ва салмоқли (пул ва 
даромад ҳақида). Омборда ғалламиз, касса- 
да мўмайгина пулимиз ҳам бор. С. Аҳмад, 
Қадрдон далалар. Бухорода маишнани мўл 
ҳосил, арзон пахта, мўмай даромад манбаи 
деб тушунадиган бўлиб қолишди. Т. Салимов, 
Машинага ихлос қўйиб. 

2 Осонлик билан, бемеҳнат топилган; 
бебилиска. Маишатпараст одамга мўмай- 
мўмай пул бўлмаса қийин-да. М. Иброҳимов, 
Эгасига тегмаган мактуб. 

МУМАТАЛОҚ Шикастланиш натижа- 
сида тери ва шиллиқ парданинг кўкариши. 

МУМИН \а. — эътиқод қилувчи] 

1 дин. Оллоҳнинг борлигига иқрор бўлган, 
имон келтирган киши; мусулмон. [Сафар 
бўзчи] Шу каъбатуллонинг ичида ўтириб, 
ёлғон гапирган одам мусулмон эмас, киши- 
нинг қасамига ишонмаган ҳам етти мазҳаб- 
да мўмин эмас. А. Қодирий, Меҳробдан чаён. 

2 кўчма Ювош, беозор, мулойим. Мўмин 
одам. н Муҳаррам кўчада соддагина, мўмин- 
гина кўринган бу қизнинг шунчалик шўхлик- 
лари.. борлигини ўзи кўрмай, биров айтганда, 
асло ишонмасди. Шуҳрат, Шинелли йиллар. 

3 Мўмин (эркаклар исми). 

МЎМИН-ҚОБИЛ Сўзга кирадиган ва 

ювош; беозор. Биласан-ку, Ғанижон акам 
мўмин-қобил, меҳнаткаш, зеҳни баланд.. йи- 
гит эди. Ойбек, Улуғ йўл. Хуллас.. ёш, мўмин- 
қобил бир ёрдамчи керак эди. X. Султонов, 
Онамнинг юрти. 

МУНДИ [ф. — оғзи синиқ кўза] 

Сопол кўза тури: оғзи тор, қорни кенг 
шаклда, дастасиз бўлади (суюқлик солиб 
қўйишда фойдаланилади). Бўзчи белбоққа 
ёлчимас, кулол — мўндига. Мақол. н Чай- 
ладаги хуржуннинг иккала кўзида қўшқулоқ 
мўндилар серқатиқ жўхори гўжага тўла. X. 
Султонов, Онамнинг юрти. 

МЎРАЛАМОҚ Тўсиқ, тирқиш, тешик 
орқали қарамоқ. Тирқишдан мўраламоқ. н 
Нури палак оапида ёш аёллар билан қуршал- 
ган ҳолда mypap.. баъзан яллачиларга яши- 
ринча мўралаб қўяр эди. Ойбек, Танланган 
асарлар. Тургиси келмай, кўрпанинг тагидан 
мўралаб ётган Сарсенбой боишни буркаб олди. 
Р. Файзий, Сен етим эмассан. Бурнининг 




учигача тушириб олган кўзойнаги тепасидан 
мўралайди. Мирмуҳсин, Умид. 

МЎРДАК: мўрдак арава шв. Безатилган 
соябонли арава. -Жуманиёз отанинг қизини 
мўрдак аравада Хивага олиб кетдилар-а? 
— деди Ниёзмуроднинг аммаси. Мирмуҳсин, 
Чўри. 

МУРИ [ф. ^ — ғиштдан қилинган 

сувқувур] Ошхона, печка, ўчоқва ш. к. нинг 
тутун чиқиб кетадиган йўли; дудбурон, 
мўркон. Улар қишлоқ ичига тор сўқмоқдан 
киришди: пастак деворлар, баланд-паст уй- 
лар, пичан босилган томлар, онда-сонда ту- 
тун бурқсиган мўрилар. Ш. Тошматов, Эрк 
қуши. Паға-паға тутунлар Кўтарилар мўри- 
дан. С. Акбарий. 

МУРКОН айн. мўри. Ўша тандир, ўша 
ўчоқ, ошхонамиз мўркони. Нарроғида Мирхо- 
лиқ тақачининг дўкони. X. Салоҳ, Ташналик. 

МЎР-МАЛАХ [ф. jj-a — чумоли + — 

чигиртка]: мўр-малахдай Қумурсқа ва чи- 
гиртка каби: кўплашиб, ёпирилиб. Котло- 
вандан чиққан янги нам тупроқ тоғдай бўлиб 
турибди, атрофида мўр-малахдай одам. А. 
Мухтор, Опа-сингиллар. Ҳар бири бир янги- 
лик келтираётган бу кунларнинг шавқидан 
маст бўлган халойиқ ҳар қандай ишга мўр- 
малахдай ёпишар.. эди. А. Қаҳҳор, Қўшчи- 
нор чироқлари. 

МЎРТ Эгилмасдан синадиган, синув- 
чан. Мўрт чўян. Мўрт ёғоч. н Дарахтлар, 
буталар эгилиб-букиларди, аммо уларни бир 
мўрт чўпдек синдириш ёки таг томири би- 
лан ағдариш осон эмас эди. С. Анорбоев, 
Оқсой. 

МЎРТЛАШМОҚ Мўрт бўлмоқ, синув- 
чан ҳолга келмоқ. Совуққа туриб қолган кар- 
тошка ҳам мўртлашиб, яроқсизланади. «Фан 
ва турмуш». 

МЎРЧА I [ф. JLa-jj-o — чумоли уяси; 
лаҳим, ер ости йўли] Европа типидаги ҳам- 
мом. Йигит ҳужрага жойлаишб, бир оз дам 
олгандан кейин сарой ёнидаги кўҳна мўрчада 
ювинди. М. Осим, Карвон йўлларида. Иван- 
нинг эпчилгина синглиси бор экан, у мўрчага 
ўт ёқди, биз ҳузур қилиб ювиндик. Н. Сафа- 
ров, Оловли излар. 

МЎРЧА II [ф. — чумолича] шв. 

Чумоли, қумурсқа. 

* МЎРЧАМИЁН [ф. ^L-o <ц^^-о - чумо- 
ли бел; ингичка бел] Ингичка белли, бели 


ингичка, хипча бел (хотин-қизлар ҳақида). 
Бир туриб ўтирганда билдики, бел мўрчами- 
ён. Ўзини ҳам бир тутам қилиб, энли камар 
билан қисиб қўйибди. Шуҳрат, Умр поғона- 
лари. Шундай нозик, мўрчамиён нарсани ўша 
давангига берасизми? Ш. Саъдулла, Икки 
билагузук. 

МЎЪЖАЗ [а. j^-j-o — ажойиб, ғалати, 
ғаройиб; гўзал] 1 Кишини ҳайратга сола- 
диган; ажиб, ажойиб. Шоир токчалардаги 
чиройли хитой идишларга, фил тишидан 
ишланган ажойиб, мўъжаз қутичаларга разм 
солди. Ойбек, Навоий. 

2 Ихчам, кичкина. Супанинг қаршисига, 
ўн қадамча нарига мўъжазгина бир чорпоя 
қўйилиб, унга самоварнинг эски-туски палос- 
лари солинди. М. Исмоилий, Фарғона т.о. 
Айвонда чироқ ёқилди. Шинам, мўъжазгина 
хона ёришиб кетди. Назармат, Жўрлар ба- 
ланд сайрайди. 

МУЪЖИЗА [а. oj^o — каромат; ҳай- 
ратга соладиган нарса; ажойибот] 1 Диний 
ва афсонавий тасаввурларга кўра, ғайри- 
табиий, илоҳий ҳодиса; пайғамбарлар томо- 
нидан воқе бўладиган, уларнинг ҳақиқатан 
ҳам алло таолонинг бандаларга юборилган 
элчилари эканлигини тасдиқлайдиган ғай- 
ритабиий ҳодиса. 

2 Умуман, ҳар қандай одатдан ташқа- 
ри, кишини ҳайрон қолдирувчи ҳодиса, иш 
ёки нарса. Искандаров бир неча минут та- 
биатнинг бу мўъжизасига лол қараб қолди. 
С. Аҳмад, Бош оғриғи. Айниқса, шундай пайт- 
ларда Турсунойга онасининг «газета ўқиш»и 
аллақандай сирли бир мўъжизадай кўриниб 
кетади. А. Мухтор, Опа-сингиллар. 

МЎЪЖИЗАДОР кам қўлл. айн. мўъжи- 
закор. Йўлнинг ukku четини Ҳиндистон та- 
биатининг мўъжизадор, сеҳркор кучи ярат- 
ган азим, кўркам дарахтлар безар эди. Ой- 
бек, Нур қидириб. 

МЎЪЖИЗАКОР [а.+ф. jLL - мўъ- 
жиза яратувчи] Мўъжизалар яратувчи. 
Мўъжизакор Хоразм ўлкасига бориб, у ерда- 
ги ёдгорликлар билан таниишишинг ўзи ҳам 
ўз аждодлари ўтмишидан хабардор бўлиш 
учун ажойиб «ойнаи жаҳон» бўлади. Н. Са- 
фаров, Оловли излар. 

МЎЪЖИЗАЛИ Мўъжизадан иборат 
бўлган, кишини ҳайратга соладиган; ажиб, 
ажойиб. Тўқимачилик саноатининг бумўъжи- 





зали машинасини дунёда бирор мамлакат 
хаёлига келтирган эмас. Туйғун, Юрак 
қўшиқлари. 

МЎЪТАБАР [а. — ҳурматли, эъти- 

борли] 1 кт. Эътибор топган, ишонч қозон- 
ган, эътиборли; муқадцас. Мўътабар одам. 
Мўътабар манбалардан олинган хабар. Чин сўз 
— мўътабар, яхши сўз — мухтасар. Мақол. 
н Кудрат қўлида болғаси билан, «ким экан», 
деб қаради-да, мўътабар чолларни кўриб, юзи 
бирдан ёришди. М. Исмоилий, Фарғона т. о. 
Ватан! Ватан! Нақадар мўътабар ea табар- 
рук сўз. Шуҳрат, Шинелли йиллар. 

2 Мўътабар (хотин-қизлар исми). 

МУЪТАДИЛ [а. Jjl^ — қадци-қомати 
келишган, расо; мутаносиб; ўртача, ўрта- 
миёна] 1 Совуқ ҳам эмас, иссиқ ҳам эмас; 
ўртача, ўртамиёна. Сунбула ойининг мўъта- 
дил ҳавосига қарамасдан, Зайнаб маржон- 
маржон терлаган эди. А. Қодирий, Ўтган 
кунлар. Бу водийнинг гўзал манзараси, мўъта- 
дил иқлими, хуш ҳавоси.. ҳамма кўрганларни 
мафтун этиб келади. Н. Юсуфий, Фарғона 
шўх кулади. 

2 Умуман, ўртача, меъёрий. Мўътадил 
босим. Мўътадил талаблар. н Адабиёт со- 
ҳасида катта бурилиш ясаш, тўгаракларни 
мўътадил йўлга солиб юборишда қийинчилик 
бўлди. Н. Сафаров, Оловли излар. Аббосов 
ҳамма нарсаси ўртача, ҳар жиҳатдан мўъта- 
дил, ҳар томонлама омади келган одам эди. А. 
Мухтор, Бўронларда бордек ҳаловат. 


3 Ўртача йўл тутувчи, бирор томонга ён 
босмайдиган. Мўътадил либераллар. н Янги 
вазирлар мўътадил миллатчилардан ea фир- 
қасизлардан иборат. Газетадан. 

МЎҒУЛ 1 Мўғулистон (Монголия) туб 
аҳолисининг номи. Мўғул халқи. 

2 Шу халқ, миллатга мансуб, тегишли. 
Мўғул тили. 

МЎҒУЛЛАР Мўғулистон ва Хитой Халқ 
Республикасидаги Ички Мўғулистоннинг 
туб аҳолиси. 

Буюк мўғуллар Бобурийлар сулоласи- 
нинг Европа адабиётида қабул қилинган 
ноилмий, сохта номи. 

МЎҒУЛЧА Шашмақомдаги ҳар бир ма- 
қомнинг ашула бўлимида иккинчи гуруҳ- 
ни ташкил этувчи асосий шўъбалардан 
бири. Улар, савт шўъбалари каби, 5 чорак 
такт ўлчовидаги доира усулида ижро эти- 
лади. 

МЎҲМАЛ [а. J л g /i~ эътибор берилма- 
ган, ташлаб қўйилган; эскириб истеъмол- 
дан чиққан] кт. Ноаниқ, мужмал. Юсуф- 
бек ҳожи эгнида кимхоб чопон билан ўрда- 
дан чиқди. Ўрдадаги «Чопонмуборак бўлсин!» 
деб сўрагувчиларга бир турли мўҳмал жавоб 
берар эди. А. Қодирий, Ўтган кунлар. 

МЎҲ-МЎҲ унд. с. Баъзи уй ҳайвонла- 
рини чақиришда ишлатилади, чақиришни 
билдиради. «Мўҳ-мўҳ» деса, қўй ҳам тушу- 
нади. Аммо сенга сўз уқтириб бўлмайди. Ой- 
бек, Танланган асарлар. 

I 



HAI Нима? сўроқ олмошининг қисқар- 
ган шакли. Сенга бунинг на кераги бор? н 
-Бу на деб турибди? — ноиб қамниси билан 
Авазга ишора қилди. С. Сиёев, Ёруғлик. 

На чора қ. начора. -Совға қилиб келса 
суюнмас, чиқариб сотса куюнмас эдим. На 
чора, қиморбознинг куни шу! — деди Ҳожи 
хола. М. Исмоилий, Фарғона т. о. 

НА II \ф. «з — йўқ, эмас] айр. боғл. Уюшиқ 
бўлаклар ёки уюшиқ гаплар бошида 
такрорланиб, уларни боғлайди ва бўлишли 
феъл билан инкор маъносини билдиради. 
Ундан на хат бор, на хабар. н Йўқ, на 
қамоқхонасидан, на сургунидан қўрқади 
Акмал! Гулчеҳрасиз ҳаёт керак эмас унга! 
Гулчеҳрадан айриладиган бўлса.. отиб 
юборсалар ҳам пинагини бузмайди. О. Ёқу- 
бов, Эр бошига иш тушса. 

НАБЗ [а. — томир уриши] Қон 

томири уриши. Хўш, энди менинг ёнимга 
келинг-чи, набзингизни кўрсш. М. Осим, Кар- 
вон йўлларида. 

НАБИ [а. ^ — пайғамбар, илоҳий ха- 
бар келтирувчи] 1 дин. Худонинг хоҳишини 
бандаларига етказувчи; пайғамбар. Набилар, 
расуллар, доҳийлар унда, Ҳабрлар, қасрлар 
тургандир қатор. А. Орипов, Юртим ша- 
моли. 

2 Наби (эркаклар исми). 

НАБИРА [ф. — набира; эвара; 

авлод] Ўғил ёки қизнинг фарзанди (бобога, 
бувига нисбатан). Толибжонбойнинг бешўғли, 
уч қизи бор экан. Икки ўғли уйланган, бир 
қизи эрга теккан, набиралари ҳам бор. 
Ойбек, Танланган асарлар. 


НАБИРАЛИ Набирага эга бўлган, наби- 
раси бор. 

НАБОР [р. набор — (ҳарф) териш, те- 
рилган ҳарфлар] полигр. 1 Матнга мувофиқ 
терилган ҳарф ва белгилар йиғиндиси. Набор- 
ни сочиб юборманг. Набор қилмоқ. 

2 Матнга мувофиқ ҳарф ва белгиларни 
териш. Қўлёзмани наборга бермоқ. Набор цехи. 

НАБОРШЧИК Босмахонада ҳарф терув- 
чи ишчи. 

НАБОТ I айн. новвот. Сен борсанки, кенг 
воҳада ҳаёт бор, Демак, юртнинг лабида бол, 
набот бор. Э. Воҳидов, Шарқий қирғоқ. 

НАБОТ II [а. — ўсимлик] Ўсимлик, 

кўкат. Бу ясси қирғоқларда боболар ётур, Туғ- 
мадир ҳар ялпиз, ҳар шох, ҳар набот. Мирте- 
мир, Асарлар. 

НАБОТОТ [а. сАдСд — ўсимликлар] 1 
Ўсимликлар дунёси, ўсимликлар. Ҳужайра- 
нинг топилиши шуни исбот қилдики, наботот, 
ҳашарот ва ҳайвонот — ҳамма тирик жисм- 
лар ўсиб, кўпайиб борувчи органик кичик бў- 
лаклар — ҳужайралардан иборатдир. «Уму- 
мий биология». 

2 айн. ботаника. 

НАБОТОТШУНОС \а. + ф. - 

ўсимликларни ўрганувчи; текширувчи] айн. 

ботаник. 

НАВ [а. t y, — хил, тур, кўриниш] 1 
Нарсаларнинг умумий белгилари билан бир- 
лашувчи гуруҳи; тур, хил. Меваларнинг кеч- 
пишар навлари. н Мардон Йўлчиевич ҳар 
куни тонг билан тоққа чиқиб, ёнғоқ навларини 
ўрганарди. Ж. Абдуллахонов, Орият. 

2 Молнинг, буюмнинг сифат, қиймат 
жиҳатдан хили, тури; сорти. Бирон буюмни 




сифатсиз ииллаб, аъло навга ҳақ олиш ноин- 
софлик, виждонсизлик, тўғрироғи, ўғрилик- 
нинг бошқа бир тури-ку! Н. Сафаров, Оловли 
излар. 

Бир нав(и) 1) яхши ҳам эмас, ёмон ҳам 
эмас, ўртамиёна. Ер бир нав ҳайдалди, экин 
бир нав экилди, лекин шундоқ бўлса ҳам, ҳосил 
экинни ёзда қандоқ парвариш қилинишига 
ҳам боғлиқ бўлгани учун одамларнинг кўнгли 
тўқ эди. А. Қаҳҳор, Қўшчинор чироқлари. 
Она бир нави яшаб турганини, қудаси Жўра- 
вой ака уч-тўрт келибхабар олганини айтди. 
Ҳ. Ғулом, Машъал; 2) дуруст, тузук, яхши. 
Мастура опа келадиган меҳмонлар билан та- 
ниш бўлганда ҳам бир нави эди. Р. Файзий, 
Шоҳи дарпарда. 

НАВАРА с. т. Набира. 

НАВБАТ [а. — қатор, кетма-кетлик] 

1 Бирин-кетин содир бўладиган воқеа-ҳо- 
дисалар, бажариладиган ишлар тартиби; гал. 
Тегирмон навбати билан. Мақол. н ЎзР Олий 
Мажлисининг навбатдан ташқари сессия- 
лари. 

2 Қаторда ишғол этилган ўрин; гал. Нав- 
бат олмоқ. Навбат кутмоқ. Эрга навбат — 
шерга навбат. Мақол. н Тўламат мўйлов 
Нигора томонга кўз қирини ташлаб, Шер- 
бекнинг қулоғига шивирлайди: -Энди, укам, 
Сувоннинг тўйидан кейин навбат сеники. С. 
Анорбоев, Оқсой. Равшан тушликда шўрвага 
навбат олди. Шериклари тандирдан янги 
узилган сомсани столга уйиб.. Равшанни ку- 
тиб туришди. «Ёшлик». 

3 Алмашиниб бажариладиган иш; нав- 
батчилик, смена. Ласточкин баталъон шта- 
бида постда турарди. Навбати тугагач, ким 
биландир гаплашиб қолди. И. Раҳим, Чин му- 
ҳаббат. 

4 Маълум босқич; бажарилган ишнинг 
маълум қисми, бўлаги. Урганч бройлер фер- 
масининг биринчи навбатини фойдаланишга 
топшириш тўғрисидаги ҳужжат имзоланди. 
«Ёшлик». 

5 (“бу”, “шу”, “ҳар”, “бир” каби с. билан) 
Марта, гал. Бир навбат. 

Биринчи навбатда айн. биринчи галда қ. 
биринчи 5. 

НАВБАТДАГИ 1 Навбатда турган, би- 
ринчи навбатда қилиниши лозим бўлган; 
галдаги. Навбатдаги масалалар. Навбатдаги 
вазифалар. н Навбатдаги чопиққа одам 
кетишидан уч кун бурун, кечки пайт иккита 


ҳамшира келиб, алланимага қарши ҳаммага 
укол қилди. А. Қаҳҳор, Қўшчинор чироқлари. 

2 Қаторда турган, қаторда маълум ўрин 
олган. Навбатдаги одамлар. н Навбатдаги 
сўз ўртоқ Раҳматовга. Ўртоқ Ҳакимова 
тайёрлансин. А. Қаҳҳор, Мунофиқ. 

НАВБАТЛАШМОҚ Бирор ишни бош- 
қалар билан навбатма-навбат, галма-гал 
бажармоқ. Навбатлашиб ишламоқ. Навбат- 
лашиб ашула айтишмоқ. н Йигит югуриб 
бориб, ўтовларнинг биридан қимиз олиб кел- 
du. Очил бува, Азимжон, шофёр навбатла- 
шиб ukku косадан шимирдилар. А. Мухтор, 
Чинор. 

НАВБАТМА-НАВБАТ рвш. Навбати 
билан, гали билан, навбатлашиб, галма- 
гал. Китобни навбатма-навбат ўқимоқ. н 
Тўрт киши навбатма-навбат арра тортиб, 
кўприкнинг кўндалангига тўсин қилиб қўйил- 
ган йўғон ва қаттиқ ёғочини арралаётганда, 
қора терга ботиб кетишди. П. Қодиров, 
Юлдузли тунлар. 

НАВБАТЧИ 1 Бирор ишни бошқалар 
билан навбатлашиб бажарувчи; ўз навбати 
келганда, шундай ишни бажараётган шахс. 
Синф навбатчиси. н Улар ишини навбатчига 
топшириб келган тракторчилар билан иссиқ 
саломлашгач, Погодиннинг кичик кабинетига 
кирдилар. Ш. Рашидов, Бўрондан кучли. 

2 Постда турган соқчи; қоровул. Тунлари 
ҳар ҳовли эшигида ўша ерда яшовчилардан 
навбатчилар тайинланади — бегона кирма- 
син. Шуҳрат, Шинелли йиллар. Коридорга 
кирганимизда, навбатчи аёл диванда мудраб 
ўтирган экан, бизни кўриб ҳайрон бўлди. Ў. 
Усмонов, Сирли соҳил. 

3 Маълум бир вазифани бажариш учун 
навбатда турган (восита, транспорт). Суриш- 
тирсам, навбатчи автобуслар ҳам аллақачон 
кетиб бўлган экан. Ў. Умарбеков, Ёшлик 
кўчалари. 

НАВБАТЧИЛИК 1 Навбатлашиб бажа- 
риладиган иш, навбатлашиб бажариш; нав- 
батчи вазифаси. Навбатчиликка ўтмоқ. 
Навбатчилик қилмоқ. н Шу кечасиёқ ота- 
ни касалхонага олиб бориб ётқизишди, учов- 
лари унинг бошида ўтириб, навбатчилик қи- 
лишди. С. Анорбоев, Оқсой. Умуман, Шоира 
навбатчилик қилмаган кун кам бўларди. Ў. 
Ҳошимов, Нур борки, соя бор. 

НАВБАҲОР [ф. — эрта, илк ба- 

ҳор] Эрта баҳор, илк баҳор, баҳорнинг 






боши. Навбаҳор очилди гуллар, Сабза бўлди 
боғлар. Муқимий. Ҳар навбаҳор бу кўка- 
ламзорга ҳиротликлар от-аравада чиқиб, бир- 
икки кун сайр этиб, ҳордиқ чиқариб қай- 
тишарди. Мирмуҳсин, Меъмор. 

2 Навбаҳор (хотин-қизлар исми). 

НАВЖУВОН [ф. ^jl — жуда, анча 
ёш] 1 Ёш йигит; ўспирин. Кексалик келиб 
эрди, дилда кўп эди армон, Яшнатиб, яшар- 
тиб сен, навжувон этиб келдинг. Ҳабибий. 
Кўча-кўй ола-қуроқ кийинган ва безовта бир 
қиёфада зир югуриб юрган навжувонлар билан 
тўлди. С. Сиёев, Куёвсалом. 

2 кўчма Янги, ёш. Кумлар ўртасида бир 
шаҳар кўрдим, Навжувон, сулув, соз, ярқироқ 
шаҳар. Миртемир. 

НАВЗАМБИЛЛО, наузубиллоҳ [а. 

diiCj jjl 3 — худодан паноҳ сўраймиз; худо, 
ўзинг сақпагин] Худо сақласин. Бу манза- 
радан ҳанг-манг бўлган Зоҳир шайх: -Ҳой, осий 
банда! Нега кетдинг?! Навзамбилло! Қари- 
ганда мени бир балога гирифтор этмасанг 
гўргайди, — дея қичқирди С. Сиёев, Ёруғлик. 
Саидхўжа ака ёқасини ушлади: -Навзам- 
билло! Танканинг ойнаси бўлишини энди эши- 
тиб турибман. С. Сиёев, Ёруғлик. 

НАВИГАЦИЯ [лот. navigatio — кемада 
сузиш; кемалар қатнови < navigo — кемада 
сузаман] 1 Кемалар қатнови; учиш аппарат- 
ларида учиш. 

2 Маълум сув йўлларида маҳаллий об- 
ҳаво шароитларига кўра кема қатновлари 
мумкин бўлган вақт, мавсум. 

3 Кемаларни, ҳаводан оғир учиш ап- 
паратларини, космик кемаларни белгилан- 
ган йўлдан тўғри ва хавф-хатарсиз юргизиш 
усуллари хақидаги фан. 

НАВИСАНДА [ф. аз', — ёзувчи] эск. 
кт. Ёзувчи, адиб. 

НАВКАР [мўғ. нўхўр — дўст, ўртоқ; эр] 1 
тар. Ҳарбий хизматкор, аскар. Ҳусайн Бой- 
қаро «Боғи Шимол» дарвозаси яқинидаги.. 
чодир ичида икки-уч навкари билан ўтирарди. 
М. Осим, Сеҳрли сўз. Машина ғув этиб, авто- 
мат уишаган навкарлар ёнидан ўтиб, шаҳарга 
чиқиб кетди. Мирмуҳсин, Чодрали аёл. 

2 кўчма Хизматкор, ходим. Раис дала беги 
эмас, дала навкари. Ойбек, О. в. шабадалар. 

НАВЛИ 1 Нави, сифати жиҳатидан юқо- 
ри, сара. Навли уруғлар. н Навли уруғликни 
мамлакатимизнинг бошқа районларидан 
олишга тўғри келмоқда. Газетадан. 


2 Бирор навга мансуб бўлган. Паст навли 
nanupoc. н Биз ҳам юқори навли чигитдан 
эксак борми, ўттиз-ўттиз беш центнер nax- 
та нақд экан. Р. Азизхўжаев, Яшил чайла. 

НАВНИҲОЛ [ф. JI43j3 — ёш, янги да- 
рахт, кўчат] 1 Янги ўтқазилган ёки униб 
чиққан кўчат; ёш дарахт. Салимхон эса, экиб 
парвариш қилган навниҳолининг биринчи ме- 
васини егандай завқланар эди. А. Қаҳҳор, 
Сароб. 

2 кўчма Янги туғилган, пайдо бўлган, 
ёш. Ҳафиза билан Умид навниҳол муҳаббат- 
нинг сирли оғушида маст ва мамнун юрарди- 
лар. Мирмуҳсин, Умид. 

3 кўчма Ёш йигит ёки қиз. Нозик, навниҳол 
бўлсанг, толеимдан ўргилай. Т. Тўла. 

НАВО I [ф. I j3 — куй, оҳанг; қўшиқ] 1 
Куй, оҳанг; хониш. Қумрининг тўйи: Безал- 
ган уйи, Найнинг навоси Қайта-қайтадан 
Чалиниб тинмай. Ғ. Ғулом. Шундан сўнгра сен 
қадаҳ ушлаб, Хумор кўз-ла боққил самога, 
Тингла қушнинг эзгу орзусин, Қулоқ бергин 
майин навога. Ҳ. Олимжон. 

2 кўчма Маълум бир нарсанинг завқи. 
Аваз ўрнидан қушдай енгил mypdu. Оппоқ 
бўлиб ёришган янги тонг ҳавосидан, безовта 
кўнглида туғилган янгича бир туйғулар наво- 
сидан жон-жаҳони яйради. С. Сиёев, Аваз. 

3 (Н — катта) Шашмақом тизимидаги 
иккинчи мақом номи (қ. шашмақом). Дутор- 
ни созлаш учун реза куйлардангина олиб тур- 
ган машшоқ, Отабек кутмаган жойда, “На- 
во ”дан бошлаб юборган эди. А. Қодирий, Ўтган 
кунлар. 

4 кам қўлл. Ғам-алам ифода этувчи аянч- 
ли овоз; нола. Кўзларида нозик бир ўт чақ- 
нади. У фахр ўтимиди, ё қаҳр ўти — билиб 
бўлмади. Лекин мағрур кишининг овози билан 
эмас, дилгир кишининг навоси билан жавоб 
қилди. М. Исмоилий, Фарғона т. о. 

НАВО II снт. Ярим ёй шаклидаги безак 
тури; шифт билан девор оралиғидаги қай- 
рилма эгик безак. Уста Ширин Муродовнинг 
ганчли ажойиб наволари кўпгина биноларни 
безади. Газетадан. 

НАВОБ [ а. ljIJi — «ноиб» с. кўпл.] 
Бобурийлар салтанатида ва кейинчалик 
ундан ажралиб чиққан ҳинд вилоятларида 
вилоят ҳокими унвони (18-асрнинг иккинчи 
ярмида инглизлар навобларни ўзларига 
бўйсундирганлар). 

НАВОЗАНДА [ф. <Ь — мусиқачи] кт. 
Куй ижро этувчи, наво қилувчи; созанда. 
Баъзи ерларда созанда ва навозандалар мил- 
лий ашуладаги оҳанг, наво ва ашъорлардан 
чалган ва куйлаганлари эшитила бошлади. 
Ҳамза, Танланган асарлар. 

НАВОЗИШ [ф. Jh jl — эркалаш; хуш- 
муомалалик] кт. Меҳрибонлик билан ёки 
лутфан қилинган муомала, мулозамат, 
лутф, марҳамат; эркалаш. Азизбек одатдаги 
қаршилаш ёнига бир навозиш ҳам илова қилиб, 
ҳожига юқоридан жой кўрсатди. А. Қодирий, 
Ўтган кунлар. Олдинда бораётган ёш каниз 
тўрдаги эшикни очиб, тезгина ичкарига 
кириб чиқди-да, яна боягидай билинар-би- 
линмас кулумсираб, навозиш билан бош эгди. 
О. Ёқубов, Кўҳна дунё. 

Навозиш кўрсатмоқ айн. навозиш қилмоқ 
1. Бекларига навозишлар кўрсатиб, сўнграўз 
ниятини ўртага ташлади. Ойбек, Навоий. 
Навозиш қилмоқ 1 ) меҳрибонлик билан ёки 
лутфан муомала қилмоқ, марҳамат қилмоқ; 
эркаламоқ; 2) чалмоқ, куйламоқ. 

НАВОИЙШУНОС Навоий ижодини ўр- 
ганувчи олим. Навоийшунос олим Ҳ. Сулай- 
монов ташаббуси билан Алишер Навоий дос- 
тонларига ишланган расмлар алъбом шаклида 
эълон қилинди. Газетадан. 

НАВОИЙШУНОСЛИК Адабиётшу- 
носликнинг Навоий ижодини ўрганувчи 
соҳаси. 

НАВРАСИДА [ф. — янги етиб 

келган; янги етилган; янги туғилган] Ёш, 
янги етилган. Кетди бойга қарз ҳисобидан Уй 
ҳам, ер ҳам, ҳатто ўзим ҳам, Бу етмасмиш, 
ўлжага кетди Наврасида, дўндиқ қизим ҳам. 
М. Шайхзода, Чорак аср девони. 

НАВРАСТА [ф. tdjjjjjj — янги ўт-ўлан; 
ёш йигит-қиз] Янги, ёш, навқирон. Ассалом 
алайкум, нуроний тарих, Навраста бугуним, 
бахт таманноси. Ж. Жабборов, Қуёш юрти. 

НАВРЎЗ I [ф. jjjJj — янги кун] 1 Шам- 
сия йил ҳисобида янги йилнинг биринчи 
куни (март ойининг 21-кунига тўғри келади). 

2 Баҳор чоғи, баҳор. Наврўз ёмғири. 

Наврўз байрами Эски сана ҳисобидаги 

янги йил ва баҳорнинг бошланиши муно- 
сабати билан ўтказиладиган байрам. Наврўзи 
ажам Ўзбек мумтоз куйларидан бирининг 
номи. 

3 Наврўз (эркаклар исми). 


НАВРЎЗ II Кечпишар ўрик нави. 

НАВРЎЗГУЛ бот. Наврўзгулдошлар ои- 
ласига мансуб кўп йиллик ўсимлик (халқ 
табобатида қайнатма ва дамлама дори си- 
фатида қўлланади). 

НАВРЎЗЛИК тар. Эски мактабда нав- 
рўз муносабати билан талабалардан тўпла- 
надиган пул ва б. нарсалар. 

НАВҚИРОН [ф. j^ — янги + а. — 
бирикиш, қўшилиш; никоҳ] 1 Авжи куч- 
қувватга тўлган, қирчиллама, ёш. Наби ака 
мўйсафидни ичкарига таклиф қилди. Ҳов- 
лининг бир чеккасида ўтирган икки навқирон 
йигит ҳам аста юриб келиб, мўйсафид билан 
сўрашди. А. Раҳмат, Ҳаёт лавҳалари. 

2 кўчма Ёш. Сархуш бўлиб, мудрар бесадо 
Қирғоқдаги навқирон толлар. X. Даврон, 
Болаликнинг овози. 

3 кўчма Тик қоматли, баланд. Навқирон 
қоялар совуқ илжаярди. «Шарқ юлдузи». 

НАВҲА [а. — дод, фарёд; ўкириб 

йиғлаш] эск. кт. Йиғи; ўкириб, дод солиб 
йиғлаш. Тулкининг тавбасидан қўрқ, муғам- 
бирнинг навҳасидан. Мақол. 

НАГАН [бельгиялик қуролсоз А. Наган 
(Nagant) номидан] Айланма барабанли 
тўппонча. Забардаст қомат, озғин юзида 
қатъият, елкасидан қалин қайишни ошириб 
олган, ёнида наган, тиззасида узун сопли 
қилич. Ш. Тошматов, Эркқуши. 

НАДИМ [а. — бирга овқатланувчи, 

ҳамтовоқ; улфат] кт. 1 Яқин, сирдош дўст; 
ҳамсуҳбат. 

2 эск. Шоҳ саройида: энг яқин хизматкор, 
маҳрам ва маслаҳатчи. Маликул шаробнинг 
ўзи ҳам ёшлигида султоннинг суюкли надими 
бўлган. О. Ёқубов, Кўҳна дунё. 

3 Надим (эркаклар исми). 

НАДИМА [а. 4-=lja3] кт. 1 Яқин, сирдош 

дугона; ҳамсуҳбат аёл. Демак.. унинг хотини 
маликани бутун канизаклари, надималари 
билан.. ўз уйига чорлайди. Ойбек, Навоий. 

2 Надима (хотин-қизлар исми). 

НАДОМАТ [а. c^laii — афсус(ланиш), 
ўкиниш; армон] 1 Пушаймон, ўкинч; ўки- 
ниш, афсусланиш, афсус. Бермас кишига 
фойда сўнгги надомат. Ҳабибий. Бу харобани 
кўриб, Қурбон отанинг кўз олдига Фармон- 
қул ва ўшанга ўхшаган дунёга надомат би- 
лан келиб, заҳмат чекиб, ҳасрат билан ўт- 
ган кишилар келди. А. Қаҳҳор, Қўшчинор 
чироқлари. 




2 с. т. Кимсани ёмонлаб айтилган, тар- 
қатилган гап, маломат. Ҳизи туфайли эшит- 
ган надоматлари, онасининг муттасил мияга 
уриб турган тўқмоқдек ғиди-бидилари жо- 
нини ҳалқумига келтириб қўйган эди. М. Ис- 
моилий, Фарғона т. о. 

Надомат тошини отмоқ Бировга маломат 
қилмоқ. 

НАЖАС [а. u ..y. — ифлослик; нопоклик; 
ҳаром қилиш] 1 Ифлос, ҳаром нарса; ахлат. 
[Мулла Муҳсин :] Ҳовузни ифлос сувлардан, 
нажас нарсалардан эҳтиёт қилинса, ҳеч боки 
йўқ. А. Қодирий, Обид кетмон. 

2 нафр. Разил, палид одам ҳақида. 

НАЖДАК [туркий] Майда ва юпқа, 
донадор кристаллардан иборат тоғ жинси. 

НАЖЖОР [а. jLLi — дурадгор] эск. айн. 
дурадгор. Адибу хуш қалам, хаттоту рассом 
— Бари нозик табиат, соҳиб илҳом. Яна бир 
қанчаси нажжору наққош, Бўлолмас ҳеч ким 
ўз даврида тенгдош. Ҳабибий. Мен ўзим 
нажжорман, сангтарошлик ҳам қиламан.. 
Айбга буюрмайсиз, ўғлим меъморликни ўр- 
гансин, отасидек сангтарош бўлиб қолмасин, 
дедим. Мирмуҳсин, Меъмор. 

НАЖЖОРБОШИ эск. Дурадгорлар 
бошлиғи, ишбоши. Энди Эгамберди наж- 
жорбоиш дурадгорларга бурунги пўписа ва 
эски тааддисини қилиб кўрсин-чи. «Муштум». 

НАЖИБ [а. v — асилзода, олижа- 
ноб; истеъдодли, оқил] эск. кт. 1 Ҳурматга 
сазовор, азиз, мўътабар, муҳтарам. Дунё 
гўзал, дунё нажибдир, қонимизда янграр бир 
наво. А. Шер, Роз. 

2 Асилзодаларга, зодагонларга мансуб; 
зодагон, зоти тоза. Шунинг билан сизнинг 
нажиб оилангиз даҳшатли фожиа даврларини 
кечириб, энди масъуд кунлар арафасига етди. 
А. Қодирий, Ўтган кунлар. 

3 Нажиб (эркаклар исми). 

НАЖОСАТ [а.айн. нажас 1. Сиз, 

нажосатга харис Исмоил хўжам, ғазабингиз 
авжига миниб, оллонинг бегуноҳ бандаларини 
ҳожатхонага ташлатдингиз. К. Яшин, Ҳамза. 

НАЖОТ [а. — қутулиш, халос бў- 

лиш] 1 Халос бўлиш, қутулиш. Нажот бер- 
моқ. Нажот топмоқ. Нажотга чиқмоқ. н 
Фарёд уриб йиғлади Шаҳло, Кўкни босиб 
кетди ноласи. Юм-юм йиғлаб, сочини юлди, 
Бўлмади ҳеч нажот чораси. Т. Тўла. Ярат- 
ганнинг ўзи нажот берсин, оллоҳу акбар. Н. 
Сафаров, Шарқ тонги. Уста Фарфи давом 


этиб деди: ..бир мактуб сабаби билан.. 
кутмаган жойда дор остида нажотга чиқ- 
қанлар. А. Қодирий, Ўтган кунлар. 

2 Қутулиш ёки қутқариш учун зарур 
ёрдам, кўмак. Золимдан нажот кутиш 
бефойда, маҳол. Ғайратий. Ўғлининг дарди 
билан чўккан Ойша хола нажот истаб, 
Ёқутбиканинг олдига борди. Ж. Шарипов, 
Хоразм. 

НАЖОТКОР [а. + ф. — қутқа- 

рувчи, халос этувчи] Нажот берувчи, халос 
этувчи, қутулиш йўлини кўрсатувчи; қут- 
қарувчи. Ўша гўзал қизча Бобурни ўз на- 
жоткорини кутгандай кутади — буни ҳам 
Бобурга келиб айтувчилар бор. П. Қодиров, 
Юлдузли тунлар. Жасур нажоткорлар саф- 
қаторида Ўзбек йигитининг номи ҳам кушод. 
А. Орипов, Юртим шамоли. 

НАЖОТСИЗ Қутулиш учун чораси, 
иложи бўлмаган, мушкул аҳволда қолган; 
ноилож. Катер илгарилаб кетди. Бироқ 
Зумрад ўгирилиб, ҳамон бепоён денгиз қаъ- 
рида қолиб кетаётган ёлғиз, нажотсиз қуш- 
чани анчагача кузатиб борди. С. Сиёев, Отлиқ 
аёл. Бошпанасиз, нажотсиз етим ўғил ва 
қизлар бировларнинг зулми ва исканжасига, 
хўрлашига ноилож чидар, яшамоқ учун бундан 
ўзга чоралари йўқ эди. П. Турсун, Ўқитувчи. 

НАЗАР [а. — кўриш қобилияти, 

кўриш; нигоҳ] 1 Кўз қараши; нигоҳ. Назар 
солмоқ. Назар ташламоқ. н Йигитнинг 
совуқ назари Мадаминхўжани шошириб қўй- 
ди. М. Исмоилий, Фарғона т. о. Йўловчи.. 
ёшларни бирма-бир назаридан ўтказаркан, 
атрофга аланглаб сўради: -Идораларингиз 
қаерда, йигитлар? П. Турсун, Ўқитувчи. 
Бизнинг ишимизга ҳам бир назар солсангиз- 
чи. П. Турсун, Ўқитувчи. Сидиқжон қип- 
қизариб кетди ва Зуннунхўжага “гапир- 
сангиз-чи!” деган мазмунда назар ташлади. 
А. Қаҳҳор, Қўшчинор чироқлари. Ўқитувчи 
лекциянинг ярмига келганда.. Йўлдошга 
эгилиб турган Ҳасанга назари тушди. Ибохон, 
Улуғ кун. 

Назар(и)га (ёки назари) илмайди Мен- 
симайди, писанд қилмайди. Мендай бир 
муштипар кампирни назарингизга илиб 
келибсиз, раҳмат. С. Анорбоев, Оқсой. На- 
зарга олмоқ ёки назарда тутмоқ Эътиборга 
олмоқ, ҳисобга олмоқ. Ўша вақтдаги тур- 
муш, ўша шароитдаги болаликни назарга 
олганда, уни “кичик меҳнаткаш ” дейиш 




мумкин эди. А. Қаҳҳор, Олтин юлдуз. На- 
зардан қолмоқ Эътибори йўқолмоқ, хай- 
рихоҳпик, яхши муносабатдан айрилмоқ. 

2 (фақат эгалик қўшимчаси билан) 
Воқеа, ҳодиса, кимса, нарса ва ш. к. ҳақидаги 
субъектив фикр, уларга бўлган қараш. 
Назаримда, сиз янглишяпсиз. н Хўжайинлар 
назарида хизматкор — ярим одам. Ойбек, 
Танланган асарлар. Ишлар Элмуроднинг на- 
зарида кўнгилдагидек давом этаётганга 
ўхшар эди. П. Турсун, Ўқитувчи. 

Назари паст ёки паст назар қ. паст 10. 
Нуқтаи назар 1) қарашлар системаси, воқеа 
ва ҳодисаларни англаш усули; концепция. 
Масалага моддий манфаатдорлик нуқтаи 
назаридан ёндашмоқ; 2) жиҳат, томон. Иқлим 
нуқтаи назаридан Ўзбекистоннинг ўзига хос 
хусусиятлари бор. =дан қатъи назар Бирор 
нарсага боғлиқ бўлмаган ҳолда. 

3 Назар (эркаклар исми). 

НАЗАРИЁТЧИ Илм-фаннинг бирор 

соҳасида назарий масалалар билан шуғул- 
ланувчи олим. Дарвоқе, Навоий «Мезон ул- 
авзон» номли илмий асари билан аруз наза- 
риётчиси сифатида танилди. «ЎТА». 

НАЗАРИИ [ а . — кўришга оид; 

мушоҳадага асосланган, мавҳум; фикрий] 1 
Назарияга оид, назария масалаларига боғ- 
лиқ бўлган, назарияга асосланган. Назарий 
масала. Назарий хулоса. Назарий тадқи- 
қотлар. н -Бу назарий мулоҳазаларингизни 
майин жунли, зотли қўйлар урчитиш ус- 
тидаги ишларимизга олиб келиб боғлага- 
нингизда, ажабланмаган бўлардим, — деди 
Шербек. С. Анорбоев, Оқсой. 

2 Бирор соҳанинг назарияси билан шу- 
ғулланадиган. Назарий физика. 

НАЗАРИЯ [а. — таълимот; қоида- 

лар мажмуи; умумлашма фикр] 1 Воқелик 
қонуниятлари ва ундаги муҳим алоқалар 
ҳақида бир бутун тасаввур берадиган билим 
шакли. Назария ҳамма вақт амалиёт билан 
узвий боғлиқ бўлади ва шундагина у ҳаракат 
ва ривожланишнинг қуролига айланади. 
«ЎзМЭ». 

2 Бирор фан соҳасини ёки унинг бирор 
қисмини ташкил этувчи асосий ғоялар, 
умумлашган қоидалар мажмуи. Машина ва 
механизмлар назарияси. Ўрмончилик на- 
зарияси. 

3 Бирор соҳада ҳунар олиш, малака 
орттириш, маҳоратни ошириш йўлидаги 


билим-қоидалар мажмуи. Мусиқа назарияси. 
Шахмат назарияси. Самолётни бошқариш 
назарияси. 

4 Илм-фан, санъат ва б. соҳаларнинг 
мантиқий абстракт фикрлаш йўли билан 
ишлаб чиқилган асослари. Назарияни амалий 
иш билан боғлаш. 

5 Воқеа, ҳодиса ва ш. к. ни тушуниш- 
тушунтиришнинг умумий принципларини 
асослаб берувчи илмий қонун-қоидалар 
мажмуи. Дарвиннинг турларнинг келиб 
чиқиши ҳақидаги назарияси. 

6 Бирор нарсага, масалага бўлган уму- 
мий ва шахсий қараш, нуқгаи назар. “Санъат 
санъат учун ” деган беҳуда назария. Унинг ҳар 
бир масалада ўз назарияси бор. 

НАЗАРИЯЧИ айн. назариётчи. Ҳаёт 
тақозо қилган ҳар бир ислоҳотни наза- 
риячилар билан бамаслаҳат амалга ошириш 
фойдадан холи эмас. Ж. Абдуллахонов, 
Тўфон. 

НАЗАРКАРДА [а. + ф. г>з_>.£_>-Ьл — сеҳр, 
афсун қилинган; худонинг паноҳидаги, худо 
сақлаган] Оллоҳнинг, улуғ кишиларнинг 
назари тушган, кўп илтифоту меҳрибонлик- 
ларга сазовор бўлган. Навоий биринчи бўлиб 
қаламга олган назаркарда шайхлар орасида 
Исҳоқ ота, Кўрқут ота, Бобо Хушкелди каби 
кўплаб мўътабар номлар бор. П. Қодиров, 
Тил ва эл. 

НАЗАРЛАНМОҚ Халқ ишонч-эъти- 
қодига кўра, “кўз тегиб” оғримоқ ёки ёмон 
томонга ўзгармоқ. - Сути камайиб кетганми, 
касалми, билмадим. Бувим “назарланган ” 
дейдилар, — деди Мурод. А. Мираҳмедов, 
Кулган чечаклар. 

НАЗАР-НАФАС Халқ ишонч-эътиқоди- 
га кўра, “ёмон кўз”, назарлантирувчи кўз, 
қараш. Бувим бўлса нуқул: -Хўш, хўш, жо- 
нивор, хўш, назар-нафас қурсин, кимнинг кўзи 
тега қолди сенга, — дер эдилар. А. Мираҳме- 
дов, Кулган чечаклар. 

НАЗАР-НОГИРОН Кўзга ташланмай- 
диган, биров эътибор бермайдиган. Етимча, 
назар-ногирон Муҳаммаджон оғизга тушиб, 
пешқадамлар қаторига кириб қолди. Н. Са- 
фаров, Танланган асарлар. 

НАЗАР-ПИСАНД: назар-писанд қил- 
маслик Менсимаслик, назарга илмаслик, 
ўзини баланд тутиб, кимсага паст назар би- 
лан қараш. Отасининг остонасида юрган бир 
камбағал малай йигит уни назар-писанд 




қилмасин, унинг ялинишларини, ваъдаларини 
тингламасин! Ким у? Ойбек, Танланган 
асарлар. Ўтганингда бир қайрилиб кулмайсан, 
Ёки бизни назар-писанд қилмайсан ? Т. Тўла. 

НАЗД [ф. — ёни, яқини, атрофи]: 

наздида кўм. (б. к. билан) эск. 1) олдида, 
қошида. Азизбекни қўлга тушириб бериш 
билан қипчоқлар наздида ҳам Юсуфбек ҳожи- 
нинг қадру қиймати юқориланган эди. А. Қо- 
дирий, Ўтган кунлар; 2) назарида, хаёлида. 
Ўшанда бу қиз унинг наздида фариштадек 
бўлиб жонланган, хаёлида алланечук муқад- 
дас бир из қолдирган эди. Ў. Ҳошимов, Қал- 
бингга қулоқ сол. 

НАЗЗОРА [а. ijLtc* — қараш]: наззора 
қилмоқ (ёки айламоқ) эск. кт. Қарамоқ, 
назар, нигоҳ ташламоқ. Кўз учида ул кун 
қилдинг наззора, Кўйингда мен йиллар кездим 
овора. Ҳабибий. Теваракка айлаб наззора, 
«Пиқ» этди-ю, кулди Ситора. М. Али, Боқий 
дунё. 

НАЗИРА [а. — ўхшаш нарса; 

ўхшатиш; нусха] 1 ад. Ўзидан олдин ўтган 
ёки замондош адиб асарига ўхшатиб ёки 
унга жавоб тариқасида ёзилган янги асар. 
Шоир ғазалига ёзилган назира. н Одатда, 
у бир ғазал айтар, келаси анжуманда шоири 
замонлар мазкур ғазалга назира боғлар 
эдилар. С. Сиёев, Ёруғлик. 

2 Назира (хотин-қизлар исми). 

НАЗЛА [а. 4 J — шамоллаш] 1 Кўз ёки 
бурун шиллиқ пардасининг яллиғланиши, 
тумов натижасида кўз ёки бурундан оқадиган 
шилимшиқ сариқ сув. Ўрта Осиё халқлари 
назла ёхуд кўк сув деб ном берган кўз 
касаллиги бор. Т. Қосимов, Кўзингизни эҳгиёт 
қилинг. 

2 Кўз касаллигининг номи; глаукома. 
Табиблар: «Сафро мияга урса — жинни, 
назла кўзга тушса — кўр қилади», дейишади. 
Шукрулло, Жавоҳирлар сандиғи. 

НАЗМ [а. ^Jij — тизиш, териш; шеър 
ёзиш; шеърлар] ад. Шеърий асар; шеърият, 
поэзия жанри. [Абдишукур] Шоирлик истеъ- 
додидан тамом маҳрум бўлишига қарамай, у 
“миллатни уйғотиш ” учун вазни бузуқ, фик- 
ри саёз, рангсиз назмлар ёзди. Ойбек, Тан- 
ланган асарлар. 

НАЗМБОЗЛИК Шеър ўйини, бўлар- 
бўлмас мавзуни назмга солиш. Кейинги 
йилларда вужудга келаётган назмбозлик, 
айниқса, ижодкорларда улкан ўзгаришлар, 


кечаётган воқеаларга нисбатан лоқайдлик 
иллатлари пайдо бўлаётганлиги айтибўтил- 
ди. Газетадан. 

НАЗМГЎИ [а. + ф. ji^JLi — назм, шеър 
айтувчи] Шеър айтувчи. Рўзибой Хивадаги 
созандаю хонанда, назмгўй, котиб, қилқалам, 
халфаю талқинчиларнинг қаерда туришини, 
шу топда қаерда юрганини ипга тизиб ўти- 
радиган зийрак чойхоначи эди. С. Сиёев, 
Ёруғлик. 

НАЗМИЙ сфт. Шеъриятга оид, назмда 
ёзилган. Маълумки, халқ достончилигида 
насрий ҳамда назмий парчаларнинг аралаш 
келиши табиийдир. «ЎТА». 

НАЗОКАТ [а. дд£1у^ — хушмуомалалик, 
латифлик, нозиклик] 1 Кишининг юриш- 
туриши, ҳаракат ва қилиқларидаги нозик- 
лик, латофат. Қиз асилзодаларга хос бир 
назокат билан ўзини эркин тутиб кулим- 
сираётган бўлса ҳам, кўзининг ҳаёдан ял- 
тиллаб кетганини Мавлоно Фазлиддин пай- 
қади. П. Қодиров, Юлдузли тунлар. Зебонинг 
ўзи салобати, кўркамлиги, назокати, лато- 
фати ва табассуми билан хаёлни чулғаб ке- 
ларди. Шуҳрат, Шинелли йиллар. 

2 Муомаладаги нозиклик, одоб. Мурод 
дарров туриб, ҳожи билан сўрашди ва назокат 
биланунга жой кўрсатди. А. Қаҳҳор, Йиллар. 
Майор қизнинг тирсагидан йигитлардек на- 
зокат билан ушлаб, Аъзамларнинг олдига олиб 
келди. Шуҳрат, Жаннат қидирганлар. 

3 Назокат (хотин-қизлар исми). 

НАЗОКАТЛИ Юриш -туриши, ҳаракати 

ва муомаласи нозик, латиф ва ёқимли, 
назокати билан кишига ёқадиган; одобли. 
Назокатли аёл. Назокатли бўлмоқ. н Уйда 
ёлғиз ўтирганида ҳам, ишда ҳам Гулхайри- 
нинг назокатли боқишлари, ҳароратли лаб- 
лари кўз олдидан нари кетмай, юрагига ўт 
туташади. С. Нуров, Нарвон. Маҳалладаги 
қариялар ёитарни юксак маънавий покликка, 
назокатли бўлишга ўргатадилар. Газетадан. 

НАЗОРА айн. наззора. Жаноби домла 
кўчанинг у ён-бу ёнига назора айлаб, ичкарига 
суқулдилар. Чустий, Пардайи асрор. 

НАЗОРАТ [а. OjLki — бошқариш, идора 
қилиш; вазирлик; бошқарма] 1 Бирор 
ишнинг, нарсанинг аҳволи, бориши, ки- 
шининг юриш-туриши ва ш. к. устидан доимо 
кузатиш, текшириш. Назоратдан четда 
қолган иш. Техника назорати. Назорат 
қилмоқ. Назорат остига олмоқ. н Кулъ- 




тивация қилиб жўяк оладиган универсаллар 
иши устидан алоҳида назорат ўрнатилди. 
Ш. Рашидов, Бўрондан кучли. Терговнинг 
боришини шахсан Халиловнинг ўзи назорат 
қилмоқчи. И. Раҳим, Ихлос. [Саид\ Малоҳат 
билан судлашибди чоғи, ўзи ҳам милиция 
назоратида эмиш. А. Мухтор, Чинор. 

2 эск. Шундай иш олиб борувчи муассаса, 
бўлим; инспекция. Сафаров авваллари Таф- 
тиш назоратида нозир бўлиб ишлаганида ҳам, 
отпуска олмас, ўз соғлиғини ўйламас эди. Ж. 
Шарипов, Хоразм. 

3 эск. Комиссарлик, нозирлик, министр- 
лик. [Обидийга] Маориф назоратидан кат- 
тагина бир вазифани беришди. А. Қаҳҳор, 
Қўшчинор чироқлари. 

НАЗОРАТСИЗ Назорат остига олин- 
маган, назоратдан ташқари. Назоратсиз 
болалар. Назоратсиз қолмоқ. 

НАЗОРАТЧИ Назорат идораларида 
ишловчи; назорат қилувчи; қараб, тек- 
шириб турувчи; нозир. Халқ назоратчилари. 
Темир йўл назоратчиси. н Назорат- 
чиларимиз жамоатчилик топшириқлари 
билан бирга ўз иш-вазифаларини ҳам виж- 
донан, ҳалол адо этиб, алоҳида ибрат кўр- 
сатмоқдалар. Газетадан. Ичкаридаги ҳар 
бир парта рақамланган. Назоратчи қуръа 
ташлаш йўли билан абитуриентларни 
жойлаштиради. Газетадан. 

НАЗР [а. jTa — тантанали ваъда; қасам- 
ёд; шу асосдаги қурбонлик, назр-ниёз] дин. 
1 Савоб учун ёки бирор мудцао билан худо 
йўлига аталган ёки берилган нарса. Бир 
мачит ҳовлисидаги қайрағоч тагида назрга 
қўй сўйилар эди. Улар шу ерда тўхташди. П. 
Турсун, Ўқитувчи. Толеим қурсин, деб ёндим, 
куйдим. Фолбинларга бордим, азиз-авлиё- 
ларга назр атадим. Ойбек, Танланган 
асарлар. 

2 Азайимхон, домла ва ш.к. га ўқиб, дам 
солиб қўйганлиги ва б. амаллари учун 
бериладиган ҳақ, мол ёки пул. Сен ҳам.. ўша 
ҳиндини топасан ва назрини бериб, яхшилаб 
қайтариқ қилдирасан. А. Қодирий, Ўтган 
кунлар. -Назри нақдона бўлмаса, кўнглим ҳам 
жойига тушмайди, иш ҳам юришмайди, — 
деди Ҳожи хола. М. Исмоилий, Фарғонат. о. 

3 айн. хайр-садақа. Кўз оғриғи уни [де- 
вонани] чўчитмас учун наридан туриб, 
ёнчиғини кавлай берди: -Сизга.. назрим бор. 
А. Қодирий, Ўтган кунлар. 


4 Савоб учун ёки маълум нарса эвазига 
ўзини-ўзи ёки фарзандини маълум шахсга, 
табаррук жойга бағишлаш. Ҳамма гап 
шундаки, Ёдгор ота Каромат, Адолат отлиқ 
икки қизини бирданига Нурматжоннинг 
отаси Тошхўжа эшонга назр қилган эди. А. 
Қаҳҳор, Асарлар. Куни кеча мозорга бир 
маликаи зебо чеҳра назр этилди. Шу ожизани 
эртагаёқ ҳарамингизга ўзим келтириб 
тотиираман. К. Яшин, Ҳамза. Ҳурбон 
отанинг йигитлик ҳаёти якуни шуки, «бу 
дунё бўлмади, энди охиратдан ҳам қуруқ 
қолмай», деб ўзини-ўзи Саидаҳмадхон деган 
эшонга назр қилган. А. Қаҳҳор, Асарлар. 

НАЗР-НИЁЗ айн. хайр-садақа. “Ҳазрати 
султон ” шайхларига назр-ниёзлари бекорга 
кетмаганига, қизининг бўйида бўлганига.. 
ишонди, кулумсиради. Ҳ. Ғулом, Машъал. 
Зиёратга келганлар қовоқ солиб ўтирган 
авлиёга салом беришиб, унинг ёнига назр- 
ниёзларини қўйишди, эскигина сопол товоққа 
биттадан кумуш танга ташлашди.. Мир- 
муҳсин, Меъмор. 

НАИНКИ [ф. д < U — ..деб ҳам бўл- 
майди; аммо.. унчалик эмас] юкл. Шубҳа, 
ажабланиш, ишонмаслик каби маъноларни 
ифодалайди; наҳотки. Наинки фашист фақат 
душмангина бўлса, наинки унинг бутун 
қилиш-қилмишларини минг йиллардан бери 
одам боласига маълум бўлган “душман ” 
калимаси ифода қила олса. А. Қаҳҳор, Олтин 
юлдуз. 

2 Фақат саналган нарсаларгина эмас 
маъносида; бундан ташқари; нафақат. 
Умиданинг ўзига ором олиш қачон насиб 
бўларкин? Уўша француздан ҳам аянчроқ ҳис 
қилади ўзини. Наинки вужуди, бутун ҳаёти, 
руҳи қийноқда. А. Мухтор, Чинор. Жим- 
житлик, кимсасизлик, ярим ўлик табиат 
наинки инсон, жониворлар юрагига ҳам 
ваҳима соларди. Мирмуҳсин, Меъмор. 

НАИ [ф. ^] 1 Узун, ичи тешик нарса, 
ингичка труба. Шиша най. Қамиш най. 

2 Турли нарса, асбобларнинг шу шакл- 
даги қисми. Мулла чилимнинг найини лабига 
бир тегизгандан кейин уни Ҳайит амин 
томонига буриб.. бир жилмайди. С. Айний, 
Қуллар. 

3 Олтита тешигини бармоқлар билан 
бекитиб-очиб, пуфлаб чалинадиган мусиқа 
асбоби; сибизға. Набигул келди. Унинг 
кетидан бири най, бири танбур, бири дутор 




кўтарган уч йигит кирди. А. Қаҳҳор, Қанотсиз 
читтак. Йўлчи чиндан ҳам най чалишни билар 
эди ва яхши чалар эди. Ойбек, Танланган 
асарлар. 

НАЙЗАI [ ф. bj -Л — санчқи, найза] 1 Қўл 
билан отиб ёки уриб санчиш учун мўл- 
жалланган, учи ўткир қурол. Мудофвлар қўл- 
ларидаги милтиқ, шашвар, ойболта, қилич 
ва найзалари билан тизилишиб олдилар. А. 
Қодирий, Ўтган кунлар. От чопса, гумбурлар 
тоғнинг дараси, Ботирни ингратар найза 
яраси. «Алпомиш». 

2 Милтиқнинг учига ўрнатиладиган учи 
ўткир қисми; штик. Нормат милтиқ найза- 
сини ёвнинг кураклари ўртасига ботирарди. 
И. Раҳим, Чин муҳаббат. 

3 Газандалар чаққанда, уларнинг баданга 
санчиладиган аъзоси. Ари найзаси. 

4 сфт. Санчиладиган, найзадек, найзага 
ўхшаш, санчилиб кирадиган даражада ўткир. 
Учи найза қалам. 

5 кўчма. Сезиларли таъсир, куч. Совуқўз 
найзасини келиб-келиб фақат тиззаю тир- 
сакка ураётгандай бўларди. Р. Файзий, Чўлга 
баҳор келди. 

6 кўчма Тик, тўғри. -Сўзга қулоқ сол, 
шаллақи! — Ёрмат кўзларини найзадай 
қадади. — Етмишда эмас, олтмиш бешда. 
Ойбек, Танланган асарлар. Улар қишлоқ 
марказига етганда, қуёш найза бўйи кўта- 
рилган эди. М. Жўра, Ноширнома. 

Кун (ёки офтоб) найзага келганда Қуёш 
айни тепага келган, қизиган пайт, туш 
пайти. Сал вақтдан кейин, офтоб найзага 
келганда, пайкалда ишлаш у ёқда турсин, 
нафас олиш маҳол бўлиб қолади. Р. Раҳмон, 
Меҳр кўзда. Айниқса, кун найзага келганда, 
бутун бодомзор жимжит, сукут ичида 
қолгандай бўларди. Д. Нурий, Осмон устуни. 

НАИЗА II Амалий санъатда нақш тури. 

НАЙЗАБАРГ Гуллари оқ кўп йиллик 
илдизпояли ўт. 

НАЙЗАБАРДОР [ф. jb j_i — найза 

кўтарувчи] Найза тутган, найза билан қу- 
ролланган аскар. Найзабардор отлиқларнинг 
ҳамласи Шаҳарлардан эсиб ўтди ел каби, 
Пиёдалар тўлқинланиб босарди, Чопар эди 
ёвга қарши сел каби. М. Шайхзода. 

НАИЗАБОЗ [ф. jL ij^ — найза ўйна- 
тувчи] 1 Найза билан қуролланиб жанг қи- 
лувчи, найза билан жанг қилишга уста, 
моҳир одам. 


2 кўчма с. т. Бўлар-бўлмасга танқид 
қилишни яхши кўрадиган одам; танқидбоз. 

НАЙЗАБОЗЛИК Найза жанги, найза 
билан жанг қилиш (қўл жанги турларидан 
бири). Душман солдатлари найзабозликка дош 
беролмай қоча бошлашди. н Ребров ажойиб 
жангчи, айниқса, найзабозликда ҳеч ким унга 
бас келолмайди. М. Муҳамедов, Қаҳрамон 
изидан. Дарвозахонада найзабозлик ва 
қиличбозлик бошланди. Фозил Тархон 
бўйнидан қилич еб, отдан йиқилиб тушди. П. 
Қодиров, Юлдузли тунлар. 

НАЙЗАДАСТ \ф. ьу^.3 — қўлида 

найза ушлаган, найзаси бор] фолък. Найза 
кўтарган, абжир. Ҳорахон подшо салтанатли 
беклар билан.. неча найзадаст ботири билан, 
жиловдор шотири билан боғнинг устидан 
келиб қолди. «Орзигул». 

НАЙКАМАЛАК [най + камалак] айн. 
камалак 2, ёй I 1. Ғорнинг оғзига яқинлаш- 
ганингизда, сиз аввало қуёш нури ва булоқ 
суви зарраларидан пайдо бўлган ажойиб най- 
камалакни кўрасиз. А. Мухтор, Чинор. -Най- 
камалак! — деди Анорхон осмонга кўзи тушиб. 
Севинганидан қарсак чалиб юборганини ўзи 
ҳам билмай қолди. И. Раҳим, Ҳаёт булоқлари. 

НАИЛАИИН поэт. Нима қилайин, 
қандай қилайин. Ғайри, ғайри жойа келдим, 
найлайин, Кун тушмаган сойа келдим, най- 
лайин. «Равшан». 

НАЙМАН Ўзбек халқининг этник тар- 
кибига кирган қабилалардан бирининг 
номи. Булар орасида қипчоқ, найман, лақай, 
қорақалпоқ, қиёт, уйғур каби кўпгина 
уруғлар мавжуд. «ЎТА». 

НАИНОВ [ф. jC.^] 1 с. т. Бўйи баланд, 
новча. Инглиз укки кўз, карнай бурун, кампир 
даҳан, қилтириқ бўйин, найнов эди. Ойбек, 
Нур қидириб. 

2 кўчма с.т. Ўта содда, бўшашган. Най- 
новнинг ақли — тўпиғида. Мақол. 

НАЙРАНГ [ф. JC — ҳийла, найранг, 
макр; фокус; сеҳргарлик] 1 эск. Кўз ил- 
ғамайдиган ҳаракат, чаққонлик ва ҳийла 
ишлатиб кўрсатиладиган томоша, кўз боғ- 
лаш; фокус. 

2 кўчма Алдамчиликка, макр-ҳийлага 
асосланган хатти-ҳаракат; ҳийла, лўтти- 
бозлик. Унинг [ Элмуроднинг] назарида, Ма- 
даминнинг бу ҳаракати соддадил одамларга 
ўзини ҳукуматга “берилган ” қилиб кўрсатиш 
учун қилинган найрангга ўхшарди. П. Турсун, 







Ўқитувчи. Ана, темиирувда раиснинг ҳамма 
найранглари очилиб, ишда қолиш-қолмаслиги 
гумон бўлиб турганмиш-ку! «Ёшлик». 

НАЙРАНГБОЗ [ф. — ҳийлакор, 

алдамчи; фокусчи] 1 эск. Кўз боғловчи; 
фокусчи. 

2 кўчма Алдов, макр-ҳийла билан иш 
тутадиган; ҳийлагар, лўттибоз. [ Ғуломжон:] 
Мени бу ерга келтирган найрангбоз қизин- 
гизни чақириб, эл олди-да, эр олдида сўроқ 
қилишингизни талаб этаман. М. Исмоилий, 
Фарғона т. о. 

НАЙРАНГБОЗЛИК 1 Найранг билан 
машғуллик, найрангбоз эканлик. 

2 Кўз боғлаш; фокус. Бозоршабда.. турли- 
туман найрангбозлик, қизиқчилик.. қилиб 
бериб, томошабинларни, хусусан, ёш бола- 
ларни ҳайрон қолдирар эдилар. М. Муҳаммад- 
жонов, Турмуш уринишлари. 

3 кўчма Найрангга асосланган иш, хат- 
ти-ҳаракат; найранг. Найрангбозлик қилма. 

НАИСИМОН Найга ўхшаган; най шак- 
лида ўралган. Амир қалтироқ қўллари билан 
найсимон мактубни ёзиб, ўқишга киришди. 
О. Ёқубов, Кўҳна дунё. 

НАИСОН [ф. о 1 ... л — сурёний тақвими 
бўйича апрель ойига тўғри келадиган 5-ой 
номи] 1 Ўрта баҳор; апрель ойи. 

2 Эрта баҳорда, апрелда ёғадиган ёмғир. 
Биз сайрга чиққанда, баҳор найсонлари бош- 
ланиб қолсаям майли, чунки у табиатни 
уйғотиб юборади. «Гулистон». 

Абри найсон қ. абр. 

НАИЧАI [ф. i ^ — кичик най, қамишча] 
1 Кичик ёки ингичка най. У ерда ҳам 
лабораториядагидай эгри-бугри шииш най- 
чалар, шиша идишлар, ўлчағичлар, элек- 
трокамера, ҳар хил асбоблар. С. Анорбоев, 
Оқсой. 

2 махс. Ип ўраладиган найсимон асбоб 
ёки машина қисми. Бу ернинг бола-чақаси 
тили чиқиб, аввал билган сўзи — арқоқ билан 
тароғу найча билан моки. А. Мухтор, Опа- 
сингиллар. 

3 бот. Полиз экинларида ҳосил бўлувчи 
тугунча, нишона. Шу билан ошқовоқнинг 
тутган найчалари сарғайиб тўкилаверди. С. 
Айний, Эсдаликлар. Шаҳарликлар жуда 
олифта, нозик келишади. Подвалда кўкар- 
тирилган картошка уруғининг найчасидан 
ҳам нимжон. М. Ҳазратқулов, Журъат. 


НАИЧА II Юпқа металл япроқча ўрами 
(най шакли)дан иборат, чаккага тақила- 
диган аёллар тақинчоғи. 

НАИЧАЛАМОҚ Тугунча ҳосил қилмоқ, 
тугмоқ (қовун, бодринг, қовоқ каби полиз 
экинлари ва б. ҳақида). Бодринг найчалади. н 
Хуллас, қаттиқ меҳнатлари зое кетмади, 
қўшниларники чопиққа етганда, Холбойнинг 
naxmacu иккинчи чопиқ сўраб ғунчалади, 
гуллаб найчалади. К. Яшин, Ҳамза. 

НАЙЧИ Най чалувчи созанда. Чалишни 
билмайман. Катта дадам: “Чалма, сен найчи 
бўласанми, ёмон кўраман”, дейди. Ойбек, 
Танланган асарлар. 

НАКАЗ [р. наказать — «буюрмоқ, топ- 
шириқ бермоқ» фл. дан ҳосил бўлган от: 
талаб ва топшириқ] Сайловчиларнинг ўзлари 
сайлаган депутат ёки органга берган топ- 
шириқлари, талаб ва истаклари. Халқ депу- 
татларига сайловчиларнинг наказлари. н 
Ферма турган жойда, кичик бўлса-да, клуб 
очиш тўғрисидаги наказ ҳам Ажарбой ака 
ташаббуси билан амалга оширилади. Га- 
зетадан. 

НАКИ с. т. Негаки, нима учун десанг. 
Раҳмат, юзга кир, ували-жували бўл, ўғлим.. 
Шу сўзинг ўзи олтиндан аъло. Наки, кўнг- 
лимни кўтарди. Ойбек, Танланган асарлар. 

НАМ [ф. — ҳўллик, зах, рутубат; сув, 

суюқлик; шудринг; кўз ёш] 1 от Бирор 
нарса таркибидаги ёки унга шимилган, 
сингиган сув. Нам емоқ. Нам тортмоқ. Ернинг 
нами қочибди. Тупроқдаги намни сақлаш 
чоралари. 

2 Сув; суюқлик. Нам кўрмайин, қақраб 
бу чўллар Асрларни кутиб олганлар. Ҳ. 
Олимжон. Бодринг — иссиқсевар, ёруғсевар 
ва намга талабчан ўсимлик. «Фан ва тур- 
муш». 

3 сфт. Сув шимган; ҳўл. Нам рўмол. н 
Оёқ остидаги нам тупроқдан инсон учун 
жуда яқин, қон-қариндошлик иси димоққа 
уриларди. С. Анорбоев, Оқсой. Раҳимберди 
нам кўзларини артиб: -Йиғлаганим йўқ, ўғ- 
лим, — деб жавоб берди. X. Тўхтабоев, Шонли 
авлод. 

Нам юқтирмас Унча-мунча нарсага пар- 
во қилмайдиган, бетаъсир (одам). 

НАМАК [ф. ЛдЗ — туз] шв. Туз. 

НАМАКОБ [ф. ^ГЛл-, — тузли сув] Тузли 
сув, туз эритилган сув. Намакобда тузлан- 
ган бодринг. Намакоб бўлиб кетибди. н 




Сигирингизнинг қаншарига темиратки чи- 
қибди, намакоб суркадим, нос суркадим — 
бўлмади, пичоқ билан қириб, керосин суркаш 
керакмиш. А. Қаҳҳор, Оғриқтишлар. 

НАМАКСИЗ Тузсиз. Намаксиз таом қан- 
чалик бетаъм бўлса, мантиқсиз нутқ ҳам 
шунчалик бемаъни бўлади. Р. Усмонов, Одоб- 
нома. 

НАМАТ [ф. — кигиз] 1 Юнгдан босиб 
ишланган палос; кигиз. [ Нигора\ Чайланинг 
олдига солинган намат устига оёқларини уза- 
тибўтирди. С. Анорбоев, Оқсой. 

2 сфт. Юнгдан босиб ишланган мате- 
риалдан тайёрланган, тикилган (кийим). 
Намат патак. н Тўқ кулранг намат бе- 
реткасини бошидан олиб, чангини қоқди. С. 
Кароматов, Олтин қум. Қиличев, «игна учи- 
дек тешикдан туядек шамол киради», деб 
кечаси қалин пахталик нимчаси билан оёғи- 
даги намат этигини ечмай ётарди. Мир- 
муҳсин, Занглаган қилич. 

НАМГАРЧИЛИК 1 Ёғин -сочин вақти ва 
шу вақтдаги захкашлик, лойгарчилик. 
Қоровулхонадан янги молхонага бориш учун 
икки томони қинғир-қийшиқ, у ер-бу ери 
баҳорги намгарчиликда қулаб тушган эски 
девор билан тўсилган кўчадан ўтилади. С. 
Анорбоев, Оқсой. 

2 Ёғингарчилик. Намгарчилик кўп бўла- 
диган ҳудудлар. н Совуқ намгарчилик ҳали 
ёз хотираси билан мунғайиб турган кузги 
гулларнинг рангини ўчириб кетди. А. Мухтор, 
Давр менинг тақциримда. 

НАМИҚМОҚ Нам тортмоқ, нам бўлиб 
қолмоқ; ҳўл бўлмоқ. Захда сомон намиқиб 
қолибди. н Унинг [Шербекнинг] елкасига ва 
туртиб чиққан белига тердан намиққан 
кўйлаги ёпишиб қолган. С. Анорбоев, Оқсой. 
Сувчилар сувни эгатларга бир меъёрда тараб, 
жилдиратиб, тагидан намиқтиришга ало- 
ҳида эътибор берадилар. Газетадан. 

НАМЛАМОҚ Нам қилмоқ, нам бер- 
моқ, ҳўлламоқ. Ўктамнинг боши қизиб ёнади, 
тер томчилари манглайидан юмалаб, кип- 
рикларини намлайди. Ойбек, О. в. шабадалар. 
Унинг [Гулсумнинг] кўз ёши билан намланган 
киприклари капалак қанотидай силкинди. П. 
Турсун, Ўқитувчи. 

НАМЛИ Нами бор, намга эга; нам, ҳўл. 
Намли ва булутли ҳавода ўргимчаклар, 
шиллиқлар туғилади, шудгордан бошқа озиқ 
тополмагандан сўнг янги ўсиб чиққан ғўза- 


ларни қирқишга бошлайди. А. Қодирий, Обид 
кетмон. 

НАМЛИК 1 Ҳаводаги сув буғлари ва 
моддий жисмлар таркибидаги сув миқцори. 
Бу намлик, асосан, куз, қиш ва баҳор фасл- 
ларида тушиб, ўсимликка зарур бўлган 
миқдорни асло қондиролмайди. «Фан ва 
турмуш». 

2 Намга эгалик; нам бўлган ҳолат. Ки- 
йимни намлигида дазмолламоқ. 

НАМОЁН [ф. — очиқ-ойдин 

кўриниб турган, ошкора; кўринарли, сези- 
ларли] Яққол кўриниб турадиган, гавда- 
ланадиган; очиқ-ошкор, равшан кўриниш, 
кўрсатиш. Намоён бўлмоқ. Намоён қилмоқ. н 
Тонг ёришди. Бурқиган тутун ва чанг орқали 
шаҳарнинг хароб гавдаси аста-секин намоён 
бўлди. Ойбек, Қуёш қораймас. Сайрамов 
звенолар ишини, худди ойнада кўриб тур- 
гандай, яққол намоён қилди. Ойбек, О. в. ша- 
бадалар. Келди очилур чоғи — ўзлигинг намо- 
ён қил, Парчалаб кишанларни, ҳар томон 
паришон қил. Ҳамза. Ҳаёт бутун кўркамлиги 
билан улар кўзи олдида намоён. Шуҳрат, 
Шинелли йиллар. Айтсам, куч оламан «дўст- 
лик» сўзидан, Бу сўзда ўтилган йиллар на- 
моён. Э. Раҳим. 

НАМОЗ [ф. jLai — мусулмонларда олло- 
таолога ибодат, дуолар] 1 Мусулмонлар- 
нинг кунига беш маҳал қилинадиган ибо- 
датлари мажмуи ва уларнинг ҳар бири. Эр- 
талабки намоз. Кечки намоз. Жума намози. 
Намоз ўқимоқ. н Меъмор ювиниб, таҳорат 
қилиб, намозни ўқиб олгач, ҳовлига чиқди. 
Нонуштага ҳозирлик қилишни шогирдларига 
топширди. Мирмуҳсин, Меъмор. 

2 Умуман, ибодат. н -Юсуфжон, мусул- 
монсан, намоз, рўза ўрнига масхарабозлик 
қилиб, аҳли имон, аҳли растани тоат-ибо- 
датдан қўяр эмишсан. Ташла бу касбни, 
гумроҳ бўлма, — деди эшон. К. Яшин, Ҳамза. 

Намоз куни Ҳайитнинг намоз ўқила- 
диган биринчи куни. 

3 Намоз (эркаклар исми). 

НАМОЗГАР [ф. jLai — бошқа, бош- 

қа пайтдаги намоз; аср намози] 1 Кун ботиш 
олдидан ўқиладиган намоз, беш вақт на- 
мознинг учинчиси. 

2 эск. Кун ботиш олдидаги пайт. Шу куни 
намозгаргача.. уруш бўлиб, Асқар понсад оғ- 
зидан ўқ еб ўлибди. А. Қаҳҳор, Қўшчинор 
чироқлари. 





НАМОЗГОҲ [ ф. ьУЁ, jLii — намоз ўқила- 
диган жой; масжид] Кўп одам йиғиладиган, 
катта маросимларда намоз ўқиладиган жой. 

НАМОЗЛИК 1 Тоза, намоз ўқишда ки- 
йиладиган кийим. 

2 Намоз матни. Кампир ҳар куни, шомдан 
кейин Ғаффоржон икковимизни кўчага чи- 
қармай, намозлик ва ҳар хил дуолар ўргатар- 
ди. А. Қаҳҳор, Ўтмишдан эртаклар. 

НАМОЗХОН [ф. (jl j-K jLdi — намоз ўқув- 
чи] Намоз ўқувчи; намозни канда қилмай- 
диган диндор киши. Ҳамза ҳожини минг-минг 
намозхонлар ичида, баланд овоз билан дуо 
қилишди. Катталари «Ҳамза ҳожи», кичик 
қориваччалари «Ҳожи ака» дейдиган бўлишди. 
К. Яшин, Ҳамза. 

НАМОЗХОНА [намоз + хона] Намоз 
ўқиладиган бино, хона, жой. Каттайўл бў- 
йидаги маиший-техник хизмат кўрсати- 
ладиган танҳо бир масканда.. намозхона ва 
ошхона мавжуд эди. Газетадан. 

НАМОЗШОМ [ф. — шом намози 

ва у ўқиладиган пайт] 1 Кун ботиб, қорон- 
гилик туша бошлаган пайт, қош қорая 
бошлаган вақт; оқшом. [Тиллабой] Олдига 
қўйилган овқатларни хўп еб олгандан кейин, 
хуфтонни намозшомдаёқ чала-чулпа ўқиб 
олиб, дарров ухлаб қолар эди. П. Турсун, 
Ўқитувчи. 

2 Кун ботгандан бир оз кейин ўқи- 
ладиган намоз, беш вақт намознинг тўр- 
тинчиси. Сўзни келган ерида тўхтатиб, 
Ҳожибобо имом бўлган ҳолда, намозшом 
ўқишга қўзғалдилар. F. Ғулом, Шум бола. 

Дили (ёки кўнгли) намозшом бўлмоқ 
Дили қоронғи бўлмоқ, қаттиқ хафа бўл- 
моқ, ранжимоқ. -Хунук воқеадан дилим 
намозшом бўлиб, хаёл суриб келаётган эдим, 
Ўринбойнинг сўзларига унча эътибор бер- 
мабман, — деди Камол. Ҳ. Назир, Кўктерак 
шабадаси. 

НАМОЗШОМАТЛАС Ипак газлама 
(атлас)нинг бир тури. Машинистка Робия- 
хон турмушга чиққанда, битта жемпер 
билан намозшоматлас тўёна қилганмиз, 
ўшанда сиз ўн тўрт сўмга қўл қўйгансиз, 
тўғрими? С. Аҳмад, Сайланма. 

НАМОЗШОМГУЛ [ф. — шом 

пайти очиладиган гул] Гули кечқурун очи- 
либ, эрталаб ёпиладиган кўп йиллик ва бир 
йиллик ўтсимон ўсимлик ва унинг оқ, сариқ 
ёки қизил гули. Офтоб қайта бошлар, кў- 


ланка майдон, Яна бош кўтарар намозшом- 
гуллар. Секин мовийлашар қизарган осмон, 
Оқариб кўринар кумушранг йўллар. А. Орипов, 
Онажон. 

НАМОЙИШ [ф. ji-iLCi] 1 Бирор маро- 
сим ёки байрам муносабати билан ўтка- 
зиладиган, бирор мақсад билан уюштири- 
ладиган оммавий юриш, ҳаракат. Элмурод, 
Эргаш, Муса, Омон ўша куни бўлган на- 
мойишда саф олдида навбатма-навбат 
байроқни кўтариб бордилар. П. Турсун, 
Ўқитувчи. 

2 Тажрибада, амалда кўрсатиш, намоён 
қилиш. Денгизга ўхишш теп-текис ерларда 
занжирли тракторлар ўз қудратини намо- 
йиш қилиб.. пароходдай сузиб юрарди. Ш. 
Рашидов, Бўрондан кучли. 

3 кўчма Бирор нарсани кўрсатувчи, 
намоён қилувчи далил, бирор нарсанинг 
мужассам ифодаси. Ҳаваскор артистларнинг 
шаҳар ва қишлоқларда берган концертлари 
фолъклор қўшиқ ва рақсларининг ёрқин 
намойиши бўлди. Газетадан. 

НАМОЙИШГОҲ [ф. - на- 

мойиш жойи] Намойиш ўтказиладиган жой. 
Толлар соя солиб турган кенг майдон асфалът- 
ланиб, катта намойишгоҳга айлантирилди. 
Газетадан. 

НАМОЙИШКОРОНА рвш. Атайин 
ҳаммага кўрсатиб, очиқдан-очиқ. [Умида].. 
биринчи қаторга, Бергернинг шундоқ рўпа- 
расига келиб, курсини намойишкорона тарақ- 
латиб ўтирди. А. Мухтор, Чинор. 

НАМОИИШЧИ Намойиш қатнашчиси. 
Шаҳар кўчаларида намойишчиларнинг кети 
узилмайди. 

НАМОЯНДА [ф. iAijLcCi — вакил, вако- 
латли] Бирор ижтимоий гуруҳга ёки соҳа- 
га мансуб бўлган шахс; вакил. Ўзбек адабиё- 
ти намояндалари. Фан намояндалари. н Кон- 
гресс ишида фақат тиббиёт намояндалари- 
гина эмас, шу билан бирга, кимё, физика фан- 
ларининг намояндалари ҳам қатнашмоқда. 
Газетадан. 

НАМРЕЗА [ф. ь jjj-oi — тўкилган нам] айн. 
шабнам. Эрталабки намреза туфайли бўлса 
керак, гуллар худди ҳозиргина узилгандек. Н. 
Аминов, Суварак. 

НАМТОБ [ф. -_Л X,', | Намиққан, намни 
сингдирган, нам ҳолатли; салқин. Гулноз 
отилиб, боғ кўчага чиқди ва Қичқириқ шало- 
ласининг намтоб салқин ҳавосидан кўкрагини 




тўлдириб нафас олди. Ҳ. Ғулом, Тошкент- 
ликлар. Машина эрталабки намтоб тупроқда 
жимжимадор тасмадек иккита из қолдириб, 
район марказининг катта кўчасидан дала 
йўлига чиқиб кетди. А. Мухтор, Чинор. 

НАМУНА [ ф. j_clj — андаза, нусха; 
ўрнак, ибрат] 1 Бир турдаги нарсаларнинг 
шу нарсалар хақида тасаввур бера оладиган 
бир нусхаси, бўлаги, донаси. Газлама наму- 
наси. Ғалла намуналари кўргазмаси. 

2 Тимсол, мисол. Ҳутбиддинлар икки кун 
давомида ложувард конини ўрганишди, ўн 
килограммча намуна олишди. С. Кароматов, 
Олтин қум. Юсуфжон қизиқ Шакаржонов- 
нинг ҳаётий ва ижодий йўли камтарлик, 
меҳнатсеварлик ва халққа сидқидилдан 
хизмат қилишнинг ёрқин намунасидир. Т. 
Обидов, Юсуфжон қизиқ. 

3 Ўрнак бўла оладиган, ибрат олса, эр- 
гашса арзийдиган шахс ёки нарса; ибрат, 
ўрнак. У меҳнатсеварликда ҳаммага намуна. 
Намуна кўрсатмоқ. Намуна олмоқ. Намуна 
мактаби. н -Биз мактабимиз билан фахр- 
ланамиз. Бу ерни битириб кетганлар бизга 
намуна ва ўрнак, — деди Аъзам Расулов. Э. 
Раимов, Ажаб қишлоқ. 

НАМУНАВИИ айн. намунали. Район 
бўйича эмас, Ўзбекистон бўйича энг обрўли, 
намунавий колхозлар қаторига кўчади. А. 
Қодирий, Обид кетмон. Жамоатчилик иш- 
ларида фаол қатнашаётган, ўзининг наму- 
навий хулқи, одоби билан тенгдошларига 
ўрнак бўлаётган Барно зиммасига масъулият- 
ли вазифа юкланди. Газетадан. 

НАМУНАЛИ 1 Ўрнак бўла оладиган, 
ўрнак, ибрат олса бўладиган. Намунали 
хўжалик. Кўкламги чигит экишни намунали 
ўтказиш. 

2 Ҳаммага ибрат бўлсин учун махсус 
ташкил этилган, уюштирилган, ўтказилган. 
Намунали суд. 

НАМУНЧА айн. бунча. -Намунча ўйланиб 
қолдингиз, сиз бу қизлар билан қаерда та- 
нишган эдингиз? — деб сўради Нигора Са- 
мардан. М. Қориев, Ойдин кечалар. Вой-бў, 
гапира қолинг, намунча нафасингиз ичингизга 
тушиб кетмаса, Ғойиб ака? Ж. Абдулла- 
хонов, Орият. 

НАМХУШ [ф. ■ < .ч. х -•. — ярим (чала) 
қуруқ] шв. Нимхуш, бир оз намли. Тўйчибой 
ака шу гапларни айтгунча терлаб кетди, 
белбоғига қистириқли намхуш рўмолчаси 


билан юзларини, пешонасини артди. С. Маҳ- 
камов, Дала тонги. Намхуш ҳавода қиш 
уйқусини тарк этган тупроқнинг майин иси 
оҳиста қанот қоқади. Ў. Ҳошимов, Нур 
борки, соя бор. Намхуш шамол эсади Жўн- 
ариқ соҳилидан.. X. Салоҳ. 

НАМЧИЛ Нами бир оз сақланган. Жу- 
мабой ака ер ҳиди келиб турган намчил 
пахтазор четига чўнқайиб, бир қисм майин 
тупроқни кафтида аста ёзаркан, гўёу билан 
гаплашарди. Ў. Усмонов, Ўжар одамлар. 

НАНАИ қ. нанайлар. Нанай тили. Нанай 
аёл. 

НАНАЙЛАР Россия Федерациясида 
Амур дарёси водийсида яшовчи кичик халқ. 

НАННА бол. Нон; овқат. 

НАПОРМОН қ. нафармон. Ариқча бў- 
йидаги атиргул, қизил гул, напормон гуллар 
очилиб ётибди. Қирлардан эсаётган майин 
шабада ана шу гулларнинг ғунчаларини ёз- 
моқда, япроқларини учириб келиб, Адолат- 
нинг бошига сочмоқда. И. Раҳим, Чин му- 
ҳаббат. Гуллар жилвасидан товланади боғ, 
Гунафша, гулсафсар пушти, напормон. Мир- 
темир, Танланган асарлар. 

НАР [ф. — эркак жинсидаги; эркак; 

жасур, мардона] Эркак жинсли ҳайвон ёки 
парранда. Маълумки, канарейкаларнинг фа- 
қат нари сайрайди, холос. «Фан ва турмуш». 

НАРВОН [ф. — зина, зинапоя; 

шоти] Икки ёни узун ёғоч ёки металл ва 
унга кўндалангига маҳқамланган ёғоч ёки 
металл поғоналардан иборат, юқорига чи- 
қиш ва тушиш учун ишлатиладиган асбоб; 
шоти. Томга нарвон қўйиб чиқмоқ. Нарвонга 
чиқсанг, шошмай чиқ, Ўз ҳаддингдан ошмай 
чиқ! Мақол. н Отхона олдидаги нарвонга 
кўзи туишб, нарвонни кўтарганча болохонага 
қўйди-да, тепага кўтарила бошлади. У. 
Исмоилов, Сайланма. 

НАРГИС [ф. < юн. Narkisos — юнон 

мифологиясида: ўз ҳуснига ошиқ бўлиб, шу 
ишқцан ҳалок бўлган ва маъбудлар томо- 
нидан шу номдаги гулга айлантирилган ёш 
йигит] 1 Оқ ёки сариқ гулли кўп йиллик ўт 
ва унинг чиройли гули. 

2 Наргис (хотин-қизлар исми). 

НАРД(А) [ф. j _>з — ўйин тури] Рақиб 
томонларнинг шашкаларни ўйин тахтаси- 
нинг икки қарама-қарши томонига жой- 
лаштириб, уларни ўртага отилаётган соққа- 
ларнинг кўрсаткичлари (холлари)га қараб 


2—Ўзбек тилининг изоҳли луғати 





уяча (катак)лар бўйича суриб, уячаларни 
тезроқ тўлдиришидан иборат қадимги ўйин 
ва шу ўйин учун керак бўладиган нарсалар 
йиғмаси. Нард ўйнамоқ. Нардани тезроқ олиб 
кел. 

НАРЁҚ 1 Нариги ёқ, нариги томон. -Бу- 
вимлар келишдими ? Ҳаёт калласи билан “ҳа ” 
ишорасини қилди-ю, нарёққа ўгирилиб олди. 
М. Исмоилий, Фарғона т. о. Ариқ нарёғидан 
бошланган полизда қатор-қатор тизилишган 
карамлар ой нурида кумушдек товланар эди. 
П. Турсун, Ўқитувчи. 

2 Давоми, кейини; бошқа жиҳати. Биз- 
нинг вазифамиз — маълум қилиш, нарёғини 
ўзлари текширишади.. Ё. Хаимов, М. Раҳмон, 
Ҳаёт-мамот. 

НАРЗАН [Кисловодск (Россия Федера- 
цияси)даги булоқ номи] Карбонат ангидрид- 
сулфатли шифобахш минерал сув. Билмадик, 
Ҳайдаров шундан буён Пискентнинг сувини 
ичаяптими, йўқми ёки ташналигини нарзан, 
пиво, қимиз дегандай бошқа ичимликлар 
билан қондириб юрибдими? Газетадан. 

НАРИ рвш. 1 Сўзловчидан ёки сўз бо- 
раётган пайт ё ўриндан узоқ, олис. Нари 
тур. Ҳечқиси йўқ, бир кун нари, бир кун бери. 
Вокзалдан нари. Тошкентдан нари. н Анвар- 
ни ўзлари турган маҳалладан бир гузар нари 
бўлган Солиҳ махдумнинг мактабига берди. 
А. Қодирий, Меҳробдан чаён. [Қизлар] Энди 
“нари ёт, бери ёт ”билан бир-бирларини ита- 
риб, суриб, кўрпани тўрт томонга торти- 
шиб, жанжаллаша бошладилар. А. Қодирий, 
Меҳробдан чаён. 

2 (ч.к. билан) кўм. взф. Кейин; ўтгач. Мак- 
табдан нарими, берими? 

Кўздан нари Одам ёки одамлар назаридан 
йироқ; холи, панада. Кўздан нари — кўн- 
гилдан нари. Мақол. Нари борса ёки нариси 
билан Ортиғи билан, кўпи билан, жуда 
бўлса. Нариси билан, ўн кунлик иш. н У[хо- 
тин] истараси иссиққина, нари борса, 
йигирма беш ёшларда.. эди. А. Қаҳҳор, Қўш- 
чинор чироқлари. Нари олиб бориб, бери 
олиб келмоқ Роса қийнамоқ, қийнаб ўласи 
қилмоқ. Овқат ҳазм бўлмай, мени нари олиб 
бориб, бери олиб келди. Нари турсин У ёқда 
турсин, тугул. Бизда милтиқ нари турсин, 
бир косов ҳам йўқлигини ўзингиз яхши биласиз. 
С. Айний, Қуллар. Ундан нари(га) Ажаб 
бўлибди; ҳечқиси йўқ. Келса келар, келмаса 
ундан нари(га). Хаёлидан (ёки кўз олдидан) 


нари кетмаслик Унута олмаслик, кўз олдида 
доим намоён бўлмоқ. Остонада ўша қиз, 
шунча кундан буён унинг хаёлидан нари 
кетмай қолган ўша қизнинг ўзгинаси турарди. 
Ў. Ҳошимов, Қалбингга қулоқ сол. Уйда 
ёлғиз ўтирганида ҳам, ишда ҳам Гулхайри- 
нинг назокатли боқишлари, ҳароратли лаб- 
лари кўз олдидан нари кетмай, юрагига ўт 
туташади. С. Нуров, Нарвон. 

НАРИ-БЕРИ рвш. 1 У ёқ-бу ёққа, турли 
томонга. Нарсаларни нари-бери сурмоқ. н 
Сафаров тугаган папироснинг чўғидан ик- 
кинчисини тутатиб олиб, нари-бери юрди. А. 
Қаҳҳор, Қўшчинор чироқлари. 

2 айн. наридан-бери. -Уйга келгач, электр 
чойнакда чой қўйиб, нари-бери овқатландик- 
да, “Ҳани, жўра, ҳикоянгни бошла ”, дедим, 
— деди Шокиржон. Ш. Ризо, Қор ёғди, излар 
босилди. 

Нари-бери бўлмоқ Айтишиб қолмоқ, 
орадан гап ўтиб, тескарилашиб қолмоқ. 
Умарбек билан бир оз нари-бери бўлиб қолган 
эдик, ҳайтовур, тағин орани очиб юбордик. 
А. Қодирий, Ўтган кунлар. 

НАРИГИ Сўзловчидан ёки сўз бораётган 
пайт ё ўриндан наридаги; узоқцаги, олисдаги; 
бошқа. Нариги уй. Нариги ҳафтада бораман. 
Ариқнинг нариги томонига ўтмоқ. н Кейин 
чуқурнинг нариги бетида, эски қоп тагида 
ётган бир қанча темир понани олиб чиқиб 
кўрсатди Кудрат. М. Исмоилий, Фарғона т. о. 
Айвоннинг нариги ёнидаги дарича орқали уйга 
кирилур эди. А. Қодирий, Ўтган кунлар. 

НАРИДАН-БЕРИ рвш. 1 Шоша-пиша; 
енгил-елпи. [Уста] Бир пиёла чойни наридан- 
бери ичди-да, ўрнидан турди. О. Ёқубов, Ларза. 
У [Сидиқжон] юраги ғаш бўлди-да, отхона- 
дан отни олиб чиқди, наридан-бери эгарлади- 
да.. онасининг кетидан от қўйди. А. Қаҳҳор, 
Қўшчинор чироқлари. 

2 Чалакам-чатти, чала-чулпа, “мендан 
кетгунча, эгасига етгунча” зайлида. Ҳар қан- 
дай масалани ўзбошимчалик билан наридан- 
бери ҳал қилишга тиришадиган Тожибой бу 
сафар бирор кимсанинг маслаҳатига, қўллаб- 
қўлтиқлашига муҳтож бўлди. П. Турсун, 
Ўқитувчи. 

НАРИЁҚ айн. нарёқ. У [Аҳмаджон] ярим 
хароба уйнинг муюлишидан чиқиб, катта 
кўчага қараган эди, нариёқдан югуриб кела- 
ётган ёшгина бир қизил аскарни кўриб қолди. 
А. Қаҳҳор, Олтин юлдуз. 




НАРИЛАМОҚ Нари кетмоқ, узоқлаш- 
моқ. Ҳамма секин бош кўтариб, у ёқ-бу ёққа 
қаради. Дарҳақиқат, чанг-тўзон анча нари- 
лаб, Карка томонга кетарди. Мирмуҳсин, 
Меъмор. 

НАРКО- [юн. narkotikos — донг қоти- 
рувчи, гангитувчи, мияни айнитувчи] Ўз- 
лашма байналмилал сўзларнинг биринчи 
қисми бўлиб, «наркотиклар», «наркозга 
оид» маъноларини ифодалайди (мас., нар- 
кология, наркомания). 

НАРКОБИЗНЕС [нарко.. + бизнес] 
Уюшган жиноятчи гуруҳ ва тўдаларнинг 
наркотиклар (гиёҳванд моддалар) ишлаб 
чиқариш ва тарқатиш билан боғлиқ фао- 
лияти. Мамлакатларимиз террорчилик, 
экстремизм, наркобизнес.. каби таҳдидларга 
қарши кураш борасида ҳам ҳамфикрдир. 
Газетадан. Афсуски, биз дунёга осойишталик 
истаймиз, дея ҳайқираётган жаноблар 
наркобизнес вабосига негадир жиддийроқ 
қарашмаяпти. Газетадан. 

НАРКОЗ [юн. narkosis — гапиролмай қо- 
тиб қолиш, донг қотиб, серрайиб қолиш] 
1 Наркотик модда. Даврон бир неча марта 
наркоз таъсирида бўлди, икки марта опера- 
ция қилишди. Т. Рустамов, Мангу жасорат. 

2 Наркотик моддалар ёки электр токи 
таъсирида пайдо қилинадиган, тўлиқ ёки 
қисман беҳушлик, оғриқ сезгисининг йў- 
қолиши билан кечадиган чуқур уйқу ҳолати. 
[Наркотик моддаларни] Венага юбориб пайдо 
қилинадиган наркозда, асосан, уйқу дорилари.. 
ишлатилади. «ЎзМЭ». 

НАРКОЗЛАМОҚ Оғриқсизлантирмоқ; 
наркотик модда бериб беҳуш ёки оғриқ 
сезмайдиган қилмоқ. 

НАРКОЛОГ Наркология мутахассиси; 
гиёҳвандларни даволовчи врач. 

НАРКОЛОГИЯ [нарко.. + юн. logos — 
фан, таълимот] Психиатриянинг сурункали 
алкоголизм, наркомания ва ш.к. нинг пайдо 
бўлиши ва ривожланишини ўрганувчи ҳамда 
унинг олдини олиш, даволаш усулларини 
ишлаб чиқувчи бўлими. Наркология дис- 
пансери. н Москвадаги наркология шифохо- 
насида ярим тунда тўсатдан ёнғин чиқди. 
Газетадан. 

НАРКОМАН Гиёҳвандлик билан касал- 
ланган шахс. қ. гиёҳванд. 

НАРКОМАНИЯ [нарко.. + юн. mania — 
жиннилик; қаттиқ берилганлик, қизиқиш, 


интилиш] Наркотик моддаларга ўрганиб 
қолиб, уларни истеъмол қилмасдан турол- 
маслик; гиёҳвандлик, бангилик. 

НАРКОТИК сфт. Беҳуш қиладиган, ух- 
латадиган ёки вақтинча оғриқни сездир- 
майдиган. Наркотик моддалар. н Қорадори 
анча кучли наркотик модда бўлиб, организмга 
зарарли таъсир ўтказади. Газетадан. 

НАРКОТИКЛАР \юн. narkotikos — ган- 
гитувчи, мияни айнитувчи] 1 Гиёҳвандлик, 
наркоманияга сабаб бўлувчи табиий ва 
сунъий моддалар. 

2 Беҳуш қиладиган ёки вақтинча оғриқни 
сездирмайдиган дори модда (мас., морфий, 
афюн ва б.). Сабаби — бу ерда таркибида 
наркотик бўлган экинлар ўсиши учун иқлим 
шароити қулай. Газетадан. 

НАРРА [ф. ь ji — эркак; эркак жинсига 
мансуб] Эркак жинсидаги ҳайвон. Тўйни 
қилур mamnu элим — нарра шер, Дашту дала 
топди сафо, яли-яли. Миртемир, Танланган 
асарлар. 

НАРРАКИ шв. Касалга йўлиқиб ўсган 
сабзавот ёки насли бузилган ўсимлик. Нар- 
раки сабзи. Нарраки новда (ҳосил бермай- 
диган новда). 

НАРСА 1 Ҳар қандай моддий мавжудот; 
предмет. Йўлдошнинг кўзи комиссарнинг 
тўшидаги тангадек қора нарсага тушди. 
Шуҳрат, Шинелли йиллар. Хотиннинг бериб 
кетган нарсаси уч-тўрт букланган бир қоғоз 
эди. А. Қодирий, Ўтган кунлар. 

2 Ҳаёт, тирикчилик учун зарур ҳар 
қандай ашё, буюм, маҳсулот. Ош — яхши 
нарса. н Мана сизда нарса бор экан, 
сотибсиз, бизда бир парча ердан бошқа 
кўзга илинарли ҳеч нарса йўқ эди. Ойбек, 
Танланган асарлар. Чарос коридорда тес- 
кари қараб турар, қўлида газетага ўралган 
патнисга ўхшаш нарса бор эди. Ў. Ҳошимов, 
Қалбингга қулоқ сол. 

3 Умуман, ҳар қандай ҳодиса (гап, сўз, 
ўйин, кулги, иш, воқеа, ҳодиса ва ш. к.). 
Барот полвон дунёда икки нарсани яхши 
кўрар эди. Биринчиси — кураш, иккинчиси 
— ашула. М. Исмоилий, Фарғонат. о. Бегим- 
хон хатни қайта-қайта ўқиди. Гўё хатда 
ҳамма нарса ёзилган. И. Раҳим, Чин муҳаббат. 

4 с. т. Одам ва умуман жонли мавжудот 
ёки уларнинг сифатини билдирувчи сўзлар 
билан қўлланиб, уларнинг шу сўзлар ифо- 
далаган тоифага мансублигини ифодалайди. 





Сен ёш нарса, қолавер, мен кетай, эртага 
азон билан колхозга тқиб кетаман. Ойдин, 
Фонарь тагида. Ўрис амалдорга тегажаклик 
қилишни унга ким қўйибди? Камбағал нарса 
чориғини судраб, тинч юрса бўлмасмиди?! 
Ойбек, Танланган асарлар. 

Бир нарса Нимадир, аниқ бўлмаган. 
Кумушбиби хомуш эди. Бир нарса тўғрисида 
ўйлармиди ёки бош оғриғи кучлимиди, ҳар 
ҳолда, намозшомгул каби ёпиқ эди. А. Қо- 
дирий, Ўтган кунлар. Бир нарса бўлдими? 
Нима қидди? нима бўлди? Сизга бир нарса 
бўлдими ? Ҳеч нарса эмас 1) арзирли нарса 
эмас. Унга қараганда бу ҳеч нарса эмас; 2) 
қийин эмас, осон. Бу менга ҳеч нарса эмас. 

НАРХ [ф. — баҳо, қиймат] Нарса- 

нинг, буюмнинг пул билан ўлчанадиган 
қиймати; баҳо. Ибодилла катта-кичик та- 
роқларнинг нархларини бирма-бир айтди. Ҳ. 
Ғулом, Машъал. [Махдум болага :] Йигирма 
дона нон керак экан. Hapxu қанчадан? деб 
дарров сўраб кел! А. Қодирий, Меҳробдан 
чаён. 

Нарх қўймоқ (ёки қилмоқ) Нархини 
белгиламоқ, баҳо қўймоқ, баҳоламоқ. Бу 
молга беш сўм нарх қўйилди. н «Холислар» 
ҳар бир ботмон жўхорини 10 танга нарх 
қилдилар. С. Айний, Эсдаликлар. 

НАРХ-НАВО [нарх + ф. — яшаш 
воситалари; фаровонлик, бойлик; гаров] 
Нарх, баҳо; нархлар, баҳолар. Бозорда нарх- 
наво кўтарилиб, харидору сотувчининг тор- 
тишувлари авжга минган эди. Ш. Холмир- 
заев, Қил кўприк. Савдо ходими — дунёнинг 
қай бурчида нималар бўляпти, нарх-наво 
қалай — ҳаммасидан хабардор, турли хил 
одамлар билан муомала қила оладиган илмли 
ва дипломат одам. Шукрулло, Жавоҳирлар 
сандиғи. 

НАРЯД [р. нарядить — «топшириқ бер- 
моқ; махсус ишга юбормоқ; тайинламоқ» 
фл. дан қўшимчасиз ҳосил қилинган от] 1 
Бирор ишни бажариш учун бериладиган 
ёзма ёки оғзаки фармойиш ёки буйруқ. 
Наряд ёзиб бермоқ. Нарядга мувофиқ ҳақ 
тўламоқ. 

2 Бирор нарса олиш ёки топшириш учун 
ёзиб берилган ҳужжат. Складдан наряд билан 
мол олмоқ. н Полвон отам билан икковимиз 
колхоз дўконига наряди йўқ уч маишна қовун 
оширган эмишмиз, туҳмат. С. Аҳмад, Қадрдон 
далалар. 


3 ҳарб. Ҳарбий хизматчилар бажаради- 
ган ёки бажараётган топшириқ, вазифа. 
Нарядда турмоқ. н Интизомсиз жангчига, 
интизомни бузгани учун, навбатдан ташқари 
икки наряд бериш керак бўлади. Н. Сафаров, 
Оловли излар. -Наряддагилардан бошқа- 
ларга дам берилсин, — деди Юрьев, тепалик 
гарнизонини айланиб чиққандан кейин. И. 
Раҳим, Чин муҳаббат. 

4 ҳарб. Махсус хизмат вазифаларини 
бажарувчи ёки бажараётган ҳарбий хиз- 
матчилар гуруҳи. Соқчилар наряди. н Паро- 
воз тумшуғига иккита пулемёт ўрнатиб, 
саккиз кишилик наряд юборилди. И. Раҳим, 
Чин муҳаббат. 

НАСс. т. Наҳс. 

НАСАБ [а. v -uj.3 — қон-қариндошлик; 
алоқа, муносабат] Келиб чиқиш, насл-на- 
саб; бир ота-бободан тарқалган авлод. -Бу 
насаби пастга итоатни қачон ўқитасиз? — 
ўшқирди у. Ш. Тошматов, Эрк қуши. Ибро- 
ҳим ота ҳикояни бошлашга мажбур бўлди: 
-Асл насабимиз — эронлик ўзбек.. Ж. Шари- 
пов, Хоразм. 

НАСИБ [а. — улуш, қисм; тақдир, 

қисмат, толе] Кишига тақцирда буюрилган 
ҳисса, улуш; тақцир. 

Насиб бўлмоқ (ёки қилмоқ, этмоқ) 
Тақциран буюрилган ҳиссага муяссар бўлмоқ. 
Бу ер — арш-аъло. Унча-мунчага насиб бўл- 
майдиган жой. Ойбек, Танланган асарлар. 
Ҳай, мен нега уни бевақт уйғотаяпман, ким 
билсин, бу хил уйқу кенжамга яна қачон насиб 
қилади. И. Раҳим, Чин муҳаббат. Ҳожи 
Маккаю Мадина тўғрисида гапирганда, эшон: 
-Насиб бўлса, биз ҳам борамиз, — деб қўйди. 
П. Турсун, Ўқитувчи. 

НАСИБА [а. — улуш, қисм; тақ- 

дир; омад, иқбол] 1 Кишининг тақдиран 
буюрилган ўз ҳиссаси, улуши. Ишимдан хур- 
сандман. Энди битта-яримта насибаси қў- 
шилган хотин чиқиб қолса, уйлансам, деган 
ўйим ҳам йўқ эмас. А. Қаҳҳор, Қўшчинор 
чироқлари. Юртим, сенда экан насибам 
тугал, Сен ўзинг масканим, сен ўзинг шоним. 
А. Орипов, Йиллар армони. 

2 Умуман, ҳисса, улуш; ризқ. Бу — сенинг 
насибанг. н Йўлчи бир сўмга ўзи нон-чой ичди- 
да, оч қорнини бир қадар овутди, қолганини 
“Унсиннинг насибаси”, деб белбоққа тугди. 
Ойбек, Танланган асарлар. 

3 Насиба (хотин-қизлар исми). 




НАСИБАЛИ Насибаси улуғ, ризқи ба- 
ланд; бахтли. 

НАСИБАСИЗ Насибаси, толеи паст; 
бахтсиз. Насибасиз қилмоқ. Насибасиз қолмоқ. 

НАСИМ [а. ^ ,.л — майин шабада, сабо] 
кт. 1 Енгил, ёқимли шамол; шабада, сабо. 
Ариқ бўйлари, толзорлар оралаб учган 
шабадалар, Самарқанд насимидай, қайноқ 
танларга қанот уриб, эркалаб, ором бериб 
ўтади. Мирмуҳсин, Умид. Колонналар тўлиб- 
тошади, байроқлар баҳор насими билан ўй- 
нашади. Миртемир. Танланган асарлар. 

2 Насим (эркаклар исми). 

НАСИЯ \а. i *. . — муҳлатни чўзиш, 
кечиктириш; қарз, кредит] 1 Нақд пулсиз, 
пулини кейин тўлаш шарти билан бўлган 
ёки бўладиган савдо муомаласи; кредит. 
Молни насияга олмоқ. Насияга сотмоқ. н 
[Мирзакаримбой:] ..нақд пулга мол чаққон 
бўлган замонда сиз анча молни насияга 
сотибсиз. Ойбек, Танланган асарлар. Жаҳон 
ота аллакимнинг боқиб қўйган қўзисини 
насияга олиб келди. Р. Раҳмонов, Чангал- 
зордаги шарпа. 

2 Шундай савдо муомаласига мувофиқ 
тўланадиган пул, қарз. Энди гап шу: оёқни 
қаттиқ тиранг. Қозоқлардан насияни тез- 
роқ ундиринг, дурустми? Ойбек, Танланган 
асарлар. 

3 кўчма с. т. Дарҳол бажарилмайдиган, 
қилинмайдиган, берилмайдиган. Бу ваъда- 
ларингиз ҳаммаси насия. н Кириб тарвузни 
қўлига бераман-у, салом-аликни насия қилиб, 
қуён бўламан. С. Аҳмад, Сайланма. 

Насия савдо Амалга ошмайдиган иш; 
пуч, хом гап. [Мирзакарим Мастурага:] Кел, 
насия савдони қўй, нақддан гапиравер! Ҳам- 
за, Танланган асарлар. Хайр-маъзурни насия 
қилмоқ қ. хайр-маъзур. 

НАСИҲАТ [а. — самимий масла- 

ҳат, ўгит; хайрихоҳлик, самимийлик] Яхши 
йўлга солиш, таълим бериш мақсадида 
айтилган гап; маслаҳат, панд, ўгит. Оталар 
насиҳати. Насиҳат қилмоқ. Насиҳат бер- 
моқ. н Тузалар, деб насиҳатимизни аяма- 
дик, вақти келганда, дўстона танқид қил- 
дик. С. Анорбоев, Оқсой. Ўзингдан бир кўйлак 
ортиқ йиртган кишининг сўзига қулоқ сол- 
санг, унинг насиҳатларини тингласанг, 
албатта, одам бўласан. С. Айний, Қуллар. 

НАСИҲАТГЎЙ [насиҳат + ф. ^ ^ — ай- 
тувчи] Насиҳат берувчи, насиҳат қилувчи. 


Насиҳатгўй одам. н Элмурод ҳамма вақт 
мулойим ва насиҳатгўй бу аёлнинг бу қадар 
ҳаяжонга тушганини ҳеч қачон кўрмаган эди. 
П. Турсун, Ўқитувчи. 

НАСИҲАТГЎЙЛИК 1 Насиҳат бериш 
хусусиятига эгалик. 

2 Насиҳат бериш, панд, ўгит-насиҳат 
қилиш; ўгит-насиҳат. Оқсоқол.. ора-сира чой 
ҳўплаб ўтириб, насиҳатгўйликка ўтди. П. 
Турсун, Ўқитувчи. Онам одатдагидай на- 
сиҳатгўйлигини бошламоқчи эди, папкамни 
ола, кўчага чопдим. А. Кўчимов, Ҳалқа. 

НАСИҲАТОМУЗ [насиҳат + ф. - 
ўхшаш] Насиҳат йўсинидаги, насиҳат тар- 
зидаги; панд-насиҳатга ўхшаган. Насиҳа- 
томуз гап. н Тожиев осойииипа, наси- 
ҳатомуз сўзлай бошлади: -Ҳурматли раиси- 
миз бизга ҳосилни йиғиб олиш ҳамда қури- 
лишни сусайтирмаслик ҳақида тўғри ва 
батафсил гапириб бердилар. Р. Файзий, Чўлга 
баҳор келди. 

НАСИҲАТЧИ айн. насиҳатгўй. Иш 

битгач, насиҳатчи кўпаяр. Мақол. 

НАСЛ [а. J-xC. — авлод, уруғ; бола-чақа; 
туғилган бола (ҳайвонларда)] 1 Бир авлод- 
аждодга мансуб кишилар уруғи, уларнинг 
келиб чиқиши, зоти, насаби, таги-тахти. 
Наслини суриштирмоқ. Наслдан наслга ўт- 
моқ. Ҳазисан-қартасан, асли наслингга тор- 
тасан. Мақол. н Ал-Беруний, Ал-Хоразмий 
Ал-Фороб авлодидан, Асли насли балки ўзлуқ, 
Балки тархон , ўзбегим. Э. Воҳидов, Муҳаббат. 

2 Келажак авлод, зурриёт. Нимани мерос 
қилиб қолдирайин наслимга. С. Акбарий, 
Меҳригиё. Баҳодир насли ҳам бўлгай баҳодир. 
На мушкул бўлса, ҳал қилмоққа қодир. Ҳа- 
бибий. 

3 биол. Маълум белги-хусусиятларга эга, 
бир турга мансуб ўсимликлар, бир зотга 
мансуб ҳайвонлар гуруҳи; уруғ, зот. Ҳай- 
вонларни дурагайлаб, янги насл олиш. н Биз 
от наслини тузатишда ҳам ҳали бир иш 
қилмадик. А. Қодирий, Обид кетмон. 

НАСЛАН рвш. Насл эътибори билан, 
насл жиҳатидан. Бу йигит биздан наслан анча 
юқори туради. А. Қодирий, Ўтган кунлар. 

НАСЛДОР 1 Насли яхши; зотли, зотдор. 
Наслдор моллар. 

2 Таг-тахтли, зодагон. Тўғонбек шаҳзода 
хизматида бўлган наслдор, обрўли бекларни, 
мулозимларни четлатиб, тун-кун шаҳзодага 
чегарасиз ҳокимиятга интилган қув, муғам- 




бир руҳининг эҳтиросларини талқин этади. 
Ойбек, Навоий. 

НАСЛДОШ Насли, зоти бир, бир уруғ- 
дан тарқаган. 

НАСЛИИ Наслга оид, наслдан наслга 
ўтиб борадиган. Наслий хусусиятлар. Наслий 
ўзгаришлар. 

НАСЛЛИ айн. наслдор 1. Наслли сигирлар. 

НАСЛ-НАСАБ айн. насл 1. Насл-наса- 
бини сурии/тирмоқ. н Мутавалли: -Баҳовад- 
динлик хўжалар насл-насабдан биз билан 
қандай баравар бўла оладилар.. — дебди. С. 
Айний, Эсдаликлар. Насл-насаби номаълум, 
ота-онасининг ҳам тайини йўқ Қораилонни 
бир кимса ҳам эсламади, унинг изсиз йўқол- 
ганидан фуқаро эмас, ҳукмдорларнинг ўзлари 
ҳам хурсанд бўлдилар. Мирмуҳсин, Меъмор. 

НАСЛСИЗ Насл қолдирмайдиган, пуш- 
ти йўқ. Хачирлар наслсиз бўлади. 

НАСЛЧИЛИК қ. х. Ҳайвонлар ва парран- 
далар наслини, зотини яхшилаш, такомил- 
лаштиришга қаратилган ташкилий-зоотех- 
ник тадбирлар мажмуи. Молларни яхши 
парвариш қилиш билан бир қаторда насл- 
чилик ишларини тўғри уюштириш ҳам 
қорамоллар маҳсулдорлигини янада кўпайти- 
ришнинг катта резервидир. Газетадан. 

НАСОРО [а. ^j l .-v. — «насроний» с. кўпл.] 
Христиан динига мансуб киши, кишилар; 
христианлар, насронийлар. 

НАСОС [р. насосать — «тортмоқ, сўрмоқ, 
тортиб (сўриб) олмоқ» фл. дан қўшимчасиз 
ҳосил қилинган от] Суюқлик ёки газни тор- 
тиб чиқариш ёки юбориш учун қўллана- 
диган асбоб, машина. Велосипед насоси. Ҳаво 
насоси. Насос билан cye чиқармоқ. н -Би- 
ламан, нефтъ насосларини биламан, — деди 
шошилиб Ҳусейн. И. Раҳим, Чин муҳаббат. 

Насос станцияси Суюқликни баланд- 
ликка чиқариб бериш ёки уни бир жойдан 
иккинчи жойга олиб ўтказиш учун қурилган 
махсус иншоот. 

НАСР I [а. Ҳз — сочиб, тўкиб ташлаш; 
проза] ад. Прозаик асар; вазн ва қофияга эга 
бўлмаган ёзма нутқ маҳсули; зид. назм. Назм- 
га сиғдиролмаганини насрда берибди. Ҳаерни 
кўрсатган бўлсам, барини ёзибди. С. Анор- 
боев, Оқсой. 

НАСР II Шашмақом таркибидаги ма- 
қомларнинг ашула бўлими. 

НАСРИЙ [а. ^ jij — наср билан ёзилган] 
Проза жанрига мансуб, прозада ёзилган, 


прозаик. Сизнинг насрий асарларингиз, 
ҳикояларингизда фикр ёрқин, тил ўткир ea 
гўзал сатирик чизиқлар бордир. Ойбек, Нур 
қидириб. 

НАСРЛАШТИРМОҚ Назмий йўл билан 
ёзилган асарни наср (проза) йўли билан 
бермоқ. «Фарҳод ea Ширин» достонини 
насрлаштираётганида, Ғафур Ғулом яхши 
қўлёзмаларга суянган, шу асосда тўғри 
фикрлаб, тўғри хулосаларга келган. «ЎТА». 

НАСРОНИЙ [а. I — масиҳий, 
христиан; христианларга, христианликка 
оид] 1 от Христиан динига мансуб киши; 
насоро. Ривоятларга кўра, Исо Масиҳ Носира 
номли шаҳарда туғилган бўлиб, уни Носирий 
деб атар эдилар. Унга эргашган кишини эса 
насроний деб юрита бошлаганлар. «ЎзМЭ». 

2 сфт. Христианликка, насронийликка 
оид, алоқадор. Руслар Византия орқали 
насроний динини қабул қилган ea насронийлар 
маданиятини ўзлаштирган қадимий халқ 
саналади. П. Қодиров, Тил ва эл. 

НАСРОНИЙЛИК Христианлик, хрис- 
тиан динига мансублик. 

НАСТАРИН [ф. — оқ, қизил 

рангли, хушбўй гули бўлган ўсимлик] Бута 
ёки дарахт кўринишидаги, гуллари майда 
тўпгул, хушбўй, оқ, пушти, қизил рангли 
манзарали ўсимлик; сирень. н Боғларда 
настарин гуллаб қолди-ю, Баҳор ҳурмати-чун 
мен узиб олдим, Кейин ўз чаккамга тақиш- 
дан кўра, Бекамга тақдимин ўйлабон қол- 
дим. Ғ. Ғулом, Қизларга. Ётоқхона ҳовлиси- 
даги настариннинг хуш бўйлари димоғимга 
урилди. «Ёшлик». 

НАСТАЪЛИҚ | а. jA „л — араб ёзуви 
турлари — ~ (насх) ва jJl*:; —(таълиқ) 
номларидан] 14-асрда шаклланган ва 15- 
асрда Ўрта Осиё ҳудудига ҳам тарқалган араб 
мумтоз хат турларидан бири (насх ва таъ- 
лиқ хатлари асосида яратилган). Ҳофиз 
Кўйкий бу нодир асарнинг нафис настаълиқ 
хат билан кўчирилган нусхасини кўриб, 
шоҳлик теккан гадодек қувониб кетди. X. 
Султонов, Бир оқшом эртаги. 

НАСХ [а. ~ — ёзишма; бекор қилиш; 
хат (ёзув) тури] Хаттотлик услуби, араб 
ёзувидаги мумтоз хат турларидан бири. 

НАТИЖА [а. jij — хулоса, якун; оқи- 
бат, самара] 1 Иш-ҳаракат, воқеа-ҳодиса- 
дан пировардида келиб чиққан оқибат; иш- 
ҳаракат, воқеа-ҳодисадан келиб чиққан 




кўрсаткич. Элмурод.. “бўлар иш бўлди, энди 
тишни тишга қўйиб, натижани кутиш ке- 
рак ”, дебўзини овутди. П. Турсун, Ўқитувчи. 

2 с.т. Фойда, наф; самара. Тўсатдан 
бошланган ҳужум яхши натижа бермади. И. 
Раҳим, Чин муҳаббат. Пўлат отанинг те- 
пасига келиб, уни ғазабга олишди, аврашди 
— натижа чиқмади. К. Яшин, Ҳамза. 

3 Фикр, муҳокаманинг мантиқий яку- 
ни; хулоса. Натижа чиқармоқ. Натижага 
келмоқ. н Кўринишдан натижа чиқариб 
айтганда, бу қизиқ мажлис унинг [Кумуш] 
учун базм ўрнини эмас, аза жойини тутган- 
ди. А. Қодирий, Ўтган кунлар. 

НАТИЖАДА рвш. Охир-оқибатда, пи- 
ровардида. Об-ҳаво ёмон келиб, натижада 
олти-етти кунлик иш йигирма кунга 
чўзилди. 

НАТИЖАЛАМОҚ Натижа чиқармоқ, 
якун ясамоқ; натижага, хулосага келмоқ. 
Гапни натижаламоқ. Текширувни натижа- 
ламоқ. Имтиҳонлар анча қувончли якунлар 
билан натижаланди. н Отабекнинг бу си- 
наши ўз фикрининг тўғри бўлиши билан 
натижаланди. А. Қодирий, Ўтган кунлар. 

НАТИЖАЛИ Яхши натижа берган ёки 
берадиган; самарали. Натижали иш. 

НАТИЖАСИЗ Натижаси йўқ, самара- 
сиз: бенатижа. Натижасиз уриниш. н 
Отабекнинг ўша вақтдан сўнгги Марғилон 
қатнашлари фақат натижасиз, қуруққина 
бир қатнаш эди. А. Қодирий, Ўтган кунлар. 

НАТРИИ [лот. natrium < юн. nitron — 
табиий сода] Менделеев даврий система- 
сининг I гуруҳига мансуб кимёвий элемент, 
кумушсимон юмшоқ ишқорий металл. 
Эркин натрий. Натрий бирикмалари. 

НАТУРА [лот. natura — хосса, хусусият; 
кишининг хулқ-атвори; табиий майл; табиат] 
1 Расмга, кинога олиш, сурат чизиш ва ш. к. 
учун объект бўлган табиий манзара, нарса, 
одам ва ш. к. Натурадан суратга олиш. 
Натура танлаш. н Бошдан-оёқ натурада 
суратга олинган жуда кўп филъмларни мисол 
қилиб кўрсатса бўлади. С. Хўжаев, Ўзбек 
тарихий фильмлари. 

2 иқт. Пул ўрнига тўланадиган мол, 
маҳсулот. Натура билан ҳақ тўлаш. н Кол- 
хозчилар меҳнатига ҳақ тўлаш, улар меҳ- 
натини натура ва пул билан рағбатлан- 
тириш системаси такомиллаштирилди. 
Газетадан. 


НАТУРАЛ [лот. naturalis — табиий, туғма; 
асл] 1 Натура (мол, маҳсулот) билан оли- 
надиган, бериладиган, тўланадиган. Натурал 
даромад. Натурал солиқ. 

2 Табиий ҳолатдаги; табиий, асл, ўз. 
Жисмнинг натурал катталикдаги сурати. 

Натурал сонлар Оддий ҳисоблашда кўл- 
ланадиган бутун мусбат сонлар. Натурал 
хўжалик Бозорга чиқариб сотиш учун эмас, 
балки ўз аъзоларининг эҳтиёжлари учун 
маҳсулот ишлаб чиқарадиган хўжалик. 

НАТУРАЛИЗАЦИЯ [фр. naturalisation < 
лот. naturalis — ҳақиқий, қонуний] Чет эллик 
шахснинг маълум давлат фуқаролигига 
қабул қилиниши; чет элликнинг шундай 
ҳуқуққа эга бўлиши. 

НАТУРАЛИЗМ [фр. naturalisme < лот. 
natura] 19-асрнинг 60-йилларида Франция, 
19-асрнинг сўнгги чорагида Европа ва 
АҚШ адабиёти ва санъатида пайдо бўлган 
ва реал борлиқни объектив (ўз ҳолича), 
аниқ ва ҳиссиз акс эттиришга интилган 
оқим ва ижодий метод. Адабиётда нату- 
рализм инсон характерини илмий (экспери- 
ментал) ўрганишни мақсад қилиб қўйди. 
«ЎзМЭ». 

НАТУРАЛИСТ 1 Табиатни ўрганиш 
билан шуғулланувчи олим, табиатшунос. 

2 Натурализм тарафдори. 

НАТУРАЛИСТИК Натурализмга оид. 
Натуралистик йўналиш. 

НАТЮРМОРТ [фр. nature morte — ўлик 
табиат] Тасвирий санъат жанри; портрет, 
пейзаж ва ш.к. мавзулардан фарқли равиш- 
да жонсиз предметларни тасвирлаш. Акса- 
рият рассомлар натюрмортни рангларни 
бойитиш учун яратишади. Газетадан. 

НАУШНИК [р. наушник — қулоқчин; 
қулоққа тутиладиган мослама] Рация ёки 
телефон орқали берилаётган хабарни қу- 
лоққа тақиб эшитадиган мослама; гўшак. 
Майор рация орқали ўзи команда бериб, 
самолётларни қўндиришга аҳд қилди-да, 
Русановдан наушникни олиб қулоқ солди. Ҳ. 
Ғулом, Тошкентликлар. 

НАФ [а. — фойда, манфаат; яхшилик; 

бойлик] Бирор иш ёки нарсадан олинган 
ижобий натижа, таъсир; фойда. Янги ма- 
шиналар пахтачиликда жуда катта наф 
келтирмоқда. Наф қилмоқ. Дори ҳеч наф 
қилмади. н -Сенинг бир ҳафта ортиқ 
ишлаганинг ёки ишламаганингдан менга нима 




нафу нима зарар? — деди бой аччиғи келган 
ҳолда. С. Айний, Қуллар. 

НАФАР [а. — бир неча киши; бир 

киши] нумератив с. (фақат шахс-киши 
билдирувчи сўз билан) Адад. Ёнига тўрт 
нафар ясовул олиб, Султонали йўлга тушди. 
А. Қодирий, Меҳробдан чаён. Амалдор 
маҳрам Ёдгорни зиндондан чиқарди, зиндон- 
бон унга тўрт нафар қуролли сарбозни соқчи 
қилиб берди. С. Айний, Дохунда. 

НАФАРМОН [ф. jJij] Оч бинафша, 
қизғиш бинафша рангли. Олма гули на- 
фармон, Корхонага чопарман. «Қўшиқлар». 
Фил суягидан ясалган бежиримгина қути- 
чанинг тагида кўк, қизил, нафармон ва яна 
аллақандай нозик рангларда жилоланган йи- 
рик бир жавоҳир ётарди. О. Ёқубов, Кўҳна 
дунё. 

НАФАС [а. — ўпкага олинадиган 

ва чиқариладиган ҳаво] 1 Узлуксиз био- 
логик жараён, яъни ўпкага олинадиган ва 
ундан чиқариладиган ҳаво; дам, тин. Сўнгги 
нафас. Оғир нафас олмоқ. н Яна юрак 
ўйнаб, нафас бўғизга тиқилди. М. Исмои- 
лий, Фарғона т. о. -Жуда жабр қилади, — 
деди Сиддиқжон чуқур олган нафасини гап 
билан бўшатиб. А. Қаҳҳор, Қўшчинор 
чироқлари. Совуқ шамолда шовуллаб турган 
қамишзор манзараси очилиши билан Бо- 
тирали муздек ҳаводан тўйиб-тўйиб нафас 
олди-да, тўқайга кириб кетди. Ҳ. Ғулом, 
Маигьал. 

Нафас йўллари Одам ва ҳайвонларда 
ҳаво ўтказадиган аъзолар. Нафас чиқармас- 
лик ёки нафасини ўчирмоқ Жим ўтирмоқ, 
гапирмай ўтириш. Шу ҳужрага қамалларинг. 
Кундузи нафас чиқармайсанлар. Ойбек, Тан- 
ланган асарлар. -Нафасингни ўчир! ..Туф, 
туф! — деди Бувинисо кўксига туфлаб. П. 
Турсун, Ўқитувчи. Нафаси ичига тушиб 
кетмоқ айн. дами ичига тушиб кетмоқ қ. дам 
1. Ораларингизда анчагина гап ўтган экан. 
Шунинг учун ҳам сиз у ерга кириб боришин- 
гиз билан нафаслари ичларига туишб кет- 
ган экан. П. Турсун, Ўқитувчи. Нафаси узил- 
ди Ўлди. Эшон Шайхулло дуо ўқир, бемор 
кампирнинг нафаси узилмай, уйига етиб 
олишини худодан тиларди. Ш. Тошматов, 
Тонгдаги кўланка. Нафасини ростламоқ қ. 
ростламоқ 2. 

2 кўчма с. т. Бўлажак иш ҳақида оғиздан 
чиққан гап, изҳор қилинган ният. Ёмон 


нафас. н [Хадича Дадавойга:] Нафасингизни 
совуқ қилманг! Уйғун, Навбаҳор. Нафа- 
сингизни иссиқ қилинг. Н. Сафаров, Ҳаёт 
мактаби. 

Нафасинг ўзингга урсин Ёмон ният қил- 
ган, совуқ хабар келтирган кишига нисба- 
тан айтиладиган ибора. 

3 Жуда қисқа вақт; лаҳза, он. Бир нафас- 
да. Бир нафасга. Нафас ўтмай. н Булутли, 
хомуш оқшом зулмати нафас сайин қуюқ- 
лашиб, баҳайбат қоп-қора қанотларини 
уфқлар устига тез ёйиб келмоқда. П. Турсун, 
Ўқитувчи. Мана, Меҳринисо опа биладилар, 
онам мени бир нафас олдидан қўзғатгиси 
келмайди. 3. Саид, Н. Сафаров, Тарихтилга 
кирди. 

4 этн. Дуохон, азайимхон ва ш. к. солган 
дам кучи. Уйимизда бир бечора бемор бор, 
шайтонлаб ётибди, тақсир, бориб дам солиб 
келинг, шояд нафасингиздан шифо топса. 
Ойбек, Танланган асралар. 

Ўткир нафас(ли) Кучли дуохонга нис- 
батан айтилади. Бундануч ой илгари, Нурини 
ўткир нафасли домлага олиб борган кун, 
ташқари ҳовлида қорда чўққайиб идиш юв- 
ган бу қизга унинг кўзи тасодифан тушган 
эди. Ойбек, Танланган асарлар. 

5 Ҳид, ис. Қиши билан тор уйларда диқ- 
қинафас бўлган кишиларнинг димоғига адир- 
лардан гиёҳларнинг хушбўй нафаси келиб 
урилади. С. Аҳмад, Ҳукм. 

6 Ҳарорат, об-ҳаво. Яқинлашиб келаётган 
қишнинг нафаси теварак-атрофда кезиб 
юрибди. Газетадан. 

НАФАСДОШ кам қўлл. айн. ҳамнафас. 

НАФАСЛИК: бир нафаслик Жуда оз вақг 
давом этадиган, бир лаҳзали. Бир нафаслик 
сукунат. н Бир нафаслик зилзиладан кечаги 
шаҳарлар бугун саҳрога айланади. Шукрулло, 
Жавоҳирлар сандиғи. 

НАФАСҚИСМА айн. астма, зиқнафас. 
Аммамнинг нафасқисма касали бор эди. 
«Ёшлик». 

НАФАҚА [а. дАдз — харажат; алимент] 1 
Муҳтож одамларга ёрдам сифатида берила- 
диган пул; ёрдам пули. 

2 Ўзидан бўлак турадиган хотин ёки эрга 
(етим, балоғатга етмаган болалари учун) 
ёки меҳнатга яроқсиз ота-онага қонунчи- 
лик асосида тўлаб туриладиган таъминот 
пули; алимент. Нафақа бермоқ. Нафақа тў- 
ламоқ. н Мен шундоқ гумон қиламанки, ё 






болани ташлаб кетгани келган, ё нафақа 
сўрагани. А. Қаҳҳор, Қўшчинор чироқлари. 

3 эск. айн. стипендия. 

НАФАҚАТ юкл. Таъкид маъносини ку- 
чайтиради; ..дан ташқари, ..гина эмас 
каби маънони билдиради. Бу ҳақда у на- 
фақат мамлакат, жаҳон археологлари эъ- 
тиборини жалб этган китоб яратди. С. Ка- 
роматов, Сўнгги бархан. Нон нафақат мод- 
дий бойлик, балки у маънавий бойлик ҳам- 
дир. Газетадан. 

НАФАҚАХЎР [нафақа + ф. j_3_ — еювчи] 
Нафақа олувчи, нафақа билан таъминлан- 
ган шахс. Жума куни маҳалла оқсоқоли ва 
маҳалладаги бир қанча нафақахўрлар узун- 
қисқа бўлиб кириб келишди. Газетадан. 

НАФИС I [а. — қимматбаҳо] 1 Гў- 

зал ва нозик, латиф. Нафис газлама. н Ша- 
мол нафис япроқларни узади, ҳавода, эр- 
кинликда бирпасгина улар билан ўйнашиб, 
эркалаб, сўнг ерга ташлайди. Ойбек, Қуёш 
қораймас. Унинг [Кумушнинг] нафис қора 
сочлари орқа-ўнгига тўзғиб, ажиб бир ман- 
зара бердилар. А. Қодирий, Ўтган кунлар. 

2 Нозик ва ёқимли. Икковининг кўзлари- 
да эҳтирос чақмоқ чақар, улардан гўё баҳор 
гулларининг нафис ҳиди анқирди. С. Анорбо- 
ев, Оқсой. 

3 Бадиий жиҳатдан жуда юксак, гўзал ва 
нозик. Нафис иш. н Шоирнинг нафис шеър- 
лари ҳозир унинг учун тузсиз сўзлар йиғин- 
дисидан бошқа бир нарса ҳам эмас эди. А. 
Қодирий, Ўтган кунлар. 

4 эск. айн. бадиий. Ўртоқ Бақоев ўйлаб 
туриб сўради: -Нафис адабиёт дарсини 
сизларга ким беради? А. Қаҳҳор, Адабиёт 
муаллими. 

НАФИС II Олманинг эрта ҳосилга кира- 
диган қишки нави. 

НАФИСА [а. | 1: санойи нафиса қ. 

санойи. Лекин кўкариб кела бошлағон ўзбек 
санойи нафисасининг тегига қайноқ сув 
тўкилди. А. Қодирий, Кичик асарлар. 

2 Нафиса (хотин-қизлар исми). 

НАФИСЛАМОҚ Безамоқ, чиройли тус 
бермоқ. Улар [безакчилар] тоннелъ йўли 
деворларини ҳар хил шаклдаги гуллар билан 
нафислайдилар. Газетадан. 

НАФИСЛИК 1 Нафис, нозик хусусиятга 
эгалик. 

2 айн. нафосат. 


НАФЛ [а. J_o3 — зарур бўлганидан ор- 
тиқ, қўшимча намоз] Намоз тури. У киши- 
нинг кўп вақтлари тасбеҳ ўгириш, нафл 
намозларини ўқиш билан ўтар эди. М. Му- 
ҳаммаджонов, Турмуш уринишлари. 

НАФЛИЛИК иқт. Товарлар ва хизмат- 
ларнинг ўз хусусиятларига кўра эҳтиёж- 
ларни қондириш хоссаси ёки уларни ис- 
теъмол қилишдан ҳар бир шахс оладиган 
муайян қониқиш. Ҳар қандай неъматлар- 
нинг нафлилик даражаси унинг табиий 
хоссалари ва сифатига боғлиқ. Газетадан. 

НАФОСАТ [а. ,.,Lol — аҳамият; қим- 
матбаҳо нарса, бойлик] кт. Нарса ва ҳоди- 
саларнинг ташқи кўринишидаги алоҳида 
мукаммалликни, мутаносибликни ифода- 
ловчи белгилар мажмуи; нафислик, гўзал- 
лик, латофат. Табиатнинг сеҳр ва нафосат 
тўла манзараси. н Замиранинг.. аччиғ- 
ланганда ҳам нафосатини йўқотмайдиган 
юзи жазманига янада чиройли кўринди 
шекилли, йигит ширин илжайди. П. Қодирий, 
Уч илдиз. 

НАФРАТ [а. cjjU — жирканиш; ёқ- 
тирмаслик] Бирон-бир шахсга ёки шахс- 
ларга, амалий фаолиятга нисбатан қаттиқ 
ғазаб ва жирканиш туйғуси, ғазаб аралаш 
жирканиш. Нафрат қилмоқ. н Полвон- 
ларнинг бирига муҳаббат, иккинчисига 
нафрат билан қараб турган халқ кўзида, 
унинг ҳаяжонли юзида икки дунё кураши акс 
этгандек эди. М. Исмоилий, Фарғона т. о. 
Унсин Мирзакаримбой уйидан нафрат қил- 
гани учун, бир маҳаллада бўлишига қарамай.. 
сийрак қатнар эди. Ойбек, Танланган 
асарлар. 

НАФРАТЛАНМОҚ Бирон-бир шахсдан, 
унинг қилган ишларидан ғазаб аралаш жир- 
канмоқ, нафрат қилмоқ. Шербек йигитнинг 
юзсизлигидан нафратланди. С. Анорбоев, 
Оқсой. У ерда, одамлар орасида Ҳаётнинг 
отаси Мадаминхўжа ҳам бу бедодликдан 
нафратланиб, Ғуломжонга жавдираб қараб 
турар эди. М. Исмоилий, Фарғона т. о. 

НАФРАТЛИ Нафрат билан тўлиб-тош- 
ган; жирканч. Нафратли хатти-ҳаракат. н 
Маҳкамга қисқа ва нафратли назар таш- 
лади-да, шошилмай энгашди. П. Қодиров, Уч 
илдиз. 

НАФРАТОМУЗ [нафрат +0.y__J — ўх- 
шаш] Нафрат ифодаловчи, нафратнамо. 
Ниҳоят, ичкаридан Малика чиқди. Эсонга 




нафратомуз қараб олгач, Саломнинг қўлидан 
ушлади: -Кетса кетавермайдими, нима 
қиласиз ялиниб?! — деди у. Ҳ. Аҳмар, Ким 
ҳақ? 

НАФС [ Cl. q > — қалб, кўнгил; инсон; 
мақсад, интилиш; ғурур, мағрурлик] 1 
Ейиш-ичишга, мол-дунёга бўлган эҳтирос. 
Менинг нафсим балодур, ёнган ўтга соладир. 
Мақол. 

Нафс бандаси Нафсидан бошқани ўй- 
ламайдиган. -Нафс бандаси.. Биров ишдан 
келса, сиз ошдан келасиз, — деди Мели пол- 
вон жаҳли чиқиб. П. Турсун, Ўқитувчи. Нафси 
бузуқ (ёки ёмон) Овқатдан сира қайтмай- 
диган, нафсини тия олмайдиган; ҳирсли. 
Нафси бузуқ ҳайитда ўлар. Мақол. Нафси 
ўлик (ёки тийиқ) Нафсини тия оладиган, 
ҳар нарсага суқ билан қарайвермайдиган. 
Нафсига ўт тушмоқ Нафси ҳадцан ташқари 
авж олмоқ; нафси ҳакалак отмоқ. Нафсини 
тиймоқ Нафсига эрк бермаслик, ўзини 
сақламоқ. Кўзинг оғриса, қўлингни тий, ичинг 
оғриса, нафсингни тий. Мақол. 

2 Шаҳвоний ҳирс. [Фотима ўз-ўзига :] 
Бундай ўз нафсларига берилган зотлар 
бировнинг ҳалол хотинига кўз тикиб, ҳаётда 
ҳеч бўлмаган ёлғон сўзларни қилиб, ширинги- 
на бир турмушни бузмоқчи бўладилар. Ҳамза, 
Туҳматчилар жазоси. Бойваччанинг кўзида 
ҳар бир хотин унинг нафси, ҳирси учун яра- 
тилган чиройли мева эди. Ойбек, Танланган 
асарлар. 

Нафси олинмоқ (ёки оғримоқ) Нафсо- 
ниятига тегмоқ, кўнгли оғримоқ. Бундан 
нафси олинган Соли ота жаҳлига чидолмай, 
олдида дўмбиллаб юрган набирасини уйидан 
қувди. А. Қаҳҳор, Олтин водийларни кезган- 
да. У[Ғуломжон] нафси оғриган киши товуши 
билан қулфи дилини очди. М. Исмоилий, 
Фарғона т. о. 

НАФСАМБИР с. т. Нафсиламр. Бошдан 
оёқ янгидан иш бошлаган колхоз ёшларининг 
бу ғайрати, нафсамбирга, ҳайратда қолар- 
ли эди. М. Жўра, Қуёшдан нур эмганлар. 

НАФСИЗ Фойдасиз, бефойда. Дунё та- 
ниш-билиш, гумонлар юкин Кўтариб кексаяр 
бекор ва нафсиз. В. Зоҳидов, Ҳаётбахш ба- 
диият тароналари. 

НАФСИЛАМР [а. — ҳақи- 

қатда] 1 Ҳақиқатга мос; тўгри, рост. -Бэ-э- 
э, гўрними, тақсир! — dedu Сафар бўзчи, — 
у гапни қўйинг, нафсиламр гап яхши. А. 


Қодирий, Меҳробдан чаён. -Уни қаранг, наф- 
силамрини айтганда, ота-бобомизнинг замо- 
нида ҳам бунақанги пахтани ҳеч ким кўр- 
маган, —деди Шермат. Ҳ. Нуъмон, Фасллар. 

2 крш с. Ҳакиқатда, ҳақиқатан ҳам. Ғ[аф- 
силамрга, насия жаннатдан кўра бир отим 
нос афзалШ. Мақсудий, Лайлатулқадр. -Ғ[аф- 
силамр, гапингиз жуда тўғри.. — деди Йўлчи. 
Ойбек, Танланган асарлар. 

НАФСОНИЯТ [а. г.уЛ ... a'. — худбинлик; 
ёқтирмаслик, ёмон кўриш] Кишининг ўз 
назаридаги қадр-қиммати, обрў-эътибори; 
ғурур; иззат-нафс. Бўтабой ака, масалага 
кенгроқ, нафсониятга берилмай, холисроқ қа- 
раш керак бўлар. А. Қаҳҳор, Қўшчинор чи- 
роқлари. Барот полвон мингбошига ҳайрон 
бўлиб қараб қолди. Айниқса, иззатини бил- 
маган, деб ўшқириши нафсониятига тегди. 
М. Исмоилий, Фарғона т. о. 

НАФСПАРАСТ Нафсига берилган, 
нафснинг қули. Одамлар орасида савдо хо- 
димларига нисбатан, улар ўз манфаатларини 
ўйлайдиган, мол-давлат орттиришга ҳирс 
қўйган нафспараст кишилар, деган гаплар 
ҳам юради. Шукрулло, Жавоҳирлар сандиғи. 

НАФТАЛИН [юн. naphtha — нефть < ф. 
a'. — нефть] Ўткир ҳидли, қаттиқ оқ крис- 
талл модда (техникада ва куядори сифатида 
қўлланади). Билдим, аммам сандиқ очяпти.. 
Кўп ўтмай, нафталин ҳиди анқиб турган 
кўйлакни ёзиб, ёнимга келди. Р. Азизхўжаев, 
Яшил чайла. 

НАФТАЛИНЛАМОҚ Нафталин сеп- 
моқ, нафталин билан ишлов бермоқ. Лобар 
учун энг азиз нарса битта: бисот, қўш 
сандиққа тиқиб нафталинлаб қўйилган мол- 
лари. Ҳ. Ғулом. Тошкентликлар. 

НАХ с. т. Нақ. -Бу бир ит! — деди уста 
Фарфи. — Томдаги луқмани ўзи ҳам еёл- 
майдир, бошқага ҳам едирмайдир, нах um- 
нингўзи! А. Қодирий, Ўтган кунлар. (Холмат 
Қодирқулга:] Яхши ҳам келганим, йўқса, зиё- 
фат деб нах жанозангизнинг тепасидан чи- 
қар эканман! Ҳамза, Бой ила хизматчи. 

НАХТ Нақ, худди, айнан. Кўзлари ёмон 
аблаҳнинг, нахт жодугарнинг кўзлари, Отин! 
Сиз, у келганда, ташқарига қарашдан эҳ- 
тиёт бўлингШ. Турсун, Ўқитувчи. 

НАХЎТАК Бир йиллик сертук ўт. Сап- 
сариқ қоқилар, кўк-қизғиш нахўтаклар ора- 
сида узоқдан қип-қизил гиламга ўхшаб кўзга 
ташланадиган — қийғос очилган лолақиз- 






ғалдоқлар бор эди. П. Қодиров, Юлдузли 
тунлар. 

НАЦИОНАЛИЗАЦИЯ [ингл. nationa- 
lisation < лот. natio, nationis — миллат, халқ] 
Айрим шахс ёки бирлашмаларнинг хусусий 
мулки бўлган ер, ишлаб чиқариш корхо- 
налари, транспорт, банк ва б. ларни давлат 
ёки жамият мулкига айлантириш, давлат 
ихтиёрига олиш. Ерни национализация қилии/. 

НАЧОРА крш. с. взф. Илож қанча, нима 
ҳам қила олардик; илож йўқ. Начора, ҳаёт 
ниманики тақдим этган бўлса, ўшандан ор- 
тиғини қайтиб олмайди. Ў. Ҳошимов, Қал- 
бингга қулоқ сол. -Начора, бошга тушганни 
кўз кўрар экан-да, — деди Эргашев. Н. Са- 
фаров, Оловли излар. 

Н АТТТ А [а. j — кайф, маст бўлиш; 
мастлик; лаззат, ҳузур қилиш] 1 Поясидан 
тола, уруғидан ёғ олинадиган баланд бўйли 
техника ўсимлиги. Заҳарли гиёҳлардан наша 
ҳам киши организмига ёмон таъсир қилади. 
Газетадан. 

2 Шу ўсимликнинг барги ва поясидан, 
ширасидан тайёрланадиган, кайф берадиган 
наркотик модда. Кийими исқирт бу девона 
нашани кўп чекиб, мияси айниганидан, оғзига 
келган гапни қайтармай алжирар эди. М. 
Муҳаммаджонов, Турмуш уринишлари. 

Наша қилмоқ Қаттиқ таъсир этмоқ, 
таажжубга солмоқ; айил ботмоқ. Аширнинг 
гапи Хўжабековга наша қилди. Хохолаб кулди. 
С. Анорбоев, Оқсой. Раис ёлғиз қолгач, парт- 
комнинг сўзлари баттар наша қилди. А. Кў- 
чимов, Ҳалқа. 

НАШАВАНД Наша чекишга ўрганиб 
қолган; банги. -Шофёрни топдик, ҳозир ке- 
лади! — деди Камол ака ва ҳазиломуз: -Ҳа, 
намунча нашасидан айрилган нашаванддай 
бошингиз осилиб қолди? — деб кулди. О. Ёқу- 
бов, Бир фельетон қиссаси. 

НАШАВАНДЛИК Наша чекишга бе- 
рилганлик; бангилик; гиёҳвандликнинг бир 
тури. Отам қилмаган шўхлик йўқ бўлса керак. 
Қимор ўйнаган, улоқ чопган, нашавандлик 
қилган.. дейишади. М. Исмоилий, Фарғонат. о. 

НАШАПОЯ 1 Нашанинг пояси. 

2 Наша экилган жой, майдон. Тоғораси- 
даги кўз илғамас жойга экилган нашапоя йўқ 
қилинди. Газетадан. 

НАШАТИР \р. нашатьгрь < а. jjLiCi — 
аммиак] 1 ким. Аммоний хлорид, рангсиз 


кристалл модда, новшадил (техника ва тиб- 
биётда қўлланади). 

Нашатир спирт Аммиакнинг сувдаги ўн 
фоизли эритмаси. Малоҳат палаткага кириб 
келганда, врачлар довулдан қўрқиб, ҳушидан 
кетган онасига нашатир спирт ҳидлатаёт- 
ган эдилар. И. Раҳим, Тинимсиз шаҳар. 

2 с. т. Нашатир спирт. 

НАШВАТИ Нокнинг сершира, сувли, 
оч сариқ, қизил ёки сарғиш кўк йирик нави. 
Тўғайсари Муртоз узатган нашватини арт- 
маёқ бир тишлади. Ш. Холмирзаев, Қил 
кўприк. 

НА ТТТ ИДА [а. ь А* ,ъ\ — қўшиқ, мадҳия] 
поэт. Қўшиқ; тантанали шеър, мадҳия. Ба- 
ҳорнинг кўнгилларни аллаловчи нашидаси. н 
Кеча ғазаб билан юмилган лаблар Бугун куй- 
ламоқда эрк наишдасин. Ғ. Ғулом. 

НАШР [а. jJi — тарқатиш, тарғибот; 
чоп этиш, босиб чиқариш] 1 Босма асар чоп 
қилиш, чиқариш. Китобни нашрга бермоқ. 
Нашрга тайёрламоқ. Нашр этмоқ (қилмоқ). 

2 Босма асар. Фанлар академияси нашри. 
^Демократия шароитида турфа хил нашр- 
ларнинг пайдо бўлишини, шубҳасиз, ҳамма- 
миз табиий ҳол деб биламиз. Газетадан. 

3 Босма асарнинг ҳар бир чиқарилиши 
ёки тури. Китобнинг тузатилган ва тўлди- 
рилган нашри. Илмий нашр. н Оммавий ин- 
формацияларнинг калити бўлган телеграф 
агентликларининг қон томирлари матбуот 
нашрларининг ҳамма тармоқларига бориб 
туташади. X. Ёдгоров, Ҳаёт тўлқинлари. 

НАШРИЁТ [а. cjCjL*! — нашр ва тар- 
ғибот ишлари] 1 Босма асарлар тайёрлаш 
ва нашр этиш ишлари, ноширлик. 

2 Шундай ишлар билан шуғулланувчи 
муассаса. “Фан” нашриёти. Ғафур Ғулом но- 
мидаги Адабиёт ва санъат нашриёти. 

НАШРИЁТЧИ Нашриёт ходими, наш- 
риётда ишловчи киши. 

НАШРИЁТЧИЛИК айн. ноширлик. 
Нашриётчилик кундан кунга қулоч ёймоқда. 

Н АТТТ ТАР [ф. ji . 7 ,] айн. ништар. 

НАШЪА [а. — мастлик, кайф қи- 

лиш; лаззат, ҳузур (маза) қилиш] поэт. Эс- 
тетик лаззат, ҳузур, гашт. Ҳар ишнинг ўзига 
яраша нашъаси бор. н Далаларнинг нашъасин 
уй ичинг билан сурдинг, Ўз бойлигинг ўзингда, 
ишрат, сафолар қурдинг. Ғайратий. 

Нашъа қилмоқ 1) лаззат олмоқ, ҳузур 
қилмоқ, гашт қилмоқ; 2) айн. наша қилмоқ 




қ. наша. Саломнинг гапи борган сари унга 
кўпроқ нашъа қилар эди. Ҳ. Аҳмар. Ким ҳақ? 

НАШЪАЛИ поэт. Роҳат, лаззат, ҳузур 
бағиишовчи, гаштли. Узоқ вақт жанг олов- 
ларида уйқусиз, хатарли кунларни ўтказган 
бу йигит учун.. сой бўйлари янада нашъали 
ва оромбахш туюлар эди. С. Аҳмад, Қадрдон 
далалар. 

НА ТТТ ЪУ НАМО [а. СоД — юксак 
ҳузур-ҳаловат] 1 Юқори даражадаги эстетик 
лаззат, ҳузур, гашт. Ҳаётнинг нашъу намо- 
лари. н Хоҳласа — каклик ови қиларди. 
Шундай нашъу намо билан яшарди. П. Турсун, 
Ўқитувчи. 

2 эск. кт. Тараққиёт, ривож, гуллаш. 
Ҳаётнинг нашъу намоси адолат нурига боғлиқ. 
Ойбек, Навоий. 

НАЪЛ [ а. Jjlj — тагчарм; енгил оёқ ки- 
йими; тақа] эск. кт. айн. нағал. 

НАЪЛАТ с. т. Лаънат. 

НАЪМА [а. Ад 1~1 — куй, оҳанг, наво] айн. 
нағма. Чигиртканинг чириллаши, кеча ҳаша- 
ротларининг наъмаси кучли шамол товуши 
билан кесилди. А. Қодирий, Меҳробдан чаён. 

НАЪМАСОЗ Созанда, мусиқачи. Ғафур 
Ғулом чинакам устоз, оташин қалбли наъ- 
масоздир. М. Шайхзода, Шеъриятимизнинг 
байроқдори. 

НАЪМАТАК [ ф. . С. /'j-j | Т Гули хушбўй 
ва ҳар хил рангли, меваси ширали, шакли 
ва ранги ҳар хил, ёввойи ҳолда ўсадиган ёки 
экма усулда ўстириладиган буталар туркуми 
(Баъзи турлари тиббиёт, парфюмерия ва 
фармацевтикада ишлатилади). Йигитали 
қоронғида тимискаланиб, чапга бурилганда, 
наъматакнинг тиканли шохлари бехосдан 
юзига урилди. Д. Нурий, Осмон устуни. 

2 Шу ўсимликнинг қизил доривор меваси. 
Наъматак, қорақанд, зирк, лимон, турп ва 
бошқа кўп сабзавотларда «С» витамини бў- 
лади. М. Тўйчиев, Витаминларни унутманг. 

НАЪРА [а. ь jjli — пинғиллаб гапириш; 
бўкириш] Ларзали, ваҳимали қаттиқ овоз. 
Бомбардимон кучайгандан кучайиб борди. Унга 
узоққа отар замбаракларнинг наъраси қў- 
шилди. Шуҳрат, Шинелли йиллар. Кўкрагидан 
отилиб чиққан қудратли наъра узоқ-узоқ- 
ларга таралади. С. Анорбоев, Оқсой. 

Наъра тортмоқ (ёки урмоқ) Ларзали, 
қаттиқ товуш чиқармоқ. Сен кетган сўнг бир 
озроқ уруш қилдим, Наъра тортиб, мен ҳам 
майдонда турдим. «Алпомиш». 


НАЪТ [ а. гх*з — таъриф-тавсиф, васф; 
мақтов] Мумтоз адабиётда: катта ҳажмли 
шеърий асарлар бош қисмида келадиган, 
асосан пайғамбарлар шаънига айтилган 
мақтовдан иборат шеърий парча. 

НАЯКИ [ф. ^Сл] Най орқали чекиш; 
най билан тортиб чекиладиган. Наяки қил- 
моқ. н Уч йил ичида у [Мамараим] кирмаган 
кўча қолмади. Наякини ўрганди, қора дори 
еди, такяларга кириб, кўкнори ичди. М. Ис- 
моилий, Фарғона т. о. Чапани йигитлар қит- 
так наяки қилиб олдилар-да, хуфтондан оғ- 
дириб, Ҳаънига жўнадилар. Ойбек, Улуғ йўл. 

НАҚ [а. Taj — бор, мавжуд, қўлдаги пул] 
рвш. 1 Айтилганнинг, кўзда тутилганнинг ўз- 
гинаси; худди, айни. -Отангизга раҳмат, 
Юсвали тоға! — деди бошини қимирлатиб 
Мели полвон. — Гапнинг нақ онасини айт- 
дингиз-қўйдингиз! П. Турсун, Ўқитувчи. 

2 Қоқ, айни, худди. Нақ ярим кечада. Нақ 
шу пайтда. 

3 Оз бўлмаса; деярли. Нақ йиқила ёздим. 

4 Роса, обдан. Баҳорда чунонам қўш торт- 
дики, жонвор қорабайирни нақ.. терга туши- 
риб юборди. М. Исмоилий, Фарғона т. о. 

5 Бўлмаса, акс ҳолда. [Самоварчи] Тову- 
шини баланд қўйиб, ўзича валдирар эди: -Ҳой, 
аравакаш бола, отингни торт, нақ тезагини 
дўппингга солиб бераман! Ойбек, Танланган 
асарлар. 

НАҚАДАР рвш. Қандай, қанчалик. Элму- 
род янги мактаб биноси қишлоқ тарихида на- 
қадар улуғ иш эканлигини, бу улуғ ишга озми- 
кўпми ўз меҳнати сингганини ўйлаб, ўзидан- 
ўзи ғурурланди. П. Турсун, Ўқитувчи. Тош- 
кент тонготари нақадар гўзал. Ғайратий. 

НАҚАРОТ [а. cjI _Д:> — гоҳ-гоҳ, такрор- 
такрор тақиллатиш, чертиш] Қўшиқнинг 
ҳар бир бандидан кейин қайтарилувчи, 
такрорланувчи қисми. Юрагимга ишқинг 
уруғини Билсанг эдинг экканлигингни. Ҳал- 
бимнинг шўх, соз қўшиғининг Нақароти экан- 
лигингни. X. Салоҳ. 

НАҚБ [а. <_>3j — тешик, тирқиш; ер ости 
йўли] Ер тагидан кавланган йўл. Мўғуллар 
аксари ер остидан нақб қазиб, шаҳарга кириб 
олар, ўз аскарларига дарвозани очиб берар 
эдилар. М. Осим, Ўтрор. 

НАҚД [а. jls:> — қўлда бор, мавжуд пул] 1 
Пулини дарҳол тўлаш шарти билан бўлган 
ёки бўладиган савдо муомаласи. Нақдга 
олмоқ. Нақдга сотмоқ. 






2 Қўлда, ихтиёрда бор, фойдаланиш ёки 
муомалага киритиш учун тайёр. Нақд пул. 
Нақд қилмоқ. н Сафохон тўра-чи? Бу зот 
унинг эзгу ниятини қувватлабгина қолмай, 
қўлига нақд маблағ ҳам тутқазди! К. Яшин, 
Ҳамза. -Бўлди, адаш, бўлди! — деди Колянинг 
олдига борган Қудрат дўгтисини осмонга 
ташлаб. — Рухсат.. араваҳам нақд!\. Назир, 
Сўнмас чақмоқпар. Сойма-сой жилиб, ерларни 
бир-бирига қўша-қўша, ҳозир эллик гектарни 
нақд қилдик. Ҳ. Назир, Маёқсари. 

3 Аниқ, ҳал бўлган, тайёр. [Фотима:] 
Ўқишга кириши нақдга ўхшайди.. Пешонам 
қурсин.. сени катта қилиб берганим кам экан, 
энди боласини ҳам катта қилиб бераман, 
шекилли. А. Қаҳҳор. Асарлар. 

НАҚДИНА [а. + ф. — бор, мавжуд 

пул] эск. кт. Нақц пул. Ўғлим, энди бозор- 
ўчарнинг ҳам пайидан бўлинг.. Нақдина пул 

— ҳам енгил, ҳам қиммат, ҳам яширишга осон 
бўлади. Ғ. Ғулом, Шум бола. 

НАҚДЛАМОҚ Нақд қилмоқ, тайёр қил- 
моқ. Кўмир келган бўлса-я ? Эсингни едингми, 
Қодир, сенга кўмирни нақдлаб турибдими шу 
топда, — ўзини ўзи койирди [Қодирхўжа]. 

— Яна бирон корхона келаётгандир, кутиб 
олиш керак. Р. Файзий, Ҳазрати инсон. 

НАҚДОНА айн. нақдина. -Назри нақдона 
бўлмаса, кўнгил ҳам жойига тушмайди, иш 
ҳам юришмайди, — деди Ҳожи хола, М. Ис- 
моилий, Фарғона т. о. 

НАҚИБ [а. бошлиқ, раис] Хива 

хонлигидаги ҳарбий мансабдор. Расмий қа- 
бул маросимларида нақиб хоннинг сўл томо- 
нида биринчи ўринда ўтирган.. хазинадан 
таъминланиб турилган. «ЎзМЭ». 

Ғ1АҚД [а. — узатиш, ўтказиш; тар- 

жима; кўчириб ёзиш; қайта ҳикоя қилиш] 1 
Халқ томонидан тўқилган ва авлоддан ав- 
лодга ўтиб келаётган оғзаки ҳикоя; ривоят. 
Нақлларга, қўшиққа, ривоятларга, Мақол- 
ларга, эртакка, ҳикоятларга Мен умримда 
жуда кўп қулоқ осибман. М. Шайхзода. 

2 Умуман, бирор кимса, нарса ёки 
унинг тарихи ҳақидаги гап, ҳикоя. - Тўхтанг, 
мен сизга бу телба аёлнинг нақлини айтиб 
берай, —деди ота.. Ҳ. Ғулом, Машъал. Умар- 
қул Тўлқин билан Учқунни икки ёнига ўтқа- 
зиб олиб, саёҳатини нақл эта бошлади. Ҳ. 
Ғулом, Машъал. 

3 Халқ томонидан яратилган ҳикматли 
гап. Халқимизда “Ҳисобини билмаган ҳамёни- 
дан айрилади ” деган нақл бор. 


НАҚЛИЁТ [а. CjUJJsj — анъанавий фан- 
лар; транспорт] эск. 1 Халқ хўжалигининг 
юк, одам ва ш. к. ташиш билан боғлиқ бўлган 
тармоғи; транспорт. Нақлиёт ширкати. 
Нақлиёт воситалари. 

2 Юк, одам ташиш. У вақтларда ҳали 
темир йўл қурилмаган, шунинг учун нақлиёт 
фақат туя карвони билан Қизилқум чўли 
орқали амалга ошириларди. С. Айний, Эс- 
даликлар. 

НАҚТН [а. — расм, безак; ўйма тас- 

вир, гул] 1 Ўйиб, тикиб, тўқиб ёки бўёқ 
билан ишланган гул, безак. Нафис нақш- 
лар билан безатилган бино. н Гавҳар ойна 
устига солинган катта бир ўйма нақш 
олдида Маҳкамни тўхтатди. П. Қодиров, 
Уч илдиз. 

2 кўчма Кўрк, зийнат. Одам борки, одам- 
ларнинг нақшидир, Одам борки, ҳайвон ун- 
дан яхишдир. Мақол. н Меҳнат бизда шараф, 
мардлик ишидир, Меҳнат фазилатдир, ин- 
соннинг нақши. Э. Раҳим, Янги қадам. 

Нақш олма Олманинг рангдор ва қиз- 
ғиш йўллари бўлган бир тури. Адолат бу- 
тунлай ўзгариб кетганга ўхшайди, юзи ойдек 
тўлиб, нақш олмадек қизариб турибди. И. 
Раҳим, Чин мухаббат. 

НАҚШБАНД [а. + ф. айн. нақш- 

дор. Осмонўпар бинолар, нақшбанд маъмурий 
идоралар, ҳашаматли маданият саройлари 
кўзни қамаштиради. Газетадан. Тўрда нақш- 
банд арк. М. Исмоилий, Фарғона т. о. 

НАҚШБАНДИЙЛИК айн. нақшбандия. 
Алишер Навоий нақшбандийлик асосларини 
қаноат тариқи деб атаганлар. Газетадан. 

НАҚШБАНДИЯ [а. + ф. Та- 

саввуфнинг 14-асрда асос солинган тари- 
қатларидан бири. Нақшбандияда одамнинг 
қадри унинг мансаби, бойлиги билан эмас, 
маънавий комиллиги билан ўлчанади. Газе- 
тадан. 

НАҚШДОР [а. + ф. — нақшга 

эга, нақши бор, нақшли] Нақш солинган, 
нақш билан безатилган, нақшланган; 
нақшли, нақшинкор. Шипи шарқча нақшдор 
уй, нақшлари эскириб, ранги хираланган, 
лекин ҳали диққатни тортарли ҳолда. Ой- 
бек, Танланган асарлар. Бир гал Давлатёр 
билан Элмурод қишлоқ оралаб кетаётган- 
ларида, бир нақшдор дарвоза очилди-ю, озғин 
бир йигит от етаклаб чиқди. П. Турсун, 
Ўқитувчи. 

НАҚШИН [а. + ф. Jj _. + — нақшли, 

накдг билан безатилган] айн. нақшдор. Шомга 
яқин шу нақшин дарвоза тагига “Форд ” 
машинаси келибтўхтади. Ҳ. Ғулом, Машъал. 
Қаторасига биридан иккинчисига кирадиган 
тўртта катта-кичик нақшин уй олдида 
баҳаво бир ишйпон. С. Аҳмад, Қадрдон далалар. 
Нақшин нафас ичида булбул тарона қилмас. 
Э. Воҳидов. 

НАҚШИНКОР айн. нақшдор. Нақшинкор 
уй. Нақшинкор кўза. н Хонанинг тўрт то- 
монидаги нақшинкор жавонлар китобга лиқ 
тўла эди. О. Ёқубов, Диёнат. 

НАҚШКОР [а. + ф. j\KjK*3 — нақш со- 
лувчи, нақш ишловчи] 1 айн. нақшдор. 
Олимхон элликбошининг кўнглидагидай зиё- 
фат: жиҳозларга бой, гўзал, нақшкор меҳмон- 
хонада ўтиради, яна.. донгдор бойвачча билан 
суҳбат! Ойбек, Танланган асарлар. 

2 айн. наққош. Нақшкор уста. 

НАҚШЛАМОҚ Нақш бермоқ, нақш 
билан безамоқ. Деворларни нақшламоқ. н 
Бу epda серсавлат бир киши клуб деворини 
нақшлаётган усталарнинг ҳунарига маҳлиё 
бўлиб турарди. Газетадан. 

НАҚШЛАНМОҚ кўчма Сақпаниб қол- 
моқ, муҳрланмоқ. Буларнинг ҳаммаси гўдак 
хотирангда нақшланиб қолган бўлса ажаб 
эмас. К. Яшин, Ҳамза. Бир зум қараш билан 
юракка нақшланган унинг чеҳрасини яна кўз 
олдида жонлантиришга тиришди. Ойбек, 
Танланган асарлар. 

НАҚШЛИ айн. нақшдор. Саҳни торроқ, 
лекин тўрт томони уй-айвонлар билан ўрал- 
ган ташқари ҳовлидаги нақшли.. меҳмон- 
хонанинг бирида қат-қат шоҳи кўрпачаларда, 
иссиқ танчага суқилиб Мирзакаримбой ўти- 
рар эди. Ойбек, Танланган асарлар. 

НАҚТИЧИ айн. наққош. 

НАҚҚОШ [а. (jiiUL — ўймакор; бўёқчи] 
Нақш ишловчи, безак, гул яратувчи уста. 
Кўзим жимирлаб кетди, Нақшларига қара- 
сам. Дейдилар: Уста Ширин, Наққошини сў- 
расам. Қ. Муҳаммадий. 

НАҚҚОШЛИК Нақш чизиш, ўйиш би- 
лан шуғулланувчи соҳа; наққош касби. Ҳозир 
шаҳарда кўплаб кулолчилик ва наққошлик 
устахоналари ишлаб турибди. Газетадан. 

НАҒАЛ [а. Jjii — тагчарм, пошна; тақа] 
Оёқ кийимининг пошнасига ёки тагчарми 
учига қоқиладиган тақача. Ботинка наға- 
лининг кўча тошларига урилиб чақиллаши 


эшитилди-ю, Маҳкамнинг хаёли бўлинди. П. 
Қодиров, Уч илдиз. 

НАҒМА [а. — куй, оҳанг, наво] 1 

эск. Куй, оҳанг, наво; мусиқа товуши. Тол 
шохларини тўлдирган паррандалар нағмаси 
ҳам ортиқчалик қилди. Ҳ. Ғулом, Машъал. 
[Комил:] Бу хушнуд нағмалардан бенасиб бўл- 
манг, деб атайин уйғотдим, бир эшитиб 
қолинг! О. Ёқубов, Айтсам, тилим куяди, 
айтмасам — дилим. 

2 Лабда юрғизиб пуфлаб чалинадиган 
мусиқа асбоби. Болалар тарқалишади. Қора- 
вой нағмасини чалади.. Р. Файзий, Сен етим 
эмассан. 

3 кўчма салб. Ортиқча қилиқ, хархаша. Э, 
бу одамнинг нағмаси кўпга ўхшаб қолди. Уй- 
ғун, Ҳуррият. У [Ибодилла] дорини ишлат- 
дими, бас, турли-туман нағма чиқаради. Ж. 
Шарипов, Хоразм. 

4 кўчма с. т. Ортиқча ташвиш, дахмаза, 
икир-чикир. Тўйнинг нағмаси кўп бўлар экан. 

НАҒМАГАР [а. + ф. — нағма қи- 

лувчи, нағмачи] шв. Созанда, мусиқачи. 
Чавандозлар катта унум қилади. Қирқ кун- 
гача узмай тўйни беради, Ўйинчи, нағмагар 

— бари келади. «Алпомиш». 

НАҒМАЧИ 1 Нағма чалувчи созанда. 

2 эск. Умуман мусиқачи. 

НАҲ: наҳ урмоқ Ёмонлаб қадрини пастга 
урмоқ, ерга урмоқ, камситмоқ. Камбағал, 
қашшоқни наҳ уриб келдинг, Бойликнинг до- 
масин бизларга қилдинг. «Фольклор». 

НАҲАЛ шв. Нағал. Аламига чидолмаган 
бири пошнасига наҳал қоқилган калта қўнж- 
ли этиги билан бошига тепди. В. Ғофуров, 
Вафодор. 

НАҲАНГ [ф. — кит; тимсоҳ] 1 айн. 

акула, кит. -Заминдорларга қарам бўлган- 
дан кўра, наҳанг оғзига бош суққан яхши, 

— деди Абдулқодир уҳ тортиб. Ойбек, Нур 
қидириб. Дарахтлар қоплаган бу оролча 
бениҳоя дилбар, қирғоқнинг яқинида наҳанг- 
лар сузиб юрармиш. 3. Акрамов, Ҳиндистон 
лавҳалари. 

2 кўчма Ўта юлғич; ўзлаштирувчи. У 
[Анорхон] наҳанг, сен лаққа.. Раислик муҳ- 
ринг билан бирга ютиб юборади. И. Раҳим, 
Ихлос. Нафси наҳанг Ашуров ҳаш-паш де- 
гунча колхознинг жуда кўп пулини кам- 
кўстига сарфлаб юборди. Газетадан. 

3 айн. балиқ йили қ. балиқ I 3. 




НАҲВ [а. — томон; чекка, бурчак; 

синтаксис] эск. айн. синтаксис. 

НАҲОР [а. jL^ — туш пайти, кундуз вақ- 
ти] 1 Кундуз, кундуз кун. 

Лайлу наҳор Кеча-кундуз. Сени соғинган- 
да лайлу наҳорлар, Остона тубида бўлдим 
интизор. Т. Тўла. 

2 Тонг ёришган пайт; эрта тонг. Колхоз 
хазиначисин қўли-қўлига тегмас, Танда ка- 
би уланур оқшомига наҳори. Ғ. Ғулом. Кўз 
mymadu далада баҳор.. Кутмакдадир эл ту- 
риб наҳор. Ҳ. Олимжон. Бўри ўғлини наҳорда 
уйқудан уйғотиб, тухум ютқизди. Т. Мурод, 
Юлдузлар мангу ёнади. 

3 кўчма Эрта нонуштадан олдин, но- 
нушта қилмай, оч қоринга. Наҳор юрмоқ. 
Наҳорга дори ичмоқ. 

НАҲОРИ айн. наҳорлик. [Гулжон:] Жин- 
дак наҳори қилайлик, шояд ҳордиқларингиз 
чиқса. Ҳамза, Паранжи сирлари. 

НАҲОРИЙ сфт. Наҳорга хос; наҳордаги. 
Қай томон боқар бўлсам, Бу тириклик боғи- 
да Баҳорий илиқлигу Наҳорий тиниқлик бор. 
Э. Воҳидов, Муҳаббатнома. 

НАҲОРЛИК Эрталабки овқат; нонушта. 
Эрталаб Аҳмад Ҳусайн бир пиёла чой ва бир 
бурда чапати билан наҳорлик қилиб, ўрни- 
дан турди. Ойбек, Нур қидириб. 

НАҲОТ(КИ) юкл. Сўроқ ва таажжуб- 
шубҳа маъносини билдиради. Наҳот ўғлим- 
га ўшандоқ қаттиқликни раво кўрсам! А. 
Қаҳҳор, Қўшчинор чироқлари. [Сифат 
буви:] Айланай, қизим, наҳотки бошингга 
давлат қуши қўнса-ю, уни калтак олиб, ўзинг 
қувласанг! Ҳамза, Бой ила хизматчи. 

НАҲР [а. — дарё] эск. кт. айн. дарё. 

Ёвнинг умидлари соврилди кўкка, Сен кечиб 
ўтганда Одер наҳридан. Жаҳоннинг тақдири 
тўғри ҳал бўлди, Сен мағрур ўтганда душман 
шаҳридан. Уйғун. Кулоғимга номинг кирганда, 
Кумлик каби ташна боқурман. Сенинг жан- 
нат водийларингдан Наҳрлардай тўлиб оқур- 
ман. Ҳ. Олимжон. 

НАҲРА Девор туйнуги. Пахса деворнинг 
наҳрасидан хотин кишининг боши кўринди. С. 
Аҳмад, Қадрдон далалар. Холдорхон жавоб 
кутмай, тешани олиб югуриб кетди. Кейин 
тирмашиб чиқиб, теша билан девор mena- 
сидан наҳра очди. С. Зуннунова, Гулхан. 
Эрталаб ҳовли супураётган келинойиси девор 
наҳрасига ҳайрон бўлиб қараб турганда, 


Моҳидил кўзини қисиб қўйди. С. Зуннунова, 
Гўдак ҳиди. 

НАҲРУЛҲАЁТ [а. — тириклик 

дарёси] эск. кт. Ҳаёт дарёси. Мана, Туямў- 
йин! Бунёд бўлади Улкан наҳрулҳаёт ва нур 
чашмаси Ф. Зоҳид, Туямўйин қўшиғи. 

НАҲС [а. — бахтсизлик; мусибат; 

омадсизлик] 1 Ғусл қилмаган, нопок. 

Наҳс босган ёки наҳсда қолган Ғусл 
қилмаган, ювуқсиз ҳолатли. -Менинг ҳолим- 
га раҳм қилинг, хўжайин! -Сен наҳсда қол- 
гансан. Сенга ёрдам қилишнинг фойдаси йўқ. 
С. Айний, Дохунда. Чолнинг ғазаби тутақди. 
Ўғлини “шумқадам, наҳс босган ”, деб сўкди. 
Ойбек, О. в. шабадалар. 

2 сўк. Ифлос, нопок; разил, палид. -Бўлиб 
қолдинг, наҳс! — дейди Мирвали банги, — 
етти отангнинг ўраси ҳам бунчалик буғдой- 
ни кўрмаган. А. Қодирий, Обид кетмон. Йўқ 
бўл, наҳслар, шумғиялар! Ҳамза. 

3 кўчма с. т. Иши олдинга босмаган, 
юришмаган. [Мулладўст:] Бу дунё ҳамма 
ёғидан бизни сафар қочди қилган, ўшанинг 
учун эллик тўртга кирибманки, иқболим 
наҳс, фалокатдан cupa ажралолмайди. Ҳам- 
за, Майсаранинг иши. 

НЕ сўр. олм. 1 Нарса-предмет ҳақида 
сўроқни ифодалайди; нима? Сенга не бўлди? 
н Энди сенга нелар айтайин? Ҳ. Олимжон. 
Не дейди сенинг ўсган ерингни? «Гўрўғли». 

2 Белги ҳақида сўроқни билдиради; қан- 
дай? Не айби бор? 

3 Маъно кучайтириш учун қўлланади. 
Акам содда деҳқон йигитга ўхшайди, содда 
бўлгани яхши. Негаки, шумларнинг қўлига ту- 
шиб, не балоларга гирифтор бўлдим. Ойбек, 
Танланган асарлар. [Қодирқул:] Мен учун не 
бахтли кундирки, тўрамиз қоронғи кулбам- 
ни ёритдилар! Ҳамза, Бой ила хизматчи. 

НЕАНДЕРТАЛЛАР [нем. ибтидоий одам 
қолдиқлари дастлаб (1856 йил) қазиб то- 
пилган Неандертал (Германия) водийси 
номидан] Инсоният тадрижий тараққиётида 
питекантроп билан ҳозирги одам ўртасида 
жой эгаллаган қадимги қазилма одам тури. 
Осиё, Ўрта Осиё ва Африкада топилган не- 
андерталларнинг бўйи унча баланд бўлмаган. 
Газетадан. 

НЕВАРА айн. набира. Келинлар далада, 
неваралар боғча ва яслида, ҳовли жимжит. И. 
Раҳим, Чин муҳаббат. 




НЕВАРА-ЧЕВАРА Набира(лар) ва че- 
вара(лар). Бу файзли хонадонга йиғилган ўғил- 
қизлар, невара-чеваралар катта ҳовлини лиқ 
тўлатиб ўтиришибди. Газетадан. 

НЕВР-, НЕВР(О)-, НЕЙРО- [юн. neuron 
— томир, нерв] Ўзлашма байналмилал қўш- 
ма сўзларнинг биринчи қисми бўлиб, шу 
сўзларнинг нервларга, нерв системасига 
алоқадорлигини билдиради (мас., невроз, 
неврология). 

НЕВРАЛГИЯ [невр.. + юн. algos — оғриқ] 
тиб. Нерв ёки унинг бирор қисми бўйлаб 
тарқаладиган кучли оғриқ. 

НЕВРАСТЕНИЯ [невр.. + юн. astheneia — 
заифлик, толиқиш] тиб. Нерв система- 
сининг узоқ вақт ақлий ёки эмоционал 
зўриқиши, руҳий изтироб, физиологик 
етишмовчиликлар (мас., тўйиб ухламаслик 
ва овқатланмаслик каби) натижасида келиб 
чиқадиган касаллик. 

НЕВРОЗ [қ. невр(о)-] тиб. Узоқ вақт 
давом этган оғир ички кечинмалар, руҳий 
изтироблар таъсирида пайдо бўладиган аса- 
бий-руҳий касалликларнинг умумий номи. 
Умумий невроз. Юрак неврози. н Невроз эса 
барча асаб касалликлари орасида сабаби аниқ 
хасталик саналади. «Фан ва турмуш». 

НЕВРОЛОГ Неврология мутахассиси, 
нерв системасини ўрганувчи шифокор. 

НЕВРОЛОГИК Неврологияга, нерв ка- 
салликларига оид. Неврологик клиника. 

НЕВРОЛОГИЯ [невр(о).. + юн. logos — 
фан, таълимот] тиб. Нормал ва патологик 
ҳолатдаги нерв системасининг тузилиши ва 
фаолиятини ўрганувчи фан. 

НЕВРОПАТОЛОГ Невропатология му- 
тахассиси, врачи. 

НЕВРОПАТОЛОГИЯ [невр(о).. + пато- 
логия-] Тиббиётнинг нерв системаси ка- 
салликларини, уларни даволаш ва олдини 
олиш чора-тадбирларини ўрганувчи бўлими. 

НЕГА сўр. олм. 1 Ҳаракат ёки ҳодисанинг 
сабаби ҳақида сўроқни ифодалайди; нима 
учун? Қани, ростини айт-чи, нега қўним- 
сизсан? А. Қаҳҳор, Қанотсиз читтак. 

2 Риторик сўроқ гапларда сўзловчининг 
айтилган, бўлиб ўтган ёки кўзда тутилган 
ҳаракат, ҳодиса ва ш. к. ларга салбий (аф- 
сусланиш, ачиниш) муносабатини билди- 
ради. Ғам, қўрқув титроғи билан эзилган 
Гулнор кўрпага ўралиб ўйлади: Нега кеча 
қочмадим? Ойбек, Танланган асарлар. Мен 


айтаман, болам, қўлимдан шунча иш келар 
экан, даданг ҳаёт вақтида нега “берсанг — 
ейман, урсанг — ўламан ”, деб ўтирган экан- 
ман! А. Қаҳҳор, Қўшчинор чироқлари. 

Нега денг ( ёки десанг) Чунки, сабаби 
шуки, негаки. Маслаҳатга ҳаммаси чаққон. 
Нега десанг, маслаҳатгўйлик осон нарса-де: 
тили қимирлайди, холос. Ойбек, Танланган 
асарлар. 

НЕГАДИР гум. олм. Ҳаракат ёки ҳодиса 
сабабининг ноаниқлигини билдиради; ни- 
ма сабабдандир, нима учундир. Негадир бу 
кишининг ўзи ҳам, совғаси ҳам Навоийга 
ёқмаган эди. М. Осим, Сеҳрли сўз. Отабек 
тасдиқ ишорасини бергач, негадир бир 
энтикиб қўйди. А. Қодирий, Ўтган кунлар. 

НЕГАКИ сабаб боғл. Сабаб шуки, чунки. 
Негаки, ҳозирда менинг кўз ёшларимгина 
эмас, бутун борлиғим сиёҳдир. А. Қодирий, 
Ўтган кунлар. Яхши ишласам, албатта, чакки 
бўлмайди. Негаки, булар қариндошларим, 
ҳаммадан юлсалар ҳам, мендан юлмаслар. 
Ойбек, Танланган асарлар. 

НЕГАТИВ I [лот. negativus — манфий, 
салбий] фото, кино 1 Оқ ўрнига қора, қора 
ўрнига оқ бўлиб тушган фототасвир ва 
шундай тасвир туширилган пластинка ёки 
плёнка; зид. позитив. Негативдан позитивга 
сурат кўчирмоқ. Негативни сақлаб қўймоқ. 

2 сфт. Оқ ўрнига қора, қора ўрнига оқ 
туширилган; шундай фотосурат олиш учун 
ишлатиладиган. Негатив сурат. 

НЕГАТИВ II сфт. Тескари, акс маз- 
мундаги; нотўғри, яроқсиз (маълумот, ха- 
бар, гап-сўз). Негатив маълумот. н ..ан- 
жуманда ҳаётнинг негатив ҳодисалари очиб 
таииюнди.. Газетадан. 

НЕГИЗ 1 Бирор нарсанинг ҳамма устки 
қисмларини тутиб, кўтариб турадиган ост- 
ки қисми; пойдевор, фундамент. -Албатта, 
янги усулда, — дейди Берди татар, — негизи 
ўн қаторча пишиқ ғишт, юқориси хом ғишт. 
А. Қодирий, Обид кетмон. 

2 Бирор нарсанинг асосини ташкил 
этган омил; база, асос. Ўзбекистонда чор- 
вачиликни саноат негизида ташкил этиш 
борасида кўп ишлар қилинди. Н. Мавлонов, 
Қорамолчилик. Ҳужайра ҳар қандай орга- 
низмнинг негизи ҳисобланади. Газетадан. 

3 тлш. Сўзнинг асосий маъносини бил- 
дирувчи, сўз ўзгартувчи кўшимчалар олма- 
ган қисми. Негиз ва қўшимча. 






НЕГОВ Қовоқни ўйиб ясалган идиш. 
Саидий неговда анҳордан сув олиб ичди. А. 
Қаҳҳор, Сароб. Ўзим ҳам озиб кета боишадим. 
Бурним осилиб, негов қовоқдек бўлиб кетди. X. 
Тўхтабоев, Ширин қовунлар мамлакати. 

НЕГР [исп. negro < лот. niger — қора] қ. 
негрлар. Негр халқи. Негр аёл. 

НЕГРЛАР Қора ирққа мансуб одамлар- 
нинг кўп тилларда қабул қилинган номи; 
Африканинг туб аҳолисини ташкил этувчи 
қора танли халқ; занжи; ҳабаш. 

НЕДИР гум. олм. Нарса ёки ҳаракат но- 
аниқлигини билдиради, нимадир. Кумуш 
меҳмонхонага киргандан сўнг ҳам, терсайиб, 
токчалардан недир ахтаргандек юрина бош- 
лади. А. Қодирий, Ўтган кунлар. 

НЕИЛОН [ингл. nylon\ Табиий ипакдан 
ҳам пишиқ ва мустаҳкам сунъий тола ва шу 
толадан тўқилган газлама. Товони қора ней- 
лон пайпоқ чиқибди, ҳай қизлар, ким кўрди? 
А. Мухтор, Туғилиш. 

НЕЙРОАНАТОМИЯ [нейро.. + анато- 
мия] Анатомиянинг нерв система шакли ва 
тузилишини ўрганадиган бўлими. 

НЕЙРОДЕРМИТ [нейро.. + юн. derma — 
тери] тиб. Терининг руҳий-асабий изтироб- 
ларга боғлиқ ҳолда ривожланиб кучайиб 
борадиган, унинг қичишиши, юза қатлами- 
нинг қалинлашиши билан намоён бўла- 
диган касаллиги. 

НЕЙРОЛИНГВИСТИКА [нейро.. + 
лингвистика] Марказий нерв системасида 
муайян нутқий ифодаларни шаклланти- 
риш, бошқаларидан фарқлай олиш ва ш.к. 
билан боғлиқ жараёнларни ўрганувчи илм 
соҳаси. 

НЕЙРОХИРУРГИЯ [нейро.. + хирургия] 
Хирургия (жарроҳлик)да: нерв системаси- 
нинг жарроҳпик йўли билан даволанадиган 
касалликларини ўрганувчи соҳа. Мен анча 
вақт Тошкент вилоят бирлашган касалхо- 
насининг нейрохирургия бўлимида даволандим. 
Газетадан. 

НЕЙТРАЛ [лот. neutralis — на унга, на 
бунга мансуб; бетараф] 1 Уруш қатнашчи- 
ларининг бирортасига ҳам қўшилмайдиган, 
бетараф. Нейтрал давлатлар. 

2 Халқаро битимга асосан, ҳарбий тўқ- 
нашувлар ва ҳарбий куч тўплаш ман этилган. 
Нейтрал зонадан ўтиб, сойга тушдим. Ат- 
рофга кўз ташласам, нарироқда шерикларим 
кўринди. А. Убайдуллаев, Қонли издан. 


3 ким. Кислотали реакция ҳам, ишқорли 
реакция ҳам бермайдиган. Нейтрал эритма. 

НЕЙТРАЛИТЕТ | нем. Neutralitat < лот. 
neutralis — бетараф, у ёки бунга тегишли 
бўлмаган] 1 Бошқалар тортишувига, жан- 
жалига аралашмаслик. 

2 ҳуқ. Давлатларнинг халқаро-ҳуқуқий 
ҳолати: уруш пайтида — урушда иштирок 
этмаслик, тинчлик пайтида — ҳарбий уюш- 
ма ва иттифоқларига қўшилмаслик. Панама 
каналининг доимий нейталитети ва ундан 
фойдаланиш ҳақидаги Америка-Панама 
шартномаларига кўра, АҲШ Панама билан 
биргаликда канал нейтралитетига кафолат 
беради. Газетадан. 

НЕЙТРАЛЛАМОҚ 1 Нейтрал, бетараф 
қилмоқ. Армияни нейтралламоқ. Давлатни 
нейтралламоқ. 

2 ким. Ишқор таъсирида эритманинг 
кислоталик хусусиятини ёки кислота таъ- 
сирида ишқорлик хусусиятини йўқотмоқ. 

НЕЙТРАЛЛАНМОҚ Нейтралламоқ фл. 
ўзл. н. Нейтралланиш реакцияси ( ким). 

НЕЙТРАЛЛИК айн. нейтралитет. 
Австриянинг нейтралликни сақлаш ҳақида- 
ги мажбурияти бугунги кунда ҳам ўз кучида. 
Газетадан. 

НЕЙТРОН [ингл. neutron < лот. neutmm 
— униси ҳам, буниси ҳам эмас] физ. Электр 
жиҳатдан нейтрал (электр заряди нолга 
тенг) элементар зарра; атом ядросининг 
таркибий қисми. Илмий тадқиқот реактор- 
ларида у қадар кўп уран сарф қилмасдан юқори 
даражада нейтрон оқимини ҳосил қилиш мақ- 
садга мувофиқдир. «Фан ва турмуш». 

НЕК [ф. Л л — яхши] сфт. кт. Яхши, 
хайрли. Бу боланинг қадами нек бўлгани 
отидан маълум. Буни сотиб олсангиз, уйин- 
гизга унинг қадами билан бирга неклик киради. 
С. Айний, Қуллар. 

НЕКБАХТ [ф. л — бахтли, омадли, 

бахти кулган] кт. Толеи баланд, бахтли. Бир 
намхуш, ёлғизоёқ дала йўлин бошида Мен 
некбахт турар эдим бемисл ният билан. Т. 
Қаҳҳор, Оқ ўрик. 

НЕКБИН [ф. — яхшиликни 

кўрувчи] кт. Ҳар нарсани яхши томондан 
кўрувчи, келажакка ишонувчи; оптимист. 
Унинг тақдири ҳақида энг некбин бўлган 
Ҳайдар ҳожи, энди бадбинликка тушиб, 
хатлар ёзади. А. Қаҳҳор, Сароб. 


3—Ўзбек тилининг изоҳли луғати 




НЕКИ эск. айн. нимаики. [Навоий:] Хало- 
йиқ нафъидур ҳар неки билдик, Халойиқ билса 
бас, ҳар неки қилдик. Уйғун ва И. Султон, 
Алишер Навоий. Мен неки деган бўлсам, кўнг- 
лимдагини дедим, неки ёзган бўлсам, кўрган- 
билганимни ёздим. С. Сиёев, Ёруғлик. 

НЕКЛИК Яхши хусусиятга эгалик, ях- 
шилик. Кексалар бирон кии/ига неклик ти- 
ламоқчи бўлсалар: «Болаларинг орзусини кўр, 
топганинг тўйга, яхшиликларга буюрсин!» — 
дейишади. Н. Сафаров, Оловли излар. 

НЕКРОЗ [юн. nekros — ўлик, ўлган] тиб. 
биол. Тирик организмдаги бирор аъзонинг, 
унинг тўқима ёки ҳужайраларининг ўлиши, 
жонсизланиши. 

НЕКРОЛОГ [юн. nekros — ўлик, ўлган + 
logos — сўз, нутқ] Бирор шахснинг вафоти 
муносабати билан унинг ҳаёти ва фаолия- 
тига бағишлаб ёзилган мақола, таъзиянома. 
Некролог эълон қилмоқ. 

НЕКТАР [юн. nektar] 1 Юнон мифоло- 
гиясида: худо (маъбуд)ларнинг абадий ҳаёт 
ва ёшлик ато этувчи илоҳий ичимлиги. 

2 бот. Гулнинг шираси, гулшира. Ўсим- 
ликлар доривор моддалар манбаидир. Шундай 
моддалардан бири гул нектаридир. «Фан ва 
турмуш» Асалари ўн минг гулга қўниб, бир 
граммдан нектар тўплайди. Газетадан. 

НЕКҚАДАМ [ф. + а. < л — қадами 
қутлуғ] кт. Бахт келтирувчи, шарофатли 
(одам ҳақида). Ғуломжон ака некқадам ин- 
сон, у қаерга, қайси хўжаликка раҳбар бўлиб 
борса, ўша жой гуллаб-яшнайди. Газетадан. 

НЕМИС [қад. р. немец — ғўлдираб, но- 
аниқ гапирувчи, соқов; ажнабий] қ. немис- 
лар. Немис тили. Немис халқи. Немис аёл .н 
Шу-шу бўлди-ю, немис тилини ўрганишга 
ҳаракат қилди. Бироқ бир неча ой меҳнат 
қилгандан кейин эшитсаки, Шекспир немис 
эмас, инглиз экан. А. Қаҳҳор, Олтин юлдуз. 

НЕМИСЛАР Германиянинг туб аҳоли- 
сини ташкил қилувчи халқ. 

НЕМИСЧА 1 Германияга, немис хал- 
қига, унинг алифбоси, тили, адабиёти ва 
маданиятига оид. Немисча ёзув. 

2 Немис тили. Сиз немисча(ни) била- 
сизми? Немисча гапирмоқ. н Бу ўртоғим 
немисча билар экан, ҳозир жуда мавриди 
келганга ўхшаб қолди. А. Қаҳҳор, Олтин 
юлдуз. 

НЕ-НЕ Кўп ва хилма-хил; қанчадан- 
қанча. Маллахондан бери яшайман, болам, не- 


не хонларнинг, не-не бекларнинг отларини 
кўрганман, не-не отлар ўз қўлимдан ҳам ўт- 
ган. Аммо, бу отжон экан. Ойбек, Танланган 
асарлар. Улар не-не хатарли жангда Бирга 
ўтга кирди ёнма-ён. 3. Обидов. 

НЕНЕЦ қ. ненецлар. Ненец халқи. Ненец 
тили. Ненец аёл. 

НЕНЕЦЛАР Россия Федерациясининг 
Архангельск ва Тюмень вилоятлари ҳамда 
Красноярск ўлкасида яшовчи халқ. 

НЕО- [юн. neos — янги] Ўзлашма бай- 
налмилал қўшма сўзларнинг биринчи қисми 
бўлиб, «янги, янгича» деган маънони бил- 
диради. 

НЕОДИМ [лот. neodymium < нео.. + юн. 
didymos — қўшалоқ, эгизак] Менделеев 
даврий системасининг III гуруҳига мансуб 
кимёвий элемент; оч кулранг металл. 

НЕОКОЛОНИАЛИЗМ [нео.. + коло- 
ниализм — мустамлакачилик сиёсати < лот. 
colonia — манзилгоҳ] Жаҳоннинг саноати 
ривожланган мамлакатлари томонидан 
Осиё, Африка ва Лотин Америкасидаги 
ривожланаётган мустақил мамлакатларга 
нисбатан қўлланаётган, ҳуқуқий жиҳатдан 
тенг бўлмаган иқтисодий ва сиёсий муно- 
сабатлар тизими; янгича мустамлакачилик 
сиёсати. 

НЕОЛИТ [нео.. + юн. lithos — тош] археол. 
Тош асрининг энг кейинги даври. Дастлабки 
сопол буюмлар неолит даврига мансуб бўлиб, 
бу давр археологик ёдгорликлари дастлаб 
Ўзбекистоннинг Хоразм, Қуйи Зарафшон 
воҳаларида топилган. «Фан ва турмуш». Яҳё 
Ғуломов экспедициясининг.. қидирувлари 
натижасида тадқиқ этилган неолит ва 
бронза даврига мансуб ёдгорликлар ҳайра- 
томуз кашфиётлардан эди. Газетадан. 

НЕОЛИТИК Неолитга оид. Сергей Пав- 
ловичнинг кўп ишлари Ўрта Осиё, Қозоғис- 
тон ва ҳатто қўшни мамлакатларнинг нео- 
литик ёдгорликларини текширишда туртки 
бўлиб ҳисобланди. И. Жабборов, Кўҳна ха- 
робалар сири. 

НЕОЛОГИЗМ [нео.. + юн. logos — сўз] 
тлш. Тилда турли эҳтиёжлар натижасида 
янгидан пайдо бўлган сўз ёки сўз бирикмаси. 
Тил ривожланган сари неологизмлар билан 
бир қаторда окказионал неологизмлар ҳам 
вужудга келади. «ЎТА». 

НЕОН [лот. neon < нео..] Менделеев дав- 
рий системасининг 0 (нолинчи) гуруҳига 




мансуб кимёвий элемент; ҳаво таркибида 
бўладиган рангсиз ва ҳидсиз газ (электр лам- 
почкалари, сигнал, реклама ва ш. к. ёритиш 
асбобларини тўлдириш учун ишлатилади). 
Неон лампа. н Неон чироқлари нурида зал- 
да ғужғон ўйнаётган болалар худди аквари- 
ум ичида юрган балиқларга ўхшаб кўринади. 
Ў. Усмонов, Сирли соҳил. 

НЕОФАШИЗМ [нео.. + фашизм] Ўзи- 
нинг аниқ шиорлари ва фаолият усулларини 
ҳозирги замонга мослаб ўзгартирган, лекин 
ғоявий-сиёсий асосини, қонун-қоидаларини 
сақлаб қолган фашизм. 

НЕПТУН [лот. Neptunus — қадимги рим 
мифологиясида: денгизлар маъбуди, худоси] 
Куёш системасининг Куёшдан кейин сак- 
кизинчи ўриндаги катта сайёраси. 

НЕПТУНИЙ [лот. neptunium < Нептун 
сайёраси номидан] Менделеев даврий сис- 
темасининг III гуруҳига мансуб, табиий 
ураннинг парчаланишидан ҳосил бўла- 
диган кумушсимон радиоактив кимёвий 
элемент. 

НЕРВ [юн. neuron — томир, тола] анат., 
физиол. Бош мия, орқа мия ва нерв тугун- 
ларини гавданинг бошқа аъзо ва тўқималари 
билан боғлайдиган, асосан, нерв толалари 
тугунидан иборат мураккаб анатомик ту- 
зилма ва уларнинг ҳар бири; асаб. Кўриш 
нерви. Ҳаракатлантирувчи нервлар. Нерв 
системаси. Нерв тўқималари. н Тепки ка- 
саллигида айрим ҳолларда нерв системасида 
ҳар хил ўзгариш бўлиб, енгил ўтадиган ме- 
нингит ҳам бўлиши мумкин. «Саодат». 

НЕСТ-НОБУД [ф. л. — мавжуд эмас, 
йўқ + j — мавжуд эмас, йўқ қилинган]: 
нест-нобуд бўлмоқ Бекорга йўқ бўлиб кет- 
моқ; нобуд бўлмоқ. Ҳосилнинг нест-нобуд 
бўлишига йўл қўйилмайди. Нест-нобуд қил- 
моқ Бекорга йўқ қилмоқ; нобуд қилмоқ. 
Олтиндан ҳам қиммат “оқ олтин ” ўз 
вақтида ва нест-нобуд қилинмай йиғиб- 
териб олинди. 

НЕТАИ поэт. Нима қилай, начора. Азиз 
дўстлар, нетай, бахти қаро бўлганга йиғ- 
лайман, Азизимдан тирик, ўлмай жудо бўл- 
ганга йиғлайман. Ҳамза, Паранжи сирлари. 

Сўрамай-нетмай 1) сўрамай-суриштир- 
май; 2) сўроқсиз, бесўроқ. 

НЕТОНГ поэт. Не ажаб. Муҳаббат дар- 
дидан бемор қалблармиз, Ўгай бўлсак, нетонг, 
соғлар орасида. А. Орипов, Руҳим. 


НЕТТО [итал. netto — соф; ҳақиқий] 
Маҳсулотнинг ўров-идишсиз соф оғирлиги; 
зид. брутто. Нетто — беш килограмм. 

НЕФРИТ I [юн. nephros — буйрак] тиб. 
Буйракнинг, энг аввало, буйрак тугунча- 
ларининг яллиғланиши. 

НЕФРИТ II мин. Яшил ёки оқ рангли 
тиғиз кристалл минерал (Нефритнинг май- 
да тошлари буйрак шаклида бўлганлигидан 
ушбу минерал шундай аталади). 

НЕФРОЛОГ Буйрак касалликларини 
ўрганувчи мутахассис, шифокор. 

НЕФРОЛОГИЯ [юн. nephros — буйрак + 
logos — фан, таълимот] Тиббиётнинг буй- 
ракнинг тузилиши ва фаолияти, касаллик- 
лари, уларнинг олдини олиш чора-тадбир- 
лари каби масалаларни ўрганувчи бўлими. 

НЕФТЧИ Нефть саноати ишчиси, му- 
тахассиси. 

НЕФТЬ [турк. neft < ф. dJCi] Ёнилғи 
сифатида ишлатиладиган ва турли маҳсу- 
лотлар (мас., керосин, бензин) олинадиган 
қўнғир ёки қора ёғсимон, энг муҳим қа- 
зилма; суюқ минерал модда. Боку нефти. 
Нефтъ билан ишлайдиган двигателъ. Нефтъ 
саноати. н Нефть ва газ бизнинг асримиз- 
да энг зарурий энергетик хомашё бўлиб қол- 
ди. «Фан ва турмуш». 

НЕЧА сўр. олм. 1 Сон-миқцор ҳақида 
сўроқни билдиради; қанча? Костюм неча сўм 
туради ? Соат неча бўлди ? Заводда неча йил 
ишладингиз? Бир неча одам. Бир неча вақт. 
Фарғонага неча марта боргансиз? Мен буни 
сенга неча марта айтдим! н Хон жаноб- 
ларидан сўрайдирган бир неча тилакларим 
бор. А. Қодирий, Ўтган кунлар. 

2 Ҳис-ҳаяжонни билдирувчи гапларда 
миқдорнинг сон-саноқсизлигини, кўпли- 
гини билдиради. [Холмат:] Мен сизнинг 
ишқингизда неча йилдан бери куйиб юриб- 
ман-а. Энди бундан ортиқ чидсшга ҳеч 
тоқатим йўқ. Ҳамза, Танланган асарлар. 
Поезд неча соат йўл юргандан кейин ана шу 
бекатчаларнинг бирига келиб тўхтади. А. 
Қаҳҳор, Асарлар. 

НЕЧА-НЕЧА Бир неча, анча-мунча, кўп. 
Тўйга неча-неча эркак ва аёл келиб кетди. 
н Сиддиқжонни.. колхозга тортишга неча- 
неча ҳаракат қилди: тушунтирди, ваъда 
берди, яхши гапириб ҳам кўрди, ёмон гапи- 
риб ҳам кўрди — фойдаси бўлмади. А. Қаҳҳор, 
Қўшчинор чироқлари. 




ЗЦ Д; 3 1 


НЕЧАНЧИ сўр. олм. Предметнинг тар- 
тиб ўрни хақидаги сўроқни билдиради. 
Нечанчи синфда ўқийсиз? Нечанчи қаватда 
турасиз ? 

НЕЧИК 1 сўр. олм. Белги ҳақидаги сў- 
роқни билдиради; қандай?, қанақа? Сизни 
нечик шамол учирди ? н Қулоқ солгин, нодон 
қўзим, сўзимга, Нечик энди айшу ишрат 
айлайин? «Равшан». 

2 гум. олм. Сабаб ҳақидаги сўроқни бил- 
диради: нима учун? нима сабабдан? Шу 
кечаси нечик унда бўш вақтларини бундан 
сўнг ёзиш-чизиш ишига сарф қилиш фикри 
қўзғалди. А. Қаҳҳор, Сароб. 

Ҳар нечик Ҳар қалай, ҳар ҳолда. Ҳар 
нечик, иш дуруст бўлиб қолди. 

НЕЧИЛАМЧИ айн. нечанчи. Раис бува, 
калиш нечиламчи эди! Т. Мурод, Юлдузлар 
мангу ёнади. 

НЕЧОВ сўр. олм. Шахс, киши сони, 
миқдори ҳақидаги сўроқни билдиради. Сиз- 
лар нечов? н От суриб бу майдон ичра 
турарман, Сендай нечовларнинг додин бе- 
рарман. «Ширин билан Шакар». 

НЕЧОҒЛИҚ рвш. 1 Нақадар, қанчалик, 
қандай. Ишнинг нечоғлиқ қийинлигини бил- 
санг эди. Кўрдингми, нечоғлиқ ҳушёр бўлиш 
керак. н Нечоғлиқ ўзини қаттиқ ушлаган 
Кумуш ҳам сирини яишра олмади. А. Қоди- 
рий, Ўтган кунлар. 

2 боғл. взф. Миқцор, даража мазмунида- 
ги гапни бош гапга боғлаш учун хизмат 
қилади, бунда эргаш гапнинг кесими шарт 
майли шаклида бўлади. Ҳожининг бу сўзи 
Ўзбек ойимга нечоғлиқ ёққан бўлса, Ота- 
бекни шу қадар ерга қаратган эди. А. Қоди- 
рий, Ўтган кунлар. 

НЕЧТА сўр. олм. Дона, миқдор ҳақида- 
ги сўроқни билдиради. Нечта китобинг бор? 
н -Арава бордими? — деди Ўрмонжон кат- 
такон рўмолчаси билан юзини, бўйнини ар- 
тиб. — Нечта арава борди? А. Қаҳҳор, 
Қўшчинор чироқлари. 

НЕЧУК с. т. Нечик? қандай, нима учун? 
Аҳволингиз нечук? Нечук, шуни ҳам бил- 
майсиз? н Ҳеч кимдан садо чиқмади. Ҳам- 
ма, нечукдир, ўнғайсизланар, қимтинар, ер- 
га қарар эди. А. Қаҳҳор, Асарлар. 

НЕЧУККИМ эрг. боғл. эск. Негаки?, 
чунки, сабабли. Хусусан, бундан сўнг дим сара 
бўлғай, нечукким, бугун кулбаи вайронамга 
Авазим ташриф буюрди. С. Сиёев, Ёруғлик. 


НЕЧУН Нима учун?, нима сабабдан?, 
нега? Мен нечун севаман Ўзбекистонни, 
Тупроғин кўзимга айлаб тўтиё. А. Орипов, 
Юртим шамоли. 

НЕЪМАТ [а. — бахтли, фаровон 

ҳаёт; инъом, ҳадя] 1 Табиат инъом этган 
егулик нарсалар; ноз-неъматлар. Ширин 
меваларга ўрганган оғизларига бу ернинг 
нордон неъматлари ёқмади. Ойбек, Қуёш 
қораймас. 

2 Эзгу иш, яхши нарса. Бўлакка неъмати 
васлинг фаровон айладинг кетдинг. Муқимий. 
Мана, илм қандоқ азиз неъмат. Дунёда 
илмдан ортиқ ҳам лаззатли ширин неъмат 
борми? Ҳамза, Танланган асарлар. 

3 Неъмат (эркаклар исми). 

НЕҚАДАР айн. нақадар. Лекин мени 

отмадинг ўтга, Неқадар яхшисан, ёшлигим! 
Р. Парфи, Кўзлар. 

НИВЕЛИР [фр. niveler — тўгриламоқ, 
бараварламоқ < niveau — ватерпас, шайтон] 
геод. Ернинг паст-баландлигини бирор нуқ- 
тага нисбатан ўлчайдиган геодезик асбоб. 

НИВЕЛИРЛАШ Геодезик ўлчашнинг 
бир тури; ер сатҳи нуқталари баландлик- 
ларини бирон-бир танланган нуқта ёки ден- 
гиз сатҳига нисбатан аниқлаш, белгилаш. 

НИВЕЛИРОВКА қ. нивелирлаш. 

НИВЕЛИРОВКАЧИ Нивелирлаш иш- 
ларини бажарувчи мутахассис. 

НИГИЛИЗМ [лот. nihil — ҳеч нима, ҳеч 
нарса] 19-аср рус ижтимоий тафаккурида 
мавжуд ижтимоий ҳаёт шакли ва ахлоқий 
нормаларни, маданий мерос ҳамда идеал- 
ларни инкор этишдан иборат оқим. 

НИГИЛИСТ Нигилизм тарафдори. 

НИГИЛИСТИК Нигилизм ва ниги- 
листга оид. Нигилистик қарашлар. н Ма- 
даний меросга нигилистик муносабат санъат 
ва бадиий адабиётга юзакиларча ёндашиш- 
дан келиб чиққан эди. Газетадан. 

НИГИН [ф. — узук; узукка қўйилган 

қимматбаҳо тош] фолък. айн. узук. Энди 
Равшанбек кўзининг ёшини артиб, шундай 
нигинга қараса, нигиннинг юзида хати бор. 
«Равшан». 

НИГОР [ф. — ёзувчи, ёзиб олувчи; 

севикли, гўзал; тавсиф] 1 Севгили; гўзал. 
Кўнглида гўё нигори келади, ҳаётбахш узори 
уни бахтиёр қилади. М. Исмоилий, Фарғона 
т. о. Ёнимда бўлсанг, нигор, жонни айлардим 
нисор. Ё. Мирзо. 






2 Нигор (хотин-қизлар исми). 

НИГОРОН [ф. jl!C — севимли, гўзал 
ёр] Зориқиб-толиқиб, интизор бўлиб кутувчи. 
Нигорон кўзлар. Нигорон бўлмоқ. н Ҳаёт 
шохлар орасида нигорон бўлиб ўтирган ёрини 
кўрди-ю, қалбида оғир чўккан дардлари 
тарқалгандай, шукроналик билан жилмайди. 
М. Исмоилий, Фарғона т. о. 

НИГОҲ [ф. ilii — қараш, назар, кўз 
қараши] Кўз қараши; назар, боқиш, қараш. 
Лаъли қўлига гугурт олиб, газни ёқаркан, 
унга зимдан қараганди, ихтиёрсиз равишда 
нигоҳлар яна тўқнашди. Д. Нурий, Осмон 
устуни. Майна бу бошлиқларга рўмолини сал 
кўтариб, бир нигоҳ ташлади. Ш. Тошматов, 
Эрк қуши. 

НИГОҲБОН [ф. 0 L^UL — қараб турув- 
чи, қоровул] Қараб турувчи, бошқариб 
турувчи. Бўлмас обод эл, адолатли нигоҳбон 
бўлмаса, Бир-бирига меҳру шафқатли қадр- 
дон бўлмаса. Ҳабибий. 

НИГРОЛ [лот. niger — қора + ol(eum) — 
ёғ, мой] Ёғли гудрон; механизмларни ёғлаш 
учун ишлатиладиган, нефтдан олинадиган 
қовушқоқ суюқлик. 

НИГУН [ф. — ағдарилган, тўнта- 

рилган] Тескари. Авлодим толеи нигун эмас, 
бас, Юрт деса, жонидан кечади ҳар дам. Б. 
Бойқобилов. 

НИДО [а. А лз — хитоб, мурожаат; даъват, 
чақириқ] кт. 1 Бирор кайфиятни, ҳис- 
туйғуни ифодаловчи овоз, товуш. -Ҳаёқданам 
бу балога йўлиқдим, уф-ф, — Хўжабековнинг 
кўкрагидан тубсиз пушаймон нидоси узилиб 
чиқди. С. Анорбоев, Оқсой. 

2 Ҳайқириқ, айтилган фикр. Бухорий 
харсангтош ётқизилган айланма кўчалардан 
борар экан, кўнглида бир нидо бор эди: «Ме- 
нинг тинчгина ишлашимга имконият бер- 
маётирлар!» Мирмуҳсин, Меъмор. 

3 эск. Чақириқ, даъват, ундов. 

НИЁЗ [ф. jLi — эҳтиёж; илтимос, ўтинч; 
ваъда; туҳфа, ҳадя] 1 эск. кт. Ёлвориш, 
ўтиниш. Мен бандайи бечора дуо бирла ниё- 
зин Оламнинг амири, шоҳи давронима айтинг. 
Ҳ. Ғулом, Машъал. 

2 кам қўлл. Хайр-садақа. 

3 Ниёз (эркаклар исми). 

НИЗО [а. — баҳс, тортишув; жан- 

жал, тўқнашув; кураш] Ўзаро келишмов- 
чилик ёки қарама-қаршилик, душманлик, 
адоват орқасида туғилган ҳолат, муносабат; 


ихтилоф, нифоқ. Давлатлар ўртасидаги 
низолар. Миллий низолар. Низо уруғини 
сочмоқ. н Мусулмонқул ўз ғарази йўлида 
орада йўқ низоларни қўзғаб, куёви Шера- 
лихонни ўлдирди, гуноҳсиз Муродхонни шаҳид 
этди. А. Қодирий, Ўтган кунлар. 

Низо солмоқ ёки низо уруғини сочмоқ 
Қарама-қаршиликни, келишмовчиликни 
вужудга келтирмоқ. Даҳо ўйлаб, улуғ шоир 
билан аёли орасига низо солишни mondu. Т. 
Мурод, Юлдузлар мангу ёнади. Орадан 
низони кўтармоқ Ўзаро келишмовчилик, 
қарама-қаршиликни йўқотиш. [Абдураҳ- 
монбой Ҳудратга:] -Уй-жойингни қайта- 
рай, давлатимдан баҳраманд қилай, ора- 
даги низони кўтар!¥1. Сафаров, Танланган 
асарлар. 

НИЗОЛАШМОҚ Адоват, ихтилоф, ни- 
фоқ туфайли ўзаро жанжаллашмоқ. Ориф 
ака узоқ қишлоқларда қолиб кетади, кўплар 
билан низолашиб ҳам олди, кўп дўстлар орт- 
тирди. А. Мухтор, Чинор. 

НИЗОЛИ Низога сабаб бўладиган, 
ихтилоф туғдирадиган, нифоқ соладиган; 
жанжалли. Низоли масалаларни тинч йўл 
билан ҳал қилмоқ. н Раҳмон тоға қишлоқ 
пешволари билан боғлиқ бўлган низоли ма- 
салаларни ҳал этишга маслаҳат сўраб 
келганларга очиқ бир нарса дея олмас, улар- 
ни инсофга чақиришдан бошқа йўл йўқдай 
туюларди назарида. С. Кароматов, Бир томчи 
қон. 

НИЗОМ [а. — тартиб, тизим; тузум; 

устав, ички тартиб қоидалари] 1 Маълум 
иш, масала бўйича қонун-қоидалар, тар- 
тиблар мажмуи. Сайлов тўғрисидаги низом. 
Қиличбозлик низоми. н У уруш низомини 
билади. С. Айний, Қуллар. 

2 эск. айн. устав. Бухоро ҳукуматининг 
ҳарбий низомига кўра, бузилган қуролни 
сарбоз ўз пулига тузатиши лозим эди. С. Ай- 
ний, Дохунда. 

3 эск. Саф, қатор. Низом тортмоқ. 

4 Низом (эркаклар исми). 

НИЗОМНОМА [а. + ф. — ни- 

зом, устав, қоидалар] айн. низом 1, 2. 

НИКЕЛЛАМОҚ Металл буюмлар сир- 
тига никель югуртирмоқ, никель қопламоқ. 
Кроватни никелламоқ. 

НИКЕЛЛАНМОҚ Никелламоқ фл. мажҳ. 
н. Никелланган самовар. н Ёруғ ва кенг 
хоналарда қулай жиҳозлар — никелланган 




кроватлар, стол, стул, шкаф, буфетлар бор. 
Газетадан. 

НИКЕЛЬ [нем. Kupfernickel минерали 
номидан < Kupfer — мис + Nickel — мис 
қазиб олувчиларга тўсқинлик қилувчи ёвуз 
руҳ] Менделеев даврий системасининг VIII 
гуруҳига мансуб кимёвий элемент, эриши 
қийин, ҳавода ўзгармайдиган, кумуш каби 
оқ ялтироқ қаттиқ металл. 

НИКОТИН [фр. nicotine < тамакини 
дастлаб, 1560 йилда Францияга олиб келган 
француз дипломати J. Nicot (Ж. Нико) но- 
мидан] Тамаки ва б. баъзи ўсимликлар тар- 
кибида бўладиган алкалоид, кучли заҳар. 
Жуда кўп талант эгалари алкоголъ ва 
никотин таъсиридан ҳалок бўлган. «Фан ва 
турмуш». 

НИКОТИНЛИ Таркибида никотин 
мавжуд бўлган. Анабазин ва никотинли до- 
рилар ўрнига калъций содасини ишлатиш 
мумкин. Газетадан. 

НИКОҲ [а. jr-LS-j — уйланиш, эрга тегиш; 
эр-хотинлик; эр-хотиннинг қовушиши] ҳуқ. 
1 Эр-хотинликни шариат йўли билан рас- 
мийлаштириш маросими ва шу маросимда 
домулла томонидан ўқиладиган шартнома. 
Никоҳ қилмоқ. Никоҳўқимоқ. н -Ҳозир Зуҳур 
маҳсум чиқса, аянгизни чақириб, никоҳ 
ўқиймиз! — деди домла. «Муштум». Ҳиз никоҳ 
ва унинг эртаси бўладиган бутун можарони 
кўз олдига келтириб, аммасининг оёғига 
йиқилди. А. Қаҳҳор, Қўшчинор чироқлари. 

2 Эр-хотиннинг ўзаро розилиги билан 
ҳуқуқий жиҳатдан расмийлаштирилган 
оилавий иттифоқ; эр-хотинлик. Никоҳ тўйи. 
Никоҳ тўғрисида гувоҳнома. 

НИКОҲЛАМОҚ Оилавий иттифоқни, 
эр-хотинликни шариат йўли билан рас- 
мийлаштирмоқ, никоҳ ўқимоқ. -Бўлар иш 
бўлган, мени қиморбоз никоҳлаб олган эди.. 
— деди Ҳожи хола. М. Исмоилий, Фарғонат. 
о. Робиянинг иддаси ўтгач, маҳалла имоми уни 
Тоҳирга никоҳлаб берди. П. Қодиров, Юлдуз- 
ли тунлар. 

НИКОҲЛИ Никоҳлаб олинган, никоҳ 
ўқиб расмийлаштирилган. Никоҳли хотин. 

НИКОҲСИЗ Никоҳ қилинмаган, эр- 
хотинлиги никоҳ ўқиб расмийлаштирил- 
маган. Никоҳсиз хотин. 

НИЛ [ф. - ҳинд. — кўк бўёқ модда, 
индиго] 1 Баъзи ўсимликлардан кимёвий йўл 
билан ажратиб олинадиган кўк бўёқ, олтин 


ранг билан товланадиган кўк кристалл 
модца. 

2 Кўзга сурма, юзга ясама хол қўйиш 
учун қўлланадиган мис сурмачўп (яна қ. мил 
V). Чиройлироқ хотин-қизларни ва ёш ўғ- 
лонларни чўмилтирганда, жуда катта 
аҳамият берилар.. қошлари терилар, кўз- 
ларига сурма ва юзларига нил билан ясама 
холлар қўйилар эди. С. Айний, Қуллар. 

3 Маълум бир нарсанинг учи (яна қ. мил 
I). Юсупов милтиқнинг нилини осмонга қа- 
ратди-да, тепкини босди. Ёруғ осмон гум- 
бурлаб кетди. М. Ҳазратқулов, Журъат. 

Бўёқчининг нилими? қ. бўёқчи. -Дарахт 
ўстириш бўёқчининг нили эмас, — dedu 
Комилжон. Р. Файзий, Чўлга баҳор келди. 

НИЛГУН [ф. — кўк, осмоний 

ранг] эск. кт. Нилранг; мовий, кўк, нилий. 
Полвонлар қадамига осмон поя, Жаранглар 
бош устида нилгун фазо. Ғ. Ғулом. 

НИЛИЙ [ф. ijr Lj — тўқ кўк, зангори] айн. 
нилгун. Бола ҳар кун келар оқшомда, Тут 
тагига бориб ўтирар Ва сарҳадсиз нилий 
осмонга — Кўк гумбазга боқиб ўй сурар. X. 
Даврон. 

НИЛУФАР | ф. j_aj_Lj] 1 Йирик баргли, 
чиройли катта-катта гулли, сувда ўсадиган 
кўп йиллик ўсимлик. 

2 Нилуфар (хотин-қизлар исми). 

НИМ | ф. — ярим, яримта] Ярим, 
сал, тўла эмас. У, ним қоронғи уй ўртасида 
чалқанча ётгани ҳолда, бир нималар деб 
шивирлар.. эди. П. Турсун, Ўқитувчи. Унинг 
гапи оғзида қолди, кўзлари хиёл кенгайиб, 
шш очиқлаби титради. П. Қодиров, Уч илдиз. 

НИМА сўр. олм. 1 Предмет, воқеа-ҳодиса 
ҳақида сўроқни ифодалайди. Бу нима? Нима 
янгилик бор ? Сизга нима керак эди ? Отингиз 
нима ? н Тошкентдан нималар келтирдингиз, 
бек ака? А. Қодирий, Ўтган кунлар. 

Нима бўлди? 1) айн. нима қилди? Унга 
нима бўлди?; 2) қандай натижа билан 
тугади. Иш нима бўлди? Нима гап? Воқеа 
нимадан иборат? Нима учун? қ. учун. Нима 
қиламан (ёки қиласан, қилади) Менга 
(сенга, унга) нима кераги бор, бошимга 
ураманми. Мен буни нима қиламан? Нима 
қиласан ёлғон гапириб? н Хўш, у [Йўлчи] 
тентакни қутқазиб нима қиласан, жиян? 
Ойбек, Танланган асарлар. Нима қилди? Не 
бўлди?, қандай ҳодисага йўлиқци? Сизга 
нима қилди? 




2 Риторик сўроқ гапларда инкор маъ- 
носини билдиради. Дунёни сув босса, ўрдак- 
ка нима қайғу? Мақол. н Юрт иишга ғам- 
хурлик қиладиган одамлар бор. Санларга ни- 
ма. Ойбек, Танланган асарлар. 

3 Белги ҳақида сўроқни билдиради; 
қандай? Нима гуноҳ қилдим? Ойбек, Тан- 
ланган асарлар. Марғилонга нима юмуш билан 
келган эдингиз ? А. Қодирий, Ўтган кунлар. 

Нима қилай Қандай қилай, начора, 
илож қанча. Гапга кўнмаса нима қилай. 

4 Қариндошлик муносабатлари маъ- 
носида “ким” ўрнида ишлатилади. Уменинг 
нимам бўлади? Сиз Каримнинг нимаси бў- 
ласиз? 

5 Сўроқ гапларнинг бошида умумий 
сўроқни билдирувчи сўз-гап сифатида келиб, 
сўроқни кучайтиради, таъкидлайди. Нима, 
мадрасани битиртириб, мачитга имом 
қиласизми?М. Исмоилий, Фарғонат. о. -Нима, 
бирон нарса тушиб қолдими ? — бепарво сўради 
Салим. Ойбек, Танланган асарлар. 

Бир нима Ноаниқ нарса, предметни 
ифодалайди; нимадир. Нимаси? Сўзлов- 
чининг бирор нарса ёки хатти-ҳаракатдан 
таажжубланганлигини ёки норозилигини 
билдиради. Канизак билан ўйнашганинг ўй- 
нашган, Сидиқжоннинг хотинини чақирти- 
риб, икковини уриштирганинг, Анзират хола 
бечорани урдирганинг нимаси? А. Қаҳҳор, 
Қўшчинор чироқлари. Нимасини айтасан 
(ёки айтасиз)? крш. с. Қани-я, қани энди. 

НИМАГА сўр. олм. Сабаб ҳақида сўроқни 
билдиради; нега?, нима учун?, нима сабаб- 
дан? Ака, нимага жим бўлиб кетдингиз? 
Ойбек, Танланган асарлар. [Чол:] Нимага 
бунақа қилганини биласизми бунинг? М. Ис- 
моилий, Фарғона т. о. 

НИМАГАКИ эрг. боғл. Нима учун де- 
сангиз, шунинг учунки, чунки. Хурсанд 
бўлиш керак, нимагаки бугун қишлоғимизга 
уяз [уезд] ҳокими Фишман тўра келадилар. 
М. Исмоилий, Фарғона т. о. 

НИМАИКИ нисбий олм. Қандай нарса 
бўлмасин, нима бўлмасин ҳаммаси. Дўстлар 
нимаики топсалар, баҳам кўришади. н 
Нимаики қилсанг тилак, Барига ўқиш керак. 
Қ. Муҳаммадий. 

НИМАРСА эск. айн. нарса. [Абдишукур:] 
Ука, менингча, ғафлатдасан, ўқимаганлик- 
дан бўлса керак, фикринг кўп нимарсалар- 
дан ҳали ғофил. Ойбек, Танланган асарлар. 


НИМДОШ [ф. — тутилган, 

ишлатилган; эскирган, тўзган] Кийилиб, 
тутилиб, анчагина эскирган (асосан кийим 
ҳақида). Бир куни кечга томон Умурзоқ ака- 
нинг эски қўрғончаси олдида нимдошгина 
солдат шинели кийган одам пайдо бўлади. 
Ҳ. Назир, Сўнмас чақмоқлар. Куз кечаси.. 
Совуқ шамол баданни тиканли тили билан 
тирнар, нимдош кийимдан ўтиб санчар ва 
қалтиратар эди. Н. Мақсудий, Лайлатул- 
қадр. 

НИМЖОН [ф. — чалажон, ча- 

лаўлик, ярим жон] 1 Куч-қуввати кам; 
заиф, нозик. У[Анзират хола] олтмишларга 
бориб қолган, нимжон, юзи жуда буришган 
бўлса ҳам, қизил, товуши майин ва ёқимли 
бир кампир эди. А. Қаҳҳор, Қўшчинор чи- 
роқлари. 

2 Заиф, нозик, ҳали ўзини тутиб ол- 
маган, яхши ривожланмаган. Қатор-қатор 
ўтқазилган ёш ва нимжон ниҳоллар эндигина 
япроқ чиқарган эдилар. Ш. Рашидов, Бў- 
рондан кучли. 

НИМКОРЛИК [ф. — тугаллан- 

маганлик; ярим бажарилганлик; ерни тенг 
шерикликка ишлаш] Хусусий эгаликда 
бўлган ерни ижарага олиб, тенг шериклик 
асосида фойдаланиш шакли. 1921-29 йил- 
лардаги Ўрта Осиё ва Қозоғистонда ўтка- 
зилган ер-сув ислоҳотлари натижасида 
нимкорлик барҳам топди. Газетадан. 

НИМКОСА [ф. — кичикроқ 

коса] Кичик коса; косача. У чиқариб кўкнор 
халтасин, Нимкосада эзди оғуни. Аввал 
“қулт-қулт ”ютди анчасин, Сўнгялади бори- 
йўғини. Р. Файзий. 

Коса тагида нимкоса Бирор гап, иш- 
ҳаракат ва ш. к. заминида яширинган гап ёки 
нарса ҳақида. Темир Акбарович коса тагидаги 
нимкосага энди тушунди. П. Қодиров, Уч 
илдиз. 

НИМПАЛЬТО [ним + пальто] Этаги 
тиззадан юқори турадиган пальто тури; калта 
пальто. Жамшид секингина туриб, нимпаль- 
тосини эгнига ташлади-да, эшикка чиқди. 
Ш. Холмирзаев, Тоғларга қор тушди. 

НИМПУШТИ [ф. Оч пушти. 

Нимпушти гуллар. 

НИМРАНГ [ф. — оч рангли, 

ёрқин эмас] 1 Ранги оч, оч ранг. Ёз кунлари 
махдумнинг боғчаси оқ, нимранг, ола-зангор, 
малла-ложувард ва бошқа тус капалак- 

ларнинг ялт-юлт учишлари билан алоҳида 
бир кўринишга кирарди. А. Қодирий, Меҳ- 
робдан чаён. 

2 Узумнинг ўртача кечпишар бир тури. 
Токнинг тоифи, нимранг, ҳусайни, қирмиска, 
шивирғони, доройи каби навларини ўстириш 
мақсадга мувофиқ. Газетадан. 

НИМТА [ф. — тананинг ярми] 

Сўйилган мол ёки қўй танасининг бўйлама 
ярми. Ҳассоб дўконини очиб, қўй нимталарини 
осяпти. Ҳ. Ғулом, Замин юлдузлари. Те- 
миртош яқиндаги бир мўғулни мўлжалга 
олиб, ўнг томонидан от солди, етиб бориб, 
унинг чап елкасига қилич урди, мўғул икки 
нимта бўлиб, отининг оёғи остига тушди. М. 
Осим, Ўтрор. 

Нимта қилмоқ Ўлдирмоқ, иккига бўлиб 
ташламоқ (яна қ. нимталамоқ 2). Ҳамма ёқ 
қўрбоши. Ҳозир билса, нимта қилади. Йўқол, 
кўрмайин ҳам, куймайин ҳам!Ш. Тошматов, 
Эрк қуши. 

НИМТАЛАМОҚ 1 Сўйилган мол ёки 
қўй танасини бўйламасига икки тенг қисмга 
ажратмоқ. 

2 кўчма Парча-парча қилмоқ, парчалаб 
ташламоқ. Майдон-майдон отин елсин фар- 
зандим, Душманни нимталаб бўлсин фар- 
зандим. «Равшан». Шерали ҳозир уни ним- 
талаб ташлашга тайёр эди, бироқ индамай, 
кўча эшиги томон илдам юриб кетди. С. 
Кароматов, Олтин қум. 

НИМТА-НИМТА Бўлак-бўлак, парча- 
парча. Ўзинг мардсан, Ғиротингни елгансан, 
Ғаним бўлса, нимта-нимта бўлгансан. «Рав- 
шан». 

НИМТАТИР 1 Унча қуюқ эмас, аччиқ 
эмас, суюқ (дамланган чой ҳақида). Зумрад 
нимтатир, суюққина чойни ҳўплаб қўярди. 
Ойбек, Зумрад. 

2 Сал товланувчан, ўхшаш. Аваз кўкси- 
ни тўлдириб нафас олди. Гоҳ тўхтаб, ним- 
татир кўкиш уфқларга разм солди, кечаги 
осойишта кунини, бу ерда ўтажак осуда 
дамларини ўйлади. С. Сиёев, Аваз. 

НИМХУШК [ф. — ярим қуруқ, 

чала қуриган] Бир оз нами бор, намроқ, 
ҳўлроқ. Нимхушк тупроқ. 

НИМЧА [ф. л — яримта; калта ки- 
йим] 1 Кўйлак устидан, костюм, камзул 
ичидан кийиладиган енгсиз ва ёқасиз калта 
ва ихчам кийим (асосан хотинлар кияди). 
Эгнида узун қизил шоҳи кўйлак, кимхоб 


нимча, бошида шафтолиранг ёрқин товланган 
ипак дуррача. Ойбек, Танланган асарлар. 

2 эск. Тахминан 400 граммга яқин бўлган 
оғирлик ўлчови. Нимча гўшт. н Бир 
қассобдан нимча қўй гўшти олиб келдим. Бу 
сабил ҳам эчки гўшти экан. С. Айний. Эс- 
даликлар. 

нимчилиқ Яхши ривожланмаган, 
ўсмаган; заиф, нимжон, мажмағил. -Сизга 
нима бўлди ўзи, сап-сариқ, нимчилиқ-ку.. Ё 
анави ўғил болани оламизми, кўҳликкина 
экан, — деди жувон эрига. Р. Файзий, Сен 
етим эмассан. Бу ерда экин ғовлаган, бўйга 
зўр берган эмас ва оч ерда ўсган ёки пар- 
варишсиз қолган ўсимликдек пакана, ним- 
чилиқ эмас. Ойбек, О. в. шабадалар. 

НИМЧОРАК [ф. - ярим 

чорак; чоракнинг ярми] эск. Саккиздан бир, 
чоракнинг ярми. Нимчорак қадоқ чой. 

НИМҚОРОНҒИ Ярим қоронғи, унча- 
лик ёруғ ҳам, қоронғи ҳам эмас. Эркин ним- 
қоронғи, зах хонага ҳам, сукунатга ҳам аста 
кўника бошлади. Т. Малик, Иблис девори. 

НИНА айн. игна. Шакархоннинг ангиш- 
вонаси тешилиб, бармоғига нина кириб кет- 
маганда, қўшиқ тонг отгунча янграши тур- 
ган гап эди. И. Раҳим, Чин муҳаббат. Чиндан 
колхознинг нинасига теккан бўлса, туя қи- 
либ тўлатаман. Биласан-ку қаттиққўл- 
лигимни! С. Анорбоев, Оқсой. 

Нинадай гап Арзимаган, аҳамиятсиз гап. 
Гапни кўп чўзма, қаердалигингни била- 
санми? Нинадай гап бу ерда туядай бўла- 
ди-я! — деди Темир хотинига. Б. Раҳмонов, 
Юрак сирлари. 

НИНАЧИ Найчасимон тана тузилишига 
эга бўлган, қанотли ҳашарот тури. Илон- 
лардан ташқари турли хил ҳашаротлар: 
бешиктерватар, қора чигиртка, ниначи ва 
бошқалар ҳам ўз ривожланиши давомида 
қобиғини янгилайди. «Фан ва турмуш». Ўт- 
ўланлар устида оқ, сариқ капалаклар, қизил, 
бинафшаранг ниначилар учиб юрибди. М. 
Маҳмудов, Мангу куй излаб. 

НИННИ бол. Янги туғилган бола, чақа- 
лоқ. 

НИОБИИ [лот. niobium < юнон мифо- 
логиясидаги Танталнинг қизи — Фива ма- 
ликаси Ниоба (Niobe) номидан] Менделеев 
даврий системасининг V гуруҳига мансуб 
кимёвий элемент; қийин эрийдиган, кор- 
розияга чидамли кулранг металл. 






НИППЕЛЬ [ингл. nipple] 1 Қувур ва 
шлангларни, радиатор бўлакларини гер- 
метик улашга хизмат қиладиган, ҳар икки 
томони резьбали деталь. Радиатор ниппели. 

2 Камералардан ҳавони чиқармайдиган 
мослама. Велосипед камерасининг ниппели. 

НИСБАТ [а. — муносабат, алоқа; 

қариндошлик; ўзаро боғланиш; миқцор] 1 
Нарсаларнинг бир-бирига қараганда катта- 
кичиклиги, оз-кўплиги ва ш. к. Кучлар 
нисбати. н ..урушда қатнашаётган кучлар- 
нинг нисбати, мақсади кун сайин илмий 
асосда тушунтириб борилиши керак. И. Раҳим, 
Чин муҳаббат. 

2 мат. Бир соннинг иккинчи сонга 
қараганда қиёсий катталиги, бир соннинг 
иккинчи сонга бўлинишидан ҳосил бўлган 
бўлинма. Икки миқдор ўртасидаги нисбат. 

Нисбат бермоқ Бирор кимса ёки нарсага 
олиб бориб богламоқ; ўхшатмоқ Менинг 
жунунима Мажнунни бермангиз нисбат. 
Нодира. Ота-боболаримиз қадимда кўп жой- 
ларнинг номини дов-дарахтларга нисбат 
бериб қўйганлар. Газетадан. 

Феъл нисбатлари тлш. Ҳаракатнинг 
субъект ва объектга бўлган муносабатини 
кўрсатадиган феъл шакллари. Феълнинг 
ўзлик нисбати. Феълнинг орттирма нисбати. 

НИСБАТАН | а. | рвш. 1 Бошқа- 
ларига қиёсан; қиёсан олганда. Деворсиз 
боғнинг ишмол томони чакалакзор бўлгани 
учун уни нисбатан озроқ қум босган. С. Ай- 
ний, Эсдаликлар. 

2 кўм. взф. Айириб, таъкидлаб кўрса- 
тишни ифодалайди; қараганда, кўра. Маҳ- 
камнинг босиқлиги эса уни Очилга нисбатан 
бир неча ёш катта кўрсатарди. П. Қодиров, 
Уч илдиз. Каспий денгизида пароходлар 
қатнови баҳорга нисбатан кўпайди. Шуҳрат, 
Шинелли йиллар. 

3 кўм. взф. Ҳаракат-ҳолатнинг нимага, 
кимга қаратилганлигини, муносабатини 
билдиради. Элмуроднинг кўнглида, энди чолга 
нисбатан бўлган ҳалиги нафрат ўчиб, унинг 
ўрнига аянчга ўхшаш бир сезги пайдо бўлди. 
П. Турсун, Ўқитувчи. 

НИСБИЙ [а. . ,.л] 1 Бошқаларга қиёсан 

олинган ёки белгиланадиган; қиёсий, со- 
лиштирма. Пахтанинг нисбий намлиги. 
Жойнинг нисбий баландлиги. 

2 Ташқи шароит, муҳит билан боғлиқ 
равишда ўзгарадиган; шартли. Нисбий ту- 
шунча. Нисбий ҳақиқат (флс.). 


3 тлш. Нисбат, муносабат билдирувчи. 
Нисбий сифат. 

НИСБИЙЛИК 1 Нисбий ҳолат, нисбий 
эканлик. Тушунчаларнинг нисбийлиги. 

Нисбийлик назарияси Ҳозирги замон 
физикасида: фазо ва вақтнинг ҳар қандай 
физик жараён учун ўринли бўлган хусу- 
сиятлари ҳақидаги таълимот (20-асрнинг 1- 
чорагида америкалик физик А. Эйнштейн 
томонидан ишлаб чиқилган). Нисбийлик 
назарияси — материя мавжуд бўладиган фазо 
ea вақт назариясидир. «Фан ва турмуш». 

2 айн. нисбият. 

НИСБИЯТ [а. Cj.I^.^u.3 — нисбийлик] 
Нисбий катталиклар, муносабатлар маж- 
муи; нисбийлик. Атомлар ичида электрон, 
протон очилган, нисбият назарияси ёзилиб, 
нашр этилган бир вақтда.. Газетадан. 

НИСОР [а. jUu. - ширинликлар, ҳадя- 
лар улашиш, тарқатиш] кт. 1 айн. қурбон. 
Ёрингга, эй нигор, вафо қил, Жонингни эт 
нисор, вафо қил. Ё. Мирзо. 

2 айн. чочиқ II 2. [Навоий:] Ташаккур 
билдириб наққошингизга, Нисор этсам бу 
зарни бошингизга. Уйғун ва И. Султон, 
Алишер Навоий. 

НИСФ [а. — ярим, яримта; ўрта] 

эск. кт. айн. ярим. Агар берсам мунга гавҳар 
тахтимни, Оққиз, бўлмас, билгин, нисфи 
баҳоси. «Равшан». Чамаси, нисфи шаб асноси, 
дўстим деб, ёнида қиз, Султоналининг уйига 
келган. А. Қодирий, Меҳробдан чаён. 

НИСФКОРЛИК [а. + ф. - 

ярим ҳосилга, тенг шерикликка ишлаш] айн. 
нимкорлик. 

НИТРАТЛАР [қ. нитро..] ким. қ. х. Нитрат 
(азот) кислотасининг тузлари: ўғит сифатида 
ҳамда дори-дармон ва портловчи моддалар 
ишлаб чиқаришда қўлланади. 

НИТРИДЛАР [нитро.. + юн. eidos — тур, 
хил; кўриниш] ким. Азотнинг бошқа эле- 
ментлар, асосан металлар билан ҳосил қил- 
ган бирикмалари. 

НИТРО- [юн. nitron — селитра, сода] 
Ўзлашма байналмилал қўшма сўзларнинг 
биринчи қисми: айни қўшма сўзнинг азот- 
га, нитрат (азот) кислотасига алоқадорли- 
гини кўрсатади, мас., нитратлар, нитро- 
глицерин. 

НИТРОГЛИЦЕРИН [нитро.. + глице- 
рин] тех. ким. Нитрат (азот) кислотаси ва 
глицериннинг мураккаб эфири; рангсиз 




епишқоқ суюқлик, кучли портловчи модца 
(ҳарбий техникада ва тиббиётда қўлланади). 

НИТРОН [ қ. нитро-] Таркибида азот 
бўлган оқ қаттиқ синтетик полимер ва ундан 
ишлаб чиқарилган пишиқ сунъий тола. 
Нитрон толасидан тўқилган гиламлар жуда 
енгш, пишиқ ва кўркам бўлиб, оддий гилам- 
ларга нисбатан анча арзондир. Газетадан. 

НИФОҚ [а. jUj — иккиюзламалик; му- 
нофиқпик, риёкорлик; муғамбирлик] Ке- 
лишмовчилик, ихтилоф, низо, жанжал. 
Амирлик рутбасини қабул қилсам, баъзи улуғ 
зотларнинг кўнгли ранжур. Орада беҳуда сўз 
кўпаюр. Дўстлик ўрнига нифоқ вужудга келур. 
Ойбек, Навоий. Нигора билан Шербекнинг 
ораларига нифоқ солишда унинг ҳам қўли 
бордир. С. Анорбоев, Оқсой. 

НИФОҚЧИ Нифоқ туғдирувчи, нифоқ, 
низо солувчи; ғаламис. Нифоқчи — одамлар 
ўртасига нифоқ ташлайди, коллективни 
бузади, таълим-тарбияни издан чиқаради. Р. 
Усмонов, Одобнома. 

НИШ [ф. — ари, чаёнларнинг 

чақиш аъзоси; найза; бирор нарсанинг ўткир 
учи; чақиш, нина, найза санчиш] 1 Ўткир 
нарсанинг учи; найза. Кўк стрелкаларнинг 
шаҳарга, тепаликлар ва катта йўлларга 
қаратилган найзалари.. ханжар нишидай 
армия мудофаасига санчилиб турарди. И. 
Раҳим, Чин муҳаббат. 

2 Газандаларнинг чаққанда санчадиган 
аъзоси; ништар. Йўлда чаён тошбақадек дўс- 
тига, Урди бир-икки нишини пўстига. Ҳамза. 

3 Эндигина униб чиққан (ўсимлик ёки 
куртак). Тупроқни кўтариб турган ниш ғўза 
тагини аста кавлаб кўрсам, илдизи чирий 
боитабди. С. Маҳкамов, Шогирд. 

Ниш урмоқ 1) нина, найза каби ўткир 
учли нарсани санчмоқ. Қайнаётган қазига 
ниш урмоқ; 2) ўсиб ер бағрини ёриб чиқмоқ 
(ўсимликлар ҳақида). Аввал экинларнинг ниш 
уришидан хирмонгача бўлган жараённи тўрт 
кўз бўлиб кузатган бўлса, энди кишиларнинг 
қалбини, қарашини, руҳини ўргана бошлади. 
Шуҳрат, Шинелли йиллар; 3) кўчма энди- 
гина, янги пайдо бўлмоқ, туғилмоқ. Мураб- 
бий — бола қалбида ниш ура бошлаган умид 
ғунчаларининг меҳрибон соҳибидир. Р. Усмо- 
нов, Одобнома. 

4 Тухумнинг учидаги ўткир бўртиғи, холи. 

НИШАБ [ф. ,тл — қиялик, ёнбағир; 

пастлик, паст жой] 1 Юзанинг бирор то- 


монга қиялиги; қиялик даражаси. Нишаб ер. 
н Янги қамиш босиб, лой билан сувалган 
томининг нишаби ҳовли томонда. А. Мухтор, 
Опа-сингиллар. 

2 кўчма Бирор гап-сўз, иш-харакатнинг 
мазмуни, йўналиши. -Ўзим ҳам гапнинг ни- 
шабидан масалани тушунгандим, — деди Бо- 
тирали Неъматжонга. Газетадан. 

Нишабини ўзига оғдирмоқ (ёки тўғрила- 
моқ) Фойдани, тушумни ўз томонига қарат- 
моқ. Гулнор.. Мирзакаримбой хонадонига 
бошлиқ бўлиб кеккайсин, ҳеч ким билан 
сўзлашмасин, туғсин, бойликнинг нишабини 
ўз томонига тўғриласин!.. У жуда шайтон 
хотин. Ойбек, Танланган асарлар. 

НИШАБЛИК Қия жой; қиялик, ёнбағир. 
Баширжон Қирмизхонни эргаштириб, нишаб- 
ликдан бир-бир босганча, пастга туша бош- 
лади. Н. Аминов, Суварак. 

НИШОЛДА Тухумнинг оқини етмак 
билан кўпиртириб ва шакар қиёми қўшиб 
тайёрланадиган кўпиксимон қуюқ оқ ши- 
ринлик. Ота.. нишолдага нон ботирар, 
самоварчи унга гулдор пиёлада иссиқ, хушбуй 
чой узатиб турар эди. А. Мухтор, Опа-син- 
гиллар. 

НИШОЛДАЧИ Нишолда тайёрлаш би- 
лан шуғулланувчи шахс. 

НИШОН [ф. jLij — белги, из; муҳр, 
тамға; аломат; мўлжал; орден, медаль] 1 
Атайлаб қўйилган ёки табиий белги; аломат. 
Боланинг ўнг бетида нишони бор. н Техник.. 
домланинг дарвозасига қизил нишон қўйиб 
кетди. А. Қаҳҳор, Сароб. 

2 Бирор нарсанинг изи, асари, Кечаги 
ёмғирдан нишон ҳам қолмаган, хушбўй ша- 
бада, дилхуш манзара, оромижон табиат. 
И. Раҳим, Ихлос. Кубанъ бўйларидан из- 
ладим сени. Ўтди туну кунлар, топмадим 
нишон. Т. Тўла. 

3 Бирор нарсадан дарак ёки далолат 
берувчи белги. Ясовуллар садоқат нишони 
кўрсатдилар. А. Қодирий, Меҳробдан чаён. Бу 
байроқ ҳар бир жангчи учун шон-шараф 
белгиси.. ғалаба нишони. И. Раҳим, Чин 
муҳаббат. 

4 Ўқ узиш учун мўлжалга олинган (қў- 
йилган) нарса; қора. Ўқни нишонга бехато 
урмоқ. Нишонга олмоқ. н -Тўғри қилгансиз, 
— деб уни қўлтиқлади комиссар, — жангчи- 
нинг онги қайралса, ўқи нишонга бехато 
тегадиган бўлади. Шуҳрат, Шинелли йиллар. 




5 кўчма Бирор гап қаратилган объект; 
бирор гапдан кўзланган мақсад; мўлжал. 
Иноят сўзининг нишонга бориб тегаётганидан 
мамнун. С. Абдуқаҳҳор, Санамай саккиз дема. 

6 эск. кам. қўлп. Орден; медаль. Кўкрагида 
яқинда олган «Меҳнат шуҳрати» нишони.. 
Газетадан. 

7 Нишон (эркаклар исми). 

НИШОНА [ф. — белги, из; асар, 

кўрсаткич, мўлжал] 1 айн. нишон 1,2,3. 
Шукуржоннинг.. қуёшда куйган буғдойранг 
юзида қандайдир теран бир қайғунинг 
нишонаси бор эди. О. Ёқубов, Ота изидан. Бек 
ва амир амалдорининг нарида туриб ишвир- 
шивир қилаётганликларини Ҳасан овчи ёмон- 
ликдан нишона деб тушунди. Ш. Тошматов, 
Эрк қуши. 

2 Мевали дарахтнинг биринчи марта 
қилган меваси. Олма нишона қилди. н Ҳали 
нишона қилмаган мевани ҳисобга кирита- 
санми? Аввал тарбия қил, гулласин, ундан 
кейин мевасига сават тўқисанг арзийди. 
Шуҳрат, Шинелли йиллар. 

НИШОНДОР [ ф. jb^Li.3 — нишони, 
белгиси бор, белги қўйилган] 1 Нишони, 
белгиси бор, бирор белгига эга бўлган, бел- 
гили, белги қўйилган. 

2 эск. айн. орденли. Топиб бахту саодат 
қиз-йигитлар бизда меҳнатдан, Нишондор 
бўлдилар кўплар, бу унвон илму фандандир. 
М. Ҳасанова. «Эл-юрт ҳурмати» ордени 
нишондорининг [О. Ҳакимовнинг ] биргина 
армони бор. Газетадан. 

НИШОНЛАМОҚ 1 Байрам, қутлуғ кун 
ва ш.к. ни тантана билан ўтказмоқ, муносиб 
совғалар билан кутиб олмоқ. Темир-терсак 
буюмлари заводининг директори эллик ёшга 
тўлди. Мана шу қутлуғ маросимни нишонлаш 
учун завод фаоллари клубга йиғилишди. С. 
Аҳмад. Сайланма. 

2 Белги, нишон қўймоқ, белгиламоқ. Ер 
етилгандан кейин отам жўяклар жойини 
нишонлаб берди. С. Айний, Эсдаликлар. 

НИШТАР [ф. у. .т.,-, — жарроҳ пичоғи] 1 
Жарроҳларнинг кескир асбоби. Ибн Сино ечиб 
ташлаган қонли яктагини кийиб, қўлида 
ништар билан ярадорнинг тепасига келди. М. 
Осим, Аждодларимиз қиссаси. 

2 Умуман, ўткир ва санчиладиган нарса. 
Дуитан заиф жойдан ништар уради. С. Аҳмад, 
Ҳукм. Нииипардан аччиқ ботди Темирдан 
бўлган жавоб. Ғайратий. 


3 айн. ниш 2. Чаён заҳарли ништарини бир 
гал ўртанча бармоғининг учига, иккинчи 
марта кўрсаткич бармоғига санчиб олди. П. 
Турсун, Ўқитувчи. 

4 кўчма Ўткир, кучли. Ҳуёшнинг ништар 
нури баҳор ёмғирида ўсган ўтларни қовжи- 
ратиб юборган. Ё. Шукуров, Биринчи парвоз. 

НИШХЎРТ [ф. j j к -v. — кавшаш, кавш 
қайтариш; чайнашга қайтарилган озуқа, ем] 
Ҳайвонларга берилган ем-хашак қолдиғи; 
чиқит. Ашурмирзо бурчакда уйиб қўйилган 
нишхўрдлар устида беҳуш ётар эди. М. Ис- 
моилов, Фарғона т. о. 

НИЯТ [а. cLi — мақсад, ўй, мўлжал, 
ўйлаб қўйилган иш] Кўнгилдаги истак-орзу, 
аҳд, мақсад. Яхши ният — ёрти мол. Мақол. 
н Ожизамиз билан мирзо Анварнинг тўй- 
ларини қилмоқ ниятимиз бор эди. А. Қодирий, 
Меҳробдан чаён. [Охун:] Беш-ўн қоғозни бе- 
лимга тугиб, уст-бошимни бут қилиб, юр- 
тимга жўнаб кетай дегандим, ниятга ета 
олмай турибман. Ойбек, Танланган асарлар. 

НИҚОБ [а. i_>La з — ёпинчиқ, юзга тути- 
ладиган тўр] 1 Ўзини танитмаслик ёки 
ҳимоя қилиш учун юзга тутиладиган, ки- 
йиладиган нарса; маска. Карнавал ниқоби. н 
Унгур қазиётган боёқишларнинг юзлари 
чақмоқдан яра, ғурра бўлиб кетибди, шуни 
тутиб олиб ишлашсин, деб қилдим, — деди 
Кудрат, темир ниқобни чолларга узатиб. М. 
Исмоилий, Фарғона т. о. Эй моҳтоб, очгил 
ниқоб, Карнавалда янграр соз. Т. Тўла. 

2 Махсус тикилган жилд, қоплама. Уч 
деразали катта кабинет, баланд суянчиқли 
стулларга, юмшоқ креслоларга оқ ниқоб 
ёпилган. П. Қодиров, Уч юлдуз. 

3 кўчма Ҳақиқатни, ҳақиқий ҳол, қиёфа 
ва ш. к. ни пардаловчи, яширувчи нарса, 
восита. Ниқобини олмоқ. н Ҳа, узоқ йиллар 
мобайнида [Эркиннинг отаси] болъшевик 
ниқобида юрган. Т. Малик, Иблис девори. 
[Мутавалли] Юзидаги ғазаб ва норозилик 
аломатларини жўрттага йўқотиб, ясама 
шодлик ниқобини кийиб олибди. С. Айний, 
Эсдаликлар. Буҳол [Ҳомиднинг] сирини очар, 
юзидаги ниқобини олишга, рақиблар ила 
юзма-юз келишга мажбур этар эди. А. Қо- 
дирий, Ўтган кунлар. 

НИҚОБДОР [а. + ф. jl ajUL — (юзида) ни- 
қоби бор] айн. ниқобли. 

НИҚОБЛАМОҚ 1 Ниқоб тутиб, таниб, 
билиб бўлмайдиган, кўринмайдиган қилмоқ. 




Сувонжон қопқонни иннинг шундай олдиги- 
насига, тулки боишни чиқариши билан бир 
парча гўштни кўрадиган қилибўрнатди. Ўт- 
чўп билан ниқоблади. С. Анорбоев, Оқсой. 

2 ҳарб. Қўшинларни, ҳарбий объект- 
ларни душмандан беркитиш, ўз ҳарбий 
кучлари, уларнинг таркиби, жойлашиш 
ўрни ҳақида душманни чалғитиш бўйича 
чора-тадбирлар кўрмоқ. 

3 кўчма Яширмоқ, пардаламоқ. Чет 
эллик баъзи арбоблар кейинги вақтларда зўр 
бериб ҳийла-найранг ишлатмоқдалар, ўз 
мақсадларини ва ниятларини ниқобламоқ- 
далар. Газетадан. 

НИҚОБЛАНМОҚ Ниқобламоқ фл. мажҳ. 
н. Ниқобланган душман. н Йўлда ҳарбий юк 
ва аскар ортган машиналарнинг кети қарийб 
узилмас эди. Уларнинг ҳаммаси шохлар билан 
жуда моҳирона ниқобланган. Ойбек, Қуёш 
қораймас. 

НИҚОБЛИ Ниқоби бор, ниқоб кийган, 
ниқобланган. 

НИҚТАЛАМОҚ Узлуксиз ниқтамоқ, 
ниқталайвермоқ. Бола кучли оёқлари билан 
эшакни шундай ниқталадики, жонивор.. 
қаттиқ йўрғалаб кетди. Ойбек, О. в. ша- 
бадалар. 

НИҚТАЛМОҚ Нигоҳини қаратмоқ, қат- 
тиқ тикилмоқ. Назир полвоннинг кўзлари 
ўзидан-ўзи чамадонга ниқталди. «Шарқ 
юлдузи». Мана ҳозир ҳам қурилишнинг оқсаб 
қолишига фақат Дониёров айбдордай, бош 
инженер фақат унга ниқталиб туриб га- 
пирарди. Ж. Абдуллахонов, Тўфон. 

НИҚТАМОҚ 1 Таёқ санчиб ёки оёқлари 
билан икки ёнига тепкилаб, юришга, илга- 
рилашга ундамоқ (от-уловни). У [отлиқ] 
шеригидан қолмаслик учун отининг тизгинини 
силтайди, оёғи билан унинг бағрига ниқтай- 
ди. П. Турсун, Ўқитувчи. 

2 Қўл ёки оёқ учи билан туртмоқ. -Ғаф- 
латда қолмай ўлинг, отаси, — деди эрининг 
бошига ниқтаб. — “Лайлатулқадр ” бизларни 
иззат қилиб, ўз оёғи билан уйимизга кириб 
келган экан. Н. Мақсудий, Лайлатулқадр. 
Баланд бўйли, пахмоқ сочли, дов казак аскар- 
лар халқни уриб, ниқтаб, орқага суришга 
киришди. Ойбек, Танланган асарлар. 

3 Тиғизлаб жойламоқ, муштлаб тиқмоқ. 
Қодир, ниқтаб пахта тиқилган қанорнинг 
оғзини тикиб, тарозига келтириб қўярди. С. 
Маҳкамов, Дала тонги. 


НИҲОЛ [ф. JLg -Д — янги ўтқазилган, ўс- 
тирилган дарахт; қаламча] 1 Ёш новда ёки 
кўчат. Ёш ниҳолга усталик билан қилинган 
пайванд тез амал олади. М. Исмоилий, 
Фарғона т. о. 

2 Янги униб чиққан ўсимлик, экин. Ғўза 
ниҳоллари. Дарахтдан мева оламан десанг, 
ниҳолидан парвариш қид/Мақол. Болани ёшдан 
асра, ниҳолни бошдан асра. Мақол. 

Нозик ниҳол 1) ёш новда ёки кўчат. 
Ғ[озик ниҳол дарахтлар; 2) кўчма нозик 
қомат ва шундай қоматли киши. Бежирим, 
келишган нозик ниҳолинг, Беқасам камзулинг 
ярашибди хўт. X. Расул. 

3 кўчма Етилмаган ёш нарса; мурғак, 
куртак. Ғуломжоннинг кўнгли синди, йўқ, 
кўнгли эмас, умр орзусининг ниҳоли синди. М. 
Исмоилий, Фарғона т. о. Ишдан қайтган 
чоғимда Ҳийқиради ўғилчам, — Ҳали ниҳол 
боғимда, Баргин ёзмаган ғунчам. Ё. Мирзо. 

НИҲОН [ф. — пинҳон, яширин, 

махфий] эск. кт. Киши билмайдиган, сез- 
майдиган; яширин, пинҳон. Муҳаббат кўн- 
гил ичра эрди ниҳон, Бўлиб анга ҳар дам ти- 
лим таржимон. Ҳабибий. Бу гал эса кўзлар- 
дан ниҳон, Ўттиз тўрт газ минора нечун? 
М. Али, Боқий дунё. 

НИҲОЯ [а. “ьЦд — охир; чек, чегара] 
Сўнгги чек, чегара, охир, поён. Ниҳоясига 
етмоқ. Ишни ниҳоясига етказмоқ. н Бекнинг 
асабийлиги ниҳоясига етди ва у Лаълининг 
сочидан бураб, теракзорга судраб кетди. Ҳ. 
Ғулом, Машъал. 

НИҲОЯСИЗ Ниҳояси, охири, поёни 
йўқ; бениҳоя. У онани қўлтиқлаб, ичкарига 
бошлади. Ҳозир буларнинг ниҳоясиз қувонч- 
ларини тасвирлаш учун сўз топиш қийин эди. 
Ш. Ғуломов, Ёрқин уфқлар. 

НИҲОЯТ [а. — охир; чек, чегара] 

1 айн. ниҳоя. Элликбоши уруш ниҳоятида 
оқподшо ғолиб келишини исбот қилишга 
тиришди. Ойбек, Танланган асарлар. 

2 рвш. Ғоят, жуда, ниҳоятда. Элмурод 
уларнинг овозларидан ўз ишларидан ниҳоят 
хурсанд эканликларини сезди. П. Турсун, 
Ўқитувчи. 

3 крш. с. Охир-пировардида, охири. Ни- 
ҳоят, ҳар минути бир кундай туюлган бир 
соат вақт ўтгач, бутадан йигирма-ўттиз 
метрча берида қора каска кўринди. А. Қаҳҳор, 
Олтин юлдуз. Ниҳоят, улар ҳам чарчади 
шекилли, вагонга сукунат чўкди. Газетадан. 






НИҲОЯТДА рвш. Ғоят даражада, ғоят, 
жуда ҳам. Ниҳоятда оғир масала. Ниҳоятда 
яхши иш. н Бу гапни олтмишга бориб қолган 
бир чолдан эшитганлиги унга [Сидиқжонга] 
ниҳоятда наша қилди. А. Қаҳҳор, Қўшчинор 
чироқлари. 

НИҲОЯТИ Ҳаммаси бўлиб, бор-йўғи, 
атиги, фақатгина. -Ота, — деди Салим жер- 
киб, — бу нарса кўпга келган тўй. Ўғлингиз 
ниҳояти бир неча ой ишлаб қайтади. Нима- 
сига қайғурасиз? Ойбек. Танланган асарлар. 
-Ўғлингни ўлимга олиб бораётганим йўқ, 
ниҳояти бир пиёла чой ичади-ю келади! — 
дедим. А. Қодирий, Ўтган кунлар. 

ниҳоятсиз айн. ниҳоясиз. Унсин қабр 
тупроғига гоҳ бошини, гоҳ кўксини қўйиб, 
ўлчовсиз, ниҳоятсиз қайғу билан узоқ йиғлади. 
Ойбек, Танланган асарлар. 

НО- [ф. — эмас, йўқ; инкор маъносини 

ифодаловчи префикс] Қарама-қарши, инкор 
маънодаги сўзлар ясовчи олд қўшимча; ўзак- 
дан англашилган белги-хусусият йўқлигини, 
шундай белги-хусусиятга эга эмасликни 
билдиради, мас., ноаниқ, ноилож, нопок 
каби. 

НОАЁН [но.. + аён] Аниқ бўлмаган, 
номаълум. Ранги ҳам, туси ҳам ноаён дунё, 
Қирқми ё эллик бу, умр ўртаси. А. Орипов, 
Йиллар армони. 

НОАНИҚ [но.. + аниқ] 1 Унча аниқ, 
равшан бўлмаган, ҳақиқатдагига унча мос 
келмайдиган. Ноаниқ тасвир. н - “Мажара ” 
эмас, “можаро ”, яъни жанжал деган сўз, — 
деди [Элмурод] бир гал болаларнинг бир 
шеърдаги шу сўзни ноаниқ талаффуз қил- 
ганларидан ғаши келиб. П. Турсун, Ўқитувчи. 

2 Унча ишонарли эмас, шубҳага, икки- 
ланишга ўрин қолдирадиган. Ноаниқ гап. 
Ноаниқ маълумотлар. 

3 кесим взф. Шубҳали, гумон. Келиш- 
келмаслиги ноаниқ. 

4 Мўҳмал, мужмал, дудмол. Ноаниқ 
жавоб. 

НОАНИҚПИК Ноаниқ хусусиятга эга- 
лик, аниқ эмаслик, номаълумлик. Врач 
чиқиб кетгандан кейин, Мамлакатнинг кўнг- 
лини ғашликми, ноаниқликми, ишқилиб, 
ғалати бир туйғу қамраб олди. Ў. Усмонов, 
Сирли соҳил. 

НОАҲИЛ [но.. + аҳил] Бир-бири билан 
унча аҳил бўлмаган; ноиноқ. Ноаҳил оила. 
н Водокачкалардан бирини тиклашда.. 


ўшанчалик ноаҳил бўлган капсанчилар ҳозир 
бунчалик иттифоқ бўлиб қолганларига ўз- 
лари ҳам ҳайрон эди. А. Қаҳҳор, Қўшчинор 
чироқлари. 

НОБАКОР [ф. — ишга ярамай- 

диган; ёвуз, баттол; ахлоқсиз; бекорчи] 1 
Хулқ-атвори, юриш-туриши, хатти-ҳара- 
кати ёмон одам. Биласизки, чиқиб Ниёз 
баччағар, Атрофига йиғилди қулбаччалар. У 
нобакор озор берар тинч халққа, Кирдикори 
нуқул зарар тинч халққа! И. Султон, Но- 
маълум киши. 

2 сўк. Ярамас, аблаҳ, разил. 

НОБАКОРЛИК Нобакорга хос хусу- 
сиятга эгалик, нобакорга хос хатти-ҳаракат. 
Кулмуҳаммад ёнида турган Пирназар ота 
ҳам ялт этиб қараб, нима деяётганига 
тушунгач, «бу қандай нобакорлик», деб кўз- 
ларига ғазаб тўлди. Мирмуҳсин, Бибигул. 

НОБОП [ф. .-jLiLi — мос, мувофиқ эмас; 
ярамас; яроқсиз] Унча мос, мувофиқ эмас; 
қўл келмайдиган, номувофиқ, яроқсиз. 
Нобоп жой. Нобоп ер. н Айрим қишлоқ ку- 
тубхоналари нобоп ea кўримсиз хоналарга 
жойлашган. Газетадан. 

2 Унчалик шай эмас, бузуқ. -Деҳқон ака, 
эҳтиёт бўлинг, аравангиз нобоп.. — бошини 
чайқаб гапирди Йўлчи. Ойбек, Танланган 
асарлар. Нобоп йўлнинг, нобоп машинанинг 
заҳматидан Темиржоннинг бутун суяклари 
зирқираб оғрир, қулоқлари шанғилларди. Ж. 
Абдуллахонов, Орият. 

3 Хулқ-атвори, юриш-туриши ёмон, 
ярамас. Нобоп одам. н Йўқ, у бола кўп нобоп 
чиқди, шариатга шак келтирадир. М. Ис- 
моилий, Фарғона т. о. 

4 Нотинч, ноқулай. Бир оз жимликдан 
сўнг Равшан гапира бошлади: -Бўри ака, замон 
нобоп, деб тунов кун Абдураҳмон ака айтган 
гаплар қулоғим остидан ҳали-ҳали сира нари 
кетмайди. Атрофга қараб, одамни ваҳм 
босади. С. Кароматов, Бир томчи қон. 

НОБУД [ф. j — мавжуд бўлмаган, 
йўқ қилинган]: нобуд бўлмоқ 1) исроф бўл- 
моқ, бекорга йўқ бўлиб кетмоқ. Пахтанинг 
бир грамми ҳам нобуд бўлмасин;, 2) ҳалок 
бўлмоқ; ўлмоқ. Уруш йиллари ташкилотнинг 
кўп аъзолари нобуд бўлди. С. Аҳмад, Ҳукм. 
Нобуд қилмоқ 1) яроқсиз ҳолга келтирмоқ, 
ишдан чиқармоқ. Мулла Обид билан Усмон 
полвон қулунли бияни миниб юришга қарши, 
чунки қулунлар ғўзани босиб нобуд қилади. 

двйдилар. А. Қодирий, Обид кетмон; 2) ўл- 
дирмоқ, ҳалок қилмоқ. Хотинимни ҳам кам- 
бағаллик йиқитди, бу ердаги оғир иш нобуд 
қилди. Ойбек, Танланган асарлар. 

НОБУДГАРЛИК кам қўлл. айн. нобуд- 
гарчилик. 

НОБУДГАРЧИЛИК Бекорга йўқ қи- 
либ юбориш, нобуд қилиш, исрофгарчи- 
лик. Нобудгарчилик — халқ хўжалиги учун 
зарар. 

НОВ [ф. jLj — қувур ёки ёғоч тарнов; сув 
йўли] 1 Сув оқиши учун ёғоч, тахта, цемент 
ва ш.к. дан ишланган махсус ўзан; тарнов. 
Сув шунча кучайган эдики, новни қўпориб, 
тегирмонни босиб кетиш хавфи туғилган эди. 
Ш. Рашидов, Бўрондан кучли. 

2 Суғориш ёки умуман сув сақлаш учун 
ёғоч, тахта, цемент кабилардан ишланган 
охур; тегана. Нўъмон движокни ишга солиб, 
бир-бирига шохлари тегиб турган садалар 
остидаги новларни сувга тўлдира бошлади. О. 
Ҳусанов, Най. 

3 геогр. Океанлар остидаги кўпинча узун 
чўзилган чуқур ботиқлар. Масалан, Мариана 
нови, Ява нови. 

НОВА [ф. ijC — елкага қўйиб, лой ёки 
қоришма ташиладиган тогорача] айн. нов. 
Лойқа оқиб ўтадиган нованинг ёнига бор- 
ганимизда, мастер тўхтади ва менга юз- 
ланди. П. Қодиров, Эрк. 

НОВАТОР [лот. novator — янгиловчи, 
янгилик яратувчи] Кишилик фаолиятининг 
бирор соҳасида янгича илғор принцип, ғоя, 
усул киритувчи ва уни амалга оширувчи. 
Ишлаб чиқариш новаторлари. 

НОВАТОРЛАРЧА рвш. Новаторларга 
ўхшаб, янгичасига. Эндиликда эскича андо- 
залар, эскирган усуллардан қатъият билан 
воз кечиш, ишга новаторларча ёндашувлар 
талаб қилинади. Газетадан. 

НОВАТОРЛИК Кишиларнинг бунёд- 
корлик фаолиятидаги, новаторлар фаолия- 
тидаги янгилик; новаторга хос хусусият, 
хатти-ҳаракат. Новаторлик таклифлари. н 
Драматург бу epda новаторлик йўлидан 
боради, яъни асарни тўппа-тўғри биринчи 
пардадан бошлайди. С. Аҳмад, Сайланма. 

НОВВОИ [ф. I — нон пиширувчи, 
нон сотувчи] Нон ёпиш, пишириш ва со- 
тиш билан шуғулланувчи шахс. Япасқи нов- 
вой ҳар кун пешин вақтида иккита ширмой 
нонни бойга ташлаб кетар эди. Ойбек, 


Танланган асарлар. Тандирдан янги узилган 
обинонларнинг ёқимли ҳидларини сочиб.. нов- 
войлар шипиллаб ўтадилар. М. Исмоилий, 
Фарғона т. о. 

НОВВОЙЛИК 1 Нон ёпиш касби, нон 
ёпиш билан шуғулланиш. [Йўлчи:] Ҳалай, 
новвойликдан бир нима ортадими? Ойбек, 
Танланган асарлар. 

2 тар. Нон ёпиладиган ва сотиладиган 
жой. -Рўмолчани елкага солиб, новвойликка 
қараб югурдим, — деди Шум бола. Ғ. Ғулом, 
Шум бола. 

НОВВОЙХОНА [ф. >jU] Нон ёпи- 
ладиган, пишириладиган жой. Зумрад дада- 
сининг новвойхонасидаги хамир қорадиган 
йигитлардан бирини яхши кўриб қолган эди. 
С. Зуннунова, Гулхан. 

НОВВОС Икки-уч яшар буқа. Чап то- 
монимиздаги тикка тақир тоғ бағридаги 
бутазорда гала-гала новвослар ўтлаб юриб- 
ди. С. Анорбоев, Йўлда йўлдош бўлганлар. 

НОВВОТ I [ф. olu — кристалл шаклли 
қанд, шакар] Шакар қиёмидан махсус 
тайёрланадиган ялтироқ кристалл қаттиқ оқ 
ёки сарғиш ширинлик. Новвот чой. н 
Матлуба хонага кирганда, Асқар Аминович 
олдида бир ликопчада новвот, дўнг пешо- 
насида маржон-маржон тер, фамил чой ичиб 
ўтирарди. О. Ёқубов, Излайман. 

НОВВОТ II махс. Тўқимачилик даст- 
гоҳида: тайёр мато ўраладиган ёғоч валик. 

НОВВОТРАНГ Сарғиш-қўнғир ёки оқ 
ранг, новвот рангига ўхшаш. Гув-гув шамол.. 
эшик тирқишидан уйга кириб, чироқ пили- 
гининг новвотранг алангасини липиллатади. 
Ҳ. Ғулом, Машъал. 

НОВДА Дарахтнинг ёш, ингичка ва 
узун, бебутоқ тармоғи. Тол новдаси. Ток нов- 
даси. н Чарос эллик қадамча юриши билан 
кўча четидаги, новдаларини шода-шода қиз- 
ғиш гуллар қоплаган шафтоли тагида тур- 
ган Дилшодни кўриб қолди. Ў. Ҳошимов, Қал- 
бингга қулоқ сол. Моҳирона хомток қилин- 
ган новдалар, сийрак япроқлар оралаб ерга 
танга-танга қуёш ёғилади. Ж. Абдуллахонов, 
Орият. 

2 кўчма Ёш, нозик. Кўнгли сув ичиб қо- 
либди-да, болагинамдан айланай. Келин ҳам 
новдагина, ўйинчи бўлса ҳам, камсухан, ши- 
касталигини айтмайсизми! А. Мухтор, Асар- 
лар. 




НОВЕЛЛА [итал. novella — янгилик < 
лот. novus — янги] ад. Насрнинг кичик жан- 
ри, кичик ҳикоя. Абдулла Қодирий ўзбек ада- 
биётида сатирик новеллага асос солдигина 
эмас, у 20-йиллардаёқ биринчилардан бўлиб 
иккита катта роман — «Ўтган кунлар» ва 
«Меҳробдан чаён»ни ёзди. Газетадан. 

НОВЕЛЛИСТ [итал. novellista] Новелла 
ёзувчи ижодкор; новелла муаллифи. Моҳир 
новеллист Абдулла Қаҳҳорнинг 30-йиллар 
ижодини ўтишдан олдин ўқитувчи ёзувчининг 
замондошлари хотирасини ўқиб, ўрганиши 
керак. Газетадан. 

НОВОКАИН [лот. Novocainum < лот. 
novus — янги + (ко)каин] фарм. тиб. Сунъий 
йўл билан олинадиган ва таркиби жиҳатдан 
кокаинга яқин бўлган, сувда ва спиртда 
яхши эрийдиган рангсиз ва ҳидсиз кристалл 
дори; оғриқ қолдириш хусусиятига эга. 
Новокаин қонга юборилганда, умумий таъсир 
кўрсатади. «Фан ва турмуш». 

НОВУТ с. т. Нобуд. [Заргаров:] Жоним! 
Пайт нозик, хотин-қизлар масаласи чир- 
силлаб турибди — бекорга новут бўлиб кета- 
ман.. Менга раҳм қилинг! А. Қаҳҳор, Оғриқ 
тишлар. 

НОВЧА I Бўйи баланд, дароз, узун. Нов- 
ча йигит. Бўйи новча одам. н Ҳокимнинг 
новча, ҳайбатли қомати олдида.. Тешабой 
ҳам одамлар назаридан четда эмас эди. М. 
Исмоилий, Фарғона т. о. Новча тераклар 
учида ойнинг кумуш парчаси сузади. С. Аҳмад, 
Қадрдон далалар. 

НОВЧА II тар. Қарол, хизматкор. Улар 
қишлоқдан чиқиб улгурмасданоқ, қариндош 
бойнинг новчалари кетмон кўтариб келиб, 
сотиб олинган уйларнинг том тупроғини 
кўкка совуриб буза бошладилар. П. Турсун, 
Ўқитувчи. Қанча бойникида новча бўлиб иш- 
ладим-у.. Ҳамма ерда тўғри ишладим. Ш. 
Тошматов, Эрк қуши. 

НОВШАДИЛ [а. j.H .v.] с. т. Нашатир. 
Фарғона водийсида, айниқса Ўзганда кўп 
миқдорда новшадил қазиб олинган ва чет 
мамлакатларга ҳам сотилган. «Фан ва тур- 
муш». 

НОГАҲ [ф. — кутилмаганда, бирдан, 

тўсатдан] айн. ногаҳон. Тегмасин ногаҳ ма- 
ломат ўқлари, Сезгиру ҳушёр бўл оҳу каби. 
Ҳабибий. 

НОГАҲОН [ф. ~ тўсатдан, бирдан; 

кутилмаганда] Кутилмаган, тўсатдан, қўқ- 


қисдан юз берган. Балои ногаҳон. н Оқсоқол 
сўзини тугата олмайди, ногаҳон келиб туш- 
ган ўткир болта Шодмонбойнинг бошини 
баравар иккига бўлади. А. Қодирий, Обид 
кетмон. 

НОГАҲОНИЙ [ф. — кутилмаган, 

тўсатдан, бехосдан бўлган, тасодифий] сфт. 
Кутилмаганда юз берувчи, юз берган, ку- 
тилмаган. Бу ногаҳоний қазодан эслари чи- 
қиб кетган бечоралар йиғлашадилар. А. Қо- 
дирий, Ўтган кунлар. Аҳмаджон билан Ман- 
нон бу ногаҳоний кулгидан довдираб қолиш- 
ган эди. Й. Шамшаров, Тошқин. 

НОГИРОН [ф. Ij^Li — таъсир қилмай- 
диган, таъсир ўтказиш қобилияти йўқ] 1 
Ишга яроқсиз бўлиб қолган, ожиз (одам 
ёки унинг аъзолари ҳақида). Ногирон бола. 
Унинг бир қўли ногирон. н Пўлатжон.. 
ногирон оёғига қараб хўрсиниб қўйди. С. Аҳ- 
мад, Қадрдон далалар. Ўшанда у полио- 
миелит касаллигига қариш эмлаш жараёни- 
да шифокорнинг қўпол хатоси туфайли 
ногирон бўлиб қолганди. Газетадан. 

2 кўчма Нотўғри фикр юритадиган, тўғри 
фикрга эга бўлмаган. Ёшлар ўртасида тан- 
баллар, маънавий ногиронлар, ношукурлар 
ҳали ҳам бор. Газетадан. 

3 кўчма Яроқсиз бўлиб қолган, кам- 
чилиги бўлган. Эскирган ва ёшини яшаб 
бўлган ногирон ускуналар ғишт заводларида 
ишлаб чиқарилаётган маҳсулотнинг сифа- 
тига ҳам таъсир қилаётганлигига чидаб 
бўлмайди. Газетадан. 

4 кўчма Юмуқ, ожиз. Ногирон ғунчалар 
ҳам бирин-сирин очила бошладилар. Ш. Ра- 
шидов, Бўрондан кучли. 

НОГИРОНЛИК Ишга яроқсиз бўлиб 
қолишлик; тўғри фикрлай олмаслик. Руҳий 
ногиронликни тузатиш қийин. Р. Азизхўжа- 
ев, Яшил чайла. 

НОГОҲ [ф. alfLi] с. т. Ногаҳ. Ногоҳ 
бурчакдан қўнгироқли чирманда гулдураб кет- 
ди. Ойбек, Танланган асарлар. 

НОГОҲОН [ф. jLtlSL ! с. т. Ногаҳон. 

НОДАВЛАТ [но.. + давлат] сфт. Давлат 
тасарруфида бўлмаган. Нодавлат сектор. 
Нодавлат ташкилот. н Ресиубликамизда 
минглаб нодавлат, нотижорат ташкилот- 
лари фаолият кўрсатмоқда. Газетадан. 

НОДАВРИЙ [но.. + даврий] Мунтазам 
бўлмаган, узлуксизлиги таъминланмаган. 
Рустам ака бир неча йиллардан бери нодав- 




рий нашрлар бўлими мудири вазифасида фао- 
лият кўрсатмоқда. Газетадан. 

НОДАРКОР [ф. jLSjjLl — кераксиз, ишга 
яроқсиз; ишга алоқаси бўлмаган] Кераги, 
даркори йўқ; кераксиз. Нодаркор қоғозлар. 

НОДИР [а. Jj 1д — сийрак; кам учрай- 
диган, камёб] 1 Кам топиладиган, ноёб. Но- 
дир қўлёзма. н -Нодир ўлка, ҳатто таъ- 
рифлашга сўз тополмайсан, — деди Комаро- 
ва. Ойбек, О. в. шабадалар. 

2 Қимматбаҳо, бебаҳо, асл. -Хазина! — 
деди Заргаров кафтларида салқин нодир 
тошларнинг салмоғини сезиб. Кўзларида ҳам 
кристалларнинг товланиши бордек эди. А. 
Мухтор. Бўронларда бордек ҳаловат. Зум- 
рад бармоғини силади; нодир узук бармоғи- 
ни, йўқ, юрагини сиқаётгандек бўлди. С. 
Сиёев, Отлиқ аёл. 

3 Кам учрайдиган. 

Нодир металлар Ер қатламида жуда кам 
учрайдиган элементларнинг шартли номи. 
Ўзбекистон — рангли, нодир металларга бой 
ўлка. Газетадан. 

4 Нодир (эркаклар исми). 

НОДОН [ф. — билмайдиган, ха- 

барсиз; жоҳил, илмсиз; калтафаҳм, бефа- 
росат] 1 Илм-маърифатдан хабари йўқ, 
онги, тушунчаси паст; ўқимаган, билимсиз; 
қолоқ. Нодон одам. Сўзлагувчи нодон бўлса, 
эшитгувчи доно бўлсин. Мақол. н Наҳотки 
мана шу ерда ўтирган студентлар Юнусов 
ўйлаганчалик нодон бўлса?!Ў. Ҳошимов, Қал- 
бингга қулоқ сол. 

2 Фаҳм-фаросати кам; тушунмайдиган, 
тентак. Ажаб бўлди! Оёғининг тагига ўли- 
гингни ташлагин энди, ўз қадрини билмаган 
нодон. Ў. Ҳошимов, Қалбингга қулоқ сол. 

НОДОНЛИК 1 Билимсизлик, онги 
пастлик; жоҳиллик. Мунозара деб ҳар қана- 
қа куракда турмас гапларни айтавериш 
ғирт нодонлик аломати. М. Маҳмудов, Мангу 
куй излаб. 

2 Нодон кишиларга хос хатти-ҳаракат, 
иш; аҳмоқлик. Опа, кечирасиз-да, янглишиб 
бир нодонлик қилиб қўйдим. С. Аҳмад, Қадрдон 
далалар. 

НОДУРУСТ [ф. c^jj С — нотўғри, хато, 
сохта; бузуқ, шикастланган] Унчалик дуруст 
эмас; чакки. Шу дуруст бўлдими, нодуруст 
бўлдими? Сени ўйлар эди. А. Қаҳҳор, Сароб. 

НОЁБ [ф. i-jCC — топилмайдиган, тан- 
қис, камёб] 1 Кўп учрамайдиган, жуда кам 


бўладиган. Ноёб талант эгаси бўлган Юсуф- 
жон қизиқ ўз халқининг азиз фарзандларидан 
биридир. Т. Обидов, Юсуфжон қизиқ. 

2 Қимматли, бебаҳо. Ноёб қўлёзма. н 
Ҳадимда нашр этилган энг ноёб асарлар 
аҳолидан сотиб олинади. Газетадан. 

НОЖИНС [но.. + жинс] 1 Бошқа жинс- 
даги, жинси номаълум. 

2 кам қўлл. Ярамас, ёмон; пасткаш, разил. 
У муртад атрофига аллақандай таги паст, 
ножинсларни тўплаб, подшога, ҳоким тўрага, 
қолаверса, бизнинг манфаатларимизга зид 
келадиган гапларни тарқатиш билан одамлар 
ўртасида нифоқ уруғларини сочмоқда. К. 
Яшин, Ҳамза. 

НОЖОИЗ [но.. + жоиз] Ўринсиз, муно- 
сиб бўлмаган. -Чунки юртга пахта керак, 

— кўрсаткич бармоғини кўкка ниқтаб га- 
пирди Иззат Маржонович, — буни инкор 
этиш сиз билан бизга ножоиз. Ж. Абдулла- 
хонов, Хонадон. 

НОЖУЯ [ф. Ljj^C — қидирилмаган, ис- 
талмаган] Одоб-ахлоқ доирасига сиғмай- 
диган, умумий тартибга муносиб бўлмаган; 
чакки. Ножўя гап. Ножўя хатти-ҳаракат. 
н Баҳодир ножўя ҳаракати билан Оқилани 
хижолатга қўйганидан қаттиқ ўкинар, ле- 
кин иш ўтган эди. М. Жалолиддинова, Ке- 
йинроқ. 

2 Ҳақиқатга мос эмас, нотўғри. Таби- 
бийнинг гапи ножўя бўлиб, бир чаламулла 
боланинг сўзлари эътиборга лойиқ десангиз, 
миннатингиз бош устига, хоним. С. Сиёев, 
Ёруғлик. 

НОЗ [ф. jC — таннозлик, карашма, ис- 
тиғно; ҳузур, маза; кеккайиш; инжиқлик; 
мулойимлик] 1 Танноз аёлларга хос сериш 
ва ҳаракат, қилиқ; ишва, карашма. Ноз қил- 
моқ. н Сўз билан, ноз билан, ҳангома билан 
йигитларнинг кўкрагига ўт солади қирғиз 
қизлари. Ойбек, Танланган асарлар. Дилбар 
қизнинг қилиғи, нозияхши, Сўзнинг ози, маш- 
шоқнинг сози яхши!Ё. Мирзо. 

2 Ўз қадрини ошириш учун қилинади- 
ган ноўрин талаб, ортиқча эркалик; таранг 
қилиш. Ҳизи борнинг нози бор. Мақол. н 
Касали нима, озиб кетибди келинчак онамиз ? 

— Муғамбирлик, эркалик, ноз! Ойбек, Тан- 
ланган асарлар. [Нури] Йўлчини ёдларкан, 
унинг юрагида энди ғазаб қўзғалар эди.. Ким 
у? Нега мунча ноз қилади, кеккаяди? Ойбек, 
Танланган асарлар. 




3 Нозик; жиззаки. Бошим тоз, кўнглим ноз. 
Уйғун. 

Ноз уйқу Нозли, ҳузурли, ширин уйқу. 

4 кўчма Майинлик. Гулларда ноз, Еллар- 
да ноз, Кел, чаманда қил парвоз! Т. Тўла, 
Оромижон. 

НОЗАНДАИ, =дек с. т. х.-қ. Ёмон эмас, 
туппа-тузук, дурустгина. -Хотиржамгина 
ишингни қила бер, болам, Муҳаббатинг но- 
зандек ўрганиб қолди янги жойга, — деди 
кампир. Ҳ. Назир, Ўтлар туташганда. 

НОЗАНИН [ф. — мулойим, ёқим- 

ли; танноз; суюкли; гўзал] Қадди-қомати 
келишган ва гўзал (қиз, аёл ҳақида). Ана шу 
йигитнинг [Отабекнинг] олган хотини жуда 
ҳам нозанин бир қиз бўлиб, бу қизга бизнинг 
Ҳомид ҳам харидор экан. А. Қодирий, Ўтган 
кунлар. [Бой:] Ҳе пишмаган, хом калла! Бу 
нозанин увол! Чўриликка эмас, бекачликка 
арзийди-я! Ҳамза, Бой ила хизматчи. 

НОЗИГАРДОН [ф. j j$. jlj — бўйин бе- 
заги] Аёлларнинг бўйинга тақадиган тақин- 
чоғи; заргарлик буюми. Зийнат қутисидай 
жимирлар шаҳар, Нозигардон мисол чироқлар 
яшнар. Т. Жўраева, Менинг маржонларим. 

НОЗИК I [ф. — ингичка, енгил; 

юмшоқ, мулойим; мўрт, бўш; нафис] 1 Юк- 
сак маҳорат ва санъат билан жуда бежирим 
қилиб ишланган; нафис, латиф. Искандаро 
ҳавас ва таажжуб билан биноларга, бой жи- 
ҳозларга, айниқса, нозик санъат буюмларига, 
эшик ва деразаларга назар ташлаб қўярди. 
Ойбек, Нур қидириб. 

2 Ингичка; юпқа, ҳарир. Нозик ип. н 
Дуторнинг нозик торларидан.. чиққан “Наво” 
куйи ўз ноласига тушунгувчи Отабекдек 
йигитларга жуда муҳтож эди. А. Қодирий, 
Ўтган кунлар. 

3 Юпқа, ҳарир. У гунафша гулли нозик 
батис кўйлак кийиб, чойшабни томоғигача 
тортиб, журнал ўқиб ётарди. Ойдин, Ҳи- 
коялар. 

4 Бежирим, латиф; хипча. Момиқ пах- 
талар унинг нозик бармоқларига ўзи илашиб 
чиқар, чаноқлар ҳайратдан оғиз очиб, сил- 
киниб қоларди. Ў. Ҳошимов, Қалбингга қу- 
лоқ сол. Йигит маҳбубасининг нозик қўлла- 
ридан тутиб, ўзига mopmapdu. С. Анорбоев, 
Оқсой. Мурзин унинг паришон сочларини, 
нозик бўйнига ёпишган майин, жонсизгина соч 
толаларини томоша қиларди. Шуҳрат, Ши- 
нелли йиллар. 


5 Заиф, нимжон. Нозик майса. н Укамни 
дурустроқ жойга ўрнаштиринг, ўзи нимжон, 
нозикроқ бола.. шамоллаб-нетиб қолмасин. П. 
Турсун, Ўқитувчи. Нозик, ранг-баранг пар- 
воналар, капалаклар лампа атрофида айла- 
нар.. эдилар. Ойбек, Танланган асарлар. 

6 Мулойим, майин ва ёқимли, назокатли. 
Нозик табассум. н “Дилхирож ” ўзининг 
майда қадами, нозик ҳаракатлари билан 
даврага кириб келди. М. Исмоилий, Фарғона 
т. о. Халқ кўнглини овлаган, Улфатда доим. 
Овози жонга ёқар, Нозик, мулойим. Қ. Му- 
ҳаммадий. У куйнинг сеҳрига берилиб, инти- 
зор кўзларини нозик юмди, бошини қуйи сол- 
ди. Шуҳрат, Шинелли йиллар. 

7 Салга синадиган, узиладиган, йирти- 
ладиган; бўш, мўрт. Нозик буюм. н Оли- 
мовнинг қўлидаги юклар ҳамманикидан оғир- 
роқ, нозикроқ эди. Ҳ. Назир, Сўнмас чақ- 
моқлар. 

8 кўчма Ўзига хос қийинчиликлари бўл- 
ган, алоҳида маҳорат, малака, билим талаб 
этадиган. Ғўза суғориш —нозик иш. Ойбек, О. 
в. шабадалар. 

9 кўчма Ўз ишини майда икир-чикир- 
ларигача яхши биладиган; уста. Секретарнинг 
отаси.. нозик гулчи эди. Ойбек, О. в. ша- 
бадалар. 

10 кўчма Алоҳида эҳтиёткорлик талаб 
этадиган; қалтис. Нозик масала. Нозик пайт. 
Нозик аҳвол. н Асрора ўйлаб қараса, кўнгил 
иши нозик нарса экан. С. Аҳмад, Уфқ. -Кейинги 
пайтда замон нозик бўлиб қолди, — афсус 
билан бош чайқарди Ўсар бухгалтер. А. 
Кўчимов, Ҳалқа. Бўлмаса, селъпо раислигидай 
нозик лавозимда ўн-ўн беш йил муқим ишлаш 
осонми?!Ў. Ҳошимов, Қалбингга қулоқ сол. 

11 кўчма Алоҳида эътибор, мулозамат, 
такаллуф талаб этадиган, иззатталаб. Нозик 
меҳмон. н -Хўжайин банд, олдиларида нозик 
одам бор. Мажлис қилишяпти, — деди сек- 
ретаръ. С. Абдуқаҳҳор, Санамай саккиз дема. 

12 кўчма Қичиқли; инжиқ. Бобоқулнинг 
кўзларидаги нозик киноя унинг иззат-нафсига 
ханжардек қадалди. Ойбек, Навоий. 

Нозик табиат (нозиктабиат) ёки табиати 
нозик Кўнгли ҳар нарсани ёқтиравермай- 
диган, кўтаравермайдиган; инжиқ, эрка. Шу 
қадар зиқ, нозик табиат бўлиб қолгани учун 
Бегимхон кўп дакки эшитди. И. Раҳим, Чин 
муҳаббат. Кўнгли нозик айн. нозик табиат. 
Нозик дид ёки диди нозик Жуда ҳам сезгир, 

нафосатни теран ҳис қилувчи; туйғун. Нозик 
дидли рассомларни ҳам ҳайратда қолдира- 
диган ойнадаги нақш [Элмуроднинг] хаёлини 
банд этди. Шуҳрат, Шинелли йиллар. Нозик 
жойи Камчилиги, айби. Азиза Ёдгорнинг но- 
зик жойларини яхши билади. Шунча кўрги- 
ликлари эвазига эридан қасос олишга аҳд 
қилди. Ў. Ҳошимов, Қалбингга қулоқ сол. 

13 Нозик (хотин-қизлар исми). 

НОЗИК II [ф. ^SjC — ингичка, енгил; 
кичкина] Каштачиликда ишлатиладиган 
ранг-баранг майда, нафис мунчоқ. Чойхо- 
начи.. ипак тўри ранг-баранг нозиклар, пис- 
тонлар билан бвзалган тўрқовоқларни.. 
чакалакка осган эди. Ойбек, О. в. шабадалар. 
Ёстиғи устига нозик гулли тўр ёпилган. 
Шуҳрат, Шинелли йиллар. 

НОЗИКЛАШМОҚ 1 Нозик, бежирим 
бўлиб қолмоқ, хипчалашмоқ. 

2 Нозик, жони бўш, чидамсиз бўлиб 
қолмоқ. | Учқун:\ Кабинетда ўтириб нозик- 
лашиб қолганини эндигина сездим. О. Ёқубов, 
Бир фельетон қиссаси. 

3 кўчма Танг, қалтис бўла бормоқ. Аҳвол 
нозиклашди. Масала нозиклашди. 

НОЗИКЛИК Нафислик, назокат; қал- 
тислик; мўртлик. Асарда ёзувчи табиат ман- 
зараларини жуда уста рассомдек нозиклик 
билан чизади. С. Аҳмад, Сайланма. Маса- 
ланинг нозиклигига учовлари ҳам тушунарди 
ва шунинг учун иттифоқ қилгандек, чуқур 
бир сукутга кетган эдилар. А. Қодирий, Ўтган 
кунлар. 

НОЗИКНИҲОЛ I [нозик + ниҳол] Бе- 
жирим, латиф ва ёш. Шунда ўзбек қизи — 
сен нозикниҳол, Ҳуснингни бахш этдинг юрт 
чиройига. Т. Жўраева, Менинг маржонларим. 

НОЗИКНИҲОЛ II Мураккабгуллилар 
оиласига мансуб, гуллари оқ, пушти, қизил, 
сариқ, бир ёки кўп йиллик манзарали ўсим- 
лик; экма гул тури. 

НОЗИКТАЪБ [ф. + а. jh — нозик 
табиатли, ҳиссиётга берилувчан] Нозик 
таъбли, таъби нозик. Нозиктаъб шоирлар 
қасидасида, муғаннийлар қўшиғида Найман- 
ча таърифланган. С. Кароматов, Сўнгги 
бархан. 

НОЗИКФАҲМ [нозик + фаҳм] Жуда ҳам 
сезгир, туйғун фаҳмловчи. -Хўп.., хўп.. май- 
ли, олам кезган нозикфаҳм шоирсиз. Кулоғим 
сизда, гапираверинг, — деди хунук илжайиб. 
К. Яшин, Ҳамза. 


НОЗИР [а. — кузатувчи; мудир, 

бошлиқ; назоратчи; вазир] 1 Назорат қи- 
либ турувчи; назоратчи, қаровчи, мудир. 
Қироатхонанинг бир нозири бўлиб, газетхон, 
китобхон ўқувчилардан йигирма тийиндан 
ҳақ олиб турарди. М. Муҳаммаджонов, Тур- 
муш уринишлари. 

2 Бажарилаётган иш-ҳаракатнинг тўғ- 
рилигини, мавжуд қонун, қарор ва низом- 
ларга риоя қилиб амалга оширилишини 
назорат қилувчи мансабдор шахс, инспек- 
тор. Солиқ идораси нозири. 

3 эск. Вазир, министр. Валихон мерган 
парини Бухорога элтишни, олий ҳазрат- 
ларининг ўзларига совға қилишни, эвазига 
тезроқ нозир ёки қушбеги бўлишни хаёлидан 
ўтказди. Ш. Тошматов, Эрк қуши. 

НОЗ-ИСТИҒНО, нозу истиғно Ноз ва 
истиғно, ноз ва эркалик(лар). Дуркунгина 
келишган қадди-қоматига кўплар суқланиб 
боқар, ўз навбатида, Зарифа ҳам уларнинг 
ҳар бирига алоҳида-алоҳида ноз-истиғно 
билан муомала қиларди. С. Кароматов, Олтин 
қум. 

НОЗ-КАРАШМА, нозу карашма Ноз ва 

карашма; ноз ва ишва(лар). Тўранинг кўнг- 
лига шу пайтда на гўзал ёш хотиннинг 
таъзими, на унинг ноз-карашмаси ea на 
безаклари сиғар эди. Ж. Шарипов, Хоразм. 
Лаъли ўрнидан туриб, сочларини тузатди. 
Чироқни пасайтирди-да, ноз-карашма билан 
“Бўлди, ухланг!” деди. Ҳ. Ғулом, Машъал. 

НОЗЛАНМОҚ 1 Ноз қилмоқ, ноз-иш- 
ва, ноз-карашма қилмоқ. Йигиталининг 
саволи жавобсиз қолди. -Шиппакни олиб 
беринг, — деди қиз яна нозланиброқ. Д. Ну- 
рий, Осмон устуни. 

2 Эркалик, тантиқлик қилмоқ; таранг 
қилмоқ. 

НОЗЛИ 1 Ишвали, серишва; танноз. 
Юлдузхоннинг нозли кўзларидаги сирли маъ- 
но Муҳиддинни мафтун этди. Р. Файзий, 
Чўлга баҳор кедди. -Вой, сиз эплаёлмасан- 
гиз, ким эплай оларди? — жувон Хўжабе- 
ковнинг кўзларига нозли боқди-да, ерга қа- 
раб олди. С. Анорбоев, Оқсой. 

2 Ортиқча эркалик талаб қилувчи, нози 
бор. 

НОЗ-НЕЪМАТ Кишига Оллоҳ томо- 
нидан табиат орқали инъом этилган неъ- 
матлар, анвои мева, озиқ-овқатлар. Дас- 
турхон турли ноз-неъматлар билан беза- 

тилган. н Баҳорлари, ёзлари Бир-биридан 
ортиқдир, Мазали ноз-неъмати Халқимизга 
тортиқдир. 3. Диёр. 

НОЗ-ФИРОҚ, нозу фироқ Ноз ва фи- 

роқ; ноз ва фироқлар; эркалик ва тантиқ- 
лик. Шариф, ўзимизнинг ёшлигимизни эсла- 
санг-чи. Ноз-фироқ қилиб, мени куйдирган 
чоғларинг. Н. Сафаров, Кимга тўй, кимга аза. 
-Э, ҳали ҳам ғўр экансан, болам. Дунёда хо- 
тин зоти борки, унинг ноз-фироғи бўлмай 
иложи йўқ, — деди Салтанат Эргашга. Б. 
Раҳмонов, Қилмиш-қидирмиш. 

НОИБ, нойиб [а. — ўринбосар, 

ёрдамчи; депутат] 1 тар. Ўрта асрларда му- 
сулмон давлатларида тобе ўлка ёки вилоят 
ҳокими, олий ҳукмдорнинг шу ердаги ва- 
кили, ўринбосари. Ноиб унга ишониб топ- 
ширилган ҳудуднинг сиёсий, иқтисодий, иж- 
тимоий ҳолати учун масъул ҳисобланган. 
«ЎзМЭ». 

2 эск. Ўринбосар, ёрдамчи. Сен вилоят- 
нинг ҳокими бўлсанг, мен сенинг ноибинг 
бўламан. С. Айний, Дохунда. Хато кетмай, 
сақлагин, эй яратган! Бу ўша-ку, қочқин 
бекнинг ноиби. Миртемир, Асарлар. 

НОИЛ [а. JjC — олувчи; туҳфа, совға; 
фойда]: ноил бўлмоқ эск. кт. Эришмоқ, 
етишмоқ, муяссар бўлмоқ. Қуруқ томоша 
билан кечган унинг ой, йиллари бу кун Раъ- 
но гулини искаш башоратига ноил бўлгандек 
эди. А. Қодирий, Меҳробдан чаён. 

НОИЛОЖ [но.. + илож] рвш. 1 Ўз май- 
лига, эркига, хоҳишига қарши, истаги бўл- 
магани ҳолда, мажбурият орқасида, мажбур 
бўлиб, мажбуран. Маҳкам офтобдан кўзини 
қисиб, унга қаради-да, жавоб ўрнига қўлини 
ёйди ва ноилож кулумсиради. 

2 Бирор илож, чора топа олмай, чора- 
сиз, иложсиз. Бу орада қолган ўн тўрт 
томошабин бетоқат чапак чалиб, парда 
очилишини талаб қила бошлади. Админис- 
тратор ноилож директор кабинетига кириб, 
бўлган воқеани айтиб берди. «Муштум». 
Дилфуза ноилож аҳволда қолди.. Нориннинг 
қуруғидан озгина чимдиган бўлиб, ётиб олди. 
Ў. Ҳошимов, Қалбингга қулоқ сол. 

НОИЛОЖЛИК Иложсиз, имконсиз ҳо- 
лат, иложсизлик, чорасизлик. -Санобархон, 
мени кечиринг, — Алижон яна ялингандек 
бўлди, — худо ҳаққи, ноиложликдан келдим. 
М. Хайруллаев, Кўнгил. 


НОИНСОФ [но.. + инсоф] 1 Инсофи 
йўқ, инсофсиз; виждонсиз; адолатсиз. Оббо 
ноинсоф-эй, Ширмонбулоқнинг этагидаги 
қоратупроқ ерларнинг барисини қўлга кир- 
гизиб олди-я!М. Исмоилий, Фаргона т. о. 

2 сўк. Ҳақорат, койиш ифодалайди. 
Эрталаб Хўжабеков келиб кетди. Касал 
бўлсам ҳам, олдига чиқдим. Омонмисан, де- 
мади-я, ноинсоф. С. Анорбоев, Оқсой. [На- 
сиба:] Кечагина нима деган эдингиз! Яна лаф- 
зингиздан қайтдингизми ? Ноинсоф! А. Қаҳ- 
ҳор, Оғриқ тишлар. 

НОИНСОФГАРЧИЛИК айн. ноинсоф- 
лик 2. Ўғлим билан элликбошининг олишиб 
турганини кўриб: -Ҳай-ҳай, бу қандай но- 
инсофгарчилик! Урманг! — деб ўртага тушди 
Вали ака. М. Исмоилий, Фарғона т. о. 

НОИНСОФЛИК 1 Ноинсоф эканлик; 
адолатсизлик. 

2 Ноинсоф кишиларга хос хатти-ҳа- 
ракат, иш. Ноинсофлик қилмоқ н Бирон 
буюмни сифатсиз ишлаб, аъло навга ҳақ 
олиш ноинсофлик, виждонсизлик, тўғрироғи, 
ўғриликнинг бошқа бир тури-ку!И. Сафаров. 
Оловли излар. 

НОК [ф. — мевали дарахт тури, 

олмурут] 1 Узоқ яшовчан, меваси турли 
ранг, шакл ва вазнда бўлган, ёғочи қаттиқ 
дарахт. Боғнинг турли жойларида ҳар хил 
мевали дарахтлар: нок, ўрик, беҳи, жийда 
ea ҳоказо анчагина. Ойбек, Танланган асар- 
лар. Шокирали бува ҳовлисидаги катта нок 
салқинида эски тўшакка ёнбошлаб ётган 
экан. X. Тўхтабоев, Ширин қовунлар мам- 
лакати. 

2 Шу дарахтнинг меваси. Хонтахтага 
терилган ликопчаларда ранг-баранг қанд- 
қурс, конфетлар, биллур идишларда олча, 
узум, нокдан қайнатилган мурабболар, қу- 
лупнай қиёми. С. Анорбоев, Оқсой. 

НОКАС [ф. — одам эмас; пасткаш, 

виждонсиз; аблаҳ, разил] 1 Виждони, ин- 
софи йўқ, ярамас, қабиҳ, пасткаш. Нокас 
одам. н -Хонхўжалик Сайфулла эшонни мен 
ўзимга устоз деб билар эдим. Аслида ўша 
нокас мени шу йўлга олиб кирди, — деди Бў- 
ронбой. О. Ҳусанов, Қўшиқчининг тақцири. 

2 сўк. Ярамас, аблаҳ. Ҳа, тутуни булут 
кўрмаган нокас. Сенинг отанг шундай қу- 
румсоқ эди. П. Турсун, Ўқитувчи. Қора қишда 
тўй қилмай, Баттар бўлгур нокас, гов. А. 
Орипов, Ҳайрат. 

3 Бировга ҳеч нарсасини раво кўр- 
майдиган; бахил, хасис, қурумсоқ. Нокасдан 
қарз бўлма — ҳам йўлда қистайди, ҳам гўрда. 
Мақол. 

НОКАСТА айн. нокас 3. Гул даста-даста, 
гул бермаган нокаста. Мақол. 

НОКАУТ [ингл. knock-out < knock — ур- 
моқ; зарба + out — четда, ташқарида; чет- 
латиш] спрт. Боксчининг қаттиқ зарбдан 
гандираклаб, йиқилиб, баъзан ҳушини йў- 
қотиб, ўн секунд давомида ўрнидан турол- 
майдиган ва ютқизиқ деб ҳисобланадиган 
ҳолати. Боишм гир-гир айланиб, нокаут бўлган 
боксчидсш, гандираклаб кетдим. С. Сиёев, 
Ёруғлик. 

НОКДАУН [ингл. knockdown < knock — 
урмоқ; зарба + down — пастга, қуйига; қу- 
латиш] спрт. Боксчининг зарбдан гаранг- 
сиган, йиқилган, лекин ўн секунддан ош- 
маган вақт ичида ўрнидан туриб, жангни 
давом эттира оладиган ҳолати. Оломон якун 
ясади: Тамом, нокдаун. Т. Мурод, От кишна- 
ган оқшом. Apmyp.. манаман деган чарм 
қўлқоп усталарини нокаут ёки нокдаунга 
учратганида, қалбимиз чексиз ғурурга тўл- 
ганди. Газетадан. 

НОКЗОР Нок дарахти билан банд ер, 
майдон, боғ. Намхуш тупроқ, нокзордаги 
дарахтларнинг шохларида онда-сонда 
сақланиб қолган ўтган йилги ҳосилнинг 
туршаклари ҳидига тўлган ҳаво мусаффо эди. 
Газетадан. 

НОЛА [ф. dLi] 1 Ғам-алам, ҳасрат ифо- 
даловчи аянчли овоз; афғон, фиғон, фарёд. 
Инграб, ўксиб қолган онасиз.. Кўкка, ерга 
сиғмас ноласи. Ҳ. Пўлат. Ғуломжон руҳий азоб 
оташида қовурилиб, хўрлик жон-жонидан 
ўтиб кетган кезларида ўзини тутолмай но- 
ла қиларди. М. Исмоилий, Фарғона т. о. 

2 Ёлвориш, ўтиниш, илтижо ифода- 
ловчи овоз, мунгли товуш. [Миркарим} Кеча- 
кундуз худога ибодат ва нола қилиб, пачава 
бўлган ўз ишининг ўнгланишини ва тотли 
ўтмишнинг қайтарилишини сўрарди. П. 
Турсун, Ўқитувчи. 

3 кўчма Қушлар сайраши ёки мусиқа 
асбобларидан тарқалган овоз. Дутор нола- 
си. н Девор орқаси Соҳиб қорининг анорзо- 
ри. Ҳаммаёқ жимжит, фақат онда-сонда 
булбуллар ноласи эшитилади. И. Раҳим, Чин 
муҳаббат. Найнинг сеҳрли ноласи бутун дала 
бўйлаб акс садо берди. Газетадан. 


4 Мусиқа безакларидан бири; ашула 
айтганда, бирор сўз ёки сўз бўғинида овозни 
чўзиб, тебратиб хониш қилиш. 

НОЛАВОР айн. нолакор. 

НОЛАКОР Нолага эга бўлган, нолали. 
Сўнгги пайтларда не боиским, бу ҳазин, 
нолакор байтлар тез-тез хотирга келади- 
ган бўлиб қолди, деб ўйлади Бобур. X. Сул- 
тонов, Бир оқшом эртаги. 

НОЛИМОҚ Норозилик изҳор қилмоқ, 
шикоят қилмоқ, зорланмоқ. Тиллабувадан 
кейин сўзга чиққанларнинг бири камбағал- 
чиликдан нолиб, яна бири.. муиипумзўрлар 
ҳақида Тиллабуванинг сўзини қувватлади. 
А. Қаҳҳор, Қўшчинор чироқлари. Раҳмат, 
биродар. Соғлигимдан нолимайман. Узоқ йил- 
лар шоличилик биригадасига бошчилик қи- 
ламан. Газетадан. 

НОЛИШ [ф. — дод солиб йиғлаш, 

ҳўнграш; шикоят, арз, зорланиш] 1 Ши- 
коят қилиш, арз қилиш, норозилик бил- 
дириш. Нолиш билан иш битмайди; Мард 
номардга тиз чўкмайди. Мақол. н -Ношу- 
кур экансиз, опа, — деди [Зайнаб], — поч- 
чамдан нолишингиз яхши эмас, сизнинг ҳам 
бошингизга менинг кунимни солса, нима қилар 
эдингиз? А. Қодирий, Ўтган кунлар. 

2 Нола, фиғон. Ҳар ким титрар Ши- 
ринбек нолишига, Ёқаси ҳўл кўздан оққан 
ёшига. «Ширин билан Шакар». 

НОЛОЙИҚ [но.. + лойиқ] Лойиқ, му- 
носиб бўлмаган; лойиқ, муносиб келмай- 
диган, ярашмайдиган, номуносиб. Ёшлар 
орасида жамоат тартиб-қоидаларини бу- 
зиш сингари юксак инсоний дидга бутунлай 
нолойиқ хатти-ҳаракатлар учраб туради. 
Газетадан. 

НОЛОН [ф. — нола, фиғон қилувчи; 

шикоят қилувчи] эск. кт. Нола, фиғон қи- 
лувчи, афғон чекувчи. Отмагай тонг боғ аро 
азминг хиромон бўлмаса, Булбули шайдолари 
гул узра нолон бўлмаса. С. Абдулла. 

Нолон боқмоқ Илтижо билан, зорланиб 
қарамоқ. Аваз манзилга элтувчи йўлни билмас, 
теваракка нолон боқиб, ўзига содиқ сафдош, 
аниқроғи, раҳнамо излаб юргандек эди. С. 
Сиёев, Ёруғлик. 

НОЛЬ [лот. nullus — ҳеч қандай, ҳеч 
қайси] 1 Муайян бирлик ёки миқдорнинг 
йўқлигини ифодаловчи “0” белгисининг 
номи. 




2 Иссиқлик ва совуқлик температура- 
лари ўртасидаги шартли чегара. Сув нолъ 
даражада музлайди. н Сув ҳароратини нолъ 
даражага етказгач, яланг оёқ қорда юриш 
ҳам ҳеч гап эмас. «Фан ва турмуш». 

Ноль-ноль Вақтни кўрсатишда «роса, 
аниқ, тўппа-тўғри» маъносини билдиради. 
Меҳмонлар кечқурун соат еттига таклиф 
этилган. Ҳозир соат олтию нолъ-нолъ. С. 
Абдуқаҳҳор, Санамай саккиз дема. 

НОМ [ф. — от, исм; шон-шуҳрат, 

обрў; от сўз туркуми] 1 Шахс ёки нарса- 
предметларга қўйилган от; исм. Шаҳар ном- 
лари. Ном қўймоқ. Ном бермоқ. н Кекса- 
йиб қолган эшоннинг хотираси анча пасай- 
ганидан кўп вақт ўз ўғилларининг номларини 
ҳам хотинидан сўраб олар эди. П. Турсун, 
Ўқитувчи. 

2 Бирор соҳага, гуруҳга оидликни бил- 
дирувчи атама. Мансур, Муслим! Сенга бир 
гап бўлдими? Муаллим деган номимиз бор, 
шундай вақтда иш кўрсатмасак, қачон 
кўрсатамиз?! 3. Саид, Н. Сафаров, Тарих 
тилга кирди. 

3 Фаолиятнинг бирор соҳасида эришган 
ютуқ, малака даражасини кўрсатиш учун 
расмий йўл билан бериладиган унвон. 
Фахрий ном. Хизмат кўрсатган артист де- 
ган ном. Классик кураш бўйича мамлакат 
чемпиони деган ном. 

4 Кўпчилик орасида маълум-машҳурлик; 
донг, довруг, шуҳрат. Номи чиққан кураш- 
чи. Ном чиқарган жамоа хўжалиги. н Очил 
Эшназар.. Сиёб волостининг Ҳўштамғали 
қишлоғида ном чиқарган шахс эди. М. Ўрин- 
хўжаев, Унутилмас кунлар. 

Номи билан Топшириги, ваколати би- 
лан. Ўзбекистон номи билан. Номига Шун- 
чаки, хўжа кўрсинга, йўли учун. Номига 
чойхона. н Айрим туманларда маккажўхо- 
ри номигагина экилаётганга ўхшайди, акс 
ҳолда, ер бўш ётмасин деб дон сочиб, кейин 
ўз ҳолига ташлаб қўйилмас эди. Газетадан. 
Ҳури, олдин номига бир оз кўнмай турар, 
кейин мажбуран бораётгандай, юзига қай- 
ғули ифода бериб чиқиб кетарди. Ф. Муса- 
жонов, Ҳури. Номидан Тарафидан, исми- 
дан; топшириғи билан. Жамоа номидан та- 
шаккур билдирмоқ. Ўз номидан табрикламоқ. 

НОМА [ф. <u,Li — хат, мактуб] эск. кт. 1 
Расмий ёзишма, мактуб, хат. [Маждиддин:] 
Мўминмирзони ўртага солиб, шаҳзода Бади- 


уззамонга нома юборинг. Уйгун ва И. Султон, 
Алишер Навоий. 

Номаи аъмол [Jl^l <u>lj — амаллар, 
ишлар номаси, дафтари] 1) дин. гўё икки 
фаришта ҳар бир кишининг савобли иш- 
ларини ва гуноҳларини ёзиб борадиган даф- 
тар. Азал котиблари ҳар мўминнинг мангла- 
йига номаи аъмолини ёзмишлар. С. Сиёев, 
Ёруғлик; 2) кўчма эск. хизмат варақаси, даф- 
тарчаси (ҳар бир хизматчининг қилган иш- 
лари, хизматлари ёзиб бориладиган варақ 
ёки дафтар). Нормат бинтни противогаз 
халтасининг устки чўнтагига солиб қўйди ва 
медальонни кўриб, “номаи аъмолимнинг ҳам- 
маси шунда”, деди. И. Раҳим, Чин муҳаббат. 
Мана, Зиёдилла уч соатдан бери ўз номаи 
аъмолини ёзяпти. Ҳ. Ғулом, Машъал. 

2 Адабий жанр: Шарқ мумтоз адабиётида 
реал ёки хаёлий-тўқима шахсга қарата 
шеърий мактуб тарзида ёзилган бадиий асар 
тури. Ўзбек мумтоз адабиётида нома жан- 
рининг пайдо бўлиши Хоразмий номи билан 
боғлиқ бўлиб, унинг «Муҳаббатнома» асари 
ана шу жанрда яратилган. Газетадан. 

3 Шу маънода қўшма отлар таркибига 
киради, мас. Бобурнома, Акбарнома, Жанг- 
нома. 

НОМАРД [ф. j j_oC — мард, эркак эмас] 
1 Эркак эмас, мард бўлмаган. Кўзларимга 
ишонмаймен! Бегим, бу не ҳол ? Нечун мардона 
кийим кийибсиз? -Номардлар кўпайиб кет- 
гани учун мардона кийиндим. П. Қодиров, 
Юлдузли тунлар. 

2 Яхшиликни, адолат-инсофни билмай- 
диган, қўлидан тантилик келмайдиган; но- 
инсоф, виждонфуруш. Номард одам. н Шу- 
шу, жувон “ишим битди, эшагим лойдан 
ўтди, деб унутиб кетадиган номардлардан 
эмасмиз”, деб Хўжабековнинг олдига келиб 
турадиган бўлди. С. Анорбоев, Оқсой. 

3 сўк. Ярамас, аблаҳ, нокас. 

4 Юраги йўқ, қўрқоқ. Мард йигит қўли- 
да аждар ўлади, Номард одам ипни аждар 
билади. Фозил шоир. 

НОМАРДЛИК 1 Пасткашлик, ярамас- 
лик; ноинсофлик. 

2 Номард кишиларга хос иш, хатти- 
ҳаракат. Иккиланиш — ҳам ўлим, ҳам номард- 
лик. Ойбек, Қуёш қораймас. Мардлик, жа- 
сорат, матонат ҳам қалб амрининг меваси, 
номардлик, қаллоблик ҳам шахснинг қаллоб 
қалбига боғлиқ. И. Раҳим, Қадриабад одамлар. 




НОМАТЛУБ [но.. + матлуб] кт. Кўнгил- 
га хуш келмайдиган, кўнгилдагидек эмас; 
исталмаган, номақбул. Номатлуб иш. Но- 
матлуб шахс. н Ўқитувчи учун энг оғир из- 
тироб ва уқубат шогирдларининг номатлуб 
хатти-ҳаракатларидан етади. Р. Усмонов, 
Одобнома. 

НОМАЪЛУМ [но.. + маълум] 1 Кимлиги, 
нималиги аниқ маълум бўлмаган, аниқлан- 
маган. Номаълум миқдор. Тўйнинг қачон бў- 
лиши ҳали номаълум. н Номаълум кимса 
йўлакнинг қоронғи қисмига ўзини олиб, кў- 
зини Сайфидан узмай mypa бошлади. А. Қо- 
дирий, Ўтган кунлар. 

2 Ҳали ҳеч ким билмайдиган; жумбоқ, 
сирли. Номаълум орол. н Ҳизлар нимани ўй- 
лайдилар ва нима тўғрисида маъюсланади- 
лар, бу эса қизларнинг бизга номаълум бўлган 
ички сирларидир. А. Қодирий, Ўтган кунлар. 
Хоразмийнинг бошланғич таълими ва қандай 
шароитда Хоразмни ташлаб кетганлиги 
ҳозирча фанучун номаълум. «Фан ва турмуш». 

3 мат. Математик йўл билан топилиши 
зарур бўлган миқцор, катталик. Маълумларни 
номаълумлардан ажратмоқ. 

НОМАЪЛУМЛИ мат. Таркибида но- 
маълум бўлган. Икки номаълумли тенглама. 

НОМАЪҚУЛ [но.. + маъқул] 1 Маъқул 
эмас, маъқул келмайдиган; нодуруст. Ҳожи 
бир неча вақт сўзлагувчини ўз оғзига ти- 
килтириб ўтиргандан сўнг, агар маъқул 
тушса, “хўп”дейди.. номаъқул бўлса, “дуруст 
эмас” дейди. А. Қодирий, Ўтган кунлар. 
Кейин у одам номаъқул чиқса, дарҳол амалдан 
олибтаишайди. Ш. Холмирзаев, Қил кўприк. 

2 Ақл-идрок билан қилинмаган; ножўя, 
бемаъни, аҳмоқона. Шунда мен кеча беих- 
тиёр қилган номаъқул ишимнинг қанчалик 
фожиали эканини биратўла англадим. А. 
Мухтор, Туғилиш. 

Номаъқул бузоқнинг гўштини емоқ Бе- 

кор, беҳуда айтмоқ, нотўғри гапирмоқ; но- 
тўғри хатти-ҳаракат қилмоқ. -Билиб қўйинг- 
ки, хотиним ҳалол! Туҳмат қилганлар но- 
маъқул бузоқнинг гўиипини ебди! — деди 
Ҳамбар. Уйғун. Асарлар. 

НОМАЪҚУЛЧИЛИК Бемаъни, ножўя 
ҳаракат, иш; бемаънигарчилик. Номаъқул- 
чилик қилмоқ. н Бобом узоқ ва оғир сукут- 
дан сўнг кампирни овутади: -Бас, йиғлама, 
золимлар кўп, хоинлар кўп, уларнинг шундай 
номаъқулчиликлари, итликлари бўлиб туради. 


Ойбек, Болалик. -Нимага саланглаб юриб- 
сизлар? Бу қандай номаъқулчилик! — деб 
қичқирди Саид амин. М. Исмоилий, Фарғона 
т. о. 

НОМАҚБУЛ [но.. + мақбул] Қабул қи- 
либ бўлмайдиган, тўғри келмайдиган; но- 
матлуб. Номақбул таклиф. Номақбул усул. н 
-Ойнагулни элига ўтказиб юборишнинг бир 
неча йўллари бор, бироқ бу йўллар номақбул. 
Шундай қилиш керакки, хамирдан қилни 
беозор тортиб олишдай бўлсин, — деди Фар- 
ҳод. А. Ҳакимов, Илон изидан. Деворларга 
ёзиб-чизиб ташланган номақбул сўзлару ан- 
тиқа расмларни ўчириб ташлашга ожиз- 
дирлар. Газетадан. 

НОМАҲРАМ [но.. + маҳрам] дин. Яқин 
қариндошлик алоқаси бўлмаганлиги са- 
бабли бир-бирини кўриш ёки бир-бирига 
кўриниш ман этилган, лекин никоҳланиши 
мумкин бўлган эркак ва аёл (бир-бирига 
нисбатан); зид. маҳрам 4. “Абдуваҳобнинг 
турқини худо кўтарсин, ундан хотин қиз- 
ғанадиган ўрни йўқ. Уни номаҳрам деб бўл- 
майди, одам эмас — қул ”, дейишарди. Ш. 
Тошматов, Эрк қуши. Йўқ, йўқ. Сиз менга 
номаҳрамсиз. Бошқага қилинган фотиҳани 
бузмай туриб, менга яқинлашманг. И. Раҳим, 
Чин муҳаббат. 

НОМ-БАНОМ [ф. ^L-yL — ҳар бир ном- 
ни (алоҳида) айтиб] айн. номма-ном. Ўрмон- 
жоннинг бу гапларини, айниқса, тажриба- 
кор чолларни ном-баном айтганини кўриб, 
Бўтабой ичида зил кетди. А. Қаҳҳор, Кўш- 
чинор чироқлари. 

НОМГЎИ [ф. — номини айтувчи] 

этн. Урф-одатларга кўра, ёшлигида номи 
айтилиб унаштириб қўйилган йигит ёки қиз. 
Нуриддин болаликдан бир хешларининг қизи- 
га «номгўй», қиз ҳам сочини тараб, уни ку- 
тиб ўтирган эди. Э. Аъзам, Жавоб. Номгў- 
йимиз ўтганда, уялибгина қолар эдик, бема- 
ҳал чоғларда келганда, тўрдаги эшикни очиб, 
ичкарига кириб олар эдик. «Гулихиромон». 

НОМДОР [ф. jla-oLi — маълум номга эга; 
машҳур, шуҳрат қозонган] Ном, шуҳрат 
чиқарган; донгдор, шуҳратли. Бу кампирнинг 
етти ўғли бор эди, еттови ҳам номдор алп 
эди. «Алпомиш». Ҳозир Сафаров республи- 
камизнинг номдор, тажрибали пахтакор- 
ларидан бири. Газетадан. 

НОМДОРЛИК Машҳурлик, ном чиқар- 
ганлик, шуҳратга эгалик. Ҳозир баъзилар 




отасининг номдорлиги билан ғурурланиб, ҳеч 
кимни менсимай, ўзига бино қўйиб юришни 
одат қилишган ! Мирмуҳсин, Умид. 

НОМЕНКЛАТУРА [лот. nomenclatura — 
номлар, исмлар рўйхати] 1 Ишлаб чиқа- 
риш, фан, техника, санъат ва ш.к. нинг 
бирор соҳасида қўлланадиган номлар, ата- 
малар, терминлар ва шу номлар билан ата- 
лувчи нарсалар рўйхати ёки мажмуи. Геог- 
рафик номенклатура. Кимё номенклатураси. 
Ботаник номенклатура. 

2 Саноат ва бирор хўжалик тармоғи иш- 
лаб чиқарадиган маҳсулотларнинг тасниф- 
ланган рўйхати. Заводда ишлаб чиқарилади- 
ган маҳсулот номенклатураси. н Мана шу 
молларни ишлаб чиқариш номеклатурасини 
ва ҳажмини яқин муддат ичида тиклаш 
керак. Газетадан. 

3 Бирон-бир юқори (раҳбарий) орган 
томонидан тайинланадиган ёки тасдиқла- 
надиган мансабдор шахслар ва уларнинг 
рўйхати. Абдуллаев ўз оғайнисини номенкла- 
турада сақлаб қолиш учун курашмоқда. Ш. 
Рашидов, Бўрондан кучли. 

НОМЕР [лот. numerus — сон, рақам] 1 
Бир турдаги предметларнинг ичида ҳар 
бирининг тартиб рақами. Уй номери. Теле- 
фон номери. н Шукур, эл қатори эшигимда 
номер қоқилган. Ҳар қаерда бир юзу олтмиш 
учинчи, дебхат ташласанг келади. А. Қаҳҳор, 
Қўшчинор чироқлари. 

2 Ҳужжат, рўйхатга олиш ва ш.к. белгиси 
сифатидаги маълум рақамлар ёзилган ёр- 
лиқ, тахтача. Машина номери. Велосипед 
номери. Паспорт номери. 

3 Кийим-кечак, пойабзал ва ш. к. нинг 
катта-кичиклигини, ўлчамини билдирувчи 
рақам. Мен ундан икки номер катта этик 
кияман. 

4 Меҳмонхона, ҳаммом ва ш.к. да ало- 
ҳида бўлма, хона. -Меҳмонни меҳмонхонага 
олиб бордим. Унга икки хонали жуда яхши 
номер олиб қўйилган экан, — деди Мелибой 
ака. А. Қаҳҳор, Думли одамлар. Қўқонда но- 
мерда бир ўрис инженер билан танишдим. 
Ойбек, Танланган асарлар. 

5 Театр, цирк, концерт ва ш.к. нинг ҳар 
бир алоҳида ижро этиладиган қисми. Про- 
грамма номерини эълон қилмоқ. н Кон- 
ферансье — ёшгина бир марий йигити чиқиб: 
-Концертимизнинг биринчи номерида ўзим 
машқ қилиб бераман, — деди. А. Қаҳҳор, 


Олтин юлдуз. Aedeee навбатдаги масъулият- 
ли номерни бажаришга тайёргарлик кўриш 
учун қўшни хонага кириб кетди. «Фан ва 
турмуш». 

6 ҳарб. Тўпчилар, пулемётчилар гуруҳида 
маълум хизматни бажарувчи жангчи. 

Номери ўтмайди с. т. Найранги ўтмайди, 
кетмайди. -Ҳар қандай йўл билан ўз ишин- 
гизни битириш пайида бўласиз. Энди но- 
мерингиз ўтмайди, оғайни, ҳа, билиб қўйинг. 
Мен сизнинг дўстингиз эмасман, — деди Ну- 
риддин. О. Ҳусанов, Дўстлар. 

НОМЕРЛАМОҚ Тартиб номери қўй- 
моқ, қўйиб чиқмоқ, рақамламоқ. Дафтар 
бетларини номерламоқ. н Жангчилар бўр 
билан номерланган вагонларга чиқишди. И. 
Раҳим, Чин муҳаббат. 

НОМЕРЛИ Номери бор, номер қўйил- 
ган, тақилган. 5 номерли уй. 

НОМЗОД [ф. jj-oC — куёв, келин; унаш- 
тирилган; номи кўрсатилган; кандидат] 
Давлат ёки жамоатчилик органига сайлаш, 
бирон-бир лавозимга тайинлаш, бирон-бир 
ташкилотга қабул қилиш учун белгилан- 
ган, кўрсатилган шахс; кандидат. Номзод 
кўрсатмоқ. Номзодларни тасдиқламоқ. Ном- 
зодлар рўйхати. н Ишнинг енгили бўлмай- 
ди, қизим. Мактаб мудирлигига сиздан бош- 
қа муносиб номзод йўқ экан, рад этманг. Ж. 
Шарипов, Хоразм. 

2 Фандаги илмий даражанинг маълум 
босқичи. Фан номзоди. 

НОМИНАЛ I [лот. nominalis — номи 
ёзилган] Қогоз ва танга пуллар, қимматбаҳо 
қоғозлар, мол ва ш.к. нинг белгиланган, 
устига ёзилган баҳоси. Номинал билан сотмоқ. 

НОМИНАП II Белгиланган, ёзиб кўр- 
сатилган (нарх, баҳо, ўлчам ва ш. к. ҳақида). 
Номинал баҳо. Номинал ўлчам. Номинал иш 
ҳақи — пул шаклидаги иш ҳақи. 

НОМИНАЛИЗМ |ло/и. nomina — исмлар, 
номлар] Ўрта аср фалсафасида оламда фа- 
қат якка нарсалар, предметлар мавжуд, 
умумий тушунчалар эса нарсаларнинг ном- 
ларидангина иборат деб ҳисоблайдиган 
оқим, йўналиш. 

НОМИНАЦИЯ [лот. nominatio — аташ, 
номлаш; номзод кўрсатиш] 1 Муайян ижод- 
корлик, иш-фаолият соҳаси бўйича бўла- 
диган мусобақа-танловларга номзодлар кўр- 
сатиш ва ғолибни аниқпаш жараёни. «Энг 
яхиш ёш футболчи» номинацияси. н «Меъ- 




морчилик ва дизайн» каби номинациялар бў- 
йича топширилган ишлар нуфузли ҳакамлар 
ҳайъати томонидан ўрганиб чиқилади. Га- 
зетадан. 

2 тлш. Номлаш хусусиятига эга бўлган 
тил бирликлари (сўз, сўз бирикмаси, фра- 
зеологизм ва гап)ни ҳосил қилиш ва шу 
жараённинг натижаси. 

НОМЛАМОҚ Ном қўймоқ, ном бер- 
моқ, атамоқ. Янги кўчаларни номламоқ. н 
Замондошларимиз ва биздан кейинги авлод- 
лар Тошкентни қайта қуриш билан боғлиқ 
бўлган ишларни минг бир кунлик жасорат деб 
номлаши турган гап. А. Набихўжаев, Жасо- 
рат йилномаси. 

НОМЛАНМОҚ Номламоқ фл. мажҳ. н. 
Бу шароб орқали кучин кўрсатар Ўзбек деб 
номланган кекса соҳибкор. Ғ. Ғулом. 

НОМЛИ Номи билан аталувчи, ...но- 
мидаги, ...деб аталган, ...деган. Навоий ном- 
ли мактаб. н Бу маҳаллада унга маъқул 
бўлган икки киши бор эди. Бири — гузарда 
тақачилик-темирчилик қиладиган Қоратой, 
иккинчиси — Шокир ота номли маҳсидўз чол. 
Ойбек, Танланган асарлар. 

НОММА-НОМ [ф. рвш. Ҳар 

бирининг номини айтиб, ҳар қайсисини 
алоҳида, ўз номи билан. Самандаров колхозга 
кириш учун ариза берганларни номма-ном 
айтиб, мажлисдан ўтказди. А. Қаҳҳор, Қўш- 
чинор чироқлари. Мудир докладининг охи- 
рида битирувчиларни номма-ном чақириб.. 
гувоҳнома тақдим қилди. П. Турсун, Ўқитувчи. 

НОМ-НИШОН, ному нишон Ном ва 
нишон, ном ва асар; из; дарак. Мана уч кун 
бўлибдики, ундан ном-нишон йўқ. н Уруш 
бўлмаганда, мана бу қалдирғочнинг уясига 
ўхшаган уйлардан, мана бу бўйинчага ўхша- 
ган эишклардан ном-нишон қолмас эди. А. 
Қаҳҳор, Картина. 

НОМ-НИШОНСИЗ Хат-хабарсиз, 
дом-дараксиз, изсиз. Шамсиддин Иброҳимов- 
нинг ном-нишонсиз йўқолгани ҳақидаги ха- 
бар эртаси куни маълум бўлди. М. Ўрин- 
хўжаев, Унутилмас кунлар. Ёқубжоннинг 
кўнгли равшанлашди. Севинмасинми, ахир 
ундан зурёд қолади, зурёд! У энди оламдан 
беиз, ном-нишонсиз кетмайди. Р. Раҳмон, 
Меҳр кўзда. 

номоз айн. намоз. Ҳамма хуфтон но- 
мозига кириб кетган, кўчалар сув қуйгандек 
тинч эди. А. Қодирий, Ўтган кунлар. 


НОМСИЗ 1 Номи йўқ, беном. Упайтлар 
кўчалар номсиз бўлса ҳам, маҳалла тилга 
олинса бўлди, ҳар қандай хат эгасига аниқ 
етиб борарди. Газетадан. 

2 кам қўлл. Номи, донги чиқмаган, донг- 
дор эмас, шуҳратсиз. Бир вақтлар номсиз- 
роқ, ўртамиёна колхоз эди. Ойбек, О. в. ша- 
бадалар. 

НОМУАЙЯН [но.. + муайян] Аниқ, 
конкрет бўлмаган; нотайин, дудмол. Но- 
муайян гап. Номуайян жавоб. 

НОМУВОФИҚ [но.. + мувофиқ] 1 Тўғ- 
ри, мос, муносиб бўлмаган, мувофиқ кел- 
майдиган. Номувофиқ номзод. н Ҳуж- 
жатлар, қилинган иш билан сарфланган маб- 
лағ номувофиқ эканлигини кўрсатиб турар- 
ди. Газетадан. 

2 Ўринсиз, ноўрин. Номувофиқ гап. Но- 
мувофиқ гапирмоқ. 

НОМУНОСИБ [но.. + муносиб] 1 Му- 
носиб, мувофиқ, мос бўлмаган, мос кел- 
майдиган; номувофиқ. Улар бир-бирига 
номуносиб. н Шербек жойига ўтиргани- 
да, Саидғозининг жисмига номуносиб ово- 
зи идорада яна дўриллади. С. Анорбоев, 
Оқсой. 

2 Келишмаган, ярашмаган, нолойиқ. 
Ўқимишли кишига номуносиб қилиқ. н 
Умида сўнгги сўзларини ёшига номуносиб бир 
алам билан, сансираб гапирди. Д. Нурий, 
Осмон устуни. 

НОМУНТАЗАМ [но.. + мунтазам] Мун- 
тазам, изчил бўлмаган; барқарор, доимий 
эмас. Номунтазам қўшинлар. 

НОМУС [а. ^ j_oLi — қонун; виждон, 
диёнат; обрў-эътибор; иффат, бокиралик < 
юн. nomos — қонун] 1 Кишининг ўз обрў- 
сини улуглаш ва ардоқлаш ҳис-туйғуси; 
орият, диёнат, виждон. Номусини ерга бук- 
моқ. Номус ва ғайрати бор одам меҳнатдан 
қўрқмайди. Нодон билан юрма, Номусингни 
букма. Мақол. 

2 Хижолат тортиш ҳис-туйғуси; уят- 
андиша, шарм, ҳаё, ор. Номусга қўймоқ. 
н [Жамила:] Ҳаё беномусда бўлмайди! Ҳаё- 
сизда номус бўлмайди. Ҳамза, Бой ила 
хизматчи. Номус! Номус эр кишини ўлди- 
ради-я! Шуҳрат, Шинелли йиллар. [Ҳайит- 
жон:] Отаси бечора бўлса, қанча вақт эл- 
халқдан номус қилганидан, аллақандай ша- 
ҳарларга бадарға бўлиб, яқинда келди. Ҳам- 
за, Паранжи сирлари. 




3 Қиз поклиги, бокиралик, иффат, 
қизлик. Бахтсиз оналарнинг кўз ёшлари, бо- 
лаларнинг, қизларнинг таҳқирланган ному- 
си учун сўнгги нафасгача курашинг. Ўлим, 
тиз чўкиш йўқ! Ойбек, Қуёш қораймас. 
Агар ит тегмаган бўлса, покман, номусим 
жойида десанг, кел, бери кел. М. Ман- 
суров, Ёмби. 

Номусга тегиш Зўрлик ишлатиб, қўр- 
қитиб ёки жабрланувчининг (аёл киши- 
нинг) ожизлигидан фойдаланиб, жинсий 
алоқа қилиш. 

НОМУС-ИФФАТ айн. номус 3. Зулфизар.. 
унинг ўн гулидан бир гули ҳам очилмади. 
Ёшлиги, номус-иффати, умид-армонлари 
барбод бўлди. К. Яшин, Ҳамза. 

НОМУСЛИ 1 Орияти, диёнати, виж- 
дони бор; ориятли, виждонли. Номусли, меҳ- 
наткаш йигит топилса, қизни тезроқ уза- 
тишга қарор қилганини, бу хусусда кампир- 
нинг фикрини билмоқчи эканини айтди. 
Ойбек, Танланган асарлар. 

2 Уяти бор, уят-андишани биладиган; 
шармли, ҳаёли. Отам Тошкентда экан чоғ- 
да бу гапни айтишга уялган эмишсиз.. гўё 
бунинг ила номусли бўлиб кўринмоқчисиз 
шекилли? А. Қодирий, Ўтган кунлар. 

НОМУС-ОР айн. ор-номус. Бсшанд-баланд 
тоғнинг қори бўлади, Мард йигитнинг номус- 
ори бўлади. Фозил шоир. Қиз бола нозик гул, 
у ўз қадр-қимматини биладиган, номус-орли 
бўлиши керак-да, ахир. Газетадан. 

НОМУССИЗ 1 Орияти, диёнати, виж- 
дони йўқ; ориятсиз, виждонсиз. Номуссиз 
юрмакдан номусли ўлмак афзал. Мақол. 

2 Уяти йўқ, уят-андишани билмайдиган; 
шармсиз, беҳаё. [Юсуфжон:] Нимага сен 
холангга, биз берамиз деган кишига тег- 
майман, деб эмишсан ? Қандай бетинг бўлди, 
номуссиз! Ҳамза, Паранжи сирлари. 

НОМУССИЗЛИК Номусини йўқотган- 
лик, беҳаёлик, уятсизлик; номуссиз киши- 
ларга хос хатти-ҳаракат, иш. Бу номуссизлик 
«четан»чиларнинг етти яшаридан етмиш 
яшаригача ичдан ғазабга келтиради. А. 
Қодирий, Обид кетмон. 

НОМУТАНОСИБ [но.. + мутаносиб] 1 
Мутаносиб бўлмаган, қисмлари бир-бири- 
га мос тушмаган; бири катта, бири кичик. 
Унинг калласи жуссасига номутаносиб — 
кичкина бўлиб, ҳар гал кийим-кечакларини 
алмаштирмоқчи бўлганида, энг кичик пи- 


лотка, энг катта пойабзал излайвериб, тин- 
каси қурирди. В. Ғофуров, Вафодор. 

2 мат. Ўзаро пропорционал бўлмаган. 
Номутаносиб сонлар. 

НОН [ф. — нон; озиқ-овқат] 1 Ха- 

мирдан тайёрланиб, тандир, ўчоқ, това ва 
ш.к. да пишириладиган егулик. Буғдой нон. 
Зоғора нон. Ширмой нон. Бўлка нон. н [Кам- 
пир] Нон ясаб бўлгунча, тандир қизиди. Ке- 
йин бир чеккадан ёпдим. Ойбек, Танланган 
асарлар. 

2 Умуман, егулик-ичгулик, яшаш, ти- 
рикчилик учун зарур нарса. -Матқовул ака, 
мен нон топармиканман, деб қорин ғамида 
мактаб очганим йўқ, — деди у [Ғуломжон] 
босиғи билан. М. Исмоилий, Фарғона т. о. 

Нон гадойи Нонга зор, камбағал-қаш- 
шоқ. У ё ўз-ўзини ўлдирарди, ё хизматкор 
йигит билан бир юртга қочиб, камбағал- 
ликда, нон гадойи бўлиб яишрди. Ойбек, 
Танланган асарлар. Нон емоқ Бирор нар- 
садан фойдаланиб тирикчилик ўтказмоқ, 
кун кечирмоқ. Доим ҳовли, ер жанжалидан 
нон еб юрадиган бир элликбоши, афандининг 
йўлини тўсиб, кўрган тушини айтиб берди. 
«Латифалар». Нон синдириш (ёки ушатиш) 
этн. Никоҳ тўйи маросимларининг бир 
қисми: қиз томон, яъни унинг ота-оналари 
совчи юборган томонга ўз розилигини бер- 
гач, совчилар келтирган дастурхон очилиб, 
шу розилик белгиси сифатида нон син- 
дирилиши ва тўй билан боғлиқ масала- 
ларнинг белгиланиши, ҳал қилиниши. Нони 
бутун Тирикчилик, яшаш учун зарур нар- 
салари бут, муҳайё, ҳеч нарсадан камчилиги 
йўқ, бекам-кўст, тўкис. Сартарош у дунё, 
бу дунё хор бўлмайди. Ҳамма вақт нони 
бутун [деди кампир Шодига]. Э. Раимов, Ажаб 
қишлоқ. Нони яримта Бирор шерик ёки 
рақобатчи туфайли топиш-тутиши камай- 
ган, етишмай қолган. Нима, Қобилов келиб, 
нонимиз яримта бўлиб қолдими, аксинча, 
қўлни-қўлга бериб ишласангиз, битта 
нонингиз иккита бўлади. С. Маҳкамов, Шо- 
гирд. Нонини туя қилмоқ Бировга тегишли 
ҳақнинг маълум қисмини олмоқ, ўзлаш- 
тирмоқ. “Бўшанглик қилсам, нонимни туя 
қилиб беришлари аниқ ”, — ўйлади Йўлчи. 
Ойбек, Танланган асарлар. 
нонвой айн новвой. 

НОНДОН [ф . JjuL. — нон сақлагич, 
нонтовоқ] Нон турадиган, сақланадиган 

қути, идиш. [Отам] Нондонни очиб, бор нон- 
ни.. хуржунига солиб: -Мен шаҳарга кетдим, 
— деган ҳолда уйдан чиқди. С. Айний, Эсда- 
ликлар. 

НОНЖИЙДА Жийданинг йирик, сер- 
шира, гўштдор мевали тури. Она Жўрабой 
ота билан Эъзозхонни Ботирали олиб келган 
қора булка ва ёнғоқ, нонжийда билан сийла- 
ди. Ҳ. Ғулом, Машъал. 

НОНКУР [ ф. j jC — яхшиликни бил- 
майдиган, нон кўр қиладиган] Бировнинг 
берган туз-намаги, нон-тузи қадрини бил- 
майдиган, яхшиликка ёмонлик қилувчи, 
тузини еб, тузлуғига тупурувчи; кўрнамак, 
нонтепки. Бой.. қутуриб бақирди: -Сан нон- 
кўрсан, ман сани туққаним, жигарим, дедим. 
Овқат бердим, кийим бердим, бу — зулм 
эмиш! Ойбек, Танланган асарлар. Хўжа- 
сизлик ва бепарволик орқасида дастурхони- 
миз зийнати — нон оёғости қилинмоқда, 
бундай кишиларни эл нонкўр дейди. Газетадан. 

НОНКУРЛИК Нонкўр кишиларга хос 
хатти-ҳаракат, иш; кўрнамаклик, нонтеп- 
килик. Кўрдингизми, ноқобил фарзанд, ман уни 
юртнинг катта бойига унаштирсам, нодон 
қиз бир ялангоёқ билан қочибди, кулиб турган 
бахтига юзни тескари буриш — бу қандай 
нонкўрлик! Ойбек, Танланган асарлар. -Ке- 
линглар, табиатнинг сахийлигига нонкўрлик 
қилмайлик. Тоғда ўсган мевали дарахтларни.. 
парвариш қилайлик! — деди Назаров. С. Анор- 
боев, Оқсой. 

НОН-НАМАК [ф. JCcijyC — нон-туз; 
меҳмондўстлик] 1 Ризқ-рўз, насиба, улуш, 
ҳисса. 

2 Ейишлик-ичишлик нарса, овқат. Мир- 
ҳосил жиннихонага узоқ қатнади. У ҳар гал 
шаҳарга тушганда, нон-намак олиб, ўша ерга 
интилар, Лаълининг тузалишидан умидвор 
бўлар.. эди. Ҳ. Ғулом, Машъал. 

Нон-намак бўлмоқ Суҳбатда бўлмоқ, 
биргаликда овқатланмоқ; бирор ўтиригцда, 
меҳмонда бирга бўлмоқ. Содиқжон ака би- 
лан биз бир неча бор нон-намак бўлганмиз. У 
киши давранинг гули. Газетадан. 

НОН-НАСИБА айн. нон-намак 1. -Йўқ, 
йўқ! — деди домла бошини чайқаб, — бу 
ердаги нон-насибамизни ташлаб, қаёққа 
борамиз?!П. Турсун, Ўқитувчи. Нон-насибанг 
бизда бўлса, қоларсан, бўлмаса, қишлоғинг- 
гами ё бошқа томонгами жўнарсан. Ойбек, 
Танланган асарлар. 


НОНПАЗ [ф. jjyC — нон пиширувчи] шв. 
Новвой. 

НОНТЕПКИ айн. нонкўр. Сендақа, ҳу- 
куматнинг тузини ичиб, тузлуғига туф- 
лайдиган нонтепки керак эмас. С. Аҳмад, 
Ҳукм. 

НОНТЕПКИЛИК айн. нонкўрлик 2. 

[Мирзақул:] Бой отам, Сибирга сургун қи- 
линадиган гуноҳни кечириб турибдилар-у, сен 
нонтепкилик қиласанми, қуллуқ қил! Н. Са- 
фаров, Уйғониш. 

НОНТОПАР Нон топадиган, даромад 
келтирадиган. Аммага, бекорчи оғиздан кўра 
нонтопар қўл керак эди. Ш. Ғуломов, Ёрқин 
уфқлар. Анави бир хонада чолнинг ўзи ту- 
раверади. Ўша эски нонтопар касбини қила- 
веради. С. Анорбоев, Ҳаётга йўлланма. 

НОНУШТА Эрталабки нон-чой, хўрак. 
Сидиқжон эрталаб нонуштадан кейин жў- 
намоқчи бўлган эди. А. Қаҳҳор, Қўшчинор 
чироқлари. 

Нонушта қилмоқ Эрталабки хўракни 
емоқ. Ҳар кун эрталаб бир вақтда — бир 
минут кечикиш ё олдин кетиш йўқ, нонушта 
қилмасдан, дўконга кетади, оқшом, албатта, 
уйга қайтиб, оила билан овқатланади. Ой- 
бек, Танланган асарлар. 

НОНХЎР [ф. — нон еювчи, бо- 

қимонда] 1 Нонни яхши кўрадиган, кўп нон 
ейдиган. Худоё, раҳматингдан ўргилай, ош- 
хўрга ош, нонхўрга нон еткизурсан. Ҳамза, 
Майсаранинг иши. 

2 Бирор оила бошлиғининг таъми- 
нотида, қарамоғида бўлган киши; хўранда, 
жон. [Нарзи тоға] Энди олтита нонхўрдан 
иборат жўжабирдай рўзғорининг жони учун 
ўз ажалидан бир қўрқса, довюрак ҳамро- 
ҳининг жони учун минг карра қўрқади. Ш. 
Тошматов, Эрк қуши. 

3 кўчма нафр. Текинтомоқ, текинхўр. Ўз 
уйида бир нонхўр ортиши махдумга, албатта, 
ёқмас эди. А. Қодирий, Меҳробдан чаён. 

НОНХЎРАК [ф. — нон ейиш 

вақти] тар. Эски усулдаги мактабда та- 
наффус вақти ва шу вақтдаги овқатланиш. 
-Нонхўракда ерсизлар, — деди у, ўғил- 
ларининг пешоналарини силаб. М. Исмои- 
лий, Фарғона т. о. [Каромат опам] Бугун 
тушда нонхўракка уйга келмас экан. Ойбек, 
Болалик. 

НОН-ҚАТИҚ: нон-қатиқ бўлмоқ айн. 
ош-қатиқ бўлмоқ қ. ош-қатиқ. Даминжон.. бу 




» sa a. 


ердаги кўп кишилар билан нон-қатиқ бўлиб 
кетган эди. А. Ҳайитметов, Пўлат бар- 
моқлар. 

НООБОД [ф. jLiib — обод бўлмаган; 
хароб бўлган, бузилган] Унчалик обод 
бўлмаган; камхалқ. Нообод шаҳар. Нообод 
ўлка. н Битмас-туганмас табиий бой- 
ликлари бўлган нообод жойларга ёш ватан- 
парварларнинг янгидан-янги отрядлари 
келади. Газетадан. 

НОПИСАНДЛИК [< ф. л. - беадаб, 
ахлоқсиз, номаъқул; қабиҳ, ярамас] На- 
зарга олмаслик, писанд қилмаслик. Тилга 
нописандлик — элга нописандлик. Газетадан. 
-Хўш, бўлдингизми? — деди бойвачча нопи- 
сандлик билан. К. Яшин, Ҳамза. 

НОПОК [ф. — ифлос, кир; иф- 

лосланган, тозаланмаган; ҳаром бўлган, 
ман қилинган] 1 Тоза, озода эмас; ифлос, 
булғанган. Нопок кийим. Нопок идиш. 

2 кўчма нафр. Ҳеч нарсадан ҳазар қил- 
майдиган, ҳаром-хариш ишлардан ҳам қайт- 
майдиган; қалб. Нопок одам. н Ташмачи ҳам 
нафсига кучи етмаган, виждони нопок нус- 
халар жумласига киради. Газетадан. 

3 кўчма Тоза, соф, пок эмас; ёмон, жир- 
канч; ноқонуний. Мунаввархоннинг қора 
юрагида моғор босиб ётган нопок нияти 
“менга эр эмас, жой керак ” хиргойисида 
ошкора бўлди. М. Иброҳимов, Йўлакдаги 
муҳаббат. Серхаражат тўйларнинг палак 
ёзишига асосий сабаблардан бири, бизнинг- 
ча, нопок йўл билан пул топувчи шахслар- 
дир. «Саодат». 

НОР I 1 Бир ўркачли эркак туя. 

Нор туя айн. нор I 1. 

2 Умуман, эркак туя. Қаторда норинг 
бўлса, юкинг ерда қолмайди. Мақол. 

3 кўчма Бақувват, мард йигит. Норқўзи 
йигитларимиз ичида ҳақиқатда нор йигит. 
Очиқ кўнгил, ростгўй, — деди Турсунхон. Ҳ. 
Ғулом, Сенга интиламан. 

НОРII [ф. _>1д — тамға, белги] 1 Бадандаги 
туғма қизғиш доғ. 

2 Нор (эркаклар ва аёллар исми). 

НОР III [ф. jL — анор дарахти ва мева- 
си] айн. анор. Бир боғчада олмамиди, норми- 
ди, Мендан ўзга сенинг ғаминг ермиди? 
«Равшан». Нор пўст 1) анор пўсти; 2) анор 
пўсти рангидаги, тўқ қизил. 

НОР IV [а. jL — олов; ёнғин; дўзах] эск. 
кт. Ўт, олов. 


НОРАВО [ф. I jjL — ножўя, мумкин бўл- 
маган, йўл қўйиб бўлмайдиган; нолойиқ, 
номаъқул] 1 кт. Раво кўрилмайдиган; му- 
носиб, лойиқ ҳисобланмайдиган, ному- 
носиб. Бўлур меҳнат билан ҳар жойда бўлса 
лойиқи ҳурмат, Ҳалол меҳнат билан қилган 
маишат нораво бўлмас. Ҳабибий. 

2 Йўл қўйиб бўлмайдиган, жоиз эмас. 
Кулса эл паришонлик одатимга, тонг йўқдир, 
Аҳли дилга, албатта, нораво паришонлик. Э. 
Воҳидов, Муҳаббатнома. 

НОРАСИДА [ф. sj^jL, — хом, пишма- 
ган; балоғатга етмаган; чала туғилган] Бало- 
ғатга, вояга етмаган. Урушга қирон келсин. 
Кўплаб норасидаларни ота-оналаридан бе- 
вақт жудо қилди. Р. Файзий, Эл меҳри. 

2 кўчма Ёш, ҳали вояга етмаган, Ҳар 
япроқ, ҳар новда, норасида шох, Баҳор оғу- 
шида рози беармон. Миртемир. 

НОРАСМИЙ Расмий, қонуний бўл- 
маган. Умид Иноғомжондан Жаннанинг бун- 
дан бир йилча муқаддам кимгадир норас- 
мий теккани, кейинчалик у йигит билан 
ажралишганини эшитди. Мирмуҳсин, Умид. 
Бу икки хўжалик ўртасида қарор ёзилма- 
ган, қандайдир норасмий мусобақа борга ўх- 
шайди. Газетадан. 

НОРАСО [ф. LujjL — мукаммал, тўлиқ 
эмас; қониқарсиз; вояга, камолга етмаган] 
1 Расо, тўлиқ, бут бўлмаган; комплект 
эмас, нотўлиқ. 

2 Ақлий ва жисмоний жиҳатдан етук 
эмас ёки нуқсонли; ноқис. Норасо бола. н 
Ўйласанг, бошдан-оёқ меҳнат — фазилат, 
хосият. Норасолар оқибат бўлгай расо меҳ- 
нат билан. Ҳабибий. 

НОРАСТА [ф. jL — хом, пишмаган; 
вояга етмаган] с. т. Норасида. Қотилларнинг 
назарида Норастанинг “гуноҳи” — Ёш бола 
ҳам ўз юртини Муқаддас, деб билгани. Уйғун. 

НОРБАЧЧА 1 Туянинг боласи; бўталоқ. 

2 кўчма салб. Лаганбардор, хушомадгўй. 

НОРДОН [ф. obj L — анор донаси; қу- 
ритилган анор донаси; анор суви] 1 Тишни 
қамаштирувчи, оғизни буриштирувчи (ма- 
за); аччиқ. Нордон анор. Нордон узум. Нор- 
дон олма. н Элмурод Мурзиннинг кайфи 
борлигини сезди. Нордон нарса чайнагандек, 
юзи буришиб кетди. Шуҳрат, Шинелли 
йиллар. 

2 ким. Таркибида водород бўлган (тузлар 
ҳақида). 




Нордон гап (ёки сўз, муомала) Аччиқ, 
таъзир берадиган, қаттиқ ботадиган гап. 
Эиликка бордингми? Бобойдан нордон гап 
эшитганга ўхшайсан. Нима деди? С. Аҳмад, 
Қадрдон далалар. 

НОРЕАЛ [но.. + реал] Реал, аниқ бўл- 
маган, реал эмас. Нореал режа. Нореал иш. 

НОРЕНТАБЕЛ [но.. + рентабел] Хара- 
жатларни оқламайдиган, фойда бермай- 
диган, рентабел эмас. Устувор тармоқлар- 
нинг тезроқ ривожланиши, албатта, но- 
рентабел корхоналарни тугатишга олиб 
келади. Газетадан. 

НОРИЗО [но.. + ризо] айн. норози. Бу 
даргоҳдан ҳеч ким норизо бўлиб кетган 
эмас. А. Қодирий, Ўтган кунлар. 

НОРИМ-НОРИМ [ф. jC - анор] Хо- 
размда кенг тарқалган куй ва анъанавий рақс 
номи. 

НОРИН Пиширилган хамир ва гўштни 
(одатда қазини) майда тўғраб, аралаштириб 
тайёрланадиган овқат. Куруқ норин (шўрва 
солинмаган норин). Ҳўл норин (шўрвали но- 
рин). н Эркин холани мақтар: Ош-овқатни 
ўхшатар. Хамирни пилик қилиб, Норин, лағ- 
мон, увралар, Чучвара ҳам дўлмалар.. Қ. Му- 
ҳаммадий. Кечки норин учун катта қозонда 
қази пишади. Ойбек, Танланган асарлар. 

НОРИНХЎР Норинни яхши кўрадиган, 
кўп норин ейдиган. Норинхўр одам. н Кўр- 
дингми? Бир ярим пуд мой беради. Суягига- 
ча мой: эрта норинхўрлар маза қилади-да. 
Ойбек, Танланган асарлар. 

НОРИНХЎРЛИК Тўйиб норин ёйиш, 
норин билан меҳмон қилиш. Айта қолинг, 
Авлиёота — қозоқ юрти, норинхўрликка 
кўпроқ берилганга ўхшайсиз-а. Ойбек, Тан- 
ланган асарлар. 

НОРКА \р. норка < ньфок < ньфять — 
шўнғимоқ] Юнги қалин, ялтироқ, кулранг 
тусли йиртқич сутэмизувчи ҳайвон ва унинг 
мўйнасидан тикилган кийим. Машинадан 
Гулсара опа тушиб келди. Бошида норка мўй- 
насидан тикилган телпак, эгнида эркакча 
пўстин. Газетадан. 

НОРМА [лот. norma — меъёр, ўлчов; 
қоида, қонун] 1 Расмийлаштирилган қонун- 
қоида. Ҳуқуқ нормалари. 

2 Умум томонидан қабул қилинган ва 
тан олинган, ҳамма учун мажбурий деб 
ҳисобланган, қонун ҳукмига кирган тартиб- 
қоида. 


3 Бирор нарсанинг, ишнинг аниқ бел- 
гиланган ўртача ўлчами, миқдори, меъёри. 
Кундалик иш нормаси. Нормани оишриб ба- 
жармоқ. н Зарбдорларнинг олдида ерга 
қарамай, Нормадан ҳам оширдим ишни бир 
талай. Ғайратий. 

НОРМАЛ [лот. normalis — тик, тўғри; 
меърий] 1 Нормага, меъёрга мос келади- 
ган, норма (меъёр) доирасидаги, белгили 
талабларга жавоб берадиган; мўътадил. Нор- 
мал шароит. Нормал ҳол. Экинлар нормал 
ривожланмоқда. 

2 Ақлий ва жисмоний жиҳатдан соғлом, 
расо. Нормал бола. 

НОРМАЛАМОҚ Бирор нарсанинг, иш- 
нинг нормаларини, миқцорини, меъёрини 
белгиламоқ, норма белгиламоқ, қўймоқ. 
Ишни нормаламоқ. 

НОРМАЛАШТИРМОҚ Қатъий нор 
мага солмоқ; нормага, маълум тартиб ва 
қонун-қоидаларга бўйсундирмоқ. Тилни нор- 
малаштирмоқ. 

НОРМАЛИ Нормага солинган, норма 
қўйилган, норма билан белгиланган, нор- 
маланган. Нормали моллар. Нормали томорқа. 

НОРМАЛЛАШТИРМОҚ Нормал ҳол- 
га келтирмоқ, нормал изга солмоқ. Дипло- 
матик муносабатларни нормаллаштирмоқ. 

НОРМАЛОВЧИ Нормага солувчи, нор- 
ма қўювчи. Нормаловчи инженер. 

НОРМАЛЬ [лот. normalis — тик, тўғри] 
мат. Эгри чизиқнинг бирор нуқтасига 
ўтказилган уринмага (ёки сиртнинг уринма 
текислигига) тик тўғри чизиқ. 

НОРМАТИВ I [лот. normatio — меъёр- 
лаш, тартибга солиш] Бирон-бир ишни ба- 
жариш, дастурни амалга оширишнинг иқ- 
тисодий, техник ва б. норма кўрсаткичлари 
мажмуи. 

НОРМАТИВ II 1 Нормалар ёки норма- 
тивлар (қ. норматив I) билан белгиланадиган. 
Деталларнинг норматив запаси. 

2 Нормаларни белгилайдиган. Норматив 
грамматика. Норматив луғат. Норматив 
ҳисоб. 

НОРОЗИ [но.. + рози] 1 Қаноат ҳосил 
қилмаган, кўнгли тўлмаган; хурсанд, мам- 
нун эмас. У сиздан норози. Норози бўлмоқ. 

2 Қўшилишмаган, қўллаб-қувватла- 
маган; қарши. -Бу шартга кўнмаса, мен та- 
мом норозиман.. — қўлини кескин силкиди 
Салим. Ойбек, Танланган асарлар. 




НОРОЗИЛАНМОҚ кам қўлл. Норози 
бўлмоқ, ранжимоқ. -Ҳаёқда юрибсан! Бу ёқда 
шунча нарса ётибди, эшикларинг ланг очиқ. 
Жуда бепарвосан-да, қизим! — норозиланди 
Ёрмат. Ойбек, Танланган асарлар. 

НОРЧА айн. норбачча. 

НОРҒУЛ Бақувват гавдали, жуссали, 
барваста. Норғул йигит. н Менинг набирам 
ҳам сенга ўхшаб аскарликда хизмат қилади. 
Сенга ўхшаш жуссадор, норғул, Омон деса, 
ҳамма билади. Уйғун. 

НОС Тамакидан тайёрланадиган ва тил 
тагига ташлаб ёки бурунга искаб чекила- 
диган нарса. Бектемир қўлбола носдан бир 
чимдим тил тагига ташлаб, кейин тупурди. 
Ойбек, Қуёш қораймас. Холмирза ака 
ичидан: “Шу ғайратинг, шу ҳимматинг бўлса, 
икки йилда хирмонтепадан аниқ айриламиз ”, 
деб ўйлайди, бурнига нос искаб олади. А. 
Қодирий, Обид кетмон. 

Оғзига нос солмоқ айн. оғзига толқон 
солмоқ қ. толқон. Оғзингга нос солиб ўтира- 
санми, Холиқ! Гапирсанг-чи! Ш. Ризо, Қор 
ёғди, излар босилди. 

носвои айн. нос. Қоратой, бир танга 
пул топиладими сенда. Носвой йўқ, эртадан 
бери хумориман. Ойбек, Танланган асарлар. 
Аравакаш чол носвой чекиб, отни қамчи 
билан астагина уриб қўяди. Ойбек, Болалик. 

НОСВОЙЧИ Hoc тайёрлаш ва сотиш 
билан шуғулланувчи одам. Дадам билан 
икковимиз.. чанг кўчалардан носвойчиникига 
қараб кетамиз. Ойбек, Болалик. 

НОСИЛКА [р. носилки < НОСИТЬ — 
кўтариб олиб бормоқ] Касалларни олиб 
юриш учун мосланган махсус замбил. 
Носилкаларда ярадорларни иккинчи қаватга 
олиб чиқишади. Р. Файзий, Сен етим эмассан. 

НОСИР [а. — ёрдам, кўмак; ғалаба, 

ютуқ] 1: носирини ерга букмоқ Обрўсини 
тўкмоқ, ерга букмоқ. Бир куни одамлар 
олдида носиримни ерга букиб: “Сиз занглаган 
кетмонсиз, оловга тоблаб, ўткир эговда 
чархлаш керак” деса-я, юзсиз! Ҳ. Назир, 
Ўтлар туташганда. 

2 Носир (эркаклар исми). 

НОСКАШ Нос чекувчи. Бувим саксондан 
ошиб кетган, носкаш кампир эдилар. Ғ. Ғулом, 
Менинг ўғригина болам. 

НОСКИ [р. носок — бурунча, кичкина 
бурун ёки носить — кийиб юрмоқ] Тўқил- 
ган калта пайпоқ. Марасул.. кир рўмолчасини 


олиб, Насибанинг қўлига беради, носкисини 
кўрсатиб, оёғини узатади. А. Қаҳҳор, Оғриқ 
тишлар. 

НОСОЗ [ф. jL^lj — созланмаган, но- 
мутаносиб, номувофиқ; бетоб] 1 Соз эмас, 
созланмаган ёки сози бузилган (мусиқа 
асбоблари ҳақида). 

2 Бирор мақсад учун мувофиқ келмай- 
диган; нобоп. 

3 кўчма Муросаси, ораси бузуқ. Улар бир- 
бири билан носоз. 

НОСОЗЛИК 1 Муроса қилмаслик, му- 
росасизлик. -Энди мен билан ҳам қирпичоқ 
бўлмоқчимисиз, ўртоқ Муҳамедов? Яъни 
носозлик бошланяптими? — деди Сотибол- 
диев. П. Қодиров, Уч илдиз. 

2 Бузилган, яроқсиз ҳолга келган ҳолат; 
бузуқлик, яроқсизлик. Мутахассисларнинг 
фикрича, кеманинг ташқи ёнилғи бакида 
айрим носозликлар аниқланган. Газетадан. 
Хукуматнинг расмий вакили воқеага тез- 
ликнинг ошиши ёки поезд ғилдиракларидаги 
носозлик сабаб бўлган, деган фикрни билдир- 
ган. Газетадан. 

HOCOF кам қўлл. Соғ эмас, бирор дард- 
касали бор; касал, хаста. 

НОСТРИФИКАЦИЯ [нем. Nostrifikation 
< лот. nostrum — бизники, бизга тегишли; 
ўзимизники; маҳаллий + facere — қилмоқ, 
ижро этмоқ] Муайян давлат томонидан чет 
эл дипломи, унвони, илмий даражасини ўз 
мамлакатидагига муқобил, тенг деб тан 
олиниши. 

НОСФУРУШ Нос сотувчи. 

НОСҚОВОҚ Нос солинадиган идиш, 
носдон, носкади. 

НОТА I [лот. nota — белги; мулоҳаза, 
қайд этиш; хат, мактуб] мус. 1 Муайян ба- 
ландлик ва чўзиқликдаги товушни (муси- 
қани) ёзиб олишда қўлланадиган шартли 
график белги. Малика опера санъати сир- 
ларини ўрганииш, нота ёзувларини пухта 
эгаллаши учун тўққиз йил тинимсиз изла- 
нишда бўлди. Газетадан. 

2 Мусиқа ёки ашулада товушнинг ўзи. 
Баланд нота. Паст нота. 

3 Шундай белгилар билан ёзилган му- 
сиқа асари матни; шундай матнлар ёзилган 
дафтар, китоб ва ш. к. -Композитор қайси 
чолғувчи қачон чалишини кўрсатиб берган, 
мана нотаси, — деди дирижёр Салоҳовга. С. 
Аҳмад, Музикали воқеа. 






HOTA II Бир давлатнинг бошқа бир 
давлатга ёзган расмий дипломатик муро- 
жаатномаси. Дипломатик нота. Россия ҳу- 
куматининг АҚШ ҳукуматига нотаси. 

НОТАВОН [ф. ^jl — бўш, кучсиз, 
нимжон; камбағал, қашшоқ; бечора] 1 
Ҳол-қудрати йўқ; заиф, нимжон, ногирон. 
Нотавон кампир. 

2 кўчма Ночор, бечора. [Гулбаҳор:] Мен 
ғурбат тортиб, бағри эзилган бир нота- 
вонман, раҳм қилинг! Ҳамза, Бой ила хиз- 
матчи. 

Нотавон кўнгил ёки нотавон кўнгилга 
қўтир жомашов Ўзига муносибидан кўра 
юқорироқни, яхшироқни истаб қолган ёки 
ўзига номуносиб иш қилган кишига нисбатан 
айтиладиган ибора. -Э-ҳе, нотавон кўнглим 
қурсин, шундай қаҳрамон йигит турганда, 
менинг Шокирвойимни бошига бошвоқ 
қилармиди, — деди Зокир ота. А. Муҳидцин, 
Зебонинг севгиси. Билган у деди, билмаган бу. 
Ҳатто оғзига кучи етмаган баъзи бировлар.. 
«Нотавон кўнгилга қўтир жомашов», деб 
луқма ташлашарди. С. Сиёев, Райҳон. 

НОТАЙИН [но.. + тайин] 1 Кимлиги, 
нималиги ёки нима бўлиши аниқ эмас; 
ноаниқ, номаълум. Нотайин шахс. Нотайин 
иш. н Ҳовлидаги кекса тутга чироқ шуъласи 
тушиб, унда нотайин бир кўланка кезар, 
ичкаридан “ширт-ширт ” этган товуш эши- 
тилар эди. А. Қаҳҳор, Қўшчинор чироқлари. 

2 Ишониб бўлмайдиган, тайини, субути 
йўқ; бетайин. Э.. Унингўзи шундақа нотайин, 
юзсиз одам! А. Қаҳҳор, Сароб. 

3 Аниқ-равшан эмас, дудмол, мужмал. 
Нотайин гап. 

НОТАМОМ [но.. + тамом] кам қўлл. Охи- 
рига етмаган, тамом бўлмай қолган; чўл- 
тоқ. Ҳикоянгиз яхиш, аммо нотамом. А. Қаҳҳор, 
Сароб. 

НОТАНИШ Танишлиги йўқ, аввал та- 
ниш-билиш, ошна бўлмаган, кўрилмаган; 
ёт, бегона. Нотаниш одамлар орасига кела- 
ётганидан хижолат чекибми, унинг юзлари, 
кенг пешонасини майда тер босган эди. П. 
Турсун, Ўқитувчи. Адолат кўзини очганда, 
ўзини чоғроқ, нотаниш бир уйда кўрди. С. 
Зуннунова, Гулхан. 

НОТАРИАЛ Юридик ва б. турли ҳуж- 
жатларни расмийлаштиришга, нотариат ва 
нотариус вазифаларига оид. Нотариал кон- 
тора. Нотариал нусха. 


НОТАРИАТ [лот. notarius — мирза, котиб] 
Юридик аҳамиятга эга бўлган ҳуқуқдар ва 
воқеа-ҳодисаларни тасдиқповчи давлат ор- 
ганлари тизими. 

НОТАРИУС |ло/я. notarius — мирза, ко- 
тиб] Турли хил юридик ҳужжатларни (шарт- 
нома, васиятнома, ишончнома ва ш. к. ни) 
гувоҳпантириш, тасдиқпаш ишларини амал- 
га оширувчи мансабдор шахс. Шунинг билан 
биргаликда жойларда давлат нотариуслари 
ҳам ишлаяпти. Газетадан. 

НОТЕКИС 1 Юзаси, юзи текис эмас, 
паст-баланд, ғадир-будир, ўйдим-чуқур. 
Карталарда ҳали ҳам нотекис ерлар бор. 
Аъзоларни паст-баландни текислашга солиб, 
ерни бороналашга тайёрласак. Н. Сафаров, 
Хадича Аҳророва. 

2 Бир текисда бўлмаган, ўлчамлари ҳар 
хил, катта-кичик, паст-баланд. Нотекис 
ғўзалар. Нотекис тақсимот. Нотекис ривож- 
ланиш. 

НОТЕКИСЛИК 1 Текис, бирдай эмас- 
лик; ҳар хиллик. Ҳаракатнинг нотекислиги. 

2 Нотекис, паст-баланд ер, жой. Ноте- 
кисликларни тўғриламоқ. 

НОТИЖОРАТ [но.. + тижорат] сфт. Ти- 
жоратга оид, боғлиқ бўлмаган. Фарғона ви- 
лоятида яна бир нотижорат ташкилот — 
вилоят кутубхоналар ассоциацияси фаоли- 
ят кўрсата бошлади. Газетадан. 

НОТИНЧ 1 Шовқини ёки ҳаракати кўп, 
сершовқин, серқатнов. Нотинч кўча. 

2 Тинчи, осойиши бузилган; безовта, 
бесаранжом. Нотинч вақт. Бемаҳал нотинч 
қилмоқ. н Унинг [Ҳакимбойваччанинг} ранги 
ўчган, кўзлари аллақандай нотинч. Ойбек, 
Танланган асарлар. 

3 Ғалва, ташвиши кўп; серғалва, сер- 
ташвиш, ташвишли. Раҳматилла бирмунча 
вақт шаҳар маорифи бўлимида, бу ер нотинч 
бўлгандан кейин, музейда ишлади. А. Қаҳҳор, 
Қўшчинор чироқлари. 

НОТИНЧЛИК 1 Тинчи бузилганлик, 
бесаранжомлик; сершовқинлик. 

2 Осойишта бўлмаган ҳолат. Неча йил- 
дирки, қўшни Афғонистонда нотинчлик ҳукм 
сурмоқда. Газетадан. 

НОТИНЧЛАНМОҚ кам қўлл. Бетоқат, 
безовта бўлмоқ, ташвишланмоқ. Бой биз- 
ларни сўкади, оёғи куйган товуқдай, нотинч- 
ланади. Ойбек, Танланган асарлар. 




НОТИҚ [ а. jioLi — сўзловчи, гапирувчи; 
фикрловчи; диктор] Нутқ сўзловчи; гапга 
чечан, гапга уста, сўзамол. Тўти холадай 
тўққиз ўғилнинг онаси, мажлисда нотиқ, 
теримда девкор аёлни жондан севмаслик 
мумкинми? Ойбек, О. в. шабадалар. 

НОТОБ [ф. <_>1д1д — кучсиз, нимжон; чи- 
дамсиз] Тоби йўқ, касал, бетоб. Худо берган 
бир ўғил, бир қизим бор. Уларни нотоб деб 
эшитдим. Ойбек, Танланган асарлар. 

НОТУҚИМА сфт. Йигириш ва тўқув- 
чилик усулларини қўлламаган ҳолда олина- 
диган (мато ҳақида). Бу тола ва иплардан 
нотўқима материаллар ва бошқа халқ ис- 
теъмоли моллари ишлаб чиқаришда фойда- 
ланилади. Газетадан. 

НОТУҒРИ 1 Ҳақиқатга мос келмайди- 
ган; янглиш, хато. Нотўғри фикр. Сўзни но- 
тўғри ёзибсиз. н Бу гапингиз нотўғри, қори, 
сизнинг илмингиз эскича илм. Колхозга янгича 
илм керак. А. Қаҳҳор, Қўшчинор чироқлари. 
Орқада келаётган Мели полвон: -Айб ўзи- 
мизда ҳам бор, Эрмат ака. Биттамиз “Мана 
бу тўғри, мана бу нотўғри!” деб дадил га- 
пиролмаймиз, — деди. П. Турсун, Ўқитувчи. 

2 Тартиб-қоидага, умумий меъёрга тўғри 
келмайдиган; ноўрин, ножўя, чакки. Но- 
тўғри иш. Нотўғри хатти-ҳаракат. н Но- 
тўғри тарбия ўсмирларнинг ножоиз йўлларга 
киришига замин яратади. Газетадан. 

НОУМИД [ф. ju-JL.] 1 Умиди йўқ, умид- 
сиз, умидсизланган, ҳафсаласи пир бўлган. 
Ноумид одам. н Хотин кишини ҳамма вақт 
ноумид, норози кўриб ўрганган ва буни хо- 
тинлик латофати деб билган Сидиқжонга 
жувоннинг бу гаплари.. унча ботмади. А. 
Қаҳҳор, Қўшчинор чироқлари. 

2 Ишончни йўқотган ҳолда, ишончсиз 
равишда. Ноумид бўлмоқ. н Каскасини боши- 
га тўнкариб, бир инграб қўйди-да, теварак- 
ка ноумид қаради. Ойбек, Қуёш қораймас. 

Ноумид шайтон қ. шайтон 1. 

НОУТБУК, нотбук [ингл. notebook — даф- 
тар; ёзув дафтарчаси] Одатда кичик япасқи 
чамадончага ўхшаш портатив шахсий ком- 
пьютер; имкониятлари жиҳатидан оддий 
шахсий компьютерларга тенглаша олади ва 
уяли телефон орқали интернет билан боғ- 
ланиши мумкин. 

НОУ-ХАУ [ингл. know how — қандай- 
лигини биламан] Ҳужжатлар асосида рас- 
мийлаштирилган ва қонунчилик билан му- 


ҳофаза қилинадиган, ҳали ҳаммага маълум 
бўлмаган техникавий билимлар, тажриба, 
кўникмалар, ҳужжатлар, ишлаб чиқариш 
сирлари; уларнинг моҳияти лицензион 
шартномалар ва б. битимлар тузишда изоҳ- 
ланади. Бу технология бир қатор «ноу-хау»ни 
ўз ичига олади. Газетадан. 

НОХОЛИС [но.. + холис] Холис бўл- 
маган, ғаразли; ҳақиқатга зид. Марказий 
сайлов комиссияси ҳисоботи пайдо бўлгандан 
кейин, сайловларимиз ҳақида нохолис фикр- 
лар, аччиқ-нордон гаплар бўлиши мумкин. 
Газетадан. 

НОХОСДАН рвш. Бехосдан, қўққисдан, 
кутилмаганда. Нега бундай нохосдан шаҳар 
бормоқчи бўлдингиз? С. Айний, Эсдаликлар. 

НОХУН [ф. jb-Lj — тирноқ; чангал] 
Танбур, сато ва доира чалиш учун ишлати- 
ладиган махсус металл мослама. Рашид ота 
танбурнинг ғилофини очиб, ўнг қўлининг кўр- 
саткич бармоғига нохун кийди. Э. Усмонов, 
Ёлқин. 

НОХУНА [ф. 4j — кўз доғи, кўзга 
тушадиган оқ] Кўзнинг бурчагида пайдо 
бўладиган оқроқ бир парча гўшт (даволан- 
маса, катталашиб кўзни кўр қилиб қўяди). 
Мусулмонлар орасида.. бир касал ҳукм суриб 
келаётибдир.. бу касал қулғуна ва қайсари 
нохунадан ҳам ёмонроқ. «Муштум». 

НОХУШ [ф. — бемор, касал; 

ёқимсиз, жирканч; ғамгин; кўнгли тўл- 
маган, норози] 1 Таъби хира, кайфияти 
ёмон, бузуқ. Эрталаб Маҳкам уни нохуш 
аҳволда кўриб, яна муросалари келишма- 
ганини сезди. П. Қодиров, Уч илдиз. Гулсум 
нохуш кўринарди. Унинг кўнгли нимагадир ғаш 
экани юзидан билиниб турарди. П. Турсун, 
Ўқитувчи. 

2 Хуш келмайдиган, ёқимсиз, кўнгилсиз. 
Нохуш хабар. Нохуш гап. н Унинг [Му- 
нисхоннинг] юзи заъфарон бўлди. Айниқса, 
бугун эрталаб почтальон ташлаб кетган 
газета нохуш хабар келтирди. С. Аҳмад, 
Ойдин кечалар. 

3 Носоғ, бетоб, касал. [Башорат хола] 
Кечга яқин ўзини нохуш сезиб, вақтли ётиб 
қолди. А. Мираҳмедов, Кулган чечаклар. 

НОЧОР [ф. jLa-li — мажбурий, ноилож; 
чорасиз; ожиз, нотавон] 1 рвш. Ўз майлига, 
хоҳишига қарши; чорасиз, ноилож. Қош 
қорайиб қолгач, улар ночор шийпонга қай- 
тишди. И. Раҳим, Чин муҳаббат. Адолат 






кетгиси келмаса ҳам, ночор ўрнидан турди. С. 
Зуннунова, Гулхан. 

2 сфт. Камбағал, бечора; хароб, абгор. 
Ночор хўжалик. н Ҳовли анча ночор, уйнинг 
қамиш бўғотини ёмғир суви ўпириб тушган. 
А. Мухтор, Опа-сингиллар. 

НОЧОРЛИК Қийин, мушкул аҳвол; 
иложсизлик; муҳтожлик, камбағаллик. -Ер 
олган кўкаради, ер сотган қурийди. Мана бу 
гапнинг мағзини чақ, жиян! -Ночорлик, тоға. 
Ойбек, Танланган асарлар. 

НОШАРЪИЙ [но.. + шаръий] дин. Ша- 
риатда йўл қўйилмайдиган, шариатга хилоф; 
ғайришаръий. -Бировнинг келини билан ме- 
нинг ишим нима, Қулматвой! Қўйинг, но- 
шаръий гаплар билан оғзингизни чарчатманг, 

— деди Ғани ота. Ҳ. Ғулом, Машъал. 

НОШИР [а. _>L,L — тарқатувчи, нашр 
этувчи] Нашр этувчи, чоп қилувчи, чиқа- 
рувчи. 

НОШИРЛИК Нашриётлар ташкил 
этиш, турли хил босма маҳсулотларни тай- 
ёрлаш, нашр қилиш ва уни тарқатишга оид 
соҳа. Истиқлол мафкураси ҳақида гап борар 
экан, ноширлик фаолиятини ҳам тартибга 
солиш муҳимдир. Газетадан. 

НОШОД [ф. jLiC — шод, хурсанд эмас, 
ғамгин; норози, хафа; бахтсиз] кам қўлл. 
кт. Шод, хурсанд эмас, кайфи бузуқ. Зотан 
ким ҳам буларга Қилсин марҳамат, имдод. 
Ўзлари каби кўплар Таҳқирланган ва ношод. 
Ғайратий. 

НОШОЁН [ф. о LLiL — арзимайдиган, 
нолойиқ; эътиборни тортмайдиган] кам 
қўлл. кт. Нолойиқ, номуносиб, ножўя. Но- 
шоён ибора. Ношоён қилиқ. 

НОШУД [ф. juiL — номумкин, амалга 
ошмайдиган, реал бўлмаган] Қўлидан ҳеч 
иш келмайдиган, ҳеч қандай ишнинг удда- 
сидан чиқа олмайдиган; эпсиз, эпашанг, 
лаванг. У ўзи танлаган уч ношуд навкари 
билан беш кишилашиб битта ҳам кийик 
уролмаганликларига диққат. Ш. Тошматов, 
Эрк қуши. Шундай катта даргоҳдан ўрин 
тополмай, қўлингни бурнингга тиқиб қайт- 
дингми, ношуд! Ойбек, Танланган асарлар. 

НОШУКУР [но.. + шукур] Борига қа- 
ноат, шукур қилмайдиган; яхшиликни бил- 
майдиган; кўрнамак. -Ношукур экансиз, опа, 

— деди [Зайнаб], — поччамдан нолишингиз 
яхши эмас. А. Қодирий, Ўтган кунлар. [Ро- 


ҳила:] Ҳой, ношукур! Бахт қуши одамнинг 
бошига бир марта қўнади-я! Ўқиш ҳамма 
вақт бўлаверади, — магазин тўла китоб! А. 
Қаҳҳор, Оғриқ тишлар. 

НОШУКУРЛИК айн. ношукурчилик. 
Чирчиқ дарёсига бундай муносабатда бўлиш 
ношукурлик, гуноҳи азим эмасми? Газетадан. 

НОШУКУРЧИЛИК Борига қаноат, шу- 
кур қилмаслик; кўрнамаклик. Ношукурчи- 
лик бўлмасин, пулни, дон-дунни етказиб бе- 
ришади, пулга нима оласан, донни нима би- 
лан ютасан, дейишмайди. И. Раҳим, Занго- 
ри кема капитани. Нурмат бобонинг содда, 
кайвони гапларидан сўнг мен риёкорлик, 
ношукурчилик ҳақида кўп ўйлайдиган бўлиб 
қолдим. Газетадан. 

НОЯБРЬ [лот. november — тўққизинчи] 
Григорий календарида йилнинг ўн биринчи 
ойи (Қадимий Рим календарида 9-ой). 

НОУРИН 1 Ўринли эмас, ножўя, чак- 
ки; бемаврид. Ноўрин гап. 

2 Етарли асосга эга бўлмаган; асоссиз, 
пуч. Ноўрин даъво. Ноўрин талаб. 

НОҚИЛ [а. JiL — ҳикоя қилиб берувчи; 
қайта кўчирувчи] эск. кт. Нақл қилувчи, 
ҳикоя айтувчи. 

НОҚИС [а. ^iL — етишмайдиган, кам 
топиладиган; нуқсонли; нотўлиқ] Камчили- 
ги, нуқсони бор, нуқсонли. 

НОҚОБИЛ [но.. + қобил] 1 Қобилияти, 
лаёқати йўқ; лаёқатсиз. Шарқ халқларини 
ҳақорат қилмоқ, улар ақли, қобилияти 
чала, тарихий ижодга ноқобил деб исбот- 
ламоқ.. учун буржуазия идеологлари минг- 
минг томлаб китоб ёздилар. Ш. Рашидов, 
Танланган асарлар. Майда ишга зўр берган 
одам каттасига ноқобил бўлади. А. Мухтор, 
Туғилиш. 

2 Сўзга кирмайдиган; ўжар, қайсар. 
[Ёрмат] Ҳалқумини бўғган йиғидан қий- 
налиб, базўр гстирди: -Алҳамдулилло, кўрдим, 
тирик экансан, ноқобил болам. Ойбек, Тан- 
ланган асарлар. 

3 Хулқи ёмон, ярамас. Ноқобил ўғил. н 
Ҳали ҳам анов.. маҳсидўзникидамисан? 
Аканг — тентак йигит, кўп ноқобил чиқди. 
Ойбек, Танланган асарлар. 

НОҚОНУНИЙ [но.. + қонуний] Қо- 
нунга зид, қонуний бўлмаган. Агар ҳуқуқ- 
шунос-маслаҳатчи фаолият юритганда эди, 
ноқонуний қарорлар қабул қилинишининг олди 
олинарди. Газетадан. Эрон ҳукумати мамла- 

катдан ноқонуний олиб чиқиб кетилган ма- 
даний-тарихий ёдгорликларни қайтаришни 
АҚШдан талаб қилмоқда. Газетадан. 

НОҚУЛАИ 1 Иш-ҳаракат учун қулай- 
лиги йўқ; қулайлик бермайдиган, қўл кел- 
майдиган; ўнғайсиз. Ноқулай кресло. н Бек- 
темир ноқулай ерда узала тушиб ётар ва 
тинмасдан отар эди. Ойбек, Қуёш қораймас. 

2 Мувофиқ келмайдиган, номувофиқ. 
Ноқулай пайт. н Баҳорда об-ҳаво ноқулай 
келишига қарамасдан, бу звенодаги киши- 
ларнинг фидокорона меҳнати натижасида 
пахтадан яна мўл ҳосил етиштирилди. Н. 
Сафаров, Қурбонали. 

3 Кишини ўнғайсиз аҳволга соладиган, 
хижолат қиладиган; хижолатли. Бу гстниунга 
сиз айтинг, менга ноқулай. 

НОҒОРА [а. i jUj — кичик ноғора] Ту- 
ваксимон сополга тери қоплаб ясалган ва 
иккита чўп билан уриб чалинадиган бир 
жуфт мусиқа асбоби. Ноғора овози. Ноғора 
чалмоқ. н Ноғора чўпининг тез урилиши, 
баччанинг бир айланиши ва кучли, ялпи қий- 
қириқ билан базмнинг биринчи қисми тугади. 
Ойбек, Танланган асарлар. 

Ноғора қилмоқ Жар солиб ҳаммага маъ- 
лум қилмоқ, дўмбира қилмоқ. Қарасам, ай- 
бимни оламга ноғора қиладиган. «Муштум». 
[Бировнинг] ноғорасига ўйнамоқ Бировнинг 
айтганини қилмоқ, бировнинг изми, гапи 
билан иш қилмоқ. Йўқ, деб кўринг-чи, прав- 
ление Ойқиз билан Олимжоннинг ноғорасига 
ўйнайди. Ш. Рашидов, Бўрондан кучли. Тўйдан 
кейин ноғора Вақти ўтгандан сўнг, ғанимат 
фурсат қўлдан берилгандан кейин ғайрат 
кўрсатилганда айтиладиган ибора. Тўйдан 
олдин ноғора чалмоқ (ёки қоқмоқ) Ўзи йўқ, 
ҳали бўлмаган нарса ҳақида жар солмоқ. Узоқ 
тўйга олдиндан ноғора қоқиш ярамайди. Ой- 
бек, О. в. шабадалар. Ўзингга боқ — ноғора 
қоқ Аввал ўзингга қара, сўнгра бировнинг 
айби, камчилиги ҳақида гапир. 

НОҒОРАЧИ Ноғора чалувчи. 

НОҲАҚ [но.. + ҳақ] 1 Қонунга хилоф, 
зид; ғайриқонуний. Тунов кун унга [Ўрмон 
полвонга] бориб, “бизнинг ғаллаларимизни 
ноҳақ ва зўр билан босиб олдилар”, деб арз 
қилган оёқ яланг деҳқон, чўпон ва ўтинкаш- 
лар кириб келдилар.. С. Айний, Қуллар. Кўн- 
гил тўла армон, йўқдир дармон, Оҳ, ҳар кун 
ноҳақ қурбон, мудҳиш қон. С. Абдулла. 


2 Ҳаққоний бўлмаган, адолатсиз, но- 
тўгри. Ноҳақ ҳукм. Ноҳақ ишга ривож йўқ. 
Мақол. н Ноҳақ ишга куяман.. Бой, кам- 
бағал, мулла, эшон демасдан, ҳамманинг бола- 
сига бир текис қаралса, отамга лаънат, ўғ- 
лимни юбормасам. Ойбек, Танланган асар- 
лар. Маҳкам.. ноҳақ гаплардан қаттиқ норо- 
зи бўлиб, яна юзининг қони қоча бошлади. П. 
Қодиров, Уч илдиз. 

3 кесим взф. Ҳақпи эмас. Ким ҳақ, ким но- 
ҳақ — аниқ бўлди. Бу масалада сиз ноҳақсиз. 

НОҲАҚЛИК 1 Ғайриқонунийлик, адо- 
латсизлик; ҳақ эмаслик. -Ҳа, кечирасизлар, 
ўртоқлар, айтгандай, раиснинг сўзидаги 
ноҳақликларни айтмай бўлмайди, — деди Эл- 
мурод. П. Турсун, Ўқитувчи. 

2 Ноҳақ иш, хатти-ҳаракат. Дадаси од- 
дий темирчи бўлса ҳам, ноҳақликка қарши 
курашда ўз жонини аямай, янгича ҳаёт учун 
курсшган ажойиб кишилардан бўлган! С. 
Анорбоев, Оқсой. 

НОҲУКУМАТ [но.. + ҳукумат] сфт. 
Ҳукуматга тегишли эмас, ҳукуматники бўл- 
маган. Республикамизда ўн учта ноҳукумат 
ташкилот ишлаб турибди. Газетадан. 

НУЖУМ | а. ^ — юлдузлар; юлдузлар 

жадвали, гороскоп]: илми нужум эск. кт. айн. 
астрология. Мадрасаларда Улуғбек замонида 
ўқитилган илми нужум ва риёзиёт фанлари 
чиқариб ташланган, муллаваччалар фақат 
диний масалаларнигина ўрганар эди. М. Осим, 
Элчилар. 

ҒГУКЛОН [лот. nucleus — ядро; мағиз] Атом 
ядроларининг таркибий қисмлари бўлмиш 
протон ва нейтронларнинг умумий номи. 

НУКТА [а. — ўткир, донолик билан 

айтилган гап; қочирим; туб маъно, моҳият; 
нозик тафсилот, икир-чикир] Мулойим гап- 
сўз, рамзу ишоралар билан ифодаланган 
жумла, гап. 

НУКТАДОН [нукта + ф. ylj — билувчи, 
билағон] кам. қўлл. айн. нуктафаҳм. Нук- 
тадон олим. 

НУКТАФАҲМ [нукта + фаҳм] кам. қўлл. 
Масаланинг туб моҳиятини, нозик, майда- 
чуйда тафсилотларини яхши биладиган, 
ўткир фикрловчи. Эргаш ака туғма олим, 
нуктафаҳм матншунос ва манбашунос эди. 
Газетадан. 

НУЛЛИФИКАЦИЯ [лот. nullificatio - 
йўқотиш] Бирор ҳужжатни, қонунни қо- 
нунийликдан маҳрум этиш, бекор қилиш. 


5—Ўзбек тилининг изоҳли луғати 




НУМИЗМАТИКА [лот. numisma — танга] 
Тангалар ва уларни зарб қилиш, танга, ёмби 
шаклидаги пул муомаласи тарихини ўрга- 
нувчи ёрдамчи тарих фани. Унинг [.музейнинг] 
экспозиция ва фондлари.. археология ва ну- 
мизматика, антропология, этнография бў- 
лимлари билан бойитилади. Газетадан. 

НУР[ а. — ёруғлик, ёғду] 1 Ёруғлик 

манбаидан таралган ва ингичка тола кўри- 
нишида тасаввур этиладиган зиё, ёғду. Куёш 
нури. Ой хира нур сочмоқда. 

2 физ. Мусбат ёки манфий зарралар, 
электромагнит тебранишлар оқими. Рентген 
нурлари. Катод нурлари. 

Нур касаллиги (ёки касали) Радиоактив 
нурларнинг организмга таъсир этишидан 
юзага келадиган касаллик. Чернобилъ ава- 
риясини бартараф этишда иштирок этган 
кўтилик ватандошларимиз нур касаллигига 
чалинмасликлари учун профилактика иш- 
лари амалга оширилди. Газетадан. Нати- 
жада японларнинг бир қисми нур касалига 
мубтало бўлиб қолган. Ҳ. Ҳасанов, Эква- 
тордан ўтганда. 

3 Умуман, ёруғлик, зиё; ёруғлик энер- 
гияси. Электр нури. н Балиқ тирик сув би- 
лан, Гиёҳ яшар нур билан, Денгиз равшан dyp 
билан, Инсон эркин у билан. Қ. Муҳаммадий. 

4 кўчма Ҳақиқат, бахт-саодат, эркин- 
лик, маърифат рамзи. Билим нури. н Кўча 
жанги бошланганди. Зулмат билан нур тўқ- 
нашган, ҳаёт-мамот уруши бормоқда. Ш. 
Тошматов, Эрк қуши. 

Кўз нури Ардоқли, кўз қорачиғидай азиз 
киши (асосан фарзанд ҳақида). У[она] Гул- 
нор каби севикли қизини, кўз нурини оловга 
отиб, яна унинг бахт ва саодати тўғрисида 
насиҳат қилииш керак. Ойбек, Танланган 
асарлар. Кўз нурини тўкиб Узоқ вақт кўз уз- 
май, кучини аямай, қунт билан. Кўз нурини 
тўкиб ишламоқ. Нур ало (ёки устига) нур Яна 
ҳам яхши, кўнгилдагидан ҳам аъло. Ихтиёр 
ўзингизда, қутлайман десангиз айтиб кўринг, 
хўп деса — нур ало нур. М. Исмоилий, Фар- 
ғона т. о. Нури дийда қ. дийда. 

5 Нур (эркаклар исми). 

НУРАМОҚ 1 Эскириб емирилмоқ, бу- 

зилмоқ. Бўтабой.. баҳор ёмғирида нураган 
ўчоқни яхшилаб сувади. С. Аҳмад, Ҳукм. Кел- 
ган киши, овоз чиқмагандан кейин, эшик 
ёнидаги нураб қолган девор устидан мўралай 
бошлайди. Т. Обидов, Юсуфжон қизиқ. 


2 Табиий куч (шамол, зилзила, атмо- 
сфера ёғинлари ва ш.к.) таъсирида емирил- 
моқ, ўзгармоқ. 

3 кўчма Ичдан зил кетмоқ, емирилмоқ. 
Маърифат ва билимга муштоқ бу йигит, 
нураб кетган эски дунёдан кўрган жафолари- 
ни хотирлаб, ўтмишга лаънатлар айтар эди. 
Н. Сафаров, Султон бўзчининг неваралари. 

НУРАТМОҚ Емирмоқ, бузмоқ, йўқ қил- 
моқ. Йиллар — асрларни қувиб ўтади. То- 
мирсиз ишларни ювиб ўтади. Аммо ювол- 
майди, нуратолмайди, Биз қўйган ғиштларни 
қулатолмайди. F. Ғулом. 

НУРАФШОН [а. + ф. .7, <1 jj3 — нур 
сочувчи, нур тарқатувчи] кт. Нур сочувчи, 
нурли, порлоқ. Юртимизнинг нурафшон эр- 
таси ёшларимизнинг янада юқори чўққилар 
сари интилишига имкон яратмоқда. Газета- 
дан. 

НУРАШ 1 Нурамоқ фл. ҳар. н. 

2 геол. Тоғжинслари ва минералларнинг 
шамол, атмосфера ҳодисалари ва ш.к. таъ- 
сирида бузилиш ва емирилиш жараёни. Ну- 
раш конлари. Нураш пўсти. 

НУРЛАНМОҚ 1 Нур сочмоқ; нур билан 
ёритмоқ; порламоқ. Ой хира нурланиб ту- 
рибди. 

2 физ. Ўзидан нурли энергия чиқармоқ. 
Радиоактив моддаларнинг нурланиши. 

3 кўчма Ёрқин намоён бўлмоқ, акс эт- 
моқ, порламоқ. Ефим Даниловичнинг юзида 
оталик меҳрининг ажойиб илиқлиги нурлан- 
ди. А. Мухтор, Опа-сингиллар. 

НУРЛАНТИРМОҚ 1 Нур билан ёрит- 
моқ, кўринадиган қилмоқ. Мана, ҳовли ор- 
қасидаги чакалакдан секин-секин ой кўрина 
бошлади. Кечанинг қоронғисида эриб йўқолган 
дарахтларни нурлантириб, уларга кўркам 
хаёлий манзаралар шаклини беради. Ойбек, 
Танланган асарлар. 

2 Бирор манба нурини йўналтирмоқ, 
ёғдирмоқ (даволаш ёки бошқа бирор мақсад 
билан). Оғриқ жойни кварц лампа билан нур- 
лантирмоқ. н Даволаш мақсадида тирик ор- 
ганизм улътрабинафша.. нурлар билан сунъ- 
ий нурлантирилади. «ЎзМЭ». 

НУРЛИ 1 Нур, ёғду берадиган; ёғдули. 
Нурли қуёш. Нурли энергия (физ.). 

2 кўчма Ёруғ, равшан, порлоқ. Даданг 
урушда ғолиб бўлиб, омон-эсон қайтсин. Бу 
нурли кунларни кўриб яйрасин. Ойдин, Ҳи- 
коялар. 




НУРОНИЙ [а. + ф. — ёрқин, пор- 

лоқ; нурли; файзли, истараси иссиқ] 1 Юзи- 
дан нур ёғилиб турадиган, файзли (кексалар 
ҳақида). Салим ота нуроний, хушчақчақ киши 
эди. Газетадан. 

2 Кекса, оқсоқол; ветеран. Марказ бино- 
сида нуронийлар кенгаши, ногиронлар жамия- 
ти жойлашган. Газетадан. 

НУРСИЗ 1 Нур бермайдиган ёки ёри- 
тилмаган; хира. Ҳамиджон ойнинг нурсиз ёруғи 
тушиб турган деразадан кўчага қаради. Ў. 
Умарбеков, Чўлда бир кун. 

2 кўчма Қони қочган, рангпар; хира 
(юз, кўз ҳақида). -Кунимиз қурсин, Жумагул. 
Сен ҳам ҳалак, мен ҳам, — дерди чол нурсиз 
кўзларидан оққан ёшни артиб. Ж. Шарипов, 
Хоразм. Унинг [афғон чойфурушнинг] азалдан 
кулга ўхшаш нурсиз юзи баттар қорсшиб 
кетгандай кўринди. А. Мухтор, Опа-син- 
гиллар. 

3 кўчма Бадиий жиҳатдан бўш, қизиғи 
йўқ, мазмунсиз. Нурсиз асар. 

4 кўчма Рўшноликдан йироқ, оғир. Тий- 
рак Ҳамиднинг нурсиз ҳаётини безаган бирдан- 
бир нарса онаси Комила опанинг сўзлаган 
эртаклари.. бўлди. «Ўзбек адабиёти». 

НУРСИЗЛАНМОҚ Нури кетиб, қони 
қочиб хираланмоқ, хира тортмоқ. Нурсиз- 
ланган юзига қон югуриб тиниқланди. А. Қаҳ- 
ҳор, Сароб. 

НУСРАТ [а. — ёрдам; ғалаба] эск. 

кт. 1 Ёрдам, мадад, кўмак. Менинг нусратим, 
кароматим шу — киндик қоним тўкилган ер- 
га меҳрим, холос. Н. Ёқубов, Бўсағада. 

2 Ғалаба, зафар. 

3 Нусрат (эркаклар ва хотин-қизлар исми). 

НУСХА \а. i ^ — андоза, ўхшаш, на- 

муна; адад, дона] 1 Бир турдаги нарсалар 
ҳақида тасаввур берадиган намуна. Моллар- 
нинг нусхалари. н Улар буни [альбомни] ва- 
рақлаб, керакли газламаларнинг парча-пурча 
нусхаларини кўриб, (материал) танлайдилар. 
Ойбек, Танланган асарлар. 

2 Бир хил қилиб ясаш, кўчириш учун 
тайёрланган буюм намунаси, андаза; қолип. 
Эндиги хатни ниҳоятда эҳтиёт билан, нус- 
хага қараб ёздиришни кўнглидан ўтказди. А. 
Қодирий, Ўтган кунлар. 

3 Гул, нақш ва ш. к. нинг тури; шундай 
гул, нақш тури билан ишланган маҳсулот. 
Дўппининг чуст нусхаси. н Ягона машаққа- 
ти — қизга безак моллари тайёрлаш, янги 


нусхалар топтириш, чеварларга тиктириш 
ва ҳоказодан иборат. Ойбек, Танланган 
асарлар. 

4 Босма ёки ёзма асарнинг ҳар бир до- 
наси. Китобминг нусха босилди. н Тошкент- 
да бу китобдан фақат икки нусха бор, холос. 
С. Аҳмад, Ҳукм. «Чағаниён» газетаси қарийб 
8 минг нусхада чоп этилади. Газетадан. 

5 Бирор нарсанинг аслидан олинган кў- 
чирма. Баённома нусхаси. Нусха олмоқ. Нусха 
кўчирмок,. 

6 с. т. Бирор салбий тоифага мансуб одам. 
Умуман олганда, туҳматчи нусхалар йўқолиб 
боряпти. Ш. Рашидов, Бўрондан кучли. 

7 шв. Афт, башара, ангор. Нусханг қурсин. 
Нусхангни кўрсатма. 

НУСҚА с. т. Нусха. 

НУТРИЯ [исп. nutria] Сувда яшайдиган, 
қимматбаҳо мўйнаси учун фермаларда бо- 
қиб кўпайтириладиган кемирувчи ҳайвон. 
Мўйначилик фермаларида яқин-яқингача 
нутрия боқиш ва уни кўпайтириш яхши йўлга 
қўйилмаган эди. Газетадан. 

НУТҚ [а. 3 _kj — сўзлаш, нутқ; гапириш 
қобилияти] 1 Тилнинг фикр ифодалаш ва 
алмашиш жараёнларида амал қилиши; сўз- 
ловчининг тил воситаларидан фойдаланиш 
жараёни ва шу жараённинг ҳосиласи. Нутқи 
ёмон. Боланинг нутқини ўстирмоқ. н Очил- 
нинг нутқи.. яхши эди. П. Қодиров, Уч илдиз. 

Нутқ аъзолари Одам организмининг нутқ 
товушлари ҳосил бўлишида қатнашадиган 
турли қисмлари (тил, лаб, тиш, ҳиқилдоқ 
ва б.). Нутқ товушлари Нутқни вужудга 
келтирувчи, инсон томонидан талаффуз 
қилинадиган товушлар. 

2 Амалдаги, сўзлашув жараёнидаги тил. 
Нутқ маданияти. Биз нутқимизда айрим 
сўзларни ўзаро бириктириб, гап тузамиз. 

3 Тилнинг алоқа-аралашув мақсади ва 
шароитига қараб лисоний воситалардан му- 
вофиғини танлаб ишлатиш билан фарқ- 
ланувчи тури, услуб. Поэтик нутқ. Бадиий 
нутқ. Оғзаки нутқ. 

4 Жамоат олдида айтиладиган, ўқила- 
диган гап, ваъз. Оташин нутқ. Ҳаяжонли 
нутқ. Нотиқнинг нутқи. Нутқ сўзламоқ. 
Нутққа тайёрланмоқ. 

НУФУЗ [а. j jJLi — таъсир; обрў-эътибор] 
Обрў-эътибор; таъсир. Бек ўз нуфузининг 
йўқолиб бораётганидан диққати ошиб кетди. 
Ш. Тошматов, Эрк қуши. Бугун Ўзбекис- 

тоннинг жаҳон ҳамжамиятида ўз ўрни ва 
нуфузи борлигидан фахрлансак арзийди. Га- 
зетадан. 

НУФУЗЛИ Обрў-эътиборли; таъсирли. 
Нуфузли кишилар. н Шу сабабли бу йил 
мазкур нуфузли уюшмага Ўзбекистон Мар- 
казий давлат депозитарийси аъзо этиб қабул 
қилинди. Газетадан. 

НУФУС [а. j-iii — аҳоли, халқ] айн. 
аҳоли. Шаҳримиз нуфуси уч миллионга яқин- 
лашди. 

НУЧУК с. т. Нечик, қандай. Модомики 
шундоқ экан, қори шундоқ қилишга нучук 
журъат қилди? А. Қаҳҳор, Қўшчинор чи- 
роқлари. 

НУҚРА [а. ь jJsj — кумуш] поэт. айн. ку- 

муш 1. 

НУҚС [а. — етишмовчилик; кама- 

йиш; нуқсон, камчилик] Нуқсон, камчи- 
лик. [ Махдум :] ..камина ва ожизамизда бир 
қанча гуноҳлар, нуқслар, узрлар бор, тақ- 
сирлар! А. Қодирий, Меҳробдан чаён. Домла 
ҳикоядаги суратларни кўрди. Сўнгра ўрта бир 
еридан бир-икки жумла ўқиб, тилидан нуқс 
топди. А. Қаҳҳор, Сароб. 

Нуқси урди Таъсири урди, таъсири ўтди. 
Шербекка меҳнат билан ўтган кунларнинг 
нуқси урди. Сезиларли озди. Олдин қон томиб 
турган юзлари қорайиб пишди. С. Анорбоев, 
Оқсой. 

НУҚСОН [а. — камайиш, озайиш; 

камчилик, нуқс] 1 Киши номига ному- 
носиб, уни салбий жиҳатдан кўрсатадиган 
белги; камчилик, иллат, қусур, айб. Унинг 
бир нуқсони — ёлғончилиги. н Қизини ер- 
кўкка ишонмаган, унинг бутун нуқсонларини 
бир фазилат деб билган онаси.. бу қизни 
катта шавкат ва дабдаба билан узатишни 
орзу қилар эди. Ойбек, Танланган асарлар. 

2 Жисмоний ёки руҳий камчилик, иллат. 
Унинг бир нуқсони бор: сал оқсаб юради. 

3 Сифат жиҳатидан етишмовчилик, кам- 
чилик, кам-кўст. Ёғочнинг нуқсонлари. Иш- 
даги нуқсонлар. 

НУҚСОНЛИ Нуқсони, камчилиги, ил- 
лати, айби бор; қусурли. Нуқсонли мол. Нуқ- 
сонли бола. н Нуқсонли деб топган нуқ- 
таларни ишловчиларга малол келтирмас- 
дангина танқид қилади. А. Қодирий, Обид 
кетмон. Сорахон Саидийнинг нуқсонли бў- 
лишидан манфаатдор эмас! А. Қаҳҳор, 
Сароб. 


НУҚТА [а. 4,-kij — нуқта; пункт, пост; 
томчи; тиниш белгиси] 1 Макон ёки фа- 
зодаги маълум бир ўрин; пункт. Бир нуқта- 
га тикилиб қолмоқ. н Ҳар вақтдагидан 
кўркамроқ, тиниқроқ кўринган тўлин ой 
самонинг бир нуқтасида қотган каби. Ойбек, 
Танланган асарлар. 

2 Дарак гап ва тинч оҳанг билан айти- 
ладиган ундов гап охирида, шунингдек, 
шартли қисқартмаларда қўлланадиган ти- 
ниш белгиси (.). 

Гапга нуқта қўймоқ Гапни тугатмоқ, 
бораётган баҳс-мунозарани тўхтатмоқ, 
якунламоқ. Икки (ёки қўш) нуқта Уюшиқ 
бўлаклар умумлаштирувчи сўздан кейин, 
шунингдек, кўчирма гаплар муаллиф гапи- 
дан сўнг келганда қўйиладиган тиниш 
белгиси (:). Кўп нуқта Матнда тушириб қол- 
дирилган парча ўрнига, мазмуни тугамаган 
гаплар охирига қўйиладиган уч нуқта (...). 

3 Нота ёзуви, географик харита, план 
кабиларда бирор нарсанинг шартли ифо- 
даси бўлган белги(.). Шаҳарнинг планини 
келтириб берди ва дорилфунунга борадиган 
трамвай йўлини қизил сиёҳ билан чизиб, 
тушиладиган ерларга қизил нуқталар қўйди. 
А. Қаҳҳор, Сароб. 

4 Маълум бир тармоқпи тизимда бирор 
тармоқ, нарса ўрнашган жой, пункт. Пу- 
лемёт нуқтаси. Савдо тармоқларининг нуқ- 
талари. н Артиллерия худди рўпарадан от- 
гандай душман окопларини, ўт очиш нуқ- 
таларини бирин-кетин тор-мор қилмоқда эди. 
А. Қаҳҳор, Олтин юлдуз. 

5 Математикада, механикада, физикада 
ўлчови йўқ пункт, ўрин, кесмалар чегараси. 
А нуқта билан Б нуқта ораси. Тўғри чизиқ- 
ларнинг кесишган нуқтаси. 

Таянч нуқтаси физ. Ричаг таянган жой. 
Уриниш нуқтаси мат. Бир чизиқнинг ик- 
кинчи чизиққа уриниб ўтган ери. 

6 физ. Модданинг бир ҳолатдан иккинчи 
ҳолатга ўтиш пайти, чегараси (ҳарорат би- 
лан боғлиқ). Қайнаш нуқтаси, Музлаш нуқ- 
таси. Эриш нуқтаси. 

7 Воқеа, ҳодиса, ижтимоий тараққиёт 
ва ш.к. жараёнларда маълум бир пайт, чегара. 

Нуқтаи назар қ. назар. 

НУҚТАВОР снт. Нуқталар асосида яра- 
тилган нақш. 

НУҚТАЛИ Нуқтаси бор. 




Нуқтали вергул Қўшма гапларда ёйиқ ва 
кўпроқ мустақил бўлган бўлакларни аж- 
ратишда, шунингдек, гапнинг мураккаб 
уюшиқ бўлаклари гуруҳланганда қўллана- 
диган тиниш белгиси (;). 

НУҚУЛ [а. — «нақл» с. кўпл.: бир 

жойдан иккинчи жойга кўчириш; узатиш, 
ўтказиш; таржима] рвш. 1 Турган-битгани, 
бошдан-оёқ. -Ҳа, — дейди Холмирза ака, — 
мана шу хирмонтепанинг тупроғи нуқул 
гўнг-да. А. Қодирий, Обид кетмон. Тепалик 
нуқул қайинлар билан қопланган эди. Ой- 
бек, Қуёш қораймас. 

2 Ҳеч нарса аралашмаган, соф, тоза. 
Безаклар нуқул олтиндан. 

3 рвш. Доимий равишда, доимо, ҳадеб, 
фақат. Қурбон ота.. ўзи кўрган томошаларни 
негадир Ўрмонжон кўрмаган гумон қилиб, 
нуқул унга таърифлар, қайта-қайта мақтар 
эди. А. Қаҳҳор, Қўшчинор чироқлари. 

НУНОҚ Удцабурон эмас; эпсиз, ношуд. 
Гапга нўноқ одам. н У гап орасида Ашир 
маҳрамнинг яхши томонларини таърифлаган 
бўлиб, лекин “ҳали ҳарбий ишларга нўноқ”, 
деб қўйди. Ж. Шарипов, Хоразм. 

НУХАТ [ф. j j -кд] Бир йиллик дуккакли 
ўсимлик ва унинг овқатга ишлатиладиган, 
мошдан каттароқ, юмалоқ сариқ дони. 
Қовурилган нўхат. Нўхат шўрва. 

НУХАТГУЛ Дуккакдошлар оиласига 
мансуб бир йиллик сертук ўт. Тоғ ёнбағир- 
лари лолақизғалдоқ, чучмома, нўхатгул би- 
лан қопланиб, ўзгача бир чирой бағишлаган 
эди. Газетадан. 

НУХАТХЎРАК [нўхат + хўрак] Нўхатдан 
зираворлар қўшиб тайёрланадиган қуюқ 
таом. 

НЎХАТШЎРАК [нўхат + шўрак] Нў- 
хатни гўшт билан қайнатиб, димлаб тай- 
ёрланадиган тансиқ овқат. 

НУХАТШЎРАКЧИ Нўхатшўрак пиши- 
риш ва сотиш билан шуғулланувчи одам. Бир 


чеккада оғзи қулоғига етган.. нўхатшў- 
ракчилар ёш болаларнинг пулларини алдаб 
олмоқдалар. М. Муҳаммаджонов, Турмуш 
уринишлари. 

НЎХТА От-уловни боғлаш, етаклаш, 
ҳайдаш учун бошига солинадиган абзал. 
Отнинг юганини бошига солиб, нўхтани 
хуржунга тиқиб.. отга минди. С. Айний, 
Қуллар. Майна эшакнинг нўхтасидан ушла- 
ганича, нарироқда ерга қараб турарди. Ш. 
Тошматов, Эрк қуши. 

НЎХТАЛАМОҚ 1 Нўхта солмоқ. [Зулфи- 
зар] ..қора қашқа отни саралаб олди, эгар- 
лаб, нўхталаб, ишни яхши пухталаб, Ис- 
тамбул кўчаларини ўрталаб, канизлар олдига 
етди. «Зулфизар билан Авазхон». 

2 кўчма Ўз эрк-ихтиёрига бўйсундириб 
олмоқ, ўз измига солиб олмоқ, жиловламоқ. 
Синф раҳбари жуда зўр муаллим-ку, наҳот- 
ки, улар ҳам асовни нўхталаб ололмасалар, 
а? М. Исмоилий, Бизнинг роман. 

НУШ I [ф. — ичиш; ширин ичим- 

лик]: нўш айламоқ (ёки этмоқ) эск. кт. айн. 
ичмоқ. 

НЎШ II: нўш пиёз Кузда тиқма қилиб 
экилган пиёз. 

НУҚИМОҚ шв. Туртмоқ, ниқтамоқ. 
-Мингбоши! — деди у [ҳоким], қўлидаги ўрма 
қамчисининг юлғун сопи билан додхоҳ қорни- 
ни нўқиб. — Бўлисингда ишга чиқмайдиган 
биттаям одам бўлмаслиги керак! М. Исмои- 
лий, Фарғона т. о. 

НЎҒАЙ қ. нўгайлар. Нўғай тили. Нўғай 
аёл. 

Нўғай дўппи Тепаси ясси чамбар дўппи. 
Нўғай чой с. т. Оқ чой, сутли чой. Нўғай 
қошиқ с. т. Гулли заранг (ёғоч) қошиқ. 

НУҒАИЛАР 1 с. т. эск. Татарлар. 

2 Россия Федерациясининг Ставрополь 
ўлкаси, Доғистон, Чеченистон, Ингушис- 
тон республикаларида яшовчи, туркий тил- 
лардан бирида сўзлашувчи халқ. 







O (чўзиқ) унд. c. 1 Завқланганликни ёки 
мамнунликни билдиради. О, қандай гўзал 
манзара! н Ойни чўмилтирган тинч тун- 
ларингни Тушимда кўрганда не қиларман, о? 
У. Носир. 

2 Ҳайратни, ажабланишни ифодалайди. 
О, у юрак, о, у тилла бош, Ёлим учун чиқ- 
қанми эдинг? У. Носир. 

3 Мурожаатда фикрни қувватлаш, ку- 
чайтириш учун қўлланади. О, қандай бефа- 
росатсиз, дуддан бууйларда туриб бўлмайди- 
ку!С. Нуров, Нарвон. 

4 Сўзнинг охирида келиб, хитоб, нидо- 
ни англатади. Собир-о! Собир!. 

ОБ [ф. <_>f — сув] 1 Сув. Бўлса — оби, 
бўлмаса — ёби. Мақол. 

Об бўлмоқ Сувда ёки ёмғирда ивиб, 
шалаббо бўлиб кетмоқ. 

2 Форс тилидан изофа шаклида бир 
бутун сўз тарзида ўзлашган бирикмалар, 
шунингдек, тенг боғловчили ёки боғлов- 
чисиз жуфт сўзлар таркибида келиб, 
уларнинг сувга, намлик ва захга алоқа- 
дорлигини билдиради (Имлода изофали 
бирикмалар яхлит сўз сифатида қўшиб, 
жуфт сўзлар чизиқча билан ёзилади). Мас., 
обидийда — кўз ёши, об-ҳаво ёки обу ҳаво 
каби. Шийпонни айланиб кўриб, Зумраднинг 
кўнгли синди: ҳамон ўша байроқ, ўша гўшт- 
сиз об-ёвғон, қўша қора қумғон, тол тагига 
осилган қадимий беланчаклар.. С. Сиёев. Жу- 
да обу тобида, мазали пишган ҳолва, мураббо 
ёки овқатни ҳам халқимиз «қиём бўлиб 
кетибди», дейди. Н. Аминов. 

3 махс. Ойнанинг (кўзгунинг) орқасига 
берилган сир, амальгама. 


06 бермоқ Сирламоқ, жило бермоқ, 
амальгама суртмоқ. 

ОБАКИ I [ф. — сувли, суюқ; серсув, 

ширали] Оқ чиллакига ўхшаш, ўртапишар 
маҳаллий узум нави. Обаки Тошкент, Сир- 
дарё, Наманган вилоятларида кўп экилади. 
Газетадан. 

ОБАКИ II [ф. ^->1] айн. обакидандон. 

Сесканиб тушган Салтанат, обаки шимиб 
лаззатланаётган ёш боладай, қалампирни 
шимарди. Р. Файзий, Ҳазрати инсон. 

ОБАКИДАНДОН [ф. — суюқ, сув- 

ли + — тиш] Шакар қиёмидан тайёр- 

ланган ширинлик тури. Пенсияга борса, бир 
қарич келадиган қизил обакидандон, бир дўп- 
nu олиб келади. Ойхонга ҳам эрмак топилди, 
уларнинг қилиқларига қараб, қаҳ-қаҳ уриб 
кулгани-кулган. А. Мухтор, Опа-сингиллар. 

ОББА унд. с. 1 Ҳайрат, таажжуб бил- 
диради. -Обба, бобожон-эй, — дейман қувонч- 
дан энтикиб, — зап қутулиб кепсиз-да? X. 
Тўхтабоев, Ширин қовунлар мамлакати. 

2 Ачиниш, нафратни билдиради. -Обба, 
— дея кўнглидан ўтказди Қорабоев. — Туф- 
ламасдан apmca ҳам гўрга эди. С. Аҳмад, 
Асарлар. -Обба иблис-эй, — деди устозим уф 
тортиб, — обба лаънати-ей, бу кеча яна 
ухламабди. X. Тўхтабоев, Ширин қовунлар 
мамлакати. 

3 Зорланиш, норозиликни ифодалайди. 
Обба.. Жайнақбой, бизнинг кампирнинг тоби 
қочибди. Н. Сафаров, Уйғониш. 

ОББО 1 айн. обба. 

2 (охирги о — чўзиқ ) бол. Болани ухлатиш 
алласи. Оббо қилсин, алла-яй, ухлаб берсин, 
алла-яй! «Бойчечак». 




Оббо айтмоқ Болани алла айтиб ухлат- 
моқ. Оббо қил Ухла. 

ОББОЛАМОҚ Болани оббо айтиб, алла- 
лаб ухлатмоқ. Аёл боласини обболамоқда. 

ОББОҲОЛАМ крш. с., с.т. Балки, эҳти- 
мол, бўлса, ажаб эмас. Оббоҳолам, бугун жу- 
ма бўлса керак. н Отанинг жавоблари- 
дан терговчи норози эди: -Оёғида нима эди? 
-Оббоҳолам, ботинка. Шуҳрат, Олтин занг- 
ламас. 

ОБГАРДОН [ ф. — сувни шо- 

пириш, айлантириш: чўмич, ёғлоғи; ковш] 
Ошпазларнинг узун дастали, катта, ичи 
чуқур чўмичи. Шу вақтда обгардон, капгир 
кўтариб, бир ошпаз келиб қолди. «Орзигул». 

ОБДАН рвш. 1 Роса; хўп. Овқатни хўп 
чайнаган яхши, гапни обдан ўйлаган яхиш. 
Мақол. н Агар бошқа йигит бўлганида, шу 
тунда ё обдан калтак ерди, ё қуён бўлиб 
қочарди — Ҳафизани шарманда қиларди.. 
Мирмуҳсин, Умид. 

2 Жуда, жуда ҳам. Шаҳарда бир маҳал- 
лада бўлганимиз учун обдан яхши биламан. 
Ойбек, Танланган асарлар. Балиқни дим- 
ламоқчи бўлсангиз, обдан қиздирилган ду- 
ховкада димланг. «Саодат». 

3 Батамом, бутунлай; мукаммал сурат- 
да. Кенжа бригадаси янги ерга обдан ўрнашиб 
олгунча, колхоздан кўпчилик ҳашарга бориб 
турди. Ҳ. Назир, Маёқ сари. Стол турли ноз- 
неъматлар билан обдан ясатилган. М. Жаб- 
боров, Севинч ёшлари. 

ОБДАСТА [ф. — қўл (ювиладиган) 

сув] Рўзғор буюми; юз-қўл ювиш учун 
ишлатиладиган узун ва ингичка жўмракли, 
қорни кенг, бўғзи тор идиш. Сопол обдаста. 
Чўян обдаста. н Ҳафиза обдаста билан 
дастшўй олиб кириб, бувисининг қўлини 
атирсовун билан ювдирди. Мирмуҳсин, Умид. 

Обдаста самовар Обдаста шаклидаги 
маҳаллий самовар. Обдаста тутмоқ Обдас- 
тадан сув қўйиб туриб, қўлини ювдирмоқ. 
Пучуқ обдаста Ўзига алоқаси йўқ ёки ақпи 
етмайдиган гап-сўзга, ишга аралаша бера- 
диган кишига қарата, уни камситиб, танбеҳ 
юзасидан айтиладиган ибора. Сен пучуқ об- 
даста ўлгурга ким қўйибди бировларнинг 
ишига аралашишни? С. Аҳмад, Чўл шамол- 
лари. 

ОБДАСТАГАРДОН [ф. jb — 

обдаста айлантириш] этн. Йўқолган ёки 
ўғирланган нарса ўғрисини «топиш» усули 


(бунда ичига сув солинган обдастани бўғ- 
зидан ип боғлаб, бармоққа осиб айлан- 
тирилади, дуолар ўқилади, обдаста айла- 
нишдан тўхтаганда, унинг жўмраги даврада 
ўтирган гумондорлардан қайси бирининг 
қаршисида тўхтаса, ўша киши «ўғри» са- 
налади). Кампир «дуонинг зўри билан қулф 
очадиган» азайимхонга обдастагардон қил- 
диргани қатнаб, ярим қоп жийда, уч елпиш- 
товоқ жўхори, икки калава ип элтди, аммо 
иш чиқмади. А. Қаҳҳор, Ўғри. 

ОБДИРАМОҚ Ўзини йўқотмоқ, ган- 
гимоқ, довдирамоқ. -Нега обдираб қолди- 
ларинг? Отинглар, босинглар бу уйинг куй- 
гурни! — деб бақирди. С. Айний, Қуллар. 
Тўхтаб туриб яна тупроқни ташлаб, бир 
тарафга қочиб, чўчиб, яқосини ушлаб, 
лаҳадга қараб, обдираб.. ҳой, ҳой, ҳой, бай, 
бай — деди. Ҳамза, Танланган асарлар. 

ОБДИШ шв. 1 Чойдиш, човгун. Чол 
бесаранжом кириб келибоқ, дарров обдишга 
қўл урди. А. Мухтор, Опа-сингиллар. 

2 Қайнаган сув. Чойдишда обдиш қолган 
бўлса, сув солмай туринг. 

ОБДОВ с. т. Томдан ёғин суви тез оқиб 
тушиб кетиши учун том сатҳида қилина- 
диган қиялик; нишаб. 

Обдовини олмоқ Нишабини тўғриламоқ. 
Томнинг обдовини қаёққа олмоқчисиз? 

ОБДОР [ф. jIjlT — сувли, суви кўп; жило 
берилган] эск. кт. 1 Тиниқ, шаффоф, ялти- 
ратилган (қимматбаҳо тошлар ҳақида). 

2 кўчма Оқ юзли, гўзал. Хайри Бердибой 
каби йигитларнинг юрагини ўйнатарлик да- 
ражада обдор. А. Қодирий, Обид кетмон. 

3 фольк. Сув берилган, яхши тобланган, 
ўткир (қилич, пичоқ ва ш.к. ҳақида). Қо- 
симхон шоҳнинг аччиғи келиб, ҳар туки 
обдордай бўлиб, қизига бир сўз деди. «Зул- 
физар билан Авазхон». Ҳар бир туким бир 
ханжари обдор бўлди. А. Қодирий, Кичик 
асарлар. 

4 Учига заҳар суртилган. Обдор ўқ. 

ОБДОРЛИК Сувчилик, сув тутишлик. 

Ернинг бошига етганда, ота гапирди: -Сиз- 
лар сувни шу ергача етказиб берсаларингиз 
бўлгани, обдорликни фақат ўзим қиламан. Ҳ. 
Олимжон, Танланган асарлар. 

ОБЕД [р. обед — «обедать» (тушлик ов- 
қат емоқ) фл. дан < еда — овқат] с.т. 1 Тушки 
овқат. -Ҳой, нима бало бўлди ? — деб алангла- 
ди Иноят оқсоқол. Бир шўхроқ йигит унга 




72 


жавоб қилди: -Оқсоқол ота, эшагингиз сизни 
обедга нақиряпти. С. Аҳмад, Уфқ. 

Обед қилмоқ Тушки овқатни емоқ, туш- 
да овқатланмоқ. 

2 Тушки овқат вақти. Обедда бир келиб 
кетинг. 

ОБДУЗДЛИК [ф. <_>f — сув + _>j_> — ўғри > 
j jj<_>f — ер остидаги сув ўтадиган ёки йўқо- 
либ кетадиган тешик, йўл] Суғориш тар- 
моқларидан сувни навбатдан ташқари яши- 
ринча боғлаб олиш. Бухоро воҳасида июль 
ойининг охири ва августнинг бошида сувга 
бўлган талаб ниҳоятда авж олиб, обдуздлик 
кучайган. А. Муҳаммаджонов, Қуйи Зараф- 
шон водийсининг суғорилиш тарихи. 

ОБЕЛИСК [фр. obelisque < юн. obeliskos, 
obelos — қилич, шамшир] Юқорига томон 
ингичкалашиб борадиган тош устун шак- 
лидаги ёдгорлик. ..жангчилар хотирасини 
абадийлаштириш, ёдгорликлар, обелисклар, 
хотира лавҳалари қуриш ва буларни сақлаб 
қолиш учун улар кўп иш қилмоқдалар. Газе- 
тадан. 

ОБЕРМОҚ с. т. айн. Олиб бермоқ. Ароқ- 
ни камайтиринг, пулига қўшнилардан қатиқ 
обериб турай десам, айюҳаннос тортворди. А. 
Обиджон, Аканг қарағай Гулмат. 

ОБЕРТОН [нем. Obertone < нем. ober — 
катта, юқори + юн. tonos — кучланиш, урғу] 
1 мус. Асосий товуш (тон) билан бирга пайдо 
бўладиган ва унга бошқача тус берадиган 
товуш. 

ОБЖУВОЗ [ф. <_>Г — сув + jl j^. — ёғоч 
ёки тош ўғир] 1 Сув кучи билан юрадиган, 
шоли оқлайдиган қурилма. Саломни этак- 
даги обжувоздан шоли обкетаётган кииш- 
лар кўрибди. Ш. Холмирзаев, Оғир тош кўч- 
са. Шербек ўз овозидан ўзи қўрқиб кетди: 
юраги обжувоздек гурс-гурс урарди. С. Анор- 
боев, Оқсой. 

2 Шундай қурилма ўрнатилган хона; 
обжувозхона. 

Қошини обжувоз қилмоқ Икки қошни 
галма-гал учирмоқ. Домла.. қошларини об- 
жувоз қилиб, Элмуродга тикилди. П. Турсун, 
Ўқитувчи. 

ОБЖУВОЗХОНА Обжувоз ўрнатилган 
хона; обжувоз. 

ОБЖУВОЗЧИ 1 Обжувозда ишловчи, 
обжувозда шоли оқловчи одам. Улар Хўжа- 
мозорда эскидан таниш бўлган обжувозчи 
чолнинг уйига қўнишди. «Ёшлик». 


2 Обжувоз эгаси, хўжайини. 

ОБЖЎШ, обижўш \ф. ,ji jj*.<_>f — қайна- 
ган, қайноқ сув] шв. 1 Чой дамлаш учун 
қайнатилган сув. Шу чойнинг устига обжўш 
солиб қўя қол. 

2 Ҳайвон ва ўсимлик ёғларини аралаш- 
тириб доғ қилинган ёғ. 

ОБЗОР [р. обзор < обозреть — «кўз таш- 
ламоқ, кўриб чиқмоқ; текширмоқ, таҳлил 
қилмоқ» фл. дан] Ўзаро боғланган маса- 
лаларга доир маълумотларни хулосалаб, 
қисқача қилиб берилган огзаки ёки ёзма 
ахборот. Матбуот обзори. Халқаро обзор. 
Обзор қилмоқ. 

ОБЗОРЧИ Газета, журнал, радио ва ш.к. 
га обзор мақолалар бериб турувчи мухбир. 
«Халқ сўзи» газетасининг обзорчиси. Радио 
обзорчиси. 

ОБИ I [ф. <_>Г — сув] Форсча изофалар 
таркибида келиб, шу сўз (сўз бирикма- 
си)нинг сувга алоқадорлигини билдиради, 
мас., обидийда, обираҳмат. 

ОБИ II [ф. ^f — сувли; ҳўл, нам; ос- 
монранг] Тайёр ноннинг сарф қилинган 
унга нисбатан ошган оғирлиги. 

ОБИД [а. _!_> Lx. — сажда қилувчи, сиғи- 
нувчи; ихлосманд; руҳоний] 1 эск. кт. Тоат- 
ибодатни канда қилмайдиган, художўй, 
тақводор эркак. 

2 Обид (эркаклар исми). 

ОБИДА I [а. ojjU] 1 эск. кт. Тоат-ибо- 
датни канда қилмайдиган, художўй, тақ- 
водор аёл. 

2 Обида (хотин-қизлар исми). 

ОБИДА II кт. 1 Қабр устига ўрнатил- 
ган ёдгорлик. Украинанинг бу қишлоғида 
ватандошларимиз хотирасини абадийлаш- 
тириш учун рамзий қабр устига обида ўр- 
натилган. Газетадан. 

2 Археологик ёдгорлик, узоқ ўтмитццан 
қолган моддий ёдгорлик. Ўрта Осиё наққош- 
лари қолдирган ва ҳозир давлат муҳофаза 
қилаётган обидаларда асрлар ёдгорлигининг 
изи бор. «Гулистон». Ёдгор Чаросга ғолибона 
қараб қўйди: -Эсингиздами, янги йил куни 
қадимий обидаларни замонавий қурилишларга 
қандай татбиқ этса бўлади, деган эдингиз. Ў. 
Ҳошимов. Қалбингга қулоқ сол. Зеро, бу оби- 
даларни топиш ва ўрганиш туфайли ўзбек 
халқининг ибтидоий давр тарихи.. [халқнинг] 
урф-одати ва эътиқодига оид янги маълу- 
мотлар билан бойитилди. Газетадан. 






ОБИДИИДА [ ф . — кўз ёши, ашк] 

Кўз ёши, ёш. Элчиев бирлаҳза юзини деворга 
бурди, вужуд-вужудини жимирлатиб келган 
обидийдани ютишга уринди, ютди. «Ёшлик». 

Обидийда қилмоқ Йиғламоқ. Оғзингдаги 
оити олдириб қўйиб, обидийда қиласан-а! 
Отингни эртароқ қамчиласанг, ўлармидинг! 
С. Аҳмад, Уфқ. 

ОБИЁВҒОН Жазсиз, ёғсиз суюқ ош; 
умуман фақирона овқат. Бобомнинг кампири 
Башорат хола хурмачага обиёвғон қуйиб 
берди. С. Сиёев, Ёруғлик. 

ОБИЗАМЗАМ [ф. + а. ^ j_o ji_>f — Замзам 
суви] дин. Маккадаги Замзам булоғининг 
табаррук суви; умуман, табаррук, муқаддас 
саналадиган сув. 

2 кўчма Май, спиртли ичимлик. Муиип- 
дай-муштдай гўштларни тўғраб, ош усти- 
га босаётган ишчининг оғзида сўлаги тўп- 
ланди. Қилт ютинди: -Бундай ошни «обизам- 
зам»сиз ейиш гуноҳи азим бўлади-я! С. Нуров, 
Нарвон. 

ОБИНОВВОТ [ф. о — новвот суви, 
шира] 1 Ўрикнинг жуда ширин бир тури. 

2 Пўсти сариқ-ола, сергўшт ширин қо- 
вун; чўгири. Дарвозага яқинлашиб қолишган 
пайтда димоққа обиноввот қовуннинг иси 
урилди. А. Обиджон, Аканг қарағай Гулмат. 

ОБИНОН [ф. jL^I] Оширма хамирдан 
ёпилган юпқа нон (кўпинча бозор учун ва 
тўй-ҳашамда тайёрланади). Зиёфат дастур- 
хони чинакам бойвачча номига яраша эди. 
Дастурхон чеккаларига седанали обинон, 
муиипдай қип-қизил гижда нон, ёғлиқ патир, 
жиззалик нон, қагпламалар қўйилган. «Ёшлик». 

ОБИРАВОН I [ф. jjljjojf — оқаётган, 
оқар сув] 1 Оқар сув. Боғлар хароб бўлар 
боғбон бўлмаса. Дарёларда обиравон бўлмаса. 
«Рустамхон». 

2 кўчма Сувдай сероб нарса, мўл-кўл- 
чилик. Бу ер тўйхона, майхона, обиравон жой. 
Т. Обидов, Юсуфжон қизиқ. 

ОБИРАВОН II [ф. (jl jj<_>n Бир турли 
гулдор, юпқа газлама. Шундай совуқ бўли- 
шига қарамай, Тўхтахон эски обиравон кўй- 
лакда, унингҳам бир енги йўқ. С. Зуннунова, 
Олов. 

ОБИРАҲМАТ [ф. + а. ji_>f — хайр- 
барака суви; баҳор ёмғири] Раҳмат ёғдирув- 
чи сув (ёмғир, қор суви ҳақида). Болам, 
Оллоҳдан обираҳматини сўра, лалми буғдой 
ўшанга вобаста. «Ёшлик». 


ОБИҲАЕТ [ф. + а. oL_=^f — ҳаёт, тирик- 
ликсуви] 1 миф. Ҳаёт суви (афсонавий чаш- 
ма суви; уни ичган кимса гўё абадий яшар 
эмиш). 

2 кўчма Ҳаёт бағишловчи сув. Зўр дарё- 
дан канал, ариқ ва эгатлар орқали ғўзалар- 
га обиҳаёт олиб борилгани каби, тарих 
дарёсидан ҳар бир бўлажак эшитувчисининг 
онгига оловли ҳақиқат олиб бормоқчи эди. П. 
Қодиров, Уч илдиз. 

ОБКАНД [ф. л'.< .1 — сел ўтадиган жой, 
йўл; сув ювиб, ўйиб кетган жой] тар. Қа- 
димда ва ўрта асрларда шаҳарни сув билан 
таъминлаш мақсадида қазилган суғориш 
тармоғи, сув йўли. «Обканд» шаҳар суви, 
шаҳар ариғи маъноларини англатиб, шаҳар 
суғориш тармоғидир. «ЎзМЭ». 

ОБКАШ [ф. jLljl — сув тортувчи, та- 
шувчи] Икки учидаги илмоғига челак осиб, 
елкада сув ва б. нарсалар ташиш учун мос- 
ланган ёғоч асбоб. Бир обкаш сув. Обкаш 
билан сув ташимоқ. н Дарсдан кейин Омон 
уни кўпинча елкасида обкаш — сувга кета- 
ётганда учратади. X. Султонов, Бир оқшом 
эртаги. 

Бошимни баркаш, елкамни обкаш қилиб 

Белни букиб, қаттиқ меҳнат, машаққат 
тортиб. [Қизим Райҳонни] Ахир не-не кўрги- 
ликлар билан, бошимни баркаш, елкамни 
обкаш қилиб, вояга етказдим. С. Сиёев, Рай- 
ҳон. Обкаш бўлиб кетмоқ с. т. Эгилиб, бу- 
килиб кетмоқ. Белим обкаш бўлиб кетди. 

ОБКОМ [р. «областной комитет» бирик- 
масининг қисқартмаси] эск. Баъзи ижтимо- 
ий ташкилотларнинг сайлаб қўйиладиган 
область раҳбар органи ва унинг биноси. 
Обком секретари. н Ҳаққулов обкомдан 
топшириқ олгандан буён ўз кучига ишонган, 
ишга боши билан шўнғиб кетган, кўриниши, 
кайфияти ҳали тетик эди. С. Нуров, Май- 
саларни аёз урмайди. 

ОБЛАСТЛАРАРО Бир неча область учун 
умумий бўлган, бир неча областга баравар 
хизмат қиладиган, бир неча область ўрта- 
сида бўладиган. Областлараро электр стан- 
цияси. Қишлоқ хўжалик ходимларининг об- 
ластлараро кенгаши. 

ОБЛАСТЬ [қад. р. об + волость — ҳудуд, 
давлат] қ. вилоят 4. Бир неча районни ўз 
ичига олган йирик маъмурий-ҳудудий бир- 
лик. Самарқанд области. Тошкент области. 
Областъ ижроия комитети. н Унинг отаси 




колхозда боғбон, онаси бўлса областда маш- 
ҳур сут соғувчилардан эди. С. Зуннунова, Кўк 
чироқлар. 

2 с.т. Шундай маъмурий-территориал 
бўлинма маркази. Бугун областдан улуғлар 
келишармишми? С. Аҳмад, Уфқ. 

ОБЛИГАЦИЯ [лот. obligatio — мажбу- 
рият] Ютуқ ёки маълум фоиз тарзида да- 
ромад келтирувчи қимматбаҳо қоғозлар- 
нинг бир тури. Облигациянинг бозор нархи 
унинг номиналидан юқори ёки паст бўлади. 
«ЎзМЭ». 

ОБЛО с.т. Оллоҳ. Банданинг боши — обло- 
нинг тоши. Мақол. н Зиёда бибининг неки 
тилаги бўлса, облонинг ўзи мушарраф қилсин! 
X. Тўхтабоев, Йиллар ва йўллар. 

ОБМОТКА |/j. обмотка — болдирга ўра- 
ладиган пайтава < обмотать — ўрамоқ, ўраб 
боғламоқ] Тўпиқцан тиззагача шимнинг по- 
часи устидан ўраладиган пайтава. Элмурод 
шошганидан бир оёғига шим почасини кий- 
май, обмотка ўраб қўйди. Шуҳрат, Шинел- 
ли йиллар. 

ОБНУС [а. ^ jJlJ < юн. ebenos — қора 
дарахт] Тропик мамлакатларда ўсадиган, 
ёғочи қаттиқ ва оғир қорамтир ёки қора 
дарахт. 

ОБОД [ф. jN — одам яшайдиган; ишлов 
берилган; гуллаб-яшнаётган] 1 Кўркам 
бинолар, чиройли кўчалар, боғу роғлар 
билан гўзаллик касб этган, гуллаб-яшнаган. 
Обод шаҳар. н Ватанни обод қилиш фи- 
докорликдир. Газетадан. Бақақуруллоқ сер- 
дарахтлиги, майдондаги бир-иккита оқ уй- 
лари билан Кўғазордан хийла обод кўринар 
эди. А. Қаҳҳор, Қўшчинор чироқпари. 

2 Яхши қаров, парвариш билан етил- 
тирилган. Обод боғ. н Ҳирот музофотида 
Ҳурруд бўйида бир оила томонидан кат- 
тагина бир боғ обод қилинган эди. С. Айний, 
Қуллар. Яхиш ишласак, ўз турмуишмиз фаро- 
вон, юрт обод бўлади. Ойбек, О.в. шабадалар. 

3 Халқ кўп йиғиладиган, гавжум ва сер- 
файз. Обод парк. н Қишлоқнинг бу овлоқ 
жойи мактаб қурилиши бошланганидан буён 
обод бир сайилгоҳ бўлиб қолди. П. Турсун, 
Ўқитувчи. Қиш кечалари жуда узун, шунинг 
учун чойхоналар обод. А. Қодирий, Ўтган 
кунлар. 

4 Хурсанд, шод. Кимдир тама билан дунё 
кезади, Кимдир ўксик дилни этади обод. А. 
Орипов, Йиллар армони. 


5 Баъзи отларга ёки айрим сифатларга 
қўшилиб, шаҳар, қишлоқ ва ш.к. номини 
ясайди, мас., Нуробод, Ишқобод, Бекобод, 
Янгиобод. н Улар Қурбақаобод мавзеига 
етиб, одамлардан Норматхўжанинг боғини 
суриштирди. Ойбек, Танланган асарлар. 

ОБОДЛАШМОҚ Тобора обод бўлиб 
бормоқ. Ободлашган шаҳар. Қиииюғимиз обод- 
лашиб қолди. 

ОБОДОН [ф. | айн. обод. Юртимиз 

тинч, ободон, тўйинчилик. Қурдош гурунгида 
бизҳам соҳибнафасмиз. F. Ғулом, Танланган 
асарлар. 

ОБОДОНЛАШТИРИШ Кўркамлаш- 
тириш; обод қилиш, чиройли тусга киритиш. 
Баҳорнинг айни шу ғанимат кунларида ҳам- 
шаҳарларимиз ҳовли-жойларни, боғ-томор- 
қаларни, кўча ea хиёбонларни саранжом-са- 
ришта этиб, кўкаламзорлаштириш ea обо- 
донлаштириш ишларини қизитиб юборишди. 
Газетадан. 

ОБОДОНЛИК 1 Обод эканлик, кўр- 
камлик. 

2 Обод жойлар, қурилишлар. Тоғу тош, 
саҳрою чўлларни гулистон айлабон, Шаҳар- 
лар, ободонликлар, хушҳаво қилди қалам. 
Ҳамза. 

3 Обод этиш, қурилиш ишлари. Ободон- 
лик ишлари. 

ОБОДОНЧИЛИК айн. ободонлик 3. 

«Тинчлик» маҳалласининг аҳолиси шаҳримиз 
ободончилиги йўлида қилинаётган хайрли ea 
эзгу ишларга ўз ҳиссасини қўшади. Газетадан. 

ОБОЗ [р. обоз — аравалардан қилинган 
тўсиқ, ғов; от-арава, машина ва ш.к. кар- 
вони] Ҳарбий қисмларнинг транспорт воси- 
талари мажмуи. Полк обози. 

ОБОЙМА [р. обойма — ўқ жойланадиган 
рамка, ҳалқа] 1 ҳарб. Автомат ёки тўппонча- 
нинг ўқ жойланадиган ва магазин коробка- 
сига суқиб қўйиладиган рамкаси. Обоймага 
ўқ жойламоқ. 

2 тех. Машина деталларининг маҳкам 
ушлаб, тутиб турувчи гардиш қисми. Нод- 
шипник обоймаси. 

ОБОРМОҚ с.т. Олиб бормоқ. Бор, қо- 
зонни юв! Бирон иссиқ овқат қилайлик, аянг- 
га оборамиз. С. Аҳмад, Уфқ. 

ОБОРОТ [р. оборот — айланиш, айлан- 
тириш; буриш] 1 Пулнинг айланиши, муо- 
малада бўлиши. Капитал обороти. Оборот- 
даги пуллар. н Халқ хўжалигининг транс- 






nopm, алоқа, капитал қурилиш, товар обо- 
роти, фан, маданият ва бошқа тармоқлари 
ҳам илдамривожланмоқда. «Фан ва турмуш». 
Бу одам асли паландаралик бўлади. Кредит 
техникумида ўқиб юрганимда, бизга пул 
оборотидан банкда практика олиб борарди. 
С. Аҳмад, Жимжитлик. 

2 Шундай муомалада айланган ёки тўп- 
ланган пул. Корхонанинг йиллик обороти. 
Маблағ обороти. 

3 тлш. Бир синтактик бутунликни таш- 
кил этган сўзлар гуруҳи, гап қурилиши. 
Сифатдош оборот. Равишдош оборот. 

ОБ-ОТАШ, обу оташ [ф. <_>l — сув + 

— олов] Овқат пишириш ва умуман бирор 
нарса тайёрлашда сув ва ўтдан фойдаланиш 
қоидаси. Ошнинг об-оташини яхши билиш 
керак. н Пахта иши ҳам обу оташдай гап. 
Йилнинг қандай келишига боғлиқ. Н. Сафа- 
ров, Катта карвон йўлда. 

ОБОШ бол. Тамом, одош. Обош бўлди. 

ОБОҒА эск. айн. аваға. Обрўли обоғалари.. 
ҳам бирин-сирин мавқеларини йўқотдилар. 
Ойбек, Навоий. 

ОБПАРТОВ [ф. jln i_>f — сувни чиқа- 
риб юбориш; чиқариб юборилган сув] Сув 
ҳавзалари ва гидротехник иншоотларда 
партов сувни чиқариб юбориш учун қу- 
рилган махсус иншоот; оқова. Обпартов ва 
пастдаги ташлама ариқда гуркираб қамиш 
ўсган, унинг майин укпари шамолда ипакдай 
товланибҳилпирарди. С. Нуров, Нарвон. 

ОБРАЗ [р. образ — юз, ёноқ; тасвир, тим- 
сол; икона] 1 Бадиий асарларда яратилган 
тип, характер. Ойбек ўзининг «Навоий, «Қут- 
луғ қон» романларида не-не уста фирибгар, 
маккорлар образини яратган. Шукрулло, 
Сайланма. Саҳнада Зебинисо образи Гулба- 
ҳор талқинида янада ўзгача жонланганини 
кўрдим. «Саодат». 

2 Санъатнинг ўзига хос бир категория- 
си: санъаткорнинг воқелик ҳақидаги тасав- 
вурининг аниқ ҳис этиладиган бир тарзда 
гавдаланиши. Бадиий образ. Шоир образлар 
орқали тафаккур этади. н Ботир ака шеър 
ўқиганда, образга кириб кетарди. «Ёшлик». 

3 Маълум нарса ёки ҳолатнинг ифодаси. 
Тазод талабига кўра, бир-бирига қарама- 
қарши тушунча ёки образ бир-бирини рад 
этиши лозим. «ЎТА». 

ОБРАЗЛИ 1 Образлар орқали тасаввур 
этиладиган ёки тасаввур этилган. Образли 
тасвир. Образли асар. 


2 Ёрқин, жонли, ифодали, тасвирли. 
Образли ибора. Образли қилиб гапирмоқ. 
Мақол фикрни ихчам, лўнда, образли қилиб 
берганлиги сабабли узоқ ёдда сақланади. 

ОБРАЗЛИЛИК Ифодалилик, таъсир- 
чанлик; муайян образга асосланиш. Ҳи- 
коянинг образлилиги. н Образлилик — бутун 
санъатнинг хусусиятидир. «Адабиёт наза- 
рияси». 

ОБРАҲА [ф. < i>lj<_>r — сув йўли] 

Сув йўли, ариқ (қўшнининг ери, ҳовли- 
жойи орқали ўтказилган ариқ). Бизнинг экин- 
ларга обраҳа Мамасоли аканинг чорбоғи ор- 
қали ўтарди. «Ёшлик». 

ОБРЕЗ [ф. i_>f — сув + jjj — қуйилувчи, 
тўкилувчи: обтова, обдаста; ҳожатхона] Уй- 
нинг пойгагида ёки даҳлизда ювиниш, юз- 
қўл ювиш учун махсус ясалган, усти берк 
ўра; ҳаник. Узун, пахтали камзул кийган яланг 
оёқ аёл рўмоли билан юз-кўзини беркитиб, 
обрез ёнида дилдираб турарди. Н. Сафаров, 
Оловли излар. Бу ҳужрада обрез — сув тў- 
кадиган жой бўлмаганидан, қўл-юзимизни 
ҳам кўчага чиқиб ювардик. С. Айний, Эсда- 
ликлар. 

ОБРОГАЦИЯ (лот. obrogatio — мавжуд 
қонунни янгиси билан бекор қилиш) Қо- 
нунни ўзгартириш ва қўшимчалар киритиш 
йўли билан янгилаш. Қонун оброгацияси. 

ОБРЎ(Й) [ф. ^jjjf — шон, шараф ор- 
номус, қадр-қиммат; ифтихор] 1 Кишининг 
тутган иши ва яхши хислатлари туфайли 
жамоатчилик қошида топган эътибори; ҳур- 
мат, нуфуз. Директоримизнинг обрўйи баланд. 
Обрўйини кўтармоқ (оширмоқ). Обрў(ни) сақ- 
ламоқ. н [Ўзбек ойим:] Ахир, менинг ҳам 
ўзимга яраша обрўйим бор: Тошкентда ким- 
сан — Юсуфбек ҳожининг кўчиман. А. Қо- 
дирий, Ўтган кунлар. 

Обрў кўрмоқ Жамоатчилик ўртасида эъ- 
тибор, ҳурмат қозонмоқ. Шундай обрў кўрган 
бир киши келиб-келиб, наҳотки ўз қудасидан 
ва келинидан мунчалик обрўсизлик кўрса! А. 
Қодирий, Ўтган кунлар. Обрў олмоқ Ҳеч нар- 
саси йўқлигига қарамай, бор имкониятдан 
фойдаланмоқ, меҳмондўстликни жойига 
келтирмоқ (сир бой бермаслик учун). Обрў 
орттирмоқ айн. обрў кўрмоқ. Обрўйи бир (ёки 
уч) пул бўлди айн. обрўйи кетди. Обрўйи кетди 
(ёки тушди, тўкилди) Обрўсизланди, ҳурмат- 
эътибори кетди. Шавла кетса-кетсин, обрў 
кетмасин! Мақол. Обрўйини кетказмоқ (ёки 

тўкмоқ, туширмоқ) Эътиборини, ҳурматини 
йўқ қилмоқ, беобрў қилмоқ. Шоқосимнинг 
муштуми йўғон, урушқоқ, обрўси тўкили- 
шидан қўрқмайдиган, безбетроқ йигит эка- 
нини ҳам биларди. Мирмуҳсин, Умид. 

2 Шундай ҳурмат соҳиби. Унинг [меҳ- 
моннинг] ёнида ётган катта бир қора му- 
қовали дафтар бу киши шубҳасиз Ҳамиш- 
капанинг обрўларидан эканига далолат бе- 
риб турарди. П. Турсун, Ўқитувчи. 

3 Шараф, ифтихор; фахр; шуҳрат, ну- 
фуз. Раис бўлар колхозчининг каттаси. Обрў 
бўлар ерга эккан пахтаси. Фозил шоир. 
Тошкент — ўзбекнинг санъати, товуши, 
Кувноқ музикаси, куйи, обрўйи. Ғ. Ғулом. 

ОБРУДОР айн. обрў(й)ли Ҳишлоқ обрў- 
дорларининг маълумотлари бўйича оқсоқол- 
нинг қотили деб Бердибой кўрсатилди. А. 
Қодирий, Кичик асарлар. 

ОБРЎ(Й)ЛИ Обрўга эга бўлган; эъти- 
борли, нуфузли. Обрўли одам. Обрўли раис. 
н Ажаб эмас, бахти очилиб, Гулнор ҳам 
яхши, обрўли жойларга келин бўлса. Ойбек, 
Танланган асарлар. Ҳайдарбой қишлоқ обрў- 
лиларининг олдига чой билан пиёла келти- 
риб қўйди ва қўлини кўкрагига қўйиб, муло- 
замат қилди. П. Турсун, Ўқитувчи. 

ОБРЎ(Й)СИЗ Обрўйи йўқ; эътиборсиз, 
нуфузсиз. Обрўсиз одам. 

ОБРЎ(Й)СИЗЛАНМОҚ Обрўйи кетиб, 
ҳурмат-эътибордан қолмоқ, нуфузини йў- 
қотмоқ. 

ОБРЎ(Й)СИЗЛАНТИРМОҚ Обрўйсиз 
қилмоқ, обрўйига путур етказмоқ. Бўтани 
обрўсизлантириб, аёлларни колхоздан безди- 
риш кимга зарур экан? С. Аҳмад, Ҳукм. 

ОБРЎ-ЭЪТИБОРЛИ айн. обрў(й)ли 
Избоскан райижрокомининг раиси Бузрук 
Усмонхўжаев ҳамма ерда ҳозир-нозир, обрў- 
эътиборли одам. С. Аҳмад, Уфқ. 

ОБСЕРВАТОРИЯ [лот. observare — ку- 
затмоқ; муҳофаза қилмоқ] 1 Махсус ас- 
боблар ёрдами билан осмон жисмларини ва 
метеорологик ҳодисаларни кузатиш билан 
шуғулланувчи илмий муассаса; расадхона. 
Обсерватория ходими. Обсерватория куза- 
тишлари. 

2 Шундай муассаса жойлашган бино ва 
иншоот. Обсерватория қурилиши учун жой 
танлаш мақсадида Ҳрим, Кавказ, Ўрта Осиё 
ва ҳатто Шарқий Сибиръ, Узоқ Шарққа ҳам 
жами 16 та экспедиция юборилди. «Фан ва 
турмуш». 


ОБСЕРВАЦИЯ [лот. observatio — куза- 
тиш, назорат; ғамхўрлик қилиш] Касаллар 
билан мулоқотда бўлган соғлом одамларни 
алоҳида ажратиб, тиббий кузатувдан, кў- 
рикдан ўтказиш. Обсервация муддати обсер- 
вация қилиш буюрилган касаллик яширин 
даврининг энг узоқ муддатига боғлиқ. «Фан 
ва турмуш». 

ОБСИДИАН [лот. Obsidianus (lapis) — 
Обсидий тоши, тошни Эфиопиядан келтир- 
ган римлик Обсиус номидан] Шишасимон 
тог жинси. Инсон ов қилишда ва бошқа 
хўжалик ишларида асқатадиган қуроллар 
ясашда, қайроқтош, чақмоқтош, обсидиан, 
кварцит, суяк ва ёғочдан фойдаланган. «Фан 
ва турмуш». 

ОБ-ТАОМ, обу таом [ф. + а. — 

озиқ-овқат; егулик ва ичкиликлар] Суюқ- 
қуюқ таомлар. 

ОБ-ТОБ, обу тоб [ф. <_>Ltj<_>f — сув ва 
ҳарорат, ёғду: серҳашамлик, дабдабалилик] 
Бирор ишнинг, нарсанинг етилганлик дара- 
жаси. Жуда обу тобида, мазали пишган ҳолва, 
мураббо ёки овқатни ҳам хсигқимиз «Ҳиём 
бўлиб кетибди», дейда. Н. Аминов, Ёлғончи 
фаришталар. Агроном деган номингиз бор.. 
ғўзанинг об-тобига қараб иш тутинг. Н. Са- 
фаров, Ҳаёт мактаби. 

Об-тобига келмоқ Етилмоқ. Узумлар ғарқ 
пишиб, об-тобига келибди. 

ОБТОВА [ф. 4_>lii1 — қўлга сув қуйила- 
диган идиш] шв. Обдаста. У ғазабини аранг 
босиб, ўрнидан турди, супа лабидаги обто- 
вадан ҳовучига сув қуйиб, қизининг юзига 
сепди. Н. Қиличев, Чиғириқ. 

ОБУНА [фр. abonner — имзо чекмоқ, 
имзоламоқ; ёзилмоқ] Газета, журнал ва ш.к. 
га олдиндан ҳақ тўлаб ёзилиш. Вақтли 
матбуотга обуна қабул қилиш бошланди. 
Обуна бўлмоқ. Обуна тўпламоқ. н Мулкчи- 
лик шаклидан қатъи назар, қайси хўжалик 
юритувчи субъект «Ҳуррият» газетасига 50 
дона йиллик обуна бўлса, 50 кв.см. ҳажмдаги 
хабар, эълон ёки рекламаси йил давомида 
текин бериб борилади. Газетадан. 

ОБУНАЧИ Газета, журнал ва ш. к. га 
олдиндан ҳақ тўлаб ёзилган шахс, ташки- 
лот; муштарий. Обуначилар сони йилдан- 
йилга ошмоқда. 

ОБХОНА [ф. «lLkJ — сувли, нам жой, 
хона] 1 Масжид, мадраса ҳовлисида таҳорат 
қилиш учун ажратилган алоҳида хона. 




2 тар. Бухоро хонлиги даврида: алоҳида 
зах ва қоронғи қамоқхона, зиндон. Ахир, 
Қурбон олти ой амир обхонасида ётиб чиққан 
одам. Газетадан. Амирнинг дори бор, минори бор, 
ноғорахонаси бор, бу зиндондан бошқа яна 
«обхона», «канахона» номли дўзахлари бор. С. 
Айний, Дохунда. 

ОБ-ХУДОЙИ, обу худойи этн. Оллоҳ 
йўлида қилинган эҳсон. -Шу.. онанг раҳмат- 
ликка обу худойи қилсак, деган эдим, — чол 
чойни симириб, пиёла устига кафтини қўйди. 
X. Султонов, Бир оқшом эртаги. 

ОБЧИҚМОҚ с.т. Олиб чиқмоқ Ниёз 
бобо деган қўшнимиз бор. Лекин-чи, амаки, 
Ниёзбобо байту ғазални жонидан ҳам яхши 
кўради. Шу ёққа обчиқайликми сизларни? С. 
Сиёев, Ёруғлик. 

ОБЪЕКТ [лот. objectum — нарса] 1 флс. 
Биздан ташқарида ва бизнинг онгимизга 
боғлиқ бўлмаган ҳолда мавжуд бўлган, 
субъект (инсон)нинг амалий ва билиш фао- 
лияти қаратилган ташқи олам, борлиқ, 
воқелик, моддий дунё, мавжудот; зид. 
субъект. Объектнинг қайси галактикага ва 
юлдуз туркумига тегишли эканлиги тўғ- 
рисида нима дея оламиз?С. Сиёев, Ёруғлик. 

2 Киши фаолияти, диққат-эътибори қа- 
ратилган ҳодиса, нарса. Қиз ўзи билмаган 
ҳолда рассомнинг объектига айланган эди. 
Бундан Жамолзода севинар, ишқилиб, кетиб 
қолмасин-да, деб жадал чизарди. «Ёшлик». 

3 Хўжалик ёки мудофаа аҳамияти бўлган 
корхона, қурилиш, айрим участка ва ш.к. 
Қурилиш объекти. Ҳарбий объект. н Мик- 
рорайонда, шунингдек, савдо магазинлари, 
мактаб, болалар боғчаси, стадион ва маиший 
хизмат кўрсатиш объектлари қурилди. 
Газетадан. Мустақилликдан сўнг туманда 
қатор муҳташам бинолар: 2 та касб-ҳунар 
коллежи, касалхона ва бошқа қатор объект- 
лар қад кўтарди. Газетадан. 

ОБЪЕКТИВ I [лот. objectivus — буюм, нар- 
сага оид; модций] физ. Оптик асбоб, фото- 
аппарат, киноаппарат ва ш.к. нинг бир неча 
линза ёки кўзгулардан иборат, объектнинг 
тескари тасвирини ҳосил қиладиган олд 
қисми. Фотоаппарат объективи. Микроскоп 
объективи. Телескоп объективи. н Бу 
камеранинг «Гис Волна-3» объективи кўп қат- 
ламли ёритиш хоссасига эга. Газетадан. 
Фақат объективнинг олдида ўзингизни табиий 
тутолсангиз бўлгани. Т. Ашуров, Оқ от. 


ОБЪЕКТИВ II 1 флс. Онгдан ташқарида 
бўлган ва онгга бевосита боғлиқ бўлмаган. 
Табиатнинг объектив қонунияти. Объектив 
борлиқ (реаллик). 

2 Янглиш ёки субъектив фикрдан холи 
бўлган; холис, холисона, бетарафона. Объек- 
mue баҳо, Объектив хулоса. Масалага объек- 
mue ёндашмоқ. н Бизга ишкоят йўллашган 
экан, бу фактга объектив қарашимиз керак! 
«Ёшлик». 

ОБЪЕКТИВИЗМ 1 флс. Ижтимоий ҳаёт 
воқеа-ҳодисаларини қайд этиш, уларнинг 
зарурлигини таъкидлаш билангина чекла- 
нувчи нуқтаи назар. Объективизм ташқи 
олам предмет ea ҳодисалари қандай бўлса, 
шундай баён қилишдир. «ЎТА». 

2 Дунёқарашдаги, ижтимоий фанларда- 
ги, адабиёт ва санъатдаги йўналиш. 

ОБЪЕКТИВИСТ Объективизм тараф- 
дори. 

ОБЪЕКТИВЛИК Объектив борлиққа 
алоқадорлик; объектив борлиққа мослик; 
холислик, бетарафлик. Муҳокамаларнинг 
объективлиги. 

ОБ-ҲАВО, обу ҳаво [ф. + а. I j_a> j<_>f — 
сув ва ҳаво] 1 Атмосфера қуйи қатламининг 
маълум вақт ва маълум жойдаги ҳолати. Қиш 
об-ҳавоси. Об-ҳаво инжиқлиги. н У [Эл- 
мурод] қайтган вақтда ёмғир тинган, лекин 
бу ернинг ўзига хос обу ҳавосига мувофиқ, 
ёмғирдан кейин қаттиқ шамол турган эди. 
П. Турсун, Ўқитувчи. 

2 Маълум жой ёки ҳудуд атмосфера- 
сидаги метеорологик ўзгаришлар мажмуи; 
иқлим. Мулла Туроб бир ёз фаслида.. Самар- 
қанд саёҳатига бориб, у шаҳарнинг обу ҳаво- 
сини ёқтирган. С. Айний, Эсдаликлар. Об- 
ҳавони, оқар сувларни ифлослантирмаслик 
тўғрисида қарорлар қабул қилинди. Газетадан. 

Об-ҳаво бюроси Об-ҳаво ўзгариш- 
ларини, метеорологик шароитларни ўр- 
ганиб. кузатиб борувчи махсус илмий 
муассаса. 

3 кўчма Вазият, ҳолат. Бу гаплар қиш- 
лоқда нечоғлиқ тарқалганлиги, яъни у ердаги 
об-ҳавони билиш мақсадида Насибани ae- 
тобусга ўтқазиб, тонгда қишлоққа жўнатди. 
«Ёшлик». 

ОВ 1 Ёввойи ҳайвон, балиқ, қуш ва ш.к. 
ни турли йўллар билан тутиш, овлаш ёки 
отиш. Балиқ oeu. Бедана oeu. Мерган овда 
билинар, ботир — ёвда. Мақол. н Раҳимов 





куёвни тез-тез Тошкентга чорлаб турарди. 
Куёв ов ишқибози эди. Мирвали кўп қийин- 
чиликлар билан бу тоғларга ўргатган кийик- 
ларни у қийратарди. С. Аҳмад, Жимжитлик. 

Ов қилмоқ 1) ов иши билан шуғуллан- 
моқ; 2) кўчма бирор кимсани қўлга олиш 
учун унинг пайига тушмоқ. Ов қуши 
Илвасинга солинадиган қуш (мас. қирғий). 
Ови юришмоқ ёки ови бароридан келмоқ 
Иши юришмоқ, кўзланган мақсадга эриш- 
моқ. -Ови юришиб кетибди! — деб аммамга 
қараган эдим, энсаси қотиб, ижирғаниб 
ўтирган аммам киноя билан деди: -Ови юриш- 
масинми, ахир бир кунда икки-уч жойни ов- 
ласа! Газетадан. 

2 Ов қилинадиган, овланадиган жони- 
вор; илвасин. Овга бой чўл. Шу кунларда Олой 
тоғида ов кам. 

3 кўчма Қўлга туширилиши мўлжал- 
ланган кимса ёки нарса. Юмалоқ, қорагина 
одам қўлидаги тўппончани маҳкам ушлагани 
ҳолда гандираклаб, сўкиниб.. «овини» қидира 
бошлади. Ойбек, Танланган асарлар. 

4 Овчининг ўлжаси. Арслон оғзидан ов 
олинмас. Мақол. н Сувонжон, тузоққа 
илинган овни чиқариб юборишдан қўрққан 
овчидек, қизни маҳкам қучоқлаганича, ёнғоқ 
томонга кета бошлади. С. Анорбоев, Оқсой. 

5 кўчма Содир бўлиши кутилаётган би- 
рор воқеа-ҳодиса ҳақида. Халқ қимирлаб 
қолди. Одамлар қулоғи овда. Турли-туман 
миш-миш гаплар. Одамлар аниқ бир тасав- 
вурга эга бўлмагани учун ҳар ким ўз ҳолича 
фол очарди. «Ёшлик». 

Мурид ови эск. Эшон ва хўжаларнинг 
муридларни товлаш учун узоқ-яқиндаги 
муридлариникига қилган сафари. -Ҳа, эшон 
нега кетди экан? - Тирикчилик-да!Ҳа, мурид 
овига чиқиб кетган экан-да, эски ҳунар! П. 
Турсун, Ўқитувчи. 

ОВАЛ [фр. ovale < лот. ovum — тухум] 1 
от. геом. Тухумсимон чизиқ; ясси, қавариқ 
ёпиқ эгри чизиқ; эллипс. Овал нуқталари 
орасидаги масофа. 

2 сфт. Чўзиқ думалоқ; овал шаклли. 

ОВБОШИ Овда кўлга киритилган би- 
ринчи ўлжа. 

Овбоши қилмоқ Овдаги биринчи ўлжани 
бирор кимсага тортиқ қилиб олиб бормоқ. 
Чиқариб бер, овбоши отган ғозимни.. Бек 
отамга овбоши қиб борайин. «Ширин билан 
Шакар». 


ОВЛАМОҚ 1 Ов билан шуғулланмоқ, 
ов қилиб тутмоқ. Бедана овламоқ. Тулки 
овламоқ. н -Кўлдан балиқ овлаяпсанми? — 
сўради у. Ж. Шарипов, Хоразм. 

2 кўчма Қўлга олиш, илинтириш мақ- 
садида пайига тушмоқ, тутмоқ. Бошқа ер 
эгалари кечалари болта кўтариб, одам овлаб 
юрган бир вақтда бу одамнинг [қорининг] 
шундоқ деб чиқиши катта гап эди. А. Қаҳ- 
ҳор, Қўшчинор чироқлари. 

3 кўчма с.т. Товламоқ, алдамоқ. Ҳув, 
эпчил, дағдағали аллофлар қўллари, оғизлари, 
кўзлари билан иитаб, «тош-тарозидан уриб», 
бева-бечорани овлайдилар. Ойбек, Танлан- 
ган асарлар. Шу ернинг одами у. Ҳар шаҳар- 
дан дўндиқларни овлайди — қўлга тушгансиз. 
Тақдирда ёзилганни кўраверасиз. Ойбек, Тан- 
ланган асарлар. 

Кўнгил (ёки дил) овламоқ қ. кўнгил. 

Кулишга бало борми. Тезроқ кўнглини овла, 
ўзингга ўчакиштириб нима қиласан. М. 
Мансуров, Ёмби. Мурид овламоқ қ. мурид. 
Тўрам билан бир ҳаз этиб, мурид овламоқчи 
эдим. С. Сиёев, Ёруғлик. Тил овламоқ ҳарб. 
Уругцда душман кишисини қўлга туширмоқ, 
асир олмоқ. Граната портлади. «Тил» овлаш 
учун бизнинг маррамизга келган фашист 
қароқчилардан тўрттаси тилка-пора бўлди. 
Н. Сафаров, Жангчи шоир. 

ОВЛОВЧИ 1 Овламоқ фл. сфдш. 

2: Балиқ овловчи Балиқ ови билан 
шуғулланувчи, балиқ ови ишқибози. Сув 
ҳавзаси хўжалик ҳисобига ўтказилгач, на- 
зорат кучайди, турли ерлардан келган ҳавас- 
кор балиқ овловчилар сони кескин камайди. 
Газетадан. Кўнгил овловчи Бировни ўзига 
мойил этувчи; хурсанд қилувчи, кайфини 
чоғ этувчи. Мирвали Толибжоннинг жасади- 
ни олиб ўтган маишна кўздан йўқолгунча пи- 
ча дилхун бўлиб турди-да дарров бу дилхун- 
лик ўрнини бошқа — кўнгилни овловчи, туйғу- 
ларни эркалатувчи овунчоқ эгаллаб олди. С. 
Аҳмад, Жимжитлик. 

ОВЛОҚ 1 Ов қилинадиган қуш ва ҳай- 
вонлар сероб жой. Тирикчилигини ишкордан 
топадиган ҳар бир овчи шикор учун овлоққа 
ёлғиз бир ўқ билан чиқсин. «Фан ва турмуш». 

2 Марказдан узоқ, чет жой; кимсасиз ер. 
Овлоқда яшамоқ. н Тошкентнинг шундай 
биқинида етти ухлаб тушга кирмайдиган 
ажойиб овлоқ жойлар борлиги ҳаммани ҳай- 
ратга солар эди. М. Мансуров, Ёмби. Жўра- 




лари билан шу овлоқ оролчада ўтказган 
бахтиёр кунлари ёдига тушди. А. Кўчимов, 
Ҳалқа. 

3 Пастқам, хилват жой, одамдан холи 
жой; пастқамлик, хилват. Севаргул пю онаси 
овлоқ кўчанинг муюлишида кўздан пана бўл- 
гунча қараб турди. Н. Қиличев, Чиғириқ. 
Кимёхон икки-уч кун Азизахоннинг йўлини 
пойлади, ниҳоят, овлоқроқ бир жойда уч- 
рашди ҳам. Н. Аминов, Қаҳқаҳа. Уларни 
одамлар нигоҳидан на қуюқ боғлар, на тун 
зулмати, на бирон овлоқ гўша яшира олади. 
О. Мухтор, Бухоролик бир йигит. 

Овлоқда юрмоқ Четда юрмоқ, жамо- 
атдан ёки ишдан ўзини олиб қочмоқ. 
[Акрам] ..Касаба ташкилотидан овлоқроқ 
юришга ҳаракат қиларди. С. Анорбоев, 
Оқсой. 

4 рвш. шв. Кишилардан холи; танҳо. 
Ойжамол овлоқ ўтирган пайтда қизига гап 
ташлаб кўрди. «Ёдгор». 

ОВОЗ [ф. jl jf — товуш, шовқин, садо; 
миш-миш; қўшиқ] 1 Гапириш, қичқириш, 
куйлаш, сайраш пайтида ўпкадан чиқаётган 
ҳавонинг урилиши билан товуш пайча- 
ларининг тебранишидан ҳосил бўладиган 
товуш; садо, сас. Баланд овоз. Паст овоз. 
Майин овоз. Мусичаларнинг кукулашган овози 
эшитилар эди. н Анвар Муқаддамнинг 
овозини эшитиб, бурилиб қаради-ю, унинг 
ваҳимадан катта-катта очилиб турган 
кўзларини қоронғиликда аниқ кўрди. Ў. Ҳо- 
шимов, Қалбингга қулоқ сол. Бу ерда минг 
турли қушлар минг турли овоз билан сайраб, 
анвойи гуллар очилиб, атрини сочиб ётган 
экан. С. Зуннунова, Олов. 

Овоз пардалари Товуш ҳосил бўлишида 
қатнашувчи оғиз бўшлиғидаги пайчалар. Мен 
сени куйламоқ истайман. Аммо шундай куй- 
ласамки, Йиртилиб кетса овоз пардаларим... 
А. Орипов, Йиллар армони. Овозинг чиқма- 
син ёки овозингни чиқарма Жим бўл, да- 
мингни чиқарма. Овозинг ўчгур! қарғ. Ўлгур! 
Яшамагур! Овозингни ўчир! Жим бўл! 

2 Товушнинг куйлашдаги паст-баланд- 
лик, жарангдорлик даражаси. Овози яхши 
ашулачи. Овози ўткир. н Шарофнинг қон 
босими кучайиб, юрак уриши авжига етган 
пайт директор ҳамдардона овозда деди: -Ту- 
шунаман, ҳаммамиз ҳам ёшликда ўт-олов 
бўлганмиз, кўзимизга фил ҳам чумолича кў- 
ринган. «Ёшлик». 


Овози бузилмоқ 1) томоқ, товуш пай- 
чалари шамоллаши ёки зўриқиши нати- 
жасида овози ўзгармоқ, ишдан чиқмоқ; 2) 
кўчма балоғатга эришиб, овози дўриллаб, 
йўғонлашиб қолмоқ. 

3 Вокал мусиқа асарида ҳар бир куйчи 
учун белгиланган партия. Икки овоз учун 
ёзилган романс. 

4 Нарсаларнинг урилиши ёки ҳарака- 
тидан чиқадиган товуш. Қарсак овози. Тўқ- 
моқ овози. Шамол овози. Момақалдироқ ово- 
зи. Coam овози. Дутор овози. н Йигирма ол- 
тинчи куни тонготарда гумбурлаб чалина- 
ётган карнай овозидан уйғониб кетдим. X. 
Тўхтабоев, Ширин қовунлар мамлакати. 
Узоқдан ҳар замон тўп овози эшитилар эди. 
А. Қаҳҳор, Олтин юлдуз. 

5 кўчма Фикр, мулоҳаза. Шарқ ёзувчи- 
ларининг овози. н -Сизга ўхшаш даллолларга 
ҳожат йўқ. Сиз халқ бўронини тўсмоқчи- 
мисиз? Овозини бўғмоқчимисиз? Ойбек, Тан- 
ланган асарлар. 

6 Ички ҳис-туйғулар нидоси, амри. 
Ғуломжон юрагида портлаган ғазаб уввосига 
эмас, инсоф овозига қулоқ солди. М. Исмои- 
лий, Фарғона т.о. Лекин қамоқ ҳам шоирнинг 
иродасини буколмади, овозини сўндиролмади. 
«Саодат». 

7 Давлат ва жамоатчилик ташкилот- 
ларида сайлов ўтказиш ёки бирор масалани 
ҳал қилишда сайловчилар ёки мажлис 
иштирокчиларидан ҳар бирининг алоҳида 
фикри, ўз фикрини баён этиш ҳуқуқи ва 
усули. Ҳал қилувчи овоз. Маслаҳат овози. н 
Раис ҳар иккала таклифни ўртага ташла- 
ганда, Холматжон саккиз овоз ортиқ олди. 
С. Аҳмад, Уфқ. 

Бир овоздан Барча иштирокчиларнинг 
розилиги билан, юз фоиз овоз билан; бир 
оғиздан. Қарор бир овоздан қабул қилинди. н 
Ўн бир олим бир овоздан, илмий даражасиз 
ишлайдиган аҳмоқ йўқ, деб туриб олишди. X. 
Тўхтабоев, Ширин қовунлар мамлакати. 
Ёпиқ (ёки яширин) овоз бермоқ Сайловда 
бюллетень ташлаш йўли билан ўз майлини 
билдирмоқ. Депутатлар сайлашда яширин 
овоз берилади. Овоз бермоқ 1) товуш чиқа- 
риб чақирмоқ ёки чақириққа жавоб бермоқ. 
Эшикни тақиллатдим, ҳеч ким овоз бермади; 
2) бирор масаланинг ҳал этилишига, ўртага 
қўйилган таклифга ёки сайлаш, сайламас- 
ликка ўз майлини билдирмоқ. Овозга қўймоқ 




Бирор масалани ҳал қилиш ёки сайлашда 
мажлис иштирокчиларининг шу масала 
ҳақидаги фикрини, розилигини, майлини 
сўрамоқ. Элмурод борганда, бюро тўпланган, 
кимнингдир номзодини овозга қўймоқда эди- 
лар. Шуҳрат, Шинелли йиллар. 

ОВОЗА [ф. ь jl jf — ашула, куй; шовқин- 
сурон; дув-дув гап, миш-миш, довруқ] 1 
Юрт-эл орасида бирор нарса, воқеа ва ш.к. 
тўғрисида тарқалган хабар, гап-сўз, миш- 
миш. Бироқ тез кунларда Фозилжон уйлан- 
моқчи эмиш, аммаси қиз қидириб юрибди, 
деган овозаларни эшитишди. С. Зуннунова, 
Кўк чироқлар. 

2 Шуҳрат, довруқ, донг. Гўзал Арманис- 
тон, мени афв эт, Даъвом йўқ шуҳратинг 
овозасига. С. Абдулла. 

Овоза бўлмоқ ёки овозаси кетмоқ 
Шуҳрати ҳар тарафга тарқалмоқ, машҳур 
бўлмоқ; шуҳрат, донг чиқармоқ. Бой ҳам- 
мага созу томоша, атрофга овоза бўлсин, деб 
келин ўтови учун баланд супа қуриб устига 
оқ ўтов тиктирди. «Ёшлик». Овоза қилмоқ 
Бирор хабарни эл-юрт орасига тарқатмоқ, 
довруқ қилмоқ, ёймоқ. У каналга келиб, юрт 
оғзига тушиб қолганиданми ё атоқли июир у 
тўғрида каттакон очерк ёзиб, республикага 
овоза қилганиданми, ҳар қалай, энди анча 
босиқ бўлиб қолганди. С. Аҳмад, Уфқ. 

3 мус. Ўн икки мақом тизимидаги пар- 
далар тузилмаси. 

ОВОЗКУЧАЙТИРГИЧ Овозни кучай- 
тириб берувчи радиомослама. Магазин орқа- 
сидаги ўша ҳовличанинг пастак, лойшувоқ 
томига ўрнатилган сандиқдек овозкучайтир- 
гич тўй оқшоми боиманишидан аввалги ғала- 
ғовурни район марказининг қарийб ярмига 
анчагача эшиттириб турди.. «Ёшлик». 

2 айн. микрофон. Ҳарсак янграб, овозку- 
чайтиргич бирдан жаранглаб кетди. Н. Ами- 
нов, Қаҳқаҳа. 

ОВОЗЛИ Овоз чиқарадиган, овози бор; 
товушли. Овозли кино тизими XXасрнинг 20- 
йилларида юзага келди.. «ЎзМЭ». 

ОВОЗСИЗ Овоз чиқармайдиган, овози 
йўқ; товушсиз. Ўзбекистонда овозсиз кино 
даври 1925—35 йилларни ўз ичига олади. 
«ЎзМЭ». 

ОВОРА I [ф. ojljl — таъби хира, кўнгли 
ғаш; дайди, дарбадар, саргардон] 1 Бирор 
жойда қўним топмаган; дарбадар, саргар- 
дон. Камситилган, хўр тутилган бечоралар. 


Қадру қиймат, шон-шарафсиз оворалар. Ғ. 
Ғулом, Танланган асарлар. Ким билади, сен 
сингари, ўғлим ҳам бу кун Ҳайлардадир кезиб 
юрар овора, сарсон. А. Орипов, Йиллар 
армони. 

2 Бирор иш, ҳаракат билан банд, маш- 
ғул. Ҳураев билан Нусратилла юк орттириб 
жўнатиш билан овора. А. Мухтор, Опа-син- 
гиллар. Баъзилар кўчат ўтқазишга ёрдам- 
лашар, баъзилар оз-оздан бўлса ҳам тупроқ 
ташиш билан овора. С. Зуннунова, Олов. 

Икки жаҳон овораси Бирор ишни на у 
ёқли, на бу ёқли қилолмай, икки ўртада 
қийналиб қолган, сарсон бўлган, сарсон- 
саргардон. Абдураҳмонбой: -Ўлик бўлиб гўрда, 
тирик бўлиб сонда йўқ, деб шуни айтар экан, 
Мирзақул икки жаҳон овораси бўлиб қолди. 
Н. Сафаров, Уйғониш. Овора бўлмоқЎзини 
койитмоқ; уринмоқ. Холажон, сиз овора бўл- 
май, бир оз ўтиринг, мен сиз билан гапириш- 
гани келдим. С. Зуннунова, Олов. Овора қил- 
моқ 1) кимсани бирор ишга уринтириб қий- 
наб қўймоқ; койитмоқ; 2) сарсон қилмоқ. 
Эсонбойни умидвор қилиб, уни овора қилиш- 
нинг нима кераги бор эди? «Ёшлик». 

ОВОРАII: икки овора 1 с. т. қ. икковара. 
Тошкентлик Мирсоат заргарнинг тўйига 
келган кишиларга икки оворадан ош тор- 
тилиб, нон улаштирилибди. М. Муҳаммаджо- 
нов, Турмуш уринишлари. 

2 Кишиларни тенг гуруҳларга бўлиш, 
-тадан (иккитадан, учтадан). Ширкат ва- 
кили ёлланма ишчиларни икки оворадан қи- 
либ ажратди. С. Сиёев, Ёруғлик. 

ОВОРАГАРЧИЛИК 1 Бекорга овора 
бўлиш, уриниш, сарсон-саргардонлик. Дўс- 
мат сўраб-суриштиришга киришди. Кўп 
оворагарчиликдан кейин лунжи осилган бир 
одамни топди. П. Турсун, Ўқитувчи. 

2 Беҳуда меҳнат, ташвиш. Оворагарчи- 
ликка арзимайдиган иш. 

ОВОРАЛИК 1 Овора, дарбадар, саргар- 
дон эканлик; овора бўлишлик. 

2 айн. оворагарчилик. 

ОВОСКОП [лот. ovum — тухум + юн. 
skopeo — қарайман] Тухумнинг сифатини 
текширадиган асбоб. Новларга қатор териб 
қўйилган тухумларни текшириш учун ёри- 
тувчи блокли овоскоп-столдан фойдалани- 
лади. «ЎзМЭ». 

ОВОҚТА эск. айн. авахта. Аяжон, бой 
билган билан итингизни овоқта, мушугин- 




гизни турма қилармиди? Ҳамза, Танланган 
асарлар. Ҳамма бойларни тумтарақай қи- 
либ, овоқтага қамаб қўйибди. У. Исмоилов, 
Сайланма. 

ОВРЎПАЧА айн. европача. Остонада 
оврўпача тўқ яшил кўйлакда, гўзал қомати- 
ни кўз-кўз этиб Малоҳат турарди. «Ёшлик». 
Яхшибоев ғалати одам экан, деб ўйлади ичи- 
да, ростдан ҳам оврўпача тарбия олган 
кўринади. М. М. Дўст, Лолазор. 

ОВСАР I Гап англамайдиган, эси пастроқ. 
Муҳсина хоним, овсарлиги бекор; ахир, Нина 
Ричи ёинки Рина Ничини билган кампирни 
овсар деб бўлармиди?М. М. Дўст, Лолазор. 

ОВСАР II Туя бошига кийдириб қўйила- 
диган махсус бошвоқ. Жиғаси нуқрадан, 
овсари тилла. Мен бўламан ушбу норнинг 
эгаси. «Нигор ва Замон». 

ОВСАРЛАНМОҚ Ўзини гўлликка сол- 
моқ; гап англамаслик, телбаланмоқ. Бека- 
нинг кўз ўнгимда кечган сўнгги икки йиллик 
умри давомида мудом овсарланиб, пари- 
шонхотир юриши, дам-бадам чуқур хўрсиниб 
қўйиши сабаблари аёнлашгандек бўлди. 
«Ёшлик». 

ОВСАРЛИК Овсар эканлик; ўзини 
тентакликка, гўлликка солиш. Мингбоши 
ўзини овсарликка солиб кулди. М. Исмоилий, 
Фарғона т. о. 

ОВСИН 1 Ака-укаларнинг хотинлари 
(бир-бирига нисбатан). -Кеча келиб, бугун 
хўжайинлик қилишни сенга ким қўйибди, 
ойимча, — деди қўлини пахса қилиб [келин- 
ларнинг] каттаси. Кичиги ҳам овсинидан 
қолишмай, баттар ўчакишарди.. А. Кўчимов, 
Ҳалқа. 

2 Овсинлар ёки қўшни хотинлар ораси- 
да бир-бирига нисбатан мурожаатда иш- 
латилади. - Оҳ, айланай, овсинжон, — деди бир 
жувон кулгидан ўзини тийиб, — кўзимиз 
довуччада бўлган замонлар қандоқ замонлар 
экан-а?С. Зуннунова, Олов. 

ОВУЛ Кўчманчи чорвадорлар ўрнашган 
жой; қишлоқ. Ҳасан қайғичини Хиванинг 
катта-кичиги, олис овуллардан келувчилар 
ҳам танийди. С. Сиёев, Ёруғлик. Колхозда 
ишлар тугагач, овулда одамлар уч ой дам 
олишади. «Ёшлик». 

ОВУЛДОШ Бир овулда яшовчи киши; 
ҳамқишлоқ. Ҳурматойга овулдоиш Нурбер- 
дининг сирли қарашлари тинчлик бермасди. 
«Саодат». 


ОВУЛЛАМОҚ шв. Вовулламоқ. 

ОВУНМОҚ 1 Йиғидан тўхтамоқ. Хай- 
риятки, бола тезда овунди, асалу ёғ омух- 
таси суртилган эмизикни шимганича ухлаб 
қолди. М. М. Дўст, Лолазор. 

2 Бирор иш билан машғул бўлиб, ўзини 
тинчитмоқ; юпанмоқ, дард-аламни унутмоқ. 
Аҳмад бригадир меҳнат билан овуниб, қари- 
ликка чап бериб келаётганлар хилидан эди. 
С. Нуров, Майсаларни аёз урмайди. Руҳан 
эзилиб, бўшашиб кетаётганини сезган маҳал 
тезда ўзини қўлга олишга, бошқа бирон аёлни 
кўз олдига келтириб, овунишга уриниб қо- 
ларди. Ж. Абдуллахонов, Хонадон. 

ОВУНТИРМОҚ Турли йўллар билан 
тинчлантирмоқ, тасалли бермоқ. Болани 
овунтирмоқ. н Ёдгорбойдан хат келмай 
турган бўлса, кампирни шунақа овунтириб 
турганинг ҳам тузук. А. Қаҳҳор, Асрор бобо. 

ОВУНЧ айн. овунчоқ. Ёшига етиб, ким- 
нидир ва қандайдир юпанч, овунч излаган 
йигит қалбида ўзи ҳам маъносига тушуниб 
етмагани муҳаббат деган нарсанинг учқуни 
туташаётганини сезмай қолди. С. Аҳмад, 
Ҳукм. 

ОВУНЧОҚ Кишини овунтирадиган, 
юпатадиган нарса, кимса, иш; овунч, 
юпанч. Қорабой бирпасда ҳаммамизнинг се- 
вимли овунчоғимизга айланиб қолди. Ш. Хол- 
мирзаев, Сайланма. Кўнглимга яқин бирон- 
та дўстим йўқ. Ҳаётимдаги бирдан-бир илин- 
жим, овунчоғим — иш. С. Нуров, Нарвон. 

ОВУТМАЧОҚ Болалар ўйинининг бир 
тури. М. Андреев эса Ўрта Осиё халқлари 
орасида тарқалган «Ҳавзак-ҳавзак» овут- 
мачоғининг 13 намунасини нашр эттирди. 
Газетадан. 

ОВУТМОҚ 1 Йиғидан тўхтатмоқ. На- 
фиса сукут ичра йиғлаётган гўдакни ову- 
тишга киришди. Мирмуҳсин, Топилган ҳусн. 

2 Тасалли бериб юпатмоқ, овунтирмоқ. 
Нега Асроранинг олдига кирмадим, нега ик- 
ки оғиз илиқ сўз билан уни овутмадим, деб 
ўзини ўзи койиди. С. Аҳмад, Уфқ. -Кўпи 
кетиб, ози қолди, — овутди уни Усмонжон, 
— ҳеч нарса эмас, бу қийинчиликлар ўтиб 
кетади. С. Зуннунова, Олов. 

ОВУШМОҚ шв. Алишмоқ, алиштир- 
моқ. 

ОВЧИ Ов иши билан шуғулланувчи, ов 
қилувчи киши. Милтиқ кўтарган билан овчи 
бўлмас. Мақол. н Овчи бўлиш учун қизи- 


6—Ўзбек тилининг изоҳли луғати 




қишнинг ўзи кифоя қилмайди, нишонга тўғри 
ура билиш ҳам зарур. Шукрулло, Сайланма. 

Овчи ит Овга ўргатилган ит. 

ОВЧИЛИК Ов билан шуғулланишлик; 
овчи касби. Овчи одам боғбонлик қилиб 
даромад топишидан кўра, кўпроқ қандай 
бўлса ҳам, ўз овчилиги орқали каттароқ ўлжа 
тушириш, унинг бўладиган жойлари ҳақида 
кўпроқ бош қотириши маъқул. Шукрулло, 
Сайланма. 

Овчилик хўжалиги Мамлакатдаги овчи- 
лик майдонларини қўриқлаш, тиклаш ва 
улардан фойдаланиш, умуман, ов ишлари- 
ни назорат қилиш билан шуғулланувчи 
хўжалик. 

ОВШУНОСЛИК Ов қилиш ва овчилик 
хўжалиги, ов қилинадиган ҳайвонлар тур- 
ларини бойитиш, ундан самарали фойда- 
ланиш ҳақидаги фан. Ўзбекистонда овшу- 
носликка оид ишлар овчилик хўжаликлари, 
Ўзбекистон ФА институтлари давлат 
қўриқхоналарида олиб борилади. «ЎзМЭ». 

ОВҚАТ I \а. сЛ jil — озиқ-овқат, егулик; 
озуқа, ем; бу сўз қут -ujic. кўпл. бўлиб, у 
ўзбек тилига метатеза йўли билан ўзлашган: 
авқот < ақвот] 1 Ризқланиш, ейиш-ичиш 
учун тайёр нарса; емиш, таом, емак. Тамли 
овқат. Иссиқ овқат. Енгил овқат. Парҳез 
овқат. Хушхўр овқат. Кечки овқат. Тушки 
овқат. Болага овқат едирмоқ. н Мулла 
Норқўзи овқатини еб, чойга умидвор бўлиб 
ўтирганида, кўча эшигидан ёшгина бир хо- 
тин кириб келди. А. Қаҳҳор, Майиз емаган 
хотин. Аҳмад бригадир овқатга нон тўғраб, 
иштаҳа билан овқатланди. С. Нуров, Майса- 
ларни аёз урмайди. 

Овқат қилмоқ 1) таом тайёрламоқ, пи- 
ширмоқ. Тезроқ уйга бориб, чолнинг оғзига 
ёқадиган овқат қилиб беришга шошиларди. 
С. Аҳмад, Юлдуз. 2) таом емоқ, овқатланмоқ. 
Биз.. уларни ёнимизга, бирга овқат қилишга 
чақирдик. А. Раҳмат, Соқов бола. 

2 Овқатланиш. Сидиқжон овқатдан кейин 
қўлига газета олган эди, бир мақолани ярим- 
латмасдан кўзи сузилди. А. Қаҳҳор, Қўш- 
чинор чироқлари. 

Овқат устида Овқат ейилаётган вақтда, 
дастурхон устида. Овқат устида ҳеч ким ор- 
тиқча сўзламади. Ойбек, Танланган асар- 
лар. 

3 Уй ҳайвонларининг ем-хашаги; озиқ; 
озуқа. Молларга овқат солмоқ. 


4 Ейиш, ичиш, тирикчилик учун даркор 
нарсалар; озиқ. Фуод афанди бизга меҳрибон- 
чилик қилиб, овқатимизга қарашиб турди. 
М. Исмоилий, Фарғонат. о. 

ОВҚАТ II [а. — вақт (dij) с. кўпл.] 

Вақт(лар), даврлар, мавсумлар; тирикчи- 
лик, кун ўтказиш. 

Овқат(ини) ўтказмоқ Тирикчилик қил- 
моқ, кун кечирмоқ. Катта ўғли ҳар кимларга 
сув ташиб бериб, овқатини ўтказиб юрарди. 
Ойдин, Ҳазил эмиш. 

ОВҚАТЛАНИШ 1 Овқатланмоқ фл. ҳар. н. 
Овқатланиш вақти. Овқатланиш маданияти. 

2 Овқат ейиш; кун кечириш тарзи. Уму- 
мий овқатланиш. н Сифатли овқатланиш, 
завқли меҳнат, яхши дам олиш узоқ умр 
гаровидир. Газетадан. 

ОВҚАТЛАНМОҚ Овқат емоқ, ризқ- 
ланмоқ. Умид Кўшчи бобо звеносида ишлар, 
бирга овқатланар, тракторчини ишйпонга 
ўтқазиб, бир-икки соат ўзи тракторда 
кулътивация қиларди. Мирмуҳсин, Умид. 

ОВҚАТЛИК Овқат бўладиган нарсалар 
(дон-дун, ёғ-гўшт, сабзавот ва ш.к.). Ҳишга 
овқатлик ғамламоқ. 

ОВҚАТ-ОЗИҚ айн. озиқ-овқат. 

ОВҚАТХОНА [овқат + хона] Овқат ейи- 
ладиган, таом ейиш учун ажратилган мах- 
сус хона; ошхона. Бошқа мамлакатларда 
ташкил этилган шундай овқатхоналар ҳам 
ресторан деб атала бошланди. К. Маҳмудов, 
Қизиқарли пазандалик. 

ОГОҲ [ф. ilSl — билувчи, хабардор, зий- 
рак, ҳушёр] 1 Бўлиб ўтган ёки бўладиган 
иш, ҳаракат, воқеа-ҳодиса ва ш.к. дан хабари 
бор; хабардор, воқиф. Алишернинг барча 
яқинлари бу гаплардан огоҳлар. Ойбек, На- 
воий. Шу ҳафталарда Заргаровнинг авзойидан 
огоҳ бўлиб юрган Дмитрий Казимирович бир 
кун тонг бўзармсш, унинг уйига кириб келди. 
А. Мухтор, Танланган асарлар. 

2 Ҳушёр, сергак. Молларнинг сўйилиб ёки 
йўқ қилиб юборилмаслиги учун огоҳ бўлиб 
туриш керак. П. Турсун, Ўқитувчи. Огоҳ 
бўлки, ғазаб бамисоли инсон ичидаги ёниб 
турган чўғдир. «Фан ва турмуш». 

ОГОҲЛАНТИРИШ 1 Маълум иш- 
ҳаракат ҳақида хабардор, огоҳ қилиш. 
Маҳаллий аҳолини сел ва кўчки хавфидан 
огоҳлантириш керак. 

2 Ишда камчиликка йўл қўйган, хато 
қилган ходимларни расмий йўл билан жазо- 




лаш чораси; танбеҳ. Бу галча унга огоҳ- 
лантириш берилди. 

ОГОҲЛАНТИРИШСИЗ Огоҳ этмасдан, 
хабардор қилмасдан; қўққисдан. Биринчи ко- 
тиб йиғилганлар олдига чиқиб, озгина сўзла- 
гандан кейин, ўтирган халққа қарсппа огоҳ- 
лантиришсиз ўқ узилди. «Фан ва турмуш». 

ОГОҲЛАНТИРМОҚ 1 Огоҳ, хабардор 
қилмоқ, хабар бермоқ. Нима қиламиз? Про- 
курорни огоҳлантирдик, ғаввосларни чақир- 
дик. Ҳозирча шов-шув кўтармай туриш ке- 
рак. «Ёшлик». 

2 Бирор тўғрида танбеҳ бериб қўймоқ, 
эслатмоқ. Зиёдилла укасининг қулоғига ши- 
вирлаб, алланима демоқчи эди, Сергей нага- 
ни билан унинг биқинига туртиб, огоҳлан- 
тирди: Гаплашиш мумкин эмас! Ҳ. Ғулом, 
Машъал. Солиев уни кўп огоҳлантирди, 
бўлим боимиғига ҳам айтди. Бироқ Эшбоев 
бари бир ўзиникини маъқуллади. «Ёшлик». 

ОГОҲЛАНТИРУВ айн. огоҳлантириш. 

ОГОҲЛИК Огоҳ бўлишлик, ҳушёрлик. 
Огоҳлик — давр талаби. Газетадан. Огоҳлик- 
ни кўрдан ўрган, Доноликни — илмдан. Мақол. 

ОДА [юн. ode — қўшиқ] 1 ад. Бирор муҳим 
воқеа, нуфузли шахс шарафига ёки ўта аҳа- 
миятли мавзуда тантанавор руҳда яратилган 
шеърий асар (Шарқ мумтоз адабиётидаги 
қасида жанрига яқин туради). 

2 мус. 17-асрдан Европа мусиқасида 
бирор муҳим воқеа ёки ғалаба муносабати 
билан яратилган тантанавор вокал-чолғу 
мусиқа асари. Кўпчилик ижодкорлар Тошкент 
юбилейига муносиб туҳфалар тайёрлаш 
ҳамда танловда муваффақиятли қатнашиш 
учун драма, мусиқали драма, onepa, ода, 
кантата, сюита ва бошқа саҳна асарлари 
яратишмоқда. Газетадан. 

ОДАМ [а. *.jf— Одамато; инсон] 1 Фикр- 
лаш, сўзлаш ва меҳнат қилиш қобилиятига 
эга бўлган, шу туфайли бошқа ҳамма мах- 
луқотдан устун турувчи жонли зот; киши, 
инсон. Ибтидоий одам. 

2 Кишилик жамиятининг айрим бир 
аъзоси, шахс. Яхши одам. Ҳалол одам. Асл 
одам. Аблаҳ одам. Одам борки, одамларнинг 
нақшидир, одам борки, ҳайвон ундан яхши- 
дир. Мақол. н Одам тафтини одам кўтара- 
ди деганидек, Низомжон келиб, уй тўлиб қол- 
гандек бўлди. С. Аҳмад, Уфқ. Аваз ўзича ўй- 
ланди: «Бир улуғ одамнинг, бир ғарибнинг 
жанозасига одам кўп келади, деганлари рост 


экан-да». С. Сиёев, Еруғлик. Булар бу ерга 
ўтиргани келгани йўқ, бир одамни қидириб 
келишган. А. Қаҳҳор, Оғайнилар. Бизнинг 
Набигул одам эмас ўзи! Ёш-да, ҳали ошна- 
оғайнигарчиликни билмайди. А. Қаҳҳор, Қа- 
нотсиз читтак. 

Одам боласи (ёки фарзанди) 1) одамзод, 
инсон. Одам боласининг қўллари қўл ҳолида 
турганда чиройли экан. X. Тўхтабоев, Йиллар 
ва йўллар. Тавба, хурсандчилик одам боласини 
нималар қилмайди-я!М. Исмоилий, Фарғона 
т.о.; 2) чин инсоний фазилатларга эга бўлган 
шахс, чин инсон. Отанг боласи бўлма, одам 
боласи бўл! Мақол. н Ҳе, хотин, улар бизни 
одам боласи деб келган, одамгарчилигимиздан 
миннатдор бўлиб, хурсанд бўлиб кетишди. 
Шукрулло, Сайланма. Одам бўлмаслик Ту- 
залмаслик, шу куйи қолмоқ. Мен севган 
дўстларимдан ажралдим, одам бўлмадим, бу 
кунимдан ўлганим яхши, деб кайф билан 
эшикдан кириб келиб қолди. Шукрулло, Сай- 
ланма. Одам бўлмоқ 1) тарбият топиб, яхши 
фазилатларга, чин инсоний хислатларга эга 
бўлмоқ. Ҳар бир ота-она ўғил ва қизининг 
одам бўлишини, бахт-саодатли ҳаёт кечи- 
ришини, турмуши лаззатли бўлишини истай- 
ди. Газетадан; 2) кўчма тузалиб, семириб, 
ёшариб қолмоқ. Турсунбойни кўриб қолдим, 
анча тўлишиб, одам бўлиб қолибди. «Ёшлик». 
Одам қилмоқ 1) тарбиялаб, чин инсонга, 
яхши фазилат соҳибига айлантирмоқ. Tan 
шуки, шу канал, шу муҳит мени одам қилди. 
С. Аҳмад, Уфқ; 2) кўчма боқиб, тарбиялаб 
катта қилмоқ. Худойқул менинг ўз жигарим, 
аммамдан қолган сағир. Етти ёшидан боқиб, 
одам қилдим. П. Турсун, Ўқитувчи; 3) кўчма 
тузатмоқ; яроқли ҳолга келтирмоқ. Таш- 
ландиқ «Урал»ни одам қилган, шу приёмникни 
тузата олмайсанми? Т. Ашуров, Оқ от. 
Нима деган одам бўлди Бировнинг олдида 
хижолат бўлди; уялиб қолди, обрўси тўкил- 
ди обрўсиз бўлди. Вой шўрим, энди нима 
қиламан, Расулжон олдида нима деган одам 
бўлдим. Т. Ашуров, Оқ от. 

3 Жамоа хўжалиги, оила аъзоларининг 
ҳар бири; жон. Одам боишга беш сўмдан. 
Харажат ea даромадларни одамга қараб 
тақсимламоқ. н Ҳашарга ҳар бир хўжалик 
қирқтадан одам беради. Т. Ашуров, Оқ от. 

4 Бирор бой-бадавлат ёки амалдор киши- 
нинг хизматкори ёки тарафдори. Кейинги 
йилларда хон одамлари қишлоқма-қишлоқ 




юриб, кўпроқ пахта экишни талаб қилиш- 
япти. С. Сиёев, Ёруғлик. Бундан кейин гап- 
ларимни уқиб олинг, модомики мен билан бир- 
гасиз, менинг одамимсиз, ҳар бир ишни мен 
билан баҳамжиҳат қилинг. Ойбек, Танлан- 
ган асарлар. 

5 Ўзга жамоа ёки оила вакили. Лекин 
қизларидан яширинча куёвникидан одам ке- 
либ қолар, деб кутдилар. С. Зуннунова, Кўк 
чироқлар. 

ОДАМАТО, одам алайҳиссалом Қуръ- 
онга кўра, Оллоҳ томонидан яратилган ер 
юзидаги биринчи одам ва инсон зотининг 
отаси. Бир пайтлар бўлмиш у жаннатмисол 
боғ, Адолат, бахт-иқбол, комронлик аро, 
Одамато қавми яшамиш ул чоғ Масъуд, шод: 
тенг экан шоҳу фуқаро. А. Шер, Қадимги куй. 

Одаматодан қолган Жуда қадим замон- 
лардан, дақёнусдан қолган. 

ОДАМБОП Одамга муносиб; одам ту- 
риши, яшаши учун мосланган. «Бизнинг кол- 
хозчилар ажойиб-да. Қаерга қадами тегса, 
у ерни бирпасда одамбоп қилади», — деб ўй- 
лади ичида Ўктам. Ойбек, О.в. шабадалар. 

ОДАМГАРЧИЛИК 1 Одамларга муҳаб- 
бат, меҳрибонлик; инсонга яхши муно- 
сабатда бўлиш; инсонийлик, инсонпар- 
варлик. Бирдан Азизхоннинг одамгарчилиги 
тутди-ю, илдам бориб, Эш полвонни белидан 
кўтарди. Эш полвон унинг одамгарчилигини 
писанд қилмади. С. Аҳмад, Уфқ. «Элга қў- 
шилмайсан, одамгарчилигинг борми?» дейи- 
шавериб бошимни оғритишди. Газетадан. «Иш, 
иш» деб, одамгарчиликниям унутиб қўйибман, 
шекилли. «Ёшлик». 

Одамгарчилик қилмоқ (ёки кўрсатмоқ) 

1) инсонпарварлик юзасидан иш қилмоқ, 
чин инсон каби муносабатда бўлмоқ; 
шафқат ва меҳрибончилик кўрсатмоқ. Биз 
уни тарбият қилгин.. хор-зор бўлмасин, деб 
одамгарчилик қилдик. А. Қаҳҳор, Сароб; 2) 
илтифот қилмоқ, лутфан қаршиламоқ. 
Сенга биров одамгарчилик қилиб, ёнингни 
олса.. Одамгарчилик кони зарар, деб шуни 
айтишади-да, ўртоқ. X. Тўхтабоев, Йиллар 
ва йўллар. 

2 Инсоний қиёфа, юриш-туриш. 

Одамгарчиликдан чиқмоқ Инсоний қиё- 
фасини йўқотмоқ, ножўя юриш-туриш ту- 
файли кишилар назаридан четда қолмоқ. 
Эшбоев, жиноятчи — одамгарчиликдан чиқ- 
қан шахс, шунинг учун ҳам у билан одам 


тилида гаплашиш шарт эмас, деб ҳисобларди. 
«Ёшлик». -Афюннинг кайфи қурсин, домла! 
Сизни одамгарчиликдан чиқариб қўйибди, — 
деди Абдураҳмонбой. Ҳ. Ғулом, Машъал. 

ОДАМЖОН Одамдан жонини ҳам ая- 
майдиган; одамсевар, меҳрибон. Бобомирза 
оиланинг одамжони, ақлли кенжаси бўлиб, 
ота эшигидаги тартиботни унча ёқтирмас 
эди. И. Раҳим, Тақцир. 

ОДАМЗОД [а. + ф. jlj-ojf — одамдан ту- 
ғилган, одам боласи; инсон] 1 Одам боласи; 
инсон, киши, башар. Ер юзида одамзоднинг 
пайдо бўлиши. н Жоҳиллик, қабоҳат, ҳасад 
одамзоднинг юрагини моғорлатиб, ишдан қол- 
диради, асл мақсадидан узоқлаштириб, умри- 
нинг беҳуда елдек ўтишига сабаб бўлади. С. 
Нуров, Майсаларни аёз урмайди. Одамзод- 
нинг кўзи ёмон бўлар экан, ука. Ойбек, Тан- 
ланган асарлар. 

2 с.т. Инсоният, одамият. 

ОДАМИЙ [а. — инсоний, инсон- 

ларча; тирик мавжудот, инсон] 1 от Чин 
одам, ҳақиқий инсон, одамларга жонкуяр. 
Ким, кучук бирлан хўтикка қанча қилсанг 
тарбият, Ит бўлур, эшак бўлур бўлмаслар 
асло одамий. Алишер Навоий. 

2 сфт. Одамга, чин инсонга хос хусусият. 
Одамий қиёфа. Одамий фазилатлар. 

ОДАМИЙЛИК Одамга, чин инсонга 
хос хислатлар; чин одамлик, инсонлик. 
Одамнинг одамийлиги унинг фарзандларига, 
оиласига ва яқинларига бўлган муруввати- 
дан бошланади. Газетадан. Одамийлик фази- 
латлари ҳеч қачон магазинда сотилмайди. 
Газетадан. 

ОДАМИЯТ [а. зГ — инсон табиати; 
инсон қадр-қиммати; инсоният, инсоний- 
лик] кт. 1 Одамзод; кишилик, инсоният, 
башар. Мана, ҳар бир ишда садоқат ва мато- 
натни ва ахлоқда ҳусну назокатни, одами- 
ятда ғайрат ва жасоратни кўриб, тажриба 
қилган Абдулраҳмонбой ёлғизгина қизи Назо- 
катхонни Олимжонга берди.. Ҳамза, Танлан- 
ган асарлар. 

2 Одамийлик, одамгарчилик. Сизда ода- 
мият бўлса, бу ғариби нотавонга раҳм қилма- 
ганингизда ҳам, анови шўрлик болаларнинг 
зорига раҳм қилишингиз керак эди. М. Ис- 
моилий, Фарғона т. о. 

ОДАМКУШ [а. + ф. (ji, ^S -озГ — одам ўл- 
дирувчи] 1 Одам ўлдирувчи; қотил; жаллод. 
«Элчи» ўрнига бирорта одамкушни юбориб, 




шундоқ суробини тўғрилаб қўйса-чи ? Қулидан 
келади буларнинг. «Шарқ юлдузи». -Бор — 
деди Яхшибоев, — Бориб, мени Ёшуллига сот, 
бирорта одамкушини ёллаб юборсин. М. М. 
Дўст, Лолазор. 

2 кўчма Раҳм-шафқатни билмайдиган; 
раҳмсиз, шафқатсиз. 

ОДАМКУШЛИК Одам ўлдириш билан 
шуғулланиш. Одамкушлик, ўғрилик, фириб- 
гарлик, манфаатпарастликни ўзига касб 
қилиб олган айрим палидларнинг кирдикор- 
лари ҳам ёвуз ироданинг амалдаги кўриниш- 
ларидандир аслида. «Фан ва турмуш». 

ОДАМЛАРЧА рвш. Одамлардай, чин ин- 
сонга хос бир тарзда, одамийлик билан, 
одамийлик юзасидан. Симхаев заводидаги 
ерлик ишчилар иш ҳақининг оширилишини, 
жарималарга барҳам берилишини, ишчилар- 
га одамларча муомала қилинишини талаб 
этиб, иш ташладилар. М. Исмоилий, Фар- 
ғона т.о. Менга бундай бақирма, одамларча 
муомала қил! П. Турсун, Ўқитувчи. 

ОДАМЛИК 1 Одам, инсон эканлик, 
одам бўлишлик. 

2 айн. одамийлик. У оилавий муносабат- 
лардаги бурчни тушунар ва одамликнинг бош- 
ланиши деб қарар эди. С. Зуннунова, Олов. 
Йўлчида ўз кучига ишонган, қадр-қимматини 
баланд тутган камбағал йигитнинг, одам- 
ликнинг ғурури кучли эди. Ойбек, Танланган 
асарлар. 

Садқайи одамлик (кетсин)! Одамгарчи- 
ликка тўғри келмайдиган ишни қилган 
кимсага танбеҳ юзасидан айтиладиган ибора. 
Кўйинг, Салимахон, хафа бўлманг, садқайи 
одамлик кетсин, у бу яхшиликни билмаса ҳам, 
халқ билади. «Ёшлик». 

ОДАМОВИ Одамлардан ўзини четга 
олиб юрадиган, ҳеч кимга қўшилмайдиган, 
эл-халққа аралашмайдиган. Ражаб болалик- 
дан камгап, одамови чиқди. Ҳ. Назир, Ин- 
дамас. Йигитлардан кимдир Ҳури ҳақида гап 
очиб, уни одамови дебди. Ф. Мусажонов, 
Ҳури. 

ОДАМОХУН [одам + ф. — диний 

арбоб, муаллим, мураббий] Одамгарчи- 
ликни биладиган, одамнинг иззат-ҳурма- 
тини бажо келтирадиган, биров учун жо- 
нини ҳам аямайдиган; олижаноб. Одамохун 
одам. Одамохун оила. н Абдуваҳоб билан бир 
суҳбатлашган киши яна суҳбатлашай дейди. 
Ажойиб одамохун, шинаванда йигит. Ш. 


Тошматов, Эрк қуши. Барака топсин, янги 
секретаръ жуда одамохун чиқиб қолди. Уй- 
ғун, Дўстлар. Тавба, хўп аломат одам-да! Бу 
қўтир дунёда шунақа одамохунлар борлигига 
ҳеч ақлим етмайди. М. Исмоилий, Фарғона 
т.о. Фарзандларимизнинг одамохун.. бўлишини 
хоҳласак, уларнинг.. кайфияти билан ҳисоб- 
лашиб катта қилайлик. Газетадан. 

ОДАМПАРВАР [а. + ф. jjj_j^jF одам- 
севар, инсонпарвар] айн. инсонпарвар. Улар 
шу қадар одампарвар аёл билан учрашган- 
ларидан ниҳоят руҳландилар. П. Турсун, Ўқи- 
тувчи. 

ОДАМПАРВАРЛИК Одампарвар экан- 
лик, инсонсеварлик; инсонийлик. Одампар- 
варлик кўрсатмоқ. н Элмурод саволларнинг 
мазмунини дарров англаб, раҳбарнинг бун- 
чалик одампарварлиги ва зийраклигидан жу- 
да қойил бўлди. П. Турсун, Ўқитувчи. 

ОДАМСИМОН Одамга ўхшаган, одам 
тахлитидаги; одамсифат. Одамсимон маймун. 

ОДАМСИФАТ [одам + сифат] айн. одам- 
симон. Эртакларда одамсифат ялмоғиз, 
Ёвуз девлар бўлар эди бегумон. «Шарқ юл- 
дузи». 

ОДАМТАХЛИТ [одам + тахлит] айн. 
одамсимон. Одамтахлит маймун. 

ОДАМХЎР [ а. + ф. — одам еюв- 

чи] 1 Одам гўштини ейдиган; ёввойи, ваҳ- 
ший. Бир тоғнинг изасида одамсифат, одам- 
хўр, ваҳший жондорларнинг макони бор эди. 
«Ёдгор». 

2 кўчма Ўтакетган ёвуз, золим, қотил, 
жаллод. Одамхўр золимлар, беклар, хоқонлар 
Олтин қадаҳларда шароб ичарди. Уйғун. 
Ҳайитгул опа каби аёллар фронт орқасида 
одамхўр Гитлер уясини ўққа тутганлар. 
«Саодат». 

ОДАМХЎРЛИК 1 Одамхўрларга хос 
хусусият; одамхўр эканлик. 

2 Ибтидоий тараққиёт босқичидаги 
одамлар ўртасида кишининг гўштини ейиш 
одати. 

ОДАМШАВАНДА [а. + ф. 1 

Одамнинг қадрига етадиган, кишининг 
ҳурматини бажо келтирадиган; одамохун. 
Одамшаванда йигит. н -Назирахон жуда 
одамшаванда, яхши қиз экан, шу қизни келин 
қилсак қандай, бўларкин, — деди Саодат. 
Ф. Мусажонов, Яхши қиз. 

2 кўчма Одамга ўхшаган, одам қатори- 
даги. Колхоз тузилгандан бери аввалда хор- 




зор бўлиб юрган бирмунча батрак.. одам- 
шаванда бўлиб, қаторга кириб қолган. Ҳ. 
Шамс, Характеристика. Энди одамшаванда 
сўзлашайлик, йиғи нима ҳожат! А. Қодирий, 
Меҳробдан чаён. 

Одамшаванда қилмоқ Одам қаторига, 
тахлитига киритмоқ, тарбияламоқ. Хуллас, 
мулла Обидни бошқа эпақага олиш, одамша- 
ванда қилиш Тиктепа меҳнаткашлари учун 
арзонга тушмади. А. Қодирий, Обид кетмон. 

ОДАМШАВАНДАЛИК Одамнинг қад- 
рига етишлик, ҳурматини бажо келтириш- 
лик; одамгарчилик; олийжаноблик. Фидо- 
корлик, ташкилотчилик, камтарлик, одам- 
шавандалик — буларнинг ҳаммаси талантли 
олимларга хос фазилат. «Ёшлик». 

ОДАТ — удум, таомил; ўрганиш; 

малака, одатланиш] 1 Ўрганиш бўлиб қол- 
ган ҳаракат, қилиқ. Яхши одат. Ёмон одат. 
Сенинг одатинг менга маълум. Бу отнинг тиш- 
лайдиган одати бор. Одат қилмоқ. Тарки 
odam — амри маҳол. Мақол. н Ҳасаналининг 
ортиқча берилиб ўйлаган кезда соқолини 
қайириб тишлайдиган бир одати бўлиб, ҳозир 
ҳам соқолини ямлаш билан машғул эди. А. 
Қодирий, Ўтган кунлар. Хар қандай ерга 
сўрамай-нетмай кириб боравериш оқсоқолга 
одат эди. П. Турсун, Ўқитувчи. 

2 Ота-бободан қолиб келаётган ва киши- 
ларга сингиб кетган ёки янгидан сингиб 
бораётган расм-русум, удум, тартиб. Эски 
одат. н Йилни ўн ukku ҳайвон номи билан 
аташ одати ва 12 йиллик давр билан вақт 
ҳисоблаш анъанасига Қадимги Хитойда асос 
солинган. «Фан ва турмуш». Эрталаб, одат 
бўйича, Нури тўр рўмол ёпиниб, бешикдаги 
боладан то кексаларга қадар — ҳаммага 
салом қилар экан. Ойбек, Танланган асар- 
лар. Ҳатто шундай бир одат борки, кимдир 
вафот қилса, унинг тобутини кўтариш олди- 
дан, албатта, кўпчилик ўртасида, мар- 
ҳумнинг олган-бергани борми, деб сўралади. 
Шукрулло, Сайланма. 

Одатдан ташқари Одатдагича эмас, ун- 
дан ўзгача; фавқулодца. Саман йўрға йўлга 
тушди, човига одатдан ташқари бир-икки 
қайта келиб тушган аччиқ қамчи зарбидан 
бир онда кўздан ғойиб бўлиб кетди. А. Қоди- 
рий, Ўтган кунлар. 

ОДАТАН рвш. кт. Одат бўйича, одатда- 
гича, ҳар вақтдагидек. Одатан кун қиёмга 
етганда, завод гудок берар эди. 


ОДАТДА рвш. Одат бўйича, одатга кўра. 
Одатда кичиклар катталарга салом бера- 
ди. н Одатда эр-хотин орасида гап қоч- 
ганда, бегона ёнида бўлса, данакдек жанжал 
ёнғоқдек бўлиб кетади. С. Аҳмад, Уфқ. Одат- 
да ишчанлик қобилиятини қайта тиклаш 
учун 3 соат дам олиш етарли бўлади. «Фан 
ва турмуш». 

ОДАТДАГИ Одатда бўладиган, одат, ўр- 
ганиш бўлиб қолган, одат ҳукмига кириб 
қолган; одатий. Одатдаги иш. Одатдаги 
муомала. н У ҳужрага кириб, яна одатдаги 
жойига ўлтирди. А. Қаҳҳор, Сароб. Мавлуда 
қизчасини кўтариб кириб келганда, Марзия 
хола унинг одатдаги келиши деб ўйлаб, 
хушнуд қарши олди. С. Зуннунова, Кўк чи- 
роқлар. 

2 Қоида, қонун кўринишидаги; доимий. 
Гап бўлакларининг деярли ҳаммаси одатдаги 
ўрнини ўзгартириб, турғун инверсион ҳолатда 
бўла олади. «ЎТА». 

ОДАТДАГИДАЙ, =дек айн. одатдагича. 

Сарви хола, одатдагидек, ширин бўпти, яхши 
бўтпи деган гапларни айтмади. С. Зунну- 
нова, Кўк чироқпар. Абдурасул одатдагидек 
жуда барвақт уйғонди ва меҳмон тургунча, 
нимадир юмуш билан кўчага чиқиб кетди. П. 
Турсун, Ўқитувчи. 

ОДАТДАГИЧА рвш. Ҳар вақтдагидай, 
одатда бўладигани каби; одат бўйича. Гузарда 
одам одатдагича қалин ва суронли эди. Ой- 
бек, Нур қидириб. 

ОДАТИЙ Одат бўлиб қолган, одат ҳук- 
мига кирган, одатда бўладиган; одатдаги. 
Одатий нарса. Одатий байрам. н Ҳасанали 
дастурхон ёзиб, қумғон киргизди. Одатий 
такаллуфлар билан дастурхон ва чойга қа- 
ралди. А. Қодирий, Ўтган кунлар. Бадиий 
фикрнинг ўзи одатий фикрнинг қайта қури- 
лишидир. Газетадан. 

ОДАТЛАНМОҚ Одат қилмоқ, бирор 
ишга, нарсага ўрганиб қолмоқ. Эрталаб 
барвақт туришга одатландим. н Мирза- 
каримбой, савдогар назокатиданми ёки одат- 
ланганиданми, нонни жуда майда ушатган 
эди. Ойбек, Танланган асарлар. 

ОДАТЛАНТИРИЛМОҚ Одатлантирмоқ 
фл. мажҳ. н. Бола катталарни ҳурмат қилишга 
одатлантирилмоғи керак. 

ОДАТЛАНТИРМОҚ Одатланмоқ фл. орт. н. 
Болани ёшлигидан озодаликка одатлантириш 
керак. 




ОДДИЙ [ а. ^ jlx. — одатдаги, одатга ай- 
ланган; кундалик; меъёрий; содца] 1 Одат- 
даги, ҳар вақт бўлиб, учраб турадиган, ўр- 
ганиш бўлиб қолган. Оддий машғулот. н 
Оддий ёз тонги.. Куёш Калковуз суви бўйлаб 
ўсган қалин толларнинг учида ўйнайди. Ой- 
бек, Танланган асарлар. Юсуфбек ҳожи бек- 
нинг уйланишини ҳам оддий гаплар қаторида 
эшитибўтказди. А. Қодирий, Ўтган кунлар. 

2 Англашилиши, ҳал этилиши осон, 
унча мураккаб бўлмаган; осон, жўн. Оддий 
савол. Оддий масала. н Биз, катталар, 
кўпинча оддий ҳақиқатни унутамиз, ёшлар- 
га ишончсизлик билан муомала қиламиз. 
Газетадан. Найнов оддий нарсага ҳам ақли ет- 
магани алам қилиб, яна сигаретага ёпишди. 
Ф. Мусажонов, Ҳиммат. 

3 Кўп қаторидаги, бошқалардан алоҳида 
ажралиб турмайдиган. Бир вақт ўртага соч- 
лари ўсган, ўзига ортиқча эътибор қилмай, 
оддийгина кийинган бир ёш шоир чиқиб, 
муҳаббат ҳақида шеър ўқий бошлади. Шук- 
рулло, Сайланма. 

4 Сифат жиҳатидан айтарли яхши эмас; 
жўн; содда, ҳашамдор эмас. Оддий чит. н 
Гулнор оддий қизил кўзли кумуш узукни чўн- 
тагидан олиб, Унсинга берди. Ойбек, Тан- 
ланган асарлар. Салим аканинг тепаликда- 
ги уйи оддий қишлоқ уйларидан бўлиб, таш- 
қаридан тўғри уйга кириларди. «Ёшлик». 

5 Камтар, камсуқум, одми. Оддий одам. 

6 Шунчаки, номига. Бир ҳафтадан кейин 
қиз Жамолзоданинг устахонасига ташриф 
буюрди. У «Кўккўл тонги»ни кўриб, оғзи очи- 
либ қолди. Ўшанда кўргани ҳозирги полот- 
нонинг олдида оддий эрмак эди. «Ёшлик». 

Оддий аскар Унвон олмаган аскар; солдат. 
Оддий каср мат. Сурати махражидан кичик 
мусбат каср. Оддий моддалар ким. Молеку- 
лалари бир хил атомлардан тузилган модда- 
лар. 

ОДЕКОЛОН [фр. eau de Cologne — Кёльн 
(шаҳар номи) суви] Хушбўй моддаларнинг 
спирт-сувдаги эритмаси; хушбўй исли, ро- 
ҳатбахш гигиеник суюқлик; атир. Бинафша 
ҳидли одеколон. Одеколон сепмоқ. н Кип- 
рикка суртиладиган тушь қуриб қолган бўлса, 
идишнинг ичига бир неча томчи одеколон 
томизиш керак. «Саодат». 

ОДЕЯЛ \р. одеяло < одеть — «ёпмоқ, қоп- 
ламоқ, ўрамоқ» фл. дан] Ухлаганда одам ус- 
тига ёпинадиган, жун ёки бошқа матери- 


алдан тўқилган кўрпачасимон буюм; адёл. 
Нафиса уйғониб кетиб, аллавақтгача хомуш 
ўтирди. Пишиллаб ухлаётган ўғлини тўғ- 
рилаб, устига одеял ёпиб қўйди. Мирмуҳсин, 
Умид. 

ОДИЛ [а. J jLt — адолатли, ҳаққоний; 
қонунга асосланган] 1 Бирор томонга ён 
босмай, қонун, адолат юзасидан холисона, 
ҳаққоний иш тутадиган; адолатли, беғараз, 
тўгри. Одил одам. Одил ҳукумат. Одил судъя. 
Одил турмоқ. н Рихси бундай гапларни, 
унинг меҳнатини, уни ҳимоя қилиб айти- 
лаётган бундай сўзларни биринчи марта 
эшитар, бу хилда одил одамлар борлигини 
энди кўриб турмоқда эди. С. Зуннунова, 
Олов. 

2 Адолат билан тузилган, адолат руҳи 
билан сугорилган; адолатли. Аммо бунинг 
учун сен таклиф этган кураш фалсафаси 
эмас, гўзал ва одил қонунлар, ислоҳотлар 
керак. Ойбек, Нур қидириб. 

Одил судлов Ҳақиқий ҳолатни аниқлаб, 
томонлар ўртасидаги келишмовчилик ва 
низоларнинг фақат суд томонидан ҳал этиб 
берилиши. 

2 Одил (эркаклар исми). 

ОДИЛЛИК 1 Одил кишиларга хос хат- 
ти-ҳаракат. Одамлар оғзида Элмуроднинг ас- 
тойдиллиги, одамшавандалиги, ақли, билими, 
одиллиги, ғайрати тўғрисида гап кўпайгач, 
Тожибой ён босишга мажбур бўлди. П. Тур- 
сун, Ўқитувчи. 

2 айн. адолат 1. Одиллик билан иш mym- 
моқ. 

ОДИЛОНА1 рвш. Одиллик билан, адо- 
лат юзасидан, ҳақиқатга асосланиб, адо- 
латли равишда; беғараз, ҳаққоний. Одилона 
суд қилмоқ. Одилона иш тутмоқ. н [На- 
воий]: Менингча, халқнинг талабига одилона 
қулоқ солмоқ лозим. Уйғун ва И. Султон, Али- 
шер Навоий. 

2 сфт. взф. Адолатли, ҳаққоний; қонун- 
га, ҳуқуққа асосланган. Одилона ҳукм. Оди- 
лона хатти-ҳаракат. Одилона талаб. н 
-Вазири бузрук, мен хон ҳазратларининг 
одилона ишларини халққа кўрсатмоқ тарад- 
дудидаман, — деди Пирназарбой. Ж. Шари- 
пов, Хоразм. 

ОДИМ 1 Олға ёки орқага, ўнг ёки сўлга 
оёқ ташлаб қилинган ҳаракат; қадам. Кўча- 
нинг бурилишида яна бир оз унинг [Отабек- 
нинг] одимлари секинлашса ҳам, лекин олдин- 

лашни қўймай бораверди. А. Қодирий, Ўтган 
кунлар. 

Одим олмоқ Юра бошламоқ, юришда, 
қадам ташлашда давом этмоқ. Бирга одим 
олдик чўққилар сари. Т. Тўла. Одим отмоқ (ёки 
ташламоқ) 1) қадам ташлаб олдинга юриб 
бормоқ. Барчиной лангарни маҳкам ушлаб, 
оҳиста одим отган куйи, тобора илгари- 
лайверди. Одамлар унинг ҳар бир қадамини 
ҳадикли бир ҳайрат билан кузатишарди. Н. 
Қиличев, Чиғириқ; 2) кўчма илгари силжиб 
бормоқ, илгари босмоқ. Истиқбол сари 
ишонч билан одим ташламоқ. Одим қўймоқ 
1) қадам босмоқ, юрмоқ. Бола одим қўйиб 
кетяпти; 2) бирор жойга етиб бормоқ, 
эришмоқ. 10. Гагарин тарихда биринчи бў- 
либ космосга одим қўйди. Одимини бўшаш- 
тирмоқ Юришини секинлаштирмоқ, секин- 
лашмоқ. Йўл бошловчи парвойифалак, бар- 
хан ошиб, илгарилаб борарди. Худди жон ке- 
рак бўлса, етиб олсин дегандай, одимини бў- 
шаштирмайди. М. Мансуров, Ёмби. Одими- 
ни тезлатмоқ Юришини тезлатмоқ, тезроқ 
юрмоқ. 

2 Бир қадам оралиғидаги масофа; шу ма- 
софага тенг ўлчов бирлиги. Бир одим. Ора- 
миз икки одимча келади. н Бойнинг дарво- 
засидан йигирма одим наридаги эски, кички- 
на эишк кишининг ғашини келтирувчи то- 
вуш чиқариб очилади. Ойбек, Танланган 
асарлар. 

3 кўчма Ўсиш, ривожланиш суръати. 
Қайта қуришнинг одимлари тобора шиддат- 
кор бўлиб боряпти. Газетадан. 

4 кўчма Ҳаракат, қадам олиш, юриш- 
туриш. Унинг одими бежо! 

Бир одим Яқин, бир қадам. Бошқалар 
учун узоқ, жуда узоқ туюлган район маркази 
унинг учун бир одим — на қиш изғиринини 
билади, на саратон жазирамасини. Н. Нор- 
қулов, Тўқнашув. Одимда, одимжойда (ёки 
сайин) Ҳар қадамда (тез-тез учраб туради- 
ган нарса ҳақида). Одимда чойхона. н [Ота- 
бек ва Али] Одим сайин бир ўликка учрар 
эдилар. А. Қодирий, Ўтган кунлар. Одимни 
санаб босмоқ 1) секин, имиллаб юрмоқ; 2) 
кўчма эҳтиётлик билан иш тутмоқ. [Отабек] 
Одимини санаб босиш, бир чўқиб саккиз ёққа 
қараш каби эҳтиётликларга.. ўрганиб қолган. 
А. Қодирий, Ўтган кунлар. 

ОДИМЛАМОҚ 1 Қадам ташлаб юрмоқ, 
қадам босиб бормоқ, қадам босмоқ. Аста 


одимламоқ. Тез одимлаб бормоқ. н Ҳақна- 
зар машинасидан илдам тушиб, гавжум 
дарахтлар орасидаги қаҳвахонага ёнма-ён 
ўрнашган магазин томон одимлади. «Шарқ 
юлдузи». 

2 кўчма Олға томон жилмоқ, олдинга 
жилиб бормоқ, илгари босмоқ. Иш тез 
суръатлар билан одимламоқда. Юртимизда 
футбол марафони одимламоқда. 

3 Одим билан ўлчамоқ, қадамлаб ўлча- 
моқ. Ҳовлининг узунлиги одимлаб чиқилди. 

ОДИМЛОВЧИ: одимловчи экскаватор 
Таянч қисмларини галма-гал одимлатиб, 
олға силжувчи экскаватор. У [Шерали] ҳар 
тонг одимловчи экскаваторнинг кабинкаси- 
га чиқиб, қош қорайгунча канал қазирди. Ҳ. 
Ғулом, Сенга интиламан. 

ОДМИ 1 Ранги-туси, гули кўзга яққол 
ташланмайдиган; содда, сипо. Одми чит. 
Одми кўйлак. Одми кийинмоқ. н Ёш жувон- 
лар гажак қўйиб, кексароқлари соч фарқини 
тўғри очиб, одмигина кийиниб, концертга 
жўнаб кетишди. С. Аҳмад, Уфқ. Ўзбек ойим 
тўйга борадиган хотинлардек ясанган, эгни- 
да одми хонатлас кўйлак, бошида оқ шоҳи 
дакана, кўзида сурма эди. А. Қодирий, Ўт- 
ган кунлар. 

2 кўчма Оддий, содда, камтар. Одми одам. 
Одми гап. н Эломонов атрофга кўз югир- 
тирди. Хона одмироқ экан. М. М. Дўст, Га- 
латепа қиссалари. 

ОДМИГАРЧИЛИК Одмилик, соддалик, 
камтарлик. Одмигарчилик қилмоқ. 

ОДОБ [а. <_>1зГ — «адаб» (<_>^1) с. кўпл.] 
айн. адаб. Бола — азиз, одоби ундан ҳам азиз. 
Мақол. н Ироданинг уятчанлиги бўшанглик 
ёки ношудликка эмас, ишва ва одобга асос- 
ланган эди. Ф. Мусажонов, Ҳиммат. 

ОДОБЛИ айн. адабли. Умид жуда одоб- 
ли йигит экан, бир рюмка ҳам ичкилик ич- 
мади. Мирмуҳсин, Умид. 

ОДОБНОМА 1 Одоб-ахлоққа оид фикр- 
лар баён қилинган китоб ёки дарслик. 

2 Ўқув-тарбия муассасаларида одоб-ах- 
лоқ ҳақида таълим берувчи ўқув фани, пред- 
мети. 

ОДОБСИЗ айн. адабсиз. Бир-бирига андак 
одобсиз гап айтишиб, хохолашаётган икки 
кишидан бири қайрилиб, орқада жадал ке- 
лаётган Ҳафиза билан Умидга қаради. Мир- 
муҳсин, Умид. 






ОДОБХОНА Одоб-ахлоқ тарғиб қили- 
надиган жой. Чойхона — юксак ахлоқий 
меъёрлар тарғиб қилинадиган маскан ҳисоб- 
ланади. Шундай экан, уни ўзига хос одобхо- 
на, тарбия ўчоғи дейиш мумкин. Газетадан. 

одош с.т. Одоқ, тамом. Одош бўлди. 
Одош қилмоқ. 

ОДОҚ [оёқ сўзидан] с.т. Охир, пировард, 
сўнг, ниҳоят. Шу билан сўзим одоғига етди. 
У шунча кўп эртак билардики, кети-одоғи 
бўлмасди. Янграр овоз хушчақчақ, ҳосил мўл.. 
бўлмас одоқ. Миртемир, Асарлар. 

2 Дарё ва сойлар этаги, қуйилиш ери. 
Дарё одоғи. 

ОЁҚ I 1 Одам, ҳайвон, қуш ва умуман 
жонли организмлар гавдасининг таяниб 
туриши ва юриши ёки ўрмалаши учун хиз- 
мат қиладиган аъзо. Ўнг оёқ. Чап оёқ. Ипак 
қуртининг оёқлари. Отнинг орқа ва олдинги 
оёқлари. Дўст — бошга, душман оёққа боқа- 
ди. Мақол. н Ўнг оёғимни кўтарсам, чап 
оёғим ерга кириб кетаётгандек бўлаверади. 
X. Тўхтабоев, Ширин қовунлар мамлакати. 
У [«фаришта»] атлас кўйлак, лозим кийган, 
бош яланг, оёқ яланг, ёшгина.. бир йигит эди. 
А. Қаҳҳор, Майиз емаган хотин. Шарофат.. 
ўзига келди-ю, оёқ учида бориб, дарчанинг 
ёнига чўнқайди. А. Қаҳҳор, Қўшчинор чи- 
роқлари. 

Оёқ босмоқ 1) қадам ташламоқ, юрмоқ. 
Бемор энди-энди оёқ босяпти. У ўнг оёғини 
босолмайди. н Сақлаб сукут оёқ босди, Ҳам- 
ма жимжит, бошлар қуйи. F. Ғулом, Кўкан; 
2) кўчма ўйлаб, мулоҳаза билан иш тутмоқ. 
Оёғингни билиб бос!; 3) бирор жойга бормоқ, 
келмоқ. Одам оёқ босмаган саҳро. Сизникига 
оёқ босмаганим бўлсин! Оёқ ости (ёки оёғ- 
ости) бўлмоқ Топталмоқ, эзилмоқ, босил- 
моқ, поймол бўлмоқ, босиб-янчиб таш- 
ланмоқ. Оёқости (ёки оёғости) қилмоқ Топ- 
тамоқ, эзмоқ, босмоқ, поймол қилмоқ, бо- 
сиб-янчиб ташламоқ. У ўз ҳақини таниган, 
энди ўзини бировга оёқ ости қилдириб қўй- 
майди. С. Аҳмад, Уфқ. Оёқ остида 1) юриш, 
қадам босиш лозим бўлган жойда, одам- 
ларнинг йўли устида. Болалар, оёқ остида 
ўралашманглар!; 2) ҳар қадамда. Фалокат 
оёқ остида. Мақол; 3) кўчма поймол бўлган 
бир ҳолда. Бу замонда.. ҳақиқат оёқ остида 
қолиб кетмайди. С. Аҳмад, Ҳукм. Оёқ устида 
Тикка турган ҳолда. Мана, ўртоқлар, оёқ 
устида, иш бошида умумий йиғилиш ҳам 


ўтказиб олдик. Ш. Рашидов, Бўрондан куч- 
ли. Оёқца (ёки оёқ устида, оёқ узра) турмоқ 

1) тик(ка) турмоқ. Оёқда турган ҳолда яна 
бир оз гаплашиб, сўнг Эшвой жўнаб қолди. 
Ойбек, Танланган асарлар. Отабек ҳолсиз- 
ланиб, оёқ узра турар. А. Қодирий, Ўтган 
кунлар; 2) ўзини тутиб (тик ҳолатда) тур- 
моқ. У, йўлдан чарчаб келганидан, оёқ усти- 
да зўрға турар эди. А. Қаҳҳор, Қўшчинор 
чироқлари. Оёқдан йиқитмоқ (ёки йиқмоқ) 

1) ағанатмоқ, йиқитмоқ; 2) кўчма ишдан, 
издан чиқармоқ, ишни бузмоқ. Бу ёлғиз 
Бўтани беобрў қилиш учун эмас, колхозни 
оёқдан йиқитиш учун қилинган иғво. С. Аҳ- 
мад, Ҳукм. Оёқдан қолмоқ Юролмайдиган 
бўлиб қолмоқ, бир жойда ўтириб қолмоқ 
(қарилик, хасталик, бедармонлик сабабли). 
-Бошимга бир мушкул тушди, — деб гап 
бошлади Бозор, — бугун укам бирдан касал 
бўлиб, ҳам тилдан, ҳам оёқдан қолди. С. 
Айний, Дохунда. Оёққа босмоқ 1) юра бош- 
ламоқ (ёш бола ёки бемор ҳақида); 2) кўчма 
йўлга, изга тушмоқ, тартибга тушиб, олға 
босмоқ, ривожлана бошламоқ. Колхозимиз 
сал оёққа босгандан кейин, ўзим бориб, сизни 
олиб келаман. А. Қаҳҳор, Қўшчинор чироқ- 
лари. Оёққа бостирмоқ 1) айн. оёққа тур- 
ғизмоқ 1; 2) кўчма даволаб юргизиб юбор- 
моқ; 3) кўчма йўлга, изга солиб, ривож- 
лантириб юбормоқ. Тўғонни қуриб, колхо- 
зимизни оёққа бостириб олайлик, уйларинг- 
га радио тушириб берамиз. С. Аҳмад, Ҳукм. 
Оёққа турмоқ 1) ўрнидан турмоқ. Девонбеги.. 
меҳмонхонага кирганда.. бутун меҳмонхона- 
дагилар оёққа турдилар. С. Айний, Қуллар; 

2) кўчма бош кўтармоқ, қўзғалмоқ, қар- 
ши чиқмоқ, оёқланмоқ. Ўша куни бутун 
шаҳар оёққа турди. Ж. Шарипов, Хоразм; 

3) кўчма касалдан соғайиб, юриб кетмоқ. 
-Яхшилигингизни асло унутмайман, — деди 
врачга бемор, — оёққа туриб кетай, сизни 
хурсанд қиламан. Газетадан. Ҳани энди оёққа 
туриб кетса-ю, бутун умрини ана шу одам- 
ни асраб-авайлаш учун бағишласа. С. Зун- 
нунова, Кўк чироқлар. 4) кўчма йўлга, изга 
тушмоқ, яхшиланмоқ. Колхозимиз қанча 
оёққа турса, шу бизнинг душманга зарбамиз 
бўлади. С. Аҳмад, Ҳукм. Оёққа турғизмоқ (ёки 
қўймоқ) /у. турғизмоқ. Колхозни колхоз қи- 
либ, оёққа турғизгунча, эҳа, қанча қурбон 
бермадик! Ҳ. Назир, Узр, отахон. Абдулла 
ука, бутун халқни қандай қилиб оёққа тур- 




ғизиш мумкин? Ш. Холмирзаев, Қаҳрамон- 
нинг сўнги кунлари. 

2 Стол, стул, сўри, каравот каби буюм- 
ларнинг ерга таяниб турадиган қисми, поя- 
си. Дадам сувоғи кўчган деворларга, эски 
шкаф, оёғи маймоқ стулларга бир қараб 
қўйди. С. Сиёев, Ёруғлик. 

3 Охир, одоқ. Кўчанинг бошидан оёғига- 
ча тош терилган. Подачи поданинг оёқ 
томонидан чанг ютиб, элан-қаран юриб 
келаётган сигирни таёғи билан кўрсатиб: 
«Анави сеники», деди. С. Анорбоев, Ҳам- 
суҳбатлар. Отабек киши орқасидан кетди, 
олдинма-кетин, сўзлашмасдангина кўчанинг 
оёғига қараб борар эдилар. А. Қодирий, Ўтган 
кунлар. 

4 Фасл, давр ва ш.к. нинг охири, туга- 
ётган вақти. Куз кунларининг оёғи ва қиш 
кунларининг боши эди. А. Қодирий, Ўтган 
кунлар. 

Оёқда қолдирмоқ Орқада қолдирмоқ. Мен 
буларга ўргатармишман.. Мени оёқда қол- 
дириб кетишади бу шумтакалар. Ҳ. Назир, 
Олмос. 

5 Чет, чекка; қуйи томон; этак. Экинзор- 
нинг оёғи. Ернинг оёғи. 

6 Уйнинг, хонанинг эшикка яқин ўрни; 
пойгак; зид. тўр II. Асалхон бир тўда қизлар 
билан оёқроқда ғуж бўлиб турганини кўрган 
Сорахон ўртага тушиб, йигитларни чақиб 
олди. Ҳ. Ғулом, Сенга интиламан. 

Бир оёғи тўрда, бир оёғи гўрда Жуда 
қариб, мункиллаб қолган. Отамнинг қила- 
ётган ишига қараб, ёшини суриштириб: Тўқ- 
сондан ошибсиз, бир оёғингиз тўрда, бир 
оёғингиз гўрда, тинибўтирмайсизми, —дебди. 
Шукрулло, Сайланма. Енгил (ёки суюқ) оёқ 
ёки оёғи енгил салб. Бузуқ, фоҳиша. Ёлғиз 
оёқ йўл қ. ёлғиз. Икки оёғини бир этикка 
тиқмоқ (ёки суқмоқ) Айтганининг дарҳол 
бажарилишини талаб қилмоқ, қистовга 
олмоқ. Отам уйлантираман деб, икки оёғи- 
ни бир этикка суқиб олган, ҳол-жонимга 
қўймайди. С. Аҳмад, Қадрдон далалар. Оёқ 
олиш 1) юриш, қадам ташлаш. Умматали 
хотинининг оёқ олишига қараб юрадиган 
бўлса, отлиқ келаётган Акбарали ундан ол- 
дин Азизхонни топади, унга бирор шикаст 
етказадигандай бўлиб туюлади. С. Аҳмад, 
Уфқ; 2) юриш-туриш, хатти-ҳаракат. Унинг 
оёқ олиши бежо. Оёқ остидан чиқмоқ Тўсат- 
дан пайдо бўлиб қолмоқ. Душман учун ку- 


тилмаган бу фалокат xyddu оёқ остидан 
чиққандек бўлди. Н. Сафаров, Жангчи Шо- 
кир. Ўша катта иш кеча оёқнинг остидан 
чиқиб қолди. С. Аҳмад, Уфқ. Оёқ тирамоқ Ўз 
айтганида қаттиқ туриб олмоқ, бошқа гапга 
кўнмаслик. Болаларнинг бўйи етиб, тўй бош- 
лаймиз деганда, қизи қурмагур бирдан оёғи- 
ни тираб олди. Ойбек, О.в. шабадалар. У 
уйлансам, Маҳбубага уйланаман, бўлмаса, 
фронтга ариза бериб кетаман, деб икки 
оёғини бир этикка тиқиб туриб олди. С. 
Аҳмад, Уфқ. Оёқ узатмоқ (ёки чўзмоқ) 1) 
кўнгли тинчимоқ, ғам-ташвишдан холи 
бўлмоқ. Офтоб ойим ҳамон оёқ узатмади. А. 
Қодирий, Ўтган кунлар; 2) кўчма ўлмоқ, 
жон бермоқ. Оёқ узмоқ Келиб-кетишни 
тўхтатмоқ, тамоман келмаслик. Бўри Пай- 
ғамов, Нусратбекнинг бу ердан оёғи узилиб, 
гаплар бости-бости бўлгунча, панароқда 
турди. С. Нуров, Майсаларни аёз урмайди. 
Оёқ учи билан (ёки учида) кўрсатмоқ 
Менсимаслик, назарга илмаслик. Чўри қиз 
бошимизга чиқиб, бизларни оёқ учи билан 
кўрсатади. Ойбек, Танланган асарлар. 
Одамни оёқ учида кўрсатиб, калака қилади. 
Ҳ. Назир, Ўтлар туташганда. Оёқ учида 
Секин, товуш чиқармай. Шерали оёқ учида 
келиб, девор тагида бир ёнбошда ухлашгагина 
етадиган жойга ўтирди. С. Кароматов, 
Олтин қум. Оёқ чиқармоқ Сўроқсиз ҳар 
тарафга бора берадиган бўлиб қолмоқ, 
тартибдан чиқа бошламоқ. Бизнинг хотин 
тил чиқарган десам, оёқ ҳам чиқарипти. А. 
Қаҳҳор, Оғриқ тишлар. Оёқ қўймоқ Бирор 
ишга киришмоқ. Унинг розилигини олмасдан 
туриб, бу ишга оёқ қўйиш мумкин эмас. А. 
Қодирий, Ўтган кунлар. Оёғи куйган то- 
вуқдек Безовталик билан, зир югуриб, ўзи- 
ни ҳар ёққа уриб. Одамлар оёғи куйган то- 
вуқдек пишиллаб югурдилар. Ойдин, Ўзидан 
кўрсин. Оёғи олти, қўли етти Шодликдан 
ўзини ҳеч қаерга сиғдиролмайди, ғоят хур- 
санд. Зайнаб оёғи олти, қўли етти бўлгани 
ҳолда, эрини тўрт қават кўрпача устига 
ўтқазиб, ёнига учта nap ёстиқни қўйди. А. 
Қодирий, Ўтган кунлар. Оёғи осмонда с. т. 
Қулади, йиқилди, иши чаппа. Лашкарбоши 
уста бўлса, душман оёғи осмонда. Мақол. Оёғи 
осмондан бўлди (ёки келди) с.т. Қулади, 
йиқилди, иши чаппасига айланди. Чекина- 
диган жой йўқ, орқада жаҳаннам, бир қадам 
чекинсак, оёғимиз осмондан келади. Ш. Ра- 






шидов, Бўрондан кучли. Оёғи тортмаслик 
Боргиси келмаслик. Оёғига болта урмоқ қ. 
болта. Оёғига бош урмоқ (ёки қўймоқ) ёки 
оёғига йиқилмоқ Паноҳ тортиб ёки нажот 
излаб келмоқ; сажда қилмоқ. Оёғидан торт- 
моқ с.т. Жиноятда қатнашган шерикларини 
айтиб бериб, жавобгарликка торттирмоқ. 
Оёғини осмондан келтирмоқ с.т. Қулатмоқ, 
ағанатмоқ, ўрнидан туширмоқ, ишини чап- 
пасига айлантирмоқ. Оёғини қўлга олиб с.т. 
Тез, ғириллаб. Шартта ўрнимдан туриб, қал- 
поқчамни олдим-да, оёғимни қўлга олиб, уй 
томон югурдим. «Ёшлик». Осмонга чиқсанг, 
оёғингдан тортаман, ерга кирсанг — қуло- 
ғингдан Мендан қочиб қутулолмайсан, қа- 
ерга қочсанг ҳам, бари бир, тутиб оламан. 
[Солиҳбой:] Менинг олтинларим шундай зий- 
рак жосус.. шундай улуғ ҳокимки, ерга кир- 
санг — қулоғингдан, осмонга чиқсанг, оёғинг- 
дан тортиб, менинг қўйнимга олмадай қилиб 
солиб қўяди! Ҳамза, Бой ила хизматчи. Оғир 
оёқ Ҳомиладор. Совуқ оёқ айн. шум оёқ қ. 
шум. Кенг соҳилингда кезди шум оёқ, Син- 
дирди нечанинг бошида таёқ. Ғайратий. Юзига 
оёқ қўймоқ (ёки тирамоқ) Кимсанинг хоҳи- 
шига қарши, унинг ҳурмати билан ҳисоб- 
лашмай иш қилмоқ. Турғун акам билан раис- 
нинг юзларига қандай қилиб оёқ қўя оламан. 
Н. Сафаров, Ҳаёт мактаби. Сен юзингга оёқ 
тираб кетган ўша бети қаттиқ хотининг- 
никига бордингми? С. Аҳмад, Уфқ. Ўз оёғи 
билан Ўз хоҳиши, ихтиёри билан, ўзича. Дард 
аригиси келса, табиб ўз оёғи билан келади. 
Мақол. Ўз оёғидан йитмоқ Ўз ихтиёри, хо- 
ҳиши билан йўқолмоқ, йўқ бўлиб кетмоқ. 

ОЁҚ II эск. 1 Коса, идиш. 

2 айн. қадаҳ. Аччиғланма, бек йигит.. ши- 
рингина таом қилиб бераман, бир-икки оёқ 
бўза ҳам келтираман. Ойбек, Навоий. Нов- 
ча йигит сузган бўзадан озгина татиб кў- 
риб, биринчи оёқни Султонга узатди. Ғ. Ғу- 
лом, Шум бола. 

ОЁҚЦУМЛИЛАР Қанотсиз ҳашарот- 
ларнинг туркуми. Оёқдумлиларнинг Ўрта 
Осиё деҳқончилик минтақаларида 50 га яқин 
тури маълум. «ЎзМЭ». 

ОЁҚЛАБ: икки (ёки қўш) оёқлаб Иккала 
оёқ билан. Икки оёқлаб тепмоқ (ҳайвон 
ҳақида). Тўрт оёқлаб Икки қўл ва оёқда 
(эмакламоқ). Тўрақул тошбақадай тўрт 
оёқлаб, эмаклаб кетди. А. Кўчимов, Ҳалқа. 
Набираси йигитнинг елкасига эски тўнни тў- 


шаб, миниб олди-да, энди тўрт оёқлаб чопа- 
сиз, дея талаб қилди. X. Тўхтабоев, Йиллар 
ва йўллар. 

ОЁҚЛАМОҚ 1 Охирига етиб қолмоқ, 
охирламоқ. Куз оёқлаб қолиб, ҳолдан тойган- 
у, лекин ўз ўрнини ҳали қишга бўшатиб бер- 
маган эди. С. Нуров, Нарвон. Кўклам оёқла- 
ганда келиб, [ўрик] еб кетинглар. Газетадан. 

2 кам қўлл. Тарқалмоқ, овоза бўлмоқ, 
«юрмоқ». Эл орасида уни Тошкентга олиб 
кетиб отиб ўлдиришгани, кейин жарликка 
улоқтиришгани ҳақидаги гаплар кўп оёқ- 
лабди. Газетадан. 

3 шв. Йўлга кирмоқ, юра бошламоқ (гў- 
дак ҳақида). Қишлоқ боласи оёқлабдики, шу 
тепага тирмашади, шу тепада ўйнаб ўсади. 
Н. Норқобилов, Бекатдаги оқ уйча. 

ОЁҚЛАНМОҚ Бош кўтармоқ, қўзғал- 
моқ, қарши чиқмоқ. [Мансур Меҳрига:] Кам- 
бағал батраклар биз томонда, ҳозир ҳамма 
уларга [душманга] қарши оёқланган. 3. Саид, 
Н. Сафаров, Тарих тилга кирди. 

ОЁҚЛАНТИРМОҚ Б ош кўтаришга 
даъват этмоқ, қарши қўймоқ. Сиз марғилон- 
лик оғайниларни қипчоқларга қарши оёқлан- 
тирмоқчи бўласиз. А. Қодирий, Ўтган кунлар. 

ОЁҚЛИ 1 Оёғи бор. Тўрт оёқли ҳайвон. 
Узун оёқли чигиртка. н [Кампир] «Миш- 
миш» ларни ҳар вақт эзмалик билан сўзлар 
эди: «..Фалончининг келини тўрт оёқли бола 
туғибди!» Ойбек, Танланган асарлар. 

2 Пояли, тагида кўтариб турадиган қис- 
ми бор. Икки оёқли скамейка. Уч оёқли стул. 
н Уста кулол Ҳамроқулнинг аҳволини кў- 
риб, дарров боққа олиб кирди ва қайрағоч 
остидаги чўян оёқли зангор эшакка ўтқизиб 
қўйди. А. Қаҳҳор, Томошабоғ. 

Оғир оёқли айн. оғир оёқ қ. оёқ I. 

ОЁҚСИЗ Оёғи йўқ, оёғидан маҳрум бўл- 
ган. Уни бир умид урушдан қўлсиз, оёқсиз бў- 
либ қайтган ҳамқишлоқларини кўргани 
етаклаб борди. Т. Ашуров, Оқ от. 

ОЁҚЯЛАНГ 1 Оёқ кийимсиз, оёғига ҳеч 
нарса киймаган. Нигина кимсасиз даштда 
ортидаги дарё томон оёқяланг юриб кетди. 
Мирмуҳсин, Темур Малик. Бир тўда бола- 
лар чуғурлашиб, боғдан чиқиб келишди. Оёқ- 
яланг, дўмбоқ, офтобда тобланган. С. Нуров, 
Нарвон. 

2 кўчма Камбағал, қашшоқ. Тоштемир 
ҳам кейинги тоифа оёқяланглардан бўлиб. 

Мирзачўлга борувчилар тўпига қўшилди. Ҳ. 
Ғулом, Феруза. -Ҳим, ана шунақа оёқяланг- 
дан қўрқ-да, — бошини лиқиллатди Хўжаёр. 
А. Нарзиқулов, Ҳаёт ёлқини. 

ОЁҚ-ҚУЛ 1 Оёқва қўл(лар). Оёқ-қўлини 
боғламоқ. Оёқ-қўли чаққон одам. н Ойша 
холанинг оёқ-қўли бўшашиб, стулга ўтириб 
қолди. С. Зуннунова, Кўк чироқлар. 

2 кўчма с.т. Кўмакчи, дастёр. Ўғлимиз — 
бизнинг оёқ-қўлимиз. 

ОЁҚ-ҚУЛЛИ с.т. Чаққон, эпчил, удда- 
бурон. Моҳира опа! Сиз Насиба холанинг қи- 
зини кўрганмисиз? Оёқ-қўлли, пазанда, қиз- 
мисан — қиз-да! «Ёшлик». 

ОЖИЗ [а. — нимжон, бўшашган, 

кучсиз, заиф; нўноқ, ноқобил; кўрмайди- 
ган, кўр] 1 Жисмоний жиҳатдан кучсиз; 
заиф, беқувват, нотавон. Ожиз кампир. н 
Шундай кезларда Сирож қандайдир нотавон, 
ожиз бир кишига айланади-да, бошини ғам- 
гин эгиб, соатлаб жойидан қимирламай қо- 
ларди. С. Зуннунова, Олов. Гулнор эса, оёқда 
туришга ожиз, тинкаси қуриган бир хаста 
каби, умидсизлик билан яна секингина ўтир- 
ди. Ойбек, Танланган асарлар. 

2 кўчма Бирор иш қилиш учун ҳеч қан- 
дай чора-илож қўлидан келмайдиган; илож- 
сиз, ноилож. Исфандиёр деб аталмиш ёвуз 
ва манфур махлуқ қаршисида ҳамма ожиз 
эканлигини ўйлаб, баттар эзилди. С. Сиёев, 
Аваз. Мадаминхўжа унинг кўзларидаги илти- 
жони тушунди, лекин.. хурофот, бидъат ол- 
дида ожиз эди. М. Исмоилий, Фарғона т.о. 
Биров бировга мурувват қилишдан ожиз бўл- 
ган ўша замонда Ҳамро ота ва унинг оиласига 
ўхшаш инсофли одамлар ҳам бор эди. Н. Са- 
фаров, Катта карвон йўлда. 

3 кўчма Қурби, кучи етмайдиган, кучсиз. 
Тошкентимиз — бағри кенг, гўзал шаҳар. 
Унинг таърифига унча-мунча қалам ожиздир. 
Газетадан. 

4 Бўш, кучсиз, паст. Йўл четида бўғзига 
пичоқ тортилган бир буқача жон таслим 
қилаётган бўлса керак, орқа оёғини ҳар за- 
мон, бир ожиз силкитиб қўярди. С. Аҳмад, 
Жимжитлик. У [Қумри] ярани боғлаётган- 
да, Ботирали ожиз товуш билан бир ингра- 
du -ю, яна жимиб қолди. Ҳ. Ғулом, Машъал. 

5 Хира, кучсиз; ёрқин эмас. Фонарнинг 
xupa шишасидан атрофга ожизгина қизғиш 
шуъла ёйилди. Ҳ. Ғулом, Машъал. 

6 Кўриш қобилиятини қисман ёки ба- 
тамом йўқотган; кўр. Кўзи ожиз одам. н 


Майна Абдуваҳобнинг ёшланган ожиз чап 
кўзига, мулойим тикилиб турган ўнг кўзига 
назар ташлади. Ш. Тошматов, Эрк қуши. 
Баъзан тушлик овқат вақти, кўпинча иш- 
дан кейин, тўртта-бешта кўзи ожиз эркак- 
аёллар йиғилишиб, ўзаро гурунглашиб қоли- 
шарди. Шукрулло, Сайланма. 

ОЖИЗА [ а . 1 Ожиз аёл. 

2 эск. с. т. Қиз фарзанд, қиз. Мирзака- 
римбой қичқирди: -Мулла Абдишукур, эрта- 
га ожизамизга тўй келади, марҳамат қи- 
линг. Ойбек, Танланган асарлар. 

ОЖИЗЛАНМОҚ Ожиз бўлиб қолмоқ, 
ожизлик қилмоқ. Касалдан кейин ожизланиб 
қолди. Кўзлари ожизланиб қолди. 

ОЖИЗЛИК Жисмоний жиҳатдан куч- 
сизлик, заифлик; бирор иш қўлидан кел- 
маслик, нотавонлик. Унинг гўзаллиги таъри- 
фидан қаламим ожизлик қилади. н Яхши- 
боев дўстларининг қўрқоқлигидан завқланди, 
ёйилиб кулди — уларнинг ожизлигини ўзича 
тушунган ва кечирган бўлди. М. М. Дўст, 
Лолазор. Қайнатанинг пўписаси куёвнинг шах- 
тини қайтаришга ожизлик қилди. М. Ис- 
моилий, Фарғона т.о. 

ОЖИЗ-НОТАВОН, ожизу нотавон Ожиз 
ва нотавон, жуда ҳам ожиз. [Солиҳ махдум:] 
Жанобларига ожизона узр.. Аввало камина 
ожиз-нотавон, афтодаҳол, пушти паноҳ 
жиҳатларидан содир бўлган улуғ марҳаматга 
сазовор ва лойиқ эмасдирман. А. Қодирий, 
Меҳробдан чаён. 

ОЖИЗОНА 1 рвш. Ожизларча, заиф ва 
нотавонларча. [Кампир] Оғир юк остида 
эзилган каби, узун бир «уҳ» тортиб, ожизона, 
шикоят оҳанги билан ўз-ўзига деди: «Эй, 
дунёйи бевафо!» Ойбек, Танланган асарлар. 

2 сфт. Итоаткорона, ҳақирона ёлвориш 
билан қилинган, ўтинчли. Ожизона узр. н 
Ўзимнинг содиқона бу хизматим эвазига жа- 
нобларидан ожизона ўтинчим шулки, бу сир- 
ни сизларга билдирувчи мен бўлганлигимни 
ўзларидан бошқа кимса билмасин. А. Қо- 
дирий, Ўтган кунлар. 

03 1 Сон ёки миқцор жиҳатдан унча кўп 
бўлмаган; кам. Оз вақт. Ҳовузда сув оз. Гап 
кўп, кўмир оз. Мақол. Оз емак — соз емак. 
Мақол. н Яқинда табибларга кўрсатган 
эдим, қонингиз оз, қимиз ичинг, деди. А. Қо- 
дирий, Ўтган кунлар. 

2 Етарли эмас, кифоя қилмайдиган, қа- 
ноатланарли бўлмаган; кам. Бир йигитга 

етмиш ҳунар оз. Мақол. Мақтанма, ғоз, ҳуна- 
ринг оз. Мақол. Кўп бўлса — кетар, оз бўлса 

— етар. Мақол. н Икковимиз ўтказадиган 
олтин умрнинг олтин минутларини ҳар қанча 
олтин соат санаса оз! А. Қаҳҳор, Оғриқ 
тишлар. Электр қуввати шу қадар оз эдики, 
насос моторларни айлантиришга ҳам ожиз- 
лик қилиб қолди. С. Аҳмад, Уфқ. 

3 рвш. Баъзи-баъзида; гоҳо-гоҳо, камдан- 
кам. Анвар ўз тенги болалар билан оз алоқа 
қилар, уларга кам аралашар ва ортиқча ўй- 
наб-кулмас.. эди. А. Қодирий, Меҳробдан 
чаён. Қизлик вақтида Нури уларнинг кулба- 
сига жуда оз чиқар эди. Ойбек, Танланган 
асарлар. 

Бир оз Озгина, андак. Бир оз тузи кам 
бўлибди. н Робия хола бир оз букчайганича, 
майда қадамлар билан шипиллаб, супага йўл 
бошлади. С. Зуннунова, Олов. Кўпи кетиб, ози 
қолди Ярмидан кўпи кетиб, ундан озроқ 
миқцори қолди (қийинчилик кунлар, оғир 
иш ва ш.к. ҳақида). -Кўпи кетиб, ози қолди, 

— овутди уни Усмонжон, — ҳеч нарса эмас, 
бу қийинчиликлар ўтиб кетади. С. Зуннуно- 
ва, Олов. Оз бўлмаса Нақ бўлмаса; сал бўл- 
маса; нақ, худди. -Оз бўлмаса, ҳаром ўлар 
экан, жонивор, — дейди у [йўловчи], бир ту- 
там яишл беда билан пичоғини артаётиб. П. 
Турсун, Ўқитувчи. Оз қолди Сал қолди. Ҳар 
сафар момақалдироқ гулдураганда, «ойи», деб 
додлаб юборишига оз қоларди. С. Анорбоев, 
Ҳамсуҳбатлар. Боя синфда болалардан бири 
ҳимоя тилаб: «Ҳурматли ўқитувчим!» деб 
юборишга оз қолди. М. Исмоилий, Фарғона 
т.о. Энг ози Кам деганда, энг ками, ақалли. 
Уятни билсангиз, энг ози шунинг андишаси 
керак эмасми? А. Қодирий, Ўтган кунлар. 

ОЗАИМОҚ 1 Миқдор, ҳажм жиҳатидан 
камаймоқ, камиб қолмоқ. Боғда мевалар 
озайган вақти. Ариқнинг суви озайди. н 
Суви озайиб қолган самоварнинг жиғиллаши, 
чой учун қайта дастурхон ёзаётган Руз- 
воннинг гилам устидаги шип-шип юришигина 
жимликни бузар эди. С. Зуннунова, Олов. 
Кетиб-кетиб озайиб қолган кишилар гурул- 
лаб, ичкари киради. П. Қодиров, Уч илдиз. 

2 Кам учрайдиган бўлиб қолмоқ; ка- 
маймоқ. Шундан бери фикри сал ўзгарди чоғи, 
гарчи аввалгидай «девонайи Машраб» дейи- 
шини қўймаса ҳам, камситишлари озайди. О. 
Ёқубов, Эр бошига иш тушса. 


3 Пасаймоқ, тушмоқ. Кечга яқин Гулнор- 
нинг руҳи анча енгиллашди, иссиғи озайди. 
Ойбек, Танланган асарлар. 

ОЗАР кт. айн. озарбайжон. Мен Ереван 
кўчасида озар қизин учратдим, Умрим бўйи 
илк мартаба дуч келдим мен рўёга. А. Орипов, 
Йиллар армони. Тарихи, тили, маданияти 
халқимизга жуда яқин бўлган озарлар бизни 
яхиш кутиб олишди. Газетадан. 

ОЗАРБАЙЖОН қ. озарбайжонликлар. 
Озарбайжон тили. Озарбайжон аёл. н Қиз 
кўринишдан озарбайжон бўлса керак, русча 
гапирар, гап-сўзларидан анчагина саводли 
эканлиги кўриниб турар эди. Шуҳрат, Ши- 
нелли йиллар. 

ОЗАРБАЙЖОНЛИКЛАР Озарбайжонда 
яшовчи, туркий тилда сўзлашувчи халқ, 
Озарбайжоннинг туб аҳолиси. 

ОЗАРИЙ Озарларга, Озарбайжонга те- 
гишли, оид. Озарий мусиқа. Турғунали, ҳар 
галгидай, пенсия олганида шаҳардан кел- 
тирадиган совғасини — бу гал шапалоқдай- 
шапалоқдай катта қизил гулли озарий рў- 
мол эди — елкасига ёпиб, белидан қучди. А. 
Мухтор, Кумуш тола. 

ОЗГИНА 1 Миқцор жиҳатидан жуда ҳам 
оз; қиттак. Озгина сув беринг. н Атайин 
сизни ичинг деб суюқ ош қилдим. Озгина бўлса 
ҳам ичсангиз, дармон бўлади. С. Зуннунова, 
Олов. 

2 Сал, андак, жиндай. Озгина ухлаб олай. 
н Сизда озгина одамгарчилик бўлганда, бир 
муштипарнинг дилини вайрон қилмасдингиз. 
Т. Ашуров, Оқ от. Ҳовлининг кунботар то- 
монида, харобаликдан озгина берида бўлган 
бояги йўлакка тираб солинган икки даричалик 
бир уй [бор эди]. А. Қодирий, Ўтган кунлар. 

ОЗДИР-КЎПДИР айн. озми-кўпми. 

ОЗДИРМОҚ I Озмоқ I фл. орт. н. Қўй- 
ларни оздириб қўйибсиз. 

ОЗДИРМОҚ II Озмоқ II фл. орт. н. Йўл- 
дан оздирмоқ. н Ҳафиза, кўзингизни очинг! 
У [Умид] қаллоб сизни йўлдан оздирмасин 
тағин! Мирмуҳсин, Умид. 

ОЗИБ-ЁЗИБ рвш. с.т. Зўрға имкон ёки 
вақт топиб, замоннинг зайли билан. Озиб- 
ёзиб бир кеннойисини кўриб келмоқчи эди, бу 
ниятидан ҳам қайтди. Ў. Усмонов, Қисмат. 
[Саломат:] Озиб-ёзиб бир томошага бора- 
диган бўлганингизда, иш-пиши чиқиб қо- 
либдими-а?! И. Аҳмедов, О. Толипов, Ким 
айбдор? 

ОЗИБ-ТУЗМОҚ Озиб, касалманд ҳолга 
келмоқ, илгариги ҳолатини йўқотмоқ. Бул- 
тур қишнинг бошлари бўлса керак, куч- 
қувватини аллақандай кўринмас жонзот 
сўриб олгандек, бирдан озиб-тўзиб, тирсил- 
лаган юзи, оёқ-қўлининг териси сўлишиб, 
ранги олинди, бурунги ғайратидан асар ҳам 
қолмади. «Ёшлик». Дўсталининг кўзига от бир 
зумда озиб-тўзиб кетгандек кўринди. Т. 
Ашуров, Оқ от. 

ОЗИҚ 1 Овқат бўладиган маҳсулот, ов- 
қатли дон-дун; емиш. Озиқ маҳсулоти. Бир 
кунлик йўлга чиқсанг, бир ҳафталик озиқ ол! 
Мақол. Ёзнинг ёзиғи — қишнинг озиғи. Мақол. 
н Йигитлардан 6upu дастурхон ёзиб, йўлга 
олган озиқларини ўртага қўйди. А. Қаҳҳор, 
Мастон. Нима, озиқ биттами, қозон осма- 
дингиз! Ойбек, Танланган асарлар. 

2 Ҳайвонлар овқати, ем-хашак. Ҳайвон- 
лар учун қишга озиқ тайёрламоқ. Қуртларга 
озиқ бермоқ. 

3 Ўсимликлар ўсиш жараёнида ердан 
оладиган моддалар. Ўсимликларга қўшимча 
озиқ бериш. Илдиз озиқ берса, новда кўкарар. 
Мақол. 

Жон озиғи ёки жонга озиқ Роҳат. Яхши 
сўз — жон озиғи, ёмон сўз — бош қозиғи. 
Мақол. н Майин эсган насими, обу ҳавоси, 
Бўлур жонга озиқ завқу сафоси. Ҳабибий. 
Маънавий (ёки руҳий) озиқ Кишига маъ- 
навий завқ бағишлайдиган, унинг маънавий 
жиҳатдан ўсишига, такомиллашувига хизмат 
қиладиган восита. Гўзал адабиёт — руҳий 
озиқ. А. Қаҳҳор, Сароб. Озиқ тиш Киши ва 
ҳайвонларнинг овқат чайнаш, эзиш учун 
хизмат қиладиган тиши; жағ тишлари. 

ОЗИҚА айн. озиқ. Арабларда хурмо энг 
муҳим озиқалардан бири ҳисобланади. К. 
Маҳмудов, Қизиқарли пазандалик. 

ОЗИҚЛАНМОҚ 1 Озиқ, овқат еб ол- 
моқ, овқатланмоқ. Отлар озиқланди. н 
Юлғич ва ўғриларнинг кун кўриш усули бит- 
та: ўзгалар ҳақидан озиқланади. «Ёшлик». 

2 Ўсиш жараёнида озиқ олмоқ (ўсимлик- 
лар ҳақида). 

3 кўчма Илҳом олмоқ, руҳланмоқ. Ҳо- 
зирги медицина халқ табобати илдизлари- 
дан озиқланиши керак. «Ёшлик». Шоирнинг 
юраги туйғулардан озиқланади. Газетадан. 

ОЗИҚЛИ 1 Озиги, озиқ-овқати бор, 
озиқ-овқат билан таъмин этилган. Озиқли от 
ҳоримас, қариндошлик қаримас. Мақол. 


2 Таркибида озиқ моддалари бор, озиқ 
бўладиган. Озиқли моддалар. 

ОЗИҚЛИК Озиқ бўладиган, озиқланиш 
учун яроқли; емишли. Озиқлик экинлар. 

ОЗИҚ-ОВҚАТ Турли озиқ ва овқатлар, 
емишлар. Озиқ-овқат ҳозирлаш. Озиқ-ов- 
қат магазини. Озиқ-овқат маҳсулотлари. 
Озиқ-овқат саноати корхоналари. н Пи- 
чан ўришга ажратилган одамларни тўплаб, 
керак-яроғини, бир ҳафталик озиқ-овқатни 
олди. С. Анорбоев, Оқсой. Озиқ-овқат ма- 
газинларига бориб келган Холиса белига пеш- 
гир тутиб, эри ёқтирадиган таом тайёр- 
лашга киришди. С. Нуров, Майсаларни аёз 
урмайди. 

ОЗМИ-КЎПМИ Маълум миқдорда; 
маълум даражада. Озми-кўпми, ёрдами тег- 
ди. н Мажлис қизиб кетди. Қатнашувчи- 
ларнинг кўпчилиги, озми-кўпми, яхшими- 
ёмонми, ишқилиб, гапирди. А. Қаҳҳор, Қа- 
нотсиз читтак. Муҳаббат бу пулга ўхшаган 
нарса, пул шоҳда ҳам, гадода ҳам озми-кўп- 
ми бўлади. Шукрулло, Сайланма. 

ОЗ-МОЗ рвш. 1 Озгина, жиндай, унча- 
мунча. Оз-моз ишлаб турибмиз. Оз-моз мурч 
сепмоқ. н Ниҳоят, Барно соғайиб, касал- 
хонадан чиқди. Оз-моз оқсоқланиб бўлса-да, 
мактабга қатнай бошалди. «Ёшлик». 

2 Бир оз, сал-пал. Бир оздан кейин Бо- 
тирали ҳам оз-моз гандираклаб чиқди. Ш. 
Ризо, Қор ёгди, излар босилди. Мана энди 
оз-моз тилим чиқди, гапирадиган бўлдим. М. 
Исмоилий, Фаргона т. о. 

ОЗМОҚ I Эти қочиб, озғин тортмоқ; оз- 
ғинланмоқ, ориқпамоқ. Бир терининг ичида 
қўй неча бор семириб, неча бор озар. Мақол. 
Озган от арғимоқ бўлмас. Мақол. н Умид- 
нинг ёқаси титилиб кетган ўша эски кос- 
тюми-ю, шимининг таги йиртилиб, ямоқ 
тушганига, озиб, чаккалари туртиб чиқ- 
қанига қараб, ҳайрон бўлган бўлса керак. 
Мирмуҳсин, Умид. Бу орада у озиб, шундо- 
ғам сўлғин юзлари баттар заъфарон бўлиб 
кетди. С. Аҳмад, Уфқ. 

ОЗМОҚ II Тўғри йўлдан тоймоқ, адаш- 
моқ. Кенгаш қилган эл озмас, кенг бичилган 
тўн тўзмас. Мақол. Эгри — озади, тўғри — 
ўзади. Мақол. н Исловотхоналари.. та- 
раққий топган мамлакатларда адашган 
қизлар, озган жувонлар кўпинча Фуод афан- 
ди тутган йўллар билан қўлга туширилар 
эди.. М. Исмоилий, Фарғона т.о. 






Ақлдан (ёки эсдан) озмоқ қ. ақл. Шир- 

монхон қимир этмай ўтирар, унинг ифода- 
сиз кўзларига қараб Маҳмуд, ақлдан озиб 
қолмадими, деб қўрқиб кетди. С. Зуннунова, 
Олов. Яна қайтиб олдинга ўгирилганимда, 
ёнимдаги аёлнинг йўқлигини кўриб, ақлдан 
озаёздим ва телбалардек гандираклаб, ҳовли 
юзида у ёқдан-бу ёққа югурганча, уни излай 
бошладим. «Ёшлик». Иўлдан озмоқ 1) йўлини 
йўқотиб қўймоқ, бошқа йўлга кириб кет- 
моқ, адашмоқ; 2) кўчма нотўғри йўлга кир- 
моқ, нотўгри, сохта фикрга эргашмоқ, 
адашмоқ. Мен бола-чақали одам, янглиишб, 
йўлдан озиб, сизга уйланган эканман, нико- 
ҳимдан чиқдингиз, мени кутманг. Ойбек, 
Танланган асарлар. Жар чақирилиб, «Худо 
йўлидан озган осий Аваз»га юз дарра буюр- 
дилар. Аваз сураткашникидан жилмай, жон 
ҳовучлаб ётаверди. С. Сиёев, Аваз. Кўнгли 
(ёки юраги) озмоқ Кўнгли айнимоқ, бехуд, 
беҳузур бўлмоқ, ўзини нохуш сезмоқ. 
Юрагим озиб кетди. н Отамурод ўзини қўл- 
га олмоқчи, яна олға интилмоқчи бўларди, 
лекин борган сари кўнгли озиб, кўзи тиниб 
кетарди. М. Мансуров, Ёмби. 

ОЗМУНЧА рвш. (кўпинча бўлишсиз фл. 
билан) Оз эмас, анча-мунча, кўпгина. Тош- 
кент билан Қўқон ораси озмунча йўлми? н 
Бошқалар қилган ишни нега мен қилолмай- 
ман, бекор ўтиргандан, бекор ишла, деб 
ҳаракат қилиб, ўқишни ҳам битириб, ишни 
ҳам уддалаб кетганлар озмунчами? Шук- 
рулло, Сайланма. Ўтган йилги қиш озмунча 
боғларни қуритдими? С. Зуннунова, Олов. 

ОЗОД [ф. jljf — эркин, ҳур; асоратдан 
қутулган; гам-ташвишдан холи; олийжаноб; 
саховатли] 1 Ўз эрки, ҳақ-ҳуқуқи ўз қўлида 
бўлган, озодликка эришган; эркин, ҳур. 
Озод ўлка. Озод мамлакат. Озод меҳнат. н 
Тоза ҳаво, тоза сув, Озод Ватан сеники. F. 
Ғулом. Бу аёллар тенг ҳуқуқли, эркин, озод, 
ҳур бир мамлакатда ўсмоқдалар. «Саодат». 

2 Кулликдан озод этилган, эркинликка 
чиққан, асоратдан қутулган. Орёл, Белгород 
шаҳарлари душмандан озод қилинганда, Моск- 
вада биринчи марта берилган салют одатга 
айланди. С. Зуннунова, Олов. 

3 Ўз ҳолига, майлига қўйилган, бўшатиб 
юборилган, ҳеч қандай мажбурият билан 
боғланмаган; бўш. Эшоннинг заҳарханда таъ- 
насини Элмурод ерга тикилганича, индамай 


тинглади. Бу гст унга: «Сен озодсан, кета 
бер!» бўлиб эшитилди. П. Турсун, Ўқитувчи. 
Мажлисга қатнаишшдан ўзларини озод ҳи- 
соблаган кишилар бу мажлис ea унинг бел- 
гиланган вақтидан олдин бошланганига ҳам 
ўзларича маъно беришди. А. Қаҳҳор, Қўш- 
чинор чироқлари. 

4 Холи. Ташвишдан озод киишлар. н Қа- 
ламни ҳам бу ғиди-бидидан озод қилишни 
мувофиқ кўрдим. А. Қодирий, Ўтган кунлар. 

5 рвш. взф. Эркинлик билан, бемалол, 
даст. Йигит.. билагимдан озод кўтариб, тан- 
дирдан суғуриб олди. Ғ. Ғулом, Шум бола. 
Ғайбаров, қўлида маъбуда қизни [ҳайкални] 
ердан озод кўтарди, маҳкам бағрига босди- 
да, юзу кўзидан ўпди. «Ёшлик». 

6 рвш. взф. Тик, тикка, кўкракни кериб. 
Ингичка, узун оёқларини чаққон босиб, чи- 
ройли бошини озод кўтариб келаётган қаш- 
қа саман бирдан пахса девор томонга бурил- 
ди. М. Исмоилий, Фарғона т. о. 

Озод турмоқ Дадил ўриндан турмоқ, 
шахдам кўтарилмоқ. Устидан алак чопони- 
ни ирғитиб, озод туриб кетган йигит.. 
тузоққа тушган беданадек питирлаб қолди. 
Ҳ. Расул, Адолат. 

7 ким. Қўшилмаган, бирикмаган ҳолдаги. 
Озод кислород. 

Озод қилмоқ Қутқармоқ, халос қилмоқ. 
Ишлаб чиқариш жараёнларининг автомат- 
лаштирилиши кишиларни бир қатор оғир 
юмушлардан маълум даржада озод қилади. 
«Фан ва турмуш». Озод қўймоқ Бўшатмоқ, 
жавоб бермоқ (ўқишдан). Нигор ойим ҳо- 
зиргина [ўқувчи] қизларини озод қўйиб, кўк- 
рак боласини бағрига олган эди. А. Қодирий, 
Меҳробдан чаён. 

8 Озод (эркаклар исми). 

ОЗОДА [ф. ijljf — эркин, ҳур; ғам- 
ташвишдан ҳоли; саховатли] 1 Ифлослан- 
маган, кир тегмаган, кирланмаган; тоза, 
покиза. [Хотинлар] Эски, лекин озодагина 
кўрпа ёпилган сандал атрофига тиқилиишб, 
секин-секин суҳбатлашишарди. С. Зуннуно- 
ва, Гулхан. 

2 Супуриб-сидирилган, тоза. Уй махсус 
меҳмонлар кутиладигандек озода ea саришта. 
П. Турсун, Ўқитувчи. Яшил уфққа туташган 
тўппа-тўғри ea ниҳоятда озода тош йўл. А. 
Қаҳҳор, Қўшчинор чироқлари. 

3 Ўзини ва ўзига қарашли ҳамма нарсани 
тоза тутадиган, тозаликка риоя қиладиган; 

саранжом-саришта. Озода хотин. Соғ юрай 
десанг, озода бўл. Мақол. 

4 Озода (хотин-қизлар исми). 

ОЗОДАГАРЧИЛИК Озодаликка риоя 
этиш, ҳар нарсани ва ўзини озода, пок 
тутиш. 

ОЗОДАЛИК Тоза, покиза, саранжом- 
саришта бўлиш; тозалик, покизалик. Уйда- 
ги тартиб ва озодалик унинг баҳрини очиб 
юборган эди. С. Зуннунова, Кўк чироқ. 

ОЗОДЛИК 1 Эркинлик, ҳурлик; ҳеч 
қандай мажбурият билан боғланмаганлик. 
Миллий озодлик. н Бахт озодлик ва фаро- 
вонликдир. Газетадан. ..Чунки озодликни 
ҳамма ҳам чапак чалиб, хурсандчилик билан 
кутиб олмаслиги табиий. Газетадан. Аҳмад 
Ҳусайннинг бутун дили, фикри, эътиқодича, 
ҳақиқат озодлик демакдир. Ойбек, Нур қи- 
дириб. 

Озодликдан маҳрум қилиш Жиноят со- 
дир этган шахсни махсус ажратилган тар- 
биявий муассасаларда мажбурий сақпашдан 
иборат жазо тури. Озодликка чиқармоқ Асо- 
ратдан, қулликдан чиқармоқ, эркинликка 
эриштирмоқ, эрк бермоқ. Озодликка чиқмоқ 
Асоратдан, қулликдан чиқмоқ қутулмоқ; 
эркинликка эришмоқ; қамоқдан чиқмоқ, 
озод бўлмоқ. Баҳромбекнинг кўз олди қорон- 
ғилаишб кетди. Олти ярим йил! Озодликка 
чиқсам ҳам, шунча йил умр кўрармиканман? 
Бу ерда қолсам, қаерларда хор-зор бўлади 
жасадим. «Ёшлик». 

2 тар. Эски мактабда ҳар пайшанба куни 
домлага ёки отинбибига ўқувчилар томо- 
нидан келтириладиган ҳақ; пайшанбалик 
(пул, нон, дон каби). -Домлагаям озодлик 
опкелдингми? — деди бола дам дастурхонга, 
дам тугунга тикилиб. П. Турсун, Ўқитувчи. 
-Бувингга бориб айт! Агар озодлик кел- 
тирмасанг, янги сабоққа тушмайсан! — деди 
домла. Н. Сафаров, Султон бўзчининг нева- 
ралари. 

ОЗОКЕРИТ [юн. ozo — ҳид таратаман + 
keros — мум] Тоғ муми — битумлар гуруҳига 
мансуб минерал (мой, крем ва ш.к. тай- 
ёрлашда ишлатилади. Фарғона воҳасида озо- 
керит конлари мавжуд. Газетадан. Эритил- 
ган шифобахш озокерит иссиқликни узоқ 
вақт сақлаб туради ва уни аста-секин 
баданга ўтказади. У оғриқ қолдириш хусу- 
сиятига эга. «ЎзМЭ». 


ОЗОН [юн. ozon — ҳид таратувчи] ким. 
Кислороднинг бир кўриниши, ўзига хос 
ҳиди бўлган газ (зўр оксидланиш ва сувни 
зарарсизлантириш, мой ва қоғозни оқар- 
тириш хусусиятига эга.) Агар стратосфера- 
да озон қатлами бўлмаса, юқори энергияга 
эга бўлган қисқа тўлқинли фотонлар Ер 
сатҳига етиб қолар, ундаги ўсимлик ва 
ҳайвонлар бундай юқори энергияли нурга 
бардош беролмаган бўлар эди. «ЎзМЭ». 

ОЗОНОСФЕРА [озон + юн. sphaira — шар] 
Ер сиртидан 10—50 км баландликда жой- 
лашган озонли атмосфера қатлами. Озоно- 
сфера маълумотлари Ҳуёш радиациясининг 
Ер атмосферасида ютилиш табиатини 
ўрганишда жуда муҳим. «ЎзМЭ». 

ОЗОР [ф. jljf — ранж-алам, хафалик; 
ҳақорат, таҳқир; ғам-ғусса; хижолат бўлиш] 
Кимсага етган, етказилган жисмоний ёки 
руҳий азоб, жабр. Зумрад эрининг бугунги 
озорини ўйлаб, кўнгли оғриди ва жаҳл билан 
тескари ўгирилиб, тўшакни боишга тортди. 
С. Сиёев, Отлиқ аёл. Умурзоқ ота кўпдан буён 
юрак касалидан озор чекарди. Ш. Рашидов, 
Бўрондан кучли. 

Озор бермоқ (ёки етказмоқ) Азоб бер- 
моқ, қийнамоқ ёки ранжитмоқ. Шаффоф 
уни ҳақорат қилмаса ҳам, киишнинг наф- 
сониятига озор етказадиган гапларни айтиб 
чиқиб кетди. «Ёшлик». 

ОЗОРИЖОН [ф. jf — жоннинг озо- 

ри, жон ачитувчи] Жонга озор берувчи, қий- 
новчи, ранжитувчи. 

ОЗОРЛАНМОҚ Ранжимоқ, хафа бўл- 
моқ. Замира ортиқ кулмай қўйди. -Бас энди, 
— деди озорланиб. М. М. Дўст, Галатепага қай- 
тиш. Гапнинг оҳангидан чолнинг дили озор- 
ланганини сезиб, аста ғингишйди. Н. Норқо- 
билов, Бекатдаги оқ уйча. 

ОЗСИНМОҚ Оз, етарли эмас деб бил- 
моқ; кифоя эмас деб топмоқ; кўнгли тўл- 
маслик. «Ёпирай, озсиндиёв, қурғур» деб қўрқ- 
дим. -Ариза ўринласа, яна хизмат қилармиз, 
мирзабоши. А. Қодирий, Меҳробдан чаён. 
[Алпомиш ўғлига қараб:] Ўз юртингда, ота- 
энанг бағрида юришингни озсинма. «Ёдгор». 

ОЗУРДА [ф. — хафа бўлган, ран- 

жиган; хўрланган; қайғуга ботган, маъюс] 
кт. Озор кўрган, ранжиган. Озурда бўлмоқ. 
Озурда қилмоқ (этмоқ). н -Сизнинг Оқ- 
жарга бадарға бўлганингизни қўшнилардан 
эшитиб, қаттиқ озурда бўпти, кўп фарёд 




чекибди! — деди Мавлавий Йўлдош Муқи- 
мийга. С. Абдулла, Мавлоно Муқимий. Бу 
шамолнинг тортқилашидан озурда баргнинг 
шитирлашими ё зарғалдоқ қанотларидан 
чиққан сасми, билмадим. «Ёшлик». 

ОЗУҚА айн. озиқ. Ғўза шоналаш ва 
гуллаш даврида озуқани кўп талаб қилади. 
н Дон маҳсулотлари opacuda гуруч Осиё 
халқларининг асосий озуқаси ҳисобланади, 
бинобарин, дунё аҳолисининг тенг ярми гуруч 
билан тирикчилик қилади. К. Маҳмудов, 
Қизиқарли пазандачилик. 

Озуқа рациони Молларга маълум вақтда 
(кун, ой, мавсумда) бериладиган ем-хашак. 
Чорва молларини тўйимли озуқа билан бо- 
қиш, озуқа рационига риоя қилиш маҳ- 
сулдорликни оширишнинг муҳим омилидир. 
Газетадан. 

ОЗУҚАБОП Озуқа учун қулай, мос, 
яроқли. Булар —ҳам доривор моддаларга бой, 
ҳам озуқабоп ўсимликлардир. «Фан ва тур- 
муш». 

ОЗЧИЛИК Кишилар мажмуининг оз 
қисми, белгиланганидан ёки мўлжаллан- 
ганидан кам бўлаги. Озчиликни ташкил 
этувчи миллатлар. н -Вақт ўтди, биз 
озчиликмиз, — деди ҳазрат тушкун овоз 
билан. К. Яшин, Ҳамза. 

ОЗҒИН I Эти қочган, этдан тушган; ориқ. 
Озғин мол. Озғин сигир. н Нега Зайнаб се- 
миз-у, Кумуш озғин? А. Қодирий, Ўтган кун- 
лар. Бола озғин юзчасини тириштириб.. чўзи- 
либ борар эди. М. Исмоилий, Фарғона т. о. 

2 Қотма, камгўшт; чувак, ингичка. Ма- 
даминхўжа эса бошини солинтириб, мумдек 
эриб ўтиради. Фақат озғин гавдаси ашулага 
монанд чайқалади. М. Исмоилий, Фарғона 
т.о. - Дўстларим, — dedu у, озғин бармоқ- 
ларини қайчи қилиб ўйнар экан. Ҳ. Ғулом, 
Машъал. 

ОЗҒИН II кам қўлл. Йўлдан озган, тўғри 
йўлдан чиқиб кетган; айниган; бузуқ. Гоҳи 
маҳаллар юраги сиқилиб, тоғни ҳам ташлаб 
кетгиси келар, лекин шундай фикрга йўл 
қўймаслик учун ўзини айблаб, дарҳол бу озғин 
фикрини ўзидан қувлар эди. М. Исмоилий, 
Фаргона т.о. 

ОЗҒИНЛАНМОҚ Ориқламоқ, озмоқ. 
[Кумушнинг] Бурунги тўлалиги кетиб, оз- 
ғинланган ea лекин бу озғинлик унинг ҳуснига 
камчилик бермай, билъакс юқорилатган. А. 
Қодирий, Ўтган кунлар. 


ОЗҒИНЛИК Ориқлик, қотмалик; озғин 
бўлишлик. Озғинлик раис одамга ярашмай- 
ди, десам, озғинлик соғломликнинг биринчи 
белгиси, дейди. «Ёшлик». 

ОЗҒИРМОҚ Йўлдан оздирмоқ, адаш- 
тирмоқ, йўлдан урмоқ. Бизларга пирлик қи- 
ласан, Тағин келиб энди мунча Шайтондай 
бўб озғирасан! Фозил шоир. 

ОИД [а. — қайтувчи, қайтиб келувчи] 

кўм. Тегишли, тааллуқли, доир. Ишқ-муҳаб- 
батга оид шеърлар. Тарихга оид китоблар. 
н Орада ўтган шу икки ой ичида Аҳмад- 
жон.. ҳарбий техникага оид кўп нарсалар 
ўрганди. А. Қаҳҳор, Олтин юлдуз. 

ОИЛА [а. <chLt — бола-чақа, хонадон; 
уруғ, авлод] 1 Эр-хотин, уларнинг бола-ча- 
қалари ва энг яқин туғишганларидан иборат 
бирга яшовчи кишилар мажмуи; хонадон. 
Аҳил оила. Санъаткорлар оиласи. Оила бош- 
лиғи. н [Эшвой] Камбағал бўлишига қа- 
рамай, Йўлчининг оиласига.. ёрдам кўрсатар 
эди. Ойбек, Танланган асарлар. Оиланинг ҳар 
бир аъзоси ўз uuiu, юмуши билан машғул. Ҳ. 
Ғулом, Машъал. Бировга қизиқиш, оила қу- 
риш.. Бу гаплар Замирани чўчитар, Очил уни 
ёмон йўлга бошлаётгандай туюларди. П. 
Қодиров, Уч илдиз. 

Оилани бузмоқ Эр-хотинликка барҳам 
бермоқ, ажралмоқ. Жаҳл устида уришиб 
қолган бўлсангиз, эҳтимол, ярашиб қоларсиз. 
Ҳайнатангиз, қайнанангиз келиб қолиишр ? 
Оилангизни бузманг! Мирмуҳсин, Умид. 

2 кўчма Бир мақсад, маслак билан бир- 
лашган кўп кишилар, халқлар, мамлакатлар. 
Ўзбекистонда турли миллат вакиллари бир 
оила бўлиб яшамоқдалар. Газетадан. -Бутун 
аскарлар бир оила, аҳил, меҳрибон ea қалин 
дўстмиз, — деди Бектемир. Ойбек, Қуёш 
қораймас. 

3 Ўсимликлар ва ҳайвонлар системати- 
касида тузилиш жиҳатидан бир-бирига 
ўхшаш, келиб чиқиш жиҳатидан ҳам ўзаро 
яқин бир неча уруғни ўз ичига олган гуруҳ. 
Дуккаклилар оиласи. Ўрдактумшуқлилар 
оиласи. н Турп бутагулдошлар оиласига 
мансуб икки йиллик, илдизмевали кўкат 
ўсимлиги дейишади ботаниклар. К. Маҳ- 
мудов, Қизиқарли пазандалик. 

4 Қардош тиллар гуруҳи. Олтой тиллар 
оиласи. Сом-ҳом тиллари оиласи. 

5 с.т. Рафиқа, хотин. Оилам мактабда 
ўқитувчи. 


7—Ўзбек тилининг изоҳли луғати 




ОИЛАВИЙ Оилага мансуб, оилага те- 
гишли; оилада бўладиган. Оилавий аҳволин- 
гиз қандай? Оилавий ўтириш. н Саидийни 
кўрганида, ўзини ҳатто ўз турмушидан, 
оилавий ҳаётидан жуда мамнун қилиб кўр- 
сатишга тиришар эди. А. Қаҳҳор, Сароб. 

ОИЛАЛИ Оиласи, бола-чақаси ва рўз- 
ғори бор; уйланган (хотин олган ёки эрга 
теккан). Самовар — келди-кетди жой. Бу 
ерда сиздек оилали одамга бир кун эмас, бир 
соат ҳам туриш малол келади. П. Турсун, 
Ўқитувчи. Бу чоққача, балки оилали бўлар- 
ди, балки она бўларди. С. Зуннунова, Кўк чи- 
роқлар. 

ОИЛАПАРВАР Ўз оиласини, бола-чақа- 
сини севувчи, у ҳақца доимо ғамхўрлик қи- 
лувчи. У киши ниҳоятда оилапарвар, кўнгли 
кенг, ҳеч бир ишдан эринмайдиган инсон.. Га- 
зетадан. 

ОИЛАСИЗ Хотин олмаган ёки эрга тег- 
маган; ёлғиз. Уўзини оиласиз яшашга кўник- 
тирмоқчи бўларди, кунини хаёл суриш билан 
ўтказарди. С. Зуннунова, Кўк чироқлар. 

ОИЛАЧИЛИК 1 Оила, рўзғор ташвиш- 
лари, оила икир-чикирлари. Салим ака ҳов- 
ли этагида жойлашган айвондаги сигир ва 
қўйларга назар ташлаб: -Оилачилик экан, 
мана шуларсиз қишлоқда ҳаёт йўқдек 
туюлади, — деди кулиб. Газетадан. 

2 Оиладаги тартиб ва муносабатлар. 

3 салб. Кадрлар танлашда, уларни ишга 
жойлашда, нарса, ҳақ ва ш.к. ни тақсимлаш 
каби жараёнларда ўз яқинларини тўплаш ва 
уларга имтиёз беришдан иборат ғайриқону- 
ний ҳаракат. Оилачиликка қарши курашиш. 

ОЙ 1 (О — катта) астр. Қуёшдан нур 
олиб, ёғду сочувчи самовий жисм, Ернинг 
табиий йўлдоши. Ўн тўрт кунлик ой. Тўлин 
ой. Ой нури. Ой чиқди. Ой ботди. Ойнинг 
юзидаги доғлар. Ойнинг Ер атрофида айла- 
ниши. Ойни этак билан ёпиб бўлмайди. Ма- 
қол. н Кечки гуллар очилиб турибди. Кўкда 
танҳо ой кезмоқда. И. Раҳим, Чин муҳаббат. 

Ой юз Чиройли юз, гўзал юз. Ой юзинг 
қора чиммат зулмидан қутултирғил. Чиқ 
қоронғи турмушдан, нур ичинда жавлон қил. 
Ҳамза. Ой деса — ойга, кун деса кунга ўх- 
шайди Жуда гўзал, жуда ҳам чиройли. 

2 Астрономик йилнинг ўн иккидан би- 
рига — Ойнинг Қуёш атрофидан бир марта 
айланиб чиқиш муддатига яқин вақт ора- 
лиғи; ўлчов бирлиги: 28, 29 30 ёки 31 кунлик 


давр. Ой боши. Мсш ойи. Бир йил — ўн икки 
ой. Бу орада уч ой ўтди. Ёз ойлари ҳам ўтиб 
кетди. Ойнинг ўн беши қоронғи бўлса, ўн беши 
ёруғ. Мақол. н Ўғлим бечора ой ўтмасдан 
бўзчининг мокисидек қатнаб турса. А. Қо- 
дирий, Ўтган кунлар. 

Ойдан ой, кундан кун ўтиб Анча вақт ўтиб. 
Ойдан ой, кундан кун ўтар дарёдил, Менга 
танҳо бўлган сен йўқсан моҳим. Ҳабиб Аб- 
дуназар, Анжир гули. Ой-кун(лар) ўтиб Вақ- 
ти, умри, ҳаёти кечиб. Шу йўсин оромсизлик 
ва бесаранжомлик ичида [Отабекнинг] ой- 
кунлари ўтиб турар эди. А. Қодирий, Ўтган 
кунлар. 

3 Уч-тўрт кунлик ой шаклидаги безак ёки 
белги. Мезана устидаги ой. 

4 Аёллар исми таркибига киради ёки аёл- 
лар номига қўшилиб, эркалаш, ҳурматни 
билдиради. Мас.: Ойпошша, Ойқиз, Ойтўти, 
Ойниса; Турсуной, Ширмоной, Қундузой. 

Ой бориб, омон кел Сафарга кетаётган 
кимсага яхшилик тилаб айтиладиган ибора, 
оқ йўл тилаш. У[Элмурод] йўлда кетар экан.. 
«Ой бориб, омон келинг!» деб, оқ йўл тилаб 
қолган Гулсумни хийлагача ўйлаб ётди. П. 
Турсун, Ўқитувчи. Ой кўрмоқ Ҳайз кўрмоқ. 
Ойи тўлди Туғиш вақти етди. Кумушнинг ойи 
тўлмасданоқ, у [онаси] бешик ясатиш билан 
машғул эди. А. Қодирий, Ўтган кунлар. Ой- 
куни яқин Туғиш арафасида, олдида. 

ОИБА Эрнинг опаси (хотинига нисба- 
тан) ва унга мурожаат шакли. 

ОИБОИ унд с., с.т. Вой-бўй. 

ОИБОЛДОҚ Исирғанинг олтин, ку- 
муш, мисдан уч-тўрт кунлик ойга ўхшатиб 
ишланган, нақшсиз, шокиласиз бир тури. 
Олтин ойболдоқ. Ойболдоқ тақмоқ. 

ОИБОЛТА 1 тар. Болтанинг тиғи ярим 
ой шаклида, икки учи гажак бўлиб қайрилиб 
келган, дастаси узун бир тури; табар (Хон- 
лик даврларида ҳарбий қурол сифатида 
ишлатилган). Елкаларига ойболта қўйган соқ- 
чилар шаҳар дарвозаси ёнида саф тортган 
эди. М. Осим, Элчилар. 

2 Болтанинг қассоблар гўшт чопадиган 
ва рўзғорда ишлатиладиган кичик бир тури. 
Мамасидиқ қўлидаги кетмонни ёнига суриб 
қўйиб, ойболта билан юлғун илдизини бир 
уришда узиб ташлади. С. Маҳкамов, Гулис- 
тон. 

ОИГУЛ Кўп япроқли мойчечак шакли- 
даги нақш. Ойгулни наққошлар бахт-иқбол 




рамзи сифатида қўллаб келганлар. Бухорода 
ойгулни «нақши моҳий» деб юритишади. 
«ЎзМЭ». 

ОЙДА-ЙИЛДА рвш. Узоқ вақт давомида 
бир марта; гоҳ-гоҳ, онда-сонда. Ойда-йилда 
бир кўринади. н -Ўзимиз ойда-йилда бир 
палов еймиз, — Ибодулла бошидаги баргика- 
рам духоба дўпписини тузатар экан, гап 
қўшди. Ҳ. Ғулом, Машъал. 

ОЙДИН 1 сфт. Ой чиқиб, ҳамма ёқ ой 
нури билан ёриган, ёруг. Ойдин кеча. н Кеча 
ойдин, қабристон тип-тинч. А. Қодирий, 
Ўтган кунлар. 

Кўр (ёки хира) ойдин Булутлар орасидан 
ўтиб тушаётган ой ёғдуси ва шундай ёғду 
билан ёришган кеча. Хира ойдинда қоп-қора 
ҳайкалдай бўлиб бир отлиқ кўринди. А. Қаҳ- 
ҳор, Қўшчинор чироқлари. Сутдек ойдин 
Беғубор, ёп-ёруғ ой ёғдуси ва шундай ёғду 
билан ёришган кеча. Менглибой чакмонини 
елкасига ташлаб, қўйлардан хабар олгани 
ташқарига чиққанда, сутдек ойдин эди. С. 
Аҳмад, Юлдуз. 

2 Ой нури, ёғдуси. [Отабек] Ичидан та- 
қинган ханжарини қинидан суғуриб олди-да, 
дамини ойдинга солиб боқди. А. Қодирий, Ўт- 
ган кунлар. Олисдаги уйларнинг томлари ой- 
динда йилтирайди. Ойбек, О.в. шабадалар. 

Ойдинда оёғим қилади Менга ҳеч қи- 
йинчилиги йўқ, кўзимни юмиб ҳам қила 
оламан. 

3 кўчма Аниқ, кўриниб, билиниб тур- 
ган, равшан. Бу масала ҳамма учун ойдин. 
н [Нор:] Ҳаммага қоронғи бўлса ҳам, менга 
ойдин. Ҳамза, Паранжи сирлари. Булар бари, 
оға, офтобдай ойдин гаплар, лекин шуларни 
Яхшибоевнинг ҳам ўйлаган-ўйламаганлиги 
мени бир оз таажжубга солади. М. М. Дўст, 
Лолазор. 

3 Ойдин (хотин-қизлар исми). 

ОЙДИНЛАШМОҚ 1 Ой ёғдуси билан 
ёримоқ. Тун ойдинлашди. 

2 кўчма Аниқ-равшан бўлмоқ, очиқ-ой- 
дин, тушунарли бўлмоқ; ечилмоқ. Аҳвол ой- 
динлашди. Масала ойдинлашди. н Комил- 
жоннинг фикри ойдинлашган сари кўпчилик 
Комилжон томонга ўта бошлади. И. Раҳим, 
Ихлос. Ёлғон туманга ўхшайди. Туман map- 
қагач, ҳамма нарса ойдинлашади. «Саодат». 

ОЙДИНЛАШТИРМОҚ Аниқлик ки- 
ритмоқ. Биз ушбу музейимизга қўйиладиган 
экспонатлар, ноёб ҳужжатлар орқали ана 


шу тарихий ҳақиқатни бир қадар ойдинлаш- 
тириш ниятидамиз. Газетадан. 

оидинли Ой чиқиб турган, ҳамма ёқ 
ой нури билан ёришган; ойдин. Ҳайғурма.. 
Бу кеча сенинг қайғули кечаларингнинг энг 
кейингиси ва ойдинли ҳам шеъриятли тун- 
ларингнинг арафасидир, бегим! А. Қодирий, 
Ўтган кунлар. 

ОЙДИНЛИК Ойдин эканлик, ёришган- 
лик, ёруғлик; аниқлик. Кечанинг ойдинлиги. 
Масалага ойдинлик киритмоқ. н Конфе- 
ренция муаммоларга аниқлик, ойдинлик кири- 
тади. Газетадан. 

ОИДИНСИЗ Ой чиқмаган, ой ёғдуси 
билан ёримаган. Ер оппоқ қор. Ҳаво очиқ. 
Ойдинсиз кеча. А. Қаҳҳор, Сароб. 

оии с.т. шв. Она. -Бир оздан кейин чиқиб, 
ойим билан сўрашинг, — деди Кумуш. А. Қо- 
дирий, Ўтган кунлар. - Ойижон, сиз ҳеч таш- 
виш тортманг, чарчадим, холос, — жавоб бер- 
ди Нури. Ойбек, Танланган асарлар. 

Катта ойи 1) ота ёки онанинг онаси; 2) 
этн. катта хотин (кичик хотиннинг бола- 
ларига нисбатан); 3) кекса хотинга нисба- 
тан мурожаат шакли. Йўлчи пишқирган omu- 
ни тўхтатиб, қичқирди: -Катта ойи, йи- 
гитчаларни хурсанд қилинг! Ойбек, Тан- 
ланган асарлар. Келин ойи қ. келинойи. Ки- 
чик ойи этн. Кичик хотин (катта хотиннинг 
болаларига нисбатан). 

ОИИМ 1 с.т. Ойи с. 1-ш. эгалик шакли. 
Буни [узукни] ёш қиз вақтимда.. ойим сотиб 
олиб берганди. Ойбек, Танланган асарлар. 

2 тар. Оқсуякларга мансуб аёлларга му- 
рожаатда уларнинг номига, унвонига қў- 
шиб ишлатилган ёки унинг таркибий қис- 
мини ташкил этган сўз. Моҳлар ойим. н 
Нигор ойим ҳозиргина [ўқувчи] қизларини 
озод қўйиб, кўкрак боласини бағрига олган 
эди. А. Қодирий, Меҳробдан чаён. Катта 
уйда эшон ойимлар ҳам Тўрахўжабойнинг 
хотини, келинлари.. ўтиришипти. Ойбек, 
Танланган асарлар. Бир вақтлар мен ҳам 
хоним ойимларга чўри эдим. А. Қодирий, 
Ўтган кунлар. 

3 Умуман, аёл кишига мурожаат қил- 
ганда, ҳурматлаш, улуғлаш маъносида 
унинг номига қўшиб айтиладиган сўз. Раҳима 
ойим, Мастура ойим каби. 

4 с.т. Танноз, нозанин. 

Ойим қиз Қизларга ҳурмат юзасидан ёки 
кесатиқ билан мурожаат шакли. [Заргаров:] 






Аравани қуруқ олиб қочманг, ойим қиз! А. 
Қаҳҳор, Оғриқ тиишар. 

ОЙИМПОШША 1 Ҳурмат юзасидан 
ёки кесатиқ билан аёлларга нисбатан иш- 
латиладиган сўз. [Домла Фотимага:] Бир оз 
тобим йўқ деб ёзибсиз, нима бўлди, ойим- 
пошша? Ҳамза, Туҳматчилар жазоси. 

2 Ойимпошша (хотин-қизлар исми). 

ОЙИМСУПУРГИ 1 Поясидан супурги 
қилинадиган, дони қизил бошоқли ўсим- 
лик. 

2 Шу ўсимлик поясидан богланган су- 
пурги. 

3 кўчма салб. Супургидай эгилиб-буки- 
ладиган, мулойим одам ҳақида. [Мўмин ака] 
Нечундир, тўсатдан кирпи қиёфасидан ойим- 
супурги қиёфасига кирган, мулойимлашиб 
қолган эди. О. Ёқубов, Бир фельетон қис- 
саси. 

ОЙИМТИЛЛА с.т. 1 Меҳнатга тоби 
йўқ, қўлини совуқ сувга урмайдиган аёл; 
оқсуяк аёл. Ойимтилла бу келин, Аҳволига 
бир қаранг, Тирноқ қизил, лаб қизил, Ўсма- 
дан қошлар таранг. F. Комилов. [Ҳаётхон:] 
Унга мен эмас, ойимтилла бўлиб, уйда ўти- 
радиган хотин керак-да. Р. Раҳмонов, Бахт 
билан учрашув. 

2 Енгилтак, танноз аёл. -Бу ойимтилла 
тоза енгилтак экан-ку, - деди ўзига-ўзи Қум- 
ри. Мирмуҳсин, Ажрим. 

3 кест. Сояпарвар, иш ёқмас, хотинча- 
лиш эркак. Ўша ойимтиллаларнинг ишини қи- 
лолмайди деб ўйлайсизми, нархимизни кўпам 
ерга ураверманг. С. Аҳмад, Қадрдон далалар. 

ОЙИМЧА 1 тар. Оқсуяклар, шоҳлар, 
хонлар оиласига мансуб ёш хотин. Ойим- 
чалар сунбул сочини тарашди, атрофдан қирқ 
канизи келиб қарашди. «Нигор ва Замон». 

2 эркл. Нозанин, танноз. Боғда очилган 
гул ғунчалар. Ҳолин билмас бир нечалар. 
Олинг гулгун ойимчалар, Болам алла-ёр, 
алла-ёр! «Ширин билан Шакар». -Дўстим, 
кечга меҳмонларни жўнатиб, иккаламиз, 
ойимчалардан ғалатисини топиб, гашт қи- 
ламиз. -Қўлингни бер, шоввоз! Ойбек, Тан- 
ланган асарлар. 

3 кест. айн. ойимтилла 1. Кеча келиб, 
бугун хўжайинлик қилишни сенга ким қў- 
йибди, ойимча. А. Кўчимов, Ҳалқа. Ҳа, ойимча, 
эрга теккан бўлсам, хўп қипман, ажаб қип- 
ман. Эрга тегиб, ёмон бўлганим йўқ. И. Раҳим, 
Чин муҳаббат. 


ОЙИМҚОВОҚ Ошқовоқнинг эртапи- 
шар бир тури. Хуллас, икки-уч йил ичида 
пешонаси икки ҳиссага кенгайиб, боши ойим- 
қовоқдек ялтиради-қолди. Н. Аминов, Ёл- 
ғончи фаришталар. 

ОЙИНА [ф. — кўзгу; шиша] айн. ойна. 

Гўзал Нурхон, боқиб ойинага биздан уялдингми ? 
Ҳамза. Ой олади дала тўишдан, Денгиз - кенг 
оламга сайқал ойина. Миртемир. 

ОЙЛАБ рвш. 1 Бир неча ой ичида, кўп 
ойлар давомида. Москва, Петербургга кўп 
қатнадим, ойлаб у шаҳарларда қолдим. Ой- 
бек, Танланган асарлар. Бу ўтиришдан сўнг 
у [Отабек] бир ойлаб бўзахонага келмай 
кетди. А. Қодирий, Ўтган кунлар. ..ойлаб 
кутубхонаю лабораториялардан бери келмай, 
сўнгги имтиҳонга nyxma ҳозирлик кўрадиган, 
битирув ишини ёзишга киришадиган талаб- 
чан ёшлар ҳам оз эмас. Газетадан. 

2 Ойлар билан. Вақтни ойлаб ўлчамоқ. 

ОЙЛАБ-ЙИЛЛАБ рвш. Ой ва йиллар 
бўйи, ойлар ва йиллар мобайнида. Ойлаб- 
йиллаб кутмоқ. 

ОЙЛАР: ойлар шафтоли шв. айн. луччак 
шафтоли қ. луччак 1. 

ОЙЛИ 1 Ой чиқиб, ёғду сочиб турган; 
ойдин. Ойли кеча. Ойли тун. н Баъзан 
қўшиқ тинглаб қолдим ойли тунларда. Ғай- 
ратий. Тун шу қадар ойли эдики, Топиларди 
игна йўқолса.. Қандай ухлар, ойли тун қизнинг 
Юрагига ҳаяжон солса ? Уйғун. 

2 Ой шаклидаги гули, нақши бор. Дўппи 
тикдим чиройли. Гуллари ярим ойли. «Кўшиқ- 
лар». 

ОЙЛИК 1 Ой мобайнида давом этадиган. 
Бир ойлик отпуска. Тўққиз ойлик йўл. 

2 Бир ойга мўлжалланган. Ойлик режа. 
н «Қўшчинор» тўғон участкасида.. икки 
ойлик иш қолди. А. Қаҳҳор, Қўшчинор чи- 
роқлари. 

3 Ҳар ойда чиқадиган. Ойлик журнал. 

4 Ойига тўлган, маълум бир (муддат) 
ой яшаган. Бир ойлик қўзи. Икки ойлик бола. 

5 Бир ой мобайнида қилинган меҳнат 
учун тегадиган ҳақ, маош. Неча пул ойлик 
оласиз? н Бокс тўгарагининг тренери си- 
фатида у бекорга ойлик олятпими ? А. Обид- 
жон, Аканг қарағай Гулмат. 

6 Бирор ижтимоий ишни бажариш, тад- 
бир ўтказиш учун белгиланган бир ой муддат. 
Китоб ойлиги. Шаҳарни ободонлаштириш 
ойлиги. 






ОИЛИКБАИ Ҳар ойда қилинган ишга 
ҳақ тўлаш шарти билан ёллаш-ёлланиш 
усули. Мен ҳам ҳаммолликни ташладим-у, 
ўзимни ойликбай ишга урдим. П. Турсун, 
Ўқитувчи. 

ОИЛИКХУР кам ҳўлл. Ойлик билан 
яшовчи; ойлик (маош) олувчи. Оилада неч- 
та нонхўр бўлса, ҳаммаси ойликхўр. Эртага 
барвақт уйғот! Газетадан. [ Тожибой:] -Ишни 
биз қиламиз-у, ойликнинг каттасини булар 
ейди. Ойликхўрлар! — деб тўнғиллаб ҳам қўяр 
эди. П. Турсун, Ўқитувчи. 

ОИМА-ОИ Ҳар ойда мунтазам. Нусрат- 
бек маошидан ўз харжига кераклигини аж- 
ратиб, қолганини хотинига ойма-ой юбориб 
турди. С. Нуров, Майсаларни аёз урмайди. 

ОИМОМА с.т. Ой. Маҳваш яна оймома 
сиймосида пайдо бўлди-ю, аста-секин юл- 
дузлар мисолида жимир-жимир қилиб, узоқ- 
лашиб кетди. Т. Ашуров, Оқ от. Унга кўксин 
тутди, нурга кўмилиб, Тунлари — оймома, 
кунлари — қуёш. X. Даврон, Қақнус. 

ОИНА [ф. 1 Одатда дераза, эшик 

кўзларига ўрнатиш учун ишлатиладиган яс- 
си шиша. Бир maxma ойна. Дераза ойнаси. 
Ойна заводи. Ойна синиғи. Ойна кесмоқ. н 
Туманланган дераза ойналарида йирик қор 
парчалари оқ капалакдай кўринади. Ойбек, 
Танланган асарлар. 

2 c.m. Дераза. -Қор-ку майли-я, бўрони- 
га нима бор, — деди блиндаж ойнасидан қа- 
рабтурган Нормат. И. Раҳим, Чин муҳаббат. 
-Икки томон тоғ.. — деди Ҳафиза машина 
ойнасидан баланд тоғларга ағрайиб, — мунча 
чиройли! Мирмуҳсин, Умид. 

3 Қаршисидаги нарсаларни акс эттира- 
диган, одатда киши ўз аксини кўрадиган, 
орқаси сирланган махсус шиша; кўзгу. Ба- 
шаранг қийишқ бўлса, ойнадан ўпкалама. 
Мақол. н Даҳлиздаги ойна олдида сочлари- 
ни тараётган Холиса уларга сохта жаҳл 
аралаш ғурур ва бир оз меҳр билан киноя 
қилди. С. Нуров, Майсаларни аёз урмайди. 
[Зебо] Ойнага қараб, ўзини тузатди. Шуҳ- 
рат, Шинелли йиллар. 

4 кўчма Бирор ҳолатни, ҳодисани акс 
эттириб ёки ёритиб турган нарса; кўзгу. Дўст 
дўстнинг ойнасидир. Мақол. н Кундалик 
дафтар — мактаб боласининг хулқ-атво- 
рини, олган баҳоларини равшан кўрсатиб 
турадиган тиниқ ойна. М. Исмоилий, Биз- 
нинг роман. 


Ой(и)наи жаҳон 1) жаҳонни кўрсатувчи, 
бошқа жойлардаги нарсаларни, бўлиб тур- 
ган ҳодисаларни кўрсатиб турувчи афсо- 
навий ойна. Илгари болалар орзу қиларди. 
Бўлса деб ўйларди ойнаи жаҳон. Ф. Йўл- 
дошева; 2) с.т. телевидение. Хайриятки, 
ойнаи жаҳонимизнинг айрим раҳбарлари 
ижодкор халқимизнинг онги ва тафаккури- 
ни кўтариш, савиясини ошириш заруратини 
яхши тушунадилар. Газетадан; 3) с.т. те- 
левизор. Тантаналар ойнаи жаҳон орқали 
намойиш этилди. Газетадан. 

5 с.т. Кўзойнак. Ойна ортидан тикилиб 
турган бир жуфт ўтли кўз унинг онгига ан- 
чадан кейин етди. П. Қодиров, Уч илдиз. 

Ўзини ойнага солмоқ Ўз ҳолатини кўз- 
гуда кўрмоқ. Қиз ўзини ойнага солди. «Шарқ 
юддузи». 

ОЙНАБАНД [ойна + ф. aij — боғлам; 
кишан, тўр; тўсиқ, ғов] 1 Ойна ўрнатилган, 
қуйилган, солинган. Ойнабанд айвон. н 
Ойнабанд эшикларига номер ёзилган кабина- 
лардан хилма-хил товушлар келади. П. Қо- 
диров, Уч илдиз. 

2 Ойна ёки кўзгу қоплаб безатилган; 
ойнакор. Ойнабанд зал. н Кўринар қўрғон- 
дан ям-яшил қишлоқ. Оқ уйлар нақадар су- 
лув, ойнабанд. X. Расул. 

ОИНАВАНД с.т. Ойнабанд. Шаҳардауч 
қаватли ойнаванд ёруғ бинолар қурилиб, 
тўғри кўчалар очилди. Мирмуҳсин, Чини- 
қиш. 

ОИНАДОР Ойнали, ойна тутилган; ой- 
набанд. 

ОИНАК [ф. — кичкина ойна] 1 айн. 

ойна 2. Шу пайтда штаб томонидан келган 
кимдир автомобилъ ойнакларидан бошини 
тиқиб қаради. Газетадан. Ёрни ойнакдан 
қаранг, Ноз уйқуда ётганмикин? «Қўшиқ- 
лар». 

2 с.т. айн. ойна 3. [Хонзода:] Сен нимангга 
бино қўясан? Ҳуснинггами? Ойнакка қара. 
Ҳамза, Бой ила хизматчи. 

3 айн. кўзойнак. Пойгакдаги каравотда 
китоб ўқиб ётган Ҳожи ака.. чаққонлик 
билан бошини кўтариб, кўздан ойнагини олди. 
А. Қаҳҳор, Минг бир жон. Кителининг чўн- 
такларини титиб, ойнагини тополмади. С. 
Аҳмад, Уфқ. 

ОЙНАКЛИ Кўзойнак таққан, кўзой- 
накли. Орқа ўриндиқда ўтирган ойнакли 
киши негадир безовта эди. «Ёшлик». 







ОЙНАКОР с.т. Ойнабанд. Очилбек.. бо- 
риб, Холбўта туркманникига тушди. Дера- 
зали, ойнакор меҳмонхоналар. «Очилдов». 

ОЙНАКСОЗ [ойнак + ф. jL^ — қурувчи, 
тузатувчи, созловчи] Кўзойнакларни туза- 
тувчи уста. 

ОЙНАЛАТМОҚ Ойна солмоқ; шиша 
қўймоқ. Барча деразаларни ойналатгач, 
хоналар анча исиб қолди. Газетадан. 

ОЙНАЛИ 1 Ойна солинган, ойнабанд. 

2 Кўзгу ўрнатилган, кўзгули. Ойнали 
шкаф. 

3 с.т. Деразали. Уйнинг ойнали девори. 

ОЙНАСИМОН Ойнага ўхшаш; шиша 

тахлит. Иморат олди ойнасимон материал- 
лар билан қопланди. Газетадан. 

ОЙНАСОЗ шв. Ойначи. 

ОЙНАСОЗЛИК Ойна ишлаб чиқариш; 
саноатнинг шу соҳаси. ..ёғочни қайта ишлаш, 
мебелсозлик, ойнасозлик, кўнчилик сингари 
соҳалар ривожланмоқда. Газетадан. 

ОЙНАХАЛТА Ойна солиб қўйиладиган, 
матодан тикилган жиҳоз. Ҳувват момо қо- 
шиқхалта, хуржун, қуроқ, гулдор кўрпачалар, 
ойнахалталар қилишда гузарда ном чиқарган 
эди. «Ёшлик». 

ОЙНАЧИ Деразаларга ойна солувчи 
уста. 

ОИНОМА айн. журнал. Кейинги пайтда 
севимли ойномамиз «Шарқ юлдузи» халқи- 
мизга ҳақиқатни етказишда ибратли ишлар- 
ни амалга оширмоқда. «Шарқ юлдузи». 

ОЙПАРАСТ Уйқусирайдиган, уйқусида 
гапирувчи, турли ҳаракатлар қилувчи. 
Султон худди ойпарастларга ўхшаб, уйнинг 
у бурчидан бу бурчига бориб келарди. «Шарқ 
юлдузи». У яхши гап, «ҳақиқат» билан ой- 
параст уйқусидан уйғотилгач, рашк алангаси 
ўчиб, яна илгариги ҳолига келарди. Мирмуҳ- 
син, Илдизлар ва япроқлар. 

ОЙПАРЧА Ойдек гўзал, моҳпора, но- 
занин. Колхоз шийпонига йиғилган барча, 
Келди Гулбаҳори худди ойпарча. М. Алавия. 

ОЙПОШША 1 айн. ойимпошша 1. -Мен 
сени ойпошша бўлиб ўтирадиган, қўлингни 
совуқ сувга урмайдиган жойга тинчитаман, 
дейди, — деди Ҳикоятнинг онаси. Ибохон, 
Феруза кўзли исирға. 

2 Ойпошша (хотин-қизлар исми). 

ОИСИЗ 1 айн. ойдинсиз. Ойсиз кеча. 

2 Маълум ой, вақт ўтмасдан. Мабодо 
келмасангиз, бир-икки ойсиз қишлоқдан кел- 


майман, деб маъшуқангиз Зайнаб. Ҳамза, 
Ким ўғри? 

ОЙТАМҒАЛИ Ўзбек халқининг дўрмон, 
қипчоқ, қўнғирот каби йирик қабилалари 
таркибига кирган уруғлардан бири (асосан 
Ўзбекистон ва Қозоғистон ҳудудларида 
учрайди). 

ОЙҚАРА: ойқара ёпмоқ Бир барини 
бошга, бир барини оёққа қилиб узунасига 
ёпмоқ (чопон, пўстин, чакмон ва ш.к. ни). 
Аваз отасини Таваккал ғорига олиб бориб, 
ўлик cypamuda чалқанча ётқизиб, устига 
пўстинини ойқара ёпиб қўйди. «Балогардон». 

ОЙҚУЛОҚ Балиқ ва бошқа баъзи бир 
сувда яшовчи жониворларнинг нафас олиш 
аъзоси; жабра. 

ОКЕАН [юн. okeanos — Ерни айланиб 
оқадиган азим дарё < Okeanos — юнон ми- 
фологиясида: сув офати маъбуди номи] Ер 
қитъалари орасидаги улкан сув ҳавзаларидан 
ҳар бири. Атлантика океани. Тинч океан. 
Ҳинд океани. н Ер юзининг учдан икки қис- 
мидан кўпроғини сувлик — денгиз ва океанлар 
қоплаган. «Фан ва турмуш». Тинч, Атлан- 
тика ва Ҳинд океанлари қирғоқларида жой- 
лашган мамлакатларда ва шу океанлардаги 
оролларда яшовчи халқларнинг кўпи денгиз 
тошбақаларини ейди. К. Маҳмудов, Қизиқар- 
ли пазандалик. 

ОКЕАНОЛОГ айн. океаншунос. Океано- 
логларнинг аниқлаишча, Атлантика океани- 
нинг тубида фақат майда жониворлар билан 
озиқланадиган йиртқич ўсимлик мавжуд 
экан. «Ёшлик». 

ОКЕАНОЛОГИЯ [океан + юн. logos — 
фан, таълимот] айн. океаншунослик. Океано- 
логия, асосан, кемаларда ва гидрологик стан- 
иияларда ўлчовлар ўтказишга асосланади. 
«ЎзМЭ». 

ОКЕАНОРТИ Америка; Америка қитъа- 
си. Қирқ саккизинчи чемпионатда 3 та ол- 
тин, 3 та кумуш ва 3 та бронза медалини 
қўлга киритган ўзбекистонлик боксчиларга 
океанортида ҳам тан беришди. Газетадан. 

ОКЕАНШУНОС [океан + ф. - 

ўрганувчи, текширувчи] Океан ва денгиз- 
ларни текширувчи олим, океаншунослик 
мутахассиси. -Геологлар бу ерда [Қизилқум- 
да] худди океаншунослар сингари, триллион- 
лар билан иш кўришади! — деди Ваҳобжон. А. 
Мухтор, Давр менинг тақдиримда. 

ОКЕАНШУНОСЛИК Табиий геогра- 
фиянинг океан ва денгизларда рўй берадиган 
физик, кимёвий, геологик, биологик ҳоди- 
саларни ўрганадиган бўлими. 

ОККАЗИОНАЛИЗМ [лот. occasionalis — 
тасодифий] тлш. Умумистеъмолга мувофиқ, 
тўғри келмайдиган, индивидуал тарздаги 
маънога эга бўлган тил бирлиги. 

ОККУЛЬТИЗМ [лот. occultus — яширин, 
сирли] Инсонда ва космосда, умуман дунё- 
да сирли, яширин кучлар мавжудлигини 
эътироф этувчи, тафаккурга зид таълимот- 
ларнинг умумий номи. Оккулътизмга кўра, 
яширин кучларни махсус психик машқлардан 
ўтган ва ўзини фақат шу йўлга бағишла- 
ганларгина пайқай олади. «ЎзМЭ». 

ОККУПАНТ Оккупация қилувчи, окку- 
пация қатнашчиси, босқинчи. Немис окку- 
пантларидан озод қилинган ҳудудларда халқ 
хўжалигини тиклаш чоралари ҳақида чиқа- 
рилган қарорларни ўқиб ўтирган Ширмон- 
хоннинг кўнгли ғурурга тўлган эди. С. Зунну- 
нова, Олов. 

ОККУПАЦИОН Оккупация қилган ёки 
қилувчи. Оккупацион армия. 

ОККУПАЦИЯ [лот. occupatio — эгал- 
лаш, босиб олиш] Бошқа давлат ерларини 
қуролли куч воситаси билан босиб олиб, 
унинг суверен ҳуқуқларини поймол қилган 
ёки чеклаган ҳолда вақтинча эгаллаб туриш. 
Оккупация зонаси. Оккупация қилмоқ. 

ОККУПАЦИЯЧИ айн. оккупант. Окку- 
пациячи қўшинлар. 

ОКОП [р. окоп — ковланган жой, чуқур 
< окопать — «чуқур қазиб, атрофини ўра- 
моқ» фл. дан] ҳарб. Жонли кучлар ва жанго- 
вар техникани душман ўтидан пана қила- 
диган ҳарбий иншоот. Урушда окопда ётиб 
орзу қилардик — эл-юртга омон қайтиб, бир 
эшитсак «Қора тўрғатни деб/О. Ёқубов, Эр 
бошига иш тушса. Морозов ротаси халқ лаш- 
карлари ковлаб қўйган окопларга икки вз- 
водни жойлаб, қолган взвод билан танкка 
қарши мудофаа чораларини кўра бошлади. И. 
Раҳим. Чин муҳаббат. 

ОКРУГ [р. округ — теварак, атроф < ок- 
ружать — «қуршаб олмоқ; атрофини ўрамоқ» 
фл. дан] 1 Баъзи давлатларда маъмурий- 
ҳудудий бирлик. Исландия маъмурий жи- 
ҳатдан 23 округга, улар эса жамоаларга бў- 
линади. «ЎзМЭ». 


2 Йирик ҳудудий ҳарбий бирлашма, бў- 
линма. Эртага округ штабидан генерал ке- 
лиши кутилади. Шуҳрат, Шинелли йиллар. 
Туркистон ҳарбий округи ўз ихтиёридаги 
машиналарни чўлни ўзлаштиришга беряпти. 
С. Аҳмад, Уфқ. 

3 Вақтинчалик тузилган ҳудудий бўғин. 
Сайлов округи. н Кўп мандатли округлар- 
да сайловчилар яширин овоз бериш бюллетен- 
ларига ёзиб қўйилган. Газетадан. 

4 эск. тар. Ҳозирги вилоят бараваридаги 
ҳудудий бирлик, музофот. Тошкент округи. 
Андижон округи. 

ОКСИД [юн. oxys — нордон + eidos — 
кўриниш, қиёфа; ҳолат; тур, нав] Кимёвий 
элементнинг кислород билан бирикишидан 
ҳосил бўлган модда. Натрий оксиди. 

ОКСИДЛАМОҚ ким. Бирор элементнинг 
оксидини ҳосил қилмоқ. Темирни оксид- 
ламоқ. 

ОКСИДЛАНИШ ким. Турли модцалар- 
нинг кислород билан бирикиши; кимёвий 
реакция тури. Думба — қўй танасидаги ҳаро- 
ратни бир меъёрда сақлашга, оксидланиш, 
модда алмашинишининг яхшиланишига ёрдам 
беради. С. Анорбоев, Оқсой. 

оксидловчи ким. Оксид ҳосил қи- 
лувчи. Оксидловчи моддалар. 

ОКТАВА [лот. octo — саккиз; octavus — 
саккизинчи] мус. 1 Диатоник гамманинг сак- 
кизинчи босқичи; шу гаммада бир номдаги 
икки нота оралиги (мас., до — кейинги до). 

2 Жуда паст эркак овози — баснинг ало- 
ҳида кўриниши. 

3 ад. Саккиз қаторли шеърий банд. 

ОКТАНТ [лот. octans, octantis — саккиз- 

дан бир] 1 геом. Уч ёқли бурчакларнинг 
саккиз соҳасидан исталган биттаси. 

2 астр. Авваллари осмон ёритқичлари 
ўртасидаги бурчак масофалар(и)ни ўлчагцца 
қўлланган астрономик асбоб. 

3 Осмон гумбазининг Жанубий ярим- 
шаридаги юлдуз туркуми. 

ОКТАЭДР [юн. oktaedron < octo — саккиз 
+ hedra — асос, қирра, ёқ, томон] геом. 
Саккизта учбурчаклик билан чегараланган 
жисм; саккизёқлик. 

ОКТЕТ [итал. ottetto < лот. octo — сак- 
киз] мус. 1 Саккиз ижрочи хонанда ёки чол- 
ғучи (созанда) учун ёзилган мусиқий асар 
(бунда уларнинг ҳар бирига алоҳида ижро 
қисми ва нота мўлжалланган бўлади). 

2 Шундай асарнинг саккиз ижрочи то- 
монидан ижро этилиши, шунингдек, сак- 
киз ижрочидан иборат ансамбль. 

ОКТЯБРЬ [лот. octo — саккиз] Қадимги 
Рим календарида йилнинг саккизинчи ойи; 
янгича календарь йили ҳисобида ўнинчи 
ойнинг номи. 

ОЛ кт. Қизил, қирмизи. Ол юзли. 

ОЛА 1 Оқ-қора, оқ-малла ва ш.к. қо- 
ришиқ тусли (ҳайвонлар туси ҳақида). Ола 
от. Ола ҳўкиз. Ола товуқ сомон сочар, ўз 
айбини ўзи очар. Мақол. н Бу пулга манман 
деган галанский [голланд] ола сигир олишин- 
гиз мумкин. Н. Аминов, Қаҳқаҳа. 

Оқ ола Асосан оқ туси билан ажралиб 
турадиган ола-була. Қора ола Асосан қора 
туси билан ажралиб турадиган ола-була. 

2 Турли хил рангли, йўлли ёки гулли; 
чипор. Ола (йўлли) беқасам. Илон чаққан ола 
арқондан қўрқар. Мақол. н Хонанинг тўри- 
даги пўстак устида оппоқ соқоли кўксига 
тушган, катта саллали, ола чопонли домла 
ўтирарди. П. Турсун, Ўқитувчи. 

3 кўчма Келишмовчилик, нифоқ, низо. 
Олтовлон ола бўлса, оғиздагини олдирар. 
Мақол. Овул ити ола бўлса, бўри келса 
бирикар. Мақол. н [Тожибой:] -Йўқ, менинг 
фуқаром ичида оласи йўқ, — деди. П. Турсун, 
Ўқитувчи. 

Ола чиқди Иттифоқи, ораси бузилди. Оқ 
пошшонинг аскарлари ўртасидан ола чиқиб, 
«Урушмаймиз, урушса пошшо билан вазирлар 
уруша берсин», деб турган эмиш. Ғ. Ғулом, 
Шум бола. 

4 кўчма Тугал эмас, ҳаккам-дуккам, бир 
текис униб чиқмаган; чала. Чигит сифатсиз 
экилиб, кўчат ола чиқса, кимга фойда-ю, ким- 
га зарар? М. Назаров, Жилвон жилвалари. 

Ола кўз, олакўз 1) чақчайган катта кўз; 
2) шундай кўзли киши. Элмурод атрофига 
қараган эди.. олакўз завхоз ҳам саҳна олдида 
томоша қилиб турганини кўрди-ю, ўзининг 
бор-йўқлигини унутди. П. Турсун, Ўқитувчи. 
Ола қарамоқ 1) кўзларини олайтириб, ўқ- 
райиб қарамоқ. Деҳқоновга ва унга танбеҳ 
бердим. Энди иккови ҳам менга ола қараб 
юрибди. С. Нуров, Нарвон; 2) ёмон ният, 
ёмон кўз билан қарамоқ, кўз олайтирмоқ. 
-Сиз яхши кўрган бир қизга биров ола қара- 
са, сиз нима қилардингиз? — деди. Н. Сафа- 
ров, Уйғониш; 3) душманлик билан қара- 
моқ, бир текисда, баравар кўрмаслик. Ул- 


тонни ҳеч ким бек қилгани йўқ, у ўзи ўзини 
бек қилиб, Кўнғиротга ола қаради. «Ёдгор». 
Оқ уй, ола баргак қ. баргак. 

ОЛАБАИРОҚ Ола-була, йўл-йўл ёки 
катак-катак. Олабайроқ беқасам. н Иккин- 
чи киши.. Бухоронинг олабайроқ матосидан 
чопон кийиб, камар ўрнига чопонини турмак- 
лаган мулланамо бир зот бўлиб, бу киши яроқ- 
сиз эди. А. Қодирий, Ўтган кунлар. Олабай- 
роқ уфқнинг ранги тобора ўчиб, аста-секин 
қоронғиликка чўкди. Ҳ. Ғулом, Машъал. 

Олабайроқ варрак Йўл-йўл ёки катак- 
катак қилиб бўялган катта варрак. 

ОЛАБАРГОҲ шв. кам қўлл. Ҳашаматли 
уй. Суйганинг билан бўлсанг, қора уй ҳам 
олабаргоҳ кўринар. Мақол. н Тоға оқ уй, 
олабаргоҳ уйда яшаяпсиз. Тинч-хотиржам- 
сиз. «Ёшлик». 

ОЛА-БУЛА 1 Оқ ва бошқа ҳар хил ранг 
аралаш тусли; гулли. Ола-була чит. н Ола- 
була тўн кийиб, бошига кичкина оппоқ салла 
ўраган, ковуш-маҳсили йигит салом бериб 
кирди. Ш. Холмирзаев, Қаҳрамоннинг сўнг- 
ги кунлари. 

2 кўчма Хусусиятлари жиҳатидан бир 
хил бўлмаган; аралаш, қурама. Ўтган йил- 
ларда мактаблар жуда ола-була, ўқувчилар- 
нинг маълумотлари нотекис эди. Газетадан. 

Кўзини ола-була қилмоқ Кўзларини 
катта очиб бесаранжом ўйнатмоқ, олай- 
тирмоқ. Кўзлари ола-була Кўзлари катта 
очилган, олайган, бесаранжом. Бир куни 
отам чақ-чақ уриб кириб келди. Кўзлари ола- 
була эди. М. Исмоилий, Фарғона т. о. 

ОЛАБУТА бот. Шўрадошларга мансуб 
бир йиллик ўтсимон ёки ярим бута ўсимлик. 
[Олабутанинг] Пояси тик, шохланиб ўсади, 
бўйи 1 м ёки ундан ортиқ бўлади. «ЎзМЭ.» 

ОЛАБУҒА Усти кўндаланг қора йўллар 
билан қопланган, сузгичлари қизғиш, йи- 
рик тангали балиқ. 

ОЛАБУЖИ 1 Ҳайбатли, қўрқинчли аф- 
сонавий махлуқ (ёш болаларни қўрқитиш 
учун айтиладиган сўз). Олдин Аввалбек ун- 
даган, Тамара кўнмаган. Энди, қарабсизки, 
манави олабўжи қилтириқдан ҳам зурриёт 
қолади. М. М. Дўст, Лолазор. 

2 кўчма Ваҳимали, қўрқинчли нарса. 
-Шўр чигитни қуритади, зах илдизни чи- 
ритади, деб чўлни олабўжи қилиб кўрса- 
тишга уринмоқдалар, — деди раис. М. Наза- 
ров, Жилвон жилвалари. 






ОЛАЗАРАК: олазарак бўлмоқ У ёқ-бу 
ёққа бесаранжом қарамоқ, аланг-жаланг 
бўлмоқ. Қиёмхон атрофга олазарак бўлиб 
қарагач, дарвозахона ёнидаги харобага ишора 
қилди. Н. Аминов, Қаҳқаҳа. Кўзи олазарак 
Кўзи бесаранжом, аланг-жаланг. н Бола, 
кўзлари олазарак, ҳадиксираб, ҳайдовчига 
яқинлашди. X. Султонов, Бир оқшом эртаги. 

ОЛАИЛИК крш. с. взф. Масалан, чунон- 
чи, фараз қилайлик. Олайлик, бу ерда ҳам 
одамлар ўз билганларини, эшитганларини 
гапирадиган бўлишди. Газетадан. 

ОЛАИМОҚ Катта очилиб, чақчайиб 
кетмоқ, бесаранжом ўйнамоқ, ола-кула 
бўлмоқ (кўз ҳақида). Мирзонинг кўзлари ола- 
йиб, ходимгарларга қаради. А. Қаҳҳор, Мир- 
зо. Йўлчининг ранги ўчди, кўзлари олайиб, 
титроқ овоз билан қичқиришдан ўзини тиёл- 
мади. Ойбек, Танланган асарлар. Башорат 
ялт этиб қайрилиб, синглисига олайиб қара- 
ди. А. Мухтор, Опа-сингиллар. 

ОЛАИТИРМОҚ Олаймоқ фл. орт. н. 

Кўз(ни) олайтирмоқ 1) кўзларини ола- 
кула қилиб қарамоқ, кўзларини ўйнатмоқ, 
ўқрайтирмоқ. Қиз кўзларини олайтириб, Эл- 
муроднинг юзига қаради. П. Турсун, Ўқи- 
тувчи; 2) кўчма ёмон ният, ёмон кўз билан 
қарамоқ. Бировнинг мол-дунёси ошиб-тошиб 
ётса-ю, фақирга кўз олайтирса, ҳақиқат 
борми ахир, эй фалак! Ж. Шарипов, Хоразм. 
Шакархондек қудратли ноибнинг хасмига кўз 
олайтиришга кимнинг ҳадди сиғди экан! X. 
Тўхтабоев, Йиллар ва йўллар. 

ОЛА-КУЛА Бесаранжом олайган, катта 
очилиб ўйнаб кетган (кўз ҳақида). Бедана 
эгалари ва уларга пул тиккан тарафкаш- 
ларнинг кўзлари ола-кула, юраклари така- 
пука бўлиб, нафаслари ичига тушиб кетди. 
М. Муҳаммаджонов, Турмуш уринишлари. 
-Аҳ-а-а...! — Валихон бўзариб кетган совуқ 
кўзларини ола-кула қилиб, Майнага тикилди. 
Ш. Тошматов, Эрк қуши. 

ОЛАКЎЗ Оқ қисми кўп, соққаси бир- 
мунча кўтарилган катта кўз; шундай кўзли 
одам. Бир неча кундан кейин қўнғиз мўйловли 
олакўз киши келиб, Мустафони олиб кетди. 
С. Сиёев, Ёруғлик. 

ОЛАКУЗАН Сувсарлар оиласига мансуб, 
мўйнали, йиртқич сутэмизувчи ҳайвон. Ола- 
кўзан ола бўлса ҳам, арслон бўлмас. Мақол. 

ОЛАЛАНМОҚ кам қўлл. 1 Ола-кула бўл- 
моқ (кўз ҳақида). Мирҳосилнинг кўзлари ола- 


ланди, медаль ярқираб турган кўкрагига мушт 
урди. Ҳ. Ғулом, Сенга интиламан. 

2 Ўртага низо тушиб, иккига айрилмоқ, 
низолашмоқ. Шаҳарнинг олаланиш хабари 
ўрдагача ҳам эшитилди. А. Қодирий, Ўтган 
кунлар. 

ОЛАЛИК 1 Ола эканлик, турли рангда 
бўлишлик. 

2 Келишмовчилик, нифоқ, низо. 

ОЛАМ [а. jJLt — дунё, жаҳон; коинот; 
халқ, омма] 1 Бутун мавжудот, борлиқ, 
коинот, дунё. -Айб менинг ўзимда, — деди у 
[бой] зардаси қайнаб. — Олам бино бўлгандан 
бери яхшиликка — ёмонлик, хизматга — туҳ- 
мат бўлиб келган. С. Айний, Дохунда. 

Ўн саккиз минг олам эск. Бутун коинот, 
бутун борлиқ, бутун дунё. 

2 Бутун жаҳон, дунё, ер юзи ва ундаги 
инсонлар, халқлар Пахтамизнинг шуҳрати 
бутун оламга машҳур. н Ҳакимбойвачча- 
нинг овозаси оламни тутади. Ойбек, Тан- 
ланган асарлар. 

3 Табиатда мавжуд бўлган нарсаларнинг 
алоҳида бир тўпи, дунёси. Ўсимликлар ола- 
ми. н Титраш ўсимлик оламига ҳам ҳало- 
катли таъсир этади. «Фан ва турмуш». 

4 Ўзига хос хусусиятлари, мақсади, мас- 
лаги билан ажралиб турадиган ижтимоий 
гуруҳ, жамият. 

Янги олам 1) бирор ижтимоий формация 
ўрнини олган иккинчи, янги формация. 
Янги оламга кирган одамларнинг ҳаммаси 
оёғида эски оламнинг лойи билан кирган. А. 
Қаҳҳор, Қўшчинор чироқлари; 2) кўчма 
янги шароит, янги муҳит. Умрини шаҳарда, 
шовқинли цехларда ўтказган бу йигит учун 
қишлоқ мутлақо янги олам эди. С. Аҳмад, 
Ҳукм. 

5 Одамнинг маънавий, ички дунёси; ўзи- 
га хослиги. Инсон руҳий оламининг энг нозик 
нуқталарини ҳис этиб, воқеа ea ҳодиса- 
ларнинг энг долзарб жиҳатларини бадиий акс 
эттирмоғим лозим бўлади. «ЎТА». 

6 Бирор соҳа, жабҳа. Илм олами. Сиёсат 
олами. н У энди.. Салимхондан кўп сўзлай- 
ди, ҳатто Салимхонни сиёсат оламига суд- 
райди. А. Қаҳҳор, Сароб. Фан оламида янги- 
лик яратиш истаги унинг қалбини қамрай 
бошлади. С. Кароматов, Олтин қум. 

7 дин. Будунё; мавжуддунё. Оламданўт- 
моқ. н Қутбиниса онаси оламдан ўтгандан 







буён энди оҳорли кийим кийиши эди. С. Аҳ- 
мад, Уфқ. 

Бир олам 1) ўзига хос бир дунё. [Нор- 
мат] 1940 йили [Москвадаги] қишлоқ хў- 
жалик виставкасини кўргандаёқ: -Вистав- 
канинг ўзи бир олам, — деган эди. И. Раҳим, 
Чин муҳаббат; 2) жуда кўп, беҳад кўп, кўп- 
дан-кўп, сон-саноқсиз. У Москавадан бир 
олам таассуротлар билан қайтди. Т. Ашу- 
ров, Оқ от. Бошқа олам Хулқ-атвори бўлак, 
бошқача. От эса тамом бошқа олам, айниқса 
менинг қорабайирим. Ҳ. Ғулом, Машъал. 
Жумла(и) олам Оламдаги ҳамма одам ёки 
нарса. Олтин тупроғингда жумла олам бор. 
Ҳ. Ғулом. Икки оламда Ҳеч вақт, ҳеч қачон. 
Олам гулистон қ. гулистон. Ҳаммасига ўша 
мошак сабабчи. «Келинг», деб телефон қил- 
маганда, олам гулистон эди. Н. Аминов, Қаҳ- 
қаҳа. Олам ҳодис Мабодо, эҳтимол, бўлиши 
мумкин, балки. Олам ҳодис, қўлга тушиб 
қолсанг, сўроқ кезида айбни фақат ўз бўй- 
нингга олиб, орага мени қотиштирмайсан! А. 
Қодирий, Ўтган кунлар. Оламга сиғмай кетди 
Беҳад хурсанд бўлди. Кўрмайсизми: сувнинг 
шарпасини эшитиб, бечора [деҳқон]лар олам- 
га сиғмай кетди. М. Исмоилий, Фарғона т.о. 
Парвардигори олам Оллоҳ; оламнинг яра- 
тувчиси, халлоқи олам, худо. Парвардигори 
олам дуоларимизни мустажоб қилгай. Под- 
шоҳи олам эск. Зўр подшоҳ, улуғ подшоҳ. 
Халлоқи олам қ. халлоқ. Ҳусн олами Ҳусн- 
дор кишилар, нозанинлар тоифаси. Бу уза- 
тиш (тўй) мажлисини жонли, руҳли ўт- 
казмоқ учун барча қизлар ўзларининг энг асл, 
энг нафис кийимларини кийиб, фавқулодда 
ҳусн оламини яна бир қат, яна бир қайта 
безабдилар. А. Қодирий, Ўтган кунлар. 

ОЛАМГИР [а. + ф. — оламни 

олувчи, дунёни эгалловчи] кт. 1 Оламни 
фатҳ этувчи, оламни олувчи; жаҳонгир. Агар 
мен ўша оламгирга замондош бўлсам эди, ўлим 
соатида бошида турсам эди, дейлик, унга 
ғассоллик қилсам эди. М. М. Дўст, Лолазор. 

2 кўчма Жаҳонни ўзига қаратувчи, маф- 
тун этувчи. Агар куйлар эсам, Ширин жи- 
мирлаш бошланур танда, Бу биз — ботир, бу 
биз — ғолиб, бу биз — ҳар ишда оламгир. Ғ. 
Ғулом. 

ОЛАМ-ЖАҲОН айн. олам-олам. Тўйга 
олам-жаҳон одам тўпланди. н Баъзан нозик 
имосида олам-жаҳон қудрат ифодаланган 
ҳаракатлар, баъзан ғазабкор, баъзан эса 


мулойим ea нозли боқишлар Ҳасаннинг кўз 
ўнгидан кетмасди. С. Зуннунова, Кўк чи- 
роқлар. 

ОЛАМ-ОЛАМ Беҳад кўп, жуда кўп; бир 
олам, олам-жаҳон. Сиздан олам-олам мин- 
натдорман. Ҳикматли сўзларда олам-олам 
маъно бор. н Унинг олам-олам тажрибаси 
бор эди. Шуҳрат, Шинелли йиллар. 

ОЛАМОРО [а. +ф. — оламни бе- 

зовчи] кт. Оламга оро берувчи, дунёни бе- 
зовчи; дунё безаги, зийнати. 

ОЛАМПАНОҲ [а. + ф. aJjjJLt — олам 
паноҳи, оламни сақловчи] эск. Подшоҳлар, 
хонлар эпитети. Ўз устозини билмаган бу бе- 
падар, олампаноҳнинг ҳам бетларига оёқ 
қўйишдан тоймай, устозининг қиблагоҳи учун 
мувофиқ кўрилган қизини йўлдан оздириб, бу 
кун кечаси уни қочириб, менинг ҳовлимга олиб 
келди. А. Қодирий, Меҳробдан чаён. -Олам- 
паноҳ.. — Ҳофиз Кўйкий шоҳга қимтинибгина 
мурожаат қилди. X. Султонов, Бир оқшом 
эртаги. 

ОЛАМТОБ [а. + ф. i_>LijJLc — оламни 
қиздирувчи, ёритувчи] кт. Оламни ёритувчи 
(қуёш эпитети). 

Офтоби оламтоб 1) оламни ёритувчи 
қуёш. Сони шулки, офтоб оламтоб бўлса, 
бешак-шубҳа тўртинчи осмонга михланган- 
дир. А. Қодирий, Кичик асарлар; 2) кўчма 
қуёш юзли гўзал. 

ОЛАМШУМУЛ [а. + ф. Jj_cciijJLc — 
оламга эга бўлган, оламни қамраб олувчи] 
кт. Жаҳонаро аҳамиятга эга бўлган; аҳа- 
мияти жуда катта, жаҳоншумул. Ҳар куни- 
миз ажойиб, оламшумул воқеалар билан тў- 
ла. н Насриддин Тусий тажрибаларидан 
фойдаланиб, оламшумул аҳамиятга эга бўл- 
ган натижаларга эришди. «Ёшлик». Чиндан 
ҳам, «Темур тузуклартдек оламшумул асар- 
ни яратиш учун Амир Темурдек қудратли 
шахс бўлиш керак. П. Қодиров, Тил ва эл. 

ОЛАОҒИЗЛИК Бир хил фикрга кел- 
маслик; келишмаслик. Олаоғизлик қилиб, 
колхозни ҳар ёғидан кўпкари қилиб тортмай, 
ўзидан чиққанини ўзига сарфласак, анча 
қаддимизни тиклаб оламиз. С. Сиёев, Отлиқ 
аёл. 

ОЛАПАР Ола тусли ит лақаби ва шун- 
дай лақабли ит. Бир олапар эллик қадамча 
нарида алланарсани ғажир эди. М. Исмои- 
лий, Фарғона т.о. Бостирма тагида мудраб 
ётган қари олапар эгасига кўмакка отлан- 






ди-ю, қоқ яғринига Маматқассобнинг кал- 
тагини еб, вангиллаганича жуфтакни рост- 
лади. «Ёшлик». 

ОЛАПЕС 1 Баданида оқ доғлари бўлган; 
пес. 

2 Туси айниб, ола-була бўлиб қолган. 
Самоварчи жўмраги учига жез қопланган 
чойнакни ва бир олапес пиёлани йигитнинг 
олдига дўқ этиб қўйиб кетди. Ойбек, Тан- 
ланган асарлар. 

ОЛАПЕСЛАНМОҚ Ранги айниб, ола- 
пес тусга кирмоқ, олапес бўлиб қолмоқ. 
Оёқларида эскириб, олапесланган амиркон 
маҳси, йиртиқ калиш. Ойбек, О.в. шабадалар. 

ОЛАПОПИШ шв. Попишак. 

ОЛАПОПИШАК айн. попишак. Юмрон- 
қозиқ ини оғзида, тупроқ уюми устида 
ўтирган олапопишак гажагини елпиғичдек 
ёзиб, тупроқни чўқилайди. Ш. Холмирзаев, 
Оқ отли. 

ОЛАПЎЧОҚ Қовуннинг тўқ сариқ тус- 
ли, шакли чўзиқ тухумсимон, кечпишар 
тури. Олапўчоқ қишда асрашга ва узоқ жой- 
ларга олиб боришга яроқли. «ЎзМЭ». 

ОЛАРМОН сшн. олғир. 

ОЛАСИ Кимсадан олиниши, ундирили- 
ши керак бўлган нарса; ҳақ. Хўжсшиннинг уч- 
тўртта қўшни деҳқонлардан оласи бор экан, 
менга чўтни қўлтиқлатиб олдилар, орқа- 
ларидан эргашиб юрдим. Ғ. Ғулом, Шум бола. 
Юринг бўлмаса, Холдорхонникига, хўжайин, 
Қоракўзда ҳам жиндак оласим бор. Ғ. Ғулом, 
Танланган асарлар. 

ОЛАСИ-БЕРАСИ 1 Икки орада ўтиш- 
ган нарса; ҳақ. 

2 Олди-берди муомаласи. 

ОЛАТ [ а. cJI — асбоб, жиҳоз] кт. айн. 
асбоб. Физик олат. н Пўлат отлар, соз 
олатлар Юборди сенга. Миртемир. 

ОЛАТАРОҚ Ола-була, оқ-қора, ранго- 
ранг. Эндигина ранг солаётган баркаш нон- 
дек, олатароқ тоғлар ортидан қуёш кўта- 
рилмоқда эди. Ў. Умарбеков, Баҳор нафаси. 
Ҳар кетмон урганда, нами қочиб, олатароқ 
бўлиб қолган ердан енгил чанг кўтарилади. X. 
Тўхтабоев, Йиллар ва йўллар. 

ОЛАТАСИР Бетартиб тасир-тусир товуш; 
бетартиб иш ва ш.к. ҳақида. Олатасир 
отишма. н Халқ қўрғонни мустаҳкамлашга 
киришди. Олатасир иш бошланди. Ойбек, 
Навоий. Тўйимиз бошланди. Нима бўлди-ю, 
олатасир қий-чув бўлиб кетди. Ж. Шарипов, 


Хоразм. Ташқари олатасир қий-чув бўлиб 
кетди. Ж. Шарипов, Хоразм. Ташқари ола- 
macup бўлиб кетди: кимдир югуриб ўтди, 
кимдир додлади. X. Тўхтабоев, Йиллар ва 
йўллар. 

ОЛАТЎЗОН айн. чанг-тўзон. Гирдоб рақ- 
қосадек чирпирак бўлиб айланиб келиб, ўтиб 
кетди-ю, саксовулзорда олатўзон бошланди. 
М. Мансуров, Ёмби. 

ОЛАТУПОЛОН Тартибсиз тўполон, ға- 
ла-ғовур, қий-чув, тартибсизлик. Олатў- 
полон бошланди. н Ҳаким ва Шерюрак ик- 
кови олатўполон ичига кириб келишди. Мир- 
муҳсин, Темир Малик. 

ОЛАТЎҒАНОҚ Чумчуқсимонлар турку- 
мининг қарқуноқлар уруғига мансуб йирт- 
қич қуш. -Астробод осмон бўлса, Маймана 
қаро ер, — деди Бадиуззамон, — Ҳе, лочинни 
олатўғаноққа алмаштириб бўларми? М. 
Осим, Карвон йўлларида. 

ОЛАЧА 1 Ингичка йўлли, одатда пахта 
ипидан, баъзан ип ва ипакдан тўқиладиган 
мато. Бир кийимлик олача. Олача қоп. н Ун 
солинган олача бўз халта ҳам оғзи очиқли- 
гича қолиб кетаверибди. Н. Мақсудий, Лай- 
латулқадр. Эрали бошида янгича гилам дўп- 
nu, эгнида оҳорли олача тўн кийиб келган 
эди. С. Аҳмад, Жимжитлик. 

2 айн. ола-була 1. Олача қовун. 

ОЛАЧАЛПОҚ 1 Дарахт барглари оралаб 
тушган парча-парча офтоб, ойдин ёки кў- 
ланка. Олачалпоқ соя. н Хиёбондаги да- 
рахтлар орасида олачалпоқ ойдин кезади. Ҳ. 
Нуъмон, Фасллар. Сутдай ойдин.. Ўн тўрт 
кунлик ой тераклар орасидан мўралаб, ҳам- 
ма ёққа олачалпоқ кўланка ташлаб турар 
эди. Ғайратий, Довдираш. 

2 Бир текис эмас; у ер-бу ерда, парча- 
пурча. Олачалпоқ булутлар. Даштнинг у ер- 
бу epuda олачалпоқ қор пағалари. н Одам 
бўйи ўсган олачалпоқ маккажўхорининг 
сўлинқираган нимжон барглари сарғайиб, 
осилиб ётарди. Қ. Кенжа, Нотаниш гул. 

ОЛАЧИПОР Оқ доғлари бор; чипор. 
Олачипор илон. Олачипор товуқ. н Паст- 
да, полда олачипор пақир билан примус ту- 
рарди. С. Зуннунова, Гулхан. Узоқда, сувни.. 
жимирлатмасдан, секин ва майин сузган оқ, 
олачипор ўрдаклар ҳар томонга илдам қо- 
чишди. Ойбек, Танланган асарлар. 

ОЛАЧИҚ кт. Капа, чайла. Ҳув бир қатор 
тўрт олачиқ, беш капа. Бу қишлоқнинг бош- 
ланғич бинолари. Ғ. Ғулом. 





ОЛАШАҚШАҚ Қарғанинг бир тури. Дала 
эпкинидан бир-бирига суйкалиб, сирли иш- 
вирлаган қиёқзорларда овозинг ўчкур ола- 
илақшақ учади. А. Мухтор, Кумуш тола. Хо- 
тин-халажнинг энг олижаноби ҳам олашақ- 
шақдай, ялтироқ нарсагаўч бўлади. С. Нуров, 
Нарвон. 

ОЛАШОВУР 1: олашовур ёмғир Сийрак, 
аммо катта-катта, тасир-тусур ёққан ёмғир. 
Шу вақтда сийрак булутлардан олашовур 
ёмғир қуйибўтди. Ойбек, Навоий. Олашовур 
қор Ёмғир аралаш ёққан қор. Атроф олашовур 
ёққан қор билан қопланган.. эди. А. Қодирий, 
Ўтган кунлар. 

2 кўчма Тўполончи, шўх, тартибсиз. 
Кампир буви билан Нафисахон бир-бирларига 
қарашди: «Мана, кўрдингми? Бу олашовур 
қизингнинг ишларига тушуниб бўлмайди.» 
Мирмуҳсин, Умид. 

Олашовур бўлмоқ Шовқин-сурон бўл- 
моқ. 

ОЛАҚАНОТ 1 Ёввойи ўрдакларнинг бир 
тури. 

2 Чумчуқсимонларнинг бир тури. Да- 
рахтларда чумчуқ, олақанот, қалдирғоч ва 
бошқа хил қушлар чуғурлашди, мусича ку- 
кулади. Н. Аминов, Қаҳқаҳа. 

ОЛАҚАРОҚ I 1 Яккам-дуккам, ола-қу- 
ра, сийрак, чала. Унинг [Тўлаганнинг] кулъ- 
тивация қилган ғўзаларида олақароқ жой- 
лари учрамайди. Ҳ. Назир, Механизатор 
Тўлаган. 

2 с.т. Олазарак. Атрофга олақароқ кўз 
югуртирмоқ. н [.Арслонқул] Гўё ундан бош- 
қа ҳеч ким Навоийни огоҳлантириши мум- 
кин эмас каби, олақароқ бўлиб, шоирни қи- 
дирди. Ойбек, Навоий. 

ОЛАҚАРОҚ II От ва молларда бўлади- 
ган бир турли мия касаллиги. Хоса тулпор 
бир ерда туриб қолса, олақароқ бўлиб қотиб 
қолар эди. Гўрўғлининг туғилиши. 

ОЛАҚАРҒА Чумчуқсимонлар туркуми- 
нинг қарғалар оиласига мансуб, қора ва 
кулранг патли қарға. Том бўғотлари ва тар- 
новлардан узун-узун сариқ сумалаклар чўзи- 
лишган. Ўқтин-ўқтин шум олақарғаларнинг 
қутуриб қағиллашлари эшитиларди. П. Тур- 
сун, Ўқитувчи. 

ОЛАҚОН Қамчи ўримининг даста билан 
бириккан жойи. 

ОЛАҚОРОНҒИ Бир томонига ёруғ ту- 
шиб турган, бошқа ерлари қоронғи, ярим 


қоронғи. Алмисоқдан бери ерда, захда ўти- 
риб.. олақоронғи хонада ўқиб келган авлод 
бирданига оппоқ, ёруғ, тоза хонада, тахта- 
чалардан қилинган ўриндиқларда ўтириб 
ўқишса-я, бу ҳурматни ким кўрган, ким 
эшитган. М. Исмоилий, Фарғона т.о. 

ОЛА-ҚУРА Турли тусдаги, ола-була. Тонг 
азон бўлишига қарамасдан, бир тўда оч ола- 
қура итларни эргаштириб, эски каппон 
томондан Малла жинни жавраб келар эди. 
F. Ғулом, Шум бола. 

ОЛА-ҚУРОҚ 1 Турли тусдаги латта 
парчалари, лахтаклардан улаб тикилган; қу- 
роқ. Ола қуроқ пахтали тўнлар елкадан 
тушан. С. Аҳмад, Ҳукм. Жануб сувлари, 
тошқин сойи, кўм-кўк дарахтлари, қалан- 
дарларнинг чопонига ўхшаш ола-қуроқ экин- 
лари, қори эримаган баланд тоғлари билан.. 
одамни ҳайратга солади. М. Исмоилий, 
Фарғона т.о. 

2 кўчма Турли парчалардан улаб-қураб, 
бир бутун ҳолга келтирилган; қурама. Қиш- 
лоққа келадиган кўчма кинонинг уқувсиз 
механиклари узиб ташлаган ямоқ лента- 
лардан йиғиб, ола-қуроқ кинофильм қилган 
эди. С. Аҳмад, Чўл шамоллари. 

3 кўчма Узуқ-юлуқ, маромига етмаган. 
Унинг миясида ола-қуроқ мулоҳазалар қори- 
шиб кетди. «Шарқ юлдузи». 

4 кўчма Ёши, касби, билими ва ш.к. жи- 
ҳатидан ҳар хил, турли-туман. Иш юриш- 
мади, ўзи сафарбар қилиб келган турли касб- 
даги ола-қуроқ ёшлар уни хуш кўришмади. А. 
Мухтор, Туғилиш. 

5 айн. олақароқ I 1. Экинлар ола-қуроқ 
чиқибди. н Ҳадемай эгатлар ола-қуроқ 
бўлиб қолади. «Ёшлик». 

ОЛАҒОВУР Бир-бирига қовушмаган, 
тартибсиз гап; ғовур-ғувур, қий-чув. Бо- 
тирали кириши билан нотиқ гапдан тўхта- 
ди, олағовур ҳам тинди. Ҳ. Ғулом, Машъал. 

Олағовур қўпормоқ Шов-шув, тўполон 
солмоқ. Мана шу гап устида ерсизлар ола- 
ғовур қўпормоқчи, мулла Обидни ўз ичлари- 
дан тамоман четга чиқариб ташламоқчи 
бўладилар. А. Қодирий, Обид кетмон. 

2 Нотинч; шов-шувли. Бегматжон, за- 
мон олағовур, ит ҳам, бит ҳам закунчи. 
Шунақа қалтис пайтда Фармонга, хўжа- 
кўрсинга бўлса ҳам, қаттиқроқ чора кўрма- 
сангиз, анави «ёзувчи»лар тинчимас, деб 
қўрқаман. А. Кўчимов, Ҳалқа. 




109 


ОЛАҒОН айн. олғир. 

ОЛАҲАККА шв. Зағизғон. Ултонтознинг 
энаси Бодом бикачнинг тилини олаҳакка 
чўқиб, соқовроқ бўлиб қолган эди. «Алпомиш». 

ОЛВОЛИ [ф. jJIjjJF — олча] шв. Олча; 
олхўри. 

ОЛД 1 Нарсаларнинг кузатувчига қара- 
ган қисми; пеш, юз. Бинонинг олдига шиор- 
лар осилган. Кўйлакнинг олди узунроқ бўлиб- 
ди. н От олд оёқларини ирғитиб сапчиди- 
да, шамолдек учиб кетди. С. Аҳмад, Уфқ. 

2 Нарсаларнинг илгари томонидаги ёки 
қисмидаги жой, ўрин. Уйнинг олдини супу- 
риб, жой қилмоқ. н Мастонга араванинг 
олдидан жой беришди. А. Қаҳҳор, Мастон. 

3 (3-ш. бирл. шаклда) Бирор иш-ҳаракат, 
воқеа-ҳодиса ва ш.к. дан олдин бўладиган, 
рўй берадиган, ўтказиладиган. Байрам олди 
мусобақаси. Сайлов олди кампанияси. 

4 3-ш. эгалик ва ж.к., ў.-п.к., ч.к. аффикс- 
лари билан кўмакчи вазифасида қўлланади 
(қ. олдига, олдида, олдидан). 

Олдини олмоқ Хавф-хатарнинг юз бери- 
шидан илгари чорасини кўрмоқ; ёмон оқи- 
батнинг юз беришига йўл қўймаслик. Уруш- 
нинг олдини олмоқ. н Хотиринг жам бўл- 
син, дўстим, балонинг олдини олдим. Ойбек, 
Навоий. Олд қўшимча айн. префикс. Тил олди 
товушлари тлш. Тилнинг олд қисмида ҳо- 
сил бўладиган товушлар. 

ОЛДЦА айн. олдинда. Олдда бормоқ. Олд- 
да турган вазифалар. 

ОЛДДАН айн. олдиндан. Келажакни олд- 
дан кўрмоқ. Пахта ҳосилини олддан ҳисоблаб 
чиқмоқ. 

ОЛДИ Бирор нарсанинг бошқалардан 
илгарида турган, олдинги вазиятни ишғол 
этган қисми, кишиларнинг энг олдингиси, 
сараси, кўзга кўрингани. Энди Зайнаб бўйи 
етиб қолди. Юртимизнинг мана энг олди. Ҳ. 
Олимжон. 

2 Бирор иш ёки ҳолатнинг бошланиш 
арафаси, яқин етган пайти. Уйқу олди. Қиш 
чиқар олди. Ёз олди. н Ҳой, келинг! Олди 
ёз, деразаси қурилса бас-да, печкасиз ҳам уй 
ҳаммом бўлиб кетади. Н. Сафаров, Олияхон 
Султонова. 

ОЛДИ-БЕРДИ 1 Бир-бировидан нарса 
олиб, нарса бериб туриш, бир-бировининг 
ҳожатини чиқариб туриш ва шу асосдаги 
муомала, алоқа. Мулла Обид каби ўз олдига 
деҳқончилик қилмоқчи бўлган.. келгиндилар 


билан уларнинг кўпда олди-бердиси бўлмай- 
ди. А. Қодирий, Обид кетмон. 

2 айн. олиқ-солиқ 2. -Тўйчиқнинг олди- 
бердиси бир гап бўлар, — деди Эшон Сурхон- 
бойга. И. Раҳим, Тақдир. 

3 Савдо-сотиқ, савдо муомаласи. У [Те- 
шабой] савдо-сотиқ, олди-берди масала- 
ларида, яъни бирни ўн қилиш бобида икки 
онани эмган қув бузоқлардан. М. Исмоилий, 
Фаргона т.о. 

ОЛДИГА кўм. взф. 1 Ҳузурига, ёнига, 
қошига. Ўқитувчининг олдига бормоқ. н 
Кўплашиб мактаб директорининг олдига ки- 
ринглар, деб ўргатган бўлди. «Ёшлик». Ни- 
зомжон унинг олдига жадал юриб кетди. С. 
Аҳмад, Уфқ. 

2 Олд томонига, олд томонидаги жойга. 
Мактаб олдига гул экилди. 

Олдига тушмоқ Ўтиб кетмоқ, ўзмоқ. Бу 
борада унинг олдига тушадиган одам йўқ. 

ОЛДИДА кўм. взф. 1 Ҳузурида, ёнида, 
қошида; кўз ўнгида. Бу ишлар кўпчиликнинг 
олдида бўлди. н Янги келган вақтингизда 
мени ёмон йўлдан қайтардингиз.. Бутун 
звено олдида таъзир бериб, одам бўл, де- 
дингиз. А. Қаҳҳор, Қўшчинор чироқлари. У 
[мингбоши] кенг қилиб тикилган зар ким- 
хоб тўн ичида йўғон гавдаси билан одамлар 
олдида савлат тўкиб турибди. М. Исмои- 
лий, Фарғона т.о. 

Виждон олдида Виждонан. Отабек ўзи- 
нинг ёлғонлашидан виждон олдида қизарин- 
ди. А. Қодирий, Ўтган кунлар. 

2 Нисбатан, қараганда. Бу Ғуломжоннинг 
бояги ташвиши олдида ҳеч нима бўлмай қол- 
ди. М. Исмоилий, Фаргона т. о. 

3 Арафасида. Бадал эса учинчи қаторни 
битириш олдида турибди. А. Қодирий, Ки- 
чик асарлар. 

ОЛДИДАН кўм. взф. Илгари, олдин. Чой 
олдидан. Уруш олдидан. н Мансур хайрла- 
шиш олдидан эшик ёнида туриб секингина: 
-Бир ёққа борсангиз, Зулайҳо опангизга ай- 
тиб кетинг, — деди. Ў. Ҳошимов, Қалбингга 
қулоқ сол. 

Олдидан ўтмоқ 1) бирор кимса ёки нар- 
санинг ёнидан, рўпарасидан ўтмоқ; 2) би- 
рор иш ҳақида кимсанинг фикрини олмоқ, 
у билан маслаҳатлашмоқ. Бу ишга қадам қў- 
йишдан илгари, бир карра сизнинг олдингиз- 
дан ўтиб, раъйингизни билишга тўғри келди. 
Ойбек, Танланган асарлар. 





ОЛДИ-КЕТИ Олд ва орқа томони, гир 
атрофи. Ҳар қанча бой бўлмасин, олди-кети 
тўла набира бўлган чолга дуруст оила қиз 
берадими? Ойбек, Танланган асарлар. 

Олди-кетини ўйлаб Ҳар томонлама му- 
лоҳаза қилиб, оқибатини ўйлаб, атрофлича 
фикр юритиб. Олди-кетини ўйлаб иш тут- 
моқ. 

ОЛДИН 1 рвш. Олд томонда, олдинда; 
илгари. У мендан олдин. Олдин турмоқ. н 
Шу пайтда олдин кетаётган йўловчи та- 
шийдиган автобус тўхтади. С. Зуннунова, 
Олов. 

2 Дастлаб, биринчи галда. Қўрққан олдин 
мушт кўтарар. Мақол. н У ёққа боргани 
ҳаммадан олдин бу янги ўқитувчиларнинг 
ўзлари уялишлари табиий эди. П. Турсун, 
Ўқитувчи. 

3 кўм. (ч.к. билан) Муқаддам, илгари, 
аввал, бурун. Овқатдан олдин. Сиз келмасдан 
олдин. Бундан бир йил олдин. н Ундан олдин 
Тўланбой жавоб қилди. С. Аҳмад, Уфқ. 

ОЛДИНГА рвш. Олд томонга, олға, ил- 
гарига. Мингбоши.. олдинга юрди, қўлидаги 
қамчинни ўқталиб, хунук овоз билан ўкирди. 
М. Исмоилий, Фарғона т.о. [Гулнор] Орқага 
қайтиш-қайтмаслик тўғрисида бир лаҳза 
ўйлаб, кейин олдинга қараб юрди. Ойбек, 
Танланган асарлар. 

ОЛДИНГИ 1 Бошқаларга нисбатан ол- 
динда, илгарида турган, олд томондаги; олд 
томонда жойлашган. Олдинги қатор. Бино- 
нинг олдинги хонаси. н Қисм қоронғи туш- 
гунча, душманни олдинги окоплардан суриб 
чиқарди. А. Қаҳҳор, Олтин юлдуз. Нигора 
Қоплонга қаради: ит тумшуғини олдинги оёқ- 
лари орасига олиб, бемалол мудраб ётибди. 
С. Анорбоев, Оқсой. Қирмизхон тушаётиб, 
олдинги ўриндиқдаги тугунни олди. Н. Ами- 
нов, Қаҳқаҳа. 

2 Илгари бўлиб ўтган; аввалги, бурунги. 
Тарихдан олдинги давр. Олдинги тўрт йил 
ичида эришилган муваффақиятлар. н Са- 
лимжон бундан бир неча йил олдинги қизи- 
қарли воқеаларни эслатиб, даврага илиқлик 
киритди. «Шарқюлдузи». 

3 кўчма Бирор ишда ҳаммадан олдинда 
борувчи; пешқадам. Мамлакатимизнинг ол- 
динги кишилари. н Мирзакаримбой Тош- 
кентнинг энг олдинги бойларидан. Ойбек, 
Танланган асарлар. 


ОЛДИНДА рвш. 1 Илгари томонда; олд- 
да. Олдинда йўл йўқ. н Кўзимизни очиб қа- 
расак, ҳақиқий синовлар ҳали олдинда экан. 
Газетадан. 

2 Ҳаммадан илгарида, биринчи ўринда, 
биринчи сафда. Ишда, ўқишда бошқалардан 
олдинда бормоқ. н Дўнан полвон билан То- 
жимат Хидиров қурилиш бўйича энг олдинда 
боришарди. С. Аҳмад, Уфқ. 

ОЛДИНДАГИ Олдинда турган; олдин- 
да борувчи. Олдиндаги бола. н Қози қўли- 
даги ҳассаси билан олдиндаги столни тўқ 
этказиб урди-ю: -Йўқол! Йўқол ҳамманг 
буёндан, — деб қичқирди. М. Исмоилий, Фар- 
ғона т.о. Олдиндаги аёл ялт этиб унга бир 
қаради-ю, яна орқасини ўгириб олди. С. Зун- 
нунова, Кўк чироқлар. 

ОЛДИНДАН рвш. Бирор иш, воқеа-ҳо- 
диса бошланмасдан, рўй бермасдан илгари. 
Об-ҳавони олдиндан айтиб бермоқ. Бўлади- 
ган ишни олдиндан кўрмоқ. н Совхозда қола- 
диган бўлсак, икки ойлик маошни иккови- 
мизга олдиндан берармиш. С. Аҳмад, Уфқ. 

ОЛДИНИГА рвш. Аввал бошда, дастлаб. 
Қўрага етиб келганида, баданидаги ланжлик 
кучайди. Қўл-оёқлари зирқираб оғриди. Ол- 
динига, ўтиб кетар, деб эътибор қилмади. 
С. Анорбоев, Оқсой. 

ОЛДИН-КЕЙИН айн. олдинма-кейин. 

ОЛДИН-КЕТИН айн. олдинма-кейин. 
Олдин-кетин бормоқ. н Мана, узоқда бомба- 
лар олдин-кетин портлади. Ойбек, Қуёш 
қораймас. 

ОЛДИНЛАМОҚ Олдинга томон бос- 
моқ, бормоқ, юрмоқ; илгариламоқ. Азиз- 
бек.. қамчисини кўкрагига кўндаланг қўйиб, 
боши билан жавоб ишораси бериб олдинлар 
эди. А. Қодирий, Ўтган кунлар. 

ОЛДИНМА-КЕЙИН рвш. Бирин-ке- 
тин, кетма-кет, бири кетидан бошқаси. 
Меҳмонлар олдинма-кейин кириб келишди. 
н Прагер яна хотира дафтарчасини ва- 
рақлади-да, олдинма-кейин экилган буғдой- 
ларнинг ўсишидаги фарқни кўрсатиб берди. 
Н. Сафаров, Дон. 

ОЛДИНМА-КЕТИН айн. олдинма-ке- 
йин. Тилла тепаликнинг ярмига ҳам етмади, 
бола елкасидан ағдарилиб, иккови олдинма- 
кетин пастга қараб думалади. «Ёшлик». Улар 
олдинма-кетин юриб, идорага кирадилар. Ш. 
Рашидов, Бўрондан кучли. 





ОЛДИ-ОРТИ айн. олди-кети. 

Олди-ортига қарамай Кетини ўйламай, 
суриштирмай; пала-партиш. Олди-ортига 
қарамай иш қилмоқ. н Одамлар олди-орти- 
га қарамаяпти.. ишқилиб, охири бахайр бўл- 
син. Н. Норқобилов, Тўқнашув. 

ОЛДИ-ОРҚАСИ 1 Олди ва орқа томо- 
ни, атрофи. Олди-орқасига қараб қўймоқ. 
Олди-орқаси баравар қизариб пишган нон. н 
Мирзакаримбой нақшкор меҳмонхонада атлас 
кўрпачалар тўшалган танчада олди-орқаси 
тўла ёстиқ ўтирар эди. Ойбек, Танланган 
асарлар. 

2 Бирор нарсанинг ўнг ва терс томони, 
орқа-олди. Гиламнинг олди-орқаси. 

Олди-орқасини ўйлаб иш тутмоқ Чуқур 
мулоҳаза юритиб иш қилмоқ, ўйлаб иш 
қилмоқ. Акрам қилни қирқ ёрган эсли йигит- 
лардан эмасми, олди-орқасини ўйлаб боқса, 
келажаги хавф остида қоладиганга ўхшаб 
кўринди. С. Анорбоев, Оқсой. 

ОЛДИРМОҚ Олмоқ фл. орт. н. Соч ол- 
дирмоқ. Тиш олдирмоқ. н Моҳира ойим ҳар 
бир ҳайитда бирор ойлар илгари эрига ай- 
тиб, болаларига кийимлик олдирар эди. А. 
Қодирий, Ўтган кунлар. 

Олинг, олдирманг Муваффақият тилаш 
ибораси. Худо ҳаммангизга қувват берсин! 
Олинглар, олдирманглар! Омин!М. Исмоилий, 
Фарғона т.о. Оғиздагини (ёки оғиздаги ошни) 
олдирмоқ Қўлдан чиқармоқ, бой бермоқ. 
Ақлсиз оғзидагини олдирар. Мақол. н Ёр- 
мат уни [Йўлчини] одамлар олдида бўш- 
баёвликда айблади: -Бу нима, оғиздаги ошни 
олдириш? — деди. Ойбек, Танланган асарлар. 
Юрак олдирмоқ Қўрқиб қолмоқ, чўчиб қол- 
моқ. Мадамин юрагини олдириб, ўз кўланка- 
сидан қўрқадиган бўлиб қолди. П. Турсун, 
Ўқитувчи. Ўзини олдирмоқ Ориқлаб, этдан 
тушиб қолмоқ. -Сиқилманг, асло сиқилманг, 
хоним.. Акс ҳолда, ўзингизни олдириб қўясиз, 
— деди Ҳамдамий Мунавварга. С. Анорбоев, 
Меҳр. Палончининг хотини ҳалиям ўзини ол- 
дирмабди, деса ёмонми? С. Аҳмад, Юлдуз. Ўт 
олдирмоқ 1) ўт ёқмоқ. Юк машинасида олиб 
келинган самоварлар туширилди, қутида 
олиб келинган ўтин-кўмирлар бирпасда қа- 
ланиб ўт олдирилди. С. Аҳмад, Жимжитлик; 
2) с.т. моторни ишга туширмоқ. Тракторни 
ўт олдирмоқ. н Моторни ўт олдирди. С. 
Аҳмад, Уфқ. 


ОЛДИ-СОТДИ 1 Нарса, мол олиш ва 
сотиш, савдо муомаласи; савдо. Олди-сотди 
қилмоқ. н Ноиб жанобларининг ясовуллари 
ҳайҳайлашиб, омади юришмай, олди-сотди- 
сини тугатолмай қолган бозорчиларни ҳам 
ҳайдаб келмоқдалар. X. Тўхтабоев, Йиллар 
ва йўллар. Кўргазма давомида тадбиркорлар 
ўзаро шериклик битимларини тузишлари, 
олди-сотди шартномаларини имзолашлари 
ҳам мумкин.. Газетадан. 

2 ҳуқ. Фуқаролик ҳуқуқий муносабат- 
ларида кенг тарқалган, асосий вазифаси 
товар-пул алмашинувини амалга ошириш- 
дан иборат шартнома. 

олди-қочди с.т. Хаёлий нарсалардан 
иборат, уйдирма, ёлғон-яшиқ. Олди-қочди 
хабарлар. н [Акрам] Мен нима деяпман 
ахир? ..олим одамнинг шунақа олди-қочди 
гстларга учиб юрганига биз ҳам ҳайронмиз- 
да, отахон!(!). Ёқубов, Айтсам тилим куяди, 
айтмасам — дилим. -Энди, жўра, буларнинг 
бариси олди-қочди гаплар, — деди Самад. М. 
М. Дўст, Галатепага қайтиш. 

ОЛД-ОРҚА Олд ва орқа томон; атроф. 
Олд-орқангга қараб юр! 

ОЛИБСОТАР Арзонга мол олиб, қим- 
матга сотувчи, майда савдогар. Пахта сув- 
рати солинган чинни идишлар олибсотар- 
ларнинг уйида қалашиб ётса. Мирмуҳсин, 
Илдизлар ва япроқлар. 

ОЛИБСОТАРЛИК 1 Арзонга мол олиб, 
қимматга сотишлик ва шу иш билан шу- 
ғулланиш. Зебо хола унча-мунча бозорга ай- 
ланиб туради. Олибсотарлик қилмайди. Га- 
зетадан. 

ОЛИГАРХИЯ [юн. oligarchia — озчилик 
ҳокимияти] Давлат бошқаруви шакли; ки- 
чик бир гуруҳга бирлашган шахсларнинг 
сиёсий ва иқтисодий ҳукмронлиги; шу 
ҳукмрон гуруҳнинг ўзи. 

ОЛИГОПОЛИЯ [юн. oligos — оз, кам + 
poleo — сотаман] Бозорни ташкил этиш 
шаклларидан бири; бунда бир қанча йирик 
фирма ва компаниялар норасмий кели- 
шувлар асосида асосий маҳсулот турларини 
ишлаб чиқариш ва сотишни назорат қилиб 
туради. Монополия каби олигополия ҳам но- 
мукаммал рақобат кўриниши ҳисобланади. 
«ЎзМЭ». и 

ОЛИИ [а. ^JLn — юқори, юксак, баланд] 
1 Мавқеи, мартабаси, раҳбарлик роли ва 




ш.к. жиҳатидан энг юқори; бош. Олий Маж- 
лис. Олий суд. Олий бош қўмондон. н 30 ок- 
тябрь куни Ўзбекистон Республикаси Олий 
Кенгашининг XI сессияси ўз ишини давом 
эттирди. Газетадан. 

Жаноби олийлари 1) эск. олий табақага 
мансуб ёки олий мансабга эга бўлган киши 
(подшоҳ, хон, амир, бек ва ш.к.) ва улар- 
нинг номини улуғлаб айтиладиган мурожаат 
шакли. -Эрта билан жаноби олийга ариза ва 
совринимизни тортиқ қилгандан кейин, агар 
рухсати олий бўлса, сўнгра савдога кири- 
шармиз, — деди карвонбоши. С. Айний, Қул- 
лар. Зоти олийларига подшоҳ ҳазратларининг 
илтифотлари баланд эмиш. Ойбек, Навоий; 
2) ҳозирда: олий даражадаги ёзишмаларда 
ҳукумат ёки давлат бошлиғига ҳурмат юза- 
сидан бевосита ёки унинг номига қўшган 
ҳолда мурожаат шакли. Президент жаноби 
олийлари. Бош вазир жаноби олийлари. Фар- 
мони (ёки амри) олий ёки олий фармон Энг 
юқори ташкилот, давлат органи ёки бош- 
лиқнинг фармони. [Салимбойвачча:] Хўш, 
айтинг-чи, подшонинг мардикор олишига ни- 
ма дейсиз? Мана, фармони олий чиқди. Ой- 
бек, Танланган асарлар. 

2 Сифат жиҳатидан энг юқори, энг яхши. 
Олий нав. Олий сифат. н Боғда ҳовуз бў- 
йига шинам шийпонларга ёзилган дастур- 
хонлар ёзилганича, беш юлдузли олий нав 
коньяклар очилганича, сўйилган бўрдоқилар 
сўйилганича қолиб кетди. О. Ёқубов, Диёнат. 

3 Энг юқори даражали, энг юқори, юк- 
сак. Олий мақсад. н Ўзбек адабиёти ҳақи- 
қатан ҳар жиҳатдан баркамол, таҳсинга 
лойиқ, халқимизнинг олий мақсади учун ку- 
рашда катта куч бўлиб қолди. К. Қаҳҳорова, 
Чорак аср ҳамнафас. 

4 Тараққиётнинг энг юқори даражасига 
эришган, баркамол. Ташкилотнинг олий фор- 
маси. 

5 Таълим тизимидаги юқори босқич. Олий 
ўқув юрти. н Баъзан олий маълумотли ки- 
шилар ўз таржимаи ҳолларини бир варақ- 
қина ёзиб беришга оғринадилар. Шукрулло, 
Сайланма. 

6 Энг кучли, энг юқори. Сирасини айт- 
ганда, мавсум бошидаёқ олий лигага берила- 
ётган қўш йўлланмадан бирини қўлга киритиш 
осон бўлмаслиги кўзга таишанмоқда. Газетадан. 

7 Юқори, мураккаб. Олий математика. 

8 Юқори, сўнгги. Олий жазо. 


ОЛИЙЖАНОБ [а. — улуғ, юк- 

сак мартабали афанди, тақсир, жаноб] 1 
Юқори даражада одобли, хулқ-атвори, 
одамгарчилиги жуда баланд; улуғ, асл. У мид, 
сен олийжаноб, оқила бир қизнинг муҳаб- 
батини оёғости қилдинг, сен бу аламни ўл- 
гунингча тортасан. Мирмуҳсин, Умид. Ях- 
шиларга эргашган муродга етади. Деган- 
ларки, олийжаноб одамлар ҳар қачон йўл- 
дошимиз бўлади. Газетадан. Ўз ҳамқишлоқ- 
ларимиз, ҳамшаҳарларимизнинг нақадар 
ажойиб, одамохун, олийжаноб, дилкашлигини 
бошқа юрт халқлари билан мулоқотда бўл- 
ганингиздан кейин янада яхшироқ тушунар- 
кансиз. Газетадан. 

2 Юқори даражада ҳимматли, олийҳим- 
мат, ҳиммати баланд. Раисимиз жуда олий- 
жаноб одам, эшитгандирсиз, ёрдам бериб 
турадилар. Мирмуҳсин, Илдизлар ва япроқ- 
лар. 

3 Жуда яхши, мисли йўқ. Олийжаноб уй. 

4 Эзгу, эзгули. Олийжаноб гап. Олийжа- 
ноб касб. Олийжаноб иш. н У одамликнинг 
энг олийжаноб, энг юксак, энг ширин ҳис- 
ларидан маҳрум бўлади. С. Зуннунова, Олов. 
Нодирнинг хаёлига олийжаноб бир фикр кел- 
ди. «Шарқ юлдузи». 

ОЛИЙЖАНОБЛИК Олийжаноб хусу- 
сиятларга эгалик. -Бу йиртқичларнинг даҳ- 
шатли гуноҳларидан кечиш учун ҳам юрак 
керак, олийжаноблик керак, — деди кекса 
солдат. А. Мухтор, Асарлар. Ҳаётда шундай 
яхши одамлар борки, уларнинг олийжаноб- 
лигига, камтарлиги ва кишиларга беминнат 
хизмат қилишларига чин дилдан таҳсин 
айтгинг келади. Газетадан. 

ОЛИЙМАҚОМ [а. — юксак 

мартабали, юқори даражали] Юқори дара- 
жали, юксак. Ошнога ошно бўлсам, олийма- 
қом рағбатлар олсам, мен ўзимнинг ҳам 
Яхшибоевга айланишим муқаррар бўлиб 
туюлади. М. М. Дўст, Лолазор. 

ОЛИЙҲИММАТ [а. r, 1 a^Lc] Ҳиммати 
баланд, кимсага ҳимматини, яхшиликни 
аямайдиган; саховатли. Олийҳиммат одам. 
н Шариф ака Нодирбек сингари хорижда 
даволанишга муҳтож уч кишига амалий 
ёрдам бериб, ўзининг саховатпеша, олий- 
ҳиммат инсон эканлигини яна бир бор ис- 
ботлади. Газетадан. 

ОЛИМ [а. jJlc — билимли, илмли, доно; 
маълумотли] 1 Фаннинг бирор соҳаси бў- 

йича махсус билимга эга бўлган киши. 
Ўзбекистон олимлари. Ёш олим. Тилшунос 
олим. 

2 Умуман, билимли киши. Олим бўлсанг, 
олам сеники. Мақол. Оз-оздан ўрганиб, олим 
бўлур. Мақол. н Афлотун ҳам, Арасту ҳам 
замонасининг кўп доно, кўп ақлли олимлари 
бўлган, шубҳасиз. П. Турсун, Ўқитувчи. 

3 Олим (эркаклар исми). 

ОЛИМА | а. | 1 Олим аёл. Гулчеҳра 
опа иқтидорли олима бўлгани учун ҳам ўн 
икки илмий иш яратишга ва иккита муал- 
лифлик гувоҳномасини олишга муяссар бўлди. 
Газетадан. 

2 Олима (хотин-қизлар исми). 

ОЛИМЛАРЧА айн. олимона. Олимларча 
айтилган гап. 

ОЛИМЛИК Олимга хос хусусият, хат- 
ти-ҳаракат. Фақат ҳамма тан олган шоир- 
ларни тан олиш, фақат обрўга эга бўлган- 
ларнинг шеърларига тушуниш олимлик эмас, 
Шукрулло, Сайланма. 

ОЛИМНАМО [а. + ф. LajjJLc — сохта 
олим] Олимга ўхшаган, олим кўриниши- 
даги. Меҳмонлар орасида тор пешонали, жин- 
галак оқ сочлари, бироқ қошлари юзига улуғ- 
ворлик бахш этган олимнамо киши бор эди. 
С. Нуров, Майсаларни аёз урмайди. 

ОЛИМОНА [а.+ ф. — оқилона, 

донолик билан, олимларча] рвш. Олимлар 
каби, олимларга хос бир йўсинда, олим- 
ларча. Олимона кўриниш. Олимона мулоҳаза 
юритмоқ. н Мен чашначиман. Ишим оғир, 
масъулиятли, олимона қунт, заргарона маҳо- 
рат талаб қилади. «Фан ва турмуш». 

ОЛИМПИАДА [юн. Olympias, Olympia- 
dos — Юнонистонда Олимпия шаҳрида Зевс 
(олий маъбуд) шарафига ҳар тўрт йилда 
ўтказиладиган тантанали байрам ва спорт 
мусобақалари; ана шу тўрт йиллик давр] 1 
Халқаро олимпиада қўмитаси томонидан 
ҳар тўрт йилда ўтказиладиган йирик халқаро 
замонавий спорт мусобақалари, олимпиада 
ўйинлари. 

Олимпиада (ёки Олимпия) ўйинлари 1) 

Юнонистонда умумхалқ байрами ва мусо- 
бақалари (2 ғилдиракли аравада тез юриш, 
бешкураш, муштлашиш мусобақалари, 
санъат танлови); 2) Юнонистоннинг Олим- 
пиада ўйинларини эслатувчи жаҳон спорт 
мусобақалари. 


2 Ўқувчилар, талабаларнинг бирор фан 
ёки санъат соҳаси бўйича мусобақаси, би- 
лимларини синаш бўйича танлов. Мате- 
матика бўйича олимпиада. н Бизнинг тў- 
гарак район олимпиадасида биринчи ўринни 
олган! — деди.. Муҳаббат. Ҳ. Назир, Бир туп 
ғўза. Студентлар бу талабларни яхши тушу- 
нишди ва олимпиадага йил бўйи тайёргарлик 
кўришди. «Фан ва турмуш». 

ОЛИС 1 Бирор ердан узоқда, йироқда 
бўлган. Олис жой. Олис қишлоқ. н Ахир 
бундан ўн беш кун илгари Умид юк маши- 
насида Мирзачўлдаги олис совхозга чиқиб 
келди. Мирмуҳсин, Умид. Ўспиринлар, олис 
манзилни кўзлаган сайёҳлардай, сафарга 
пухта ҳозирланган эдилар. «Ёшлик». Олисбир 
қишлоқдан келиб, мураккаб санъат йўлини 
тутиб, уни пухта эгаллашнинг ўзи катта 
жасорат. Газетадан. 

2 Узоқ давом этадиган; давомли, узоқ. 
Олис йўл. Олис сафар. н Йўллар азоби энди 
унутилди, деганда яна олис сафарга жўна- 
тиб юборишмоқчи. С. Аҳмад, Жимжитлик. 

3 Ўтмигцдаги, қадимги. Лекин танимиз- 
да кезар-ку, бешак, Олис боболарнинг минг 
йиллик қони. А. Орипов, Йиллар армони. 

Олисни кўзламоқ Узоқ келажакда, охи- 
рида бўладиган ишни кўзламоқ, охирини 
ўйламоқ. [Зикриё қори:] Эшон олисни кўз- 
лайди. Н. Сафаров, Шарқтонги. 

ОЛИСДА рвш. Узоқда, йироқца. Олисда 
адирлардаги нефтъ вишкаларида чироқлар 
йилтирайди. С. Аҳмад, Қадрдон далалар. 

ОЛИСДАГИ Узоқдаги, йироқцаги. Олис- 
даги қариндошдан яқиндаги ёт яхши. Мақол. 

ОЛИСДАН рвш. Узоқдан, йироқдан. 
Олисдан гумбурлаб тўп овози эшитилди. н 
Олисдан осмонга интилган қизғиш нур борган 
сари авжланарди. С. Зуннунова, Гулхан. 

Олисдан келмоқ ёки гапни олисдан бош- 
ламоқ Гапни узоқцан келтириб, батафсил, 
даромади билан бошламоқ. Комил гапни 
олисдан бошлади. Ҳ. Ғулом, Машъал. 

ОЛИСЛАМОҚ 1 Бирор ердан узоқпаш- 
моқ, йироқ кетиб қолмоқ. Отлиқ олислаб 
кетди. н Саид бугун яна шу киши келар 
экан-да, дея минғиллаб, ичида сўкинди-да, 
улардан олислади. «Ёшлик». 

2 Узоқ вақт тутилиб қолмоқ, ҳаялламоқ. 
Кўп олислама, тез қайт. 

ОЛИСЛАШМОҚ Олисламоқ фл. бирг. 
ва ўзл. н. Биз шаҳардан анча олислашдик. 


8—Ўзбек тилининг изоҳли луғати 

Самолвт аэродромдан анча олислашди. Йўл 
олислашиб қолди. 

ОЛИСЛИК Узоқлик, йироқлик. Мен ҳам 
қарши эмасман-у, бир томони — ёлғизлик, 
яна бир томони — шаҳарнинг олислиги. Ҳ. Ғу- 
лом, Машъал. Мухтасар янги уй қуриб олгач, 
эски уйи қошидаги оғилхона олислик қилиб 
қолди. «Саодат». 

ОЛИС-ЯҚИН Узоқ-яқин, йироқ-ёвуқ. 
Клуб олис-яқиндан келганлар билан тўлди. н 
Уни кўргани олис-яқиндан қариндош-уруғ, ёр- 
биродарлари келишди. Ш. Холмирзаев, Оғир 
тош кўчса. 

ОЛИФТА 1 Кийимига ва ўзига зеб бе- 
рувчи; сатанг, башанг. Олифта йигит. н 
Сочини иккита қилиб ўриб олган, икки чек- 
касига гажак қўйган бу олифта жувон ту- 
гунини сўрига ташлаб, бир уҳ тортиб олгач, 
Салимга қараб бақрайиб қолди. И. Раҳим, 
Чин муҳаббат. 

2 Шундай кишилар учун мос, сатанг- 
ларга хос. Олифта кийим. Олифта кийин- 
моқ. н [Салимбойвачча] Олифта тикилган 
қора мовут чакмонга ўралиб, бир қўлида 
зонтик ушлаб, ҳеч қаёққа назар ташламай, 
гердайиб келади. Ойбек, Танланган асарлар. 

ОЛИФТАГАРЧИЛИК салб. Олифталар- 
га хос хатти-ҳаракат, юриш-туриш, қилиқ. 
-Ҳаернинг ҳандалаги, амаки? — деди олиф- 
тагарчилик қилиб. С. Аҳмад, Уфқ. 

ОЛИФТАЛИК айн. олифтагарчилик. Би- 
ров жиғимга тегса аямайман. Сизга биров 
олифтагарчилик қилса, менга рўпара қилинг. 
«Ёшлик». [Салимбойвачча] Чўнтагидан ар- 
зон папиросни чиқариб, бойваччага тутди ва 
ўзи ҳам олифталик билан лабига қистирди. 
Ойбек, Танланган асарлар. 

ОЛИШ-БЕРИШ айн. олди-берди. 

ОЛИШИШ 1 Олишмоқ фл. ҳар. н. Бел 
олишиш. Яккама-якка олишиш. Фикр оли- 
шиш. 

2 Даҳанаки жанг, жанжал, олишув. 

ОЛИШМОҚ 1 Олмоқ фл. бирг. н. Фикр 
олишмоқ. н [Ошдан] Емаган бўлсангиз, сиз 
ҳам олишинг, — деди бек. А. Қодирий, Ўтган 
кунлар. 

2 Уришмоқ, курашмоқ, жанг қилмоқ; 
муштлашмоқ. Ҳаҳҳор ва Озод олиша ке- 
тишди. Озод бир амаллаб унинг исканжа- 
сидан чиқаркан, қайта сўради: -Нима гап 
ўзи? «Ёшлик». 

Бел олишмоқ Курашмоқ, кураш туш- 
моқ, беллашмоқ. Мен кўп давраларда бел 


олишганман. С. Аҳмад, Уфқ. Ёқа олишмоқ 
Ёқасидан тутиб бўғишмоқ, уришмоқ. 

3 кўчма Бирон-бир тўсиқни енгиш, уни 
бартараф этиш мақсадида тинимсиз ҳаракат 
қилмоқ. Каналга келмаганлар пахта билан 
олишиб ётишибди. С. Аҳмад, Уфқ. Бутун халқ 
Конибодомдан Учқўрғонгача чўзилган қури- 
лишда тиним билмай меҳнат қилар, ер билан, 
тошу шағаллар билан олишарди. С. Аҳмад, 
Уфқ. 

4 кўчма Баҳслашмоқ, ҳақ-ҳуқуқ талаш- 
моқ, тортишмоқ; бир-бирини енгиш учун 
тиришмоқ. Ҳакимбойваччанинг яқин дўст- 
ларидан бир киши.. Мирзакаримбойга орқа- 
воротдан тил текизганини эшитиб, у билан 
узоқ замон олишган. Ойбек, Танланган асар- 
лар. Ҳудрат.. камбағаллар тарафини олиб, 
қишлоқ балохўрлари билан олишмаган кунини 
билмайди. М. Исмоилий, Фарғона т.о. 

Дон олишмоқ қ. дон. Хотини автобусда 
қайтаётиб, «Эшқобил ферма сигир соғувчиси 
Ёрозгул билан дон олишиб юради», деган гапни 
эшитиб қолибди. «Ёшлик». Қўл олишмоқ Ке- 
лишмоқ, бир тўхтамга келмоқ. Ҳар гал 
Мирвали Раҳимов билан учрашганда, қизиқ- 
чилик орасида, қўл олишганларини эслатиб 
қўярди. Раҳимов унга, сабр қилинг, деб қўярди. 
С. Аҳмад, Жимжитлик. 

олиш-сотиш айн. олди-сотди. Олиш- 
сотиш иитари. Олиш-сотишга уста одам. 

ОЛИШУВ Кураш, жанг, муштлашиш. 
Тунлари жиноятчини қувишлар, аёзли кун- 
ларда дилдираб йўл пойлашлар, олишувлар.. 
ҳаммаси тушда кўргандек ўтади-кетади. 
«Ёшлик». Олишувга талабгор Турон Бурҳон 
ўғли! «Шарқ юлдузи». 

2 айн. олишиш 2. 

ОЛИҚ-СОЛИҚ 1 map. Юртдан, аҳоли- 
дан солиқ тариқасида олинадиган, тўпла- 
надиган пул ва б. нарсалар. Олиқ-солиқ тўп- 
лаш. н Ҳайта ундай текинхўрлар бева- 
бечораларни кемирдилар. Ҳани, улар олиқ- 
солиқ билан қаноатлансалар ҳам гўрга эди. 
Ҳамза, Танланган асарлар. 

2 этн. Қудалар орасида бир-бирига бери- 
ладиган нарсалар ҳақидаги музокара ва шу 
музокара натижасида йигит томондан қиз 
томонга бериладиган қалин ва б. Тўйлари- 
мизда олиқ-солиқлар, олди-бердилар борган 
сайин кўпайиб боряпти. Газетадан. 

ОЛИҚ-СОТИҚ айн. олди-сотди. Гоҳо 
ютқизишда, гоҳо ютуқда, Бир-бирин англарди 





олиқ-сотиқда. М. Шайхзода. Ўғлим Тошкент 
билан Марғилон орасида қатнаб, олиқ-солиқ 
қиладир. А. Қодирий, Ўтган кунлар. 

ОЛКИШЛАМОҚ 1 Итни итга ёки бирор 
кимсага тезламоқ, гижгижламоқ. 

2 кўчма Кишиларни бир-бирига зидла- 
моқ, уриштириш учун ундамоқ; тезламоқ, 
хезламоқ. 

ОЛЛО(Ҳ) [а. Л)1 — илоҳий куч, худо] дин. 
айн. аллоҳ. Темур, инсонпарварлик ва мард- 
ликни Оллоҳ ҳам, халқ ҳам улуғлайди, деган 
гапни кўп такрорлар эди. «Фан ва турмуш». 
Уруш қилай десанг, Оллоҳ на ҳожат, Топи- 
лар жаҳонда баҳона бисёр. А. Орипов, Йил- 
лар армони. 

Ё олло(ҳ) унд. с. 1) таажжуб, ҳайрат бил- 
диради; тавба. У мулойим чеҳра билан жил- 
майди: -Ё оллоҳ, шундай одамлар ҳам бўлар 
эканми? — деди. П. Турсун, Ўқитувчи; 2) 
худога ёлвориш, сиғиниш ибораси. Оллоҳу 
акбар [а. ^XI д! — оллоҳбуюк, улуғ] Овқатдан 
сўнг ёки йўлга кетиш олдидан ўқиладиган 
дуо-фотиҳанинг охирги ибораси. Умумий 
«оллоҳу акбар» дан сўнг Ҳасанали отни йўлга 
солди. А. Қодирий, Ўтган кунлар. 

ОЛМА 1 Атиргуллилар оиласига мансуб 
кўп йиллик мевали дарахт. Олма кўчати. н 
Бу олмалар ҳосилга киргач, беш-олти йил 
ўтиши керак. С. Зуннунова, Олов. 

2 Шу дарахтнинг меваси. Оқ олма. Ҳизил 
олма. н Жувон қўлидаги олмани устма-уст 
бир неча мартаба тишлади ва чала чайнаб 
ютди. А. Қаҳҳор, Минг бир жон. Олма шар- 
бати организмни бақувват қилади. «Саодат». 

Кекирдак олмаси айн. қуштомоқ. Олма 
гули 1) пушти ранг. Олма гулли рўмол; 2) 
олма гуллаган пайт, палла. Тўйлари олма 
гулида бўлган эди. Олма чой Олмақоқидан 
қовуриб тайёрланган чой. Суви қочган нон, 
олма чой билан нонушта қилишаётганда 
Гадойбой пайдо бўлди. Ҳ. Ғулом, Феруза. 

ОЛМАЗОР Нуқул олма дарахти билан 
банд ер, майдон; олма боғи. -Кўрдингларми, 
— деди Комилжон тўхтаб, — бу ер олмазор 
эди. С. Зуннунова, Олмазор. 

ОЛМА-КЕСАК: кўз(лар)и олма-кесак те- 
ради с.т. Бесаранжом бўлиб, ҳар ёққа қа- 
райди, аланглайди. Чол бесаранжом бўлиб, 
кўзи бежо, олма-кесак тера бошлади. И. Қа- 
ландаров, Шохидамас, баргида. Собирнинг 
қийиқ кўзлари олма-кесак rnepap, лаблари 
асабий титраётганди. А. Кўчимов, Ҳалқа. 


ОЛМАХОН Ўрмонда дарахтда яшовчи, 
узун бароқ думли кичкина кемирувчи ҳай- 
вон. 

ОЛМАҚОҚИ Кесиб қуритилган олма. 
Дастурхонда туршак, олмақоқи, ёнғоқ, па- 
тир бўларди. Ш. Холмирзаев, Оғир тош кўч- 
са. Фронтга бор-йўғи уч марта борган у: 
икки марта агиттеатрда, бир марта олма- 
қоқи ортилган эшелонни кузатиб.. М. М. Дўст, 
Лолазор. 

ОЛМОН [фр. Alleman — немис] эск. Гер- 
ман халқи, немислар. 

ОЛМОС I [т. + а. — қимматбаҳо 

тош < юн. adamas — бузилмас, мустаҳкам] 1 
Шаффоф, ялтироқ соф углероддан иборат 
ўта қаттиқ, қимматбаҳо тош (тарашлаб маъ- 
лум шаклга келтирилгани «бриллиант» деб 
аталади). Олмос ерда қолмас. Мақол. н Та- 
биатда мавжуд бўлган нодир тошлар ичида 
энг машҳури олмос ҳисобланади. «Фан ва 
турмуш». 

2 Шундай тош ўрнатилган кескич; ол- 
мосли кескич. Олмос билан ойна кесмоқ. 

3 Олмосдан ясалган, олмос билан беза- 
тилган, зийнатланган. Олмос қилич. Олмос 
зирак. 

4 кўчма Шундай тош сингари ўткир, 
кескир; қимматли, бебаҳо. Инсон ақли — ол- 
мос. Мақол. н Бу олмос сатрлар муаллифи 
буюк шоир ва мутафаккир Паҳлавон Маҳ- 
мудга қўйилган ёдгорлик қадимий Хоразм 
усталари қандай мўъжизавор санъат оби- 
даларини яратишга қодир бўлганликларидан 
гувоҳлик бериб турибди. Н. Сафаров, Оловли 
излар. Куйла, созим, юрагим, шеърим, Бахт 
китобин қилгил тарона. Замирида ҳуқук, эрк, 
номус. Ҳар бир сатри олмос, дурдона. Ғай- 
ратий. 

ОЛМОС II Заҳарли, сариқ гулли ёввойи 
ўт; олмосўт. 

олмош тлш. От, сифат, сон ўрнида 
қўлланадиган сўз туркуми. Кишилик олмоши. 
Кўрсатиш олмоши. Сўроқ олмоши. 

ОЛМОҚ 1 Нарсани ушлаб ёки бирор 
асбоб билан тутиб қўлга киритмоқ. Ариқдан 
сув олмоқ. н Саодатхон капалак ушлагандек 
эҳтиётлик билан қутичани қўлига олди. С. 
Зуннунова, Олов. Ўзбек ойим бурчакда бола 
кўтариб ўтирган Зайнабдан чақалоқни олиб, 
уни жомни тўкиб келишга буюрди. А. Қо- 
дирий, Ўтган кунлар. Йўлчи кетмонни олиб, 
ишига жўнади. Ойбек, Танланган асарлар. 





Бағрига олмоқ 1) ўз қучоғига олмоқ, 
қучоқламоқ. Болани бағрига олиб, анча вақт 
йиғлади. М. Маҳмудов, Булбулигўё; 2) кўчма 
ўз қарамоғига, паноҳига, ҳимоясига олиб 
ардоқламоқ. Колхоз.. буларни хурсандлик 
билан ўз бағрига олар эди. А. Қаҳҳор, Қўш- 
чинор чироқлари. Қўлини олмоқ 1) қўлидан 
ушламоқ. Уста Олим Отабекнинг қўлини 
олиб сўрашди. А. Қодирий, Ўтган кунлар; 2) 
келишмоқ, розилигини олмоқ. Қўлтиғига 
олмоқ 1) қўлтиғига қистирмоқ, қўлтиқла- 
моқ; 2) кўчма ўз ёнига тортмоқ. Ёрмат эса 
Йўлчини ўз қўлтиғига олиб, бошқаларга қар- 
ши қўйишни ucmap эди. Ойбек, Танланган 
асарлар. Қўлтиғидан олмоқ Қўлтиғидан ту- 
тиб бормоқ ёки кўтармоқ. Ҳиқилдоғидан 
олмоқ Ҳиқилдоғидан, томоғидан бўғмоқ. 

2 Қабул қилмоқ; ёлламоқ. Ишга олмоқ. 
Болага энага олмоқ. 

3 Бўшатмоқ, бекор қилмоқ, туширмоқ. 
Сизни бугундан бошлаб ишдан олдик. н У 
аввалги директоримизнинг боишга туҳмат 
ёғдириб, ишдан олдирди. X. Тўхтабоев, Ширин 
қовунлар мамлакати. 

4 Қирқиб, кесиб, тортиб, суғуриб чиқар- 
моқ. Тирноқ олмоқ. Ҳўйнинг жунини олмоқ. 
Соч олмоқ. Оёққа кирган тиканни олмоқ. н 
[Али охун] Дўпписи ичига тўғналган игнани 
олди. Ойбек, Танланган асарлар. 

5 Ечмоқ, солмоқ. Хотин бошидан жун 
рўмолини олди-да, бир-икки қоқиб, янаўради. 
М. Исмоилий, Фарғона т.о. 

6 Туширмоқ, бўшатмоқ; холи қилмоқ. 
Елкасидан юкини олмоқ. Машинадаги яшик- 
ларни олмоқ. н Уста Олим отнинг жило- 
видан қўлини олиб, сўради.. А. Қодирий, Ўт- 
ган кунлар. 

7 Қўлга киритмоқ; эга бўлмоқ. Даромад 
олмоқ. Пахтадан мўл ҳосил олдик. н [Йўл- 
чи] Икки ярим йил бойнинг бўйинтуруғини 
судради. Нима олди ? Ойбек, Танланган асар- 
лар. Феруза Йигиталиева шу олимпиада- 
да бир йил биринчи ўринни олди. С. Аҳмад, 
Юлдуз. 

8 Емоқ, емоқ-ичмоқ, тановул қилмоқ. 
Ҳаммаси сизнинг тегишингиз, ҳеч кимга қа- 
раманг. Балиқни олинг! А. Қаҳҳор, Қўшчинор 
чироқлари. 

9 Ўзига сингдирмоқ, қабул этмоқ. Рангни 
яхши оладиган ипак. 

10 Пайдо қилмоқ, ҳосил этмоқ, йиғмоқ. 
Яра йиринг олибди. Ғўзалар кўсак олди. 


11 Айтмоқ, куйламоқ. «Насруллойи», 
«Гиря» ол! Ибодхўжа, «Фиғотни ол! Шук- 
рулло, Сайланма. Зўр қўшиқлардан битта- 
сини ўрганиб, катта тўйда ўртага чиқиб, 
бир олайки. А. Кўчимов, Ҳалқа. 

12 Уйланмоқ, хотин олмоқ. | Зуҳра:\ Ёш 
қизни олганинг бир сари, энди буни ўқишдан 
қўйиб, курортга олиб кетаётганинг нимаси ? 
А. Қаҳҳор, Оғриқ тишлар. 

13 Харид қилмоқ. Бу палътони неча пул- 
га олдингиз? Ҳовли олма — қўшни ол. Мақол. 
н Анча нарса олдик.. Сенга бир жўра беқа- 
сам. А. Қаҳҳор, Қўшчинор чироқлари. 

14 Қўлга киритмоқ, қозонмоқ. Обрў ол- 
моқ. Эркинлик олмоқ. Дарсдан «аъло» баҳо 
олдим. Илмий даража олмоқ. Олқиш олган 
омондир, қарғиш олган ёмондир. Мақол. н Ўн 
беш кунлик синовдан кейин тракторчи номи- 
ни олдик. А. Қаҳҳор, Хотинлар. 

15 Кетказмоқ, йўқотмоқ. Чаённинг заҳ- 
рини чаён олади. Мақол. н Фотиҳадан ке- 
йин Офтоб ойим.. куёвга қатиқ олиб чиқди 
ва Отабекнинг ичмаганига ҳам қўймай, 
«ичингиз, йўл ғуборини оладир», деб қистай 
бошлади. А. Қодирий, Ўтган кунлар. 

16 Қопламоқ, чулғамоқ, ўрамоқ, тут- 
моқ. Тўқайни ўт олган. Кабобнинг ҳиди бу- 
тун ҳовлини олди. Мени иситма олди. н Сен 
бундан кетмайсан омон, Ўнгу сўлни олса 
туман. «Ёдгор». 

17 Эгалламоқ, ишғол қилмоқ, банд эт- 
моқ. Роял кўп жойни олди. «Гўрўғли келиб, 
фалон шаҳарни олибди, деса семириб, эшик- 
дан ичкарига базўр кираман. «Гулихиромон». 
Можаро устига Фосиҳ афанди кириб қолди. 
Утўғри айвонга чиқиб, мингбошининг нинжи- 
дан жой олди. М. Исмоилий, Фарғона т. о. 

18 Қамаштирмоқ. Тонг ёришиб, қамиш 
поялари офтоб тиғида лов-лов ёнаётганга 
ўхшаб кўзни олади. С. Аҳмад, Уфқ. 

19 Етакчи феъл сифатида от туркумида- 
ги сўзлар билан бирикиб, қўшма феъл 
ясайди, мас., амал олмоқ, авж олмоқ, аланга 
олмоқ, баҳра олмоқ, бош олмоқ, ёнини олмоқ, 
ёш олмоқ. 

Амал олмоқ Ўсмоқ, ривожланмоқ, юк- 
салмоқ (ўсимликлар ҳақида). Дарахтлар de- 
ярли ҳаммаси амал олиб, анча юксалиб қол- 
ган эди. М. М. Дўст, Лолазор. Бўйнига олмоқ 
1) иқрор бўлмоқ. Бу шеърни ўқиган баъзи 
таниш-билишларим, қариликни бўйнига олиб 
қолибди-да, деб ўйлашлари мумкин. Шук- 





рулло, Сайланма; 2) зиммасига, ўз жавоб- 
гарлигига олмоқ. Йиғим-теримни олмоқ 
Экинларни ўриб, териб ҳосилни йиғиш- 
тирмоқ. У. йиғим-теримни олгандан кейин 
Фарҳодга кетиб, қиши билан ўша ерда қо- 
либ кетди. А. Қаҳҳор, Хотинлар. Тескарисига 
олмоқ айн. аксига олмоқ қ. акс I 2. Мен 
жўрттага баъзи гапларни тескарисига олиб 
кўрсам ҳам, у чурқ этмайди. А. Қодирий, Ўт- 
ган кунлар. Юз олмоқ айн. юз тутмоқ қ. юз I. 
Кун баралла кўтарилиб, қиёмга юз олди. М. 
Исмоилий, Фарғона т. о. Қаламга олмоқ 
Ёзмоқ, хатга туширмоқ. Бу кун мен шу 
«Ўтган кунлар»ни қаламга олганимда ҳам, 
ўша ўзимни зериктирган фаслни ташлаб 
ўтишга мажбур бўлдим. А. Қодирий, Ўтган 
кунлар. Қарши олмоқ Кутмоқ, пешвоз чиқ- 
моқ. Меҳмонларни нон-туз билан қарши 
олишди. Газетадан. Қийиғига олмоқ Аксини 
тутмоқ, акс иш қилмоқ. Қўй оғзидан чўп 
олмаган қ. қўй. Бизнинг қишлоқда Ғофуржон 
деган қўй оғзидан чўп олмаган, бунинг усти- 
га ҳеч кими йўқ бир йигит бор эди. А. Қаҳҳор, 
Хотинлар. 

20 Равишдош шаклида бошқа феъллар 
билан бирикиб, қўшма феъл ҳосил қилади, 
мас. олиб бермоқ, олиб бормоқ, олиб келмоқ, 
ола билмоқ, ола бошламоқ, ола келмоқ. Узум 
сув олиб қолди. 

21 =и(б) аффиксли равигццошлар билан 
бирикиб, қўшма феъл ҳосил қилади ва иш- 
ҳаракатнинг ўзи учун бажарилганлигини 
билдиради, мас. билиб олмоқ, тортиб олмоқ, 
етиб олмоқ, йиғиб олмоқ, суғуриб олмоқ, ёза 
олмоқ, қила олмоқ. 

ОЛМУРУТ шв. Нокнинг майдароқ бир 
тури. 

ОЛОВ 1 Юқори ҳароратда ёниб, нурла- 
ниб турган газ, аланга, ўт. Олов ёқмоқ. Олов- 
ни ўчирмоқ. Кумғонни оловга қўймоқ. Олов- 
нинг тиши йўқ, ҳўл-қуруқ билан иши йўқ. 
Мақол. 

2 Чўғ. Танчанинг оловини очинг, тақсир, 
баданимда қалтироқ турди. Ҳ. Ғулом, 
Машъал. [Йўлчи] Бир қўлини қизнинг пе- 
шонасига қўйди: -Нақ оловдай.. — деди. Ой- 
бек, Танланган асарлар. 

3 Иссиқлик, ҳарорат. Қуёш олови. н 
Куёш осмондан олов қуйяпти. С. Аҳмад, 
Таъзим. Ҳувиллаган тундай ёлғизлик қурсин, 
Ёлғиз чақмоқтошдан чиқмайди олов. Ч. 
Эргаш, Орзунинг оғир киприклари. Йўлчи 


қуёшнинг олов селида чўмилиб, тўнка ковлар 
эди. Ойбек, Танланган асарлар. 

4 кўчма Ғайрати ичига сиғмайдиган, 
юрагида ўти бор, жўшқин. Олов йигит. н 
Синфнинг энг шўх, олов ўқувчиси Санжар 
бўлса, оғзини катта очганча, Ойша холага 
тикилиб қолди. С. Зуннунова, Кўкчироқлар. 
Ўзиям десангиз, отинойиси, олов. На бир 
қўрқишни билади, на бир нарсадан тап тор- 
тишни. Ш. Тошматов, Эрк қуши. 

5 Жўшқин туйғу, ҳиссиёт. Шунча тутқун 
бўлишига қарамасдан, бу қизнинг қалбига 
муҳаббат олови аллақачон тушган эди. С. Зун- 
нунова, Олов. Исфандиёрнинг инжиқ ва 
худбин кўнглида ўч олови ёнарди. С. Сиёев, 
Аваз. 

Икки олов орасида (ёки ўртасида) қол- 

моқ Жуда мушкул аҳводда, нима қиларини 
билмай қолмоқ. Шўрлик асирлар икки олов 
орасида қолган эдилар: чиқмай десалар, 
мўғуллар орқаларидан санчар, чиқай десалар, 
мудофаачиларнинг ўқ ва найзасига санчилар 
эдилар. М. Осим, Ўтрор. Кесакдан олов чиқ- 
қандай Ғайрати йўқ, лоқайд одам кутил- 
маган бир иш қилганда айтиладиган ибора. 
Олов кўзлар Чарақлаб, ёниб турган кўзлар. 
Ёш Ҳожия олов кўзларини чарақлатиб, 
Онахонга тикилган эди. А. Мухтор, Опа- 
сингиллар. Олов нафасли Сўзи ўткир. Уайт- 
ган толлар қулапти, бош тиқмоқчи бўлган 
мактаб-маориф соҳасига тамоман янги 
одамлар, олов нафасли ёшлар келипти. А. 
Қаҳҳор, Қўшчинор чироқлари. Уруш оло- 
вини ёқмоқ Уруш чиқариш учун халқларни 
бир-бирига гижгижламоқ, уруш чиқармоқ, 
урушни бошлаб бермоқ. 

ОЛОВБАРДОШЛИК Оловга чидамли- 
лик. Ушбу иншоот материалларнинг юқори 
температурадаги шароитда иитатилишини, 
яъни оловбардошлик хусусиятини ҳисобга олиб 
бунёд этилди. Газетадан. 

ОЛОВДАЙ, =дек: оловдай кўринмоқ 
Яқин таниш кишидай иссиқ кўринмоқ. 

ОЛОВДОН Сандал, самовар, печка ва 
ш.к. нинг олов турадиган жойи: ўтхона. 

ОЛОВКУРАК Чўғ солиш ёки олиш учун 
ишлатиладиган қисқа дастали металл ку- 
ракча: ўткурак; хокандоз. Фотима қайтиб, 
қўлидаги оловкуракни ўчоқ олдига ирғитди. Т. 
Ашуров, Оқ от. 

ОЛОВЛАНМОҚ 1 Оловдек яллиғлан- 
моқ, қизармоқ, тафт олмоқ. Мастуранинг 





лўппи юзи оловланди. Ойбек, О.в. шабадалар. 
Ҳамкасбининг нордон гапидан кейин юзи 
оловланиб, слесарлар хонаси томон чопиб 
кетди. «Саодат». 

2 кўчма Аланга олмоқ, кучаймоқ, зў- 
раймоқ. Лейтенантнинг нафрати оловланиб, 
нима қиларини билмасди. Шуҳрат, Шинел- 
ли йиллар. Ҳайдарнинг кўзига кечаги воқеа 
кўринди, унинг алами оловланди. И. Раҳим, 
Ихлос. Ўз-ўзидан оловланиб кетишими ёинки 
бошқа жиҳатларими бошқаларга ҳам ёқ- 
мапти. Ш. Бўтаев, Қўрғонланган ой. 

ОЛОВЛИ 1 Олови, ўти бор. Оловли ўчоқ. 
н Пулемёт қисқагина тириллаб, ёнгинам- 
да бир оловли ханжар йилтиллади-ю сўнди, 
мен гурс этиб йиқилдим. А. Мухтор, Асарлар. 

2 Иссиғи, ҳарорати бор, иссиқ, ҳаро- 
ратли. Меҳмон унинг [Жапақнинг] қўлини 
олиб, иситмаси чиқиб турган оловли каф- 
тига босгандагина эсига келди. А. Мухтор, 
Қорақалпоқ қиссаси. 

ОЛОВ-ОТАШ Ҳадцан ташқари иссиқ. Уч 
ҳафтадирки, Пўлат шаҳар касалхонасида 
ётибди. Тўрт кунгача олов-оташ бўлиб ёнди, 
ўзига келмади. Ш. Рашидов, Қудратли 
тўлқин. 

ОЛОВ-СЕЛЛИ с.т. Жуда иссиқ, ҳаро- 
ратли. Ёз ойининг олов-селли кунлари бош- 
ланди. М. Жабборов, Севинч ёшлари. 

ОЛОВХОНА айн. оташхона. 

ОЛОМОН Ўз-ўзидан, кутилмаган ҳол- 
да тўпланган одамлар; халойиқ. Оломондан 
қочган сира қутулмас. Мақол. н Оломон 
аркка ҳужум қилди, деразаларнинг тарақ- 
лагани.. эшитилади. Уйғун ва И. Султон, 
Алишер Навоий. Намозгарга яқин куёв кат- 
та оломон билан келди. Тўрт карнай, олти 
сурнайнинг шовқини кўкни тутди. Ойбек, 
Танланган асарлар. 

Оломон қилмоқ Судсиз-бошқасиз кўп- 
лашиб урмоқ, уриб ўлдирмоқ. Tan шу, му- 
сулмонлар, агар бугун ҳам бир гап чиқмаса, 
бизни лақиллатганлари учун учовининг 
бошига тўн ёпиб, оломон қиламиз. X. Тўх- 
табоев, Йиллар ва йўллар. 

ОЛОН, олонг шв. Қаровсиз, ташландиқ 
ер; тепалик, паст-баландлик. Кўп ўтмай, 
ҳовлига яқин олонга оқ «Волга» келиб тўх- 
тади. Н. Аминов, Ёлғончи фаришталар. 

олти снқ. сон 6 рақами ва шу рақам 
билан ифодаланган сон, миқцор. Олти сўм. 
Олти кун. Олти йил. Оғриқ жойини monca, 


олти ой қишлайди. Мақол. н Ана ўшанда 
унинг қизиДоно олти ёшда эди. С. Зуннунова, 
Кўк чироқпар. 

ОЛТИБУРЧАК мат. Олти бурчакли те- 
кис геометрик шакл. Олтибурчак чизмоқ. 

ОЛТИЛИК 1 Олтита холи бўлган қарта. 
Ғиштиннинг олтилиги. 

2 Олти мисрадан иборат шеър; мусаддас. 

ОЛТИН 1 Менделеев даврий система- 
сининг I гуруҳига мансуб кимёвий элемент; 
сариқ-қизғиш тусли қимматбаҳо нодир 
металл; зар: тилла. Соф олтин. Олтин соат. 
Йўқолган пичоқнинг conu олтин. Мақол. н 
Директор ўша терилар учун кўргазманинг 
олтин медалини олди. С. Аҳмад, Юлдуз. Хом- 
ток қилинган ишкомда ҳусайни узумлар 
олтиндек товланмоқда. И. Раҳим, Ихлос. 

2 кўчма Ҳар қандай қимматбаҳо ёки азиз 
нарса ҳақида. Ер — хазина, cye — олтин. Ма- 
қол. Дўст-ёрлар аҳил бўлса, Чўлда олтин 
ундирар. Мақол. н Кўшиқ айтиб келаман қир 
ёқалаб. Гул-чечаклар тераман Сир ёқалаб. 
Тер тўкиб етиштирган «олтинимиз» Туради 
чаноғида бизга қараб. «Фольклор». 

Олтин суви қ. зарҳал, ҳал. Олтин cyeu 
югуртирилган соат. 

2 Шу металлдан зарб қилинган пул. Ҳомид 
ёнчиғини чиқариб, бир қўлидан иккинчи 
қўлига олтинларни санаб тушира берди. А. 
Қодирий, Ўтган кунлар. Бунчалик дабдаба, 
албатта, хазинадаги олтинлар кучи билан 
бўлгандир, деб баъзиларнинг кўнглига келар. 
А. Қодирий, Меҳробдан чаён. 

3 сфт. кўчма Қимматли, бебаҳо (фикр, 
гап, сўз, иш, вақт ва ш.к. ҳақида). Олтин 
ёшлик. Ёш чоғим — олтин чоғим. Мақол. н 
Кам бўлманг, раисим, олтин сўзларни айт- 
дингиз. Ш. Рашидов, Бўрондан кучли. Аму- 
нинг бўйида кезардим танҳо. Шу олтин дам- 
ларни сезардим танҳо. Ғайратий. 

Олтин бош Яхши идрок этадиган, яхши 
ишлайдиган бош, ўткир ақл; шундай бош, 
шундай ақл соҳиби. Ниҳоят, Ҳоратой Йўл- 
чининг елкасини дўстона қоқиб деди: -Роса 
бошинг бор, uhum Йўлчи, олтин бошинг бор. 
Гапларинг бари ҳақ. Ойбек, Танланган аса- 
лар. Олтин водий Ноз-неъматларга бой, 
обод, яшнаган водий. Олтин куз Йилнинг 
ҳамма нарса ғарқ пишган тўкин-сочин 
пайти, мўл-кўлчилик фасли. Баҳор бўйи, ёз 
бўйи заррама-зарра йиққан бунёдини буюк 
caxoeam билан деҳқон этагига солаётган мана 

шу олтин кузда унинг юраги қафасдан чиқ- 
қан қуш юрагидай яйрай бошлади. М. Ис- 
моилий, Фарғона т. о. Олтин одам Жуда яхши 
одам, тенги-мисли йўқ одам. Оқ олтин Пах- 
та. Қора олтин Нефть ёки кўмир. Қўли олтин 
вки олтин қўл Ҳар ишга моҳир қўл ва шундай 
қўлли киши. Сизларни кўрганимда.. Олтин 
қўл албатта тушар эсимга. X. Салоҳ. 

ОЛТИНГУГУРТ Менделеев даврий сис- 
темасининг VI гуруҳига мансуб кимёвий 
элемент; тез ёнадиган сариқ рангли метал- 
лоид (тиббиётда ва саноатда кенг ишлати- 
лади). Олтингугурт оқсилнинг муҳим тарки- 
бий қисми ҳисобланади. «Фан ва турмуш». 

ОЛТИНЛАМОҚ Олтин билан қопла- 
моқ, олтин югуртирмоқ, зарламоқ, зар 
қопламоқ. 

ОЛТИНЛАНМОҚ Олтин каби ярқира- 
моқ, товланмоқ. Бургут қуёш доирасини ке- 
сиб ўтаркан, бир зум вниб кетгандай ол- 
тинланиб кўринди. А. Мухтор, Қорақалпоқ 
қиссаси. 

ОЛТИНЛАТМОҚ Олтинламоқ фл. орт. н. 

Ҳуёш чиқиб, анҳор ёқасидаги толларни ол- 
тинлатган; тоза, ёрқин ҳаво кўзни қамаш- 
тиради. Ойбек, Танланган асарлар. 

ОЛТИНСИМОН Олтинга, тиллага ўх- 
шаш, олтин рангли, ялтироқ, сап-сариқ 
олтиндай. Ҳуёшнинг олтинсимон нурлари. 
Олтинсимон буғдойлар. н Дўстлар бир оз 
сўлган бананларнинг олтинсимон пўстлоғини 
артиб, нон билан ея бошладилар. Ойбек, Нур 
қидириб. 

ОЛТИНТАМҒА Ўзбек халқининг этник 
таркибига кирган қабилалардан бирининг 
номи. 

ОЛТИНЧИ 1 тртб. сон Тартиб ўрни 6 
рақами билан белгиланган, 6 номерли. Ол- 
тинчи ой. Олтинчи кун. 

2 Катта-кичик нарсаларнинг бешинчи- 
дан катта, еттинчидан кичик ўлчами. Олтин- 
чи калиш. Олтинчи лампа. 

ОЛТИНҚОЗИҚ (О - катта) айн. Қутб 
юлдузи қ. қутб 1. -Ҳув анов, шимолдагиси — 
Олтинқозиқ юлдузи. У осмоннинг ўқи бўлади. 
Шунга қараб юрган киши йўлидан адаш- 
майди, — деди чол Шум болага. Ғ. Ғулом, 
Шум бола. 

ОЛТИНҚЎНҒИЗ айн. тиллақунғиз. 

ОЛТМИШ снқ. сон 60 рақами ва шу 
рақам билан ифодаланган сон, миқдор. Олт- 
миш сўм, Олтмиш киши. Олтмишдан ўттиз- 


ни олмоқ. Олтмишга кирган отадан ош сў- 
рама. Мақол. 

олтов жамл. сон Олти киши ёки олти- 
та нарса. Олтов бўлиб жўнамоқ. н Ҳар та- 
рафни юрдим сўраб, Сенинг олтовингни қа- 
раб. Олтовинг ҳам келиб қолдинг, Куни 
битган ажал ҳайдаб. «Ёдгор». 

ОЛТОВЛОН бирг. сон Олти киши, олти 
киши бўлиб, олти киши биргаликда. Олтов- 
лон ола бўлса, оғзидагини олдирар, Тўртов- 
лон тугал бўлса, унмаганни ундирар. Мақол. 

ОЛТОИ қ. олтойлар. Олтой халқи. Ол- 
той тили. Олтой аёл. 

ОЛТОИЛАР Олтой ўлкасидаги туб аҳо- 
лининг асосий қисми. 

ОЛУ [ф. jJI | шв. Олхўри. 

ОЛУВ 1 Олмоқ фл. ҳар. н. 

2 мат. Бир сондан иккинчи сонни айи- 
риш амали; айирув, тарҳ. Ҳисобдан ҳам қў- 
шув, олувларни ўрганибсиз, тузук! Ғ. Ғулом, 
Машъал. 

ОЛУВЧИ Бирор нарсани қўлга кири- 
тувчи; харидор. Сотувчи олувчи, олувчи со- 
тувчи ахтаради. Ҳ. Олимжон, Танланган 
асарлар. 

ОЛУД, олуда [ф. ajjJI / jjJl' — булған- 
ган, ифлосланган, ботган] Бирор нарсага 
булганган, ботган, қоришган. Тўғриси, заҳар 
олуд мактубингизга одамларча тушуна ол- 
мадим ва тушунишга ҳам лузум кўрмадим. 
А. Қодирий, Ўтган кунлар. 

ОЛХЎРИ [ф. jJf — олхўри + — 

ейишли] 1 Раънодошлар оиласига мансуб 
данакли мева дарахти. Бир туп олхўри. Ол- 
хўри экмоқ. н Дадаси, не ҳасратда кўка- 
раётган олхўрининг ҳамма шохини бита 
қўймай кесиб ташлабди. С. Зуннунова, Кўк 
чироқлар. 

2 Шу дарахтнинг ширин меваси. Сариқ 
олхўри. Ҳора олхўри. 

ОЛЧА [олу + =ча: кичик олхўри] 1 
Раънодошлар оиласига мансуб данакли 
мева дарахти. Бир туп олча. н Атроф ҳали 
ёруғ бўлса ҳам, пастлик булутли кунни 
эслатар, гулини тўккан олчаларнинг тиниқ 
барглари қорамтир бўлиб кўринар эди. С. 
Зуннунова, Олов. 

2 Шу дарахтнинг юмалоқ нордон мева- 
си. Олча мураббоси. н Ёзнинг энг жазира- 
масида олчанинг сувини шарбат қилиб ичил- 
са, ташналикни қондиради. К. Маҳмудов, 
Ўзбек тансиқ таомлари. 





ОЛЧАЗОР Нуқул олча билан банд ер, 
майдон, боғ. Моҳидил у ёқ-бу ёққа аланглаб 
олиб, қалин олчазор орасидан қўшнининг 
томорқасига ўтди. С. Зуннунова, Кўк чи- 
роқлар. 

ОЛЧАРАНГ Олча рангига ўхшаш; қизил. 
Аясининг бўйнида шода-шода марварид. 
Оёғида учи бигиздек ингичка, олчаранг туф- 
ли. С. Аҳмад, Жимжитлик. 

ОЛЧИ 1 Ошиқнинг ўйиқ ён томони. 

2 Ошиқ ўйинида ошиқнинг шу томони 
юқорига қараб турган ютуқ вазияти. Товва 
пуккани ейди, олчи чиккани ейди. А. Мухтор, 
Опа-сингиллар. 

Ошиги олчи Иши ўнгдан келган, юриш- 
ган, омади келган. Қодировнинг ошиғи олчи, 
дўпписи яримта. Ш. Рашидов, Бўрондан 
кучли. Энди мен билан бамаслаҳат иш юрит- 
сангиз, кам бўлмайсиз, доим ошиғингиз олчи 
бўлади. Ж. Абдуллахонов, Хонадон. 

ОЛЧИН I 1 Ўзбек халқининг этник сос- 
тавига кирган уруғлардан бирининг номи. 

2 Шу уруққа мансуб киши. Хўш, биз те- 
мурий эмасмизми? Ул ўзбекнинг барлосидин 
эрса, биз олчиниданмиз! «Ёшлик». 

ОЛЧИН II Узунлик ўлчов бирлиги; ар- 
шин (қ.) ва газ (қ.) қийматларига тенг. Мос- 
копда саккиз олчин шойи йигирма танга ту- 
раркан. М. Осим, Карвон йўлларида. 

ОЛЧИН III: олчин тўқмоқ Дастаси узун 
катта ёғоч тўқмоқ. 

олчоқ кт. Ўтакетган разил, паст; ёвуз, 
номард; хоин. Олчоқ одамлар. н Домлам 
dapc opacuda гоҳо замондан шикоят қилади, 
ёмонларнинг, олчоқларнинг кўплигини ай- 
тади. Ойбек, Болалик. Мен шайтондан минг 
мартаба ваҳшатли бўлган Олчоқларни кў- 
риб, чидаб турганман аввал. А. Орипов, Йил- 
лар армони. 

ОЛЧОҚЛИК 1 Олчоққа хос хусусиятга 
эгалик. Олийжаноблик билан олчоқлик, ҳа- 
қиқат билан ёлғон, валломат билан макр- 
ҳийла, ҳалол билан ҳаром ёнма-ён. С. Нуров, 
Нарвон. 

2 Олчоқ кишиларга хос хатти-ҳаракат, 
иш; разиллик. 

ОЛҚАМОҚ Бировга яхшилик, бахт, са- 
ломатлик тиламоқ, муваффақиятлар тилаб 
қолмоқ. Ботирларни олқайди, Ҳурматлайди 
бу диёр. 3. Диёр. Ичимда Яхшибоевни олқай- 
ман, денг. Агар бу иш хаёлига келмаганда, 


ким билади дейсиз, мен яна қачон дашт ҳа- 
восини ҳидлар эдим. М.М. Дўст, Лолазор. 

ОЛҚИНДИ Қайта-қайта ишлатилавериб 
юпқа бўлиб кетган совун; совун қолдиғи. 
Тонг қоронғисида кир қўйганимча олтита 
совундан олқинди ҳам қолмади. А. Қаҳҳор, 
Сароб. Редактор ўринбосари кўк майсадек 
пойандозда шоколад қоғозлари ва иккига 
бўлинган, олқинди совундек шоколадни кўр- 
ди. Н. Аминов, Қаҳқаҳа. 

Олқинди қайроқ Ейилиб кетган юпқа 
қайроқ. Эшимқул эшикдан пичоғини юпқа 
олқинди қайроқда қайраб келгач, Насимжон 
боши кўкка етгудай севинди. Ойбек, О.в. 
шабадалар. 

ОЛҚИШ 1 Яхшилик тилаб айтилган, ай- 
тиладиган сўзлар, мақтов, дуо. Олқиш олган 
омондир, қарғиш олган ёмондир. Мақол. н 
Тақдир тақозоси билан йўл-йўлакай беҳисоб 
аччиқ-чучук мазасини тотди, пичинг ҳам, 
олқиш ҳам эшитди. «Ёшлик». 

2 Мамнунлик, таҳсин билдирувчи қар- 
саклар. Мирсоатнинг ҳисоб маърузасидан 
кейин узоқ олқиш бўлади. А. Қодирий, Обид 
кетмон. Ҳўшиқнинг охири олқишларга кўми- 
либ кетди. Н. Аминов, Ёлғончи фариш- 
талар. 

ОЛҚИШЛАМОҚ Мамнунлик, таҳсин 
билдирмоқ, олқиш сўзлари билан табрик- 
ламоқ; таҳсинлаб қарсак чалмоқ. Ўзбекистон 
халқ артисти Юсуфжон ака тўқсон ёшга 
кирган куни халқ уни кулиб-кулиб олқиш- 
лайди. Т. Обидов, Юсуфжон қизиқ. Тонг ёриш- 
гани, дунёга нур тўлгани учун қувонаёт- 
гандек, осмонда тўрғайлар.. кундузни олқиш- 
лайдилар. М. Исмоилий, Фарғона т. о. 

ОЛҚОР I қ. алқор, архар. Олқор кўз 
олдимизда қайгадир йўқолди. А. Суюн, Олис 
тонглар. 

ОЛҚОР II бот. Ёввойи ўт, ўсимлик тури. 
Олқор билан кийикўт қизлар қулоғида бўл- 
ди, кўкракларида бўлди. Т. Мурод, От киш- 
наган оқшом. 

ОЛҒА 1 рвш. Олдинга, илгари томонга. 
Олға юрмоқ. н Ўзи пулемётини судраб, олға 
эмаклаб кетди. А. Қаҳҳор, Олтин куз. 

Олға босмоқ 1) олдинга томон юрмоқ, 
илгарига қараб силжимоқ. Хон ёнида турган 
хос навкар қиличини ушлаб, беихтиёр бир 
қадам олға босди. С. Сиёев, Аваз; 2) ривож- 
ланмоқ, илгариламоқ. Иш олға босмоқда. 






2 унд. c. Илгари томон силжишга, ол- 
динга томон юришга чақириш нидоси. Қани, 
олға, ғалаба арслонлари! Қани, олға, ватан 
қаҳрамонлари!Қ. Олимжон, Танланган асар- 
лар. 

ОЛҒИР 1 Овни яхши оладиган. Олғир ит. 
Олатўғаноқ олғир бўлса ҳам, қарчиғай бўлол- 
мас. Мақол. 

2 кўчма Ҳақини кеткизмайдиган; олағон. 
Бувинисо олғир ва эпчил аёллардан ўтиб, 
қозонга яқин йўлай олмади. П. Турсун, Ўқи- 
тувчи. 

3 салб. Бировнинг, жамоат ёки давлат- 
нинг пулини, мол-мулкини юлиб, талаб 
олувчи; юлғич. Олғир одам. н Бу олғирлар 
меҳнаткашларнинг ҳамёнига човут соляпти. 
«Муштум». 

олғич шв. Олғувчи, олувчи. Боғбон бў- 
либ, қизил гулни терди, де, Жон олғич жал- 
лодинг — Шакар келди, де. «Ширин билан 
Шакар». 

Кўз олғич Кўзни оладиган, кўзни хира 
қиладиган, қамаштирадиган (даражада). 
Қуёшда дам кўз олғич чарақлаб, дам кўкат- 
лар орасига яширинган бу кичкина ариқнинг 
нашъаси бошқача эди. Ойбек, О.в. шабадалар. 

ОЛҲИРОТ [ф. cjI j- 4 jJf — Ҳирот олхўри- 
си] айн. олхўри. Машҳур боғбон Дарвеш ҳо- 
жи шафтоли, олҳирот кўчатларини ўтқаз- 
моқда. Ойбек, Навоий. Нонуштага қиём- 
олҳирот, Кечга палов, беҳи босилур. Мир- 
темир, Асарлар. Олхўрининг жайдари номи 
турлича: қораоли, олхўри, олҳирот, ғайноли. 
К. Маҳмудов, Ўзбек тансиқ таомлари. 

ОМ I [а. — умумга тегишли, умум- 

халқ; кенг тарқалган] (о — чўзиқроқ) Умум; 
умумга тегишли. 

Рухсат(и) ом этн. Умумга рухсат (ўликни 
кўтариш олдидан ўлик эгаси томонидан 
«энди истаганларга рухсат» маъносида иш- 
латиладиган ибора). Ом бўлмоқ Маълум 
бўлмоқ. Кўринди маърифат хуршиди, нури 
бўлди элга ом. Ҳамза. Қатли ом Ҳаммани 
қатл қилиш, оммавий, ёппасига қирғин. 
Ҳақиқатан ҳам шахсга сиғиниш йилларида 
оммавий қатли омгача идеология ва қонун- 
чилик соҳасида ўзига хос тайёргарлик олиб 
борилган. Газетадан. 

ОМ II [немис физик олими Г.С.Ом 
(Ohm) номидан] физ. Халқаро бирликлар 
тизимида электр қаршилик бирлиги. 

ОМАД [ф. — келди; келиш; бахт; 

кирим, даромад] Ишнинг ўнгдан келиши, 


илгари босиши; бахт, толе. Омадингиз ба- 
ланд. Ҳар йигитга бир омад. Мақол. Ишнинг 
омади — ўз вақти. Мақол. н Эҳҳе, иш кат- 
та-ку! Омад тилайман, чўталдан чўзасиз- 
да! Ойбек, Танланган асарлар. Буни омад 
дейдилар: ҳам иш ундирибсан, ҳам томоша 
қилибсан. Ойбек, О.в. шабадалар. 

Омад қуши бошига қўнди айн. бахт қуши 
бошига қўнди қ. бахт. Омади гап ёки гапнинг 
омади Холисона айтилган гап; гапнинг тўғ- 
риси, ўрни, мақоми. Мен омади гапни ай- 
тибман, ўртоқ Самандаров, албатта, мени 
билмайдилар. А. Қаҳҳор, Қўшчинор чироқ- 
лари. -Жаноби олий ва сизнинг давлатингиз 
ҳаммаси меники, нега хафа бўлайин, гапнинг 
омадини айтдим-да, — деди Ўрмон полвон. 
С. Айний, Қуллар. Омад(и) келмоқ (ёки 
юришмоқ) Иши ўнгидан келмоқ, бахти кел- 
моқ, юришмоқ. Рўзиқулнинг омади келиб, 
чўнтаги хўппая бошлади. Ғайратий, Дов- 
дираш. Омади кетмоқ Иши ўнгидан келмас- 
лик, орқага кетмоқ, бахт йўли тўсилиб қол- 
моқ. Омадинг кетганда, кунлар тошбақа 
юриш қилиб, секин ўтади. Н. Қобил, Унутил- 
ган соҳиллар. 

ОМАДЛИ Омади, толеи баланд, бахтли. 
Омадли одам. н Кимгаки ақлу идрок насиб 
этган бўлса, демак, у омадлидир. «Фан ва 
турмуш». 

ОМАДСИЗ Омади, толеи паст, бахтсиз. 
Омадсиз одам. н «Аравакаш» — унинг ҳов 
ўша уруш давридаги омадсиз ёииигидан қолган 
лақаби, холос. А. Мухтор, Кумуш тола. 

ОМАДСИЗЛИК Омад келмаслик, му- 
ваффақиятсизлик, Омадсизликни тоқат би- 
лан енг. «Ёшлик». 

ОМБИР I қ. омбур. 

ОМБИР II шв. Девор тагидан сув ўтиши 
учун қолдирилган туйнук; қувур. 

ОМБОР [ф. jL.jl — ғалла, озиқ-овқат 
сақпанадиган хона, бино; омборхона, ма- 
газин] Озиқ-овқат, асбоб-анжом, мол ва ш.к. 
сақланадиган бино. Омбор тўла дон. н Ҳов- 
ли ўртасида қаққайиб турган Умиднинг тах- 
минича, бу ҳовлида ошхона, омбор, гараж ва 
ҳоказолардан ташқари ёўн икки, ёўн уч хона 
бор. Мирмуҳсин, Умид. 

Сув омбори Сунъий сув ҳавзаси, сув тўп- 
ланадиган жой. Каттақўрғон сув омбори. н 
Амударёда йирик Туямўйин тўғони ва сув 
омбори қурилиши охирига етди. «Фан ва тур- 
муш». 





ОМБОРХОНА [омбор + хона] айн. ом- 
бор. Бой омборхона калидини Ойишбонуга 
узатди. Ҳ. Ғулом, Машъал. Бино минерал 
сувлар сақланадиган омборхона қилиб қў- 
йилган. Газетадан. 

ОМБОРЧИ Омбор мудири. Ўтган йили 
анови омборчи Абдусамаднинг ўғли ҳам им- 
тиҳондан ўтолмай қайтиб келди. С. Зун- 
нунова, Олов. Полвон отдан тушиб, бозор- 
дан келтирилган нарсаларни.. омборчига бер- 
ди. Ж. Шарипов, Хоразм. 

ОМБУДСМАН, омбудсмен [швед. om- 
budsman — бирон киши манфаатларининг 
вакили] Турли хил маъмурий органлар, шу- 
нингдек, хусусий шахслар ва бирлашмалар 
фаолиятининг қонунийлигини, уларнинг 
фуқаролар ҳуқуқ ва эркинликларига риоя 
этишини назорат қилиш учун махсус сай- 
ланган (тайинланган) мансабдор шахс. Ом- 
будсман хизмати ходимларининг қайд эти- 
шича, болалар жиддий, чуқур мазмунли савол- 
лар беришиб, улар билан баҳсга киришишган. 
Газетадан. 

ОМБУР [ф. — қисқич, омбур] Мих 

суғуриш, нарсаларни қисиб ушлаш, кўта- 
риш, эгиш, қирқиш, синдириш каби ишлар 
учун қўлланадиган икки жағли асбоблар- 
нинг умумий номи. Юмалоқ жағли омбур. 
Оғриқ тишнинг давоси — омбур. Мақол. н 
Чолнинг қалбини аллақандай совуқ бир қўл 
омбур орасига олиб сиқар, оғриғи юзига уриб 
борар эди. М. Исмоилий, Фарғона т. о. Гул- 
сумбиби қизини оёқ остига олиб, унинг бада- 
нини, омбур билан чўзиб тортгандай, уза бош- 
лади. Ойбек, Танланган асарлар. 

ОМИ [а. — халққа тегишли; жамо- 

атга оид; оддий, содда] (о — чўзиқ) Савод- 
сиз, ўқимаган; авом. Хон ҳазратлари, мен 
ўқимаган, ёвонлик бир оми одамман. Ж. Ша- 
рипов, Хоразм. Сизнинг ҳар бир гапингиз 
биздек оми одамларга ўрнак бўлиши керак. 
П. Турсун, Ўқитувчи. -Ҳа, энди.. биз оми 
одамлармиз, — деб қўйди Тойлоқов. М. М. 
Дўст, Галатепага қайтиш. 

ОМИЛ I [а. Jj.Lt — сабаб; таъсирчан куч] 
Иш-ҳаракат, воқеа-ҳодиса ва ш.к. нинг 
юзага чиқиши, содир бўлиши учун сабаб 
бўлган нарса; сабаб. Отабекнинг маънавий 
падари бўлган Ҳасанали ота унинг махфий 
дардининг асли омилини излайдир. А. Қоди- 
рий, Ўтган кунлар. Чигитга гамма нурлари 


бериш вилтга қариш курашдаги асосий омил- 
лардан бири. Мирмуҳсин, Умид. 

ОМИЛ II [а. Jj.Lt — ишловчи, ҳаракат- 
даги; ҳақиқий; ишчи, хизматчи] 1 Бирор 
ишни яхши эгаллаган; уста, моҳир, омил- 
кор. Бирни иккига чақиб, иккини тўрт қи- 
лишга омил ота қизини [Таннозхонни] иш- 
лагани қўймаган эди. Қ. Махсумов, Му- 
ҳаббат қўшиғи. 

2 Омил (эркаклар исми). 

ОМИЛИК Авом бўлишлик, саводсизлик. 
Ўргилай, ҳамма касофат омилигимизда-де! 
Ҳамза, Танланган асарлар. 

ОМИЛ-КОМИЛ Жуда омил, етук уста. 
У ҳар қандай ишга омил-комил одам. 

ОМИЛКОР [а. + ф. jLSJj.Lt — ишбилар- 
мон, моҳирлик билан ишловчи, оқил] 
Омиллик, усталик билан иш кўрувчи; уста, 
омил. Омилкор деҳқон. Омилкор тўқувчи. н 
Амакиларининг бу борада омилкор, nyxma 
кишилар эканини билгани учун Исломбой 
индамай қолди. X. Султонов, Бир оқшом 
эртаги. 

ОМИЛКОРЛИК Усталик билан, оқи- 
лона иш кўришлик. Пахта териш машина- 
ларидан омилкорлик билан фойдаланмоқ. 

ОМИЛЛИК Бирор ишни яхши эгалла- 
ганлик, усталик. Ўз ишига омиллик. 

ОМИН [а. ,jj.f — ишонувчи; ишончи бор; 
хавф-хатардан холи бўлган] Ислом, яҳудий 
ва христиан динларида диндорлар ўртасида 
«қабул этилсин», «ижобат бўлсин» маъно- 
сида, одций халқ орасида эса «илоҳи шундай 
бўлсин», «айтганингиз келсин» маъносида 
ишлатиладиган сўз. -Энди мусофир қизин- 
гизнинг бахтига сиз ўлманг, омин! — деди 
Кумуш онасига. А. Қодирий, Ўтган кунлар. 
-Худо ҳаммангизга қувват берсин! Олинглар, 
олдирманглар. Омин! — деди Алим бува. М. 
Исмоилий, Фарғона т.о. 

ОМИХТА [ф. <LLKjj,i — аралаш, аралаш- 
тирилган] 1 от Бир неча маҳсулот ара- 
лашмаси. Хайриятки, бола тезда овунди, 
асалу ёғ омихтаси суртилган эмизикни шим- 
ганича ухлаб қолди. М. М. Дўст, Лолазор. 

2 сфт. Аралаш, бошқа нарса аралашти- 
рилган. Омихта ёғ. н Омихта емлар бу ер- 
да буғдой, apna, сули маҳсулотларидан тай- 
ёрланади. Газетадан. Азизхоннинг димоғига 
қалампирмунчоққа омихта атир ҳиди урилди. 
С. Аҳмад, Уфқ. 




3 кўчма с. т. Аралаш-қуралаш, мош- 
кичири, қоришиқ. Турмушдаги бошқаю, ки- 
тобдагиси ҳаводан олинганми? Китобдаги 
билан турмушдагини бир-бирига омихта 
қилиш кимнинг иши? Ҳ. Назир, Кўктерак 
шабадаси. 

ОМИХТАЛАНМОҚ Аралашиб, қўши- 
либ кетмоқ. Носоз транспорт воситаларидан 
чиқаётган ортиқча газлар бир-бири билан 
омихталаниб, шундай қўланса ҳид тарқат- 
яптики, бунақасини ҳеч ерда учратмайсиз. 
«Муштум». 

ОММА [а. «lSLc. — умумийлик; одций халқ] 
Бирор ижтимоий гуруҳнинг катта кўпчи- 
лиги, умум, кўпчилик, халқ. Меҳнаткаитар 
оммаси. Деҳқонлар оммаси. Ишчилар оммаси. 
Зиёлилар оммаси. н У [Йўлчи] бўйнини чў- 
зиб, қайноқ, асабий, ғазабли оммани, зулм 
ўчоғини портлатишга тсшёр ботир халқни 
кўздан кечирди. Ойбек, Танланган асарлар. 

ОММАБОП Умумга, оммага тегишли, 
омма учун белгиланган, мўлжалланган. 
Оммабоп адабиёт. Оммабоп журнал. Омма- 
боп тилда ёзилган мақола. н Ота оммабоп 
тилда.. ер ислоҳоти ҳақида гапирдилар. Ш. 
Холмирзаев, Сўнмас ўт. 

ОММАВИИ [а. ^ jC>Lc. — умумга, умум- 
халққа тегишли, оид] 1 Оммага, кўпчиликка 
оид; омма, кўпчилик томонидан ёки омма 
орасида бажариладиган. Оммавий иш. Омма- 
вий ҳаракат. шл Айрим оммавий-даврий 
нашрларнинг аниқ фуқаролик позицияси ва 
қиёфаси кўзга ташланмайди. Газетадан. 

2 Кенг кўламдаги, кенг кўлам олган. 

Оммавий ахборот воситалари Хилма-хил 
мазмундаги ахборотларни кенг оммага ет- 
казиб берувчи воситалар — даврий матбуот, 
радио, телевидение ва ш.к. нинг умумлашма 
номи. Жаҳон оммавий ахборот воситалари 
хабарларида айтилишича, учрашув чоғида 
Украинанинг алъянсга қўшилиш масаласи 
кўтарилмаган. Газетадан. Оммавий қирғин 
қуроллари Душманнинг кучларига, қурол- 
аслаҳаларига, иншоотларига ялпи талафот 
етказувчи қуроллар. Айни пайтда, ядровий 
қуролсизланиш бўйича тадбирлар билан бир 
қаторда, оммавий қирғин қуролларининг бош- 
қа турлари ҳам тарқалишининг олдини 
олишга қаратилган саъй-ҳаракатлар амалга 
оширилииш лозим. Газетадан. 

ОММАВИЙЛАШМОҚ Умумий, омма- 
вий тус олмоқ; омма орасида кенг ёйилмоқ. 


Қишлоқ ёшлари ўртасида спорт оммавий- 
лашиб бораётир. 

ОММАВИЙЛИК Оммавий хусусиятга 
эгалик. Мен ушбу тамойиллар қаторига ом- 
мавийлик принципини ҳам киритган бўлар- 
дим. Газетадан. Ўқишҳам, обунаҳам, боринг- 
ки, фаолиятнинг барча жабҳаси оммавий- 
ликка асосланган эди. Газетадан. 

ОММАВИЙ-МАДАНИЙ Омма ўртаси- 
да ўтказиладиган маданий ишларга оид, 
шундай ишларни амалга оширадиган. Район 
комитетининг оммавий-маданий бўлими. 
Оммавий-маданий ишлар. 

ОММАВИЙ-СИЁСИЙ Омма ўртасида 
ўтказиладиган сиёсий ишларга оид, шундай 
ишларни олиб борадиган. Оммавий-сиёсий 
ишлар. 

ОММАЛАШМОҚ Омма, кўпчилик, 
халқ орасига ёйилмоқ, кенг тус олмоқ, 
кенг тарқалмоқ. Илғорларнинг тажрибаси 
оммалашмоқда. н Унинг ўз таърифича, бу 
сўзлар.. эндигина оммалашаётган фан ва 
техника қуроллари, буюм ва асбоб-анжом- 
ларининг «ўзбекча атамаси» эди. П. Турсун, 
Ўқитувчи. 

ОММЕТР [нем. Ohm — ом + юн. metreo — 
ўлчайман] физ. Электр қаршилигини бево- 
сита ўлчаш учун ишлатиладиган асбоб. 

ОМНИБУС [лот. omnibus — ҳамма учун] 
эск. 20-аср бошларигача: муайян аҳоли 
масканлари орасида мунтазам қатновчи кўп 
ўринли от-арава; дастлабки жамоа транс- 
порти. 

ОМОН [а. — хавфсизлик; хотир- 

жамлик; раҳм-шафқат] 1 Соғ-саломат, 
эсон-соғ. Бош омон бўлса, дўппи топилар. 
Мақол. н Қоратегиндан келдингми, опанг 
омонми? А. Қодирий, Ўтган кунлар. Бу бош 
бевафо дунёда нималарни кўрмади дейсиз. 
Кўп тўполонлардан омон қолди. С. Анорбоев, 
Оқсой. Тоҳир омон, ҳеч бир шикаст еган йўқ. 
С. Абдулла, Тоҳир ва Зуҳра. 

Омон бермай Аямай, шафқатсиз равишда. 
Сен қўлима тушиб бўлдинг гуноҳкор, Омон 
бермай ўлдираман муқаррар. «Рустамхон». 

2 Тинч, осойишта. Она юртинг омон 
бўлса, ранг-рўйинг сомон бўлмас. Мақол. н 
Дунёдаги барча тинчликсевар кишилар она 
заминнинг омон қолиши учун ҳамжиҳатлик 
билан ўз хоҳиш-иродаларини намойиш этмоқ- 
далар. Газетадан. 

3 Омон (эркаклар исми). 

OMOHAT [a. сл1_<,Г — ишончлилик; тўғ- 
рилик, ҳалоллик; сақлаш учун берилган 
нарса; туҳфа; мерос] 1 Сақлаб бериш, вақ- 
тинча фойдаланиш ёки бошқа бир кишига 
элтиб бериш учун топширилган. Омонат 
хат. Омонат пул. 

2 Омонатга сақланган пул ва б. нарса, 
буюм. Анов куни қўйиб кетган омонатга кел- 
дим. И. Раҳим, Чин муҳаббат. Омонатларни 
эгаларига топширганимиздан кейин, майли.. 
куёвтўра қизимизни Маккага олиб борсалар 
ҳам, монелик йўқ. И. Ўктамов, Ҳикоялар. 

3 Мижознинг маълум бир шартлар асо- 
сида банкка қўйган пул маблағи. 

Омонат дафтарчаси Омонат кассага пул 
қўйилгани ҳақидаги шахсий ҳужжат. Сапимхон 
Обидий.. аллақандай зарур ҳужжатларни, 
омонат дафтарчасини рўмолга тугди. Мир- 
муҳсин, Умид. Омонат кассаси Фуқаролар- 
нинг пулини вақтинча сақлаб берадиган 
муассаса. Омонатини топширмоқ Вафот эт- 
моқ, оламдан ўтмоқ. Кампир уйга кирган-у, 
шу қисқа фурсат ичида чоли тўшакка беозор 
чўзилганича, омонатини тотиириб қўйгани- 
нинг гувоҳи бўлган. «Ёшлик». 

2 Номигагина, шунчаки; зўрға. Чол супа- 
даги ёғоч сўрига омонат илиниб, ниятини 
айтишга сўз тополмай қийналди. «Ёшлик». 
Тўйчи пойгакдаги чўян печъ устига омонат 
ўтирди-да, ерга қараганча, индамай, папи- 
росга зўр берди. А. Кўчимов, Ҳалқа. 

3 Вақтинчалик. Одам — омонат, дийдор 
— ғанимат. Мақол. н Жиян ижара уйда 
омонат ўтирди. «Ёшлик». 

4 Путурдан кетган ёки зўрға илиниб тур- 
ган. Омонат бино. н Оитаз косага лағмон 
сузиб, йўнилмаган тахтадан омонат ясалган 
стол устига қўйди. С. Аҳмад, Уфқ. 

ОМОНАТЧИ Омонат кассасига пул қўй- 
ган киши. Бугунги кунда банкда 70000 дан 
ортиқ омонатчига самарали хизмат кўрса- 
тилмоқда. Газетадан. 

ОМОНИМИК Омонимга хос, тегишли. 
Сўзнинг омонимик хусусияти. 

ОМОНИМИКА [«омоним» с. дан] тлш. 
1 Бирор тилдаги омонимларнинг жами, йи- 
гиндиси. 

2 Тилшуносликнинг омонимларни ўрга- 
надиган бўлими. 

ОМОНИМИЯ [«омоним» с. дан] тлш. 
Бирдан ортиқ тил бирлигининг талаффуз ва 
ёзилиш жиҳатидан бир хил бўлиш ҳодисаси. 


ОМОНИМЛАР \фр. omonyme < юн. ho- 
mos — тенг, бир хил + onyma — ном, исм] 
тлш. Шакл ва талаффузи, яъни ёзилиши ва 
айтилиши бир, аммо маъноси бошқа-бош- 
қа сўзлар, шаклдош сўзлар. 

ОМОНЛАШМОҚ 1 Бир-бири билан са- 
ломлашмоқ, бир-биридан ҳол-аҳвол сў- 
рашмоқ. Элмурод челакларини ерга қўйди-да, 
бориб[Норжон билан] омонлашди. П.Турсун, 
Ўқитувчи. Аҳмадали Рўзихон ая билан йўл- 
йўлакай омонлашди, ундан кўнгил сўради. 
«Ёшлик». 

2 шв. фольк. Видолашмоқ, хайрлашмоқ. 
Холдор кетар бўлди, беклар, дунёдан, Рози- 
ланиб, омонлашиб қолинглар. Эргаш Жуман- 
булбул. Ана шундай қилиб, Муродхон синглиси 
билан омонлашиб, йўлга тушиб жўнайверди. 
«Муродхон». 

ОМОНЛИК Соғ -саломатлик, тинч-осо- 
йишталик. Сизга омонлик тилайман. н 
Омонлик бўлса, бу бағри кенг одамлар Хайри- 
нинг невараларигача, улардан қолажак авло- 
дигача боқади. «Ёшлик». 

ОМОН-ОМОН Тинчлик, осойишталик 
(кўпинча урушдан кейинги даврда). Бир куни 
бир алвон замон келади, Замин узра омон-омон 
бўлади. М. Юсуф, Уйқудаги қиз. 

ОМОНСИЗ айн. беомон. Мирзакарим- 
бой Йўлчига далда бериш учун.. ўлим ҳар 
кимнинг бошида омонсиз қиличини тутиб 
турганлигини гапирди. Ойбек, Танланган 
асарлар. 

ОМОН-ЭСОН айн. омон 1. Агар Карим- 
жон омон-эсон қайтиб келса, раислигини ҳам 
ташлайман. С. Аҳмад, Уфқ. 

омоч эск. қ. х. Улов қўшиб ер ҳайдала- 
диган, металл тишли қадимги энг оддий 
ёғоч ёки темир асбоб. Омоч билан ер ҳай- 
дамоқ. н Ҳўкиз калласини эгиб, омочни тор- 
тишга уринар, қўшчи эса ҳадеб қистар эди. 
М. Исмоилий, Фарғона т. о. [Абдурасул]Даст- 
лаб Олахўжанинг сигирларини боқади, кейин 
омоч қулоғини ушлайдиган бўлгач, қўшга чи- 
қади. П. Турсун, Ўқитувчи. 

ОМОЧ-БЎЙИНТУРУҚ Ер ҳайдаш учун 
керакли бўлган омоч, бўйинтуруқ ва бошқа 
асбоблар мажмуи. 

Тарақа туруқ, омочга бўйинтуруқ ҳазил 
Арзимаган ишга тўполон, шов-шув, тартиб- 
сизлик кўтарилганда айтиладиган ибора. 

ОМОЧЛИ Омочга, плугга эга бўлган. 
Томорқа этагидаги деворнинг омочли трак- 




тор киргудек жойи бузиб ташланган эди. А. 
Обидов, Аканг қарағай Гулмат. 

ОН I [ф. - у, улар]: он ҳазрат(лари) у 
олий ҳазратлари (подшоҳ, амир, хон ва ш.к. 
ҳақида). Мирзо Анвардан он ҳазратга номус- 
сизона бир хиёнат содир бўлди. А. Қодирий, 
Меҳробдан чаён. 

ОН II [а. (jl — вақт, давр, пайт] Қисқа 
бир замон: лаҳза, пайт. Бир он. Шу онда. н 
Бир оннинг баҳосин ўлчамоҳ учун Олтиндан 
тарозу, олмосдан тош оз. Ғ. Ғулом. Умид 
Ҳафиза билан бўлган ширин онларини хаёли- 
дан ўтказарди. Мирмуҳсин, Умид. 

ОНА 1 Фарзанди ёки фарзандлари бўл- 
ган хотин (ўз туққан фарзандларига нис- 
батан); болали хотин. Кўп болали она. Бола 
йиғламаса, она эмчак бермас. Мақол. Эрка 
тутса онаси, талтаяди боласи. Мақол. н Қиз 
эрталаб туриб, дарров онасига разм солди. 
Ойбек, Танланган асарлар. 

Она тили Боланинг гўдакликдан катта- 
ларга тақлид қилиб ўрганган тили, туғма тил 
(одатда гапирувчи шахс мансуб бўлган халқ 
тили). Онайи зор, онаизор Меҳрибон, ғамхўр 
она; онанинг муштипарлигини, мушфиқ- 
лигини, меҳрибонлигини ифодалаш шакли. 
Онайи зор эмасми, устунни ушлаганча.. бола- 
сининг товуши келаётган томонга термилиб 
қолди. Ойдин, Мардлик — мангулик. Тош- 
кентдан келган хат онаизор юрагига ғулғула 
солди. Мирмуҳсин, Умид. -Болам, — деди-ю, 
онаизор яна оламга тинчлик тилайди: -Она- 
лар.. ғам чекмасин, осмонимиз мусаффо бўлсин. 
Онанг ўргилсин қ. ўргилмоқ. Онаси этн. 
Эрнинг ўз хотинига унинг исмини айтмай 
мурожаат этиш шакли. Ҳой, онаси, суюнчини 
чўз. Э. Раҳим, Янги қадам. Қайин она айн. 
қайнана. Қаҳрамон она Ўнта ва ундан ортиқ 
бола туғиб вояга етказган оналарга берила- 
диган фахрий унвон. 

2 Оила бошлиғи, тарбиячиси. Булар учун 
алоҳида қозон осилармиди. Сиз ҳаммасининг 
онаси, у киши — ота. Уста болани жуда яхши 
кўрадилар. А. Қаҳҳор, Томошабоғ. 

3 Кекса аёлларга ҳурмат юзасидан улар- 
нинг номига қўшилиб ишлатилади, мас. То- 
жихон она, Норжон она. 

4 Кекса аёлларга ҳурмат билан мурожаат 
этиш формаси. 

5 Бола туққан жонивор. Тойчоқнинг она- 
си. Она қўй. Яхши бузоқ икки онани эмар. 
Мақол. н Она ари уруғлагандан кейин бир 


суткада 1500—2000 тагача тухум қўяди. «Фан 
ва турмуш». 

6 кўчма Яратувчи, вужудга келтирувчи. 
Ер — ҳаётнинг онаси. 

Гапнинг онаси Гапнинг пўскалласи, бўл- 
ган-тургани, ҳақиқати. - Отангизга раҳмат, 
Юсвали тоға! — деди бошини қимирлатиб 
Мели полвон. — Гапнинг нақ онасини айт- 
дингиз-қўйдингиз. П. Турсун, Ўқитувчи. Она 
Ватан (ёки юрт) Киши туғилиб ўсган, у- 
нинг учун муқаддас саналган мамлакат. Яна 
кўнгли она юртини, баланд тоғлар, кўм-кўк 
яйловларни қўмсаб, бағрини зах ерга бериб 
ётиб олди. С. Анорбоев, Ҳамсуҳбатлар. Она 
сути оғзига келди қ. оғиз. Вой-вой, Гулнора 
синглингни Азизбойникидан олиб чиққунимча 
нақ она сутим оғзимга келди. Н. Сафаров, 
Шарқ тонги. Она сутидай пок (ёки ҳалол) 
Ҳеч қандай нопоклик, қалбакилик аралаш- 
маган, кишининг ўз пешона тери эвазига 
келган. Пулни олмадим, минг марта розиман, 
сизга она сутидай ҳалол бўлсин. А. Қаҳҳор, 
Қўшчинор чироқлари. Она тупроқ Киши 
туғилган жой. Кейин билсам, худди ўша бир 
қулоч ер менинг она тупроғим экан. А. Обид- 
жон, Аканг қарағай Гулмат. Она халқ Киши- 
нинг ўзи мансуб бўлган халқи. Бечора эмас, 
йўқ, кўнгли сутдай пок, аммо кўп жабру 
жафо чеккан менинг она халқим бугун 
маънавий мададга жуда-жуда ташна. Га- 
зетадан. Она қизим Эркалатиш, алқаш маъ- 
носида қўлланадиган ибора. Шундай экан, 
мен сенга ёмонликни paeo кўрмасман, она 
қизим. Т. Ашуров, Оқ от. Онадан туғма бў- 
либ Ҳар қандай касалликдан ёки бало- 
қазолардан холи бўлиб, аслидагидай; соғ- 
лом, ҳеч нарса кўрмагандай. Бу ўзгаришдан 
кейин онадан туғма бўлиб, енгил тортди. А. 
Қодирий, Ўтган кунлар. Онаси ўпмаган қиз 
Бегона қўл тегмаган, пок, иффатли қиз; 
бокира. Пулинг бўлса, онаси ўпмаган малика 
қизлар санга қучоқ очади. Ойбек, Танлан- 
ган асарлар. Онасини кўрсатмоқ Таъзирини 
бермоқ, жазоламоқ. Устозим иккимиз ла- 
бораторияга ўтиб олиб, шунақанги сеҳрли 
дорилар ясайликки, эй иблис, энди онангни 
учқўрғондан кўрасан. X. Тўхтабоев, Ширин 
қовунлар мамлакати. 

ОНА-БОЛА Она ва бола (бирликда). Она- 
бола нонушта қилаётганларида, гузар та- 
рафдан Абдулла бақироқнинг овози келди. С. 
Аҳмад, Уфқ. Она-бола туни билан ҳасрат- 





лаишб, охири маслаҳатни бир ерга қўядилар. 
П. Турсун, Ўқитувчи. 

Она-боладай Она ва бола каби, бир-би- 
рига меҳрибон; иноқ. Бу бечоранинг ҳам ҳеч 
кими йўқ экан. Она-боладай бўлиб қолдик. 
А. Қаҳҳор, Қўшчинор чироқлари. 

ОНА-БОЛАЛИ Онаси ва боласи бор, 
онаси ва фарзанди билан (бирликда). Совхоз 
маъмурияти [Курбонали полвон оиласини] 
она-болали бир говмиш сигир билан.. муко- 
фотлади. Н. Сафаров, Қурбонали. 

ОНА-БОЛАЛИК Она ва бола ўртасидаги 
муносабатларга оид, шу муносабатлар би- 
лан белгиланадиган, она ва болага тегишли. 
Онахон уларнинг она-болалик меҳридан завқ- 
ланиб, ўйчан кўзларини бир нуқтага тиккан- 
ча, қўлини иягига қўйиб ўтирарди. А. Мухтор, 
Опа-сингиллар. 

ОНАБОШИ с.т. 1 Рўзғор бошлиғи ёки 
бирор жамоатга бош бўлган, уни бошқариб 
турган ҳурматли аёл. Нафиса ёшлар ичида 
аллақачон бўлғуси оналик ҳурматини қозон- 
ган, гапида ҳам, ишида ҳам салмоқли, қиз- 
ларгагина эмас, йигитларга ҳам онабоши бў- 
либ қолган эди. А. Мухтор, Туғилиш. 

2 Болалар ўйинида: қатнашувчи икки то- 
мондан ҳар бирининг бошлиғи. «Ҳушим 
боши» шунақа ўйин: болалар икки тўдага 
ажралиб, улар ичидан иккитаси «онабоши» 
бўлади. Улар битта латтани қушга ўхшатиб 
тугади. Ҳар икки бола бир-бирига шивир- 
лашиб, бир қушнинг отини яишришади. Ғ. Ғу- 
лом, Шум бола. 

ОНАЖОН эркл. Онаси ёки кекса аёлни 
севиб, эркалатиб, уни жуда яқин олиб му- 
рожаат этиш шакли. Элмурод, кампирнинг са- 
мимий муомаласини кўриб: -Саломат бўлинг, 
онажон! — деди. П. Турсун, Ўқитувчи. 

ОНАИЗОР қ. онайи зор. қ. она 1. 

ОНАЛАРЧА рвш. Оналар каби, оналарга 
хос меҳрибонлик, шафқат билан. Оналарча 
ўпмоқ. Оналарча ғамхўрлик. ^яАлъбина Пет- 
ровна курсантларга оналарча ғамхўрлик қил- 
ди. «Саодат». 

ОНАЛИК 1 Она мавқеи, унга хос хис- 
латлар — ҳомиладорлик, туғиш, болани тар- 
биялаш ва шунга боғлиқ она бурчи. Оналик 
ва болаликни ҳимоя қилиш. Оналик муҳаб- 
бати. Оналик ҳисси. н Тўсатдан вужудини 
қамраган оналик меҳри ғолиб келиб, тортган 
азоби ҳам эсидан чиқди. П. Турсун, Ўқитувчи. 


Бу сўздан сўнг Офтоб ойимнинг оналик кўнгли 
эриб кетган.. эди. А. Қодирий, Ўтган кунлар. 

2 бот. Ўсимликларда урғочи жинсий аъзо; 
уруғчи. Ток гулида оналиги яхши ривожланган 
бўлиб, оталиги эса унча яхши тараққий эт- 
маган. «Фан ва турмуш». 

ОНАСИЗ Онаси йўқ, онаси вафот этган. 
Онасизнинг умри — хор. Мақол. 

ОНАСИЗЛИК Онаси йўқлик, онасиз қо- 
лиш. Айтибсанки, онасизлик келмасин ҳеч 
ўйига. Сарф қилингиз, менга эмас, Абдулла- 
нинг тўйига. А. Орипов, Йиллар армони. 

ОНАХОН 1 Онани ёки кекса аёлни се- 
виб, эркалатиб, жуда яқин олиб мурожаат 
этиш шакли. Қўшариқлик бир онахоннинг 
уйига бориб, бош ювиб, кир чайқаб келмоқчи 
эди. С. Аҳмад, Уфқ. 

2 Хотинларга бош, ҳурматли кекса аёл. 
Ўзбек ойимнинг обрўси ёлғиз шулар билан- 
гина чекланиб қолмас, уни ўрда хонимлари 
ҳам эҳтиром қилиб, ўзларининг «онахон- 
лари» деб билар эдилар. А. Қодирий, Ўтган 
кунлар. Яқинда маҳалламизда истиқомат 
қиладиган Тўти ая исмли онахон вафот 
этди. Газетадан. 

ОНАХОТИН 1 Ҳурматли, қадрли кекса 
хотин; бошлиқ, раҳбар аёл. Рўпарамдан кел- 
моқда расмона — онахотин, Намойишлар эга- 
си салобат билан босиб. Ғ. Ғулом. 

2 Сергап, маҳмадона қизчаларга нисба- 
тан айтиладиган сўз. 

ОНАҒАР сўк. Нафрат, ғазаб, қаттиқ ко- 
йишни ифодалайди. Уларга луғатда топил- 
ган йўқ ном, Улар яъжуж-маъжуж, онағар, 
ём-ём. Миртемир, Асарлар. 

ОНГ I 1 Одам руҳий фаолиятининг олий 
шакли; кишининг фикрлаш қобилияти; ақл, 
идрок. Боланинг онгини ўстириш. н Инсон 
мавжудотлардан онги, тафаккурининг улуғ- 
лиги, сезги ҳиссиётининг чексизлиги билан 
ажралиб туради. «Саодат». 

2 Одамнинг ёки одамлар гуруҳининг иж- 
тимоий ҳаётни тушуниши, сезиши, унга му- 
носабати. Сиёсий онг. Синфий онг. н Биз- 
нинг мақсадимиз кишиларга онг, тушунча 
бермоқ; токи ҳар бир киши яхшилик ва ёмон- 
ликни, оқу қорани ўзи ажратиб оладиган 
бўлсин /Yl. Турсун, Ўқитувчи. 

3 флс., псхл. Воқеликнинг киши миясида 
унинг бутун руҳий фаолиятини ўз ичига ол- 
ган ва маълум мақсадга йўналган ҳолда акс 






этиши. Онг миянинг функциясидир. Модда — 
бирламчи, онг иккиламчидир. 

4 флс. Белгили бир ижтимоий гуруҳ ва- 
кили бўлган кишиларнинг психологик, сиё- 
сий ва фалсафий нуқтаи назарлари; диний, 
бадиий қарашлари мажмуи. Турмуш онгни 
белгилайди. Ижтимоий онг. 

онгп шв. Ов, илвасин. Жуда мерган эди, 
қушларнинг, онгларнинг додини берган эди. 
«Равшан». 

ОНГЛИ 1 Онгга эга, ақл-идрокли. Онгли 
киши. н Ҳар бир онгли ишчи бизнинг улуғ 
ҳақиқатимизнинг ташвиқотчиси бўлиши ке- 
рак. Ойбек, Нур қидириб. Ахир шу пайтга- 
ча, чексиз коинот қаърида биздан ўзга онгли 
мавжудот сақланиб қолганини била олма- 
гандик-ку?!С. Сиёев, Ёруғлик. 

2 Онг, ақл-идрок билан боғланган, ақл- 
идрок тақозоси билан қилинадиган; шун- 
дай онг-тушунчага асосланган. Онгли ҳаёт. 
н Албатта, бу натижа тинимсиз онгли 
машғулот, ўз устида ишлаш эвазига қўлга 
киритилади. «Фан ва турмуш». 

3 Воқеликни, ижтимоий ҳаётни, ўз мав- 
қеи ва тарихий бурчини тўғри тушунадиган; 
онги баланд; белгили тушунчага эга, би- 
лимли; маданиятли. Ўқитувчи ва ўқувчи му- 
носабатидаги мажбурий итоаткорлик ўр- 
нини онгли интизом эгаллаши жуда қийин 
кечяпти. Газетадан. Тешабой замонасининг 
беш-олти хотинлик қолоқ бойларидан бўл- 
май.. онгли бойлардан эди. М. Исмоилий, 
Фарғона т. о. 

Онгли равишда 1) онг, ақл-идрок тақо- 
зоси билан. Онгли равишда фикр юритмоқ; 
2) атайлаб, кўра-била туриб. Онгли равишда 
қилинган иш. 

ОНГЛИЛИК Муайян онг, ақл-идрок, 
тушунчага эгалик. 

ОНГСИЗ 1 Онги, ақл-идроки йўқ; ақл- 
сиз. 

2 Тушунчаси йўқ, тушунмаган, онги 
паст. 

ОНГСИЗЛИК 1 Онги йўқлик ёки паст- 
лик; ақлсизлик. 

2 псхл. Онг иштирокисиз бўладиган руҳий 
жараён ва ҳолатлар. 

ОНГ-ШУУР Ақл-идрок. Унинг демокра- 
тиклиги ва инсон манфаатлари билан уй- 
ғунлиги жиҳатлари ҳам тинчликсевар, ҳам 
адолатпеша давлатлар аҳолисининг онги- 
шуурига мос келади. Газетадан. 


ОНДА-СОНДА рвш. 1 Баъзи-баъзида, 
гоҳо. Акром.. институтда ўқиб юрганда ҳам 
онда-сонда қишлоққа келар, шунда Шаро- 
фатдан ўзини олиб қочиб юрарди. «Ёшлик». - 
Қишлоқда турган вақтимда ҳам онда-сонда 
учрашардик, — деди Раҳимов Туйғунойга. Б. 
Раҳмонов, Олтин одамлар. 

2 У ер-бу ерда, унда-мунда, сийрак. Умид 
ва Ҳафиза mop кўчага бурилишди, онда-сон- 
да симёғочлардаги чироқлар ёниб mypapdu. 
Мирмуҳсин, Умид. Қўриқни кўм-кўк ўт қоп- 
лаб ётган бўлса ҳам, мол кам, онда-сонда 
битта-иккита сигир, қўй кўринар эди. А. 
Қаҳҳор, Қўшчинор чироқлари. 

ОНДАТРА [фр. ondatra < индейс тил- 
ларидан\ Дала сичқонлари оиласига мансуб 
кемирувчи жонивор; мушкли каламуш. Бу 
териси шилиниб олинган ондатранинг буйруғи.. 
Н. Аминов, Қаҳқаҳа. 

ОНИИ [а. — ҳозирги, айни пайтдаги; 

долзарб] Жуда қисқа вақт давом этган, эта- 
диган, бир лаҳзали. Оний ўзгариш. н Ҳам- 
манинг юзида оний бир фалокат зарбини 
тортганларнинг ҳаяжон ва ташвишини кўр- 
ди. Ойбек, Навоий. Икки севишган юракнинг 
бу оний учрашувини ҳеч ким пайқамади. Мир- 
муҳсин, Умид. 

ОНИКС [юн. onyx — тирноқ] Ақиқнинг 
оқ ва қора қатламлари алмашиниб жой- 
лашган йўл-йўл тури. Имом ал-Бухорий ёд- 
горлиги пойдевори ониксдан ишланган безак- 
лар билан безатилди. Газетадан. 

ОНКОЛОГ Онкология мутахассиси, 
врачи. 

ОНКОЛОГИК Онкологияга оид. Онко- 
логик диспансер. н Мамлакатимизда онко- 
логик (ўсмали) беморларда иммунотанқислик 
(иммунитет етишмаслиги) ҳолатини даво- 
лаш усуллари аниқланди. Газетадан. 

ОНКОЛОГИЯ [юн. onkos — шиш, ўсма, 
шишган жой + logos — фан, таълимот] Ўсма 
(шиш)ларнинг пайдо бўлиш сабаблари, 
уларнинг келиб чиқиши, ривожланиши, 
шунингдек, ўсма касалликлари билан оғ- 
риш, уларнинг олдини олиш ва даволаш 
йўлларини ўрганувчи тиббий-биологик фан. 
Вилоятда ҳанузгача ихтисослаштирилган 
кардиология, онкология ea эндокринология 
диспансерлари мослаштирилмаган биноларда 
ииғламоқда. Газетадан. 

ОНОМАСТИКА [юн. onomastike — ном- 
лаш, ном қўйиш санъати] 1 Тилшунослик- 





нинг ҳар қандай атоқли номларни, улар- 
нинг пайдо бўлиш ва ўзгариш тарихини 
ўрганувчи бўлими. 

2 Муайян тилда мавжуд бўлган барча 
атоқли номлар мажмуи. 

ОНТ Муқаддас нарсалар ёки кимсалар- 
нинг номини айтиб, уларни ўртага қўйиб 
берилган қатъий ваъда; қасам. Онт ичмоқ. 
н Башарти шу хизматни бажариб беришни 
бўйнингга олсанг, онт билан айтаманки, дав- 
латимнинг ярмиси сеники бўлсин!А. Қодирий, 
Ўтган кунлар. 

Онт ичмоқ айн. қасам ичмоқ қ. қасам. Ошно 
онт ичди. Отасини, онасини, уйда қолган уч- 
та укасию иккита синглисини ўртага қўйиб 
онт ичди. М. М. Дўст, Лолазор. 

ОНТАРИЛМОҚ шв. Ағдарилмоқ, тўнта- 
рилмоқ. Тўнғич бўрининг гавдаси, чўзилиб он- 
тарилганча, ўз қонига олуда бўлиб тушди. 
«Шарқ юлдузи». 

ОНТАР-ТЎНТАР шв. Ағдар-тўнтар. 

ОНТОГЕНЕЗ [юн. on, ontos — борлиқ + 
genesis — келиб чиқиш] Организмнинг инди- 
видуал ривожланиши давомида бўладиган 
кетма-кет ўзгаришлар мажмуи. Онтогенез 
даври. Ҳайвонлар онтогенези. Ўсимликлар 
онтогенези. 

ОНТОЛОГИЯ [юн. on, ontos — борлиқ + 
logos — фан, таълимот] Фалсафанинг бор- 
лиқ, унинг тамойиллари, асослари, тузи- 
лиши ва қонуниятлари ҳақидаги бўлими. 
Онтология масалалари Шарқда, айниқса, 
бизнинг юртимизда «Авесто» замонларидан 
бошлаб фалсафий қарашларнинг таркибий 
қисмига айланган. «Фан ва турмуш». 

ОНТХЎР Бўлар-бўлмасга қасам ичаве- 
радиган, аммо қасамнинг устидан чиқмай- 
диган қасамхўр; бебурд. Онтхўр одам. 

ОПА1 Бир ота-онадан туғилган фарзанд- 
лар ичида ўзидан кичикларга (укаларга, 
сингилларга) нисбатан катта қиз. Опаси эрга 
текканда, Адолат ўн бир яшар қиз эди. А. 
Қаҳҳор, Қизлар. Низомжон опасига кў- 
ринмай, ёнғоқ орқасидан айланиб ўтиб кет- 
ди. С. Аҳмад, Уфқ. 

2 Ўзидан катта, баъзан кичик аёлларга 
ҳурмат юзасидан уларнинг исмига қўшиб 
ишлатилади, мас., Мастура опа, Малика 
опа. н Раис опа ҳам шу ерда бўлсалар ке- 
рак. С. Аҳмад, Уфқ. Йўқ, Мўттихон опа, бу 
ишни кечиктирманг, жон Мўттихон опа. С. 
Зуннунова, Олов. 


3 Ўзидан катта, баъзан кичик аёлларга 
ҳурмат билан мурожаат қилиш шакли. Суҳ- 
батда Мастоннинг салмоғи тобора ортмоқ- 
да эди. Илгари «синглим» деб турган йи- 
гитлар сал ўтмай «опа» дейдиган бўлишди. 
А. Қаҳҳор, Мастон. Ҳорманг, опа, чарчама- 
дингизми? Ишлар қалай ? Т. Ашуров, Оқ от. 
-Опа, нима иш билан шуғулланасиз? — деди 
офицантка. Газетадан. 

ОПАЛА(Р) миф. Гўё хотин қиёфасида кў- 
ринадиган ажиналар. 

Опала(р) тегибди с. т. Жин урибди, ажи- 
на чалибди. 

ОПА-СИНГИЛ Бир ота-онанинг турли 
ёшдаги қизлари (бир-бирига нисбатан). Улар 
опа-сингил. н Мастура Насимжоннинг ёш 
хотини билан опа-сингил тутиниб, у боё- 
қишни шундай аврайди.. Ойбек, О.в. шаба- 
далар. 

ОПА-УКА 1 Бир ота-онанинг ёши катта 
қизи билан ёши кичик ўгли (бир-бирига 
нисбатан). Сени деб ота-бола, опа-ука бир- 
бирига тескари бўлишди. С. Аҳмад, Уфқ. 

2 с.т. Опа-сингил. Менинг хотиним онанг 
билан опа-ука бўлади. П. Турсун, Ўқитувчи. 

ОПАЧА с.т. Кичик опа, опаларнинг энг 
кичиги (икки ва ундан ортиқ опаси мавжуд 
бўлган ука ёки сингилга нисбатан). Бу 
қоғозни олиб борсанг, опачанг [Мавлуда] ҳам 
қўл қўйиб беради. «Ёшлик». Болалигимда 
опачам йиқитиб қўйган экан, Ўша пайтда 
эътиборсизлик қилинганлиги сабабли кўзим 
ожиз бўлиб қолди. Газетадан. 

ОПЕРА [итал. opera < лот. opera — ижод 
маҳсули, асар] 1 Мусиқали-драматик санъат 
жанри ва шу руҳдаги саҳна асари. «Гулсара» 
операси. н Кўпчилик ижодкорлар юбилейга 
муносиб туҳфалар тайёрлаш учун драма, 
мусиқали драма, опера, вокал-хореографик 
симфония, сюита ва бошқа саҳна асарлари 
яратишмоқда. Газетадан. Санъатга ииипиёқи 
баланд Малика Маматова у вақтларда ҳали 
опера нималигини билмайдиган содда қиз эди. 
Газетадан. 

2 Шундай асар ижро этиладиган театр. 
Бугун операда «Мсшсаранинг иши» қўйилади. 
Ўзбек давлат опера ва балет театри. н 
Мамлакатимизда ўша йилларда драма, опера 
давлат театрлари очилди. Газетадан. 

ОПЕРАТИВ 1 Ҳарбий операцияга оид, 
ҳарбий операция билан боғлиқ бўлган. Опе- 
ратив карта. Оператив маълумот. 




2 Топшириқни ёки ўз вазифасини тез ва 
амалий ҳал этадиган, бажарадиган. Оператив 
гуруҳ. Мияиция бўлимининг оператив вакили. 
н Шошилинч оператив группа тузилиб, 
Тошкент-Қарши йўлларига ҳушёр туриш 
топширилди. С. Аҳмад, Юлдуз. 

3 Тезлик, зудлик билан амалга ошири- 
ладиган, тез қўлланадиган; тез, ишчан, ама- 
лий. Оператив чоралар. Оператив ишламоқ. 
Масалани оператив ҳал қилмоқ. 

ОПЕРАТИВЛИК Оператив хусусиятга 
эгалик; тезлик, амалийлик. Оперативлик 
кўрсатмоқ. Оперативлик билан иш қилмоқ. 
н Тошкентдан беш-олти минг километр 
нарида кечаётган шахмат воқеалари газе- 
тамиз саҳифаларида оперативлик билан 
ёритиб борилаётгани мухлисларни жуда 
қувонтирмоқда. Газетадан. 

ОПЕРАТОР [лот. operator — ишловчи, 
ишлаб турган] 1 махс. Мураккаб механизм- 
лар ишини пульт ёрдамида бошқариб тура- 
диган мутахассис. Машиналарни бошқариш 
оператордан зийраклик, чаққонлик ҳамда 
муайян малакани талаб қилади. «Фан ва 
турмуш». Бу ерда ўқувчиларга.. чуқурлаш- 
тирилган билим бериш билан бирга ЭҲМ 
оператори, иш юритувчи мутахассислиги 
бўйича ҳам диплом берилади. Газетадан. 

2 Кино-, теле- ҳамда видеофильмни 
суратга олувчи. Фильм оператори. н Азиз- 
хоннинг бояги қанор кўтаришини кинога ол- 
ган хроника операторлари асбоб-ускуналар- 
ни елкага ортиб қайтишаётган эди. С. Аҳ- 
мад, Уфқ. 

3 Компьютерларда ахборотларни қайта 
ишлашда маълум мақсадда дастур тузиш 
кўрсатмаси. 

4 мат. Икки тўплам элементларининг 
ўзаро мос келишини ифодалайдиган мате- 
матик тушунча. Квант механикада оператор 
билан муҳим амаллар бажарилади. «ЎзМЭ». 

ОПЕРАЦИЯ [лот. operatio — иш, ҳара- 
кат, фаолият] 1 Баъзи касалликларни даво- 
лаш мақсадида касалланган жойни жар- 
роҳлик йўли билан ёриш, кесиш, тикиш. Кўз 
операцияси. Операция столи. н У врачлар- 
нинг таклифини кутмай, операция хонаси 
ёнига ўзи чиқиб турди. Т. Ашуров, Оқ от. 

2 Бирор мақсадни кўзлаб ёки бирор 
оператив ёки стратегик вазифани бажариш 
учун ягона режа бўйича ва келишилган 
вақтда олиб бориладиган жанг ҳаракатлари 


мажмуи. Жанговар операция. Операция кар- 
таси. н Майор Мақсуд Солиев ярим тунда 
операцияни якунлаб, уч ойдан бери изма-из 
қувиб келаётган жиноятчини қўлга олгач, 
уйга қайтган эди. «Ёшлик». Ҳар кун актив 
операциялар олиб борилди: Варшава йўллари- 
га пистирмалар қўйилди, миналар кўмилди. 
И. Раҳим, Чин муҳаббат. 

3 Савдо, молия, почта, саноат, ком- 
пьютер, суғурта ва б. билан боғлиқ вази- 
фаларни бажаришга қаратилган фаолият 
ёки хатти-ҳаракат. Банк операциялари. н 
Бугунги кунда 6 минг кичик ea хусусий кор- 
хона ҳисоб-китоб рақамида ҳеч қандай 
операция амалга оишрилмаган. Газетадан. 

4 Технологик жараённинг бир иш жо- 
йида бажариладиган алоҳида бир қисми. 
Деталга сайқал бериш операцияси. Битта 
трансформатор ишлаб чиқариш учун қан- 
чадан-қанча операция бажарилади. 

ОПЕРАЦИЯВИЙ Операцияга оид. 
Масалан, «Boza» eupycu фақат Windows опе- 
рациявий тизимида ишлайди ea шунинг учун 
Windows вирусларига киради. «Фан ва 
турмуш». 

ОПЕРЕТГА [итал. operetta — кичик опера] 
1 Ашула, рақс ва сўзлашув (диалог) ара- 
лаш, комедия характеридаги мусиқали 
саҳна асари. Оперетта турли халқлар мада- 
ниятига хос мусиқали саҳнавий жанрлар.. 
аломатларини ҳам мужассам этган. «ЎзМЭ». 

2 Шундай асар ижро этиладиган театр. 
Опереттага бормоқ. Оперетта театри. н 
1971 йилда Тошкент оперетта театри 
ташкил қилинди. Газетадан. 

ОПИЙ, опиум [лот. opium < юн. opion — 
кўкнор шираси] айн. афюн. 

ОПИЧЛАМОҚ айн. опичмоқ 1. Мен 
нима қилибманки, колхозни опичлаб катта 
қилган одамлар қатори «Қўшчинор»нинг 
хўжайини бўламан. А. Қаҳҳор, Қўшчинор 
чироқлари. 

2 кўчма Кўтармоқ, тутиб турмоқ. Елка- 
сида улкан дардни опичлаб, Дарахтлар тит- 
райди ғамгин, безабон. «Ёшлик». 

3 кўчма Етакламоқ, қўллаб-қувватламоқ. 
Кечирасиз-у, домла, сизни Султон ака опич- 
лаб, шу даражага етказди. «Ёшлик». 

Тишда тишлаб, орқада опичлаб Кўз 
қорачиғидай сақлаб, ардоқлаб. Мен бу болани 
тишимда тишлаб, орқамда опичлаб катта 
қилганман. 


9—Ўзбек тилининг изоҳли луғати 

ОПИЧМОҚ 1 Кимсани орқасига мин- 
дириб кўтармоқ, кўтариб юрмоқ. Болани 
опичмоқ. н Агар дунёнинг нариги бурчагига 
сизни опичиб боришга тўғри келса, мен сую- 
на-суюна бажарардим. Ойбек, Танланган 
асарлар. 

2 Кимсанинг орқасига минмоқ, миниб 
ёпишиб бормоқ. -Тўлқинбой, — деди Ғани 
oma.. елкасини болага тутиб, — қани опичиб 
олинг, саройга тушамиз. Ҳ. Ғулом, Машъал. 
Қани, азамат, менга опич, мардона ишинг 
бу ерда тугади. В. Ғофуров, Вафодор. 

ОПИЧКДЛАМОҚ кам қўлл. айн. опичмоқ. 
[Эъзозхон] Тўлқинни опичқилаб, Учқунни қў- 
лига кўтариб олиб, базўр қадам ташлаб бора- 
ётибди. Ҳ. Ғулом, Машъал. 

ОПКЕ, опкел с.т. Олиб кел. Муҳсина 
пиширган экан, касалингизни ўйлаб, мурч қў- 
шолмабди, мурчни алоҳида опкелдим. М. М. 
Дўст, Лолазор. Қовунни опке, мен сўйиб бера 
қолай. С. Анорбоев, Ҳамсуҳбатлар. 

ОП-ОЧИҚ айн. оппа-очиқ. Аёзий ўз 
шеърини шундай муболаға билан мақтар эди- 
ки, шеърнинг оп-очиқ нуқсонларини ҳам тан- 
қид этмоққа киши илож тополмай қоларди. 
Ойбек, Навоий. 

ОПОҚ (оппоқ с. қисқ. шакли) 1 бол. 
Тоза, яхши. 

Опоқ бўлиб қолдингми? Яхши бўлиб, 
тузалиб қолдингми? Мен баҳорда, сен опоқ 
бўлганингда, яна қайтиб келаман, Заррагул. 
«Ёшлик». 

2 Дада, буви, ойи каби қариндошлик 
билдирувчи сўзларга қўшилиб, «катта» сўзи 
ўрнида келади ёки ҳурмат ифодалайди. Опоқ 
буви. Опоқ дада. Опоқ ойи. н Бизнинг шаҳ- 
римизда чет элни кўрган, қандайдир бир чет 
тилни билган битта одам бор. У ҳам бўлса 
Ҳожи бува — Душаннинг опоқ dadacu. А. Мух- 
тор, Давр менинг тақциримда. 

опоқи с.т. Опоғойи. Ҳозиргача Озод 
қишлоққа борганида, онаси аввало опоқини 
сўраб сурииипиради. «Ёшлик». 

ОПОҒОИИ Ёши катта аёлларга ҳурмат 
билан мурожаатда ишлатиладиган сўз. 

ОППА-ОЙДИН Ойдин 1, 2 с. куч. Оппа- 
ойдин кеча. Оппа-ойдин масала. н Рўпарага 
келиб қолган тўлиной йўлни, ўртадаги ола- 
була, пастак деворни, икки томондаги ҳай- 
батли қояларни оппа-ойдин ёритмоқда эди. 
Н. Қиличев, Чиғириқ. 


ОППА-ОСОН Жуда осон. Бироқ саккиз 
иккига оппа-осон бўлинишини биларсиз? «Ёш- 
лик». 

ОППА-ОЧИҚ Очиқ с. куч. кам қўлл. айн. 
очиқцан-очиқ. Бек.. Лаълининг қўйнини шу 
вақтгача пуч ёнғоққа тўлдириб келаёт- 
ганини оппа-очиқ айтди-қўйди. Ҳ. Ғулом, 
Машъал. 

ОППОЗИЦИОН Оппозицияга оид, оп- 
позициядан иборат бўлган, оппозиция ру- 
ҳидаги. Оппозицион ҳаракат. Оппозицион 
блок. Оппозицион партия. 

ОППОЗИЦИЯ [лот. oppositio — қарама- 
қарши қўйиш] 1 Қарама-қарши ҳаракат; их- 
тилоф; ўз дунёқарашини, сиёсатини бош- 
қаларнинг қарашларига, сиёсатига қарши 
қўйиш. 

2 Ҳукмрон мафкура ёки ҳукумат сиёса- 
тига қарши чиқувчи ва масалани бошқача 
ҳал қилиш йўлини, бошқача сиёсатни так- 
лиф этувчи партия ёки ижтимоий гуруҳ- 
ларнинг умумий номи. 

3 Бир хил сатҳцаги тил бирликларини 
(фонема, морфема, сўз маънолари ва б. ни) 
улар орасидаги фарқни билиш учун ўзаро 
қарама-қарши қўйиш. Сўз маъноларини оп- 
позицияда ўрганиш барча семаларни аниқ- 
лашда қўл келади. «ЎТА». 

ОППОЗИЦИЯЧИ Оппозиция қатнаш- 
чиси ёки тарафдори. Ўнг оппозициячилар. 
Оппозициячи гуруҳ. 

ОППОНЕНТ [лот. opponens, opponentis 
— эътироз билдирувчи] 1 Очиқ суҳбат ёки 
баҳс-мунозарада қарши тараф. Шундай қи- 
либ, 1925 йилда оппонентлар позициялари- 
нинг хилма-хиллиги йироқ истиқболда бир- 
бирига қўшилиб кетган. Газетадан. [Ёқуб:] 
Нима, бизнинг оппонентлар ҳеч нарса бил- 
майдиган одамларми? С. Зуннунова, Олов. 

2 Диссертация ёки маърузани танқидий 
баҳолай оладиган, таҳлил қила биладиган 
мутахассис. Умиднинг йигирма минут атро- 
фидаги ҳимоя сўзидан кейин расмий оппо- 
нентлар сўзлади. Мирмуҳсин, Умид. 

ОППОН-СОППОН: оппон-соппон бўл- 
моқ Тамом бўлмоқ, тугамоқ, битмоқ. У 
ҳамма ёқ оппон-соппон бўлганда келди. н 
Катта уруш оппон-соппон бўлиб, йигитлар 
қайта бошлади. Ҳ. Назир, Ўтлар туташганда. 

ОППОРТУНИЗМ [фр. opportunisme < 
лот. opportunus — фойдали, қулай] Мосла- 
шувчанлик, замонасозлик, иккиюзлама- 






чилик; шундай хислатларни ўзига асос 
қилиб олган сиёсий оқим. 

ОППОРТУНИСТ Оппортунизм тараф- 
дори; оппортунизм сиёсатини амалга оши- 
рувчи шахс. 

ОППОРТУНИСТИК Оппортунизмга 
оид, оппортунизм руҳидаги, оппортунизм 
сиёсатини юргизувчи. Оппортунистик гуруҳ. 
Оппортунистик назария. 

ОППОҚ Оқ с. куч. Оппоқ қор. Оппоқ 
ойдин. н Йигит чаноқлардан тошиб чиқ- 
қан оппоқ пахталарни кўрди-ю, ўзининг ҳам 
ёш чеҳраси шу чаноқлардай очилиб кетди. М. 
Исмоилий, Фарғона т.о. Қиз бош яланг, соч- 
лари турмакланган, оппоқ халат кийган эди. 
Ў. Ҳошимов, Қалбингга қулоқ сол. 

Оппоқ болам, оппоқ қизим айн. оппоғим. 
Оппоқ қиз Ҳар қандай қизга эркалатиб 
мурожаат этиш шакли. Оппоқ қилиб кўр- 
сатмоқ Айбсиз, бегуноҳ қилиб кўрсатмоқ. 
Сиз ҳам анойи эмассиз. Ўзингизни оппоқ 
қилиб кўрсатмай қўя қолинг. М. Мансуров, 
Ёмби. Оппоғим Ўз боласини эркалатиш 
формаси. Қўнғиз боласини, оппоғим, дейди, 
кирпи боласини, юмшоғим, дейди. Мақол. 

ОПТИК 1 Оптика ҳодисаларига оид. Оп- 
тик кузатишлар. н Бироқ бу ерда куза- 
тишнинг оптик усулларидан узил-кесил воз 
кечмоқчи эмаслар. Газетадан. 

2 Оптикага оид, оптика билан боғлиқ. 
Оптик асбоблар. 

ОПТИКА [юн. optike — кўриш ҳақидаги 
фан] 1 Физиканинг ёруғликнинг табиатини, 
ёруғлик ҳодисалари қонуниятларини, ёруғ- 
лик билан бошқа модцаларнинг ўзаро таъ- 
сирини ўрганадиган бўлими. Боболаримиз — 
Беруний, Мирзо Улуғбеклар назари тушган 
ҳикмат илми — оптика ҳамон навқирон. «Фан 
ва турмуш». 

2 Ёруғликнинг акс этиш ва синиш қо- 
нунларига асосланган асбоб-ускуналарнинг 
умумлашма номи. «Киев» маркали фотоап- 
паратлар аъло сифатли оптикаси ва меха- 
никаси билан донг таратган. Газетадан. 

3 Кўзойнак, контакт линзалар танлаш 
ва сотиш учун ихтисослашган магазин. 

ОПТИМАЛ [лот. optimus — энг яхши, 
энг мақбул] Энг мувофиқ, энг яхши, энг 
қулай. Чигит экишнинг оптимал режими. н 
Тананинг оптимал температураси нерв сис- 
темасининг фаолияти туфайли вужудга 
келтирилади. Э. Маҳмудов, Терлаш ва унинг 
аҳамияти. 


ОПТИМЕТР [юн. optos — кўринувчи + 
metreo — ўлчайман] Ўта аниқ чизиқпи ўл- 
чамлар учун ишлатиладиган ричагли-оптик 
асбоб. 

ОПТИМИЗМ [лот. optimus — энг яхши, 
энг мақбул] Келажакка ва умуман ҳар ишга 
ишонч билан қараш; ҳар бир нарсанинг 
яхши ва порлоқ томонини кўришга мойил- 
лик. Бизнинг дунёқарашимиз ҳаётбахш опти- 
мизм билан суғорилган. Газетадан. 

ОПТИМИСТ Оптимизм руҳи билан су- 
ғорилган, ҳар нарсага, ҳаётга комил ишонч 
билан қаровчи, ундан завқпанувчи киши. 

ОПТИМИСТИК Оптимизм руҳи билан 
суғорилган, ҳар нарсага, ҳаётга комил 
ишонч билан қарайдиган, қувноқ, кўта- 
ринки руҳдаги. Оптимистик кайфият. 
Ҳаётга оптимистик кўз билан қарамоқ. н 
Фақат умумий ишга қўлидан келганича улуш 
қўшаётганини чуқур англай билган кишиги- 
на зиддиятли ҳаётни оптимистик тарзда 
идрок эта олади. «Фан ва турмуш». 

ОПТИМИСТЛИК 1 Оптимистга хос 
хусусиятга эгалик. Раҳим аканинг опти- 
мистлиги, унинг оёққа туриб кетишига сабаб 
бўлди. Газетадан. 

2 айн. оптимизм. 

ОПТОВА [ф. — кўза] шв. Офтоба, 

обдаста. Анорхон кампирни суяб турғизди, 
қучоқлаб сўридан пастга тушириб, отпова- 
да сув келтириб берди. И. Раҳим, Ихлос. 

ОПЦИОН [нем. Option < лот. optio, ор- 
tionis — танлаш; истак] 1 Шартнома шарт- 
ларига кўра томонлардан бирига мажбу- 
риятларни бажариш йўли, шакли, ҳажми, 
техникасини танлаб олиш учун берилган 
ҳуқуқ. 

2 Сотувчи ёки харидорга қимматбаҳо 
қоғозлар ёки товарларни муайян муддат 
давомида белгиланган нархларда сотиб 
олиш ёки сотиш ҳуқуқини берадиган 
шартнома. 

ОР [а. jlc — уят, шармандалик, номус; 
уялиш] 1 Ўзига номуносиб ёки эп кўрил- 
маган ишдан, нарсадан хижолат тортиш, 
уялиш туйғуси; уят, номус. Хато қилмоқ 
бордир, тузатмаслик ордир. Мақол. н 
Қишлоқда бировдан калтак ейиш азал-азал- 
дан эр йигит учун ор саналади. Н. Нор- 
қобилов, Тўқнашув. 

Ор билмоқ Ўзига эп кўрмаслик. Мирза- 
каримбой билан пул юзасидан хириллашиш- 





ни, ёқа бўғишни [Йўлчи] ўзига ор билди. 
Ойбек, Танланган асарлар. Ор қилмоқ (ёки 
этмоқ) Уялмоқ, номус қилмоқ, ўзига эп 
кўрмаслик. [Раъно:] Агар ор этса Лайли 
ҳақлидир Қайснинг жунунидин. А. Қодирий, 
Меҳробдан чаён. Ори келмоқ Уялмоқ, 
номус қилмоқ. -Йўқ, тоға, ўрганиб олдим, 
— деди уқувсизлигидан opu келган Қўзибой. 
Ҳ. Назир, Сўнмас чақмоқлар. 

2 Обрў, фахр. Нори борнинг ори бор. 
Мақол. н Сен менинг чин ёримсан. Дилда йўғу 
боримсан, Ғам номусу оримсан, Ой бориб, омон 
келгил. Т. Тўла. 

ОРА11 Икки нарса ёки нуқта ўртасидаги 
масофа. Москва билан Тошкент ораси 3500 
километр. Колоннада машиналар ораси. н 
Ора узоқ, қарийб бир километрча келар эди. 
М. Исмоилий, Фарғона т.о. 

2 Нарсалар ўртасидаги жой, бўшлиқ, 
майдон; очиқ ёки тешик жой. Ғўза қа- 
торлари орасини юмшатиш. н Сени унда, 
мени мунда яратди. Орамизда оқар дарё 
яратди. «Қўшиқпар». Супаларнинг оралари- 
га, атрофига анвои гуллар экилган. А. Қаҳ- 
ҳор, Асрор бобо. Булутлар орасидан ойнинг 
бир парча кумуши кўриниб қолди. Ойбек, 
Танланган асарлар. 

3 Нарсаларнинг бир-бирига туташган 
жойи, ўртаси. Этаги эшик орасига қисилиб 
қолди. н Саман отлиқ, қамчисини буклаб, 
пиёзи чакмонининг ёқаси билан гардан ора- 
сига қистирди-да, отини қистаб, деворга 
яқинлашди. М. Исмоилий, Фарғона т.о. 

Тирноқ орасидан кир қидирмоқ қ. тирноқ. 

4 Нарсаларнинг ичи, ўртаси. Беда ораси 
жуда иссиқ, гўё қуёшнинг бутун олови беда 
ичига яширингандай. Ойбек, Танланган 
асарлар. 

5 Қатор, саф; тўда, давра. Орамизда ҳар 
хил одамлар бор. Орамиздан яқин дўстимиз 
кетди. н Буни ҳайданг.. орадан, жўралар! 
Яна ёлғонлар ила кўп Сизни сарсон қиладир. 
Ҳамза. Қўшин Тошкентга етган баъдида 
бизлар ташқаридан ва сизлар ичкаридан 
бўлиб, Мусулмонқулни орадан кўтаргаймиз. 
А. Қодирий, Ўтган кунлар. 

6 Икки воқеа, ҳодиса ёки пайт ўртасида 
ўтган, ўтадиган вақт, фурсат Меҳмонлар 
жўнаб, орадан сал вақт ўтмай Асрорқул 
келди. А. Қаҳҳор, Асрор бобо. Орадан тўқ- 
қиз йил ўтди. Булар тўрт бола кўришди. А. 
Қаҳҳор, Бошсиз одам. 


Бу (ёки шу) орада 1) шу вақт ичида, маъ- 
лум вақтдан бошлаб ўтган вақт давомида. 
Ғ1ккала хатга ҳам тезда жавоб кела бер- 
мади. Бу орада жанглар бўлиб, Мирзаевнинг 
қисми — гвардиячи қисм, ўзи гвардиячи сер- 
жант бўлди. А. Қаҳҳор, Кўк конверт; 2) бу 
(шу) ўртада, бу (шу) жойларда, яқин ат- 
рофда. -Бу орада Ҳомид нима қилиб юриб- 
дир, ўзига тузуккина бой киши эмасми эди? 
— деди Офтоб ойим. А. Қодирий, Ўтган 
кунлар. Кун ора Кун оша, икки кунда бир, 
орадан бир кун ўтиб. Мулла Муҳсин, шу 
ҳовуздан кун ора сув ўтадими ё йўқ? А. 
Қодирий, Кичик асарлар. Тез орада қ. тез 1. 
Яқин орада 1) яқин вақт ичида, яқин кун- 
лар ичида, шу кунларда. Агар яқин орада 
ҳаво очилмай, сурункасига ёмғир ёғиб берса, 
нима қиламиз? Н. Сафаров, Хадича Ахророва; 
2) бу (шу) ўртада, яқин атрофда. Яқин ора- 
даги обжувоз пойкўпининг зарби ерни сил- 
китиб, тўлқин берар эди. А. Қодирий, Ўтган 
кунлар. 

7 Кишилар ўртасидаги ўзаро муносабат, 
алоқа. Бу ҳақда энди бизнинг орамизда гап 
бўлмасин, ўртоқ Нурмонов. С. Зуннунова, 
Олов. -Ҳалиги гаплар ёлғонми! Орада ҳеч 
нарса.. бўлган эмасми? — сўради юмшоқланиб 
она. Ойбек, Танланган асарлар. 

Ора очиқ (қилмоқ) 1) ўзаро ҳисоб-китоб 
тугади. [Бой Ғофирга:] Тўй баҳонасида мен- 
дан сенга ўтиб қолган арзимаган нарсалар 
бор. Шуларни пулга чақиб, орани очиқ қилиб 
қўйсак, деган эдим. Ҳамза, Бой ила хиз- 
матчи; 2) орада юз берган англашилмов- 
чилик ёки нохушлик тугади, икки томон 
баравар бўлди. -Сен хато қилган бўлсанг, мен 
ҳам хато қилдим, ора очиқ, — деди Тўлаган 
қистаб келаётган кулгидан лаби пирпираб. 
А. Қаҳҳор, Қўшчинор чироқпари. Орага одам 
(ёки киши) қўймоқ Икки томонни би- 
тиштириш, улар ўртасидаги иш ҳақида 
келишиш учун учинчи бир шахсни восита- 
чи қилиб юбормоқ. Мендан ўзи хафа бўлган 
бўлса, орага киши қўйса ҳам бўлар эди. А. 
Қодирий, Ўтган кунлар. Орага суқилмоқ 
Бошқаларнинг гапига, суҳбатига ёки ишига 
аралашмоқ. Дув орага суқилибди неча даллол: 
«Барака де, барака де, сен сот, сен ол!» Ғ. 
Ғулом. Орага тушмоқ (ёки кирмоқ) Ўзаро 
мунозара қилаётган, тортишаётган ёки 
уришаётган кишилар орасидаги ихтилофни 
бартараф қилиш учун уринмоқ. Эр-хотин- 




нинг орасига эси кетган тушибди. Мақол. н 
Эр-хотиннинг орасига тушган киши баъзан 
ўша тобда, аксари кейинчаяик сўкиш эши- 
тади. А. Қаҳҳор, Қўшчинор чироқлари. Ора- 
да қолмоқ Маълум кишилар ўртасидаги 
воқеалар ёки гапдан бошқалар хабар топ- 
маслигига аҳдлашмоқ. -Назар ака, — деди 
биринчи ёрдамчи босиқлик билан. — Гап ора- 
мизда қолди, деб ваъда бердингиз. М. М. Дўст, 
Лолазор. Орада (ёки орага) қора тиканак 
бўлмоқ айн. тикан бўлмоқ қ. тикан. Орада(н) 
гап ўтди (ёки қочди) Икки томон ўртасида 
нохуш, бир-бирига қаттиқ тегадиган, айил 
ботадиган гап бўлди. Сиз пайқамабсиз.. Орада 
жиндай гап қочди. А. Қаҳҳор, Миллатчилар. 
Ораларидан қил (ҳам) ўтмайди қ. қил. 
Ора(ни) бузмоқ Кишилар ўртасидаги ало- 
қани, муносабатни ёмонлаштирмоқ, ўр- 
тага адоват солмоқ, дўстни душманга ай- 
лантирмоқ. Бинойидек бош қўшиб турган 
икки элатнинг ораси яна бузилди-қуйди. А. 
Мухтор, Қорақалпоқ қиссаси. Ораси яқин 
бўлмоқ Ўзаро муносабати, алоқаси яхши 
бўлмоқ. Яхшибоев раисни лақаби билан айтса 
ҳам, раиснинг ўзи заррача хафа бўлмасди, 
шундан билдимки, буларнинг орасияқин. М. М. 
Дўст, Лолазор. 

8 3-ш. эгалик ва ў.-п. к. қўшимчалари би- 
лан кўмакчи вазифасида ишлатилади (қ. ора- 

сида). 

ОРА II: ора ойи Қамария йил ҳисобида- 
ги шаввол ва зулҳижжа оралиғидаги ой; 
зулқаъда. 

ОРАБУЗАР Кишилар орасидаги муно- 
сабатни бузувчи, кишиларни бир-бирига 
ёмонлаб, улар ўртасида ихтилоф туғдириш- 
га уринувчи. — Бу гапни орабузар Салима 
ўйлаб топган бўлса керак, чунки менинг гул- 
дек ҳаётимни кўришга кўзи йўқ. «Ёшлик». 

ОРАЗ I [а. ^ jLc. — ташқи кўриниш; юз, 
ёноқ] поэт. Чиройли юз, бет, чеҳра; жамол. 
Оразингни, эй маҳваш, боғ аро намоён қил. 
Муқимий. Яшнамоқда оразинг гулзори доим 
навбаҳор, Суҳбатинг бўлса муяссар кимга, 
бўлгай бахтиёр. Ҳабибий. 

ОРАЗ II 1 Ўн икки мақом тизимидаги 
шўъба номи. Орази Наво, Орази Дугоҳ. 

2 Сурнай йўлларидан бири. 

ОРАЛАМОҚ 1 Ўртасидан, ичидан юр- 
моқ, ўтмоқ; кезмоқ. Аҳмаджон.. немислар 
буталарни оралаб юз эллик метрча яқин 
келганда, устма-уст икки сидра ўқ ёғдир- 


ди. А. Қаҳҳор, Олтин юлдуз. Қўшиқ оралай- 
ди оролма-орол, Асрлар уйқусин бузиб, уйғо- 
тиб. Т. Тўла. 

2 Яшириниб кирмоқ, пайдо бўлмоқ, до- 
римоқ. Қишлоққа бўрилар оралаб қолди. 

3 Суқилиб кирмоқ. [Домла:] Жўрабой, 
кўнглингизга шайтон оралаб қолибди, калима 
келтиринг. И. Султон, Бургутнинг парвози. 

4 Аралашмоқ. [Ботиржон:] Колхоз рўзғо- 
рига ҳаром қўл оралаганини сезиб, қараб 
туролмадим. Н. Сафаров, Ҳаёт мактаби. 

5 Битта-ярим тушмоқ, ора-сира пайдо 
бўлмоқ. Қори битта-иккита оқ оралаган 
чўққи соқолининг учини ушлаб илжайди. А. 
Қаҳҳор, Қўшчинор чироқлари. 

6 Икки орада, кишилар ўртасида пайдо 
бўлмоқ, туғилмоқ. [Опоғойи] Зайнаб сиқил- 
масмикин, икки ўртага совуқчилик орала- 
масмикин, деб қўрқади. А. Қодирий, Ўтган 
кунлар. 

Кун оралаб Кун оша, орадан бир кун 
ўтказиб, кун ора. Баъзан ҳар кун, баъзан кун 
оралаб кечқурун Унсинни кўргали [Йўлчи] 
Шокир отаникига келди. Ойбек, Танланган 
асарлар. Ой оралаб Орадан бир ой ўтказиб, 
бир ой оша. Журнал ой оралаб чиқади. 

ОРАЛАТМОҚ 1 Ораламоқ 1, 2, 3, 4 фл. 
орт. н. 

2 Қатордаги киши ёки нарсалардан би- 
рини қолдириб ўтмоқ. Ғўзани оралатиб су- 
ғормоқ. н Ҳадеб менга бераверасанларми, 
оралатиб Жаннат опамга ҳам бериб қўй, ха- 
ха-ха! А. Қодирий, Ўтган кунлар. 

Кун оралатиб айн. кун оралаб қ. ораламоқ. 
Кун оралатиб келиб турмоқ. 

ОРАЛИҚ 1 Нарсалар ўртасидаги жой, 
масофа. Тоғ оралиғи. н Студентлар ётоқ- 
хонаси. Кичикроқ хонада икки каравот, ора- 
лиқда тумбочка. М. Бобоев, Гўзаллик истаб. 
Ҳалиги отлиқ яна кўринди. Оралиқ тобора 
қисқара борди. С. Анорбоев, Оқсой. 

2 Икки пайт, он, лаҳза ўртасидаги вақт. 
Кичик вақт оралиғи. 

3 тиб. Одам дум суягининг учи ва қуймич 
дўмбоқлари оралиғида ётган юмшоқ тўқи- 
малар йиғиндиси. 

Оралиқ назорат Талабаларни машғу- 
лотлар, муайян дарс соатлари ўтгандан ке- 
йин синаш, баҳолаш усули. Оралиқ назорат- 
ни ўтказмоқ. Оралиқ экинлар Асосий экин- 
лар ҳосили йиғиб олингандан кейин экила- 
диган қўшма экинлар (алмашлаб экишда). 

Ўзбекистонда оралиқ экинларни етиштириш 
учун ниҳоятда қулай шароит мавжуд. «Фан 
ва турмуш». 

ОРАНГУТАНГ [малайяча orang hutan — 
ўрмон одами] Одамсимон маймунлар уру- 
ғининг ягона тури. 

ОРАНЖЕРЕЯ [фр. orangerie < orange — 
апельсин] Ноодатий иқлим шароитида ўсим- 
ликларни қишлатиш, совуқдан сақлаш, 
қишда ҳам ўстириш учун зарур шароитлар 
муҳайё қилинган ойнаванд бино. 

ОРАОЧДИ Кишилар орасида ўзаро 
муносабатдаги нохушлик ёки англашил- 
мовчиликни ҳал қилувчи мулоқот. Энг бе- 
озор дала сайилларида ҳам душманларини 
кўриб қолишдан чўчиб, баъзан эса ораочди- 
нинг тезроқ рўй беришини истарди. «Ёшлик». 

ОРАСИДА кўм. взф. 1 Ўртасида, ичида. 
Жуфтлик ёлғиз кишилар орасидагина эмас, 
ер юзидаги ҳар бир махлуқда ҳам бор. А. Қо- 
дирий, Меҳробдан чаён. Сел шаршараси, мо- 
мақалдироқ гулдураши орасида Баҳромнинг 
қулоғига қўй маърагани чалингандай бўлди. 
С. Анорбоев, Ҳамсуҳбатлар. 

2 Давомида, мобайнида. Бу кунги беш 
дақиқа орасида бўлиб ўтган воқеани [Ота- 
бек] ҳеч бир йўсин билан миясига сиғдира 
олмас.. эди. А. Қодирий, Ўтган кунлар. Вақт 
шом билан хуфтон орасида эди. Ойбек, Тан- 
ланган асарлар. 

3 Ўртасида, чегарасида. Меҳмонларнинг 
аксари ўрта ёшли — ўттиз-қирқ орасидаги 
одамлар эди. Ойбек, Танланган асарлар. 

4 Ичида. Қий-чув орасида заиф йиғи 
товуши ҳам келиб қўйди. А. Қодирий, Ўтган 
кунлар. [Отабек Кумушга:] Бу телбаларча 
мактубингизни иситма орасида ёзганга ўх- 
шайсиз. А. Қодирий, Ўтган кунлар. 

5 Ўртасида (қиёслашда). Товуқ билан одам 
орасида қанча фарқ бўлса, бу икки жони- 
ворнинг муҳаббати орасида ҳам шунча фарқ 
бор. А. Қаҳҳор, Мастон. 

ОРА-СИРА рвш. 1 Гоҳо-гоҳо, баъзи-баъ- 
зида. Чирилдоқлар тинимсиз чириллар, ора- 
сира пастдан — қишлоқ томондан итларнинг 
ҳургани эшитиларди. Э. Усмонов, Ёлқин. У 
[Ғуломжон] томоғини ора-сира қириб, эн- 
тикиб туриб гапирди. М. Исмоилий, Фар- 
ғона т.о. 

2 Унда-мунда, у ер-бу ерда. Анвар ма- 
шиналарнинг ишини кўриб қувониб кетди. 
Бироқ ора-сира ғалтаклар ҳам, замбиллар 


ҳам кўриниб қоларди. Ш. Рашидов, Қудратли 
тўлқин. 

ОРАСТА [ф. — безатилган, зий- 

натланган; тарбияли, одобли] Тартибга со- 
линган, оро берилган, ясатилган, безатил- 
ган. Тилларанг сочлари opacma қилиб тарал- 
ган, кўзлари ҳаворанг бу жувон, қўлларини 
халати чўнтагига тиққанича, бизга кулиб 
қараб турарди. «Ёшлик». Тонг ёришмасдан 
туриб, қўлига супурги олади-да, ярим соатга 
қолмай ҳаммаёқни ораста қилиб қўяди. С. 
Аҳмад, Юлдуз. 

ОРАСТАЛИК Ораста хусусиятга эгалик, 
тартибга солинганлик. Ҳовлидаги ораста- 
лик уй эгасининг яхши дид эгаси эканлигидан 
далолат эди. «Ёшлик». 

ОРАТОР [лот. orator < orare — гапир- 
моқ, сўзламоқ; илтижо қилмоқ] Нутқ сўз- 
ловчи, нотиқ. Сиз ажойиб оратор — нотиқ- 
сиз, Баширжон ака. Н. Аминов, Қаҳқаҳа. 
Ҳақиқий нотиқлар, тажрибали ораторлар 
соатлаб гапира оладилар. «Саодат». 

ОРАТОРИЯ [итал. oratorio < лот. ora- 
torium — ибодатхона] Умумий хор, якка 
ашулачи ва симфоник оркестр учун ёзилган 
драматик сюжетли йирик мусиқа асари. И. 
Акбаровнинг «Тошкентнома» ораторияси 
унинг ижодида алоҳида ўрин эгаллайди. Га- 
зетадан. Йигирмата шоир ҳашар қилиб, 
«Тантана» деган манзума ёздилар. Баста- 
корлар куй басталадилар — оратория бўлди. 
М. М. Дўст, Лолазор. 

ОРАТОРЛИК Сўзамоллик, гапга чечан- 
лик; нотиқлик. Ораторлик санъати. 

ОРА-ЧИРА, ора-чора айн. ора-сира. 
Профессор ора-чира ҳазил-мутойиба гап ҳам 
ташлаб қўяр, давлат, мулк топилиши, аммо 
инсон топилмаслиги ҳақида гапириб ҳам 
қўярди. Мирмуҳсин, Умид. Уора-чора табиб- 
чилик билан ҳам шуғулланарди. «Ёшлик». 

ОРБИТА [лот. orbita — йўл, из; бўшлиқ, 
чуқурлик] астр. Ихтиёрий табиий ёки 
сунъий космик жисмнинг фазода бошқа 
осмон жисмига нисбатан ҳаракатланиш 
йўли (мас., Ернинг Қуёш атрофидаги йўли 
Ер орбитаси дейилади). Ракетанинг сўнгги 
босқичи автоматик планеталараро стан- 
цияни мўлжалдаги орбитага олиб чиқди. 
Газетадан. Озиқ-овқат, асбоб-ускуна ea aima- 
ратлар, шунингдек, хат-хабарлар орбитага 
етказилди. Газетадан. 




ОРБИТАЛ Орбитага оид, орбитага те- 
гишли; орбитадаги. Ер сунъий йўлдошининг 
орбитал ҳаракати. Космик орбитал станция. 
н Мутлақо кутилмаганда «Салют-7» ор- 
битал станцияси билан алоқа узилди. «Фан 
ва турмуш». 

ОРГАН I \юн. organon — қурол, асбоб] 1 
Одам, ҳайвон, ўсимлик ва умуман, жонли 
организмларнинг маълум бир вазифаларни 
бажарадиган қисми; аъзо. Сезги органлари. 
Эшитиш органи. 

2 Ҳаётнинг муайян бир соҳасида белги- 
ли вазифаларни бажарувчи муассаса, таш- 
килот. Орган ходимларига Бегматовнинг яши- 
ринмай, очиқчасига бемалол юриши ёқмас эди. 
«Ёшлик». Бу қарорга биноан, ОАК Олий ва 
ўрта таълим вазирлиги қарамоғидан олиниб, 
Вазирлар Маҳкамасининг органига айлан- 
тирилди. «Фан ва турмуш». 

3 Бирор партия, ташкилот ёки муассаса 
томонидан нашр қилинадиган ва шу таш- 
килотнинг қарашларини акс эттирадиган 
вақтли матбуот. «Шарқ юлдузи» журнали — 
Ўзбекистон Ёзувчилар уюшмасининг орга- 
нидир. 

4 тех. Механизм ва машиналарнинг 
маълум вазифани бажарадиган мураккаб 
мустақил қисми. Тракторнинг бошқариш 
органи. н Роботнинг ишчи органи — ҳа- 
ракат қилувчи ea юмуш бажарувчи меха- 
ник қўли одамнинг қўлига ўхшайди. «Фан ва 
турмуш». 

ОРГАН II [юн. organon — қурол, асбоб] 
Дамли-клавишли, трубаларига юборилган 
ҳаво ёрдамида чалинадиган мусиқа чолғу 
асбоби. Орган 14-асрдан Ғарбий Европада 
аввал черков, кейинчалик дунёвий чолғу 
асбоби сифатида кенг тарқалган. «ЎзМЭ». 

ОРГАНИЗМ [ лот. organismus < юн. orga- 
non — қурол, асбоб] Ҳар қандай тирик 
мавжудот. Соғлом организм. н Очиқ ҳавода 
сайр қилиш бола организми учун ниҳоятда 
фойдалидир. «Фан ва турмуш». Олма шар- 
бати организмни бақувват қилади. «Саодат». 

ОРГАНИК Органик кимё мутахассиси, 
олими. 

ОРГАНИК I 1 Организмга, жонли мав- 
жудотга оид, тирик мавжудотлар билан боғ- 
лиқ бўлган; тирик, жонли. Органик дунёнинг 
тараққиёт қонунлари. н Йод органик 6u- 
рикма сифатида барча тирик организмлар- 
да бўлади. «Фан ва турмуш». 


2 Ҳайвон ёки ўсимликларнинг чири- 
шидан ҳосил бўлган; тирик организмлар 
маҳсулидан олинган. Органик модда. Органик 
ўғитлар. 

Органик кимё Кимёнинг углерод би- 
рикмаларини, уларнинг турли хил ўзга- 
ришларини ўрганувчи бўлими. 

ОРГАНИК II айн. узвий 2. Органик ра- 
вишда боғланган масалалар. 

ОРГАНИСТ Орган чалувчи мусиқачи; 
орган созловчи ёки таъмирловчи уста. 

ОРДЕН I [нем. Orden < фр. ordre < лот. 
ordo, ordinis — қатор, даража; тартиб; ту- 
зум] Ҳарбий ёки гражданлик бурчини на- 
мунали бажарганлик учун бериладиган тур- 
ли даража ва номдаги нишон, мукофот. 
«Соғлом авлод учун» ордени. Орден билан 
мукофотламоқ. н Халқ хўжалиги ea ма- 
даниятнинг турли соҳаларида юксак меҳ- 
нат кўрсаткичларига эришган кишилар шу 
қимматли металлдан тайёрланган орден ea 
медаллар билан тақдирланади. «Фан ва тур- 
муш». 

ОРДЕН II [лот. ordo, ordinis] Католик 
монахларнинг муайян низомномага эга бўл- 
ган ташкилоти. 

ОРДЕНДОР айн. орденли. 

ОРДЕНЛИ Орден олган, орден билан 
мукофотланган. «Дўстлик» орденли ўқитувчи. 

ОРДЕР [нем. Order < фр. ordre — тартиб, 
буйруқ < лот. ordo — қатор, тартиб] 1 Бирор 
нарсани олиш, бериш, бирор ишни бажа- 
риш ҳақида берилган ижозат қоғози, буй- 
руқ варақаси, расмий ҳужжат. Keapmupa 
(олиш) учун берилган ордер. Ордер бланкаси. 
н Умид ғоятда хурсанд, икки хонали квар- 
тирага ордер олган куниёқ, даров кўчиб келди. 
Мирмуҳсин, Умид. 

2 Бухгалтерияда: пул маблағлари ёки 
моддий бойликлар билан операцияларни 
амалга оширишга оид ҳужжат. Тўлов ордери. 
Касса ордери. 

ОРДИНАРЕЦ [фр. ordonnance — хабар 
берувчи; чопар] ҳарб. Командир ёки штаб 
ҳузурида ҳар хил топшириқларни бажарув- 
чи ҳарбий хизматчи. Тўламат урушда.. қайси 
бир генералга ординарец бўлган экан. С. Анор- 
боев, Оқсой. 

ОРДИНАТА [лот. ordinatus — тартиб- 
ланган; тартиб билан жойлаштирилган] 
мат. Фазодаги нуқтанинг вазиятини аниқ- 
ловчи уч координатадан бири. 







ОРДИНАТОР [лот. ordinator — бош- 
қарувчи; тартибга келтирувчи] Шифохо- 
наларда (касалхона, клиника ва ш.к. да) 
тадқиқот ва даволаш ишини бажарувчи, 
одатда бўлим мудири раҳбарлиги остида 
ишловчи врач. 

ОРДИНАТУРА [лот. ordinator — бош- 
қарувчи; тартибга солувчи] тиб. 1 Ординатор 
иши, вазифаси; ординаторлик. 

2 Амалий тиббиёт аспирантурасининг 
бир тури. Клиника ординатураси. 

ОРДОНА Эгасиз қолган, эгаси ўлган; 
сабил. Ордона кетмонни узат! Ордона қол- 
гур (қолсин)! (қарғ.). н Ҳа, ордона, менинг 
айтганларим у ёқда қолиб, ўзингизнинг дар- 
дингизда юрган экансиз-да! Ҳ. Назир, Ўтлар 
туташганда. -Қуриб кетсин! — деди у [жу- 
вон] йиғламсираб. — Ўқиишнг бошингдан ор- 
дона қолсин, Мастон! А. Қаҳҳор, Мастон. 

ОРЗИҚМОҚ [асли орзу қилмоқ] Қаттиқ 
истамоқ, эришиш, етишиш истаги билан 
ёнмоқ; интизор, муштоқ бўлмоқ. О, юрак, 
ёр келмай, орзиққанинг келмай туриб мунча 
ўртанмасанг! М. Исмоилий, Фарғонат.о. Ўз 
номи чақирилишини орзиқиб кутган Холму- 
род зипиллаб саҳна олдига борди. П. Турсун, 
Ўқитувчи. 

Юраги (ёки кўнгли) орзиқмоқ Юраги 
дукилламоқ, юраги шув этиб кетмоқ (шод- 
лик, қўрқув, ҳаяжон каби туйғулардан). Бал- 
ки, муҳаббат шудир? Бўлмаса, нега юрагим 
орзиқади. Шуҳрат, Шинелли йиллар. 

ОРЗУ [ф. j jjf — хоҳиш, интилиш; истак] 
Дилдаги истак; эзгу умид; интилиш. Орзу 
қилмоқ. Орзуга етмоқ. Орзуга эришмоқ. Ор- 
зуга айб йўқ. Мақол. Ҳар ерни қилма орзу, 
ҳар ерда бор тош-тарозу! Мақол. н Умид ор- 
зу қилган турмуш сароб бўлиб қолаётганга 
ўхшарди. Мирмуҳсин, Умид. 

Орзуси ушалмоқ қ. ушалмоқ. Бола-чақа- 
ларнинг орзусига етинг Болаларни ўстириб- 
ундириб, уйлаб-жойлаб, тўй-томошалари- 
ни кўринг, бахтли-саодатли бўлишларига 
эришинг. [Нусрат хола:] Бола-чақангизнинг 
орзусини кўринг, оталик қилдингиз. Ойдин, 
Эр юрак. 

ОРЗУ-АРМОН Дилдаги орзу ва армон- 
лар. Бирор киши, нима қилмоқчисан, қандай 
орзу-армонларинг бор, деб сўрагани, шу ҳам 
одам-ку, деб гапимга қулоқ солгани йўқ. А. 
Қаҳҳор, Қўшчинор чироқлари. 


ОРЗУ-ИСТАК сшн. орзу-армон. Қайта 
қуриш ва ошкоралик меваларини кўрмоқ ҳар 
бир виждонли кишининг орзу-истагидир. 
Газетадан. 

ОРЗУЛАМОҚ Орзу қилмоқ, муштоқ 
бўлмоқ, ҳаваси келмоқ. Ёқимтой бўл ҳар 
ерда, Мактаб, кино, лагерда. Ҳар сўзингдан 
бол томсин, Кўрган орзулаб қолсин. Қ. Му- 
ҳаммадий. 

ОРЗУЛИ 1 Кўпдан бери орзу қилинган, 
орзиқиб кутилган; кўнгилдаги. Орзули тўй. 
н Отабекнинг орзули келин олдига кир- 
маслиги важидан Ўзбек ойим аччиғланди. А. 
Қодирий, Ўтган кунлар. 

2 Орзулар билан тўлиб-тошган. Орзули 
дунё. 

ОРЗУМАНД [ф. J J jf — истовчи, хоҳ- 
ловчи, интилувчи; орзу қилувчи] Орзу қи- 
лувчи, истовчи; интизор, муштоқ. У сени 
бир кўришга орзуманд. н Нусратбек маш- 
шоқларнинг бир-икки ашуласини эшитишга 
орзуманд эди. С. Нуров, Майсаларни аёз ур- 
майди. -Суҳбатингизга орзуманд эдик, шош- 
манг, марҳамат қилинг! — дастурхонга ишо- 
рат қилди Олимхон. Ойбек, Танланган асар- 
лар. 

ОРЗУМАНДА [ф. jjjl] с.т. Орзуманд. 
[Тўпа хола:] Анорхон сиз билан гаплашгани 
орзуманда эди. И. Раҳим, Ҳаёт булоқлари. 
Урушга орзумандамисиз, мана бу бойвачча 
укангизни олиб жўнайверинг, йўл очиқ. Ой- 
бек, Танланган асарлар. 

ОРЗУМАНДЛИК Орзумандга хос ху- 
сусият; муштоқлик. Раим оқсоқол гапдан тўх- 
тади, кўзларида ёнган орзумандлик бирдан 
ўчди. М. М. Дўст, Галатепага қайтиш. 

ОРЗУ-УМИД Дилдаги орзу ва умидлар, 
истаклар. Икки ёшнинг орзу-умидлари, ғоя- 
лари бор. Ойбек, Нур қидириб. 

ОРЗУ-ХАЁЛ Истак, умид ва ўй-фикр. 
Дангасанинг орзу-хаёли — чўкиб кетган хумча 
мисоли. Мақол. 

ОРЗУ-УИ айн. орзу-хаёл. Аллаларда она- 
нинг руҳий дунёси, фарзандга бўлган муҳаб- 
бати, орзу-ўйлари акс этади. «Саодат». 

ОРЗУ-ҲАВАС 1 Дилдаги эзгу истак ва 
ниятлар. [Ғуломжон] Қалбидаги тилак ва 
истакларни аввалги куни дадил айтолмаган 
бўлса, эртасига ҳаммасини — бутун орзу- 
ҳавасини, севги ва сезгисини очиқ айтди. М. 
Исмоилий, Фарғона т.о. 




2 Орзули катта тўй-томошалар, танта- 
нали маросимлар. -Не-не орзу-ҳаваслар би- 
лан келин қилган эдим, — ҳасратини тўка 
бошлади энамиз, — кўнглимдагидай чиқмади. 
«Ёшлик». Ҳалиги мен айтган ўртоғимнинг 
ота-оналари.. орзу-ҳавас қидириб, бечора 
қизларини қаритиб қўйдилар! А. Қодирий, 
Ўтган кунлар. 

Орзу-ҳавас кўрмоқ Бола-чақаларини 
ўстириб-ундириб, уйлаб-жойлаб, барча тўй- 
маросимларини, қувончларини кўрмоқ. 
Худога шукур, тўй кўрдим, чимилдиққа кир- 
дим, орзу-ҳавас кўрдим. И. Раҳим, Чин му- 
ҳаббат. Биз бурун замонда шунча давлат би- 
лан бу хилда орзу-ҳавас кўрган эмасмиз. А. 
Қаҳҳор, Йиллар. 

ОРЗУ-ҲАВАСЛИ Орзу-ҳавас қиладиган; 
дабдабали тўй-маросимларни яхши кўра- 
диган ва уларни ўтказишга қурби етадиган. 
Орзу-ҳавасли жойни қидирмасдан, қизлари- 
ни бир киишга бериб қўя қолсалар, албатта, 
бу савдолар йўқ эди. А. Қодирий, Ўтган 
кунлар. 

ОРИГАМИ \яп.\ Қоғоздан турли шакл- 
лар, буюмлар ясаш санъати. Тошкентда 
Япониянинг оригами санъати бўйича дарслар 
бошланди. Газетадан. 

ОРИГИНАЛ I [лот. originalis — илк, 
дастлабки; асл, туғма; ўзига хос] 1 Асл нус- 
ха; бирор асар ёки нарсанинг бевосита му- 
аллиф ёки ихтирочи томонидан яратилган 
нусхаси; асли. Мақоланинг оригинали. н 
[Ҳофиз] Асарларининг оригинали билан та- 
нишишга ҳам имкон бериш ниятида китоб 
форс ва ўзбек тилларида нашрга тайёрлан- 
ди. Ш. Шомуҳамедов, Ҳофиз. 

2 Нашр, чоп этиш учун асос бўлиб хиз- 
мат қилган қўлёзма; кўпайтирилиш учун 
мўлжалланган тасвир, фотосурат ва ш.к. 

3 Бошқа тилга таржима қилишга асос 
бўлган матн. 

ОРИГИНАЛ II Бошқаларга ўхшамай- 
диган, ўзига хос; ажойиб. Оригинал безак- 
лар. Оригинал конструкция. Раққосанинг 
оригинал портрети. н Театримизнинг қадр- 
дони, олим ва драматург Иззат Султон 
«Абдулла Ҳодирийнинг ўтган кунлари» деган 
оригинал асар ёзиб берди. Газетадан. 

ОРИЕНТАЦИЯ \фр. orientation — шарқ 
томон йўналиш < лот. orient, orientis — 
шарқ] 1 Дунё томонларига (шарқ, гарб, 
шимол ва жанубга) нисбатан ўзининг тур- 


ган жойини, қаердалигини аниқпаш, бел- 
гилаш (дастлаб — шарққа нисбатан аниқ- 
лаш). Бир жойда туриб, горизонт томон- 
ларини топа билиш ориентация олиш деб 
аталади. «География». 

2 кўчма Ўз фаолиятида бирор кимса, 
нарса, маслак, йўналиш ва ш.к. га қараб иш 
тутиш. 

ОРИЕНТИР [«ориентация» с. дан] Ҳара- 
кат йўналишини, дунё томонларини, ўзи 
турган жойини аниқпашга ёрдам берадиган, 
яхши кўриниб турадиган ва қимирламай- 
диган нарсалар (мас., алоҳида дарахт, бино, 
тепалик); аниқлагич; кўрсаткич. Радиоопе- 
ратор эфирга ориентир берар эди. А. Мухтор, 
Қаноти синган орзу. 

ОРИЙ I [лот. Aryan < юн. Ariana (Ариана) 
ва санскр. Арьяварта — мазкур номдаги қаби- 
лалар яшаган жой номи (ҳозирги Афғо- 
нистон ҳудудида) санскритда «келгинди», 
«бегона», «хўжайин» маъноларида ҳам 
қўлланган] Ҳинд-европа, энг асосан ҳинд- 
эрон халқларининг умумий шартли номи. 

ОРИИ II [ф. ^ jf — ҳа; шундай; ҳақиқа- 
тан] тасд. юкл., эск. кт. Ҳа шундоқ; рост; 
албатта, ҳақиқатан. Орий, мирзам, камина бу 
бобда мақтанса арзийдур. М. Осим, Сеҳрли 
сўз. 

ОРИФ [а. _а jLc — билувчи, хабардор] 1 
эск. кт. Илм билан ахлоқий етукликка 
эришган шахс, маърифатли, билимдон, 
доно. Нодонлар илкида ориф қисмати, Руҳ- 
сиз сурат каби тебранар ҳаёт.. Ҳ. Асқар, 
Ёшлик. 

2 Ориф (эркаклар исми). 

ОРИФЛИК Орифга хос хусусият. Маъ- 
рузаларда мумтоз адабиётга доир мақола- 
лар тўғрисида бирор жўяли фикр йўқлиги, 
танқидчилар ижодида орифлик кам кўрина- 
ётганлиги алоҳида таъкидланади. Газетадан. 

ОРИЯТ [а. cijjLc — бировдан вақтинча 
олинган нарса; қарзга берилган буюм] 1 
Ор-номус; иззати нафс. Ориятинг бўлса, сен 
ҳам далага чиқ, кучингни кетмонда кўрсат, 
мен сени мард билай. С. Аҳмад, Қадрдон да- 
лалар. Ёш эмасми, бирдан унинг орияти 
қўзғалди, Шартта пастга тушди у ҳам, У 
ҳамяёв йўл олди. А. Орипов, Йиллар армони. 

Орият талашмоқ Ор-номус талашмоқ, 
ўз иззати нафсини ҳимоя қилмоқ, обрўни 
қўлдан бермаслик, ўз обрўйига доғ тушир- 
маслик учун курашмоқ. 





2 Уят, шарм; ор. Бойлар етимчани чўри 
қилишга ҳам орият қилади. П. Турсун, Ўқи- 
тувчи. 

Орияти келмоқ Ор қилмоқ, уялмоқ. 

3 сфт. эск. Асли ўзиники бўлмаган, би- 
ровдан вақтинча сўраб олинган. Орият тўн. 
н Масалан, Саримсоқ, унга ерни ҳукумат 
берган. Орият ер. А. Қаҳҳор, Сароб. 

ОРИЯТЛИ Ор -номусни биладиган, ўз 
обрўйини қадрлайдиган; номусли. Ориятли 
одам. н Акбарали ориятли одам! Ҳасд ол- 
май қўймайди. С. Аҳмад, Уфқ. 

ОРИЯТМАНД айн. ориятли. Мурод 
аканинг ориятманд одамларга ўхшаш, ўзи 
тўқиган тарихи йўқ. М. М. Дўст, Галатепага 
қайтиш. 

ОРИЯТНИШИН [а. + ф. - 

вақтинча ўтирувчи, яшовчи] кам қўлл. кт. 
Бировнинг уй-жойида вақтинча истиқомат 
қилувчи; ижарачи. [Маъсумхўжа] Ҳамма 
талабаларга, айниқса, қаиаиоқ ва ориятни- 
шинларга ҳурмат аралаш муҳаббат билан 
салом берар ва меҳрибончилик билан ҳол-аҳвол 
сўрарди. С. Айний, Эсдаликлар. 

ОРИЯТСИЗ Ор-номусни билмайдиган, 
ўз обрўйини қадрламайдиган; номуссиз, ор- 
сиз. Ориятсиз одам. 

ОРИЯТСИЗЛИК Ориятсиз кишиларга 
хос хатти-ҳаракат, қилиқ, иш. Ориятсизлик 
қилмоқ. 

ОРИЯТЧАН Жуда ҳам ориятли, обрў- 
йига доғ туширмасликка, гард юқтирмас- 
ликка қаттиқ тиришувчи; номусли. 

ОРИЯТЧИ айн. ориятчан. 

ОРИҚ Баданига эт битмаган; озғин, кам- 
гўшт. Ориқ одам. Ориқ қўй. Ориқ отга чанг 
юқар. Мақол. н Пўстакда сўлжайиб ўтир- 
ган ориқ боланинг нурсиз кўзлари ҳали ўрта- 
даги унда эди. М. Исмоилий, Фарғона т.о. 

Ориқ ер Ўсимликка керакли озиқ мод- 
далари етишмайдиган, камҳосил ер. Холбой 
минг йилдан бери устида мол боқиб келинган 
хирмонтепадан нуқул тупроқни келтириб, 
қақшаб ётган ориқ ерга солиниши керак- 
лигини билиб олди. К. Яшин, Ҳамза. 

ОРИҚДАМОҚ 1 Эти қочиб озғин торт- 
моқ; озмоқ. Нусратбек холасининг ориқлаб, 
суяклари кўйлагини туртиб турган елкаси- 
га, косовдай қўлларига қараб, маъюс тортиб 
кетди. С. Нуров, Майсаларни аёз урмайди. 

2 Кучи, ҳосилдорлиги кетмоқ, камай- 
моқ. Устига-устак, сурункасига naxma экил- 


ган ерлар ориқлаб, ҳосил камаяди, ҳар хил 
қурт-қумурсқа кўпаяди. С. Сиёев, Ёруғлик. 

ОРИҚЛИК Озғинлик, камгўштлик; 
шундай хусусиятга эгалик. Мол ориқликда 
билинади, йигит — ғарибликда. Мақол. н 
Баданнинг ташқи кўриниши офатлари — 
ўтакетган семизлик ва ўтакетган ориқлик. 
«Саодат». 

ОРИҚ-ТИРИҚ Жуда ҳам ориқ, рама- 
қижон. Биздан сўнг яна учта-тўртта дў- 
кондор кириб келади. Ориқ-тириқ, зиқна, 
кўпчилиги пасткаш одамлар. Ойбек, Бола- 
лик. Ем-хашак йўқ, бир пой ҳўкиз ориқ-тириқ. 
Ғ. Ғулом. 

ОРКЕСТР \фр. orchestre — театрдаги 
ўтириш жойи < юн. ochestra — рақс майдон- 
часи; юнон театрида саҳнанинг олд май- 
дончаси] 1 Мусиқа асарини биргаликда ижро 
этадиган турли хил чолғу асбоблари йиғин- 
диси ва шу асбобларни чалувчи мусиқа- 
чилар жамоаси. Торли оркестр. Симфоник 
оркестр. Оркестр садоси. н Миллий чолғу 
асбоблари оркестри халқ куйларидан ижро 
этди, қизлар ўйин тушди. Ҳ. Турсунқулов, 
Ҳаётим қиссаси. 

2 Театр саҳнаси олдида мусиқачилар учун 
қилинган махсус жой. 

ОРКЕСТРАНТ Оркестр чолғучиси; ор- 
кестр иштирокчиси. Шу давр ичида ўқув 
даргоҳимизда 3 мингдан ортиқ юқори мала- 
кали пианиночилар, оркестрантлар ва халқ 
чолғулари ижрочилари тайёрланди. Газетадан. 

ОРЛАНМОҚ Ор -номус қилмоқ, уял- 
моқ; тортинмоқ, ўзига муносиб кўрмаслик. 
Билмаганни сўраб ўрганган олим, орланиб 
сўрамаган ўзига золим. Мақол. н -Мен шу 
чоққача, — деди Хушрўй, — бандасига бош 
эгишни ва бандаси олдида тавба қилишни ор 
билдим ва шу орланишим орқасида ҳар ким- 
нинг устида юрдим. А. Қодирий, Ўтган 
кунлар. 

ОРЛИ айн. ориятли. Орли одам. 

ОРНАМЕНТ [лот. ornamentum — безак, 
нақш < ornare — беза(т)моқ] Геометрик 
шакллар билан ўсимлик ёки ҳайвонлар ола- 
мидан олинган тасвирларни ритмик тар- 
тибда қўшиб, уйғунлаштириб ишланган 
бўёқли, ўйма ёки чизма нақш, безак. 

ОРНИТОЛОГИЯ [юн. ornis, ornithos — 
қуш + logos — фан, таълимот] Қушларни 
ўрганувчи соҳа. 1884 йилда орнитология 
соҳасидаги илмий тадқиқотлар ва амалий 




ишларни мувофиқлаштириш мақсадида 
Халқаро орнитологлар комитети тузилди. 
«ЎзМЭ». 

ОР-НОМУС 1 Хижолат тортиш, уялиш 
туйғуси; уят, ор, номус. Ор-номуси йўқ одам. 
н Муҳтожлик — инсон ор-номусига та- 
жовуз қилади, иродасини букади, чора ахтар- 
тиради. «Ёшлик». 

2 Кишини улуғлайдиган, унга нисбатан 
ҳурмат туғдирадиган иш, нарса ёки хислат- 
фазилат; шон-шараф. [Сидиқ:] Муҳаббат 
севгини, ор-номусни товламачи бир савдогар- 
га сотди, виждонни латта-путтага айир- 
бош қилди. Н. Сафаров, Ҳаёт мактаби. 

ОР-НОМУСЛИ Ор ва номуси бор; 
ориятли, орли. Ор-номусли одам. н Дунёда 
яхши умр сурдинг, ор-номусли, адолатли 
яшадинг. Т. Обидов, Юсуфжон қизиқ. 

ОРО [ ф . Ijf — безатувчи, зеб берувчи] 
кт. 1 айн. оройиш. 

Оро бермоқ Зеб бермоқ, безамоқ; пар- 
дозламоқ. Французлар дунёда хунук аёллар 
йўқ, фақат ўзига оро бермаган, парваришсиз 
аёлларгина бор, деб ҳисоблашади. «Саодат». 
Тўлган ойдек, тўлғаниб, ул қомати зебо яна, 
Ўз жамолига бериб пардоз ила оро яна. 
Ҳабибий. Қир бағрига қўйин ёяр чўпонлари, 
Боғларига оро берар боғбонлари. Я. Қурбон. 

2 Баъзи отларга қўшилиб, «безак, бе- 
зовчи, қизитувчи, шодлик бағишловчи» 
каби маънолар беради, мас., жаҳоноро, 
мажлисоро, суҳбаторо. 

ОРОЙИШ [ф. (jiiJjf — безак, зийнат; 
кийим-кечак; саф тортиш, тартиб] кт. Зеб, 
зийнат, пардоз, оро; чирой. Яхши либос тан- 
га оройиш, Яхши йўлдош жонга осойиш. Ма- 
қол. н Борисов кийим-бошларини кўздан 
кечириб, ўзига оройиш берди-да, бигиз бўлиб 
уфққа санчилиб кетган йўлга қаради. Шуҳ- 
рат, Шинелли йиллар. 

ОРОЛ Атрофи, ҳамма томони океан, 
денгиз, дарё ёки кўл суви билан ўралган 
қуруқлик. Сахалин ороли. Қрим ярим ороли. 
н Дала шийпони кўм-кўк пахтазор ўрта- 
cuda оролга ўхшаб mypadu. Ш. Рашидов, Бў- 
рондан кучли. Филиппин оролларида яшовчи 
халқларнинг энг севимли, ноёб таоми митти 
балиқлардир. К. Маҳмудов, Қизиқарли пазан- 
далик. 

ОРОЛАНМОҚ поэт. Безанмоқ, ясан- 
моқ; гўзаллашмоқ. Яхши оролан, безан, э 
боғлар, мавсум учун. «Гулистон». 


ОРОМ [ф. jj jf — тинчлик, хотиржамлик; 
дам олиш, ҳордиқ] Жон-тан роҳати; дам 
олишдан, тинчликдан, осойишталикдан то- 
пиладиган роҳат, ҳузур. Ором бермоқ. Ором 
олмоқ. н [Навкарларнинг] Ҳайқириқ ва сў- 
кинишлари.. бева-бечораларнинг оромини 
бузар ва чўчитарди. Ш. Тошматов, Эрк қуши. 
Сув жилдираб оқар, унинг салқини кун бўйи 
иссиқдан пишган қизларга ором бағишларди. 
С. Зуннунова, Гулхан. 

Нафси ором олди Нафси қонди. Асрор 
муздек сувдан симириб, нафси ором олди. 
«Ёшлик». Ороми бузилмоқ Осойишталиги, 
тинчлигига халал етмоқ. Нормўмин бўла бош- 
лаганимни биламан, уйдагиларнинг ороми 
бузилди. М. М. Дўст, Лолазор. 

2 Тинчлик, осойишталик. Сокин тун оро- 
мини онанинг ноласи бузди: -Ёлғизимдан жудо 
қилдинглар-ку, қон қусгурлар. Газетадан. 

ОРОМБАХШ [ф. — тинчлик, 

хотиржамлик бағишловчи] Ором берувчи; 
роҳат, ҳузур, осойишталик бағишловчи. 
Оромбахш шабада. н Эй, қуёшли респуб- 
ликам, сен Шарқ машъали, Оромбахшдир қу- 
чоқларинг, тотли, нашъали. Ғайратий. Хонага 
баҳор ҳавосининг оромбахш нафаси кирди. 
Газетадан. 

ОРОМГОҲ [ф. jf — дахма, мақбара; 
дам, ором олиш хонаси] 1 Кишилар дам 
оладиган, роҳат қиладиган жой. Раҳимага 
ҳамроҳ бўлиб келганларнинг кўпи йўлнинг 
нариги бетида — ёнғоқзордаги меҳмонлар учун 
қурилган оромгоҳда қолишди. С. Аҳмад, Жим- 
житлик. 

2 Мактаб ўқувчиларининг ёзги таътилда 
дам олиши учун қурилган жой. «Соғлом авлод 
йили»да 26 мингдан зиёд ўғил-қизлар вило- 
ятимиз ёзги оромгоҳларида дам олиб, янги 
куч-ғайрат тўпладилар. Газетадан. Ёз фас- 
лининг жазирамасида таътилни мазмунли 
ўтказишни истаган болажонларнинг акса- 
рияти турли оромгоҳларга ошиқадилар. Га- 
зетадан. 

ОРОМИЖОН [ф. jL^ljf — маҳбуб, маҳ- 
буба; юпатувчи, тинчлантирувчи] 1 Танга 
ором берувчи. Оромижон ичимлик хиллари 
тобора кўпайиб боряпти. «Фан ва турмуш». 
Муздек сувда яйраб-яшнаб қулоч отиш бир 
роҳатижон, ўзни офтобга тоблаб ётиш бир 
оромижон. М. Мансуров, Ёмби. 

2 кўчма Севикли ёр, маҳбуба. Эй менинг 
нозик ниҳол, оромижоним, қайдасан, Бу кўн- 





гил бўстонида ғунча даҳоним, қайдасан? Маш- 
раб. 

ОРОМИЙЛАР Арабистон ярим ороли- 
дан чиққан ва милодцан аввалги 14— 11-аср- 
ларда Ғарбий Осиё бўйлаб тарқалган кўч- 
манчи сомий қабилалар. 

ОРОМКУРСИ айн. кресло. Улар туш- 
ликдан қайтиб, Одиловнинг бўлинмасидаги 
оромкурсиларга ўтирдилар. «Ёшлик». Жобу 
қишлоғида бир гуруҳ дугоналар Шўрчи мебелъ 
фабрикасининг чапдаст усталарини лол қол- 
дириб, диван, оромкурси ясамоқдалар. Газе- 
тадан. 

ОРОМЛАНМОҚ кам қўлл. Ором олмоқ, 
тинчланмоқ, роҳат қилмоқ. 

ОРОМСИЗ Ороми йўқ, нотинч, беором. 
Оромсиз кунлар. 

ОРОМСИЗЛИК Оромини йўқотган ки- 
шининг ҳолати; нотинчлик, беоромлик; 
бетоқатлик. Шу йўсин оромсизлик ва беса- 
ранжомлик ичида унинг [Отабекнинг] ой- 
кунлари ўтиб турар эди. А. Қодирий, Ўтган 
кунлар. 

ОРСИЗ Беор, ориятсиз, ори йўқ. Орсиз 
одамдан қоч. Мақол. 

ОРСИЗЛИК Орияти, ори йўқпик. Ота- 
нингўлими ҳақидаги машъум сўзлар ғам-ғусса 
ёки дард-алам билан эмас, маст-аласт ба- 
қириққа қўшиб, орсизлик билан ўқилмоқда 
эди. А. Мухтор, Кумуш тола. 

ОРТ 1 Кимса ёки нарсанинг юз, бет, 
олд томонига тескари томон; орқа, кет. 
Ортга қарамоқ. Ортга тисарилмоқ. Ортда 
қолмоқ. Ортидан бормоқ. Юк машинанинг 
ортидаги прицеп. н Ёрмат бошини ортга, 
хотини томонга буриб, ўқрайди. Ойбек, Тан- 
ланган асарлар. 

2 Бирор нарсадан нариги томон; нари- 
ги, у ёқ. Девор opmuda бир одам бор. н Қуёш 
олтин баркаш бўлиб, уфқ ортига яшириниши 
билан салқин гпушади. Газетадан. 

3 3-ш. эгалик ва ж.к., ў.-п. к. ва ч.к. 
қўшимчалари билан кўмакчи вазифасида 
қўлланади (қ. ортига, ортида, ортидан). 
Муаммони ҳал қилиш учун бу иш ортидан кўп 
югурди. Бормаган ташкилоти қолмади. 
Газетадан. 

ОРТИГА айн. орқасига. 

ОРТИДА айн. орқасида. Егани олдида, 
емагани ортида қ. емоқ. 

ОРТИДАН айн. орқасидан 3. Ўринбой бир 
сўзни икки қилмай, хаёл суриб чиқиб кетди, 


раис унинг ортидан илжайиб қолди. Ойдин, 
Юрагида ўти бор. 

ОРТИЛМОҚ Ортмоқ II фл. мажҳ. н. 
Десант ортилган паром қўзғалганда, Днепр 
чайқалди. Н. Сафаров, Соҳиб чангал. Буари- 
заларда Ўрмонжонга ортилмаган жиноят 
қолмаган. А. Қаҳҳор, Қўшчинор чироқлари. 

ОРТИҚ I рвш. 1 Белгили миқдордан, 
меъёрдан зиёд; ошиқ, кўп. Йиғилишга юздан 
ортиқ киши келди. н Адолат касалхонада 
бир ойдан ортиқ ётди. С. Зуннунова, Гулхан. 
Элликдан ортиқ дурадгор фақат белкурагу 
кетмонга соп ясаш билан овора. С. Аҳмад, 
Уфқ. [Элликбоши] Дарров ҳовлини ўз баҳоси- 
дан анча ортиққа олибди. А. Қаҳҳор, Кўш- 
чинор чироқлари. 

Ортиғи билан 1) ошиғи билан, ошириб; 
белгиланган миқдордан ҳам кўпайтириб. 
Режа ортиғи билан бажарилди; 2) кўп де- 
ганда, жуда борса, нари борса. Бу мақола, 
ортиғи билан, ўн бет бўлади. 

2 Меъёридан ёки керагидан ошиқ, ҳад- 
дан ташқари. Ортиқ даражада қайғурмоқ. 
Ҳаддан ортиқ кулмоқ. н Ҳар ҳолда, Тош- 
кент аҳолиси Азизбек истибдодидан ортиқ 
тўйди, кимдан кўмак сўрашни ҳам билмай- 
ди! А. Қодирий, Ўтган кунлар. 

3 ( ч.к. билан, фақат қиёслашда) Зиёд, 
яхши, афзал, аъло. Унинг сендан ортиқ жойи 
йўқ. Сени жонимдан ортиқ севаман. Ақлдан 
ортиқ бойлик йўқ. Мақол. н Ўзингиз ҳам, 
келин ойим текканида, Ғаффордан ортиқ 
эмасдингиз-ку! С. Зуннунова, Кўкчироқлар. 
Тегса арзийдирган йигит. Бундан ортиғини 
топармидим, дедим, кўнгил қўйдим. Ойдин, 
Садағанг бўлай, командир. -Зулм, хўрланиш, 
ҳақорат шунчалик бўлар, Ҳоратой ака! Бун- 
дан ортиғини каллам сиғдирмайди, — ғазаб- 
дан титраб гапирди Йўлчи. Ойбек, Танлан- 
ган асарлар. 

Ўлса ўлиги ортиқ Икки нарсани ўзаро 
қиёслашда кўлланадиган ибора: ҳатто ўлиги 
афзал, зиёд. Бир ҳисобда ҳар қадамда минг 
битта ваъда бериб, сал нарсага йиғлаб юра- 
диган йигитлардан Шукруллонинг ўлса ўлиги 
ортиқ. «Ёшлик». 

4 Кучли, зўр. [Холисхон:] Ҳақиқат: ишқ 
ўти ортиқ экан дўзах ўтиданким, Куйиб 
бағрим, кулим кўкларга соврилганга йиғлай- 
ман. Ҳамза, Паранжи сирлари. 

5 Бўлиб ўтгандан, кўрилгандан, кечи- 
рилгандан ташқари, ундан ошиқ. Ортиқ чора 




йўқ эди. У, истар-истамас, Гулнордан воз 
кечди. Ойбек, Танланган асарлар. Бу 
тўғрида [Юсуфбек ҳожи ҳақида] ортиқ баҳс 
қилинмади ва сўз бошқа хусусларга ўтди. А. 
Қодирий, Ўтган кунлар. [Бадрий:] Мен бундай 
ҳақоратга ортиқ чидолмайман! 3. Саид, Н. 
Сафаров, Тарих тилга кирди. 

6 Ортиқча, бехуда, ўринсиз. Ёмоннинг бир 
қилиғи ортиқ. Мақол. н Худо ўша қора кун- 
ни ҳам ортиқ кўриб, қаҳрига олди. М. Ис- 
моилий, Фарғона т.о. 

ОРТИҚ II 1 Баданда ёки бирор аъзода 
бўртиб, ўсиб чиққан жой (кўпинча туғма 
бўлади). Ўнг қоши устидаги кичкина ортиқ 
ҳам қуруқ қолмади, қоп-қора хол бўлиб, ти- 
ниқ юзда «мана мен» деб ўз рассомини қу- 
вонтирди. Ойдин, Кўнгил тўлдими, яхши 
йигит. У [раис] ҳар гал бизникига келганда, 
ортиғи бор дағал қўллари билан елкамга 
қоқиб, хафа бўлма, Наби.. дер эди. С. Аҳмад, 
Ойдин кечалар. 

2 Ортиқ (эркаклар исми). 

ОРТИҚЛИК Меъёридан зиёдлик, кўплик; 
афзаллик. Иссиғим ортиқлигидан сув устига 
сув ичардим. М. Исмоилий, Фарғона т.о. 

ОРТИҚЧА1 Белгили миқцордан ортиқ; 
кўп. Ортиқча пул. Ортиқча харажат. 

2 Керагидан, йўл қўйилиши мумкин бўл- 
ганидан ортиқ, ҳаддан зиёд. -Мени ортиқча 
иззату икром қилиб, ноқулай аҳволга со- 
ляпсизлар, — деди Умид. Мирмуҳсин, Умид. 
Содда одам ортиқча хурсандчиликдан ҳам 
ўзини йўқотиб қўйса ажаб эмас. П. Турсун, 
Ўқитувчи. Эрининг бу сўзига Ўзбек ойим ор- 
тиқча қизишади, лаби-лабига тегмай бо- 
биллаб беради. А. Қодирий, Ўтган кунлар. 
Бизники [томорқа] нормадан уч ҳисса ор- 
тиқча. Ойбек, О.в. шабадалар. 

3 Кераксиз, фойдасиз. Ортиқча гст. н 
Назокатга болалари йўғида эрмак бўлган 
Назми кейинчалик ортиқча бўлиб қолди. 
Шуҳрат, Умр поғоналари. Ҳирқилган қулоғи 
теп-текис бўлиб кетган, бу унинг [Ҳулмат 
қорининг] силлиқ калласига шундай яраш- 
ганки, соғ қулоғи худди ортиқчадай кўри- 
нарди. А. Мухтор, Опа-сингиллар. Ҳасанали 
эндиги ўтиришни ортиқча топиб, ўрнидан 
турди. А. Қодирий, Ўтган кунлар. 

ОРТИҚЧАЛИК Керагидан, мумкин бўл- 
ганидан кўплик, ҳаддан зиёдлик; бефой- 
далик. Улар.. радио эшитиб қувнашса, жа- 
ҳонда нима кечаётганидан хабар топиб ту- 


ришса, ортиқчалик қиладими? С. Анорбоев, 
Оқсой. 

ОРТМАЧОҚЛАМОҚ шв. Ортмоқпамоқ, 
кўтариб олмоқ. Кунларнинг бирида Мўтилал 
ўзидан катта велосипедни ортмачоқлаб, 
зинапоялардан юқорига чиқаётганда, ҳаддан 
зиёд толиб, кўзи тиниб, йиқилиб тушди. Мир- 
муҳсин, Қаҳрамоннома. Ниёзмурод катта- 
кон хумчани ортмачоқлаб, Бибигул кетидан 
Тошқудуқ томон жўнади. Мирмуҳсин, Чўри. 

ОРТМОҚ I 1 Кўпаймоқ, ошмоқ. Меҳ- 
натдан дўст ортар, ғийбатдан — душман. 
Мақол. 

2 кўчма Кучаймоқ, ошмоқ, ўсмоқ; мус- 
таҳкамланмоқ. Инсониятнинг энергияга эҳ- 
тиёжи кун сайин ортиб бормоқда. «Фан ва 
турмуш». Отабек тўғрисидаги ташвиш боя- 
гидан ўн қайта ортган эди. А. Қодирий, Ўт- 
ган кунлар. Иссиқ тобора ортар, «ғир» этган 
шамол йўқ. Ойбек, Танланган асарлар. 

3 кўчма Устига қўшилмоқ, юкланмоқ. 
Саримсоққа яна бир янги вазифа ортди. А. 
Қаҳҳор, Сароб. 

4 Устун келмоқ, ошиб тушмоқ. Ўйин- 
чининг санъати дафчиникидан, дафчиники 
ўйинчиникидан ортар эди. М. Исмоилий, 
Фарғона т.о. 

5 Ошиб қолмоқ, ортиқча бўлиб қолмоқ. 
Бу ош ўн кишига етиб ортади. Харажат- 
лардан беш сўм пул ортди. 

6 Етиб ва ошиб қолиб тўпланмоқ. Ҳалай, 
нонвойликдан бир нима ортдими? Ойбек, 
Танланган асарлар. 

7 Маълум бир чегара, миқдор ёки 
меъёрдан ошмоқ, ўтмоқ. Уста Баҳромнинг 
юракбуруғ бўлганига ўн беш кунчадан ор- 
тибди. М. Исмоилий, Фарғонат.о. 

ОРТМОҚ II 1 Юкни транспорт восита- 
сининг устига ёки ичига жойламоқ, юкла- 
моқ. Машинага кўмир ортмоқ. н Ўқ-дори- 
ларни отларга ортиб, қолганларини ўзимиз 
елкалаб олдик. И. Раҳим, Чин муҳаббат. Пах- 
та ортган сон-саноқсиз карвонлар қатор. 
Ғайратий. Фақат ўз соҳасини билувчи одам 
худди бир томонига юк ортилган қайиққа 
ўхшайди. Шукрулло, Сайланма. 

2 кўчма Зиммасига юкламоқ, бўйнига 
қўймоқ, тақмоқ. -Билсанг, — деди ҳожи, — 
менинг устимга мундоғ туҳмат ортишдан 
уял, бола! А. Қодирий, Ўтган кунлар. 

[Бировга] оғирлигини ортмоқ қ. оғирлик 3. 

ОРТМОҚЛАМОҚ Орқасига олиб кў- 
тармоқ; елкасига ортиб олмоқ. Хотинлар 
ҳам, эркаклар ҳам болаларини ортмоқлаган, 
йўлга тушишга тайёр. С. Нуров, Дурдона. 
-Сени қай фурсатда ортмоқлаб олганимни 
билмайсан-да, чувринди чопончада эдинг, 
оёқларингда эски калиш эди, — деди Яхши- 
боев. М. М. Дўст, Лолазор. Текширув пайтида 
чет элдан ортмоқлаб келинган.. кийим-ке- 
чакларгина эмас, сохта тадбиркорнинг ўзи 
ҳам ҳужжатсиз эканлиги маълум бўлди. 
Газетадан. 

ОРТО-, ОРФО- [юн. orthos — тўғри, тўп- 
па-тўғри] Байналмилал ўзлашма қўшма сўз- 
ларнинг биринчи қисми: бирор нарса-ҳо- 
дисанинг тўғрилигини, тиклигини, тўғри- 
дан-тўғри рўй беришини билдиради (Юнон- 
ча олд қўшимчанинг икки хил ўқилишидан 
икки хил вариантда ёзилади), мас.: орто- 
педия, орфография. 

ОРТОДОНТИЯ [орто.. + юн. odus, odon- 
tos — тиш] Стоматологиянинг тишларнинг 
нотўғри жойлашиши ҳамда жағ-юз суяк- 
ларининг деформациясини ўрганувчи, улар- 
нинг олдини олиш ва даволаш усулларини 
ишлаб чиқувчи соҳаси. 

ОРТ-ОЛД Орқа-олд. 

Орт-олдини ўйламоқ кўчма Ҳар томон- 
лама ўйламоқ; маълум нарсанинг натижа- 
сини олдиндан мўлжалламоқ. Чўпон орти- 
олдини ўйлаб келган экан, пулни ҳамёнга 
солиб, хуржундан сур тери чиқарди. М. М. 
Дўст, Галатепага қайтиш. 

ОРТОПЕДИЯ [орто.. + юн. paideia — пар- 
вариш қилиш; ўқитиш-ўргатиш] Тибби- 
ётнинг қўл, оёқ ва умуртқа поғонасининг 
тугма ёки кейин орттирилган касаллик- 
ларини ўрганувчи, уларнинг олдини олиш 
ва даволаш усулларини ишлаб чиқувчи 
бўлими (травмотология билан биргаликда 
ягона мутахассислик ҳисобланади). Турғунали 
ўтган сафар ортопедия институтига «оёғини 
янгилагани» борганда, пенсияга олган икки 
юз эллик сўмини Саттор номидан Мудофаа 
комитетига юборган экан. А. Мухтор, Кумуш 
тола. 

ОРТТИРМА: сифатларнинг орттирма 
даражаси тлш. Белгининг бошқа предмет- 
лардагига нисбатан ортиқ эканлигини бил- 
дирувчи сифат шакли, мас., энг яхши китоб. 
Феълларнинг орттирма нисбати тлш. 
Ишнинг бирор восита ёки бошқа шахс ор- 


қали бажарилишини билдирадиган феъл 
шакллари, мас., ёздирмоқ, ўқитмоқ. 

ОРТТИРМОҚ11 Ортмоқ 11-6 фл. орт. н. 
Ихлосни орттирмоқ. Кувончини орттирмоқ. 
Шубҳани орттирмоқ. н [Раис:] Гўё 
кўринишда иш қиласиз, ҳақиқатда бошқа- 
ларга иш орттирасиз. Н. Сафаров, Хадича 
Аҳророва. У [Саодатхон] устаси Александр 
Михайловичнинг кўрсатмаларини кўнгил- 
дагидан кўра ҳам орттириб бажарар.. эди. 
Н. Сафаров, Уйгониш. 

2 Тежаб-тергаб, иқтисод қилиб кўпай- 
тирмоқ, оз-оздан йиғиб тўпламоқ. Бир қанча 
танга орттириб қола билса, рўзғорга харж- 
лайди. Ойбек, Танланган асарлар. [Али] Ўзи- 
нинг бахтсизлигидан, топганини рўзгордан 
орттиролмай, шу кунгача уйланолмай кели- 
шидан ҳасрат қилиб кетди. А. Қодирий, 
Ўтган кунлар. 

Дунё орттирмоқ Бойлик тўпламоқ. Мен 
кимларнингдир молу мулкини талаб, дунё 
орттириб, донг таратиб, қадр-қиймат mon- 
димми? Шукрулло, Сайланма. 

3 Топмоқ, эришмоқ, етишмоқ; эга бўл- 
моқ; қозонмоқ. Обрў орттирмоқ. Ҳунар орт- 
тирмоқ. н Боисжон Эргашев армия сафида 
хизмат қила бошлаган йилнинг дастлабки 
ойидаёқ янги ихтисос орттириб олди. Н. Са- 
фаров, Янги ер. Минг афсуслар бўлсинким, 
ким номимни эшитса, лаънатлади, лаънат 
орттирдим! Шукрулло, Сайланма. Бола-чақа 
орттириб, деярли Тошкентда турғун бўлиб 
қолаётганига қарамай, киндик қони тўкил- 
ган она тупроқ тортгани-тортган эди. Ж. 
Абдуллахонов, Хонадон. 

ОРТТИРМОҚ II Ортмоқ II фл. орт. н. 
Вагонларга юк орттирмоқ. 

ОРТҚИ Кейинги, орқадаги. Ортқи айил- 
нинг ботганини эгаси эмас, от билар. Мақол. 

ОРФО-, ОРТО- [юн. orthos — тўғри] қ. 
орто-, орфо-. 

ОРФОГРАФИК Орфографияга, имлога 
оид, тўғри ёзиш қоидалари билан боғлиқ 
бўлган, шунга хизмат қиладиган. Орфогра- 
фик луғат. Орфографик хатолар. 

ОРФОГРАФИЯ [орфо.. + юн. grapho — 
ёзаман] Сўзларни тўғри ёзиш ҳақидаги қои- 
далар; имло. Ўзбек орфографияси. Орфогра- 
фия қоидалари. 

ОРФОЭПИК Орфоэпияга, талаффузга 
доир, тўғри талаффуз қилиш билан боғлиқ 




бўлган, шунга хизмат қиладиган. Орфоэпик 
луғат. 

ОРФОЭПИЯ [орфо.. + юн. epos — нутқ, 
талаффуз] Сўзларни тўғри талаффуз қилиш 
ҳақидаги қоидалар; тўғри талаффуз. 

2 Тилшуносликнинг шундай қоидалар 
тизимини ишлаб чиқадиган бўлими. 

ОРҚА 1 Гавданинг қоринга нисбатан 
терс томони, бўйиндан думгазагача бўлган 
қисми. Қўлни орқасига қилиб юрмоқ. н 
Мингбоши ерда ғужанак бўлиб ётган Мат- 
қовулнинг орқасига қамчини шилп эткизиб 
туширди. М. Исмоилий, Фарғона т.о. Саидий 
эшикка орқасини бериб ўтирар эди. А. 
Қаҳҳор, Сароб. 

2 Нарсаларнинг терс ёқдаги қисми, юз, 
бет, олд томонига тескари томони, тес- 
кариси. Суратнинг орқаси. Тешанинг орқаси. 
н Самандаров чироқнинг пилигини кўтар- 
ди, қаламнинг орқаси билан столни қоқиб, 
ғовурни босди. А. Қаҳҳор, Қўшчинор чи- 
роқлари. Чиннигул дарвоза тагига етганда, 
орқасига қайрилиб қаради-ю, ичкарига кириб 
кетди. С. Зуннунова, Кўк чироқ. Она шу 
сўзларни айтиб, ўтирган еридан кафтлари- 
нинг орқасини ерга тираб, турди. Шуҳрат, 
Шинелли йиллар. 

3 Нарса ёки кимсанинг юз, бет, олд то- 
монига қарши томон; орт. Орқага қарамоқ. 
Уйнинг орқа девори. н Шу онда орқасидан 
гуруллаб автомобиль келиб қолди. А. Қаҳҳор, 
Каравот. Йўлдош орқадан аста келиб, Эл- 
муроднинг кўзини ukku қўли билан бекитди. 
Шуҳрат, Шинелли йиллар. 

4 Ортда, кейинда жойлашган. Велосипед- 
нинг орқа ғилдираги. Тил орқа товушлари 
(грам.). 

5 Ортда қолган, ўтилган йўл; шахс ёки 
предмет чиқиб келган томон; ҳаракат йў- 
налган томоннинг акси. [Отабек] Эшик 
занжирига қўлини олиб боргани ҳолда ўйла- 
ниб тўхтади ea эшикни очмай, орқасига 
қайтди. А. Қодирий, Ўтган кунлар. Олға бо- 
сиш, ҳар ҳолда, орқага қайтишдан хатарли 
эмас. А. Қаҳҳор, Мастон. 

Орқада қолмоқ Қолоқлик қилмоқ; би- 
рор вазифани ўз вақтида бажармаслик. 
Шалола қурилиши ҳозир энг орқада қолди. С. 
Аҳмад, Уфқ. 

6 кўчма Ҳомий, суянчиқ, тирак. Тоғдан 
орқаси бўлганнинг тошдан юраги бўлар. 
Мақол. 


Орқа қилмоқ Бирор шахс ёрдамига, ҳи- 
моясига, кучига ишонмоқ, унга таяниб иш 
тутмоқ. Сени орқа қилиб, бунда юраман, Орт- 
сиртингдан кўп ҳимоят қиламан. «Алпо- 
миш». 

7 3-ш. эгалик ва ж.к., ў.-п.к. ва ч.к. 
қўшимчалари билан кўмакчи вазифасида 
ишлатилади (қ. орқасига, орқасида, орқа- 
сидан). 

Орқага кетмоқ Таназзулга юз тутмоқ, 
олға босиғцдан тўхтамоқ. [Отабек:] Бизнинг 
кундан-кунга орқага кетишимизга ўзаро 
низойимиз сабаб бўлмоқда. А. Қодирий, Ўт- 
ган кунлар. Орқага сурмоқ (ёки ташламоқ, 
силтамоқ) Бирор ишни пайсалга солмоқ, 
кечиктирмоқ. Бунинг ҳар иккиси ҳам кол- 
хозлаштириш ишини орқага суриши, хий- 
лагина орқага суриши мумкин эди. А. Қаҳҳор, 
Қўшчинор чироқлари. Орқасидан гапирмоқ 
Ўзи йўғида у ҳақца гапирмоқ; ғийбат қил- 
моқ. Дўст олдингда гапирар, Душман — ор- 
қангдан. Мақол. [Бировнинг] орқасидан ке- 
сак (ёки тош) отмоқ 1) иккинчи қайтиб 
келмаслигини тилаб лаънатламоқ; 2) ким- 
санинг орқасидан уни ёмонлаб ғийбат қил- 
моқ. Орқасидан кулмоқ Ўзи йўғида масхара 
қилмоқ, мазах қилмоқ. [Гулнор:] Ойи, сиз се- 
засизми, бойникида орқамдан кулишади, га- 
пиришади, пичинг, кесатиқ-месатиқ. Ой- 
бек, Танланган асарлар. Орқасидан қувмоқ 
Етишиш, эришиш пайига тушмоқ. Оғир- 
ликни орқага ташламоқ Қийинчиликларга 
парво қилмай, ўзини дадил тутмоқ, уларни 
дадиллик билан енгмоқ. [Гуландом:] Ука- 
ларимни, дадамни севганимдан ҳар қандай 
оғирликни орқага ташладим. Ойбек, Тан- 
ланган асарлар. Фронт орқаси ҳарб. Мам- 
лакатнинг жанг ҳаракатларидан йироқ ич- 
кари қисми. Юраги орқасига тортиб кетди қ. 
юрак. Шундай дейишга деди-ю, отанинг қаҳр- 
ли нигоҳини кўриб, юраги орқасига тортди. 
«Ёшлик». 

ОРҚАВОРАТДАН рвш. 1 Бировнинг ор- 
қасидан, ўзи йўғида; зимдан. Унинг шопдай 
мўйловига қараб, орқаворатдан Муҳиддин 
мўйлов деб атаймиз. С. Абдуқаҳҳор, Санамай 
саккиз дема. Улар [мардикорлар] Ёрматнинг 
кўз олдида унга қарши бир нима демасалар 
ҳам, орқаворатдан уни масхаралашар, ҳатто 
сўкишар эди. Ойбек, Танланган асарлар. 

2 Бевосита эмас, балки биров орқали, 
бировлардан. Бошқа безориларни орқаво- 

ратдан эшитиб юрардим-у , ана шу Шоқулни 
ўз кўзим билан кўрганман. М. М Дўст, Лола- 
зор. -Сизни орқаворатдан сўраб-суриштириб, 
ўзим ҳам кузатиб келаман, — деди Фарида. 
«Ёшлик». 

ОРҚАДОШ 1 Кўмакдош, кўмак, ёрдам 
берувчи; ўртоқ. Бўлурмиз биз бақувват орқа- 
дошлар, Қирар албатта ёвни жангчи ёшлар. 
Ҳабибий. 

2 Ўсиб келаётган ёш авлод, кекса ав- 
лоднинг ўринбосари. Кекса отахон-онахон- 
ларимиз дунёдан ўтадилар. Ўрнига орқадош- 
лар ўтирадилар. Газетадан. 

ОРҚАЛАМОҚ Орқасига олиб кўтармоқ. 
Ғуломжон орқалаб чиққан тошини энди ағ- 
дариб, қаддини роаплаган эди. М. Исмоилий, 
Фарғона т.о. Азизхон тугунларни орқалаб, 
олдинга тушиб йўл бошлади. С. Аҳмад, Уфқ. 

ОРҚАЛАНМОҚ1 Орқаламоқ фл. мажҳ. н. 
Орқаланган юкни ерга қўймоқ. 

2 шв. Бировга орқа қилмоқ, суянмоқ, 
таянмоқ. Орқали орқаланиб сўзлар, орқасиз 
қўрқиб сўзлар. Мақол. 

ОРҚАЛИ I кўм. (б.к. билан) 1 Бирор нар- 
санинг ичидан, орасидан, ўртасидан ёки 
устидан, бирор нарса оралаб, бир томондан 
иккинчи томонга. Боққа ҳовли орқали кири- 
лади. н [Элмурод] Эртасига Красноводск 
орқали Тбилисига — ҳарбий хизматга жўнади. 
Шуҳрат, Шинелли йиллар. Халойиқ гурул- 
лаб.. уч эшик орқали залга кирди. А. Қаҳҳор, 
Қўшчинор чироқлари. 

2 Бирор кимса ёки нарса воситасида, ёр- 
дамида, ёрдами билан. Телефон орқали гап- 
лашмоқ. Xam орқали хабардор қилмоқ. н 
Ҳиндлар ҳам бошқа мамлакатлар билан асо- 
сан инглиз тили орқали алоқа қилишади. 
Газетадан. Элмурод шу куни бир бола орқали 
Давлатёрни ўз ҳузурига чақирди. П. Турсун, 
Ўқитувчи. 

3 Туфайли, сабабли. [Юсуфбек ҳожи] Сен 
билан ифтихор қилмасак-да, сен орқали хи- 
жолат чекмасимизга ишондик. А. Қодирий, 
Ўтган кунлар. Мен ҳали ёш боламан, Кўп жой- 
ни кўрганим йўқ. Лекин китоб орқали Бил- 
дим талай йўл-йўриқ. Қ. Муҳаммадий. Бит- 
та сиёҳдон орқали шунча гапларни топиб 
айтиш менинг хаёлимга келмаган эди. Шук- 
рулло, Сайланма. 

ОРҚАЛИ II Орқаси, суянчиғи, ҳомийси 
бор. Орқали орқаланиб сўзлар, орқасиз қўр- 
қиб сўзлар. Мақол. 


ОРҚАМА-КЕТИН рвш. Бири орқасидан 
иккинчиси, бирин-кетин, кетма-кет. Орқа- 
ма-кетин бормоқ. 

ОРҚАМА-ОРҚА рвш. 1 Бири орқасидан 
иккинчиси; кетма-кет, изма-из. Маъмуржон 
улар [Райҳонбиби ва Ойпошшалар] билан 
орқама-орқа ЗАГСга кириб келди. П. Турсун, 
Ўқитувчи. 

2 Қаторасига, узлуксиз. Орқама-орқа ўқ 
узмоқ. 

ОРҚА-ОЛД айн. олд-орқа. Онахон орқа- 
олдига қараб олди. А. Мухтор, Опа-сингил- 
лар. 

Орқа-олдини ўнглаб олмоқ айн. орқа-ўн- 
гини олмоқ қ. орқа-ўнг. Бу кунларда халққа 
ўттиз икки қора пул солиш ҳам оғир. Юрт 
беш-ўн кун орқа-олдини ўнглаб олсин. А. Қо- 
дирий, Ўтган кунлар. Гапнинг орқа-олдига 
қарамай Ўйламай-нетмай гапириш ҳақида. 
Азизхон гапнинг орқа-олдига қарамай айтиб 
юбораверарди. С. Аҳмад, Уфқ. 

ОРҚАСИГА Орқа томонига, кетига, 
ортига. Ой булут орқасига яширинди. 

ОРҚАСИДА кўм. взф. 1 Оқибат(и)да, на- 
тижа(си)да. Гулнор бошидан кечган даҳшат- 
ли воқеалар орқасида оёқларида заррача ма- 
дор сезмас эди. Ойбек, Танланган асарлар. 
Кечанинг ўта қоронғуси орқасида лойхонада 
киши бўлганлигини пайқаш қийин эди. А. Қо- 
дирий, Ўтган кунлар. 

2 Туфайли, сабабли; шарофати билан. 
Тирикчилигимиз шу боғ орқасида бир нав ўтиб 
турарди. Ойбек, Танланган асарлар. [Хон- 
зода:] Ғофиржоннинг ошиғи олчи! Хотини ор- 
қасида бой бўляпти? Ҳамза, Бой ила хиз- 
матчи. 

ОРҚАСИДАН кўм. взф. 1 Нариги, орқа 
томондан. Булутлар орқасидан ой кўринди. 

2 Кетидан, кейинидан. Бировнинг орқа- 
сидан эргашмоқ. Шўрва орқасидан ош кела- 
ди. Кун орқасидан кун ўтади. Қайғу орқаси- 
дан шодлик келади. н [Ўрмонжон Сиддиқ- 
жонга:] Меҳмонларни бизникига олиб бор, мен 
орқаларингдан етиб бораман. А. Қаҳҳор, 
Қўшчинор чироқлари. 

3 Кетидан, изидан. Мен йигитнинг орқа- 
сидан кузатиб бордим. Ғайратий, Унутилмас 
кунлар. 

4 Туфайли, сабабли. Ўтган йиллар мо- 
байнида ғишт орқасидан қанча даромад 
қилгансиз? С. Аҳмад, Юлдуз. 






оркл-ўнг айн. олд-орқа. Орқа-ўнгига қа- 
рамоқ. н Унинг [Кумушнинг] нафис қора 
сочлари орқа-ўнгига тўзғиб, ажиб бир ман- 
зара бердилар. А. Қодирий, Ўтган кунлар. 
Кителини елкасига ташлаб, зум ўтмай чиқ- 
ди-да, орқа-ўнгига қарамай, кўчага отилди. 
С. Аҳмад, Уфқ. 

Орқа-ўнгини олмоқ Ўзини, хўжалигини 
ўнглаб, тиклаб олмоқ; нафасини ростла- 
моқ. 

ОСЕТИН қ. осетинлар. Осетин тили. 
Осетин аёл. 

ОСЕТИНЛАР Россия Федерацияси ва 
Грузияда яшовчи халқ; осетин халқи. 

ОСЁТР [р.\ Йирик ов балиғи; бакраба- 
лиқ. 

ОСИЙ [а. — исён қилувчи, итоат- 

сиз, гуноҳкор] 1 айн. гуноҳкор 1. Осий банда. 
н Кимда-ким худонинг осий бандаси.. бе- 
тавфиқ Аваз Ўтар ўғлининг дўконига оёқ 
босса, соч-соқол олдирса, имони куйга-ай! С. 
Сиёев, Аваз. 

2 эск. кт. Гуноҳкор, айбли. [Отабек Ку- 
муш қаршисида] Осийлар каби кўзини ерга 
тикди. А. Қодирий, Ўтган кунлар. 

3 эск. кт. айн. исёнкор. Оналар йиғлади 
ҳасратли, маҳзун, Осийлар ё дорга кетди, ё 
сургун. М. Шайхзода. 

ОСИИЛИК Осийга хос хусусиятларга 
эгалик; итоатсизлик, гуноҳкорлик. -Тангри 
ҳикмати, ўғлим, осийлик қилма! — Топган 
сўзи шугина эди мазлумнинг. Миртемир, 
Асарлар. 

ОСИЛМОҚ 1 Осмоқ 1 фл. ўзл.н. 

2 Осмоқ 2, 3, 4 фл. маж. н. Дарахтларга 
осилган катта лампалар кўзни қамашти- 
padu. Ойбек, Танланган асарлар. Камарда 
кумуш сопли қилич осилиб турарди. М. Ис- 
моилий, Фарғона т.о. 

3 Ўз оғирлиги билан эгилиб ёки солиниб 
турмоқ. Анор дарахтларида анор шиғил, чой- 
накдай-чойнакдай бўлиб осилиб ётибди. А. 
Қаҳҳор, Анор. 

4 Бирор кимса ёки нарсага маҳкам ёпи- 
шиб, чирмашиб, ўз оғирлигини ортмоқ. 
Уйғониб кетган Мақсуда ҳам дадасининг бўй- 
нига осилиб, севинганидан дағ-дағ титрарди. 
С. Зуннунова, Олов. Қори қийқириб, унинг 
[Сиддиқжоннинг] елкасига осилди. А. Қаҳҳор, 
Қўшчинор чироқлари. Раҳим бўлса Қудрат- 
лар келган машинага анча ергача осилиб борди. 
Ҳ. Назир, Сўнмас чақмоқлар. 

5 Осмоқ 4 фл. ўзл. ва мажҳ. н. Бир четга 
иккита дошқозон осилган. «Шарқ юлдузи». 
Она тепасига қумғон осилган омонат ўчоққа 
ўт қалади. Т. Ашуров, Оқ от. 

6 кўчма с.т. Хиралик билан бирор нарса 
сўраб ёпишиб олмоқ. -Жон ўртоқ, ҳозир олиб 
бор касалхонага! — деб [Валивой] унга [Жў- 
рага] осилди. Ҳ. Назир, Онаизор. 

7 Шилқимлик билан бировга ёпишмоқ. 
Сен тикка Раҳмонбердининг уйига бориб, хо- 
тинига осилибсан. А. Қаҳҳор, Сароб. 

8 кўчма салб. Бировни ҳадеб айблай- 
вермоқ, бировга айб тақамоқ. [Содиқ:] Ҳой, 
менга осилма! Хафа қиламан! Н. Сафаров, 
Уйғониш. Ўша пайтларда матбуотда чиқиш 
қилган амалдор борки, ўзбек халқига осилди. 
«Фан ва турмуш». 

Қовоғи (ёки қош-қовоғи, димоғи) осил- 

моқ Хафа ёки норози бўлиб ўшшаймоқ. Чол- 
нинг қовоқ-димоғи осилиб кетди. С. Аҳмад, 
Юлдуз. 

ОСИЛТИРМОҚ 1 Осилмоқ фл. орт. н. 

2 Пастга солинтирмоқ, қуйи солмоқ, эг- 
моқ. Оёқларини осилтириб ўтирмоқ. Қўл- 
ларини осилтирмоқ. Бошини осилтирмоқ. н 
Шайх калласини осилтириб, бир нимани пи- 
чирлаб ўтирди-да, юзига фотиҳа тортиб, 
ўрнидан турди. С. Сиёев, Аваз. 

осиқ Осиб қўйилган, осилган. Янги 
типда қурилаётган молхона ёнидан чапга 
бурилганда, лунжи осиқ каттакон сариқ 
итга қараб, баъзи бир шумроқлар қўлларини 
чиқариб, ол, ҳа ол, дея кулиб қийқиришарди. 
Н. Аминов, Қаҳқаҳа. 

ОСИҒЛИҚ 1 Осиб қўйилган, осилган 
ҳолдаги; осилган ҳолда. Эшикдан кираве- 
ришда ўнг қўлда эркак кишининг костюми 
осиғлиқ турибди. С. Зуннунова, Гулхан. Бобо- 
қул ота ўзининг темир ҳассаси билан йўғон 
тут дарахтига осиғлиқ чўян зангни чалмоқ- 
да. Ҳ. Назир, Сўнмас чақмоқлар. -Бўронбек 
Арслонбеков, — деди у елкасига осиғлиқ чарм 
сумкасини очаркан. Ҳ. Ғулом, Машъал. 

2 Бириктирилган, тиркалган. Сўнгги ea- 
гон орқасига осиғлиқ қизил фонаргина яна 
бир неча дақиқа кўриниб турди. Ҳ. Ғулом, 
Феруза. Прицеп осиғлиқ машиналар тўхтов- 
сиз қатнарди. Газетадан. 

ОСКОЛКА [р. осколок — парча; бирор 
нарсадан узилиб, парчаланиб ажралган 
қисм] Замбарак ўқи, мина, бомба ва ш.к. 
нинг портлашидан пайдо бўлган металл 





парча. -Душман бомбаси шундай блиндаж 
устига тушди. Уч-тўрт жойимга осколка 
тегди, — деди раис. Ў. Умарбеков, Севгим, 
севгилим. Куз келди дегунча оёғимнинг ос- 
колка урган жойи зирқираб, жонимни суғуриб 
оламан дейди. С. Аҳмад, Жимжитлик. 

ОСМА Осиб қўйиладиган, осиб қўйиш 
учун мослаштириб ясалган; осиб қўйилган. 
Осма чироқ. Осма календарь. Осма кўприк. 
Осма культиватор. Осма соат. н Ғуломжон 
баландда кесиб ўтган темир йўл осма кўп- 
ригига етмай, бир табақали кичик эшикни 
очиб, ичкари кирди. М. Исмоилий, Фарғона 
т.о. У ўрнидан турганида, девордаги осма 
соатнинг мили иккини кўрсатиб турарди. С. 
Зуннунова, Олов. 

ОСМАДУЗИ махс. Аёлларнинг тилла- 
қошга ўхшаш, бошга тақиладиган зийнат 
буюми. Ҳалигина гулхан атрофида одам 
тирбанд, қизлар кўксида осмадўзи, йигитлар 
қўлида қўш қайроқ, даврада гоҳ чирпирак 
бўлиб, гоҳ эшилиб айланишар, тўйхонани 
қийқириқ тутган эди. А. Мухтор, Кумуш 
тола. 

ОСМИИ [ юн. osme — ҳид, ис, бўй] 
Менделеев даврий системасининг VIII гу- 
руҳига мансуб кимёвий элемент, кўкимтир 
— кул ранг қаттиқ, ўта оғир металл. 

ОСМОН [ф. — кўк, само, фалак] 

1 Ер устида гумбаз шаклида кўриниб турган 
мовий фазо; само, фалак, кўк. Осмон гум- 
бази. Осмонни булут қоплади. Осмон узоқ, ер 
қаттиқ. Мақол. Туяни шамол учирса, эчкини 
осмонда кўр. Мақол. н Тиниқ осмонда юл- 
дузлар чарақлаб турибди. И. Раҳим, Чин му- 
ҳаббат. [Бой Жамилага:] Менинг олтинларим 
шундай.. улуғ бир ҳокимки, ерга кирсанг — 
қулоғингдан, осмонга чиқсанг — оёғингдан 
тортиб, менинг қўйнимга олмадай қилиб 
солиб қўяди! Ҳамза, Бой ила хизматчи. 

2 Ер атрофини ўраб олган олам фазоси 
(астрономик жисмлар макони). Юлдузлар ос- 
мони. Осмон механикаси. 

3 Баланд, тепа, юқори. Осмонга отган то- 
шинг Ҳайтиб тушиб, ёрар бошинг. Мақол. 

4 кўчма Юқори, баланд, қиммат. Нима 
учун шундай пишиқчилик пайтида мевалар- 
нинг нархи осмонда? Газетадан. 

5 кўчма с.т. Жуда баланд, етиб бўлмай- 
диган даражада юқори. Варрак осмонга чи- 
қибкетди. -[Ёқут] Ҳалиҳам осмонда, —деди 
Ҳамро Кароматга. Ҳ. Раҳим, Чин ҳаёт. 


Боши осмонда Хурсанд, шод. Шу боисдан 
қўлим кўксимда, бошим осмонда! Газетадан. 
Дуди осмонга чиқмоқ айн. фиғони осмонга 
чиқмоқ қ. фиғон. Мана шу ерда мингбошининг 
дуди осмонга чиқди. М. Исмоилий, Фарғона 
т.о. Ер билан осмонча фарқи бор Жуда катта 
фарқи бор. Оёғини осмондан келтирмоқ қ. оёқ. 
Осмонга устун бўлармидинг айн. дунёга устун 
бўлармидинг қ. дунё. Нима бўлади, осмонга 
устун бўладими? — деди Ашур Мирзо очиқ 
бир киноя билан. М. Исмоилий, Фарғона т.о. 
Осмонда юрмоқ Ўзини катта фаҳмлаб, кек- 
кайиб юрмоқ, ҳеч кимни менсимаслик. Ос- 
мондан келмоқ Жуда баланддан келмоқ, ўзи- 
ни баланд олиб, мағрурланиб гапирмоқ. 
Холиқов гоҳо баралла қаҳқаҳлайди, баъзан 
«Мен ундай қилдим, мен бундай қилдим, 
қотирдим, дўндирдим», деб осмондан келади. 
А. Муҳиддин, Чап чўнтак. Осмондан олиб 
гапирмоқ Тахминан гапирмоқ; омилсиз, 
асоссиз гапирмоқ. Осмондан осилиб (ёки 
оёғини узатиб) тушган кесат. Ҳаммадан 
юқори, улуғ. Ҳа, мунча! Хотинингиз осмон- 
дан туишбдими ? Биз ҳам одам боласи, туриб- 
миз. А. Қаҳҳор, Кўшчинор чироқпари. 

ОСМОНИЙ [0. — осмонга, са- 

мога алоқадор; осмон рангли, мовий] кт. 1 
Осмонга доир, осмондаги, осмонда бўла- 
диган. Осмоний жисмлар. 

2 Мовий, кўк. Осмоний ранг. н Ёргинам 
рўмол юборди осмони(й), Учига тугиб юборди 
ўсмани. Ўсмаси хароб экан, ҳеч тутмади, 
Ваъдаси ёлғон экан, бир келмади. «Халқ дур- 
доналари». 

3 Мавҳум, шунчаки. Халқ, жамоат де- 
ган тушунчалар осмоний тушунчалар эмас, 
реал, ҳаракатдаги тирик одамлар бирлиги- 
ни англатувчи атамалардир. «Саодат». 

ОСМОНЛАМОҚ Осмонга кўтарилмоқ, 
ердан баланд кўтарилмоқ. Бургут осмонлаб 
учди. н Ҳалдирғочлар баланд-баланд, осмон- 
лаб учса, ҳаво қуруқ келади. Газетадан. 

ОСМОНЎПАР Жуда баланд, осмонга 
етгудек баланд кўтарилган. Осмонўпар би- 
нолар. н Аён бўлдики, олти миллион тонна- 
ли осмонўпар «оқ олтин» тоғлари Ошнонинг 
олтмиш ёшига совға экан. М. М. Дўст, Лола- 
зор. Мана, қадрдон Кавказ\ Унинг осмонўпар 
тоғлари беҳисоб лолалар ичида кўмилиб 
кетган. Н. Ғойибов, Айланма кинопанора- 
ма. Бугунги сайёҳ, миллатимизга мос бетак- 
рор маъмурий мажмуалар, осмонўпар кошо- 




налар, сайилгоҳлардан бир олам завқ олади. 
Газетадан. 

ОСМОҚ 1 Бўйнидан сиртмоққа илиб ўл- 
дирмоқ. Дорга осмоқ. н [Азизбек] Хазина 
ҳисобини олиш учун келган девонбекларни 
ўлдириб, ўрда дарвозасига осди. А. Қодирий, 
Ўтган кунлар. [Зуннунхўжа:] Уйимгаўт қўя- 
ман! Ўзимни осаман! Ўғлим, жон ўғлим, мен 
сизни шу умид билан ўғлим деганмидим. А. 
Қаҳҳор, Қўшчинор чироқлари. 

2 Маҳкамлаб, михлаб ёки илиб осил- 
тириб қўймоқ. Деворга соат осмоқ. Дорга ги- 
лам осмоқ. Қозиққа сочиқ осмоқ. Арчага 
ўйинчоқ ва лампочкалар осдик. Қўйни ҳам ўз 
оёғидан осадилар, эчкини ҳам ўз оёғидан 
осадилар. Мақол. 

3 Бел, бўйин ёки елкага илиб кўтариб 
юрмоқ, тақмоқ. Белга қилич осмоқ. н Йи- 
гитлар милтиқларини пайпаслаб топиб, 
елкага осдилар ва кўчага отилдилар. Ойбек, 
Қуёш қораймас. 

4 Тақмоқ, илмоқ. Қулоққа сирға осмоқ. н 
Нури олтин занжирни бўйнига осди, соат, 
кўкрагидан пастроқда юлдуздай ярқиради. 
Ойбек, Танланган асарлар. Бўйнига осиб 
лола, Келди шу гўзал кўклам. Ғайратий. 

5 махс. Ўрнатмоқ, жойлаштирмоқ; ил- 
моқ. Тракторга культиватор осмоқ. Қозон 
осмоқ. 

Қулоқ осмоқ айн. қулоқ солмоқ қ. қулоқ I 

1. Норқул маҳаллада истиқомат қилувчи 
баобрў кишиларнинг фикрларига ҳам қулоқ 
осмади. Газетадан. Қовоқ осмоқ айн. қовоқ 
солмоқ қ. қовоқ II. Ошно Яхишбоевнинг гапини 
эшитди-ю, қовоқ-тумшуғини осди. М. М. Дўст, 
Лолазор. 

ОСОЙИШ [ф. (jIljLJ — тинчлик, хо- 
тиржамлик; ором, ҳордиқ, бўш вақт] 1 кт. 
Тинч, уруш-жанжалдан, ғавғо-ташвишдан 
холилик; тинчлик, хотиржамлик, тиним. 
Бировнинг осойишини бузмоқ. н Осойиш 
замондан қалбингда ғурур, Ватанинг, диёринг 
муборак бўлсин! А. Орипов, Йиллар армони. 
Дунёҳамон осойиш, чароғону чиройли — қараб 
ҳеч тўймайсан. М. М. Дўст, Лолазор. Юсуфбек 
ҳожи элнинг осойиши ea мамлакатнинг обод- 
лиги номига бу таклифни бўйнига олди. А. 
Қодирий, Ўтган кунлар. 

Кўнгли осойиш топмоқ Тинчланмоқ, хо- 
тиржам бўлмоқ. Кейинроқ ўликни ҳамқиш- 
лоқлари олиб кетганини эшитиб, кўнгли сал 
осойиш топди. М. М. Дўст, Галатепа қис- 


салари. Аммо [Элмуроднинг] кўнгли осойиш 
топмади. Шуҳрат, Шинелли йиллар. 

ОСОЙИШТА [ф. -qLljLJ — тинч, хо- 
тиржам; беғам] 1 Уруш-жанжалдан, ғавғо- 
ташвишдан холи; тинч, бехавотир, хотир- 
жам. Осойииипа шаҳар. Юрт осойишта. 
Осойишта яшамоқ. н Шундай пайтда 
кишининг бу хилда осойишта ea ҳатто 
хотиржам бўлишини macaeeyp қилиш қийин 
эди. А. Қаҳҳор, Олтин юлдуз. Гўзал манзара 
руҳимизни бардам, асабларимизни осойишта 
қилади. «Саодат». 

2 Ҳаяжондан, изтиробдан холи; беташ- 
виш. Бу қоматни [Фотимани] кўриши била- 
ноқ Элмуроднинг осойииипа қалбида нимадир 
қўзғалди. П. Турсун, Ўқитувчи. 

3 Хотиржам, бамайлихотир, босиқ. Осо- 
йишта суҳбат. н -Кимсан ўзинг? Мадамин? 
— деди Абдурасул анча осойишта гповуш билан. 
П. Турсун, Ўқитувчи. Сергей ўрнидан туриб, 
олдинги стулнинг суянчиғига қўлини қўйди- 
да, осойишта гапира бошлади. П. Қодиров, 
Уч илдиз. 

4 Сокин, ҳаракатсиз. Денгиз осойишта 
дам олмоқда. н Чанг аралаш тутун ҳалқа- 
ҳалқа бўлиб, кўкка, осойишта бўшлиққа ин- 
тилар эди. Шуҳрат, Шинелли йиллар. 

ОСОЙИШТАЛИК Тинчлик, хотиржам- 
лик, осойиш; беташвишлик. [Оилада] Осо- 
йишталик бузилди ea бунга сабаб, кампир- 
нинг гумонича, Сиддиқжоннинг онаси эди. А. 
Қаҳҳор, Қўшчинор чироқлари. Ғузорда осо- 
йииипалик йўқолди. Унинг кичкина ea тор 
кўчаларида ярим кечагача отларнинг дупури 
тинмади. Ш. Тошматов, Эрк қуши. Ҳамма 
осойииипалик билан экин-тикинга қаради. М. 
Муҳамедов, Машқ. 

ОСОН [ф. jLol — енгил, жўн; қийин 
эмас; содда] 1 Ечилиши, бажарилиши жи- 
ҳатдан унча қийин, мураккаб бўлмаган, 
унча кўп меҳнат, куч ёки билим талаб қил- 
майдиган, содца. Осон масала. Осон вазифа. 
Осон иш. н Бу ёқнинг тоши у ёқники сингари 
қаттиқ, яхлит эмас, жуда бўш, ғўраша эди. 
Шунинг учун тошлар осон кўчиб, осон йи- 
қилади. М. Исмоилий, Фарғона т.о. 

2 Қийин эмас; жўн, енгил. Тилангандан 
тилинган осон. Мақол. Касалнинг келиши осон, 
кетиши қийин. Мақол. н Гипертония хаста- 
лиги кишининг карлиги оқибатида ҳам келиб 
чиқиши мумкин бўлиб, касалликнинг бу тури 
анча осонўтади. «Саодат». 





Мушкули осон бўлмоқ Қийинчиликдан 
қутулмоқ. Унинг [Сидиқжоннинг] бутун муш- 
кули осон бўлгандай, қувониб кетди. А. Қаҳ- 
ҳор, Қўшчинор чироқлари. Мушкулини 
осон қилмоқ Қийинчиликларини бартараф 
қилмоқ, оғир аҳволдан қутқармоқ. Бу кун- 
ларда унинг мушкулини осон қилган киши 
Нозимнинг онасининг йўқлигини билдирмай, 
бағрини тўлатган Нина Ивановна билан 
синглиси Нигора бўлди. С. Зуннунова, Олов. 
Осон кўчмоқ айн. енгил кўчмоқ қ. енгил. Қани 
энди, сенга ўхшаш қизлар врач, ҳамширалар 
бўлса.. касалларни даволаш ҳам осон кўчарди. 
Ш. Рашидов, Қудратли тўлқин. Осон қил- 
моқ Осонлаштирмоқ, енгиллаштирмоқ. 

ОСОНЛАШМОҚ Осон бўлиб қолмоқ; 
содцалашмоқ, енгиллашмоқ. [Саидий] Мағ- 
лубиятга учраса, Аббосхоннинг иши қанча 
осонлашар эди. А. Қаҳҳор, Сароб. Ўзингиз 
айтсангиз, суд пайтида ишингиз осонлашади. 
С. Аҳмад, Юлдуз. 

ОСОНЛАШТИРМОҚ Осонлашмоқ фл. 

орт. н. Маишналар деҳқончилик ишларини 
осонлаштирди. н Яхши кайфият инсонлар 
қалбига йўл топишни осонлаштиради. Газе- 
тадан. 

ОСОНЛИК Осон хусусиятга эгалик; 
осон бўлишлик. Ишнинг осонлиги. н Гулсум 
осонлик билан ҳарфларни ўрганибди. П. Тур- 
сун, Ўқитувчи. Чамаси, Азизбек осонлик би- 
лан жон берадиган кўринмайди. А. Қодирий, 
Ўтган кунлар. 

ОСОНЛИКЧА рвш. 1 Осонлик билан, 
кўп куч, меҳнат сарфламасдан; осонгина, 
жўнгина, бемашаққат. Ютуқлар осонликча 
қўлга кирмади. н Бу муаммо осонликча би- 
тадиган иш эмасди. «Ёшлик». Ғуломқодирнинг 
ашуласини жуда соғиниб қолдик. Бир-икки 
ашула қилиб бермаса, биздан осонликча қу- 
тулмайди. М. Исмоилий, Фаргона т.о. 

2 Қаршилик кўрсатмай-нетмай. Холқўзи 
Зумрадни билади. У осонликча жон беради- 
ган аёллардан эмас. С. Сиёев, Отлиқ аёл. Биз- 
нинг қишлоқда катта ер эгалари осонликча 
жон бергани йўқ. А. Қаҳҳор, Қўшчинор чи- 
роқлари. 

ОСОР [а. jliif — jil (из, қолдиқ, белги; 
ривоят; қадимият ёдгорлиги; таъсир) с. нинг. 
кўпл.] эск. кт. Асар, белги, нишона. Бу овоз 
ва бу оҳанг шунчалар қадимийки, не-не гўзал 
аёллару саодатманд эрларнинг безавол орзу- 
ларидан жонсиз бир осор. М. М. Дўст, Гала- 


тепага қайтиш. Ким билурди одаму олам на- 
дур, ҳайвон нечук ? Бўлмаса эрди агар инсонда 
бу осори илм. Ҳамза. 

Осори атиқа [а. + ф. г jCf — қадимий, 
антик ёдгорликлар] Қадим дунё нишона- 
лари, қадимдан, антик дунёдан қолган ёд- 
горликлар, обидалар. Ўрта Осиё осори ати- 
қалари. н Хива, Бухоро, Самарқанд каби 
қадимий шаҳарларимиз, асрий осори ати- 
қалар, улуғлар қадамжоларини олиб кўрай- 
лик, ахир, уларнинг ҳар бирини бино этиш 
учун не-не заҳмат чекилмаган. Газетадан. 
Уларни кўриб, Самарқанднинг маҳобатли 
осори атиқаларини кўриш нияти янада ортди. 
Газетадан. 

ОССУАРИЙ [лот. ossuarium — марҳум 
суяги сақпанадиган идиш < os, ossis — суяк] 

қ. остадон. 

ОСТ 1 Нарсанинг таг қисми, таги, туби. 
Қурбон ота энгашиб, самоварнинг остига 
сим тиқаётган эди, қаддини ростлаб, Си- 
диқжонга қаради. А. Қаҳҳор, Қўшчинор чи- 
роқлари. 

2 Нарсанинг қуйи қисмига, тагига яқин 
жой. Гулнор дераза остига кўрпача солиб, қиз- 
ни ўтқазди. Ойбек, Танланган асарлар. 

3 Нарсанинг яқин атрофи, тевараги. Йўл- 
чи, қулоқлари ocmuda ўқ узилиб тураркан, 
томирларида жўшқин куч, юрагида юксак 
ҳисларнинг, орзуларнинг бўронини сезди. Ой- 
бек, Танланган асарлар. Она боққа етиб 
келганда, Турсунбой кўчатлар остини юм- 
шатаётган эди. Т. Ашуров, Оқ от. 

4 Нарсалар эгаллаб, босиб ёки қоплаб 
турган жой, нарсанинг тагидаги жой, таг. 
Дарахтларнинг ости салқин эди. 

5 Нарсанинг ички қисми, ичи, ораси, 
қаъри. Ер ости суви. Ер ости бойликлари. н 
Бегойим ер остида илон қимирласа, била- 
диган қувхотин. М. Исмоилий, Фаргона т.о. 
Уни [тоғни] ер ости зилзилалари ҳам халқ 
овозидек титратмаган эди. М. Исмоилий, 
Фарғона т.о. 

6 Таг, туб (сув ҳавзаларида). Денгиз ости. 
н Кўп одамлар бу дарёнинг остида ер тиш- 
лади. Ойбек, Танланган асарлар. 

7 3-ш. эгалик ва ж.к., ў-п. к. ва ч.к. 
қўшимчалари билан кўмакчи вазифасида 
қўлланади (қ. остига, остида, остидан). 

ОСТАДОН [юн. osteon ёки лот. os, ossis — 
суяк + ф. jb — «идиш», «жой» маънолари- 
ни билдирувчи сўз ясовчи қўшимча] Зар- 




душтийликда 5—8-асрларда марҳумнинг 
суяклари солиб сақпанадиган, тош, сопол 
ёки ганчдан ясаладиган идиш, суякдон; 
оссуарий. Баъзи қавмлар ўликни куйдир- 
ганларидан сўнг, жамоада аждодлар руҳини 
авайлаб, ана шу суякларнинг баъзи қисмини, 
кулни сақлаш мақсадида.. қанор ёки япасқи 
хумга ўхшатиб қопқоқли, баъзиси тутқичли 
остадон — суякдошар ясашган. Газетадан. 

ОСТАНОВКА [р. остановка < остано- 
виться «тўхтамоқ» фл. дан: тўхташ, тўх- 
тайдиган жой] Транспорт воситаларининг 
пассажир ёки юк тушириш ва олиш учун 
тўхтайдиган жойи, бекат. Автобус останов- 
каси. н Тошкентнинг Эскижўва бекатида 
бир сўм пулини тушириб қолдирган граж- 
данин Самарқанд шаҳар «Боғишамол» оста- 
новкасидаги сартарошхонага келиб, уста 
Муҳиддинга учрашсин. С. Аҳмад, Юлдуз. 

ОСТЕО- | io н. osteon — суяк] Байналмилал 
ўзлашма қўшма сўзларнинг биринчи қисми 
бўлиб, шу сўзларнинг суякка, суяк тўқи- 
масига алоқадорлигини билдиради. 

ОСТЕОЛОГИЯ [остео.. + юн. logos — фан, 
таълимот] Нормал анатомия ва антропо- 
логиянинг умуман одам скелети, қисман 
ундаги айрим суякларнинг тузилиши, ўлчам 
ва шаклларидаги ўзгаришлар ҳамда улар- 
нинг ривожланишини ўрганувчи бўлими. 

ОСТЕОМА [остео.. + юн. oma — хом; нам: 
ўсма, шиш борлигини билдирувчи аффик- 
соид] тиб. Суяк тўқимасидан иборат зарарсиз 
ўсма, шиш. 

ОСТЕОМАЛЯЦИЯ [остео.. + юн. malakia 
— юмшоқлик, бўшанглик] тиб. Модда алма- 
шинувининг бузилишида организмда вита- 
минларнинг етишмаслиги оқибатида суяк- 
ларнинг юмшаб қолиши ва қийшайиб ўз- 
гариши (деформацияси). 

ОСТЕОМИЕЛИТ [остео.. + юн. myelos — 
мағиз, илик, кўмик + лот. itis — яллиғла- 
нишни билдирувчи қўшимча] тиб. Кўмик- 
нинг яллиғланиши. Остеомиелит кўпинча, 
одам скелети ғовак суякларининг бўғимга 
яқин жойида учрайди. «ЎзМЭ». 

ОСТЕОХОНДРОЗ тиб. [остео.. + юн. 
chondros — тоғай] тиб. Умуртқалараро тоғай- 
пай тўқималарининг турли хил ўзгаришлари 
натижасида келиб чиқадиган касаллик. Ос- 
теохондроз кўпроқ бўйин ва бел дискларида 
учрайди. «ЎзМЭ». 


ОСТИГА кўм. взф. Тагига, тагидаги жойга. 
Оёқ остига пойандоз солмоқ. 

Кўз остига олиб қўймоқ Бирор мақсадни 
мўлжалламоқ; ният қилмоқ. Айта қол, ё 
бошқа ўз кўз остига олиб қўйганинг борми? 
М. Мансуров, Ёмби. 

ОСТИДА кўм. взф. 1 Бирор ҳаракат ёки 
ҳодиса ва ш.к. нинг бошқаси билан бирга 
ёки унга боғлиқ ҳолда содир бўлишини ифо- 
далаш учун ишлатилади. Хижолат остида 
қолмоқ. Раҳбарлиги остида ишламоқ. н 
Куёв қаттиқ қарсаклар остида бориб, ке- 
линнинг ёнига ўтирди. А. Қаҳҳор, Тўй. 

2 Бирор ҳаракат ёки ҳолатни юзага чи- 
қарган бошқа бир ҳаракат, ҳолат ёки ке- 
чинмани ифодалашда ишлатилади. Ким 
билади, [Гулнор] ота-она сиқиғи остида бал- 
ки (бойга турмушга чиқишга) кўниккандир. 
Ойбек, Танланган асарлар. Карим ўзининг 
диққат бўлиб турганлигини сездирмаслик 
учун мажбурият остидагина бир илжайди- 
да, қўл бериб кўришди. Ойдин, Фонарь та- 
гида. 

3 Маълум нарса номи билан, воситаси- 
да. Газетанинг биринчи бетида «Олимнинг янги 
кашфиёти» сарлавҳаси остида катта ма- 
қола чоп этилди. 

Оёқ остида қ. оёқ I 1. Қаноти остида 
бўлмоқ қ. қанот. Қўл остида қ. қўл. 

ОСТИДАН кўм. взф. Тагидан, ичидан. 
Палъто остидан костюм киймоқ. 

Ер остидан қарамоқ (ёки боқмоқ, разм 
солмоқ, кўз қирини ташламоқ) Зимдан 
қарамоқ. Ҳожи йўлакдаги ойимга ер остидан 
кўз қирини ташлади. А. Қодирий, Ўтган 
кунлар. Яхшибоев ер остидан боқиб, ҳамма 
ёғи жой-жойида, тиқмачоқдай, деб ўйлади. 
М. М. Дўст, Лолазор. 

ОСТИН-УСТУН 1 сфт. Бири устидан 
иккинчиси; икки қаватли, қават-қават. Ос- 
тин-устун иморагплар. 

2 Хароб, вайрон; тўс-тўполон. Ҳамма ёқ 
остин-устун, Остин-устун қилмоқ. Остин- 
устун бўлмоқ. н Шамолнинг қудрати ҳази- 
лакам эмас. У саҳрони остин-устун қилиб, 
қум тепаларни учириб олиб юради. «Фан ва 
турмуш». 

Остин-устун қилмоқ кўчма Чалғитмоқ, 
бузмоқ. Ёқубжон менинг мудроққа мойил та- 
нимга ғулғула солди, хаёлларимни остин- 
устун қилиб юборди. М. М. Дўст, Лолазор. 





ОСТИРМОҚ Осмоқ фл. орт. н. Трак- 
торларга кулътиваторларни остирмоқ. Қо- 
зон остирмоқ. н -Кун сайин неча гуноҳ- 
сизларни остирган, кестирган, болаларимиз- 
ни етим, оналаримизни қон йиғлатган сен 
эмасмидинг? — дер эди халқ Азизбекка. А. Қо- 
дирий, Ўтган кунлар. 

ОСТИТ [остео.. + лот. itis — яллиғла- 
нишни билдирувчи қўшимча] тиб. Суяк тў- 
қимасининг яллиғланиши ёки дистрофия- 
сидан иборат касаллик. 

ОСТКИ Остда, пастки томонда жой- 
лашган; пастдаги, қуйидаги, пастки. Бино- 
нинг остки қавати. н Тешабой остки лаби- 
ни тишлаб, пича ўйланиб турди. М. Исмои- 
лий, Фарғона т.о. 

ОСТЛИК Бирор нарсанинг остига қўйи- 
ладиган бошқа нарса, таглик. Дазмол ост- 
лиги. 

ОСТОНА [ф. — киравериш, бўса- 

ға; арафа; шоҳ саройи; дахма] 1 Эшик, дар- 
воза чорчўпининг остки кўндаланг ёғочи; 
бинога, ҳовлига кираверишдаги ерга кўн- 
даланг ётқизилган ёғоч, тахта, харсанг ва 
ш.к.; бўсаға. Баланд остона. Уй остонаси. 
Кўча эшик остонаси. н Эшик қаттиқ 
тепки билан очилди-ю, остонада чувалчанг- 
дай чувак.. бир киши пайдо бўлди. М. Ис- 
моилий, Фарғона т.о. Аҳмад бригадир Нус- 
ратбекни янги дарвоза остонасида кўриши 
биланоқ аҳволи руҳиясини тушунди. С. Нуров, 
Майсаларни аёз урмайди. 

2 кўчма Уй, хонадон, даргоҳ. -Шу ер 
туфайли бизлар сенинг остонангга бош эгиб, 
қуллуқ қилиб келдик, — деди Ойимхон. П. 
Турсун, Ўқитувчи. Санъат шундай буюк дар- 
гоҳки, унинг остонасига қадам қўйдингми, 
орқага чиқишнинг имкони йўқ. «Саодат». 

3 кўчма Қишлоқ ёки шаҳарга кираве- 
ришдаги жой, бўсаға. Искандар Хўжанд ос- 
тонасида қаттиқ талафот кўрган. Мир- 
муҳсин, Темур Малик. Чекинган душман 
қишлоқ остонасидаги тепаликка чиқиб олиб, 
қаршилик кўрсата бошлади. Н. Сафаров, 
Комиссар Қорабоев. 

4 кўчма Бирор воқеа ёки ҳодисанинг 
бошланишига яқин қолган пайт; арафа. Ҳали 
эсини танимаган, ўт-олов бола шу ерда 
балоғат остонасига етди. С. Аҳмад, Қадрдон 
далалар. Юртим, сени яна қутлаб қўяйин, 
Кутлуғ Янги йилнинг остонасида. А. Орипов, 
Йиллар армони. 


5 геогр. Дарё остидаги, баъзан сувдан чи- 
қиб кўриниб турадиган ва сув оқимини тез- 
лаштириб, кемалар қатновини қийинлаш- 
тирадиган баландроқ жой, дўнглик. 

ОСТ-УСТ айн. остин-устун. Ҳовлимни у 
[Зиёдхўжабой] ўзиникига қўшиб, ост-уст 
иморат қурмоқчи, яйраб яшамоқчи. Ойбек, 
Танланган асарлар. Унинг [Султонмуроднинг] 
бу қарашлари халқ бўрони ичида ост-уст 
бўлди. Ойбек, Навоий. 

ОСУДА [ф. ij — тинчланган; тинч, 
осойишта, хотиржам] Тинч, беташвиш; хо- 
тиржам. Шу кунларни, шу осуда ҳаётни қан- 
чалар орзу қилган эдик. «Ёшлик». Маъсум, 
осуда юзи юрагимга шундай яқин туюлдики, 
унинг очиқ, нозик туйғуларидан иборат бўлиб 
кўринган қалбини ҳар қандай шикастдан 
ҳимоя қилишга тайёр эдим. А. Мухтор, 
Асарлар. [Навоий:] Ҳайҳот, бирор осуда дам 
йўқ. Кўнгил йиғлайди-ю, кўзларда нам йўқ. 
Уйғун ва И. Султон, Алишер Навоий. Бутун 
шаҳар халқи сокин уйқуда. Ором олмоқдасан 
сен ҳам осуда. X. Расул. 

ОСУДАЛИК Тинчлик, осойишталик; 
сукунат. От туёғининг қаттиқ дупури тун 
осудалигини бузди. Н. Фозилов, Дийдор. 

ОТ I 1 Якка туёқпиларга мансуб ўтхўр, 
сутэмизувчи йирик иш-улов ҳайвони. Оқ от. 
Қашқа от. Йўрға от. От абзали. Отга тақа 
қоқмоқ. Отга минмоқ. Яхши отга бир қам- 
чи, ёмон отга минг қамчи. Мақол. н Сидиқ- 
жон эгарга яхишроқ ўрнашиб, отнинг жи- 
ловини силкиди. А. Қаҳҳор, Қўшчинор чи- 
роқлари. Узоқдан от елдириб келувчи отлиқ- 
ни кўрган Содиқ кўчанинг ўртасида тўхтади. 
А. Қодирий, Ўтган кунлар. 

От заводи От наслини яхшилаш ва насл- 
дор, юқори сифатли отларни кўпайтириш 
билан шуғулланувчи махсус хўжалик, кор- 
хона. От кучи махс. 75 кг/м секундга ёки 0,736 
квтга тенг қувват. 80 от кучига эга бўлган 
трактор. От спорти Отда юриш, машқ 
қилиш мусобақаларининг умумий номи. 
Олимпиада ўйинлари дастурига от спор- 
тининг бир неча турлари киритилган. От ўйин 
эск. 1) айн. цирк. -Шу, театр дегани нима, от 
ўйиними? — Абдишукурдан сўради чойфуруш 
Садриддин бойвачча. Ойбек, Танланган асар- 
лар; 2) айн. карусель. 

2 Отнинг бошига ўхшатиб ясалган шах- 
мат донаси, асп. Отни юрмоқ. От билан шоҳ 
бермоқ. 




3 Мучал йил ҳисобида еттинчи йил номи. 
Унинг йили от. 

От йили Мучал йил ҳисобида еттинчи 
йил (қ. мучал). От миндирмоқ От совға қил- 
моқ, от билан мукофотламоқ. Эшитганлар 
шоирга раҳмат айтиб, бири тўн кийдириб, 
бири от миндирибди. Шукрулло, Сайланма. 
Бугун биз канал қазиш муддатини тезла- 
тишга ташаббускор бўлган икки донгдор 
қурувчига от миндирмоқчимиз. С. Аҳмад, Уфқ. 
От солмоқ айн. от қўймоқ 2. От қўймоқ 1) 
отнинг жиловини бўш қўйиб елдирмоқ; 2) 
минган отини бирор кимса томон йўнал- 
тириб ҳужум қилмоқ. Кеча-кундуз тоғма-тоғ 
душманга қариш от қўйиб, уруш очамиз. М. 
Муҳамедов, Машқ. Отдай бўлиб кетмоқ Со- 
ғаймоқ, касалликни унутиб юбормоқ. Ота, 
ташвиш тортманг, сал ўтмай отдай бўлиб 
кетасиз. «Шарқ юлдузи». Отдан тушса ҳам, 
эгардан тушмайди Илгариги мавқеи ёки 
мартабасидан тушгандан кейин ҳам такаб- 
бурлигини ташламаган киши ҳақида. Отни 
қамчиламоқ қ. қамчиламоқ. 

ОТ II 1 Кишининг шахсий исми, ном. 
Чақалоққа от қўймоқ. Оти(нг) ўчсин (ўчгур)! 
қарғ. Оти(нг) қурсин (қурғур)! қарғ. н 
[Мирзакаримбой:] Отинг нима жиян?-Отим 
Йўлчи. Ойбек, Танланган асарлар. Яхши қиз, 
кечирасиз, отингизни билмайман, сиз хо- 
тиржам бўлинг, бирон жойи бир нима бўлса, 
ўзим тузатиб бераман. С. Аҳмад, Уфқ. 

2 Ўргатилган ҳайвонларнинг номи; ла- 
қаб. Бунинг оти Тўрткўз эмас. Арслон. 

3 Умуман, нарсаларнинг, ҳодисалар- 
нинг номи, ном билдирувчи сўз. Бу.. тоғнинг 
оти Музлоқ эди. М. Исмоилий, Фарғона т.о. 
Мингўрик мавзеи отидан ҳам маълум — бунда 
минг чоғлиқ ўрик дарахти ўсгани учун.. эди. 
А. Қодирий, Ўтган кунлар. [Сафар бўзчи:] 
Чўзма кекирдагингни, буқоқ.. андишанинг 
отини қўрқоқ қўйдингми ?! А. Қодирий, 
Меҳробдан чаён. [Жаннат опа:] Ҳиҳ.. ҳалиги 
оти қурсин.. Маликбойнинг майдонида! А. 
Қодирий, Ўтган кунлар. 

От қўймоқ Ном бермоқ, атамоқ. Оти йўқ 
эвф. Чаён ҳақида айтилади. Отига(гина) 
Шунчаки, кўринишга, номига. У отигагина 
раис, ҳамма иш муовин қўлида. н Отига- 
гина хон бўлиб ўтирувчи Худоёрхон, Мусул- 
монқул майдондан олингунча ўзининг қўғир- 
чоқ сифат юра беришини тушунди. А. Қо- 
дирий, Ўтган кунлар. Отимни бошқа қўяман 


Қасам, онтни ифодаловчи ибора. Бошланган 
ишни охиригача олиб бормасам, отимни 
бошқа қўяман. Ойдин, Садағанг бўлай, ко- 
мандир. 

4 Унвон, мансаб, ном. Бир қари одамга 
«куёвлик» отини бериш ҳам уни куёв бўл- 
гандай қувонтиради. С. Айний, Қуллар. 

5 с.т. Зот, уруғ. [Суннат:] Кел, ўша Му- 
ҳарраминг бўлмаса, бошқаси-да, қиз оти қу- 
риб кетибдими? Шуҳрат, Шинелли йиллар. 

6 Шуҳрат, донг. Яхшидан от қолар, 
ёмондан дод қолар. Мақол. н Излар бўлдим 
Қоражоннинг қизини, От кўтарган Зулху- 
морнинг ўзини. Эргаш Жуманбулбул ўғли. 

От чиқармоқ Ном чиқармоқ, донг та- 
ратмоқ, шуҳрат қозонмоқ, машҳур бўл- 
моқ, танилмоқ. Кўлингдан келганча чиқар 
яхши от. Яхшилик қил, болам, ёмонликни от! 
Эргаш Жуманбулбул ўғли. 

7 Шаън, номус, ғурур. [Уста Олим:] Сиз- 
га хабар бериб ўтиришни йигитлик отига эп 
билмай, менга ҳам бир нарса сездирмаган. А. 
Қодирий, Ўтган кунлар. 

8 тлш. Предметни билдириб, «ким?» ёки 
«нима?» сўроғига жавоб бўладиган сўз. 
Турдош om. Атоқли от. Мавҳум от. н Би- 
рор шахс, нарса ёки жойга атаб қўйилган 
номлар атоқли отлар саналади. «Она тили» 
дарслиги. 

ОТА I 1 Фарзандли, бола-чақали эр 
киши (ўз болаларига нисбатан). Ота бўлмай, 
ота қадрини билмас. Мақол. иСиз отами- 
сиз, нимасиз ахир, ўғлингизни тийиб олиш 
сира эсингизга келадими ? А. Қодирий, Ўтган 
кунлар. Тожиддиннинг omacu ҳам кампири- 
нинг ўлимидан кейин кўп ўтмай вафот этган 
эди. С. Зуннунова, Олов. 

Ота касб Ота шуғулланган касб (фар- 
зандга нисбатан). Бешиксозлик Раҳим акага 
ота касб. «Саодат». Катта бўлгач, ҳаммоллик 
менга ҳам ота касб бўлиб қолади. П. Турсун, 
Ўқитувчи. Ота юрт (ёки макон) Ота туғилган, 
ўсиб-улғайиб яшаган жой. Нусратбекнинг 
ота юртида илгари ҳам саратонда, икки-уч 
йилда шундай бир ишмол эсиб, палакларни 
ағдариб кетарди. С. Нуров, Майсаларни аёз 
урмайди. Бир зумгина чайқалиб олди Ота 
макон — қирларим, чўллар. С. Саййид. Отаси 
этн. Хотиннинг ўз эрига мурожаат этиш 
шакли. Қайин ота (қайнота) Эр-хотиннинг 
оталари (эрга нисбатан хотиннинг отаси ёки 
хотинга нисбатан эрнинг отаси). Салўтмай, 





ҳовлига Салимжоннинг қайнотаси савлат 
тўкиб кириб келди. Газетадан. 

2 Ёши катта кишиларга мурожаат қи- 
лишда ёки уларни ҳурматлаш учун ишла- 
тилади. Оталар сўзи — ақлнинг кўзи. Мақол. 
н Юнусали ота қаёққа боришни билмай, 
ҳардамхаёл бўлиб тургандан кейин идора 
тарафга йўл олди. С. Аҳмад, Уфқ. Ҳоратой 
Ўрозни дарров Шокир отага юборди. Ойбек, 
Танланган асарлар. 

3 Ўғил болани эркалатиш учун ишла- 
тилади. 

4 кўчма Бирор иш ёки ҳаракатни бошлаб 
берган, унга асос солган киши ҳақида. Аб- 
дулла Қодирий ўзбек романчилигининг ота- 
сидир. Жуковский рус авиациясининг ота- 
сидир. 

5 кўчма Меҳрибон бошлиқ, раҳнамо 
ҳақида. У [Михаил Маркович] колхозчиларга 
ота бўлди, ғамхўрлик қилди, иш ўргатди. 
Ойдин, Мардлик — мангулик. 

6 Эл-юртга бошчилик қилувчи, ёши ёки 
мансаби улуғ зот ҳақида [Ёрмат.:] Тайёрлан, 
қизим, Сенга юрт отаси, элликбошимиз гапи- 
радилар. Ойбек, Танланган асарлар. 

Бор отангга, бор онангга Сансалорликни 
ифодалаш учун ишлатилади. Ота гўри қози- 
хонами? қ. гўр. Отангга раҳмат Кимсадан 
мамнун эканликни ифодаловчи олқиш 
ибораси. «Отанг яхши, онанг яхши» қилиб 
Ялиниб-ёлвориб; олқаб-мақтаб. 

OTAII айн. орол. 

ОТАБЕЗОРИ Безорилиги ва дилозорли- 
ги учун ҳатто ўз отаси ҳам юз ўгирган; оқ- 
падар. Бой эса яна отабезори ўғилларининг 
надомати билан юзма-юз, ёлғиз қолди. «Ёш- 
лик». Сен ҳали шунақа ўзбошимча бўлиб 
қолдингми? Бундай ишни отабезорилар қи- 
лади. Газетадан. 

ОТАБЕК тар. 1 Яқин Шарқдаги айрим 
мамлакатлар давлат (князлик, беклик) 
бошлиқларининг унвони. 

2 Салжуқий султонлар валиаҳдларининг 
мураббийси (унинг вазифаси шаҳзода ва 
хонзодаларни тарбиялаш ва улар ихтиёри- 
даги улусни балоғатга етгунларига қадар 
бошқаришдан иборат бўлган). 

ОТА-БОБО(ЛАР) Илгари яшаб ўтган 
кишилар; аждодлар. [Рўзимат:] Э, Сиддиқжон 
ака, бизга иш топилади, ота-боболаримиз 
қилмай, қилолмай, бизга ташлаб кетган иш 
кўп! А, Қаҳҳор, Қўшчинор чироқлари. У 


етти ухлаб ҳам ота-бобосининг тушига 
кирмаган шаҳарни кўрди. Т. Ашуров, Оқ от. 

ОТА-БУВА(ЛАР) с.т. Ота-бобо(лар). 
Бахтимизга ота-бувамиздан қолган чой- 
хоналар бор экан, номардга муҳтож бўлмай, 
буқадек лорсиллаб юрибмиз. А. Обиджон, 
Аканг қарағай Гулмат. 

ОТАЛАРЧА рвш. Ўз отасидай, ўз отаси 
каби. Оталарча насиҳат қилмоқ. Оталарча 
ғамхўрлик. н Ҳалим бобо Ойқизнинг қўл- 
ларини сийпалаб, оталарча эркалади. Ш. Ра- 
шидов, Бўрондан кучли. Жўраполвон ўрни- 
дан туриб, Азизхонни оталарча бағрига бо- 
сиб, қўйиб юборди. С. Аҳмад, Уфқ. 

ОТАЛИ Отаси бор, отаси ҳаёт. Отали 
етим — орсиз етим, онали етим — орли 
етим. Мақол. н Ўлган алпим тирилиб келар 
дейман, ёр-ёр. Ёдгоржоним отали бўлар 
дейман, ёр-ёр. «Алпомиш». 

ОТАЛИК 1 Отанинг ўз фарзандига бўл- 
ган муносабатлари ва шу муносабатларга 
боғлиқ ҳолатлар. Оталик бурчи. Оталик му- 
ҳаббати. н Кутбиддиновнинг оталик меҳ- 
ри жўш уриб кетди, Суярнинг бошидан, 
юзидан ўпди, қучоқлади. А. Қаҳҳор, Ўжар. 
Тоғай ўша тун оталик бахтини ҳис этиб, 
хаёл қанотида юксак-юксакларга учди. 
«Ёшлик». 

Оталик қилмоқ 1) отага хос вазифани 
ўтамоқ: боқмоқ, кийинтирмоқ, тарбияла- 
моқ (фарзандга нисбатан); 2) оталарча ғам- 
хўрлик, меҳрибонлик қилмоқ, ёрдам бер- 
моқ (бошқа кишига нисбатан). Юртга ота- 
лик қиладиган, кўп азаларда етимларнинг 
бошини силаб, кўз ёшини тиндирган Тоға 
Азизхонни овутиш учун бисотидан бирон 
жўяли гап тополмади. С. Аҳмад, Уфқ. Бола- 
чақангизнинг орзусини кўринг, оталик қил- 
дингиз. Ойдин, Эрк юрак. 

2 бот. Ўсимликларда ҳосилни вужудга 
келтирувчи эркак генератив аъзо; чангчи. 
Ток гулида оналиги яхши ривожланган бўлиб, 
оталиги эса унча яхши тараққий этмаган. 
«Фан ва турмуш». 

ОТАЛИҚ 1 Моддий, маданий ёки бошқа 
хил ёрдам кўрсатиш, шу йўл билан таш- 
килотлар ва кишиларни бир-бирига боғ- 
лашдан иборат ижтимоий бурч, фаолият. 
Оталиққа олмоқ. н Ҳар биримизни алоҳи- 
да-алоҳида тўқувчи мастер хотинлар ота- 
лиққа олишди. А. Мухтор, Опа-сингиллар. 
Туман саноат корхоналари ва ташкилотлари 






жории ва капитал ремонт қилиш учун уи- 
жой биноларини оталиққа олишни ташкил 
этмоқда. Газетадан. 

2 Шундай ёрдам кўрсатишни ўз зимма- 
сига олган киши ёки ташкилот. 

3 тар. Кавказ халқлари, араблар ва б. 
баъзи халқларда бадавлат ота-оналар томо- 
нидан фарзандларини маълум ёшгача тар- 
биялаш учун вассаллар ва хизматкорларга 
бериш одати. 

4 тар. айн. отабек 2. 

5 тар. Хонлар саройида энг юқори амал- 
лардан бири; хоннинг маслаҳатчиси. Қуш- 
бегилар, оталиқлар ўзимиздан, ўртада улар- 
дан битта-яримта додхоҳлар бўлса бор. А. 
Қодирий, Кичик асарлар. 

ОТАМЛАМОҚ Отани қўмсамоқ; отам 
деб додламоқ. Олдинда бели боғлиқ, ҳасса 
тутган Йўлдош, Хайри ва яна тўрт-беш 
киши «отамлаб» боришди, орқада тобут, эр- 
каклар марҳумни навбат билан елкаларида 
кўтариб, сўнгги йўлга кузатдилар. «Ёшлик». 

ОТАМЛАШМОҚ 1 Ҳасратлашмоқ, 
юракдаги дард-аламларни ўртоқлашмоқ. У 
[Умурзоқ ота] ҳар гал Ғани самоварчининг 
ҳужрасига тушар, у билан отамлашиб, дар- 
дини ёзиб келарди. Ҳ. Ғулом, Машъал. 

2 Ёзилиб, мириқиб, кўнгилли суҳбат 
қилмоқ, улфатлашмоқ. Улар меҳмонлар кет- 
гандан кейин ҳам алламаҳалгача отамлашиб 
ўтиришди. Т. Ашуров, Оқ от. -Ҳа, қаёққа, — 
деди Мадамин ҳам шовқин солиб, — отам- 
лашиб ўтирайлик ахир бирпас! П. Турсун, 
Ўқитувчи. 

ОТА-ОНА Боланинг ота ва онаси. Ота- 
оналар мажлиси. н Ота-оналарингизга нис- 
батан қандай яхши муомалада бўлсангиз, 
фарзандларингиз ҳам сизга шундай муомала- 
да бўладилар. «Фан ва турмуш». 

ОТАР11 Отмоқ фл. сфдш. Тонг omap чоғи. 
Олти отар миномёт. 

2 от, с.т. Катта базм, тўй. Ҳирмизхон ҳали 
ҳам гоҳ-гоҳида хуфёна тўйга чиқар, отар- 
дан тушган тўн, кўйлак, дўппи, ҳеч бўлма- 
ганда, бир жуфт ароқ ёки конъяк билан бош- 
лиғининг кўнглини олиб турар эди. Н. Ами- 
нов, Қаҳқаҳа. 

Отар пули Тўй ёки базмда хизмат қилган 
машшоқ, хонанда, ўйинчиларга тушган пул. 

ОТАР II Яйловда боқиладиган қўйлар- 
нинг йирик тўдаси; йирик пода ва у сақпа- 
надиган жой. Отар серўтроқ жойга кўчи- 


рилди. н Рўзи бобо бутун отарга бир ўзи 
қараб, чўпонларни пичан ўриш, йиғишга сол- 
ган. О. Қўчқорбеков, Чўпон Рўзи Бахши. 
Тўртта отаримиз қор остида қолиб кетди, 

- деди директор. Ш. Холмирзаев, Бодом 
қишда гуллади. 

ОТ-АРАВА От ва арава; от қўшилган 
арава. Қовун пишиб чириб кетди.. Қўшнимдан 
от-аравани бир кунга тилаб олган эдим. 
Ойбек, Танланган асарлар. От-аравалар би- 
рин-сирин саройга олиб кирилди. Ҳ. Ғулом, 
Феруза. 

ОТАРЧИ с.т. Тўй ва базмларда мўмай пул 
топишга мослашган мусиқачи, ашулачи, 
раққоса. Эсонбой суратдаги тўйма-тўй юра- 
диган шу қишлоқлик отарчини таниди. 
«Ёшлик». Тўйма-тўй юришни асосий касбига 
айлантириб олган ашулачини «отарчи» де- 
йишади. Газетадан. 

ОТАРЧИЛИК Тўй, базмларда юриш би- 
лан шуғулланиш. Тўтихон отарчиликда бо- 
зори касодга учрагач, гўяндалик ва «хотинча 
хатми қуръон оиш, биби сешанба»ларда 
кайвониликни машқ қила бошлади. Н. Ами- 
нов, Қаҳқаҳа. 

ОТАХОН 1 Кекса кишиларга ҳурмат учун 
қўлланадиган мурожаат шакли. [Ўрмонжон:] 
Отахон, дейман, ўйинга уста экансиз-ку. А. 
Қаҳҳор, Қўшчинор чироқлари. 

2 Кишилар ўз отасидай ҳурмат қилади- 
ган кекса одам. Кулги таққа тўхтади, 
қаёқдандир, темир ҳассасини дўқиллатиб 
Бобоқул ота — қишлоқ болаларининг яқин 
отахони пайдо бўлди. Ҳ. Назир, Сўнмас 
чақмоқлар. 

3 Ўз соҳасида ёшларга раҳнамо кекса 
киши. Отахон шоирларимиз. 

4 Отахон (эркаклар исми). 

ОТАШ [ф. — ўт, олов; отишма, ўт 

очиш] кт. 1 Ўт, олов. Одам - ишдан, маъдан 

- оташдан баҳра топади. Мақол. н У ўз 
муродига етгани учун муқаддас оташ ва сув 
худосига шукур қилиб, аллақандай бир дуони 
ўқиди. М. Осим, Карвон йўлларида. Юръев 
батареялари ёпиқ позициядан туриб, ёв 
устига жаҳаннам оташи ёғдирди. И. Раҳим, 
Чин муҳаббат. 

2 кўчма Дилни ёндирадиган, ўртанти- 
радиган ҳароратли ҳис-туйғу, Ҳижрон ота- 
ши. н Ҳафиза Умид юрагидаги оташга сув 
сепиб, ўчириб кетмоқчи бўлди. Мирмуҳсин, 
Умид. 

ОТАШАРАВА [оташ + арава] с.т. эск. 
Паровоз, поезд. 

ОТАШГОҲ [ ф. > K.v. i — оташпарастлар 
ибодатхонаси] 1 кт. Ўт, олов ёниб турган 
жой. 

2 Оташпарастлар сиғинган, доимий олов 
ёниб турадиган махсус бино. Қадимда ҳоки- 
миятни ҳўлга олган ҳар бир подшоҳ ўз номи- 
дан махсус оташгоҳлар қурдирган. «ЎзМЭ». 

ОТАШДОН [ф. — манқал; кабоб 

кўра] Олов, ўт солинган идиш; кабоб кўра. 
Эрназар сихларни оташдонга териб, чап 
қўлидаги елпиғич билан елпиб пишираверибди. 
«Эртаклар». 

ОТАШЗАБОН [ф. — ўткир тил- 

ли; қочиримли сўзлайдиган; тили аччиқ] кт. 
Нутқи ўткир, таъсирчан; сўзга уста, сўз 
билан қалбларни ҳаяжонга келтирадиган. 
Оташзабон нотиқ. н Сочма шеър ёзганда, 
ростдан ҳам Миртемир оташзабон шоирга 
айланади. Т. Жалолов, Миртемир. 

ОТАШИН [ф. са — қизғин, жўшқин; 
эҳтиросли; алангали] 1 кт. Қалб ҳарорати 
билан иситилган; қизғин, жўшқин; эҳти- 
росли, алангали. Оташин салом. Отаишн 
муҳаббат. Оташин нутқ. н Дунёда қолма- 
син фашист деган ном. Меҳнат диёридан 
оташин салом! Миртемир, Асарлар. Сўзлар 
қарсакларга, қарсаклар оташин хитобларга 
уланиб кетди. А. Мухтор, Опа-сингиллар. 

2 Бутун қалби, жони-тани билан бе- 
рилган, қалби олов. Оташин нотиқ. Отсииин 
курашчи. 

ОТАШКУРАК Ёниб ёки қизиб турган 
нарсани, чўғни қисиб олиш, оловни туза- 
тиш учун ишлатиладиган уй-рўзғор асбоби. 
Оташкурак билан чўғ олмоқ. н Дмитрий 
Казимирович оташкурак билан печкадан чўғ 
олиб, самоварнинг ўтхонасига ташлади. А. 
Мухтор, Асарлар. 

ОТАШЛАНМОҚ поэт. Оташдек ёнмоқ, 
жўш урмоқ. 

ОТАШЛИ кт. Оловли, ўтли; қизғин, 
жўшқин. Оташли йиллар. н Гарчи яшама- 
дим беиқбол, нигун, Гарчи давраларим нурли, 
оташли. А. Орипов, Йиллар армони. 

ОТАШНАФАС [оташ + нафас] 1 Нафаси, 
дами оташдек иссиқ, ҳароратли. Чўлдан во- 
ҳага гармсел деб аталадиган оташнафас ша- 
мол эсиб туради. Газетадан. 

2 Нутқи ўткир, таъсирли, эҳтиросли. 
Машраб гоҳ пиёда, гоҳ эшакда кўп ўлкаларни 


кезган оташнафас бир шоир. Ойбек, О.в. ша- 
бадалар. 

3 эск. дин. Гўё дуоси ижобат бўладиган, 
нафаси дардга даво бўладиган. Одамлар Сул- 
тондевонани «оташнафас» вали деб мақ- 
ташар эди. М. Муҳаммаджонов, Турмуш 
уринишлари. 

ОТАШПАРАСТ | ф. (j*~T — ўтга то- 
пинувчи] Ўтга топинувчи, ўтга сажда қи- 
лувчи; мажусий. Оташпараст қабилалар. 

ОТАШПАРАСТЛИК айн. зардуштийлик. 
Олимларнинг эътирофига қараганда, оташ- 
парастлик Хоразмда вужудга келган. Газе- 
тадан. 

ОТАШХОНА [оташ + хона] 1 айн. ўтхона. 
Паровознинг оташхонаси. н Уйнинг ўнг бур- 
чагида чўян печ, карнайи шифтдан чиқа- 
рилган, оташхонаси қизариб, карнай чирс- 
чирс этарди. Ш. Холмирзаев, Т. Усмонов, 
Сўнмас ўт. Самоварнинг оташхонасига чўп 
тиқаётган Ражаб бобо ҳам унга қараб кул- 
ди. С. Аҳмад, Қадрдон далалар. 

2 айн. оташгоҳ 2. 

ОТАШҚАЛБ [оташ + қалб] поэт. Қалби 
оташ, юрагида ўти бор; оташин. Оташқалб 
ёшлар. н Машраб ўз замонасининг оташқалб 
ва теззабон шоирларидан бўлган. Газетадан. 

ОТБОҚАР Отларга қаровчи, отларни 
парвариш қилиш билан шуғулланувчи киши. 
Отбоқар фонусини ерга қўйиб, югурганича 
отхонага кирди ва ҳаял ўтмай бир отни 
етаклаб чиқди. А. Қаҳҳор, Қўшчинор чи- 
роқлари. Биринчи механик соатни от тор- 
тиб юрган, унинг тўғри юриши отбоқар 
гарданида бўлган. «Фан ва турмуш». 

ОТДОШ Бошқа биров билан исми бир; 
бир хил исмли кишилар ёки нарсалар; адаш. 
-Итингнинг оти ўз тусига муносиб экан-ку- 
я, — деди Қулмуродга Шокир, — эсизки, 
Қушбегининг ўғли билан отдош экан. С. Ай- 
ний, Қуллар. 

ОТЕЛЬ [фр. hotel — ҳашаматли уй, бино] 
Меҳмонхонанинг халқаро номи. Халқаро 
меҳмонхоналар тармоғидан муносиб ўрин 
олган мазкур уч юлдузли отель туризм mou- 
фасига ҳам киритилди. Газетадан. 

ОТИАТРИЯ [юн. us, otos - қулоқ + iatreia 
—даволаш] Оториноларингологиянинг 
қулоқ касалликларини, уларни даволаш ва 
олдини олиш усулларини ўрганувчи бўлими. 

ОТИЗ шв. Бир марза ер; марза. Ариқ 
қазимасанг, отизга сув чиқмас. Мақол. н 




Бекжон кетмон билан отиздан отизга ўтиб, 
кичик ариқларни боғлаиди, чарчаган отаси- 
нинг ўрнини босади. Ж. Шарипов, Хоразм. 

ОТИЛМА геол. Вулканлардан отилиб 
чиққан; отқинди. Отилма тоғ жинслари. 

ОТИЛМОҚ 1 Отмоқ 1, 3, 5-6, 9-12 фл. 
мажҳ. н. Яқинда учта бўри отилди. Айтил- 
ган сўз — отилган ўқ. Мақол. н Оғзи катта 
қора тўплар Отилди майдон ичинда, Мард 
йигитнинг ширин жони Сотилди майдон 
ичинда. «Равшан». 

2 Отмоқ 3 фл. ўзл. н. Шу вақт команда 
берилди: «Сафлан!» Нормат Адолатнинг шир- 
мон юзидан ўпди ва она бағрига отилди. И. 
Раҳим, Чин муҳаббат. Ҳамариддин отилиб 
келиб, унинг бўйнига пичоқ санчди. «Ёшлик». 

3 Ўзини бирор томонга урмоқ. Йўлчи 
кескин ҳаракат билан қайрилиб, ташқарига 
отилди. Ойбек, Танланган асарлар. 

4 Шиддат билан юқорига кўтарилмоқ. 
Қайнаб чиқар нефть булоқлари, Фонтан 
бўлиб отилар тикка. Ў. Мирзо. Шариллаб 
отилиб чиқаётган артезиан сувига бошини 
тутиб турди. С. Аҳмад, Уфқ. 

5 кўчма Ўз ихтиёри билан талабгор бў- 
либ чиқмоқ, сафарбар бўлмоқ. У биринчи 
отилиб чиқиб, паранжи ташлаган хотин. н 
Халққа эрк учун, нон учун, маданият учун 
курашга отилмоқ керак. Ойбек, Нур қиди- 
риб. 

ОТИМ Бир отишли, бир чекишли. Бир 
отим нос. н [Ниёз қушбеги] Носқовоғини 
қоқа-қоқа, бир отимини тилининг тагига 
ташлади. А. Қодирий, Ўтган кунлар. 

ОТИН 1 тар. Эски мактабларда қизлар 
ўқитувчиси; дин ва шариат билимдони. Ҳар 
кун қўшнимиз отин бибида қиёмгача ўқиб, 
кейин то кечгача, кўпинча кечалари ҳам, 
аямнинг ёнига кириб, тикиш тикдим. Ойбек, 
Танланган асарлар. 

Отин биби (ёки буви, ойи) Уйида мактаб 
очган аёл. Ёзишни билмайдими? -Қайдан би- 
лади, қишлоғимизда отин буви бўлмаса, ўқи- 
маган-да. М. Исмоилий, Фарғона т.о. Опа- 
нинг овози, отин ойиларнинг овозига ўхшаб, 
фақат битта нотада юрар экан. С. Аҳмад, 
Жимжитлик. 

2 этн. Аёллар ўртасида диний маросимлар 
(мас., мавлуд) га бошчилик қиладиган аёл. 

3 с.т. Ҳар қандай ўқимишли ёки ўқитувчи 
аёл. Шу чинорга чиққанга, Чиқиб уни йиқ- 
қанга, Сўзсиз, хотин бўламан. Гўзал отин 


бўламан. Ҳ. Олимжон. -Ойинг ҳам отин 
бўлади, — Мавлон ака Кароматнинг гапидан 
завқланиб кулиб қўйди. Ҳ. Ғулом, Машъал. 
Гулнор Йўлчига хат ёзишга қарор қилган ва 
сўзларини айтиб турган, отин қиз эса Гулнор 
сўзларини силлиқлаб, қоғозга кўчирган. Ойбек, 
Танланган асарлар. 

4 Ўқимишли, обрўли аёлларга мурожа- 
атда ёки улар тўғрисида гап борганда, исмига 
қўшиб ишлатиладиган сўз. Шакар отин. 
Фотима отин. н [Юсуфбек ҳожи:] Болам, 
Зайнаб отин, сиздан ҳали ёшлик ғурури кет- 
маган, лекин менинг болам бўлганингизни сиз 
ҳам унутманг! А. Қодирий, Ўтган кунлар. 

ОТИНЧА Ўқимишли ёш хотин ёки қиз. 
Энди ўзи ўқимаса ҳам, отинча бўлиб, бола- 
ларни ўқитади. «Қаҳрамонлар». -Ҳа, ай- 
ланай отинчадан! — кўкрагига бир урди 
бойвачча. Ойбек, Танланган асарлар. Отин- 
ча қизим-ҳо, ўзимнинг отинча қизим, қани- 
сан? И. Раҳим, Чин муҳаббат. 

ОТИНЧАХОН айн. отинча. 

ОТИТ [юн. us, otos — қулоқ + itis — яллиғ- 
ланишни билдирувчи қўшимча] Қулоқнинг 
яллиғланиши. 

ОТИШ 1 Отмоқ фл. ҳар. н. Диск отиш. 
Найза отиш. 

2 Жанговор қуроллардан ўқ узиш; ўқни 
мўлжалга уриш машқи, маҳорати. Отишни 
ўрганмоқ. Отишдан аъло баҳо олмоқ. н 
Командир отиш қоидасини бир-бир сўраб 
чиқди. Шуҳрат, Шинелли йиллар. 

Қулоч отиш Сувда эркин сузиш, чў- 
милиш. Муздек сувда яйраб-яйраб қулоч отиш 
бир роҳатижон, ўзни офтобга тоблаб ётиш 
бир оромижон. М. Мансуров, Ёмби. 

3 айн. отишма. 

ОТИШМА Жангдаги икки томоннинг 
бир-бирига қарши узлуксиз ўқ узиши, ўқ 
отиши, ўқ ёғдириши; отиш, отишув. Ар- 
тиллерия отишмалари. н Отишмалар Нор- 
мат ётган ердан узоқлашди-ю, бир оздан 
кейин яна яқинлашди. И. Раҳим, Чин муҳаб- 
бат. Кечга яқин отишмалар, портлашлар 
тинди, вайрона шаҳар устига тун чўкди. 
Мирмуҳсин, Қаҳрамоннома. 

ОТИШМОҚ Отмоқ 1-6, 9-10, 12-13 фл. 
бирг. н. Қизлар жангларда йигитлар билан 
ёнма-ён туриб отишадилар. Ойдин, Ўзидан 
кўрсин. Ёшу яланг, қарию қартанглар.. бир- 
бирларига гап отишади, аския қилишади, 
куйлашади. М. Исмоилий, Фарғона т. о. 





ОТИШУВ 1 Отишмоқ фл. ҳар н. 

2 айн. отишма. 

ОТКРИТКА \р. открнтка — очиқ хат < 
открьггьш — очиқ] Почта орқали табрик ёки 
маълум хабарлар ёзиб жўнатиладиган, бе- 
закдор, одатда очиқ, конвертсиз ишлати- 
ладиган варақча. Бу откриткага атир гул- 
нинг нусхаси солинган бўлиб, орқасига Бах- 
тиёрнинг қўли билан қинғир-қийшиқ хатлар 
ёзилган эди. С. Зуннунова, Олов. Ота-онан- 
гизга, яқин дўстларингизга улуғ ва мўътабар 
шахсларга ёзилган откриткани конвертга 
солиб юборинг. Газетадан. 

ОТЛАМОҚ 1 Қадам ташламоқ, одим- 
ламоқ. Энг олдинда, байроқ тагида Тикка 
отлаб ўғлим боради. Ҳ. Пўлат. 

2 кам қўлл. Сакрамоқ, ирғимоқ, ҳатла- 
моқ. 

От отлаб, туя қўмлаб қ. қўмламоқ. [Ўзбек 
ойим:] Марғилон деган юртдан от отлаб, туя 
қўмлаб кел эмиш-да, бир ойгина турмай, кет 
эмиш! А. Қодирий, Ўтган кунлар. 

ОТЛАНИШМОҚ Отланмоқ фл. бирг. н. 
Тўлқинни етаклаб, уйга кирган Адолат 
Эъзозхон билан қизининг токчадан дафтар- 
қалам олиб, йўлга отланишаётганини кўриб, 
ҳайратда қолди. Ҳ. Ғулом, Машъал. 

ОТЛАНМОҚ 1 Отга минмоқ. Ўрмонжон 
[Аҳмедовнинг] бир гапини.. отлангани узан- 
гига оёқ қўяётганида эслади. А. Қаҳҳор, Қўш- 
чинор чироқлари. 

2 кўчма Бирор жойга бориш учун шай- 
ланмоқ, тайёрланмоқ, ҳозирлик кўрмоқ. 
Кечки соат олтиларга яқин кўп қатори 
Тоштемир ҳам учрашувга отланиб, кўчага 
чиқди. «Ёшлик». [Кумушга онаси:] Тур, 
бўлмаса, юз-қўлингни ювиб отлан, худо ўлим 
берсин уятсиз эрингга! А. Қодирий, Ўтган 
кунлар. 

3 кўчма Бирор ишни бажариш учун 
шайланмоқ, жазм қилмоқ. Янги ғалабалар 
сари отланмоқ. н Сен ёвга қарши отлан, 
Мен жиловдоринг бўлай. Миртемир, Асарлар. 

Жини (ёки ажинаси) отланмоқ айн. жини 
қўзғамоқ қ. жин I. [Набижон] Уни [Отажон- 
ни] кўрдими, ажинаси отланаверадиган бўлиб 
қолган эди. Ф. Насриддинов, Ота ўгли. 

ОТЛАНТИРМОҚ Отланмоқ фл. орт. н. 
Қишлоқ меҳнаткашларини пахта учун ку- 
рашга отлантирмоқ. н Эгарлаб берайин 
Чибор отингни, Отлантирай сендай вал- 
ламатимни. Фозил шоир. Мени жанг-жадал- 


га отлантирган фақатгина қуролим борлиги 
бўлган эмас, чунки қурол бошқаларда ҳам 
бўлган. Шукрулло, Сайланма. 

ОТЛИ I Оти бор; от қўшилган. [Салим- 
бойвачча] Кўш отли извошни кира қилиб, 
ясаниб, «шўхлик» қилиш учун янги шаҳарга 
жўнаб қолди. Ойбек, Танланган асарлар. 

ОТЛИ II Исмли, номли; исм ёки номга 
эга бўлган; ..деб аталадиган. [Тўра] Ёвони- 
мизда Жумагул отли бир қиз бор. Ж. Шари- 
пов, Хоразм. 

Ёмон отли бўлмоқ Эл-юрт ичида ёмон 
от чиқармоқ, бадном бўлмоқ. Ахир, бош 
олиб кетадиган бўлса, бир умр ёмон отли 
бўлади-ку, эл олдида шармандаю шармисор 
бўлади-ку, уят ўлимдан қаттиқ, дейдилар. 
Ш. Рашидов, Бўрондан кучли. Ўз қизимни 
тўй қилиб бериб, эшитган гапим шу бўлди- 
ми? Ўғри бўлиб чиқдимми! Ёмон отли бўл- 
димми!М. Мансуров, Ёмби. 

отлиқ От минган; сувори. Отлиқ ас- 
кар. Отлиқ полк. н Икковга биров ботол- 
мас, отлиққа яёв етолмас. Мақол. ш ■ Кўча- 
нинг бир томонида булутга ўхшаш чанг-тў- 
зон кўтарилди ва ҳадемай бир тўда отлиқ 
кўринди. С. Зуннунова, Олов. У [Тўламат] 
урушда ҳам отлиқ армияда хизмат қилган, 
қайси бир генералга ординарец бўлган экан. 
С. Анорбоев, Оқсой. 

Отлиққа (ҳам) йўқ Ҳеч қаерда йўқ, сира 
топиб бўлмайди. Асал отлиққа йўқ, ҳали биз 
пиёда-ку! А. Қаҳҳор, Анор. 

ОТМОҚ 1 Қўлни силтаб ёки қулочкаш- 
лаб, қўлидаги нарсани узоққа ёки мўлжал- 
га ирғитмоқ, улоқтирмоқ. Тош отмоқ. Гра- 
нат отмоқ. Кўта кесак отма. Матал. н 
Ёрмат пичоқни суғуриб олиб, узоққа отди. 
Ойбек, Танланган асарлар. 

2 Ташламоқ, ирғитиб юбормоқ. Танти- 
бойвачча кўрпачага бемалол ўтириб, дўп- 
писини бир чеккага отди. Ойбек, Танланган 
асарлар. 

Ошиқ отмоқ қ. ошиқ II 2. 

3 Шиддат билан бирор томонга, жойга 
ташламоқ ёки ташланмоқ, отилмоқ. Гулнор 
ҳушсизланган каби, бошини онанинг тиззаси- 
га отди. Ойбек, Танланган асарлар. Болакай, 
ястаниб ётган поёнсиз лолазордан югуриб 
келиб, ўзини унинг қучоғига отди. «Шарқ 
юлдузи». 

4 Кўтариб ерга урмоқ, йиқитмоқ (ку- 
рашда). У[Сиддиқжон] ҳозир курашда рақи- 




бини внбоилга олиб отган. А. Қаҳҳор, Қўш- 
чинор чироқлари. Кўтосни отмади, зўр би- 
лан уни майдоннинг четига — қаттиқ ерга 
судради. А. Қаҳҳор, Сароб. 

5 с.т. Чекмоқ; тортмоқ. Чори ота бар- 
моқлари титраб, нос отди. С. Нуров, Нар- 
вон. Шу вақтда кимдир, бурнаки отгандек, 
қайта-қайта апшурди. Ойбек, Навоий. 

6 Тортмоқ, ичмоқ (ичимлик ҳақида). 
Эсонбой чорпояга чиқиб, у билан ёнма-ён 
ўтирганда, чол жиндай отиб олганини сезди. 
«Ёшлик». 

7 кўчма кам қўлл. Улоқтириб ташламоқ, 
тарк этмоқ, йиғиштирмоқ. Кўлингдан кел- 
ганча чиқар яхши от, Яхшилик қил, болам, 
ёмонликни от! Эргаш Жуманбулбул ўғли. 

8 кўчма Чиқармоқ, ёзмоқ, ёймоқ (асо- 
сан ўсимлик ҳақида). Чечак отмоқ. Палак 
отмоқ. Куртак отмоқ. н Ҳадемай карнай- 
гуллар, жуда ҳафсала билан чиройли қилиб 
тортилган ипларга чирмашиб, катта-кат- 
та япроқлар отди. А. Қаҳҳор, Қўшчинор чи- 
роқлари. Зилол сувли шаршара ёнида икки 
баҳайбат чинор, Бобур замонидан гувоҳлик 
бериб, шох отиб турибди. Ҳ. Ҳасанов, Эк- 
ватордан ўтганда. 

Томир отмоқ қ. томир. Тонг отмоқ қ. тонг. 

Бағрига кимгадир бахт, кимгадир қайғу 
юклаб, яна тонг отмоқда. «Ёшлик». 

9 Бирор қурол воситасида ўқ, тош, сна- 
ряд ва ш.к. узмоқ. Сопқон отмоқ. Камалак 
отмоқ. Миномёт(дан) отмоқ. Отган ўқ 
қайтмас. Мақол. Ётиб қолгунча, отиб қол. 
Мақол. н Танкларимиз душманнинг олдинги 
окопларидан ўтиб, танкка қарши отадиган 
батареяни тўпга тута бошлади. А. Қаҳҳор, 
Олтин юлдуз. 

10 Отиш қуроли воситасида уриб ши- 
кастламоқ ёки ўддирмоқ. Ўрдак отмоқ. Ҳуён 
отмоқ. н [Йўлчи] Тишини қисирлатиб де- 
du: -Тўпнинг оғзига қўйиб, отиб юборинглар 
мени, қонхўрлар! Ойбек, Танланган асарлар. 
Баъзан қизиқсиниб, биз ҳам каптар отиб 
кўрмоқчи бўлардик. Шукрулло, Сайланма. 

11 Куч билан итариб, итқитиб чиқармоқ; 
учириб юбормоқ. Шиша пробкасини отиб 
юборди. Вулқон юз тонналаб оловланган тоғ 
жинсларини ҳавога отди. н Cye дам оқизиб 
кетади, дам четга отади. С. Аҳмад, Уфқ. 

12 кўчма Қўймоқ, ташламоқ. Шиор от- 
моқ. Масалани ўртага отмоқ. н Дастлаб 
бу гапни дадангиз ўзлари ўртага отдилар. 


Ойбек, Танланган асарлар. Гап (ёки пичинг) 
отмоқ Киноя, кесатиқ маъноли гап, сўз 
айтмоқ; пичинг қилмоқ. У келин ойисини 
очиқ-ошкор суймас, кесатиб, пичинг отиб, 
унинг кўнглига озор берар эди. С. Зуннунова, 
Кўк чироқлар. 

13 Учмоқ, сирғанмоқ. Яхмалак отмоқ. 
Конъки отмоқ. н Менинг ёшлигимда бирга 
ошиқ ўйнаб, яхмалак отиб ўсган бир оғайним 
бор. Шукрулло, Сайланма. 

Нафси ҳаккалак отади Мазахўракка ўр- 
ганиб, нафсини тиёлмайди. Шаталоқ отмоқ 
қ. шаталоқ. Қизинг ҳозир қаёқни хоҳласа, ўша 
ёққа шаталоқ отиб, чопиб юрибди. Мир- 
муҳсин, Умид. 

ОТНОН эск. От шаклида пиширилган 
ширин кулча. Ҳолвафурушлар бақиришиб, 
кунжут ҳолва, мағиз ҳолва, пашмак, отнон 
сотмоқдалар. М. Муҳаммаджонов, Турмуш 
уринишлари. -Сенинг келишингни билганимда, 
хўрозқандми, отнонми олиб келарканман, — 
деди почча Ҳамидага. С. Анорбоев, Меҳр. 

ОТО- [юн. us, otos — қулоқ] Байналми- 
лал ўзлашма кўшма сўзларнинг таркибий 
қисми бўлиб, қулоққа, қулоқ касалликла- 
рига алоқадорликни билдиради (мас., отит, 
оториноларингология). 

ОТОРИНОЛАРИНГОЛОГ Оторино- 
ларингология мутахассиси, қулоқ-бурун- 
томоқ касалликлари шифокори. 

ОТОРИНОЛАРИНГОЛОГИЯ [ото.. + юн. 
rhis, rhinos — бурун + larynx, laryngos — 
бўғиз + logos — фан, таълимот] Тиббиёт- 
нинг қулоқ, бурун, ҳалқум, бўғиз тузилиши 
ва вазифаларини ўрганувчи, уларни даво- 
лаш, шундай касалликларнинг олдини 
олиш усулларини ишлаб чиқувчи бўлими. 

ОТОСКОП [ото.. + юн. skopeo — қарай- 
ман, кузатаман] Кулоқни тозалаш пайтида 
уни эшитиб кўриш учун ишлатиладиган, ҳар 
иккала учи йўғонлашган ингичка резина 
найчадан иборат тиббий асбоб. 

ОТ-ОТАКАМ бол. Бири иккинчисининг 
этагидан ушлаб от қилиб ёки ёғоч от миниб 
чопишдан иборат болалар ўйини. Кўдрат 
билан Камол тол новдасини миниб, от- 
отакам ўйнашиб, кўча чангитиб юришган эди. 
Ҳ. Назир, Сўнмас чироқлар. 

ОТОФОН [ото.. + юн. phone — товуш] тиб. 
Қулоғи кар одамларнинг эшитиш қоби- 
лиятини кучайтирадиган аппарат, эшитиш 
найчаси. 





ОТПУСКА [/;. отпуск < отпустить «ке- 
тишга рухсат бермоқ; бўшатмоқ, бўш қўй- 
моқ» фл. дан. ясалган от] айн. таътил. Бир 
ойлик отпуска. Ёзги отпуска. Декрет от- 
пускаси. Отпуска даври. Отпуска пули. От- 
пуска олмоқ. Отпускага чиқмоқ. н Яхши 
уришгани учун, эҳтимол, командирлари унга 
отпуска бергандир? «Ёшлик». 

ОТРЕЗ \р. отрез < отрезать «кесмоқ, ке- 
сиб олмоқ» фл. дан қўшимчасиз ҳосил қи- 
линган от: маълум ўлчамда қирқиб олинган 
мато] с.т. Кийим тиктириш учун мўлжал- 
ланган бир бўлак мато, бир кийимлик газ- 
мол. Бир костюмлик отрез. н Бухоро зар- 
дўзлари тайёрлаган тилла кавушлар, брил- 
лиант кўзли узуклар, отрезлар бўларди. С. 
Аҳмад, Жимжитлик. 

ОТРЯД [р. отряд < отрядить «бирон 
топшириқ, вазифа билан юбормоқ» фл. дан 
қўшимчасиз ҳосил қилинган от: бирон 
топшириқ олган гуруҳ] 1 Жанговар ёки мах- 
сус вазифаларни бажариш учун тузиладиган 
вақтинчалик ёки доимий ҳарбий тузилма. 
Денгизчилар отряди. Парашютчилар отряди. 
Отряд командири. н -Йўқ, — деди командир, 
— ҳозир фурсат йўқ.. Ҳозирча буларни олиб, 
от чоптириб, тезроқ отрядга ет. С. Айний, 
Қуллар. Шу вақт унинг бахтига партизанлар 
отрядининг рациясидан хабар келиб қолди. И. 
Раҳим, Чин муҳаббат. 

2 Бирор иш, фаолият, хизмат учун уюш- 
ган кишилар гуруҳи, жамоаси. Қуёш қум- 
тепалар орқасига ёнбошлаб, ғуборли уфқни 
алангалатганда, барги тўкилган қумранг 
саксовул буталари орасида геологлар отря- 
дидан қолган эски шаҳарча кўринди. А. 
Мухтор, Асарлар. 

3 Умуман, жамиятнинг маълум белги- 
лар билан бирлашган гуруҳи. Илғор ёшлар- 
дан тузилган отряд чўлда янги иншоотлар 
қуриш учун отланди. Газетадан. 

4 зоол. Ҳайвонлар систематикасида: маъ- 
лум белгилар билан бирлашган гуруҳ; туркум. 
Кемирувчилар отряди. 

ОТТИРМОҚ Отмоқ фл. орт. н. Тош om- 
тирмоқ. Сопқон оттирмоқ. н Бу хунук сўз 
Жўрахонни шатта оттириб юборди. М. Ис- 
моилий, Фарғона т. о. 

Тонг оттирмоқ Тонг отгунча ухламай 
чиқмоқ. Ухлай олмай тонг оттирдим. Ки- 
тоб ўқиб тонг оттирдим. н Салимжон 
Обидий шу алфозда тонг оттириб, эрта 


билан янги шофёрга машинани тайёрлашни 
буюрди. Мирмуҳсин, Умид. 

ОТТИСК \р. оттиск < оттиснуть «босиб 
из қолдирмоқ; босиб нусха олмоқ» фл. дан 
ясалган от] Журнал, тўплам ва ш.к. да бо- 
силган мақоладан олинган алоҳида нусха. 
-Хўш? — деди Саидий, қулидаги оттисклар- 
ни олаётиб. А. Қаҳҳор, Сароб. Ҳали материал 
тушир, ҳали макет қил, ҳали оттиск — 
кечга яқин бошим оғриб, аранг судралиб, 
кабинетдан чиқдим. Н. Аминов, Қаҳқаҳа. 

ОТУВЧИ 1 Отмоқ фл. сфдш. 

2 Жанговар қуроллардан, мас., милтиқ- 
дан ўқ уза биладиган, яхши отадиган киши. 
[Қўрқмас:] Ўртоқ командир, яхши отувчи 
бўлиш учун кишининг икки қўли бўлиши 
шартми? 3. Саид, Н. Сафаров, Тарих тилга 
кирди. 

ОТ-УЛОВ Миниладиган иш ҳайвонлари 
(от, эшак, хачир ва ш.к.) Бир куни денг шу 
икковлон, Қайгадир йўл олишди. Минай деса 
от-улов йўқ, Ўйланишиб қолишди. А. Орипов, 
Йиллар армони. 

ОТХОНА Отлар сақланадиган бино; 
оғилхона. Зиёдулла отхонадан қора йўрға- 
сини етаклаб чиқди. Ҳ. Ғулом, Машъал. Йўл- 
чи уларга [отларга] беда ташлади, кейин 
курак ва супурги олиб, отхонани тозалай 
бошлади. Ойбек, Танланган асарлар. 

ОТЧОИАР Отларни синаш, от чопиш 
ва отда машқ қилиш, умуман, от спорти 
мусобақаларини ўтказиш учун махсус жи- 
ҳозланган майдон; ипподром. Тошкент от- 
чопари. 

отқинди геол. Вулкандан отилиб чиқ- 
қан моддаларнинг (лаванинг) совишидан 
ҳосил бўлган тоғ жинслари. Вулкан отқин- 
дилари. Отқинди тоғ жинслари. н Туб 
конларнинг вужудга келиши табиатда кенг 
тарқалган магма ea унинг қотишидан ҳосил 
бўлган отқинди тоғ жинслари билан боғ- 
лиқдир. «Фан ва турмуш». 

ОТҚУЛОҚ Отнинг қулоғига ўхшаш кат- 
та-катта ва узун баргли кўп йиллик ёввойи 
ўт. Қорабойни уйга опкелиб, айвонга ётқиз- 
дик. Ярасига баргизуб қўйиб, отқулоқ босдик. 
Ш. Холмирзаев, Оғир тош кўчса. 

ОФАРИН [ф. — яратувчи; мақтов, 

олқиш; балли, тасанно] 1 Мамнунликни, 
завқланганликни, қойил қолганликни ифо- 
даловчи олқиш сўзи; таҳсин, тасанно. Офа- 
рин айтмоқ (ўқимоқ). н Ҳамма Қаҳрамон- 






га офаринлар айтиб, уни қутлашибди. «Эр- 
таклар». 

2 унд. с. взф. Балли, баракалла. -Офарин, 
Мавлоннинг даъволари исбот бўлди, — деб 
юборди ҳамма. М. Осим, Сеҳрлисўз. Чаққон, 
эпчил ишлаётган аскарлар олдида тўхтаб: 
-Офарин баҳодирлар! — деб мақтаб ўтарди 
генерал. Ойбек, Қуёш қораймас. 

ОФАТ [а. iL_ai — ранж, алам; жирканиш; 
бахтсизлик, бало; хавф] 1 Бошга кулфат со- 
лувчи ёки ҳалокатга олиб келувчи бахтсиз- 
лик; бало. Халқ боишга кўп офатлар кел- 
тирган Андижон зилзиласи Қорабулоқни 
сувдан маҳрум қилиб қўйди. М. Исмоилий, 
Фарғона т. о. 

2 кўчма Йўқ қилувчи; кушанда; илож, 
даво. Тақсир, гуноҳнинг офати тавба-ку. Ҳам- 
за, Танланган асарлар. 

ОФАТИЖОН [а. + ф. — жонга 

озор берувчи; жафокор маъшуқа] Ўзига маф- 
тун қилиб, дилдан урадиган ғоят гўзал аёл. 
Шу ондаёқ бўлдим паришон, Шу ондаёқ ўр- 
танди таним, Қайдан келдинг, эй офати- 
жон? Уйғун. Қизларнинг ҳаммаси сутга ча- 
йилгандай оқ, офатижон! Атрофимизда гир- 
дикапалак бўлишади. «Ёшлик». 

ОФАТЛИ Офат билан ўтган, офат бош- 
лаб келган ёки келадиган. Офатли йўл. 

ОФЕРТА [лот. offertus — таклиф этил- 
ган] Товар етказиб бериш, бирор-бир хизмат 
кўрсатиш учун шартнома хабарномаси. Хал- 
қаро савдода офертанинг қатъий ва эркин 
турлари бор. «ЎзМЭ». 

ОФИЦЕР | нем. Oftlzier < лот. officiarius 
— мансабдор шахс < officium — иш, хизмат] 
Қуролли кучлар, полиция ва жандарме- 
риянинг командирлар таркибидаги ҳарбий 
хизматчи. Артиллерия офицери. Алоқа офи- 
цери. Денгиз флоти офицери. н Полковник 
солдат ва офицерларнинг жанговар тайёр- 
гарлиги қандай бораётганлигини текширди. 
А. Қаҳҳор, Олтин юлдуз. 

ОФИЦИАНТ [лот. officians, officiantis — 
хизматчи, хизмат қилувчи] Ресторан, кафе 
ва ш.к. да хўрандаларга хизмат қилувчи, 
улардан буюртма олиб, овқат келтириб бе- 
рувчи ходим. Официант бир шиша конъяк, бир 
шиша қизил вино олиб келди. Ойбек, Тан- 
ланган асарлар. Официант овқат келтириб 
қўйди. Қамариддин қадаҳни яна тўлдирди- 
да, ичиб юборди. «Ёшлик». 


ОФИЦИАНТКА Аёл официант. Офици- 
антка қанот пайдо қилгандек, енгил одим 
билан янги буюртмани адо этгани кетди. Ф, 
Мусажонов, Ҳиммат. 

ОФИЯТ [а. CjI sLc — соғлиқ; яхши кай- 
фият; хотиржамлик] эск. кт. Соғлиқ; соғ- 
саломатлик. Тангридан тўғри эътиқод ва 
офият сўранглар (ҳадис). «Фан ва турмуш». 

ОФОҚ [а. jlil — «уфқ» ( jit) с. кўпл.: уфқ- 
лар, дунё мамлакатлари, осмонлар] эск. кт. 
Дунёнинг ҳар томони; дунё, жаҳон. Янаҳим- 
матлиғ элга кам бўлур офоқ аро душман, Ва- 
лекин ул бўлур эрмиш ҳамиша душмани ҳисса. 
Аваз Ўтар, Девон. 

Ягонаи офоқ Дунёда ягона, тенги йўқ. 
Забардасти офоқ Дунёда энг зўр. 

ОФСЕТ [инг. ofset (printing)]: офсет босма 

Текис босма усули; бунда бўёқ босма қо- 
липдан оралиқ резина цилиндрга, ундан 
қоғозга ўтади. Офсет босма корхонасида ранг 
бериш, фотоҳарф териш автоматлари, 
офсет ротациялари, автоматик линиялар 
бўлади. «ЎзМЭ». 

ОФТАЛЬМОЛОГИЯ [юн. ophthalmos — 
кўз + logos — фан, билим] Тиббиётнинг 
кўзнинг нормал ҳолати ва касалликларини 
ўрганадиган бўлими. Офталъмология фани 
ютуқларининг амалиётда жорий этилиши 
туфайли Ўзбекистонда ўткир эпидемик 
конъюктивит эпидемияси, трахома (шилпиқ) 
бутунлай тугатилди. «ЎзМЭ». 

ОФТОБ [ф. i-Aiil — қуёш; қуёш нури] 1 
Қуёш, кун. Одамнинг юзи офтобдан иссиқ. 
Мақол. н Офтоб чиқди оламга, Югуриб 
бордим холамга. «Фольклор». Палатага кир- 
дик. Шу пайт офтоб яна булут остига 
кирди-ю, палатани шом қоронғилиги босди. 
А. Қаҳҳор, Минг бир жон. 

Офтоби оламтоб қ. оламтоб. 

2 Қуёш тарқатаётган нур; қуёш ҳарора- 
ти. Танаси икки катта қулочга сиғмайдиган 
бир myn сада теваракка тангадай офтоб 
туширмайди. Ойбек, Танланган асарлар. 
Устидаги гимнастёркаси ёмғирда ювилиб, 
офтобда ўнгиб, оқариб кетган эди. И. Раҳим, 
Чин муҳаббат. Аям мени бундақа офтобда 
жизғинак бўлиш учун туққан эмас. Ойбек, 
О.в. шабадалар. 

Офтоб урмоқ Офтоб ҳароратидан касал 
бўлмоқ. 

3 Қуёш нури тушиб турган, қуёш иситиб 
турган жой. Офтобда исинмоқ. Текинга му- 







wy/c уАлг офтобга чиқмайди. Мақол. н 
Умрида қармоқ ушламаган чоллар офтобда 
ўтириб, тўр ямашга тушишди. А. Мухтор, Қо- 
рақалпоқ қиссаси. Кўм-кўк барглар орасида 
тизилиб, ғуч-ғуч бўлиб, офтобда садафдек 
ярқираб турган тутни кўриб, жувоннинг ҳам 
оғзи сув очди. А. Қаҳҳор, Қўшчинор чироқ- 
лари. 

4 кўчма Ёритувчи, янгилик киритувчи, 
ўзгартирувчи. Сизга ўхшаган аёлларимизнинг 
ҳар бири қора кун ичида ётган минглаб хотин- 
қизларимизнинг рўзғорига офтоб бўлиб кириб 
боришяпти. С. Зуннунова, Олов. 

(Орқасига) офтоб тегди Ёруғликка, рўш- 
ноликка чиқди; иши юришиб кетди. Мана 
энди мирзам оталиқ қилиб, ўрдадан бирор иш 
топиб берсалар, тақсиримга ҳам офтоб 
тегса ажабэмас. А. Қодирий. Меҳробдан чаён. 

ОФТОБА [ф. — кўза, обдаста] шв. 

Обдаста. Момо айвонга етгач, офтобани ер- 
га қўйди. «Ёшлик». Комил айвон олдида тур- 
ган мис офтоба билан мис дашшани олиб, 
Саид афандининг қўлига сув қуйди. Ҳ. Ғулом, 
Машъал. Мустафо супа четида турган оф- 
тобадан қўлини чайди. М. М. Дўст, Галатепа 
қиссалари. 

ОФТОБАЧИ тар. Хонлар саройида хон, 
амир ва унинг меҳмонлари қўл юваётган- 
да, уларга офтоба тутувчи лавозимли шахс. 
Абдураҳмон офтобачи ва бир неча маҳаллий 
аъёнлар бирин-кетин шоҳсупадан жой олди- 
лар. X. Султонов, Бир оқшом эртаги. 

ОФТОБИ [ф. ^liil ~ офтобга алоқадор, 
офтобли; офтобда қуритилган] шв. Офтобда 
қуритилган мевалар, мас., майиз, туршак, 
қоқи. 

ОФТОБЛИ Офтоб чиқиб турган, қуёш- 
ли. Офтобли кун. н Баъзан офтобли кун- 
лари Фразу Аннанинг ёрдами билан менинг 
ёнимдаги дераза рафига келиб ўтиради, ҳов- 
лига қарайди. А. Мухтор, Асарлар. 

ОФТОБПАРАСТ [ф. ...— оф- 

тобни севувчи; қуёшга сиғинувчи] 1 Қуёшга 
топинувчи, қуёшга сажда қилувчи. 

2 шв. Кунгабоқар. 

ОФТОБПАРАСТЛИК Қуёшга топиниш, 
қуёшга сажда қилиш. 

ОФТОБРЎЙ [ф. jji-iLiif — қуёшга ўхшаш 
юзли] айн. офтобрўя. 

ОФТОБРЎЯ [ф. jj<_>l.:Lil — қуёшга ўх- 
шаш юзли; юзи қуёшга қараган] 1 Қуёшга 
қараган, қуёш нури кўп тушадиган; кунгай. 


Офтобрўя уй. н Озод сўрига яқинлашган- 
да, хотини ишком тагидаги ўсмадан юлиб, 
офтобрўя ерга ташламоқда эди. С. Маҳкамов, 
Бир жуфт дон. 

2 айн. офтобчувоқ. Чивинлар офтобрўяда 
ўтирган одамларни ғинғиллаб нотинч эти- 
шарди. С. Айний, Қуллар. 

ОФТОБТИҒА [офтоб.. + ф. «Сд — пичоқ, 
ханжар дами; тоғ чўққиси, қоя] Кунгай; 
офтоб нури тикка тушиб турадиган ер. Биз 
ялангларни кўздан кечириб пайқадикки, 
тажриба ўтказиш учун айнан шу ер бекорга 
танланмаган — кунгай, офтобтиға. «Ёшлик». 
Қишнинг охирлари эди: ҳали баҳор бошланган 
бўлмаса ҳам, устма-уст келаётган офтобли 
кунлар офтобтиғалардаги қорларни эритган. 
С. Айний, Қуллар. 

ОФТОБЧУВОҚ Баҳорги, таъсир кучи 
кам, ёқимли офтоб. 

ОФТОБШУВОҚ айн. офтобчувоқ. Бола- 
нинг кўзи Тўхта холанинг дарвозаси олдида 
бошини оёқлари орасига буркаб, офтобшу- 
воқда ётган ола мушукка тушди-ю, таққа 
тўхтади. Қ. Кенжа, Тоғ йўлида бир оқшом. 

ОХИР I [а. jiJ — кейинги, сўнгги; сўнг, 
ниҳоя] 1 Чўзиқ нарсанинг сўнгги чегараси, 
энг кетинги қисми, поёни. Йўлнинг oxupu 
кўринмайди. н Нусратбекнинг уйи шу ким- 
сасиз, сокин кўчалардан бирининг охирида — 
пахтазор чегарасида жойлашган экан. С. 
Нуров, Майсаларни аёз урмайди. 

2 Давомли нарсаларнинг сўнгги қисми, 
хотимаси. Достоннинг охири, Спектаклнинг 
охири. н [Уста Олим] Хатнинг oxupuda: 
«Сиздан бир кун сўнг Ҳомид ўлди..» деб ёзар 
эди. А. Қодирий, Ўтган кунлар. 

3 Иш-ҳаракат, воқеа-ҳодиса ва ш.к. нинг 
сўнгги, охирги дами, ниҳояти. Йилнинг oxu- 
pu. Қишнинг oxupu. Oxup бўлмоқ. н Шунга 
қарамасдан, бу мактаб йил охирига бориб, 
ўзлаштириш 160, давомат 200 фоиз бўлди, 
деб ахборот берибди. X. Тўхтабоев, Ширин 
қовунлар мамлакати. 

Охир замонда қ. охирзамон. -Охир за- 
мона, деб шуни айтадилар-да. Қизларда 
шарму ҳаё йўқ. Фалончи очилибди, писма- 
дончи паранжисини таииабди, деган гаплар 
кўпайиб кетяпти, — деди Тўтибу. С. Зунну- 
нова, Гулхан. Охир пешин қ. пешин 1. -Вақт 
охир пешин бўлиб қолган эди. Қорним очган.. 
— деди Шум бола. Ғ. Ғулом, Шум бола. 




т 


4 Оьдабат, натижа; пировард. Ёмон ишнинг 
охири вой. н -Ҳай, ишцилиб, охири бахайр 
бўлсин, — деди Махсум. П. Турсун, Ўқитувчи. 

ОХИР II [ ф. — отхона; оғил, охур] 

с.т. Охур. 

ОХИРАТ [а. с> jiJ — сўнг, ниҳоя, тамом 
бўлиш; нариги, у дунё; охирги кун] дин. Одам 
ўлгандан кейин борадиган дунё, олам; дунё- 
нинг тугаш куни, қиёмат. [Азизбой.:] Бу фоний 
дунёда оч ўлди нима-ю, тўқ ўлди нима? 
Охирати бахайр, имони басаломат бўлсин. Н. 
Сафаров, Шарқ тонги. -Бу дунё беш кунлик, 
ёлғон дунё. Охиратни эсдан чиқарманг, ҳа! 
— деди домла. П. Турсун, Ўқитувчи. Наҳот 
охиратга юз бурса жаҳон, Наҳот кароматлар 
ҳақ чиқса, наҳот. А. Орипов, Йиллар армони. 

Охират оши Ҳаётнинг сўнгги дамида 
ейилган овқат. Охиратда 1) нариги дунёда; 
қиёматда. Йигирма сўм қарз эди, oxupamda 
ҳам жавобини беради. Ойбек, Танланган 
асарлар; 2) сира, ҳеч вақт. У oxupamda ҳам 
тузалмайди. Охиратини куйдирмоқ Имон- 
эътиқодидан айирмоқ, айрилмоқ; хонавай- 
рон қилмоқ. Маълум бўлишича, ер ютгур 
Асқад онасининг охиратини куйдириб, ука- 
ларининг ризқини қийиб, етмиш сўмнинг 
ҳаммасини ўғирлаб, шаҳарга кетиб қолибди. 
«Ёшлик». 

ОХИРГИ Нарса ёки ҳодисалар қато- 
рининг энг сўнгидаги; сўнгги, энг кейинги. 
Охирги курс. Охирги сўз. Романнинг охирги 
боби. н -Чекинмаймиз. Охирги томчи қо- 
нимиз қолгунча курашамиз! — деди Черне- 
цов. И. Раҳим, Чин муҳаббат. Пайғамов даф- 
тарни чамалаб кўриб, охирги саҳифасига қа- 
ради. С. Нуров, Майсаларни аёз урмайди. 

ОХИРЗАМОН [а. 0 LoWl дин. Дунё- 
нинг, ҳаёт ва борлиқнинг сўнгги дамлари, 
қиёматга яқин қолган замон. Бизнинг за- 
монамиз «охирзамон» бўлгани учун ҳеч бир 
киши вали бўлмас ва шунинг учун шоир ҳам 
бўлмас экан. С. Айний, Эсдаликлар. 

ОХИРИ рвш. 1 Охир-пировардида, ахир. 
«Сабр туби — олтин» мақолига амал қилиб, 
арқонни узун ташлаб қўйган эдик. Охири сабр 
косамиз тўлиб-тошиб кетди. «Муштум». 

2 Бориб-бориб, ниҳоят. Тақдир шамоли 
уни [Зағчакўзни] турли бурчакка учирди ва 
охири, мана шу Ҳамишкапага келтириб таш- 
лади. П. Турсун, Ўқитувчи. 

ОХИРИДА рвш. Охири, ахири, пиро- 
вардида. Зайнабнинг ўн беш дақиқали муо- 


маласида Отабек юқоридаги каби «эсдан 
чиқариш» ҳолатига бир неча қайта учради 
ва охирда сўрамоққа мажбур бўлди. А. Қо- 
дирий, Ўтган кунлар. 

ОХИРЛАМОҚ Охирига, поёнига етмоқ, 
тамом бўлмоқ, тугамоқ. Қиш охирламоқда. 
Қурилиш охирлаб қолди. н Сал ўтиб, 
ёзувларим охирлайди ва мен кекса танимга 
озгина ҳордиқ бераман. Сўнг Тошкентга 
жўнайман. М. М. Дўст, Лолазор. Пахта йи- 
ғим-терими охирлаб турганда, Ойқиз Бой- 
чиборга миниб, райондан қайтарди. Ш. Ра- 
шидов, Бўрондан кучли. 

ОХИР-ОҚИБАТ рвш. Натижада, охир- 
пировардида; ниҳоят. Нусратбек қишлоқни 
қўмсай-қўмсай, бир талай дард орттирди, 
охир-оқибат янги шароитга мослашиб олди, 
жонининг ҳаловатини билди. С. Нуров, Май- 
саларни аёз урмайди. 

ОХИРУЛАМР \а. j_oVfjiJ — охири. пиро- 
вардида, оқибатда] эск. кт. Охири, охир- 
пировардида, ниҳоят. Охируламр, бу кун бир 
чор деворга кириб, ўлиб ётган эшакни кўриб, 
гўштидан бир миқдор кесиб, уйга келтирди. 
А. Қаҳҳор, Бошсиз одам. 

ОХРА [юн. ochros — рангсиз, рангпар, 
оқиш; сарғиш] Сариқ ёки сарғиш-қизил тус- 
даги табиий минерал бўёқ. 

ОХУН(Д) [ф. jii jjJ — руҳонийлар пеш- 
воси, мулло; устоз] 1 Ўқимишли, илмли 
киши; мулла, домла. Момонинг мурсаги охун 
йигитнинг қўлида кетди. «Ёшлик». 

2 Ўқимишли, илмли кишилар исмига 
қўшиб айтиладиган сўз. Юсуфбек ҳожи би- 
лан қутидор Солиҳбек охуннинг Кўкалдош 
ҳужрасига меҳмон бўлиб кетганлар. А. Қо- 
дирий, Ўтган кунлар. 

3 Хитой мусулмонлари орасида мудар- 
рисларга, имомларга нисбатан кенг тар- 
қалган ном. 

4 с.т. Халқ ичида уйғурларга, қашқар- 
ликларга қўйилган лақаб. 

ОХУР [ф. jjjJ — отхона; оғил, охур] 
Чорва моллари (қўй, эчки, сигир, от) га 
ем-хашак солиб бериладиган мослама 
(идиш). От охури. Мол охури. н Тоштемир 
қудуқдан бир неча марта сув чиқариб, от- 
ларни суғорди, охурларга беда солди. Ҳ. Ғу- 
лом, Феруза. Ғуломжон отхонага кириб, 
тўкилган бедаларни охурга териб солди, 
қоронғида ҳам кўзлари чақнаб турган саман- 


11—Ўзбек тилининг изоҳли луғати 

ни пеилонасидан силаб, суйиб қўйди. М. Ис- 
моилий, Фарғона т.о. 

Баланд (ёки катта) охурдан ем еган (ёки 
сув ичган) Катталар, боёнлар билан яқин 
алоқада бўлиб кеккайган ёки ўзи катта боён 
бўлиб ўтган. [Ўрмонжон:] Сен катта охурдан 
ем еб ўргангансан, чидолмайсан. А. Қаҳҳор, 
Қўшчинор чироқлари. Саид ака, Яхшибоевга 
суйкалманг, сизга панд беради, катта охур- 
дан ем еб ўрганган одам, ажабмаски, қулай 
келган онда сизни оёғига патак қилиб кетса. 
М. М. Дўст, Лолазор. У чет элларда дипло- 
матлар билан гаплашган, катта охурдан сув 
ичган. С. Аҳмад, Жимжитлик. 

ОХУРЧЎП [ ф. <_>Пойабзалнинг 
дастаги маҳкам, тик туриши учун унинг 
ичига (авра-астар орасига) қўйиб тикила- 
диган юпқа, эгилувчан тахтача, картон ёки 
қаттиқ чарм. Мусулмон усталар кавушнинг 
дастагига охурчўп қўйиб тикадилар. С. 
Айний, Эсдаликлар. 

ОЧ I 1 Қорнида, меъдасида овқат қол- 
маган, очиқиб, овқат тусаб қолган, очиққан. 
Оч одам. Оч ит. Оч қолмоқ. Оч қолдирмоқ. 
Оч қўймоқ. Оч қоринга аччиқ саримсоқ. 
Мақол. Оч қорним — тинч қулоғим. Мақол. 
Ҳунарли киши оч қолмас. Мақол. н Оч, 
дилдираб қолган Умид иссиққина танчада 
ўтириб, танига қайта жон кирди. Мир- 
муҳсин, Умид. Сувонжон қўрага ҳужум қил- 
ган бир оч бўрини отиб олибди. С. Анорбоев, 
Оқсой. [Йўлчи] Бир сўмга ўзи нон-чой олиб 
ичди-да, оч қорнини бир қадар овутди.. 
Ойбек, Танланган асарлар. Тўқлар кулади, 
очлар йиғлайди. Ойбек, Танланган асарлар. 

Оч биқин қ. биқин. 

2 Очлик ҳолати. Ҳамма халқ очдан ўл- 
маслик учун бир амал-тақал қилиб турибди. 
Ойбек, Танланган асарлар. 

3 Ингичка, кичик (тешикка нисбатан 
кичиклик-ингичкалик қилган соп, вал ва ш. 
к. ҳақида). 

Соп оч келдн Соп ингичкалик қилди. 

04 II Кучсиз, нимхуш (ранг-тус ҳақида). 
Оч кўк. Оч сариқ. Оч қизил. н Ариқ бўй- 
ларида ўсган кўм-кўк майсалар қуёшнинг 
тиниқ нурида оч яшил рангда товланар, киши 
кўнглига ором, ҳузур бағишларди. С. Зунну- 
нова, Олов. 

ОЧАМБИТИ айн. жағжағ. 

ОЧАР Мевадан, кўпинча беҳидан пиши- 
рилган мураббо. Икки қозонда тўғралган 


беҳидан очар пиширилди. М. Муҳаммаджо- 
нов, Турмуш уринишлари. 

ОЧАРВОҲ 1 Баъзи халқпарнинг эъти- 
қодига кўра, гўрдан чиқиб, одамларнинг 
қонини сўрувчи арвоҳ. 

2 кўчма Қонхўр, золим. Бундай одамлар- 
ни фанда очарвоҳ, яъни вампир дейишади. Ҳ. 
Шайхов, Туташ оламлар. 

ОЧАРЧИЛИК Иқтисодий таназзул ва 
танглик ёки табиий офат, турли сабаблар 
туфайли жамият миқёсида юзага келадиган 
кескин озиқ-овқат танқислиги; қаҳатчилик. 
Очарчилик йиллари сомсапазларнинг сомса- 
сини очлар олиб қочарди-да, тутиб олиб 
дўппосласа ҳам, бошини кийимига буркаб, 
сомсасини оғзидан қўймасди. Шукрулло, 
Сайланма. 

ОЧАТҚИ Очликдан озиб-тўзган; озғин. 
Очатқи қўй. н Оҳистахон тилингандан 
тиланган ёмон, дедию ичида, саратонда 
соясини одамдан азиз тутадиган нокас 
йигитга гинахонлик қилганидан ўкиниб кет- 
ди. Ўғлининг цехига кирди. Бошлаб ҳар кўр- 
ганда «менга ҳам ўзингизникига ўхшаган 
келин топиб берасиз», деб юрган очатқиги- 
на, ўзи хунук, истараси иссиқ йигит чопиб 
келди. Шуҳрат, Умр поғоналари. 

ОЧАҒА Бировга тегишли, қарашли одам. 
Мана бу ерда гап бор. Агарда биронта нозик 
иш чиқиб қолса ва ҳам ҳоким тўра билан 
хилватда гаплашмакни тақозо қилинса, 
ҳамма гапни Зуннунбой орқали нойиб тўра- 
нинг очағаларига айтилсин. Чўлпон, Кеча ва 
кундуз. 

ОЧЕРЕДЬ [р. очередь < чередовать 
«навбатлашмоқ, алмашланмоқ» фл. дан] 1 
ҳарб. Автомат ёки пулемётдан бир йўла, 
бирин-кетин отилган ўқ; шу зайлда ўқ узиш. 
Узоқда гоҳ-гоҳ автомат очереди тарақлаб 
қўяди. Ойбек, Қуёш қораймас. Ўн иккита 
патроннинг ўн биттасини уч қисқа очередда 
нишонга жойлади Элмурод. Шуҳрат, Ши- 
нелли йиллар. 

2 с. т. Навбат. Очередь олмоқ. 

ОЧЕРК [р. очерк < очеркать «таъриф- 
лаб, тасвирлаб бермоқ, баён қилмоқ; чиз- 
моқ» фл. дан суффикссиз ҳосил бўлган от] 
Ҳаётий фактларнинг қисқача тасвиридан 
иборат кичикроқ бадиий асар. Ҳарбий очерк. 
Биографик очерк. Библиографик очерк. н 
Обидов газетадаги очеркни кўриши билан 
Аҳмедовнинг олдига чопди. С. Зуннунова, Олов. 




-Ука — деди шоир, — штабдан тайинлашди, 
сен тўғрингда бир ғалати очерк ёзмоқчиман. 
С. Аҳмад, Уфқ. 

ОЧЕРКИСТ айн. очеркчи. 1942 йилгача 
баъзан «Қизил Ўзбекистотда, баъзан «Муш- 
тум», «Ер юзи» журналларида адабий ходим, 
очеркист, фелъетонист, секретаръ бўлиб 
хизмат қилдим. Ғ. Ғулом, Танланган асар- 
лар. 

ОЧЕРКЧИ Очерк ёзиш билан шуғулла- 
нувчи журналист ёки адиб. -Э, бари бир 
эмасми, — деб қўл силтади Тўпори, — шоир 
билан очеркчининг фарқига бормасам ҳам, сиз 
билан Қурбонойнинг фарқига бораман.. М. М. 
Дўст, Лолазор. 

ОЧИЛИБ-ЁЗИЛИБ айн. очилиб-сочилиб. 

[Генерал] Расмиятчиликка йўл қўймай, очи- 
либ-ёзилибўтиришни буюрди. 3. Фатхуллин, 
Сўнмас юлдуз. 

ОЧИЛИБ-СОЧИЛИБ Очиқ чеҳра би- 
лан, хурсандлик билан, ўйнаб-кулиб. Тўла 
кейинги вақтларда.. негадир очилиб-сочилиб 
юрмас эди. М. Исмоилий, Бизнинг роман. 
Жўравой Нафиса билан иғунчаки гаплашиб 
турарди. Суннат билан Жалил ширакайф 
эдилар. Ана шу ширакайфликданми, бегона 
одамнинг ўз курсдошлари билан очилиб-со- 
чилиб гаплашиб тургани ҳақоратдек оғир 
ботди. «Ёшлик». 

ОЧИЛМОҚ 1 Очмоқ 1-8 фл. мажҳ. н. 
Эшик очилди. Сандиқ очилди. Йўл очилди. 
Янги мактаб очилди. Қинғир иш қирқ йилдан 
кейин ҳам очилади. Мақол. н Бир ҳафтага 
қолмай каналга сув очилади. С. Аҳмад, Уфқ. 
Мана шу тоғларнинг икки тарафидаги адир- 
лар, Макрит чўлидан очилган ерларнинг 
ҳаммаси меники, менга қарайди. С. Аҳмад, 
Жимжитлик. Ҳайкалчанинг очилиш маросими 
бўлиб ўтганидан бехабар, парда тутишга 
ҳожат қолмаганини билишмайди. М. М. Дўст, 
Лолазор. Яқинроғингизда ўлмоқ учун.. душман 
томонидан уйингизга очилган туйнукчага 
кирдим. А. Қодирий, Ўтган кунлар. [Ҳаса- 
нали] Узоқ ўйлагандан сўнг ишнинг очилмай 
қолган қисмини ечишни бошқа вақтга қол- 
дирмоқчи бўлди. А. Қодирий, Ўтган кунлар. 

2 Очмоқ 1, 2, 9-12 фл. ўзл. н. Фикри 
очилди. Ранги очилди. н Келди очилур чоғинг, 
ўзлигинг намоён қил, Парчалаб кишанларни, 
ҳар томон пиришон қил. Ҳамза. Бу naxma 
экан-ку, ҳали шошмай туринглар, очилган 
хотинлар бошқатдан паранжига киради. С. 


Аҳмад, Ҳукм. Томлардаги.. лолалар қип- 
қизил бўлиб очилди. М. Исмоилий, Фарғона 
т. о. Сўнгги қуёшли кунларда naxma яна қий- 
ғос очилди. И. Раҳим, Ихлос. 

3 Бошланмоқ, иш бошламоқ. Эртага шу 
муаммога бағишланган олимларнинг йиғили- 
ши очилади. С. Зуннунова, Кўк чироқ. 

4 Кўринмоқ, намоён бўлмоқ. Йўлчининг 
кўзига жаннатдай катта боғ манзараси 
очилди, томоша қилиб, кекса тоғанинг орқа- 
сидан юра берди. Ойбек, Танланган асарлар. 
Агар мана шу Музлоқ тоғнинг.. сиртига 
чиқилса, кишининг кўзи олдида бири-бирига 
зид икки дунё очилади. М. Исмоилий, Фар- 
ғона т. о. 

Башараси очилмоқ Кирдикори, айби, 
аслида кимлиги фош бўлмоқ. Тўғри, Раҳим- 
жон Мўйдиновга туҳмат қилганларнинг авра- 
астари ағдарилди, ҳақиқий башараси очилди. 
«Муштум». 

5 Хафалиги ёки қаҳр-ғазаби йўқолиб 
хушнуд бўлмоқ, ёзилмоқ. -Гоҳо бирон киши 
[бувимнинг] кўнглини оғритганда, мен унга 
бир оғиз юмшоқ гап айтсам, ўша замони 
очилиб кетақоларди, — деди Кенжа. Ҳ. 
Назир, Асарлар. Элмурод унинг [Гулсумнинг] 
бу қадар очилиб кулганини биринчи кўриши 
эди. У бундан роҳат қилди. П. Турсун, 
Ўқитувчи. 

Баҳридили очилмоқ Кайфияти яхши 
бўлмоқ, чеҳраси ёришмоқ. Шийпон орқа- 
сидаги ғўзаларни кўриб, Пайғомовнинг баҳ- 
ридили очилиб кетди. С. Нуров, Майсаларни 
аёз урмайди. Чеҳраси очилмоқ айн. баҳриди- 
ли очилмоқ. 

6 Ҳуснига ҳусн қўшилиб, тобора чи- 
ройли бўлмоқ, гўзаллашмоқ. Зуннуновнинг 
назарида Саодатхон янада очилиб кетганга 
ўхшайди. И. Раҳим, Ихлос. Қора кўйлак ичи- 
да бўғилиб ётган экансан. Қара, нақ шаф- 
толи гулидек очилибсан, кел, пардоз қила- 
миз. Н. Сафаров, Шарқ тонги. Баширжон 
узоқроқдан келинга тикилиб тураркан: «Жуда 
очилиб кетибди», деб ўйлади. Н. Аминов, 
Қаҳқаҳа. 

Бахтинг очилсин қ. бахт 2. Жағи очил- 

моқ Тўхтовсиз гапирмоқ; кўп, узоқ гапир- 
моқ. Оишо бир муддат жимиб қолди, лекин 
лаҳза ўтиб, тағин жағи очилди. М. М. Дўст, 
Лолазор. Иштаҳаси очилмоқ Иштиёқ билан 
овқат емоқ; -Ана энди, чарчоқ ҳам унути- 
лади, иштаҳа ҳам очилади. Унинг гапи тўғри 

чиқди. C. Аҳмад, Жимжитлик. Кўзи очилмоқ 
қ. кўз. Таъзиримни еганим шу бўлдики, кўзим 
очилди, тушуниб олдим. С. Зуннунова, Олов. 
Оғзи очилмоқ Ҳайрон бўлмоқ. Бир ҳафта- 
дан кейин қиз Жамолзоданинг устахонасига 
ташриф буюрди. У «Кўккўл тонги»ни кўриб, 
оғзи очилиб қолди. Ўшанда кўргани ҳозирги 
полотнонинг олдида оддий эрмак эди, холос. 
«Ёшлик». Ҳаво очилди Ҳаво булутдан тоза- 
ланди. Осмонни қоплаган чанг-тўзон алла- 
қачон ғойиб бўлди, ҳаво чарақлаб очилиб кет- 
ди. Ш. Рашидов, Бўрондан кучли. 

ОЧИЛТИРМОҚ Очилмоқ 3-5 фл. орт. н. 
Пахтани очилтириб термоқ. Кирни очил- 
тириб ювмоқ. 

ОЧИН-ТЎҚИН рвш. Тўйиб овқат емас- 
дан, чала-ярим овқат еб, гоҳ оч, гоҳ тўқ 
ҳолда. Умиднинг кайфи пастлиги ва бунинг 
устига анчадан буён очин-тўқин юрганини 
эшитган Ҳотам, жилла бўлмаганда шу бу- 
гун, юрагида алам туғён ураётганда дард- 
лаишб малҳам бўлай, дегандек атай келган 
эди. Мирмуҳсин, Умид. 

ОЧИНҚИРАМОҚ Сал очиқмоқ, очлик 
сеза бошламоқ. 

ОЧИРИЛМОҚ Очирмоқ фл. мажҳ. н. 
Инкубаторда ўн минг жўжа очирилади. Курт 
уруғи очирилади. 

ОЧИРМОҚ Очмоқ 12 фл. орт. н. Жўжа 
очирмоқ. Курт уруғини очирмоқ. 

Кўз очиргани қўймаслик 1) атрофга қа- 
раш, кўриш учун имкон бермаслик. Август- 
ларга бориб, араваларнинг ғилдирагидан, 
отларнинг туёғидан кўтарилган чанг кўз 
очиргани қўймайди. С. Аҳмад, Ҳукм; 2) тинч- 
лик бермаслик; у-бу деб доим хафа қилмоқ, 
аччиғини келтирмоқ (яна қ. кўз очирмаслик. 
қ. кўз). Уялинг!Илгарилари, бўқоғинг бор, деб 
кўз очиргани қўймас эдингиз-ку! Неча мар- 
та йиғлатгансиз? А. Қаҳҳор, Жонфиғон. 

ОЧИҚ 1 Ҳеч нарса билан бекитилма- 
ган, тўсилмаган. Икки томони очиқ шийпон. 
Tenacu очиқ йўлак. н Искандар эса қизил 
дастурхонни яна хазина устига ёпди-да, 
токчадан соқол оладиган асбобларини олиб, 
очиқ шийпонга чиқди. М. Мансуров, Ёмби. 

2 Бекитилмаган, маҳкамланмаган, қулф- 
ланмаган. Очиқ дарвоза. Очиқ дераза. 

3 Яланғоч. Очиқ бадан. н Полиция бош- 
лиғи.. пишиқ ўрилган чарм қамчин билан 
Йўлчининг очиқ кўкрагини ва бўйнини узиб 
олди. Ойбек, Танланган асарлар. 


Очиқ эшик Ҳамма учун кириш мумкин 
бўлган жой. 

4 кесим взф. Берк эмас, очилган ҳолда. 
Дарвоза ланг очиқ. н Эшик ва даричалар 
очиқ бўлса ҳам, уйда биров кўринмади. А. 
Қодирий, Ўтган кунлар. Кечаги боржом оғ- 
зи очиқ қолибди, гази чиққандан кейин бир 
пулга қиммат. А. Қаҳҳор, Санъаткор. 

5 Ёрилган, очилган. Мана бу очиқ nuc- 
талар ҳам ўзимизнинг тоғларники! Ш. Хол- 
мирзаев, Т. Усмонов, Сўнмас ўт. 

6 кўчма Равшан; аниқ; аён; кўриниб, 
билиниб турадиган. Қишлоқ аҳолиси Мулла 
Ўсар деган очиқ фикрли ўрта деҳқонни ко- 
миссар қилиб сайлади. М. Ўринхўжаев, Уну- 
тилмас кунлар. У ўзини жуда эркин тутар 
ва ҳар бир саволга очиқ, тўғри жавоб берар 
эди. Ойдин, Икки кўзи шунда. Қоронғу бўлса 
ҳам, Ўзбек ойимнинг тусидаги шодлик бел- 
гилари очиқ кўриниб турар эди. А. Қодирий, 
Ўтган кунлар. 

7 Тўғри, ҳақиқий. Очиқ гап. 

Очиқ гапирмоқ (ёки айтмоқ, сўзламоқ) 
Яширмасдан, ҳаммасини айтмоқ; тўғриси- 
ни айтмоқ. Элмурод кўнглидагини очиқ ай- 
тиб қўя қолди. П. Турсун, Ўқитувчи. Очиғи- 
ни айтганда, мен сиз билан сира учрашмоқчи 
эмас эдим. Н. Сафаров, Шарқтонги. 

8 Ҳеч кимдан яширилмаган. Очиқ муно- 
сабатлар. Очиқ қаршилик. н Душманли- 
гимни очиқ билдириб, қайтага ҳаётимни 
хавф остига қолдирдим чамамда. «Шарқ 
юлдузи». 

9 кўчма Ҳамма, хоҳлаган киши қат- 
нашса бўлаверадиган. Очиқ савдо. Очиқ суд. 
Очиқ чемпионат.. н Ўрмонжон.. активлар 
иштироки билан бўладиган очиқ партия 
мажлисининг вазифасини тушунтириб бе- 
рибди. А. Қаҳҳор, Қўшчинор чироқлари. Шу 
ҳафта ичи очиқ дарс ўтказишни бошлаймиз. 
С. Зуннунова, Олов. 

10 Ранги тиниқ, шўхшанг. Очиқ чит. 

11 Хушфеъл, юрагида кири йўқ; хушчақ- 
чақ. Очиқ қиз. н У[Али] ичи кирсиз, серкул- 
ги, очиққина бир йигит.. эди. А. Қодирий, 
Ўтган кунлар. 

Очиқ кўнгил ёки кўнгли очиқ қ. кўнгил. 
Очиқ чеҳра қ. чеҳра. 

12 тар. Паранжи ташлаган, озодликка 
чиққан (хотин-қизлар ҳақида). Бир куни беш- 
олтита очиқ хотин орасига тушиб қолиб, не 
вақтгача кўнглим ғаш, таъбим кир бўлиб 






юрдим. A. Қаҳҳор, Майиз емаган хотин. 
Йиғилганларнинг кўпчилиги хотин-қизлар 
бўлиб, улар opacuda очиқлар ҳам, паранжи- 
лилар ҳам бор эди. С. Зуннунова, Гулхан. 

Бети (ёки юзи) очиқ Уят-номусни бил- 
майдиган, беҳаё, одобсиз. Боши очиқ 1) ҳа- 
ли унаштирилмаган, никоҳ қилинмаган. 
Энди у [Мунаввар] боши очиқ қиз бола эмас. 
Оилали. С. Анорбоев, Меҳр; 2) ҳеч ким ҳали 
савдо қилиб олмаган, сотилмаган. Боши очиқ 
мол. Кўзи очиқ Ўлмаган, ҳаёт, тирик. Лут- 
финисанинг кўзи ҳали очиқ, танаси coeu- 
маганди. С. Аҳмад, Уфқ. Масалани очиқ 
қолдирмоқ Масалани ҳал қилишни кейинга 
қолдирмоқ. Орани очиқ қилмоқ қ. ора. Очиқ 
акциядорлик жамияти иқт. Иштирокчилари 
ўзларига қарашли акциялардан эркин фой- 
даланиши мумкин бўлган жамият. Очиқ 
бозор Товарнинг бошқа ердан эркин кел- 
тирилиб ва чегараланмаган микдорда олди- 
сотди қилиниши. Очиқ бўғин тлш. Унли 
товуш билан тугаган бўғин. Очиқ денгиз 
Барча давлатлар эркин фойдаланадиган 
денгиз саҳни. Очиқ хат Ҳамма ўқиши учун 
одатда матбуотда эълон қилинадиган рас- 
мий хат. Очиқ ҳаво 1) булутсиз, беғубор 
осмон. Совуқ бир оз юмшаб тушган, қуёш 
очиқ ҳавода ҳаракат этмоқда эди. А. Қо- 
дирий, Ўтган кунлар; 2) усти ёпилмаган 
жой, ташқари, дала. Мана чинакам бола- 
лик: ..мактаб саҳнида очиқ ҳавода физкуль- 
тура машқлари қилиш, шашка-шахмат 
ўинаш, қўишқлар аитиш. П. Турсун, Ўқи- 
тувчи. Чакаги очиқ айн. жағи очиқ қ. жағ. Қўли 
очиқ қ. қўл. 

ОЧИҚАРЛИ с. т. Киши оч қоладиган, 
еярли бирор нарса топилиши мушкул. Дав- 
лат тўғрисида бўлса, очиқарли ерда эмас- 
миз. А. Қодирий Ўтган кунлар. 

ОЧИҚГУИ кам қўлл. Очиғини айтади- 
ган, юрагидагини ҳеч яширмайдиган; тўғ- 
рисўз. 

04 И КДЛН-ОЧ И Қ рвш. 1 Аниқ-равшан, 
шак-шубҳасиз. Бу очиқдан-очиқ туҳмат. н 
Дарҳақиқат, унинг [Зайнабнинг] бу иши 
очиқдан-очиқ болаларча кетган эди. А. Қо- 
дирий, Ўтган кунлар. 

2 Ошкора, намойишкорона; рўйирост. 
Очиқдан-очиқ қаршилик қилмоқ. н Очиқ- 
дан-очиқ Акбаровга қаратилган бу истеҳзо 
Зуфар Ҳакимовични алланечук яйратиб 
юборди. П. Қодиров, Уч илдиз. 


3 Тап тортмасдан, ибо қилмасдан, уял- 
май-нетмай. Очиқдан-очиқ сўкинмоқ. 

ОЧИҚ-ЁРУҒ айн. очиқ-ойдин. Ҳа-а, 
энди ўзингга келдинг, очиқ-ёруғ гапиравер. 
Искандар, мавриди келганини сезиб, сўради: 
-Қўнғироқ қилдими?. М. Мансуров, Ёмби. 

ОЧИҚЛИК 1 Очиқ эканлик; равшанлик; 
ошкоралик. Ҳавонинг очиқлиги. н Одам- 
зоднинг фитнаси ёмон бўлади. Кўнгли очиқ- 
ликка не етсин. Мирмуҳсин, Умид. 

2 Очиқ, эркин жой; эркинлик. Зиндон- 
даги ширин-шарбатдан очиқликдаги ситам, 
ғурбат яхшироқмасми?Х,а.мза, Майсаранинг 
иши. 

3 Ораликдаги жой, оралиқ. Товуш пайча- 
лари ўртасидаги очиқлик. 

Кўзим очиқлигида Тириклигимда, ҳаёт- 
лигимда. 

очиқмоқ Оч қолмоқ, қорни очиб, 
овқат тусаб қолмоқ. Йўлдан очиқиб келган 
кишининг димоғига қилинаётган овқатнинг 
ҳиди кирганда, тезроқ пиша қолса эди, деб 
безовта бўлади. М. Исмоилий, Фарғона т. о. 
Шавкат кечқурун туз тотмагани учун қат- 
тиқ очиққанди. Қ. Кенжа, Тоғ йўлида бир 
оқшом. 

ОЧИҚ-ОЙДИН 1 Аниқ-равшан; шуб- 
ҳасиз. Очиқ-ойдин масала. Очиқ-ойдин жа- 
воб. н У [Нури] келин бўлиб боргуси оила- 
нинг бойлигини ўйламаган, чунки бу нарса 
у учун очиқ-ойдин эди. Ойбек, Танланган 
асарлар. 

2 Очиқ, рўйирост. Йўлдош боланинг эси- 
пастлигига ишонмаса-да, буни Хайрига очиқ- 
ойдин айтолмади. «Ёшлик». Манави сабил 
аризада очиқ-ойдин ёзиб қўйилган. С. Аҳмад, 
Ҳукм. 

ОЧИҚ-ОШКОР рвш. Яширмасдан, рў- 
йирост, ошкора. У онасига ёзган хатида аҳ- 
волни очиқ-ошкор айтди. С. Зуннунова, Кўк 
чироқлар. 

очиқ-сочиқ айн. очиқ-чочиқ. Уйим 
шундоқ очиқ-сочиқ қолган эди-да. Т. Ашуров, 
Оқ от. 

ОЧИҚТИРМОҚ Оч қолдирмоқ. Ернинг 
кўпи очиқтиради, молнинг — ози. «Қанотли 
сўзлар». 

ОЧИҚЧА айн. очиқчасига. У [Гулнор] 
билан очиқча сўзлашув керак. Ойбек, Тан- 
ланган асарлар. 

ОЧИҚЧАСИГА рвш. 1 Яширмасдан, 
тўппа-тўғри, очиқ, рўйрост. Очиқчасига тан- 







қид қилмоқ. н Мирвали Эралининг сўнгги 
сўзидан кейин айтар гапини йўқотди, «энди 
очиқчасига гаплашиш пайти келди», деб 
ўйлади. С. Аҳмад, Жимжитлик. Шундай 
экан, кел, очиқчасига гаплашайлик. Т. Ашу- 
ров, Оқ от. 

2 Тап тортмасдан, уялмасдан; ҳаёсизлик 
билан. -Рост, қизлар, — деди Қумри очиқ- 
часига ўтиб, — вофуруш Қилтириқ махсум- 
ни ўша вақтдаёқ ахта қилдирган, дейиша- 
ди. А. Мухтор, Опа-сингиллар. 

ОЧИҚ-ЧОЧИҚ Йиғиштирилмаган, бе- 
саранжом. Ҳамма нарса очиқ-чочиқ эди. н 
-Кори хайри бор одам ҳам уйни шунақа очиқ- 
чочиқ ташлаб кетадими?! — деди Каромат. 
И. Раҳимов, Чин ҳаёт. 

ОЧИҚҚЎЛЛИК Сахийлик, қўли очиқ- 
лик. Очиққўллик доим яхшилик келтиради. 
«Қанотли сўзлар». 

ОЧИҒИ 1 Гапнинг тўғриси, тўғри гап, 
очиқ гап. Очиғини айтганда. н Гапнинг 
очиғини айтсам, бу ишда менинг ҳам, Теша- 
войнинг ҳам айбимиз бор. С. Аҳмад, Уфқ. 

2 крш с. Тўғриси, очиғини айтганда, 
гапнинг пўскалласи. Очиғи, ўзи туғилиб ўс- 
ган, ўрганган уйидан кетиш Қудратга осон 
эмасди. Ҳ. Назир, Сўнмас чақмоқлар. Тао- 
милга қарши борган.. ўзгалар урфини ўткин- 
чи ҳою ҳаваслар билан қабул қилаётган 
тенгдошларимизга, очиғи, ачинамиз. Газе- 
тадан. 

ОЧИҒИЧА рвш. 1 Очиқ, ёпилмаган ҳол- 
да; очиқлигича. Эишк очиғича қолди. Қозон 
очиғича турган экан. 

2 Ҳал қилинмасдан, ечилмаганича. Ик- 
кинчи масала очиғича қолдирилди. 

ОЧКО \р.\ 1 Ўйинда, спорт мусобақа- 
ларида ютуқни белгилаш учун берилади- 
ган ҳисоб бирлиги. Ўшанда фақат бир киши 
— ёш шашкачи Шариф Ёқубов у билан очко- 
ни бўлиишб олди. Газетадан. Раҳим хиёл ўй- 
ланиб қолди. Энди у, икки метрга сакраб, 
етти очко олишни эмас, балки биратўла 
олти катакка сакраб, ўн бир очко эгаллашни 
чамаламоқда эди. Ҳ. Назир, Сўнмас чақ- 
моқлар. 

2 с. т. Қарта ўйинининг бир тури; йигир- 
ма бир. Очкоўйнамоқ. 

ОЧКУЗ 1 Еб тўймайдиган, нафсини ти- 
ёлмайдиган, нафси бузуқ, суқ. Очкўз бўри. 
Очкўз ит. Очкўзда бўлса ҳам — йўқ, Сахийда 
бўлмаса ҳам — тўқ. Мақол. 


2 Бирор нарсага ўч, ҳар нарсага ортиқ- 
ча ҳирс қўйган. Соҳиб қори молпараст, оч- 
кўз одам. И. Раҳим, Чин муҳаббат. 

ОЧКЎЗЛИК Очкўзга хос хусусият; хат- 
ти-ҳаракат. Очкўзлик қилмоқ. н Аброр ма- 
газинга кирган харидорларни очкўзлик билан 
шилиш пайида бўларди.. А. Кўчимов, Ҳалқа. 

ОЧЛИК 1 Оч қолишлик, оч эканлик, 
оч ҳолат. Очликдан сулаймоқ. Бир очликнинг 
бир тўқлиги бор. Мақол. н Зиркнинг яшил 
барглари ҳузурбахш таъмга эга бўлиб, кишини 
чанқаш ва очликдан сақлайди. «Фан ва тур- 
муш». 

Очлик эълон қилмоқ Сиёсий, иқтисодий 
ижтимоий норозилик белгиси сифатида 
овқат ейишдан бош тортмоқ. Борди-ю, очлик 
эълон қилиб, берганларини емай, биратўла 
нариги дунёга равона бўлиб қолсам-чи. X. Тўх- 
табоев, Ширин қовунлар мамлакати. 

2 айн. очарчилик. Революциядан кейинги 
илк йиллар. Вайрона қилинган мамлакатда 
очарчилик ҳукм сурарди. Т. Обидов, Юсуф- 
жон қизиқ. 

ОЧМОҚ 1 Йўлни тўсиб турган нарсани 
бир томонга суриб, кўтариб қўйиб, кириш 
ёки чиқишга имкон туғдирмоқ. Дарвозани 
очмоқ. Деразани очмоқ. Эшикни очмоқ. н 
Ўғилларга тайинлаб қўйган эдим, бориб дар- 
возани ланг очишди. М. М. Дўст, Лолазор. 

2 Олиш-қўйиш йўлини, оғзини бекитиб 
турган тиқин, қопқоқ, қулф ва ш. к. ни кў- 
тариб, суриб қўймоқ, ипини бўшатмоқ, 
ечмоқ ёки олиб ташламоқ. Чемоданни очмоқ. 
Шишанинг оғзини очмоқ. Қопни очмоқ. н У 
[Аҳмаджон] эшик ёнига чўнқайиб ўтирди- 
да, милтиғининг затворини бир неча марта- 
ба очиб ёпди. А. Қаҳҳор, Олтин юлдуз. Қори 
тугунчани очиб, ўрикдан иккитасини Си- 
диқжонга узатди. А. Қаҳҳор, Қўшчинор чи- 
роқлари. 

3 Ўралган, қопланган, паналанган ёки 
кўмилган нарсаларни бекитиб, ўраб, қоп- 
лаб турган нарсадан холи қилмоқ, ялан- 
ғочламоқ. Ток очмоқ. Кўкракни очмоқ. н 
[Гуландом] Атлас кўйлакнинг кенг енгини 
тирсакка қадар шимариб.. гўзал билаклари- 
ни очиб, дуторни чертди. Ойбек, Танлан- 
ган асарлар. Ҳамма кулиб юборди, Кўрпани 
бир оз очиб қараган Гулшан ҳам.. ичи қотиб 
кулди. А. Қодирий, Меҳробдан чаён. Табиб 
кетди, Отабек телбаларча югуриб, Кумуш- 






нинг бошига келди, юзини очиб, манглайини 
босди ва ўпди. А. Қодирий, Ўтган кунлар. 

4 Кўтармоқ, сурмоқ ёки олиб ташламоқ 
(парда, ниқоб ва ш.к. ни). Пардани очмоқ. 

5 Тўсиқни, ғовни олиб ташламоқ, та- 
қиқни бекор қилиб, ўтиш, юриш учун им- 
кон бермоқ. Йўлни очмоқ. Чегарани очмоқ. 
н Мирвали, Жайрона қочиб кетгандан ке- 
йин, йўлни портлатиб, бошқа томондан йўл 
очган эди. С. Аҳмад, Жимжитлик. 

6 Бирор нарсанинг ҳаракатига йўл бер- 
моқ, йўл қўймоқ, қўйиб юбормоқ, бўшат- 
моқ. Газни очмоқ. Жўмракни очмоқ. н Яна 
кечагидек сувни очиб, ўзи уриб кетди, деб 
ўлтирадиган бўлсанг, сен мендан яхшилик 
кутма! Н. Сафаров, Уйғониш. 

7 Ёзмоқ, ёймоқ, кермоқ (тахланган, 
букланган, йиғилган, юмилган нарсалар ҳа- 
қида). Зонтикни очмоқ. Кафтини (қўлини) 
очмоқ. Қанотини очмоқ. Ёмондан қоч, яхши- 
га қулоч оч. Мақол. н Кумуш айвон томонга 
қайтар экан, ошиқиб хатни очди. А. Қоди- 
рий, Ўтган кунлар. Режиссёр яна дафтари- 
ни очиб, бир нималарни ёзиб қўйди. А. Қаҳ- 
ҳор, Картина. 

8 Қуриб, солиб, битириб, ишга тушир- 
моқ; расмий равишда ишга туширмоқ. Мак- 
таб очмоқ. Санаторий очмоқ. Янги йўл оч- 
моқ. Кўргазмани очмоқ. н [Ҳасанали] ..гу- 
зардан баққоллик дўкони очган эди. А. Қо- 
дирий, Ўтган кунлар. Мени ғафлат уйқуси 
босмаган бўлса, нега бир газлик пахсани ке- 
сар эмишлар-да ва бошимдан туйнук очар 
эмишлар-да, мен ҳеч нарса сезмас эмишман! 
А. Қодирий, Ўтган кунлар. 

9 Янги бир нарса яратмоқ; кашф этмоқ, 
топмоқ. Янги юлдуз очмоқ. Кон очмоқ. н Ахир 
сиз билан биз катта иш қиляпмиз, ўзбек 
хотин-қизлари ҳаётида бутун бир давр оч- 
япмиз. А. Мухтор, Опа-сингиллар. 

10 Кўпчилик иштирокида бирор ишни 
бошлаб бермоқ, бошлаб юбормоқ; очиқ деб 
эълон қилмоқ. Мунозара очмоқ. Митингни 
очмоқ. н Ўзбек ойим қора кийиб, таъзия 
очди. А. Қодирий, Ўтган кунлар. Мажлисни 
Иброҳимов очди ва кун тартибини эълон 
қилди. А. Қаҳҳор, Қўшчинор чироқлари. 
Бувиси аза очиб, ҳовлида хотинларнинг чув- 
вос йиғлагани ҳамон қулоғида. Мирмуҳсин, 
Қаҳрамоннома. 

11 Нарса, воқеа, ҳодиса ва ш.к. нинг қан- 
дайдир томонларини ёритиб баён, ошкор 


қилмоқ, аниқламоқ. Масаланинг моҳиятини 
очмоқ. Асар қаҳрамонларининг характерини 
очмоқ. Ҳақиқатни очмоқ. Гапнинг тагини гап 
очар. Мақол. 

12 Очиқ изҳор қилмоқ, маълум қилмоқ, 
айтмоқ. Йўлчи аксар вақт, ишдан қутулгач, 
у [Қоратой] билан вақт кечирар, қайғуси- 
ни, севинчини унга очар эди. Ойбек, Танлан- 
ган асарлар. Агар улар [Тешабойлар] бу мақ- 
садларини очиб айтмаётган бўлсалар, балки 
бунда бир сирлари бордир. М. Исмоилий, 
Фарғона т. о. 

Гап очмоқ Гап бошламоқ; бирор воқеа, 
ҳодиса, нарса ёки киши ҳақида гап бош- 
ламоқ. Юрагини (ёки дардини) очмоқ Юрак- 
даги қайғу-ҳасратини, орзу-умидларини, 
тилак-истагини билдирмоқ. Кимга суянсам, 
дардимни очсам, у ҳам менга ўхшаган чиқа- 
ди. С. Аҳмад, Уфқ. 

13 Фош қилмоқ, ҳаммага маълум қил- 
моқ. Жиноятни очмоқ. Камчиликларни очмоқ. 
Сир(нинг) учини сўз очар. Мақол. Ола товуқ 
сомон сочар, ўз айбини ўзи очар. Мақол. н 
«Йўқ, бунда бир cup бор. Мен бу ишни, ал- 
батта, очаман», деб ўйлар эди Нури. Ойбек, 
Танланган асарлар. 

14 тар. Паранжи ташлатмоқ, паранжи- 
сиз юришга имкон ёки рухсат бермоқ. Мул- 
ла Норқўзи жаҳл билан унинг [хотинининг] 
аламини босмоқчи бўлди: -Э, ҳали мен сени 
очаман деб юрибман-ку. А. Қаҳҳор, Майиз 
емаган хотин. Яқин орада хотин-қизларнинг 
ёппа очилишини ташкил қилиш керак, ту- 
шундингизми? С. Зуннунова, Олов. 

15 Ҳуснига ҳусн қўшмоқ, гўзаллаштир- 
моқ, кўрк бермоқ. Ловуллаган гилам уйни 
жуда очиб юборди. Кийим қиз ҳуснини янада 
очибди. Эр юзини ер очар, ер юзини эр очар. 
Мақол. 

16 Кучайтирмоқ, ривожлантирмоқ, ўс- 
тирмоқ. Киши фикрини китоб очади. Иш 
иштаҳа очар, дангаса ишдан қочар. Мақол. 
н Мактаб, анжуман борғил, унда фикр очиб 
гоҳи, Илму фан тиғи бирлан жаҳл бағрини 
қон қил. Ҳамза. 

17 Тухум босиб, ундан жўжа чиқармоқ. 
Товуқ ўнта жўжа очибди. Мусича бола 
очибди. н -Биз ёруғ дунёни кўриш учун 
туғилганмиз, Турғуной! — деди Мастон. - Биз 
товуқ эмасмизки, қандай тухум бостирса, 
шуни очиб чиқарсак. А. Қаҳҳор, Мастон. 

Америка очмоқ с. т. Аллақачон маълум 
бўлган нарсаларни янгилик деб эълон қил- 
моқ. Биқинингдан (ёки қулоғингнинг таги- 
дан) дарча очиб қўяйми қ. дарча. Очди қил- 

моқ Ким ҳақ, ким ноҳақпигини кўпчилик 
ўртасида ҳал қилмоқ. Бутун гапларни орада 
очди қилмасак, таъна-тавбалардан қутул- 
майдиганга ўхшайман. Ҳ. Назир, Ўтлар ту- 
ташганда. Фол очмоқ Тахмин қилмоқ; би- 
рор ҳолат, ҳодиса ёки нарса ҳақида асоссиз 
гапирмоқ. Одамлар аниқ бир тасаввурга эга 
бўлмагани учун, ҳар ким ўз ҳолича фол очарди. 
Н. Сафаров, Оловли излар. Қорни очмоқ 
Очиқмоқ, оч қолмоқ. Қўриқ очмоқ Ер ўз- 
лаштирмоқ; фойдаланилмаган ерга экин эк- 
моқ. Кўриқлар очилиб, ҳали сизот сувлар оқиб 
кетадиган қувурлар ётқизилмай туриб, улар- 
га ҳам чигит экилди. М. М. Дўст, Лолазор. 

ОЧ-НАҲОР рвш. 1 Эрта билан нонушта, 
наҳорлик қилмасдан. Онамга аччиқ қилиб, 
мактабга оч-наҳор кетдим. С. Анорбоев, 
Ҳамсуҳбатлар. 

2 Очин-тўқин, оч. Ҳар кун қармоқ таш- 
лайман, ўғлим оч-наҳор келса, тўйдираман 
деб. Ҳ. Ғулом, Машъал. 

ОЧОФАТ Ўтакетган очкўз, ебтўймас, 
баднафс. Очофат ит. н Ҳоп-қора пашша- 
лар болакайнинг оёқларига, кир юзларига 
очофатдай ёпишар, келинойим эса ўчоқ 
бошида ҳеч нима эшитмаётгандай, нимадир 
пишираётганди. А. Кўчимов, Ҳалқа. Очофат 
тиши билан ўзига гўр қазийди. «Қанотли 
сўзлар». 

ОЧ-ЯЛАНҒОЧ Овқат ва кийимга ёлчи- 
маган, зор, муҳтож; тирикчилиги оғир, 
қашшоқ. Оч-яланғоч, эшикларда кўплар гадо, 
Кўролмайин бир дақиқа завқу сафо. Ғайратий. 

ОЧҚАМОҚ шв. Очиқмоқ. Бир куни тул- 
ки бўрининг олдига келса, бўри жуда очқаб 
турган экан. «Эртаклар». 
очқич айн. калит. 

ОШ I [ф. JL\ — ёвғон шўрва, хўрда; ов- 
қат] 1 Пиширилган иссиқ овқат. Угра ош. 
Хўрда ош. н Совчиларни яхши сўзлар ва 
қуюқ-суюқ ошлар билан жўнатиб, иккинчи 
келишига ўйлашиб жавоб берадиган бўлди- 
лар. А. Қодирий, Ўтган кунлар. 

2 Умуман, ҳар қандай овқат, таом. Ош 
тузи. Ошинг ҳалол бўлса, кўчада ич! Мақол. 
Элга берсанг ошингни, Эрлар силар бошинг- 
ни. Мақол. Жон бўлса, жаҳон топилар, Ош 
бўлса, қозон топилар. Мақол. н Тўра қозон 


бошидан мис товоқда суюқ ош олиб келиб, 
чордана қурибўтирди. Н. Фозилов, Дийдор. 

3 айн. палов. Ош дамламоқ. н Илгари- 
лари лағмон ёки ош ейиш учун нуқул кор- 
хонадан ташқарига чиқишга мажбур бўлар 
эдик. Газетадан. -Ўлтиринг, ўлтиринг, меҳмон! 
— деди уста Фарфи. — Ошга сабзи босилди- 
пишди. А. Қодирий, Ўтган кунлар. 

Юртга ош бермоқ Тўй ва б. маъракаларда 
катта қозонда ош дамлаб, юртни зиёфат 
қилмоқ. Ана холос, қози поччанг юртга ош 
бераётган бўлсалар, туянинг думи ерга те- 
гибди-ку. М. Исмоилий, Фарғона т. о. 

4 этн. Баъзи муносабатлар билан ўтка- 
зиладиган зиёфатлар номининг таркибий 
қисми, мас. қиз оши, хотин оши, арвоҳ оши, 
маслаҳат оши. 

Ош бўлсин Еган-ичганинг татисин, синг- 
син, ёқсин каби маъноларда ишлатиладиган 
ибора. Зарра бировнинг ҳақи ўзгага ош бўл- 
магай, Охири шармандалик, кимки ҳазар қил- 
маса. Ҳабибий. Ош қилмоқ 1) ҳазм қилмоқ, 
сингдирмоқ; 2) бировнинг молини, пулини 
еб кетмоқ, ўзлаштириб юбормоқ. Оғзидаги 
ошни олдирмоқ қ. олдирмоқ. 

ОШ II махс. Тери ошлагцца ишлатила- 
диган модца. 

ОША 1 Ошмоқ фл. рвдш. Орзулари амалга 
оша бошлади. 

2 кўм. (б.к. билан) Устидан ёки ичидан 
ўтиб; орқали. Алимардон унга елкаси оша 
қаради. Ў. Ҳошимов, Қалбингга қулоқ сол. 
Қалам ва қалб соҳиби бениҳоя хилма-хил йўл- 
лар ва сўқмоқлар оша бетиним ўз чўққисини 
излайди, меҳнат ва машаққат билан унга 
етади. Ш. Тошматов, Тонгдаги кўланка. 

3 кўм. (б. к. билан) Давомида, мобайни- 
да, бўйи. Чақалоқлар оч ва яланғоч, Ер ва сув 
деб ўтди деҳқонлар, Йиллар оша, асрлар оша 
Ҳукм cypdu шундай замонлар. Э. Раҳим. 

4 Орадан маълум вақт ўтказиб, орада 
маълум вақт қолдириб. Кун оша. Ой оша. Йил 
оша. 

5 рвш. шв. Жуда, ўта; ҳаддан ташқари. Ҳур- 
ойимнинг дарди оша ёмондир, Рустамни кўр- 
моғи унинг гумондир. «Рустамхон». 

6 рвш. шв. Узоқ, йироқ, бегона (юрт, 
эл, мамлакат ҳақида). Оша юртдан келдим 
сени сўроқлаб. Пиёда йўл юрдим, бағримни 
доғлаб. Фозил шоир. Оша юртдан келган 
экан зўравор, Бундай меҳмон, болам, сенга 
не даркор? «Алпомиш». 




ОШАЛАМОҚ айн. ошамоқ 1. Марат 
қовурилган гўшт устидан тўғроғлиқ майда 
пиёз, пиёз орқасидан тузланган карамдан 
олиб ошалади. Ж. Абдуллахонов, Хонадон. 

OIIIAM Бир марта ошаш учун мўлжал- 
лаб сиқимланган қуюқ овқат (ош, шавла, 
норин ва ш. к.). Биров бировни уйига таклиф 
қилса: «Чой қуйиб бераман, ош дамлаб бера- 
ман», «Марҳамат қилинг, бир ошам ошимиз 
бор»,— дейди. К. Маҳмудов, Қизиқарли па- 
зандалик. Бердибойнинг қорни ҳар қанча оч 
ва ўн беш кунлардан буён иссиқ кўрмаган эса- 
да, олдига қўйилган паловдан бир-икки ошам 
олиб, томоғидан нарига ўтказолмади. А. Қо- 
дирий, Кичик асарлар. 

Бир (ёки бир-икки) ошам Озгина, арзи- 
маган. Афанди мардикорчилик қилар эди, бир 
хасис одам уни ярим танга пул, бир ошам 
ошга баҳолашди. «Латифалар». 

ОШАМЛАМОҚ Ошам-ошам сиқимлаб 
олиб емоқ. Эр-хотин лаганга қўл чўзиб, ошам- 
лаб ея бошлашади. Р. Файзий, Сен етим 
эмассан. 

ОШАМОҚ 1 Қўл билан ошамлаб олиб 
емоқ. Паловни ким ёмон кўрарди, лекин 
профессор Обидийчалик унга бино қўйиб, 
чиройли ошайдиган одамлар кам бўлса керак. 
Мирмуҳсин, Умид. Ҳизил чиллакини ишта- 
ҳа билан ошаб, сўзни давом эттирди Фаз- 
лиддин. Ойбек, Танланган асарлар. 

2 Умуман, емоқ. Нонсиз яшаб бўлмас, 
гапни ошаб бўлмас. Мақол. Яхши бўлсанг 
яшарсан, насибангни ошарсан. Мақол. 

3 Бировнинг қўлидан бир ошам ош емоқ. 

4 этн. Зиёфатда бировнинг қўлидан бир 
ошам ош еб, галдаги зиёфатни ўз устига 
олмоқ. 

Ёшини яшаб, ошини ошаган қ. ёш II I. 

ОШАТМОҚ Ошамоқ фл. орт. н. Ерга 
ошатсанг — ош битар, ошатмасанг — тош 
битар. Мақол. н Табаррук қўлингиз билан 
[ошдан] битта ошатингиз! А. Қодирий, Ўт- 
ган кунлар. 

ОШДАМГИР айн. дамгир. Иккита оқ 
пиёзни майда тўғради, унга пича мурч сепди, 
пиёзни гурунчнинг бир чеккасига кўмиб, 
ошдамгирни ёпди. Ойдин, Кўнгил тўлдими, 
яхши йигит. 

ОШЁН [ф. — уя, ин; уй, кулба, 

бошпана] кт. 1 Қуш уяси; ин. Қушлар ошё- 
нидан учиб кетмишлар, Кеч кузак ҳайбати 
соя солганда. А. Шер, Қадимги куй. Чегара 


билмаган озод қалдирғоч Ошён топади бўғо- 
тимизда. Ғ. Ғулом. 

2 Ҳовли-жой, бошпана. Мен у тараф- 
ларда ҳовли-жой йўқ бўлса керак, деб хаёл 
қилган эдим, йўқ, қишлоқ аҳли биз кетган 
сойликнинг икки лабини ошён тутган экан. 
М. М. Дўст, Лолазор. Ватан деган чоғда оддий 
ошён - Ўлан тўшагини англаганлар мўл. А. 
Орипов, Йиллар армони. 

3 кўчма Макон, эгалланган жой. Лола 
деганимизда, қир-адирлар маликаси, лаъл 
бисотли гуллар ошёнини кўз олдимизга кел- 
тирамиз. Газетадан. [Булут] Шамол қаноти- 
да йўл олди хушнуд Ошёнидан узоқ-узоқ 
томонга. А. Орипов, Йиллар армони. 

ОШЁНА [ф. «дС.ь1 — ин, уя; уй, бош- 
пана] кт. эск. Бинонинг юқори қавати; 
юқори қаватдаги хона. 

ОШИРИЛМОҚ Оширмоқ фл. мажҳ. н. 
Ўқитувчиларнинг малакаси оширилди. н 
Симхаев заводидаги ерлик ишчилар иш ҳақи 
оширилишини.. талаб этиб, иш ташладилар. 
М. Исмоилий, Фарғона т. о. Иш прокурату- 
рага оширилган эди. А. Мухтор, Кумуш тола. 

ОШИРМА Хамири оширилиб, кўпчи- 
тиб тайёрланган. Оширма нон. н Оширма, 
яъни хамиртуруш солинган хамирда ҳар хил 
нон ёпиш мумкин. Д. Сиддиқов, Лаззатли 
таомлар. 

ОШИРМОҚ 1 Ошмоқ 1-7, 9-10 фл. орт. 
н. Ойликни оширмоқ. Товуқлар сонини ошир- 
моқ. Ҳосилни оширмоқ. Дарё сувини баҳор 
тоширар, одам қадрини меҳнат оширар. 
Мақол. н Князь cye пулини уч баравар оши- 
риб юборибди. А. Қаҳҳор, Қўшчинор чироқ- 
лари. Одамларнинг руҳини кўтариш, ҳосил- 
дорликни ошириш керак. Т. Ашуров, Оқ от. 
Мавжуд корхоналарнинг ишлаб чиқариш 
қувватини ошириш билан янги объектлар ҳам 
барпо этилди. «Фан ва турмуш». 

Бошидан (ёки ўзидан, елкасидан) ошир- 
моқ Масъулиятни бировга юклаб, ўзини 
ташвишдан, ишдан холи қилмоқ. 

2 с. т. Бировга бериб, ўтказиб юбормоқ; 
пулламоқ, сотмоқ. Жиноят иишни копток- 
симон терговдан терговга, суддан судга оши- 
раверди.. Газетадан. Агар.. қутичани бирор 
ерга оширган бўлсанг, ҳали ҳам яхшиликча 
ўрнига қайтар, — деди Ҳожи бобо Шум 
болага. Ғ. Ғулом, Шум бола. [Марасул:] 
Хуморхон шунақа нарсаларга ўч, ўшанга 
оширамиз. А. Қаҳҳор, Оғриқ тишлар. 





3 Бўрттирмоқ, муболаға қилмоқ. Мақ- 
товини оширмоқ. н -Йўқ, сиз жуда ошириб 
юбордингиз, Сайфуллахўжа, — деди бошини 
чайқаб, — сизларникида кунига уч-тўрт 
маҳал эмас, бир маҳалгина иссиқ овқат ер 
эдим. П. Турсун, Ўқитувчи. Сидоров ошириб 
юборганини тушунди. Э. Самандар, Дарёси- 
ни йўқотган қирғоқ. 

Оширмай-тоширмай Қандай бўлса ўша 
ҳолича; бўрттирмай, муболаға қилмай. Кун- 
лар ўтаверди. Умид асло пинагини бузмади. 
Комиссияга бор ҳақиқат гапни оширмай- 
тоширмай айтди. Мирмуҳсин, Умид. 

4 Маълум чегара ёки баландликдан ўт- 
казмоқ. Бу сафар Ҳабибулло полвон Куллалик 
полвонни елкаси узра ошириб, отиб ташлади. 
Т. Ашуров, Оқ от. Тўрт-беш метр баландга 
етганда, инқиллаб, қанордаги тупроқнинг 
ярмини елкасидан ошириб тўкади-да, қол- 
ганини дўнгга опчиқиб кетади. С. Аҳмад, 
Уфқ. 

Амалга оширмоқ қ. амал 1. Ўйлаган режа- 
сини амалга оширмоқ. 

ОШИФТА [ф. — ҳайрон, лол бўлиб 

қолган; хижолатда қолган; ошиқ] кт. Се- 
виб, мафтун бўлиб қолган; ошиқ, шайдо. 
Табиат ошифталарининг маълумотларига 
қараганда, дунё бўйича лоланинг 140 дан ор- 
тиқ тури қайд қилиниб, мамлакатимиз 
кўламида 83 тури рўйхатга олинган. Газета- 
дан. Ўзбек тупроғидан келибман бу бор, 
Сенгадир ошифта қалбим сафоси. А. Орипов, 
Йиллар армони. Ошифта бу дил сатрини сай- 
қалласа зора, Бўстон бўйи кокиллари, тўх- 
танг, менга навбатП. Тўла. 

ОШИФТАЛИК Ошифта эканлик; маф- 
тунлик. Одам бор экан, унинг идеалдаги бар- 
нолиги, ошифталигию паривашлиги ҳар доим 
тараннум этилаверади, меҳнатдаю ҳуснда 
яккалиги куйланаверади. «Ёшлик». 

ОШИФТАҲОЛ [ф. + а. д.?,[] кт. 

Ҳаяжонга тушган, эс-ҳушидан адашган, 
паришонхотир. Харобат аро кирдим ошиф- 
таҳол, Май истарга илкимда синган сафол. 
Алишер Навоий. 

ОШИҚ I [а. — севувчи, севиб қол- 

ган; хуштор; мухлис] 1 Бировни жуда се- 
виб, унга шайдо бўлиб қолган, бировга му- 
ҳаббат қўйган киши; хуштор. Ошиқи беқа- 
рор. н Муҳаббат дардига мубтало ошиқ, 
Сенга ҳавас билан боқурман чиндан. А. Ори- 
пов, Йиллар армони. [Туҳфа:] Мирзо Анвар- 


га ошиқ бўлган экансан, Нозик! А. Қодирий, 
Меҳробдан чаён. 

2 кўчма Бирор нарсани жуда яхши кў- 
риб қолган, унга берилган; мухлис. Шеър 
ошиғи. Мусиқа ошиғи. н Ботирали! Эъзоз- 
хон! Қани, бери келинглар! — деб [Ғофир ота] 
гул ошиқларини ўз ҳузурига чақирди. Ҳ. Ғу- 
лом, Машъал. Ойқиз бу қизга узоқ тикилгач, 
уни ашула ва дутор ошиғи бўлса керак, деб 
ўйлади. Ш. Рашидов, Бўрондан кучли. 

ОШИҚП 1 анат. Айрим ҳайвонларнинг 
орқа оёғи тизза бўғимидаги бириктирувчи 
чорқирра суякча. Эчкининг оишғи. Туянинг 
ошиғи. н Энди ҳовлиларнинг эшиклари очил- 
ган, болалар чўнтакларини ёнғоқ, ошиқларга 
тўлдириб, кўчага чиқа бошлашган эди. Қ. 
Кенжа, Нотаниш гул. 

2 Шундай суякча (одатда қўй ошиғи) 
воситасида ўйналадиган ўйин. Ошиқ отмоқ. 
н Менинг ёшлигимда бирга ошиқ ўйнаб, 
яхмалак отиб ўсган бир оғайним бор. Шук- 
рулло, Сайланма. Тавба! Эшон «гардкам» 
деб ошиқ отадими, а? Ойбек, Танланган 
асарлар. 

Ошиғи олчи бўлмоқ Иши бароридан 
келмоқ, муваффақиятга эришмоқ Аранг 
ғалабага эришдим. Энди мен билан бамас- 
лаҳат иш юритсангиз, кам бўлмайсиз, доим 
ошиғингиз олчи бўлади. Ж. Абдуллахонов, 
Хонадон. 

ошиқ III 1 Маълум миқдордан кўп; 
ортиқ. Мажлисга юздан ошиқ одам қатнаш- 
ди. Бу китобни ёзишга беш йилдан ошиқ вақт 
сарф бўлди. 

2 Белгиланган нархдан юқори, ўз нар- 
хидан ортиқ, қиммат. Мендан беш сўм ошиқ 
олибсиз. Ошиқ баҳо билан сотмоқ. 

Ошиғи билан 1) маълум миқдордан оши- 
риб; ортиғи билан. Режа ошиғи билан ба- 
жарилди; 2) кўп деганда, кўпи билан, нари 
борса. Ремонт учун ошиғи билан бир ой кета- 
ди. Бу нарса ошиғи билан минг сўм туради. 

3 Меъёрдан ортиқча. Яхшибоев сўзларни 
сал бетартиб тизганини, керагидан ошиқ 
баландпарвоз оҳанг тутганини пайқади. М. 
М. Дўст, Лолазор. Сал бурнидан ошиқ гапир- 
санг, бирор йиғин-пиғинда, «Аҳли жамоа, 
қассобни алмаштирмасак, бўлмайди», деб 
қолишдан тоймайди бу чол! Н. Норқобилов, 
Тўқнашув. 

ошиқинмоқ кам қўлл. Сабрсизлик 
билан интилмоқ. Мулла Абдураҳмон Қўқон 




сафарига ҳозирланаркан, кўнгли Қўқонда ўзи- 
ни кутиб турган уламолик шуҳратига: муф- 
тилик, қози ва аъламлик мансабига оишқинар 
эди. А. Қодирий, Меҳробдан чаён. 

ОШИҚЛЛРЧЛ Ошиқдарга ўхшаб, оши- 
қона. Кечагина мен ошиқларча Ялингандим: 
«Унутма мени». «Саодат». 

ОШИҚЛИК I Севиб қолганлик, хуш- 
торлик. Ошиқликдан жинни бўлай деяпти. 
Ойдин, Садағанг бўлай, командир. -Энди 
билдим, ошиқлик оғир дард экан. Бошимга 
тушганда билдим,— деди [йигит]. П. Турсун, 
Ўқитувчи. -Йўлчига ачинаман,— деди чол,— 
ошиқлик йўлига кирганини билар эдим. Ой- 
бек, Танланган асарлар. 

ОШИҚЛИК II Кўплик, ортиқчалик 
Ҳосилнинг режадагидан анча оишқлиги аниқ- 
ланди. 

ОШИҚ-МАЪШУҚ \а. Бир- 

бирини севган, бир-бирига муҳаббат боғ- 
лаган йигит билан қиз. Бироқ бу икки бахтиёр 
ошиқ-маъшуқ олдинда тақдирнинг қандоқ 
ўйинлари борлигини билишмас эди. С. Аҳмад, 
Уфқ. Иккиси ошиқ-маъшуқ.. манга қолса, айб 
Йўлчида эмас, айб Гулнор шайтонда [деди 
Нури]. Ойбек, Танланган асарлар. 

ОШИҚ-МОШИҚ [қ. ошиқ-маъшуқ] 
Эшик, дераза каби нарсаларни ўрнатиш ва 
уларнинг очилиб-ёпилиши учун хизмат 
қиладиган металл буюм. Ҳў, зинанинг тепа- 
сидаги қопқоқни кўряпсанми?Ўшанинг ошиқ- 
мошиғини кўчирса бўларкан. Фақат бунинг 
учун бир парча темир керак. X. Тўхтабоев, 
Йиллар ва йўллар. Бу вақт ҳовли эишги 
тарақ этиб очилиб, бир тавақаси ошиқ- 
мошиғидан учиб кетди. А. Мухтор, Опа- 
сингиллар. 

ОШИҚМОҚ Кўзланган ишнинг, мақ- 
саднинг тез амалга ошуви учун интилмоқ, 
сабрсизлик билан ҳаракат қилмоқ; шо- 
шилмоқ, интиқмоқ. Ёрдам беришга ошиқмоқ. 
Ошиққаннинг ошиғи олчи бўлмайди, Мақол. 
н Тўхтахола.. қанчалик ошиқмасин, чоллар- 
га ета олмади, улар идорага кириб кетиш- 
ди. И. Раҳим, Чин муҳаббат. Мамат қассоб 
қанчалик ошиқмасин, қадами унмаётгандек 
эди. Н. Норқобилов, Тўқнашув. 

Юраги ошиқмоқ Юраги бесаранжом бўл- 
моқ, ҳовлиқмоқ. [Ҳожи хола:] Эртасига.. 
Ф>уод афандининг келишини ё чақиртиришини 
кутмасдан-ла, юрагим ошиқиб, ҳужрасига 
кириб бордим. М. Исмоилий, Фарғона т. о. 


ОШИҚОНА [а. + ф. — муҳаббат, 

меҳр қўйиб, эҳтирос билан; сидқидилдан] 
1 рвш. Ошиқлар каби, ошиқлардек, ошиқ- 
ларча. Ошиқона куйламоқ. н Чекка-чекка- 
да жуфт-жуфт бўлиб, ошиқона кезаётган- 
лар кўзга аллақандай шарпадек кўринарди. 
«Ёшлик». 

2 Севги, ишққа тегишли, оид. Ошиқона 
хат. Ошиқона ғазал. н Оишқона сўзлар, 
асрлик мунг ва зорлар битилган кутилмаган 
мактуб Аброр кўнглини бутун ўзгартирди. 
Ҳамза, Танланган асарлар. 

ОШИҚЧА 1 Керагидан ортиқ, кўп; ор- 
тиқча. Ошиқча юк. Ошиқча ҳаракат. 

2 Кераксиз, беҳуда. Ошиқча гап. н Ҳо- 
зир у Яхшибоевдан норози бўлди, лекин сир- 
тига чиқармади, гарчи оишқча ташвиш бўл- 
са-да, ўзи гап қотди. М. М. Дўст, Лолазор. 
Вазири бузрук Шерназарбойнинг муддаосини 
пайқади, энди у билан ошиқча сўзлашиб ўти- 
ришнинг фойдаси йўқлигини билди. Ж. Ша- 
рипов, Хоразм. 

3 Қўшимча, ортиқча. Режадан оишқча 
маҳсулот. Оишқча ҳақ тўламоқ. 

ОШИҒИЧ Тез бажарилиши, тезда амал- 
га оширилиши лозим бўлган, кечиктириб 
бўлмайдиган; шошилинч, зуд. Яхшибоев 
қабулдан кўнгли тоғдай кўтарилиб чиқди-ю, 
Ҳурбонойга ошиғич телеграмма жўнатди. М. 
М. Дўст, Лолазор. Кутилмаганда кўча эшик 
тагига аллақандай маишна шитоб билан ке- 
либ тўхтаб, кимдир ошиғич пастга тушди. 
М. Мансуров, Ёмби. 

ОШИҲАЛОЛ, ошҳалол [ф. + а. J}U.<jiJ 
— ҳалол меҳнат билан топилган овқат] 
Чўпон ёки подачининг меҳнати эвазига ола- 
диган озиқ-овқати, нони. -Уйдаям иш кўп, 
бозор куни ошиҳалолгаям чиқа олмайман, — 
деди Эшмамат подачи. М. М. Дўст, Галатепа 
қиссалари. Ошиҳалолни одамлар пул йўғида 
ўйлаб топишган. «Ёшлик». Ниёз бобо менга 
тўланадиган ҳақдан гап очди: -Энди, келин, 
ўзинг тушунасан, юртда оғирчилик, оишҳа- 
лолга подани боқади-да ўғлинг. С. Сиёев, Са- 
ратонда қор ёғди. 

ОШКАДИ с. т. айн. ошқовоқ. Ошкади 
каллага ҳар хил гап келади. Ш. Холмирзаев, 
Т. Усмонов, Сўнмас ўт. 

ОШКОР [ф. — аниқ, равшан, 

кўриниб турган, очиқ-ойдин] 1 сфт. Ҳам- 
мага маълум, кўриниб турган, аён; очиқ- 
ойдин. Ошкор иш. Ошкор зиддият. Ошкор 





муҳаббат. Касални яширсанг, иситмаси ош- 
кор қилади. Мақол. н Раҳимов қаҳ-қаҳ уриб 
кулиб юборди. Унинг кулгисини микрофон 
ҳаммага ошкор қилди. С. Аҳмад, Жимжитлик. 
Нечук, юрак сирларини ошкор этмоқ унга 
жуда зарур бўлиб қолибди? Мирмуҳсин, 
Умид. 

2 рвш. Яширмасдан, рўйирост; ошкора. 
Бу гал, эл-юрт олдида ошкор, тортинмай 
узоқ ўпишдилар. Шуҳрат, Шинелли йиллар. 
Домла.. заҳарли экани ошкор сезилиб турган 
бу чучмал кулгига эътибор қилмади. М. Ис- 
моилий, Фарғона т. о. 

ОШКОРА [ф. IjK.?,) — аниқ, очиқ-ойдин, 
очиқчасига] 1 айн. ошкор 2. Ошкора сўзлаш- 
моқ. н Фотиҳа бўлгандан кейин ошкора 
учрашув уларга ман этилди. Урф шунақа, 
одат шунақа, начора. X. Тўхтабоев, Йиллар 
ва йўллар. Ўзларингиз ошкора гаплашиб олинг- 
лар. Орқадан ғийбат қилгунча, ҳар қандай 
гап бўлса, шартта бетга айтиш керак. С. 
Сиёев, Отлиқ аёл. 

2 сфт. Очиқ-ойдин, ҳаммага маълум 
бўлиб, кўриниб турган; аён. Яширин дўст- 
дан, ошкора душман яхши. Мақол. н Ша- 
ҳарнинг кўп хуфия ва ошкора савдогарлари 
Муҳаммадражабга қойил қоладилар. А. Қаҳ- 
ҳор, Сароб. [Нури] Ҳизнинг юрагидаги сир- 
ларни бутунлай ошкора қилишни истади. 
Ойбек, Танланган асарлар. 

ОШКОРАЛИК Ошкора хусусиятга эга- 
лик; очиқ-ойдинлик. Суднинг ошкоралиги. н 
Ошкоралик салбий ҳодисаларга қарши, жа- 
миятимиз қонунларини бузаётган кимсаларга 
қарши қудратли қуролдир. Газетадан. Райком 
вакили, гарчи ўзи бирон кишининг шаънига 
танқидий фикр айтмаган бўлса-да, бошқа- 
ларни ошкораликка даъват этди. «Ёшлик». 

ОШКУК Таомларга қўшиладиган, овқат 
билан қўшиб ейиладиган кашнич, барра 
пиёз, укроп каби кўкатлар. Маълумки, иссиқ 
иқлимли мамлакатларда яшовчи аҳолининг 
пазандачилигида зираворлар ва ошкўклар кенг 
қўлланади. К. Маҳмудов, Ўзбек тансиқ та- 
омлари. Эътиборлиси, улар томонидан таш- 
кил этилган ярмарка савдоларида ошкўк- 
лардан тортиб қовун-тарвузгача, чорвачилик 
маҳсулотларигача бор. Газетадан. 

ОШЛАМОҚ I Махсус моддалар, эрит- 
малар билан хом терига, мўйнага ишлов 
бермоқ, терининг жунини тўкмоқ, терини 
яланғочламоқ. Кеч билан ўзим бош бўлиб 


тсшачани сўйиб, ёғ-гўштини хумга урдик. 
Терисини эшон, вақти келганда пишириб, 
маҳси қиларман, деб ошлашга буюрди. F. Fy- 
лом, Шум бола. Ҳар қандай ҳайвон териси 
ҳам ошланса, тоза ва пок бўлади. «Фан ва 
турмуш». Чавандоз эгарга қоплама қиламан 
деб, тери ошлаётган экан. Ш. Бўтаев, Қўр- 
ғонланган ой. 

ОШЛАМОҚ II с. т. Ош емоқ, овқатлан- 
моқ; ош, овқат бермоқ. Энди ошин ошлайди, 
Тоғдан acma пастлайди. «Нурали». 

ОШЛИ сфт. Ошга эга бўлган. Ошли қо- 
зон. Ошли қўл. н Ошли оғиз билан бошлан- 
ган хиргойи томоққа тиқилди, мингбоши 
қўрқиб кетди ва оғзидаги ошни косага пур- 
каб, яна ошга қўл узатди. Чўлпон, Кеча ва 
кундуз. 

ОШЛИК Ош қилиш учун етарли масал- 
лиқ, нарса. Бир ошлик масаллиқ. Икки ошлик 
туз. 

ошлиқ эск. кт. Ғалла, дон. Кузга бо- 
риб ошлиқ ҳам, пахта ҳам ёлчитмади. С. 
Сиёев, Ёруғлик. Не ажабким, марҳум Ша- 
риф тарро хондан бир ғалвир ошлиқ сўрама- 
ганида, унга ўлим йўқ эди. «Ёшлик». 

ОШЛОВЧИ 1 Ошламоқ I фл. сфдш. Тери 
ошловчи ишчилар. 

2 Тери ва мўйна ошлашда ишлатилади- 
ган, ошлашга ёрдам берадиган. Ошловчи 
модда. 

ОШМОҚ 1 Миқцор ёки ҳажм жиҳати- 
дан кўпаймоқ; ўсмоқ; ортмоқ. Факулътет- 
даги талабалар сони беш юздан ошди. н 
Пахта йилдан йилга мўл бўлиб, фойдаси ҳам 
ошиб турибди. Ойбек, Танланган асарлар. 

Иши бошидан ошиб ётмоқ (ёки кетмоқ) 
Иши жуда кўп бўлмоқ, жуда кўпайиб кетмоқ. 
Директорнинг пешоналари тиришди-ю, сал- 
гина норозилик маъносида ўзига-ўзи деди: 
«Мана, ишлар ҳам бошимдан ошиб кетди». 
Ш. Рашидов, Бўрондан кучли. Набирали бў- 
ладиган Ўзбек ойимнинг иши бошидан ошган.. 
эди. А. Қодирий, Ўтган кунлар. 

2 Ортмоқ, ортиб қолмоқ. Харажатдан 
беш сўм ошиб қолди. 

3 Кўтарилмоқ. Ойим куйди-ёнди, дадам- 
нинг қон босими ошиб, касалхонага тушиб 
қолди. С. Сиёев, Ёруғлик. Саодат лабини 
жийириб, шишачани қайтиб узатди: -Йўқ, 
беш сўмдан ошса олмайман.. «Ёшлик». Ҳали 
офтобнинг дами қайтмаган, Кўшариқнинг 
катта кўчасидаги азамат тераклар толдан 




ошиб, ҳовлига тўрт энликкина соя ташлаган 
пайт эди. С. Аҳмад, Уфқ. Ҳар кун мол нархи 
ошади, бозорда савдогарларнинг қулоғи тик- 
кайган. Ойбек, Танланган асарлар. 

4 Маълум бир пайт чегарасидан ўтмоқ; 
кечмоқ; оғмоқ. Вақт ярим кечадан ошди. 
Соат учдан ошди. Иш бошлаганимга беш ой- 
дан ошди. Ёшим қирқ бешдан ошди. н Соат 
олтига белгиланган тўй соат ўндан ошганда 
бошланибди. А. Қаҳҳор, Тўйда аза. 

5 Мол сотиб олишда унинг баҳосини 
оширмоқ, нархига нарх қўшмоқ, орттирмоқ. 
Бошқа бир рақиб илмасин, деган андиша 
билан баққол ҳам бир тангалаб ошаверди. 
Ойбек, Танланган асарлар. 

Ким ошди савдоси Молини очиқ савдога 
қўйиб, уни энг юқори нарх қўйган кишига 
сотиш усули; аукцион. 

6 Кучаймоқ, зўраймоқ; янада сезиларли, 
таъсирли бўлмоқ. Алами ошди. Завқим ошди. 
Ихлосим ошди. Кайфи ошди. Ғайрати ошди. 
Ишга ҳаваси ошди. н Уйда ўтиравериб, 
Муроднинг хуноби ошиб кетди. Т. Ашуров, Оқ 
от. Искандар ич-ичидан жиғибийрони оишб, 
терс бурилиб чиқиб кетди. М. Мансуров, 
Ёмби. 

7 Такомиллашмоқ, яхшиланмоқ; юқори 
босқичга кўтарилмоқ. Сотувчининг малакаси 
ошди. Ҳуқуқий онгимиз ошмоқда. Ҳадрласанг, 
қадринг ошар. Мақол. н Бу ҳужжатни бу- 
тун районга тарқатмоқчимиз, Шер, обрўйинг 
ошиб, чўққига кўтарилаётганингни биляп- 
санми?И. Раҳим, Ихлос. 

8 Бирор жиҳатдан ёки бирор соҳада бош- 
қалардан ўтиб кетмоқ, ўзмоқ, зўр чиқмоқ, 
орқада қолдирмоқ. Агар енгсанг, зўр келсанг, 
ошсанг, Доим сени тўйга бошлайман. Э. Ра- 
ҳим, Янги қадам. 

Ошиб тушмоқ қ. тушмоқ 24. Мамат қас- 
собники ҳаммадан ошиб тушди. У бошқалардек 
қилмади-ю, лекин чиқиб кетди. «Ёшлик». 

9 Маълум бир тўсиқ, чегара ёки баланд- 
ликдан ўтмоқ. Довон(дан) ошмоқ. Девордан 
ошмоқ. Тоғ(дан) ошмоқ. Cye тўғондан ошиб 
тушяпти. Ҳимирлаган қир ошар. Мақол. н 
Шермат девордан ошиб, ҳовлига тушди ea 
оёқ учида юрганча, бурчакдаги уй олдига 
келди. «Ёшлик». Саломат қизлар билан боғ- 
ма-боғ ошиб келиб, девор раҳнасидан қўшиқ- 
қа қулоқ соларди. С. Аҳмад, Ҳукм. 

Умбалоқ ошмоқ қ. умбалоқ. Ит умбалоқ 
ошиб, бели билан деворга бориб урилди, кўз- 


лари тубсиз қаҳрга тўлиб, ғингшиди. С. Ну- 
ров, Майсаларни аёз урмайди. 

10 Қўлдан қўлга, бир ташкилотдан бош- 
қасига ўтмоқ. Иш терговдан судга ошди. 

11 Кўпмоқ, кўпчимоқ (хамир ҳақида). 
Хамир ошди. 

Амалга ошмоқ қ. амал 1. 

ОШНА [ф. — таниш, маълум, дўст 

киши; бир нарсани билувчи] 1 Таниш, та- 
ниш-билиш. Бир кўрган ошна, Икки кўрган 
қариндош. Мақол. н Норбўтанинг қизи 
докторликка ўқийди, мингта ошнаси бор 
десанг-чи! А. Қаҳҳор, Майиз емаган хотин. 

2 Ўртоқ, дўст. Пул ошнаси ошна бўлмас, 
пўкакдан пошна бўлмас. Мақол. н Ўрмон- 
жоннинг отаси Омон ака Сидиқжоннинг 
отаси Соҳибжон ака билан жуда қалин ўр- 
тоқ эди; икки ошна ўлиб кетгандан кейин, 
Ёрмонжон билан Сидиқжон чинакам ака- 
укадай бўлиб қолишган эди. А. Қаҳҳор, Қўш- 
чинор чироқлари. Аҳмад Ҳусайн Искандаро 
олдига бориб келиб, қалин ошна бўлди. Ой- 
бек, Нур қидириб. 

3 Ўз тенгқурларига нисбатан мурожаат 
шакли. 

4 Илгаридан маълум, таниш. Ўш тоғла- 
ри, қўрқинч жарлари, жилғалари, адирлари 
— барчаси бизга кўпдан ошна. Миртемир, 
Асарлар. Сафаргалдига бу қумлар чақалоқ 
вақтидан ошна. Ҳорақумда унинг киндик қони 
тўкилган. Ж. Шарипов, Хоразм. 

5 Хабардор; биладиган. Анвар.. яхшигина 
форсихон ea бир даража араб тилига ошна 
эди. А. Қодирий, Меҳробдан чаён. Менингча, 
машинанинг «иллати» тўғрисида гапириб 
юрувчилар техникага ошна бўлмаган киши- 
лар бўлса керак. М. Жўра, Қуёшдан нур 
эмганлар. 

Моховга ошна қилмоқ қ. мохов. Яхши- 
боевнинг биринчи бор сўкиши эмас, лоф бўл- 
саям, бирор минг бора моховга ошна қилиб 
сўккандир?М. М. Дўст, Лолазор. 

ОШНА-ОҒАИНИ Яқин таниш-билиш- 
лар, дўст-биродар, қадрдонлар. Ошна-оғай- 
ниларнинг ҳашари билан данғиллама қилиб 
бир уй, бир айвон солиб олдим. Ғ. Ғулом, 
Тирилган мурда. Нормат қадрдон баталь- 
онига келиб, оиша-оғайнилари билан учра- 
шаркан, севинчини юрагига сиғдиролмай, жуда 
гапдон бўлиб кетди. И. Раҳим, Чин муҳаббат. 

ОШНА- ОҒАЙНИГАРЧИЛ ИК 1 Ошна- 
оғайнилар, дўстлар ўртасидаги муноса- 

батлар, борди-келди алоқалари. Бизнинг 
Набигул одам эмас ўзи! Ёш-да, ҳали ошна- 
оғайнигарчиликни билмайди. А. Қаҳҳор, Қа- 
нотсиз читтак. 

2 Ошна-оғайнилар манфаатини кўзлаб, 
ишга зарар келтириш, ошна-оғайнилар 
манфаатини хизмат манфаатидан юқори 
қўйиш. Ишда ошна-оғайнигарчилик бўлмайди. 

ОШНА-ОҒАЙНИЛИК айн. ошна-оғай- 
нигарчилик. Ҳой, Эргаш полвон, дунёда ошна- 
оғайнилик бор экан, тўғриланмайдиган иш 
бўлмайди. Шукрулло, Сайланма. 

ОШНАЧИЛИК айн. ошна-оғайнигар- 
чилик 1. Мен биров билан ошначилик қилсам, 
ҳатто ундан жонимни ҳам аямай, кўнглини 
олмоққа тиришаман. А. Қодирий, Ўтган 
кунлар. 

ОШНО [ф. айн. ошна. Кушдан дўст 
топгандим, кўп кўрди фалак, Энди қайлар- 
дасан, ошно каклигим. А. Орипов, Йиллар 
армони. 

ОШ-НОН Озиқ-овқат. Муҳаббат ош-нон 
бўлиб қорин тўйғазмайди. Т. Ашуров, Оқ от. 

ОШПАЗ \ф. — овқат, ош пиширув- 

чи] 1 Овқат тайёрлаш, пишириш билан шу- 
ғулланувчи шахс. Ошпаз йигит қайрағоч 
тагидаги катта супага жой қилиб, дас- 
турхон ёзди. С. Аҳмад, Уфқ. Шавла жуда 
тотли туюлди — ошпазни мақтадилар, 
Ойбек, Қуёш қораймас. 

ОШПАЗЛИК Овқат пишириш билан 
шуғулланиш; ошпаз касби. Жўра ака ош- 
пазлик сирларини отасидан ўрганди. Га- 
зетадан. 

ОШПИЧОҚ Сербар, учи тўмтоқ мах- 
сус катта пичоқ. Искандар, ёмон ҳид кел- 
гандай, бурнини жийириб, ошхона тарафга 
қаради, айвон устунига суяб қўйилган кунда 
ва катта ошпичоқни кўрди. С. Нуров, Май- 
саларни аёз урмайди. 

ОШСИРАМОҚ с. т. Ош истаб қолмоқ, 
ошни тусамоқ; очиқмоқ. -А, — деди мингбо- 
ши ғижиниб, — ошсираб қолдингми? Очми- 
сан? М. Исмоилий, Фарғона т. о. 

ОШ-СУВ Қуюқ-суюқ овқат, ош-нон; 
зиёфат. Кампир: -Бир кеча меҳмон бўлиб 
кетсанг, ҳеч нарса қилмас, ош-сув қилмас- 
дан ҳеч қаёққа юбормайман, — деб туриб 
олди. «Ёшлик». [Олахўжа:] Тезроқ тўй қи- 
либ, ош-сув билан халойиқнинг оғзини мой- 
лаши керак. П. Турсун, Ўқитувчи. 


ОШТАХТА Хамир ёйиш ва ундан лағ- 
мон, угра, шилпилдоқ ва ш. к. кесишда фой- 
даланиладиган махсус тахта. Кўзи оштах- 
тада-ю, хаёллари қўшниси Мирзаалининг 
ҳовлисида кезаётган бўлса ҳам ажаб эмас.. X. 
Тўхтабоев, Йиллар ва йўллар. 

ОШУФТА айн. ошифта. Биринчи галда 
аёл муҳаббат ошуфтаси. «Ёшлик». Шунинг 
учун синфдаги ҳамма болалар Нилуфарга 
ошуфта. «Ёшлик». 

ОШУФТАҲОЛ айн. ошифтаҳол. .. Кўр 

бахшиларнинг термасини эшитиб, Аваз 
ошуфтаҳол бўлди. С. Сиёев, Аваз. Ариқчада 
гирдобланар бир хаёл, Термулганда мироблар 
ошуфтаҳол. М. Қўшмоқов, Али Қамбар. 

ОШХАМИР Лағмон, угра, чучвара каби 
таомлар қилиш учун мослаб тайёрланган 
пишиқ хамир. 

ОШХОНА [ф. <r.l ч .7,Г| 1 Овқат тайёрлаш 
учун мосланган махсус хона ёки бино. 
Ошхонада ғимирсиб юрган Рисолат укасининг 
олдига бир чойнак чой келтириб, ўзи ҳам 
ёнига ўтирди. С. Аҳмад, Уфқ. Бу хонадоннинг 
ошхонаси бўлмагани учун бўлса керак, ҳалиги 
айвоннинг бир бурчагига ўчоқ қурилган. А. 
Қодирий, Ўтган кунлар. 

2 Умумий овқатланиш муассасаси. Ариқ 
бўйига ўнлаб чойхона ва ошхона қурилган. С. 
Аҳмад, Уфқ. Кинодан чиқиб, ошхонада бирга 
овқатланишди, биринчи марта икковлари 
бир стол атрофида ўтириб овқатланишарди. 
Мирмуҳсин, Умид. 

ОШХЎР [ф. ДЛ — ош еювчи] 1 Па- 
ловни яхши кўрадиган киши. Профессор жу- 
да ошхўр, девзира гуручдан дамланган думба 
ёғининг паловини ҳамма таомлардан аъло 
кўради. Мирмуҳсин, Умид. 

2 Овқатга солинадиган, овқат учун иш- 
латиладиган; овқат билан ейиладиган. Ош- 
хўр кўкатлар киши саломатлигини мустаҳ- 
камлайди. «Саодат». 

ОШХЎРАК [ф. — овқат ейиш] 

1 Овқат еяётганда уст-бошга тегизмаслик 
учун бўйинга боғлаб олинадиган, кўкракни 
ёпиб турадиган фартукча. Болага ошхўрак 
боғламоқ. 

2 эск. Ўқувчиларга овқатланиб олиш 
учун бериладиган танаффус. 

ОШХУРЛИК 1 Ошни, паловни яхши кў- 
ришлик; тўйиб ош ейиш. 

2 Улфатлашиб ош қилиб ейиш. Луғумбек 
чойхоналарида ошхўрлик, аскиябозлик алла- 




паллагача давом қиларди. С. Аҳмад, Уфқ. 
Назирқул яна ошхўрлик бўлишидан севиниб, 
пилдираганича Азим бойваччанинг ҳовлисига 
қараб кетди. С. Аҳмад, Ҳукм. 

ОШ-ҚАТИҚ Тирикчилик учун зарур 
озиқ-овқат. Энди беш-олти кунлик ош-қа- 
тиққа нафи тегмаса, нима қилиб ўстирдим 
буни? П. Турсун, Ўқитувчи. 

Ош-қатиқ бўлмоқ Бирор шахс билан 
борди-келди қилмоқ, яқин муносабатда 
бўлмоқ. Ҳулоғингизда бўлсинки, мана шу 
Турғунбоевнинг бир бошлиғи бор, зинҳор у 
билан ош-қатиқ бўла кўрманг. А. Муҳиддин, 
Тўғри таъбир. Муроддан сўрайсиз. Бинафша- 
хон Ғайбаров билан ош-қатиқ, дейишади. 
«Ёшлик». 

ошқовоқ қ. қовоқ I. Ошқовоқ сувда, 
сутда қайнатиб, буғлаб, димлаб, қовуриб 
истеъмол қилинади.. К. Маҳмудов, Ўзбектан- 
сиқ таомлари. Ошқовоқ билан тошқовоқни 
фарқ қилмайди, дебўйлайсиши ? Ойбек. O. в. 
шабадалар. 

ошқозон анат. Инсон ва ҳайвон- 
ларда овқат ҳазм қилиш йўлининг кенгайган 
қисми; қопчага ўхшаш овқат ҳазм қилиш 
аъзоси; меъда. Ошқозон касалликлари. Ош- 
қозон ости безлари. н Ушбу ичимлик иштаҳа 
очадиган, чанқоқни босадиган, буйрак, 
ошқозон ва ичак хасталикларига дори экан- 
лигини тасдиқлашди. К. Маҳмудов, Қизиқар- 
ли пазандалик. 

ОЯТ [а. — белги, нишон; мўъжиза] 

дин. Қуръон сураларининг ҳар бир жумла- 
си, ҳар бир банди. Меҳроблар тепасига 
«хатти шикаста» хати билан оят ёзилган. 
Мирмуҳсин, Илдизлар ва япроқлар. Баъ- 
зилар чўккалаб ўтириб олиб, ўзлари билган 
оятни тиловат қилмоқда. М. Муҳаммаджо- 
нов, Турмуш уринишлари. Ҳуръони каримда 
Од қавми тўғрисида жуда кўп оятлар нозил 
қилинган. Газетадан. 

ОҚ I 1 сфт. Қор, сут, пахта рангидаги. 
Оқ дока. Оқ қоғоз. Оқ нон. Оқ ит, қора ит — 
бари бир ит. Мақол. н Салимбой.. йўғон 
гўштдор қўлларини қордай оқ сурп тўшалган 
столга қўйди. Ойбек, Танланган асарлар. 
[Кумушнинг] ..илжайишидан ёқутдек лаб- 
лари остидаги садаф каби оқ тишлари бир 
оз кўриниб қўйдилар. А. Қодирий, Ўтган 
кунлар. 

2 Оқтусга мойил, тиниқ (юз, бадан туси 
ҳақида). Оқ бадан. Оқ танли. Оқ юзли. н 


Хотин ўтирмоқчи бўлган эди, паранжи 
ичидан унинг атлас кўйлаклари ва нафис оқ 
қўллари кўриниб кетди. А. Қодирий, Ўтган 
кунлар. 

Оқ билак Қўлини совуқ сувга урмайди- 
ган, фақат ўзига оро берадиган (аёл ҳақида). 

3 айн. оқлик. Болаларим, оққа етамиз, деб 
кўзларингиз оқараёзди, бу зормондани сўйиб, 
пулига жой қиламиз, дедилар. Н. Аминов, 
Қаҳқаҳа. Оилага берилган ана шундай соғлом 
сигир туфайли неча киши, айниқса, бола- 
ларнинг оғзи оққа — сут-қатиққа тегади. 
Газетадан. 

4 от, с. т. Ароқ. Хоҳи пиво, хоҳи вино, 
хоҳи коньяк, хоҳи оқ, Нўш этиб, уйга 
келурман, ерда турмайдур оёқ. Ҳабибий. 

5 сфт. кўчма тар. Чор Россияси под- 
шосига тегишли; унинг тарафдори; контр- 
революцион. Оқ амалдорлар. Оқ гвардия- 
чилар. н Оқ пошшонинг кумуш нишони билан 
Кўтариб юрди у ўша ханжарни.. X. Даврон, 
Қақнус. 

Оқлар (фақат кўпл. ш.) Оқ гвардиячи- 
лар. Чапай аскарлари келдилар босиб, Босиб 
келди улар оқлар устига. А. Орипов, Йил- 
лар армони. Раззоқ қизил армияга кўнгилли 
бўлиб ёзилиб, оқларга қарши курашаман, деб 
қолибди. Ҳ. Ғулом, Машъал. 

6 сфт. Охирги, тоза (қўлдан чиқариш 
ёки пардозлаш учун қилинган охирги иш 
ҳақида). Оққа кўчирмоқ. н Жавоб макту- 
бини оққа кўчириб улгурмасидан, ҳовлини 
отларнинг дупури қоплаб кетди. X. Тўхтабо- 
ев, Йиллар ва йўллар. Муҳаммад енгилла- 
ниб ўрнидан турди ва сўнгги шеърини бир оз 
тузатиб, оққа кўчириш учун уйига бормоғи 
кераклигини айтди. Ойбек, Нур қидириб. 

Оқ сувоқ Қора сувоқ устидан берила- 
диган текис сувоқ, пардоз сувоқ. 

7 от Гуноҳсиз, шаънига доғ тушмаган 
киши; тўғри, ҳақиқат. Текширамиз: оқни 
оққа, қорани қорага ажратамиз. С. Аҳмад, 
Ҳукм. Бизга ўқитувчилар ҳам, Султонова 
ҳам тенг: оқ бўлса — оқ деймиз, қора бўлса 
— қора. С. Зуннунова, Олов. 

Оқ-қорани таниган қ. танимоқ. Оқцан 
қорани (ёки оқ-қорани) ажратмоқ Ёмон 
билан яхшини, дўст билан душманни, 
фойда билан зиённи фарқламоқ, тушунмоқ. 
-Бизнинг мақсадимиз - кишиларга онг, ту- 
шунча бермоқ, токи ҳар бир киши яхшилик 
ва ёмонликни, оқу қорани ўзи ажрата ола- 





диган бўлсин! — деди Элмурод. П. Турсун, 
Ўқитувчи. 

8 от Оқарган тук, мўй; соч ва соқолнинг 
оқарган қисми. Сочнинг оқи. Соқолнинг оқи. 
н «Отни единг», дедим ичимда. Бошқаси 
бўлса, қамчин билан солар эдим, лекин соқо- 
лининг оқини ҳурмат қилдим. Ойбек, Тан- 
ланган асарлар. 

Сочига (ёки соқолига) оқ кирган (ёки 
тушган, оралаган) Сочи ёки соқоли оқара 
бошлаган. Ёши элликдан ўтган бўлса-да, Бўри 
аканинг сочига оқ ораламаганди. С. Нуров, 
Майсаларни аёз урмайди. У, қирқ беш 
ёшларда, новча, соқол, мўйловларига анчагина 
оқ тушган эди. Ойбек, Танланган асарлар. 

9 от Кўзнинг қорачиқни ўраган, тиниқ 
рангли, шаффоф қисми. Кўзнинг оқи. 

10 от Баъзи касалликлар натижасида кўз 
қорачиғида пайдо бўладиган оқиш доғ, парда. 
Унинг кўзига оқ тушибди. н Бечоранинг 
жиндек айби бор экан: юзи чўтир, ўнг кўзида 
нўхатдаккина оқи бор экан. П. Турсун, 
Ўқитувчи. Зарчаванинг шираси кўзни ўткир- 
лаштиришга, қорачиғидаги катаракта ва 
оқни кетказишга жуда фойда қилади. К. 
Маҳмудов, Қизиқарли пазандалик. 

11 от Тухумнинг оқсил модцаси. 

Кўзининг оқу қораси қ. кўз. Манглайи оқ 

бўлсин Яхшилик ниятида тиланган олқиш, 
дуо. Толеинг тоабад бўлмасин қора, Манг- 
лайинг оқ бўлсин, ярқироқ бўлсин. А. Орипов, 
Йиллар армони. Оқ ичмоқ (ёки урмоқ) Қа- 
даҳда ёки идишда қолдирмай, ҳаммасини 
ичмоқ, сипқармоқ. Мана шу қимизни бир оқ 
уриб беринг. С. Аҳмад, Уфқ. [Шариф:] Дар- 
ҳақиқат, ўртоқ Камолов, пахтакорларнинг 
меҳнати енгиллашсин, деб янги ихтиро 
яратган экан, келинг, дўстлар, оқ ичайлик! 
Н. Сафаров, Кимга тўй, кимга аза. Оқ йўл! 
қ. йўл. Оқ киймоқ этн. Мотам либосини 
киймоқ, баъзи жойларда, аксинча, таъзия 
мудцати тугагач, қора кийимни оқ кийим 
билан алмаштирмоқ, мотам либосини таш- 
ламоқ. Рўзимуроднинг онаси аза очди. Қа- 
риндошлар оқ кийиб, овоз чиқардилар. Ш. 
Ашурова, Янга. Оқ кўнгил қ. кўнгил 1. Оқ 
олтин Пахта. Оқ сутини оққа, кўк сутини 
кўкка соғмоқ Берган сутига, боққанига но- 
рози бўлмоқ, фарзандидан норози бўлиб, 
ундан юз ўгирмоқ. [Ўзбек ойим:] Энди менга 
мундоқ ўғил керак эмас.. оқ сутимни оққа, 
кўк сутимни кўкка соғдим.. Энди Тошкентга 


келмасин. А. Қодирий, Ўтган кунлар. Оқ 
фотиҳа қ. фотиҳа 3. Оқсоқол уларни йўлдан 
қайтаришга ожиз эканлигини сезиб жим 
қолди. -Йўл олдидан бизга оқ фотиҳа бер- 
сангиз, - дейишди ўспиринлар. «Ёшлик». Оқ 
чой 1) сут қўшилган чой. Уста Аҳмад Мур- 
тазога халтани кўрсатиб: - Эрталаб оқ 
чойни сеникида ичамиз, — деди. Ш. Бўтаев, 
Қўрғонланган ой; 2) шв. кўк чой. Оқ ювиб, 
оқ тарамоқ Авайламоқ, асрамоқ. Роҳила 
хола Шоҳрухни ўз фарзандидай оқ ювиб, оқ 
тарабўстирди. «Ёшлик». Оқ ўрамоқ этн. Қиз 
билан йигитни унаштиришга розилик бел- 
гиси, маросими. Эшитмадингизми ? Кеча 
Хайринисоникига бориб, оқ ўраб келдик. 
«Ёшлик». Тишинииг оқини кўрсатмоқ қ. тиш. 
-Чатоқ экан, — деди карвонбоши, сўнг илк 
бор тишининг оқини кўрсатди. М. М. Дўст, 
Лолазор. 

ОҚ II [а. Jlx. - бўйсунмас, итоатсиз, сўзга 
кирмайдиган, ҳурмат қилишни билмай- 
диган (ўғил)]: оқ қилмоқ Ўз фарзандини 
лаънатламоқ, нафрат ўқиб ундан юз ўгир- 
моқ, воз кечмоқ. Агар қизим юзимни ерга 
қаратган бўлса, жувонмарг бўлсин, оқ қилдим. 
С. Зуннунова, Олов. Ғиёсиддин Бухоронинг 
Девонбеги мадрасасида таҳсил кўриб, ўқиб 
юрган пайтларида отаси уни оқ қилади. С. 
Аҳмад, Ҳукм. 

=оқ 1 куч. юкл. (унлилардан кейин — =ёқ) 
Пайт билдирувчи сўзларга қўшилиб, иш- 
ҳаракатнинг дарҳол бажарилишини ифо- 
далайди. Мусобақага ҳозирданоқ тайёрлан- 
моқ керак. 

2 =(и)б аффиксли равишдошларга қў- 
шилиб, кейинги иш-ҳаракатнинг бевосита 
шу равишдош ифодалаган иш-ҳаракатдан 
кейин бажарилишини билдиради. У уйга 
келибоқ ўғлини йўқлади. 

ОҚАВА айн. оқова. 

ОҚАР 1 Оқмоқ фл. сфдш. 

2 Оқадиган, доим оқиб турадиган. Оқар 
дарё. н Демак, бизнинг қилган ишимиз из- 
сиз кетмайдиган, умримиз оқар сувдек бе- 
корга оқмайдиган бўлибди. П. Турсун, Ўқи- 
тувчи. 

ОҚАРИНҚИРАМОҚ Оқара бошламоқ; 
ранги ўчмоқ. Чиройли юзлари оқаринқираб, 
кўзларининг атрофи аламдан бужмайиброқ 
қолгандай. Ж. Абдуллахонов, Хонадон. Ка- 
роматхон ширали қўлларини ёйганча, оқа- 
ринқираб қолди. А. Мухтор, Кумуш тола. 




ОҚАРИШМОҚ 1 Оқармоқ фл. бирг. н. 

2 Ғира-шира оқармоқ, сал оқармоқ; 
оқара бошламоқ. Салимжоннинг оқаришган 
юзига қон югурди. А. Қаҳҳор, Сароб. 

ОҚАРМОҚ 1 Оқ тусга кирмоқ, оқ тус 
олмоқ. Қор ёғиб, ерлар оқариб қолибди. н 
Биз меҳнатда топдик бахтимиз, Меҳнатда 
соч оқарса, майли! Ё. Мирзо, Ўғил меҳри. 
[Турғун:] Йўқ. Аксинча, оқарибсиз. Жиндек 
озиб, яна ҳам чиройли бўлибсиз. Н. Сафаров, 
Ҳаёт мактаби. Чинни пиёласимон чаноқлар 
оқариб кўзга пшиианади. С. Қодиров, Тонг 
юлдузлари. 

2 Қонсизланиб ёки қони қочиб, қизил- 
ликни йўқотмоқ, ранги ўчмоқ, бўзармоқ. 
Унинг ранги оқариб кетди. н Умри бир оқар- 
ди, бир қизарди-ю, мени қучоқлаб йиғлади. А. 
Қаҳҳор, Хотинлар. Собирга қараган эди, у 
бир оқарди-ю, энгашиб, портфелини титки- 
лашга тушди. А. Кўчимов, Ҳалқа. 

3 Ўнгмоқ, рангини йўқотмоқ, айнимоқ 
(кўпинча, бўялган нарсалар ҳақида). Усти- 
даги гимнастёркаси ёмғирда ювилиб, офтоб- 
да ўнгиб, оқариб кетган эди. И. Раҳим, Чин 
муҳаббат. Деҳқон нигоҳи жиддий, олийжа- 
ноб, устида чакмон, оёғида оқариб кетган 
маҳси. «Фан ва турмуш». 

4 Ёруғ бўлмоқ, ёришмоқ. Кечаси соат 
тўртданоқ шарқ томон оқара бошлади. 
Ҳадемай тун оқаради. н Адир томондан 
уфқ, худди парда орқасидан чироқ ёққандек, 
оқариб келяпти. С. Аҳмад, Ҳукм. Машҳар 
тонги аста-секин оқариб келар, Кўз олдимда 
содир бўлди Улуғ Ҳиёмат. А. Орипов, Йиллар 
армони. 

Косаси оқармаган 1) уйида соғин сигири 
бўлмаган; косаси сут кўрмаган; 2) топганига 
барака кирмаган, бири икки бўлмаган. Ик- 
ромжон бундоқ ўйлаб қараса, бу артист- 
мижоз шериги билан ишлайдиган бўлса, сира 
косаси оқармайдиган. С. Аҳмад, Уфқ. Ўз ота- 
онасининг раъйини қайтарган боланинг ҳеч 
қачон косаси оқармайди! Мирмуҳсин, Чини- 
қиш. Оғзи оқариб қолди Сигири туғди ёки 
уйида соғин сигир пайдо бўлди; доим сут- 
қатиқ ичадиган бўлиб қолди. Ола бузоқ ту- 
ғиболди, Оғзимиз ҳам оқариб қолди. Ғ. Ғулом. 
Худо хоҳласа, айни қиш чилласида болалар- 
нинг оғзи оқариб қолади, биродар! «Ёшлик». 

ОҚАРТИРМОҚ 1 Оқармоқ фл. орт. н. 
Уйни оқартирмоқ. н Пеишндан бери ёға- 
ётган ҳўл қор том бўғотларини, ариқ бўй- 


ларини оқартирди. Ҳ. Ғулом, Машъал. Оғир 
меҳнат ва оиладаги бахтсизлик Мастура 
холанинг сочларини бевақт оқартириб, муси- 
чадай ювош қилиб қўйган. А. Кўчимов, Ҳалқа. 

2 махс. Қалай югуртирмоқ, қалай югур- 
тириб, металл буюмлар сиртини қопламоқ. 
Мис тоғорани оқартирмоқ. 

3 махс. Турли ашёларнинг оқпик дара- 
жасини кучайтириш учун баъзи технологик 
жараёнларни амалга оширмоқ. 

4 кўчма Билим-маърифат бермоқ, онги- 
ни оширмоқ. Қора элларни оқартирмоқлик 
учун Белни маҳкам боғлаб ишлов кун, бу кун. 
Ҳамза. 

ОҚАРТУВ 1 Оқартмоқфл. ҳар.н. 

2 Халқнинг билим ва онгини оширишга 
қаратилган иш; маърифат. Маданий-оқартув 
ишлари. 

ОҚБОШ Бўйи ярим метрча келадиган, 
сербарг, майда оқ тўпгулли ёввойи ўт. Ер- 
нинг бор бисоти — оқбош, қамиш, янтоқ. Г. 
Нуруллаева, Юрак ёнмоғи керак. Оқбош, 
супурги, шувоқ, ёвшан, читир дасталарини 
райҳон сувига чайиб, қуритиб, тахлаб қў- 
йибдилар сояга.. А. Мухтор, Кумуш тола. 

ОҚИБАТ I \а. Lt — натижа, якун, 
самара; из, асар; эргашиш, таъқиб қилиш] 
Қадрдонлик, дўстлик туйғуси, меҳр, муҳаб- 
бат ва шундан келиб чиқадиган яхши му- 
носабат; мурувват. Инсоннинг инсонга оқиба- 
тиузоқ сафарларда билинади. Газетадан. Ҳа, 
шуми ҳали, Бўтабой ака, орамизда пулдан 
ҳам каттароқ нарса — меҳру оқибат бор эди- 
ку. А. Қаҳҳор, Қўшчинор чироқлари. -Му- 
наввархон, қоқиндиқ, сиздан келган оқибат 
шуми? Боққа бир бордингиз-у, бадар кет- 
дингиз, — деб гинахонлик қилиб кўришди амма. 
С. Анорбоев, Меҳр. 

ОҚИБАТ II [а. г., <(_£.] 1 Охирги якун, 
натижа. Ишнинг оқибати. н Агар Болта 
муаллим уни судраб кетмаганида, оқибати 
нима бўлиши номаълум эди. Н. Норқобилов, 
Тўқнашув. Адолат аризасининг оқибатини 
кутиб юрди. И. Раҳим, Чин муҳаббат. 

2 рвш. Ҳамма нарса (воқеа ёки ҳаракат- 
лар) бўлиб ўтгандан кейин, охири, нати- 
жада, охир-пировардида, ниҳоят. Оқибат шу 
натижага келинди: майли, Саидийни қисман 
хабардор қилиш керак. А. Қаҳҳор, Сароб. 
Тишченко уни бирмунча вақт шофёрлар 
курсига тайёрлабди, оқибат киргизиб ҳам 
қўйибда. А. Қаҳҳор, Жонфиғон. Тушди сени 

деб боишма жабру ситам, ҳадсиз азоб, Ақлу 
ҳушимдан оқибат бегона бўлдим соғиниб. 
Ҳамза. 

ОҚИБАТДА рвш. Охир-пировардида, 
охири, натижада, ниҳоят. Оқибатда иш 
қалай бўларкин? Оқибатда ҳамма нарса- 
лардан ажралди. н Дастлаб қайғу билан кўз 
очган бу сабоҳ оқибатда эл учун хайрли бўлиб 
чиқди. Т. Малик, Қалдирғоч. 

ОҚИБАТЛИ Оқибати бор, меҳр-му- 
ҳаббатли. -Раҳмат, хоним, — деди Яхшибоев. 

— Сиз оқибатли хотинсиз, ўз вақтида тан- 
беҳ берибсиз. М. М. Дўст, Лолазор. Бир кун 
туз ичган жойга қирқ кун саломдир жоиз 

- Оқибатли халқимда мақол бор шундоқ 
қадим. А. Орипов, Йиллар армони. 

ОҚИБАТСИЗ I Оқибатни, яхшиликка 
яхшилик қайтаришни билмайдиган; бе- 
меҳр, мурувватсиз. Оқибатсиз одам. н На- 
мунча бу болаларнинг ота-оналари оқибат- 
сиз бўлишмаса?! «Шарқ юлдузи». 

ОҚИБАТСИЗ II рвш. Эътибор берилмас- 
дан, текширилмасдан, натижасиз. Темур 
Малик ва Жалолиддин режалари оқибатсиз 
қолди. Мирмуҳсин, Темур Малик. Салимнинг 
Тўла тўғрисида онасига куйиниб айтган сўз- 
лари оқибатсиз қолиб кетди. М. Исмоилий, 
Бизнинг роман. 

ОҚИЗИЛМОҚ Оқизмоқ фл. мажҳ. н. Дарё 
суви янги ерларга оқизилди. н Бу ерга кол- 
хоз ёшларининг ҳаракати туфайли.. чиғир 
билан сув оқизилди. И. Раҳим, Чин муҳаббат. 

оқизиқ геол. Сувда эриб ва сув билан 
бирга оқиб келиб ўрнашган минерал ва 
органик жинслар. 

ОҚИЗМАЙ-ТОМИЗМАЙ рвш. Бир оғиз 
сўзни ҳам тушириб қолдирмай, бутун таф- 
силоти билан; батафсил. Низомжон бўлган 
воқеани оқизмай-томизмай айтиб беришга 
мажбур бўлди. С. Аҳмад, Уфқ. 

ОҚИЗМОҚ Оқмоқ 1 фл. орт. н. Ариқдан 
сув оқизмоқ. н Сув оқизилганда, бу лойқа- 
лар шағал ораларига кириб, сув шимилиши- 
дан сақлаб қолади. С. Аҳмад, Уфқ. 

Сувга оқизмоқ қ. сув. 

2 Тўкмоқ, оқиб тушмоқ. Кўз ёшини оқиз- 
моқ. Пешона терини оқизмоқ. н Саиднинг 
отаси сувни лунжларидан оқизиб ичди, рў- 
мол билан оғзини артиб, оёқлари остига 
ташлади. «Ёшлик». 

3 кўчма Маълум қилмоқ, етказмоқ. Ўғил 
боламан, ona! Бировнинг сирини Санжарга 


ўхшаган шалтоқлар оқизиб юради. С. Зунну- 
нова, Олов. 

ОҚИЗОҚ 1 Бирор нарсани ипга боғлаб 
сувга ташлаб оқизиш ўйини. Оқизоқ ўйна- 
моқ. Оқизоқ қилмоқ. н Ўзбекнинг боласи 
узумга тўйса, ангишвона қилади деганлари- 
дай, болалар сал ўтмай, еб турган нонларини 
оқизоқ қилиб ўйнай бошладилар. «Ёшлик». 

2 Оқиб турган, оқаётган ҳолда. Балки 
кутар мени бир қиз, кўз ёшлари оқизоқ. 
«Шарқ юлдузи». 

3 қ. х. Эгатлардан узоқ вақт сув оқизиб 
қўйиб, экинларни қондириб суғориш усули. 

ОҚИЛ [а. Jilx. - ақлли, фаросатли, эс- 
ҳушли; бамаъни] 1 Ўткир ақл соҳиби; ақл- 
ли, доно. Оқил одам. Семиз қўзининг гўшти 
яхши, Оқил онанинг — қизи. Мақол. н Сен 
[Умид\ олийжаноб, оқила бир қиз муҳабба- 
тини оёғости қилдинг, сен бу аламни ўлгунинг- 
ча тортасан. Мирмуҳсин, Умид. 

2 Ақл билан айтилган, қилинган; ба- 
маъни. Ёрни гўзал дема, оқил сўзи бўлмаса, 
Тотли бўлмас таом, агар тузи бўлмаса. Ў. 
Мирзо. 

3 Оқил (эркаклар исми). 

ОҚИЛА [а. <diLt — «оқил» с. нинг муан- 
наси] 1 Ўткир ақл соҳибаси; ақлли, доно 
(аёл ҳақида). Гавҳаршодбегим кўп оқила, жуда 
ҳозиржавоб бўлган, деб эиштганман. Мир- 
муҳсин, Илдизлар ва япроқлар. 

2 Оқила (хотин-қизлар исми). 

ОҚИЛЛИК Донолик, ақллилик; бамаъ- 
нилик. Ҳаётда адолат ва разолат, садоқат 
ва қабоҳат, оқиллик ва нодонлик, поклик ва 
жирканчлик, тўғрилик ва ўғрилик бор экан, 
табиийки, жиноят ҳам содир бўлиб туради. 
Газетадан. 

ОҚИЛОНА [а. + ф. «^yiLt — маъқул, ақл- 
га мувофиқ, ақл билан; доноларча] рвш. 
Оқил кишилар каби, оқилларча ўйлаб, ақп 
билан, бамаъни. Оқилона маслаҳат бермоқ. 
Маблағларни оқилона ва ишнинг кўзини би- 
либ ўзлаштирмоқ. Оқилона гап. н Бу гап- 
ларнинг барини Ҳафиза хомуш ва оқилона 
тинглаб, уларни тасдиқлар, Умиднинг ҳамма 
фикрларига қўшилиишни бош қимирлатиб 
билдирарди. Мирмуҳсин, Умид. Таклиф оқи- 
лона бўлгани учун қуйидаги хатни ёзишибди. 
X. Тўхтабоев, Ширин қовунлар мамлакати. 

ОҚИМ 1 Маълум бир томонга оқаётган 
сув, суюқлик ёки газ жараёни. Иссиқ оқим. 
Совуқ оқим. Газ оқими. н Рашид қайиқни 




оқим ихтиёрига қўйиб юборди. Шуҳрат, Ши- 
нелли йиллар. 

2 Шундай жараён йўналган томон, йў- 
налиш. Азизхон ариққа тушганда, беш-олти 
йигит оқимга қарши сувни шалоплатиб сузиб 
юришарди. С. Аҳмад, Уфқ. Чавандоз отини 
орқага буриб, сув оқимига қараб кетди ва 
юз қадамча юргандан кейин юганини тортиб, 
қамчи урди. Ҳ. Ғулом, Машъал. 

3 физ. Берилган сиртдан вақт бирлиги 
ичида ўтаётган тўлиқ энергия миқдори. Ёруғ- 
лик оқими. Электронлар оқими. Магнит оқими. 

4 кўчма Маълум бир томонга йўналган 
киши ёки нарсалар жараёни. Одамлар оқи- 
ми. Хатлар оқими. н Майдон атрофидаги 
кўчаларда, паркларда халқ оқими тошар, 
чайқалар эди. Ойбек, Flyp қидириб. Пул 
оқимини Алиқулнинг ўзи бошқарарди. Ш. 
Рашидов, Бўрондан кучли. Ёмғир шаррос 
қуяр, кўчадаги йўловчилар соябон остида 
шоишлиб қадам ташлар, улкан машиналар 
оқими ёмғир селини шириллатиб кесиб бо- 
рарди. А. Нурмуродов, Уруш. 

5 кўчма Ижтимоий фаолият, илм-фан, 
назария ва ш. к. нинг бирор соҳасидаги 
йўналиши; қараш. Реакцион оқим. Сиёсий 
оқим. Замон оқими. н Ёшлар ҳали оқим 
сифатида ўзларини намоён қила олганлари 
йўқ. Газетадан. 

Гапнинг оқими Гапнинг йўналиши, бо- 
риши, омади. Саидғози буни дарров пайқа- 
ди, гапнинг оқимини ўзгартирди. С. Анорбо- 
ев, Оқсой. Оқимга қарши юрмоқ (ёки суз- 
моқ) Жамиятда устун йўналишга қарши 
ҳаракат қилмоқ. 

ОҚИМТИР айн. оқиш I. Оқимтир ту- 
тун. н Шифтнинг баъзи жойларида оқим- 
тир гуллар, сумалаксимон нарсалар осилиб 
турарди. А. Кўчимов, Ҳалқа. 

ОҚИН I 1 сфт. Доим оқиб турадиган; 
оқар. Оқин дарё. н Шоҳиста.. оқин сувдай 
шарақлаб, кулиб кириб келди. А. Мухтор, 
Опа-сингиллар. Шавкат, ҳовуздан оқин сув- 
га қайтган балиқдай, эркин-эркин қулоч 
отиб, яйраб чўмилди. Қ. Кенжа, Тоғ йўлида 
бир оқшом. 

2 айн. оқим 1, 2. Куёшга оқмоқда минг дарё 
оқин. Шу оқин ичида бир томчи мен ҳам. Қ. 
Муҳаммадий. Халқ оқини — энг кучли оқин. 
Ҳ. Пўлат. Умид Эргашдан. Лекин Эргаш оқинга 
қарши якка туроладими? И. Раҳим, Чин 
муҳаббат. 


ОҚИН II [т. < ф. Хл — ўқимишли 

одам] Қозоқ ва қирғизларда: бадиҳагўй 
шоир, куйчи; халқ шоири; бахши. Эй сен, 
жавон шоир, ўспирин оқин, Ўтли юрагингга 
қилурман ҳавас. А. Орипов, Йиллар армони. 

ОҚИНДИ: оқинди сувлар Корхона ёки 
хонадонлар ҳовлисидан ўтган ариқлардан 
оқиб чиқаётган чиқинди сувлар ёки ёғин 
сувлари. 

ОҚИШ I Оққа мойил, ним оқ; оқим- 
тир, оқчил. Оқиш булут. Оқиш бўёқ. Оқиш 
қоғоз. н Осмон ўзининг ёзги тиниқлигини 
йўқотган, оқиш хира. С. Анорбоев, Оқсой. 
Даладан илон изи бўлиб кетган оқиш йўлнинг 
уфқида бир нима «йилт» этди. А. Қаҳҳор, 
Қўшчинор чироқлари. 

ОҚИШ II Оқмоқ фл. ҳар. н. Сувнинг оқи- 
шига қара, халқнинг хоҳишига қара. Мақол. 

оқишоқ Шоли оқланганда майда- 
ланган, синган гуруч; гуручнинг майдаси. 
Оқишоқдан ош бўлмас. Мақол. н Эрталаб 
Тозагул меҳмон опани янги туққан сигири- 
нинг оғизи ва ўғирдан иссиққина чиққан 
оқишоқ толқон билан сийлади. Ҳ. Ғулом, 
Машъал. 

ОҚКАЛТАК- ҚОРАКАЛТАК: оқкалтак- 
қоракалтак бўлмоқ Тўғри келган нарса би- 
лан қуролланиб уришмоқ; савалашмоқ. Танг- 
риқул ҳожи бошлиқ оломон оқкалтак-қора- 
калтак бўлиб, водокачкага қараб юрибди. А. 
Қаҳҳор, Қўшчинор чироқлари. 

ОҚКИЯР этн. Оқсолар. Айвонда кампир 
Жўрахонга Шопўлат даллолнинг оқкиярида 
Парихон отиннинг гапирган гапларини.. сўз- 
лаб берди. А. Мухтор, Опа-сингиллар. 

ОҚЛАМОҚ 1 Оҳак, бўр каби оқ тусга 
киритувчи нарсалар билан бўямоқ. Деворни 
оқламоқ. Уйни оқламоқ. н Дарахтларнинг 
танасини оқлаб юрган чол енги билан пешо- 
насини арта туриб, шийпонга қараб қич- 
қирди: Ҳой Комилжон! С. Зуннунова, Олов. 

2 Овқатга қатиқ қўшмоқ, қатиқламоқ. 
Мошхўрдани оқламоқ. н Ойхон қўшқулоқ- 
қа қатиқ ивитиб қўйган экан, маставани 
оқлаб ичдилар. А. Мухтор, Кумуш тола. 

3 Чойга сут аралаштирмоқ. [Кутидор:] 
Тўйбека, Кумушнинг чойини оқлаб бер-чи. А. 
Қодирий, Ўтган кунлар. 

4 махс. Металл нарсаларнинг сиртига 
қалай югуртирмоқ. Мис қозонни оқламоқ. 

5 Донни, ғаллани туйиб, пўстини аж- 
ратмоқ, тозаламоқ. Ўрта яшар хотин кўй- 





лак енгларини билагигача илимариб, тўқ-тўқ 
қилиб, келида шоли оқлайди. С. Аҳмад, Уфқ. 
Куёвингиз обжувозда шоли оқлаяпти. Тинч- 
омонлик, omacu. Ҳ. Ғулом, Машъал. 

6 кўчма Бирор кишининг гуноҳсиз экан- 
лигини тасдиқламоқ, кимсани айбдор эмас 
деб топмоқ. Суд гуноҳсизларни оқлади. н 
[Ҳамида:] Мен қизни оқлаб, бутун гуноҳни 
унинг хўжайинига, ёш қизни бу қадар бераҳм 
эксплуатация қилган кишига қўймоқчиман. 
А. Қаҳҳор, Адабиёт муаллими. Қодир Наби- 
гулга «Ҳолингга вой» дегандай қилиб қаради. 
Буни Набигул фаҳмлаб, ўзини оқлашга ки- 
ришди. А. Қаҳҳор, Қанотсиз читтак. 

7 Бирор ҳаракат ёки ҳолатнинг тўғрили- 
гини тасдиқпамоқ, ҳақ, тўғри деб топмоқ. 
Қизига бўлган ғазабини юраги оқласа, ақли 
қораларди. Ш. Рашидов, Бўрондан кучли. 
Қиз-жувонларимизнинг эгнидаги ғалати- 
ғалати кийимлар ҳақида гап борганда, улар- 
ни нима деб оқлашни ҳам билмайсан киши. 
Газетадан. 

Ишончни оқламоқ Билдирилган ишонч- 
га муносиб иш қилмоқ. Бу йигит лаёқатли, 
ишчан, шубҳасиз, ишончларингизни оқлайди. 
«Шарқ юлдузи». Она сутини оқламоқ Онага 
мардларча хизмат қилиб, уни рози қилмоқ, 
фарзандлик бурчини бажармоқ. Тузини оқ- 
ламоқ Ўз паноҳига олиб боққан, тарбия 
қилган кишининг хизматига яраша хизмат 
қилмоқ. Улуғ бурчим тузингни оқламоқдир, 
Ҳамиша ҳурматингни сақламоқдир. Ҳабибий. 

ОҚЛАНМОҚ Оқламоқ фл. мажҳ. н. Айб- 
дор оқланди. н Эҳтимол, ҳақиқий ўғри уш- 
ланиб, Ҳимматилла оқланиб чиқар. Шуҳрат, 
Умр поғоналари. Қуёш нури.. оппоқ оқланган 
деворларда кўзни тиндирувчи ёлқин билан жи- 
мирлар эди. П. Турсун, Ўқитувчи. 

ОҚЛИК Оқ хусусиятига эгалик. Қорнинг 
оқлиги. Сочнинг оқлиги. Кўнгилнинг оқлиги. 
н Отабек билан Ўтаббой қушбеги Қўқонга 
чақириладилар-да, сўроқдан сўнг яна оқлик- 
ка чиқадилар. А. Қодирий, Ўтган кунлар. 

ОҚЛИҚ 1 Сут ва сутдан тайёрланади- 
ган маҳсулотлар (қатиқ, қаймоқ ва ш. к.). 
Агар бўлса оқлиғинг, билинмайди йўқли- 
ғинг. Мақол. н Эчки бўлса ҳамки, бола- 
чақага оқлик ўзимиздан чиқиб турган эди, 
гўшт-пўштини олиб, битта соғин эчки 
берсанглар. С. Аҳмад, Ҳукм. Анчадан бери 
оқлиқ кўрмаган фарзандларимнинг сутни 
ниҳоятда иштаҳа ва иштиёқ билан ича- 


ётганини кўриб, ўпкам тўлиб йиғлаб юбор- 
дим. Газетадан. 

2 Пиширилган сутни ивитиш (қатиқ қи- 
лиш) учун унга солинадиган озгина қатиқ; 
томизғи. -Ҳозир сут соққандирсиз, ахир. 
-Соғдим.. Пишириб, оқлиқ солиб қўйган эдим. 
А. Қаҳҳор, Сароб. 

3 этн. Тўйга розилик белгиси сифатида 
совчиларга совға қилинадиган оқ ёки очиқ, 
оч рангли газлама, рўмол, кийим-кечак. 
[Эшон] Қўйнидаги бир кийим читни Сурхон- 
бойнинг олдига қўйди-да, гап бошлади: -Мана 
бу хамир учидан namup, ҳожим.. Оқлиқ.. Қуда 
бўлмоқчимиз. И. Раҳим, Тақдир. 

4 этн. Кўмиш маросимига, азага келган- 
ларга бўлиб бериладиган рўмолчабоп 
газлама; йиртиш. Оқлиқ йиртиш. 

5 этн. Кафан, кафанлик. Абдураҳмон- 
бой Олимжонни бойлигига соҳиб қилиб, ўзи 
икки газликкина оқликка эга бўлиб, ҳовли- 
жойларини ташлаб, бир бўйгина чуқургача 
кириб, бедому дарак кетди. Ҳамза, Танлан- 
ган асарлар. 

ОҚЛОВ 1 Оқламоқ фл. ҳар. н. 

2 кўчма Оқлайдиган, гуноҳсизликни ис- 
ботлайдиган. Адвокатнинг оқлов нутқи. н 
Агар у кишининг оёғи чиндан касал бўлмаса, 
дўхтирлар ҳам унга оқлов қоғози қилиб бер- 
масди. С. Сиёев, Саратонда қор ёғди. 

ОҚЛОВЧИ 1 Оқламоқ фл. сфдш. Уй оқ- 
ловчи. Шоли оқловчи. 

2 ҳуқ. Судда бирор киши ёки тарафни 
ҳимоя қилувчи юрист, адвокат. Қораловчи 
гапириб, оқловчи гапириб, Олиянинг ўзи 
охирги сўздан кечиб, суд ҳайъати қамоқ 
муддатини эълон қилди. М. М. Дўст, Лолазор. 
[Орипов:] Дуруст, dypycm.. Аслида-ку қора- 
ловчибоп кишисиз-у, оқловчи бўлиб, бекорга 
умрингиз ўтяпти-да! 3. Саид, Н. Сафаров, 
Тарих тилга кирди. 

ОҚМА тиб. Аъзо ва тўқималардаги бу- 
зилиш жараёнлари оқибатида пайдо бўла- 
диган, узоқ вақт битмайдиган, йирингли 
тешик яралар. Вали урушдан қайтганида, 
Карим аъзойи бадани илвираб, оқма бўлиб 
ётарди. «Ёшлик». 

оқмия айн. эшакмия. 

ОҚМОҚ 1 Паст томонга қараб узлуксиз, 
сурункасига ҳаракат қилмоқ, юрмоқ (суюқ- 
лик ҳақида). Олдингдан оққан сувнинг қадри 
йўқ. Мақол. н Қонқус тун бўйи ғазаб билан, 
алам билан тўлғаниб оқди. Ў. Ҳошимов, 




Қалбингга қулоқ сол. Филатовнанг бир қўли 
қон оқаётган елкасида, иккинчи қўли пулемёт 
лентасида, боши қуйи солинган эди. А, Қаҳ- 
ҳор, Олтин юлдуз. 

2 Тез-тез томмоқ, бирин-кетин юмала- 
моқ (томчилар ҳақида). [Қизнинг] Кўзлари- 
дан оққан томчилар қуёшда инжудай ёнади. 
Ойбек, Танланган асарлар. Ошно дўстининг 
кўзларидан дув-дув ёш оқаётганини кўрди, 
хўрланди.. М. М. Дўст, Лолазор. 

3 Сув оқими билан бирга силжимоқ, суз- 
моқ. Қолганлардан бир қисми сойнинг ўрта- 
сига етмасдан қайтишга мажбур бўлди. 
Икки киши оқиб кетаёзди. А. Қаҳҳор, Олтин 
юлдуз. 

4 Қуйилиб келмоқ; ўтмоқ. Ўтказгичлардан 
электр токи оқа бошлади. 

5 кўчма Келиб, тушиб турмоқ. Конве- 
йерлардан дон оқади. н Хона ичига қуёш- 
нинг илиқ ёрқин ипаги жимгина оқди. Ойбек, 
Навоий. 

Оқиб келмоқ Мунтазам келиб, тушиб, 
етишиб турмоқ. Арзимас амалини, оқиб келиб 
турган ҳаром-хариш пулларини деб, жуфти 
ҳалолидан кечган кимсани нима деб аташ 
керак?!М. М. Дўст, Ёмби. 

6 Жараён тарзида, кўплашиб бирор то- 
монга юрмоқ, ўтмоқ. Отлиқлар Оқмачит 
қири томон оқиб борарди. Т. Ашуров, Оқ от. 
Эрталабдан бошлаб қишлоқ аҳолиси мактаб 
томон оқди. П. Турсун, Ўқитувчи. 

7 Тўкилмоқ, осилиб тушмоқ. Икки ат- 
рофда пахтасининг чўғи қочган далалар гоҳ 
чўп бўлиб ғўзапояси қолган, гоҳ пахтаси 
эгатларга оқиб тушган пайкаллар билан 
алмашинади. М. Мансуров, Ёмби. 

8 кўчма Ўтмоқ, кечмоқ. Ҳаёт бир ма- 
ромда, бир изда оқа бошлади. С. Абдуқаҳҳор, 
Кўзлар. Йиллар оқар йилларни ювиб, Тақ- 
дирига тан берар ҳавас. А. Шер, Қадимги куй. 

ОҚОВА 1 Ҳовуз, экинзор каби жойларга 
бир томондан кириб, иккинчи томондан 
чиқиб кетадиган сув. 

Оқова қилиб суғориш Экинни эгатлар- 
дан сув оқизиб кўйиб, мириқтириб суғориш. 

2 Партов сув, чиқит, ифлос сув. Уқўлини 
юваётиб, қувурга жилдираб оқаётган оқова- 
га тикилган куйи, беихтиёр хаёлга толди. Н. 
Қиличев, Чиғириқ. 

3 кўчма с. т. Бўлиб ўтган ишнинг қол- 
диқ асари, оқибати. Бултурги ишнинг оқова- 
си. н Бу йўл-йўлакай узоқ давом этган дар- 


ғазаб суҳбатнинг совиброқ қолган оқоваси 
эди, шекилли. А. Мухтор, Кумуш тола. Гарчанд 
айнан шунақа деб айтишмаган бўлса ҳам, 
гапнинг оқоваси шунга олиб келар эди. «Ёш- 
лик». 

ОҚПАДАР [а.+ ф. jj.-; jlx. — отаси (ота- 
онаси)ни норози қилган фарзанд] 1 Жуда 
қаттиқ гуноҳи, ножўя хатти-ҳаракати учун 
отаси (ота-онаси) оқ қилган, лаънатлаган, 
юз ўгирган фарзанд (ўғил ёки қиз). Оқпадар 
бола энди бу уйда туришга ҳақсиз. С. Аҳмад, 
Уфқ. 

2 сўк. айн. лаънати. Бунақа оқпадар, кал- 
лакесарларни пешонасидан отиш керак. С. 
Аҳмад, Уфқ. 

ОҚПАЛАК Ўсимликларнинг баргларига 
оқиш доғлар тушириб, сўлдирадиган ва 
қуритадиган касаллик (вилт касалининг бир 
хили). -Олимлар оқпалакка чидамли нав 
топишди-ку! — гапга аралашди талаффузи 
ширинроқ йигит. С. Нуров, Нарвон. Оқпалак 
бўлаёзган пахтани ўғит сепиш билан соғай- 
тириш мумкин. С. Айний, Қуллар. 

ОҚПАР Оқиш, оққа мойил, оқ аралаш- 
ган. Оқ, оқпар кундузлар қоронғу бўлди, 
Шамоллар хор-хасни отди юзларга. А. Суюн, 
Олис тонглар. 

Оқпар чой Оқ гулбарглари аралашган 
хушбўй, аъло навли чой. Оқпар чойга тўл- 
ган кўк чойнак Менга азиз чин армуғондек. 
М. Шайхзода. 

ОҚСАМОҚ 1 Бир оёғи калталиги, ма- 
йиб ёки касаллиги туфайли чайқалиб, чў- 
лоқланиб юрмоқ, оқсоқланмоқ. Хийла олис- 
лаб қолган Маҳмуд ака сал оқсаганича ке- 
тиб борарди. С. Зуннунова, Олов. Командир 
Стеклов оқсарди. У баъзан беихтиёр равиш- 
да тиззасини чангаллар, юзлари, гўё алам 
ғижимлагандай, бир он буришиб кетарди. 
Ойбек, Қуёш қораймас. 

2 кўчма Сустлашмоқ, орқада қолмоқ, 
қониқарсиз ёки паст савияда бормоқ. Янги 
навлар яратиш, эртапишар, узун толали ва 
ҳар қандай касалликларга чидамли, айниқ- 
са, вилътга чидамли навлар яратиш иши 
оқсаяпти. Мирмуҳсин, Умид. 

3 кўчма Ноқислик, калталик қилмоқ. 
Нега ҳар бир нарсага етган ақлинг иғунга кел- 
ганда оқсайдир. А. Қодирий, Ўтган кунлар. 

4 (ч. к. билан) с. т. Камчилик, етишмов- 
чилик туфайли қийналмоқ, йўқликдан но- 
илож қолмоқ. Пулдан оқсамоқ. 







ОҚ-САРИҚ Оққа мойил сариқ, оч са- 
риқ. Сўнгги жумлани айтганда, генералнинг 
оқ-сариқ юзидаги сийрак ажинларини табас- 
сум тўлдирди. Шуҳрат, Шинелли йиллар. 
Нариги томонда эса кун нурида қизиган оқ- 
сариқ қумлар ястаниб ётарди. Ш. Рашидов, 
Бўрондан кучли. 

ОҚСИЛ I 1 биол. Ҳайвон ва ўсимлик- 
лар организмининг энг муҳим таркибий 
қисмини ташкил этган, таркибида азот 
бўлган мураккаб органик модда. Оқсил ҳу- 
жайралар тузилиши учун зарур бўлган мод- 
дадир. Н. Исмоилов, Касалларни парвариш 
қилиш. Нон маҳсулотлари таркибида оқ- 
сил, турли минерал моддалар ва витамин- 
лар бўлиши муҳим аҳамиятга эга. «Фан ва 
турмуш». 

2 Товуқ тухумининг оқ моддаси. Аёл 
тухумни чақди. Ютоқиб оқсилини сўрди. 
Кейин тухумдаги тешикни бармоғи билан 
кенгайтириб, сариғини ютди. «Ёшлик». Бунинг 
учун тухумнинг оқсил қисмидан сариғи ажра- 
тиб олинади-да, сув билан аралаиипирилади. 
Газетадан. 

ОҚСИЛ 11 Чорва моллари ва чўчқаларда 
бўладиган, шидцатли ўтадиган юқумли ка- 
саллик, яшчур. 

ОҚСИМ I с. т. айн. оқсил L 

ОҚСИМ II с. т. айн. оқсил II. 

ОҚСИЧҚОН Сувсарлар оиласига ман- 
суб, оқ мўйнали кичкина йиртқич сутэми- 
зувчи ҳайвон ва шу ҳайвоннинг териси, мўй- 
наси. Оқсичқон овламоқ. Оқсичқон териси. 

ОҚСОЛАР Мотам муддати (бир йил) 
ўтиши муносабати билан ўтказиладиган 
маросим (бунда марҳумнинг яқин киши- 
лари бир-бирларига оқ кийимлик тақдим 
қиладилар ва мотам либосларини ташлаб, 
оқ оддий кийимларини киядилар). 

ОҚСОЧ1 тар. Бойлар, зодагонлар оила- 
сида ёлланиб хизмат қилувчи аёл, хизмат- 
кор аёл; чўри. Холнисонинг онаси Ёрмозор 
қишлоқлик бир бойнинг эшигида оқсоч эди. А. 
Мухтор, Опа-сингиллар. Ойхола ғоят хунук, 
озғин бир кампир бўлиб, Ёдгорнинг ҳужра оқ- 
сочидир. Ҳамза, Танланган асарлар. 

2 сфт. Оқ сочли, сочи оқ. Хайриятки, 
анави оқсоч профессорнинг ўзи келмагани, 
бўлмаса, унгаям ҳурматим қолмас эди. М. М. 
Дўст, Лолазор. -Шу ғалваларни биттагина 
майор бошлаб юрибдими ? — деб сўради оқсоч 
киши. «Ёшлик». 


ОҚСОҚ 1 Оқсаб юрадиган; бир оёғи 
калта ёки чўлоқ. Оқсоқ қоровул ундан кўзини 
олмай, қўлтиқтаёғини тўқиллатганича, 
зинадан тушди-ю, анҳор кўпригидан берида 
тўхтаб қолди. А. Қахҳор, Картина. Жангчилар 
ҳалиги кичкина, ориқ, юпун оқсоққа «ўртоқ 
майор» деб мурожаат қилардилар. Ойбек, 
Қуёш қораймас. 

2 кўчма Орқада қолаётган, қониқарсиз, 
паст даража ёки савиядаги. Оқсоқ соҳа. Иш- 
нинг оқсоқ томонлари. 

ОҚСОҚЛАНМОҚ Оқсаб, чўлоқланиб 
юрмоқ. Унинг f Отабекнинг] оёқ олишида ҳам 
бир оз оқсоқланиш сезилар эди. А. Қодирий, 
Ўтган кунлар. Акбарали севинганидан бир 
оёғида қолган этикни ечиб ташлашни ҳам 
унутиб, оқсоқлаганича қамишлар оралаб 
кетди. С. Аҳмад, Уфқ. 

ОҚСОҚЛИК Оқсоққа хос хусусиятлар- 
га эгалик; оқсоқ эканлик. Назокат оқсоқ- 
лигимни билса, мендан айнаб қолади. С. Аҳ- 
мад, Қадрдон далалар. 

ОҚСОҚОЛ 1 Соч-соқоли оқарган кекса 
одам; мўйсафид. Бу оқсоқол кетса, ўрнига 
ёшроқ қорасоқол келади. С. Сиёев, Ёруғлик. 

2 тар. Илгариги даврда бир ёки бир неча 
маҳалла ёки қишлоққа бошлиқ бўлган ма- 
ҳаллий амалдор. Ҳайъат аъзолари йигирма 
кун қишлоқ оқсоқолиникида туриб, текши- 
рув ўтказдилар. С. Сиёев, Аваз. 

3 Ҳозирги кунда: қишлоқ фуқаролар йи- 
ғинлари ва шаҳарлар маҳалла қўмиталари 
раиси. Уни [маҳаллани] обод этиш, тинчлик- 
хотиржамликни таъминлаш, катта-кичик 
тадбирларга бош-қош бўлиш маҳалла оқсоқо- 
лининг зиммасида. Газетадан. 

4 кўчма Гуруҳ ёки синф бошлиғи. Олд 
қаторда ўтирган синф оқсоқолимиз муал- 
лимга бир нима деди. «Ёшлик». 

5 кўчма Бирор соҳада кўп ишлаган, меҳ- 
нати синган кекса киши; раҳбар. Эртасига 
Қамишкапага Ўзбекистон оқсоқоли Йўлдош 
Охунбобоев келди. П. Турсун, Ўқитувчи. 

6 Кексаларга ёки улуғ кишиларга нис- 
батан ўз тенгқурлари томонидан ишлати- 
ладиган мурожаат шакли. 

ОҚСУВ Тоза чучук сув, оқар сув; музлик 
суви. Оқсув ичмоқ. 

ОҚСУЯК Эксплуататорлик жамиятида 
имтиёзли табақаларга, зодагонларга мансуб 
киши; аристократ. Хўжалар илгаридан «биз 




араб авлодимиз, оқсуякмиз», деб ўзларини 
баланд тутиб келади. П. Турсун, Ўқитувчи. 

ОҚСУЯКЛАРЧА рвш. Оқсуякларга ўх- 
шаган, оқсуякнамо. Турмушда ҳам, фикрда 
ҳам оқсуякларча олифтагарчилик! А. Мухтор, 
Асарлар. 

ОҚУВЧАН Оқиб -кетадиган, яхши оқа- 
диган. Эриган чўян оқувчан бўлади ва қолипни 
яхши тўлдиради. 

ОҚУВЧАНЛИК Суюқпикнинг ўз оғир- 
лик кучи таъсирида ёйилиб кетиш хоссаси. 
Суюқликнинг асосий хоссаси — оқувчанликдир. 
«Физика». 

ОҚУРУҒ Қовуннинг пўсти оқиш, уруғи, 
эти оқ ширин бир тури. 

ОҚЧА айн. ақча. Оқчалининг қўли ўйнар, 
Оқчасизнинг — кўзи. Мақол. н Тошкандда 
ямоқчиликдан оқча opmmupa олмай саргар- 
дон юрган Абдулқаҳҳорни олиб келмоқ учун 
Олимжон Тошканд жўнади. Ҳамза, Танлан- 
ган асарлар. 

ОҚЧЕЧАК Заранг дарахтининг Ўрта 
Осиёда учрайдиган гули оқ тури. 

ОҚЧИЛ 1 сфт. Оққа мойил; оқиш, 
оқимтир. Оқчил мато. 

2 сфт. Рангсиз, рангпар; оқдан келган. 
Шокир.. оқчил юзини қоплаб олган қалин ва 
узун соқолини тутамлаб.. -Ёши элликдан 
ошган одамнинг соқолига оқ тушмайдими 
[деди]. С. Айний, Қуллар. 

3 от Аёлларнинг жинсий аъзоларидан 
ажраладиган чиқинди суюқлик. 

ОҚЧОР айн. оқчорлоқ. Танаффус маҳа- 
лида оқчорлар галаси қўнган денгиз ёқасини 
эслатувчи ҳашаматли мактаб бир зумда 
тинди. М. Исмоилий, Бизнинг роман. 

ОҚЧОРЛОҚ Балиқ ва ҳашаротлар билан 
тирикчилик қиладиган, сув билан боғлиқ 
қуш; балиқчи. -Мен умримда денгизни, оқ- 
чорлоқни кўрган эмасман.. — деди Аҳмад. А. 
Мухтор, Давр менинг тақдиримда. Оқчор- 
лоқлар йўл-йўлакай кемамизга ҳамроҳ бў- 
лишди. «Ёшлик». 

ОҚШОМ 1 Қуёш ботиши билан тун 
бошланиши ўртасидаги ғира-шира ёруғ пайт. 
Куёш ботган, лекин кун ҳали ёруғ, ҳар ёққа 
оқшом сукунати чўзилган. Ойбек, Танлан- 
ган асарлар. Кўнгилни қон қилувчи оқшом 
қўнди. Ў. Ҳошимов, Қалбингга қулоқ сол. 

2 Кеч, кечқурун. [Ойсара] Жисман заиф- 
лигига қарамай, кўп юмуш қилар, ҳар оқ- 
шом ўз болалари билан танча атрофини тўл- 


дириб, китоб ўқир эди. Ойбек, Танланган 
асарлар. Ўша оқшом Усмонхўжанинг ҳовлиси- 
да тонг отгунча чироқ ўчмади, улфатлари 
хўп кайф-сафо қилишди. X. Тўхтабоев, Йил- 
лар ва йўллар. 

Ярим оқшом Тун, ярим кеча. Ярим оқ- 
шом сержант Орзиқулов ўғли йўғида унинг 
хонасига кирди. «Ёшлик». Ярим оқшом ноз 
уйқуда ётувдим, икки жувонмаргинг минди 
тўшима. «Эрали ва Шерали». 

ОҚШОМГУЛ шв. Намозшомгул. 

ОҚШОМЛАБ айн. оқшомлатиб. Бойбў- 
рига билдирмаймиз, оқшомлаб жўнаймиз. 
«Алпомиш». 

ОҚШОМЛАТИБ Қоронғу тушгандан 
кейин; кечлатиб. Хон оқшомлатиб, жияни 
Абдулкаримни Нурлавойга чақиртирди. С. 
Сиёев, Аваз. 

ОҚШУВОҚ Оқиш майда баргли, ўткир 
ҳидли, аччиқ, пояси пишиқ, ингичка ва 
узун ёввойи ўт (ундан супурги қилинади). 

ОҚҚАНОТ Ўсимликлар ривожига зарар 
келтирадиган майда ҳашарот. Оққанот ҳа- 
шароти эрта кўкламда далага тарқалиб, то 
кузгача ўсимликларни қийратади. С. Нуров, 
Майсаларни аёз урмайди. 

ОҚҚОВУН Қовуннинг туси кўкиш-оқ, 
шакли тухумсимон, ўртапишар, серҳосил 
нави. 

ОҚ-ҚОРА кўчма Ҳаётнинг яхши-ёмон, 
паст-баланд томонлари (инсонга нисбатан 
ишлатилади). Маъсума тушунган, оқ-қорани 
таниган аёл. М. М. Дўст, Галатепага қайтиш. 
Равшан мен учун оқ-қорани фарқига етади- 
ганрасмана ҳамроҳ. Қ. Кенжа. Нотанишгул. 
Муҳаммад ҳали ҳам гўдак, ҳали ҳам оқ- 
қорани танимайдиган болакай. «Ёшлик». 

ОҚҚУВ айн. оққуш. Мовий кўллар узра 
сузса чағалай, Адирларда кезса оққув гала- 
лар. А. Орипов, Йиллар армони. Кўк юзида 
паға булут, оқ булут.. Бир қарасанг — осмон 
тўла оққувлар. Миртемир. 

ОҚҚУЙРУҚ Кийикларнинг бир тури. 
Орол денгизидаги «Борса келмас» оролида оқ- 
қуйруқ ва жайранлар заповедниги вужудга 
келтирилган. М. Мусаев, Ўзбекистон. 

ОҚҚУШ Ғозлар оиласига мансуб, пат- 
лари оқ, бўйни узун йирик сув қуши; қув. 
Эскидан сақланиб қолган ёдгорлик — оқ- 
қушлар сузиб юрган кўллару дарахт тагида 
най чалиб ўтирган йигит-қизларнинг сурат- 
лари. М. М. Дўст, Лолазор. 

ОҚҚЎТОН Узун оёқпилар туркумининг 
қарқаралар оиласига мансуб, пати оқ, бўй- 
ни ва тумшуғи узун ўлаксахўр йиртқич қуш. 

ОҒ Иштон ёки шимнинг икки почаси 
қўшиладиган жойи, чови. 

ОҒА 1 айн. ака. Матназар ўз оғасига 
мўлтираб тикилганча, бетоқат ҳўкизнинг 
бўйнидаги арқонни тортиб турарди. С. Сиёев, 
Ёруғлик. Ширин уканг келди оғасин излаб, 
кўрар кўзим, жоним акам, бормисан? «Ши- 
рин билан Шакар». 

2 Туғишган акадай яқин, қадрдон киши. 
Қўни-қўшни, кичик-катта Оғамларга салом 
айтинг! Ҳамза. [ Салимбойвачча:] Сиз ёлғиз 
поччам эмас, ҳам дўстим, ҳам оғамсиз. Ой- 
бек, Танланган асарлар. 

3 тар. Юртнинг, элнинг каттаси, ҳоки- 
ми. Мени билсанг - Ҳўнғиротнинг оғаси. 
Бошимда бор эр йигитнинг жиғаси. «Алпо- 
миш». 

Юрт оғаси айн. оға 3. Очил ҳовлиқиб хи- 
тоб қиларди: -Кўйинг, юрт оғаси, мен ўзим 
суробини тўғрилайман!М. М. Дўст, Галатепа- 
га қайтиш. У ўзини юрт оғасидек эркин, 
сарбаст тутаётган Тешабойнинг мингбоши 
бўлиб келганми-йўқлигини билишни ucmap, 
лекин билолмай тажанг бўларди. М. Исмои- 
лий, Фарғона т. о. 

4 тар. Турли лавозим ва унвон номлари 
таркибига киради, мас. ҳарам оғаси, эшик 
оғаси. 

5 Ўзидан катталарга нисбатан мурожаат 
шакли. Оға, шу ерни азонлаб ҳайдасак бўл- 
майдими? С. Сиёев, Ёруғлик. 

ОҒА-ИНИ 1 айн. ака-ука. Овсинлар иноқ 
бўлса, оға-инилар чиноқ бўлмас. Мақол. н 
Кел, оға-ини бўлайлик. Сенга қиёматлик ака 
бўлай. Катта тўйлар қилиб, уйлаб қўяман. 
С. Аҳмад, Уфқ. 

2 Туғишгандек, ака-укадек бир-бирига 
яқин, қадрдон кишилар. Ўзбекистонда яша- 
ётган халқлар бир-бирига оға-ини, биродар. 

ОҒА-ИНИГАРЧИЛИК айн. оға-инилик 2. 

ОҒА-ИНИЛАРЧА Ака-укага ўхшаб, ака- 
укалардек. Улар оталари бошқа яйловга кўч- 
ганини эшитиб, Азизхон билан оға-иниларча 
хайрлашдилар. С. Аҳмад, Уфқ. 

ОҒА-ИНИЛИК 1 Ака-укалик, биродар- 
лик. 

2 Ака-укалар, оға-инилар ўртасидаги қа- 
риндошлик ҳисси ва муносабатлари, оға- 
иниларнинг бир-бирига оқибати, муруввати. 


ОҒАЙНИ Яқин ошна, ўртоқ; дўст. Оғай- 
ни тутинмоқ. н Менинг ёшлигимда бирга 
ошиқ ўйнаб, яхмалак отиб ўсган бир оғайним 
бор. Шукрулло, Сайланма. 

Етти оғайни қ. етти. Тўрт оғайни Қама- 
рия йил ҳисобида учинчи, тўртинчи, бе- 
шинчи, олтинчи ойларнинг (раббиулаввал, 
раббиуссоний, жумодилаввал, жумодиссо- 
ний) умумий номи. Қирқ оғайни Атиргул- 
нинг жуда сершох ва сергул бир тури. 

ОҒАЙНИГАРЧИЛИК айн. ошна-оғайни- 
гарчилик. Хрзир ўша улфатлар, ўша оғайни- 
лар кўчада кўрса, тескари қараб ўтади. Шу- 
ми оғайнигарчилик! А. Қаҳҳор, Оғайнилар. 

ОҒАЙНИЛАШМОҚ Оға-ини бўлиб кет- 
моқ, ака-укалардек, яқин, қадрдон бўлиб 
кетмоқ, дўстлашмоқ. 

ОҒАИНИЛИК 1 Оғайни эканлик, дўст 
эканлик. 

2 Оғайнилар, дўстлар ўртасидаги муно- 
сабатлар, оғайниларнинг бир-бирига оқи- 
бати, муруввати. У менга оғайнилик қилди. 
н У ёзибди: «Баракалла, ўртоқ шоир, Қани 
дўстлик, оғайнилик, ҳафсалам пир». Ғ. Ғулом, 
Танланган асарлар. 

ОҒАЙНИЧИЛИК айн. ошна-оғайнигар- 
чилик. 

ОҒАЛИК 1 Оға, ака, ёши катта эканлик, 
акалик. 

2 Оғаларнинг иниларга муносабати, оға- 
ларга хос оқибат, мурувват. Оғалик қилмоқ. 
н Оқсоқол ҳамиша, ёлғиз ўғлимга Хайри 
оғалик қилади, деб ишонди. «Ёшлик». 

ОҒАЛИҚ тар. Бухоро хонлигидаги ман- 
сабдор шахс; хон, амир маслаҳатчиси. 

ОҒАЧА тар. 1 Хон саройи ёки бойлар 
эшигидаги канизак, хизматкор аёл; чўри. 

2 Бой уйғурлар оиласидаги энг кекса хо- 
тин. 

ОҒДИРМОҚ 1 Оғмоқ 1-3, 6-7 фл. орт. н. 
Шамол кемани оғдирди. н Эҳтимол, бирор- 
таси Муниснинг йўлига ғов солиб, унинг сод- 
да кўнглини ўзи томон оғдиргандир, деб ўй- 
ларди Қудрат. 3. Фатхуллин, Сўнмас юлдуз. 
Мамаюсуф болаларнинг ҳаммасини ўз томо- 
нига оғдириб олди. А. Кўчимов, Ҳалқа. 

2 кам қўлл. Ҳайдамоқ, етакламоқ. Чатоқ 
бобонинг неваралари отарларни Балхияк 
яйловларига оғдириб кетишди. С. Нуров, 
Дурдона. 

ОҒЗАКИ 1 Нутқ воситасида қилинади- 
ган, амалга ошириладиган, ёзма эмас. Оғ- 




заки буйруқ. Оғзаки имтиҳон. Халқ оғзаки 
ижодиёти. н Ошно ёзувчи ёки журналист 
эмаски, кўрган-эшитганларини газетага со- 
тиш олдидан оғзаки пишитиб оляпти, деб 
ўйласанг. М. М. Дўст, Лолазор. 

Оғзаки жанг айн. даҳанаки жанг қ. даҳа- 
наки. Шу куни кечаси уйимизда оғзаки жанг 
бўлди. Ойдин, Садағанг бўлай, командир. 
Оғзаки нутқ тлш. Нутқнинг ёзма нутқцан 
товуш орқали фарқланадиган сўзлашув 
шакли. 

2 с. т. салб. Қуруқ расмият учун айтил- 
ган; пуч. Оғзаки гап. н Замира оғзаки қуруқ- 
қина сўрашди, Очил ҳам расмий салом берди. 
П. Қодиров, Уч илдиз. 

ОҒИЗ I ( 3-ш. бирл. оғзи) 1 Икки жағ 
ўртасидаги, овқатланиш, сўзлаш ёки овоз 
чиқариш учун хизмат қиладиган бўшлиқ. 
Балиқнинг оғзи. Оғиз бўшлиги. Одамнинг оғзи. 
Яхши гап ҳам бир оғиздан чиқади, ёмон гап 
ҳам бир оғиздан чиқади. Мақол. Эл оғзига элак 
тутиб бўлмайди. Мақол. н Йўлчи узумдан 
бир неча донани оғзига ташлади. Ойбек, 
Танланган асарлар. 

2 Икки лаб ва уларнинг бир-бирига те- 
гиб турган жойи ва атрофи. Оғзидан ўпмоқ. 
н Гулнорнинг кичкина чиройли оғзи ҳай- 
ратдан бир нафас очилиб, кўзлари, «ростми?» 
деган каби Нурига тикилди. Ойбек, Танлан- 
ган асарлар. 

3 кўчма Сўзловчи киши, одам. Кўп оғиз 
бир бўлса, бир оғиз енгилади. Мақол. — Ҳа, 
баракалла. Шунинг учун бундай гапларни 
фақат оғизма-оғиз, ўшанда ҳам фақат си- 
налган, ишончли оғиз орқали етказилади. М. 
Исмоилий, Фарғона т. о. 

4 кўчма Бировнинг қарамоғида бўлган 
одам; хўранда, нонхўр. У дув-дув ёш тўкар, 
қўлларини осмонга кўтариб нола қиларди: 
-Худовандо! Бу на кўргилик ? Энди нетаман ? 
Тўққиз оғизни қандай боқаман? С. Сиёев, 
Ёруғлик. Баззоз поччанинг бекорчи оғизга тоби 
йўқ эди. М. Исмоилий, Фарғона т. о. 

5 Милтиқ, тўппонча, миномёт, замбарак 
каби отиш қуролларининг ўқ отилиб чиқа- 
диган тешиги, стволи. [Йўлчи] Тишини қи- 
сирлатиб деди: -Тўпнинг оғзига қўйиб отиб 
юборинглар мани, қонхўрлар! Ойбек, Танлан- 
ган асарлар. 

6 Ички бўшлиғи, ичи бўлган нарсалар- 
нинг кириш-чиқиш учун хизмат қиладиган 
жойи, тешиги. Ўранинг оғзи. Ғорнинг оғзи. н 


Чайла оғзида қўлида тугун билан Азизхон 
кўринди. С. Аҳмад, Уфқ. 

7 Идишларнинг нарса олиш-қўйиш учун 
хизмат қиладиган тешиги. Шишанинг оғзи. н 
Бўривой оғзига дока ўралган сопол кўзани 
билагига осиб, биқинига қўйганча Ширинқу- 
дуққа борди. С. Нуров, Нарвон. 

8 Кўчанинг, йўлнинг бошланиш, кира- 
вериш жойи. Кўча оғзи. 

Балонинг оғзи Жуда хавфли, қўрқинчли 
жой. Беш бармоғини (ёки панжасини) оғзига 
урмоқ қ. беш I. Бир (ёки икки) оғиз гап (ёки 
сўз) Озгина гап, қисқа гап. -Сайланганидан 
бери бир оғиз ҳисоботини эшитганимиз йўқ, 
— деган гаплар эшитилда. П. Турсун, Ўқи- 
тувчи. [Ширмонжон:] Ашурхон, ишларингизни 
кейин қиларсиз. Келинг, сиз билан икки оғиз 
гстлашай, деб келдим. С. Зуннунова, Олов. 
Бир оғиздан айн. бир овоздан қ. овоз 7. Ўн 
нафар чашначи бир оғиздан «аъло» баҳо 
қўйишди. К. Маҳмудов, Қизиқарли пазан- 
дачилик. Гапи (ёки сўзи) оғзида қолди қ. гап 
I 1. Болта муаллимнинг гапи оғзида қолди. 
Тоғайга олайиб қаради. Н. Норқобилов, 
Тўқнашув. Гапи оғзидан тушиб кетадиган 
Гапини эплаб гапиролмайдиган; ношуд, 
ландавур. Гапи оғзида қолмоқ Гапини охи- 
ригача етказолмай қолмоқ, чала гапирмоқ. 
Азизхоннинг гапи оғзида қолди. С. Аҳмад, Уфқ. 
Гапини (ёки сўзини) оғзидан олмоқ (ёки илиб 
кетмоқ) қ. гап 11. Дарвоза оғзи map. Шаҳар, 
қалъа дарвозаси ёки умуман дарвоза яқи- 
нидаги жой. Назарида, худди шу дарвоза 
оғзида велосипед ycmacu бордай бўлди. А. 
Қаҳҳор, Сароб. Катта оғиз ёки оғзи катта 
Унча-мунчани писанд қилмайдиган; катта 
гапиришга ўрганган; мақтанчоқ. Отасининг 
давлати, катта оғиз, ҳовлиқма ва такаб- 
бур онасининг эркалаши қўшилиб, қизга ор- 
тиқча ғурур берган, ҳаракатларига ўзбо- 
шимчалик, қилиқларига ноз-карашма бағиш- 
лаган эди. Ойбек, Танланган асарлар. «Олма 
пиш, оғзимга туш», деб ўтирмоқ Ишни 
тезроқ бажариш учун жон куйдирмаслик, 
ўзи бўлар, деб бепарво ўтиравериш. Ўзлари 
ҳам олма пиш, оғзимга туш, деб қўлларини 
қовуштириб ўтиравермасинлар-да, ахир. Ш. 
Рашидов, Бўрондан кучли. Она сути оғзига 
келмоқ Жуда кўп уринмоқ, қийналмоқ, ма- 
шаққат чекмоқ. Бу атласларни Отабойдан 
ундиргунча нақ Кўзибойнинг она сути оғзига 
келди. С. Аҳмад, Чўл шамоллари. Оғзи бема- 





за қ. бемаза 4. Оғзи билан иш битирадиган 

Ишни осон фаҳмлайдиган, ҳар қандай иш- 
ни гап билан битирадиган. Оғзи билан юра- 
диган Ёмон гап тарқатадиган; ғийбатчи. Оғзи 
бормайди айн. тили бормайди қ. тил 2. Оғзи 
ботир қ. ботир 1. Оғзи бузуқ (ёки ёмон) айн. 
оғзи шалоқ қ. шалоқ 3. Оғзи бўш(лик) қ. бўш. 
Севаргул чой қуйиб узатаркан, оғзи бўшлик 
қилиб қўйганига кўнглида пушаймон бўлди. Н. 
Қиличев, Чиғириқ. Оғзи куйган Панд еган. 
Оғзи куйган қатиқни пуфлаб ичади. Мақол. 
н Тўғриси, бу ишни у [Йигитали] ҳеч ким- 
га, ҳатто Сафарбаровга ҳам ишонмади. 
Чунки бу борада унинг неча марта оғзи куй- 
ган. И. Раҳим, Зангори кема капитани. Оғзи 
очилиб қолмоқ Ҳайрон бўлиб, ҳуши кетиб 
қолмоқ, ҳанг-манг бўлмоқ. Хола лабини бу- 
риб, атрофда оғзи очилиб қолган аёлларга 
ҳайрат билан бир-бир қараб чиқди. С. Нуров, 
Майсаларни аёз урмайди. Эшитиб, Ғузор- 
дагиларнинг оғзи очилиб қолади. Ш. Тош- 
матов, Эрк қуши. Оғзи очиқ Рўза тутмаган 
киши; кўза. Оғзи қулоғида (ёки қулоғига 
етди) с. т. Жуда хурсанд бўлди, суюнди. 
Тўранинг оғзи қулоғида, кўнгли нимадандир 
таскин топган эди. Н. Фозилов, Дийдор. 
Ғуломжон.. оғзи қулоғига етиб куларди. М. 
Исмоилий, Фарғона т.о. Оғзига кучи етмаган 
қ. куч. Оғзига сиққанича Кўнглига келганича, 
хоҳлаганича (ошириб). Ҳар кимўз қаҳрамон- 
лиги ҳақида оғзига сиққанича сўзлай бошла- 
ди. «Латифалар». Оғзига (ёки оғзи) тегди 
Ейиш, ичишга муяссар бўлди; еди, ичди, 
етигцци. Шу ерда туриб янги апелъсинга ҳали 
оғзим теккани йўқ. С. Аҳмад, Юлдуз. Оғзига 
урмоқ 1) сўзлаш учун йўл қўймаслик, сўз- 
латмай қўймоқ. У-бу дейдиган одамнинг оғзига 
уриш керак. Ким нима деса, мен ҳамма вақт 
оғзига ураман. А. Қаҳҳор, Қўшчинор чироқ- 
лари; 2) айн. оғзини мойламоқ. Тўралар- 
нинг оғзига уриш учун пулни бойвачча бера- 
ди. Мандан нима кетади. Ойбек, Танланган 
асарлар. Оғзига қарамоқ (ёки тикилмоқ) 1) 
сўзини диққат билан тингламоқ. Сидиқжон 
юзларча киши оғзига қараб турган мажлис- 
ни кўз олдига келтириб, жуда катта таш- 
вишга қолди-ю, дами ичига тушиб кетди. А. 
Қаҳҳор, Қўшчинор чироқлари; 2) бировдан 
бирор гап кутмоқ, бировнинг бирор нарса 
дейишини пойламоқ; 3) бировнинг гапига 
қараб иш тутмоқ. Заводда ишлайдиган минг- 
дан ортиқ эркак, шулар қатори эри ҳам ўша- 


нинг [Кароматнинг] оғзига қарайди. А. Қаҳ- 
ҳор, Қизлар. Оғзига қаратмоқ Гапириб бош- 
қаларнинг диққатини ўзига жалб қилмоқ. 
Умуман, Аъзамжон бошқаларни оғзига қара- 
тишни яхши кўрарди. С. Аҳмад, Уфқ. Оғзига 
қоқмоқ айн. оғзига урмоқ 1. Оғзидагини (ёки 
оғзидаги ошни) олдирмоқ қ. олдирмоқ. Оғзи- 
дан гулламоқ қ. гулламоқ II. Оғзинг қани 
деса, қулоғини кўрсатадиган Ҳеч нарсага 
ақли етмайдиган, анқов. Оғзингга ёғ (ёки 
мой) Бирор яхши хабар келтирган кишига 
миннатдорлик билдириб айтиладиган ибора. 
Вой, оғзингизга ёғ, ўғлим! Келин кўрадиган 
куним ҳам бормикин! А. Қаҳҳор, Қўшчинор 
чироқлари. Оғзингга қараб гапир! қ. гапир- 
моқ 1. Оғзингизга қараб гапиринг, тасқара 
бўлиб нима қипти! С. Зуннунова, Олов. Оғ- 
зингдан чиқарма Ҳеч кимга айта кўрма. Бў- 
лар иш бўлипти, энди ҳеч кимга оғзингдан 
чиқарма. А. Қаҳҳор, Кўшчинор чироқлари. 
Оғзини мойламоқ (ёки ёғламоқ) қ. мойламоқ. 
Оғзини пойламоқ айн. оғзига қарамоқ 2. 
Кампир ҳамон келиннинг оғзини пойлади, 
лекин келиндан ҳеч бир ҳасрат қиладиган гап 
чиқмади. Ойдин, Мардлик — мангулик. Оғ- 
зининг суви келмоқ Бирор нарсани кўриб, 
жуда ҳаваси келмоқ, егиси ёки ичкиси кел- 
моқ; кўнгли суст кетмоқ. Оғзининг таноби 
қочмоқ Жуда хурсанд бўлмоқ, суюниб кет- 
моқ; илжаймоқ. Тўпанисо, ўзи ҳақидаги мақ- 
товга келганда, оғзининг таноби қочиб: -Мен 
нима қилибман?.. Менда нима гап?.. Ҳеч-да,— 
деди. А. Қаҳҳор, Қўшчинор чироқлари. Оғиз 
бирлик Аҳиллик, иноқлик. Давлат — оғиз 
бирликда. Мақол. Оғиз боғлар шв. этн. Тўй 
қилиш ҳақида қиз томоннинг розилигини 
олиш, унаштириш маросими, фотиҳа. Оғиз 
жуфтламоқ Гапириш учун тайёрланмоқ, 
ҳаракат қилмоқ. Опа бир-икки марта гапга 
оғиз жуфтлади-ю, гстиролмади. С. Аҳмад, 
Уфқ. Оғиз кўпиртирмоқ қ. кўпиртирмоқ. Оғиз 
очмоқ 1) гапирмоқ, сўзлай бошламоқ. Мулла 
Абдураҳмон яна оғиз очолмади. Чунки Сафар 
бўзчи «китоб сўзи» билан уни енгиб қўйди. А. 
Қодирий, Меҳробдан чаён; 2) дин. шом пай- 
тида бирор нарса истеъмол қилмоқ, рўза- 
ни очмоқ (рўза тутган кишилар ҳақида). Оғиз 
солмоқ Бировнинг қизини келинликка ёки 
ўғлини куёвликка сўрамоқ, сўратмоқ. Энди 
кимга оғиз солсанг, ғиринг демай тегиши аниқ. 
С. Аҳмад, Юлдуз. Тўғри сўзлаб, мен гапирдим 
юзингга, Оғиз солдим уйда турган қизингга. 




«Едгор». Оғизга олмоқ 1) емоқ, ичмоқ. Асли 
мени [ичишга] хўжайин ўргатди. Илгари бир 
қатра оғзимга олмас эдим. Ойбек, Танлан- 
ган асарлар; 2) бирор гапни гапирмоқ, айт- 
моқ; 3) бировнинг номини айтиб эсламоқ, 
йўқламоқ. Орада бир неча кун ўтди — Муҳам- 
мадражаб жим, Мирзамуҳиддинни оғзига ҳам 
олмади. А. Қаҳҳор, Сароб. Оғизга тушмоқ 
Ҳамма ерда тез-тез тилга олинадиган бўлиб 
қолмоқ, гап бўлмоқ; танилмоқ. Абдумалик- 
нинг асарлари Москвадаги санъатшунослар 
орасида ҳам ростмана оғизга тушди. «Ёшлик». 
Мен бу сирни шу чоққача ичимда сақлаб 
келаётган эдим, энди айтмасам бўлмайди, 
чунки бу миш-миш оғизга тушиб бораётипти. 
А. Қаҳҳор, Қўшчинор чироқлари. Оғизда 
Фақат тил учида, шунчаки; юзаки. Айниқса 
бу колхозда мусобақа оғизда, қоғозда. Ойбек, 
О. в. шабадалар. Оғиздан оғизга кўчмоқ (ёки 
ўтмоқ) 1) бир авлоддан иккинчи авлодга оғ- 
заки равишда ўтиб келмоқ. Ўзбек халқ эр- 
таклари оғиздан оғизга ўтиб, асрлар бўйи 
сақланиб келмоқда. Қимматбаҳо тошлар ҳа- 
қида қадим замонларда тўқилган ғаройиб 
афсоналар ҳамон оғиздан оғизга ўтиб келади. 
«Фан ва турмуш»; 2) одамлар орасига тар- 
қаб кетмоқ, гап бўлмоқ. Йўлдош ота кела- 
ётибдилар, деган гап оғиздан оғизга ўтди. С. 
Аҳмад, Уфқ. Оқсоқолнинг қандай ажойиб 
томошаларни кўргани, қандай меҳмонхонага 
тушгани тўғрисидаги гаплари қулоқдан қу- 
лоққа, оғиздан оғизга ўтди. П. Турсун, Ўқи- 
тувчи. Эллик оғиз гап (ёки сўз) Кўп гап, эз- 
малик. Элакка чиққан хотиннинг эллик оғиз 
гапи бор. Мақол. 

ОҒИЗ II (3-ш. бирл. оғизи) Янги туққан 
сигирнинг уч-тўрт кунли сутини йиғиб 
пиширилган пишлоқсимон таом. Эрталаб 
Тозагул меҳмон опани янги туққан сигирнинг 
оғизи ва ўғирдан иссиққина чиққан оқишоқ 
толқон билан сийлади. Ҳ. Ғулом, Машъал. 
Биринчи сут — оғиз бўлади, Седанадан ма- 
ғиз бўлади. Ғ. Ғулом, Танланган асарлар. 

Оғиз сути Янги туққан сигирнинг хом 
сути. 

ОҒИЗ-БУРУН Оғиз ва бурун. Оғзи-бур- 
нини қоп-қора қон қилмоқ. 

Оғиз-бурун ўпишмоқ салб. Жуда иноқ 
бўлиб кетмоқ, топишиб олмоқ. Бойлар, кат- 
та ер эгалари, амалдорларнинг ҳаммаси бир- 
бири билан оғиз-бурун ўпишган. М. Ўрин- 
хўжаев, Унутилмас кунлар. Оғиз-бурнини 


мойламоқ айн. оғзини мойламоқ қ. мойламоқ. 

Хумпарнинг оғзи-бурнини мойлаб, қўлга олиб 
бўлмасмикин? П. Турсун, Ўқитувчи. 
оғизлик шв. айн. Сувлиқ. 

ОҒИЗМА-ОҒИЗ рвш. Бир-бирига ай- 
тиш, хабар қилиш йўли билан, оғиздан оғиз- 
га ўтиб ёки ўтказиб. Ҳа, баракалла. Шунинг 
учун бундай гаплар фақат оғизма-оғиз.. ет- 
казилади. М. Исмоилий, Фарғона т. о. Ови 
бароридан келган кишининг қшган иши дар- 
ҳол оғизма-оғиз бутун қисмга тарқалди. А. 
Қаҳҳор, Олтин юддуз. 

ОҒИЛ Уй ҳайвонларини сақлаш ва бо- 
қиш учун қурилган махсус бино; молхона, 
оғилхона. Мен оғшдаги устунга бойлоғлиги- 
ча қолиб кетган чилвирдан кесиб келдим. Ш. 
Холмирзаев, Оғир тош кўчса. Мирҳомидхў- 
жа оғилнинг эшигини секин ёпди-да, имо 
билан Ҳамбаралини бир чеккага чақирди. А. 
Қаҳҳор, Қўшчинор чироқлари. 

ОҒИЛХОНА айн. оғил. Аҳмад бригадир 
ўтни ўроқ билан дасталаб, қўлтиқлаганча 
оғилхонага кетди. С. Нуров, Майсаларни аёз 
урмайди. 

ОҒИР 1 Вазни катта бўлган, тош боса- 
диган; вазнли, вазмин. Оғир юк. Оғир от. 
Юки оғир арава. Оғир вазнли курашчи. Ол- 
тин кумушдан оғир. Оғир тоиши сув элт- 
мас. Мақол. н Яна жимлик ҳукм сурди. Бу 
сукунат оғир тегирмон тоши бўлиб, мулла 
Норқўзини янчиб юборди. А. Қаҳҳор, Майиз 
емаган хотин. Бойвачча кавакчадан чўп ти- 
қиб, занжирни туширди, каттагина оғир 
дарвоза «ғурр» этиб очилди. Ойбек, Танлан- 
ган асарлар. 

Оғир сув ким. Водород изотопи дейте- 
рийнинг кислород билан бирикмаси. 

2 Кўп куч ёки билим талаб қиладиган; 
қийин, мураккаб; машаққатли, сермашақ- 
қат. Оғир иш. н У [Йўлчи] ҳар хил оғир 
юмушларни қилиб ўрганган бўлса ҳам, тўн- 
ка ковламаган эди. Ойбек, Танланган асар- 
лар. Шундай қилиш керакки, халқнинг пешо- 
на тери билан, оғир меҳнати билан чиқа- 
риладиган сув битта ё бир неча балохўр 
қўлига ўтиб кетиб қолмасин. М. Исмоилий, 
Фарғона т. о. Бу савол аввалги иккита савол- 
дан оғирроқ эди. С. Аҳмад, Уфқ. 

3 Мушкул; масъулиятли. Оғир масша. н 
-Баҳор-да, қизим, бундан буён кун исийвера- 
ди, — қизини оғир ҳолатдан чиқаришга ти- 
ришди она. Шуҳрат, Шинелли йиллар. Эл- 

муродга машғулотлар оғар туюлмади. Шуҳ- 
рат, Шинелли йиллар. Йил оғир келди-ю, 
бригадир шийпонда тунаб қоладиган бўлди. 
Ш. Рашидов, Бўрондан кучли. 

4 Салмоқпи, салобатли. Ғўлабирдан кел- 
ган, қоп-қора, семиз киши оғир юриб, давра- 
га чиқди. Н. Аминов, Қаҳқаҳа. Ҳовли ичка- 
рироқ бўлганидан, ҳамма ухлаб қолганидан, 
дарвозанинг оғир гумбурига ичкаридан ҳеч 
ким чиқмади. Ойбек, Танланган асарлар. 
-Бунисини қўяверинг, қори, худо ишингизни 
ўнгласа, ҳеч гап эмас, гард юқтирмай чиқиб 
кетасиз, — деяр эди оғир, салмоқли товуш. 
М. Исмоилий, Фарғона т. о. 

5 Секин, шошмасдан қилинган; босиқ, 
вазмин. Оғир қадам .н Қора терга туишб, 
ҳассасига таяниб қолган домла уфқдан кўзи- 
ни олиб, оғир бош чайқади. М. Мансуров, Ём- 
би. Ғуломжон бошини оғир кўтариб, уста Баҳ- 
ромга қаради. М. Исмоилий, Фарғона т. о. 

6 кўчма Ўзини тута биладиган; сипо, ваз- 
мин, босиқ. Аминжон, ўзи ёш бўлса ҳам, 
жуда пишиқ, оғир, ғайратли. А. Қахҳор, Хо- 
тинлар. Камтар ва камсухан, гўзал Искан- 
даро қулоқ солиб, жиддий ва оғир ўтирарди. 
Ойбек, Нур қидириб. 

Оғир бўл Ўзингни бос, сабр қил. Одам- 
лар Тожибойни тартибга чақиришиб чуғур- 
лашди: «Ҳа, ҳа, бир оз тишни тишга қўйиш 
керак». «Ҳа, сал оғир бўлинг». П. Турсун, 
Ўқитувчи. 

7 кўчма Муайян меъёри бузилган, меъ- 
ёрга, талабга жавоб бермайдиган. Хонанинг 
ҳавоси оғир: чанг, овқат, тамаки ҳидлари 
бир-бирига аралашиб-қуралашиб кетганди. С. 
Нуров, Майсаларни аёз урмайди. 

8 кўчма Ёмон оқибатларга олиб бориши 
мумкин бўлган; жиддий, хавфли. Оғир жа- 
роҳат. Оғир дард. н Отаси оғир касаллик- 
дан сўнг вафот этди. М. Исмоилий, Фар- 
ғона т. о. У [Элмурод] ҳеч нарсани билмас, 
аҳволи оғир эди. П. Турсун, Ўқитувчи. У 
[Салтонбу] шундай бақириб юбордики, уй 
бурчида оғир ётган ўн уч яшарли.. қизи чўчиб 
кетар, деб ҳам ўйламади. М. Исмоилий, 
Фарғона т. о. 

9 кўчма Ташвиш, иқтисодий муаммо. 
[Ҳаким:] Ҳам ишлаб, ҳам ўқийман, акамга 
оғирим тушмасин. «Ёшлик». 

Оғирини енгил қилмоқ Бировнинг муш- 
кулини, муаммосини осон қилмоқ, унга 
ёрдам қилмоқ. -Холбой бойнинг рўзғорига 


бўлишиб, унинг оғирини енгил қилиб турган- 
лиги учун уйли-жойли бўлиб олди. К. Яшин, 
Ҳамза. 

10 кўчма Машаққатли, уқубатли, азоб- 
ли; мураккаб, мушкул. Оғир кун. Оғир ҳаёт. 
н Элмурод оиласи ва ўзининг оғир ўтмиши- 
ни қисқача тасвирлаб келиб, охирида шун- 
дай деган. П. Турсун, Ўқитувчи. Отамурод 
узоқдан бўлса-да, сезди: бошлиқ оғир аҳвол- 
да қолибди. М. Мансуров, Ёмби. 

11 кўчма Қаттиқ жазолашни талаб қи- 
ладиган, жуда катта. Оғир гуноҳ. Оғир жиноят. 

12 Нотинч, ташвишли, ҳаяжонли. Оғир 
туш. Оғир хаёл. Оғир ўй. н Чолнинг юрак 
яраларини очишда ўзини айбли санаган Йўл- 
чининг кўкраги оғир туйғулар билан тўлди. 
Ойбек, Танланган асарлар. 

13 кўчма Қаттиқ тегадиган, хафа қила- 
диган, кўнгилсиз; малолли. Раиснинг уни 
кўриб, худди кўрмагандай ёнгинасидан маши- 
насида кўчани чангитиб ўтиб кетиши унга 
оғир тегди. А. Кўчимов, Ҳалқа. Ҳамбар бир- 
дан кулиб юборди. Унинг кулиши Йўлчига оғир 
тегди. Ойбек, Танланган асарлар. 

Кўнглига оғир олмоқ қ. кўнгил. Огир бот- 
моқ 1) хафа қиладиган, малолли. Назаров 
эшитдингизми, дегандай қараш қилди. На- 
заровнинг шу боқиши Шербекка оғир ботди. 
С. Анорбоев, Оқсой; 2) ҳазм бўлмаслик (ов- 
қатга нисбатан). Бу хил паловларни ёш гў- 
даклардан тортиб қарияларгача ва ҳатто 
беморлар ҳам истеъмол қилса, оғир ботмай- 
ди. К. Маҳмудов, Қизиқарли пазандалик. 
Оғир гап 1) малол келадиган, қаттиқ тегади- 
ган гап; 2) ҳал қилиш қийин бўлган масала; 
3) кўнгилсиз, ачинарли воқеа. 

14 кўчма Ҳаддан зиёд, киши бардош бе- 
ролмайдиган; қаттиқ. Оғир алам. Оғир жу- 
долик. Оғир кулфат. Оғир мусибат. н Ин- 
сон ҳаётидаги энг оғир қайғу - онадан ай- 
рилиқ қайғуси. П. Турсун, Ўқитувчи. -Энди 
билдим, ошиқлик оғир дард экан. Бошимга 
тушганда билдим, — деди [йигит] П. Турсун, 
Ўқитувчи. 

15 кўчма Қаҳратон, совуқ, ташвишли. 
Воҳа раҳбари саволни кутмаган экан, даб- 
дурустдан довдираб қолди, сўнг шошиб: - Тўғ- 
ри, ycmod, бу йил анча оғир қиш бўлди — 
деди.. М. М. Дўст, Лолазор. 

16 кўчма Куч келадиган, қийин; дардли. 
Оғир нафас. Оғир эшпикмоқ. н Зиёдилла 
кетгандан кейин Ботирали бешик тебратиб 




ўтирган хотинининг ёнига чўкиб, оғир уф 
тортди. Ҳ. Ғулом, Машъал. Қизил қонига 
бўялган қаҳрамон пулемётчи оғир нафас ол- 
моқда эди. Н. Сафаров, Қаҳрамоннинг ту- 
ғилиши. 

17 кўчма Мунгли, ғамгин, қайғули; сал- 
моқли, вазмин. Оғир сукунат. н Оғир, юрак- 
ни эзувчи куй шамоллар қанотида у ёқдан бу 
ёққа сузиб юрибди. С. Аҳмад, Уфқ. 

Оғир артиллерия Узоққа отадиган катта 
тўп ва замбараклар. Оғир карвон қ. оғиркар- 
вон. -Йўқ, менга cupa ўхшамайди,— деди 
Шарофатбиби шикоятланган оҳангда. — Оғир 
карвон у. Ойбек, О. в. шабадалар. Оғир кўч- 
моқ Қийинчилик билан ҳал бўлмоқ (бирор 
иш ёки масала ҳақида). Оғир оёқ қ. оёқ. 
Икромжоннинг кўнгли нотинч. Хотинининг 
оғир оёқ бўлганидан хаёли қишлоқда, уйида 
эди. С. Аҳмад, Уфқ. Оғир саноат айн. оғир 
индустрия қ. индустрия. Тарбияси оғир Хул- 
қи яхши бўлмаган. Бўлғуси педагоглар, тар- 
бияси оғир ўқувчилар билан ишлаш каби 
масалалар устида иш олиб борадилар. «Фан 
ва турмуш». Қулоғи оғир Гапни яхши эшит- 
майдиган, карроқ; кар. Қулоғи бир оз оғир, 
товуи/ни бирмунча кўтариброқ гапиришга 
тўғри келди. А. Қодирий, Кичик асарлар. 
Ҳавоси оғир жой Ҳавоси бузилган, нафас 
олиш қийин бўлган жой. 

ОҒИРБЎЙ шв. айн. оғир оёқ қ. оёқ. Озо- 
дахон оғирбўй бўлишига қарамай, югуриб-елиб 
чой дамлади. Ф. Насридцинов, Ота ўғли. 

ОҒИРКАРВОН Шошмасдан, бамайли- 
хотир иш қиладиган; секин қимирлайдиган, 
имиллаган; сусткаш. Солижон — йигирма ёш- 
лардаги дароз, оғиркавон, камгап йигит. С. 
Сиёев, Отлиқаёл. Самад Ғсшбаровнинг гала- 
тепалик бир тўпори эканидан хабарсиздек, 
манави оғиркарвон қизни кўриб, кулмасли- 
гини истайди. М. М. Дўст, Галатепага қайтиш. 

ОҒИРЛАТМОҚ Юкини ёки вазнини 
оширмоқ; оғирлаштирмоқ. 

ОҒИРЛАШМОҚ 1 Вазни, оғирлиги ош- 
моқ, оғирроқ бўлиб қолмоқ, оғир тортмоқ; 
вазминлашмоқ; кўпайиб бормоқ. Ёғоч бўкиб, 
анча оғирлашди. Машинанинг юки оғирлашиб 
кетди. н Қордан кичкина юмалоқ ясаб, 
думалата-думалата, ўз бўйларидан баланд 
катта курра ясаганлар. У жуда оғирлашган. 
Ойбек, Танланган асарлар. 

2 кўчма Тобора машаққатли бўлмоқ. Бо- 
тиралининг хаёли унинг елкасига оғир юк 


бўлиб тушди ва бу юк кундан-кун оғирла- 
шарди. «Ёшлик». 

3 Қийинлашмоқ, мураккаблашмоқ. Иш 
оғирлашди. 

4 Оғир тортмоқ, мушкуллашмоқ. Бемор- 
нинг нафас олиши оғирлашди. 

5 Моддий жиҳатдан ночор ҳолга тушиб 
қолмоқ; машаққатли, уқубатли бўлиб қол- 
моқ. Аям ўлгандан кейин аҳволимиз яна оғир- 
лашди. Ойбек, Танланган асарлар. Замон 
оғирлашиб кетганмиш, нима қилай, қон ютиб 
ўтирибман. Т. Малик, Иблис девори. 

6 Ноқулай, қийин бўлиб қолмоқ. Энди 
қизининг олдига кириб, унинг бетига қараш 
унга [қутидорга] жуда ҳам оғирлашган эди, 
чунки бу фожианинг бош омили деб ўзини 
таниган эди. А. Қодирий, Ўтган кунлар. 

7 Хавфли тус олмоқ, хавфли, хатарли 
бўлиб қолмоқ, жиддийлашмоқ. Аҳвол борган 
сари оғирлашди. Погодин қўшинлари ярим 
ҳалқа ичида қолди. И. Раҳим, Чин муҳаббат. 
-Бойларнинг чақиғи билан Йўлчининг uuiu 
оғирлашди,— деди Шокир ота. Ойбек, Тан- 
ланган асарлар. 

8 Кучаймоқ, зўраймоқ, тузалиши маҳол 
бўлиб қолмоқ. Бемор кундан-кунга оғирлаш- 
япти. н Фазилат опанинг аҳволи оғирла- 
шиб борарди. Ранги сарғайиб, озиб чўп бўлиб 
қолди. М. Ҳазратқулов, Журъат. 

9 Ошмоқ, кучаймоқ. Жинояти оғирлаш- 
du. Жазо чоралари оғирлашди. 

10 кўчма Гангиб қолмоқ, ўзини ёмон 
ҳис этмоқ. Kuuiu дардини англатолмаса оғир- 
лашади. А. Қаҳҳор, Сароб. Қотмадан кел- 
ган Смирнов бу сўзларни эшитгач, оғирлашиб 
кетгандай бўлди. Ш. Рашидов, Бўрондан 
кучли. 

Боши (ёки калласи) оғирлашмоқ Боши 
гангимоқ, ғовлаб кетмоқ; ўзини бошқара 
олмай қолмоқ. Чинни коса беш-олти бор 
қўлдан қўлга ўтгандан кейин, ҳар икковининг 
ҳам боши хийла оғирлашиб, кайф ғалаба қила 
бошлади. Ҳ. Ғулом, Машъал. Елкасининг 
офтобда куйган жойлари ачишар, боши 
оғирлашиб, ёстиқдан бош узолмасди. С. Аҳмад, 
Уфқ. 

ОҒИРЛИК Вазннинг ортиқлиги; қийин- 
лик, мушкуллик. Ишнинг оғирлиги. Маса- 
ланинг оғирлиги. Аҳволнинг оғирлиги. Керакли 
тошнинг оғирлиги йўқ. Мақол. н Карвон 
жўнади. Юкнинг оғирлигиданми, ёки гуп- 
чаклари ёғсираганданми, аравалар ғирчиллаб. 

ўз музикаси ўзи билан жадал бормоқда. И. 
Раҳим, Чин муҳаббат. Тошкентдан уйлан- 
ганимдан сўнг, ёлғиз боишмга ҳам Тошкент- 
дан, ҳам Марғилондан икки хотин ушлаб 
туриш оғирлик қила бошлади. А. Қодирий, 
Ўтган кунлар. 

Калланг оғирлик қиляптими Жонингдан 
умидинг йўқми, ўлгинг келяптими. 

2 физ. Жисмларнинг ерга тортилиш 
кучи. 

3 кўчма Ташвиш, малоллик. Сизларга 
оғирлигим тушаётгани йўғу.. Уйда нима бор 
менга? А. Кўчимов, Ҳалқа. Ҳар куни эрталаб 
ишга кетаётганингда, [болани боғчага] 
элтиб қўясан, қайтганингда — олиб кетасан. 
Шундоқ қилсанг, ўзингдан бошқа ҳеч кимга 
оғирлиги тушмайди. А. Қаҳҳор, Қўшчинор 
чироқлари. 

[Бировга] оғирлигини ортмоқ 1) бировга 
осилмоқ, устига чиқиб (миниб ёки опичлаб) 
олмоқ; 2) кўчма боқинди, қарам бўлиб ол- 
моқ, ўз ташвишини бировнинг зиммасига 
юкламоқ. Мунаввар, Йўлдошга оғирлигшш орт- 
маслик учун, ўзига иш ҳам mondu: туғруқ- 
хонага доя бўлиб кирди, С. Анорбоев, Меҳр. 

4 кўчма Мушкул, қийин, ноқулай аҳвол; 
қийинчилик; азоб-уқубат. Сокинанинг бир 
ўзига ukku бола билан юриш оғирлик қилади. 
М. М. Дўст, Лолазор. Момо у кунларнинг 
оғирлиги, ташвиши ҳақида кўпам сўйлайвер- 
майди. «Саодат». Улар бир-бирларига қара- 
шиб, илжайишдилар. Нигор ойим ҳам оғир- 
ликдан чиқди. А. Қодирий, Меҳробдан чаён. 

5 кўчма Ўзини тута билиш, сиполик; 
босиқлик, вазминлик. Кимнинг номуси, ким- 
нинг ақли, кимнинг сабри, оғирлиги уни шар- 
мандаликдан қутқариб қолди? Ойбек, Тан- 
ланган асарлар. Ботирали оғирлак билан она- 
сига қаради. «Ёшлик». У, қўлларидаги нар- 
саларни стол устига қўйгач, оғирлик ва бо- 
сиқлик билан Турсун хола ёнига борди. Га- 
зетадан. 

Ўзини оғирликка солмоқ ёки оғирлик 
қилмоқ Ўзини босмоқ, ўзини қўлга олмоқ, 
сабр қилмоқ. Уўзини оғирликка солиб, xomu- 
нининг бош-кўзини силади, эркалатди. Ой- 
дин, Кўнгли тўлдими, яхши йигит. Юраги 
орқасига тортиб кетган Жўмард ўзини оғир- 
ликка солди. Мирмуҳсин, Илдизлар ва яп- 
роқлар. 

ОҒИРОЁҚ (тўғриси — оғир оёқ) с. т. 

Ҳомиладор. Тоғай оғироёқ хотинларга хос 


сусткашлик билан ўчоқ бошида куймаланиб 
юрган Марҳаматга эътибор бермади. «Ёш- 
лик». 

ОҒИРСИНМОҚ 1 Оғир, қийин деб бил- 
моқ. 

2 айн. оғринмоқ. 

ОҒИРЧИЛИК Қийинчилик, оғир, муш- 
кул аҳвол; машаққат. Оғирчилик кўрган одам. 
н Ўғлингни тирик етим қилма. Боланг 
туфайли ҳар қанча оғирчилик бўлса, ус- 
тингга ол. А. Қаҳҳор, Қўшчинор чироқлари. 
Улар ҳар қанча оғирчиликка чидаб, бирла- 
шииллари керак. С. Аҳмад, Уфқ. 

ОҒИШ 1 Оғмоқ фл. ҳар. н. Нурнинг тур- 
ли муҳитларда турлича оғиши. н Ҳар 
қандай ионнинг оғиш бурчаги унинг бир қанча 
параметрларига, жумладан, массасига боғ- 
лиқ бўлишини инглиз физиги Ж. Томсон кашф 
этган эди. «Фан ва турмуш». 

2 махс. Меридиан чизиғи билан компас 
стрелкаси йўналишлари орасида ҳосил 
бўладиган бурчак. Магнит стрелкасининг 
оғиши. 

Орамизда оғишимиз бор шв. Бир-бири- 

мизга ўтишганимиз бор, бир-биримизда 
қарзимиз бор. 

ОҒИШМАЙ 1 Оғишмоқ фл. рвдш. 

2 рвш. Изчиллик билан, иккиланмасдан, 
чекинмасдан. Ҳукуматимиз ўзининг тинч- 
ликсевар сиёсатини оғишмай амалга ошириб 
келяпти. «Фан ва турмуш». 

ОҒИШМОҚ 1 Оғмоқ 3, 6 фл. бирг. н. 
Улар тўғри йўлдан оғишмади. Ота-она келин 
томон оғишди. н [Отабек] Онасининг нима 
бўлса ҳам Марғилон тарафга оғишганини ва 
ўзининг кучли бир душмандан қутулаёз- 
ганини.. пайқади. А. Қодирий, Ўтган кунлар. 

2 Бирор томонга қийшаймоқ, оғмоқ. 
Дунё ўқи горизонтга оғишган ва шунинг учун 
ёриткичлар осмон гумбазининг жанубий то- 
монида ҳаммадан баландроқ кўтарилади. 
«Астрономия». 

3 кам қўлл. Бирор томонга юрмоқ, йўл 
олмоқ, ўтмоқ. Ҳомид ўзининг нажот томонига 
оғишганини сезиб энтикди. А. Қодирий, Ўт- 
ган кунлар. 

4 шв. Алмашмоқ, адашмоқ, ўзгармоқ. 
Кийимлари оғишиб қолибди. 

5 шв. Ўзаро олди-берди қилиб, бир-би- 
рига қарздор бўлмоқ, ўтишмоқ ёки ўтишган 
қарз-қурзларини бир-бирига тўлаб, орани 
очиқ қилмоқ. Шуни айтаётибман-да! Қий- 




налиб қолманг, менда бор, бериб турай, кейин 
оғишиб кетармиз. Уйғун, Сўнгги пушаймон. 

ОҒИШТИРМОҚ Оғишмоқ 1, 3, 4 фл. 
орт. н. Чўпон подани қирнинг у томонига 
оғиштирди. н [Хушрўй] Ҳафта, ўн кун 
ўтмасдан, эрини ўз томонига оғиштириб, кун- 
доши ёнига киргизмаёқ қўядир. А. Қодирий, 
Ўтган кунлар. 

ОҒМА 1 с. т. айн. оғмачи 1. 

2 мат. Бирор тўғри чизиқни 90°дан кичик 
бурчак ҳосил қилиб, кесиб ўтадиган иккин- 
чи тўғри чизиқ. Оғма призма. Оғма цилиндр. 

3 сфт. Ўтиқ, қия. Оғма минора. 

ОҒМАХОН Ғалла ўсимликларига зарар 

келтирувчи, каламушдан каттароқ кеми- 
рувчи ҳайвон. 

ОҒМАЧИ 1 Бир гапда турмайдиган, ҳа- 
деб айнийверадиган иродасиз одам, икки- 
ланувчи; иккиюзламачи. Оғмачи камбағал- 
ларимизнинг оғзини мойлашяпти тулки бой- 
лар. Н. Сафаров, Оловли излар. 

2 сиёс. Бош йўлдан чекинувчи, четга чи- 
қувчи, оғувчи. Ўнг оғмачилар. Сўл оғмачилар. 

ОҒМАЧИЛИК Оғмачига хос хусусиятга 
эгалик. 

2 сиёс. Бош йўлдан чекиниш, четга чи- 
қиш, оғиш. Ўнг оғмачилик. Сўл оғмачилик. 

ОҒМОҚ 1 Бирор томонга ётиб, қия ҳо- 
лат олмоқ, қийшаймоқ, энгашмоқ, ёнбош- 
ламоқ. Кема ўнг томонга оғди. Девор оғиб 
қолди. н Ортиқ сўзлай олмади, боиш бир 
томонга оғиб тушди-ю, жим бўлди — жони 
узилган эди. X. Тўхтабоев, Йиллар ва йўллар. 
Анисимов ҳамиша деворни оғган томонга 
йиқитади. Э. Самандар, Дарёсини йўқотган 
қирғоқ. 

2 Бирор томонга, пастга сирғаниб, оси- 
либ тушмоқ. Ҳоринбоғ бўшаб, отнинг эгари 
чап томонга оғиб кетибди. 

3 Тўғри, тик йўлдан ёки белгили йўна- 
лишдан четга чиқмоқ. Самолёт курсдан оғди. 

4 Бурилмоқ, четга чиқмоқ; бирор томон 
силжимоқ. Яхи/ибоев гап мавзуси четга оғиб 
кетганини сезди. М. М. Дўст, Лолазор. Бек ака 
бошини кафтлари орасига олди: -Бебурд бўлиб 
қолдим чоғи ёшим оғиб! С. Нуров, Нарвон. 

5 Бўлинмоқ, чалғимоқ (ўй-хаёл, диққат- 
эътибор ҳақида). Бирдан диққати оғиб, улар- 
га қулоқ тутди. «Шарқ юлдузи». 

6 кўчма Тўғри йўлдан адашмоқ, четга 
чиқмоқ, тоймоқ; бирор сиёсий оқимдан, 
маслакдан тоймоқ, қайтмоқ. Менимча, ўр- 


тоқлар, Қўчқоров партия йўлидан оғиб, ёт 
унсурлар таъсирига тушиб қолган одам. С. 
Анорбоев, Оқсой. 

7 Бирор томонга йўналмоқ, қарамоқ 
(кўз ҳақида). Ҳожихола, Тўрахоннингхаёлчан 
кўзларига қараб олиб, жавоб кутди. Жувон 
кўзлари секин ерга оғди: «Розиман». М. Ис- 
моилий, Фарғона т. о. Раънонинг ерга қара- 
ган кўзи секингина Анварга кўтарилиб, яна 
ерга оғди. А. Қодирий, Меҳробдан чаён. 

8 Энг юқори нуқтадан, зенитдан ўтмоқ 
(Қуёш, Ой ва юлдузлар ҳақида). Ҳуёш кун- 
ботарга оғиб, соялар чўзилиб қолган бўлса 
ҳам, тепалар ҳамон офтоб селида жимир- 
лаб ётарди. М. Мансуров, Ёмби. Уфққа оқ- 
қан қуёш кўкни тутган тутун.. орасидан гўё 
қора шиша орқали кўринганга ўхшайди. Ой- 
бек, Қуёш қораймас. 

9 Маълум бир муддатдан, пайтдан ўт- 
моқ, ошмоқ. Вақт ярим кечадан оққан эди. 
М. Муҳамедов, Қаҳрамон изидан. Ҳун асрдан 
оғиб, шомга яқин қолган, шунинг учун гузар- 
даги дўконлардан очиғи уч-тўртта.. эди. А. 
Қодирий, Ўтган кунлар. 

Кун оғди Кундузнинг ярмидан кўпи ўт- 
ди, кеч кира бошлади. Кун оғиб, ерга соя ту- 
шиши билан Ҳамро опанинг юраги питир- 
чилаб қолди. Ойдин, Ўзидан кўрсин. Тун оғ- 
ди Кечанинг ярмидан кўпи ўтди, ярим 
кечадан ошди. Тун оққач, батальон келди. 
Шуҳрат, Шинелли йиллар. 

10 кўчма Бирор томонга ўтмоқ, унга мо- 
йил бўлмоқ ёки ён босмоқ. Бирон эътибор- 
лироқ одам закон [қонун] сўқиб қолса, дарров 
ўша томонга оғиб кетишарди. Ж. Абдул- 
лахонов, Хонадон. Бу замонда кимнинг жин 
чақаси кўп бўлса, одамлар ўшанга оғади. Ой- 
бек, Танланган асарлар. Саломат қақшоқ 
ўгай она билан чиқишолмади. Ҳар кун жан- 
жал, эшитмаган гапи, емаган турткиси қол- 
мади. Ота ҳам суюкли хотин томонга оғиб 
кетди. С. Аҳмад, Ҳукм. 

Боши оғиб Фалакнинг гардиши билан; 
беихтиёр, ўйламай-нетмай, боши айланиб. 
Боши оғиб келиб қолди. Боши оққан томон- 
га кетмоқ қ. бош. Нусратдек вужудини чул- 
ғаган паришон кайфиятдан фориғ бўлиш учун 
бирдан боши оққан томонга кетиш ишқига 
тушди. С. Нуров, Майсаларни аёз урмайди. 
Кўнгли оғмоқ 1) мойил бўлмоқ, муҳаббат 
қўймоқ. Ҳизинг, туркман элдан биров то- 
пибди, Ҳизинг кўнгли шу туркманга оғибди. 





«Равшан»; 2) айн. эси оғмоқ 1. Эси (ёки 
ҳуши) оғмоқ ёки эсидан (ёки ҳушидан) оғмоқ 

1) эс-ҳушини йўқотиб қўймоқ, маҳлиё бў- 
либ қолмоқ. Мен, эсим оғиб, унинг оғзига ти- 
килганимча, қимирламай ўтириб қолдим. 
Ойдин, Садағанг бўлай, командир; 2) ақл- 
дан озмоқ. Адолатнинг бир нуқтага тикил- 
ган кўзларига қараб қўрқиб кетди: эсидан 
оғиб қолса-я! Ҳали бу кўргулик ҳам бормиди 
унга. С. Зуннунова, Гулхан. Ҳафизанинг бир- 
дан ранги оқариб, гўё бошига юз пудлик гур- 
зи тушгандек, эси оғиб қолди. Мирмуҳсин, 
Умид. 

ОҒОЗ [ ф . jliJ — боши, аввали, бошла- 
ниш жойи; бошлаш, киришиш]: оғоз қил- 
моқ (ёки этмоқ, айламоқ) эск. кт. Бошла- 
моқ, (бажаришга, ижро этишга) киришмоқ. 
Доя фақирни ердан олиб, йўргакламоқчи 
бўлганида, камина чирқираб, гиря оғоз қилиб, 
асло йиғидан тўхтамағанимдан, падар се- 
зибдиларки, фарзандлари бежиз эмасдир. А. 
Қодирий, Кичик асарлар. 

оғоч кт. 1 айн. дарахт. Олма оғочи. н 
Кўм-кўк оғочларнинг қалин шохида Ҳанотли 
куйчилар сайрашда эди. Миртемир. 

2 эск. Ёғоч, хода. Йигит чирик оғотар 
тирқишидан пастга қаради. С. Сиёев, Ёруғ- 
лик. Дўконга бир шайтони лаин оғоч қоқиб 
қўйибди-ку, энди нетиб очдим? «Ёшлик». 

ОҒРИМОҚ 1 Касал бўлмоқ, бирор ка- 
салликка йўлиқмоқ, дардга чалинмоқ. Иш- 
ламай еган, оғримай ўлар. Мақол. н Буюк 
аллома Абу Али ибн Сино мия, қонтомир, ўп- 
ка касалликлари билан оғриган кишиларни 
даволашда ёнғоқ мағзидан самарали фойда- 
ланган. «Фан ва турмуш». Бирдан Зеби хола 
оғриб қолди-ю, ўша ётганча ўрнидан турма- 
ди. Ҳ. Назир, Сўнмас чақмоқлар. 

2 Касалланиб, шикастланиб, жароҳат- 
ланиб ёки чарчаб оғриқ бермоқ, оғриққа 
кирмоқ. Оёғим оғрияпти. Пичоқни аввал 
ўзингга ур, оғримаса, бировга ур! Мақол. н 
Унинг тани зирқираб оғрир, айниқса, бели 
шундай оғрирдики, асло чидаб бўлмасди. С. 
Аҳмад, Уфқ. Бутун баданим зирқираб оғ- 
рийди, энди жуда кучайди оғриқ. Ойбек, Тан- 
ланган асарлар. 

3 Касалланиб ёки қурт еб тўкилмоқ (ҳўл 
мевалар ҳақида). Оғриган олма. 

Бели оғримаганнинг нон ейишига қара қ. 
бел I 1. Дили (ёки кўнгли) оғримоқ Хафа 
бўлмоқ, ранжимоқ, дили озор чекмоқ. Зум- 


рад эрига кўз қирини солди. Унинг бугунги 
озорини ўйлаб, кўнгли оғриди ва жаҳл билан 
тескари ўгирилиб, тўшакни бошига тортди. 
С. Сиёев, Отлиқ аёл. Гулнорни олмоқчи экан, 
олсин. Ука, биз тўсиқ бўлмайлик, чолнинг 
дили оғримасин. Ойбек, Танланган асарлар. 
Жони оғримоқ Азоб чекмоқ, қийналмоқ. 

ОҒРИНМОҚ 1 Норозилик ёки малол- 
лик билан бирор ишни бажармоқ. Мамат 
қассоб, қаршисида қимтиниб турган ранги 
синиқ жувонга тикилиб, оғринибгина ярим 
килодан оишқ думбани тарозига ташлади. Н. 
Норқобилов, Тўқнашув. Шонмўйловли киши 
оғринибўрнидан турди. «Ёшлик». 

2 Ўзига оғир олиб ранжимоқ, хафа бўл- 
моқ. Оишо, гарчи оғринган эса-да, уларни 
унутмади, ўзи бормаса ҳам, касалхонага хо- 
тини Муяссарни юбориб турди. М. М. Дўст, 
Лолазор. Мен бу гапгаунча оғринмадим, эркак 
киши баъзан шунақа юраги торлик қилади, 
деб қўя қолдим. А. Қаҳҳор, Хотинлар. 

ОҒРИНТИРМОҚ Оғринмоқ фл. орт. н. 
Саидий аллақачон салом беришга қарор бер- 
ди, аммо сўраишш керакми, ё бўлмаса, сўра- 
шиш улуғ кишини йўлдан қўйиб оғринтириш 
бўладими? А. Қаҳҳор, Сароб. 

ОҒРИТМОҚ 1 Оғримоқ фл. орт. н. 
Намгарлик аъзойи баданимни зирқиратиб 
оғритяпти. Этик оёғимни оғритди. н 
Йиғлама, Турсуной, йиғлама. Йиғи бошни 
оғритиб, кишини лоҳас қилади. А. Қаҳҳор, 
Мастон. 

2 Хафа қилмоқ, ранжитмоқ, дилига озор 
бермоқ. Кўнглини оғритмоқ. н Дилдор шу 
ёшга кириб, бировнинг дилини оғритмаган. С. 
Аҳмад, Уфқ. [Кумуш Отабекка:] Шу яқин 
орадаги унинг [Зайнаб] билан бўладиган 
масъуд дақиқаларингизда худо йўлига ваъда 
олингиз — мени оғритмасин, рақибам келди, 
деб ўйламасин. А. Қодирий, Ўтган кунлар. 
Ука, ман уч-тўрт кундан кейин Фарғонага 
жўнайман. Лекин, сан чолнинг кўнглини зар- 
рача оғритма, дурустми ? Ойбек, Танланган 
асарлар. 

Бош оғритмоқ 1) бошни оғритмоқ, бош- 
га оғриқ киритмоқ. Заъфарон фойдали ўсим- 
лик бўлиш билан бирга нохуш асоратлари ҳам 
бор. Бошни оғритади. «Саодат»; 2) бош қо- 
тирмоқ, фикрламоқ. Бу йил идора чопиқ, 
суғориш каби ишларни ташкил қилиш; иш 
битдими, орқада қолдими, ҳар кун кўздан 
кечириш тўғрисида бош оғритмайди. А. Қо- 




дирий, Кичик асарлар; 3) тинчлик бермас- 
лик, ҳоли-жонига қўймаслик. «Элга қўшил- 
майсан, одамгарчилигинг борми?» дейиша- 
вериб, бошни оғритишди. Газетадан. 

ОҒРИҚ 1 Касалланиш, шикастланиш, 
жароҳат ёки чарчаш натижасида сезиладиган 
жисмоний азоб, дард. Оёғининг оғриғи босилди. 
Ярам яна оғриққа кирди. н Бир оздан кейин 
Малик муаллимнинг биқинидаги оғриқ хиёл 
босилди. А. Кўчимов, Ҳалқа. Уўз азобига, куюк 
оғриғига чидаб, бардош қилиб, ўзига-ўзи далда 
берарди. Н. Сафаров, Водиллик қаҳрамон. 

2 Касаллик, хасталик, дард. Бел оғриғи. 
Кўз оғриғи. Оёқ оғриғи. Оғриққа чалинмоқ. 
н Оғриқнинг биринчи куни Кумуш ҳеч кимга 
сездирмай юрди. А. Қодирий, Ўтган кунлар. 

Юрак оғриғи 1) дил касаллиги, юрак 
хасталиги; Кўк чой бош, юрак оғриғига, қон 
босимига дучор бўлганлар учун фойдали. «Фан 
ва турмуш»; 2) с. т. меъда бузилиши, ич 
кетиши; 3) кўчма с. т. ланж одам. -Қорангни 
кўрсатмай қўйдинг. Нима бўлди, шунақа 
юрак оғриғимидинг? — деди қорақош йигит 
ўспиринга. Ҳ. Назир, Ўтлар туташганда. 

2 Бемор, касал, хаста. Ўлар оғриқнинг 
ўлгани яхши, уйдагиларнинг тингани яхши. 
Мақол. Оғриқнинг тузалгиси келса, эмчи ўз 
оёғи билан келар. Мақол. н Бу воқеанинг 
учинчи куни Кумушбиби йиллаб ётувчи оғ- 
риқлардек сарғайиб озган. А. Қодирий, Ўт- 
ган кунлар. Ҳар иккала оғриқнинг номи бит- 
та — муҳаббат. Э. Самандар, Дарёсини 
йўқотган қирғоқ. Бирон жойда ишлаш у ёқда 
турсин, «кўчага чиқай» деган ўйнинг ўзи 
унинг учун оғриқ кўз билан офтобга қарашдай 
ёқимсиз эди. А. Қаҳҳор, Сароб. 

3 кўчма Руҳий азоб, дард, алам. Элмурод 
Фотима билан тенглашиб олгач, бир энтик- 
ди-да, гўё қалбини жизиллатиб турган оғ- 
риқни битталаб олиб ташлаётгандай га- 
пирди. П. Турсун, Ўқитувчи. Чолнинг қалби- 
ни аллақандай совуқ бир қўл омбур орасига 
олиб сиқар, оғриғи юзига уриб борар эди. М. 
Исмоилий, Фарғона т. о. 

4 кам қўлл. Ташвиш, ғам. -Ажабо, мак- 
кажўхоридан бошқа оғриғим йўқми,— деди 
раис ўзига-ўзи. Ш. Рашидов, Бўрондан куч- 
ли. Мўминлар бир-бирларининг оғриғига 
шерик бўлииш керак. «Фан ва турмуш». 

5 кўчма Иллат, камчилик. - Бу оғриқянги- 
гина тузилган колхоз шароитида юқумли бир 
офат. А. Қодирий, Кичик асарлар. 


Бош оғриғи қ. бош. Бош оғриғи қилмоқ 

с. т. Ичкиликдан кейинги карахтликни тар- 
қатиш учун яна бир оз ичмоқ, заҳар босди 
қилмоқ. 

ОҒРИҚЛИ 1 Оғриқ мавжуд бўлган, жис- 
моний азоб берувчи. Оғриқли яра. 

2 Руҳий оғриқ берувчи, дардли. Бола- 
лигимдан бери бир оилани кузатаман. Шу 
уйнинг она бўлгич аёли мен учун оғриқли 
дунёдир. «Ёшлик». 

ОҒРИҚСИЗЛАНТИРУВЧИ Оғриқни 
бартараф этувчи, оғриқни сездирмайдиган. 
Оғриқсизлантирувчи дорилар. н Ўрта аср- 
ларда Европада ҳали тиббиётда жарроҳлик 
амалларида оғриқсизлантирувчи яхши воси- 
талар бўлмаганлиги туфайли, табиблар ёғоч 
«гурзи»га «мурожаат» қилар эканлар. Газе- 
тадан. 

ОҒУ айн. заҳар. Ҳа, у арзанда! Яшайвер- 
син, лекин ўз тўшагида, бировларнинг оишга 
оғу солмасдан яшасин! С. Нуров, Нарвон. 
[Зуҳра] Сенсиз бу олам бўлди қоронғу, Ҳар 
луқма ошим сенсиздир оғу. С. Абдулла. 

ОҒУЛАМОҚ 1 Заҳар солмоқ, заҳар қўш- 
моқ. Пахта далаларини турли хилдаги ўғит- 
лар билан заҳарлаб келдик. Кўра-била туриб 
ерни, ўзимизни оғуладик. А. Нурмуродов, 
Уруш бевалари. 

2 кўчма Заҳарга, оғуга айлантирмоқ, за- 
ҳарламоқ. Умрининг энг қимматли кунлари- 
ни оғулаган, икки йил бўйи давосиз дардга 
мубтало қилган ўз онаси эмасмиди? А. Қоди- 
рий, Ўтган кунлар. 

ОҒУЛИ 1 Заҳар солинган, заҳар қўшил- 
ган; заҳарли. Оғули ош. н Бу оддий рашк 
эмас, бу бўҳтон кучи, Кўксига қадалар оғули 
тикан!Ж. Жабборов. 

2 кўчма Заҳарга, оғуга айланган, заҳар- 
ланган; заҳарли. Оғули гап. н Турмушнинг 
оғули dapaxmu иккита ширин мева қилади: 
булар — шеърият гўзаллигидан роҳатланишу 
яхши одамлар билан муносабатда бўлиш. 
Газетадан. 

ОҒУШ [ф. Jl jTf — қучоқ, бағир; қўйин, 
кўкрак; кўкс] 1 кт. Қучоқ; қўйин, бағир. Ўз 
оғуишга олмоқ. н Раъно жавоб бермай, Ан- 
варнинг оғушидан ўзини қутқазиб, ўрнидан 
турди. А. Қодирий, Меҳробдан чаён. Сенинг 
оғушинг офтобнинг ётоғига ўхшайди.. ба- 
данингдан беҳишт ялпизининг бўйи келади, 
кўкрагингдан олма ҳиди анқиб туради.. «Ёш- 
лик». 

2 Қаър, бағир. Кўп ўтмасдан ўлим ўз оғу- 
шига тортди. Ойбек, Навоий. Саратонда 
муаллақ қотган ҳаво ғубори шабнам билан 
яна ўз онаси — тупроқ оғушига оҳиста чўкди. 
«Саодат». 

3 Қуршов, қўйин. Толибжон омонат ёғоч 
кўприк устида шундай, ҳам ширин, ҳам 
юракни ўртовчи ҳислар оғушида гарангсиб 
турарди. С. Аҳмад, Жимжитлик. Мурод қан- 
дайдир қувонч оғушида онасига қаради. Т. 
Ашуров, Оқ от. 

Оғуш қилмоқ эск. Қучоқламоқ, қучоғига 
олмоқ, бағрига босмоқ. 

ОҲ унд. с. 1 Қувонч, завқ, қойил қолиш 
каби ҳис-туйғуларни ифодалайди. Оҳ, у дам- 
лар!.. Эсласам, қалбимни қувонч, руҳимни 
шодлик қучади. Ж. Жабборов, Севинч ёш- 
лари. Оҳ, бу ёқимли ҳид қаердан келди экан. 
X. Тўхтабоев, Ширин қовунлар мамлакати. 
Оҳ, гўзал жонон ҳаёт, сенда эрур озод киши. 
3. Диёр. 

2 Соғиниш, интизорлик каби маънолар- 
ни ифодалайди. -Кел, бир ўпай! — деди Абду- 
манноф. — Оҳ!.. Азиз оғайним! А. Қаҳҳор, 
Оғайнилар. Баъзи вақтда унча-мунча пул ҳам 
сўраб оламан, Лекин чирт-пирт бўлиб, қўл- 
дан учади-кетади. Оҳ, пул! Ойбек, Танлан- 
ган асарлар. -Оҳ, айланай, овсинжон, — деди 
бир жувон кулгидан ўзини тийиб, — кўзимиз 
довуччада бўлган замонлар қандоқ замонлар 
экан-а?С. Зуннунова, Олов. 

3 Ачиниш, дард-алам, ҳасрат туйғусини 
ифодалайди. Ҳани Гулнор? Қани жонони? — 
Оҳ, у йўқ. Ойбек, Танланган асарлар. Оҳ, 
фалокат, падар лаънат! Шарманда қилдинг- 
ку охири! Ҳамза, Танланган асарлар. 

4 Оғриқ, дард туйғусини ифодалайди. 
[Заргаров дарров креслога ўтириб:] Оҳ! Воҳ! 
Суғур! Суғурсанг-чи! [Марасул омбурни 
чоғлаб:] Ҳозир.. Ҳозир. А. Қаҳҳор, Оғриқ 
тишлар. 

5 от взф. Дод-фиғон, нола, афғон, 
зорланиш. Оҳ тортмоқ (урмоқ, чекмоқ). н 
Эй, телба кечмишнинг тилсиз гувоҳи, Тинг- 
ланар қалбингдан йилларнинг оҳи. Ғайратий. 
Танҳо ётар эдим бўм-бўш қирғоқда, Те- 
памда юлдузлар чекар эди оҳ. А. Орипов, 
Йиллар армони. Саид Жалолхон ишонган 
пгоғи хусусидаги бу хабарни эшитиб, оҳ 
тортди. А. Қаҳҳор, Башорат. Оғриқ ала- 
мидан тинмай оҳ урарди. Мирмуҳсин, Те- 
мур Малик. 


ОҲАК \ф. . < * i — оҳак] Оҳактошни ўта 
юқори (900° дан ортиқ) температурада куй- 
диришдан, пиширишдан ҳосил бўладиган оқ 
модда; кальций оксиди (қурилиш, метал- 
лургия, кимё саноати ва б. соҳаларда кенг 
қўлланади). Оҳак қоришмаси. н Қизлар 
кўпроқ дарахтларга оҳак суриш, супуриб 
тозалаиг ишларини бажарардилар. С. Зун- 
нунова, Олов. Эртага ишдан қайтаёгпиб, 
оҳак ола келсангиз, катта меҳмонхонани 
бўшатиб, оқлаб олардик. А. Мухтор, Кумуш 
тола. 

Оҳак сути Пиширилган оҳактошнинг 
сувдаги эритмаси, сув қуйиб эритилган оҳак. 
Баъзи бир заҳарловчи моддалар оҳак сути 
билан йўқотилади. 

ОҲАКИ [ф. — оҳакка оид, оҳакли, 

оҳак қўшилган]: оҳаки намат Оҳак сути 
билан намлаб қотирилган, сифати паст 
кигиз. 

ОҲАКЛАМОҚ 1 Оҳак билан оқламоқ. 
Раис хонанинг юпқа тахталари очилиб қол- 
ган полига, оҳакланган, лекин сарғайиб қол- 
ган деворига, газегиа тутиб қўйилган дера- 
засига қаради. С. Нуров, Майсаларни аёз 
урмайди. 

2 махс. Ерни оҳак билан ўғитламоқ. Оҳак- 
лаш ер шўрини ейди. Э. Самандар, Дарёсини 
йўқотган қирғоқ. 

3 махс. Тери, намат каби нарсаларга 
оҳак суви билан ишлов бермоқ. 

ОҲАКЛИ Таркибида оҳак бўлган, оҳак 
аралашган; оҳакдан қилинган. 

Оҳакли сув Тиндирилган оҳак сути, ўюв- 
чи кальцийнинг тиниқ эритмаси. 

ОҲАКТОШ Таркибида оҳак бўлган чў- 
кинди тоғ жинси. Цемент хомашёси оҳактош 
ea гил конларидан қазиб олиниб, майдаланади. 
«Фан ва турмуш». 

ОҲАНГ [ф. — келишув, ҳамжиҳат- 

лик; ёқимли товуш, куй; ҳамоҳанглик, уй- 
ғунлик] 1 Бир-бирига уланган, уйғунлаш- 
ган ёқимли товушлар оқими. Ариқдан майин 
оҳанг билан cye оқар. Ойбек, О. в. шабадалар. 

2 Турли товушларнинг маълум бир тар- 
тибда уйғунлашиб, мусиқий бутунлик таш- 
кил этган бирикмасидан иборат мусиқа 
асари; куй. Бу ашуланинг оҳанги жуда яхиги 
экан! н Буларнинг [шеърларнинг] ҳаммаси 
деярли газетада босилар, баъзиларини бола- 
лар оҳангга солиб, саҳналарда ашула қилиб 
айтар эдилар. А. Қаҳҳор, Сароб. 

3 Нуткда маънога қараб овознинг кўта- 
рилиши ва пасайиши; интонация. Буйруқ 
оҳанги, Сўроқ оҳанги. Тинч (босиқ) оҳангда 
сўзламоқ. н У вақтларда мен шеърларнинг 
маъносини тўла тушунмасам ҳам, уларнинг 
ўқишдаги оҳанги мени завқлантирарди. С. 
Айний, Эсдаликлар. Зиёдахон.. баъзи жум- 
лаларни маъносига мос келмайдиган оҳангда 
ўқиб, тингловчиларга уқтира олмагани учун, 
ҳикоянинг давомини Иброҳимовнинг ўзи ўқи- 
ди. А. Қаҳҳор, Қўшчинор чирокдари. 

4 Сўзловчининг ички ҳис-туйғуларини 
ифодалайдиган талаффуз услуби. Аразлаган 
оҳангда сўзламоқ. Йиғламсираган оҳангда 
гапирмоқ. н Ойша хола қалбдан силқиб чиқ- 
қан меҳрибон бир оҳангда гапирди. С. Зун- 
нунова, Кўк чироқлар. Гулнор тўғрисида 
сўзлаганда, товушига сирли оҳанг берди. 
Ойбек, Танланган асарлар. -Кечир демоқ- 
чисиз, — деди Инобат майин, аламли оҳанг 
билан. X. Тўхтабоев, Фельетондан сўнг. 

5 кўчма кам қўлл. Нарсаларнинг ўзаро 
қўшилишидаги мослик, уйғунлик. Бўёқлар- 
нинг нафис оҳанги.. бениҳоят нозик товла- 
нар эди. Ойбек, Навоий. 

Ҳар (ёки юз, минг) оҳангга солмоқ Гоҳ 
ундоқ, гоҳ бундоқ қилиб кўрмоқ. Дангасага 
иш буюрсанг, ўзини ҳар оҳангга солади. 

ОҲАНГДОР [ф. jl j JLi дГ — уйғун, ҳам- 
оҳанг, хушоҳанг] 1 Қулоққа ёқадиган, хуш 
келадиган, ҳузур бағишлайдиган; ёқимли, 
мусиқий; оҳангияхши. Оҳангдор мусиқа. м 
Алла! Дунёдаги энг содда, энг соф, энг оҳанг- 
дор, эрка туйғули она қўишғи. «Саодат». Гу- 
ландом оҳангдор, жарангли овоз билан сўз- 
лади. Ойбек, Танланган асарлар. 

2 Маълум оҳангга эга бўлган, маълум 
оҳанг билан талаффуз қилинадиган; оҳанг- 
ли, жарангли. Оҳангдор шеър. н Ўткир 
оҳангдор товушдан сесканганда, юк машина- 
си дарҳол ўзини йўл четига олиб, ўтавер, 
дегандек дуддудлади. С. Нуров, Нарвон. Со- 
қолли кампир бир қўлини Нурининг бошига 
енгил қўйиб, баланд.. товуш билан худди 
куйлагандек, сўзларни оҳангдор чўзиб қич- 
қирди. Ойбек, Танланган асарлар. 

ОҲАНГДОШ 1 Айтилиши ўхшаш, та- 
лаффуздаги оҳанги бир хил. Оҳангдош ном- 
лар. Оҳангдош сўзлар. 

2 Маълум оҳангга, куйга мос тушган, 
мос келадиган. Оҳангдош ашулалар. 


3 кўчма Бир-бирига мос, уйғун, ҳамоҳанг. 
Оҳангдош бўёқлар. 

ОҲАНГДОШЛИК 1 Бир хил оҳангга эга- 
лик, оҳанг жиҳатидан ўхшашлик. Сўзларнинг 
оҳангдошлиги. 

2 мус. Турли баландликдаги мусиқа то- 
вушларининг бир вақтда садоланиб қўши- 
лиши. Куйларнинг оҳангдошлиги. 

3 эск. айн. сингармонизм. 

ОҲАНГЛИ Маълум бир оҳанг ёки куйга 

эга, маълум бир оҳанг, куй билан ифода- 
ланадиган, чалинадиган, айтиладиган; оҳанг- 
дор. Бир турли, бир оҳангли нафис, мусиқавий 
товушлар кишининг борлиқ вужудига, қон 
томирларига ажойиб бир ўзгариш берган 
эдилар. А. Қодирий, Ўтган кунлар. 

ОҲАНЖАМА [ф. — темир қоп- 

лама, жилд] с. т. 1 Ажойиб-ғаройиб безак, 
бежама. Ёш-яланг орасида неки либос, неки 
оҳанжама расм бўлса, дастлаб шу қизнинг 
эгнида кўрардингиз. «Ёшлик». «Оқтой» чиндан 
ҳам оқиш бўлиб, шалпанг қулоқлари хачир- 
ларникидай узун, оҳанжамаси зўр эди. Ҳ. 
Назир, Сўнмас чақмоқлар. 

2 Ажойиб-гаройиб иш, ҳаракат, тартиб, 
қилиқ, ғалва. Тўйнинг оҳанжамаси кўп. н 
Бу оҳанжама саломлардан сўнг куёв йигит- 
нинг кимлари борлиги ва улар қандай одам- 
лар эканлиги билинди-қўйди. С. Нуров, Май- 
саларни аёз урмайди. 

ОҲАНРАБО [ф. Ljj-il — темирни тор- 
тувчи < — темир + Lj — ўғирловчи, 

тортувчи] 1 эск. айн. магнит. Кишилик ma- 
рихи давомида оҳанрабо ва кейинчалик элек- 
трон кварц соатлар яратилди. Газетадан. 

2 кўчма Ўзига тортувчи, ўзига жалб этув- 
чи, мафтун этувчи; фусункор. Оҳанрабо куй. 
н Узоқ кетдим, бахт келтирай деб сенга, 
Оҳанрабо муҳаббатинг боручун. Т. Тўла. Яқин- 
атрофдан эшитилаётган оҳанрабо куйлар 
кишини мафтун этади. «Саодат». 

ОҲ-АФҒОН, оҳу афғон Оҳу нола, оҳу 
фиғонлар. Оҳ-афғон қилмоқ. н Онанинг оҳу 
афғонига манқурт пинагини ҳам бузмади. 
«Ёшлик». 

ОҲ-ВОҲ, оҳу воҳ айн. оҳ-афғон. Бундан 
қутулиш учун оҳ-воҳ, йиғи-сиғи сира фойда 
бермайди. Қулчиликдан чиқмоқчи бўлсак, 
курашга бел боғлашимиз керак. Ойбек, Тан- 
ланган асарлар. 

Оҳ-воҳ қилмоқ 1) оҳ-фиғон чекмоқ, дод- 
вой қилмоқ; азобланмоқ. Қон ҳиди оч 





бўриларни шу қадар маҳлиё этгандики, на 
ўқлар овози, портлаш даҳшати, на жон 
бераётганларнинг оҳ-воҳ қилишлари уларга 
таъсир қиларди. «Ёшлик». Эшикда оҳ-воҳ 
қилганча жиккак кампир пайдо бўлди. Н. 
Норқобилов, Тўқнашув; 2) кўчма муҳаббат 
куйида сохта куйди-пишди бўлмоқ. Икки 
чаккасида соч ўстирган, қаншари паст сар- 
тарош йигит аввал оҳ-воҳ қилиб, иккиқат 
бўлган қизни ташлаб қочиб кетган эди. Мир- 
муҳсин, Умид. 

ОҲ-ЗОР, оҳу зор айн. оҳ-афғон. [Ма- 
мат:] Менинг оҳу зорларим бундай қулай 
фурсатларни келтирди. Ҳамза, Паранжи 
сирлари. 

ОҲИСТА [ ф . а._и_л1 — секин, аста, аста- 
секин; шовқинсиз; осойишта] рвш. 1 Аста, 
қаттиқ овоз чиқармасдан, секингина. Оҳис- 
та гапирмоқ. Деразани оҳиста ёпмоқ. н 
-Раҳмат.. Раҳимжон ака! — dedu Раъно секин. 
Деди-ю, энтикди, сўнгра чуқур нафас олиб, 
оҳиста такрорлади: -Катта раҳмат! О. 
Ёқубов, Баҳор кунларидан бирида. Аваз 
уйғоқ эди, отаси билан оҳиста гаплашиб 
кираётган кишининг товушини эшитди-ю: 
«Яна бир ҳамдард шекилли», деб шифтга 
қараб ётаверди. С. Сиёев, Аваз. 

2 Шошмасдан, секин, аста; шов-шув 
кўтармасдан. Раъно оҳистагина Анварнинг 
ёнига келиб, супага суянди. А. Қодирий, 
Меҳробдан чаён. Умид киришда оҳиста у 
ёқ-бу ёққа қараб киргани билан, чиқишда 
мушукдек эпчиллик билан занапоялардан 
тушди. Мирмуҳсин, Умид. 

3 Билинар-билинмас, сал-пал, зўрға пай- 
қаб оладиган даражада. Кўзни оҳиста очиб, 
юммоқ. Бошни оҳиста чайқамоқ. Ой оҳиста 
силжимоқда. н Қайғуга ботган кўзларини 
юмиб, бошини оҳиста ирғади. «Саодат». Паст- 
дан шоша-пиша чиқиб келаётган врачнинг 
шарпасини сезгач, хиёл қўзғалиб, оҳиста 
кўзини очди. Н. Аминов, Қаҳқаҳа. 

4 Ҳовлиқмасдан, босиқлик билан, ётиғи 
билан. Воқеани оҳиста баён қилмоқ. н Сиз- 
га шундай вазифа юкланди: укангиз, синг- 
лингиз, хўш, яна ким бор — шуларга оҳиста 
тушунтирасиз, яъни улар Мирзакаримбой 
отамга араз қилмасинлар. Ойбек, Танлан- 
ган асарлар. 

5 Билдирмай, билинтирмай, ошкор қил- 
май, яширинча. Оҳиста ишора қилмоқ. н 
Замира Очилнинг ўтли қарашларини аввал- 


дан ҳис қилар, лекин уларда суқлик сезмас, 
аксинча, кўз-кўзга тушганда, йигит оҳиста 
кўзини олиб қочар ea уялиб, ўзини мумкин 
қадар тортиб юрар эди. П. Қодиров, Уч 
илдиз. Шийнон яқинига бориб, оҳиста мўра- 
ласам, каттакон гужум тагида Холчучук 
ўтирибди. «Саодат». 

6 Эҳтиётлик билан, авайлаб, астагина. 
Ярани оҳиста боғламоқ. Беморни оҳиста 
ётқизмоқ. н Қайғу билан чарчаган қизнинг 
кўзлари юмила бошлади. Йўлчи унинг 
бошини кир ёстиққа оҳиста қўйди. Ойбек, 
Танланган асарлар. Қамчи билан Мавлон 
ака Ботиралини оҳиста кўтариб, аравага 
олдилар. Ҳ. Ғулом, Машъал. 

7 Тинч, осойишта. Бу қишлоқда ҳаёт 
оҳиста ea бир маромда кечарди. «Шарқ 
юлдузи». 

8 Енгил, осонгина. Самолёт оҳиста 
Андижон тупроғига қўнди. «Ёшлик». 

ОҲ-НОЛА, оҳу нола айн. оҳ-афғон. Оҳ- 

нола қилмоқ. н «Дадажон, раҳмингиз кел- 
майдими? Биз сизни соғиниб, юракларимиз 
эзилди-ку, жон дадажон», деб қилган оҳу- 
нолалари ёдига тушди. Ҳамза, Танланган 
асарлар. 

ОҲО унд. с. Кутилмаган воқеа ёки ҳоди- 
садан таажжубланганликни ифодалайди. 
[Маҳкам:] Салом алайкум. Оҳо, янги меҳмон- 
лар-ку! Т. Сафаров, Уйғониш. -Оҳо, агро- 
номча, — деди Ҳамдам [Комилга] қоишни чи- 
мириб, — далада роса пишибсан-ку. Ҳ. Ахмар, 
Ким ҳақ? 

ОҲОР [ф. jLil — крахмал; газламага пар- 
доз бериш] 1 махс. Ип, газлама ёки кийим- 
га пардоз бериш ёки қотириш учун ишла- 
тиладиган модда; крахмал. 

Оҳор бермоқ Оҳорлаб пардоз бермоқ, 
крахмалламоқ. Чит тўқилгандан кейин оҳор 
берилади. Бунинг учун кўп миқдорда крахмал 
керак. Ойдин, Суҳбати жонон. 

2 Шундай модда билан янги нарсага, ки- 
йимга берилган ишлов, пардоз. 

Оҳори кетган (ёки тўкилган) ёки оҳордан 
тушган Кийилган, тутилган, эски. Оҳори 
кетган дўппи. н Нодир Сайҳоний ҳар гал 
оҳори тўкилган, атрофини куя еб, тақир 
қилиб қўйган деворга осиғлиқ гиламни.. кўр- 
ганда, бу бевафо дунё ўзини хору зор бўлиб 
юрган кишиларга ўхшаб кўчага ирғитиб 
ташламагани учун парвардигори оламга 
шукроналигини изҳор қиларди. «Ёшлик». 






Оҳори тўкилмаган ёки оҳордан тушмаган 1) 

янги, пардози кетмаган, кўп ишлатилма- 
ган. Болтавой энди оҳори тўкилмаган беқа- 
сам тўн ўрнига елкасига ямоқ тушган гуппи 
киядиган бўлди. С. Аҳмад, Қадрдон далалар. 
Унинг [Элмуроднинг] солдатча камари ҳали 
оҳордан тушмаган эди. Шуҳрат, Шинелли 
йиллар; 2) кўчма обрўси кетмаган, ҳурмати 
сақланган, баобрў; 3) кўчма илгари ишла- 
тилмаган, тутилмаган, янги. Оҳори тўкил- 
маган гст. Оҳорини тўкмоқ 1) янги нарсани 
кийиб, тутиб эскиртмоқ, пардоздан тушир- 
моқ; 2) кўчма обрўсини тўкмоқ, беҳурмат 
қилмоқ. Оғзингизга қараб гапиринг, ўғлим- 
нинг оҳорини тўкяпсиз. Ўғлим санъаткор- 
ларнинг султони бўлади. Ш. Саъдулла, Икки 
билагузук. 

3 кўчма Обрў; ҳурмат. Ори йўқнинг оҳори 
йўқ. Мақол. 

ОҲОРЛАМОҚ Ип, газлама ёки кийимни 
оҳор бериб пардозламоқ, қотирмоқ; крах- 
малламоқ. Ташқаридан ип оҳорлаётган хо- 
тинларнинг ўзаро гапи, чархларнинг ғув-ғув- 
лаб айланиши, савағичларнинг гуп-гупи эши- 
тиларди. А. Мухтор, Опа-сингиллар. 

ОҲОРЛИ 1 Оҳор берилган, оҳорланган. 
Оҳорли чит. 

2 Оҳори кетмаган, тутилмаган; кийил- 
маган, янги. Эрали бошида янгича гилам 
дўппи, эгнида оҳорли олача тўн кийиб кел- 
ган эди. С. Аҳмад, Жимжитлик. Тўхта хола- 
нинг ўзи ҳам оҳорли кўйлагини кийиб, оқ 


дока рўмолини ўраб олган. И. Раҳим, Чин 
муҳаббат. 

ОҲОРСИЗ Оҳор берилмаган, пардозлан- 
маган; крахмалланмаган. 

ОҲУ [ф. — жайран, ғизол; ёввойи 

эчки] 1 Чиройли қора кўзли кийик. -Масалан, 
тоғлардаги оҳулар, ўрмондаги тўтилар, ча- 
мандаги булбуллар ҳам ёлғиз эмас, жуфай 
яшайдилар,— деди Анвар. А. Қодирий, Меҳ- 
робдан чаён. Қўлини тортиб, яна юзига пар- 
да қилди ва оҳу чаққонлиги билан йигит 
ёнидан ўтиб, шипиллаганича югуриб кетди. 
М. Исмоилий, Фарғона т. о. 

2 кўчма Нозик, сергак маҳбуба. Хайр 
энди.. Ҳалбимда бир видо қолди, Хайр энди, 
сен кетдинг, бегуноҳ оҳу. А. Орипов, Йиллар 
армони. Муҳаббатим, қайдасан, қалб ар- 
доғим, Жайронкўзим, қирларда қолган оҳум. 
М. Юсуф, Уйқудаги қиз. 

Оҳу кўз Оҳу кўзига ўхшаш чиройли кўз. 
Унинг оҳу кўзларида на мағрурлик, на бир 
бошқа маъно бор эди, Ш. Холмирзаев, Оғир 
тош кўчса. 

ОҲ-ФИҒОН, оҳу фиғон Оҳ-воҳ ва аф- 
ғон; оҳ-воҳ ва афғонлар. Оҳ-фиғон қилмоқ. 
н Бу ошиқларнинг афсус-надомат, оҳу фи- 
ғонларининг боиси не?! Шукрулло, Сайлан- 
ма. Таъсир айламас, дилхаста Ниҳон, Ҳил- 
ганинг билан минг оҳу фиғон. Ҳамза. 

оҳ-ҳо айн. оҳо. Оҳ-ҳо, қиз бечоранинг 
ички дунёсини беш қўлдай билар экансиз-ку? 
А. Мухтор, Туғилиш. 





ПА [фр. pas — одим, қадам] Рақсда оёқ- 
ларнинг ритмик ҳаракати, муқоми. 

ПАВИАН [нем. Pavian — фр. babouin — 
аҳмоқ < лот. papio] Мартишкалар кенжа 
оиласига мансуб тор бурунли маймунлар 
уруғи. 

ПАВИЛЬОН [фр. pavillon < лот. papilio 
— капалак; хурсандчилик қилинадиган ка- 
палаксимон чодир] 1 Чакана савдо учун 
мўлжаллаб мавсумий ёки доимий қурилган 
усти берк, енгил бино, дўконча. Минерал 
сувлар павилъони. н Кўчанинг Охунбобоев 
канали кесиб ўтган ерида морожний па- 
вилъони, тиш техниги будкаси очилган. С. 
Аҳмад, Қадрдон далалар. 

2 Боғ ва паркларда қурилган енгил 
бино, шийпон. Болалар айланма йўллар, 
каруселлар, павилъонларда ҳар хил ўйинлар 
ўйнашади, ашулалар айтишади, кечқурун эса 
қизиқ эртаклар тинглаб, уйқуга кетишади. 
Газетадан. 

3 Вақтинча ва доимий фойдаланиш учун 
қурилган енгил иншоотлар (хона ёки би- 
но). Бадиий филъмлар суратга олинадиган 
павилъон. Павилъонда кинога олиш. н 
Экспозицияларнинг асосий қисми марказий 
павилъоннинг 1-қаватида жойлашган. Га- 
зетадан. 

ПАДАР [ф. jj._i — ота] кт. айн. ота 1. 
Сизнинг таъбирингизча, маънавий бир na- 
дар ўз ўғлига ёмонлик соғинарми, бу тўғрида 
жавобберингиз-чи? А. Қодирий, Ўтган кун- 
лар. Одамлар бор — падарин мозорида йиғ- 
лаб бот, Бемерос йиғлаёлмас — таъма бор 
аъмолида. А. Орипов, Юртим шамоли. 


Падари бузруквор қ. бузруквор. -Иложи йўқ, 
ака, — деди Аваз отасининг кўзига тик бо- 
қиб, — агар сиз падари бузрукворим бўл- 
маганингизда, буни сувга отиб юборажак эдим. 
С. Сиёев, Ёруғлик. Падар лаънат(и) ёки 
падарига лаънат сўк. Отаси лаънатланган, 
лаънатининг ўғли; умуман, қарғаш, ҳақо- 
рат ифодаси. Падар лаънати ҳаромзода 
Собиржон сизнинг қадрингизни билмади. 
Туйғун, Зулфизар. -Падар лаънати, одобсиз! 
— деди Самад, — домлага шундай сўзни 
айтадими-я ?! А. Қодирий, Меҳробдан чаён. 
Варақлайсиз газетани, Дуч келасиз оловга: 
Мукофотни беришибди Падар лаънат ановга. 
А. Орипов, Йиллар армони. Пул бўладими, 
кулми — падарига лаънат. Лекин нораста 
болани оч қолдирма. Ў. Ҳошимов, Икки 
эшик ораси. Падар(и) қусур Ҳазил-мутойиба 
тарзидаги енгил сўкиш. Падарига қусур бу- 
нақаларни! Кеча кечқурун холи топиб, гапни 
майдалаштириб юраманми деб, ёнига яқин- 
лашсам, бу аблаҳни қаранг, кимлигимни 
суриштирмасданоқ шапалоқлаб тушириб 
қолса бўладими, лаънати! Шукрулло, Сай- 
ланма. 

ПАДАРКУШ [падар + ф. Jl<, — ўлдирув- 
чи] кт. Ўз отасини ўлдирган қотил. Урди-ю 
Мирзо Улуғбекка падаркуш ханжарин, Ҳабри 
узра ҳам ўзи минг йил чекар қайғу замон. Э. 
Воҳидов, Муҳаббатнома. 

ПАДАРОНА [ф. кт. Оталарча, меҳ- 

рибонларча. Ҳасаналининг юзига падарона 
тараҳҳум туси кириб, кексаларга хос оҳангдор 
бир товуш билан бекнинг устидаги оғир юкни 
ола бошлади. А. Қодирий, Ўтган кунлар. 


Ушбу ҳарф луғат мақолалари А. Мадвалиев ҳаммуаллифлигида тузилди. 




ПАЁК \р. паёк < т. ^ — «ҳисса, улуш» с. 
кичр.] эск. Бирор кишига маълум вақгга мўл- 
жаллаб бериладиган озиқ-овқат миқцори. Бир 
ҳафталик паёк. н Дадавой ака бугун ҳар 
кунгидан эртароқ келди. У ойлик паёгига 
гўшт, ёғ, гуруч, қандни бир халта қилиб 
кўтариб кирди. Ҳ. Ғулом, Тошкентликлар. 

ПАЁМ [ф. f L* — топшириқ; хабар; бил- 
дириш; даъват] кт. айн. пайғом. Эзгу йилда 
эзгу ўйлар топсин қарор, Салом бўлсин хуш 
саодат айёмига, Салом бўлсин зафарнинг илк 
паёмига. А. Орипов, Йиллар армони. Кўзи 
ёшли, дилхасталардан Келтирдик биз дўст- 
лик саломин, Ғойибона дуо паёмин. Ғайратий. 

ПАЖМУРДА [ф. — сўлғин; 

ғамгин, руҳи тушган; нимжон] кт. 1 Сўлғин, 
ғамгин, беором. Шўрлик онангнинг пажмур- 
да гавдаси кўзинг ўнгида бутун даҳшати-ла 
акс этар энди ? Ғ. Ғулом. Пажмурда танага 
жон берган қўлларингиз кўзимга тўтиё! Н. 
Ёқубов, Жон. Аммо бу чашмага етмоқ ўзга 
бир оролда уни кута-кута сарғайган, паж- 
мурда жисми нуқтага айланган Мажнунга 
осонэмас. Газетадан. 

2 кўчма Нимжон, сўлғин. Ҳа, лекин у шу 
нарсани эсдан чиқарадики, сояда ўсган нарса 
пажмурда бўлгани билан, яхши боғбон уни 
қуёш нури эмадиган қилиб қайта экса, у яна 
гуркираб ўсаверади. А. Эшонов, Ҳаётга 
қайтиш. Вужудимни ғижимлар оғир Руҳим 
ичра пажмурда виждон. Р. Парфи, Кўзлар. 

ПАЗАНДА [ф. t>jj — пиширилган; 
пиширувчи] Лазиз таомлар пишириш 
санъатини яхши эгаллаган киши, моҳир 
ошпаз. Пазанда аёл. н Бувим хўп пазанда- 
да, ҳар қанақа томоққа маза киритиб 
юборади. Ҳ. Назир, Ёнар дарё. [Журналда]Ҳар 
хил таомларни қандай пишириш ҳақида 
пазандаларнинг тажрибалари босилади. С. 
Аҳмад, Қадрдон далалар. 

ПАЗАНДАЛИК 1 Турли ўсимлик ва ҳай- 
вон маҳсулотларидан овқат тайёрлаш, пи- 
шириш сирларини билиш. Кудрат Хадича 
аянинг пазандалигини энди билаётган бўлса- 
да, унинг бошқача таърифини илгари эшит- 
ган эди. Ҳ. Назир, Сўнмас чақмоқлар. Бош- 
лиқ ҳар гал мантини оғзига солаётганда, 
келиннинг пазандалигини мақтаб, Ориф- 
жоннинг қўли очиқлигини таърифлаб турди. 
С. Аҳмад, Сайланма. 

2 Лазиз таомлар тайёрлаш санъати. Па- 
зандалик илми. н Чунончи, пазандалик 


санъати ҳам бошқа соҳалар каби ҳеч қачон 
холис тараққий эта олмайди. К. Маҳмудов, 
Ўзбек тансиқ таомлари. Жаҳон пазанда- 
лигида сутдан тайёрланадиган маҳсулот- 
лар ичида энг хили кўпи бу пишлоқ экан. 
Газетадан. Бундан икки йиллар бурун миллий 
пазандалик мавзуида бир неча мақолалар ёзиб 
беришимни илтимос қилишди. Газетадан. 

ПАЗАНДАЧИЛИК Лазиз таомлар тай- 
ёрлаш маҳорати ва саноати. Ўзбек пазан- 
дачилигида технология жараёни мукаммал- 
лашиб, ноннинг хиллари бениҳоя кўпайди. 
Газетадан. 

ПАИ I [ф. ^ — томир, пай, асаб] 1 анат. 
Тана мушакларини суякка бириктириб 
турувчи мустаҳкам, эластик тўқима. Сўйил- 
ган қўйни пайидан осмоқ. н Отақўзининг 
кўзлари қисилиб, жағ пайлари туртиб чиқ- 
ди. О. Ёқубов, Диёнат. Янаҳар қандай гўшт- 
да пай, чочўсар, тоғай каби бириктирувчи 
тўқималар бўлади. К. Маҳмудов, Ўзбек тан- 
сиқ таомлари. 

2 сфт. кўчма Меҳнатда пишган, чайир. У 
қоп-қора, қотма, вужуди пай бир йигит 
бўлиб, афтидан ёшини чамалаш қийин эди. А. 
Қаҳҳор, Қўшчинор чироқлари. Забардаст, 
паҳлавон, кўркам, келишган, Вужуди пай, 
чайир, меҳнатда пишган. Ҳабибий. 

Пайини қирқмоқ Мавқеидан маҳрум 
этадиган зарба етказмоқ. Ҳозир эса онаси- 
нинг қорнидан кеча тушган тирранчалар ҳам 
нуқул катталарнинг пайини қирқиш, кўпчи- 
лик олдида обрўсизлантиришни ўйлайди. Д. 
Нурий, Осмон устуни. -Ҳизиқ одамлар, — 
деди у яна, — бир-бирини кўролмайди: ўзидан 
чиққан ёқмайди, юқоридан келганни сиғ- 
дирмайди.. Давроновнинг ҳам пайини қир- 
қишди. И. Раҳим, Ихлос. 

ПАИ I [ф. ijf — оёқ, қадам] эск. Оёқ, қа- 
дам. Бу янглиғ муддате йўл қилдилар тай, Ки 
Арман кишвариға қўйдилар пай. А. Навоий. 

ПАИ II [ф. — товон, оёқ; из] (асосан 

ў.п. ea ж.к. шаклида) Бирор мақсадни 
амалга ошириш йўлидаги астойдил ҳаракат, 
уриниш, қасд. Холдор ишга кириш пайида 
уч-тўрт жойга учради. И. Раҳим, Зангори 
кема капитани. У [Қўзибой] чўққига чиқиб 
«Тошбулоқ»ни топишда ҳам биринчи бўлиш 
пайида эди. Ҳ. Назир, Сўнмас чақмоқлар. 

Пайига тушмоқ 1) айн. пайида(н) бўлмоқ. 
Билим олиш пайига тушмоқ. Пул топиш 
пайига тушмоқ. н Ҳори ўйлаб-ўйлаб, шеър 





ёзиб, пул топиитинг пайига тушади. С. Аҳ- 
мад, Сайланма. Оқсоқол Ғиёсиддинни куёв 
қилиш пайига тушиб, тез-тез уйига чақи- 
радиган бўлди. С. Аҳмад, Ҳукм; 2) изига туш- 
моқ, из қувмоқ. -Милиция пайимизга туш- 
ганга ўхшайди, — деди шофёр орқага аланг- 
лаб. Ё. Шукуров, Уч савол. Пайида(н) бўл- 
моқ Бирор мақсадни кўзламоқ, бирор мақ- 
сад йўлида астойдил ҳаракат қилмоқ, урин- 
моқ. Ўқишнинг пайида бўлинг, болалар. н 
Ҳунарни ўрганиш пайидан бўлгин, болам [деди 
кампир Саидага]. Э. Раимов, Ажаб қишлоқ. 
Сен ҳам ахир қараб турмасдан, бошқачароқ 
йўл билан бўлса ҳам, тирикчиликнинг пайида 
бўлсанг, ўғлим. Ғ. Ғулом, Танланган асарлар. 
Пайида юрмоқ Бирор мақсад билан кетига 
тушиб, пайт пойлаб юрмоқ. У бир нарсанинг 
пайида юрибди. н Абдужабборхўжа.. пулни 
кўрганда, раҳм-шафқатни унутиб қўядиган, 
ғайратли, бўш-баёв одамларни ишлатиб, 
бойлик орттириш пайида юрган кишилардан 
эди. М. Осим, Тилсиз гувоҳ. 

ПАЙ IV [ф. пай урмоқ Ерга ёйиб 
териб қўймоқ (узум, қовун, тарвуз, олма, 
нок ва ш.к. ҳақида) Узумларни пай урмоқ. 

ПАИ V [т. ijr i — ҳисса, улуш] иқт. Бирор 
ширкат, акциядорлар жамияти ишида қат- 
нашиш учун кўшиладиган ҳисса, улуш. Пай 
пули. Пай қўшмоқ. н ..кўплаб акциядорлар 
ўзларининг сотиб олган акция ва пайлари 
эвазига дивиденд, яъни даромад олишлари 
керак. Газетадан. Пай бўйича ҳам унинг эгаси, 
қўлидаги пай миқдорига қараб, умумий даро- 
маддан ўз улушини олади. Газетадан. 

ПАИВАНД [ф. — қўшиш, боғлаш; 

қариндошлик; богланган, ажралмас] 1 Би- 
рор ўсимликнинг новда ёки куртагини бош- 
қа ўсимлик танасига ўтқазиш, улаш усули 
ва шу усулда улаб ўстирилган ўсимлик. Ис- 
кана пайванд. Куртак пайванд. Қаламча 
пайванд. н Олимларимизнинг берган маълу- 
мотларига қараганда, лимонни экиб, қаламча 
пайванд ва пархиш қилиб кўпайтирилади. 
Газетадан. 

2 тех. Металл бўлакларини эритиб ёки 
парчинлаб, бир-бирига ёпиштириш, бирик- 
тириш ва шу усулда ҳосил қилинган чок. 
Электр пайванд. н Насос станцияси кор- 
пусининг йўғон пўлат арматураларини пай- 
ванд қилиш бошланди. «Ўзбекистон кўриқ- 
лари». 


3 махс. Уланган бўлак, улоқ. Шогирд бола 
лаб-лунжини осилтириб.. энди пайванд ти- 
кишга бошлади. Ойбек, Танланган асарлар. 

4 сфт. кўчма Ўзаро боғланган, пайваста. 
Куйга куйлар бўлармиди банд, Диллар дилга 
бўлмаса пайванд. Г. Жўраева, Менинг мар- 
жонларим. Кўнгил яйраб кетар, ором олар 
жон. Гуллар манзараси севинчга пайванд. 
Миртемир, Асарлар. Навоийнинг дили билан 
халқнинг дили ҳамиша пайванддир. Ойбек, 
Навоий. 

ПАИВАНДИ [ф. jj-ij — пайвандлан- 
ган, дурагай] қ. х. Пайванд қилинган, улан- 
ган. Пайванди дарахт. н У ёғи Тўлқинжон- 
нинг пайванди қантаклари, бу томон Эркин- 
жоннинг кишмиш, чарос токлари. Қ. Му- 
ҳаммадий. 

ПАЙВАНДКАШ қ. пайвандчи. Рашид, 
пайвандкашдан таралаётган ёқимсиз ҳидни 
сезиб, бурнини жийирди. Газетадан. 

ПАЙВАНДЛАМОҚ 1 қ. х. Бирор ўсим- 
ликнинг куртак ёки новдасини бошқа ўсим- 
лик танасига уламоқ, пайванд қилмоқ. Ги- 
лосни олчага пайвандламоқ. 

2 тех. Металл бўлакларини эритиб ёки 
парчинлаб, бир-бирига ёпиштирмоқ, ула- 
моқ. Рельсни пайвандламоқ. Деталларни пай- 
вандламоқ. н У [ишчи] қувурни қўлига олиб, 
бир нафасда учини пайвандлаб бекитди. А. 
Мухтор, Опа-сингиллар. 

ПАЙВАНДЛОВЧИ қ. пайвандчи. 

ПАИВАНДТАГ бот. Пайвандуст пайванд 
қилинадиган ўсимлик ёки унинг қисмлари. 
Мана шу ер қатламларида ток ва кучли пай- 
вандтагда ўстирилаётган мева дарахт- 
ларининг асосий «ишчи» илдизи жойлашган 
бўлади. Газетадан. 

ПАИВАНДУСТ бот. 1 Пайвандтагга ула- 
надиган қаламча ёки куртак. 

2 Уланган қаламча ёки куртакдан ўсиб 
чиққан ўсимликнинг ер устки қисми. 

ПАИВАНДЧИ Улаш, пайванд қилиш 
иши билан шугулланувчи мутахассис (қ. 
пайванд 1, 2). Дарвоза очилиб, занжири ша- 
қирлаганда, Чори ота пайвандчи йигит, деб 
ўйлади-да, ишини давом эттираверди. С. 
Нуров, Нарвон. Бош пайвандчи ва бошқа 
мутахассислар масъулияти оширилди. Газе- 
тадан. 

ПАИВАСТ [ф. — боғловчи; алоқа; 

боғланиш; бириктириш, қўшиш] Туташ, 
уланиб кетган, бириккан. Пайваст қошлар. 




н Е ёр, абрўларингда қалам изи деганим, 
Тугатмаган шеърларимнинг шони қошингга 
пайваст. А. Исроилов, Биз дунё одамлари. 
Негаким, нонни ҳар қанна бўлса ҳам уйда ёпиб 
берадилар. Негаким, уч тандирда пайваст 
нон ёпишмоқда. Ҳамза, Танланган асарлар. 

ПАИВАСТА [ф. — доимий, узлук- 

сиз; бириккан, қўшилган] Ўзаро боғланган, 
туташган. Ҳодиржон пайваста қошларини 
чимирганча аниқ жавоб кутарди. Ҳ. Назир, 
Сайланма. Узун-узун, қора, пайваста Кип- 
риклари титрар, қалтирар. М. Али, Боқий 
дунё. Бунда икки катта ва ўн тўрт кичик 
гумбазли жой бўлиб, пишиқ ғиштдан қалин 
қилиб ишланган пайваста арклар бор. Ж. Ша- 
рипов, Хоразм. 

ПАИГИР [ф. _>_XjL — боғланган; ўрал- 
ган; боғлиқ] тар. Найча шаклида ўралган 
узун қоғозга ёзилган ёрлиқ. 

ПАЙДАР-ПАЙ [ф. ~ изчил, кет- 

ма-кет; узлуксиз, тўхтовсиз] рвш. Бирин-ке- 
тин, кетма-кет, узлуксиз. Одамлар пайдар- 
пай келиб туришибди. н Хўжанддан пайдар- 
пай учирилган кабутарлар Жиззахга, Жиззах- 
дан Самарқандгача жўнатилди. Мирмуҳсин, 
Меъмор. Наврўзий беданаларнинг пайдар-пай 
сайрашлари кўклам келишига «Хушвақт, 
хушвақт» деб чучут отади. Ғ. Ғулом, Шум 
бола. Хурсандман: оламга довруқ тарқатиб, 
Юртимда ўтмоқда пайдар-пай тўйлар. Уй- 
ғун, Тонг қўшиғи. 

ПАИДО [ф. — кўринадиган, кўри- 

нарли; аниқ; очиқ-ойдин]: пайдо бўлмоқ 1) 
юзага келмоқ, яратилмоқ. Кейинги йилларда 
Хива атрофида янгича тарзда қурилаётган 
қишлоқлар пайдо бўлаётган эди. С. Сиёев, 
Ёруғлик. [Бой.■] Бу Эшмат, бу Тошмат деб 
кўрсата берсак, орамизда фитна пайдо бў- 
лади. Ойбек, Танланган асарлар; 2) қаер- 
дандир келиб қолмоқ, ҳозир бўлмоқ. Азизхон 
сувда мириқиб шўнғиб, қулочкашлаб сузиб 
юраркан, унинг тепасида Жўра полвоннинг 
қораси пайдо бўлди. С. Аҳмад, Уфқ. Суви 
қочган нон, олмачой билан нонушта қилиша- 
ётганда, Гадойвой пайдо бўлди. Ҳ. Ғулом, 
Феруза. Дарров қалам-дафтарни олиб Баён- 
қул ака пайдо бўлди. С. Сиёев, Ёруғлик; 3) 
кўринмоқ, кўзга ташланмоқ. Кўп қаватли 
бинолар гоҳ булутлар соясига қўшилиб, йўқ 
бўлиб кетади, гоҳ яна қуёш чиқиб, оламга 
иссиқ-иссиқ нур сочганда, қайтадан пайдо 
бўлади. П. Қодиров, Уч илдиз; 4) яратилмоқ, 


келиб чиқмоқ. Ерда ҳаётнинг пайдо бўлиши. 
н Тош Эронга ўтди ва салкам юз йилдан 
сўнг унда «Кожар Фатҳали шоҳ султон 
(ҳижрий 1242 йил)» деган ёзув пайдо бўлди. С. 
Кароматов, Олтин қум; 5) намоён бўлмоқ, 
акс этмоқ (ҳис-туйғу, кечинма кабилар 
ҳақида). Анвар Муқаддамнинг чеҳрасида бир 
лаҳза ғам соясига ўхшаш аллақандай ҳайрат 
пайдо бўла бошлаганини пайқаб олди. Ў. Ҳо- 
шимов, Қалбингга қулоқ сол. Кўкламда 
одамлар кўнглида кўтаринкилик пайдо бўла- 
ди. Газетадан. Пайдо қилмоқ (ёки этмоқ) 
Вужудга, юзага келтирмоқ, чиқармоқ. Қанот 
пайдо қилмоқ. Ҳавас пайдо қилмоқ. Ҳасад 
пайдо қилмоқ. н Қимиз кайфи, от миниш 
завқи унга гўё қанот пайдо қилиб учирди. С. 
Аҳмад, Уфқ. Ноннинг хоми гард пайдо қилар, 
Гўштнинг хоми дард пайдо қилар. Газетадан. 

ПАИДОР [ф. — мушакдор, пайли] 

Мушаклари ривож топган; бақувват, чайир. 
-Кечаги рейс муваффақиятли ўтгани билан 
табриклайман, — унинг [Нозимнинг] сўзини 
бўлди машинист-инструктор ва йигитга ўзи- 
нинг бармоқлари йўғон, пайдор қўлини чўзди. 
Ў. Ҳошимов, Пўлат чавандоз. Мажлиснинг 
сўнгида у яна асл ҳолига қайтди, пайдор 
жуссаси, ўйнаб чиққан мушаклари — бутун 
аъзоси кийимлари остида кўздан йўқолди. 
«Ёшлик». 

ПАИК [ф. i. — хабарчи; чопар; ўқ] кт. 
Хабарчи, элчи, даракчи; хизматкор. Муҳам- 
мад Валибек кулумсираб, кўзи билан пайк- 
лар ўтирган томонга ишора қилиб жавоб 
берди. М. Осим, Сеҳрли сўз. Иякларини майин 
тук босган, мўйлаблари энди сабз уриб кела- 
ётган бу йигитчалар подшоҳнинг пайклари 
— жиловдорлари эди. М. Осим, Сеҳрли сўз. 

ПАИКАЛ [т. ^ — ҳисса, бўлак, улуш + 
ф. JLS — чуқур, хандақ] қ. х. Марза, ариқ, 
йўл кабилар билан ажратилган катта экин 
майдони; пол, чек. Ғўза пайкали. н Трак- 
mop пайкал бошига emmu -саккиз бориб кел- 
гунча ҳам Дилдор хаёлидан бўшамайди. С. 
Аҳмад, Уфқ. Буғдойзорда пайкал бўлмаса, 
боланинг қўлида метрлаб ўлчайдиган газ 
бўлмаса, қаёқдан билсин!Ў. Ҳошимов, Икки 
эшик ораси. 

ПАИКОН [ф. oLSfTi — ЎҚ, найза кабилар- 
нинг ўткир учи; камон ўқи, найзача] 1 Ка- 
мон ўқи учидаги металл бошоқ. Кўксима ўқ- 
ларки отдинг ғамзадин, пайконларинг Чек- 
маким, жонимға қолсун ёдгор, эй сарвиноз. 




Фурқат. Тиғ бўлиб ботқучи — сен, Пайкон 
ўзинг, қалқон ўзинг. Э. Воҳидов, Муҳаббат. 

2 кўчма Киприк. Сўзлаганда, эй қора кўз, 
юзларда хандон ўйнасин. Дилга туғён солиб 
ҳар сўз, кўзларда пайкон ўйнасин.. Б. Бой- 
қобилов, Мени кутинг, юлдузлар. 

ПАЙМА-ПАЙ [ф. — орқа(си), ке- 

тида(н)] с. т. қ. кетма-кет. Турналар учар 
пайма-пай, Гўё чалиб битта най. «Шарқ 
юлдузи». 

ПАИМОН [ф. о — ваъда; битим, аҳд; 
иттифоқ] Аҳд, ваъда. Биз у билан аҳду пай- 
мон қилганмиз. X. Тўхтабоев, Ширин қовун- 
лар мамлакати. Ошиқ-маъшуқ паймонлари 
сиру синоатдадир. «Шарқюлдузи». 

ПАИМОНА [ф. — ўлчов, ўлчам; 

қадаҳ] поэт. Ичкилик ичиладиган идиш; 
кадаҳ, пиёла. Фаровон кунларнинг нашъаси 
билан шарбат селобига тўлди паймонам. 
Ғайратий. 

Паймонаси тўлди қ. тўлмоқ 4. ..Паймонам 
тўлибди-да, деб йиғлаб юбордим. «Ёшлик». 
Пайт келар, ваъданинг қиммати қолмас, 
Муҳлат бермас у дам тўлган паймона. А. 
Орипов, Йиллар армони. 

ПАЙНОВ [ф. — оёқ; адоқ; этак + jL 

сув қувури] 1 айн. пойнов. Манзилига шунча- 
ям ошиқмаса-я бу шошқин дарё! Минг шош- 
син, пайнови қум саҳроларига етиб сингигун- 
ча қўймай, неча ерда жилов солиб олишади. 
Ҳ. Назир, Кўктерак шабадаси. Иномиддин сув 
чиқиб кетадиган пайновларни ўйиб кенгай- 
тирди. Қ. Кенжа, Нотаниш гул. 

2 кўчма с.т. қ. пайров 3. Сув сойга оқар, 
дегандек, гапнинг пайнови Чинорбибига ке- 
либ тўхтади. Ш. Ризо, Қор ёғди, излар бо- 
силди. Гапнинг пайновини керакли томонга 
буриб юборадиган сўзамол одамлар ҳам monu- 
либ туради. Газетадан. Гапининг пайновидан 
билиб қолдимки, у бола-чақаси ёки аёли би- 
лан.. мол-дунёга шерикликни тиклаш учунги- 
на ярашмоқчига ўхшайди. Газетадан. 

ПАЙПАСЛАГИЧЛИЛАР зоол. Денгиз- 
лар ва чучук сувларда яшайдиган умуртқа- 
сиз ҳайвонлар типи. Пайпаслагичлилар ўл- 
жани бало-қазодек чирмаб оладики, фақат 
саккизоёқнинг ўлимигина бу даҳшатли чан- 
гални бўшатиши мумкин. «Фан ва турмуш». 

ПАЙПАСЛАМОҚ 1 Қўл билан ушлаб 
ёки силаб кўрмоқ; шу йўл билан қидирмоқ. 
Чўнтагини пайпаслаб, гугурт ахтармоқ. н 
Нормат энгаишб, этигининг қўнжини пай- 


паслаб кўрди. С. Аҳмад, Уфқ. Чўнтагини пай- 
паслаб, хушбўй атир ҳиди уфуриб турган 
рўмолчани чиқарди-да, бурнига яқин келти- 
риб, узоқ ҳидлади.. X. Тўхтабоев, Йиллар ва 
йўллар. Аҳмаджон милтиғини пайпаслаб кўр- 
ди. А. Қаҳҳор, Олтин юлдуз. 

2 кўчма Бекитишга, юмшатишга урин- 
моқ, хаспўшламоқ. У ўз айбини пайпасла- 
моқчи бўлди. 

ПАИПОҚ 1 Тўпиқ, болдир ёки сонгача 
беркитадиган, асосан тўқиб тайёрланадиган 
оёқ кийими. Жун пайпоқ. Капрон пайпоқ. н 
Ипак пайпоқ болдирларидан сидирилиб ту- 
шиб кетаётгандек. С. Аҳмад, Уфқ. Ҳақиқа- 
тан ҳам un пайпоқ ишлаб чиқариш билан 
фақат биргина Қўқондаги пайпоқ тўқиш 
фабрикаси шуғулланади. Газетадан. Туршак, 
ёнғоқ, жун пайпоқ — нима топсак жўнатдик. 
«Саодат». 

2 зоол. Панжа устини, тўпиқни қоплаб 
турувчи пат (паррандаларда). 

ПАИПОҚДОР Панжа усти-тўпиқдан 
узун пат ўсиб чиққан (парранда ҳақида). 
Пайпоқдор каптар. н -Ҳайтовур домла иш- 
тонбоғини маҳкам боғламагани учун, чопиш 
вақтида [иштони] оёғига тушиб, кишан 
бўлиб, пайпоқдор товуқдай каловлаб қолди- 
да, мен қочиб қутулдим, — деди Шум бола. Ғ. 
Ғулом, Шум бола. 

ПАИРАВ с.т. қ. пайров 3. Нуктадон Мут- 
риб дарҳол ҳовлисининг кичиклигидан кун 
тушмаслигига ишора қилиб, пайрав билан 
жавоб берди. «Ёшлик». 

ПАЙРАҲА, параҳа I [ф. 1 Ёғоч-тах- 

та чопилганда, рандаланганда ҳосил бўла- 
диган чиқинди. Уста Мақсуд [ўтинлар] сал 
оғирроқ келса, ўзининг ўроқ рандасида шир 
этиб йўниб олиб, чиққан пайраҳани сийлов 
қилиб беришга олиб қоларди. Шукрулло, 
Жавоҳирлар сандиғи. Назар ота пайраҳа- 
ларга кўмилиб, пойтеша чопаётган уста 
Шоқосим билан гаплашиб турган экан. С. 
Аҳмад, Қадрдон далалар. 

2 Юпқа кесилган (нон, яхна гўшт, пиш- 
лоқ ва ш.к.); япроқ. Бир пайраҳа қази. 

ПАИРАҲА II [ф. <и»1_>^ — ёндама сўқмоқ, 
айланма йўл] Лойгарчиликда, қорда одам- 
лар юравериб ҳосил қилган йўл, сўқмоқ. 
Шундай пайтларда МТС ҳовлиси ҳам қиш 
либосини кияр, устахона ёки цехдан бошқа 
бир жойга бормоқчи бўлсангиз, девор тагидан.. 
«пайраҳа» йўлкадан юришга тўғри келарди. 
С. Маҳкамов, Дала тонги. 




ПАИРОВ [ф. — издош, изидан бо- 

рувчи; ихлосманд; тарафдор] 1 Кетма-кет 
келувчи, эргашувчи, издош. Ёзга пайров куз 
эди, қишга ҳам баҳор. Уйғун. 

2 Сув оқими, йўналиши. Қорабулоқ кам- 
бағаллари минг азобу уқубат билан тоғдан 
унгур қазиб чиқарган сув пайрови лапанглаб 
оқаётган анҳор бўйида машина корпусининг 
баланд қадди кўринди. М. Исмоилий, 
Фарғона т. о. 

3 Аския учун танлаб олинган, аския- 
чилар бирин-кетин давом эттирадиган маъ- 
лум мавзу; аскиянинг ижро услуби. Ашула 
пайрови. Пайров қилмоқ. Пайровдан чиқмоқ. 
н Хум ичида кўпирган бўза, Тил қичитар 
аския, пайров! М. Али, Боқий дунё. Бошқа 
бир гал аскиялар устидан чиқиб, эски-янги 
пайровларда тарафлашамиз. А. Исроилов, Биз 
дунё одамлари. Шодон аскиялар, пайров ва 
тақлид — Даврани порлатар мисоли чироқ. А. 
Исроилов, Биз дунё одамлари. 

4 Гап ёки суҳбатдан келиб чиқадиган 
маъно; гапнинг мақсади; хулоса. Гапнинг 
пайровини кутмоқ. н Бу [Алиқул] гапнинг 
пайровини келтириб, анча эшди. П. Турсун, 
Ўқитувчи. 

ПАЙРОВЛИК: пайровлик қилмоқ Би- 

ровнинг кўнглига қарамоқ, унинг изми, 
хоҳиши билан иш тутмоқ. Неча йиллар пай- 
ровлигинг қилганман. «Муродхон». 

ПАИСА I \ф. + ҳинд. 4 „in — Ҳиндистон 
ва Покистонда: чақа пул, майда танга] 1 эск. 
Тахминан 50 граммга тенг оғирлик ўлчов 
бирлиги. [Югурдак:] Мана, тақсир, олиб кел- 
дим, текшириб кўринг! Икки пайса етмас 
экан беҳиштга. А. Орипов, Йиллар армони. 
Беш пайса ем аяган кезларингда қор кураб, 
илдиз топиб бердим уларга. И. Раҳим, Зан- 
гори кема капитани. Етмиш икки ҳунаринг 
бор, лекин хумчангда беш пайса жиринг йўқ! 
А. Қодирий, Обид кетмон. 

2 тар. Бухоро хонлигида беш тийинлик 
чақа. Етмишинчи йилларда.. ҳукмдорнинг мис 
пайсага зарб этилган муҳрини топдилар. Га- 
зетадан. 

ПАИСАII тиб. Терининг қизариши. 

ПАЙСАЛ: пайсал топмоқ Тинчимоқ, 
ором топмоқ. Чиндан ҳам оғриқ тўхтаган- 
дек эди. Пича пайсал топди. Н. Қиличев, 
Қуюн. Пайсалга солмоқ Турли сабаблар 
билан кечиктирмоқ, галга солмоқ. ..қани, 
юр, хайрли ииши пайсалга солиб бўлмайди. 


«Ёшлик». -Пайсалга солмайлик, — деди Аса- 
дулла, — тездан бир фикрга келиб олишимиз 
керак. Т. Малик, Қалдирғоч. Абдулла Ҳаҳҳор 
у кишига телефон қилсам нима бўлади, қил- 
масам нима бўлади, борди-ю, повесть ёқма- 
ган бўлса, хижолатга қолдирмайин, деб уч- 
тўрт кун пайсалга солиб юргач, ниҳоят, қим- 
тинибгина телефон қилдилар. К. Қаҳҳорова, 
Чорак аср ҳамнафас. 

ПАИСАЛИК I эск. Пайса оғирлигидаги, 
оғирлиги бир пайса бўлган. Беш пайсалик 
тош. 

ПАИСАЛИК II эск. Бир пайса турадиган, 
баҳоси, нархи бир пайса бўлган. Икки пай- 
салик чой. 

ПАЙСАЛЛАМОҚ 1 Бирор ишни судра- 
моқ, кечиктирмоқ, пайсалга, галга солмоқ, 
орқага сурмоқ. Улар қандай фармон бериш- 
масин, бош тортмасдан бажарган одам улар- 
нинг жон-дили! Озгина пайсалласа борми? Н. 
Сафаров, Узоқни кўзлаган қиз. 

2 Секин, ивирсиб, имиллаб ҳаракат қил- 
моқ. Тез бўл, пайсаллама, манзилимиз жуда 
олис. «Ёшлик». 

ПАИСАЛЧИ кам қўлл. Ишни орқага суд- 
ровчи, кечиктирувчи шахс. Йиғилишда оғизга 
сиққунча ваъда берган.. жамоа хўжалиги 
раҳбарлари.. қурилиш ташкилотига пайчи 
бўлиб кириб, пайсалчига айландилар. Газе- 
тадан. 

ПАЙСА-ПАЙСА: пайса-пайса қилмоқ 

Уриб, чақиб қавартириб юбормоқ. Чивин 
ҳамма ёғимни пайса-пайса қилиб юборди. 

ПАИТ 1 Бирор иш, воқеа-ҳодиса содир 
бўлган ёки бўладиган вақт, фурсат, он. Туш 
пайти. Ўқ отилган пайт. н Тонготар пай- 
тида Азизхон Ҳўшариқ гузарига етиб кел- 
ди. С. Аҳмад, Уфқ. Чой пайтида Мақсуда 
онасига кўнглини бир оз очишга журъат қил- 
ди. С. Зуннунова, Олов. 

2 Муайян шароит билан боғлиқ бўлган 
давр, замон. [Заргаров:]Жоним. Пайт нозик, 
хотин-қизлар масаласи чирсиллаб турибди — 
бекорга нобуд бўлиб кетаман. А. Қаҳҳор, Оғ- 
риқ тишлар. Яна жазо отрядининг кўзига 
қон тўлиб, кимга тегишини билмай турган 
нозик пайтда бир кор-ҳол бўлмасин дейман. 
Тағин ўзингиз биласиз.. К. Яшин, Ҳамза. 

3 Бирор ишни амалга ошириш учун 
қулай вақт, фурсат, имконият. Пайт mon- 
моқ. Пайтни қўлдан бермоқ. Пайт келганда 
айтмоқ. н Мен пайт пойлаб қочишни мўл- 

жаллаб борардим. Ҳ. Аҳмар, Ким ҳақ? Ўзи 
ҳам, пайти келиб, мана шу қизлардай дуго- 
налари билан яйраб-яишаб, қийқириб ўйнай 
олармикан! Ў. Ҳошимов, Қалбингга қулоқ 
сол. 

Пайт равиши тлш. Иш-ҳаракатнинг 
бажарилиш пайтини билдирувчи равиш: 
илгари, ҳозир, кейин каби. Пайт эргаш гап 
Бош гапдан англашилган ҳаракат, воқеа- 
ҳодисаларнинг юзага келиш пайтини (вақ- 
тини) билдирувчи эргаш гап. Бир куни кўча- 
да кетаётсам, Умри бир бош узум кўтариб 
келяпти. А. Қаҳҳор, Асарлар. Пайт ҳоли Иш- 
ҳаракатнинг рўй бериш вақтини билдирув- 
чи ҳол. Ҳайдар ота бир куни Ултармага бо- 
риб, тегирмондан хабар олди. А. Қаҳҳор, Ас- 
рор бобо. 

ПАЙТАВА [ф. — оёқни қизитув- 

чи, иситувчи] Қўнжли пойабзал кийилган- 
да, оёққа ўраладиган мато. Унинг бир пой бо- 
тинкаси титилиб кетган, ичидаги пайта- 
васи осилиб, юришга халақит берарди. С. Ка- 
роматов, Олтин қум. Тўрақулнинг оёғи муз- 
лаб қолаётгандай эди. Нам пайтавадан 
ўтиб, совуқ игнадай санчиларди. А. Кўчимов, 
Ҳалқа. Санобархон оёғига пайтава ўраб, маҳ- 
сисини кийди. С. Зуннунова, Гулхан. 

Пайтавасига қурт тушди Безовта бўлиб, 
ташвишланиб, елиб-югуриб қолди. Ғай- 
ратнинг йўқлиги эрталабмаълум бўлди. Ҳам- 
ма ташвишга тушди. Айниқса, ўқитувчилар- 
нинг пайтавасига қурт тушди. М. Ҳазрат- 
қулов, Журъат. Ҳудайчи жўнагач, қўрғон- 
бегининг пайтавасига қурт тушиб, типир- 
чилаб қолди ва у ёқдан бу ёққа югура бошла- 
ди. А. Қодирий, Ўтган кунлар. Патаки-пайта- 
ва кўчма Хушомадгўй, сермулозамат. Йўқ 
ердаги дўстларинг бирдан остонангда пайдо 
бўлиб, сенга патаки-пайтава бўлишади. Н. 
Қобил, Унутилган соҳиллар. [Узунсойликлар] 
Мансабинг бўлса, сенга патаки-пайтава бў- 
лади. Н. Қобил, Унутилган соҳиллар. 

ПАЙТАВАҚОВОҚ қ. пайтавақулоқ 1. 
[Қобилжон.:] Сен пайтавақовоқни болалар- 
дан ҳимоя қилиб юрибман-а. Сен хомкалла 
энди кўзимга кўринма.. Газетадан. 

ПАЙТАВАҚУЛОҚ 1 дағл. от Гапни дар- 
ров уқолмайдиган, фаҳми етавермайдиган, 
галварс киши. [Мулладўст Мулларўзига:] 
Ҳафтада бирини қўйиб, иккини олавера- 
сизлар.. Бизга лоақал, йўлакка тўнгак бўл- 
ган пайтавақулоғиям тегмайди. Ҳамза, 
Майсаранинг иши. 


2 сфт. Гапни дарров уқолмайдиган, кал- 
тафаҳм, галварс. Ёмонлик жавобсиз қол- 
масмиш. Аризабозлик қилиб юриш ўзбекчи- 
ликка тўғри келмасмиш. Ўргилдим, сенга ўх- 
шаган пайтавақулоқ ўзбекдан! Ў. Ҳошимов, 
Икки эшик ораси. 

ПАИЧА: товуш пайчалари анат. Бўғиз- 
нинг ён деворларига жойлашган ва овоз чи- 
қариш учун хизмат қиладиган иккита ўзаро 
параллел эластик мушакча. 

ПАЙЧИ Шерикчилик асосидаги иш учун 
пай қўшган киши; ҳиссадор. 

ПАИЧИЛИК Шерикчилик асосида иш 
юритишлик. ..энг аввало пахтачилик ва ғал- 
лачилик пайчиликка ва оила пудратига асос- 
ланган.. Газетадан. Ана шу ҳолатни инобатга 
олиб, пайчилик усулидан фойдаланиш мақ- 
садга мувофиқдир. Газетадан. 

Пайчилик жамияти Пайга асосланган, 
пайга оид жамият, ҳиссадорлик жамияти. 

ПАЙШАНБА [ф. - беш + - 

шанба] Ҳафтанинг чоршанбадан кейинги, 
тўртинчи куни. Пайшанбанинг келиши чор- 
шанбадан белгили. Мақол. н Пайшанба куни 
эрта билан ишлаётган одамлардан сал чет- 
роқда Меъмор.. келиб қолди. Мирмуҳсин, 
Меъмор. 

ПАЙШАНБАЛИК 1 тар. Эски мактаб- 
ларда пайшанба куни болалар домуллага 
келтирадиган пул, нон ва ш.к. инъомлар. 
Ҳозир эски мактабларимизда болалар ҳар 
пайшанба нон ё ноннинг пулини, яъни пай- 
шанбалик олиб борадилар. Бундан бошқа бўйра 
пули, кўмир пули ҳам бор. Ойбек, Танланган 
асарлар. 

2 Пайшанба кунлари масжидларга чиқа- 
риладиган хайру эҳсонлар. Пайшанбалик деб, 
одамлар тўртта нон, бир ҳовуч ширинлик ва 
ош ёки сумалак солинган косани ярим қулоч 
сурпга ўраб, тугунни кўчага чиқаверишдаги 
супага ташлаб кетишади. Ойбек, Танлан- 
ган асарлар. 

ПАЙҚАМОҚ 1 Сезмоқ, ҳис қилмоқ, 
билмоқ. Йигит ҳеч нима сезмади. Кўзлари- 
ни очган вақтда, тупроққа кўмилиб ётгани- 
ни пайқади. Ойбек, Қуёш қораймас. Шўрхок 
сув билчиллаб ётган тўқай ичидан югуриб 
борарканман, чап оёғим ерга муздай тега- 
ётганини пайқадим. Ў. Ҳошимов, Икки эшик 
ораси. 

2 Маъносини англамоқ, уқмоқ, тушун- 
моқ; сезмоқ. Мудир унинг ишга уринмай тик 

турганидан, нимадир демоқчи бўлаётганини 
пайқаб, секин сўради. «Саодат». Умиднинг рас- 
мият учун гапирган гаплари унга ёқмади, 
унинг ўзгариб қолганини, юрагида қандайдир 
гумону шубҳалар борлигини пайқади. Мирмуҳ- 
син, Умид. Темур Малик муншийнинг мақ- 
садинию юрагидаги аламини пайқади. Мир- 
муҳсин, Темур Малик. 

ПАЙҒАМБАР [ф. - хабар 

берувчи, олдиндан хабар келтирувчи] 1 дин. 
Худонинг хоҳиш-иродасини бандаларига 
етказувчи илоҳий вакили, наби, расул. Мен 
[Амир Темур] пайғамбар авлодларига, олим- 
лар ва кексаларга нисбатан буюк ҳурмат ва 
эҳтиромда бўлдим. «Фан ва турмуш». Эшит, 
тўрам, банда бўлдим оллога, Уммат бўлдим 
пайғамбари худога. Эргаш Жуманбулбул ўғли. 

Пайғамбар оши Пайғамбар яшаб ўтган 
ёшга (63 ёш) етганда бериладиган ош. Нур- 
бобо Сатторқулнинг магазини ёпиқлигини, 
унинг пайғамбар оши бераётганлигини айта- 
ди ва икковлари ўша ерга кетишади. «ЎТА». 

ПАЙҒАМБАРЛИК 1 Хабарчилик, элчи- 
лик. Бу кун менинг пайғамбарлигимга ваҳий 
келди. «Латифалар». Барчанинг отаси ҳазра- 
ти одам, Пайғамбарлик анга бўлди мусаллам. 
«Маликаи айёр». 

2 кўчма Олдиндан айтиш, каромат. Бир 
қанча француз газеталари ҳам ҳозирги сес- 
сиянинг муваффақиятсизликка учраши эҳ- 
тимоли ҳақида умидсизлик билан пайғам- 
барлик қилаётирлар. Газетадан. 

ПАЙҒАМБАРОНА Пайғамбар сингари, 
пайғамбарга хос; пайғамбарларча. Лекин 
академик Сергей Павлович Королёв пайғам- 
барона башорат қилганидек, космонавтика- 
нинг келажаги — ниҳоясиз. «Фан ва турмуш». 

ПАЙҒОМ [ф. f Li^ — топшириқ; хабар- 
нома, билдириш; салом] 1 эск. кт. Хабар, 
мужда. Тарки пайғом ўлғонига, эй биродар- 
лар, сабаб: Мунда бўлдим муддате уч-тўрт 
ой беморман. Муқимий. 

2 Яхши хабар, хушхабар. Айни тонг чо- 
ғида кўз очди илҳом, Боқди атрофига солла- 
ниб, кушод. Порларди чашмида илҳомий пай- 
ғом.. А. Орипов, Йиллар армони. 

ПАЙҲОН: пайҳон қилмоқ 1) айн. пай- 
ҳонламоқ. Дарахт шохларини синдираётган, 
гулларни пайҳон қилаётган болаларга бепарво 
бўлманг. «Саодат». Уларни узиб пайҳон қилиш 
гуноҳ, улар осмон гуллари. Э. Самандар, Дарё- 
сини йўқотган қирғоқ; 2) йўқ қилмоқ; ўл- 


дирмоқ, жонини олмоқ. У [йигит] деб эди: 
«Яратибди бизни худойим, Начораки, унинг 
ўзи қилади пайҳон..» А. Орипов, Йиллар ар- 
мони. 

ПАЙҲОНЛАМОҚ 1 Босиб-янчиб оёғ- 
ости қилмоқ, топтамоқ, эзиб, босиб таш- 
ламоқ. Кўйлар анчагина жойнинг пахтасини 
пайҳонлаган экан. F. Ғулом, Шум бола. Ноиб 
келган йўли билан, ғўзаларни пайҳонлаганча, 
от солиб кетди. С. Сиёев, Ёруғлик. 

2 кўчма Яраламоқ, топтамоқ, эзмоқ. У 
[дўл] пахтазорнигина эмас, балки дарахт 
панасига ўзларини олган деҳқонлар ва Бой- 
муроднинг юрагини қаттиқроқ пайҳонлади. 
Ш. Ғуломов, Қалб ундайди. 

ПАКАНА [ф. — бўйи, қадци паст] 1 

сфт. Бўйи ўртачадан паст, бўйи ўсмай қол- 
ган, бўйи паст. Пакана йигит. н Бу хотин- 
нинг ёши элликлардан ошган бўлиб, ўзи na- 
кана, думалоқ эди. С. Зуннунова, Олов. Бир 
куни ишхонада ўтирган эдим, пакана, қора- 
ча бир ўсмир қўлида латта сумка билан 
кириб келди. Н. Аминов, Қаҳқаҳа. 

2 Шундай бўйли шахс. Йўқ, бобом бўлса, 
бунақа гап чиқмасди. «Овозингни ўчир, na- 
кана», деб бир мушт кўтарса, ойим пилдир- 
nuc бўп қоларди. Ў. Ҳошимов, Икки эшик 
ораси. 

3 Унча баланд бўлмаган, пастак. Пакана 
уй. н .. беҳизор манзараси ўзгача, ёш-ёш, 
бўйи пакана беҳи дарахтларининг серҳосил 
шохлари таралиб, ерўпиб ётмоқда. Н. Сафа- 
ров, Оловли излар. Тонг omdu, йўл четидаги 
икки myn пакана тут томондан қорашақшақ 
шақиллабучиб-қўнди. М. Мансуров, Ёмби. 

ПАКАНАЛИК Бўйнинг ҳаддан ташқари 
паст бўлиши; миттилик. Паканаликда ақл- 
ҳуш нормал бўлса ҳам, гавда болалар гав- 
дасига ўхшайди. «ЎзМЭ». 

ПАКАР 1 от. шв. айн. пакана 1 . -Бу 
жинқарча кўчатларни оҳаклайман деб, белим 
қотиб кетди. Манави пакар энгашмай, тик 
туриб оқласа, мен икки букилиб оқлаяпман! 
— деди узун бўйли йигит Тўппонча полвонга. 
С. Аҳмад, Чўл бургути. 

2 сфт. айн. пакана 3. Сўқмоқ бирдан 
иккига бўлинди-ю, бири соҳил ёқалаб кет- 
гани, бири пакар арчаларни айланиб ўтиб, 
пастликка кетганини кўрдим. Ҳаялламай 
иккинчи сўқмоққа тушдим. Ш. Холмирзаев, 
Йўллар, йўлдошлар. У пакар арча остига — 
кўрпа бўлиб тўкилган нинабарглар устига 
қафасни қўйди. Ш. Холмирзаев, Сайланма. 




ПАКГАУЗ [нем. Packhaus — омбор < Pack 
— халта, тугун, бўғча + Haus — уй, хона] 
Темир йўл станциялари, порт кабиларда 
юклар вақтинча сақланадиган омбор. -Ме- 
таллургия заводи қаёқда? — деб сўради Эр- 
гаш, пакгауздан чиқиб келган юкчиларнинг 
бирини тўхтатиб. И. Раҳим, Чин муҳаббат. 

ПАКЕТ [фр. paguet — тугунча, бўғча; 
халта] 1 Қоғоз ёки целлофан халта(ча). 
Шофёр изза бўлган бир алпозда багажник- 
дан пакетларни олиб, «Нива»нинг орқасига 
эҳтиётлаб қўйди. С. Аҳмад, Жимжитлик. 
Маҳсулот Россия технология линияси ёр- 
дамида бир литрли, 0,5 ва 0,2 литрли 
пакетларга қадоқланмоқда. Газетадан. 

2 Расмий хат, ҳужжат ва ш. к. солинган 
катта конверт ва шундай конвертдаги хат- 
ҳужжат. Ўсар бухгалтер Эшмаматнинг елка- 
сига қоқиб қўйди. Атрофга ўғринча назар 
ташлаб олиб, қўйнидан пакетни чиқарди. А. 
Кўчимов, Ҳалқа. Мария ўқ ёмғири остида 
эмаклаб, пакетни полковник Проценкога 
олиб бориб топширди. «Саодат». 

Индивидуал боғлов пакети тиб. Жанго- 
вар шароитларда ярадорларга биринчи ёр- 
дам кўрсатиш учун тайёрланган махсус 
бинт (жароҳатга қўйиладиган иккита дока- 
пахта ёстиқча ва бинтдан иборат). 

ПАККА с.т. 1 Мусобақа ва спорт ўйин- 
ларида етиб бориш ёки тўпланиш олдиндан 
белгиланган жой, нуқта, марра; финиш. У 
паккага биринчи бўлиб етиб келди. н Пой- 
гада қаттиқ зўриқиб чопган от паккага 
етганда сулайиб қолар эмиш. Э. Аъзам, Ке- 
чикаётган одам. Футбол ишқибозлари ҳам 
чойхонамизни пакка қилиб олишган. «Шарқ 
юдцузи». 

2 Ишнинг олдиндан белгилаб қўйилган 
чамаси; мўлжал, режа. Ишни паккага ет- 
казмоқ. н Ҳар бир кўсак, ҳосил берган ҳар 
чигит Бизнинг кўзга илашмасдан қолмайди. 
Паккасига тўлдирмасдан толмайди Биздаги 
ҳар хотин-қиз ҳам эр йигит. F. Ғулом. 

Паккасига етмоқ Охирлаб қолмоқ, поё- 
нига етмоқ. Умрим паккасига етай деганда, 
худонинг қаҳрига учрадим, қизим. Гуноҳим 
нималигини билмайман.. К. Яшин, Ҳамза. 

ПАККИ шв. Тиғи сопи ичига қайириб 
ёпиб қўйиладиган пичоқча; қаламтарош. 
«Кескир» лақабини эса иш услуби, яъни йў- 
ловчиларга паккими, устарами, ишқилиб, 
бирорта тиғлироқ матоҳни кўрсатиб дўқ 


ургани туфайли орттирган эди. М. М. Дўст, 
Лолазор. 

ПАККИЧИ шв. Пакки ясовчи шахс. 

ПАК-ПАКАНА Бўйи жуда паст, жуда ҳам 
пакана; митти. У сўзини тугатгач, пак- 
пакана бир қизиқчи чиқади-да, салом беради. 
Т. Обидов, Юсуфжон қизиқ. 

ПАКТ [лот. pactum — шартнома, битим] 
Муҳим сиёсий аҳамиятга эга бўлган халқаро 
шартнома, битим. Ҳужум қилмаслик ҳақи- 
даги пакт. Пактни ратификация қилиш. н 
Асосий халқаро пактлар ва битимларнинг 
Ўзбекистон томонидан имзоланиши мамла- 
катимизнинг.. тарихида сифат жиҳатидан 
янги саҳифа очди. Газетадан. 

ПАЛАК I [ф. U — тўгарак майдон < а. 
— само, осмон] Қовун, бодринг каби 
ўсимликларнинг ерда ёйилиб ўсадиган та- 
на, шох ва барглари. Ҳовун палак отибди. 
Палак ёзган тарвуз. н Домлаларни чой ва 
дастурхон тайёр бўлгунча овутиб туриш учун 
мулла Обид палакдан уч-тўртта қовун узиб 
чиқади. А. Қодирий, Обид кетмон. Ишком ва 
шафтолилар участка четидаги қовун-тар- 
вуз палаклари устидан ўз сояларини йиғиб 
олмоқда эди. П. Қодиров, Уч илдиз. 

Палак отмоқ Илдиз отмоқ, авж олмоқ; 
кўпаймоқ, мустаҳкамланмоқ. Натижада 
VIII—IX асрлардан бошлаб Термизда сайид- 
лар авлоди палак отиб, машҳур бўлиб кетди. 
«Фан ва турмуш». Чунки бу ерда расмият- 
чилик палак отган: мендан кетгунча, эгаси- 
га етгунча, қабилида иш тутилмоқда. Газета- 
дан. Туп қўйиб, палак отмоқ Мустаҳкам 
ўрнашиб, мартабаси ошмоқ; бола-чақали 
бўлиб кетмоқ. Станциядаги мўътадил ҳаво 
секин-аста Салимжонни аввал доцент, кейин 
профессор қилиб, myn қўйиб, палак оттира 
бошлади. Мирмуҳсин, Умид. Қайтиш бизнинг 
қисматимизда бўлмаса, сизларда бордир. 
Зурриётимиз ота юртда myn қўйиб, палак 
отса, минг бор шукр қиламиз. «Ёшлик». 

ПАЛАК II [а. dli — само, осмон] Осмон 
гумбазига ўхшаш доира шаклидаги гул- 
нақшлар билан қопланган, одатда уй девор- 
ларига безак учун осиб қўйиладиган каш- 
тачилик буюми. Илгари қиз узатган одамлар 
қизининг уйини безаш учун палак, зардевор, 
чойшаб, гилам, сандиқ қилишар эди. Газета- 
дан. Ҳовлилардан келинларнинг палаги олиб 
чиқилиб, чойхонага осилди. Мирмуҳсин, Ҳи- 
коялар, қиссалар. 






ПАЛАКМУРДА [палак I + ф. aj_>_ о — 
ўлган; ўлик] шв. Полиз экинларининг қури- 
ган палаги. Палакмурдадан териб олинган 
тарвузлар. 

ПАЛАКҚУШ фольк. Қуш кўринишга эга 
бўлган афсонавий учар от. Тўрт қиз палак- 
қушга миниб, тўққиз кеча-кундузда Чамбил- 
га етдилар. «Зулфизар билан Авазхон». 

ПАЛАНГ I [ф. . С. l_. — қоплон; йўлбарс] 
айн. йўлбарс. 

Паланг йили айн. барс йили қ. барс 2. 
Паланг от фольк. Афсонавий учар от. Келиб, 
паланг отни созлаб кўради, Паланг отни 
миниб, бундан жўнади. «Ширин билан Ша- 
кар». Паланг отдай ғувлаб борасан, Булут 
пастда, осмон ёрасан. Қачон ерга пастлаб 
борасан?Уч-ҳо, учгил, давримнинг оти. Отаёр, 
Оқ фасл. 

ПАЛАНГ II [ф. J LAj — йўлбарс териси; 
шу теридан қилинган пўстин] Орқалаб юк 
ташишда ишлатиладиган махсус ёстиқча. 
Ҳозир l Қаипберган] кифтига паланг қўйиб, 
Аллонбийнинг юкини ташийди. А. Мухтор, 
Қорақалпоқ қиссаси. 

ПАЛА-ПАРТИШ 1 Айқаш-уйқаш, тар- 
тибсиз, бетартиб. Ўзиям [уй] анчадан бери 
супурилмаган.. стуллар ҳам жойларидан су- 
рилган, пала-партиш қўйилганди. О. Ёқубов, 
Аямажиз. Унинг ёғи чиқиб кетган дўппи, 
пала-партиш кийимда кириб келганига Она- 
хон ҳайрон қолди. Мирмуҳсин, Илдизлар ва 
япроқлар. 

2 Бир-бирига боғланмаган, қовушмаган; 
пойма-пой, гализ. Пала-партиш жумлалар. 
Пала-партиш гапирмоқ. н Пала-партиш 
гапга чечан Араббой яна бир нарса топиши 
мумкин эди. П. Турсун, Ўқитувчи. 

3 Ўйламай-нетмай қилинган; бемуло- 
ҳаза, чала-чулпа. Пала-партиш иш. Пала- 
партиш иш қилмоқ. 

4 Ўйламай-нетмай, чала-чулпа иш қи- 
ладиган, тартибсиз. Пала-партиш одам. н 
..фақат айтилган ишни чала-чулпа бажа- 
радиган ходим билан меҳнат интизомини 
бузувчи, ишда пала-партиш ходимнинг ўр- 
тасида қандай фарқ бор? «Ўзбекистон қў- 
риқпари». 

ПАЛАПОН с. т. 1 Паррандаларнинг ҳа- 
ли пат ва қанот чиқармаган ёки эндигина 
чиқара бошлаган боласи; жиш. -Буни қаранг, 

— деди жилмайиб Нафисахон ўзида йўқ шод. 

— Мусичанинг палапон боласи ҳам, шунақа 


кап-катта бўлса ҳам, онаси кетидан қанот 
силкиб, осилиб юради.. Мирмуҳсин, Умид. Том 
бўғотига уя қурган чумчуқлар бот-бот 
палапонларини учирма қилишарди. Н. Қобил, 
Унутилган соҳиллар. 

2 Гўдак болаларни, ёшларни эркалатиб 
айтиладиган сўз. Илк бор ҳаётингда қор 
сайлидир бу, Изингдан иғуъладек югурар кў- 
зим. Қўрқма, палапоним, чекмагил қайғу, 
Йиқилсанг, турғизиб қўяман ўзим. А. Орипов, 
Йиллар армони. Йўлинг очиқ бўлар, бўлсанг 
сен очиқ қўл, Omuh энди, палапоним, сенга 
оқ йўл. Й. Эшбек, Соғиниб яшайман. 

3 кўчма бетклф. ҳазил. Ҳеч нарса бил- 
майдиган, тажрибасиз. Ўрта мактабдан 
яқинда учирма бўлган, лекин ҳали чинакам 
турмуш нималигини билмайдиган бу пала- 
понларга нима десин ? С. Анорбоев, Оқсой. 

4 Бесўнақай, катта; салмоқланиб, ла- 
панглаб юрадиган. Палапон товуқ. 

ПАЛАТА I [лот. palatium — сарой, қаср] 
Е Баъзи мамлакатларда: парламент ёки бош- 
қа олий давлат органининг таркибий қисми. 

Умум (ёки жамоа) палатаси Англия ва 
Канадада: парламентнинг сайланувчи қуйи 
палатаси. Лордлар палатаси Англия парла- 
ментининг асилзодалардан ёки қирол томо- 
нидан тайинланадиган аъзолардан иборат 
юқори палатаси. 

2 Ўзбекистонда: парламент — Олий 
Мажлиснинг икки таркибий қисми: қуйи 
палата — Қонунчилик палатаси, юқори 
палата — Сенат. Палаталар билан ҳамкор- 
лик қилиш, уларга ҳар томонлама ёрдам 
бериш вазифаси Адлия вазирлигининг барча 
тизимларига юклатилади. Газетадан. Юқори 
палата таркибини вилоят, шаҳар ва туман- 
лардан маҳаллий кенгашларга сайланган 
депутатларнинг вакиллари ташкил этади. 
Газетадан. 

3 Баъзи давлат ёки жамоат ташкилотлари 
ва муассасаларининг номи. Савдо палата- 
си. Китоб палатаси. Тадбиркорлар ва moeap 
ишлаб чиқарувчилар палатаси. н Вилоят 
тадбиркорлар ea moeap ишлаб чиқарувчилар 
палатаси қошида кичик ea ўрта тадбир- 
корликни ахборот ea маслаҳат билан қўл- 
лаб-қувватлаш марказлари ташкил этил- 
ганди. Газетадан. Илмирахон билан таниш- 
гунимга қадар Ўзбекистон Ёшлар палатаси 
ҳақида кўп нарса билмас эканман. Газетадан. 






Ўзбекистон Республикаси миллий китоб 
палатаси Ўзбекистонда нашр этиладиган 
барча босма асарларни ҳисобга олиб, уларга 
библиография тузиб борувчи муассаса. 

ПАЛАТА II [р. < лот. palatium — сарой, 
қаср] 1 Даволаш ва дам олиш муассаса- 
ларида беморлар ёки дам олувчилар ётади- 
ган алоҳида бўлма, хона. Ахир, сен давола- 
ётган беморларнинг палатасига телевизор 
қўйиб беришмайди-ку. Т. Ашуров, Оқот. Ўиш 
куни палатамизга сотувчи аёл атлас олиб 
келганди. Газетадан. 

2 қ. палатка. Ёмғир палатадан ўтиб, 
кўрпа-ёстиқларни ҳам шалаббо қилиб юборди. 
С. Аҳмад, Уфқ. Ўрмон ичкарисидаги дала 
госпиталида брезент палатада ётибман. 
Қора Лочин палатага ҳар замон бир бош 
суқиб, менга қараб қўяди. С. Аҳмад, Жим- 
житлик. 

3 Баъзи ҳашаматли уй, қасрлардаги ички 
иморат, зал. Яроғ-аслаҳа палатаси. 

ПАЛАТКА [р. «палата» с. кичр.: кичик 
палата] Сув ўтмайдиган пишиқ матодан, 
теридан тикилган ёзги капа, чодир. Ана ҳозир 
қамиш капалар, брезент палаткалар, ертў- 
лалар кўриниб қолар деб келяпман. Ҳ. Назир, 
Чўл ҳавоси. 

ПАЛАХМОН [ф. — сопқон, 

тошотар] тар. Тош отиш учун ишлатилган 
жуда қадимий ибтидоий қурол. Қўрғон ҳи- 
моячилари ўқ-ёй ва тош отадиган палсғхмон 
билан қуролланган эдилар. М. Осим, Аждод- 
ларимиз қиссаси. -Қиз бола палахмоннинг 
тоши, дейдилар: қаерга отса, шу ерга бориб 
тушади, — деди Ёринжон хола. С. Йўлдошев, 
Қиз қалби. 

ПАЛАХСА 1 Ер чопганда ёки ҳайдаганда 
уваланмай, бутун ҳолда кўчган катта япалоқ 
кесак. Ер палахса-палахса бўлиб кўчяпти. 
Ерни палахса-палахса қилиб ағдариб ҳай- 
дамоқ. н Чўл қушларининг қилиғи қизиқ: 
улар палахса-палахса ағдарилиб, қалайдай 
йилтираб ётган шудгорда ўлжа талашади. 
Ҳ. Назир, Бир туп ғўза. 

2 Умуман, ҳар қандай қаттиқ нарсанинг 
ундан ажралган яхлит, япалоқ парчаси. Бир 
палахса мармар. н Ғуломжон ҳар гурзи ур- 
ганда, тоғ палахса-палахса бўлиб ағдарилар, 
одамлар қийқиришиб, югуришиб ташишар 
эмиш. М. Исмоилий, Фарғона т. о. Тоғнинг 
тошлари палахса-палахса ушалиб, худди 
тирик мавжудотдек, пастга силжийди. «Ёш- 
лик». 


ПАЛАҒДА [ф. — айниган, бузил- 

ган тухум] 1 Айниган, бузилган, сасиган 
(тухум ҳақида). Палағда тухум. н Уни 
қанақа чиройли сўзларга ўрамасин, палағда 
тухумга мурч сепиб бергандай гап — бари бир 
еб бўлмайди. А. Қаҳҳор, Бек. Олқинди кетди- 
ю, уйда аллақандай моғор ҳиди билан бешта 
палағда тухум қолди. С. Аҳмад, Сайланма. 

2 Унмайдиган, қуруқ, қовжироқ (уруғ- 
ликлар ҳақида). Палағда уруғ. 

3 кўчма Пўнғиллаган, ёқмайдиган, 
ёқимсиз, хира (овоз ҳақида). Унинг [Очил- 
войнинг] овози аллақандай хириллаб, палағ- 
да чиқади. Иззатулла ака ўрнидан қўзғалиб, 
унга кулумсираб қарайди. Н. Аминов, Қаҳқа- 
ҳа. Чол кафтини тўлдириб нос отди-да, 
палағда товуш билан гапга тушиб кетди. С. 
Аҳмад, Ҳукм. 

4 кўчма Ҳеч нарсага ярамайдиган, фой- 
дасиз. Нишонбой, бу саволинг палағда чиқди. 
А. Қаҳҳор, Қўшчинор чироқлари. 

ПАЛЕО- [юн. palaios — қадимги, бурунги] 
Байналмилал ўзлашма қўшма сўзларнинг 
биринчи қисми: «қадимги, қадимийликка, 
қадимиятга алоқадор» каби маъноларни 
билдиради (мас., палеоботаника, палео- 
графия). 

ПАЛЕОАНТРОПОЛОГИЯ [палео.. + 
антропология] Антропологиянинг қазиб 
олинган қадимги одам (питекантроп, си- 
нантроп ва ш.к.)ларнинг типларини ўр- 
ганувчи соҳаси. 

ПАЛЕОБОТАНИКА [палео.. + ботаника] 
Ботаниканинг қазилма ўсимликларни ўр- 
ганувчи соҳаси. ..қазилма бойликларни қи- 
диришда палеоботаника маълумотларидан 
фойдаланилади. «ЎзМЭ». 

ПАЛЕОГРАФ Палеография олими, му- 
тахассиси. 

ПАЛЕОГРАФИК Палеографияга оид. 
Тўртламчи даврнинг ўрталарида Хоразмнинг 
палеографик тузилишида анча ўзгаришлар 
рўй берди. И. Жабборов, Кўҳна харобалар 
сири. 

ПАЛЕОГРАФИЯ [палео.. + юн. grapho — 
ёзаман] Қадимги қўлёзмалар ва ёзувларни, 
ёзув белгиларининг яратилиш тарихини 
ҳамда уларнинг ташқи кўриниши (ёзилиш 
усули, ҳарфлар шакли, ёзув ёзилган мате- 
риал тури кабилар)ни ўрганадиган фан. 

ПАЛЕОЗОИ [палео.. + юн. zoe — ҳаёт] геол. 
Ер геологик тарихининг учинчи эраси (бу 

эрада ep юзида папоротниклар, яланғоч 
уруғли биринчи игнабарглилар, балиқлар, 
амфибиялар пайдо бўлган). Палеозой эраси. 
н Мумиёйи аслнинг пайдо бўлишида қуёш 
энергияси катта ролъ ўйнайди. Мумиёйи 
аслни палеозой эрасининг жинслари тар- 
қалган жойларда учратиш мумкин. «Фан ва 
турмуш». 

ПАЛЕОЛИТ [палео.. + юн. lithos — тош] 
Энг қадимги тош асри, даври. 

ПАЛЕОНТОЛОГ Палеонтология оли- 
ми, мутахассиси. 

ПАЛЕОНТОЛОГИК Палеонтологияга 
оид. Палеонтологик экспедиция. Палеонто- 
логик таҳлил. 

ПАЛЕОНТОЛОГИЯ [палео.. + юн. on 
(ontos) — борлиқ, ҳақиқатда мавжуд (нар- 
са) + logos — билим, фан, тушунча] Қири- 
либ, ўлиб, йўқ бўлиб кетган ўсимлик ва 
ҳайвонларни уларнинг қазиб топилган қол- 
диқларига қараб ўрганадиган фан. 

ПАЛЕОЭКОЛОГИЯ [палео.. + экология] 
Палеонтология фанининг қадимги давр- 
ларда яшаган ҳайвонот ва ўсимликларнинг 
ўша давр муҳити билан ўзаро муносабатини, 
ҳаёти ва яшаш шароитларини ўрганадиган 
бўлими. 

ПАЛЁН \р. полено — «ёрилган ғўла, та- 
раша» с. нинг бузилган шакли] Ғўланинг 
ёриб ажратилган бир бўлаги. Бир палён ўтин. 
н -Бўлмаса бундай қиламиз. Кўлингиздаги 
болта билан анави палённи олинг-чи, — деди 
режиссёр. «Муштум». Арзанда бир палён ча- 
йир ўтинни тик қўйибди-да, шошиб, зарб 
билан болта урибди. Ё. Шукуров, Она меҳри. 

ПАЛИД [ф. лШ — кир, ифлос; нопок, 
мурдор, ҳаром] 1 Жуда, ўта ортиқ даражада 
кир, ифлос. Палид нарса. н Аммо бундай 
палид жойга кирганимни арвоҳлар ҳам 
ёқтирмаган бўлсалар керак. А. Қодирий, 
Кичик асарлар. Олтин палид ва ҳаром нарса, 
мен уни қўлимга олишга ҳазар қиладурман. М. 
Осим, Карвон йўлларида. 

2 кўчма Ўтакетган ярамас, қабиҳ, ра- 
зил, жирканч, ёмон. Палид одам. н [Мир- 
комил] Эндиликда кўршапалакдек тунда 
изғиб юрган зараркунанда, палид. Ҳ. Ғулом, 
Машъал. Ҳайҳот, ўшал жойда қайсидир 
палид Унинг қисматига қайрайди пичоқ. А. 
Орипов, Йиллар армони. 

ПАЛИТРА [фр. palette — темир, ёғоч ёки 
бошқа нарсадан бўлган ясси тахтача] 1 


Рассом ишлаш жараёнида бўёқларни ара- 
лаштирадиган, тўртбурчак ёки овал шак- 
лидаги тахтача. Дафъатан бирор одам олди- 
га бориб, палитрани, мўйқаламни кўз-кўз 
қилиб.. М. Қўшжонов, Дийдор. 

2 кўчма Ёзувчилар, композиторлар ижо- 
дида таъсирчанлик ва бўёқдорлик воси- 
талари мажмуи. Актёр қаҳрамоннинг хатти- 
ҳаракатларини белгилашда ўзининг бўёқдор 
ҳаётбахш палитрасини равшан намоён қил- 
ган. С. Хўжаев, Ўзбек тарихий фильмлари. 

3 кўчма Рассомнинг рангтасвир услуби 
ҳамда алоҳида рангтасвир асари учун хос 
бўлган ранглар тўплами. 

ПАЛЛА I [ф. <lL — поғона, босқич; да- 
ража, мартаба] 1 Муайян давр, вақт, пайт. 
Ёз палласи. Ёшлик палласи. Шу паллада. н 
Деҳқон тонг палласи сафарга чиқди, Юртим 
деб бир йўли ҳашарга чиқди. М. Юсуф, 
Уйқудаги қиз. Apna ўроққа кирган палла эди. 
Матпано ўроғини йўқотиб қўйиб диққат 
бўлди. С. Сиёев, Аваз. Далада ёз палласида 
ёйилиб ўтириш — роҳат. Ойбек, Танланган 
асарлар. 

2 Босқич, поғона, давр. Тарихий тарақ- 
қиётнинг янги палласи. н Эл билан бирга 
узоқ йўл босдим, бундай паллаларни яхши 
биламан. Халқнинг қисматида тарихий 
кунлар бошланмоқда. «Шарқюлдузи». 

ПАЛЛА II [ф. 4_L — тарози коса(ча)си] 
1 Тарозининг нарса ёки тош қўйиладиган 
ҳар бир тақсимчаси. Тарози палласига тош 
қўймоқ. Тарози паллаларини мувозанатга 
келтирмоқ. Тарози палласига қараб иш my- 
тадиган одам. н Пештахта олдига бориб, 
саватдаги узумдан бир бош танлади-да, 
тарози палласига қўйди. К. Яшин, Ҳамза. 
Дунё тарозисининг икки палласи: бирида 
қувонч, бирида ғам; бирида нур, бирида зул- 
мат бўлса, Назокат энди фақат биттаси- 
ни — қувонч билан нурга тўласини кўрарди. 
Шуҳрат, Умр поғонаси. 

2 Юмалоқ нарсанинг тенг иккига бў- 
линган қисмларидан бири, ярми. Ёрмат.. 
тарвузни кесди. Бир палласини Йўлчи ва Ўроз 
олдига қўйди. Ойбек, Танланган асарлар. 
Кўзим ичга ботиб кетган, худди қуруқ икки 
ёнғоқ палласи. Т. Фаттоҳ. Тарвузнинг бир 
палласида сузар юзлаб чумоли. «Ёшлик». 

3 бот. Уруғнинг мустақил муртакли ҳар 
бир бўлаги. 

Палласи босмоқ Устун бўлмоқ, зўр чиқ- 
моқ. Эшоннинг панд-насиҳатлари зўр келди. 
Эшоннинг палласи босди. С. Аҳмад, Сайланма. 

ПАЛЛАДИЙ \лот. Palladium < юн. Pal- 
ladion — Паллада кичик сайёраси номидан 
< Pallas — юнон маъбудаси Афинанинг ном- 
ларидан бири] Менделеев даврий систе- 
масининг VIII гуруҳига мансуб кимёвий 
элемент; платина (оқ олтин) металлар гу- 
руҳига кирувчи юмшоқ ва енгил, кумуш- 
симон оқ металл. 

ПАЛОВ [ф. j-L / jMj — палов] Асосий 
масаллиғи гуруч, ёғ, гўшт ва сабзидан ибо- 
рат, қовуриб, қайнатиб ва дамлаб тайёрла- 
надиган қуюқ овқат; ош. Нўхатли палов. 
Майизли палов. н Хотинлар паловни дам- 
лаган вақтда бой келиб қолди. Ойбек, Тан- 
ланган асарлар. Нигор ойим сопол лаганда 
палов келтириб, ҳаммалари бирга ошга ўл- 
тирдилар. А. Қодирий, Меҳробдан чаён. 

Ивитма палов Олдиндан ивитиб қўйил- 
ган гуручдан тайёрланган юмшоқроқ палов. 
Самовар палов Чойхонада сара масаллиқ- 
лардан яхши пазанда тайёрлаган палов. 
Унинг илгариги чойхўрлари, бирга самовар 
палов ейишган улфатлари Ёвариқ бўйида 
тўкин дастурхон атрофида ўтириишбди. И. 
Раҳим, Ихлос. Халта палов Гуручи алоҳида 
халтада сувда қайнатиб, пишириб олинган 
палов. Чойхона палов айн. самовар палов. 
Йигитсиз ўчоқда олов қайдадир, Хилватда 
чойхона палов қайдадир. Э. Охунова, Қуло- 
ғингизга гапим бор. Қовурма палов Масал- 
лиғи обдан қовуриб, гуручи ивитмай тайёр- 
ланадиган палов. 

ПАЛОВХОНТЎРА с.т. айн. палов. -О, 

келин паловхонтўрани боплабдилар-ку, тил- 
ладай ош бўпти-ку, маза қиламиз экан-да! 
— Зиёд мақтай-мақтай енг шимаришга 
тушди. М. Мансуров, Ёмби. 

ПАЛОВХЎР [ф. jMj— палов еювчи] 
Паловни яхши кўрадиган, кўпроқ палов 
ейдиган киши. Айниқса, шўх ўзбек халқи 
паловхўр, Иш вақтида бир-биридан чайир, 
зўр. Ҳабибий, Девон. Паловхўрларнинг 
аксарияти бу ерда доимий яшайди. Қ. Кенжа, 
Нотаниш гул. 

ПАЛОВХЎРЛИК Тўйиб палов ейиш, 
паловга тўйиш. Маҳаллада ҳар кун тўй, ҳар 
кун паловхўрлик. н Раис мажнунтол та- 
гидаги паловхўрликдан кейин ажойиб бир 


ҳодисага дуч келибди. М. Муҳамедов, Юрак 
сўзлари. 

ПАЛОН с.т. айн. фалон. Қишлоғимизнинг 
қизига палон қишлоқнинг йигити гап таш- 
лабди, деб эшитса, атайин муштлашгани уч- 
тўрт йигит ўшаққа бориб, бирон жанжал 
бошламай қайтишмайди. С. Аҳмад, Уфқ. 

ПАЛОН-ПИСТОН с.т. айн. фалон- 
пистон. Бир кун у [Оқилжон] Бухорога жў- 
найман, деб қолди, аллақандай мол келтириб, 
мана мунчага сотаман, палон-пистон деб 
ҳовлиқди. Ойбек, Танланган асарлар. 

ПАЛОНЧИ с.т. айн. фалончи. Қайси 
ҳайкал тагидаги ёзувни ўқиманг, албатта 
«ҳайкалтарош палончи архитектор Одина- 
ев» деган ёзувни ўқийсиз. С. Аҳмад, Юлдуз. 
Палончининг хотини ҳалиям ўзини олдир- 
мапти, деса ёмонми? С. Аҳмад, Юлдуз. 

ПАЛОС [ф. — туксиз дағал гилам; 

дарвешларнинг жун, қилдан тайёрланган 
дағал кийими] 1 Қўлда ёки машинада 
тайёрланадиган катта жун шолча, туксиз 
гилам. Бўш турган айвонлар ҳам турли- 
туман гиламлар, палослар билан безалган. Ж. 
Шарипов, Хоразм. Супачада қизил гилам, 
палослар, Парқуларга ёнбошлаган бир кекса. 
Ғ. Ғулом. 

2 Ерга, полга тўшаладиган буюм (гилам, 
кигиз, шолча каби) ларнинг умумий номи. 
Бир вақтлар дошқозонлар қуриладиган ўчоқ- 
лари, палос тўшаладиган супалари ҳам йўқ. 
И. Раҳим, Ихлос. Узун айвонларда палос ўр- 
нига қора қум солиниб, бошдан-оёқ қум қо- 
липлар тизилган. Ойдин, Бечора. 

ПАЛОЧ шв. Бошоғи тўкилиб кетган ёки 
юлинган буғдой, арпа пояси. 

ПАЛПИС 1 шв. Пок-нопокнинг фарқига 
бормайдиган; ифлос, исқирт; бефарқ. Пол- 
nuc одам. 

2 Ишни эплаёлмайдиган; уқувсиз, но- 
шуд. 

ПАЛУБА [р. < қад. р. па (суфф.) + луба — 
йўнилган тахта] Кемаларнинг горизонтал 
ҳолда тахта қопланган юзаси, саҳни. Юқори 
палуба. Қуйи палуба. н Талабалар napo- 
ходга чиқишди, Ойжамол эса пароходнинг 
палуба, каюталаридан кўзини олмасди. Ж. 
Шарипов, Хоразм. 

ПАЛЬМА [фр. palme — хурмо шохи, 
новдаси < лот. palma — панжа, кафт; паль- 
ма, хурмо] Жануб томонларда ўсадиган, 
доим яшил, катта баргли тропик ва суб- 





тропик баланд дарахтларнинг умумий но- 
ми. Юқори синф шогирдларидан бир нечаси 
адил, юксак палъма дарахтлари остида.. 
жиддий суҳбатлашмоқда эдилар. Ойбек, Нур 
қидириб. Мазкур ўрмошар қарағай, ҳатто 
палъма ёнғоғи, банан сингари дарахтлардан 
иборат бўлган. «Фан ва турмуш». 

ПАЛЬМАЗОР Пальма билан банд, паль- 
ма ўстирилган ер, майдон. 

ПАЛЬПАЦИЯ [лот. palpatio — пайпас- 
лаб, силаб кўриш] тиб. Беморни текшириш 
усулларидан бири: юза тўқималар ва чуқур 
аъзоларни мунтазам пайпаслаш ва шу йўл 
билан касалликни, касаллик белгиларини 
аниқлаш. 

ПАЛЬТО [фр. paletot — пальто < лот. palla 
— енгсиз, халатсимон кийим, ридо] Одатда 
совуқ кунларда кўйлак ёки костюм устидан 
кийиладиган узун устки кийим. Қишлик 
палъто. Мавсумий палъто. н Вагон деярли 
бўш эди. Ўртадаги ўриндиқда жигарранг 
палъто кийган қиз билан бир йигит ўтирар 
эди. Ў. Ҳошимов, Қалбингга қулоқ сол. 

ПАЛЬТОБОП Пальто тикиладиган, 
пальто бўладиган, пальтолик (мато). Паль- 
тобоп мовут. 

ПАЛЬТОЛИК айн. пальтобоп. Пальтолик 
драп. Палътолик астар. 

ПАМИЛДОРИ с.т. Помидор. 

ПАМИЛЧОИ \р. фамильньга чай — ои- 
лавий, хос чой] айн. қора чой. Халқ табо- 
батида мурчни памилчой билан дамлаб, асал 
билан ичириб, шамоллаган касалларни тер- 
латишган. К. Маҳмудов, Ўзбек тансиқ таом- 
лари. Чол бетакаллуфгина чордана қуриб 
ўтириб, хотини қуйиб узатган аччиқ na- 
милчойни пуфлаб ича бошлади. Ҳ. Ғулом, 
Феруза. 

ПАМФЛЕТ [ингл. pamphlet — рисолача; 
кичик асар] Ижтимоий-сиёсий мавзуга ба- 
ғишланган, аниқ бир шахс ёки ижтимоий 
ҳодисани мазах қилиб, уларнинг иллат- 
ларини фош қилишга қаратилган кичикроқ 
публицистик асар. Маълумки, ўзбек проза- 
сининг дастлабки босқичида сатирик ҳикоя- 
лар, памфлет, кулгили ҳангомалар жуда кўп 
яратилган. «ЎТА». 

ПАМФЛЕТЧИ Памфлет ёзувчи адиб ёки 
журналист. 

ПАН [пол. pan — жаноб] 1 тар. Россия 
империяси ғарбида ва Польшада катта ер 
эгаси, помешчик. 


2 Шарқий Европанинг бир қатор мам- 
лакатларида эркакларга ҳурмат юзасидан 
мурожаат қилганда, «жаноб», «тақсир» маъ- 
ноларида ишлатиладиган сўз. 

ПАН- [юн. pan — барча, ҳамма] Байнал- 
милал ўзлашма қўшма сўзларнинг тарки- 
бий қисми бўлиб, «умумий хосса-хусусият, 
барча нарсани қамраб олиш, барча нарса- 
га алоқадорлик» маъноларини билдиради 
(мас., панзоотия). 

ПАНА [ф. оЦ, — бошпана; хавфсиз жой; 
ҳимоя; ҳомийлик] 1 orn Бошқаларнинг на- 
заридан яширадиган ёки бирор нарса таъ- 
сиридан сақлайдиган, ҳимоя қиладиган 
жой, нарса, тўсиқ. Ёмғирдан пана изламоқ. 
Панада турмоқ. Томнинг панасига яширин- 
моқ. н Лаъли шу зулмат қучоғига кирган- 
да, ўзини бир дарахт нанасига олиб, орқаси- 
га қаради. Ҳ. Ғулом, Машъал. Ширин, сим- 
чироқ ёритиб турган остонадан ичкарига 
қадам қўйиши билан, муиғукдай келадиган 
сариқ ит акиллаб, оёғига ёпишди. У қўрқиб, 
жирканиб, кампирнинг панасига ўтди. «Ёш- 
лик». 

2 сфт. Бировнинг назари тушмайдиган 
ёки бирор нарса таъсиридан паналанган, 
ҳимоя қилинган, тўсилган. Чироқ шишаси- 
ни рўмолим билан пана қилиб, ҳовлига туш- 
дим. Ёмғир ҳамон эзмаланиб ёғарди. Ў. Ҳо- 
шимов, Икки эшик ораси. Куёвликдан ёд- 
гор бўлган беқасам чопони билан юзини қор- 
дан пана қилиб, йўлакка борди. Пастак эшик- 
нинг ҳалқасидан ушлаб тортди. Ў. Ҳошимов, 
Қалбингга қулоқ сол. 

Фақир (ёки ғариб) киши панада Ҳар нар- 
сага аралашавермай, камтарлик билан ўзи- 
ни четга олиб юрадиган киши. Ақли бор одам 
«фақир киши панада» қабилида ўзини четга 
олиб, ишини ўхшатиб юраверади. В. Ғофуров, 
Вафодор. Ғариб киши панада, Пўстини со- 
монхонада. «Халқдурдоналари». 

ПАНАЛАМОҚ 1 Назардан, бирор киши 
ёки нарсадан яширмоқ, беркитмоқ. Маши- 
нани ёмғирдан паналамоқ. 

2 Ўзини панага олмоқ, бирор нарса па- 
насига олмоқ, орқасига яширинмоқ. Бирон 
тайинли хулосага келолмагач, паналаб, мас- 
лаҳатгўйи Азимбойваччанинг қўрғонига жў- 
нади. С. Аҳмад, Ҳукм. Шербек йўғон, учи ка- 
вак толни паналаб тўхтади. С. Анорбоев, 
Оқсой. Ўрмонни паналаб юриб, немисларга 
дуч келишди. «Шарқюлдузи». 




3 Тўсиб, бекитиб турмоқ. Маъсумаойни 
паналаб турган қизча қизил сочидаги бан- 
тини шошилиб тузатди-да, олдинга чиқди. Н. 
Сафаров, Танланган асарлар. 

ПАНАМА [фр. panama — Панама Респуб- 
ликаси номидан] Сербар соябонли ёзлик 
шляпа; ушбу бош кийими ўзи тарқалган жой 
номи билан аталган. Жангчилар байрам олди- 
дан олган панамаларини ҳўллаб олган. Шуҳ- 
рат, Шинелли йиллар. Юзини беркитиб тур- 
ган, теграси гулдор боғичли похол панама ҳам 
унинг нафасидан қимирлаб қўяди. Н. Аминов, 
Қаҳқаҳа. 

ПАНБАРХАТ \р. | Духобага ўхшаш, тук- 
ли юпқа шойи мато. Зокир Фаридага пушти 
гулли панбархат ҳадя қилган.. эди. П. Қоди- 
ров, Уч илдиз. 

ПАНГ 1 Ўзаги қуриб, бўш бўлиб қолган. 
Панг сабзи. Панг шолғом. 

2 кўчма Ноаниқ, ёқимсиз, пўнғиллаган. 
[Амин] Негадир устунни қимирлатиб ҳам 
кўрди, сўнгра Қобил бобони чақирди ва панг 
товуш билан деди. А. Қаҳҳор, Ўғри. Эҳсон- 
нинг кўзлари ночор жавдиради, сўнг панг овоз- 
да бидиллаб кетди. Ш. Холмирзаев, Бодом 
қишда гуллади. 

ПАНД I [ф. — маслаҳат, ўгит, наси- 

ҳат] кт. Ўгитли гап, сўз, ўгит, насиҳат. Панд 
бермоқ (айламоқ). н Қол, деганда қонлар 
ютиб қолмадим, Отам пандин қулоғимга 
олмадим.. Беш юз йиллик йўлдир сенинг ма- 
конинг. «Фольклор». Мана бугун яна бир панд 
бериб, насиҳат қилмоқчи бўлиб келган эдим, 
тузук, иш ўнгланиб кетганга ўхшайди. А. 
Мухтор, Опа-сингиллар. 

ПАНД II [ф. лдД: панд бермоқ Алдамоқ, 
аврамоқ, лақиллатмоқ, алдаб зиён келтир- 
моқ, фириб бермоқ. Вафо бўлмас хоиннинг 
севгисида ҳеч! Панд беради бир куни: хоҳ 
эрта, хоҳ кеч. Шуҳрат, Шинелли йиллар. 
[Миша:] Миянгни ишлат, ҳийла билан душ- 
манга панд бер. Уйғун, Ҳаёт қўшиғи. Панд 
емоқ Алданмоқ; алданиб, зарар-зиён кўр- 
моқ, фириб емоқ. Яхшидан қанд ейсан, ёмон- 
дан — панд (ейсан). Мақол. н Қариганингда 
панд емаслик учун болангни талтайтирма. 
«Ёшлик». 

ПАНДАВОҚИ Гапга, унча-мунчага ту- 
шунавермайдиган; калтафаҳм, анқов. Ўзи 
ҳам нандавоқи, гўл эди, у билан мозорга 
шамчироқ бўлармидингиз? А. Мухтор, Ту- 
ғилиш. -Ўзингизни гўлликка солманг, — деди 


йигит жеркиб. — Е ҳеч нарса тушунмайди- 
ган пандавоқи деб ўйлаяпсизми? У. Назаров, 
Биринчи учрашув. 

ПАНДАВОҚИЛИК Пандавоқига хос, 
пандавоқига оид. Пандавоқилик қонда бўлса 
қийин экан, буларнинг авлиёсининг ҳам ҳеч 
балога ақли етмайди. Н. Қобил, Унутилган 
соҳиллар. 

ПАНДЕМИЯ [юн. pandemia — бутун халқ 
< pan — бутун, барча + demos — халқ] тиб. 
Эпидемик касалликнинг бир мамлакат, бир 
неча мамлакат ёки қитъада ёппасига тарқа- 
лиши. 

ПАНД-НАСИҲАТ Панд ва насиҳат- 
(лар), ўгит ва насиҳат(лар). Шодиёр кенжа 
ўғил эмасми, отасининг бу тахлит панд- 
насиҳаттрини кўп эшитган. Н. Норқобилов, 
Тўқнашув. Вақт алламаҳал бўлганда, ёш- 
ларга панд-насиҳат қилиб, бу ёғига ширин 
турмуш тилаб, Муҳсинали акалари чиқиб 
кетишди. Д. Нурий, Осмон устуни. 

ПАНДНОМА [ф. — насиҳатнома] 

Насиҳатлардан иборат китоб, панду наси- 
ҳатлар китоби, насиҳатнома. 

ПАНЕЛЛИ Панели бўлган, панеллар- 
дан қурилган. Йирик панелли уй. н ..маи- 
ший объектларни йирик панелли вариант- 
гаўтказиш сингари тадбирлар бор. Газетадан. 

ПАНЕЛЬ [нем. Paneel < лот. pannellus — 
мато бўлакчаси, лахтак] 1 бнк. Бино, хона 
ичидаги деворнинг тахта-ёғоч, пластмасса 
ёки мой-бўёқли безак қопламаси. Кўк бўёқли 
панелъ. Ёнғоқ дарахтидан ишланган панелъ. 

2 бнк. Заводда тайёрланиб, қурилигцда 
ишлатиладиган йирик ўлчамли ясси темир- 
бетон ёки ёғоч плита. Йирик панеллардан қу- 
рилган уй. 

3 махс. Электр тармоқлари, бошқариш 
пульти, радиотехник асбоб ва б. нинг сигнал 
берувчи, назорат қилувчи, ўлчовчи ускуна- 
лар ўрнатиладиган олд девори. 

ПАНЖА I \ф. — қўл бармоқлари; 

чангал; бешлик] 1 Қўлнинг кафт ва бар- 
моқлардан иборат қисми. Раис.. кенг пан- 
жаси билан пиёлани қоплади. Ойбек, О. в. 
шабадалар. Акбарали ҳансирар, панжалари 
пичоқ дастасини шундай қаттиқ қисиб 
ушлаган эдики, бўғинлари кўкариб, қон та- 
лашиб кетган эди. С. Аҳмад, Уфқ. 

2 с.т. Бармоқ. У буни беш панжасидай 
билади. н Закот бобидаги барча таомил, 
қоида ea тартиб каминага беш панжадай 





аён. Ойбек, Навоий. Элмуроднинг панжалари 
орасида пуфакчалар пайдо бўлибди. Шуҳрат, 
Шинелли йиллар. Иккита панжаси шарт- 
та узилиб тушди-ю, жон ҳолатда бир қўли 
билан осилиб, тутдан тушди. С. Аҳмад, Уфқ. 

Беш панжани оғзига урмоқ (ёки тиқмоқ) 
қ. беш I. - Сенга неча марта айтдим, — ярим 
танасини деразадан чиқариб, укасини койиди 
Малик муаллим, — нафсингни тий, беш пан- 
жангни оғзингга тиқма. А. Кўчимов, Ҳалқа. 
Панжа орасидан қарамоқ Ишга, масалага 
расмиятчилик, совуққонлик, бепарволик 
билан қарамоқ. Нега унинг қилмишларига 
панжа орасидан қарайсиз? Ш. Рашидов, Бў- 
рондан кучли. 

3 Баъзи ҳайвон ва қушлар оёғининг уч 
қисми; чангал. Айиқнинг панжаси. Бургут- 
нинг панжаси. Ёш қўл — арслон панжаси. 
Мақол. н Қиррадор тошларга панжалари 
билан ёпишиб олган калтакесаклар нурсиз 
кўзларини бақрайтириб, тилларини чиқариб 
қўйишарди. «Ёшлик». 

4 кўчма Исканжа, тутқунлик; тобелик. 
Бу баҳонада у бечорани ҳам золимнинг пан- 
жасидан қутқазиб, ўз севганига қўшиб олиб 
кетурмиз. Ҳамза, Паранжи сирлари. Ўнлаб 
қишлоқни ўз панжасида ушлаб турган Саид 
Жалолхон эшоннинг панд-насиҳатлари куч- 
лилик қиларди. С. Аҳмад, Ҳукм. 

ПАНЖА 11 Панжа кўринишидаги шакл- 
лари бўлган билагузук тури. 

ПАНЖАРА [ф. ь j ? — дераза; панжара] 
Орасини очиқ қилиб, ёнма-ён бирлаш- 
тирилган сим, таёқ, темир, сопол, ганч ёки 
тахтачалардан тайёрланган ёхуд ўйиб ясалган 
тўсиқ. Темир панжара. Дераза панжараси. н 
Аммо Анвар ҳамон сўри панжарасига тирсагини 
тираганча.. оёқларини чалиштириб, хотиржам 
mypapdu. Ў. Ҳошимов, Қалбингга қулоқ сол. 
Ҳозир ўша девор ўрнида тароққа ўхшаган 
чиройли панжара қўндиришибди. С. Аҳмад, 
Сайланма. Пишиқ ғиштдан болохонадор қилиб 
солинган каттакон уй.. деразаларига темир 
панжаралар тўсилган эди. Ў. Ҳошимов, 
Қалбингга қулоқ сол. 

ПАНЖАРАГУЛЧИН [панжара + ф. j _. ? lS 
— гул терувчи, узувчи; танланган, саралан- 
ган] Ўйма панжаралар билан безатилган; 
жимжимадор, серҳашам. Панжарагулчин те- 
мир дарвоза икки томонга қулочини ёзиб, 
тарвақайлаб очилди. «Муштум». -Хўп, омо- 
нат кассадаги пулдан жиндак олинг, ғалати 


панжарагулчин тахта девор қилдириб бера- 
ман, — деди [Ҳамдам]. Уйғун, Асарлар. 

ПАНЖАРАДОР [ф. jl ? — панжара- 
си бор] сшн. панжарали. Баланд қад кўтар- 
ган минора ва қуббалар, панжарадор чиройли 
болохоналар унинг кўз олдидан бирма-бир 
ўтаверди. П. Турсун, Ўқитувчи. Қарчиғайни 
Мирёқубга топширгач, панжарадор айвонга 
чиқди. Мирмуҳсин, Қаҳрамоннома. 

ПАНЖАРАЛИ Панжараси бўлган, пан- 
жара ўрнатилган, панжара билан тўсилган. 
Панжарали дераза. н Парк ёпилиишга яқин 
иккови қўл ушлашиб, яшил панжарали дар- 
возадан шод-хуррам чиқиб кетишди. П. Қо- 
диров, Уч илдиз. Кираверишда, ўнг томонда 
ташқаридагидек панжарали зина ҳовли бўй- 
лаб тушган иккинчи болохона айвонига олиб 
чиқади. С. Кароматов, Сўнгги бархан. 

ПАНЖАРАСОЗ [ф. jCoa j^j — панжара 
ясовчи] Панжара ясовчи уста. 

ПАНЖАРАСОЗЛИК Панжара ясаш би- 
лан шуғулланувчи тармоқ. Ўзбек халқ ама- 
лий санъатининг кенг тарқалган турларидан 
бири панжарасозлик ҳисобланади. Газетадан. 

ПАНЖШАНБА [ф. - бешинчи 

шанба] кт. айн. пайшанба. Баҳор айёми, бир 
панжшанба куни Мир Алишер мавлоно Абду- 
раҳмон Жомий билан Гозургоҳдин хиёбон сари 
борур эркамлар. М. Осим, Сеҳрли сўз. 

ПАНЖШАНБАЛИК кт. айн. пайшан- 
балик. Анвар ўқишни давом эттирар, қорни 
панжшанбалик нонлар билан тўқ, уст-боши 
ямоқ бўлса ҳам, яланғоч эмас эди. А. Қодирий, 
Меҳробдан чаён. 

ПАНЗООТИЯ [пан.. + юн. zoon — ҳайвон] 
Ҳайвонлар ўртасида юкумли касалликнинг 
бутун мамлакат, бир қанча мамлакат, қитъа 
бўйлаб жуда тез ва кенг тарқалиши. 

ПАНИСЛОМИЗМ [пан.. + ислом] сиёс. 
19-аср охирида Яқин ва Ўрта Шаркдаги му- 
сулмон мамлакатларида вужудга келган, 
ислом динидаги барча халқларни ягона 
мусулмон давлатига бирлашишга даъват 
қилган диний-сиёсий оқим. 

ПАНКРЕАТИТ [юн. pankreas, pankreatos 
— меъда ости бези + лот. itis — яллиғла- 
нишни билдирувчи қўшимча] тиб. Меъда 
ости безининг яллиғланиши. 

ПАННО [фр. panneau — мато бўлаги] 1 
архит. Девор ва шифтнинг атрофи ҳошия 
билан ўралган ва бўртма сурат ёки нақшлар 
билан безатилган қисми. «Ўзбекистон» меҳ- 





монхонаси биноси фестивалъ эмблемаси акс 
эттирилган жозибали панно билан беза- 
тилган. Газетадан. 

2 Махсус жойларга мўлжаллаб ишлан- 
ган рангтасвир асари ёки бўртма тасвир. 
Хиёбонга Ватан ботирларининг қаҳрамон- 
ликлари ёзилган лавҳалар, паннолар, сурат- 
лар қўйилади. Назармат, Жўрлар баланд сай- 
райди. Қадим қалъа деворига ёпиштириб иш- 
ланган паннода Хоразмнинг узоқ ўтмиши ea 
бугуни ранг-баранг кошинлар жилосида ўз 
аксини топган. Газетадан. 

ПАНО [ф. оЦ — бошпана; ҳимоя] с.т. 
айн. паноҳ. Тақдирнинг балоси кўп, сақласа 

— паноси кўп. Мақол. н Парвардигор пано- 
дир, ҳолин билган донодир, Гўрўғлидин дуо 
олиб, Ҳасан полвон жўнади. Эргаш Жуман- 
булбул ўғли. 

ПАНОРАМА [пан.. + юн. horama — кўри- 
ниш] 1 Бирор жойнинг узоқ уфққа қадар 
кўриниб турадиган теварак-атроф ман- 
зараси. -Бу ердан ҳамма ёқ яққол кўринади, 

— деди у [Комилжон], йироқ-йироқларга 
қулоч ёйган қурилиш панорамасини кўрсатиб. 
Ж. Абдуллахонов, Тонг ёришган соҳилда. 
Кечқурун дарёдан қараганда, шаҳарнинг гў- 
зал панорамаси чирой кўрсатади. Т. Жўраев, 
Улуғ Хитойда. 

2 Тасвирий санъат тури; айлана шаклли 
зал деворига горизонтал қоплаб ишланган, 
томошабинга ҳақиқий манзарадай кўрина- 
диган жуда катта сурат. Севастополь пано- 
рамаси. 

3 ҳарб. Тўп, замбарак каби отиш қурол- 
ларида: аниқ мўлжалга олиш учун хизмат 
қиладиган оптик бурчак ўлчагич асбоб. 

Панорама(ли) кинотеатр Панорама 
фильмларни намойиш этишга мўлжал- 
ланган кинотеатр. Панорама фильм Катта 
ярим доира экранларда ёки томошабинлар 
чор атрофини ўраб оладиган экранларда 
намойиш этишга мўлжалланган, махсус 
аппаратларда суратга олинган ва кўрсати- 
ладиган фильм. Панорама филъмни кўрмоқ. 

ПАНОҲ [ф. йЦ — бошпана; ҳимоя, ҳо- 
мийлик; муҳофаза] 1 Сақлаш, асраш, ҳи- 
моя қилиш қобилияти ёки қудратига эга 
бўлган кимса, нарса; ҳимоя; ҳомий. Иссиқ- 
дан паноҳ топмоқ. н Бошига оғир кунлар 
келганда, Хўжанд аҳли яна шу эски қалъага 
паноҳ излаб келди. М. Осим, Карвон йўл- 
ларида. Паноҳ бўлди бизга бу ўрмон, Кўплар 


биздай асрар бунда жон. X. Салоҳ, Излар ва 
ҳислар. 

2 кўчма Ҳимоя, ҳомийлик. Мулла Фаз- 
лиддин Қувада турган пайтларида Тоҳирга 
xam-caeod ўргатган эди. Энди жияни паноҳ 
истаб борса, қаноти тагига олиши мумкин. 
П. Қодиров, Юлдузли тунлар. Зайнаб қолди 
бечора якка, Кимса келмас унга кўмакка, На 
бир паноҳ, на бир оишён, На бир ғамхўр, на 
бирмеҳрибон. Ҳ. Олимжон, Зайнаб ва Омон. 
Барча улуғларга ялиндим, ёлвордим, йиғ- 
ладим, сиқтадим. Мана энди охирида сизнинг 
паноҳингизга келдим. Ж. Шарипов, Хоразм. 

3 кўчма Ҳимоячи, яқин киши, дўст. 
Йигитлар мактубин битганда қондан, Ке- 
линлар фироқдан чекканда ёҳу, Унинг ҳам 
паноҳи қайтмади жангдан. Ўн тўққиз ёши- 
да бева қолдиу. А. Орипов, Йиллар армони. 
Баҳор, қатра ёшим айлагил қабул, Онам бо- 
шига ҳам бордингмикан, айт?!Унинг оромго- 
ҳи бундан олис жой, Олисда ётибди менинг 
паноҳим. А. Орипов, Йиллар армони. 

Паноҳ тортмоқ Ҳимоясига суянмоқ. Ҳеч 
бўлмаса, бирон ишга жойлаб қўйинг. Мен сиз- 
га паноҳ тортиб келдим. С. Зуннунова, 
Гулхан. Пушти паноҳ Энг ишончли ҳимоя- 
чи, ҳомий. -Эй, ҳикмат аҳлининг пушти 
паноҳи, — деб гап бошлади Ибн Сино таъзим 
қилиб. М. Осим, Ибн Сино қиссаси. Лекин 
бу амалдорлар телефонни мўлжалга олиб, 
оёқяланг югуриб қолардилар, ўз пушти na- 
ноҳларига қўнғироқ қилишарди. Газетадан. 
Унинг мақтаб тилга оладиган бирдан-бир 
пушти паноҳи шу Турсунхўжабой эди. П. 
Турсун, Ўқитувчи. 

ПАНОҲКОР Ҳимоя, паноҳ бўла олувчи. 
У одам Жаҳонгирни паноҳкордай билиб қол- 
ган эди. «Шарқ юлдузи». 

ПАНОҲСИЗ Ҳимоясиз, ҳимоячисиз, 
ҳомийсиз. Ҳеч қандай паноҳсиз қолган Зай- 
наб очиқ-сочиқ юришдан жуда хавотирланар 
ea бир илож қилиб, ўз бошимни беркитиб 
олсам, дебўйлар эди. Ҳ. Олимжон, Танланган 
асарлар. 

ПАНСИОН \фр. pension < лот. pensio — 
тўлов, бадал] 1 Баъзи чет мамлакатларда 
аристократ болалар учун очилган махсус 
(ётоқхонали) хусусий ёки давлат ўқув-тар- 
бия муассасаси. 

2 Айрим мамлакатларда: истиқомат қи- 
лувчиларни барча нарса, жумладан, озиқ- 
овқат билан таъминлайдиган меҳмонхона. 





ПАНСИОНАТ [фр. pensionnat] Исти- 
қомат қилувчиларни барча зарурий шарт- 
шароитлар (озиқ-овқат, ётоқ, автомашина 
учун жой) билан тўла таъминлайдиган меҳ- 
монхона, санаторий, дам олиш уйи. - Ол- 
дингдан оққан сувнинг қадри йўқ, деб шуни 
айтадилар-да. Қани энди, ташкилотларимиз 
шу тоғлар орасига пансионатлар қуришса. С. 
Аҳмад, Жимжитлик. Жиззах қариялар пан- 
сионати ташриф буюрувчиларга беминнат 
хизмат кўрсатмоқда. Газетадан. 

ПАНТЕИЗМ [пан.. + юн. theos — худо] дин. 
флс. Худо табиат билан бир нарса, улар бир 
бутунни ташкил қилади, деб қарайдиган 
диний-фалсафий таълимот. Пантеизм ва 
деизм ўрта аср шароитида илғор фалсафий 
ғояларни олға суриитинг энг муҳим шакли эди. 
«Гулистон». 

ПАНТЕИСТ Пантеизм тарафдори. 

ПАНТЕИСТИК Пантеизм ва пантеист- 
га оид. ..бу бир қирраси билан худога инти- 
лиш — пантеистик ғояларга йўл очган. «Фан 
ва турмуш». 

ПАНТЕОН [юн. pantheon — барча худо- 
лар макони] 1 тар. Қадимги Римдаги «барча 
худолар ибодатхонаси» — ярим доира шак- 
лидаги қиррадор гумбазли иншоот. 

2 Буюк, машҳур кишилар дафн этилган 
ёки уларнинг жасадлари сақланадиган маҳо- 
батли бино. 

ПАНТОМИМА [юн. pantomimos — барча 
нарсани тақлид билан ифодаловчи] Киши- 
нинг кечинмаси, фикрлари, ҳаёт лавҳа- 
лари, инсон характерлари фақат тана ҳара- 
кати, мимика ва имо-ишоралар билан ифо- 
да этиладиган сўзсиз театр томошаси. 

ПАНТОМИМИК Пантомимага оид. 
Пантомимик томоша. Пантомимик ҳаракат. 

ПАНТУРКИЗМ [пан.. + туркий] тар. Тур- 
кий халқларни бирлаштириш ғоясини ил- 
гари сурган оқим. Халқимиз тарихан тур- 
кий халқлар оиласига мансуб бўлишига қара- 
май, пантуркизмни ва «Буюк Турон» шови- 
нистик ғоясини қатъиян радэтди. Газетадан. 

ПАНТУРКИСТ Пантуркизм тарафдори. 

ПАНШАХА [ф. — беш шохли] 

Одатда бешта эгри санчиғи бўлган, пахта, 
хашак кабиларни олиш, суриш учун иш- 
латиладиган узун сопли асбоб. Оппоқ со- 
қолли чол қўлидаги naxma ағдариб турган 
паншахасини бош узра кўтариб, бир-икки 
силкиди. С. Абдуқаҳҳор, Олтин водийларни 


кезганда. Сўнг қўлидаги паншахани гўнгтепа 
четига санчиб, уйга томон ошиқди. «Шарқ 
юддузи». 

Қулини паншаха қилмоқ Қўлни тинг- 
ловчи томон чўзиб, бармоқларини кериб, 
дағдаға қилмоқ. Қори қўлини паншаха қилиб, 
ўзини оқлай бошлади. П. Турсун, Ўқитувчи. 

ПАПАI: папа қилмоқ бол. Яширмоқ, бе- 
китмоқ. Коптокни nana қил. 

ПАПА II [лот. рара < юн. pappas — ота] 
Католик черкови ва Ватикан давлатининг 
раҳбари. Рим nanacu. 

ПАПАЛАМОҚ с.т. Паҳпаҳламоқ, ардоқ- 
ламоқ, авайламоқ, эҳтиёт қилмоқ. Бевали- 
гига қарамай, папалаб ўстираётган тўнғич 
қизининг дарди Солия опани гангитиб қўй- 
ган эди. А. Муҳидцин, Ҳ. Тожибоев, Оташ 
қалбли қиз. [Кампир:] Барака топсин, худди 
ўз боласидек папалаб қараяпти-я. Газетадан. 

ПАЕЕАХ Мўйнаси сиртга қилиб тикилган 
чўзинчоқ телпак. Туркманча nanax. н Бо- 
шига қоракўл nanax кийган бир турк офи- 
цери нима ҳақидадир қизишиб гапирмоқда. 
С. Аҳмад, Ҳукм. У[қулжаллоб] чўмичдай бур- 
нини жийириб, бошидаги катта папахини 
тўғрилаб қўйди. М. Осим, Карвон йўлларида. 

ГЕАЕТАҚ қ. попоқ. 

ЕТАПИРОС [нем. Papier < лот. papyrus 
< юн. papyros — қоғоз] Чекиш учун ичига 
тамаки тиқилган қоғоз найча. Папирос чек- 
моқ. н Чекканда ҳам кошки дурустроқ na- 
nupoc чекса. С. Аҳмад, Юлдуз. Бир ҳафтага- 
ча ҳамма нарсадан nanupoc ҳиди келиб тура- 
ди. К. Қаҳҳорова, Чорак аср ҳамнафас. 

ЕТАПИРУС [лот. papyrus < юн. papyros 
— қоғоз] Е Тропик ва субтропик мамлакат- 
ларда ўсадиган қамишсимон кўп йиллик 
ўсимлик. 

2 Қадимги мисрликлар ва бошқа халқ- 
лар томонидан шу ўсимлик пояси тилим- 
ларини елимлаб ёпиштириб, ўрама шакли- 
да тайёрланган, қоғоз ўрнида фойдаланил- 
ган материал. Рассомларнинг асарлари, na- 
nupyc ва терига битилган йилномалар сил 
касали, ўпка касали каби дардлар тўғри- 
сидаги маълумотларни етказиб келган. «Фан 
ва турмуш». 

3 Шундай материалга ёзилган қадимги 
матн. Миср папирусларини ўрганиш. 

ГЕАПКА [нем. Рарре — картон] Қоғоз, хат- 
ҳужжатлар солиб қўйиладиган, картон, 
чарм ва ш. к. дан ясалган жилд ёки муқова. 





2 Л 


Умид ғаладон ичидаги қора чарм папкасини 
олди. Унинг боядан бери нима бўлаётганига 
ҳеч ақли бовар қилмас эди. Мирмуҳсин, Умид. 
У учинчи папкани жаҳл билан суриб қўйди. 
С. Кароматов, Олтин қум. 

ПАПОРОТНИК \р. папороть — қанот, 
пат < юн. pteron — қанот] Гулсиз, спорали, 
йирик баргли ўсимлик. 

ПАР I [ф. — пат; қанот; япроқ] 1 от 

Парранда танасини қоплаб турадиган юм- 
шоқ ва нафис пат. Товуқнинг пари. шж Яй- 
раб ҳаволарда бир қуш учади.. Чарчаркан, 
симларни секин қучади, Юмшоқ парлар билан 
ёпиб юзини. Ҳ. Олимжон. 

2 сфт. Ичида пари бўлган, пар солин- 
ган. Пар ёстиқ. Пар тўшак. н Кенг тахта 
каравот. Устига чойшаб ёпилиб, катта nap 
ёстиқ қўйилган. Деразага оқ шоҳи napda 
тутилган. С. Нуров, Нарвон. Чўтир хола уни 
гапга тутмай, nap ёстиқ билан янги атлас 
кўрпани тахмондан олиб, Умид устига таш- 
лади. Мирмуҳсин, Умид. 

3 кўчма айн. паға 2. Ёш бургут учмоқда 
кўкда шиддаткор, Кумуш булутларнинг тўз- 
ғитибпарин. А. Орипов, Йиллар армони. Пар 
булутлар, марварид қорлар Юксак чўққи уз- 
ра қўйган бош. А. Орипов, Йиллар армони. 

ПАР II \р. пара < нем. Paar < лот. par — 
бир хил; тенг] 1 айн. жуфт 3. Бир nap этик. 
н Кечқурун.. nap отли извош кўчанинг 
бошида тўхтаб, ундан терговчи тушди. А. 
Қаҳҳор, Сароб. Уйда оёқ кийими бир неча 
nap: чувак, маҳси, сандал, калиш, туфлилар. 
Ғ. Ғулом. 

2 Бирга ишлатиладиган иккита бир хил 
нарсанинг бири, биттаси. Пари йўқ пайпоқ. 

3 Ўз хислатлари билан бир-бирига мос, 
тенг икки кишининг бири. Бу йигит сенга 
nap эмас. н Ҳизим бор эди якка, исми Ҳа- 
мар, Оз эрди ҳусн бобида унга nap. С. Абдул- 
ла, Тоҳир ва Зуҳра. Таърифу тавсифингиз 
қилсам агар, афандим, Баджаҳллик бобида 
йўқ сизга nap, афандим. «Гулдаста». 

ПАР III [р. пар < лот. vapor — буғ; буғла- 
ниш; иссиқлик] 1 с.т. қ. буғ. Суюқликнинг 
парга айланиши. Хонани nap билан иситмоқ. 

2 Қаттиқ моддаларнинг буғга айланган 
ҳолати. Камфара napu. Симоб napu. 

ПАРА [/;. пара < нем. Paar < лот. par — 
бир хил; тенг] с.т. Иккита 45 минутдан 
иборат 90 минутли ёки иккита 40 минут- 
дан иборат 80 минутли дарс соати. Бир napa 


қолиб кетсанг, бир ҳафта ўзингга қийин 
бўлади. Т. Ашуров, Оқ от. -Бизда ҳозир 
гистология, бир napa ўқиб чиқаман, сен 
кўчада кутиб тур, хўпми, Мурод, — деди қиз 
атрофга олазарак боқиб. Т. Ашуров, Оқ от. 

ПАРА- [юн. para — ёнида, яқинида; таш- 
қари(да)] tn/iui. Байналмилал ўзлашма қўшма 
сўзларнинг биринчи қисми: «бирор нарса- 
нинг яқинида ёки ундан четлашиш, узоқ- 
лашиш; ўзгариш» каби маъноларни бил- 
диради (мас., парамагнетизм). 

ПАРАБОЛА I [юн. parabole — чоғишти- 
риш; ёнма-ён жойлаш(тир)иш; рамзли ҳи- 
коя] мат. Очиқ, ясси эгри чизиқ; тўғри 
конуснинг унинг ясовчиларидан бирига 
параллел текислик билан кесишишидан ҳо- 
сил бўлади. 

ПАРАБОЛА 11 Бадиий адабиётда рамзга 
мойил киноявий образ; рамз ва рамзий ҳи- 
коя ўртасидаги адабий тур. 

ПАРАБОЛИК мат. Парабола шаклига 
эга бўлган; парабола шаклидаги. Параболик 
орбита. Параболик антенна. н ..уй томида 
параболик антеннанинг улкан косаси ялти- 
раб турибди. А. Ибодинов, «Латофат» дўко- 
нидаги қатл. 

ПАРАВУЗ шв. айн. адип. Чопоннинг napa- 
вузи. 

ПАРАГРАФ [юн. paragraphos — ёнма-ён, 
яқин ёзилган] Китоб, мақола каби матн- 
ларнинг маъно жиҳатидан мустақилликка 
эга бўлган, одатда § белгиси орқали ёки 
тартиб сон билан кўрсатиладиган қисми; § 
белгисининг ўзи. Боланинг мияси шундай 
мияки, чунончи.. бизнинг молия тили билан 
айтганда, алоҳида параграф. А. Қаҳҳор, 
Асарлар. 

ПАРАД [фр. parade < ucn. parada — тўх- 
таш, етиб келиш жойи < лот. paro — тайёр 
қиламан, тайёрлайман] 1 Қўшинларнинг 
жанговар тайёргарлигини текшириш мақ- 
садида ўтказиладиган тантанали кўрик. Мар- 
доналик парадини бошласак агар, Ҳизғин 
қуёш бошимиздан тўкиб қолур зар. F. Ғулом, 
Танланган асарлар. 

2 Спортчилар, мактаб ўқувчилари каби- 
ларнинг тантанали юриш кўриги. [Мирвали 
Эралига:] Ҳандоқки мажлис бўлса, фрон- 
товик, деб президиумга чиқазаман. Ёдгорлик 
очилишида сизни эл танисин, катталар на- 
зарига тушсин, деб атайин отлар парадини 
ташкил қилдим. С. Аҳмад, Жимжитлик. 





ПАРАДИГМА [ юн. paradeigma — мисол, 
намуна] rn.ua. 1 Тил бирликлари, грамма- 
тик шаклларнинг умумий маъносига кўра 
бирлашувчи, хусусий маъносига кўра фарқ- 
ланувчи тизими. 

2 Бирор сўзнинг турланиш ёки тусланиш 
шакллари тизими. 

ПАРАДОКС [юн. paradoxos — кутилмаган, 
ғалати] Кўпчилик томонидан қабул этил- 
ган анъанавий фикр, тажрибага ўз мазмуни 
ва шакли билан кескин зид бўлган, кутил- 
маган фикр, мулоҳаза. Парадокс пайдо бўли- 
шининг асосий сабаби инсон билиш жараёни- 
нинг мураккаб диалектик характерга эгалиги 
ва бунда шакл ва мазмуннинг ўзаро зиддият- 
ли муносабатда бўлишидадир. «ЎзМЭ». 

ПАРАЗИТ [юн. parasitos — текинхўр; ҳам- 
товоқ] 1 сфт. биол. Бошқа организмларнинг 
танасида ёки ичида яшаб, унинг ҳисобига 
озиқланувчи жонивор ёки ўсимлик. Паразит 
ўсимлик. Паразит ҳайвон. 

2 кўчма Бошқалар меҳнати ҳисобига 
яшовчи: ҳаромтомоқ, текинхўр. Паразит 
синфлар. 

3 сўк. Текинхўр, балохўр, ифлос. Қаер- 
дан пайдо бўлдийкин бу паразит? Ҳ. Назир, 
Ёнар дарё. 

ПАРАЗИТИЗМ | io н. parasitos — текинхўр; 
ҳамтовоқ] биол. Бирор паразит организмнинг 
бошқа организм танасида, унинг ҳисобига, 
унга зарар келтирган ҳолда яшаши. 

ПАРАЗИТОЛОГ Паразитология мута- 
хассиси. 

ПАРАЗИТОЛОГИЯ [паразит(лар) + юн. 
logos — билим, таълимот] биол. Паразитлар 
ва паразитизм ҳодисалари ҳақидаги фан. Па- 
разитология илмининг хабар беришича, бир 
хил йилтироқ пашша бор, у баъзида бақанинг 
тумшуғига яқин келиб, ғинғиллаб уча беради. 
Мирмуҳсин, Умид. 

ПАРАЛИЧ [юн. paralysis — дармон қури- 
ши, бўшашиш] қ. фалаж. 

ПАРАЛЛЕЛ [юн. parallelos — ёнма-ён бо- 
рувчи] 1 мат. Бир текислиқда ётган ва ҳар икки 
томонга давом эттирилганда ҳеч қачон ўзаро 
кесишмайдиган; мувозий, ёндош. Параллел 
тўғри чизиқлар. Параллел текисликлар. 

2 Бир томонга қараб йўналган ва бир- 
биридан деярли тенг узоқликда ёнма-ён жой- 
лашган. Параллел кўча. Параллел жўяклар. 

3 кўчма Айни бир вақтда мавжуд бўлган 
ёки давом этадиган воқеа-ҳодиса (бир-бирига 


нисбатан). Ўқиш йилининг ярмида «А», «Б» 
бўлиб келган параллел синфлардан ўн олти 
киши териб олиниб, қолганлари бирлаш- 
тирилди. П. Турсун, Ўқитувчи. Билимдонлик 
билан гапдонлик ҳар доим параллел юра ол- 
майди. «Саодат». 

4 тлш. Бир хилдаги, турдаги. Бунда син- 
тактик параллел қаторлар тўртликда мун- 
тазамлик ва бир бутунликни юзага келтир- 
ган. «ЎТА». 

ПАРАЛЛЕЛЕПИПЕД [параллел + юн. 
epipedon — текислик] мат. Қарама-қарши 
ёқлари ўзаро параллел ва тенг параллело- 
граммлардан иборат олти ёқли геометрик 
жисм. 

ПАРАЛЛЕЛИЗМ [юн. parallelos — ёнма- 
ён борувчи] 1 мат. Тўғри чизиқларнинг 
текисликдаги ва текисликларнинг фазодаги 
ўзаро кесишмаслик хоссаси; параллеллик. 
Текисликлар параллелизми. Чизиқлар парал- 
лелизми. 

2 кўчма Айни бир ишнинг ўзаро ке- 
лишмасдан бир вақтда бажарилиши, бир- 
бири билан тўлиқ мос келиши, бир-бирини 
такрорлаши. Ишдаги параллелизм. 

3 тлш. Ёнма-ён гаплар, синтагмаларнинг 
бир хил синтактик қурилишга эга бўлиши. 

4 ад. Бадиий матннинг ўзаро боглиқ 
қисмларидан нутқ унсурларининг ўхшаш 
ёки айнан бир хидда жойлашувини тақозо 
этувчи поэтик нутқ усулларидан ва тасвир 
воситаларидан бири. 

ПАРАЛЛЕЛОГРАММ [параллел + юн. 
gramma — чизиқ] мат. Қарама-қарши томон- 
лари тенг ва параллел тўртбурчак. 

ПАРАЛЛЕЛЬ [юн. parallelos — ёнма-ён 
борувчи] 1 мат. Ўзаро ёндош чизиқпарнинг 
ҳар бири. Бирор чизиққа параллелъ ўтказмоқ. 

2 геогр. Ер юзасидан экваторга параллел 
ҳолда ўтказилган шартли, фаразий чизиқ- 
лардан ҳар бири. Боку билан Тошкент бир 
параллелда ётади. «География». 

ПАРАМАГНЕТИЗМ [пара.. + магнетизм] 
Ташқи магнит майдонига киритилган жисм- 
ларнинг шу майдон йўналишига мос йўна- 
лишда магнитланиш хоссаси. 

ПАРАМАЧ Қиздирилган ёғда пишири- 
ладиган сомса турларидан бири. 

ПАРАМЕТР [юн. parametron — ўлчаб 
ажратувчи] 1 мат. Математик формулада 
қўлланадиган ва ўзининг маълум қийматида 
шу тенглама билан ифодаланган муно- 





сабатлардан муайян бирига олиб келадиган 
миқцор. 

2 физ. тех. Бирор технологик жараён, 
ҳодиса, тизим, техник қурилма ва б. нинг 
асосий хусусиятларидан бирини ифодалай- 
диган миқцор. Электр лампа параметрлари. 
н Протоплазманинг физик параметрлари 
унинг [ҳужайранинг] сиртида мембрана 
бўлиши кераклигидан далолат берарди. «Фан 
ва турмуш». 

3 кўчма Бирор воқеа-ҳодисани тавсиф- 
лаш ва баҳолаш учун зарур бўлган белги, 
мезон. Рўйхат тузувчиларнинг фикрича, 
университетнинг ўтган йилларда айрим 
параметрлар бўйича кўрсаткичлари na- 
сайган. Газетадан. Янги йилга мўлжалла- 
наётган Давлат бюджети лойиҳасининг 
параметри устида тўхталдилар. Газетадан. 

ПАРАМЕТРИТ [пара.. + юн. metra — 
бачадон + лот. itis — яллиғланишни бил- 
дирувчи қўшимча] тиб. Бачадон атрофидаги 
ёғ тўқимасининг яллиғланиши. 

ПАРАНГ 1 с.т. қ. фаранг 2. Юқоридан 
келаман от ўйнатиб, Қўлимда паранг мил- 
тиқ — қуён отиб, Қуёним пешонаси қашқа 
экан. Йигитлар, кўнгил oeu бошқа экан. Т. 
Тўла, Асарлар. -Чинор домлага теккандан 
кейин паранг рўмол, шоҳи кўйлакларни ки- 
йиб, бир очилиб кетди-ей занғар! — деди Бо- 
тирали. Ш. Ризо, Қор ёғди, излар босилди. 

2 қ. фаранг 3. Устаси паранг экансан-да! 
Ахир бу Ғофир ҳам ҳийла-найрангни хўжа- 
йинидан таълим олган-да.. Бунинг муддаоси 
бўлак! Ҳамза, Бой ила хизматчи. 

ПАРАНЖИ [а. — шайхларнинг 

ҳам ўзи, ҳам енги кенг устки кийими] этн. 
Кўпчилик мусулмон аёллар бегона эркак- 
ларга очиқ кўринмаслик учун бошга ёпи- 
ниб юрадиган, бичими кенг ва узун тўн 
шаклидаги, сохта енгли ёпинғич (юз чач- 
вон билан беркитилади). -Болаларни рўй- 
хатга олиб келамиз, — деди Тозагул қозиқ- 
дан паранжисини олиб, бошига ёпина туриб. 
Ҳ. Ғулом, Машъал. Зайнаб ёш, ҳали паран- 
жи ёпинишга улгурганича йўқ эди. Ҳ. Олим- 
жон, Зайнаб ва Омон. Бойнинг хотини 
аравадан тушиб, уйга кириб, паранжи-чач- 
вонини отиб ташлаб, кўзини ёшлабди. «Луқ- 
мони Ҳаким». 

ПАРАНЖИЛИ Паранжи ёпинган ёки 
ёпинадиган. Ёшлар, кексалар, паранжисиз ва 
паранжили қизлар, жувонлар.. бир қайғу, бир 


алам доғини чекар эдилар. П. Турсун, Ўқи- 
тувчи. 

ПАРАНЖИСИЗ Паранжи ёпинмаган ёки 
ёпинмайдиган, бепаранжи, очиқ. Паранжи- 
сиз аёл. н [Чол:] Биз сизлардек чоғимизда 
етти-саккиз яшар қиз бола ҳам кўчага 
паранжисиз чиқа олмас эди-да. П. Турсун, 
Ўқитувчи. 

ПАРАПРОКТИТ [пара.. + юн. proktos — 
орқа чиқарув тешиги, йўли + лот. itis — 
яллиғланишни билдирувчи қўшимча] тиб. 
Орқа чиқарув тешиги ва тўғри ичак атрофи- 
даги тўқималарнинг яллигланиши. 

ПАРАТИФ [пара.. + ва юн. typhos — онг- 
нинг хиралашиши, эснинг пасайиши] тиб. 
Ич терлама касаллигига ўхшаш, турли бак- 
териялар таъсирида келиб чиқадиган оғир 
юқумли касаллик. 

ПАРАФИН | нем. Paraffin < лот. parum — 
оз, сал + affinis — яқин, ўхшаш; кўпчилик 
реактивларга нейтраллиги сабабли шундай 
аталган] Нефтдан олинадиган, қаттиқ уг- 
леводородлар аралашмасидан иборат оқиш, 
баъзан сарғиш мумсимон модда. Парафин 
билан даволаш. Парафин шам. н Сунъий 
совуқ парафин синтетик бўёқлар тайёрлаш- 
да иш беради, резина саноатида ҳам ишла- 
тилади. «Фан ва турмуш». 

ПАРАШЮТ [фр. parachute < parer — ол- 
дини олмоқ, ҳимояланмоқ + chute — ту- 
шиш, йиқилиш] Учиш аппаратларидан сак- 
раш ва юк тушириш учун белгиланган, 
ҳавода соябонсимон очилиб кетадиган, пи- 
шиқ тўқимадан ясалган мослама. Парашют 
билан сакрамоқ. Парашютда тушмоқ. Па- 
рашютда озиқ-овқат ташламоқ. н Шу 
кунгача парашют билан йигирма икки мар- 
та сакради. С. Аҳмад, Юлдуз. 

ПАРАШЮТИЗМ Учиш аппаратларидан 
парашютда сакраш санъати ва спорти, па- 
рашютдан фойдаланиш қоидалари ҳамда 
амалиёти. 

ПАРАШЮТЧИ Парашют билан учиш 
аппаратларидан сакрайдиган, парашют 
спорти билан шуғулланадиган киши. Па- 
рашютчилар cnopmu. н [Алижон] Пара- 
шютчилар секцияси ташкил қилингандан 
бери эртаю кеч аэродромда, ёшларни само- 
лётдан сакратгани-сакратган. Ҳ. Ғулом, 
Тошкентликлар. 

ПАРАШЮТЧИЛИК айн. парашютизм. 





ПАРВАРДА [ф. — керагида фой- 

даланиш учун тайёрланган; маринадланган] 
Олий нав буғдой уни, ўсимлик ёғи ва қиём- 
дан тайёрланадиган маҳаллий ширинлик. 
Зуҳра кўнмасдан, дастурхонга ликопчада 
пашмак, парварда, новвот олиб қўйди. С. Зун- 
нунова, Олов. Баширжон газетани очиб, 
парварда, шоколад, шўрданак ва қора майиз 
аралаиипирилган қурама ширинликлардан 
битта парвардани олиб, оғзига солди. Н. 
Аминов, Қаҳқаҳа. 

ПАРВАРДИГОР [ ф. jj_>j — яратув- 

чи, халлоқ; ризқ берувчи; худо] дин. Бор- 
лиқни яратувчи; оллоҳ, худо. Парвардигори 
олам. н Ахир, айбсиз бир нарвардигор, дей- 
дилар. Сизнинг ҳам иишнгиз тушиб қолар. С. 
Зуннунова, Олов. Эй парвардигор, мен сен- 
дан фойдасиз илм, қабулсиз амал, ижобат- 
сиз дуодан паноҳ тилайман. «Фан ва турмуш». 
Муиипипарман, мен йиғлайман зор-зор, Бан- 
дам, десин яратган парвардигор. «Нурали». 

ПАРВАРИШ [ф. (jijjjj ~ боқиш, еди- 
риш; озиқпантириш; тарбия] 1 Асраш, ўс- 
тириш, вояга етказиш учун қилинадиган ҳа- 
ракат. Ғўза парвариши. Дарахтдан мева ола- 
ман десанг, ниҳолни парвариш қил. Мақол. н 
Сифатли парвариш — ерга оройиш. «Қа- 
нотли сўзлар». 

2 Тарбиялаш, вояга етказиш, боқиш ка- 
би мақсадда қилинадиган ҳаракат; қаров, 
боқув, тарбия. Чақалоқ эса она ҳидига, унинг 
парваришига, кўкрак сутига муҳтож эди. 
Газетадан. Кампирнинг гаплари менга кулги- 
ли туюлса ҳам, ҳурмат юзасидан ҳамда бола- 
га яхши парвариш қилиш зарурлиги важидан 
бир нима демасдан, унга тасалло берар эдим. 
Ғ. Ғулом, Ёдгор. 

ПАРВАРИШЛАМОҚ Парвариш қил- 
моқ, қарамоқ; боқмоқ, тарбиялаб ўстир- 
моқ, ундирмоқ, вояга етказмоқ, оёққа қўй- 
моқ. Боғни парваришламоқ. Беморни парва- 
ришламоқ. н Бу камбағал бобо мардикор 
ишлаб, болаларини ўқитиб, парваришлаб 
юрар экан. М. Маҳмудов, Булбулигўё. Ўз 
уйидай бўлиб қолган бу хонадондан оёғи 
узилмаётган Мели, Энани худди энди атак- 
чечак қила бошлаган гўдакдай парваришлар- 
ди. «Ёшлик». 

ПАРВАРИШСИЗ Парвариши йўқ, қа- 
ровсиз. Парваришсиз дарахт. Инак қурти 
бир кун ҳам нарваришсиз қолмасин. н Фран- 
иузлар дунёда хунук аёллар йўқ, фақат ўзи- 


га оро бермаган, парваришсиз аёлларгина бор, 
дебҳисоблашади. «Саодат». 

ПАРВИН \ф. j jj — Савр юлдузлар тур- 
куми] (П — катта) астр. Савр юлдузлар 
туркумидаги етти юлдуз. 

ПАРВО [ф. I jjj — ғамхўрлик; парвариш 
(тарбия) қилиш; ҳимоя (қилиш)] Кимса ёки 
нарсага бўлган диққат-эътибор, қизиқиш, 
назар-писанд, назарга олиш. [Ойхон:] Мен 
сени суйдим, ўзгасига не парвойим бўлгай! 
Ҳамза, Майсаранинг иши. 

Парво қилмоқ ёки парвойига келтирмоқ 
Диққат-эътибор бермоқ, диққат-эътибор 
билан қарамоқ, назар-писанд қилмоқ. Ан- 
вар бўлса ундан тескари бурилиб кетадиган 
бўлиб қолди. Аммо Алимардон парво ҳам қил- 
масди. Ў. Ҳошимов, Қалбингга қулоқ сол. 
Шу масалада бошингизни тошга уриб гапи- 
ринг — парвойига келтирмайди. Ойдин, Ик- 
ки кўзи шунда. Парвойи фалак (ёки палак) қ. 
фалак. Овқат еб, каравотга чўзилган Куд- 
ратжон парвойи фалак, хириллаб ухлаб қолди. 
Мирмуҳсин, Умид. У эса парвойи палак — 
қуёш ботишини кутиб, уйида ўтирди. Т. Ма- 
лик, Шайтанат. 

ПАРВОЗ \ф. jl j jj — учиш, учиб бориш] 
1 Осмонга кўтарилиш, учиш. Кушларнинг 
парвози, елларнинг нози, Бахмал водийларда, 
қирларда баҳор.. «Саодат». Бошларидан учар 
оқ тўш қалдирғоч, Парвоз қилармиди, бўл- 
маса қанот? Шукрулло. 

Парвоз қилмоқ (ёки этмоқ) кўчма Ёйил- 
моқ, тарқамоқ, таралмоқ. Янги орзу, янги 
умидлар қанот ёзиб парвоз қиларди. Н. Са- 
фаров, Оловли излар. Ёнғоқзор боғ устида 
ҳар саҳар унинг янгроқ, дилбар овози нарвоз 
этар, у қўшиқ бошлаганида, табиатнинг ўзи 
ҳам тан бериб, қулоқ солгандай бўларди.. Ў. 
Ҳошимов, Қалбингга қулоқ сол. 

ПАРВОНА I [ф. ■Ciljjj— тунги капалак] 
1 Шуъла ёки чироқ атрофида айланувчи тун 
капалаги. Токчадаги бешинчи чироқ пирил- 
лаб ёнар, унинг атрофида катта бир парво- 
на айланар эди. А. Қаҳҳор, Анор. Дилшод 
кечқурун чироқ атрофини ўраб оладиган 
парвоналарга ҳам ҳайрон бўлиб боқарди. С. 
Зуннунова, Гўдак ҳиди. 

2 кўчма Меҳрибонлик, меҳр-муҳаббат, 
парвариш каби муносабатлар мажмуи. Сени 
деб жанг қилар йигитларимиз, Сени деб 
парвона аёллар бунда. Уйғун, Тонг қўшиғи. 
Кун кеча эмасми, хислатинг санаб, Шеър 





ёзиб юрардим, сенга парвона. А. Орипов, Юр- 
тим шамоли. 

Парвона (ёки гирдикапалак) бўлмоқ Меҳ- 
рибонлик ёки хушомадгўйлик билан ат- 
рофида айланмоқ. Ҳамза анча юмшади, уйга 
томон йўл олишди. Зулфизар эрининг ат- 
рофида парвона бўлиб, тагига кўрпача таш- 
лаб, ёнбошига ёстиқ қўйди. К. Яшин, Ҳамза. 
Бугун атрофида парвона бўлаётган қадрдон 
жигарларига айтгулик бирон гапи йўқми? С. 
Аҳмад, Жимжитлик. 

ПАРВОНА II [ ф. д. j I j — шоҳфармони, 
буйруғи] тар. Амир, хон фармони, ёрлиғи. 

ПАРВОНАЧИ тар. Хонликлар даврида: 
ҳукмдор фармони ва буйруқларини битув- 
чи котиб; олий даражадаги сарой мансаб- 
дорларидан бири. Шунинг билан Азиз пар- 
воначининг истиқболига лозим ва вожиб 
бўлган барча тартиб ва тантанага ҳозир- 
ланган бўлинди. А. Қодирий, Ўтган кунлар. У 
[соқчи] қорабайир отини Минор ортидаги 
карвонсаройда қолдириб, тор кўча билан Аб- 
дулқаюм парвоначининг ҳовлисига йўл олди. 
Ш. Холмирзаев, Қил кўприк. 

ПАРВОСИЗ айн. бепарво. Парвосиз одам. 
н Алимардон унинг қўлини парвосизгина 
қисаркан, яна кинояли бир хаёл кўнглига 
шарпа солиб ўтди. Ў. Ҳошимов, Қалбингга 
қулоқ сол. Султонали қўрғон остидаги йи- 
гитларга кўз қирини таииаб, уларни ўзидан 
парвосиз топди. А. Қодирий, Меҳробдан чаён. 

Парвосиз қарамоқ Диққат-эътибор, аҳа- 
мият бермай, бепарволик, аҳамиятсизлик 
билан қарамоқ. Онахон бу гапга парвосиз 
қаради, қайтага чеҳраси очилди. А. Мухтор, 
Опа-сингиллар. 

ПАРВОСИЗЛИК айн. бепарволик. Ишга 
парвосизлик ҳам эви билан-да. 

ПАРГАР, паргор [ф. - циркуль; 

доира, тўгарак] 1 эск. айн. циркуль. Унинг 
[меъморнинг] чизғичу паргар ва бошқа ас- 
боблари кўп йиллардан буён тутилар, аммо 
қамиш қалам чидамас, тез-тез бозордан ўн- 
ўн бешталаб олиб келиб қўйиларди. Мирмуҳ- 
син, Меъмор. Қўлингга паргор олиб, доира 
чиз-да, уни тўртга бўл. М. Осим, Карвон 
йўллари. 

2 кўчма Атрофида айланувчи, айлана ҳо- 
сил қилувчи. Паргор бўлуб гавҳари дарёи му- 
ҳаббат, Бир нуқтага жон гавҳарини боғ- 
лаганинг хўб. Машраб, Девон. Қанча хат- 
лардан муаммо битта чанбардир бу йўл, 


Худди паргар айланурсан муттасил кетмак 
билан. Ғ. Ғулом. 

ПАРГАРИ Паргар ёрдамида нақш яра- 
тиш усули ҳамда шу усулда яратилган нақш. 

ПАРДА I [ф. — дарпарда, эшик ёки 

дераза пардаси; ёпинчиқ; товуш, оҳанг, 
нота] 1 Хонани қуёш нури, шамол ва ҳо- 
казолардан тўсиш ёки безак учун дераза, 
эшик ва ш.к. га тутиладиган газлама, мато. 
Эшик пардаси. Духоба napda. Чий napda. 
Чимилдиқ пардаси. Парда тутмоқ. Пардани 
очмоқ. н Анвармурод кенг деразаларнинг 
шоҳи пардаларини кўтарди. Ойбек, Нур 
қидириб. Ходимларга хоналарни берухсат 
тарк этиш, эшик ва деразаларни очиш ман 
этилди. Деразаларга қалин napda ва қора 
қоғозлар тутилди. «Ёшлик». Чимилдиқ 
пардаси туширилиб, иккови ёлғиз қолгач, қиз 
унинг пинжига сурилади. С. Нуров, Майса- 
ларни аёз урмайди. 

2 кўчма Борлиқни кўздан беркитиб, тў- 
сиб турган нарса, мас. қоронғилик, туман, 
булут, кўз ёши. Чимён тоғининг чўққилари 
парда орасида тургандек, хирагина туман 
ичра кўзга ташланади. Мирмуҳсин, Умид. 
Ана, кўкка туташган чўққиларни палахса- 
палахса булутлар қоплаб, бутун олам кул- 
ранг пардага ўралгандай бўлди. Ҳ. Назир, 
Сўнмас чақмоқлар. -Уятсиз! — У кўз ўнгини 
тўсган ёш пардасидан ҳеч нимани кўролмай, 
тусмоллаб, стол ёнига борди. Ў. Ҳошимов, 
Қалбингга қулоқ сол. 

3 с.т. Экран, кино экрани. 

4 анат. Организмда айрим аъзоларни 
қоплаб, ўраб ёки бир-биридан ажратиб 
турадиган юпқа тўқима. Ўпка пардаси. Ўрдак- 
нинг панжасидаги сузиш пардаси. Юрак 
пардалари. Қулоқ пардаси. н Ёшгина йигит 
барвақт оламдан ўтди. Ичкилик туфайли 
унинг ўпка пардаларини зардоб ўраб, сил 
хасталигига дучор этди. Газетадан. 

5 Саҳна асарининг ёхуд фильмнинг мус- 
тақил воқеликдан иборат тугал бир қисми. 
Пъесанинг учинчи парда олтинчи кўриниши. 
«Шоҳи сўзана» пьесаси тўрт пардадан иборат. 
н Драманинг биринчи napdacu бошланди. С. 
Аҳмад, Сайланма. 

6 Театрда томоша бошлангунга қадар 
саҳнага илинган мато. У саҳна чеккасига су- 
риб қўйилган парда олдига борганда, концерт 
қизиб кетган эди. Ў. Ҳошимов, Қалбингга 
қулоқ сол. Парда очилгандан то томоша 




тугагута зал кулгидан ларзага тушди. С. 
Аҳмад, Юлдуз. 

7 кўчма Бирор ҳолатни яшириш воси- 
таси, тўсиб турувчи ниқоб. Дин илм-фан 
юзига napda тортмайди. «Қанотли сўзлар». 
Нусратбекнинг юзларидаги шунча йиллар ни- 
қоб бўлиб келган зиёлинамо юмшоқлик пар- 
даси йиртилиб, жағ пайлари, ёноқлари қиза- 
риб бўртди. С. Нуров, Майсаларни аёз ур- 
майди. ..баьзан кимгадир яхши кўриниш илин- 
жида виждоннинг кўзини нафс пардаси би- 
лан пана қилади. «Ёшлик». Яна бир нарсани 
айтиб қўяй: эр-хотин ўртасида парда бўлиши 
шарт. «Ёшлик». 

8 айн. товуш пайчалари. қ. пайча. Мен сени 
куйламоқ истайман. Аммо шундай куйла- 
самки, йиртилиб кетса овоз пардаларим. А. 
Орипов, Йиллар армони. 

9 Парда (эркаклар исми). 

ПАРДА II мус. 1 Торли чолғу асбоблари 
дастасини бўғинларга ажратувчи тўсиқлар. 
Ўткинчи бир мусофир Тор қоронғу ҳужрада 
Ўқирди янги достон, Ўйнаб қўли пардада. 
Ғайратий. Шодлик куйчисисан, бахт булбу- 
лисан, Айни авж пардада жаранглар созинг. 
Уйғун. 

2 Шарқ мусиқа назариясида: муайян 
баландликдаги товуш. У ҳамма вақт бошқа 
қўшиқларга қараганда бир-икки парда ба- 
ландда юради. С. Аҳмад, Юлдуз. Турсуной 
қўшиқлари, нафис овози қалбнинг интим 
ҳиссиётларига монанд, куй пардаларига уйғун. 
«Саодат». 

ПАРДАВОР кам қўлл. Пардаланган, пар- 
дали; яширин, сирли. Қандайдир ўзга мақ- 
садлари борлиги ҳақида жуда туманли, пар- 
давор қилиб минғиллади. Ойбек, Навоий. 

ПАРДАЛАМОҚ 1 кам қўлл. Парда билан 
тўсмоқ, парда тутмоқ. Деразани пардаламоқ. 

2 кўчма Очиқ-ойдин ифодаламай, шама 
ёки қочирим билан айтмоқ, ниқобламоқ. 
Мен кўкламда Сумбула билан бўлган воқеа- 
ни, бир оз пардалаб бўлса ҳам, сўзладим. 
Ойдин, Икки кўзи шунда. 

ПАРДАЛИ I 1 Парда тутилган, парда 
билан тўсилган, ажратилган. [Ҳамдамформа] 
Ҳовлининг орқасига ўтиб, ёвонга қараб очи- 
ладиган оқ пардали бир деразани тирноғи- 
нинг орқаси билан бир-икки чертди. С. Ай- 
ний, Қуллар. Олимжон сартарош уста Ғани- 
нинг дока пардали деразасини чертди. Н. Ами- 
нов, Қаҳқаҳа. 


2 Органик пардага эга бўлган, парда би- 
лан қопланган. Ўрдакнинг пардали панжаси. 

3 кўчма Мустақил пардалардан, қисм- 
лардан иборат бўлган. Тўрт пардали саҳна 
асари. н Кунларнинг бирида Хуршид ўзининг 
«Эски одат қурбони» номли бир пардали пье- 
сасини ўқиди. Ф. Жўраев, Обид Жалилов. 

4 кўчма Очиқ-ойдин ифодаланмай, ша- 
ма, қочирим билан айтилган, яширинган, 
ниқобланган, ниқобли. Пардали қилиб га- 
пирмоқ. н Бошим шишган. Сенинг бу nap- 
дали гапларингдан ҳеч нарса тушунолма- 
ётирман. С. Айний, Дохунда. [Ҳусайн Бойқа- 
ро] Баъзи яқинларидан пардали шикоят қил- 
ди. Ойбек, Навоий. 

ПАРДАЛИ II мус. Товуш ноталарини 
белгиловчи бўғимларга эга бўлган, парда 
боғланган (торли чолғу асбоблари ҳақида). 
Пардали чолғу асбоби. 

ПАРДАСИЗ I 1 Парда тутилмаган, пар- 
даси йўқ. Пардасиз дераза. 

2 кўчма Очиқ-ойдин айтилган; ниқоб- 
ланмаган, дағал, қўпол. Пардасиз гап. Пар- 
дасиз гапирмоқ. н -Худо кўтарсин бу расм- 
русмларини. — Ҳадянинг ғаши келди. — Олам- 
га пардасиз нигоҳ ташлашга ҳали ҳақинг йўқ. 
Ш. Тошматов, Эрк қуши. 

ПАРДАСИЗ II мус. Пардаси йўқ, парда 
боғланмаган. Пардасиз чолғу асбоби. 

ПАРДЕВОР [ф. jl jjj jj — пардай, қанот- 
дай юпқа девор] шв. Бир қатор ғишт терил- 
ган ёки синчли юпқа девор. Пардевор билан 
ажратилган уй. 

2 Бино устидаги тўсинлар оралиғига қў- 
йиладиган ярим пахса лой. 

ПАРДОЗ [ф. jb jj — безатувчи, оро бе- 
рувчи; зебу зийнат, сайқал] 1 Амалий санъат 
ва ҳунармандчиликда нарсалар сиртини 
бўяш, силлиқлаш ва б. йўллар билан улар- 
ни чиройли, кўркам қилиш ва шундай иш- 
ловнинг ўзи. Пардози бузилмаган этик. 
Пардози яхши буюм. Тайёр маҳсулотларга 
пардоз бермоқ. н Хира сахтиён маҳсилар 
пардоздан сўнг ялтирайди, «очилади». Ойбек, 
Танланган асарлар. Эндиликда цех қуввати 
ортди. Бир кунда 12 тоннага яқин мато бўя- 
либ, пардоздан чиқариладиган бўлди. Газетадан. 

2 Ҳуснни очиш ёки сунъий гўзаллик 
ҳосил қилиш учун ўсма, хина, упа-элик сур- 
тиш, бўяш, ўзига оро, зеб бериш ва шу жа- 
раён натижаси. Кунига пардозини неча мар- 
та янгилар, қанақа кийими бўлса, ҳаммаси- 




ни бир кунда кийиб, бир кунда ечарди. С. Аҳ- 
мад, Уфқ. -Нега бўлмасам мажлисга бор- 
ганингда, ярим соат ойнага қараб пардоз қи- 
ласан? С. Аҳмад, Юлдуз. Хотиннинг ёши 
ўттиздан ошган бўлса-да, упа-элиги, пардо- 
зи билан ёшроқ кўринар эди. Ойбек, Танлан- 
ган асарлар. 

ПАРДОЗ-АНДОЗ [пардоз + ф. jlj^l — 
отиш, улоқтириш; ёйиб, ёзиб қўйиш] Ҳад- 
дан ортиқпардоз, зеб-оро. Пардоз-андоз қил- 
моқ. н Улар [қизлар] олдида мен ҳеч нарса 
билмайдиган, дунёга фақат зеб-зийнат, nap- 
доз-андоз учун келган бир кимса бўлиб қол- 
дим. С. Аҳмад, Севгингга содиқман. 

ПАРДОЗВОЗЛИК Бўлар-бўлмас пар- 
дозлайвериш, қайта ишлаш; ортиқча пардоз- 
га берилганлик. Биз, адабиётчилар, тарих 
фактларини ҳам пардозлаб кўрсатишга ури- 
намиз. Ана шундай пардозвозлик орқасида Ҳам- 
занинг бир қанча асарларини китобхондан 
яшириб келамиз. Ш. Ризаев, Жадид драмаси. 

ПАРДОЗЛАМОҚ 1 Пардоз бермоқ, сил- 
лиқлаб, бўяб, чиройли, жилоли қилмоқ. 
[Унсин] Ичкари уйда ўтириб, маҳсиларга шон 
қоқади, шон туширади, пардозлайди: қора 
гул, лок суркайди. Ойбек, Танланган асар- 
лар. Пардозлаш ишлари охирлаб қолган маз- 
кур биноларнинг лойиҳаси чет элдан олиб 
келингани йўқ. Газетадан. 

2 кўчма Пардоз қилмоқ, ўзига зеб-оро 
бермоқ. Сочларини ювдириб, гул суви билан 
пардозлаб.. кўйлак кийдирди. Ойбек, Наво- 
ий. Қиз-жувонлар ўзларини ҳафсала билан, 
бир-биридан ўтишга пардозладилар. Т. Ашу- 
ров, Оқ от. 

3 кўчма Ишлов бериб мукаммаллаштир- 
моқ, бадиий қийматини оширмоқ, силлиқ- 
ламоқ. Халқ ижодчилари.. куйланиб келган 
асарларга ўзгариш ва янгиликлар киритган- 
лар, уларни пардозлаганлар. «Ватан адабиёти». 

ПАРДОЗЛОВЧИ айн. пардозчи 1. Бир ой- 
да ўнта уй пардозловчиларга топширилди. 
Газетадан. 

ПАРДОЗСИЗ айн. бепардоз. Ҳаёт, бир 
кун илгари қўйган ўсма қошларида сал-пал 
билиниб тургани бўлмаса, одатдагича, nap- 
дозсиз эди. М. Исмоилий, Фарғона т. о. 

ПАРДОЗХОНА [пардоз + хона] Пардоз 
қилинадиган хона. У пардозхонага кириб, 
ўзини яна бир марта кўзгуга солди-да, торини 
кўтариб, қайтиб чиқди. Ў. Ҳошимов, Қал- 
бингга қулоқ сол. 


ПАРДОЗЧИ 1 сфт. от Нарсаларни сил- 
лиқлаб, бўяб, чиройли, жилоли, кўркам 
қилувчи, пардоз берувчи. Пардозчи ишчи. н 
Пардозчилар станциянинг ичини сайқаллаш- 
да энг ноёб мармар ва керамика буюмлари- 
дан фойдаланяптилар. Газетадан. 

2 Пардозга берилган, пардоз қилиб 
юришни яхши кўрадиган. Пардозчи хотин. 

3 айн. гримчи. 

ПАРЕЗ [юн. paresis — бўшашиш, заиф- 
лашиш] тиб. Нерв системаси зарарланиши 
оқибатида бирон-бир мускул ёки мускул- 
лар гуруҳи эркин фаолиятининг заифлашу- 
ви; фалажнинг енгил тури. 

ПАРЕМА, паремия [юн. paroimia — масал, 
рамзли хикоя] ад. Маълум бир тилдаги ав- 
лоддан авлодга оғзаки шаклда кўчиб юрув- 
чи, ихчам ва содда, қисқа ва мазмундор, 
мантиқий умумлашма сифатида пайдо бўл- 
ган турғун ибора; мақол, матал. 

ПАРЕМИОЛОГИЯ [парема + юн. logos 

— билим, тушунча] 1 Паремаларни ўргана- 
диган фан соҳаси. 

2 Муайян тилда мавжуд бўлган парема- 
лар тизими. 

ПАРЁСТИҚ Паррандалар патидан қи- 
линган ёстиқ. Бошлаб кирган аёллардан бири 
остига юмшоқ кўрпача ёзиб, орқасига nap- 
ёстиқ қўйиб берди. X. Тўхтабоев, Ширин қо- 
вунлар мамлакати. 

ПАРИ [ф. — гўзал аёл; яхшилик қи- 

лувчи руҳ] 1 миф. Шарқ халқлари фольклор- 
ларида кенг тарқалган, жуда гўзал қиз 
қиёфасидаги, нурдан яратилган, кишилар- 
ни инс-жинслардан сақпайдиган афсонавий 
образ; гўзаллик рамзи. Қари билганини napu 
билмас. Мақол. н Букри домла Майнани 
жинми, парими деб ўйлади, шекилли, турган 
жойидан силжимай, аллақандай дуони nu- 
чирлади. Ш. Тошматов, Эрк қуши. 

Илҳом париси поэт. Ижодкорга илҳом 
берувчи кимса ёки нарса. Санъат париси айн. 
илҳом париси. Мени сеҳрлайди атлас кий- 
ганлар. Санъат парисидай қўзғатиб ҳавас. 
Уйғун, Тонг кўшиғи. Сув париси Сувда яшай- 
диган пари. Чироқ шуъласида унинг узун-узун 
сочлари кўрпада судралиб, гўё сув парисини 
эслатарди. У. Исмоилов, Сайланма. 

2 кўчма Жуда гўзал, хушрўй аёл, ноза- 
нин. -Сизни шу парига уйлантириб қўяйми? 

— деди Тожибой ва оғзини очиб, носни тили- 
нинг тагига ташлади. П. Турсун, Ўқитувчи. 

Анвар.. ўйин-кулгини бир дақиқа қўйиб ту- 
ролмаган парининг санъаткор шу вазиятига 
кулумсираган кўйи анча қараб турди. А. Қо- 
дирий, Меҳробдан чаён. 

ПАРИВАШ [ф. — парига ўхшаш, 

фариштадек мулойим; сулув] кт. Парига 
ўхшаш, паридек жуда гўзал, хушрўй, но- 
занин. Париваш авл. н Еллар, соғинганим- 
ни ул гулузора айтинг, Ҳоши қалам, napu- 
ваш, кўзи хумора айтинг. Уйғун, Тонг кў- 
шиғи. Шийпондаги кенг-мўл майдон эса соч- 
лари елкаларида селкиллаган йигитлар би- 
лан, париваш қизлар билан тўлиб кетди. Н. 
Қиличев, Чиғириқ. Азизбек бўлса жавоҳир 
қадалган тожлар, олтин тахтлар, нозанин 
паривашлар, донгдор маҳрамлар ҳақидагина 
ўйлар эди. А. Қодирий, Ўтган кунлар. 

ПАРИЗОД [ф. j| — паридан туғил- 
ган] 1 миф. Паридан туғилган. Паризод де- 
сангиз ҳам ишонаман. Ойбек, Навоий. 

2 кўчма Париваш, гўзал, чиройли, па- 
ридек. Ҳаердасан, паризод, бормисан, бор- 
мисан, Бахт сийлаган кимсага ёрмисан, ёр- 
мисан. А. Пўлкан, Изҳор. Бу паризоднинг — 
зиёли кўринишли қизнинг ўша Ҳуббижамол 
эканига дафъатан ишонмадим. Ш. Холмир- 
заев, Бодом қишда гуллади. 

3 Паризод (хотин-қизлар исми). 

ПАРИК [фр. perruque < итал. parrucca — 

бошга қопланган ясама соч] Тутам-тутам 
сочлардан шакли ва рангини киши сочига 
ўхшатиб, бирор матога ёпиштириб тайёр- 
ланган ясама соч. Театр париклари. Парик 
киймоқ. н Анвар.. парик кийиб, орқасига 
сумка осди-да, «юринглар» деди. А. Мухтор, 
Туғилиш. 

ПАРИЛЛАМОҚ 1 Тез қанот қоқиб, 
«парр» этган товуш чиқармоқ (парранда 
ҳақида). Тоғ жилғаларининг яқинида, кат- 
та тошлар панасида [Элмурод] писиб ётиб, 
каклик пойлар ва жилғадан жилғага парил- 
лабучган какликларга ўқ узар эди. П. Турсун, 
Ўқитувчи. 

2 Тез югуриб кетмоқ, елдек учмоқ, ғи- 
рилламоқ. Сувсиз чўлда Ғиркўк от бораётир 
париллаб. «Равшан». 

3 Қаттиқ овоз чиқармоқ. Париллаган то- 
вушдан англадим, отим чопиб келаётганга 
ўхшайди. «Фольклор». Пиллапоя олдидаги та- 
буреткада оппоқ самовар париллаб қайнаб 
турибди. С. Аҳмад, Оқ сут ва оппоқ нур. 


ПАРИПАЙКАР [ф. jAj — пари қо- 
матли; соҳибжамол] Парига ўхшаш, паридек, 
ғоят гўзал, нозанин, париваш. [Бой Жа- 
милага:] Мен сендай бир парипайкарни ўша гадо 
Ғофирга бериб, қараб ўтирмайман! Гапнинг 
пўскалласи шу! Ҳамза, Бой ила хизматчи. 

ПАРИРУХСОР [ф. jl ,.i4 — юзи, рух- 

сори парига ўхшаш] сшн. парирў(й). Тушим- 
да бир napupyxcop қиз Ечиб олди қулоқдан 
сирғам. «Саодат». Жамшид остонада napu- 
рухсорни кўриб, андак довдиради. Т. Малик, 
Шайтанат. 

ПАРИРЎ(Й) [ф. lsjjlsji — пари юзли; 
зебо, хушрўй] Паричеҳра, париваш, гўзал, 
нозанин. Бир-биримиз билсак ҳам зимдан, 
Келмагандик лекин рўбарў. Миннатдорман 
бугун ўзимдан Учратган-чун сени, парирў. Б. 
Бойқобилов, Мени кутинг, юлдузлар. Муб- 
таломан парирўга, ул кўзлари оҳуга. Я. Ма- 
матхонов. 

ПАРИТУП Ўзбек халқи таркибидаги 
уруғлардан бирининг номи. Ҳиииюқ одам- 
лари олчин, тоғчи, паритўп, қавчин, гўрков, 
юз.. дея аталмиш уруғ-аймоқларга бўлиниб 
олишади. Т. Мурод, От кишнаган оқшом. 

ПАРИХОН [пари + ф. — ўқувчи] 

этн. Пари, жин каби ғайритабиий кучлар 
ёрдамида беморларни касалликлардан ха- 
лос қилувчи; дуохон, азайимхон, фолбин. 
«Ўғри қариса — сўфи, ғар қариса — парихон 
бўлади», деб бекорга айтилмаган-да. Ғ. Ғулом, 
Шум бола. 

ПАРИЧЕҲРА [ф. bj^^j^ — пари юзли; 
жуда хушрўй] Жамоли парига ўхшаш, ғоят 
гўзал; париваш, парирў, нозанин. Паричеҳра 
қиз. н Сизлардек паричеҳралар шундай ёмон 
тиканларнинг панжасига тушмаса, бизга 
бундай базмларни гўрда насиб қилармиди? 
Ҳамза, Паранжи сирлари. Ҳиз руҳида таш- 
виш сояси, Ўйланади ул паричеҳра, Балки, 
шеърдир бу қиз дояси? М. Қўшмоқов, Али 
Қамбар. 

ПАРИШОН [ф. jdj-ij^ — сочилган, тў- 
килган; тартибсиз; хаёли қочган, хафа; уя- 
либ қолган; безовталанган] 1 Ҳар томонга 
сочилган, тўзғиган, тартибсиз. Кумушнинг 
кўзи юмуқ, сочлари юзи устида паришон 
ҳолатда эди. А. Қодирий, Ўтган кунлар. 
..Ёнимда Раъно ётибди. Сочлари паришон 
ёйилган, ғира-шира тонг нурида оппоқ юзи 
янаям тиниқроқ кўринади. Ў. Ҳошимов, Икки 
эшик ораси. 




2 кўчма Бир ерга тўпланмаган, бўлин- 
ган, сочилган, тарқоқ (фикр-хаёл, диққат- 
эътибор ҳақида). Вали ака.. ўғлининг ғўза- 
лар ичида паришон турганлигини кўриб, уни 
ёнига чақирди. М. Исмоилий, Фарғона т. о. 
Ҳа, Шавкатбек, Эйнштейнга ўхшаб пари- 
шонроқ кўринасиз. С. Сиёев, Ёруғлик. 

Хаёли паришон ёки паришон хаёл Хаёли 
тарқоқ, фикри-хаёли жойида эмас, бўлин- 
ган, сочилган. Аммо шоирнинг хаёли пари- 
шон, кўнгли алағда эди. М. Осим, Карвон йўл- 
ларида. Карвон Андижон музофотини ортда 
қолдириб, Аравонга етганда дам олишди. 
Аҳмадбек ҳожи Учкўприкда илк бор пешин 
намозини безовталаниб, хаёли паришон аҳ- 
волда ўқиди. «Ёшлик». 

ПАРИШОНЛАНМОҚ Паришон бўл- 
моқ, фикри-хаёли тарқоқ ҳолатда бўлмоқ. 
Аброр асабийлашиб, паришонланиб кийинди. 
Улар кўчага чиқиб, уй олдидаги узун йўлак- 
да пойи пиёда одимлаша бошлашди. О. Мух- 
торов, Эгилган бош. -Шуларнинг орасида 
бўлиши керак эди! — паришонланди Тожи 
Исмоил. О. Мухтор, Аёллар мамлакати ва 
салтанати. 

ПАРИШОНЛИК Фикри -хаёли бир жой- 
да бўлмаслик, бир ерга тўпланмаслик, хаё- 
ли бўлинганлик, тарқоқлик. Толибжон энди 
анча ўзига келган, паришонлиги ҳам тарқа- 
ган эди. У Мирвалининг болалик йилларини 
энди аниқ кўз олдига келтира бошлади. С. 
Аҳмад, Жимжитлик. 

ПАРИШОНХОТИР [паришон + а. li». 
— ўй, хаёл; ақл, фаҳм] Хаёли тарқоқ, фик- 
ри, диққат-эътибори бўлинган. Сал ўтмай 
хотин кирди, ҳақиқатан ҳам унинг кўзи 
қизариб, паришонхотир ҳолда эди. Шуҳрат, 
Шинелли йиллар. Башарти, бу ҳол сурун- 
касига давом этадиган бўлса, ўқувчи қўрс ea 
паришонхотир бўлиб қолиши эҳтимол. «Фан 
ва турмуш». 

ПАРИШОНХОТИРЛИК Диққатнинг 
беқарорлиги, бошқа нарсаларга чалғиши- 
дан иборат руҳий ҳолат. Ўз кучингизга, им- 
кониятларингизга ишонишга интилинг. Па- 
ришонхотирлик, хаёлот тарқоқлигидан қу- 
тулишга интилинг. Газетадан. 

ПАРИШОНҲОЛ [паришон + а. JU. — 
аҳвол, ҳолат; вазият] Нима қилишни бил- 
май, ўйланиб туриш ҳолати. Халқ тарқаб 
кетмаган, кўплар чинор остида паришонҳол 
эди. Ш. Холмирзаев, Қил кўприк. 


ПАРИШТА с.т. сшн. фаришта. Омин, деса 
париштаю малойик, Яратган раҳмондан 
мақсад тилайик. «Маликаи айёр». Беш вақт 
намозни канда қилма! Бўлмаса, уйингдан 
паришталар қочади. Ҳамза, Бой ила хиз- 
матчи. 

ПАРК [ингл. park < лот. parricus — иҳота 
қилинган, ўраб олинган жой] 1 Гулзор, да- 
рахтзор ва хиёбонлари бўлган, дам олиш, 
кўнгил очиш учун мослаштирилган катта 
боғ. Парк оқшомда ясан-тусан одамлар, ранг- 
баранг чироқлар, хилма-хил ажойиботлар 
билан тўлиб, жуда катта кўринар экан. П. 
Қодиров, Уч илдиз. 

2 Транспорт воситалари (трамвай, ав- 
тобус, такси кабилар) турадиган ва уларга 
техник хизмат кўрсатиладиган жой. Трол- 
лейбус парки. н Элмурод Муҳаррам билан 
хайрлашиб, Хадрага келганда, трамвайлар 
паркка кириб кетмоқда эди. Шуҳрат, Ши- 
нелли йиллар. 

3 Халқ хўжалиги, саноат тармоғи, кор- 
хона ва ш.к. га қарашли транспорт ёки 
ишлаб чиқариш воситалари мажмуи. Трак- 
торлар ea қишлоқ хўжалик машиналари 
парки. н Отаси — трактор парки қорову- 
ли. Илгари дурустгина машина ҳайдаб юр- 
ганди. «Ёшлик». 

4 ҳарб. Ҳарбий машиналар ва б. техника 
воситалари сақланадиган, таъмирланадиган 
ҳудуд; шунингдек, ҳарбий мол-мулк сақла- 
надиган стационар (кўчмас) ёки кўчма ом- 
бор. Артиллерия парки. Паркда, полигонда ea 
бўлинмада ички тартибни ташкил этиш. 

ПАРКАНД(А) [ф. ьллБ | Пароканда с. 
нинг қисқарган шакли. У асло кўксингга ўқ 
каби ботмас, Танинг зирқиратиб, бурнинг 
қонатмас. Умринг йўлларига бўлмаган у банд 
Ё кўнгил шишасин этмагай парканд. А. Ори- 
пов, Йиллар армони. 

ПАРКЕТ [фр. parquet < лот. parricus — 
девор, тўсиқ, иҳота] 1 Тураржой ва жамоат 
бинолари полларига қопланадиган, қаттиқ 
ёгочдан тайёрланадиган юпқа тахтача. Дуб 
паркет. Полга паркет термоқ. н Палата- 
ларнинг поли паркет ёки оддий тахтадан 
ясалиб, устига линолеум солинган бўлиши 
яхшироқдир. Н. Исмоилов, Касалларни пар- 
вариш қилиш. 

2 Шундай тахтачалардан ётқизилган пол. 
Ялтираган паркет полга ташлаб қўйилган 
қип-қизил гилам устида оёқлари йўлбарс 




панжасига ўхшаган ёзув столи турарди. 
«Шарқ юлдузи». 

ПАРЛАМЕНТ [фр. parlement — расмий 
сўзлашиш жойи < parler — гапирмоқ, сўз- 
ламоқ] Демократик мамлакатларда бутун- 
лай ёки асосан сайлов асосида тузиладиган 
олий вакиллик ва қонунчилик органи. Мус- 
тақил Ўзбекистоннинг парламенти — Олий 
Мажлис. Парламент сайлови. н Парламент 
бу таклифларни инобатга олиб, қонун лойи- 
ҳасини биринчи ўқишда маъқуллади. Газетадан. 
Мамлакатимизда ҳокимиятларнинг бўли- 
ниши тўғрисидаги принцип парламент қабул 
қилган бир қатор қонунларда янада ривож- 
лантирилди. «Ҳаёт ва қонун». 

ПАРЛАМЕНТАР Парламентаризмга 
асосланган, парламентаризмга алоқадор. 
Парламентар республика. Парламентар 
тузум. 

ПАРЛАМЕНТАРИЗМ сиёс. Конститу- 
цияга мувофиқ, давлат органлари тизими- 
даги раҳбарлик роли парламентга тааллуқли 
бўлган давлат ҳокимияти тузуми. Дастурда 
парламентаризм, жамиятни демократлаш- 
тириш, инсон ҳуқуқлари, соғлом турмуш 
тарзи тушунчаларини тарғиб қилиш билан 
боғлиқ масалалар асосий ўрин тутади. Га- 
зетадан. Парламентаризм ғояси биринчи минг 
йиллик бўсағасида Римда, кейинчалик Англия 
ва Испанияда халқ мажлислари шаклида 
юзага келган. Газетадан. 

ПАРЛАМЕНТАРИЙ [нем. Parlamentarier] 
Парламент аъзоси, парламент депутати. Хо- 
рижлик парламентарийларга ватанимиз ҳа- 
қида маълумот бердик. Газетадан. 

ПАРЛАМЕНТЁР [фр. parlamentaire < 
parler — сўзламоқ, гапирмоқ] Ўзаро уруша- 
ётган томонлардан бирининг бошқа (душ- 
ман) томон билан музокара олиб бориш 
учун юборган вакили; элчи. 

ПАРЛАМЕНТЧИЛИК Парламентга 
асосланганлик, парламентаризм. Маълум- 
ки, демократик жамиятда ижтимоий-сиё- 
сий ҳаётнинг энг муҳим соҳаларидан бири 
парламентчилик иши ҳисобланади. Газетадан. 
Ушбу вазифаларни уддалаш учун, ростини 
айтсам, ўқиш, изланиш, парламентчилик 
сир-асрорларини ўрганиш ва тажриба орт- 
тириш лозим. Газетадан. 

ПАРЛАМОҚ Жуфт-жуфт қилмоқ, жуфт- 
ламоқ. 

ПАРЛАНМОҚ I Парламоқ фл. мажҳ. н. 


ПАРЛАНМОҚ II с.т. Буғланмоқ, буғга 
айланмоқ. Ғўза суғорилгандан кейин сувнинг 
20—35 фоизи ер бетидан парланиб кетади. 
н Тамара деразадан ташқарига тикил- 
ганча, белига тушиб турган тилларанг соч- 
ларини тўзғитиб, тартибга солди; қуёш 
нурида парланаётган шудринг каби, гўё айбу 
гуноҳдан ўзини маъсум ҳис эта бошлади. 
«Ёшлик». 

ПАРМА [ф. 4_о — тахта, ёғочни тешув- 

чи асбоб] 1 Айланма ҳаракат қилиб, тиғи 
билан нарсаларни тешадиган асбоб. Кички- 
на парма. Парма тиғи. н У [Икромхўжа] 
йўғонлиги билакдай ва узунлиги бир олчин 
сада ёғочнинг ичини парма билан тешиб, 
«тўппонча» ясади. С. Айний, Эсдаликлар. 

2 с.т. Бурғи. Газободда газнинг киндиги 
қаердалигини аниқлаб олгач, бирданига уч 
жойга парма вишкаси тиклади. И. Раҳим, 
Тақцир. 

ПАРМАКАШ [ф. — пармалов- 

чи] Парма ёки бурғи билан ер қазувчи уста, 
ишчи. Тажрибали пармакаш эди, лекин фа- 
локат босиб, қўли ишлаб турган дизелга 
кирди-ю, вентилятор парраклари икки бар- 
моғини узиб кетди. Газетадан. 

ПАРМАЛАМОҚ 1 Парма билан теш- 
моқ. Ҳайдар унинг [Умаралининг] қариш- 
лигига қарамай, ўрта уйнинг деворини nap- 
малай бошлади. И. Раҳим, Ихлос. 

2 с.т. Бурғи билан кавламоқ, бурғиламоқ. 
Нефтъ ва газ қудуқларини пармаламоқ. 

3 кўчма Қаттиқ банд қилмоқ, қийна- 
моқ, азоб бермоқ (ўй-хаёл, гап-сўз ҳақида). 
Шу фикр амакининг миясини яшин тезлиги- 
да пармалаб ўтди. Ҳ. Ғулом, Замин юлдуз- 
лари. Камол чиқмаса-я, деган ўй миясини 
пармалай бошлади. «Саодат». 

ПАРМАЛАШ Металл ва ёғоч буюмлар- 
га тешик очиш, чуқурроқ ўйиш. Пармалаш 
ишлари. 

ПАРМАЛИ 1 Пармаси бор, парма ўрна- 
тилган. 

2 кўчма Ўймали, кесатиқ. Ўзингиз шуна- 
қасиз, эшикдан кирмай, тешикдан танқид 
қиласиз. Пармали гаплар сизда ҳам кўпми? 
«Аския». 

ПАРМАЛОВЧИ от Пармалаш билан 
шуғулланувчи киши. Геологлар, қурувчилар, 
пармаловчилар ва денгизчиларнинг икки йил- 
дан ортиқроқ вақт мобайнида Каспийни 
тинимсиз штурм қилиш-қидиришлари ор- 

қасида бу олий мақсад юзага чиқди. Н. Са- 
фаров, Оловли излар. Ўша ишчи хоҳ пар- 
маловчи, хоҳ ғишт терувчи, хоҳ сувоқчи ёки 
бўёқчи бўлсин, менинг назаримда, ўз юрти- 
нинг гуллаши, гуркираши учун қўлидан кел- 
ган ишни сидқидилдан бажарди. Газетадан. 

ПАРМАНЧАК шв. Маймунжон. Бунда 
[лагерда] икки юздан ортиқ бола дам олади. 
Бири чўмилиб шамолласа, бошқаси, парман- 
чак тераман, деб оёқ-қўлини тимдалатиб 
келади. С. Аҳмад, Сайланма. 

ПАРМУДА Гўштли қўшалоқ сомса. Пар- 
муданинг таърифин Айтаберсам, деманг лоф. 
С. Абдулла. Ундан кейин ошпаз йигит мудир- 
ликка келди. Аммо пармуда сомсага уста эди. 
Мен жилд очиб бериб турардим, у тугиб 
ташлайверарди. С. Аҳмад, Сайланма. 

ПАРНИЁН [ф. уСз — ипак, шойи] шв. 
Юпқа ипак кийим. Ўрнидан туриб, эгнига 
парниёнини ташлади. Э. Самандар, Тангри 
қудуғи. 

ПАРНИК \р. пар — «буғ, иссиқлик» с. 
дан] Эртапишар сабзавот, резавор экин ва 
гул экиб ўстириш учун қурилган, ойнаванд 
ёки шаффоф плёнка билан ёпилган жой, 
хона. Парник ва теплицаларда кўчатлар 
етиштириш. н Парникда битган бодринг, 
помидорлар тақсимчада гулдек очилиб ту- 
рибди. «Шарқ юлдузи». 

ПАРОВОЗ \р. пар — буғ + воз(ить) — элт- 
моқ] Темир йўл поездларини тортиш учун 
белгиланган, буғ двигатели билан ҳаракат- 
га келадиган машина, буғ двигателли локо- 
мотив. Паровоз буғ чиқариб, чўзиқ гудок бер- 
ди-да, катта қизил составни судраб кетди. 
И. Раҳим, Чин муҳаббат. 

ПАРОВОЗСОЗЛИК Паровоз ва унинг 
қисмларини ишлаб чиқариш; транспорт ма- 
шинасозлигининг паровоз ишлаб чиқаради- 
ган тармоғи. 

ПАРОВОЗЧИ Паровоз ҳайдовчи киши, 
машинист. 

ПАРОДИЯ \юн. parodia — зид, тескари 
қўшиқ] Адабиёт ва баъзан мусиқада, тас- 
вирий санъатда: бирор асарга тақлидан яра- 
тилган, унинг заиф томонларига ҳажвий, 
киноявий ёндашилган асар; сатирик ўх- 
шатма. Юсуф ака қаламкаш дўстлари Э. 
Воҳидов, А. Эшоновлар билан бир сафда 
туриб, адабиётимизда пародия жанрининг 
юксалишига ҳам муносиб ҳисса қўшди. 
«Шарқ юлдузи». 


ПАРОДОНТОЗ [пара.. + юн. odontos — 
тиш] Тишларни ўраб турувчи тўқималарнинг 
сурункали яллиғланиши. Оғиз бўшлиғида 
кўп учрайдиган иккинчи бир касаллик napo- 
донтоздир. «Фан ва турмуш». 

ПАРОКАНДА \ф. ьхЛ I — тўкиб, сочиб, 
тарқатиб юборилган; хафа, ғамгин, маъюс; 
ташвишли] кт. 1 Турли томонга, дуч келган 
ёққа тарқаган, тўзган, тарқоқ, тартибсиз. 
У даҳшатли қуюндан ярим-ёрти саломат 
қолган пароканда карвонни тартибга солди. 
Ойбек, Куёш қораймас. Ўтнинг ишддати- 
дан душман танклари пароканда бўла бошла- 
ди. Ойбек, Қуёш қораймас. 

2 кўчма Тарқоқ, жамланмаган, тартиб- 
сиз, бир жойга тўпланмаган. Қандайдир бир 
куч пароканда бўлган хаёлларини яна бир 
жойга тўплади. Мирмуҳсин, Умид. Вужуди 
пароканда бўлиб юрганда Ҳиротга Мамат- 
шариф келди. «Шарқ юлдузи». Энг муҳими, 
сайловлар халқимизни пароканда ea бир- 
бирига қарши қилишга эмас, балки элу юрт 
манфаати йўлида янада бирлаштиришга 
хизмат қилииш зарур. Газетадан. 

ПАРОКАНДАЛИК Тарқоқлик, тартиб- 
сизлик. Шу-шу Бўри полвон Момоқизни ўй- 
лаганда, кўнглининг туб-тубида бир napo- 
кандалик уйғонадиган бўлди. Т. Мурод, Қў- 
шиқ. Кўшиндаги парокандалик Жалолиддин- 
ни ҳам, унинг яқин дўсти Темур Маликни ҳам 
ҳалокатга олиб келди. Газетадан. Миллий 
адоват, ишончсизлик, парокандалик инсоният 
бошига нақадар мудҳиш кулфатларни сол- 
ганлиги тарихдан маълум. Газетадан. 

ПАРОЛЬ \фр. parole — гап, сўз] Ҳарбий 
хизматда ёки яширин ташкилотларда ўз 
кишиларини таниш учун айтиладиган ва 
олдиндан белгилаб қўйиладиган шартли 
махфий сўз. Ҳа, майли, тонг отсин, кўрар- 
миз. Паролга жавоб беради, бермаса, ўзимни 
билмасликка олиб, алоқанинг бошқа йўлини 
излайман. К. Яшин, Ҳамза. 

ПАРОМ \р. паром — дарёдан, умуман 
сувли жойдан ўтиш мосламаси] Одамлар, 
транспорт воситалари, юкларни дарё ва 
кўллардан ўтказиш учун мўлжалланган мах- 
сус қурилма, сол. Швеция билан Финляндия 
ўртасида қатнайдиган янги паром қурилиши 
бошлаб юборилди. Газетадан. 

ПАРОМЧИ Паромни бошқарувчи, па- 
ром ҳайдовчи киши. Чакмонини елкага таш- 
лаб, қумғон тагига ўт қалаётган паромчи 




чол от дупурини эшитиб, ўрнидан турди. С. 
Аҳмад, Қадрдон далалар. 

ПАРОНИМЛАР [пара.. ва юн. onyma — 
ном, исм] Талаффузи, эшитилиши ва мор- 
фем таркиби ўхшаш, лексик маънолари 
бошқа-бошқа ёки қисман яқин бўлган 
сўзлар: ишраф-ишроб, танбур-тамбур, афзал- 
абзал каби. 

ПАРОТИТ [пара.. + юн. otos — қулоқ + 
лот. itis — яллиғланишни билдирувчи қў- 
шимча] тиб. Қулоқ ости безининг яллиғ- 
ланиши билан ўтадиган юқумли касаллик, 
тепки. 

ПАРОХОД [р. пар — буғ + ход(ить) — 
юрмоқ] Буғ двигателли кема. Дарё парохо- 
du. н Каспий денгизида пароходлар қатно- 
ви баҳорга нисбатан кўпайди. Шуҳрат, Ши- 
нелли йиллар. 

ПАРОХОДЧИЛИК Пароход транспор- 
ти ва унда йўловчи ҳамда юк ташиш билан 
шуғулланадиган муассасалар мажмуи. Термиз 
давлат пароходчилиги. 

ПАР-ПАР 1 Парр с. такр. Пар-пар учар 
чумчуқлар, Ҳам тинмайин чурқ-чурқлар. 3. 
Диёр. 

2 тасв. с. Нурнинг, шуъланинг парпи- 
раши, жилваси ҳақида. Матлуба нам кип- 
риклари орасидан nap-nap ёниб турган кўз- 
ларини сузиб қаради. О. Ёқубов, Бир фель- 
етон қиссаси. 

ПАРПДШД [ф. — пашшанинг қа- 

ноти (каби)] Дастгоҳда тўқилган, нафис 
йўлли юпқа ва пишиқ мато. Бир кийимлик 
парпаиш. Парпаша тўн. н Бир нафасдан 
кейин нурсизгина парпаша паранжи ёпинган, 
ўрта бўй аёлнинг қўлидан етаклаб, торт- 
қилаб кириб келди. С. Зуннунова, Олов. 

ПАРПИ 1 бот. Таркибида бир турли ал- 
калоид бўлган ўтсимон кўп йиллик ўсимлик. 

2 Парпи (эркаклар исми). 

ПАРПИРАМОҚ 1 Ёруғ нур таратиб ён- 
моқ, нур сочиб турмоқ. Ёритди ўлкани нур, 
парпираб электрлар. Ҳабибий. Ярим тун.. 
юлдузлар жимирлар кўкда. Чироқлар nap- 
nupap вишкаларда ҳам. Ж. Жабборов. 

2 айн. ҳилпирамоқ. Парпирайди донг чи- 
қарган байроғим, Асли маҳкам юксак суянган 
тоғим. Ҳабибий. 

3 кўчма Жилваланмоқ, жилва қилмоқ. 
Ўн саккизу йигирмада ёшлари, Парпирайди 
ўйнаб кўзу қошлари. Ҳабибий. Муқаддам унинг 
қувонч тўла кўзлари парпираб кетганини. 


хўрсинганини сезди. Ў. Ҳошимов, Қалбингга 
қулоқ сол. 

ПАРР тақл. с. Учаётган парранда қано- 
тидан, айланаётган паррак ва ш.к. дан чиқа- 
диган товуш. Чумчуқ napp этди. н Қушлар 
napp этиб, осмонга кўтарилди. Ойбек, На- 
воий. 

ПАРРА 1 с.т. айн. паррак. Чархимнинг 
паррасидан учди қушим, Қаландар чорбоғига 
тушди қушим. «Халқ дурдоналари». Фақат 
уни биласанми, кимнинг қули? Паррасини 
айлантирган кимнинг пули? Чўлпон, Яна 
олдим созимни. 

2 шв. Гул нақшини ташкил этувчи доира- 
симон шакллар. 

ПАРРАК [ф. А— кичик пар, қанотча] 
1 Сув ёки шамол кучи билан айланадиган 
куракли содда механизм. Сув тегирмонининг 
парраги. Шамол тегирмонининг парраги. 
Тунука паррак. н Улар конга тескари ёқ- 
даги катта харсанг тошлар панасида ша- 
мол тегирмони парраклари вазмин айланиб 
турган қишлоқ томонга туша бошладилар. Ҳ. 
Ғулом, Замин юлдузлари. 

2 с.т. Ҳар хил машиналарнинг шу 
шаклдаги қисми. Вентилятор парраги. 
Самолёт парраги. н Даланинг у бошида 
парраги чарх уриб, комбайн ўрмаларди. С. 
Анорбоев, Оқсой. Бирпас ўтмай eepmo- 
лётнинг қудратли мотори гуруллаб, усти- 
даги катта парраклари айлана бошлади. 
Н. Фозилов, Дийдор. 

3 кўчма Юпқа қилиб тўғралган, кесил- 
ган, бўлакларга бўлинган бирор нарса. Бир 
бўлак гўшт ўн парракка бўлинди. н Ота- 
мурод нима учундир дастлабки тўрт nap- 
ракни жонлироқ-жонлироқ қилиб кесди. М. 
Мансуров, Ёмби. 

4 с.т. кўчма Телефоннинг рақамлар те- 
рилганда айланувчи чамбараги. Қушларга 
қуриладиган ин шаклидаги ёғоч уйчани бир 
ўзи тўлдириб ўтирган биққи қоровул Ала- 
мазонни четроққа турғизиб қўйиб, телефон 
паррагини ғилдиратишга тушди. А. Обид- 
жон, Аканг қарағай Гулмат. 

Бурун парраги Бурун катакларининг ик- 
ки четидаги мускул. Нафас олишда қийна- 
лаётган бўлса керак, бурун парраклари учиб 
турарди. Шуҳрат, Шинелли йиллар. 

ПАРРАКЧА с.т. Парча, бўлак(ча); кич- 
кина паррак. Муздек қор парракчалари ота- 
нинг боши устида айланиб, ерга тушгиси 




келмас, унинг бўйни ва кўксига, соқолига 
қўнарди. С. Нуров, Нарвон. 

ПАРРАНДА [ф. ijij — учадиган нар- 
салар, қанотлилар; қуш] Қуш зоти, қуш- 
лар; қуш. Уй паррандаси. Ов паррандаси. н 
Мушукка қанот битса, ҳеч бир паррандани 
қўймас экан. П. Турсун, Ўқитувчи. Ушунча- 
лик хушсурат, нозу иболи эканки, сойга юзи- 
ни ювгани тушса, сой бир зум тўхтаб, уни 
томоша қилар, қора қош, саллона юришдан 
барча паррандага сабоқ берадиган каклик- 
лар ҳам зориқиб учиб келар экан. «Ёшлик». 

ПАРРАНДАБОЗ [ф. jLaju — қуш ўй- 
новчи, қуш ишқибози] Парранда тутиш, 
боқиш ва ўргатишга ишқибоз киши. 

ПАРРАНДАБОҚАР с.т. айн. паррандачи. 

ПАРРАНДАХОНА Товуқ, ўрдак, беда- 
на ва ш.к. лар парвариш қилинадиган мах- 
сус бино, жой. Гўшт учун боқиладиган жў- 
жалар.. махсус паррандахоналарда ўстири- 
лади. «ЎзМЭ». 

ПАРРАНДАЧИ Парранда боқиш ва уни 
кўпайтириш иши билан шуғулланувчи киши. 

ПАРРАНДАЧИЛИК Қишлоқ хўжали- 
гининг уй паррандаларини боқиш ва кўпай- 
тириш билан шуғулланадиган тармоғи. Пар- 
рандачилик фермаси. Паррандачилик курси. 
н Паррандачиликнинг асосий маҳсулоти — 
озиқ-овқатга ишлатиладиган тухум ва 
гўшт, қўшимча маҳсулоти — парранда namu 
ва napu. «ЎзМЭ». 

ПАРРОН [ф. jl jj — учувчи, учадиган]: 
тиғи паррон Учиб келаётган, тешиб ўтади- 
ган ўқ. Чавандоз, нонуштадан мақсад фақат 
қорин тўйдириш деб билганида, ҳозир тиғи 
паррондай олиб бораётган тулпоридан фарқ 
қилмай қоларди-ку! Ш. Бўтаев, Қўрғонлан- 
ган ой. Тиғи парронга учрагур қарғ. Балонинг 
ўқига учрагур, ўлгур. Менинг кўзимга тўн- 
ғиздан ҳам хунук кўринади у, тиғи парронга 
учрагур бойвачча. Ҳамза, Паранжи сирлари. 

ПАРР- ПАРР қ. айн. пар-пар. 

ПАРТ I: парт бўлмоқ Қайноқ сувда куй- 
моқ. Қайнаб турган самовар ағанаб, оёғи napm 
бўлди. Парт қилмоқ Қайноқ сувда куйдирмоқ. 
Товуқни napm қилиб, патини юлмоқ. 

ПАРТ II: шарти кетиб, парти қолган 1) 
қариб, куч-қуввати кетиб қолган, мункил- 
лаган, бедармон. Кейин кеч бўлади. Мана, 
биз: шартимиз кетиб, партимиз қолди. 
«Шарқюлдузи»; 2) эски, шалоқ; хароб. Шар- 
ти кетиб, napmu қолган арава. 


ПАРТ III тақл. с. Кескин қанот қоқиш 
пайтида чиқадиган товуш. 

Парт этиб 1) «парт» деган овоз чиқариб. 
Жуволдиз қопга napm этиб кирди. Бедана 
қўлдан чиқиб, napm этиб учиб кетди; 2) 
кутилмаганда, тўсатдан. [Тулки] Шошиб 
бориб, тишлаб тортиб эди, napm этиб 
тумшуғидан илиниб қолди. «Эртаклар». От 
устидан napm учиб кетди, Наҳот, сўнгги 
дақиқа етди?У. Носир, Юрак. 

ПАРТА [р.\ Ўқувчилар учун мўлжал- 
ланган, устки тахтаси ўтирган ўқувчи томон 
бир оз қия ўрнаштирилган, остки қисми 
ўриндиғи билан бирлаштирилган махсус 
стол. Бир партада ўқиган болалар. н 
Ўқитувчимиз Исоқ ака ўқиш китобимизни 
napma устига олиб қўйишни айтдилар. С. 
Ғафуров, Жонли совға. Ичкаридаги ҳар бир 
napma рақамланган: назоратчи қуръа таш- 
лаш йўли билан абитуриентларни жой- 
лаштиради. Газетадан. 

ПАРТАВ [ф. jijj, — қуёш, ой, чироқ 
шуъласи, нури] эск. кт. Нур, шуъла. Унинг 
[Кумушбибининг] кўз ўнгида жой олган қора- 
ликлар шу ёқила бошлаган нажот шамлари 
партави билан ўз-ўзларидан йўқолгандек кў- 
ринарлар эди. А. Қодирий, Ўтган кунлар. 

ПАРТАДОШ Бир партада ёнма-ён ўти- 
рувчи (ўқувчи). Танаффус пайтида nap- 
тадоши Шокир тўполончи билан уришиб 
қолди-ю.. Ё. Усмонов, Қисмат. Дафтарла- 
рим бор, дарсликни эса ёнимда ўтирган 
партадошимдан олиб тураман. Газетадан. 

ПАРТАК бот. Чирмашиб ўсадиган бир 
йиллик ўтсимон ўсимлик. 

ПАРТЕР [фр. parterre — ер бўйлаб < par 
— бўйлаб, бўйича + terre — ер, замин] 1 
Театр ва б. томоша залларининг томоша- 
бинлар ўтирадиган, саҳнага нисбатан паст- 
роқ бўлган қисми ва унда жойлашган 
ўринлар. 

2 Парк ёки боғларнинг обод қилинган, 
майсазор, гулзор, ҳовуз, фонтан, ҳайкал 
ва ш.к. лари бўлган очиқ қисми. 

ПАРТИЗАН [фр. partisan < итал. par- 
tigiano — тарафдор, ихлосманд] тар. Душ- 
ман босиб олган жойларда озодлик учун 
қуролли кураш олиб борувчи кўнгилли халқ 
армиясининг аъзоси. Партизанлар отряди. 
н Қуролланган етти партизан оғир қа- 
дамлар ташлаб, хилват ва сўқмоқ йўллар- 




дан юриб, Мостовойнинг отрядига қараб 
бормоқда. А. Раҳмат, Соқов бола. 

ПАРТИЗАНЛИК Душман босиб олган 
жойларда озодлик учун кўнгилли равигцца 
қуролли кураш олиб бориш; партизан бў- 
лишлик. Партизанлик қилмоқ. н Ҳасан- 
жонни масъулиятли ишлардан чиқарган 
бўлсалар ҳам, ота-бобосининг қул бўлиб 
келганлигини, отасининг партизанлигини 
назарда тутиб, ишни бости-бости қилиб 
юборган эдилар. С. Айний, Қуллар. 

ПАРТИЗАНЧИЛИК 1 с.т. айн. парти- 
занлик. 

2 кўчма салб. Ишда ўзбошимчалик, 
тартиб-қоидага риоя қилмаслик, ҳар ким- 
нинг ўз билганича ҳаракат қилиши. 

ПАРТИЯ I \фр. parti < лот. pars, partis — 
бўлак, қисм; гуруҳ] 1 Ғоявий жиҳатдан мас- 
лакдош, манфаатлари муштарак бўлган 
кишилар гуруҳидан иборат, муайян иж- 
тимоий гуруҳ ёки қатламларнинг ман- 
фаатларини ифодаловчи ва ҳимоя қилувчи 
сиёсий ташкилот. Халқ демократик nap- 
тияси. н Ҳозир кучга кираётган партия- 
ларга, янги пайдо бўлаётган партияларга 
ишончимиз катта. Газетадан. Сир эмас, 
партиямиз ташкил топган дастлабки йил- 
лар вилоятда унинг молиявий асоси ҳам 
пишиқ-пухта бўлиши лозимлигини кўрсатди. 
Газетадан. 

ПАРТИЯ II 1 Бирор мақсадда муайян 
ишни бажариш учун бирлаш(тирил)ган 
кишилар гуруҳи. Геология-қидирув партияси. 

2 Муайян жойга бир пайтда жўнати- 
ладиган нарса, товар кабиларнинг маълум 
(одатда кўп) миқдори. «Асака» қўшма ҳис- 
садорлик корхонаси «Нексия», «Дамас», 
«Тико» каби енгил автомобилларнинг nap- 
тияларини ишлаб чиқаради. Газетадан. 

3 шахм. Бир давра, бир қур ўйин (бош- 
дан охиригача). Шахмат партияси. н Му- 
собақанинг 10-куни ўйналган А. Ненашев — 
Р. Қосимжонов партияси ўша кунги, балки 
бутун турнир давомидаги учрашувларнинг 
марказида бўлганлиги муқаррар. Газетадан. 
Қозон шаҳрида ўтган мусобақаларнинг фи- 
налида россиялик тенгқурларини уч партия- 
да мағлубиятга учратишди. Газетадан. 

4 мус. Кўп овозли мусиқа асарининг (ор- 
кестр, хор ёки операнинг) якка созанда ёки 
хонанда ижро этадиган таркибий қисми ва 
унинг нотаси. «Лайли ва Мажнун» мусиқали 


драмасидаги Қайс партияси. н Мақсадим 
— келгусида ўқишни муваффақиятли та- 
момлаб, театрда катта партияларни ижро 
этиш. Газетадан. 

ПАРТИЯВИИ Маълум партия, гуруҳ- 
нинг мафкурасига, манфаатларига мос бўл- 
ган; маълум партия тамойилларини амалга 
оширадиган. Ана шундан келиб чиқиб, nap- 
тиявий фракциялар ва гуруҳлар фаолияти- 
ни қонунлаштириш керак, деб ўйлаймиз. 
Газетадан. 

ПАРТИЯВИЙЛИК 1 Дунёқараш, ада- 
биёт ва санъатнинг муайян синфлар, ижти- 
моий гуруҳларнинг манфаатларини ифо- 
далайдиган ғоявий йўналиши, ғоявий ку- 
раш қуроли. Адабиётнинг партиявийлиги. 
Санъатнинг партиявийлиги. 

2 Шахснинг бирор сиёсий партияга дахл- 
дорлиги. Унда мафкура, синфийлик, партия- 
вийликдан асар ҳам йўқ. Газетадан. 

ПАРТИЯДОШ Бирор партияга бирга- 
ликда аъзо бўлган киши. -Зумрат Ҳайито- 
ва — партиядошимиз, — дейди Халқ демо- 
кратик партияси Қумқурғон туман кенгаши 
биринчи котиби Салтанат Зуннунова. Га- 
зетадан. Дарҳақиқат, фидойи партиядоши- 
миз айтганидек, инсон ўз меҳнатининг сама- 
расини кўрганда суюнади. Газетадан. 

ПАРТИЯЛИ эск. Партия аъзоси. Колхоз 
янги туғилганда, бутун қишлоқда тўрт- 
тагина партияли бор эди. А. Қодирий, Обид 
кетмон. 

ПАРТИЯСИЗ Партияга аъзо эмас, пар- 
тия аъзоси бўлмаган. 

ПАРТКОМ [р. партийньш комитет — 
«партия комитети» бирикмасининг қис- 
қартмаси] 1 Партия комитети, йирик бош- 
ланғич партия ташкилотининг сайлаб қў- 
йиладиган раҳбар органи. Партком аъзоси. 

2 Партия кўмитаси ўрнашган бино, хона. 

3 с.т. Партия ташкилотининг бошлиғи. 

ПАРТНЁР [фр. partenaire] Бирор игцца ёки 

ўйинда, саҳна асарида бирга иштирок этув- 
чилардан ҳар бири, шерик. Шахматчи napm- 
нёрлар. н О. Жалилов, О. Жўраев, Н. Ра- 
ҳимов, А. Турдиевлар билан партнёр бўлиш 
менга насиб этганди. Газетадан. 

ПАРТОВ [ф. jC от Экилмай қолган, 
қаровсиз, ташландиқ ер, экин майдони. 
Партов ерларни ўзлаштирмоқ. н -Илгари 
экин экилиб, кейин ташлаб қўйилган ер nap- 
тов бўлади-да, — деб паншаха тутган Эр- 




гаш кўса Замоналига бўлишди. П. Қодиров, 
Қора кўзлар. 

ПАРТЎШАК Пардан қилинган, пар ти- 
қилган тўшак. Чувринди унинг ташвишини 
тушунди — кўнгли боласида. Бу ерда пар- 
тўшак солиб берсанг ҳам, тиканзорда ёт- 
гандек бўлади. Т. Малик, Шайтанат. Чекаман: 
тутунга тўлади хона, Илк севгим мўралар 
тўрт бурчагидан. Мен далли, юрагим мендан 
девона. Ётмайман деб йиғлар, партўшагинг- 
да. М. Юсуф, Осмонимга олиб кетаман. 

ПАРФЮМЕР 1 Парфюмерия соҳасида 
ишловчи киши. 

2 эск. Парфюмерия моллари сотувчи ки- 
ши, аттор. 

ПАРФЮМЕРИЯ [фр. parfumerie < par- 
fum — ёқимли ҳид, атир] 1 Атир, одеколон, 
упа-элик каби пардоз моллари. Парфюмерия 
савдоси. Парфюмерия моллари. 

2 Шундай моллар ишлаб чиқарувчи са- 
ноат тармоғи. 

ПАРХИШ Ўсимликнинг узун шохини 
ерга кўмиб, учини нарироқдан чиқариш 
йўли билан унинг янги тупини ҳосил қилиш. 

ПАРЧА I [ф. — қисм, бўлак, бурда; 

мато бўлаги; ипак мато тури] 1 Бутундан 
кесиб, қирқиб, йиртиб, синдириб олинган 
ёки ўзи ажраган қисм; бўлак, бўлакча. Ҳоғоз 
парчаси. Бомба парчаси. н Баҳодир кал- 
лакланган тол орасидан суяк, совун парча- 
ларини олар экан, бирдан Нилуфарнинг елим 
қўғирчоғи чиқиб қолди. С. Аҳмад, Юлдуз. Кек- 
са ишчи сўнгги гўшт парчасини оғзига солди. 
А. Қаҳҳор, Қанотсиз читтак. Дераза ойна- 
ларига йирик қор парчалари оқ капалакдай 
уринади. Ойбек, Танланган асарлар. 

Бир парча 1) унча катта бўлмаган; кич- 
кина, озгина, арзимайдиган. Бир парча ер. 
н -Бир парча нон учун сенинг эшигингда 
чўрилик қилиб, болаларингнинг кирини юв- 
ганман, — деди Ойимхон. П. Турсун, Ўқи- 
тувчи. Йигитали бир парча қоғозга қалам 
билан ёзилган хатни ўқий бошлади. С. Ка- 
роматов, Бир томчи қон; 2) кўчма оз (гина), 
пича, кўп эмас. Агар уларнинг тили бўлган- 
да эди, ҳар бир жанг тагида кимларнинг 
манглай терию кимларнинг бир парча умри 
қолиб кетганини сўйлаб берарди. X. Султонов, 
Онамнинг юрти. 

2 ад. Асарнинг тугал мазмунли кичик 
қисми. Романдан парча. н Кўпгина оқшом- 
хонлар ёзувчиларнинг янги асарларидан nap- 


чалар бериб боришни, санъаткорларимиз ҳа- 
қида кўпроқ ёзишимизни илтимос қилишди. 
Газетадан. Абдулла Қаҳҳор, то асар битгун- 
ча, таассуротингиз бузилади, фикрингизни 
тўла ифодалай олмайсиз, деб ҳатто парча 
ўқигани рухсат бермас эдилар. К. Қаҳҳорова, 
Чорак аср ҳамнафас. 

3 кўчма Бўлак, бўлакча, қисм. -Ўғлим, 
— деди она ўрнидан туриб, юз-кўзларини 
бошидаги дуррасининг учига артар экан, — 
фарзанд — қалб парчаси. Газетадан. 

Парча гулли Йирик-йирик гулли. Парча 
гулли лас. н Хола диванга ўтирди. Бошидан 
қизил парча гулли жун рўмолини олиб қоқди. 
Пешонасини, бўйнини артди. С. Нуров, 
Нарвон. Парча гулли чит кўйлагини ҳилпи- 
ратганча Гулзебо завқ билан ўйинга тушди. 
С. Кароматов, Олтин қум. 

ПАРЧАII [ф. ц. _,Ь] Зар ип аралаштириб 
тўқилган қалин ипак мато, кимхобнинг бир 
тури. Қаторга тиркадик лўк билан норча, 
Устига юкладик қирмизи парча. «Алпомиш». 
Туман орасига ўралган чўққининг учи қилич 
дамидек ярқираб кетди-ю, бир дам кимхоб 
парчасидек булут ялт-ялт ёниб, кўзни 
қамаштирди. С. Аҳмад, Йўлда. 

ПАРЧАЛАМОҚ 1 Кесиб, қирқиб, йир- 
тиб, синдириб, майда қисмларга, бўлаклар- 
га бўлмоқ, ажратмоқ; тилка-пора қилмоқ, 
бурдаламоқ. Ойнани парчаламоқ. Ғиштни 
парчаламоқ. Қоғозни парчаламоқ. н -Мени 
ҳам ёзибди рўйхатига! Мақсадингга етол- 
майсан!.. — дея рўйхатни парчалаб ташла- 
ди. К. Яшин, Ҳамза. Келди очилур чоғинг, 
ўзлигинг намоён қил, Парчалаб кишанларни 
ҳар томон паришон қил. Ҳамза. 

2 Бўлак-бўлак қилиб юбормоқ, паро- 
канда қилмоқ. Бектемир душманларни ўқ 
билан урди, найза билан санчди, гранаталар 
билан парчалади. Ойбек, Қуёш қораймас. 

3 ким. Таркибий қисмларга ажратмоқ, 
ажратиб олмоқ, бўлиб юбормоқ. Атомни 
парчаламоқ. 

4 Мустақил қисмларга ажратмоқ, бўлиб, 
ажратиб юбормоқ. Ўтган асрнинг охирлари- 
да ўзбек ерлари Туркистон генерал-губерна- 
торлиги, Бухоро ва Хива хонлиги ўртасида 
парчаланган эди. «Фан ва турмуш». 

5 кўчма Йўқ қилиб юбормоқ, йўққа чи- 
қармоқ, маҳв этмоқ, емирмоқ, битирмоқ, 
тугатмоқ. [Йўлчи] «Ҳамёни зўрлар»нинг ҳоки- 
миятини парчаламоқ учун бел боғлаган ку- 




раитиларга табиий бир ички интилиш би- 
лан яқинлашади. Ойбек, Танланган асарлар. 
Зулмат тунин парчалади кучли қуёш. Ғай- 
ратий. Танимга ym қалаб кетди, Умидим 
парчалаб кетди. Газетадан. 

ПАРЧАЛАНМОҚ Бўлакларга бўлин- 
моқ, қисмларга ажралмоқ, йўқ бўлмоқ. 
Разведкачи кемачаларимизнинг хабар қили- 
шича, номаълум кема атом ядросининг пар- 
чаланиши ҳисобига ажралиб чиқувчи энер- 
гия ёрдамида ҳаракатланади. С. Сиёев, 
Ёруғлик. Бу ерда парчаланган севгимни қай- 
си кўз билан томоша қилиб юраман. П. Тур- 
сун, Ўқитувчи. 

ПАРЧА-ПАРЧА Парчаларга бўлинган; 
бўлак-бўлак, бурда-бурда, чилпарчин. 
Парча-парча булутлар. Пиёла парча-парча 
бўлди. н ..ўнлаб йигит мақбара томон тош 
ота бошлади. Бир лаҳзада мақбара эшиги 
тошлар зарбига бардош беролмай, парча- 
парча бўлиб кетди. К. Яшин, Ҳамза. Болта 
қассоб ўлгудай бесабр одам, ҳаром томир- 
ларни авайлаб ажратишга вақт топмайди. 
Уларни парча-парча лаҳм гўштга қўшиб, 
кесиб олади. М. М. Дўст, Галатепа қиссалари. 

ПАРЧА-ПУРЧА 1 Катта -кичик парча- 
лардан иборат, ҳар хил катталикдаги пар- 
чаларга бўлинган; бўлтак-сўлтак. Чўнтак- 
дан.. катта-кичик михлар, парча-пурча 
тахтачалар чиқди. Ойдин, Ўзи монанд. Ер- 
дан бир қарич кўтарилган торгина саҳнда, 
парча-пурча чирик наматлар солинган ай- 
вонга паранжисини отди. Ойбек, Танлан- 
ган асарлар. Арава ҳам кўҳна, ямоқ-ясқоқ, 
ғилдирак темиридан унда-мунда парча-пурча 
қолган: кегайлари шалоқ. Ойбек, Танлан- 
ган асарлар. 

2 Арзимайдиган, кичкина, озгина. Ҳо- 
зирча очган ерларни, менимча, парча-пурча 
дебҳисоблаш керак. Ойбек, О. в. шабадалар. 

ПАРЧИН I [ ф. ~ ғов, 

тўсиқ; парчинмих билан маҳкамлаш] Ар- 
хитектура безакларида ишлатиладиган, уч- 
бурчак, тўртбурчак ва ҳоказо шаклли сир- 
ланган сопол тахтача; кошиннинг бир тури. 

ПАРЧИН II 1 айн. парчинмих. 

2: парчин қилмоқ айн. парчинламоқ 2. 
Пиёлани ерга уриб парчин қилди. н Ик- 
кинчи офицерни кимдир ерга парчин қилди. 
Назармат, Жўрлар баланд сайрайди. 

Ер парчин (ерпарчин) бўлиб ётмоқ Қи- 
мирлашга ҳоли бўлмай ётмоқ. 


3 шв. Тақа, нағал. Отамнинг қўлида бир 
от турибди, Оёғига темир парчин урибди. 
«Алпомиш». 

ПАРЧИНЛАМОҚ 1 Металл ва ш.к. ма- 

териалларни парчинмихлар билан ажралмас 
қилиб бириктирмоқ, маҳкамламоқ; умуман 
маҳкамлаб қўймоқ, бириктирмоқ. Эшикни 
парчинлаб ташлади. н Саидийни факулъ- 
тетга парчинлаган катта мих — Мунисхон. 
А. Қаҳҳор, Сароб 

2 кўчма Қапиштириб, ёпиштириб юбор- 
моқ, эзиб ташламоқ, дабдала, ер билан як- 
сон қилмоқ, парчин қилмоқ. Мезбоннинг ўзи- 
дек содда ва кенг феълона ҳукми унинг қатъ- 
иятию баландпарвоз хаёлларини парчинлаб 
ташлади. «Ёшлик». 

ПАРЧИНМИХ Нарсаларни бириктир- 
гач, учли томони ялпоқлаб қўйиладиган, та- 
на ва каллакдан иборат деталь; михпарчин. 

ПАРҚ с.т. қ. фарқ II. Ҳар икки-уч кунда 
ёғли қатиқ билан ювиб, майин тишли та- 
роқда гоҳ орқага, гоҳ ён томонга қайириб 
тараб, чаккадан парқ очарди. Н. Аминов, 
Ёлғончи фаришталар. 

ПАРҚИН фолък. Отнинг қўлтиғи, қўл- 
тиқ (афсонавий «учар» отда қанот ўрнаш- 
ган жой). Шакарбекнинг минган оти Ҳар та- 
рафга олиб қочди, Парқинидан кўпик сочди. 
«Ширин билан Шакар». 

ПАРҚУ [ф. — оққуш пари, пати] сфт. 

1 Оққушнинг пари билан тўлдирилган 
(ёстиқ, тўшак ҳақида). Парқу ёстиқ. н 
Шакархон гўё кириб келаётгандек, парқу 
болишларга ёнбошлаганича.. тоқиларига 
солинган ўймакор гулларга разм ташла- 
ётгандек.. X. Тўхтабоев, Йиллар ва йўллар. 

2 от Пар солиб тикилган болиш ёки 
тўшак; пар ёстиқ. Супабоп туркман гилам, 
кўрпа-тўшаклар қатма-қат, Ўлтириб сўз- 
лашгани ёнбошда парқу ҳам шинам. С. 
Абдулла. Ўтирдилар бари, ёнбошда парқу: 
Боишн қўйса, кишини элитар уйқу. М. Ала- 
вия. Сарҳовузнинг тўрт ёғи шоҳсупа эди.. 
тўрт ёғига каравотлар қўйилган, парқу 
тўшалган, ёстиқ қўйилган, ётмоққа ажойиб 
салқин жой эди. «Фольклор». 

2 кўчма Булутлар. Ой сузар оромижон 
Парқуларни оралаб, Нурлар ўйнар беармон, 
Деворларни мўралаб. А. Суюн, Замин тақ- 
дири. 

ПАРҲЕЗ [ф. 'j^-a _>j — нафсини тийиш, 
сақланиш, сабр; мўътадиллик] 1 сфт. Соғ- 




лом кишилар ҳамда беморларга мўлжал- 
ланган овқат рациони ва овқатланиш ре- 
жими. Парҳез овқатларнинг аҳамияти. Пар- 
ҳез овқат ейдиган кишилар учун мослаш- 
тирилган ошхона. 

2 от Соғлиққа тўғри келмайдиган ов- 
қатлардан ўзини тийиш ва унинг тартиби. 
-Баҳузур, — деди Яхишбоев кўксига қўлини 
босиб, — мен парҳездаман, Муяссархон. М. М. 
Дўст, Лолазор. 

Парҳез қилмоқ 1) соғлиғига тўғри кел- 
майдиган овқатдан ўзини тиймоқ. Чунончи, 
ёғлиқ гўшт билан қайнатилган сабзи юрак- 
томир ва ошқозон-ичак касалликларида nap- 
ҳез қилинади. К. Маҳмудов, Қизиқарли па- 
зандалик; 2) кўчма ҳазар қилмоқ, жиркан- 
моқ, йирганмоқ. Бу киши ҳеч нарсадан nap- 
ҳез қилмайди. 

ПАРҲЕЗДОР [ф. — парҳез 

қилувчи, парҳездаги] Парҳез билан овқат- 
ланадиган, парҳездаги киши. Парҳездорлар 
ошхонаси. Парҳездорларга текин талон 
берилади. 

ПАРҲЕЗКОР [ ф . jj — парҳез қи- 

лувчи] эск. Ҳаёт лаззатларидан, айш-ишрат, 
маишатдан ўзини тиювчи; тақводор. [Мас- 
тура:] Ҳа, нима бу, жаям парҳезкор бўлиб 
кетиб, уйгача паранжилик бўлиб қолиб- 
сизларми? Ҳамза, Паранжи сирлари. 

ПАРҲЕЗЛИ 1 Парҳезга оид, парҳездор- 
лар учун белгиланган. Парҳезли овқат. 

2 айн. парҳездор. Парҳезли бемор. н Бу 
ерда ёвғон шўрва ичадиган парҳезлилар йўқ. 
Шуҳрат, Шинелли йиллар. 

ПАС I [фр. passe — (ўйинни) ўтказиб юбо- 
раман] Карта ўйинида: ўйиннинг айни бир 
даврасида (карта айланишида) фаол қатна- 
шишдан воз кечиш ёки мағлубиятни тан 
олиш. 

ПАС II [ингл. pass — узатмоқ, оширмоқ] 
cnpm. Баъзи спорт ўйинларида бир ўйин- 
чининг ўз шериги (жамоадоши)га тўп ёки 
шайбани узатиши. 

ПАСАЙМОҚ 1 Баландлиги нисбатан ка- 
майиб қолмоқ, чўкмоқ, чўкиб қолмоқ. Ер 
зичланиб, анча пасайди. н 1989 йил Орол 
денгизининг сатҳи яна бир метрга пасайди. 
«Фан ва турмуш». Каналда сув пасайди, қиш- 
лоқ кўчалари, пахтазор пайкаллари селгиб 
қолди. Ў. Ҳошимов, Қалбингга қулоқ сол. 

2 Камаймоқ, кучсизланмоқ, қайтмоқ 
(ҳодисаларнинг кучи, шидцати, даражаси, 


миқцори ва ш.к. ҳақида). Оғриғим пасайди. 
Куёш ҳарорати ҳали пасайгани йўқ. Шамол 
анча пасайди. Боланинг иссиғи пасаймади. 
Радионинг овози пасайиб қолди. н Йўлдо- 
шевнинг йиғиси борган сари пасайиб, ниҳо- 
ят.. хўрсина-хўрсина жим бўлди. Н. Сафаров, 
Жанговар саҳифалар. Унинг вужудини қам- 
раб олган ўт аста-секин пасайиб, кўнгли 
тобора совий бошлади. Ҳ. Ғулом, Машъал. 

3 Юқори амалдан пастроқ амалга тушиб 
қолмоқ. Мартабаси пасайди. 

4 кўчма Кибру ҳавоси йўқолиб, шахти 
қайтиб, эпақага келиб қолмоқ, ҳовуридан 
тушмоқ. Бир оз пасайинг. У анча пасайиб 
қолди. 

Попуги пасаймоқ Шаштидан қайтмоқ, 
ҳовуридан тушмоқ, бўшашиб қолмоқ. Даъво- 
гарнинг попуги пасайди. 

ПАСПОРТ [фр. passeport < итал. passa- 
porto — портга кириш ёки у орқали ўтиш 
учун рухсатнома] 1 Муайян давлат фуқаро- 
си эканлигини ва эгасининг шахсини кўр- 
сатувчи ва тасдиқловчи асосий ҳужжат. Муд- 
датсиз nacnopm. Паспорт олмоқ. н -Пас- 
портингизни беринг, — деди [ходим] торт- 
масидан қандайдир қоғозни оларкан. X. Сул- 
тонов, Онамнинг юрти. Паспорт ёзиш идо- 
ралари ходимларининг тил билмаслиги ҳам 
қанчадан-қанча «кашфиёт»ларни келтириб 
чиқармоқда. «Муштум». 

Паспорт тизими Аҳолини ҳисобга олиш 
ва унинг кўчиб юришини тартибга солиш 
қоидалари мажмуи. Низомда.. nacnopm ти- 
зими қоидаларини бузганлик учун жавоб- 
гарлик тартиблари ҳам белгилаб берилган. 
«Ўзбекистон Республикаси» (энциклопе- 
дия). 

2 Корхона, бино, технологик қурилма, 
асбоб-ускуна қисми, транспорт воситаси ва 
ш.к. ҳақидаги асосий маълумотлар қайд 
этилган ҳужжат, гувоҳнома. Автомобилъ nac- 
nopmu. Телевизор nacnopmu. Магнитофон 
nacnopmu. 

ПАССАЖ | фр. passage — ўтиш жойи, йўл] 
1 Икки томонида қатор савдо дўконлари 
жойлашган ёпиқ бино, раста. 

2 Бир хил мол-товар сотиладиган катта 
магазин. Китоблар пассажи. 

3 Мусиқада: баланд пардадан паст пар- 
дага ёки, аксинча, паст пардадан баланд пар- 
дага изчил ва тез ўтиб ижро этишдаги тон 
(товуш)лар изчиллиги. 




ПАССАЖИР [фр. passager — ўтувчи, бо- 
рувчи] Поезд, самолёт, пароход каби транс- 
порт воситаларида уларнинг бошқарувчи- 
си сифатида эмас, балки мижози сифатида 
борувчи, қатновчи киши. Пассажирларга 
хизмат кўрсатиш. н Шу пайтда олдинда 
кетаётган пассажир ташийдиган автобус 
тўхтади. С. Зуннунова, Олов. Пассажир поез- 
ди гуруллабўтиб кетди. С. Аҳмад, Уфқ. 

ПАССАТ [нем. Passat < голл. passaat] геогр. 
Тропик кенгликларда океанлар узра эсиб 
турадиган барқарор шамол, ҳаво оқими. 

ПАССИВ I [лот. passivus — ҳаракатсиз] 
бухг. 1 Корхона ва ташкилотларнинг барча 
қарзлари ва мажбуриятлари. 

2 Бухгалтерия балансининг ўнг томони: 
корхона ва ташкилотларнинг мансублиги ва 
мақсадига кўра гуруҳланган маблағларининг 
(ўз захиралари, бошқа муассасалардан 
олинган қарзлар) ҳосил бўлиш манбалари- 
ни ифодалайди; зид. актив I. 

ПАССИВ II [лот. passivus — суст, суст- 
каш; лоқайд, иродасиз; мажҳул] Атрофдаги 
нарса ва ҳодисаларга, кишиларга нисбатан 
бефарқ, лоқайд қарайдиган; ғайратсиз, фао- 
лиятсиз, шижоатсиз; зид. актив II, фаол. 
Пассив киши. Ишга юзаки, пассив қараш. н 
Мунисдаги норозилик ва пассив исёнларнинг 
ўзанлари ва шохобчалари муаллифнинг шахсий 
ҳамда ижтимоий ҳаёти билан боғлиқдир. 
«ЎТА». 

ПАССИВЛАШМОҚ Фаолияти сустлаш- 
моқ, пассив, лоқайд бўлиб қолмоқ. 

ПАССИВЛИК Нофаоллик, сусткаш- 
лик; лоқайдлик. Агар кимдир ўзини сипороқ 
тутиб, гапларини ўйлаб, шошмай сўзласа, 
бундай одамларни юрагида ўти йўқ, деб nac- 
сивликка йўядилар. Шукрулло, Жавоҳирлар 
сандиғи. 

ПАСТ [ф. j — бўйи қисқа, пакана, 
унча баланд бўлмаган; пасткаш; жирканч] 
1 Юқори томон ўлчами, қадди, бўйи унча 
баланд бўлмаган, баландлиги, бўйи нисба- 
тан қисқа; пакана, пастак. Паст девор. Паст 
бўйли дарахт. Бўйи nacm одам. н Боғнинг 
атрофи эски, nacm, лекин ямалиб, ясқалиб 
бутунланган деворлар билан ўралган. Ойбек, 
Танланган асарлар. Шу заҳоти ҳовлида nacm 
бўйли йигит пайдо бўлди. «Шарқ юлдузи». 

2 Унча чуқур бўлмаган, саёз. Паст дарё. 

3 Миқдори, даражаси, нархи унча катта, 
баланд бўлмаган, нисбатан кам, оз, қуйи. 


Нархи nacm мол. Паст маош олиб ишламоқ. 
н Бунақа ювош хотинларга қайси эркак 
nacm молни раво кўради. Э. Самандар, Дарё- 
сини йўқотган қирғоқ. 

Тузи паст 1) тузи кам, керагидан оз туз 
солинган. Овқатнинг тузи nacm; 2) кўчма 
мантиқ-мазмуни, маъноси йўқ. Намунча 
гапингнинг тузи nacm. 

4 Шиддати, кучи, даражаси унча катта 
бўлмаган, нисбатан кучсиз, заиф (иссиқ- 
лик, босим кабилар ҳақида). Паст темпе- 
ратура. н Стрелка сал кўтарилди-ю, яна 
ҳоли келмай, пастга тушди. Ортиқ, бензин 
қанча қолганини кўриб, ўзининг ҳам капала- 
ги учиб кетди. М. Мансуров, Ёмби. 

5 Унча баланд бўлмаган, бўш (овоз, 
нота кабилар ҳақида). Кейин бегуноҳ кўз- 
ларини Алимардондан узмай, яна ўша nacm, 
ўйчан оҳангда гапирди. Ў. Ҳошимов, Қал- 
бингга қулоқ сол. Уўзини бир оз тутиб олди- 
да, nacm овозда давом этди: -Курқманг, 
институтдан ҳайдамаймиз. Лекин одам де- 
ган бунақа маҳмадона бўлмайди. Ў. Ҳоши- 
мов, Қалбингга қулоқ сол. 

6 Сифати унча яхши бўлмаган; оддий, 
жўн. -Кўп хонали уйлар қуриш масаласига 
келсак, аввало, бизда сифат nacm, — деди 
Ёдгор ўйланиб. — Ҳўлингизни чўзсангиз, 
шифтга тегади. Ў. Ҳошимов, Қалбингга 
қулоқ сол. Лекин агар бирон ёш ёзувчи ўз 
имконияти даражасидан пастроқ асар ёзса, 
уни дарров огоҳлантириб қўяр эдилар. К. 
Қаҳҳорова, Чорак аср ҳамнафас. 

7 Унчалик яхши эмас, юришмаган 
(«бахт», «омад», «толе» каби сўзлар билан). 
Ҳа, ўша толеи nacm Жамила. Ҳамза, Бой 
ила хизматчи. 

8 Серёғин, ёмон, совуқ; Бу йил ҳаво 
nacm келди. н Барг етилмаяпти, баҳор nacm 
келди. А. Мухтор, Кумуш тола. 

9 Келиб чиқиши, насл-насаби юқори 
табақаларга хос бўлмаган, асилзода эмас. 
[Қизнинг] Юзида оз-моз чиройи бўлгани би- 
лан, ўзи таги nacm. Сизнинг остонангизга 
сира арзимайди. Ҳамза, Танланган асарлар. 
[Имом:] Отасини кўндирамиз, унинг таги 
nacm, жазоси пул-да. Ж. Шарипов, Хоразм. 

10 айн. пасткаш. Ҳаммага ҳам қилиғин- 
гиз шуми ёки мени шундай nacm хотин деб 
ўйладингизми? Ойдин, Икки кўзи шунда. 
Паст кишида одамият нима қилсин. А. Қо- 
дирий, Меҳробдан чаён. Денгиз тубида дур, 




устида чўп-хас, Ўзгани паст билур кимкиўзи 
паст. Ш. Шомуҳамедов, Одам борки. 

Назари паст ёки паст назар айн. паст 10. 
Ҳазрат гоҳо сезиб қоларди: кўпларга паст 
назар билан қарашни ҳам ўрганганди Кур- 
бон.. Ш. Холмирзаев, Қил кўприк. Арзу ҳо- 
линг эшитмас, Унда ишинг ҳеч битмас. 
Шунчалик назари паст — Нима берсанг олар 
у. «Муштум». 

11 Нисбатан қуйи ўрнашган жой; паст- 
лик, чуқурлик. Пастга тушмоқ. н Али- 
мардон сирғаниб, соҳилдан авайлаб юриб, 
пастга тушди. Ў. Ҳошимов, Қалбингга қу- 
лоқ сол. Олмани тутиб, орқасига қайтса, 
тут шохидан шошиб, пастга ёшгина бир қиз 
тушиб келяпти. С. Зуннунова, Олов. 

12 с.т. Ер, пол. Челакни пастга қўй. 

13 Уйнинг кираверишидаги эшикка яқин 
жой; пойгак. Ибодулла ҳам акасидан бир 
қадам пастга тиз чўка қолди. Ҳ. Ғулом, 
Машъал. Этиги лой бўлганидан, Йўлчи тан- 
чага ўтирмай, наматнинг учини қайириб, 
пастроққа чўккалади. Ойбек, Танланган 
асарлар. 

Авжи паст 1) ўсиши, ривожланиши ор- 
қада қолган, унча яхши ўсмаган, ривож- 
ланмаган. Авжи nacm экинлар; 2) кўчма кай- 
фияти бузуқ, ҳар вақтдагидан кўра ҳафсала- 
си йўқроқ, суст. Бугун дўстимнинг авжи 
пастроқ кўринади. Ақли (ёки зеҳни, эси) паст 
Ақли калта, ақпи кўп нарсага етмайдиган, 
фикрлаш қобилияти нормал эмас. -Эси 
nacm, — деди Деҳқонбой аканинг энсаси 
қотиб. С. Зуннунова, Олов. Ақлинг nacm, 
миянг ёғочдан , қалбинг темирдан! X. Тўхта- 
боев, Ширин қовунлар мамлакати. Сен зеҳни 
nacm, беэътиқод одам экансан. «Луқмони 
Ҳаким». Машқи паст айн. авжи паст 2. Паст 
келмоқ Бўш келмоқ, ён бермоқ (баҳсда, 
жанжалда). Сахийлик, меҳмондўстликда ан- 
дижонликлар Ҳотамдан ўтса ўтардики, ам- 
мо nacm келмас эди. Шукрулло, Сайланма. 
Паст тушмоқ 1) жаҳлидан, ҳовуридан туш- 
моқ. [Боботой ота] Ўзининг бу ерга нима 
мақсадда келгани ёдига тушди шекилли: -Бир 
санамас, мен ҳам дор тагидан қочганлар 
неварасиман, — деди бир поғона nacm тушиб. 
«Ёшлик»; 2) хўрланмоқ, ўзини пастга ур- 
моқ. Мен ҳали ҳасратимни, дардимни келиб- 
келиб сизларга айтдимми? Мен ҳали келиб- 
келиб одамгарчиликни, диёнатни, номусни 
тупроқ билан тенг қилган сиздай разил хо- 


тинфуруш, қўшмачилар олдида шунчалик 
nacm тушдимми ? X, амза, Бой ила хизматчи. 
Пастга урмоқ Камситмоқ, ерга урмоқ; хўр- 
ламоқ. Сизни ҳеч ким ҳозиргидай пастга 
урмайди. У ёғидан ҳам ташвиш тортиб 
юрмай қўя қолинг. Тўйни мана шу ерда 
ўтказамиз. К. Яшин, Ҳамза. Бировнинг уйига 
бостириб кирибки, шунчалик пасткашлик 
қилишяптими, қўйинг, гаплашманг, нима 
қиласиз ўзингизни пастга уриб, жонўғлим. М. 
Исмоилий, Фарғона т. о. Қўли паст 1) иши 
ўнгидан келмаган, омад кулиб боқмаган; 2) 
ютқизиш ҳолига келган, ютқизиш олдида 
турган. 

ПАСТА [итал. pasta — хамир] Тиббиёт, 
косметика, пазандалик, рассомлик соҳа- 
ларида кўлланадиган турли хил хамирсимон 
моддаларнинг умумий номи. Тиш nacmacu. 
Совун nacmacu. Антисептик nacma. Бўёқ 
nacmacu. н Биринчи қилган ишим — юзимни 
икки-уч қайта совунлаб ювиб, оғзимни ча- 
йиб ташладим. Уйга бориб, тиш nacmacu 
билан ҳам ювдим. «Ёшлик». 

ПАСТАК [ф.. — «паст» с. нинг кичр.] 

с.т. Бўйи унчалик баланд бўлмаган, паст, 
пакана. Пастак девор. Пастак уй. н Умид 
хаёллар оғушида маст эди. У жимжит 
хонада деразадан пастак томларга, этда- 
бетда қўққайиб турган мўриларга тикил- 
ганича, хаёл наҳрида сузарди. Мирмуҳсин, 
Умид. Пастак уйларнинг лойсувоқ томлари 
яхшилаб куралган, икки томондан тушган 
қор тор кўчани тўлдириб юборган, чеккада 
ингичка сўқмоқ йўл қолган эди. Ў. Ҳошимов, 
Қалбингга қулоқ сол. 

ПАСТАРИН [ф. — жуда паст] эск. 

кт. 1 Сифати, даражаси, мавқеи унчалик 
баланд бўлмаган; оддий. Пастарин мол. 

2 Пасткаш одамларга хос; тубан, разил. 
Азизбек.. қамалнинг иккинчи куни ўрда 
томига чиқди, энг кейинги, ҳам энг nacma- 
рин чорани кўрмакчи эди бу хоқон. А. Қоди- 
рий, Ўтган кунлар. Нодон, пастарин одам- 
лар ушбу замондаги баъзи арбоби ҳукумат- 
ларимиздан шикоят қилиб айтурларким.. А. 
Қодирий, Кичик асарлар. 

ПАСТ-БАЛАНД 1 Бўйи, баландлиги ҳар 
хил, ҳар хил баландликдаги. Паст-баланд 
болалар. н Уфқни ўз гавдаси билан тўсган 
паст-баланд тоғлар қоп-қорайиб, ридо кий- 
гандек силлиқ кўринарди. Шуҳрат, Шинелли 
йиллар. 




2 Турли табақадаги одамлар, катта-ки- 
чиклар. [Оқилова:] Сиз маҳалланинг паст- 
баландини биласиз. И. Қаландаров, Шохида- 
мас, баргида. 

3 Пастлик ва баландликлардан иборат; 
ўйдим-чуқур, нотекис. Паст-баланд йўл. н 
Мана, ўшандан бери бир соатча вақт ўтди, 
шаҳар боғлари орқада қолиб, олдинда куйган 
калладай тап-тақир дашт, паст-баланд 
адирлар боиианди. О. Ёқубов, Эр бошига иш 
тушса. Улар тор кўчани чангитиб, гурс-гурс 
қадам ташлаб ўтишди, паст-баланд mena- 
ликлар этагида тўхташди. С. Сиёев, Ёруғ- 
лик. 

3 Турли икир-чикир, майда-чуйда, бор- 
ди-келдилардан иборат бўлган. Паст-баланд 
гаплар. н Ҳаммада бўладигандек, тирик- 
чилик важидан баъзан ўртамизда nacm- 
баланд гаплар ҳам ўтган. К. Яшин, Ҳамза. 

ПАСТ-БАЛАНДЛИК Паст-баланд, 
нотекис жой. Улар паст-баландликлардан 
туртиниб-суртиниб ошиб, қурилишдан узоқ- 
лашдилар. Ойбек, О. в. шабадалар. Ҳаёт 
асфалътга ўхшаган текис эмас, паст-ба- 
ландликдан иборат. К. Қаҳҳорова, Чорак аср 
ҳамнафас. 

ПАСТЕРЛАШ, пастеризация [фр. Pasteur 
— айни жараённи таклиф этган француз 
олими Луи Пастер номидан] махс. ким. 
Суюқликлар ва озиқ-овқат маҳсулотлари 
(мас., вино, сут)даги микроб ва замбуруғ- 
ларни муайян муддат муайян ҳароратда 
қиздириш билан йўқотиш усули. 

ПАСТКАШ [ф. и 7Л~, ..i-j — пастлик, ра- 
зиллик қилувчи] 1 Арзимаган нарсанинг ҳам 
юзига борадиган, арзимас нарсаларга ҳам 
ўзини урадиган, назари паст. Биздан сўнг яна 
учта-тўртта дўкондор кириб келади: ориқ- 
тирриқ, зиқна, кўпчилиги пасткаш одамлар. 
Ойбек, Болалик. Аёлларни фақат улуғ одам- 
лар ҳурмат қилади. Уларни фақат пасткаш 
одам хўрлайди. Газетадан. 

2 сўк. Разил, ярамас. Шунақа бебурд, 
пасткашмидинг, Неъматжон, илон бўлиб 
авраган экансан-ку мени. А. Муҳидцин, Куёв 
қочди. 

ПАСТКАШЛАШМОҚ Пасткаш, назари 
паст бўла бормоқ, разиллашмоқ. 

ПАСТКАШЛИК Разиллик, ярамаслик, 
назари пастлик. Бир умр эсимдан чиқарол- 
масам ҳам, бир умр ўтда қовурилсам ҳам, 
бундай пасткаиллик қилмайман. С. Зуннуно- 


ва, Олов. Ҳафиза Умиднинг садоқатини бир 
неча бор синаб кўрган. Бу йигитдан номаъ- 
қулчилик — пасткашлик чиқмайди. Мирмуҳ- 
син, Умид. 

ПАСТКИ 1 Пастда ўрнашган, жойлаш- 
ган, нисбатан қуйидаги, пастдаги. Бинонинг 
пастки қавати. Дарахтнинг пастки шох- 
лари. Пастки жағ. Пастки лаб. н Сихлар- 
da кабоб келгач, Бозоров жавоннинг пастки 
тортмасини очиб, бир шиша беш юлдузли 
конъяк олди. И. Раҳим, Чин муҳаббат. Тоҳир 
nacnmu қаватдаги очиқ эшикларга бош ти- 
қиб қаради. П. Қодиров, Юлдузли тунлар. 

2 Қуйи, бошланғич, биринчи босқич- 
даги. Пастки курс. н Қори пастки синф- 
ларни ўқитар ва ҳар ёз ўқитувчилар қайта 
тайёрлов курсида ўқиб, билимини ошириб 
турарди. П. Турсун, Ўқитувчи. 

ПАСТЛАМОҚ 1 Пастроқ тушмоқ, 
пастга (томон) ҳаракат қилмоқ, пасаймоқ. 
Самолёт пастлаб учиб ўтди. н Ҳатто бир 
куни Мирвали тоғ йўлида кета туриб, 
пастлаб учиб юрган вертолётни қирқма 
милтиғи билан отиб туширмоқчи бўлиб 
чоғланганди-ю, катта жанжалга айла- 
нишини ўйлаб, бу шахтидан қайтганди. С. 
Аҳмад, Жимжитлик. 

2 кўчма Паст тушиб, пасайиб кетмоқ. 
Иш суръати пастлаб кетди. У сўнгги йил- 
ларда пастлаб кетди. 

3 кўчма Пасайтирмоқ, паст қилмоқ. -Э, 
шоирлар бор бўлсин. Халқнинг дилидаги гап- 
ни топиб айтишади барака топкурлар, — 
деди кейин овозини пастлаб, Ҳамзага ши- 
вирлади. К. Яшин. Ҳамза. 

ПАСТЛАШМОҚ 1 Пастламоқ фл. ўзл. н. 
Унинг авжи анча пастлашди. Ҳаво nacm- 
лашди. 

2 айн. пасткашлашмоқ. 

ПАСТЛИК 1 айн. пасткашлик. -Бу одам- 
гарчиликдан, виждондан эмас, бу пастлик, 
— деди Элмурод. П. Турсун, Ўқитувчи. 

2 Паст ер, ўра, чуқурлик. Канизак nacm- 
ликка тушиб кетганида, орқасига бир қай- 
рилиб қаради. А. Қаҳҳор, Қўшчинор чироқ- 
лари. Улар сув ёқалаб бориб, пастликка туш- 
дилар. Шуҳрат, Шинелли йиллар. Йўлчи 
отни елдириб, тепаликда кетаркан, орқада 
қолган пастликдаги боққа беихтиёр қаради. 
Ойбек, Танланган асарлар. 

ПАСТТЕКИСЛИК геогр. Океан сатҳидан 
200 метргача баланд бўлган қуруқлик. 




ПАСТҚЛМ 1 Киши назари тушмайди- 
ган; одамлар кам бўладиган; хилват, одам- 
дан холи жой, овлоқ. Ҳар замон-ҳар замон- 
да обкашли киишларнинг пастқам кўчалар- 
да ғизиллаб кетаётганини учратиш мумкин 
эди. Мирмуҳсин, Тунги чақмоқлар. Ҳозир дод 
соламан, боишмга одам йиғиб, мелиса мени 
пастқамга опкелиб, пора сўраяпти, дейман. 
С. Аҳмад, Уфқ. Ғозга қараб кампир ўғли 
жўнади. Пастқамдан паналаб кетиб боради. 
«Алпомиш». 

2 шв. Унча баланд бўлмаган, пастак, паст 
ва кўримсиз (уй ёки бино ҳақида). Ўша 
[ўттизинчи] йиллардаги уйлар пастқам, 
диққинафас гувала уй, сомон томлар эди. Н. 
Сафаров, Оловли излар. Ўз шеърининг nacm- 
қам уйларда жаранглаганидан Аваз бениҳоя 
хурсанд, бу нарса унга яна илҳом бағишлар 
эди. Ж. Шарипов, Хоразм. 

3 Теварак-атрофга нисбатан паст, чуқур. 
Пастқам жар лабида шумтолу анор Ҳамда 
бир итбурун ўсарди қатор. Я. Қурбон. 

ПАСТҚАМЛИК 1 айн. пастқам 2, 3. 
Пастқамликдаги уйлар. 

2 Кишиларнинг назаридан узоқ, паст- 
қам жой. Сидиқжон Баҳрободга кечки пайт, 
пастқамликдан, қалин дарахтзор ва адир 
оралиқларидан бошланган шом қоронғуси 
борлиққа тарқала бошлаганда кириб келди. 
А. Қаҳҳор, Қўшчинор чироқлари. 

ПАСХА [юн. pascha < қад. яҳ. песаҳ — 
ўтмоқ] дин. 1 Христиан динининг православ 
мазҳабида шу диннинг асосчиси Исонинг 
тирилишига бағишланган байрам. 

2 Яҳудийларда: баҳорги диний байрам 
(яҳудийларнинг Фиръавн асоратидан қуту- 
либ чиқишига бағишланади). 

ПАТ I 1 Парранданинг дум ва қанот- 
ларини ташкил қилган, мугузсимон узун 
найчанинг икки ёнида икки қатор бўлиб 
ўсиб чиқадиган парлардан иборат аъзоси. 
Товуқ namu. н Саид Амин сўйилган ўнтача 
беданани олдига уйиб қўйиб, патларини юл- 
моқда. М. Исмоилий, Фарғона т. о. Товус 
патидан ясалган елпиғичи билан чиройли 
юзини елпиб-елпиб қўяди. X. Тўхтабоев, Ши- 
рин қовунлар мамлакати. 

2 Мато, гилам ва ш.к. нинг юзини қоп- 
лаган сунъий тук. Уй ўртасидаги сандал 
устида исқирт кўрпа, ерда namu тўзиб 
кетган эски гилам, кичик бир шолча.. тў- 
шалган. Н. Сафаров, Оловли излар. Чўққи 


соқол, бошига namu тўзиб кетган сурмаранг 
духоба дўппи кийган, кўзойнакли, олтмиш 
ёшлардаги чол велосипед миниб келиб қолди. 
С. Аҳмад, Чўл бургути. 

Пати тўзимоқ 1) тўзондек ҳар ён сочил- 
моқ, тўзғимоқ. Улар [самолётлар].. орқаси- 
дан тўзонли из қолдириб, ўқдай учиб борар, 
момиқ булутларнинг патини тўзитиб, олға 
парвоз этар, аммо овози эшитилмас эди. Ў. 
Ҳошимов, Қалбингга қулоқ сол; 2) кўчма 
жаҳли чиқмоқ, салга тутақиб кетмоқ. Аса- 
рингни бугун босишмаса, эртага босишади. 
Назирийнинг битта таънасига дош берол- 
май, патинг тўзиб кетди-я! Эҳ, афсус! Шу 
ўринда жиндак худбинлик қилдинг. К. Яшин, 
Ҳамза. Патини юлмоқ Бор-йўгини олиб 
қўймоқ, шилмоқ. Қитиқ патига тегмоқ 
Нозик жойини топиб, жаҳлини чиқармоқ, 
нафсониятига тегмоқ. Айниқса, Ғафур Ғу- 
ломнинг гаплари баъзиларнинг қитиқ namu- 
га тегиб, ўйлантириб қўйди. Шукрулло, Жа- 
воҳирлар сандиғи. Бир мажлисда ҳам Шариф 
Рустамович бировларнинг қитиқ патига те- 
гадиган сўзларни айтганди. О. Мухторов, 
Эгилган бош. Қитиқ патини юлмоқ Нозик 
жойини топиб, тилини қисиқ, мулойим 
қилиб қўймоқ. [Берди:] Мен буларингнинг 
қитиқ патини юлиб, ром қилиб олмоқчиман! 
А. Қодирий, Обид кетмон. Қитиқ патини 
ўлдирмоқ айн. қитиқ патини юлмоқ. Бунинг 
қитиқ патини ўлдириб, ром қилиб олишим 
керак, деган фикр ялт этиб ўтди унинг 
миясидан. К. Яшин, Ҳамза. 

ПАТ II [фр. pat — топшириш] Шахматда: 
ўйин дуранг ҳисобланадиган ҳолатларнинг 
бири, пот. Ўйин nam бўлди. 

ПАТАК 1 от Оёқ кийими ичига қалин ва 
юмшоқ мато (мас., кигиз)дан қирқиб 
солинадиган тўшама. Кавушим патагин қалин 
сол, Оёғимни қабартмасин. «Фольклор». 

Патагига қурт тушди айн. пайтавасига қурт 
тушди қ. пайтава. 

2 сфт. Чигиллашиб, бир-бирига ёпишиб 
кетган (соч, соқол, юнг кабилар ҳақида). Ўнг 
қўлини аста узатиб, унинг патак сочларини 
силади. А. Мухтор, Туғилиш. Қирқ ёшлардаги 
патак соқол, суяги бузуқ, бадбашара киши 
кирди. С. Сиёев, Ёруғлик. 

Патак илдиз Йўғон илдиздан ўсиб чиқ- 
қан майда зич илдизчалар. 

ПАТАКЛАШМОҚ Чигиллашиб, бир- 
бирига ёпишиб, киришиб кетмоқ, патак 






ҳолга келмоқ (қ. патак 2). Қиш бўйи қўрада 
ётавериб, доғ-дуғ жунлари патаклашган 
қўйлар.. «Ёшлик». 

ПАТАРАТ с.т. Пароканда, тартибсиз, 
алғов-далғов. Янги кўчиб келган кезлари бу 
ерлар бир патарат қурилиш майдони эди. Э. 
Аъзам, Кечикаётган одам. 

Патарат топмоқ с.т. Парокандаликка 
учраб маҳв бўлмоқ, йўқ бўлиб кетмоқ. Сар- 
сон-саргардон бўлиб ўлиб кетган хотиним- 
нинг умрини нима билан тўлайсан? Йўқ бў- 
либ, тўзиб, патарат топиб кетган оиламга 
қанча ҳақ тўлайсан ? С. Аҳмад, Жимжитлик. 
Омбор, сушилка қуриш учун берилган мате- 
риалларни ўз ўрнида фойдаланмай, патарат 
топтириб, хижолат бўлиб юрган бетайин 
раисларни ҳам биламиз. А. Муҳидцин, Ош- 
налар. 

ПАТЕНТ [лот. patens, patentis — аниқ, 
оч иқ] 1 Ихтирочига Давлат патент идораси 
томонидан бериладиган, унинг ўз ихтиро- 
сига муаллифлиги ва мутлақ ҳуқуқини тас- 
диқловчи ҳужжат. «Амиридин» деган пре- 
парати учун АҚШ, Буюк Британия, Швей- 
царияда патент олинди. «Фан ва турмуш». 
Таниқли ботаник олим Қаҳҳор Ҳожиматов 
бошчилигида ушбу шифобахш воситани 
яратган тадқиқотчилар эса Давлат патент 
идорасидан патент олишди. «Фан ва турмуш». 
Маъданларни қайта ишлашга оид ишлаб 
чиқилган технологияларга патентлар олинди. 
Газетадан. 

2 Савдо-сотиқ ёки бирор касб-ҳунар 
билан шуғулланиш учун рухсат берилган- 
лиги ҳақидаги ҳужжат. Илгариги катта дў- 
конини ёпиб, патентини топширди. А. Қаҳ- 
ҳор, Сароб. Ҳожатбарорликда қадамлари 
ростланиб, хусусий меҳнат фаолиятини юр- 
гизиш учун патент олди. Газетадан. Ўша 
вақтлари патент олиб, ўзимнинг шахсий 
«Москвич»имда киракашлик қилар эдим. 
Газетадан. 

ПАТЕНТЛАНМОҚ Патентга эга бўл- 
моқ, патент олмоқ. Бундай қайта ишлаш 
усули Тошкент Ирригация ва қишлоқ хўжа- 
лигини механизмлаштириш институтининг 
доценти Бахтиёр Шойимардонов томонидан 
патентланди. «Фан ва турмуш». 

ПАТЕФОН [фр. Pathe (Пате) — фирма 
номи + юн. phone — товуш] эск. Граммофон 
пластинкасига ёзиб олинган мусиқа, ашула, 


нутқ кабиларни қайта эшиттириш учун 
хизмат қиладиган аппарат. Патефон плас- 
тинкаси. Патефон қўймоқ. Патефон эшит- 
моқ. н Лутфиниса туриб, патефон мемб- 
ранасини кўтариб қўйди. С. Аҳмад, Уфқ. Му- 
яссар ўрнидан туриб, патефонга пластинка 
қўйиб келди. Бирор ўн минут жимгина та- 
мадди қилдилар. М. М. Дўст, Лолазор. 

ПАТИЛА [а. <tiii — бурам, ўрам, ҳалқа; 
жингала(к), гажак; ип, тола] Ўрилмаган, 
шокила (соч, гажим, попук кабилар ҳақида). 
Зубайда онасининг заҳил рангига, беш-ўнта 
оқ оралаган патила сочларига, лекин ҳали 
ҳам пистадек оғзига.. тикилганча, миқ эт- 
май ўтираверди. К. Яшин, Ҳамза. [Ғозиддин] 
Уй олдидаги йўлкада юпун кийинган, патила 
соч бир йигит қорга бурканиб, қорни ғир- 
чиллатганича, у ёқ-бу ёққа тажанг одим- 
лаётганини кўрди. О. Мухторов, Эгилган 
бош. 

ПАТИЛА-ПАТИЛА Ўрилмаган, тарқоқ, 
шокила-шокила, жингалак. Рустам уни 
дарров таниди: Катя! Ўзи. Қўнғир сочлари 
патила-патила, мовий кўзларида қуёш ёна- 
ди. В. Ғофуров, Вафодор. Унинг [Жасур] 
ёнига боргиси, патила-патила сочларини 
силаб, бўртиб турган мушакларини.. ушлаб 
кўргиси келди. Н. Қиличев, Ёронгул. 

ПАТИЛЛАМОҚ «Пат-пат» овоз чиқар- 
моқ, патирламоқ. Ора-сира мотоцикл na- 
тиллаб ўтиб қолади-да, чўл бағрига ўқдек 
санчилиб, бир зумда йўқ бўлиб кетади. С. 
Аҳмад, Чўл бургути. Хотин чарс беданадай 
патиллаб, қочмоқчи бўлганида, юзини кар- 
найгулнинг поясига уриб олди. А. Қаҳҳор, 
Майиз емаган хотин. 

ПАТИНЖОН шв. Потинжон. 

ПАТИР I [а. — оширилмаган, кўп- 

тирилмаган (нон)] Кўпинча ёғ аралашти- 
рилган, оширилмаган хамирдан чекичлаб 
тайёрланадиган юпқароқ нон. Шўрвага na- 
тир тўғрамоқ. н [Жондор] Хамири нуқул 
қаймоққа қорилиб, оғизда эриб кетувчи on- 
поқ namup нонларни.. ушатиб ташлади. 
Ойбек, Танланган асарлар. У [Паҳлавон] ёш 
шоирнинг ғамини еб, namup нон, қатлама, 
шарбат олиб келган эди. М. Осим, Карвон 
йўлларида. 

Патир ушатиш этн. Унашиш, унаштириш 
маросими. Хадича келин Шакархоннинг сочи- 
ни ўриб туриб: -Ҳа, нима гап, яна namup 
ушатиш бўляптими? — деди. Ойдин, Ўзи 




монанд. Хамир(нинг) учидан патир Катта 
нарсанинг, ишнинг бошла(н)маси, даст- 
лабки кичик бир қисми, улуши. Бу ўтириш 
хамир учидан патир, катта зиёфат кейин 
бўлади. н Бу хамирнинг учидан патир, ўз 
қўлим билан эккан ҳандалакнинг тўнғич ҳо- 
сили. Ш. Рашидов, Бўрондан кучли. 

ПАТИР II тақл. с. Кескин қанот қоқиш, 
тез айланиш ва ш.к. ҳаракат ва улардан чи- 
қадиган товуш. Каптар патир этиб қўлдан 
чиқди. 

ПАТИРЛАМОҚ 1 «Патир -патир» овоз 
чиқармоқ, патилламоқ. Ўрмон шитирлаб 
қолди, Барглар патирлаб қолди. Ҳ. Олимжон. 
Терак шохларидаги каптарлар уни танибми, 
патирлаб, осмону фалакка кўтарилди. А. 
Кўчимов, Ҳалқа. 

2 Тез ва кетма-кет пайдо бўлмоқ. Тиниқ 
кўк юзида юлдузлар патирлай бошлади. 

ПАТИР-ПАТИР Патир II с. такр. Қуш- 
лар патир-патир учиб кетди. н Метин, 
беллар патир-патир Ишлайди канал ичинда. 
«Фольклор». Фаранг милтиқ патир-патир 
Отилди майдон ичинда. «Равшан». 

ПАТИР-ПУТУР тақл. с. Тез, кескин 
ҳаракат ва ундан ҳосил бўладиган товуш. 
Хўрозларнинг патир-путури. Патир-путур 
отишма. н Кунлардан бир кун қош қорай- 
ганда.. каптархона ичи бирдан тўс-тўполон, 
namup-nymyp бўлиб қолди. Мирмуҳсин, Чи- 
ниқиш. 

Патир-путур ишламоқ Тез, апил-тапил, 
шоша-пиша ишламоқ. 

ПАТИССОН [фр. patisson — кулча қовоқ 
< pate — пирог] Қовоқдошлар оиласига ман- 
суб бир йиллик сабзавот ўсимлиги. Патис- 
сон тузламоқ. 

ПАТЛИ 1 Пат билан қопланган, пати 
бор. Кўркам патли қуш. 

2 Сунъий тук билан қопланган, тукли. 
Патли мовут. н Паст бўйли, янги брезент 
этик, галифе шим, гимнастёрка кийган.. бир 
киши таклифни кутмай, патли гиламдан 
дадил келиб, қўлтиғидаги қора чарм папка- 
сини стол четига қўйди. С. Нуров, Нарвон. 
Маликахон ҳеч нарса демади, лабини истиғно 
билан буриб, пахтасини хирмонга бўшатди, 
кейин юзи патли, сариқ шиппагини ечиб, 
қоқди. Н. Аминов, Қаҳқаҳа. 

ПАТНИС \р. поднос < подносить — олиб 
келмоқ] 1 Идиш-товоқ ёки бошқа бирор 
нарсани ташиш ёхуд нон, қанд-қурс, мева- 


чева кабиларни солиб, дастурхонга қўйиш 
учун мўлжалланган, кенг, ясси, четлари 
сал қайрилган металл ёки пластмасса буюм. 
Гулдор патнис. н Хилма-хил, ранг-баранг 
қимматбаҳо мева-чевалар билан лим тўла 
бўлган патнислар кетма-кет етказилиб 
турилади. Ойбек, Танланган асарлар. Ғу- 
ломжон кулиб туриб, олдидаги бўш қовун 
косаларини патнисга солди. М. Исмоилий, 
Фарғона т. о. 

2 Меҳмонларнинг олдига қўйиш учун 
тузалган шундай идиш. Унинг [Мирзака- 
римбойнинг] кампири патнис ва бир чойнак 
чой олиб чиқди. Ойбек, Танланган асарлар. 
Холдорхон дастурхонга патнис қўяр экан, 
энгашиб туриб гапирди. С. Зуннунова, Олов. 

Самовар патнис Самовар остига қўйи- 
ладиган патнис. 

3 Духовкада пишириладиган нарса териб 
қўйиладиган ясси тунука. Сомсаларни nam- 
нисга териб, духовкага қўймоқ. н Сомса- 
ларни қизитилган тандирнинг жағига ёпиб 
ёки патниси ёғланган духовкага қўйиб пиши- 
расиз. К. Маҳмудов, Ўзбектансиқтаомлари. 

ПАТО- [юн. pathos — дард-алам, қайғу; 
бахтсизлик, касаллик] Байналмилал ўзлаш- 
ма қўшма сўзларнинг таркибий қисми бў- 
либ, шу сўзларнинг касаллик, дард, азобга 
алоқадорлигини билдиради (мас., патоло- 
гия, патопсихология). 

ПАТОГЕНЕЗ [пато.. + юн. genesis — пайдо 
бўлиш, келиб чиқиш] тиб. Касаллик ва 
унинг айрим белгилари пайдо бўлиши ҳамда 
ривожланишидаги жараёнлар мажмуи ва 
уларни ўрганадиган соҳа. 

ПАТОЛОГ Патология врачи, мутахас- 
сиси. 

ПАТОЛОГИК тиб. 1 Патологияга, ка- 
салликка оид. Патологик анатомия. Пато- 
логик физиология. 

2 Меъёрдан ташқари, носоғ аъзога хос. 
Патологик белгилар. Патологик ҳодиса. н 
Одам тишларида баъзи нонормал ва namo- 
логик ўзгариииар жуда аниқ билиниб туради. 
«Фан ва турмуш». Мен патологик жараён 
мияга боғлиқ эмаслигини аниқладим. Н. Ёқу- 
бов, Жон. 

ПАТОЛОГИЯ [пато.. + юн. logos — билим, 
тушунча] тиб. 1 Тиббиётнинг организмда- 
ги касаллик жараёнлари ва ҳолатларини, 
касалликнинг пайдо бўлиш сабабларини ва 
оқибатини ўрганадиган соҳаси. 




2 Меъёрдан четга чиқиш ҳолати, анор- 
мал тузилиш; анормаллик. 

ПАТОПСИХОЛОГИЯ [пато.. + психо- 
логия] Психологиянинг инсон бош мияси- 
нинг зарарланиши ёки унинг етарли дара- 
жада ривожланмаганлиги натижасида келиб 
чиқадиган руҳий касалликларни ўрганади- 
ган бўлими. 

ПАТ-ПАТ тақл. с. Мотордан отилиб чи- 
қаётган газнинг узиқ-узиқ товуши ҳақида. 
Раъно идорага яқинлашар экан, бирдан пат- 
пат қилган мотор товуши жимликни бузди. 
О. Ёқубов, Баҳор кунларидан бирида. 

ПАТПАТЛАМОҚ «Пат-пат» овоз чиқар- 
моқ. Движок патпатлаб, тариллаб юборди- 
ю, Денов хурмосидай қизарган лампочкалар 
бирдан ёниб, стол устию бутун хона ичи 
ғайритабиий ёришиб кетди. М. Мансуров, 
Ёмби. 

ПАТРИАРХ [юн. patriarches < pater, pat- 
ros — ота + archo — бошқараман] 1 map. Уруғ- 
чилик жамиятида уруғ бошлиғи. 

2 Православ черковида: энг олий ҳуқуқ- 
қа эга бўлган руҳоний ва унинг унвони; 
православ черкови бошлиғи. 

ПАТРИАРХАЛ Патриархатга, оила бош- 
лиғи сифатида эркаклар чекланмаган ҳоки- 
миятга эга бўлган даврга оид. Патриархал 
тузум. Патриархал муносабатлар. 

ПАТРИАРХАТ [юн. pater, patros — ота + 
arche — ҳокимият] 1 тар. Ибтидоий тузум- 
нинг матриархатдан кейинги, оилада, хў- 
жалик ва ижтимоий муносабатларда эркак- 
лар ҳукмронлик қилган даври, оталик даври. 

2 Патриарх қўл остидаги черков бош- 
қаруви тизими. 

ПАТРОН [фр. patron — қолип, андоза] 1 
ҳарб. Гильзага бир бутун қилиб жойланган 
(отилиб чиқадиган) ўқ, порох заряди ва 
пистон (капсюль). Милтиқ патрони. Пис- 
толет патрони. Ўнта патрон жойланади- 
ган магазинли автомат. н Қоровуллар 
қўлларидаги милтиқларни яна бир карра 
кўздан кечириб, эҳтиёт патронларни ҳозир- 
ладилар. С. Айний, Куллар. Натижа ёмон 
бўлмади: булар ёрдамида учта пулемёт, 
ўттиздан ортиқ патрон ўлжа олинди. Н. 
Сафаров, Оловли излар. 

2 тех. Токарлик ёки пармалаш станок- 
ларида станокнинг айланувчи қисмига ўр- 
натиладиган, ишлов бериладиган детални 


ёки кесувчи асбобни сиқиб тутиб турадиган 
мослама. Пармани патронга ўрнаштирмоқ. 

3 Электр лампочкаси бураб кирити- 
ладиган ва уни электр тармоғига улайдиган 
мослама. Куйган патронни алмаштирмоқ. 

ПАТРОНАЖ [фр. patronage — ҳомийлик] 
Тиббий муассасалар томонидан ёш (гўдак) 
болалар, ҳомиладор аёллар ва айрим бемор- 
ларга уй шароитида тиббий ёрдам кўрсатиш 
тизими. Айниқса, аҳолининг ижтимоий кам 
ҳимояланган қатламларига тиббий ёрдамни 
такомиллаштириш, самарали патронаж 
хизматини йўлга қўйишга катта эътибор 
берилди. «Фан ва турмуш». 

ПАТРОНТАШ [нем. Patrontasche — пат- 
рон халта] Милтиқ ва тўппонча ўқлари жой- 
лаб олиб юриладиган махсус халта, ўқдон. 
Лола югурганича ўтовига кириб, қозиқдан 
милтиқ, патронташни олиб чиқди. Ё. Шу- 
куров, Довюрак қиз. Ўқ-дорилар ҳам етарли 
эканлиги кўриниб турарди: баъзилар катта 
патронташларини елкага осиб.. олган эдилар. 
И. Раҳим, Чин муҳаббат. 

ПАТРУЛЬ [фр. patrouille — қўриқчи, қо- 
ровул] Маълум ҳудуднинг хавфсизлигини 
таъминлаш ва тартиб сақлаш учун қўйилган 
қуролли кишилар ёки ҳарбий самолёт, кема 
кабилар гуруҳи. Қуролли патрулъ. Милиция 
патрули. Дружиначилар патрули. н Би- 
лагига қизил лента боғлаган патрулъ-мат- 
рос вокзалга яқин келган халқ тўлқинини 
кузатар ва тартибга солиб турар эди. 
Ғайратий, Унутилмас кунлар. 

ПАТТА [ф. — талон; рухсат, рух- 

сатнома; чек] с.т. 1 Билет; чек; талон. Поезд 
nammacu. Бозор nammacu. н Борса, дугона- 
си келмаган экан. Патта олиб, кино бош- 
ланар пайтигача уни бетоқат кутди. Н. 
Қиличев. Чиғириқ. Ота, «Ҳеч бўлмаса шу 
зиёлинамо одам namma йиртиб олади», деб 
ўйлаган эди. Йўқ, у йўлкира ҳам тўламай, 
зинага оёқ қўйиб тураверди. С. Нуров, 
Нарвон. 

2 Гувоҳнома, ҳужжат. -Куёвинг Маъмур- 
жон билан загснинг никоҳ паттасини ола- 
сизлар, — деди Мамасаид. П. Турсун, Ўқи- 
тувчи. 

Паттасини қўлига бермоқ (ёки тутқаз- 
моқ) Рухсатини бермоқ, бўшатмоқ, ҳай- 
дамоқ, жўнатмоқ. Ғиди-биди қилса, namma- 
си ўша куни қўлига тутқазилади. н Раис- 






нинг паттасини қўлига бериб юборганимиз- 
га бу йил роса тўрт йил бўлди. Н. Сафаров, 
Катта карвон йўлда. Паттаси (қўлига) тегди 
Рухсат берилди, бўшатилди, жўнатилди. 

ПАТТАЧИ с.т. Патта, билет, чек, та- 
лон сотувчи киши. -Бунга [трамвайга] 
тушиб, бир гашт қилардик, муллажиринг 
йўқ. Осилсак, паттачидан калтак еймиз, — 
деди ўртоқларимиздан бири. Ойбек, Бола- 
лик. -Бозор дарвозаси олдида турган пат- 
тачининг олдига қовун билан тарвузни омо- 
нат қўйиб, ичкари кирдик, — деди Шум бо- 
ла. Ғ. Ғулом, Шум бола. Бахтимга танишим 
— мош бозорининг паттачиси учраб қолди, 
сара мошдан анча арзонга бира тўла ўн кило- 
сини пакетга солиб берди. Газетадан. 

ПАТТАЧИЛИК Патта сотиш билан шу- 
ғулланиш. -Олий маълумотли одам бозорда 
паттачилик қилгани уялмайсизми? — деб 
хижолат қилишди. Газетадан. 

ПАУЗА [лот. pause < юн. pauses — тўхта- 
тиш, тугатиш] 1 Нутқ орасидаги, маълум 
иш жараёнидаги узилиш, тўхташ. Пауза 
чўзилиб кета бошлагандан кейин Гавҳар 
ўрнидан туриб, орқасига ўгирилди-да: -Ҳа, 
қани ким қайси мавзуга қизиқади? — деб 
сўради. П. Қодиров, Уч илдиз. 

2 мус. Куй, ашула ўртасида муайян вақт 
узилиш, тўхташ ва унинг нотадаги белгиси. 

ПАУПЕРИЗМ [лот. pauper — камбағал, 
мулксиз] иқт. Жамиятда ишсизлик, ин- 
фляция, кам даромад топиш, мулкий тенг- 
сизлик билан боғлиқ бўлган оммавий қаш- 
шоқлик. 

ПАФОС [юн. pathos — ҳис, завқ; эҳти- 
рос] кт. Кўтаринки руҳ, жўшқинлик, завқ- 
шавқ. Пафос билан гапирмоқ. н Ҳамма 
теримда унумли меҳнат пафоси билан иш- 
ламоқда. И. Раҳим, Ҳаёт булоқпари. Шоир 
фикрларидаги етакчи концепция, бош пафос 
замондошларимизнинг ҳаётий позициясидан, 
ҳаёт фалсафасидан нур эмиши, айниқса, 
нуфузлидир. «ЎТА». 

ПАФОСЛИ кт. Завқ-шавқ билан тўлган, 
кўтаринки, жўшқин. Пафосли шеърлар. 

ПАХМАИМОҚ Тартибсиз ўсиб кетмоқ, 
чигаллашиб ва тўзиб кетмоқ, хурпаймоқ 
(соч, соқол, юнг ҳақида). Кийимларим йир- 
тилиб, тиззаларимнинг кўзи шилиниб, соқол- 
ларим нахмайиб кетди. И. Раҳим, Оловкор. 

ПАХМОҚ I 1 сфт. Тартибсиз ўсиб кет- 
ган, ўсиқ, ҳурпайган. Пахмоқ соч. н Чўпон 


ота.. пахмоқ соқолларини силаб, бағрини 
офтобга тоблаб, тоғ бағрига ёнбошлади. 
Ойдин, Ширинга мактуб. Пахмоқ соқол 
ўтирган ерида саломга алик олди. Т. Малик, 
Шайтанат. 

2 Шох-шаббаси тартибсиз ўсиб тарва- 
қайлаган сада шаклидаги. Сидиқжон катта 
йўлдан анча четда, каттакон пахмоқ бир 
дарахт остида милтиллаб турган чироққа 
томон бурилди. А. Қаҳҳор, Қўшчинор чи- 
роқлари. 

3 Юнги ёки соч-соқоли ўсиқ, бароқ. 
Жунлари ўсиқ пахмоқ қўйлар бўйинларини 
чўзганча сув тўлатилган охурларга интилади. 
С. Анорбоев, Ҳаракатда баракат. Тупроққа 
қоришиб ётган катта, пахмоқ кучук зан- 
жирини шалдиратиб, ўрнидан турди. Ойбек, 
Танланган асарлар. 

ПАХМОҚ II Бир томони тукли, майин 
ва қалин ип газлама; бумазей. Пахмоқ кўй- 
лак. 

ПАХСА [ф. л ...ч_. ] 1 Пишитилган лойдан 
устма-уст босиб қурилган девор ва унинг ҳар 
бир қавати, қатори. Бир naxca девор. Пахса 
қўймоқ (урмоқ). н Уч кундан кейин эши- 
гимизга қора отлиқ келди. Пахсадан бўйни- 
ни чўзиб қичқирди. С. Сиёев, Ёруғлик. 

2 Пахсадан иборат, пахсадан қилинган, 
қурилган. Унда-бунда қурилган naxca уйлар- 
да гўё ҳаёт йўқдай. «Саодат». Пахса девор- 
лар нураб, қатор туяларнинг ўркачларидек 
баланд-паст бўлиб қолган. Ҳ. Ғулом, 
Машъал. 

Қўлини пахса қилмоқ Кафтини катта оч- 
ган ҳолда қўлини тингловчи томон чўзиб, 
дағдаға билан гапирмоқ. Оқсоқол одамларни 
клубга тўплаб, ваъзхонлик қилди. Қизиқ, чол 
қўлини naxca қилиб, шунақанги гаплар айт- 
дики, ҳаммаси қулоғимга михланиб қолди. Ў. 
Ҳошимов, Икки эшик ораси. Болта муал- 
лим тезгина унинг олдига ўтиб, қўлларини 
naxca қилиб, алланималарни тушунтира кет- 
ди. Н. Норқобилов, Тўқнашув. 

3 кўчма Карра, даража. Ганжанинг кай- 
фияти яна бир naxca кўтарилди. Э. Саман- 
дар, Дарёсини йўқотган қирғоқ. 

ПАХСАКАШ [ф. — пахса урувчи, 

қўювчи] Пахса девор урувчи, деворзан. 

ПАХСАЛИ Пахсадан қурилган. Ичкари 
ҳовли тўққиз пахсали девор билан ўралган. Ж. 
Шарипов, Хоразм. Ҳув оқарган қўшқаватли 






қўрғонча, Деворлари тўрт пахсали, мустаҳ- 
кам. Ғ. Ғулом. 

ГЕАХСАЧИ айн. пахсакаш. 

ПАХТА 1 Ғўза ўсимлигининг чигит ва 
толалардан иборат оппоқ юмшоқ ҳосили. 
Узун толали пахта. Чигитли пахта. Чигит- 
сиз пахта. Пахта териш. Эски naxma бўз 
бўлмас, асли душман дўст бўлмас. Мақол. н 
У кечқурун терган пахтасини табелчига ўт- 
казиб, ювиниб-тараниб.. қишлоққа жўнади. 
И. Раҳим, Чин муҳаббат. 

Ипак пахта Толаси ингичка, узун ва 
пишиқпахта. Тилда достон Фарғона — Ипак 
naxma диёри. Ё. Мирзо. Пахта тозалаш 1) 
пахтани хас-хашак, чанг-тўзондан тозалаш; 
2) пахтани чигитдан айириш. У шаҳарга кир- 
гандан кейин naxma тозалаш заводи ёнидаги 
бекатда тушди. Т. Ашуров, Оқ от. 

2 Чигитдан ажратилган шу маҳсулот; мо- 
миқ. Пахтадан un йигирмоқ. н Вазиранинг 
эгнида шафтоли гулига монанд, кўкси очиқ, 
елкасига naxma қўйиб тикилган шойи кўйлак. 
С. Аҳмад, Уфқ. Республика naxma толаси 
ишлаб чиқариш бўйича дунёда тўртинчи 
ўринда.. туради. Газетадан. 

3 с.т. айн. ғўза. Узоқ-узоқда ҳали кун 
кўтарилмаганига қарамай.. қўлларига кет- 
мон ушлаган йигитлар naxma суғориб юриб- 
дилар. А. Қодирий, Обид кетмон. 

4 сфт. Гули, тасвири (очилган) пахтага 
ўхшаш. Курбонов чўнтагидан ён дафтарча 
чиқарди: -Бу кишига ўттизта чойнак, юзта 
naxma гулли пиёла.. тақсимчаси билан. Н. 
Аминов, Қаҳқаҳа. Пахта гулли чойнакни 
олдига тортди. Т. Ашуров, Оқ от. 

Кўзининг пахтаси чиқмоқ Ғазаб ёки 
ҳаяжондан кўзлари катта-катта очилмоқ, 
кўзи ола-кула бўлмоқ. Ортиқ талвасада, 
қўллари билан бошини тўсиб, кўзининг 
naxmacu чиқиб, тисарилди. М. Мансуров, 
Ёмби. Пахта олма Узоқ сақланмайдиган 
эртапишар маҳаллий олма нави. Пахта олма 
пишди, шотут қизарди. Учинчи чопиқни 
бошладик кеча. Ғ. Ғулом. 

ПАХТАДОҒ Пахтани ўтга тоблаб ёки 
қизитилган ёққа булаб, шишга, ярага қў- 
йиладиган иситувчи компресс. Пахтадоғ 
шишни қайтаради. 

Пахтадоғ қилмоқ Қизитилган ёққа бу- 
ланган ёки ўтда тобланган пахта билан 
компресс қилмоқ. -Нима гап бўлди, дадаси? 


— сўради пахтадоғ қилиб келган онайи зор 
шошилиб. «Шарқ юлдузи». 

ПАХТАЗОР Ғўза экилган жой, ғўза би- 
лан банд ер, дала, майдон. Пахтазор водий. 
н Катта кўча билан айланиб ўтамизми? 
Пахтазорни кесиб чиқа қолайлик. Ў. Ҳоши- 
мов, Қалбингга қулоқ сол. Ҳу ана, сомон шля- 
пали Олимов пахтазор чеккасидан келяпти. 
Ҳ. Назир, Ёнар дарё. 

ПАХТАК Дуккаклиларга мансуб, бўёқ- 
чиликда хомашё сифатида ишлатиладиган 
бута. 

ПАХТАКАШ тар. Чувилмаган кўсак- 
ларни сотиб олиб, чувиб ёки чувитиб, 
баъзан чигитдан ҳам ажратиб сотиш билан 
шуғулланадиган киши; пахтафуруш. -Ило- 
ҳи тавба, — деди бир пахтакашбола- 
чақалар бир ҳафта тирноқ кўчириб, ғўза 
чувиганлар. С. Айний, Қуллар. 

ГЕАХТАКОР Е Чигит экиш билан шу- 
ғулланувчи, пахта етиштирувчи киши. Ил- 
ғор пахтакор. н Оддий пахтакор аввал 
қандай ишлаган бўлса, ҳамон шундай, nax- 
тага ҳеч қачон хиёнат қилмайди. «Саодат». 
Чорвадорсан, ботирсан — қўлда қўбизинг 
билан, Пахтакорсан, ишчисан, дарёни бу- 
рувчисан. А. Орипов, Йиллар армони. 

2 сфт. Чигит экиб, пахта етиштирадиган. 
Пахтакор ерлар. 

ГЕАХТАКОРЛИК Е Чигит экиш билан 
шуғулланишлик; пахтакор касби. Донгдор 
пахтакорлигимиз оламга машҳур. Пахтакор- 
лик шарафли касб. 

2 айн. пахтачилик 2. Бироқ пахтакор- 
ликни ривожлантиришдан туб аҳолининг 
ҳаёти яхшиланди. Газетадан. 

ПАХТАЛИ Пахтаси бўлган, пахта со- 
линган. Пахтали шим. Пахтали чопон. н 
Очил эса ёқаси ea енгларига қўнғир клеён- 
кадан жияк қўйиб тикилган эски пахтали 
фуфайкада.. эди. П. Қодиров, Уч илдиз. 
Саодат кампир пахтали нимчасини олиб 
кийди. «Саодат». 

ГЕАХТАЛИК с.т. от Авра ва астар ора- 
сига пахта солиб тикилган қишлик уст 
кийим. Кумуш тонг билан бирга уйғонган 
Фароғат калта пахталигини кийиб, дсигага 
чиқиб кетди. Р. Файзий, Кишиларимиз 
қиссаси. Кўп ўтмай, чайлада мен билан 
пахталик кийган йигитдан бошқа ҳеч ким 
қолмади. Ў. Умарбеков, Олтин япроқлар. 


16—Ўзбек тилининг изоҳли луғати 

ПАХТАТИКАН Пояси қисқа, барглари 
майда тиканли, кўп йиллик ёввойи ўт. 

ПАХТАФУРУШ тар. П ахта савдоси 
билан шуғулланган киши. Мен Абдурашид 
пахтафуруш деган бойнинг аравасини минар 
эдим. А. Қаҳҳор, Қўшчинор чироқпари. 

ПАХТАЧИ1 эск. Пахта тозалаш ва пах- 
та савдоси билан шугулланган бой. Дада, энди 
пахта заводи қурмасак бўлмайди. Модоми- 
ки, пахтачи бўлдим, заводсиз илож йўқ. Ой- 
бек, Танланган асарлар. 

2 с.т. айн. пахтакор. Кампирнинг бир қизи 
колхоз раиси.. биттаси колхознинг сут фер- 
масида иииайди, ўғли тажрибакор пахтачи. 
F. Расул, Тўнғич ўғил. 

ПАХТАЧИЛИК 1 қ. пахтакорлик 1. Пах- 
тачилик билан шуғулланмоқ. Пахтачиликда 
катта ва кўп тармоқли хўжаликни бош- 
қаришда ўттиз йиллик тажриба эгаси! К. 
Қаҳҳорова, Чорак аср ҳамнафас. 

2 Қишлоқ хўжалигининг ғўза экиш, пах- 
та етиштириш билан шуғулланувчи тармоғи. 
Ўзбекистонда қишлоқ хўжалигининг асосий 
тармоғи — пахтачиликдир. Пахтачиликнинг 
ривожланиши. Пахтачиликни механизация- 
лаштириш. Пахтачилик илмий-текшириш 
институти. н Бироқ пахтачиликни ривож- 
лантиришдан туб аҳолининг ҳаёти яхши- 
ланди. Газетадан. 

3 Муайян туркумга мансуб ғўзанинг ке- 
либ чиқиши, эволюцияси, ўсиши ва ривож- 
ланиши, уни деҳқончиликда етиштириш 
қонуниятлари ҳақидаги фан. 

ПАХТАШУНОС Пахта илми, пахтачи- 
лик билан шуғулланувчи мутахассис. 

ПАЦИЕНТ [лот. patiens, patientis — азоб 
тортувчи, бемор, сабр қилувчи] Тиббий хиз- 
мат кўрсатилаётган ёки тиббий кўрик жа- 
раёнида бўлган шахс. 

ПАЦИФИЗМ [лот. pacificus — келишти- 
рувчи, тинчлантирувчи] Ҳар қандай урушга 
қарши бўлган ва ер юзида тинчлик бўли- 
шини ёқловчи дунёқараш, оқим. [Эйнштейн] 
Халқаро пацифизмга яқиндан ёрдам бериш 
учун кўп куч сарфлади. «Фан ва турмуш». 

ПАЦИФИСТ Пацифизм тарафдори. 

ПАЦИФИСТИК Пацифизмга ва паци- 
фистга оид. Пацифистик қараш. Пацифис- 
тик ҳаракат. 

ПАЧАВА Ниҳоят даражада ёмон, расво 
(иш, аҳвол ҳақида). [Шокир ота] Ёлғиз ўзи 
эмас, балки бутун аҳли косибнинг аҳволи 


пачава эканини очиб ташлади. Ойбек, Тан- 
ланган асарлар. 

Пачаваси чиқмоқ Ниҳоят даражада ёмон- 
лашмоқ, расво бўлмоқ, расвоси чиқмоқ. 
Ахир, салгина ношудлик ишнинг пачавасини 
чиқариб қўяди. Н. Фозилов, Оқим. Ўз бош- 
лиғининг.. «Ишнинг пачавасини чиқардингиз», 
деган товуши эшитилгандек бўлди. Шуҳрат, 
Умид поғоналари. 

ПАЧАКИЛАШМОҚ Бекорга тортиш- 
моқ, баҳслашмоқ, ади-бади айтишмоқ, гап 
талашмоқ. Соҳиб қори бетгачопар Бегимхон 
билан пачакилашиб ўтиргиси келмай, таш- 
қарига чиқа бошлаган эди, Бегимхон уни 
этагидан судраб, яна айвонга олиб чиқди. И. 
Раҳим, Чин муҳаббат. -Сен бошингни кўтар, 
мишиқилар билан пачакилашма, — дейди 
Турғунали. А. Мухтор, Кумуш тола. 

ПАЧАҚ 1 Букилиб, эзилиб ёки синиб 
ичига ботган; абжағи чиққан; мажақ. Пачақ 
челак. Машинанинг қаноти урилиб пачақ 
бўлибди. н Йигит узоқда ҳайбатли темир 
уюмлари сингари ағанаб ётган пачақ napo- 
возларга тикилди. Ойбек, Қуёш қораймас. 
У [самоварчи] устанинг қўлига туша-туша 
хўп эзилган, қорни пачақ, чиркин катта 
самоварнинг олдида ёғоч елкасини қисиб 
ўтирарди. Ойбек, Танланган асарлар. 

2 Синиқ, синган. Пачақ тухум. 

Пачағи чиқмоқ 1) пачақ бўлмок. Челак- 

нинг пачағи чиқди; 2) кўчма абжағи чиқмоқ, 
тор-мор бўлмоқ. Урушда пачағи чиққан бу 
“зобит ”лар ҳали ҳам ўзларини кўкларда ҳис 
қилар, ҳали ҳам ғолиблардек мағрур эдилар. 
Ҳ. Ғулом, Машъал. 

3 Уринган, эзилган. Пачақ олма. 

4 кўчма Яхши ўсмай, ривожланмай, 
майда бўлиб қолган; реза, ушоқ. Пачақ бо- 
ла. Пачақ ўсимлик. н Ҳавас қилиб келган 
Бургутим ҳар куни кўриб юрган оддий киши- 
лардай, жуссаси ҳам, юзи ҳам, қарашлари 
ҳам оддий, пачақ бир йигит бўлиб чиқди. С. 
Аҳмад, Чўл бургути. 

ПАЧАҚЛАМОҚ 1 Пачақ қилмоқ, мажақ 
қилмоқ, эзмоқ. Бола тухумни пачақлади. 

2 кўчма Тор-мор қилмоқ, абжағини чи- 
қармоқ. Душман армиясини пачақламоқ. н 
Пачақлаймиз қириб, қўрқинч ёв бу, Шаҳарга 
ўт қўювчи зўр олов бу. Ҳабибий, Девон. Бутун 
юлдузларингни тош қилиб от, Пачақлаб ерга 
ур, чалпак қилиб қот. Ҳабибий, Девон. 






ПЛЧЛҚ-ПАЧЛҚ Бутунлай майда-майда, 
пора-пора бўлган, пачағи, абжағи чиққан. 
Тарелка тошга урилиб пачақ-пачақ бўлди. 
н Шашвар тўқмоқ билан бошига урдим, 
боши пачақ-пачақ бўлиб кетди. «Эртаклар». 

ПАЧКА \р. пачка < нем. Pack, Packen — 
боғлам, ўрам; даста, шода] Тахланган, 
ўралган, боғланган ёки қутичага жойланган 
бир турдаги нарсалар. Ўн пачка қалам. Тўрт 
пачка папирос. Бир пачка чой. н Дўкондан 
бир пачка сигарета олиб, уйдан унча узоқ 
бўлмаган зоопаркка йўл олди. Мирмуҳсин, 
Умид. 

ПАЧКАЛАМОҚ Бир хилдаги нарсалар- 
ни тахлаб, ўраб боғламоқ ёки қутичаларга 
жойламоқ. Юз сўмликларни пачкаламоқ. 
Дафтарларни пачкаламоқ. Сигареталарни 
пачкаламоқ. Чой пачкаламоқ. н Зоҳир ака 
қирқиб четин, Пачкалаб тез бирин-кетин, 
Ҳар томонга жўнатади, Китобхонни қув- 
натади. О. Юнусхонов. 

ПАЧКАЛИ Пачкаларга жойланган, пач- 
каланган. Пачкали қалам. Пачкали печенъе. 
Пачкали пул. 

ПАШМАК I [ф. — тола-тола 

шаклли ҳолва] Ёғда қовурилган ун ва 
қиёмдан тола-тола қилиб тайёрланган ва 
махсус ўлчовда кесилган маҳаллий ширин- 
лик. Баққоллар кичкина-кичкина дўконча- 
ларида ярим кечага қадар савдо қиладилар. 
Пашмак, турли-туман.. ҳолвалар, nucma- 
бодом, аччиқ-чучук мағизлар, новвотлар, 
парвардалар, отнон, хўрозқандлар сероб. 
Ойбек, Болалик. 

ПАШМАК II бот. Шўрадошлар оиласи- 
га мансуб, танаси қалин тола ва тангачалар 
билан қопланган бир йиллик ўсимлик. 

ПАШМАЛОҚ 1 Бошқаларга нисбатан 
энг кейинги ўринда турган, ҳали кўзга кў- 
ринмаган, мавқеи, мартабаси паст; оддий. 
Пашмалоқ савдогар. н Мен энди.. мадраса- 
да пашмалоқ махдумлардан бўлиб қолдим. М. 
Муҳаммаджонов, Турмуш уринишлари. 

2 кўчма Оддий, жўн, шунчаки. Тегир- 
мончи: -Лекин сиз ҳануз нашмалоқ гапларни 
айтиб келгансиз! — деди. А. Қодирий, Кичик 
асарлар. 

П АТТПТТА [ф. «ьқ. — чивин] Ёзда жуда 
кўпайиб кетадиган, турли суюқ органик 
моддалар билан озиқланадиган қўш парда 
қанотли ҳашарот. Йўл пашша. Пашшаларни 
қўримоқ. Қора пашша. н Атрофда ғув-ғув 


пашша: оёқларга ёпишади, бурун катак- 
ларига суқилади, қулоқларни узади. Ойбек, 
Танланган асарлар. Ҳамма ёқ жим. Фақат 
пашша ғинғиллайди. А. Қаҳҳор, Бемор. 

Ошга пашша бўлмоқ айн. ошга пашша 
тушмоқ. Марзияникига борганимда доим ошга 
пашша бўладиганлар Душан билан Фозил эди. 
А. Мухтор, Давр менинг тақдиримда. Ошга 
пашша тушмоқ Бегона киши аралашиб, иш- 
ни бузмоқ, ишнинг белига тепмоқ. -Эсиз- 
гина, энди гаплаша бошлаган эдик-а. Ошга 
пашша тушди, — деди Элмурод бошини 
чайқаб. П. Турсун, Ўқитувчи. Пашша(ни) 
қўриб ўтирмоқ Бекор вақт, кун ўтказмоқ, 
кунни бекорга ўтказмоқ. [Бобоқул ота:] 
Ҳамма далага ёпишиб ётган бўлса-ю, мен 
идорада пашша қўриб ўтирсам келишмас. Ҳ. 
Назир, Сўнмас чақмоқлар. Пашшадан фил 
ясамоқ ёки пашшани (ёки пашшадай нарса- 
ни) фил қилмоқ Арзимас нарсани ошириб 
юбормоқ, улғайтириб кўрсатмоқ, ҳаддан 
ташқари муболаға қилмоқ. Уззукун пашша- 
ни фил қилиб, қаёқдаги гапларни чулғатиб 
юрдингиз, мана энди эл олдида юзингиз шу- 
вут. А. Муҳиддин, Кўнгиллар. 

ПАШШАЛАШМОҚ Атрофида айланиб, 
ёпишиб хиралик қилмоқ, майда-чуйда гап, 
ноўрин хатти-ҳаракатлар билан жонга 
тегмоқ. Терганлари паллага келмайди-ю, яна 
биз билан пашшалашадилар. «Аския». Мудир 
ўртоғингиздан ҳам хафа бўлдим, тозаликка 
эътибор бериш ўрнига ошхонада ҳамма билан 
пашшалашиб ўтирибди. «Аския». 

ПАШШАХОНА [пашша + хона] Пашша 
ва чивин каби ҳашаротлардан сақланиш 
учун тутиладиган махсус чодир. Пашша- 
хонада ухламоқ. н Сўнг кечқурун савдогар 
вазир келиб кирса, оқ пашшахона тутилган 
сўрида Қундузхон ётган эмиш. «Фольклор». 
Пашшахонага қамалиб олган искабтопар 
Иқболнинг юзини чақиб, уйғотиб юборган эди. 
С. Абдулла. Иқбол. 

ПАШШАХЎРДА [ф. — пашша 

еган, талаган; пашша чаққандан кейин узоқ 
тузалмайдиган яра, жароҳат] Бирор жойга 
тез-тез келиб турадиган, хира бўлиб ёпишиб 
оладиган одам. Пашшахўрда бўлмоқ. н 
[Уста:] Пашшахўрдаларни қувиб, полвоннинг 
жиловини тортиб қўясан. О. Ёқубов, Ларза. 
Карвонсаройларда нияти бузуқ, шубҳали 
одамлар ҳам пашшахўрда бўларди. М. Осим, 




Ўтрор. Бу ялоқи, Гавҳарнинг атрофида бе- 
корга пашшахўрда бўлаётгани йўқ. Ў. Ҳо- 
шимов, Қалбингга қулоқ сол. 

ПАШШАҚЎНМАС Тиканакли, хушбўй 
йирик гулли бутасимон ўсимлик. 

ПАҚ тақл. с. Портлаш, отилиш каби ҳол- 
ларда эшитиладиган кескин товуш. Шар 
“пақ” этиб ёрилиб кетди. н Милтиғидан 
“пақ ”этган овоз чиққач, бир одам дарахтнинг 
катта томирига.. мункиб тушиб, қимир- 
ламай қолди. Ҳ. Турсунқулов, Ҳаётим қис- 
саси. Хотини сут соғаётган пақирини пақ 
эткизиб ерга қўйди-да, даст ўрнидан турди, 
Карим акага қараб шанғиллаб кетди. М. 
Ҳазратқулов, Журъат. 

ПАҚИЛЛАМОҚ “Пақ” этган товуш, 
овоз чиқармоқ. А^шақачон ишратхона лиқ тўл- 
ган, эшикбон эшикка тамба урган эди. Орадан 
ҳаял-замон ўтмай, у ер-бу ердан шишаларнинг 
пақиллаб очилаётгани эшитила бошлади. Н. 
Қиличев, Чиғириқ. Йўлнинг ярмига борганда, 
мотор тумов бўлгандек бир-икки пақиллаб, 
машина тўхтаб қолди. С. Абдуқаҳҳор, 
Санамай саккиз дема. Аввалига пақиллаган, 
кейин вишиллаган, сўнг қулт-қулт этган овоз 
чиқди. С. Маҳкамов, Ёстиқ ичида игна. 

ПАҚИР I Сув ва б. суюқликларни ташиш 
ва асраш учун ишлатиладиган, бандли, ци- 
линдрсимон идиш; челак. Афанди бир кун 
кечаси қудуқдан сув олгани пақир солган эди, 
сувда ойнинг аксини кўрди. «Латифалар». У 
[Азизбек] қопдаги какликларнинг тиригини 
товуқхонага қамаб, ўқ еганларини қопқоқли 
пақирга солиб, супага олиб чиқиб қўйди. С. 
Аҳмад, Жимжитлик. 

ПАҚИР II эск. Икки тийинлик чақа. Сў- 
зимга ишон, бошқа бир пақир ҳам пулим йўқ. 
И. Акрам, Адолат. Шундай хурсандликдан 
бир-икки марта бўлса, менинг ёнимда бир 
пақир ҳам қолмас экан. «Латифалар». 

Бир пақирга олмаслик Назар-писанд 
қилмаслик, баҳосини, қадр-қимматини ерга 
урмоқ. Ҳафиза ўзини у ёқ-бу ёққа солиб, 
пинагини бузмай тура берди. У ҳатто бу 
аччиқ таъналарни эшитмагандай, эшитса 
ҳам, бир пақирга олмай, сур бўлиб турарди. 
Мирмуҳсин, Умид. Бир пақирга қиммат (ёки 
арзимайди) Ҳеч нарсага арзимайди, жуда 
ёмон, паст, арзимас. 

ПАҚПАҚ I Болаларнинг бир бўлак лой- 
ни пиёла шаклига келтириб, тўнтариб ерга 
уриб пақиллатиш ўйини. Пақпақ ўйнамоқ. 


ПАҚПАҚ II Кўсакка ўхшаш, ичи бўш 
мевали кўп йиллик ўсимлик. 

ПАҚҚОС рвш. 1 Бус-бутун, қоддиқсиз, 
қолдирмай; бутунлай, тамомила. Эргаш чой 
дамлаб келганда, Азмиддин лагандаги ошнинг 
қолганини паққос тушириб, ёғини ҳам ялаб 
бўлган эди. Ҳ. Ғулом, Замин юлдузлари. Айт- 
моқчи, мен сизларни таништирии/ни паққос 
унутибман-ку. Уни қаранглар-а! Бу киши — 
Аълам ака бўладилар. М. Мансуров, Ёмби. 
Унинг ёнида бўлсанг, ўтмишингни паққос 
унутасан, con бўлган одам эмаслигингни 
дарров пайқайсан. А. Мухтор, Туғилиш. 

ПАҒА 1 эск. Чархда ип йигириш учун тах- 
такачда пилталаб, юмалоқлаб қўйилган бир 
сиқим чигитсиз пахта, пахта пилтаси. 

2 Пахта каби юмшоқ ёки тарқалувчан 
нарсаларнинг бир парчаси, уюми ёки тўдаси. 
Пахта пағалари. Тутун пағаси. н Дашт- 
нинг у ер-бу epuda.. қор пағалари ётар эди. Ҳ. 
Турсунқулов, Ҳаётим қиссаси. Тоғ томони- 
дан кўтарилиб, қуёш бетини қоплаб турган 
бир паға булут чўкканда, Тиктепа ерлари 
нур ичига чўмиб кўринади. А. Қодирий, Обид 
кетмон. 

Паға бўлмоқ Жуда оқариб, рангсизланиб 
кетмоқ. Холбўта бошини кўтарганда, Саид- 
мурод ўқ узди. Кўрбошининг ранги паға бўлиб 
кетди. Нариги томонда раҳбада чўзилиб 
ётишган Комил билан Ҳамид сапчиб туриш- 
ди ва дарров нима гап-сўзлигини фаҳмлаб, 
Саидмуродга ташланишди. «Ёшлик». 

ПАҒАМОЛ эск. Чигитсиз пахтани ҳима- 
риб, пилталаб юмалоқлаш учун ишлатила- 
диган қаламсимон асбоб; пилтакач. 

ПАҒА-ПАҒА Тўда-тўда, парча-парча 
(пахта, булут, тутун кабилар ҳақида). Паға- 
паға naxma. Паға-паға қор. н Паға-паға 
тутунлар Кўтарилар мўридан. С. Акбарий. 
Қорамтир булутлар.. паға-паға бўлиб, тез 
сузиб кетди. Ҳ. Назир, Сўнмас чақмоқлар. 

ПАҲДАВОН [ф. ^jl — қаҳрамон, 
ботир] 1 Барваста ва забардаст; жисмоний 
бақувват, баҳодир. Паҳлавон ўғлон. н Аҳ- 
маджон у ёқ-бу ёққа борса, ёнида паҳлавон 
оға-ини, вафодор ёр, садоқатли жўралар 
ҳамроҳ бўлиб юргандай, ҳеч кимдан ҳайиқ- 
майди, кўнгли тўқ. С. Нуров, Майсаларни аёз 
урмайди. Ўзи ҳам худди шерга ўхшаган, чи- 
ройли паҳлавон йигит экан. С. Исмоилзода, 
Темур. 

2 Ботир, қаҳрамон. Паҳлавон жангчи. н 
Бугун яна Нилдан ўтган карвонлар, Девни 
йиққан паҳлавонлар сўзласин. А. Шер. Ри- 
воятда айтилишича, шаҳарликлар паҳлавон- 
нинг жасадини топиб, тантана билан дафн 
этишибди. «Фан ва турмуш». Йигит куйла- 
син, жангда Чин паҳлавон бўлдим, деб. Ҳ. 
Пўлат. 

3 кўчма Забардаст, кучли. Дўстларим, 
ҳайратда қолмангиз фақат, Паҳлавон асрга 
шу гаплар мосдир. Инсон боласига меҳр ила 
шафқат — Ҳаммага хос эди, бизга ҳам хос- 
дир. А. Орипов, Йиллар армони. 

ПАҲЛАВОНЛАРДАЙ, =дек айн. паҳ- 
лавонларча. Паҳлавонлардек улкан гавдали, 
айни куч-қувватга тўлган Усмонхўжага бир 
пиёла май ялагандек ҳам таъсир қилмас, 
кўпинча, лабларини алам билан чапиллатиб, 
қайтиб кетарди. X. Тўхтабоев, Йиллар ва 
йўллар. 

ПАҲЛАВОНЛАРЧА рвш. Паҳлавонлар 
каби, паҳлавонлардек, паҳлавонларга ўхшаб. 

ПАҲЛАВОНЛИК Ботирлик, қаҳрамон- 
лик; бақувватлик. Паҳлавонлик кўрсатмоқ. 

ПАҲЛАВОНСИФАТ Қомати, қуввати 
паҳлавонларга ўхшаш, паҳлавон гавдали. 
Ияклари осилган бу паҳлавонсифат киши 
минбар зиналарига катта, қўпол оёқларини 
бир-бир босиб чиқаркан, товони зарбидан 
тахталар ғирчилларди. Ҳ. Ғулом, Тошкент- 
ликлар. 

НАҲПАҲЛАМОҚ с. т. Ҳадцан ташқари 
аямоқ, авайламоқ, ардоқламоқ. Болани паҳ- 
паҳлаб ўстирмоқ. 

ПЕДАГОГ [юн. paidagogos — тарбиячи] 
Педагогика мутахассиси; болалар ва ёшларни 
тарбиялаш ва ўқитиш билан шуғулланувчи, 
шу соҳа бўйича махсус тайёргарликка эга 
бўлган шахс, ўқитувчи. Моҳир педагог. 
Мактаб педагоглари жамоаси. н Ўз 
талабаларида география фанига алоҳида 
меҳр уйғота олган моҳир педагоглардан.. С. 
Аҳмад, Юлдуз. Педагогнинг вазифаси юксак, 
мураккаб ва олийжанобдир. «Фан ва турмуш». 

ПЕДАГОГИК 1 Педагогга оид, хос. Педа- 
гогик жамоа. Педагогик фаолият. Педаго- 
гик маҳорат. Педагогик амалиёт. 

2 Педагогикага оид. Педагогик асарлар. 
Педагогик билимлар. Педагогик жараён. 

ПЕДАГОГИКА [юн. paidagogike < pais, 
paidos — бола + ago — етаклаб бораман, тар- 


бия қиламан] 1 Тарбия, таълим ҳамда маъ- 
лумот беришнинг назарий ва амалий жи- 
ҳатларини ўрганувчи фанлар мажмуи. 
Бўлғуси педагоглар практика жараёнида 
педагогика ва психологиянинг долзарб маса- 
лалари устида иш олиб борадилар. «Фан ва 
турмуш». 

2 Айни шу соҳа (мутахассислик) бўйича 
ўқув фани. 

ПЕДАГОГЛИК Педагогнинг вазифаси, 
иши, фаолияти; ўқитувчилик, мураббий- 
лик. Педагоглик қилмоқ. н Боланинг раъ- 
йини — кўнглини синдирган, тушунмаган 
одамга педагоглик касби хайфдир. Газетадан. 

ПЕДАЛЬ [фр. pedale < лот. pes, pedis — 
оёқ] Машина, велосипед, дастгоҳ ва баъзи 
мусиқа асбобларининг оёқ билан ҳаракатга 
келтириладиган ричаги, тепкиси. Велосипед 
педали. Пианино педали. н У [Мирвали] газ 
педалини охиригача босди. Машина гўё ҳаво- 
га кўтарилиш олдидан тезлик олаётган са- 
молётга ўхшарди. С. Аҳмад, Жимжитлик. 

ПЕДАНТ [фр. pedant < итал. pedante — 
педагог, ўқитувчи] Расмиятга, амалдаги тар- 
тиб ва қоидаларга изчил риоя қилувчи, 
ўтакетган синчков киши. [Усмонов]: Инсон 
зоти табиатан педант ea консерватор бў- 
лади. Н. Қобил, Унутилган соҳиллар. 

ПЕДАНТИЗМ айн. қ. педантлик. 

ПЕДАНТЛИК Расмиятга, амалдаги тар- 
тиб ва қоидаларга ёпишиб олиш, ўтакетган 
синчковлик, расмиятчилик. 

ПЕДИАТР Педиатрия мутахассиси, бо- 
лалар врачи. 

ПЕДИАТРИЯ [юн. pais, paidos — бола + 
iatreia — даволаш] Тиббиётнинг болалар ана- 
томияси, физиологияси, патологияси ҳам- 
да касалликлари ва уларни даволаш усул- 
ларини ўрганувчи бўлими. 

ПЕДИКЮР [фр. pedicure < лот. pes, ре- 
dis — оёқ + curare — парвариш қилмоқ] Оёқ 
бармоқларини махсус парвариш қилиш. 

ПЕДОЛОГ Педология мутахассиси, пе- 
дология соҳасидаги олим. Машҳур педолог 
олимларнинг асарлари ea фаолиятлари onno- 
нентлар томонидан кескин танқид қилинди. 
Газетадан. 

ПЕДОЛОГИЯ [юн. pais, paidos — бола 
+ logos — фан, таълимот] Бола ривожла- 
нишига нисбатан психологик, биологик, 
ижтимоий (социологик) қарашлар мажмуи; 
болалар ҳақидаги фан (19-аср охирида АҚШ 






ва Ғарбий Европада пайдо бўлган). Шахс ва 
жамият ҳақидаги фанлардан социология, 
генетика, педология каби фанларни ўқитиш 
тақиқлаб қўйилди. Газетадан. 

ПЕИЖЕР [ингл. pager] Кодланган хабар- 
ни матнли, рақамли, овозли ахборотга ай- 
лантириб, махсус сигналлар ёрдамида узоқ 
масофага узатувчи қурилма. Сенга пейжер 
орқали хабар бераман. 

ПЕИЖИНГ [ингл. paging] Пейжер воси- 
тасида алоқа қилиш усули. 

ПЕИЗАЖ [фр. paysage < pays — жой, ма- 
кон] 1 Бирор жойнинг кўзга ташланиб тур- 
ган умумий кўриниши; манзара. Ўрмон пей- 
зажи. Тоғ пейзажи. 

2 Тасвирий санъатнинг табиат манзара- 
ларини тасвирлаш билан шуғулланадиган 
тури; табиат манзараси тасвирланган сурат. 

3 Адабий асарда манзара тасвири, табиат 
манзараси, табиат лавҳалари. Ҳамид Олим- 
жон бу шеърида Ўзбекистоннинг пейзажини 
яратишда моҳир бир санъаткор сифатида 
гавдаланади. «Ватан адабиёти». 

ПЕИЗАЖЧИ Пейзаж чизадиган рассом. 
У [Ўрол Тансиқбоев] ҳаваскорликдан Ўзбе- 
кистоннинг кўзга кўринган пейзажчи рассо- 
ми бўлиб етишгунга қадар катта меҳнат ва 
ижодий изланиш йўлини босиб ўтди. Газе- 
тадан. 

ПЕЛЛАГРА | итал. pelle agra — дағал, ға- 
дир-будур тери] тиб. Организмда айрим 
витаминларнинг етишмаслигидан келиб 
чиқадиган, терининг, ошқозон-ичак йўли- 
нинг зарарланиши ва руҳий хасталиклар 
билан кечадиган касаллик. 

ПЕМЗА [ингл. pumice < лот. pumex — ғо- 
вак тош, кўпик] махс. Ғовак, жуда енгил, 
кулранг вулканик жинс (асосан қурилиш 
саноатида ишлатилади). 

ПЕНАЛ [нем. Pennal < лот. penne — перо; 
пат] Ручка, қалам, резина солиб қўйилади- 
ган чўзинчоқ қутича, ғилоф. 

ПЕНАЛЬТИ [итал. penalty — жазо(лаш), 
жарима] спрт. Айрим спорт ўйинларида 
жарима майдончасида қоидани бузганлиги 
учун рақиб дарвозаси томон белгиланадиган 
ва йўналтириладиган жарима зарбаси (тўпи); 
мас., футболда — 11 метрли, тўпли хоккейда 
— 12 метрли масофадан зарба берилади. 

ПЕНИЦИЛЛИН [лот. Penicillium — зам- 
буруғларнинг бир тури < penicillum — панжа; 


попук, шокила] Кимёвий тузилиши бир-би- 
рига яқин, тиббиёт амалиётида кенг қўлла- 
надиган табиий ва ярим синтетик антибио- 
тиклар гуруҳи. Пенициллиндан укол қилмоқ 

ПЕНСИОНЕР [фр. pensionnaire < лот. 
pensio, pensionis — тўлов] Пенсия олувчи 
киши. Мен 12 ёшдаман, пенсионерман. Лекин, 
уч ой бўлди, яна заводга ишга қайтдим. И. 
Раҳим, Чин муҳаббат. 

ПЕНСИЯ [лот. pensio — тўлов; тўлов 
мудцати] Қариган, меҳнат қобилиятини йў- 
қотган, узоқ йил хизмат қилган, боқувчи- 
сидан жудо бўлган кишиларни моддий 
жиҳатдан таъминлаш мақсадида уларга 
давлат томонидан доимий бериб борила- 
диган пул; нафақа. Пенсия олмоқ. Пенсияга 
чиқмоқ. н Пенсияга чиқаман деб тур- 
ганимда, уруш бошланиб қолди. С. Зуннуно- 
ва, Олов. Сен уни бекорга олиб кетмайсан, 
унинг ўзидан кўра пенсияси керак сенга, бил- 
дингми ? С. Аҳмад, Юлдуз. 

ПЕНТАГОН [юн. pentagonon < penta — 
беш + gonia — бурчак] 1 мат. Беш бурчакли 
геометрик жисм; бешбурчак. 

2 (П — катта) АҚШнинг ҳарбий ва- 
зирлиги жойлашган, Вашингтондан унча 
узоқда бўлмаган беш бурчакли бино; АҚШ- 
нинг ҳарбий маҳкамаси. 

ПЕНТАГРАММА [юн. penta — беш + gram- 
ma — ҳарф; ёзув] мат. Ҳар бир томонига бир 
хил тенг ёнли учбурчаклар ясалган мунта- 
зам бешбурчак. 

ПЕНЯ [лот. poena — жазо] эск. Пул-тў- 
лов мажбуриятларини ўз вақтида бажарма- 
ганлик учун тўланадиган жарима. ..бир қа- 
тор ташкилотлар ўзлари билан тузилган 
шартнома суммасининг қарийб 100 миллион 
сўмини ўзлаштирганлиги учун, энди кечик- 
кан ҳар бир кун учун пеня тўлашга мажбур. 
Газетадан. Суд, муддати ўтказиб юборилга- 
ни учун, ҳар кун ҳисобига 0,4 фоиздан пеня 
тўлаш лозимлиги ҳақида қарор чиқарди. 
Газетадан. 

ПЕПСИ-КОЛА [ингл. Pepsi-Cola < юн. 
pepsis — овқат ҳазм қилиш + лот. Cola — 
Африка тропик ўрмонларида ўсадиган доим 
яшил дарахтларнинг бир тури] Қувватни 
ошириб тетиклантирувчи, газланган муздай 
ичимлик. 

ПЕРГАМЕНТ [юн. pergamenos < Perga- 
mon (Пергам) — Кичик Осиёда айни шу 
материал кенг қўлланган шаҳар номи] 1 




Қоғоз ихтиро қилингунга қадар махсус йўл 
билан тайёрланган ва қоғоз ўрнида иш- 
латилган ҳайвон териси; тери қоғоз. 

2 Шундай терига ёзилган қадимги кўл- 
ёзма. 

3 Сув ва мой ўтказмайдиган пишиқ юпқа 
шаффоф қоғоз. 

ПЕРЕВОД \р. переводить — «юбормоқ, 
жўнатмоқ, ўтказмоқ» фл. дан суффикссиз 
ҳосил қилинган от] эск. Почта ёки телеграф 
орқали пул юбориш ҳамда шу йўл билан 
юборилган ёки олинган пул. Перевод қилмоқ. 

ПЕРИ- [юн. peri — атрофида, яқинида; 
юқорироқ, баландроқ, ҳаддан ташқари] 
Байналмилал ўзлашма қўшма сўзларнинг 
таркибий қисми бўлиб, бирор нарсага яқин- 
ликни, қўшниликни, атрофида ёки олди- 
да, яқинида жойлашганликни билдиради 
(мас., перикардит). 

ПЕРИГЕЙ [пери.. + юн. ge — ер] астр. Ер 
атрофида орбита бўйлаб айланувчи жисм- 
ларнинг, ой ёки сунъий йўлдошнинг ерга 
энг яқин нуқтаси; зид. апогей. 

ПЕРИКАРД [пери.. + юн. kardia — юрак] 
Юракни сиртдан ўраб турадиган халтасимон 
қобиқ. 

ПЕРИКАРДИТ [перикард + лот. itis — 
яллиғланишни билдирувчи қўшимча] Пе- 
рикарднинг яллиғланиши. 

ПЕРИМЕТР \юн. perimetron — айлана, 
доира < perimetreo — атрофни ўлчайман] 
мат. Ёпиқ эгри чизиқнинг узунлиги (мас., 
кўпбурчакнинг периметри унинг ҳамма то- 
монлари йиғиндисига тенг). 

ПЕРИСКОП [пери.. + юн. skopeo — қа- 
райман, кузатаман] махс. Бевосита кузатиш 
мумкин бўлмаган берк, пана жойлардан 
(мас., бронетранспортёр, сувости кемаси 
ва ш.к. дан) кузатиш имконини берувчи 
оптик асбоб. 

ПЕРИТОНИТ [юн. peritonaion — қорин 
пардаси + лот. itis — яллиғланишни билди- 
рувчи қўшимча] тиб. Қорин пардасининг 
яллиғланиши. 

ПЕРКУССИЯ [лот. percussio — тўқил- 
латиш] тиб. Беморнинг ички аъзоларидаги 
касалликни бадан устидан махсус болғача 
ёки бармоқлар билан уришдан ҳосил бў- 
ладиган товушга қараб аниқлашдан иборат 
тиббий-физик усул. 

ПЕРО \р. перо — пат, қанот] эск. Сиёҳ, 
тушь ва ш.к. билан ёзиш учун ручка учига 


ўрнатиб ишлатиладиган ёзув-чизув асбоби. 
Пўлат nepo. Чизмакашлик nepocu. Перо би- 
лан ёзмоқ. н Перони сиёҳдонга ботириб, ёза 
бошлади. «Шарқ юлдузи». 

ПЕРПЕНДИКУЛЯР I [лот. perpendicu- 
lum — шоқул; тик тушган чизиқ] мат. Бирор 
тўғри чизиқ ёки текислик билан тўғри бур- 
чак ҳосил қилувчи чизиқ. Текисликка nep- 
пендикуляр туширмоқ. 

ПЕРПЕНДИКУЛЯР II [лот. perpendi- 
cularis — шоқулий, тик тушган] Тик, шоқул. 
Перпендикуляр чизиқ. Ўзаро перпендикуляр 
текисликлар. 

ПЕРРОН [фр. perron] Темир йўл стан- 
циясида: поезд келиб тўхтайдиган ва жў- 
найдиган майдонча, поезд кутувчи йўлов- 
чилар ёки кузатувчилар турадиган плат- 
форма. Поезд келишидан хабар топган nac- 
сажирлар бирин-кетин перронга чиқа бош- 
лашди. Ў. Ҳошимов, Пўлат изларда. Ҳизнинг 
назарида, она перронда ҳамон рўмол силкиб 
тургандек эди. С. Аҳмад, Қадрдон далалар. 
Энг охирида қаддини ғоз тутган Оқсоқол 
«пўштпўштлаб», перрон томон юрди. Ў. 
Ҳошимов, Икки эшик ораси. 

ПЕРСОНА [лот. persona — шахс, кимса, 
зот]: персона грата [лот. persona grata — матлуб 
шахс] 1) ҳуқ., сиёс. муайян давлатга дипло- 
матик вакиллик номзоди шу давлат ҳукумати 
томонидан маъқулланган киши; 2) кўчма 
хайрихоҳлик билан қараладиган одам. Персона 
нон грата [лот. persona non grata — номатлуб 
шахс] 1 ) ҳуқ., сиёс. Бирор давлатга дипломатик 
вакил этиб тайинланишига ўша давлат 
ҳукумати томонидан розилик берилмаган ёки 
ишончни йўқотган ва чақириб олиниши 
лозим бўлган дипломатик вакил; 2) кўчма 
хайрихоҳпик билан қаралмайдиган киши. 

ПЕРСОНАЖ [лот. persona — шахс] 
Санъат ва бадиий адабиётда (ҳикоя, роман, 
пьеса, кинофильм кабиларда) муаллиф то- 
монидан тасвир этилган ҳар бир шахс. А. 
Ҳаҳҳор асарларидаги персонажлар. Пьеса nep- 
сонажлари. н Учала персонажнинг нигоҳи 
уч томонга қадалган. «Ёшлик». 

ПЕРСОНАЛ [лот. personalis — шахсий] 
Корхона, муассаса ходимлари ёки уларнинг 
ихтисосига кўра бир гуруҳи. Театр персона- 
ли. Ўқитувчилар персонали. Маъмурий nepco- 
нал. 

ПЕРСПЕКТИВ эск. Келгусида қилина- 
диган ишларга доир, келгусидаги тараққи- 




ётни кўзда тутувчи; истиқболдаги. Перспек- 
тив режа. 

ПЕРСПЕКТИВА [ фр. perspective < лот. 
perspicere — ич-ичидан кўрмоқ, синчиклаб 
қарамоқ] эск. 1 Келажакдан кутилган ёки ке- 
лажакда амалга оширилиши кўзда тутилган 
мақсад, ният, режа. Тараққиёт перспекти- 
васи. 

2 геом. Нарсанинг, у текисликда куза- 
тувчидан, кузатиш нуқтасидан узоқлик да- 
ражасига кўра ҳақиқатда қандай кўринса, 
худди шундай тасаввур берадиган тасвири. 

3 Геометриянинг шундай тасвирлар 
ясаш қоидалари ҳақидаги бўлими. 

ПЕРСПЕКТИВАЛИ эск. Келажаги бор, 
бўлган, истиқболли. Перспективали ходим. 
Перспективали ишлар. 

ПЕРСПЕКТИВАСИЗ Истиқболи но- 
маълум, аниқ режаси бўлмаган. Перспек- 
тивасиз иш. 

ПЕС [ф. — ифлос, иркит; теридаги 

оқ доғ; мохов] 1 тиб. Пигмент етишмасли- 
ги натижасида терида пайдо бўладиган оқ 
доғ. -Куймучида тангадек necu бор.. -Пес эмас. 
Яранинг ўрни эди-ку. А. Қаҳҳор, Қўшчинор 
чироқлари. 

2 Шундай касали бўлган киши. [Мо- 
зордаги] Қудуқнинг суви фақат касалларнинг, 
айниқса nec ва кўзи оғриганларнинг ши- 
фоланишларига ва зиёратчиларнинг “та- 
баррук ” деб олиб боришларига сарф қилинар 
эди. С. Айний, Эсдаликлар. 

3 сўк. Ярамас, мохов. Пес песни қоронғи- 
да monap. Мақол. н [Нор:] Паранжиси 
қурсин, қайданам шу песни ёпиниб, суқмо- 
зорга бордим-у, ўзимга дардисарни opmmup- 
дим-келдим. Ҳамза, Паранжи сирлари. [Йўл- 
чи:] Гулнорни севишимни биларди-я, nec чол. 
Ойбек, Танланган асарлар. Совчи қўйдим, 
бермади. Отанг қурғур nec экан. «Фольклор». 

ПЕСЕТА [ucn. peseta < peso — вазн, бўлак] 
Испаниянинг асосий пул бирлиги. 

ПЕСЛИК Разиллик, пасткашлик. Сени 
одам дедим, ўғлим тойладим, Ишониб, ўзинг- 
га шогирд айладим, Болани ёнингга олиб, 
баччағар, Ҳанча шумлик, песликларни ўйла- 
динг. «Гўрўғлининг туғилиши». 

ПЕСО [ucn. peso — вазн, бўлак] Лотин 
Америкасининг бир қатор мамлакатларида 
ҳамда Филиппинда асосий пул бирлиги. 

ПЕССИМИЗМ [лот. pessimus — энг 
ёмон] Келажакка ишончсизлик, умидсизлик 


билан қараш, ҳар бир нарсанинг ёмон 
томонини кўришга мойиллик, руҳий туш- 
кунлик. 

ПЕССИМИСТ Руҳий тушкунликка юз 
тутган, ҳаётга, келажакка умидсизлик би- 
лан қарайдиган киши. 

ПЕССИМИСТИК Пессимизм руҳи би- 
лан суғорилган. Пессимистик кайфият. 
Пессимистик характердаги асар. н Гарчи 
Фурқат лирикасида ҳасрат, қайғу, дард 
мотивлари катта ўрин тутса ҳам, бу 
мотивлар сира пессимистик моҳиятга эга 
эмас. М. Шайхзода, Фурқатнинг бадиий 
маҳоратига доир. 

ПЕССИМИСТЛИК 1 Пессимистларга 
хос хулқ-атвор, кайфият. 

2 қ. пессимизм. 

ПЕСТИЦИДЛАР [лот. pestis — юқумли 
касал, мараз + caedere — ўлдирмоқ] Ўсим- 
лик ва ҳайвонларнинг касаллик ҳамда за- 
раркунандаларига, бегона ўтларга қарши 
курашда фойдаланиладиган кимёвий мод- 
далар. Ўзбекистонда ноорганик минерал ўғит- 
лар, гербицидлар ва пестицидларнинг қўл- 
ланиши энг юқори нормалардан ҳам ўнлаб 
баравар ортиқ эди. Газетадан. 

ПЕТИТ [фр. petit — майда, кичик] плгрф. 
Майда босма ҳарфлар. 

ПЕТИЦИЯ [лот. petitio — даъво қилиш, 
шикоят, ариза] эск. Олий давлат органига 
ёки ҳукумат бошлиғига кўпчилик томонидан 
биргаликда берилган расмий ёзма ариза, 
илтимоснома. 

ПЕТЛИЦА [р. петлица < петля — илмоқ, 
сиртмоқ, ҳалқа] Формали кийим ёқасига 
чатиладиган, хизмат тури ёки даража, ун- 
вонни кўрсатадиган рангли тўртбурчак ма- 
то. Темирйўлчилар петлицаси. н Курсант- 
лар.. чемодан, одеколон, тароқ, устара, 
топилса — командир петлицаси харид қилар 
эдилар. Шуҳрат, Шинелли йиллар. 

ПЕТРОГРАФ Петрография олими, му- 
тахассиси. 

ПЕТРОГРАФИК Петрографияга оид. 
Петрографик қидирув ишлари. 

ПЕТРОГРАФИЯ [юн. petra — тош, қоя + 
grapho — ёзаман] геог. Геологиянинг тоғ 
жинсларини, уларнинг минерал ва кимёвий 
таркибини, тузилишини, Ернинг қаттиқ 
қатлами ва устки қисмида тарқалиш ва 
келиб чиқиш қонуниятларини ўрганувчи 
тармоғи. 




ПЕТРУШКА [< лот. Petroselinum < юн. 
petroselinon — тоғ сельдерейи] Соябонгул- 
дошлар (соябонгуллилар оиласи)га мансуб 
бир ёки икки йиллик, кашничсимон ўсим- 
лик. Петрушка барги кўринишдан кашничга 
ўхшаса-да, ҳиди ва мазаси ўзига хос дағалроқ. 
К. Маҳмудов, Ўзбек тансиқ таомлари. 

ПЕЧ [ф. — қийшиқлик, эгрилик; 

қат, бурма; ҳалқа; жингалак, гажак] Бошга 
ўралган салланинг чеккадан осилтириб қў- 
йилган қисми, учи. Узун печи осилган катта 
саллали бошини чайқади. Ойбек, Навоий. 
..Худди фуқаҳо, яъни қонуншунослардек сал- 
ласи печини томоғининг тагидан ўтказиб, ўнг 
елкасига ташлади. М. Осим, Карвон йўл- 
ларида. 

ПЕЧАК I [ф . . <-ч_,_, — чирмашиб ўсадиган 
ўт; чирмовуқ] Ўсимлик танасига ва б. нар- 
саларга чирмашиб ўсадиган бир йиллик 
ўсимлик; чирмовуқ. [Навоий:] Гулимнинг қаб- 
рига эккан чечаклар очилгандур бу чоқ.. оҳим 
печаклар Каби кўк тоқига чирмашмасинму?! 
Уйғун ва И. Султон, Алишер Навоий. Ярим 
халта печак юлиб келди. Ш. Холмирзаев. Оғир 
тош кўчса. 

ПЕЧАК II [ф .. <^_._, — ўрам, копток; ғал- 
так]: печак ҳандалак Ҳандалакнинг пўсти 
қўнғир-сарғиш тусли майдароқ бир тури. Асад 
қори олдида турган печак косасини олдига 
тортиб, ундан бир тилимини олди-да, оғзини 
катта очиб, тиқиб юборди. М. Исмоилий, 
Фарғона т. о. 

ПЕЧАКГУЛ [печак + гул] Карнайгул- 
лилар оиласига мансуб, чирмашиб ўсадиган 
бир йиллик ўсимлик ва унинг гули; кар- 
найгул. Марказий кўчадаги уйларнинг дера- 
заларида оқ пардалар ҳилпирайди, девор- 
ларига печакгуллар тирмашиб ётибди. И. 
Раҳим, Тақцир. 

ПЕЧАН Ишни, гапни ўринлатадиган; 
уста, чечан. Ишга печан. н Мулла Аъзам 
ҳамма каллар сингари гапга печан, қочириқ 
гстларни гапириб.. пешқадамларни ҳам кул- 
дирар эди. М. Муҳаммаджонов, Турмуш 
уринишлари. 

ПЕЧАНЛИК Ишни, гапни уддалашлик, 
усталик, чечанлик. Раис, ундан шундай иш 
чиқишини, Абдулла индамасхоннинг гапга шу- 
нақанги печанлигини билмаган эди. Т. Пўлат, 
Хижолат. 

ПЕЧАТЛАМОҚ 1 қ. муҳрламоқ 1. Ҳуж- 
жатни печатламоқ. 


2 қ. муҳрламоқ 2. Эшикларни печатлаб 
қўймоқ. н -Адо бўлдим, ака. Уйим куйди. 
Орган дўконни печатлаб кетди, — деди Тўй- 
чи. А. Кўчимов, Халқа. 

ПЕЧАТЬ [р. печать < қад. р. пеку — куй- 
дириб белги (тамға) қўйиш асбоби] 1 қ. муҳр 
1. Идора печати. Конверт устига печатъ 
босмоқ. н -Столнинг тортмасини қиди- 
равериб, илма-тешик қилиб юбордим, печатъ 
йўқ, — деди Мирашир. О. Толибов, Анқов. 

2 Шундай тамғанинг қоғозга ёки бошқа 
нарсага босиб туширилган акси, изи. Маълу- 
мотноманинг печати хира экан, ўқиб бўлмади. 

3 Фойдаланишни тақиқлаш ёки бош- 
қалар очмаслиги учун қўйилган ёки урил- 
ган тамга, сурғуч. Бойлар бой бўлиб, илмсиз 
яшаб, Ориқларни семизи ошаб, Олти кун 
ўтмай ҳовлида печатъ, Ҳаж кетар хотин- 
болани ташаб. Ҳамза. 

ПЕЧЕНЬЕ [р. печь — «оловда пиширмоқ, 
ёпмоқ» фл. дан ҳосил қилинган от] Кўпин- 
ча ширин хамирдан кичик тўгарак, тўрт- 
бурчак ва б. шаклларда ўтда, ўт тафтида 
пиширилган егулик. Ширин печенъе. Печенъе 
билан чой ичмоқ. н Уй бекаси ўзининг асл 
руҳига кирди, жангчиларни қиём ва печенъе 
билан меҳмон қилди. Ойбек, Қуёш қораймас. 

ПЕЧКА [р. печь — «қизитмоқ, қиздирмоқ» 
фл. дан ҳосил қилинган от] Бино ва хона- 
ларни иситиш ёки овқат пишириш учун иш- 
ланган қурилма. Тунука печка. Ғишт печка. 
Голландча печка. Газ печкаси. н Адолат 
уйига келганда, печкага ўт қалаётган аяси- 
ни кўрди. С. Зуннунова, Гулхан. Аҳмад бри- 
гадир ўрнидан туриб, печкага тараша таш- 
лади. С. Нуров, Майсаларни аёз урмайди. 

ПЕЧКАЧИ Печка қуриш ва таъмирлаш 
иши билан шуғулланувчи киши. Ҳозирда 
печкачиларга ҳам талаб камайиб кетди. н 
Ҳайратдан ёқа ушладик: печкачи одамнинг 
бир думалаб туриб, табиб бўлиб қолишига 
сабаб нима? «Муштум». 

ПЕЧЬ 1 айн. печка. Нурлавой деб ата- 
ладиган ушбу сарой кенг, баланд заллари, 
баланд ойнабанд деразалари, рус печлари, 
махсус истироҳат хоналари билан маҳлиё 
этарди. С. Сиёев, Аваз. 

2 Материалларни қиздириш, эритиш ёки 
уларга ишлов бериш учун қурилган махсус 
иншоот. Тоблаш печи. Темир эритиладиган 
печъ. н Цехда ҳозироқ ойна пиширадиган 
печъ қурилмоқда. Газетадан. 




Домна печи сшн. домна. Мартен печи қ. 
мартен. 

ПЕШ I [ф. — олди, олд томон; 

олдинда, яқинида; аввали] 1 Баъзи нарса- 
ларнинг олдинга қараган томони, лаби, 
чети, қирғоғи. Айвоннинг пеши. н -Аяжон, 
айёмингиз муборак! — деб совға-саломни 
айвоннинг пешига қўйди-да, онасига кифти- 
ни тутди. К. Яшин, Ҳамза. У қопидан кет- 
монини олиб, пешини эговлай бошлади. 
«Шарқ юлдузи». 

2 Кийимнинг олд этаги, бари. Кам- 
зулингнинг пешини боссам, гард бўлар, 
Ошиқлик деганинг қийин дард бўлар. 
«Қўшиқлар». Арғуншоҳ тиз чўкиб, подшоҳнинг 
этакларини юзига суртмоқчи бўлганди, 
Шоҳрух унинг қўлидан пешини тортиб олди. 
Б. Аҳмедов, Улуғбек. Енглари шимарилган 
Комилжон, этагининг пешини қайириб олган 
Давронов энг олдинда борарди. И. Раҳим, 
Ихлос. 

Пеш келтирмоқ Далил қилиб кўрсатмоқ, 
исбот сифатида фойдаланмоқ. -Агроном ил- 
ми ҳам, ер ҳайдасанг — куз ҳайда, куз ҳай- 
дамасанг — юз ҳайда, дейди, — деди халқ 
мақолини пеш келтириб Сотиболди ота. Н. 
Сафаров, Хадича Аҳророва. Пеш қилмоқ 
Мақтаниб гапирмоқ, дастак қилмоқ, рўкач 
қилмоқ. Ўз хизматларини пеш қилмоқ. н 
Халққа туҳмат қилманг. Сиз меҳнаткаш 
халққа нима каромат кўрсата қолдингизки, 
унга дўстлигингизни пеш қиласиз? К. Яшин, 
Ҳамза. Кимдир пеш қилганда найзанинг 
кучин, Алишер қаламни кўрсатган, холос. А. 
Орипов, Юртим шамоли. 

ПЕШ II [ф. — олдинда; ёнида, 

яқинида] рвш. (бирин-кетин содир бўладиган 
иш-ҳаракатни билдирувчи икки феъл олдида 
такрорланганда) Фурсат ўтмасдан, дарров, 
дарҳол, пешма-пеш. Пеш терилган пахтани 
пеш топшириб турмоқ. н [Иқбол сатанг] 
Ҳовли саҳнини кўздан кечирди. Ҳамма ёқ 
чиннидек. Шунча дарахт-у, тагида битта 
барг кўринмайди. «Пеш тушганини пеш олиб 
турадими дейман, — ўйлай кетди у, — қачон 
қарасанг, [Меҳринисонинг] ҳовлиси ёғ томса 
ялагудек». Р. Файзий, Ҳазрати инсон. Эг- 
нингиздан пеш тушган кийимни пеш ювиб 
турган бўлсак.. С. Аҳмад, Юлдуз. 

ПЕША [ф. — машғулот, касб, их- 

тисос] эск. кт. 1 Иш, машғулот; касб, ҳу- 
нар. Хоннинг ўғли, деб қилманглар андиша, 


Тўққиз ёшда қилди шу ишни пеша. «Эрали 
ва Шерали». Бировнинг қўлида арра, тешаси, 
Васса ясаш — қадим иши-пешаси. Н. Наз- 
руллаев, Сайланма. Эл дерки: нодон дўст — 
бошингга жафо, Қора кунда чин дўст — 
пешаси вафо! Миртемир. 

2 қ. пешвоз. Дарахтни ҳамиша ўрайди 
шамол, Шоирни ташвишлар чулғар ҳамиша. 
Сен шоир умрини дема безавол — Унинг ҳар 
онлари ташвишга пеша. А. Орипов, Йиллар 
армони. 

ПЕШАЙВОН [ф. + а. jl — хона 
олдидаги айвон] Иморат ва хоналарнинг 
олдига тақаб қуриладиган айвон. Умид кич- 
кинагина чамадонни кўтариб, ичкарига 
кирди. Пешайвонга кўтарилиб, зал уйга кўз 
ташлади: узун стол устига оқ дастурхон 
ёзилиб, зиёфат нозу неъматлари уйиб 
ташланган эди. Мирмуҳсин, Умид. 

ПЕШАЙВОНЛИ Пешайвони бўлган, 
пешайвон солинган. Пешайвонли сариқ бино 
олдидан ўтаётганимизда, бир боғлам сиренъ 
кўтарган кичкина бир қизча бизга қўл сил- 
таб қўйди. Ў. Умарбеков, Баҳор. 

ПЕШАНА с.т. айн. пешона. Қўчқор бў- 
лар қўзининг пешанаси дўнг бўлур, Оға бў- 
лар йигитнинг пешанаси кенг бўлур. Мақол. 
н- Кечиринг, Гавҳар, — у нима дейишини 
билмай, пешанасига тушиб турган сарғиш 
сочларини тутамлади. Ў. Ҳошимов, Қал- 
бингга қулоқ сол. 

ПЕШАНАБОҒ с.т. айн. пешонабоғ. 

Пешанабоғ бошида, Доим меҳнат қошида. 
Ғайратли бу чечан қиз Энди ўн беш ёшида. 
«Қўшиқлар». 

ПЕШБАНД I [ф. — олд томонга 

боғланадиган мато; фартук] эск. айн. фар- 
тук. Холиса газўчоққа товуқларни димлаб 
қўйган. Белига пешбанд боғлаб, турли хил 
таомлар пиширяпти. С. Нуров, Нарвон. 
Шавкатнинг дадаси эркак киши бўлсаям, ҳар 
куни пешбанд тутиб, овқат пиширади. Қ. 
Кенжа, Тоғ йўлида бир оқшом. 

ПЕШБАНД II [ф. — олд томони 

боғланган; олд томонга боғланадиган мато; 
фартук]: пешбанд қилмоқ эск. Қўлини олдига 
қилиб боғламоқ. Бошқа бандиларнинг қўллари 
ҳам пешбанд қилингандан кейин, уларни 
миршабхона дарвозасидан ташқарига — 
кўчага чиқардилар. С. Айний, Қуллар. 

ПЕШБУРУН бнк. Эшик ёки дераза 
тавақаларининг бириккан жойидаги тир- 




қишни беркитиш учун ёнига ёки ёғин суви- 
дан сақлаш учун тепасига қоқиладиган эн- 
сиз тахтача. Дераза пешбуруни. н [Санам- 
нинг\ Дарвоза пешбурунидан осилиб тушган 
сумалакка кўзи тушди. Ш. Холмирзаев, 
Тўлқинлар. 

ПЕШВО [ф. Ijpi^ — раҳнамо; раҳбар, 
устоз] кт. 1 Маълум бир соҳа ёки ишда 
етакчи, илғор киши. У барча мавжуд илм- 
ларни эгаллаб, замона олимларининг пешвоси.. 
бўлишга тиришади. Ойбек, Навоий. Холқўзи 
Худоёров Зумратнинг синфдоши эди.. Синф- 
даги қизлар ичида энг сулуви Зумрат бўлса, 
ўғил болаларнинг пешвоси Холқўзи эди. С. 
Сиёев, Отлиқ аёл. 

Шариат пешволари Динни, шариат қо- 
нун-қоидаларини ҳимоя қилувчи руҳоний- 
лар, уламо-ҳукамолар. Саройда барча: ша- 
риат пешволаридан тортиб то кичкина 
амалдоргача шоирлик даъво қиларди. С. Сиё- 
ев, Ёруғлик. Секин-секин гап-сўзлар аъёни 
мамлакат, ишриат пешволари, уламо-фу- 
залога етиб, эшонойимнинг бу ҳаракатларини 
айни муддао деб топдилар. Ў. Усмонов, 
Сайланма. 

2 Йўлбошчи, доҳий. Халқ пешвоси. 

ПЕШВОЗ [ф. jlj-^-! — учрашув; кутиб 
олиш]: пешвоз турмоқ Туриб қарши олмоқ, 
кутмоқ; юзма-юз турмоқ. Совчиларнинг қа- 
дами тинди. Ҳиз тенгилар кўришди рўзғор, 
Унга пешвоз турарди энди Ўн тўққиз ёш, ўн 
тўққиз баҳор. О. Ҳожиева, Ҳаётга таъзим. 
Раҳмонқулов кириши билан Элчибек бош- 
қаларга жавоб берди, жилмайиб пешвоз 
турди. А. Мухтор, Туғилиш. Пешвоз чиқмоқ 
Истиқболига, йўлига чиқиб қарши олмоқ, 
истиқболига чиқмоқ. Бино панасидаги темир 
ўчоқда овқат пишираётган малла чойхона- 
чи бир қўлида капгир билан югургилаб, улар- 
га пешвоз чиқди. Э. Усмонов, Ёлқин. Олма 
гулли кўйлак кийган жувон даҳлизда меҳ- 
монга пешвоз чиқиб, салом берди. «Ёшлик». 
Ҳовлимизга яқин қолганда, беш-олти хотин 
олдинда бораётган қўқон аравага пешвоз 
чиқди. Ў. Ҳошимов, Икки эшик ораси. Пеш- 
воз юрмоқ айн. пешвоз чиқмоқ. Эмин уни 
кўриб, пешвоз юрди. Эсонбойнинг ичкарига 
кириш тараддуди йўқлигини сезиб, унга 
саволомуз қаради. «Ёшлик». 

ПЕШВОЗЛИК: пешвозлик қилмоқ Би- 
ринчи бўлиб гапирмоқ, гап бошламоқ. 


ПЕШГИР [ф. jX .twj — олдини олувчи, 
огоҳлантирувчи; пешбанд, фартук] 1 эск. 
айн. фартук. Озиқ-овқат магазинларига 
бориб келган Холиса белига пешгир тутиб, 
эри ёқтирадиган таом тайёрлашга киришди. 
С. Нуров, Майсаларни аёз урмайди. Зоҳид бир 
чеккада бош ирғаб ўтирди. Эшикдан пешгир 
бойлаган бир аёл бош суқди-ю, ош сузарга 
рухсат сўради. М. М. Дўст. Лолазор. 

2 махс. Темирчи ва б. металлсозлар иш 
вақтида тутиб оладиган чарм фартук, пеш- 
банд. 

ПЕШДОР [ф. — олдинда борув- 

чи, илғор] эск. ҳарб. Кўшин олдида борув- 
чи, илғор; авангард. Ислим барлос.. катта 
сувори тўданинг бошида чанг кўтариб, 
пешдор аскар сифатида илдам йўлга тушди. 
Ойбек, Навоий. ..Сардор Хунхоршоҳнинг 
буйруғи билан ўн минг аскарни олиб, ўзидан 
олдин бир чўлоқ саркардасини минг аскари 
билан пешдор қилиб жўнатиб юборди. «Аваз- 
хон». 

ПЕШИН [ф. j jj — аввалги, олдинги, 
дастлабки, қадимги; куннинг ярми] 1 Кун- 
нинг ярми ўтган пайт. Жаҳонгир яшаган қиш- 
лоққа эртаси кун пешинга етиб боришди. 
«Шарқ юлдузи». ..яна Яхшибоев иккимиз ёл- 
ғиз қолдик. Вақт пешинга оғиб борарди. 
Узоқда тоғлар қорайиб кўринади. М. М. Дўст, 
Лолазор. 

Охир (ёки кеч) пешин Куннинг ярмидан 
кўпи ўтган, кечки пайт. -Вақт охир пешин 
бўлиб қолган эди. Қорним очган.. — деди Шум 
бола. Ғ. Ғулом, Шум бола. 

2 дин. Кун ярмида ўқиладиган намоз. 
Пешинни ўқимоқ. н -Ўзимиз ҳам тамадди 
қилиб олайлик, — деди Махсум пешин намо- 
зига ҳозирлик кўраётиб. С. Анорбоев, Оқсой. 
Уч дўст, пешин қазоси ўтгунча, Иноқий мад- 
расасининг бир кунжагида бекиниб ўтир- 
дилар. С. Сиёев, Ёруғлик. Хўжа Хизр ҳар 
куни пешин намозини Бухородаги Мағоки Ат- 
тори масжидида ўқир экан. Газетадан. 

ПЕШИНЛИК Пешинда ейиладиган ов- 
қат, тушлик. Бу камбағаллар овқати бўлиб, 
уларнинг тушлиги ҳам, пешинлиги ҳам шу эди. 
Ўрик билан зоғорани иштаҳа билан едилар. 
П. Турсун, Ўқитувчи. Йигитали, пешинлик- 
ка деб онаси қилган овқатдан озгина еган 
бўлди-да, кўчага чиқиб, гузар тарафга йў- 
налди. Д. Нурий, Осмон устуни. 




ПЕШКАШ [ф. u t,< — кичикларнинг 
катталарга совғаси, туҳфаси] эск. кт. Ҳадя 
тарзида бериладиган нарса; тортиқ, совга. 
Подшоҳ чодирига йиғилган уламо, фузало ва 
лашкарбошилар Соҳибқиронни янги туғилган 
меҳмон билан қутладилар, ҳар ким ҳолига 
яраша пешкашлар қилди. Б. Аҳмедов, Улуг- 
бек. Келсанг, ўзинг келмай, ёринг билан кел. 
Дилкаиишрнинг қўлида торинг билан кел. Кел, 
сенга даламиз, лоламиз пешкаш, Гиёҳлар 
ичида аъломиз пешкаш. Т. Сулаймон. 

ПЕШЛАВҲА [ф. + а. — олд то- 

монга осиладиган лавҳ(а)] Корхона, идора, 
муассаса, ўқув юрти кабилар ҳақида қисқа, 
ихчам, аниқ маълумот ёзилган ва шулар- 
нинг кираверишида кўринарли жойга ўр- 
натиладиган махсус тахтача. Ҳозирда шаҳ- 
римизда жуда кўплаб пешлавҳалар янги 
қабул қилинган лотин алифбосида ёзилмоқда. 
Газетадан. Лойиҳанинг ушбу бандида муайян 
биноларга ўрнатилган нешлавҳаларнинг ҳам, 
гарча реклама ҳисобланмаса-да, маълум бир 
талаблар асосида ёзилиши белгилаб қўйилса.. 
Газетадан. Ўша йиллари идоралар ва турли 
ташкилотларда пешлавҳалар ўзгараётган 
эди. С. Аҳмад, Сайланма. 

ПЕШЛАМОҚ Теша, кетмон каби ас- 
бобларни болғалаб уриб, тиғини, дамини 
тикламоқ, пеш чиқармоқ. Кетмонни пеш- 
ламоқ. н Йўл-йўлакай канал қазишга кел- 
ган кишиларнинг чодирлари, ошхоналар, 
кетмон, белкуракларни пешлайдиган кўчма 
устахоналар учраб туради. С. Аҳмад, Уфқ. 

Ақлни пешламоқ Ақл-идрокни ўстир- 
моқ, зеҳнни очмоқ, ўткирламоқ. Билим ақл- 
ни пешлайди. Р. Усмонов, Одобнома. Яхши 
китоб бола қалбини нурга чулғайди, маъна- 
вий озиқ беради, ақлини пешлайди, яқин 
маслаҳатчисига айланади. Газетадан. 

ПЕШМА-ПЕШ [ф. jtjjj — олдин- 
ма-олдин, кетма-кет] рвш. Пеш келганини 
пеш бажариб, тўхтатмай, кетини узмай, 
кетма-кет. Очилвой балиқтутнинг мустаҳ- 
камроқ шохига қўл тарози осиб, пахталарни 
пешма-пеш ўлчаб олишга тушди. Н. Аминов, 
Тилло табассумлар. У [Озод] Райҳон оққа 
кўчирган саҳифаларни пешма-пеш диққат 
назаридан ўтказишга тутинди. «Ёшлик». 
Ҳосилдан бўшаган майдонларга эса пешма- 
пеш ғалла уруғи сепилмоқда. Газетадан. 

ПЕШМАТ [ф. — олди боғлиқ; 

фартук] Тиззагача тушадиган, хипча бел 


устки кийим; бешмат. [Бўрихўжа] Ҳамма 
вақт узун пешмат ва мошранг духоба дўппи 
кияди. Мирмуҳсин, Чиниқиш. [Эшон ойим\ 
Оқ шоҳи кўйлак устидан қора духоба 
пешмат кийган, бошига майин мисқоли дока 
рўмол устидан товар дуррача танғиган — 
олифта. Ойбек, Болалик. Устида беқасам 
пешмат, пешонасини танғиб боғлаб олган 
Сунбулхон аяни куни бўйи ваҳимали хаёллар 
чулғаб.. хаёл сурарди. Мирмуҳсин, Умид. 

ПЕШНОП [ф. — киндик олди, 

атрофи] Қўйнинг киндик атрофидан олин- 
ган ёғли гўшт. [Муллажон:] Шу қарздан узи- 
лай, ундан кейин гўшт дўконига ишга кира- 
ман, еганинг нешноп, кийганинг атлас бўла- 
ди. С. Аҳмад, Муллажон. Сихкабоб, кунжут- 
ли нон, пешноп сомсалардан еб қолинг. И. Ра- 
ҳим, Ҳаёт булоқлари. 

ПЕШОБ [ф. i_il ,?w j — сийдик] айн. сийдик. 
Селдир ейиш ииипаҳани очади, пешобни ҳай- 
дайди, иситмада фойда қилади. К. Маҳмудов, 
Ўзбек тансиқ таомлари. 

ПЕШОИНА [ф. л — олд ойна] 

Автомобиль, трамвай, троллейбус кабилар- 
нинг олд қисмига ўрнатилган ойна. Чанг 
босилиб, юриш енгиллашгач, ҳайдовчи пеш- 
ойна тепасидаги кўзгу орқали Йигиталига 
қаради. Т. Малик, Шайтанат. 

ПЕШОНА [ф. 1 .i ■ j j 1 t'. j манг- 
лай, пешона] 1 анат. Юзнинг қошдан соч- 
гача бўлган қисми, манглай. Кенг пешона. 
Пешона суяги. н Бу гаплардан ҳашарчилар 
қотиб-қотиб кулишарди. Раззоқ буқачи 
пешонасини уқалаб, терга пиишб, индамай 
ўтирарди. С. Аҳмад, Жимжитлик. Икромжон 
тер босган пешоналарини, бўйинларини қи- 
йиғи билан артаркан, Азизхон тарафга бир 
қараб қўйди. С. Аҳмад, Уфқ. 

Пешонани боғлаб, ишга киришмоқ Ас- 
тойдил ишга киришмоқ. Пешонасини си- 
ламоқ айн. бошини силамоқ 2. қ. бош. [Бой:] 
Баракалла ўғлим! ..Ҳалол меҳнат қилсанг, 
ҳамиша бахтинг олчи-да! Ҳамиша пешонанг- 
ни силайман! Ҳамза, Бой ила хизматчи. 

2 кўчма Диний тасаввурларга кўра: қис- 
мат, тақдир. Наҳот пешонамга тоабад тобе- 
лик, қуллик мақоми битилган бўлса. С. Сиёев, 
Ёруғлик. 

Пешонага ёзилгани Тақдирда белгилан- 
ган нарса; такдир, қисмат. Пешонамга ёзга- 
ни сен экансан, менда нима чора! Ҳамза, 
Танланган асарлар. Билмадим, тақдир унинг 




ва менинг пешонамга нималар ёзгандир. Ғ. 
Ғулом, Ёдгор. Пешонада битганини (ёки ёзил- 
ганини) кўрмоқ Тақцирда белгиланган нар- 
садан, қисматдан қочиб қутула олмаслик. 
Ўйнашмагин арбоб билан, арбоб урар ҳар боб 
билан. Пешонада битганини кўрасан. Ҳамза, 
Бой ила хизматчи. Зероки, рисолаларимиз 
мавжуд, ҳар ким ўз толеидан, пешонасига 
ёзилганини кўрадир. У. Исмоилов, Сайланма. 
Пешонамдан кўрдим 1) таваккал, нима бўл- 
са бўлар. «Бахтинг бўлса, тузалиб кетасан», 
дейишяпти. У ёғини пешонамдан кўрдим. 
«Саодат»; 2) тақцирда ёзилгани шу экан, 
на чора. Хола, кўп эзмаланмай, ниқиб айта- 
веринг-да. Бўладиган бўлса, мендан сўраб 
нима қиласиз? Нима бўлса, пешонамдан кўра- 
ман. Ҳамза, Танланган асарлар. Пешонаси 
ёруғ Омади келган, бахтли. Пешонамиз ёруғ 
экан, ўғлим. П. Турсун, Ўқитувчи. Пешона- 
сига сиғмади Айрилди, жудо бўлди. 

3 с.т. Бисот, буду шуд, бор-йўғи. Пешо- 
нагинамизда биттагина-да, ўргилай, битта- 
гина. С. Аҳмад, Уфқ. Пешонамда битта ўғил, 
ёнимда юрсин, деб туриб олди. С. Сиёев, Ёруғ- 
лик. 

Пешона тери Меҳнат ва унинг маҳсули. 
-Агар ўзининг пешона тери билан бойлик 
орттирган шайх топилса, — деди истеҳзо 
билан, — майли, мақбарани ўша бошқара 
қолсин, мен розиман! Шу билан гапим тамом. 
К. Яшин, Ҳамза. Ўғирлик қилиб топган 
бўлсам айтинглар. Улар пешона тери билан 
топилган. Ҳалоллик билан орттирганман 
уларни мен.. К. Яшин, Ҳамза. Пешона тери 
тўкмоқ Тиришиб, астойдил меҳнат қилмоқ. 
Мусобақадошингиз қўйган шартларни бажа- 
риш учун ҳалол меҳнат қилинг, баравар ne- 
шона тери тўкинг! У. Исмоилов, Сайланма. 
Пешонаси деворга тегмоқ Тавбасига таян- 
моқ, қилмишига пушаймон бўлмоқ, ту- 
шунмоқ. Пешонаси кўҳлик айн. пешонаси ёруғ 
қ. пешона 2. Олло таоло бировнинг пешо- 
насини кўҳлик, бировникини қуп-қуруқ қилиб 
яратади. У бандаларига ризқ-рўзни ҳар 
кимнинг ўзига яраша ўлчаб сочади. К. Яшин, 
Ҳамза. Пешонаси очилмоқ Иши юришмоқ, 
омади келмоқ, бахти очилмоқ. Бой ҳам шу 
мулкнинг бадалига, пешонам очилиб, бирор 
иш-пишга тушиб кетгунимча, бирор йил 
чамаси боқмоқчи бўлибди. Ғ. Ғулом, Шум бола. 
Пешонаси шўр ёки шўр пешона Бахтсиз, 
бебахт. -Эҳ, пешонам шўр экан, ошна! Бир 


ташвишдан қутулмасимдан иккинчиси manna 
босади, — деди Алижон Омонтойга, бирон 
нажот mon, дегандай мўлтираб. К. Яшин, 
Ҳамза. [Жамила:] Ёки Ғофирдек бахтсиз, 
онангдай пешонаси шўр бўлиб туғилармидинг? 
Ҳамза, Бой ила хизматчи. Пешонаси қора 
айн. пешонаси шўр. Йўл узунми, дард узун? 
Дарвиш ашуласи узун. Тун қорами, dapd қора ? 
Дарвиш пешонаси қора. X. Даврон, Қақнус. 
Пешонасини тириштирмоқ Энсаси қотмоқ 
ёки жаҳли чиқмоқ. Олчинбек дабдурустдан 
кириб келиб, тилёғламачилик билан бошлаган 
гапи Ҳамзанинг энсасини қотирди. Пешонаси 
тиришиб, қаттиқ гапиргиси келди-ю, лекин 
ўзини босди. К. Яшин, Ҳамза. Мансур бир нафас 
пешонасини тириштириб, ўйланиб турди-да, 
эшик тутқичига қўл чўзди. Ў. Ҳошимов, 
Қалбингга қулоқ сол. 

ПЕШОҒ1АБАНД [пешона + банд] 1 Аёл- 
лар бошига, пешонасига боғлайдиган, тан- 
ғиб ўрайдиган кичкина рўмол. 

2 эск. Рўмол устидан пешонага боғла- 
надиган, кашта билан безатилган боғич. 

ПЕШОНАБОҒ айн. пешонабанд 1. Сора 
кампир.. елкасига тушиб кетган кўк шта- 
пель пешонабоғини бошига тортганди, у би- 
лан баробар сочи учидаги чўлпилари ҳам 
шиқирлаб, юқорига кўтарилди. «Ёшлик». 
Холанинг пешонабоғи остидан оқ кулранг 
сочлари чиқиб турар, кўз атрофи, бўйнида 
ажинлар қуюқлашгандай эди. С. Нуров, 
Майсаларни аёз урмайди. 

ПЕШРАВ [ф. — олдинда борувчи; 

илғор; раҳбар, раҳнамо] кт. Бошлаб бо- 
рувчи, етакловчи; нишона. Соқол оқиўлимга 
пешравдир. Тириклик сабзаси узра қировдир. 
Алишер Навоий. 

ПЕШТАХТА [ф. — олдинга қў- 

йилган тахта, стол] 1 Дўконда, магазинда, 
бозорда сотувчини харидордан ажратиб ту- 
радиган, устига сотиладиган моллар қўйи- 
ладиган, кўпинча харидор томони ёпиқ 
махсус стол. Магазинда одам йўқ.. Пештах- 
та орқасида ёшгина сотувчи йигит ўтирар- 
ди. С. Аҳмад, Жимжитлик. Мудир пештахта- 
ни айланиб ўтиб, Гулчеҳрага яқин келди. 
«Саодат». Бу ерда ҳозирча деҳқонлар ўз маҳ- 
сулотлари билан савдо қилишяпти, пештах- 
талар қўйиб берганмиз. Газетадан. Яқинда 
«Шарқ зиёкори» китоб дўконида пештахтани 
безаб турган бир ноёб алъбом-китобга кўзим 
тушиб, беихтиёр уни варақладим. Газетадан. 




2 бнк. Карнизнинг бўйламасига қўйилган 
кичик тўсин ёки тахта. 

ПЕШТАҲАМ [ф. / j^^J+ti ~ 

беодоб, беҳаё сўз айтувчи] Оғзига келган 
ножўя, уятли сўзларни қайтармай айтавера- 
диган, оғзи бузуқ киши. Пештаҳам одам. н 
Ҳа, атрофида бидъатга муккасидан кетган 
беш-ўнта нодон, иғвогар, шилқим.. пешта- 
ҳамлари ҳам бор. А. Мухтор, Опа-сингиллар. 

Оғзини пештаҳам қилмоқ Уятли сўзлар 
айтмоқ, сўкинмоқ. Қамчи: -Менимча, бу 
тўнғиз ёлғиз эмас, шериклари бор, — деганда, 
Қобил бир ижирғаниб, яна оғзини пештаҳам 
қилди. Ҳ. Ғулом, Машъал. 

ПЕШТОҚ [ф. олд ва а. 1_ L 

гумбаз, қубба; арка] архит. Мадраса, мас- 
жид, мақбара, карвонсарой каби бино- 
ларнинг олд томондаги серҳашам юқори 
қисми; меҳроб шаклли баланд дарвоза, арк. 
Деразадан аллақандай мадрасанинг кунгу- 
радор пештоқи кўриниб туради. Пештоқ чек- 
касида шерлар тасвирланган. Ў. Ҳошимов, 
Икки эшик ораси. Анвар пештоқида чироқ 
ёниб турган жимжимадор дарвоза олдига 
етганида, бирдан юраги гупиллаб кетди. Ў. 
Ҳошимов, Қалбингга кулоқ сол. 

ПЕШҚАДАМ [ф. + а. (пеш + 

қадам) — илғор, ташаббускор; зарбдор] 1 
сфт. Иш, ўқиш, спорт кабиларда бошқа- 
лардан олдинда борувчи, ўрнак кўрсатувчи; 
илғор. Пешқадам теримчи. н Пешқадам 
ишчи кунига режадаги 480 та ўрнига 650 тача 
рўмолнинг четини тикади. Газетадан. 

2 от Шундай хусусиятга эга бўлган 
киши, ўқувчи ёки спортчи. Тиришиб машқ 
қилишим орқасида, ҳамсабоқ ўртоқларим 
орасида иншо ёзишда пешқадам бўлиб олдим. 
Н. Сафаров, Оловли излар. Гуруҳ пешқадами 
— Бразилия терма командасининг кутил- 
маган мағлубияти вазиятни ўзгартириб 
юборди. Газетадан. Кимдир эски усуллар билан 
ишлайди, кимдир компъютер техникаси 
афзаллигига ишонади, кимдир эса ўз соҳа- 
сининг пешқадами бўлади. Газетадан. 

ПЕШҚАДАМЛИК Иш, ўқиш, спорт 
кабиларда бошқалардан олдинда бўлишлик, 
ўрнак кўрсатиш, илғорлик. Пешқадамлик 
учун курашмоқ. Пешқадамликни қўлдан 
бермай ишламоқ. 

ПИАНИНО [ итал. pianino — кичик 
фортепьяно] мус. Торли урма-клавишли 
мусиқа асбоби, фортепьянонинг бир тури. 


Дам олиш минутларида Фарида унга пианино 
чалиб берар.. эди. П. Қодиров, Уч илдиз. 
Қаердадир, аллаким пианинода «Жонон»ни 
чалмоқда. С. Зуннунова, Олов. 

ПИАНИНОЧИ Пианино, рояль чалув- 
чи созанда. 2002 йили Италиянинг Агрополи 
шаҳрида бўлиб ўтган ёш пианиночилар тан- 
ловида иштирок этдим. Газетадан. 

ПИВО [р. пиво < пить — «ичмоқ» с. дан 
ҳосил қилинган от] Кўпинча ундириб ян- 
чилган арпадан тайёрланадиган, кам спирт- 
ли ичимлик. Қибрай пивоси. Пиво заводи. н 
Ҳа, айтгандай, Самарқанд пивосини мақта- 
шарди. Чанқовбосди қилмайсизми? «Аския». 
Дарҳақиқат, қассоб пиво дўконининг орқа 
эшигига яқин бориб, ўша болага кўз қисиб 
имлади. Н. Аминов, Қаҳқаҳа. 

ПИВОХОНА Пиво сотиладиган, сотиб 
олиб ичиладиган махсус дўкон; майхона. 
Кеча қайси пивохонада ичиб қолганингизни 
ҳам мендан сўрайсизми? А. Қаҳҳор, Сароб. 
Сандироқлаб юриб, пивохона ёнида тўхтади, 
бир оз чайқалиб тургач, ичкарига кирди. 
«Ёшлик». 

ПИВОХЎРЛИК Пиво ичиш билан шу- 
ғулланиш, пивони кўп ичишлик. Трест дар- 
возасининг олдидаги пивохонада шериклари 
билан роса пивохўрлик қилган. Ў. Умарбеков, 
Юлдузлар. 

ПИГМЕНТАЦИЯ [лот. pigmentum — 
бўёқ, бўёвчи модда] Пигментлар таъсирида 
организмларнинг тегишли тусга кириши, 
рангининг ўзгариши. 

ПИГМЕНТЛАР [лот. pigmentum — бўёқ, 
ранг] 1 биол. Тирик организм (ҳайвон ва 
ўсимлик) тўқималари таркибида бўладиган 
ва уларнинг рангини белгилайдиган бўёқ 
моддалар. Соч оқариши унда пигмент етиш- 
маслиги оқибатидир. «Фан ва турмуш». Чун- 
ки қудуқ суви, айниқса, пигмент етиш- 
маслиги натижасида терида пайдо бўладиган 
оқ доғларга «шифо» бўлар эмиш. «Фан ва 
турмуш». 

2 ким. Лак-бўёқ маҳсулотлари, кимёвий 
толалар, пластмасса, резина ва қоғозга ранг 
берувчи, сувда ва органик эритувчиларда 
эримайдиган кукунсимон кимёвий бирик- 
малар. 

ПИДЖАК [ингл. pea-jacket < голл. pij — 
дағал мато + jekker — куртка] Қайтарма 
ёқали, олди очиқ, тугмаланадиган калта уст 
кийим — эркаклар костюмининг бир қисми. 






Олимжон пиджагини ечди-ю, мулойимлик 
билан Ойқизнинг елкасига ташлади. Ш. Ра- 
шидов, Бўрондан кучли. Яхшибоев эгнидаги 
пиджакни ечиб, отиб юборди. М. М. Дўст, 
Лолазор. Гавҳар ўт устида ётган пиджакни 
олди-да, унинг елкасига ташлади. Ў. Ҳо- 
шимов, Қалбингга қулоқ сол. 

ПИДИНА [ф. — ялпизнинг бир 

тури] с.т. айн. ялпиз. Ялпиз. Баъзи жойларда 
пидина ёки наъмо деб сипашади. К. Маҳмудов, 
Ўзбек тансиқ таомлари. 

ПИЕЛИТ [юн. pyelos— жом + лот. itis — 
яллиғланишни билдирувчи қўшимча] тиб. 
Буйрак жомининг яллиғланиши. 

ПИЕЛОНЕФРИТ [юн. pyelos — жом + 
nephros — буйрак + лот. itis — яллиғланиш- 
ни билдирувчи қўшимча] тиб. Буйрак ва 
буйрак жомининг яллиғланиши. Пиело- 
нефрит буйрак тўқимасига касаллик микроб- 
лари кириши натижасида вужудга келади. 
«ЎзМЭ». 

ПИЁВА [ф. jLy — пиёз + с_.Г — сув] Пиёз- 
доғ ва сувдан тайёрланган гўштсиз суюқ 
овқат; ёвғон шўрва. Тур, қизим! Ҳа, аччиқ- 
қина бир коса пиёва қилгин, кўнглим озиб 
кетди. Ҳамза, Танланган асарлар. Мазифа 
ona эса кунора айвондаги ўчоқда бир иссиқ 
пиёва қилади. Ш. Холмирзаев, Танланган 
асарлар. 

ПИЁДА [ф. Lj — яёв, оёқ билан; улов- 
сиз аскар] 1 рвш. Уловсиз, ўз оёғи билан; 
яёв. Одамлар нимагадир трамвай-трол- 
лейбусга ўтирмай, тўда-тўда бўлиб, пиёда 
кетишяпти. Ў. Ҳошимов, Қалбинга қулоқ 
сол. Ҳожи ота карвонбоши билан кўришиб, 
Рўзиохунбой боғининг ниҳоясигача отнинг 
чилвиридан ушлаб, пиёда юрди. «Ёшлик». 

2 сфт. От-уловга эга бўлмаган, яёв юра- 
диган. Самолётлардан сўнг танклар ҳужумга 
кирди. Унинг орқасидан пиёда роталар қўз- 
ғалди. И. Раҳим, Чин муҳаббат. Шу чоқ 
қишлоқнинг кун ботиш томонидан баланд 
“ура” овози эшитилди ва қишлоққа мўр- 
малахдай ёпирилиб келаётган пиёда аскар- 
лар кўринди. А. Қаҳҳор, Олтин юлдуз. 

3 от ҳарб. (асосан кўпл. шаклида) Яёв 
жанг қилиш учун белгиланган қўшин тури. 
Отлиқлар кетидан пиёдалар ҳам югуриб ке- 
тишди. Ш. Холмирзаев, Қил кўприк. Гулду- 
рос билан келаётган танклар орқасидан 
пиёдалар югурди. Ойбек, Қуёш қораймас. 


4 от Шахмат ўйинида: энг кучсиз дона. 
Ўйин билмасанг, пиёдани сур. Мақол. н 
[Мухторжон] Саидийга энди жавоб бераман 
деб турганда, Мирза Муҳиддин бир пиёда 
суриш билан унинг илгариги ҳолатда қолдир- 
ди. А. Қаҳҳор, Сароб. 

5 қ. йўловчи. Тротуар — пиёдалар юра- 
диган йўлка. 

Пиёда ўчоқ 1) ошхонада бошқа ўчоқ- 
лардан алоҳида қурилган ўчоқ, шунингдек, 
очиқ ҳовлидаги алоҳида ўчоқ; 2) ерга ку- 
рилган, оғзи осмонга қараган тандир. 

ПИЁДАЛАБ фолък. Пиёда юриб, пиёда, 
яёв. От-арава чўлда қолиб кетади, Пиёда- 
лаб шоҳ қошига етади. «Алпомиш». Пиёда- 
лаб Ҳақиқ тоғдан жўнади, Борар ернинг 
тайинини билмади. «Ширин билан Шакар». 

ПИЁДАЛАШМОҚ Кўпчилик бўлиб пиё- 
да юрмоқ, бормоқ, айланмоқ. 

ПИЁЗ [ф. jL_; — пиёз, бир бош пиёз] 1 
Барглари найчасимон узун бўлиб ўсадиган, 
илдиз бўғзида юпқа қат-қат пўстлардан 
юмалоқ тугунак ҳосил қиладиган, тугунаги 
ва ёш барги овқатга ишлатиладиган икки 
йиллик ва кўп йиллик сабзавот ўсимлиги. Оқ 
пиёз. Қизил пиёз. Барра пиёз. Кўк пиёз. 
Топган гул келтирар, топмаган — бир боғ 
пиёз. Мақол. н Бутун оиласи бу ерга no- 
мидор, пиёз, редиска, карам ва ҳоказо ре- 
завор экиб, мумкин қадар элдан бурунроқ 
бозорга чиқариб, «пул» қилишга тиришар эди. 
Ойбек, Танланган асарлар. 

Пиёзи ансурий Ўрта Осиёнинг тоғли ҳу- 
дудларида ўсадиган, тугунак ҳосили овқат- 
га ишлатиладиган сервитамин ёввойи пиёз. 
Саримсоқ пиёз айн. саримсоқ 1. 

2 Баъзи ўсимликларнинг пиёзсимон 
илдизи, тугунаги. Лола пиёзи. 

Пиёзнинг пўстидай Жуда юпқа. Пиёзнинг 
пўстидай парда. Қорни пиёзнинг пўстидай 
бўлди Қорни жуда, ниҳоят очди. Аммо қа- 
самёд қилиб айтамизки, қоринларимиз пиёз- 
нинг пўстидай бўлиб кетди. Ш. Рашидов, 
Бўрондан кучли. 

ПИЁЗГУЛ [ф. J^jLj] Лолагуллилар 
оиласига мансуб узун пояли, пиёз иддизли 
хушманзара ўсимлик ва унинг карнайсимон 
йирик гули. 

ПИЁЗДОҒ [ф. ў b jLj] Ёғда қовурилган 
пиёз. Пиёздоғ қилмоқ. н Пиёздоғнинг ҳид- 
лари димоғимга кириб, иштаҳа ҳам намоз- 
шомгулнинг карнайидай очилиб кетган. Ғ. 




Ғулом, Шум бола. Кушни ҳовлида кимдир 
жаз-буз қилиб пиёздоғ қилмоқда. С. Аҳмад, 
Ҳукм. Ҳозиргина пода қайтган, қишлоқ 
бузоқларнинг қий-чуви билан тўлган, ҳавода 
пиёздоғ иси анқийди. Ў. Ҳошимов, Қалбинг- 
га қулоқ сол. 

ПИЁЗИ [ ф. ^ jLj — пиёзга оид, пиёз каби] 
Жундан юпқа қилиб тўқилган (мато ҳақида). 
Унинг бошида Бухоро амалдорлариникидек 
ўралган дока салла, эгнида пиёзи мовутдан 
чакмон, оёғида сариқ кавуш-маҳси. С. Айний, 
Дохунда. Пиёзи чакмонининг барини қати- 
мига қисиб, қора бахмал ҳошияли оқ қал- 
поғини бостириб олган хушрўй йигит баланд 
пахсадан осилиб тушган беҳи шохига қараб 
борар эди. М. Исмоилий, Фарғона т. о. 

ПИЁЛА [ф. < юн. phiale — сув 

ичиладиган ясси косача] Тубидан юқорига 
томон кенгайиб борадиган, косадан кичик, 
тагликли идиш (асосан чой ичиш учун 
ишлатилади). Чинни пиёла. Сопол пиёла. н 
Ўн уч кундан бери туз тотмаган одам ўша 
куни ярим пиёла товуқ шўрва ичдилар. К. 
Қаҳҳорова, Чорак аср ҳамнафас. Азизхон 
қўлидаги пиёлани бўшатиб, хайрлашиб чиқиб 
кетди. С. Аҳмад, Уфқ. 

ПИЁН \р. пьяньш — маст, кайфи бор] 
с.т. Ичкиликдан кайфи ошган, маст. Пиён 
бўлмоқ. Пиён улфат — бепоён кулфат. 
Мақол. н Ҳаммадан олдин ўсмирча гавдали 
Султон пиён дикиллаб турди. Н. Аминов, 
Қаҳқаҳа. 

ПИЁНИСТА, пияниста [р. пьяница — 
ичкиликбоз, ароқхўр] с.т. Спиртли ичим- 
ликни кўп ичадиган; ичкиликбоз, ароқхўр, 
майпараст киши. Эй шўринг қурсин. Роса 
пиёниста экансан. С. Аҳмад, Уфқ. -Пиёнис- 
та бўлмасин ишқилиб, — Баҳринисонинг 
оҳиста айтган бу сўзини ҳеч ким эшитмади. 
«Гулдаста». Битта ўзингни боққанимиз ҳам 
етарди. Йўқот пияниста ўртоқларингни! Ў. 
Ҳошимов, Қалбингга қулоқ сол. 

ПИЁНИСТАЛИК эск. с.т. Спиртли 
ичимликни кўп ичиш, ичкиликбозлик, май- 
парастлик. Пиёнисталикка барҳам бермоқ. 

ПИЖАМА [ингл. pyjamas < ф. + ҳинд. 
— оёқ + 4_о l^. — кийим] Юмшоқ мато- 
дан тикилган, шим ва кенг калта халатдан 
иборат, уй ичида кийиладиган енгил кийим. 
Штапелъ пижама. Қишлик пижама. н 
[Борис Александрович] Ўрнидан туриб, 
чироқни ёқди. Эгнида йўл-йўл пижама, 


кўзойнагини кўтариб-кўтариб, у ёқдан бу 
ёққа юра бошлади. С. Анорбоев, Меҳр. 
Шукуров йўл-йўл пижамасининг кенгли- 
гиданми, жуда бақувват, миқти кўринарди. 
О. Ёқубов, Диёнат. 

ПИЗИЛЛАМОҚ Жуда тез юрмоқ, ел- 
дай югурмоқ; зипилламоқ, зинғилламоқ. 
Дарвозасидан қарасам, пешонасига шоҳи 
белбоғини танғиб олиб, ҳовлида яктакчан 
пизиллаб юрибди. И. Раҳим, Ҳилола. Ўн 
қадамча наридан чиябўри кўзларини ёндириб, 
жар томонга пизиллабўтди. Ҳ. Назир, Ўтлар 
туташганда. 

ПИИМА [р. пимн < шимол халқлари тил- 
ларидан: буғу терисидан қилинган қишки 
этик] Жундан босиб тайёрланган, узун 
қўнжли, иссиқ қишлик оёқ кийим. Оёқ яланг 
қор кечади, сўнгги пиймасини жангчиларга 
икки қўллаб тутқазади. С. Кароматов, Ол- 
тин қум. 

ПИИМАЧИ Пийма тайёрловчи уста. 
Кўчкин бир пиймачи латиш ҳовлимизда 
яшарди. С. Аҳмад, Сайланма. 

ПИЙПАЛАМОҚ 1 Босиб-янчиб ёки 
уриб-туртиб эзғиламоқ, эзмоқ. Мард бўлсанг, 
тўғрини эмас, ўғрини пийпала. Мақол. н 
Агар Валиев ёмонликка олса, уни бирпасдаёқ 
пийпалаб ташлайди. Э. Усмонов, Ёлқин. 
Кейин бировлар консервани пийпалаб кетди, 
бировлар уйда тартиб ўрнатишга уннади. А. 
Мухтор, Туғилиш. 

2 айн. пайпасламоқ 1. 

ПИЙПАЛАНМОҚ Пийпаламоқ фл. мажҳ. 
н. Ҳали вақт кўп, тиқилинчда пийпаланиб 
нима қиламан, деб ярим йўлда гпушиб қолдим- 
да, nanupoc тутатиб, секин пиёда кета 
бошладим. У. Назаров, Биринчи учрашув. 

ПИИПАМОҚ айн. пийпаламоқ. Чўлоқ 
девни пийпаб олди остига. «Нигор ва Замон». 

ПИЙПАСЛАМОҚ 1 айн. пайпасламоқ 1. 
Бир пайт бола уйқусираб ингради, кўзлари- 
ни очмасдан, кўрпанинг четини пийпаслаб 
ушлаб, юзига тортди. Ш. Холмирзаев, Оқ 
отли. Шерали ўтириб, ўнг оёғи тиззасини 
пийпаслаб кўрди. С. Кароматов, Олтин қум. 

2 Юпатмоқ, овутмоқ. Capeu хола oecu- 
нининг хафалигини бир оз ёзиш учун пий- 
паслаб гапира кетди: -Шаттакилигим ўл- 
син, овсин, гапиравераман. Аслида ўзи шу 
яхши. Р. Файзий, Қайнона. 

ПИЙСАБИЛЛО [а. — оллоҳ, 

худо йўлида (садақа сўраш маъносида)] с.т. 




Кўнгилдан, дилдан чиқариб. -Жиян, сенинг 
мендан бўлак жони ачийдиган кишинг йўқ, 
домлангнинг қизидан айрилма, майли, мен 
пийсабилло сени ўша олижаноб домлага бер- 
дим, унга ўғил бўл, бахтли бўл, — деди Умидга 
тоғаси. Мирмуҳсин, Умид. Ишни пийсабилло 
бўйинга олгандан кейин, уддасидан чиқсангиз 
қилинг-да! У. Исмоилов, Сайланма. 

ПИКАП [ингл. pick-up — < pick up — 
кўтариш] Юк ва одам ташиш учун белги- 
ланган очиқ кузовли, ўриндиқлари борт 
бўйлаб жойлашган кичик автомобиль. 

ПИКЕТ [фр. piquet — қозиқ, қозиқча] 1 
ҳарб. Кам сонли соқчилар отряди. 

2 Иш ташлаш юз берган жойда қоро- 
вуллик қилиб юрувчи ишчи гуруҳ. 

3 сиёс. Одатда ҳукумат идоралари олдига 
бирор нарсадан норозиликни ифодалаш 
учун қўйиладиган вакиллар гуруҳи. 

ПИКИРОВКА [фр. piquet — қозиқ, қо- 
зиқча] қ. х. Полиз-сабзавот, мева, манзара- 
дор ўсимликларнинг янги униб чиққан кў- 
чатларини олиб, уларнинг ўсиш шароит- 
ларини яхшилаш мақсадида бошқа жойга 
ўтқазиш (кўпинча қозиқчалар ёрдамида). Бир 
парник ёки яшикдаги кўчатларни бошқа 
парник ёки яшикка олиб, сийрак қилиб экиш 
«пикировка» деб аталади. Газетадан. 

ПИКТОГРАФИЯ [лот. pictus — бўёқда 
чизилган, тасвирланган + юн. grapho — ёза- 
ман] тлш. Нарса-буюм, воқеа-ҳодиса, иш- 
ҳаракатларни шартли белги-расмларда акс 
эттиришдан иборат ибтидоий ёзув тури 
(бундай ёзув излари ҳозирги кунда йўл ҳара- 
катини тартибга солувчи белгиларда, турли 
кўрсаткич ва пешлавҳаларда кўлланмоқда). 

ПИЛДИРАМОҚ 1 Кўз илғамас даражада 
тез айланмоқ, ҳаракат қилмоқ. Мотор гул- 
дураб, ғилдирак пилдираб, цехда яна иш бош- 
ланди. А. Қаҳҳор, Қанотсиз читтак. Сой оқи- 
мига қарши бир қарич, бир ярим қарич кат- 
таликдаги балиқлар пилдираб сузишарди. С. 
Аҳмад, Жимжитлик. 

2 Майда қадам билан тез, шошиб-пи- 
шиб юрмоқ (кўпинча болаларга нисбатан). 
Тўланбой йўқ демай, пилдираб кетаверарди. 
С. Аҳмад, Уфқ. Эрта тонгда бирин-кетин 
катталар ишга, кичкинтойлар пилдираб, 
боқча ва мактабларга йўл олишади. «Ёшлик». 
Карим энтикканича, қўрқа-писа дадам 
кетидан пилдираб кетди. Ҳ. Назир, Бир туп 
ғўза. 


ПИЛДИРОҚ с.т. қ. пирилдоқ. 

ПИЛДИРПИС с.т. Индамай, жимгина. 
Болалар пилдирпис бўлиб, жой-жойига ўти- 
ришди. Шерзод ҳам қорнини чангаллаганча, ўз 
партасига кетди. Ў. Ҳошимов, Икки эшик 
ораси. Донибой ҳар замон-ҳар замонда бир 
қорасини кўрсатиб қўяр, шундаям оёқ-поё- 
ғидан сал совуқ ўтдими, пилдирпис жўнаб 
қоларди. Ш. Бўтаев, Қўрғонланган ой. 

ПИЛЕСОС \р. пьшесос — чангсўрғич] 
Кийим-кечак, гилам, мебель кабиларни 
чангдан тозалайдиган аппарат, чангсўрғич. 
Врач пилесосни ўчириб, ўриндиқ четига ўтир- 
ган проводник билан сўзлашади. Ҳ. Аҳмар, 
Яккама-якка. 1988 йилдан бошлаб Париж 
метроси бекатларида роботлаштирилган 
пилесослар ишлай боииади. «Фан ва турмуш». 

ПИЛИК 1 Бир учи ёритқич асбоб ичи- 
даги керосинни ёки мойни шимиб, иккинчи 
— ёнувчи учига ўтказиб берадиган лента- 
симон мато ёки эшилган пахта. Қорачироқ 
пилиги. Шамнинг пилиги. Лампа пилиги. н 
Мойи тугаб, пилиги сўхта бўлган чироқ бир 
лип этиб сўнди. С. Аҳмад, Ҳукм. Ёшига 
нисбатан анча тетик, барваста чол остона 
ҳатлади. Гулрўйнинг юраги безовта тепганча, 
яна бир бор эшитилар-эшитилмас, ўтиринг, 
деб қўйди-да, чироқ пилигини бир оз кўтариб, 
кўрпача ташлади. «Ёшлик». 

Пилигини кўтармоқ кўчма Бирор нар- 
санинг, иш-ҳаракатнинг даражасини, са- 
виясини, миқдорини кўтармоқ, оширмоқ. 
[Расулжон:] Йўқ, дўстим, ҳозирги замонда 
математикадан оқсаш ярамайди. Матема- 
тикадан баҳонинг пилигини кўтариш керак. 
Ж. Абдуллахонов, Хонадон. -Сизҳам бизнинг 
диний урф-одатларимизга дахл қилманг, 
оқибати яхши бўлмайди, — деди мулойимлик 
билан. Кейин пилигини сал баланд кўтариб, 
илова қилди. — Сиз ёшликда қандай бўл- 
сангиз, ҳалиям ўша-ўша чўрткесар, ўжар, 
қизиққонсиз. К. Яшин, Ҳамза. 

2 тўқм. Пахта, жун, ипак ва зиғир тола- 
ларини бўшгина ҳимариб, чўзиб, тўғрилаб 
ҳосил қилинадиган маҳсулот. Пилик un йиги- 
ришучун асосий хомашёҳисобланади. «ЎзМЭ». 

3 Соч ўрими ечилиб кетмаслиги учун 
унинг учига қўшиб ўрилган пахта. Сочини 
майда ўриб, учига пилик таққан, оёғига 
кавуш, эгнига чит кўйлак кийган ўн олти 
ёшлардаги бир қиз анор узиб, саватга терарди. 
С. Аҳмад, Сайланма. 

4 Арвоҳларга, инсу жинсларга атаб ёқиш 
учун бир учига пахта ўраб, ёққа ботирилган 
чўп. Камзулининг чўнтагидан қамишга ўрал- 
ган бир неча пиликни олиб, учтасини Сур- 
махон қабрининг бош томонига тиқиб, 
ёндириб қўйди. И. Раҳим, Ихлос. 

5 Қош, киприкни бўяш учун ишлати- 
ладиган, учига пахта ўралган чўп. Сатим- 
хоннинг қўшнилар билан тотувлашиб ол- 
ганини айтмайсизми — бир пиёла кетидан 
ўсма қўйиб, бир пиликдан сурма тортгандай! 
Шуҳрат, Умр поғоналари. 

ПИЛИКДАЙ, -дек 1 Пилик каби, пи- 
ликка ўхшаш ингичка, нозик. Эсимда, оёғи 
пиликдай гўдак Очликдан қоқ уриб, берган 
эди жон. «Ёшлик». 

2 Чиройли, гўзал. Сувдан чиққан зу- 
лукдай, Қошу кўзи пиликдай Келин пошшага 
салом. «Оқ олма, қизил олма». 

ПИЛИКЛИ 1 Пилиги бўлган, пилик во- 
ситасида ёнадиган. Ҳар маҳаллага шаҳар 
думахонаси ўтқазган фонусларнинг ичида 
биттадан еттинчи пиликли керосин лампа 
ёнар эди. Ғ. Ғулом, Шум бола. 

2 Учига пилик қўшиб ўрилган (соч ўри- 
ми ҳақида). Ўша йили сочим эди — оқ пилик- 
ли жамалак. Ғ. Ғулом. 

ПИЛЛА I [ф. «_Lj — ипак қурти пилласи, 
ғумбак] 1 Ипак қурти ғумбакка айланиш- 
дан олдин ўз устига ўраб ҳосил қилган 
қобиқ, ипак қуртининг маҳсули; табиий 
ипак олинадиган хомашё. Пахтанинг ҳар 
шонаси — Мўл ҳосил нишонаси. Пилланинг ҳар 
толаси — Шойи-атлас онаси. «Қўшиқпар». 
Пилла қуртлар сўрида, Уйимизнинг тўрида, 
Тут барг ейди вишиллаб. Қ. Ҳикмат. 

Пилла тортмоқ Пиллани махсус йўл 
билан ишлаб, ипак толасига айлантирмоқ. 
Пўчоқ пилла Ичидан капалаги тешиб чи- 
қиб кетган пилла. Тўқ пилла Қобиғи қалин 
етук пилла. 

2 Кўпгина ҳашаротлар ғумбагининг 
ҳимоя қобиғи. 

ПИЛЛА II [ф. 4_Lj — йирингли яра, чип- 
қон; милкнинг йиринглаши] тиб. Тиш мил- 
кининг шишиб, йиринг бойлаши. 

ПИЛЛАКАШ [ф. Jh<, «_L_i — пилла 
тортувчи] 1 Пиллани махсус йўл билан иш- 
лаб, ундан ипак олувчи, пилла тортувчи 
киши. [Низомжоннинг] Қиладиган ииш — 
пиллакашларнинг қозонига ўт қалаш. С. 
Аҳмад, Уфқ. Пилла тортишда пилла сир- 


тидаги чулғамлар, ипак толаси ва пилла 
ичидаги чулғанмайдиган парда олинади. 
«ЎзМЭ». 

2 айн. пиллачи. 

ПИЛЛАКАШЛИК 1 Пиллакаш касби. Бу 
ерда [фабрикада Мунисхон] пиллакашлик 
касбининг нозик томонларини қунт билан 
ўрганди. Газетадан. 

2 Пилла тортиш, ундан ипак олиш иши, 
шу иш билан шуғулланувчи соҳа. Иш 
жараёнларига сарфланадиган меҳнат ка- 
майсин учун, пиллакашликни автоматлаш- 
тириш лозим. «Фан ва турмуш». 

3 айн. пиллачилик 1. Пиллакашлик бри- 
гадаси. 

ПИЛЛАКОР айн. пиллачи. Пиллакору 
чорвадор, ғаллакор, боғбону соҳибкор — ҳам- 
масининг юзи ёруғ. «Саодат». -Катта кон- 
церт! — деб кулди секретарь, — пиллакор- 
ларнинг йиғини бор, шахсан саркотибнинг 
ўзлари қатнашади. С. Сиёев, Отлиқ аёл. 

ПИЛЛАКОРЛИК айн. пиллачилик. 

ПИЛЛАПОЧА [ф. A_a.Lj a_L — оёқ қўйи- 
ладиган поғона] Пиллапоя, поғона. 

ПИЛЛАПОЯ [ф. «jL 4.L — зина; оёқ 
қўйиладиган поғона] 1 Зина ёки нарвоннинг 
ҳар бир поғонаси, босқичи; поғона. Жўра- 
бой уйқусизликдан мудраб, зинанинг икки-уч 
пиллстоясига баравар оёқ ташлаб юборган 
эди, қалқиб кетди. С. Аҳмад, Қадрдон да- 
лалар. Бир оёғини вагоннинг юқориги, бир 
оёғини пастки пиллапоясига қўйиб турган 
Саодатнинг кўзи онасида эди. Н. Сафаров, 
Саодатнинг қиссаси. Тезда орқасига қайтди- 
да, тепаликнинг нариги томонидаги махсус 
пиллапоядан пастга тушиб, боланинг олдига 
чопди. С. Зуннунова, Олов. 

2 кўчма Босқич, кўтарилиш босқичи. 
Ҳақиқий илм фидойилари фаннинг машақ- 
қатли, аммо фахрли пиллапоялари сари ил- 
гарилаётиб, ўзларини очилмаган қўриқ сари 
бораётгандай ҳис этишади. Газетадан. Ҳаёт 
инсонни аста-секин вояга етказар, ўз пил- 
лапояларидан бирин-кетин етаклаб чиқа- 
верар экан. «Ёшлик». 

ПИЛЛАХОНА [пилла + хона] Пилла қур- 
ти боқиладиган, пилла етиштириладиган 
махсус жой, хона. Инкубаторлар учун жой 
тайёрлаш, пиллахоналарни ремонт қилиш, 
ёқилғи жамғариш, биноларни дезинфекция- 
лаш ишлари авж олиб кетди. Газетадан. 




ПИЛЛАЧИ Ипак қурти боқиш ва пилла 
етиштириш билан шуғулланувчи киши. 
«Ҳишлоқ ўқитувчиси» қиссаномам унинг 
қаҳрамони — Давлат мукофоти лауреати, 
новатор пиллачи, қишлоқ ўқитувчиси Олия- 
хон Султонованинг издошларини етиштирди. 
Н. Сафаров, Оловли излар. 

ПИЛЛАЧИЛИК 1 Ипак қурти боқиш ва 
пилла етиштириш иши, касби. Пиллачилик 
— фахрли ва масъулиятли касб. Газетадан. 
Район бош пиллахонасида ипак қурти боқиш 
мавсуми олдидан пиллачилик мутахассислари 
учун малака ошириш курслари ташкил этил- 
ди. Газетадан. 

2 Қишлоқ хўжалигининг пилла етишти- 
риш билан шуғулланувчи соҳаси. Хўжалик 
сертармоқ: колхоз боғдорчилик, узумчилик, 
деҳқончилик, чорвачилик, пиллачилик билан 
шуғулланади. Газетадан. 

ПИЛОРАМА [р. пила — арра + нем. 
Rahmen — ром, таглик, асос] Ғўла ёғочдан 
тахта тилиш, арралаш дастгоҳи. Пилорама- 
да тахта тилмоқ. н Бу ерда [устахонада] 
бир неча пилорама ва станоклар ишлаб ту- 
рибди. Газетадан. 

ПИЛОТ [фр. pilote — учувчи] Самолёт, 
дирижабль ва ш.к. учиш аппаратларини 
бошқарувчи мутахассис, учувчи. Ўлчови бор 
ҳар маҳсулотнинг, Хирмонда доимо тайёр 
тарози; Тонналаб ўлчайди ишчи пўлатни, 
Километрлар билан — пилот парвози. А. Мух- 
тор, Асарлар. 

ПИЛОТАЖ [фр. pilotage — учиш ма- 
ҳорати] Учиш аппаратларида ҳавода турли 
хил шакллар ясаш учун уларни горизонтал, 
вертикал ва қия йўналишларда маҳорат би- 
лан бошқариш санъати. Олий пилотаж. 

ПИЛОТКА [«пилот» с. дан] Ҳарбий хиз- 
матчилар (дастлаб учувчилар)нинг ёзлик 
бош кийими. Гимнастёрка барини тортдим, 
камаримни қаттиқроқ қисиб, пилоткамни 
тўғриладим. «Муштум». [Аскар йигит] Ўсиқ 
қошларигача тушган пилоткасини кўтарди. 
Ойбек, О. в. шабадалар. 

ПИЛ-ПИЛ Тез ва енгил такрорланади- 
ган оний ҳаракат. Ўртадаги катта текис тош 
устида фонаръ пил-пил ёнмоқда. С. Анорбоев, 
Оқсой. 

ПИЛПИЛЛАМОҚ 1 “Пил-пил” қилиб 
ёнмоқ, липилламоқ, милтилламоқ. Милт- 
милт пилпиллаган шу кўримсиз шам Ярат- 
миш жаҳонга етгулик зиё.. Миртемир, Асар- 


лар. Тўсатдан турган шамол пилпиллаб зўр- 
ға ёнаётган лампани бир этак силкишдаёқ 
ўчириб қўйди. С. Зуннунова, Олов. 

2 Тез-тез ҳаракатланмоқ, пирпирамоқ, 
учмоқ (мас., киприк ҳақида). Қозининг тус- 
сиз кўзлари атрофидаги сийрак киприклари 
пилпиллади, лаблари пичирлади. М. Исмои- 
лий, Фарғона т. о. 

3 Тез-тез юмилиб очилиб пирпирамоқ 
(кўз ҳақида). 

ПИЛТА [ф. а. ^ I ~ q урам, ка- 

лава, ип; <cL.3i — пилик; ёндирувчи порт- 
латувчи ип, шнур] 1 Пилтакачга ўраб, 
дўппи тепчигига, баъзан тўн ёқасининг қа- 
виғига тиқиладиган қоғоз. Ёқага урилган 
пилта. Дўппи пилтаси. н -Дўгти ёмон эмас, 
— дейди Мусавой. — Пилталарини қара, 
шалдироқ қоғоздан шекилли. Ойбек, Бола- 
лик. Аксар дўппилар тепчигидан қирқилиб, 
пилтаси кўриниб туради. А. Қодирий, Обид 
кетмон. 

Пилтаси чиқмоқ 1) эскириб, йиртилиб 
тўзмоқ (асосан дўппи, тўн ҳақида). Мирза 
Муҳиддин унинг пилтаси чиққан дўпписини 
яқин тож ўрнида кўрар эди. А. Қаҳҳор, Са- 
роб; 2) кўчма чатоғи чиқмоқ, айби, сири 
очилмоқ. Доим бир иш қилса, орқасидан 
пилтаси чиқиб юради. «Муштум». 

2 Пахта, жун, ипак ва зиғир толалари- 
ни бўшгина ҳимариб, чўзиб, текислаб ва 
тўғрилаб ҳосил қилинадиган тўқимачилик 
маҳсулоти (лента); пилик олишдаги хомашё. 

3 Бирор нарсани маълум масофадан 
туриб ёндириш ёки портлатиш учун ишла- 
тиладиган ёнувчи чизимча, шнур. Милтиқ- 
нинг пилтасига ўт тегизмоқ. 

Пилта милтиқ тар. Порох заряди пилта 
билан аланга олдириладиган силлиқ ствол- 
ли милтиқ. Бу томондаги кенг майдонда 
ҳарбий машқ — отда чопиб новда қирқиш, 
тирандозлик, пилта милтиқ отиш каби 
машқларўтади. Мирмуҳсин, Қаҳрамоннома. 

4 қ. пилик 1. Тумшуқларнинг ҳар бирида 
бир пилта ёниб туриб, ҳар икки томонни — 
ҳам ғўза чувувчилар олдини, ҳам чиғириқлар 
олдини баравар ёритарди. С. Айний, Эсда- 
ликлар. 

5 эск. Чархда ип йигириш учун пилтакач- 
да юмалоқланган бир бўлак пахта, паға. 
Онам шу қадар тез, шу қадар ингичка йи- 
гирар эдики, пилтадан чиқаётган ипни кўзим 
илғамасди. Ё. Шукуров, Қасос. Элмурод унга 




[отинойига] савалган пахтадан пилта ўраб 
бериб ўтирди. П. Турсун, Ўқитувчи. 

6 с.т. қ. пилик 3. ..тўппи кийиб, сичқон 
думидек сочларига пилта ўраган жамалак 
қизалоқ унинг диққатини тортди. Мирмуҳ- 
син, Қаҳрамоннома. 

7 Дўппидўзлик, мискарлик ва б. амалий 
санъат турларида безак тури: чивиқ каби 
ингичка бўртма безак йўл. 

ПИЛТАКАЧ [ф. — пилта қи- 

лувчи, пилта ясовчи (асбоб)] Қоғоздан 
пилта ўраб, тепчик орасига тиқиш учун 
ишлатиладиган дастали ингичка сим. Тепа 
пилтакач. Кизак пилтакач. н Расмий 
қишлоқ бозори: ..қўлларида пахта тўшакдан 
тортиб пилтакачгача кўтариб юрган олиб- 
сотарлар; товуқфурушлар, хуллас, ажойиб 
“универсал магазин”. Ш. Ризо, Қор ёғди, 
излар босилди. 

ПИЛТАЛИ 1 Авраси билан астари ора- 
сига пилта урилган. Майда пилтали дўппи. 
Ёқаси пилтали тўн. 

2 Пилта билан отиладиган. Пилтали мил- 
тиқ. 

ПИЛТАЧИРОҚ Пилигидан тутаб ёна- 
диган шишасиз чироқ, қорачироқ. Липил- 
лаб ёниб турган пилтачироқ торгина уйни 
аранг ёритарди. Мирмуҳсин, Чўри. Ошно ялт 
этиб шифтга қаради. Ранги қув оқариб кет- 
ди — шифтда пилтачироқ осадиган пишиқ- 
қина илгак бор эди. М. М. Дўст, Лолазор. 

ПИЛЧИЛЛАМОҚ “ Пилч-пилч” қил- 
моқ, “пилч-пилч” овоз чиқармоқ. Оёқ ости- 
да лой пилчиллайди. Пилчиллаган лой. Ҳор 
эриб, ҳамма ёқ пилчиллаб кетди. н Хотин- 
ларнинг қий-чуви эшитилди. Кимдир «дод, 
сўяди!» деб чинқирди. Қарасам, пилчиллаб 
кетган майдонда ўзимиздан бошқа ҳеч ким 
қолмабди. Ў. Ҳошимов, Икки эшик ораси. 

пилч-пилч тақл. с. Суюқ, ёпишқоқ 
лойдан юрганда, оёқ остидан чиқадиган 
товушлар. Этик жиққа ҳўл, қадам боссанг, 
пилч-пилч қилади. н [Кўча] Тунда қатқа- 
лоқ бўлган, қуёшда эриб, пилч-пилч лой бўл- 
ган эди. Ойбек, Навоий. 

ПИНАК [ф. J — уйқунинг боши, уйқу 
элитиши] Уйқу элитган ҳолат; мудроқ; ўй- 
хаёл. 

Пинак сурмоқ қ. пинакка кетмоқ 2. 

Камолиддин махдум, пинак сураётганда шар- 
падан чўчиган бангидай, уламо шарпасини 
эшитиб, бирдан сесканиб тушди. М. Исмои- 


лий, Фарғона т.о. Пинагини бузмай Парво 
қилмай, аҳамият, эътибор бермай; бепар- 
во, хотиржам. Ҳафиза ўзини у ёқ-бу ёққа 
солиб, пинагини бузмай тура берди. У ҳатто 
бу аччиқ таъналарни эшитмагандай, эшит- 
са ҳам, бир пақирга олмай, сур бўлиб ту- 
рарди. Мирмуҳсин, Умид. -Аммо менга жой 
бўлиши керак, — деди меҳмон пинагини буз- 
май. X. Султонов, Онамнинг юрти. Пинакка 
кетмоқ 1) уйқуга кетмоқ, мудрамоқ. [Собир] 
Пинакка кетиб қолган Ғулом акани уйғот- 
ди. X. Тўхтабоев, Фельетондан сўнг; 2) 
хаёлга берилиб, борлиқни унутмоқ. Қария 
пинакка кетди: оқ сочли бошини қўллари 
билан сиқиб, кўзларини юмиб, узоқ ўйга 
толди. Ойбек, Нур қидириб. 

ПИНГВИН [фр. pingouin, ингл. pinguin 
< лот. pinguis — ёғли, семиз] Қушларнинг 
Антарктида ва Жанубий яримшарнинг ўрта 
минтақаларида тарқалган, қорни ва кўкраги 
оқ, орқаси тўқ кўк ёки қора, қанотлари 
куракоёққа айланган тури. 

пинг-понг [ингл. ping-pong — стол 
теннисининг эскирган номи; товушга тақ- 
лид сўз] Целлулоид коптокчани ракетка 
билан уриб, стол ўртасига тортилган тўрдан 
ошириб, столга тушириб ўйналадиган ўйин; 
стол тенниси. Мен шахмат ва пинг-понг 
чемпионларини ютиб келдим. «Фан ва тур- 
муш». 

ПИНЖ 1 Кимса ёки нарсага энг яқин 
бўлган жой, кимса ёки нарсанинг ёни, 
биқини; бағри. Қор босган дарахтлар худди 
бир-бирларининг пинжига суқилиб олгандай 
эди. Ў. Усмонов, Сирли соҳил. Аввалига Мул- 
ла Тоитўлат узоқдан, бозорда дарвоза пин- 
жида ёймачилар қаторида пўстак устида 
ўтирган кимсага кўзи тушди. О. Мухтор, 
Аёллар мамлакати ва салтанати. 

2 кўчма Паноҳ, ҳимоя. 

Пинжига кирмоқ (ёки суқилмоқ, тиқил- 
моқ) 1) ёнидан жой олмоқ, бағрига кир- 
моқ. Бой қўрбошининг пинжига кириб, уни 
туртар эди. А. Қаҳҳор, Кўр кўзнинг очи- 
лиши. Пўстин устида ёнма-ён ўтирган 
Ойсулув Сувонжоннинг пинжига суқилди. С. 
Анорбоев, Оқсой. Негадир қизча, ҳадик- 
сираган янглиғ, секин аёлнинг пинжига ти- 
қилди. Н. Қиличев, Чиғириқ; 2) кўчма би- 
ровнинг кўнглини, тилини топиб, унга 
яқинлашмоқ, бировнинг ҳомийлигида па- 
ноҳ топмоқ. Ҳамдам катталар ва ўқитув- 






чиларнинг пинжига кириб оладиган бўлиб 
қолди. Ҳ. Аҳмар, Ким ҳақ? Пинжига олмоқ 
1) ёнига, бағрига олмоқ. Пальтосини елка- 
сига солди-да, қизни ҳам пинжига олди. А. 
Мухтор, Туғилиш; 2) кўчма паноҳига, ҳи- 
моясига олмоқ. Акам бизни пинжига олиб 
ардоқлади. Пинжидан чиқмоқ Бағридан 
чиқмоқ. Итларнинг бетоқат вовуллашидан 
ўзимизга келдик. Пинжимдан чиқди-да, у 
битта-битта қадам ташлаб, нари кетди. 
«Ёшлик». 

ПИНЦЕТ [фр. pincette — қисқич; ом- 
бурча] Майда, сирғалувчан, мўрт, нозик 
нарсаларни маҳкам ушлаб (тутиб) туриш 
учун ишлатиладиган омбурсимон асбоб, 
қисқич (тиббиёт, техника ва б. соҳаларда 
қўлланади). 

ПИНҒИЛЛАМОҚ Димоғи билан секин 
овоз чиқариб гапирмоқ; пўнғилламоқ, тўн- 
ғилламоқ. Содиқ амин.. нарёққа қараб пин- 
ғиллади. М. Исмоилий, Фарғона т. о. У ди- 
моғида гапирар эди. Унинг овози пинғиллаб 
эшитилгани учун, Бегимхон пиқиллаб кулди. 
И. Раҳим, Чин муҳаббат. 

ПИНҒИЛЛАТМОҚ Димоғида пинғил- 
лаган овоз чиқармоқ. Соли совуқ.. бақа бур- 
нидан пинғиллатиб шу сўзларни чиқарди: 
-Шундай сизни бир кўриб чиқай, деб ки- 
рувдим-да. М. Исмоилий, Фарғонат. о. 

пинҳон [ф. — яширин, махфий; 

сирли] 1 Кишининг назаридан яширинган, 
кўзга кўринмайдиган; яширин. Минг та- 
саннога лойиқ ўсимликларнинг ажойиб хис- 
латларидан бири — инсонга ер остида ўзини 
пинҳон тутган конлардан хабар қила би- 
лишидир. Газетадан. 

2 Кишилардан махфий тутилган, сир 
сақланган; махфий. Сири пинҳон. Дарди пин- 
ҳон. Пинҳон бўлмоқ. Пинҳон тутмоқ. н Не- 
ча йилдирки, Феруз Авазга пинҳон меҳр қўй- 
ган эди. Буни худодан яширмайди, аммо 
бандасига билдирмайди. С. Сиёев, Аваз. 
Дастлаб туйғуларини ҳаммадан пинҳон 
тутиб юрди. «Ёшлик». ..ахир, унинг пинҳон 
армонларини Нуриллахонгина эмас, Саид 
Олимхон ҳам яхши биларди. Ш. Холмирзаев, 
Қил кўприк. 

ПИНҲОНА [ф. а.3 — яширинча, 

билдирмаган ҳолда] рвш. Кишилардан мах- 
фий равишда, бировга билдирмай: яши- 
ринча. Бемаврид келганига Равшан пинҳона 


афсусланмоқда эди, тезроқ чиқиб кетиш учун 
баҳона қидирарди. «Шарқ юддузи». Газмол- 
ларни тахлаётган мудирга пинҳона назар 
ташлаб, бир дақиқа туриб қолди. «Саодат». 

ПИНҲОНИЙ [ф. — яширинча, 

бекитиқча, махфий] кт. Пинҳон тутилган, 
сир сақпанган, яширин; махфий. Бегимнинг 
кўзларида кишини чўчитадиган пинҳоний бир 
маъно бор. О. Ёқубов, Кўҳна дунё. Ҳазил- 
мутойибаю кўз ёшларигача, ошкора ва пин- 
ҳоний алам-армонларгача — барчаси умр 
китобининг қадрдон саҳифалари эди.. X. 
Султонов, Онамнинг юрти. 

Пинҳоний бозор Қонунчилик томонидан 
тақиқланган товар ва хизматлар билан олди- 
сотди қилиш, шундай фаолият билан шу- 
ғулланиш. 

ПИОДЕРМИЯ [юн. pyon — йиринг + 
derma — тери] тиб. Терининг йиринг ҳосил 
қилувчи микроблар қўзғатадиган йирингли 
яллиғланиш касаллиги. 

ПИОНЕР | фр. pionnier — бошлаб берув- 
чи; ташаббускор] 1 Фан, техника, санъат- 
да, умуман, тадқиқ қилинмаган муайян 
соҳада йўл очиб, бошлаб берган киши. Кос- 
мосни ўзлаштириш пионерлари. 

2 тар. Шўролар даврида (1922—91 йил- 
ларда): болалар пионер ташкилотининг 
аъзоси. Пионерлар отряди. н Пионер ва 
ўқувчиларнинг бу севимли ансамбли [«Пах- 
таой»] бу йил қатор янги номерларни ўрган- 
ди. Газетадан. 

ПИПЕТКА [фр. pipette — найча] тиб. 
Бирор микдор дорини тортиб (сўриб) олиш 
ва томизиш учун ишлатиладиган, бир то- 
монига оғзи берк резина қалпоқча кийди- 
рилган шиша найча. Мирвали уни [тугунни] 
Расулбекнинг қўлидан олиб очди. Кичкинаги- 
на пенициллин шиишсида қандайдир о/тоқ 
суюқлик эди: -Асаларининг сути. Пипетка 
билан тил тагига томизиб, бирон соат суюқ- 
лик ичмай турасиз. С. Аҳмад, Жимжитлик. 

ПИР I [ф. — кекса, қари; диний 

мазҳаб, тариқат асосчиси; ҳунармандлар 
саркори] 1 Узоқ умр кўрган киши; кекса 
(қари 2). 

Пири бадавлат Узоқ умр кўриб, бола- 
ларини уйлаб-жойлаб, роҳатда-фароғатда 
яшаётган киши. -Қўчқордек ўғилларнинг 
соясида nupu бадавлат бўлиб яшанг, — деди 
Эргаш Қоратойга. Б. Раҳмонов, Юрак сир- 
лари. Илоҳим, nupu бадавлат бўлгин, мени 




иззат цилсанг, сани худо иззсип қилсин, — 
деб дуо қилди Бўрихўжа Валижонни. Мир- 
муҳсин, Чиниқиш. Пири бадавлат отахону 
онахонларимиз жуда кўп. Газетадан. 

2 Диний мазҳаб бошлиғи, диний раҳбар. 
Худо хоҳлаб, пирлар мададкору азиз авлиё- 
лар қўллаб юборса, ҳаммасини даф қиламиз. 
X. Тўхтабоев, Ширин қовунлар мамлакати. 
«Қоч, йўлни бўшат, пирим келяптилар!» деб 
кимгадир ўшқирган.. К. Яшин, Ҳамза. Арвоҳ- 
лар ёр, пирлар мададкор бўлиб, овимиз ба- 
роридан келсин. Ҳамза, Танланган асарлар. 

Ё пирим қ. ё III. Ё пирим! Шарманда 
қилма! (Битта-битта кетадилар). Ҳамза, 
Танланган асарлар. 

3 Бирор касбнинг асосчиси, ҳомийси деб 
тушуниладиган, кўпинча, афсонавий ва 
афсоналаштирилган шахс. Мискарлар, чега- 
чилар, тунукасозлар кўп антиқа гапларни, 
ҳар қайсилари ўзларининг пирларини, рисо- 
лаларини яхши биладилар. Ойбек, Болалик. 

4 кўчма Бирор иш, касб ёки соҳани жуда 
яхши эгаллаган, шу соҳада ўта моҳир уста 
киши, устоз. Бундай раҳбарлар, гўё ҳамма 
соҳанинг nupu ҳисобланадилар. Н. Аминов, 
Ёлғончи фаришталар. -Боланг бой бўлгур 
Шоди ошпаз бу касбнинг зап пири-да! — 
чолнинг таърифини келтиришади чинорлик- 
лар.. «Ёшлик». Улар ўрни келса, отаси экан- 
у, ҳатто пирининг ҳам бетига қоракуя 
чаплаб, мақсад сари талпинади. С. Сиёев, 
Ёруғлик. 

Пир урган Энг ёмон, арвоҳурган, ярамас. 
Зиқнанинг nup ургани эди. Хасислигини, 
исқиртлигини ҳамма билади. Кимсан — те- 
рифуруш фалончи бой! Ойбек, Танланган 
асарлар. 

ПИР II: ҳафсаласи пир (бўлмоқ) 1) 

ишончи, эътиқоди йўқолмоқ, кўнгли қол- 
моқ. Энг ишонган киишсидан ҳам ҳафсаласи 
nup бўлибди. н У ёзибди: Баракалла, ўртоқ 
шоир, Қани дўстлик, оғайнилик, ҳафсалам 
nup. Ғ. Ғулом, Танланган асарлар. Болалик- 
дан кўз очиб кўргани туя ўркачидай ҳайбат- 
ли тепаликларни эмас, кафтдек текис 
даиипни кўриб, ҳафсаласи nup бўлди. «Ёшлик»; 
2) ҳафсаласи, интилиши, иштиёқи йўқол- 
моқ. Ишдан ҳам ҳафсаласи nup бўлибди. н 
Кўрса, ҳафсаласи nup бўлиб, қўли ишга бор- 
май қолади. С. Аҳмад, Уфқ. 

ПИР III тақл. с. Майда қушларнинг қа- 
нот қоқишидан, паррак кабиларнинг айла- 


нишидан чиқадиган товуш. Чумчуқ nup эт- 
са, юраги шир этади. Матал. н Қорабайир- 
нинг туёқлари остидан nup этиб бедана учди. 
С. Анорбоев, Оқсой. -Ҳамма сенга ўхша- 
ганми, чумчуқ nup этса, юраги шир этадиган, 
— деб кулди Ҳайдар. А. Кўчимов, Ҳалқа. 

ПИРАМИДА [юн. pyramis, pyramidos] 1 
мат. Асоси кўпбурчак, ён ёқлари эса уму- 
мий учда бирлашган учбурчаклардан иборат 
геометрик шакл. Беш ёқли пирамида. 

2 Шундай шаклдаги жисм. Кристалл nu- 
рамидалар. 

3 Шундай шаклда устма-уст терилган 
нарсалар. Гугуртлар пирамидаси. 

4 қ. эҳром. Мисрликлар тошдан инсон 
ақлини лол этувчи пирамидалар яратганлар. 
«Фан ва турмуш». 

5 ҳарб. Милтиқлар тик ҳолда териб қў- 
йиладиган махсус қурилма, шунингдек, уч- 
лари туташтириб тик турғизиб қўйилган 
милтиқлар. Милтиқлар пирамида қилиб қў- 
йилди. 

6 Спортчилар бир-бирларини кўтариб 
ҳосил қилган акробатик ёки гимнастик 
шакл. Физкультурачи ўқувчилар пирамида- 
лар тайёрладилар. П. Турсун, Ўқитувчи. 

7 Бильярд ўйинининг бир тури, шунинг- 
дек, ўйин бошида учбурчак қилиб терил- 
ган бильярд шарлари. Пирамидани бузмоқ. 

ПИРАМОН [ф. ,>1 — атрофида, те- 

варак-атроф; доира, айлана] 1 Дераза ёки 
эшик тепасидаги ганч ёки тахтадан қилин- 
ган энсиз токча. У деразадан ёғаётган қорга, 
дарахтларга, дераза пирамонида жунжиб 
ўтирган икки мусичага тикиларди. Мир- 
муҳсин, Илдизлар ва япроқлар. Токчалар ea 
пирамонларнинг зиҳлари ганчдан қабартма 
қилиб ишланган эди. М. Осим, Ўтрор. 

2 Бўғот остидаги бўш, очиқ жой. Айвон 
пирамонига хас ташиётган бир жуфт муси- 
ча cyna атрофида беозор айланиб юрарди. 
Мирмуҳсин, Чиниқиш. 

ПИРЗОДА Пирнинг ўғли, меросхўри; 
пирларнинг пири. Мен сизларнинг пирзода- 
ларингиз бўлиб туриб, сизларга ёмонлик ти- 
ламайман. У. Исмоилов, Сайланма. 

ПИРИЛДОҚ Шамол, пружина ёки қўл 
кучи билан ҳаракатга келиб, ўз ўқи атро- 
фида тез айланадиган ўйинчоқ. 

ПИРИЛЛАМОҚ 1 “Пир -пир” овоз чи- 
қариб, тез қанот қоқмоқ ёки айланмоқ. 




Пирилдоқ пириллаб айланмоқда. н Куш ҳам 
итга тутқич бермай, яна пириллаб учди. Ҳ. 
Назир, Сўнмас чақмоқпар. Толибжон вен- 
тилятор вилкасини розеткага тиқиши би- 
лан, урчуқ пириллаб айлана кетди. С. Аҳмад, 
Жимжитлик. 

2 Титраганнамо ҳаракат қилмоқ, ҳил- 
пирамоқ. Шамол стол устидаги дафтар, 
китобларнинг саҳифаларини шитирлатиб 
варақлади, дераза пардаси бетўхтов пирил- 
лай бошлади. Ф. Мусажонов, Дарадаги қиш- 
лоқца. Майин ел шивирлаб, бошингдан эсса, 
Рўмолинг пириллаб ўйнаб кетади. Уйғун. 

3 Пирпирамоқ, учмоқ (мас., киприк, 
мушак ҳақида). Чолнинг кўзлари асабий nu- 
риллади, туриб, аста уйга кирди. Ҳ. Аҳмар, 
Ким ҳақ? Салимбойваччанинг кўзлари ола- 
кула бўлиб, юзидаги гўштлари пириллади, Бу 
қандай гап? Ойбек, Танланган асарлар. 
Унинг [кампирнинг] этсиз лаблари асабий 
пириллар, пешонабоғи елкасига осилиб туш- 
ган, қақшоқ оёқлари яланг эди. Н. Қиличев, 
Чиғириқ. 

4 Майда қадам ташлаб, тез юрмоқ; пил- 
дирамоқ. Бобомирзо елкасида сочиқ, олдида 
фартук, дўпписини яримта қилиб, пириллаб 
юрибди. И. Раҳим, Тақдир. 

ПИРИЛЛАТМОҚ1 Пирилламоқ фл. орт. 
н. Бола пирпиракни пириллатиб югуриб 
кетди. н Улар киприкларини тинмай nu- 
риллатиб, соқчилик қилардилар. С. Анорбо- 
ев, Оқсой. 

2 Тез, ғириллатиб олиб кетмоқ, олиб 
бормоқ. Алижон ўз кучига ишониб, бир об- 
каш сувни пириллатиб олиб кетиш билан 
мақтанадиган, кучини мансаб билиб юрадиган 
йигит эканлигини ҳамма билади. Мирмуҳ- 
син, Чиниқиш. 

ПИРЛИК Раҳнамолик, диний раҳбар- 
лик; устозлик. Бизларга пирлик қиласан. 
Тағин келиб энди мунда, Шайтондай бўлиб 
озғирасан. «Фольклор». 

ПИРОВАРД [ф. jj — бажариш, адо 
этиш, охирига етказиш, тугаллаш] Туга- 
лиш, охир, ниҳоя, сўнг. Гапнинг пироварди. 
Иш пировардига етди. Ўқишни пировардига 
етказмоқ. н Элмурод мактубни шеър ўқи- 
гандай ўқиб келиб, пировардида баландроқ 
овоз билан тугатди. П. Турсун, Ўқитувчи. 
Йиғилиш nupoeapduda Қодирқулнинг шубҳа- 
cu чиппакка чиқди. А. Муҳиддин, Инсон 
қалби оташ. «Озод ва обод Ватан, эркин ea 


фаровон ҳаёт — nupoeapd мақсадимиз» маъ- 
рузасида ўртага қўйилган вазифалар acocuda. 
Газетадан. 

ПИРОГ \р. пирог < пир — «базм, зиёфат» 
с. дан] Қийма, мева, қиём ва ш. к. солиб, 
духовкада пишириладиган егулик. Гўштли 
пирог. Ширин пирог. н Қовурилган кўкдан 
кўк сомса, кўк чучвара, кўк пирог каби таом- 
лар тайёрланади. К. Маҳмудов, Ўзбек тан- 
сиқ таомлари. 

ПИРОЖНИИ \р. пирожное < «пирог» 
с. дан.] Ёғ, сут, тухум ва шакар аралашти- 
риб қорилган хамирдан турли шаклда тай- 
ёрланган, баъзан юзига кремдан гуллар со- 
линган қандолат маҳсулоти. Муборак ишдан 
қайтаётиб, йўл-йўлакай болаларга пирож- 
ний олмоқчи бўлиб, магазинга кирди. С. Зун- 
нунова, Кўқ чироқлар. 

ПИРОТЕХНИК Пиротехника мутахас- 
сиси. 

ПИРОТЕХНЙК Пиротехникага оид, 
алоқадор, пиротехникага асосланган. Пиро- 
техник воситалар. н Пиротехник eocu- 
таларни ўйнаш оқибатида содир бўлаётган 
кўнгилсиз ҳодисалар кузатилмоқда. Газе- 
тадан. 

ПИРОТЕХНИКА [юн. pyr — ўт, олов + 
техника] Портловчи, ёнувчи ва тутовчи 
аралашмалар, сигнал берувчи ракеталар, 
мушаклар тайёрлаш ва уларни амалда қўл- 
лаш билан шуғулланувчи техника тармоғи. 

ПИРОҚ [асли буроқ] фольк. Афсонавий 
учар от. Асли зотинг сенинг пироқ, Арзирум 
шаҳар кўп йироқ; Келгин юганга сен тезроқ. 
«Нигор ва Замон». Эшон бедовга қамчилар 
уриб, тинмайин чўлда юриб, чоптириб пироқ 
отди, кун тушликда Майманоққа етди, cyna 
бўйида отни тўхтатди. «Зулфизар билан 
Авазхон». Ёнида бор кесадиган яроғи, Юлдуз- 
ни кўзлайди минган пироғи. «Эрали ва Ше- 
рали». 

ПИР-ПИР 1 Пир III с. такр. Чумчуқлар 
nup-nup учмоқда. 

2: пир-пир учмоқ Пирпирамоқ, титра- 
моқ (қош, киприк, мушак кабилар ҳақи- 
да) Илҳомжоннинг қалин қовоқлари nup-nup 
учди, кўзойнаги устидан отага қаради. С. Ну- 
ров, Нарвон. Ўнг ёноғининг nup-nup учиши- 
дан нимадандир қаттиқ жаҳли чиққани кў- 
риниб турарди. «Ёшлик». 

ПИРПИРАК Тўрт қанотли паррак шак- 
лида қоғоздан ясалган, шамол ҳаракати 




билан пириллаб айланадиган ўйинчоқ. Шу 
саволлар кўнглида пирпирак бўлиб айлангани 
сари, Аъзам кўзига баттар бадбашара кўри- 
наверди. Шуҳрат, Жаннат қидирганлар. 

ПИРПИРАМОҚ 1 Кўз илғамас даражада 
тез-тез ҳаракатланиб, силкиниб, елпиниб 
турмоқ, ҳилпирамоқ. Ойнинг дастлабки шуъ- 
ласи тўғоннинг тепасида пирпираб турган 
байроққа тушди. А. Қаҳҳор, Қўшчинор чи- 
роқпари. Уларнинг тепаларида.. кўк ва қи- 
зил рангдаги ҳисобсиз қоғоз гуллар, оёқ- 
ларидан илинган қуиталарга ўхшаб, пирпи- 
раб турадилар. П. Турсун, Ўқитувчи. 

2 Титрашга ўхшаш ҳаракат қилмоқ, уч- 
моқ (мушак, қош, кўз кабилар ҳақида). 
Барно эса биринчи тўртликдан кейиноқ бу- 
рун катаклари пирпираб, ерга қараб қолган. 
О. Ёқубов, Эр бошига иш тушса. Қизнинг 
узун, қора киприклари пирпиради. Э. Са- 
мандар, Дарёсини йўқотган қирғоқ. -Нима 
дейсан? — Алимардон кескин бурилиб қаради- 
ю, хотинининг лаблари пирпирай бошла- 
ганидан, қўпол гапириб юборганини сезди. Ў. 
Ҳошимов, Қалбингга қулоқ сол. 

ПИРПИРАТМОҚ Титрашга ўхшаш ҳа- 
ракат қилдирмоқ. Эргаш кипригини пирпи- 
ратиб, дўкондорга яна тикилди. А. Мухтор, 
Опа-сингиллар. Исмоил Ойша холага жав- 
дираб бир қаради-ю, кўзини пирпиратиб, юзи- 
ни четга бурди. С. Зуннунова, Кўкчироқлар. 

ПИРРА 1 Карталар сони ва айрим хил- 
лари ҳисобига очко йиғишдан иборат карта 
ўйини. 

2 Шу ўйиннинг ютуқ билан тугалланиши. 

Пирра қилмоқ 1) белгиланган миқдорда 
кўп очко тўплаб, маррага етмоқ, ютмоқ; 
2) кўчма қойил қилиб бажармоқ, дўндирмоқ. 
Паловхонтўра, қайнатма шўрва, чучвара ва 
ҳоказо.. овқатларни nuppa қилади, қўлинг 
дард кўрмагур! М. Муҳамедов, Мулзам. 

ПИРС [ингл. pier ( кўпл. piers) — устун; 
пристань] Портда қирғоққа қурилган, ке- 
малар икки томондан келиб тўхтаб тура- 
диган гидротехник иншоот. 

ПИРСИЁН \р. персианин — форслик, 
эроний (Форс — Эроннинг қадимги номи)] 
с. т. эск. Келиб чиқиши эронлик, Ўрта 
Осиёнинг айрим ҳудудларида яшайдиган, 
форсий тилда сўзлашадиган халқ вакили; 
форс, эроний. У ўзбекка ҳам ўхшамайди. Ё 
армани, ё пирсиён бўлса керак бу хотин. С. 
Зуннунова, Гулхан. Аравадан иккита ар- 


манинамо пирсиён башара йигитлар туишб 
эрдилар, фақир, улуғларимиздан бўлмағай, 
деб тавозе қилдим. А. Қодирий, Кичик 
асарлар. 

ПИРСИЛЛАМОҚ “Пирс -пирс’’ товуш 
чиқармоқ. Ҳўл ўтин пирсиллайди. 

ПИРС-ПИРС тақл. с. Паст узуқ-узуқ 
эшитиладиган товуш. Жиққа ҳўл ўтин ёлғиз 
“nupc-nupc” қилиб, аччиқ заҳар тутун бу- 
руқтиради. Ойбек, Танланган асарлар. 

ПИРТ тақл. с. Игна, мих каби нарса- 
лар санчилганда ёки тортиб олинганда, 
данак сингари нарсалар ситиб чиқарилган- 
да эшитиладиган товуш. Игна nupm этиб 
санчилди. Олча данаги nupm этибучиб кетди. 

ПИРТИНГ-ЧИРТИНГ с. т. Унчалик 
муҳим бўлмаган, арзимайдиган, бўлар-бўл- 
мас, беҳуда; майда-чуйда. Пиртинг-чиртинг 
гаплар. Пиртинг-чиртинг ишлар билан овора 
бўлмоқ. Пулни пиртинг-чиртинг сарф қилмоқ. 

ПИРХОНА [пир + хона] 1 Пир (қ. пир 
1)нинг даргоҳи, пир яшайдиган хонадон. 

2 Пирнинг назари тушган ёки қадами 
теккан, муқаддас ҳисобланадиган жой, ма- 
кон, хонадон. [Мирзакарим:] Шундай nup- 
хонани қўйиб, бошқа жойни нима қиласан. 
Ҳамза, Паранжи сирлари. [Этикдўз:] Била- 
сан-ку, сендан бошқа одамни бу пирхонамга, 
устахонамга қўймайман. Н. Қобил, Унутил- 
ган соҳиллар. 

ПИРҚ тақл. с. Бурун тортганда ёки йиғ- 
лаганда димоғдан чиқадиган узуқ-узуқ овоз. 
Пирқ этиб йиғлаб юборди. 

ПИРҚИЛЛАМОҚ Бурнидан пишқирган 
овоз чиқармоқ, пишқирмоқ. Йўлга тушди 
қирқ ботир, Бедов отлар пирқиллаб. «Хуш- 
келди». 

ПИРҚИРАМОҚ айн. пирқилламоқ. Ғир- 
кўк от ғирқирайди, Ўқталиб пирқирайди, 
Олисни кўзлаб бедов, Чопмоққа зирқирайди. 
«Гўрўғлининг туғилиши». 

ПИРҚ-ПИРҚ Пирқ с. такр. Пирқ-пирқ 
йиғламоқ. 

ПИС тақл. с. Тор тешикдан ҳаво, буғ, 
газ чиққанда, чўғга сув сепилганда эши- 
тиладиган товуш. Велосипед камерасининг 
дами nuc этиб чиқиб кетди. н Дала ош- 
хонасидан аҳён-аҳён тушаётган чўғ ёмғир 
тегиб, nuc этиб ўчиб, кўмирга айланарди. М. 
Муҳамедов, Қаҳрамон изидан. 

ПИСАНД [ф. — маъқуллаш, ижобий 

фикр; маъқулловчи, мухлис; мамнун] ( фақат 




бўлишсиз шаклда) Диққат-эътибор, назар- 
эътибор. Хон ҳеч қулоқ солмади, Писандига 
олмади. Ҳ. Олимжон. Бошқа болалар мана мени 
қанча уйларига чақирсалар, зиёфат қилсалар 
ҳам, сени бу остонангча писандимга келмайди. 
Ҳамза, Танланган асарлар. 

Писанд эмас 1) кўнглига сиғмайди, кў- 
зига кўринмайди. Унга ҳозир уй ҳам, боғҳам, 
машина ҳам писанд эмас; 2) назари илмайди, 
менсимайди. Унга ҳеч ким писанд эмас; 3) 
ҳеч гап эмас, осон. Бу иш менга писанд эмас. 
н Бизга, ona, мол-жон писанд эмас. Менга 
келинингизни бир кўриш минг подшоҳликдан 
афзалроқ. Ҳамза, Танланган асарлар. -Дунё- 
da одамнинг қўлидан келмайдиган иш бор 
эканми! Фақат истак бўлсин, кўпчиликка 
ҳеч нарса писанд эмас, — деди Абдурасул. П. 
Турсун, Ўқитувчи. Писанд қилмаслик На- 
зарга илмаслик, менсимаслик. У ҳеч кимни 
писанд қилмайди. н Шундай казо-казолар- 
нинг қизлари Пошшоойимлар, Хонзодалар 
қоқ саҳар туриб, хизматимга ҳозир бўлса-ю, 
сен бенасаб, исқирт, атлас кўрпада мени 
писанд қилмай, хуррак отиб ётсанг! Ҳамза, 
Бой ила хизматчи. Ғозиддиннинг назарида, уни 
фақа^п бир киши — Ҳодиржон четдан куза- 
тиб, мунтазам таъқиб қилгандек эди. У ас- 
лида Ҳодиржонни писанд қилмас, одам ўрни- 
да ҳам кўрмасди. О. Мухтор, Эгилган бош. Бу 
бўлса бизни писанд қилмайди, бу ерда ит 
ўлтирганми, эшак ўлтирганми — гшрвосига 
келтирмайди. А. Қодирий, Обид кетмон. 

ПИСАНДА | ф. г. — дидга 

тўғри келган, мақбул; мақтовга, маъқул- 
лашга сазовор] 1 Олдиндан қўйилган талаб, 
шарт. Уларнинг ўзаро писандаларига мувофиқ, 
янги ерлар, чиқариладиган сувлар Тешабойга 
текин ўтади. М. Исмоилий, Фарғонат. о. 

2 Талаб ёки шарт тарзида айтиладиган 
баҳона. 

Писанда қилмоқ 1) олдиндан бирор та- 
лаб ёки шарт кўймоқ. Шу аснода Давронга 
паспортни узатаркан, писанда қилди: -Энди 
сизга гап шу, ака: бундан кейин ичган пай- 
тингизда кўча-кўйда санқиб юрманг. Н. 
Қиличев, Чиғириқ; 2) таъкждламоқ; луқма 
ташламоқ. -Кори хайр иши давлатга қара- 
майди, оғайни, — писанда қилди мулла Бер- 
диёр, — ҳимматга қарайди, ҳимматга. 
«Муштум». 

ПИСИЛЛАМОҚ Паст оҳангда, “пис- 
пис” овоз чиқармоқ. -Ҳа, — деди Баширжон 


писиллаган овоз чиқариб. — Сизга қарғанинг 
умрини тилайман. Н. Аминов, Қаҳқаҳа. 
Бошлиқнинг писиллаб гапираётганидан Со- 
лиҳов батамом ҳайрон қолди.. Н. Аминов, 
Қаҳқаҳа. Ҳар бир челак сув сепилганда, олов 
харилар, синчларнинг қолдиқларида писиллаб 
ўчар, бир оз тутун сочиб, кейин бутунлай 
жимиб қоларди. Ҳ. Ғулом, Машъал. 

ПИСКА с.т. Соч-соқол олиш ва бошқа 
мақсадларда ишлатиладиган хавфсиз уста- 
рага ўрнатиладиган, ҳар икки қирраси ҳам 
ўткир, тўртбурчак юпқа пўлат пластинка. 
..Ёки қозонлик бир пенсионер қандай қилиб 
қўлига пискани олганини ва ўз томирини 
кесмоқчи бўлганини ўзи сезмайди. Газетадан. 

ПИСМИҚ Мақсадини, сирини бировга 
айтмайдиган, индамай иш битирадиган, 
ичидан пишган (одам). Писмиқ одам. Содда 
сири тилида, писмиқ сақлар дилида. Мақол. 
н Кундошингнинг кўриниши баёвга ўхшаса 
ҳам, аммо ўзи писмиқ экан.. Бундай одам- 
дан, албатта, ҳазар керак. А. Қодирий, Ўт- 
ган кунлар. Соддадил ва кўнгилчан Раҳим 
акани, писмиқ ва юмшоқсупурги Ибодовни, 
серғайрат ва уддабурро Халил акани ҳам 
эслади. Ф. Мусажонов, Ҳиммат. 

ПИСМИҚЛИК Писмиққа хос хусусият. 
Кимдир [Шамсининг] писмиқлигига мослаб, 
“фитнаи охир замон “ деб лақаб қўйибди. 
Мирмуҳсин, Чиниқиш. -Очиқ ҳаракат 
қилишга.. халқдан қўрқадилар. Писмиқлик 
билан, кўзбўямачилик билан иш кўрадилар, 
— деди Алексей. П. Турсун, Ўқитувчи. 

ПИСМОҚ 1 Ўзини панага олмоқ; бе- 
кинмоқ, яширинмоқ. У жўралари билан 
атрофи яшил чакалак билан ўралган гулзор 
яқинида писиб ўтирганча, қушни томоша 
қиларди. С. Нуров, Нарвон. Пулемёт уяси.. 
бурчакларида писиб ётганларнинг [немис- 
ларнинг] учтаси ўлиб, биттаси ярадор бўл- 
ган. Н. Сафаров, Оловли излар. Баҳодир йи- 
гит оёғи учида турган гранаталарни олиб, 
чаққонлик билан душманга қарши ирғитди, 
ўзи эса траншеяга писди. Н. Сафаров, Жан- 
говар саҳифалар. 

2 Индамай қолмоқ, жим бўлмоқ. Муҳси- 
на хоним бирдан писиб қолди. Яхишбоев ичи- 
да кулди. М. М. Дўст, Лолазор. Ошно, қиш- 
лоққа кетаман, деб ғингшимоғи мумкин, 
лекин унини ўчириш қийинмас — Майрани бир 
эслатсам бас, писиб қолиши тайин. М. М. 
Дўст, Лолазор. 




ПИС-ПИС Пис с. такр. Уй ичида мсин- 
чироқ липиллаб турар, ўртада пис-пис қилиб 
ҳўл ўтин — гулхан ёнмоқда. Ж. Шарипов, 
Хоразм. 

ПИСТА [ф. «г. | 1 бот. Жануб тоғларида 

ўсадиган паст бўйли, ёнғоқмевали дарахт ёки 
бута. Табиатнинг меҳри билан ясалган кўм- 
кўк арчазорлар ва тоғ ариқларидаги жарлар 
ёқасида саф тортган писта зумраддек 
товланиб, кўзни қамаштирар эди. Туйғун, 
Шоир ҳақида ҳақиқатлар. 

2 Шу дарахтнинг қаттиқ қобиқли мева- 
си. Одам одам билан, Писта бодом билан. 
Мақол. н Лекин nucma, бодом, майиз, жий- 
дани кўриб, тарвузим қўлтиғимдан тушди. 
Ф. Мусажонов, Ҳиммат. Ана ширинлик, ма- 
на ширинлик, деб мураббою нишолда, пистаю 
мағиз, қанд-қурс, яна алланималарни ҳеч 
суриштирмасдан, аралаш-қуралашига пок- 
покиза тушираверибди. Н. Мақсудий, Меч- 
кай эшон. 

Хандон писта қ. хандон. Жигару буйрак, 
думба ёғдан тайёрланган қўшалоқ пармуда 
сомсалар, хушбўй мурабболар, Бешкарамнинг 
анорию, Файзиободнинг тилёрар қовунлари, 
хандон nucma, майизларнинг энг тозалари, 
яхна гўшт.. «Ёшлик». 

3 с.т. Кунгабоқарнинг хом ёки қову- 
рилган уруғи. Бир вақтлар эри урушда ўлган 
хотин шу тош устида ўтириб, nucma сотар- 
ди. Ў. Ҳошимов, Қалбингга қулоқ сол. 

Писта даҳан Оғзи пистага ўхшаш кичик 
ва келишган. [ Холмат:] Оби равон.. nucma 
даҳан, нозик адо, napu жаҳон, яъни исм ша- 
рифлари Жамилахон. Ҳамза, Бой ила хиз- 
матчи. Писта кўмир қ. кўмир. Кейин nucma 
кўмир сўраб кирганимда, бирам бесаранжом 
эдики ўтинхоналари. С. Зуннунова, Олов. 
Писта пўчоққа жо қилмоқ (ёки жойламоқ) 
Гап билан оғиз очдирмай, бир бурчакка 
тиқиб қўймоқ. 

ПИСТАЗОР Писта дарахтлари билан 
банд ер, майдон. Ўрмон хўжалигига қарашли 
пистазорлар. н Тун яримдан оғди. Ой nuc- 
тазор тоғларнинг орқасига аста-секин яши- 
ринди. Ё. Шукуров, Юраклар така-пука. 

ПИСТАФУРУШ [писта + ф. Jl jji — со- 
тувчи] Писта сотувчи киши. Унинг отаси ҳам 
пистафуруш эди. 

ПИСТАЧКА [р. фисташка < ф. с.т. 
Кунгабоқарнинг уруғи. Хом пистачка. Қову- 
рилган пистачка. 


ПИСТИРМА 1 Тўсатдан ҳужум қилиш 
ёки ов пойлаш учун фойдаланиладиган 
яширин қурилма, жой. Тулки овлаш учун 
пистирма қўймоқ. Пистирмадаги овчи. н 
Йўлда бир ёки ukku ёнда пистирма бор, 
пистирмани яхши пойлаб, чап бериб ўтол- 
санг, қишлоқ йўлига чиқасан. Ғайратий, Уну- 
тилмас кунлар. 

2 Шундай мақсад учун белгиланган киши 
ёки кишилар гуруҳи; ҳарбий бўлинма. 
Пистирма қўйган одамларингиз ишончлими? 
«Шарқ юлдузи». 

ПИСТОЛЕТ [фр. pistolet — тўппонча] 
Яқиндаги нишонга ўқ узиш учун мўлжал- 
ланган, ёнда олиб юриладиган қурол, тўп- 
понча. Етти ўқли автоматик пистолет. 

Пистолет-пулемёт Автоматик равишда 
бирин-кетин ўқ узадиган, яқин масофадаги 
жангларда қўлланадиган отиш қуроли; ав- 
томатнинг иккинчи номи. Самолётлар ма- 
шиналар тўпланган жойга ҳужум бошлаган 
ҳамон, фронт томонидан кетаётганларнинг 
бири.. пистолет-пулемётдан ўқ уза бошла- 
ди. И. Раҳим, Чин муҳаббат. 

ПИСТОН [фр. piston — зарбдор, урувчи, 
синдирувчи] 1 Патроннинг порохли заря- 
дини ёндириш учун оз микдорда портловчи 
модца солиб, ўқ тубига ўрнатиладиган ме- 
талл косача; капсюль. Милтиқ ўқининг nuc- 
тони. Снаряд пистони. Чақилган пистон. н 
Лутфилла боши янчилган илондек тўлғаниб 
ётар эди, тезлик билан пистони чақилмаган 
тўппончани олди. «Муштум». 

2 Ўйинчоқ милтиқ ёки тўппончада отиш 
учун белгиланган, оз миқцорда портловчи 
моддаси бўлган тангачасимон қоғоз ғилоф. 

3 Пичоқчиликда: пичоқнинг дастасига 
қадалган садафнинг атрофига айлантириб 
қўйилган ҳалқа-сим ( садафни маҳкам тутиб 
туради). 

4 Кийим-кечак, парда ва ш.к. га зийнат 
учун қадаладиган йилтироқ пластинкача. 
Дўппига пистон қадамоқ. н У [қиз\ туша- 
ётганда, бошидаги қора тўр пардага қадал- 
ган олтин пистонлар йилтираб, жилва сочди. 
Мирмуҳсин, Чўри. 

Пистон тугма Бир-бирига қадаб қўйила- 
диган икки қисмдан иборат тугма; шиқ-шиқ 
тугма. 

5 Пуфлаб чалинадиган мусиқа асбоби- 
нинг ижрочи-созанда қўл билан босиб очиб- 
ёпиб турадиган тугмаси. 




^ЙА- 


6 Ботинканинг ип ўтказиладиган тешик- 
ларига изма ўрнига ўрнатиладиган темир 
ҳалқача. 

ПИСТОҚИ [ф. — очяшил] Писта 

мағзи рангидаги, оч баргикарам, очиқяшил. 
Пистоқи ипак. н - Кўк, қизил, зангори, 
сариқ, оқ, пушти, жигарранг, гўлос, пистоқи 
— борингки, дунёда қанча ранг бўлса.. тўти- 
нинг патида бор эди, — деди Шум бола. Ғ. 
Ғулом, Шум бола. Тўй оқсоқоли дарров 
пистоқи яловни Гўрўғли султоннинг бошига 
кўтарди. «Авазхон». 

ПИТАК қ. питрак. Баширжон кўкрагини 
столга тираб, бошини юқорироқ кўтарди. 
Ислом отани кўрган заҳоти хаёлидан, «Ўша 
питак чол-ку!» деган фикр кечди ва креслога 
ястаниб ўтирди. Н. Аминов, Қаҳқаҳа. 

ПИТЕКАНТРОП [юн. pithekos — маймун 
+ anthropos — одам] Калла суяги тузилиши 
ҳали одамсимон маймунларникидан фарқ 
қилмаган энг қадимги одам (суяклари 19- 
аср охирида Ява оролидан топилган). 

ПИТИЛЛАМОҚ айн. питирламоқ. Бола 
онасига кўзи тушиши ҳамон, беланган оёқ- 
қўлини питиллатганча, бўшатишга уринди. 
«Ёшлик». 

ПИТИРЛАМОҚ 1 Жон талвасасида ўзи- 
ни ҳар ёнга урмоқ, сапчимоқ, питир-питир 
қилмоқ; типирчиламоқ. Сўйилган товуқни 
кўрганмисан ? Питирлайди, кўтарилиб-кўта- 
рилиб тушади. А. Қаҳҳор, Сароб. 

2 кўчма Тез, шошилинч ёки безовта ҳа- 
ракат қилмоқ, шошилиб, ҳовриқиб қолмоқ. 
Оёғи куйган товуқдай питирламоқ. н Уй- 
да Анзират кампир билан Ҳожия ўтирарди. 
Улар аҳволни кўриб питирлаб қолишди. А. 
Мухтор, Опа-сингиллар. 

ПИТИР-ПИТИР тасв. с. 1 Жон талва- 
сасидаги кескин, нотинч ҳаракат. Питир- 
numup қилмоқ. Тўрга тушган бедана numup- 
numup қиларди. 

2 кўчма Тез, шошилинч ёки безовта ҳа- 
ракат. Мунча numup-numup қиласан. 

3 с. т. Ўрнида тинч турмайдиган; серҳа- 
ракат; ҳар нарсага уринадиган. Питир-питир 
бола. Бу одам мунча numup-numup экан. 

ПИТОМНИК [р. питомник — тарбия- 
хона, парваришхона < питомец — тарбия- 
ланувчи] Ўсимлик ёки ҳайвонлар ўстири- 
ладиган ва кўпайтириладиган, ўрганила- 
диган махсус жой. Мевали дарахтлар nu- 
томниги. Балиқчилик питомниги. н Қумлик 


питомникларида дарахт, бута ва гиёҳлар 
экиб ўстиришга киришиш керак. «Фан ва 
турмуш». 

ПИТОН [юн. Python — юнон мифоло- 
гиясида: баҳайбат илон] Бўғма илонлар ои- 
ласига мансуб, Африка ва Осиёнинг тропик 
минтақаларида тарқалган заҳарсиз йирик (1,5 
метрдан 10 метргача бўлган) илон тури. 

ПИТПИЛДИҚ Бедананинг сайраши, 
битбилдиқ. Махсум беданаларнинг питпил- 
диғига қулоқ солганча.. бир чойнак чойни 
эрмак қилиб ўтирди. В. Ғофуров, Вафодор. 
Тўқай томонда бедана питпилдиқ отади. 
Кунботар уфқда тиллақошдек нозик ой 
ялтираб турибди. Ў. Ҳошимов, Икки эшик 
ораси. 

ПИТПИЛИҚ қ. питпилдиқ. Ҳа, субҳи 
козибда эмас, субҳи содиқда, хўрозлар қич- 
қирар-қичқирмас.. тезотар беданалар на тун 
демай, на тонг демай «вавағ-вавағ, numnu- 
лиқ-питпилиқ»лаб сайраб турган бир палла- 
да.. тўрт аскар ошналарининг қўрғонига етиб 
келишганди. «Ёшлик». 

ПИТРА Ов милтиқ ўқи ва снарядлар 
учун ишлатиладиган юмалоқ қўрғошин 
донаси; сочма ўқ. Майда numpa. Гилъзага 
numpa солмоқ. н Йирик numpa ўнг елкасини 
титиб юборганди. «Шарқюлдузи». 

ПИТРАК шв. Серҳаракат, уринчоқ. Tu- 
ниб-тинчимас, питрак бу кампирнинг боши- 
да дунёнинг ташвиши: эртадан кечгача югу- 
риб-еларди. Мирмуҳсин, Илдизлар ва япроқ- 
лар. Аслида Ғозиддиннинг кичик жуссали, 
питрак қариядан қўрқадиган жойи йўқ. О. 
Мухторов, Эгилган бош. Қундуз ёш бўлса 
ҳам, жуда питрак қиз. Ойдин, Бечора. 

ПИТРЎЗА с.т. айн. фитри рўза қ. фитр 2. 
Валлоҳи аълам, жами мусулмонларга аён- 
дирки, питрўза тўламоқ фарздир. «Муштум». 

ПИХ I Айрим эркак паррандаларнинг 
оёгида бўладиган мугузсимон учли ўсимта. 
Хўрознинг nuxu. 

Пихи қайрилган ёки пих(ини) ёрган Кўп 

иш кўрган, кўп ишларни бошдан кечириб, 
айёр, қув бўлиб кетган. Аммо Ҳожимурод ҳам 
кўпни кўрган, nuxu қайрилганлардан эди. С. 
Аҳмад, Жимжитлик. Маккор, пихини ёрган 
айёр қанча ниқобланмасин.. кўп жиноят- 
чиларни чаққонлик билан қўлга туширган 
изқуварларимизнинг темир чангалидан қочиб 
қутула олмади. С. Аҳмад, Юлдуз. 






ПИХ II: пих қилмоқ бол. Кесмоқ, сўймоқ. 
Қовунни пих қилмоқ. 

ПИХ III тақл. с. Мушукнинг ўз рақиби- 
ни қўрқитиш учун ҳурпайиб олиб, томоқ 
қириб чиқарадиган товуши. Бошқа бири ор- 
қадан мушуксимон “пих” деб, мени чўчит- 
моқчи бўлди. Ойбек, Болалик. 

ПИХ IV шв. Пўпанак, моғор. Пих боғла- 
ган нон. 

ПИХИЛЛАМОҚ 1 Ҳурпайиб томоқ қи- 
риб, «пих» деган товуш чиқармоқ (мушук 
ҳақида). Мушук итга қараб пихиллади. 

2 Томоғидан бўғиқ товуш чиқариб, хи- 
риллаб нафас олмоқ; пихиллаган овоз 
чиқармоқ, хирилламоқ. Қизнинг ич-ичидан 
қуюндай хуруж қилиб келган аччиқ фарёд 
бўғзида пихиллаб тинди.. А. Мухтор, Кумуш 
тола. Юмалоқ оқсоқол ёқасини ушлаб, бош 
чайқатди, ҳам одамларга кўз оқини ўйнатиб, 
пихиллади. Ойбек, Навоий. Қассоб пихиллаб 
кулганича, менинг қўлимдан пулни олиб, зўр- 
лаб, кўкрак чўнтагимга солиб қўйди. Н. Ами- 
нов, Қаҳқаҳа. 

ПИЦЦА [итал. pizza] Юпқа хамир усти- 
га гўшт, қўзиқорин, сабзавотлар, сир (пиш- 
лоқ) қўйиб пиширилган итальянча таом. 
Пицца тайёрламоқ. 

ПИЧА рвш. 1 Оз миқдорда, озгина. Икки 
оқ пиёзни майда тўғради, унга пича мурч 
сепди, пиёзни гуручнинг бир чеккасига кўмиб, 
ошдамгирни ёпди. Ойдин, Йигит. Маҳаллий 
аҳолидан алланарсаларни бир неча тухум ва 
пича ёққа алмаштириб олади. К. Маҳмудов, 
Қизиқарли пазандалик. 

2 Оз вақт, бир оз, андаккина, андак. 
Мингбоши пича кутди, Матқовул гапира- 
вермаганидан кейин, яна бақирди. М. Ис- 
моилий, Фарғона т. о. Жуда чарчадинг, пича 
ухлаб, дам олсанг бўларди. III. Рашидов, Бў- 
рондан кучли. Яна иича вақт кутишди — 
жимжитлик. «Ёшлик». 

3 Оз даражада, сал(гина). Кўнглим пича 
тинчиди. н Кундузги ишлари, ниҳоят, рес- 
торандаги суҳбат унинг [майорнинг] кўнглига 
равшанлик олиб кирди. Иш пича силжиган 
эди. «Ёшлик». Ўзим айтувдим кеча! Қўзибой 
пича ўзини босиб олди. Ҳ. Назир, Ёнар дарё. 

ПИЧАН Ҳайвонларга озуқа бўладиган 
ўт; ўриб қуритилган ўт; хашак. Бир боғ nu- 
чан. Пичан ўриш машинаси. н Ўртадаги 
уюлган пичан ғарами олдидан ўтиб, қоронғи 
уйга кирди. С. Зуннунова, Олов. Томга кўп- 


роқ пичан босди. Э. Самандар, Дарёсини йў- 
қотган қирғоқ. У бостирма деворига беҳол 
суяниб қолди. Ичкари қуруқ, пичан иси, иви- 
ган оҳак ҳиди келарди. Ў. Ҳошимов, Қал- 
бингга қулоқ сол. 

ПИЧАНЗОР Пичанбоп ўт ўсган майдон; 
ўтзор. [Бригадир] Бошида қоракўл телпак, 
эгнида китель-шим, оёғида туфли, ҳозиргина 
пичанзордан келгандай. С. Нуров, Нарвон. 
Мана, кўз ўнгимизда қуёшнинг ҳаётбахш 
тафтига тоб бериб, кенг пичанзор водий 
ястаниб ётибди. А. Шермуҳамедов, Ўт- 
ўланлар водийси. 

ПИЧАНХОНА Пичан сақланадиган 
хона, бино. Пичанхонага кириб, эшикни 
тамбалаб, қалин, майин ва хушбўй пичанга 
болани кўмди: «Ухла! Йиғлама!» Ойбек, 
Қуёш қораймас. 

ПИЧИНГ Бировнинг шахсига тегиш, 
ғашини келтириш, масхаралаш учун ай- 
тилган илмоқпи гап; қочирим, қочириқ. Бу 
пичинг Назирийнинг жон-жонидан ўтиб кет- 
du. Лекин бу ерга у Ҳамза билан жиртак 
отишга келмаган эди. К. Яшин, Ҳамза. Ман- 
сур Талъатнинг пичингини тушунмай, кес- 
кин қадамлар билан уларга эргашди. Ў. Ҳо- 
шимов, Қалбингга қулоқ сол. Уста юраги- 
даги гапларни кўпчилик ўртасида бирма-бир 
айтиб ташламоқчи эди, аммо раиснинг nu- 
чинги шаштини қайтарди. С. Маҳкамов, 
Дала тонги. 

Пичинг отмоқ (ёки қилмоқ) Бировнинг 
шахсига тегадиган, ғашини келтирадиган 
ёки масхаралайдиган илмоқди гап айтмоқ. 
Автобус ичида олатасир бошланди. Ким сў- 
кинди, ким пичинг отди. Ким тақдирга тан 
бериб, муросаи мадорага чақирди. М. Ман- 
суров, Ёмби. Бора-бора Азиза ҳам уни жер- 
кийдиган, ҳар гапида пичинг қиладиган бў- 
либ қолди. Ў. Ҳошимов, Қалбингга қулоқ сол. 
-Ҳай, эссиз, сўл кўзингни ҳам кўр қилиб 
қўйганимда бўлур эркан, — дея пичинг қилди 
Темур Малик душманига қараб. М. Осим, 
Карвон йўлларида. 

ПИЧИНГЧИ Пичинг қилишни яхши 
кўрадиган, пичингга одатланган киши. Ой- 
хон эса кутади, аяси — ёнида, интизорлик- 
да бўйи чўзилиб, эси кириб, Саттор ака- 
сининг қадрига етадиган бўлиб қолади бу 
пичингчи.. А. Мухтор, Кумуш тола. 

ПИЧИР 1 Сўзловчи билан тингловчи- 
дан бошқа одам эшитмайдиган қилиб, паст 




овоз билан айтилган гап, пичир-пичир, ши- 
вир-шивир. Гапнинг ёмони пичир, этнинг 
ёмони қичир. Мақол. н Ёнимда ўтирган 
икки қизнинг пичири қулоғимга чалинди. М. 
Жалолиддинова, Журъат. 

2 Бошқалар эшитмайдиган даражада 
паст овоз. -Касали нима экан, озиб кетибди 
келинчак онамиз? — пичир билан сўради Са- 
лимбойвачча. Ойбек, Танланган асарлар. 

ПИЧИРЛАМОҚ Бошқалар эшитмайди- 
ган даражада паст овоз билан гапирмоқ; 
шивирламоқ, шивир-шивир қилмоқ. -Ма- 
мажон ўрнидан туриб, орқароқда елкасини 
қисиб бораётган агрономнинг тирсагидан 
уитаб, қулоғига пичирлади. С. Нуров, Нарвон. 
Абдували ўн сўмлик, беш сўмлик, уч сўмлик 
пулларни олиб, пичирлаб санай бошлади. Ў. 
Ҳошимов, Икки эшик ораси. -Билганини 
қилмайдими! — пичирлади Муқаддам ўкинч 
билан. Ў. Ҳошимов, Қалбингга қулоқ сол. 

ПИЧИРЛАШМОҚ Пичирламоқ фл. бирг. 
н. Шу гапдан кейин кампир Инобатга унча 
рўйхуш бермай қўйди. Аммо олти овсин ҳар 
куни пичирлашиб, ниманидир маслаҳат 
қилишарди. С. Аҳмад, Сайланма. Озодахон 
чолғучилар билан янги айтиладиган қўшиқ 
ҳақида пичирлашиб турган эди. Н. Аминов, 
Қаҳқаҳа. 

ПИЧИР-ПИЧИР Пичир с. такр. 1 Ши- 
вирлашиб сўзлашганда чиқадиган паст то- 
вуш. Ўртанча овсин айвонни супуриб бўлиб, 
сават кўтариб, кўчага чиқиб кетиши билан, 
қолган олти овсин супага чиқишди. Пичир- 
пичир қилиб, узоқ гашашишди. С. Аҳмад, Сай- 
ланма. Ўтириб, китобни тиззасига қўйди ва 
пичир-пичир дуо ўқиб, юзини сийпади. А. Қо- 
дирий, Меҳробдан чаён. 

2 Ўзаро хуфия гап; шивир-шивир. Ор- 
қасидан пичир-пичир қилиб қолишди. Т. Ашу- 
ров, Оқ от. Нодира хола ҳанг-манг бўлиб 
қолди. Унинг қулоғи остида домланинг ғўнғир- 
ғўнғир, пичир-пичири эшитилгандай бўлди. 
«Муштум». 

ПИЧМОҚ шв. Бичмоқ. [Алиохун:] Сизни 
эгам сўзга пичиб қўйган экан-да. Ойбек, Тан- 
ланган асарлар. Авзойимизни кўрган киши, 
индамасдан ҳаммангнинг ишингга нарх пичиб 
қўя қолади. И. Раҳим, Ихлос. 

ПИЧОҚ 1 Дастага ўрнатилган ясси ва 
узун тиғли рўзгор асбоби. Йўқолган пичоқ- 
нинг conu олтин. Мақол. Ўтмас пичоқ қўл 
кесар. Мақол. Яхши гап билан илон изидан. 


ёмон гап билан пичоқ қинидан чиқар. Мақол. 
н Зокир ота қочиш йўлларини яхши уқтир- 
гач, йиртиқ кўн этигининг қўнжидан бир 
пичоқни олиб, секин менга узатди. Ғайратий, 
Унутилмас кунлар. Тўланбой сўрида чордана 
ўтириб олган, пичоқни тахтага тақ-тақ 
тегизиб, сабзи тўғраятпи. С. Аҳмад, Уфқ. 

Пичоқ тортмоқ (ёки қўймоқ) Пичоқ би- 
лан кесмоқ, сўймоқ. Мабодо ҳўкиз ёмонлаб 
қолгудай бўлса, бориб, дарров бўғзига пичоқ 
тортиб юборасан. Ғ. Ғулом, Шум бола. 

2 тех. Турли асбобларнинг кесувчи қисми. 
Гўшт қиймалагич пичоғи. 

Пичоқ (бориб) суякка етмоқ (ёки тақал- 
моқ) Чидам, бардош тугамоқ. Пичоқ бориб 
суякка етгандан кейин, нима қилсин бечора 
халқ.. К. Яшин, Ҳамза. Ҳожиона.. Йўқ, пичоқ 
бориб суякка тақалди. Ҳамза, Бой ила хиз- 
матчи. Пичоқ учидай Озгина, зиғирдай. -Эй 
ўртоғей, — деди у, — нимасини сўзлайсиз, 
шу замоннинг қизларида пичоқ учидай шарму 
ҳаё қолмади. Ғ. Ғулом, Танланган асарлар. 
Пичоққа илинмайди Арзимайди, арзигулик 
ери йўқ, арзигудай эмас. Пичоққа илинмай- 
диган ҳосил. Пичоғи кескир Ўткир, гапи 
бировларга ўтадиган киши. ..Ҳожимурод эса 
пичоғи кескир раислар қаторида юрарди. У 
райком секретари билан прокуратурадан 
бошқа раҳбарларни раҳбар қаторида кўр- 
масди. С. Аҳмад, Жимжитлик. Пичоғи мой 
устида қ. мой. -Ҳа, Содиқжон бойваччага ху- 
до берган, — деди Бўронбой учуриқ қилиб, — 
ҳамиша отган ошиғи олчи, пичоғи мой устида 
одам у! К. Яшин, Ҳамза. Ўтмас пичоқ билан 
сўймоқ Чидаб бўлмас даражада азобламоқ. 
[Одилжон:] Қаёқдан ҳам тўйда ўша қиз 
билан ашула айтдим, ўйин тушдим, ўшан- 
дан бери Гулчеҳра мени ўтмас пичоқ билан 
сўйиб юрибди. У. Назаров, Ғурур. 

ПИЧОҚБОЗЛИК Бир-бирига пичоқ 
уриш, пичоқ билан ҳужум қилиш. Йўқ, ма- 
салан, қиличбозлик, пичоқбозлик ҳам жанг, 
ҳозир одам бамисоли чумолидай бўлиб қолди- 
ку. Ойбек, Қуёш қораймас. Улфатлар ораси- 
да низо чиқиб, муштлаш, пичоқбозлик бош- 
ланди. Ҳ. Ғулом, Машъал. 

ПИЧОҚЛАМОҚ Пичоқ билан жаро- 
ҳатламоқ ёки ўлдирмоқ, пичоқ урмоқ, суқ- 
моқ. Агар эрим билиб қолса, нақ икковимиз- 
ни пичоқлаб ташлайди-я. С. Аҳмад, Уфқ. Эн- 
ди мактабга кирганимда, кайф устида отам- 
ни пичоқлаб қўйишди-ю, ёлғиз қолган онам 




мени олиб кетди. Ў. Ҳошимов, Қалбингга 
қулоқ сол. Ёдгор ота қозихонада ўзини пи- 
чоқлаб қўйди. А. Қаҳҳор, Қизлар. 

ПИЧОҚСОЗ қ. пичоқчи. Бугун пичоқсоз- 
лар бозори гавжум. 

ПИЧОҚЧИ Пичоқ ясовчи ҳунарманд, 
пичоқсоз уста. Пичоқчи уста. н Кези келса 
пичоқчи, кези келса сувоқчи. Ойбек, О. в. ша- 
бадалар. 

ПИЧОҚЧИЛИК 1 Пичоқ ясаш билан 
шуғулланиш. Пичоқчилик қилмоқ. 

2 тар. Бозорда пичоқчилар растаси. 

ПИШАК [ф. i . < , ,?ij / Л,7,— мушук] шв. 
Мушук. Баширжон: «Нега пишак шоколад 
емас экан-а?» дея ўйлай бошлади. Н. Ами- 
нов, Қаҳқаҳа. Индан чиқиб, пишак билан 
ҳазиллар, Магар ажал қўмсаб келса сичқон- 
га. «Алпомиш». 

Пишагини пишт демоқ айн. мушугини 
пишт демоқ қ. пишт. Ишда ҳам биров nu- 
шагини пишт демайди. Эрталаб туриб, 
далага йўл олади. Чарчадим демайди, ишим 
бор, жавоб беринглар, деб ҳеч кимдан илти- 
мос қилмайди. «Ёшлик». 

ПИП1АНГ эск. айн. ричаг. Яна тушки 
сменага ўтган кунларимиз эди. Вишканинг 
тепасидаги пишангнинг ўқи сал қийишйиб 
қолган экан. П. Қодиров, Қадрим. 

Пишанг бермоқ Бирор хатти-ҳаракатга 
ундамоқ; атайлаб гижгижламоқ. Балки Раим 
оқсоқолнинг ўзи Шукур баззозга пишанг бер- 
гандир. Бунисини Раим оқсоқол айтмайди. 
М. М. Дўст, Галатепага қайтиш. Мамат қас- 
соб, одатда, муштлашувга аралашмайди, бир 
четда ўғилларига пишанг бериб туради. «Ёш- 
лик». Ашур ҳамишаги чапдаст усулларни 
қўллай-қўллай, рақибининг солқи белбоғидан 
илиб олди. -Қайтариб бос? — дея пишанг 
берди кимдир баралла. «Шарқ юлдузи». 

ПИШИЛЛАМОҚ Бурун орқали ”пиш- 
пиш” товуш чиқариб нафас олмоқ, «пиш- 
пиш» товуш чиқармоқ. Нафиса уйғониб 
кетиб, аллавақтгача хомуш ўтирди. Пи- 
шиллаб ухлаётган ўғлини тўгрилаб, устига 
одеял ёпиб қўйди. Мирмуҳсин, Умид. Ҳожи- 
мурод ниҳоятда очиққан эди. Ҳеч қаёққа 
қарамай, пишиллаб, лунжига овқат тиқар- 
ди. С. Аҳмад, Жимжитлик. 

ПИШИЛМОҚ Пишмоқ II фл. мажҳ. н., 
ивимоқ. Табиат чиндан ҳам бевақт йўлга 
чиққан бу йўловчини сувга пишилган nap- 
рандадек жабрлаган эди. П. Турсун, Ўқитувчи. 


ПИШИМОҚ I 1 Ишлов билан ёки ри- 
вожланиб етилмоқ, меъёрига, обу тобига 
етмоқ, фойдаланса бўладиган ҳолга келмоқ. 
Лой яхши пишиди. Ип ҳали пишимабди. н 
[Раис:] Қалай? Ерлар кўнгилдагидек пиши- 
дими? Ойдин, Юрагида ўти бор. Энди тўх- 
та, укажон. Бўлди-е, кувидаги қатиқдай nu- 
шийвериб, ёғимни чиқариб юбординг. С. Сиё- 
ев, Отлиқ аёл. 

2 кўчма Кўпни кўриб, бошдан кечириб, 
бой тажриба орттириб вояга етмоқ, етук- 
лик даражасига эришмоқ, етишмоқ. Шах- 
дам қадам босиб минбарга чиқишидан, гап 
оҳангидан бунақа даврага кўп тушиб, хийла 
пишиган, сертажриба кўринади. Ҳ. Назир, 
Маёқ сари. 

3 Чиниқмоқ, тобланмоқ. Киши меҳнат- 
да пишийди. Ёшсан пиширсан, бу дамингдан 
туширсан. Мақол. н Эргаш Баҳромов немис- 
фашист босқинчиларига қарши олиб борил- 
ган жангларда пишиди, чиниқди, тобланди. 
Н. Сафаров, Оловли излар. 

Кўзи пиш(и)моқ айн. кўзи пишмоқ қ. кўз. 
Қулоғи пишимоқ 1) эшитавериб кўникиб 
қолмоқ. Хўжайинларининг таъналарини эиш- 
тавериб, етимнинг қулоғи пишиган, эти 
кўниккан эди. П. Турсун, Ўқитувчи; 2) кўп 
эшитиб уқиб олмоқ, қулоғига қуйиб олмоқ. 
Фотиманинг қулоғи ўзи кўрмаган харидор- 
лари тўғрисидаги гаплар билан пиший бор- 
ди. П. Турсун, Ўқитувчи. 

пишимоқ II кам қўлл. Пишилмоқ, 
ивимоқ. Ёмғирда қолиб роса пишидим. 

ПИШИРИҚ Хамирдан тайёрланадиган 
турли хил егулик. Дастурхон башанг: иссиқ 
нон, namup, хилма-хил пишириқлар, қази- 
қарта, яхна гўшт, турли ишрин нозу неъ- 
матларга тўла. Ойбек, Улуғ йўл. Баҳор 
таоми сумалак ea турли ширинликлар, 
миллий пишириқлар.. ҳиди димоққа урилади. 
А. Суюн, Ўзлик. 

ПИШИРМОҚ Пишмоқ 1-5, 8-9 фл. орт. 
н. Ошни пиширмоқ. Масалани пиширмоқ. н 
У қайроқ буғдой унидан ёғли namup, сомса 
ёпди, қатламалар пиширди. И. Раҳим, Чин 
муҳаббат. Гапни аввал Муродова билан nu- 
шириб қўйган экансан-ку, нега менга илга- 
рироқ айтмадинг. И. Раҳим, Ихлос. Hoeeom 
пишириш айниқса қийин. Газетадан. 

ПИШИТМОҚ 1 Пишимоқ 1 фл. орт. н. 
Ипакни пишитмоқ. Ерни пишитмоқ. Лойни 
пишитмоқ. 






Қулоғини пишитмоқ (ёки пишиқтирмоқ) 

1) яхшилаб тушунтирмоқ, миясига қуймоқ. 
Мингбоши.. Жўрахонни ҳам сўроққа талаб 
қилиб қолишлари мумкинлигини ўйламаган 
эди. Ҳизининг қулоғини пишиқтириб қўйма- 
ганига мана энди афсус вб қолди. М. Ис- 
моилий, Фарғона т.о.; 2) тайинламоқ, уқ- 
тирмоқ. Қулоғини Тулки роса пишитган. А. 
Шер, Қадимги куй. 

2 Олдиндан гаплашиб, келишиб, мас- 
лаҳатни бир жойга, ерга қўймоқ, аниқ, рав- 
шан, пухта қилмоқ. Барака топсин Тош- 
пўлатов, ўшанда ҳам, правление билан, раис 
билан гаплашиб, Хосият холанинг [сафарга 
чиқиш] ишини пишитиб берди. Р. Файзий, 
Чўлга баҳор келди. Ҳурилишни эсон-омон 
тугатиб топширсам, бас, трестга лип этиб 
ўтаман-кетаман. Кеча борганимда яна пи- 
шитдим. А. Мухтор, Туғилиш. 

ПИШИҚ 1 Пишган, пишиб етилган 
(мева, сабзавот, дон ва ш.к. ҳақида). Олмани 
хом, пишиқ аралаш термоқ. н [Амлокдор:] 
Ўғрилар.. подшоҳлик ҳақини аниқламасдан 
бурун, хом демай, пишиқ демай, кўзга кўрин- 
ган нарсани еяверасанларми?! С. Айний, 
Қуллар. 

2 от Полиз экинлари, мева, сабзавот 
кабиларнинг пишган вақти, мавсуми (шу 
нарсаларнинг номи билан қўлланади). Ҳо- 
вун пишиғи. Тут пишиғи. Авжи ўрик пишиғи. 
н Буғдой, жўхори пишиғида.. енгил чархини 
елкасига солиб, ўғилчасини етаклаб, дала 
айланади, ўроқ чархлайди. А. Қаҳҳор, Сароб. 
Тут пишиғи эди. Пешиндан кейин ҳовлида 
картошка чопиқ қилаётгандим. М. Мансу- 
ров, Ёмби. 

Етти қовун пишиғи бор Ҳали узоқ, кўп 
вақт бор. 

3 Тезда синмайдиган, йиртилмайдиган, 
узилмайдиган, бузилмайдиган; пухта, мус- 
таҳкам, қаттиқ, чидамли. Пишиқ чит. Пи- 
шиқ чарм. н [Мастон] Оёғидаги пишиқ 
ағдарма этикни кўздан кечирди. А. Қаҳҳор, 
Мастон. [Унсин ] Маҳсининг чоки пишиқ бўл- 
син учун, мумли ёпишқоқ ипни ҳар қатимда 
бармоқлари билан “қир-қир ” тортиб қўярди. 
Ойбек, Танланган асарлар. 

4 Эшилган, пишитилган, чийратма. 

Пишиқ ип 1) пухта ип. Чўзаберсанг, nu- 

шиқ un ҳам узилади. Иш, вақтида қилинмаса, 
бузилади. «Муштум»; 2) чийратма ип. 

5 Ўтда, оловда пиширилган. Пишиқ ғишт. 
н Хайруллаев олдида Шамси Тўраевич дар- 


возахонанинг бир бурчагига териб қўйилган 
пишиқ ғишт уюмини унга [Баширжонга] кўр- 
сатди. Н. Аминов, Суварак. 

6 Жисмоний жиҳатдан бақувват, миқти, 
чайир. Ҳўл олиб кўришар экан, унинг пишиқ 
жуссасига, болаларча ийманиб турган кўз- 
ларига қаради. С. Аҳмад, Уфқ. Вужудидан 
ўсмир болалардай куч-ғайрат тўлиб турар, 
гавдаси пишиқ, терилмаган қуюқ қош остида 
ўйчан юмалоқ кўзлари тимқора бўлиб кўри- 
нар эди. А. Мухтор, Давр менинг тақдиримда. 

7 кўчма Ўз ишига пухта, бировга сўзини 
бермайдиган, ҳақини олдирмайдиган. Пи- 
шиқ, сўзамол кампир, ҳар хил баҳона топиб, 
кунда бир-икки марта бойникига кирар эди. 
Ойбек, Танланган асарлар. У [Абдурасул] 
энди турмушнинг оғир кулфатларини енгиб, 
пишиқ йигит бўлиб етишган эди. П. Турсун, 
Ўқитувчи. Пишиқ бўл. Нима мақсадда юрга- 
нингни ҳеч ким билмасин. П. Турсун, Ўқи- 
тувчи. 

8 Ўз нарсасини, меҳнатини бировга ано- 
йи қилмайдиган, қаттиқ. Кузда тоғамдан пул 
олиб юбораман-да. Лекин қариндошларимиз 
ўлгудай пиишқ одамларга ўхшайди. Ойбек, 
Танланган асарлар. 

9 кўчма Асосли равишда ишланган; яра- 
тилган; пухта. Пишиқ асар. Пишиқ иш қил- 
моқ. н [Ҳакимов] Эшонбоев тез ўсиб кела- 
ётган кадрлардан эканини, анча пишиқ ил- 
мий иш ёзганини айтди. П. Қодиров, Уч ил- 
диз. Остонбек агрономлик маълумоти бор- 
лигига шаҳодатнома олиб келганди, дадаси 
ўғлининг ишни пишиқ қилганидан хурсанд 
бўлди. «Ёшлик». Бўри Пайғамов, Нусратбек- 
нинг олдин — журналларда жиддий, пишиқ 
мақолаларини ўқиганда, кўз остига олиб 
қўйган, бу ерга атайлаб уни кўриш, кўнглига 
қўл солиш учун кирган эди. С. Нуров, Май- 
саларни аёз урмайди. 

10 Зийрак, уддабурон. Мен бошқа нарса 
демоқчиман: ишнинг кўзини биладиган одам, 
пиишқ, хат-саводи бор.. шу одамни секре- 
тарликка тавсия қилсак, демоқчиман. А. 
Қаҳҳор, Қўшчинор чироқлари. 

Зуваласи пишиқ қ. зувала. Лолахон — зу- 
валаси пишиқ, йигитларча абжир қиз, алла- 
нималар дея, унга йиғламсираб сўзлаяпти. Ҳ. 
Назир, Ёнар дарё. 

ПИШИҚЛАМОҚ 1 Бирор ишни пи- 
шиқ-пухта бажариш учун йўл-йўриқ кўр- 




сатмоқ; пишиқ-пухта ўргатмоқ, тайинламоқ. 
Олдиндан пишиқлаб қўйилган бўлса ҳам, 
гапидан адашиб кетди. н Абди ака бу 
гапларни айтиб, Пардавойни яна бир бор 
пишиқлаб, қишлоққа қайтиб кетди. У. 
Пўлкан, Бир баҳор достони. 

2 Тўғриламоқ, нуқсонларини тузатмоқ; 
пухталамоқ. - Оворагарчилиги бор эканми, — 
деб кесатдим. —Эллик бетини пишиқлаб 
чиқдим. Бу ёғи битгунча, борини радио- 
падиога, газет-пазетга пуллаб турамиз. М. 
М. Дўст, Лолазор. 

ПИШИҚЛИК 1 Мустаҳкамлик, қаттиқ- 
лик, маҳкамлик. Пишиқлик нишонаси бўлган 
тош ҳам ўзгаради, чунки тошни ташкил 
этувчи атомлар ҳамиша ҳаракатда бўлади. 
А. Е. Ферсман, Қизиқарли геохимия. 

2 Ҳаётнинг қийинчиликлари билан чи- 
ниққанлик; ўз ишига пухталик. Унинг [Ҳи- 
коятнинг] пишиқлиги, уддабуронлиги шу 
ҳолда ҳам сезилиб турарди. А. Убайдуллаев, 
Ҳаёт оқшоми. Коля ҳам, шунча дадил ва 
пишиқлиги билан, баъзи саволларга қийна- 
либроқ жавоб қайтарарди. Ҳ. Назир, Сўн- 
мас чақмоқлар. 

ПИШИҚМОҚ 1 кам қўлл. Зўриқиш ёки 
бошқа бирор сабаб билан бўртмоқ. Унинг 
[Башоратнинг\ эрталабки совуқдан ва ҳов- 
лиққанидан қип-қизил бўлиб пишиққан лўпни 
юзида тоқатсизлик билиниб турар эди. А. 
Мухтор, Опа-сингиллар. 

2 Пишимоқ, чиниқмоқ, тобланмоқ. Меҳ- 
натда пишиқмоқ. 

ПИШИҚ-ПИШИҚ р<?ш. Гапниўзўрни- 
га қўйиб, пишиқ-пухта, бурро-бурро, аниқ- 
ойдин. Пишиқ-пишиқ гапирмоқ. н Ўзбекча 
сўзларни секин ва пишиқ-пишиқ айтиб бер- 
ди. Ойбек, О. в. шабадалар. 

ПИШИҚ- ПУХТА 1 айн. пишиқ-пишиқ. 
Пишиқ -nyxma гапирмоқ. 

2 айн. пишиқЗ, 6-10. Пишиқ -nyxma этик. 
н Мулла Муҳсин Хатиб домла каби пишиқ- 
nyxma, яъни замона ишларига тушунадиган 
киши эмас. А. Қодирий, Обид кетмон. Улар 
ишга пишиқ-пухта эдилар; икки савдо хо- 
димининг тили бир бўлса, кўп иш қилса бў- 
ларкан. Ш. Холмирзаев, Бодом қишда гул- 
лади. Ҳабиба Қудратга, тшшқ-пухта, икки 
юз сўмдан ошиқ маош оларкан, деб дарров 
унаганди. Қ. Кенжа, Тоғ йўлида бир оқшом. 

пишиқчилик Мева, сабзавот ва ш.к. 
нинг ғарқ пишган пайти. Айни пишиқчилик, 


ҳар уч хонадоннинг бирида базми жамшид. 
«Шарқ юлдузи». Жайнақ Мирзо бу йил ёзнинг 
айни пишиқчилик чоғида, ўғилларини укаси 
Ҳалим бойваччанинг ёнида қолдириб, Пар- 
кентга хотини билан қизини олиб келди. 
«Ёшлик». 

ПИШКАК Кув дастаси. У бошини эгиб, 
пишкакни жадал ураётганда, узун сочлари 
олдига тушиб, пишкакка ўралар ва халал 
берарди. С. Айний, Дохунда. У нимчасининг 
чўнтагидан рўмолчасини олиб, пешонасига 
босади, юз-кўзини артади-да, яна пишкак 
уради. С. Анорбоев, Оқсой. 

ПИШЛОҚ Сутни махсус усулда ачитиб 
тайёрланадиган, сирга ўхшаш егулик. Пиш- 
лоққа қўшилган mypn ошқозон, жигар, та- 
лоқ ва буйрак учун яхши шифо бўлади. К. 
Маҳмудов, Ўзбек тансиқ таомлари. Ферма- 
мизда сутлардан қатиқ, қаймоқ ишлаймиз, 
Жангчиларга чарчамай мой ва пишлоқ иш- 
лаймиз. 3. Диёр. 

ПИШЛОҚЧИ Пишлоқ тайёрловчи 
киши. 

ПИШМОҚ I 1 Ўсиб, ривожланиб, тар- 
киби яхшиланиб, истеъмол қилиш ёки иш- 
латиш учун яроқли ҳолга келмоқ, етилмоқ 
(мева, сабзавот, дон, сув кабилар). Кулуп- 
най пишди. Помидор пишгани йўқ. н Мол 
ўтмайдиган баландликдаги деворлари ҳам 
нураган, боғ ичидаги олма ва тоғолчалар эса 
пишиб ётибди. Ш. Холмирзаев, Йўллар, йўл- 
дошлар. Мана бу узумни олинг, жуда яхши 
пишибди. Ойбек, Танланган асарлар. Қора 
гилослар ғарқ пишиб, шохлари томга тушиб 
турарэди. М. Исмоилий, Фарғонат. о. Оқар 
сувларнинг барчаси пишган, ер остидаги кам 
ҳаракатдаги сувлар хомдир. Газетадан. 

2 Ривожланиб етилмоқ. Пишмаган нов- 
да. Пишган уруғ. н Эгатлардаги тутлар- 
нинг новдалари пишибди. М. Исмоилий, 
Фаргона т. о. 

3 Қайнатиш, қовуриш, димлаш ва ш.к. 
натижасида истеъмол учун тайёр бўлмоқ. 
Палов пишди. Тухум пишди. Нон қизариб 
пишди. Бермаснинг оши пишмас, пишса ҳам, 
қозондан тушмас. Мақол. Пишган ошнинг умри 
қисқа. Мақол. н Кечки норин учун катта 
қозонда ёғли қази пишади. Ойбек, Танлан- 
ган асарлар. Қурбоннинг бир томонида пишиб 
қотиб кетган кабоблар устма-уст тахлаб 
қўйилган. Э. Усмонов, Ёлқин. Феруз бирла 
бир хонада ўтириб гурунг этмакка, бир 




қозонда пишган таомни емакка ор қилганими 
бу?С. Сиёев, Ёруғлик. 

4 Ўтда ишлов еб, зарур технологик хусу- 
сият касб этмоқ. Ғишт яхши пишибди. 

5 Тобланмоқ, қораймоқ; чиниқмоқ. Оф- 
тобда роса пишдик. н -Оҳо, агрономча, — 
деди Ҳамдам қоишни чимириб, — далада роса 
пишибсан-ку. Ҳ. Аҳмар, Ким ҳақ? Ёшлар 
ишласин, пишсин, энди бизлар чарчаб қолдик, 
десак ҳам, қари билганни пари билмас, деб 
юз балога рўпара қилишаверади. С. Нуров, 
Нарвон. Шукуровнинг офтобда пишган қора- 
ча юзи, сал қисилган қўй кўзларига чуқур 
ўйчанлик чўккан эди. О. Ёқубов, Диёнат. 

6 с. т. Тўлишиб, ёрилиш даражасига кел- 
моқ (яра-чақа ҳақида). Малҳам қўйилса, чип- 
қон тез пишади. 

7 кўчма Умри охирига етиб, қартайиб, 
ўлими яқинлашмоқ. -Ўзи пишиб қолгандай- 
ку, Назар ака, — дедим. -Кўйинг, уч-тўрт 
кунлиги борми-йўқми.. М. М. Дўст, Лолазор. 
Эшон аянинг бирдан-бир нияти — қўлда 
қолган қўр-қутларни сақлаб қолиш, пишиб, 
ҳилвираб турган эшонни ўз масканига қўйиб, 
бойликларга эга бўлиш. С. Аҳмад, Ҳукм. 

8 кўчма с. т. Ҳал бўлмоқ, тайёр бўлмоқ. 
Иш пишди — Тешабойнинг ўрнига сизни бри- 
гадир қилмоқчи бўлдик. Уйғун, Дўстлар. 
[Эгам хотинига:/ Гапни бўлма! Ҳой, нари бор! 
Иш пишди. Шукрулло, Сайланма. Мунаввар, 
Назокат фожиасини ўз фожиасидай юрагига 
яқин олди. Шунгами, постановка тез пиша 
қолди. С. Анорбоев, Меҳр. 

9 кўчма Мукаммал ҳолга келмоқ. Фикр- 
лар пишиб, етилиб, юракдан тўлиб чиқ- 
масидан асар ёзишга, айниқса, уни нашр 
этишга шоишлиш керак эмас. Шукрулло, 
Жавоҳирлар сандиғи. Буҳол Ойбекнинг даст- 
лаб ўз хаёлида пишиб етилган эпизодлар- 
нигина ёза бошлаганини кўрсатади. «ЎТА». 

10 кўчма Ой-куни яқинлашмоқ. Шуни 
яхши билингки, ишингиз энди кўп бўлади. 
Пишиб турган хотин кўп. Уйма-уй юриб, 
консультация берасиз. С. Аҳмад, Чўл ша- 
моллари. 

Ичи пишмоқ қ. ич. Кўзибойнинг ичи пишиб 
кетаётган эди. У чўққига чиқиб, «Тошбу- 
лоқ»ни топишга ҳам, бошқа вақтдагидай, 
биринчи бўлиш пайида эди. Ҳ. Назир, Сўн- 
мас чақмоқлар. Ичидан пишган қ. ич. Аслида 
Тўпори жудаям унчалик тўпори эмас, ичидан 
пишган, ўлгудай қув, қувлиги шунчаликки, 


бирор ўн беш йилдан бери Ошнога довдирроқ 
бўлибкўринмоқнингуддасидан чиқяпти. М. М. 
Дўст, Лолазор. Калла пишмоқ Уйқуга тўймоқ. 
-Калла пишдими, полвон? — деди Тўланбой 
сабзи тахтадан бош кўтармай. С. Аҳмад, Уфқ. 
Кўзи пишмоқ қ. кўз. Маҳкам устаникида 
мустақил ишламаган бўлса ҳамки, кўзи пиш- 
ган, қўли кўп нарсага ўрганиб қолган эди. Р. 
Файзий, Ҳазрати инсон. Жанг кўриб, қон 
тўкиб.. кўзи пишиб кетган Анвар.. бундай 
пайтда айтиладиган бир оғиз сўз, ҳатто бир 
имо тақдирни ҳал қилиб юборишини ҳам 
биларди. Ш. Холмирзаев, Қил кўприк. 

пишмоқ II 1 Сувга, суюқликка боти- 
риб ҳўл қилмоқ. Дўпписини сувга пишди. н 
Ойим аралашса ҳам, Солиҳ қўйвормай, мени 
ҳовузчага пишмоқчи бўляпти. Ҳ. Назир, Ёнар 
дарё. Унинг очиқ ёқали узун кўйлаги, устидаги 
олача яктаги сувга пишгандай жиққа ҳўл 
бўлган.. Ойбек, Танланган асарлар. 

ПИШНАМОҚ Оғирлик, иссиқ, совуқ, 
ҳаяжон таъсирида қизариб ҳарсилламоқ, 
пишилламоқ. Шотўра муаллим пишнаб, кўз- 
ларини nupnupamap.. эди. Ш. Холмирзаев, 
Сайланма. Абдуқодир ярим палла тарвузни 
кўтариб, пишнаб чиқиб кела бошлади. Ш. 
Холмирзаев, Сайланма. 

ПИШ-ПИШ I унд. с. Мушукни чақириш 
учун ишлатилади. 

ПИШ-ПИШ II тақл. с. Бурундан нафас- 
нинг бўғилиб, сиқилиб ўтаётганида ҳосил 
бўлган товуш ҳақида. Пиш-пиш ухламоқ. н 
Алихон жим қурди чордана, Кур-қур тортди 
чилимни бирпас. Сиғмай кетди гўё кенг уй- 
га, Пиш-пиш олди чуқур бир нафас. Ҳ. Пўлат. 
Фарзандлари ҳали ўринларидан турмаган, 
еттовлари бир ўринда.. бири иккинчисининг 
қорнига бош қўйиб, пиш-пиш ухлашар эди. X. 
Тўхтабоев, Йиллар ва йўллар. 

ПИШПИШЛАМОҚ Пиш-пиш деб айт- 
моқ. Мушукни пиитишлаб чақирмоқ. 

ПИШТ унд. с. Мушукни ҳайдаш учун 
ишлатилади. Муиғукка «пишт» демаган то- 
вуққа «кишт» дермиди? Мақол. 

Мушугини пишт демаслик Ҳеч қандай 
озор етказмаслик, қаттиқ гапирмаслик. 
..Қаландарлар ҳалқаси дахлсиз эди, хонлик- 
да биров уларнинг мушугини пишт демасди. С. 
Сиёев, Аваз. Энди уйга бемалол борсам 
бўлади, деб хаёл қилди, қани, биров мушу- 
гимни пишт, деб кўрсин-чи. М, М. Дўст, 
Лолазор. 

ПИШҚИРИҚ 1 Бурундан чиққан бўғиқ 
баланд товуш. От пишқириғи. 

2 кўчма Қаттиқ босим билан пишиллаб 
чиққан буғнинг кучли товуши. Паровоз пиш- 
қириғидан кишилар бир-бирининг товушини 
эшитмайди. 

ПИШҚИРМОҚ 1 Бурундан кучли бўғиқ 
товуш чиқармоқ (от, қорамол ҳақида). 
Канадан ҳам кўра сигир унинг аччиғини 
келтирди: канани терай деса, қўймайди: 
бошини силкийди, пишқиради. А. Қаҳҳор, 
Адабиёт муаллими. От бўлса, ҳавонинг бу- 
зилганини сезибми, йўлнинг ёмонлигидан 
нолибми, қаттиқ пишқириб қўяркан. Ҳ. 
Назир, Сўнмас чақмоқлар. Сигир пишқириб, 
қўлимни ҳам ямлаб ютай деди. С. Сиёев, 
Ёруғлик. 

2 Пишқириққа ўхшаш қаттиқ товуш 
чиқармоқ. Поезд — гўё улкан тимсоҳ, пиш- 
қириб, қирларни чўрт кесиб югурарди. Мир- 
муҳсин, Қаҳрамоннома. Машина олов отдай 
пишқирибучади. С. Сиёев, Ёруғлик. Паровоз, 
худди чарчаган отдай, бир пишқириб тўх- 
тади. Ж. Шарипов, Саодат. 

3 кўчма Шиддат билан шовулламоқ, ви- 
шилламоқ. Ҳамма пишқириб ёнаётган олов- 
ни ўчиришга ёпишди. 

4 кўчма Ҳайқириб гапирмоқ, бақирмоқ. 
Жавоб ўрнига бошини чайқаб пишқирди. С. 
Аҳмад, Уфқ. У, Зулайҳо Мансурни чақириб 
борганини эшитган бўлса керак, югуриб кел- 
ган.. кўзлари ўт бўлиб ёнар, бурун катак- 
ларини кериб, пишқирарди. Ў. Ҳошимов, 
Қалбингга қулоқ сол. -Эшитдингми ? — Ким- 
сан акам ғазаб билан пишқирди. — Жон ке- 
рак бўлса, туёғингни шиқиллат. Ў. Ҳоши- 
мов, Икки эшик ораси. 

5 кўчма салб. Шошилиб кетмоқ, босар- 
тусарини билмай қолмоқ. Пишқирган бой- 
лар. н Пишқириб келган Салимхон Обидий 
ели чиқиб кетган пуфакдек бўшашиб, бир 
чеккада ўтирарди. Мирмуҳсин, Умид. 

пиқ тақл. с. Кулганда ёки йиғлаганда, 
томоқдан портлаб чиққан қисқа, бўғиқ то- 
вуш ҳақида. Гавҳарнинг лайлакка ўхшаб бир 
оёғини кўтариб туриши ўзига шу қадар 
нашъа қилиб кетдики, пиқ этиб кулиб юбор- 
ди. Ў. Ҳошимов, Қалбингга қулоқ сол. Ан- 
зират кампир пиқ этиб йиғлаб юборди. А. 
Мухтор, Опа-сингиллар. 

ПИҚИЛЛАМОҚ Қулги ёки йиғи ара- 
лаш қисқа, бўғиқ товуш чиқармоқ, “пиқ- 


пиқ” этмоқ. Сотиболди ҳарчанд ўзини 
тутишга ҳаракат қилса ҳам бўлмади — 
пиқиллаб кулиб юборди. А. Қаҳҳор, Қўш- 
чинор чироқлари. Узилган қайишларнинг 
улоғини улоғига тўғри қилиб тикмоқда ва 
пиқиллаб, ўпкамни тутиб ололмай йиғла- 
моқда эдим. F. Ғулом, Тирилган мурда. Азиза 
юзини кафти билан яишрганича, пиқиллаб 
йиғлаб юборди. Ў. Ҳошимов, Қалбингга қулоқ 
сол. 

ПИҚИР тақл. с. Кулги ёки йиғидан ўзи- 
ни тута олмай қолганда чиқариладиган қис- 
қа, паст товуш ҳақида. Пиқир этиб кулмоқ. 

ПИҚИРЛАМОҚ Кулги ёки йиғидан ўзи- 
ни тута олмай қолганда, қисқа, паст товуш 
чиқармоқ, пиқир этмоқ. Мастура пиқирлаб 
кулиб юборди, яна кулди, ёш боладай ўзини 
тутолмай қиқирлар эди. А. Қаҳҳор, Минг 
бир жон. 

ПИҚИР-ПИҚИР Пиқир с. такр. Қизлар.. 
нималарнидир аста-аста сўзлашиб, пиқир- 
пиқир кулишарди. Ойдин, Мардлик — мангу- 
лик. Дам овозининг борича, дам пиқир-пиқир 
кулаверди. «Ёшлик». Орқада пиқир-пиқир 
кулги эшитилди. П. Қодиров, Уч илдиз. 

ПИҚ-ПИҚ Пиқ с. такр. Зарофат пиқ- 
пиқ йиғлаганича, унинг ёнидан ўтиб, эшикка 
калит солиб очди. С. Аҳмад, Сайланма. Бир 
зум тилдан айрилиб, гунг бўлиб қолган оломон 
орасида пиқ-пиқ кулги ва ғала-ғовур кўта- 
рилди. О. Ёқубов, Кўҳна дунё. Аёл кўйлаги- 
нинг енги билан кўз ёшларини артиб, пиқ- 
пиқ йиғлади. Т. Малик, Иблис девори. 

ПЛАГИАТ [лот. plagiatus — ўғирланган] 
Бировнинг асарини ёки ундаги фикрларни 
ўзиники қилиб кўрсатиш, адабий, ижодий 
ва илмий ишдаги ўғирлик. 

ПЛАГИАТОР [лот. plagiator — ўғри] Би- 
ровнинг асарини ёки ундаги фикрларни ўзи- 
ники қилиб кўрсатувчи муаллиф; плагиат 
билан шуғулланувчи шахс. -«Плагиатор» 
деган сўзни эшитганмисан? — деди у [Ами- 
рий], тўсатдан қошларини чимириб. А. Кў- 
чимов, Ҳалқа. 

ПЛАГИАТОРЛИК Бировнинг асарини 
ўзиники қилиб кўрсатишлик. Асардан маъ- 
лумки, Санжаров Орифнинг плагиаторлиги- 
ни очиб ташлайди. «ЎТА». 

ПЛАЗМА [юн. plasma — ясалган нарса; ту- 
зилма] 1 биол. Қоннинг суюқ қисми. Қон- 
нинг суюқ қисми — плазмаларни қуйиш ҳам 
яхши натижа бермоқда. Газетадан. 




2 Кучли даражада ионлашган, юқори 
ҳарорат ёки газ заррачалари билан тез- 
лашган электронлар тўқнашуви натижаси- 
да ҳосил бўладиган модда. Қаттиқ водород 
ҳамда литий гидриди нишонига нур юбориш 
йўли билан юқори ҳароратли плазма олинди. 
«Фан ва турмуш». 

ПЛАКАТ [нем. Plakat < фр. placard — эъ- 
лон, афиша < лот. plaquer — ёпиштирмоқ] 
Тарғибот, ташвиқот, ахборот ёки реклама 
мақсадларида кўча ва жамоат муассаса- 
ларига илиб қўйиладиган қисқа матнли 
сурат, тасвир. Масъулиятсизлик билан тай- 
ёрланган кўчалардаги плакатлар, ташкилот 
ва магазин пешлавҳалари дилингизни хира 
қилади. Газетадан. Бу анжуманга атаб ша- 
ҳарни безатиш бўйича макетлар, эскизлар 
ва плакатлар тайёр бўлди. Газетадан. 

ПЛАКАТЧИ Плакатлар чизувчи рассом. 

ПЛАН [лот. planum — юза, сатҳ, текис- 
лик] 1 Текисликдаги жой, нарса, иншоот 
ва ш.к. ни масштаб бўйича батафсил тас- 
вирловчи шартли белгилари бўлган чизма. 
Бинонинг плани. Шаҳарнинг плани. н Гео- 
логлар шаҳарчасининг марказий кўчаси план 
асосида қайта қурилмоқда. С. Анорбоев, 
Ўзбекистон олтини. Қишлоқнинг планини, 
кўчаларини, уйларини кўрдингиз. Мана бу 
кўча ҳозирги гўристоннинг бир чеккасидан 
ўтади. А. Қаҳҳор, Қўшчинор чироқпари. 

2 айн. режа 2. Беруний тумани соҳиб- 
корлари йиллик план бажарилганлиги ҳа- 
қида рапорт бердилар. Газетадан. / Дилбар:] 
Пешқадам ишчи кунига пландаги 480 та 
ўрнига 650 тача рўмолнинг четини тикади. 
Газетадан. 

3 эск. Бирор ишни амалга ошириш тар- 
тиби. Саёҳат плани. н Солиҳ лаборато- 
рияга кириб, ўз жойига ўтирди-да, қилини- 
ши керак бўлган тажрибалар планини туза 
бошлади. О. Мўминов, Хиёбондаги уч учра- 
шув. Қани, айт-чи, бирор мақсадинг, 
планинг борми ўзи ўйлаб юрган? Т. Ашуров, 
Оқ от. 

4 эск. Бирор нарсани баён этишдаги му- 
айян тартиб, изчиллик. Диссертация плани. 
Лекция плани. Ҳикоя плани. Дарс плани. н 
Ўртоқ Обидов.. бу конснект эмас, план [деди 
Нишонов]. С. Зуннунова, Янги директор. 

5 кино Объектнинг, мас., кинокадрда су- 
ратга олинган майдоннинг тасвирдаги ўрни 
ва унинг катта-кичиклиги. Олдинги план. 


Йирик план. Тасвирларни ўртача планда бер- 
моқ. Юзни йирик планда суратга олмоқ. 

ПЛАНЕРИЗМ Планёрда учиш наза- 
рияси ва амалиёти; планёр спорти. Плане- 
ризм билан шуғулланмоқ. н Юқори синфда 
ўқиётганимда планеризмга қизиқиб қолдим. 
«Шарқ юлдузи». 

ПЛАНЕРИСТ [фр. planeuriste — планерчи] 

қ. планерчи. 

ПЛАНЕРЧИ Планёрда учувчи, плане- 
ризм билан шуғулланувчи киши. 

ПЛАНЕТА [лот. planete < юн. (aster) pla- 
netes — адашиб юрувчи (юлдуз)] астр. Қуёш 
атрофида айланувчи ва ундан ёруғлик ва 
иссиқлик олиб, уларни қайтарувчи эллип- 
тик ёки шарсимон осмон жисми; сайёра. 
Планеталар ғоят катта шарлардир, улар 
ўлчамлари ва ёруғлик нури чиқармаслиги 
жиҳатидан Ерга ўхшайди. «Астрономия». 

ПЛАНЕТАЛАРАРО 1 Планеталар ўрта- 
сида бўладиган. Планеталараро саёҳат. 

2 Планеталар ўртасида жойлашган. Пла- 
неталараро бўшлиқ. 

ПЛАНЕТАПОГИЯ [планета + юн. logos 
— билим, таълимот] Астрономиянинг Қуёш 
системасидаги сайёралар ва уларнинг йўл- 
дошларини ўрганувчи бўлими. 

ПЛАНЕТАРИЙ [лот. planeta — сайёра] 
1 Гумбазсимон экраннинг ички сатҳида энг 
муҳим ёритқичлар ва буржлар жойлашган 
юлдузлар осмони манзарасини кўрсатувчи, 
Қуёш, Ой, сайёралар ва б. осмон ёритқич- 
лари кўринма ҳаракатини худди ўзидай акс 
эттирувчи проекцион аппарат. Қаҳқаҳа ур, 
шоир!.. Шовуллайди тинсиз дарахтзор тун- 
да, Планетарийнинг зангор гумбази зарҳал. А. 
Орипов, Йиллар армони. 

2 Астрономия, космонавтика, Ер ҳақи- 
даги фанлар бўйича тадбирлар (мас., маъ- 
рузалар, семинарлар) ўтказиладиган илмий- 
маърифий муассаса, шу муассаса биноси. 
Тошкент планетарийси. 

ПЛАНЁР [фр. planeur < planer — учмоқ, 
парвоз қилмоқ] Моторсиз, қанотли, ҳаво- 
дан оғир учиш аппарати. 

Планёр спорти Авиация спорти тури. 

ПЛАНИМЕТРИЯ [лот. planum — сирт, 
сатҳ + юн. metreo — ўлчайман] Геометрия- 
нинг текисликдаги шаклларни ўрганадиган 
бўлими. 

ПЛАНИРОВКА [р. планировка — режа- 
лаш(тириш)] 1 Келажакда қилинадиган иш- 






лар режасини, лойиҳасини тузиш; режа 
(план) ишлаб чиқиш. 

2 Нарса, жой ёки иншоотнинг, ер 
(экин) майдонининг айрим қисмларини 
план асосида бир-бирига нисбатан маълум 
тартибда жойлаштириш, режалаш; режа. 
Паркнинг планировкаси. н Дала ишларини 
тўла маишналаштириш мақсадида плани- 
ровкага алоҳида аҳамият берилди. Газетадан. 

ПЛАНЛАШТИРМОҚ 1 Жой, нарса, 
иншоот кабиларнинг планини чизмоқ, туз- 
моқ. Завод қурилишини планлаштирмоқ. Янги 
истироҳат боғини планлаштирмоқ. Шаҳарни 
планлаичпирмоқ. 

2 Иш, тадбир, дастур ва ш.к. нинг режа- 
сини тузмоқ, белгиламоқ. Дарсни планлаш- 
тирмоқ. Дала ишларини планлаштирмоқ. 
Ишлаб чиқаришни планлаштирмоқ. н План- 
лаштиришни такомиллаштириш ва бошқа- 
рувнинг янги схемасини амалга ошириш — 
қайта қуришдаги бир-бирига боғлиқ муҳим 
вазифалардир. Газетадан. 

3 Амалга оширишни, бажаришни кўзда 
тутмоқ. Сайлни майга планлаштирмоқ. 

ПЛАНЛИ қ. режали. Планли иш. Планли 
юриш. Бутун ишларни планли равишда олиб 
бормоқ. н Планли иш туфайли коллеж 
жамоаси барча соҳаларда юксалиш нилла- 
пояларидан дадил одим ташлаб бормоқда. 
Газетадан. 

ПЛАНСИЗ 1 Планга асосланмаган, ол- 
диндан планлаштирилмаган, план билан 
қилинмайдиган. Плансиз уй. н Паст-ба- 
ланд, қинғир-қийшиқ.. плансиз пастак уйлар. 
И. Раҳим, Тинимсиз шаҳар. 

2 қ. режасиз. Плансиз иш — қолипсиз 
ғишт. Мақол. 

ПЛАНТАЖ [лот. plantare — кўчат ўтқаз- 
моқ] қ. х. Ерни, кўпинча мевазор тупроғи- 
ни чуқур қилиб ағдариб ҳайдаш, ағдарма 
қилиш. Илгари, кучли машиналар бўлмага- 
нидан, токзорларнинг ери плантаж қилинмас 
эди. Газетадан. 

ПЛАНТАТОР Плантация эгаси. Планта- 
торлар ширкати. 

ПЛАНТАЦИЯ [лот. plantatio — ўсимлик 
ўтқазиш, экиш] 1 Фақат биргина махсус 
экин экилган катта ер майдони. Чой план- 
тацияси. Пахта плантациялари. н Ҳар 
йили 25-30 гектар янги плантация барпо 
қилиняпти. Газетадан. 


2 Алоҳида экинлар, мас., шакарқамиш, 
пахта, чой, кофе кабилар етиштирилади- 
ган йирик деҳқончилик хўжалиги. Тоғ ёнба- 
ғирлари, адирлар, чўл, саҳро зоналарида йи- 
рик боғдорчилик плантацияларини ташкил 
этишга киришайлик. Газетадан. 

ПЛАНШЕТ [фр. planchette — тахтача] 1 
геод. Жойни планга олишда қалин чизма 
қоғози маҳкамлаб қўйиладиган юпқа тўрт- 
бурчак тахта. 

2 геод. Қаттиқ асосга ёпиштирилган ва 
топографик суратлар олишда ишлатила- 
диган қалин қоғоз варағи. 

3 Харита жойлаб, ёнга осиб юриладиган, 
юза қисми юпқа тиниқ нарса билан қоп- 
ланган ясси сумка. Черницов планшетдан 
харитасини чиқарди ва генерал Погодин 
қўйган белгиларни кўздан кечирди. И. Раҳим, 
Чин муҳаббат. 

ПЛАСТИК [юн. plastikos — ҳайкалтарош- 
ликка, ганчкорликка оид] 1 Пластикага, ўй- 
макорликка, ҳайкалтарошликка оид. Плас- 
тик санъат. 

2 Тананинг нафосатли, майин ритмик 
ҳаракатларига асосланган; гўзал, мулойим. 
Пластик ҳаракат. Пластик пантомималар. 
н Теранлик ҳам, юксаклик ҳам қалбда my- 
ғилади. Ана шу қалб манзараларини, ҳолат- 
ларини пластик ҳаракатлар орқали ифода- 
лаш мумкин. «Саодат». 

3 Босим, ташқи куч таъсирида муайян 
шаклга кира оладиган ва босим тўхтагач, 
шу шаклини сақлаб қоладиган. Пластик 
масса. Пластик модда. 

Пластик карточка айн. кредит карточка- 
си қ. карточка. Улар пластик карточкалар 
бўйича халқаро тўлов тизимига чиқиш 
имкониятларини муҳокама қилиб, ассоциа- 
цияга аъзо бўлиш шартлари.. билан тани- 
шишди. Газетадан. Нақд пулсиз пластик кар- 
точкалар воситасида ҳисоб-китобга ўтиш 
йўлида олиб борилаётган ишлар шу жиҳат- 
дан диққатга лойиқдир. Газетадан. Пластик 
карточкадан мамлакатимизнинг исталган 
ҳудудида тўлов воситаси сифатида фойда- 
ланиш мумкин. Газетадан. Пластик операция 
Жарроҳлик йўли билан киши аъзосидаги 
шикастланган, жароҳатланган аъзоларнинг 
шакли, функциясини қайта тиклаш; киши 
баданидаги туғма ёки жароҳат ва касаллик- 
лардан кейин пайдо бўлган нуқсонларни 
бартараф этиш. 






ПЛАСТИКА [фр. plastique < юн. plastike 
(techne) — ҳайкал яратиш (санъати)] 1 Ўй- 
макорлик (ганчкорлик) ва ҳайкалтарошлик 
санъати. Ўзбек пластикаси. Пластика мак- 
таби. 

2 Ҳайкалтарошликда ва текисликдаги 
тасвирда бадиий шаклнинг ҳажмий, кўзга 
кўринарли сифатлари. 

3 Хореографияда: тананинг рақс руҳи ва 
услубига мос мулойим ва нафис ҳаракатлари 
ҳамда шундай ҳаракатлар санъати. 

ПЛАСТИКЛИК [юн. plastikos — ишловга 
мойиллик] Ташқи куч ёки зўриқиш таъ- 
сирида қаттиқ жисмларнинг ўлчамлари ва 
шакли дастлабки ҳолига қайтмайдиган бў- 
либ ўзгариш хоссаси. Жисмларнинг мўртли- 
ги, пластиклиги шароитга боғлиқ. «ЎзМЭ». 

ПЛАСТИЛИН | итал. plastilina < юн. plas- 
tos — ёпиштирилган, ясалган] Лой, мум ва 
мойбўёқлардан тайёрланадиган, тез қури- 
майдиган пластик масса. Пластилиндан ҳай- 
калналар ясамоқ. н Тугманинг изи.. плас- 
тилинга туширилиб, унинг катта сурати 
олинди. Газетадан. Боғчада бола расм чизади, 
пластилиндан турли буюмлар ясашни ўрга- 
нади. Газетадан. 

ПЛАСТИНКА [р. пластина — қаттиқ мод- 
данинг юпқа парчаси] 1 Металл, шиша каби 
қаттиқ нарсанинг юпқа ялпоқ парчаси, тах- 
таси. Стаканнинг оғзига бир чўп қўйиб, унга 
рух пластинканинг бир учини қайириб илин- 
тиринг-да, пластинкани эритмага ботириб 
қўйинг. «Кимё». 

2 Патефон, радиолага қўйиб эшитиш 
учун овоз ёзилган, одатда пластмассадан 
ясаладиган доира шаклли юпқа диск. Анор- 
хон радиолага пластинка танламоқда. И. 
Раҳим, Ихлос. Товушим ёмон бўлса, нега плас- 
тинкага олди ? А. Кдҳҳор, Санъаткор. -Наьлат, 
— деб ўйлади у [Акбарали] йўлакай, — эски 
қўшиқни янги пластинкага кўчирибди. Й. 
Шамшаров, Танланган асарлар. 

3 Фоторасм олишда фойдаланиладиган, 
сезувчи модда билан қопланган ойна. Плас- 
тинкага олинган негатив. 

ПЛАСТИНКАПИ Пластинка билан иш- 
лайдиган, пластинкаси бўлган. Пластинкали 
фотоаппарат. 

ПЛАСТИРЬ [юн. emplastron — суртма 
дори] Ярага, чипқонга ёпиштириб қўйила- 
диган, ёпишқоқдори суртилган қалин мато 
парчаси. Пластирь цилиндр шаклига ўхшаш 
бўлиб, чипқонларни пишириш ёки яллиғлан- 


ган ўчоқларни бартараф қилиш ва ҳоказо- 
лар учун ишлатилади. Н. Исмоилов, Касал- 
ларни парвариш қилиш. 

ПЛАСТМАССА [р. «пластическая масса» 
бирикмасининг қисқартмаси] Босим ёки 
иссиқлик таъсирида керакли шаклга кира 
оладиган ва шу шаклини сақлаб қоладиган 
материал; пластик масса. Пластмассадан 
қурилган экспериментал уйлар. Пластмасса 
идиш. Пластмасса ғилдирак. н Чамаси, 
касалхона яқинидаги бу бозорча ўзидан ўзи 
пайдо бўлган, кейинчалик бир қатор раста 
қурилиб, устига рангдор пластмасса шифер 
ёпиб қўйилган эди. Ў. Ҳошимов, Нур бор- 
ки, соя бор. Пластмасса ва синтетик смола- 
ларнинг енгил саноатда қўлланиш кўлами 
кенгайиб бормоқда. «Фан ва турмуш». 

ПЛАТИНА [ucn. platina — кумуш парчаси 
< plata — кумуш] Менделеев даврий сис- 
темасининг VIII гуруҳига мансуб кимёвий 
элемент; қаттиқ, чўзилувчан, юқори ҳаро- 
ратда эрийдиган кулранг нодир металл. 
Платина гуруҳига кирадиган металлни жа- 
ҳон миқёсида қазиб олишнинг умумий миқдо- 
ри 1967 йилда 93 тоннани ташкил этди. 
Газетадан. Оптик шишалар эритишда кў- 
пинча платина идишлардан фойдаланилади. 
«Фан ва турмуш». 

ПЛАТО [фр. plateau — ясситоғлик < юн. 
platys — ясси] геогр. Денгиз сатҳидан анча 
баланд бўлган ва атроф жойлардан йирик 
нишабликлар билан бўлинган, кенг пастак 
ясситоғлик ёки баланд текислик. Устюрт 
платоси. 

ПЛАТФОРМА [фр. plate-forme — текис, 
ясси шакл; майдонча] 1 Темир йўл стан- 
цияларида пассажирларнинг поездга чиқиш 
ёки тушиши, юк тушириш ёки ортиш учун 
темир йўлга нисбатан баландроқ қилиб 
ишланган узун саҳн, майдонча. Юк плат- 
формаси. Йўловчилар платформаси. н 
Платформадан чиққандан сўнг Саидий 
булардан ажралиб, қочиш йўлини излади ва 
эпини қилиб қочди. А. Қаҳҳор, Сароб. 

2 Идиш-қопсиз юклар, контейнерлар 
ташиладиган, ён деворлари унча баланд 
бўлмаган, усти очиқ юк вагони. Платфор- 
маларга юк ортмоқ. н Юкдан бўшаган 
платформалар яна бир кун бекор турди. 
«Ёшлик». 

3 сиёс. Бирор сиёсий партия, ижтимоий 
ташкилот ёки арбобнинг дунёқараши, 
маслаги, тутган йўли, иш, ҳаракат дастури. 




Мени уларнинг платформаси қизиқтиради. 
Т. Малик, Қалдирғоч. 

4 Унча катта бўлмаган станция. 

ПЛАТТ Д АРМ [фр. place d'armes — қўшин 
тўпланадиган майдон] ҳарб. I Бирор давлат 
томонидан бошқа давлатга ҳужум қилишга 
тайёргарлик чоғида қўшинлар ва жанговар 
техникани тўплаш, ҳарбий ҳаракатларни 
кенгайтириш учун база сифатида фойда- 
ланиладиган ҳудуд. 

2 Сув тўсиқларидан ўтишда эгаллаб 
олинган ёки чекинишда тутиб турилган 
соҳил бўйи майдони. Днепрдан ўтиш жойи 
немислар назоратида бўлганидан, биз плац- 
дармга керак вақтда қурол-яроғ, озиқ-овқат 
ва резервимизни эркинлик билан етказа 
олмасдик. Н. Сафаров, Оловли излар. Артил- 
лерия разведкачиси Карим Ҳосимов плац- 
дармда бир ойдан ортиқ жанг қилди. Га- 
зетадан. 

3 Денгиз десанти асосий кучларининг 
тушиши ва ёйилишини таъминлаш мақ- 
садида соҳил бўйида эгалланган жой, май- 
дон. Бу урушда на одатдаги жанг майдон- 
лари ва на денгиз плацдармлари бўлади. 
Газетадан. 

ПЛАЦКАРТ(А) [нем. Platzkarte < Platz — 
жой + Karte — билет] т. й. Пассажир поезди 
вагонида муайян рақамли алоҳида жойни 
эгаллаш ҳуқуқини берадиган билет. 

ПЛАЦКАРТ, плацкартали Алоҳида жой- 
ни эгаллаш ҳуқуқини берадиган; алоҳида 
жойлари бўлган. Плацкартали билет. Плац- 
картали жой. н Кечагидай эсимда.. плац- 
карт вагонга чипта ололмасдан, умумий 
вагонда минг азобда манзилга етгандик. 
Газетадан. 

ПЛАШ(Ч) \р. плаш < плат — газлама, бўз 
парчаси] Сув ўтказмайдиган материалдан 
тикилган енгил пальто, уст кийим. Бир қадам 
таимаб, биров орқасидан тортгандай тўхта- 
ди: машина эшиги плашининг белбоғини қисиб 
олган эди. А. Кўчимов, Ҳалқа. Салқин сезилиб 
қолган, олди одамлар плаш кийиб олишган эди. 
Ў. Ҳошимов, Қалбингга қулоқ сол. 

2 Елкага ташланадиган енгсиз кенг 
кийим. 

ПЛЕБИСЦИТ [лот. plebiscitum — омма, 
халқ қарори] Бирор муҳим масалани ҳал 
қилиш учун умумхалқ овозига қўйиш; умум- 
халқ муҳокамаси; референдум. Плебисцит 
ўтказмоқ. 


ПЛЕВРА [юн. pleura — ёнбош, биқин, ён 
томон] анат. Ўпкани ва кўкрак қафасининг 
ички томонини зич ўраб турувчи юпқа парда. 
Ўпка, плевра, юрак, буйрак касалликларида 
плевра пардасига сероз [зардоб], йиринг, қон 
каби суюқликлар тўпланиши мумкин. Н. Ис- 
моилов, Касалларни парвариш қилиш. 

ПЛЕВРИТ [плевра + лот. itis — яллиғ- 
ланишни билдирувчи қўшимча] тиб. Плев- 
ранинг яллиғланиши. Қуруқ плеврит. Йи- 
рингли плеврит. н ..экссудатли [суюқ аж- 
ралмали] плеврит касаллигида суюқлик ўп- 
кани босиб қўйганидан, нафас олиш қийин- 
лашади. Н. Исмоилов, Касалларни парва- 
риш қилиш. 

ПЛЕЕР, плейер [ингл. player — ўйинчи, 
актёр; ўйновчи < play — ўйин; ўйнамоқ] Маг- 
нит тасмасидаги ёзувни қулоқчин (науш- 
ник) орқали айнан қайта эшиттирувчи 
портатив магнитофон. 

ПЛЕНАР [лот. plenarius — тўлиқ, ҳам- 
маси] Бирор ташкилотнинг сайлаб кўйилган 
барча аъзолари, илмий сессия ва ш. к.- 
ларнинг барча иштирокчилари қатнашган; 
ялпи, умумий. Илмий конференциянинг пле- 
нар ва секция мажлислари. 

ПЛЕНУМ [лот. plenum — тўлиқ, тўла- 
тўкис нарса] Бирор ташкилотнинг сайлаб 
қўйилган барча аъзолари иштирокидаги ялпи 
мажлиси ёки пленар кенгаши. Тошкент 
шаҳар журналистлар ташкилотининг таш- 
килий пленуми бўлиб ўтди. Газетадан. Ўзбе- 
кистон хотин-қизлар қўмитасининг пленуми 
бўлибўтди. Газетадан. 

ПЛЕОНАЗМ [юн. pleonasmos — ортиқ- 
чалик] тлш. Бир хил ёки синонимик тил 
бирликларининг семантик жиҳатдан такрор 
ҳолда қўлланиши (мас., бош-оёқ capno би- 
рикмасидаги форсча capno сўзи ҳам «бош- 
оёқ» маъносини ифодалайди). 

ПЛЕЯДА [юн. Pleias, Pleiados — юнон ми- 
фологиясида: Атлантнинг Зевс томонидан 
юлдузларга айлантириб қўйилган 7 та қизи; 
кейинчалик: Юнонистоннинг 7 та трагик 
шоиридан иборат гуруҳнинг номи] Маълум 
бир даврда бирор соҳада кўзга кўринган, 
атоқли арбоблар гуруҳи. Университетети- 
миз босиб ўтган шонли 40 йил ичида ўзбек 
олимларининг катта плеядаси етишиб чиқ- 
ди. Т. 3. Зоҳидов, Минг ташаккур. Киноро- 
манда истеъдодли артистлар плеядасини 
кўрамиз. Газетадан. 




ПЛЁНКА \р. плена — юпқагина пўст, ба- 
даннинг нозик пўсти, териси] 1 Фотосу- 
ратлар ва кинотасвирлар олиш учун мўл- 
жалланган, ёруғлик сезувчи қатлам билан 
қопланган, махсус материалдан қилинган 
эластик лента. [Қудратнинг] Тоғда олган 
расмлари ҳали фотоалъбом учун етарлимас, 
борларини ҳам плёнкадан чиқариш учун уйда 
лабораторияси йўқ. Ҳ. Назир, Сўнмас чақ- 
моқлар. 

2 Умуман, ҳар қандай юпқа парда, қо- 
биқ; қоплама материал. Полиэтилен плёнка. 
н Плёнка остига чигит қадалган майдон- 
ларда ғўза ривожи айниқса яхши. Газетадан. 
Уруғлар шу йил баҳорда плёнка остига 
қадалгач, мутахассислар томонидан мунта- 
зам кузатиб борилди. Газетадан. 

3 Магнитофон ёзуви учун махсус мате- 
риалдан тайёрланган эластик лента. 

ПЛЁНКАЛИ Плёнка билан ишлайди- 
ган, плёнкага эга, плёнкаси бўлган. Плён- 
кали фотоаттрат. н Кимдир унга район 
кинотеатридан плёнкали гардиш тунука 
қутичалар бериб кетди. Ҳ. Назир, Ўтлар 
туташганда. 

ПЛИНТУС 1 [юн. plinthos — ғишт, ясси 
тоштахта] бнк. Бинонинг ички девори бўй- 
лаб пол билан девор орасидаги тирқишни 
бекитиш учун қоқиладиган узун ингичка 
тахта, часпак. 

2 Деворнинг пастки туртиб чиққан жойи, 
шунингдек, устуннинг тўртбурчак асоси. 

ПЛИТА \р. плита — тош, ғишт; тоштахта 
< юн. plinthos] 1 Катта, ясси, текис тош, 
темир ва ш. к. бўлаги, тоштахта. Мармар 
плита. Пўлат плита. Темир-бетон плита- 
лар ётқизилган кўча. н Икки кунда цемент 
ҳам топилди, булъдозер ҳам, бетон плиталар 
ҳам топилди. С. Аҳмад, Тоғ афсонаси. Мар- 
мар ва чиғаноқли плиталаримиз турдош 
корхоналарда тайёрланаётган маҳсулот- 
лардан ажралиб турибди. Газетадан. 

2 Овқат тайёрланадиган уй печкасининг 
бир тури. Плитада овқат пиширмоқ. н 
Лолахон плита устидаги чойнакнинг сувини 
тўлатиб туриб гапирди. С. Зуннунова, Янги 
директор. Электр плитада чой қўйиб, ўтган 
куни олиб келган қотган нонни чойга бўк- 
тириб еди. Мирмуҳсин, Умид. 

ПЛИТКА [«плита» с. нинг кичр.] 1 Пли- 
та с. нинг кичр., кичкина плита. Мармар 
плитка. 


2 Умуман, кичик тўртбурчак шаклида- 
ги ясси нарса. Шоколад плиткаси. н Дада- 
си қизга иккита плитка шоколад берди. С. 
Аҳмад, Зумрад. 

2 айн. кошин. Нақшдор плиткалар. 

3 айн. плита 2. Электр плиткада чой 
қайнатмоқ. Газ плиткада овқат пиширмоқ. 

ПЛОМБА [фр. plomb < лот. plumbum — 
қўрғошин] 1 Беркитилган эшик, яшик ёки 
ўралган молнинг очиладиган жойига ёпиш- 
тирилган ва муҳр ёки тамға белгиси босиб 
қўйилган қўрғошин ёки тунука тахтача. 

2 Тегишли даволаш муолажаларидан ке- 
йин катта тиш ёки суякдаги кавак, тешик- 
ни беркитиш учун ишлатиладиган, қотиб 
қолувчи қуюқ масса. 

ПЛОМБАЛАМОҚ 1 Беркитилган эшик, 
яшик ва ш.к. га пломба ёпиштириб тамга- 
лаб беркитмоқ. Электр ҳисоблагични плом- 
баламоқ. 

2 Тиш кавагини пломба билан тўлдириб, 
беркитиб қўймоқ. Тишни пломбаламоқ. н У 
[маргимуш] бузилган тишларни пломбалаш- 
да тиш нервларини ўлдириш учун қўлланади. 
«Кимё». 

ПЛОМБАЛИ 1 Пломба ёпиштирилган, 
пломба ёпиштириб тамгалаб беркитилган. 
Пломбали яишк. 

2 Каваги пломба билан маҳкамланган. 
Пломбали тиш. 

ПЛОМБИР [фр. plombieres < Франция- 
даги Пломбьер (Plombieres) курорт ша- 
ҳарчаси номи] Қаймоққа мева, шарбат, 
ёнғоқ ва ш.к. қўшиб тайёрланган олий нав 
музқаймоқ (дастлаб тайёрланган ва тар- 
қалган жой номи билан аталган). 

ПЛОТИНА [р. плот — «девор, ғов, тўсиқ» 
с. дан.] қ. тўғон. Майли, танти турамиз, 
шотинани чин дил билан, чин виждон билан 
қурганмиз. Ш. Рашидов, Бўрондан кучли. 

ПЛУГ [р. плуг < нем. Pflock — қозиқча] Ер 
ҳайдаш учун мўлжалланган махсус тишли 
ёки дискли қишлоқ хўжалик қуроли. Пах- 
та майдонлари ўғитланиб, икки ярусли 
плугларда чуқур шудгорлаб қўйилди. Газета- 
дан. Тракторчига шогирд тушган кезларида, 
плуг остида қолиб, бир оёғидан ажралувди. 
А. Кўчимов, Ҳалқа. 

ПЛУТОКРАТ Плутократик давлат ту- 
зумида: энг бой табақа вакили. 

ПЛУТОКРАТИЯ [юн. plutokratia < plutos 
— бойлик + kratos — куч-қудрат, ҳокимият] 




сиёс. Ҳокимият расман ва батамом жа- 
миятнинг энг бой, мулкдор табақа вакил- 
лари — плутократлар қўлида бўлган давлат 
тузуми, бойлар ҳукмронлиги. 

ПЛУТОН [юн. Pluton — юнон мифоло- 
гиясида Ер ости дунёси ва ўликлар салтанати 
худоси] (П — катта) Қуёш системасининг 
Қуёшдан узоқлиги бўйича тўққизинчи, ҳо- 
зирча энг охирги ўринда турган сайёраси. 

ПЛУТОНИЗМ [юн. Pluton — Ер ости 
дунёси худоси Плутон номидан] Ер геологик 
тарихида Ер пўстининг даврий ўзгарувчан- 
лигида асосан ички, қисман ташқи кучлар 
ҳал қилувчи роль ўйнайди, деб ҳисобловчи 
таълимот, йўналиш. Плутонизм тарафдор- 
лари, Ер юзаси тарихида вулкан ҳаракатлари 
ҳал қилувчи аҳамиятга эга, деб ҳисоблаган- 
лар. «ЎзМЭ». 

ПЛУТОНИЙ [лот. Plutonium < Плутон 
сайёраси номидан] Менделеев даврий сис- 
темасининг III гуруҳига мансуб, сунъий йўл 
билан олинган кумушранг радиоактив кимё- 
вий элемент. 

ПЛЮРАЛИЗМ [лот. pluralis — кўп учрай- 
диган, кўп миқдордаги] 1 Сиёсий, иқтисо- 
дий ва маданий ҳаётнинг турли хил шакл- 
ларининг бир пайтда бирга яшаши, мавжуд 
бўлиши — ҳуқуқий жамият тузилишининг 
асосий тамойили. 

2 Ғоялар, қарашлар, манфаатлар ва ш.к. 
нинг танлаш эркинлигига имкон берувчи 
хилма-хиллиги, кўплиги. 

3 флс. Борлиқнинг, ҳаётнинг бир неча 
(ёки кўпгина) мустақил ибтидоси, билим- 
нинг бир неча асоси мавжуд, деб ҳисобловчи 
фалсафий таълимот, оқим. 

ПЛЮС [лот. plus — кўпроқ, каттароқ] 1 
мат. Икки сон орасида келганда, шу сон- 
ларнинг бир-бирига қўшилишини кўрсата- 
диган белги (+) номи; қўшув белгиси. Тўрт 
плюс икки. 

2 Сонларнинг мусбат эканлигини ёки 
миқдорнинг ошиб боришини ифодалайди- 
ган белги. 

3 Температуранинг нолдан юқори экан- 
лигини, яъни илиқпик, иссиқликни ифода- 
ловчи белги. Бугун кун — плюсўттиз даража. 

4 кўчма Ижобий натижа, ютуқ; афзал- 
лик, фойда. Ҳар чизиғи — қурилишдан бир 
белги, ютуқлардан плюс. Ғ. Ғулом. 

ПЛЯЖ [фр. plage — соҳил, қирғоқ < лот. 
plaga — мамлакат, воҳа; минтақа] Денгиз, 


дарё, кўлларнинг ётиқ, бир оз нишаб қир- 
ғоғида чўмилиш, қуёш ваннаси қабул 
қилиш учун қулай бўлган, қум ёки майда 
шағал билан қопланган узунчоқ ер майдони 
(кўпинча махсус жиҳозланган бўлади). Бир 
зумда денгиз соҳили одамларга тўлди. Пляж- 
лар гавжум. Ж. Абдуллахонов, Орият. 

ПНЕВМАТИК [юн. pneumatikos — нафас 
ва нафас олишга, ҳаво оқимига оид] 1 
Сиқилган ҳаво ёрдамида ҳаракат қиладиган, 
ишлайдиган ёки амалга ошириладиган. 
Пневматик насос. Пневматик тормоз. 
Пневматик бурғилаш. н Ҳозирги вақтда 
пневматик усул билан ишлайдиган naxma 
териш машиналарини синаш мақсадида яра- 
тилган намуналар бор. «Фан ва турмуш». 

2 Сиқилган ҳаво билан тўлдирилган. 
Пневматик ғилдирак. н Ғилдиракнинг ҳар 
бир спицаси ўз ўлчамини ўзгартира олувчи 
ўзига хос пневматик цилиндрга эга. Газетадан. 

ПНЕВМАТИКА [юн. pneumatikos — на- 
фасга, ҳавога оид] Пневматик механизм ва 
мосламалар. 

ПНЕВМОГРАФИЯ [юн. pneuma — нафас, 
ҳаво + юн. grapho — ёзаман] Одам ва ҳай- 
вонлар кўкрак қафасининг нафас олиш вақ- 
тидаги ҳаракатини ёзиб олиш. 

ПНЕВМОКОККЛАР [юн. pneumon — ўп- 
ка + kokkos — дон] тиб. Одам ва ҳайвон- 
ларнинг нафас олиш аъзоларида яллиғла- 
ниш касалликларини (мас., зотилжам) кел- 
тириб чиқарувчи шарсимон бактериялар. 

ПНЕВМОНИЯ [юн. pneumon — ўпка] тиб. 
Ўпканинг яллиғланиши; зотилжам. 

ПОВ 1 тақл. с. Шиддатли жараён, тез 
ёниш ва ш. к. да чиқадиган товуш ҳақида. 
Гулхан керосиндан пов этиб ёнди. н Кўра- 
ман ҳали, ўғирлаган бедаси яна пов этиб 
ёниб кетади.. Отнинг устида ўтиришини 
қаранг, бир куни мана шу отнинг ҳам уволи 
уради. «Ёшлик». 

2 кўчма Бирданига, тезда юз берадиган 
шиддатли вазият, ҳолатни ифодалайди. 
Хотин кишининг жаҳли чиқса, бир пов эта- 
ди-ю, яна ўчади. Кампир ҳам бир-икки кун- 
дан кейин ҳовридан тушиб қолар. С. Аҳмад, 
Сайланма. 

ПОВЕСТКА \р. повестить — «хабар 
бермоқ, огоҳ қилмоқ, билдирмоқ» фл. дан 
ясалган от] эск. Чақирилганлик ҳақида қис- 
қача ёзма хабар; чақириқ қоғози. Элмурод 
уйга келиб, столи устида ҳарбий комис- 






сарликнинг повесткасини кўрди. Шуҳрат, 
Шинелли йиллар. Йўлдош бугун эрталаб чой 
устида онасига повестка кўрсатди. Ҳ. Ғулом, 
Т ошкснтликлар. 

ПОВЕСТЬ \р. повествовать — «ҳикоя, 
баён қилмоқ, айтиб бермоқ» фл. дан ясал- 
ган от] қ. қисса. Ҳаҳрамонлар тўғрисида 
минглаб шеър, достон, ҳикоя, повестъ, саҳна 
асарлари яратса арзийди. Н. Сафаров, Олов- 
ли излар. А. Қаҳҳор бу комедияга нуқта қў- 
йишлари биланоқ «Муҳаббат» повестини 
бошладилар. К. Қаҳҳорова, Чорак аср ҳам- 
нафас. 

ПОВИДЛО [пол. povidla] Майда тўғрал- 
ган ёки қирилган, эзилган ҳўл ёки резавор 
мевани шакар билан қайнатиб тайёрланган 
қуюқ ширин таом, қуюқ шиннининг бир 
тури. Олма повидлоси. Олхўри повидлоси. н 
Фарғона консерва заводи сабзавот, мева 
консервалари, компотлар, қиёмлар, повидло, 
маринадлар ишлаб чиқаради. Газетадан. 

ПОВИЛЛАМОҚ «Пов» этган товуш 
чиқармоқ. Сут челакка повиллаб тушмоқ- 
да. н Примуснинг тинмай повиллаши унинг 
f Ширмонхоннинг] хаёлига қанот бергандай, 
у атрофдаги ҳамма нарсани унутгандай эди. 
С. Зуннунова, Олов. 

ПОВ-ПОВ Пов с. такр. Пов-пов сут 
соғаётган Тошхоннинг челаги тўлай деб 
қолганда, Тарғил қурғур шарт тепди-ю, 
ҳаммасини ағдариб юборди. А. Мираҳмедов, 
Ўт юраклар. 

ПОГОН \р. погон — бирор нарсани маҳ- 
камлаш, қадаб ёпиштириш мосламаси] Ҳар- 
бий ва б. расмий кийимларнинг елкасига 
тақиладиган, шу кийим эгасининг унвони- 
ни кўрсатадиган белгили, кўпинча тўрт- 
бурчак қалин мато парчаси. Темирйўлчилар 
погони. Офицерлар погони. н -Биласизми, 
— дедилар Абдулла Ҳаҳҳор, — сизнинг бу ер- 
да ота-онангиз бўлмаса, елкангизда погону 
эгнингизда шинель бўлса, мен сизнинг қанақа 
аёллигингизни кимдан сўрайман? К. Қаҳ- 
ҳорова, Чорак аср ҳамнафас. 

ПОГОНЛИ Погони бор, погонга эга. 
Юлдуз погонли дада, юлдузли шапка кийган 
дада бир кўринди-ю, яна йўқ бўлди. С. Аҳмад, 
Уфқ. У ғурур ва сипоҳлик билан извошни қоқ 
«Ҳосим» номерининг олдида тўхтатди ва бир 
офицер формасидаги погонлига хитобан рус 
тили билан сўзлаша бошлади. F. Ғулом, 
Танланган асарлар. 


ПОДД \ф. — гала, тўда, уюр; яйлов] 

1 Бирга ҳайдаб борилаётган ёки бирга ўт- 
лаб юрган, одатда бир турга оид чорва 
моллари тўдаси. Ҳўй подаси. н Ғужбоғ 
йўлларидан подалар чувалаб келарди. А. 
Мухтор, Кумуш тола. Пода тегирмон яқи- 
нидан ўтаётганда, Йигиталининг димоғига 
ёқимли бир uc урилди. Т. Малик, Ажаб дунё. 

2 кўчма Бирор нарсанинг тўпи, уюми. 
Ёмғир тинган, ҳарир рўмолдек узуқ-юлуқ 
булутлар подасини шамол тўзғитмоқда. 
Газетадан. 

Подадан олдин чанг чиқармоқ Бирор иш, 
воқеа ва ш. к. ҳақида улар содир бўлмасдан 
олдин ҳовлиқиб гапириб юрмоқ. Бошлиқ 
индамади. Икки кишини ёнига олиб, қол- 
ганларни огоҳлантирди: -Подадан олдин чанг 
чиқарманглар. Биз ҳозир аниғини билиб ке- 
ламиз. Шуҳрат, Жаннат қидирганлар. Ҳўзи- 
бойнинг гоҳо подадан олдин чанг чиқариш 
одати борлигидан, баъзилар уни «сўнгги ах- 
борот» дебҳам атсаиаркан. Ҳ. Назир, Сўнмас 
чақмоқлар. 

ПОДАГРА \юн. podagra — оёқ қопқони < 
podos — оёқ + agra — қопқон] тиб. Одамлар 
ва ҳайвонлар организмида пурин моддалар 
алмашинувининг бузилиши натижасида ке- 
либ чиқадиган сурункали касаллик. 

ПОДАХОНА 1 Пода турадиган жой ёки 
бино. 

2 кўчма Қаровсиз, назоратсиз, тартибсиз 
жой. Бу жой сизга подахонами ? 

ПОДАЧИ Подани ҳайдаб олиб юрувчи, 
пода боқувчи. Мактабга келдим. Ҳеч ким йўқ. 
Бир пайт Ҳодир подачининг кичкина невараси 
келибқолди. Ш. Холмирзаев, Оғир тош кўчса. 
Ҳамма бало-қазога балогардон — биз: бугун 
ўқитувчи келиб дўқ уради, эртага подачи 
гаврон кўтариб келади. А. Кўчимов, Ҳалқа. 
Подачи йўқ. Ҳар йили баҳорда унга эланиб, 
бунга эланиб, кунимизўтади. М. Ҳазратқулов, 
Журъат. 

ПОДАЧИЛИК Пода боқиш билан шу- 
ғулланиш; подачи касби. Босқинчиликми, 
подачиликми, кетмончиликми — қандай иш 
бўлса ҳам майли. И. Раҳим, Ихлос. -Мен бундай 
подачиликка ярамайман, тақсир! — деб ку- 
лади Мулла Обид. А. Қодирий, Обид кетмон. 

ПОДБОР \р. подобрать — «териб, йиғиб, 
йиғиштириб олмоқ» фл. дан ясалган от] эск. 
Пахта теримида ерга тўкилган, одатда хас- 




хашак аралашган пахталарни йиғиб-териб 
олиш ва шу йўл билан терилган пахта. Этак 
боғлаб ортда жим, Подбор терар ёшлигим. 
«Шарқ юлдузи». 

ПОДБОРКА \р. подобрать — «йиғиб-те- 
риб олмоқ; хилламоқ, сараламоқ» фл. дан 
ясалган от] эск. плгрф. Бир сарлавҳа остида 
бирлаштирилган, бир мавзуга оид бир неча 
мақола. Конференция материалларига ба- 
ғишланган подборка. 

ПОДБОРШЧИК \р. подборгцик — йиғиб- 
териб олувчи] тех. Тўкилган пахта, ўрилган 
поя, ўт ва пичанни йиғиб оладиган мослама 
ёки машина. Пахта териш маишнасининг 
подборшчиги. 

ПОДВАЛ \р. подвал — тупроқ кўтармаси 
остидаги хона, жой] 1 Бинонинг остидаги, 
ер юзасидан паст жойлашган хона ёки хона- 
лардан иборат қисми; ертўла, омборхона. 
Аҳмаджон подвалнинг ёнига бориб, икки 
тешикка иккита граната ташлади. А. 
Қаҳҳор, Олтин юлдуз. Таманно газмоллар 
уйиб ташланган ярим қоронғи подвалга 
тушиб кетди. Мирмуҳсин, Ҳикоялар, 
қиссалар. 

2 плгрф. Газета саҳифаларининг алоҳида 
мақола босилган пастки қисми ва унда 
босилган мақола. Газетанинг икки подвалини 
банд қилган бу мақолада Саидий, Ёқубжон 
ва округ газетасининг муҳаррири исмлари 
бутун колонкаларни чипор қилиб юборган эди. 
А. Қаҳҳор, Сароб. 

ПОДПОЛКОВНИК [р. под — остида, 
қуйида + полковник] ҳарб. Майордан юқори, 
полковникдан паст офицерлик унвони. 

2 Шу унвонга эга бўлган киши. Ўртоқ 
подполковник, батальоннинг шахсий таркиби 
умумий йиғилишга етиб келди. Газетадан. 

ПОДПОРУЧИК \р. под — остида, қуйида 
+ поручик] тар. ҳарб. Чор армиясида: 
прапоршчикдан юқори, поручикдан паст 
офицерлик унвони ва шу унвонга эга бўлган 
киши. 

ПОДСТАНЦИЯ [р. под — каттага нис- 
батан кичик, қўшимча маъносини ифо- 
даловчи префикс + станция] тех. 1 Асосий 
электрстанциядан келаётган ток кучлани- 
ши ва турини ўзгартириб берадиган ёрдам- 
чи электрстанция. Ургут тумани Навоий 
номидаги ширкат хўжалигининг Тирсак 
қишлоғида янги подстанцияни ишга туишриш 
мўлжалланмоқда. Газетадан. 


2 Оралиқ, ёрдамчи телефон станцияси. 

ПОДШИПНИК [/).] тех. Машина ва 
механизмларнинг вал, ўқ каби айланувчи 
қисмини тутиб турадиган ва уларнинг осон 
айланишини таъминлайдиган ёрдамчи 
деталь. 

ПОДШО 1 қ. подшоҳ. Тонг саҳарда под- 
шо овга кетаётиб, йўлда деҳқонни учратиб 
қолди. Газетадан. Ие, ахир, сизни подшонинг 
ўзи хизматига олган эмасмиди? П. Қодиров, 
Юлдузли тунлар. 

Оқ подшо, оқпошшо тар. Рус импе- 
раторининг ўзбеклар орасидаги номи. Худо 
ўлим берсин оқ подшойинг Мекалайга, қайт 
эмиш-а, эркак бўлсанг, йўл бошла! Ойбек, 
Танланган асарлар. Ярим подшо қ. ярим. Мен 
оқ подшонинг юзига ва у киишнинг Тош- 
кентдаги вакили ярим подшо генерал-гу- 
бернаторнинг юзига қандай қарайман? М. 
Жўрабоев, М. Б. мартабаси. 

2 кўчма қ. сара. Юлдуз-ку, мен билган 
қизларнинг подшоси десам бўлади, уни жон- 
дилимдан яхши кўраман. Р. Файзий, Чўлга 
баҳор кедди. 

ПОДШОЛИК қ. подшоҳлик. 

ПОДШОПАРАСТ қ. подшоҳпараст. 

ПОДШОҲ \ф. t>Li jC < қад. ф. jL — 
ҳукмдор + aLi — улуғ, буюк] Баъзи Шарқ 
мамлакатларида: мутлақ ҳокимлик қилув- 
чи ҳукмрон унвони ва шундай унвонга эга 
шахс, шоҳ. Эрон подшоҳи (тар). н Абдулла: 
-Мен кириб, подшоҳга хабар берай, — деб 
кириб кетди. Усмон бахши Мамат ўғли, Бў- 
такўз. Мулла Фазлиддин ёш подшоҳнинг амри 
билан Буратоғнинг чиқиш қийин бўлган хуш- 
манзара бир қоятоши устига кичкина ҳужра 
қурган. П. Қодиров, Юлдузли тунлар. 

ПОДШОХДИК 1 Подшо(ҳ)га хос хис- 
лат, хатти-ҳаракат; подшо унвони. Мурод- 
хон тахтда подшоҳлик дағдағасини қилиб 
ўтирди. «Муродхон». 

2 Шоҳ қўл остидаги давлат, салтанат. Рус 
подшоҳлиги қўшни бўлмаганда, амир, бек ва 
уларнинг мансабдорлари, ҳар ҳолда, тор- 
тиниброқ турардилар. Ғ. Расул, Адолат. -Мен 
бир оми одамман, — деди мингбоши, — сиё- 
сатингизни билмайман. Қўлимдан келганича 
подшоҳликка хизмат қилиб келдим. Чўлпон, 
Кеча ва кундуз. 

3 Шоҳга ёки унинг қўл остидаги давлат- 
га тегишли нарса; хазина. -Нобудчилик-да, 
тақсир, — деди оқсоқол бутун деҳқонларга 






эшиттириб, — неча жўяк билан под- 
шоҳлик хазинаси тўлмайди ҳам, бўшаб қол- 
майди ҳам. С. Айний, Қуллар. Бухорода ўлган 
ҳар бир ҳиндининг моли-пули ўз меросхўрига 
юборилмай, подшоҳпик қилинади. С. Айний, 
Дохунда. 

4 кўчма Умрнинг энг яхши даври. 
Болалик — подшоҳлик. Мақол. н Ёшлик бир 
подшоҳлик: ўйнагани қоладир шу гўдаклар- 
нинг! А. Қодирий, Кичик асарлар. 

ПОДШОҲПАРАСТ [ф. - 

подшоҳни севувчи, ёқловчи] Мамлакатда 
подшо ҳукмрон бўлишини ёқловчи, под- 
шоҳга таянувчи. Подшоҳпараст бой. н 
[Йўлчи:] Бойлар, амалдорлар ўз подшосига ён 
босади, подшоҳ уларга ён босади. Бойларнинг 
подшоҳпараст бўлиши бекорга эмас. Ойбек, 
Танланган асарлар. 

ПОДЪЕЗД L р. подъехать, подъезжать — 
«етиб, яқинлашиб келмоқ, кириб бормоқ» 
фл. дан ясалган от] Кўп қаватли уйларнинг 
кириш жойи. Подъездга киришлари билан 
қандайдир аёлларнинг йиғи товушлари эши- 
тилди. Ў. Умарбеков, Ёз ёмғири. Йигитали 
подъезд эшиги олдида Мударрисовга дуч кел- 
du. Аммо иккови ҳам бир-бирига индашмади. 
Д. Нурий, Осмон устуни. 

ПОЕЗД [р. поездить — «транспорт во- 
ситасида роса юрмоқ, кезмоқ» фл. дан ясал- 
ган от] Бир-бирига кетма-кет тиркалган ва 
локомотив ёрдамида юрадиган темир йўл 
вагонлари қатори. Поезд қачон келиши, қа- 
чон Наманган тарафдан қайтиб ўтишини 
станция бошлиқлари ҳам аниқ билишмайди. 
С. Аҳмад, Уфқ. Диктор аллақайси поезд кел- 
ганини эълон қилди. Ў. Ҳошимов, Қалбингга 
қулоқ сол. 

Поезд йўл с.т. Поезд, трамвай ва ш. к. 
транспорт воситалари юриши учун махсус 
ўрнатилган темир из, темир йўл. 

ПОЁН [ф. ^LjLj — охир, хотима, тугаш; 
чек, чегара, ҳад] 1 Жой, масофа, йўл каби- 
ларнинг охирги чегараси, этаги, охири. 
Поёни кўринмайдиган дала. н Бинафша, 
лолалардан гилам тўшалган тоғ-қирларни 
кезиб, поёнига етолмайсиз. Н. Сафаров, 
Оловли излар. Низомжон шу топда шундай 
кучли бўлиб кетган эдики, бир ўзи мана шу 
поёни йўқ чўлни ағдар-тўнтар қилиб таш- 
лашга қодирдек эди. С. Аҳмад, Уфқ. Қамиш- 
лар икки одам бўйи ўсган, ноёни кўринмас, 


шабадада бир оҳангда мунгли шовулларди. Ҳ. 
Ғулом, Феруза. 

2 Иш, гап, воқеа-ҳодиса кабиларнинг 
охири, интиҳоси. Ҳикояни ноёнига етказмоқ. 
н Умрнинг поёни кўринган пайтда уй қай- 
ғусига тушдим. «Ёшлик». Ғазал поёнига ет- 
ди. Табибий камтарона кулумсиради. Ҳарён- 
дан олқишлар эшитилди. С. Сиёев, Аваз. 
[Майсара:] Шу хиёнаткорларнинг жазосини 
бериш учун бошлаган ишимни поёнига етка- 
зай. Ҳамза, Майсаранинг иши. Бу сўзингнинг, 
дилбар, йўқдир поёни. «Алпомиш». 

3 кўчма Сўнг, чек, ниҳоя (ҳис-туйғу, 
кечинма кабилар ҳақида). Ғазабининг поёни 
йўқ. н Неча фарёд тошиб келди кўксин 
ёргудай, Кўзи тиниб, изтироби поёнга етди. 
А. Мухтор, Асарлар. Сирим борки, осмони 
кўринмас, Ғамим борки, поёни кўринмас. «Ёш- 
лик». Ҳар бир нарса каби меҳр-муҳаббатнинг 
ҳам аввали, авжи ва поёни бўлиши табиий. 
X. Султонов, Онамнинг юрти. 

ПОЁНСИЗ айн. бепоён. Поёнсиз пай- 
каллар. Поёнсиз йўл. Поёнсиз кенг чўл. н 
Поёнсиз, ҳиссиз қуруқ чўллар гулбоғларга 
айланади меҳнат қаршисида. Миртемир, 
Асарлар. Азим тажанг даҳшат тўла қонли 
кўзлари билан Ғуломжонга ўқрайиб қаради. 
Лекин унинг юзида поёнсиз бир нафрат бор- 
лигини кўриб, юзини қайнатасига бурди. М. 
Исмоилий, Фарғона т. о. 

ПОЗИТИВ I [лот. positivus — мусбат, 
ижобий] Негативдан кўчирилган ва нарса- 
нинг ҳақиқий ранг-тусини (оқ, қора ёки 
бошқа рангларни) акс эттирадиган фото- 
сурат ва шундай сурат туширилган плас- 
тинка ёки плёнка; зид. негатив I. 

ПОЗИТИВ II [лот. positivus] 1 Позитивга 
алоқадор; нарсанинг ҳақиқий кўринишини 
акс эттирадиган. Позитив фотосурат. 

2 Фактларга, тажрибага асосланган; 
ишончли, тасдиқловчи. Позитив мулоҳаза. 
Позитив қараш. 

ПОЗИТИВИЗМ \фр. positivisme < лот. 
positivus — ижобий] Барча чинакам (пози- 
тив) билимлар, бирор фалсафанинг ўз усти- 
дан ҳукмронлигига муҳтож бўлмаган махсус 
фанларнинг биргаликдаги, умумий натижа- 
сидир, деб ҳисобловчи фалсафий йўналиш. 

ПОЗИТИВИСТ Позитивизм тарафдори. 

ПОЗИТРОН [лот posi (tivus) — мусбат 
+ (элек)трон] физ. Массаси электрон масса- 
сига, заряди электрон зарядига тенг, аммо 




ишораси унга қарама-қарши (мусбат) бўл- 
ган модций заррача; мусбат электрон. ..кос- 
мик нурларни ўрганиш чоғидагина.. биринчи 
марта позитрон, мезон ва гиперон сингари 
заррсталар борлиги маълум бўлди. Газетадан. 

ПОЗИЦИОН Позицияга алоқадор, по- 
зиция эгаллаш, муайян жойга ўрнашиш 
билан боғлиқ. Позицион жанг. Позицион 
мудофаа. Позицион устунликка эга бўлмоқ. 
Позицион ютуқ. н ..позицион урушларнинг 
оқибати эса Германия учун ҳалокатли бўлди. 
«Янги тарих». 

ПОЗИЦИЯ [лот positio — ҳолат, вазият] 
1 с.т. Ҳар қандай кимса ёки нарсанинг 
тутган ўрни, ишғол қилиб турган жойи, 
мавқеи, ҳолати, вазияти. Қулай позиция. 
Ноқулай позиция. н Аминов бошқа пози- 
цияга ўтди. Э. Самандар, Дарёсини йўқот- 
ган қиргоқ. Ўзингга маълум позиция танлаб 
ол. «Шарқ юлдузи». Фан ва техника та- 
раққиётининг кўп соҳаларида мамлакати- 
миз дунёда етакчи позицияларни эгаллаб 
турибди. Газетадан. 

2 ҳарб. Қўшиннинг мудофаа ёки ҳужум 
қилиш мақсадида эгаллаб турган ва ин- 
женерлик нуқтаи назаридан жиҳозланган ер 
майдони. Душман позицияларини тўпга тут- 
моқ. н Шу йигит бир ҳужум вақтида душ- 
ман позициясига жуда яқин бир ғарамга 
кириб олиб, батареянинг кўзи бўлиб турган 
эди. А. Қаҳҳор, Асарлар. Қулай бир позиция 
топиб тўхтаган танк аланга тубига брон- 
тешардан ўқ уза бошлади. П. Қодиров, Эрк. 

3 Шахмат ва шашка ўйинида доналар- 
нинг жойланиш ҳолати. Ўн олти юришдан 
кейин юзага келган позиция. н Сўнгра Шуҳ- 
рат юриш сайин позициясини кучайтириб, 
ғалабага эришди. Газетадан. 

4 кўчма Бирор масалада тутилган йўл, 
нуқтаи назар; воқеа-ҳодисанинг муайян 
баҳоси. Қишлоқ хўжалиги ишлаб чиқариши- 
ни ёгтасига давлат тасарруфидан чиқариш- 
дан воз кечиш бизнинг қатъий позициямиз- 
дир. Газетадан. 

ПОИ \ф. L / — оёқ; товон; этак] 1 

эск. кт. сшн. оёқ 1. Пирназар полвон қизига 
бир эланди-ю, боишни четга бурди. Ота юзини 
терс бургач, Ёрқиной баттар эзилди, энди у 
дадасининг пойини қучоқлаб йиғлади. Р. Раҳ- 
мон, Меҳр кўзда. Пойига йиқилиб: -Момо- 
қиз, мен сенга нима ёмонлик қилиб эдим, — 
дейманП. Мурод, Юлдузлар мангу ёнади. 


Пойи пиёда Яёв юриб; яёв, от-уловсиз. 
Машҳур ҳофиз ва машҳур ўйинчи чол ўн 
километр масофадаги Урганчгача нойи пиёда 
йўл оладилар. М. Қўшжонов, Дийдор. Шопур 
бу шаҳардан чиқиб, пойи пиёда калласи оққан 
ёққа кетиб бораётиб эди. «Баҳром ва 
Гуландом». Улар кўчага чиқиб, уй олдидаги 
узун йўлакдан пойи пиёда одимлаша бош- 
лашди. О. Мухтор, Эгилган бош. 

2 (эгалик ва ў.-п. к. аффикси билан ) 
Бировнинг ихтиёрида, қўлида ёки оёғи ос- 
тида. Лекин асло қилма армон, Армон қилма, 
гул жамол, Пойингдадир ёруғ жаҳон, Кенг 
жаҳонга назар сол. Ҳ. Шарипов. 

3 Бирор нарсанинг қуйи қисми, таги, 
этаги. Улуғ шоир ҳайкали пойига меҳр- 
муҳаббат ва чуқур эҳтиром рамзи сифати- 
да гуллар қўйилмоқда. Газетадан. Фақат дарё 
лаби гезариб, Ёпиб ётар тоғнинг пойини. У. 
Қўчқор, Ҳаяжонга кўмилган дунё. Саҳнаю 
минбар пойида ижод аҳли билан учрашувга 
талниниб келган кишилар.. Газетадан. 

Хоки пой Оёқ остидаги тупроқ. Нарзининг 
изига тушгим келаверди. Унинг хоки пойини 
топиб, кўзимга суртсам. Н. Сафаров, Оловли 
излар. Ўғли борнинг эгалидир қалъаси, Хоки 
пойин суртар мендек энаси. «Эрали ва Ше- 
рали». 

4 Жуфт ҳолда ишлатиладиган нарсанинг 
ҳар бири, бир тоқаси (асосан пойабзал ҳа- 
қида, одатда «бир» сўзи билан ишлатилади). 
[Бир] пойи йўқ этик. Маҳсининг бир пойи. 
н Унинг бир пой пайтаваси осилиб, юриш- 
га халақит берарди. С. Кароматов, Олтин қум. 
Очил Шаропов ўгирилиб, пойгакдаги пой- 
абзаллар ичидан бир пой кавушни олиб кўр- 
сатди. Ш. Холмирзаев, Сўнмас ўт. Нозима 
даҳлизда ётган бир пой туфлисига кўзи туш- 
ди. «Ёшлик». 

ПОИАБЗАЛ [ф. — оёқ кийими, 

оёқ жиҳози] Оёқ кийими. Ёзлик пойабзал. 
Cnopm пойабзали. Пойабзал магазини. н 
Очил Шаропов ўгирилиб, пойгакдаги пойаб- 
заллар ичидан бир пой кавушни олиб кўр- 
сатди. Ш. Холмирзаев, Сўнмас ўт. Теридан 
бўлган пойабзалга ҳафтада икки марта крем 
суртиш шарт. «Саодат». 

ПОИАБЗАЛЧИ Пойабзал саноати хо- 
дими, ишчиси. ..кўпчилик пойабзалчиларимиз 
бир қарашдаёқ Тошкент ёки Фрунзеда тай- 
ёрланган чармнинг фарқига боришади. Га- 
зетадан. 






ПОИАБЗАЛЧИЛИК Пойабзаллар иш- 
лаб чиқариш билан шуғулланувчи саноат. 
Индустрлаштиришнинг дастлабки йиллари- 
да кўпгина тўқимачилик, пойабзалчилик, 
кўнчилик, пиллакашлик саноати ишлаб чиқа- 
ришига ҳам катта эътибор берилди. Газе- 
тадан. 

ПОИАНДОЗ [ф. — остонага, оёқ 

остига тўшаладиган гилам ёки ипак мато] 1 
Алоҳида ҳурматга сазовор кишини ёки ке- 
лин, куёвни кутиб олиш учун унинг йўлига, 
оёғи остига солинган ёки солинадиган ги- 
лам, палос ёки мато. Йўлларига пойандоз 
солмоқ. н Хайрибиби билагига ташлаб 
чиққан оқ крепдешин пойандозни келин оёғи 
остига ёзиб, қўярда-қўймай уни бостирди, 
патнисдаги қанд-қурсни бошидан сочиб 
юборди. Д. Нурий, Осмон устуни. У [қиз] 
оналикка узатилган кун хотирида бир умр 
қолсин деб, тўй-томошалар қилдилар, йўлига 
пойандоз солдилар. Ҳ. Аҳмар, Яккама-якка. 

2 Умуман, полга тўшалган гилам, палос. 
Тошпўлатов пойандоз солинган узун кори- 
дордан бамайлихотир кириб борар экан, оёқ 
шарпасини эшитиб, ичкаридан Хосият хола 
чиқиб қолди. Р. Файзий, Чўлга баҳор келди. 
Султон пиёладаги чойни жаҳл билан гилам 
пойандозга сепиб юборди. Э. Усмонов, Ёлқин. 

3 шв. Кўрпача. 

ПОЙАФЗАЛ с.т. айн. пойабзал. 

ПОИБАНД [ф. — оёғи боғланган, 

кишанланган; банди, асир; кишан] Оёғи 
боғланган, бандга тушган. Толиби дунё, ги- 
рифтори каманди ҳирс ўла, Пой(и)банд ўлмас 
тааллуқ домиға озода мард. Нодира, Девон. 

ПОИГА 1 cnpm. Ким ўзди мусобақаси. 
Югуриш пойгаси. Автомобиль пойгаси. Вело- 
сипед пойгаси. н Ҳамма пойгада маррага 
етай деб қолган чавандознинг ҳаяжони билан 
яшайди. С. Аҳмад, Қадрдон далалар. Мабодо 
пойгада қатнашмаса, гўё отини камсит- 
гандек бўларди ўзича. Т. Ашуров, Оқ от. 

Пойга қилмоқ (ёки қўймоқ) Бир-бири- 
дан ўтиб, ўзиб кетиш учун мусобақалаш- 
моқ; тезликни ошириб, ўтиб кетишга урин- 
моқ. Юрай, деса тўрт оёғи толади, Пойга 
қилса, пиёдадан қолади. «Нурали». 

2 кўчма Бирон иш-ҳаракат, жараёнда 
бошқаларга нисбатан юқори натижаларга, 
кўрсаткичларга эришиш учун бўлган ҳара- 
кат; мусобақа. Пахта теримида Фарғона 
пойганинг олдида боряпти. Газетадан. 


3 кўчма Бирор соҳада бир-биридан ўзиб, 
устун туриш учун бўлган ҳаракат, рақобат. 
Бугунги кунда ер юзида ядро қуроллари билан 
қуролланиш пойгасига қарши овоз тобора 
баралла янграмоқда. Газетадан. 

ПОИГАК [ф. Lj | с.т. қ. пойгаҳ. Гулнор 
ўзига бўлган эътибордан уялиб, пойгакка 
бориб, секин ерга қаради. С. Зуннунова, Олов. 
Назирқул, эшоннинг қўлини олиб, кўзига 
суртди-да, орқаси билан пойгакка чўккалади. 
С. Аҳмад, Ҳукм. Аваз пойгакка омонат 
чўккаламоқчи эди, Табибий уни қистаб, 
тўрга ўтқазди. С. Сиёев, Ёруғлик. 

ПОИГАЧИ Пойга қатнашчиси; пойгада 
қатнашадиган. Tacaeeyp қилинг.. майдон am- 
рофидаги айлана йўлка бўйлаб бир гуруҳ 
велосипед пойгачилари шамолдек елиб бор- 
моқда. «Фан ва турмуш». Пойгачиларнинг 
барчасига эсдалик совғалари топширилди. 
Газетадан. 

ПОЙГАҲ [ф. / ^LIjLj — остона, ки- 

равериш; кавуш ечиладиган жой] Хонанинг 
эшикка яқин қисми, паст томони; зид. тўр 
II. Ясовул пойгаҳдаги эшикдан Султон Али 
мирзони бошлаб кирганда, Шайбонийхон ҳали 
ҳам ишҳнишинда ўша жойнамоз устида ўтир- 
ганэди. П. Қодиров, Юлдузли тунлар. Haeo- 
ий эшикдан кириши билан таъзим қилиб тиз 
чўкди ea ижозатдан кейин пойгаҳда чўкка 
тушибўтирди. М. Осим, Карвон йўлларида. 

ПОЙГУМБАЗ [ф. — гумбаз оёғи, 

ости] Гумбаз ўрнатиладиган махсус қурил- 
ма, асос. 

ПОЙДЕВОР [ф. jl — деворнинг 
остки қисми, асоси] 1 Иморат ёки иншо- 
отнинг ост қисми; машина, механизмлар- 
нинг асоси. Тош пойдевор. Устун пойдевори. 
н Бир ҳовуч cye айвоннинг пишиқ ғиштдан 
урилган пойдеворига сачради-да, шимилиб 
кетди. Ў. Ҳошимов, Қалбингга қулоқ сол. 
Иморатнинг пойдевори харсанг тошлардан 
кўтарилди, деворлари синч қилинди. «Ёш- 
лик». У ҳовлига кириши билан, айвон пой- 
деворига суянганича, бошини осилтириб ухла- 
ётган онасини кўрди. Т. Малик, Шайтанат. 

2 кўчма Замин; негиз, база. Меҳнат — 
роҳатнинг пойдевори. Мақол. н Инсонни 
маънавий шахс сифатида шакллантиришда 
мактаб пойдевор десак бўлади. М. Жўра, Но- 
ширнома. Таълимнинг пойдевори билимнинг 
ҳаётда кераклигини боланинг онгига етказа 




билишдир. Р. Усмонов, Одобнома. Ҳар то- 
монлама ўзаро алоқаларимизга пойдевор бў- 
либ хизмат қилувчи мазкур ҳужжат асосида 
мамлакатларимиз ўртасидаги ҳамкорлик 
тобора равнақ топаётир. Газетадан. 

ПОЙДОР [ф. jI-ijL — мустақил, барқа- 
рор, абадий; асоси бор] кт. Мустаҳқам асос- 
га, заминга эга бўлган, барқарор. Юрт бу 
кун оҳудай хўп ишвакордир. Сир каби сер- 
мавждир, Томирдай пойдор. А. Орипов, Йил- 
лар армони. Зебининг бу хурсандлиги, албат- 
та, кузатган мақсадига эришмоқ билангина 
пойдор бўларди. Чўлпон, Кеча ва кундуз. 

ПОЙИНТАР-СОЙИНТАР 1 Мазмуни 
бир-бирига қовушмаган, боғланмаган; 
пойма-пой, маъносиз. Пойинтар-сойинтар 
гап. н Ашуртой ака кайф аралаш нима 
деяётганини ўзи ҳам яхши сезмасди — 
пойинтар-сойинтар гапирарди. Р. Файзий, 
Ҳазрати инсон. Маллаевнинг пойинтар- 
сойинтар туюлган гапларидан бир нима 
илғамай, аста ташқари чиқди. «Ёшлик». 

2 с.т. Гандираклаган, алпон-талпон. По- 
йинтар-сойинтар қадам ташламоқ. Пойин- 
тар-сойинтар юрмоқ. 

ПОЙКУП [ф. <_> — оёққа урувчи, 
босувчи; оёқ билан босилувчи] Обжувознинг 
шоли янчадиган, бир учи босилганда, ик- 
кинчи учи кўтарилиб тушадиган қисми, 
обжувознинг гурзиси. Яқин орадаги обжувоз 
пойкўпининг зарби ерни силкитиб-силкитиб 
тўлқин берар эди. А. Қодирий, Ўтган кунлар. 
Жувозкашнинг пойкўпи гупиллашдан тинган, 
қамишзор шовулламас, фақат қаердадир, кўл 
ичида, урғочи оқчорлоқнинг хунук қаҳқаҳаси 
эшитилар эди. А. Мухтор, Қорақалпоқ 
қиссаси. 

ПОИКУПХОНА шв. Жувозхона, обжувоз. 

ПОИКУПЧИ шв. айн. жувозкаш. Маҳал- 
ламизда 3 қўшни нари, Қосимбой деган кат- 
та пойкўпчи бўлиб, унинг 4—5 жойда кат- 
та-катта жувозлари, гуручбозорда 5—6 та 
дўконлари бўлар эди. Ғ. Ғулом, Танланган 
асарлар. 

ПОЙЛАМОҚ 1 Бирор кимса ёки нар- 
санинг келишини кутмоқ. Трамвай пойла- 
моқ. н Эндигина ўн уч ёшга кирган Усмон- 
жон эса кундузи одамларнинг келишини пой- 
лаб, бир-икки танга пул ишлар.. С. Зун- 
нунова, Олов. Ахир, бу бола тили чиққандан 
бери дадасини йўқлайди, келишини кутиб, 
йўлини пойлайди. С. Аҳмад, Уфқ. Бекатда 


чамадонини ёнига қўйиб ўтириб, автобус 
пойлади. «Ёшлик». 

2 Бирор воқеа ёки ҳодисанинг содир 
бўлишини, рўй беришини кутмоқ. Ёмғир 
тинишини пойламоқ. н Бошқа уйларда 
қариндош-уруғлар ва никоҳни пойлаб ётган.. 
хотинлар бор эди. Ойбек, Танланган асар- 
лар. Дошқозонда қайнар сумалак, Онахонлар 
тонгни пойлайди. «Саодат». 

Пайт (ёки фурсат) пойламоқ Қулай фур- 
сатни кутмоқ. Куёв билан келин пайт пой- 
лаб, бир-бирларининг атрофида анчагина 
айланиб юришди. М. Осим, Карвон йўл- 
ларида. Пайт пойлаб юрарди, мана бугун ўша 
пайт келди.. М. М. Дўст, Лолазор. Фурсат 
пойлаб, атрофида айланишиб юраверади. 
«Шарқ юлдузи». 

3 Бирор кимса ёки нарсанинг хавф- 
сизлигини, дахлсизлигини сақламоқ, қўриқ- 
ламоқ. Нега бойлар уйин пойлаб, Томда 
шамдек қотамиз! Ҳамза. Мингбошининг 
дарвозасини миршаб пойлаб турибди. М. 
Исмоилий, Фарғона т. о. 

4 Зимдан кузатмоқ, таъқиб қилмоқ; па- 
йида бўлмоқ. Уни бирдан қўрқув босди: гўё 
аллақандай яширин кўзлар теваракдан улар- 
ни пойлаб тургандек сезилди. Ойбек, Тан- 
ланган асарлар. Пойлаб борибсан-да, ҳам- 
масини кўрибсан-да.. С. Аҳмад, Сайланма. 

5 с.т. Мўлжалга, нишонга олмоқ, мўл- 
жалламоқ. Айиқнинг оёғини пойлаб ўқ узмоқ. 
Олмани пойлаб тош отмоқ. Куённи пойлаб 
отмоқ. н Аждарнинг тўхтаганини пойлаб 
туриб, яна иккинчи кўзига ёйдан ўқ отиб 
юборди. М. Маҳмудов, Булбулигўё. 

Гап пойламоқ Бировларнинг гапига зим- 
дан қулоқ солиб, маълумот тўпламоқ, гап 
ўғирламоқ. Tan пойламоқ сиздан лозимми, 
ахир. П. Турсун, Ўқитувчи. Қайси бурчак- 
дадир бекиниб, гап пойлаб ётган Раҳим «Тар- 
зан»ни эргаштириб келди. Ҳ. Назир, Ёнар дарё. 
Оғзини пойламоқ Бировнинг белгили бир 
масала юзасидан нима дейишини, қандай 
мулоҳаза билдиришини ёки жавоб айтиши- 
ни кутмоқ. Низом бўлса тўнг, кечгача оғзи- 
ни пойласанг ҳам, бир сўз чиқмайдиган кам- 
гап бола бўлди. С. Аҳмад, Уфқ. Нусратбек ўзини 
қийнаб юрган саволларга бир йўла нажот 
топадигандек унинг оғзини пойлади. С. Нуров, 
Майсаларни аёз урмайди. Қадамини пойла- 
моқ 1) кимсанинг юриш-туришини зимдан 






кузатмоқ, таъқиб қилмоқ. Яхшибоев сассиз 
кулди. Таърифи шуки, ўлгудай хира, деб ўй- 
лади, касалхонада менга қўшни, қадамимни 
пойлайди. М. М. Дўст, Лолазор; 2) кимсанинг 
келишини зориқиб, интизор бўлиб кутмоқ. 

ПОЙЛОҚ Пойлоқчи турадиган жой; 
соқчилик, қоровуллик. Тўра [навкарларга] 
нонушта қилишни, отларни суғоришни бу- 
юрди. Беш отлиқни пойлоққа қўйди. Мирмуҳ- 
син, Чўри. 

ПОИЛОҚЧИ 1 Бирор кимса, нарса ёки 
жойни сақлаб, қўриқлаб турадиган, бирор 
хавф юз берганда, уни даф қилиш учун 
чора кўрадиган киши; соқчи. Бу ҳам майли, 
Комил билан Инобатнинг ўтирганини айтинг 
пойлоқчи бўлиб! О. Ёқубов, Эр бошига иш 
тушса. Соқчилар бу ерда пойлоқчи бўлиб 
ўтирганларидан жуда асабий эдилар. Чунки 
ҳозир бошқа ғолиблар Бобур тарафдор- 
ларининг молу мулкларини талон-торож 
қилиб бойимоқда эди. П. Қодиров, Юлдузли 
тунлар. 

2 кам қўлл. Айғоқчи, жосус. Сардор бу- 
ларни Ҳирот ва Тежен йўли томонларига 
пойлоқчи қилиб юборган эди. С. Айний, 
Қуллар. 

3 с.т. Аниқ мўлжалга олувчи; мерган. 

ПОЙЛОҚЧИЛИК 1 Соқчилик, қўриқ- 

чилик. Ана шундай пойлоқчилик қилиб юр- 
ган кунларининг бирида бўрини кўрди. С. 
Анорбоев, Ҳамсуҳбатлар. Укалари ҳам нав- 
бат билан пойлоқчилик қилиишбди. Ортиқ 
ҳеч нарса рўй бермабди. «Чалпак ёққан кун». 
Худойбердиев билан Козлов хандақни чуқур- 
роқ қазиб, навбати билан пойлоқчилик қи- 
лишди. Н. Сафаров, Оловли излар. 

2 Айғоқчилик, жосуслик. Парпихўжа 
ёғчи пойлоқчилик, чақимчиликнинг муваф- 
фақиятидан ғурурланиб, кўз учи, қулоғи 
билан тўплаган маълумотини сўзлаб борар- 
кан, элликбоши уни тўхтатди. Ойбек, Тан- 
ланган асарлар. 

ПОЙМА-ПОЙ \ф. Ц, С — изма-из, кет- 
ма-кет] 1 Бир-бирига жуфт ёки мос бўл- 
маган, жуфти, пойи адашган, бошқа-бош- 
қа, адаш (жуфт ҳолда ишлатиладиган нар- 
салар ҳақида). Пойма-пой туфли. Пойма-пой 
қўлқоп. Пойма-пой пайпоқ. н У ҳам шу 
лаҳза Умидни кўриб, юраги уриб кетди. У 
Умидга яқинлашган сари, қадамлари беўхшов 
тушар, пойма-пой туфли кийиб олгандек, 
қийналар эди. Мирмуҳсин, Умид. Домла 


ғулдураб, бир нави дуо қилди-да, калишини 
аввал пойма-пой кийиб, букчайиб, бошқат- 
дан тўғрилаб олди. Ҳ. Ғулом, Машъал. 

2 кўчма Мазмуни бир-бирига боғлан- 
маган, қовушмаган, пойинтар-сойинтар, 
телба-тескари. Пойма-пой гап. Пойма-пой 
сўзлаб бермоқ. н Асрора Каримжоннинг 
келишини кутиб, дунёдаги жами ташвиш- 
ларни унутган, гаплари ҳам аллақандай 
пойма-пой, қилиқлари ўзига ярашмагандек, 
ерда юраётганга эмас, осмонда учиб юрганга 
ўхшарди. С. Аҳмад, Уфқ. Гавҳар уни кўргани- 
да ҳам, пойма-пой гапларини эшитганида 
ҳам индамай тураверди. Ў. Ҳошимов, 
Қалбингга қулоқ сол. 

ПОЙМОЛ [ф. JLojC / JLoC — топтал- 
ган, оёғости қилинган, йўқ қилинган]: пой- 
мол бўлмоқ 1) оёқ остида эзилмоқ, бо- 
силмоқ, топталмоқ; пайҳон бўлмоқ. Пайҳон 
бўлган экинлар. н Ҳорахитой саросима 
бўлиб, тоққа қочди, неча минг аскари биз- 
нинг отлар оёғи остида поймол бўлди. М. 
Осим, Карвон йўлларида; 2) кўчма оёғ- 
ости бўлмоқ, барбод бўлмоқ, йўққа чиқ- 
моқ; таҳқирланмоқ. [Воҳид] Ҳамма орзу- 
умидлари поймол бўлишини macaeeyp этма- 
ган эди. О. Ёкубов, Тилла узук. Унинг бу нидоси 
ниятига етмаган, армони ичида қолган, 
юрак-бағрини ўртаган туйғулари поймол 
бўлган аёл кишининг нидоси эди. С. Аҳмад, Уфқ. 
Поймол қилмоқ (ёки этмоқ) 1) оёқ остига 
олиб эзмоқ, босмоқ, топтамоқ; пайҳон қил- 
моқ. Экинзорни поймол қилма; 2) кўчма оёғ- 
ости қилмоқ, барбод қилмоқ, йўққа чи- 
қармоқ; таҳқирламоқ. Ўл-а, опанг гапирса, 
алам қилганди! Баттар бўл, ғурурингни 
поймол қилишингга оз қолди-ку! Тағин нима 
керак сенга! Ў. Ҳошимов, Қалбингга қулоқ 
сол. Одоб, ҳаё-чи? Oma -она олдида одобни 
унутсин, ҳаёни поймол қилсинми? «Менга 
фалончини олиб беринглар!» десинми? М. 
Исмоилий, Фарғона т.о. 

ПОИНАК \ф. ^< — «паст, остки 
қисм» с. дан] 1 Тухумнинг тўмтоқ томони, 
кети. Қарға тухумининг пойнак томонида 
оқсил тухум пўчоғига етмайди. «Зоология». 

2 махс. Пичоқ, ханжар, қилич ва ш.к. 
асбоблар қинининг учига кийгизиб қўйи- 
ладиган, қинни тешилишдан сақлайдиган 
металл учлик. Мис пойнак. н Пойнаги 
тупроққа беозор, сассиз санчилди. С. Аҳмад, 
Уфқ. 






ПОЙНАКЛИ Пойнакка эга, пойнаги бор 
(қ. пойнак 2). Тукли чакмон ичидан, яктак 
устидан икки қават белбоғ боғлаган, бирида 
носқовоқ, бирида жез пойнакли, дандон соп 
пичоқ билан соқолтароқ осилган эди. Мир- 
муҳсин, Умид. 

ПОЙНОВ [ф. ёки — 

новнинг, сув йўлининг охири, адоғи] Ариқ, 
ҳовуз ва ш.к. нинг ортиқча суви оқиб чиқиб 
кетадиган томони, этаги. Сув эгатларда оқ- 
моқда, қақраган тупроққа сингиб, эгатнинг 
пойновига томон аста йўл олмоқда. Ҳ. Нуъ- 
мон, Фасллар. Опаси қўлтиқтаёғини ости- 
га қўйгани ҳолда ҳовузнинг пойнови томонда 
ўлтирар ва қурумли қўлларини латта билан 
секин-аста ишқар эди. А. Қаҳҳор, Сароб. 

Пойнов ариқ шв. Ортиқча сув оқиб чи- 
қиб кетадиган ариқ, оқова ариқ. Янги усул 
беш тармоқ ва пойнов ариқларни йўқотиш.. 
шу орқали экин майдонини кўпайтиришга 
имкон беради. Газетадан. 

ПОЙТАХТ [ф. — тахтнинг қуйи, 

этак қисми, асоси] Давлатнинг бош шаҳ- 
ри, мамлакатнинг маъмурий-сиёсий ва 
маданий маркази. Ўзбекистоннинг пойтахти 
Тошкент шаҳридир. н Тошкентим, порла- 
ган пойтахтсан бу кун, Юксалди кўксингда 
не-не қасрлар. А. Орипов, Йиллар армони. 
Мен тажриба орттириш мақсадида Ўз- 
бекистон пойтахтига келган эдим. К. Қаҳ- 
ҳорова, Чорак аср ҳамнафас. 

ПОИТЕША [ф. 4 .i, — шакли оёқнинг 

тагига ўхшаш теша] Тик туриб ёғоч йўниш 
ва текислаш учун ишлатиладиган, дастаси 
узун катта теша. Жами меҳнатга яроқли 
эркаклар арраю пойтешасини кўтариб, 
Самарқанд, Каттақўрғон тарафларга 
устачилик қилишга кетадилар. С. Аҳмад, 
Жимжитлик. Долимбой пойтешани қалин 
пайраҳалар устига эҳтиёт қилиб қўйиб, 
сўрига келибўтирди. С. Аҳмад, Жимжитлик. 

ПОЙУСТУН [ф. (j — устун ости, 
таглиги] бнк. Маҳаллий меъморчиликда: ус- 
тун ўрнатиладиган асос, таг курси. 

ПОЙЧА [ф. л.-э-.С] шв. айн. поча 1-3. 
Шимнинг пойчасини қайтармоқ. н Сўнгра 
кийикни чалқанчасига ағдариб, орқа оёғининг 
пойчасини кесиб, дамлашга ҳозирлади. Ш. 
Бўтаев, Қўрғонланган ой. 

ПОЙҚАДАМ [ф. + а. — оёқ изи, 

оёқ ости] 1 Оёқ; оёқ изи, йўл; оёқ ости. 
[Ғофир:] Ёлғиз гавҳардан тиниқ, қуёшдан ҳам 


юксак муҳаббатим бор, холос! Сенинг пой- 
қадамингга сочмоқ учун зарларим йўқ! Ҳам- 
за, Бой ила хизматчи. Ахир у ёшликдан орзу 
қилган ниятига етди.. геология аллома- 
ларининг муборак пойқадами етган тоғ- 
тошлардан кўтарилди, уларнинг қутлуғ 
қўллари теккан тоғ жинсларига болға урди. 
С. Кароматов, Олтин қум. -Усмон отанинг 
пойқадами етди-ю, ҳамма ёқда боғлар пай- 
до бўла бошлади, — деди Жўра ака. «Ўз- 
бекистон қўриқлари». 

2 Қадам қўйиш, ташриф буюриш, ке- 
лиш. Ўша ўқитувчининг пойқадамидан ўр- 
гилай [деди Рихси хола]. С. Зуннунова, Янги 
директор. -Пойқадамларингиз қутлуғ келди, 
— деди биз билан кўришаркан биринчи ко- 
тиб. Газетадан. Оғайниларининг пойқадами 
биланми ё дори-дармоннинг нафи туфайли- 
ми, Шаҳоб чиндан ҳам одатдагидан тезроқ 
оёққа турди. Л. Тожиева, Меҳрим сизга, 
одамлар. 

ПОК I [ф. — тоз, покиза; иффатли, 

уятчан] кт. 1 Топ-тоза; гард-ғубор, кир, чанг 
кабилардан холи; покиза. Пок булоқлар. Пок 
идишлар. н Шунқор кўкрагингиз истеҳ- 
комдан зўр, Чунки пок ҳавода олмишдир 
нафас. Ғ. Ғулом. Ҳар қандай ҳайвон териси 
ҳам ошланса, тоза ва пок бўлади. «Фан ва 
турмуш». 

2 кўчма Номига гард юқмаган, ҳалол, 
соф, мусаффо, тўғри. Нормурод отанинг 
виждони пок, у ўз виждонига хилоф иш 
қилгани йўқ. О. Ёқубов, Диёнат. Врач юксак 
унвонлар эгаси бўлиши шарт эмас, лекин пок 
виждонли бўлиши керак. Газетадан. Фақат 
бизнинг пок ниятимизга шубҳа билан қа- 
райсизлар! Ш. Холмирзаев, Қил кўприк. 
Ўзининг гард қўнмаган, нурдан пок туйғу- 
ларини кимга ишониб топшираётганини у 
билмаса, Ёдгорга аён-ку! Ў. Ҳошимов, Қал- 
бингга қулоқ сол. 

3 кўчма Холи. Ўн минутдан кейин йигит 
хотинининг ҳар қандай шубҳадан пок экани- 
га ишонди. А. Қаҳҳор, Асарлар. Биринчи 
фазилат: буларнинг дили ҳасад, бахиллик 
деган қабиҳ туйғудан пок. К. Қаҳҳорова, 
Чорак аср ҳамнафас. 

ПОК II [ф. — тўлиқ, тамомила, 

батамом, мутлақо] 1 рвш. с.т. Бутунлай, ба- 
тамом, паққос. -Яхши ҳам чол шаҳарга ўр- 
ганмаган итни, адашиб кетишидан қўрқиб. 






эшакнинг қанжиғасига боғлаб олган экан, 
бўлмаса, пок титиғимни чиқарар экан, — 
деди Шум бола. Ғ. Ғулом, Шум бола. Шу 
эримга кал новвойнинг қизи ҳазиллашиб, 
тегаман деса, пок бўғиб ўлдириб қўяй деган 
эканман. Ҳамза, Танланган асарлар. 

ПОКДИЛ [ ф. J-cSL — дили, кўнгли пок, 
тоза] Кўнглида кири йўқ, виждонли, дили 
пок, софдил ва самимий. Покдил кишилар. 
н -Меъмор саломатлар, — деди мешкобчи 
кулолга жилмайиб, — сиз мендан кўп 
нарсаларни сўраяпсиз, кулол. Энди ҳеч нарса 
сўраманг, билмайман! Сизни покдил одам деб 
биламан.. хайр, мен кетдим. Мирмуҳсин, 
Меъмор. 

ПОКДОМОН [ф. — этаги, бари 

тоза: гуноҳсиз, айбсиз; иффатли; соф, 
ҳалол] Ор-номусини сақлаган; иффатли, 
номусли, ҳалол. Покдомон хотин. н 
Наҳотки шундай покдомон одамнинг хонадони 
эгри кўчага киришга мажбур бўлса! Пора 
берса! Шуҳрат, Умр поғоналари. Ўзини 
Искандарга покдомон қилиб кўрсатмоқчи, шу 
баҳона оқлаб олмоқчи экан-да? «Ёшлик». 
Наҳот энди ҳаммасига сен жавоб берсанг, 
Ахир ўзинг покдомонми, шунинг ўзи бас. А. 
Орипов, Йиллар армони. 

ПОКИЗА [ ф. ьуАС — тоза, соф; иффатли; 
бенуқсон; ёқимли] 1 Топ-тоза, пок. Покиза 
идиш. Покиза кийим. н Она табиатимизни 
ҳамиша тоза, покиза сақлаш ҳақида 
қайғурмоғимиз лозим. Ш. Рашидов, Янги ер 
ҳақида сўз. Булоқ суви қанчалик беғубор ва 
покиза. У тоғ бошидан ана шу сифатлари 
билан пастга интилади. «Ёшлик». Одам деган 
покиза юрииш керак. Тоза юрган одамнинг 
табиати равшан бўлади. С. Аҳмад, Суд. 

2 кўчма Ҳалол, пок, тўғри; соф, му- 
саффо. Олима [Хадича Сулаймонова] 
ҳаётининг охирига қадар халқ учун покиза 
виждон билан хизмат қилди. «Саодат». 
Оқкўнгил, покиза, ҳалол ўқитувчининг яшаш 
тарзи, фикрлаш йўсини доимо барча учун 
мактаб бўлиб келган. «Фан ва турмуш». 
Покиза кўнгли билан, баъзан ўта қаттиқ 
қаҳри, баъзида жуда юмшоқ меҳри билан 
боғлаб олган. С. Зуннунова, Олов. 

3 Озодаликка қаттиқ риоя қиладиган, 
озода. Покиза аёл. н Карим ака ниҳоятда 
покиза, содда эди. «Ёшлик». 

ПОКИЗАЛАМОҚ Покиза қилмоқ, тоза- 
ламоқ. Баданини покизаламоқ. Уйни поки- 

заламоқ. н Йўнғичқа [янги кўкарган беда]. 
Иссиқлик нарса.. ички аъзоларни меъёрида 
тозалайди.. сиқиб чиқарилган селини яра- 
чақага суртилса, покизалайди.. Газетадан. 

ПОКИЗАЛИК 1 Тозалик, поклик. Ки- 
йимнинг покизалиги. Идиш-товоқнинг поки- 
залиги. н Аввал [қишлоғи] бозорига бориб, 
савдо-сотиқ қилаётган эркак-аёлларга ҳам 
ҳифзи сиҳат, покизаликнинг фойдасини қай- 
та-қайта тушунтирар эди. К. Яшин, Ҳамза. 

2 кўчма Ҳалоллик, поклик, тўғрилик. 
Аввалига ётсираш, бегоналик уни қийнади. 
Кейин эса Мирзони одамларнинг ўша баланд 
тоғлардай улуғ қалби, покизалиги ўзига ром 
қилиб олди. «Ёшлик». 

ПОКЛАМОҚ кт. Пок, тоза қилмоқ, 
тозаламоқ. Мунисхон ўз устидан оғир бир юк 
тушгандай яйраб кетди-да, шу ондаёқ бу 
гуноҳнинг бутун ғуборидан кўнглини поклашга 
шошилди. А. Қаҳҳор, Сароб. Фақат меҳнат 
одамни ҳар қусурдан поклайди, меҳнат. М. 
Бобоев, Гўзаллик истаб. У сувпуркагични 
айлантириб, ваннахонанинг ҳамма ёғини 
ораста ювиб, поклаб чиқди. Э. Аъзам, 
Кечикаётган одам. 

ПОКЛАНМОҚ Покламоқ фл. ўзл. ва мажҳ. 
н. Гуноҳлардан покланмоқ. н ..Биз иқти- 
содий йўналиш, иқтисодий ривожланишнинг 
маънавий ўнгланиш, маънавий покланиш, 
маънавий юксалиш ҳаракатлари билан уйғун 
бўлишини истаймиз. Газетадан. 

ПОКЛИК Соф виждонлилик, ҳалоллик, 
софлик, тўғрилик. Мана унинг мен яхши 
кўрган жилмайиши! Кўнглининг поклиги, 
ишонч, меҳр — ҳаммаси шу жилмайишда. А. 
Мухтор, Давр менинг тақдиримда. Замонлар 
ўтар, фидойилик, самимийлик, поклик — 
буюк туйғулигича қолар. «Саодат». Мен учун 
биринчи ўқитувчим ҳалоллик, поклик рамзи 
эди. Газетадан. 

ПОК-ПОКИЗА I 1 Топ -тоза, ниҳоятда 
тоза, озода. Пок-покиза ҳусндек Тун-кун хаё- 
лимдасан. С. Акбарий. 

2 кўчма Соф виждоний, ҳалол, мусаффо. 
Ўқитувчи! У пок-покиза туйғуларга тўла 
қалбмеъмори. «Саодат». 

ПОК-ПОКИЗА II рвш. с.т. Бутунлай, 
батамом, пок, паққос. Паловни пок-покиза 
туширди. н Хўш деганингиздан билсак, 
ҳалиги энг яхши қандак ўрикдан уч пуд, 
Каттақўрғон магизидан беш пуд; магиз би- 
лан ўрикни бир оз қурт еган бўлса ҳам, пок- 




покиза уриб кетишипти, азаматлар! Ҳамза, 
Танланган асарлар. 

ПОКРИШКА \р. покрьннка < покрнвать 
— «қопламоқ, ўрамоқ, устини ёпмоқ» фл. 
дан ясалган от] Автомобиль ва ш.к. ғилдираги 
шинасининг муайян ҳаво босими остидаги 
камерани қоплаб, тутиб турувчи, қалин 
резинадан ишланган қобиқ қисми. 

2 Футбол ёки волейбол тўпининг каме- 
расини қоплаб, тутиб турувчи чарм жилд, 
қобиқ. Покришканинг ичига камерани қўй- 
моқ. 

ПОКРИШКАЛИ Покришкага эга, пок- 
ришкаси бор. Унинг қайиишб кетган ёғоч 
ғилдираги ўрнига, худди раис миниб юради- 
ган «Победа» машинасиникидай, йўғон пок- 
ришкали ғилдирак ўрнатилибди. Ҳ. Назир, 
Сўнмас чақмоқлар. 

ПОЛ I [ф. Jj / JL (пал) — экин май- 
донининг атрофи марза билан кўтарилган 
ҳар бир қисми] қ.х. 1 Экин майдонининг 
атрофи марзалар билан тўртбурчак шаклида 
кўтарилган ва бостириб суғориш учун мос- 
ланган бир бўлаги. Бир пол шоли. Икки пол 
пиёз. Полга сув қўймоқ. н Чарақлаб офтоб 
чиқиб, шоликорлик полларини тўлдирган 
ёмғир сувларини ойнадек ялтиратди. С. 
Аҳмад, Уфқ. Тушгача аранг уч пол ердаги 
пичанни ўриб олдим. «Ёшлик». 

Пол олмоқ (ёки қилмоқ) Атрофини мар- 
за билан ўраб, ерни пол шаклига келтирмоқ. 
Пол олиб, пиёз уруғи сепмоқ. н Барча экин 
майдонлари йигирманчи ноябрдан йигирманчи 
декабргача пол олиб, икки марта қалқитиб 
суғорилади. «Ўзбекистон қўриқпари». 

2 с.т. Марза. Пастга экдим шолини, Ба- 
ланд кўтар полини. «Қўшиқлар». 

ПОЛ II [р. пол — ер; замин, асос] 1 Уй- 
нинг, хонанинг оёқ босиб юриладиган ва 
ўтириладиган сатҳи. Тахта пол. Паркет пол. 
Цемент пол. н Ҳурбонбой, хотинларнинг 
ҳайҳайлашига қарамай, полни ҳам ўзи ювди, 
гиламни ҳам ўзи кўчага олиб чиқиб, қоқиб 
келди. С. Аҳмад, Сайланма. Зулайҳо яланг 
оёқлари билан полни чип-чип босиб, унинг 
тепасига келди. Ў. Ҳошимов, Қалбингга 
қулоқ сол. 

2 Уйнинг, хонанинг оёқ босиб юрила- 
диган сатҳига қопланган тахта ёки паркет. 
Пол тахтаси. Пол қоқмоқ. 

ПОЛАПОН 1 қ. палапон. Фил йўлда бо- 
ра туриб, тўрғайнинг уйини босиб, полапон- 


ларини янчиб ташлабди. X. Тўхтабоев, Йил- 
лар ва йўллар. Юлғун орасидаги беланчак ин- 
да ётган нолапонлари сап-сариқ оғизчалари- 
ни индан чиқариб, бир овоздан чирқиллай 
кетадилар. М. Мансуров, Ёмби. Бир она чум- 
чуқ дарё ёқасидаги жарликка ин қўйиб, уч- 
та бола очибди. Бироқ дарё суви кўтари- 
либ, полапонлар хавф остида қолибди. 
Газетадан. 

2 кўчма қ. палапон 2. Қани, полапон- 
ларим, дарров туриб, юзларингни ювинглар- 
чи? Кейин тоғангникига борамиз. Газетадан. 

ПОЛВОН [ф. <jljJL / (j'j I — бақувват, 
ботир, қаҳрамон, баҳодир] 1 Жисмоний 
жиҳатдан кучли, бақувват киши; баҳодир, 
паҳлавон. Кўрсатур ўз ғайратин иш узра, 
роҳат истаса, Рўзғори гулламас, меҳнатда 
полвон бўлмаса! Ҳабибий. У аслида жуда 
кўркам ва полвон йигит бўлиб, қоп-қора, 
чақмоқ мўйлаби ўзига жуда ҳам ярашиб 
турарди. Мирмуҳсин, Меъмор. 

2 Кураш тушадиган спортчи. Ахир бу бола 
не-не полвонларнинг белини букиб, елкасини 
тупроққа қориштирмаяпти. С. Аҳмад, Уфқ. 
Миллий кураш бўйича кеча бўлиб ўтган оли- 
шувда Абдурайим полвоннинг ютиб чиққани 
бекор қилиниб, йиқилган Карим полвон фой- 
дасига ҳал қилинди. С. Аҳмад, Юлдуз. 73 кило- 
грамм вазнли полвонлар ўртасида гиламга 
чиққан Рустамжон Умаров.. рақиблари ку- 
рагини ерга текизиб, турнир ғолиби бўлди. 
Газетадан. 

3 с.т. Экскаватор, кўтаргич кран каби 
машиналарга халқ томонидан берилган ном. 
-Миша, полвонингнинг томири бўшаб, хи- 
риллаб қолмадими? — деб сўради Балентин 
етиб келгач. Ш. Ғуломов, Азим дарёман 
дебон. 

ПОЛВОНЛИК 1 Баҳодирлик, паҳлавон- 
лик. Салобатидан полвонлиги кўриниб ту- 
рарди. 

2 Полвонларга хос иш, хатти-ҳаракат, 
қаҳрамонлик. Душман бўлса, омон кетмас 
қўлимдан, Полвонлик бобида мени кам дема! 
«Ёдгор». [Бой:] Холмат! Полвонлигингни 
кўрсат дейман! Ҳамза, Танланган асарлар. 

ПОЛИ- [юн. poly — кўп, анча, кўпгина] 
Байналмилал ўзлашма қўшма сўзларнинг 
биринчи қисми: бирор нарсанинг кўплиги- 
ни, хилма-хил, мураккаб таркибли эканини 
кўрсатади (мас., полиартрит, полигон). 

ПОЛИАРТРИТ [поли.. + юн. arthron — 
бўғим, бўғин] тиб. Бир неча бўғимларнинг 
бир вақтда ёки кетма-кет яллиғланиши. 

ПОЛИГАМИЯ [поли.. + юн. gamos — 
никоҳ] 1 Кўп никоҳлилик: кўп хотинлилик 
ёки кўп эрлилик; кўпинча кўп хотинлилик- 
ни ифодалаш учун нотўғри қўлланади. 

2 Ҳайвонларда: муайян жинснинг бир 
мавсум давомида ўзига қарама-қарши бир 
неча жинс билан қўшилиши. 

ПОЛИГЛОТ [поли.. + юн. glotta — тил] 
Кўплаб тилларни билувчи киши. Японияда 
туғилиб ўсган Наори Такедани бемалол поли- 
глот дейии/ мумкин, чунки у япон, итальян 
ва испан тилларини мукаммал билади. Газе- 
тадан. 

ПОЛИГОН [юн. polygonos — кўп бур- 
чакли < поли.. + gonia — бурчак] 1 геом. Кўп 
бурчак(лик); текисликдаги синиқ чизиқ. 

2 ҳарб. Қуруқлик ёки денгизнинг махсус 
иншоотлар, қурилмалар билан жиҳозлан- 
ган ва ҳар хил қуроллар ва жанговар тех- 
никани синаб кўраш, шунингдек, ҳарбий 
машқлар ўтказиш учун мўлжалланган қисми. 
Артиллерия полигони. н Капитан полигонда 
солдатларнинг қаерда эканликларини билиш 
мақсадида улардан бирига мурожаат этди. 
Газетадан. Ўқув синфлари, полигонларда маш- 
ғулотлар қизғин олиб борилмоқда. Газетадан. 
Шимолий Корея ядро полигонларида куза- 
тилаётган фаоллик шундан дарак беради. 
Газетадан. 

3 бнк. Йиғма қурилиш конструкциялари 
ва қисмлари (мас., темир-бетон панеллари) 
тайёрлаш учун махсус жиҳозланган очиқ 
майдон. 

4 кўчма Муайян иш-ҳаракат, фаолият би- 
лан шуғулланиш майдони, соҳаси. Ҳизиқ, асли- 
да инсон қалби ва онгини эгаллаш учун кураш 
асосий мақсадга айланаётган даврда маф- 
курамиз полигонларини кучайтириш, ривож- 
лантириш ўрнига майдонни индамайгина, қўл 
қовуштириб бошқаларга бериб қўядиган замон- 
ми ҳозир ? Газетадан. Мафкура полигонлари ядро 
полигонларидан кучлироқ. Газетадан. 

ПОЛИГРАФИК Полиграфияга оид, 
алоқадор. Баъзи туман газеталарининг по- 
лиграфик базаси ҳамон ночор. Газетадан. Бу 
ҳол нашрлар тиражининг кўпайганлиги, 
полиграфик сифатининг яхшиланганлигида 
ҳам кўриниб турибди. Газетадан. 


ПОЛИГРАФИСТ Полиграфия саноати- 
нинг ишчиси; полиграфия мутахассиси. 

ПОЛИГРАФИЯ [юн. polygraphia — кўп 
ёзиш < поли.. + юн. grapho — ёзаман, ёзяп- 
ман] Техниканинг китоб, газета, журнал, 
плакат каби босма маҳсулотлар тайёрлаш 
ва чоп қилиш билан боғлиқ барча жара- 
ёнларни ўз ичига олган тармоғи. Полигра- 
фия саноати. н Полиграфия аста-секин 
меҳнаткашларни маънавий руҳда тарбия- 
лашнинг қудратли ишлаб чиқариш базасига 
айланди. «Фан ва турмуш». 

ПОЛИДАКТИЛИЯ [поли.. + юн. daktylos 
— бармоқ] тиб. Кўп бармоқлилик: қўл ёки 
оёқ панжасида ортиқча бармоқ(лар) бўли- 
ши. 

ПОЛИЗ [ф. >JL;] Қовун, бодринг каби 
палак отиб ўсадиган экинлар экиладиган 
майдон, пайкал. Полиз экинлари. Полизни 
суғормоқ. н Ана, икки ёндаги naxca девор- 
лар чекиниб, олдинда теп-текис полиз кўрин- 
ди. О. Ёқубов, Эр бошига иш тушса. Полиз- 
ларда қовун-тарвузлар ширага тўлган, иш- 
комлар ҳосилдан бели букилиб қолган тўкин, 
баракали куз боши эди. С. Аҳмад, Уфқ. 

ПОЛИЗЧИЛИК Полиз экинлари экиш 
ва етиштириш; полиз хўжалиги. Жамоада 
боғдорчилик ва полизчилик масалалари ҳал 
этилди. Газетадан. 

ПОЛИКЛИНИКА [юн. polis — шаҳар + 
klinike — даволаш < kline — ўрин-кўрпа] Қат- 
наб даволанувчиларга, шунингдек, уйдаги 
беморларга турли касалликлар бўйича тиб- 
бий ёрдам кўрсатадиган даволаш-профи- 
лактика муассасаси ҳамда шу муассаса жой- 
лашган бино. Поликлиникага даволаниш учун 
қатнамоқ. Поликлиника врачи. н Махсус 
поликлиника — 50 каравотлик шифохона 
турли касалликларни даволашга мослаш- 
тирилган. Н. Сафаров, Оловли излар. 

ПОЛИМЕР Полимерларга оид, поли- 
мерлардан иборат. Полимер моддаларнинг 
молекулалари.. бир неча минг ва миллионлаб 
атомлардан таркиб топгандир. «Фан ва 
турмуш». Тошкент кимё-технология инсти- 
тутининг конструкторлик бюроси полимер 
иситкичлар яратди. «Фан ва турмуш». 

ПОЛИМЕРЛАНИШ, полимерлаш ким. 
Қуйи молекулали модда (мономер)ларнинг 
муайян кимёвий боғ орқали бирикиб, юқори 
молекулали бирикма (макромолекула)лар 
ҳосил қилиш жараёни. 






ПОЛИМЕРЛАР [юн. polymeres — кўп 
қисмлардан ташкил топган; хилма-хил] ким. 
Молекулалари бир ёки бир неча турли кўп 
сонли такрорланувчи ҳалқалар — моно- 
мерлардан ташкил топган, юқори (кўп) 
молекулали кимёвий бирикмалар (синтетик 
материаллар, пластмассалар, резина, лак- 
бўёқ модцалари ва б. тайёрлашда хомашё 
сифатида ишлатилади). Ҳозирги полимерлар- 
дан халқ хўжалигининг турли соҳаларида кенг 
фойдаланилмоқда. «Фан ва турмуш». 

ПОЛИНЕВРИТ [поли.. + юн. nevron — 
нерв] тиб. Қўл-оёқ нервларининг бир вақтда 
касалланиши. 

ПОЛИОМИЕЛИТ [юн. polios — кулранг 
+ myelos — орқа мия] тиб. Марказий нерв 
системасининг (орқа мия кулранг модца- 
сининг) зарарланишидан келиб чиқадиган, 
кўпинча болаларда бўладиган оғир юқумли 
касаллик. Унинг [ўсмирнинг] танасида полио- 
миелит касаллигидан қолган асорат шундоқ- 
қина билиниб турибди. «Фан ва турмуш». 

ПОЛИП(ЛАР) [юн. polypus < поли.. + pus 
— оёқ] тиб. Сурункали яллиғланиш натижа- 
сида шиллиқ парданинг маълум қисмларида 
ҳосил бўладиган сўрғичсимон ўсиқчалар. 

ПОЛИС I [юн. polis — шаҳар-давлат] тар. 
Юнонистон ва Қадимги Римда муайян бир 
шаҳар ва унинг атрофидаги ҳудудни қамраб 
олувчи шаҳар-давлат. 

ПОЛИС II [фр. police < итал. polizza — 
тилхат, патта] Суғурта жамияти томонидан 
суғурта қилинган шахс ёки муассасага бери- 
ладиган ва суғурта шартномаси ва унинг 
шартларини тасдиқлайдиган гувоҳнома. 

ПОЛИСЕМАНТИК тлш. Кўп маънога 
эга бўлган; кўп маъноли. Полисемантик сўз- 
лар. н Фразеологик антонимлар моносе- 
мантик ва полисемантик бўлиши мумкин. 
«ЎТА». 

ПОЛИСЕМИЯ [поли.. + юн. sema — бел- 
ги] тлш. Бир сўз ёки белгининг бир неча 
маънога эга бўлиши, кўп маънолилик. Поли- 
семия тилшуносликнинг энг муҳим масала- 
ларидан бири ҳисобланади. «ЎТА». 

ПОЛИТЕИЗМ [поли.. + юн. theos — худо] 
Бир неча худога сиғинувчи, бир неча худо- 
ни эътироф этувчи дин ёки диний эътиқод, 
кўп худолилик; зид. монотеизм. 

ПОЛИТЕХНИЗМ [поли.. + techne — 
санъат, маҳорат; касб-ҳунар] Мактаб ўқув- 


чиларини ишлаб чиқаришнинг асосий тар- 
моқлари билан ҳам назарий, ҳам амалий 
жиҳатдан таништиришни мақсад қилиб қўй- 
ган таълим тизими. 

ПОЛИТЕХНИК 1 Политехнизмга оид. 
Политехник таълим. 

2 Техниканинг турли соҳаларини ўр- 
ганиш ва турмушга татбиқ қилиш билан 
боғланган. Политехник институт. Поли- 
техник музей. 

ПОЛИТЕХНИКА Техника тармоқлари 
мажмуи. Политехника музейи. Политехни- 
ка таълими. Политехника институти. н 
Зал бирдан жимиб қолди. Устахонаси йўқ 
мактабда қандай қилиб политехника таъ- 
лими йўлга қўйилиши мумкин эканини би- 
лишга қизиқиб, директорнинг оғзига тики- 
лишди. С. Аҳмад, Сайланма. -Ёдгор.. Ёдгор 
Мирзаев.. Политехника институтида ўқий- 
ди. Ў. Ҳошимов, Қалбингга қулоқ сол. 

ПОЛИТОЛОГИЯ [юн. polis — шаҳар, 
давлат + logos — фан, таълимот] қ. сиёсатшу- 
нослик. 

ПОЛИТРУК [р. политический руково- 
дитель — «сиёсий раҳбар» бирикмасининг 
қисқартмаси] тар. Ҳарбий қисм ва бўлин- 
маларга сиёсий-тарбиявий ишлар бўйича 
раҳбарлик қилувчи, сиёсий ва жанговар тай- 
ёргарлик учун командир билан тенг жавоб 
берувчи шахс (1942 йилга қадар). Беш хона- 
ли ёғоч уйга рота командирлари, политрук- 
лар, иипаб командирлари йиғилдилар. И. Ра- 
ҳим, Чин муҳаббат. 

ПОЛИТУРА [нем. Politur < лот. politura 
— безак, безаш, силлиқлаш] Ёғоч буюмлар 
сиртини пардозлаш учун ишлатиладиган 
лак-бўёқ материали. 

ПОЛИУРИЯ [поли.. + юн. uron — сийдик] 
тиб. Сийдикнинг ҳаддан ташқари кўп аж- 
ралиши. 

ПОЛИФОНИЯ [поли.. + юн. phone — 
товуш, овоз] мус. Икки ёки бир неча овоз 
(куй)нинг бир пайтнинг ўзида уйғун ҳолда 
қўшилиши ва ривожланиб боришига асос- 
ланган кўп овозлилик тури. 

ПОЛИЦИЯ [нем. Polizei < юн. politeia — 
давлатни бошқариш; маъмурият] 1 Айрим 
мамлакатларда: мавжуд ижтимоий ва давлат 
тузумини ҳимоя қилувчи, жамоат тартиби- 
ни сақповчи, жиноятчилик ва ҳуқуқбузар- 
ликка қарши курашувчи маъмурий органлар 
тизими. Полиция маҳкамаси олдидан ўтар- 




кан, ҳар кимни титроқ босар, унинг жабри- 
ни, даҳшатини халқ ҳар кун, ҳар соат, ҳар 
минут тотиб турарди. Ойбек, Танланган 
асарлар. Италия полицияси мамлакатнинг 
марказий ва жанубий районларида жиноят- 
чиликка қарши катта кураш операцияси 
ўтказди. Газетадан. 

2 айн. полициячи. Одамлар бурчак-бур- 
чакда тўхтаб, бир-бирларидан янгиликлар- 
ни суриштиришар, ҳар қадамда кўчма ми- 
тинглар бўлаётганди. Полиция, миршаб- 
ларнинг эса қоралари кўринмасди. К. Яшин, 
Ҳамза. Полиция ўтказган ялпи тинтув 
вақтида ўттиздан кўпроқ контрабандист 
қамоққа олинди. Газетадан. 

ПОЛИЦИЯЧИ Полиция хизматидаги 
киши, полиция ходими. Шаҳарда ўрнашиб 
олган полициячиларни тор-мор қилиш зарур 
эди. Н. Сафаров, Оловли излар. Полициячи- 
лар роса синчиклаб текшириб чиқишди.. «Фан 
ва турмуш». 

ПОЛИЦМЕЙСТЕР [нем. Polizeimeister 
— полиция бошлиғи] тар. Чор Россияси ва 
баъзи Ғарбий Европа давлатларида: катта 
шаҳарлар полициясининг бошлиғи. ..Тош- 
кент эски шаҳар полицмейстери Колесни- 
ковнинг Олмазор маҳалласидан туриб, халқ- 
ни — бола-бақра, ёш-қари, хотин-қиз демай 
оттириши.. ҳам жойларда бирин-кетин 
кўтарилган норозилик қўзғолонлари алан- 
гасини ўчиролмади. К. Яшин, Ҳамза. 

ПОЛИЭТИЛЕН [поли.. + этилен] Эти- 
ленни полимерлашдан ҳосил қилинадиган 
оқ ёки рангсиз шаффоф, қаттиқ модда; 
синтетик полимер (ўров материаллари, 
электротехникага оид буюмлар, қувурлар ва 
ш.к. ишлаб чиқаришда қўлланади). Имо- 
ратларнинг кўпгина деразаларига полиэти- 
лен плёнка қоқилган. Э. Усмонов, Ёлқин. 
Сўнгра ундан [ҳовуздан] боғ томонга қа- 
ратиб.. полиэтилен қувурлар тортилади. 
«Фан ва турмуш». Жорий йилнинг ўтган 
даврида.. озиқ-овқат саноати учун зарур 
бўлган 18 миллион дона полиэтилен қоплар 
тайёрланди. Газетадан. 

ПОЛК \р. полк — бир гала, тўп (қиз); 
тўда, оломон; қўшин] Одатда дивизия ёки 
бригада таркибига кирадиган ва бир неча 
батальон ва ротадан ташкил топган ҳарбий 
қисм. Пиёда аскарлар полки. Танкчилар пол- 
ки. н Эрталаб госпиталъ жойлашган боғ 
олдидаги майдонга бутун полк йиғилди. О. 


Еқубов, Излайман. Полк икки кунли марш- 
дан кейин бепоён, кун тушмас қалин бир 
ўрмонга ўрнашганича қолиб кетди. А. Қаҳҳор, 
Олтин юлдуз. 

ПОЛКА [р. полка — девордаги идиш 
токчаси] 1 Идиш-товоқ, китоб кабилар 
қўйиш учун деворга ёки шкафга ўрнатилган, 
тахта ёки қаттиқ материалдан қилинган 
токча. Улардан бири ерда тартибсиз сочи- 
либ ётган бир даста китоб ва қандайдир 
қўлёзмаларни, чувалашиб кетган каноп бо- 
ғичлардан ажратиб, полкага тахлаш билан 
банд. Ҳ. Аҳмар, Яккама-якка. 

2 Темир йўл вагонида одам ўтирадиган 
ёки ётадиган алоҳида жой. ..юқори полкадаги 
Шерали деразага бағрини бериб ётиб олган, 
ойнага тиралган бурни пучуқ кўринарди. Ҳ. 
Ғулом, Феруза. Менинг жойим юқорида эди. 
Уни тинчитиб, чамадончамни полкага ир- 
ғитдим-да, ўзим ҳам бир сакраб чиқиб олдим. 
С. Аҳмад, Сайланма. 

ПОЛКОВНИК [пол. polkovnik] ҳарб. Под- 
полковникдан юқори, генерал-майордан 
қуйи офицерлик унвони ва шундай унвонга 
эга бўлган ҳарбий киши. Полковник баъзан 
ҳикоя айтишдан тўхтаб қоларди. Ҳар икки- 
миз учун ҳам бу сукунат чўзилиб кетганга 
ўхшарди. Н. Сафаров, Оловли излар. Полков- 
ник солдат ва офицерларнинг жангга тайёр- 
гарлиги қандай бораётганлигини текширади. 
А. Қаҳҳор, Олтин юлдуз. 

ПОЛЛИ Тагига тахта қоқилган, пол қи- 
линган. Шерзод катак-катак линолеум пол- 
ли йўлакдан юриб бораркан, икки кундан буён 
девор остида турган каравот йиғиб олин- 
ганини кўриб, тағин қувонди. Ў. Ҳошимов, 
Нур борки, соя бор. 

ПОЛЛЮЦИЯ [лот. pollution — булғаниш, 
ифлосланиш] физиол. айн. иҳтилом. 

ПОЛОНИИ [лот. Polonium < Polonia — 
Польшанинг лотинча номидан] Менделеев 
даврий системасининг VI гуруҳига мансуб 
радиоактив кимёвий элемент; юмшоқ ку- 
мушранг оқ металл. 

ПОЛОСА [р. полоса — камбар ер май- 
дони; чарм тасма] 1 Муайян текислик, расм 
ёки чизмадаги узун текис из; муайян майдон, 
бўшлиқнинг тор, камбар қисми. 

2 Бирор нарсанинг алоҳида, чўзилиб кет- 
ган қисми, минтақа. Довул 200 метрдан 6 
километргача кенгликдаги узун энсиз полоса 
бўйлаб ҳаракатланади. «Фан ва турмуш». 




3 плгрф. Терилган матндаги, босма нашр- 
даги бет, саҳифа. Мақола газетанинг икки 
полосасини эгаллади. Газетанинг сўнгги поло- 
сасидаги эълон. 

ПОЛОТНО \р. полотно — қалин газ- 
лама, кийим, ёпинғич] 1 Арқоғи ва ўриши 
бир хил йўгонлик ва қалинликда бўлган, 
ипак, ип, каноп ва ш.к. дан тайёрланган 
пишиқ ва силлиқ газлама ва ундан тикилган 
кийим. Ипакли полотно. Штапелъ полотно. 
н Уларда [дастгоқларда] ранг-баранг три- 
котаж полотнолар тўқиш имкониятига 
эгамиз. Газетадан. -Духоба, крепдешин.. 
полотно, шотландкалар тўқиймиз, — дейи- 
шибди чеварлар. Ш. Ғуломов, Ёрқин йўллар. 
Юпқа блузкадан ҳам, крепдешин, полотно 
кўйлаклардан ҳам унга тўқ кўк шол кўйлак 
маъқул бўлди. «Саодат». 

2 Одатда бўзсимон махсус матога чизи- 
ладиган катта яхлит сурат. Машҳур рассом 
полотнолари. н Рассом Шарқ аёллари об- 
разини яратиш устидаги ишларни давом 
эттириб, бир қатор ранг-баранг полотнолар 
яратди. Газетадан. Айни кунларда Т. Жамо- 
лиддинов янги полотнолар устидаги изла- 
ниииарини давом эттирмоқда. Газетадан. 

3 кўчма Бирор тарихий воқеа-ҳодисани 
кенг ва ҳар томонлама тасвирлаган бадиий 
асар. Т. Қайипбергенов адабиётимизни «Ҳо- 
рақалпоқ достони» номли йирик тарихий 
полотно билан бойитди. «ЎТА». 

4 махс. Темир йўл ёки шоссенинг тош, 
шағал ва ш.к. дан кўтариб ишланган асоси, 
кўтармаси. Олисларга чўзилиб, уфққа сингиб 
кетган темир йўл полотноси хаёлимни олиб 
кетди. С. Аҳмад, Қадрдон далалар. 

ПОЛЬКА [чех. polka — поляк: жабрланган 
поляклар билан бирдамлик рамзи сифатида 
шундай номланган] 1 Давра бўйлаб жуфт- 
жуфт бўлиб, тез, сакраб-сакраб ўйналади- 
ган чех халқ рақси. 

2 Шу рақс ритмидаги мусиқа асари. 
Андижон полъкасига ўйнамоқ. н У [Қиём- 
xohJ узоқ ўйнади. «Андижон полькаси», «Лаз- 
ги», «Дилхирож» куйларига хиром айлаб, дам 
бошлиққа, дам Ислом отага, дам юбиляр — 
Фая опага қош учириб, тилла тишларини 
йилтиратиб им қоқарди. Н. Аминов, Қаҳқаҳа. 

3 Эркакларнинг соч қўйиш турларидан 
бири (бунда соч чакка ва орқадан сал олиб 
текисланади). 


ПОЛЯК 1 Польша Республикасининг 
туб (асосий) аҳолисини ташкил этган халқ 
(миллат)нинг номи. 

2 Шу халққа мансуб (шахс, тил ва ш.к.) 
Поляк халқи. Поляк тили. Поляк аёл. 

ПОЛЯКЛАР Польша Республикасининг 
асосий аҳолисини ташкил қилган, ғарбий 
славянларга мансуб халқ. 

ПОМАДА [фр. pommade < pomme — 
олма (ушбу малҳамни тайёрлашда дастлаб 
олмадан фойдаланилган)] Турли хушбўй 
моддалар аралашмасидан тайёрланган кос- 
метик восита, суртма малҳам. Лабга помада 
суртмоқ. 

ПОМЕШЧИК \р. помегцик < поместье 
— «хизматлари учун берилган чек ер» с. дан] 
тар. Чор Россиясида, шунингдек, ер хусусий 
мулк бўлган мамлакатларда катта ер эгаси. 

ПОМИДОР [ итал. pomidoro < pomo 
d'oro — олтин олма] Итузумдошлар оила- 
сига мансуб сабзавот ўсимлиги ва шу ўсим- 
ликнинг олмасимон юмалоқ, қизил, баъ- 
зан сариқ рангли меваси. Помидор ўзининг 
дармондорилиги билан жуда қимматлидир. К. 
Маҳмудов, Ўзбек тансиқ таомлари. Қандли 
диабет билан хасталанган беморнинг кун- 
далик овқатида қовоқ, бодринг, укрон, поми- 
дор бўлиши керак. «Фан ва турмуш». 

ПОМОЛОГИЯ [лот. pomum — мева + юн. 
logos — фан, таълимот] Мевали ва резавор 
мевали ўсимликлар навлари ҳақидаги фан; 
навшунослик. 

ПОМПА [голл. pomp — сўрғич, насос] 
махс. Ортиқча сувни чиқариб ташлайдиган 
ва ёнғинга қарши қурилмалардаги сув на- 
соси; умуман, суюқпикларни тортиб, чиқа- 
риб ташлайдиган насос. 

ПОНА 1 Нарсаларни ёриш, кериш ёки 
бириктириш учун ишлатиладиган, бир учи 
тиғли ёғоч ёки темир. Темир пона. Ёғоч пона. 
Пона қоқмоқ. Пона қоқиб маҳкамламоқ. н 
Унинг бир қўлида мушук калласидай калта- 
con болға, бошқа қўлида темир пона. М. 
Исмоилий, Фарғона т.о. Терлаб қизариб кет- 
ган бўлса-да, омбирни пона қилиб, занжирни 
дўқиллатиб ураверди. С. Сиёев, Саратонда 
қор ёғди. 

Пона урмоқ 1) нарсаларни ёриш, кериш 
учун улар орасига (ёриғига) пона тиқмоқ, 
ўрнаштирмоқ. Замон тош қатламларини 
пона уриб кўчирар, икки ённи бўшатиб, 






гурзига йўл очиб берарди. М. Исмоилий, 
Фарғона т.о.; 2) орага нифоқ солиб, зарар 
етказмоқ. Дарҳол ҳар хил шаклга солиб, шу 
баҳона бирлигимизни бузишга, мафкурамизга 
пона уришга уринадилар. Газетадан. 

ПОНСАД [ф. — беш юз] тар. 

Хонликлар даврида: аскар бошлиқларига 
берилган унвонлардан бири ва шу унвонга 
эга бўлган, одатда 500 кишидан иборат 
ҳарбий қисмга бошчилик қилган шахс. 
Султон Содиқ акалари — Тойчоқ ва Аҳмад 
билан 1860 йилда Қўқон хони хизматига 
келиб, понсад унвонини олди. «Фан ва турмуш». 

ПОНТОН [фр. ponton < лот. pons, pontis 
— кўприк] 1 Вақтинчалик кўприк, иншоот 
ва ш.к. ни сув юзида кўтариб туриш учун 
таянч сифатида ишлатиладиган таги ясси 
қайиқ. 

2 Шундай қайиққа ўрнатилган вақтин- 
чалик кўприк. Баҳодир жангчилар қўлбола 
қайиқ ва резинка понтонларда дарёни ҳам- 
мадан олдин кечиб ўтиб, душман истеҳ- 
комларининг дабдаласини чиқариб, у ерда 
жойлашиб олдилар. Газетадан. Бир чеккада 
устига понтонлар ортган юк машиналари 
елиб боряпти.. М. Муҳамедов, Одерга. 

ПОП I [юн. pappas — ота, отахон ёки лот. 
рора — қурбонлик пайтида коҳин ёрдамчи- 
си] Православие черковида ўрта даражали 
руҳоний. Поплар қўнғироқларни ура берди, 
қўнғироқнинг товуши оламни тутди. «Гўр- 
ўғлининг туғилиши». Рустам камгап бўлиб 
юрар эди, баъзан бутхонага non билан бирга 
бориб, тушган пулларни йиғиб олар эди. 
«Ёшлик». 

ПОП II тақл. с. Бирор нарсага юм- 
шоқроқ нарса билан урилганда чиқадиган 
товуш. Қопқоқ non этиб ёпилди. 

ПОПИЛЛАМОҚ «Поп-поп» этган то- 
вуш чиқармоқ. Китоблар попиллаб ерга 
тушди. н Дакан ерга оғир юкдай попиллаб 
тушди. М. Исмоилий, Фарғона т.о. Тўла 
ўртоғининг юпун палъто тагидан суяги тур- 
тиб чиққан елкасига попиллатиб урди. М. 
Исмоилий, Бизнинг роман. 

ПОПИЛТИРИҚ с.т. 1 Баъзи ўсимлик- 
ларнинг пояси учида ҳосил бўладиган, 
етилганда момиқсимон тўзғоққа айлана- 
диган тўпгули, попуги. Енгил шабада 
қамишларни шитирлатиб, учларидаги попил- 
тириқларини сувга учиради. М. Маҳмудов, 
Мангу куй излаб. 


2 Шокила, попук. От ёпиғининг попил- 
тириғи. 

ПОПИШАК зоол. Олачипор патли, ел- 
пиғичсимон тожли, қайрилма тумшуқли 
ҳашаротхўр қуш; сассиқпопишак. Аллақаер- 
дан учиб келган попишак ўзини товус ҳис 
қилиб, қуёш нурлари остида товланиб, ўйин 
қиларди. Ҳ. Ғулом, Тошкентликлар. 

поплин [итал. papelino — папага, папа 
қароргоҳига тегишли] Арқоғи йўғонроқ, 
ўриши ингичкароқ, ип ёки ипакдан, баъ- 
зан кимёвий толалардан тўқилган газлама. 
Ипакли поплин. н Улар орасида поплин, 
батис(т), пахмоқ ва рўмолбоп газламалар 
ҳам бор. Газетадан. 

2 Шундай материалдан тикилган. Поплин 
кўйлак. 

ПОП-МУСИҚА [ ингл. рор (popular) 
music — оммабоп мусиқа] 20-асрнинг 
ўрталаридан қарор топган енгил (кўнгил- 
очар) эстрада мусиқасининг хилма-хил 
услублари ва жанрларини қамраб олувчи 
тушунча. 

ПОПОП [р. ихтирочи конструктор По- 
пов номидан] 1: попоп машина Матоларга 
илма игна билан гул тикадиган машина. 
Набигулнинг акаси Қодирга nonon машина 
билан гул солинган қора бахмал бир рўйжа 
кўрсатди. А. Қаҳҳор, Қанотсиз читтак. 

2 Каштачиликда чок тури, йўрма. 

ПОПОПЧИ Каштачилик билан шуғул- 
ланувчи киши. Тўтибу тўй ҳаракатида 
попопчиникига кетган. С. Зуннунова, Гулхан. 
Хоҳ учиринг, хоҳ учирманг, дугона, Тилак - 
қизлар иқболидан нишона, Сўроғлабсиз, атай 
бўлдим попопчи, Бўлурми деб ишқимизга 
баҳона.. Т. Тўла, Оромижон. 

ПОПОПЧИЛИК Машинада кашта ти- 
киш касби; попоп машинада йўрма чоки 
билан бадиий буюмлар (чойшаб, сўзана, 
палак, дўппи ва ш.к.) тайёрлаш. 

попоқ с.т. қ. қалпоқ. Бошинда попоғи 
ақлимни олди, Ҳам йўлдан чиқарди, ҳам йўлга 
солди. «Қўшиқлар». 

ПОП-ПОП Поп II с. такр. Поп-поп 
қилмоқ. 

ПОПУК 1 Нарсаларга безак учун тақи- 
ладиган бир боғлам тола, пат, ип ва ш.к. 
Дўппи попуги. н Шарофат, паранжининг 
попугини эшиб, ерга қараганича ўтирар, 
афтидан, бу саволга жавоб бермоқчи эмас 
эди. А. Қаҳҳор, Қўшчинор чироқлари. 




2 Гажим, шокила. Байроқ попуги. н 
Зайнаб гиламнинг попугини чирмаб, нима- 
нингдир хаёлини сурар. А. Қодирий, Ўтган 
кунлар. Каромат опа.. дастурхон попугини 
ўйнашда давом этди. Т. Алимов, Совчи. 

3 Ёш қизларга нисбатан эркалаш маъ- 
носида ишлатилади. Олдинда сизлар, ой 
попукларим. Ойбек, О. в. шабадалар. -Сиз, 
попук қизим, этагингизга памилдори, ловия 
териб чиқинг, — деди амма Мунавварга. С. 
Анорбоев, Меҳр. 

4 Шокилали қоғозга ўралган конфет. Бир 
кампир сепкилдор боланинг чап ёнидаги кўй- 
лак кийган қизчага попук узатади, кейин уни 
кўтариб олади. Р. Файзий, Сен етим эмас- 
сан. 

5 Попук (хотин-қизлар исми). 

Попуги пасаймоқ қ. пасаймоқ 4. Домла- 

нинг нутқларидан кейин одамларнинг попуги 
пасайиб қолди. Э. Раимов, Ажаб қишлоқ. 
Раҳимжон попуги пасайиб, нафаси чиқмай 
қолди. Ҳ. Назир, Ёнар дарё. Попук илдиз Ўқ 
илдиз қуригач, унинг ўрнига поянинг 
остидан ўсиб чиқадиган кўп сонли майда 
илдизчалар (кўриниши попукка, шокилага 
ўхшайди). 

ПОПУКДАИ, -дек Бежирим, чиройли. 
Қош-кўзи попукдай, доим кулиб турадиган 
Шоира деган дўндиққина жувон беморларга 
укол қилишга киришади. Ў. Ҳошимов, Нур 
борки, соя бор. Авваллари Фотима-Зуҳра- 
ларни доимо адаштириб юрардим. Ҳозир ҳам 
иккаласи бир-бирига ўхшайди. Попукдек қош- 
кўзли, кулча юзли.. Ў. Ҳошимов, Икки эшик 
ораси. 

ПОПУКЛИ Попукка эга. Иброҳим no- 
пукли лўла болишни тортиб, тиззасига қўйди. 
Ш. Холмирзаев, Қил кўприк. 

ПОПУЛЯЦИЯ [лот. populatio < populus 
— халқ, аҳоли] Узоқ мудцат муайян бир жой- 
ни эгаллаб яшайдиган ва бир қанча авлодлар 
оша аслидагидай тикланиб турадиган бир 
турга мансуб зот (организм)лар йиғиндиси. 

ПОРА I [ф. С — бўлак, лахтак, парча; 
ҳисса, улуш; йиртилган, кесилган] (о—узун) 
1 Парчаланган нарсанинг бир қисми; бў- 
лак, парча. Пора бўлмоқ. Пора қилмоқ. н 
Қудрат, тахта nopacu устида ҳушсиз қолган 
Фарҳоддай, ўз ихтиёрини унга бериб ожиз 
қолди. 3. Фатхуллин, Сўнмас юлдуз. Бургут 
уни чангалга олиб, Мушук жағин қилибди 
nopa. Я. Қурбон. Ўсма қўйдингму қоишнгга, 


Бунчалар ҳам қорадур, Билмадим, бу қош- 
ларингдан Қанча диллар порадир. Э. Воҳидов, 
Ёшлик девони. Сенинг юрагингда лахта- 
лахта қон, Сийнанг нималардан бўлмаган 
nopa. А. Орипов, Йиллар армони. 

2 эск. кт. Тўда, тўп, гуруҳ. Мен бир nopa 
йигитларни олиб, ёвнинг орқасига ўта бил- 
дим. Ойбек, Навоий. 

3 эск. кт. Асарнинг тугал қисмларидан 
бири; қисм, бўлим; боб. Ўттиз nopa қуръон- 
ни ёд олмоқ. 

ПОРА II [ф. ь jC — майда пул, чақа; хайр- 
садақа: ришва, пора] Бирор ишни ноқо- 
нуний тарзда битириб бергани учун ман- 
сабдор шахсга бериладиган ёки берилган 
нарса ёки пул. Пора олмоқ. Пора бермоқ. По- 
ра емоқ. н Аъзамжон ака ҳозир nopa билан 
иш битказиш мумкинмаслиги, nopa берган 
ҳам, nopa олган ҳам қия бўлиб кетишини 
айтиб қолди. С. Аҳмад, Сайланма. Тавба, 
порага келган пулни тарозида тортиб ола- 
диган одам қандай қилиб прокурор бўлиб 
қолди экан?Х. Тўхтабоев, Ширин қовунлар 
мамлакати. 

ПОРАЛАМОҚ 1 кам қўлл. Пора-пора 
қилмоқ, парчаламоқ. Кўйлакни пораламоқ. 
н Тез-тез ўқчийди. Ҳар йўталганида ич- 
ичини.. ўша махлуқ ўткир панжаси билан 
тимдалаб, поралаб ташлаётгандек бўла- 
веради. С. Сиёев, Аваз. Кун булутни поралаб 
nap-nap, Бошлар узра кезиб юрибди. М. Али, 
Боқий дунё. 

2 кўчма Пора-пора қилмоқ, яраламоқ, 
тилмоқ. Дилни пораламоқ. Юракни пораламоқ. 

ПОРА-ПОРА [ф. — йиртилган, 

парча-парча қилинган] рвш. Бўлак-бўлак, 
парча-парча, чилпора. Юрагим-ей, бошлаб 
келдинг мени қайга? Бағрим ўхшар nopa- 
nopa бўлган найга. М. Юсуф. Ғанимлар дасти- 
дан мулк nopa-nopa. «Шарқ юлдузи». Боши- 
дан ошириб ерга уради, Тушиб ерга, nopa-nopa 
бўлади. «Алпомиш». Биттадан чўқиган- 
ларингда ҳам мени nopa-nopa қилиб қўясизлар. 
Ойбек, Навоий. 

ПОРАХЎР [ф. — пора еювчи, 

олувчи] 1 сфт. Пора оладиган, порага ўр- 
ганган. Порахўр одам, н Бир порахўр амал- 
дор амалидан тушиб, ғалати дардга йўлиқди. 
А. Қаҳҳор, Пора. Ғиёс каллага ўхшаш nopa- 
хўр қози бўлар, шу-да? М. Исмоилий, Фар- 
ғона т. о. 

2 от Пора олиш билан шуғулланувчи 
киши. Азиз дўстим, мени эмас, аввало, ўз 






нафси, шуҳратини ўйлаган порахўрларни 
йўқотиш керак. Шукрулло, Сайланма. «Бу 
беномус порахўрнинг пўстагини энди қоқа- 
ман» деган қатъий фикр билан сўзини давом 
эттирди. С. Аҳмад, Чўл бургути. 

ПОРАХЎРЛИК 1 Пора олиш, пора 
ейиш билан шуғулланиш. Порахўрлик қил- 
моқ. н У аслида Содиқжон бойваччанинг 
қопағон ити.. порахўрликка зўр берган, под- 
шоликка йиғиладиган солиқларнинг юздан 
тўқсонини уриб, ҳамёнини муттасил қап- 
пайтиришни ўйлаган аждарнафс бир бадкир 
эди. К. Яшин, Ҳамза. 

2 ҳуқ. Пора олиш, пора бериш, бу ишда 
воситачилик қилиш каби мансабдорлик жи- 
ноятлари. «Порахўрлик ҳаётимизга типик 
эмас» деганларнинг қанча-қанчаси nopa билан 
қўлга тушиб, жазоланиб кетдилар. Газетадан. 
Шаҳарда.. коррупция, порахўрлик ва рэкэтга 
нисбатан бешафқат кураш олиб борилмоғи 
лозим. Газетадан. -[Ҳомид] У ерда [Қўқонда] 
ҳам тинч ётмай, Ўтаббой қушбегини nopa- 
хўрликда айблаб, Мусулмон чўлоққа ариза 
берган, — деди [Уста Фарфи]. А. Қодирий, 
Ўтган кунлар. 

ПОРИЛЛАМОҚ 1 Кучли нур сочмоқ, 
гуруллаб ёнмоқ. Ҳуройимнинг уйида катта 
чироқ пориллаб ёниб турибди, болахона орқа- 
сидан ярқираб ой кўтарилмоқда. У. Исмои- 
лов, Сайланма. Кимдир пирпираб турган 
машъалага керосин қуярди, машъала порил- 
лаб кетарди. Газетадан. 

2 кўчма Ялтирамоқ, ярқирамоқ, ёнган- 
дай бўлиб кўринмоқ. [Каримжоннинг] Ҳош- 
кўзлари пориллаб.. ёқимтой чеҳрасига қизил- 
лик югурди. М. Исмоилий, Одамийлик қис- 
саси. Касал кўзлари пориллайди, қоронғи 
кулбага қандайдир ёруғ киргандай бўлди. М. 
Исмоилий, Фарғона т. о. 

3 тақл. с. «Пор-пор» этган товуш чи- 
қармоқ. Кўп ўтмай ҳовлидан мотоцикл мото- 
рининг пориллаган товуши эшитилди. М. Хай- 
руллаев, Кўнгил. 

ПОРЛАМОҚ 1 Ёрқин нур сочиб турмоқ, 
равшан ёнмоқ. Булутсиз кўкда қуёш nop- 
лайди. н Дарахтлар opacuda порлаб турган 
чироқлар бирин-сирин сўнди. Ў. Ҳошимов, 
Қалбингга қулоқсол. Порлаган чироқлар ат- 
рофни кундуз қилиб юборган. «Шарқ юлдузи». 
У ётоқхоналарнинг электр нури порлаган 
деразаларига анграйганича битта-битта 


юриб келаркан, беихтиёр узоқ шаҳарчадаги 
қадрдон уйини эслади. «Ёшлик». 

2 кўчма Нур сочмоқ, барқ урмоқ, бал- 
қимоқ. Хадича аянинг ташвишли кўзлари 
қувончдан порлабкетди. Ҳ. Назир, Ёнар дарё. 
«Севиб қолган!» У кўзларида порлаган қу- 
вончни яшира олмас, тасаввурида бирданига 
фариштага айланган шу одамни хафа қил- 
маслик учун бошини кўтармас эди. Ў. Ҳо- 
шимов, Қалбингга қулоқ сол. Ёшгина бир аёл 
кулиб турган кўзларини порлатиб: -Ха- 
дичахон, холам узр сўраяптилар, эшитинглар, 
ўртоқлар, — деди. Н. Сафаров, Хадича Аҳ- 
ророва. 

ПОРЛОҚ 1 Порлаб, нур сочиб туради- 
ган, нурдек равшан. Қуёш нури жуда кўр- 
кам, юксак ва порлоқ, Нурин ҳатто аямай- 
ди вайронадан ҳам. Ғ. Ғулом, Танланган 
асарлар. Фазодан теранроқ нима бор экан? 
Юлдузлар базмидан порлоқ қай йиғин? А. 
Орипов, Йиллар армони. 

2 кўчма Бахт-саодат, истиқбол сари 
бошловчи; равнақли, нурафшон. Порлоқ 
келажак. н Эй яша, порлоқ кун, бахтли 
келажак. Омон бўл, Ватаним, минг йиллар 
боқий! Ғ. Ғулом, Танланган асарлар. Дадил 
босилган қадам порлоқ келажакнинг усту- 
нидир. «Саодат». «Чўл ҳавоси»ни ўқиб, суюниб 
кетдим. Бирдан лов этиб, аланга билан бош- 
ланган ижоднинг келажаги порлоқ бўлади. А. 
Қаҳҳор, Асарлар. 

ПОРНОГРАФИК Порнографияга оид, 
асосланган. Порнографик нашрлар ea су- 
ратларнинг тарқалиши.. ёш авлод маъна- 
виятининг таназзулига сабаб бўлиш хавфи 
бор. Газетадан. 

ПОРНОГРАФИЯ [юн. pornos — бузуқ, 
ахлоқсиз, фоҳишабоз + grapho — ёзаман] 
Адабиёт, тасвирий санъат, театр, кино, те- 
лекўрсатув, радиоэшиттириш ва ш.к. да 
жинсий ҳаётни қўпол-яланғоч ҳолда, бе- 
ҳаёларча тасвирлаш, намойиш қилиш; 
шундай тасвирга асосланган асарларнинг ўзи. 

ПОРОМ Дидга мос келадиган, кўнгил- 
дагидек, ёқимли. Пором келмоқ. н -Бу ер 
менга пором келиб қолди. Хизматни аяма- 
дим, — деди Шум бола. Ғ. Ғулом, Шум бола. 
Комиссиянинг сўзлари Авазбойга унча пором 
келмади. Н. Сафаров, Оловли излар. Кино 
муҳаббатдан баҳс қиладиган бўлганидан 
жуда дуруст, айниқса, менга пором эди. Ғ. 
Ғулом, Танланган асарлар. 






ПОРОХ [ р. порох, прах — чанг, гард, хок] 
Патрон ва снарядлар тайёрлаш учун иш- 
латиладиган, кўп таркибли портловчи мод- 
даларнинг зичлаштирилган қаттиқ ара- 
лашмаси. Тутунсиз порох. Қора порох. н 
Отиладиган қуролларда ишлатиладиган 
портловчи модда — порохни дастлаб ҳиндлар 
кашф этди.. «Фан ва турмуш». Шамол порох 
тутунининг ўткир ҳидини олиб келди. П. Қо- 
диров, Уч илдиз. 

ПОРОШОК \р. «порох» с. дан] 1 Кукун 
ҳолидаги қатгиқ модца. Графит порошоги. Бўр 
порошоги. 

Тиш порошоги Тишни тозалаш учун иш- 
латиладиган махсус порошок. Агар клеёнкада 
сиёҳ доғи бўлса, ҳўллаб, устига тиш порошоги 
сепинг, сўнг артиб ташланг. «Саодат». 

2 Кукунланган дори. Сап-сариқ порошок 
ҳолдаги бу зиравор Ҳиндистон ва Афғонис- 
тонда ўсадиган бир турли бута ўсимлигининг 
томиридан тайёрланади. К. Маҳмудов, 
Қизиқарли пазандалик. 

ПОРСИЛЛАМОҚ Торс -торс ёрилмоқ 
(тери ҳақида). Лабларим порсиллаб ётибди. 
н Мунир ўрнидан тургач, «улар»нинг дуч 
келганини ура кетди. Унинг кўзларига қон 
қуйилиб, анчадан бери йиғилиб ётган алам- 
лари ёмон яранинг патосидек порсиллаб ёрил- 
ди. «Ёшлик». 

ПОРСИЛЛОҚ Терининг қуруқшаб торс- 
торс ёрилишидан иборат касаллик. У бир- 
бирига ёпишган лабини остдан тили билан 
ҳўллаб, юмшатиб, қонатмасдан ажратишга 
уринганда, лабларининг порсиллоқ боғлага- 
нини сезди. А. Қаҳҳор, Сароб. У [Тешабой] 
Воҳиднинг орқасидан бир хезланди-ю, пор- 
силлоқ боғлаган яранинг ёрилишидан қўрқиб, 
ўзини босди. М. Исмоилий, Фарғона т. о. 

ПОРСИН айн. порсиллоқ. Лабларим пор- 
син боғлабди. 

ПОРСО [ф. — диндор, тақводор, 

художўй; табаррук, покиза] 1 Ёмон ишлар- 
дан сақланувчи, художўй, тақводор. Шарму 
иффат, ору номус, сабру имон ўргатуб, Ай- 
лаб инсон ваҳши(й)ларни, порсо қилди қалам. 
Ҳамза, Танланган асарлар. 

2 Порсо (эркаклар исми). 

ПОРТ I [фр. port < лот. portus — гавань, 
бандаргоҳ] Денгиз ёки дарё қирғоғида ке- 
малар турадиган ва таъмирланадиган, юк 
юклаш ва туширишга мўлжалланган, кема- 


ларни ноқулай об-ҳаводан муҳофаза қилувчи 
иншоотлари бўлган, махсус жиҳозланган 
жой. Денгиз порти. н Порт осмонини қора 
тутун қоплади. Ҳ. Ғулом, Замин юлдузлари. 
Дунёдаги энг гавжум nopm Ротердам (Гол- 
ландия) ҳисобланади. Газетадан. 

Ҳаво порти айн. аэропорт. 

ПОРТ II тақл. с. 1 Юмшоқ идишдаги 
газ ёки суюқликнинг куч билан отилиб 
чиқиши, тўқиманинг бирдан ёрилиши ва ш. 
к. да ҳосил бўладиган товуш ҳақида. Қоп nopm 
этиб ёрилиб кетди. 

2 айн. парр. Бедана nopm этибучиб кетди. 

ПОРТАЛ I [нем. Portal < лот. porta — 
эшик, дарвоза] Бинонинг меъморий жи- 
ҳатдан алоҳида ишлов берилган, бир қадар 
ажралиб турадиган олд, кириш қисми. 

ПОРТАЛ II Конструкция ёки машина- 
нинг П-симон таянч қисми. 

ПОРТАЛ III Интернетда: у ёки бу мавзу 
бўйича доимо тўлдирилиб, янгиланиб бо- 
рувчи тўлиқ маълумотларни қамраб олувчи 
универсал тусдаги ахборот саҳифаси. Пор- 
талдан сиз ўзингизни қизиқтирган педаго- 
гика соҳасига оид янгиликлар, мунозаралар, 
янги педагогик технологиялар ҳақида кўплаб 
маълумотларни топишингиз мумкин. Газе- 
тадан. 

ПОРТАТИВ [фр. portatif < porter — 
олиб, кўтариб юрмоқ] Кўтариб юришга, бир 
жойдан иккинчи жойга кўчиришга қулай, 
енгил ва ихчам. Портатив фотоаппарат. н 
Бундай вазиятда [юрак хуружида] беморга 
универсал nopmamue асбоб — электрокар- 
диограф ёрдамга келади. Газетадан. 

ПОРТЛАМОҚ Газларнинг кучли реак- 
ция ёки алангаланиш натижасида жуда тез 
кенгайишидан ёрилиб парча-парча бўлмоқ, 
бўлакларга ажралиб сочилмоқ (бирор нар- 
са ёки объект ҳақида). Порох портлаб кетди. 
Газ портлаб кетди. н Энди нафас рост- 
лайман деганида, сал нарида бомба nopm- 
лагани, оёғи жиз этиб куйгани ҳам эсида. Т. 
Малик, Ажаб дунё. Биринчи дарахт йиқи- 
лиши билан иккита мина портлаб, бир неча 
кишини учириб кетди. И. Раҳим, Чин муҳаб- 
бат. 

ПОРТЛАТГИЧ Артиллерия снаряди, 
мина, ракета ва бомбалардаги зарядни порт- 
латувчи механизм. Уч юз йигирма тонна 
портлатгич бир ярим километр масофадаги 
тошлоққа чуқур ўрнатилган. С. Аҳмад, Уфқ. 

ПОРТЛАШ 1 Бирор нарсанинг кучли 
босим остидаги, ўта қиздирилган газлар 
ҳосил бўлиши билан кечадиган оний пар- 
чаланиши, вайрон бўлиши. Даҳшатли порт- 
лаш moeyuinapu, ернинг тинмай силкиниши, 
Нориннинг чайқалиши одамларни ваҳимага 
солиб қўйди. С. Аҳмад, Уфқ. Замин қандай- 
дир кучли қувватдан титраб кетди ва шу 
лаҳзада қулоқ эшитмаган портлаш рўй бер- 
ди. Газетадан. 

2 кўчма Ғазабланишдан келиб чиқади- 
ган руҳий-асабий ҳолат. Назар хотинининг 
тўлиб турганини, ҳадемай «портлаш» юз 
беришини биларди. Э. Усмонов, Ёлқин. 

3 тлш. Жипслашган фаол ва нофаол нутқ 
аъзоларининг ҳаво оқими босими таъсири- 
да оний ёрилиши (очилиши). 

ПОРТЛОВЧИ 1 Портлаш хусусиятига 
эга бўлган, портлайдиган. Портловчи мод- 
далар. н Бундай қарорларнинг оқибатлари 
империянинг ўзи учун портловчи модда бўлиб 
хизмат қилади. Газетадан. 

2 тлш. Нутқ аъзоларининг жипслашуви 
ва ҳаво оқими босимининг шу аъзоларни 
ёриб ўтиши натижасида ҳосил бўладиган 
(ундош). [Бундоши] Ўзбек тилида жарангли 
портловчи ундошлар орасида максимум жа- 
ранглилик касб этади. «ЎТА». 

ПОРТРЕТ [фр. portrait — тасвир] 1 Реал 
ҳаётда мавжуд бўлган бир ёки бир неча 
кишининг ёки рассом тасаввуридаги қиё- 
фанинг тасвири ёки фотограф томонидан 
ишланган сурати. Декан чиқиб кетганидан 
кейин Гавҳар нам ўтиб кетган газетани 
варақлади. Иккинчи саҳифанинг чап томо- 
нида Гавҳарнинг катта nopmpemu босилган- 
ди. Ў. Ҳошимов, Қалбингга қулоқ сол. Чап 
девордаги гилам устига қоқилган Шамси 
Тўраевичнинг портретига тикилиб қолди 
Баширжон. Н. Аминов, Қаҳқаҳа. Рассом 
ижодида nopmpem жанри асосий ўрин эгал- 
лайди. Газетадан. 

2 кўчма Адабий асарда персонажлар 
қиёфасининг тавсифи, тасвири. Л. Толстой 
nopmpem устаси эди. н Драматик достон- 
ларда ҳам nopmpem, пейзаж бўлади. «ЎТА». 

ПОРТРЕТИСТ айн. портретчи. 

ПОРТРЕТЧИ Портрет устаси, портрет 
чизувчи. 

ПОРТСИГАР [фр. porte-cigares < porter 
— олиб юрмоқ + сигарет] Сигара ёки папи- 


рос солиб юриладиган қутича; папирос қути. 
Чарм портсигар. Кумуш портсигар. н Тер- 
говчининг ғазаби қайнаб кетди. Аммо буни 
сездирмаслик учун портсигаридан nanupoc 
олиб тутатди. И. Қаландаров, Шохидамас, 
баргида. 

ПОРТУГАЛ қ. португаллар. Португал 
халқи. Португал тили. Португал аёл. 

ПОРТУГАЛИЯЛИКЛАР Португалия- 
нинг туб аҳолисини ташкил этган, роман 
тиллари гуруҳига мансуб тилда сўзлашувчи 
халқ. Португал халқи. 

ПОРТУГАЛЛАР айн. португалияликлар. 

ПОРТФЕЛЬ [фр. portefeuille < porter — 
олиб юрмоқ + feuille — варақ] 1 Китоб, 
дафтар, ҳужжат кабилар солиб олиб юрила- 
диган дастали ва қопқоқли махсус сумка. 
Ҳафиза портфелини айвонга отиб юбориб, 
ичкарига, уйга кирди-да, ечинмай, ўзини 
каравотга ташлади. Мирмуҳсин, Умид. 
Портфелни олиб, эшик олдига бориб турдим. 
С. Сиёев, Ёруғлик. Айниқса, отам олиб бер- 
ган янги портфелнинг ҳиди бошқача туюларди. 
Газетадан. 

2 Нашриётларда, газета, журнал муҳар- 
ририятларида навбатдаги нашр учун тўп- 
ланган қўлёзма материаллар мажмуи. Муҳар- 
ририят портфелида анчагина мақола бор. 

ПОРЦИЯ [лот. portio — ҳар бир одамга 
тегишли улуш, ҳисса] 1 Бирор нарсанинг 
кимгадир, нимагадир мўлжалланган ўлчов- 
ли бўлаги, миқцори. Доривор порциялари. 

2 Ресторан ёки ошхонада бир хўрандага 
мўлжалланган маълум миқцордаги егулик. 
Икки порция шўрва. Тўрт порция лағмон. н 
Ярим порция карам шўрва ичдим. Парҳез- 
даман [деди ишчи]. «Саодат». 

ПОРШЕНЬ [қад. р. поршень — енгил оёқ 
кийими тури] Насос, двигатель, компрессор 
каби асбоб ва машиналарнинг цилиндри 
ичида тиғиз ҳаракат қиладиган, суюқлик, 
газ ёки буғни ҳайдовчи, сўрувчи ҳаракатчан 
деталь. Чўян поршенъ. Трактор двигателининг 
поршени. Поршенъ ҳалқаси. н -Тўхтанг, 
ички двигателнинг поршенида бир гап борга 
ўхшайди, — деди Раҳимжон. О. Ёқубов, Баҳор 
кунларидан бирида. 

ПОСАНГИ [ф. — таро- 

зи паллаларини тенглаштирувчи қўшимча 
тош] 1 Тарози паллаларини тенглаштириш 
ёки идиш оғирлигини чиқариб ташлаш учун 
тарозининг бир томонига қўйиладиган қў- 






шимча тош. Тарозига посанги қўймоқ. н 
Тарозибон гангиб қолиб, посанги тошни ши- 
мининг чўнтагига солди. М. Муҳамедов, Қаҳ- 
рамон изидан. 

2 кўчма Тенглик, мувозанат. Ашурмирзо 
посангисини йўқотиб, ерга ўтириб қолди. М. 
Исмоилий, Фарғона т. о. Ҳа, табиат адо- 
латли, азизим, у доим тарозининг посан- 
гисини тенг ушлайди. «Ёшлик». Муҳаббатда 
бой ила гадой Посангиси бир эмиш азал.. М. 
Али, Боқий дунё. 

3 айн. балансир 2. 

4 Турли машина ва конструкцияларга 
таъсир қиладиган куч ва моментларни 
мувозанатлаш учун бириктириладиган 
қўшимча юк. 

ПОСБОН [ф. U ,L^L — қоровул, қўриқчи 
< — туннинг бир қисми + — 

сақловчи, қўриқповчи] кт. 1 Бирор кимса 
ёки нарсанинг хавфсизлигини, дахлсиз- 
лигини таъминлаш учун постда турган 
киши; қўриқчи, соқчи, қоровул. Бири кўк- 
да шунқор.. Бири чегарада юрт посбони. С. 
Абдулла. Шоир, тевараги Ширим қоровул 
бошлиқ махсус посбонлар қўриқлаган ҳаша- 
матли ипак чодирга кирди. Ойбек, Навоий. 
Нақшинкор дарвозанинг икки ёнида икки 
қуролли посбон шамдек қотиб турарди. М. 
Осим, Карвон йўлларида. 

2 кўчма Муҳофаза, ҳимоя қилувчи; 
сақловчи, ҳомий. Саломатлик посбонлари 
(шифокорлар). н Ширин сўз, ширин муомала, 
ширин турмуш — саломатликнинг посбони 
бўлиб хизмат қилади. Газетадан. Малоҳат — 
ҳаё ёнида посбон. Газетадан. 

ПОСБОНБОШИ Бирор кимса ёки 
нарсанинг хавфсизлигини, дахлсизлигини 
таъминлаб турган қўриқчи ёки соқчилар- 
нинг бошлиғи. Шунақами?Хўп ғалати экан- 
ку жаннат, Посбонбоши келганида бу сирни 
айтай. А. Орипов, Йиллар армони. 

ПОСБОНЛИК Қўриқчилик, соқчилик; 
қоровуллик. Посбонлик қилмоқ. Посбонликда 
турмоқ. 

ПОСЁЛКА \р. посёлок — кичик аҳоли 
маскани < поселение — истиқоматгоҳ, қа- 
роргоҳ < селить — яшаш учун жой бермоқ, 
жойлаштирмоқ] 1 Одатда шаҳар ёки катта 
қишлоқдан унча узоқ бўлмаган кичик 
қишлоқ. Буларни станциядан посёлкага олиб 
келган шофёр йигит тақир ерда танҳо тик- 
кайган водопровод жўмрагига шланг тиқиб, 


юк машинасини ювяпти. Ҳ. Ғулом, Замин 
юлдузлари. Бу масканда темирйўлчилар учун 
йигирмата коттеждан иборат мўъжаз no- 
сёлка қадростлади. Газетадан. 

2 Шаҳар кўринишидаги катта қишлоқ. 
Деҳқон хонадонлари шаҳар типида қурилган 
обод посёлкалардаги шинам, данғиллама уй- 
ларда фаровон ҳаёт наишдасини суряпти. 
Газетадан. Мамлакатимизда беш ярим минг- 
дан ортиқроқ шаҳар ва шаҳар типидаги no- 
сёлкабор. Газетадан. 

ПОСИЛКА L р. посьшка — ўраб, идишга 
жойлаб жўнатилган нарса < послать — бирон 
жойга жўнатмоқ, юбормоқ] Яшикка жойлаб 
ёки ўраб, почта ёки бирор кимса орқали 
юборилган нарса. Посилка юбормоқ. Китоб- 
ларни посилка қилмоқ. н Ундан кўра отанг 
бечорага битта-яримта посилка юборсанг- 
чи, оғайниЮ. Ёқубов, Эр бошига иш тушса. 
Мунаввархон унга посилка жўнатди. С. Зун- 
нунова, Гўдак ҳиди. 

ПОСИРА I [ф. aj^oL] 1 тар. Катта ер 
эгалари томонидан батракларга вақтинча 
фойдаланиш ва ҳосилидан давлат солиқла- 
рини тўлаш учун ажратилган ер майдони. 

2 шв. Томорқа. Янги ерлар ўзлаштирдик 
— сизга nocupa, Пахта, ғалла ташвишини 
тортмангиз сира. Т. Н. Қориниёзий. 

ПОСИРА II Йиғилган, ғамланган нар- 
са; қўр. Посира қилмоқ. н Буғдойпоя! Биз- 
дан илгари раис бу ерни одамларга бериб 
қўйган экан. Посира экиб олишарди-да. Ш. 
Холмирзаев, Оғир тош кўчса. 

ПОСОН [«фасон» с. дан] с.т. қ. олифта. 
Ёнида посонроқ кийинган кишиям бор. Район- 
дан келган вакил экан у. С. Сиёев, Саратонда 
қор ёғди. Бу ердан исқирт кўйлагини кийиб 
чиқиб кетиб, у ерда посон бўлиб олар экан. 
«Муштум». 

ПОСТ [фр. poste < итал. posto — муайян 
жойга қўйилган] 1 Қўриқлаш ва мудофаа 
қилиш учун соқчига ёки соқчилар гуруҳига 
топширилган жой. Майли, ёмғир, қор ёғсин, 
Ўз постимдан кетмайман. Аскарлик қаса- 
мимга Ҳеч хиёнат этмайман. Уйғун. Майли, 
иғволарда ой ҳам тутилсин, Шу постда сол- 
датсан, токи ҳаётсан. F. Ғулом, Танланган 
асарлар. Биз, Ватан ҳимоячилари, ўз noc- 
тимизда ҳушёр турсак, ҳеч ким бизнинг тинч 
ea осойишта ҳаётимизга раҳна сололмайди. 
Газетадан. 






2 Муайян ҳудудни қўриқлаш, кузатиш 
учун қўйилган ёки ёрдам кўрсатиш учун 
уюшган кишилар гуруҳи. Санитария пост- 
лари. н Ремонт технологиясини тубдан 
ўзгартириб, унда ремонт турлари бўйича 
постлар ташкил этилди. Газетадан. ..устахона 
халқ назорати пости қандай иш билан шуғул- 
ланаётгани менга қоронғи. Газетадан. 

3 Масъулиятли лавозим, мансаб, вазифа. 
Директорлик пости. Раҳбарлик пости. н 
-Аввал каттароқ nocmda ишлаганмисиз? -Э, 
йўқ, — dedu у киши, соддалигимни кўриб, зав- 
қи келди чоғи, тиззаларига уриб кулди,- Бо- 
зорда оддий паттачи бўлганман. Н. Аминов, 
Қалтис хато. 

ПОСТАМЕНТ [лот. postamentum] Му- 
зей, бадиий кўргазмаларда ҳайкалларнинг 
тагига қўйиладиган мармар ёғоч таглик. 
Гранит постамент. н Йўлдош Охунбобо- 
евнинг баланд постаментга ўрнатилган, 
бронзадан ишланган ҳайкали узоқдан кўзга 
ёрқин ташланиб туради. Газетадан. 

ПОСТАНОВКА 1 \р. поставить — қўймоқ] 
Томошабинларга кўрсатиш учун тайёрлан- 
ган саҳна асари, спектакль. Цирк ўқувчилар 
учун турли томошалар, постановка кўрса- 
тади. н Ўзбекистон телевидениесида 
Санъат Рўзиматов «Бир гўзал бормиш» 
постановкасини қўяркан, етакчи образга 
Турсунойни чиқарди. «Саодат». 

2 Драматик асарни, пьесани тайёрлаб 
саҳнага қўйиш. Пьесанинг янги постановка- 
си. Постановка қилмоқ. н Жамоа унга Н. 
Сафаровнинг «Уйғониш» драмаси постанов- 
касини топширди. Газетадан. 

ПОСТАНОВКАЧИ Пьеса, фильм каби- 
ларни постановка қилишга, спектаклни 
саҳнага қўйишга раҳбарлик қилувчи мута- 
хассис; режиссёр. 

пот шахм. қ. пат II. Пафақат пиёда ёки 
бирорта сипоҳ, балки шоҳ ҳам ўрнидан жи- 
лолмай қолганда, ўйин nom бўлади. Газетадан. 

ПОТАШ [ингл. potash < pot — кўза, тувак 
+ ash(es) — кул] ким. Ишқор хусусиятига эга 
бўлган оқ донадор, порошоксимон модда. 
Калий тузларидан кимё саноатида поташ, 
калий селитраси, бертоле тузи каби.. маҳ- 
сулотлар тайёрланади. М. Зокиров, Бебаҳо 
хазина. 

ПОТЕНЦИАЛ I [лот. potentia — куч, 
қувват] 1 физ. Электр ёки магнит майдони- 


нинг маълум нуқтадаги ҳолатини белги- 
лайдиган миқдор, катталик. Ҳужайрадан чи- 
қувчи калий ионлари ҳужайра мембрана- 
сининг ички ва ташқи сиртлари ўртасида 
доимий электр потенциалини пайдо қилади. 
«Фан ва турмуш». 

ПОТЕНЦИАЛ II [лот. potentia — сало- 
ҳият] 1 Бирон-бир жиҳатдан имкониятлар, 
куч-қудрат даражаси; фойдаланилиши мум- 
кин бўлган воситалар, имкониятлар маж- 
муи. Ўзбекистон Республикаси ўз сиёсий ва 
иқтисодий мустақиллигини ҳимоя қилиш 
имконини берадиган етарли потенциалга эга. 
Газетадан. Бухоронинг ер ости ва ер усти 
бойликлари, моддий потенциали жуда буюк. 
Газетадан. 

2 Фойдаланилиши мумкин бўлган, аммо 
рўёбга чиқмаган. Потенциал имкониятлар. 
н Ватанимиз жанубий чегаралари яқи- 
нидаги қуролли можароларнинг ўчоқлари 
ҳарбий хавфнинг потенциал манбаларидир. 
Газетадан. Муҳими —мавжуд илмий потенци- 
алдан фойдаланиш, шу потенциални тезроқ 
ишга солиш. Газетадан. 

ПОТИНЖОН 1 айн. бақлажон. Потинжон 
икраси. 

2 шв. Памилдори, помидор. 

ПОТИРЛАМОҚ 1 с.т. қ. патирламоқ 1. 

Қалъа девори кавакларидан потирлаб қушлар 
учиб чиқарди. «Ёшлик». 

2 кўчма с.т. Безовта бўлмоқ, шошилиб, 
ҳовриқиб қолмоқ. Лекин юраги безовта. Ни- 
магадир потирлайди. Т. Малик, Шайтанат. 
Зайнабнинг эса юраги потирлаб, жони ҳал- 
қумига келиб қолди. Т. Малик, Шайтанат. 

ПОТИҲА с.т. қ фотиҳа. Потиҳа қиб, 
арвоҳига бағишлаб, Бу мозордан чиқиб кетди 
йўл бошлаб. «Баҳром ва Гуландом». 

ПОХОЛ 1 Буғдой, шоли каби бошоқли 
ўсимликларнинг дони янчиб олингандан 
кейин қолган қуруқ пояси. Бир боғпохол. н 
Қорамоллар рациони асосан дағал хашак, 
похол ea ўсимликлар поясидан иборат эди. Н. 
Мавлонов, Қорамолчилик. 

2 Похолдан қилинган (тўшак ёки бошқа 
нарса). Сўридаги похол устига ҳар ким ўз 
ўрнини ёза бошлади. Ҳ. Ғулом, Замин юл- 
дузлари. Бир гал Фарғона водийсини кезиб 
юрганимизда, бизга ҳамроҳ бўлган яқин дўс- 
тимизнинг рафиқаси магазинга кириб, похол 
шляпа олиб чиқди. К. Қаҳҳорова, Чорак аср 
ҳамнафас. 




Олдига похол солмоқ Қуруқ гап, ваъда- 
лар билан аддамоқ, лақиллатмоқ, кишини 
аҳмоқ қилмоқ. -Олахўжа махсум, “Ҳарға 
қарғанинг кўзини чўқимайди, ” деб нодон- 
ларнинг олдига похол солиб туради.. — деди 
Абдурасул. П. Турсун, Ўқитувчи. 

ПОЧА [ф. — кичик оёқ; оёқ- 

нинг пастки қисми; қўй ва б. ҳайвонлар оёғи- 
нинг овқат сифатида ейиладиган пастки қис- 
ми] 1 Ҳайвонлар оёғининг тиззадан пастки 
қисми. Бўри қўйнинг почасидан олибди. н 
Улоқчи, қамчиннинг дастасини тишлаб, улоқ- 
нинг почасидан тортади. Газетадан. 

2 Оёқнинг тизза билан тўпиқ ўртасидаги 
қисми; болдир. Ит почамдан олди. н Нус- 
ратбекнинг танидаги титроқ бир оз пасайди. 
Секин, салмоқли одимлаб бораётиб, ўз хат- 
ти-ҳаракатини оқлашга уриниб, ўзига 
тасалли бера бошлади: «Йўлдан чиққан ҳар 
қандай дайди лайча вовуллаб, почамга ёпиш- 
са, индамай кетавераманми?». С. Нуров, Нар- 
вон. Ғайбулла қизариб, ўрнига бориб ўтир- 
моқчи эди, Ҳасан унинг почасига ёпишди. С. 
Сиёев, Ёруғлик. 

3 Шимнинг, шалварнинг тиззадан паст- 
ки қисми. Низомжон, шоликорликка кираман, 
деб шимининг почасини шимараётган эди, 
Тўланбойнинг ўғли келиб қолди. С. Аҳмад, Уфқ. 
Оғзидаги носини тупуриб, бисмилло, деганича 
шимининг почасини шимариб, кетмон билан 
ўрага тушди. С. Аҳмад, Сайланма. 

4 Устки узун кийимнинг этагига тикилган 
жияк, ҳошия. [Шоир] Шоҳи тўн устидан.. 
қундуз почаси бор пўстинини кийди. Ойбек, 
Навоий. 

5 Поя, оёқ. Стул почаси. н Ота писмиқ 
келиб, каравотнинг почасига суянди. Э. Раҳи- 
мов, Ажаб қишлоқ. 

6 Пиллапоя, поғона. Мирзиёд.. оёғини 
нарвон почасидан аста олди. А. Мираҳмедов, 
Кулган чечаклар. 

ПОЧАПЎСТИН [ф. - поча- 

дан қилинган пўстин] Тулки ва б. ҳайвон- 
ларнинг оёғи мўйнасидан тикилган сирма 
пўстин. Уч ой ёз демасангиз, эгнидан сариқ 
почапўстинини ечмайди. С. Сиёев, Аваз. 
Ниҳоят, эгнида почапўстин, бошида тулки 
тумоқ кийган Умаршайх мирзо узангига оёқ 
қўяди. X. Султон, Бобурийнома. 

ПОЧАПЎСТИНЛИ Почапўстинга эга, 
почапўстин кийган, почапўстини бор. Зум 
ўтмай, ранги ўчган дадамнинг кетидан 


Далавой билан почапўстинли меҳмон уйга 
кириб келишди. «Ёшлик». 

ПОЧАҚИРҚАР Сертикан, оқ гулли наъ- 
матак. 

ПОЧИН \р. чинить — «қилмоқ, яратмоқ, 
барпо қилмоқ» фл. дан ясалган от] 1 Бирор 
ишга киришиш, бирор ишни бошлаш; 
ташаббус. Ҳар қандай почин, қимматли 
ташаббусларнинг бошида ветеранларнинг 
доимо бош-қош бўлиб туриши ажойиб 
анъанага айланиб қолди. Газетадан. 

2 с.т. Бирор ишнинг бошламаси. -Ҳар 
нарсадан ишкал топадиган бўлибсиз, — деди 
Нафиса. — Ҳар ҳолда ташаббус ахир! Ибрат, 
почин! А. Мухтор, Туғилиш. 

Почин қилмоқ 1) биринчи бор бошлаб 
бермоқ; 2) савдони очмоқ, савдо-сотиқни 
бошламоқ. 

ПОЧТА [пол. poczta, итал. posta < лот. 
positus — хат, хабар етказувчи отлиқ чопар; 
бекат, станция] 1 Хат, хабар, жўнатма, га- 
зета-журнал, ҳужжат, пул ва ш.к. ни қабул 
қилиб, тайинланган кишига ёки жойга етказиб 
берадиган давлат алоқа муассасаси ва шу 
муассаса жойлашган бино. Шаҳар почтаси. 
Дала почтаси. н Почтага борсам, пул билан 
шу қоғозни қўшиб берди. С. Зуннунова, Кўк 
чироқлар. Уни шаҳар одамлари, айниқса, ерли 
халқ кам танийди. Ниҳояти почтада ишловчи 
[ўзи ерли халқдан етишиб қолган!] пастроқ бир 
маъмур.. Чўлпон, Кеча ва кундуз. 

2 Шундай муассаса томонидан етказиб 
берилган ёки олинган нарсалар (хат, жў- 
натма ва ш.к.). Менга почта келтирган хат- 
ларнинг сони 200 дан ошиб кетди. Н. Сафа- 
ров, Оловли излар. Агарки қўшнингиз почта 
қутисидан сиз обуна бўлган адабиёт газе- 
тасини олиб, сиздан олдин ўқишга тушса, 
хафа бўлманг. Газетадан. 

ПОЧТАЛЬОН [фр. postillon] Хат, газета, 
журнал кабиларни эгаларига етказиб бе- 
рувчи почта ходими. Ҳовлидан почталъон 
чолнинг чақиргани эшитилди. «Шарқ юлдузи». 
Почталъон индамай, кўк қоғознинг бир чек- 
касини кўрсатди. Л. Тожиева, Меҳрим сизга, 
одамлар. 

ПОЧТАМТ [нем. Postamt] Шаҳарнинг 
марказий почтаси, марказий почта идораси. 

ПОЧТАХОНА [почта + хона] Почта ўр- 
нашган бино. Район алоқа бўлими бу ишни 
жуда қулай ва маъқул кўриб, кейинчалик бир 
мунча колхозларда шундай почтахоналар 




ташкил қилди. А. Қаҳҳор, Қўшчинор чи- 
роқлари. Кузда почтахона ёнида аллақандай 
эски бинога жойлашган мактабга қатнай 
бошладим. Ў. Ҳошимов, Икки эшик ораси. 
Толибий шўрва стипендия ололмай ва куни- 
га уч марта почтахонага зир югуриб, уйидан 
пул кутиб юрган студентларга мўлжалланади. 
Газетадан. 

ПОЧТАЧИ айн. почтальон. Кейин газета 
тарқатиб юрган почтачи боладан икки-уч 
газета олиб, турган жойида саҳифаларга кўз 
югуртира бошлади. С. Аҳмад, Уфқ. Анави 
Абдураҳим почтачининг ўғли ҳам тасқара 
бўлиб олиб, копток тепгани тепган.. Мир- 
муҳсин, Умид. Уч ҳафтадан бери нахат бор, 
на бир хабар.. дарвоза тиқ этса, почтачи 
хат ташлаб кетдимикан, деб кўчага югу- 
раман. Н. Қиличев, Чиғириқ. 

ПОЧЧА 1 Опанинг эри. Ия, почча, нима 
қилиб юрибсиз? С. Аҳмад, Уфқ. Кичик поч- 
чам ўйланиб, менга юзланди. С. Сиёев, Ёруғ- 
лик. Сал ширакайф бўлиб ўтирган Содиқ- 
жон аллақандай сирли иш борлигини, почча- 
си ундан яшираётганини сезиб қолди. Р. Фай- 
зий, Чўлга баҳор келди. 

2 эск. Исмларга қўшилиб, ҳурмат маъ- 
носини билдиради. Фақирдек бир содда мул- 
лонинг ўрус забонида сўзлаша билганимга 
таажжубланди шекилли, бошдан-оёқ Маҳ- 
зум поччангизни кузатиб чиқди. А. Қодирий, 
Кичик асарлар. Баззоз поччанинг бекорчи 
оғизга тоби йўқ эди. М. Исмоилий, Фарғона 
т.о. Озгина таҳаммул қилсин-чи, бек почча. А. 
Қодирий, Меҳробдан чаён. 

3 шв. Ўзидан катталарга мурожаат шакли. 

ПОШИКАСТА [ф. az^. - оёғи син- 

ган; синиқ оёқ] с.т. Ожиза, заифа. Поши- 
каста заифаларни сўкманглар. Т. Мурод, 
Отамдан қолган далалар. Ай пошикасталар, 
девордан кўп бўйлай берма, полвонларнинг 
хаёлини бўласан! Бор, ўсмангни қўй. Т. Мурод, 
От кишнаган оқшом. 

ПОШЛИНА [қад. р. пошлина — қадим- 
ги урф-одат] Муайян иш, амаллар, кўр- 
сатилган хизматлар учун фуқаролардан, 
муассаса ва ташкилотлардан давлат орган- 
лари ундириб оладиган пул йиғимлари. 
Божхона пошлинаси. Суд пошлинаси. н ..сай- 
ёҳлик мақсадларига мўлжалланган транс- 
nopm воситалари учун божхона пошлиналари 
тўлашдан 3 йил муддатга озод қилинсин. 
Газетадан. 


ПОШНА [ф. — оёқ кафти, товон; 

пошна] Оёқ кийимининг товонига таг- 
чармдан баландроқ қилиб қоқилган қаттиқ 
чарм ёки бошқа бирор нарса. Ботинканинг 
пошнаси. Этикнинг пошнаси. н У баланд 
пошналарини полга дўқ-дўқ уриб, хонадан 
чиқиб кетди. «Ёшлик». Қайтиб келган- 
ларининг эртасигаёқ Собирова ona ишда 
киядиган пошнаси йўғон туфлиси ва одми 
атлас кўйлагини кийиб, рсшкомга борди. Ш. 
Холмирзаев, Бодом қишда гуллади. 

ПОШНАЛАМОҚ 1 Пошна қўймоқ, 
пошна қоқмоқ. Этикни пошналамоқ. 

2 Пошна билан ниқтамоқ, босмоқ, теп- 
моқ. Аваз отини ўйнатди., Пошналаб чўлда 
жўнатди. «Зулфизар билан Авазхон» [Малай] 
..уни [отини] қамчилаб, пошналаб қистаб 
суриб, бир зумда кўздан ғойиб бўлган. С. Ай- 
ний, Эсдаликлар. 

ПОШНАЛИ Пошнаси бор; пошнаси 
баланд. Резина поитали этик. н ..Лекин 
сочларини тепасига кўтариб турмаклаб, 
[Раиса] оёқларига баланд пошнали туфли 
кийса, бўйи чўзилиб, анча хушқомат кўри- 
нарди. М. Хайруллаев, Тилла маржон. [Зиё- 
дулла:] Этигим баланд пошнали, така тери- 
сидан. Т. Мурод, От кишнаган оқшом. 

ПО ТТТША 1 Хотин-қизларга мурожаатда 
ҳурмат ёки эркалатишни ифодалайди. -Хуш- 
вақт бўлинглар, айланай, пошша қиз.. — деди 
хотин ва Кумушга қараб давом этди, — ану 
кунги сўзингиз билан йўлдан қайрилиб кир- 
ган эдим. А. Қодирий, Ўтган кунлар. Юринг, 
келин пошша, уйингизни кўрсатинг. Ҳ. Ғулом, 
Машъал. Шу пайт Руқия пошша эшон ойига 
духобадай майин овози билан деди.. К. Яшин, 
Ҳамза. 

2 Пошша (хотин-қизлар исми). 

ПОШШАХОН 1 Хотин-қизларга муро- 
жаатда ҳурмат ёки эркалатишни билдира- 
ди. Кўзимиз тўрт бўлди, пошшахон, баз- 
мингизга муштоқмиз, қани, ўтиринг. Ойбек, 
Танланган асарлар. 

2 с.т. Энг яхши, сара. Элмурод ҳам йи- 
гитларнинг пошшахони-да! Майли, иккови 
қовушсин. Шуҳрат, Шинелли йиллар. -Ҳуснда 
тенги йўқ. Қизларнинг пошшахони. -Билар 
экансиз, ҳазратим. Ўзи ҳам ўн еттидан ўн 
саккизга ўтиб турибди. Мирмуҳсин, Чўри. 

по тттттт о с.т. Подшо(ҳ). Оқ пошшонинг 
кумуш нишони билан кўтариб юрди у ўша 
ханжарни. X. Даврон, Қақнус. Уйнқилобни ҳам 




билгани йўқ, бироқ «Некалай пошшонинг 
тахту тожидан айрилганидан» хабардор, 
холос. К. Яшин, Ҳамза. 

ПОЭЗИЯ [юн. poiesis — асар, ижод; ижод 
маҳсули] 1 Бадиий ижоднинг шеърий шак- 
ли, шеърият, назм. Поэзия назарияси. н 
Поэзиянинг энг салмоқли, катта истеъдод 
талаб қилувни поэма жанри Эгам Раҳимов 
ижодининг негизини ташкил этади. X. 
Ёдгоров, Ҳаёт тўлқинлари. Поэзиянинг мен- 
га маълум бўлмаган сирларини айтиб берди. 
Шукрулло, Сайланма. 

2 Бирор шоирнинг, халқнинг ёки давр- 
нинг шеърий асарлари мажмуи; шеърлар. 
Фурқат поэзияси. Ўзбек поэзияси. н Ҳ. 
Олимжон янги ўзбек поэзиясига асос солган 
шоирлардан биридир. Н. Сафаров, Оловли из- 
лар. Ўзбек поэзиясида сиқиқлик эмас, ёйил- 
малик ҳукм суради. «Ёшлик». 

ПОЭМА \юн. poiema — ижод маҳсули, 
яратилган нарса] 1 ад. Воқеа, ҳикоя тарзида 
баён қилинадиган, катта ҳажмдаги шеърий 
асар жанри, сюжетли шеърий қисса, дос- 
тон. Лирик поэма. Эпик поэма. н Ҳамид 
Олимжон ғазаллари, шеърлари, баллада ва 
поэмалари кишилар қалбига жуда равон 
кириб боради ва сингиб кетади. Н. Сафаров, 
Оловли излар. Ғайратийнинг «Онамга хат» 
поэмаси унинг ижодида алоҳида ўрин тута- 
ди. Н. Сафаров, Оловли излар. 

2 мус. Лирик-драматик ёки лирик-ҳи- 
коявий характерга эга ҳамда эмоционал 
жўшқинлик билан суғорилган эркин шакл- 
даги мусиқа асари. 

ПОЭТИКА [юн. poietike — поэтик санъат] 
ад. 1 Адабиёт назариясининг сўз санъати 
асарлари тузилишини унинг изчил ва та- 
рихий қонуниятлари асосида ўрганадиган 
бўлими; бадиий асарларда қўлланувчи ифо- 
да воситалари тизими. 

2 Адабиётдаги ёки айрим шоир, ёзувчига 
хос бирон-бир йўналишнинг бадиий тамо- 
йиллари ва хусусиятлари тизими. 

ПОЯ [ф. ■uL — зинапоя, поғона; бос- 
қич, пой; оёқ, этак] 1 Ўсимликнинг шох- 
ларини, барг, гул ва мевасини кўтариб ту- 
радиган, тик ўсадиган ер усти қисми. Жўхо- 
ри пояси. Шоли пояси. н Буғланиб кетган 
дераза ортида қамиш томдан сизиб туша- 
ётган томчилар кўриниб қолар, ҳовли эта- 
гидаги маккажўхори поялари ёмғирдан жун- 
жикиб эгилган. Ў. Ҳошимов, Қалбингга 


қулоқ сол. Буғдой қип-қизариб пишган, поя- 
ларигача қовдек қовурилган эди. С. Айний, 
Қуллар. 

2 Ишком ёки сўрининг бағазлар маҳ- 
камланадиган ёғочи. Боғда саккиз узун иш- 
ком: ҳаммасининг поялари яхши ишланган, 
пуиипалари чопилган. Ойбек, Танланган 
асарлар. Кўприкнинг нарёғида, ишкомга поя- 
си кесиб олинган кекса тол ёнида Дилдор 
билан Аъзамжон турарди. С. Аҳмад, Уфқ. 
Бултур эллик киши борган эди. Ҳаммаси 
хурсанд экан, толлари пояга яраб қолди. Ҳ. 
Ғулом, Феруза. 

3 Оёқ, поча. Каравот пояси. 

4 Устун. Рузвон хола аста юриб келиб, 
Онахоннинг қаршисидаги дўкон поясига 
суянди. А. Мухтор, Опа-сингиллар. 

5 шв. айн. поча 1. Бир нечалар кетар қо- 
чиб, Ботир юрар жардан кечиб, Остидаги 
минган оти Поясидан қонни кечиб. «Мурод- 
хон». 

6 Замбил, тобут кабиларнинг тутқичи, 
дастаси. Кўзлари қизарган одамлар навбат 
билан тобутнинг поясини елкаларига қўйиб, 
тез-тез қадам ташлаб кетмоқдалар. М. 
Осим, Карвон йўлларида. 

7 Поғона, пиллапоя. Ўртаси даҳлиз би- 
лан ажралган икки хона бор, рўпарада бо- 
лохонага чиқадиган ёғоч зинанинг баъзи 
поялари тушиб кетган, ўзи лопилларди. 
Мирмуҳсин, Умид. 

8 кўчма Поғона, даража, босқич. [На- 
воийнинг] Давлатда юқори пояга кўтарили- 
ши хабари уни [Султонмуродни] самимий 
қувонтирди. Ойбек, Навоий. Тарбиялаб, 
emuuimupdu вояга, Топди шуҳрат, чиқди буюк 
пояга. Ҳабибий. 

9 Баъзи ўсимликларнинг номи билан 
бирикиб, улар экилган ер, майдон маъно- 
сини ифодаловчи қўшма сўз ясайди, мас: 
шолипоя, бедапоя. 

ПОЯКИ [ф. ^4jL] этн. тар. Чилим 
кўтариб юриб, кашандаларга чектириб 
тирикчилик қилган киши. У вақтларда 
бозорларда баъзи кишилар чилим кўтариб 
юрар, чекувчиларга чектириб, бирор нарса 
олардилар. Бундай одамларни «пояки» дер 
эдилар. С. Айний, Эсдаликлар. Олма отдим 
поякининг қизина, Бориб тегди юрагининг 
кўзина. «Қўшиқлар». 

ПОЯКИЛИК 1 Пояки касби; тамаки, 
нос сотиш билан шуғулланишлик. 






2 Бозорда тамаки ва носвой дўконлари, 
растаси. Поякиликдан носвойни оламан-да, 
таниш ипакфуруш яҳудийдан онам буюрган 
ипакларни харид қилгани жўнайман. Ойбек, 
Болалик. 

поякичилик айн. поякилик. Искан- 
даров ҳикоясини бошлади: -Менинг отам бўз- 
чи эди. Бойлар уни синдиргач, бўзчиликни 
йиғиштириб, поякичилик қилди. Ё. Шукуров, 
Қасос. 

ПОЯМА-ПОЯ кўчма Поғонама-поғона, 
босқичма-босқич. Юлдузларга бўлдим ҳамсоя, 
Чиқдим кўкка пояма-поя. М. Шайхзода, 
Чорак аср девони. Йиллар ўтавериб пояма- 
поя, Йиллар — умидларга оташин чароғ. А. 
Орипов, Йиллар армони. 

пояндоз с.т. қ. пойандоз 2. Анвар 
машина хонасидан чиқди-ю, қўлидаги қоғоз- 
ни секин-секин силкитганча, ёруғ йўлакдаги 
гулдор пояндознинг бир чеккасидан бошини 
қуйи солганича юриб кетди. Ў. Ҳоғиимов, 
Қалбингга қулоқ сол. Оппоқ нур юқоридан 
пояндоз сингари тушиб, оёқлари остида 
тўхтаган эди. Т. Малик, Шайтанат. 

ПОЯС \р. пояс — тасма, камар, белбоғ; 
ер юзасининг ажратилган бир қисми] 1 геогр. 
Ер шари юзасининг ёнма-ён жойлашган 
паралеллар ёки икки меридиан оралиғидаги, 
маълум белгиларга қараб ажратилган қис- 
ми. Меридианлар Ер юзини 24 поясга бўлади. 
Вақтнинг пояс ҳисоби. Пояс вақти. 

2 Ер шари юзасининг меридианлар би- 
лан ажратилган, табиий-иқлимий шароит- 
лари бир хил қисми; минтақа. Мўътадил 
пояс. Иссиқ пояс. н Бу жой жуда кўп ис- 
сиқлик олади ea шунинг учун иссиқ пояс деб 
аталади. «География». 

3 иқт. Мамлакатнинг маълум иқтисодий 
белгиларига кўра ажратилган қисми. Тариф 
пояси. Пояс нархлари. 

ПОҒОНА I [ф. / ajAj — зинапоя, 

нарвон] 1 Зинанинг, нарвоннинг оёқ қў- 
йиб чиқиладиган ва тушиладиган поялари- 
дан ҳар бири; пиллапоя. Нарвоннинг поғона- 
си. н Шотининг бир поғонасига оёқ қўйиши 
билан калласига, қўшнининг хотини киши- 
дан қочадиган бўлса, андишалик иш бўлмас- 
микин, деган ўй келди. С. Аҳмад, Сайланма. 
Искандар зинадан икки поғона пастга ту- 
шиб, автобус эшигида турганча, миннатдор 
бош силкиди. М. Мансуров, Ёмби. 


2 кўчма Ўсиш, юксалиш, тараққиёт 
каби тадрижий жараёнларнинг ҳар бир 
босқичи. Тараққиёт поғоналари. Юкса- 
лишнинг энг юқори поғонаси. н Мажлисда 
таъкидландики, мамлакатимизда иқтисо- 
диётнинг муҳим тармоғи бўлган қишлоқ 
хўжалигида ислоҳотлар самарадорлигини 
янги поғонага кўтаришга алоҳида эътибор 
берилаётир. Газетадан. 

3 кўчма Амал, унвон, мартаба каби- 
ларнинг ҳар бир босқичи. Домла ўзи етган 
поғонани ҳам, олдинда уни кутиб турган 
мартабаларни ҳам севарди. «Ёшлик». Ҳа, у 
камолот поғоналаридан тез, ишонч билан 
кўтарилиб борарди. Ў. Ҳошимов, Қалбинг- 
га қулоқ сол. Аммо кейинги пайтда бу аҳвол- 
ни тубдан яхшилаш учун бир талай ишлар 
қилинди. Энг аввало, барча поғонадаги раҳбар 
кадрлар янгиланди. Газетадан. 

4 Бирин-кетин содир бўладиган иш- 
ҳаракатнинг ҳар бир босқичи. Қиз эскичасига 
яишрин равишда сотилди. Энди энг сўнгги 
поғона — домла имомнинг никоҳ ўқиши қолди. 
П. Турсун, Ўқитувчи. 

Умуртқа поғонаси анат. Одам скелети- 
нинг бўйин, кўкрак, бел умуртқалари, дум- 
ғаза, дум суякларининг — умуртқаларнинг 
устма-уст бирикишидан ташкил топган 
қисми. 

ПОҒОНА II мус. Товушқатор; ундаги 
изчиллик ва уйғунликни ташкил этган ҳар 
бир товуш. 

ПОҒОНАЛИ 1 Поғоналари бўлган, по- 
ғонадан иборат. Қирқ поғонали зина. Ўн no- 
ғонали нарвон. 

2 кўчма Босқичлари бўлган; тадрижий. 
Поғонали сайловлар. 

ПРАВЛЕНИЕ [р. править — «бошқармоқ, 
раҳбарлик қилмоқ» фл. дан ясалган от] эск. 
1 қ. бошқарма, бошқарув. Колхоз правлениеси. 

2 с.т. Шундай орган аъзолари ёки маж- 
лиси, йиғилиши. Ишни правлениеда ҳал 
қилмоқ. н Хўп, бу тўғрида эртага npae - 
лениеда гаплашамиз. А. Қаҳҳор, Қўшчинор 
чироқлари. Правление мажлиси эрталаб соат 
саккизга чақирилган эди. С. Аҳмад, Уфқ. 

ПРАВО [р. право — ҳуқуқ; имконият; 
асос, сабаб < правьш — тўғри, чин, ҳақиқий] 
Кимсага автомобиль, мотоцикл ва б. транс- 
порт воситаларини бошқариш ҳуқуқини 
берадиган ҳужжат, гувоҳнома. Шофёрлик 
npaeocu. н Сиз билан кўришиш учун ҳамма 


20—Ўзбек тилининг изоҳли луғати 




шофёрларингизнинг правосини олиб қўйиш 
керак шекилли. С. Аҳмад, Юлдуз. 

ПРАВОСЛАВИЕ \р. православие — тўғ- 
риликка эътиқод] Христиан динининг 
асосий оқим (мазҳаб)ларидан бири; XI асрда 
Византияда шаклланган шарқий христиан- 
лик (эътиқоддаги маълум қарашлар бўйича 
Ғарбдаги католицизмдан фарқ қилади). 
Православие руҳонийлари. Православие чер- 
кови. 

ПРАГМАТИЗМ [юн. pragma — иш, ҳара- 
кат] 19-асрнинг 70- йилларида АҚШда кенг 
тарқалган фалсафий таълимот: билиш 
объектлари онгдан ташқарида мавжуд 
бўлмайди, балки амалий масалаларни ҳал 
қилиш жараёнидаги билиш ҳаракатлари 
орқали шаклланади, амалиётда инсонга 
нима кўпроқ фойда берса, ўшанга кўпроқ 
аҳамият бериш зарур, деган ғояни илгари 
сурувчи оқим. 

ПРАГМАТИК Прагматизм тарафдори. 
Яна қизиғи шундаки, мухбир саволига жавоб 
бера туриб М. Раҳимов, «мен сиёсатга жуда 
кеч келганман, мен иқтисодчи, реалист ва 
прагматикман», дейди. Газетадан. 

ПРАГМАТИКА \юн. pragma, pragmatos 
— иш, ҳаракат] тлш. Семиотика ва тилшу- 
носликнинг нутқда тил белгиларининг амал 
қилишини, уларнинг ўзаро муносабатини 
ўрганувчи соҳаси. 

ПРАЗЕОДИМ [юн. prasinos — яшил (туз- 
ларининг рангига кўра) + dymos — эгизак] 
Менделеев даврий системасининг III гу- 
руҳига мансуб кимёвий элемент, металл 
(металлургия саноатида қўлланади). 

ПРАКТИК эск. Ўз ишида, соҳасида кат- 
та тажрибага эга бўлган, омилкор, тажри- 
бакор мутахассис, шунингдек, фақат ама- 
лий иш орқали тажриба, билим орттирган 
киши. Практик олим. 

ПРАКТИК қ. амалий. Практик машғу- 
лот. Практик метод. 

ПРАКТИКА [юн. praktikos — фаол, иш- 
чан, серҳаракат] 1 флс. Кишиларнинг мод- 
дий олам ва жамиятга таъсир ўтказиш йўлида 
қиладиган ўзгартирувчилик ва бунёдкорлик 
фаолияти. 

2 қ. амал 1, амалиёт. 

3 қ. амал 3, амалиёт. Автомат мани- 
пуляторларни ишлаб чиқариш ва практикага 
кенг жорий этиш ҳамкорликнинг асосий 
йўналишларидан биридир. Газетадан. 


4 эск. Олий ва махсус ўрта ўқув юрт- 
ларида ўқиш-ўқитиш шаклларидан бири — 
ўқувчи ва талабаларнинг таълим жараёнида 
олган назарий билимларини корхона, му- 
ассаса ва б. жойларда татбиқ этиши ва 
мустаҳкамлаши; амалиёт. Ишлаб чиқариш 
практикаси. Талабаларнинг педагогик прак- 
тикаси. Практикага бормоқ. н Аҳмад таъ- 
тил пайтида Фарғона водийсига практикага 
борди-ю, у ердаги одамларга қойил қолди. Ф. 
Мусажонов, Ҳиммат. Мактабларига прак- 
тикага келган қиз ёшгина, чиройли студент 
йигитга турмушга чиқди. Ў. Ҳошимов, Қал- 
бингга қулоқ сол. 

ПРАКТИКАНТ эск. Амалиёт ўтаётган 
ўқувчи, талаба. Врач практикантлар билан 
касал кўрмоқда. н Шаҳардан чиққан бир 
тўда практикант-студентлар.. ўша даврда 
машҳур бўлиб кетган бир қўшиқни айтишар.. 
эди. С. Аҳмад, Тоғларда. 

ПРАКТИКУМ [юн. praktikos — фаол, иш- 
чан] Асосан олий ўқув юртида бирор ўқув 
фани бўйича ўтказиладиган амалий маш- 
гулотлар мажмуи. Кимё практикуми. Прак- 
тикум раҳбари. 

ПРЕДМЕТ [р. предмет — нарса, объект] 
1 Сезги аъзолари орқали ҳис қилинадиган, 
онгимиздан ташқари мавжуд бўлган ҳар 
қандай аниқ моддий нарса. ..дунёдаги нар- 
салар, предметлар туғилади, унади, тар- 
қалади, яралиб, йўқ бўлиб туради. «Гулис- 
тон». 

2 Айрим ўқув фанини ташкил этган 
билимлар мажмуи; ўқув фани, дарс. -Лекин 
ўқитувчилар ўз предметини яхши билсагина 
[конспект тузиш] шарт эмас, — деди Пи- 
шонов. С. Зуннунова, Янги директор. 

ПРЕДОХРАНИТЕЛЬ [р. предохранять — 
«сақламоқ, эҳтиёт қилмоқ» фл. дан ясалган 
от] Отиш қуроли, электр тармоғи ва ш.к. 
нинг хавфсизлигини таъминловчи мослама. 
Электр предохранители. Милтиқ предох- 
ранители. 

ПРЕЗЕНТАЦИЯ [лот. praesentatio — тақ- 
дим этиш, кўрсатиш] Бирор янги, яқинда 
пайдо бўлган, яратилган нарсанинг (мас., 
китоб, журнал, кинофильм, теледастур, 
ташкилот ва ш.к. нинг) жамоатчиликка рас- 
ман тақцим этилиши. Кўп ўтмсш Вазирлар 
Маҳкамасининг тегишли қарори ҳам чиқди. 
Яқинда эса худди шу жамғарманинг презен- 
тацияси бўлиб ўтди. Газетадан. 






ПРЕЗИДЕНТ [лот. praesidens, praesi- 
dentis — олдинда ўтирувчи] 1 Республика 
бошқаруви шаклидаги кўпчилик мамла- 
катларда маълум мудцатга сайлаб қўйила- 
диган давлат бошлиғи. Ўзбекистон прези- 
денти. н Бунда Президент Ислом Каримов- 
нинг «Ўзбекистон театр санъатини ривож- 
лантириш тўғрисида»ги фармони муҳим омил 
бўлиб хизмат қилмоқда. Газетадан. Деҳли 
сафари чоғида Ҳиндистон раҳбарлари билан, 
жумладан, президент, вице-президент, бош 
вазир, бошқа ҳукумат аъзолари билан учра- 
шувлар ўтказилди. Газетадан. Ўзбекистон 
Республикаси Президенти кубоги учун ўт- 
казилаётган мусобақанинг барча иштирок- 
чилари ва ташкилотчиларини табриклаш 
менга улкан мамнуният бахш этади. Газе- 
тадан. 

2 Баъзи илмий муассаса ёки жамият- 
ларнинг маълум муддатга сайлаб қўйилган 
бошлиғи, раҳбари. Фанлар академиясининг 
президенти. н Конференцияда Марказий 
Осиё халқлари маданияти ассамблеяси npe- 
зиденти, таниқли ёзувчи Ч. Айтматов сўзга 
чиқди. Газетадан. -Юзаки қараганда, му- 
раббийлардан давлат мадҳиясини айтиб 
беришни сўраб ўтириш баъзиларга бошқа- 
чароқ бўлиб туюлиши мумкин, — дейди фе- 
дерация президенти Пўлат Усмонов. Газе- 
тадан. 

3 Фирма, банк, компания ва ш.к. даги 
юқори мансабдор шахс. Банк президенти. 
Компания президенти. 

ПРЕЗИДЕНТЛИК 1 Президент лаво- 
зими, мансаби. Президентликка сайламоқ. 

2 Республика тузумидаги мамлакатлар- 
нинг маълум мудцатга сайлаб қўйиладиган 
раҳбарлиги. Президентлик ҳокимиятида 
Президентнинг давлат бошлиғи ва ижро 
этувчи ҳокимият бошлиғи сифатидаги ва- 
колатлари мужассамлашган. Газетадан. 

Президентлик бошқаруви Фавқулодда 
ҳолатлар жорий этилганда давлат бошқа- 
рувида қўлланадиган вақтинчалик бошқарув 
шакли. Президентлик бошқарув усули — шу 
тизимнинг ўзагидир. Газетадан. 

ПРЕЗИДИУМ [лот. praesidere — олдин- 
да ўтирмоқ, раислик қилмоқ] 1 Мажлис, 
кенгаш ва ш.к. катта йиғилишларни бош- 
қариб бориш учун сайланган кишилар 
гуруҳи; ҳайъат. Олий Мажлис президиуми. 
Президиум сайламоқ. н Азизхон кейинги 


пайтларда президиумларда ўтириб ўрганган, 
пастда қолиб кетган пайтларда мажлисга 
келгандек бўлмасди. С. Аҳмад, Уфқ. Ёзувчи- 
лар уюшмасида бўладиган йиғинларга келган 
ёшлар ҳамиша Абдулла Ҳаҳҳорнинг сўзга 
чиқишини сабрсизлик билан кутишар, npe- 
зидиумга доимо даста-даста саволлар ту- 
шарди. К. Қаҳҳорова, Чорак аср ҳамнафас. 

2 Баъзи ташкилот, жамият ёки илмий 
муассасанинг сайлаб қўйиладиган раҳбар- 
лик органи. Фанлар академиясининг прези- 
диуми. 

ПРЕЙСКУРАНТ [нем. Preiskurant < фр. 
prixcourant < фр. prix — нарх, баҳо + courant 
— жорий, ҳозирги кундаги] иқт. Товарлар, 
турли хизматлар ва маҳсулотларнинг тизим- 
лаштирилган нархлар рўйхати; нархлар ҳа- 
қида маълумотнома; нархнома. 

ПРЕМЬЕРА [фр. premier — биринчи] 
Янги спектакль, эстрада, цирк томоша- 
лари, янги фильм кабиларнинг биринчи бор 
оммавий намойиш қилиниши. .. Ўша куни 
премъера экан, билим юртининг кичкина 
залига одам сиғмайди. О. Ёқубов, Излайман. 
Премъера. Бугун ҳамма: режиссёрдан тортиб 
раққосагача, гримчидан тортиб монтёргача 
ҳаяжонда. «Ёшлик». Муаллиф номига жуда 
кўп театрлардан устма-уст телеграммалар 
келар, улар Абдулла Ҳаҳҳорни премьерага 
таклиф қилишар эди. К. Қаҳҳорова, Чорак 
аср ҳамнафас. 

ПРЕМЬЕР-МИНИСТР [фр. premier 
ministre — биринчи, бош вазир] Ҳукумат 
бошлиғи, Вазирлар Маҳкамаси кенгаши 
раиси. 

ПРЕПАРАТ [лот. praeparatus — тайёр- 
ланган] 1 ким. Лаборатория ёки фабрикада 
тайёрланган кимёвий ёки фармацевтик 
маҳсулот. Дори-дармон препаратлари. н 
Эшитиш ҳиссиёти суст бўлган, эшакем 
касаллигига мойил, қон ивиши nacm бўлган 
кишилар учун ҳам аспирин npenapamu сал- 
бий таъсир кўрсатади. Газетадан. Янги 
npenapam қўлланганида, тери тоза бўла 
бошлайди. Газетадан. 

2 Жонивор ёки ўсимлик организмининг 
анатомик, гистологик ва б. жиҳатдан ўр- 
ганиш жараёнида кузатиш ёки текшириш 
учун тайёрланган қисми. Анатомик npena- 
рат. Бақа юрагининг npenapamu. Препа- 
ратлар кўргазмаси. 

ПРЕСС [лот. presso — босаман, эзаман] 
Материалларни кучли босим билан (босиб, 
сиқиб) текислайдиган, деталга босим ос- 
тида ишлов берадиган машина; исканжа. Кўл 
пресси. Штамповка пресси. Прессда сиқиб 
олинган кунжара. н Юқори унумли npecc- 
ларда соатига 350 та деталь ишлаб чиқа- 
риш мумкин. «Фан ва турмуш». 

ПРЕССА [фр. presse — матбуот] Оммавий 
даврий матбуот (газеталар, журналлар). 

ПРЕСС-АТТАШЕ [фр. press-attashe] Мат- 
буот ва жамоатчилик билан алоқа масала- 
ларини амалга оширувчи атташе, вакил. 

ПРЕСС-БЮРО [ингл. press-bureau < фр.] 
айн. матбуот бюроси қ. матбуот. 

ПРЕСС-КОНФЕРЕНЦИЯ [ингл. press- 
conference < фр.] айн. матбуот конференцияси 
қ. матбуот. 

ПРЕССЛАМОҚ Пресс билан ишлов 
бермоқ ёки босиб жойламоқ, тахламоқ, ис- 
канжаламоқ. Детални прессламоқ. Пахтани 
прессламоқ. 

ПРЕССЛОВЧИ Пресс билан ишлов бе- 
рувчи, исканжаловчи киши. Мева консерва 
заводининг прессловчиси Аҳмад Сатторовнинг 
гапини ҳамма маъқуллади. М. Хайруллаев, 
Алёр. 

ПРЕСС-ПАПЬЕ [фр. press-papirs < pres- 
ser — босмоқ, қисмоқ + papier — қоғоз] 
Босма қоғоз маҳкамлаб қистирилган канце- 
лярия асбоби; босма. 

ПРЕСС-СЕКРЕТАРЬ [ингл. presse-secre- 
tary] Президент ёки бош вазирнинг матбуот 
бўйича котиби (вакили); матбуот котиби. 

ПРЕФЕКТУРА [лот. praefectura — раҳ- 
барлик, бошчилик; маъмурий даҳа; ноиб- 
лик, ноиб қўл остидаги ўлка] Баъзи мам- 
лакатларда, мас., Японияда, асосий маъму- 
рий-ҳудудий бирлик; вилоят. 

ПРЕФЕРЕНЦИЯ [лот. praeferre — афзал 
кўрмоқ, имтиёз бермоқ] Бирор бир фаолият 
турини (мас., айрим ёки барча турдаги 
импорт молларни олиб киришни) қўллаб- 
қувватлаш учун айрим давлатлар, корхо- 
налар, ташкилотларга бериладиган афзал- 
лик, имтиёзлар. 

ПРЕФИКС [лот. — praefixum < prae — 
олддан, олдиндан + fixus — бириктирилган] 
тлш. Сўзнинг ўзак олдидан қўйиладиган 
қисми, олд қўшимча (бе-, но- каби: бенуқ- 
сон, нотўғри). 


ПРИБОР [р. прибор — асбоб, мослама] 
1 Бирор ишни бажариш, бошқариш, тар- 
тибга солиш, ҳисоблаш учун ишлатилади- 
ган махсус мослама, аппарат, асбоб. Ўлчаш 
прибори. Оптик прибор. Иситиш прибори. н 
Пахта толаси сифатини аниқлайдиган npu- 
бор ҳам яратилди. Газетадан. Сезгир прибор- 
лар ер бағрининг ҳолатига туну кун қулоқ 
солиб туради. Газетадан. 

2 Маълум бир иш ёки мақсад учун қўл- 
ланадиган нарсалар мажмуи. Ёзув прибори. 

ПРИВАТИЗАЦИЯ [лот. privatus — ху- 
сусий, айрим шахсга тегишли ёки алоқадор] 
иқт. Давлат ёки маҳаллий бошқарувга 
тегишли мол-мулкни (ер майдони, саноат 
корхонаси, банк, транспорт ёки алоқа 
воситалари, бино, уй-жой ва ш.к. ни) пулга 
ёки текин хусусий мулк қилиб бериш; 
хусусийлаштириш. Приватизация шароит- 
га қараб пулли, бепул ёки имтиёзли тарзда 
ўтказилади. «Иқтисодиёт назарияси». 

ПРИЁМНИК \р. принять — «қабул қи- 
либ олмоқ» фл. дан ясалган от] эск. 1 Ра- 
диотехника ва телемеханикада электро- 
магнит, ёруғлик ва б. тўлқинлар ёрдамида 
сигнал, нутқ, мусиқа, тасвир кабиларни 
қабул қилиш учун мўлжалланган аппарат. 

2 с.т. Радиоприёмник. Ўрнидан туриб, 
приёмникни буради-да, унга бағрини бериб, 
тирсаги билан суянганича, деразадан ҳовлига 
қараб, индамай тураверди. С. Зуннунова, 
Кўк чироқлар. Бу устахонада турли мар- 
кадаги приёмник, телевизорлар чанг босиб 
ётарди. Т. Ашуров, Оқ от. 

ПРИЗМА [юн. prisma — қирқилган, арра- 
ланган] 1 мат. Икки ёғи (асослари) тенг ва 
параллел кўпбурчакдан, ён ёқлари эса па- 
раллелограммлардан иборат бўлган кўп- 
ёқлик. Уч ёқли призма. Кўп ёқли призма. 

2 физ. Худди шундай шаклга эга бўлган, 
турли оптик, спектрал асбоб ва аппарат- 
ларда ёруғлик нурининг йўналишини ўз- 
гартириш, мураккаб нурни спектрга аж- 
ратиш ва б. жараёнлар учун хизмат қиладиган 
шишасимон ўта тиниқ жисм. Нурни призма 
орқали спектрларга ажратмоқ. 

Призмадан ўтмоқ кўчма Муайян омил- 
ларнинг билвосита таъсирида бўлмоқ, шун- 
дай таъсирни бошдан ўтказмоқ. Мазкур ғоя- 
лар, шак-шубҳасиз, бутун бир миллий қад- 
риятлар ва тасаввурлар призмасидан ўтган 
эди. Газетадан. 






ПРИКАЗЧИК [p. приказать — «буюрмоқ, 
буйруқ, фармойиш бермоқ» фл. дан ясал- 
ган от] эск. 1 Савдогарларга ёлланган ва 
уларнинг савдо-сотиқ ишларини олиб бор- 
ган хизматчи; гумашта. Улар харидор билан 
битишгандан сўнг, қолган ҳамма ишни.. при- 
казчик Саидмурод бажарар эди. Ойбек, Тан- 
ланган асарлар. 

2 Помешчикнинг ер-мулкини бошқа- 
рувчи, хўжалик ишларини бажарувчи хиз- 
матчи. 

ПРИЛАВКА \р. прилавок — пештахта] 
с.т. эск. айн. пештахта. Салимжон прилавка 
устига молларни ёиди. Ҳ. Ғулом, Замин 
юлдузлари. 

ПРИМИТИВ [лот. primitivus — бирин- 
чи, илк, дастлабки, энг аввалги] 1 Замона- 
вий талабларга жавоб бермайдиган, жуда 
содда, ибтидоий. Примитив асбоб. 

2 Илмга асосланмаган; оддий, содда. 
Примитив қарашлар. н Ота-боболари- 
миздан қолган примитив методлардан алла- 
қачон воз кечганмиз. С. Аҳмад, Юлдуз. 

ПРИМУС [лот. primus — биринчи] эск. 
Рўзғорда овқат пишириш, сув иситишга 
мўлжалланган, керосинни горелкага ҳайдаб 
берувчи насоси бўлган асбоб. Гугуртни 
топиб, примусни ёқди. «Ёшлик». Ғозиддин 
примусни бағиллатиб, чой қўйди, нон ушат- 
ди, пиёздай юпқа қилиб колбаса тўғради. 
«Шарқ юлдузи». 

ПРИНТЕР [ингл. printer] Компьютерда 
матн ёки график тарздаги маълумотларни 
қоғозга чиқариш (чоп қилиш) учун мўл- 
жалланган босиш қурилмаси. Бу йил яна шу 
туманлардаги мактабларга университет 
балансидан 22 та компьютер, принтерлар, 
лингафон синфлари учун жиҳозлар ҳадя 
этилди. Газетадан. 

ПРИНЦИП [лот. principium — асос, 
негиз; ибтидо] 1 Бирор назария, таълимот, 
дунёқараш ва ш. к. нинг дастлабки, асосий 
қонун-қоидаси; фаолият учун асос қилиб 
олинадиган бош ғоя, қонун-қоида. Қонун- 
ларимизда сайлов принциплари тўла ва аниқ 
акс этиши зарур. «Фан ва турмуш». Қонун- 
нинг устуворлиги ҳуқуқий давлатнинг асосий 
принципидир. Газетадан. Бизнинг принцип- 
ларга мувофиқ бозор иқтисодиётига бос- 
қичма-босқич ўтиш керак. Газетадан. 

2 Хулқ-атвор, хатти-ҳаракат меъёр- 
ларини белгилайдиган, киши оғишмай амал 


қиладиган ички ишонч, нуқтаи назар, қа- 
раш, маслак. Принципи йўқ одам. Принцип 
юзасидан иш тутмоқ. 

ПРИНЦИПИАЛ [лот. principialis — 
бош, асосий] сфт. Принципдан келиб чиқа- 
диган, муҳим, жидций. Принципиал қарама- 
қаршилик. Принципиал масала. н Жаҳон- 
даги ҳозирги вазиятга икки принципиал ҳо- 
лат хосдир. Газетадан. 

2 қ. принципли. Принципиал одам. 

ПРИНЦИПИАЛЛИК 1 Принципиал 
ҳолатга хослик, муҳимлик, жиддийлик. Ма- 
саланинг принциниаллиги. 

2 Ишда ўз принципини изчиллик билан 
амалга ошириш, бир принципда маҳкам ту- 
риш. Раҳбарнинг принципиаллиги. 

ПРИНЦИПЛИ Принципга қаттиқ риоя 
қиладиган, бир принципда маҳкам туради- 
ган. Принципли олим. 

ПРИНЦИПСИЗ Бир фикрда маҳкам 
тура олмайдиган; бурди йўқ, бебурд. Прин- 
ципсиз киши. 

ПРИСТАВ \р. приставить — «қараб, на- 
зорат қилиб туриш учун қўймоқ, тайин- 
ламоқ» фл. дан] тар. Чор Россиясида: ки- 
чикроқ ҳудуддаги маҳаллий полиция бош- 
лиғи. Ҳали ҳоким билан приставларга бера- 
диган ақча, мингбошилик буйруғини олганда 
қиладиган чиқимлар бу ҳисобдан ташқаридир. 
Ҳамза, Танланган асарлар. 

ПРИСТАНЬ [/;. пристать — «келиб тўх- 
тамоқ» фл. дан ясалган от] Дарё ва б. сув 
ҳавзалари соҳилида қайиқпар, кемалар тўх- 
тайдиган, махсус жиҳозланган жой; кичик 
порт. Амударё пристанлари. 

ПРИЦЕП [/;. прицепить — «тиркамоқ, 
уламоқ» фл. дан] Ўзиюрар транспорт во- 
ситаларига тиркалган арава (моторсиз ва- 
гон, платформа); тракторга тиркалган ма- 
шина, қурол. Пахтани прицеплар билан 
ташимоқ. н У худди юк машинасининг 
орқасига тирков қилиб қўйилган прицепдек 
гап. С. Аҳмад, Юлдуз. 

ПРОБА [пол. proba — текшириш, синаш 
< лот. probare — текширмоқ, синаб кўрмоқ] 
1 Қотишманинг муайян масса улушлари 
микдорида қанча қимматбаҳо металл бор- 
лигини билдирувчи рақам. 96 пробага эга 
бўлган олтин. 

2 Шундай рақам (миқдор)ни кўрсатувчи 
тамға. Пробаси ўчиб кетган олтин қошиқ. 




3 Модца, материал, овқат ва ш.к. нинг 
синаш, текшириш, таҳлил қилиш учун 
олинган бир қисми, намунаси. Текшириш 
учун газ пробасини олмоқ. 

ПРОБИРКА [ р. пробирка < нем. pro- 
bieren — “текширмоқ, синаб кўрмоқ; тотиб, 
еб кўрмоқ’ фл. дан] Лаборатория ишларида 
қўлланадиган бир томони берк юпқа шиша 
найча. 

ПРОБКА {р. пробка — пўкак, тиқин < 
нем. prop] 1 айн. пўкак 1. 

2 Бутилка ва ш. к. идишларнинг қопқоғи; 
тиқин. Пробкаси отилиб, қиттак шароб 
тўкилди, Ранжима, қиз, доғ бўлмас, ширин 
гулоб тўкилди. Ў. Мирзо. Шишанинг оғзига 
қараб интилган муз пробкани итариб чи- 
қаради. Ҳ. Назир, Сўнмас чақмоқлар. 

3 с.т. Электр сақлагичи; предохранители. 

ПРОБЛЕМА [юн. problema — вазифа, топ- 

шириқ] қ. муаммо 3. Тинчлик проблемаси. 
Халқаро проблема. 

ПРОБЛЕМАЛИ эск. қ. муаммоли 2. Бу 

проблемали масала. Проблемали иш. 

ПРОБЛЕМАТИК эск. қ. проблемали. 

Проблематик масала. 

ПРОВАЙДЕР [ ингл. provider] Ўз ми- 
жозларига интернет тармоғидан фойда- 
ланиш бўйича турли хизматлар кўрсатувчи 
фирма, воситачи ташкилот. «Интернет» 
тармоғига уланиш ва ундан фойдаланиш 
баҳоси нисбатан юқори бўлгани ҳолда, npo- 
вайдердан кўрсатилаётган хизматларнинг 
сифат даражаси у қадар талабга жавоб 
бермайди. Газетадан. Интернет тармоғидан 
фойдаланувчилар ва провайдерлар сони то- 
бора ортиб бормоқда. Газетадан. 

ПРОВИЗОР [лот. provisor — бирор нар- 
са ҳақида олдиндан ғамхўрлик кўрсатувчи, 
олдини олувчи] Олий фармацевтика маъ- 
лумотига эга бўлган дорихона ходими. 

ПРОВИНЦИАЛИЗМ [лот. provincialis — 
провинцияга оид] кам қўлл. Провинцияларга, 
чекка жойларга хос ҳаёт, тартиб-қоида ва 
хусусиятлар. 

ПРОВИНЦИЯ [лот. provincia — мам- 
лакат; Римга тегишли вилоят] 1 тар. Қа- 
димги Римда: римликлар забт этиб олган ва 
уларнинг ноиблари томонидан бошқарил- 
ган ҳудудлар, ўзга мамлакат. 

2 18-асрда Россияда ва ҳозирги баъзи дав- 
латларда (Италия, Канада каби): маъмурий- 
ҳудудий бирлик, вилоят. 


3 Пойтахтдан, маданий марказлардан 
узоқ жойлар, чекка ўлкалар. 

ПРОВОДНИК [р. проводить — «ку- 
затмоқ, жўнатмоқ» фл. дан ясалган от] Ва- 
гонни кузатиб борувчи ва йўловчи (пас- 
сажир)ларга хизмат қўрсатувчи темир йўл 
ходими. Бир куни яна проводник йигит унинг 
остонасида пайдо бўлди. С. Зуннунова, Кўк 
чироқлар. Поезд тўхтаганда, югургилаб бит- 
та проводникка рўпара бўлдим. С. Сиёев, 
Ёруғлик. 

ПРОВОКАТОР [лот. prowocator — бир 
иш-ҳаракатга, жангга чорловчи] 1 Иғво, 
ғаламислик йўли билан иш кўрувчи; киши- 
ларни номақбул ишларга гижгижловчи; 
иғвогар, фитначи, ғаламис. 

2 Провокация уюштириш мақсадида 
айрим ташкилотга суқилиб кириб олган 
айғоқчи; сотқин. 

ПРОВОКАЦИЯ [лот. provocatio — чақи- 
риқ; шикоят аризаси, шикоят ҳуқуқи] 1 
Қасддан уюштирилган ва оғир оқибатларга 
олиб келадиган хоинона иш ёки хатти- 
ҳаракат; фитна, иғвогарлик. 

2 Ҳарбий тўқнашув, можаро келтириб 
чиқариш мақсадида қилинган тажовузкор- 
лик хатти-ҳаракати. Куролли провакация. 

3 тиб. Касалликнинг охиригача даволаш 
мақсадида унинг айрим белгиларини сунъий 
равигцда атайлаб қўзғатиш ёки кучайтириш. 

ПРОГНОЗ [юн. prognosis — олдиндан 
билиш, илмий асосланган башорат] 1 Бў- 
лажак воқеа ёки ҳодисаларнинг қандай ке- 
чишини, ривожланишини ва оқибатини 
махсус изланишлар, мавжуд далиллар ва 
маълумотларга асосланиб, олдиндан айтиб 
бериш; олдиндан чиқарилган хулоса. Об-ҳаво 
прогнози. Сиёсий воқеалар прогнози. Касал- 
лик прогнози. н Зилзилани прогноз қилиш 
унинг ўчоғи ва атрофидаги барча жара- 
ёнларни билиш демакдир. Газетадан. 2001 йил- 
нинг белгиланган прогноз кўрсаткичлари ба- 
жарилишини таъминлаш.. юзасидан амалга 
оширилган ишлар муҳокама этилади. Га- 
зетадан. 

ПРОГНОЗЛАШ 1 Прогноз тузиш, тай- 
ёрлаш. 

2 Бирор-бир ижтимоий ҳодисанинг аниқ 
истиқболларини махсус илмий тадқиқ этиш. 
Иқтисодий прогнозлаш. 

ПРОГРАММА [юн. programma — эълон; 
кўрсатма, йўл-йўриқ] қ. дастур 1. Ҳишлоқ 





т 


меҳнаткашлари мамлакат озиқ-овқат про- 
граммасига улкан ҳисса қўшмоқдалар. Га- 
зетадан. 

2 Ҳукумат, сиёсий партия, жамоат таш- 
килоти ёки айрим давлат, жамоат арбоби 
томонидан мўлжалланган асосий вазифа ва 
мақсадлар баён қилинган ҳужжат. Ҳамкор- 
лик программаси имзоланди. Газетадан. 

3 Мажлис, йиғилиш, конференция ка- 
биларнинг кун тартиби; уларда кўрилади- 
ган масалалар рўйхати. 

4 Театр, концерт, цирк томошалари бў- 
лимларининг, радиоэшиттириш ва теле- 
кўрсатувларнинг мундарижаси, рўйхати, 
шунингдек, ижро этиладиган роллар, но- 
мерлар, чиқишлар ва ижрочиларни ўзида 
акс эттирган босма варақа ёки китобча. Бу 
пайт Ефим Данилович билан Абдусамат 
концерт программаси ҳақида гаплашишарди. 
А. Мухтор, Опа-сингиллар. 

5 Муайян ўқув фани бўйича олиб 
бориладиган таълим (ўқиш-ўқитиш иш- 
лари) нинг қисқача изчил баёни; ўқувчи 
ўзлаштириши шарт бўлган билим, кўникма 
ва малакалар мажмуи. Олий ўқув юртларида 
илмий-тадқиқот ишлари билан ўқув про- 
граммасини жипслаштириш мақсадга му- 
вофиқ. «Фан ва турмуш». Дарслик, програм- 
ма тузувчи олим ва педагогларимиз ҳозирги 
мактаб ўқувчиларининг бир йўла уч тилда 
ўқишларини ҳисобга олсалар, ёмон бўлмасди. 
«Ёшлик». Ўн уч ёшида мактаб программасини 
битириб, ёш бўлса ҳам, Анвар халфалик, яъни 
домлага кўмакчилик қила бошлади. А. Қо- 
дирий, Меҳробдан чаён. 

6 Бирор ўқув фани ёки курснинг бел- 
гиланган ҳажми баён қилинган варақа ёки 
китобча. Математикадан программа. 

7 Ҳисоблаш техникасида: масалани ечиш 
алгоритмининг программалаш тилидаги тав- 
сифи, баёни. 

ПРОГРАММАЛАШ Электрон машина- 
ларда масалаларни ечиш ҳамда уларда ҳар 
хил ақлий меҳнат турларини бажариш на- 
зарияси ва усулларини ишлаб чиқиш билан 
шуғулланадиган фан; алгоритмлар назария- 
сининг амалий бўлими. 

Программалаш тили Маълумотлар (ин- 
формациялар)ни ва уларни электрон маши- 
наларда ишлаш алгоритмларини баён қи- 
лувчи расмий тил. 


ПРОГРЕСС [лот. progressus — олдинга 
ҳаракатланиш] Ривожланишнинг қуйидан 
юқорига борадиган йўналиши; ривожла- 
нишнинг янада юқорироқ босқичига ўтиш; 
яхши томонга ўзгариш. Техника прогресси. 
н Умуман, мен фанни «илғор, тараққиёт, 
прогресс» деган сўзлар билан ёнма-ён қабул 
қиламан. Газетадан. 

ПРОГРЕССИВ 1 Прогрессга, ривож- 
ланишга оид, тараққиётга олиб борувчи, 
унга ёрдам берувчи; илғор, тараққийпарвар. 
Прогрессив ёзувчи. Прогрессив инсоният. Про- 
грессив ҳаракат. н Бир вақтлар камтар 
бир муаллим, прогрессив интеллигент, бир 
неча ёшларни зиёфатга таклиф этган экан. 
Ойбек, Нур қидириб. 

2 Мунтазам равишда ўсиб борадиган, 
тобора ривожланадиган. ..Ислоҳотларнинг 
иккинчи босқичидаги вазифа.. чуқур прогрес- 
сив силжишларга эришишдир. Газетадан. 

3 Тобора кўпроқ фойда келтирадиган, 
меҳнат унумини оширадиган. Прогрессив 
технология. Пахта етиштиришнинг npo- 
грессив усуллари. 

ПРОГРЕССИЯ [лот. progressio — олдинга 
силжиш, ўсиш] мат. Иккинчи ҳадидан 
бошлаб ҳар бир ҳади ўзгармас бўлган дои- 
мий сонни қўшишдан ёки доимий сонга 
кўпайтиришдан ҳосил бўладиган сонлар 
кетма-кетлиги. Арифметик прогрессия. Гео- 
метрик прогрессия. н Ҳозирги даврда инсо- 
ниятнинг ривожланиши геометрик прогрессия 
бўйича бормоқда. «Фан ва турмуш». 

ПРОГУЛ [р. прогулять — «ўйнаб юриб 
кечикиб қолмоқ, ишга бормай (келмай) 
қолмоқ» фл. дан] эск. Ишга ёки ўқишга са- 
бабсиз келмай қолиш. Эртасига, кечроқ 
бўлса ҳам, ишга бордим. Аммо картошка 
кавлашганида, бир-икки кун боролмадим. 
Мана шу жуда ёмон бўлди: бошқа прогул- 
ларни ҳам кўзга кўрсатиб юборди. А. Қаҳҳор, 
Қанотсиз читтак. Саккиз соат прогул қилган 
одамга ҳеч нарса демасликка менинг ҳаққим 
йўқ. С. Зуннунова, Кўк чироқлар. 

ПРОГУЛЧИ эск. Ишга ёки ўқишга са- 
бабсиз келмай қолган, прогул қилган киши. 
Жонфиғон охири инсофга келиб, шу бу йил 
қишда нон заводига ишга кирибди, аммо бир 
ой ишлашмасдан, прогулчи тарзида ишдан 
ҳайдалибди. А. Қаҳҳор, Жонфиғон. Сифат 
учун жиддий кураш бошланган жойларда 
дангасалар ва прогулчилар камайди. Газетадан. 




ПРОДЮСЕР [ингл. producer < лот. pro- 
ducere — ишлаб чиқармоқ; яратмоқ] 1 Кино- 
компаниянинг кинофильмлар ишлаб чиқа- 
ришда ғоявий-бадиий ва ташкилий-молия- 
вий назоратни амалга оширувчи ишончли 
кишиси. Танлов шартларига кўра бу мукофот 
фильм продюсерига топширилди. Газетадан. 
Продюсерлар ўз маблағларини бугун ишга 
солишдими, эртагаёц унинг фойдасини 
олишга уринишади. Газетадан. 

2 Бирор хонанда ёки эстрада гуруҳи то- 
монидан тайёрланган концерт ёки томоша 
дастурига оид бўлган маъмурий-молиявий 
ишларни ташкил қилувчи киши. -Айниқса, 
вокал бўйича педагог, таницли композитор 
Дилором Омонуллаева, продюсер Фарҳод 
Жўраевлар менга катта ёрдам беришди, — 
дейди Диана. Газетадан. 

ПРОЕКТ [лот. projectus — олдинга ир- 
ғитилган, отилган] 1 қ. лойиҳа 1. Ҳайкал 
проекти. Қурилиш проекти. 

2 қ. лойиҳа 2. Қонун проекти. Шартнома 
проекти. Қарор проекти. 

ПРОЕКТЛАМОҚ қ. лойиҳаламоқ. Қиш- 
лоқ қурилишини проектламоқ. 

ПРОЕКЦИЯ [лот. projectio — олдинга, 
ирғитиш, отиш] 1 мат. Бирор нарсанинг 
текисликдаги, мас., қоғоздаги акси, тасви- 
ри. Нуқта проекцияси. Чизиқ проекцияси. Ци- 
линдрнинг горизонтал текисликка проек- 
цияси. н Проекциялари тенг бўлган икки 
оғма тенгдир. «Геометрия». 

2 Оптик асбоблар воситаси билан эк- 
ранга туширилган тасвир. 

ПРОЕКЦИЯЛАМОҚ Проекциясини 
туширмоқ, ясамоқ, ҳосил қилмоқ. Детал- 
ни горизонтал текисликка проекцияламоқ. 

ПРОЖЕКТОР [фр. projecteur < лот. pro- 
jectio — олдинга ирғитиш, отиш] Ёруғлик 
нурини, шуълани тўплаб, маълум томонга 
йўналтирадиган оптик қурилмали ёритиш 
асбоби. То тонг саҳаргача прожекторлар 
дарё қирғоқларини кундуздек ёритиб турар, 
тракторларнинг шовқини, одамларнинг у 
қирғоқдан бу қирғоққа қараб бақириб- 
чақиришлари қишлоқларга ҳам эшитилар 
эди. С. Аҳмад, Уфқ. 

ПРОЗА [нем. Prosa < лот. prosa (oratio) — 
оддий, жўн (нутқ)] 1 ад. Бадиий ижоднинг 
асосий турларидан бири, адабий тур; наср. 

2 Ўлчамли мутаносиб бўлаклар — шеър- 
ларга бўлинмаган оғзаки ёки ёзма нутқ; наср 


билан ёзилган бадиий асар. Проза билан 
ёзилган асар. н «Миллий роман» аслида 
ўзбек адабиётида, ўзбек прозасида янгилик 
эди. Ю. Султонов, Ҳамза. Ғафур Ғуломнинг 
ўзбек прозаси тараққиётидаги ўрни ва роли- 
ни белгилашга бағишланган қатор илмий 
мақолалар, асарлар ёзилган. С. Мамажонов, 
Ғафур Ғулом прозаси. 

ПРОЗАИК I [лот. prosaicus — проза яра- 
тувчи] Проза йўли билан ёзувчи, насрий 
асарлар яратувчи адиб. Прозаик ёзувчи. 

ПРОЗАИК II [лот. prosalis — прозада 
ёзилган] Проза жанрига оид; наср, проза 
билан ёзилган. Прозаик асар. 

ПРОЗАЧИ айн. прозаик I. 

ПРОКАТ I [р. прокатать — «жўваламоқ, 
ёймоқ» фл. дан] тех. 1 Прокатка йўли билан 
тайёрланган металл маҳсулот [металл тах- 
та (лист), тўсин, рельс, сим ва ш. к.]. Про- 
кат ишлаб чиқариш. н Бекободдаги металл 
заводи қувватини дастлаб 1,5 миллион 
тоннага қадар прокат ишлаб чиқарадиган 
даражага етказиш ғоят муҳим аҳамиятга 
эга. «Фан ва турмуш». 

2 айн. прокатка. 

ПРОКАТ II [р. прокат — ижарага (кира- 
га) бериш ёки олиш] Рўзғор буюмлари, 
машина, мотоцикл ва ш.к. ни маълум миқ- 
дордаги ҳақ эвазига вақтинча фойдаланиш 
учун бериб ёки олиб туриш. Cnopm буюмлари 
прокати. Прокатга машина олмоқ. 

ПРОКАТКА тех. Айланувчи икки жўва 
(вал) орасидан сиқиб ўтказиш йўли билан 
турли шаклдаги металл маҳсулотлар ишлаб 
чиқариш, прокат ҳосил қилиш. Тунука npo- 
катка қилмоқ. Прокатка қилинган труба. 
Металлни прокатка қилиш. 

ПРОКАТЧИ тех. Прокатка қилувчи иш- 
чи, прокатка мутахассиси. 

ПРОКЛАМАЦИЯ [лот. proclamatio — 
мурожаатнома, чақириқ] Ташвиқот мазму- 
нидаги босма мурожаатнома, варақа. 

ПРОКТИТ [юн. proktos — орқа чиқарув 
тешиги, йўғон ичак + лот. itis — яллиғ- 
ланишни билдирувчи қўшимча] тиб. Тўғри 
ичак шиллиқ қаватининг яллиғланиши. 

ПРОКТОЛОГИЯ [юн. proktos — тўғри 
ичак + logos — фан, таълимот] Тиббиёт- 
нинг тўғри ичак, орқа чиқарув тешиги ва 
оралиқ соҳаси касалликларини, шунинг- 
дек, уларни даволаш усулларини ўргана- 
диган бўлими. 

ПРОКУРАТУРА [«прокурор» с. дан] 
Мамлакатда қонунларга тўла амал қили- 
ниши ва уларнинг тўғри қўлланиши усти- 
дан назорат қилиб турувчи ва судда давлат 
манфаатларини, давлат номидан тузилган 
айбномани ҳимоя қилувчи давлат органи. 
Прокуратура органлари. н Мирсаид унинг 
прокуратурада ишлайдиган Маннонов эка- 
нини пайқади-ю, шоша-пиша изоҳ берди. П. 
Қодиров, Уч илдиз. Ушбу ҳолатлар юзасидан 
шаҳар прокуратураси томонидан жиноят 
ишлари қўзғатилиб, тергов ҳаракатлари 
олиб борилмоқда. Газетадан. 

ПРОКУРОР \фр. procureur < лот. pro- 
curare — гамхўрлик қилмоқ] 1 Қонунларга 
тўла амал қилиниши ва уларнинг тўғри қўл- 
ланиши устидан давлат назорати олиб бо- 
рувчи мансабдор шахс. Республика проку- 
рори. н Ҳонунлар ижроси устидан назорат 
прокурорнинг вазифаси эмасми? Газетадан. 

2 Суд жараёнида давлат қораловчиси. 
Маҳаллий терговчининг «тергов протоколи» 
билан ҳарбий суд прокурорининг айблаш 
қоғози топширилган вақтида, у бошқа катта 
бир ишни олиш тўғрисида ўзига ўхшаган бир 
киши билан гаплашиб ўтирган эди. Чўлпон, 
Кеча ва кундуз. 

ПРОЛЕТАР(ИЙ) [лот. proletarius — қа- 
димги Римда: камбағал, қашшоқ фуқаро] 
эск. Ёлланма ишчи. 

ПРОЛЕТАРИАТ [«пролетарий» с. дан] эск. 
Марксистик назария ва шунга яқин оқим- 
ларда: ишчилар синфи; яшаш манбаи ўз 
ишчи кучини ишлаб чиқариш воситалари 
эгаларига сотишдан иборат бўлган ёлланма 
ишчилар синфи. 

ПРОЛОГ [юн. prologos — муқадцима < pro 
— олд, олдинда + logos — сўз, нутқ] 1 Театрда 
спектакль бошланиши олдидан ижро эти- 
ладиган кўриниш, саҳна. 

2 Адабий-бадиий асарларда асосий баён- 
дан олдин келадиган воқеаларни тасвир- 
ловчи ёки уларни тушунтирувчи муқаддима 
қисми; зид. эпилог. 

ПРОЛОНГАЦИЯ | фр. prolongation < лот. 
prolongare — узайтирмоқ, чўзмоқ] ҳуқ. Заём, 
вексель ва шартномаларнинг амал қилиш 
муддатларини узайтириш. 

ПРОМЕТИЙ [юн. Prometheus — Проме- 
тей (юнон мифологиясида осмондан олов 
ўғирлаб, кишиларга ҳадя этган ва ундан фой- 
даланишни ўргатган афсонавий баҳодир) 
номидан] Менделеев даврий системасининг 


III гуруҳига мансуб радиоактив кимёвий 
элемент; табиатда учрамайдиган, сунъий 
йўл билан олинган металл. 

ПРОМИЛЛЕ [лот. pro mille — мингга, 
мингтага] Бирон-бир соннинг мингдан бир 
улуши. 

ПРОПАГАНДА [лот. propaganda < pro- 
pagare — ёймоқ, тарқатмоқ] 1 Муйян ғоя- 
лар, назария ва таълимотлар, қарашларни 
оммага ёйиш, тарқатиш, тушунтириш; ом- 
мага ғоявий таъсир ўтказиш; тарғибот. «Янги 
урф-одат, маросимларни пропаганда қилиш, 
уларни меҳнаткашлар турмушига жорий қи- 
лиш — мафкура ишининг муҳим соҳаси» деган 
мавзуда республика семинари ўтказилди. Н. 
Сафаров, Оловли излар. 

2 Мафкура ва сиёсатни тарғиб этишга 
қаратилган фаолият. 

ПРОПАГАНДИСТ қ. таргиботчи. Про- 
пагандист кадрлар. н Пропагандистлар би- 
лан ишлашни яхши йўлга қўйиш иқтисодий 
таълимнинг самарадорлиги ва сифатини 
таъминлашнинг ҳал қилувчи йўлидир. Га- 
зетадан. 

ПРОПЕЛЛЕР [лот. propellere — олдинга 
ҳайдамоқ, итармоқ] Самолёт, вертолёт, ди- 
рижабль ва ш.к. нинг учиши, аэрочананинг 
ҳаракатланиши учун зарур бўлган тортиш 
кучи олинадиган қурилма. Эҳ, жанговар 
пропеллерлар товуши. Нав бўсадай ширин 
туюлди. А. Мухтор. Ҳашаротнинг қанотлари 
самолётнинг қанотларига ўхшамайди, ҳа- 
шарот қанотларидан ҳар бири — ўнг ва чап 
қаноти алоҳида-алоҳида ишлайдиган npo- 
пеллерлардир. «Фан ва турмуш». 

ПРОПИСКА \р. прописать — «қайд қил- 
моқ, рўйхатдан ўтказмоқ» фл. дан ясалган 
от] Кимсанинг маълум манзилда яшаб тур- 
ганлигини уй дафтарига расмий суратда 
қайд қилиш ва шу ҳақца паспортга қўйилган 
белги. Прописка штампи. Тошкентда npo- 
писка билан яшамоқ. Прописка қилмоқ. Про- 
пискадан ўтмоқ. н -Афсуски, меҳмонни 
прописка қилишимиз керак эди-да, — деб 
Рафиқ соатига қаради, бошини чайқади. Ў. 
Усмонов, Қисмат. 

ПРОПОЛИС [юн. propolis < pro — олдида 
+ polis — шаҳар] Асаларилар ажратадиган 
елимсимон, смолали хушбўй модда (тиб- 
биёт ва фармацевтикада қўлланади). 

ПРОПОРЦИОНАЛ [лот. proportionalis — 
мос, мутаносиб; тенг] 1 мат. Миқцорлардан 





ЭЦ Д; 3 J± 


бири қанча ошса ёки камайса, бошқаси ҳам 
шунча ўзгарадиган; мутаносиб. Тўғри про- 
порционал миқдорлар. Тескари пропорционал 
миқдорлар. 

2 Қисмлари, ўлчамлари ўзаро маълум 
нисбатда бўлган; бўйи энига мос; мута- 
носиб, уйғун; келишган. Пропорционал қо- 
мат. Пропорционал тақсимламоқ. н Иж- 
тимоий тараққиёт қонуниятини беш бар- 
моқдай билиш керак.. энг зарури — халқ 
хўжалигимизни планли пропорционал ривож- 
лантиришнинг объектив қонунлари билан 
қуроллантириш керак. С. Анорбоев, Оқсой. 

ПРОПОРЦИОНАЛЛИК 1 мат. Функ- 
ционал боғланишнинг энг содца кўриниши; 
пропорционал эканлик (қ. пропорционал 1). 
Миқдорларнинг пропорционаллиги. 

2 Тўғри пропорцияларга эга бўлишлик, 
мутаносиблик, мувофиқлик. 

ПРОПОРЦИЯ [лот. proportio — мослик, 
мутаносиблик] 1 мат. Икки нисбатнинг 
тенглиги. Арифметик пропорция. Геометрик 
пропорция. 

2 Бутуннинг қисмлари ўртасидаги му- 
айян ўзаро нисбат, мутаносиблик; умуман, 
нарсалар ўртасидаги миқцорий муносабат. 
Бу концентрат маъданли сувга маълум npo- 
порцияда қўшилиб, ичимлик ҳолига келти- 
рилади. Газетадан. 

ПРОПУСК(А) қ. рухсатнома. Залга npo- 
пуска билан киргизмоқ. 

ПРОРАБ \р. производитель работ — «иш 
бошқарувчи, ишбоши» бирикмасининг 
қисқартмаси] Қурилишда ишни ташкил 
қилувчи ва қурувчиларга бевосита раҳбар- 
лик қилувчи техник ёки инженер; ишбоши. 
Прораб «халақит берасан», деб неча марта 
мени девордан қувиб туширар, мен эса яна 
тирмашиб чиқаверардим. С. Аҳмад, Қадрдон 
далалар. Прораблар, техниклар ва участка 
бошлиқларининг гапларига қараганда, яна 
икки кундан кейин иш бутунлай тугайди. С. 
Аҳмад, Уфқ. 

ПРОРЕКТОР [лот. pro — ўрнига + ректор] 
Олий ўқув юртларида: ректорнинг маълум 
соҳа бўйича ўринбосари. Илмий ишлар бўйича 
проректор. Маънавият ва маърифат ишлари 
бўйича проректор. н -Хушхабар бўлганда 
қандоқ, — деди проректор қувонч билан, — 
Обид Йўлдошевичнинг гипотезаси тўғри чиқди. 
Бекилиб қолган қадимги бир кон шу гипотеза 
acocuda очилди. П. Қодиров, Уч илдиз. 


ПРОСПЕКТ I [лот. prospectus — кўри- 
ниш, манзара] Шаҳарларда кенг, катта ва 
тўғри кўча. Проспект ёқасида ажойиб муҳ- 
ташам тураржой бинолари қад кўтармоқда. 
Газетадан. 

ПРОСПЕКТ II [лот. prospectus — кўри- 
ниш, манзара] 1 Нашрга тайёрланаётган 
ёки ёзилаётган асарнинг қисқача баёни ёки 
кенг ва мукаммал режаси. Адабиёт дарсли- 
гининг проспекти. Журнал проспекти. 

2 Реклама характеридаги босма маълу- 
мотнома ёки ишлаб чиқариш ва сотишга 
мўлжалланган нарсалар рўйхатидан иборат 
савдо каталоги. 

ПРОТАКТИНИЙ [юн. protos — биринчи 
+ актиний] Менделеев даврий система- 
сининг III гуруҳига мансуб радиоактив 
кимёвий элемент; кумушранг-оқ, ялтироқ, 
болғаланувчан металл. 

ПРОТЕЗ [юн. prothesis — қўшиш, бирик- 
тириш, илаштириш] Организмнинг бирор 
аъзоси шаклида тайёрланган ёки зарар- 
ланган, олиб ташланган аъзоси ўрнига 
қўйиладиган мослама (мас., сунъий қўл, 
сунъий оёқ, сунъий тиш). Сиз ойимнинг аген- 
тисиз. Доим бизнинг устимиздан материал 
берасиз. Ойимга протез тиш қилдириб бериб, 
пинжларига кириб олгансиз. С. Аҳмад, Сай- 
ланма. 

ПРОТЕЗА [юн. prothesis — олдиндан жой- 
лаш] тлш. Талаффузни қулайлаштириш 
учун сўзнинг энг бошида товуш орттири- 
лиши (истол, иштраф каби). 

ПРОТЕЗЛАШ Гавданинг майиб бўлган 
аъзолари ёки қисмлари шакли ва вазифа- 
ларини тиклашга қаратилган тиббий-техник 
тадбирлар тизими ва уларни ўрганувчи соҳа. 

ПРОТЕКТОРАТ [лот. protector — ҳомий] 
сиёс. 1 Тенгликка асосланмаган шартнома 
натижасида белгиланадиган, асосан мустам- 
лакачилик руҳидаги қарамлик шакли. 

2 Шундай қарамлик ҳолатида бўлган 
мамлакат. Россия Афғонистонга таъсир ўт- 
казиш юзасидан бўлган ҳамма даъволаридан 
воз кечди ва Англиянинг Афғонистон устидан 
протекторатини амалда тан олди. «Янги 
тарих». 

ПРОТЕКЦИОНИЗМ [фр. protection- 
nisme < лот. protectio — ёпиш, беркитиш; 
ҳимоя қилиш] Давлатнинг ўз миллий иқти- 
содиётини чет эл рақобатидан ҳимоя қи- 





лишга қаратилган иқтисодий сиёсати (мас., 
импорт молларга юқори пошлиналар жорий 
қилиш, уларнинг олиб кирилишини чеклаш 
ёки умуман тақиқлаш ва б.). Пировард на- 
тижада протекционизм ва субсидияларга 
қарамай, заводлар ёнилиб, ходимлар иш жой- 
ларини йўқотадилар. «Ҳаёт ва қонун». 

ПРОТЕСТ [лот. protestari — қатъий но- 
розилик, баёнот эълон қилмоқ] ҳуқ. Тегиш- 
ли суд ва прокуратура органларининг суд 
ҳукмлари ва қарорларини қайта кўриб чи- 
қиш ҳақидаги расмий ёзма баёноти, илти- 
мосномаси. Ушбу қарор, ҳукумат топши- 
риғига зид бўлганлиги сабабли, вилоят npo- 
куратурасининг npomecmu билан бекор қи- 
линди. Газетадан. Олий суд протестни қано- 
атлантиради. Газетадан. 

ПРОТЕСТАНТИЗМ [лот. protestans, pro- 
testantis — қаршилик билдирувчи, норози] 
Христианликдаги асосий оқимлардан бири: 
16-асрда Рим католик черковига норозилик 
тарзида пайдо бўлган ва асосан АҚШ, Анг- 
лия, Канада ҳамда Скандинавия ва Болтиқ- 
бўйи мамлакатларида тарқалган. 

ПРОТИВОГАЗ \р. против — қарши + газ] 
Заҳарловчи модда, газ, тутун кабилардан 
нафас олиш аъзоларини, юзу кўзни асрай- 
диган фильтрли ниқоб. Оксиген (кислород) 
тўлдирилган пўлат баллонли противогаз. н 
У ерда бир тўп противогаз таққан йигит- 
лар ҳарбий машқ учун сафланмоқда эди. П. 
Қодиров, Уч илдиз. 

ПРОТО- [юн. protos — биринчи] Байнал- 
милал ўзлашма қўшма сўзларнинг биринчи 
қисми бўлиб: 1) дастлабки, илк, биринчи 
маъноларини; 2) черков амаллари ва ун- 
вонларида катталик, юқориликни билди- 
ради (мас., npomomun, протоиерей каби). 

ПРОТОИЕРЕЙ [прото.. + юн. hiereus — 
руҳоний] Православ черковида катта руҳо- 
ний. 

ПРОТОКОЛ [юн. protokollon — биринчи 
варақ (ёзилиш санаси ва котибнинг исми 
кўрсатилган ҳолда ўрама папирус хатга 
ёпиштирилган) < прото.. + юн. kollao — ёпиш- 
тираман, елимлайман] эск. 1 қ. баённома 2. 
Мажлис протоколи н Сергей кабинетда 
ёлғиз қолиб, кейинги кунлардаги сўроқ npo- 
токолларини шошмасдан, бирма-бир ва- 
рақлади. Ҳ. Ғулом, Машъал. Эшонбоев декан- 
нинг бетараф қолиш сабабини протоколга 
яхшилаб ёзиб қўйди. П. Қодиров, Уч илдиз. 


2 Мансабдор шахс томонидан тузилган 
ва бирор воқеа-ҳодиса ёки ҳолатни тас- 
диқповчи ҳужжат. Экспертларнинг протоко- 
ли. н Маҳаллий терговчининг «тергов npo- 
токоли» билан ҳарбий суд прокурорининг 
айблаш қоғози топширилган вақтида, у 
бошқа катта ишни олиш тўғрисида ўзига 
ўхшаган бир киши билан гаплашиб ўтирган 
эди. Чўлпон, Кеча ва кундуз. 

3 Жамоат тартиби ва қонунчиликни 
бузганлик ҳақида тузилган далолатнома. 
Автоинспекция протоколи. 

4 Халқаро конференцияларнинг халқа- 
ро шартнома, битим кучига эга бўлган 
қарори. Савдо муносабатлари ҳақидаги npo- 
токол. н Давлат ва ижтимоий қурилиш 
академиясида иқтисодий таълимни ташкил 
этиш тўғрисида протокол ҳамда бошқа 
ҳужжатлар ва битимлар имзоланди. Газе- 
тадан. 

5 дип. Турли дипломатик ҳужжатларни 
амалга ошириш тартибини бошқариб турув- 
чи қоидалар мажмуи. 

ПРОТОН [юн. protos — биринчи] физ. 
Атом ядросининг мусбат электр зарядига эга 
бўлган таркибий қисми — барқарор элемен- 
тар зарра; енгил водороднинг ядроси. 

ПРОТОПЛАЗМА [прото.. + юн. plasma — 
шаклланган, безатилган] биол. Жонивор ва 
ўсимликлардаги тирик ҳужайранинг цито- 
плазма ва ядродан иборат таркибий қисми. 
Тирик протоплазма ўз атрофидаги нотирик 
муҳитдан ҳужайра мембранаси билан аж- 
ратилади. «Фан ва турмуш». 

ПРОТОТИП [юн. prototypos — дастлабки 
аломат, белги, образ] ад. Бадиий образ 
яратишда ёзувчига манба, намуна бўлган 
реал шахс. Шуниси диққатга сазоворки, то- 
мошабинлар асарни яхши тушунишлари учун 
ҳар бир картина олдида жонли npomomun- 
лар турарди. С. Аҳмад, Юлдуз. 

ПРОФЕССИОНАЛ [лот. professio — рас- 
мий белгиланган касб] 1 Бирор касбга оид, 
хос, бирор касб билан боғлиқ бўлган. Про- 
фессионал одат. Профессионал маҳорат. 
Профессионал тайёргарлик. н Энг ёмони — 
жойларда бозор иқтисодиёти тамойиллари- 
ни яхши билмаслик ва профессионал малака- 
га эга эмаслик каби салбий ҳолатлар кўпроқ 
намоён бўлмоқда. Газетадан. 

2 Бирор ишни ўзига касб қилиб олган, 
ўз касбининг мутахассиси бўлган (шахс). 

Профессионал боксчи. Профессионал ашула- 
чи. н ..профессионал журналистлар ва 
оммавий ахборот воситалари ходимларини 
тайёрлаш жараёнини қайта кўриб чиқиш 
зарур. Газетадан. Лекин ўша йилдан эътибо- 
ран мусобақага профессионал теннисчилар 
ҳам қўйилган. Газетадан. 

ПРОФЕССИОНАЛИЗМ \лот. professio 
— касб-кор, мутахассислик] 1 тлш. Бирор 
касб-ҳунар соҳаси вакиллари нутқига хос 
сўз ёки ибора. 

2 Бирор касб-ҳунар, мутахассисликни 
юқори даражада ўзлаштириш; юксак ма- 
ҳорат. Чин истеъдод ва юксак маҳорат сари 
етакловчи профессионализм унинг ижод 
шиоридир. Газетадан. 

ПРОФЕССОР [лот. professor — муал- 
лим, ўқитувчи; мураббий] Олий ўқув юрт- 
ларидаги энг малакали ўқитувчиларнинг, 
шунингдек, илмий-тадқиқот институт- 
ларидаги илмий ходимларнинг илмий ун- 
вони ва лавозими; шундай унвон ва ла- 
возимли шахс. Университет профессори. н 
Профессорнинг қаршисига келганда эсанки- 
раб қолди. Ў. Ҳошимов, Қалбингга қулоқ сол. 
Профессорнинг гапидан хурсанд бўлиб ўтир- 
ганларида, одатдагидек шовқин-сурон, ҳазил- 
ҳузул билан оғайнилари Шаҳобни кўргани 
келиб қолишди. Л. Тожиева, Меҳрим сизга, 
одамлар. 

ПРОФИЛАКТИК Профилактикага оид; 
касаллик ёки бирор бошқа ҳодисанинг 
олдини олиш учун хизмат қиладиган. Про- 
филактик эмлаш. Профилактик тадбирлар. 
Боғларга профилактик ишлов бериш. н Бу 
эса, аввало, касалланишнинг олдини олишга 
доир тизим муассасаларида профилактик 
ишларнинг суст йўлга қўйилганлиги оқи- 
батидир. Газетадан. Солиқчилар фаолиятида 
профилактик тадбирлар ҳам катта ўрин 
тутмоқда. Газетадан. 

ПРОФИЛАКТИКА [юн. prophilaktikos — 
сақловчи, олдини олувчи] 1 Одамлар соғ- 
лигини сақлаш, касалликларнинг пайдо 
бўлиши ва тарқалиб кетмаслигининг олдини 
олиш, аҳолининг жисмоний ривожлани- 
шини яхшилаш ва узоқ умр кўришини 
таъминлашга қаратилган чора-тадбирлар 
мажмуи. [Шербек:] Сиз касал кўргани, npo- 
филактика ўтказгани хонадонларга кўп 
кирасиз. С. Анорбоев, Оқсой. «Дори-дармон» 


уюшмаси келгусида ҳам республика аҳолиси 
ва даволаш-профилактика муассасаларини 
дори-дармонлар билан таъминлаш аҳволини 
яхшилаш учун ўзининг барча имкониятларини 
ишга солади, деб ишонтирамиз. Газетадан. 

2 Умуман, бирор ҳодисанинг олдини 
олиш, механизм, машиналарнинг мудда- 
тидан олдин ишдан чиқиши, бузилишидан 
сақлаш учун кўриладиган чоралар. Ғўза 
зараркунандалари ва касалликларига қарши 
профилактика. н Газдан қонунга хилоф 
равишда фойдаланаётган истеъмолчилар 
орасида профилактика ишлари олиб бо- 
риляпти. Газетадан. 

ПРОФИЛАКТОРИЙ [«профилактика» с. 
дан] Йирик ўқув юртлари ва саноат кор- 
хоналари қошида ишлаб чиқаришдан аж- 
ралмаган ҳолда дам олиб даволанишни 
амалга оширувчи даволаш-профилактика 
муассасаси. «Навоийазот» очиқ акциядорлик 
жамияти профилакторийсида йил бошидан 
бери 993 киши соғломлаштирилди. Газетадан. 

ПРОФИЛЬ [фр. profil < итал. profilo — 
ташқи кўриниш, қиёфа < filo — чизиқ, йўл] 
1 Юз ёки бирор нарсанинг ён томондан 
кўриниши. Ҳайкалнинг профили. 

2 Бирор нарса ёки сатҳнинг, мас., де- 
таль, қурилма, ер бўлаги ва ш.к. нинг тик- 
касига кесилгандаги кўриниши. Йўлнинг npo- 
фили. Бинонинг профили. 

3 Хўжаликнинг, бирор касб соҳаси, кор- 
хона, ўқув юрти ва ш.к. нинг асосий ўзига 
хос белгилари мажмуи; касб ёки соҳанинг 
асосий йўналиши. Журналларнинг профили. 
Жамоанинг асосий профили — пахтачилик. 

ПРОЦЕНТ [нем. Prozent < лот. pro cen- 
tum — юз ҳисобидан, юз ҳисобига; юз- 
(та)ликка] 1 Бирор сон ёки миқцорнинг юз- 
дан бир ҳиссаси, улуши; % белгиси билан 
ифодаланади ( яна қ. фоиз). Планнинг бир 
проценти. н Ўнинчи октябрда йиллик nax- 
та шартномамизнинг саксон процентини 
бериб битирамиз. А. Қодирий, Обид кетмон. 
Кўпи билан бир ой ичида биронта ҳам якка 
хўжалик қолмаслиги, ҳамма юз процент 
колхоз бўлииш керак [деди Шодиев]. А. Қаҳҳор, 
Қўшчинор чироқлари. 

2 Қарзга олинган пулдан фойдалан- 
ганлик учун қарздор томонидан пул эгасига 
тўлаб туриладиган ҳақ, фойда. [Фазлиддин:] 
..кеча Абдулла акам йигитчани тутиб, ота 
қарзини уз, деб маҳкамроқ ушлабди. Кейин 
ҳисоблаб қарашса, йигитчанинг гарданига 





процент билан роса саккиз юз сўм пул ту- 
шибди. Ойбек, Танланган асарлар. 

ПРОЦЕНТЛИ 1 мат. Процентга оид; 
процент билан ифодаланадиган. Сонларнинг 
процентли нисбати. 

2 Маълум процент ҳисобида фойда кел- 
тирадиган. Уч процентли заём. 

3 Таркибидаги асосий модда миқцори 
процент билан ифодаланган. Уч процентли 
сирка. Қирқ процентли ўғит. 

ПРОЦЕНТЧИ 1 с.т. Ишни ошиғи би- 
лан бажариб, маълум процентга етказувчи 
ишчи. Бизда икки юз процентчилар сон- 
саноқсиз. 

2 салб. Белгили фоиз ҳисобида фойда 
олиш шарти билан қарз берувчи; судхўр. 

ПРОЦЕСС [лот processus — илгарилаш, 
илгари силжиш] 1 қ. жараён. Тафаккур 
процесси. Ўсимликнинг ривожланиш процес- 
си. н Зеро, янги-янги илмий кашфиётлар, 
илмий-мантиқий тафаккур процесслари ёл- 
ғиз улкан меҳнат мевасигина бўлиб қолмай, 
балки шиддатли илҳом ва эҳтирос, эмоционал 
кечинмалар маҳсули ҳамдир. «ЎТА». 

2 Маълум натижа, мақсадга эришиш 
учун изчиллик билан амалга ошириладиган 
иш ёки ҳаракатлар мажмуи. Технологик про- 
цесс. Ишлаб чиқариш процесси. Ўқув-тарбия 
процесси. 

3 Суд иши; тергов, маъмурий ва суд 
органлари фаолиятини амалга ошириш 
тартиби. Жиноий процесс. Намунали процесс. 
Процессда қатнашмоқ. н Суд процессини 
тўғри ташкил қилиш ва ўтказиш айниқса 
муҳимдир. Газетадан. 

ПРОЦЕССОР [лот. processus — сури- 
лиш] Рақамли ҳисоблаш машинасининг 
дастур (программа)да кўзда тутилган ариф- 
метик ва мантиқий амалларни; ахборот- 
ларни ўзгартириш, барча ҳисоблаш жараён- 
ларини ва ш.к. ни бошқариб туриш учун 
мўлжалланган марказий қурилмаси. Компъю- 
тернинг процессори. 

П РОЦЕССУАЛ [«процесс» с. дан] Суд ёки 
маъмурий жараёнларга оид; суд жараёни 
билан боғлиқ бўлган, судда ишнинг кўрилиш 
тартибини белгиловчи. Процессуал муддат. 
Процессуал кодекс. н Чунки унда амалдаги 
процессуал кодексда кўрсатилиши лозим бўлган 
бир қанча моддалар мавжуд. Газетадан. 

ПРУЖИНА [р. пружина — камбар элас- 
тик металл тахта ёки чизимча] Машина, 


механизм ва ш.к. нинг пўлат тасма ёки 
симдан спиралсимон ўралган ёки устма-уст 
терилган, муайян куч таъсирида қисил- 
гандан кейин яна асл ҳолига қайтадиган, 
турткиларни юмшатадиган қайишқоқ қис- 
ми, детали. Соат пружинаси. Эшик пружи- 
наси. Патефон пружинаси. н Ичкарида, 
Самандарнинг олдида яна икки киши ўтир- 
ган экан. Сафаров булар билан ҳам салом- 
лашди-да, титилиб, пружиналари кўриниб 
ётган диванга ўтириб, nanupoc чекди. А. 
Қаҳҳор, Қўшчинор чироқлари. 

ПРУЖИНАЛИ Пружинаси бўлган, пру- 
жина воситасида ҳаракат қиладиган, ишлай- 
диган. Пружинали каравот. Пружинали ўйин- 
чоқ. н Эшик қаршисидаги девор олдида устига 
майда ёстиқлар ташлаб қўйилган пружинали 
диван, унинг икки ёнида китоб жавонлари бор 
эди. М. Исмоилий, Фаргона т.о. 

ПРЯНИК [р. пряньш — ўткир ва хушбўй 
мазали, ҳидли < юн. peperi — қалампир] 
Хамирга ўсимлик ёғи, асал, шакар, қиём 
қўшиб тайёрланган яримшарсимон қан- 
долат маҳсулоти, ширинкулча (дастлабки 
вақтларда унга зираворлар, жумладан, хуш- 
бўй қалампир қўшилган). 

ПСИХИАТР Руҳий касалликлар врачи, 
мутахассиси. -Уни [Ботировни] хирург эмас, 
ncuxuamp даволаши керак, — деди Раҳимов 
Николаевга. Б. Раҳмонов, Олтин одамлар. 
Қизалоқнинг ой сайёраси ҳақидаги ғалати 
ҳикояларини эшитгач, ота-онаси уни ncu- 
хиатр қабулига етаклаб боради. Газетадан. 

ПСИХИАТРИК Психиатрга, психиат- 
рияга, руҳий касалликларга оид. Психиатрик 
клиника. 

ПСИХИАТРИЯ [психо.. + iatreia — даво- 
лаш] Тиббиётнинг руҳий (психик) касал- 
ликларни, уларни даволаш ва олдини олиш 
усулларини ўрганувчи бўлими. 

ПСИХИК Психикага, руҳий ҳолатга оид; 
руҳий. Психик касалликлар. 

ПСИХИКА [юн. psychikos — руҳий] Юксак 
даражада ташкил топган миянинг объектив 
воқеликни сезги, идрок, тасаввур, фикр- 
лаш, ҳис-туйғу ва иродавий хатти-ҳара- 
катлар тарзида акс эттириш хусусияти; 
инсон ва ҳайвонлар хатти-ҳаракатининг 
ўзига хослигини белгилайди; инсон онги 
психиканинг олий шакли ҳисобланади. 
Соғлом психика. Боланинг психикаси. Киши 
психикасини ўрганмоқ 

ПСИХО- [юн. psyche — руҳ, жон; қалб, 
кўнгил] Байналмилал ўзлашма қўшма сўз- 
ларнинг биринчи таркибий қисми: пси- 
хикага, руҳиятга алоқадорликни билдиради 
(мас., психоанализ, психология, психоте- 
рапия) 

ПСИХОАНАЛИЗ [психо.. + анализ] Руҳий 
(психик) касалликларни даволаш усули ва 19- 
аср охири — 20-аср бошларида австриялик 
олим 3. Фрейд томонидан ишлаб чиқилган ва 
ривожлантирилган психологик таълимот. 

ПСИХОЗ [юн. psyche — руҳ, жон] Киши 
онгининг борлиқни акс эттириш фао- 
лиятининг кучли даражада бузилиши билан 
кечадиган руҳий касалликларнинг умумий 
номи. 

ПСИХОЛИНГВИСТИКА [психо(ло- 
гия) + лингвистика] Нутқий ифодаларнинг 
пайдо бўлишини ҳамда нутқнинг тил тизими 
билан ўзаро муносабатда ўзлаштирилиши 
(идрок этилиши) қонуниятларини ўрга- 
нувчи фан. 

ПСИХОЛОГ 1 п сихология бўйича 
олим-мутахассис (врач ёки ўқитувчи). Ҳо- 
зирги кунда психологик касбга йўналтирув- 
чи тиббий ходим, дефектолог, психолог ка- 
би мутахассислар ушбу тизимда хизмат 
қилмоқда. «Мактаб ва ҳаёт». 

2 кўчма Кишининг руҳиятини яхши би- 
ладиган, шунга қараб муомала қиладиган 
сезгир одам. [Фармонов:] ..бу кампир ё 
ўзгаларнинг фикрини ўқий олади, ё менга 
ўхшаган лақмаларни кўравериб, ўткир 
психолог бўлиб кетган. «Муштум». 

ПСИХОЛОГИЗМ [«психология» с. дан] 
Адабиёт ва санъатда инсоннинг психик, 
руҳий кечинмаларини теран тасвирлаш. 

ПСИХОЛОГИК Психологияга оид, ру- 
ҳий ҳолат ва кечинмаларни теран тасвир- 
лашга асосланган. Психологик анализ. Пси- 
хологик тадқиқот. Психологик роман. Пси- 
хологик драма. н Ойқизнинг психологик 
ҳолати роман марказида турган муҳим 
тугунни, унинг ечими учун Ойқиз типидаги, 
балки ундан ҳам юқорироқ бошқа бир кучли 
тажрибакор шахс иштирокини талаб қи- 
ларди. «ЎТА». 

ПСИХОЛОГИЯ [психо.. + юн. logos — фан, 
таълимот] 1 Инсон фаолияти ва ҳайвонлар 
хатти-ҳаракатида борлиқнинг акс этишини, 
руҳий жараёнлар, ҳодисалар ва хислатлар- 
ни ўрганувчи фан. Элмурод институтда ncu- 


хологиядан лекция тинглар экан, профессор 
Иванов: «Киши характерини белгиловчи 
омиллардан бири унинг нутқи», — деган эди. 
Шуҳрат, Шинелли йиллар. Бўлғуси педа- 
гоглар практика жараёнида педагогика ва 
психологиянинг долзарб масалалари устида 
иш олиб борадилар. «Фан ва турмуш». 

2 Бирор фаолият билан боғлиқ бўлган 
психик жараёнлар мажмуи. Меҳнат ncu- 
хологияси. Санъат психологияси. н Ранг- 
ларга муносабатда ҳам халқ психологияси 
намоён бўлади. «ЎТА». Ижод психологияси 
фақат китобхонларни эмас, адабиётшу- 
носларни ҳам қизиқтиряпти. У. Норматов, 
Талант тарбияси. 

3 Кишининг ички дунёси, кечинмала- 
ри, характер хусусиятлари, руҳий ҳолати. 
Отахон шоирларимиз болалар қалби ва 
психологиясини, маънавиятини очиш орқали 
уларнинг бетакрор шахсиятини улуғладилар. 
«Фан ва турмуш». Ҳаётнинг ўзи ана шу 
дунёқарашлар, психологиялар, даъволар ора- 
сидан ўтишга мажбур қилмоқда. Газетадан. 

ПСИХОПАТИЯ [психо.. + юн. pathos — 
ғам-алам, азобланиш, касаллик] Шахс- 
нинг, ақл-идроки сақпаниб қолгани ҳолда, 
феъл-атвори, ҳиссиёти, хулқининг чуқур ва 
доимий бузилишидан иборат ирсий, туғма 
ёки ҳаётда орттирилган норасолиги. 

ПСИХОПАТОЛОГИЯ [психо.. + пато- 
логия] Психиатриянинг руҳий касалликлар, 
патологик жараёнлар ва ҳолатларнинг пайдо 
бўлиши, ривожланиш механизми, пайдо 
бўлиш сабабларини ўрганувчи, уларни 
таснифлаш ва даволаш усулларини ишлаб 
чиқувчи соҳаси. 

ПСИХОТЕРАПИЯ [психо.. + терапия] 
Руҳий таъсир қилиш (мас., гипноз) йўли 
билан даволаш усули. Шу боис шифохона- 
да психотерапия кабинетини ташкил эта- 
миз. Ҳозир у ерда сўз сеҳри билан даволаш 
сеанслари ўтказилмоқда. Газетадан. 

ПСИХОТРОП [психо.. + юн. tropos — бу- 
рилиш, буриш, йўналтириш]: психотроп 
воситалар Инсоннинг руҳий ҳолатига, уму- 
ман психик жараёнларга кучли таъсир 
этувчи дори моддалар. Ўзбекистон Рес- 
публикаси ва Эрон Ислом Республикаси 
ўртасида гиёҳвандлик моддалари ва ncu- 
xompon воситаларнинг ноқонуний айланиши- 
га қарши курашда ҳамкорлик қилиш тўғ- 





рисидаги меморандум имзоланди. Газетадан. 
Президентлар наркотик моддалар, ncuxo- 
mpon воситаларнинг ноқонуний савдосига 
қарши курашдаги ҳамкорлик концепциясини 
тасдиқлашди. Газетадан. 

ПСОРИАЗ | юн. psoriasis < psora — қи- 
чима] Қипиқли темиратки — юқмайдиган 
сурункали, вақти-вақти билан кучайиб, 
зўрайиб турадиган тери касаллиги. 

ПУБЛИЦИСТ Долзарб, мунозарали 
ижтимоий-сиёсий мавзуларда асар ёзувчи 
адиб. Публицист ёзувчи. н У адабиёт ва 
санъат оламининг зукко билимдони, оташин 
публицист, ажойиб нотиқ ва улкан санъат- 
корэди. Газетадан. Санжар Сиддиқов ижоди 
ҳақида шу фикрни айтиш мумкин: у тарих- 
чи, публицист, таржимон, тақризчи, санъат- 
шунос, педагог эди. X. Ёдгоров, Ҳаёт тўл- 
қинлари. 

ПУБЛИЦИСТИК Публицистикага ёки 
публицистга оид. Публицистик асар. н 
Унинг овози публицистик руҳни, гоҳ лирик, 
гоҳ бахтиёрлик туйғусини ифода этади. 
Газетадан. 

ПУБЛИЦИСТИКА [лот. publicus — жа- 
миятга, жамоатчиликка оид, ижтимоий] 1 
Давр (замона)нинг долзарб ижтимоий-сиё- 
сий масалалари ҳамда жамиятнинг кунда- 
лик ҳаётига бағишланган адабиёт тури. 
Публицистика сиёсий курашнинг ўткир 
қуролидир. 

2 Шу жанрга хос асар ёки асарлар (ма- 
қола, очерк, памфлет, фельетон ва ш.к.) 
мажмуи. А. Қаҳҳор публицистикаси. 

ПУД [р. пуд — 16,38 кг га тенг оғирлик 
ўлчов бирлиги < лот. pondus — оғирлик, 
ўлчов] эск. Метрик ўлчовлар тизими қабул 
қилинганига қадар қўлланган, 16,38 кило- 
граммга тенг оғирлик ўлчов бирлиги. Бир 
тонна — салкам 63 пуд. н [Кампир:] Даст- 
моям бир nyd ун эди, тунов кун бирдан йи- 
гирма беш қадоққа тушиб қолди. Ойбек, 
Танланган асарлар. Биринчи йил гектаридан 
юз пуд олдик, Эру хотин меҳнат ҳақин қоп- 
га солдик. Ғ. Ғулом, Танланган асарлар. ..бир 
ярим пуд гўштнинг аъзолар ризоликлари би- 
лан бир пудини Мулла Обидга ва ярим пуди- 
ни Мардонбойга орттириб берадилар. А. 
Қодирий, Кичик асарлар. 

ПУДЛИ 1 Пуд оғирлигидаги. Икки пудли 
тош. н [Бобом:] Молхонага киринг, ярим 
пудли кетмон турибди. Ана ўшани мининг- 


да, далага чиқиб, айриплон қилиб учинг, хўп- 
ми ? Давлатимизнинг сиздан бошқа учувчи- 
лариям бор. Ў. Ҳошимов, Икки эшик ораси. 

2 Маълум пуд юк элтадиган, кўтарадиган. 
Хўжабеков, куни билан елкасидан беш пудли 
қоп тушмаган юкчидай, эшикнинг кесакисига 
суянди. С. Анорбоев, Оқсой. 

ПУДРАТ [р. подрядить — «вақтинчалик 
ишга юбормоқ, бирор нарсани олмоқ, топ- 
моқ» фл. дан] Бир томон иккинчи томон 
буюртмаси асосида маълум бир ишни тў- 
лиғича (батамом) бажариб бериш мажбу- 
риятини олганлиги ҳақидаги шартнома ва 
шу асосда бажариладиган ишнинг ўзи. 
Пудратни ўз вақтида бажармоқ. Ишни пуд- 
ратга олмоқ. Бинони пудратга олган қури- 
лиш ташкилоти. н Ҳамма юракдан меҳнат 
қилади — менга оилавий пудратнинг шуниси 
маъқул. «Саодат». Қурилишдаги пудрат ишлари 
ҳажми 13 фоизга кўпайди. Газетадан. 

ПУДРАТЧИ [р. подрядчик] Пудрат асо- 
сида ишлайдиган киши ёки ташкилот. Асо- 
сий пудратчи. Пудратчи ташкилотлар. н 
Пудратчи бракка йўл қўйган экан, буюрт- 
мачи қаёққа қаради, дерсиз. «Муштум». Кор- 
хонамиз аксарият қурилишларда бош пуд- 
ратчи сифатида иштирок этади. Газетадан. 
Пудратчилар бу йил ҳар гектар майдондан 
камида 70 центнердан хирмон кўтариш ния- 
тидалар. Газетадан. 

ПУК(КА) Ошиқнинг чиккага қарама- 
қарши, дўмбоқ томони. Тавва пуккани ейди; 
олчи чиккани ейди дегандек, бой берсангиз 
нима, сизҳам ютиб юргансиз. А. Мухтор, Опа- 
сингиллар. Ошиғим пукка тушса ҳам рози- 
ман, деб турган эдим, бирдан олчи бўлиб кет- 
ди. Б. Раҳмонов, Хўжайин кўчди. [Мулладўст:] 
Қўйинг, ўша қози домлангизга ҳам отган 
ошиқнинг ҳаммаси пуккасига тушди. Ҳамза, 
Танланган асарлар. 

ПУЛ I [ф. J — пул, ақча; балиқ танга- 
си] 1 Олди-сотди ёки тўлов муомалаларида 
нарх, баҳо, қиймат ўлчови бўлган металл 
ёки қоғоз белги; ақча. Қоғоз пул. Танга пул. 
Нақд пул. Пул майдаламоқ. Пул бўлса, чан- 
галда шўрва. Мақол. Пули куйган қалампир 
чайнар. Мақол. н Сидиқжон.. кечки пайт 
кўчага чиқмоқчи бўлган эди, Анзират хола, 
унинг пули йўқлигини билгандай, соч олдир- 
гани пул берди. А. Қаҳҳор, Қўшчинор чи- 
роқлари. Йўлкирага пулимиз, пиёда қай- 
тишга иложимиз бўлмаганидан қолиб кетдик. 

М. Исмоилий, Фарғона т.о. [Санавбар Хай- 
ринисога:] Сизга ҳам гапираман, пул учун 
имони ва қизини сотадиган отамга ҳам гапи- 
равераман. Ҳамза, Туҳматчилар жазоси. 

Пул бўлмоқ Пулга алмашинмоқ, сотил- 
моқ. Нарса сотсанг, пул бўлади, Эрта-индин 
кул бўлади. Мақол. Пул қилмоқ 1) пул ҳи- 
собига бермоқ, сотмоқ, пулламоқ. Уйни бе- 
зашдан бошқа нарсага ярамайдиган асбоб- 
ларни йиғиштирдим, барини сотиб пул қилдим. 
Ойбек, Танланган асарлар; 2) ишлаб ёки 
бошқа йўл билан пулни қўлга киритмоқ, 
пул тўпламоқ. Пул(нинг) қадрсизланиши қ. 
инфляция. Пулнинг қадрсизланиши суръат- 
лари мунтазам равишда ва изчиллик билан 
пасайиб бормоқда. Газетадан. 

2 Сармоя, маблағ. Қурилишга пул ажрат- 
моқ. н Пул-чи? Пул ҳам туғади. Жуда кўп 
туғади, тез туғади, айниқса, бу замонда пул 
сертухум бўлиб кетган. Ойбек, Танланган 
асарлар. Нуқул пул ва фойда кетидан қув- 
сак-да, аммо одамларимиз руҳан қашшоқ бў- 
либ қолишса, бундай жамиятнинг ҳеч кимга 
кераги йўқ. Газетадан. 

3 с.т. Иш ҳақи; маош. Қоровул пули. Бу- 
гун пул оладиган кунимиз. 

4 эск. Баъзи ерларда ярим тийинга, баъ- 
зи ерларда бир тийинга тенг бўлган пул 
ўлчов бирлиги ва шу қийматдаги майда пул- 
нинг ўзи. Нарх билиб келган болага йигирма 
пул бериб, орқаси куймаганини олиш шарти 
билан нонга юборди. А. Қодирий, Меҳробдан 
чаён. Йиқитган болаларга ukku пулдан сов- 
рин бериб томоша қилиб ётган ukku бойнинг 
бири шу — Ниёзмат ҳожи бўлиб, ҳаждан янги 
келган йиллари эди. А. Қаҳҳор, Сароб. 

Бир (ёки икки, уч) пул 1) бир ёки икки, 
уч тийин. Бир пул бериб йиғлатдим, минг пул 
бериб тиндирдим. Мақол; 2) ҳеч нарсага ар- 
зимайдиган, аҳамиятсиз, бир тийинга ҳам 
қиммат. Бу гстлар унга бир пул. Ҳамма унга 
бир пул. н Жўрабоев Юсуфийнинг далил- 
ларини бир пул қиладиган мақола ёзибди. Ш. 
Рашидов, Бўрондан кучли. Турди ғилай олти 
йиллик тоат-ибодатини бир пул қилди. А. 
Кўчимов, Ҳалқа. 

5 Афғонистоннинг асосий пул бирлиги 
— афғонийнинг юздан бир улушига тенг 
майда пул, танга. 

Пулга чақмоқ қ. чақмоқ I. Пулни пул 
билан ўйнамоқ дағл. Меҳнат қилмай осонлик 
билан пул топиб, бебилиска сарф қилмоқ, 


унча-мунча пулни назарга олмаслик. Пу- 
лининг сассиғига ётолмайди с.т. Жуда бой, 
пулдор одам ҳақида айтиладиган ибора. 

ПУЛ II [ф. Jj — кўприк] эск. кт. айн. 

кўприк. 

Пули сирот қ. сирот. 

ПУЛДОР [ф. — пулга эга бўлган, 

пулли] Кўп пулга эга бўлган, пули кўп. Пул- 
дор одам — қанотли одам, бу қанот билан 
мағрибдан машриққача учасан, ҳар ерда 
ошна-оғайни, дўст-ёр топасан. Ойбек, Тан- 
ланган асарлар. Қарздор бўлишдан пулдор 
бўлиш яхшироқ. Газетадан. Пулдорлар ҳар бир 
нарсани ўз вақтида ғамлаб, арзонга ту- 
ширишади. Ойбек, Танланган асарлар. 

ПУЛЕМЁТ \р. пуля — ўқ ва метать — от- 
моқ] Ўқни тез отадиган автоматик қурол. 
Қўл пулемёти. Лентали пулемёт. н Бу орада 
халқ оқими Ўрда томонга йўл олди. Алла- 
қаерда пулемёт тариллади. Ҳ. Ғулом, 
Машъал. Тепаликнинг этагида писиб ётган 
немис пулемёти пиёда аскарларимизни ён- 
бошдан ўққа тута бошлади. А. Қаҳҳор, Ол- 
тин юлдуз. 

ПУЛЕМЁТЧИ Пулемёт отувчи, пуле- 
мёт билан қуролланган аскар. Пулемётчи- 
лар взводи. н Узоқда машҳур пулемётчи 
Абдуллаев, унинг орқасидан Асқар полвон 
пулемётни судраб борарди. Ойбек, Қуёш 
қораймас. 

ПУЛЛАМОҚ с.т. Нарсани пул эвазига 
бермоқ, сотмоқ. Маҳсини уч кун ҳайитда 
кийиб, сақлаб қўйгандим, ана уни пуллаб, 
тагчарм оламиз. Ойбек, Танланган асарлар. 
-Хўжайин, — деди, — аввало Деҳқонбой 
бўйинтоблик қилди, бизлар ҳам бўш келмай, 
ҳукм чиқариб, ҳовлисини пулладик. У Ис- 
моилов, Сайланма. 

ПУЛЛИ 1 Пули бўлган, пули бор. Пулли 
— ботир, пулсиз — ётир. Мақол. 

2 Пул тўланадиган, пул эвазига оли- 
надиган, бериладиган ёки қилинадиган. 
Пулли концерт. Пулли маъруза. н Қизил 
Ярим ой жамияти томонидан ташкил 
қилинган пулли поликлиникага директор 
қилиб тайинлашни сўради. А. Қаҳҳор, Сароб. 
Пулли хизматларни бир ярим баравар кў- 
пайтириш режалаштирилди. Газетадан. 
«Олий бизнес мактаби»да ўқиш пулли- 
контракт асосида бўлиб, «Бошқарув бизнес 
магистри» дастури бўйича халқаро талаб- 




j ?! 


лар ва халқаро программа асосида олиб 
борилади. Газетадан. 

3 (фақат миқдор ифодаловчи сонлар би- 
лан) Пул, тийин қийматидаги. Тўққиз пул- 
ли носвой. Уч пулли аҳамияти йўқ нарса. н 
Олти пулли тақадек. Кўзи ирғиб бақадек, 
Оч мухлиснинг қўлида Ўтмай қолган чақадек 
Шайх ҳазратларига салом. Ҳамза. 

ПУЛПАРАСТ [ф. — пулни 

севувчи, пулга сиғинувчи] Пулга ўч, пул 
тўплаш пайига тушган. Пулпараст одам. н 
Ўғил отасига ўхшаган хасис, пулпараст, 
судхўр эмас. Бироқ виждонсизлик, хасислик 
ва шафқатсизликда отасидан сира қолиш- 
майди. М. Қодиров, Бой ва судхўрнинг фош 
этилиши. 

ПУЛСИЗ 1 Пули бўлмаган, пули йўқ. 
Пулдор одам Москвага, Варшавагача боради. 
Пулсиз одам ўз жойидан бир қадам силжисин- 
чи! Ойбек, Танланган асарлар. 

2 с.т. Пул тўланмайдиган, текин, бепул. 
Пулсиз лекция. Пулсиз тарқатилган брошюра. 

ПУЛСИЗЛИК Пулга эга бўлмаслик, 
пули йўқлик. Саидий бир сўм ишласа, оила 
ўн сўм талаб қилади. Саидий ўн сўм ишласа, 
оила пулсизликдан қон-қора қақшайди. А. 
Қаҳҳор, Сароб. 

ПУЛСИРОТ с.т. айн. пули сирот қ. сирот. 

Дўзах узра, ўт узра, ҳайҳот, Кўприк шуми.. 
яъни пулсирот? М. Али, Боқий дунё. 

ПУЛЬВЕРИЗАТОР [фр. pulverisateur < 
лот. pulvis, pulveris — чанг, кукун] Суюқ- 
ликларни пуркайдиган ёки кукун модда- 
ларни чангитиб, тўзғитиб сепадиган асбоб; 
пуркагич. Дарахтларга dopu сепадиган пулъ- 
веризатор. Пулъверизатор билан бўёқ бермоқ. 

ПУЛЬМОНОЛОГИЯ [лот. pulmo, pul- 
monis — ўпка + юн. logos — фан, таълимот] 
Тиббиётнинг ўпка, бронхлар ва плевранинг 
тузилиши, иш фаолияти ҳамда касаллик- 
ларини ўрганувчи, ушбу касалликлар про- 
филактикаси ва даволаш усулларини ишлаб 
чиқувчи соҳаси. 

ПУЛЬПА [лот. pulpa — эт, гўшт; юм- 
шоқ нарса] Тишни қон билан таъминлай- 
диган қон томирлари, лимфа томирлари ва 
нерв толаларидан ташкил топган юмшоқ 
тўқима. 

ПУЛЬПИТ [пульпа + лот. itis — яллиғ- 
ланишни билдирувчи қўшимча] Тиш бўш- 
лиғини тўлдириб турадиган ғовак бирик- 
тирувчи тўқима — пульпанинг яллиғланиши. 


ПУЛЬС [лот. pulsus — туртки, зарба] тиб. 
Юракнинг қисқариши натижасида ундан 
келаётган қон оқими таъсири билан қон 
томири деворчаларининг ритмик силкини- 
ши, тепиши, уриши, шунингдек, баданнинг 
томир тепкиси сезиладиган жойи. Пулъс — 
саксон. Беморнинг пульсини кўрмоқ. Пулъсни 
ўлчамоқ. 

ПУЛЬТ [нем. Pult < лот. pulpitum — тах- 
тасупа, кафедра] 1 Ноталар қўйиш учун иш- 
латиладиган, бир томонга нишаб, узун оёқ- 
ли столча. Дирижёр пулъти. н Кийиниши- 
дан олақарғани эслатувчи, сочи жингалак, 
чиройли бир йигит дирижёрлик пулътига 
чиқиб, қўлидаги таёқчасини қимирлатув- 
диямки, залда оркестр садолари янгради. Н. 
Аминов, Қаҳқаҳа. 

2 тех. Бирор нарсани автоматик бошқа- 
радиган асбоб, аппаратлар ўрнатилган жой 
(стол, стенд ва ш.к.). Бошқариш пулъти. Дис- 
петчерлик пулъти. н У бошқариш пулъти 
ёнидаги креслога ўтириб, бир оз мизғимоқчи 
бўлди. Афсуски, бу ҳам насиб этмади. «Ёшлик». 
Бу жойда каттагина бошқариш пулъти 
ўрнатилган экан. О. Мўминов, Хиёбондаги 
уч учрашув. 

3 Радиотелеаппаратураларни бошқарув- 
чи асбоб. Телевизор пулътини босмоқ. 

ПУМА [ucn. puma < индейс тилларидан\ 
Американинг тоғ ўрмонларида яшовчи, 
мушуксимонлар оиласига мансуб йиртқич 
сутэмизувчи ҳайвон. 

ПУНКТ I [лот. punctum — нуқта] 1 Ер 
юзидаги ёки фазодаги алоҳида белгиси, ху- 
сусияти билан ажралиб турадиган нуқта, 
маълум бир жой, ер. Географик пункт. Стра- 
тегик пункт. Аҳоли яшайдиган пункт. н 
Куни кеча жойлардаги қабул пунктларига 
янги пилла ҳосили ортилган карвонлар кела 
бошлади. Газетадан. Шаҳарларда ea аҳоли 
пунктларида патрул-йўл хизмати бўлинма- 
лари ташкил этилган. Газетадан. 

2 Бирор иш, машғулот, тадбир кабилар 
учун белгиланган, махсус жиҳозланган би- 
но ёки жой. Телефон станциясининг гапла- 
шиш пункти. Тиббий ёрдам пункти. Пахта 
пункти. Команда пункти. н Полковник 
Грейдер ўз кузатиш пунктида туриб, сте- 
реотруба орқали жангни кўздан кечирди. И. 
Раҳим, Чин муҳаббат. Мактаб, боғчаю қиш- 
лоқ врачлик пункти қурса, ёмонми ? Газетадан. 

3 Матн, қонун, қарор кабиларнинг ра- 
қам ёки ҳарф билан белгиланган алоҳида 
қисми; параграф, модца. Уч пунктдан ибо- 
рат қарор. Йигирма пунктдан иборат қоида. 

4 плгрф. Босмахона белгилари (ҳарф, 
рақамлар ва б.) ўлчамларини аниқлашда 
энг кичик бирлик. 

ПУНКТИР [лот. punctum — нуқта] Ало- 
ҳида-алоҳида ўзаро яқин жойлашган нуқ- 
талардан (...) ёки чизиқчалардан (---) таш- 
кил топган узун чизиқ. Пунктир билан чи- 
зилган maceup. н Агар ёйилмани пунктир 
чизиқлар бўйича керакли тарзда буксак, 
унда тўрт бурчакли тўғри призма деб 
аталувчи геометрик жисм ҳосил қиламиз. 
«Геометрия». 

ПУНКТУАЦИОН Пунктуацияга, ти- 
ниш белгиларига оид. Пунктуацион қои- 
далар. Пунктуацион белгилар. Пунктуацион 
хатолар. н Китобда баъзи имловий ва 
пунктуацион хатолар учрайди. Газетадан. 

ПУНКТУАЦИЯ [лот. punctum — нуқта] 
тлш. 1 Маълум бир тил ёзувидаги тиниш 
белгилари тизими. 

2 Ёзма матнни пунктуацион расмийлаш- 
тиришни тартибга солувчи, ҳар бир тилда 
тарихан шаклланган қоидалар, меъёрлар. 
Ўзбек тили пунктуацияси. 

3 Тиниш белгилари тизими қонуният- 
ларини, шунингдек, тиниш белгиларининг 
қўлланиш меъёрларини ўрганадиган тил- 
шунослик бўлими. 

ПУНКЦИЯ [лот. punctio — санчиш] тиб. 
Даволаш ёки диагностика мақсадида ор- 
ганизмдаги бирор бўшлиқ, қон томири ёки 
аъзога шприц игнаси санчиш муолажаси. 

ПУР [ф. — тўла, тўлиқ, жуда кўп] 

Тўла, кўп. Кўз равоқини сен эттинг nyp нур, 
Кўнгил эвини сен эттинг маъмур. М. Солиҳ, 
Шайбонийнома. 

ПУРВИҚОР [пур + виқор] кт. Виқор- 
ли, сервиқор. Устига-устак заминнинг — 
пурвиқор, улуғвор тоғлар ўлкасининг та- 
биати, оппоқ кўпириб оқаётган дарёнинг 
шовуллаши менинг руҳиятимга пўртаналар, 
тошқинлар олиб келади. Газетадан. Бўйдор 
қарағайлар кучли қўлларини ёруғликка чўз- 
гандай яна ҳам азамат ва пурвиқор кў- 
риндилар. Ойбек, Қуёш қораймас. Тоғ- 
ларнинг пурвиқор салобати, сирли улуғ- 
ворлигидан ҳайрат, ҳаяжоним ҳаприқиб 
кетди. «Саодат». 


ПУРИЗМ [фр. purisme < лот. purus — соф, 
тоза] 1 Адабий тилни бошқа тиллардан 
олинган ўзлашмалар, неологизмлардан, 
вульгаризмлардан сақпашга интилиш. Маъ- 
рузада белгиловчи қоида сифатида миллий 
тиллар терминологияси ўртасида минимал 
тафовут принципи майдонга қўйилади, чун- 
ки максимал тафовут принципи муқаррар 
пуризмга олиб боради. «ЎТА». 

2 Урф-одатлар (феъл-атворлар)нинг 
софлиги ва жидцийлигига интилиш. 

ПУРКАГИЧ Ўсимликларга сув ва суюқ 
моддалар пуркаш учун ишлатиладиган 
мослама, асбоб. Пуркагич билан экин май- 
донига дори сепмоқ. н Мавсум муваффа- 
қиятини таъминлаш учун аниқ тадбирлар 
ишлаб чиқилган. Пуркагичлар, терим маши- 
налари, транспорт воситалари созланиб, 
старт кутиб турибди. Газетадан. 

ПУРКАМОҚ 1 Сув ёки бошқа суюқ нар- 
сани куч билан зарраларга айлантириб 
сочмоқ. Вилтга қарши дори пуркамоқ. н 
[Чол] Терига cye пуркайди ea кўва билан дўқ- 
дўқ уриб, чармни текислайди. Ойбек, Тан- 
ланган асарлар. Биров қанотларингизнинг 
тагига cye пуркаб қўйганми дейман, даврага 
тушолмай, мирғайиб турибсиз. «Аския». 

2 кўчма поэт. Сочмоқ, таратмоқ. Ҳо- 
зиргина дилига нур пуркаган ўйлар яна кўнг- 
лини ғаш қилувчи оғир гумонлар билан алма- 
шинганди. О. Ёқубов, Ларза. Аммо саратон 
тандири ўчакишгандай яна ҳам аланга олиб, 
оташ пуркарди. Мирмуҳсин, Умид. 

ПУРКА ТП қ.х. Экинларни ҳамда ўр- 
монзорларни зараркунандалар, касаллик- 
лар ва бегона ўтлардан ҳимоя қилишда 
махсус пуркагичлар билан пестицид эрит- 
маларини сепиш; дефолиация усулларидан 
бири. 

ПУРМАЗМУН [пур + мазмун] Мазмун- 
ли, сермазмун. ..ҳар бири дард билан суғо- 
рилган бениҳоя пурмазмун ea гўзал шеърлар.. 
Газетадан. 

ПУРМАЪНО [пур + маъно] Маъноли, 
сермаъно, маънодор. Албатта, бунда рам- 
зий, тасаввуфга хос пурмаъно ҳам бор. Газе- 
тадан. Назм гулшанининг пурмаъно ҳикмат 
соҳибларини ўзбекнинг ўзига бек бўлганига 7 
йил тўлиши муносабати билан «Истиқлол 
мушоираси»га чорлаймиз. Газетадан. 

ПУРҚУДРАТ [пур + қудрат] кт. Қуд- 
ратли, серқудрат. Афсуски, радиомиз кўпин- 




ча халқ билан мана шу бой, чиройли, пур- 
қудрат тилда гаплашмайди. К. Қаҳҳорова, 
Чорак аср ҳамнафас. 

ПУРҲИКМАТ [пур + ҳикмат] кт. Ҳик- 
матли, серҳикмат, ҳикматга бой. Муҳта- 
рам устод Шавкат афандининг пурҳикмат 
китобларида.. муҳим гаплар бор. К. Яшин, 
Ҳамза. Буюк бобокалонларимизнинг пур- 
ҳикмат сўзлари битилган лавҳалар маъри- 
фатингизни бойитади. Газетадан. 

ПУСМОҚ шв. айн. писмоқ. Бўрибосарлар 
ҳаво димлигида қаерларда пусиб ётганини ҳеч 
ким билмасди. «Ёшлик». Уруш!Бундай пайтда 
эр кишининг жойи жанггоҳда! Бировлар қон 
кечиб юришса-ю, сен уларнинг панасида пусиб 
ўтирсанг. «Ёшлик». 

ПУТ I шв. 1 айн. оёқ 1. 

2 Икки оёқ оралиғи, чатаноқ. Лайлак- 
нинг юришини қиламан, деб читтакнинг пу- 
ти йирилибди. Матал. н Уккининг оёқларини 
бириктириб боғлаб, бошини путига қистир- 
ган. Ғ. Ғулом, Соялар. 

ПУТ II 1/5.1 с.т. Пуд. /Қўй/ Бир ярим пут 
мой беради. Суягигача мой: эртага норин- 
хўрлар маза қилади-да. Ойбек, Танланган 
асарлар. Юки бир чарх ила 3 пут келатурган 
эски-туски, латта-путталардан иборатдур. 
М. Беҳбудий, Қасди сафар. 

ПУТЁВКА [р. путёвка — йўлланма < путь 
— «йўл» с. дан] 1 Бирор жойга, мас., ўқиш- 
га, дам олиш уйига, ишга юбориладиган 
кишига бериладиган махсус ҳужжат, йўл- 
ланма. Санаторий путёвкаси. н [Пўлат- 
жон] Учувчилик мактабини яқинда битириб, 
Тошкент аэропортига путёвка олармиш. Ҳ. 
Назир, Сўнмас чақмоқлар. Алоҳида комис- 
сиядан ўтиб, академияга путёвка ҳам олдим. 
Ғ. Ғулом, Танланган асарлар. 

2 махс. Автомашина ва б. транспорт 
воситалари ҳайдовчиларининг қўлига 
бериладиган, маршрут ёки бажарилиши 
зарур бўлган иш ёзиб қўйилган варақа. 

ПУТУР с.т. Футур, шикаст, зарар. Буҳол 
китоб тили учун катта путурдир. М. Жўра, 
Ноширнома. ..У бир оз тўлишибди. Лекин 
бундан ҳуснига заррача nymyp етмабди. 
«Ёшлик». 

ПУФ тақл. с. Нафас олиш, ўтни ўчириш 
ёки алангалатиш ва иссиқ нарсани сови- 
тишда икки лаб орасидан кучли босим билан 
ҳаво чиқишида эшитиладиган товуш ва шу 
ҳаракатнинг ўзи ҳақида. Мулла Саид Жалол- 


хон.. бурнига қўнган пашшани қўлидаги 
рўмолча билан қўриш малол келди шекилли, 
остки лабини чўзиб, «пуф» деди. А. Қаҳҳор, 
Башорат. [Гулнор] Ёнидаги чироқни «пуф» деб 
ўчирди. Ойбек, Танланган асарлар. Шунинг 
учун болалари касалманд кўринишаркан-да! 
Далавойнинг аёли «пуф» deca, учиб кетади- 
ган, рамақижон экан. «Ёшлик». 

Пуф сассиқ шв. Ёқмай қолган, ёмонга, 
яроқсизга чиқарилган кимса, нарса ҳақида 
айтиладиган ибора. -Ёшроғини топдингизми? 
— деди Ҳимматхон [Умматалига] дабду- 
рустдан. -Сен топганингдай, менга ҳам на- 
сиб қилгани бордир. Ҳар ким ўз кўнгли торт- 
ган ошни ичади. -Ҳо-о, — деди Ҳимматхон 
чўзиб, — энди мен «пуф сассиқ» бўлдимми? 
Шуҳрат, Жаннат қидирганлар. 

ПУФАК 1 Суюқпикда, суюқ массада ҳо- 
сил бўладиган, ичи ҳаво билан тўлган 
шаффоф шарча. Совун пуфаклари. н Пайт 
баҳор эди, Ёмғир тушди-да, Томчидан улкан 
Бир пуфак шишди. Нурбек. 

2 Қайноқ сув ва б. нарсадан куйиш 
натижасида терида пайдо бўладиган, ичи 
суюқликдан иборат оғриқли бўртиқ, пўр- 
силдоқ. 

3 анат. Одам ва ҳайвонлар организмида 
суюқлик тутиб турувчи ёки суюқлик тўп- 
ланадиган юпқа қопчиқ. Ўт пуфаги. Сий- 
дик пуфаги. н Ўрта мия пуфаги одамда ва 
юқори ҳайвонларда бош миянинг нисбатан 
жуда оз қисмини ҳосил қилади. «Анатомия». 

2 Ичига ҳаво ёки енгил газ тўлдириб 
шиширилган, юпқа, чўзилувчан нарса; шар. 
Бирпасдан кейин лагерь устида думига 
каттакон пуфак боғлаб олган самолёт пайдо 
бўлди. А. Қаҳҳор, Олтин юлдуз. 

ПУФАКЧА Пуфак с. кичр. Совун пуфак- 
чалари. Мия пуфакчалари. н Элмуроднинг.. 
панжалари орқасида пуфакчалар пайдо бў- 
либди. Шуҳрат, Шинелли йиллар. 

ПУФЛАМА: пуфлама мусиқа асбоблари 
Ҳаво оқимининг чолғу каналида тебрани- 
шидан товуш ҳосил бўладиган созлар гуруҳи 
(сурнай, карнай, флейта ва б.). 

ПУФЛАМОҚ1 Икки лаб орасидан куч- 
ли босим билан ҳаво чиқармоқ, дам урмоқ. 
Чироқни пуфлаб ўчирмоқ. Шарни пуфлаб 
шиширмоқ. Халқ пуфласа, бўрон бўлар. Ма- 
қол. н Рафиқ пуфлаган эди, [ҳуштак] жу- 
да қаттиқ чуруллади. Бола бениҳоят суюнди. 
Ойбек, Танланган асарлар. Эргаш ўрнидан 

туриб, чайла бурчагида илиғлиқ турган чо- 
понини олиб, елкасига ташлади. Пуфлаб, 
чироқни ўчираётган эди, ташқарида мотор 
овози эшитилди. «Ёшлик». 

2 Оғзидаги нарсани ўпкадан чиқаётган 
ҳаво оқими билан чиқариб, туфлаб таш- 
ламоқ. Абдуманноп иштаҳа билан чайнаб 
турган гўиипни пуфлаб ташлади. А. Қаҳҳор, 
Огайнилар. У Саидийнинг шарбатини сўриб 
бўлди. Энди пўчоғини пуфлаб ташлаши ке- 
рак. А. Қаҳҳор, Сароб. Оғзи куйган одам 
қатиқни ҳам пуфлаб ичади, деган мақол бор. 
К. Қаҳҳорова, Чорак аср ҳамнафас. 

ПУФПУФЛАМОҚ с.т. 1 қ. пуфламоқ 1. 
У газга чой қўйиб, эрталаб ювиб, ёйиб қўй- 
ган кирларини дордан йиғиштирди-да, ис- 
сиқдан пуфнуфлаб, уйига кириб кетди. С. 
Зуннунова, Кўк чироқпар. 

2 Авайламоқ, асрамоқ. Уни пуфпуфлаб 
катта қилди. 

ПУХТА [ф. < с ч_. — қайнатилган; пишган; 
тажрибали, моҳир] 1 Узоқ чидайдиган қи- 
либ ишланган; пишиқ, мустаҳкам. Пухта 
газлама. Пухта арқон. Пухта иморат. Пух- 
та тўқилган пайпоқ. н Куннинг қизиғида 
кенг тош йўлда nyxma этикларини қал- 
диратиб илдам юрган аскар йигит.. терла- 
ган юзида бирдан шабада нафасини сезди. 
Ойбек, О. в. шабадалар. Кўчама-кўча nyxma 
ғиштлардан тўшаб, тахтиравон йўл солди. 
«Нурали». 

2 Пишиқ, ҳар томонлама ўйлаб иш қи- 
ладиган. Пухта одам. Пухта ташкилотчи. 
Пухтанинг иши беш, шошманинг иши бўш. 
Мақол. н -Ҳа, сен пухтасан, — дея Тўғай- 
сари яна ёнбошлади. — Балки сениям билга- 
нинг билгандир. Ш. Холмирзаев, Қил кўприк. 

3 Атрофлича, чуқур ўйланган, асосли; 
пишиқ. Пухта фикр. Пухта иш. Пухта асар. 
н Хатиб домла ҳақсизликка қарши.. nyxma 
тадбирларни кўради. А. Қодирий, Обид кет- 
мон. Бу гапни алоҳида эътироф этиш керак- 
ки, буларнинг бариси ҳаётий, бадиий жиҳат- 
дан nyxma, ишонарли чиқади. К. Қаҳҳорова, 
Чорак аср ҳамнафас. Йўл-йўлакай қиз жуда 
кам гапирар, фақат саволларга жавоб берар 
эди, жавобларни ҳам олдин nyxma ўйлаб, ке- 
йин айтарди. Ф. Мусажонов, Ҳури. 

4 Камчилиги, кам-кўсти бўлмаган, бе- 
кам-кўст; тўла-тўкис. Назарий жиҳатдан 
nyxma тайёргарликка эга бўлган мутахас- 


сис кадрлар. Қишловга nyxma тайёргарлик 
кўрмоқ. н Сиёсий мустақиллик nyxma ва 
мустаҳкам иқтисодий заминга эга. Газетадан. 

ПУХТАЛАМОҚ 1 Пухта қилмоқ, пи- 
ширмоқ. [Мастура:] Айтмоқчи, биз поччан- 
гиз билан маслаҳатни хўп пухталаб қўйган- 
миз. Ҳамза, Паранжи сирлари. Иш бошдан 
пухталанган, қандай ерга бораётганлари 
айтилган экан, хайрият! Ойдин, Мардлик 
— мангулик. 

2 Асосли равигцца, тўлиқ ўзлаштирмоқ. 
Билимини пухталамоқ. н Холиқ чираниб 
дейди: -Осонгина кираман. Уч ой пухталаб 
ўқиб, Монтёр, радист бўламан. Қ. Муҳаммадий. 

Оғзини пухталамоқ Ошиқча сўз демай- 
диган, сир айтмайдиган қилмоқ. Боланинг 
оғзини пухталаб қўймоқ. 

ПУХТАЛИК 1 Ҳар тарафлама асосли- 
лик, пишиқлик; тўла-тўкислик. Асарнинг nyx- 
талиги. Пухталик билан иш олиб бориш. 

2 Буюмнинг белгиланган хизмат мудцати 
давомида иш қобилиятини муайян чегара- 
да сақлаган ҳолда ўз функциясини бажариш 
хоссаси; пишиқлик, мустаҳкамлик. 

ПУЧ [ф. g — бўш, ғовак; қуруқ, маз- 
мунсиз; бекор, фойдасиз, самарасиз] 1 Ичи 
бўш, мағзи йўқ ёки тўлиб етилмаган. Пуч 
ёнғоқ. Пуч данак. Пуч уруғ. Пуч пилла. н 
Ота-онам эски одамлар. Булар олдида ишқ- 
нинг пуч ёнғоқча қадри йўқ. Ғ. Ғулом, Тан- 
ланган асарлар. 

Пуч калла Ақлдан, билимдан холи калла. 

2 кўчма Асоссиз; амалга ошмайдиган; 
хом, қуруқ, ёлғон. Пуч даъво. Пуч ваъда. н 
Олий мактаб орзуси мен учун ёлғиз пуч хаёл 
бўлса ҳам, ундан воз кеча олмадим. Ойбек, 
Нур қидириб. Дўстлар, деманг бу пуч хаёл. 
Ҳамза. 

Пучга чиқмоқ Асоссиз бўлиб чиқмоқ, 
амалга ошмай қолмоқ, йўқ бўлмоқ. Сидиқ- 
жоннинг бу важоҳати Зуннунхўжанинг ўйини 
пучга чиқарди. А. Қаҳҳор, Қўшчинор чи- 
роқлари. Охирги умиди ҳам пучга чиқди. Ў. 
Ҳошимов, Қалбингга қулоқ сол. Таги пуч 1) 
асоси йўқ, асоссиз. Таги пуч гап; 2) замири 
бўш, таянчи йўқ. Оқ подшонинг таги пучга 
ўхшайди. Ойбек, Танланган асарлар. Қуйнини 
пуч ёнғоққа тўлдирмоқ Амалга ошмайдиган, 
қуруқ ваъдалар билан алдамоқ. 

ПУЧАИМОҚ Шишган, қаппайган ҳо- 
латидан бўшаб, кичрайиб қолмоқ; бўша- 
шиб, шалвираб кичраймоқ. Копток пуча- 






йиб қолибди. Қорни пучайиб қолибди. Дами 
чиққан пуфакдай пучаймоқ. 

Илиги пучаймоқ (ёки қуримоқ) Ҳол-қуд- 
ратдан кетмоқ, тинка-мадори қуримоқ (яна 
қ. илик). Ариқ қазувчиларнинг овқатдан 
силлалари қуриб, иликлари пучайган.. дар- 
монсиз эдилар. А. Қодирий, Меҳробдан чаён. 
Очликдан силлам қуриб, илигим пучайган 
чоғимда ҳам сизларга ялинмайман. Ҳамза, 
Бой ила хизматчи. Кармони пучайди Кар- 
монида ҳеч нарса қолмади. 

ПУЧАК [ф. 1 Ичи бўш; пуч. Пу- 

чак шар. Баллон пучак бўлди. 

2 кўчма Ҳеч нарсага арзимайдиган, қим- 
мати тушиб кетган; қадрсиз, пуч. [Ғофир:] 
Бу ёруғ дунёга нима учун келдик? Наинки 
муҳаббат, дўстлик, мурувват, одамгарчилик 
деган улуғ гапларни бозорга олиб чиқсалар, 
пучак пулга сотсалар! Ҳамза, Бой ила хиз- 
матчи. 

3 кўчма Асоссиз, пуч. У[Машҳадий] сул- 
тонларни, бекларни.. пучак, лекин кўз қамаш- 
тиргич ялтироқ сўзлар билан мадҳ этмоқ- 
қа моҳир. Ойбек, Навоий. 

4 Қўлидан иш келмайдиган; қуруқ. Шун- 
дай улуғ ишларда кишиларнинг сараги са- 
ракка, пучаги пучакка чиқади. Ойбек, О. в. 
шабадалар. 

ПУЧАКИ айн. пучак. Пучаки чигит. 
Пучаки пул. Пучаки гап. Пучаки одам. 

ПУЧМОҚ 1 эск. кт. Чет, пастқам жой, 
овлоқ; бурчак. Қишлоқнинг қоронғи пучмо- 
ғи. н Ахир, фольклорчи бўлиш, қайси бир 
пучмоқларда кўздан пана ётган халқ ижо- 
дининг дурдоналарини қидириб топиш.. улар- 
ни ёзиб олиб, китоб қилиб чиқариш.. — эҳ- 
ҳа, игна билан қудуқ қазишнинг айни ўзи ку! 
«Саодат». Тоғларнинг бу хил пучмоқлари ун- 
га бегона эди. С. Аҳмад, Жимжитлик. Атроф 
тумонат оппоқ эди. Бу оқлик жамики пуч- 
моқлару хилват гўшаларга ҳам алланечук 
ғайритабиий куч орқали тарқалган. Ш. 
Бўтаев, Қўрғонланган ой. 

2 кўчма Таг, туб; чуқур жой. Юрак пуч- 
моғида қолган кирларни қалам билан тоза- 
лов шоирнинг иши. Ғ. Ғулом, Танланган асар- 
лар. Ён-атроф қанчалик рутубатли, яъни 
қанчалик қора-қуюқ ранглар билан ўралган 
бўлмасин, кўнглингизга негадир илиқлик 
инади, бундан ҳам кўнглингиз ёришади, ҳам 
шуурингизнинг хира тортган пучмоқларида 
нимадир ғимирлайди. Газетадан. 


ПУЧУҚ 1 Ясси, ёпишган ёки шикаст- 
ланган (бурун ҳақида). Раҳимжон.. жуда 
хунук эди: қип-қизил гўшт, пучуқ бурнида 
доғлар, бошида тук. А. Мухтор, Туғилиш. 

2 Қаншари паст, бурни ясси, ёпишган, 
кичик ёки шикастланган. Пучуқ бола. н 
Кўса ва пучуқ хоннинг бошидаги қимматба- 
ҳо тожи худди сигирга урилган эгардек 
бесўнақай қўнқайиб турарди. М. Осим, 
Элчилар. Пучуқнинг келишдан мақсади фа- 
қат шу ёзиб бериладиган хатгина эди. А. 
Қодирий, Ўтган кунлар. Бизни ҳақорат қи- 
либ саваётган киши шу ерларнинг эгаси, 
машҳур Азим пучуқ деган бой экан. Ғ. Ғулом, 
Шум бола. 

3 Болаларга нисбатан эркалаш, суйиш 
маъносида қўлланади. Пучуқ қизим, мунча 
ширинсан. н Кичик Телъман, сал пучуққи- 
на, қорагина, ўзи шўхгина. Миртемир, Асар- 
лар. 

4 Жўмраги синган ёки учган. Пучуқ чой- 
нак. н Бояги гапни айт, деяпман! Сен ny- 
чуқ обдаста ўлгурга ким қўйибди биров- 
ларнинг ишига аралашишни? С. Аҳмад, Чўл 
шамоллари. 

5 кўчма Япасқи, учи кемтик (пойабзал 
ҳақида). Пучуқ этик. н Оёқларида кавуш 
ўрнига пучуқ калиш. «Ёшлик». 

ПУШАЙМОН [ф. — ўкинувчи, 

ачинувчи, тавба қилувчи; ўз қилмишидан 
афсусланувчи] Ўз қилмиши учун руҳий эзи- 
лиш ҳисси; афсусланиш; афсус, надомат. 
Пушаймон бўлмоқ (емоқ, қилмоқ). Сўнгги 
пушаймон — ўзингга душман. Мақол. н 
Иқрор бўлдим: гуноҳим йўқдир, Очиқ юриб 
топган киишмдан Ва беизн қилган ишимдан 
Пушаймоним ea оҳим йўқдир. Ҳ. Олимжон. 

Пушаймон бўлмоқ (ёки емоқ, қилмоқ) 
Ўз қилмиши учун руҳан эзилмоқ, афсус 
қилмоқ, афсусланмоқ. Отаси жаҳл устида 
шундоқ қилаётганини, зум ўтмай пушсшмон 
бўлишини, бутун умидлари шу қизидан эка- 
нини билади. Ў. Ҳошимов, Қалбингга қулоқ 
сол. Кудратнинг ўзи ҳам кўчиб келишганига 
пушаймон еди. Ҳ. Назир, Сўнмас чақмоқпар. 
Гулнор айтганига пушаймон қилди, хатосини 
тўғрилаш учун сўзлашмоққа мажбур бўлди. 
Ойбек, Танланган асарлар. 

ПУШТ [ф. — орқа, елка; бел, спер- 

ма жойи; таянч, ҳимоя; ҳомий] 1 Одам ёки 
жониворнинг уруғ ёки тухумида бўладиган, 

маълум шароитда ривожланиб, болага ай- 
ланадиган, ўз ривожланишининг бошланғич 
босқичидаги аъзо; эмбрион. Одамнинг пушти. 
Товуқнинг пушти. 

Пушти камар 1) оталик уруғи, сперма; 
2) кишининг ўз фарзанди. Менинг пушти 
камарим бу, суюкли ўғлим, Нурийдийдам вас- 
ли учун тангрига шукур. А. Орипов, Йиллар 
армони. Пушти куйиш Бирор касаллик на- 
тижасида бола кўрмайдиган бўлиб қолиш. 

2 Кимса ёки оиланинг ўзидан аввалги 
авлоди ёки кейинги авлоди, авлод-аждод; 
насл. -Менинг эрим.. тўплаган мол-дунёси 
икки пуштга етади, — деди Кумуш. Т. Жа- 
лолов, Олтин қафас. 

Етти пушт Етти авлод ва аждод. Етти 
пуштим ўтмаган отда, Бу аслида эмас кат- 
та ғам. «Шарқ юлдузи». Болангдан айланай, 
ундай қилманг. Сулаймоннинг қарғиши етти 
пуштимга етади, айланай. А. Кўчимов, Ҳалқа. 
Мирбадалбек, ҳушёр бўлинг, менинг қоним 
етти пуштингизга сачрайди! П. Қодиров, 
Юлдузли тунлар. Пушти паноҳ (тўғриси 
пушту паноҳ) қ. паноҳ. Дўстим бор, душма- 
ним бор, маҳалла-кўй, гузарим бор, қариган 
чоғимда кенжагинамнинг хотини менга пуш- 
ти паноҳ, қўл-оёқ бўлармикин, деган эдим. F. 
Ғулом, Танланган асарлар. Суянган тоғлари, 
пушти паноҳлари эшони Судурни бошлаб ке- 
лишди. Ш. Холмирзаев, Қил кўприк. Пушти 
кўтармаслик Ёқтирмаслик, тоқат қилол- 
маслик. Ойиси этагидан тутган боладек 
юрадиганларни пуштим кўтармайди. О. Мух- 
тор, Аёллар мамлакати ва салтанати. 

ПУШТА 1 [ф. — боғ, боғлам; тепа- 

ча, дўнгча; тупроқ девор, ғов; марза] қ.х. 
Ёнма-ён жўяклар орасидаги, одатда қатор 
қилиб экин экиладиган узун ер бўлаги, экин 
палак отиши учун қолдирилган бўш жой. 
Қовун пуштаси. н Бир-икки қадам юрган- 
дан кейин эса, бирдан помидор пуштасида 
кундадай ғўдайиб турган эрига бир қаради- 
ю, юришиниям, юрмасиниям билмай қолди. А. 
Кўчимов, Ҳалқа. Қиз қошиқдай қора туфли- 
сининг учи билан эгат пуштасини шиббала- 
ди. С. Нуров, Майсаларни аёз урмайди. 

2 Икки ток қатори орасидаги ёки иш- 
ком ўртасидаги бўш жой. Боғда саккиз узун 
ишком, ҳаммасининг поялари яхши ишланган, 
пушталари чопилган. Ойбек, Танланган 
асарлар. 


ПУШТАН Эгарнинг от қорнидан ай- 
лантириб ўтқизиб боғлаб қўйиладиган тас- 
маси; қоринбоғ. Боз устидан тортади, 
ярақлатиб тилла пуштанни. «Нурали». Бир 
ёндан хазиначи бўлган қирқ йигитнинг бири 
бир тилла эгар.. пуштанлар, тилла узан- 
гиларни ҳозир қилди. «Гўрўғлининг туғи- 
лиши». 

ПУШТИ Шафтоли гули рангидаги; оч 
қизил. Пушти гул. Пушти лента. н Зум- 
рат ичкарига кириб, кийиниб чиқди. Эгнида 
гулдор пушти халат, дуррани дол қўйган, 
оёғида қизил бахмал шиппак. С. Сиёев, Отлиқ 
аёл. Тувакларда оқ, сариқ, nyuimu гуллар 
очилиб ётибди. С. Сиёев, Ёруғлик. 

ПУШТУ(Н)ЛАР қ. афғонлар. 

ПЬЕСА [фр. piece] 1 ад. Саҳнага қўйиш 
учун мўлжалланган драматик асар. Тўрт 
пардали пьеса. Комил Яшиннинг «Номус ва 
муҳаббат» пъесаси. 

2 мус. Кичик ҳажмли мусиқа асари. 

ПЮРЕ [фр. puree < purer — тозаламоқ < 
лот. purus — тоза] Мевалар ёки қайнатиб 
пиширилган сабзавотларни қирғичдан ўт- 
казиб ёки эзиб, ийлаб тайёрланадиган егу- 
лик, қайла. 

ПУК I 1 Ичи чириган ёки кавак. Пўк 
дарахт. Пўк ёғоч. Бу толнинг ичи пўк. н 
Нусратбек ҳам шундай қилди. Бироқ редиска 
пўкэкан. Туфлаб ташлашга уялди. С. Нуров, 
Нарвон. 

2 Бирор касаллик туфайли дарахт тана- 
сидан ўсиб чиқадиган, ғовак тўқимадан 
иборат ўсимта; дарахт буқоғи. Толнинг пўки. 
Tym пўкидан сариқ бўёқ сифатида фой- 
даланилган. н Бу жангга душман ўз ихти- 
ёридаги ҳамма нарсани ташлади; унинг орқа 
томони қуриган дарахтдек пўкдир. Ҳ. Олим- 
жон, Танланган асарлар. 

3 кўчма Семиз, лекин кучи кам; хом- 
семиз. Даланинг кўкига, одамнинг пўкига 
ишонма. Мақол. н Меҳнат қилиб ўрганма- 
ган Камол пўк эди, бир-икки силтаниб, 
қўлларини Нодирдан зўрға бўшатиб олди. С. 
Юнусов, Кутилмаган хазина. 

4 кўчма Маъносиз, саёз, бўш (умри қис- 
қа). Замон пўк нарсани тез унутдирар, Яъни 
турғунликдан ҳаёт ўч олар, Эски лой қалъа 
йўқ, қиссаси турар, Ерга чўкиб кетган эски 
кўчалар. М. Шайхзода, Тошкентнома. 

5 шв. Пўкак, тиқин. Тарелка ёнида ётган 
пичоқни олиб, унинг учи билан шиша оғзида- 




ги пўкни олмоқчи бўлди. Ш. Ризо, Қор ёғди, 
излар босилди. [Мингбоши] Шишанинг та- 
гига йўғон шапалоғи билан икки марта ур- 
ди, пўк сачраб чиқиб, шипга тегди, сўнгра у 
ердан сачраб, токчадаги катта жомга ке- 
либтушди; «жар-р-ранг» .. этди жом. Чўлпон, 
Кеча ва кундуз. 

Пўк бермоқ Қўрқиш ёки қатъиятсизлик 
орқасида оғиздан гулламоқ, валдирамоқ, 
сир бой бермоқ. н Нима бало бўлди, эринг 
икковимизнинг ишимизни сезиб қолганми 
дейманов, ёки пўк бериб қўйдингми? [деди 
йигит хотинга]. Ғ. Ғулом, Шум бола. Пўк 
учмоқ Ёлғон гапга ишонмоқ, лаққа туш- 
моқ, лақилламоқ. -Омон ҳам менинг гапим- 
га «пўк» учган бўлса керак, икки гапнинг 
бирида «ҳаҳа, ҳаҳа», деб қўяр эди, — деди 
Шум бола. Ғ. Ғулом, Шум бола. 

ПУК II тақл. с. Ичи бўш ёки кавак 
нарсани урганда, қиздирилмаган чилдир- 
мани чертганда, юракнинг қаттиқ уришида 
чиқадиган товуш ҳақида. Пишган қовоқ 
чертилса, пўк этади. н Аҳён-аҳёнда шам- 
панскийнинг «пўк» этган овози эшитилиб 
қолади. «Муштум». Дуторнинг тинғир-тин- 
ғирию чилдирманинг пўк-пўк товушини ат- 
роф ютиб юбораётгандай эди. «Ёшлик». 

Пўк этиб Бирдан, тўсатдан, кутилма- 
ганда. Қизинг беш-олти кун йиғлаб-сиқтаб 
кўникиб ҳам қолар. Ўтдами, сувдами беш- 
олти кунда пўк этиб униси ҳам ўлса, ана 
ундан кейин ўзининг хоҳлаганига берармиз, 
эсидан ҳам чиқиб кетар. Ҳамза, Танланган 
асарлар. Нима, ажали етиб, иякни қоқишга 
қараб қолди, пўк этиб ўлса, бўлганимиз 
бўлдик. Ҳамза, Танланган асарлар. 

ПУКАК 1 Қорақайинлар оиласига ман- 
суб доим яшил бир турли дарахтнинг (пўкак 
дубининг) пўстлоғидан тайёрланадиган 
енгил материал. Пўкакнинг енгиллик, шовқин 
ва иссиқликни ўтказмаслик хусусиятлари. н 
Пўкак қурилиш материалларининг энг енгили 
ҳисобланади. «Фан ва турмуш». 

2 Шундай материаллардан қилинган ти- 
қин; пробка. Бир маҳалда кўзи олазарак 
бўлиб қўшнимнинг ўзи хонамга кирди. Эшикни 
зичлаб ёпди-да, шимининг чўнтагидан пўкаги 
очилган бир шиша вино олиб, стол устига 
қўйди. С. Аҳмад, Сайланма. 

3 Ичи кавак, пўк. ..Ғиёсиддин суянадиган 
толларнинг ичи пўкак бўлиб, нураб қолган эди. 
С. Аҳмад, Ҳукм. 


4 кўчма Бўш, лапашанг. Сен «тўнгак»- 
лар мунчалик пўкак бўлмаганларингда, буна- 
қанги сасимасдиларинг. Ҳ. Шамс, Душман. 
Пўкакларни олиб отар қирғоққа, Мардлар 
юрагини обод этар вақт. Б. Бойқобилов, 
Мени кутинг, юлдузлар. 

5 кўчма Маъносиз, бўш. Замиранинг ҳаё- 
ти Равшанга қаҳрамонликдек бўлиб туюл- 
ди. Унинг кунлари эса бекорга ўтди, ҳаёти 
пўкак, бемаъно. Ф. Мусажонов, Равшан. 

ПЎКИЛЛАМОҚ 1 «Пўк -пўк» этган то- 
вуш чиқармоқ. Қизлар бир-бирини ўйинга 
тортади, чилдирма пўкиллайди. Н. Фозилов, 
Оқим. 

Юраги пўкилламоқ айн. юраги безилла- 
моқ қ. безилламоқ. Ҳафиза автобусдан 
тушиб, юраги пўкиллаб, институт биноси- 
га кирди-да, тўппа-тўғри аспирантлар 
ўтирадиган умумий хона эшигини очди. 
Мирмуҳсин, Умид. [Мунаввар:] Юрагим 
пўкиллаб, ҳовлига кирдим. Ойим очиқ ай- 
вонда, хонтахта олдида ўтирган экан. Ў. 
Ҳошимов, Икки эшик ораси. 

ПЎКОН Йўғон ичак. Пўкондан қилинган 
ҳасип. н Мана шу пўконни уйингизнинг 
шипига осиб қўйинг. «Муштум». 

Пўконидан ел ўтмаган Қийинчилик 
кўрмаган; меҳнат қилмаган; меҳнати синг- 
маган. Жанг кўрмаган, пўконидан ел ўтма- 
ган, хом сут эмган йигитчадек, мусичаи 
бегуноҳ бўлиб туришингизни қаранг. С. Ка- 
роматов, Олтин қум. Баъзи ёшларнинг шун- 
дай ёмон бўлиб кетгани ҳақида боши қотар- 
ди. Пўконидан ел ўтмаганларнинг ҳаммаси- 
ни ётқизиб қўйиб, камар билан савалагиси 
келарди. Мирмуҳсин, Умид. 

ПЎК-ПЎК Пўк II с. такр. Йўлда яланг- 
оёқ кетаётган барваста, гавдали одам, 
тутуннинг аччиғидан ўпкаси узилаётгандек, 
тез-тез ва пўк-пўк йўталарди. «Ёшлик». 

ПЎЛА [ф. <d — шикастланган, эзилган] 
Зарб еб ёки пишиб ўтиб кетиб ичи тушган, 
ичи бўш. Пўла қовун. Қовуннинг ёмони — 
пўла, Хешнинг ёмони — бўла. «Фольклор». 

Боши пўла бўлмоқ Мияси қаттиқ зарб- 
дан чайқалмоқ, лат емоқ. Пўла бош Гап 
уқмайдиган, калтафаҳм, галварс. Бу пўла 
бошга энди тушунтирдим-а. Ўзи юмшоқ 
супурги бўлиб кўринса ҳам, тошдан ҳам 
қаттиқ экан, занғар, — деб яна сипқорди. К. 
Яшин, Ҳамза. Пўла бўлмоқ Зарб, лат емоқ. 
Сафарбой ўн йигити билан дабдала бўлиб. 






балки тоза пўла бўлиб, кўп қамчини еб, 
Чамбилга қайтдилар. «АБазхон». 

ПЎЛАТ [ф. jV — жуда қаттиқ кулранг 
металл] 1 Темирнинг маълум миқцордаги 
углерод билан қўшилишидан ҳосил бўлган, 
кулранг, чўкичланувчи қаттиқ металл. Занг- 
ламайдиган пўлат. н Бе-е, менда пўлат 
нима қилади, тақсир. Эски тақалар, темир- 
терсаклар билан зўрға қимирлаб турибмиз. 
М. Исмоилий, Фарғона т. о. 

2 Шу металлдан тайёрланган, ясалган. 
Пўлат сим. Пўлат қайчи. Пўлат тиш. Пўлат 
пичоқ қинсиз қолмас. Мақол. 

Пўлат из поэт. Темир йўл. Янги машина- 
лар келар бирин-кетин Дўстлик қура олган 
пўлат излардан. Зулфия. Пўлат от поэт. айн. 
трактор. Пўлат отни ўйнатиб, Тракторчи 
бўламан. Қ. Муҳаммадий. Пўлат сандиқ қ. 
сандиқ. Пўлат қуш поэт. айн. самолёт. Кўкда 
ранго-ранг пўлат қушлар ҳамиша посбон. 
Ҳабибий, Девон. 

2 фолък. Қилич, шамшир. Олмос пўлат 
боғлаб мен ҳам белимдан, Дев излаб чиққан- 
ман ўсган элимдан. «Маликаи айёр». Пўлат 
билан қирди девни, кескир ханжарини урди, 
яланғочлаб қилич солди. «Маликаи айёр». 

3 кўчма Метиндай мустаҳкам, бузилмас, 
енгилмас. Пўлат қалъа. 

4 Кучли, забардаст. Қиш. Деҳқон аҳлининг 
пўлат мускулларига ҳордиқ берадиган, кўнгил 
ёзадиган фасл. «Ўзбекистон қўриқлари». 
Бизнинг пўлат қудратимиз — бирлигимизда. 
М. Шайхзода. 

5 Пўлат (эркаклар ва хотин-қизлар 
исми). 

ПЎЛОТИЙ Сариқ мағиз буғдой унидан 
тайёрланган, чакич билан юзига гул солиб 
ёпилган йирик нон. Самарқанднинг сариқ ма- 
ғиз буғдойидан пиширилган, ҳар биттаси 
ойбаркаш нусха пўлотий, осиёйи нонларни 
еганмисиз? Ғ. Ғулом, Самарқанд сайқали. 
Чойхоначи бир чойнак кўк чой билан патнисда 
тўрт чақмоқ қанд ва янги узилган нони 
пўлотийдан келтириб қўйди. Ў. Умарбеков, 
Севгим, севгилим. 

ПЎМ бол. Бир-бири билан гаплашмай 
қўйган, уришиб қолган; араз. Биз у билан 
пўммиз. 

Пўм бўлмоқ (ёки чиқмоқ) -Дада, ойимла 
билан пўм бўлдингизми? — сўради Витя. -А? 
Ким айтди? — кулгисини босолмай зўрма- 


зўраки қовоғини солиб сўради Маҳкам ака. Р. 
Файзий, Ҳазрати инсон. 

ПУНГ с.т. пўк. Азиза шу вақтгача 
қамчисидан қон томиб, сўзидан илон пўст 
ташлаган дадасининг ичи пўнг эканини энди 
тушунди. Шуҳрат, Олтин зангламас. 

ПУНГҚАРҒА шв. Қора қарға, гўнгқарға. 
Ҳассоб дўкони олдидаги қанорада уч-тўрт- 
та пўнгқарға ивирсираб сакрайди. Ш. Тош- 
матов, Эрк қуши. 

ПЎНҒИЛЛАМОҚ Норози кайфиятда 
димоғ билан секин ва ноаниқ сўзламоқ, 
ғўнғилламоқ, пинғилламоқ. қора Аҳмад бир 
нима деб пўнғиллади-да, ҳовлининг четидан 
юриб, бир уйча олдида тўхтади. Ойбек, 
Танланган асарлар. Шу лаҳза Шукур Кари- 
мович ғўдайиб турган Салимхон Обидийга 
хўмрайди, «Домла, paceo қилдингиз!» деб пўн- 
ғиллади. Мирмуҳсин, Умид. 

ПУПАК шв. айн. попук. 1. Бу туяларнинг.. 
бўйинларига ea тиззаларига кумуш.. қўн- 
ғироқлар, нўхталарига ипакли қизил пўпак- 
лар тақилган экан. С. Айний, Эсдаликлар. 
Сўйла, дўмбира, боқайин, Бошингга пўпак 
тақайин. М. Алавия. 

ПУПАКЛИ 1 шв. Пўпаги бор, пўпак та- 
қ(ил)ган. Отлар оппоқ кўпикка ботган, ҳар 
жунидан тер чиққан.. қирқ йигит, пўпакли 
найзаси париллаб, қалқон елкасида дириллаб.. 
келаяпти. «Юсуф ва Аҳмад». 

ПУПАНАК 1 бот. Зах ерларни қоплаб 
ўсадиган яшил ранг замбуруғ ёки йўсин. 
Ғишткўприк ёнбошидаги ҳаммомнинг гум- 
базларини пўпанак босиб кетган. С. Аҳмад, Ҳукм. 

Пўпанак ўт Замбуруғ ва сув ўсимли- 
гининг бир-биридан фойдаланиб, бирга 
яшашидан вужудга келган кўк моғорсимон 
ўсимлик. Ҳовузнинг четларини ҳар хил пў- 
панак ўтлар босиб кетган. Ғ. Ғулом, Шум 
бола. Илиқ пўпанак ўтга юзимни босиб 
ётардим, бирдан шамоллаган одам товушидай 
хирқироқ товушлар эшитилди. А. Мухтор, 
Давр менинг тақциримда. 

2 шв. Моғор. 

Пўпанак босган 1) пўпанак билан қоп- 
ланган, моғорланган. Ётоқда, айниқса пол- 
да ётадиганларнинг тўшаги доим нам, 
қуримаган этиклари эрталабгача пўпанак 
босиб қолади. А. Мухтор, Туғилиш; 2) кўчма 
ишлатилмасдан узоқ туриб қолган, чанг 
босган. Уч тонна кунжара нега омборда 
пўпанак босиб ётади? И. Раҳим, Зангори 
кема капитани. 




ПЎПИСА Шунчаки қўрқитиб қўйиш 
учун қилинган дўқ, юзаки дағдаға. Ҳокимнинг 
боя қилган зуғуми хўжа кўрсинга қилинган 
қуруқ пўписа эканини билгани учун зиғирча 
ҳам кўнгли чўкмади. М. Исмоилий, Фарғона 
т. о. Унинг дабдурустдан пўписа қилиши 
нафсониятимга тегди. «Ёшлик». 

ПЎРИМ [р. форма — «расмий кийим» с. 
дан] 1 с.т. Башанг, олифта. Улардан бири 
шимига гард юқтирмаслик учун икки ёнидан 
кўтариб олган, авайлаб қадам босаётган 
пўрим йигит Шавкат эди. Ж. Абдуллахонов, 
Тонг ёришган соҳилда. -Жа пўрим бўлиб 
олибсанлар, — деди у дўлвор табиатига 
ярашмайдиган жиддий қиёфага кириб. «Шарқ 
юддузи». 

2 Зеб берилган, ҳашамдор. Биздан нари 
уч қишлоқнинг колхозида Ҳисобчимиш, пўрим 
ойнак шум кўзида. Ғ. Ғулом. -Сиз, — деди 
Азмиддин калта сийрак соқолини пўрим 
тарашлаган Бўронбекка қараб. -Сиз, Бек 
жаноблари, Камол билан бирга.. Раҳмонқул 
қароргоҳига жўнайсиз. Ҳ. Ғулом, Машъал. 

ПЎРСИЛДОҚ I Дуккаклиларга мансуб, 
ҳосили пуфакка ўхшаш бута. 

ПЎРСИЛДОҚ II 1 Теридаги қавариқ, 
шиш; қавариб, қуруқшаб ёрилган жой. 
Пўрсилдоқ лаблар. н Нусратбек беихтиёр, 
тушимми, деб кўзларини юмиб очди: -Аҳмад 
тоға ?! -Ҳа, ман, жиян! — у пўрсилдоқ қалин 
лабини ялади. С. Нуров, Нарвон. 

Пўрсилдоқ боғламоқ Шишмоқ, қавар- 
моқ, қуруқшаб ёрилмоқ. Пўрсилдоқ боғлаб 
ёрилган лаблари оҳиста пичирлади. «Ёшлик». 
Совуқда кўкариб, пўрсилдоқ боғлаган лаб- 
ларини кўз олдига келтирди. А. Мухтор, 
Туғилиш. 

2 кўчма Қуруқ, баландпарвоз, шунчаки. 
«қошинг, кўзинг», «қомати аъло, кўзлари 
лайло..» деган гстлар барчаси ёлғон, пўрсил- 
доқ гаплар. Мирмуҳсин, Чодрали аёл. Пўр- 
силдоқ гстлар турғунлик даврида авж олиб, 
жонга тегиб кетган. Газетадан. 

ПЎРСИЛДОҚ III 1 Кўпчиб, бўртиб тур- 
ган, билқиллама, юмшоқ. Пўрсилдоқ буғдой 
нон. н Қоронғироқ бурчакдаги стол ат- 
рофида қўр тутиб ўтирган овқат ташув- 
чилардан бири ўрнидан туриб, газда пиши- 
рилган, мағзи қалин пўрсилдоқ иккита нон 
келтирди. С. Нуров, Майсаларни аёз урмайди. 
Азамат теракларга чирмашган аймоқи узум- 
лар, naxca деворлар орасида ёқутдек ялти- 


раган олчалар, пўрсилдоқ оқ ўриклар.. С. 
Аҳмад, Қадрдон далалар. 

ПЎРСИЛЛАМОҚ Бўртиб қаварин- 
қирамоқ, кўпчиб, билқиллаб турмоқ. Дала- 
дан ҳаллослаб Ҳакима ҳам келди. Унинг юзи 
иссиқдан, тердан пўрсиллаган эди. Ойбек, О. 
в. шабадалар. Пўрсиллаб қабарган саҳро яшил 
гиламлар билан қопланди. Ойбек, Навоий. 

ПУРТ тақл. с. Игна, тикан каби ўткир 
нарса кирганда, тешганда эшитиладиган то- 
вуш. Игна қўлимга пўрт этиб кириб кетди. 
н -О, боламей, тақдир-да, тақдир, — 
дедилар бувим кўрпага пўрт этказиб игна 
урар эканлар. Э. Раимов, Ажаб қишлоқ. 

Пўрт учмоқ Дарҳол ҳушидан кетмоқ, 
донг қотмоқ; тил тортмай ўлмоқ. Маст 
бўлиб, пўрт учди. н Парвардигор нега бу 
шайтонларни пўрт учириб юбормаяпти? Ш. 
Тошматов, Тонгдаги кўланка. 

ПЎРТАНА 1 Кучли денгиз тўлқини, узоқ 
давом этадиган довул, бўрон. Денгиз пўр- 
танаси. н Пўртана ҳамма epda шовқин- 
сурон кўтармоқда. Десантчи кемалар унсиз 
бўғозга яқинлашдилар. Т. Рустамов, Мангу 
жасорат. Кейин Тошкентда ҳам пўртана 
кўтарилди!Ниҳоят Бухорода. Ш. Холмирзаев, 
Қил кўприк. 

2 кўчма Туғён, эҳтирос. Сезмакдаман, 
тўлмоқдадир паймонанг. Ўт олмоқда юра- 
гингда пўртана. Э. Охунова, Мен тонгни 
уйғотдим. Маллаев ғазабим пўртанасини лом- 
мим демай кузатиб турди. X. Султонов, 
Онамнинг юрти. Лекин бу — юрагидаги 
пўртана кўлмакка айланди, деган гап эмас. 
«Шарқ юлдузи». 

ПЎРТАНАЛИ кўчма Туғёнли, эҳтирос- 
ли, жўшқин. ..ўша пўртанали воқеалар 
кечган жойларда эсимни таниганман, ўша 
воқеалар болаликдан менга азиз эртакдек 
бўлиб қолган эди. Ш. Холмирзаев, Қил 
кўприк. 

ПЎРТАХОЛ [а. / ф. JU3j_i — 

апельсин Жанубий Европада дастлаб етиш- 
тирилган Португалия номидан] эск. айн 
апельсин. -Йўқ, — деди хатлар бўлимининг 
мудири билимдонлик билан. — Мандарин бул 
пўртахол, апелъсиндан кичикроқ, лимондан 
ширинроқ цитрус дарахтининг меваси. Н. 
Аминов, Қаҳқаҳа. 

ПЎСТ [ф. — тери, қобиқ, пўчоқ; 

пўстлоқ; қўй териси] 1 Мева, сабзавот ёки 
дон сиртини ўраб турувчи қатлам, юпқа 




пўчоқ. Олманинг пўсти. н Эри сумкани очиб, 
олиб келган меваларидан бошқа беморларга 
улашди-да, апельсин пўстини арчиб, хоти- 
нига тутди. С. Зуннунова, Кўк чироқлар. 
Дўстлар бир оз сўлиган бананларнинг олтин- 
симон пўстларини арчиб, нон билан ея бош- 
ладилар. Ойбек, Нур қидириб. 

2 Одам ва жониворларнинг танасини 
қоплаб турувчи юпқа тўқима, тери устидаги 
юпқа парда. Унча-мунча гап менга юқмайди- 
да. Чунки терим пўст ташлайвериб, чармга 
айланиб кетган. М. Иброҳимов, Эгасини 
топмаган мактуб. Нусратбек холанинг оф- 
тобда қорайиб, пўсти кўчган муштдаккина 
юзи, пешонасидаги ажинларга разм солди. С. 
Нуров, Майсаларни аёз урмайди. 

3 Тери. Оқ пўст одам. н ..Ўрта бўй, оқ 
пўст, қора кўз, содда табиат бир хотин 
бўлиб, Тўлахоннинг онасидир. Ҳамза, Па- 
ранжи сирлари. 

4 геогр. Ер қобиғи. Ер пўстида кислород, 
кремний, магний элементлари кўп учрайди. 
«Фан ва турмуш». 

5 анат. Мия яримшарларининг қобиғи. 
Мияча ва катта мия яримшарларининг юза- 
си остида ёки умумий айтилишича, пўст 
остида ҳам кулранг модда тўпламлари бор. 
«Анатомия». Ғарбий Онтарио универси- 
тетининг тадқиқотчилари бош мия пўс- 
тининг кўриш зонасига электродлар ўрна- 
тишди. «Фан ва турмуш». 

Илон пўст ташлайди қ. илон. [Фотима:] 
Буларнинг тайини йўқ, буларнинг қилиб 
юрган ишига илонлар пўст ташлайди. Мир- 
муҳсин, Қаҳрамоннома. Пўсти устухонига 
ёпишган айн. устухони қолган қ. устухон. 
Пўстига сомон тиқмоқ айн. терисига сомон 
тиқмоқ. қ. тери. Ишонмагин дўстингга, сомон 
тиқар пўстингга. Мақол. 

ПЎСТАК [ф. . <~... ул — «пўст» с. нинг 
кичр.] 1 Ўсиқ жунли ошланган теридан 
иборат тўшак. Айиқ пўстаги. Эчки пўстаги. 
н Элчи ва унинг мулозимлари ҳам қатор 
қилиб солинган пўстаклар устига ўтирдилар. 
М. Осим, Карвон йўлларида. Ўртага бир 
яишкни хонтахта ўрнига қўйиб, атрофига 
пўстаклар солди. Ҳ. Назир, Ёнар дарё. 

2 кўчма Қўлидан иш келмайдиган, ҳеч 
нарсада йўқ, эплай олмайдиган, калтафаҳм. 
Э, нима қиламан ўша пўстакни ? А. Обиджон, 
Аканг қарағай Гулмат. Бу ўзи пўстак, да- 
дамларнинг обрўсини қилиб, мактабда унга 


баҳо қўйишган. Мирмуҳсин, Илдиз ва яп- 
роқлар. 

Пўстагини қоқмоқ Аёвсиз танқид қил- 
моқ, боплаб танқид қилмоқ, астар-пахта- 
сини ағдармоқ. Ҳа, кеча кўпроқ ичиб қўйган 
эканман. Болалар билан муштлашибмиз. 
Боплаб пўстагимни қоқишибди. Ў. Ҳошимов, 
Қалбингга қулоқ сол. -Тоза пўстагини қо- 
қишганга ўхшайди, — дея кулди ўзича шо- 
фёр. -Энди шўринг қурғур бир бечорадан 
боплаб аламини олади. А. Кўчимов, Ҳалқа. 
Қора пўстакдан бурга қидирмоқ (ёки топмоқ) 
Бажарилиши қийин, маҳол бўлган ишга 
киришмоқ, ҳал бўлмайдиган ишга беҳуда 
вақт сарфламоқ. - Ҳишлоқдан-ку бадарғаман, 
чумчуқдек жоним билан шаҳарга тушиб 
кетсам, «қора пўстакдан бурга қидириш 
қийин» дегандай, шаҳардан мени ким ҳам 
топа ола қолади? — деди Шум бола. F. Fy- 
лом, Шум бола. [Муриддин баққол]: Бу за- 
монда адолатни топишдан кўра, қора пўс- 
такдаги бургани тутиш осонроқ, акаси. А. 
Мухтор, Тонг билан учрашув. 

ПЎСТДУМБА [пўст + думба] Қўй дум- 
басининг алоҳида ажратиб олиб пишириб 
ейиладиган ёғли териси. Пўстдумба солин- 
ган шавла. н Мамадали ҳам бувасига ўх- 
шаб паловни яхши кўради. Айниқса, пўст- 
думба солинганини. Ў. Умарбеков, Бобоёнғоқ. 
Қази, пўстдумба, сиркаланган ва тузланган 
сабзавотлар эса қиш ойларида тановул 
қилинади. К. Маҳмудов, Ўзбек тансиқ 
таомлари. 

ПЎСТИН [ф. — пўстин, шуба] 

Мўйнали ошланган теридан тикилган узун, 
иссиқ устки қишлик кийим. Сирма пўстин. 
Поча пўстин. Одамни пўстин эмас, иш қиз- 
дирар. Мақол. m [Дарвозабон] Ошланган қўй 
пўстагидан пўстин кийиб.. белбоғига ярим газ 
чамали калид осган туркман папахли бир 
киши. А. Қодирий, Ўтган кунлар. 

ПЎСТИНБОП Пўстин тикиш учун 
ярайдиган. Пўстинбоп тери. Пўстинбоп 
қўйлар. 

ПЎСТИНДЎЗ [пўстин + ф. jjj — тикув- 
чи] Пўстин тикадиган уста, мўйнадўз. Пўс- 
тиндўзга буюртма бермоқ. н Паҳлавон 
Маҳмуд 1247 йили Хива яқинида пўстиндўз 
оиласида дунёга келган. Ҳ. Ҳомидий, Тасав- 
вуф алломалари. 

ПЎСТИНДЎЗЛИК Пўстин тикиш би- 
лан шуғулланиш. [Паҳлавон Маҳмуд] Пол- 




вонликни касб қилиб олмаган, балки салаф- 
лари анъанасини давом эттирган ва пўс- 
тиндўзлик, телпакдўзлик билан шуғулланиб, 
тирикчилик ўтказган. «Фан ва турмуш». 

ПЎСТИНЛИК Пўстинга етарли (тери, 
мўйна ҳақида). Икки пўстинлик тери. 

ПЎСТИРМА шв. Пўстдумба. 

ПЎСТКАЛЛА, пўскалла [ ф. &aiZci ...— 
териси шилинган]: гапнинг пўсткалласи с.т. 
Гапнинг лўндаси, қисқаси, хулласи; асосий 
мақсад. Гапнинг пўсткапласини айтсам, шу 
ишни қилсак, ойим раҳматли гўрларида тинч 
ётадилар. С. Аҳмад, Юлдуз. Саидхон дудуқ- 
ланиб қолди. Бирдан гапнинг пўскалласини 
айтишга юраги бетламади. Ш. Тошматов, 
Тонгдаги кўланка. 

ПУСТЛОҚ Ўсимликнинг танасини, 
новда ва илдизларини қоплаб турган қисми; 
пўст, қобиқ. Тол новдасининг ёш пўстлоғи. 
Терак пўстлоғи. Зигирпоя пўстлоғи. н Ўчоқ- 
даги кул чангиди, чайланинг томига осилган 
тол пўстлоғи шитирлаб тебрана бошлади. Ш. 
Холмирзаев, Бодом қишда гуллади. Қорақанд 
меваси билан чинор пўстлоғидан тайёрланган 
шарбат ҳам қандли диабетни даволашда 
яхши восита экан. «Фан ва турмуш». 

ПУТА I 1 Косиб ва кўнчиларда 9,3 квад- 
рат дециметрга тенг сатҳ ўлчов бирлиги. Беш 
пўта тери. 

2 с.т. фўта. Белима яраша заррин пўтам- 
ди(р), Ўзинг кечир менинг қилган хатомди. 
«Нурали». Қулоқ солгин мендай бебахт ти- 
лига, Беклардайин пўта боғлар белига! «Гўр- 
ўғлининг туғилиши». 

3 шв. Тивит салла, рўмол; дакана. Майрам 
опа, бошидаги пўтаси эшик тепасига тег- 
масин учун, хам бўлиб, ичкарига кирди. Ш. 
Холмирзаев, Оғир тош кўчса. Онам баланд 
бўйли, қотма аёл. Бошларида ҳамма вақт 
пўта бўлади. Ш. Холмирзаев, Оғир тош кўчса. 

ПУТАКА шв. Қушларнинг ошқозони. 

ПУЧОҚ1 Мева, сабзавот, данак ва ш.к. 
нинг устини қоплаб, уни ташқи таъсирдан 


ҳимоя қилувчи қаттиқ қобиғи, қалин ва зич 
пўст. Тарвузнинг пўчоғи. Картошка пўчоғи. 
Тухум пўчоғи. Ёнғоқ пўчоги. Ғўза пўчоғи. н 
Сидиқжон акам тупроқ таишй қолсинлар, 
ўзим яхши ошқовоқ пўчоққа узун ип боғлаб 
бераман. А. Қаҳҳор, Қўшчинор чироқлари. 

2 Мева, сабзавот қолдиғи, чиқинди. Қўй- 
га пўчоқ бермоқ. Пўчоқ йиғиштирмоқ. н 
Кетиш олдидан Аҳмад ерга тушган ҳандалак 
уруғи ва пўчоқларини битталаб тердирди, 
дарёга ташлаттирди. «Ёшлик». 

Пўчоқ пул с.т. Қиймати тушиб кетган, 
қадрсизланган пул. Пўчоқча ёки писта пў- 
чоқча кўчма с.т. Зиғирча, озгина, қиттай. 
Раис Жамолнинг гапини пўчоқча фаҳмла- 
маганини билдирди. Э. Усмонов, Ёлқин. [Нор:] 
Буғдойданми ? [Кумуш:] Нимадан бўлса очиб 
гстираверинг! Юрагим шу тўғрида nucma 
пўчоқча андиша қилмайди. Ҳамза, Танланган 
асарлар. 

ПУШАК [ф. _SLi — кийим, либос; кўй- 
лак] Кийим, либос; ёпинғич. 

ПУШТ унд. с. 1 Одамларни йўлдан қочи- 
риш учун қилинадиган хитоб. Пўшт, арава 
келяпти! 

2 этн. Эркаклар бегона ҳовлига кирган- 
ларида, аёлларни яшириниш ҳақида огоҳ- 
лантириш учун айтиладиган хитоб. Бодомбек, 
пўшт, деб девор тепасига чиқди-ю, қўшни 
ҳовлига қарамай, осилиб қолган ғиштни олди. 
С. Аҳмад, Сайланма. Эшон, меҳмон эшик 
очмай туриб, отинойига қичқирди: «Пўшт! 
Пўшт!» Бу: «Эркак одам кираётипти, қо- 
чинг», деган сўз эди. П. Турсун, Ўқитувчи. 

ПЎШТПЎШТЛАМОҚ Одамларни йўл- 
дан қочириш ёки панага ўтказиш учун 
«пўшт-пўшт» демоқ. Отлиқ сарбозлар халқ 
орасида пўштпўштлаб борардилар. М. Жў- 
рабоев, М.Б. мартабаси. Тирикчилик дардида 
қоп орқалаган деҳқонлар, қаёққадир шоша- 
ётган ёш-яланг ва юк тўла аравачасини 
итариб, пўштпўштлаётган киракашлар бу 
ҳаётнинг ажралмас, табиий қисми. «Ёшлик». 




РАБ(Б) [а. — оллоҳ, худо; жаноб; 

ҳукмдор; хўжайин] дин. Худо, тангри, пар- 
вардигор. Ё раббим /н -Кимсан, раббинг ким? 
— деди мункарнакир. -Уста Турдиали бўла- 
ман. А. Қаҳҳор, Қабрдан товуш. Бергин ши- 
фои комил, ё рабб, ўзинг опамга, Кенгдир 
караминг, Аллоҳ, бергин шифо опамга. Фозил 
қори, Ҳалол ва ҳаром. 

РАББАНО [а. Lilj — бизнинг раббимиз] 
дин. Бизнинг раббимиз, тангримиз, худомиз. 
Суйганим олдимга келди, Раббанодан ўргилай. 
«Қўшиқлар». Бирўзига сиғиниб, Раббано, деб 
жўнади. «Ойсулув». 

Раббано бўлмоқ Парвона бўлмоқ, ай- 
ланиб ўргилмоқ. У ёз бўйи Мансур учун 
атайлаб ялпиз, «сариқбош», исириқ, яна 
аллақанақа гиёҳларни йиғиб юрар, «иҳ» деса, 
ҳозир ундан айрилиб қолаётгандай, бошида 
минг раббанно бўларди. Ў. Ҳошимов, Қал- 
бингга қулоқ сол. 

РАББИЙ, ё раббий [а. — менинг 

раббим] Ё худо, ё парвардигор. [Кулму- 
ҳаммад:] Балхда Дарвиш Али бош кўтарибди. 
[Гули:] Ёраббий!Алишер қаерда? Уйғун ва И. 
Султон, Алишер Навоий. Ёраббий, наҳотки 
ҳаммадан ҳам ажралиб қолсам, йўқ, йўқ! X. 
Тўхтабоев, Йиллар ва йўллар. -Ёраббий, ди- 
ни исломга ўзинг қувват бер, — деб соқолини 
силади. С. Зуннунова, Гулхан. 

РАББИМСАН: раббимсан деб Худо ўзинг 
мадад бергин деб, зўр бериб. [Йигитлар] 
Раббимсан, деб чунонам кетмон чопишдики, 
ҳаш-паш дегунча аллақанча ерни чўлдан юлиб 
олишди. С. Аҳмад, Чўл бургути. 

РАБИУЛАВВАЛ [а. JjVl^j — л.м. ав- 
вал баҳор; баҳорнинг боши, аввалидаги ой] 


Қамария йил ҳисобида 30 кундан иборат 
учинчи ойнинг арабча номи. ..Хабарингиз 
борки, рабиулаввал ойига оз кун қолди, бу ер- 
га Мирзо келиб, ишларни кўрмоқчилар. Мир- 
муҳсин, Меъмор. 

РАБИУЛОХИР [а. jJ^VIj-j-ij — л.м. охир 
баҳор; баҳорнинг охиридаги ой] айн. раби- 
уссоний. 

РАБИУССОНИЙ [а. ^lill^j - л.м. 
иккинчи баҳор; баҳорнинг сўнги] Қамария 
йил ҳисобида 29 кундан иборат тўртинчи 
ойнинг арабча номи. Рабиуссоний ойининг 
йигирма учинчи куни Ҳиротда, жума намо- 
зидан чиқиб келаётган Шоҳрух мирзога суи- 
қасд қилинди. Мирмуҳсин, Меъмор. 

РАБОТ [а. J=L>j — мусофирхона; карвон- 
сарой] тар. 1 Мустаҳкамланган қўрғонлар- 
да соқчилар турадиган жой ёки бир-бири- 
дан маълум масофада жойлашган истеҳком; 
қўргон. Мирзачўлдаги ҳар бир дарахт, уй.. 
работ жуда кўп номаълум қаҳрамонларни 
тилсиз ҳикоя қилиб бериши мумкин. С. Ак- 
барий, Шодлик давоми. 

2 Савдо йўлларидаги мустаҳкамланган 
манзил, карвонсарой. [Навоий:] Ариқ қаз- 
моқдамиз, чўлларда иш кўп. Работу мадраса, 
йўлларда иш кўп. Уйғун ва И. Султон, Али- 
шер Навоий. 

3 Шаҳардан четроқдаги тураржой. Ша- 
ҳарнинг меҳнаткаш ҳунармандлар яшайдиган 
янги қисми — работда ҳаёт қайнайди. М. 
Аминжонова, Шишанинг кашф этилиш та- 
рихидан. Шунча йиллар тер тўкиб, кимсан 
— фалончи бўламиз, Энди қишлоқ менгами, 
работ бормайман, деди. Ғ. Ғулом, Танланган 
асарлар. Дўстим, кечир гуноҳимни, Бориб кўр 




манзилгоҳимни, Оқ работга элтиб сени, Ювай 
рўйи сиёҳимни. «Авазхон». Ҳоким яшайдиган 
ва бошқарув муассасалари жойлашган арк.. 
шаҳристон ҳамда унинг ташқарисида работ 
жойлашган бўлади. Газетадан. 

РАБТ [а. Jo_jj — боғлаш, бириктириш; 
алоқа; белгилаш, қайд этиш] эск. Боғланиш, 
алоқа, алоқадорлик. Дамашқ аш-Шомнинг 
Солиҳия қисми асл Шомға электрикли қўша 
трамвай ила рабт қилинган ва Шом мар- 
казига 30 дақиқалик йўлдир. М. Беҳбудий, 
Қасди сафар. 

РАБФАК [р. рабочий факультет — «иш- 
чилар факультети» бирикмасининг қисқарт- 
маси] тар. 1919—1936 йилларда ишчи ва 
деҳқонларни тезлик билан олий ўқув юрт- 
ларига кириш учун тайёрлаган махсус ўқув 
юрти. Техникумдан рабфакка ўтибсан деб 
эшитдим, ростми? А. Қаҳҳор, Адабиёт му- 
аллими. Шошилинч рабфакнинг биносига кў- 
чиб ўтдик ва бир кунда уч сменалаб ўқий 
бошладик. «Саодат». 

РАВ [ф. jj — юриш, бориш, ҳаракат; 
йўл, тарз, усул] 1 Бир он, вақт, бир лаҳза, 
бир дам, бир зум. Рав ичида шунча ишлар 
бўлиб кетибди. 

2 рвш. Қисқа вақтда, дарров, тез. Рав 
келиб, рав кетмоқ. н Мен рав бориб кела- 
ман. Андак кутасизлар. Ш. Тошматов, Эрк 
қуши. Бир рав сиз билан учраишб кетай, 
дедим. Ойбек, О. в. шабадалар. 

РАВЗА [а. ijj — ўтлоқ, кўкаламзор; 
боғ] эск. кт. 1 Гулзор, гулшан; боғ. 

2 кўчма Боғ, чаман. Ҳадининг хаёлин кўз 
асраб магар, Кўнгил равзасига ниҳол этадур. 
Бобур. 

3 Жаннат, беҳишт. Дўстлар, жаннатни 
кўрмак истасангиз — марҳабо. Боғи эрам, 
равзадин бордир мисол Душанбада. Уйғун, 
Тонг қўшиғи. 

4 Равза (хотин-қизлар исми). 

РАВИШ [ф. Jl jj — юриш, рафтор; ҳара- 

кат тарзи; усул, услуб] 1 Иш-ҳаракат, воқеа- 
ҳодиса, жараён ва ш.к. нинг боришидаги 
ўзига хос хусусият; юриш-туриш тарзи. Сек- 
ретарь ҳавонинг равишини, ноз ва қилиқларини 
олдиндан сезишга интилар эди. Ойбек, О. в. 
шабадалар. Ҳар неча пок, порсо равиш бўл- 
санг ҳам, ўзингни тариф қилмагилки, ҳеч киши 
сенинг гувоҳлигингни эшитмас. Газетадан. 

2 Усул, тарз, йўсин, шакл. Баъзи янги- 
ликдан сўнг, у пулътда жойлашган сариқ 


рангдаги тугмани босиб қўярди — улар бир оз 
ўтмай ёзма равишда етиб келиши керак. О. 
Мўминов, Хиёбондаги уч учрашув. Шарқ 
ғазалиётида гўзаллик ўзига хос равишда та- 
раннум этилади. Ғ. Саломов, Таржима наза- 
рияси. Бўлаётган гаплар бирон жойда ёзма 
равишда қайд қилинмасин. С. Аҳмад, Юлдуз. 

3 тлш. Иш-ҳаракатнинг белгисини, пай- 
тини, ўрнини, ҳолатини, даража ва миқдо- 
рини билдирадиган сўз туркуми. Ўрин-пайт 
равиши. Ҳолат равиши. 

РАВИШДОШ [ф. + туркий Jl I j (jii j j ] 
тлш. Феълнинг равишга хос вазифага хос- 
ланган, иш-ҳаракатнинг белгисини кўрса- 
тувчи функционал шакли. Бу равишдош кў- 
макчи феъллар орқали конкрет замон маъ- 
носини билдиради. «ЎТА». 

РАВИШ-РАФТОР [ф. jlii j,jij j - 
юриш-туриш] Иш-ҳаракат, воқеа-ҳодиса, 
жараён ва ш.к. нинг боришидаги ўзига хос 
хусусият, юриш-туриш тахлити. Қушларнинг 
равиш-рафтори. Кузнинг равиш-рафтори. н 
Ислим барлос.. қушларнинг «равиш-рафтори» 
ҳақида қизиқ маълумотлар бермоққа боилла- 
ди. Ойбек, Навоий. 

РАВНАҚ [ф. Jijj — ёруғ, нурли, ёрқин; 
аниқ, кўринарли] кт. 1 Порлаш, ялтироқ- 
лик; ҳусн, кўрк. Энди кечалар тўпланиб, жум- 
боқ ечишлар тугаган, мадрасадан равнақ кет- 
ган эди. С. Абдулла, Мавлоно Муқимий. 

2 Тараққиёт, ривож, барқ уриш, гуллаб- 
яшнаш. Миллий маданият равнақи. Равнақ 
топмоқ. н Давлат фан равнақи учун ҳеч 
нарсани аямай, маблағ ажратса-ю, уни ким- 
лардир талон-торож қилса. С. Кароматов, 
Олтин қум. Айни пайтда у миллий равнақ учун 
кенг имкониятлар яратади. X. Султонов, Ва- 
тан туйғуси. Зеро, юрт тараққиёти, равнақи 
ҳар биримизнинг фидойилигимизга боғлиқ. 
Газетадан. 

РАВНАҚЛИ 1 кт. Порлоқ; кўркам. 

2 Тараққий этаётган, ривожланаётган, 
гуллаб-яшнаётган. Ривожланаётган равнақ- 
ли ўлка. Ўзбекистон равнақли мамлакатлар 
қаторидан жой олмоқда. 

РАВО [ф. Ijj — йўл қўйилган, рухсат 
этилган, мумкин бўлган, мақбул] 1 Йўл қў- 
йилиши мумкин бўлган; ўринли, жоиз. На- 
сиҳатим аччиқ, аммо даводир, Ҳарна десам, 
отангизман, раводир. Ҳабибий. 

2 Муносиб, лойиқ бўлган, тўғри кела- 
диган; мос. Кишиларга ҳама нашъу намо ҳар 




чоқ раво бўлса, Менга коҳиш насиб бўлмиш, 
сафони нораво тутмиш. С. Абдулла. Агар сен 
бадавлат бўлсанг, қашшоқни дўст тутсанг, 
раводир. «Қобуснома». Юртимиз таянчи — 
азаматлар, ҳей.. Сизга ҳурмат раво, валла- 
матлар, ҳей. Миртемир, Асарлар. 

Раво кўрмоқ 1) жоиз деб ҳисобламоқ, 
ўринли деб топмоқ. Қилинган ишни раво 
кўрмоқ. Унинг у ерга боришини раво кўрмоқ; 
2) лойиқ, муносиб деб билмоқ, лойиқ топ- 
моқ. Сиз бўлсангиз, ўзингиз кўрган шундай 
оғир кунларни қизингизга ҳам раво кўрибўти- 
рибсиз. С. Зуннунова, Олов. Ўзинг севган 
нарсани одамларга ҳам раво кўр — саломат 
юрасан. «Фан ва турмуш». Раво кўр, юзингда 
бир хол бўлайин, Кўрсат ағёрингни — завол 
бўлайин. А. Орипов, Йиллар армони; 3) феъл 
бўлишсизлик шаклда келиб, “аямоқ”, “ар- 
зимаслик” маъноларини ифодалайди. Ўр- 
тоғингиз ҳужрасини биздан аямас, лекин 
бошқалар бизга ҳеч нимани раво кўрмайдилар. 
Ойбек, Танланган асарлар. Ҳожатини раво 
қилмоқ Ҳожатини чиқармоқ, тилагини 
амалга оширмоқ. Ўғлон, мақсадинг не бўлса 
тутгайсан қалам, Чунки жумла ҳожатин 
бори раво қилди қалам. Ҳамза. 

РАВОН I [ ф. j j — борувчи, ўтувчи; 
силлиқ, бир текис] 1 Бир текисда ва тўх- 
товсиз борадиган ёки бораётган, силлиқ. 
Равон ҳаракат. Машина равон ишлаяпти. 
Ғўзалар равон ўсмоқда. 

2 Бир текисда, тинч оқаётган. Равон сув. 
Оби равон. Унинг кўз ёши равон. н Тўлқин- 
лар шовуллар, сўнг оқар равон, Туташган беш 
денгиз, ўнлаб дарёлар. X. Расул. Кечаси чарх- 
палак янги жойга кўчирилди ва тонготарда 
даштга бир жўяк сув равон оқди. И. Раҳим, 
Чин муҳаббат. Кемалар равон оқиб кетишди. 
Мирмуҳсин, Темур Малик. 

3 Тўғри ва текис (йўл ҳақида). Равон йўл. 
Ёмон йўлдош ёв бўлар, равон йўлда ғов бўлар. 
Мақол. н Ҳаммаёқ серқатнов, равон йўл, 
ҳаммаёқ адил иморатлар, қасрлар, боғлар, 
фонтанлар.. Ҳ. Ғулом, Замин юлдузлари. 

4 Мантиқ ва услуб жиҳатидан пухта ва 
силлиқ, бир-бирига яхши боғланган. Равон 
шеър. Равон услуб. Унинг нутқи равон. Ра- 
вон ўқимоқ. н Адолат шеърни равон, чирой- 
ли ўқиди. С. Зуннунова, Олов. Нутқи равон 
болаларнинг баҳолари, кўпинча, юқори бўла- 
ди. «Саодат». Муҳаррам равон гапирарди. 
Унинг бундай нутқни биринчи марта сўз- 


ламаётганлиги кўриниб турарди. Шуҳрат, 
Шинелли йиллар. Янги ерда янги чаман 
яратган қизлар, Янграмоқда янги, равон 
куйларингиз-аЛ. Тўла. 

5 кўчма Силлиқ, бир текис. Ҳа, ҳаёт ра- 
вон эмас, Бордир пасту баланди.. Шу фикрга 
келганда, Яна боб тугалланди. А. Мухтор, 
Асарлар. Ақл ва бахт бирлашса, инсоннинг 
ҳаёт йўли равон бўлади. Газетадан. Бироқ 
ҳаётнинг равон йўлидан кўра сўқмоғи кўп. С. 
Кароматов, Олтин қум. 

6 Осон ва бир текисда ҳаракатланади- 
ган, ишлайдиган. Равон эшик. Чархи равон. 

7 айн. равона. Девнинг аслаҳасин Шакар 
олади, Отланиб Шакарбек равон бўлади. 
«Ширин билан Шакар». 

Руҳи равон Жон, ҳаёт. Фидойи халқим 
ўлсин танда жоним, Бўлиб қурбон сенга ру- 
ҳи равоним. Ж. Шарипов, Хоразм. Ҳолимиз 
беҳад ёмондур, келмасанг ҳолим сўраб, Эй 
мени хуш меҳрибон, руҳи равоним, қайдасан ? 
Машраб, Девон. Сарви равон Сарвдекхуш- 
қомат ва юриши, ҳаракати ўзига ярашган, 
келишган. Эй сарви равон, надур хаёлинг, Жон 
ўртади ваъдаи висолинг. Нодира. Қадинг, эй 
гул, ҳаётим боғининг сарви равонидур. Бобур. 

РАВОН II с.т. қ. ровон. Равон панжа- 
расида ўзини офтобга солиб турган мусича 
париллаб учиб бориб, кўча томонга тортилган 
электр симига қўнди. С. Зуннунова, Кўк 
чироқ. Хайри ундан жавоб кутмай, ой нури 
тушиб турган равон томон юра боитади. С. 
Аҳмад, Қадрдон далалар. 

РАВОНА [ф. jj — борувчи, кетувчи 
жўновчи]: равона бўлмоқ 1) бирор томонга 
йўл олмоқ, жўнамоқ, кетмоқ. Ҳожи бобо қис- 
таб қўймади, бирга ўтириб, чой ичишдик. 
Кейин бозорга қарабравона бўлдим. Ғ. Ғулом, 
Шум бола. Кун қизий бошлагач, Аваз эшикка 
сардўз боғлаб, Полвонёп бўйидаги ўша салқин 
оромхонага равона бўлди. С. Сиёев, Ёруғлик. 
Ўғлон эса аллақачонлар Бу оламдан бўлмиш 
равона. Э. Воҳидов, Муҳаббат; 2) оқмоқ. Ҳовуз 
суви.. оппоқ кўпиклар сачратиб, каналга ра- 
вона бўларди. Ш. Рашидов, Бўрондан кучли. 

РАВОНЛАШМОҚ с.т. Равон бўлмоқ, 
силлиқлашмоқ. Машина зарб билан силта- 
ниб, тағин иштоб билан олға интилди, сал- 
дан сўнг мотор товуши яна равонлашди. 
«Шарқ юлдузи». 

РАВОНЛИК Мантиқ ва услуб жиҳатдан 
пухталик, силлиқлик, тиниқлик. Табиий шеъ- 




рий равонлик, фикрий бурролик ўрнини ўзаро 
мантиқан ёпишмайдиган сўзлардан тузилган 
ноқулай мисралар эгаллаган. Ғ. Саломов, Тар- 
жима назариясига кириш. «Бобурнома» халқ 
тилига яқинлиги, сўз ва ибораларнинг ихчам, 
пухта ва равонлиги билан машҳурдир. «Фан 
ва турмуш». 

РАВОТ с.т. айн. работ 3. Томорқа десам, 
жонингиз чиқади. Одамлар бешикдаги бола- 
сигача жой олиб, paeom тиклаб қўйяпти-ку. 
А. Кўчимов, Ҳалқа. 

РАВОЧ с.т. айн. ровоч. Тоғларингда ши- 
мидим равоч, Kemap бўлдим тағин ноилож. 
X. Салоҳ, Излар ва ҳислар. Равоч баргбанд- 
ларининг қобиғини арчиб, «нўхат» усулида 
тўғрайсиз. К. Маҳмудов, Ўзбектансиқтаом- 
лари. 

РАВОҚ \а. jl j j — пештоқ, пешайвон; 
ёпиқйўлак; безакдор чодир] 1 Бинонинголд 
томондаги, пештоқ ва устунлар билан беза- 
тилган қисми. Боққа кирилгандан кейин тўғ- 
ридаги янги ўрданинг дарвозаси, муҳташам.. 
тоқ ва равоқлар кўзни қамаштирар.. эди. А. 
Қодирий, Меҳробдан чаён. Пешайвон пеш- 
тоқидан, Тоқилар равоқидан Чирт узилди бир 
уя. Т. Тўла, Асарлар. 

2 Ҳашаматли бино; сарой, қаср. Ўзганинг 
тоқу равоқидан ўзингнинг айвонинг яхиш. 
Мақол. н -«Менинг давлатим хонларнинг 
давлатидан кам эмас», деб қизига яхши жой- 
лардан арку равоқ қилиб, чиройли қизлардан 
қирқ канизак қилиб берди, — деди Оқишбой. 
Усмон бахши Мамат ўғли, Бўтакўз. 

3 бнк. Токча ва тоқнинг меҳроб шаклида 
бирлашган юқори қисми. 

4 Ҳовли ёки боғ ўртасида тепаси ёпиқ 
қилиб тахтадан ишланган ойнабанд уй. 

PABIIIAH [ф. — ёруғ, нурли, ёр- 

қин; аниқ, кўринарли] 1 Ёрқин нур соча- 
диган; ёруғ, ёрқин. Равшан чироқ. Равшан 
ёнмоқ. н Олдинда қишлоқ чироқлари рав- 
шан порлаб, кўзни қамаитшради. Ў. Усмонов, 
Сирли соҳил. 

2 Яхши ёритилган, ёп-ёруғ. Равшан тун. 
н Кундек равшан истиқболинг, камол mon, 
республикам. Ё. Мирзо. 

3 Яхши кўрадиган, ўткир (кўз ҳақида). 
Кўзим равшан. Кўзим равишн тортди. н 
Равшан кўзларин ёшлаб, Урди қамчин қулоч- 
лаб. «Маликаи айёр». 

4 кўчма Аниқ, тушунарли, тушуниш 
осон бўлган. Равшан фикр. Равшан жавоб. 


Фикри равшаннинг сўзи равшан. Мақол. н 
Онанинг барча ташвишли ўйлари совун кў- 
пигидай ўчди. Воқеа равшан эди. Шуҳрат, 
Шинелли йиллар. Демак, масаланинг бир 
томони равшан, энди иккинчи томонини ўй- 
лаб кўриш керак. А. Обиджон, Аканг қарағай 
Гулмат. Элмуроднинг кўнглидан: «бу подшо- 
лар ҳам ёмон экан-да”, деган.. фикр ўтди, 
унинг гўдак ақли буни равшан ифодалашга 
ожиз эди. П. Турсун, Ўқитувчи. 

5 кўчма Кўзга яққол ташланадиган; 
очиқ-ойдин, аниқ, яққол. Равшан сурат. н 
Ойлар, йиллар ўтиши билан менинг кўзимга 
бу нарса очиқ-ойдин, равшан кўрина бошла- 
ди. «Ёшлик». Ойдинда уларнинг паранжили 
иккита хотин эканлиги равшан кўриниб турар 
эди. М. Исмоилий, Фарғона т. о. 

6 кесим взф. кўчма Яшириб, сир тутиб 
бўлмайди, маълум, ошкор. Бунинг хатоли- 
ги равшан. н -Аҳволимиз сизга равшан, — 
бемор йўтала-йўтала, чолга ишорат қилди. 
Ойбек, Танланган асарлар. 

7 Равшан (эркаклар ва хотин-қизлар 
исми). 

Кўнгли (ёки дили, таъби, табиати, дунё- 
си) равшан бўлмоқ (ёки топмоқ) Кўнглида 
хафачилик ёки шубҳа аломати қолмаслик, 
кўнгли, дили ёришмоқ, кўнгли тинчимоқ. 
[Ғуломжон] Отасининг хуррагини эшитиб, 
кўнглиравшан топди. М. Исмоилий, Фарғо- 
на т. о. Раҳматилла унинг хуш қабул қилиши- 
дан, муомалаларидан кўп саволларига жавоб 
топди, дунёси равшан бўлди. А. Қаҳҳор, Кўш- 
чинор чироқлари. Умид уйқудан кўз очиб, 
ғариб, аммо ҳаммаёғи чиннидек озода бир уй- 
да бўлганидан кўнгли равшан тортди. Мир- 
муҳсин, Умид. Кўнглини (ёки таъбини) рав- 
шан қилмоқ Кўнгилдаги хафагарчиликни, 
шубҳани йўқотмоқ, кўнглини тинчитмоқ, 
кўнглини, дилини очмоқ. [Холмат Рузвонга:] 
Бу — одамнинг таъбини жуда равшан қилади. 
Мана бу товуқ гўштидан олинг, жуда соз 
бўлибди-да. Ҳамза, Ким ўғри? 

РАВШАНЛАНМОҚ 1 Ёришмоқ, ёрқин 
бўлмоқ. Чироқ равшанланди. 

2 кўчма Хурсанд бўлмоқ, очилмоқ. -На- 
воийдан дилим равшанланади, — деди Аваз 
устозларига эҳтироми зўрлигини билдириб. Ж. 
Шарипов, Хоразм. 

РАВШАНЛАШМОҚ 1 Ёриша бормоқ, 
ёруғ бўлмоқ. Хона равшанлашди. Тун равшан- 
лашмоқда. 




2 Яхши кўрадиган бўлиб бормоқ, очил- 
моқ, равшан тортмоқ, тузалмоқ (кўз ҳақи- 
да). Унинг кўзи равшанлашди. н Уларга ти- 
килиб тураркан, Марҳаматнинг кўзи рав- 
шанлашиб кетди. Ҳ. Назир, Ёнар дарё. 

3 кўчма Аниқ, очиқ-ойдин бўлиб бор- 
моқ, ойдинлашмоқ. Масала равшанлашди. н 
Эрининг феъли, мижоз-табиати кун сайин 
унга [Нурига] равшанлашди. Ойбек, Танлан- 
ган асарлар. 

Кўнгли равшанлашмоқ айн. кўнгли рав- 
шан бўлмоқ қ. равшан. Елкасидан босиб тур- 
ган ғам юки енгиллашиб, кўнгли равшанла- 
шар экан, «тавба, нега шундай бўлар экан-а ?» 
деб ўйларди. X. Тўхтабоев, Ширин қовунлар 
мамлакати. Солиев, Асрорнинг жавобларини 
эшитиб, кўнгли равшанлашди. Тўғри йўлга 
тушиб олганини ҳис этди. «Ёшлик». 

РАВШАНЛИК 1 физ. Ёруғлик манбаи- 
нинг берилган йўналигцдаги ёруғланишини 
ифодаловчи ёруғлик катталиги. 

2 Ёруғлик, ёрқинлик. Юлдузларнинг рав- 
шанлиги. Кўзнинг равшанлиги. н Улуғбек 
юлдузларга кўзларини тикканда, Кўзимиз рав- 
шанлиги беш қуёшча бор эди. Ғ. Ғулом, Тан- 
ланган асарлар. 

3 кўчма Аниқлик, тиниқлик, осойишта- 
лик, мамнунлик. Масалага равшанлик ки- 
ритмоқ. н Кундузги ишлар, ниҳоят, рес- 
торандаги суҳбат унинг кўнглига равшанлик 
олиб кирди. «Ёшлик». Шу фикр миясига рав- 
шанлик бериб, яна тўхтади. «Шарқ юлдузи». 

РАГУ [фр. ragout] кул. 1 Майда тўғралган 
гўштдан қайла қўшиб тайёрланган егулик. 

2 Гўшти чала шилинган суяк. 

РАД(Д) [а. jj — қайтиш, қайтариш; акс 
этиш; жавоб; 3-ш. бирл. — радди] Инкор ёки 
қайтариш. 

Рад бермоқ 1) чап бермоқ; чап бериб 
енгмоқ. Қиличга бу рад бериб, Бошига сипа- 
рин тутди. «Ширин билан Шакар». Кал- 
тагини олиб ҳамла қилади, Калтакка рад 
бериб Баҳром туради. «Баҳром ва Гуландом»; 
2) қайтармоқ, даф қилмоқ. Рад берарман 
кўкдан келган балога. «Маликаи айёр». Рад 
жавоби Инкорни ёки қайтаришни, қабул 
этмаганликни билдирувчи жавоб. Қизнинг рад 
жавоби йигит қалбига тушиб қолган ишқ 
чўғини шўх шамолдек алангага айлантирар- 
ди. Ф. Мусажонов, Ҳури. Маълум бўлишича, 
Замира, бошқаларга рад жавоби бергани учун, 
унга ҳам йўқ деган экан. П. Қодиров, Уч ил- 


диз. Рад этмоқ (ёки қилмоқ) 1) инкор қил- 
моқ. “Ҳар бир гапида рад этиб бўлмайдиган 
мантиқ бор ”, деди у ўзига-ўзи. С. Анорбоев, 
Оқсой; 2) қайтармоқ, қабул қилмаслик. Так- 
лифни рад этмоқ. н Унинг илтимосини рад 
этишучун жиддий асос йўқ-ку. Ш. Рашидов, 
Бўрондан кучли. Каромат Адҳамни қай- 
таргани, кузатиб қўяй, деганда таклифини 
рад қилгани яхши бўлди. Р. Файзий, Чўлга 
баҳор келди; 3) қайтармоқ, даф этмоқ. 
Этикчи бошини эгиб, бу ҳамлани рад қилди, 
бўлмаса, боши тарс ёрилар эди. С. Айний, 
Қуллар; 4) воз кечмоқ. Бироқ мулла Обид 
бой ва домлаларнинг қутқуси биланми ёки 
ўзининг диний таассуби орқасиданми, ба- 
ҳарҳол, ерни рад қилди. А. Қодирий, Обид 
кетмон. Радци бало 1) балони қайтарувчи, 
даф этувчи. Ҳар замон яқин-йироқдан гадой 
товуши эшитилади: “Ҳей дўст, шайдулло 
баноми алло, садақа — радди бало ”. А. Қаҳ- 
ҳор, Бемор; 2) балога йўлиқувчи. Жим тур 
сен, радди бало бу, — деди бригадир шофёр- 
нинг изидан эргашиб. Қ. Кенжа, Тоғ йўлида 
бир оқшом. ..бутунумидимиз Авазбекдан, деб 
айтишаркан, токи бу расвою радди бало 
бўлса, менинг ишларим чаппасига кетса. М. 
М. Дўст, Лолазор. Радди маърака Жамият- 
дан сурилган, кишилар назаридан қолган. 
Расвойи радди маърака одам. 

РАДАР [ингл. radar < radio detecting and 
ranging — «радио ёрдамида масофани излаб 
топиш ва аниқлаш» бирикмасининг қис- 
қартмаси] айн. радиолокатор. 

РАДДИ Рад(д) с. нинг изофа ҳолати ва 
3-ш. бирл. 

РАДДИЯ [а. — инкор қилиш, рад 

жавоби] 1 Бирор хабар, маълумотни рад 
этувчи, уларнинг нотўғрилигини ёки асос- 
сизлигини исботловчи расмий баёнот. Таш- 
қи ишлар вазирлиги раддияси. н [ Hycpam - 
бек] Охири Пайғамовнинг олдига кириб, норо- 
зилигини айтиб: -Редакцияга раддия юбо- 
раман, — деди. С. Нуров, Нарвон. Бир маж- 
лисда ё раддия бериб улгурасан киши, ё ул- 
гурмайсан. П. Қодиров, Уч илдиз. Суд жа- 
раёнида у чиқарган ҳукмга ҳеч ким раддия 
билдиришга ҳақи бўлмаган. Газетадан. Истеъ- 
молчининг ҳуқуқлари бузилганда, зудлик би- 
лан корхонанинг мансабдор шахсига оғзаки 
раддия билан мурожаатларнинг ўзи истеъ- 
молчининг ҳуқуқини тиклаш учун кифоя 
бўлади. Газетадан. 






2 Рад жавоби. Бир ёқдан хушхабар.. 
юрагини орзиқтирса, иккинчи ёқдан раддия 
ваҳми қалбига наштар бўлиб санчилар эди. 
М. Исмоилий, Фарғона т. о. 

РАДИАКТИВ қ. радиоактив. Радиактив 
материаллар контрабандаси билан боғлиқ 
мазкур воқеа юзасидан Ўзбекистон Респуб- 
ликаси Давлат божхона қўмитаси жиноий 
иш очиб, ҳозир текширув олиб борилмоқда. 
Газетадан. Таркибида зарарли моддалар бор 
ёки йўқлигини ҳамда радиактив нурланишни 
аниқлашди. Газетадан. 

РАДИАЛ [«радиус» с.дан] Радиус бўйлаб 
йўналган, тарқалган. Радиал нурлар. Радиал 
тезлик. 

РАДИАТОР [лот. radiare — нур чиқар- 
моқ, тарқатмоқ] тех. 1 Ички ёниш двига- 
телидаги совитувчи суюқлик ёки мой ҳаро- 
ратини пасайтирувчи асбоб. Самолёт ра- 
диатори. н Иссиқда радиаторнинг суви 
«бақир-бақир» қайнаб, буғ пуркаб борарди. 
С. Нуров, Майсаларни аёз урмайди. 

2 Биноларни иситиш тизимида: ичида 
иссиқ сув ёки буғ айланадиган, чўян, пў- 
лат, керамик қувурлардан иборат иситиш 
асбоби. [Отамурод] Энгашиб, нималарнидир 
титкилай бошлади. Кейин радиатор тагига 
пақирчани қўйиб, унинг сувини оқизиб юбор- 
ди. М. Мансуров, Ёмби. 

3 Иш пайтида қизиб кетадиган радио- 
техник элементларни совитувчи қурилма. 

РАДИАЦИОН Радиацияга, нурланиш- 
га, нур сочишга оид. Радиацион гигиена. 
Радиацион кимё. Радиацион ҳимоя. н Инс- 
титут олимлари радиацион моддаларни аниқ- 
ловчи ускуна яратиб, республикамизнинг 
Ғишткўприк ва Олой божхона бекатлари 
ҳамда Тошкент аэропортига ўрнатдилар. Га- 
зетадан. 

РАДИАЦИЯ 1 [лот. radiatio — нурланиш 
< radiare — нур чиқармоқ, тарқатмоқ] Ядро- 
вий ўзгаришлар оқибатида вужудга кела- 
диган электромагнит ва корпускуляр (майда 
заррачали) нурланишлар; Қуёш нурлани- 
ши, космик нурлар оқимлари. Қуёш радиа- 
цияси. н Мамлакатимизда ядро ва эле- 
ментар зарралар физикаси, радиация фи- 
зикаси бўйича фундаментал тадқиқотлар 
айниқса кенг ривожланди. Газетадан. Ҳо- 
миладор аёл эрига шикоят қиляпти: ҳозир 
ҳамма жойда радиация бор.. Газетадан. 


РАДИЙ [лот. radius — нур] Менделеев 
даврий системасининг II гуруҳига мансуб 
радиоактив элемент; иссиқлик ва нур энер- 
гияси сочадиган кумушсимон оқ металл. 
Радий билан даволаш. н Қимматбаҳо ме- 
талларга платина, палладий, радий, иридий, 
рутений, осмий ва уларнинг бир-бирлари ва 
бошқа оддий металлар билан қотишмалари 
киради. «Фан ва турмуш». 

РАДИКАЛ I [лот. radicalis — илдизга оид] 
1 Радикализмга асосланган партия аъзоси 
ёки шундай партия тарафдори (қ. радика- 
лизм 2). Радикаллар партияси. 

2 Туб ва кескин ўзгаришлар тарафдори. 
Бизнинг душманимиз — террористларнинг 
радикал тармоғидир. Газетадан. Ҳозирча Тур- 
киядаги радикал гуруҳпарнинг биронтаси ҳам 
портлашни ўз бўйнига олмаган. Газетадан. 

РАДИКАЛ II [лот. radicalis — илдизга оид] 
1 мат. Илдиз чиқариш амалининг белгиси 
(л/ ) ва шу амалнинг натижаси, илдизи. 

2 ким. Молекуладаги атомларнинг бир 
кимёвий бирикмадан иккинчи кимёвий 
бирикмага ўзгармасдан ўтадиган гуруҳи. 

РАДИКАЛ III Қатъий, кескин, туб. Ра- 
дикал чоралар. Радикал ўзгаришлар. 

РАДИКАЛИЗМ [лот. radicalis — илдизга 
оид] 1 сиёс. Мавжуд давлат тузумини тан- 
қид остига олиб, радикал ўзгаришлар ва 
ислоҳотлар ўтказишни талаб этувчи сиёсий 
оқим. ..диний фундаментализм ва радикализм- 
ни тамомила рад этиш иштиёқи тобора 
яққол намоён бўлмоқда. Газетадан. 

2 Назарий ва амалий масалаларни ҳал 
этишда радикал усуллар — туб ва қатъий 
чоралардан фойдаланиш; қатъий ҳаракат 
талаб қилиш ва уларни қўллаш. 

РАДИКУЛИТ [лот. radicula — илдизча, 
томирча + itis — яллиғланишни билдирувчи 
қўшимча] тиб. Орқа мия нервлари илдиз- 
чаларининг орқада, бўйин ва белда қаттиқ 
оғриқ билан намоён бўладиган яллиғлани- 
ши. Радикулит касаллиги. Радикулити ту- 
тиб қолмоқ. Радикулит билан оғримоқ. 

РАДИО [лот. radiare — нур чиқармоқ, 
тарқатмоқ] 1 Сигнал, овоз каби ахборот- 
ларни маълум масофага электромагнит тўл- 
қинлар ёрдамида симсиз узатиш ва қабул 
қилиш усули. Радио орқали бошқариш. Радио 
алоқаси. н Радио, кино, телевидение ҳаёт- 
га чуқур кириб борган ҳозирги шароитда ҳам 
бадиий асарларга эҳтиёж ортиб бораётгани 

шундан далолат беради. У. Норматов, Талант 
тарбияси. 

2 Фан ва техниканинг ушбу усул асоси- 
даги физик ҳодисаларни ўрганиш, бу усул- 
дан турли соҳаларда кенг фойдаланиш би- 
лан боғлиқ соҳаси. 

3 Оммавий ахборот воситаларидан бири 
— матнни ва мусиқий дастурларни эшит- 
тириш; радиоэшиттириш. Аммо Азизхон бў- 
лаётган воқеаларга бепарво. Ким қанча иш- 
лаяпти, радио нималар деяпти — қизиқмас- 
ди. С. Аҳмад, Уфқ. Уйдарадио эшитибўтир- 
ган Мақсуда шовқин-сурон билан эшикни 
тарақлатиб очиб, ташқарига отилди. С. Зун- 
нунова, Олов. 

4 с.т. Радиоприёмник; репродуктор. Фа- 
қат кўча бетидаги симёғочда радио чўлни 
бошига кўтариб гапирарди. С. Аҳмад, Уфқ. 
/ Яхшибоев:] Ҳозирги чўпонлар нуқул бўйнига 
кичкина радио осиб юришади. Лекин менинг 
отам дўмбира чаларди. М. М. Дўст, Лолазор. 

РАДИО- [лот. radiare — нур чиқармоқ, 
тарқатмоқ] 1 Байналмилал ўзлашма қўшма 
сўзларнинг таркибий қисми бўлиб, радиога 
(1-маъносида) оидликни, радио билан боғ- 
лиқ эканликни билдиради. (мас., радиоап- 
парат, радиогазета). 

2 Ўзлашган қўшма сўзларнинг таркибий 
қисми бўлиб, радийга, радиацияга, радио- 
активликка алоқадорликни, оидликни бил- 
диради (мас., радиоактивлик, радиобиология, 
радиология ). 

РАДИОАКТИВ [радио.. + лот. activus — 
фаол, ҳаракатчан] 1 Радиоактивликка оид. 
Радиоактив парчаланиш. н Бу улкан аппа- 
рат.. радиоактив парчаланиш маҳсулотлари 
ҳосил бўлишини ўрганишда, ҳатто жисмоний 
ишларни текширишда катта фойда бераётир. 
«Фан ва турмуш». 

2 Радиоактив хусусиятга эга бўлган. Ра- 
диоактив элементлар. Радиоактив изотоп- 
лар. Радиоактив рудалар. н Радиоактив 
материаллар контрабандаси билан боғлиқ 
мазкур воқеа юзасидан ҳозир текширув олиб 
борилмоқда. Газетадан. Фан ва техникада ҳам 
радиоактив, ҳам турғун изотоплардан тур- 
ли мақсадларда кенг фойдаланилади. «Фан ва 
турмуш». 

РАДИОАКТИВЛИК Баъзи кимёвий эле- 
ментлардаги беқарор атом ядроларининг 
элементар зарралар, ядровий нурлар чиқа- 
риши билан бир вақтда содир бўладиган ўз- 


ўзидан парчаланиши ва б. элементлар ядро- 
ларига айланиши. 

РАДИОАЛОҚА [радио.. + алоқа] Радио- 
тўлқинлар ёрдамида амалга ошириладиган 
алоқа, радио орқали алоқа қилиш. Самолёт 
синиқларини текшириб, радиоалоқаларни қай- 
та эшитишди ва гувоҳларни сўроқдан ўт- 
казишди. Газетадан. 

РАДИОАППАРАТ [радио.. + аппарат] 
Радио тўлқинларини қабул қилиб олиш ёки 
узатиш учун хизмат қиладиган аппарат. 

РАДЙОБИОЛОГИЯ [радио.. + биоло- 
гия] Биологиянинг радиоактив нурланиш- 
нинг тирик организмлар, уларнинг уюш- 
малари ва умуман биосферага таъсирини ўр- 
ганувчи бўлими. Ҳозирда радиобиология ама- 
лиётга кенг татбиқ қилинмоқда. 

РАДИОГРАММА [радио.. + юн. gramma 
— ёзув] Радио орқали олинган ёки берилган 
хабар. Майор радиограммани тағин бир мар- 
та кўздан кечиргандан кейин навбатчига 
буюрди: -Жанговар тревога эълон қилинг, 
сержант!\. Ғулом, Тошкентликлар. Шу кеча 
душман полки дислокация қилинаётгани ҳа- 
қидаги радиограмма қўлга туширилди. А. 
Мухтор, Давр менинг тақциримда. 

РАДИОЖУРНАЛ [радио.. + журнал] 
Радио орқали эшиттириладиган оғзаки жур- 
нал. Бунгача Толибой Алимов радиода мух- 
бир, катта муҳаррир, бўлим бошлиғи, «Та- 
бассум» радиожурналининг муҳаррири лаво- 
зимларида 33 йил ишлабди. Газетадан. 

РАДИОЗОҒ1Д [радио.. + зонд] Ҳаво ша- 
ри (зонд) ёрдамида кўтарилиб, атмосфе- 
ранинг юқори қатламларидаги ҳаво ҳаро- 
рати, босим ва намликни ўлчаш ва бу ҳақда 
радио орқали маълумот бериб туриш учун 
хизмат қиладиган метереологик асбоб. Ҳо- 
зирги вақтда турли мамлакатлар атмосфе- 
ра қатламларидаги босим, температура ва 
намликни ўлчашда.. радиозондлардан фой- 
даланмоқдалар. «Фан ва турмуш». 

РАДИОКАНАЛ [радио.. + канал] 1 Муай- 
ян радиоэшиттириш учун ажратилган час- 
тоталар доираси. 

2 Радиоузаткич, радиоалоқа линияси ва 
радиоприёмникдан иборат алоқа канали. 
Ҳозирги кунда кўпчилик радиоканалларга қу- 
лоқ тутади, интернетни ковлайди. Газета- 
дан. Очиғи, «Ёшлар», «Пойтахт», «Замин».. 
радиоканалларидан бошқа радиостанциялар 
ва тижорат телеканалларида эртаю кеч 




тинмасдан айпантириляпти бу каби шовқинли 
мусиқалар. Газетадан. 

РАДИОКАРНАЙ [радио.. + карнай] Ра- 
диоэшиттиришларни қабул қилиб олиб, ба- 
ланд, кучли товушда эшиттирадиган элек- 
троакустик ёки механик мослама; репро- 
дуктор. Радиокарнай ғириллаб туриб, бирдан 
гапира бошлади. С. Аҳмад, Уфқ. Эшикнинг 
тепасидаги радиокарнай эртадан кечгача 
тинмайди. «Шарқюлдузи». Радиокарнай ор- 
қали чақирилиб, бир нафар ёшлар имтиҳон 
залларига кириб кетишди. Мирмуҳсин, Умид. 

РАДИОКИМЁ [радио.. + кимё] Кимё- 
нинг радиоактив элементлар ва изотоплар 
хоссаларини, уларни ажратиб олиш, тўп- 
лаш ва турли фан соҳаларида қўллаш усул- 
ларини ўрганувчи бўлими. 

РАДИОКОМИТЕТ [радио.. + комитет] 
эск. Радио эшиттиришлар бўйича давлат 
комитети. Туроб Тўла радиода диктор бўлиб 
ишлар экан, Жонрид акани маънавий фар- 
зандидек қабул қилиб, радиокомитетнинг 
бурчагидан ҳужра ҳам топиб берибди. Га- 
зетадан. 

РАДИОЛА [ лот. radiare — нур чиқармоқ, 
тарқатмоқ] Радиоприёмник ва электр па- 
тефон деталлари бирга қўшилган радио- 
аппарат. Анорхон радиолага пластинка тан- 
ламоқда. И. Раҳим, Ихлос. 

РАДИОЛАШМОҚ Радио орқали қабул 
қилиш ёки узатиш қурилмалари билан таъ- 
минланмоқ, жиҳозланмоқ. Ҳишлоғимиз ёппа- 
сига радиолашди. 

РАДИОЛОГ Радиология мутахассиси; 
радиология соҳасидаги врач. 

РАДИОЛОГИЯ [радио.. + юн. logos — 
фан, таълимот] Тиббиётнинг ионловчи нур- 
лардан касалликларга ташхис қўйиш ва 
уларни даволашда фойдаланиш назарияси 
ва амалиётини ҳамда ушбу нурларнинг био- 
логик таъсирини ўрганувчи бўлими. 

РАДИОЛОКАТОР [радио.. + локатор] 
Узоқдаги объектларнинг, мас., самолёт, ке- 
ма ва ш. к. нинг қаердалигини улардан 
қайтган радиотўлқинлар ёрдами билан то- 
падиган, аниқлайдиган асбоб, радар. ..Бун- 
дай atmapam, радиолокатор сифатида, учиб 
келаётган бомбардимончи самолёт ва раке- 
таларни осмондаги бошқа учар объектлардан 
ажратган ҳолда, улар тўғрисида аниқ ин- 
формация берииш мумкин. «Фан ва турмуш». 


РАДИОЛОКАЦИЯ [радио.. + лот. loca- 
tio — жойлаштириш, ўрнаштириш] 1 Узоқ- 
даги объектларнинг, мас., самолёт, кема ва 
ш.к. нинг қаердалигини улардан қайтган 
радиотўлқинлар ёрдами билан топиш, аниқ- 
лаш, фарқлаб ажратиб олиш усули ва воси- 
талари. Исроил ўзининг ҳарбий самолётлари 
Суриянинг радиолокация станциясини бом- 
бардимон қилганлигини расман тан олди. Га- 
зетадан. 

2 Фан ва техниканинг қуруқлик, сув ва 
фазодаги объектларни радиотехник усул во- 
ситасида топиш ва турган жойини аниқлаш 
билан шуғулланувчи соҳаси. 

РАДИОМАРКАЗ [радио.. + марказ] 
Радиоалоқа ва радиоэшиттиришни амалга 
ошириш учун мўлжалланган иншоотлар ва 
техник воситалар мажмуи. 

РАДИОМЕТР [радио.. + метр] 1 Элек- 
тромагнит нурланиш энергиясини ўлчай- 
диган асбоб. 

2 Радиоактив манбалар фаоллигини ўл- 
чайдиган асбоб. 

3 Товуш нурланишлари босимини ва то- 
вуш майдонининг бошқа сифатларини ўл- 
чайдиган асбоб. 

РАДИОНАВИГАЦИЯ [радио.. + навига- 
ция] 1 Учиш аппарати ёки кеманинг қаер- 
далиги ва йўналишини радиотехник воси- 
талар ёрдамида аниқлаш. 

2 Навигациянинг кемалар, учиш аппа- 
ратларини бошқариш назарияси ва амалиё- 
тини радиотехник воситалар ёрдамида ўрга- 
нувчи ва ишлаб чиқувчи бўлими. 

РАДИОПЕРЕДАТЧИК [радио.. + р. пере- 
датчик — узаткич, узатувчи] қ. радиоузаткич. 
Йўлдошга ўрнатилган «Маяк» paduonepe- 
датчиги ҳозир ҳам пухта ишлаб турибди. Н. 
Сафаров, Оловли излар. 

РАДИОПОРТЛАТГИЧ Радиолокацион 
усул билан снаряд, бомба ва ш. к. ни портла- 
тувчи қурилма. 

РАДИОПРИЁМНИК [радио.. + приём- 
ник] Радио орқали бериладиган товуш ва 
сигналларни қабул қиладиган аппарат. Ҳа- 
ердадир, йироқда радиоприёмник вағиллайди. 
С. Зуннунова, Олов. Урадиоприёмник қуло- 
ғини буради. «Ёшлик». 

РАДИОРЕПОРТАЖ [радио.. + репортаж] 
Бевосита жойнинг ўзидан (стадион, завод, 
фабрика ва ҳ. к. дан) олиб берилган эшит- 




тириш. Стадиондан футбол ҳақида радиоре- 
портаж эшиттирилди. 

РАДИОСИГНАЛ [радио.. + сигнал] Ра- 
дио орқали берилган сигнал. 

РАДИОСПЕКТАКЛЬ [радио.. + спек- 
такль] Радио орқали эшиттиришга мослаш- 
тирилган, шу мақсадда ёзиб олинган спек- 
такль. Ҳозирги кунда ҳам радиотингловчилар 
мириқиб эшитадиган «Ўтган кунлар», «Уфқ», 
«Ёртиқулоқ» сингари радиоспектакллар ай- 
нан Убай ака раҳбарлик қилган йиллари маг- 
нит лентасига туширилган эди. Газетадан. 

РАДИОСТАНЦИЯ [радио.. + станция] 
Радиотўлқинларни узатувчи ёки қабул қи- 
лувчи мослама ва қурилмалар мажмуи ҳам- 
да улар ўрнатилган жой, бино. Туманларда 
кўплаб янги радиостанциялар қурилмоқда. 

РАДИОСТУДИЯ [радио.. + студия] Ра- 
диоэшиттириш учун махсус жиҳозланган 
бино. Ҳозирги кунда радиостудиялар янги, 
замонавий жиҳозлар билан таъминланган. 

РАДИОТЕЛЕГРАФ [радио.. + телеграф] 
1 Махсус радиоалоқа линияси ва радио 
орқали хабар узатувчи алоқа тизими. 

2 Шундай алоқа мосламалари жойлашган 
бино. Замонавий радиотелеграфлар қурил- 
моқда. 

РАДИОТЕЛЕСКОП [радио.. + телескоп] 
Осмон жисмларининг хусусий радионур- 
ланишларини қабул қиладиган ва бу ман- 
баларнинг хоссаларини ўрганадиган аст- 
рономик асбоб. 

РАДИОТЕЛЕФОН [радио.. + телефон] 
Оғзаки хабарларни радиотўлқинлар воси- 
тасида узатувчи алоқа тизими ва шу тизим 
асосида ишлайдиган телефон. Шу заҳоти 
радиотелефондан бир дўстига телефон қи- 
либ, бизнинг дардимизни тушунтирди. X. 
Султон, Бобурийнома. 

РАДИОТЕРАПИЯ [радио.. + терапия] 
Ионловчи нур билан даволаш усули. Ўсма 
касаллиги кўпинча радиотерапия усули билан 
даволанмоқда. 

РАДИОТЕХНИК [радио.. + техник] 1 
Радиотехника мутахассиси. 

2 Радиоаппаратларни ўрнатиш ва таъ- 
мирлаш билан шуғулланувчи мутахассис. 

РАДИОТЕХНИКА [радио.. + техника] 1 
Юқори частотали электромагнит тебраниш- 
лар ва радиотўлқинлар ҳақидаги — уларни 
пайдо қилиш, кучайтириш, узоққа радио- 
сигналлар бериш, радио нурлантириш, қа- 


бул қилиш ва турли соҳаларда қўллаш усул- 
лари ҳақидаги фан. Ҳозирги армиялар ядро 
қуролига, хилма-хил ракета техникасига, 
радиотехника ва электрон-ҳисоблаш аппа- 
ратларига, космик ва сув ости атом кема- 
ларига эга бўлди. «Фан ва турмуш». 

2 Техниканинг ахборотларни узатишда 
радиотўлқинлар ва электромагнит тебра- 
нишларни қўллайдиган тармоғи. 

РАДИОТИНГЛОВЧИ қ. радиоэшитув- 
чи. У тайёрлаган туркум эшиттиришлар 
радиотингловчилар эътиборини қозонди. Га- 
зетадан. Ҳозирги кунда ҳам радиотингловчи- 
лар мириқиб эшитадиган «Ўтган кунлар», 
«Уфқ», «Ёртиқулоқ» сингари радиоспек- 
такллар айнан Убай ака раҳбарлик қилган 
йиллари магнит лентасига туширилган эди. 
Газетадан. 

РАДИОТЎЛҚИНЛАР [радио.. + тўлқин] 
Радиоэшиттиришда: сигналларни узатишда 
фойдаланиладиган электромагнит тўлқин- 
лар. Юзлаб телеканаллар, радиотўлқинлар 
орқали ахборотлар тарқатилди. Газетадан. 

РАДИОУЗАТКИЧ [радио.. + узаткич] 
Нутқ, товуш, сигнал кабиларни, радио- 
эшиттиришларни электромагнит тўлқинлар 
тарзида узатувчи қурилма. 

РАДИОУЗЕЛ [радио.. + р. узел — айн. 
тугун] Бирор жой аҳолиси ёки корхона, 
ташкилот ходимларига марказий радио- 
станциялар дастурини олиб эшиттирадиган 
ҳамда маҳаллий эшиттиришлар олиб бора- 
диган симли радио тармоғи ва унинг мар- 
кази. Штаб радиоузелидан тинмай қурув- 
чилардан тартиб сақлашни, ўзбошимчалик 
қилмасликни сўрашарди. С. Аҳмад, Уфқ. 
Радиоузел юракни ўртовчи мақом куйларини 
тинмай эшиттириб турибди. С. Аҳмад, 
Жимжитлик. 

РАДИОФИЗИКА [радио.. + физика] 
Физиканинг радиотўлқинлар ва электро- 
магнит тўлқинларнинг уйғониши (қўзға- 
лиши), тарқалиши ва қабул қилиниши 
билан боғлиқ жараёнларни ўрганадиган тар- 
моғи. 

РАДИОЧИ қ. радист. 

РАДИОЭЛЕКТРОНИКА [радио.. + 
электроника] Фан ва техниканинг радио- 
техника ва электроника асосида ўсиб ривож- 
ланган айрим тармоқларининг умумий но- 
ми. Ёш шоирлар ва журналистлар клуби, 
либос-дизайн, тасвирий санъат, ёғоч ўйма- 






корлиги, радиоэлектроника, шахмат клуби 
шулар жумласидандир. Газетадан. 

РАДИОЭФИР [радио.. + эфир] Радио- 
тўлқинлар тарқаладиган ҳаво, фазо. Афти- 
дан, эшиттириш радиоэфир орқали бир зум- 
да ҳавога учади-кетади, биров билиб ўти- 
рибдими, деган хаёлга боришса керак-да. 
Газетадан. 

РАДИОЭШИТТИРИШ Оммавий ах- 
борот воситаларининг ўзига хос электрон 
техникага асосланган тури; радио орқали 
олиб борилган эшиттиришларнинг ўзи. 

РАДИОЭШИТУВЧИ Радио орқали бе- 
рилган эшиттиришларни тингловчи. 

РАДИОҲАВАСКОР Радиотехника билан 
— радиоприёмник, телевизор ва ш. к. лар 
қуриш, ясаш, радиоалоқа тажрибалари ўт- 
казиш ишлари билан ҳаваскор сифатида 
шуғулланувчи киши. Радиоҳаваскорлар тў- 
гараги. 

РАДИСТ Радиоаппаратни бошқарувчи, 
радио орқали хабарлар узатувчи ва қабул 
қилувчи мутахассис. Радист югуриб келиши 
билан буюрди: -Фронтга дарҳол хабар қил, 
Клязьмага самолёт чақир. И. Раҳим, Чин 
муҳаббат. Мўмина Ғиёсова шаҳар ички ишлар 
бошқармаси қошида очилган алоқачи-ра- 
дистлар курсини тугаллаб, фронтга бориш 
йўлланмасини олди. «Саодат». 

РАДИУС [лот. radius — нур] мат. Айла- 
на ёки шарнинг бирор нуқтасини унинг 
маркази билан туташтирувчи тўғри чизиқ 
кесмаси. 

РАДИФ [а. — бирор нарсанинг 

ортидан, кетидан келувчи] ад. Шарқ халқ- 
лари шеъриятида мисра ёки байт охирида 
асосий қофиядан кейин такрорланиб ке- 
лувчи сўз, ибора ёки гап. 

РАДОН [лот. radiare — нур чиқармоқ, 
тарқатмоқ] Менделеев даврий системаси- 
нинг VIII гуруҳига — инерт газлар гуруҳига 
мансуб, радийнинг парчаланишидан ҳосил 
бўлган радиоактив элемент. [Бу жараён] Ер 
ости қатламидаги элементларнинг, шу жум- 
ладан, радиоактив газ бўлмиш радоннинг 
юқорига кўтарилишини тезлаштиради. «Фан 
ва турмуш». 

РАЁСАТ [а. .-iL. j — раислик қилиш, 

президентлик; президиум] кт. 1 Мажлис 
ёки кенгашга раҳбарлик қилиш учун сай- 
ланган бир гуруҳ кишилар; президиум. 
Раёсатга Рафиқов, Собиров, Берди татар, 


Мардонбой, Мирсоатлар сайланиб, мажлис- 
ни Собиров олиб борди. А. Қодирий, Обид 
кетмон. Азмиддин ўрнидан туриб, суд раё- 
сатига қараб алланима деб бақирди. Ҳ. Ғулом, 
Машъал. 

2 Давлат ҳокимияти органи. Пленум ва 
Раёсат муҳокамасига, қонунга биноан, улар- 
нинг ваколатига тааллуқли бўлган масала- 
лар киритилади. Газетадан. 

3 Баъзи ташкилот ва муассасаларнинг 
раҳбарлик органи. Мажлисда Олий аттес- 
тация комиссияси раёсатининг аъзолари.. 
иштирок этди. Газетадан. Бу хатоларга 
вилоят судининг судлов ҳайъати ва раёсати 
ҳам эътибор бермайди. Газетадан. Раёсати- 
миз қарорига кўра, биз ҳар йили Бобур мирзо 
таваллуд топган муборак кунда унинг ил- 
мий меросига бағишлаб халқаро илмий анжу- 
ман ўтказишимиз лозим. Газетадан. 

РАЁҲИН [а. — «райҳон» с. нинг 

кўпл.] эск. поэт. Райҳонлар; хушбўй ўсим- 
ликлар. 

РАЖАБ [а. v-j < «қўрқмоқ» фл. дан] 1 
Қамария йил ҳисобида 30 кундан иборат 
еттинчи ойнинг арабча номи. Ойлар «раби- 
уссоний», «ражаб» деган номлар билан ата- 
лади. «Фан ва турмуш». 

2 Ражаб (эркаклар исми). 

РАЖАЗ [а. j^.j — мақтов, ўз-ўзини мақ- 
таш; арузда шеър ўлчовларидан бири] Аруз 
шеър тизимидаги 19 та баҳрдан бири. 

РАЖМ [а. j — тошбўрон (қилиш)] дин. 
Тошбўрон қилиш; фақат зино қилганлик, 
фаҳш ишлар билан шуғулланганлик учун 
қўлланадиган қатл тури. Ражм фақат суд 
хулосасига биноан, қози ёки унинг вакили 
назорати остида амалга оширилади. «Ислом. 
Энциклопедия». 

РАЖО [а. j — умид, орзу; ишонч; ил- 
тимос] эск. кт. Умид, орзу, тилак; илти- 
мос, ўтинч. Ражо қилмоқ ( этмоқ ). 

РАЗВЕДКА [р. разведать — «суриштириб, 
текшириб билмоқ, қидириб топмоқ» фл. дан 
ясалган от] 1 геол. Ер ости бойликларини 
қидириш. Битта янги газ-конденсат кони 
разведка қилинади ва очилади. Газетадан. Ҳат- 
то олтин учун қидирув ва разведка ишларини 
ҳам шу нуқтаи назар асосида олиб бориб, 
давлатнинг юз минглаб сўм маблағини кўкка 
совуряптилар. С. Кароматов, Олтин қум. 

2 ҳарб. Душман ва унинг қўшинлари, 
уларнинг кучи, жойлашиши тўғрисида маъ- 




лумот тўплаш учун айрим ҳарбий гуруҳлар, 
бўлинмалар ёки жангчилар томонидан олиб 
бориладиган тезкор иш, ҳарбий ҳаракат. 
Разведка қилмоқ. Разведкага чиқмоқ. н Раз- 
ведкага юбориб, душманнинг кучи, техни- 
касини аниқлаш зарур бўлиб қолди. Т. Рус- 
тамов, Мангу жасорат. Ҳар бир кўнгилли 
отряд разведка ишлари олиб борар, душман 
кучларини аниқларди. Н. Сафаров, Оловли 
излар. 

3 Шундай иш олиб борувчи ҳарбий қисм, 
бўлинма. 

4 Ўзга мамлакатларнинг иқтисодий ва 
сиёсий ҳолатини ҳамда ҳарбий имконият- 
ларини ўрганиш билан шуғулланувчи таш- 
килот. 

РАЗВЕДКАЧИ 1 ҳарб. Разведка ишлари 
билан шуғулланувчи киши (қ. разведка 2, 
4). Довюрак разведкачи. н Разведкачилар- 
ни ҳамиша бургутга қиёс қилиб келишган. 
Газетадан. Разведкачи жангчилар бу галги 
синов машғулотларида ҳам текширувчи ко- 
миссия аъзоларининг олқишига сазовор бў- 
лишди. Газетадан. 

2 Разведка учун белгиланган самолёт ёки 
кема. Разведкачи самолёт. 

3 геол. Қидирувчи. Нефтъ разведкачила- 
ри. н Мен Қизилқум тагида яширинган 
беҳисоб бойликни топган ўша разведкачилар- 
ни қидириб, геологлар шаҳарчаси — Мурун- 
товга бордим. С. Анорбоев, Ўзбекистон ол- 
тини. 

РАЗВЁРТКА \р. развертеть — «бураб бў- 
шатмоқ; бурайвериб кенгайтирмоқ» фл. дан 
ясалган от] Металл деталларнинг тешик- 
ларига тоза ишлов бериш учун мўлжаллан- 
ган кўп тиғли асбоб. 

РАЗЗОҚ [а. 3'bj ~ яшаш учун маблағ, 
бойлик берувчи] 1 дин. Ризқ-рўз берувчи 
(Оллоҳнинг сифатларидан бири). 

Ё раззоқ! Оллоҳга мурожаат шакли: 
етишмаган ёки жуда кам нарсани Оллоҳ- 
нинг ўзи кўпайтириб, етказиб беришига 
ишонч ёки бўлажак ишларга Оллоҳ мадад- 
кор маъносида қўлланади. н Эрталаб ду- 
малаб турайлик-чи, кейин бувим айтмоқчи, 
«ёраззоқ!». С. Сиёев, Ёруғлик. -Икки ҳафта- 
га етадиган бўлди, у ёғи — ё раззоқ, — деди 
аям. С. Сиёев, Саратонда қор ёғди. .. Ўша 
довонга етайлик, у ёғи — ё раззоқ! X. Сул- 
тон, Бобурийнома. 

2 Раззоқ (эркаклар исми). 


РАЗИЛ [ а. J_, j j — пасткаш, палид; ахлоқ- 
сиз, бузуқ] 1 Кишини жиркантирадиган; 
ярамас, қабиҳ, паст, тубан. Разил одам. Разил 
хатти-ҳаракат. Разил ниятлар. н Одам- 
лар разил ниятли кимсаларга ҳам хизмат 
қилавериши мумкин. Э. Усмонов, Ёлқин. Мен 
инсонни бир инсондай севардим, лекин Нечун 
кўпдир ҳалигача разил одамлар. А. Орипов, 
Йиллар армони. 

2 Манфур, малъун. Разил душман. н 
Разил, маккор, ярамас Гитлер дастидан Ва- 
тан таҳликада қолмишдир энди. Ғ. Ғулом, 
Танланган асарлар. 

РАЗИЛЛАШМОҚ Тобора разил, қабиҳ 
бўлиб бормоқ, разиллик, пасткашлик йў- 
лига ўтмоқ. 

РАЗИЛЛИК 1 Пасткашлик, тубанлик, 
нокаслик. Бу қандай разиллик, қандай паст- 
кашлик ахир? О. Ёқубов, Эр бошига иш 
тушса. Дунёдаги барча разиллик, барча қабо- 
ҳат рамзи сифатида сени гўрга тиқмагу- 
нимча еганим ҳаром! X. Тўхтабоев, Ширин 
қовунлар мамлакати. 

2 Разил хатти-ҳаракат, разолат. Разиллик 
қилмоқ. н Ватанни тарк этувчи ҳар қан- 
дай киши разиллик қилувчидир. «Ақл ақлдан 
қувват олади». Бироқ дунёда адолат бўлса, 
шунча ёмонликлар қилган Аҳмад Танбалдан 
ҳаёт нега қасд олмайди? Шундай разиллик- 
лар қилган одам.. П. Қодиров, Юлдузли 
тунлар. 

РАЗИЛОНА [ а. + ф. «д jj — разиллар- 
ча] рвш. Разилларга хос бир равишда; ра- 
зилларча. Разилона ҳаракат. Разилона иш. 

РАЗМ I [ф. — уруш, жанг; олишув]: 

разм солмоқ ёки разм солиб қарамоқ Назар 
солмоқ, синчковлик билан кузатмоқ, диқ- 
қат билан қарамоқ, кузатмоқ, кўздан ке- 
чирмоқ. Самандаров унга бошдан-оёқ разм 
солди-ю, бошқа гап сўрамади. А. Қаҳҳор, 
Қўшчинор чироқлари. Онахон ҳовлидаги 
ўзгаришларга разм солди. А. Мухтор, Опа- 
сингиллар. Яхшилабразм солинса, тиниқ қоп- 
қора кўзлари ҳамма вақт ҳозиргидай қувноқ, 
юзларида аллақандай иссиқлик бўртиб тур- 
гандай. Р. Файзий, Чўлга баҳор келди. 

РАЗМ II [ф. — уруш, жанг; олишув] 

Уруш, жанг. Базмда даъволари ҳотамлиқ, 
размда талашлари рустамлиқ. А. Навоий, 
Маҳбубул-қулуб. 

РАЗМЕР [р. размерить — «ўлчамоқ; ча- 
маламоқ» фл. дан: ўлчам] Уст-бош, пойаб- 





зал ва ш.к. нинг катта еки кичиклигини 
билдирувчи ўлчов, номер. Маҳкам ҳам Очил 
каби энди йигирма иккига қадам қўйган.. 
кийимни ҳам Очилдан икки размер катта 
кияди. П. Қодиров, Уч илдиз. 

РАЗОЛАТ [а. cJI jj — пасткашлик, қа- 
биҳлик] Ярамас, жирканч хатти-ҳаракат, 
қабиҳ, разил иш; тубанлик, разиллик. Гў- 
дак қалби оқ вараққа ўхшатилади. Агар она 
ўзининг теран аллалари билан шу вараққа 
эзгулик ва нафосат мисраларини тушира 
борса, унда разолат ва қабоҳатга ўрин 
қолмайди. «Саодат». Меҳрдан жаннатга ай- 
лансин бағир, Разолатни ютсин жаҳанна- 
мий чоҳ. А. Исроилов, Биз - дунё одамлари. 
[Зуҳра:] Айни ўрни-да! Сен менинг оғзимга 
урма! Бундай разолатни кўра туриб, юз бу- 
риб кетолмайман. Н. Сафаров, Кимга тўй, 
кимга аза. 

Разолатга тушмоқ Тубанликка юз тутмоқ. 

РАЗРЯД I [/;. разряд — тур, туркум, гу- 
руҳ; даража < разрядить — «бўлмоқ, тақ- 
симламоқ» фл. дан] 1 Предмет, ҳодиса каби- 
ларнинг ўзаро бирор белги ёки ўхшаш- 
лигига кўра тури, даражаси, тоифаси. Иш 
разряди. Тариф разряди. 

2 Касб-ҳунар, ихтисос, спорт ва ш.к. 
бўйича расмий тасдиқланган малака, ма- 
ҳорат даражаси. Иккинчи разрядга эга бўл- 
ган дурадгор. Шахмат бўйича биринчи раз- 
ряд олмоқ. н Бугундан бошлаб шахмат 
конкурсида спорт разряди олган ишқибоз- 
ларнинг номларини эълон қилиб борамиз. 
Газетадан. Маҳорат кўрсатганларга тегиш- 
ли спорт разрядлари берилади. Газетадан. 
Ҳарбийда бокс спортига қизиқиб, разрядни 
ҳам олибди. Мирмуҳсин, Умид. 

РАЗРЯД II [/;. разрядить — «ўқсизлан- 
тирмоқ, электрсизлантирмоқ» фл. дан] физ. 
Электр зарядини йўқотиш, зарядсизланиш, 
электрсизланиш. Разряд токи. н Ҳозир 
олимлар, электр разряди илоннинг асаб сис- 
темасини ишдан чиқаради, деган хулосага 
келмоқдалар. Газетадан. 

РАЗРЯДЛИ Бирор разрядга, даражага 
эга бўлган. Олтинчи разрядли токаръ. Би- 
ринчи разрядли шахматчи. н Хотиржам 
бўлинг, разрядли устамиз, боплаймиз. С. Аҳ- 
мад, Сайланма. Ҳозир билим даргоҳида 265 
оммавий разрядли спортчи бор. Газетадан. 

РАЗРЯДЧИ Разрядга эга бўлган шахс. 
Спортчилар орасида ўнлаб жамоатчи инс- 


трукторлар, тренерлар, разрядчилар ети- 
шиб чиқди. Газетадан. 

РАЗЪЕЗД [р. разъехаться — «бошқа- 
бошқа ёққа кетмоқ; тўқнашмай бир-бири- 
нинг ёнидан ўтиб кетмоқ» фл. дан ясалган 
от] 1 т. й. Қарама-қарши томондан кела- 
ётган поездларнинг ўтиб кетиши учун йўл- 
нинг иккига ажралган жойи; шундай жой- 
даги кичик станция. Поезд ярим тунда Мир- 
зачўлнинг бир разъездига бориб тўхтади. П. 
Қодиров, Уч илдиз. Станциядан ўн беш кило- 
метр наридаги разъездга етганда, паровоз 
тормоз берди. О. Ҳусанов, Қўшиқчининг 
тақдири. 

2 ҳарб. Разведка ёки соқчилик учун юбо- 
рилган кичик отлиқ қисм. 

РАИС [а. — раҳбар, бошлиқ, сар- 

дор, бошқарувчи] 1 Баъзи орган, ташкилот, 
идора, жамият ва ш.к. нинг бошлиғи, раҳ- 
бари. Ашурхон, раиснинг бевақт келишидан 
чўчиганиданми ё ўзининг гуноҳкорлигини бил- 
ганиданми, аввал бир оз ўзини йўқотган бўл- 
са ҳам, дарров ўнглаб олди. С. Зуннунова, 
Олов. Маҳаллий комитет раиси топшириқ- 
ларни ўз вақтида бажариш учун қанчадан- 
қанча вақт кетишини ўйлаган эди. Газетадан. 

2 Мажлисни бошқарувчи шахс. Мажлис 
раиси. н Нутқ.. давомида раис мажлис аҳ- 
лини икки марта тартибга чақирди. А. Қаҳ- 
ҳор, Нутқ. 

3 тар. Диний маросим ва урф-одат- 
ларнинг бажарилишини кузатиб борувчи, 
шунингдек, ўлчов ва тош-тарозиларнинг 
тўғрилигини текширувчи мансабдор шахс. 
Ақлим олган заргар қизи, Муфтий, аълам, 
раис, қози, Тенгдошларим, хуш қол энди! 
«Баҳром ва Гуландом». Ўқи! Ҳар қандай 
қийинчилик билан бўлса-да, ўқи! Лекин қози 
бўлма! Раис бўлма! Имом бўлма! Агар мударрис 
бўлсанг, майли. С. Айний, Эсдаликлар. 

РАИСА 1 [а. j | Раис аёл. Колхоз 
раисаси. 

2 Раиса (хотин-қизлар исми). 

РАИСДОШ Биргаликда раислик қи- 
лувчи. Ўзбекистон халқ ёзувчиси Тўлепбер- 
ген Қаипбергенов ва таниқли тожик адиби 
Масъуд Муллажонов жамоатчилик қўми- 
тасининг раисдошлари этиб сайландилар. 
Газетадан. 

РАИСЛИК Раҳбарлик, бошлиқлик; бош- 
қарувчилик иши. Мен маҳалламизнинг «қу- 
луб»ига кириб келганимда, орада қизғин бир 




музокара давом этиб, мажлиснинг раислик 
лавозиматини муҳтарам Тошпўлат ака адо 
қилар эди. А. Қодирий, Кичик асарлар. Ола- 
дигани раислик бўлса — олсин. О. Ёқубов, Эр 
бошига иш тушса. Ер ислоҳоти ўтказилиш 
олдидан қишлоқ камбағаллар уюшмаси тузи- 
лади ва уюшманинг раислигига Бердибой сай- 
ланади. А. Қодирий, Обид кетмон. 

РАИСХОНА [раис + хона] тар. Раис 
маҳкамаси, идораси (қ. раис 3). Жаноби олий 
замонларидаги раис қочгандан кейин раисхона 
таланганда, мен шу даррани олиб, бир ерга 
яшириб қўйиб эдим. С. Айний, Қуллар. 

РАИЯТ [а. c^j — пода; қавм; фуқаро- 
лар, аҳоли] эск. кт. Бирор ўлка ёки мам- 
лакатда яшовчи халқ, фуқаро. Ҳукмдор қан- 
чалик оқил ва одил бўлса, раият, уламо, фузало 
ҳам ҳақгўйликка юз тутгай. М. Маҳмудов, 
Мангу куй излаб. Йиғилган раият пичирлаб 
гаплашар, ҳамманинг чеҳрасида қандайдир 
таҳлика ва тараддуд муҳрланган, гўё ҳозир 
ёмон, мудҳиш воқеа содир бўлгуси эди. О. 
Ёқубов, Кўҳна дунё. Хон ҳали ички ўрдадан 
чиқмаган, ҳамма раият жаноби олийни кутиб, 
муҳташам дарвозага кўз тиккан эди. А. 
Қодирий, Меҳробдан чаён. 

РАИЯТПАРВАРЛИК эск. кт. қ. халқ- 
парварлик. Мустақил мамлакатимиз инсон- 
парварлик, раиятпарварликка қаратилган, 
оламшумул аҳамиятга молик ишлари ила бел- 
гиланиб, тан олиниб келинмоқда. Газетадан. 

РАЙ [а. J\j — нуқтаи назар, мулоҳаза; 
ақл-идрок] қ. раъй. Дунёда бирон инсон йўқ- 
дирки, кўнгил нималигини, кўнгил райи нима- 
лигини билмасин. М. Исмоилий, Одамийлик 
қиссаси. Боланинг райини — кўнглини син- 
дирган, тушунмаган одамга педагоглик касби 
хайфдир. Газетадан. 

РАЙИЖРОКОМ [«район ижроия коми- 
тети» бирикмасининг қисқартмаси] тар. 1 
Меҳнаткашлар депутатлари район ижроия 
комитети ва у жойлашган бино. Райижроком 
қарори. Райижрокомга бормоқ. 

2 с.т. Меҳнаткашлар депутатлари район 
ижроий комитетининг раиси. Расулов рай- 
ижрокомнинг кабинетида унга қоғозларни 
кўрсатиб, нималарнидир қизғин исботлади. Ш. 
Рашидов, Асарлар. Райижрокомнинг муови- 
ни Фаттоҳ Ўлмасбоевнинг кайфияти бугун 
ёмон. Ў. Умарбеков, Сирли соҳил. 

РАИКОМ [р. районньш комитет — «ра- 
йон комитети» бирикмасининг қисқарт- 


маси] тар. 1 Район комитети ва у жойлаш- 
ган бино. Райком мажлиси. н Бу ишда ўз- 
бошимчалик қилганингиз учун райком бюро- 
сида масалангиз кўрилар эмиш. О. Ёқубов, Эр 
бошига иш тушса. Адолат аризасининг оқи- 
батини кутиб юрди. Ҳадеганда жавоб кела 
бермади. У райкомга, военкоматга яна хат 
юборди. И. Раҳим, Чин муҳаббат. 

2 с.т. Район комитетининг котиби. Йўл- 
дош барака топсин, хўп райкомимиз бор-да! 
Уйғун, Дўстлар. Бу гапни у райкомга бориб 
айтди. Газетадан. 

РАИОН [фр. rayon — кенг майдон, катта 
кенглик < лот. regio, regionis — вилоят, ўл- 
ка; чегара] 1 қ. туман IV. Тошкент шаҳар 
районлари. н Азиза қишки имтиҳонларни 
топшириб, районга қайтиши билан яна ишга 
тушиб кетди. Ў. Ҳошимов, Қалбингга қулоқ 
сол. Шу куни Чилонзор район халқ суди яна 
бир аёл устидан ҳукм чиқарди. Газетадан. 

2 с.т. Район (туман)нинг маъмурий мар- 
кази. Райондан келган вакил. н Биз район 
каттаконларининг буйруғини бажардик, хо- 
лос. О. Ёқубов, Эр бошига иш тушса. Ра- 
йондан телефон қилишди [деди Нишонов Сао- 
датхонга]. С. Зуннунова, Янги директор. 

3 Бирор географик, иқтисодий ва ш. к. 
белгилар, хусусиятлар билан ажралиб тура- 
диган жой, ҳудуд. Мамлакатнинг муҳим 
иқтисодий районлари. н Жанговар байроқ 
ҳар доим ўз ҳарбий қисми билан, жанг май- 
донида эса қисмнинг жанговар ҳаракатлари 
районларида бўлади. Газетадан. 

РАИОНЛАРАРО Бир неча туман учун 
умумий бўлган, бир неча туман ўртасидаги, 
муштарак. Районлараро электростанция. 

РАЙОНЛАШТИРИШ Географик фан- 
лар тизимида қўлланадиган илмий тадқи- 
қот усули: географик қобиқ ёки унинг ай- 
рим қисмларининг ҳудудий табақалани- 
шини, табиат ва жамият ўртасидаги таъсир- 
нинг табиий ва ижтимоий-иқтисодий жа- 
раёнларини ўрганади. 

РАЙОНЛАШТИРМОҚ 1 Бирор жойни 
маъмурий-ҳудудий бўлинмаларга — туман 
(район)ларга ажратмоқ. Ҳудудни сейсмик жи- 
ҳатдан районлаштириш ишлари амалга оши- 
рилди ва сейсмик жиҳатдан фаол ҳудудлар 
харитаси тузилди. Газетадан. 

2 Қишлоқ хўжалик экинлари ва чорва 
моллари учун энг мувофиқ об-ҳаво, иқпим, 
тупроқ шароитларини ҳисобга олиб, уларни 





мамлакат ҳудудига тўғри тақсимламоқ, жой- 
лаштирмоқ. Заводлар, ҳар бир зона учун ил- 
мий асосда районлаштирилган навларни ҳи- 
собга олиб, уруғлик етказиб бермоқдалар. 
Газетадан. 

РАИҲОН [а. — хушбўй ўсимлик 

тури] 1 бот. Лабгулдошларга мансуб, ош- 
кўк учун экиладиган бир йиллик хушбўй 
ўсимлик. Ош райҳон. н Жамбил, райҳон- 
нинг иси етти маҳалла наридан димоққа 
урилади. Шукрулло, Жавоҳирлар сандиғи. 
Ойим райҳонни яхши кўрарди, қишин-ёзин 
чаккасидан қўймасди. С. Сиёев, Ёруғлик. 

2 Райҳон (хотин-қизлар исми). 

РАЙҲОНИЙ [а. — ранги ёки 

кўриниши райҳонга ўхшаш]: ёқути райҳо- 
ний қ. ёқут I 1. Райҳоний ранг Яшил ранг. 
Хатти райҳоний Араб ёзувидаги хат услуб- 
ларидан бири; сарлавҳаларда ва нарса- 
ларнинг устига хат ёзишда ишлатиладиган 
ёзув тури. 

РАК [р. рак — қисқичбақа; кана < қад. р. 
орке — ёпишиб олиб сўрувчи] тиб. Одам ёки 
ҳайвонларнинг ички ёки ташқи аъзо- 
ларидаги эпителий тўқимасидан ривож- 
ланадиган, ҳаёт учун хавфли ўсма; саратон 
касаллиги. Ҳайси куни марказдан келган врач 
Ханифа холанинг касали рак экани, саноқли 
кунлари қолганини айтган эди. Ў. Ҳошимов, 
Қалбингга қулоқ сол. Вилт, рак муаммоси 
ҳам ҳал бўлар, лекин Шукур Каримович айт- 
ганидек, баъзи киишлар феълу атворидаги 
«вилт ea рак»ни тузатиш амримаҳол бўлади. 
Мирмуҳсин, Умид. 

РАКААТ, ракат [а. — намоз вақги- 

да тиз чўкиб таъзим (сажда) қилиш; намоз- 
нинг бир қисми] дин. Намознинг бир қис- 
ми, бўлаги; намозда муайян ҳаракат ва ва- 
зифаларнинг ҳар бир такрорланиши. Афанди 
бир куни икки ракаат пешин намозини ўқи- 
гандан кейин, саждадан бош кўтармсш ёта 
берди. «Латифалар». Бошга тушса бир фало- 
кат, Намозўқиб бир ракаат.. «Нурали». 

РАКЕТА [нем. Rakete < итал. rocchetta, 
rocca — дук, йиг, урчуқ] 1 Ичидаги заряди 
ёнганда осмонга кўтариладиган, мушак- 
бозликда ёки ҳарбий ишларда сигналлар 
бериш ва керакли жойларни ёритиш учун 
қўлланадиган снаряд; мушак. Ҳишлоқнинг кун 
ботиш томонидаги ўрмон бурчагидан икки 
марта оқ ракета отилди. И. Раҳим, Чин 
муҳаббат. 


2 Реактив куч таъсирида ҳаракатлана- 
диган учувчи аппарат. Тинчлик мақсадида 
қўлланадиган ракеталар. Жанговар раке- 
талар. н Космонавтикага ракета тех- 
никаси йўл очди. «Фан ва турмуш». Ракета 
тепага кўтарилиб, берилган орбита бўйлаб 
учиш ўрнига, одамларнинг боши устида та- 
риллаб тураверади. Газетадан. 

РАКЕТАБОЗЛИК Ракета ишлаб чиқа- 
риш ва уни амалда қўллаш бўйича ким 
ўзарга мусобақалашиш, шу йўл билан бир- 
бирига таҳдид, пўписа қилиш. АҲШ ea со- 
биқ Coeem Иттифоқи ўртасида ракета- 
бозлик мусобақаси айни авжига чиққан йил- 
лар эди. Газетадан. 

РАКЕТАСОЗЛИК Саноатнинг ракеталар 
ишлаб чиқарадиган тармоғи. 

РАКЕТАЧИ 1 Ракета қўшинларида хиз- 
мат қилувчи шахс. Бугун ракетачи деган сўз- 
ни ҳаяжон ea ҳурмат билан тилга олмайди- 
ган киши топилмаса керак. Газетадан. 

2 Ракета учириб сигнал берувчи киши. 

РАКЕТКА [фр. raquette — < итал. roc- 
chetta, retichetta < лот. rete — тўр, матрап] 
спрт. Теннис ёки бадминтон ўйинида шар, 
волан ёки копток урадиган дастали, овал 
шаклли, ёғочдан қилинган ёки тўр чамба- 
рак ўрнатилган куракча. Ракетка билан ур- 
моқ. н Шуни таъкидлаш жоизки, ёш, иқ- 
тидорли катта ракетка устамиз турнирни 
муваффақиятли бошлади. Газетадан. 

РАКЕТОДРОМ [ракета + юн. dromos — 
югуриш жойи, йўлкаси] Ракеталарни синаш 
ва учириш учун махсус техникавий воси- 
талар билан жиҳозланган жой, ҳудуд. 

РАКУРС [фр. raccourci — қисқартириш] 1 
снт. Тасвирий санъатда ва графикада му- 
айян фигура ёки предметларнинг томоша- 
биндан узоқроқ бўлган қисмларини қис- 
қартириб, перспективада тасвирлаш. 

2 Объектни ҳаракатланувчи ёки ҳара- 
катланмайдиган видео- ёки кинокамера би- 
лан турли томонлардан тасвирга тушириш 
— операторлик маҳоратининг бир усули. 

РАЛЛИ [ингл. rally — йиғилиш, йиғин; 
тўпланиш] спрт. Махсус тайёрланган авто- 
мобиллар ва мотоциклларда белгиланган 
маршрут бўйлаб ҳаракатланишда уларни 
бошқариш маҳорати бўйича мусобақалар. 

РАМ с.т. қ. рамка. [Уйнинг] Жиҳозлари 
Ойнисанинг эътиборини унча тортмаса ҳам, 
ёзув столи устига қўйилган каттагина ойна 




рамдаги фотосуратлар сеҳрлаб қўйди. Ҳ. Ғу- 
лом, Тошкентликлар. 

РАМА \р. рама < нем. Rahmen — маши- 
на, механизмларни кўтариб турувчи қисм, 
асос] 1 Машина ёки қурилмаларнинг юк кў- 
тарувчи, уларни тутиб турувчи асос қисми. 
Автомобилъ рамаси. н Катта диаметрли 
труба тарзидаги рама машина асосини таш- 
кил этган. «Фан ва турмуш». 

2 Бир-бирига бириктириб маҳкамланган 
чорқирра ёғоч ёки темир мослама. Станок 
рамаси. 

3 Деразанинг ойна солинган ёки солин- 
маган ҳар бир қаноти. 

РАМАД [а. jl*j — кўзнинг яллиғланиши; 
— кул, хок] Оғриқ, дард. Оташин ишқ 
ичра жисму жон ўлуб мисли рамад, Ҳеч қилмас 
кўнгли қаттиғлиғдин ул бераҳм ёд. Увайсий. 

РАМАЗОН \ а. jl ,л л j — рўза ойи] 1 Қама- 
рия йил ҳисобида 30 кундан иборат тўқ- 
қизинчи ойнинг арабча номи (шариатга 
кўра, бу ой давомида мусулмонлар рўза тута- 
дилар). Рамазоннинг охирги ҳафтаси қолиб, 
катта ҳайитнинг баҳор ойларига тўғри кел- 
гани ҳаммага севинч бағишларди. Мирмуҳ- 
син, Меъмор. Бекларнинг машваратида Са- 
марқанд юришини рамазон ойида бошлашга, 
тайёргарлик ишларининг асосий қисмини Ўш- 
нинг ўзидаёқ битириб кетишга қарор қилин- 
ди. П. Қодиров, Юлдузли тунлар. Тез орада 
рамазон ойи бошланиб, ҳаммалари рўза my- 
тишга киришдилар. П. Турсун, Ўқитувчи. 

2 Шу ойда болалар ва гадойлар эшикма- 
эшик юриб айтадиган қўшиқ. Рамазон айт- 
моқ. 

3 Рамазон (эркаклар исми). 

Рамазон ҳайити Мусулмонларнинг ра- 
мазон (рўза) ойи тугаган кундан кейин 
ўтадиган байрами. Рамазон ҳайитини байрам 
сифатида нишонлаймиз. Газетадан. 

РАМАЛ [а. J_oj — «қум» с. дан] Аруз 
баҳрларидан бири. Улар ҳазаж, ражаз, ра- 
мал, муқтазаб, мужтасс, мушокил баҳрлари- 
да мисол қилиб берилган. «ЎТА». 

РАМАҚ [а. j_oj — охирги куч, нафас; ҳаёт 
учқуни, нишонаси] Жон чиқар олдидаги 
нафас, охирги нафас. Паривашни ул хабар 
ношод қилди, девонасин сўрарға нома савод 
қилди, Ҳосидким ул номани Мажнунға етку- 
руб берди, руҳидин танида рамақ йўқ эрди. А. 
Навоий, Маҳбубул-қулуб. 


РАМАҚИ Ниҳоят даражада озган, ҳол- 
дан тойган, эти бориб суякка тақалган. У 
рамақи бўлиб қолибди. н Не уқубатларни 
кўриб, баҳорга чиқдинг рамақи, Ҳовурғаларинг 
саналиб, қоқ қуриб жиринг, сигирим. «Муш- 
тум». 

РАМАҚИЖОН [а. + ф. jLo. j_oj — жон- 
нинг рамақ ҳолати] айн. рамақи. Рамақи- 
жон бузоқ. н Чол озғин, эти бориб суягига 
ёпишган, кўзлари киртайиб, рамақижон бў- 
либ қолган. Н. Сафаров, Наврўз. Шўринг 
қурғур укам мардикорликдан рамақижон бў- 
либ қайтиб келди. М. Муҳаммаджонов, Тур- 
муш уринишлари. 

РАМЗ [а. y_oj — белги, имо, ишора; 
лақаб, тахаллус] 1 Бирор ғоя, тушунча, ҳо- 
диса кабиларни ифодаловчи, эслатувчи 
шартли белги, ишора. Дўстлик рамзи. Ка- 
бутар — тинчлик рамзи. н Она ўлкам 
менинг рамзи садоқат, Дурлар шодасида 
дурдона гўё. Э. Воҳидов, Муҳаббат. Санъат- 
кор Бернора, мовий кўл фарзанди, садоқат 
рамзи — Оққушга айланиб, равон сузиб чиқади 
саҳнага. «Саодат». Ёдгорликлар муқаддас но- 
дир мерос сифатида Ватанга садоқат рамзи 
бўлиб, авлоддан авлодга ўтиб боради. Н. Са- 
фаров, Оловли излар. Биз, озод Ўзбекистон 
фуқаролари учун мустақилликнинг муқаддас 
рамзлари — Давлат герби, Давлат мадҳияси 
азиздир. Газетадан. 

2 Қочириқ ёки ишора билан айтилган 
гап; имо-ишора, шама. Рамз билан гапирмоқ. 
н Латифа, аския, рамзу киноя Ўтар ул- 
фатлар ичра бениҳоя. Ҳабибий. Саидий, гар- 
чи кейинчалик Ёқубжоннинг рамзига ту- 
шунган бўлса ҳам, бу гапни ҳақоратга қарши 
ҳақорат тарзида айтди. А. Қаҳҳор, Сароб. 
Ҳасрат тўла сўзингдан озор monap нигорим, 
Рамзи ишора бирлан қилгин уни ифода. Э. 
Воҳидов, Ёшлик девони. 

3 Рамз (эркаклар исми). 

РАМЗИИ [а. ^j-oj — рамзли, рамзга 
асосланган] 1 Рамздан иборат бўлган; рамз- 
ли, ишорали. Йўлнинг ҳам, манзилнинг ҳам 
ўз рамзий маъноси бор. Ҳ. Ғулом, Сенга 
интиламан. Буюк одамлар тириклигида ўзи- 
дан нишона бермайди. Уларда рамзий ҳолат 
кўпроқ бўлади. С. Кароматов, Сўнгги бархан. 

2 Расмият учун қилинган, юзаки, шун- 
чаки. Биз ядро қуролидан холи Марказий Осиё 
зонасининг барпо этилиши рамзий тадбирга 





айланиб кетмаслиги кераклигини яхши била- 
миз. Газетадан. 

РАМЗИЙЛИК Алоҳида белги, ишора- 
га, рамзга эгалик, рамзлилик. Навоий шеъ- 
риятида ишқнинг шартлилиги ва рамзийлиги 
таркидунёчи дарвеш сифатидаги лирик қаҳ- 
рамон образининг хусусиятларида ҳам кўри- 
нади. «ЎТА». 

РАМЗИЯТ [ а. — белгилар, рамз- 

лар; символизм] с.т. Рамзлар. Ўрдак ва ка- 
бутар Хоразмдан топилган буюмлар рамзия- 
тида кўп учрайди. «Фан ва турмуш». 

РАМЗЛИ 1 Рамзга эга, рамзи бўлган; 
белгили. Рамзли тасвир. н Ўзбекистон 
пойтахтида ўн кун давомида ўзбек мусиқаси 
фестивали — «Тошкент баҳори»нинг рамзли 
машъали порлаб турди. Газетадан. 

2 Қочириқ ёки ишора билан айтилган; 
шамали. Рамзли гап. н -Азимжондан сизга- 
ям хат бор, мана ушланг, — деди почтачи 
рамзли оҳангда [Ислом отага]. У. Назаров, 
Исмоил тажанг. 

РАМКА [«рама» с. нинг кичр.] 1 Порт- 
рет, расм ва ш.к. солинадиган, картон, 
металл ва б. материалдан қилинадиган, асо- 
сан, тўрт бурчакли ҳошия. Жимгина хона 
биллур қандилдан ёғилаётган нурга тўлган, 
деворлардаги кекса артистларнинг суратлари 
солинган рамкалар ойнаси ярақлаб турарди. 
Ў. Ҳошимов, Қалбингга қулоқ сол. Бугунча 
аслига ўхшаса сурат, Заррин рамкаларга 
қувнаб солгайсиз, Юз рангда товланиб кел- 
ганда шуҳрат, Сувратин чизолмай шошиб 
қолгайсиз. А. Орипов, Йиллар армони. 

2 Матн ёки расм атрофига чизилган 
тўғри тўртбурчакли қора ҳошия (мотам, аза 
билан боғлиқ). Марҳумнинг суратини ёки 
номини рамкада бермоқ. 

3 кўчма Иш-ҳаракат, фаолият, воқеа- 
ҳодиса кабилар доираси; чек, чегара. Рамка- 
га солмоқ. Рамкадан чиқармоқ. н Фурқат 
юбилейи ўзининг салмоғи, моҳият эътибори 
билан адабиёт ҳодисалари рамкасидан таш- 
қарига чиқиб кетади, кенг маънодаги мада- 
ниятимиз, маънавий ҳаётимиз тараққиёти 
масаласига айланиб кетади. «ЎТА». 

РАМКАЛИ Рамкага эга, рамкаси бўл- 
ган. Катта рамкали портрет. 

РАМЛ [ а. J_oj — қум] Қум билан фол 
очиш; фолбинлик. Соли домла.. рамл кўриш- 
дан бошқа.. иссиқ-совуқ.. шунгаўхшаш косиб- 


чиликдан ҳам хабардор бўлган эдилар. Чустий, 
Пардаи асрор. 

РАММОЛ [а. Jlij — қумга қараб фол 
очувчи] Фолбинларнинг бир тури: қум ёки 
тупроққа, уларнинг юзасидаги нуқталарга 
қараб фол очувчи шахс. Кўҳна бир китоб 
ногоҳ чорлар сеҳрли фолдек. Мен ҳовлиқма 
раммолдек очаман ҳар сўз, э воҳ. А. Шер, Куз 
ҳилоли. Кимлар-да ажнабий бир раммол бў- 
либ, Умрини сарф этди фолга иқтидор. А. 
Шер, Роз. 

РАМПА [фр. rampe — тўр, панжара] 1 
Театр саҳнаси полига унинг олд қирраси 
бўйлаб ўрнатилган, саҳнани олдиндан ва 
пастдан ёритиш учун мўлжалланган ёритиш 
асбоблари. 

2 Театрда саҳнага қаратилган ёритувчи 
асбобларни томошабинлар кўзидан паналаш 
учун авансцена бўйлаб ясалган узун тўсиқ 
ва шу тўсиқ ортига ўрнатилган ёритиш 
асбоблари. Шу пайт Шокир ака илдам саҳ- 
нага чиқди, ҳеч кимга қарамай, олдинга юр- 
ди, рампанинг олдига борганда тўхтаб, 
қаддини ростлади-ю, қоронғи залга тикилди. 
М. Хайруллаев, Кўнгил. 

РАНГ I [ф. JJ j — тус, ранг, бўёқ] 1 Бўяш 
учун ишлатиладиган модда; бўёқ. Куруқ ранг. 
Ипак бўяйдиган ранг. Ранг бермоқ. н Ста- 
дион ремонт қилина бошлаган, панжаралар 
қизил, сариқ рангга бўялган. «Ёшлик». 

2 снт. Рангтасвирнинг асосий ифода ва 
тасвир воситаси. 

3 Нарсаларга суртилган ёки сингди- 
рилган бўёқ, сир. Шипи шарқча нақшдор уй, 
нақшлари эскириб, ранги хираланган, лекин 
ҳали диққатни тортарлик ҳолда. Ойбек, 
Танланган асарлар. Бугун у ишдан барвақт 
қайтди. Оч зангори рангга бўялган дарвоза- 
дан ўтиб, ҳовлига кирди. Ў. Ҳошимов, Қал- 
бингга қулоқ сол. 

4 Бирор нарсанинг ўзига хос бўёғи; тус. 
Ранги сариқ рўмол. Ҳайвонларнинг муҳитга 
мослашадиган ранги. Олмага ранг кириб қол- 
ди. н Ғўзаларнинг рангини кўрган сари, 
ичгинам туздай ачийди. Н. Сафаров, Жасо- 
ратнинг давоми. Бир туп дарахтда қанча 
шох-шабба, қанча ранг, қанча гул-мева, қан- 
чалаб сир-синоат бор. Газетадан. Овқат 
пишди. Қозоннинг занги чиқиб қорайган 
гўжага қатиқ ҳам ранг киргизолмади. А. 
Қаҳҳор, Анор. 

5 Кишининг юзидаги қизиллик даража- 
си. Унинг рангида қони йўқ. Унинг ранги қип- 
қизил. Ранг кўр, ҳол сўр. Мақол. н Негадир 
Чароснинг юзи худди шу гул билан бир хил 
рангда эканини энди сезди. Ў. Ҳошимов, 
Қалбингга қулоқ сол. Турсуной билан Шаро- 
фатнинг ранги бўздай оқарди. Ойбек, Тан- 
ланган асарлар. 

Ранги кетиб қолмоқ Юзида дард, оғриқ, 
уйқусизлик азоби намоён бўлмоқ; озиб, 
тўзиб кетмоқ. -Рангинг кетиб қолибди, — 
деди у Дилфузанинг кўзларига тикилиб. Ў. 
Ҳошимов, Қалбингга қулоқ сол. Ранги си- 
ниқмоқ қ. ранги кетиб қолмоқ. Ёдгор унинг 
ранги синиқиб, кўзлари киртайиб қолганини 
сезар, изтироб чекиб юрганини билар, югуриб 
бориб, қўлидан тутгиси, «мен сени соғиниб 
кетдим ахир», дегиси келар, аммо журъати 
етмас, бундай қилишга ўзини ҳақсиз деб би- 
лар эди. Ў. Ҳошимов, Қалбингга қулоқ сол. 
Ранги ўчиб кетмоқ 1) ранги оқариб, бўза- 
риб кетмоқ. -Ҳақорат қилди! — деди Ис- 
кандаров анчадан кейин тилга кириб. Уран- 
ги ўчиб, ўрнидан туриб кетди: -Нега мени 
ҳақорат қилдинг, ифлос!Ў. Ҳошимов, Қал- 
бингга кулоқ сол; 2) кўчма озайиб қолмоқ, 
баракаси учиб кетмоқ. Икки-уч олишдаёқ 
лаганнинг ранги ўчиб кетди. Ғ. Ғулом, Шум 
бола. 

6 кўчма Гап, нутқ, оҳанг ва ш.к. даги 
нозик бўёқ, тус; кўриниш, жилва. Бир зум- 
дан кейин яна айни товуш парвоз қилди. Ам- 
мо ўзга мақомда.. кўнгилни яна қаттиқроқ 
сеҳрловчи.. ранглар билан. Ойбек, Танлан- 
ган асарлар. Бир-икки кун миёнасидаги ке- 
чинмалар турли ранг билан унинг уйқули 
димоғида акслана бошладилар. А. Қодирий, 
Ўтган кунлар. Энг яқин кишиларидан ҳам 
яшириб юрган, аллақачон ўтмиш дафтар- 
ларида ранги хиралашиб кетган хотиралар 
бирдан туғён урди. Ў. Ҳошимов, Қалбингга 
қулоқ сол. Ранги ҳам, туси ҳам намоён дунё, 
Қирқми эллик бу, умр ўртаси. А. Орипов, 
Йиллар армони. 

7 кўчма Жонлилик, файз. Тошкентлик 
машҳур бир бойнинг хасислиги ҳақида энг 
кейинги, ҳали ҳеч кимнинг қулоғига чатил- 
маган латифалар суҳбатга “ранг ” бериб 
турар эди. Ойбек, Танланган асарлар. 

РАНГ II [нем. Rang < фр. rang — қатор] 
дипл. ҳарб. Унвон, рутба даражаси. Биринчи 
ранг капитани. 


РАНГ III [ф. ДзД Қиёққа ўхшаш ёввойи 
ўсимлик. 

РАНГ-БАРАНГ [ф. Лз j_, j — турли 
рангдаги, турли хил, ҳар хил] 1 Турли ранг- 
даги, ранги ҳар хил. Ранг-баранг бўёқлар. 
Ранг-баранг товланмоқ. 

2 Турли-туман, хилма-хил, ҳар хил. Ранг- 
баранг фойдали қазилмалар. н Таом ишта- 
ҳа билан ейилгандан сўнг, ранг-баранг қим- 
матбаҳо мевалар.. билан тўла дастурхон ёзиб, 
[Ҳакимбойвачча] аччиқ чойни қуя бошлади. 
Ойбек, Танланган асарлар. Ранг-баранг су- 
ратли одамлар яшар, Ишлашар, куйлашар 
ҳамда курашар. А. Орипов, Йиллар армони. 
Журналистлар келгуси йилда ҳам газета ва 
журналларда ранг-баранг мақолалар, тарих, 
маънавият ва маърифатга оид материаллар 
берилажагини айтиб ўтишди. Газетадан. 

РАНГВОР [ф. jl jJL j — рангли, рангдор] 
Бирор мақсад учун зарур бўладиган бўёқ 
модцалар мажмуи. Шакарпазлик рангворлари. 

РАНГДОР [ф. jIa^Lj — маълум рангли, 
рангга эга бўлган] 1 Бирор рангга эга бўл- 
ган ёки бўялган; рангли; ранг-баранг. Ранг- 
дор қаламлар. Рангдор қоғоз. н Паркнинг 
рангдор маржон чироқлари ҳам сўнди.. ҳам- 
ма ёқ жимжит бўлиб қолди. А. Мухтор, 
Чинор. Чамаси, касалхона яқинидаги бу 
бозорча ўзидан-ўзи пайдо бўлган, кейинчалик 
бир қатор раста қурилиб, устига рангдор 
пластмасса шифер ёпиб қўйилган эди. Ў. 
Ҳошимов, Нур борки, соя бор. 

2 кўчма Бежамали, жилвали, тамта- 
роқли, баландпарвоз (гап, сўз, услуб ва ш.к. 
ҳақида). Сайрамов болаликда, узун қиш кеча- 
лари.. чолнинг ўзига хос рангдор сўзи ва 
услубини диққат билан тингларди. Ойбек, О. 
в. шабадалар. ..умрдош танлашда янглишма, 
қизларнинг ташқи қиёфасига, рангдор сўз- 
ларига уча кўрма, — деди меҳмон Мансурга. 
Ё. Шукуров, Уч савол. 

РАНГДОРЛИК кўчма Жилвадорлик, 
сержилвалик, жозибалилик. Саид Аҳмад 
асарларини ўқиган китобхон уларнинг тили- 
дан ҳам бениҳоя чуқур эстетик завқ олади, 
ҳам тилимизнинг қудратига, рангдорлигига, 
бойлигига яна бир марта қойил бўлади. 
«ЎТА». 

РАНГИН [ф. — рангли, рангдор, 

муайян рангга бўялган] айн. ранг-баранг, 
рангдор 1. Рангин плакатлар. н Косалар, 
пиёлалар, қадаҳларнинг гуллари баҳор чаман- 





ларидай бой, нафис, рангин эди. Ойбек, 
Навоий. 

РАНГИНЛИК Ранг-баранглик, хилма- 
хиллик, ҳар хиллик. ..билимдонлик мубоҳа- 
салари охир-оқибат фикрий рангинликка йўл 
очиши аниқ. Ш. Ризаев, Жадид драмаси. 

РАНГЛАМОҚ с.т. Ранг бермоқ, бўямоқ. 
Сочларини ранглагани билан, бари бир, юзига 
кексаликнинг нуқси урибди. Газетадан. 

РАНГЛИ 1 қ. рангдор 1. Рангли теле- 
видение. Рангли чит. Рангли қалам. н Сариқ 
рангли бино олдида, умрида овқат емагандек 
қотма, новча, ранглари тоза, ҳаракатлари 
енгил одамлар қаршисида тўхтадик. X. Тўх- 
табоев, Ширин қовунлар мамлакати. Тўрт 
марта пул мукофоти берди, икки йилдан бери 
рангли суратим «Ҳурмат тахтаси»да. С. 
Аҳмад, Юлдуз. 

Рангли металлар Темир ва унинг қотиш- 
маларидан бошқа барча металлар. 

2 кўчма айн. рангдор 2. Ким билади.. 
Машҳадийнинг силлиқ назми, рангли услуби 
валинеъматнинг кўнглини шундай қиларди, у.. 
бир неча қўй.. инъом қилиб юборар! Ойбек, 
Навоий. 

РАНГО-РАНГ [ф. JC j lii j — турли ранг- 
даги; хилма-хил] с.т. айн. ранг-баранг. Ўк- 
там столни бирпасда ранго-ранг мевалар 
билан яшнатиб юборди. Ойбек, О. в. шаба- 
далар. Ранго-ранг мушаклар ловуллаб кўкка 
интилди. «Саодат». 

РАНГПАР [ф. aajjj^ij j -Д: ij — ранги 
ўчган, йўқолган] Ранги заҳил, синиққан, 
рангсиз. Ҳовузнинг у томонида ярим гумбаз 
шаклида тош терилган, унинг остида мўйло- 
ви эндигина сабза урган рангпар йигит кабоб 
пиширяпти. Э. Усмонов, Ёлқин. Ибн Сино 
тўрдаги ипак тўшак устида ёстиққа суяниб 
ўтирган рангпар кишига таъзим қилди. М. 
Осим, Карвон йўлларида. Уларнинг ғўзалари 
рангпар, нимжон; ўсимлик чанқоқ: «Сув бер!» 
деб фарёд чекаётибди. Газетадан. 

РАНГ-РУХСОР, ранги рухсор [ф. j 
jl ,,, ч j — юзнинг ранги] сшн. ранг-рўй. 

РАНГ-РЎЙ, ранги рўй [ф. ^ jjJJj — юз- 
нинг ранги] Киши юзининг ранги ва кўри- 
ниши. Унинг ранг-рўйи яхши. Она юртинг 
омон бўлса, ранги рўйинг сомон бўлмас. Ма- 
қол. н Фарқланадиган ранги рўйимиз, Ту- 
риш-турмуш, орзу-ўйимиз. Н. Нарзуллаев, 
Ёғду. Ранг-рўйлари бир ҳолатда, қони қочган 
қўллари ёнларига мажолсиз чўзилган. Н. 


Аминов, Елғончи фаришталар. Бригадир 
қорнини силаб, Нусратбекнинг ранг-рўйи, 
кийим-бошига разм солди. С. Нуров, Май- 
саларни аёз урмайди. 

РАНГСИЗ 1 Бирор рангга эга бўлмаган; 
туссиз. Рангсиз суюқлик. 

2 Ранги номаълум, хира. Рангсиз чит. 

3 Ранги кетган, ранги йўқ. -Сизга бари 
бир эмасми? — Клара ҳамон унинг қўлини 
қўйиб юбормас, ойдинда чеҳраси бир оз ранг- 
сиз, аммо жозибали кўринарди. Ў. Ҳошимов, 
Қалбингга қулоқ сол. Калтакесакдек ранг- 
сиз, қонсиз мавлоно Шаҳобиддиннинг кайфи 
жойида эди. Ойбек, Навоий. 

4 кўчма Тил ёки услуб жиҳатидан бўш; 
туссиз. [Абдишукур] Шоирлик истеъдодидан 
тамом маҳрум бўлишига қарамай.. вазни 
бузуқ, фикри саёз, рангсиз назмлар ёзди. Ой- 
бек, Танланган асарлар. 

5 Нисбатан ожиз, бўш. Унинг назарида, 
севги сўзи Ҳаёт севгиси олдида рангсиз, тус- 
сиз эди. М. Исмоилий, Фарғона т. о. 

РАНГСИЗЛИК Ранги заҳиллик, синиқ- 
қанлик. [Абдураҳмон домла :] Рангсизлик орт- 
тириб, йигирма саккиз ёшида “хатми кутуб ” 
қилишга муваффақ бўлди. А. Қодирий, Меҳ- 
робдан чаён. 

РАНГТАСВИР Тасвирий санъат тури; 
бирор қаттиқ юзада рангли ашёларда, мас., 
бўёқлар ёрдамида бадиий асар яратиш усули 
ва шу йўл билан яратилган бадиий асар. 
Фестивалда мамлакатимизнинг 250 дан ор- 
тиқ иқтидорли ёш ижодкорлари рангтасвир, 
графика, ҳайкалтарошлик, амалий санъат, 
дизайн ва бошқа санъат турлари бўйича сара 
ижод намуналари билан иштирок этдилар. 
Газетадан. 

РАНГ-ТУС Ранг ва тус(лар). Ранг-тус 
билдирувчи сифатлар (тлш). 

РАНГ-ҚУТ Кишининг ранги-рўйи ва 
файзи. Ранги-қути ўчиб, дир-дир қалтираб 
турган йигитча қоғозларга қўл қўйди. Ж. 
Шарипов, Хоразм. -Ўртоғингизнинг адаси 
ким ? — ранги-қути ўчиб сўради Муборак Ази- 
зович. Газетадан. -Нима гап? Тинчликми? — 
деб сўради олим ранг-қути ўчган мулозимга 
қараб. М. Осим, Карвон йўллари. 

РАНДА [ф. ьлх j — тахтани силлиқловчи 
дурадгорлик асбоби] Ёғоч ва тахталарни 
текис қилиб йўниш, силлиқлаш учун иш- 
латиладиган, ўртасига пўлат тиғ ўрнатил- 
ган дастали асбоб. Мушт ранда. Дароз ран- 




да. н Коля гапга аралашмай, жингала-жин- 
гала қириндилар сачратиб, тахтача устидан 
ранда юритарди. Ҳ. Назир, Сўнмас чақ- 
моқпар. 

РАНДАЛАМОҚ Ёғоч-тахталарнинг сир- 
тини ранда билан текисламоқ, силлиқла- 
моқ. Тахтани рандаламоқ. 

РАНДАЛАШ Маълум қалинликда қи- 
ринди олиш йўли билан материаллар сир- 
тига ишлов бериш усули. Тахтани рандалаш. 

РАНЕЦ | нем. Ranzen — халта, сумка] 
Ҳарбийлар ёки ўқувчиларнинг елкага тас- 
ма билан осиб юрадиган сумкаси. Ранецга 
ортиқча нарса солиб қўйилгандай орқага 
тортади. Шуҳрат, Шинелли йиллар. 

РАНЖ [ф. g.:ij — меҳнат, машаққат; 
ташвиш; ғам, алам; дард] 1 Кўнгилга етган 
озор, алам. Оламда ҳар нарса эсдан чиқиши, 
ҳар қандай ранж, кулфат кўнгилдан кўта- 
рилиши мумкин, лекин уч ярим яшар бўлиб 
ўлган фарзанд доғи.. йўқ! А. Қаҳҳор, Қабрдан 
товуш. 

Кўнглини ранж қилмоқ Бировни ран- 
житмоқ, кўнглига озор бермоқ. [Бировдан] 
Ранж топмоқ (ёки чекмоқ) Бировдан ран- 
жимоқ, озор топмоқ. Мард атаймиз кимки 
турса аҳду паймон устида, Чекса ҳам ранж, 
узмагай меҳрин қадрдон устида. Ҳабибий. 

2 эск. Меҳнат, машаққат. «Ибодулло мах- 
сум шунча жойдан ранж чекиб келибди-я», 
деб такрор ўйлади Эломонов. М. М. Дўст, 
Галатепа қиссалари. Ҳақ йўлинда ким сенга 
бир ҳарф ўқитди ранж ила, Айламак осон эмас 
ҳаққин адо минг ганж ила. Алишер Навоий. 

РАНЖИГАННАМО Ранжиганга ўхшаш, 
ранжигансимон, ранжигандай. -Сал паст- 
роқ туш, — деди Кесакполвон сал ранжи- 
ганнамо оҳангда. Т. Малик, Шайтанат. 

РАНЖИДА [ф. — уринган, қий- 

налган]: қадам ранжида қилмоқ Бирор ёққа 
ташриф буюрмоқ, бормоқ, келмоқ. -Шу 
шарт биланки, кейин бизникига ҳам қадам 
ранжида қиласиз.. — жавоб берди Ўктам. 
Ойбек, О. в. шабадалар. Сафарда юрган 
кезларим бу ерга навбати билан Наманган- 
дан ва Тошкентдан санъаткорлар қадам 
ранжида қилишди. Газетадан. 

РАНЖИМОҚ Бировдан ёки бирор кўн- 
гилсиз иш, ножўя хатти-ҳаракатдан озор 
чекмоқ, хафа бўлмоқ. Унинг кўнгли нимадан 
ранжиди ? Эҳтимол, анов кунги воқеадан 
ранжигандир.. Нега шундай қилдинг, онажон, 


нега Адолатни мендан қочирдинг? И. Раҳим, 
Чин муҳаббат. Оталар боладан ранжиса 
озроқ, Гоҳида шундайин сўзни дейдилар: -Бо- 
лам, кексаларни қадрла кўпроқ, Боғлаб қўй- 
ган эмас бизни, дейдилар. А. Орипов, Йиллар 
армони. Кўзингизни очинг, отажон, қачон 
сизни ранжитдим, қачон? Э. Раҳим, Янги 
қадам. 

РАНТ [нем. Rand — чет, чекка; қирра, 
зиҳ] махс. Пойабзалнинг юқори қисмини 
пошна билан сиртдан бириктирувчи кам- 
бар тери тасма. 

РАНТЬЕ [фр. rentier — рента] иқт. Қарзга 
берилган пул маблағидан тушадиган фоиз- 
лар ва қимматбаҳо қоғозлардан тушадиган 
даромадлар ҳисобига яшовчи шахс. 

РАНЧО [исп. rancho] Лотин Америкасида 
ҳовли-жой; Ғарбий АҚШда чорвачилик 
фермаси. Американинг Жанубий Дакота 
штатидаги ранчолардан бирида унча катта 
бўлмаган динозаврнинг тошга айланган ске- 
лети топилди. «Фан ва турмуш». 

РАП с.т. Раф. Элмурод.. полк ҳовлисига 
қараган дераза рапига икки тирсагини қўйиб, 
бошини кафтлари орасига олганича, эртаги 
машғулот юзасидан китоб кўрар эди. Шуҳ- 
рат, Шинелли йиллар. 

РАПИДА 1 [ф. < а. ajlij — боғ, 

боғич; белбоғ] Тандирга нон ёпиш учун 
ишлатиладиган, матодан тикилган, тўгарак 
шаклдаги қалин қўлқоп. [Меҳрихон\ Рапи- 
дадаги ноннинг юзига сув сепиб, саватга 
ташлади. С. Аҳмад, Қадрдон далалар. 

2 кўчма Думалоқ, доирасимон, рапида- 
га ўхшаш. Баширжоннинг рапида юзлари, 
хум калласи қип-қизариб, лаблари кўкариб 
кетди. Н. Аминов, Ёлғончи фаришталар. 
Яхшибоев Ёнгулиннинг қиёфасини эслади: 
рапида юз, бароққош бир кимса.. М. М. Дўст, 
Лолазор. Унинг рапида сингари юм-юмалоқ, 
қип-қизил юзида, аланг-жаланг кўзларида 
аллақандай тараддуд бор эди. О. Ёқубов, 
Улуғбек хазинаси. 

РАПИРА [нем. Rapier < фр. rapiere] спрт. 
Қиличбозликда: расмий мусобақаларда қўл- 
ланадиган қайишқоқ, тўрт қиррали, ҳар бир 
санчқини қайд этувчи электр алоқали қу- 
рилмаси бўлган шамширдан иборат сан- 
чувчи қурол. 

РАПОРТ | фр. rapport — олиб келиш; олиб 
бориш; қайтариб олиб келиш] 1 Идора ёки 
муассаса бошлиғига ёки ўз раҳбарига бирор 





воқеа-ҳодиса, бажарилган иш, режа, маж- 
бурият ҳақида тақцим этилган хабар, ахбо- 
рот. Ишга тушганлиги ҳақида рапорт бер- 
моқ. н Бошқа бригадирлар ўз планларини 
бажариб, рапорт бера бошладилар. У. Ис- 
моилов, Сайланма. 

2 Қуйи унвонли ҳарбий хизматчининг 
ўзидан юқори унвонли ҳарбий бошлиққа 
маълум топшириқ бажарилганлиги ҳақида 
низомда белгиланган тартибдаги ёзма ёки 
оғзаки ҳисоботи. Алижон полк командири қар- 
шисига югуриб келди ва ғоз туриб рапорт 
берди. Ҳ. Ғулом, Тошкентликлар. Разведка- 
чи топшириқни вақтида бажарганлиги ҳақи- 
да командирга рапорт берди. Газетадан. 

РАПС [нем. Raps] бот. Карамдошлар 
оиласига мансуб, бир йиллик мойли ем- 
хашак экини (озиқ-овқат ва тўқимачилик 
саноатида, чорвачиликда ишлатилади). 

РАПСОДИЯ [ юн. rhapsodia — рапсод 
(достончи) қўшиғи] мус. Халқ қўшиқлари 
ва рақслари мавзуида ёзилган эркин шакл- 
даги чолғу ёки вокал мусиқа асари. 

РАСАД I [а. — пистирма; (астро- 

номик) кузатиш; қўриқлаш; телескоп] кт. 
астр. Осмон жисмларини кузатиш, астро- 
номик кузатишлар. 

РАСАД II [р. рассада — кўчат]: расад қил- 

моқ с.т. Униб чиққан кўчатларни тез етил- 
тириш учун яшикдан ёки кўчатхонадан 
олиб, ерга сийракроқ қилиб қайта ўтқазмоқ. 
Янги кўчатлар расад қилинди. 

РАСАДХОНА [расад I + хона] Қадимги 
Шарқ обсерваторияларининг номи (яна қ. 
обсерватория). Беруний бу жумбоқни ечиш 
умидида ўзи қурган расадхонада кечани кун- 
дузга, кундузни кечага улаб, расад ўтказди. О. 
Ёқубов, Кўҳна дунё. Самарқанд қалъасининг 
ташқарисидаги боғ кўчалар, Улуғбек расад- 
хонасининг атрофлари, Обираҳмат ариғининг 
бўйлари беҳисоб қўшинга тўлиб кетган. П. 
Қодиров, Юлдузли тунлар. Катта боғни 
эслатувчи сердарахт ҳовли кимсасиз, расад- 
хона жимжит эди. О. Ёқубов, Кўҳна дунё. 

РАСАМАД [ф. л а ,.ij < а. c.Lo j^>j] с.т. 
Бирор нарсани ҳар бир киши ёки ҳар бир 
нарсага тўғри келган, тенг улушларда тақ- 
симлаш. Расамад қилмоқ. н -Ўртоқларим- 
га яхши кўриниш учун, расамадда кўрса- 
тилмаган бўлса ҳам, ёғ ёнига тухумни қўшиб 
олиб боришни ўзимга маъқул қилган эдим, — 
деди Шум бола. Ғ. Ғулом, Шум бола. Асли 


ғалат экан бу дунё, Расамадни билмас экан 
ҳеч. А. Мухтор, Тонг билан учрашув. 

Расамади билан 1) тўғри тақсимлаб, бў- 
либ. Ерга расамади билан ўғит солмоқ. н 
Ўртага кабоб келди. Аъзамжон ака ўз қўли 
билан икки-икки сихдан расамади билан меҳ- 
монларнинг ликопчасига қўйди. С. Аҳмад, 
Гугурт; 2) тартиби билан. Унинг [янги шаҳар- 
нинг) кўчалари тўғри ва кенг. Иморатлари 
расамади билан солинган. 3. Акрамов, Ҳин- 
дистон лавҳалари. 

РАСВО [ф. I — шарманда, бадном 
бўлган, уятга, иснодга қолган] 1 Ножўя хат- 
ти-ҳаракати, юриш-туриши билан эл на- 
заридан қолган; ярамас, разил. Расво одам. 
н Тавба, — деди у ўзига-ўзи, — ярим coam 
ичида икки расво одам билан учрашсам-а». 
Ҳаётида ҳеч маҳсиг бунчалик ярамас тасо- 
дифга йўлиқмаган эди. Мирмуҳсин, Умид. 

2 Жуда ҳам ёмон, танқиддан тубан. Расво 
гап. 

3 Жуда ҳам ёмон, ярамас; нокас. Унинг 
хунуклиги устига икки дунёси ҳам расво — 
ҳасадчи эди. Мирмуҳсин. Божаси расво эка- 
нини билардим. Шукрулло, Сайланма. Жай- 
дари ғўзадай мижғов, расво экинни деҳқон 
боласи билмаса керак. Ғ. Ғулом, Алиқулнинг 
қарзи. 

4 Издан чиқиб кетган, ёмон аҳволга ту- 
шиб қолган; ёмон, пачава. [Ўрмон Дадавой- 
га:] Ҳаердаки интизом маҳкам, у ерда иш 
йирик. Ҳаердаки интизом бузилди, у ерда иш 
расво. Уйғун, Навбаҳор. Ишни расво қилди- 
ку Падар ланъат Тошбақа. «Ёшлик». 

5 Бузуқ, бадахлоқ. 

Расво бўлмоқ ёки расвоси чиқмоқ 1) эл 

назаридан қолмоқ, эл назарида шармандаи 
шармисор бўлмоқ. Ана шундай қилиб эсдан 
ҳам ажрарсиз.. эл ичида кулгига ҳам қолур- 
сиз, расво ҳам бўлурсиз! А. Қодирий, Ўтган 
кунлар; 2) ишдан чиқмоқ; бузилмоқ. Лой 
сачраб, кийими расво бўлди. Яп-янги жинси 
шим ҳам расво бўлди. «Шарқ юлдузи»; 3) 
пачава бўлмоқ, бузилмоқ. -Башарти хат 
душман қўлига тушгудай бўлсами, ишимиз 
расво бўлади, - деди унга командир вазифани 
тушунтирар экан. А. Раҳмат, Варракчи чол; 
4) бузилмоқ, ёмон йўлга кирмоқ. Расво қил- 
моқ ёки расвосини чиқармоқ 1) шармандаи 
шармисор қилмоқ. -Лозимидан бўлак ҳамма 
ёғини ечириб, расво қилиб чиқаришибди, — 
деди Ҳожи хола. М. Исмоилий, Фарғона т. 




о.; 2) кирдикорларни очиб таишамоқ. -Ҳаро- 
ми мени тоза расво қилганга ўхшайди, — де- 
ди ўзича [Ҳожи]. А. Қаҳҳор, Йиллар. -Рас- 
вомизни чиқаришибди, — деди Саидваққос 
энтикиб [Обидхўжага]. Сўнг чўнтагидан га- 
зета чиқарди. — Фелъетон қилишибди. X. Тўх- 
табоев, Фельетондан сўнг; 3) ифлос қил- 
моқ, ёмон аҳволга келтирмоқ. Она! — Холиса 
ўгирилиб қаради, катта хона полида мушук- 
часига сут бўктирилган нонни едиролмай 
ўтирган ўғилчасига кўзи тушди: -Ҳой, полни 
расво қилибсан-ку! С. Нуров, Нарвон. -Вой- 
бў, ҳовлини paceo қилибсизлар-ку, — дейди 
Фотима опа тоғора изларини кўриб. Р. Фай- 
зий, Сен етим эмассан; 4) издан чиқармоқ, 
бузмоқ, пачава қилмоқ. Шукур Каримович 
ғўдайиб турган Салимхон Обидийга хўмрай- 
ди: -Домла, paceo қилдингиз! — деб пўнғилла- 
ди. Мирмуҳсин, Умид. -Ўша фелъетон ҳамма 
ишни paceo қилиб ташлади. Матбуотда эъ- 
лон қилиндими — тамом. Ғишт қолипдан 
кўчди. Н. Аминов, Қаҳқаҳа; 5) бузмоқ, ёмон 
йўлга солмоқ. Қизларни ҳам paceo қиляпсиз. С. 
Зуннунова, Олов. -Болалар мени яхиш кўр- 
син, деб уларни paceo қиляпсиз, ўртоқ Сул- 
тонова [деди Баратов]. С. Зуннунова, Янги 
директор. Чакки қилади Шоқосим ака. Наша 
бир куни уни paceo қилади. Ойбек, Танлан- 
ган асарлар. Расвои олам (ёки жаҳон) бўл- 
моқ Ҳамманинг олдида шармандаи шар- 
мисор бўлмоқ, обрўси тўкилмоқ. Замондин 
замон ўтиб, уларнинг дилида яхшилик, му- 
pyeeam, ҳамият, инсофу адолат чироғи ёнар- 
микин ёхуд то қиёмат қадар иғундай бад- 
бахтлик ботқоғида paceou олам бўлиб қо- 
лармикинлар? С. Сиёев, Ёруғлик. Буларни 
ўйлаганда, Тожибойнинг ичини қоронғи бо- 
сиб, кўз олди тиниб кетди. Йўқ, кимсан — 
Тожибой оқсоқол бундай paceou жаҳон бў- 
лиш учун туғилган эмас. П. Турсун, Ўқитувчи. 

РАСВОГАРЧИЛИК 1 Одоб -ахлоқ чега- 
расидан ташқари иш, ножўя хатти-ҳаракат; 
шармандалик. Нега расвогарчилик қилдинг ? 

2 Бошбошдоқлик, бебошлик. Бундай рас- 
вогарчиликни қаердан ўргандинг? «Ёишик». 

3 Ахлоқи ёмонлик, бузуқлик, фаҳш. [На- 
сиба:] Расвогарчиликка судраган кишиларни 
дўст деб, уларнинг тақдирини ўйлаяпсизми? 
С. Зуннунова, Олов. 

РАСВОЛИК 1 Ярамаслик, разиллик. 
Ёқут ая ўз расволигига аччиқ-аччиқ, юмма- 
юмма йиғлади. Ғ. Ғулом, Соялар. 


2 айн. расвогарчилик 2. -[«Мусулмон ли- 
гаси»] Уламолар билан биргалашиб, яна Аме- 
рика “ёрдамини ” бош усти қабул этишга 
фатво берди, бу қандай расволик! — деди 
Муҳаммад Жамол. Ойбек, Нур қидириб. 

3 айн. расвогарчилик 1. Одамлар суюғоёқ 
хотинидан эмас, расволикни бўйнига олган 
эридан жирканишарди. Мирмуҳсин, Умид. 

РАСВОЧИЛИК айн. расвогарчилик. Под- 
шо бўлсанглар, отланиб юрсанглар бўлмай- 
дими ? Бу қандай расвочилик. «Маликаи айёр». 

РАСИДА \ф. л . 1 _. ... j — етган, етишган, 
эришган; пишган, етилган; комил; вояга 
етган] эск. кт. 1 Жисмоний жиҳатдан тўла 
ривожланган, камолотга эришган; етук, 
баркамол. ..Овозим дўриллаб, расида бўл- 
гунимча отамнинг ёнида ётдим. «Ёшлик». 
Ҳасан қайғичи — хоннинг хос қизиқчиси, бўйи 
икки газча келар, ориқ, кўса, узун қўллари 
тиззасигача етар, товуши ҳам расида бўл- 
маган ўспиринларникидек чийиллаб чиқар эди. 
С. Сиёев, Аваз. 

2 айн. раста II. 

РАСИДАЛИК Жисмоний жиҳатдан тўла 
ривожланганлик, камолотга эришганлик, 
етуклик. Элчин хушсурат бўлгани учун, ра- 
сидалик чегарасидан ўтмаёқ, қизларнинг ху- 
мор кўзлари таъқибига учраган эди. Т. Малик, 
Шайтанат. 

РАСКЛАДУШКА \р. раскладмвать — «тах- 
лаб қўймоқ; ёймоқ» фл. дан ясалган от] 
Енгил букма каравот. Ошхонада ўтган ҳам, 
кетган ҳам қоқиладиган раскладушкада ёт- 
ганини мақтайдими? С. Зуннунова, Олов. 
Жувон.. шафтоли тагидаги раскладушкага 
жой қилиб, чироқни ўчирди. С. Аҳмад, Таъ- 
зим. Чодирлардан бирига кириб, раскладуш- 
каларга ўзимизни ташладик. П. Қодиров, Уч 
илдиз. 

РАСМ I [а. — чизма, тарх; сурат, 

тасвир, портрет, фоторасм; из, белги] Қўлда 
чизилган, босма ёки фотографик тасвир, 
сурат. Расмлар билан безатилган китоб. Расм 
дарси. Расм олмоқ. Расм солмоқ. н [Қўзи- 
бойнинг] Иииаган расмларидан битта-ярим- 
таси гоҳо деворий газета редколлегиясига 
маъқул тушиб қолади. Ҳ. Назир, Сўнмас 
чақмоқлар. Ўсмани узиб қўйдим, Сўлиса 
қўяман деб, Расмингизни сўрадим, Соғинсам 
кўраман деб. С. Сиёев, Ёруғлик. 

РАСМ II [а. — маросим, урф-одат, 

таомил; диний маросим] Бирор жамиятда 




одат ҳукмига кирган тартиб-қоида; урф, 
удум, таомил. Меҳмон олдига дастурхон ёзиш 
ота-боболаримиздан қолган расм. н Улар- 
нинг расми шунақами, ишқилиб, аввал обдан 
ғазал айтишди, кейин ичкари киришди. С. 
Сиёев, Ёруғлик. Юракка энг яқин кишисини 
йўқлаш — азал одамзод расми. «Шарқ юл- 
дузи». 

Расм бўлмоқ 1) одат ҳукмига кирмоқ, 
одатга айланмоқ. Эҳтимол, пайшанба куни ош 
дамлаш ўшандан кейин расм бўлгандир? К. 
Маҳмудов, Қизиқарли пазандалик. Ҳозирги 
кунга келиб, жамият босиб ўтган йўлни 
ошкора тадқиқ-таҳлил ва танқид қилиш расм 
бўлди. «Ёшлик». Санжар тарбия топган 
оилада одамларни навларга ажратиб муома- 
ла қилиш расм бўлганлиги сезилиб турибди. 
«Ёшлик»; 2) кенг тарқалмоқ, ёйилмоқ; мода 
бўлмоқ. Унинг [Дилдорнинг] эгнида ўша пайт- 
ларда расм бўлган пушти крепдешин кўйлак, 
оёғида баланд пошнали туфли. С. Аҳмад, Уфқ. 
Расм қилмоқ 1) одат ҳукмига киритмоқ, 
одатга айлантирмоқ. -Бўш вақтларда шун- 
дай физкулътурачилар кийимида майдонда 
тўп ўйнашни бошқаларга ҳам расм қиласан! 
— деди Ўктам. Ойбек, О. в. шабадалар; 2) 
кенг тарқатмоқ, ёймоқ. Зулхумор шу вақт 
йигитларга қалпоқни расм қилди. «Равшан». 
Расми кушод этн. Бирор нарсанинг тан- 
танали очилиш маросими. Янги ҳовлининг 
“расми кушоди ” да иштирок қилган Мирвали 
банги хўтикдек чилимни кўтариб келади. А. 
Қодирий, Обид кетмон. ..биз бу оқшомни 
Муҳаммаджон боғида, унинг расми кушодида 
ўтказдик. К. Қаҳҳорова, Чорак аср ҳамнафас. 

РАСМАН [ а. 1 j — расмий, қонуний 
тарзда] рвш. 1 Расмий равишда, расмиятга 
мувофиқ. Дўнанбекнинг меҳмондорчилиги, 
расман бек қилиб тайинланганига йил тўли- 
ши муносабатига бағишланган бўлса-да, 
асосий мақсад гап териш эди. «Шарқ юлду- 
зи». Наврўз байрамининг халққа расман қай- 
тариб берилиши ниҳоятда адолатли иш бўл- 
ди. Газетадан. Давлат мустақиллигимизни 
дунёнинг 120 дан ортиқ мамлакати расман 
тан олди. Газетадан. 

2 Қуруқ, расмият юзасидан, расмият- 
чилик билан. Расман, юзаки иш кўришларга, 
ваъдалар беришга.. қатъиян хотима бериш 
керак. Газетадан. 

РАСМАНА с.т. қ. расмона. Расмана кет- 
мон. н [Пакана қизиқ] Амирнинг навкарла- 


ри, мен яхши разм солдим, расмана навкар- 
лар! А. Мухтор, Тонг билан учрашув. Бу 
кўзлар расмана тикилганда, не-не қизларни 
қалқитиб, қоқилтирмаган. М. Мансуров, 
Ёмби. Яхшибоев Муҳсинанинг кўнглини mon- 
ганидан сўнг, ўзи расмана совчилик қилган. М. 
М. Дўст, Лолазор. 

РАСМИ рвш. с.т. Одатга кўра, одатда. 
Дадам кулиб гапида давом этади: -Расми, 
овулга меҳмон келса — танишми, нотанишми, 
отдами, пиёдами — бари бир, қозоқлар уни 
яхши қабул қилишади. Ойбек, Болалик. 

РАСМИИ [а. ,„j — маъмурий, маъ- 

муриятга алоқадор] 1 Ҳукумат, давлат ёки 
бирор ташкилотга оид, шулар томонидан 
белгиланган. Расмий вакил. н Ўрдага ариза 
билан мурожаат қиладиган ҳар ким, ҳатто 
расмий кишилар ҳам аввал маслаҳат сўраш 
учун Анварнинг ёнига келар эдилар. А. Қо- 
дирий, Меҳробдан чаён. Таъкидланганидек, 
Ўзбекистон ва Украина расмий делегация- 
ларининг кенгайтирилган таркибдаги музо- 
караларида, асосан, иқтисодий масалалар му- 
ҳокама этилди. Газетадан. У ҳеч кимга, ай- 
ниқса, расмий кишиларга оиланинг икир- 
чикирларидан гапирмасди. Ў. Умарбеков, Ёз 
ёмғири. 

2 Ҳукумат, давлат органлари ёки бирор 
ташкилот томонидан эълон қилинган, чи- 
қарилган, тарқатилган. Расмий маълумот. 
Расмий ахборот. н Бунга ташкилотлар ва 
шахслар ўртасидаги расмий ишга тааллуқли 
бўлган хатлар, ёзишмалар киради. «ЎТА». Улар 
асосан расмий хабарларни эълон қилиш билан 
чекланадилар. Газетадан. В. В. Решетов 50дан 
ортиқ докторлик ea кандидатлик диссер- 
тацияларига расмий оппонент бўлди. «ЎТА». 

3 Қонуний равишда тасдиқланган, рас- 
мийлаштирилган. Расмий ҳужжатлар. Рас- 
мий ташкилот. н Мамлакатимиз муста- 
қиллигининг расмий даражасини халқаро 
майдонда янада яққолроқ кўрсатиш учун 
шундай ташрифлар бўлиши лозим. Газетадан. 
Ҳар эҳтимолга қарши расмий қоғоз олиб кел- 
гандим. «Шарқюлдузи». 

4 Ҳамма қоидаларга, расмият талабла- 
рига риоя қилиб бажарилган, ўтказилган. 
Расмий таклиф. Расмий мажлис. н У [npo- 
фессор Жамолов] президиумга чиқиб ўтири- 
ши билан, расмий қисм ўз-ўзидан юришиб 
кетди. Ж. Абдуллахонов, Орият. Ҳали рас- 
мий сўз олганимча йўқ. «Шарқ юлдузи». Жум- 

ладан.. расмий ташриф вақтида Европа 
қайта тикланиш банки билан битим имзо- 
ланди. Газетадан. 

5 кўчма Қуруқ расмият юзасидан бажа- 
рилган, қуруқ расмиятдан иборат бўлган. 
-Афв этасиз, — деди Тўғайсари расмийроқ 
оҳангда. Ш. Холмирзаев, Қил кўприк. Сов- 
чилар шунчаки расмий нарса. «Шарқ юлдузи». 
Умуман, жамоат олдида гапиришни сез- 
майдиган одам: ўзининг имомлик вазифасига 
ҳам жуда расмий равишда қарайди. Чўлпон, 
Кеча ва кундуз. 

6 кўчма Қуруқ, совуқ. Замира оғзаки 
қуруққина сўрашди, Очил ҳам расмий салом 
берди. П. Қодиров, Уч илдиз. 

7 Давлат йўли билан олиб бориладиган 
муомала, ёзишма ва ҳужжат тилига хос 
бўлган; мактубий. Расмий услуб. н Маълум 
бўлишича, бу одам ҳам мазкур тилни расмий, 
қаердадир тасдиқланган тил деб билар, бу 
тилда сўзланадиган ўлик нутққа жон кир- 
гизгани қилинадиган ҳар хил ҳаракатни 
«қуюшқондан ташқари чиқиш» деб ҳисоблар.. 
экан. А. Қаҳҳор, Қуюшқон. Республикамизда 
ўзбек адабий тилининг расмий-иш услубини 
ўрганиш бўйича илк қадам қўйилган. «Иш 
юритиш». 

8 Одатдаги, оддий, расмана. Расмий уй. 
н Мана, кўрмайсанми, расмий одамдан бу- 
нинг нима фарқи бор? Ойдин, Кўнгли тўл- 
дими, яхши йигит. 

РАСМИЙЛАШМОҚ Расмий йўл билан 
тасдиқланмоқ, расмий тус олмоқ. Ҳужжат- 
лар расмийлашди. Расмийлашган ташкилот. 

РАСМИЙЛАШТИРМОҚ Расмийлаш- 
моқ фл. орт. н. Ҳарорни расмийлаиипирмоқ. 
н Ҳужжат тайёрлаш ва расмийлашти- 
ришда энг аввало ўзбек тилининг барча асо- 
сий қонуниятлари ва қоидаларини маълум 
даражада тасаввур этиш зарур. «Иш юри- 
тиш». -Баъзи ҳужжатларни расмийлашти- 
риш керак эди, эртага комиссия келиши 
мумкин! — дея ғудранди. Н. Аминов, Қаҳ- 
қаҳа. 

РАСМИЯТ [а. ^uj — расмийлик; рас- 
мий ҳужжатлар] 1 Бирор ишни, вазифани 
бажариш учун ўрнатилган тартиб-қоида, 
ишнинг расмий томони; расмийлик. Бутун 
расмиятларга риоя қилмоқ. н Агар ўртада 
расмият бўлмаганда.. бизларни қучмоқчи 
экани [Лутфилланинг] қиёфасидан сезилиб 
турарди. Мирмуҳсин, Созанда. 


2 Қуруқ хўжа кўрсинга қилинган иш, 
хатти-ҳаракат, юзакилик. [Ҳафиза] Севик- 
лисидан икки хат олди; унинг назарида, бу 
хатлар расмият учун ёзилгандай туюлди. 
Мирмуҳсин, Умид. Гуреевнинг саволларига 
расмият учунгина жавоб берди-ю, ўзига кўр- 
сатилган креслога ўтирди. С. Кароматов, 
Олтин қум. 

РАСМИЯТЧИ Қуруқ расмиятга ёки 
такаллуфга риоя қилувчи; бюрократ. -Жуда 
расмиятчи бўла берма! Мен ҳамма нарсага 
расмий қарай берадиган одамларни ёқтир- 
майман, — деди Шукур Каримович Умидга. 
Мирмуҳсин, Умид. Ишларингизнинг қадрини 
мана шунақа ҳовлиқмалар, маҳмадоналар, 
расмиятчилар туширяпти. П. Қодиров, Уч 
илдиз. Бутун юриш-туриши, кўз қараш- 
ларидан ғирт.. расмиятчига ўхшаб кўринган 
одамнинг «санъатингизни ўргатинг» деган сўзи 
[Тешавойга] мойдек ёқиб тушди. Ж. Абдул- 
лахонов, Йўл. 

РАСМИЯТЧИЛИК Қуруқрасмиятга ёки 
такаллуфга берилиб кетишлик; юзакилик, 
тўрачилик. Расмиятчиликка чек қўймоқ. н 
Бу лақаб ҳар қандай расмиятчиликни улоқ- 
тириб ташлаб, уни [Аҳмадни] яна ўша беғам 
студентлик даврига чорлади. Ф. Мусажонов, 
Ҳиммат. Бу расмиятчиликни бажариш фар- 
зандучун оғир, шарафли.. Ҳам қарз, ҳам фарз.. 
Зеро, ҳаёт занжири тамомила узилмаган- 
лигини англатувчи бир удум.. «Ёшлик». Ҳа- 
мон тармоқда расмиятчилик ва тўрачилик, 
хўжа кўрсинга ишлаш ва кўзбўямачилик ҳол- 
лари кўп. Газетадан. 

РАСМЛИ Расм чизилган, расм билан 
таъминланган, расм солинган. Расмли китоб. 

РАСМ-ОДАТ қ. расм-русум. Бу расм- 
одатга аёл зоти борки, рози бўлмай иложи 
йўқ. К. Яшин, Ҳамза. 

РАСМОНА [ а. + ф. «д! „,j — оддий, одат- 
даги] 1 Рисоладаги, оддий, расмана. Ҳиз рас- 
мона кетмон билан тез ва пишиқ ишлаб кет- 
ди. Ойбек, О. в. шабадалар. 

2 Чинакамига, астойдил, ростакамига. 
Гўёки ўзининг армони эканини расмона анг- 
лайдиган ягона одам ҳам унинг ўзи. «Ёшлик». 
Шоиргаям қийин, битта ўзини деб расмона 
уруш очолмаса. М. М. Дўст, Галатепага қай- 
тиш. 

3 Шунчаки, юзаки. Буларнинг ҳаммаси 
шунчаки расмона ишлар. «Ёшлик». 




РАСМ-РУСУМ \а. < ■ 1 ^ рзсм -f - ^ r j " 1 _J 
— расмлар] Расм ва таомиллар, урф-одат- 
лар. Ауи камбағаллар бу эски расм-русум ва 
одатларни бажо келтираман деб, неча йил- 
лар қиз чиқара олмай, ўғилларини уйлантира 
олмай сарсон бўлардилар. М. Муҳаммаджо- 
нов, Турмуш уринишлари. Тошкентликлар- 
нинг расм-русумлари бу жойларга ҳам ёйи- 
либди, фақат карнай-сурнай йўқ. С. Нуров, 
Майсаларни аёз урмайди. Ота-боболаримиз 
азалдан мусулмончилик расм-русумларига 
қаттиқ амал қилиб, ҳалол-покиза умр ке- 
чирганлар. Газетадан. 

РАСМЧИ с.т. 1 Расм олувчи, сураткаш; 
фотограф. Расмчи йигит. 

2 Рассом. 

РАСО [ф. Luj — тўлиқ, бутун, етарли; 
мукаммал] 1 Ками йўқ, тўлиқ, бут. Расо пач- 
калар. Пул расо чиқди. н [Алишернинг] Кет- 
ганига бугун расо бир ой бўлди. Нега бунча 
ҳаяллади экан? Уйғун ва И. Султон, Алишер 
Навоий. 

2 Ақпий жиҳатдан тўла ривожланган, ка- 
молотга эришган; етук, баркамол. Хотин 
бўлса қобилу ақли расо, Эрин шоҳ этар, гар- 
чи бўлса гадо. «Ақл ақддан қувват олади». 
Усмонали ака ер илмини ҳаммадан кўра яхши 
биладиган ақли расо одамга ўхшайди. С. Аҳ- 
мад, Чўл шамоллари. 

Расо қилмоқ 1) бут қилмоқ, тўлдирмоқ, 
расоламоқ. Пачкани расо қилмоқ; 2) вояга 
етказмоқ, камолотга эриштирмоқ, етилтир- 
моқ. Афтидан, буларни машқ қилдиришга, 
машқини тезроқ расо қилиб, фронтга жў- 
натишга ҳеч ким шоишлмас ва лозим ҳам 
кўрмас эди. А. Қаҳҳор, Олтин юлдуз. Қадди 
расо Қадди, бўйи-басти келишган, қоматли. 
Эшон ая қадди расо, кўзидан сурма, юзидан 
yna -элик аримаган кўҳлик бир хотин эди. С. 
Аҳмад, Сайланма. 

3 Бутунлай, тамоман. 

РАСОЛАМОҚ 1 Бут қилмоқ, расо қил- 

моқ, тўлдирмоқ. Асбоблар комшектини расо- 
ламоқ. 

2 Нишонга тўғри урмоқ, тўғриламоқ. Хан- 
жарингни дадил суғур қинидан Ва расолаб 
санчгил ўнг биқинидан! Миртемир, Асарлар. 

РАСОЛИК Етуклик, камолотга эриш- 
ганлик. Фикримни дарҳол қувватлагани ақли 
расолигидан, донолигидан далолат беради. Ш. 
Рашидов, Бўрондан кучли. [Ферузанинг] Ўзи 
озғин, бели нозик бўлса ҳам, болдирлари, би- 


лаклари тўлишиб, қаддига ажибрасолик бахш 
этади. Ҳ. Ғулом, Сенга интиламан. 

РАСПИСКА [р. расписаться — «қўл қўй- 
моқ, имзо чекмоқ» фл. дан ясалган от] с.т. 
қ. тилхат. У кўзларини чирт юмганича, яна 
гстирди: -Истасанг, иккинчи бундай қилмас- 
ликка расписка бераман. Кўр эканман, қад- 
рингни билмаган эканман. С. Аҳмад, Сайланма. 

РАССОМ [а. — чизмакаш; тас- 

вирчи, мусаввир] Расм солувчи санъаткор; 
сураткаш. Ўзбек халқ рассомлари. н Нозик 
дидли рассомларни ҳам ҳайратда қолди- 
радиган ойнадаги нақш [Элмуроднинг] хаёли- 
ни банд этди. Шуҳрат, Шинелли йиллар. 
Рассом ўз асарларини бошқа санъаткорларга 
ўхшаб халқ оммасига кенг тарқатиш им- 
кониятига эга эмас. Ф. Мусажонов, Ҳим- 
мат. Ёзувчи билан рассом қўлни қўлга бериб, 
дўстона хайрлашишди. С. Аҳмад, Юлдуз. 

РАССОМЛИК Расм солишдаги ижод- 
корлик, сураткашлик. Рассомлик санъати. н 
..Ошно ортиқча гап кавлаб ўтирмади. Ae- 
валбекнинг дипломатик ўқиишни ташлаб, 
рассомлик қилиб юрганини кечирди. М. М. Дўст, 
Лолазор. Ҳа, иннайкейин. Кўзибой рассомлик- 
даям чаканамас-да. Ишлаган расмларидан 
битта-яримтаси гоҳо деворий газета ред- 
коллегиясига маъқул тушиб қолади. Ҳ. Назир, 
Сўнмас чақмоқлар. 

РАССОМЧИЛИК айн. рассомлик. Сиз 

рассомчилик факультетининг иккинчи курс 
студенти Чароснинг онасимисиз ахир? Ў. 
Ҳошимов, Қалбингга қулоқ сол. Рассомчи- 
ликка қизиқиш уни 1969 йили Бенъков номи- 
даги рассомлик билим юртига етаклади. Га- 
зетадан. 

РАСТА I [ф. <c^uj — қатор; қаторга қў- 
йилган, қаторда турган] Бозорларда бир 
турдаги мол билан савдо қиладиган дўкон- 
лар қатори ва улар ўртасидаги бозор, кўча, 
йўлак. Чит растаси. н Чамаси, касалхона 
яқинидаги бу бозорча ўзидан-ўзи пайдо бўл- 
ган, кейинчалик бир қатор раста қурилиб, 
устига рангдор пластмасса шифер ёпиб 
қўйилган эди. Ў. Ҳошимов, Нур борки, соя 
бор. Келтирилган қоп-қоп гуручларни туши- 
риш керак, расталарга жойлаш керак. Ш. Хол- 
мирзаев, Оғир тош кўчса. Баширжон раста 
оралаб юраркан, ён томондан таниш бир овоз 
келди: -Ҳо, жиян! Н. Аминов, Суварак. 

РАСТА II [ф. <q^j — ўсиб етган, пишиб 
етилган] с.т. Балоғатга етган пайт; балоғат. 




Раста бўлмоқ Балоғатга етмоқ. 

РАСТА-РАСТА Қатор -қатор, кетма-кет. 
Раста-раста ўтади ёшлар, Таъзимдадир куёв 
ва келин. Т. Тўла, Асарлар. [Содиқ мингбоши:] 
Сенларга pacma-pacma қилиб бозор очиб қўй- 
ган кимўзи? А. Мухтор, Тонг билан учрашув. 

РАСТРАТ(А) \р. растрата — сарф қилиб 
қўйиш] c.m. эск. Давлат ёки жамоат пулини, 
мол-мулкини қонунга хилоф равишда сарф- 
лаш, ўзлаштириш, еб қўйиш. Pacmpam қил- 
моқ. Pacmpanmu ундирмоқ. н Pacmpam учун 
ҳовли мусодара қилинадиган бўпти. С. Аҳмад, 
Юлдуз. 

РАСТРАТЧИ с.т. Пул, мол-мулкни ўз 
манфаати учун сарф этган киши. 

РАСУЛ [а. — чопар, вакил; элчи; 

олдиндан хабар берувчи] 1 Оллоҳнинг ва- 
кили, элчиси (Муҳаммад пайғамбарнинг си- 
фати). Набилар, расуллар, доҳийлар унда, 
Қабрлар, қасрлар тургандир қатор. А. Ори- 
пов, Йиллар армони. Худо ва Расулга бўл- 
ган ҳақорат — куфр ва муртадлик бўлиб, ко- 
фир ва муртаднинг жазоси қатл, дорга 
осилиш ва сангсор қилиш эмасми? С. Айний, 
Қуллар. 

2 Расул (эркаклар исми). 

РАСУЛУЛЛОҲ | а. il J j^j — Оллоҳнинг 
расули] айн. расул 1. Бир кун сўрадилар 
Расулуллоҳдан: - Тақдир ҳукми экан — бўлгани 
бўлди, Зарра фойда йўқдир гарчи оҳ-воҳдан, 
Айтинг, мен нетайин, падарим ўлди? А. Ори- 
пов, Ҳаж дафтари. 

РАСЧЁТ I \р. расчёт — ҳисоблаш, ҳисоб- 
лаб чиқариш; ҳисоб-китоб қилиб (ҳақини 
бериб) ишдан бўшатиш; ўч олиш] 1 тех. 
Лойиҳалаш маҳалида керакли маълумот- 
ларни ҳисоблаб чиқариш. Буғ қозонининг 
расчёти. 

2 бухг. қ. ҳисоб-китоб. Ғани ака тушун- 
тирди: -Гузарда завхоз бизни учратди-ю, 
Инжиқободдаги мактаб боғига олиб бориб, 
олмаларнинг тагини чоптирди. Ундан кейин 
шеригимга расчёт бериб, менга мактаб ор- 
қасидаги ариқларни тозалатди. П. Турсун, 
Ўқитувчи. 

3 с.т. Ўч олиш, ҳисоблашиш. Ҳа, бирмушт 
урдим, ўртоқ полковник, икки мушт кўтара 
олмас эди. Чамаси, биз қарздор, расчётни 
Берлинда қиламиз. А. Қаҳҳор, Олтин юлдуз. 

РАСЧЁТ II [р. расчёт — ихтисослашган 
жангчилар гуруҳи] ҳарб. Битта тўп (замба- 
рак), пулемёт ёки миномётни бошқарувчи 


жангчилар гуруҳи. -Жангга ҳозирланинг! — 
взвод командирининг буйруғи расчёт жанг- 
чиларини сергаклантирди. Газетадан. Тирик 
қолган жангчиларни дарҳол ҳар иккала ғпўп 
расчётига бириктириб, тўпларни жанговар 
ҳолатга келтирди. Газетадан. 

РАТИФИКАЦИЯ [лот. ratificatio < ratus 

— ҳал қилинган, тасдиқланган + facere — 
қилмоқ, бажармоқ] 1 Халқаро шартнома ёки 
конвенциянинг олий давлат ҳокимияти ор- 
гани томонидан тасдиқланиши (айни мам- 
лакатларда қонуний кучга киритилиши). 
Олий Мажлиснинг ўн тўртинчи сессиясига 
ратификация учун киритилган ҳужжатлар 
ҳақида ахборот тингланди. Газетадан. Ўзбе- 
кистон ҳукумати халқаро фуқаро авиацияси 
тўғрисидаги конвенцияларни ўзгартиришга 
доир яна 13 та баённомани ратификация 
қилди. Газетадан. Инсон ҳуқуқлари бўйича яна 
бир қанча халқаро ҳужжатлар кўриб чиқи- 
лиши ва ратификация қилиниши мўлжаллан- 
моқда. Газетадан. 

2 Баъзи мамлакатларда (мас., АҚШда) 
конституцияга киритилган тузатишларни 
тасдиқлашнинг махсус тартиби. Малъта 
парламенти Европа иттифоқи конститу- 
циясини ратификация қилди. Газетадан. 

Ратификация ёрлиғи Халқаро шартно- 
малар ва конвенцияларни тасдиқлашда рас- 
мийлаштириладиган ва олий мартабали 
раҳбарлар томонидан имзоланадиган рас- 
мий ҳужжат. 

РАТУ1ПА [пол. ratusz < нем. Rathaus < Rat 

— кенгаш + Haus — уй] 1 Баъзи хорижий 
мамлакатларда ва 18—19-асрларда Россияда: 
шаҳар ўз-ўзини бошқариш идораси. 

2 Европанинг бир қанча мамлакатлари- 
да шундай идора, орган жойлашган бино. 

РАУНД [ингл. round — тўгарак, давра, 
доира] 1 Боксда бир қур жангнинг ўзи учун 
ажратилган ва уч дақиқа давом этадиган 
муддат (ҳаваскор ва профессионал бокс- 
чилар жангида раундлар сони ўзаро фарқ- 
ланади). Ҳитъавий чемпионлик камари учун 
рингга чиққан ўзбекистонлик Кувонбек Той- 
ганбоевнинг шиддатли зарбаларига Кван Хун 
Жим (Жанубий Корея) бир раунд ҳам бардош 
бера олмади. Газетадан. 

2 Халқаро муносабатларда музокаралар 
жараёнидаги алоҳида, мустақил босқич. 

РАФ [ф. Aj — деворнинг баландроқ қис- 
мида ўйиб ясалган токча; идиш токчаси] 






Дераза токчаси. Тасаввур қилдики, у ўзи йў- 
лакдаги дераза рафига тизилган гуллар ор- 
тидан томоша қилиб туради. М. М. Дўст, 
Лолазор. Катта дераза рафидаги тувакда 
ўсган бодринг палак отиб, шифтга етай деб 
қолибди. С. Аҳмад, Чўл шамоллари. 

РАФИНАД [фр. raffinade — тозалаш] Ша- 
карга махсус ишлов бериш орқали турли 
шаклларда тайёрланган оқ қанд. 

РАФИНАЦИЯ(ЛАШ) | нем. Raffinieren < 
фр. raffiner — тозаламоқ] Саноатнинг турли 
тармоқларида металлар ва қотишмалар, ёғ 
ва мойларни кераксиз ёки зарарли қўшим- 
чалардан тозалаш. 

РАФИҚ [а. jAj — йўлдош; шерик, ўр- 
тоқ, дўст; маъшуқ, маҳбуб] кт. 1 Ўртоқ, 
дўст. -Эй, муҳтарам рафиқларим, дўстларим, 

— дея мурожаат этди Аҳмад Ҳусайн. Ойбек, 
Нур қидириб. Якка ўзим нима иш қилай, 
Рафиқларим бор бўлса экан. «Гулнорпари». 
Саждага бошинг уриб фарёд чекма, эй ра- 
фиқ, Энди сен топгаймидинг, топмабди-ку 
ағёрлар. А. Орипов, Йиллар армони. 

2 Умр йўлдоши; эр. [Марям Қодиржон- 
га:] Мен ҳам ўқиган, тўғри рафиқ истаган 
хотинман. Ҳамза, Ким ўғри? 

3 Рафиқ (эркаклар исми). 

РАФИҚА [а. Cs-Aj] кт. 1 Дугона, ўртоқ, 
дўст. 

2 Умр йўлдоши, хотин, ёр. Фарзандим, 
отам, рафиқам — мендин сўнг ёнар чироғим 

— ана шу дўстларим. С. Сиёев, Ёруғлик. Иш- 
дан ҳориб қайтдинг, дилгир, ҳойнаҳой, Ра- 
фиқанг узатди бир пиёла чой, Унут бўлди 
шунда зоринг, чарчоғинг, Кўнгилдан бир на- 
фас кетди ғуборинг. А. Орипов, Йиллар ар- 
мони. Юзидан мулойимлик, эрига итоат, тўғ- 
рилик маънолари томиб турган бу хотин 
қутидорнинграфиқаси — Офтоб ойим. А. Қо- 
дирий, Ўтган кунлар. 

3 Рафиқа (аёллар исми). 

РАФТ [ф. sAj — бориш, жўнаб кетиш] 
с.т. Шашт; ғайрат; кайфият. Махсумнинг 
рафти йўқ экан, қўлида титилган бир ки- 
тоб, мунғайиброқ ўтирарди. М. М. Дўст, Га- 
латепа қиссалари. 

РАФТ-ОМАД, рафту омад [ф. л -J jCAj - 
борди-келди; бориш ва келиш] кт. 1 Борди- 
келди муносабатлари, бориш-келиш. У билан 
бизнинг рафт-омадимиз йўқ. н Олимжон 
тарафидан келтирилмиш янги либосларга 
ўралган Абдулқаҳҳор иккинчи бир зўр давлат 


нишоналарини кутиб, аввалги давлатига ше- 
рик бўлган, иззат ва ҳурмат қилган ошноларни 
эндиликда ҳеч бири била рафт-омад қил- 
масликка.. ҳар нафасда қасамлар ёд қилмоқда 
эди. Ҳамза, Танланган асарлар. 

2 Юриш-туриш, оёқ олиш. Йигитнинг 
рафт-омадига қараганда.. шоҳона биручаст- 
кани қонуний йўл билан қуриб, баъзи таъна- 
маломатларни даф айлабдир. Ғайратий, Дов- 
дираш. 

Рафт-омадини олмоқ Разм солиб, куза- 
тиб, бутун сиру асрорини билиб олмоқ, 
азмойишини олмоқ. -Ўғлим, — дедилар [эшон 
Шум болага ] — мана энди бизга анча хиз- 
матинг сингди. Ички-ташқининг рафт-ома- 
дини олдинг. Ғ. Ғулом, Шум бола. 

РАФТОР [ф. jbjj — юриш, қадам таш- 
лаш; юриш-туриш, феъл-атвор] эск. кт. 1 
Хатти-ҳаракат, юриш-туриш, қадам олиш. 
Лекин адо бўлгур мени хушламади, рафто- 
рим, юриш-туришим ёқмаган эмиш. Н. Ами- 
нов, Ёлғончи фаришталар. Од капитанни 
таниганди, албатта, бироқ унинг рафторидан 
ғирт телба эканлигини англаб, янада ҳай- 
ратга тушди. «Ёшлик». Асқар ота, бу ҳур- 
матли жувон бошқа хотинлардан рафтори 
билан ажралиб турар, деган бир ўйда эди. А. 
Қаҳҳор, Хотинлар. 

2 кт. кўчма Юз, бет; ташқи кўриниш. 
Юнусхоннинг рафтори дув қизариб, зумда 
аслига қайтди. «Ёшлик». Сал чимирилган 
қошлари демаса, Авазнинг рафторидан бир 
нима англаб олиш қийин эди. С. Сиёев, Ёруғ- 
лик. 

РАХ [ф. j-j — кертик (кертма) белги; 
дарз, ёриқ; тирқиш] 1 айн. рахт 1 . 

2 Эшик, девор ва ш.к. ларнинг бурчаги, 
қирраси, зиҳи. Рах чиқармоқ. н Муқаддам 
айвон деразасининг муздек қиррадор рахига 
пешонасини босди. Ў. Ҳошимов, Қалбингга 
қулоқ сол. Гавҳар бу гапни ёзишни ҳам, ёз- 
масликни ҳам билмай, тирсаклари билан стол 
рахига таянганича, узоқ ўтириб қолди. Ў. 
Ҳошимов, Қалбингга қулоқ сол. Деразанг 
paxuda ёронгул ўсар. Мен сени соғиндим. X. 
Даврон. Пошша хола айвон рахидан икки бўз 
cypn олиб келди, ерга ёзди.. Д. Нурий, Осмон 
устуни. 

3 с.т. кўчма Кийим-кечак қирраси. Рахи 
чиқсин, деб матрас тагига ёзиб қўйган ши- 
мини олиб кийди. С. Кароматов, Олтин қум. 
Тилла сочини жайранинг сихидек тиккай- 






тириб тараган, енги ишмариқ оқ кўйлак, ра- 
хи қийшиқ шимда. Э. Аъзамов, Жавоб. 

РАХИТ [юн. rhachis — умуртқа] Ёш, эми- 
зикли болалар организмида D витамини 
етишмаслигидан минерал моддалар алма- 
шинувининг бузилиши натижасида юзага 
келадиган ва суяк ҳосил бўлиш жараёнининг 
ҳамда нерв системаси функцияларининг 
бузилиши билан кечадиган касаллик. Остео- 
пороз, рахит каби касалликлар сифатсиз 
овқат истеъмол қилинганидан дарак беради. 
«Фан ва турмуш». 

РАХНА [ф. 4 — тешик, ёриқ; ўпи- 
рилган жой; шикаст(ланиш)] 1 Ўйилган, 
ўпирилган жой, тешик, ёриқ. Рахналарига 
янтоқ ва шох босилган паст деворли ҳовли- 
ларнинг бузилган уйлари ташқаридан кўри- 
ниб турар эди. С. Айний, Қуллар. [Отабек] 
Хароба иморатларнинг ўрта бир еридаги 
рахнадан ошиб тушиш қулайроқ бўлгани учун, 
шунинг остига шумшайиб ўтирди. А. Қо- 
дирий, Ўтган кунлар. 

2 кўчма Путурдан кетган, бўшашган 
жой, нозик ер. 

Рахна солмоқ Путур етказмоқ, тагидан 
зил кетказмоқ. Охир-оқибатда у интизомни 
мустаҳкамлашга эмас, аксинча.. жамоалар- 
нинг қонунчиликка бўлган ишончига рахна 
солади.. Газетадан. Мен қатъий ишонч билан 
айта оламанки, бу кимсалар пок ниятли, 
эътиқоди мустаҳкам халқнинг маънавияти- 
га, унинг тинч ҳаётига, бунёдкорлик ишларига 
асло рахна сола олмайди. Газетадан. Оббо, 
Қоработир бўлиб қолдинг шекилли. Бировнинг 
севгисига рахна солиишнг қолувди. Ў. Ҳо- 
шимов, Қалбингга қулоқ сол. Юракка рах- 
на солмоқ Юракни яраламоқ, юракни доғ 
қилмоқ. Мақсад — юракларга солишдир рах- 
на, Мудҳиш қабиҳликнинг кирдикоридан. Ж. 
Жабборов. 

РАХТ [ф. r , ч j — уй-рўзғор жиҳозлари; 
кийим-кечак] 1 Пойабзалнинг тагчарм би- 
лан бошлиғи бириккан еридаги гир айлана 
нақшдор бўртиғи. Рахт солиб тикилган этик. 

2 Зийнат, ҳашам. Кулоҳ кийиб йўл бош- 
ладим, Очилмади менинг бахтим! Бузилган- 
дир бунда рахтим! Сабил бўлди тожу тах- 
тим! «Ширин билан Шакар». Булбул бой- 
ламасин гулнинг рахтини, Худо очсин эр- 
йигитнинг бахтини. «Юсуф ва Аҳмад». 

РАХТЛИ Рахт солиб тикилган, рахт со- 
линган. Рахтли этик. 


РАЦИОН [нем. Ration < лот. ratio, ra- 
tionis — ўлчов, ҳисоб; ҳисоблаб чиқариш] 
Маълум муддатга мўлжалланган, миқдори 
ва таркиби белгиланган овқат ёки озуқа, ем. 
Кўп сут соғиб олишнинг сири кўп, бунинг учун 
сигирларни рацион асосида боқиш лозим. н 
Бир куни у сигирларига рациондагидан кўп ем 
берган экан, бу гап бутун қишлоққа овоза 
бўлди. «Ёшлик». 

РАЦИОНАЛ [лот. rationalis — оқилона, 
ақлга мувофиқ, тўғри; маъқул] Ақлга асос- 
ланган, мақсадга мувофиқ, оқилона, тўғ- 
ри, маъқул. Ишнинг рационал усули. н Бўш 
вақтдан рационал фойдаланиш натижасида 
меҳнат ижодий характер касб этиб, киши- 
ларнинг унга муносабати ҳам ўзгаради. «Фан 
ва турмуш». Аҳолининг тўғри ва рационал 
овқатланишини, экологик жиҳатдан тоза 
маҳсулотлар истеъмол қилишини таъминлаш- 
га эришиш зарур. Газетадан. 

Рационал сонлар мат. Барча бутун ва 
каср сонлар (мусбат, манфий сонлар ва ноль 
сони). 

РАЦИОНАЛИЗАТОР Рационализация 
қилувчи, ишлаб чиқариш жараёнларини их- 
чамлаштирувчи ва такомиллаштирувчи. Ра- 
ционализатор томонидан яратилган янги- 
ликлар ишлаб чиқаришда кенг қўлланмоқда. 
Газетадан. Комбинатда сифат ва самара- 
дорликнинг ортиб боришида ихтирочи ва 
рационализаторларнинг ҳам салмоқли ҳиссаси 
бор. Газетадан. 

РАЦИОНАЛИЗАТОРЛИК Аниқ бир ма- 
шина, технологик жараён, деталь ва б. ни 
такомиллаштиришга, иш унумдорлигини 
оширишга, ишлаб чиқариладиган маҳсулот 
сифатини яхшилашга қаратилган фаолият; 
шундай фаолият билан шуғулланиш. Рацио- 
нализаторлик таклифлари. н Рационализа- 
торлик ва ихтирочилик ҳаракатини кенг 
қулоч ёйдиришга ёшлар ҳам фаол қатнашяп- 
тилар. Газетадан. Ҳозир корхонада рацио- 
нализаторлик таклифлари билан шуғулла- 
наётганларнинг сони тобора ортиб бормоқда. 
Газетадан. 

РАЦИОНАЛИЗАЦИЯ [лот. rationalis - 
ақлга мувофиқ, оқилона] Бирор ишни, иш- 
лаб чиқариш жараёнини ва унинг метод- 
ларини тобора такомиллаштириш, ихчам- 
лаштириш, мақсадга энг мувофиқ равишда 
ташкил этиш. 




РАЦИОНАЛИЗМ [фр. rationalisme <лот. 
rationalis — ақлга, ақл-идрокка асосланган] 
флс. Ақлни ҳақиқий билишнинг асосий, ҳал 
қилувчи манбаи деб ҳисобловчи фалсафий 
йўналиш. 

РАЦИОНАЛИСТ Рационализм тараф- 
дори. 

РАЦИОНАЛЛАШМОҚ Рационализа- 
ция натижасида такомиллашмоқ, ихчам- 
лашмоқ. Рационаллашган иш усуллари. 

РАЦИЯ [«ра(диостан)ция» с. нинг қис- 
қарган шакли] Қабул қилувчи ва эшитти- 
рувчи кўчма радиостанция. Капитан Азро 
қовоғидан қор ёғиб, рация орқали кимгадир 
жаҳл билан гапирарди. «Ёшлик». Рация чў- 
зиб-чўзиб гудок берди. Шофер трубкани олиб, 
яна босиб қўйди. С. Аҳмад, Жимжитлик. 
Уларни соқчилик маишнасига келтириб, ра- 
ция орқали навбатчи қисм билан боғланиш- 
ганда, ҳамма нарса ойдинлашди. Газетадан. 

P ATTI K [ф. i < .7 , j — қизғаниш; кунчилик; 
кўра олмаслик; рақиблик] 1 Яхши кўрган 
кишисини бировдан қизғаниш, кунчилик. 
Севги бор ерда рашк бор. Мақол. н Кўксим- 
да яна юракни ўртовчи рашк аланга олди. П. 
Қодиров, Уч илдиз. Сен дейсан, дилим пок, 
рашкдан йироқман. Сен ундинг, мен эса ҳануз 
тупроқман. А. Орипов, Йиллар армони. 

2 Кўролмаслик, ғашлик, ҳасад. [Канизак:] 
Биламан, мусобақадош икки кишидан бири- 
нинг ютуғи иккинчисининг рашкини эмас, 
ҳавасини, ғайратини келтириши керак. А. 
Қаҳҳор, Қўшчинор чироқлари. Одамнинг 
икки душмани бўлса, биттаси — рашк, ик- 
кинчиси эса ўзини идора қила олмаслик. С. 
Кароматов, Бир томчи қон. 

РАШКЛИ I Севгилиси, ёри ёки яхши 
кўрган кишисини ҳеч кимга ишонмайдиган, 
қизғанчиқ, кунчи. У жуда рашкли эди. 

2 Ҳасад қиладиган, кўролмайдиган; ҳа- 
садчи. Рашкли одам. Рашкли иш синдирар тиш. 
Мақол. 

РАШКЧИ I Яхши кўрган кишисини 
бировдан қизғанувчи, рашк қилувчи киши. 
Сен мени эрксига дунёнинг энг гўзал сўзлари 
билан, Сен мени қизғангин энг рашкчи аёл- 
нинг кўзлари билан. «Ёшлик». Ортиқнинг 
хаёлига ялт этиб рашкчи Собир келди: Хум- 
пар, жаҳл қилиб, чироқни ёқмай ўтирган 
бўлса-чи? М. Мансуров, Ёмби. Агар.. хат- 
лардан бирортаси ёзувчи бўлмаган одамнинг 
рашкчи хотини қўлига тушиб қолса борми, 


ўша уйда нима бўлишини кўз олдингизга кел- 
тира оласиз. Шукрулло, Жавоҳирлар сан- 
диғи. 

2 қ. рашкли 2. [Олима] Кийим танлашда, 
соч турмаклашда дидсиз, аммо тили бийрон, 
жанжалкаш, ўта рашкчи, қадам ташлаш- 
даноқ тажанглиги билиниб турадиган аёл. С. 
Кароматов, Ҳижрон. 

РАШКЧИЛ с.т. қ. рашкчи I. Бундайрашк- 
чил муҳаббатнинг келажаги яхшилик билан 
тугамади. «Ёшлик». 

РАШК-ҲАСАД, рашку ҳасад Рашк ва 

ҳасад, ўта кўролмаслик. Чунки мен: «Улар 
мени қолдириб, ўзлари созандаларга қўшилиб, 
бошқа тўйхонага боргандирлар», деб ўйлаб, 
рашк-ҳасад билан безовта бўла бошладим. С. 
Айний, Эсдаликлар. Устод Қавом, гарчи ота- 
сининг яқин ошнаси бўлса ҳам, бу икки донг- 
дор меъмор ўртасида азалий бир яишрин рашку 
ҳасад мавжуд.. Мирмуҳсин, Меъмор. 

Рашк қилмоқ (ёки этмоқ) Ҳасад қилмоқ, 
қизғанмоқ. Рашк этиб ҳасрат ила қолди 
рақиблар ҳайрон, Шону шавкат бирла бир 
келди, аломат келди. Ҳабибий, Девон. Йи- 
гитликда дилим бўғдинг, қайирдинг, Кўрол- 
май, рашк этиб, ёрдан айирдинг. Ҳабибий, 
Девон. 

РАЪЙ [а. — фикр, нуқтаи назар, қа- 

раш, мулоҳаза; ақл, идрок] Хоҳиш, майл; 
рағбат. Бировнинг раъйига қарамоқ. Раъйига 
юрмоқ. н Дўстларим, мен сизга талпинган 
дамда Қалбимда бўлади ёлғиз бир раъйим: 
Хиёнат бўлмаса дейман ҳеч кимда, Дўст- 
ларнинг имони бут бўлса доим. А. Орипов, 
Йиллар армони. Бозорова янги эмасми, бош- 
лиқнинг раъйига қараб иш тутишга ҳара- 
кат қилади. Н. Аминов, Қаҳқаҳа. Иншоолло, 
бул андишамиз киромларга маъқул тушган 
тақдирда, жаноби тождорнинг ҳам раъй- 
ларини олмоқ.. маъқулдир. А. Қодирий, Ўт- 
ган кунлар. 

РАЪНО [а. — гўзал, зебо; л.м. ен- 

гилтак, мулоҳазасиз; ўйламасдан қилинган] 
I Атиргуллилар оиласига мансуб кўп йил- 
лик ўсимлик ва унинг қизил ёки сариқ 
хушбўй гули. Райҳонлар, раънолар, оқ, пуш- 
ти гуллар — она табиатнинг қизалоқлари. 
«Ёшлик». Чучмома, раъно, бинафша — кўзни 
боғловчи фаранг. F. Ғулом, Шеърлар. 

2 кўчма Гўзал, барно аёл ҳақида. Чаманга 
бахш этди беқиёс камол Бир раъно ишқида 
куйиб-ёниши. М. Икром. -Меники муболаға 

эмас, — деди Анвар, — масалан, сен ҳозир 
гуллар ёнидасан, ҳам чиндан-да гулларнинг 
раъносисан. А. Қодирий, Меҳробдан чаён. Сен 
сози муҳаббатсан, гулшанда гули раъно. О. 
Ёқубов, Эр бошига иш тушса. 

3 Раъно (хотин-қизлар исми). 

РАЪЯ [а. <uLcj — ғамхўрлик, эътибор; 
парвариш; ҳомийлик] с. т. айн. риоя 1. Раъя 
қилмоқ. н Бой экан, деб қўрқиб ҳурмат 
қилманглар, Амалдорни раъя қилиб турманг- 
лар!« Маткарим полвон». Тоғам дебмен раъя 
қилиб турмайман, Ёмонларнинг жазосини 
бергайман. «Интизор». 

РАЪЯ-АНДИША Ҳурмат юзасидан ёки 
бирор кимса билан босиқ ва тортиниброқ 
қилинадиган муомала. Раъя-андиша қилмоқ. 
У раъя-андишани билмайди. н -Кошкийди, 
ҳаммамиз шунақа очиқ гапиришга ўргансак. 
Қачонгача, ахир, раъя-андиша қилиб, айби- 
мизни хаспўшлаймиз, — деди Қурбон ота 
раисга. Ҳ. Назир, Кўктерак шабадаси. 

РАҚАМ [а. — сон, миқдор; сана; 

номер] 1 Сонни ифодаловчи график белги. 
Бу рақамлар ҳар қандай баландпарвоз гап- 
лардан қудратли ва рад қилиб бўлмас факт- 
лардир. С. Аҳмад, Уфқ. Сен дунёга келдинг, 
юртим боласи, Ўн саккизинчи миллион рақами 
билан. «Ёшлик». Табиийки, бу рақам сизни 
даҳшатга солади. Газетадан. 

2 Бирор сон билан ифодаланган миқ- 
дор, кўрсаткич. Раиснинг охирги якунловчи 
сўзи, Қўчқоровнинг нутқидай, рақамлар, му- 
ваффақиятлар, мақтовдан нари ўтмади. С. 
Анорбоев, Оқсой. 

3 Бир турдаги предметларга тартиб би- 
лан қўйилган сон; номер. Тартиб рақами. 

РАҚАМЛАМОҚ Тартиб билан рақам қў- 
йиб чиқмоқ, номерламоқ. Дафтар бетлари- 
ни рақамламоқ. 

РАҚАМЛИ 1 Сонлар, рақамлар билан 
ифодаланган, рақамга эга бўлган. Рақамли 
ҳисоблаш машинаси. н 76-АТС doupacuda 
ҳам келгусида 1440 ma телефон нуқтасига 
эга бўлган янги рақамли ускуна ўрнатиш 
режалаштирилмоқда. Газетадан. 

2 Тартиб рақамлари қўйилган, рақамлан- 
ган, номерланган, номерли. Иккинчи рақам- 
ли уй. 

РАҚИБ [а. <->-Laj — соқчиликда турувчи; 
назоратчи, кузатувчи; айғоқчи; нозир] 1 
Душман, ағёр, ёв. Сиёсий рақиблар. н 
Отабек қўлларини бўшатувчи қўрбошининг 


бунчалик титраб-қалтирашидан ўз рақиб- 
ларидан биттаси шу кииш бўлганини ўйлади. 
А. Қодирий, Ўтган кунлар. Вақт ўтиши би- 
лан рақиб томонлар келишиб олиши мумкин 
бўлган позициялар бой берилмоқда. Газетадан. 

2 Бирор нарса, кимса учун талашув- 
чилар, курашувчилар, рақобат қилувчилар 
(бир-бирига нисбатан). Сўрсангиз ҳолим, 
азизлар, сийнаси афгорман, Қоработирдир 
рақибим, Зуҳра қизга ёрман. С. Абдулла, 
Тоҳир ва Зуҳра. Мирвали шу пайтгача рақиб 
деб тахмин қилиб юрган ҳамқишлоқларининг 
таъзирини беришни дилига тугиб қўйди. С. 
Аҳмад, Жимжитлик. ..Қаҳҳор шартта тўх- 
таб, бутун гавдаси билан рақибига юзланди. 
-Айтар гапингни айта қол шу ерда, юрамиз- 
ми энди узун-қисқа бўлиб?! — деди Тоште- 
мир. «Ёшлик». 

3 Спорт ўйинлари, тортишув, мунозара 
ва ш.к. да қарама-қарши томонлар (бир- 
бирига нисбатан). Рустам, тўрнинг нариги 
томонидан туриб, тўпга сакраётган рақи- 
бини кўрди-ю, қисилган пружинадек осмонга 
сапчиди, шундай зарб билан урдики, тўп ра- 
қибининг бошига тегиб, чеккага учиб кетди. 
Ў. Ҳошимов, Қалбингга қулоқ сол. Рақиб 
деганнинг киройи айтишга сўзи, муштла- 
шишга мушти бўлса. Ҳ. Ғулом, Машъал. 

РАҚБА шв. айн. раҳба. Отларни кўм-кўк 
барра ўтлар ўсиб ётган рақбада яйдоқ қол- 
диришди. «Ёшлик». 

РАҚИБЛИК Кўролмаслик, душманлик. 
Рақиблик қилмоқ. н Эшикдан чиқиши ҳа- 
мон Анварга рақиблигини ошкор қилиб қўй- 
масликни ғойибдан тилади. Ш. Холмирзаев, 
Қил кўприк. 

РАҚОБАТ [а. djlAj — кузатиш, назорат] 
1 Басма-басликка беллашув; ким ўзди. 
Барчамиз мана шундай кескин рақобат ша- 
роитида ғалабага эришиш, муносиб ўрин 
эгаллаш нақадар оғир ea машаққатли кеч- 
ганининг гувоҳи бўлдик. Газетадан. Нега де- 
ганда, рақобат бўлмаган, боқимондалик, дав- 
лат ҳисобидан кун кўриш кайфияти устун 
бўлган жойда бундай илғор тартиб ea ёнда- 
шув мутлақо бўлмаслиги табийдир. Газетадан. 

2 Талабгорлар, рақиблар кураши. Кун- 
дошлар рақобати. н Кумушнинг рақобат 
ўти бир оз ўча тушган эди, уч-тўрт кунлик 
можародан яхшигина ҳасрат очилди. А. Қо- 
дирий, Ўтган кунлар. 

3 иқт. Мустақил товар ишлаб чиқарувчи 
(корхона)лар ўртасида товарларни қулай 
шароитда ишлаб чиқариш ва яхши фойда 
келтирадиган нархда сотиш, умуман, иқти- 
содиётда ўз мавқеини мустаҳкамлаш учун 
кураш. Қиииюқ жойларда рақобат қила ола- 
диган корхоналарни ташкил этишнинг барча 
мураккабликларини бартараф этиш ва рес- 
публика қишлоқ аҳолисини иш билан таъ- 
минлаш керак. Рақобат бўлмаса, бозор иқти- 
содиётини барпо этиб бўлмайди. Газетадан. 

РАҚОБАТБАРДОШ [рақобат + бардош] 
иқт. Рақобатлаша оладиган, рақобатга чи- 
дайдиган. Бу ерда йилига 4,5 минг тонна 
рақобатбардош калава ишлаб чиқарилади. 
Газетадан. Улар [ишбилармонлар] халқ хўжа- 
лигининг турли соҳаларида мавжуд бўлиб, 
рақобатбардош, импорт ўрнини босадиган 
маҳсулот ишлаб чиқаришга ҳаракат қилмоқ- 
далар. Газетадан. 

РАҚОБАТБАРДОШЛИК Рақобат кила 
олишлик, рақобатга чидашлик; рақобатга 
кириша олиш қобилияти. ..Ўзбекистондаги 
кичик қишлоқ корхоналари маҳсулотларнинг 
юқори даражада рақобатбардошлигини таъ- 
минлай олади. Газетадан. 

РАҚОБАТЛАШМОҚ Беллаша олмоқ, 
тенг келмоқ, рақобат қила олмоқ. Эндилик- 
да Тошкент қомат кериб, гўзаллашиб, жа- 
ҳондаги энг ажойиб шаҳарлар билан рақо- 
батлашадиган даражага етди. Газетадан. Бу 
йўл билан.. ташқи бозорга ҳам фаол аралаш- 
ган ва рақобатлаиш бошлаган бўлур эдик. 
Газетадан. 

РАҚОБАТЧИ 1 Рақобат қилувчи киши 
ёки томон. Бир-икки ойдан кейин бўлса ҳам, 
уларга [яна бир] рақобатчи [Анвар] ортади. 
А. Қодирий, Меҳробдан чаён. 

2 иқт. Бозор иштирокчилари, товар иш- 
лаб чиқарувчилар ўртасида курашувчи шахс. 
Бозорда рақобатчилар қанча кўп бўлса, деҳ- 
қонга шунча яхши. Газетадан. 

РАҚОБАТЧИЛИК иқт. Ўзаро рақобат 
қилишлик, рақобатбардошлик. Фақат ян- 
ги мулкдорлар пайдо бўлиб қолмасдан, балки 
рақобатчилик муҳити ҳам аниқ шаклланиб 
бормоқда. Газетадан. ..рақобатчиликни ву- 
жудга келтириш учун шароит яратиш ке- 
рак. Газетадан. 

РАҚС [а. — ўйин, ўйинга тушиш ва 

унга мослаб ёзилган мусиқа] 1 Раққос(а)- 
нинг гармоник ҳаракати ва ҳолатлари, 


пластик ифодавийлиги, юз имо-ишоралари 
ва б. орқали образ яратишдан иборат санъат 
тури. Ўзбек миллий рақслари. Рақс тарихи. 

2 Турли мақомлар билан бажариладиган 
ритмик ҳаракат; оёқ ўйин ва шундай ўйин 
учун ёзилган мусиқа. Рақс мусиқаси. Рақс- 
(га) тушмоқ. Рақс қилмоқ. н Қобил ҳам 
қизишиб, билар-билмас, фарғоначасига рақс- 
га туша бошлади. Ҳ. Назир, Сўнмас чақ- 
моқлар. Шийпонда енгил куй янграмоқда, 
хушқад, хушсурат бир жувон рақс тушмоқда. 
О. Ёқубов, Диёнат. Бир-биридан шўх, бир- 
биридан ўйноқи оҳангларга ёш-яланглар рақс 
тушишяпти. Газетадан. 

3 Оёқ ўйин, танса кечаси, базм. Рақслар 
бошланур, гул ўйин, чапак, Ҳунарин кўрсатар 
қиз, жувон, хоним. Ғ. Ғулом. 

РАҚҚОС [а. — ўйинга, рақсга ту- 

шувчи] Рақсга тушувчи санъаткор эркак; 
ўйинчи. Зангиота сайридаги базмда ноғора 
ва чилдирма авжга чиққан, сурнайлар чи- 
йиллаган, ўртада ёш раққослар ўйин тушиб 
турар эди. М. Муҳаммаджонов, Турмуш ури- 
нишлари. Кўриб раққослар ҳайратда қолди, 
Адашди рақсидан, ҳатто уялди. Ҳабибий, 
Девон. Самандар — актёр, сўз устаси, раққос 
ва хонанда. Газетадан. 

РАҚҚОСА \а. c^lij — ўйинга тушувчи 
аёл; балерина] Раққос аёл. Саҳнага раққоса 
қизлар чиққанда, Нормамат узоқ вақт 
қидирган нарсасини топгандай қувонди. 
«Ёшлик». У шу тобда гўзал раққосани жуда- 
ям кўргиси келиб кетди. Мирмуҳсин, Темур 
Малик. 

РАҚҚОСЛИК Рақс тушиш санъати. Бири 
раққосликда бўлди мумтоз, Бўлиб зийнат 
яратгай ғамзаю ноз. Ҳабибий, Девон. 

РАҒА Япроқ ва меваларда (асосан ток- 
да) сариқ, жигарранг доғ қолдирадиган 
юқумли замбуруғ касаллиги ва шу касаллик 
натижасида ҳосил бўлган доғлар. Раға туш- 
ган олма. 

РАҒБАТ [а. j — хоҳиш; яхши ният, 
истак] 1 Бирор ишга бўлган хоҳиш, истак, 
майл, раъй. Менинг бу ишга рағбатим йўқ. 
н Баҳордан буён бир рағбатингиз йўқ, 
Меҳнат қилдингиз-ку, миннатингиз йўқ. М. 
Юсуф, Осмонимга олиб кетаман. Гулламас 
яшнаб Ватан, то элда меҳнат бўлмаса, Ҳар 
иш олға босмагай, меҳнатга рағбат бўлмаса. 
Ҳабибий. 




2 Қизиқтирувчи, қўзғатувчи омил, са- 
баб; манфаат келтирувчи (берувчи) нарса. 
Мен жўраларимнинг олдида фахр этиб юра- 
ман. Аваз оғам ғазалларимни ўқиб, рағбат 
берди, дейман. С. Сиёев, Аваз. ..қонунчиликда 
бу борада кўзда тутилган рағбат ва имти- 
ёзларнинг амалга оширилишини таъминлаш 
зарур. Газетадан. 

3 псхл. Инсон ҳис-туйғулари, руҳий ҳолат- 
ларини ривожлантирувчи, уни фаолликка 
ундовчи руҳий (психик) таъсир. 

РАҒБАТЛАНМОҚ Манфаатдорлик ошу- 
ви ёки тақдирлаш натижасида бирор иш, 
фаолиятга қизиқмоқ, рағбати ошмоқ. Му- 
ваффақиятдан рағбатланган пахтакорлар 
ғайратга ғайрат қўшмоқдалар. 

РАҲА [ф. il j / ij — йўл, кўча] кт. Йўлка, 
кўча. Мен йўлимни танлаганман чорраҳада, 
Сенга ўхшаб қолмай шундай тор раҳада. Т. 
Тўла, Асарлар. 

РАҲБА \ а. — бўш жой, кенглик; май- 

дон; ҳовли] шв. 1 Очиқ кенг майдон, дала. 
Холбўта бошини кўтарганда, Саидмурод ўқ 
узди.. Нариги томондаги раҳбада чўзилиб 
ётишган Комил билан Ҳамид сапчиб туришди 
ва дарров нима гап-сўзлигини фаҳмлаб, Саид- 
муродга ташланишди. «Ёшлик». 

2 Масжид ҳовлиси (хонақоҳ ва кўча 
эшиклари ўртасидаги майдон). Унданраҳба- 
га ҳам эшик бўлиб, ташқаридан одамларнинг 
паст-баланд овозлари эшитилиб турарди. Э. 
Самандар, Тангри қудуғи. 

РАҲБАР [ф. j-i-ilj / j-^jij — йўлбошчи, 
йўл бошловчи (кўрсатувчи), бошлиқ] 1 
Бирор давлат, ташкилот, гуруҳ, жамоа ва 
ш.к. га йўл кўрсатиб, бошчилик қилиб 
борувчи, раҳбарлик қилувчи; йўлбошчи, 
раҳнамо. Ҳукумат раҳбарлари. Раҳбар ходим. 
н Мустақиллик шароитида яшаш ҳар бир 
раҳбар, фуқаро зиммасига улкан масъулият 
ҳам юклайди. Газетадан. Бугун бошқарув 
тизимига миллати, элати, уруғидан қатъи 
назар, эл ишончига сазовор бўлган раҳбарлар 
кириб келмоғи зарур. Газетадан. 

2 Таълим-тарбия берувчи, йўл-йўриқ 
кўрсатувчи; устоз. Мусиқа раҳбари. Илмий 
раҳбар. Яхши раҳбар — чин падар. Мақол. 
н Режиссёр ижодий ташкилотнинг ҳам 
ғоявий, ҳам бадиий раҳбаридир. Газетадан. 

Синф раҳбари Синф болаларининг ўз- 
лаштиришини ва интизомини кузатиб бо- 
риш ва уларга доимий раҳбарлик қилиб 


туриш учун биркитилган ўқитувчи. Синф раҳ- 
баримиз ақлли, доно аёл. Мен синф раҳбарим 
билан бамаслаҳат иш қиламан. 

РАҲБАРИЯТ [ф. + а. сА j__j> j] Раҳбарлик 
қилувчи гуруҳ, доира. ..мамлакат раҳба- 
риятининг сиёсати халқаро майдонда юк- 
сак обрў топгани алоҳида таъкидланди. 
Газетадан. Тоғ ёнбағридаги касалхонага кел- 
ганда, кеч кириб қолгани учун, раҳбарият уй- 
уйига тарқалган эди. Т. Малик, Шайтанат. 

РАҲБАРЛИК 1 Раҳбар эканлик, раҳбар 
мавқеи, мақоми. 

2 Бошчилик, бошлиқлик; йўлбошчилик, 
раҳнамолик; мураббийлик, устозлик. Ишчи- 
лар раҳбарлигида ўқувчилар меҳнат кўник- 
малари ҳосил қиладилар. Газетадан. 

3 айн. раҳбарият. 

РАҲИМ [а. *._<-=>. j — меҳрибон, шафқат- 
ли] 1 Меҳрибон, шафқатли, раҳмдил (Ол- 
лоҳнинг сифатларидан бири). Худоё худо- 
вандо, яккаю ягоналигинг, раҳим ва раҳмон- 
лигинг ҳаққи, мендек бир балокаш, гуноҳкор 
ожиза бандангдан марҳаматингни дариғ 
тутмагайсан. К. Яшин, Ҳамза. 

2 Раҳим (эркаклар исми). 

РАҲМ | а. j — шафқат, марҳамат; ачи- 
ниш; меҳрибонлик, меҳр] Аянч ёки муш- 
кул аҳволдаги кимсага, нарсага нисбатан 
ачиниш туйғуси ва шундай туйғу таъсирида 
кўрсатилган шафқат, марҳамат. Сизни оғзи 
қон бўри дедим, чунки сизда раҳм йўқ. А. Қо- 
дирий, Ўтган кунлар. Бир кун ундан қит- 
тай раҳм тилаган аёлларимизни қўндоқ би- 
лан саваб бақирди.. Ойбек, Қуёш қораймас. 

Раҳм қилмоқ 1) шафқат қилмоқ, мар- 
ҳамат қилмоқ. [Ойиша бегим Бобурга:] Са- 
марқанд сизга жангсиз дарвоза очмас, энди 
ўзингизга раҳм қилинг. Урушга борманг, ўти- 
наман!П. Қодиров, Юлдузли тунлар. Сизда 
одамият бўлса, бу ғариби нотавонга раҳм 
қилмаганингизда ҳам, анови шўрлик бола- 
ларнинг зорига раҳм қилишингиз керак эди. 
М. Исмоилий, Фарғона т. о.; 2) аямоқ, ачин- 
моқ. Биров зулм қилса, биров раҳм қилар экан, 
биров ош берса, биров нон берар экан. Ойдин, 
Садағанг бўлай, командир. Раҳми келмоқ 
Ачиниш ҳисси пайдо бўлмоқ, ачинмоқ; ая- 
моқ; ёрдам бергиси келмоқ. Яланг бошидан 
қон оқаётган, йиртилган кўйлаги орасидан 
моматалоқ бадани кўриниб турган, ўзи чўкка 
тушиб, одамлардан шафқат сўраётган йи- 
гирма ёшлардаги йигитга Тоҳирнинг раҳми 




келди. П. Қодиров, Юддузли тунлар. Хотин 
киишнинг кўз ёши ширин бўлади. Ёдгорнинг 
раҳми келди. Хотинини овутди. Ў. Ҳошимов, 
Қалбингга қулоқ сол. Раҳмини келтирмоқ 
Кимсада ачиниш, аяш ҳиссини туғдирмоқ, 
пайдо қилмоқ. Баширжон одамнинг раҳмини 
келтирар даражада юпун, одмигина кийиниб, 
Шамси Тўраевичникига йўл олди. Н. Аминов, 
Суварак. 

РАҲМАТ [а. г, д -» j — шафқат, марҳамат, 
меҳрибонлик; ачиниш] 1 унд. с. Ташаккур 
ва миннатдорчиликни ифодаловчи сўз. Kam- 
ma раҳмат! Отангга раҳмат! н -Раҳмат! 

— Муқаддам унга меҳр билан тикилиб қол- 
ганини пайқаб, дарров кўзларини яширди. Ў. 
Ҳошимов, Қалбингга қулоқ сол. 

Раҳмат айтмоқ Миннатдорчилик бил- 
дирмоқ. Муборак Набижонга раҳмат айтиб 
хайрлашди-да, ёш боладай ликиллаб, чоп- 
қиллаб кетди. С. Зуннунова, Кўк чироқлар. У 
қайта-қайта раҳмат айтиб, мени машина- 
га кузатиб қўйди. С. Сиёев, Ёруғлик. 

2 Ташаккур, миннатдорчилик, шукро- 
налик. Ким яхшилик уруғини сепса, раҳмат 
ҳосилини олади. Газетадан. [Ойимхон] Мада- 
миннинг хотинларининг ҳовлисини супуриб, 
сувини ташиб берган, аммо раҳмат ўрнига 
қарғиш ва жеркиш эшитган. П. Турсун, Ўқи- 
тувчи. 

3 дин. Марҳамат, мурувват. [Ҳидоят ўз- 
ўзига:] Худоё, раҳматингдан ўргилай, ошхўрга 

— ош, нонхўрга нон еткизурсан. Ҳамза, Май- 
саранинг иши. 

Худо раҳмат қилсин (ёки раҳматига ол- 
син) Худо ўз марҳаматига сазовор қилсин 
(вафот этган киши ҳақида). Худо раҳмат 
қилсин. Ўзи ҳам хатини олиб, муҳрга қараб 
қолган экан-да.. бечора. Ҳай, начора, банда- 
лик экан.. — деб қўйди. К. Яшин, Ҳамза. 

РАҲМАТЛИ дин. Худонинг раҳматига 
лойиқ, мўмин (вафот этган киши ҳақида). 
Онаси раҳматли мунгли, қобил хотин эди. С. 
Аҳмад, Уфқ. Воажаб! Бу қадрдон гўшанинг 
ҳамиша файзлилиги раҳматли чоли Тожи 
Давлат билан экан. «Ёшлик». 

РАҲМАТНОМА қ. ташаккурнома. Розиқ 
[бошлиқдан] икки марта раҳматнома олган. 
С. Аҳмад, Сайланма. 

РАҲМДИЛ [а. + ф. — кўнгли, ди- 

ли раҳмга тўла; шафқатли] Бировга озор 
бермайдиган; кўнгли юмшоқ, раҳмли, шаф- 
қатли. Раҳмдил одам. н Илгари одамлар анча 


содда, раҳмдил, мўмин эканини, айниқса, 
ўзининг тенгдошлари қувлик — шумликлардан 
узоқ, инсофли, фариштаси бор одамлар эка- 
нини дилидан ўтказди. Мирмуҳсин, Меъмор. 
Ҳозир кўзимга Султон амаки ҳар вақтдаги- 
дан кўра ғамхўр, раҳмдил кўриниб кетди. Ҳ. 
Назир, Ёнар дарё. Зоҳир шайх, оғасидек 
руҳоний бўлгани билан, оғаси каби арзимаган 
нарсага ловуллаб кетадиган тажанг, жаҳлдор 
эмас, кўнгилчан, раҳмдил киши эди. С. Сиёев, 
Ёруғлик. 

РАҲМДИЛЛИК Бировга озор бермас- 
лик, кўнгли юмшоқлик; шафқатлилик. 
..тенгдош дўстларимдан бири.. очерк ёзиш 
ёшларнинг иши, журналистларнинг иши, деб 
менга раҳмдиллик қилади. Н. Сафаров, Олов- 
ли излар. Бу нигоҳда ҳамдардликкаям, раҳм- 
дилликкаям ўхшаб кетувчи ҳазин бир ифода 
яллиғланиб турарди. А. Обиджон, Аканг қа- 
рағай Гулмат. 

РАҲМЛИ Бировга раҳм қиладиган; кўнг- 
ли юмшоқ, раҳмдил. Раҳмли одам. 

РАҲМОН [а. — меҳрибон, шафқат- 

ли] 1 Раҳм қилувчи, шафқатли (Оллоҳнинг 
сифатларидан бири). Тоғажон, беринг суюн- 
чи, Ҳўллагай яратган раҳмон. «Юсуф ва 
Аҳмад». Худоёхудовандо, якка ea ягоналигинг, 
раҳим ea раҳмонлигинг ҳаққи, мендек бир 
балокаш, гуноҳкор ожиза бандангдан марҳа- 
матингни дариғ тутмагайсан. К. Яшин, 
Ҳамза. 

Сабр таги — раҳмон Сабр қилинса, Ол- 
лоҳ ажрини, мукофотини беради, раҳм- 
шафқатини аямайди, деган маънода қўл- 
ланадиган ибора. -Сабр қилинг, болам, сабр 
таги — раҳмон! Ишлаяпсизми, ишхонангиз 
борми? — деди Чўтир хола Умидга. Мир- 
муҳсин, Умид. Сабр таги — раҳмон дерлар, 
айла бардош, Бошинг тошдан, наҳот сабринг 
бўлмаса тош. Т. Тўла, Асарлар. 

2 Раҳмон (эркаклар исми). 

РАҲМСИЗ 1 Раҳм-шафқатни билмай- 
диган; бераҳм, шафқатсиз. Раҳмсиз одам. 
Раҳмсиз суратда ишлатмоқ. н Шунинг учун 
меҳнаткашни раҳмсиз ишлатиб, мадрасалар 
бино қилмоқда, ариқлар чиқармоқда.. эди. А. 
Қодирий, Меҳробдан чаён. .. Оҳ Олимжон, 
аягинанг ўлсин! Раҳмсиз отанг ўлсин. Нима 
қилди? Айтгил, ким урди?Ҳамза, Танланган 
асарлар. 

2 кўчма Шафқатсизликни ифодалай- 
диган, аямасдан, бераҳмларча қилинган. 

Хушрўйнинг раҳмсиз муҳокамасидан оққан бу 
ҳақиқатлар Зайнабни йиғлатди. А. Қодирий, 
Ўтган кунлар. Ҳайнатанинг қарашлари раҳм- 
сиз ва беаёв эди. Ш. Рашидов, Қудратли тўл- 
қин. 

РАҲМСИЗЛИК Раҳм-шафқатни бил- 
маслик, бераҳмлик. Болаларни шаддодликка 
ўргатмангиз, Раҳмсизлик, бедодликка ўргат- 
мангиз, То улғайиб, дуч келганда инсонларга, 
Ўхшамасин андишасиз шайтонларга. Э. Во- 
ҳидов, Муҳаббатнома. 

РАҲМ-ШАФҚАТ Кимсага ёки нарсага 
кўрсатилган меҳрибончилик ва марҳамат. 
Раҳм-шафқат бўлмас шоирга, Заъфар дунё 
босар изидан. Р. Парфи, Кўзлар. Эъзозхон 
Зиёдилланинг кўзларига қарайди, уларда раҳм- 
шафқатдан асар ҳам йўқ. Ҳ. Ғулом, Машъал. 
Одамларда раҳм-шафқат тугаб кетган. X. 
Тўхтабоев, Ширин қовунлар мамлакати. 

РАҲНАМО [ф. LoUilj / — йўл 

кўрсатувчи (бошловчи)] кт. Йўл кўрсатув- 
чи, бошчилик қилувчи; раҳбар. [Навоий:] 
Халқ ҳақсизликка қарши бош кўтарар экан, 
унга кимдир раҳнамо бўлиши муқаррар. Уйғун 
ва И. Султон, Алишер Навоий. [Устозни] 
Тўғри йўл кўрсатувчи раҳнамо, деб қабул қил- 
ганман ва бундан кейин ҳам шундай бўлиб 
қолади, иншооллоҳ. Газетадан. 

РАҲНАМОЛИК Йўлбошчилик, раҳбар- 
лик. Бу ерда Мовароуннаҳр амирига бўйсу- 
нишдан бош тортганларга раҳнамолик қил- 
ганларни йиғишган эди. С. Кароматов, Сўнг- 
ги бархан. ..халқингизга раҳнамолик қили- 
шингизда омад ёр ва тангри мададкор бўли- 
шини яратгандан сўраб қоламиз. Газетадан. 

РЕ [лот. re] Мусиқа гаммасининг иккин- 
чи товуши ва унинг нота белгиси. 

РЕ- [лот. re..] Байналмилал ўзлашма сўз- 
ларда сўзнинг олдидан қўшиладиган ва 1) 
ҳаракатни янгидан (қайтадан) бошлаш, 
тиклаш ёки унинг такрорланиши (мас .,реа- 
билитация), 2) иш-ҳаракатнинг қарама-қар- 
шилиги (мас., реактор ) каби маъноларни 
билдирадиган қўшимча. 

РЕАБИЛИТАЦИЯ [лот. rehabilitatio — 
қайта тиклаш] 1 тиб. Организмнинг издан 
чиққан функцияларини ҳамда беморлар ва 
ногиронлар меҳнат қобилиятини тез ва тўла- 
тўкис тиклашга қаратилган тиббий, педа- 
гогик ва ижтимоий чора-тадбирлар мажмуи. 
Реабилитация маркази. н Унда.. ногиронлар- 
ни реабилитация қилиш марказининг иш фао- 


лиятини кучайтириш масалалари кўрилди. 
Газетадан. Тулистондаги Сирдарё вилоят реа- 
билитация ва саломатлик марказида респуб- 
лика семинари бўлиб ўтди. Газетадан. Энди 
аёлингизни реабилитация бўлимига ўтказа- 
миз [деди ҳаким]. Газетадан. 

2 ҳуқ. Жиноят содир этишда асоссиз гу- 
мон қилинган ёхуд айбланган шахснинг пок 
номи, шаъни ва қадр-қимматининг ҳуқуқ- 
ни муҳофаза қилувчи давлат органлари то- 
монидан тикланиши. Реабилитация қилмоқ. 
н Тошев масаласига аралашиб қамалган 
Умаров.. реабилитация бўлиб, оқланиб ке- 
либди. П. Қодиров, Уч илдиз. 

РЕАГЕНТ [ингл. reagent] Кимёвий реак- 
цияда иштирок этувчи модда; реактив. 

РЕАКТИВ I [фр. reactif < ре.. + лот. activus 

— ҳаракатдаги] ким. Бошқа моддалар билан 
бирга маълум кимёвий реакцияда иштирок 
этувчи ва шу реакция орқали изланаётган 
модданинг бор-йўқлигини аниқлаб берувчи 
модда. 

РЕАКТИВ II сфт. 1 Кимёвий анализда 
аниқлагич (қ. реактив I) бўлиб хизмат қила- 
диган. Реактив моддалар. 

2 Буғ, газ ва ш.к. оқимининг тепки кучи 
натижасида ёки шундай куч билан ҳаракат 
қиладиган. Реактив артиллерия. Реактив 
двигателъ. Реактив самолёт. н Сув ости 
кемалари ёрдамида қуриш мўлжалланаётган 
бу иншоот бўйлабреактив двигателли вагон- 
снаряд қатнаши кўзда тутилмоқда. «Фан ва 
турмуш». 

РЕАКТОР [ингл. reactor < ре.. + лот. actor 

— ҳаракатга келтирувчи] 1 Ўзгарувчан ток 
занжирида қисқа туташув содир бўлганда, 
токни чеклаб қўядиган юқори вольтли 
электр аппарати. 

2 ким. Муайян температура ва босим ша- 
роитида кимёвий ва биокимёвий реакциялар 
ҳосил қилиш учун ишлатиладиган аппарат. 

3 физ. Бошқарилувчи радиоактив реак- 
ция — атом ядроларининг парчаланиш реак- 
цияси амалга ошириладиган қурилма. Ҳозир 
ядро реакторларида уран ядроларининг пар- 
чаланиши туфайли жуда кўп радиоактив 
моддалар олинади. «Фан ва турмуш». Шимо- 
лий Корея матбуотининг хабарларига қара- 
ганда, уларнинг атом реактори ядро қуроли 
яратишга эмас, электр энергияси ишлаб чи- 
қаришга хизмат қилади. Газетадан. 

РЕАКЦИОН 1 сиёс. Реакция манфаат- 
лари учун курашувчи, эски тартибларни 
сақлаб қолишга ёки тиклашга уринувчи. 
Реакцион ғоя. н Реакцион оқим тараф- 
дорлари дастлаб Фарғона водийси, сўнг бу- 
тун республикада ислом давлати қуришни 
хаёл қилдилар. Газетадан. 

2 Кимёвий реакцияга оид, алоқадор. 

РЕАКЦИОНЕР [фр. reactionnaire — ре.. + 
лот. actio — ҳаракат] Сиёсий реакция та- 
рафдори ёки қатнашчиси; прогрессив, илғор 
ҳаракатлар ва демократия душмани. 

РЕАКЦИЯ I [ре.. + лот. actio — ҳаракат] 
1 псхл. тиб. Ташқи ва ички қўзғатувчиларга 
жавобан инсон ва унинг тана аъзоларида 
пайдо бўладиган ҳаракат, жараён ёки ҳолат; 
акс таъсир. 

2 ким. Икки ёки бир неча моддалар ўр- 
тасида кечадиган ва янги моддалар ҳосил 
қиладиган ўзаро кимёвий таъсир. Кимёвий 
реакция. Реакцияга кирмоқ. н Ядровий тар- 
кибга кирувчи лимон кислота билан темир 
оксидлари ўртасида ҳам реакция кечади. «Фан 
ва турмуш». 

РЕАКЦИЯ II сиёс. Эски, умри тугаган 
ижтимоий тартибларни сақлаб қолиш, қайта 
тиклаш ва мустаҳкамлаш мақсадида иж- 
тимоий тараққиётга фаол қаршилик кўр- 
сатиш. 

РЕАКЦИЯЧИ қ. реакционер. 

РЕАЛ [лот. realis — моддий; ҳақиқий < 
res — нарса, буюм] 1 Ҳақиқатан ҳам мавжуд 
бўлган; ҳақиқий, чин, воқеий. Реал воқелик. 
н Кўргиликдан, таваккалдан, тақдирдан воз 
кечиб, халқ реал нарсаларга аҳамият бера- 
диган бўлди. Ойбек, Нур қидириб. ..Биз ҳо- 
зир энг чуқур хаёлот билан реал воқелик 
орасидаги масофа шиддатли тезликда қис- 
қараётган бир даврда яшаяпмиз. «Ёшлик». 

2 Амалий; амалга ошиши аниқ бўлган, 
бажарилиши мумкин бўлган. Реал режа. Реал 
вазифа. н Ҳар қандай дадил фантазиянинг 
замирида ҳам ҳаётий тажриба, реал факт- 
лар, манзаралар ётади. У. Норматов, Талант 
тарбияси. 

Реал даромад иқт. Аҳолининг пул да- 
ромадларига сотиб олиши мумкин бўлган 
товар ва хизматлар миқдори. Самарадорлик, 
айниқса, кишиларнинг реал даромадлари жа- 
дал ошаётгани каби масалаларни таҳлил 
қилиш долзарб муаммодир. Газетадан. 


РЕАЛИЗАЦИЯ [лот. realis — моддий, ҳа- 
қиқий] 1 Маълум бир режа, лойиҳа, дастур, 
мақсадни амалга ошириш, турмушга татбиқ 
этиш. 

2 иқт. Мол-мулк ёки қимматбаҳо қоғоз- 
ларни пулга айлантириш; мол сотиш. Ой 
охиригача 28 млн сўмликдан зиёд маҳсулот 
реализация қилинади. Газетадан. 

РЕАЛИЗМ I [лот. realis — моддий, ҳақи- 
қий] 1 ад. Адабиёт ва санъат (тасвирий санъат, 
театр, мусиқа ва б.) да воқеликни, ҳаётни 
ифода воситалари орқали, бадиий образларда 
бутун тўлалиги билан ўзига ўхшаш шаклларда 
ҳаққоний акс эттириш усули. 

РЕАЛИЗМ II флс. Онгдан ташқаридаги 
мавжуд реаллик гўё идеал объектларнинг 
мавжудлигидан ёки субъект, билиш жараё- 
ни ва тажрибага боғлиқ бўлмаган билиш 
объектидан иборатдир, деб ҳисобловчи фал- 
сафий йўналиш. 

РЕАЛИСТ 1 Адабиёт, санъат ёки фалса- 
фадаги реализм издоши, реализмга амал қи- 
лувчи. Реалист ёзувчи ўзи кўрмаган ҳоди- 
саларга ҳам ўзининг кўрганлари, кузатган- 
лари, шахсий-ҳаётий тажрибалари асосида 
ёндашади. У. Норматов, Талант тарбияси. 

2 Ўз фаолиятида реал воқелик, атроф 
муҳит ва иқлим шарт-шароитларини, мав- 
жуд имкониятларни ҳисобга олиб иш кў- 
рувчи. Реалист одам. 

РЕАЛИСТИК 1 Реализм тамойилларига 
асосланган, реализмга хос. Реалистик асар. 
Ҳаётни реалистик акс эттирмоқ. н Бобур 
ўзи кузатган табиий ҳодисаларни реалистик 
асосда акс эттирган. «Фан ва турмуш». 

2 Реал, ҳақиқий, амалий. Ҳаётга реалис- 
тик қараш. Реалистик сиёсат. 

РЕАЛЛАШМОҚ Ҳақиқий, реал тус ол- 
моқ, реал равишда намоён бўлмоқ, аниқ- 
ланмоқ, амалга ошмоқ. Сўзнинг маъноси кон- 
текстда реаллашади. 

РЕАЛЛИК 1 Ҳақиқийлик, аниқлик, 
амалийлик, амалга ошириш мумкинлик. 
Фикрнинг реаллиги. н Элмуродда, бошлан- 
ган ишнинг реаллигига қатъий ишонч туғил- 
ди. П. Турсун, Ўқитувчи. 

2 Ҳақиқатда, объектив мавжуд бўлган 
воқеа-ҳодиса, воқелик, ҳақиқат. Булар икки- 
та алоҳида-алоҳида олам, реалликни қабул 
қилишнинг икки усули бўлиб, ҳаракат йўна- 
лишлари бир-бирига мос келмайди, балки қа- 
рама-қаршидир. Газетадан. 

РЕАНИМАТОЛОГИЯ [реанимация + 
юн. logos — фан, таълимот] Тиббиётнинг ор- 
ганизмни жонлантириш ва тасодифий ўлим- 
дан сақлаб қолиш, турли касалликлар оқи- 
батида юзага келадиган оғир ҳолларда орга- 
низмнинг ҳаётий муҳим функцияларини 
бошқариш ва тиклаш масалаларини ўрга- 
надиган бўлими. 

РЕАНИМАЦИЯ [ре.. + лот. animatio — 
жонлантириш, ўзига келтириш] тиб. 1 Кли- 
ник ўлим ҳолатидаги кишиларни тирилти- 
риш; жонлантириш, шунингдек, ҳаётий му- 
ҳим аъзоларнинг турли сабаблар оқибатида 
тўсатдан йўқолган ёки ўзгарган функция- 
ларини тиклаш учун кўриладиган чора-тад- 
бирлар мажмуи. Биз реанимация ҳақида бир 
оз маълумотга эгамиз. Газетадан. 

2 Шундай чора-тадбирларни амалга 
оширувчи бўлинма, врачлар гуруҳи. Аҳмад- 
ни ўша куниёқ зудлик билан вилоят касал- 
хонасининг реанимация бўлимига олиб келиш- 
ди. Газетадан. Ушбу тиббий ёрдам маркази 
диагностика, шошилинч терапия, нейрохирур- 
гия, жарроҳлик, болалар ва реанимация бўлим- 
лариниўз ичига олади. Газетадан. 

РЕБУС [лот. rebus — нарсалар билан, 
воситасида < res — нарса, буюм] Сурат, 
ҳарф ва баъзи бир шартли белгилар восита- 
сида ифода этиладиган топишмоқ (ушбу сўз 
дастлаб ҳажвий сурат маъносида қўлланган). 

РЕВАЛЬВАЦИЯ [ре.. + лот. valeo — аҳа- 
миятга, қийматга эгаман] иқт. Миллий 
валюта-пул бирлиги курсини бошқа мам- 
лакатлар ёки халқаро валюта-пул бирлик- 
лари курсига нисбатан расмий равишда 
ошириш. 

РЕВАНШ \фр. revanche — ўч, қасос 
(олиш); қаримта] 1 Урушда енгилган томон- 
нинг ўч олиши, қаримта қайтариши ёки ўч 
олиш учун қилган ҳаракати. Реванш олмоқ. 

2 спрт. Спорт ўйинларида: енгилган, ғо- 
либликни қўлдан берган спортчининг ёки 
команданинг ғолиб устидан ғалаба қозониш 
ва ғолибликни қайтариб олиш мақсадида 
қайтадан ўтказадиган ўйини ва унинг ижо- 
бий натижаси. Англиялик Лъюис катта бокс- 
га қайтадиган бўлса, Виталий сўзсиз у билан 
реванш жангни ўтказишга рози бўларкан. Га- 
зетадан. Унда французлар 3:1 ҳисобида ғалаба 
қозониб, америкалик чарм тўп усталаридан 
ўзига хос реванш олишди. Газетадан. 


РЕВАНШИЗМ [фр. revanche] сиёс. тар. 
Урушда енгилган томоннинг илгари қўлдан 
кетган ҳудудларни қайтариб олишга, илга- 
риги мавқеини тиклаш мақсадида янги уруш 
очиш ёки унга тайёргарлик кўришга қара- 
тилган сиёсати. 

РЕВАНШИСТ тар. Реваншизм тараф- 
дори, реваншизм сиёсатини юргизувчи; қа- 
римта қайтаришга интилувчи. Реваншистлар 
сиёсати. 

РЕВИЗИОНИЗМ [лот. revisio, revisionis 

— қайта кўриш, тафтиш] Бирон-бир таъли- 
мот, назария, нуқтаи назар принциплари 
ва қоидаларини қайта кўриб чиқиш (тафтиш 
қилиш)ни талаб қилувчи ғоявий-сиёсий ёки 
илмий-назарий йўналиш. 

РЕВИЗИОНИСТ Ревизионизм тараф- 
дори, ревизионизмга амал қилувчи. 

РЕВИЗИЯ [лот. revisio — қайта кўриш] 1 
Муайян корхона, ташкилот, муассаса ёки 
мансабдор шахснинг маълум бир даврдаги 
иш-фаолиятига доир ҳисоботларни текши- 
риш, тафтиш қилиш; тафтиш. Ревизия акти. 
Ревизия қилмоқ. н Магазинга тўсатдан 
ревизия келиб қолибди. X. Тўхтабоев, Ширин 
қовунлар мамлакати. 

2 сиёс. Бирор таълимот ёки назарияни 
ўзгартириш, унинг асосларини бузиш ния- 
тида қайтадан кўриб чиқиш. 

РЕВИЗОР [«ревизия» с. дан] эск. 1 Муай- 
ян бир муассаса ёки мансабдор шахс фао- 
лиятини текшириш (тафтиш қилиш)га ва- 
колати бўлган шахс. Ўзидан кўрсин, ревизор 
билан орани бузма, деб неча марта айтган- 
ман. н Ревизор халқи топаман деса, ҳар 
қанақасидан ҳам ишкал топади. С. Аҳмад, 
Сайланма. 

2 Темир йўл соҳаларида назоратчи ходим. 

РЕВМАТИЗМ | ioh. rheumatismos — (тана 
бўйлаб) тарқалиш, ёйилиш] тиб. Юрак-то- 
мир системаси, бўғин ва пайларнинг кенг 
тарқаладиган яллиғланиши натижасида юза- 
га келадиган оғир касаллик; бод. Ревматизм 
оғриғи. Ревматизм билан оғримоқ. 

РЕВМАТОЛОГИЯ [ревматизм + юн. lo- 
gos — фан, таълимот] тиб. Клиник тиббиёт- 
нинг турли ревматик касалликларни ўрга- 
нувчи бўлими. Ревматология маркази. 

РЕВМОКАРДИТ [ревматизм + юн. kardia 

— юрак] Ревматизм оқибатида келиб чиқа- 
диган, юракнинг ички, мускулли ёки ташқи 
қавати яллиғланишидан иборат касаллик. 






Ревмокардит қайталаганда, беморнинг аҳ- 
воли оғирлашади, қон айланиши бузилади.. 
«ЎзМЭ». 

РЕВОЛЬВЕР [ингл. revolver < лот. revol- 
vere — орқага думалатмоқ, айлантирмоқ] Бир 
неча ўқ жойлашадиган айланувчи ўқдонли, 
шахсий ўқотар қурол. Револъвердан ўқ узмоқ. 

Револьвер станок тех. Кесувчи асбоблар 
ўрнатиладиган қисми айланиб, турли кес- 
кичлар галма-гал ишга солинадиган токар- 
лик станоги. 

РЕВОЛЮЦИОН 1 қ. инқилобий. Рево- 
люцион кураш. Революцион ташкилот. 

2 Туб, жиддий ўзгаришларга олиб ке- 
лувчи. Техникада революцион ўзгариш. н 
Жаҳон тажрибаси кўрсатишича, бозор иқти- 
содиётига революцион йўл билан, яъни жадал 
усулда ёки эволюцион йўл билан, яъни босқич- 
ма-босқич ўтиш мумкин. Газетадан. 

РЕВОЛЮЦИОНЕР | фр. revolutionnaire < 
лот. revolutio — тўнтариш] қ. инқилобчи. 

РЕВОЛЮЦИЯ [лот. revolutio — бури- 
лиш, тўнтариш] 1 қ. инқилоб 2. Пролетар 
революцияси. Буржуа-демократик револю- 
цияси. 

2 қ. инқилоб 1. Маданий революция. н 
Ҳозир космонавтика илмий-техник револю- 
циянинг ажралмас қисми бўлиб қолди. Газе- 
тадан. 

РЕГАТА [итал. regata < riga — қатор, саф] 
cnpm. Эшкакли, елканли ёки моторли қа- 
йиқларда туркум пойгалардан иборат спорт 
мусобақалари. 

РЕГБИ [ингл. rugby < Англиянинг Регби 
шаҳарчаси номидан] cnpm. Ҳар бири 15 ки- 
шидан иборат икки жамоа тухумсимон тўп 
билан ўйнайдиган спорт ўйини [бунда 
спортчилар тўпни қўл ёки оёқ билан узатиб, 
уни рақиб дарвозасига киритиш ёки дарвоза 
чизиғи ортига (ичига) туширишга ҳаракат 
қиладилар]. 

РЕГЕНЕРАЦИЯ [лот. regeneratio — қайта 
тикланиш, қайта туғилиш, янгиланиш] 1 
биол. Организмнинг йўқолган ёки жароҳат- 
ланган аъзолар ва тўқималарни тиклаб оли- 
ши, шунингдек, унинг айрим қисмларидан 
бутун организмнинг тикланиши. 

2 тех. Иш бажариб бўлган (эски) маҳсу- 
лотга унинг дастлабки сифатларини қай- 
тариш. 

3 Ядро техникасида: реакторда ишлатил- 
ган ядро ёнилғисини радиокимёвий ва ки- 


мёвий-металлургик қайта ишлаш жараён- 
лари мажмуи. 

РЕГИОН [лот. regio, regionis — вилоят, 
ўлка] Бир неча вилоятларни, ҳатто давлат- 
ларни ўз ичига олган йирик ҳудудий бир- 
лик. Олимларнинг фикрича, региондаги эко- 
логик вазиятни яхшилаш учун туб чоралар 
кўриш талаб этилади. Газетадан. 

РЕГИОНАЛ Регионга, алоҳида вилоят, 
ўлка ёки қўшни мамлакатларга оид; маҳал- 
лий. Регионал кенгаш. н Регионал можа- 
роларни, аввало, яқин Шарқдаги можарони 
бартараф этиш масалалари муҳокама қи- 
линди. Газетадан. 

РЕГИОНАЛИЗМ [лот. regionalis — маҳал- 
лий] сиёс. Иқтисодий, ижтимоий, сиёсий ва 
б. муаммоларни у ёки бу регион (минтақа, 
ҳудуд) нинг манфаат ва эҳтиёжлари нуқтаи 
назаридан кўриб чиқиш ва ҳал қилишдаги 
ёндашув, муносабат. Зотан, регионализмдан 
глобализмга, яъни янги минтақавийликдан 
ялпиликка ўтиш тенденцияси умумжаҳон 
миқёсда кучайди. «Фан ва турмуш». Прези- 
дентимиз айтганидек, глобализмга фақат 
регионализм орқали борилади. Газетадан. 

РЕГИСТОН [ф. 0 1~. — қумлоқ, қумли 

жой; майда тош тўшалган жой] Ўрта Шарқ 
мамлакатлари шаҳарларидаги марказий 
майдон (одатда шаҳар арки ёки ҳоким са- 
ройи ёнида барпо этилган). 

РЕГИСТР 11 нем. Register < лот. registrum 
— рўйхат] Муайян ҳуқуқий аҳамиятга эга 
бўлган рўйхат, ҳисобга олиш ҳужжати; қайд- 
нома. Регистрга ёзиб қўймоқ. н Тегишли 
техник воситалар мавжуд бўлганда.. dacm- 
лабки ҳужжатларни ва регистрларни ту- 
зишга рухсат берилади. Газетадан. 

РЕГИСТР II мус. 1 Клавишли мусиқа 
асбобларида товуш кучи ва тембрини ўз- 
гартиришга имкон берадиган мослама. 

2 Хонанда ёки чолғу асбоби диапазо- 
нининг бир хил тембрга эга бўлган товушлар 
гуруҳи. 

РЕГИСТР III тех. 1 Рақамли ҳисоблаш 
машинасининг кодларни хотирлашга мўл- 
жалланган элементи. 

2 Автомат телефон ва телеграф станция- 
лари ҳамда алоқа узелларида бирон манзилга 
юбориладиган абонент ахборотларини ра- 
қамлар шаклида қабул қилувчи ва ёзиб олув- 
чи қурилма. 

3 Компьютер ва ёзув машинкаси кла- 
виатурасининг ўнг ва чап томонида жой- 






лашган, катта ва кичик ҳарфлар ёзилиш тар- 
тибини бошқарувчи иккита клавиш. 

РЕГИСТРАТОР [нем. Registrator < лот. 
registrum — қайд этилган, ёзиб қўйилган] 1 
Регистрация ишларини олиб борувчи, рўй- 
хатга олувчи киши. 

2 Муайян параметрларни автоматик қайд 
қилувчи ўзиёзар асбоб. 

3 Идораларда хат-ҳужжатлар, қоғозлар 
солиб қўйиладиган картон папка; жилд. 

РЕГИСТРАТУРА | нем. Registratur < лот. 
registrum — қайд этилган, ёзиб қўйилган] 
Муассаса, идора, поликлиника ва ш. к. нинг 
рўйхатдан ўтказиш бўлими. 

РЕГИСТРАЦИЯ [ингл. registration < лот. 
registrum — қайд этилган, ёзиб қўйилган] 
Рўйхат қилиш, рўйхатга олиш, қайд этиш; 
рўйхатдан ўтказиш. Регистрация дафтари. 
Регистрациядан ўтмоқ. н [Заргаров:] Куёв 
билан келин менинг олдимда, ҳозир боради. 
Регистрация қилинг, бўлак гап йўқ!А. Қаҳҳор, 
Оғриқ тишлар. 

РЕГЛАМЕНТ [фр. reglement < лот. regula 
— тартиб, қоида] 1 Йиғилиш, мажлис, кен- 
гаш ва ш.к. ни олиб бориш, ўтказиш тарти- 
би. Мажлис регламенти. Регламент белги- 
ламоқ. н Мажлисларни олиб бориш унгаги- 
на топширилар, у регламент ва бошқа тар- 
тиб-қоидаларга риоя қилишнинг ҳадисини 
олган.. Ж. Абдуллахонов, Хонадон. Регла- 
мент бўйича шахматчилар.. 12 партиядан 
дона сурадилар. Газетадан. 

2 Бирор давлат органи, муассаса, таш- 
килот ва ш.к. нинг фаолият тартибини бел- 
гиловчи низом ва қоидалар мажмуи. Ялпи 
мажлис муҳокамасига Ўзбекистон Респуб- 
ликаси Олий Мажлиси Сенатининг муваққат 
регламентини тасдиқлаш тўғрисидаги маса- 
ла киритилди. Газетадан. Ҳонунчилик ва суд- 
ҲУКУК масалалари қўмитаси раиси Ўзбекис- 
тон Республикаси Олий Мажлиси Қонунчи- 
лик палатасининг регламенти лойҳасини 
иккинчи ўқишда тақдим этди. Газетадан. 

3 Халқаро конгресслар ва конференция- 
лар томонидан қабул қилинган баъзи ҳуж- 
жатларнинг номи (мас., 1815 йил Вена рег- 
ламенти). 

РЕГЛАН [ингл. Reglan < инглиз генерали 
Реглан номидан] 1 Енги елкаси билан бир 
бутунликда бичилган пальто ёки кўйлак 
андозаси (дастлаб 19-аср ўрталарида Реглан 
модага киритган) ва шундай андоза (би- 
чим)даги устки кийим. 


РЕГРЕСС [лот. regressus — орқага кетиш; 
акс ҳаракат(ланиш)] 1 Ривожланишнинг 
юқорироқ шаклдан қуйи шаклга ўтиши; 
орқага қайтиш, таназзул; ёмон томонга ўз- 
гариш; зид. прогресс. 

2 биол. Тирик табиатда яшаш шароит- 
ларининг ўзгаришига мослашиш оқибати- 
да организмларнинг соддалашувидан иборат 
эволюцион жараён. 

РЕГРЕССИВ 1 Ўз тараққиётида орқага 
кетган, таназзулга, инқирозга юз тутган; 
таназзулга, инқирозга олиб келувчи. Регрес- 
сив ҳаракат. н Кўриниб турибдики, инсон 
фикрлаш тарзида бири иккинчисига зид бўл- 
ган қутблар, прогрессив ва регрессив то- 
монлар мавжуд бўлади. Газетадан. 

2 Реакцион, антидемократик. Регрессив 
ҳодиса. 

РЕГУЛЯТОР [лот. regulare — тартибга 
келтирмоқ, йўлга қўймоқ] Автоматик бош- 
қарув тизимида механизмнинг бир текис 
ишлашини таъминлаб турадиган ҳамда тем- 
пература, босим, тезлик ва ш. к. ни бирдай 
сақлайдиган ёки ўзгартирадиган асбоб, мос- 
лама. 

РЕДАКТОР \фр. redacteur < лот. redactus 

— тартибга келтирилган] қ. муҳаррир 1-2. 
Техник редактор. Бош редактор. Масъул 
редактор. Газета редактори. н Ходимлар 
Аҳмаднинг гапини тинглаб ўтирар эканлар, 
ора-чора редакторга қараб қўярдилар. Ф. 
Мусажонов, Ҳиммат. 

РЕДАКТОРЛИК Муҳаррир иши, вази- 
фаси; муҳаррирлик. Редакторлик қилмоқ. 

РЕДАКЦИОН 1 Нашриёт таҳририятига 
мансуб. Редакцион кенгаш. 

2 Таҳрир жараёнига оид; таҳририй. Ма- 
қолага киритилган редакцион ўзгариш. Ре- 
дакцион тузатиш. 

РЕДАКЦИЯ [фр. redaction < лот. redactus 

— тартибга келтирилган] эск. 1 Таҳрир жа- 
раёни, таҳрир; қўлёзмани муҳаррир туза- 
тишлари билан нашрга тайёрлаш. Редакция 
қилмоқ. 

2 Муайян ишловдан ўтган, тузатилган 
матн. Романнинг янги редакцияси. 

3 Нашриёт органларида нашр ишини 
олиб борувчи, кўлёзма матнларни ишлаб, 
нашрга тайёрлаб берувчи ходимлар жамоа- 
си. Журнал редакцияси. Редакция мажлиси. 
н Усмон Яхшиев таҳрир қилган мате- 
риалларнинг таржимаси тўғри ва аниқлиги- 






гй редакцияларнинг ходимлари заррача шубҳа 
қилмас эдилар. X. Ёдгоров, Ҳаёт тўлқинлари. 
Кўп сонли газетхонлар редакциямизга му- 
рожаат қилиб, ёш олимга берилган илмий 
даража етарли эмас, деб ҳисобламоқдалар. X. 
Тўхтабоев, Ширин қовунлар мамлакати. 

4 Таҳририят ходимлари ишлайдиган 
бино. Аҳмад редакциядан чиқиб, муюлишга 
борганида, орқасидан Раҳим ака етиб келди. 
Ф. Мусажонов, Ҳиммат. 

РЕДИСКА \р. < лот. radix — илдиз, илдиз- 
мева] Эрта кўкламда очиқ ёки ёпиқ ерларга 
экиладиган полиз экини ва унинг ейишли 
думалоқ ёки чўзинчоқ оқ, қизил рангли ҳо- 
сили. Салатнинг янги узилган барги редиска, 
бодринг ва ошкўклар билан яхши ҳамоҳанг 
бўлади. Газетадан. 

РЕДКОЛЛЕГИЯ [/;. редакционная кол- 
легия — «таҳрир ҳайъати» бирикмасининг 
қисқартмаси] Китоб, журнал, газета ва ш.к. 
ни биргаликда таҳрир қилувчи жамоа; таҳ- 
рир ҳайъати. Удеворий газетанинг редколле- 
гия аъзоси эди, прогулчиликка қарши чиқа- 
рилаётган шошилинч сон учун уч-тўрт банд 
ҳажв ёзиб беришни топширишди. П. Қодиров, 
Уч илдиз. Алманах материалларини махсус 
редколлегия ишлаб беради. Н. Сафаров, Олов- 
ли излар. 

РЕДУКТОР [лот. reductor — орқага 
қайтарувчи] тех. 1 Айланма ҳаракатни тиш- 
ли ғилдираклар ёрдами билан бир валдан 
иккинчи валга узатувчи механизм. 

2 Трубопровод, газ баллони ва ш.к. идиш- 
даги суюқлик ёки газнинг босимини камай- 
тириш ёки бир хилда сақлаб туриш учун 
мўлжалланган асбоб, мослама. 

РЕДУКЦИЯ [лот. reductio — қайтиш, 
орқага қайтариш] 1 махс. Мураккабдан сод- 
дага ўтиш, соддалашиш. 

2 биол. Муайян аъзоларнинг ўз функ- 
циясини йўқотганлиги туфайли кичрайиши 
ёки йўқолиши. 

3 ким. Тикланиш, қайтарилиш; оксидла- 
нишнинг акси. 

4 тлш. Кучсиз талаффуз натижасида 
товушнинг ўзгариши, товушнинг миқдор ва 
сифат белгиси жиҳатдан пасайиши (бу 
ҳодиса асосан урғусиз бўғиндаги унлиларга 
хос бўлади). Редукция натижасида ҳамда тез 
суръатда гапириш жараёнида товуш тушиб 
қолади. «ЎТА». 


РЕДУПЛИКАЦИЯ [лот. reduplicatio — 
иккиланиш, қўшалоқланиш] тлш. Сўздаги 
дастлабки бўғинни ёки ўзакни, бутун сўзни 
такрор қўллаш билан такрорий сўз, грам- 
матик шакл ҳосил қилиш усули. 

РЕЕСТР [лот. regestrum, registrum — рўй- 
хат, саноқ] Маълум ишлар, ҳужжатлар, мол- 
мулк ва б. рўйхати ҳамда шу рўйхатлар қайд 
қилинадиган дафтар. Амалдаги қонунчилик- 
ка ўзгартиришлар киритилганлиги муно- 
сабати билан 22 та идоравий-меъёрий ҳуж- 
жат давлат реестридан чиқарилди. Газета- 
дан. Айни пайтда ғўзанинг йигирмата селек- 
ция нави давлат реестрига киритилган. Га- 
зетадан. 

РЕЖА [ф. j — кир ёйиладиган 

ип, арқон; саф, қатор] 1 Деворзанлик ва 
шунга алоқадор касбларда: девор ва ш.к. нинг 
текис, тўғри чиқиши учун усталар таранг 
қилиб тортиб қўядиган ип, сим ва ш. к. Режа 
олмоқ. Режа солмоқ. н -Бектурди ака, — 
дерди у [Қозоқбой] ғишт тераётган устага 
қараб, — ғиштни яхши тераётган бўлсангиз 
ҳам, режа ипини тортиб олмаганингиз ёмон. 
М. Қўшоқов, Уста йигит. 

2 Бирор ишни тартиби билан ва ўз вақ- 
тида бажариш учун олдиндан белгилаб 
олинган аниқ ёки тахминий мўлжал. Эртан- 
ги ишга бугун режа туз. Мақол. н Бўрон 
режаларимизни бузолмайди, тақдиримиз ҳам 
бўроннинг қўлида эмас. Ш. Рашидов, Бў- 
рондан кучли. Адолат қизларга ўз режасини 
тушунтирди. И. Раҳим, Чин муҳаббат. [Бри- 
гада аъзоларининг] Ҳар йили пахта тайёр- 
лаш шартномавий режасини мамлакат бў- 
йича биринчи бўлиб.. уддалашларига ўрганиб 
қолдик. Газетадан. 

3 Белгили тартиб, қоида, ўлчов. Иш ре- 
жага тушди. н Бу оилада ейиш-ичиш бел- 
гили тартиб ҳам режага тобе эса-да, ҳар 
кун ширин-ширин овқатлар тайёрланади. 
Ойбек, Танланган асарлар. Албатта, кам- 
пир келинларини рўзғордан сиқмасди. Аммо 
режани бузмай, масаллиқни исроф қилмай иш 
тутарди. С. Аҳмад, Сайланма. 

РЕЖАЛАМОҚ 1 Олдиндан режа туз- 
моқ; режалаштирмоқ. У[Солижон] вақтини 
фаслдек, Бўлиб қўйган режалаб. Қ. Муҳам- 
мадий. 

2 Режа солиб ўлчамоқ, режа солмоқ, ре- 
жа солиб иш қилмоқ. Мактаб ер участкаси- 
ни режалаш. Режалаб чигит экмоқ. 

3 Тартибга, режага солмоқ, тизимга ту- 
ширмоқ. 

РЕЖАЛАШТИРИШ Миллий иқтисо- 
диётнинг турли даражаларида ижтимоий- 
иқтисодий жараёнларни тартибга солиш ва 
бошқариш шаюшари мажмуи. 

РЕЖАЛАШТИРМОҚ Маълум режага 
солмоқ; мўлжалламоқ. Исломхўжа.. йўлларни 
тузатиш, темир кўприклар қурдириш иш- 
ларини режалаштирди. Ж. Шарипов, Хоразм. 

РЕЖАЛИ 1 Маълум бир режа асосида 
қурилган; тартибли. Режали иш. Режали иш 
бузилмас. Мақол. н ..ҳар бирининг [ўт ўчи- 
рувчининг] ҳаракати чаққон ва режали. М. 
Хайруллаев, Тилла маржон. 

2 Тежаб сарф қиладиган, режа билан иш 
тутадиган. Режали аёл. н Моҳира пазанда, 
чаққон, саранжомли, режали келин эди. М. 
Осим, Тилсиз гувоҳ. 

РЕЖАСИЗ 1 Режа билан қилинмаган, 
тартибсиз. Режасиз иш. Қолипсиз ғишт чиқ- 
мас, режасиз иш битмас. Мақол. 

2 Тежаб-тергашни билмайдиган, тежам- 
сиз. Режасиз одам. 

РЕЖАСИЗЛИК Тежаб-тергаб қилинма- 
ган иш; тежамсизлик. Ишни режасизлик би- 
лан бажармоқ. 

РЕЖАЧИ Режа тузувчи киши. -Ражаб- 
бекникидаги мажлисда, — деди заҳарханда би- 
лан [Отабек], — бу йиртқичликнинг режачи- 
си ким эди? А. Қодирий, Ўтган кунлар. 

РЕЖАЧЎП [ ф. <_> айн. газчўп 1. 

РЕЖИМ [фр. regime — давлат тузуми, 
бошқариш тарзи < лот. rego — бошқараман, 
раҳбарлик қиламан] 1 Давлатни бошқариш, 
идора этиш усули; тузум. Демократик режим. 
Тоталитар режим. 

2 Меҳнат, дам олиш, овқатланиш, ухлаш 
ва умуман ҳаётнинг аниқ белгиланган тар- 
тиби. Овқатланиш режими. Режим билан 
ухлаш. н Фурсат қадрини ҳаётий режаси 
ва кундалик вақт режими бўлган одам била- 
ди. Р. Усмонов, Одобнома. У тинмай машқ 
қилиш, алоҳида белгиланган режимга амал 
қилиш туфайли спорт формасини яна тик- 
лашга муваффақ бўлди. Газетадан. 

3 Иш фаолияти ёки ҳаёт шароити. Ўсим- 
ликларнинг иссиқлик режими. Машинанинг иш 
режими. н Иқтисод ва тежамкорлик ре- 
жимига риоя қилишнинг муҳим омилларидан 
бири давлат ва ишлаб чиқариш интизомига 
қатъий бўйсунишдир. Газетадан. 


РЕЖИССЁР [ фр. regisseur — бошқарув- 
чи < лот. rego — бошқараман] Саҳна ёки 
кино асарини саҳналаштирувчи бадиий раҳ- 
бар; асарни тайёрлаш, саҳнага қўйиш билан 
боғлиқ бўлган ижодий ишларнинг ташки- 
лотчиси, бошлиғи. Постановкачи режиссёр. 
Кино режиссёри. н Тошкент кўриги бизни 
ўнлаб ёш тажрибали режиссёрлар, onepa- 
торлар ва сценаристлар билан ошно қилади. 
Газетадан. Томошанинг ёмон чиқишига кўпинча 
режиссёр айбдор бўлади. «Фан ва турмуш». 

РЕЖИССЁРЛИК Саҳна ёки кино асар- 
ларини саҳналаштириш билан шуғулланиш; 
режиссёр касби, вазифаси. Режиссёрлик қил- 
моқ. Режиссёрлик санъати. н Бу киши ар- 
тистларга театрда режиссёрлик қиладилар. 
Шукрулло, Сайланма. 

РЕЖИССУРА [«режиссёр» с. дан] 1 Ре- 
жиссёрлик иши, фаолияти. Кинодрама- 
тургнинг ишини режиссура, монтаж янада 
такомиллаштириши ҳам мумкин. Б. Имомов, 
Сценарий ва фильм. 

2 Фильм, спектакль ва ш.к. нинг бирор 
режиссёр томонидан тайёрланган поста- 
новкаси. У [Хуршид] театр санъати билан, 
режиссура билан [Ўзбекистонга] гастролга 
келган озарбайжон театри, театр ҳавас- 
корларининг труппалари орқали таниш эди. 
Ф. Жўраев, Обид Жалилов. 

РЕЗ [ф. jjj — майда; кичкина] 1 Мусиқа 
асбобларидан бир ритмда чиқадиган узуқ- 
узуқ қисқа садолар. Ноғораларнинг.. рези, 
сурнайнинг бир маромдаги мунгли ноласи ҳо- 
зир қандайдир қалтис ўйин бўлишидан дарак 
беради. М. Қодиров, Асака дорбозлари. 

2 Шу турдаги куй номи. Бу вақтда Регис- 
тонда турган сарбозларнинг музика тўдаси 
миллий асбобларни “рез ” ҳавосида чала бош- 
ладилар. С. Айний, Эсдаликлар. 

РЕЗА [ф. ijjj — ушоқ, парча; ёғоч қи- 
риндиси] 1 сфт. Унча катта бўлмаган; 
майда, кичик. Ёноқларини реза тер қопла- 
ган қизлар жимгина қўшиққа қулоқ солар.. 
эди. С. Аҳмад, Қадрдон далалар. Норматов- 
нинг қисташи билан Алитириш дуторини 
олиб, реза куйларга тушди. Ғайратий, Ме- 
нинг ёшлигим. [Алижонни] Ичкари уйга 
бошлаб кирди-да, олдига қази билан тузланган 
бодринг келтириб қўйди: -Мана буларни реза 
қилиб туринг, — деди Ҳалима. Ҳ. Ғ1азир, 
Ўтлар туташганда. 







2 от Майда нарса (сув ёки тер томчила- 
ри ҳақида). Кучли кулгидан Раънонинг кўзи 
ёшланиб, ўсиқ киприги жуфтланди, кулги ва 
ўчоқ ҳарорати билан икки юзи қизил олмага 
айланиб, латиф бурни устида марварид ре- 
залар ҳосил бўлди. А. Қодирий, Меҳробдан 
чаён. Мавжларидан резалар учиб, чайқалади 
муққадас дарё. Газетадан. 

РЕЗАВОР [ф. 1 Майда-чуйда. 

Резавор моллар. 

2 Овқатга солиш учун ишлатиладиган кў- 
кат ва сабзавот. Уйларнинг ҳовлиларида ме- 
вали дарахтлар, гулзор, чорпоя, резавор экин- 
лар учун ҳам алоҳида майдонлар мавжуд. Ж. 
Абдуллахонов, Хонадон. 

3 Боғчачилик экинлари ва уларнинг ме- 
валари. Резавор боғ. Резавор экинлар. Резавор 
мевалар. н Резавор мевалардан смородина.. 
ўстириш айни муддао бўлади. Газетадан. 

4 айн. зиравор. Сабзавот, мева ҳамда ре- 
заворларнинг ўзбекча тансиқ таомлар тай- 
ёрлашда аҳамияти каттадир. К. Маҳмудов, 
Ўзбек тансиқ таомлари. 

РЕЗАВОРФУРУШ [резавор + ф. Jl 
— сотувчи] Резавор моллар ёки ошкўклар 
билан савдо қилувчи киши; резаворчи. Ҳеч 
ўйламаганда, Ҳусни баққол билан Жалил реза- 
ворфуруш ўртасида жанжал чиқиб қолди. Ғ. 
Ғулом, Шум бола. 

РЕЗАВОРЧИ 1 айн. резаворфуруш. 

2 Кўкат ва сабзавот экинлари етишти- 
рувчи ва сотувчи киши. 

3 Зираворлар савдоси билан шуғулланув- 
чи киши. 

РЕЗАВОРЧИЛИК Резавор экинлар 
экиш ва резавор сотиш ишлари билан шу- 
ғулланиш. Резаворчилик қилмоқ. Резаворчи- 
ликни ўрганмоқ. 

РЕЗАЛАМОҚ Майда тўғрамоқ, майда- 
ламоқ, майда-майда қилмоқ. Пиёзни реза- 
ламоқ. Резаланган сабзи. н Қиз.. бурни 
устида резаланиб турган ёмғир томчисини 
артиб, қаддини ростлади. У. Назаров, Одам- 
лар. 

РЕЗАПАРВАР [ф. ^ ^ 6 маида 

экинларни парваришловчи] Резавор экин- 
ларни яхши парвариш қиладиган; миришкор. 
Резапарвар одам. 

РЕЗГИ [ф. ~ майдаланганлик; 

майда-чуйда нарсалар] 1 Қийқинди чарм; 
қийқим-қийқим чармлар. Пошнабоп резги- 
лар. н Ҳар хил синиқ-миниқ қолиплар, чарм 


резгиси, ширач коса, маҳси ичига ёпишти- 
радиган эски латталар ва ҳоказо дўконхона 
юзини тутган. Ойбек, Танланган асарлар. 
Тери резгилари ҳар хил кийим-кечак безак- 
ларида ишлатилади. Газетадан. 

Резги одам ҳазил Ўсмай қолган ёки кич- 
кина одам. Боқса, резги қаримсиқ одам Имо 
қилар унга дамо-дам. М. Али, Боқий дунё. 

РЕЗЕКЦИЯ [лот. resectio — кесиб таш- 
лаш] тиб. Касаллик оқибатида зарарланган 
ёки шикастланган аъзо, суяк ва ш.к. нинг 
бирор қисмини жарроҳпик йўли билан ке- 
сиб ташлаш. 

РЕЗЕРВ \фр. reserve < лот. reservare — 
сақламоқ, эҳтиёт қилмоқ; тежамоқ] 1 Янги, 
ҳали ишга солинмаган куч, маблағ ва ш.к. 
манбаи. Ишлаб чиқариш резервлари. Пахта 
етиштиришни кўпайтирувчи резервлар. н 
Қодирали икки нарсадан беҳад хурсанд бўлди. 
Биринчидан, бўш қолган жойларни тўлдириш 
учун катта резерв топилди.. И. Раҳим, Чин 
муҳаббат. Бу маблағларнинг барчаси ўз ички 
резервларимиздан ажратилмоқда. Газетадан. 

2 қ. заҳира 1. Озиқ-овқат резервлари. н 
Ҳар бир хўжаликда анчагина резервлар ва куч- 
имкониятлар юзага чиқарилди. Газетадан. 

3 қ. заҳира 2. Резервдаги офицер. н Са- 
фарбарлик чақируви чоғида резервдаги 
хизматга чақирилганлар ойлик йиғинда 
иштирок этиб, техник воситалардан ва 
қурол-яроғдан фойдаланиш сирларини 
мукаммал ўргандилар. Газетадан. 

4 Қўшиннинг зарур пайтда жангга ки- 
ритиш учун қўмондонлик ихтиёрида қол- 
дирилган қисми. Туркистон ҳарбий округи 
бутун уруш давомида ҳарбий резервлар ўчоғи 
бўлди. Газетадан. 

РЕЗЕРВИСТ Бир қатор мамлакатлар ар- 
мияларида: резервга ўтказилган, резервда, 
захирада турган ҳарбий хизматчи. 

РЕЗЕРВУАР [фр. reservoire < лот. reser- 
vare — сақламоқ, эҳтиёт қилмоқ] Суюқлик 
ёки газ сақланадиган катта идиш. Резерву- 
арнинг сиғими катталиги сабабли ёнғинни 
тўхтатишнинг иложи бўлмади. Газетадан. 

РЕЗЕРВЧИ қ. резервист. Шу билан бир- 
га, мазкур комиссияга мамлакатимизда Қу- 
ролли кучлар заҳираси, яъни резервчилар 
институтини ташкил этиш концепциясини 
ишлаб чиқиш вазифасини топшириш керак. 
Газетадан. 




РЕЗИДЕНТ [лот. residens, residentis — 
ўтирувчи, жойида қолувчи] 1 Элчидан паст- 
роқ мавқега эга бўлган дипломатик вакил. 

2 Бирон давлатнинг бошқа бир хорижий 
давлатда доимий яшовчи фуқароси. 

3 Бирон давлат разведкасининг бошқа 
бирор давлат ҳудудида иш олиб борувчи 
вакили. 

4 Хорижий банк, компания, фирма ва 
ш.к. нинг бошқа мамлакатда доимий иш- 
ловчи, у ёки бу ишни амалга оширувчи 
вакили (ўзи ишлаётган мамлакат қонун- 
чилигига тўла риоя қилади). Ўзбекистон 
Республикаси Марказий банки томонидан 
жисмоний шахслар — резидентларга нақд чет 
эл валютасини ..ташқарига олиб чиқишга 
рухсат бериш тартиби белгиланган. Газета- 
дан. Тендерда фақат Ўзбекистон резидент- 
лари қатнашиши мумкин. Газетадан. 

РЕЗИДЕНЦИЯ [лот. residens, residentis 
— бирор жойда бўлувчи, турувчи] Давлат 
бошлиғи ёки ҳукуматнинг, шунингдек, кат- 
та мансаб эгаларининг доимий қароргоҳи, 
тураржойи, саройи. Президент резиденцияси. 

РЕЗИНА [лот. resina — қатрон (смола) < 
юн. retine — ёғоч қатрони] Каучукни вулкан- 
лаш йўли билан олинадиган эластик маҳ- 
сулот ва ундан тайёрланган нарса, буюм. 
Дағал резина. Резина этик. н Эмин қаради: 
автоматчи немислар дарёнинг кун чиқиш 
қирғоғидан резина қайиқда шу томонга тўп- 
na -тўғри босиб келаяпти. И. Раҳим, Чин 
муҳаббат. Қўшнисиникидан ўн беш метрли 
резина шланг опчиқиб берди. С. Аҳмад, Сай- 
ланма.. 

РЕЗИНКА [«резина» с. дан] 1 Ёзилган 
ёки чизилган нарсани ўчириш учун ишла- 
тиладиган махсус резина бўлаги. Сиёҳ ўчи- 
радиган резинка. 

2 Тортганда чўзиладиган резинали шнур, 
ип ва ш.к. Кампир, резинкаси оёғини қисиб 
юборган шекилли, капрон пайпоғини ҳимариб, 
тўпиғига тушириб олибди. С. Аҳмад, Сай- 
ланма. 

3 с.т. Резина. Унинг оёғида таги резинка 
қора туфли. П. Қодиров, Уч илдиз. 

Резинка қилмоқ (ёки қилиб чўзмоқ) 1) 
бирор ишни вақтида бажармай чўзиб юр- 
моқ, пайсалга солмоқ. -Бу монтажчилари 
тушмагур газ плитаси ўрнатишни роса ре- 
зинка қилиб чўзишса бўладими, — деди Афзал 
ака. А. Шайхов, Ушовидан тушови қиммат; 


2) гапни чўзмоқ. Мунча резинка қилиб чўз- 
масанг! Ш. Рашидов, Бўрондан кучли. 

РЕЗОЛЮЦИЯ [лот. resolutio — қарор] 1 
Йиғилиш, мажлис, конференция ва ш.к. да 
бирор масала муҳокамасидан кейин қабул 
қилинган қарор. Мажлис резолюцияси. н 
Бирлашган Миллатлар Ташкилоти Хавфсиз- 
лик кенгаши яқинда махсус резолюция қабул 
қилди. Газетадан. 

2 Раҳбар ходимнинг расмий ҳужжатдаги 
фармойиши, якуний хулосаси. Аризага резо- 
люция қўймоқ. 

РЕЗОНАНС [фр. resonance < лот. resonans 
— акс-садо берувчи] 1 физ. Ташқи таъсирлар 
остида жисмнинг мажбурий тебранишлари 
амплитудасининг кескин ошиб кетиши. Ре- 
зонанс ҳодисаси. 

2 Бинонинг товушни кучайтириш қоби- 
лияти. Залнинг резонанси яхши. 

3 кўчма Жамоатчиликнинг фикри, бирор 
нарса, воқеа-ҳодисага муносабати, жавоб 
ҳаракати, билдирган фикри. Унинг нутқи 
катта ижтимоий резонанс уйғотди. 

РЕЗОНАТОР [лот. resonare — акс-садо 
бермоқ] тех. Резонанс ҳодисаси туфайли со- 
дир бўладиган тебранма тизим (жисм). 

РЕЗЬБА [р. резать — «кесмоқ» с. дан] тех. 
Болт, гайка ва ш.к. нинг ички ёки ташқи 
сиртига ўйилган ариқча ва бўртма. Метрик 
резьба. Болт резъбаси. 

РЕЗЬБАПИ Резьбаси бор, резьба солин- 
ган. Ўн резъбали болт. 

РЕЗЮМЕ [фр. resume < resumer — қис- 
қача баён қилмоқ] Ёзилган, айтилган ёки 
ўқилган матн мазмунининг қисқача баёни. 
Авторефератнинг резюмеси. 

РЕИМПОРТ [ре.. + импорт] иқт. Чет эл- 
га чиқарилган, аммо у ерда сотилмаган ёки 
яроқсиз деб топилган, қайта ишлов берил- 
маган товарларнинг уни чиқарган мамлакатга 
қайтариб олиб кирилиши. 

РЕИНВЕСТИЦИЯ [ре.. + инвестиция] 
Инвестициялар муомалалари бўйича даро- 
мадлар шаклида олинган маблағларни иш- 
лаб чиқаришни кенгайтириш учун қайта 
йўналтириш, қайта фойдаланиш. 

РЕИД I [ингл. raid — ёпирилиб келиш, 
босиб келиш < нем. bereit — тайёр, шай] 1 
Давлат ёки жамоат ташкилотлари, матбуот 
органлари топшириғига мувофиқ муайян 
объектларни, корхона ва ш.к. фаолиятини 
тўсатдан текшириш. Солиқчилар билан со- 




лиққа оид жиноятчиларга қарши курашиш 
департаментининг ходимлари ўртасидаги 
яқин ҳамкорлик рейд ва текширишлар сама- 
расини таъминламоқда. Газетадан. «Ишонч» 
телефонига тушаётган тезкор маълумотлар 
асосида ўтказилаётган рейдлар давомида бир 
қанча қонунбузарлик ҳолатлари барҳам топ- 
моқда. Газетадан. 

2 ҳарб. Душманнинг базаларига, штаб ва 
б. объектларига қарши жанговар иш олиб 
бориш мақсадида ҳаракатдаги ҳарбий ёки 
партизан отрядларининг душманнинг орқа 
томонига ўтиши. 

РЕЙД II [голл. reede — кемалар тўхтай- 
диган жой] Денгиз портига кираверишда, 
соҳил яқинида кемаларнинг лангар ташлаб 
туриши ва юк тушириш учун қулай жой. 

РЕИКА \р. рейка — ясси чорқирра юпқа 
тахта] 1 Юпқа, энсиз узун тахта. Рейкалар- 
дан қилинган девор. Полга рейка қирқиш. 

2 махс. Даражаларга бўлинган ва ер, сув 
ҳамда қор қатламининг паст-баландлигини 
(чуқурлигини) аниқлашда қўлланадиган 
чорқирра ёғоч. 

РЕЙС [нем. Reise — саёҳат] Кема, само- 
лёт, машина каби транспорт воситалари- 
нинг маълум маршрут бўйича (бир томон- 
га) қатнов йўли. Ҳурилии/ ва техника мате- 
риаллари ташиб турган автомашиналар ҳар 
сменада ўн беш-ўн олти рейс қилади. А. Му- 
ҳиддин, Ҳадя. 

РЕЙТИНГ [ингл. rating — баҳо, даража] 1 
Ўқувчилар ва талабалар билимини назорат 
қилиш ва баҳолаш усули ва тизими. Қола- 
верса, ҳар бир фандан тўпланган балларга 
асосланиб, ўқувчиларнинг ўқишдаги ютуқ- 
ларини таққослаш ва рейтинг натижалари- 
га қараб, уларни фарқлаш имконияти яра- 
тилади. Газетадан. Маорифимиздаги ислоҳот- 
лар ҳақида сўз кетар экан, мактабларимиз- 
да тобора кенг қўлланаётган ўқувчилар били- 
мини аниқлашда рейтинг тизимидан фойда- 
ланиш усули хусусида алоҳида тўхталиб ўтиш 
даркор. Газетадан. Олий таълим тизимида 
бакалаврлик ва магистрлик босқичларидаги 
таълим тобора такомиллашмоқда, талабалар 
билимини баҳолашнинг рейтинг усули кенг 
жорий этилмоқда. Газетадан. 

2 cnpm. Спортнинг баъзи турларида 
(мас., шахматда) эришилган ютуқларнинг 
самарадорлиги ва нуфузини баҳолашда ра- 
қамлар билан ифодаланадиган шахсий кўр- 


саткич. Спортчиларнинг рейтинг кўрсатки- 
чи. Боксчиларнинг рейтинг жанглари. н Хал- 
қаро футбол федерацияси (ФИФА) миллий 
терма жамоалар учун август ойи рейтинг 
жадвалини эълон қилди. Газетадан. 

3 Сиёсат, маданият ва б. соҳалардаги та- 
ниқди арбобларнинг жамоатчилик фикри- 
ни ўрганиш йўли билан аниқланадиган маш- 
ҳурлик даражаси. Баъзи туман газеталари- 
нинг рейтинги бугун, очиғини айтсак, кўн- 
гилдагидек эмас. «Саодат». Машғулот олиб 
борадиган ўқитувчиларнинг илмий даражаси, 
рейтинги, иш стажига қараб, қўшимча ҳақ 
тўлаш жорий этилди. Газетадан. 

РЕЙХСТАГ [нем. Reichstag < Reich — дав- 
лат, салтанат + Tag — мажлис, кенгаш] тар. 
Германия парламенти (1871 йилдан 1945 
йилгача) ва унинг биноси. Зафар туғин ту- 
тиб маҳкам, Рейхстаг узра тиккан ҳам, Ва 
чеккан ҳам унга имзо Бу қўллардир, бу қўл- 
лардир. Э. Воҳидов, Муҳаббатнома. 

РЕКВИЗИТ [лот. requisitum — керакли, 
зарур] Театр томошаларида ёки кинофильм 
суратга олинаётганда фойдаланиладиган та- 
биий ёки ясама буюмлар мажмуи. 

РЕКВИЗИТЛАР ҳуқ. Муайян ҳужжат- 
нинг юридик жиҳатдан кучга эга эканлиги- 
ни кўрсатувчи, қонун-қоидалар билан бел- 
гиланган зарурий маълумотлар. Банк рек- 
визитлари фақат ҳисоб-пул муомалалари 
масалалари бўйича хатларда, масалан, ка- 
фолат хатларида қўйилади. «Иш юритиш». 
Қимматли қоғозларда ифодаланган мажбурий 
реквизитлар муомалага чиқарилаётган ҳар 
бир қимматли қоғозда кўрсатилади. «Ҳаёт ва 
қонун». 

РЕКВИЗИЦИЯ [фр. requsition — мол- 
мулкдан маҳрум қилиш < лот. requisitio — 
талаб; тўлатиш] Хусусий кишиларнинг ёки 
жамоат ташкилотларининг мулкини ҳақ 
тўлаб мажбурий равишда доимий ёки вақ- 
тинча давлат ихтиёрига олиш. Ўзбекистон 
Республикасидаги хорижий инвестициялар 
национализация ea реквизиция қилинмайди. 
Газетадан. Реквизиция ўтказилишига сабаб 
бўлган вазиятларнинг амал қилиши тўхта- 
гандан кейин реквизиция қилинган мол-мулк- 
нинг собиқ эгаси сақланиб қолган мол-мулки- 
ни ўзига қайтариб беришни талаб қилишга 
ҳақли. Газетадан. 

РЕКЛАМА [фр. reclame < лот. reclamare 
— қаттиқ қичқирмоқ] 1 иқт. Муайян товар 




ёки кўрсатиладиган хизмат турлари ҳақида 
харидорларни хабардор қилиш, уларга нис- 
батан талаб, эҳтиёжни юзага келтириш ёки 
кучайтириш мақсадида ана шу товар ва хиз- 
матлар тўғрисида берилган маълумот. Савдо 
рекламаси. н Маркетинг концепциясида 
маҳсулотни сотиш тадбирлари мажмуасида 
марказий ўринни реклама эгаллайди. «Иқти- 
содий назария». «Оила ва жамият» бошқа 
газеталарга ўхшаб реклама қилинмаса ҳам, 
харидоргир, савдоси чаққон. Газетадан. Рекла- 
ма ўз номи билан маҳсулотни овоза қилиш 
демакдир. Газетадан. 

2 Бирон шахс, ташкилот, нарсани омма- 
лаштириш мақсадида улар ҳақида маълу- 
мотлар тарқатиш. Сиёсий реклама. Газета- 
нинг реклама ва эълонлар бўлими. н Трибу- 
наларда шу гап, телевизор экранлари, рек- 
ламаларда шумавзу. Э. Охунова, Икки океан 
оша. Сиз биз билан ҳамкорликда реклама 
унумдорлигига эришишингизга шубҳа йўқ. 
Газетадан. 

3 Шу мақсадда чиқарилган эълон, пла- 
кат. Реклама осмоқ. 

РЕКЛАМАЦИЯ [лот. reclamatio — ба- 
қириб норозилик билдириш] Етказиб бе- 
рилган ёки сотилган мол, буюм, маҳсулот- 
нинг, кўрсатилган хизматнинг сифатсизлиги 
натижасида кўрилган зарарни тўлаш, улар- 
даги нуқсонларни бартараф этиш ёки улар- 
нинг баҳосини пасайтиришни талаб қилувчи 
даъво хати. 

РЕКЛАМАЧИ 1 Реклама ясовчи, рек- 
лама тузувчи киши. 

2 Ўзини, ўз ишини мақтовчи, кўз-кўз 
қилувчи киши. 

РЕКОГНОСЦИРОВКА [лот. recognos- 
cere — билмоқ; эсга туширмоқ; кўриб чиқ- 
моқ] 1 ҳарб. Жанговар ҳаракатлар бошла- 
ниши олдидан душман ҳақида тўлиқ, ба- 
тафсил маълумотлар олиш мақсадида ко- 
мандирлар, офицерлар томонидан ўткази- 
ладиган разведка. 

2 геод. Муайян жойда геодезик ишлар 
бошлашдан олдин шу жойни текшириб чи- 
қиш; эскирган топографик хариталарни 
жойнинг ҳозирги ҳолати билан мувофиқ- 
лаштириш. 

РЕКОМЕНДАЦИЯ [лот. (re)commen- 
datio — маъқуллаш] 1 Бирор ташкилотга ёки 
янги жойга ишга киришда бериладиган ёзма 
ёки оғзаки тавсия. 


2 қ. тавсиянома. Рекомендация бермоқ. 

РЕКОНСТРУКЦИЯ [ре.. + лот. cons- 
tructio — тузиш, бириктириш; тузилиш, қу- 
рилиш] 1 Такомиллаштириш, яхшилаш 
мақсадида қайта қуриш, янгидан қуриш, 
бутунлай янгича ташкил қилиш, қайтадан 
ускуналаш. Реконструкция даври. н Тар- 
моқнинг янги корхоналарини қуриш, ишлаб 
турган корхоналарини реконструкция қилиш, 
замонавийлаштириш керак. Газетадан. Вок- 
зал ea станцияларимиз янгидан қурилди ea 
реконструкция қилинди. «Фан ва турмуш». 

2 Қадимги иншоот, санъат асари ва ш.к. 
ни уларнинг ҳозиргача сақланиб келган 
айрим бўлакларига, ёзма манбалардаги 
тавсиф ёки тасвирларига асосланиб қайта 
тиклаш. 

РЕКОНСТРУКЦИЯЛАМОҚ Реконст- 
рукция қилмоқ. Ҳайкални реконструкция- 
ламоқ. 

РЕКОРД [ингл. record — мисли кўрил- 
маган муваффақият < фр. record — эслаш, 
хотирага келтириш] Иш, фаолиятнинг би- 
рор соҳасида, спорт мусобақаларида эри- 
шилган энг катта муваффақият, энг яхши 
натижа, энг юқори кўрсаткич. Жаҳон ре- 
корди. Янги спорт рекорди қўймоқ. н Жон- 
жаҳдим билан ишлаб, рекорд устига рекорд 
қўймаганимда, бу ҳурматлар қаёқда эди. X. 
Тўхтабоев, Ширин қовунлар мамлакати. 
Улар ҳосил йиғим-теримини максимал дара- 
жада механизациялаш ea тайёрлаш суръат- 
ларини тезлаштиришда рекорд кўрсаткичга 
эришмоқдалар. Газетадан. Рауфни рекорд би- 
лан яна бир бор табриклашди. «Ўзбекистон 
қўриқлари». 

РЕКОРДЕР [ингл. record — ёзмоқ] 1 То- 
вуш ёзиш аппаратларида товушни грам- 
мофон пластинкаларига механик усулда 
ёзиб олиш учун мўлжалланган қурилма. 

2 Кема ва қирғоқ гидролокация станция- 
ларида акс-садо тарзида қайтган сигнал- 
ларни ёзиб олиш учун фойдаланиладиган 
қурилма. 

РЕКОРДСМЕН [ингл. recordsmen — ре- 
кордчи, рекордга эришган киши] қ. ре- 

кордчи. 

РЕКОРДЧИ Спортнинг муайян турида 
ёки бирор иш, фаолият соҳасида рекорд 
кўрсаткичга эришган киши. Жаҳон рекорд- 
чиси. Рекордчи пиллачилар. н -Рекордчи- 
ларга бир эмас, икки ҳисса мошхўрда бера- 




ман! — Абдухалил унинг косасига бир бўлак 
гўшт ташлади. Ў. Ҳошимов, Қалбингга қу- 
лоқ сол. Баландликка лангарда сакраш бўйи- 
ча жаҳон рекордчиси Е. Исинбаева Лондон- 
даги турнирда қатнашди. Газетадан. 

РЕКТОР [лот. rector — бошқарувчи; раҳ- 
бар] Университетлар ва б. айрим олий ўқув 
юртларининг раҳбари. Ректор ташқи иқ- 
тисодий масалаларни ўз зиммасига олиши за- 
рур. Газетадан. Шартномаларга ректорлар 
жавобгар бўлиши керак. Газетадан. 

РЕКТОРАТ 1 Олий ўқув юртларининг 
ректор ва проректорлар раҳбарлик қила- 
диган маъмурий-ўқув органи. Институт 
ректорати, профессор-ўқитувчилар жамоа- 
сининг вазифаси фақат меъмор ва қурувчи 
муҳандисларни тайёрлашдан иборат бўлиб 
қолмай, бугунги кунда вужудга келиши лозим 
бўлган меъморчилик-қурилиш мажмуаларининг 
шарт-шароит ва омилларини ўрганишни ҳам 
талаб қилишини англаб етганмиз. Газетадан. 

РЕЛЕ [фр. relais < relayer — алмаштир- 
моқ] тех. Ташқи таъсир натижасида электр 
занжирида кескин ўзгаришлар рўй берганда, 
электр токини автоматик тарзда улайдиган 
ёки узадиган курилма, асбоб. 

РЕЛЬЕФ I [фр. relief < лот. relevo — (бир 
оз) кўтараман] геогр. Ер сиртидаги табиий 
ёки сунъий равишда ҳосил бўлган ҳар хил 
нотекисликлар — паст-баландлик, тоғлик- 
нишабликлар мажмуи. Тоғли релъеф. Ўз- 
бекистон релъефининг тузилиши хилма-хил. 
н Тошкент заминининг устки қиёфаси, яъни 
рельефи худди шу босқичда шаклланди. «Фан 
ва турмуш». 

РЕЛЬЕФ II Ҳайкалтарошликнинг бир 
тури: муайян сатҳга нисбатан бўртма ёки 
ўйма тасвир; бўртма нақш. 

РЕЛЬС [ингл. rails — тўсин < лот. regula — 
тўғри таёқ] Темир йўл транспорти, трам- 
вай, кўтарма кран, вагонетка ғилдираклари 
юрадиган пўлат из. Трамвай релъслари. н У 
болалари билан поезд келишини рельс ycmuda 
кутиб ўтирди. Газетадан. 

РЕЛЬСЛИ Рельси бўлган, рельс ўрна- 
тилган; рельсларда юрадиган. Рельсли йўл. 
Релъсли транспорт. 

РЕЛЬССИЗ Рельси бўлмаган, рельси йўқ. 
Релъссиз транспорт. 

РЕЛЯТИВИЗМ [лот. relativus — нисбий] 
флс. Билимнинг нисбийлиги, шартлилиги- 
ни эътироф этувчи, объектив ҳақиқатни би- 


лиш мумкин эмас, деб ҳисобловчи фалса- 
фий қараш. 

РЕЛЯТИВИСТ Релятивизм тарафдори. 

РЕМАРКА I [фр. remarque — белги, изоҳ] 
1 ад. Драматик асарда қаҳрамонлар ташқи 
қиёфаси, ёши, хулқи, хатти-ҳаракати, саҳ- 
на манзараси ва б. ҳақида муаллиф томо- 
нидан бериладиган изоҳлар. Актёрлар образ 
яратишда автор ремаркаларини, режиссёр 
айтган ва кўрсатганларини амалга ошириш 
билан кифояланардилар. Ф. Жўраев, Обид Жа- 
лилов. 

2 снт. Гравюранинг очиқ ҳошиясига иш- 
ланган, кўпинча асар сюжети билан боғлиқ 
бўлмаган кичик ҳажмдаги тасвир. 

РЕМИЛИТАРИЗАЦИЯ [ре.. + милита- 
ризация] сиёс. Аввал қуролсизлантирилган 
(демилитаризация қилинган) давлат курол- 
ли кучлари ва ҳарбий имкониятларини қайта 
тиклаш; қайта қуроллантириш. Ремилита- 
ризация қилмоқ. 

РЕМОНТ [фр. remonte — тузатиш, соз- 
лаш < remonter — тузатмоқ, қайта бутун- 
ламоқ, йиғмоқ] эск. Бузилган, ишдан чиқ- 
қан, синган ва ш.к. нарсаларни тузатиш, 
тиклаш, таъмирлаш. Ремонт қилмоқ. н 
Ўқувчилар кучи билан мактаб дарвозаси би- 
қинига пойабзал ремонт қиладиган устахо- 
на, бир сартарошхона қурамиз. С. Аҳмад, 
Сайланма. Стадион ремонт қилина бошла- 
ган, панжаралар қизил-сариқ рангга бўялган. 
Ў. Ҳошимов, Қалбингга қулоқ сол. 

РЕМОНТХОНА [ремонт + хона] эск. 
Таъмир ишлари олиб бориладиган ишхона, 
таъмир устахонаси; таъмирлаш хонаси. 

РЕМОНТЧИ Таъмир қилувчи уста, иш- 
чи; таъмирловчи. Хўжаликда ташкил этил- 
ган 8 та махсус бригадага ва ремонтчиларга 
етарли маданий ва маиший шароитлар яра- 
тилган. Газетадан. 

РЕНЕГАТ [лот. renegare — тонмоқ, бўй- 
нига олмаслик] сиёс. Ўз маслагидан қайтиб, 
душман томонига ўтиб кетган одам; мур- 
тад, хоин. Барча мамлакатларда ҳам рене- 
гатлар бўлади. 

РЕНЕССАНС [фр. Renaissance — Уйғо- 
ниш; қайтадан юзага келиш, тикланиш] 
Инсониятнинг маънавий ва ғоявий тарақ- 
қиётидаги уйғониш, кўтарилиш даври (Ев- 
ропанинг бир қатор мамлакатларида бу давр 
14—16-асрларга тўғри келади). Бу давр та- 
рихида меъморчилик, адабиёт, тасвирий 

санъат, илоҳий ва дунёвий илмлар ривож- 
ланиб, темурийлар сулоласини буюк ренессанс 
— уйғониш даври яратувчилари, десак хато 
қилмаймиз. Газетадан. Инсоният тўғрисидаги 
қарашлар Ренессанс даврида янада юксаклик- 
ка кўтарила бошлади. «Фан ва турмуш». 

РЕНИЙ [лот. Rhenium — Германиянинг 
Рейн (Rlienus) вилояти номидан] Менделеев 
даврий системасининг VII гуруҳига мансуб 
кимёвий элемент; оч кулранг, жуда қийин 
эрийдиган ва ўта оғир металл. Уран билан 
йўл-йўлакай рений, скандий ва бошқалар ҳам 
қазиб олинмоқда. Газетадан. Саноатда рений- 
дан авиация ва космик техника учун ўтга 
чидамли қотишмалар, электрон ускуналар, 
нефтни парчалаш учун катализаторлар иш- 
лаб чиқаришда кенг фойдаланилади. Газетадан. 

РЕНТА [нем. Rente, фр. rente < лот. red- 
dita — қайтариб берилган (нарса)] иқт. 1 
Мулк эгаларининг тадбиркорлик фаолияти 
билан шуғулланмасдан ер ёки мол-мулкдан 
фоиз шаклида мунтазам оладиган дарома- 
ди. Дифференциал рента. Абсолют рента. Ер 
рентаси. н Бозор иқтисодиёти тизимида 
ерни ишлатишдаги кенг тарқалган усул уни 
ижарага бериб, рента олишдир. Газетадан. 

2 Айрим мамлакатларда давлат заёмлари 
облигациялари бўйича фоиз ёки ютуқ шак- 
лида тўланадиган даромад. 

РЕНТАБЕЛ | нем. rentabel — фойдали, да- 
ромадли] Хўжалик жиҳатдан мақсадга му- 
вофиқ, харажатларни қоплайдиган ва фой- 
да келтирадиган. Ҳишлоқ хўжалигининг рен- 
табел тармоқлари. Рентабел корхона. н 
Давлатдан дотация олмаслик ва рентабел 
ишлаш учун кўпроқ пул топиш лозим. Газе- 
тадан. 

РЕНТАБЕЛЛИК [нем. rentabel — фойда- 
ли, даромадли] Корхона ва тадбиркорлик- 
нинг даромаддорлиги, самарадорлиги; мик- 
роиқтисодий миқёсдаги иқтисодий фаоли- 
ятнинг самарадорлик кўрсаткичи. Чорвачи- 
лик маҳсулотлари етииипиришни кўпай- 
тириш, бу соҳанинг рентабеллигини ошириш 
кўп жиҳатдан ўзимизга боғлиқ эди. Газета- 
дан. Реконструкция ишларига эътибор кўн- 
гилдагидай эмас, шунинг учун бир қанча йи- 
рик корхоналарда рентабеллик даражаси 
паст. Газетадан. 

РЕНТАБЕЛСИЗ Иқтисодий жиҳатдан 
фойдасиз, харажатни қопламайдиган, фой- 
да келтирмайдиган. Рентабелсиз корхона. 


РЕНТГЕН [< немис физиги Рентген 
(Rontgen) номидан] 1 физ. тиб. Рентген нур- 
лари билан ёритиб кўриш, рентген аппара- 
тида текшириш. 

2 с.т. Рентген аппарати. Рентгенга солиб 
текшириш. 

3 физ. Рентген нурлари ва гамма-нурлар- 
нинг доза бирлиги; нурланиш дозаси. 

Рентген аппарати Рентген нурларини 
ҳосил қилиш ва улардан фойдаланиш учун 
мўлжалланган қурилма. Кабинетга янги рент- 
ген аппарати зарур эди, Р. Муродов ана шу 
аппаратни олиб беришни сўраб, яна бош врачга 
мурожаат қилди. «Муштум». Илмий марказ- 
да айни кунларда телеускунали ҳаракат- 
ланувчи рентген аппарати ва бошқа ноёб 
асбоб-ускуналар ишлаб турибди. Газетадан. 
Рентген нурлари Тиниқмас материаллардан 
ўтиш хусусиятига эга бўлган, қисқа элект- 
ромагнит тўлқиндан иборат кўзга кўринмас 
нурлар. 

РЕНТГЕНОГРАММА [рентген + юн. 
gramma — ёзув] Текширилаётган объектнинг 
рентген нурлари ёрдами билан махсус фо- 
топлёнкага туширилган тасвири. Тил оғизда 
эркин ётган аъзо бўлиб, рентгенограммада 
унча катта бўлмаган ясси ёй шаклида кў- 
ринади. «ЎТА». 

РЕНТГЕНОГРАФИК Рентгенографияга 
оид; рентгенография усулига асосланган, шу 
усулда бажарилган. Рентгенографик анализ. 

РЕНТГЕНОГРАФИЯ [рентген + юн. 
grapho — ёзаман] Рентген нурлари ёрдамида 
тиниқмас нарсаларнинг ички тузилишини 
расмга, суратга олишдан иборат рентгено- 
логик тадқиқот усули. 

РЕНТГЕНОДИАГНОСТИКА [рентген + 
диагностика] Рентгенологик текширишлар 
натижасида олинган маълумотларга қараб, 
касалликни аниқлаш, ташхис (диагноз) қў- 
йиш. 

РЕНТГЕНОЛОГ Рентгенология ва рент- 
генотерапия бўйича врач, мутахассис. Рент- 
генолог врач. н Рентгенолог врачнинг ранги- 
қути ўчди: беморнинг томоғида билинар- 
билинмас доғ бор эди.. И. Раҳим, Тинимсиз 
шаҳар. 

РЕНТГЕНОЛОГИЯ [рентген + юн. lo- 
gos — билим, тушунча] Рентген нурлари ва 
улардан фойдаланиш усулларини ўргана- 
диган фан; радиологиянинг бир бўлими. 




377 Тх а. 


РЕНТГЕНОСКОПИК Рентгеноскопияга 
оид. Рентгеноскопик текшириш. 

РЕНТГЕНОСКОПИЯ [рентген + юн. 
skopeo — қарайман] Тиниқмас нарсаларнинг 
ички тузилишини текшириш, буюмларнинг 
ички нуқсонини аниқлаш, касалликларни 
топиш мақсадларида рентген нурлари ёр- 
дамида уларнинг тасвирини махсус экран- 
га тушириб текшириш; рентгенодиагнос- 
тиканинг асосий усулларидан бири. 

РЕНТГЕНОТЕРАПИЯ [рентген + тера- 
пия] Шишли (ўсмали) ва б. турдаги касал- 
ликларни рентген нурлари билан даволаш. 
Рентгенотерстиядан фойдаланиш. 

РЕОЛОГИЯ [юн. rheos — оқиш, оқим + 
logos — фан, таълимот] Физиканинг ёпиш- 
қоқ, пластик ва қайишқоқ моддаларнинг 
(муҳитларнинг) оқувчанлиги ва деформа- 
цияланишини ўрганиш билан шуғуллана- 
диган бўлими. 

РЕОСТАТ [юн. rheos — оқиш, оқим + 
statos — тик турувчи, қўзғалмас] физ. Электр 
занжиридаги ток кучини ёки кучланишни 
равон ёки поғонама-поғона ўзгартирувчи 
(тартибга солувчи) аппарат. Лампали рео- 
стат. Реостат токи. 

РЕПАРАЦИЯ [лот. reparatio — қайта тик- 
лаш] 1 сиёс. Урушда кўрилган зарарларни 
тўла ёки қисман қоплаш учун енгилган ва 
айбдор мамлакат томонидан ғолиб мамла- 
катга тўланадиган товон. Репарация тўлов- 
лари. Репарация тўламоқ. 

2 биол. Барча организмлар ҳужайралари- 
нинг ташқи кимёвий ва физикавий омил- 
лар таъсирида ҳаётий зарур (ДНК) молеку- 
лалардаги зарар-шикастларни қайта тиклай 
олиш хоссаси. 

РЕПАТРИАЦИЯ [лот. repatriatio — ва- 
танга қайтариш, қайтиш] сиёс. Уруш оқи- 
батида ўз ватанидан четда қолган ҳарбий 
асирлар ва фуқароларни, шунингдек, фу- 
қаролик ҳуқуқи қайта тикланган муҳо- 
жирларни халқаро битим ва келишувлар 
асосида ватанига қайтариш. Репатриация 
қилмоқ. н Бунинг устига улар Швейцария 
ҳукуматининг репатриация ҳақидаги та- 
лабини рад этса, бунинг учун белгиланадиган 
қамоқ жазоси муддати бир ярим йилгача 
узайтирилииш қайд этилди. Газетадан. 

РЕПЕРТУАР [фр. repertoire < лот. reper- 
torium — рўйхат, маълумотнома] Турли 
театр, концертларда ёки айрим хонанда 


томонидан муайян давр мобайнида ижро 
этиладиган асарлар мажмуи. Театр репер- 
туари. Халқ ансамбли репертуари. н Кўп- 
лаб театрларнинг репертуари тубдан янги- 
ланди. Газетадан. Хонанда репертуарида С. 
Жалилнинг «Зебуннисо» операсидаги Зебуннисо 
ва бошқа кўплаб бош ролларни кўрамиз. Га- 
зетадан. Ҳар йили янги репертуар яратиб, 
яккахон концертларимни тақдим этиб кел- 
япман. Газетадан. 

РЕПЕТИТОР [лот. repetitor — орқага 
қайтаришни талаб қилувчи; такрорловчи] 1 
Таълимда ўқувчининг маълум бир фан ёки 
курсни яхши ўзлаштириши учун пулли 
қўшимча машғулотлар ўтказувчи шахс (ўқи- 
тувчи). 

2 Олий ўқув юртига кирадиган ўқувчига 
мактаб дастурини ўзлаштиришига ёрдам 
берувчи шахс; уй ўқитувчиси. Ҳатто тай- 
ёргарлигим мукаммал бўлиши учун репети- 
торга ҳам қатнадим. Газетадан. Ҳозирги кун- 
да ота-оналар фарзандларини ўқишга кири- 
тиш учун албатта репетитор ёллайдилар. 
Газетадан. 

РЕПЕТИТОРЛИК Репетитор фаолияти, 
репетитор бўлиб ишлаш; абитуриент ва 
ўқувчиларга маълум ҳақ эвазига дарс ўтиш. 
Репетиторлик қилмоқ. н Аксарият билим 
даргоҳларидаги пулли репетиторлик курслари 
йил давомида фаолият кўрсатаяпти. Газе- 
тадан. Умуман олганда, расмий таълим тизи- 
мисиз репетиторлик мавжуд бўлиши мумкин 
эмас. Газетадан. 

РЕПЕТИЦИЯ [лот. repetitio — такрор- 
лаш, қайтариш] 1 Театр, эстрада, цирк то- 
мошалари, концерт дастурлари, айрим чи- 
қишлар, саҳналарни режиссёр раҳбарлиги- 
да кўп марта такрорлаш орқали тайёрлаш- 
нинг асосий шакли. Бадиий ҳаваскорларнинг 
сўнгги репетицияси бормоқда. А. Алиев, Диқ- 
қат, репетиция боряпти. Нима бўлганда ҳам, 
бугунги учрашув жамоамизга келгусидаги му- 
раккаб баҳслар олдидан навбатдаги репети- 
ция вазифасини ўташига ишониб қоламиз. 
Газетадан. 

2 мус. Айни бир товушнинг клавишли 
ва б. мусиқа асбобларида тез такрорланиши. 

РЕПЛИКА | фр. replique < лот. replico — 
қаршилик, норозилик билдираман] 1 ҳуқ. 
Суд жараёнида бирор томоннинг қаршилик, 
норозилик билдириши. 




2 снт. Саҳна диалогида партнёрнинг жа- 
воб нутқи, бирор персонажнинг охирги, 
яъни бошқа персонаж нутқи бошланишидан 
олдинги сўзи. 

3 Съезд, мажлис ва ш.к. ларда ўтирган 
жойидан туриб айтилган фикр, мулоҳаза; 
луқма ташлаш. 

4 Мусиқа фразасининг бошқа овоз билан 
ёки бошқача тон билан такрорланиши. 

РЕПОРТАЖ [фр. reportage < ингл. report 
— хабар бермоқ, хабардор қилмоқ] Воқеа со- 
дир бўлган жойнинг ўзидан матбуот, радио, 
телевидение орқали зудлик билан хабар 
етказиш; шундай хабарнинг ўзи. Газета ил- 
ғор теримчилар ҳақида репортажлар босиб 
бормоқда. Футбол матчи ҳақида репортаж. 
Янгилик репортажнинг асоси ҳисобланади. н 
Воқеа содир бўлган жойдан репортаж. Га- 
зетадан. Репортажда образли иборалар баъ- 
зан муқаддима ea хулосада учрайди. Газетадан. 

РЕПОРТЁР [ингл. reporter] қ. мухбир. Га- 
зета репортёри. 

РЕПОРТЁРЛИК қ. мухбирлик. Репор- 
тёрлик вазифаси. Репортёрлик қилмоқ. 

РЕПРЕССИВ Репрессия, жазо ва қата- 
ғонлардан иборат бўлган, шунга асослан- 
ган. Penpeccue чоралар. 

РЕПРЕССИЯ [лот. repressio — куч билан 
бостириш, тўхтатиш] Давлат органлари то- 
монидан номақбул, номатлуб деб топилган 
аҳоли қатламига нисбатан қўлланадиган 
жазо чораси, қатағон қилиш. Репрессия чо- 
ралари. Репрессия қилмоқ. н ..Бундай ёзув- 
чиларнинг оқланганлиги уларнинг 30-йиллар- 
да репрессия қилинганлиги нотўғри бўлган- 
лигини кўрсатади, холос. «ЎТА». Шўро ҳу- 
кумати шундай репрессия қиладики, бундан 
ҳеч қайсингиз ўзингизни четга олиб, қутулиб 
қололмайсиз. К. Яшин, Ҳамза. Асоссиз тарз- 
да репрессияга дучор бўлган кишиларнинг ор- 
номуси, қадр-қиммати, покиза номини тик- 
лашни ўзимизнинг биринчи галдаги бурчимиз 
деб биламиз. Газетадан. 

РЕПРИВАТИЗАЦИЯ [ре.. + привати- 
зация] иқт. Илгари давлат ихтиёрига олин- 
ган ер-мулк, корхона, банк, акция каби- 
ларни қайтадан хусусийлаштириш. Penpuea- 
тизация қилмоқ. 

РЕПРОДУКТИВ [ре.. + лот. productio — 
ишлаб чиқариш, ҳосил қилиш]: репродук- 
тив аъзолар биол. Ўсимлик ва ҳайвонлар- 
нинг кўпайиш функциясини бажарадиган 


аъзолар. Репродуктив саломатлик Инсон 
саломатлигини қайтадан тиклаш; қайтадан 
тиклан(ади)ган соғлиқ. Сўнгги йилларда мам- 
лакатимизда оналар ea болаларни ижтимо- 
ий ҳимоялаш, репродуктив саломатликни 
сақлаш борасида қатор ибратли uuuiap амалга 
оширилди. Газетадан. Республика болалар ea 
туғруққа ёрдам бериш муассасаларининг 
моддий-техника базасини мустаҳкамлаш, 
аҳолининг репродуктив саломатлигини муҳо- 
фаза қилиш тизимини такомиллаиипириш 
борасида муайян натижаларга эришилди. Га- 
зетадан. 

РЕПРОДУКТОР [ре.. + лот. producere — 
ҳосил қилмоқ, яратмоқ] 1 Радиоэшитти- 
ришни кучайтирувчи аппарат; радиокарнай. 
Маҳкам.. икки дераза оралиғига осилган кич- 
кина репродукторни буради. П. Қодиров, Уч 
илдиз. У [Шербек\ кўчага чиққанида, узоқ- 
дан репродукторнинг товуши эшитилар эди. 
“Клубда пластинка қўйишяпти ”, деди ўзига- 
ўзи. С. Анорбоев, Оқсой. 

2 Информацияларни кўчириб ёзишда 
қўлланадиган аппарат. 

РЕПРОДУКЦИЯ I [ре.. + лот. productio 
— ишлаб чиқариш, ҳосил қилиш] 1 Расм, 
сурат, чизма ва ш.к. лардан полиграфия ёки 
фотография усули билан нусха олиб кў- 
пайтириш. Репродукция қилмоқ. н Муҳар- 
ририят деворий расмлар репродукциялари- 
ни тайёрлаганликлари учун меъморларга ўз 
миннатдорчилигини билдиради. «Фан ва тур- 
муш». 

2 Шундай нусханинг ўзи. Репродукциялар 
алъбоми. 

3 псхл. Хотирада сақланган нарсаларни 
қайта тиклаш, жонлантириш. 

4 биол. Организмларнинг ўзига ўхшаш 
организмларни яратиши, ҳосил қилиши. 

РЕПС [ингл., фр. reps] Пишиққалин жун, 
ип ёки ипак газлама (уст кийим ва пойаб- 
зал тикиш учун ишлатилади). 

РЕСПИРАТОР [лот. respiro — нафас ола- 
ман] 1 сфт. тиб. Нафас олишга, нафас аъ- 
золарига оид. Респиратор касалликлар. н 
«Оқтош» санаториясида респиратор ea аст- 
матик касалликларга чалинган кекса киши- 
лар учун бино ea бошқа объектлар қурилиши 
бошланди. Газетадан. Мамлакатимизда рес- 
пиратор ea бошқа вирусли касалликлар бўйи- 
ча эпидемиологик барқарорликни таъминлаш 
муҳим аҳамият касб этади. Газетадан. 






2 Инсон нафас олиш аъзоларини заҳар- 
ли газ ва чангдан сақлайдиган индивидуал 
ҳимоя мосламаси. Респирапюр тақмоқ. 

РЕСПОНДЕНТ [ингл. respond — жавоб 
бермоқ] Ижтимоий сўровда қатнашувчи 
шахс; анкета саволларига жавоб берувчи 
киши. 

РЕСПУБЛИКА [лот. res publica — умум- 
халқ, жамоатчилик иши < res — иш + publica 
— ижтимоий, умумхалқ] Олий давлат ҳоки- 
мияти маълум муддатга сайланадиган ҳоки- 
мият органи (президент ёки парламент)га 
тегишли бўлган бошқарув шакли; шундай 
бошқарув шаклига эга бўлган давлат. Биз 
республикамиз пойтахтининг гўзаллиги билан 
фахрланамиз ва унинг шуҳратига шуҳрат 
қўшишга ҳамиша интиламиз. Газетадан. Рес- 
публикамизнинг деярли барча ҳудудларида 
шаҳарлар қиёфаси ўзгарди ва ободонлашди. 
Газетадан. 

Парламентар республика Парламент тў- 
лиқ ҳокимиятга эга бўлиб, ҳукумат унинг 
олдида сиёсий жавобгар ҳисобланадиган, 
парламент томонидан сайланган президент 
эса фақат давлат бошлиғи, ижро этувчи ҳо- 
кимият бошлиғи саналадиган давлат бош- 
қаруви шакли. Президентлик республикаси 
Президент умумхалқ сайловида сайланади- 
ган ва бир вақтнинг ўзида давлат ва ижро 
этувчи ҳокимият бошлиғи ҳисобланадиган 
давлат бошқаруви шакли (Ўзбекистонда 
президентлик республикаси бошқарув шак- 
ли амал қилади). 

РЕСПУБЛИКАЧИ 1 Республика тараф- 
дори, республика тузумини ёқловчи. 

2 Айрим мамлакатларда, мас., АҚШда: 
республикачилар партиясининг аъзоси. 

РЕССОР(А) [фр. ressort — пружина; та- 
ранглик, қайишқоқлик] Транспорт восита- 
ларида уларнинг ғилдираклари ўқини ку- 
зов билан бирлаштирувчи ва йўлнинг но- 
текислигидан пайдо бўладиган зарбалар ку- 
чини пасайтирувчи қайишқоқ, эгилувчан 
қисм. Автомобиль рессораси. Рессора болти. 

РЕСТАВРАТОР [лот. restaurare — янги- 
ламоқ, қайта тикламоқ] 1 Эскирган ёки бу- 
зилган бадиий асарларни, архитектура ёд- 
горликларини тикловчи, асл ҳолига келти- 
рувчи мутахассис. [Муҳиддин] Бу соҳада ҳа- 
қиқий ижодкор олим ва моҳир реставратор 
эканини кўрсатди. «Шарқ юлдузи». 


2 сиёс. Реставрация тарафдори, инқилоб 
йўли билан агдариб ташланган тузумни тик- 
лаш учун курашувчи. 

РЕСТАВРАЦИЯ [лот. restauratio — тик- 
лаш, қайта яратиш] 1 Даврлар ўтиши би- 
лан эскирган ва маълум қайта ишлашлар 
натижасида асл ҳолини йўқотган, бузилган 
санъат асари ёки архитектура ёдгорлик- 
ларини, археологик қазилмалар ва қадимий 
скелетларни дастлабки ҳолатига келтириш, 
тиклаш ҳамда тикланган асарлар, нарса- 
ларнинг ўзи. Реставрация қилмоқ. Ўзбекис- 
тондаги тарих музейи реставрация қилинди. 
н Энг қувонарлиси, Вазирлар Маҳкамаси- 
нинг махсус қарори асосида Шоҳи Зинда ёдгор- 
лик мажмуаси тўлиқ реставрация қилинди. 
Газетадан. Бошқа томондан, деярли икки юз 
йиллик тарихга эга бўлган жиҳозлар pecmae- 
рация қилиниши ea мутахассислар назорати 
остида бўлиши зарур эди. Газетадан. 

2 сиёс. Инқилоб йўли билан агдариб таш- 
ланган эски тузум ёки салтанатни тиклаш. 

РЕСТОРАН [фр. restaurant — (едириб- 
ичириб) тетик қилувчи, қувват берувчи < 
restaurer — қайта тикламоқ] 1 Мижозларга 
юқори даражада хизмат кўрсатадиган, му- 
сиқа эшитиб, рақс тушиш, қимматли егулик 
ва ичимликларга буюртма бериш мумкин 
бўлган умумий овқатланиш корхонаси. Кеч- 
қурун меҳмонлар билан танишиш учун рес- 
торанга тушганида, биронта ҳам таниш 
учратмади. Л. Тожиева, Меҳрим сизга, одам- 
лар. 

2 Ана шундай корхона жойлашган бино. 

РЕСТОРАНЧИ Ресторан хўжайини ёки 
ходими. 

РЕСУРС [фр. ressource — ёрдамчи воси- 
та, усул; пул маблағи] Инсон турмуш ша- 
роитини янада яхшилаш учун зарур бўлган 
нарсаларнинг мавжуд захираси. Ички ре- 
сурслар. Хомашё ресурслари. Ўзбекистоннинг 
табиий ресурслари. н Молиявий ресурс- 
лардан қанчалик тежамкорлик билан фойда- 
ланилаётганлиги ҳам ҳисобга олинаётир. 
Газетадан. Вилоят [Самарқанд] хомашё ре- 
сурсларига эга минтақалардан ҳисобланади. 
Газетадан. Аҳоли маблағидан унумли фойда- 
ланиш ҳисобига ресурс базасини мустаҳ- 
камлашга етарли эътибор бериляпти. Газе- 
тадан. 

РЕТОРТА |,/о/и. retorta — орқага бурил- 
ган] махс. Қийин эрувчи шиша, чинни ёки 




металлдан нок шаклида ясалган, узун най- 
часи бир томонга букилган лаборатория 
идиши. 

РЕТРАНСЛЯЦИЯ [ре.. + трансляция] 
Марказий радиостанция эшиттиришлари- 
нинг маҳаллий станциялар томонидан олиб 
эшиттирилиши ва шундай эшиттиришлар- 
нинг ўзи. Узоқ масофалардан алоқа боғлаш- 
нинг халқаро системаларини вужудга кел- 
тирмоқ учун Ернинг сунъий йўлдошларидан 
ретрансляция станциялари сифатида фойда- 
ланилади. «Фан ва турмуш». 

РЕТУШЛАМОҚ Турли хил расм ва тас- 
вирларни ретушь йўли билан тузатмоқ, тўғ- 
риламоқ. 

РЕТУШЧИ Ретушь қилувчи, ретушлов- 
чи киши. 

РЕТУШЬ [фр. retouche — ўзгартириш, 
тўғрилаш] Расм, фотосурат, негатив ва ш.к. 
тасвирларнинг кам-кўстини қалам, бўёқ ва 
ш. к. билан тўғрилаш, тузатиш. Ретушъ қил- 
моқ. 

РЕФЕРАТ [лот. referre — билдирмоқ, 
хабар қилмоқ] 1 Муайян мавзуга бағишлан- 
ган, тегишли бадиий, илмий ва б. манбалар 
шарҳини қамраб олувчи маъруза. Реферат 
тайёрламоқ. 

2 Бирор илмий асар, китоб, мақола маз- 
мунининг қисқача ёзма баёни. 

РЕФЕРЕНДУМ [лот. referendum — хабар 
берилиши, маълум қилиниши зарур бўлган 
нарса] Давлат аҳамиятига эга бўлган муҳим 
масалалар бўйича ўтказиладиган ва баъзан 
қонунлар қабул қилиш учун асос бўлиб 
хизмат қиладиган умумхалқ сўрови, овоз 
бериш йўли билан халқ фикрини аниқлаш. 
Умумхалқ (умуммиллий) референдуми. н 
Референдум ўтказиш тартиби қонун билан 
белгиланади. Газетадан. Овоз бериш рефе- 
рендум белгиланган куни.. амалга оширилади. 
«Ҳаёт ва қонун». Референдум ўтказиш тўғ- 
рисидаги масалани биз сессиянинг энг муҳим 
масалаларидан бири, деб ҳисоблаймиз. Газе- 
тадан. 

РЕФЕРЕНТ [лот. referens, referentis — ха- 
бар берувчи, маълумот берувчи] 1 Реферат 
тайёрловчи, уни ўқиб берувчи; маълумот, 
хабар берувчи шахс. Бу эса икки мутахас- 
сислик: испан тили бўйича филологлар ва 
таржимон-референт бўладиган талабалар 
учун бугунги Испания ҳаётини ўрганишга 
катта омил бўляпти. Газетадан. 


2 Раҳбар ходим топшириқларини бажа- 
рувчи, унга маълум масалалар бўйича мас- 
лаҳат берувчи, тегишли маълумотлар асо- 
сида маърузалар тайёрловчи лавозимли шахс. 
Эътиборлиси, референтларнинг аксарияти энг 
чекка ҳудудларимиздан келган. Газетадан. 

РЕФЕРИ [ингл. referee < лот. refero — ха- 
бар қиламап] Спорт мусобақалари (мас., 
футбол, кураш, бокс, теннис кабилар)ни 
ўтказувчи ҳакам, судьянинг халқаро ном- 
ларидан бири. 

РЕФЛЕКС [лот. reflexus — қайтариш, акс 
эттириш] Организмнинг у ёки бу ташқи таъ- 
сирга олий нерв системаси орқали рўёбга 
чиқадиган акс таъсири, жавоб реакцияси. 
Рефлекс марказлари. н Чайнашнинг аҳа- 
мияти шуки, ошқозон шираси рефлекс орқа- 
ли чиқа бошлайди. Н. Исмоилов, Касаллар- 
ни парвариш қилиш. 

РЕФЛЕКСИЯ [лот. reflexio — ортга қай- 
тиш, акс этиш] флс. Кишининг ўз хатти- 
ҳаракатлари ва уларнинг асосларини тушу- 
ниб етиши, фаҳмлашига қаратилган назарий 
фаолияти; билишнинг алоҳида бир шакли. 

РЕФЛЕКТИВ Рефлекс натижасида рўй 
берадиган, беихтиёр. Рефлектив ҳаракат. 

РЕФЛЕКТОР [лот. reflectere — акс эттир- 
моқ, орқага бурмоқ] 1 Ёруғлик, товуш, ис- 
сиқлик тўлқинлари, электромагнит энергия 
оқимлари йўналиши ва жадаллигини ўз- 
гартириш учун мўлжалланган қайтаргич қу- 
рилма. 

2 Кўзгули (асосий ботиқ кўзгу ва қўшим- 
ча қавариқ ва ясси кўзгулар) объектив би- 
лан жиҳозланган телескоп. 

3 Электр лампа ва қайтарувчи-акслан- 
тирувчидан иборат иситиш асбоби. 

РЕФЛЕКТОРЛИ Рефлекторга эга бўл- 
ган, рефлектор ўрнатилган. Рефлекторли 
лампа. 

РЕФОРМА [фр. reforme < лот. reformare 
— қайта қурмоқ, тубдан ўзгартирмоқ] қ. ис- 

лоҳ, ислоҳот. 

РЕФОРМАТОР [лот. reformator — тубдан 
ўзгартирувчи] эск. Ислоҳ (реформа) ўтка- 
зувчи, қайтадан қурувчи, тубдан ўзгарти- 
рувчи; ислоҳотчи. 

РЕФОРМАЦИЯ [лот. reformatio — ўзгар- 
тириш, ислоҳқилиш] тар. 16-асрда Ғарбий 
ва Марказий Европада катта ер эгалари ва 
уларнинг асосий таянчи — католик черко- 





вига қарши курашган ижтимоий-сиёсий, 
диний-идеологик ҳаракат. Реформация даври. 

РЕФОРМИЗМ [лот. reformare — тубдан 
ўзгартирмоқ, ислоҳ қилмоқ] тар. 19-аср 
охирларида капитализм доирасида ислоҳ 
(реформа)лар ўтказиш ёрдамида социа- 
лизмга ўтиш учун асос яратишга интилган 
сиёсий оқим. Реформизм таъсирида мухоли- 
фат нисбатан тинчроқ жабҳа — ғоялар ку- 
рашига кўчса-да, лекин шиддатини сусай- 
тирмайди. Газетадан. 

РЕФОРМИСТ Реформизм тарафдори. 

РЕФРАКТОР [лот. refractus — синган; 
эгилган] астр. Осмон ёритқичларидан кела- 
ётган нурларнинг бир ёки бир неча линза- 
ли объективда синиши натижасида уларнинг 
тасвири ҳосил бўладиган телескоп. 

РЕФРАКЦИЯ |.;о/и. refractio — синиш] 1 
физ. Ёруғлик нурларининг бир муҳитдан 
иккинчи муҳитга ўтишида синиши, шунинг- 
дек, товуш нурлари йўналишининг бир 
жинсли бўлмаган муҳитда синиши, эгри- 
ланиши. 

2 астр. Ер атмосферасидан ўтиб кела- 
диган нурларнинг синиши натижасида ос- 
мон ёритқичларининг ўз ўрнидан силжи- 
ганга ўхшаб кўриниши. 

РЕФРИЖЕРАТОР [фр. refrigerateur < 
лот. refrigerare — совитмоқ, музлатмоқ] 1 
Музлаткичларнинг суюқликни буғлатиб, 
паст температура ҳосил қиладиган қисми, 
буғлаткичи. 

2 Гўшт, сут ва ш.к. тез бузиладиган маҳ- 
сулотларни паст температурада ташиш учун 
махсус музлаткич билан жиҳозланган кема, 
вагон ёки автомобиль. 

РЕЦЕНЗЕНТ [«рецензия» с. дан] қ. тақ- 
ризчи. Рецензент унинг асарига рецензия ёзиб 
берди. 

РЕЦЕНЗИЯ [лот. recensio — текшириш, 
кўриб чиқиш] қ. тақриз. Ижобий рецензия. 
Рецензия ёзмоқ. н Уларнинг китоблари тўғ- 
рисида нари борса кафтдеккина рецензия 
битиш билан чекланиб қўя қоласизлар. Газе- 
тадан. -Рецензия дегани ана шунақа тиш- 
тирноқли, тишлаб оладиган бўлса, — деди 
муҳаррир. С. Абдуқаҳҳор, Санамай саккиз 
дема. 

РЕЦЕПТ [лот. receptum — олинган, қа- 
бул қилинган нарса] тиб. 1 Врачнинг дори 
таркиби, дозаси ва ундан қандай фойдала- 
ниш ҳақида беморга (одатда дорихона учун) 


берадиган ёзма кўрсатмаси. Рецепт билан 
дори олмоқ. Рецетп ёзиб бермоқ. н Одам- 
лардан рецептларни қабул қилиб, дафтарга 
қайд этиш, тайёр дориларни эгаларига бе- 
риш, дориларни қандай тайёрлаш — бари 
кишидан қунт талаб қилади. С. Анорбоев, 
Меҳр. 

2 Бирор нарсани тайёрлаш ҳақида қоида 
ва маълумотлар мажмуи (мас., тайёрлаш 
йўллари, қанча масаллиқ, доривор керак- 
лиги ва ш.к. ҳақида). Пиворецепти. Торт ре- 
цепти. Печенъе рецепти. 

3 кўчма с.т. Оғир, ноқулай ҳолатларда- 
ги ҳаракатлар учун тайёр йўл-йўриқ, қолип, 
андаза. Ҳар хил вазиятга ярайдиган, ҳамма- 
боп ахлоқий-эстетик қоидалар рецепти йўқ. 
Р. Усмонов, Одобнома. Биз илгари дуч кел- 
маган ўта мураккаб.. бир-биридан оғир 
масалаларни ечиш учун тайёр рецептлар 
бўлмаган ўша дастлабки пайтларда бундай 
иккиланиш ҳолатлари юз бериши ҳам табиий 
эди. Газетадан. 

РЕЦЕПТОРЛАР [лот. receptor — қабул 
қилувчи] биол. Ташқаридан ёки организм- 
нинг ички муҳитидан юзага келадиган қўз- 
ғалиш (таъсир)ларни қабул қилиб, уларни 
нерв қўзғалишларига айлантириб, марказий 
нерв системасига ўтказиб берадиган сезувчи 
нерв толаларининг учлари ёки махсус ҳу- 
жайралар. Кўз рангдор пардаси беш қават 
тузилган бўлиб, минглаб рецепторлар ёруғ- 
лик импульсларини қабул қилади. «Фан ва тур- 
муш». 

РЕЦИДИВ [лот. recidivus — қайтала- 
нувчи] 1 Гўё йўқ бўлиб кетгандек туюлган 
бирор нарсанинг, ҳодисанинг такрорлани- 
ши, такрор юз бериши. 

2 тиб. Бирор касалликка учраган ва ту- 
зала бошлаган беморда мазкур касалликнинг 
қайталаниши. 

3 ҳуқ. Аввалроқ бирор жиноят учун жазо- 
ланган кишининг яна шундай ёки шунга ўх- 
шашроқ жиноят содир қилиши. 

РЕЦИДИВИСТ [«рецидив» с. дан] Так- 
рор жиноят содир этган шахс. 

РЕЦИПИЕНТ [лот. recipientis — олув- 
чи, қабул қилувчи] биол. Бирор (одатда соғ- 
лом) организмнинг муайян аъзоси, тўқи- 
маси, ҳужайраси кўчириб ўтказиладиган 
бошқа тирик организм (одам ёки ҳайвон). 

РЕЧИТАТИВ [итал. recitativo < лот. 
recitare — овоз чиқариб ифодали ўқимоқ] 

Баъзи вокал мусиқа асарларининг (мас., 
операнинг) куйга мос ҳолда оддий тилда 
айтиладиган ёки бадиий оҳангда ўқиладиган 
сўзлари. Операнинг асосий вокал шакллари — 
речитатив, ария, ариозе, ансамбль ва хорлар 
ҳисобланади. Ҳ. Носирова, Опера ҳақида ай- 
рим тушунчалар. 

РЕША [ф. — илдиз, томир; тола] 

эск. кт. Илдиз, томир. Бориб анга кесди яғоч 
решасин, Кўйди ўшал ерда унутиб тешасин. 
Гулханий. 

РЕЭВАКУАЦИЯ [ре.. + эвакуация] 
Уруш, табиий офатлар туфайли хавфсиз 
ҳудудларга кўчирилган аҳоли ва муассаса- 
ларни, уларга тегишли мол-мулкларни, 
уруш ва табиий офат оқибатлари бартараф 
этилгач, аввалги жойига қайтариш. 

РЕЭКСПОРТ [ре.. + экспорт] иқт. Чет 
эллардан келтирилган молларни, қайта иш- 
лов бермай, бошқа бирор мамлакатга қайта 
сотиш. 

РЕЭМИГРАНТ эск. Муҳожирликдан ўз 
ватанига қайтиб келган киши. 

РЕЭМИГРАЦИЯ [ре.. + эмиграция] Ўзга 
мамлакатларда яшаётган кишилар — муҳо- 
жирларнинг ўз ватанига қайтиши. 

РИБО [а. pLi j — судхўрлик; порахўрлик] 
эск. кт. 1 Пулдан эвазсиз фойда (фоиз) 
олиш; ғайриқонуний фойда; судхўрлик. 

2 иқт. Қарзга берилган пулдан олина- 
диган фойда; фоиз, суд. 

3 кт. Пора. Қулоқ солинг, қайси виждон 
билан «фалон муфти рибо еди.. бу мударрис 
ҳам ислом оламига хиёнат қилишликни қабул 
қилди», деб айтасиз? «Шарқ юлдузи». Бугун 
ён-атрофимизда мункир ишлар урчиб кетган: 
ўғирлик, бузуқлик, алдов, рибо, хиёнат, фисқ.. 
«Мусулмонлар тақвими». 

РИБОХЎР [ а.+ ф. jj-kLj — судхўр, по- 
рахўр] эск. кт. Фойдахўр, судхўр. 

РИВОЖ [а. j-Ijj — тарқалиш, ёйилиш, 
кенгайиш; оммалашиш; пулнинг айланиши] 
1 Бир сифат ҳолатидан иккинчи, юқори си- 
фат ҳолатига ўтиш, ўсиш, юксалиш; тарақ- 
қиёт, равнақ. Фан ва техника ривожи. Но- 
ҳақ ишга ривож йўқ. Мақол. н [Сафаров:] 
Хўжайин бўлгандан кейин киши ўз хўжали- 
гининг кам-кўсти, унинг ривожи тўғрисида 
ўйлайди, жон куйдиради. А. Қаҳҳор, Қўш- 
чинор чироқлари. 

2 Ўсиб-униш, улғайиш, авж. Пахтанинг 
ривожи яхши. 


3 Муваффақият; равнақ, юксалиш. Бу 
савдогар [Абдулзиё] ишнинг ривожи ва кўра- 
ётган фойдаларидан оғиз очмади. Ойбек, На- 
воий. Дўстлик бўлмаган жойда ишнинг ри- 
вожи ҳам бўлмайди. С. Зуннунова, Янги 
директор. Сенга бахтдан тахт тиларман, 
Толедан бошингга тож, Мулки ҳуснингга 
омонлик, Тожу тахтингга ривож. Э. Воҳи- 
дов, Муҳаббат. 

Ривож бермоқ Ривожлантирмоқ, юксал- 
тирмоқ. Эҳтимол, у подшоҳ илм-маърифатга 
ривож бериб, аҳли фузалога меҳрибонлик 
кўрсатар. Мирмуҳсин, Меъмор. Ривож ол- 
моқ (ёки топмоқ) ёки ривожга минмоқ 1) рав- 
нақ топмоқ, юксалмоқ, ўсмоқ, тараққий эт- 
моқ. Сўзни билган зарга бўлмайди муҳтож, 
Зар қиммати monap сўз билан ривож. «Ақл 
ақлдан қувват олади». -Муҳтарам карвон- 
боши, илоҳи сафарингиз бехатар бўлсин, 
савдонгиз ривож топсин, ҳузурингизга бир 
илтимос билан келдим, — деди бир карвон- 
боши иккинчисига. Р. Файзий, Чўлга баҳор 
келди. Ҳа, майли, иишаринг ривожига миниб, 
станцияларинг битсин. С. Аҳмад, Қадрдон 
далалар. Тадбиркорлик ўз-ўзидан давлат иш- 
тирокисиз, унинг ёрдамисиз ривож топмай- 
ди. «Иқтисодий назария»; 2) кучаймоқ, зў- 
раймоқ, авж олмоқ. Боғиафзал қишлоқлари- 
да қадимги замонларда бир неча катта бой- 
лар бўлиб, улар орасида қулдорлик жуда ри- 
вож топган экан. С. Айний, Эсдаликлар; 3) 
ўсиб-унмоқ, улғаймоқ. Ғўзалар яхши ривож 
олмоқда; 4) муваффақият қозонмоқ. Асриян 
ишга қанчалик диққат бермасин, ривож mon- 
мади. Шуҳрат, Шинелли йиллар. 

РИВОЖЛАНМОҚ 1 Равнақ топмоқ, та- 
раққий этмоқ, ўсмоқ; юксалмоқ, гуллаб- 
яшнамоқ. Бу ҳамкорлик бугунги кунда янада 
ривожланиб, янги-янги уфқлар очмоқда. Га- 
зетадан. Яхшилик ва фаровонлик илдизи илм 
билан ривожланади. Газетадан. Донишманд 
халқнинг оғзаки ижоди асрлар оша авлоддан 
авлодга, тиллардан тилларга ўтиб яшаб, ри- 
вожланиб келади. Газетадан. Қишлоқда ри- 
вожланган инфратузилмани барпо этсакки- 
на, қишлоқ хўжалигида кескин ўзгаришлар рўй 
бериши мумкин. Газетадан. 

2 Ўсиб-унмоқ, улғаймоқ, авж олмоқ. 
Экинлар яхши ривожланмоқда. н Яхши nap- 
вариш қилинган ғўзалар мавж уриб ривож- 
ланяпти. Газетадан. 

РИВОЧ [ф. ,jJ j] қ. ровоч. Меҳмон кел- 
са. жойи тўр, жавзо келмай, ривоч сўр. н 
Қир этакларида ўсган ривочни топиб, чайнаб 
кўрдим. Бу ўт менга сув ўрнини босгандай 
бўлди. Ғайратий, Унутилмас кунлар. 

РИВОЯ \а. <ul jj — ҳикоя, қисса; афсо- 
на] Адабий асарда воқеаларни изчиллик 
билан сўзлаб бериш, баён этиш; баён. 

РИВОЯТ [а. CijI jj — ҳикоя, қисса; аф- 
сона] 1 Авлоддан авлодга ўтиб келаётган, во- 
қеа ва ҳодисаларни, инсон фаолиятини 
баъзан уйдирмалар воситасида, баъзан реал 
тасвирловчи оғзаки ҳикоя; нақл, афсона. 
Мавлоно Лутфий каби кекса шоир ҳали гўдак 
Навоийнинг ўзбек тилидаги бир байти учун 
ўзининг.. жамики ғазалларидан воз кечишга 
тайёр эканини билдирган экан. Бу ривоятга 
не дейсиз ? Ойбек, Навоий. Баъзи ривоятларга 
қараганда.. фаришталар, жаннатдаги кавсар 
сувидан қумғонларимизга қуйиб кетар эмиш! 
М. Муҳаммаджонов, Турмуш уринишлари. 
Денгиз, кўҳна ривоятлардан Биттасини сўйлаб 
берменга. Э. Воҳидов, Нидо. 

2 Умуман, оғиздаги гап, ҳикоя. Ривоят 
қилишларича, Деҳлида шоҳ Акбар ҳукмронлик 
қилган замонда бир савдогар яшар экан. 
Газетадан. Ривоятларга қараганда, баъзи бир 
иссиқ мамлакатларнинг одамлари ҳарорат- 
дан дармонлари қуриб кун кечирганлар. Га- 
зетадан. 

3 кўчма дин. Бирор масала юзасидан ша- 
риат қонунлари асосида чиқарилган ҳукм, 
хулоса. [Ғофир қозига:] Бу қандай зулм.. сев- 
ган хотинимни золим бой тортиб олмоқчи 
бўлса-ю, менга ёрдам бериш ўрнига бойнинг 
ёнини оласиз! Ривоятлар топасиз! Фатволар 
ясайсиз! Ҳамза, Бой ила хизматчи. Уламолар 
Ёдгор ва унга эргашиб келган хотинни тош- 
бўрон қилиш тўғрисида ривоят ёзиб, эшон 
Султонга бердилар. С. Айний, Доҳунда. 

РИВОЯТЧИ Ривоят тўқувчи, ривоят ай- 
тувчи; ровий. 

РИДО [а. tbj — халат, кийим] 1 Шайх- 
лар, умуман руҳонийлар елкасига ёпина- 
диган чойшабсимон ёпинчиқ, либос; дар- 
вишларнинг устки кийими. Баъзи бурчак- 
ларда қора ридо кийган роҳиблар китоб 
варақлар, у ер-бу ерда олимлар қўлёзмаларга 
тикилиб ўтирарди. Ҳ. Ғулом, Куба ҳақида 
ҳикоялар. Уфқни ўз гавдаси билан тўсган 
паст-баланд тоғлар қоп-қорайиб, ридо 


кийгандек силлиқ кўринади. Шуҳрат, 
Шинелли йиллар. 

2 кўчма кт. Қоронғилик, зимистон, қо- 
ра тун. Эй йироқлар эркаси, сен Лутф эт-у 
ёнимда қол, Жисму жонингга бу севгим бўл- 
маса оғир ридо! А. Қаҳҳор, Оқ ўрик. Келар 
қора ридо кийган тун, сукунатнинг қушларин 
суяр. Ш. Раҳмон, Юрак қирралари. 

РИЕЛЬ Камбоджа Қироллигида пул 
бирлиги. 

РИЁ [а. t Lij — иккиюзламалик, муно- 
фиқлик; носамимийлик] Мунофиқона хат- 
ти-ҳаракат; иккиюзламалик. Ҳўшиқларим 
билмай ғаш, риё, Ошкор кулдим, ошкор чек- 
дим ғам. Зулфия, Хаёллар. Туйғулар оламни 
пайпаслаб мисли ногирон, Топганлари бўлди 
жаҳолат, риё. А. Орипов, Йиллар армони. 
Фақир одамнинг дили равшан, риё ва макр- 
дан холи, раҳм-шафқатга лиммо-лим бўлади. 
Газетадан. Анвар самимий ва риё аралаш 
табриклардан ўнғайсизланган эди. А. Қоди- 
рий, Меҳробдан чаён. 

Аҳли риё ёки риё аҳли Мунофиқлар, 
риёкорлар. Самимий ошноман деб, ҳамиша 
айбинг истовчи, Тили дилга мувофиқ бўлма- 
ган аҳли риёдан кеч! Ҳабибий. Риё аҳлининг 
алдоқ ҳурматига нафратим бордур. Э. Во- 
ҳидов, Муҳаббатнома. Риё қилмоқ 1) ик- 
киюзламалик, мунофиқлик қилмоқ; 2) риё- 
корлик билан эзгу ишни йўққа чиқармоқ. 

РИЁЗАТ [а. ,a>Lij — гимнастика машқ- 
лари, спорт машғулоти; математика; қийин- 
чилик, машаққат] 1 Қийинчилик, машақ- 
қат, оғир меҳнат, заҳмат. Нега мени йўқла- 
мас дўстлар, Бир дўст, дея чекмас риёзат? 
Кимдир бугун ҳолимга кулар, Кимдир менга 
қилар хиёнат. А. Пўлкан, Изҳор. Бу изтироб 
кўнглини лаҳза сайин юксалтириб борар, 
чеккан ниҳоясиз риёзат ва азоблари эвазига 
унга юпанч берар, ҳамдард бўлмоққа ваъда 
этар эди. X. Султонов, Онамнинг юрти. 
Педагог обрўйини топиш учун чуқур билим 
эгаллаб, ақлу одоб касб этиб, бир умр ҳалол 
риёзат чекмоқ лозим. Р. Усмонов, Одобнома. 

2 дин. Дунёвий ишлардан ўзини, нафсини 
тийиб қийналиш, ўзини қийнаш; тасаввуфда 
тариқатнинг асосий шартларидан бири. Риё- 
затнинг натижаси — фақру фано, яъни ило- 
ҳий ахлоқ соҳиби бўлиш. Газетадан 

РИЁЗАТЧИ с.т. қ. риёзиётчи. Дунёга 
донғи кетган риёзатчилар, коинотшунослар 
шу жамоадан чиққан. Газетадан 

РИЁЗИЁТ \а. сй 1 .aLj — математика, ма- 
тематик фанлар] қ. математика. Абу Наср.. 
вақтини риёзиёт, ҳандаса, фалакиёт илм- 
ларини ўрганишга сарф этар эди. М. Осим, 
Жайҳун устида булутлар. Дарҳақиқат, Ху- 
доёрбекнинг риёзиётга асло тоқати йўқ, уни 
отда чопиш, қилич солиш, базм.. кўпроқ 
қизиқтирарди. Мирмуҳсин, Меъмор. Бумак- 
табларда ҳандаса, жуғрофия, риёзиётдан 
сабоқ бермоқдалар. С. Сиёев, Аваз. 

РИЁЗИЁТЧИ Математика илми билан 
шуғулланувчи. Олим, фозил, риёзиётчилар, 
файласуфлар, — ҳозир бўлганлар фармонин- 
гизга мунтазирлар. У. Исмоилов, Сайланма. 

РИЁЗИИ [а. — математикага, 

спортга оид] эск. айн. математик. 

РИЁКОР [а. + ф. jLSCj ~ иккиюзламачи, 
мунофиқ] Мунофиқона иш қилувчи, муно- 
фиқларча иш тутувчи одам; иккиюзламачи. 
Мен қорнидан бўлак ғами йўқ, риёкор, жоҳил 
уламоларни ёмон кўраман. С. Сиёев, Аваз. 
[Обидахон.■] Эй, сен риёкор, маккор! Бир тўй- 
ни азага айлантириб, мағрур эдинг. Мана бу 
тўй — абадий. С. Абдулла, Мавлоно Муқи- 
мий. -Шу бугуноқ орани очди қиламан, риё- 
кор хотин, — деди Камолиддин Нурига. С. 
Юнусов, Осон ишнинг оҳи бор. 

РИЁКОРЛИК 1 Мунофиқлик билан 
шуғулланиш, мунофиқона хатти-ҳаракат, 
иккиюзламалик. Риёкорлик қилмоқ. н На- 
ҳотки у [Эсон бобо] риёкорлик қилиб, мил- 
тиқни йўқолдига чиқарса? [деб ўйлади Ну- 
рилло] С. Юнусов, Кутилмаган хазина. Мо- 
манг риёкорлик билан отамнинг кўп пулини 
олди. «Гулихиромон». 

2 Савобли, эзгу ишларни, хусусан хайр- 
эҳсонни одамлар кўриб мақтасин, деб ман- 
манлик билан амалга ошириш. Салқин хона 
ичида ўтирган усталарнинг биронтаси ҳам 
Бойсунқур ёнида Аҳмад Чалабийнинг риёкор- 
лик билан айтаётган гстларига жавоб та- 
риқасида бирон сўз айтиша олмади. Мирмуҳ- 
син, Меъмор. 

РИЁКОРОНА [а.+ ф. <\А jlSLijl рвш. Риё- 
корлик билан, иккиюзламалик билан; му- 
нофиқона. Риёкорона иш тутмоқ. Риёкорона 
хатти-ҳаракат. н Шундай экан, риёкоро- 
на ҳаёт кечириш бизнинг жамиятимиз аҳли- 
га муносиб эмаслигини ҳар биримиз англаб 
етмоғимиз лозим. «Ҳаёт ва қонун». 

РИЁЛ, риал [а.+ ф. JLj| Саудия Арабис- 
тони, Эрон Ислом Республикаси, Яман, 
Қатар ва Уммонда пул бирлиги. 


РИЖО [а. j| кт. айн. ражо. Париваш 
Лайлисан, билсанг, Инон, гарчи тасаввур бу; 
Тафаккур не! Севолсанг, бас, Кўнгилда ранж, 
рижо йўқдир. А. Қаҳҳор, Оқўрик. Улар [Жа- 
ҳон ona] ялиниб-ёлвориб, Ўғилойни қутқариб 
қолишни рижо қилғон эдилар. М. Осим, Кар- 
вон йўлларида. 

РИЗВОН [а. jl j-ij — мамнунлик, мам- 
нуният; хурсандчилик; розилик; хайрихоҳ- 
лик] 1 кт. Саккиз беҳиштнинг бири, рози- 
лик ва мамнуният жаннати. Келдинг оламга, 
демак, Ерни этмоғинг керак Бўстон ўзинг, 
ризвон ўзинг. Э. Воҳидов, Муҳаббат. 

2 кўчма Жаннатмисол боғ, боғ-бўстон. 
Қиёсинг ой, қуёш бўлмиш азалдан.. Боболар 
куйлаган дилбар ғазалсан, Жаннатсан, риз- 
вонсан, юртим, гўзалсан. У. Пўлкан, Бир 
баҳор достони. 

РИЗО [а. — мамнунлик, хурсанд- 

чилик; розилик; хайрихоҳлик] 1 Розилик 
жавоби, розилик. Ризо қилмоқ. Ризо бўлмоқ. 
Сукут — аломати ризо. Мақол. н Олимхон 
аканинг олдида сўз бердим. Ота ризоси — 
фотиҳа билан баравар. Ойбек, Танланган 
асарлар. 

2 кесим взф. Рози, рози бўлди, кўнди. 
Онажон, сизнинг шодлигингиз йўлида ҳар бир 
оғирликларга бу бахти қаро қизингиз ризо- 
дур, онажон! А. Қодирий, Ўтган кунлар. Эрта 
она тилим агар йўқолса, Мен бугун ўлишга 
бўлурман ризо. Э. Воҳидов, Муҳаббат. 

РИЗОЛИК кт. айн. розилик. Ризолик 
бермоқ. Ризолигини олмоқ. н Ўзбек ойим 
боши билан келинига ризолик билдириб, «ба- 
ракалла» деб қўйди. А. Қодирий, Ўтган кун- 
лар. Қулингиз айтмоқчиманки, бундай муҳим 
ишда барча нуфузли бекларнинг ризолигини 
олмасак бўлмас. П. Қодиров, Юлдузли тун- 
лар. Ахир келган-кетганга ризолик бериб, 
видолашиб ётган эмиш. Мен ҳам сўнгги 
бурчимни адо этиб қўйсаммикан ? Йўқ, энди 
дўстлик риштаси узилди! С. Сиёев, Аваз. 

РИЗОСИЗЛИК кт. айн. норозилик. Зай- 
наб эгачисининг ҳалиги гапига ризосизлик 
билдирди. А. Қодирий, Ўтган кунлар. Эрининг 
бу жасоратига қарши Офтоб ойимнинг юзи- 
га ризосизлик белгиси чиқди. А. Қодирий, 
Ўтган кунлар. 

РИЗҚ [а. Jjj — яшаш воситаси, таъми- 
нот; улуш, насиба] 1 Ҳаёт учун зарур озуқ, 
озуқа, қут, насиба, овқат. Қунт билан ўрган 
ҳунар, Ҳунардан ризқинг унар. Мақол. Меҳ- 




мон келар эшикдан, Ризқи келар тешикдан. 
Мақол. н Ҳар бир одам дунёга келар экан, 
ўз ризқи билан туғилади, деган гап бор. 
«Ёшлик». ..Ризқи она ерга сепилган халқим, 
Ушоқ чигитни ҳам этмай деб увол, Миллион 
эгатларга эгилган халқим. А. Орипов. 

2 кўчма Бирор иш, ҳаракат ва ш. к. учун 
асос бўлган нарса; озуқа, озиқ. Ҳудрат.. 
ялмоғиз қашшоқликнинг заҳарли томирлари 
ўз [унинг] ризқини қаердан ва қандай олиши- 
ни яхши билиб олди. М. Исмоилий, Фарғона 
т. о. Отлар даштларда қўйларга қараганда 
кўпроқ чидамли бўлади, ўз ризқини бемалол 
топиб ейди. Газетадан. Дон — инсоннинг, со- 
мон — чорва молларининг ризқи. Газетадан. Бу 
ўрик меҳнатсевар деҳқоннинг меҳри ва му- 
ҳаббатидан ризқ олиб ўсарди. Ш. Рашидов, 
Бўрондан кучли. 

3 дин. Қуръони карим, Ислом динига 
кўра, худо ҳар бир киши, жонивор учун 
атаган, ўлчаб, белгилаб қўйган насиба, улуш. 
Карвон кўп, ризқи бўлак. Мақол. н Оллоҳ 
йўлида ҳижрат қилган, сўнгра қатл қилин- 
ган ёки вафот топган зотларни, албатта, 
Оллоҳ гўзал ризқ билан руҳлантирар. Газета- 
дан. Сен билан менинг тан-жонимиз соғ бўл- 
са, бу жўжаларнинг ризқини худо беради.. К. 
Яшин, Ҳамза. [Зеби:] Йигит моли ерда, ҳар 
kumhu худойи таоло ўз ризқи билан яратади, 
ўғлим. У. Исмоилов, Сайланма. Эй парвар- 
дигори олам, ўғлим Ҳамзахоннинг умрини узун, 
иқболини баланд, ризқини мўл қилгайсан. К. 
Яшин, Ҳамза. 

Ризқи тугамоқ Ўлмоқ, йўқ бўлиш, тугаш 
вақти келмоқ. Гўдакнинг ризқи тугаб, куни 
битган. Тақдири азалда бшпилгани шундай 
бўлгач, начора! Бандалик экан.. К. Яшин, 
Ҳамза. 

РИЗҚЛАНМОҚ 1 Ризқ, озуқа олмоқ, 
озиқланмоқ, овқатланмоқ. Тупроқдаги бак- 
териялар ҳаводаги азот билан ризқланиб, 
азотли бирикмаларни ҳосил қилади. н Тақ- 
сир, мен хон бераётган пулга қизиқмайман, у 
пул ўзимни ҳам тўйғизмайди. Мени ҳунарим 
қизиқтиради, ундан ризқланаман. Ж. Ша- 
рипов, Хоразм. 

2 кўчма Бирор иш, ҳаракат ва ш. к. учун 
озиқ, озуқа олмоқ. 

РИЗҚЛИ 1 Озуқа, овқат моддасига бой 
бўлган; тўйимли. Ризқли моддалар. н Ҳаво- 
даги азотдан ризқли моддалар тайёрлайди- 
ган бактериялар нўхат, ловия, беда ва бошқа 


ўсимликларнинг илдизида кўп бўлади. Га- 
зетадан. 

2 Насибали, ризққа эга, ризққа бой. 
-Болаларингиз ҳамма вақт ризқли бўлиш- 
син. Илло, ўзинглар ҳам катта савоб иш 
қилгансизлар, у дунёю бу дунё кам бўлмай- 
сизлар, — деди чол Меҳринисага. Р. Файзий, 
Ҳазрати инсон. -Рост айтасиз, ризқли мол- 
да, қўлдан берганингизга қаноат қилмайди, 
энди кўклам чиқиб келаётир, бундан бу ёққа 
озгани озган, — деди канизлар. «Алпомиш». 

РИЗҚ-НАСИБА, ризқу насиба қ. ризқ 1, 
3. Инсон қаерда бўлмасин, ўз ризқу насибаси- 
ни теради, фақат фидокорона меҳнати, она 
ерга муҳаббати туфайли бахт топади. Га- 
зетадан. Раҳматилла ва Нозимахон ўқишни 
тугатгач, ризқ-насиба экан, шаҳарда яшаб 
қолдилар. X. Султонов, Онамнинг юрти. Сен 
билан бизнинг бу ердан ризқ-насибамиз узилди. 
П. Турсун, Ўқитувчи. 

РИЗҚ-РЎЗ, ризқи рўз [а.+ ф. “ 

кун(да)лик ризқ, овқат] Кундалик ҳаёт учун 
зарур озуқа, овқат. Тошкент қадим-қадим- 
дан нон шаҳри, ризқ-рўз шаҳри бўлиб келган. 
Газетадан. Нон — ризқ-рўзимиз, фаровон ҳаё- 
тимиз кўрки, файзи, бебаҳо бойлигимиз. Га- 
зетадан. Пахта шундай бир мўъжизавий неъ- 
матки, у кўп жиҳатдан ризқи рўзимизни ҳам 
таъминлайди. Газетадан. 

РИ КТТТА [ингл. ricksha — яп. дзинрикися < 
дзин — одам + рики — куч + ся — арава] 
Шарқий ва Жанубий Осиёнинг айрим мам- 
лакатларида одам тортиб юрадиган, одам ва 
юк ташувчи икки ғилдиракли қўларава ва 
шундай аравани тортиб юрувчи киши, ҳам- 
мол. [Ҳиндистонда] Рикшадан тортиб, ял- 
тироқ енгил автомобилларгача — ҳаммаси 
бор. 3. Акрамов, Ҳиндистон лавҳалари. Ўша 
кун Пекинда рикша бир гўдак Очлик, ишсиз- 
ликдан қотди кўчада. Миртемир, Танланган 
асарлар. Рикшалар ўтарди йўлда пилдириб, 
Иссиқдан тиқилиб жони ҳалқумга. Ҳ. Ша- 
рипов, Қуёшга ошиқман. 

РИМ: Рим папаси қ. папа II. Рим ра- 
қамлари Қадимги римликлардан олинган I, 
II, III, V каби рақамлар. 

РИНГ [ингл. ring — доира] cnpm. Бокс 
мусобақалари ўтказиладиган, атрофи ҳимоя 
арқонлари билан ўралган чорбурчак май- 
донча. Тренерлик иши эса негадир қовушма- 
ди. Сабабини айта олмайман. Лекин рингда 
секундантлик қилишда унга тенг келадигани 

йўқ. Газетадан. Рингда бир неча бор зафар 
қучган ҳамюртимиз А. Григоряннинг жанг 
ўтказган қўлқопини кўрдим. Газетадан. 

Ринг қироли с.т. кўчма Бокс бўйича маш- 
ҳур чемпионларга берилган лақаб. 

РИНГГИТ Малайзиянинг асосий пул 
бирлиги; Малайзия доллари. 

РИНД [ ф . 33 J — чаққон, олғир; муғам- 
бир; довюрак, ботир; сохта художўй] 1 эск. 
кт. Шариат қоидаларига бўйсунмовчи; эр- 
кин фикр юритувчи; довюрак. [Абдуваҳоб- 
нинг] Ҳар бир ҳаракатини диққат билан 
кузатиб турган Мирҳайдар унинг ўзига яра- 
ша ринд табиатли киши эканини пайқади. 
Мирмуҳсин, Тунги чақмоқлар. Отасининг 
қадрдони, Ҳиротнинг мўътабар зотларидан 
бири — Бадианинг отасини ўз эшигида кўриш 
ринд табиатли йигитни довдиратиб қўйди. 
Мирмуҳсин, Меъмор. Рўзимбой чойхонаси 
созандалар, умуман, ринд кишилар йиғила- 
диган ер эди. С. Сиёев, Ёруғлик. 

2 Тасаввуфда: ботинан художўй, тақво- 
дор бўлса-да, зоҳиран майхўр, ишратпараст 
бўлиб яшовчи киши. 

РИНДЛИК Шариат қоидаларига бўй- 
сунмаслик, эркин фикр юритишлик. ..Муқи- 
мийнингриндлиги қўзий бошлади. С. Абдулла, 
Мавлоно Муқимий. 

РИНИТ [ юн. rhis, rhinos — бурун] Тумов; 
бурун шиллиқ қаватининг яллиғланиши. 
Ринит билан оғримоқ. 

РИНОЛОГИЯ [юн. rhis, rhinos — бурун 
+ logos — фан, таълимот] тиб. Оторино- 
ларингологиянинг бурун тузилишини ўр- 
ганувчи, бурун касалликлари ҳамда улар- 
нинг олдини олиш ва даволаш масалалари 
билан шуғулланувчи соҳаси. 

РИНОСКОПИЯ [юн. rhis, rhinos — бурун 
+ skopeo — қарайман, кузатаман] тиб. Бу- 
рункергич ва пешонага тақиладиган махсус 
ойнак ёрдамида бурун бўшлиғи ва деворини 
текшириш. 

РИОЯ [а. <uLtj — ғамхўрлик, парвариш; 
ҳомийлик, васийлик; амал қилиш, бўйсу- 
ниш] 1 Ҳурмат ёки юз-хотирлик юзасидан 
қилинган муомала; ҳурмат, андиша. Ўлим 
деган нарса кўз ўнгига келиб тўхтагандан 
кейин, Отабекдек меҳмонлар риояси кўнгли- 
дан ювилур, сўзнинг тўғрисини айтишга 
мажбур бўлурлар. А. Қодирий, Ўтган кунлар. 
У [Азимжон] мастликда ҳеч кимни риоя 


қилмаслигини мингбоиш яхши билар эди. М. 
Исмоилий, Фарғона т. о. 

2 Бўйсуниш, амал қилиш, сақлаш. Ҳо- 
нунга риоя қилмоқ. Тартибга риоя қилмоқ. 
н Аҳмаджон, командирнинг буйруғига қат- 
тиқ риоя қилиб, жанг майдонини диққат 
билан кузатар эди. А. Қаҳҳор, Олтин юлдуз. 

РИОЯ-АНДИША айн. риоя 1. -«Эскилик, 
эскилик» деб юриб, яхши-яхиш урф-одат- 
ларимизни йўқотиб юбордик. Риоя-андишани 
унутдик, — деди Пирназар полвон. Р. Раҳмон, 
Меҳр кўзда. 

РИОЯЛИ Риоя, андиша қиладиган, ан- 
дишали. Риояли одам. 

РИОЯСИЗ Риоя, андиша қилмайдиган, 
андишасиз, беандиша. Риоясиз аёл. 

РИОЯСИЗЛИК 1 Риоясиз эканлик. Бу 
қадар риоясизлигингиз кишига қаттиқ таъ- 
сир қиладир. А. Қодирий, Меҳробдан чаён. 

2 Риоясиз кишиларга хос хатти-ҳаракат; 
андишасизлик. Риоясизлик қилмоқ. 

3 Бўйсунмаслик, амал қилмаслик. Баъзи 
ҳолларда санитария назорати органлари.. 
санитарияга риоясизлик фактларини қуруқ 
қайд қилувчилар ролини бажарадилар, холос. 
Газетадан. 

РИСОЛА [а. 4_lCu j — юксак вазифа, ва- 
колат; мактуб, нома; илмий асар, маъруза; 
хат-хабар] 1 тар. Бирор касбга, соҳага ва 
унинг тартиб-қоидаларига оид китобча, 
йўриқнома, низомнома. Темирчилар рисо- 
ласи. Кўнчилар рисоласи. н Мискарлар, 
тунукасозлар кўп антиқа гапларни, ҳар 
қайсилари ўзларининг.. рисолаларини яхши 
биладилар. Ойбек, Болалик. 

2 Айрим масалаларга бағишланган ил- 
мий асар, китоб. [Восифий:] Рост айтдин- 
гиз, шайх Баҳлул! Яхши ном китобнинг ҳусни 
турур. Китобхон рисоланинг номиға қараб 
сотиб олур, мазмуниға қараб баҳо берур. М. 
Осим, Зулмат ичра нур. Бахтиёр ҳаётнинг 
рисоласига Дебоча бўлолгай албатта фарзанд. 
С. Абдулла. 

3 Кичик ҳажмли китоб, брошюра. Лотин 
алифбоси ҳақида рисола. Одоб-ахлоқ ҳақида 
кичик рисолалар сотувда кўп. 

Рисолага тўғри келмаслик Талаб, меъёр- 
га жавоб бермаслик, белгиланган тартибга 
мувофиқ бўлмаслик. Лекин таклиф илгари- 
роқ манзират қилинган, бюродаги торти- 
шувдан сўнг эса рад этиш рисолага сира тўғ- 
ри келмасди. Ж. Абдуллахонов, Хонадон. 




Рисоладаги(дек) Рисолада кўрсатилганига 
жуда мос; талабга, меъёрга жавоб беради- 
ган даражада, ҳақиқий, расмана. Қорачадан 
келган эпчил Маҳкамбой ака маслаҳат ош- 
лари тепасида тургани учун, ҳар бир тўй ва 
маърака рисоладагидек ўтарди. М. Осим, 
Тилсиз гувоҳ. [Директор Аъзамга:] Мен қиз- 
ни суриштирдим. Рисоладаги қиз.. Қани, тўй- 
ни қачон қиламиз. Шуҳрат, Жаннат қидир- 
ганлар. Мўъжаз фаввора, шийпон, уйларнинг 
жойланиши — ҳаммаси рисоладагидек. Т. Ма- 
лик, Шайтанат. Улар ўзларига берилган топ- 
шириқни рисоладагидек ўринлатишга инти- 
лишяпти. Газетадан. 

РИТМ [юн. rhythmos < rheo — оқаман] 1 
Ҳодисалар ва жараёнларга хос айрим эле- 
ментларнинг муайян изчиллик, кетма-кет- 
лик асосида такрорланиб, алмашиниб ке- 
лиши ва шундай такрорийликнинг ўзи. 
Кишининг руҳий ҳолати ва иш қобилияти 
муайян ритмга бўйсунишини одамлар алла- 
қачон пайқашган. Газетадан. Қаердаки ҳаёт 
мавжуд экан, ўша ерда ҳаётий жараёнлар- 
нинг мунтазам ритми, маромийлиги мавжуд. 
Газетадан. 

2 Шеърият, мусиқа, рақс, тасвирий 
санъат, меъморлик ва б. санъат турлари 
шаклларининг асосий жараёни, тартиби, 
қонун-қоидаси. Музикада товуш билан ритм 
чамбарчас боғланган бўлади. И. Акбаров, 
Музика саводи. Саҳнада икки аёл қўлларини 
ритмга мослаб, ҳинд рақси учун характерли 
бўлган мақомда ўйнамоқда. Газетадан. Усуллар 
рақснингритмларидир. Т. Обидов, Юсуфжон 
қизиқ. Бармоқ вазнида ритм мисрадаги бў- 
ғинларнинг сони, миқдорига, гуруҳланиб так- 
рорланишига боғлиқдир. «Адабиёт назарияси». 

РИТМИК [юн. rhythmikos] Ритмли, ритм- 
га асосланган, бўйсундирилган; бир ўлчам- 
даги, бир вазндаги. 

Ритмик гимнастика Мусиқа садолари 
остида ижро этиладиган, соғломлаштириш- 
ни кўзда тутувчи бир қанча жисмоний 
машқлар; аэробика. 

РИТМЛИ Маълум бир ритмга эга бўл- 
ган. Ритмли мусиқа. 

РИТОР [юн. rhetor — нотиқ, оратор] 
Юнонистон ва Қадимги Римда чиройли сўз- 
лайдиган киши, нотиқ. 

РИТОРИК Нотиқлик санъатига оид; но- 
тиқлик қоидаларига асосланган. Риторик 
нутқ. Риторик услуб. 


РИТОРИКА [юн. rhetorike — нотиқлик] 1 
Антик даврда ва кейинги даврларда нотиқ- 
лик санъати ва умуман бадиий наср ҳақидаги 
фан; нотиқлик назарияси ва санъати. 

2 Баландпарвоз, тамтароқли, лекин қу- 
руқ, мазмунсиз нутқ, баён. Шоир мардлик, 
жасорат ҳақида куйлаганда, бир томонлама 
қуруқ мақтов, баландпарвоз, ҳиссиз рито- 
рикадан қочади. Газетадан. 

РИХТАГАР [ф. — металл эри- 

тувчи, қуювчи] тар. Қуйма металл буюм- 
лар тайёрловчи уста; қуймачи. 

РИХТАГАРЛИК тар. Рангли металл 
(асосан мис, бронза, қалай)дан турли буюм- 
лар қуйиш касби. 13—14-асрларда Византия, 
Венеция.. ўзининг рихтаргарлик буюмлари 
билан шуҳрат қозонди. Газетадан. 

РИЦАРЛИК 1 тар. Рицарь унвони. 

2 Ўрта асрларда Ғарбий ва Марказий 
Европада асосан ҳарбий феодаллардан ибо- 
рат имтиёзли ижтимоий табақа. Алъамон! 
Алъамон! Бу не ҳақорат! Қайда олийжаноб 
рицарлик руҳи? А. Шер, Қадимги куй 

3 кўчма Фидокорлик, олийҳимматлик, 
олийжаноблик. 

РИЦАРЬ [нем. Ritter — отлиқ, чавандоз] 
1 тар. Ўрта асрларда Ғарбий ва Марказий 
Европада ёшлигидан жасорат, мардлик, 
бурчга садоқат, аёлларга нисбатан олийжа- 
ноблик руҳида тарбияланган жанговар фео- 
дал. Рицарлар салиб юришларининг асосий 
ҳарбий кучини ташкил этган. Газетадан. 

2 кўчма Фидокор, олийҳиммат, олий- 
жаноб киши. 

РИЧАГ [р. рьшаг — тўқмоқ, сўйил, гав- 
рон] 1 физ. Бирор таянч нуқтасига эга бўл- 
ган ва оз куч билан катта кучни мувоза- 
натга келтирадиган одций қурилма; пишанг. 
Юкни ричаг ёрдами билан кўтармоқ. 

2 Бирор ишни бажариш, бошқариш учун 
хизмат қиладиган дастали пишанг. Ғанижон 
ака отдан сакраб тушиб, плугларнинг рича- 
гини туишрди. О. Ёқубов, Баҳор кунлари- 
дан бирида. 

РИЧАГЛИ Ричагга эга бўлган, ричаг би- 
лан таъминланган. Ричагли тарози. Ричагли 
механизм. 

РИШВА(Т) [а. ь j j [ о j пора; пора 
билан сотиб олиш] эск. Бирор ишни бити- 
риш учун манфаатдор киши томонидан 
амалдорга яширин ва ғайриқонуний равиш- 
да берилган пул ёки ашё; пора. [Қори:] Ҳу- 

куматимиз даврида адлу адолат барқарор 
бўлди. Лекин афсус ва надоматлар бўлсин- 
ким, ришват, яъни пора отлиқ бало адолат 
қалъасига раҳна солмоқда. А. Қаҳҳор, Тобут- 
дан товуш. Айрим пъесалар нашри ва спек- 
таклъ ижроси учун рухсат берилмаса, маъмур- 
ларга «ришват», яъни пора беришга мажбур 
бўлинган. Ш. Ризаев, Жадид драмаси. 

РИШВА(Т)ХЎР [ а. + ф. Jbj - риш- 

ва еювчи, порахўр] эск. қ. порахўр. 

РИШВА(Т)ХЎРЛИК эск. қ. порахўрлик. 
-Э, ришватҳўрлик роса авмс олган бу ерда, — 
деди Абдулазиз ака хўрсиниб. X. Султон, 
Бобурийнома. 

РИШВАТЧИ эск. қ. порахўр. 

РИШТА [ф. KUjj — ип, тола] 1 эск. Ип, 
каноп. Пардалари риштаси эл жонидин. Ой- 
бек, Навоий. 

2 тиб. Тери остида пайдо бўладиган, ип 
каби узун қурт; шу қурт орқали тарқалади- 
ган касаллик. ..одам бошига бало бўлиб кел- 
ган ришта касаллиги ҳам бутунлай туга- 
тиб юборилди. Газетадан. ..ўғли фронтга 
жўнаётганида, «Бухорога борсанг, сувидан 
ичма — ришта касали бор», деб меҳрибонлик 
қилган. А. Қаҳҳор, Танланган асарлар. 

3 кўчма Икки нарса, кимса, ҳодиса ва 
ш. к. ни ўзаро узвий боғловчи восита; боғ- 
ланиш. Дўстлик риштаси. н Севги фа- 
риштаси, Ҳар найза киприги, Гўё жон риш- 
таси, Гўё ишқ кўприги. X. Салоҳ, Излар ва 
ҳислар. Вужудини ширин туйғу қамраб олди. 
Бу туйғу, кўзга кўринмас ришталари билан 
уни сеҳрлагандай, ўйлаганларини тўзитди. С. 
Кароматов, Сўнгги бархан. Ахир келган-кет- 
ганга ризолик бериб, видолашиб ётган эмиш. 
Мен ҳам сўнгги бурчимни адо этиб қўй- 
саммикан? Йўқ, энди дўстлик риштаси узил- 
du. С. Сиёев, Аваз. 

Кўнгил ришгаси Кўнгил ипи, юрак то- 
мири. 

РИҚО [a. t Uj — кичик мактублар; ёзув 
тури] эск. Араб ёзувидаги нозик хат услуб- 
ларидан бири. Бир неча лаҳзадан кейин сар- 
ғиш қоғоз бетига риқо билан ёзилган хат 
пайдо бўлди. М. Исмоилий, Фарғона т. о. 

РИҚҚАТ [а. cJ>j — нозиклик, мулойим- 
лик, кўнгилчанлик] Нозиклик, юмшоқлик. 
Дуо асноси, айниқса биринчи хонадаги аъён- 
нинг йиғи ea риққат оҳанглик «омин! омин!» 
садолари «ҳузури муборак»ни титратди. А. 
Қодирий, Меҳробдан чаён. 


РИҲЛАТ [а. — сафар, саёҳат; жў- 

наш, жўнаб (кўчиб) кетиш,] Кўчиш; ўлиш. 
Одам эса гуноҳу савобнинг ўртасида, куни 
битганини билмай, нариги дунёга риҳлат қи- 
лади. Н. Қобил, Унутилган соҳиллар. Волида 
ҳам дорилфанодан дорилбақога риҳлат қил- 
дилар. «Муштум». 

РОБИТА [а. 4,-kjlj — алоқа, муносабат, 
боғланиш; иттифоқ] 1 эск. кт. Ўзаро муно- 
сабат, алоқа, боғланиш. Гарчи Алишер жа- 
ноблари билан фақирнинг орасида муносабат 
ea робита унчалик барпо бўлмаган эса-да.. у 
жанобнинг ҳаётларига доир баъзи жиҳат- 
лардан хабардорман. Ойбек, Навоий. -Лекин, 
— деди Кулмурод ўз сўзининг давомида, — 
сиёсий бўлим бу жиноят орасида бир робита 
топмоқчи бўлиб, кўп ишлади. С. Айний, 
Қуллар. Семинар давомида сўзга чиққан но- 
тиқлар икки халқ ўртасидаги ҳар томонлама 
ҳамкорлик робиталари ҳақида атрофлича 
тўхталдилар. Газетадан. 

2 Тасаввуфда: мурид билан унинг пири 
ёки авлиё (валий) ўртасида пайдо бўлади- 
ган руҳий алоқа, боғланиш. 

РОБИТАСИЗЛИК Ўзаро муносабатсиз- 
лик, алоқасизлик, боғланишсизлик. Йўлчи 
ўрнидан туриб, елкасига эски юпқа naxma- 
лик чопонни ташлади, дераза орқали кўрин- 
ган бир парча кўкка қаради, юрагида қан- 
дайдир бир бўлишсизлик, ҳаёт билан робита- 
сизлик сезди. Ойбек, Танлаган асарлар. 

РОБОТ [чехча robota — эрксиз меҳнат; бу 
сўз биринчи марта чех ёзувчиси К. Чапек 
пьесасида ишлатилган] Инсон ҳаёти учун 
хавфли шароитларда, одам бориши қийин 
бўлган объектларда унинг функциясини — 
мураккаб ҳаракатларини қисман ёки тўла 
бажарувчи машина-одам; автомат. Роботлар 
фақат инсон ҳаётини енгиллатиш учунгина 
яратилади. О. Мўминов, Хиёбондаги уч уч- 
рашув. Ўзимни одам эмас, қандайдир бир маъ- 
лум вазифани бажарадиган роботдек ҳис эта 
бошладим. Н. Қобил, Унутилган соҳиллар. 
Саноат роботлари машиналарнинг янги вакили 
сифатида дунёга келди. «Фан ва турмуш». 

РОВ [ф. jj — юриш; юрувчи] с. т. қ. рав. 
[Йигит] Шакарга бир нималар деб пичир- 
лабди-да, уни олиб кетибди. Poe бориб кела- 
ман деган, Зиннат буви кечгача кутибди. 
Шакар келмабди. Ҳ. Назир, Кўктерак шаба- 
даси. Унсин ўрнидан mypdu. Шу топда кайфи 

жуда чоғ эди, дугонаси Раъноларникига ров 
чиқиб келгиси келиб кетди. Ойбек, Улуғ йўл. 

РОВИИ \а. Lfj'j — ҳикоя қилувчи, ри- 
воят, нақл айтувчи] эск. Ривоят қилувчи, 
нақл қилувчи; қисса айтувчи. Ровий айтар: 
фалокатга учраб карвон Поёни йўқ саҳрода, 
омон қолди бир одам. Э. Воҳидов, Шарқий 
қирғоқ. Ва шу сабабровий сифатида сўз нав- 
батини муҳтарам «Бой ота» — Зокиржон 
акага бермоқчиман. X. Султон, Бобурийнома. 
Девлар ea жинлар ақллироқ ровийни, ровий- 
лар эса яна бир зукко одамни — Муҳаммад 
пайғамбарни кутарди. М. М. Дўст, Галатепа- 
га қайтиш. 

РОВОН Деразалар билан ўралган айвон, 
ойнабанд айвон. Абдулла чамадонини ерга 
қўйиб, ровонга кўтарилди. Ў. Умарбеков, 
Одам бўлиш қийин. Ровонимизнинг тўрида 
дадам тиш ковлаб, ёнбошлаб ётибди. С. 
Сиёев, Ёруғлик. Катта ҳовли: токлар ба- 
ланд кўтарилган, олди ровон беш хонсиги уй, 
эшик-деразалари дид билан бўялган. Й. Шам- 
шаров, Тошқин. 

РОВОЧ [ ф. j-l / (jJ jjj] Тоғларда ёв- 
войи ҳолда ўсадиган, пояси серсув, нордон, 
ейишли, кўп йиллик ўтсимон ўсимлик. Тоғли 
аҳоли қадимдан ровочнинг поясини майдалаб, 
мурабболар тайёрлаган. Газетадан. 

РОВОЧЗОР Ровоч кўп ўсадиган жой. 

РОВОЧФУРУШ Ровоч етиштирадиган 
ва уни сотадиган деҳқон. 

РОГАТКА \р. рог — «шох, мугуз» с. дан] 
Кичик тош, кесак ва ш. к. отиш учун айри 
ёғочга резинка ўрнатиб ясалган асбоб. Ро- 
гатка отмоқ. н Рогаткадан отилган тош 
каптарнинг ўнг оёғига, қаноти остига тек- 
кан эди. Газетадан. 

РОДИИ [юн. rhodos — гул, атиргул] Мен- 
делеев даврий системасининг VIII гуруҳига 
мансуб кимёвий элемент; кумушсимон кў- 
киш рангли, коррозияга чидамли қаттиқ 
металл. 

РОЖА [санск. ража > ф. + ҳинд. — 
ҳинд ҳукмдорларининг номи] тар. Ҳиндис- 
тондаги ҳокимлар унвони. 

РОЖДЕСТВО [р. рождество — туғилиш, 
милод] Христиан динининг асосий бай- 
рамларидан бири; Исо пайғамбарнинг туғи- 
лиш куни байрами. 

РОЗ [ф. jlj — сир; махфий нарса, гап] 
кт. 1 Махфий тутилган нарса; сир. Ҳали 


қалби роз айтмаган, сўз бермаган ҳеч кимга. 
Р. Бекниёз, Тўтиё. 

2 Дилдаги орзу, тилак, дард. Булбул гул- 
ларга этиб роз, Навоий назмига кўп асир. Т. 
Тўла, Асарлар. Кўнглида олов, сўроқ, гина.. 
пича ноз ҳам бор: янги хўжалик.. ёрдам керак 
деган роз ҳам бор. Э. Охунова, Мен тонгни 
уйготдим. 

РОЗЕТКА \фр. rosette — кичкина, майда 
гул] Турли электр асбобларни электр тар- 
моғига улаш учун хизмат қиладиган икки 
тешикли мослама. Ихтирочи.. стол лампа- 
сининг ипини розеткадан чиқариб олиб, ўрнига 
машинасининг вилкасини тиқди. «Муштум». 

РОЗИ [а. ^y-ilj — қониққан, мамнун; 
ёқимли] (кўпинча кесим взф.) Мамнун, хур- 
санд, шод. У турмушидан рози. Ота рози — 
худо рози. Мақол. н Мирзакаримбой жия- 
нининг ишга тайёрлигидан рози каби кулди- 
да, индамасдан ичкари кириб кетди. Ойбек, 
Танланган асарлар. [Ҳожи:] Ўғил деган шун- 
доқ бўлсин, отасини рози қилсин. Кўп хур- 
санд бўлдим. А. Қаҳҳор, Йиллар. 

Рози бўлмоқ Розилик бермоқ, унамоқ, 
кўнмоқ. Нисо буви, нима бўлди-ю, уста Абду- 
раҳмон киши қўйганда, дарров рози бўла қол- 
ди. А. Қаҳҳор, Бошсиз одам. Урози бўлиб, 
хотини, қизи, уч шогирди ea аравакашни олиб, 
нажжор Абдулазиз ҳовлисига жўнади. Мир- 
муҳсин, Меъмор. Лекин бугун илк марта ўз 
эрким, ўз иродам билан қилган хайрли бир 
ишимдан рози бўлиб турибман. С. Сиёев, 
Ёруғлик. Рози дил ёки дил рози Дилдаги ор- 
зу, истак, дард. Рози дил айтай десам, хил- 
eam қилолмай доғман. Муқимий. Бу ёзувларда 
менга нотаниш бир кимсанинг чуқур ҳасра- 
ти, дил рози бор эди. «Ёшлик». Нуқсонингни 
айтган дўстга дил розингни изҳор этсанг 
арзийди. Газетадан. 

РОЗИДИЛ [ф. Jj jl j — кўнгил сири] с.т. 
қ. рози дил. Ҳаёт, булоқ бошидаги розидил- 
дан кейин онасига ёрилган, йиғлаб туриб, 
истакларини айтган эди. М. Исмоилий, Фар- 
ғона т. о. 

РОЗИЛАШМОҚ Бир-бири билан рози- 
ризолик тилаб видолашмоқ. - Туғилиб ўсган 
жойлардан кетиш кўзимга ўлимдан ҳам ёмон 
кўринаётгани учунми, билмадим, ҳамма би- 
лан розилашгим келяпти, — деди Салтанат. 
О. Ёқубов, Бир фельетон қиссаси. 

РОЗИЛИК 1 Мамнунлик, хурсандлик. 
Йўлчи унинг ҳар бир сўзида, овозида, кулги- 




сида қувонч ҳам тақдирдан розилик сезди. 
Ойбек, Танланган асарлар. Енгил таъзим 
билан [Навоий подшоҳга] ўз розилигини бил- 
дириб, табассум қилди-да, секингина деди.. 
Ойбек, Навоий. 

Розилик тиламоқ (ёки сўрамоқ) Бир- 
биридан қилмишларини кечиришни сўраб 
видолашмоқ, розилашмоқ. 

2 Унаганлик, кўнганлик ҳақидаги тас- 
диқ жавоби. Розилигини олмоқ. н Собир, то 
кампирнинг розилигини олишгунча, тўй қи- 
лишга жазм қилмади. Р. Файзий, Чўлга ба- 
ҳор келди. Қиз томон, гарчанд тўйни бир йил 
кейин қилиш шарти билан бўлса ҳам, розилик 
берибди. О. Ёқубов, Эр бошига иш тушса. 

РОЗИ-РИЗОЛИК Ўлим ёки видолашиш 
оддидан бир-биридан розилик сўраш. ..бобо 
кампири билан рози-ризолик тилашиш пай- 
ти келганини тушунди ва аъзойи бадани 
бирдан бўшашиб кетди. Ҳ. Ғулом, Тошкент- 
ликлар. -Рози-ризолик сўраладиган бир пайт- 
да, ҳурматли бек, сиз мени синглингиз ёнида 
олиб қолиб, кўнглингиз борлигини айтмоқ- 
чисиз, кечикдингиз, бек! [деди Бадиа Худой- 
бекка]. Мирмуҳсин, Меъмор. Шукечаунинг 
онаси қазо қилди, ўлим олдида невара-че- 
варасигача ёнига чақириб, улардан рози-ризо- 
лик олди. Ш. Холмирзаев, Оғир тош кўчса. 

РОЗИЧИЛИК айн. розилик 2. 

РОЗМАРИН [лот. ros marinus — денгиз 
шудринги] Жанубда ўсадиган, қишга сақла- 
надиган ширин, хушбўй олма тури. 

РОЙ(И) с. т. Раъй. 

Ройи келди, ройикелди Раъйи келса, 
хушига ёқса жуда яхши; раъйи тез ўзга- 
радиган. Ройи келди одам. н Қўзибойни 
болалар аълочилиги учунгина эмас, ҳеч ким 
билан уришиб-талашмайдиган, ройи келди 
бўлгани учун ҳам ёқтирсалар керак. Ҳ. На- 
зир, Сўнмас чақмоқпар. У [Дамин] Собирни 
унча-мунча нарсани кўнглига олмайдиган ро- 
йи келди деб юрарди. Ҳ. Назир, Танланган 
асарлар. 

РОЙ(И)КОРЧИ салб. Ҳар кимга ақл 
ўргатаверадиган, ақл ўргатишни, йўл-йўриқ 
кўрсатишни яхши кўрадиган; маслаҳатгўй. 
Ройикорчи одам. н Халқимизда мардикор бир 
танга, ройикорчи ўн танга, деган мақол бор. 
Н. Сафаров, Оловли излар. -Оббо, ройкор- 
чининг кўплигидан куйдим-да! — деди Ражаб 
ака Искандарга. П. Қодиров, Эрк. Бу ўзи- 
мизнинг театр. Қанча хоҳласанг, шунча айт- 


тирамиз. Сендақа ройкорчини қара-ю! С. Аҳ- 
мад, Уфқ. 

РОИИ ТТТ [ф. (jiJ j — унинг раъйи, кўнг- 
ли] с.т. Т от Майл, мойиллик, раъй. Кеч- 
гача, Элмуроднингройишига қарамай, унга уч- 
тўрт телефон қоқди. Шуҳрат, Шинелли 
йиллар. Розиқжон илгариги авжи йўқ, менга 
унча ройиши бўлмай, қўл учида кўришди. И. 
Ўктамов, Ҳикоялар. 

2 сфт. Сўзга кирадиган; мўмин, мўмин- 
той. Ройиш бола. н ..боланинг уволи тутсин 
ўша сариқ Потмани. Битта боланинг тир- 
ноғига зор одамлар бор. Бу хотин шундоқ 
ройиш болани оч ташлаб қўйибди. Эшикдан 
киришиданоқ пайқовдим.. Мирмуҳсин, Умид. 

РОК \ф. — жанг ноғораси; алоҳида 

куй, оҳанг номи] Шашмақом таркибидаги 
Бузрук мақоми ашула бўлимининг иккинчи 
гуруҳ шўъбаларидан бири. 

РОКИРОВКА \фр. roquer — рухнинг ўр- 
нини алмаштириш < ф. j-j — рух, тўра] 
Шахмат ўйинида: шоҳга яқин ёки узоқроқ 
турган руҳнинг шоҳ билан ўрнини алмаш- 
тириб, уларни ёнма-ён жойлаштиришдан 
иборат бир юриш. Катта рокировка. Кичик 
рокировка. Рокировка қилмоқ. 

РОЛИК [нем. Rolle — ғўла, ўқ] I Электр 
шнурини девор, шип ва б. жойга маҳкам- 
лаш учун ишлатиладиган чинни ёки сопол 
ғалтак. 

2 Машина, механизм, деталь ва ш. к. нинг 
ғалтаксимон айлана қисми. 

3 Асфальтланган сатҳца учишга мўлжал- 
ланган конькининг ғилдиракчалари. 

4 кўчма Реклама ёки ахборот мазмуни- 
даги қисқача фильм; видеоклип. Реклама 
ролиги. н Махсус лавҳа, ролик ва телекўр- 
сатувлар тайёрланиб, эфирга узатилмоқда. 
Газетадан. 

РОЛИКЛИ Ролиги бўлган, ролик билан 
таъминланган. Роликли подшипник. Роликли 
конъки. 

РОЛЬ [фр. role — ўрама қоғознинг би- 
ринчи бети, рўйхат] 1 Ёзувчи томонидан 
пьеса ёки сценарийда яратилган образ ва 
шунга мувофиқ актёр томонидан саҳнада, 
экранда ижро этилган бадиий образ. -Ҳо- 
жибеков комедиясини саҳнага қўйиш олди- 
дан роль тақсимлаш пайтида менга асар 
қаҳрамони Гулчеҳра роли топширилди, — де- 
ди Ҳалима. Ҳ. Носирова, Мен ўзбек қизи- 
ман. Саҳнага чиққан артист ўзи ижро эта- 







ётган ролини охирига етказмагунча тиниб- 
тинчимайди. Газетадан. Бош ролда чиқади- 
ган атоқли артистка парда четини кўта- 
риб, залга мўралади. С. Аҳмад, Сайланма. 

2 Актёрнинг бутун пьеса, сценарий да- 
вомидаги нутқи. Демак, у [Рустамжон] Шо- 
кир акага тақлид қилишдан қочиб, ролини ўзи- 
ча талқин этган. М. Хайруллаев, Кўнгил. 

3 кўчма Кимсанинг таъсир кўлами, би- 
рор нарсада иштирок даражаси, тутган ўр- 
ни; мавқеи. Тарихда шахснинг роли. н Бо- 
лаларимизни жамиятга, меҳнатга ҳар та- 
рафлама соғлом, етук қилиб топширишда 
мактаб, шубҳасиз, етакчи роль ўйнайди. М. 
Исмоилий, Одамийлик қиссаси. Мутахас- 
сисларнинг ташкилотчилик ролини бутун 
чоралар билан кучайтирмоғимиз керак. Га- 
зетадан. 

РОМ I [ф. jJj — ювош, итоаткор, мўмин- 
қобил; қўлга ўргатилган]: ром бўлмоқ 1) 
мойил бўлмоқ, оғмоқ; 2) ўрганмоқ. Буни 
[Ёдгорни] саркарданинг мирзахонасига олиб 
бор.. Сўнгра қайта бу ерга олиб кел. То ром 
бўлгунича, бизнинг уйда хизмат қилиб юради. 
С. Айний, Дохунда; 3) бўйсунмоқ. Агар 
қийинчиликдан қўрқилмаса-чи, инсонга ром 
бўлмаган нарса йўқ экан. Ҳ. Назир, Васият. 
Ром келмоқ Кўнглига ёқмоқ, мос келмоқ. 
Менга нима ром келиишни ўзим ҳам бил- 
майман. Ойбек, Танланган асарлар. Ром 
қилмоқ (ёки этмоқ) 1) ўзига қаратмоқ, ўзига 
мойил қилмоқ, оғдирмоқ. Садосиз, фақат 
сезиш мумкин бўлган бу куй аллақандай сеҳрли 
қудрат билан дилларни ром қиларди. Ф. Му- 
сажонов, Баҳор нафаси; 2) ўзига, қўлга ўр- 
гатмоқ. Мартен печининг ҳайбат билан ўт 
сочиб, вағиллаб ёниши ром қилинган ёлдор 
шерни эслатади. Мирмуҳсин, Қизил дурра- 
лар; 3) бўйсундирмоқ. Сенинг режанг билан 
жўшқин сувларни Оқиздик ром қилиб ҳаёт 
боғига. Ғайратий. 

РОМ II [а. J_oj — қумга қараб фол 
очиш] Бировнинг ўтмиши ва келажаги ҳа- 
қида гўё «олдиндан айтиб бериш»; фол. Ром 
очмоқ. Ром кўрмоқ. Ромчининг ромидан ўзинг- 
нинг хом хаёлинг яхши. Мақол. н Намозхон 
йилдан-йилга камайиб, мачит ўз-ўзидан ёпи- 
либ қолгандан кейин махсум.. баъзан битта- 
яримтага ром очиш билан тириклар хизма- 
тини ҳам қилиб юрар эди. А. Қаҳҳор, Қўш- 
чинор чироқлари. 

РОМ III қ. рама 3. Икки кундан кейин 
араваларда тахта, эшик ва ром, тунука олиб 


келдилар. П. Турсун, Ўқитувчи. [Чўтирхола] 
Челакда сув олиб чиқиб, дераза ромларини, 
стол-стулларни ювди. Мирмуҳсин, Умид. 
Бино томи янги шифер билан қопланиб, пол, 
эшик, ромлар янгидан ўрнатилган. Газетадан. 

РОМ IV [ингл. rum] Шакарқамишнинг 
ачитилган шираси ёки қиёмидан ҳайдаш 
йўли билан тайёрланадиган кучли спиртли 
ичимлик. 

РОМАН [фр. roman < romane — лотин 
тилида эмас, роман тилида ҳикоя қилиш] 
Ҳажми анча катта, хилма-хил қаҳрамонлар, 
сертармоқ сюжетга эга бўлган, одатда проза 
йўли билан ёзиладиган асар; адабий жанр 
тури. Тарихий роман. Шеърий роман. н Кич- 
кинагина бир ҳикоя шунчалик азоб билан 
ёзилса , энг камида қирқ-эллик ҳикояга тенг 
келадиган роман қандоқ ёзилар экан?У. Нор- 
матов, Талант тарбияси. Романдаги аёллар 
образи ҳам алоҳида эътиборга молик. С. Ка- 
роматов, Олтин қум. Шарқ халқларида ро- 
ман жанрининг туғилиши ва камолотида 
муайян муштараклик мавжуд. Газетадан. 

РОМАННАВИС [роман + ф. — 

ёзувчи] қ. романчи. 

РОМАННАВИСЛИК қ. романчилик. 

Романнавислик ва драматургия соҳасида 
ҳам яхиш натижалар кўзга ташланади. Га- 
зетадан. 

РОМАНС [фр. romance < roman — ро- 
ман тилига оид] мус. Чолғу жўрлигида як- 
кахон ашулачи ижросига мўлжалланган ки- 
чик мусиқий-шеърий лирик асар. М. Бур- 
ҳонов романслари. н Мен 1936—1938 йил- 
ларда Машраб сўзига «Токай мани бечорага 
бу дарду аламдур» романсимни ёзган эдим. 
Газетадан. 

РОМАНТИЗМ [фр. romantisme] 1 18-аср- 
нинг охири — 19-асрнинг биринчи чораги- 
да Европа, шунингдек, Америка адабиёти 
ва санъатида пайдо бўлган, классицизм 
қонун-қоидаларига қарши чиқиб, миллий 
ва индивидуал ўзига хосликка, идеал қаҳ- 
рамонлар ва туйғуларни тасвирлашга инти- 
лиш билан ажралиб турувчи йўналиш, оқим. 

2 Адабиёт ва санъатда: оптимизм руҳи 
билан суғорилган ва инсоннинг юксак бур- 
чини ёрқин образларда тасвирлашга интил- 
ган йўналиш. 

РОМАНТИК I 1 Романтизм вакили, из- 
доши (қ. романтизм 1). 




2 Романтизм таъсирига берилган, роман- 
тизмга мойил одам. 

РОМАНТЙК II 1 Романтизмга оид, ро- 
мантизм руҳи билан суғорилган, романтизм 
руҳидаги. Романтик поэзия. Романтик муси- 
қа. Романтик асар. 

2 Хаёлпарастлик руҳида бўлган, роман- 
тика таъсирига берилган. Романтик қаҳра- 
мон. Романтик кайфият. 

РОМАНТИКА [«романтизм» с.дан] 
Кишида зўр кўтаринки руҳ уйғотадиган, уни 
улуғликка илҳомлантирувчи ғоя ва ҳис- 
туйғулар билан тўлиб-тошган нарса; дунёни 
юксак эмоционал ҳис этишга ёрдам берувчи 
вазият, турмуш шароити. Кураш романти- 
каси. н Тарихнинг романтикаси йўқ дей- 
сизми? Ўҳҳў! Ҳамма романтика тарихда. 
Учувчиларингиз ҳам, хирургларингиз ҳам буюк 
тарих машинасининг алоҳида ғилдирак- 
чаларини айлантиради, холос. П. Қодиров, Уч 
иддиз. Ёшликдан менинг романтика, саргу- 
заштларга мойиллигим бор эди. «Ёшлик». 

РОМАНЧИ Роман ёзувчи адиб. 

РОМАНЧИЛИК 1 Одатда проза йўли 
билан ҳажми анча катта, мураккаб сюжетли 
асар ёзиш, яратиш. Ўзбек романчилиги. Ро- 
манчиликка ҳисса қўшмоқ. н Ўзбек романчи- 
лиги тараққиётида ҳам Иброҳим Раҳимнинг 
муносиб улуши бор. Газетадан. 

2 Роман жанри. Ойбек прозамиз соҳаси- 
да янги романчиликни яратган забардаст 
адибларимиздан биридир. 

РОМБ [юн. rhombos — пирилдоқ, доира; 
қийшиқ квадрат] 1 мат. Ҳамма томонлари 
тенг бўлган ясси параллелограмм. 

2 тар. Собиқ Шўро армиясида 1943 йил- 
гача (погон киритилгунга қадар) олий кў- 
мондонлик таркиби петлицаларида шундай 
шаклдаги даража фарқлаш белгиси. 

РОМБИК Ромб шаклидаги. 

РОМСОЗЛИК Ром ясаш билан шуғул- 
ланувчи тармоқ. Ромсозлик устахонаси. 

РОМЧИ Ром очувчи, ром кўрувчи; фол- 
бин. Ромчининг ромидан ўзингнинг хом хаё- 
линг яхши. Мақол. н Тошбуви қўшни қиш- 
лоқдаги дами сувни қайтарадиган аллақан- 
дай ромчига ром очтирди. «Шарқ юлдузи». 

РОНДО I [итал. rondo — айлана] мус. 
Асосий оҳанги бир неча марта такрорла- 
надиган, унга иккинчи даражали оҳанглар 
қарама-қарши қўйиладиган мусиқий пьеса. 


РОНДО II [фр. rondeau *•% rond думалоқ, 
доиравий] 1 ад. Қофияларнинг мураккаб 
алмашинуви ва такрорланувчи қофиялан- 
маган нақароти бўлган шеър шакли. 

2 Юмалоқ шаклдаги ёзма ва босма ҳарф, 
шрифт. 

3 Шундай шрифтни ёзиш учун мўлжал- 
ланган учи кесик перо. 

РОСА [ф. Cu j — етук, етарли, тўлиқ, бу- 
тун, мукаммал] рвш. с. т. 1 Бекаму кўст, 
тўлиқ, тўла. Зарҳал кўринар сохта, Роса би- 
либ, сўнг мақта. Мақол. н Жангчилар кўз- 
ларини роса очмасдан, милтиқларига ёпиш- 
дилар. Ойбек, Қуёш қораймас. 

2 Тугал, тўла, тўлиқ; тўппа-тўғри. Ола- 
хўжабойнинг ҳовлисига қадам босмаганимга 
роса йигирма йил бўлди. П. Турсун, Ўқитув- 
чи. [Дилбар:] Уйғотаймикан? Йўқ, пича ух- 
лаб ором олсин, роса бир ой бўлдики, от 
устидан тушмайди. К. Яшин, Пьесалар. 

3 Ниҳоят даражада, ниҳоятда, жуда. Роса 
чарчадим. 

4 Тўйгунча, мириқиб. Роса ўйнадик. н 
Мавлон мингбоши.. тасодифан лойга сирға- 
ниб йиқилди. Кишилар роса кулишди. Т. Оби- 
дов, Юсуфжон қизиқ. 

РОСАЛАМОҚ с.т. Расоламоқ, бутламоқ. 

РОСАЛИК с.т. Расолик, бутлик. 

РОСЛАМОҚ с.т. қ. ростламоқ. 

РОСМАНА с.т. қ. расмона. Умид Ро- 
бертнинг даҳанига бир мушт туширди. Бир 
зарбадаёқ давангирдек йигит полга росмана 
ағдарилди. Мирмуҳсин, Умид. Судралиб юрув- 
чи росмана илонлар чақаман, деб ният қил- 
майди, икки оёқли илонлар эса пайт пойлай- 
ди. Т. Малик, Шайтанат. Сайфини энди рос- 
мана қўрқув ўз тўрларига ўрай бошлади. Т. 
Малик, Шайтанат. 

РОСТ I [ф. ..il j — ҳаққоний, ишончли, 
тўғри, тўппа-тўғри; ҳақиқат] 1 сфт. Тўғри, 
адил, тик. Бу кун сиз айтган ўшал Офарин 
эмас, устоз, Мусибат остида рост қомати 
дуто кўринур. С. Абдулла. Тўла, қаддини pocm 
тутган ҳолда, калласини хиёл эгиб, эркакча 
таъзим қилди. М. Исмоилий, Бизнинг роман. 

2 сфт. Ҳақиқатдан иборат бўлган, ҳа- 
қиқатга асосланган; тўғри, чин. Рост гап. 
Рост сўз —ҳаққа қарор. Мақол. Ёлғончининг 
рост сўзи ҳам ёлғон бўлур. Мақол. н -Бояги 
семиз одам айтган гаплар рост экан, — деди 
ичида [Шарофат]. А. Қаҳҳор, Қўшчинор 




чироқлари. Рост айтяпман, буни мен бир не- 
ча бор синаб кўрганман. X. Тўхтабоев, Ши- 
рин қовунлар мамлакати. 

3 от Ҳақиқат, ҳақ. Ростга завол йўқ. 
Мақол. н Маҳкам биргина шу Акбаров ва 
Тошев масаласидаги ҳақни ноҳақдан, ростни 
ёлғондан ажратиб, тўғри баҳолаш учун қан- 
ча куч, вақт, қунт, ирода кераклигини энди 
аниқ кўз олдига келтирди. П. Қодиров, Уч 
илдиз. Ёдгор шундоқ бўлишини билгандирки, 
ростини айтгандир. Ў. Ҳошимов, Қалбингга 
қулоқ сол. 

4 крш. с. взф. Тўғри. [Саодат:] Вой, нима 
деб алжирайсан? Авжи ўйнаб-куладиган чо- 
ғинг-ку. Рост, баъзи вақтда дунёдан чиқиб 
кетгинг келади. Дунё қурсин, ғам кўп. Ой- 
бек, Танланган асарлар. 

Гапнинг рости Гапнинг очиғи, тўғриси. 
Гапнинг рости, бугун лекция қулоғимга кир- 
маяпти. Рост келмоқ Тўғри келмоқ, мос 
келмоқ; ёқиб тушмоқ. Бу гапинг менга рост 
келди. Рост кўтармоқ Бемалол, азот кўтар- 
моқ. Юкни рост кўтармоқ. Рост кўча қолиб, 
паст кўча билан Алдам-қалдамлик билан, 
чап бериб. Нега ўзингизни гўлликка соласиз? 
Ҳамма эрталаб далага шошилса, сиз.. рост 
кўча қолиб, паст кўча билан бозорга чопасиз. 
«Муштум». 

РОСТ II [ф. c^,\j — алоҳида куй номи] 
(Р — катта) Шашмақом тизимидаги бе- 
шинчи мақом номи (қ. шашмақом). 

РОСТАКАМ с. т. 1 сфт. Ҳақиқий, чин. 
Бу ўйинчоқ ростакам самолётга ўхшайди. н 
-Қаранг, худди ростакам дурга ўхшайди, — 
деган эди уни олиб келганда Мунисхон. Ў. 
Умарбеков, Ёз ёмғири. 

2 рвш. Ҳақиқатан, чиндан ҳам, жиддий. 
Боланинг ростакам жаҳли чиқди. н Тур- 
суной аввал ишонмагандай кўзларини капппа 
очиб қаради-ю, кейин Ефим тоғанинг рос- 
такам ичкари бошлаётганини кўриб ишонди. 
А. Мухтор, Опа-сингиллар. 

РОСТАКАМИГА айн. ростакам 2. Тўр- 
тинчи куни кечга яқинлаб қолгандагина ём- 
ғир ростакамига тинди. Ш. Ғуломов, Та- 
шаббус. Қаҳатчилик ростакамига ўрнашиб 
олганди. Н. Сафаров, Наврўз. 

РОСТГЎЙ [ф. j — рост, тўғри 

гапирувчи] Ростини, ҳақиқатни гапиради- 
ган; тўғрисўз. Ростгўй бола. н Ҳукумат 
арбоблари соғлом, ростгўй, сўзга уста, иро- 
дали бўлишлари керак. М. Осим, Ибн Сино 


қиссаси. -Йўқ, Бойхонов, сиз қип-қизил рост- 
гўйсиз, — деб олдига милиция ҳужжатлари- 
ни таимадим. С. Сиёев, Ёруғлик. 

РОСТГЎЙЛИК Ростини, ҳақиқатни га- 
пириш, тўғрисўзлик. Наҳот у кун ростгўй- 
ликнинг қудратли қўли Номард ўлим чил- 
вирида чулғаниб қолди. А. Шер, Қадимги куй. 
Камтарлик инсон ўзлигини билиши, ўзгалар- 
ни ҳурмат қилиши, самимийлик, тўғрилик ea 
ростгўйлик каби нодир фазилатларни ўзида 
мужассам этади. Газетадан. 

РОСТДАН 1 рвш. Ҳақиқатан, чиндан ҳам. 
-Рафиқ, найни ким чалди? -Йўлчи акам. -А! 
Ростданми! Алдама! Ойбе к, Танланган асар- 
лар. 

2 крш. с. взф. Ҳа, айтгандай. -Ҳа, рост- 
дан ҳам, қизлар, фронтда ҳеч кимингиз бор- 
ми? — деди комиссар. Ойдин, Асл ёр. Рост- 
дан ҳам, товуқ тимдалагандай ёзарканман 
[деди Саид]. Э. Раимов, Ажаб қишлоқ. 

РОСТЛАГИЧ тех. Механизм, машина ва 
ш.к. лар иш режимини автоматик тарзда 
тартибга солиб турадиган мослама. 

РОСТЛАМОҚ 1 Тўғриламоқ, тикламоқ. 
Беш-ўн йигит шохариқ, ўқариқларни рост- 
лаб, тут тагига чиқишди. Й. Шамшаров, 
Кўрк меъморлари. 

2 кўчма Ишини, хўжалигини ўнгламоқ, 
тиклаб олмоқ. Уинститутни битиргач, ўзи- 
ни анча ростлаб олди. 

3 Тартибга солмоқ, тузатмоқ. Қилич бо- 
тир шошилмасдан ўзини ростлаб олиб, уйга 
кирса, Оқбилак ойим ухлаб ётипти. «Эр- 
таклар». 

Нафасини ростламоқ 1) дам олиб, на- 
фасни жойига келтирмоқ. Саломат нафаси- 
ни ростлаб, яна йўл юрди. С. Аҳмад, Ҳукм; 
2) ўзини ўнглаб олмоқ. Полк командири, 
душман нафасини ростлаб олмасдан туриб, 
қарши ҳужумга ўтиш тўғрисида буйруқ бер- 
ди. А. Қаҳҳор, Олтин юлдуз. Қаддини (ёки 
белини) ростламоқ 1) қаддини кўтармоқ, 
тикламоқ; ғоз турмоқ. Биров эшитиб қоли- 
шидан чўчигандай, секингина уф тортди-ю, 
қаддини ростлаб ўтирди. Ў. Ҳошимов, Қал- 
бингга қулоқ сол. Шерзод қаддини ростла- 
ди-ю, ичкарига кириб келаётган мудирни 
кўрди. Ў. Ҳошимов, Нур борки, соя бор. 
Санобар аҳён-аҳёнда қаддини тиклаб, бели- 
ни ростлаб оларди-да, яна жадал теришга 
тушиб кетарди. М. Хайруллаев, Кўнгил; 2) 
ўзини, хўжалигини тикламоқ, оёққа тур- 

ғизмоқ. Тошкентимизнинг қайта тикланиб, 
қаддини ростлашида халқлар дўстлиги.. 
нималарга қодир эканини ҳам бутун олам 
кўрди. Р. Файзий, Таъзим; 3) барпо бўлмоқ, 
қурилмоқ. Бинокор қадами етган жой тез 
обод бўлади, улкан завод-фабрикалар қадди- 
ни ростлайди, ишлаб турган корхоналарнинг 
қудрати ортади. Газетадан. 

4 с. т. Адабини бермоқ, бопламоқ. Шош- 
май тур, сени бир ростлайки, дунёга кел- 
ганингга юз пушаймон қил. Ҳамза, Майса- 
ранинг иши. 

5 тех. Қурилма, механизм ва ш. к. ни 
тўғри ишлайдиган ҳолга келтирмоқ, созла- 
моқ. Тормозларни ростламоқ. 

Жуфтакни ростламоқ қ. жуфтак. Киши- 
лар етиб келганларида, жиноятчилар алла- 
қачон жуфтакни ростлаб бўлишган, ҳовлида 
эса жабрланувчи Шарофат опа дағ-дағтит- 
раб турарди. «Муштум». [Ортиқ:] -Ҳушёр 
бўлиб ётасан, бугун кечаси жуфтакни рост- 
лаймиз. М. Мансуров, Ёмби. Оғиз ростламоқ 
1) айн. оғиз жуфтламоқ қ. жуфтламоқ; 2) 
оғзига олиб бормоқ, тўғриламоқ. Ҳайдар ота 
шуни [чилимни] сўрай, деб энди оғиз ростла- 
ган эди, кампирга кўзи тушиб қолди. А. Қаҳ- 
ҳор, Асрор бобо. 

РОСТЛИК Тўғрилик, чинлик. Гапнинг 
ростлиги. Мастлик — ростлик. Мақол. н 
Ростликнинг китобин ортиб борамиз, Паст- 
ликнинг ниқобин йиртиб борамиз. «Муштум». 

РОСТЧИ с. т. Рост гапирадиган; рост- 
гўй. Биз ёлғончи-ю, сенростчи бўлдингми?М. 
Исмоилий, Фарғона т. о. 

РОТА [пол. rota < нем. Rotte — оломон; 
жангчилар гуруҳи] ҳарб. Одатда бир неча 
взводдан ташкил топган, батальон тарки- 
бига кирадиган ҳарбий бўлинма, қисм. 
Пулемётчилар ротаси. н Ҳулбоев кейин- 
чалик ҳамюрти Ўроқов ротасига взвод ко- 
мандири қилиб тайинланди. Н. Сафаров, 
Оловли излар. Гвардиячи капитан, қўллари- 
ни орқасига қилганича, ротага яқинлашди. О. 
Ёқубов, Излайман. Рота командири баталъон 
командирига бўйсунади ва рота бутун шах- 
сий таркибининг тўғридан-тўғри бошлиғи 
саналади. Газетадан. 

РОТАПРИНТ [лот. roto — айлантираман 
+ ингл. print — чоп қилмоқ, босмоқ] плгрф. 
Офсет босма усулида ишлайдиган, хизмат 
ва ахборот ҳужжатларини кам тиражда чоп 


қиладиган ихчам босма машина ва шундай 
чоп қилиш усули. 

РОТАТОР [лот. rotator — айлантиргич] 
1 плгрф. Қўлёзма, чизма, расм ва ш. к. лар- 
дан нусха кўпайтирадиган, айланма валли 
аппарат. Ротатордан чиқармоқ. Ротаторда 
босмоқ. 

2 Бирор марказ ёки ўқ атрофида бир 
меъёрда айланадиган жисм. 

РОТАЦИОН: ротацион машина плгрф. 
Газета, китоб кабиларни кўп нусхада боса- 
диган айланма машина. 

РОТМИСТР [пол. rotmistrs < нем. Ritt- 
meister < Ritt — отлиқ аскарлар отряди + 
Meister — бошлиқ] тар. Чор армияси ва жан- 
дармериясида: отлиқ аскар офицерларига 
берилган унвон (пиёда қўшинлардаги ка- 
питан) ва шу унвонга эга бўлган шахс. 

РОТОР [лот. rotare — айлантирмоқ] Тур- 
бина, электр двигатель ва ш. к. нинг кўз- 
ғалмас қисми ичидаги айланадиган қисм. 
Ротор деган оғир бир нарса қудуқ оғзини 
бекитиб тураркан. П. Қодиров, Уч илдиз. 

РОШ [ф. — янчилган дон уюми, тўп- 

лами] шв. Ариқ тозалаш ёки қазиш вақти- 
да унинг ичидан олиб, икки четига таш- 
ланган тупроқ, лойқа; пайкалларни бир-би- 
ридан ажратувчи марза. Ерга — рош, қизга 
қош. Мақол. н Мана шу чорвоқ, йўнғичқа 
иси, оёғимиз остида кўнчиб ётган мана бу 
рош ҳам — ҳамма-ҳаммаси қишлоқни ёдим- 
га соляпти. Н. Қиличев, Ёронгул. Одамлар 
пайкал четидаги рошларга қатор чизилди. 
«Ёшлик». Фазлиддин арна рошида отдан 
тушиб, ён-верига қаради. Э. Самандар, Танг- 
ри қудуғи. 

РОЯЛИЗМ [фр. royalisme] Қирол ҳоки- 
миятига тарафдорлик, қирол ҳокимиятини 
ёқлаш; монархизм. 

РОЯЛИСТ [фр. royalist < roy — қирол] 
Роялизм тарафдори; монархист. 

РОЯЛЬ [фр. royal — қиролга оид, тегиш- 
ли] Торлари, қопқоғи ва механизми гори- 
зонтал жойлашган, клавишли мусиқа ас- 
боби. Роялъ чалмоқ. н Одатим бўйича тўғ- 
ри клубга кириб борсам.. Лата роялъ чалиб, 
менинг қўшиғимни куйлаб ўтирибди, — деди 
Рустамжон. Қ. Мақсумов, Муҳаббат қўшиғи. 

РОҒ [ф. ' t \j — кўм-кўк тоғ ёнбағри; кў- 
каламзор майдон] қ. боғ-роғ. 

РОҒИБ [а. ^j+I j — рағбат қилувчи] Хо- 
ҳиш, майл билдирувчи, мойил. Калоншоҳ 




ноилож ариза ёзишга роғиб бўлди. А. Қоди- 
рий, Меҳробдан чаён. 

РОҲ [а. / j — йўл, кўча] кт. кам қўлл. 

айн. йўл. Соғинчлар шамолдай оқади Юрак- 
ка кўринмас роҳлардан. Ш. Раҳмон, Юрак 
қирралари. Хатарли, қалтис роҳда титрар 
икки биродар. «Шарқ юлдузи». Гар ғубори хоки 
роҳин айласа бежо насим, Сабру бетоқатли- 
ғи табъи паришонимдадир. Нодира. 

РОҲАТ I [а . г . - J j — тинчлик, хотир- 
жамлик, ором] 1 Эстетик завқ ёки ором 
берадиган нарсалардан олинадиган лаззат, 
ҳузур, гашт. Севгисин айтмаслик — қизлар 
одати, Нозу карашмаси — йигит роҳати. М. 
Алавия. Кундузлари иссиқдан беҳол бўлган 
одамлар кечадан роҳат кутадилар. М. Ис- 
моилий, Фарғона т. о. 

Роҳат олмоқ (ёки топмоқ, қилмоқ) Лаз- 
затланмоқ, ҳузур қилмоқ. Куч, роҳат олар 
эдим, Ипак сочларинг силаб. Ғайратий. Аваз 
ҳар вақт Собир акалар сингари ҳунарманд 
меҳнаткашлар гурунгидан роҳат топади. Ж. 
Шарипов, Хоразм. Ўтирганлар ажойиб овоз 
билан айтилган лирик ашулани роҳат қилиб 
тинглайдилар. Т. Обидов, Юсуфжон қизиқ. 

2 Ҳузур-ҳаловат, фароғат, тинч ва фа- 
ровон ҳаёт. Роҳатда яшамоқ. Меҳнат, меҳ- 
натнинг таги — роҳат. Мақол. Меҳнатсиз 
роҳат йўқ. Мақол. н Энди сенлар омон 
бўлинглар. Дунёнинг роҳатини сенлар кўринг- 
лар. Ойдин, Олтин узукка олмос кўз. [Пул- 
дорларнинг] Қорнилари тўқ. Бола-чақалари 
роҳатда, уйларида қази-қарта қайнайди. 
Ойбек, Танланган асарлар. 

3 Роҳат (хотин-қизлар исми). 

РОҲАТ II Рост мақомининг Ушшоқ шуъ- 
баси асосида яратилган ўзбек халқ куйи. 

РОҲАТБАДАН [а.+ф. j^c^lj - ба- 
даннинг, таннинг роҳати] 1 от Одатда ол- 
ма гулли, кўйлакбоп ҳарир газлама. Роҳат- 
бадан кўйлак. н -Поплин дейсизми.. чида- 
ганга чиқарган дейсизми, роҳатбадан дей- 
сизми.. кеп қолинг, харидор! — деб [Ҳусни- 
бий] бозорни бошига кўтариб, бақириб юрар 
эди. Ғ. Ғулом, Шум бола. 

2 сфт. Баданга роҳат бағишлайдиган. 
Пирпираб роҳатбадан шаббода қирғоқлаб 
эсиб, Шарқираб ўйнаб тўлиб, тўлқин уриб 
кулгу келур. Ҳабибий. 

РОҲАТБАХШ [а. + ф. J^^)j - ро- 
ҳат, ҳузур бағишловчи] Роҳат бағишлай- 
диган, киши ҳузур қиладиган; оромбахш. 


Роҳатбахш жой. Роҳатбахш куй. Роҳатбахш 
ичимлик. н Жабборов шу роҳатбахш кай- 
фият билан уйига борди. Н. Ҳайитқулов, Ер 
тафти. Ташқарида ҳавонинг тафти баланд, 
аммо купе муздек салқин, роҳатбахш. Газе- 
тадан. 

РОҲАТИЖОН [а.+ ф. -жон- 

нинг роҳати] 1 от Шиннига муз қириб со- 
либ тайёрланадиган морожнийсимон овқат. 
Роҳатижон халқ табобатида дизентерия 
касаллигига қарши дори сифатида ҳам қўл- 
ланган. Газетадан. 

2 сфт. Жонга роҳат бахш этадиган, жон- 
га роҳат бағишлайдиган. У[Нигора] ипакдай 
майин, шишадек тиниқ, роҳатижон илиқ 
булоқ сувини қучоқлар, оппоқ тўшига босиб 
яйрар. С. Анорбоев, Оқсой. Ғулом аканинг 
кабинети узун коридордан иборат эди. ..Шу 
оддийгина хона бош инженер ёрдамчиси учун 
роҳатижон макон эди: ҳам иссиқ, ҳам озода. 
Ж. Абдуллахонов, Тўфон. 

РОҲАТЛАНМОҚ Роҳат қилмоқ, ҳузур, 
гашт қилмоқ. Мусиқадан роҳатланмоқ. Ро- 
ҳатланиб дам олмоқ. н Ўзгалар оғирини 
енгил қилишдан роҳатланади. Т. Ашуров, Оқ 
от. Холида терлаб, товонлари қорайиб кет- 
ган оёқларини сувга тиқиб шалоплатди — 
жони роҳатланди. «Ёшлик». Азиза, курсдош 
қизларнинг ғаши келаётганини сезган сайин, 
ўзини ғолиб ҳисоблаб, роҳатланарди. Ў. Ҳо- 
шимов, Қалбингга қулоқ сол. 

РОҲАТЛИ Кишига роҳат берадиган; 
оромли. Донг таратган зарбдор Аллақачон- 
лар Кечирмакда меҳнат-ла Роҳатли онлар. 
Ғайратий. 

РОҲАТСИЗЛИК Кишига ҳузур, ором 
бермайдиган ҳолат, оромсизлик. ..бу изғи- 
риқ кишига унча роҳатсизлик бермаса-да, 
лекин қаердадир доғ қилинмоқда бўлган зи- 
ғир мойининг аччиқ исини димоққа келти- 
риб уришидан кишида бир беҳузурлик ҳосил 
бўлар эди. А. Қодирий, Ўтган кунлар. 

РОҲАТ-ФАРОҒАТ Тинч ва фаровон 
ҳаёт, ҳузур-ҳаловат. Рўпарангиздаги катта 
дарвозали ҳовлида Шоназар табиб бола- 
чақалари билан роҳат-фароғатда яшайдилар. 
Газетадан. Султон Ҳасанбек ва Мирзабек 
Ҳиротда роҳат-фароғатда умр кечириб, ўз 
ажаллари билан ўлдилар. М. Осим, Сеҳрли 
сўз. 

РОҲИБ [а. <_i-*lj — монах] Христиан 
динидаги ва умуман монах, зоҳид. Бизнинг 




эрамиздан икки аср бурун будда роҳиблари 
қояларни ўйиб, ибодатхона ва монастирлар 
қурганлар. Н. Сафаров, Узоқни кўзлаган қиз. 

РОҲИБА [ а. j — монах аёл] Роҳиб 
аёл. 

РОҲИЛА I [а. <lL=J j — миниладиган туя] 
1 От-улов, юк ҳайвони. 

РОҲИЛА II [а. <lL=Jj] Йўл озукдси. Манзил 
узоқ, роҳила оз.. бу ҳолим билан.. акамнинг 
мойжувозига ҳам ярамайман. А. Қодирий, 
Кичик асарлар. 

2 Роҳила (хотин-қизлар исми). 

РОҲ-РОСТ, роҳи рост [ф. li_Jj ilj - 
тўғри йўл] ian. Тўғри йўл; ҳақиқат, тариқат 
йўли; мусулмончилик. Гапинг ҳақ, сени роҳ- 
ростдан оздирган бу китобларни отанг бизга 
топширди. К. Яшин, Ҳамза. [Махзум] Қавм- 
ларига бир қараб.. гап бошлади: -Мачи- 
тингизга келиб, оз муддат хизмат қилиб, 
жуда кўп тузингизни ичдим, диний йўлда 
сизларни роҳ-ростга бошладим. Ғайратий, 
Довдираш. Бунинг учун шахсан мен, уни роҳи 
ростга сабр-тоқат билан даъват этмоқ 
керак, деб ўйлайман. К. Яшин, Танланган 
асарлар. 

РУБИДИЙ [лот. rubidis — қизил, тўқ 
қизил] Менделеев даврий системасининг I 
гуруҳига мансуб кимёвий элемент; жуда 
юмшоқ кумушсимон-оқ ишқорий металл. 

РУБИЛЬНИК \р. рубить — «кесмоқ» фл. 
дан ясалган от] тех. Электр токини узиб- 
улаб турадиган дастаки очқич. Пўртананинг 
тўхташи ҳам, худди рубилъникдан ўчирган- 
дек, бирданига рўй берди. «Фан ва турмуш». 
Ҳайдар деворга қоқиб қулфлаб қўйилган яшик- 
ни очиб, рубильникни босди. И. Раҳим, Ҳаёт 
булоқлари. 

РУБЛЬ [қад р. рубль — ғўла, кунда; ти- 
қин; пул бирлиги] Россия Федерациясининг 
асосий пул бирлиги. 

РУБОБ \ф. <_>Lij — камонча билан чали- 
надиган мусиқа асбоби] Медиатор билан 
чертиб чалинадиган беш торли мусиқа ас- 
боби. Қашқарча рубоб. Рубоб тароналари. 
Рубоб чалмоқ. н -Сўйла, рубоб, ким экан 
Юрагимни тортгувчи. Севги, армон, ҳасратни 
Бошларимга ортгувчи? Ғайратий. 

РУБОБЧИ Рубоб чалувчи созанда. 

РУБОИЁТ | а. cjLLlLij — рубоийлар, тўрт- 
ликлар] Бирор шоирнинг рубоийлари маж- 
муи. Умар Хайём рубоиёти. Алишер Навоий 
рубоиёти. 


РУБОИЙ [а. j — тўртлик] ад. Тўрт 
мисрадан иборат, тугал маъно ифодаловчи, 
биринчи, иккинчи, тўртинчи мисралари ёки 
тўртала мисраси ҳам қофиядош бўлган мус- 
тақил шеър; Шарқ халқлари шеъриятида 
кенг тарқалган поэтик жанр. Навоий рубо- 
ийлари. 

РУБОИЙНАВИС [а. + ф. ^jp^Lj - 
рубоий ёзувчи] Рубоий ёзувчи шоир. У[Шайх 
Рўзбеҳон] форс-тожик адабиёти тарихида 
рубоийнавис сифатида ўзига хос мақоми ва 
ўрнига эга. Газетадан. 

РУБРИКА [лот. rubrica — қизил ранг, 
бўёқ; қонуннинг қизил рангли сарлавҳаси 
< ruber — қизил] Газета, журнал ва ш. к. да 
бирор бўлим (рукн)нинг сарлавҳаси; боб. 
“Редакциянинг иш кунлари ”рубрикаси ости- 
да берилган материаллар 8 март — Халқаро 
хотин-қизлар кунига бағишланган. Газетадан. 

РУБЪ [а. £_ij — тўртдан бир, чорак]: рубъи 
маскун [а. — аҳоли яшайдиган 

чорак ер] эск. кт. Қадимги юнон олимлари, 
кейинчалик Шарқ географлари тасаввури- 
ча, Ер шарининг одам яшайдиган, обод ва 
маъмур чорак қисми (қолган учта чорак 
қисм эса сув деб тахмин қилинган). Рубъи 
маскунда Ҳиротдек шаҳри азим йўқ. Ойбек, 
Навоий. 

РУДА [қад. р. руда — қон; қизил доғ, < 
рдеть — «қизармоқ» фл. дан] Таркибида 
металл ва унинг бирикмалари бўлган таби- 
ий минерал хомашё. Темир рудалари. н Бир 
грамм соф радий олиш учун бир неча тонна 
уран рудасини қайта ишлашга тўғри келади. 
«Фан ва турмуш». Бизнинг профессоримиз 
олтин рудасини сунъий таркиб қилиш мум- 
кинлигини назарий жиҳатдан исбот этган. 
А. Мухтор, Асарлар. 

РУДАЛИ Таркибида руда бўлган. Рудали 
қатлам. н Сўнгги йилларда Самарқанд ва 
Тошкент вилоятларида олтин рудали конлар 
аниқланди. Газетадан. 

РУЖУ(Ъ) [а. * jjj-j — қайтиш, қайтариш; 
қайрилиб қараш, мурожаат қилиш; 3-ш. бирл. 
ружуи] Бирор нарсага бўлган ортиқча майл, 
берилиш. ..ташмачилик — меҳнатсиз даро- 
маднинг оқибати бехайр бир тури. Унга ружу 
қилган кишининг обрўси тутдек тўкилади. 
«Муштум». Тўрдаги ёши улуғлар фотиҳадан 
сўнг таомларга қарашди. Одоб билан уларни 
кузатиб ўтирган ёшлар қимизга ружу қилиб, 
овқатга қўл узатишди. Мирмуҳсин, Меъмор. 

РУКН I [ a. — acoc, устун, таянч; бур- 

чак, бўлим (журнал ёки радиоэшиттириш- 
да)] эск. 1 Устун, колонна. 

2 кўчма Асос, таянч. Юсуфбек ҳожи юқо- 
рида ўтган гапларни қуруқ ва асоссиз сўз- 
ламаган, балки шу турмушнинг рукн ва асо- 
сини бир даража айтиб ўтган, Отабек эса 
буни шу муҳитнинг бир ўғли бўлиб эшитган 
эди. А. Қодирий, Ўтган кунлар. ..тасаввуф- 
нинг саховат, шижоат, садоқат, мурувват, 
ҳиммат, мардлик, инсоф, ҳаё рукнларини 
ўзида мужассам этган Алишер Навоийнинг 
ўзи ҳам том маънодаги комил инсон эди. 
«ЎТА». 

3 ад. Арузда қисқа ва чўзиқ, ўта чўзиқ 
бўғинларнинг мисраларда муайян тартибда 
гуруҳданиб такрорланиши. 

4 Газета, журналлардаги мазмунан яқин 
туркум мақолаларнинг сарлавҳаси. «Сав- 
догар» газетаси ўз саҳифаларини бундан-да 
бойитишни, турли-туман янги рукнлар 
остида материаллар бериб боришни ўз йил- 
лик режасига киритди. Газетадан. «Ҳилмиш- 
қидирмиш», «Турмуш чорраҳаларида» рукн- 
лари ocmuda берилаётган мақолаларни ўқиган 
ҳар бир инсон яхшиликка, эзгуликка интила- 
ди. Газетадан. 

РУКН II Исломда энг муҳим, ҳар бир 
мўмин-мусулмон учун фарз саналган бешта 
вазифанинг ҳар бири: калимаи шаҳодат, 
намоз, закот, рўза ва ҳаж ибодати. 

РУКУ(Ъ) [а. £ j^j — тиз чўкиш, тиз чў- 
киб сажда қилиш] (3-ш. бирл. — рукуи) дин. 
Намозда бошни эгиш, икки букилиш. Руку 
қилмоқ. Рукуга кетмоқ. н Отабек эса ҳа- 
нуз рукуъда, сужудда эди. А. Қодирий, Ўт- 
ган кунлар. Қози домла худди шу турткини 
кутиб тургандай, рукуни ўртада қолдириб, 
саждага бош қўйиб юбора қолди. «Шарқ 
юлдузи». 

Рукуга кетмоқ (ёки бормоқ) 1) дин. руку 
амалини бажармоқ, тиз букмоқ. Ҳавмлар ҳам 
намоз қоидасига мувофиқ, рукуга кетдилар. 
Рукудан сўнг аввал тиз чўкиб, кейин сажда- 
га бош қўйганларида, мингбоши кечикиб ки- 
риб келди. «Муштум». Холмат ака, рукуъга 
кетган кишидай, қўл қовуштириб, ерга қа- 
раб ўтирди, аммо қулоғи Исомиддиновда эди. 
Ҳ. Шамс, Душман; 2) узоқ ўйга толмоқ, жим 
қолмоқ. Амир Темур рукуга кетди, узоқ жим 
қолди ва ниҳоят ҳаммага қараб деди: -Мен 
тангри қули Темурман. Т. Тўла, Асарлар. 


РУЛЕТ [фр. roulette — ғилдиракча, ролик 
< rouler — ғилдиратмоқ, думалатмоқ; ўра- 
моқ, ўраб йиғиштириб қўймоқ] кул. 1 Хамир 
ва ширинликни навбатма-навбат бир неча 
қават қилиб пиширилган ўрама пирог. Ке- 
силган рулетни дастурхонга тортишди. 

2 Тилимлаб майдаланган гўшт ва мол ёки 
қўй қорнини устма-уст қўйиб ўраб, йўғон 
қази шаклида пиширилган яхна овқат. 

РУЛЕТКА [«рулет» с. дан] тех. Пўлат, 
мато ва ш.к. дан ўраладиган тасма шаклида 
ясалиб, махсус шкала ёзилган узунлик ўл- 
чаш асбоби. Уйнинг бўйини рулетка билан 
ўлчамоқ. 

РУЛОН | фр. rouleau — ўралган нарса; ўрам 
найча] Найча шаклида думалоқпаб ўралган 
қоғоз, мато ва б. материаллар; шундай шакл- 
даги ўрама. Рулон қоғоз. Рулон газлама. 

РУЛЧИ с. т. Рулни бошқарувчи киши; 
ҳайдовчи. 

РУЛЬ [ голл. roer — ғилдирак] Кема, авто- 
мобиль, самолёт ва ш. к. ларнинг ҳаракат 
йўналишини бошқариш механизми. Трактор 
рули. Рулъ чамбараги. н Жўрабой бир оз 
ўйлаб туриб, велосипеднинг рулини ушлади. 
С. Аҳмад, Қадрдон далалар. -Ҳани, меҳмон, 
марҳамат, — деди машина эшигини очиб, 
рулда ўтирган йигит. С. Анорбоев, Оқсой. 

РУМИН қ. руминлар. Румин халқи. Румин 
тили. Румин аёл. 

РУМИНЛАР Руминиянинг асосий аҳо- 
лисини ташкил этган халқ. 

РУНЛАР, руник ёзув [фин. run — махфий 
нарса, сир] Скандинавия халқларининг ва 
б. айрим халқларнинг тош, металл буюмлар 
ва ш. к. да сақланиб қолган қадимги ёзув- 
лари (баъзи ҳарфларнинг ўхшашлигига қа- 
раб, қадимги туркий ёзув ҳам «руник ёзув» 
деб юритилади). Руник хат. Руник ёзувлар. 

РУПИЯ [санск. j j — кумуш] Ҳиндис- 
тон, Покистон, Цейлон, Индонезия, Непал 
ва б. бир қанча мамлакатларда пул бирлиги. 

РУПОР [голл. reoper — бақирмоқ] Овоз- 
ни, товуш тўлқинларини муайян йўналишда 
кучайтириб берадиган, конус шаклидаги 
карнай. 

РУПОҲ [ф. — сочиқ, рўмолча] 

Ипак газламанинг бир тури. Сариқ рупоҳ 
атлас кўйлакнинг устидан унинг [ қизнинг\ 
ўртача кўкраги бир оз кўтарилиб турмоқда 
эди. А. Қодирий, Ўтган кунлар. 




РУС қ. руслар. Рус халқи. Рус тили. н 
Ўқиш рус ва ўзбек тилларида олиб борилади. 
Газетадан. Мунчоқ кўзли новча киши пахта 
сотиб оладиган рус савдогарлари ширкатида 
хизматчи экан. С. Сиёев, Ёруғлик. 

РУСИЙЗАБОНЛАР [рус + ф. a Lo - тил] 
Рус тилида сўзлашувчилар. Лекин энг ёмони, 
бу мактабга унча-мунча одамнинг боласи 
қабул қилинавермас, ўқувчиларнинг аксари- 
ят қисми ё русийзабонларга мансуб ёки казо- 
ларнинг фарзандлари эди. Газетадан. Айниқ- 
са, Ҳ. Низомиддинов қаламига мансуб «Зум- 
раша», русийзабонлар учун 3. Диёровнинг «Ур, 
тўқмоқ» асарларининг саҳналаштирилиши 
алоҳида қизиқиш билан кутиб олинди. Газе- 
тадан. 

РУСЛАР Россия Федерациясининг асо- 
сий аҳолисини ташкил этган, шарқий слав- 
янларга мансуб халқ (улар, шунингдек, ак- 
сар МДҲ мамлакатларида, дунёнинг бошқа 
кўплаб мамлакатларида ҳам яшайди). 

РУСЛАШТИРИШ Рус тили ва рус урф- 
одатларини сингдириш, унга бўйсундириш. 
Бу эса мустамлакачиларнинг руслаштириш 
сиёсатига жиддий ғов бўлиб, унга қарши 
биринчи даражали ишлардан эди. «Фан ва 
турмуш». Мусулмонлар маорифининг асосида 
уларни руслаштириш.. ётмоғи лозим, деган 
XIX аср «рус зиёлилари». Ш. Ризаев, Жадид 
драмаси. 

РУСТА [ф. — ҳолванинг бир тури] 

Ичига ўрик ёки бодом мағзи солиб тайёр- 
ланган парварда. Нусратбекнинг диққатини 
тақсимчада мантидек териб қўйилган руста 
ҳолваси тортди. С. Нуров, Нарвон. 

РУСТАМ \ф. ,,,j| 1 «Рустам» эпикхалқ 

достонининг ҳамда Фирдавсий «Шоҳнома» 
асарининг анъанавий, афсонавий қаҳра- 
мони номи. 

2 кўчма Рустам сингари баҳодир, паҳ- 
лавон. Унинг узоқ юртида, қуёш ва гуллар 
диёри Ўзбекистонда қолган дуогўй кампир 
онаси уни — ёлғиз ўғлини эркалар экан, ҳар 
вақт: “Рустам тойим! Арслон тойим!” деб 
атамасмиди. Ойбек, Куёш қораймас. 

3 Рустам (эркаклар исми). 

РУСТАМДАИ, =дек Паҳлавон каби, ба- 

ҳодирлардек. Рустамдай йигит. Рустамдай 
курашмоқ. 

РУСТАМНАМО [ф. — доно, ба- 

давлат, забардаст] Паҳлавонларга ўхшаш, 
паҳлавонларга хос. Тошкентнинг Чуқур қиш- 


лоқ деган ерида қозоқлар томонидан очилган 
ва ҳамиша рустамнамо кишилар билан ай- 
қириб ётган бўзахоналар ҳам йўқ эмас эди. А. 
Қодирий, Ўтган кунлар. 

РУСТАМОНА [ф. «Л ,.,j] рвш. Паҳла- 
вонларга хос бир равишда; баҳодирона. -Ба- 
ракалла ғайратларингизга! — деди Азизбек, 
[қўрғонбегига қараб] — Бугун қипчоқларга 
рустамона жавоб бериб, ўзларини ҳам итдек 
қиргансиз! Бунчалик ғайрат кўрсатган фу- 
қароларга раҳмат, дунё тургунча турсинлар. 
А. Қодирий, Ўтган кунлар. Сизлар учун бу — 
йигитлик, мардоналик, рустамона қаҳрамон- 
лик. Ойбек, Навоий. 

РУСТАМЧА айн. рустамона. Урушда ғай- 
рати рустамча борди, Юз қайтармай ул 
урушда туради. Кўп лашкарни ўзи ёлғиз 
қиради. «Фольклор». 

РУСТАХЕЗ [ф. — қиёмат куни, 

ўликларнинг тирилиши; тўс-тўполон, тар- 
тибсизлик] Ғавғо, тўполон, қўзғолон, қиё- 
мат. Бехос, қўшин ичра солиб рустахез, От 
сурди жаҳонгир, қалбимда ларза. Ж. Жаб- 
боров, Қуёш юрти. 

РУСУМ [а. f.j-^,j — «расм» с. нинг кўпл.] 
1 Расм ва одатлар, расм-русумлар; қоида- 
низомлар. Мўғуллар шаҳарни жанг русумига 
мувофиқ қамал қилишга киришди. М. Осим, 
Ўтрор. 

2 Мол, товарнинг нави, хили, маркаси. 

РУСУМЛИ Русумга эга бўлган, русумга 
асосланган, маълум маркадаги. Ташкилот 
кенг турдаги «Газ» русумли автомобилларни 
таклиф этади. Газетадан. «Нексия», «Дамас» 
русумли енгил машиналар — булар бари Ну- 
рилла бобога тегишли. Газетадан. 

РУСУМОТ | а. oL> j-uj — расм-одатлар; 
белгилар] эск. кт. Русум; русумлар. Русу- 
моти жанг. н Кенг, баланд, серҳашам ипак 
чодирда [Ҳусайн Бойқаро] беклари билан 
«Русумоти жанг» ҳақида сўзлашди. Ойбек, 
Навоий. 

РУСЧА 1 Русларга, рус халқи, тили ва 
маданиятига оид, рус халқига хос бўлган. 
Русча рақс. Русча кийим. 

2 Рус тили. Русча(ни) биласизми? Русча 
гапирмоқ. н Сабогул, одатича, сўзларни 
бузиброқрусча гапирарди. С. Кароматов, Ол- 
тин қум. 

РУСЧАЛАМОҚ с. т. Рус тилида гапир- 
моқ. [Полиция] Одамларга ўтириш учун қў- 
полгина ишорат қилди. Кейин тўхтовсиз 




сўкиб, лсаҳл билан Йўлчига русчалаб бир ни- 
ма деди. Ойбек, Танланган асарлар. 

РУТА [лот. ruta] Тошбақатоллар оиласига 
мансуб кўп йиллик доривор ўт ёки чала бута 
ўсимлик. 

РУТБА [а. — даража, унвон, обрў; 

лавозим; яхши хислат] эск. Унвон, даража, 
мартаба. Ҳусайн Муродбек юксак рутбани 
эгаллаб турса-да, бир қадар инсофли, раиятга 
кўпда зуғум қилавермасди. С. Сиёев, Аваз. 
Ўлтиришда ҳар ким ўз рутбасига муносиб 
ўринни ишғол этди. Ойбек, Навоий. Барча 
талабалик рутбасига эришганлар қатори мен 
ҳам бу даврнинг шоду шодон лаҳзаларини асло 
унутолмайман. Газетадан. 

РУТЕНИЙ [лот. Ruthenia — Русь, Рос- 
сия давлатининг номи] Менделеев даврий 
системасининг VIII гуруҳига мансуб кимё- 
вий элемент; платина металлари гуруҳида- 
ги металл. 

РУТУБАТ \а. c^ij — намлик, захлик] 
Бирор нарсадаги намлик, захлик. Ҳавонинг 
рутубати. н Ҳафталаб ёққан ёмғир бор- 
лиқни намиқтириб, рутубатга чулғади. М. 
Маҳмудов, Мангу куй излаб. Дарахтлар кур- 
так отиб, анча бўртиб қолган бўлса-да, ҳаво 
рутубатга чулғанган. С. Кароматов, Олтин 
қум. Шаббода овулга оралаб ўтди, Сўнгги 
рутубатни боғлардан қувиб. А. Мухтор. 

2 кўчма Ғам, мусибат. Рутубатдан юз 
берган дунё, Дунё янги дунёни чорлар. У. 
Кўчқор, Ҳаяжонга кўмилган дунё. Дегилки, 
борини айтмоқдин ожиз, Рутубат тушмагай 
бахтига ҳаргиз. Т. Тўла, Асарлар. 

РУТУБАТЛИ 1 Рутубати бўлган; нам, зах. 
Кузнинг рутубатли оқшоми эди, Боғлар со- 
кингина чекар эди оҳ. Руҳимда бир хазон айё- 
ми эди, Ажиб гўзалликка дуч келдим ногоҳ. А. 
Орипов, Онажон. Ҳош қорайган эди. Дала- 
лардан рутубатли совуқ шамол эсиб турибди. 
А. Мухтор, Чинор. Тунги рутубатли ҳаво 
баданни жунжиктиради. Л. Тожиева, Меҳ- 
рим сизга, одамлар. 

2 кўчма Ғам-ғуссали, киши эркини 
бўғадиган; ифлос, чиркин. Шундарутубат- 
ли бадбўй бу шаҳар Кўзимга чарақлаб Фарғо- 
на бўлди. Э. Воҳидов, Келажакка мактуб. 
Эртага у диққинафас, рутубатли Ҳиротдан 
чиқиб кетади, шу йўсин билан бир йўла у 
беадад ғаму ғуссадан ҳам қутулади! [ўйларди 
Меъмор]. Мирмуҳсин, Меъмор. Саройнинг 
фисқу фужурга, фаҳшга тўла рутубатли 


ҳавосию мармар ҳовузлардаги фавворалар 
салқини.. — барча-барчаси ўтмишга чекинди. 
С. Сиёев, Ёруғлик. Беш йил «ғоя»учун қат- 
тиқ берилиб, рутубатли ҳужрада захлаб.. 
йигирма саккиз ёишда «хатми кутуб» қи- 
лишга муваффақ бўлди. А. Қодирий, Меҳ- 
робдан чаён. 

РУХ I [ф. j — тўра, рух] Шахмат ўйи- 
нида: тахтанинг икки четки қатор охирида- 
ги катакларда жойлашадиган ва тикка ҳамда 
ёнлама йўналишда истаганча юра олади- 
ган сипоҳ; тўра. Рухни сурмоқ. Рухни юрмоқ. 

РУХ II [ф. j — юз, бет; ёноқ] эск. поэт. 
Кишининг юзи; рухсор. Лабларинг остидаги 
холингдин сшлансун қулинг, Лоладек гул-гул 
рухи олингдин айлансун қулинг. Фурқат. 

РУХ III [ф. — рух; қалай; бронза, 

сариқ мис] Менделеев даврий системаси- 
нинг II гуруҳига мансуб кимёвий элемент; 
оч зангори рангли, кумуш каби ялтироқ 
металл. Рух купороси. Рух қотишмалари. 

РУХЛАШ Металл буюмларнинг сиртини 
коррозиядан сақлаш учун уларнинг сиртига 
рух қатлами ёки қотишмаси югуртириш ёхуд 
сиртини рух қатлами билан тўйинтириш. 

РУХСАТ [а. j — ижозат, изн; ижо- 
зат (розилик) қоғози] 1 Бирор ишни ба- 
жариш, қилиш, амалга ошириш учун шу 
ишга тааллуқпи ёки жавобгар киши, орган, 
ташкилот ва ш. к. томонидан берилган 
ижозат, розилик жавоби. Рухсат бермоқ. 
Рухсат олмоқ. н Жаноблар! Менга рухсат 
беринглар, бориб отамга қарашим керак. 
Ҳамроҳ бўлганингиз учун ташаккур! Мир- 
муҳсин, Мемор. -Бунақа жиддий нарсалар- 
ни ёзиш учун бош редакторнинг рухсати 
керак, — деб баҳона қилдим. С. Аҳмад, Сай- 
ланма. Аъзам Зоҳидовичдан рухсат сўраб, 
дўстимнинг ишхонасига йўл олдим. О. Мў- 
минов, Хиёбондаги уч учрашув. 

2 кесим взф. Жавоб, ижозат (“сиз бўш- 
сиз”, “кетишингиз мумкин” маъносида). 
Сизга рухсат /н Менга рухсатми, бек?Азиз- 
бек йўл устидан ҳожига қаради: -Рухсат, 
эртага чойни ўрдага келиб ичинг! А. Қодирий, 
Ўтган кунлар. 

РУХСАТНОМА [рухсат + нома] 1 Ёзма 
равишда берилган ижозат, рухсат. Навбатчи 
полициячилар рухсатномани кўриб, бизни 
ичкарига қўйишди. «Фан ва турмуш». 

2 иқт. айн. лицензия 1. ..четга чиқари- 
ладиган маҳсулот учун рухсатнома бериш 




тартиби анчагина соддалаилтирилди. Газе- 
тадан. 

РУХСАТНОМАСИЗ иқт. Махсус рух- 
сатномаси, лицензияси бўлмаган, шундай 
рухсатнома олмаган,. Ўз маҳсулотини рух- 
сатномасиз экспорт қилиш ҳуқуқи берилган 
бундай корхоналар сони бугунги кунда 800 га 
етиб қолди. Газетадан. 

РУХСАТСИЗ Рухсат сўрамай; рухсат 
берилмагани ҳолда, ижозатсиз. Уста Олим 
қутидорга кулумсираб олгач: -Рухсатсиз меҳ- 
монхонангизга кирганим учун кечирасиз, — 
деди. А. Қодирий, Ўтган кунлар. 

РУХСОР [ф. jl ,..ч j — ташқи кўриниш, 
қиёфа; юз, бет; ёноқ] 1 Кишининг юзи; бет; 
афт-ангор, чеҳра. Хуросонда бир дарбоза бор, 
Остонаси гулга кўмилган, Унда яишр бир пари 
рухсор. Э. Воҳидов, Муҳаббат. Бир зумлик 
безовта ўйлар сўнгида Яна рухсорингга ти- 
киламан жим. А. Орипов, Юртим шамоли. 
Ранги синиқиб, таранг рухсорига ажин туш- 
ди. С. Кароматов, Сўнгги бархан. Унингрух- 
сори Аҳмадга танишдай туюлди. «Ёшлик». 

2 кўчма Кўриниш, қиёфа. Ҳозирги Мир- 
зачўлнинг рухсори бус-бутун бўлакча. М. Жў- 
ра, Қуёшдан нур эмганлар. 

РУЧКА \р. ручка — қўлча; даста, дастак, 
тиргак] 1 Ёғоч ёки пластмассадан қилинган, 
бир учига перо ёки ичига ранг билан тўл- 
дирилган стержень ўрнатиладиган чўзинчоқ 
тутқич — ёзув қуроли. Абдураззоқ ручкани 
сиёҳга ботириб, ҳафсала билан, худди сурат 
чизаётгандек қилиб имзо чекди. С. Аҳмад, 
Сайланма. Ширинхон столга сурилиб, сиёҳ- 
донга тироғлик турган ручкалардан бирини 
олди. С. Зуннунова, Олов. Ҳозир ёзув-чизувни 
шарикли ручкасиз тасаввур қилиб бўлмайди. 
«Фан ва турмуш». 

2 с. т. Даста. Эшик ручкаси. Дераза руч- 
каси. 

РУҲ I [ а. £ jj — жон, ҳаёт, кўнгил; ар- 
воҳ] 1 дин. Киши ҳаётлигида у билан бирга, 
вафотидан кейин эса танадан чиқиб, аба- 
дий қоладиган кўзга кўринмас нарса, куч; 
арвоҳ. Руҳ танадан чиққач, тана ўлади. «Фан 
ва турмуш». Ҳозир унинг руҳи, Сидқийнинг 
арвоҳи Мадина орқасидан эргашиб кетаёт- 
гандай кўринарди. Мирмуҳсин, Чодрали аёл. 
Хаёлан унинг руҳига сиғинади, ундан мадад 
истайди. С. Сиёев, Ёруғлик. 

Руҳи пок [а. + ф. l^L; j- jj] Тоза, покиза 
ном, хотира. Шу куни дошқозонда ош дамла- 


ниб, ўтган улуғ аждодларимиз руҳи покига 
дуойи фотиҳалар қилинди. Газетадан. Руҳи ра- 
вон [а. + ф. ^ljj j- jj| Ҳаракатдаги, юриб 
турган қон, жон. Туйғуларим туғёнидан беха- 
барсан, Тегма бир дам, гўзал, руҳи равонимга. 
Т. Тўла, Асарлар. 

2 Кишининг ички ҳолатини, психик 
кечинмаларини, ҳис-туйғуларини акс этти- 
рувчи кайфияти. Кўтаринки руҳ. Унинг руҳи 
кўтарилди. н Эрталабки соф ҳаво унинг 
руҳини енгиллатиб юборди. Ҳ. Назир, Ёнар 
дарё. Умиднинг уларникида меҳмон бўлганини 
эшитган Ҳафиза бирдан руҳи кўтарилиб, 
хурсанд бўлиб кетди. Мирмуҳсин, Умид. 
Қутидор ҳали ҳам Отабекнинг руҳига тушуна 
олмаган эди. А. Қодирий, Ўтган кунлар. 
[Йўлчининг] Кўкси гоҳ юпантирувчи кечин- 
малар билан, гоҳ бутун руҳига сингган тотли 
ҳасрат билан тўла эди. Ойбек, Танланган 
асарлар. 

3 Кишининг ички дунёсини, маънавий 
қиёфасини, ўй-фикрларини, маслак ва мақ- 
садларини акс эттирувчи кайфияти. Миллий 
руҳ. н Саида Зуннунованинг ижоди ҳам бош- 
дан-оёқ мана шундай ифтихор руҳи билан 
суғорилгандир. Газетадан. Болаларни Ватанга 
муҳаббат руҳида тарбиялайдиган ўйингоҳлар 
керак. «Саодат». [Ҳожи] Мажлиснинг Ниёз 
қушбеги руҳида борганлигини яхши сезди. А. 
Қодирий, Ўтган кунлар. Васила Назаровна 
бу қизнинг руҳида бўйсунувчанлик эмас, исён- 
корлик борлигини кўриб, тутақиб кетди. Ў. 
Ҳошимов, Қалбингга қулоқ сол. 

4 Кибр-ҳаво, димоғ. Манманлик руҳи. 
Катталик руҳи. 

5 Кишининг умумий кайфияти, кайф- 
аҳволи. Руҳи сўлғиннинг иши сўлғин, Руҳи 
тетикнинг иши тетик. Мақол. н Шу куни 
Гавҳар ланж бўлиб уйғонди. Унинг руҳи ту- 
шиб кетган, нимадан хафалигини ўзи ҳам 
билмас, лекин ҳеч ишга қўли бормасди. Ў. 
Ҳошимов, Қалбингга қулоқ сол. Рустам 
қоронғи тушиб қолган қишлоқ кўчасидан руҳи 
чўккан аҳволда юриб бораркан, ҳадеб шу са- 
волни такрорларди: -Нега олади?Ў. Ҳоши- 
мов, Қалбингга қулоқ сол. Ўжар руҳим, 
жангари руҳим, Бир зумгина ўйга толсанг- 
чи. А. Шер, Қадимги куй. 

Руҳи енгил тортмоқ (ёки енгиллашмоқ) 
1) соғайиб, тузалиб ёки ҳордиқ олиб, ўзи- 
ни енгил, дуруст ҳис қилмоқ. Бугунги осо- 
йишта уйқу Пўлатжонга анча қувват кир- 





гизди, ўзини тетик, руҳини енгил сеза бош- 
лади. Ойдин, Садағанг бўлай, командир. Ani- 
рофга суқланиб қараркан, кўнгли нимадандир 
шодланиб, руҳи енгиллашди. «Ёшлик»; 2) иши 
енгиллашиб, ўнгланиб, хотири жам, кайфи 
чоғ бўлмоқ. Самандарнинг руҳи анча енгил 
тортди, яна чорбоққа ўтди. С. Кароматов, 
Бир томчи қон. Сергей Петрович унинг кўнг- 
лини кўтариб ҳазиллашар, у ердан Адолат- 
нинг руҳи енгил чиқарди. С. Зуннунова, Гулхан. 
Руҳи тетик Кайфияти яхши, димоғи чоғ, 
хурсанд. Уч кундан бери Алимардон шод, руҳи 
тетик эди. Бутунлай соғайиб қолди. Ў. Ҳо- 
шимов, Қалбингга қулоқ сол. Бунақа обрў 
кимнинг тушига кирибди дейсиз. Руҳим те- 
тик, бир гапириб, ўн куламан. С. Аҳмад, Сай- 
ланма. 

6 Аъло кайфият; бардамлик, тетиклик; 
ҳузур, завқ. Отабек сунбул исли сочлардан руҳ 
олар, Кумуш гўё унинг бағрига сингиб кетган 
эди. А. Қодирий, Ўтган кунлар. 

7 кўчма Жонлилик, файз. Навоий уй ичи- 
га кириши билан мажлисга руҳ кирди. М. 
Осим, Аждодларимиз қиссаси. Ўйин қизиб 
борар эди, уйнинг дарича, эшиклари бекланиб, 
токчаларга шам ёқилгандан сўнг, базмнинг 
руҳи яна ошди. А. Қодирий, Ўтган кунлар. 

8 Ортиқ завқ; пафос. [Султонмурод] Дўс- 
тининг шеърларида бўлган нуқсонларини еди- 
риб кетиш учун кўпроқ завқ ва руҳ билан 
ўқишга тиришди. Ойбек, Навоий. 

9 Иш-ҳаракат, воқеа-ҳодиса ва ш.к. нинг 
боришидаги, йўналишидаги характерли 
хусусият. Замон руҳи. н -Иншоолло, шу йи- 
гит мирзабоши бўлар! — деди Сафар бўзчи 
суҳбатнинг руҳини билмаган ҳолда. А. Қоди- 
рий, Меҳробдан чаён. Яхши асар яратиш 
учун аввало замон руҳини тушунмоқ керак. 
Шукрулло, Жавоҳирлар сандиғи. Изланиш 
ва ижодкорлик руҳи лаборатория муҳитини 
белгилайди. Газетадан. Адабиёт ҳамиша нав- 
қирон кучлардан қувват олади, улар ҳисобига 
бойиб, янгича руҳ ва йўналишлар касб этади. 
«Ёшлик». 

10 Маслак, таълимот, ҳужжат ва ш.к. 
нинг асосий моҳияти, улар негизидаги бел- 
гиловчи ғоя. Қонуннинг руҳи. Конституция- 
нинг руҳи. 

Руҳи тушмоқ ёки руҳини туширмоқ Ру- 

ҳий тушкунликка берилмоқ; ҳафсаласи пир 
бўлмоқ, кайфияти ёмонлашмоқ. Бировга ай- 
тиб, тушунтириб бўлмайдиган ҳасрат уйқу- 


ни, дармонни қочириб, руҳини тушириб, бир 
ҳолатга келтиради одамни. А. Мухтор, Туғи- 
лиш. 

11 флс. Маънавий-руҳий, номоддий иб- 
тидони ифодаловчи фалсафий тушунча; онг- 
лилик ва онгсизлик бирлигини ифодалов- 
чи фалсафий категория. 

РУҲАН [а. L>.jj — маънан, ахлоқан, ич- 
дан] рвш. 1 Руҳий жиҳатдан; руҳий. Руҳан 
эзилди, бутун вужуди билан унсиз йиғлади. Т. 
Ашуров, Оқ от. Хавотир ва ҳаяжондан ру- 
ҳан қаттиқ чарчаган Адолатнинг кўзи илин- 
ди. С. Зуннунова, Олов. Одам табиатга 
яқинлашиб, уни теран ҳис қилгани сари, ўзи- 
ни руҳан бардам сезади. Газетадан. 

2 Хаёлан, фикран. [Йўлчи] Кўкракдан оқ- 
қан қонга беланиб ётса ҳам, у фикран, руҳан 
жангда — курашда эди. Ойбек, Танланган 
асарлар. 

РУҲАФЗО [а.+ ф. Ij-alj-jj — жон ба- 
ғишловчи, жонбахш, тирилтирувчи; тетик- 
лантирувчи] кт. Руҳни кўтарадиган, жонга 
руҳ бағишлайдиган, жонлантирадиган. 
Руҳафзо ҳаво. н Яқинлашиб қолди дарёйи 
азим, Руҳафзо салқинин сезар жону тан. Ж. 
Жабборов, Қуёш юрти. Бугун кечқурун.. 
кинотеатрдан чиқишимиз билан, руҳафзо ҳаво 
бизни оғушига олди. «Ёшлик». 

РУҲБОН [а. — «роҳиб» с. кўпл.] эск. 

кт. Руҳонийлар, роҳиблар. -Мазкур томо- 
шаларни руҳбонлар, давлат арбоблари, бош 
қўмондонлар, шаҳар улуғлари кўришга ҳақ- 
лидир, — деди Дониш. Ж. Абдуллахонов, Тў- 
фон. 

РУҲИИ [а. J-> — маънавий, ботиний, 

ахлоқий] 1 Кишининг руҳига, руҳий кай- 
фиятига, ички кечинмаларига оид, улар 
билан боғлиқ бўлган. Руҳий ҳолат. Руҳий 
кўтаринкилик. Руҳий эзилиш. н Муттасил 
руҳий азоб чеккан одам ҳамиша янги зар- 
баларга чоғланиб туради. С. Аҳмад, Уфқ. 
Ҳафиза ноумид уйга келди. У сўник, кайфи 
nacm эди. Баъзи қизларга ўхшаб ички руҳий 
ҳолатини яшира олмас — хафалиги дарров 
билиниб қоларди. Мирмуҳсин, Умид. 

Руҳий енгиллик (ёки тетиклик) Кай- 
фияти яхшилик, димоғи (кайфи) чоғлик, 
хурсандлик. Касалдан турган ҳар қандай 
одамда бўладиган алланечук бир руҳий ен- 
гиллик унинг ҳам қалбига қувонч тўлдирди. Ў. 
Ҳошимов, Қалбингга қулоқ сол. Кечаги 
бахтиёр дамларини эслашнинг ўзиёқ Ёдгорга 

баланд бир руҳий тетиклик берган эди. Ў. 
Ҳошимов, Қалбингга қулоқ сол. Руҳий ка- 
салликлар Бош мия фаолиятининг бузи- 
лишидан келиб чиқадиган, руҳий фаолият- 
нинг функционал ўзгаришидан то унинг 
бутунлай бузилишигача бўлган ҳолатларда 
намоён бўлувчи касалликлар. 

2 айн. маънавий 1. Руҳий озиқ. н Ал- 
лаларда онанинг руҳий дунёси, фарзандга 
бўлган муҳаббати, орзу-ўйлари акс этади. 
«Саодат». Унда атрофимизда бўлаётган эко- 
логия ҳалокати эмас, балки руҳий оламнинг 
ҳалокати акс эттирилган. «Муштум». [Сун- 
натилло махсум Шукруллога:] Сен уларга 
руҳий озиқ берасан, мен моддий томондан 
суяйман. Шукрулло, Жавоҳирлар сандиғи. 

РУҲИЯ [а. «_!=>. jj — руҳий ҳолат, кай- 
фият] 1: аҳволи руҳия эск. кт. қ. аҳвол. 
Бировнинг аҳволи руҳиясига қараб иш қилмоқ. 
н У қўрхонага бу йил қанча милтиқ, тўп, 
ўқ-дори келтирганини айтди, рус ҳарбийлари- 
нинг аҳволи руҳияси, ўқитиш усуллари, қурол- 
аслаҳаларининг қаерда, қай тарзда сақла- 
наётганини билдирди. С. Сиёев, Ёруғлик. 
Донолар шундай, одамни бир кўришдаёқ унинг 
аҳволи руҳиясини билишади. С. Нуров, Нарвон. 

2 Ташқи кўриниш, қиёфа, авзо. Яна ўн 
минугплар ўтар-ўтмас катта зал зинапоясида 
Ҳафиза пайдо бўлди. Ҳаммадан аввал унга 
Умид тикилди, аммо унинг руҳиясидан ҳеч 
нимани пайқамади. Мирмуҳсин, Умид. 

РУҲИЯТ [а. jj — РУҲий ҳолат, пси- 
хика] Руҳий кечинмалар мажмуи, руҳий 
ҳолат. Алла нафақат ухлатилаётган гўдак 
қалбига, балки кишилар руҳиятига ҳам ижо- 
бий таъсир кўрсатади. «Саодат». Боғларга, 
маданият уйларига, майдонларга, кўчаларга 
берилаётган номларнинг халқ руҳиятига 
ўтказадиган таъсирини фақат зукко одам- 
ларгина англайдилар. «Муштум». ..Киши- 
ларимиз онгида, руҳиятида, қалбида ва қиё- 
фасида кузатилаётган ҳурлик ўзгаришлари- 
ни бўй-басти билан кўрсатиш ижод аҳли 
олдида ўта долзарб вазифа бўлиб турибди. 
Газетадан. 

Миллий руҳият Миллатнинг ички ҳо- 
лати, кечинмалари, ҳис-туйғулари, маъна- 
вий дунёси, ўй-фикрлари, мақсад ва мас- 
лаклари билан боғлиқ мулоҳазалар мажмуи. 
Миллий руҳиятни мазмунан ва шаклан бо- 
йитиш.. янги поғонага кўтариш мустақил- 


ликнинг энг муҳим ва долзарб вазифаларидан 
биридир. «Мустақиллик» луғати. 

РУҲЛАНМОҚ Руҳий кўтаринкилик касб 
этмоқ; илҳомланмоқ, рағбатланмоқ. Бой- 
қаронинг зафар ғурури билан руҳланган йи- 
гитлари душманни янчиб, даҳшатли сурон 
билан уни таъқиб этдилар. Ойбек, Навоий. 
[ Элмурод] Гулсумнинг ҳар бир сўзни жону ди- 
ли билан тинглаишдан руҳланди. П. Турсун, 
Ўқитувчи. 

РУҲЛИ 1 Кўтаринки руҳдаги, руҳи 
баланд. Йигитли жой салобатли, қаҳрамон 
руҳли бўлади. Шуҳрат, Шинелли йиллар. 

2 Жонли тус олган, жонли, завқ-шавқпи. 
Тўй жуда ҳам руҳли. А. Қодирий, Ўтган кун- 
лар. Қурилиш кундан-кунга қизиқроқ, руҳли- 
роқ давом этди. Ойбек, О. в. шабадалар. 

РУҲОНИЙ [tf. — руҳий, маъна- 

вий; диний; диндор] Дин пешвоси, дин 
йўлида, диний лавозимда хизмат қилувчи, 
уни тарғиб этувчи диний киши; диндор. 
Эрта билан Султон Абусаид мирзо Бухо- 
ронинг руҳоний ва номдор кишиларини чорлаб, 
улар билан қисқа мулоқотда бўлди. Мир- 
муҳсин, Меъмор. Зоҳир шайх, оғасидек руҳо- 
ний бўлгани билан, оғаси каби арзимаган 
нарсага ловуллаб кетадиган тажанг, жаҳл- 
дор эмас, кўнгилчан, раҳмдил киши эди. С. 
Сиёев, Аваз. 

РУҲОНИЯТ [а. <~.ViL=>- jj — руҳонийлар; 
руҳонийлик; руҳий-маънавий куч, таъсир] 
эск. кт. Руҳий-маънавий куч-қувват, маъ- 
навият. Масжид минорасидан руҳоният ёғ- 
дириб мунгли азон товуши эшитилди-да, уй- 
қу қучоғида ётган табиат уйғониб жавоб 
берган каби янграб кетди. А. Қодирий, Ўт- 
ган кунлар. 

РУҲПАРВАР [а. + ф. _>j _w£jj ~ жонлан- 
тирадиган, ҳаётбахш; руҳпантирувчи] Руҳ- 
ни парвариш қилувчи; руҳлантирувчи. Эсиб 
ҳар соридин бўстонлар ичра руҳпарвар ел, 
Масиҳо мўъжизидин ҳар нафас урғуси дам 
саҳро. Огаҳий. Руҳпарвар овозим тинмагай 
абад. «Ёшлик». 

РУҲСИЗ 1 Руҳи паст, жонли тус олма- 
ган, шавқ-завқсиз. Руҳсиз тўй. Руҳсиз ҳаёт. 
н Мажлис очилмаган, очилса ҳам руҳсиз- 
роқ. А. Қодирий, Ўтган кунлар. Уста Сиро- 
жиддин “Наво ”ни, дарҳақиқат, руҳсиз, ёмон 
чалди. Мирмуҳсин, Созанда. Абдураҳмон.. бир 
неча ойлар ниҳоятда руҳсиз, кайфсиз ва 





дарсига ҳам ҳафсаласиз давом этиб юрди. А. 
Қодирий, Меҳробдан чаён. 

2 Бўш, ланж, кайфиятсиз. Ўзининг руҳ- 
сиз товуши билан Ойша буви ҳам гапга ара- 
лашди. А. Қодирий, Ўтган кунлар. Тонгда 
руҳсиз кўз очаман, Қовурилар танда жон. 
Онажоним, бундай қилма, Бундай қилма, 
онажон. А. Орипов, Йиллар армони. 

РУҲСИЗЛАНМОҚ 1 Руҳий тушкунлик 
кайфиятига берилиб умидсизланмоқ, да- 
дилликни қўлдан бермоқ. -Шунча одамнинг 
мислсиз қийноқларда жон берганини кўрган 
жангчилар, мағлубиятга учрагандан баттар 
эсанкираб, руҳсизланиб қолдилар. П. Қодиров, 
Юлдузли тунлар. 

2 Жонлиликни, қизғинликни йўқотиб, 
қизиқарсиз, ўлик тус олмоқ. Мажлиснинг 
бунчалик руҳсизланиб, маъюсият [маъюслик] 
ичида қолишига Гулсунбиби чидаб туролма- 
ди. А. Қодирий, Ўтган кунлар. Бундан сўнгги 
суҳбат жуда руҳсизланиб кетди. А. Қодирий, 
Кичик асарлар. 

РУҲСИЗЛИК Руҳий тушкунлик кай- 
фиятига берилиш, умидсизлик, завқ-шавқ- 
сизлик. Уйга келсангиз, аллақандай кўнгил- 
сиз, жимжит руҳсизлик сизни қарши олади. 
Ойдин, Икки кўзи шунда. Тоштемир хона- 
сига кириб, чироқни ёқди. Руҳсизлик билан 
хона ичини кўздан кечира бошлади. «Ёшлик». 

РУҲШУНОС [а.+ ф. 3j — руҳни 

текширувчи, ўрганувчи] Психология олими, 
мутахассиси. Таниқли руҳшунос олимлардан 
бири А. Пере-Клермон ижтимоий ривожла- 
ниш манбалари хусусида эътиборли фаразлар- 
ни олдинга суради. «Фан ва турмуш». -Инсон 
руҳиятида юқоридаги каби чақириқлар, асо- 
сан, киши руҳий зарба ёки ҳаяжон остида 
бўлганида юз беради, — дейди кўпчилик руҳ- 
шунослар. Газетадан. 

РЭКЕТ [ингл. racket — шовқин, тўполон; 
қўрқитиш, дўқ-пўписа] Зўрлик, қўрқитиш 
орқали, товламачилик ва таъмагирлик, дўқ- 
пўписа, зўравонлик ва б. йўллар билан би- 
рор нарса ундириш. Шаҳарда жиноятнинг 
олдини олиш борасида.. коррупция.. рэкетга 
нисбатан бешафқат кураш олиб борилмоғи 
лозим. Газетадан. Вилоятда ташкил қилин- 
ган рэкетга, террорчиликка, коррупцияга қар- 
ши курашиш бўлими, умуман, қониқарсиз аҳ- 
волда ишламоқда. Газетадан. 

РЮКЗАК [нем. Rucksack < Rucken — орқа, 
орқа томон + Sack — халта, қоп] Қўш тасма 


билан орқага осиб юриладиган сумка, юк 
халта. Оҳиста бориб, девор тагига қўйган 
рюкзагини очди. С. Кароматов, Олтин қум. 
Шерали орқасидаги рюкзакни каравоти 
тагига қўйиб, Зарифага қўл узатди. С. Ка- 
роматов, Олтин қум. 

РЮМКА [нем. Romer — вино ичилади- 
ган яшил шиша идиш] Спиртли ичимлик- 
лар ичиладиган кичкина шиша идиш; кич- 
кина қадаҳ. Стол устидаги шамларни ёқи- 
шиб, биллур рюмкаларга вино қуйишди. Мир- 
муҳсин, Ҳикоялар. Жавлон қўлларини бир- 
бирига завқ билан ишқаб, стол устидаги фу- 
жер, рюмкаларни нари-бери қилиб, текислаб 
қўйди. Л. Тожиева, Меҳрим сизга, одамлар. 
-Ҳани, Зокиржон, — деди [Мирсаид]. — Би- 
ринчи рюмкани сиз учун кўтарамиз. П. Қо- 
диров, Уч илдиз. 

РЎБАРЎ [ф. jjjjj ~ юзма-юз; рўпара- 
да, қарши томонда] Қарама-қарши томон; 
қарши, рўпара. Рўбарў бўлмоқ. Рўбарў кел- 
моқ. Рўбарў қилмоқ. н Кунлардан бир кун 
жўрттага ташқари ҳовлига чиқиб, унинг 
[Зулфиқорнинг] йўлида рўбарў бўлди. Мир- 
муҳсин, Меъмор. Уларга [врачларга] рўбарў 
бўлсанг, албатта, бирор касал топиишди. 
«Ёшлик». Рўбарў келдинг сен тошқин дарёга, 
Қолдинг соҳил узра чорасиз, гирён. А. Орипов, 
Йиллар армони. Рўбарў келмоққа йўқ бизда 
тоқат, Такрор учраштирар бизни бу кўча. У. 
Қўчқоров, Ҳаяжонга кўмилган дунё. 

РЎВАК [ф. _S j j | 1 Бир турли попукли 
ўсимлик. 

2 Баъзи ўсимликларнинг (мас., қамиш- 
нинг) тўпгули, попуги. [Қамиш] Гуллаш ол- 
дидан пояси учида рўвак ҳосил қилади. М. Тўй- 
чиев, Қамиш. 

РЎВАКЎТ Бошоқдошларга мансуб кўп 
йиллик ўтлар туркуми. 

РЎДАПО [ф. ^Lajjj < ij jj — ичак + 
— оёқ: ичаксимон оёқпари бўлган ба- 
ҳайбат махлуқ; саккизоёқ] 1 Сўрғичли сак- 
кизта катта пайпаслагичи бўлган денгиз 
ҳайвони, спрут. Кўчада оёқлари, маталларда 
айтиладиган рўдапонинг оёқларидай, бир- 
бирига ўралиб бораётган қўрқинчли бир 
ажойиб нарсани кўрдим. С. Айний, Қуллар. 

2 кўчма Ҳар қандай баҳайбат, ваҳимали 
нарса. -Бир оёғим тўрдаю бир оёғим гўрда, 
ажал деган рўдапо эшикнинг тирқишидан 
мўралаб турибди-ю, қолган беш кунимга 
шукур қилмай, яна орзу-ҳавас қилайми, ай- 




ланай овсин ? — деди Шукур кампир. А. Мух- 
тор, Опа-сингиллар. У танкнинг мотор қис- 
мига ёндирувчи бутилка ташлади шекилли, 
ловуллаган темир рўдапонинг қорнидан офицер 
ўзини улоқтирди-да, тўппончасини тепадаги 
аллакимга берди. Ойбек, Қуёш қораймас. 
Рўдапо булутлар, сийқа тангадек хира ял- 
тираб турган қуёшни ютиб юборишга оши- 
қади. X. Султонов, Онамнинг юрти. 

3 кўчма Бичими келишмаган, беўхшов, 
бесўнақай кийим ёки ёпинчиқ. -Баҳрингиз 
очилибди, ойи. -Очилганда қандай! Шу рў- 
дапони ёпиниб, умримни хазон қилган экан- 
ман. А. Мухтор, Опа-сингиллар. Ичкари уй- 
ларнинг биридан, липпасига қистирилган 
рўдапо қўнғир кўйлагининг этагини шоша- 
пиша тузатган кўйи, семиз, бадқовоқ хотин 
чиқиб келади. X. Султонов, Бир оқшом эр- 
таги. 

4 Кўпол, қовушмаган одам. Ҳабиба хо- 
ним.. Валихоннинг кўз очиб кўргани, Теҳрон 
ea Кобулга номи кетган савдогарнинг қизи. 
Майна-чи? Ҳишлоқи, саҳройи, рўдапо бир қиз. 
Ш. Тошматов, Эрк қуши. «Бўтам»лаб ту- 
риб, жонимни олади шекилли бу рўдапо, дея 
хаёлланди. С. Сиёев, Ёруғлик. 

РЎЁ [а. pL j j — кўриш; туш кўриш, тушда 
кўрилган нарса] Мавжуд бўлмаган нарса, 
ҳодиса. Агар алдамаса шу совуқ симлар, Гар 
шул эшитганим бўлмаса рўё, Сен бешик эмас- 
сан, дорсан, табиат, Сен она эмассан, жал- 
лодсан, дунё! А. Орипов, Юртим шамоли. 
Нечун рўёларни тан олиб, таниб, Менинг бор- 
лигимга келтирурсан шак! Т. Қаҳҳор, Оқўрик. 
Билмайсан: ҳақ қайда, қайдадир рўё, Қоқи- 
либ кетгандек бўлаверасан Кафт каби теп- 
текис жойда ҳам гўё. Газетадан. 

РУЁБ [ф. — С У В юзаси, сатҳи: маъ- 

лум бўлиш, воқеланиш]: рўёбга чиқмоқ 1) 
юзага чиқмоқ, амалга ошмоқ; ушалмоқ. Ин- 
шоолло, шу кунларда халқнинг озодлиги учун 
жонини тиккан жадидларнинг эзгу ниятлари 
рўёбга чиқиб, уларнинг авлодлари мустақил- 
ликнинг гаиипини сурмоқдалар. Газетадан. 
Турмушда кишининг тузган режалари ҳамма 
вақт ҳамрўёбга чиқа бермас экан. О. Ёқубов, 
Икки муҳаббат; 2) намоён бўлмоқ, воқе- 
ланмоқ. Фикр тил материали базасидагина 
рўёбга чиқади; 3) айн. рўшноликка чиқмоқ 
қ. рўшнолик. Боёқиш анча рўёбга чиқиб қолди. 
Ойбек, О. в. шабадалар. 


РЎЖА с. т. қ. рўйжо. Эрталаб Тўпа хола 
ўзини бир оз енгил ҳис қилди. Ҳамма ёқ озода, 
оқ рўжа, тувакда гуллар. И. Раҳим, Ҳаёт 
булоқлари. 

РЎЗ [ф. jjj — кун, кундуз пайт, бир кеча- 
кундуз; сана; давр] кт. Кун, бир кун. Рўзингни 
сот, рўшнолик ол. Мақол. н Ул муртаддин.. 
жаноби тождорга ҳар рўз, балки ҳар соат 
хавф бордир. А. Қодирий, Ўтган кунлар. 

Рўзи азал [ф.+ а. Jjl jjj — қадим вақт- 
лардан, эскидан] Ўтмигцдан, аввалдан. Рўзи 
азал қиз қисматида Эрга тегмоқ одати бор- 
дир. Ҳ. Олимжон. Рўзи қиёмат [ф. + а. jjj 
— одамлар қайта тириладиган кун] қ. 
қиёмат. Тонгла рўзи қиёматда қилган кав- 
сардан шароб, То ўлгунча сени ucmap бахти 
қаро Гулшароб. «Нурали». Жумла мўмин йиғ- 
лагайдур рўзи қиёмат, қайдасиз? Эй падар, 
жаннатмакон, пийрибадавлат, қайдасиз?Н. 
Аминов, Суварак. [Мастура Мирзараимга:] 
Сизни деб қора бўлган бу юзларимни байтул- 
лога суркамай ўлсам, рўзи қиёматда қандай 
бош кўтарамаи? Ҳамза, Паранжи сирлари. 

РЎЗА [ф. ь jjj — рўза, кундузги иш] 1 
дин. Мусулмонларнинг ҳар йили бутун ра- 
мазон ойи давомида дунёвий ишлардан ўзи- 
ни тийиб, бутун кун бўйи ҳеч нарса емай- 
ичмай юриш урф-одати; исломдаги бешта 
рукн (фарз) дан бири. Рўза тутмоқ. Рўзани 
очмоқ. Ўттиз кун рўзанинг бир кун байрами 
бор. Мақол. 

2 с. т. Рамазон ойи. [Саховатли бой- 
ларнинг] Урўзадан бу рўзага берадиган сада- 
қаси дарёдан томчи эмасми? Ойбек, Тан- 
ланган асарлар. 

РЎЗНОМА [ф. jjj — газета; эсдалик, 
кундалик] 1 эск. Мажлиснинг кун тартиби. 
Пирмат аълам мажлисни очиб, рўзномада 
озиқ-овқат ea думахонага сайлов масаласи 
турганлигини эълон қилди. М. Осим, Тилсиз 
гувоҳ. Мажлисни жамоа шўросининг mon- 
шириғи билан Жўра батрак очди.. Каримов 
раисликни олиб бораркан, рўзномани эълон 
қилди. Ҳ. Шамс, Душман. 

2 с.т. қ. газета. ..рўзнома ea ойномаларни 
вилоят аҳолисига ўз вақтида етказиб бериш 
керак. Газетадан. Бугун, шаҳримизда улкан 
анжуман йиғилган аснода, мен рўзномада 
эълон қилинаётган ихчамгина мақоламда узоқ 
тарих ҳикоясига берилиб кетмоқчи эмасман. 
Газетадан. 





РЎЗҒОР [ф. — давр, вақт; тақ- 

дир, насиба; мавқе, ҳолат, шарт-шароит; 
қулай имконият; олам, жаҳон] 1 Ўзига мус- 
тақил ҳар бир оила, ҳар бир хўжалик. Аёл- 
нинг сариштаси — рўзғорнинг фариштаси. 
Мақол. н Сени деб уйимдан, рўзғоримдан 
кечдим. С. Аҳмад, Уфқ. Ҳа, дуруст, ишга 
яроқли полвондек йигит бўлсанг, рўзғорга бош 
бўласан энди, ўғлим. С. Кароматов, Олтин қум. 
Шу пайтгача доим рўзғор иши билан банд 
бўлган Маликахон заводга ишга кириб кетди. 
С. Зуннунова, Кўк чироқлар. 

2 Шундай оила ёки хўжаликка тегишли 
ва унинг тирикчилиги учун зарур анжом- 
ашёлар, икир-чикирлар. Рўзғор зийнати — 
ўтин, Уй зийнати — хотин. Мақол. н Қў- 
шу омоч, бош айланмас кичик қўрғон, Овқат- 
рўзғор, кавшай десанг — оби ёвғон. Ҳ. Ғулом, 
Танланган асарлар. Агар бошқа одам бўлган- 
да, Маҳфузага тўғри йўл кўрсатар, рўзғори- 
ни бутлаб олишни ўргатарди. Газетадан. Ҳо- 
дир бутун рўзғор ташвишларини зиммасига 
олишга мажбур бўлди. «Ёшлик». 

3 Турмуш, оила. -Катта қизининг рўз- 
ғорини ҳам шу кампир бузган. Магазинда иш- 
лайдиган топармон-тутармон бир йигитни 
ичкуёв қилиб, роса соғиб ичди, — деди келин. 
С. Аҳмад, Чўл бургути. Буларнинг ҳам ай- 
римларининг рўзғор, фарзандлари бор, баъ- 
зилари эрта-индин узатиладиган бўлиб, бўй 
етиб турибди. Газетадан. 

Рўзғор кўрмоқ 1) қ. рўзғор қилмоқ 1. Ҳа- 
ли Бодомгулнинг тупроғи совимай, янгисини 
топибди. Бирон марта рўзғор кўрмаган, не- 
не йигитлар кўзини куйдирган бу тамтам қиз 
унинг тузоғига тушиб қолганига сира ту- 
шунолмасди. С. Аҳмад, Жимжитлик. Ахир мен 
ҳам рўзғор кўрган эдим. С. Аҳмад, Уфқ; 2) қ. 
рўзғор қилмоқ 2. Рўзғор кўрса, тушуниб қо- 
лар, деган фикргина Марзия холага таскин 
берар, келинига ҳам буларнинг ҳаммаси вақ- 
тинчалигини уқтириб, кўнглини овларди. С. 
Зуннунова, Кўк чироқ. Рўзғор тебратмоқ 
Оилани иқтисодий жиҳатдан таъминламоқ, 
оилани боқмоқ. У[Маҳмуд Торобий] ўзининг 
Муҳаммад ва Али исмли икки укаси билан 
саҳардан mo шомгача меҳнат қилиб, катта 
рўзғорини тебратиб турарди. М. Осим, 
Маҳмуд Торобий. Бу палътони меҳнат қи- 
лиши, пул топиши, рўзғор тебратиши мумкин 
бўлган соппа-соғ шу қўллари билан бировга 
элтиб берадими? С. Зуннунова, Кўкчироқлар. 


Рўзғор қилмоқ 1) оила қурмоқ. Карим қан- 
дай ақлли йигит. Бечора ота-онасиз етим 
ўсди. Рўзғор қилишни тоқатсизлик билан кут- 
япти. Ш. Рашидов, Бўрондан кучли; 2) ўз 
хўжалиги учун зарур анжом тўпламоқ, бой- 
лик орттирмоқ. Шунчали рўзғор қилиб, лоақал 
юмшоқроқ нон едирмасак.. Киши жуда ҳам 
уялади! А. Қодирий, Меҳробдан чаён. 

РЎЗҒОРЛИ Рўзғорга эга бўлган, рўзғор 
қилган; оилали. Уй-рўзғорли киши. н [Ях- 
шибоев:] Айниқса, менга ўхшаган катта рўз- 
ғорли одамга — вақтида йиғинмаган эканман, 
кейин бола-чақани ҳам эринмай кўпайти- 
рибмиз — оғири энди елкага тушяпти. М. М. 
Дўст, Лолазор. 

РЎЗҒОРХАЛТА Рўзғор учун керакли, 
рўзгорда ишлатиладиган катта халта. Савдо- 
сотиқ учун юртма-юрт кезадиган, кунора 
зил-замбил рўзғорхалта билан бозордан қай- 
тадиган, нозик жуссасидан ҳам оғирроқ қоп- 
ларни у бозордан бу бозорга ташийдиган 
аёлнинг феъли ҳам ўзгара боради. Газетадан. 

РУЗҒОРЧИЛИК Рўзғор, кундалик ҳаёт 
ташвишлари, икир-чикирлари, рўзғорга оид 
иш ва ташвишлар. -Яхиш, яхши, қўй сўй- 
ганингиз маъқул, беш-ўн қадоқни зиёфатга 
ишлатсангиз, қолган ёғ-гўшт, ахир, рўзғор- 
чилик, дейди. А. Қодирий, Кичик асарлар. 
Рўзғорчиликда ҳар гап ўтади. С. Аҳмад, Уфқ. 

РЎИ [ф. — юз, юза, сатҳ] Бирор нар- 

санинг сиртқи томони, юзи. Офтобрўйи. н 
Бир нафас қуёшдай кўрсатсин у рўй, Бир 
нафас қуёшдай порласин қуёш. А. Орипов, 
Йиллар армони. 

Рўй бермоқ Воқе бўлмоқ, содир бўлмоқ, 
юз бермоқ. Аҳмаджон қандай ҳодиса рўй бер- 
ганини дарҳол фаҳмлаб, орқа ёқдан томга 
чиқди. А. Қаҳҳор, Олтин юлдуз. Жамияти- 
мизда рўй бераётган буюк ўзгаришлар, қай- 
та қуриш жараёни олимлардан ҳам астой- 
дил сафарбарликни тақозо этмоқда. Газета- 
дан. Чарос нима ҳодиса рўй берганини анчага- 
ча ўзиям тушунмай қолди. Ў. Ҳошимов, Қал- 
бингга қулоқ сол. Рўйи жаҳон (ёки замин) 
Ер юзи, дунё, олам, жаҳон. Оташ арава, 
милтиқ, тўп, ўқ, калиш, газлама.. боринг-чи, 
шу рўйи заминда кўриниб турган илму ҳунар 
шулардан чиқади. А. Қодирий, Обид кетмон. 
Бутун рўйи заминга ядро фалокати соя 
ташлаб турган айни пайтда халқаро бир- 
дамлик тантанаси улкан аҳамиятга эгадир. 
Газетадан. 




РЎЙЖО [ф. — юз, юза + La. — жой] 

Гулдор ёки сидирға чойшаб. -Нима бу? — 
деди хотин, рўйжони ёзиб. -Каравотнинг 
тепасига осгани шундақа бир нарса қидириб 
юрган эдинг шекилли. Жуда ажойиб нарса. А. 
Қаҳҳор, Қанотсиз читтак. 

РЎЙИНАТАН \ф. cPcPjj — мис танали, 
ўқ ўтмайдиган — Фирдавсий «Шоҳнома»- 
сидаги Исфандиёрнинг лақаби] Ўтакетган 
зўравон, олғир; маккор, қув. Рўйинатан 
одам. н Лекин Тошпўлат рўйинатанким, 
тунов кун газлитда [газетада] бир мунча 
фисқу фасод сўзлардин ёзиб.. жумла уламо- 
дин фақирни ҳам ҳақорат қилган эркан.. А. 
Қодирий, Кичик асарлар. 

РЎЙИРОСТ [ф. J:S jj — очиқ, дан- 
гал юз] рвш. 1 Бирор андишага бормасдан, 
юз-хотир қилмасдан; тўппа-тўғри, дангал, 
очиқ. Рўйирост гапирмоқ. н Кеча сиз.. роса 
соат 11 да қаерда эдингиз?Кўчадамидингиз ё 
ишхонадами? Шу саволга коллектив олдида 
рўйирост жавоб беринг. С. Абдуқаҳҳор, Са- 
намай саккиз дема. Булар [пиёда аскарлар] 
ҳаммаси ҳам милтиқ ва автоматларни тай- 
ёр тутган ҳолда, рўйирост бостириб кел- 
моқда.. А. Қаҳҳор, Олтин юлдуз. 

2 Тикка; бор бўйича. Йигитлардан 6upu.. 
кўзларини чақчайтириб, оғзини катта очиб, 
йўғон товуш билан атрофга бонгурди: -Юра- 
вер! Йигитлар, юравер! Майдонга рўйирост 
чиқиб, ҳаққимизни дов қиламиз. Ойбек, Тан- 
ланган асарлар. 

3 Чинакамига, астойдил. Унинг [Сидиқ- 
жоннинг] кулиши Ўрмонжоннинг рўйирост 
ғашини келтирди. А. Қаҳҳор, Қўшчинор 
чироқлари. 

РЎЙИХОТИР [ф. + а. jlnC^jjj — хоти- 
ра(си) олдида, учун] Андиша, риоя, юз- 
хотир. Рўйихотир қилмоқ. 

РЎИИХУШ [ф. Jb — ёқимли, қув- 
ноқ, очиқ юз] Очиқ чеҳра ва илтифот; ях- 
ши муносабат. Элмуроднинг Анна Ивановна 
билан бир оз гаплашиб ўтиргиси, унинг энди- 
ги режалари билан танишиш нияти ҳам йўқ 
эмасди. Ҳарасаки, унинг рўйихуши йўқ. Шуҳ- 
рат, Шинелли йиллар. 

Рўйихуш бермоқ Очиқ чеҳра билан ил- 
тифот қилмоқ, майл билдирмоқ. У [Вали 
полвон] раисга борган экан, раис ҳам унча 
рўйихуш бермай, “майли, қурилишда синаб 
кўрамиз ”, дебди. Ҳ. Назир, Ўтлар туташганда. 


РЎЙИХУШЛИК Очиқ чеҳралик, илти- 
фотлилик, мойиллик, розилик. Эшонбоев 
Зокирнинг нега бу ерда турганига энди ту- 
шунди ea ўзи бошқа одамга рухсат олмоқчи 
бўлгани учун рўйихушлик бермади. П. Қоди- 
ров, Уч илдиз. 

РЎЙХАТ [ф. + а. _k а. jjj — хат, ёзув бў- 
йича] Нарсаларни, кимсаларни маълум тар- 
тиб билан ҳисобга олиб, ёзиб чиқиш ва шу 
жараённинг натижаси бўлган ҳужжат. Бултур 
раис енгил ишларга ярайдиган қарияларни 
рўйхат қилганида, отани ёзмаган экан, ота 
рўйхатга кирмай қолган чолларни йиғиб, 
мажлис қилди. А. Қаҳҳор, Асрор бобо. 
Асадилло чўнтагидан бугун жуда кўп марта 
кўз югуртирган рўйхатини олди. Ф. Муса- 
жонов, Қумри. 

РЎЙХАТЧИ Рўйхатга олувчи, рўйхат 
тузувчи киши. 

РЎКАЧ [ф. JS. jj — устки, ҳимоя қатлам, 
қоплама] Кўз-кўз қилиб, ёмонини яшириш 
учун ажратиб, олдинга қўйилган сара нар- 
са; молнинг, нарсанинг сараси. Кулупнайнинг 
рўкачи. н [ “Четан ” колхози] Район бўйича 
эмас, Ўзбекистон бўйича энг обрўли намунавий 
колхозлар қаторига кўчади. Районга.. келган 
меҳмонларга районнинг рўкачи бўлиб қолади. 
А. Қодирий, Обид кетмон. 

Рўкач қилмоқ 1) пеш қилмоқ, дастак 
қилмоқ. [Ботир:] Ҳадеб қўчқорлигингизнирў- 
кач қилаверасизми, Валихўжа ака! Камтар- 
ликҳам керак кишига! Н. Сафаров, Ҳаёт мак- 
таби; 2) баҳона қилмоқ. -Бир нарса деса, уч 
ойдан бери тўланмаган уй пулини рўкач қи- 
либ, бет-кўзингизни юласиз, — деди Ҳабиба 
эрига. Қ. Кенжа, Тог йўлида бир оқшом. 1994 
йил мавсумида бошқа сабабларни рўкач қи- 
лишга ea ўзини оқлашга ўрин йўқ, деб ўйлай- 
ман. Газетадан. 

РЎМОЛ [ф. + а. JLojj — л.м. юзга ту- 
тилган мато: сочиқ; рўмол(ча)] 1 Аёллар бо- 
шига ўрайдиган, одатда, тўртбурчак шакл- 
даги мато. Дока рўмол. Шоҳи рўмол. Эр-хо- 
тиннинг уриши, дока рўмолнинг қуриши. Ма- 
қол. н Хотин бошидаги жун рўмолини олди- 
да, бир-икки қоқиб, яна ўради. М. Исмои- 
лий, Фарғона т. о. [Анвар:] Жавоб айтиб кет, 
Раъно! -Ҳа, шундай! — деди Раъно гул ёнида 
рўмолини тўғрилаб, — Энди сизнинг олдингиз- 
га чиқмайман. А. Қодирий, Меҳробдан чаён. 

2 Умуман, шундай мато, парча. Унинг 
[ Тошматнинг] боши дока билан ўралган, чап 





қўли рўмол билан елкасига осиб қўйилган эди. 
Ҳ. Ғулом, Машъал. 

РЎМОЛЧА Кичкина рўмол, дастрўмол. 
Кейин рўмолчасини қўлида ҳимариб ўтириб, 
ашула бошлади. С. Зуннунова, Олов. -Оф- 
тобнинг тафти ёмонмас-а! — Зойиржон пид- 
жагини ечиб ташлаб, рўмолча билан бўйни- 
ни артди. Ў. Ҳошимов, Қалбингга қулоқ сол. 
Ўшанда бир тасодиф сабаб бўлди-ю, касал- 
хонанинг бош ҳамшираси сўроқ пайтида ик- 
кита рўмолча ишлатди. Ў. Умарбеков, Ёз 
ёмғири. 

РЎПАРА [ф. jjuj — юзма-юз] Бир 
нарсага ёки кузатувчига, сўзловчига қара- 
ма-қарши томон; қарши. Рўпарадаги уй. н 
Дераза рўпарасидаги туйнукдан Рузвоннинг 
боши кўринди. С. Зуннунова, Янги дирек- 
тор. Театр-рассомчилик институтининг 
шундоққина рўпарасида, кўчанинг бериги 
бетида, уч туп ёш чинор бор. Ў. Ҳошимов, 
Қалбингга қулоқ сол. 

Рўпара бўлмоқ (ёки келмоқ) 1) юзма-юз 
учрашмоқ, учрашиб қолмоқ. Бироқ унинг 
тили қисиқ; онасига сўз қайтариш эмас, 
рўпара бўлишга ҳам юраги безиллар эди. А. 
Қаҳҳор, Қўшчинор чироқлари; 2) дуч кел- 
моқ, йўлиқмоқ. Шу-шу Адолат Бегимхон 
билан гаплашмай қўйди. Мана энди улар яна 
рўпара келдилар. И. Раҳим, Чин муҳаббат. 
Титраб, от чоптириб келаётган Бадиа.. 
душман отлиқларидан бирига рўпара бўлиб, 
жон-жаҳди билан қилич солди. Мирмуҳсин, 
Меъмор. Поезд тўхтаганда, югургилаб бит- 
та проводникка рўпара бўлдим. С. Сиёев, 
Ёруғлик. Рўпара қилмоқ 1) юзма-юз қил- 
моқ, учраштирмоқ. Сен менга Сулувни рў- 
napa қилавер-чи [деди Аллон Палмонга]. А. 
Мухтор, Қорақалпоқ қиссаси. «..энди бўлса 
икки болали одамни рўпара қилиб ўтирибди», 
— деб ўйлади Азиза ҳамон шифтдан кўз уз- 
май ётаркан. Ў. Ҳошимов, Қалбингга қу- 
лоқ сол; 2) дуч келтирмоқ, йўлиқтирмоқ. 
Сени илк дафъа Ферузга рўпара қилганимда, 
имонимдан чекиндимми? Ҳа, бир баҳя че- 
киндим. С. Сиёев, Аваз. Жапақдан қутулдик, 
Элгелди энди унга қизини эмас, ажалини 
рўпара қилади. А. Мухтор, Қорақалпоқ қис- 


саси; 3) тўғри қилмоқ; кўрсатмоқ. Эшоннинг 
“жилов ” тўғрисидаги фикри Элмуроднинг 
ғазабини келтирди. Энди у дангал фактлар- 
ни рўпара қилишга қарор берди. П. Турсун, 
Ўқитувчи. 

РЎПОЧ [ф. Jh j^jj — ғилоф, қоплама; 
юзни бекитиб турадиган қалин тўр парда] 
шв. Таннозлик билан юзини бекитувчи аёл. 
[Холисхон Тожибойга:] Отим ҳалигидақа.. 
бўлса ҳам, ўзим бир рўпочдан ортиқман. 
Ҳамза, Паранжи сирлари. 

РЎШНОЛИК [ф. ^IiJljj — ёритиш, 
ёруғлик, равшанлик] Бахтли, фаровон ҳаёт, 
ёруғлик. -Аммо унинг [Ҳамид Олимжоннинг] 
сўзларини эшитган ҳар бир одамнинг юра- 
гидаги тугун ечилгандек, чеҳрасида рўшно- 
лик белгилари пайдо бўлди. Шукрулло, Жа- 
воҳирлар сандиғи. -Ҳимматингизга балли, 
Гулбадан. Оз қолди. Рўшнолик йўлимизни 
чароғон қилиб, бахтимиз келадиган дамлар 
яқин.. — деди Равшан Гулбаданга. С. Каро- 
матов, Бир томчи қон. 

Рўшноликка чиқмоқ ёки рўшнолик кўр- 
моқ Юзага чиқиб, бахтли, фаровон ҳаётга 
эришмоқ, ёруғликка чиқмоқ, эркин бўлмоқ. 
Даврада унинг дастидан рўшнолик кўролмай 
юрганлар хушвақт бўлди. Т. Мурод, Қўшиқ. 

РУЯ \ф. jj — уст, юза қисм] Юз, юза, 
бет. Ҳовли рўяси. 

Офтоб рўя Офтоб тушиб, тегиб туради- 
ган жой, томон. Кампир офтобрўяга қараб, 
битбозлик қилиб ўтирса, Гўрўғлибек оҳиста- 
оҳиста ўтиб кетиб бораётир. Эргаш Жуман- 
булбул ўғли. 

РЎЯН [ф. Jijj — ўсимлик номи] Бир 
йилда икки марта гуллаб, икки марта ҳосил 
берадиган сариқ гулли ўсимлик (тиббиётда 
буйрак тошини эритувчи кислота олиш 
учун, халқ хўжалигида қизил бўёқ модда 
олиш учун ишлатилади). Илгари ана шу 
адирларда бутун бир қишлоққа етиб, ортиб 
қоладиган ем-хашакбоп сунбул, сўзан, рўян, 
олабута, балиқкўз, жингул сингари юз хил 
тўйимли гиёҳлар тиззага уриб ётарди. Ж. 
Абдуллахонов, Хонадон. Рўян — фойдали 
ўсимлик, танаси эгилувчан бўлганлиги сабабли 
ундан арқон, сават тўқиларди. Газетадан. 




СААМ қ. саамлар. Саам халқи. 

СААМЛАР Норвегия, Швеция, Фин- 
ляндия, Россияда яшовчи, саам тилида сўз- 
лашувчи халқ. Саамлар қадимдан буғучилик, 
балиқ овлаш ва овчилик билан шуғулланади. 
«ЎзМЭ». 

САБА шв. Меш, саноч (теридан ясал- 
ган, қимиз солинадиган идиш). Бир саба 
қимиз. Сабада қимиз келтирмоқ. 

САБАБ [а. — боис, важ, баҳона; йўл, 

усул; алоқа] 1 Бирор (кўнгилли ёки кўн- 
гилсиз) иш-ҳаракат, воқеа, ҳодисанинг 
юзага келишида, содир бўлишида омил 
бўлган бошқа бир воқеа, ҳодиса; боис, омил. 
Касалликнинг келиб чиқиш сабаби. н [Меъ- 
мор:] Биз Хуросондан нима сабабдан чиқиб 
кетаётганимиздан хабарингиз борми? Мир- 
муҳсин, Меъмор. Дарахтларнинг нобуд бў- 
лиши ернинг қуришига, сув камайишига са- 
баб бўлади. Газетадан. Ядро нурланишлари 
моддаларга таъсир қилиб, улар молекула- 
ларининг ўзгаришига сабаб бўлади. «Фан ва 
турмуш». Шеър ун чекса, шоирнинг армони 
сабаб бўлгай. А. Орипов. 

2 Бирор иш-ҳаракат ёки ҳолат учун асос 
бўлган нарса; важ, баҳона, боис. Узрли са- 
баб. н Отабек яна ўн беш кун ўтказиб, 
тағин бир нозик сабабни ўртага ташлаб, 
онасининг рухсатисиз Марғилонга жўнаб со- 
ладир. А. Қодирий, Ўтган кунлар. Албатта, 
аталадан тиш синмайди, аммо бу қимирлаб 
турган тишнинг тушганлигига бир сабаб, 
холос. Шукрулло, Жавоҳирлар сандиғи. 

Сабаби тирикчилик Яшаш, кун кечириш, 
тирикчилик воситаси, тирикчилик тақозо- 
си билан. Эндиликда «мунгли», «муштипар» 


сингари сўзлар қовушмай қолган, бу хотин- 
лардан ҳеч бири қилаётган ишига, касби- 
корига сабаби тирикчилик деб қарамайди. А. 
Қаҳҳор, Танланган асарлар. 

3 флс. Оламнинг ҳаракати ва бирон-бир 
вақт мобайнида бўлган ўзгаришдан сўнг 
иккинчи бошқа бир натижанинг заруран 
келиб чиқишини таъминловчи асосий 
ҳодиса. 

4 сўр. олм. взф. Нима учун? Нега? Шоҳ 
бўлсанг, сабаб ўғрилик қилган фуқароларинг- 
ни тергамайсан ? А. Қаҳҳор, Башорат. 

Сабаб эргаш гап тлш. Бош гапдаги иш- 
ҳаракатнинг сабабини билдирувчи эргаш гап. 
Сабаб ҳоли тлш. Иш-ҳаракатнинг сабабини 
билдирувчи ҳол. 

САБАБИИ \а. — сабабли, сабаб би- 

лан бўладиган] флс. Сабабиятга асосланган; 
сабабли. Сабабий боғланиш. 

САБАБИЯТ [а. г.;..... — боғлиқлик, ало- 
қадорлик] флс. Ҳодисаларнинг табиий, 
ижтимоий, объектив ўзаро алоқасини, боғ- 
ланишини билдирадиган категория. Саба- 
бият қонуни. 

САБАБКОР [а. + ф. jK. .... — сабаб, омил 
бўлувчи; айбдор] кт. айн. сабабчи. Сабаб- 
корми ёлғиз тақдир ҳолингга санинг? Э. Во- 
ҳидов. [Асад:] Қани, айтинглар-чи, базмнинг 
сабабкори ким? Н. Сафаров, Кимга тўй, 
кимга аза. [Дадавой:] Ёмон кўрадиган бўлса, 
сизлар сабабкор. Халқни менга қарши қутур- 
тириб юргансизлар. Уйғун, Навбаҳор. 

САБАБЛИ 1 Бирор ҳодиса, ҳолат таъ- 
сирида юз берган, бирор сабабга асослан- 
ган. У кишининг кечикиши сабабли. н Энди 
кундош билан уч-тўрт кун апоқ-чапоқ бўлиб. 





оғиз-бурун ўпишгандай бўлар, лекин яна уч- 
тўрт кун сабабли-сабабсиз сира гаплашмай, 
тескари бурилар эди. Ойбек, Танланган асар- 
лар. 

2 айн. сабабий. Сабабли боғланиш. 

3 кўм. (б. к. билан) Учун, туфайли, оқи- 
батида, сабабдан. Подшонинг хасталиги са- 
бабли мамлакатда тўю маърака, базмлар 
тўхтатилган. Мирмуҳсин, Меъмор. Ҳаво 
ҳароратининг юқори бўлиши сабабли тут- 
ларда ён шохларнинг жадал ўсиши ва барг- 
лар сонининг кўпайиши содир бўляпти. Газе- 
тадан. Шу сабабли куйлаб сени умрим кечар. Ё. 
Мирзо. Антибиотиклар микроорганизмлардан 
ҳосил қилиниши сабабли қимматга тушади. 
«Фан ва турмуш». 

САБАБСИЗ Бирор сабаби бўлмаган, 
асосланмаган; асоссиз, важсиз, баҳонасиз; 
узрсиз. Сабабсиз жанжал. Сабабсиз ўқиш- 
дан қолмоқ. н Табиат ва ижтимоий ҳаёт- 
да сабабсиз бирорта ҳодиса ёки воқеа содир 
бўлиши мумкин эмас. «Фалсафа қомусий 
луғати». 

САБАБЧИ Бирор иш, воқеа-ҳодиса ёки 
ҳолатнинг юзага келишига, содир бўлиши- 
га сабаб бўлган кимса, нарса, омил; сабаб- 
кор. -Бугунги кечамиз сабабчилари бўлмиш 
келин ва куёвнинг ҳар иккаласи заводимиз 
ишчилари бўлади, — деди нотиқ ғурур билан. 
«Ёшлик». -Янглиш сўзлайсиз, онажон, — деди 
Кумуш, — сиз дунёда туришга лойиқ эдингиз, 
лекин сизнинг дунёдан тўйишингизга сабабчи 
мен эдим. А. Қодирий, Ўтган кунлар. Ҳаҳ- 
қаҳанинг сабабчиси бўлган тўтиқуш гўё ғо- 
либона ҳаммага қарагандек эди. Газетадан. 

САБАНТУИ [т. сабан — темир омоч + 
тўй] Татар ва бошқирд халқларида баҳорги 
дала ишлари тугаши муносабати билан 
ўтказиладиган байрам. 

САБАНЧА Йиртқичлар туркумига ман- 
суб сутэмизувчи ҳайвон, дала мушуги. 

САБЗ [ф. — яшил, яшил рангли; ғўр, 

хом; янги, ёш] Яшил; баргранг, баргика- 
рам, пистоқи (ранг). Ул надурким, сабз тўн- 
лик қуш дарахтнинг қошида. Увайсий. 

Сабз урмоқ Ўсиб, униб чиқа бошламоқ, 
ниш урмоқ. Энди мўйлаби сабз урган, яқин- 
дагина Фарғона жангидан қайтиб келган 
Низомиддиннинг ранги девор бўлиб оқариб 
кетган эди. Мирмуҳсин, Меъмор. 

САБЗА [ ф. — яшил ўт, кўкат, майса] 

1 Ям-яшил барра ўт, майса. Баҳор, ҳар ён 


ёзилган сабза. Оҳуларда шўхлик ва ғамза. 
Ғайратий. Офтоб ҳижронида тонг сабзалар- 
га қўнди нам, Ўйлаким, киприкларимни эгди 
тонг гирён юки. Э. Воҳидов, Муҳаббат. Ором 
олур қир сабзалари, Ухлар Бўта, ухлайди 
Ойхон. Миртемир, Асарлар. 

2 Яшил, зумрадранг. Сабза ўт. н Дов- 
dapaxm, гулу гулзорлар, сабза райҳонлар ҳам- 
ма ёқниўраб олган. Газетадан. Ёритганча то 
юрак ичин Сабза ўтлар шабнамга қонар. X. 
Даврон. Навбаҳор, очилди гуллар, сабза бўлди 
боғлар. Муқимий. 

Сабза урмоқ айн. сабз урмоқ қ. сабз. У 

[Темиржон] энди улғайган, мўйлови сабза 
уриб, йигитча бўлиб қолган. Ж. Абдуллахонов, 
Орият. 

3 Оқ кишмишдан сояда қуритилган оч 
кўкиш майиз; сояки майиз. 

САБЗАВОТ [ф. — «сабза» с. 

нинг кўпл.] Резавор ва полиз экинлари ҳам- 
да уларнинг овқатга ишлатиладиган маҳсу- 
ли (бодринг, карам, сабзи, пиёз, помидор 
ва ш. к.). Сабзавот экинлари. Сабзавот дўко- 
ни. н Хушбўй мевалар, айниқса, кўкатлар, 
турли нав сабзавотлар жуда мўл йиғилди. 
Ойбек, Нур қидириб. Чанқоқликни қондириш 
учун сабзавот, мева шарбатлари, турли қай- 
натма ичимликлар ҳам тавсия этилади. Га- 
зетадан. 

САБЗАВОТКОР Сабзавот экинлари 
етиштириш билан шуғулланувчи, резавор 
экинлар экувчи, етиштирувчи. Сабзавоткор 
хўжалик. н Ўтган йил фақат деҳқонлар учун 
эмас, чорвадору сабзавоткорлар, боғбонлару 
соҳибкорлар учун ҳам оғир келди. Газетадан. 

САБЗАВОТЧИ 1 айн. сабзавоткор. Ҳа- 
васкор сабзавотчи экиладиган уруғлар тўғри- 
сида ҳам ҳозирдан бош қотириши даркор. Га- 
зетадан. 

2 Сабзавот савдоси билан шуғулланувчи, 
сабзавот сотувчи. 

САБЗАВОТЧИЛИК Деҳқончиликнинг 
сабзавот экинлари экиш ва сабзавот етиш- 
тириш билан шуғулланувчи тармоғи. Сабза- 
вотчилик хўжалиги. н Раиснинг машинаси.. 
сабзавотчилик бригадаси томон бурилиб кет- 
ди. С. Нуров, Майсаларни аёз урмайди. 

САБЗАЗОР [ф. — яшил ўтлоқ] 

Ям-яшил барра ўтлар билан қопланган ер; 
дала, майсазор. Шудринг маржонлари тақ- 
миш сабзазор, Сувларга узалмиш толларнинг 
илки. Миртемир. 






САБЗАК [ф. — «сабза» с. нинг кичр.: 

қорачадан келган, буғдойранг] 1 Қорачадан 
келган, қорамағиз, буғдойранг. Ғофиржон 
ака кенг елкали, ўрта бўйли, қора қош, қора 
кўз, сабзак юзи сал қорайган бир кииш эди. Н. 
Назаров, Замин. 

2 Қовуннинг бир нави. Яна сабзак била 
умрбоқий, еган одамгадир умр боқий. Б. 
Аминзода. 

САБЗИ [ф. ^ — ошкўклар, зиравор- 

лар; хомлик, пишмаганлик] Сабзавот экин- 
ларининг бир тури ва унинг истеъмол қи- 
линадиган маҳсули. Қизил сабзи. Мушак 
сабзи. Сабзи экмоқ. Сабзи тўғрамоқ. н 
Экинлар жуда соз. Айниқса, картошка билан 
сабзи мўл ҳосил беради. Ойбек, Танланган 
асарлар. Уста Олим ошга сабзи босиш билан 
овора эди. А. Қодирий, Ўтган кунлар. 

Мирзойи сабзи қ. мирзойи. Эркак сабзи. 
қ. эркак. -Пули бор ейди, пули йўқ-чи, — ба- 
ланд овоз билан сўради эркак сабзига ўхша- 
ган бир киши. К. Яшин, Ҳамза. 

САБЗИТЎҒРАР этн. Тўй ошидан бир 
кун аввал эркакларнинг тўй бўладиган хо- 
надонга йиғилиб, ош сабзисини тўғраб тай- 
ёрлаб қўйишидан иборат маросим. Танишим- 
никида никоҳ тўйидан олдинги сабзитўғрар 
куни эди. Газетадан. 

САБЗИФУРУШ [ф. - саб- 

завот, ошкўк сотувчи] Сабзи сотувчи. Бо- 
зорчада бир-икки сабзифурушдан бошқа ҳеч 
ким қолмаган эди. Газетадан. 

САБИИ [а. ц — гўдак, бола, йигитча; 
ёш шогирд] эск. кт. 1 Кўкракдан ажратил- 
ган гўдак. Йўқ, инсон ҳануз сабий, балоғатга 
етмагандир. А. Қаҳҳор, Сароб. 

2 кўчма Ҳали вояга етмаган; ғўр, пиш- 
маган, тажрибасиз. Қалби тоғлар қадар зўр, 
аммо ўзи Энди ўн иккига кирган бир сабий. 
Уйғун. 

САБИИЛИК Гўдаклик, болалик. Вақти 
келиб инсон балоғатга етади, унинг сабий- 
лик феъл-атворлари орқада қолади. А. Қаҳ- 
ҳор, Сароб. ..само ea заминнинг азалий муво- 
занатига nymyp етди, сабийликнинг маъсум 
хаёллари устуворлашмай.. хотирага айланди. 
Ш. Бўтаев, Кўрғонланган ой. 

САБИЛ [а. J_. ; ... — йўл; имконият, воси- 
та] 1 Эгасиз, қаровчисиз қолган; эгасиз, 
қаровсиз қолиб хароб бўлган, аянчли, ачи- 
нарли аҳволга тушган. Сабил бўлди манинг бу 
ўсган жойим, Сенга тегсам, қаттиқ экан 


манглайим. «Ойсулув». Қазингиз сабил қо- 
ладиган бўлди, бойвачча, кеннойим эртага 
тугунчага солиб, турмага олиб бормасалар деб 
қўрқаман. С. Аҳмад, Ҳукм. 

Жони сабил Жони қаттиқ, чидамли, ча- 
йир. 

2 «Қуриб кетгур», «қурғур» маънолари- 
да қўлланади. -Мен жуда-а чарчаганман, 
биласиз. Олдин шу сабил буқоғимни давола- 
тиб олсайдим [деди Холиса]. С. Нуров, Нар- 
вон. [Хола:] Бизларди магазинда бошқа нар- 
са топилмаса ҳам, ароқ деганнинг кети узил- 
майди, уруғи кўпми сабилни(нг) ёки булоғи 
борми, ҳайтовур босилиб ётибди. С. Нуров, 
Нарвон. 

Сабил қолмоқ Эгасиз қолиб, йўқ бўлиб, 
ўлиб кетмоқ. - Сабил қолгур бу эшак, — деди 
бир ўтинкаш, — чопишга йўл бермайди. С. 
Айний, Қуллар. -Шунда биз уни, тек тур, 
сабил қолгур, дея қамчилаймиз [деди Зиёдул- 
ла] Т. Мурод, От кишнаган оқшом. 

САБО [а. <-. 1. — шарқий шамол; ёшлик] 
Эрталабки майин, ёқимли шамол, бод, тонг 
шабадаси. Сабо, арзимни еткур, моҳи тобон 
бир келиб кетсун, Тамоми ҳусн элининг шоҳи 
султон бир келиб кетсун. Ҳамза. Тушда кўр- 
дим дилбаримни, эй сабо, уйғотмагил, Олма 
бир дам васл шавқин, қўй, мени қўзғатмагил. 
Э. Воҳидов. Ялпизларнинг салқин ҳидин кел- 
тирар сабо.. М. Шайхзода. 

2 с.т. Сабоҳ. Гар жондан севмасам, ҳар 
шому сабо Йўлингга интизор боқарми кўзим ? 
Шуҳрат. 

Боди сабо Тонг шамоли. У энди шаффоф 
осмонга, анвойи гулларга энтикиб боқмас, 
боди сабо лаззатини, аёл муҳаббатини ҳис 
этмас.. эди. С. Сиёев, Ёруғлик. Субҳи сабо 
Эрта тонг. Кўча пойлаб ҳар субҳи сабо Алла- 
нарса туяр хаёлинг. Р. Парфи. 

САБОТ [а. oLi — қатъийлик, қатъият; 
ирода; барқарорлик] Ўз сўзида, фикрида 
мустаҳкам туришлик; матонат, чидам, бар- 
дош; букилмас ирода; қатъийлик. Мард ки- 
шига ярашар Аҳдга вафо ea сабот. М. Шайх- 
зода. Сабот ea матонат кишиларимизнинг 
асосий фазилати бўлибқоляпти. Н. Сафаров, 
Оловли излар. Лекин қутулмоқ йўқ ҳижрон 
дастидан, Фақат қалбимизда бардоиг ea 
сабот. А. Орипов. 

2 айн. қунт. Сабот билан ўқимоқ. 

САБОТАЖ [фр. sabotage < saboter — ёғоч 
кавуш билан тақиллатмоқ] Ишдан ошкора 





бош тортиш ёки ўзини ишлаётган кўрсатиб, 
аслида ишни бузиш, бўшаштириш; ишга 
зимдан ёки ошкор қаршилик кўрсатиш. Са- 
ботаж қилмоқ. 

САБОТАЖЧИ Саботаж билан шуғулла- 
нувчи (одам), саботаж қатнашчиси. -Умар 
ака масаласида келдим, — деди Анорхон.. 
Комилжонга қараб. — Уйида ётиб олибди. 
Калламни олсангиз ҳам, муҳрни топшир- 
майман, деяпти. -Кўрдингизми? — деди у 
Муродовга қараб. — Ўчакишини қаранг! Ни- 
ма қилса бўларкан бу саботажчини? И. Ра- 
ҳим, Ихлос. 

САБОТКОР [ а. + ф. _,LSjL.j — бардош 
берувчи, чидамли] кт. Саботли, мустаҳкам 
иродали. Саботкор қўшин. Саботкор халқ. 

САБОТЛИ 1 Ўз сўзида, маслагида 
қатъий турувчи, мустаҳкам иродали; турғун, 
собитқадам. Саботли одам. Салобатли бўл- 
ма, саботли бўл. Мақол. 

2 Зўр бардошли, чидамли, матонатли. 
Севгимиз ширин, тотли, Лаззатин бирга 
тортдик. Ҳижронга берган бардош Мен 
эмасми саботли. Ғайратий. 

3 айн. қунтли. 

САБОТ-МАТОНАТ [сабот + матонат] 
Мустаҳкам ирода, сабр-бардош. Сабот- 
матонат билан курашмоқ. н Қобилнинг 
сабот-матонати унинг хўжайинларини мам- 
нун қилди. Ҳ. Ғулом, Машъал. 

САБОТСИЗ 1 Ўз сўзида, ваъдасида қат- 
тиқ тура олмайдиган, иродаси бўш, айна- 
мачи. Олимжон.. баъзи сўзида саботсиз зиёли 
ва очиқ фикрларнинг ҳеч бирига қўшилмас.. 
ўз маслак ва матонатини, ёш бўлса ҳам, 
қўлдан бермас эди. Ҳамза, Танланган асар- 
лар. 

2 Қийинчиликларга чидамсиз, бардош- 
сиз. Саботсиз одам. 

3 айн. қунтсиз. 

САБОТСИЗЛИК Ўз сўзида, ваъдасида 
қатъий тура олмаслик, чидамсизлик; иро- 
дасизлик. Ҳатто падаркуш Абдуллатиф ҳам 
унинг саботсизлигидан, унга титраб-қақшаб 
ялинишларидан жирканади. «ЎТА». 

САБОҚ [а. — тортишув, мусобақа] 1 

Дарс, машғулот, билим, фан. Сабоқ бермоқ. 
Сабоқ олмоқ. н Уларнинг ҳар бири ҳар хил 
синф ўқувчиси бўлгани ҳолда, бир синфда 
ўтириб сабоқ олишлари бир-бирларига ха- 
лақит бермайди. Ш. Холмирзаев, Оғир тош 
кўчса. Бундан ташқари, болалар ҳисоб (тўрт 


амал) ўрганар, машшоқлик, қўшиқ айтиш 
бўйича ҳам сабоқ олар эдилар. К. Яшин, 
Ҳамза. 

2 эск. Дарсда (ўқувчиларга) берилади- 
ган вазифа, топшириқ. Алишер қўл қовуш- 
тириб келиб, устод олдида тиз чўкди ва 
сабоғини ўқий бошлади. М. Осим, Аждод- 
ларимиз қиссаси. 

3 кўчма Ибрат, ўрнак, намуна бўлади- 
ган, ҳаёт тажрибасини оширадиган иш, ҳа- 
ракат, воқеа-ҳодиса. [Фазлиддин:] Бегим 
шарму ҳаёдан сизу бизга сабоқ беришга қо- 
дирлар. П. Қодиров, Юлдузли тунлар. Қора 
мавр ўғли — телба Отелло Буюк садоқат- 
дан бермоқда сабоқ. X. Даврон. Бошга тушган 
мусибат бева учун сабоқ бўлди. Газетадан. 
Тарих — доно муаллим ва ҳикматли сабоқ 
берувчидир, дейди мутафаккирлар. Газетадан. 

Тарих сабоқлари Тарихда бўлиб ўтган, 
эсда қоладиган ва ўрнак бўладиган, тўғри, 
керакли хулоса чиқаришга ёрдам берадиган 
воқеа-ҳодисалар. 

САБОҚДОШ эск. Бирга ўқиган, сабоқ 
олган киши; мактабдош. Мадрасанинг ҳов- 
лисига кирсам, сабоқдош шерикларимдан бир 
нечаси пиқиллашиб йиғлашиб ўтиришибди. М. 
Муҳаммаджонов, Турмуш уринишлари. Ам- 
мо [Анварнинг] айниқса хуш кўрган кииш- 
ларидан биринчиси Раъно ва иккинчиси мак- 
табдаги шогирдлардан сабоқдош шериги На- 
сим исмли бола эди. А. Қодирий, Меҳробдан 
чаён. 

САБОҲ [а. — эрта тонг, саҳар] Эрта 

тонг; субҳ, субҳидам. Сизга белгилидирки, 
сабоҳга қадар қошимда шам ёғдуси, давот- 
қаламнинг зарурлигини изоҳлашга ҳожат йўқ. 
Ойбек, Навоий. Гоҳо сабоҳ ели ишвирлаб 
менга, Мардлигингдан сўйлаб кетади. Т. Тўла. 

САБР [а. j — чидам, бардош, ирода, 
қатъият] 1 Бирор ҳолат ёки ҳодисани бардош 
билан кутиш, қаноат қилиш; ўзини тийиш. 
Сабр таги — сариқ олтин. Мақол. н Банда 
деганнинг сабрдан бошқа чораси йўқ. Ҳамза, 
Танланган асарлар. 

2 Ғам-кулфат, азоб-мусибатларга чидаш, 
тоқат қилиш, бардош бериш. -Осонми, ай- 
ланай, — Эътибор опа ёстиқни Эъзозхоннинг 
биқинига суриб қўйди. — Тағин ҳам темир 
экансиз. Сабрингизга балли, гиргиттон! Ҳ. 
Ғулом, Машъал. Сабр — инсон иродасининг 
тожи! — деди Жўрахон Мажидга. Назармат, 
Жўрлар баланд сайрайди. 




Сабр косаси тўлмоқ Ортиқ чидаш ёки 
кутишга тоқати қолмаслик, тоқати тоқ бўл- 
моқ. Халқнинг сабр косаси тўлди. С. Сиёев, 
Аваз. Сабр қилмоқ Тоқат, чидам билан кут- 
моқ. Сабр қилсанг, ғўрадан ҳалво битар, 
Сабрсизлар ўз оёғидан йитар. Мақол. н 
Замонага қараб, яна тўрт-беш йил сабр қи- 
лиш зарур бўлиб қолди. А. Қаҳҳор, Асарлар. 
Сабри чидамаслик Сабр қилолмаслик. Бир 
оз орқамни ўгириб, индамай ётдим, у ҳам 
чурқ этмади. Сабрим чидамади, қайрилиб 
қарадим. Ойдин, Ҳикоялар. Барно йўқ экан, 
бир оз кутди, келавермагач, ўтиришга сабри 
чидамай, идорадан чиқди. О. Ёқубов, Эр бо- 
шига иш тушса. 

САБР-БАРДОШ, сабру бардош қ. сабр 

1-2. Ҳар бир ишда сабр-бардош керак. н 
Аммо у сабр-бардошнинг ҳам чегараси бор- 
лигини аллақачон билиб олган, шу боис китоб 
саҳифаларидан термулиб турган ўзи каби 
одамларнинг.. ташвиш-изтиробларининг эн- 
ди унга қизиғи йўқ эди. X. Султонов, Онам- 
нинг юрти. 

САБРЛИ 1 Оғир-вазмин, босиқ, ўзини 
тия биладиган, қаноатли, чидамли, тўзимли. 
Сабрли одам. н Куръоннинг бир неча оят- 
ларида мусулмонларнинг сабрли бўлишлари- 
га даъват бор. «ЎзМЭ». 

2 айн. қаноатли. Онам диний, дунёвий 
китобларни ўқиган, саводли, ниҳоятда сабр- 
ли, меҳру оқибатли аёл бўлган. Шукрулло, 
Жавоҳирлар сандиғи. 

САБРЛИЛИК Сабр-бардошли бўлишлик. 
[Домла ўз-ўзига:] Ҳурматли китобларда ай- 
тадилар: «Сабрлилик — ҳудонинг ояти, сабр- 
сизлик — шайтонининг сифати». Ҳамза, Тан- 
ланган асарлар. 

САБРСИЗ 1 Бесабр, бетоқат, шошма- 
шошар. Катта бир қувончдан Зиёданинг 
кўзлари ёниб, ўзи эса сабрсиз талпиниб ту- 
рарди. А. Мухтор, Асарлар. 

2 айн. қаноатсиз. 

САБРСИЗЛАНМОҚ Сабр қилмаслик, 
бетоқат, безовта бўла бошламоқ. -Шошма, 
Нури, — сабрсизланиб шивирлади онаси. Ой- 
бек, Танланган асарлар. [Ориф ака\ Она- 
бибининг йиғлашга шайланиб, учиб турган 
лабларига тикилганча.. жонсараклик билан 
сабрсизланарди. А. Мухтор, Чинор. Кимдир 
сабрсизланиб, соатга қараса, кимдир асабий 
ҳолатда у ёқдан бу ёққа юриб турибди. Га- 
зетадан. 


САБРСИЗЛИК Сабр қилмаслик; бе- 
тоқатлик. Ориф аканинг бу ерга келишига, 
аллақандай ички, ҳазин сабрсизлик билан 
рози бўлишига яна бир нозик сабаб бор эди. А. 
Мухтор, Чинор. 

САБР-ТОҚАТ, сабру тоқат Чидам, 
қаноат, бардош. Марям ақлу идроки, сабру 
тоқати билан бузилган оилани қайтадан 
обод қилди. К. Яшин, Ҳамза. 

САБР-ТОҚАТЛИ Чидамли, қаноатли, 
тўзимли, оғир-вазмин. Зуҳуржонга қойилман. 
Шунчаям сабр-тоқатли бўладими киши, 
десам, Абдуқаҳҳор ака оғир уҳ тортиб олди: 
-Шу сабр-тоқат ҳам етмасмикин деб қўр- 
қаман-да. Р. Файзий, Кишиларимиз қиссаси. 

САБР-ҚАНОАТ, сабру-қаноат Чидам, 
бардош, тўзим. Зиёфат, албатта, тўкин-со- 
чин бўлади. Мана шу ерда.. сабр-қаноатга ча- 
қириш.. ваъз-насиҳатлар сўзлаш масалалари 
музокарага қўйилади. Ойбек, Танланган асар- 
лар. Сабр-қаноат қил, эвазига худо сенга бахт 
ато қилади. Сабр қил, Ҳамроқул, сабр қил. Ҳ. 
Турсунқулов, Ҳаётим қиссаси. 

САБР-ҚАНОАТЛИ Сабр-қаноати бўл- 
ган; сабрли ва қаноатли. Илм-таҳсил — сабр- 
қаноатли одамнинг иши. Ойбек, Навоий. 

САБР-ҚАРОР, сабру қарор Сабру тоқат, 
тўзим, сабот. Сабр-қарори йўқ одам. н Бор- 
масам, қолмайди сабру қарорим, Тушимда 
кўрингай гул ёзли ёрим. «Нурали». 

САБУР \а. j. — алоэ] 1 айн. алоэ. 

2 Алоэ барги ширасини қуритиб олина- 
диган дори. Сабур — алоэ баргидан олиниб, 
қуритиладиган шира. «ЎзМЭ». 

САБУҲИИ [а. ^ j , ^ — тонггаалоқадор, 
эрталабки] эск. поэт. 1 Тонгги, тонг вақ- 
тидаги. Суйганинг лабида реза тер каби Унда 
титраб турар сабуҳий шабнам. Ғ. Ғулом. 

2 Хуморни ёзиш учун эрталаб май ичиш; 
эрталаб ичилган май. 

САВА айн. саба. Ёлғиз ёғоч пана бўлмас, 
Ёлғиз бияга сава тўлмас. Мақол. н Қимиз 
— дори деган неча такконлар, Чайиб бергин 
сава билан кўнакни. «Алпомиш». 

САВАЛАМОҚ 1 Хивич, қамчи, таёқ, 
гаврон каби нарсалар билан устма-уст ур- 
моқ, калтакламоқ. Кекса подачи шўхлик қил- 
ган молларни гаврон билан савалаб, узун 
таёғини унда-мунда қўйиб кетмоқда. Ҳ. На- 
зир, Сўнмас чақмоқлар. Икки навкар икки 
тарафдан ўткинчини ҳам, ёшу қарини ҳам 
аёвсиз савалаяпти. С. Сиёев, Аваз. -Кулоқсиз 





болани яхшилаб савалаш керак, — деди-да, 
бир кўзини қисиб қўйди отаси. «Ёшлик». 

2 Зарба бермоқ. Душманни саваламоқ. 

3 Шидцат билан ёғмоқ, тинимсиз қуй- 
моқ (ёмғир, қор, дўл ҳақида). Ёмғир сава- 
лаган сайин чанг-ғуборли атроф-жавониб 
тобора мусаффолашмоқда, файзиёб бўлмоқ- 
даэди. «Ёшлик». Унинг [Элмуроднинг] қулоқ- 
ларини ёмғир аралаш муздек майда дўл сава- 
лай бошлади. П. Турсун, Ўқитувчи. Машина 
қайиқдай чайқалар, қор олд ойнани аямай 
саваларди. Ж. Абдуллахонов, Хонадон. 

4 кўчма Танқид қилмоқ, камчиликлар- 
ни рўйирост айтмоқ. Уни [Шерзодни] маж- 
лисда роса савалашди. Ў. Ҳошимов, Нур 
борки, соя бор. Мухбирларга рост гапни 
айтиббўладими?Роса савалашади [деди кас- 
сир]. Газетадан. 

САВАМ Бир марта саваш учун лойиқ ёки 
бир савашда чиқарилган пахта ёки жун. Бир 
савам пахта. н Ҳар қизнинг олдида бир са- 
вам пахта.. Ойбек, Навоий. Ҳув анави, бир 
савам пахтадай оппоқ булут парчаси қир- 
раларига шафақ акси уриб турибди. Ж. Аб- 
дуллахонов, Тўфон. 

САВАМОҚ 1 айн. саваламоқ. 

2 Савағич билан саваб титмоқ, юмшат- 
моқ (пахта ёки жун ҳақида). Пахта савамоқ. 
н Устахонага дам-бадам той naxma олиб 
ўтадиган аравакаш.. naxma саваб ўтирган 
қизларга тегишган бўлиб, ашуласини мав- 
ридидан бурун авжга кўтаради. А. Мухтор, 
Опа-сингиллар. Хира ёмғир пардасидан ти- 
килганда, қаричга келиб қолган яшил ғўза 
тупларини жала, худди савағичда юнг сава- 
гандай, қаттиқ савалаётганини кўриш мум- 
кин эди. Ҳ. Назир, Сўнмас чақмоқлар. 

САВАННА [ucn. sabana < индейс тил- 
ларидан] Африка, Жанубий Америка, Ши- 
моли-Шарқий Австралия ва Жанубий Осиё- 
да: ўсимликларнинг тропик ўрмонлар ва 
саҳролар оралиғида тарқалган минтақавий 
типи; унда баланд, бўлиқ ўтлар орасида 
ҳаккам-дуккам ёки тўп-тўп дарахтлар ҳам- 
да буталар ўсади. Чўчима, раққоса! Тамтам 
сасидан Энди янграб кетсин саванналар ҳам. 
Ҳ. Шарипов, Куёшга ошиқман. Иссиқ пояс- 
даги чўллар саванналар деб аталади. «Геог- 
рафия». Менинг кўз ўнгимда товланди ҳатто 
Беқарор Африка саванналари. М. Кенжабоев. 

САВАТ \ф. — тўқима халта, сават] 

Тол, тут, юлғун новдалари, буғдой пояси, 


сим, пластмасса ва ш.к. дан тўқиб тай- 
ёрланган рўзғор буюми, идиш. Патнислар- 
да, тоғораларда, саватларда кулча, қовурма 
чучвара, варақи, қатлама ва бошқа ҳар нав 
мева-чевалар. Ойбек, Танланган асарлар. 
Ўртанча овсин айвонни супуриб бўлиб, сават 
кўтариб, кўчага чиқиб кетиши билан қолган 
олти овсин супага чиқишди. С. Аҳмад, Сай- 
ланма. Директор, столида турган қоғозни йир- 
тиб, бурчакдаги саватга ташлади. Ў. Ус- 
монов, Сирли соҳил. 

Сават қалпоқ Эзиб юмшатилган буғ- 
дойпоя ва ш.к. нарсалардан тўқилган қал- 
поқ. Шу вақт отлиқнинг сават қалпоғи 
тагидан билакдай йўғон икки ўрим сочи ту- 
шиб кетиб, елкасида осилганича қолди. С. 
Анорбоев, Оқсой. 

САВАТБОШ Сочи саватдек ҳурпайган, 
пахмоқ соч. Ҳалиги саватбош одам одамлар 
орасига кириб, бир зумда ғойиб бўлди. Га- 
зетадан. 

САВАТЧИ Сават тўқиб сотувчи одам. 

САВАТЧИЛИК Сават тўқиш ва тайёр- 
лаш билан шуғулланиш; бадиий ҳунарманд- 
лик тури. 

САВАЧУП шв. Савағич. Ашурмирзо сава- 
чўпдай ингичка бармоқли панжани қисди. М. 
Исмоилий, Фарғона т. о. Кўк қарға шоҳи кўй- 
лакнинг кўк этаги остидан чиққан савачўп 
сингари оёқлари доим гавдасидан кейинда 
қолиб, мувозанатни сақлашга шошилади. А. 
Қаҳҳор, Сароб. 

CAB ATIT I Савамоқ I фл. ҳар. н. Пахта 
саваш. н Норхўжа хотинининг бузоқни са- 
вашига индамай қараб турди. «Ёшлик». 

2 фолък. Уруш, жанг. Саваш бўлса, тор- 
тилади парли ёй.. «Муродхон». Душман кел- 
са, ундан сўнг саваш қилсак, Шердай бўп, 
Авазни ўртага олсак. «Гулнорпари». 

САВАШМОҚ 1 Савамоқ фл. бирг. н. 

2 фолък. Урушмоқ, жанг қилмоқ. «Қани, 
полвон бўлсанг, майдонга чиқ, келинглар, са- 
вашамиз, куч синашамиз!» — дейди. «Мурод- 
хон». Мард ўғлонлар душман билан савашар. 
«Ҳасанхон». 

САВАҚ Дум, банд. Олма савағидан узи- 
лар. Мақол. 

САВАҒИЧ I Пахта, жун каби нарсалар- 
ни саваш учун ишлатиладиган бир жуфт 
узун, ингичка таёқ ёки чивиқлар дастаси. 
Савағич билан naxma савамоқ. н Осмон тў- 
ла паға-паға булутлар, худди савағичдан қоч- 

ган пахтадек титилиб, кўкни қоплаб олиш- 
ган. X. Тўхтабоев, Йиллар ва йўллар. 

САВАҒИЧ II от 1 Қамишсимон бўғим- 
ли, ичи пўкаксимон модцадан иборат сув 
ўсимлиги. Низомжон савағичнинг бунақа ўси- 
шини билмасди. С. Аҳмад, Уфқ. 

2 от Савағич ўсимлигининг пояси. Ҳуж- 
радан иккита савағич топдим-да, ростакам 
катта варрак ясашга тушдим. Ҳ. Назир, Ёнар 
дарё. 

3 сфт. Савағичдан ясалган, савағичдан 
тайёрланган. Бу иккиси қоғозга шодланган- 
дек, гап-сўзсиз, савағич қаламни қир-қир қо- 
ғоз устида юритиб турар эди. А. Қодирий, 
Меҳробдан чаён. Салимхон токчадан довот 
билан савағич ручкани олиб, хонтахтага қўй- 
ди. Ҳ. Ғулом, Машъал. 

САВАҒИЧЗОР Фақат савағич ўсган ер, 
савағич босган жой. Куйган ерлар тугаб, ғуж- 
ғуж бўлиб ўсган савағичзор бошланди. С. Аҳ- 
мад, Уфқ. 

САВДО I [ф. I j — олди-сотди, савдо- 
сотиқ; олди-сотди битими] 1 Товарни со- 
тиш, айирбошлаш билан боғлиқ бўлган 
икки томонлама муносабатга доир муомала; 
олди-сотди, савдо-сотиқ. Савдо ходими. 
Савдо корхонаси. Ташқи савдо. н Бир куни 
қайнотаси Ёдгорга маслаҳат солди: -Қа- 
чонгача қишлик-қировлик кунлардаям лой 
чангаллаб юрасиз. Савдога киринг. Савдода 
гап кўп. Ў. Ҳошимов, Қалбингга қулоқ сол. 
Ўзингизга маълум, савдо аҳли зарарни ёқ- 
тирмайдиган, фойдаталаб халқ бўлади. К. 
Яшин, Ҳамза. Бирорта одам савдо соҳасида 
ишласа, дарров одамларнинг мияларига эгри 
фикр келади. Ф. Мусажонов, Ҳиммат. 

2 Олди-сотди муомаласида молнинг нар- 
хи тўғрисидаги тортишув. Бозорнинг ўрта- 
сида қовун-тарвузлар уюлиб ётибди. Савдо 
авжида. Р. Файзий, Сен етим эмассан. 

3 кўчма Савдо-сотиқцан тушган пул. 
Бугунги савдо юз минг сўмга етди. 

Умр савдоси Ўғил уйлантириш, қиз уза- 
тиш ҳақидаги келишув. Умр савдоси — қи- 
йин савдо. Мақол. н Мен умр савдоси иишда 
ихтиёрни [Ҳайдаралининг] ўзига қўйиш ло- 
зимлигини ва Ҳайдарали бу соҳада янглиш- 
маганлигини айтиб, бўлажак келинни таъ- 
рифладим. Т. Тўла, Чақар. 

САВДО II [а. e-h — (қора) сафро, ўт] 
1 Инсон ҳаётида учрайдиган ғам-ташвиш, 
машаққат ва кулфат, мушкул ҳолатлар. Ни- 


зомжон ўз бошига тушадиган савдоларнинг 
худди шу дақиқадан бошланишини қаёқдан 
билсин. С. Аҳмад, Уфқ. Ҳар савдога кўнади 
банданинг боши, Тўкилар куйганнинг кўзидан 
ёши. «Юсуф ва Аҳмад». Гулноз Лабзак ариғи 
бўйлаб.. елиб борар экан, урушўз бошига солган 
савдоларни ўйлар эди. Ҳ. Ғулом, Тошкент- 
ликлар. Мен бўлсам кўзимни қайгадир гпикиб 
Ўйлардим: дунёнинг савдоси шуми? А. Ори- 
пов. 

2 Бирор нарса, кимса дардига ўта бери- 
лиш ҳолати. Ишқ савдоси. Айрилиқ савдоси. 
н Ҳамиша хавфда кўнглум бу муҳаббат 
интиҳосидин, Мени ҳам этмаса мажнун де- 
бон Раънонинг савдоси. А. Қодирий, Меҳроб- 
дан чаён. Дунё экан.. Ишқ деган савдо Борми 
фақат менинг боишмда?! Э. Воҳидов. 

Фарзанд савдоси Фарзанд туфайли ёки 
фарзанддан айрилиш натижасида бошга 
тушган ғам-ғусса, ташвиш. Сени адо қилмиш 
фарзанд савдоси, Эгнингга кийибсан мотам 
либоси. Миртемир, Асарлар. 

3 эск. тиб. Инсон аъзосидаги тўрт хил 
суюқликнинг бири. Ибн Сино савдойилик 
касалини савдо хилтининг ошиб кетиши на- 
тижасида пайдо бўладиган руҳий касаллик 
дейди. «Фан ва турмуш». Табобатда инсон 
аъзоларида тўрт хил суюқлик бўлиб, булар — 
қон, сафро, балғам ва савдодан иборат. К. 
Маҳмудов, Ўзбек тансиқ таомлари. 

САВДОГАР \ф. Д>\л— савдо қилув- 
чи, тижоратчи] Хусусий савдо-сотиқ билан 
шуғулланувчи, савдо-сотиқни касб қилиб 
олган киши. Йирик савдогар. Майда савдо- 
гар. н Қўқон савдогарлари фақат Туркис- 
тондагина эмас, балки Москва ва Россиянинг 
бошқа шаҳарларида ҳам савдо-сотиқ билан 
шуғулланар эдилар. К. Яшин, Ҳамза. Ҳар кун 
мол нархи ошади, бозорда савдогарларнинг 
қулоғи тиккайган. Ойбек, Танланган асар- 
лар. Майда савдогарлар сақич, гилвата соти- 
шарди. И. Раҳим, Ихлос. 

САВДОГАРЛИК Савдо-сотиқ билан шу- 
ғулланиш, савдогар касби. Мирзакаримбой 
болалик чоғиданоқ ота касби — савдогарлик- 
ка ўрганди, гилам навларини ажратадиган 
бўлди. П. Турсун, Ўқитувчи. 

САВДОГАРЧИЛИК айн. савдогарлик. 
[Фазлиддин.:] Ҳар бир иш ўз вақтида яраша- 
ди, лекин ўшанда ҳам дўконга эрта бориб, кеч 
қайтаман. Савдогарчиликнинг таомили шу. 

Ойбек, Танланган асарлар. [Қушбеги:] Мар- 
ғилонга нима юмуш билан келган эдингиз? 
[Отабек:] Савдогарчилик билан, тақсир. А. 
Қодирий, Ўтган кунлар. 

САВДОЙИ [а. ^ jl j — дилгир, дилгир- 
ликка мойил; маъюс, ғамгин] 1 Ақлдан 
озган, телба. -Жинни бўлибсан! Савдойи бў- 
либ қолибсан! — деди Салимхон Обидий унга 
[.хотинига]. Мирмуҳсин, Умид. Ҳали оқ- 
қорани танимаган йигитча бу қийинчилик- 
лар, виждон изтироблари олдида савдойидек 
каловланиб, тақдирнинг аёвсиз ўйинларидан 
гаранг бўлиб қоларди. С. Аҳмад, Уфқ. 

2 Бирор кимса, нарса дардида эс-ҳуши- 
дан айрилган. Унинг [Саломатнинг] кўйида 
савдойи бўлиб қолган эдим. Н. Қобил, Уну- 
тилган соҳиллар. Хотинлар: -Бечора чол! 
Суюкли қизидан айрилиб, савдойи бўлиб қол- 
ди! — деб пичирлашар эди. О. Ёқубов, Из- 
лайман. [Бўронбой:] Ишқ дарди бедаво дард: 
рўйирост гапирсам, ишқ йўлида савдойи 
бўлганман. К. Яшин, Ҳамза. 

САВДОЛАШМОҚ 1 Молнинг нархи ҳа- 
қида тортишиб, ўзаро келишмоқ. Узоқ сав- 
долашувдан кейин Баширжон яна йигирма 
беш сўм чиқариб берди. Н. Аминов, Суварак. 

2 Умуман, бирор олди-берди ҳақида ке- 
лишмоқ. Аҳмад ака уйда экан. Совчилар би- 
лан узоқ савдолашди. «Муштум». 

САВДОЛИ Ташвишли, мушкул. Айрича 
кўрингай ҳар касга дунё, Борлиқнинг савдо- 
ли ишларин ўйлар. Р. Парфи, Кўзлар. 

САВДО-СОТИҚ Олди -сотди муомаласи. 
Бозор сотувчи ва олувчилар билан гавжум, 
савдо-сотиқ ишларини терим мавсумида 
далага кўчириш ғоятда муҳимдир. Газетадан. 

САВИЛ с.т. қ. сабил. Бу савил [эшак] 
ҳам эгасига ўхшаб жуда ўжар экан, ҳали- 
вери ётадиган чўти йўқ. Н. Аминов, Қаҳқаҳа. 
Бу савил уйда ё укангиз туради, ё мен! О. 
Ёқубов, Пьесалар. 

Жони савил айн. жони сабил қ. сабил. Не- 

не йигитлар ҳалок бўлиб кетишди. Мен бўл- 
сам, жоним савил эканми, билмадим, ҳалиям 
юрибман. О. Ёқубов, Излайман. Савил қол- 
моқ айн. сабил қолмоқ қ. сабил. Бу савил 
қолгур ола мушук қуймоқни еб қўйибди-ку. 
«Олтин олма». 

САВИЯ [а. — тенглик, бараварлик] 

Шахс, нарса ёки ҳодисанинг сифат, тарақ- 
қиёт даражаси. Илмий савия. Маданий савия. 
н Таржималари оригинал даражасида фа- 


сиҳ ва мукаммал, яратган асарлари эса узи 
таржима қилган авторларнинг ижоди са- 
виясидай юксак, кўламдор. Ғ. Саломов, Тар- 
жима назариясига кириш. 

САВЛАТ [а. cJ — куч-қудрат, қувват; 
зўрлик; ҳокимият] Улуғвор ташқи қиёфа, 
салобатли кўриниш, салобат, маҳобат. Ус- 
та унинг елкаси, савлати, ғайрати, куч-қув- 
ват ёғилиб турган вужудига ҳавас билан 
боқди. Т. Ашуров, Оқ от. Пўлат полвон дегай 
номин халойиқ, Иши ҳам савлати номига 
лойиқ. Ҳабибий, Девон. 

Савлат тўкмоқ Бутун савлати билан кўз- 
га ташланмоқ. Умар полвонга энди бари бир 
бўлгани учун совуққонлик билан қоядай сав- 
лат тўкиб турарди. К. Яшин, Ҳамза. Сав- 
латидан от (ёки ит) ҳуркади Жуда савлат- 
ли; салобати одамни босади. Эрталаб кел- 
сам, хонага одам сиғмай кетибди, ҳар олим- 
ларки, савлатидан от ҳуркади денг. X. Тўх- 
табоев, Ширин қовунлар мамлакати. 

2 кўчма Кўрк, ифтихор. Ўсмирлар — дав- 
латимиз, Кексалар — савлатимиз. Қ. Му- 
ҳаммадий. 

САВЛАТДОР [а. + ф. jl jcJ ^ — савлат- 
ли, савлатга эга] Савлатли; серсавлат. Стол- 
нинг тўридаги стулда кўринишидан озғин, 
сочлари юқорига таралган, савлатдоргина 
киши ўтирибди. С. Кароматов, Ҳижрон. 

САВЛАТЛИ Улуғвор кўринишли; сер- 
савлат. Савлатли киши. Савлатли бино. н 
Қарасам, ўн қадамча нарида савлатли бир 
йигит турибди. С. Сиёев, Ёруғлик. 

САВОБ [а. <_>> — ажр, эваз, мукофот; 
хайрли, эзгу иш] 1 дин. Диний эътиқодга 
кўра, худонинг марҳаматига лойиқ иш ва 
шундай иш учун худонинг марҳамати. [Ёр- 
мат:] Нима иш қилдим? Гуноҳми, савобми? 
Ойбек, Танланган асарлар. 

2 Ўзгаларга беминнат қилинган холис 
ёрдам; яхши, эзгу иш. Дўстларим, қилманг- 
лар бағримни кабоб, Ғарибнинг кўнглини 
овламоқ — савоб. Эргаш Жуманбулбул ўғли. 
[Давлатёр:] Бир есир-бева. Томини кураб 
берай, савоб бўлар.. П. Турсун, Ўқитувчи. 

САВОБЛИ Савоб бўлувчи, худонинг 
марҳаматига сазовор бўладиган. Ўғлим, дунё- 
да халқнинг раҳматидан ҳам савоблироқ нар- 
са борми? Уйгун, Асарлар. 

САВОБТАЛАБ [савоб + талаб] Савоб иш 
қилувчи, савоб ишдан қайтмайдиган. Йўл- 
дош мусофир камсуқум, меҳнаткаш, бировга 

озори йўқ, савобталаб кииш эди. С. Сиёев, 
Аваз. [Абдураҳмонни] ..маҳалла кексаларидан 
иккита савобталаб чол дарвоза ёнида кутиб 
олдилар. А. Қодирий, Меҳробдан чаён. 

САВОД [а. jI — қоралик; қоралама 
ёзув; ўқиш-ёзишни билиш] 1 Ўқиш-ёзишдан 
хабардорлик; хат-савод. Анвар «тахта»дан 
ўқиш бошлади, зеҳнининг тиниқлигидан бўлса 
керак, ўн бир ёшида саводи чиқаёзди. А. Қо- 
дирий, Меҳробдан чаён. Мана, 3-синф са- 
водимиз бор, ўқиш-ёзишни биламиз. «Ёшлик». 

2 Бирор соҳа бўйича энг зарурий билим, 
маълумот. Ҳуқуқий саводнинг мукаммаллиги 
давр талабидир. Газетадан. 

3 Умуман, билим, тушунча, тажриба. -Са- 
водингизни анча чиқариб қўйишибдими ? -Ким ? 
-Билмасам. Домлангиз. Домлаларингиз. -Ме- 
нинг домлам йўқ, домлам — икки кўзим. А. 
Қаҳҳор, Қўшчинор чироқлари. 

САВОДЛИ 1 Ўқиш-ёзишни биладиган, 
саводи бор. Ҳамза болаларнинггина эмас, 
катталарнинг ҳам саводли бўлишини истар- 
ди. Н. Сафаров, Оловли излар. Мен сизни 
ўқитиб, саводингизни чиқариб қўяман. Сиз 
юртингизга саводли бўлиб борасиз. П. Турсун, 
Ўқитувчи. 

2 Билимли, маълумотли; кўп ўқиган, 
мустақил фикрловчи. Онам диний-дунёвий 
китобларни ўқиган, саводли, ниҳоятда сабр- 
ли, меҳру оқибатли аёл бўлган. Шукрулло, 
Жавоҳирлар сандиғи. Саводли ўз ҳақини та- 
ниган бўлади, бинобарин, уни алдаш осон бўл- 
майди. К. Яшин, Ҳамза. 

САВОДЛИЛИК 1 Аҳоли маданий савия- 
си кўрсаткичларидан бири: оддий матнлар- 
ни ўқий олиш ёки уларни ўқиш ва ёза олиш 
кўникмасига эгалик. 

2 Одамнинг адабий тил меъёрларига му- 
вофиқ келадиган оғзаки ва ёзма нутқ ма- 
лакаларига эгалиги. 

3 Муайян соҳа бўйича етарли билимга 
эгалик. Техник саводлилик. Ҳуқуқий саводли- 
лик. Тиббий саводлилик. 

САВОДСИЗ 1 Ўқиш-ёзишни билмай- 
диган, саводи йўқ. -Ахир улар саводсиз-ку, 
газетани нима қилишади ? — кулди Каримбой. 
К. Яшин, Ҳамза. 

2 Етарли билими, маълумоти йўқ. Ўзи 
билмайди-ю, менга ўргатганига куяман! Сенга 
ўхшаган саводсизлар «бўса-бўмаса» дейди. А. 
Қаҳҳор, Санъаткор. 


САВОДСИЗЛИК Саводга эга эмаслик, 
саводи йўқлик. Санъаткор тажанг эди: ..бир 
тракторист уни саводсизликда айблади. А. 
Қаҳҳор, Санъаткор. Саводсизлик қурсин, бо- 
лам бечора хат ҳам ёзолмайди. Ҳ. Ғулом, 
Машъал. 

САВОДХОН [савод + ф. Д — ўрга- 
нувчи, ўқувчи] 1 Ўқиш-ёзишни биладиган, 
хат-саводли. Саводхон одам. 

2 айн. саводли 2. Асарда Ҳасан овчининг 
опаси сифатида гавдаланадиган бу отин ўша 
даврдаги тақводор, анчайин саводхон, тўй- 
маъракаларни бошқарадиган аёллар типининг 
умумлашма образидир. «ЎТА». 

САВОДХОНЛИК қ. саводлилик. Аслида, 
саводхонлик ҳар бир босқичда такомиллаш- 
тира борилиши лозим. Газетадан. 

САВОЛ [а. — сўроқ; илтимос] 1 Жа- 

воб олиш учун айтиладиган гап, жумла; 
сўроқ. [Васила Назаровна :] Сен менинг са- 
волимга жавоббер, киму?Ў. Ҳошимов, Қал- 
бингга қулоқ сол. -Жуда яхиш савол! — деди 
Иброҳимов, — қани, бу саволга ким жавоб 
беради? А. Қаҳҳор, Қўшчинор чироқлари. 

Савол аломати эск. Сўроқ белгиси. Савол 
аломати ҳамма вақт «ми» дан кейин қўйи- 
лади десам, кулади. А. Қаҳҳор, Адабиёт ўқи- 
тувчиси. Етти оғайни ҳам кўкда ногаҳон Са- 
вол аломати бўлиб кўрингай. А. Орипов. 

2 Имтиҳон билетида ёзиб қўйилган, жа- 
воб бериш лозим бўлган мавзулар номи ёки 
машқ, масала. Иккинчи қаторга бориб ўтир- 
ганидан кейин маишнкада ёзилган саволлар- 
ни ўқиди: 1. Жоулъ- Ленц қонуни. 2. Резонанс. 
Учинчи савол электромагнит майдони ҳа- 
қидаги масала эди. Ў. Ҳошимов, Қалбингга 
қулоқ сол. 

3 Ечилиши лозим бўлган масала, муам- 
мо. Бугунги йиғилишимизда иккита саволни 
ҳал қилиишмиз лозим. Газетадан. 

САВОЛ-ЖАВОБ Ўзаро савол бериш ва 
жавоб олиш тарзидаги суҳбат. Бу гаплашув 
ҳам калтагина савол-жавобдан иборат бўл- 
ди. Чўлпон, Кеча ва кундуз. Дўстлар пайро- 
eu мос келган савол-жавобдан завқланиб ку- 
лишди. П. Турсун, Ўқитувчи. 

САВОЛЛИ Савол ифодалайдиган; сў- 
роқли. Саволли гап. Саволли назар. н Унинг 
саволли қараши юрагига ғулғула солиб қўйди. 
«Ёшлик». 

САВОЛОМУЗ [савол + ф. — ўхшаш, 
каби] Саволни ифодаловчи, саволли; савол 







тариқасидаги, савол маъноси билан. Шербек 
Саидғозига саволомуз боқди. С. Анорбоев, 
Оқсой. Қирмизхон кириб, унга [бошлиққа] са- 
воломуз қаради. Н. Аминов, Ёлғончи фариш- 
талар. 

САВР [а. jji — буқа, ҳўкиз] 1 (С — кат- 
md) астр. Ўн икки буржнинг бири, Ҳамал 
ва Жавзо буржлари ўртасида жойлашган. 

2 Шамсия йил ҳисобида иккинчи ой- 
нинг арабча номи (22 апрель — 21 май дав- 
рига тўғри келади). Савр кирди, экинларга 
давр кирди. Мақол. н Момақалдироқ гул- 
дураги, савр ойининг беқарор ёмғирлари юрак- 
ка тўлқинлик беради. «Саодат». Савр эди. Ҳаво 
ғамзада. «Ёшлик». 

САВСАН \ф. j^u] кт. айн. гулсапсар. 

Сабзалар узра мусалсал бўлди сунбул турра- 
си, Бир тараф савсан аросидин равондур об- 
лар. Фурқат. 

CABCAPl от Ўрмонда яшайдиган, қим- 
матбаҳо қўнғир мўйнали йиртқич ҳайвон. 

2 сфт. Шу ҳайвон мўйнасидан тайёр- 
ланган. У савсар телпагини боишга бости- 
риброқ кийиб олди.. Ҳ. Ғулом, Машъал. 

САВТ [а. сз j^ — овоз, товуш] 1 Ўзбек 
мумтоз мусиқасида куйнинг асосий қис- 
мидан кейин келадиган сўнгги қисми. Суҳ- 
батимга кўзи шаҳло, қоши ўқ-ёй истарам, 
Бошга парқу, тингламоққа савти эшвой 
истарам. «Муштум». 

2 Овоз, товуш, садо. Созандаю навозан- 
даларнинг ҳам савти унга ёқмас, хушрўй 
раққосалар ҳам ўйин тушиб, уни овута ол- 
мас эдилар. М. Осим, Ибн Сино қиссаси. 

САВТИЁТ \а. гАфз j^\ эск. айн. фонетика. 

САВТИЯ: усули савтия Товуш-ҳарф ти- 
зими асосида ўқитиш усули. Ҳамза Қўқонда 
биринчи бўлиб усули савтияни қўллади. К. 
Яшин, Ҳамза. 

САВҚ [а. — бозор; машинани бош- 

қариш; ундаш, қўзғатиш; майл, хоҳиш]: сав- 
қи табиий Ички ҳис-туйғу, сезги; майл; 
интуиция. Нуҳ бинни Мансур савқи табиий 
билан ўз ҳузурида улуғ истеъдод эгаси бўлган 
бир ҳаким ўтирганини пайқади. М. Осим, 
Карвон йўлларида. Бир-бирига ўхшаш кў- 
чаларда боши айланади, ихтиёрини савқи 
табиийсига топширади. А. Қодирий, Кичик 
асарлар. Анвар Солиев ниҳоят тергов учун 
жиддий кўргазма чиқаётганини ўзига хос 
савқи табиий ила ҳис қилди. А. Ибодинов, 
«Латофат» дўконидаги қатл. 


САГ [ф. JLu — ит] эск. кт. Ит, кучук. 

Саги об [ф. — сув ити] эск. кт. айн. 

морж. 

САГБОН [ф. 0 L2L_u — итбоқар] эск. Ит 
боқувчи. 

САД I қ. сад (д). Шаҳр йўллари барчаси 
бўлди сад, Шаҳрга кирарға чибинға не ҳад. С. 
Хондайлиқий. 

Сад чекмоқ (ёки боғламоқ, ясамоқ) эск. 
кт. 1) мустаҳкам девор, тўсиқ, ғов кўтар- 
моқ. Мавлоно Аёзий бўлғуси ҳужумларга қар- 
ши улуғ сад ясамоқдалар ғолибо. Ойбек, На- 
воий. Азамат йигитлар сув билан курашга, 
унга сад чекишга ажратилар эди. Ойбек, О. в. 
шабадалар; 2) йўлини тўсмоқ, бартараф 
қилмоқ. Ҳамзанинг бу ишларига ота бўлиб сад 
чекмагансиз, балки бу шароитга сиғмайдиган 
ишларда ўзингиз бош бўлгансиз.. К. Яшин, 
Ҳамза. Жаноблари огоҳ бўлсинларки, хоин- 
ларнинг шаллақиликлари ҳаддан ошгани ҳамон 
сад чекурмиз. Ойбек, Улуғ йўл. 

САД II [ф. хш, — юз (сон)] эск. кт. Юз. 
Худойи таоло бир ўғил ато қилғон эрди, сад 
ҳайфки.. қизамиқ деган касал бирлан қазо 
қилди. А. Қодирий, Кичик асарлар. Сад офа- 
рин қилиб келган ҳийлангга. Эргаш Жуман- 
булбул ўғли. 

Сади пок Қиш даврининг тўлиқ 100 куни 
(90 кун қиш ва 10 кун баҳор — қишнинг 
батамом ўтганлигини билдиради). Бугун 10 
март — сади пок бўлди. 

САДА бот. Эманлар оиласига мансуб 
сершох, серсоя дарахт. Сада соя берар, тол 
хода берар. Мақол. н Тўла хола саданинг 
ғадир-будур пўстлоғини беҳол бармоқлари 
билан силаб, юзига суртди. И. Раҳим, Ихлос. 
Тош ycmuda кўкарган сада Бошим узра бўлур 
соябон. Б. Бойқобилов. 

САДАРАЙҲОН Шох-шабба қисми шар 
шаклида тўп бўлиб ўсадиган райҳон. Укиши 
райҳонни, айниқса Наманган садарайҳонини 
жуда хуш кўрарди. «Гудцаста». Кўзачада сада- 
райҳону жамбиллар тўрт тарафга ҳид та- 
ратиб турибди. С. Сиёев, Ёруғлик. 

САДАФ [а. — марварид чиғаноғи; 

садаф, дур] 1 Айрим моллюскалар чиғано- 
ғидан олинадиган оқ, ялтироқдур. Садафсиз 
дур бўлмас, Тикансиз гул бўлмас. Мақол. 

2 сфт. Садафдан ясалган, тайёрланган. 
Зебихон Адолатга миср ипидан тикилган тўн 
билан олдига садаф тугмалар қадалган ним- 
чани узатди. С. Зуннунова, Ҳикоялар. 

3 сфт. кўчма Садафдек оппоқ, ялтироқ. 
Гулсум ҳам бошини кўтарди ва садаф тиш- 
ларини кўрсатиб, илжайиб қўйди.. П. Турсун, 
Ўқитувчи. Юксакдан келасиз, эй тоғсувлари, 
Садаф чўққиларнниг юзини ювиб. Ғайратий. 

САДАҚА | а. — хайр, эҳсон, садақа] 
1 Тиланчига, муҳтожларга бериладиган 
хайр-эҳсон. ..Шоқосим паст, аянчли овоз 
билан бир нималар сўзлаб, ўткинчилардан 
садақа сўрайди. Ойбек, Танланган асарлар. 
Эшикдан кириб келган тиланчи садақа сўради. 
«Муштум». 

2 Худо йўлига, азиз-авлиёларга улардан 
нажот истаб қилинадиган эҳсон; қурбонлик. 
Адолатга қизамиқ чиққанда, эр-хотин уч 
кунгача киприк қоқмасдан унинг тепасида 
ўтиришди, қўлларига илинган ҳар бир нарса- 
ни унинг бошидан айлантириб, садақа қилиб 
юборишаверди. С. Зуннунова, Гулхан. 

3 Олувчи назарида садақа бўлиб тую- 
ладиган хайр-эҳсон, пул. Хотинингиз сизни 
аллақачон унутибди, садақаларингизга муҳ- 
тож эмас экан, деб айтинг. С. Аҳмад, Қадр- 
дон далалар. Ўтган куни пул юборган эдим, 
олмабди. «Менга садақа керак эмас, судга 
бериб, қонуний алимент оламан», деган эмиш. 
А. Қаҳҳор, Оғриқ тишлар. 

Бош-кўзидан садақа Сарф қилинган пул, 
йўқотилган ёки бировга берилган нарса, 
мол-дунёга ачинмасликни билдирувчи ибора. 
Пулига тирноқча ҳам куймасди, болаларим- 
нинг бош-кўзидан садақа, дерди.. Р. Файзий, 
Ҳазрати инсон. Жоним садақа (бўлсин) Би- 
ровга чексиз ҳурмат-эҳтиромни ифода- 
ловчи, «сиз учун жонимни ҳам беришга 
тайёрман» мазмунида айтиладиган ибора. 
Хуш келибсиз, бош устига, султоним, Сиздан 
садақадир бир ширин жоним! « Ширин билан 
Шакар». Садақа(си) бўлмоқ Кимсанинг қур- 
бони бўлмоқ; кимса ёки нарсага жон фидо 
қилмоқ; айланмоқ, ўргилмоқ. Доно одамга 
садақа бўлсанг арзийди. Ойбек, Танланган 
асарлар. Садақаи одам кет айн. садқаи одам 
кет қ. садқа. Анзират хола Сидиқжонга «Вой, 
садақаи одам кетинг, наҳот киши шундай 
хотинини, шундай болани қўйиб, бу ёқларда 
юрса!» деганидан кейин чеҳраси очилди. А. 
Қаҳҳор, Қўшчинор чироқлари. Садақаси 
кетмоқ айн. садақа(си) бўлмоқ Тушунган 
одамнинг садақаси кетсанг арзийди. С. Аҳ- 
мад, Қадрдон далалар. 


САДАҚАИРАҒОЧ Шох-шабба қисми 
шар ёки овал шаклида тўп бўлиб ўсадиган 
қайрағоч. Садақайрағоч ea тол шохларида 
чирқиллашган тинимсиз чумчуқлар.. бўлмаса, 
гузарни пашша учса эшитиларлик жимлик 
қамраган эди. М. Исмоилий, Фарғона т. о. 

САДАҚАЧИ Садақа сўровчи; тиланчи; 
гадой. 

СДД (Д) [а. Ўи — тўсиқ, ғов; девор; тўғон] 
кт. Мустаҳкам қалъа ёки шаҳар девори, 
тупроқ қўрғон. 

Садци чиний тар. Буюк Хитой девори. 
Садди Искандар(ий) Гўё Александр Маке- 
донский қурган афсонавий девор. 

САДДИ-БАСТ [сад(д) + ф. r , — бири- 
киш; тўғон] фольк. Бўй-баст, қадди-қомат. 
Бир-бир босиб, Равшаннинг олдига келиб, 
садди-бастига, баланд-пастига қараб, «хўп 
йигит экан», деб Оққиз кўн беҳузур бўлди. 
«Равшан». 

САДО [а. Aauu, — узоқдан эшитилган 
товуш; чақириққа жавоб] Товуш, овоз. Но- 
ғоралар гумбури ea карнайлар садоси яна 
осмону фалакка чиқди. О. Ёқубов, Кўҳна дунё. 
Кунгурадор шифтлар қарсак садоларидан 
титраб кетди.. Ў. Ҳошимов, Қалбингга 
қулоқ сол. 

Акс садо қ. акс I. Садо чиқмади Гапир- 

мади, индамади. Бир неча сония ҳеч кимдан 
садо чиқмади. С. Сиёев, Аваз. Лекин бу кун 
гап шу тўғрида соатлаб давом этса ҳам, 
Тўғонбекдан садо чиқмади. Ойбек, Навоий. 

САДОҚ Камалак ўқлари жойланиб, 
белга боғланадиган ёки елкага осиб юри- 
ладиган асбоб; тирдон, ўқдон. Ҳизларнинг 
ҳам, йигитларнинг ҳам белларида ўқ-ёй ea 
садоқларида ўқлари бор эди. М. Осим, Тўма- 
рис. Улуғбек елкасидан камонини олди, са- 
доқдан ўқ-ёй олиб, камонга жойлади. Б. 
Аҳмедов, Улуғбек. 

САДОҚАТ [а. — дўстлик, бирдам- 

лик; самимийлик] 1 Чин қалбдан берил- 
ганлик; содиқлик, вафодорлик. Ўғлон, оқил 
ҳаммард бўлгин, Мардлик — элга садоқат. Э. 
Воҳидов, Нидо. Гулнор чуқур садоқат ифода 
этган кўзлари билан йигитга қаради.. Ойбек, 
Танланган асарлар. 

2 Садоқат (хотин-қизлар исми). 

САДОҚАТЛИ Чин қалбдан берилган, 
содиқ; вафодор. Садоқатли ёр. Садоқатли 
шогирд. н Амирзодам, агар бу мардак садо- 
қатли қулингиз бўлганида, ёмон овоза тар- 







қсппган навкарни қўлидан тутиб, доруғага 
топширмасмиди? П. Қодиров, Юлдузли 
тунлар. Агар Миён Башир ҳазратнинг садо- 
қатли биродарлари Миён Қудрат ҳазратдан 
ўз вақтида имдод келмаганида, сизлар билан 
озиқ еб ўлтириш насиб бўлмасди. К. Яшин, 
Ҳамза. 

САДОҚАТСИЗ Садоқати йўқ; хиёнат- 
кор, бевафо. Садоқатсиз одам. н Дастлаб 
қараганда, ушбу драмада тор оилавий — ота- 
она ва садоқатсиз фарзандлар ўртасидаги 
муносабатлар қаламга олингандек туюлади. 
Газетадан. 

САДОҚАТСИЗЛИК Садоқатли, содиқ 
бўлмаслик; вафосизлик. 

САДПОРА [ф. ь j Ц — юз бўлак, 
қисм; юзга парчаланган] поэт. Пора-пора, 
чил-чил, юз пора. Чашма бўйлаб юрар у хо- 
муш, Қайғуси тоғ, қалби садпора. Миртемир. 
Юрагини қилар садпора Йироқлардан келган 
бир овоз. А. Пўлкан. У дилхун, ўзини қайга 
уришини билмай қолган кезлари кўнглини 
садпора этадиган аччиқ саволларга жавоб 
тополмайди. С. Сиёев, Ёруғлик. 

САДР I [а. — юқори ўрин, олий ман- 

саб; ибтидо; биринчи мисра] тар. Вақф ва 
дин ишлари билан шуғулланувчи амалдор. 
Бу шеърни эшитган қозию садрлар, муҳта- 
сибларнинг сочи тикка бўлиб кетди. П. Қо- 
диров, Авлодлар довони. У [Навоий] садр- 
лардан бир нечасини йиғиб, вақф ишларининг 
аҳволи ҳақида маълумот олди. Ойбек, Навоий. 

САДР II [а. jJl^ — қалб, кўкрак; мар- 
каз, ўрталик] 1 Қаландарлар зикрида энг 
жазавали ҳолат. Ҳаммаси тушиб садрга, Те- 
пиб ётар бир-бирга. «Ширин билан Шакар». 
Қулоқ солинг айтган дурга, Ҳақ деб тушинг- 
лар садрга. «Ширин билан Шакар». Бирининг 
қўлида таёқ, бошқасида паншаха, садрга 
тушаётгандек чайқалишиб, қичқириб келиш- 
япти. X. Тўхтабоев, Йиллар ва йўллар. 

2 этн. Одатда, йигит, келинчак, бўйга 
етган қиз ёки энг яқин киши вафот этганда, 
унинг «қирқ»игача аёллар иштирокида 
ўтказил(ади)ган мотам одати (бунда мар- 
ҳумнинг яқинларидан бир ёки бир неча 
киши даврага тушиб, олд-орқага ёки икки 
томонга солланиб, йиғи билан таъсирчан 
иборалар айтиб, марҳумни эслаганлар, 
қолганлар маълум ҳолатда жўр бўлганлар). 
Во тўрам, деб юлиб опти бетини, Тўрам, деб 
канизлар садр тушади. «Ойсулув». Ҳовлида 


аёллар давра ҳосил қилиб, садр тушади. Бири 
қўйиб, иккинчиси айтади: «Қуш эдим, қано- 
тимдан айрилдим». М. Ҳазратқулов, Журъат. 
Ичкарида аёллар онамиз теварагида ҳалқа 
бўлиб садр тушди. Т. Мурод, От кишнаган 
оқшом. 

САДҚА [а. — «садақа» с. дан]: жо- 

ним садқа айн. жоним садақа (бўлсин) қ. 
садақа. Ой бориб, омон келгин, Жоним садқа, 
ёлғизим. «Оқ олма, қизил олма». Садқаи кўз 
ёшинг Кўз ёшингга арзимайди. Садқаи одам 
кет Одам бўлмай ҳар нарса бўл, одамга 
ўхшамайсан. Садқаи одам кетинг-э, айб 
эмасми?! А. Қаҳҳор, Майиз емаган хотин. 
Садқаи сар 1) бошдан садақа. Икки қўй 
йўқолган бўлса, садқаи сар, китобларда йў- 
қолган нарсани риёсиз садақа деганлар. С. Ай- 
ний, Дохунда. -Майли, пул садқаи сар, — деб 
ўйладиу. Н. Аминов, Қаҳқаҳа; 2) ажаб бўлди 
(бўлсин), хўп бўлди (бўлсин). Ўлдирган бўл- 
сангиз, садқаи сар.. Ит деган махлуқ топи- 
лади, аммо одам топилмайди. А. Қодирий, 
Обид кетмон. 

САЁЗ 1 сфт. Унча чуқур бўлмаган, чу- 
қур эмас (дарё, кўл, ариқ ва ш. к. ҳақида). 
Ҳали ёмғирлар бошланмагани учун, анҳор 
cyeu тиниқ, лекин тошлари кўриниб турган 
саёз чеккалари шишадай рангсиз-у, чуқур 
жойлари кўкимтир-яшил. П. Қодиров, Уч 
илдиз. Биз, бир эшелон солдат, бепоён дашт- 
га тушиб, саёзгина дарё бўйида чодир тутиб 
ётардик. О. Ёқубов, Излайман. 

2 рвш. Юзалаб, чуқурлашмасдан. Бош- 
лиқ, бир колхоз тракторчиси ўн уч гектар 
ерни саёз ҳайдагани учун суд уни қайта 
текинга ҳайдаб беришга.. ҳукм чиқарган- 
лигини айтиб берди. Ж. Абдуллахонов, Тў- 
фон. Саёз оққан дарё шағиллайди, деганлари- 
ча бор экан. С. Кароматов, Ҳижрон. 

3 кўчма Мазмунан сийқа, юзаки, ғўр. 
Хомхатала асарларга, ғоявий-бадиий саёз 
буюртмаларга чек қўйиш вақти аллақачон 
келди. Газетадан. [Салимхоннинг] Илми жуда 
саёз, фақат қақиллаб гапириши бор.. Мир- 
муҳсин, Умид. 

САЁЗЛАНМОҚ 1 Суви камайиб ёки 
тош, шағал, балчиқ тўпланиши оқибатида 
таги юзароқ бўлиб қолмоқ. Баҳор чоғлари 
тезобликни ҳаддан оширса, кузга яқин [дарё- 
нинг] таги кўринар даражада саёзланиб қо- 
лади. Ж. Абдуллахонов, Хонадон. 





2 кўчма Мазмунан юзаки бўлмоқ. Фик- 
рингиз саёзланиб қолибди. 

САЁЗЛАШМОҚ айн. саёзланмоқ 1, 2. 
Дарёнинг саёзлашиши. 

САЁЗЛИК 1 Сой, кўл, ариқ, дарё каби 
сув ҳавзаларининг суви камайиб, таги юза- 
роқ бўлиб қолиши. Кўлнинг саёзлиги. 

2 Таги унча чуқур бўлмаган, саёз жой. 
Саёзликнинг нариги томонидаги дарё тар- 
моғига тушиб кўрган эди, чуқур экан, бўй 
бермади. Ж. Шарипов, Хоразм. 

3 кўчма Юзакилик, бирор соҳада билим 
ва маҳоратнинг етарли бўлмаслиги. Унинг 
оригинал ижодига тасвирда саёзлик ва сох- 
такорлик қандай ёт бўлса, таржималари ҳам 
худди шундай табиий жаранглайди. Ғ. Са- 
ломов, Таржима назариясига кириш. Ўқий- 
ман, деб икки йил институтга борди, ки- 
ролмади. Билими саёзлик қилдими ё омади 
чопмадими.. С. Сиёев, Отлиқаёл. 

САЁҚ 1 Ҳар ерда санқиб, дайдиб юра- 
диган; дайди. Саёқ юрсанг, таёқ ейсан. Ма- 
қол. н Кеча-кундуз кўча-кўйда тентираб 
юрдим саёқ, Сўзласа жон куйдириб ким, сол- 
мадим ҳаргиз қулоқ. Ҳабибий. Ҳаммаёқ жим- 
жит. Сой тарафдаги саёқ итларнинг ҳам 
овози ўчган. С. Сиёев, Отлиқ аёл. 

2 Ёмон йўлларга юрадиган; ахлоқи бу- 
зуқ. Саёқ аёл. Саёқ одам. 

САЁҚЛИК 1 Санқиб юришлик, дайди- 
лик. -Дарбадарликдан, ўзимнинг симобдай 
беқарор саёқлигимдан жуда ўкинар эдим, — 
деди Шум бола. Ғ. Ғулом, Шум бола. 

2 Ахлоқан бузуқлик. У [Фотима] синг- 
лимга ҳар замон ёзган хатида эри ҳақида 
лом-мим демас, ўзи хоҳлаб текканининг саёқ- 
лигидан.. нолишга, очиғи, ор қиларди. Ҳ. Fla- 
зир, Ўтлар туташганда. 

САЁҲАТ [а. — сафар, сайр қилиш; 
туризм] Дам олиш, ҳордиқ чиқариш, дунё- 
ни кўриш мақсадида қилинган сафар. Кино- 
фестивалъ қатнашчилари ва меҳмонлари 
кўҳна Самарқандга ҳам саёҳат қилишмоқда. 
Газетадан. Олдинда тағин денгиз саёҳатининг 
узундан-узоқ беш куни бор. Н. Қиличев, 
Чиғириқ. 

САЁҲАТНОМА [саёҳат + нома] Саёҳат 
таассуротлари ва тафсилотларини тасвир- 
ловчи бадиий асар; адабий жанр. Шоирнинг 
шеърий асарларини қуйидаги гуруҳларга бў- 
лиш мумкин: 1. Лирика. 2. Ҳажвиёт. 3. Саё- 
ҳатномалар. 4. Мактубот. «ЎТА». 


САЁҲАТЧИ Саёҳатга чиққан, саёҳатда 
юрган одам. Чет эллик саёҳатчилар. н Саё- 
ҳатчилар жарликдан ўтиб, тоғ ёнбағрига 
етдилар. Ҳ. Назир, Сўнмас чақмоқлар. 

САЖ(Ъ) [а. — қумри, булбул, тўти 

каби қушларнинг сайраши; қофияли наср] 
Насрий асарлардаги айрим бўлакларнинг 
вазн ва қофияда мослашиши; қофияли наср. 
Саж(ъ) санъати ишлатилган наср насри 
мусажжа.. деб юритилган. «ЎТА». 

САЖДА [а. ал ? ... — сиғиниш, топиниш; 
бош эгиб таъзим қилиш] 1 дин. Ибодатда ёки 
сиғинигцда тиз чўккан ҳолда пешона ва қўл 
кафтларини ерга тегизиш. Шайбонийхон жой- 
намоз устида саждага бош қўйиб, худога 
муножот қилар, кўзларига ёш олиб, «Шар- 
манда қилма, парвардигор», деб пичирларди. 
П. Қодиров, Юлдузли тунлар. Бўта қайтиб 
от етаклаб чиққанда, қоровул чопонини ерга 
ёзиб, саждага бош қўйган эди. С. Аҳмад, Ҳукм. 

Сажда қилмоқ 1) ибодатда бош қўймоқ; 
2) кўчма чексиз ҳурмат ва эҳтиром кўрсат- 
моқ. Севган одамингга дунёда тенги йўқ 
фариштадек сажда қиласан. С. Кароматов, 
Олтин қум. Шу содиқ бевага саждалар қи- 
линг, Шу содиқ бевага айланг эҳтиром. А. 
Орипов; 3) ҳаддан ортиқ берилмоқ; хушо- 
мадгўйлик қилмоқ. Шу билан бирга, раисга 
сажда қилувчи хушомадгўйлар ҳам озмунча 
эмас. Ш. Рашидов, Бўрондан кучли. 

САЖДАГОҲ [а. ? ... — сажда қили- 

надиган жой] 1 дин. Сажда, ибодат қили- 
надиган жой; қадамжо. Сиз, бу дунёда неки 
саждагоҳ бўлса, ялиниб сўрайман, бир лаҳза 
бўлса ҳам рўшнолик кўринг. А. Нурмуродов, 
Уруш бевалари. 

2 кўчма Муқаддас, азиз жой. Мана ўша 
уй, мана менинг саждагоҳим. Т. Жалолов, 
Олтин қафас. 

САЖИЯ [а. , — туғма сифат, хусу- 

сият; хулқ, табиат] кт. айн. характер 1. 
Сажиядагина эмас, сурат ва сиймо важида 
ҳам катта ўзгаликлари бор эди. А. Қодирий, 
Ўтган кунлар. Рафиқов Обид кетмоннинг 
сажиясига таажжубланади. А. Қодирий, 
Обид Кетмон. 

САЗА шв. айн. сазо 2. -Яхши йигит кў- 
ринасиз, одамнинг сазасини ўлдирманг.. — 
деди Фотима опа. Р. Файзий, Сен етим 
эмассан. Раис сўзида туриб берди-ю, сазаси- 
ни қайтаролмай, олдим «Москвич»ни. С. Ну- 
ров, Нарвон. 





САЗАН айн. зоғора балиқ қ. зоғора. Бу 

сувларда сом, илонбалиқ, сазан, маринка ка- 
би балиқлар сероб. Газетадан. Бир куни хон- 
зодалар Амударёга сайрга чиқибди. Отам са- 
зан тутиб пиширибди. С. Сиёев, Ёруғлик. 

САЗО I [ф. — ажр, эваз, мукофот; 

қасос, жазо] 1 Қилмишига яраша оладиган 
танбеҳ, таъзир, дашном. Деворлар ҳам мен- 
га сазо бераётгандек қизардим, ҳеч қаёққа 
қарай олмадим. Ойдин, Ҳикоялар. 

2 Оний истак; интилиш; раъй, шахт. Йи- 
гитнинг сазоси сингунча, шайтоннинг бўйни 
узилсин. Мақол. 

Сазосини (ёки сазасини) қайтармоқ (ёки 
ўлдирмоқ, ерда қолдирмоқ) Илтимосини 
инобатга олмаслик; шахтини қайтармоқ; 
уялтирмоқ. Инсоф керак, Асадвой! Ҳариянинг 
сазосини ўлдириш яхшимас, оппоқ соқолини 
ҳурмат қилиш керак. Ҳ. Назир, Кўктерак 
шабадаси. Қурбон ота унинг суҳбатини 
хушламаса ҳам, одамнинг юзи иссиқ, ҳамса- 
фар бўлиш тўғрисидаги сазосини ўлдирмади. 
А. Қаҳҳор, Қўшчинор чироқлари. 

САЗО II шв. Садо, товуш, овоз. Хоти- 
нидан сазо чиқмагач, Соҳиб қори қўлидаги 
сарполарни Холиданинг бошидан ошириб, 
ичкарига отди. И. Раҳим, Чин муҳаббат. 

САЗОВОР [ф. j -ш — (жазо, мукофот, 
мақтовга) лойиқ] Уз хизмати, саъй-ҳара- 
кати, хулқ-атвори билан ҳурмат-эътиборга, 
таҳсинга, унвонга, туҳфа-тортиққа арзий- 
диган; муносиб, лойиқ. «Не сабабдан.. улуғ 
султоннинг инъому эҳсонларига сазовор бўл- 
ган устод Нажмиддин Бухорийнинг фарзан- 
ди бундай қабиҳ экан», деб ўйлади Гавҳаршод 
Бегим. Мирмуҳсин, Меъмор. 

Диққатга сазовор Кўзга кўринган, эъ- 
тиборли; машҳур. Ҳиротнинг диққатга сазо- 
вор жойларидан яна бири Ҳирирўдга қурилган 
Пули Молон бўлиб, унинг атрофидаги ерлар 
сайргоҳ эди. Мирмуҳсин, Меъмор. 

САЗОВОРЛИК Ҳурмат-эътибор, таҳ- 
син, унвон ва ш.к. га муносиблик, лойиқ- 
лик. Ҳурматга сазоворлик. Халқ шоири номи- 
га сазоворлик. 

САЗОИИ [ф. ^l — жазога лойиқ кў- 
рилган] Эл ўртасида шарманда қилинган, 
жазоланган. Мени турғизиб. қўлимни орқамга 
боғладилар. Бозорма-бозор айлантириб, бо- 
шимга қамчи билан уриб: «Сазойи киши одам 
ўлдирсин», — деган гапни баланд овоз билан 
такрор.. қилар эдилар. Ғ. Ғулом, Шум бола. 


Сазойи қилмоқ Гуноҳкор кишига эл 
кўзида жазо, танбеҳ, таъзир бермоқ (илга- 
ри бу мақсадда гуноҳкорларни эшакка 
тескари миндириб, юзига қора суриб, одам 
гавжум жойларда айлантириб юрилар эди). 
-Бу муттаҳам чойхоначини эшакка тескари 
миндириб, сазойи қилинглар, — деб ҳукм 
чиқарибди [Исроилбек]. Шукрулло, Жавоҳир- 
лар сандиғи. 

САИД [а. — бахтли, омадли; соз, 

қулай] кт. 1 Бахтли, саодатли. 

Соати саид Бахт соати, бахтли соат, он, 
пайт. 

2 Саид (эркаклар исми). 

САИД [а. a.j.^ 2 , — ов қилиш, тутиш; ши- 
кор; овланадиган қушлар, илвасин] эск. Ов 
қилинган нарса: ўлжа. Найлайин, сайд ўлди 
холинг донасига жон қуши. С. Абдулла. Унинг 
севгиси дом қўйган овчидай ўз сайдини кўз- 
лаб, бир тош билан икки ўлжани қўлга ки- 
ритмоқчи. У. Исмоилов, Сайланма. 

Сайд қилмоқ I) ов қилмоқ, тутмоқ; 2) 
кўчма мафтун қилмоқ, банд этмоқ. Бир та- 
бассум бирла сайд этдинг кўнгилни аввало, 
Охири нозу тағофил бўлди иш, эй дилрабо. 
Ҳабибий. 

САИЁД [а. jLj — овчи, тутувчи] эск. кт. 
сшн. овчи. Тоғларда ирғишлаб ўйнасин оҳу, 
Уларнинг пойига тушмасин сайёд. X. Салоҳ. 
Мен бўлибман овчи — элда бир сайёд. «Гули- 
хиромон». 

САИЁР [а. jLLj — доимо ҳаракатланув- 
чи, ҳаракатчан] 1 Бир жойдан иккинчи 
жойга кўчиб юриб хизмат қиладиган. Сайёр 
кўргазма. Сайёр устахона. Сайёр кино. 

2 Доимий жойдан бошқа ерга бориб 
ўтказиладиган, уюштириладиган. Суднинг 
сайёр мажлиси. Сайёр илмий сессия. 

3 Муқим турар жойидан бошқа жойлар- 
да кезиб юриб, иш олиб борувчи. Сайёр 
мухбир. н Унда-бунда сайёр атторларнинг 
«un кетди, игна кетди..» каби қичқириқла- 
ри.. шаҳар шовқинига мадад бериб туради. М. 
Исмоилий, Фарғона т. о. 

4 эск. кт. айн. сайёҳ. Носирбой ҳам бўш 
келмайди: -Мен! Номим Носир сайёри Са- 
марқандий. А. Қодирий, Обид кетмон. 

5 Сайёр (эркаклар исми). 

САЙЁРА [а. sjLj, — планета; автомобиль; 
карвон] 1 Муқим турар жойи йўқ, дарбадар 
кезувчи, дарбадар. Сайдинг қўя бер, сайёд, 
Сайёра экан мендек. Фурқат. 






2 астр. Қуёш атрофида айланувчи ва 
ундан нур олувчи шарсимон осмон жисми, 
мас., Меркурий, Венера, Ер, Марс. Маъ- 
лумки, замин — Ер сайёраси Куёш систв- 
масида коинотнинг бир кичик бўлаги сифа- 
тида пайдо бўлди ва тараққий этди. Га- 
зетадан. 

Она сайёра Ер сайёраси. О, она сайёра, 
курраи қутлуғ, Самодан суратинг илк бора 
кўрдим. А. Орипов. 

3 Сайёра (хотин-қизлар исми). 

САИЁҲ [а. c l — саёҳатчи, турист] 

Саёҳат қилувчи; саёҳатчи. Ҳа, машҳур сайёҳ 
Колумб кашф қилган тамаки эндиликда бу- 
тун дунёни тутунга тўлдириб юборди. Га- 
зетадан. Бир сайёҳнинг хабарича, Ява ороли- 
да бошда бирор нарса кўтариб юриш ман 
этилган. «Фан ва турмуш». 

САЙИД, саййид \а. ... — мустақил; ҳукм- 

дор, жаноб; Муҳаммад пайғамбар авлод- 
ларидан бўлган мусулмонлар унвони] дин. 
1 Муҳаммад пайғамбар авлодларига мансуб 
киши. Отанг сайид, энанг қандай паризод, 
Сен шекилли сулув туғмас одамзод. «Бўтакўз». 
Вагондагилар орасида оқ соқолли муллалар, 
кўк саллали сайидлар, чалмали қариялар, 
нариги вагонда эса, нуқул аёллар. Ш. Тош- 
матов, Эрк қуши. 

2 Эркаклар исмининг таркибий қисми, 
мас., Сайидкарим, Сайидолим. 

САЙИЛ [ а. J^ < — сайр, пиёда 

юриш, кезиш] 1 этн. Баҳорда ўтказилади- 
ган катта халқ сайр-томошалари, сайр-то- 
моша. Айни баҳор кулган чоғ эди, Сайил жо- 
йи сўлим боғ эди. Э. Воҳидов. 

2 Умуман, катта ва тантанали сайр-то- 
мошалар. Халқ сайили. Наврўз сайили. Лола 
сайили. н Халқ шоирлари достонларни тур- 
ли йиғинлар, тўй ea сайилларда ижро эт- 
ганлар. Газетадан. 

Сайил боғ Халқ сайиллари ўтказилади- 
ган катта боғ, парк, сайилгоҳ. Қовун сайли 
Қовунхўрлик ва сайр-томоша мақсадида 
кўпчилик бўлиб далага — қовун полизга 
чиқиш. Муҳиддинни бир таниши қовун сай- 
лига олиб кетди. С. Зуннунова, Ҳикоялар. 

3 Сайр-томоша мақсадида айланиб (ке- 
зиб) юриш; саёҳат. Сайил ҳам сайил, сар- 
гардон ҳам сайил. Мақол. н [Зиёдилла:] 
Сарсонгарчилиги борми, шу баҳона Тарлон 
икковимиз шаҳарни сайил қилиб келяпмиз. 
Т. Мурод, От кишнаган оқшом. 


САЙИЛГОҲ [а. + ф. 

— сайил жойи] Халқ сайиллари ўтказила- 
диган жой, боғ, парк. Сал юришгач, фавво- 
ралар осмонга бўй чўзиб турган салқин, сў- 
лим сайилгоҳ жойнинг олдидан чиқиб қолиш- 
ди. Л. Тожиева, Меҳрим сизга, одамлар. 
..Ҳий-чув, кулги, қаҳқаҳа сайилгоҳ осмонини 
қоплади. Ж. Шарипов, Хоразм. 

САЙИЛЧИ Сайил қилишга чиққан одам. 
Сайилчилар роҳат қилиб кулиб қолишди. К. 
Яшин, Ҳамза. Чор-атроф сайилчиларнинг 
ғовур-ғувури .. билан тўлиб-тошган. Ў. Ҳо- 
шимов, Баҳор қайтмайди. 

САЙИН кўм. (б. к. билан) 1 =ган аф- 
фиксли сифатдошлар билан келиб, иш- 
ҳаракатнинг тобора кучая боришини бил- 
диради. Шерзод бошқа хонадаги беморлар- 
нинг унга ҳасад билан қараётганини сезар, 
сезган сайин ғаши келар эди. Ў. Ҳошимов, 
Нур борки, соя бор. Қизининг қийналаёт- 
ганини кўрган сайин Басранинг касали зўри- 
қарди. Р. Раҳмон, Меҳр кўзда. 

Борган сайин Борган сари, тобора. Қо- 
ронғилик қуюқлаша борар, кўкдаги юлдуз- 
лар чамани ҳам борган сайин ёрқинроқ чақ- 
нар, ҳаво баданга сезиларли coeup эди. Ой- 
бек, Танланган асарлар. 

2 Вақт билдирувчи сўзлар билан келиб, 
иш-ҳаракатнинг тадрижий ривожланишини 
ёки такрорланишини билдиради. Йил са- 
йин. Соат сайин. Кун сайин. н Кун сайин 
озади юрагим, Кун сайин вужудим семирар. 
Ш. Раҳмон, Юрак қирралари. 

Унга сайин Бирор ҳолатдан руҳлана ёки 
ўчакиша бориб. Ҳар сафар рақибунинг тўри- 
га (сеткасига) тўп туширганида, бояги қиз 
қувониб қарсак чалар, унга сайин Рустам 
яхшироқ ўйнар эди. Ў. Ҳошимов, Қалбингга 
қулоқ сол. 

САЙИС [а. — отбоқар, ҳайвонлар- 

га қаровчи] 1 тар. Ўрта Осиё хонликларида: 
ҳарбий ва хўжалик эҳтиёжлари учун сақ- 
ланган отларни парвариш қилувчи шахс. 

2 шв. Умуман, отбоқар. Сайислар билади 
отнинг тобини, Чечан одам гапнинг қўяр бо- 
пини. Эргаш Жуманбулбул ўгли. 

САЙИСХОНА 1 тар. Сайислар яшаши 
учун бевосита отхоналар ёнига қурилган 
махсус уй. 

2 шв. Отхона. У дарвозадан кириб, оти- 
ни сайисхонадаги якка михга боғлади. М. 
Ҳазратқулов, Журъат. 




САЙИШ: сайиш қилмоқ айн. расад қил- 
моқ қ. расад II. 

САЙЙИД айн. сайид. 

САЙЛАМОҚ 1 Яширин ёки ошкора 
усулда овоз бериш йўли билан давлат ёки 
ўзини ўзи бошқариш органлари аъзолигига 
ўтказмоқ, тайинламоқ. Раисликка сайламоқ. 
Депутатликка сайламоқ. н Уни бир овоздан 
директорликка сайладилар. Газетадан. Қан- 
долатни ҳам президиумга сайладилар. Ойдин, 
Ҳикоялар. 

2 Танламоқ, танлаб, саралаб олмоқ. Хоҳ- 
лаб менинг тулпорларимдан бировини сайлаб 
ол, жўнамоқ бўлсанг, яхши бор. «Муродхон». 
Кутлуғ бўлсин сайлаб олган ёрингиз. «Баҳ- 
ром ва Гуландом». 

САЙЛАНИШ Сайланмоқ ф. ҳар. н. 
Президиумга сайланиш. Депутатликка сай- 
ланиш. Сайлаш ва сайланиш ҳуқуқи. Сайлаш 
ва сайланишда хотин-қизлар эркаклар билан 
тенг ҳуқуқлидирлар. 

Табиий сайланиш айн. табиий танланиш 
қ. танланиш. 

САЙЛАНМА 1 Сайлаб қўйиладиган, 
сайлов йўли билан белгиланадиган, тайин- 
ланадиган. Сайланма ташкилотлар. 

2 эск. Танланган, танлаб, саралаб олин- 
ган. Ёзувчининг сайланма асарлар тўплами. 

САИЛГОҲ айн. сайилгоҳ. Сайлгоҳга 
Завқий, Ҳамза ва Олчинбеклар ҳам чиққан, 
оддий халқ орасида туриб, улоқни томоша 
қилишарди. К. Яшин, Ҳамза. 

САЙЛИ Қовуннинг узунчоқ тухумси- 
мон, туси яшил, пўсти қаттиқ кечпишар 
нави. 

САЙЛОВ Овоз бериш орқали давлат 
органлари, маҳаллий ўзини ўзи бошқариш 
органлари ва б. тузилмаларни ташкил этиш 
воситаси. Сайлов комиссияси. Сайлов участ- 
каси. н Бу сайлов янги сиёсий системанинг 
энг муҳим принциплари — кўппартиялилик ва 
коалиция принциплари амал қила бошла- 
ганидан далолат беради. Газетадан. Сайлов 
очиқ ёки яширин овоз бериш йўли билан ўт- 
казилади. «ЎзМЭ». 

САЙЛОВЧИ Сайловда қатнашувчи (овоз 
берувчи) киши, сайлов мажлисининг, тад- 
бир-маросимининг иштирокчиси. Сайлов- 
чилар билан учрашув. н Сайловчилар боғча 
қурилиши ҳақида депутатга наказ бериша- 
ди. Газетадан. 


САИР [а. ^ — пиёда юриш; йўл, ҳа- 
ракат] Осуда ерларда, оромгоҳ, сайргоҳ- 
ларда айланиб юриш, томоша қилиш, ором 
олиш. Боғ сайри. Гул сайри. н Қолмай ша- 
ҳарда тоқатим, Қишлоқ чиқардим одатим. 
Хоҳи яёв, бўлсин отим, Гоҳ сайр ҳам даркор 
экан. Муқимий. Ҳар навбаҳор бу кўкаламзор- 
га ҳиротликлар от-аравада чиқиб, бир-икки 
кун сайр этиб, ҳордиқ чиқариб қайтишарди. 
Мирмуҳсин, Меъмор. Чаман булбулларидек 
сайр этиб гулзору боғларда, Ҳамиша яйраб 
эркинликда парвоз этгали келдик. Ҳабибий, 
Девон. Қилмадим бир бор ўшал гул юзли зебо 
бирла сайр, Қонмагай дил, айласам минг 
битта Лайло бирла сайр. Э. Воҳидов. 

САЙРАМОҚ 1 Ёқимли оҳангдор овоз 
чиқармоқ, хониш қилмоқ (қушлар ҳақида). 
Атрофига эккан тоза шамшод гул, Ҳар шохи- 
да сайраб ўтирар булбул. «Равшан». Толда 
чумчуқ сайрайди, Тол баргини чайнайди, Тол 
барги аччиқ экан, Юракка санчиқ экан. «Халқ 
дурдоналари». Ҳовлидаги ёнғоқнинг mena 
шохига қўниб олган зарғалдоқ «биёв-биёв» деб 
сайрарди. М. Мансуров, Ёмби. 

2 кўчма Ёқимли, ширали овозда қўшиқ 
айтмоқ. Созандалар жўрида хушовоз хонанда 
булбулдек сайрарди. 

3 Ёқимли, жарангдор овоз чиқармоқ 
(мусиқа асбоби ҳақида). Дуторимнинг mop- 
лари қўш булбулдек сайрайди. «Қўшиқлар». 

4 кўчма салб. Тинмай гапирмоқ, вай- 
самоқ, жаврамоқ. Жўралари орасида «ширин 
сухан»лик билан танилган Олимхон сай- 
райверди. Ойбек, Танланган асарлар. -Жуда 
сайраб юбордингиз, бекам! — деди илжайиб 
Заврак, — сизни бир қадрдон синглим деб 
ҳурмат қилиб гапирмоқчи бўлган эдим. Мир- 
муҳсин, Меъмор. 

5 кўчма Тез, шидцат билан овоз чиқар- 
моқ (пулемёт, миномёт, автомат ва ш. к. 
ҳақида) Бир зумда пулемётлар сайраб кетди. 
Ж. Шарипов, Хоразм. 

6 кўчма Кўзни қувонтирмоқ. У [қизим] 
тиккан маҳсиларни қўлингга ол-у, томоша қил 
— сайрайди-да. Ойбек, Танланган асарлар. 

САЙРАТМА Яхши сайрайдиган, сай- 
ратиш учун боқиладиган (бедана ҳақида). 
Сайратма бедана. н Сайратмаларнинг 
ишқибозлари тўрқовоқларини олиб чиқиб, 
толларга илиб қўйишади, кимники ўзарга 
ўйнашади. Р. Файзий, Ҳазрати инсон. 




САЙРАТМОҚ 1 Сайрамоқ 1, 3, 5 фл. орт. 

н. Беданани сайратмоқ. Дуторни сайрат- 
моқ. Автоматни сайратмоқ. 

САЙРБОҒ, сайрибоғ айн. сайргоҳ. Ча- 
маси, ўн минутча юрилса, салқин ва сўлим 
сайрибоғ бор эди. Ф. Мусажонов, Ҳиммат. 

САЙРГОҲ [а. + ф. <>U — сайр қилина- 
диган жой] 1 Сайр қилиб айланиб юриш, 
ҳордиқ чиқариш учун белгиланган жой. Шаҳ- 
римизда сайргоҳлар кўпаймоқда. н Май- 
доннинг кунботар тарафида ўрдани ўраб ол- 
ган сайргоҳ боғ бор. К. Яшин, Ҳамза. Кун- 
нинг иссиғида канизлар терлаб, кўҳна сайр- 
гоҳга етди. «Нурали». 

2 айн. сайилгоҳ. Терим манзараси ажойиб 
бир сайргоҳни эслатади. Туйғун, Асарлар. 

САЙРОН [а. + ф. — сайр-томоша- 

лар] фольк. Сайрлар, сайр-томошалар. Кўҳи- 
қофни сайрон, Девларни ҳайрон қилган, Тўх- 
тамиш Қора девнинг Маконин вайрон қилган 
Гўрўғли қаттоли шудир, Одамхўр баттоли 
шудир. Эргаш Жуманбулбул ўғли, Хушкедди. 
Куш солиб овлагин ойдин кўлларни, Сайрон 
қилгин тар очилган гулларни. «Равшан». 

САЙРОҚ 1 айн. сайроқи. [Навоий:] Кў- 
зимнинг нури, кел, тоза гулим, кел! Кўнгил 
боғида сайроқ булбулим, кел! Уйғун ва И. 
Султон, Алишер Навоий. 

2 Сайраш, хониш. Мен сизни севаман 
ялпизлар атри, Қушчаларнинг сархуш сайроғи 
билан.. X. Даврон, Тунги боғлар. 

САИРОҚИ 1 Давомли, ёқимли ва кўп 
сайрайдиган. Сайроқи қушлар. Сайроқи бе- 
дана. Сайроқи чигиртка. н Сайроқи қуш- 
лар макони, сарин еллар ардоқлиси бўлган 
боғлар энди хунук манзара касб этган эди. Р. 
Умаров, Дўрмон боғлари. 

2 кўчма салб. Кўп гапирадиган; вайсақи, 
сергап. Сайроқи хотин. 

САЙР-САЁҲАТ, сайру саёҳат Сайр ва 
саёҳат, сайр ва саёҳатда кезиш. [Зикриё қо- 
ри:] Гулчеҳрахоним озод Туркистонни сайр- 
саёҳат қилиш иштиёқи билан бизга меҳмон 
бўлиб келганлар. Н. Сафаров, Танланган 
асарлар. 

САЙР-ТОМОША, сайру томоша Сайр 
ва томоша; сайр-томоша қилиб кезиш, 
айланиш. Бенарвон кўкка чиқиб, қиламиз 
сайр-томоша. Қ. Муҳаммадий. 

САЙРЧИ Сайр қилиб юрувчи, сайрда 
юрган киши. Сайрчиларнинг деярли ҳамма- 
си.. «сара» халқ. Ойбек, Навоий. 


САЙТ [ингл. site — ўрин, жой] Интернет- 
да: муайян мавзу йўналиши бўйича тўп- 
ланган ва шакллантирилган, доимо янги- 
ланиб, тўлдириб бориладиган, ўз номи 
(сарлавҳаси)га эга бўлган маълумотлар йи- 
ғиндиси; электрон саҳифа. Осиё футбол 
конфедерациясининг расмий сайтида тар- 
қатилган хабарига кўра, Ливан терма 
жамоаси.. «Осиё кубоги — 2007» баҳсларида 
иштирок этмайди. Газетадан. 

САИҚАЛ [а. — жилолаш, силлиқ- 

лаш; жило, силлиқлик] Нарса сиртига иш- 
лов бериш натижасида ҳосил бўлган жило; 
пардоз. Сайқал ишларини пардозлаш трести 
ишчилари олиб боришди. Газетадан. 

Сайқал бермоқ 1) силлиқламоқ, жило, 
ҳусн бермоқ. Бермоқ учун дунёга сайқал Олам 
аро одам яралган. Э. Воҳидов. Бизўзбек чин- 
нисига сайқал бераётган Тошкент чинни 
заводидамиз. «Гулистон»; 2) мукаммал- 
лаштирмоқ; силлиқлаштирмоқ. Ёзган ҳи- 
кояларингиз жуда яхши, замонавий, чуқур 
мазмунли, фақат саҳифаларга бир оз бади- 
ий сайқал бериш лозим. «Гулистон». 

2 кўчма Зийнат, ҳусн, чирой, кўрк. Меҳ- 
нат, Ризахўжа аканинг таъбири билан айт- 
ганда, умр сайқали, ҳаёт безаги. Газетадан. 
Сатрим сайқалини кўриб шодланган, Азиз 
шеърхонларим, сиздан ёлчидим. А. Мухтор. 

Сайқал топмоқ 1) кўчма ишланиш на- 
тижасида мукаммаллашмоқ, силлиқлаш- 
моқ, кўрки ортмоқ. Бино пардозланиб бўл- 
гач, янада сайқал топди. Газетадан. Рақ- 
қосанинг санъати тобора сайқал топмоқда; 
2) кўчма гўзаллашмоқ, ҳусн, баркамоллик 
касб этмоқ. Ривож олгай муҳаббат бирла 
меҳнат, Топар меҳнат билан сайқал му- 
ҳаббат. Ҳабибий, Девон. 

САЙҚАЛЛАМОҚ 1 Силлиқламоқ, жи- 
ло, пардоз бермоқ, зийнатламоқ. Бино де- 
ворларини сайқалламоқ. 

2 кўчма Мукаммаллаштирмоқ, ишлаб 
камолотга етказмоқ, силлиқламоқ. Асарни 
сайқалламоқ. Ижодни сайқалламоқ. 

3 кўчма Зийнат бермоқ, баркамоллик, 
кўркамлик бағишламоқ. Ошифта бу дил 
сатрини сайқалласа зора, Бўстон бўйи ко- 
киллари, тўхтанг, менга навбат. Т. Тўла. 

САЙҚАЛЧИ 1 Сайқал, жило берувчи; 
силлиқловчи, жилоловчи уста. 

2 кўчма Ишлов бериб камолотга ет- 
казувчи, баркамол қилувчи, силлиқловчи. 






-Ижодимизнинг асосий сайқалчиси халқдир, 

— деди.. Асқад Мухтор ўз нутқида. Газетадан. 

САИҒОҚ зоол. Қўш туёқпи, кавш қай- 
тарувчи, чўлда яшовчи сутэмизувчи ҳайвон, 
оққуйруқ. Одамлар яқинидан кўкраклари оп- 
поқ сайғоқлар гала-гала бўлиб чопиб ўтади.. 
М. Осим, Аждодларимиз қиссаси. 

САИҲОН Катта текис очиқ жой, май- 
дон. Кенг сайҳонда икки чол Йўл ахтариб 
кезарди. А. Орипов. Пода, қишлоқ кўчаси- 
дан шудринг босган сайҳонга чиқиб борди. Ҳ. 
Назир, Сўнмас чақмоқлар. 

САИҲОНЛИК Сайҳон ер, кенг майдон. 
Сайҳонликка тушганда, ола ҳўкиз орқада 
қолаверди ва бирдан тўхтади. Ш. Холмир- 
заев, Оғир тош кўчса. Қишлоқ подаси ҳай- 
даб чиқиладиган сайҳонликка етганда, дав- 
ра қуриб ўтирдик. Н. Қобил, Унутилган со- 
ҳиллар. 

САК I [ф. JLu — ит] с.т. Саг. Мен сени 
жоҳил, шуҳратпараст бир сак деб юрсам, сен 
одам қонига ташна зулук экансан-ку, ҳароми! 
С. Сиёев, Аваз. 

Сак йили айн. ит йили қ. ит 4. 

САК II қ. саклар. Сак тилида ёзилган энг 
қадимги манба — Олмаота атрофидаги Ис- 
сиқ мозорқўрғонидан топилган кумуш идиш- 
даги ёзув бўлиб, у милоддан аввалги 5-аср 
билан саналанади. «ЎзМЭ». 

САКИЛЛАМОҚ салб. Беҳуда чопиб, сак- 
раб юрмоқ. -Ва-а, қолиб кетдинг, энди Ҳа- 
лил аканинг итидек сакиллаб, пиёда келасан! 

— деди у Соат ювошга. Э. Раимов, Ажаб 
қишлоқ. 

САККИЗ снқ. сон 8 рақамини ва шу ра- 
қам билан ифодаланган сон, миқдорни ифо- 
далайди. Еттидан кейин саккиз келади. н 
Мана, саккиз ойдан буён [Йўлчи] бир қора 
чақа сўрагани йўқ. Ойбек, Танланган асарлар. 

Санамай саккиз дема Олдиндан хулоса 
чиқарма, яхши билмасдан туриб иш тутма, 
ҳукм чиқарма. Султоновнинг айтишига қа- 
раганда, ер ҳам ориқ, куч ҳам йўқ.. Султонов 
санамасдан саккиз дейдиган одам эмас-ку! 
Ш. Рашидов, Бўрондан кучли. 

САККИЗИНЧИ I Тартиб ўрни 8 рақа- 
ми билан белгиланган, 8 номерли. Сакки- 
зинчи уй. н Саккизинчи майда Сидиқжонга 
суддан повестка келди. А. Қаҳҳор, Қўшчи- 
нор чироқлари. 

2 Еттинчидан катта, тўққизинчидан ки- 
чик ўлчам номери. Саккизинчи калиш. 


САККИЗЛИК 1 ад. Саккиз сатрли банд 
усулида ёзилган шеър; мусамман. 

2 карт. Саккиз холли қарта. Таппоннинг 
саккизлиги. 

САККИЗОЁҚ зоол. Саккизта сўрғичси- 
мон оёғи бор денгиз ҳайвони. Японияда энг 
севимли овқат денгиз саккизоёқларининг 
гўштидир. «Саодат». Оролда яшаётганимга 
бир неча ой бўлса-да, саккизоёқ овини илк 
бор кузатишим эди. «Фан ва турмуш». 

САККИЗТЕПКИ: саккизтепки атлас 
Саккиз тепкили дастгоҳда тўқилган атлас; 
хонатласнинг бир тури. -Бўлмаса-чи, — деди 
Отабек, — шу ўн беш куннинг ичида сак- 
кизтепки атласдан лоақал икки жўра йиғиб 
қўйингиз, ёдингиздан чиқармангиз! А. Қоди- 
рий, Ўтган кунлар. 

САКЛАР, шаклар Илк кўчманчилик дав- 
рида: Осиё даштларининг чорвадор аҳоли- 
си. Саклар асосан чорва ea зироат билан шу- 
ғулланганлар. Мирмуҳсин, Илдизлар ва яп- 
роқлар. -Кетяпман, токи ҳеч қачон қул бўл- 
масин саклар, — деди қабиланинг йигит- 
ларига. X. Даврон, Тунги боғлар. 

САКРАМА кт. Ўқтин-ўқтин ёки вақти- 
вақти билан бирдан ўзгарадиган, сакраб ўта- 
диган. Сакрама характердаги ривожланиш. 

САКРАМОҚ 1 Бутун гавдани ирғитиб, 
кескин ҳаракат қилмоқ, пастга, юқорига 
ёки бир неча қадам нарига ўзини отмоқ. 
Рустам томоша қилиб турган қизлар ораси- 
да биттаси чинқириб, осмонга сакраганини, 
кула-кула қарсак чалганини кўрди. Ў. Ҳо- 
шимов, Қалбингга қулоқ сол. Аёл сакраб 
пастга тушди-да, сумкасини ковлаб, пул қи- 
дира бошлади. С. Аҳмад, Уфқ. 

Булутга (ёки кўкка) сакрайдиган Чопқир, 
ўйноқи (от ҳақида). Халқ бундай отларни, 
булутга сакрайдиган от, дейди. Ерга урсанг, 
кўкка сакрайди Жуда шўх; тиним билмай- 
диган (асосан болалар ҳақида). Юз газ (на- 
ри) сакрамоқ Ўзини четга олмоқ, безил- 
ламоқ. Иш талаб қилсанг, ҳуркиб, юз газ сак- 
райсиз. Ойбек, О. в. шабадалар. (Ўрнидан) 
сакраб турмоқ Ўтирган жойидан тез, сап- 
чиб турмоқ. Бобур ўрнидан сакраб турди, 
такрор эшитилган аламли йиғидан эти жун- 
жикиб, бувисининг хонасига қараб югурди. П. 
Қодиров, Юлдузли тунлар. Чароснинг.. даҳ- 
шатдан кўзлари олайиб, сакраб туриб кет- 
ди. Ў. Ҳошимов, Қалбингга қулоқ сол. 




2 Урилиб қайтмоқ, ирғимоқ, сапчимоқ. 
Бола коптокни ерга бир урган эди, копток 
том бўйи сакради. н Қуёшда олтинланиб, 
тошдан тошга сакраган сувларнинг шов- 
қинини сезди. Ойбек, Қуёш қораймас. 

3 кўчма Жойдан жойга ўтмоқ, кўчмоқ. 
Читтак шохдан шохга сакраб, тўғри ҳам 
эмас, эгри ҳам эмас калтак изласа, Набигул 
заводдан заводга сакраб, нима излайди, дей- 
сиз-да? А. Қаҳҳор, Қанотсиз читтак. 

4 кўчма Навбатдагига тўхталмай, кейин- 
гисига ўтмоқ. Биз, ўтган 51-фаслда Анвар 
билан Раънони Султоналининг дарвозасида 
қўйиб, 52-фаслга сакраган эдик. А. Қодирий, 
Меҳробдан чаён. 

5 кўчма Кўтарилиб-тушиб турмоқ (нарх- 
наво ҳақида). [Мирзакаримбой:] Шундай бў- 
лиши керак. Нарх-наво ҳар куни сакраб ту- 
рибди. Ойбек, Танланган асарлар. 

САКРАШ 1 Сакрамоқ фл. ҳар. н. Бир 
оёқлаб сакраш. н У девордан бир сакрашда 
ошиб тушди-ю, кучининг борича олдинга ин- 
тилди. С. Анорбоев, Оқсой. 

2 Маълум бир спорт турида мустақил 
машқ. Парашютда сакраш. Баландликка 
сакраш. Узунликка сакраш. 

3 флс. Миқцор ўзгаришларининг сифат 
ўзгаришларига ўтиш жараёни. 

САКСОВУЛ Шўрадошлар оиласига ман- 
суб, Марказий Осиёнинг шўрхок ва қумли 
чўлларида ўсадиган, барги яхши ривож- 
ланмаган бута ёки дарахт ва унинг ёнилғи 
сифатида ишлатиладиган ёғочи. Қора сак- 
совул. Оқ саксовул. Саксовул ўтин. н Оқ 
саксовул, айниқса, унинг уруғи — қўй-эчки- 
лар учун тўйимли озуқа. «Фан ва турмуш». 
Чойхона тўрида доим дутор, сетор осиғлиқ. 
Қишу ёз чилдирма қиздиргани манқалда сак- 
совул чўғи яшнаб туради. С. Сиёев, Ёруғлик. 

САКСОВУЛЗОР Саксовуллар ўсиб ётган 
майдон. Саксовулзорлар, сийрак ўсган чўл 
шувоқлари, қумлоқ тепаликлар ортда қолди. 
«Ёшлик». 

САКСОН 1 снқ. сон 80 рақами ва шу 
рақам билан ифодаланган сон, миқдор. Сак- 
сондан ўн бешни айирмоқ. Саксон сўм пул. 
Саксон пуд ун. н Э, бўтам, ўқишга ўқиган- 
ман, аммо бунга саксон йилларча бўлдиёв. X. 
Тўхтабоев, Ширин қовунлар мамлакати. 

2 Саксон (эркаклар исми). 

САКСОФОН [фр. saxophone < Sax — шу 
асбобни ихтиро қилган бельгиялик уста А. 


Сакс номи + юн. phone — товуш] Пуфлаб 
чалинадиган мусиқа асбобларининг бир ту- 
ри. Саксофон чалмоқ. н Чўққи этагидаги 
санаторий боғидан жаз ва саксофон овоз- 
лари келарди. О. Ёқубов, Излайман. 

САКТА \а. «-,<— сукунат, жимжитлик; 
тутқаноқ, фалаж] 1 эск. айн. апоплексия. 
Сакта касаллиги оғир касалликлардан бири 
ҳисобланади. «Фан ва турмуш». 

2 Шеърда вазннинг бузилиши, вазндаги 
етишмовчилик. Ёқар эди Қудратга азал Пол- 
вон ёзган сактароқ ғазал. М. Али, Боқий 
дунё. 

3 кўчма Ранжитадиган; хато; ёмон. Аҳмад 
Сардорнинг қизи Бўтакўзойим Авазхонга 
«Гўрўғлининг қули бўласан», деб бир нечта 
сакта сўзлар айтиб, унинг кўнглини қора 
қилибди. «Гулихиромон». 

САКТАЛИК 1 Шеър вазнидаги хато, 
етишмовчилик. Кейин хон, Авазнинг бир 
байтини ёдаки айтди, бир сакталикка ишо- 
ра қилиб, уни ўзи тузатиб ўқиди. С. Сиёев, 
Ёруғлик. 

2 кўчма Камчилик; меъёрдан четга чи- 
қиш. Қалбим уришига соласан қулоқ, Ҳеч қа- 
чон сакталик сезмайсан бироқ. Р. Бобожон. 

САКУРА [яп.\ Узоқ Шарқда, асосан 
Японияда ўсадиган, гуллари серяпроқ қиз- 
ғиш-пушти, меваси ейилмайдиган манза- 
рали дарахт (Япониянинг рамзи). [Япония- 
да] Сакура гуллаганда, баҳор байрами бўла- 
ди, ҳар бир меҳмонга сакура гули тақдим 
этилади. Ҳ. Ҳасанов, Экватордан ўтганда. 

САЛ рвш. Бир оз, озгина, андак. Сал 
кунда. Сал ўтмай. н Меъмор бошқа шо- 
гирдларидан кўра ҳам унга [Ғаввосга] ўзгача 
илтифоту эҳтиром кўрсатар, чунки у ёш 
жиҳатидан сал каттароқ эди. Мирмуҳсин, 
Меъмор. Султонов чўнтагини ковлаб, ка- 
литни топди шекилли, сал ҳовуридан туш- 
ди. М. Мансуров, Ёмби. Қандилларда кўп- 
дан бери ёнаётган шамларнинг тутунидан 
уй сал хира тортиб қолган эди. П. Қодиров, 
Юлдузли тунлар. Орқасига қараса, икки от- 
лиқ етиб олишига сал қолибди. Н. Фозилов, 
Оқим. 

Сал нарсага ёки салга Арзимаган нарса- 
га, бўлар-бўлмасга. Уноҳақликни кўргани кўзи 
йўқ, салга «лов» этиб ёниб кетади. К. Яшин, 
Ҳамза. Ичкуёвчилик эмасми, Бадалбек сал нар- 
сага зарда қиладиган, сал нарсага аразлай- 
диган қилиқ чиқарди. С. Аҳмад, Сайланма. 






САЛАВОТ I [а. с>1 j I — «салот» с. нинг 
кўпл.] 1 дин. (Оллоҳ томонидан) Бандалар- 
нинг гуноҳларидан ўтиш; кечириш, кечирим. 

Ўтган ишга салавот Ўртада бўлиб ўтган 
кўнгилсиз ишларни, нохуш, номақбул гап- 
ларни унутайлик, гина-кудуратни қўяйлик, 
деган маънода айтиладиган ибора. Ўтган 
ишга салавот, ҳозиргисини гапиринг. Уйғун, 
Сўнгги пушаймон. 

2 Мақгов, ҳамд-сано. Пайғамбарларга са- 
лавот айтмоқ. 

САЛАВОТ II қ. салобат. 

Салавоти босмоқ айн. салобати босмоқ қ. 
салобат. 

САЛАВОТЛИ қ. салобатли. Квкса, сала- 
вотли кишилардан андак тортиниб, чет- 
роқда ёлғиз турган Умид ёнига Жанна кел- 
ди. Мирмуҳсин, Умид. Карим, директорнинг 
олдидан қандайдир ўзгариб, вазмин ва сала- 
вотли бўлиб чиқди. О. Ёқубов, Каптар. 

САЛАМАНДРА [юн. salamandra] 1 зоол. 
Сувда ва қуруқликда яшовчилар туркумига 
кирувчи, узун думли, калтакесакка ўхшаш 
жонивор. Узун думлилардан Кавказ сала- 
мандраси Ғарбий Кавказда учрайди. «ЎзМЭ». 

2 қ. самандар 1. 

САЛАНГЛАМОҚ 1 У ёқдан бу ёққа ҳа- 
ракатланмоқ, бориб келмоқ; лапангламоқ. 
Бошида шляпа, бўйнидаги галстук саланглаб 
ётибди. «Ёшлик». Узун кўчада сумкасию тўр- 
халтасини саланглатиб, калласини осилти- 
риб кетиб боряпти. С. Сиёев, Отлиқ аёл. 

2 кўчма Бекор санқиб юрмоқ, санди- 
роқламоқ. -Нимага саланглаб юрибсизлар? 
Унгурга кириб олиб, одамларни нимага ишдан 
совитасизлар? — деб қичқирди Саидамин. М. 
Исмоилий, Фарғона т. о. 

САЛАТ I [итал. salato — тузли, тузлан- 
ган] Турли сабзавотлар (помидор, бодринг), 
тухум, гўшт ва ш.к. дан тайёрланадиган ях- 
на таом. Салатни айтмайсизми, кўк қалам- 
nup аралашган салат дунёда ягона бўлса 
ажаб эмас. С. Аҳмад, Йўғон тепа. 

САЛАТ II Истеъмол қилинувчи, вита- 
минларга бой бир йиллик кўкат; полиз эки- 
ни. Салатнинг янги узилган барги редиска, 
бодринг ва ошкўклар билан яхши ҳамоҳанг 
бўлади. Газетадан. 

САЛАФ [а. , sl — аждодлар, ўзидан ол- 
дин ўтганлар] Кимсадан илгарироқ ўтган 
фикрдош, ҳаммаслак, ҳамкасб шахслар. Шу- 
ни ҳам таъкидлаш лозимки, Фурқат деярли 


ҳамиша ўз салафларидан маълум маънода 
пастда бўлмайди, аксинча, улар билан бир 
қаторда туради. «ЎТА». Пўлат ака салафлари 
қаторида, айрим актёрларга ўхшаб, ўз 
истеъдоди ва маҳоратини арзон-гаровга 
пулламайди. Газетадан. 

САЛБИЙ | а. — инкор этадиган, 

қарши, маъкулламовчи] 1 Ёмон; яхши эмас; 
зид. ижобий. Салбий хатти-ҳаракат. н 
Салбий образ ҳам худди ҳаётнинг бир nap- 
часидек яхлит проблематик бўлиши мумкин. 
«ЎТА». Шуни билингки, бошлаган ишингизнинг 
ижобий томони билан бирга, салбий, жуда 
катта салбий томони ҳам бор. С. Анорбоев, 
Оқсой. 

2 Рад этувчи, қайтарувчи. Салбий жавоб. 
Салбий муносабат. 

САЛБИЯ [а. лС I — крестгулдош] бот. 
Шифобахш ўсимлик; барги парфюмерияда 
ишлатилади. 

САЛДОВ Моторсиз ва эшкаксиз кема- 
ларни тортиб юргизадиган арқон ва шун- 
дай арқон билан кема тортиш жараёни. 
Урганчдан Чоржўйгача салдовда ўн икки 
кунлик йўлни елканда икки кунда босиб 
ўтишади. Р. Бекниёз, Лаққа балиқ барвас- 
та. Балиқ тутсак, Аллонбийнинг чулонига эл- 
тиб топширамиз-да, яна қўлда салдов тор- 
тиб кетаверамиз. А. Мухтор, Қорақалпоқ 
қиссаси. 

САЛДОВЧИ Салдов тортувчи, салдов 
тортиб кема юргизувчи. 

САЛДОМ шв. Вазн, салмоқ, оғирлик. 
Салдомим синдирар филнинг белини. «Нигор 
ва Замон». 

САЛДОМЛАМОҚ шв. Салмоқламоқ, 
салмоқпаб кўрмоқ. Кўрсатар салдомлаб та- 
ёқ муштини. «Нигор ва Замон». 

САЛИБ I [а. I бут, хоч] кт. Бут, 
хоч, крест. Салиб шаклидаги нақш Ўрта 
Осиёда жуда қадим замонлардан мавжуд. 
«Фан ва турмуш». 

Салиб юришлари тар. 1096—1270 йиллар- 
да Ғарбий Европа зодагонлари ва католик 
черкови томонидан «муқаддас ерларни 
мусулмонлар асоратидан қутқариш» шиори 
остида Сурия, Фаластин, Шимолий Аф- 
рикага қилинган босқинчилик урушлари. 1 - 
Салиб юришлари (1096—99) 1095 йил Клер- 
монда nana Урбан II томонидан эълон қи- 
линган. «ЎзМЭ». 

САЛИБ II [а. ujLo — саллагул, пион] 
бот. Ўтсимон, бир паллали кўп йиллик 
ўсимлик; экма гул (меваси табобатда дори 
учун ишлатилади). 

САЛИБЧИ тар. Салиб юришининг таш- 
килотчиси ёки қатнашчиси. Салибчилар, 
одатда, кийимларига салиб (хоч) белгисини 
тикиб олишган. «ЎзМЭ». 

САЛИМ \а. I... — соғлом, бутун, ши- 
кастланмаган; ҳақиқий, тўғри] 1 кт. Соғлом 
одам; соғ-саломат, тўрт мучаси бут киши. 

Ақли (ёки фикри) салим 1 ) тўлиқ, тиниқ 
ақл; 2) ақли расо, мияси бутун одам. Фикри 
салим Олимжон ўзида бўлган жиддиятларни 
Аҳмаджонда ҳам кўрмоқда эди. Ҳамза, Тан- 
ланган асарлар. Мамлакатимизнинг истиқ- 
боли учун ақли салим, зийрак ва қувватли 
ўспиринлар керак. Газетадан. 

2 Салим (эркаклар исми). 

САЛКАМ [сал + кам] Асосан миқцорни 
билдирувчи сўзлар билан қўлланиб, «бир оз 
кам» маъносини билдиради. Чолу кампир 
шошилмай салкам Бир асрни яшаб қўйишди. 
Ш. Раҳмон, Юрак қирралари. Одам бир кун- 
да тахминан салкам уч литр сув ичади. Га- 
зетадан. 

САЛЛА I [ а . «t-Lu — сават, тўрхалта; тугун] 
Узунлиги 1,5 метрдан 7 метргача бўладиган, 
дўппи, кулоҳ, телпак устидан ўраладиган 
сидирға мато, дока; мусулмон эркакларнинг 
бош кийими. Салла ўрамоқ. Калла бошқа, 
салла бошқа. Мақол. н Эгнидаги йўл-йўл 
беқасам тўн, бошидаги оппоқ мисқоли салла 
унинг йигитлик кўркини яна ҳам очар эди.. К. 
Яшин, Ҳамза. Қоровул чол ҳам бошидан 
салласини олмоқчи эди, чувалиб, оёғи остига 
тушди. Н. Аминов, Қаҳқаҳа. 

Бақа салла ёки қурбақа салласи Истеъ- 
мол қилиб бўлмайдиган заҳарли замбуруғ 
ўсимлигининг бир тури. Қаршидаги бўғоти 
тушиб, ўртаси емирилган, деворидан бақа 
салла ўсиб чиққан хароба бинолар.. А. Қо- 
дирий, Ўтган кунлар. Ичагингни (ёки ичак- 
чавоғингни) бошингга салла қилиб қўяман 
Дўқ-пўписа ибораси. Эсинг борида этагинг- 
ни ёп, бўлмаса, ичак-чавоғингни бошингга 
салла қилиб қўяман. «Ёшлик». Пайтава салла 
кест. Ҳафтафаҳм, бефаросат. [Холисхон:] 
Пайтава саллалардан ўлиб бўлдим. Ухлаб 
ётибди, денг. Ҳамза, Паранжи сирлари. 

САЛЛА II шв. Маърака-маросимларда 
тухумга қорилган хамирдан салла шаклида 


ўраб, ёғда пишириладиган миллий пиши- 
риқ; ўрама. 

САЛЛАГУЛ [салла + гул] бот. Манза- 
рали, кўп йиллик ўтсимон ёки бутасимон 
ўсимлик ва унинг йирик гули. ..ўтсимон сал- 
лагул турлари илдизларига пайвандлаш, nap- 
хиш қилиш орқали, қаламчаси ва уруғидан 
кўпайтирилади. «ЎзМЭ». 

САЛЛАЛИ Бошига салла ўраган; салла- 
си бор. Хон сайлагучилар орасида ёш йигит- 
лар бор бўлганидек, катта саллали мулла- 
намолар, етмиш ёшли кексалар ҳам кўринади. 
А. Қодирий, Ўтган кунлар. 

САЛЛАЛИК Саллабоп мато. Саллалик 
дока. 

САЛЛАМНО [а. 1лА.,, — табриклаймиз, 
қутлаймиз] кт. Балли, офарин, тасанно, та- 
шаккур. Қипти отанг сени мулло, Ота- 
энангга салламно. «Гулнорпари». У ҳозир 
ижро этган рақсни.. кўрганларида эди.. Сал- 
ламно ўқишарди. К. Яшин, Ҳамза. 

САЛЛАЧА 1 Салла I с. кичр. 

2 Бошга танғиб ўраладиган чоғроқ рў- 
мол. Саллача ўрамоқ. н Сув бўйида ўлти- 
риб, сувни мунча лойлайсан, Саллачангни дол 
қўйиб, юрагимни доғлайсан. «Оқ олма, қизил 
олма». 

САЛЛА-ЧОПОН Намозга ва умуман ки- 
шиликка кийиладиган устки кийим. Дадаси 
йўлакдан кўриниши билан Раъно Масъудни 
кўтариб турди ва қозиқдаги салла-чопонни 
олиб, айвон муюшига келди. А. Қодирий, 
Меҳробдан чаён. Содиқжон бойвачча ўрнидан 
турди-да, Шаҳзодага салла-чопонини ишора 
қилди. К. Яшин, Ҳамза. 

САЛЛАҚОВОҚ бот. Қовоқнинг бир тури. 

САЛЛОНА-САЛЛОНА шв. Ўзини у ёқ- 
бу ёққа солиб; тебраниб-тебраниб. Зоғча 
кўзли тулпорлари, Чопинг саллона-саллона.. 
«Юсуф ва Аҳмад». Аёл хохолаб кулганча, 
ўрнидан турди, саллона-саллона юриб, стол- 
нинг ёнига борди-да, пиёлага чой қуйиб ичди. 
Н. Аминов, Қаҳқаҳа. 

САЛЛОТ [р. солдат] 1 с. т. Солдат, аскар. 
Князъ сув пулини уч баравар ошириб юбориб- 
ди. Капсанчилар ғулу кўтаришган экан, князъ 
«шаҳардан саллот чақираман», деб босибди. 
А. Қаҳҳор, Қўшчинор чироқлари. 

2 карт. Моткадан кичик, ўнликдан кат- 
та қарта. Ғиштиннинг саллоти. Саллотни юр- 
моқ. 




САЛЛОХ [ а . j-^Lu — тери шилувчи; қас- 
соб] 1 Кушхонада мол сўювчи, қассоб. - Тик- 
ка олдига бориб, девкор саллохлардай илохи- 
дан ушлаб, «бисмиллоҳу оллоҳу акбар», деб 
[ҳукизнинг] бўғзига пичоқ тортиб юбордим, 
— деди Шум бола. Ғ. Ғулом, Шум бола. 

2 кўчма нафр. Каллакесар, хунрез. Уруш 
саллохларин жиловлагали Тарих ҳукмин ке- 
чиктирмайди. С. Акбарий. 

САЛЛОХЛИК 1 Қассоблик; мол сўйиш 
касби. Йўлдош ака Тошкентдаги кушхонада 
саллохлик қилганида, мен унга шогирд эдим. 
М. Жўра, Қуёшдан нур эмганлар. 

2 кўчма нафр. Каллакесарлик, хунрезлик. 

САЛЛОХХОНА [саллох + хона] айн. куш- 
хона. -Қайси саллоххонанинг ахлати бу? — 
деди Комилжон папирос тутунини бурнидан 
чиқариб. И. Раҳим, Ихлос. 

САЛМА шв. Тор, кичик ариқ. Сигир 
қозиқни суғуриб, салмадан ҳатлаб ўтибди- 
да, Матчон тўранинг пахтазорига кириб, 
ғўзани ямлаяпти. Ж. Шарипов, Хоразм. 

САЛМОҚ 1 Оғирлик, вазн, вазминлик, 
залвор. Сони бор, салмоғи йўқ. Мақол. н 
Агапов шошилмайди.. Юкнинг салмоғига 
қараб, сўнгра гапиради. И. Раҳим, Ихлос. 
Қаршимда Ер шарин сурати турар, Салмоғи 
Қуванинг анорича бор. А. Орипов. 

Салмоқ билан 1) оғирлиги, залвори би- 
лан. Чўпон ота ҳайрон бўлиб, қўлини орқаси- 
га қилганча, тик қотиб турган эди, кейин 
салмоқ билан юра бошлади. Ойдин, Ҳикоя- 
лар; 2) аста, шошмасдан, салмоқланиб, до- 
на-дона қилиб (гапирмоқ). Кейин Ҳазрат ёни- 
да ўтирган оқсоқ дарвишга маънодор қараб 
қўйди-да, аста томоқ қириб, салмоқ билан 
гапира бошлади. К. Яшин, Ҳамза. 

2 кўчма Жамиятда, кўпчилик ўртасида 
эришилган ҳурмат-эътибор; мавқе, нуфуз. 
Салмоққа яраша иш қилиш керак, Токи дўст- 
ошнолар десинлар балли. Ғ. Ғулом. 

3 Нисбий вазн, ҳажм, қиймат, аҳамият, 
эгалланган ўрин; мазмун. Оғир саноат маҳ- 
сулотининг салмоғи тез ўсиб бормоқда. н 
Адабиётимиздаги ҳужжатга — ҳаётда бор 
фактларга асосланиб ёзилган воқеий асарлар 
катта салмоққа эга. Н. Сафаров, Жасо- 
ратнинг давоми. Бадиий таржимага эъти- 
бор кучаймоқда, таржима адабиётининг 
салмоғи ҳам йил сайин ошиб бормоқда. Ғ. 
Саломов, Таржима назариясига кириш. 


САЛМОКДОР 1 Нисбатан оғир; вазмин, 
салмоқли, залворли. Салмоқдор болға. н Тоғ 
каби салмоқдор уй, Ичи тўла лиқ китоб. Қ. 
Муҳаммадий. 

2 Вазндор, бўлиқ, тўлиқ, бўлали. Сал- 
моқдор кўсаклар. н Салмоқдор бошоқлар 
шамолда майин тебранади. Газетадан. 

3 кўчма Арзирли; катта; самарали. Сал- 
моқдор ҳисса қўшмоқ. н [Азимжоннинг] 
Туғилган юртидаги катта Қоракўл доираси- 
да салмоқдоргина ота мерос улуши бор экан. 
А. Мухтор, Чинор. 

4 Мавқеи, тутган ўрни ва хизматига кў- 
ра бошқалардан ажралиб турадиган, бош- 
қаларга қараганда сермаҳсул. Салмоқдор олим. 
н Бир-биридан афзал ва салмоқдор бўлган 
йилларимиз ичида бу йил алоҳида ўрин олди. Ҳ. 
Назир, Янги саҳифа. 

5 кўчма Оғир, вазмин; таъсирчан; дона- 
дона. -Боғчанг-ку яхши-я, - деди салмоқдор 
овоз билан ҳалиги чол, — лекин ҳар ҳолда ота 
билан онанинг меҳри бошқа. И. Раҳим, Чин 
муҳаббат. 

САЛМОҚИ 1 Салмоқлаб, дона-дона қи- 
либ гапирадиган. Салмоқи одам. 

2 Салмоқпаб, дона-дона қилиб сайрай- 
диган (бедана ҳақида). 

САЛМОҚЧАМОҚ 1 Қўлда кўтариб кў- 
риб, оғирлигини чамаламоқ. Миркарим Ой- 
санамнинг қўлида қолган эллик тийинлик 
тангани ҳам олиб, кафтида салмоқлаб кўра 
бошлади. М. Хайруллаев, Қўшнилар. -Яхши 
қилич! — салмоқлаб, тиғини яна қинига тиқди 
Арслонқул. Ойбек, Навоий. 

2 кўчма Вазминлик билан, дона-дона 
қилиб гапирмоқ, сўзламоқ. -Сен қутқариб 
қолмаганингда, ҳозир булар қаёқда эди, — деди 
бува салмоқлаб. Т. Ашуров, Оқ от. 

3 кўчма Фикран чамаламоқ; қиёсламоқ. 
Иброҳимов.. ўртага ташланган фикрларни ва 
буларнинг тўғри ё нотўғри эканлигини исбот 
қилиш учун кўрсатилган далилларни ўлчаб, 
салмоқлаб кўрди, сарагини саракка, пучагини 
пучакка ажратиб ёзиб олди. А. Қаҳҳор, Кўш- 
чинор чироқпари. 

4 Шошмасдан, битта-битта қадам таш- 
ламоқ, секин юрмоқ. Холмат беғам, одат- 
дагидек салмоқлаб қадам ташлаб, айвонга 
ўтиб кетаверди. И. Раҳим, Чин муҳаббат. 

САЛМОҚЧАНМОҚ 1 Салмоқламоқ фл. 

мажҳ. н. 




2 Вазминлик билан, дона-дона қилиб 
гапирмоқ. Йўлчи кириши билан [Мирзака- 
римбой] вазиятни бузмасдан салмоқланиб 
деди: -Кел, қўзим, нима ишинг бор? Ойбек, 
Танланган асарлар. 

3 Шошмасдан, битта-битта қадам таш- 
ламоқ, секин, вазмин юрмоқ; ҳаракатлан- 
моқ. [Ҳозоқ бола] Йўлкада битта-битта 
қадам ташлаб бораркан, кўчани кесиб, шу 
томонга салмоқланиб келаётган қоплонга кўзи 
тушди. Р. Файзий, Ҳазрати инсон. Танклар 
бир текисда, жуда ҳам шошмай, салмоқла- 
ниб борарди. Шуҳрат, Шинелли йиллар. 

САЛМОҚЛИ айн. салмоқдор. Салмоқли 
болға. Салмоқли кўсаклар. Салмоқли муиип. 
н Салмоқли дон бошоқлари бу йил ҳам 
ҳосилнинг яхши бўлишидан дарак беради. 
Газетадан. Бошқа халқлар қаторида ўзбек- 
лар ҳам фанга, маданиятга қўшган салмоқли 
ҳиссалари билан дунёга машҳур бўлиб қол- 
моқда. Н. Сафаров, Оловлиизлар. Ойбекуруш 
мавзуида кўплаб салмоқли асарлар ёзилган- 
лигини кўп таъкидлар эди. Газетадан. Усмон 
ота катта йўлда у ёқ-бу ёққа қараб, салмоқли 
қадам ташлаб борар эди. А. Қаҳҳор, Қўш- 
чинор чироқлари. Бирпасдан кейин шу тинч- 
ликда унинг юрагидан тўлқинланиб чиққан 
майин, лекин салмоқли овози янгради. А. Мух- 
тор, Опа-сингиллар. 

САЛМОҚСИЗ 1 Салмоғи, оғирлиги, 
вазни, ҳажми кам; енгил-елпи. Салмоқсиз 
тош. н Тирик вазни салмоқсиз бўлган чорва 
молларининг давлатга топширилиши ва сў- 
йиб юборилиши натижасида жуда кўп мол 
йўқотилмоқда. Газетадан. 

2 кўчма Мавқеи, тутган ўрни, маъно- 
мазмуни, хизмати жиҳатидан унча аҳамиятга 
эга бўлмаган. Салмоқсиз одам. Салмоқсиз 
асар. 

3 Таъсири йўқ; таъсирсиз. Салмоқсиз гап. 

САЛОБАТ [а. — мустаҳкамлик, 

қаттиқлик; қатъийлик; ўжарлик] Улуғвор 
ташқи кўриниш; савлат, маҳобат. Унда 
[Ҳамид Олимжонда] сеҳрли бир жозиба ва 
салобат бор эди. Шукрулло, Жавоҳирлар 
сандиғи. Шоди Мударрисович декан ўрин- 
босари бўлгандан бери гап-сўзлари ва юриш- 
туришида аллақандай бир ўзгариш, сиполикка 
ўхшаш салобат пайдо бўлган эди. Д. Нурий, 
Осмон устуни. Пойтахт салобати кундан- 
кунга ошиб, Мирзо мадрасаси ҳукуматнинг 


эмас, Ҳирот аҳлининг ҳам диққатини торта 
бошлади. Мирмуҳсин, Меъмор. 

Салобати босмоқ Кимса савлати, улуғ- 
ворлиги олдида тортинмоқ, ўзини йўқо- 
таёзмоқ, довдирамоқ. Пошша хола, уй эга- 
сининг салобати босиб, унга тик қаролмади. 
Д. Нурий, Осмон устуни. 

САЛОБАТЛИ 1 Улуғвор кўринишга эга 
бўлган, виқорли; савлатли, маҳобатли. Са- 
лобатли киши. Салобатли бино. н Ҳақиқа- 
тан ҳам Ғойибнинг салобатли қиёфаси олди- 
да Темиржон ёш боладай кўринарди. Ж. Аб- 
дуллахонов, Орият. Улар Аҳмадга қадрдон 
бўлиб кетган салобатли ва баҳайбат арғувон 
дарахтига яқинлашдилар. Ф. Мусажонов, 
Ҳиммат. 

2 Оғир, вазмин; ўз вазминлиги ва со- 
кинлиги билан таъсир этувчи; таъсирчан. 
Салобатли тун. н Шундан кейин уйда 
салобатли тинчлик чўкди. А. Мухтор, Опа- 
сингиллар. Бош муҳаррир ўзининг майин, 
вазмин, ширали, салобатли овози билан сўз 
бошлади. Ф. Мусажонов, Ҳиммат. Ташқа- 
рида баҳор ёмғири салобатли шовулларди. 
П. Қодиров, Уч илдиз. 

САЛОМ [а. — тинчлик, хавфсиз- 

лик; кўришиш, саломлашиш] 1 Кишилар- 
нинг ўзаро учрашган пайтларида урф-одатга 
кўра бир-бирига айтадиган сўзи. Алангали 
салом. Қизғин салом. Салом ҳам фарз, алик 
ҳам фарз. Бир кун туз ичган жойга қирқ кун 
салом бер. Мақол. н -Салом, профессор!Хуш 
келибсиз, — деди Ҳамза ва Степановга қараб 
қулочини очди. К. Яшин, Ҳамза. Ғуломжон 
эгилиб салом берди, соғ-саломатлик сўради. 
М. Исмоилий, Фарғона т. о. 

Дуойи салом қ. дуо. Салом айтмоқ айн. 
салом йўлламоқ. Ҳаводан айланиб учган 
турналар, Бориб бизнинг элга салом айтинг- 
лар, Эй азиз турналар, менинг тилимдан 
Дўсту ёронларга салом айтинглар. «Тоҳир 
ва Зуҳра». Салом алайкум айн. салом 1. Са- 
лом йўлламоқ Бирор шахс ёки нома орқали 
салом айтиб юбормоқ. -Ҳаммалари соғ- 
омон, — dedu Низомиддинхўжа. — Сизга 
матбаа, газеталардаги муҳаррир, мусаҳҳиҳ 
дўстларингиз салом йўллашди. К. Яшин, 
Ҳамза. Салом йўқ, алик йўқ Тўсатдан, ҳеч 
кутилмаганда, дабдурустдан. У киргач, са- 
лом йўқ, алик йўқ, томдан тараша туш- 
гандай: -Нималар деб валдираяпсан, — деб 
ўшқирди. «Муштум». Саломини еб қўймоқ 





Кўпинча, салом бермаган болаларга айти- 
ладиган ҳазил ибора. Эрта туриб кеч келди, 
Саломини еб келди. «Бойчечак». Соясига 
салом бермоқ қ. соя. 

2 тар. Амир, хон билан эрталабки учра- 
шув ва ундаги салом-алик маросими. Эр- 
талаб хоннинг ҳарамдан чиқиш вақти яқин- 
лашган, салом ва истиқбол учун хослардан 
саккиз-тўққиз киши йиғилган эдилар. А. Қо- 
дирий, Меҳробдан чаён. 

Салом оғаси тар. Амир, хон саройида 
расмий маросимларга бошчилик қилиб, уни 
назорат қилиб турган лавозимли шахс. 
Супачалар устида удайчи, шиғовул, салом 
оғаси, тунқотар ва дарбон каби ташрифот 
ходимлари ўтирардилар. С. Айний, Жал- 
лодлар. 

3 этн. Келинчакни тўйдан кейинги кун 
эрта билан олиб чиқиб, куёвнинг ота- 
оналарига, қариндош-уруғларига таъзим 
қилдириш маросими ва умуман келинчак- 
лар таъзими; келинсалом. Эрталаб, одат 
бўйича, Нури тўр рўмол ёпиниб, бешикдаги 
боладан то кексаларга қадар — ҳаммага са- 
лом қилар экан. Ойбек, Танланган асарлар. 
[Роҳила:] Жон қизим, эрингни иззат қил! 
Қайнанангни иззат қил! Эрталаб саломга 
чиқаётибсанми? А. Қаҳҳор, Оғриқ тишлар. 

4 Саҳнада, ўйин-томоша майдонларида 
актёрларнинг томошабинларга таъзими. 
Зулфизар рақсини тугатиб, маҳлиё бўлиб 
ўтирган томошабинга салом қилиши билан, 
бирдан ҳамма ёқни гулдуратиб қарсаклар 
кўтарилди. К. Яшин, Ҳамза. 

5 Салом (эркаклар исми). 

САЛОМАЛАИКУМ [а. — сиз- 

нинг устингизда тинчлик ва соғлиқ бўлсин] 
(тўғриси салом алайкум) 1 қ. салом 1. 

2 бот. Экинлар орасида тез кўпаядиган, 
илдизпояли кўп йиллик бегона ўт. Салом- 
алайкум Ўзбекистоннинг барча суғорилади- 
ган ҳудудларида.. бегона ўт сифатида кўп 
учрайди. «ЎзМЭ». 

САЛОМ-АЛИК [а. — «салом- 

алайкум» с. нинг қисқарган шакли] Бир- 
бирига салом бериб кўришиш, саломлашиш. 
Салом-алик қилмоқ. Уларнинг бир-бирлари 
билан салом-аликлари бор, курортда тани- 
шиб қолишган. н Одатдаги салом-аликдан 
сўнг орага ноқулай жимлик чўкди. С. Сиёев, 
Эркаклар эртаги. У отдан туишб, Меъмор 
билан салом-аликдан сўнг, бу кеча қандай 


ухлаганини сўради. Мирмуҳсин, Меъмор. Са- 
лом-аликдан сўнг гаплари айланиб келиб 
Ҳамзанинг мактабида тўхтади. К. Яшин, 
Ҳамза. 

САЛОМ-АЛИКЛАШМОҚ Ўзаро салом 
бериб кўришмоқ, саломлашмоқ. 

САЛОМАТ [а. ~ хавфсизлик, 

омонлик, хотиржамлик; соғломлик] 1 Тан- 
жони соғ, соғ-саломат; соғлиги яхши; эсон- 
омон. Саломат юрибсизларми? Саломат етиб 
бормоқ. н Нимага хафасан ? Мана, мен соғ- 
саломат қайтдим. Ойбек, Танланган асар- 
лар. Амирзодам, шукур, онангиз, эгачингиз 
саломат эканлар, кўп куюнманг, бошингиз 
омон бўлса, давлат топилур. П. Қодиров, 
Юлдузли тунлар. 

Саломат бўлинг Миннатдорчилик изҳор 
этиш, хайрлашишда ёки бирор киши акса 
урганда айтиладиган ибора. -Хайр, саломат 
бўлинг, — қиз югуриб, уйига кириб кетди. 
«Ёшлик». 

3 Саломат (хотин-қизлар исми). 

САЛОМАТЛИК Тан -жони соғ, саломат 
бўлишлик; тани соғлик. Саломатлик тила- 
моқ. Саломатлигини сўрамоқ. Саломатлик — 
туман бойлик. Мақол. н Саломатлигингиз 
яхшими, уста?С. Сиёев, Аваз. -Ҳаммасидан 
ҳам саломатлик керак, — деди Муҳиддин. Р. 
Файзий, Чўлга баҳор келди. 

САЛОМЛАМОҚ Салом бермоқ, қутла- 
моқ. Бу ердаги ҳар бир шох-шабба, ҳар бир 
япроқ Моҳидилга қадрдон. Улар қизни са- 
ломлагандай, аста чайқалиб туришибди. Ж. 
Абдуллахонов, Тўфон. Чиқаётган қуёшни 
саломлаб, яшил дарахтларда қушлар сайрай 
бошлади. Ойбек, Танланган асарлар. 

САЛОМЛАШМОҚ Ўзаро бир-бирига 
салом бермоқ, салом бериб, бир-бири би- 
лан кўришмоқ. Шу куни тушда Иқбол хола 
ош олиб келганда, Алимардон у билан совуқ- 
қина саломлашди. Ў. Ҳошимов, Қалбингга 
қулоқ сол. Нишонов шошганидан саломла- 
шишни ҳам унутаёзди. С. Зуннунова, Янги 
директор. 

САЛОМНОМА [салом + нома] Сиҳат- 
саломатлик тилаб йўлланган салом хати. 
Ўринбой ака хатни очиб ўқий бошлади. Ой- 
саодат опа фарзанди йўллаган саломномани 
бутун вужудини қулоқ қилиб эшитарди. Ш. 
Қурбонов, Хушхабарчи. 

САЛОМХОНА [салом + хона] тар. Амир- 
нинг, хоннинг саломга йиғилганларни ёки 




иш билан келганларни қабул қиладиган хо- 
наси. Саройбон.. рўпарадаги эишкдан аъло- 
ҳазратларининг саломхонасига кириб кетди. 
О. Ёқубов, Улуғбек хазинаси. 

САЛОН [фр. salon — меҳмонлар кутиб 
олинадиган ҳашамдор хона] 1 Кўргазма, 
музей залларида турли соҳа ва бўлимларга 
ажратилган махсус хона ёки бўлмалар. Му- 
раккаб рўзғор техникаси салонида шу ерда 
мавжуд эҳтиёт қисмлардан фойдаланиб, 
дазмол, фен, электр устарани ремонт қилса 
бўлади. Газетадан. 

2 Кийим-кечак, пойабзал, санъат буюм- 
лари ва ш. к. намойиш этиладиган ва со- 
тиладиган махсус магазин ёки унинг бўли- 
ми. Универмагнинг аёллар кўйлаги билан сав- 
до қилувчи салони. 

3 Бирон-бир махсус фаолият учун мўл- 
жалланган хона, зал. 

Аёллар (ёки гўзаллик) салони Хотин- 
қизларга сартарошлик, маникюр каби пар- 
доз-андоз хизматларини кўрсатувчи жой. 

4 Умуман, транспортда (кема, самолёт, 
автобус, троллейбус ва ш. к. да) йўловчи- 
ларга ажратилган бўлма, хона. Ҳаво кемаси 
оҳиста учиб боряпти, самолёт салони оддий 
иш кунидек йўловчилар билан гавжум. Газе- 
тадан. 

САЛОРЛАР Хитойнинг баъзи вилоят- 
ларида яшовчи мусулмон туркий халқ (ўз- 
ларини салир деб атайдилар). Хитой йил- 
номаларида салорлар 14-асрдан тилга олин- 
ган. «ЎзМЭ». 

САЛОТ [а. — намоз, ибодат; ил- 

тижо, ўтиниб сўраш; шукрона; дуо, фотиҳа] 
дин. 1 Ислом динидаги 5 та рукннинг энг 
асосийси: бир кунда, муайян вақтларда 
белгиланган тартиб ва шартлар асосида 
қилинадиган ибодат. Салоти жаноза. 

2 Худо ва пайғамбарга аталган мадҳия, 
ҳамду сано. 

САЛОҲ \а. — яхшилик, эзгулик; 

тўғрилик] 1 Тўғрилик, виждонлилик. 

Аҳли салоҳ Пок, тўғрисўз одамлар; тўғ- 
ри иш қилувчи, ҳалол кишилар. Бу кун 
кечасига мулла Султонқулнинг қўрғонида бир 
неча аҳли салоҳ йиғилишиб.. кичкина масла- 
ҳат қилишиб олишмоқчи эканлар. А. Қоди- 
рий, Обид кетмон. 

2 Салоҳ (эркаклар исми). 

САЛОҲИЯТ [а. — яроқлилик; 

ваколат, ҳукмдорлик; тўлиқ ҳокимият] Қо- 


билият, иқтидор. Худованди карим бу зоти 
муборакка шундай салоҳият ато қилганким, 
тиббиёт бобида унинг билмаган илми йўқдир. 
О. Ёқубов, Кўҳна дунё. Албатта, Алишер 
Навоийдаги бу тенгсиз салоҳият қитъа ёзган 
барча шоирларга хос хусусиятдир, демоқчи 
эмасмиз. «ЎТА». 

САЛОҲИЯТЛИ Салоҳиятга, катта қоби- 
лиятга эга бўлган; иқтидорли. Салоҳиятли, 
иқтидорли кадрларни асрашимиз керак. н 
Салоҳиятли кадрларнинг маҳоратини ошириб 
бориш тўғрисида ҳозирдан бошлаб алоҳида 
ғамхўрлик кўрсатиш лозим. Газетадан. 

САЛ-ПАЛ рвш. Иш-ҳаракат бажарилиш 
даражасининг меъёрдан камлигини ифода- 
лайди; бир оз, озгина, андак. Сал-пал юз- 
ларига шабада урди. Ойбек, Нур қидириб. 
Хоразмшоҳ чўққи соқолини қашлаб, сал-пал 
илжайган бўлди. Мирмуҳсин, Темур Малик. 

САЛТ 1 Аравага қўшилмаган; яйдоқ. 
Салт от. Салт от минган киши. н Изма- 
из келаётиб, Йўлбарс вовуллади. Ота орқаси- 
га қайрилиб қараса, салт отлиққа кўзи 
тушди. С. Анорбоев, Оқсой. 

2 Юксиз, беюк, енгил-елпи. Қайтишда 
чарчаган ориқ отларда, устиларидаги одам- 
ларни кўтариш нари турсин, салт ҳолда 
қадам босиш учун ҳам куч топилмасди. С. 
Айний, Қуллар. Қаранг, салт совлиқлар 
илдам кетиб, ширали ўтларни еб тинчи- 
тишяпти. «Ёшлик». 

3 тех. Нагрузкасиз, топшириқсиз, бе- 
корга, беҳудага қилинган (ҳаракат). Дви- 
гателнинг салт юриши. н Бехосдан лен- 
та узилиб қолса, ғалтак салт айланади. М. 
Жўра, Куёшдан нур эмганлар. 

САЛТАНАТ [а. L I... — султонлик, ҳо- 
кимият, ҳукмдорлик] 1 Хон, амир, подшо 
ҳукмдорлиги ва шундай ҳукмдор қўл ос- 
тидаги давлат; империя. Аҳмад мирзо амаки- 
си салтанатининг буюклигидан, унинг кат- 
та қўшинидан ҳайиқарди.. Мирмуҳсин, 
Меъмор. Шоҳим, дўстлик ҳурмати, мамла- 
катимиз ва салтанатимизнинг осойииипа- 
лигидан бўлак муддаом йўқдир. Уйғун ва И. 
Султон, Алишер Навоий. 

2 Салтанат (хотин-қизлар исми). 

САЛТАНАТЛИ Тўлиқ ҳукмронликка эга 
бўлган, тўла ҳукмрон. Салтанатли шоҳ. н 
Подшолик, салтанатли тахтлар, мунақ- 
қашли, кўшкли мазгил жойлар. «Баҳром ва 
Гуландом». 




САЛТ-СУВОЙ с. т. Ташвиш-таҳлика- 
сиз, бола-чақасиз; орқа этагида оғирлиги 
йўқ; такасалтанг. Салт-сувой йигит. н У 
пайтлар ҳали Султон салт-сувой, ҳали 
Зумрадни ҳам учратмаган эди. X. Султонов, 
Онамнинг юрти. -Шахмат ўйнашни ким 
қўйибди сизга, кап-катта одам, — истеҳзо- 
ли кулди аёл, — шахматни салт-сувойлар 
ўйнасин. «Саодат». Ҳарбий хизматдан қайт- 
гач, рўзғор юмушларига қовушмай қолган 
салт-сувой ўспирин эмас. Э. Аъзам, Кечикаёт- 
ган одам. 

САЛФЕТКА [итал. salvietta] Овқат вақ- 
тида ёки ундан сўнг оғиз ва кўлни артади- 
ган қоғоз ёки кичкина сочиқ. Қоғоз сал- 
фетка. 

САЛЬДО [итал. saldo — ҳисоб-китоб, 
қолдиқ] 1 Бухгалтерия ҳисобида муайян давр 
учун пул тушумлари ва қилинган харажат- 
лар ўртасидаги айирма. Сальдо ҳар ойнинг 
биринчи санасидаги ҳолат бўйича аниқлана- 
ди. «ЎзМЭ». 

2 Биржа алоқа-муносабатларида ми- 
жознинг брокерлик фирмасидан ёки ак- 
синча, брокерлик фирмасининг мижоздан 
қарзи. 

3 Ташқи савдо муносабатларида экспорт 
ва импорт қийматлари ўртасидаги фарқ, 
тафовут. 

САЛЬТО [итал. salto — сакраш] Ерга тег- 
май туриб, ҳавода бир, икки ёки уч марта 
умбалоқ ошиб сакраш. Сальто қилгандай 
ҳавода умбалоқ ошиб, қум устига йиқилиб 
тушибман. П. Қодиров, Эрк. 

САЛЮТ [фр. salut < лот. salus, salutis — 
қутлаш; соғлик] 1 Саломлашув, табрик. 

2 тар. Пионерларнинг қўлини бошдан 
юқори кўтариб саломлашуви. Кўкка қараб 
салют берди хандон пионер. Ғ. Ғулом. 

3 Турли тантана ёки байрам, маросим- 
ларда, тарихий саналарни нишонлагцца бир 
неча милтиқдан, тўпдан бир йўла кўпгина 
ўқ узиш; мушак отиш. Байрам салюти. н 
Кечқурун байрам салютининг ранг-баранг 
чўғлари бутун шаҳарни ёритди. Газетадан. 
Бу орада тўплар яна бир неча марта салют 
берди. П. Қодиров, Уч илдиз. 

САЛҚИ с.т. Солқи. Дарахт шохларини 
қор босган салқи.. Гўё салқигандай Ер қовоғи 
ҳам. Газетадан. Исломбой унинг салқи қовоқ- 
лари шиишб, кўзлари қизарганини пайқади. 
X. Султонов, Бир оқшом эртаги. Отнинг 


пуштанини салқи қилиб тортдим. Т. Мурод, 
От кишнаган оқшом. 

САЛҚИМОҚ с.т. Солқимоқ. У. ёш бўл- 
са ҳам, соқол босган, ичкиликдан салқиган 
юзини кўтариб қаради. А. Мухтор, Давр 
менинг тақдиримда. Кечаги фаввора ёнида 
Хосият хола билан учрашдик, унинг юзи сал- 
қиган, ғамгинроқ эди. «Шарқ юлдузи». 

САЛҚИН 1 Илиқдан пастроқ оромбахш 
ҳаво ҳарорати. Бугун ҳаво салқин. н Тун 
салқинини ногоҳ ҳис этиб, У уйғониб кетди 
тонг олди. X. Даврон, Болаликнинг овози. 
Қудуқ тубидан ураётган салқин хуш ёқиб, 
Отамурод бирпас ўтирган бўлди. М. Ман- 
суров, Ёмби. 

Салқин тушмоқ Ҳаво ҳарорати пасаймоқ. 
Бозоров извошга ўтириб, далага жўнади. 
Даштга кечки салқин тушиб қолган эди. И. 
Раҳим, Чин муҳаббат. 

2 Сердарахт, серсоя, қуёш нури туш- 
майдиган, теварак-атрофга нисбатан совуқ- 
роқ жой. Салқин жой. н Кун қизий бошла- 
гач, Аваз эшикка сардўз боғлаб, Полвонёп 
бўйидаги ўша салқин оромхонага равона бўл- 
ди. С. Сиёев, Ёруғлик. Икки четига сарв- 
лар ва шамшодлар экилган салқин хиёбонлар- 
да ҳеч кимса кўринмайди. М. Маҳмудов, 
Мангу куй излаб. 

САЛҚИНЛАМОҚ Жазирама, иссиқ кун- 
ларда соя-салқин жойга бориб дам олмоқ, 
ҳордиқ чиқармоқ. Сояда салқинлаб ётади 
беклар. «Муродхон». Кеча шу пайтларда 
Андижонсой бўйида салқинлаб ётгани [Бо- 
бурнинг]эсига тушди. П. Қодиров, Юлдузли 
тунлар. 

САЛҚИНЛАТМОҚ 1 Салқинламоқ фл. 

орт. н. 

2 Бирмунча салқин қилмоқ, совитмоқ. 
Назокат дўконхона эшиги тагига сув сепиб 
салқинлатди, шолча устига тўшалган кўр- 
пачага ёнбошлади. А. Мухтор, Опа-сингил- 
лар. 

САЛҚИНЛИК Муздек ҳаво, совуқлик. 
Залнинг ўртасида мармардан ишланган 
ҳовузча, зилол сувлар секин оқади: табиий 
иссиқ ҳавога бир оз оромбахш салқинлик 
беради. Ойбек, Нур қидириб. 

САЛҚИНТОБ салб. Сояпарвар, танбал. 
Салқинтоб одам. н -Пахтакорга танбаллик 
ярашмайди, ука, салқинтоб бўлишни ташлаб, 
бошқа ишларга ҳам қўл уриб тур, — деган эди 
Ҳасан ака. А. Муҳиддин, Чап чўнтак. 


28—Ўзбек тилининг изоҳли луғати 




САЛҚИТ с. т. айн. сарқит. Узи тўйма- 
ганнинг салқити қорин оғритади.. А. Қаҳҳор, 
Қўшчинор чироқлари. 

САМАН [ ф. — сариққа мойил 

рангли от] 1 Оч малла, сарғиш, сомонранг 
(отнинг туси ҳақида). Ўртадаги юк ма- 
шинасида саман тойча. Икки қулоғининг 
ўртасида жиға, устида қизил бахмал ёпиқ. С. 
Нуров, Нарвон. Саман қашқа эса сой ичида 
қирғоққа тиралиб олган. Й. Шамшаров, 
Тошқин. 

2 Шу тусдаги от. Жиловдор нарироқда 
ўтлаб юрган саманни олиб келиб, узангисини 
амирга тўғрилади. М. Маҳмудов, Мангу куй 
излаб. 

САМАНДАР [ф. jA', л ... — саламандра] 1 
миф. Афсонага кўра, гўё ўт ичида туғила- 
диган ва ўтда яшайдиган махлуқ. Адо бўлар 
оқибат Ё олов, ё самандар. У. Қўчқор. Овози 
самандардек, донишда Искандардек, Қаҳр 
айласа аждардек, чун нури аён келди. «Оқ 
олма, қизил олма». 

2 қ. саламандра 1. 

3 Самандар (эркаклар исми). 

САМАНТЎРИҚ 1 Саманга, маллага мо- 

йил тўриқ (от туси). 

2 Шу тусдаги от. Самантўриқни эгарла- 
моқ. 

САМАР [а. — озиқ-овқат, мева, ҳо- 

сил; фойда, натижа] кам қўлл. кт. айн. са- 
мара. Совуқ гапнинг нохуш самари икки 
қалбда ёнар ловуллаб. А. Пўлкан, Изҳор. 

САМАРА [а. ь j-ai; — мева, ҳосил] Нати- 
жа, ҳосила, фойда. Фидойилик билан қи- 
линган меҳнат ўз самарасини кўрсатди: мўл 
ҳосил етиштирилди. Газетадан. Қуёш энер- 
гиясидан фойдаланиш халқ хўжалигига жуда 
катта иқтисодий самара беради. Газетадан. 
Ҳар бир иш ниҳоясига етгандагина гўзал 
самара беради. Ҳ. Ғулом, Машъал. 

САМАРАДОР [а. + ф. j I j а — сама- 
рали, фойдали] Катта самара, фойда кел- 
тирадиган, сермаҳсул; яхши натижа бера- 
даган. Кино, театр сингари санъат турлари 
орасида адабиёт ҳам ёшларни тарбиялашда 
энг фаол ва самарадор омиллардан биридир. 
«Фан ва турмуш». 

САМАРАДОРЛИК Самарали, фойдали 
бўлишлик; фойдалилик. Иқтисодий сама- 
радорлик. н Чорвачиликни индустрлаш 
меҳнат самарадорлигини анча ошириш им- 
конини беради. Газетадан. 


САМАРАЛИ айн. самарадор. Самарали 
иш. Самарали меҳнат. н Ёзнинг ҳар бир 
кунидан самарали фойдаланиб, парварииши 
ҳар томонлама кучайтирмоқ даркор. Газе- 
тадан. Баҳром, бугун самарали ишлаганидан 
руҳи кўтарилиб, енгил кайфият билан йўлга 
чиқди. Ҳ. Олимжонов, Тақцир тақозоси. 

САМАРАСИЗ Самара бермайдиган, 
фойдасиз, бесамар; натижасиз, беҳуда. Са- 
марасиз иш. Самарасиз ҳаракат. н Сама- 
расиз ўтмас шоирнинг умри, Тоза юраклар- 
да сўз кони қолар. С. Акбарий, Меҳригиё. 

САМАРИИ [лот. samarium < илк бор шу 
элемент ажратиб олинган минерал (самар- 
скит) номидан] Менделеев даврий систе- 
масининг III гуруҳига мансуб нодир кимё- 
вий элемент; кумушсимон оқ металл. 

САМБИТ бот. Тол дарахтининг бир тури 
ва унинг новдаси; самбиттол. 

Самбит қомат Қадди-қомати тик, ке- 
лишган. Қурбон Ориповнинг самбит қомати 
худди ари чаққандек силкинди.. А. Муҳиддин, 
Куёв қочди. Кошкийди мен ҳам шундай бир 
самбит қомат, гўзал қизга ваъда бериш бах- 
тига муяссар бўлсам. Н. Аминов, Қаҳқаҳа. 

САМБИТГУЛ бот. Гуллари оқ, пушти, 
қизил рангларда очиладиган, барглари 
доимо яшил манзарали ўсимлик (бута ёки 
кичикроқ дарахт). Дераза ёнидаги катта 
тувакда самбитгул кўм-кўк бўлиб яшнаб 
турарди. С. Зуннунова, Янги директор. 

САМБИТТОЛ айн. самбит. Икки четда 
эса ҳар хил дарахтлар, самбиттоллар, кал- 
лакдор тутлар қад кўтарган. Ш. Тошматов, 
Эрк қуши. Сой бўйида самбиттол, савла- 
тингга қойилман. «Қўшиқлар». Ўрмондаги 
қушлару қирлар, олтин бошоқлар, Самбит- 
тол, камалаклар «ўзингизга қолди..» И. Маҳ- 
муд, Эътироф. 

САМБО [р. самозагцита без оружия — 
«қуролсиз ўзини ҳимоя қилиш» бирикма- 
сининг қисқартмаси] спрт. Курашнинг хил- 
ма-хил, самарали миллий усулларни қам- 
раб олган бир тури. Самбо билан шуғуллан- 
моқ. н Спортнинг самбо тури бўйича Са- 
марқандда ўтказилган республика биринчи- 
лигида 64 курашчи қатнашди. Газетадан. 

САМИМИЙ [а. — тоза, асл; 

ҳақиқий] 1 Сидқидиллик билан, чин қалб- 
дан, юракдан қилинган, айтилган; юрак- 
дан, дилдан чиққан. Лекин Машраб Масту- 
ранинг гапларидан эмас, унинг овозидаги 




ғурурдан, болаларга хос самимий қувончдан 
жилмайди. О. Ёқубов, Эр бошига иш тушса. 
Элмурод кампирнинг самимий муомаласини 
кўриб: -Саломат бўлинг, онажон, — деди. П. 
Турсун, Ўқитувчи. 

2 Самимият билан иш тутувчи, соф- 
кўнгил; пок, тоза. Самимий одам. н Шерали 
бу содда, самимий қизнинг болалардек хат- 
ти-ҳаракатини кўриб таажжубланди. С. 
Кароматов, Олтин қум. Унсиннинг юраги, 
акасининг юраги каби, Гулнорга нисбатан 
тоза ҳам самимий. Ойбек, Танланган асар- 
лар. 

САМИМИЙЛАШМОҚ Тобора самимий 
бўлмоқ, самимийлиги орта бормоқ; сами- 
мийлик касб этмоқ.. Уларнинг муносабати яна 
ҳам самимийлашди. н Қистирма, чандиш- 
лар болалар репертуарида ҳозир ҳам анча 
актив бўлиб, давр тақозосига кўра, тобора 
такомиллашмоқда, мазмунан самимийлаш- 
моқда. «ЎТА». 

САМИМИЙЛИК Самимий муносабат- 
да бўлишлик. Обид Йўлдошевич бу таб- 
рикнинг қанчалик самимийлигини билмоқчи 
бўлгандай, Муҳаммаджонга синовчан назар 
билан тикилиб, раҳмат айтди. П. Қодиров, 
Уч илдиз. Самимийлик қизларнинг келажак 
ҳаётларида энг зарур ва олижаноб фазилат- 
лардан биридир. «Саодат». Бойлик бор жойда 
самимийлик ўрнини сохталик эгаллайди. Ф. 
Мусажонов, Ҳиммат. 

САМИМИЯТ [а. — тозалик, 

софлик; чинлик, тўғрилик] Чин кўнгилдан, 
беғараз, сидқидиллик билан қилинган хат- 
ти-ҳаракат; самимийлик. Кўзларида муло- 
йимлик, самимият чироғи парпираб ёниб ту- 
рарди. X. Тўхтабоев, Ширин қовунлар мам- 
лакати. Қутидор меҳмонларни ихлос ва са- 
мимият билан кутар, зиёфат қуюқ-суюқлари 
билан тўла-тўкис давом этар эди. А. Қо- 
дирий, Ўтган кунлар. 

САМИМИЯТСИЗ Самимийликни бил- 
майдиган, риёкор, мунофиқ; сохта, қалба- 
ки. Самимиятсиз одам. 

САМИМИЯТСИЗЛИК Самимий эмас- 
лик, самимияти йўқлик; риёкорлик, сох- 
талик. Бу ердаги самимиятсизлик ва муно- 
фиқлик, бир-бирини алдаш Элмурод учун од- 
дий бир ҳақиқат бўлиб қолган эди. П. Турсун, 
Ўқитувчи. 

САММИТ [ингл. summit — тепа, юқори, 
чўққи; юксак даража (да), авж] сиёс. Икки 


ёки бир неча давлат бошлиқларининг му- 
ҳим халқаро масалалар бўйича учрашуви; 
олий даражадаги кенгаш. Петербургда бўлиб 
ўтиши кутилаётган саммитнинг асосий иш 
куни 16 июлдан бошланади. Газетадан. Сам- 
мит якунида ўндан ортиқ ҳужжатлар қабул 
қилинди. Газетадан. 

САМО [а. П — осмон, кўк] поэт. Ос- 
мон, фалак. Тиниқ мовий само. н О, она 
сайёра, курраи қутлуғ, Самодан суратинг илк 
бора кўрдим. А. Орипов, Юртим шамоли. Ҳар 
вақтдагидан кўркамроқ, тиниқроқ кўринган 
тўлин ой самонинг бир нуқтасида қотган ка- 
би. Ойбек, Танланган асарлар. 

САМОВАР [/). сам — ўзи + варить — қай- 
натмоқ] 1 Чой қайнатишга мўлжалланган, 
сувхонали ва ўтхонали рўзғор асбоби. Рух 
самовар. Самовар қайнатмоқ. н Самоварда 
қайнаган чойинг қани, ёр-ёр. «Қўшиқлар». 
Жувон каттакон самовардан тунука чой- 
накка чой дамлаб келди. А. Қаҳҳор, Қўшчи- 
нор чироқлари. Самовар жиғиллай боииади, 
Аваз ўтхонага яна иккита саксовул палён 
ташлаб, ичкари кирди. С. Сиёев, Ёруғлик. 

2 айн. чойхона. Мингбоши ўнг томондаги 
озодароқ самоварга чиқиб.. чилим буюрди. 
Чўлпон, Кеча ва кундуз. Юсуфжон ака, бу 
ҳисоб эмас, ҳовлига борамиз, самоварда эмас, 
бугун бизникида ётиб қоласиз. К. Яшин, 
Ҳамза. 

Самовар қўймоқ 1) самоварга ўт солиб, 
чой қайнатмоқ. Гулнор ўрнидан қўзғалди, 
дармонсизликдан оёқлари титраб, пастга 
тушди-да, самовар қўя бошлади. Ойбек, 
Танланган асарлар; 2) самоварчилик қил- 
моқ. Умурзоқ ота: -У ерда ошнам бор, Ғани, 
гузарда самовар қўяди. Ҳ. Ғулом, Машъал. 

САМОВАРХОНА [самовар + хона] эск. 
айн. чойхона. Саҳннинг шимол томонига 
бориб, унга тутаишб турган самовархона 
томига чиқибўтирдим. С. Айний, Эсдалик- 
лар. 

САМОВАРЧИ айн. чойхоначи. Самовар- 
чиларнинг қўли қўлига тегмайди. С. Аҳмад, 
Уфқ. -Саройдан извошимни олиб чиқ! — деб 
буюрди Бўронбек Ғани самоварчига. Ҳ. Ғулом, 
Машъал. 

САМОВАРЧИЛИК Самоварчи бўлиб 
ишлаш; самоварчи касби. Бир-икки йил 
ямоқчилик, ундан кейин Абдусамад қорининг 
самоварида самоварчилик қилдим. А. Қаҳҳор, 
Кўшчинор чироқлари. Курбон ота қўлидан 




самоварчиликдан бошқа иш ҳам келаётгани- 
га, Ўрмонжон айтганидай, янги қишлоқни 
бунёдга келтиришда қатнашаётганига бе- 
ниҳоя хурсанд бўлди. А. Қаҳҳор, Қўшчинор 
чироқлари. 

САМОВИИ [а. — осмонга оид; 

осмон рангли; илоҳий] кт. 1 Осмонга, са- 
мога, коинотга оид; космик. Самовий кема- 
лар. Самовий сирлар. н Бу китобчада баъ- 
зи бир самовий ҳодисалар ва юлдузлар ола- 
ми ҳақида маълумотлар берилган. Газетадан. 
-Самовий жисмларнинг аҳволи яқин орада 
ҳаво айниб, фалокат юз беришидан далолат 
бераётир, — деди у шерикларига. М. Осим, 
Ибн Сино қиссаси. 

2 поэт. Мовий, ҳаворанг, кўм-кўк. Са- 
мовий кўзларинг сачратиб учқун, Нега ти- 
килади фақат ўшанда? А. Орипов, 

САМОВОТ [ а. — «само» с. нинг 

кўпл.] поэт. Осмон, фалак; коинот. Изми- 
мизда эмас бу дунё, Самовотга ўтмас сўзи- 
миз. Э. Воҳидов, Келажакка мактуб. Бирдан 
чирмаб шиддатли чақин, Самовотга солар 
ялт-юлт из. Р. Бекниёз, Тўтиё. 

САМОГОН \р. сам — ўзи + гонять — 
(спиртни) ҳайдамоқ, тортмоқ] Ғалла, кар- 
тошка ва б. нарсалардан қўлда тайёрланган 
хонаки (қўлбола) ароқ. Яқинда бир гуруҳ 
милиция ходимлари яширин самогон тайёр- 
ловчиларни тутишди. Газетадан. Бир куни 
Степан, бочка ва яшиклар орасига самогон 
яшираётган йигитни учратиб, кўнглига қўл 
солиб кўрмоқчи бўлди. А. Мухтор, Қорақал- 
поқ қиссаси. Афтидан, улар қишлоқ само- 
гонидан хийла отиб олишганга ўхшайди. И. 
Раҳим, Чин муҳаббат. 

САМОГОНЧИ Қўлда хонаки ароқ тай- 
ёрловчи шахс. Гладстон Наимийга самогон- 
чи дўконларида тўлиб ётадиган лойқа вино- 
дан олиб чиқиб, рюмкасига қуйди. А. Мухтор, 
Опа-сингиллар. 

САМОДЕРЖАВИЕ [р. сам — ўзи якка + 
держать — тутиб турмоқ, эга бўлмоқ] тар. 
Монархнинг, подшонинг чекланмаган ҳо- 
кимияти ва шундай ҳокимият асосига қу- 
рилган давлат тузуми, мустабид (подшонинг 
ёлғиз ўзи қонунлар чиқарадиган) ҳокимият; 
монархия. 

САМОКАТ \р. сам — ўзи + катать — ғил- 
диратмоқ, учирмоқ] Кичик велосипедси- 
мон, тик дастали, иккита ғилдираги ёки 
ролиги бўлган, бир оёқда ер тепиб, бир 


оёқни асос тахтачага қўйиб училадиган 
болалар ўйинчоғи. Кўчада одам сийрак. Фа- 
қат нарироқда болалар самокатда учишар, 
ғилдиракларнинг вағиллаши қулоқни батанг- 
га келтирар эди. Ў. Ҳошимов, Қалбингга 
қулоқ сол. 

САМОЛЁТ [р. сам — ўзи + летать — уч- 
моқ] Моторли, қанотли, ҳаводан оғир бўл- 
ган учиш аппарати. Пассажир самолёти. 
Ҳарбий самолёт. Самолёт ҳавога кўтарилди. 
н Осмондаги самолёт, Ҳанотингни nacm- 
лаб ўт, Мен ёримга хат ёзай, Марғилонга 
ташлаб ўт. «Кўшиқлар». Анча олисдан ва- 
ғиллаб самолёт ўтди. С. Сиёев, Ёруғлик. 

САМОЛЁТСОЗЛИК Самолётлар ва са- 
молёт қисмларини ишлаб чиқариш; са- 
ноатнинг самолёт ишлаб чиқариш билан 
шуғулланувчи тармоғи. Самолётсозлик за- 
води. н 1964 йилда Самара авиация инс- 
титутининг самолётсозлик бўлимига ўқиш- 
га кирган Зулфия ҳаётини самолётлар билан 
боғлади. Газетадан. 

САМОСВАЛ \р. сам — ўзи + свалить — 
ағдармоқ, тўкмоқ] Юкларни ўзи ағдаради- 
ган кузовли юк машинаси ёки вагон. Сўнгги 
самосвал оғир бир силкинди-да, ўрнидан қўз- 
ғалиб, ғизиллаганича кетди. С. Аҳмад, Юл- 
дуз. Қум таишётган самосвал машина, ариқ- 
қа қийшайганча, бир томонга оғиб турибди. 
Ў. Усмонов, Сирли соҳил. 

САМОСВАЛЧИ с.т. Самосвал ҳайдов- 
чи. Самосвалчи йигит. н Бобош бугун са- 
мосвалчи Ҳожиматнинг ишига анграйиб қол- 
ди. А. Мухтор, Бўронларда бордек ҳаловат. 

САМУМ | а. ^ j/, — иссиқ, қайноқ ша- 
мол] Қумли чўл-саҳроларда қум уюрмаси 
ҳосил қилиб кўтариладиган қуруқ иссиқ 
шамол. Қорақумдан елиб турган самум қалъа- 
ни улкан дошқозондек қиздиради. С. Сиёев, 
Аваз. Самум ялаб ўтар яланг тўшини, Бунда 
ёлғиз гиёҳ — шўраю янтоқ. Э. Воҳидов. 

САМУР \а. jj/, ,,, — сувсар] зоол. 1 Сибирь 
сувсари. 

2 Шу ҳайвоннинг териси, мўйнаси. Самур 
пўстин. 

САМУРАЙ \яп. самурау — хизмат қил- 
моқ] 1 Ўрта асрларда: Японияда зодагон- 
лар, майда дворянларнинг ҳарбий табақаси. 

2 к ўчма Япон ҳарбий доиралари, уму- 
ман, япон ҳарбийлари, аскарлари. Япон са- 
мурайлари ҳамда оқ финлар билан бўлган 
урушдан кейин, қайтиб келганига энди уч ой 






бўлган эди. Й. Шамшаров, Тошқин. Дарё 
бўйидаги қамишзор орасида гоҳ эмаклаб, гоҳ 
бўйларини ростлаб чопиб бораётган уч- 
тўртта самурай кўзга чалинди. О. Ёқубов, 
Излайман. 

САН I с.т. Сен. - Сан ўғлимсан, — Йўлчига 
меҳр билан тикилди чол. Ойбек, Танланган 
асарлар. 

Сан-манга бормоқ Жанжаллашув, торти- 
шув даражасига етмоқ. Яқинда чойхонада 
ўтирган улфатлардан биттаси бир-бири 
билан сан-манга бориб, ҳатто ёқа бўғишгача 
келиб қолибди. Шукрулло, Жавоҳирлар сан- 
диғи. 

САН II [ яп. жаноб] Японияда кимсани 
ҳурматлаб, унинг исми ёки фамилиясидан 
кейин қўлланадиган мурожаат шакли. 

САНА [а. — йил] 1 Йил ҳисоби; йил. 

Санаи милодий. Санаи ҳижрий. Санаи шам- 
сия. Санаи қамария. н ,.428-санаи ҳижрия, 
рамазон ойининг биринчи куни. М. Осим, Ибн 
Сино қиссаси. 

2 Бирор воқеа содир бўлган йил, ой, кун 
ва шу ҳақцаги маълумот (ёзув). Тарихий са- 
на. Санасини аниқламоқ. н Бобур Самар- 
қандни Шайбонийхондан тортиб олгандан 
бери унинг жасоратига тан бериб шеър 
ёзганлар, сатрлардан абжад ҳисоби билан 
ғалабасининг аниқ санасини чиқарган тарих- 
навислар кўп эди. П. Қодиров, Юлдузли тун- 
лар. Одамзоднинг тарихий воқеаларга уйғун 
кўплаб унутилмас саналари бор. «Саодат». 

САНАД [а. i'. — таянч, тиргак; тилхат, 

ҳужжат] эск. кт. айн. ҳужжат. Сарғайган 
қўлёзмалар, жимжима хатлар, Мулла бобо- 
ларимиз чизган санадлар. Варақладим бирма- 
бир ўтмишни эслаб, Асрлар қадамида бир 
маъно излаб. М. Шайхзода. ..хон қўлида у 
айтган сўзлардан бўлак далил йўқ. Исбот 
керак, санад керак. Э. Самандар, Тангри 
қудуғи. 

САНАЛМОҚ 1 Санамоқ фл. мажҳ. н. 
Кассадаги пул қайта саналди. н Кеча як- 
шанба тағин пул саналди. Ҳисоб мўлжалга 
яқин борди, шекилли, бобо соқолини ямлаган- 
ча, маъноли кулиб қўйди. Ҳ. Ғулом, Тош- 
кентликлар. 

2 Боғлама вазифасида келиб, «..деб ҳи- 
собланади» маъносини беради. Куён турли 
об-ҳаво шароитига тез мослашувчи, озиқ- 
ларни яхши истеъмол қилувчи жониворлар- 
дан саналади. «Фан ва турмуш». Отам Азиз- 


бекнинг мушовири ea яқин мусоҳиби саналса 
ҳам, лекин бу жузъий ишлардагинадир. А. 
Қодирий, Ўтган кунлар. 

Қовурғаси саналиб қолибди қ. қовурға 1. 
Йўлакнинг ўнг томонидаги бостирмада қо- 
вурғаси саналиб қолган тарғил сигир билан 
шалпангқулоқ бузоқ. «Ёшлик». 

САНАМ [а. » — бут, санам; манот] 1 
Тошдан, ёғочдан ёки металлдан инсон қиё- 
фасида (кўпинча гўзал аёл образида) ясал- 
ган ва зийнатланган бут. Бу вақтда уларнинг 
ҳаммаси ҳайратдан қотиб қолган, уйнинг бур- 
чагида турган санамга ўхшардилар. «Шарқ 
юлдузи». Тўрдаги деворда оқпошшонинг йи- 
рик nopmpemu, унга уй эгаси санамга сажда 
қилгандай қарарди. А. Ҳакимов, Илон изи- 
дан. Бу даврда будда динига оид турли осори 
атиқалар, санамлар топилди. Газетадан. 

2 кўчма Гўзал, дилбар аёл, нозанин. Сиз- 
дай қизлар бўлди бунда улфатим, Ечиб юбор, 
санам қизлар, қўлимни. «Муродхон». 

САНАМА Шахмат тартибида оралатиб 
гул тикиш усули, шундай усулда тикилган 
гул ва шундай гулли буюм. Айвонда салла 
ўраб oeopa бўлган махдум.. санама тикиб 
ўтирувчи Раънога: -Йўлакда хотин киши 
кўринади, хабар ол-чи, болам, — деди. А. Қо- 
дирий, Меҳробдан чаён. Элликлаб қозиқ 
лунги, юзлаб санама рўмоллар сандиқларни 
тўлдирган бўлса ҳам, бу нарса Лутфинисо 
ea унинг қизини ҳали қаноатлантирган 
эмасди. Ойбек, Танланган асарлар. 

САНАМОҚ 1 Ҳисобламоқ, ҳисоблаб со- 
нини, миқдорини аниқламоқ; ҳисобини 
олмоқ. Пул санамоқ. Жуфт-жуфт қилиб 
санамоқ. Ердан топсанг ҳам, санаб ол. Ма- 
қол. н Деворнинг naxcacum санаб кўрди, 
ўттиз naxca. «Нурали». У халтачасидаги 
кумуш тангаларидан санаб, Меъморга узат- 
du. Мирмуҳсин, Меъмор. 

2 Рақамлар номини айтмоқ. Кимдандир 
юзгача санасанг, ухлаб қоласан деб эшитув- 
дим. X. Тўхтабоев, Ширин қовунлар мам- 
лакати. «Бир, ukku, уч!» деб санаши билан 
ўзини сувга шалоплаб ташлади. «Ёшлик». 

3 Бирма-бир айтиб ўтмоқ, зикр қилмоқ. 
Бош мақола бу одамлар яратган ea яра- 
таётган, тажрибадан ўтган ea ўтаётган 
янгиликларни бирма-бир санаб.. уларга кенг 
йўл очиб бериш вазифасини қўяр эди. А. Қаҳ- 
ҳор, Қўшчинор чироқлари. 






4 кўчма Ҳисобламоқ, ..деб билмоқ. Ёдгор 
Дилшоднинг унга яна зарда аралаш қараб 
қўйганини илғаб олди. Тағин ўзини айбдор 
санаб, юраги сиқилди. Ў. Ҳошимов, Қалбингга 
қулоқ сол. «Гап бу ёқда экан, — ўйлади у ўкинч 
билан. —Демак, улар мени одам санашмаган». 
Ў. Ҳошимов, Қалбингга қулоқ сол. 

Бармоқ билан санарли Оз, озгина, жуда 
оз. Тоқи ( ёки юлдуз) санаб ётмоқ қ. тоқи. 
Чучварани хом санамоқ қ. чучвара. Қадами- 
ни санамоқ Доимий равишда кузатиб юр- 
моқ. Унинг сизнинг қадамингизни санашдан 
бошқа иши қолмаган. Ойдин, Ҳикоялар. 

САНАТОРИЙ [лот. sanatorium — даво- 
ланиш жойи < sano — даволайман] қ. си- 
ҳатгоҳ. Болалар санаторийси. Санаторийда 
даволанмоқ. н Уч аёл санаторийнинг ши- 
нам бир хонасида даволанишади. Газетадан. 

САНАЦИЯ [лот. sanatio — даволаш, 
соғломлаштириш] 1 иқт. Корхоналар, фир- 
малар, компаниялар ва б. ни банкротлик- 
дан қутқариш, уларнинг молиявий аҳволи- 
ни яхшилашга, тиклашга қаратилган дав- 
лат ва банк чора-тадбирлари тизими. Сана- 
ция қилиш. н Санация орқали давлат бозор 
иқтисодиётига таъсир этади. «ЎзМЭ». 

2 тиб. Оғиз бўшлигини согломлаштириш 
бўйича даволаш-профилактика чоралари. 
Тишларни санация қилиш. 

САНАЦИЯЛАШ айн. санация 1. 

САНГ [ф. . < '■... — тош; тарози тоши] шв. 
Тош. Om кўп бўлса, шунга лойиқ чанг қўзғалур, 
Кучли қўшин тоққа юрса, санг қўзғалур. К. 
Яшин, М. Раҳмон, Сирдарё. Айланур инсон 
бошидан Минг аср осмон юки, Дона буғдой 
узра гўё Санги тегирмон юки. Э. Воҳидов. 

САНГБЎРОН [ф. (jl jL. ... — тош ём- 
ғири] шв. Тошбўрон. -Сангбўрон қилинглар! 
Уринглар уни! — деди шайх амр қилиб. К. 
Яшин, Ҳамза. 

САНГДИЛ [ф. — тош юрак, юра- 

ги тош] поэт. Тошбағир, тошюрак, бераҳм. 
Кимга дод айлай бу бедодингни, эй сангдил, 
Ошно бўлдим десам, кўнглинг сени бегонада. 
Муқимий. 

САНГЗОР [ф. ў -jt^ — тошзор, тошлоқ] 
шв. Тошлоқ, тошли жой. Сарбонни кўмдилар 
сангзор соҳилга. Ш. Раҳмон, Гуллаётган тош. 
Сангзор бўйларига сеп ёйган баҳор Ва тоғларга 
осган палагин. «Ёшлик». 

САНГОБ [ф. — сув солинадиган 

катта тош идиш; тош суви] махс. Тери ошлаш 


учун қилинган оҳак ёки қум эритмаси. - Те- 
ринг сангобда чиригур сигир бирдан ирғиб ўр- 
нидан туриб, думини хода қилиб, бир қочиб 
берди, — деди Шум бола. Ғ. Ғулом, Шум бола. 

САНГСАР [ф. j^jjX\ ... — тош бош] зоол. 
1 Сувсарнинг бир тури. 

2 Шу ҳайвоннинг қимматли териси, 
мўйнаси. 

САНГСОР [ф. jl ,.,Ҳ,— тош билан 
уриш, тошбўрон] шв. Тошбўрон (жазонинг 
бир тури). -Бу гуноҳинг учун эса сени санг- 
сор қилмоқ лозим! — деди у ea ўша онда оло- 
монга юзланиб ҳайқирди. К. Яшин, Ҳамза. 

САНГТАРОШ [ф. (jil — тош йў- 
нувчи; ҳайкалтарош] Тоштарош; тош йў- 
нувчи уста. Баширжон усталар билан хайр- 
лашиб, сангтарош Ашот ҳузурига йўл олди. Н. 
Аминов, Қаҳқаҳа. Ишга тушди сонсиз асир, 
Меъмор, наққош, сангтарош. Э. Воҳидов. 

САНГТАРОШЛИК Тош йўниш, тарош- 
лаш билан шуғулланиш; сангтарош касби. 
Мен ўзим нажжорман, сангтарошлик ҳам 
қиламан. Мирмуҳсин, Меъмор. 

САНДАЛ I [а. < ҳинд. + ф. а '. 

— курси, стол] Ўрта Осиё, Яқин Шарқ мам- 
лакатлари ва Японияда маълум бир жойни 
иситиш учун мўлжалланган манқал; хо- 
нанинг ўртасига ёки чеккароқ ерига чор- 
бурчак чуқурчага ўрнатилган, устига кўрпа 
ёпилиб, атрофига кўрпачалар тўшалган 
хонтахтадан иборат бўлиб, ичига саксовул 
ёки кўмир чўғи солинади; танча (қиш со- 
вуғида сандалга оёқ-қўлни тиқиб исини- 
лади, айни пайтда устига дастурхон ёзиб, 
ундан стол сифатида фойдаланилади). Ке- 
линчак хокандозда чўғ келтириб, сандал 
чуқурчасига солди ea устига янги қуроқ 
кўрпани ёпди. Газетадан. Бу уйдаги сандал 
атрофига шоҳи ea атлас кўрпачалар тў- 
шалган, катта-катта парқу ёстиқлар қў- 
йилган. А. Қаҳҳор, Қўшчинор чироқлари. 
Ундоқ бўлса, олиб киринглар, сандалда исин- 
син, таом беринглар. Мирмуҳсин, Меъмор. 

САНДАЛ II [юн. sandalon < а. + ф. 

< санск. | бот. Ниҳоятда хушбўй, эфир мо- 
йига бой, доимий яшил кўп йиллик дарахт 
(бўёқ ва хушбўй эфир мойлари олишда 
фойдаланилади). Анча тузалиб, йўлга чиқиб 
кетаётган Меъмор, Ҳожитабиб берган сан- 
дал ёғочидан ясалган асога тиралиб, хотини 
билан бир лаҳза гаплашиб қолди. Мирмуҳсин, 

Меъмор. Хушбўй ссшдал дарахтидан ишланган 
миз устида Навоийдан келган олтин боғинли 
хат турарди. П. Қодиров, Юлдузли тунлар. 

САНДАЛ III [юн. sandalion < а. + ф. J.r, 

— кавушнинг бир тури] Пошнасиз ёзги 
енгил оёқ кийими; сандалет, шиппак. У оё- 
ғига доим енгил сандал кийиб юради. А. Ма- 
жидий, Инжиқ зиёратчи. Уйда оёқ кийими 
бир неча пар — чувак, маҳси, сандал, калиш, 
туфлилар. Ғ. Ғулом. 

САНДАЛЕТ [фр. sandalette < лот. sanda- 
lium < юн. sandalion < а.+ф. Ja3_^] айн. сан- 
дал III. 

САНДИРАМОҚ шв. айн. сандироқламоқ. 

Мен билмайман, на ерларда ётибсан, Эна- 
сиздай сен сандираб кетибсан. «Гулнорпари». 

САНДИРОҚЛАМОҚ 1 Бекор, бемақсад 
санқиб, дайдиб юрмоқ, тентирамоқ, сан- 
қимоқ. -Кўчада сандироқлаб юргандан кўра, 
онангга боқишсанг бўлмайдими, кап-катта 
қиз, — деди Васила Назаровна унинг гапини 
эшитмагандай. Ў. Ҳошимов, Қалбингга қу- 
лоқ сол. 

2 Дарбадарликда юрмоқ, тентирамоқ, 
кезмоқ. Элчилар маслаҳат қилишиб дейиш- 
ди: -Мунча одам беҳуда, биёбон чўлларда 
сандироқлаб буйтиб (бундай қилиб) юрмас. 
«Зулфизар билан Авазхон». 

САНДИҚ [а. — қути, яшик, сан- 

диқ] Турли буюмларни, бисотларни солиб 
қўйишга мўлжалланган, очилиб-ёпиладиган 
қопқоқли, қулф-калитли, яшик шаклидаги 
уй-рўзғор буюми. Сандиқ ичида подшоҳ инъом 
қилган олтиннинг бир қисми ҳамёни билан 
турган эди. П. Қодиров, Юлдузли тунлар. Мен 
келтирган атласни Ёрим солмас сандиққа. 
«Қўшиқлар». Ёшликдан бошлаб келинойи- 
ларининг сандиқларини, қутиларини тинтиб 
ўрганган Нури.. калити бурнида унутилган бир 
қутини очди. Ойбек, Танланган асарлар. 

Пўлат сандиқ Ўт тушганда куймайдиган, 
ёнмайдиган металл сандиқ: сейф. Пўлат 
сандиқда турган векселларни ковлаштириб, 
сизникини топиб беришимни осон деб ўйлай- 
сизми?К. Яшин, Ҳамза. 

САНДИҚЗАДА [а. + ф. j — сан- 

диқца уринган] Сандикда кўп ётавериб, асл 
сифатини, жилосини, пишиқлигини йўқот- 
ган (буюм, мато, кийим-кечак ва ҳ.к.). Бу- 
вимнинг хориждан келтирилган кимхоб кам- 
зуллари кўп йиллар сақланиб, сандиқзада бўлиб 
қолибди. Газетадан. 


САНДИҚСОЗ [а. + ф. — сан- 

диқ, қути ясовчи] Сандиқ ясовчи уста; сан- 
диқчи. Бу йигит сандиқсоздан чиққан ёш 
шоир Усмонхўжа Зорий эди. С. Абдулла, 
Мавлоно Муқимий. 

САНДИҚСОЗЛИК Сандиқ ясаш касби; 
сандиқ билан савдо қилиш. У ерда сандиқ- 
созлик, тунукасозлик дўконлари бор эди. Ж. 
Шарипов, Хоразм. 

САНДИҚЧА Кичкина, жажжи сандиқ; 
қути. Бойвачча халталарни ўртага келтириб 
қўйди-да, миқ этмай ўтирган Ҳора Ҳоплонга 
қараб: -Ҳани, бу олтин тангалар тўла хал- 
таларни сандиқчага жойлаб, хуржунларга 
солайлик, — деди маккорона илжайиб. К. 
Яшин, Ҳамза. 

САНДИҚЧИ айн. сандиқсоз. Кумуш яна 
тинчий олмади: - Бизнинг уришиб қолишимиз 
учун Карим сандиқчининг ҳам дахли бор! — 
деди. А. Қодирий, Ўтган кунлар. 

САНДОН [ф. — темир кунда] Те- 

мирчи, мискар ва заргарларнинг қизди- 
рилган металлга ишлов бериш (болғалаш) 
да унинг остига қўядиган асбоби; темир 
кунда. Ҳудрат ярим вайрона дўконда бели- 
гача чуқурга тушиб олиб, узун темир қис- 
қичда қисилган бир юмалоқ темир чўғни 
сандонда болғаламоқда эди. М. Исмоилий, 
Фарғона т. о. 

САНДУЛОЧ эск. Булбул. «Девону луғотит 
турк» da сайрар сандулоч, Кўкшин япроқларда 
янграйди баҳор. X. Даврон, Болаликнинг 
овози. 

САНЖОБ I шв. Қаттиқ сиқув, искан- 
жа, тазйиқ. Санжобга олмоқ. н Бир кун ни- 
ҳоят учаламиз маслаҳатни бир ерга қўйиб, 
Ҳакимовни ҳалқумидан бўғгандай санжобга 
олиб қолдик. «Муштум». 

САНЖОБ II шв Бўш; сийрак; кам; холи. 
Ҳамма чой ичиб, нон еб хурсандчилик қилди. 
Шерали ғамгинликда ўтира берди. Одамлар 
кетиб, санжоб бўлди. «Эрали ва Шерали». 
Йўллар санжоб, ГАИчиларнинг ҳуштаклари 
ёз, куздагидай асабий чурулламайди. С. Ну- 
ров, Нарвон. Кимга даркор бунча гап, сан- 
жоб қилинг, уламо. Э. Воҳидов. 

САНЖОҚ 1 эск. Байроқ, туғ. 

2 эск. Товус ёки каптарнинг рамзи (тас- 
вири) туширилган мис. 

3 тар. Усмонлилар даврида Туркияда 
маъмурий-ҳудудий бирлик (туман, вилоят). 




САНИТАР [лот. sanitas — соғлиқ, сало- 
матлик] 1 Даволаш муассасаларида, ҳарбий- 
тиббий қисмларда касалларга қаровчи, то- 
заликни сақловчи кичик тиббиёт ходими. 
Блиндажлар ярадорларга тўла. Афтидан, 
санитарлар шошиб қолганга ўхшайди. И. Ра- 
ҳим, Чин муҳаббат. 

2 Санитарияга оид. Санитар поезд. н 
Эргашев олдинги позиция томон эмаклаб 
кетди. Унинг орқасидан санитар сумкаси 
билан Петров йўл олди. Н. Сафаров, Оловли 
излар. 

САНИТАРИЯ [лот. sanitas — соғлиқ, са- 
ломатлик] Умуман, аҳолини, атроф-муҳит- 
ни соғломлаштиришга, тозаликка, гигие- 
ник талаб ва меъёрларга риоя қилишга қа- 
ратилган чора-тадбирлар тизими. Биз шаҳар- 
нинг санитария ҳолатини тубдан яхшилаш 
учун барча чораларни кўрамиз. Газетадан. 
Касалхонага кирган касал санитария ҳақида 
тушунчага эга бўлиши керак. Н. Исмоилов, 
Касалларни парвариш қилиш. 

САНИТАРКА Санитар аёл. Олға юрга- 
нимиз сари орқада ярадорлар чўзилиб қолади. 
Ана шунда бир санитарканинг мардлигига 
қойил қолдим. Ойдин, Ҳикоялар. 

САНИТАРЛИК Санитар касби; шу касб 
билан шуғулланиш. 

САНКЦИЯ [лот. sanctio — қатъий, ўта 
жидций қарор] ҳуқ. 1 Ҳужжат, қарор ва ш. к. 
нинг олий орган томонидан тасдиқланиши, 
шундай тасдиқ натижасида ҳужжат, қарор- 
нинг қонуний кучга эга бўлиши. 

2 Ҳуқуқий меъёрнинг, қонун модда- 
сининг ушбу қонун бузилишидан келиб 
чиқадиган ҳуқуқий оқибатлар кўрсатиб 
ўтилган қисми. 

3 Халқаро ҳуқуқда: халқаро мажбурият- 
ларга ёки халқаро ҳукуқ меъёрларига риоя 
қилмаган, уларни бузган давлатларга нис- 
батан қўлланадиган (иқтисодий, молиявий 
ёки ҳарбий) таъсир чораси. Бироқ Теҳрон 
расмийларининг баёнотларига кўра, ҳеч нар- 
са, ҳатто халқаро санкциялар ҳам Эронни ўз 
ядро дастуридан воз кечишга мажбур эта 
олмайди. Газетадан. 

4 Жиноят содир этишда гумон қилин- 
ган шахсга нисбатан мажбурий чора (қамоқ, 
тинтув ва ш.к.) кўриш учун прокурор то- 
монидан бериладиган рухсат. 

САННАМОҚ 1 этн. Инс-жинсларни 
қайтариш, кишиларни даволаш учун дуо 


ўқимоқ. [Камнир буви] Фолбиннинг «одамла- 
ри» эшикни ғирч этиб очиб келиб, тахмон 
тепасидаги дорга ўтириишни, саннаб ўқиб 
турган азайимхонни бўғишини кўрган эди. 
Мирмуҳсин, Умид. 

2 этн. Азада марҳум ҳақида айтиб йиғ- 
ламоқ. Аёл ҳамон ўз дардини айтиб саннар- 
ди. «Шарқ юлдузи». 

3 кўчма Кўп гапирмоқ, вайсамоқ. Қорин- 
ни тўқлаб олган эмасми, Асад жағига зўр 
бериб саннаб кетди. Ҳ. Назир, Кўктерак 
шабадаси. Саннай-саннай бозорчи хотиннинг 
қораси ўчди. Э. Аъзам, Кечикаётган одам. 

САНО I [а. — табрик, саломлашиш; 

мадҳ, мақтов; миннатдорчилик] дин. Худо- 
нинг, пайғамбарларнинг шаънига айтилган 
мақтов сўзлар; мадҳия, мадҳ, ҳамд. Отанг 
борми, энанг борми элингда? Худонинг саноси 
борми тилингда? «Равшан». 

2 Умуман, мақтов, мадҳия. Зикри сано 
тилида, Тилло камар белида. «Ҳасанхон». 
Гуллар қўшиғи Наргизнинг мислсиз ҳусну 
жамолини, унинг ёрига чексиз садоқатини 
сано этмоқда эди. Ш. Рашидов, Асарлар. 

САНО II [а. — Сано шаҳри] бот. 

санойи макка [а. — Сано шаҳрига 

мансуб] Асосан тропик ва субтропик ўсим- 
лик, кўп йиллик ўт, бута ва дарахтларнинг 
умумий номи ва унинг табобатда сурги до- 
ри сифатида қўлланадиган барги. Санонинг 
барги таркибида ични юмшатувчи антра- 
гликозидлар бор. «ЎзМЭ». 

САНОАТ [а. — санъат, маҳорат; 

касб-ҳунар; ишлабчиқариш, индустрия] 
Халқ хўжалигининг хомашёни қайта 
ишлаш, ер ости бойликларини қазиб олиш, 
ишлаб чиқариш воситаларини ва кенг 
истеъмол молларини яратиш ва ш.к. ни 
қамраб олувчи тармоғи; индустрия. Оғир 
саноат. Енгил саноат Озиқ-овқат саноати. 
Саноат маҳсулоти. н Водийда саноат 
корхоналарининг қурилиши кўплаб одамлар- 
нинг иш билан таъминланишига сабаб бўлди. 
Газетадан. 

САНОАТЛАШТИРИШ айн. индус- 
тр(ия)лаш. Мамлакатни саноатлаштириш. 

САНОАТЧИ Саноат корхоналарига эга 
бўлган шахс. Америка саноатчилари. 

САНОБАР [а. — қарағай] 1 бот. 

Қарағайгуллилар оиласига мансуб, доим 
яшил манзарали дарахт; қарағайнинг бир 
тури. Ҳоматинг гулшандаги capey санобар- 





дин баланд.. Фурқат. ..қийшайиб ўсган ёлғиз 
санобар остидаги ёғоч ўриндиқда чекибўтир- 
ган эди. Ш. Холмирзаев, Сайланма. 

2 поэт. Қадди-қомати келишган, хуш- 
қомат, сарвқомат. 

3 Санобар (хотин-қизлар исми). 

САНОЙИ [ а. « М'■ ^ — санъатлар]: санойи 

нафиса эск. кт. Нафис, бадиий санъат. Ша- 
ҳардаги бир қанча мактабнинг санойи нафи- 
са тўгараклари иштирокида беш пардали 
катта концерт берилди. А. Қаҳҳор, Ҳикоя- 
лар. 

САНОЧ тар. Теридан қилинган идиш; 
тери тўрва; меш, мешкоб. Хазиначининг ай- 
тишича, унинг хуржунида икки саноч олтин 
бор экан. Ш. Холмирзаев, Қил кўприк. У 
[Лола\ бир саноч қимиз билан катта заранг 
косада яхна гўшт, нон олиб чиқди. Ё. Шу- 
куров, Биринчи парвоз. Убайдулла ака қў- 
ли саночдаги қимиздан косага қуйиш билан 
банд.. Ш. Бўтаев, Қўрғонланган ой. 

САНОҚ Доналаб санаш, ҳисоблаш ва 
ундан олинадиган натижа. Саноқдан адаш- 
моқ. Саноғига етолмаслик. н Тўғонбек.. ёзув- 
чизувга, саноққа берилиб, дастурхонга қа- 
рамади ҳам. Ойбек, Навоий. 

Саноқ комиссияси Сайловда у ёки бу 
шахсга берилган (ошкора ёки яширин) 
овозларни ҳисоблаб чиқувчи ҳакамлар. Са- 
ноқ сон тлш. Предметларнинг сонини, са- 
ноғини билдирувчи, қанча?, неча? сўроғи- 
га жавоб бўлувчи сон тури. Саноғи йўқ Бе- 
ҳисоб, жуда кўп, сон-саноқсиз. Пул десанг, 
саноғи йўқ. Санаб тамом қилиб бўлмайди. М. 
Исмоилий, Фарғона т. о. Сонда бор, саноқда 
йўқ Айрим обрў-эътиборини йўқотган, на- 
зардан қолган шахслар ёки сифатсиз, қадр- 
сиз буюмлар ҳақида айтиладиган ибора. Бо- 
қи энди сонда бор эди-ю, саноқда йўқ эди. С. 
Аҳмад, Сайланма. 

САНОҚЛИ 1 Санаб қўйилган, саноғи 
маълум, ҳисобли. Саноқли пул. Саноқли мол 
йўқолмас. Мақол. 

2 кўчма Бир нечагина, жуда оз. Май бай- 
рамига саноқли кунлар қолган эди. С. Каро- 
матов, Бир томчи қон. Ҳозирча гуруҳимизда 
саноқли одам бор. С. Сиёев, Ёруғлик. 

САНОҚСИЗ 1 Саналмаган, ҳисоблан- 
маган. 

2 кўчма Беҳисоб, жуда кўп, сон-саноғи 
йўқ. Ҳозирча ой чиқмаган, саноқсиз юлдузлар, 
ўз раҳнамоларидан жудо бўлган етимчалар- 


дек, атрофга мўлт-мўлт жавдирашарди. Ф. 
Мусажонов, Ҳиммат. 

САНСАЛОР: сансалор бўлмоқ Бирор иш, 
юмуш бажарилмай арасотда қолмоқ. Ясли- 
боғча учун етарли миқдорда мебелъ кел- 
тирилиши керак эди. Аммо бу иш сансалор 
бўлиб қолган. Газетадан. Сансалор қилмоқ 
Бирор ишни, юмушни бажаришдан ўзини 
четга олмоқ, бир-бирига солиб ишни чўз- 
моқ, мен қилмайман, сен қил, деб орқага 
судрамоқ. 

САНСАЛОРЛИК Бирор иш, юмушни 
бажаришдан ўзини тортишлик; бир-бирига 
солиб, муаммони ўз вақтида ҳал қилмас- 
лик; пайсалга солиб чўзишлик. Расулжон 
буларнинг ҳаммасини кўрди, ўрганди, айниқ- 
са, ободончилик соҳасидаги ўрнашиб олган 
сансалорликдек ярамас иллатни фаҳмлади. Ж. 
Абдуллахонов, Хонадон. 

САНСАЛОРЧИ Бирор ишни, юмушни 
бажаришдан ўзини тортувчи, бошқаларга 
ташлаб қўювчи; ишёқмас, лоқайд. Санса- 
лорчи пешонасини қашлаб, ўйланиброқ ту- 
раркан.. Газетадан. 

САНСАЛОРЧИЛИК Сансалорликка йўл 
қўйиш; ишни пайсалга солиб, бошқаларга 
ташлаб кечиктириш. Сансалорчилик бор ерда 
ривожланиш бўлмайди. 

САНСАНЛАМОҚ с.т. қ. сенсирамоқ. 
Ҳожи Зокир энди кампирни сансанлаб, унга 
дўқурарди. С. Айний, Эсдаликлар. 

САНСИРАМОҚ шв. қ. сенсирамоқ. -Қол, 
— Содиқ энди сансирашга ўтибди. Ҳ. Ғулом, 
Машъал. 

САНСКРИТ [ҳинд. санскрит — такомил- 
лаштирилган, қайта ишланган; тузатилган; 
мумтоз] Ҳинд-европа тиллари гуруҳига ман- 
суб қадимги ҳинд адабий тили (Бу тилда 
милоддан аввал диний, фалсафий, бадиий 
ва илмий адабиётлар яратилган). Араб, юнон, 
санскрит, қадимги славян тилларида бирлик, 
иккилик категориялари мавжуд бўлган. «Фан 
ва турмуш». 

САНТАЛ қ. сандал II. 

САНТАЛАТ с. т. қ. салтанат 1. Неча дағ- 
даға, санталат билан Юсуф билан Аҳмаднинг 
олдига етди. «Юсуф билан Аҳмад» 

САНТИ- [лот. centum — юз ] Байналми- 
лал ўзлашма қўшма сўзларнинг биринчи 
қисми бўлиб, ўзи қўшилган сўз билдирган 
асосий ўлчов миқдоридан 100 марта кичик- 
ликни билдиради; мас., 1 см = 0,01 м. 

САНТИГРАММ [санти.. + грамм] махс. 
Граммнинг юздан бир улушига тенг оғирлик 
ўлчови. 

САНТИМЕТР [санти.. + метр] махс. 
Метрнинг юздан бир улушига тенг узунлик 
ўлчови. Қалдирғочнинг қанотлари узун ва 
тор, танасининг узунлиги 10—23 санти- 
метрга етади. «Фан ва турмуш». 

САНЧИЛМОҚ 1 Санчмоқ 1, 2, 4 фл. ўзл. 
ва мажҳ. н. Болалар гулхан атрофида ўй- 
нашарди, баъзилари қор устида чўққайиб, 
баъзилари шохлари қорга санчилиб чўзилиб 
ётган арча устига миниб олишганди. Ш. Хол- 
мирзаев, Ўн саккизга кирмаган ким бор. 
Бойнинг ҳар бир сўзи Раҳим домлага найза- 
дек санчилди. Ҳ. Ғулом, Машъал. Дабдуруст- 
дан берилган бу савол оғир юк бўлиб, елкаси- 
дан босди, дилига наштардек санчилди. Шуҳ- 
рат, Шинелли йиллар. 

2 кўчма Тик бориб туташиб кетгандек 
туюлмоқ, қадалмоқ. Боланинг хаёли шу тоб- 
да қуёшнинг олтин тиғлари санчилиб тур- 
ган баланд гумбазда.. эди. К. Яшин, Ҳамза. 

САНЧИҚ 1 Учли нарса қаттиқ санчила- 
ётгандек туюладиган ўқтин-ўқтин оғриқ. 
Баногоҳ Омонгулнинг биқинига санчиқ тур- 
ди. «Ёшлик». [Дилбархон] Ҳусанжон билан 
Ҳасанжонга ҳомиладор бўлди-ю, қаёқдандир 
мия санчиғи пайдо бўлди. X. Тўхтабоев, Са- 
доқат. 

2 кўчма Аччиқ, кинояли гап; аччиқ- 
тирсиқ. Сўзнинг ёмони — санчиқ, дарднинг 
ёмони — қуёнчиқ. Мақол. н Бола болалик 
қилиб, саволдаги санчиқни тушунмади. М. 
Исмоилий, Фарғона т. о. 

САНЧИҚУТ бот. Айиқтовондошлар ои- 
ласига мансуб, қизгиш гулли, сершох кўп 
йиллик ўт. Санчиқўтнинг экстрактлари қон- 
ни тўхтатиш ва қон босимини кўтариш 
хусусиятига эга. «ЎзМЭ». 

САНЧМОҚ 1 Учи ўткир нарсани куч 
билан босиб ёки зарб билан уриб киргиз- 
моқ; суқмоқ, тиқмоқ, ботирмоқ. Холмат 
иккинчи рақибининг кўкрагига қилич санчди, 
бироқ ўзи ҳам бошидан яраланди. Н. Сафа- 
ров, Оловли йиллар. Тўтиқиз дўппи хомини 
тиззасига қўйиб, секин игна санчди. М. Ис- 
моилий, Фаргона т. о. Мингбоши худди ор- 
қасига биров бигиз санчиб олгандек сакраб 
тушди. М. Исмоилий, Фарғона т. о. 

2 Қадамоқ, тақамоқ. Анвар югуриб келиб, 
ёрлиқни олиб ўпди ва уни салласига санчиб, 


орқаси билан юриб, илгариги ўрнига бориб 
тўхтади. А. Қодирий, Меҳробдан чаён. 

3 Бирор нарса санчилгандек, ўқтин- 
ўқтин оғримоқ. Бу воқеани эшитиб, Меъ- 
морнинг юраги санчиб кетди. Мирмуҳсин, 
Меъмор. Шерзод кўкрагининг қаттиқ санч- 
ганидан уйғониб кетди. Ў. Ҳошимов, Нур 
борки, соя бор. 

4 кўчма Аччиқ гап билан узиб олмоқ, 
чақмоқ. Ҳози ҳам, Асад қори ҳам жадид 
мактабига қарши эдилар. Шунинг учун Асад 
қори гап билан нишини яна Ғуломжонга 
санчди. М. Исмоилий, Фарғона т. о. 

САНЧҚИ 1 денг. Денгиз ҳайвонларини 
ов қилишда қўлланадиган махсус асбоб; 
найза. Пирнафас ака қайиқ, тўр, чўлпи ва 
санчқи сотиб олди. Ж. Шарипов, Хоразм. 

2 айн. вилка. Темиржон бир қўлида ки- 
тоб, иккинчиси билан санчқида чучвара илиб 
ея бошлади. Ж. Абдуллахонов, Орият. 

САНЪАТ [а. — иш, меҳнат; маҳо- 

рат; касб-ҳунар] 1 Ижтимоий маданиятнинг 
эстетик завқ берувчи, мусиқа, мусаввирлик, 
ҳайкалтарошлик каби воқеликни бадиий 
образлар воситасида акс эттирувчи ҳар бир 
айрим соҳаси. Тасвирий санъат. Меъморлик 
санъати. Санъат ва адабиёт. н Дунёдаги 
ҳар қайси соҳа ўз санъатига ва ўз мадания- 
тига эга. «Ёшлик». Кинематографчилар ўз 
ижодий режалари, кино санъатини ривож- 
лантириш тўғрисидаги ўйлари билан ўр- 
тоқлашдилар. Газетадан. Заргарлик санъати 
энг кўҳна санъатлардан бири бўлиб, у де- 
коратив-амалий санъат хили сифатида кенг 
тарқалган. Газетадан. 

2 Турли амалий-татбиқий соҳаларнинг 
ўзига хос иш услуби, системаси. Ҳарбий 
санъат. н Уч-тўрт километрга чўзилган 
тепалик ҳарбий-инженерлик санъати билан 
узоқ йиллар давомида қурилган мустаҳкам 
қалъага ўхшарди. И. Раҳим, Чин муҳаббат. 

3 кўчма Муайян фаолият соҳасидаги 
юксак маҳорат, усталик; истеъдод. Сўз 
санъати. Нотиқлик санъати. н Ёш хо- 
нандалар, раққосалар ўз санъатларини на- 
мойиш этдилар. Газетадан. Фурсатдан фой- 
даланмоқ ўзи бир санъат, ҳунар. Қ. Муҳам- 
мадий. Кулдиришга санъат керак, кулишга соф 
юрак. Газетадан. 

4 Адабиётшуносликда: бадиий асар поэ- 
тикасини таъминловчи восита. Талмеҳ санъ- 






й/ям. н Ружуъ — маънавий санъатлардан 
бири бўлиб, арабча «қайтиш» демакдир. «ЎТА». 

5 Санъат (хотин-қизлар ва эркаклар 
исми). 

САНЪАТКОР [ а. + ф. — санъ- 

ат билан шуғулланувчи, маълум бир санъат 
эгаси; ҳунарманд] 1 Санъат соҳиби, санъ- 
атнинг бирор соҳасини эгаллаган ижодкор; 
санъатчи. Санъаткорлар оиласи. н Ҳозир 
ажойиб санъаткор, халқнинг меҳрини қозон- 
ган хушовоз хонанда Таваккал Қодиров ижо- 
дининг авж пардасига етган пайт. С. Аҳмад, 
Юддуз. Фестивалда ўз филъмларини намойиш 
қилаётган санъаткорлар ҳар қанча фахрлан- 
салар, ўзларини бахтиёр ҳис қилсалар арзийди. 
Газетадан. 

2 Юксак маҳоратга эга бўлган; яратувчи. 
Ҳа, Ойбек улкан сўз санъаткоригина эмас, 
фаол устоз, меҳрибон мураббий ҳам эди. Га- 
зетадан. ..Санъаткор табиатнинг мўъжиза- 
лари билан кўришмай, танишмай ўтиб ке- 
таётган одамлар ҳам кўп. А. Мухтор, Чинор. 

САНЪАТКОРЛИК Санъат билан шуғул- 
ланиш, санъаткор бўлиш. Санъаткорлик — 
унга ота касб. н Тавба, бир-иккита чи- 
қишдан сўнг машҳурлик, санъаткорлик мақо- 
мини даъво қилаётганларни тушуниш қийин. 
Газетадан. 

2 Маҳорат, моҳирлик. Улуғ аждодлари- 
миз Самарқанд, Қўқон, Хива шаҳарларида бе- 
такрор ислом обидаларини катта санъаткор- 
лик билан яратишган. Газетадан. 

САНЪАТКОРОНА [а. + ф. 

— маҳорат, моҳирлик билан; санъаткор каби] 
рвш. Юксак дид, санъат билан; моҳирона. 
Санъаткорона ўйилган нақшлар хонага ало- 
ҳида кўрк бериб турар, ганч сувоқ ойнадек 
ялтиллар эди. С. Кароматов, Бир томчи қон. 

САНЪАТЧИ айн. санъаткор 1. Минбарда 
фақат санъатчилар қолишди. Созлар ғилоф- 
ларидан чиқарилди. Ҳ. Ғулом, Тошкентлик- 
лар. 

САНЪАТШУНОС [санъат + ф. — 
ўрганувчи] Санъатшунослик мутахассиси. 
Санъатшунос олим. н Санжар Сиддиқов.. 
тарихчи, публицист, таржимон, тақризчи, 
санъатшунос ва педагог эди. X. Ёдгоров, Ҳа- 
ёт тўлқинлари. 

САНЪАТШУНОСЛИК Санъат ва унинг 
турларини ўрганадиган фан; санъат наза- 
рияси. Санъатшунослик тадқиқотлари. н 


Муҳокамада санъатшунослик доктори Ж. 
Тешабоев маъруза қилди. Газетадан. 

САНҚИ, санғи Сандироқлаб бекор юра- 
диган; бекорчи, саёқ, дайди. Э, санқи бўлмай 
ўлсин Шотурсун ҳам! Ўшанинг дастидан ҳеч 
тинчлик йўқ менга! Ф. Мусажонов, Сабоқ. 

САНҚИМОҚ, санғимоқ Сандироқлаб, 
дайдиб бекор юрмоқ; саёқлик қилмоқ. 
Ўрмонжон.. ҳар қаерларда санғиб юрадиган 
бебош бола эмасди. М. Исмоилий, Фарғона 
т.о. -Ҳов, ким у бемаҳалда санқиб юрган 
нобакор?! С. Сиёев, Ёруғлик. 

САОДАТ [а. — бахт, омад муваф- 

фақият; хотиржамлик] 1 Энг катта бахт, 
юксак иқбол. Ҳалол меҳнат — яхши одат, 
берур сенга саодат. Мақол. н Мен висол 
қувончидан ял-ял ёнган икки ёшга бахту 
саодат тиладим. Газетадан. Шоир бўлиб 
шодлик ва бахтни Куйламоқлик — зўр сао- 
датим. Ҳ. Олимжон. 

2 Саодат (эркаклар ва хотин-қизлар 
исми). 

САОДАТЛИ Бахт-иқболга эришган; 
бахтли, бахтиёр. Бу бино Кумушнинг ўз уйи 
бўлиб, бу уй ичида Отабекнинг саодатли 
кунларининг ширин хотиралари сақланар.. эди. 
А. Қодирий, Ўтган кунлар. Бахтли ва сао- 
датли яшаш ҳаммага ҳам насиб этавермай- 
ди. Газетадан. 

САОДАТМАНД \а. + ф. ,г, — бахт- 

ли, роҳат-фароғатли] кт. айн. саодатли. Сао- 
датманд одам. н Оллоҳ таоло карами би- 
лан.. бу саодатманд кунга эришди. Э. Са- 
мандар, Тангри қудуғи. 

САПЁР [фр. sapeur < saper — ерости 
йўли, лаҳим қазиш] ҳарб. Инженерлик қў- 
шинлари ҳарбий қурилиш қисмларининг 
солдат ёки офицери. Бу ердан йигирма ки- 
лометр нарида сапёрлар ҳозир қудуқ қа- 
зишяпти. О. Ёқубов, Излайман. 

САПСАН Лочинсимонлар оиласига 
мансуб йиртқич қуш (ов қуши сифатида 
фойдаланилади). 20-аср ўрталарида сони 
камайиб кетганлиги туфайли АҚШ, Канада, 
Германия, Швеция ва бошқа мамлакатларда 
сапсанни тутқунликда кўпайтириш йўлга 
қўйилди. «ЎзМЭ». 

САПСАР 1 с. т. қ. сафсар. 

2 Оч бинафшаранг, бинафша. Сапсар 
бўёқ. Сапсар ипак. 

САПФИР [юн. sapphieros < қад. яҳ. сап- 
пир — кўк тош] Шаффоф, тиниқ кўк ранг- 




ли қимматбаҳо тош; кўк ёқут. Сапфир са- 
ноатда сунъий йўл билан ҳам олинади. «ЎзМЭ». 

САПЧА Пишиб етилмаган кичкина 
қовун; хомак. -[ Бозорда] Ҳовун туширади- 
ганларга ёрдамлашаман, сапча беришади, — 
деди Отабой. Ғ. Ғулом, Шум бола. Энгашиб, 
палакларни титиб қарасанг, тугунак, сапча, 
хомаклар қийғос.. Н. Фозилов, Дийдор. 

САПЧАЛАМОҚ шв. Сапча тугмоқ, хо- 
макламоқ [Холбойнинг] Ҳовунлари сапчалади. 
К. Яшин, Ҳамза. 

САПЧИМОҚ 1 Кескин ҳаракат қилиб, 
бирор кимса ёки нарсага ташланмоқ, ўзи- 
ни (юқорига) отмоқ. Рустам.. қисилган пру- 
жинадек осмонга сапчиди. Ў. Ҳошимов, Қал- 
бингга қулоқсол. [Хушрўй] Иккинчи ваучин- 
чи кунларда тўппа-тўғри кундош устига 
сапчийди. А. Қодирий, Ўтган кунлар. Хазон 
уюмларини оқизиб келаётган тиниқ сумбула 
суви қирғоққа сапчир эди. М. Муҳамедов, 
Қаҳрамон изидан. 

2 Умуман, кескин ҳаракат қилмоқ; сак- 
рамоқ, ирғимоқ, тўсатдан ўрнидан турмоқ; 
ирғиб туриб кетмоқ. Жувон бехос ток урган- 
дек бир сапчиб тушди. С. Сиёев, Ёруғлик. 
Раис, бехос сапчиган от устидан учиб тушай 
деди-ю, ўзини ўнглаб олиб, жиловни қаттиқ 
тортди. Т. Малик, Ажаб дунё. Бирдан аёл 
кишининг ўкраб йиғлаган овозини эшитиб, 
сапчиб ўрнидан турди-да, Ҳашқарча томон 
югурди. К. Яшин, Ҳамза. 

Бетига сапчимоқ Шартакилик билан 
жавоб қайтармоқ. Ерга урсанг, кўкка сапчий- 
ди Жуда шўх, тўполончи, шумтака болалар 
ҳақида айтиладиган ибора. Исломбек жуда 
шўх бола бўлган, нақ ерга урсанг, кўкка 
сапчийди. «Ёшлик». Сапчиб кетмоқ (ёки 
тушмоқ) Ташқи таъсир натижасида сес- 
каниб ёки чўчиб, қўрқиб, ўрнидан кескин 
қўзғалиб қўймоқ; қалқимоқ. Абдуқодирбой 
ўғлининг «шаккоклигидан» сапчиб тушди. К. 
Яшин, Ҳамза. -Заҳар ичибди! — деди табиб. 
Отабек сапчиб кетди. А. Қодирий, Ўтган 
кунлар. 

САР [ф. — бош, калла; бошланиш; 

уч, чўққи; энг яхши] кам қўлл. Бош, калла. 
Саф-саф тизилиб Сафсар оёғингга қўйиб сар, 
Банд-банд узилиб, Жоним билан банда бў- 
либдур. Э. Воҳидов, Муҳаббатнома. 

САРА [ф. bj-uj — тоза, аралашмасиз; олий, 
юқори сифатли; танланган, энг яхши] Энг 
яхши, аъло, сархил, танланган. Сара уруғ 


— бўлиқ ҳосил. Мақол. Узумнинг сарасин ит 
ейди, Олманинг сарасин қурт ейди. Мақол. 
н От чопса, гумбурлар тоғнинг дараси, 
Урушда билинар марднинг сараси. «Алпомиш». 
Тўпламга шоирнинг энг сара масаллари тан- 
лаб киритилган. Газетадан. Биринчи ва ик- 
кинчи гуруҳлар ясоғлик уйларда ўтиришади. 
Овқатларнинг сараси уларга тортилади. 
Ойбек, Танланган асарлар. 

САРАК [ф. — кўшимча, устама (ҳақ); 

ортиқпик, мўллик] айн. сара. Бу ойда экин- 
ларнинг сараги саракка, пучаги пучакка аж- 
ралади. Газетадан. Ҳокимият қўлга теккан- 
да, дарров одамларнинг сараги саракка, пучаги 
пучакка ажралди-қолди. Ф. Мусажонов, 
Ҳиммат. 

2 Учи синмаган, бутун (тухум ҳақида). 

САРАКЛАМОҚ шв. айн. сарак-сарак қил- 
моқ қ. сарак-сарак. Жамолиддин бошини се- 
зилар-сезилмас сараклаб, нонни кўзларига 
суртди. М. Исмоилий, Фарғона т.о. -Бай-бай- 
бай.. чол қурғурнинг иқболини кўринг! — деди 
бошини сараклатиб Мирҳожи. Ойбек, Улуғ 
йўл. 

САРАК-САРАК: сарак-сарак қилмоқ 

Бошини у ён, бу ён чайқатмоқ; силкитмоқ, 
қимирлатмоқ. Ниёз тоға бошини сарак-са- 
рак қилиб, ташқари чиқиб кетди. Н. Аминов, 
Тилло табассумлар. 

САРАЛАГИЧ Чигит ёки ғалланинг чи- 
қиндиларини ёки сараларини ажратадиган, 
сархиллайдиган асбоб ёки машина. Чигит 
саралагич. 

САРАЛАМОҚ 1 Сараларини ёмонлари- 
дан ажратмоқ, сархилларини термоқ, хил- 
ламоқ, танламоқ, ажратмоқ. Кўчатларни са- 
раламоқ. н Анор серташвиш нарса: уз, са- 
рала, ташиб ол, анор тупини ерга кўм. И. Ра- 
ҳим, Чин муҳаббат. 

2 Танламоқ, ажратмоқ. Умарни биласан, 
одамларни саралаб чақирган. Ш. Холмирзаев, 
Оғир тош кўчса. 

САРАЛАШ 1 Сараламоқ фл. ҳар. н. Уруғ- 
ликни саралаш. 

2 Чорвачилик ва паррандачиликда: насл- 
дор ҳайвонлар ва паррандаларни селекцион 
белгиларнинг авлоддан авлодга ўтиш хусу- 
сиятини сақлаб қолиш мақсадида режа асо- 
сида чатиштириш. Чорвачилик селекциясида 
саралаш усуллари ва шаклларидан фойдала- 
ниш кенг йўлга қўйилган. «ЎзМЭ». 

3 спрт. Мусобақа ёки чемпионат фина- 
лига чиқувчи жамоаларни аниқлаш мақса- 
дида тегишли спорт турлари бўйича мусо- 
бақалар ўтказиш. Грузия терма жамоаси фут- 
болчилари Европа чемпионати саралаш учра- 
шувини 2 сентябрь куни ўз майдонларида бош- 
лайдилар. Газетадан. 

САРАМАС [ф. — шишган бош; 

бошдаги шиш] тиб. Терининг, кўпинча 
бурун атрофининг, баъзан шиллиқ парда- 
ларнинг яллиғланиши; тез тарқаладиган ўт- 
кир юқумли касаллик. Сарамасга шубҳа ту- 
ғилганда, дарҳол врачга мурожаат қилиш 
лозим. «ЎзМЭ». 

САРАНГ шв. кам қўлл. Нима қиларини 
билмай саросималанмоқ, гаранг бўлмоқ. 
-Ана шу чалкашлик туфайли, яъни қандай 
китоб қаерда, қачондан бери ётганини аниқ- 
лай олмай сарангмиз, — деди Исмоилов. 
«Муштум». Диққати ошиб, анча саранг бўлиб 
тургач, отга бир амаллаб миниб олди-да, 
алланималар дея ғулдураганча, отни лўкил- 
латиб кетди. Ҳ. Назир, Сўнмас чақмоқпар. 

САРАНДОЗ [ф. — аёлларнинг 

бошга ўрайдиган рўмоли] Тўйда, саломда 
келиннинг бошига ёпиладиган, нафис, оқ 
матодан тикиладиган тўр. Дастлаб безаксиз 
бўлган, кейинчалик сарандоз атрофига гир 
айлантириб ҳошия нақшли каиипалар тикиб, 
четига уқалар тутиб безатила бошлаган. 
«ЎзМЭ». 

САРАНЖОМ [ф. — охир, инти- 

ҳо, хотима; ниҳоят, охир-оқибат] 1 Ҳамма 
ишни тартиб билан, жой-жойига қўйиб 
бажарадиган, тартиблиликни хуш кўради- 
ган, уй-рўзгорини, асбоб-анжомини батар- 
тиб тутадиган, саришта. Саранжом аёл. Са- 
ранжом ходим. 

2 Ҳамма нарса тартибга солинган, жой- 
жойида, батартиб; ораста, озода, саришта. 
Саранжом ҳовли. н Ҳамма нарса ўз ерида, 
саранжом эди. М. Исмоилий, Фарғона т. о. 

Саранжом(ини) олмоқ Уй-рўзғор юмуш- 
ларини тартибга солмоқ; буюм ва жиҳоз- 
ларни йиғиштириб ёки жой-жойига қўйиб 
тинчимоқ, хотиржам бўлмоқ. Саранжом 
топмоқ 1) йиғиштирилмоқ; тартибга кел- 
моқ, жой-жойига тушмоқ. Ҳамма ишлар 
саранжом топгандан сўнг.. тантана билан 
йўлга тушишди. Ойбек, Навоий; 2) кўчма 
с. т. жой-жойини топиб кетмоқ, йўқ бўл- 
моқ. Отасидан қолган нарсалар аллақачон 


саранжом топиб кетди. Саранжом қилмоқ 
1) йиғиб-териб, жой-жойига қўйиб тартибга 
келтирмоқ, саранжомламоқ. Курбонбой уйни 
саранжом қилиб бўлгандан кейин ҳовлида анча 
айланиб юрди. С. Аҳмад, Сайланма; 2) кўчма 
с. т. ўзлаштириб юбормоқ, ўғирламоқ; гум 
қилмоқ. Ҳисобчи.. шу йилнинг ўзидаёқ кол- 
хознинг ўнлаб қўйини саранжом қилиб юборди. 
«Муштум»; 3) кўчма с. т. ўлдириб, йўқ қил- 
моқ, гумдон қилиб юбормоқ. [Мастура Гул- 
жонга:] Матқосимбойни саранжом қилишиб- 
ди. Ҳамза, Паранжи сирлари; 4) сўйиб, кал- 
ла-поча ва гўштини ажратиб қўймоқ (қўй, 
мол ҳақида). Бир барра қўзи бор эди, ота ҳо- 
зир шуни саранжом қилиб кирди. Н. Фозилов, 
Дийдор. 

САРАНЖОМЛАМОҚ 1 Саранжом қил- 
моқ, тартибга солмоқ, йиғиштирмоқ, са- 
ранжом-саришта қилмоқ, (буюмларни) 
жой-жойига қўймоқ. Умар идорадаги қоғоз- 
ларни саранжомлаб, ўзи ҳаммадан кейин 
кетди. С. Юнусов, Кутилмаган хазина. 

2 кўчма с. т. Ўзлаштириб юбормоқ, ўғир- 
ламоқ, гум қилмоқ, йўқ қилмоқ. Мукофот- 
га бериладиган машинани ҳам саранжомлаб- 
ди, азаматлар. Газетадан. 

3 кўчма с. т. Зимдан тинчитмоқ, жонига 
қасд қилмоқ; гумдон қилиб юбормоқ. -Ик- 
китасини ер тишлатаман, — деди шивирлаб 
Худойбердиев шеригига. — Аввал олдингисини 
саранжомлайман. Н. Сафаров, Оловли излар. 

САРАНЖОМ-САРИШТА қ. саранжом 
1-2. Саранжом-саришта хотин. Саранжом- 
саришта уй. н Хонадон соҳиби жуда са- 
ранжом-саришта одам эди. «Шарқ юлдузи». 
Ҳамма ёқ саранжом-саришта, покиза бўлиб 
турмаса, балога қоламан. Ҳ. Назир, Бир туп 
ғўза. 

САРА-ПУЧАК Сара ва пучак. -Мана бу.. 
йигитнинг касблари чойфурушлик бўлса ҳам, 
хушхатликда, шеърни чиройли ўқиш ва сара- 
пучакка ажратишда каттагина фазилат 
эгаси, — деди Йўлдош. С. Абдулла, Мавлоно 
Муқимий. 

САРАСОБ: сарасоб солмоқ шв. Кўз таш- 
ламоқ, кузатиб турмоқ; эътибор бермоқ. 
-Мен олдин сарасоб солмаган эканман, — дейди 
Салтонбу. М. Исмоилий, Фарғона т. о. 
Атрофга сарасоб солдим-да, унга дўсти 
бўлмиш Пашканинг саломини етказдим. 
«Шарқ юлдузи». 




САРАТОН [а. — қисқичбақа] 1 (С- 

катта) астр. Ўн икки буржнинг бири, 
Жавзо ва Асад буржлари ўртасида жой- 
лашган. Саратон ўрта кенгликларда куз, қиш 
ва эрта баҳорда кўринади. «ЎзМЭ». 

2 Шамсия йил ҳисобида тўртинчи ой- 
нинг арабча номи (22 июнь — 21 июль 
даврига тўғри келади). Саратон кирди. Би- 
ровнинг ишига саратонда қўл музлайди. 
Мақол. н Саратон кирмасданоқ Қоҳирада 
ҳаво қизиб кетади. Мирмуҳсин, Ҳикоялар, 
қиссалар. Кўчага чиқишим билан саратоннинг 
иссиқ тафти юзимга гуп этиб урилди. 
Газетадан. Саратон чоғи бу, зарра шамол йўқ, 
Tym/iap кавагида мудрар ғурраклар. А. Орипов. 

Саратоннинг сариқ куни Саратоннинг энг 
иссиқ кунлари. 

3 тиб. Рак касаллиги; рак. Саратон ка- 
саллиги. 

4 зоол. Дарахт, бута ва ўсимликларнинг 
барг ширасини сўриб зарар келтирувчи 
ҳашарот тури. 

САРАТОНГУЛ [саратон + гул] Пиёз- 
дошлар оиласига мансуб, саратонда гул- 
лайдиган кўп йиллик ўт. Саратонгул совуқ- 
қа чидамли, манзарали ўсимлик. «ЎзМЭ». 

САРАТОНИЙ Эртапишар ёзги олма 
нави. 

САРАХБОР [сар + ахбор] Шашмақом- 
нинг ҳар бир мақомда ашула бўлими бош- 
ланадиган биринчи, бош шўъбаси. Ўз нав- 
батида, ҳар бир сарахборнинг бир неча (6 та- 
гача) тароналари мавжуд. «ЎзМЭ». 

САРАФАН [қад. р. сарафан — эркаклар 
чакмони < ф. Cjj -ш — бир сидра кийим; 
ҳукмдор томонидан туҳфа қилинган кийим- 
бош] Хотин-қизларнинг енгсиз узун кенг уст 
кийими. Юпқа матодан сарафан кийган қиз- 
жувонлар тикув машиналари ёнида саф-саф 
бўлишиб, кийим тикишяпти. С. Умаров, Бир- 
бирига устоз. 

САРАФРОЗ [ф. jl — боши юқори 
кўтарилган; мағрур, ғурур-ифтихорли] Би- 
рор мартабага кўтарилган, бирор инъом 
билан тақдирланган, эъзоз ва эътиборга ло- 
йиқ этилган; хурсанд, шод. Сарафроз қилмоқ 
(айламоқ). н Қадами мубораклари билан 
бизни сарафроз айладилар. М. Исмоилий, 
Фарғона т. о. Устоз қуёш каби ўз юлдузларин 
Нури зиё билан этар сарафроз. М. Абдура- 
сулов. -Мақсадимизни равшан қилиб айтсак, 
бизни фармони ҳумоюн билан сарафроз қил- 


сангиз, — деди Навоий подшога. Ойбек, На- 
воий. 

САРБАДОРЛАР [ф. jIjjj-u — боши дор- 
га осилган; бошини дорга тиккан] Мўғул- 
лар зулмига қарши халқ қўзғолони қатнаш- 
чилари. Сарбадорлар давлати 50 йилча ҳукм 
сурди. «ЎзМЭ». 

САРБАЛАНД [ф. jlI_L — боши юқори 
кўтарилган: машҳур, номдор; пок, софдил] 
поэт. Баланд, тик, юқори, улкан. Ўт ёқиб 
кетдинг юракка, Мен тиярман кўз ёшим, 
Чунки истарман: бу гулхан Доим ўлсин сар- 
баланд. Э. Воҳидов, Муҳаббат. Қор каби по- 
киза, тоғдек сарбаланд, Ўтюрак инсонлар 
дийдори — армон. А. Орипов, Йиллар армони. 
Кечаги сайҳонда, чакалакзорда Сарбаланд 
бинолар саф тортган, гўзал. М. Икром, 
Кўнгил гули. 

САРБАСАР \ф. jjjjjjjlj — барча, бутун, 
тўлиғича] поэт. Бошдан-оёқ, бирма-бир, 
кетма-кет. Она ғознинг тўши каби юмшоқ қор 
Сукут билан қуйилади сарбасар. Ғ. Ғулом. 

САРБАСТ [ф. Cjjjj-ijjjj — эркин, озод; 
боши боғлиқ: қийин, мушкул; берк, но- 
аниқ] 1 Эрки ўзида, эркин, мустақил. Усар- 
баст, зийрак, ҳаракатлари дадил, сўзлари 
ўткир, ўртоқлари орасида онабош қиз. Ойбек, 
Улуғ йўл. Уўзини юрт оғасидек эркин, сарбаст 
тутаётган Тешабойнинг мингбоши бўлиб 
келганми-йўқлигини билишни ucmap, билолмай 
тажанг бўларди. М. Исмоилий, Фарғонат. о. 

2 Шеър вазни турларидан бири. Эркин 
шеър ижодкорлари сафида энг забардаст санъ- 
аткорлардан бири бўлган Шайхзода сарбаст 
вазнида ижтимоий-сиёсий масалаларни ёри- 
тишга интилди. «Шарқ юлдузи». 

САРБАСТЛИК Эркинлик. Чоғир тил- 
ларга ва ҳаракатларга сарбастлик берди. 
Ойбек, Навоий. 

САРБОЗ [ф. jCjjj j — бош ўйнатувчи: 
бошни, жонни фидо қилувчи] тар. Амир, 
хон қўшинининг оддий пиёда аскари; аскар, 
солдат. Ҳар уйда, ҳар кўйда мудҳиш жанг 
бўлди, Қалъа сарбозлари ҳангу манг бўлди. М. 
Шайхзода. Қуролли сарбозлар дарвозадан 
отилиб чиқишди. С. Сиёев, Ёруғлик. Сарбоз- 
лар, асосан, пиёда қўшинларни ташкил эт- 
ган. «ЎзМЭ». Отлар майдонда кишнашди, 
Сарбозлар найза ушлашди. «Гулшанбоғ». 

САРБОЗХОНА [сарбоз + хона] тар. 
Сарбозлар турадиган, истиқомат қиладиган 
жой, аскархона. Карим охун кундуз кунлари 




сарбозхоналарда бўлар, ҳарбий машқлардан 
сўнг, кеч киргач.. тўғри Кофиробод гузарига 
йўл оларди. А. Ҳакимов, Илон извдан. 

САРБОН [ф. jCj Lxi — туя боқувчи, туя 
ҳайдовчи: бошлаб борувчи] 1 Карвонбоши; 
туякаш. Сарбон чол бош чайқайди, Туясини 
ниқтайди. X. Даврон. 

2 кўчма Йўлбошчи, раҳбар, раҳнамо. 
Бригадани олдинга бошлашда Рустам сарбон 
бўлиб қолди. А. Эшонов, Сарбон. Агар ҳаёт 
бўстон эса, боғбон муаллим, Агар ҳаёт карвон 
эса, сарбон муаллим. Шуҳрат, Сенинг сев- 
гинг. 

САРВ [ф. jj^u — конус шаклли, игна- 
баргли дарахт; қадди расо, хушқомат] 1 бот. 
Жануб мамлакатларида ўсадиган, игна- 
баргли доим яшил тик дарахт. Икки четига 
сарвлар ва шамшодлар экилган салқин хиё- 
бонларда ҳеч кимса кўринмасди. М. Маҳму- 
дов, Мангу куй излаб. Ой келиб, сарв узра 
қўнди, Бўлди ойрухсор сарв. Э. Воҳидов. Сарв 
турларидан иҳота ўрмонлар, истироҳат боғ- 
лари барпо этишда фойдаланилади. «ЎзМЭ». 

2 кўчма поэт. Қадди-қомати, басти ке- 
лишган, хушқомат. Жонга ҳузур, дилга фа- 
роғат, Сарвим яхши, сунбулим яхиш. О. Юнус. 

САРВАР [ф. jjjun — бошлиқ, раҳбар; 
йўлбошчи] 1 Йўлбошчи, раҳбар, раҳнамо. 
Чанг бўлдилар кўк баробар Чанг кўтарган 
лашкарлар. Кайхисравлар ва Доролар, Ис- 
кандардек сарварлар. Э. Воҳидов, Шарқий 
қирғоқ. 

Сарвари коинот Бутун борлиқни, замину 
кўкни яратувчи, сарвари олам [худонинг 
сифат (ном)ларидан бири]. Чоллар каби «ё 
ҳаётаннабий»! ёки кўпинча «ё сарвари кои- 
нот!» деб, боишни эгарак жим ўтирди. Ой- 
бек, Танланган асарлар. 

2 Сарвар (хотин-қизлар ва эркаклар 
исми). 

САРВАТ [а. cjj — бойлик, катта мол- 
дунё; мўл-кўлчилик] эск. кт. Бойлик, дав- 
лат. Олмиш юракдан ишқ жойин Шайтони 
сарват, ҳирси зар. «Саодат». 

САРВАТДОР [а. + ф. _,l JCijji — бойлик, 
мол-мулк эгаси] Катта бойликка эга бўл- 
ган; бадавлат, давлатманд. Кутилмаган ерда 
шаҳарнинг энг олдинги аъён ва сарватдор- 
ларидан бўлган Салим шарбатдор деганнинг 
Комилбек исмли ўғлидан совчилар келиб қол- 
ди. А. Қодирий, Ўтган кунлар. 


САРВЗОР [ф. jl jj_H^] Сарв дарахтлари 
ўсиб ётган жой, майдон, боғ. Ҳирот вилоя- 
тига салқин нафас ёйиб ўтувчи шамоллар 
сарвзорларда изғийди. Ойбек, Навоий. 

САРВИНОЗ [ф. jLijj^] Гўзал ва сер- 
ишва нозанин. Мизробшоҳнинг қизи бор. 
Шундайин сарвинози бор. «Гулшанбоғ». 

САРВИРАВОН [ф. — сарвдек 

юриш] Қадди-қомати келишган, юриши 
жозибали гўзал (аёл); нозанин; севикли ёр. 
Эй сарвиравон, надур хаёлинг, Жон ўртади 
ваъдаи висолинг. Нодира. 

САРВИХИРОМОН [ф. - 

сарвдек нозик юришлар] айн. сарвиравон. 
Ҳайронлиғим аҳволини, эй булбулу қумри, 
Фарёд чекиб, сарвихиромонима айтинг. Ҳ. 
Ғулом, Машъал. 

САРВҚАД [сарв + қад] Қадди тик, чи- 
ройли. Сарвқад қиз. н Йўл четидаги қатор 
сарвқад тераклар барги ялт-юлт қилади. 
«Ёшлик». Мен-ку шеър мажнунидирман, 
сарвқад Лайло қалам. Э. Воҳидов. 

САРВҚОМАТ [сарв + қомат] қ. сарв 2. 
Юзи гул, сарвқомат, сочи сунбул, Кўзи нар- 
гис каби мастона, бир кел. Ҳабибий. 

САРГАРДОН [ф. jl jjZj^ — л.м. боши 
айланувчи: адашиб, дайдиб юрувчи; пари- 
шон, ночор, нотавон; дайди] 1 Бекорга ово- 
раи сарсон бўлиб юрган, ўз йўлини топа 
олмаган, парокандаликда юрган. Саргардон 
бўлмоқ. Саргардон кезмоқ. н Менга у қанча 
азоб берган, шу деб қанча юртларда яланг оёқ 
саргардон кезганман. С. Аҳмад, Қадрдон 
далалар. Бу жудолик мени қилди саргардон, 
Сиздан дуо тилар Ҳасандек полвон. «Ҳа- 
санхон». Шералихон саргардон бўлиб.. етти 
йилдан сўнг бир чет бозорга келиб ўтирди. 
«Эрали ва Шерали». 

Сарсону саргардон қилмоқ Овора қил- 
моқ, қийнамоқ, тўғри йўлдан адаштирмоқ. 

2 этн. Қадимги ўзбек урф-одатларига 
кўра, оғир ётган беморнинг (ирим билан) 
бошвдан айлантириб (ўгириб) бериладиган 
садақа пули. [Мастура:] Нега ҳаром бўлар 
экан? Саргардоннинг пули эмас бу, айланай! 
Дўппи тикиб тўплаганман, яхиш ммгши/Ҳам- 
за, Паранжи сирлари. 

САРГАРДОНЛИК Саргардон бўлиб 
юриш. -Ғаму саргардонлик сен билан мени 
жаҳонгашта қилиб юборди, — деди Меъмор 
хотинига. Мирмуҳсин, Меъмор. 

САРГАШТА [ф. — л.м. боши 

айланган: ҳайрон; уятда қолган; саргардон] 
Бошидан кўп иш ўтган, овораю саргардон; 
ночор, нотавон. Бобомнинг айтишларича, бир 
замонлар қишлоғимизга саргаштаю жаҳон- 
гаиипа бир мусофир келиб қолган экан. С. 
Кароматов, Олтин қум. Бир қарасам, тинч, 
саргаштасан, Бир қарасам, жаҳонгаштасан. 
X. Салоҳ, Излар ва ҳислар. 

САРГУЗАШТ [ф .— бошдан ўт- 
ган, кечирилган] Бошдан ўтган воқеа-ҳо- 
дисалар, бошдан кечирилган кечинмалар. 
Саргузашт филъмлар. Саргузашт асарлар. н 
Тезроқ саргузаштинг сўйла, чироғим. «Тоҳир 
ва Зуҳра». Ҳамма уни гапга солиб, кўрган- 
кечирган саргузаштларини билишга қизиқар 
эди. С. Аҳмад, Қадрдон далалар. 

САРДАК [ф. — қозондаги овқат- 

нинг юза қисми] 1 Қайнатма овқатнинг 
юзига чиққан ёғ. Шўрванинг сардаги. 

2 Айрим қайнатма овқатларнинг алоҳи- 
да олиб совитиб қўйилган ёғли шўрваси. 
Сардакка бостирилган товуқ. 

3 Қуюқ таом устига солинадиган (қу- 
йиладиган), махсус тайёрланган қайла. Тайёр 
таомни дастурхонга тортишда човлида су- 
зиб, лаган ёки ликопчаларга тақсимлайсиз, 
сардаги ҳар бир хўрандага алоҳида пиёлалар- 
да тортилади. Газетадан. 

САРДАКЛИ Юзасига сардак чиққан; 
сардак солинган, суртилган. Она битта ча- 
пати ва бир тарелкада озгина сардакли гурунч 
келтирди. Ойбек, Нур қидириб. 

САРДАРА [ф. jAj+u — пештоқ; бош, асо- 
сий дарвоза] кт. Энг катта, асосий эшик; 
дарвоза. Мадрасанинг сардараси. н Мана, 
яна сардара олдида иккиланиб тураркан, 
қизнинг сояси кўриниб қолармикан, деган умид 
билан чироқ порлаган таниш деразадан кўз 
узмасди. Ж. Абдуллахонов, Хонадон. 

САРДОБА [ф. uljjuu / -uljjuu — совуқ 
сув] тар. Сув танқис бўлган ҳудудларда уни 
тўплаш ва сақлаш учун деворлари цилиндр- 
симон, юқори қисми аъло сифатли пишиқ 
ғишт ва ганчдан гумбаз шаклида махсус қу- 
рилган, атрофида сув кирадиган тешиклари 
бўлган ҳовуз. Турнақатор тизилган меш- 
кобчилар сардобадан сув олиб, катта йўлга 
сув сепишарди. О. Ёқубов, Кўҳна дунё. Карвон 
сардобани гир айланиб ўраб, ҳамма ўзини 
муздек сувга урди. «Шарқ юлдузи». 


САРДОР [ф. jl jjuu — л.м. калласи, боши 
бор: бош қўмондон, саркарда] 1 тар. Эрон 
ва Афғонистонда: йирик амалдор, қабила 
бошлиғи; Ўрта Осиёда: қўшин қўмондони; 
Усмонлилар салтанатида: дала армияси қў- 
мондони. Темур Малик жанг либосларини 
кийиб, сардор Шоҳмурод Кўҳистоний билан 
биргаликда отга миниб, қўшин тўпланаётган 
томонга жўнади. «Саодат». 

2 Умуман, қўмондон, бошлиқ. Сенга бер- 
мас Гўрўғли ҳеч омона, Хон Гўрўғли Чамбил 
элнинг сардори. «Маликаи айёр». Кемада 
айғоқчилар сардоридан бошқа икки киши ҳам 
бор эди. Мирмуҳсин, Темур Малик. 

3 кўчма Йўл-йўриқ кўрсатувчи; илғор, 
зарбдор. Наманганнинг анори, кимни қилмас 
хумори, Наманганликлар нори, йигитларнинг 
сардори. Т. Тўла. 

САРДЎЗ [ф. jjjjuu] шв. Боғлаш, маҳкам- 
лаш учун ишлатиладиган ингичка кандир 
каноп. Кун қизий бошлагач, Аваз эшикка 
сардўз боғлаб, Полвонёп бўйидаги ўша салқин 
оромхонага равона бўлди. С. Сиёев, Ёруғлик. 
Қўлида оқ қоғозга бежирим ўралиб, устидан 
оқ сардўз билан чиройли боғланган [совға]. М. 
Қўшжонов, Дийдор. 

САРЖА [фр. serge < лот. sericus — шойи, 
ипакли] Табиий ёки кимёвий толалардан 
саржа (шойисимон) ўрилишда тўқиладиган 
газлама. Саржа астар. 

САРЖИН \р. сажень — уч аршинга тенг 
узунлик ўлчови] 1 Уч газга (аршинга) тенг 
узунлик ўлчови (2,13 м га тенг). Икки саржин 
девор. н Йигитали бундоқ қараса, ҳозир 
кўприкнинг ўша epuda турган экан. Ўн-ўн беш 
саржинча пастда ҳайқириб сув оқмоқда. Д. 
Нурий, Осмон устуни. 

2 Бўйи уч газ, баландлиги бир ярим газ 
қилиб маълум тартибда терилган палён ўтин; 
шу миқцордаги палён ўтин ўлчови. Ўрмонжон 
Абдусамадқори билан тил бириктириб, икки 
юз йигирма беш саржин ўтин сотган ва 
пулини иккови бўлишиб олган. А. Қаҳҳор, 
Қўшчинор чироқпари. 

3 с.т. Арралаб, ёриб тайёрланган ўтин. 
Нурилло бир қучоқ саржинни ўчоқ олдига 
тарақлатиб ташлади. С. Юнусов, Кутил- 
маган хазина. Темир печкада тол саржини 
чирсиллаб ёнар.. эди. Ҳ. Ғулом, Сенга инти- 
ламан. 

САРЖИНЧИ 1 Ўтин кесиб ва ёриб сар- 
жин қилувчи киши. Бир куни бир одам боғи- 

даги тўнкаларни ёрдириш учун бозордан 
иккита саржинчи олиб чиқибди. Шукрулло, 
Жавоҳирлар сандиғи. 

2 эск. Ер ўлчовчи. 

САРЖИҒА [ ф.+ т. «A^-j^] фолък. Бош 
кийимига тақиладиган жиға. Барчин Кўкал- 
дошнинг бошидаги саржиғани кўриб, алп- 
ларнинг зўри шу — Кўкалдош эканини билиб, 
алпларга қараб, олти ойга муҳлат сўраб, бир 
сўз деб турган экан. «Алпомиш». 

САРИ I (б.к. ва ж.к. билан) кўм. 1 Маъ- 
лум томонга, томон қараб. Инсоф сари ба- 
рака. Мақол. н Ахир, балиқ ҳам сувга ин- 
тилади, кўкат ёруғлик сари бўй чўзади. С. 
Сиёев, Ёруғлик. [Аваз] Қараса, беихтиёр 
Табибийнинг уйи сари йўл солибди. С. Сиёев, 
Аваз. 

2 (- ган аффиксли сфдш. билан) айн. са- 
йин 1. Куёшли баҳор эртаси жуда ҳам ёқим- 
лики, юрган сари, юргинг келади. А. Мухтор, 
Опа-сингиллар. 

Бир сари Майли эди, майли-ку. Бегона 
бўлса ҳам бир сари эди, гаплашиши осонроқ 
бўларди. П. Қодиров, Юлдузли тунлар. Бор- 
ган сари айн. борган сайин қ. сайин 2. Лекин 
кўчада қатнов, қий-чув борган сари кучай- 
моқда. Ойбек, Танланган асарлар. Инсоф 
сари барака Инсоф қанча кўп бўлса, барака 
шунча кўпаяди, деган маънодаги ибора. 

САРИ II шв. Энг яхши, сара. [Гўрўғли] 
Ғиркўкка қамчи бериб, аждаҳога кўндаланг 
бўлиб, сари ёй билан отиб, қилич билан чопиб 
ташлаб, катта Мастонни бир ўлимдан айи- 
риб юборган жойи бор эди. «Хушкелди». 

САРИ III шв. Сариқ, сариқ рангли. Йилқи 
бозори, той бозори, Қурт билан сари мой 
бозори. «Равшан». 

САРИ IV [ҳинд. + ф. ( а-чўзиқ ) 

Ҳинд аёлларининг юбка шаклида белга бир 
неча бор ўралиб, бир учи рўмол қилиб бош- 
га ташлаб қўйиладиган кийими. У сарини 
ечиб, уй кийимларини кийди, ювиниб, айвон 
четига ўтирди. Ойбек, Нур қидириб. 

САРИЁҒ Мол сутидан ажратиб олинган 
ёғ; маска. Сигир сутидан широбча, қаймоқ, 
сариёғ тайёрланади. К. Маҳмудов, Ўзбек 
тансиқ таомлари. Ма, болам, кулча билан 
сариёғ. О. Ёқубов, Эр бошига иш тушса. 

САРИМАҒИЗ: саримағиз буғдой Буғ- 
дойнинг олтинранг, сариқ, маҳаллий нави. 
Эгамберди, шу буғдойнинг вазнига бараварлаб 
саримағиз ундан торт, айбонанг учун устига 


ўзимиздан бир пуд ун ҳам қўш! А. Қодирий, 
Обид кетмон. 

САРИМОИ шв. айн. сариёғ. Ҳар ноннинг 
устида куйдирилмаган саримой, кўпининг 
олдида қанд чой [бор эди]. «Далли». Саримой- 
дай сўлқилдоғон ғоз ўмровли қизларинг. F. 
Ғулом. 

САРИМСОҚ 1 Пиёзлар туркумига ман- 
суб, икки ёки кўп йиллик ўсимлик ва унинг 
овқатга ишлатиладиган ўткир ҳидли, аччиқ 
пиёзи; сабзавот экини. Саримсоқ, райҳон ҳи- 
ди димоққа урилди. Ў. Умарбеков, Ёз ёмғири. 

Саримсоқ пиёз айн. саримсоқ 1. Олдига 
ёйиб қўйган яхна гўшт, шоколад, саримсоқ 
пиёз, олмаларни битта-битта лунжига ти- 
қарди. С. Аҳмад, Сайланма. 

2 Саримсоқ (эркаклар исми). 

САРИН 1 Тоза ва янги; оромбахш, сал- 
қин ва ёқимли. Сарин баҳор. Сарин шабада. 
н Умида бир меъёрда шовуллаган куз ём- 
ғирининг сарин салқинидан сал ором топган- 
дек бўлди, бўшашиб, креслога чўкди. А. Мух- 
тор, Чинор. Октябръ ойида оқшомлар сарин 
ва мусаффо, кундузлар дўст нафасидек илиқ, 
оромбахш бўлади. Т. Жалолов, Олтин қафас. 
Мана, кузак келди, еллари сарин, Ёшликдаги 
каби тиниқ, беғубор. «Ёшлик». 

2 Нафис ва ёқимли. «Наврўзи ажам» 
бошқа бир сарин куйга уланди ва машшоқлар 
водий йигитлари севиб айтадиган «Тонг 
отгунча» ялласини бошладилар. Ҳ. Ғулом, 
Тошкентликлар. 

САРИТОЛ бот. Толларнинг ёғочи мўрт 
хили; сариқ тол. Жаноқ ерда ўсган саритол, 
сўзларимга қулоғингни яхши сол. «Тоҳир ва 
Зуҳра». 

САРИШТА [ф. — бирор ишни 

билиш, хабардорлик; калаванинг учи: би- 
рор масалани ҳал қилиш йўли] айн. саран- 
жом. Хотиннинг сариштаси — одамнинг фа- 
риштаси. Мақол. н Ёруғ, кенггина уй са- 
ришта эди. С. Зуннунова, Гўдак ҳиди. Баланд 
иморатлар, кенг ва саришта асфалът кўча- 
лар Йигиталининг диққатини ўзига тортар- 
du. Д. Нурий, Осмон устуни. 

САРИШТАЛАМОҚ Саранжом-саришта 
қилмоқ, тартибга келтирмоқ. Уй бекаси бе- 
тартиб хонани саришталашга тушди. Ж. 
Абдуллахонов, Тўфон. 

САРИҚ I 1 Сомон, зарчува, тилла каби 
нарсалар тусидаги ранг. Сариқ ипак. Оч са- 
риқ ранг. Тўқ сариқ. н Дарахтлардаги са- 

риқ барглар тўкилиб тугалган, ер юзи ўзи- 
нинг қишки сариқ кийимини кийган эди. А. 
Қодирий, Ўтган кунлар. 

2 Малла ранг, малла (соч, тук, тери 
ҳақида) Сариқ соч. н Рустам унинг узун 
мўйлови, кўкиш кўзларини қоплаб олгудай 
қуюқ, сариқ қошларини кўрди-ю, юраги 
шувиллаб, ўзини орқага ташлади. Ў. Ҳо- 
шимов, Қалбингга қулоқ сол. 

Сариқ ирқ Монголоид ирқининг эскир- 
ган номи. 

3 от Тухумнинг оқсил моддаси ўрта- 
сидаги қисми. Тухумнинг оқини оқлаб е, 
сариғини — сақлаб. Мақол. н Тухум па- 
чақланган эди. Унинг сариғи оққа аралашиб, 
чаккамдан сизиб, юзимга оқмоқда эди. Ғ. 
Ғулом, Шум бола. 

4 om c.m. Жигардаги жиддий салбий ўз- 
гаришлар туфайли тери, кўз оқининг сар- 
ғайишидан иборат оғир ва юқумли касал- 
лик номи; гепатит. Сариқ касаллиги. 

Сариқ карточка cnpm. Футбол матчида 
ҳакам томонидан ўйинчига огоҳлантириш 
ёки енгилроқ жазо белгиси сифатида кўр- 
сатиладиган сариқ рангдаги карточка. Ма- 
терацци ҳакам тарафидан сариқ карточка 
билан жазоланди. Газетадан. Сариқ матбуот 
кўчма Уятли, шармандали, жанжалли во- 
қеаларни ёритишни мақсад қилиб олган, 
сийқа, саёз, паст сифатли матбуот ҳақида. 
Иккинчи жиддий қусур шуки, кўпчилик қа- 
ламкашлар бугун «сариқ матбуот» саҳи- 
фаларида эълон қилинаётган ўртамиёна 
машқларни шеър, ҳикоя, дея улардан андоза 
олиб, ижод қилмоқдалар. Газетадан. Шунинг 
учун ҳам кўча-кўйда «сариқ матбуот»нинг 
воқеа изидан қувувчи ҳикояларига одамлар 
ўрганиб боряпти. Газетадан. Сариқпалак қ.х. 
Вилт касаллиги, вилт. Сариқ сув айн. назла. 
Сариқ сумалак 1 ) қамиш билан ёпилган том 
бўғотларида илк баҳорда ёғингарчиликдан 
кейин ҳосил бўладиган сарғиш сумалак; 2) 
шундай сумалак ҳосил бўладиган давр, 
қишнинг охири. -Қишдан қитдай бор: ҳут- 
ют, сариқ сумалак, аямажиз.. қаторлашиб 
турибди, — кулумсиради Раъно. Ойбек, Улуғ 
йўл. Сариқ чақа 1) чақа (пул); жуда оз миқ- 
дордаги, арзимас пул. Мана, хотиним ётиб 
қолди, ёстиқдан бошини узишга дармони йўқ. 
Киссамда сариқ чақа йўқки, бечоранинг оғзига 
ёқар овқат берсам. Ойбек, Танланган асар- 
лар; 2) жуда паст, арзимайдиган; эътибор- 


га лойиқ эмас. Оммани эргаштира олмаган 
раҳбарнинг қадри — сариқ чақа. И. Раҳим, 
Ихлос. Сариқ чақалик (ёки чақага арзимай- 
диган) Ҳеч нарсага арзимайдиган, бир пулга 
қиммат, арзимас. -Сўзни тангадай жаранг- 
латиб сўзлашга устасиз. Аммо ҳозирги сўзин- 
гиз пучак, сариқ чақага арзимайди, — деди 
Мирҳайдар. Ойбек, О. в. шабадалар. 

САРИҚ II Ўрта Осиёдаги туркий халқ- 
лар таркибига кирган қабила номи. Сариқ- 
ларнинг Шимолий Хитойда қолган гуруҳлари 
шу ерда яшовчи уйғурлар билан қўшилиб, улар 
ичида сариқ-уйғур этник гуруҳини ташкил 
этган. «ЎзМЭ». 

САРИҚЛИК Сариқ рангда бўлишлик, 
маллалик. Рангнинг сариқлиги. Юзнинг са- 
риқлиги. 

САРИҚСОР зоол. Қарчиғайлар оиласига 
мансуб йиртқич қуш; сор. 

САРИҚЧА Айрим ҳолларда тилнинг 
учида пайдо бўладиган сўгалсимон чиқиқ, 
тирсак. -Алдасам, тилимга сариқча чиқсин! 
— қасам ичди бола. «Ёшлик». 

САРИҚҚАМИШ бот. Бошоқли ўсим- 
ликларга мансуб, попуксимон тўпгулли кўп 
йиллик ўсимлик. 

САРКАЗМ [юн. sarkasmos < sarkaro — 
гўштни нимталайман, узиб, юлиб оламан] 
Сатирик тасвирда фош этувчи муросасиз 
кулги, истеҳзоли таъна асосига қурилган 
фикр-мулоҳаза; бадиий услуб воситаларидан 
бири. Адабиётшуносликда сарказм антик 
даврдан маълум. «ЎзМЭ». 

САРКАРДА [ф. aj — бошчилик қи- 
лувчи; бошлиқ, раҳбар; доҳий; қўмондон] 
1 тар. Қўмондон, лашкарбоши. Саркарда 
Темур Малик ҳам терга ботиб, анча эсан- 
киради. Агар у бир лаҳза ташаббусни қўлдан 
берса, отдан қулаши ҳеч гап эмас эди. «Сао- 
дат». 

2 кўчма Бошлиқ, йўлбошчи. Бир саркар- 
да, йигитларнинг оғаси — Ўз элида обрўйи 
бор Авазнинг. «Гулихиромон» 

САРКАШ [ф. J^Zj^u — бош тортувчи; 
бўйсунмайдиган; мағрур] Бировга итоат 
этмайдиган, бўйин бермайдиган; итоатсиз, 
ўжар, қайсар. Саркаш от. Саркаш одам. н 
Ота-она саркаш қизларининг жавобидан 
тахтадек қотишди. «Ёшлик». 

САРКОМА [юн. sarx, sarkos — гўшт, эт + 
omos — хом, пишмаган: шиш, ўсма борли- 
гини билдирувчи қўшимча] тиб. Асосан, би- 





риктирувчи тўқималардан (суяк, пай-мушак 
ва б.) пайдо бўладиган хавфли ўсма. 

САРКОР [ф. — ишбоши; бошқа- 

рувчи; назоратчи] 1 тар. Маълум иш ёки 
соҳани бошқарган лавозимли киши; йўл- 
бошчи. Солиқ йиғиш ишларини бошқариш бек 
томонидан тайинланадиган саркор қўлида 
бўлган. Ф. Озодаев, Тошкент тарихидан 
очерклар. Бир кўрайин Гўрўғли саркорини, 
Кўрайин ёнида қирқ навкарини. «Равшан». 

2 Хива хонлигида: мудофаа истеҳкомлари 
ва қалъаларида ўтсочар қурол-тўпни олиб 
чиқиш ишларига бошчилик қилган одам. 

3 Умуман, раҳбар, ишбоши, бошлиқ. Ух- 
лаёлмас тунда бироқ Бош инженер Теша 
саркор. Миртемир. Саркор олим ўз атрофига 
қобилиятли ёшларни жалб қилиб, машҳур 
илмий мактабяратди. Газетадан. 

САРКОТИБ [ф. + а. — бош, асо- 

сий котиб, мирза] эск. 1 Котиблар бошли- 
ғи; бош котиб. Раис кнопкани босди, шу он 
кабинетга масъул саркотиб Али Муллаёров 
кириб келди. Ж. Шарипов, Хоразм. 

2 Умуман, котиб. Иккита.. столнинг би- 
рида колхоз саркотиби Умарали, иккинчиси- 
да ҳисобчи Абдулқосимлар шуғулланмоқдалар. 
А. Қодирий, Обид кетмон. 

САРКОФАГ [юн. sarx, sarkos — гўшт, эт 
+ phagos — еювчи, еб қўювчи; очкўз] 1 тар. 
Асосан, тош, мармар, ёғочдан тўғри тўрт- 
бурчак шаклида, қайиқсимон қопқоқли қи- 
либ ясалган, бадиий безак ва тасвирлари, 
ёзувлари бўлган тобут; тоштобут. 

2 кўчма махс. Атроф-муҳитни ядро ре- 
акторлари, қурилмалари чиқиндиларидан 
ҳимоя қилиш, унга радиоактив нурлар ту- 
шишининг олдини олиш мақсадида чи- 
қиндиларни ёки ишдан чиққан реакторларни 
кўмиш учун қурилган қоплама иншоот. 

САРЛАВҲА [0. + а. — китобда 

лавҳа безак; титул варағи; эпиграф] Китоб, 
асар, мақола ва ш. к. нинг ёки уларнинг 
айрим қисмларининг номини ифодаловчи 
сўз ёки жумла. Сарлавҳа қўймоқ. н Аҳмедов 
саҳифадаги материалларни кўздан кечиргач, 
умумий сарлавҳани товуш чиқариб ўқиди. А. 
Қаҳҳор, Қўшчинор чироқлари. Аҳмад очерк- 
нинг сарлавҳасига ва авторига қаради. Ф. 
Мусажонов, Ҳиммат. 

2 эск. айн. пешлавҳа. Қишлоққа кирар йўл- 
да Мана катта дарвоза. Дарвозага ёзилган 
«Колхоз» деган сарлавҳа. 3. Диёр. 


САРМАСТ [ф. — боши айланган, 

сархуш; кайфи ошган, маст; мағрур, кек- 
кайган] 1 Андак кайфи бўлган, озгина ич- 
ган; ширакайф. Сармаст одам. н Андак- 
андак меъёрида бошланган шароб ҳаммани 
сармаст этиб, гангир-гунгурни авжига мин- 
дира боиогади. С. Кароматов, Бир томчи қон. 
Маликул шароб маст-аласт майхўрларни си- 
ра хушламас эди, бироқ бу ёш сайёҳнинг 
сармаст қилиқлари самимий ва ёқимтой эди. 
О. Ёқубов, Кўҳна дунё. 

2 поэт. Мамнун, сархуш; масрур. Ёмғир- 
ли кун эди, атроф жим, сокит, Маъюс кўз- 
ларингга боқардим сармаст. А. Орипов, Ру- 
ҳим. Ажаб, ортиқ сармастман бугун, Кўк- 
рагимга сиққудай олам. Э. Воҳидов, 

САРМОЯ [ф. — капитал, пул; 

бойлик; асос, манба, сабаб] 1 Асосий сав- 
до маблағи. Ўйлаб қаранг-а, давлатимиз ҳар 
йили мамлакатни кўкаламзорлаштириш учун 
миллион сўмлаб сармоя ажратади. Н. Са- 
фаров, Катта карвон йўлда. 

2 Умуман, маблағ, пул. Найманчада иб- 
тидоий таълим мактаби очиш учун фуқаро 
ўз ташаббуси билан сармоя жамғармоқда. А. 
Мухтор, Опа-сингиллар. Кўп қатори Абду- 
раҳмон ҳам хатга тушган эди. Нўхат шўрва 
сотиб кун кўраётган отасининг сармояси 
ўғлини олиб қололмади. С. Кароматов, Бир 
томчи қон. 

САРМОЯДОР [ф. — сармоя 

эгаси] Катта сармоя эгаси. Жанубий корея- 
лик сармоядорлар юртбоишмизнинг соҳани 
чуқур билишларига тан бердилар. Газетадан. 

САРМУНШИЙ |0. + а. ^yAi-oj-ou — мун- 
шийлар бошлиғи; девонхона бошлиғи] тар. 
Амир, хон саройида бош мунший, бош 
котиб. Сармунший хонасида Анвардан бошқа 
яна икки номанавис бор эди. А. Қодирий, 
Меҳробдан чаён. 

САРНАИЗА [ф. — найза учи] тар. 

Милтиқ найзаси. Унда-бунда отилган мил- 
тиқлар товуши орасидан бир-бирига тегиб 
шақирлаган қилич ва сарнайзалар садоси.. 
эшитилмоқда. С. Айний, Қуллар. 

САРНИГУН [0. j Дх — боши эгик; 
ағдарилган, тўнтарилган] Ағдарилган, тўн- 
тарилган, оёғи осмондан бўлган. 

Сарнигун бўлмоқ 1) ағдарилмоқ, тўн- 
тарилмоқ; 2) кўчма шарманда бўлмоқ, бо- 
ши эгилмоқ, ерга қараб қолмоқ. Шунча дав- 
лат топиб, обрў топиб, эл ичида сарнигун 




бўлишга кимнинг тоби бор. Ҳамза. Сарнигун 
қилмоқ 1) ағдармоқ, тўнтармоқ; 2) кўчма 
шарманда қилмоқ, юзини ерга қаратиб 
қўймоқ. -Сен аҳмоқнинг бу ишинг ҳазрат 
олдида менинг юзимни сарнигун қилди, — де- 
ди Норбўта. Ғ. Расул, Адолат. 

САРНОМА [ф. — хатнинг, мак- 

тубнинг боши; кириш, муқаддима] кт. 1 
Номанинг, мактубнинг бошида ишлати- 
ладиган, мунтазам қолип ҳолига келиб қол- 
ган ибора, ифода (мас., дуойи салом, аланга- 
ли салом ва ш.к.). 

2 айн. эпиграф. 

3 кўчма айн. шиор. Сарнома қилиб олмоқ. 

САРОБ [ф. — хаёлий манзара, са- 

роб; қуруқ ваъдалар] 1 Атмосферанинг оп- 
тик ҳодиса — нотекис ҳароратга эга бўлган 
ҳаво шароитида нурларнинг ўзига хос си- 
ниши натижасида уфқ ортидаги (узоқцаги) 
нарсаларнингхаёлий, сохта тасвирларининг 
пайдо бўлиши. Даштни тўлдириб турган 
қуёш сели остида «оқаётган» Аму сароби 
мавжланади. С. Нуров, Сув қўшиғи. Узоқлар- 
да сароб жимирлайди. Кўл бетида қовжира- 
ган янтоғу исириқ сузиб юргандай.. С. Нуров, 
Нарвон. 

2 кўчма Алдамчи тасаввур, хаёлот, хом- 
хаёл. [Навоий:] Мен ҳақиқат дебўйлаган нар- 
са сароб бўлиб чиқди. Мен салтанатимизни 
мустаҳкамламоқчи бўлдим, аммо ҳаракат- 
ларим елга кетди. Уйғун ва И. Султон, 
Алишер Навоий. Ҳани ўша бахт ? Бахт деб 
излагани сароб экан. «Ёшлик». 

САРОЙ I Ўзбеклар таркибига кирган 
йирик қабилалар уюшмаси. Саройларнинг 
таркибида бир қанча кичик ва катта қа- 
билалар бўлган. «ЎзМЭ». 

САРОЙ II [ф. — уй, бошпана; қаср; 

карвонсарой; ёпиқ бозор] 1 тар. Хон, амир, 
подшоҳларнинг доимий қароргоҳи бўлиб 
хизмат қилган ҳашаматли катта бино; ко- 
шона. Подшо уни ҳашаматли саройга ча- 
қиртирибди. «Олтин бешик». Бухоро ами- 
рининг саройидан бор-йўғи ўн-ўн икки чақи- 
римлар чамаси узоқликдаги ғарби-жанубдан 
ўтадиган темир йўл станцияси — Когонда.. 
кўрсатилмоқда эди бу томоша. К. Яшин, 
Ҳамза. 

2 кўчма Саройдаги давлат бошқаруви; 
ҳокимият, салтанат. Низомиддин нега сал- 
танатга душман бўларкан? У ҳали бўз йи- 
гит, сарой олдида катта обрўга эга бўлган 


меъморнинг фарзанди. Мирмуҳсин, Меъмор. 
У Худойберган оғанинг хон саройига яқин- 
лигини билади. С. Сиёев, Ёруғлик. 

3 кўчма Саройга алоқадор, саройда 
яшовчи, хизмат қилувчи. Сарой шоири. Са- 
рой аъёнлари. н Рўза тутиш шоҳу малайга 
баробар келган мажбурият бўлгани учун, 
сурнай ва нақора сарой аҳлини саҳарликка 
уйғотмоқда. П. Қодиров, Юлдузли тунлар. 
Ўтар бобонинг отаси Гадойниёз бобо ҳам хон 
табиби эди, сарой одамларидан ҳисобланарди. 
С. Сиёев, Ёруғлик. 

4 Умуман, истиқомат қилиш ёки бирор 
ижтимоий фаолият учун мўлжаллаб, замо- 
навий меъморлик услубларида қурилган ҳа- 
шаматли катта бино ва мажмуалар. Cnopm 
саройи. Маданият саройи. н Гоҳ суюниб, 
хаёлида олтин саройлар қуради, гоҳ куюниб, 
ўзини тубсиз чоҳ ёқасида кўради. М. Ис- 
моилий, Фарғона т. о. Ҳақиқий санъат саро- 
йи сингари қад кўтарган кўркам клуб бино- 
сининг олди шинам боғ. Ж. Абдуллахонов, 
Орият. 

5 Карвонлар, савдогарлар қўнадиган, 
меҳмонхонали, ҳовли ва отхонали жой; 
карвонсарой, работ. Меҳмонмисиз, тараф- 
мисиз, айтинглар, Савдогар бўлсангиз, саройда 
ётинглар «Гулнорпари». [Отабек:] Моли- 
мизни ортган туякашлар шу саройга тайин- 
ланган эдилар. А. Қодирий, Ўтган кунлар. 

6 Омборхона, омбор. Ғалла саройи. н 
Бизнинг Қаландар бой кузда камбағалларнинг 
пахтасини арзон-арзон сотиб олиб, саройига 
босиб қўяди. М. Исмоилий, Фарғона т. о. 

7 с.т. Бостирма ёки тўрт девор билан 
ўралган кенг бино. Молларни саройга қама- 
моқ. 

САРОЙБОН I [ф. — саройни 

қўриқловчи; қоровул] Хон саройи қўриқ- 
чиси. Шу Ёвмит элининг бир саройбони бор 
эди. «Гўрўғлининг туғилиши». 

САРОЙБОН II Карвонлар ва савдогар- 
лар қўнадиган сарой эгаси, қўриқчиси. Са- 
ройбон қотма юзли.. йигитни иккинчи қават- 
даги тор бир ҳужрага жойлаштирар экан, 
унинг қаерданлигини, исмини, касбини сўради. 
М. Осим, Ибн Сино қиссаси. 

САРОМАД [ф. — ортиқ даража- 

даги, устун; машҳур, пешқадам] кт. Бирор 
соҳанинг кўзга кўринган, машҳур арбоби; 
пешво, пешқадам. У [Султонмурод] барча 
мавжуд илмларни эгаллаб, замона олимлари- 




нинг пешвоси, саромади бўлишга тиришади. 
Ойбек, Навоий. Хуросон олимларининг саро- 
мади — мавлоно Шаҳобиддин. Ойбек, На- 
воий. 

САРОНА [ф. дл1^ — пай, улуш, ҳисса; 
жон бошига (солиқ)] тар. Жон бошига қа- 
раб солинган солиқ. -Мирзо йигит, — деди 
оқсоқол, — яқинда биз саронадан қутулган 
эдик. Ойбек, Навоий. 

САРОПАРДА [ф. — подшоҳ чо- 

дири, қароргоҳи; ҳарам] тар. Хонлар, под- 
шоҳларнинг бир қанча катта-кичик чодир- 
лардан иборат муваққат қароргоҳи. Саро- 
парда ичидаги иккинчи муҳташам чодир 
«Саодат уйи» деб аталар эди. П. Қодиров, 
Авлодлар довони. 

САРОСАР [ф. — буткул, барча; 

бошдан-оёқ] рвш. кт. Бошдан-оёқ, бутун- 
лай, батамом; давомида. Гўёки беморнинг 
дарди енгиллашгандек, Авазнинг кўнглида не- 
ча кунлар саросар кезиб юрган қора булут- 
лар, офтоб нурларига дош беролмай, тарқаб 
кетгандек эди. С. Сиёев, Аваз. Сўнгги дам 
чорасиз Муқанна сифат, Дил сўзим ўзингга 
айтай саросар. А. Орипов, Йиллар армони. 

САРОСИМА [ф. а — эсанкираш, 

довдираш; ғашлик, ғулғула; қўрқинч ҳола- 
тида бўлган] Нима қиларини билмай, ўзи- 
ни йўқотиш, парокандалик, гарангсиш, 
қўрқиш ҳолати. Саросимада қолмоқ. Саро- 
симага тушмоқ. Саросимага солмоқ. н 
Содда қишлоқ боласи дилига тугилган гап- 
ларни айтолмай, кўп вақт ич-этини еб, 
саросимада юрди. С. Аҳмад, Уфқ. Машраб 
ойисининг чеҳрасида акс этиб турган саро- 
симага кўзи тушди. О. Ёқубов, Эр бошига 
иш тушса. 

САРОСИМАЛАНМОҚ кам қўлл. Ўзини 
йўқотмоқ; гаранг бўлмоқ; саросимага туш- 
моқ. Табибулла, ҳозир чинданам Ваҳобов 
айтган денгиз тубига тушиб кетаётгандек 
саросималаниб, моторни ўчирди. С. Каро- 
матов, Сўнгги бархан. 

САРОСИМАЛИК Саросима ҳолати, са- 
росима. Саросималикка тушмоқ. Саросима- 
ликда қолмоқ. н Ёрмат ҳеч қандай қиси- 
лиш, саросималик сезмади, бўйнини чўзиб, у 
ёқ-бу ёққа аланглади-да, одамлар орасини ёриб 
кирди. Ойбек, Танланган асарлар. Суворий- 
лар дам-бадам орқасига қайрилиб, от қам- 
чилар, улар орқасидан узоқ уфқда сарғиш 
тутундай тўзон тобора қуюқлашиб, су- 


ворийларни саросималикка соларди. А. Ҳа- 
кимов, Илон изидан. 

САРПАРДА I [ф. t>j — бош, асосий 
парда] тар. Капа, соябонли арава ва ш. к. 
нинг катта пардаси; ёпинчиқ. 

САРПАРДА II [ф. u] мус. 1 Мусиқа 
асари бошланадиган асосий парда. [Умар пол- 
вон] Туябўзлов, жигарпора, сайқал, сарпар- 
дани бирин-кетин астойдил чалди. К. Яшин, 
Ҳамза. 

2 Нотада сатр бошига қўйиладиган ва 
ўзидан кейинги ноталарнинг номини ва 
баландлигини кўрсатадиган белги; калит. 
Скрипка сарпардаси. 

3 Ўзбек сурнай йўлларидан бири. 

САРПИНКА \р. сарпинка — Сарпа дарё- 

си ва Сарепта қишлоғи номидан] Гуллари 
йўл-йўл ёки катак-катак ип газлама. 

САРПО [ф. — бош ва оёқ: бош-оёқ 

кийим] 1 этн. Маълум бир шахсга ёки кўп- 
чиликка атаб кўпинча тўй маросимларида 
ёки турли тантаналарда совга учун тай- 
ёрланадиган янги бош-оёқ либос. Мартабали 
меҳмонга сарпо кийдирмоқ. Келинга сарпо 
юбормоқ. Бешик сарпоси. н Қизнинг қўша- 
қўша кийимлари бўла туриб, онаси «Ҳизимга 
ўн сидра бош-оёқ сарпо қиласизлар», деб туриб 
олди. Газетадан. Низомжон гапира олмай, дир- 
дир титраб турган эди, худди шу пайт 
куёвлик сарполарини кийиб олган Аъзамжон 
кириб келди. С. Аҳмад, Уфқ. 

2 Умуман, кийим-бош. Сарпо тикмоқ. 

САРПОЁҚ кам қўлл. салб. Саёқ, бекор, 
бемақсад сандирақлаб юрадиган; ялангоёқ. 
-Мен ким-у, айт-чи, сен ким бўлибсан? Се- 
нинг сарпоёқ ўғлингга гулдек қизимни бериб, 
охиратимни куйдирайми? К. Яшин, Ҳамза. 
Мен фалонман, онам пистончи деб валди- 
рагунча, бу ерда қорангни кўрсатмай гум 
бўлмайсанми, сарпоёқ! С. Сиёев, Ёруғлик. 

САРПОИЧАН Яланг оёқ; оёққа пайпоқ 
киймай ёки пайтава ўрамай пойабзални 
ўзини кийган ҳолда. Қизил паранжисини чим- 
матсиз бошига ташлаб, эски кавушини сар- 
пойчан судраб олган Холнисо эшикдан кириб 
келди. А. Мухтор, Опа-сингиллар. Куз кириб, 
ҳаво анча салқинлаганига қарамай, Тешабой 
ташқарида яктакчан, сарпойчан юрган эди. 
М. Исмоилий, Фаргона т. о. 

САРПО-СУРУҚ Турли хил сарполар. 
Онамнинг қариндоииари сарпо-суруқ, иззат- 
икром билан кузатиб қолдилар. X. Султонов, 




Онамнинг юрти. Ота-бувадан қолган удумни 
бузиб бўлармишми? Сарпо-суруқ олиб, бит- 
та патнусда миёнча тугиб бораман. С. Аҳ- 
мад, Қадрдон далалар. 

САРПУШ [0. ,ji — қозон ва ш.к. нинг 
устини ёпувчи нарса, қопқоқ] кам қўлл. айн. 
қопқоқ. -Хотин чиқиб кетгандан кейин, тан- 
дирнинг сарпўшини олиб, бир оз эркинроқ на- 
фас олдим, — деди Шум бола. Ғ. Ғулом, Шум 
бола. Хурмача билқиллайди, Сарпўшини олиб 
қўй. «Қўшиқлар». 

САРРОВ [ф. бнк. Иморатнинг тў- 

сини ёки стропилалари тагига қўйиладиган 
узун ёғоч тўсин. Том ёпиш учун сарров сол- 
моқ. Сарров қўймоқ. н Мирзатерак баланд 
ва тўғри ўсади, ундан тўсин, сарров ва синч- 
устунлар сифатида яхши фойдаланилади. 
Газетадан. -Анави уяда, — Абдумажид осма 
лампани олиб, сарровга солинган қалдирғоч 
уясини ёритди. С. Анорбоев, Йўлда йўлдош 
бўлганлар. 

САРРОЖ [а. j-IJ^ — эгарсоз, эгар-жаб- 
дуқ ясовчи] От-арава абзали тайёрловчи 
уста. Сайисга айт: саррождан дарҳол харид 
қилсин қайрилма эгар. А. Мухтор, Тонг би- 
лан учрашув. -Ҳа, Абдунаби саррож ҳам 
бандаликни бажо келтирди, — деди чол Мир- 
ҳайдарга. Мирмуҳсин, Тунги чақмоқлар. 

САРРОЖЛИК 1 Саррож касби, ҳунари. 
..тор ҳужрасига кириб, саррожлик ҳунарини 
қилар, қайишлар бичиб тикар эди. М. Му- 
ҳаммаджонов, Турмуш уринишлари. 

2 Эгар-жабдуқ растаси. -Кўкалдош мад- 
расасининг битта мезанаси қийшайиб қолди, 
саррожликни Мочаловнинг миршаблари та- 
лади, — деди Шум бола Ҳожи бобога. Ғ. Ғу- 
лом, Шум бола. 

САРРОФ [а. ^1ў-=. — пул алмаштирувчи; 
кассир; солиқ йиғувчи] Пул айирбошлов- 
чи; йирик пулни майдалаб бериш ёки чет 
эл пулини бирор мамлакат пулига алмаш- 
тириб бериш иши билан шуғулланувчи ва 
шундан фойда кўрувчи шахс. Тимга кира- 
веришдаги тоқнинг икки томонида шойи 
чопон кийган, симоби салла ўраган саррофлар 
олдиларидаги баркашга тангаларни уйиб 
ўтирар эдилар. М. Осим, Элчилар. XI асрда 
яшаб ўтган Носир Хусравнинг маълумотлари- 
га қараганда, биргина Исфаҳонда 200 тача 
сарроф бўлган. «Фан ва турмуш». 

САРРОФЛИК Йирик пулни майдалаб 
бериш ёки чет эл пулини бошқа мамлакат 


пулига айирбошлаш билан шуғулланиш, 
сарроф касби. 

2 тар. Бозорда саррофлар дўкони жой- 
лашган раста, саррофлар қатори. Сарроф- 
ликда пул майдаламоқ. 

САРСАБИЛ |0. — жаннатдаги 

булоқ номи; соф, жаннатий сув] бот. Униб 
чиқмаган (ер остидаги) ёш пояси ва новда- 
лари сабзавот сифатида овқатга ишлатила- 
диган кўп йиллик ўсимлик; сабзавот ва ман- 
зарали экин. Сарсабилдан аспаргин олинади. 
«ЎзМЭ». 

САРСАРИ [0. — бепарво, эъти- 

борсиз; енгилтак] 1 поэт. Тинимсиз; жон- 
сарак. Сарсари кезмоқ. н Мана, қимматли- 
гим, яна баҳор келиб, Сени излаб юрди, кезди 
сарсари. Зулфия. 

2 Бекорчи; санқи, дайди. Ажал, боши- 
мизда кезма сарсари, Йўлимизни кесма, эй 
ёвуз шамол! Р. Парфи, Кўзлар. Ўтирсанг — 
замину юрсанг — соянгман, Изингда сарсари 
тўзонман, чангман. Р. Бекниёз, Тўтиё. 

САРСОН [0. — бошдаги 

шиш; бош айланиши; менингит] Ўз йўли- 
ни топа олмаган, овора, саргардон, адаш- 
ган. Сарсон ўтган неча насллар Тополмасдан 
туғилган жойин. А. Орипов. Мен йўлларда 
сарсонман, хуморимни излайман. «Ойсулув». 
Салимани бекорга сарсон қилгани учун йўл- 
йўлакай Замира аччиқ-аччиқ гап эшитиб олди. 
Ҳ. Назир, Бир туп ғўза. 

САРСОНГАРЧИЛИК Беҳуда қатнаш, 
елиб-югуриш; овора бўлиш; дарбадар кезиш. 
[Рихсиев:] Қанчадан-қанча оворагарчилик, 
сарсонгарчилик! [Зиёдулла:] Сарсонгарчилиги 
борми, шу баҳона Тарлон икковимиз шаҳарни 
сайил қилиб келяпмиз. Т. Мурод, От кишна- 
ган оқшом. 

САРСОНЛИК айн. сарсонгарчилик. Зул- 
минг билан, золим фалак, Сарсонликда бўл- 
гум ҳалак. «Тоҳир ва Зуҳра». 

САРСОН-САРГАРДОН Ниҳоят даража- 
да сарсон, овораи сарсон. Қонуний тала- 
бимизни вақтида бажармай, сарсон-саргар- 
дон қилган одамларни жазолаш ўрнига, улар- 
нинг бошини силаб.. ўз обрўйимизни ерга ури- 
шимиз керакми? Шукрулло, Сайланма. 

САРСОН-САРГАРДОНЛИК Сарсон- 
ликдаги ҳаёт, аҳвол. Уруш туфайли ота- 
оналаридан бевақт жудо бўлган, сарсон- 
саргардонлик бошларига тушган гўдаклар- 
нинг аччиқ қисмати Маҳкам акалар оиласи 




билан Муборакхонни бир-бирларига боғлаб 
қўйган эди. Р. Файзий, Ҳазрати инсон. 

САРСЎЗАН [ф. — катта игна] 

махс. Аёлларнинг бош кийимига тақила- 
диган (қадаладиган) тўғноғич; заргарлик 
буюми. ..яланг оёғидан заҳри қаттол зирап- 
чани игна ёки сарсўзан билан авайлабгина.. 
олган аёл эди. А. Дилмурод, Фано даштидаги 
қуш. 

САРТ [ф. < санск. sarthavaha — кар- 

вонбоши, савдогар] тар. Қадимда Ўрта 
Осиёдаги шаҳар ва қишлоқларда яшаб, 
деҳқончилик, савдо ва ҳунармандчилик 
билан шуғулланиб келган туркий халқлар 
(жумладан ўзбеклар). 

2 Чор Россияси ҳукмронлиги даврида 
ҳозирги Ўзбекистон ҳудудидаги маҳаллий 
халққа европаликлар томонидан берилган 
ном. Наҳотки, сарт одам бўлмаса? Гуноҳим 
нима экан ахир! — деб ўйлади Ботирали. С. 
Аҳмад, Сайланма. Бир неча қадам нарида, 
кўчанинг ўртасида, бир ўрис миршаб, икки 
сарт миршаб, қиличини яланғочлаб, Ёрмат- 
ни олиб келишар эди. Ойбек, Танланган асар- 
лар. 

САРТАРОШ [ф. ,jiil y>j-^ — бошни қирув- 
чи, қиртишловчи] Соч-соқол олувчи уста. 
-Худога шукур, мана, Муллажон сартарош 
бўлиб, камлик кўраётгани йўқ, — деди кам- 
пир Шодига. Э. Раимов, Ажаб қишлоқ. Йи- 
гит ойнага боқиб, мўйловини чимириб, сар- 
тарошга раҳмат айтди. Ойбек, Танланган 
асарлар. 

САРТАРОШЛИК 1 Одамларнинг соч- 
соқолини олиш билан шуғулланиш, сарта- 
рош касби. Ўтар бобо.. табиблик ва сарта- 
роиишк туфайли орттирган беш-ўн танга- 
сини ҳовлини кенгайтириб, уй солишга сарф- 
лади. С. Сиёев, Ёруғлик. 

2 айн. сартарошхона. 

САРТАРОШХОНА [сартарош + хона] 
Сартарош дўкони, сартарошлик. Бир неча 
кундирки, сартарошхона очиқ. Аваз азонлаб 
туриб, дўконига шошилади. С. Сиёев, Аваз. 

САРТАХТА [ф. iZ-± 2 j-uj — катта, асосий 
тахта] этн. Ўлик ювиладиган тўрт оёқли 
пастак (хонтахтага ўхшаш) стол. 

САРТИЯ [ф. <цд < санск.] Сартлар 
(қ. сарт 2). -Ҳазрати подшоҳимизнинг ўз 
фуқаролари мусулмонлар.. бизнинг Туркистон 
сартиялари ҳам фармонбардор бўлиб, хусусан 
ана шу қаттол жанг кунларида ёрдам бер- 


моқлари фарздир, — деди қаландарлардан бири 
халойиққа. Ғ. Ғулом, Шум бола. 

САРТОПО [ф. — бошдан оёққача] 

Бутунлай, батамом, бошдан-оёқ; бошидан 
охиригача. У кунлар ўчди менинг Кўзларим- 
дан capmono. Миртемир. Айниқса, Хатиб дом- 
ла бу кун сартопо бахтсизликка учраб, сувга 
тушган мушукдек тараниб қолади. А. Қо- 
дирий, Обид кетмон. [Қози:] Сен бир кам- 
бағалсан. Ўз жонингга жабр қилма, сартопо 
фалокатларга дучор бўлма, деймиз. Ҳамза, 
Танланган асарлар. Умрида қўшиқ айтмаган 
одам, қизаринқираб, ён-атрофга олазарак 
сартопо назар ташлаб олди. Ш. Бўтаев, 
Кўрғонланган ой. 

САРУПО [ф. — бош-оёқ (кийим)] 

юқ. усл. айн. сарпо. -Жанобларини янги сарупо 
ва улуғ мартаба билан табриклаймиз, — де- 
ди Ҳусайн. М. Осим, Сеҳрли сўз. 

САРФ I [а. j_^=> — пулни майдалаш; 

ишдан озод қилиш, харж, харажат; чиқим] 
1 Бирор мақсад учун харж бўлган пул, маб- 
лағ; чиқим, харажат. Пахтадан олинган қў- 
шимча ҳосил барча қилган сарфларимиздан 
анча ортиқ бўлди. Газетадан. -Ҳаранг, биров- 
ларнинг болаларини пул сарф қилиб, вақт сарф 
қилиб, текинга ўқитса-я! — деди Матқовул. 
М. Исмоилий, Фарғона т. о. 

2 Умуман, бирор мақсад учун ишла- 
тилган, кетган ёки кетадиган нарса миқцо- 
ри. Материал сарфини тежаб-тергаб тур- 
моқ. н Электр энергияси сарфини ҳар куни 
назорат қилиш одатга айланиб қолади. Га- 
зетадан. 

САРФ II [а. Aij^, — турланиш, тусланиш] 
эск. айн. морфология. Ўзбек тили сарфи. 

САРФАРОЗ [ф. jl | эск. айн. сараф- 
роз. Барча неъмат бир томону шеър, соз, 
Шеър бирлан бизни айланг сарфароз. Э. Во- 
ҳидов, Муҳаббат. 

САРФИИ [а. — морфологик, грам- 

матик] эск. айн. морфологик. 

САРФИЯТ [а. — харажатлар, сарф 

қилинган нарсалар] кам қўлл. кт. Сарф қи- 
линиш; сарф-харажат. Ўсимлик орқали ва 
каналлар орқали сув сарфияти даражаси, 
айниқса, Ўрта Осиё иқлими шароитида юқори 
бўлади. «Фан ва турмуш». 

САРФЛАМОҚ 1 Харажат, чиқим қил- 
моқ, сарф қилмоқ. Пул сарфламоқ. н Пул- 
ни беҳуда сарфламанг, мулла, уч-тўртта 
гилам, бир-иккита сигир олиб қўйинг. П. 




Турсун, Ўқитувчи. Тожи ёш хотинини яхши 
кўриб, унинг тўйи учун бор-йўғини сарфлаб 
юборган эди. Мирмуҳсин, Меъмор. 

2 Ишлатмоқ, фойдаланмоқ, кетказмоқ, 
сарф қилмоқ. Материални тежаб сарфла- 
моқ. Меҳнат сарфламоқ. н Музей заллари- 
ни безатишда илмий-таъмирчилик устахо- 
наси меъморлари катта куч-ғайрат сарф- 
ладилар. Газетадан. Эгаллаган илмимни жа- 
мият йўлида сарфлайман. X. Тўхтабоев, Ши- 
рин қовунлар мамлакати. 

САРФ-ХАРАЖАТ Кетказилган сарф ва 
харажат(лар). Аммо уни [олтинни] очишга 
кетадиган сарфу харажат олтиннинг ўзидан 
ҳам қимматга тушади. С. Кароматов, Олтин 
қум. 

САРХАЛ Таом пиширишда ёғни доғ 
қилиб, унда гўшт ва бошқа масаллиқлар 
қовуриб бўлинган дастлабки жараён. Кам- 
пир бечора бир нафасда овқатини сархалда 
қолдириб, бетини юлиб, саннагани тушиб 
кетди. «Шарқюлдузи». 

САРХАТ [ф. + а. U ч j — битим, кели- 
шув; тилхат; ҳуснихат] кт. Чиройли ёзув, 
ҳуснихат. Сархат машқ қилмоқ. н Бахтим 
борки, ҳар нарса гўзал Кўринади менинг 
кўзимга. Водийларга қуёш тўкксгн ҳал, Шу- 
нинг учун сархат сўзимга. Ҳ. Олимжон. 

САРХИЛ Энг яхшиларидан терилган, са- 
ра. Сархил мевалар. Узумнинг сархили. н Га- 
дойбой capxwi олма, нок, узумларни вагонлар- 
га жойлаб, Россиянинг узоқ-узоқ шаҳарлари- 
га жўната бошлади. Ҳ. Ғулом, Сенга инти- 
ламан. Боғда эса сархил мевалар пишиб, бол 
томиб ётганмиш. Ҳ. Каримов, Санъат сеҳри. 

САРХИЛЛАМОҚ Энг яхшисини, сар- 
хилини ажратиб олмоқ, сараламоқ. Олма- 
ларни сархилламоқ. Узумни сархиллаб, caeam- 
ларга жойламоқ. 

САРХОВ с.т. айн. сархок. Бу тўзон, сар- 
xoeu нураган деворлар оша ҳовлиларга ўтиб, 
дарахт ea ерларни қоплади. А. Мухтор, Опа- 
сингиллар. 

САРХОК [ф. — тупроқ боши: 

қабр] Деворларни ёғин-сочиндан сақлаш 
учун девор устига қўйиладиган серсомон 
лўмбоз. Сўз маъқулдан ошмас, девор сархок- 
дан. Мақол. н Узоқдаги тераклар, сархоки 
емирилган девордай қорайиб кўринади. Газе- 
тадан. 

САРХОНА [ф. — асосий хонача: 

чилимнинг ўтхонаси] Чилимнинг юқори 


қисмида жойлашган, тамаки солиб тутати- 
ладиган сопол ёки ёғоч мослама, чилим ўт- 
хонаси. Сархонага тамаки солмоқ. н Асрор- 
қул чилимни шундай қаттиқ тортдики, 
сархонада аланга кўтарилди. А. Қаҳҳор, Ас- 
рор бобо. 

САРХУШ [ф. Jl — ширакайф, кайф 
қилган; кайфи чоғ, хурсанд; безовта, жўш- 
қин] 1 Кайфи бор, ширакайф; кайфли. -Оёқ- 
ларим ҳам қалтирай бошлади, кўчада сархуш 
одамлардай борардим, — деди Камолиддин. Т. 
Жалолов, Олтин қафас. Бир кеч зиёфатдан 
сархушроқ бўлиб қайтдим. Ш. Холмирзаев, 
Оғир тош кўчса. Отабек сархуш товуш би- 
лан жиддийгина қилиб [машшоққа] жавоб 
берди: -Билсангиз, ҳайдалиш куйини чалин- 
гиз, ажралиш куйини чалингиз! А. Қодирий, 
Ўтган кунлар. 

2 кўчма Бирор нарсадан кучли таъсир- 
ланиб завқланган, кайф қилган; ўта бахти- 
ёр; масрур. Мен сизни севаман ялпизлар ат- 
ри, Қушчаларнинг сархуш сайроғи билан. X. 
Даврон, Тунги боғлар. Бўса мени айлади 
сархуш, Ўйнаб туриб сочингнинг учин, Енгил 
тортдим гўёки бир қуш. Уйғун. 

САРХУШЛАНМОҚ 1 Кайф қилмоқ, 
ширакайф бўлмоқ. Меҳмонлар оз-оздан ичиб, 
сархушланиб олдилар. 

2 кўчма Ўзини ўта бахтиёр сезмоқ, хур- 
санд бўлмоқ, масрурланмоқ. Навбатдагилар 
қанчалик маҳтал бўлса, ўзининг устунлиги- 
дан шунчалик сархушланади. Н. Норқобилов, 
Бекатдаги оқ уйча. [Отабек] Кўз ўнгида би- 
ровнинг сурати ўтиб, сархушланди. А. Қо- 
дирий, Ўтган кунлар. 

САРХУШЛИК Кайфли, ширакайф ҳо- 
лат; хурсандлик, масрурлик. Карим ўпкаси- 
ни тўлдириб нафас оларкан, вужудида сўз 
билан таърифлаб бўлмас бир сархушлик туйди. 
Э. Усмонов, Ёлқин. 

САРЧАШМА [ф. 4 л ,7. j — булоқ, бу- 
лоқ боши; манба] 1 Бош булоқ. Ҳиз бечора 
қирқ қулоч сочини яғринига ташлаб, сар- 
чашмага бориб, cye ичиб, юзини ювиб ўтирди. 
«Нурали». 

2 кўчма Бош манба. Китоб — маънавият 
сарчашмаси. н Дилбарим, Эркин дилин сен 
Бир тиниқ сарчашма бил, Акс этар ишқ 
офтоби Қалбининг кўзгусида. Э. Воҳидов, 
Ёшлик девони. 

САРҚИТ 1 Бировдан қолган таом, қол- 
диқ овқат. Ўзи тўймаганнинг сарқити қорин 




оғритади. Мақол. н Фарзандим бор эди, деб 
бир марта йўқламади. Биттаю битта бола- 
си одамларнинг сарқити билан яшаётган- 
лигига номус қилмади. С. Аҳмад, Ойдин ке- 
чалар. Зокир қўлидаги қадаҳни тақ этказиб 
столга қўйди. Ҳадаҳ тарелкага урилиб, чил- 
чил синди, шиша синиқлари овқат сарқит- 
ларига аралашиб кетди, дастурхон ҳўл бўлди. 
П. Қодиров, Уч иддиз. 

2 кўчма Ўтмишдан мерос бўлиб кела- 
ётган, баъзан замона руҳига тўғри келмай- 
диган одат, расм-русум, тартиб ва ш. к. Эс- 
килик сарқитлари. н Шаҳар фуқароси ҳаё- 
тидаги эскилик сарқитларини тугатиш, 
дилсиёҳлик, асаббузарликни олиб ташлаш — 
бу осон иш эмас. X. Тўхтабоев, Ширин қо- 
вунлар мамлакати. Ҳаётнинг қанчалар издан 
чиқиб кетишига сабаб бўладиган сарқит одат 
— гиёҳвандликка лаънатлар ўқийлик! Га- 
зетадан. 

САРҒАИМА с.т. айн. сариқ 4. Айниқса, 
«Ҳожиматов дамламаси» деган дармондори, 
неча йилдирки, сарғайма билан оғриган бе- 
морлар дардига даво бўляпти. Газетадан. 

САРҒАЙМОҚ 1 Сариқ тус олмоқ. Куз 
тушди, барглар сарғайди. Ўрик олтиндай 
сарғайиб пишибди. н Иссиқ жон дейдилар, 
жон бўлса бўлар, Пайт келса, чечак ҳам 
сарғаяр, сўлар. А. Орипов, Йиллар армони. 

2 кўчма Зориқиб, толиқиб кутмоқ, маҳ- 
тал, интиқ бўлмоқ. Идорама-идора бир имзо 
учун сарғайиб, ҳафталаб умрим зое кетган 
вақтлар бўлди. X. Султонов, Онамнинг юрти. 
Айрилдинг тўрангдан, сочингни ёйиб Йиғлай 
бер, бувишим, энди сарғайиб. «Алпомиш». 

3 кўчма Қаттиқ ялинмоқ, илтижо қил- 
моқ; изтироб чекмоқ. Момо, сизга сўз сўз- 
ладик мунғайиб, Арз айтамиз энди сизга 
сарғайиб. «Рустам». 

САРҒАЙТИРМОҚ 1 Сарғаймоқ 1 фл. орт. 
н. -Жийдани сарғайтириб, анорни қизар- 
тирган, пахтани етиштириб, қовунни тўр- 
латган далалар хумор қилади, — деди Элму- 
род. Шуҳрат, Шинелли йиллар. -Сен билан 
гаплашаман, деб кўйлагимнинг этагини [даз- 
молда] сарғайтириб қўйдим, — деди Ҳодир 
Сатторга. «Шарқ юлдузи». 

2 кўчма Кўп куттириб маҳтал, интизор 
қилмоқ. Унга йўқ, дейсан, бунга йўқ, дейсан, 
кимни хоҳлайсан ўзи ? Мана, синглингнинг ҳам 
бўйи етиб қолди, қачонгача бизни сарғай- 
тирасан? «Ёшлик». 


3 кўчма Қаттиқ изтиробга, жуда оғир 
аҳволга солмоқ. Ғаним босмас, дедим, ўлмай 
изимни, Фарзанд доғи сарғайтирди юзимни. 
«Гулшанбоғ». 

САРҒАРМОҚ эск. кам қўлл. айн. сарғай- 
моқ 1. Ёшлик —зангор фасл, кечди, сарғарди.. 
Р. Парфи, Кўзлар. 

САРҒИМТИЛ с. т. Сарғиш, бир оз са- 
риққа мойил ранг (тус). [Мингбоши] Чилим- 
ни жуда узоқ тортиб чеккандан кейин, 
сарғимтил тутунни оғзидан совуриб туриб, 
ўтирганларга хитоб қилди.. Чўлпон, Кеча ва 
кундуз. 

САРҒИМТИР айн. сарғиш. Сарғимтир 
чанг. н Ҳоп-қоронғи кечада ҳовлимизга ал- 
лақандай сарғимтир нур чўзилиб кираверди. 
С. Аҳмад, Ҳукм. Завқли баҳор фасли тугаб, 
ўрик мева берди, майсалар қандайдир сар- 
ғимтир тусга кира бошлади. Ҳ. Шайхов, Рене 
жумбоғи. 

САРҒИШ Сариқ рангга мойил, сариқ- 
роқ, сарғимтир. Сарғиш ўт. Сарғиш қум. 
Сарғиш соч. н Поезд саҳро бағрини ёриб, 
олдинга интилар, сарғиш қумтепалар, сак- 
совулзорларни орқада қолдириб.. манзилга 
шошар эди. К. Яшин, Ҳамза. Муқаддам сар- 
ғиш жингалак сочли, серҳаракат, хушчақчақ 
йигитни эслади. Ў. Ҳошимов, Қалбингга 
қулоқ сол. 

САРҲАД \ф. + а. — чегаранинг бо- 

ши: чегара, ҳудуд; чек, доира] кт. Чегара, ҳу- 
дуд. Давлатнинг сарҳадлари. н Бу дунёда сар- 
ҳадлар шартли, Бу дунёда собитдир Ватан. 
У. Қўчқоров, Ҳаяжонга кўмилган дунё. Ҳали 
бу йўлингнинг поёни узоқ, Ҳали сарҳадларда 
ағёрларинг мўл. А. Орипов, Йиллар армони. 

САРҲАФТА [ф. — ҳафтанинг 

боши] этн. Куёв томонидан ҳар ҳафтада 
(ҳафта бошида) келин томонга бериб тури- 
ладиган совға-салом. Бугун бой отанинг ўз- 
лари сарҳафта учун ярим соатдан сўнг ке- 
лиш қилади. У. Исмоилов, Сайланма. 

САРҲИСОБ [а. + ф. .-Л — огоҳ ва 

хабардор бўлиш: асосий ҳисоб-китоб, ҳи- 
собот] Ҳисоб-китоб; якуний ҳисобот. Эҳ- 
тимол, ўтирганларнинг ҳар бири жамиятда 
тутган ўрни, унга қилаётган хизматларини 
чамалаб, ўзига сарҳисоб бераётгандир. С. 
Кароматов, Сўнгги бархан. Бош инженер 
хатни ўқиди-ю, ўзича ўтган йилги ишларни 
сарҳисоб қилди. Газетадан. Ўз ҳаётимдан 
ўзимга сарҳисоб айлархаёл. Э. Воҳидов. 

САРҲОВУЗ [a. + ф. — бош, aco- 

сий ҳовуз] Катта ҳовуз. Бу икки боғнинг ора- 
сида сада дарахтлари билан ўраб олинган бир 
сарҳовуз бор эди. С. Айний, Эсдаликлар. 

САС поэт. Овоз, товуш; нидо. Боғ ичра 
кирдим мен тонгда, Борлиқ сокин: на сас, на 
товуш. X. Даврон, Қақнус. Тош юрагинг 
юмшасин, Эшитсин қалблар сасин. Ҳ. Олим- 
жон. Ўрмон тўлди қуш сасига, Куйлаб оқди 
ирмоқлар. Э. Воҳидов, Нидо. 

САСИМОҚ 1 Сассиқ ҳид чиқармоқ, 
ёқимсиз, қўланса ҳид таратмоқ. 

2 Сассиқ ҳид келмоқ; ёқимсиз ҳид 
урилмоқ (бурунга). Ҳаммом сасиб ётибди. н 
Йўлчи отхонанинг бир томонида уюлиб, са- 
сиб-бижиб ётган гўнгни аравага opmdu. 
Ойбек, Танланган асарлар. 

3 Айниб, ҳидланиб, бузилиб, чириб қол- 
моқ. Гўшт сасиб қолибди. Қопдаги сабзи са- 
сиб қолибди. Асал айнимас, сариёғ сасимас. 
Мақол. н Беш килограмм келадиган балиқ- 
нинг қулоғини очиб қараб, [Шокиржон] ба- 
лиқчига пўписа қилди: -Ий-я, ириб қолибди- 
ку, сасиганга ўхшайди. «Гулистон». 

4 Ўт чиқармасдан тутаб, қўланса ҳид чи- 
қариб ёнмоқ. Самовар сасияпти. н Сарой- 
нинг тўрида бошқаларга қараганда кўркам- 
роқ бир ҳужра.. наригиларида қора чироқ 
сасиганда, бу ҳужрада шам ёнарди. А. Қо- 
дирий, Ўтган кунлар. 

5 кўчма дағл. Аччиқ-тирсиқ, кинояли 
гап қилмоқ. Ачиган оғиздан сасиган гап 
чиқади. Мақол. н У [нотаниш киши] Мў- 
мин хунобга нафрат билан қараб олиб, уч- 
тўрт оғиз сасиди. С. Абдулла, Мавлоно 
Муқимий. -Уста, аскияни чойхонага чиқиб 
қиласиз. Бу — мажлис. Гапингиз бўлса, панада 
сасимай, манови ёққа чиқиб гапиринг! — деди 
раис. С. Аҳмад, Чўл бургути. 

САСИР бот. Соябонгуллилар оиласига 
мансуб, сариқ гулли кўп йиллик ўтсимон 
ўсимлик. 

САССИЗ Овозсиз, товушсиз; овоз чи- 
қармасдан. Козим сассиз одим ташлаб, Азим 
тўпчининг ёнига борди. Э. Усмонов, Ёлқин. 

САССИҚ 1 Ҳиди ёмон, ёқимсиз, қў- 
ланса. Сассиқ газ. Сассиқ саримсоқ. Бурун- 
ни сассиқ деб кесиб ташланмас. Мақол. н 
- Сассиқ балчиқда ётган сассиқ тўнғиз аввал 
ўзини қутқарса-чи, бировнинг ғамини ейиш 
ўрнига! — деди Зулфизар. К. Яшин, Ҳамза. 


2 Сассиқ ҳид ўрнашиб қолган; ҳавоси 
оғир; бадбўй. Сассиқ ҳаммом. н Икки йил- 
гача.. мана шу сассиқ баракда чириб ёта- 
мизми? А. Мухтор, Туғилиш. Зумрад бензин 
анқиб турган сассиқ кабинадан сакраб ту- 
шиб, шийпондаги хотин-қизлар орасида ғо- 
йиб бўлди. С. Сиёев, Отлиқ аёл. 

3 Айниб, ҳидланиб, бузилиб, чириб қол- 
ган, ачиган. Кўкариб кетган бу сассиқ сувда 
бижиллаб ётган ҳар хил қуртлар, тушган 
ерида бир-икки қилпанглаб, дарров ўларди. М. 
Исмоилий, Фарғона. т. о. 

4 кўчма дағл. Гап-сўзи кишига ёқмай- 
диган; кўланса (гап, сўз, муомала ҳақида). 
Сассиқ одам. Сассиқ сўз. н Эшон ҳам, 
отинойи ҳам иккиюзлама, ёлғончи ва сассиқ 
гап одамлар эди. П. Турсун, Ўқитувчи. Мени 
нима учун бундай қийнайсиз.. Кошкийди, 
қорача бўлиб туғилган бўлсам, кўргами, 
калгами тегиб, сизнинг таънангизни, сассиқ 
сўзларингизни эшитмас эдим!М. Исмоилий, 
Фарғона т. о. 

5 кўчма Бировни камситиш, ҳақорат- 
лашни билдиради. Оҳ болам, ёшлигим қай- 
тиб келса, бу сассиқ чолга ўлсам ҳам тег- 
масдим. С. Аҳмад, Сайланма. -Сен гапирма, 
сассиқ кампир, — деди Кумри, Қамчининг ёни- 
ни олиб, — эринг билан қўшмозор бўл! Ҳ. 
Ғулом, Машъал. 

Сассиқ алаф қ. алаф. Сассиқ кекирдак 

Овқат ҳазм бўлмаслиги натижасида қўлан- 
са ҳидли газ чиқариб кекирадиган. -Мен ҳам 
бугун «зиёфат» еявериб, жуда ҳам сассиқ 
кекирдак бўлиб кетдим, — деди Шум бола. Ғ. 
Ғулом, Шум бола. 

САССИҚКОВРАК Зирадошлар оиласига 
мансуб, елим-смоласи зарарли ҳашарот- 
ларни йўқотишда қўлланадиган, пояси йў- 
ғон доривор ўт. 

САССИҚКУЗАН зоол. Сувсарлар оила- 
сига мансуб, қимматбаҳо мўйнали йиртқич 
жонивор. [Амударё дельтасида] Сутэми- 
зувчилардан юмронқозиқ, қуён, сассиқкўзан, 
бўрсиқ.. ва бошқалар яшайди. «Иқтисодий 
география». 

САССИҚЛИК Қўланса ҳидлилик, бад- 
бўйлик. 

САССИҚПОПИШАК айн. попишак. 
Хизматкор ҳўкизни етаклаб бозорга бора- 
ётганда, бир дарахтдаги сассиқпопишак 
«поп-поп» дебди. «Олтин олма». 






САССИҚҚЎНҒИЗ Ранги қора, металл- 
симон товланувчи, тупроқнинг юза қатла- 
мида яшовчи йиртқич кўнғизларнинг бир 
тури. Сассиққўнғизлар тупроқ ҳосил бўлиш 
жараёнида фаол иштирок этади. «ЎзМЭ». 

САТАНГ 1 Пардоз-андозга, кийинишга 
зеб берган; олифта, башанг. Сатанг аёл. н 
Келинининг қуруқ, сатанг, эрига меҳри йўқ- 
лигидан хуфтон бўлиб турган Хайрибиби- 
нинг юраги.. эзилди. Д. Нурий, Осмон усту- 
ни. -Эй бебош бола, сочи калта, думи юлуқ 
бир сатангга уйланиб олибсан-у, онанг бе- 
хабар, — деди Каромат. Ш. Саъдулла, Икки 
билагузук. 

Сатанг соқол тар. этн. Олифта аёл- 
ларнинг икки қулоқ орқасидан олдинга 
солинтириб қўйиладиган икки тутам со- 
қолсимон сочи. Ичкари уйдан қора атлас 
кўйлак, қора духобадан узун камзул кийган.. 
икки қулоғи тагидаги сатанг соқоли билан 
бир қарич келадиган марварид зиракни рўмол 
устидан чиқарган ёшгина хотин чиқиб, тўрага 
салом берди. Ойдин, Ҳазил эмиш. 

САТЕЛЛИТ [./0/77. satelles, satellitis — тан- 
соқчи; йўлдош; шерик] 1 Бировнинг амри, 
фикри билан иш қилувчи, итоатгўй одам. 

2 Расмий жиҳатдан мустақил бўлган, ле- 
кин амалда бошқа, ўзидан кучлироқ давлат 
амри, хоҳиши билан иш тутадиган давлат, 
ҳукумат. Сателлит давлатлар. 

3 астр. Бирон-бир сайёранинг (табиий) 
йўлдоши. 

САТИЛ [а. — пақир; ковш] шв. 1 

Челак, пақир. Шу вақт ичкаридан бир қиз 
икки қўлида икки сатилни кўтариб, дарё 
лабига келди. «Гулихиромон». Бодомгул са- 
тилларни кўтариб, ҳамон шудринг кетмаган 
ўтзорга оралади. Ш. Холмирзаев, Оғир тош 
кўчса. 

2 Сирланган кастрюлька. Сатилга қатиқ 
ивитмоқ. 

САТИН [фр. satin — атлас, шоҳи мато] 1 
Ипаксимон ялтироқ ип газлама. Олма гулли 
кўрпабоп сатин. н Сатин олдим кўрпалик, 
гуллари турлик-турлик. «Кўшиқлар». 

2 Сатиндан тикилган. Зебихон ўз чодири- 
га кириб, гулли сатин кўйлагини кийиб чиқ- 
ди-да, машинага ўтирди. С. Аҳмад, Уфқ. 

САТИРА [юн. satira < satura lanx — турли 
мевалардан иборат овқат; аралашма] Ада- 
биёт ва санъатда: кишидаги нуқсонлар ва 
ҳаётдаги камчиликлар, салбий ҳодисаларни 


аёвсиз танқид қилиш, фош этиш ҳамда 
шундай мазмунда ёзилган бадиий асар; ҳаж- 
виёт. Сатирада ижодкорнинг мавзуга қараши 
ўз сезги ва ҳис-туйғуларидан устун туради. 
«Ўзбек адабиёти». 

САТИРАНАВИС [сатира + ф. — 

ёзувчи] айн. сатирик. 

САТИРИК Сатира жанрида асар яратув- 
чи адиб, сатиранавис, ҳажвчи. Сатирик бу 
ерда гротеск, муболаға каби сатирага хос 
хусусиятлардан керагича, унумли фойдала- 
ниши мумкин. «ЎТА». 

САТИРИК Сатирага оид, сатира харак- 
теридаги; ҳажвий; киноявий-кулгили. Са- 
тирик асар. н -Сизнинг насрий асарларин- 
гиз, ҳикояларингизда фикр ёрқин, тил ўткир 
ва гўзал сатирик чизиқлар бордир, — деди 
Аҳмад Ҳусайн. Ойбек, Нур қидириб. Масал- 
да сатирик ва юмористик элементлар му- 
ҳимўрин тутади. «ЎТА». 

САТО [ф. — «сетор» с. нинг бузил- 

ган шакли] Танбурнинг камон билан чали- 
надиган тури (косаси танбурга нисбатан кат- 
тароқ ва юпқароқ бўлади). Сатода, одатда, 
куйчан, оҳангдор асарлар турли нолиш ва 
қочиримлар билан бойитилиб чалинади. 
«ЎзМЭ». 

САТР | а. — чизиқ, йўл, қатор] Бос- 
ма ёки кўлёзма матннинг ёки шеърнинг ҳар 
бир йўли; бир қатор. Шеър сатри. Тўрт сатр- 
дан иборат шеър. н Фурсат ғаниматдир, 
шоҳ сатрлар-ла Безамоқ чоғидир умр даф- 
тарин. Ғ. Ғулом. Шеър ёзайин сенга бағиш- 
лаб, Мангу қолгин сатрларимда. Ш. Раҳмон, 
Юрак қирралари. Хатнинг сатрлари қора 
сиёҳда жуда усталик билан ўчириб юборилган. 
И. Раҳим, Чин муҳаббат. 

САТРАНЖ [а. + ф. -~.j U ... < ҳинд.] 1 /у. 
шатранж 1. 

2 эск. айн. шахмат. Маликанинг оҳу кўз- 
лари сатранж тахтасининг катакларида-ю, 
хаёллари чарх уриб, олисларда учарди. М. 
Маҳмудов, Мангу куй излаб. 

САТТА, сатти шв. рвш. 1 Фақат, нуқул. 
Томошага жўнади camma барваста қизлар. 
«Юсуф ва Аҳмад». -Буунга йўргакда теккан 
касал экан-да. Қизларнинг сатта ўн гулидан 
бир гули очилмаганини топади-я, — деди 
Маҳмуда унга. Ж. Абдуллахонов, Тўфон. Бу 
энди қишлоқ эмас, сатти чордевор эди: том- 
лари бузилган. Ш. Холмирзаев, Сайланма. 




2 Ҳадеб, ҳамиша. -Умарали сатта ўзини 
мастликка солиб, гапни чалғитади, — деди 
Ўрик домла. С. Аҳмад, Чўл бургути. 

САТТОР | а. jIjLu — ҳимоя қилувчи, қў- 
риқловчи; тўсиб, беркитиб турувчи; гу- 
ноҳларни кечирувчи, афв этувчи (Оллоҳ- 
нинг сифатларидан бири)] 1: ўламан саттор 
Ўлсам ҳам, асло, сира, ҳеч. Сора.. онасини 
уй ичига киришга ундади. Онаси эса, ўламан 
саттор, бу уйга кирмайман, деб қизини ўша 
заҳотиёқ эргаштириб кетмоқчи бўлди. Ё. 
Хаимов, М. Раҳмон, Ҳаёт-мамот. 

2 Саттор (эркаклар исми). 

САТУРН [лот. Saturnus — Қадимги Рим 
мифологиясида: экин-тикинлар маъбуди ва 
зироатчилик ҳомийси] (С — катта ) астр. 
Қуёш системасидаги сайёралардан Қуёшдан 
узоқлиги бўйича олтинчи, катталиги бўйи- 
ча иккинчи, атрофида ҳалқаси мавжуд бўл- 
ган сайёра; Зуҳал, Кайвон. Сатурнни илк бор 
Галилей 1610 йилда кашф этган. «ЎзМЭ». 

САТҲ \а. ~ U ... — юз, юза; сирт; текжс- 
лик] 1 Бирор нарса-буюмнинг, жойнинг 
устки, юза томони; юз, юза, бет. Ер сатҳи. 
Ҳовли сатҳи. н Ой сатҳига қадам қўйган 
дастлабки инсон америкалик астронавт Нил 
Армстронг эди. «Фан ва турмуш». Паром 
парчалари, кураклари, тахта ва резиналар сув 
сатҳида сузиб юрарди. И. Раҳим, Чин 
муҳаббат. 

2 Баландликларни ўлчашда асос қилиб 
олинган бошланғич юза, савия. Денгиз сат- 
ҳидан минг метр баланд жой. н Томчила- 
тиб суғоришда боғ сатҳидан маълум дара- 
жада баландроқ ерда ҳовуз қазилади. «Фан 
ва турмуш». Бу ёқдаги унгур.. сой сатҳидан 
бир қулоч nacm қазилаётган эди. М. Ис- 
моилий, Фаргона т. о. 

3 айн. юз I 8. Квадратнинг сатҳи. Доира- 
нинг сатҳи. Сатҳ ўлчовлари. 

САУНА [фин. sauna — фин ҳаммоми] 
Ҳаммомнинг қуруқ, иссиқ ҳаволи тури; 
фин ҳаммоми. Сауна иссиқхонасининг de- 
ворлари ва терлаш супалари игнабаргли 
dapaxm ёғочидан қилинади. «ЎзМЭ». Уйнинг 
орти қора ойналар билан ажратилган бў- 
либ, [у ерда] сауна, туркча ҳаммом, терлаш 
хоналари жойлашганди. Н. Ёқубов, Жон. 

САФ \а. , \ — қатор; тартиб билан, ён- 

ма-ён туриш] 1 Ҳарбийларнинг ёки умуман 
кишиларнинг ва нарсаларнинг маълум тар- 
тибда тизилиши, мунтазам қатори. Саф 


тортмоқ. Бир сафга тизилмоқ. н Шов-шув, 
ғала-ғовур бирдан босилиб, ҳамма сафга 
турди. О. Ёқубов, Излайман. Душман сафи 
бузилиб, ҳар томон тўзиб кетди. «Нурали». 
Йўлнинг ukku четида узун мирзатераклар саф 
торган. Н. Аминов, Суварак. 

2 кўчма Бирор жараён, фаолиятнинг энг 
қизгин ўрни. Ҳар бир виждонли одам бу ку- 
рашнинг олдинги сафида бормоғи лозим. Га- 
зетадан. 

3 кўчма Бирор гуруҳга мансуб кишилар- 
нинг мажмуи, қатори. Ҳозирги долзарб кун- 
лар масъулияти ҳар бир кишининг ўрни 
пахтазорда, теримчилар сафида бўлишини 
тақозо этмоқда. Газетадан. Минглаб аби- 
туриентлар талабалар сафига қўшилиш учун 
синов имтиҳонларидан ўтишяпти. Газетадан. 

Сафга кирмоқ 1) бирор мунтазам тизил- 
ган қатордан жой олмоқ; 2) бирор гуруҳ- 
дан жой олмоқ, унга қўшилмоқ. Талабалар 
сафига кирмоқ. Илғорлар сафига кирмоқ. Саф- 
га ўтмоқ айн. сафга кирмоқ. Сафдан чиқмоқ 
1) мунтазам қатордан олдинга чиқмоқ. Саф- 
дан бир қадам олға чиқмоқ\ 2) аъзоликдан 
чиқмоқ; 3) кўчма қатордан чиқмоқ, ишдан 
чиқмоқ. Эргашевлар окопи ёнида бирданига 
учта граната портлади. Эргашевнинг жан- 
говар дўстлари яраланиб, сафдан чиқди. Н. 
Сафаров, Қаҳрамоннинг туғилиши. 

САФАР I [а. — саёҳат, сайр; бирор 

жойга бориш; марта, гал] 1 Хизмат йўли 
билан ёки саёҳат қилиш, учрашиш мақ- 
садида бирор ерга бориш; йўл. Узоқ сафар. 
Бир ойлик сафар. Сафарга чиқмоқ. Сафарга 
отланмоқ. Сафардан қайтмоқ. Дўст сафар- 
da синалар. Мақол. н Сидиқжон икки кун- 
дан кейин сафар ҳозирлигини кўриб, тушга 
яқин йўлга чиқди. А. Қаҳҳор, Қўшчинор чи- 
роқлари. Бир-икки ойлик сафардан қайтиб 
келсам, уйимда анчагина хатлар йиғилиб 
қолибди. Шукрулло, Жавоҳирлар сандиғи. 
Сафаринг бехатар бўлсин, савдогар, Эсон- 
омон келгин Хитой элидан. «Ойсулув». 

2 Гал, марта; бор. Ўтган сафар. Бу са- 
фар. Ҳар сафар. н Ҳар сафар ҳаққушнинг 
ноласи эшитилса, Гавҳар аясининг пинжига 
кириб кетар эди. Ў. Ҳошимов, Қалбингга 
қулоқ сол. Кимдир бўғилиб бақирди. Бу сафар 
Чарос аниқ эшитди. Ў. Ҳошимов, Қалбингга 
қулоқ сол. 

Нариги дунёга сафар қилмоқ ҳазил Ўл- 
моқ, вафот қилмоқ. - Чекканим ғанимат, — 

йейм Ллм тажанг. — Ҳозир борман, бир ми- 
нутдан кейин нариги дунёга сафар қиларман. 
Ойбек, Танланган асарлар. Сафар қариди 
қ. қаримоқ. 

САФАР II [а. — арабча ой номи] 1 : 

сафар ойи Қамария йил ҳисобида 29 кундан 
иборат иккинчи ойнинг арабча номи. [Мул- 
ладўст ўзига-ўзи:] Билмайман, муналим тўн- 
ғиз бўлиб, сафар ойининг ўн бирида туғи- 
либманми! Ҳамза, Майсаранинг иши. Воқеа 
сафар ойи иккинчи жумасининг ярим кечаси 
юз бериши керак эди. А. Мухтор, Чинор. 

2 Сафар (эркаклар исми). 

Сафар қочди этн. Хосиятсиз деб ҳисоб- 
ланган сафар ойининг охирида бирор кам- 
пирга жулдур кийимлар кийдириб, уни қиш- 
лоқцан ҳайдаш одати; бунда гўё қишлоқ 
бало-офатлардан қутулар эмиш. Сафар қоч- 
ди қилмоқ 1) «сафар қочди» маросимини 
ўтказмоқ; 2) кўчма с. т. умуман, қувғун қил- 
моқ, қувламоқ, маҳрум этмоқ. [Мулладўст 
ўз-ўзига:] Бу дунё ҳамма ёғидан бизни сафар 
қочди қилган, ўшанинг учун эллик тўртга 
кирибманки, иқболим наҳс фалокатдан сира 
ажрамайди. Ҳамза, Майсаранинг иши. 

САФАРБАР \а. + ф. ^ — сафарга йўл- 
ловчи] Бирор тадбирга шай, тайёр. Баҳор 
ойлари бошланди. Барча ишчи кучи ea техни- 
ка далада сафарбар ҳолатга келтирилган. 
Газетадан. Теримга барча куч бўлди сафар- 
бар, Ўлка бўйлаб кезди ҳар кун хушхабар. Б. 
Бойқобилов, Мени кутинг, юлдузлар. 

Сафарбар қилмоқ (ёки этмоқ) 1) жан- 
говар, тайёр ҳолатга келтирмоқ, долзарб, 
муҳим ишга жалб этмоқ, фаоллик билан 
ишга солмоқ. [Матбуот] Халқни кураш ea 
ғалабага сафарбар қилаётибди. А. Қаҳҳор, 
Қўшчинор чироқлари; 2) армия (ёки жан- 
говар отряд) сафига чақирмоқ, жўнатмоқ. 
Улар [курсантлар] кетгач, ўрнига энди са- 
фарбар этилган кишилар келди. Шуҳрат, 
Шинелли йиллар. 

САФАРБАРЛИК 1 Армия сафларига ча- 
қириш, чақирилиш; жанговар ҳолатда бў- 
лиш. Сафарбарлик бошланиб, қишлоқдан йи- 
гитлар кетма-кет армияга жўнаб кетдилар. 
«Саодат». 

2 кўчма Бирор нарсага тайёр, шай ту- 
ришлик. Қиииюқ меҳнаткашлари руҳида са- 
фарбарлик, меҳнат шавқ-завқи мавж ур- 
моқда. Газетадан. 


САФАРБОШИ Сафарда сафар қатнаш- 
чиларига, гуруҳга бошчилик қилувчи одам. 
Сафарбоши билан Матвей Владимирович ҳам 
келган, Самарқандда яқинлари бўлмагани учун 
шу ҳовлида туриши керак эди. Ж. Абдуллахо- 
нов, Тўфон. 

САФАРДОШ Сафарда бирга бўлган 
кишилар (бир-бирига нисбатан), сафардаги 
ҳамроҳ. [Муҳаммадали] Сафардоши Мулла 
Шокирни кўриши билан юзи ёриишб, ўрнидан 
туриб ўтирди. М. Осим, Элчилар. 

САФАРЧИ Сафарга чиққан ёки сафар- 
да бўлган киши, сафар қатнашчиси. Сафар- 
чиларга намунали маиший хизмат кўрсатиш. 
н Моҳидил кўринишдан камҳафсала, аммо 
ичи жўш уриб турган участка бошлиғи би- 
лан.. доим худди поездга кеч қолаётган са- 
фарчидай шошиб-пишиб гапиришади. Ж. Аб- 
дуллахонов, Тўфон. 

САФ-БАСАФ [а. + ф. , — саф- 

саф бўлиб] Саф тортиб, сафга тизилиб. 
[Тераклар]Дубулғали аскарлардай Туришади 
саф-басаф. О. Ҳакимов, Достонлар. Саф- 
басаф гуллар аро Кезганда гулшан тонг қизи, 
Чайқалур гул денгизи, Бўлгай-да хумор, ке- 
ладур. Э. Охунова, Мен тонгни уйғотдим. 

САФБАСТА поэт. [а. + ф. «с— 
саф бўлиб тизилган, боғланган] Сафга ти- 
зилган, саф тортган; бир сафдаги. Сиз меҳ- 
натда ҳамкор, жангда сафбаста, Сиз эзгу- 
ликларга тугамас консиз. Уйғун. Энг олий 
бинолар икки кўчанинг Сафбаста қизлардай 
кўрки бўлади. Ғ. Ғулом. 

САФБОШИ Сафда турган ёки бирор 
ташкилот сафига уюшган кишиларнинг 
бошлиғи; йўлбошчи. -Сафбоши оёғини ти- 
раб олгандан кейин саф унинг хоҳишига қа- 
раб оқади-да, — деди Болтаев Раҳимовга. Ж. 
Абдуллахонов, Тўфон. 

САФДОШ 1 Ҳарбий хизматда бирга, бир 
сафда бўлган кишилар. Жангчилар янги саф- 
дошларини ўраб олишди. И. Раҳим, Чин му- 
ҳаббат. 

2 Бир соҳада ёки бир ташкилот сафида 
биргаликда иш олиб борувчи кишилар. Бер 
қўлингни, дилкаш сафдошим, Бўлур ойга ет- 
гудек бошим. Ҳ. Пўлат, Танланган асарлар. 
Қаламкаш сафдошлар, газетхонлар.. фан, 
маданият арбоблари юбиляр газетани қизғин 
муборакбод қилдилар. Газетадан. 

3 Тенгқур, тенгдош. Устод Қавомнинг бу 
феълини сафдошлари билсалар ҳам, билмас- 
ликка.. олишарди. Мирмуҳсин, Меъмор. 






САФИЛ \a. — паст, пасткаш, аб- 

лаҳ] эск. кт. 1 Жуда ёмон, ночор; қабиҳ. 
Биз қиссамизнинг ҳажми сиғдирмаганликдан 
унинг шаҳардаги сафил ҳаётига тафсилий 
тўхтай олмаймиз. А. Қодирий, Обид кетмон. 

2 Ярамас, разил, палид, ифлос. Ҳадрига 
етмаганни бу оннинг Халқ ичинда юзи қаро 
бўлсин! Ҳам сафил, ҳамда мохов била тенг, 
Бутун оламга можаро бўлсин! Ҳ. Олимжон. 

САФЛАМОҚ Бир сафга тизмоқ, қатор- 
га турғизмоқ, саф торттирмоқ. Аскарларни 
сафламоқ. 

САФЛАНМОҚ 1 Сафламоқ фл. ўзл. н. Шу 
пайт бирдан: -Сафлан! — деган команда эши- 
тилди. Отряд сафланди. К. Яшин, Ҳамза. 

САФО [а. r. \ i — тозалик, тиниқлик, 
софлик; самимийлик; хотиржамлик] 1 Бе- 
ғубор тозалик, мусаффолик, софлик. Ин- 
сон туғилмоқда — янги бир одам Кўз очди 
тонготар сафоси билан. Ж. Жабборов. Ўзбек 
тупроғидан келибман бу бор, Сенгадир ошиф- 
та қалбим сафоси. А. Орипов, Йиллар 
армони. 

2 Хурсандчилик кайфияти, нашъу на- 
мо; ҳузур, гашт. Кайфу сафо қилмоқ. н 
[Гули:] Ғазалким, сўзлагай меҳру вафодин. 
Ғазалким, сўзлагай ишқдин, сафодин. Уйғун 
ва И. Султон, Алишер Навоий. Бутун ум- 
рин кечириб кайф билан, сафо билан, Иши 
бўлмаган экан «ўткинчи» дунё билан. Э. Во- 
ҳидов, Муҳаббатнома. 

3 Сафо (эркаклар исми). 

САФОБАХШ [а. + ф. I — сафо 

бахш этувчи; ёқимли, дилкаш] поэт. Хур- 
сандчилик кайфияти, ҳузур бағишловчи, 
кайф-сафо бахш этувчи; гаштли. Сафобахш 
боғлар. н Фарғонанинг бинафшаранг тоғ- 
ларидан эсаётган сафобахш елдан тўйиб- 
тўйиб шимирмадингми ҳали? Ҳ. Носирова, 
Мен ўзбек қизиман. Қайин ўтин чарсиллаб, 
хушбўй ис таратиб, тоза, чиройли аланга 
билан гуруллаб ёнаркан, йигит бутун ву- 
жудида уйқу каби элитувчи, май каби са- 
фобахш тотли ором сезади. Ойбек, Қуёш 
қораймас. 

САФОГОҲ [а. + ф. alSl а — кўнгилхуш- 
лик жойи] поэт. Хурсандчилик, хуш кай- 
фият, ҳузур бағишлайдиган жой, оромгоҳ. 

САФОЙИЛ [а. ji\ а.^] Дастага 

ўрнатилган бир неча ҳалқали урма чолғу 
асбоби (ўтмишда асосан дарвиш-қаландар- 
ларнинг чолғуларидан бири бўлган). Улар 


[қаландарлар] сафойилларини жаранглатиб, 
Машраб ғазалларини қўшиқ қилиб, ўйинга 
тушганларида, оломонни бир зумда сеҳрлаб 
қўярдилар. Н. Сафаров, Кўрган-кечирган- 
ларим. Бир куни Калта Минор ёнидан қа- 
ландар либосидаги букри кимса сафойилини 
шақиллатиб, бақирибўтди. С. Сиёев, Аваз. 

САФОЛАТ [а. — таг, остки қисм; 

асос; паст(каш)лик] эск. кт. 1 Жуда ёмон, 
ночор аҳвол, абгорлик. Сафолатга тушмоқ. 
н Кўчанинг икки томонида бўғот томли, 
қинғир-қийшиқ хароб уйлар, ярим қулаган 
деворлар оқшом қоронғисида дардли манзара 
ясайди, сафолатдан, йўқчиликдан қўрқинч 
сукутга чўкади, қоронғида аста-аста эриб 
йўқолади. Ойбек, Танланган асарлар. 

2 Ярамас хатти-ҳаракат ёки хулқ-атвор; 
разиллик, разолат. Ҳаёт оёқларига одат, ша- 
риат кийгизган разолат ва сафолат кишан- 
ларини парчалаб ташлаёлмаганидан, ҳалига- 
ча ёр кўксига бош қўйиб, «Севаман!» деб 
айтолгани йўқ. М. Исмоилий, Фарғонат. о. 

САФОЛАТЛИ айн. сафил. Унинг [Тўғон- 
бекнинг] сафолатли кунларида танишиб, 
ҳужрасидан жой берган эски қадрдони Ало- 
иддин Машҳадийни пул, кийим билан йўқлаб 
турарди. Ойбек, Навоий. 

САФОЛИ Хурсандлик кайфиятини ба- 
ғишловчи, сафо бахш этувчи; сафобахш, 
гаштли. Сафоли тун. н Ғуломжоннинг са- 
фоли овози ҳар танга ширин жон бўлиб, ҳар 
онгга ойдин он бўлиб кириб борди. М. Ис- 
моилий, Фарғона т.о. Куй.. қанчалар сафоли 
куй бу! Садоланган қайси гулшанда! М. Али, 
Гумбаздаги нур. 

САФОРАТ [а. — воситачилик; 

элчилик, элчихона] эск. кт. Муайян дав- 
латнинг чет элдаги ваколатхонаси, дипло- 
матик вакиллик. 

САФОРАТХОНА [сафорат + хона] эск. 
кт. Муайян давлатнинг чет элдаги вако- 
латхонаси биноси. 

САФОҲАТ [а. — ақли камлик, 

пастлик; тентаклик; уятсизлик, сурбетлик] 
эск. кт. Нодонлик, нодонларча хатти-ҳа- 
ракат, аҳмоқона иш. Мана бул сабабдан.. 
фақир ва бечора болалар.. ниҳол умрларин 
сафоҳатга барбод беруб кетмакдадурлар. 
Ҳамза, Танланган асарлар. 

САФРО [а. — сариқ ранг; оқим- 

тир; ўт, сафро] Одам жигаридаги безлар 




орқали мунтазам ишлаб чиқиладиган кў- 
кимтир сариқ суюқлик; зарда, ўт. Сафро 
одатда жигардан ўн икки бармоқли ичакка 
оқиб тушиб, сўнгра ингичка ичакка ўтади. Н. 
Исмоилов, Касалларни парвариш қилиш. 

Сафро ташламоқ Сафро қайт қилмоқ. 
[Жўрабек] Душанба, сешанба кунлари сафро 
ташлаб, руҳи ёришган кишидек, анча енгил 
тортди. Мирмуҳсин, Қуламас қоя. Сафроси 
қайнамоқ айн. зардаси қайнамоқ қ. зарда. 
Инолчиқ Умархўжанинг тил учидаги тум- 
тароқли сўзига қулоқ соларкан, сафроси қай- 
нар, ер тепиниб, уни сўкишдан ўзини базўр 
тутиб турарди. М. Осим, Ўтрор. 

САФСАР 1 Бинафшаранг, бинафша 
рангли. Сафсар сиёҳда майда ёзилган сатр- 
лар хира парда орқасидагидек эди. С. Зун- 
нунова, Кўк чироқлар. 

2 айн. сафсаргул. Саф-саф тизилиб, Саф- 
сар оёғингга қўйиб сар, Банд-банд узилиб, 
Жоним билан банда бўлибдур. Э. Воҳидов, 
Муҳаббатнома. 

САФСАРГУЛ айн. гулсапсар. Ҳужра 
атиргул, пуштигул, сафсаргулларга тўлиб 
кетди.. К. Яшин, Ҳамза. 

САФСАТА \а. Д,..; ... — софизм, сохта 
хулоса; бекорчи, қуруқ гап; валдираш] 1 
Бемаъни гап, таги пуч, асоссиз даъво, 
назария ва ш. к. Хўш, ўзингча фалсафа деб 
ўйлаган бу.. сафсатанг билан нима демоқ- 
чисан?М. Исмоилий, Фарғона т. о. -Кўй бу 
сафсатангни, — деди Шамси Тўраевич Ба- 
ширжонинг сўзини бўлиб, — ҳамма нарсани 
динга, худога тақайверма. Н. Аминов, Су- 
варак. 

2 Қуруқ, бекорчи гап. Бу сафсаталардан 
мафкуравий мухолифларимиз кўзлаган мақ- 
сад аён. Газетадан. 

Сафсата сотмоқ Бемаъни гаплар гапир- 
моқ, ёлғон назариялар тўқимоқ. Али десам, 
бали дейди, оғзимни очиргани қўймай, нуқул 
сафсата сотади. Ж. Абдуллахонов, Хонадон. 

САФСАТАБОЗ Қуруқ гап сотишни, саф- 
сатабозликни яхши кўрадиган, сафсата 
сотувчи. Сафсатабоз одам. н Қудрат у 
[Тешавой] ўйлаганчалик қуруқ сафсатабоз- 
лардан эмас экан. Ж. Абдуллахонов, Йўл. 

САФСАТАБОЗЛИК 1 Маънисиз гаплар 
айтиш, таги пуч, асоссиз даъво қилиш, 
ёлғон-яшиқ назариялар тўқиш. 

2 Қуруқ гап сотиш, валдираш, вайсаш. 
Беҳуда сафсатабозлик билан вақт ўтказиш. 


САФСАТАЧИ айн. сафсатабоз. Сафса- 
тачи одам. 

САФСАТАЧИЛИК айн. сафсатабозлик. 

САФҲА [а. а а, — «саҳифа» с. нинг 
метатеза ҳолати] поэт. Саҳифа, варақ, бет. 
Сафҳада ягона сарлавҳа: «Ҳайкаллар», «Ҳай- 
каллар».. Т. Тўла. 

САХАЛАР Россия Федерацияси тар- 
кибидаги Саха Республикасининг туркий 
тиллардан бири бўлган саха тилида сўз- 
лашувчи туб аҳолиси [рус манбаларида якут 
(ёқут) деб аталади] . Сахалар этногенези жу- 
да мураккаб. «ЎзМЭ». 

САХАРОЗА [юн. sakchar < санск. sakkhara 

— шакар] Ўсимлик баргларида ҳосил бў- 
ладиган қанд; углевод. Асал глюкоза, фрук- 
тоза, сахароза ва минерал моддалардан таш- 
кил топади. «Фан ва турмуш». 

САХИЙ [fl. ... — қўли очиқ, саховатли, 
ҳимматли, олийҳиммат] 1 Ҳеч кимдан нар- 
сасини аямайдиган; ҳотам; ҳотамтой; танти. 
Сахий одам. Сахий топса, бўлиб ер, бахил 
топса, босиб ер. Мақол. Сахий билан бахил 
бир қудуқдан сув ичмас. Мақол. н Вақт- 
бевақт бировникига бир меҳмон келса, отини 
ушлаб.. кўнглини хушлаб жўнатса, бул одам 

— сахий. «Алпомиш». 

2 Кишилардан ўз ёрдамини, хизматини 
аямайдиган, ғамхўр; меҳрибон. Сахий устоз. 
н Сахий педагог Меҳри опа тарбиялаган 
ёшларни республикамизнинг ҳамма жойида 
учратиш мумкин. Газетадан. 

3 кўчма Табиий бойликларга бой; тўкин, 
мўл; мўл-кўл. Сахий ер. Сахий ёз. н Ер! 
Қандай бойсан, сахийсан, гўзалсан. Р. Файзий, 
Чўлга баҳор келди. Урушдан қайтган ғолиб 
отадек Қўни-қўнжи тўлиб сахий куз келди. 
Ғ. Ғулом. 

4 кўчма Нурини аямай тўкувчи; юқори 
ҳароратли (қуёшга нисбатан). Ана, йўлнинг 
иккала бети бўйлаб сахий қуёш нурини 
беармон эмиб, ястаниб ётган токзорлар 
орқада қолди. «Шарқ юлдузи». Хазина ер, зи- 
лол cye, Ёз бўйи сахий қуёш. Ғайратий. 

САХИЙЛИК Ҳеч кимдан нарсасини, 
яхшилигини аямаслик; ҳотамлик. Сахийлик 
қилмоқ. н Сахийлик, меҳмондўстликда 
андижонликлар Ҳотамдан ўтса ўтардики, 
аммо паст келмас эди. Шукрулло, Жаво- 
ҳирлар сандиғи. Сахийликни одат қилган 
бўлса ким.. Қўлидан давлати кетмасин унинг. 
Э. Воҳидов. 

CAXOBAT [a. — қўли очиқлик, 

олийҳимматлик, саховатлилик] 1 Баланд 
ҳимматлилик, сахийлик. Кимхобни кийиб 
олгач, домла Ниёз «саховатда Ҳотамтойдан, 
адолатда Нўширавони одил» дан ортиқроқ у 
жанобнинг ҳақига яна янги дуо ва санолар 
тўқиди. А. Қодирий, Меҳробдан чаён. 

Саховат қўлини чўзмоқ Ҳиммат қилмоқ; 
ёрдам қўлини узатмоқ. Саховатнинг етти 
дарвозасини очмоқ Ҳиммат билан эҳсону 
инъомлар улашмоқ. 

2 кўчма Табиий бойлик; мўл ҳосил; 
тўкинлик, мўллик. Деҳқон ерни ардоқласа, 
ер ҳам ундан саховатини аямаслигини таж- 
рибада кўриб турибмиз. Газетадан. Осмонда 
офтоб саховат билан нур сочарди. «Шарқ 
юлдузи». 

САХОВАТЛИ 1 Саховатини аямайдиган, 
сахий; ҳотамтой, ҳимматли. Саховатли одам. 
н Феъли кенг, саховатли, меҳмондўст ўз- 
бекларнинг донғи ҳамма ёққа кетган. Мир- 
муҳсин, Умид. 

2 кўчма айн. сахий 2. Саховатли Фарғона 
боғларида пишиқчилик бошланди. 

САХОВАТПЕША [а. айн. 

саховатли 1. -Маскоп подшоҳи ростдан ҳам 
саховатпеша эркан! — деди Хўжа Калон 
бошини ғоз кўтариб. М. Осим, Элчилар. 
Ўйлаймизки, бундай саховатпеша кишилар 
ҳамиша топилади. Газетадан. 

САХОВАТПЕШАЛИК Саховатпеша бў- 
лишлик, саховатпеша эканлик; сахийлик, 
ҳотамтойлик. Лекин Худоёрнинг саховатпе- 
шалиги ва маъмуриятпарварлиги меҳнат- 
кашнинг хазинага олтин суратида йиғилган 
кучидан эмас, бевосита билак кучидан, кўз 
ёшидан эди. А. Қодирий, Меҳробдан чаён. 

САХТИЁН [ф. , — ошланган эчки 

териси] 1 от Эчки ёки қўй терисини ўсим- 
лик мойлари билан ошлаб тайёрланган юм- 
шоқ чарм. Кўнчилар қайиш, сахтиён.. тай- 
ёрлаб, вофурушларга, улгуржи пойабзал ти- 
кадиган косибларга чакана сотадилар. Н. 
Сафаров, Кўрган-кечирганларим. Дағал сах- 
тиёндан этик кийган оёқларини кериб.. пи- 
чан уюмларини аравага отарди. С. Анорбоев, 
Оқсой. 

2 сфт. кўчма Сахтиёндан тайёрланган. 
Илк бор байрам куни сахтиён этик кийган 
бола каби чақнар кўзларим. А. Шер, Қадимги 
куй. Ҳофиз Кўйкий қўйнидан нафис сахтиён 


муқовали китобни олиб, Бобурга авайлаб 
узатди. X. Султонов, Бир оқшом эртаги. 

САЧВОН с.т. айн. чачвон. 

САЧОҚ 1 Гажим, попук, шокила. Сулув 
отларга ярашган, Тилла сачоқ тизга туш- 
ган. «Гулихиромон». 

2 Отнинг тўпиғи устидаги бир тутам соч. 

САЧОҚПИ 1 Сачоқ тутилган (қадалган); 
гажимли. Ёз ёни айвон ўчоқли, Кўли дастурхон 
сачоқли. «Қўшиқпар». 

2 Оёғида сачоғи бор, оёғи сачоқли (от 
ҳақида). 

САЧРАМОҚ 1 Парчаланиб отилмоқ; со- 
чилмоқ. Балчиққа кесак отма, юзингга сач- 
райди. Мақол. н Машина ўтганда, лой, сув 
сачрайвериб, деворлар шалтоқ бўлиб кетган. 
Э. Усмонов, Ёлқин. Отларнинг тақаси тош 
йўлга урилганидан, гоҳо учқунлар сачрарди. 
«Шарқ юлдузи». Ой чиқди. Сербулут осмон 
худди сиёҳ сачраган зангори кўйлакка ўхшар- 
ди. С. Аҳмад, Уфқ. 

2 Ирғимоқ, сакрамоқ. Тўғонбек тоқати 
тоқ бўлиб, сачраб ўрнидан турди. Ойбек, 
Навоий. 

3 Боши ёки гавдасини кескин ҳара- 
катлантирмоқ. Отабек сачраб, Кумушга юз 
ўгирди: -Бу ўртага Зайнабни келтириб нима- 
га тиқасиз энди? А. Қодирий, Ўтган кунлар. 
Гавҳар, электр токи теккандай сачраб, унинг 
қучоғидан чиқди. П. Қодиров, Уч илдиз. 

4 кўчма Қаттиқ-қаттиқ гапирмоқ, тўсат- 
дан ўшқириб, ғазаб билан танбеҳ бермоқ. 
Унинг [онасининг] сачрайдиган, болаларига 
бақирадиган одати йўқ эди. М. Исмоилий, 
Одамийлик қиссаси. 

САЧРАТҚИ I бот. Ҳаворанг гулли кўп 
йиллик бегона ўт (халқ табобатида фой- 
даланилади). Қуёш шуъласи ялт этиб теги- 
ши билан, сачратқи ўз тожбаргларини ёза- 
ди, ҳавони булут қопласа, гулларини юмиб 
олади. Газетадан. 

САЧРАТҚИ II шв. Баданда, юзда пайдо 
бўладиган йирингли тошма; иссиқлик. 
Баъзан симоб каби лақиллаб турган чўғ 
парчалари ерга тўкилиб, ҳаммага сачраб 
кетади. Кимнинг қўли, кимнинг оёғи, ким- 
нингдир юзи сачратқи ярадек жароҳатланиб 
ҳам олади. Ойдин, Бечора. 

САЪВА [а. ь — чумчуқсимонларга 
мансуб қушча] зоол. Чумчуқсимонлар тур- 
кумига мансуб, ранг-баранг патли сайроқи 
қуш. Ҳозир бу овозга томлар ва пахса де- 




465 


ворлардаги даканг хўрозлар қтқириғи, саъ- 
ва, булбуллар навоси қўшилишиб, Кудратнинг 
хаёлини олиб қочди. Ҳ. Назир, Сўнмас чақ- 
моқпар. Унгурларда сакрайди оҳу, Наъматак- 
да саъва миттижон. А. Орипов. 

САЪИ [а. — ҳаж зиёрати чоғида 

Сафо ва Марва тепаликлари ўртасида югу- 
риш; интилиш, иштиёқ; уриниш, ҳаракат; 
ҳафсала]: саъй этмоқ (ёки қилмоқ) Астой- 
дил ҳаракат қилмоқ; тиришмоқ. Саъй эт- 
моқлик лозимдир бирга, Золимлардан қу- 
тулмоқ учун. М. Али, Боқий дунё. Аҳмад кўп 
ёмон ишларни саъй этиб, охири сабр косамиз- 
ни тўлдирди. Мирмуҳсин, Меъмор. 

САЪЙ-ҲАРАКАТ Астойдил ҳаракат; 
уриниш. Бошда бундай саъй-ҳаракатлар 
Авазга табиийдек туюлди. С. Сиёев, Ёруғлик. 
Кўлмак сингари хор бўлмай деган дангаса одам 
саъй-ҳаракатдан тинмасин, дангаса бўл- 
масин, беҳуда хаёлларни кўп сурмасин. Газе- 
тадан. Уларнинг саъй-ҳаракатлари туфайли 
жиноятчиликнинг олди олинади, ҳудудда 
осойишталик ҳукм суради. Газетадан. 

САҚАР [а. — дўзах, жаҳаннам] дин. 

Мусулмонларнинг эътиқодига кўра, етти 
дўзахнинг бири; дўзах. 

САҚИЧ Чайнаш учун мум ва арча ши- 
расидан махсус технология билан тай- 
ёрланадиган модда. Сақич чайнамоқ. н 
Майда савдогарлар сақич, гилвата сотишар- 
ди. И. Раҳим, Ихлос. [Хон ўрдаси мирзосининг] 
Мадрасада ўқиб юрган ўғли ва уйда сақич 
чайнаб ўтирган ўн олти ёшли қизчаси ҳам 
бор эди. А. Қодирий, Меҳробдан чаён. 

Сақич бўлмоқ Ғийбат, турли миш-миш- 
лар сабабчиси (объекти) бўлмоқ. Мен гап- 
сўздан қўрқмайман-у, эл оғзида сақич бўлиш, 
миш-мишчиларни ўчакиштириш ҳам ҳавас 
эмас. А. Мухтор, Бўронларда бордек ҳаловат. 
Сақич қилиб чайнамоқ Бир гапни ҳадеб 
гапиравермоқ, эзмалик қилмоқ. Аввало одам- 
ларнинг оғзига тушма, оғзига тушганингдан 
кейин, сақич қилиб чайналасан. И. Раҳим, 
Зангори кема капитани. 

САҚПАГИЧ тех. Турли механизм, асбоб 
ва ш. к. да тасодифий ҳодисалардан сақлаб, 
хавфсизликни таъминловчи қурилма, асбоб. 
Электр сақлагич. Тўппонча сақлагичини босиб 
қўймоқ. 

САҚЛАМОҚ 1 Эҳтиёт қилмоқ; эҳтиёт- 
корлик билан (бирор жойда) асрамоқ, ас- 
раб-авайлаб ишлатмоқ. Сандиқда пул сақ- 


ламоқ. Омборда қиш учун ғалла сақламоқ. н 
Маҳсини уч кун ҳайитда кийиб, сақлаб 
қўйгандим, ана уни пуллаб, тагчарм оламиз. 
Ойбек, Танланган асарлар. Мана, ўшал на- 
фис гулингни Китобимда сақладим бир йил. Т. 
Тўла. ..бутун орттирганини «тишининг 
ковагида сақлаб» тўплайди-да, бир жийрон 
қашқа от олади ва довондан сўнгги марта 
от миниб ўтади. П. Турсун, Ўқитувчи. 

2 Ташқи таъсирдан муҳофаза қилмоқ; 
айниш, бузилиш-ёрилиш, нест-нобуд бў- 
лишдан, барбод бўлишдан асрамоқ, эҳтиёт 
қилмоқ. Оилани сақлаб қолиш учун, фар- 
зандларим учун ҳаракат қилдим, лекин ило- 
жи бўлмади. Газетадан. Арча тоғ ёнбағир- 
ларидаги тупроқни сув ва шамол эрозиясидан 
сақлайди. Газетадан. 

3 Эҳтиёт қилиб, асли ҳолати, хусусияти 
ёки кўринишини ўзгаришсиз олиб қолмоқ. 
Кампир холамиз бу сандиқларда энг олдин 
беҳи сақлаган бўлса ажаб эмас. X. Тўхтабоев, 
Ширин қовунлар мамлакати. Лайлонинг 
онаси... элликлардан ошган, лекин ҳали ҳам 
ўзини яхши сақлаган, зуваласи пишиқ аёл экан. 
М. Қориев, Ойдин кечалар. Фикримизча, ҳар 
қандай шароитда жуфтлик хусусиятини 
сақлаган жуфт сўзлар луғатларда берилиши 
лозим. «ЎТА». 

4 Бирор кимсага атаб ёки бирор мақсад 
учун (буюм ёки емишларни) асраб қўймоқ. 
Буларни кимга сақлаб қўйибсиз? н Сулув- 
нинг миясига бир фикр келиб, михдай санчил- 
ди: отаси энг сўнгги кучини фақат қасос учун 
сақлаб олиб келган. А. Мухтор, Қорақалпоқ 
қиссаси. Мен унақа кек сақлайдиганлардан 
эмасман. С. Аҳмад, Ҳукм. 

5 Ҳимоя, муҳофаза, ғамхўрлик қилмоқ, 
қўриқпамоқ. Давлат чегараларини сақламоқ. 
Халқларнинг тинчлигини сақламоқ. н Бу- 
гунги кунда инсоният олдида ниҳоятда му- 
ҳим муаммо турибди, у ҳам бўлса, ер юзида 
тинчликни сақлаб қолиш. Газетадан. Табиатни 
муҳофаза этиш, ҳайвонот дунёсини сақлаш 
ҳозирги даврда муҳим аҳамиятга эга. Газе- 
тадан. 

6 Халос қилмоқ, қутқармоқ; омон қол- 
дирмоқ. Ўлимдан сақламоқ. Ҳалокатдан сақ- 
ламоқ. н Менинг бурчим — ўлаётган одам- 
нинг олдида бўлиш, — деди у, — эҳтимол, 
унинг жонини сақлаб қоларман. К. Яшин, 
Ҳамза. Шунда Қиличқора айтибди: -Аждар- 

дан элни сақлайдиган мард топиладими? 
«Эртаклар». 

7 Бирор хатти-ҳаракатдан қайтармоқ, 
тўхтатиб қолмоқ, тиймоқ. Ёмон сўздан сақла 
доим тилингни. «Нурали». 

8 Риоя қилмоқ, муайян ҳолатга амал 
қилмоқ; сукут сақламоқ. Тартиб-одоб, 
интизом сақламоқ. н Жувон ўзини тартибга 
солиб бўлгунча, жойидан қимир этмай, одоб 
сақлаб турарди. Ж. Абдуллахонов, Хонадон. 

9 Белги, из, нишона олиб қолмоқ. Сақлаб 
қотпи одам изларин Бу тоғларнинг мусаффо 
қори. Ш. Раҳмон. Бу осори атиқалар ўзида 
ўтмиш нафасини сақлаб қолган. Газетадан. 
Ҳар бир ўткинчининг қиёфасини ёдда сақлаб 
қолиш учун бутун фикру ўйлари, идрокларини 
бир нуқтага тўплаб турибдилар. С. Аҳмад, 
Юлдуз. 

10 Доимий равишда қадрламоқ, эҳти- 
ром билан эсламоқ. У[Алимардон].. чинакам 
санъатни қалбининг тўрида сақлашга қодир 
бўлган чинакам ишнавандалар озмунча эмас- 
лигини билмас, билишни хоҳламас эди. Ў. Ҳо- 
шимов, Қалбингга қулоқ сол. 

11 Асрамоқ, боқмоқ, тутмоқ. Хизматчи 
сақламоқ. Қуш сақламоқ. 

Жон сақламоқ қ. жон 3. -Қочиб қолган- 
ми? — дедилар отам, — бостирмада берки- 
ниб, жон сақлаган бўлиши ҳам мумкин. Ш. 
Холмирзаев, Йўллар, йўлдошлар. Сир сақ- 
ламоқ Бирор воқеа-ҳодиса, гап-сўз ёки 
фактни ўзгалардан яшириб юрмоқ, ошкор 
этмаслик. Мен бу сирни шу чоққача ичимда 
сақлаб келаётган эдим, энди айтмасам бўл- 
майди. А. Қаҳҳор, Қўшчинор чироқлари. 
Ҳатто ота-онасидан ҳам сир сақлаган бир 
йигитнинг ўз ўғлим бўлиб чиққани менга қизиқ 
кўринадир. А. Қодирий, Ўтган кунлар. Худо 
сақласин Сира кўрсатмасин; бошга туш- 
масин; асло, ҳеч қачон. Одамларнинг юзига 
қарай олмайдиган бўлиб қолишдан худо сақ- 
ласин. Т. Ашуров, Оқ от. Эсда (ёки ёдда, хо- 
тирада) сақламоқ Ёдда тутмоқ, эсдан чи- 
қармаслик, унутмаслик. Ўз қўлида сақламоқ 
Ўз қўлида, ихтиёрида, амрида тутиб турмоқ. 
Ҳокимиятни ўз қўлида сақламоқ. 

САҚЛАНДИ шв. Асраб олинган, асран- 
ди. Сақланди қиз. н Сувга ташна бўлди 
Чамбилнинг чўли, Ташналикдан ўлар чўлнинг 
булбули, Ташлаб кетгин олдингдаги улоқни, 
Гўрўғлининг боқма, сақланди ули. «Бўтакўз». 


САҚЛАНИШ 1 Сақланмоқ фл. ҳар. н. 
Материянинг сақланиш қонуни ( флс .). 

2 Ўз-ўзини ҳимоя қилиш; муҳофаза, 
ҳимоя қилиш. Атом радиациясининг таъ- 
сиридан сақланиш. Ёнғиндан сақланиш қои- 
далари. н Инсон турли зарарли касал- 
ликлардан, юқумли дардлардан сақланиши 
керак. Газетадан. 

САҚМОН I шв. Сопқон, палахмон. Сақ- 
мон отмоқ. 

САҚМОН II Қўзиларининг ёши ва ри- 
вожланиши бир хил бўлган эмизикли она 
қўйлар гуруҳи. Сақмонлар, одатда, янги қўзи- 
ларни бут сақлаш, парваришлаш мақсадида 
тузилади. «ЎзМЭ». 

САҚМОНЧИ Сақмондаги қўй-қўзиларга 
қаровчи чўпон, кўйчивон (қ. сақмон II). Ҳар 
бир сақмонга чўпон вазифасини бажарувчи 
сақмончи тайинланади. «ЎзМЭ». 

САҚОҚУШ зоол. айн. бирқозон, меш- 
кобқуш. 

САҒАЛ рвш. шв. с.т. Бир оз, андак; сал- 
пал. Сағал сабр қил. н Бу калтаги сийлаб 
ўтди, Калтак сағал тегиб қобди. «Баҳром 
ва Гуландом». 

САҒАНА [ф. i | с. т. Мақбара. Дўп- 
пайиб турган катта-кичик сағаналар те- 
nacuda ярим ой шаклидаги моҳча — туну- 
качалар совуқ йилтирарди. С. Сиёев, Ёруғлик. 
Умарқул онаси арвоҳини шод қилди: унинг 
Туркистондаги қабри устига сағана ўрнатди. 
Ҳ. Ғулом, Машъал. 

САҒИР \а. — унча катта бўлмаган, 

кичик; майда; ёш бола] 1 Ҳали вояга етма- 
ган етим бола. Сағир ҳаққига тегиб бўлмас. 
Сағирнинг ҳақи — сопқоннинг ўқи. Мақол. н 
-Десангиз, Ойнахон, ўзи [Маъмуржон] бир 
сағир бола, ҳеч кими йўқ, — dedu меҳмон 
хотин. Ш. Холмирзаев, Тўлқинлар. Душман 
кўрсанг, қўймай издан қувлагин, Сағир кўр- 
санг, анинг кўнглин овлагин. «Эрали ва Ше- 
рали». Мадамин шовқин солди: -Худойқул 
менинг жигарим, аммамдан қолган сағир. 
Етти ёшидан боқиб одам қилдим. П. Турсун, 
Ўқитувчи. 

2 Ёш бола, кичкина бола. Маҳалла бу 
ҳангомадан уйғониб, Эшигига келди сағиру 
кабир. Муқимий. 

САҒИРХОНА [сағир + хона] эск. Етим- 
хона; меҳрибонлик уйи. Областда.. ота- 
онасиз қолган болаларни боқиш, тарбиялаш 




мақсадида сағирхоналар очилди. М. Ўрин- 
хўжаев, Унутилмас кунлар. 

САҒРИ 1 От, эшак, қорамол кабилар- 
нинг орқа оёғининг устки қисми. От сағри- 
дан, қўй бағридан. Мақол. н Бек от сағри- 
сига аччиқ билан қамчи босди. Ҳ. Ғулом, 
Машъал. Тўнғич ботир шернинг сағрисига 
қилич урибди. «Чалпак ёққан кун». 

2 Гавданинг думба билан бел ўртасидаги 
қисми. Итнинг тиши.. сағримга ханжар 
ургандай ботган эди. Ғ. Ғулом, Шум бола. 

3 Отнинг сағри терисидан тайёрланган, 
кавуш учун ишлатиладиган кўн, чарм. Кўн- 
чилик корхоналарида сағри тайёрлаш муҳим 
ўринни эгаллаган эди. Ф. Озодаев, Саноат. 

4 Шундай чармдан қилинган (пойабзал 
ҳақида). Қиш-ёз оёғида бир сағри кавуш. 
Маҳси ҳам минг ямоқ. Ойбек, Танланган 
асарлар. 

САҒРИЧИ Сағри тайёрловчи, кўнчи (қ. 
сағри 3). Абдуваҳоб сағричи бўлса, белбоғига 
осиб олган соқолтароғини қинидан олиб.. 
қўнғир соқолини таради. Мирмуҳсин, Дор- 
бозлар. 

САҲАР [а. j -> ... — эрта тонг, тонготар] 
Ғира-шира тонг ёришган маҳал, эрта тонг 
пайти; субҳидам, тонг, азон. Қовун есанг, 
саҳар е, саҳар емасанг, заҳар е. Мақол. н 
Вақт саҳарга яқин, теварак-атрофдаги 
хўрозлар кетма-кет қичқиришарди. А. Қо- 
дирий, Ўтган кунлар. Улар саҳар туриб, қиш- 
лоққа йўл олдилар. «Муштум». Ёз фасллари 
у деҳқончилик қилади, саҳар кетиб, кеч кела- 
ди. М. Исмоилий Фарғона т. о. 

Саҳар турмоқ 1) барвақт уйқудан тур- 
моқ; 2) дин. рўза ойи кунларида барвақт 
туриб саҳарлик қилмоқ. Эрта (ёки тонг, 
каллаи) саҳар Жуда эрта, тонг отар-отмас. 
Тонг саҳарда турмоқ. н Куз пайти кечқу- 
рунлари ea тонг саҳарда ҳаво тоза ea хийла 
салқин бўлади. Газетадан. 

САҲАРЛАБ рвш. Эрта билан, барвақт, 
эрта тонгда; субҳидамда, азонда. Саҳарлаб 
турмоқ. н Аваз аранг тонг оттирди. Са- 
ҳарлаб Эшжонни етаклади-ю, йўлга тушди. 
С. Сиёев, Аваз. 

Каллаи саҳарлаб Жуда эрта, азонлаб, 
барвақт, тонг отмасдан. Соҳиб қори кўриб 
қолса нима дейди, каллаи саҳарлаб боғимда 
нима қилиб юрипти бу хотин, демайдими ? И. 
Раҳим, Чин муҳаббат. Аёл тонг саҳарлаб 


жунжикиб уйғониб кетди, осмон оқариб 
келарди. М. Мансуров, Ёмби. 

САҲАРЛИК дин. Рўза ойи кунларида тонг 
отмасдан, рўза тутиш вақти бошлангунга 
қадар ейиладиган овқат ва шунга белгилан- 
ган вақт. Саҳарлик қилмоқ. н Рўза тутиш 
шоҳу малайга баробар келган мажбурият 
бўлгани учун, сурнай ea нақора [ноғора] сарой 
аҳлини саҳарликка уйғотмоқда эди. П. Қо- 
диров, Юлдузли тунлар. 

САҲАР-МАРДОН [а. + ф. - 

мардлар тонги] айн. саҳари мардон қ. мардон 
1. Саҳар мардонда турмоқ. 

САҲАРХЕЗ [а. + ф. j^j— — саҳарда, 
эрта тонгда турувчи] Эрта билан барвақт, 
саҳарлаб туришга одатланган, саҳарда ту- 
рувчи, азонда уйғонувчи. Саҳархез одам. н 
Саҳархез Туробнинг овози ҳаммани оёққа 
турғизди. С. Кароматов, Олтин қум. Узоқ- 
узоқлардан саҳархез хўрозларнинг қичқириғи 
эшитилди. А. Раҳмат, Эллик бир баҳодир. 
Саргашта саболар ҳам тин олдилар чаманда, 
Саҳархез булбуллар ҳам жим қолдилар ча- 
манда. Э. Охунова, Мен тонгни уйғотдим. 

САҲБО [а. Л . — олтинранг вино, май] 

эск. поэт. Қизил вино, шароб. Сенсиз гулу 
боғ хору саҳро, Кўнглим тиламайди кайфи 
саҳбо. Ҳабибий. 

САҲВ [а. j ... — эътиборсизлик, пари- 
шонхотирлик; хато, хатолик] кт. Йўл қў- 
йилган хато, камчилик. -Мен ҳозир сизга 
Нодирабегим ғазалларидан ўқиб бераман. Саҳв 
қилсам, кечирасиз, — деди Гулноз бувисига. Ҳ. 
Ғулом, Тошкентликлар. Дўстларим, шоир 
деманг, Эркин ғазал шайдосидир, Ёш денг-у, 
маъзур тутинг, Саҳв ўлса гар девонида. Э. 
Воҳидов, Муҳаббат. 

САҲВ-ХАТО, саҳву хато Камчилик ва 
хатолар. Йўқ, бойни ўғри ё фирибгар демоқчи 
эмасман. Лекин саҳв-хато бўлиши мумкин. С. 
Айний, Қуллар. Агарчи мендан ўтган бўлса 
ҳар саҳву хато, дилдор Кечирсин, тавба 
қилдим, юз пушаймон, бир келиб кетсин. 
Ҳамза. 

САҲИЛ [а. — енгил, осон; юмшоқ; 

текис, силлиқ] эск. кт. Вазни кам, енгил. 

САҲИФА [а. — варақ, бет; юз, юза; 

газета] 1 Китоб, дафтар ва ш. к. варағининг 
ҳар бир томони; бет. Дафтарнинг саҳифаси. 
н Ҳаммаси бўлиб беш саҳифали ҳикоячага 
юз эллик саҳифа қоғоз қораланган. Газетадан. 




Мутрибхатчўп солинган бир саҳифани очди- 
ю, «ўқи!» деди. С. Сиёев, Ёруғлик. 

2 Варақ бетидаги матн. Нарзи чўнтагидан 
газета олиб, уни чироққа тутиб, саҳифа- 
ларига кўз югуртирди. Н. Сафаров, Оловли 
излар. 

3 Газета, журнал ва ш. к. нинг маълум 
масалага бағишланган ёки бирор умумий 
мавзу билан боғланган бир бети. Газетанинг 
адабиёт саҳифаси. Шеър саҳифаси. н Аҳ- 
медов саҳифадаги материалларни кўздан 
кечиргач, умумий сарлавҳани товуш чиқариб 
ўқиди. А. Қаҳҳор, Кўшчинор чироқлари. 

4 кўчма Давомли бутун бир ҳодиса, ҳаёт 
ва ш. к. нинг айрим даври. Шоир ҳаётининг 
шонли саҳифалари. Тарих саҳифалари. н 
Тошкент фестивали уч қитъа кинемато- 
графчилари ижодида ёрқин саҳифалар очаё- 
тир. Газетадан. Янги йил ҳаётимизга кириб 
келииш билан олам янгилангандек бўлади — 
тарих солномасининг яна бир янги саҳифаси 
очилади. Газетадан. 

САҲИФАЛАМОҚ плгрф. Терилган матн- 
ни саҳифаларга бўлмоқ; вёрстка қилмоқ. 
Машиналар ғириллаб, Саҳифалаб беради. Бир 
ёқдан корректорлар Солиштириб кўради. Қ. 
Муҳаммадий. Журналнингушбу сони саҳифа- 
ланаётганда, редакцияга хунук хабар келди. 
«Фан ва турмуш». 

САҲИҲ | а. — соғлом; тўғри, чин; 

ҳақиқий, ишончли] Энг ишончли деб ҳи- 
собланган ҳадис. Муҳаддислар ҳадисларни 
ҳақиқий ва ноҳақиқийга ажратиш (яъни ко- 
дификация қилиш) билан шуғулланиб.. улар- 
дан асосан саҳиҳларини тўплашга интил- 
ганлар. «ЎзМЭ». 

2 Энг ишончли деб ҳисобланган ҳадислар 
тўплами. «Саҳиҳи Бухорий». «Саҳиҳи Терми- 
зий». 

3 Тузатилган, тўғриланган, бехато. Дарс- 
лик ёзувчи киши саҳиҳ матнга таяниш та- 
мойилини эгаллаши лозим. Газетадан. 

САҲН \а. 0 — идиш, тарелка; ҳовли, 

очиқ майдон] Бирор чекли (чегарали) юза, 
майдон. Ҳовли саҳни. Залнинг саҳни. н Ям- 
яшил саҳни билан осмон каби кенгдир бу боғ, 
Ерга кўк тушган каби юлдуз қатор минглаб 
чироғ. Ғ. Ғулом. Боғнинг саҳнини Салимучярим 
таноб, Фазлиддин уч таноб мўлжаллади. 
Ойбек, Танланган асарлар. Ҳовли саҳнида 
катта ҳовуз, атрофи мармар тошлар билан 
ишланган. Ж. Шарипов, Хоразм. 


САҲНА [а. — томоша кўрсатила- 

диган жой] 1 Томоша кўрсатиладиган жой- 
да, театр, кинотеатр, концерт зали ва ш. к. 
томошахоналарда спектакль, кино қўйила- 
диган баланд жой. Театр саҳнаси. Саҳна 
дарпардаси. н Ҳоронғилик секин ёришиб, 
саҳнада ҳарир кийимларга ўралган раққоса 
Малак хоним пайдо бўлди. Мирмуҳсин, Йў- 
қолган жавоҳир. Андижон театри саҳнаси- 
да Лутфихоним Саримсоқова ижро этган 
ролни биринчи бор кўрганим ҳамон эсимда. Ҳ. 
Носирова, Мен ўзбек қизиман. 

2 Умуман, театр хизмати, театрдаги фао- 
лият. Умрини саҳнага бағишламоқ. н Унинг 
ёши элликдан ошиб, дам олиш пайти яқин- 
лашса ҳам, шу болаларни боқиш, тарбиялаш 
учун, уларнинг келажаги учун яна саҳнага 
қайтди. Газетадан. 

3 кўчма Бадиий асардаги айрим қисм- 
воқеа, эпизод. Учрашув саҳнаси. н -Хўш, тўй 
саҳнасини яна бир марта такрорлаймиз, — 
деди кўзойнакли режиссёр. Газетадан. 

САҲНАБОП Саҳна учун мос, саҳналаш- 
тирилиши осон асар. Саҳнабоп асар. 

САҲНАВИЙ Саҳнага, саҳнадаги фао- 
лиятга оид; саҳна учун мос. Романнинг саҳ- 
навий талқини. 

САҲНАДОШ Бир саҳнада, театрда бир- 
га ишлаган ёки ишловчи, бир саҳна асари- 
да роль ижро этувчи (бир-бирига нисбатан). 
Қаламдош, саҳнадош биродарлар бундан буён 
ҳам ижодий алоқаларни мустаҳкамлаш ва 
ривожлантириш режаларини тузиб олишди. 
Газетадан. Узоққа бормай, ўз устозларим, 
тенгқур ҳамкасблар, саҳнадош дўстларимнинг 
босиб ўтган йўли, фаолияти бунга ёрқин ми- 
сол бўла олади. Газетадан. 

САҲНАЛАШТИРМОҚ 1 Бадиий асар- 
ни саҳнага қўйиш учун мослаб қайта иш- 
ламоқ. Романни саҳналаштирмоқ. н Бир 
йиғилишда Хуршид ўзининг бир пардали пъе- 
сасини ўқиди. Тўгарак қатнашчилари пъесани 
саҳналаштиришни ташкил қилишди. Ф. Жў- 
раев, Обид Жалилов. 

2 Саҳнага қўймоқ, постановка қилмоқ. 
Янги спектаклни саҳналаштирмоқ. н Би- 
ринчи йили А. Қаҳҳорнинг «Оғриқ тишлар» 
драмасидан, келгуси йили С. Аҳмаднинг «Ке- 
линлар қўзғолони» комедиясидан кўринишлар 
саҳналаиапирдим. Газетадан. 

САҲОБА [а. «ц ( — Муҳаммад пайғам- 

бар сафдошлари] Муҳаммад пайгамбарнинг 




т. Ar 


сафдошлари ва яқин ёрдамчилари; кейин- 
чалик уни бир марта бўлса ҳам кўрган ки- 
шилар. У [Анвар қори].. авлиёларнинг ғурба- 
ти, саҳобаларнинг фақирлиги ҳақида турли 
оятлар, ривоятлар келтирди. Ойбек, Улуғ 
йўл. Саҳобаларнинг ислом тарихидаги алоҳи- 
да аҳамияти шундаки, Муҳаммад (сав) вафот 
этганидан сўнг, унинг таълимотини ҳамма- 
лари бир бўлиб сақладилар. «ЎзМЭ». 

САҲРО [а. А j -v — чўл, дашт, биёбон] 1 
Ўсимлиги жуда кам, сувсиз бепоён дашт, 
биёбон; чўл. Саҳройи Кабир. Бийдек саҳро. 
н Тропиклардан унча узоқда бўлмаган ва 
ёғингарчилик жуда кам бўладиган жойларда 
саҳролар пайдо бўлади. «География». Кечга 
яқин улар яйлов тугаб, саҳро бошланадиган 
ерга етиб келдилар, сарғиш барханлар, 
чиройли гуллаган саксовул буталари кўринди. 
А. Мухтор, Чинор. 

2 кўчма Арктика ва Антарктидадаги қор 
ва муз қоплаган ерлар. 

САҲРОЙИ [а. j_=^ — саҳрога тегиш- 

ли, саҳрода бўладиган] Саҳрода яшайдиган. 
Саҳройи халқнинг қишловларига от қўйиб, 
минглаб қўйларни ўлжа ҳайдашни севади. 
Ойбек, Навоий. - Саҳройи мўғул ашъор тинг- 
лашдан қочди! — деди кулиб Султонмурод. 
Ойбек, Навоий. 

САҲҲОФ [а. — газета сотувчи; 

муқовачи, муқова ясовчи] 1 Китобларни 
муқоваловчи уста; муқовасоз. [Илгари] Ба- 
диий безакли қўлёзма китобларни яратишда 
наққош ва саҳҳоф сингари бир қанча мута- 
хассислар иштирок этган. «Фан ва турмуш». 

2 эск. Китоб сотувчи, китобфуруш. Саҳ- 
ҳофлар катта пул тўлаб, устоз шоирларнинг 
девонларини унга [Абдусамадга] кўчиртирар 
ва фойдасига сотар эдилар. М. Осим, Сеҳрли 
сўз. Бобур саҳҳофларни чақириб, бу китобнинг 
энг баланд нархи қанча бўлишини сўради. П. 
Қодиров, Юлдузли тунлар. 

Саҳҳоф бозор тар. Саҳҳофлар китоб 
савдоси билан шуғулланадиган бозор. Ҳусайн 
шу бугун эрталаб саҳҳоф бозорини айланиб 
чиқиб, китоб ушлаб турган бир кампирга кўзи 
тушиб қолган эди. М. Осим, Карвон йўл- 
ларида. 

САҲҲОФЛИК 1 Қоғозни саҳифалаш ва 
китобни муқовалаш касби. Кейинроқ тўп- 
ланган маълумотимга кўра, мулла Назрулло 
ёшлигида саҳҳофлик қилар экан. С. Айний, 
Эсдаликлар. 


2 Бозорда саҳҳофлар ёки уларнинг дў- 
конлари ўрнашган жой, саҳҳофлар растаси. 
Наққош бундай китобларни Раънонинг сўроғи, 
ялинишига қараб, саҳҳофликдан топиб кел- 
тирар, ўқитиб, ўзи ҳам эшитишни севар эди. 
Ойбек, Улуғ йўл. 

СВАРКА [р. сварить — «уламоқ, пай- 
вандламоқ» фл. дан ясалган от] с.т. айн. 

пайванд 2. 

СВАРКАЧИ с.т. айн. пайвандчи 

СВЕТОФОР [р. свет — нур, ёруғлик + 
юн. phoros — элтувчи] Пиёдалар ва транс- 
порт воситаларининг кўчада, йўлда ва те- 
мир йўлдан ўтиш жойларидаги ҳаракатини 
ҳамда темир йўл транспорти қатновини 
тартибга солишда ишлатиладиган ва ёруғ- 
лик сигнали (асосан 3 рангда) берадиган 
электр қурилма. Автоматик светофор. н 
Узоқдан светофорнинг яшил чироғи кўринди. 
Ў. Ҳошимов, Пўлат чавандоз. 

СВЕЧА [р. свет — «ёруғлик, нур; чироқ» 
с. дан ясалган от] 1 тех. Ички ёнишли 
двигателларнинг электр учқун чиқариб, 
ёнилғи аралашмасини ёндириб берувчи 
қисми. -Свечалардан учқун чиқяптими? — 
деди Раҳимжон. -Бўлмаса, ручкани айлан- 
тиринг-чи, кўрайлик. О. Ёқубов, Баҳор кун- 
ларидан бирида. 

2 физ. Ёруғлик кучининг ўлчов бирлиги. 

СВЕЧАЛИ 1 тех. Свечаси бўлган, свеча 
ўрнатилган. 

2 физ. Ёруғлик кучи қанчадир свечага тенг 
бўлган. Юз свечали электр лампа. 

СВИТЕР [ингл. sweater < sweat — терла- 
моқ, тер чиқармоқ] Жун ипдан тўқилган, 
тугмасиз калта иссиқ кийим. Эшикда Санам 
кўринди. Устида кўкиш свитер. Ш. Хол- 
мирзаев, Тўлқинлар. Рустам қизнинг хаёли- 
да жонланди. «Бугун ҳам у свитер кийиб юр- 
ган бўлса керак», деб ўйлади у. Ў. Ҳошимов, 
Қалбингга қулоқ сол. 

СВОДКА \р. свести — «тўплаб хулоса 
чиқармоқ, бирор шаклга келтирмоқ» фл. дан 
ясалган от] эск. Бирор ишнинг бориши, 
режанинг бажарилиши ва ш. к. ҳақидаги 
кўрсаткичлар маълум тартибда жойлашти- 
рилган ёзма маълумот. Пахта теримининг 
бориши ҳақидаги сводка. н Ғалла фронти- 
дан олинган сводкага бир назар ташланг-а, 
республикамиз олган мажбуриятини бажарай 
деб қолди. Газетадан. 




СЕАНС [фр. seance < seoir — мувофиқ 
бўлмоқ, ярашмоқ; ўринли бўлмоқ] 1 Кино 
ва б. томошаларнинг ҳар сафар бир марта 
кўрсатилиши. Шу чоқ сеансга қўнғироқ бўл- 
ди-ю, томошабинлар бирин-кетин залга ке- 
тишди. Газетадан. 

3 Такрорланадиган бирор ишнинг ҳар 
сафарги бажарилиши. Гипноз сеанси. 

СЕБАРГА [ф. Tt. — уч баргли] бот. 
Дуккакдошларга мансуб, сув бўйида, ўт- 
лоқларда ўсадиган, барги уч бўлакли, беда- 
симон бир ёки кўп йиллик ўт; ем-хашак 
экини. Келинчак оёқларини ариқча лабидаги 
себарга устига узатиб, юзини ҳўллади. С. 
Абдулла, Мавлоно Муқимий. 

СЕБОРЕЯ [лот. sebum — ёғ + юн. rheo - 
оқмоқ] Ёғ безлари функциясининг бузи- 
лиши натижасида келиб чиқадиган, кўпинча 
балоғатга етаётган ўсмирларда учрайдиган 
тери касаллиги. Себорея, асосан, юз, бош, 
кўкракнинг юқори қисми ва елкада, яъни ёғ 
безлари кўп жойлашган ерларда учрайди. 
«ЎзМЭ». 

СЕВАЛАМОҚ Майдалаб, томчилаб ёғ- 
моқ; шиваламоқ (ёмғир ҳақида). Икки кун- 
дан бери гоҳ севалаб, гоҳ шиддат билан 
ёғаётган ёмғир ҳамма ёқни ивитиб юборди. 
А. Қаҳҳор, Қўшчинор чироқлари. Ташқари- 
да севалаб ўтган майин ёмғир ҳам тинди. 
Н. Аминов, Қаҳқаҳа. 

СЕВГИ 1 Қарама-қарши жинсдаги 
одамларнинг (эр ва хотин, йигит ва қиз- 
нинг) бир-бирига нисбатан чуқур интим, 
чин қалбдан ва фидокорона илиқ муноса- 
бат туйғуси; ишқ, муҳаббат. Севги пулга со- 
тилмас, кўнгил пулга топилмас. Мақол. н 
Муҳаббат унинг [Гулнорнинг] юрагини ҳар 
кун яна чуқурроқ эгсиглаб, дардини кучайтир- 
гач, севгининг чин маъносини тушуна бошла- 
ганди. Ойбек, Танланган асарлар. Севги 
одамнинг юрагига тиниқлик, нур, кўнглига 
эзгу орзулар солади дейишади. С. Аҳмад, Суд. 
Севгини тортиб бўларми Тошу тарозу билан.. 
Э. Воҳидов, Муҳаббат. 

2 Бирор яқин кимса ёки нарсага нис- 
батан меҳр-садоқат, меҳр-муҳаббат туйғуси. 
Вақтим чоғ этган — Ватан севгиси! Кўксим 
тоғ этган — Ватан севгиси! Ё. Мирзо. 

СЕВГИЛИ 1 Кишининг кўнгил кўйган 
дилдори; ёр, маъшуқ(а), маҳбуб(а). [Те- 
миржон] Қандай бўлмасин, севгилисининг 
қўнғироқдай товушини эшитиш дардида из- 


тироб чекар, юраги дам-бадам ҳаприқиб 
турарди. Ж. Абдуллахонов, Орият. Севгилим, 
сени деб куйдим қанчалар, Севгилим, юракда 
дардим лиммо-лим. «Ёшлик». 

2 сфт. Севикли, севимли, яхши кўрган. 
Севгили ёр. н Ҳаёт, қулоқлари ёнида севгили 
оҳанги бирдан янграб кетгандан, шодлик 
ҳаяжони билан талпинди. М. Исмоилий, 
Фарғона т. о. 

СЕВГУВЧИ айн. севувчи. Икки севгувчи 
қалбнинг орзулари, ўйлари, қарашлари ҳар 
масалада ғоят мос келар.. эди. Ойбек, Тан- 
ланган асарлар. 

СЕВИКЛИ 1 айн. севгили 1. Шу келиш- 
ган, хушбичим, башанг кийинган йигит, на- 
зарида, худди севикли Холдорбекка ўхшаб 
кетди. К. Яшин, Ҳамза. 

2 Энг қадрли, севимли. Севикли ўртоқ. 
Севикли ўқитувчи. н Севикли устознинг 
кутилмагандаги буйруғи Зулфиқорнинг ҳаф- 
саласини пир қилди. Мирмуҳсин, Меъмор. 

СЕВИМЛИ 1 айн. севгили 1. Акрамхон 
шу севимли қизнинг севиклиси бўлишни истар, 
аммо бундай бахтга эришиш осон эмаслигини 
биларди. И. Раҳим, Тинимсиз шаҳар. У[Зебо] 
севиб, севимли бўлганидан мамнун эди, бах- 
тиёр эди. Шуҳрат, Шинелли йиллар. 

2 Ёқтирадиган, яхши кўрадиган, суюкли. 
Севимли касб. Севимли мусиқа. н Анвар ҳар 
ким учун севимли ea хушмуомаласи барчага 
баравар эди. А. Қодирий, Меҳробдан чаён. 
Чой миллионлаб кишиларнинг севимли ичим- 
лигидир. Газетадан. 

СЕВИМСИЗ Киши яхши кўрмайдиган, 
севмайдиган. Офтоб ойим учун гўё.. Кумуш 
энди эрига севимсиз, ишдан чиққан ea бур- 
чакка тиқилган увададек бўлиб кўрина бош- 
лаган эди. А. Қодирий, Ўтган кунлар. 

СЕВИНАРЛИ Севинса арзийдиган, қу- 
вонарли. Севинарли натижа. 

СЕВИНМОҚ Хурсанд бўлмоқ, шод бўл- 
моқ, қувонмоқ. Ич-ичидан севинмоқ. н 
Гулнор, кутилмаганда кетмон олиб кетиш 
баҳонаси билан келган Йўлчини кўриб, ниҳо- 
ятда севинди. Ойбек, Танланган асарлар. 
Бойвачча, Ҳамдам Йўлдошевни товушидан 
таниб, севиниб кетди. С. Юнусов, Кутил- 
маган хазина. Ишнинг енгил кўчишини билиб 
севинган она Отабекнинг бу шартига дарров 
кўна қолди. А. Қодирий, Ўтган кунлар. 

Ўзида йўқ севинмоқ Ниҳоятда, жуда ҳам 
хурсанд бўлмоқ. Анвар капалак ea олтин- 







қўнғизларни гулзорда учириб юборар, агар улар 
гулларга қўниб қолсалар, ўзида йўқ севинар 
эди. А. Қодирий, Меҳробдан чаён. 

СЕВИНЧ Хурсандлик ҳис-туйғуси; шод- 
лик, қувонч. Юрагида севинчи тўла, чопади 
қиз, қуш каби енгил. Т. Тўла. -Эҳ, маза! Маза! 
— Попук севинчидан қуёндай диконг-диконг 
сакради. Ҳ. Назир, Ёнардарё. 

СЕВИНЧИ Хушхабар учун бериладиган 
инъом, совға; суюнчи. Ўзбек ойим ўрта 
эшикка бориб етмаган ҳам эди, нариги ёқдан 
қўшнининг боласи югуриб кириб қолди: -Се- 
винчи беринг, бек буви, кеннойим келдила! А. 
Қодирий, Ўтган кунлар. Ишим яхши, ким кел- 
са, хотининг Ҳасан-Ҳусан туғди, деб севинчи 
олавераман энди. С. Аҳмад, Таржимаи ҳол. 

СЕВИНЧЛИ Кишини хурсанд қила- 
диган, шод этадиган; қувончли. Севинчли 
хабар. Севинчли кун. 

СЕВИШМОҚ 1 Севмоқ фл. бирг. н. 
Группадаги талабалар Абдухалилни софдил- 
лиги, меҳнатсеварлиги учун севишарди. Ў. 
Ҳошимов, Қалбингга қулоқ сол. 

2 Бир-бирини севмоқ. Омон билан Ой- 
чинор севишиб қолди, икковини унаштириб 
қўйишди. «Ойсулув». 

СЕВМОҚ 1 Ишқ-муҳаббат туйгуси би- 
лан муносабатда бўлмоқ; кўнгил қўймоқ, 
яхши кўрмоқ. Жонгинам, мен сенга кўрсатай 
вафо, Гуллаган баҳорим, сени севаман. У. 
Исмоилов, Сайланма. Шу топдагина у 
[Алимардон] Муқаддамни севганини, қаттиқ 
севганини тушунди. Ў. Ҳошимов, Қалбингга 
қулоқ сол. 

2 Меҳр-муҳаббат, садоқат кўрсатмоқ; 
ғамхўрлик қилмоқ. Ватанни севмоқ. Онани 
севмоқ. н Она ўз ўғлини севади фақат.. Ҳ. 
Олимжон. Отам бўлмасангиз ҳам, мени отам 
муҳаббати билан севган содиқ ea меҳрибон 
бир кишимсиз, яъни маънавий отам. А. Қо- 
дирий, Ўтган кунлар. 

3 Ёқтирмоқ, яхши кўрмоқ. Мусиқани 
севмоқ. Гулни севган тиканни ҳам севади. н 
Нури кийинишни, безакни ceeap эди. Ойбек, 
Танланган асарлар. 

Жини севмаслик Ёқтирмаслик, таъбига, 
дидига тўғри келмаслик; ёмон кўрмоқ. Минг- 
боши, Содиқ аминни жини севмагани учунми, 
у бу ерда йўқ. М. Исмоилий, Фарғона т. о. 

СЕГМЕНТ [лот. segmentum — бўлак, лах- 
так; кесма < seco — кесаман] 1 мат. Доира- 
нинг ёй ва ватар билан чегараланган қис- 


ми; шарнинг кесувчи текислик билан аж- 
ратилган қисми. 

2 анат. Кўп бўғинли жониворлар тана- 
сидаги ҳар бир бўғин ёки умуртқа поғо- 
насининг ҳар бир қисми. 

СЕГОҲ [ф. ь\Ҳ>— уч ўринли, уч пар- 
дали] (С — катта) мус. 1 Ўн икки мақом 
тизимидаги маълум шўъба номи (қ. шаш- 
мақом). 

2 Шашмақом ва Хоразм мақомлари тар- 
кибида бешинчи мақом номи. Сегоҳнинг 
2-гуруҳ шўъбаси «Мўғулчаи сегоҳ» деб ном- 
ланиб, Талқинча, Қашқарча, Соқийнома ea 
Уфар қисмларини ўз ичига олган. «ЎзМЭ». 

СЕДАНА [ф. — уч донали, уч 

уругли] бот. Бир йиллик ўтсимон зиравор 
ўсимлик ва унинг нон бетига сепиладиган 
хушбўй уруғи. -Ахир седана сепилган, сўлқил- 
лаб турган бундақанги нонни ҳеч қаердан 
тополмайсиз! — деди Жамолиддин. М. Ис- 
моилий, Фарғона т. о. 

СЕДАНАЛИ Седана сепилган. У седана- 
ли нонни яхши кўришимни билиб.. йўл-йўла- 
кай бозорга кириб, уч-тўртта ёпилган седа- 
нали нон олиб келарди. Мирмуҳсин, Умид. 

СЕДИ Гана Республикасининг пул бир- 
лиги. 

СЕЗГИ 1 Нарса ва ҳодисалардаги айрим 
хоссаларнинг миядаги инъикоси. Кўриш сез- 
гиси. Эшитиш сезгиси. Сезги аъзолари. н 
Сезги дунёни билишнинг биринчи босқичи ea 
таркибий қисмидир. «ЎзМЭ». Сен чал бугун 
ялпи ҳаёт куйини, Бутун сезги, ҳиссим билан 
тинглайман. Ғайратий. Қалтирарсан ажиб 
сезгидан.. Р. Парфи. 

2 Ақп-идрок билан ҳис этилган, фаҳм- 
ланган, пайқалган ички туйғу; фаҳм-фа- 
росат; инстинкт. Қандайдир узуқ-юлуқ фикр- 
лар, кўнгилни ғаш қиладиган сезгилар уни 
чулғаб олди. Ойбек, Қуёш қораймас. У она- 
ларга хос ички бир сезги билан шунча чақалоқ 
орасидан ўғлининг овозини — баланд йиғисини 
дарров ажратиб оларди. Ў. Ҳошимов, Қал- 
бингга қулоқ сол. Элмуроднинг кўнглида энди 
чолга нисбатан бўлган ҳалиги нафрат ўчиб, 
унинг ўрнига аянчга ўхшаш бир сезги пайдо 
бўлди. П. Турсун, Ўқитувчи. 

СЕЗГИР 1 Сезиш қобилияти кучли, 
ташқи таъсирни тез сезадиган. Сезгир қиз. 
н У [Тожибой] энди тулкидек айёр, бўри- 
дек сезгир бўлиб қолган эди. П. Турсун, 
Ўқитувчи. Ибодов юмшоқ супурги бўлса-да, 

табиатан сезгир, зийрак одам эди. Ф. Му- 
сажонов, Ҳиммат. 

2 Тез фаҳмлаб оладиган; зийрак, ҳушёр; 
фаҳм-фаросатли. Бошлиқнинг хушмуомала, 
маданиятли бўлгани яхши-ю, қани энди у яна 
сезгирроқ, ғамхўрроқ ҳам бўлса. Ф. Муса- 
жонов, Ҳиммат. Санъаткорнинг ички дунёси, 
мураккаб ижодий шахсияти алоҳида сезгир 
бўлади, ҳаётни тушуниш билан ўткирлаш- 
гандир. Газетадан. 

3 Энг кичик ўзгаришларни ҳам қайд 
этадиган. Сезгир тарози. н Чуқур қудуқ- 
ларга ва ер юзига ўрнатилган сезгир асбоб- 
лар қаттиқ ер пўстлоғида микроскопик 
дарзлар ҳосил бўладиган пайтни пайқайди. 
Газетадан. Адабиётни ҳақли равишда энг 
сезгир барометрга қиёс этишади. «ЎТА». 

СЕЗГИРЛИК 1 Ташқи таъсирга нисба- 
тан сезгир бўлишлик. Рецепторларнинг сез- 
гирлиги. Қулоқнинг сезгирлиги. 

2 Ҳушёрлик, зийраклик; фаҳм-фаросат. 
Гавҳар бланкаларни тўлдираркан, Талъатнинг 
зимдан қараб қўяётганини қизларга хос сез- 
гирлик билан ҳис этарди. Ў. Ҳошимов, Қал- 
бингга қулоқ сол. 

СЕЗГИСИЗ Сезиш қобилиятини йў- 
қотган; ҳиссиз, туйғусиз. Бармоқларим сез- 
гисиз бўлиб қолибди. Сезгисиз қилиб қўймоқ. 

СЕЗИЛАРЛИ 1 Сезилиши, ҳис этилиши 
мумкин бўлган, фарқи анчагина катта, 
кучли. Қуёш ботганига анчагина бўлган. 
Қоронғилик қуюқлашган сари.. ҳаво сезиларли 
даражада совиб борарди. Ойбек, Танланган 
асарлар. 

2 кўчма Кўзга кўринарли; арзирли, ай- 
тарли. Унинг иш фаолиятида сезиларли ўз- 
гариш бўлмади. Сезиларли натижалар қўлга 
киритилди. 

СЕЗИЛАР-СЕЗИЛМАС Билинар-би- 
линмас, унча сезилмайдиган; пайқаш қи- 
йин бўлган, Ниҳоят, султоннинг кўкимтир- 
сарғиш юзига сезилар-сезилмас қизиллик югур- 
ди. О. Ёқубов, Кўҳна дунё. Ишлаб турган 
юракнинг жонли ҳужайраларидаги сезилар- 
сезилмас ўзгариииарни ўрганиш қийин. Газе- 
тадан. 

СЕЗИЛМАС Унчалик сезилмайдиган, 
билинмайдиган; яширин. Сезилмас истеҳзо. 

СЕЗИЛМОҚ1 Сезмоқфл. мажҳ. н. Зилзила 
юқори қаватларда кучлироқ сезилади. н 
Қумда кетаётган кишига нинанинг оғирлиги 
ҳам сезилади. Ж. Шарипов, Хоразм. 


2 Акс этмоқ, кўринмоқ, билинмоқ, на- 
моён бўлмоқ. Ҳаёт ўчоқ ёнидаги шохларни 
гоҳ оёғи билан босиб, гоҳ тиззасига уриб 
синдиради, унинг шошқин ҳаракатларидан 
ҳаяжонланаётгани сезилиб турарди. М. Ис- 
моилий, Фарғона т.о. Бобурнинг Самарқанд- 
га яна юриш қилиши қатъий экани унинг гап 
оҳангидан сезилди. П. Қодиров, Юлдузли 
тунлар. 

3 Туюлмоқ, ўхшамоқ. Содиқнинг жавоби 
унинг устидаги юкни тағин ҳам оғирлаш- 
тиргандек сезилиб, у бошини қуйига энгаш- 
тирди ва чувак соқолини тузатиб, фикрда 
қолди. А. Қодирий, Ўтган кунлар. 

СЕЗИШ 1 Сезмоқ фл. ҳар. н. Оғриқни се- 
зиш. Масъулиятни сезиш. 

2 Сезги, сезув. Сезиш қобилияти. Сезиш 
аъзолари. 

СЕЗМОҚ 1 Сезги аъзолари орқали ҳис 
этмоқ; ташқи таъсирни туймоқ. Совуқни 
сезмоқ. Ҳидни сезмоқ. н Мансурнинг илиқ 
қўллари пешонасини, сочини силаётганини 
сезиб, кафти билан юзини тўсди-ю, унсиз 
йиғлаб юборди. Ў. Ҳошимов, Қалбингга қу- 
лоқ сол. [Гавҳарнинг] Юраги гупиллаб урар, 
шамолдан қулоқлари шанғиллар, тиззасининг 
кўзи муздай ерга тегиб турганини сал-пал 
сезарди. Ў. Ҳошимов, Қалбингга қулоқ сол. 

2 Ақл-идрок билан фаҳмламоқ; кузатиш, 
тажриба орқали ҳис этмоқ. Кейинги вақт- 
ларда эрининг нимадандир қаттиқ изтироб 
чекаётганини Розия сезиб юрибди. С. Сиёев, 
Аваз. Азиза курсдош қизларнинг ғаши кела- 
ётганини сезган сайин ўзини ғолиб ҳисоблаб, 
роҳатланар.. эди. Ў. Ҳошимов, Қалбингга 
қулоқ сол. 

3 Олдиндан ҳис этмоқ, пайқамоқ, фаҳм- 
ламоқ. Совлиқ қандайдир бир ёмонлик юз 
беришини сезгандек безовта маърар, икки 
оёғини тинмай силкитаётган қўзи томон 
интиларди. С. Аҳмад, Юлдуз. Бу воқеадан 
хабар топган Султон Али мирзо ўлим хавфи 
ўзига ҳам яқинлашиб келаётганини сезди-ю, 
қандай қилиб бўлса ҳам қочиб қутулишнинг 
пайига тушди. П. Қодиров, Юлдузли тунлар. 

4 Шундай деб ҳисобламоқ, шундай деб 
билмоқ; туюлмоқ. Лекин Яраш полвон ўз уйида 
ўзини мусофирдек сеза бошлади. С. Сиёев, 
Отлиқ аёл. Фотима бирдан қалтираб, кучсиз, 
дармонсиз бўлиб қолгандек сезди ўзини. Т. 
Ашуров, Оқ от. 




СЕЗОН [фр. saison < лот. satio, sationis 
— экиш, экиш мавсуми] эск. айн. мавсум. 
Кузги сезон. 

СЕЗОНЛИ айн. мавсумий. 

СЕЗУВЧАН айн. сезгир. Юрак нозик, 
сезувчан бўлади. М. Жўра, Изтироб. 

СЕЗУВЧАНЛИК Тирик организмнинг 
ташқи ва ички муҳит таъсирини қабул 
қилиш хусусияти. Нерв системаси қанчалик 
қўзғалувчан бўлса, сезувчанлик шунчалик юқо- 
ри бўлади ва аксинча. «ЎзМЭ». 

СЕЙСМИК 1 Ер қобиғидаги тебраниш- 
ларга, зилзилага оид, шу ҳодисалар билан 
боғлиқ бўлган. Сейсмик тўлқинлар. 

2 Зилзила кўп бўлиб турадиган. Сейсмик 
ўлка. Сейсмик зона. 

3 Ер қимирлашини (зилзила зоналари- 
ни) ўрганишга оид; ер қимирлашини мах- 
сус асбоблар ёрдамида қайд этиб турадиган. 
Сейсмик хариталар. н Сейсмик ва микро- 
сейсмик районлаштириш хариталари асоси- 
да антисейсмик ишларнинг миқёси ва хусу- 
сияти аниқланади. «Фан ва турмуш». 

СЕЙСМО- [юн. seismos — ер қимирла- 
ши] Байналмилал ўзлашма қўшма сўзлар- 
нинг биринчи қисми бўлиб, ўзи қўшилиб 
келган сўзнинг ер қимирлаши ва Ер қо- 
биғидаги турли силкинишларга алоқадор- 
лигини кўрсатади (мас., сейсмограф, сейс- 
мотектоника). 

СЕЙСМОБАРДОШ [сейсмо.. + бардош] 
сфт. Зилзила, сейсмик кучлар таъсирига 
бардош берувчи. Сейсмобардош қурилиш. 

СЕЙСМОГРАММА [сейсмо.. + юн. gram- 
ma — ҳарф, ёзув] Ер қимирлаши ёки порт- 
лаш натижасида вужудга келадиган ер теб- 
ранишлари ёки силкинишларининг сейсмо- 
граф ёрдамида қайд этилган ёзуви, чизмаси. 

СЕЙСМОГРАФ [сейсмо.. + юн. grapho — 
ёзаман] Ер қобиғидаги механик тебраниш- 
ларни, сейсмик сигналларни автоматик ра- 
вишда қайд қилувчи, ёзиб борувчи асбоб. 
Ҳар хил турдаги ҳамма сейсмографлар ҳар 
кундаги иитарини қилиб, ошиқмай-тошиқмай 
ишламоқда эди. И. Раҳим, Тинимсиз шаҳар. 

СЕЙСМОЛОГ Сейсмология мутахас- 
сиси, зилзилашунос. Сейсмолог олимлар зил- 
зила марказига сезгир асбобларни ўрнатиб 
қўйишди. Газетадан. Бобур мирзо Қандаҳор 
тоғларининг хусусиятларини худди сейсмо- 
логдай жуда келтириб таърифлайди. Газе- 
тадан. 


СЕЙСМОЛОГИК Сейсмологияга оид. 
Сейсмологик харита. Сейсмологик тадқи- 
қотлар. 

СЕЙСМОЛОГИЯ [сейсмо.. + юн. logos — 
фан, таълимот] Геофизиканинг ер қимирла- 
шини, зилзилаларни ва улар билан боғлиқ 
ҳодисаларни ўрганадиган бўлими; зилзила- 
шунослик. Японияда зилзила кўп бўлади. Шу 
сабабли зилзилани ўрганувчи фан — сейсмо- 
логия ниҳоятда ривожланган. Ҳ. Ҳасанов, 
Экватордан ўтганда. Сейсмология физика ва 
геология фанлари билан узвий боғлиқ. «ЎзМЭ». 

СЕЙСМОМЕТРИЯ [сейсмо.. + юн. met- 
reo — ўлчайман] Сейсмологиянинг сейсмик 
асбобларни ҳамда Ер қобиғидаги тебра- 
нишларни қайд этиш усулларини ишлаб 
чиқувчи соҳаси. 

СЕЙСМОТЕКТОНИКА [сейсмо.. + тек- 
тоника] Зилзиланинг вужудга келишидаги 
геологик шароитларни ўрганувчи мустақил 
фан соҳаси. Сейсмотектоника 20-асрда ву- 
жудга келган. «ЎзМЭ». 

СЕЙФ [ингл. safe — хавфсиз, ишончли] 
Пул, ҳужжат, қимматбаҳо металлар ва б. 
қимматбаҳо нарсалар сақланадиган мус- 
таҳкам, ёнмайдиган шкаф, қути; пўлат сан- 
диқ. Почта бошлиғи пўлат сейфни қулфлаб, 
энди сурғучламоқчи бўлиб турганда, ҳаллос- 
лаб кириб келган чолни кўриб, иишни тўх- 
татди. Ҳ. Ғулом, Замин юлдузлари. Мухтор 
Алиев синчковлик билан у ёқ-бу ёққа кўз 
югуртириб чиқиб, сейфни қулфлади. М. Хай- 
руллаев, Ҳикоялар. 

СЕКАНС [лот. secans — кесувчи, кесиб 
ўтувчи] мат. Тўғри бурчакли учбурчакда 
гипотенузанинг ўткир бурчакка ёпишган 
катетга нисбатидан иборат тригонометрик 
функция. 

СЕКАТОР [лот. secare — кесмоқ, қирқ- 
моқ] боғ. Боғдорчиликда унча йўғон бўлма- 
ган шох ва новдаларни, янги кўчатларнинг 
ортиқча қисмларини кесиб тўғрилайдиган 
асбоб тоққайчи. 

СЕКИН рвш. 1 Оҳиста ҳаракат билан, 
аста, ошиқмасдан, шошилмасдан. Секин юр- 
моқ. Эшик секин очилди. Дарё секин оқарди. 
н Раъно секин бошини кўтариб кулумсиди ва 
юзини четга ўгирди. А. Қодирий, Меҳробдан 
чаён. Қамалган тутун жуда секин тарқал- 
моқда эди. Ойбек, Танланган асарлар. 

2 Билинар-билинмас, сезилар-сезилмас. 
Шеригим мени секин туртиб имлади. Қа- 




булхонага чиқдик. А. Қаҳҳор, Бек. [Фоти- 
манинг] Ўғлининг сочларига теккан бармоқ- 
лари секин қимирлади-ю, силашга ҳам журъ- 
ат этолмай, тўхтаб қолди. 0. Ёқубов, Эр 
бошига иш тушса. Атрофда тобора одам 
кўпайиб борар, биров унга узоқдан таъзим 
қилар, биров қуюққина кўришар, нотаниш 
кишилар секин калла силкиб қўярди. С. Сиёев, 
Ёруғлик. 

3 Эҳтиёткорлик билан, аста-аста; озор 
бермай, авайлаб. Яранинг латтасини секин 
кўчирмоқ. Зирапчани секин олиб ташламоқ. 
н Талъат пиёлани секингина стол бурчаги- 
га қўйди. Ў. Ҳошимов, Қалбингга қулоқ сол. 

4 Вазминлик билан, ҳовлиқмасдан, 
оҳиста. Секин тушунтирмоқ. н Агар мен 
бир бойнинг ўғли бўлсам, Нури мени севса, 
ота-онасига айтмаганда ҳам, атрофда- 
гиларга секин билдирган бўлар эди. Ойбек, 
Танланган асарлар. 

5 Паст товуш билан; эшитилар-эши- 
тилмас. -Секин! Секин гапир! — Ҳакимбойвачча 
лабини тишлади, — хотинлар эшитса, гап- 
сўз чувалади. Ойбек, Танланган асарлар. 
Алимардон секин уф тортиб қўйди. Ў. Ҳо- 
шимов, Қалбингга қулоқ сол. 

6 Оз-оздан, асталик билан; кам-камдан. 
Иложсиз қолган деҳқон баҳони секин ка- 
майтириб, етти сўмга тушди. Ойбек, Тан- 
ланган асарлар. 

СЕКИН-АСТА айн. аста-секин. Секин- 
аста юрмоқ. н Куёш секин-аста кўтари- 
либ, қалин шохлар орасидан мўралай бошлади. 
И. Раҳим, Чин муҳаббат. Қотмадан келган 
ҳаракатчан бу йигитнинг номи секин-аста 
одамларнинг тилига туша бошлади. Газета- 
дан. 

СЕКИНЛАМОҚ Тезлигини, суръатини 
пасайтирмоқ. Поезд секинлаб, гоҳ тўхтаб, 
гоҳ жадаллаб, қор босган бепоён саҳродан 
борар эди. А. Қаҳҳор, Олтин юлдуз. Шофёр 
секинлади-ю, тўхтамади. С. Сиёев, Отлиқ 
аёл. 

СЕКИНЛАТМОҚ 1 Секинламоқ фл. орт. 
н. Поездни секинлатмоқ. Юришни секин- 
латмоқ. н Саман лўкиллаб бориб, қадами- 
ни секинлатди. М. Мансуров, Ёмби. 

2 с.т. Пасайтирмоқ, пастроқ туширмоқ 
(овоз, товуш ҳақида). -Бу жиҳати сизга кўп 
ғанимат, — деди махдум ва товушини се- 
кинлатди. А. Қодирий, Меҳробдан чаён. Ди- 
ректор онанинг руҳий ҳолатини сездими, 


дарҳол унга жой кўрсатиб, радиоприёмникни 
секинлатди. Газетадан. 

СЕКИНЛАШМОҚ 1 Пасаймоқ, суст- 
лашмоқ; сусаймоқ (тезлик, суръат ҳақида). 
Поезд секинлашди. Иш суръати секинлаш- 
ди. н Хирмонга яқинлашганда, Гавҳарнинг 
қадамлари секинлаша бошлади. Ў. Ҳошимов, 
Қалбингга қулоқ сол. Авазнинг қадами бир 
секинлаишди, бир тезлашади. С. Сиёев, Ёруғ- 
лик. 

2 Пасаймоқ, пастроқ тушмоқ (овоз, то- 
вуш ҳақида). Мусиқа овози секинлашди. Га- 
зетадан. 

СЕКИНЛИК 1 Сустлик, ошиқмаслик; 
сезилар-сезилмаслик. Ҳаракатнинг секин- 
лиги. Суръатнинг секинлиги. Товушнинг се- 
кинлиги. н Афсуски, бу иш жуда секинлик 
билан амалга ошириляпти. Газетадан. 

2 Вазминлик; оғирлик. Секинлик билан 
тушунтирмоқ. н Увишган қалбимни се- 
кинлик билан Эзар эди бўм-бўш бу шаҳар. А. 
Орипов. 

СЕКИН-СЕКИН рвш. 1 айн. аста-секин. 

Секин-секин юрмоқ. Секин-секин гапирмоқ. 
Секин-секин кўтарилмоқ. н Субҳ азони 
айтилиб, секин-секин тонг ёриб борди. А. 
Қодирий, Ўтган кунлар. 

2 Тадрижий равигцда, даража-бадаража, 
поғонама-поғона; оз-оздан. Секин-секин 
унутмоқ. н Она ўлимига чидай олмаган ка- 
би кўринган Нури секин-секин тақдирга.. 
тан берган эди. Газетадан. 

СЕКРЕТ [лот. secretus — ажратилган, аж- 
ратиб чиқарилган] биол. Одам ва ҳайвон ор- 
ганизмидаги без ҳужайралари ишлаб чи- 
қарадиган ва ажратадиган модда; ажралма 
(тупук, шиллиқ, гормон ва ш.к.). Организм- 
нинг нормал ҳаёти учун секретлар муҳим 
аҳамиятга эга. «ЎзМЭ». 

СЕКРЕТАРИАТ [фр. secretariat < лот. sec- 
retarius — ишончли шахс] қ. котибият 1. Бош 
бошқарма секретариати. 

2 қ. котибият 2. Мажлис секретариати. 

СЕКРЕТАРЛИК қ. когиблик. Секретар- 
лик лавозими. 

СЕКРЕТАРЬ secretarius — ишончли 
шахс] 1 қ. котиб 2-4. Идора секретари. н 
Нега хўп дедингиз, секретарингиз касал- 
хонада, докладни сизга ким ёзиб беради! А. 
Қаҳҳор, Оғриқ тишлар. 

СЕКРЕЦИЯ 1.70/w. secretio — ажратиш] 
биол. Одам ва ҳайвонлар организмида без- 




лардан секретларнинг ҳосил бўлиш ва аж- 
ралиб чиқиш жараёни. Ички секреция. Таш- 
қи секреция. н Секреция — ҳужайра ичида 
сишпез қилинган маҳсулотнинг аста-секин 
етилиб, кетма-кет бир органоиддан бош- 
қасига ўтказилиб турадиган изчил жараён- 
дир. «ЎзМЭ». 

СЕКС [лот. sexus — жинс] Жинсий майл 
билан боғлиқ кечинмалар, хатти-ҳаракат- 
лар мажмуи. 

СЕКСОЛОГИЯ [секс + юн. logos — фан, 
таълимот] Инсоннинг жинсий ҳаёти физио- 
логиясини ўрганадиган фан. Сексология му- 
аммолари билан турли соҳа мутахассисла- 
ри.. шуғулланадилар. «ЎзМЭ». 

СЕКСОПАТОЛОГИЯ [секс + патоло- 
гия] Тиббиётнинг жинсий ҳаёт ва хатти- 
ҳаракатларнинг бузилишидан келиб чиқа- 
диган касалликларни ўрганиш ва даволаш 
билан шуғулланувчи соҳаси. 

СЕКСТИЛЛИОН, секстильон [фр. sex- 
tillion] Бир сони ва йигирма битта нул билан 
ифодаланган сон, миқдор. 

СЕКТА [лот. secta — таълимот, оқим, мак- 
таб] 1 дин. Мазҳаб, маслак; асосий, ҳукм- 
рон диний йўналишдан ажралиб чиққан 
гуруҳ. Секталар одатда мавжуд диний йўна- 
лишларга қарши мухолиф ҳаракат сифатида 
вужудга келган. «Фалсафа қомусий луғати». 

2 кўчма Ўз манфаатлари, фикрлари би- 
лан чекланиб қолган, кўпчиликдан аж- 
ралган кишиларнинг тор гуруҳи. 

СЕКТАНТ \р\ 1 дин. Бирор диний маз- 
ҳабга (сектага) мансуб киши. 

2 кўчма Секта тарафдори ёки қатнаш- 
чиси (қ. секта 2). 

СЕКТОР [лот. sector — қирқувчи, қирқиб 
ажратувчи] 1 мат. Доиранинг ёй ва икки 
радиус билан чекланган қисми ва шу шакл- 
даги нарса. Сектор юзини ўлчамоқ. Доира 
сектори. 

2 эск. Яхлит бир ҳудуднинг маълум радиус 
ва чегаралар билан чекланган қисми, ало- 
ҳида ажратилган ҳудуд. Мудофаа сектори. 
Чилонзорнинг еттинчи сектори. н Шаҳар 
беш секторга бўлинган. Газетадан. 

3 Баъзи идора ва муассасаларнинг му- 
айян фаолиятга ихтисослашган бўлими. 
Кадрлар сектори. Луғатшунослик сектори. 
н Тозалик сектори ётоқхонанинг ичи ва 
ташқарисидаги ишларга яхши раҳбарлик 
қиляпти. «Саодат». 


4 Халқ хўжалигининг муайян иқтисодий 
ва ижтимоий белгилар билан ажралиб ту- 
радиган қисми, соҳаси. Хусусий сектор. Дав- 
лат сектори. 

СЕКУНД [лот. sekunda (divisio) — иккин- 
чи (бўлиниш)] 1 айн. сония. Бир неча секунд 
вақт. Секунд стрелкаси. н Зокир унинг бир 
секунд тўхтаганидан дафтарни таниганини 
сезиб, дув қизарди. П. Қодиров, Уч иддиз. 

2 мат. Бурчак градусининг уч минг олти 
юздан бир улушига тенг бурчак ўлчов бир- 
лиги. 

3 с.т. Жуда оз вақт; он, пайт. Очилнинг 
энг яқин мақсади аниғини билиш, мавҳум- 
ликдан қутулиш бўлгани учун дастлабки 
секундларда «зап билдим», деб ичида асабий 
кулиб қўйди. П. Қодиров, Уч илдиз. 

СЕКУНДАНТ [лот. sekundans, secundantis 
— ёрдам, кўмак берувчи] 1 тар. Дуэль қат- 
нашчиларидан ҳар бир рақибнинг дуэль 
шартлари ҳақида музокара олиб борувчи ва 
уларнинг бажарилишини кузатиб турувчи 
ишончли кишиси. 

2 Бокс ва шахмат ўйинларида мусобақа 
қатнашчисига воситачилик қилувчи, ўйин 
давомида, танаффус вақтларида хизмат кўр- 
сатувчи шахс. Рингда секундант бўлиш. 

СЕКУНДЛИ 1 с.т. Бир секунд (сония) 
давом этадиган; бир онли. Беш секундли 
сукунат. 

2 с.т. Жуда оз давом этадиган, бир онли. 
Секундли иш. 

3 мат. Секунд катталигидаги, секунд би- 
лан ўлчанадиган. 39 градус 25 секундли бур- 
чак. 

СЕКУНДОМЕР [секунд + р. мерить — 
ўлчамоқ] Жуда қисқа вақт оралиғини се- 
кундлар билан ўлчайдиган соатсимон асбоб. 

СЕКЦИЯ [лот. sectio — кесиш, қирқиш] 
1 Баъзи идора, ташкилот, жамият ва ш. к. 
нинг алоҳида бўлими. Олий Мажлис Доимий 
комиссиясининг соғлиқни сақлаш секцияси. 
Спорт клубининг шахмат секцияси. н Би- 
лим даргоҳида волейбол, баскетбол, стол 
тенниси, шахмат-шашка, эшкак эшиш сек- 
циялари ишлаб турибди. Газетадан. 

2 эск. қ. шўъба. Конференциянинг имло ва 
нутқ маданияти секцияси. Терминология сек- 
цияси. н Кенгашда уч секция: ижтимоий- 
сиёсий терминология секцияси, лингвистик 
секция ва техника терминологияси секцияси 
ташкил этилди. «ЎТА». 




3 Магазиннинг муайян турдаги товарлар 
сотишга ихтисослашган бўлими. Тайёр ки- 
йимлар секцияси. 

4 Машина, механизм, ускуна, асбоб ка- 
биларнинг қувур, труба ва ш.к. тизимидаги 
бир қанча қисмлардан бири. Бино секциялари. 
Трубопровод секцияси. 

5 Тураржой ёки саноат биноларининг 
тугалланган алоҳида қисми. Пошша хола кўз 
ўнгида Дороббекнинг файзсиз секцияси [квар- 
mupacuj гавдаланиб кетди. Д. Нурий, Осмон 
устуни. 

СЕЛ \а. — оқим; сой, анҳор, жилға] 

1 Шиддатли, кучли ёғин; жала. Томчи — сел 
бўлмас, Душман — эл бўлмас. Мақол. н Май 
ойи тугаб боряпти-ю, ҳалиям ҳар куни ём- 
ғир, ҳар куни сел. Н. Аминов, Қаҳқаҳа. Баҳор- 
da қаттиқ сел ёғиб, dcum бетини қатқалоқ 
қоплади. Газетадан. 

2 Тоғли ҳудудларда шиддатли ёмғирдан, 
жаладан ёки қор эришидан ҳосил бўлади- 
ган, аҳолига, халқ хўжалигига катта зарар 
келтирадиган кучли лой-сув оқими. Тўсат- 
дан келган сел оқими Толлимаржон бош кор- 
пусида қурилаётган котлованга урилиб, иш- 
ни таққа тўхтатиб қўйди. Газетадан. Сел 
ювиб кетган ёки ёзнинг қаттиқ гирдоблари 
ялаган тақир ерларнинг майда тошлари оёқ 
остида ғижирларди. С. Айний, Қуллар. 

3 Гўштнинг суви, қони. Сели билан қо- 
вурилган жигар. н Ҳа, мулла ака, қулинг 
ўргилсин кабоб бор, ейсизми? Сели жизиллаб 
турибди. Ойбек, Улуғ йўл. Неча бор эътибор 
бергандирсиз, ҳар қандай гўиип тузланганда, 
сели чиқиб кетади. К. Маҳмудов, Ўзбек тан- 
сиқ таомлари. 

4 кўчма Қуёшнинг кучли ҳарорати; қуёш 
нури оқими. Куёш селига мириқиб чўмилган 
ям-яшил дала барқ уради. Ж. Абдуллахонов, 
Орият. Осмон беғубор, тиниқ, офтоб сели 
гўдак кулгусидай ёқимтой эди. О. Ёқубов, 
Кўҳна дунё. 

5 кўчма Сел томчилари каби шидцатли 
ва беҳисоб. Милтиқлардан ўқ сели ёғдири- 
либ, «ура» садолари қум саҳросини ларзага 
келтирди. Ж. Шарипов, Хоразм. 

6 кўчма Бирон-бир воқеа-ҳодисанинг, 
жараённинг кучли, кўпайган ҳолати, оқими. 
Ғам сели. н Элмурод шундай ўйлар селида 
ғарқ бўлиб, уйқуси қочди. Шуҳрат, Шинелли 
йиллар. Ёши йигирма иккига қадам қўйганда, 
Берунийни ҳам ҳодисалар сели юмалатиб, ўзи 


билан бирга жанубга олиб кетди. М. Осим, 
Жайҳун устида булутлар. 

Сел бўлмоқ 1) завқланиб ҳузур қилмоқ; 
яйрамоқ; эримоқ. секин бош чайқамоқ. -Ду- 
тор чалганимда, [Сулаймон] сел бўлиб ўти- 
рарди, — деди Меҳри ona. А. Эшонов, Дутор; 
2) дув-дув, жуда кўп оқмоқ. Зубайданинг 
онаси қизига ялиниб-ёлвориб, кўзларидан ёш 
сел бўлиб оқиб, ўкраб-ўкраб йиғларди. К. 
Яшин, Ҳамза. Сел қилмоқ Ҳузур бахш этмоқ, 
завқлантирмоқ, эритиб юбормоқ. Болтабой 
суҳбатнинг гули, қўшиқ айтса, одамни сел 
қиладиган, аскияда пайровдан чиқмайдиган 
йигит эди. С. Аҳмад, Қадрдон далалар. Куй- 
нинг навоси улфатларни сел қилди. М. Ҳаз- 
ратқулов, Журъат. 

СЕЛАВА \ а. + ф. — сел суви] 1 с. т. 
Селоб. 

2 айн. сел 3. Селаваси оқиб турган гўшт. 

3 с. т. Турли ичкиликлар (пиво, ароқ, 
коньяк ва ш.к.) аралашмаси; коктейль. 

СЕЛГИМОҚ Суви, нами қочиб, бир қа- 
дар қуримоқ. Тоғ орқасидан acma шамол кў- 
тарилди, ерлар селгий бошлади. Ойдин, Ши- 
рин келди. -Ҳечқиси йўқ, [костюмни] илиб 
қўйдим, бир оз селгисин, дазмол билан қурий- 
ди, — деди Нодира Комилжонга. У. Назаров, 
Биринчи мактуб. 

СЕЛЕКТОР [лот. selector — саралагич, 
танлаб олувчи] тех. 1 Бир қанча маскан 
(нуқта)ларнинг марказ билан тезкор те- 
лефон алоқасини амалга ошириш мақсадида 
бошқа аппаратлар тармоғига уланган элек- 
тромеханик қурилма, аппарат. 

2 Телевизорнинг зарур телеканални тан- 
лаб олиш имконини берувчи, механик ёки 
электрон тарзда ишловчи механизми. 

СЕЛЕКЦИОН 1 Селекцияга оид; селек- 
ция иши билан шуғулланадиган. Селекцион 
станция. 

2 Селекция йўли билан ҳосил қилинган. 
Буғдойнинг селекцион навлари. 

СЕЛЕКЦИЯ [лот. selectio — танлаш, 
саралаш] қ.х. 1 Мавжуд қишлоқ хўжалик 
ўсимликлари ва ҳайвон зотларининг ин- 
сонга зарур белги-хусусиятларга эга бўлган 
навлари, зотлари ва дурагайларини яратиш 
усулларини ишлаб чиқувчи фан. Селекция- 
нинг илмий-назарий базаси генетика ҳисоб- 
ланади. «ЎзМЭ». 

2 Ўсимлик турлари ва ҳайвон зотлари- 
нинг мавжудларини сифат жиҳатдан ях- 

шилаш ва янгиларини яратиш. Бизда се- 
лекция иши тузук ташкил қилинган, дон ва 
бошқа экинларнинг кўпгина янги навлари 
етиштирилган. Газетадан. 

СЕЛЕКЦИЯЧИ Селекция ишлари би- 
лан шуғулланувчи мутахассис. Селекциячи 
олимлар. н Мен кекса селекциячи бўлганим 
сабабли, ёш укаларимни муваффақият билан 
табриклайман. Мирмуҳсин. Умид. Ғаллакор 
деҳқонлар, олим ва мутахассислар, селекция- 
чиларнинг биргаликдаги саъй-ҳаракати ту- 
файли қисқа фурсат ичида бу улуғ ва мурак- 
каб мақсадга эришилди. Газетадан. 

СЕЛЕКЦИЯЧИЛИК айн. селекция 1, 2. 
У [Дадабоев] қўлида тўлиб-тошиб турган 
ғўза чаноғини олиб, йиғилганларга кўрсат- 
ди: -Вилт бу навга яқинлашмайди, бу — 
ҳозирги энг яхши нав, селекциячилигимизнинг 
муваффақияти. Мирмуҳсин, Умид. 

СЕЛЕН [лот. Selenium < юн. Selene — 
Ой] Менделеев даврий системасининг VI 
гуруҳига мансуб кимёвий элемент; жигар- 
ранг тусли тўқ кулранг модда, металлоид. 
Селеннинг энг ажойиб хусусияти шундаки, 
ёруғлик нури таъсирида унинг электр ўт- 
казувчанлиги кескин ўзгаради. «ЎзМЭ». 

СЕЛЕНОЛОГИЯ [юн. Selene — Ой + юн. 
logos — фан, таълимот] Ой сиртининг тузи- 
лиши ва кимёвий-минералогик таркибини 
ўрганувчи фан. Селенологияда астрофизик 
усуллар билан бир қаторда геофизик, гео- 
кимёвий усуллардан ҳам фойдаланилади. 
«ЎзМЭ». 

СЕЛЁДКА [«сельд» с. дан] Тузланган ёки 
дудлаган сельд балиғи. Чолнинг хотини.. 
тарелкада юпқа қирқилган нон, иккита 
селёдка, бир оз шакар олиб келиб, ўртага 
қўйди-да, чой келтиргани чиқиб кетди. И. 
Раҳим, Чин муҳаббат. 

СЕЛИТРА [лот. sal — туз + nitrum — 
табиий сода; ишқор] ким. Азот кислотаси- 
нинг натрий, калий, кальций ёки аммо- 
нийли тузи (техникада ва қишлоқ хўжа- 
лигида кенг кўлланади). Аммиакли селитра. 

СЕЛКИЛЛАМОҚ У ён-бу ён чайқалмоқ, 
тебранмоқ, силкинмоқ; ҳилпилламоқ. От- 
да селкиллаб бормоқ. н Қўшоқнинг бу ки- 
ноясига Жаниш селкиллаб кулди ea қўлини 
ўтга тутиб жавоб қилди. Ҳ. Шамс, Душ- 
ман. Бу — бошига оппоқ салла ўраган, сел- 
киллаган оппоқ соқолли кекса деҳқоннинг овози 
эди. Ҳ. Турсунқулов, Ҳаётим қиссаси. Ос- 


тингда ўйнайди минган суворинг, Эгнингда 
селкиллар тилла туморинг. «Ойсулув». 

СЕЛОБ [а.+ ф. < а. — сел, 

тошқин + ф. <_>Г — сув] 1 Сел сувлари. 

2 шв. Тошқин; сел. Селоблар вақтида эса 
дарё тошиб, этагида ҳар йили талай экин- 
зорларни нобуд қилмоқда. Газетадан. 

Селоб ёш ёки кўз селоби шв. фолък. Дув- 
дув ёш. Оҳ урганда, кўздан оқар селоб ёш, 
Золим билан ҳаргиз бўлманглар йўлдош. «Ал- 
помиш». 

СЕЛОН Сидирға рангли астарбоп шоҳи. 
Ипакдан бахмалу шоҳи, банорас, Жужунча 
ҳам селону ҳар хил атлас. Ғ. Ғулом. 

СЕЛПИМОҚ Кескин ҳаракат қилмоқ, 
силтамоқ; силкитмоқ. Агар паровоз қаттиқ 
селпиб тўхтамаганида, бобо яна анча ухлар 
эди. Ё. Шукуров, Бобо Тошкентда. Сулай- 
мон ака уста Баҳромни селпиб қичқирди: 
-Кўйворинг! Кўйворинг, дейман. М. Исмоилий, 
Фарғона т. о. Абуали элликбоши, юзбошилар 
кўрсин, дегандек гир айланиб, қиличини сел- 
пирди. Мирмуҳсин, Меъмор. 

СЕЛПИНМОҚ Кескин ҳаракат қилмоқ; 
силтанмоқ, силкинмоқ; тебранмоқ. Поезд 
ғизиллаб ўтиб кетди, сўнгги вагон кетидан 
шамол селпинди. «Ёшлик». Одиловнинг ма- 
шинаси қум тепалар орасидан селпинмай бо- 
рарди. Й. Шамшаров, Танланган асарлар. 

СЕЛТАНГЛАМОҚ шв. Гандиракламоқ. 
Иккаласи чўлда селтанглаб келаётир. «Ну- 
рали». Абрай полвон орқасига селтанглаб бо- 
риб, кимнингдир фонусига қоқилиб кетди. Т. 
Мурод, Қўшиқ. 

СЕЛХОНА [сел + хона] Сел сувларини 
оқизиш ва ҳудудни сел офатидан муҳофаза 
қилиш учун қурилган махсус гидротехник 
иншоот ёки шу мақсад учун мосланган жар, 
сой. -Модомики, сел хавфи борми, селхона 
бўлиши лозим. Сел ҳар йил бир томондан, бир 
издан келади, — деди Чўли бобо. Ҳ. Ғулом, 
Сенга интиламан. Унинг [Умурзоқнинг} мас- 
лаҳати билан.. ортиқча сувни жарга — 
селхонага буриб юбориш чорасига киришил- 
ган эди. Ҳ. Назир, Сўнмас чақмоқлар. 

СЕЛЬДЕРЕЙ [фр. celeri] Ошкўк сифати- 
да истеъмол қилинадиган икки йиллик саб- 
завот ўсимлиги; қафас. 

СЕЛЬДЬ [р. сельдь < қад. исланд. sild] зоол. 
Унча катта бўлмаган, овланадиган денгиз 
балиғи. Астрахан селъди. Океан селъди. 




СЕМАНТИК тлш. Семантикага, маъно- 
га оид. Сўзнинг семантик тизими. Семантик 
таҳлил. н Бундай феъллар коммуникатив 
алоқада муҳим семантик ролъ ўйнайди. 
«ЎТА». 

СЕМАНТИКА [юн. semantikos — ифода- 
ловчи, билдирувчи] тлш. 1 Тил бирликла- 
рининг маъноси. Сўзнинг семантикаси. н 
Ўғуз шевалари ўртасида лексик мослик билан 
бир қаторда, айниқса семантикада кучли 
фарқлар ҳам бор. «ЎТА». 

2 айн. семасиология. 

3 Семиотиканинг асосий бўлимларидан 
бири. 

СЕМАСИОЛОГИК Семасиологияга оид. 
Семасиологик тадқиқот. 

СЕМАСИОЛОГИЯ [юн. semasia — белги, 
аломат, ифода; маъно, мазмун + юн. logos — 
фан, таълимот] Тилшуносликнинг тил бир- 
ликлари маъносини ва уларнинг ўзгариш- 
ларини ўрганувчи бўлими. Семантик май- 
дон назариясининг жорий этилиши ўзбек ти- 
ли тарихий семасиологияси муаммоларини 
ҳал этишда муҳим ролъ ўйнайди. «ЎТА». 

СЕМАФОР [юр. semaphore < юн. sema — 
белги, сигнал + phoros — ташувчи] Темир 
йўлда станцияга яқин жойга устун тарзида 
ўрнатиладиган, ўз қанотларининг турли хил 
ҳолати ёки яшил, сариқ, қизил рангли 
(ўчиб-ёниб турадиган) чироқлари восита- 
сида йўлнинг очиқлиги ёки берклиги ҳақида 
машинистга сигнал бериб турадиган ста- 
ционар қурилма. Ҳам ўнг, ҳам чап томондаги 
семафорларда гоҳ қизил, гоҳ кўк чироқлар 
ёнади. Ҳ. Ғулом, Тошкентликлар. 

СЕМЕСТР [фр. semestre < лот. semestris 
— олти ойлик; ярим йиллик < sex — олти + 
rnensis — ой] Олий ва ўрта махсус ўқув юрт- 
ларида ўқув йилининг ярми. Биринчи се- 
местр. Семестр имтиҳонлари. н [Раҳим 
Саидов] Баъзи семестрларда стипендиясиз 
қоларди. Ў. Умарбеков, Ёз ёмғири. 

СЕМИЗ 1 Этли, тўладан келган; тўла. 
Семиз одам. н Скамейкада ёш болали аёл- 
нинг чап ёнида ўтирган семиз киши бепарво 
газета ўқирди. Ў. Ҳошимов, Қалбингга қу- 
лоқ сол. Саккиз меҳмон ичида иккиси бе- 
ниҳоят семиз эди. Ойбек, Танланган асар- 
лар. [Отабек:] Нега Зайнаб семиз-у, Кумуш 
озғин?! А. Қодирий, Ўтган кунлар. 

2 Яхши боқилган, этли; бўрдоқи; вазн- 
дор; ёғ босган. Семиз қўй. Семиз гўшт. н 


Сувонжон августнинг охирларида ўрмон 
хўжалиги пунктига келди. Унинг қўлида 
тўртта семиз каклиги бор эди. С. Анорбоев, 
Оқсой. Шарофатхон бир катта косада се- 
миз қўй гўиипидан пиширилган шўрвадан 
келтирди. Ойбек, Танланган асарлар. 

3 қ. х. Ўсимлик учун фойдали моддалар- 
га бой, серҳосил (ер ҳақида). Тайёр, семиз 
ер бўлса, 50 центнердан ҳосил олиш унча қи- 
йин эмас. Газетадан. Тупроқ — семиз, сув — 
яқин, ҳавоси очиқ, Куёш эса йил бўйи бу ерга 
ошиқ. М. Шайхзода. 

4 с. m. Йўгон, қалин, қаппайган; энли. 
Семиз китоб. н Кечқурун гузарга кириб 
туринг, кўрасиз. Семиз-семиз сумка кўтар- 
ган хотинлар ўтаверади. С. Сиёев, Отлиқаёл. 
Эни бир ярим, бўйи икки қарич чамаси ке- 
ладиган газетанинг устига қора, семиз ҳарф- 
лар билан'. «Туркистон вилоятининг газети» 
деб ёзилган эди. М. Исмоилий, Фарғонат. о. 
Олдинда серсавлат Мойлихон ака, ортида 
жигарранг дипломат ва семиз қоғоз папка 
кўтарган Ғойибжон пилдираб келар эди. Н. 
Аминов, Қалтис хато. 

СЕМИЗАК бот. Семизўтларга мансуб, 
тоғли жойларда ўсадиган бир йиллик ўсим- 
лик. 

СЕМИЗЛИК Семиз бўлишлик, тўлалик; 
йўғонлик. Семизликни қўй кўтаради. Мақол. 
н -Қаранг, бу ўлгурни, — болдоқли хотин 
қошини чимириб, ёнида семизликдан пишил- 
лаб ўтирган аёлга қаради, — чой олиб кир 
десам, ҳали ўтинхонада ивирсиб юрибди. С. 
Зуннунова, Гулхан. 

СЕМИЗЎТ Суғориладиган ерларда ўса- 
диган, поясида оқ сутсимон модда бўлган 
бир йиллик бегона ўт. 

СЕМИНАР \фр. seminaire < лот. semi- 
narium — кўчатхона; мактаб < semen — уруғ] 
1 Олий ёки ўрта махсус ўқув юртларида 
талабаларнинг ўқув режасида белгиланган 
мавзуларни қанчалик ўзлаштирганлик- 
ларини аниқлаш, уларнинг мустақиллиги- 
ни ошириш мақсадида ўқитувчи раҳбарли- 
гида ўтказиладиган машғулот. Семинар мав- 
зулари тегишли профессор-ўқитувчилар то- 
монидан тузилиб, кафедра мажлисида тас- 
диқланади. «ЎзМЭ». 

2 Бирор илмий муассасада, ташкилотда 
ходимлар малакасини ошириш, илмий 
ютуқлар ва тажрибани ўрганиш, айирбош- 
лаш ва тарқатиш учун ўтказиладиган йи- 




ғилиш. Врачлар семинари. н Тошкентда 
яқинда катта ёзувчилар учун алоҳида, ёш 
ёзувчилар учун алоҳида семинарлар ташкил 
этилди. Н. Сафаров. Оловли излар. 

СЕМИНАРИЯ [«семинар» с. дан] 1 тар. 
Баъзи мамлакатларда, мас., 18-аср — 20-аср 
бошларида Россияда бошланғич мактаб 
ўқитувчилари тайёрлайдиган махсус ўқув 
юрти. 

2 16-асрнинг 2-ярмидан Ғарбий Евро- 
панинг айрим мамлакатларида ташкил этил- 
ган, айрим христиан черковлари учун руҳо- 
нийлар тайёрлайдиган ўқув юрти. 

СЕМИОТИКА [юн. semeiotike — белги- 
лар ҳақидаги таълимот] Ахборот, маълу- 
мотларни сақлаш ва узатиш учун хизмат 
қиладиган белгилар ва белги тизимларининг 
умумий хусусиятларини ўрганадиган фан 
соҳаси. Лингвистик семиотика. н Семио- 
тика ғояси кейинчалик америкалик файла- 
суф Ч.У.Моррис томонидан тартибга соли- 
нибривожлантирилди. «ЎзМЭ». 

СЕМИРМОҚ 1 Эт олмоқ, вазни кўпай- 
моқ; йўғонлашмоқ; тўлишмоқ. Бир терининг 
ичида қўй неча марта семириб, неча марта 
озади. Мақол. Чумчуқ семирса, ботмон келмас. 
Мақол. н Камбағал уруғ-аймоқ, қўни-қўш- 
нилар, тўйда, азада семирадиган юримсак 
аёллар қоронғида туртиниб, пиёда жўнашди. 
Ойбек, Танланган асарлар. 

2 кўчма с. т. Жуда хурсанд бўлмоқ; кай- 
фияти кўтарилмоқ. Бу хушхабарни эшитиб, 
Абдумалик яна ҳам семирадиган бўлди. Га- 
зетадан. 

СЕМИРТИРМОҚ 1 Семирмоқ фл. орт. н. 

2 Боқиб эт олдирмоқ; бўрдоқи қилмоқ. 
Ҳўйларни семиртирмоқ. Молларни боқиб 
семиртирмоқ. 

СЕМИТ қ. семитлар. Семит тиллари. 

СЕМИТЛАР айн. сомийлар. 

СЕМИТОЛОГИЯ қ. сомийшунослик. 

СЕМОН с. т. Цемент. Юқори навли се- 
мон. Семон заводи. Семон пол. н Семон ҳо- 
вузга анча cye тўпланиб, устида хазонлар, 
сочдек майин бақатўнлар қалқиб юрибди. С. 
Нуров, Майсаларни аёз урмайди. Раҳимов 
узоқ ўтирмади. Мирвалини қўлтиқлаб, семон 
йўлкада бирпас кезиб юрди. С. Аҳмад, Жим- 
житлик. 

СЕМУРҒ [ф. — ўттизта қуш: аф- 

сонавий қуш номи] Шарқ халқлари оғзаки 
поэтик ижодидаги афсонавий қуш. Семурғ 


ўйланиб қолди, Ҳалбини шафқат олди. Ҳ. 
Олимжон. Семурғ ўзбек халқ эртак ea аф- 
соналарида ижобий қаҳрамоннинг дўсти, 
ҳимоячиси, ҳамроҳи, уни “Етти зулмат 
ичи ”дан олиб чиқувчи фантастик қуш 
сифатида гавдаланади. «ЎзМЭ». 

СЕН кш. олм. 1 Ўзидан кичикларга ёки 
яқин кишиларга мурожаат тарзида ёки улар- 
нинг номи ўрнида ишлатиладиган сўз. Сен 
менга мана бу хатни ўқиб бер. н Сен — 
Пушкиннинг севган малаги, Сен — Гёте орзу 
этган қиз. А. Орипов. Сенинг танингга ўқ ҳам 
ботмайди, найза ҳам. А. Қаҳҳор, Бос теп- 
кини. 

2 с. т. (кўпл. шаклида ) Тингловчига нис- 
батан менсимаслик, беписандлик каби маъ- 
нони билдиради. [Фотима:] Ҳали шошмай 
тур, сенларга бир жазо берайлик, бошқа 
диёнатсизларга ҳам ибрат бўлсин. Ҳамза, 
Танланган асарлар. 

3 Жонсиз нарсаларга мурожаат тарзида 
ёки уларнинг номи ўрнида ишлатилади. 
Ажал, сен найзангни санчдингми чиндан Ўз- 
бек шеъриятин паҳи/вонига? А. Орипов. Ру- 
ҳимда бир маъюслик сокинлик уйғотганда, 
Мен сени эсга олдим, биринчи муҳаббатим. А. 
Орипов. 

Сен е — мен е ёки сен же — мен же Овқат 
жуда ҳам кўп, ҳаммадан ҳам ортиб қолади- 
ган даражада бўлганда айтиладиган ибора. 
Сену менга бормоқ айн. сен-менга бормоқ қ. 
сен-мен. Худди шу масала устида Тожибой 
билан Абдурасул орасида жанжал чиқиб, 
иккови сену менга бориб қолишди. П. Турсун, 
Ўқитувчи. (Ҳап) сеними! Дўқ-пўписа ибораси. 
-Кўраман, кирмаганингни, — деди Бўтабой 
отланаётиб, — шу қилганингга, сеними\ А. 
Қаҳҳор, Қўшчинор чироқлари. 

СЕНАЖ \р. сено — пичан] Ўтларни сў- 
литиб, шиббалаб, витаминларга бойитилиб 
тайёрланадиган моллар озуқаси. Сенажни 
пичан ea силос учун фойдаланиладиган барча 
турдаги ўтлар ea уларнинг аралашмасидан 
тайёрлаш мумкин. «ЎзМЭ». 

СЕНАТ [лот. senatus < senex — кекса, 
қария: қариялар кенгаши] 1 тар. Қадимги 
Рим давлатида: олий ҳокимият органи. 

2 тар. Россияда: 1711—1917 йилларда 
қонун чиқарувчи ва давлатни бошқарувчи 
олий давлат органи. 

3 Айрим мамлакатларда, жумладан Ўз- 
бекистонда, парламент юқори палатасининг 




номи. Ўзбекистон Республикаси Олий Маж- 
лиси Сенатининг (жами 100 сенатор) ва- 
колат муддати 5 йил. «ЎзМЭ». 

СЕНАТОР [лот. senator] Сенат аъзоси. 

СЕНИКИ-МЕНИКИ: сеники-меники 
йўқ Ажратиш, қизғаниш йўқ, ҳамма нарса 
ўртада. Талабалар жуда иноқ, уларда сеники- 
меники йўқ. Сеники-меники қилмоқ У се- 
ники, бу меники, деб нарса талашмоқ, ўзи- 
никини қизғанмоқ. 

СЕНИНГЧА крш. с. Сенинг фикрингча, 
ўйлашингча. Сенингча ким ҳақ ? 

СЕНЛАМОҚ айн. сенсирамоқ. Дўстини 
сенламоқ. н Бозорком дам сизлаб, дам сен- 
лаб, чолга ўдағайларди. Т. Ашуров, Оқ от. 
[Ҳоровул:] Э савдогарбача, мени сенлама! 
Пайғамбар ёшидаги одамман. Мирмуҳсин, 
Ҳикоялар, қиссалар. 

СЕН-МЕН: сен-менга бормоқ Айтишиб 
қолмоқ, уришмоқ. Арзимаган нарсага сен- 
менга бориб қолдик. 

СЕНСАЦИОН Сенсацияга, шов-шув- 
ларга сабаб бўладиган. Сенсацион воқеа. 

СЕНСАЦИЯ [лот. sensatio — сезиш, ҳис 
қилиш < sensus — сезги, туйғу] Кутилма- 
ганда содир бўлган, кишиларни ҳаяжонга 
соладиган ҳайратли ҳодисалар ва бунинг 
натижасида кўпчиликда туғилган кучли 
таассурот, шов-шув. Археологлар топган ҳар 
бир ажойиб янгилик — ҳам илм, ҳам газета 
учун сенсацияга айланган эди. Газетадан. 
Карикатура озгина танқидийроқ бўлса, чоп 
этишмайди. Чунки сенсацияга тоқатлари 
йўқ. Газетадан. 

СЕНСИРАМОҚ 1 Бирор шахсга «сен» 
деб мурожаат этмоқ. Полк командири, Йўл- 
дошни ўзига яқин олиб сенсирай бошлагани, 
тағин аллақандай сифатлари билан ёш 
лейтенентни дарҳол ўзига қаратиб олди. Ҳ. 
Ғулом, Тошкентликлар. 

2 «Сен» деб мурожаат қилиш орқали 
беҳурмат муносабатда бўлмоқ. Аҳмаджон 
қисмга янги келган куни бу йигит ундан: -Ҳа- 
ерликсан? — деб сўради. Ўзидан кичик бу 
йигитнинг сенсирагани Аҳмаджонга малол 
келди. А. Қаҳҳор, Олтин юлдуз. 

СЕНСУАЛИЗМ [лот. sensus — ҳис-туйғу, 
сезги] флс. Билиш назариясида сезгини, ҳис- 
туйғуни билишнинг асосий манбаи деб тан 
олувчи фалсафий йўналиш. 

СЕНТИМЕНТАЛ [ингл. sentimental < фр. 
sentiment — ҳис-туйғу < лот. sentire — сезмоқ, 


ҳис қилмоқ] 1 Сентиментализмга оид, сен- 
тиментализмга асосланган, сентиментализм 
руҳи, ғоялари билан суғорилган. Сентимен- 
тал роман. 

2 Кўнгли бўш, кўнгилчан, ҳаддан таш- 
қари ҳассос ва йиғлоқи. Сентиментал аёл. 

СЕНТИМЕНТАЛИЗМ [фр. sentimen- 
talisme < sentiment — ҳис-туйғу] 18-асрнинг 
иккинчи ярми ва 19-аср бошларида Европа 
ва АҚШ адабиёти ва санъатидаги оқим. 
Сентиментализмда ҳиссиёт яхшилик ва 
ёмонликни белгиловчи, инсоннинг қадр-қим- 
матини аниқловчи асосий меъёр сифатида 
талқин қилинади. «ЎзМЭ». 

СЕНТЯБРЬ [лот. september < septem - 
етти: еттинчи ой] Қадимги Римда 1 март- 
дан бошланадиган тақвим йилининг еттин- 
чи ойи; Григорий календарида йилнинг тўқ- 
қизинчи ойи. Бешинчи сентябрь. Сентябрь 
ойи. Биринчи сетябрь — Мустақиллик бай- 
рами. 

СЕНЧА рвш. Сен каби, сендек, сенча- 
лик. Мен бу тўғрида сенча узоқни ўйлаб тур- 
майман, дарров «лаббай» дейман. А. Қодирий, 
Обид кетмон. 

СЕНЧАЛИК Сенга ўхшаб; сен каби; 
сенча. Шуларнинг [ота-оналар, ака-укалар- 
нинг] ҳам меҳру муҳаббати бордир. Шулар ҳам 
соғинишар дейман? Ё сенчалик соғинишмас- 
микин? А. Қаҳҳор, Асрор бобо. 

СЕНЬОР, сеньора [ucn. senor, senora < 
лот. senior — катта] Испанияда: эркаклар ва 
аёлларга ҳурмат билан мурожаат қилиш 
шакли. 

СЕП этн. Қиз узатишда унга ота-онаси 
ва қариндош-уруғлари томонидан бериб 
юбориладиган мол, бисот. Келинни келган- 
да кўр, сепини ёйганда кўр. Мақол. н Шул 
замонда олтмиш норни чўктириб, Орта бер- 
ди Барчин сулув сепини. «Адпомиш». 

Сеп ёймоқ (ёки ёзмоқ) 1) келиннинг мо- 
лини ёйиб кўз-кўз қилмоқ, у билан келин 
тушадиган уйни безатмоқ; 2) кўчма чирой 
бермоқ, ясантирмоқ. Баҳорги боғларга cen 
ёйиб кетган, Чўлларга чашмаю бинафша элт- 
ган. С. Зуннунова. 

СЕПАРА [ф. — уч паррали, уч қир- 

рали] Қоп-қанор тикишда ишлатиладиган 
уч қиррали йўғон игна. Cenapa билан қоп 
тикмоқ. 

СЕПАРАТ [лот. separatus — алоҳида, аж- 
ратилган < separare — ажратмоқ] сиёс. Ман- 





фаатдор томонлар билан келишмай қилин- 
ган, бир томонлама, алоҳида. Сепарат сулҳ. 

СЕПАРАТИЗМ [фр. separatisme < лот. 
separatus — алоҳида, ажратилган] сиёс. Аж- 
ралиб чиқишга, алоҳида бўлишга интилиш; 
давлатнинг бир қисмини ажратиб олиб, 
янги давлат тузилмасини тузиш ёки мам- 
лакатнинг бир қисмини мухториятга ай- 
лантириш ҳаракати. Сепаратизм ҳаракат- 
лари. н Кўпинча ички сабабларни кўпай- 
тирувчи, гижгижловчи, ўз мақсадлари йўлида 
фойдаланувчи кучлар сепаратизмнинг пайдо 
бўлиши ва кучайишига олиб келади. «ЎзМЭ». 

СЕПАРАТОР separator — ажраткич] 
Газдан суюқ ёки қаттиқ зарраларни, суюқ- 
ликдан қаттиқ зарраларни ажратиш, ара- 
лашмаларни таркибий қисмларга ажратиш 
учун мўлжалланган аппаратларнинг умумий 
номи. Сут сепаратори. Ғалла тозалайдиган 
сепаратор. н Газ сепараторида газ суюқ ва 
қаттиқ зарралардан тозаланади. «ЎзМЭ». 

СЕПКИЛ Кўпинча юз, бўйин, қўл тери- 
сида пайдо бўладиган сарғиш, қўнғир, қо- 
рамтир рангли, шакли ҳар хил бўладиган 
майда доғлар. Мирзо Исмоилов қовоқларининг 
устигача сепкил босган, чуваккина юзини буж- 
майтирди. С. Кароматов, Олтин қум. Баланд 
тераклар остидаги оқ уйлардан бирида.. бур- 
ни устига беш-ўнта сепкил сочилган, жик- 
каккина қиз дамо-дам кўзларини микроскопга 
қадайди.. Мирмуҳсин, Нуқра. 

СЕПКИЛДОР Сепкили кўп; сепкил бос- 
ган; сепкилли. Сепкилдор қиз. н Ўнг то- 
монда ўтирган сепкилдор бола Ботирдан 
кўзини олмайди. Р. Файзий, Ҳазрати инсон. 
Шодимат.. сепкилдор, лўппи юзи тарвақайлаб 
кулди-да, «Бормисан, ошна?» деб [Мусаевга] 
ўнг қўлини узатди. А. Муҳидцин, Ошналар. 

СЕПКИЛЛИ айн. сепкилдор. Сепкилли 
бола. н -Энди хотирни жам қил, Аркаш, — 
деди ёнидаги қизғиш сочли, сепкилли йигит 
қўшнисига кўз қисиб. Ҳ. Аҳмар, Ким ҳақ? 

СЕПЛАМА Наридан-бери, амал-тақал 
қилиб ясалган (ишланган); омонат. Сеплама 
этик. 

СЕПЛАМОҚ Наридан-бери, бир амал- 
лаб ясамоқ (қилмоқ); амал-тақал қилиб 
тўғриламоқ. Оз бўлса, эплаб кўр, кўп бўлса, 
сеплаб кўр. Мақол. 

СЕПЛИ Сепи (моли) кўп. Сепли қиз. 
Сепли келин. Сепли қизим бўлгунча, эпли 
қизим бўл. Мақол. 


СЕПМА айн. сочма 1. Уруғни сепма қилиб 
экмоқ. 

СЕПМОҚ 1 Сочмоқ, пуркамоқ, сачрат- 
моқ (суюқликлар ҳақида). Ҳар оқшом аяси 
ҳовлига кўлоблатиб сув сепарди. Кейин рсш- 
ҳон иси билан ўткир тупроқ ҳиди бутун ҳов- 
лини тутиб кетарди. Ў. Ҳошимов, Қалбингга 
қулоқ сол. Уста вишиллатиб атир сепгач, 
мижозининг юзини елпиб, сўнг артиб қўяди. 
Э. Раимов, Ажаб қишлоқ. 

Сув сепгандай (ёки қуйгандай) Жим, 
жимжит. Ҳаммаёқ сув сепгандай. н Сув 
сепгандай жимжит. Онда-сонда полиз ат- 
рофидан бедананинг ширали овози келади. И. 
Раҳим, Чин муҳаббат. Сув сепмоқ 1) юраги 
ўртанган ғамли, аламли кимсага бир оз тас- 
кин-тасалли бермоқ, дардини юмшатмоқ; 
совитмоқ. Гапга хотима бермай, бошқа та- 
рафлардан ҳам камчиликлар топиб, асосли 
суратда қутидорнинг Отабекка томон ҳаро- 
ратланаёзган юрагига сув сепмоқчи бўлди. А. 
Қодирий, Ўтган кунлар; 2) тўхтатмоқ, якун 
ясамоқ; пасайтирмоқ. Жиринглаган телефон 
аланга ола бошлаган мунозара оловига сув 
сепди. Газетадан. Биринчи муҳаббат алангаси- 
га сув сепган.. бебурд, ёлғончи қизни [Ҳайдар] 
шу тобда аччиқ, аламли сўзлар билан чақиб 
олгиси.. келарди. С. Аҳмад, Ойдин кечалар. 

2 Бир текисда сочмоқ (кукун ҳолидаги 
нарсалар ҳақида). Чучварага мурч сепмоқ. 
Гўштга туз сепмоқ. н Холниса ёзиқ хамирга 
бир оз урвоқ сепди-да, ўқлоғини айлантириб, 
яна ёйишда давом этди. С. Нуров, Нарвон. 
Бу одам шошмасдан тухумни арчиди, ҳафсала 
билан туз сепиб, оғзига солди.. А. Қаҳҳор, 
Асарлар. 

Ярасига туз сепмоқ Гап ёки хатти-ҳара- 
кат билан дардини кучайтирмоқ. Болам, шу 
муштипар, шу бахтсиз онангнинг ярасига туз 
сепмасанг, юрак-бағрини қон қилмасанг, да- 
данг келтирган хабарни айтаман. Ойбек, 
Танланган асарлар. 

3 қ.х. Бир текисда тарқатиб сочмоқ; эк- 
моқ (дон-дун, уруғ, ўғит ва ш.к. ҳақида). 
Меҳнат қилмай роҳат кўрмас, уруғ сепмай 
экин ўрмас. Мақол. н -Ҳой чол, манави ер 
ўлгур шундай ётмасин.. Озгина сабзи уруғи 
сепиб қўйсангиз-чи? — деди Тўхтабуви. Э. 
Раимов, Ажаб қишлоқ. 

4 кўчма Тарқатмоқ, сочмоқ. Ёғду сепмоқ. 
н Кечанинг олтин чечаклари оғочлар ора- 
сидан нур сепади. Уйғун, Асарлар. Кенг, те- 


31—Ўзбек тилининг изоҳли луғати 






кис кўчага узоқдан чироқлар туман ичида 
хира, совуқ нур сепади. Ойбек, Танланган 
асарлар. 

Уруғини сепмоқ Бирор жараённинг авж 
олиши, кенг ёйилиши учун ҳаракат қилмоқ. 
Яхшилик уруғини сепмоқ. н Низомулмулук 
фитна уруғини узоқни мўлжаллаб, жуда 
махфий сепмоқда. Ойбек, Навоий. Ўтга (ёки 
оловга) керосин сепмоқ Гап ёки бирор иш- 
ҳаракат билан кимсанинг аламига алам қўш- 
моқ; кайфиятини баттар бузмоқ. Қодирқул.. 
турқини бузмай, яна Ҳасан аканинг ўтига 
керосин сепди. А. Муҳиддин, Инсон қалби 
оташ. 

СЕПОЯ [ф. — уч пояли, уч оёқли] 

1 Тўғон, дамба қуришда, дарё ва анҳор- 
ларнинг қирғоқларини сув ювиб кетиши- 
дан сақлашда ишлатиладиган, учта ходани 
учбурчак шаклида бир-бирига маҳкамлаб, 
поялар ораси харсангтош ва б. материаллар 
билан тўлғазиладиган мослама. Сепоячилар 
дарёнинг ўртасига сепоялар ўрнатдилар. Ш. 
Рашидов, Қудратли тўлқин. Кўприк хийла 
узун бўлганлиги учун уч-тўрт жойида таги- 
дан қўйилган зўр сепоя тиргаклари бор эди. П. 
Қодиров, Юлдузли тунлар. 

2 Бирор нарса осиш, илиш учун мўл- 
жалланган уч оёқли асбоб. Сепоя остида 
чимдиб димоғни, Челакда пишади антиқа 
шўрва. М. Икром, Балиқовида. 

3 шв. Новдадан учбурчак шаклида тў- 
қилган чамбарак. Усават, (ичида) гўшт бор. 
Ёнидаги сепояда сут, қатиқ.. С. Нуров, 
Нарвон. 

СЕПОЯЧИ Сепоя тўсиқлар ясовчи ва 
ўрнатувчи мутахассис. Латифжон.. сепоя- 
чилар ичида дам кўриниб, дам кўринмай 
ишлаётган тенгдош дўсти Борис Ешковга 
тез-тез кўз ташлаб қўяр.. эди. Ж. Абдул- 
лахонов, Тўфон. 

СЕПСИЗ Сепи йўқ; сепи бўлмаган. Сеп- 
сиз қиз. 

СЕПСИЛМОҚ шв. айн. сепсимоқ. Таш- 

қарида қатнов сепсилган, майин оқшом жим- 
лигида бақа қуриллар.. эди. А. Мухтор, Ку- 
муш тола. Кузнинг мадади билан очлик ҳам 
сепсилди. А. Қаҳҳор, Ўтмишдан эртаклар. 

СЕПСИМОҚ шв. Пасаймоқ, сусаймоқ; 
сийраклашмоқ. Бўрон бир оз сепсиган эди, қир 
пастидан яна қуюқ тўзон кўтарилди. А. 
Ҳасанов, Чироқлар. 


СЕПСИС [юн. sepsis — чириш, ириш] тиб. 
Йиринг ҳосил қилувчи микробларнинг ин- 
фекция ўчоғидан қонга ўтиб, қоннинг за- 
ҳарланиши натижасида келиб чиқадиган 
оғир юқумли касаллик. Киндикнинг йиринг- 
лаши чақалоқлар сепсисига сабаб бўлади. 
«ЎзМЭ». Сепсис касаллигида тил қуруқ, 
ёрилган ва қорамтирроқ карашланади. Н. 
Исмоилов, Касалларни парвариш қилиш. 

СЕР- [ф. — тўқ, ҳаддан ташқари 

тўйган; кўп, мўл, зиёда] Отлардан кўплик- 
ни, мўлликни билдирувчи сифатлар ясов- 
чи олд қўшимча, мас., сербарг, сергап, сер- 
гўшт, серсув, серҳосил. 

СЕРАВЖ [сер.. + авж] 1 мус. Авжи кўп, 
кўп авжли. Серавж ашула. 

2 Яхши ривожланган, авж олган, тез 
етилаётган. Яхши ишлов берилган, озиқлан- 
тирилган ғўзалар серавж, ёппасига шона- 
ламоқда. Газатадан. 

СЕРАЖИН Ажини кўп, ажин босган; 
юзлари бурушган. Пўлатжон кўзини юмиб, 
меҳрибон онасининг серажин нуроний юзини 
кўз олдига келтирди. С. Аҳмад, Қадрдон да- 
лалар. Чолнинг юзлари бужмайиб, серажин 
бетлари кичкина бўлиб кетди. С. Аҳмад, Уфқ. 

СЕРБ қ. серблар. Серб тили. Серб аёл. 

СЕРБАР Эни кенг; энли. Сербар чит. 
н Мирзо Улуғбек белидаги сербар камари- 
га осилган калитни олиб, эшикнинг қулфини 
жаранглатиб очди. О. Ёқубов, Улуғбек ха- 
зинаси. Уёш йигитлардек чаққон, серҳара- 
кат, сочида битта ҳам оқи йўқ, белида сер- 
бар камар. Э. Аъзам, Кечикаётган одам. 
Улар сербар йўлакдан ўтиб бориб.. тахта 
сўрига чиқиб ўтиришди. Ш. Бўтаев, Қўр- 
ғонланган ой. 

СЕРБАРАКА Баракаси кўп, жуда бара- 
кали. Сербарака меҳнат. Сербарака йил. н 
Шоҳаншоҳ менга эмас, менинг юртимга, 
бойлигимизга ошиқ бўлган.. Шу сербарака 
юртим унга керак бўлиб қолган. М. Осим, 
Тўмарис. Ажиб сербарака бўлиб келди куз.. А. 
Ҳамдам. 

СЕРБАРГ Барги кўп, барги қалин; қуюқ, 
зич баргли. Кўриқ ва бўз ерларда яратилган 
боғнинг ниҳоллари сербарг ва серновда бўлса 
ҳам, таналари ёш ва ингичка эди. Ш. Рашидов, 
Бўрондан кучли. 

СЕРБЕЗАК Безаги, ҳашами кўп; сер- 
ҳашам. Баланд, сербезак шифтда, олтин суви 
югуртирилган кучли занжирда каттакон 




қандил ҳисобсиз чироқлари билан гавҳардай 
товланиб турар эди. М. Исмоилий, Бизнинг 
роман. 

СЕРБЛАР Сербия ва Черногориянинг 
серб-хорват тилида сўзлашадиган асосий 
аҳолиси. Серблар 12-асрда халқ сифатида 
шаклланган. «ЎзМЭ». 

СЕРБОЛА Бола-чақаси кўп; серфарзанд. 
Уй бекаси бомбадан қулоғи хийла кар бўлган, 
юм-юмалоқ, сергап, сербола аёл эди. Ойбек, 
Қуёш қораймас. Шу сербола, серхона, серғавғо 
уйнинг нимасидир кўнглимга ором беради. А. 
Мухтор, Чинор. 

СЕРБОШОҚ Бошоғи кўп; кўп бошоқ 
чиқарадиган. Сербошоқ буғдой. 

СЕРБУРМА Бурмаси кўп, кўп бурмали. 
Сербурма юбка. Сербурма кўйлак. 

СЕРБУТОҚ Бутоғи кўп, бутоқлаб кет- 
ган. Сербутоқ шох. н У эмаклаб, сербутоқ 
қора қайин тагига борди. И. Раҳим, Чин му- 
ҳаббат. 

СЕРБЎЁҚ 1 Бўёғи кўп, бўёқцор; қалин 
бўёқли. Сербўёқ расм. 

2 кўчма Кўп бўёқ берилган. Жажжи қиз- 
ча эдим, ҳавасларга бой, Сирли кўринарди 
сербўёқ олам. М. Эгамбердиева, Гулбарг. 

СЕРВАНТ [фр. servante] Идиш-товоқ, 
сочиқ, дастурхон ва ш. к. қўйиладиган, юқо- 
ри қисми ойнабанд шкаф, буфет. Сервант 
полкаларига ажойиб чинни ва биллур идиш- 
лар тартиб билан жойлаштирилган эди. Ф. 
Мусажонов, Ҳиммат. 

СЕРВЕР [ингл. server] тех. Муайян дас- 
турлар тўплами билан таъминланган ва 
умумкомпьютер тармоғида диспетчерлик, 
тақсимлаш ва бошқариш вазифаларини 
амалга оширувчи компьютер ёки компью- 
терлар гуруҳи. 

СЕРВИЗ [фр. service — хизмат; идиш- 
товоқ тўплами] Маълум миқдордаги киши- 
ларга мўлжалланган, бир хил бадиий бе- 
закли идиш-товоқ тўплами. Ҳаҳва сервизи. 
Чой сервизи. н [Карима] Диван ycmuda 
чордана қуриб ўтириб, буфетдаги нодир 
сервизларни томоша қила бошлади. С. Аб- 
дуқаҳҳор, Уй остонадан бошланади. 

СЕРВИС [ингл. service — хизмат] Кунда- 
лик турмушнинг хилма-хил соҳаларида — 
магазин, меҳмонхона, сартарошхона, ёнил- 
ғи қуйиш шохобчалари ва ш.к. да аҳолига 
сифатли хизмат кўрсатиш ва шундай хиз- 
матнинг ўзи. Шуниси қувонарлики, эндилик- 


да ўқув даргоҳимиз хизмат кўрсатиш ва 
сервис соҳасини ривожлантириш методо- 
логиясини шакллантирувчи муассасага ай- 
ланди. Газетадан. 

СЕРВИТАМИН [сер.. + витамин] Вита- 
минларга бой, витамини кўп. Сервитамин 
озиқ-овқатлар. н Ғўзапоядан сервитамин 
озуқа ачитқилари, фурфурол тайёрлаш мум- 
кин. Газетадан. 

СЕРВИҚОР Ғоят виқорли; кўркам, са- 
лобатли. Сервиқор қоя. Сервиқор тоғлар. н 
Ҳовлиларга кираверишдаги катта ва серви- 
қор дарвозаларни айтмайсизми. Мирмуҳ- 
син, Умид. Ўнгда баҳайбат ва сервиқор Бо- 
бошота чўққиси кўзга ташланади. Газетадан. 

СЕРГАК 1 Тез, дарҳол сезадиган; сез- 
гир, зийрак. Сергак соқчи. Сергак бўлмоқ. 
Сергак тортмоқ. н Кийикдек сергагу ҳуш- 
ёр чавандоз Қадам қўйганда тоғлар қилган 
овоз. Ҳабибий. Малоҳат ҳам сергак ўтирар, 
икки қулоғи мунозарада эди. С. Нуров, 
Нарвон. 

2 Тез фаҳмлайдиган; зеҳни ўткир; фа- 
росатли. Сергак ўқувчи. н Кўнгил қўйган 
йигитинг сергак бўла қолса, дилингдагини 
тушуниб, гапингга монанд жавоб қилса.. Р. 
Файзий, Чўлга баҳор келди. 

3 Уйғоқ; ухлаган эмас. Маҳкам ёнига 
ағдарилиб ётди ва кўзини юмди. Лекин бу- 
тун вужуди сергак эди. П. Қодиров, Уч ил- 
диз. -Дарҳол дарвозалар яқинидаги маҳалла- 
ларга хабар қил, ухламасинлар, сергак бўлиб 
турсинлар! — деди Темиртош. «Ёшлик». 

СЕРГАКЛАНМОҚ 1 Ҳушёр тортмоқ, 
зийрак, сергак бўлмоқ. Дам қаттиқроқ, дам 
сустроқ эшитилаётган шовқиндан бировлар 
ваҳимага тушди, бировлар ҳайрон бўлди, би- 
ровлар сергакланди. П. Турсун, Ўқитувчи. 

2 Ҳушига келмоқ (кайф, уйқу, қўрқув- 
дан кейин). Меҳмонларнинг мастликлари, 
кайфлари бирдан тарқалган, улар бир онда 
сергакланган эдилар. Ойбек, Улуғ йўл. 

СЕРГАКЛИК Сергак, зийрак бўлиш ху- 
сусияти. Унда талант билан бирга интилиш, 
ҳаракат ва сергаклик бор. Ғ. Ғулом, Талант 
ва маҳорат. Тўлқинжон Ҳурининг сўзларини 
зўр диққат ва сергаклик билан тинглади. Ф. 
Мусажонов, Ҳури. 

СЕРГАП 1 Кўп гапирадиган, эзма. Сер- 
гап чол. н Корфармо Аҳмад Чалабий қирқ 
ёшларга борган, йўғон, қаншари паст, кўз- 
лари ўйнаб турадиган сергап одам. Мир- 

муҳсин, Меъмор. Қизиқ, шундай камгап одам 
билан сергап, эзма Сабоҳат хола қандай 
қилиб қирқ йилдан ортиқ бирга турмуш 
қилишган?Ю. Шомансур, Қора марварид. 

2 салб. Қуруқ гап, сафсата сотишни ях- 
ши кўрадиган, гап чайнайдиган; доим жав- 
раб юрадиган, вайсақи. Бизда ҳам сергап, 
қуруқ маслаҳат берадиганлар жуда кўп, ле- 
кин амалда ҳеч балода йўқ. Т. Обидов, Юсуф- 
жон қизиқ. 

СЕРГАПЛИК Сергап, эзма хусусиятга 
эгалик. Мансурийнинг тутуриқсизлигида, сер- 
гаплигида ва мақтанчоқлигида унинг ха- 
рактери яхши гавдалантирилган. «ЎТА». 

СЕРГУЛ 1 Гули кўп, ғуж-ғуж гуллаган. 
Дарҳақиқат, ўрик бу йил мисли кўрилмаган 
даражада сергул бўлди. Ш. Рашидов, Бў- 
рондан кучли. 

2 Гули кўп, кўп гул, нақш солинган 
(босилган) ёки тикилган. Сергул чит. н Са- 
ломатхон эса белигача тушиб турган соч- 
ларини сергул қийиқча билан боғлаб қўйибди. 
С. Қодиров, Қанотлар. 

СЕРГЎШТ 1 Этли, семиз, йўғон. Сер- 
гўшт юзлари йилтиллаб турган раис алла- 
қандай қоғозларга имзо чекиш билан овора эди. 
Р. Файзий, Чўлга баҳор келди. Холтой эса 
қора терга ботиб, бўкиб ўтирар, жиққа ҳўл 
бўлган кўйлаги сергўшт танасига ёпишиб 
кетган эди. М. Хайруллаев, Алёр. 

2 Серэт, этли. Сергўшт ўрик. Сергўшт 
шафтоли. 

3 Гўшти мўл, кўп гўшт солинган. Сер- 
гўшт шўрва. н Сергўшт буғдой шавласи- 
нинг хушбўй ҳиди анқиб, одамнинг димоғига 
урарди. М. Муҳамедов, Қаҳрамон изидан. 

СЕРДАВЛАТ Давлати жуда кўп; бой. 
Сердавлат киши. н -Эсим қурсин, айтмаб- 
ман, худоё серфарзанд, сердавлат бўлинг. П. 
Турсун, Ўқитувчи. 

СЕРДАРАХТ Дарахти кўп, кўп дарахт 
экилган. Сердарахт ҳовли. н Озода ишдан 
чиқиб, трамвайга ўтирмай, янги барг ёзган 
сердарахт, гавжум кўчадан уйига қайтди. С. 
Аҳмад, Алла. Сойнинг ўнг бетидаги серда- 
рахт маҳаллада Мавлоно Фазлиддин бул- 
турдан бери истиқомат қилаётган пеш- 
айвонли мўъжаз бируй бор. П. Қодиров, Юл- 
дузли тунлар. 

СЕРДАРОМАД Даромади кўп, кўп да- 
ромад келтирадиган. Сердаромад иш. н [Ани 
мешкобчи] Ўз наздида мешкобчилик серда- 


ромад бўлганлиги учун шу ишни қиларди. Мир- 
муҳсин, Меъмор. 

СЕРДАХМАЗА Дахмазаси, ташвиши 
кўп; серташвиш. Сердахмаза иш. н Тўйга 
айтиш жуда қизиқ, аммо айни пайтда жуда 
сердахмаза юмуш экан. Ф. Мусажонов, Ҳим- 
мат. 

СЕРДИҚҚАТ 1 Кўп диққат қиладиган; 
юракни сиқувчи. Сердиққат иш. н Кашта- 
га гул тикиш сердиққат, сабр талаб қи- 
ладиган ҳунарлардан ҳисобланади. «Саодат». 

2 Ишга жиддий қарайдиган, жуда эъти- 
борли. Ҳунармандлар ўртасида ажойиб ис- 
теъдодли, сердиққат, серзавқ одамлар жуда 
кўп. Ойбек, Навоий. 

СЕРЕНАДА [фр. serenade < итал. serenata 
— оқшомги қўшиқ < sera — оқшом, кеча] 1 
Ўрта асрларда Италия ва Испанияда маъ- 
шуқа шарафига, одатда маъшуқа эшиги ёки 
деразаси ортида туриб, торли мусиқа асбоби 
жўрлигида айтилган қўшиқ. 

2 Чолғу ансамбли учун ёзилган, сюитага 
ўхшаш мусиқа асари. Операда қаҳрамонни 
тасвирлаш учун.. қўшиқ, романс, серенада ҳам 
киритилади. Газетадан. 

3 кўчма Умуман, аниқ бир шахсга бўл- 
ган меҳр-муҳаббатни тараннум этувчи ҳар 
қандай мусиқий асар. 

СЕРЁМҒИР Ёмғир кўп ёққан ёки ёмғир 
кўп ёғадиган. Серёмғир ерлар. Серёмғир куз. 
н Кўклам серёмғир келиб, мардикор бозорда 
ишнинг мазаси бўлмади. Ҳ. Ғулом, Феруза. 

СЕРЁҒ 1 Ёғи, мойи кўп; кўп ёғ, мой 
берадиган. Серёғ гўшт. Серёғ кунжут. 

2 Жуда кўп ёғ солинган; ҳаддан ташқари 
ёғли. Серёғ ош. Серёғ манти. н Девзира 
гуруч, зираворлар ҳиди ҳар ёнга уфурган, 
сергўшту серёғ ош келдики, кимдир бояги 
завқли хитоблардан уялган бўлиб, секин уҳ 
тортди. М. М. Дўст, Лолазор. 

СЕРЁҒИН Ёғингарчилик кўп бўладиган, 
қор-ёмғир кўп ёғадиган. Серёғин кун. н 
Деҳқон баҳорга кўз тикди. Аммо кўклам 
серёғин келди. С. Сиёев, Аваз. Баҳор кези бу 
ерлар серёғин бўлади, тоғ ва қирларга туш- 
ган ёмғир суви жилғаларни тўлғазиб, шу 
қишлоққа томон оқади. И. Раҳим, Ҳаёт бу- 
лоқлари. 

СЕРЖАНЖАЛ 1 Жанжал кўп бўлиб ту- 
радиган, жанжалли. Сержанжал уйда бара- 
ка йўқ. Мақол. 

2 Жанжалкаш; бўлар-бўлмасга жанжал 
қилаверадиган. Сержанжал хотин. 

СЕРЖАНТ [фр. sergent < лот. serviens — 
хизматчи] Милиция, полиция ва армияда 
кичик командирларга бериладиган унвон ва 
шу унвонга эга бўлган шахс. Кичик сержант. 
н Мен билан ёнма-ён бир сержант ҳам 
отишиб туриб эди, бирдан унинг пулемёти 
тўхтаб қолди. Ойдин, Ҳикоялар. 

СЕРЖАҲЛ Салга жаҳли чиқаверадиган, 
жаҳли тез; жаҳпдор. Сержаҳл одам. н Би- 
ринчи қарашда у одам ғоят жиддий, ҳатто 
бирмунча сержаҳл кўринарди. Ф. Жўраев, 
Обид Жалилов. Мунис тенгқурларига ўхша- 
масди: жуда эрка эди, сержаҳл эди. Ў. Умар- 
беков, Ёз ёмғири. 

СЕРЖИЛВА 1 Ранг-баранг тусда тов- 
ланиб, жилваланиб турадиган, ғоят жилва- 
ли. Сержилва атлас. н Қўриқчи чол чайла 
томида милтиқни қучоқлаганча, сержилва 
юлдузли осмонга тикилиб, хаёл суриб ётарди. 
Ҳ. Назир, Ўтлар туташганда. 

2 кўчма Ранг-баранг оҳангда товланув- 
чи, жилвали, ўйноқи. Ўзбек мусиқаси мут- 
лақо ўзига хос, оҳангдор, сержилва, ўйноқи 
мусиқадир. Ҳ. Носирова, Мен ўзбек қизиман. 

3 айн. серишва. 

СЕРЖИЛО айн. сержилва 1, 2. Тилла де- 
йилганда, сержило ипак, ранг-баранг шоҳи 
атласлар, хушбичим кийим-кечаклар кўз ол- 
димизга келади. Газетадан. Сержило оҳанглар 
унинг [қизнинг] хаёлини узоқ-узоқларга олиб 
кетди. «Ёшлик». 

СЕРЖУН 1 Жуни кўп, кўп жун беради- 
ган. Сержун қўйлар. 

2 Жуни кўп, жун босган. Икки тиззасига 
сержун билакларини қўйиб.. ўй сураётган 
кекса киши — уста Замон эди. Ш. Тошма- 
тов, Эрк қуши. 

3 Кўпроқ жун қўшиб тўқилган. Сержун 
газлама. 

СЕРЗАВҚ1 Кишига катта завқ бағиш- 
лайдиган; ғоят завқли. Серзавқ мусиқа. н 
Ишчи хонадонида ноёб танбурнинг серзавқ 
машқи анчагача жаранглаб турди. Мир- 
муҳсин, Созанда. 

2 Нарса, ҳодисалардан катта завқ олув- 
чи; ғоят завқли. Серзавқ шинаванда. н 
Қирқта жўраси бор. Ҳаммаси серзавқ, юраги 
ўтли одамлар. Ойбек, Танланган асарлар. 

СЕРЗАРДА Ҳадеб зарда қилаверадиган, 
зардаси, жаҳли тез. Серзарда одам. н Маъ- 


суманинг эри димоғидан эшак қурт ёғадиган, 
серзарда бойвачча эди. М. Осим, Тилсиз гу- 
воҳ. Раис серзарда, одамларни жеркиб таш- 
лайди, дейишади, тўғрими? Й. Шамшаров, 
Танланган асарлар. 

СЕРИАЛ [ингл. serial < лот. series — қа- 
тор] Кўп серияли, кўп қисмли давомли 
фильм (кўпинча унча талабчан бўлмаган 
томошабинларга мўлжалланади, шунинг 
учун бадиий жиҳати пастроқ бўлади). Мана 
шу сериални кўряпсизларми, деган саволга 
эркагу аёл, ёшу қари бараварига ҳа, деб жа- 
воб беришди. «Саодат». 

СЕРИЛДИЗ 1 Илдизи жуда кўп; илдиз 
отиб, тармоқланиб кетган. Серилдиз дарахт. 
Серилдиз бута. 

2 Илдиз босган. Серилдиз қирғоқ. н 
Полковникнинг самимий мақтовидан жанг- 
чилар бир-бирларига қараб кулиб қўйишди ва 
серилдиз ерни тағин ҳам ғайрат билан қўпо- 
ра бошлашди. Ҳ. Ғулом, Тошкентликлар. 

СЕРИШВА 1 Жуда ишвали, ноз-ишва 
қилаверадиган. Серишва аёл. н Маҳбубанинг 
ширин мақоли яхши, Ҳам серишва қоши- 
ҳилоли яхши. П. Маҳмуд, Рубоийлар. 

2 кўчма Мафтун этадиган, ўзига тор- 
тадиган. Ғазал ҳам бўлурми мунча дилрабо, 
Бунчалар серишва, бунчалар серноз. Э. Во- 
ҳидов. 

СЕРИЯ [лот. series — қатор] 1 Бир хил, 
ўхшаш ёки умумий белги, хусусиятлари 
жиҳатидан ўзаро узвий боғлиқ бўлган нар- 
салар гуруҳи (китоб, брошюра ва ш.к.). 
Илмий-оммабоп адабиётлар серияси. Теле- 
визорларнинг янги серияси. н Сўнгги пайтда 
ҳар йили турли адабий сериялар ташкил 
этилмоқда. Газетадан. 

2 Қимматбаҳо қоғозлар, ҳужжатлар ва 
ш. к. нинг ҳарф ёки рақамлар билан гуруҳ- 
ланиб белгиланган разряди, категорияси. 
Облигация серияси. Паспорт серияси. 

3 Давомли кинофильмларнинг ҳар бир 
мустақил бўлаги. Кинофилъмнинг иккинчи 
серияси. 

СЕРИЯЛАБ рвш Серияларга бўлиб, се- 
рия-серия қилиб. Машиналарни сериялаб 
ишлаб чиқармоқ. 

СЕРИЯЛИ Серияларга бўлинган, се- 
риялаб чиқариладиган. Серияли маҳсулот. Уч 
серияли кинофилъм. н Дилрабо ҳинд рақс- 
лари уларни сеҳрлаб олди. Икки серияли кино- 

фильм қандай ўтиб кетганини пайқамай 
қолишибди. Мирмуҳсин, Умид. 

СЕРКА Бичилган эркак эчки, ахта така. 
Той отга эргашар, қўй — серкага. Мақол. 
н Ҳўрққанидан кўзлари олайиб кетган кўк 
серка жар ёқасига етиб бориб.. соқолини 
селкиллатганича, таққа тўхтади. С. Анор- 
боев, Оқсой. Адир устида чўпонларнинг ити, 
шохдор серка кўринди. Т. Мурод, Юлдузлар 
мангу ёнади. 

СЕРКЕПАК Кепаги кўп, кепаги меъ- 
ёридан ортиқ. Серкепак ун. 

СЕРКИПРИК Киприги кўп, куюқ. Сал- 
танат катта, серкиприк кўзлари билан 
юзимга бир қаради-да, яна бошини эгди. О. 
Ёқубов, Бир фельетон қиссаси. 

СЕРКУСАК Кўсаги зич; кўп кўсак тук- 
кан. Серкўсак ғўза. 

СЕРМАЗМУН Мазмунан бой, чуқур 
мазмунли. Сермазмун маъруза. Сермазмун 
асар. Сермазмун мақола. н Ўзини пахта 
устаси деб юрган баъзи кишилар Саодатнинг 
сермазмун лекциясини эшитиб, ҳайрон бўлиб 
қолдилар. Ж. Шарипов, Саодат. Ҳаётимиз 
тобора сермазмун, ширин, фароғатли бўлиб 
бормоқда. Газетадан. 

СЕРМАМОҚ шв. Силкитмоқ; силтамоқ; 
зарб билан силтамоқ. Дўнглик ycmuda атлас 
кўйлак кийган Зулайҳо турар ва бизга оқ 
рўмолча сермаб, кимнидир чорлар эди. П. Қо- 
диров, Қадрим. Ферузанинг кўзларида ўт 
чақнади, қўлини қиличдай сермаб, устунни 
кўрсатди. С. Сиёев, Ёруғлик. 

СЕРМАШАҚҚАТ Машаққати кўп, жу- 
да машаққатли. Сермашаққат иш. н Чор- 
вадорнинг меҳнати оғир ва сермашаққат. Га- 
зетадан. - Чигит экиш бултурги йили шунақа 
сермашаққат бўлди, — дея суҳбатни давом 
эттирарди раис. «Шарқ юлдузи». 

СЕРМАЪНО Мазмун жиҳатдан бой, 
чуқур маъноли. Сермаъно гап. Сермаъно ибо- 
ра. н Эҳсон ундан [Саидийдан] чиройли, 
сермаъно хат кутади, чунки у, Саидийга 
бўлажак шоир, деб қарар зди. А. Қаҳҳор, 
Сароб. 

СЕРМАҲСУЛ Маҳсули кўп, кўп маҳсул 
берадиган. Сермаҳсул мол. Сермаҳсул тармоқ. 
Сермаҳсул ижодкор. 

СЕРМЕВА 1 Меваси кўп, кўп мева бе- 
радиган. Зайтун дарахтининг бўйи 4~5метр- 
ча бўлиб, у жуда сершох, сермева бўлади. Га- 
зетадан. 


2 Мева дарахти кўп, мева дарахтига бой. 
Сермева боғ. 

СЕРМЕҲМОН Уйидан меҳмон аримай- 
диган, меҳмондўст. Сермеҳмон хонадон. Сер- 
меҳмон халқ. 

СЕРМЕҲНАТ Кўп меҳнат талаб қила- 
диган; меҳнати кўп. Сермеҳнат экин. н 
-Чорва иши, ўғлим, жуда сермеҳнат иш, — 
деди Абдураззоқ ота. С. Абдуқаҳҳор, Олтин 
водийларни кезганда. Қурт боқиш жуда нозик 
ва сермеҳнат ишдир. Газетадан. 

СЕРМОИ айн. серёғ. Сермой кунжут. 
Сермой ош. н Нусратбек болишига ёнбош- 
лаб, катта сопол товоқдаги сермой чалобдан 
ичди. С. Нуров, Майсаларни аёз урмайди. 

СЕРМОЛ 1 Моли, мол-дунёси, сепи кўп. 
Сермол қиз. 

2 Моли, товари кўп. Тишдан қараганда 
эски, кўримсиз, лекин капипа, сермол дўкон- 
да Мирзакаримбой билан Салимбойвачча my- 
рар эди. Ойбек, Танланган асарлар. 

3 Чорваси, чорва моли кўп. Сермол 
ферма. 

СЕРМУЛОЗАМАТ Мулозаматни, такал- 
луфни ўрнига қўядиган; ғоят мулозаматли. 
Сермулозамат одам. н Ўша пайтлардаёқ 
Маъсумаларнинг эшигини сермулозамат, 
чаққон, гапдон кампирлар — совчилар черта 
бошлаган эди. «Шарқ юлдузи». Аҳмад сер- 
мулозамат, узундан-узоқ хайрлашишни ёқ- 
тирмасди, сабр билан илтифотларнинг ту- 
гашини кутди. Ф. Мусажонов, Ҳиммат. 
Қандайдир сермулозамат йигитлар келиб, 
Очил бува билан саломлашишди. А. Мухтор, 
Чинор. 

СЕРМУИ айн. сержун 1. Ибн Яминнингуйи 
ташқарисида тўпланган тўда ҳамон тар- 
қалмаган, ҳалиги девона жазавага тушиб, 
сермўй кўкрагига муштлаб, оғзидан кўпик 
сочарди. К. Яшин, Ҳамза. 

2 Тукли, сертук (гилам, газмол ва ш. к. 
ҳақида). Сермўй гилам. 

СЕРНАМ 1 Нами жуда кўп; жуда нам. 
Сернам пахта. 

2 Ғоят нам, зах. Буғдой қанчалик сернам 
ерга экилса, ҳосил шунчалик мўл бўлади. 
«Шарқ юлдузи». 

3 Нам, рутубатли. Ҳавонинг иссиқ ёки 
салқин келиши, қуруқ ёки сернам бўлишига 
қараб экин экиш муддатлари ҳам ўзгаради. 
Газетадан. 




СЕРНАСЛ Насли кўп, кўп насл қол- 
дирган ёки қолдирадиган; кўп туғадиган; 
серпушт. Сернасл мол. 

СЕРНАҚШ Кўп нақш солинган ёки ўйиб 
чизилган; жуда кўп нақшли. Меҳмон сернақш 
дарвоза олдига етиб келгач, мис ҳалқани 
тақиллатди. М. Осим, Карвон йўлларида. 
Кўркам, сернақш чолғу созандага илҳом, эҳ- 
тирос бахш этишини яхши тушунади уста. 
«Гулистон». 

СЕРНОЗ Нози, кўп; ноз-карашма қи- 
лишни яхши кўрадиган. Серноз раққоса. 

СЕРОБ [ф. — намга, сувга тўйин- 

ган; суғорилган, чанқоғини қондирган] 
Етарли даражада кўп, мўл-кўл. Бизда ҳам- 
ма нарса сероб. н Зап ўрик экан-да. Канал 
битиб, сув сероб бўлиб, боғ-роғ қилганимиз- 
да, албатта, шунинг данагидан экамиз. А. 
Қаҳҳор, Қўшчинор чироқлари. Чўлда энг 
сероб гиёҳ бўлган шувоқ майда кулранг 
баргларини титратиб, шамолда зўр бериб 
силкинади. П. Турсун, Ўқитувчи. 

СЕРОБГАРЛИК айн. серобгарчилик. 

СЕРОБГАРЧИЛИК Ҳамма нарса етар- 
ли бўлган пайт, мўлчилик; мўл-кўлчилик; 
маъмурчилик, фаровонлик. Ҳамма ёқ сероб- 
гарчилик бўлиб қолди. Серобгарчиликда яша- 
моқ. 

СЕРОБЛИК 1 Сероб, мўл-кўл бўлиш- 
лик. Она шаҳримизнинг гуллаб-яшнаб тури- 
шининг боиси сувимизнинг сероблигидандир. 
Газетадан. Бозорда мева сероблигидан ҳеч 
қаёққа сиғмайди. Газетадан. 

2 айн. серобгарчилик. Бир ёқда — таш- 
налик, сўлғинлик, иккинчи ёқда — сероблик, 
гулгунлик! Бир-биридан мадад ололмайди, 
бири-бирига ёрдам қилолмайди. М. Исмои- 
лий, Фарғона т. о. Шалоладек булутинг оп- 
поқ, Ёғдиради сероблик ва қут. Ю. Шомансур. 

СЕРОБЧИЛИК айн. серобгарчилик. Бар- 
кашларда тўлиб-тошиб тортилиб нонлар, 
Фаровонлик, серобчилик, ҳар уйда байрам. 
Ҳабибий. 

СЕРОҲАНГ Оҳанг жиҳатдан бой; ранг- 
баранг оҳангли. Сероҳанг куй. Сероҳанг овоз. 
н «Тинчлик» сўзи.. Бу — ёқимли, сероҳанг 
бир сўз, Ҳаёт — булоқ, тинчлик — унга кўз. 
М. Шайхзода. 

СЕРПАМОҚ шв. Зарб билан урмоқ, сол- 
моқ; силтамоқ. Ҳилич билан серпаб ўтмоқ. 

СЕРПАНТИН [фр. serpentin < лот. serpens 
— илон] Бал, маскарад ёки карнавал қат- 


нашчиларига ирғитиладиган, рангли қоғоз- 
дан ясалган узун илонсимон лента. 

СЕРПАРДОЗ 1 Пардозга берилган; пар- 
доз-андозни яхши кўрадиган. Серпардоз хо- 
тин. н Элмира жуда серпардоз бўлиб қолди. 
С. Зуннунова. 

2 Кўп пардоз берилган. Серпардоз уй. 

СЕРПАХТА Пахтаси кўп, пахта кўп со- 
линган. Серпахта кўрпа. Серпахта чопон. н 
Унинг [сандалнинг] бурчагида.. устига сер- 
пахта чопонини тортиб Ҳўжаназарбой ёт- 
моқда эди. С. Айний, Қуллар. 

СЕРПЕНТАРИЙ [лот. seprens, serpentis 
— илон] Тирик ҳолатда заҳар олиш учун 
заҳарли илонлар боқиладиган, парвариш 
қилинадиган жой, илонхона. 

СЕРПИЁЗ Пиёзи жуда кўп, кўп пиёз 
солинган. Серпиёз сомса. н Столда ширин- 
ликлардан кўра серпиёз шакароб, шўртанг 
бодринг бор эди. Э. Усмонов, Ёлқин. 

СЕРПУЛ Пулдор; пули кўп. Серпул одам. 
н Зокировнинг касби-кори нотайин, аммо 
серпул. М. Жўра, Изтироб. [Хотин:] Иккита 
анор учун хотинингизни серпул одамга ошир- 
гани уялинг! А. Қаҳҳор, Анор. 

СЕРПУШТ | (]>. — кўп наслли] 

Сернасл; кўп бола туғадиган; кўп тухум 
берадиган; тез урчийдиган. н Ўргимчаккана 
жуда серпушт бўлади. Газетадан. 

СЕРПУШТЛИК биол. Ҳайвонларнинг 
табиий ўлим ўрнини қоплаш учун зарур 
бўлган пушт қоддириш хусусияти. Серпушт- 
ликни ошириш чорвачиликда катта аҳа- 
миятга эга. «ЎзМЭ». 

СЕРРАЙМОҚ 1 Бир жойда анграйиб, 
ҳаракатсиз турмоқ. Серрайиб турмоқ. н 
Низомжон нима қилишини билмай, серрайиб 
туриб қолди. С. Аҳмад, Уфқ. Ҳиз даҳшат 
аралаш серрайиб қотиб қолди. У. Назаров, 
Одамлар. 

2 салб. Бирор иш қилмасдан, анграйиб 
ёки кеккайиб турмоқ. -Нимага серрайиб 
турибсан? Бу ёққа кел, чурвақа! — деб қич- 
қирди мингбоши болага қараб. М. Исмоилий 
Фарғона т. о. 

СЕРСАВЛАТ Ғоят савлатли, жуда ба- 
савлат. Лаганлар бўшаётганда, эшикдан сер- 
савлат бир қора одам кириб келди. П. Турсун, 
Ўқитувчи. Супага келиб ёнбошлаган эллик 
ёшлар чамаси бу аёл анча серсавлат, ёшлиги- 
да ҳусндор бўлгани билиниб турарди. У. Ис- 
моилов, Сайланма. 




СЕРСОЯ 1 Кўп соя берадиган; сояси кўп. 
Серсоя сада. н Дарахт кам бўлса-да, лекин 
қуюқ, серсоя. Н. Сафаров, Оловли излар. 

2 Жуда соя, салқин. Салкам миллион туп 
дарахти бор Тошкентда нима кўп, серсоя 
кўчалар, жойлар кўп. П. Қодиров, Уч илдиз. 

СЕРСОҚОЛ Соқоли узун ва қалин, со- 
қоли кўп; соқоли ўсиб кетган. Серсоқол чол. 
н Меъмор аравадан тушганидан сўнг, бу 
томонга келаётган серсоқол Чўли бобо қар- 
шисига чиқиб, у билан эски танишлардек қўл 
беришиб омонлашди. Мирмуҳсин, Меъмор. 

СЕРСУВ 1 Суви кўп, суви мўл, тўла. Сер- 
сув кўллар. н Болалик хотиралари билан 
алоқадор бу дарёчани у серсув, тубсиз наҳр- 
ларга алишмайди. С. Нуров, Нарвон. 

2 Сувли; ширадор; сершарбат. Серсув 
шафтоли. Серсув турп. н Пахтасеб — 
олманинг бир тури. Кичкина, сарғиш бўлади. 
Лекин жуда мазали, серсув. Ш. Холмирзаев, 
Олма емадим. 

СЕРСУТ Кўп сут берадиган, сути кўп. 
Серсут сигир. н Отам сигирнинг серсут ёки 
камсутлигини маърашидан билар эдилар.. А. 
Қаҳҳор, Асарлар. 

СЕРСУЯК Суяги кўп. Серсуяк гўшт. н 
Сўнагул мени ёш боладай йиғлатиб, кички- 
нагина, серсуяк мушти билан кўз ёшларимни 
артиб кетди. А. Мухтор, Асарлар. 

СЕРТАВОЗЕ Ғоят тавозели; сертаъзим. 
Сертавозе одам. н [Тўламат] Каттаю 
кичикни баравар «ако» дейдиган сертавозе 
бу йигитдан қандай гап чиқаркин, деб ку- 
тиб турди. С. Анорбоев, Оқсой. Ҳозиру [Иро- 
да] нимаси биландир қадимий эртаклардаги 
сертавозе канизакларни эслатиб юборди Аҳ- 
мадга. Ф. Мусажонов, Ҳиммат. 

СЕРТАКАЛЛУФ айн. сермулозамат. Сер- 
такаллуф одам. Сертакаллуф бўлмоқ. н 
Чўққи соқолли бу одам ғоят сертакаллуф.. 
эди. Т. Малик, Иблис девори. Бу мулойим, 
сертакаллуф аёлга рўпара келган ҳар қанақа 
тошюрак ҳам юмшайди. С. Анорбоев. Оқсой. 

СЕРТАРМОҚ 1 Тармоқланган; ён-ат- 
рофга қараб ўсган. Бодом илдизи сертар- 
моқ бўлгани сабабли тупроқ эрозиясига 
қаршилик қилади. «Фан ва турмуш» 

2 Тармоқлари, соҳалари кўп ва хилма- 
хил. Сертармоқ соҳа. н Ҳозир фанлар жуда 
чуқурлашиб, сертармоқ бўлиб кетган. С. Ну- 
ров, Нарвон. 


СЕРТАШВИШ 1 Ташвиши кўп; ғоят 
ташвишли, серхархаша. Серташвиш иш. Сер- 
ташвиш жой. н Серташвиш асрда дунёга 
келдинг.. Э. Воҳидов. 

2 Ғам-ташвиши кўп, тиниб-тинчимас. 
Серташвиш одам. н Бирам серташвиш, би- 
рам серташвишсанки, болагинам! О. Ёқубов, 
Эр бошига иш тушса. Соддагина чодирда ёл- 
ғиз яшаган Навоий дилгир, серташвиш эди. 
Ойбек, Навоий. 

3 Ташвиш ифодалайдиган; ташвишли. 
Дилоромнинг серташвиш кўзлари бир зумда 
чақнаб кетди. Ҳ. Ғулом, Машъал. Азмиддин 
Талъатбейнинг серташвиш юзига.. совуқ 
кўзларига қараб, ўйга толди. Ҳ. Ғулом, 
Машъал. 

СЕРТАЪЗИМ айн. сертавозе. Сертаъзим 
одам. Сертаъзим бўлмоқ. 

СЕРТИКАН Тикани жуда кўп. Сертикан 
гул. н Салқин, нам шамол тепалардаги как- 
тус дарахтларининг сертикан шохларини 
секин чайқатади. И. Раҳим, Тақдир. 

СЕРТИФИКАТ [фр. certiflcat < лот. ser- 
tum — аниқ, тўғри, рост + facere — қилмоқ] 
1 Давлат органларининг молиявий қарз 
(заём) мажбурияти; шунингдек, кўрсатув- 
чига бериладиган давлат заёмлари обли- 
гациялари ва қимматдор банк қоғозлари. 

2 Омонатчининг, белгиланган муддат 
ўтгач, банкка қўйилган омонат суммасини 
ҳамда унинг фоизларини олиш ҳуқуқи ҳа- 
қидаги ёзма ҳужжат. 

3 Ташқи савдо амалиётида: тегишли ва- 
колатли органлар томонидан бериладиган 
ва товарнинг сифати, оғирлиги, ишлаб чи- 
қарилган жойи ва б. хусусиятларини тасдиқ- 
лайдиган ҳужжат. Маҳсулот сертификати. 

4 Бирор нарса, воқеа ҳақидаги расмий 
ёзма гувоҳнома; диплом. Шайхонтоҳур ту- 
манида компъютер саводхонлиги бўйича таш- 
кил этилган курсни якунлаган ёшларга сер- 
тификатлар топширилди. Газетадан. 

СЕРТИФИКАТЛАШ Бирон-бир маҳсу- 
лот ёки хизмат сифат тавсифининг сифат 
стандартида талаб этилган даражага мос ке- 
лишини аниқпаш, тасдиқпаш. Бугунги кун- 
да маҳсулот ва хизматларни сертификат- 
лашда республикамизда фаолият юритаётган 
50 дан ортиқ сертификатлаш идоралари ва 
250 дан ортиқ синов лабораторияларининг 
аҳамияти муҳим. Газетадан. 






СЕРТОМИР 1 Томири жуда кўп. Сер- 
томир гўшт. 

2 Томирлари бўртиб чиққан. Ойим қирқ 
беш ёшлардаги.. қотма аёл бўлиб, қўллари 
эркакларникига ўхшаш йўғон, гўштдор ва 
сертомир эди. Ў. Ҳакимали, Навбаҳор. 

СЕРТОМОҚ Овқатхўр; овқатни кўп 
ейдиган. Сертомоқ одам. Сертомоқ мол. 

СЕРТУК 1 Туки кўп, ҳурпайган, пати 
қалин (гилам, мато, рўмол, шунингдек, ай- 
рим мевалар ҳақида). Боғ кўчалардан аста 
ўтиб борардик, оёқ остида билқ-билқ иссиқ 
тупроқ, ўркачли пахса деворлардан сертук 
олтин шафтолилар осилиб ётарди. Мир- 
муҳсин, Умид. 

2 Тукли, жун босган. Алиохун ўрнидан 
туриб, кенг, сертук кўкрагини қавартиб ке- 
ришди. Ойбек, Танланган асарлар. 

СЕРТУПРОҚ 1 Тупроғи кўп, тупроқ 
босган. Даладан қайтган моллар шовқин- 
сурон билан катта сертупроқ кўчани чан- 
гитиб келмоқда. С. Аҳмад, Муҳаббат. 

СЕРТУХУМ 1 Кўп тухум солинган; туху- 
ми кўп. Сертухум хамир. Сертухум қуймоқ. 

2 Кўп тухум қиладиган; серпушт. Сер- 
тухум товуқ. 

СЕРУЙҚУ Кўп ухлайдиган, ҳадеб ух- 
лайверадиган, уйқудан бош кўтармайдиган. 
Серуйқу одам. 

СЕРУНУМ 1 Яхши унум, маҳсул бера- 
диган. Серунум иш. 

2 айн. серҳосил. Серунум ер. н Серунум 
меҳнат уларни тўқ турмушга қараб етаклар 
эди. Ҳ. Олимжон, Танланган асарлар. 

СЕРУРУҒ 1 айн. серпушт. 

2 Уруғи кўп. Серуруғ тарвуз. 

3 кўчма Қариндош-уруғи жуда кўп. Сер- 
уруғ одам. н Ҳурматли кишилардан бири 
омонатини топширибди-да. Ўзиям жа сер- 
уруғ эканми ? Одамларнинг кўплигини қаранг. 
Т. Ашуров, Марварид тут. 

СЕРФАЙЗ Ғоят файзли, кўркам, кўзни 
қувонтирадиган. Серфайз боғ. Серфайз ҳов- 
ли. Серфайз кўча. Серфайз тўй. н Улар 
серфайз ҳовлига кириб келганларида, эндигина 
тонг ота бошлаган эди. «Ёшлик». 

СЕРФАРЗАНД Фарзанди, боласи кўп. 
Серфарзанд она. н - Боқижон бўлса, ҳамма 
ака-укаларига қараганда серфарзанд. Уетти 
фарзанднинг отаси. Н. Сафаров, Оловли 
излар. 


СЕРФАҲМ Фаҳм-фаросатли; зийрак; 
ақпи ўткир. Рустам эси кириб қолган, китоб 
ўқиб, ҳар гапнинг маънисига тушунадиган, 
серфаҳм, ўйли, ақлли йигит эди. «Муродхон». 

СЕРФИКР Кўп фикрлайдиган; оғир-ваз- 
мин. Серфикр одам. н [Ўзбек ойим:] Куму- 
шинг ўзингга ўхшаш серфикр кўринадир, 
Зайнаб бўлса менга ўхшаш қувноқ! А. Қо- 
дирий, Ўтган кунлар. 

СЕРХАРАЖАТ айн. серхарж. Бир бойнинг 
икки ўғли бўлиб, каттаси маишатпараст, 
серхаражат, пулни ўринсиз сарф қиладиган 
экан. Шукрулло, Жавоҳирлар сандиғи. 

СЕРХАРЖ Чиқимдор, кўп харажат қила- 
диган, кўп пул сарф қиладиган. Серхарж 
одам. 

СЕРХАРХАША 1 Ҳадеб хархаша қилаве- 
радиган, жуда инжиқ; эркатой. Серхархаша 
бола. н Айниқса, Мавлон аканинг «тўрва 
қоқдиси» — икки яшар Нишонтой жуда сер- 
хархаша бола. Ҳ. Ғулом, Машъал. 

2 Инжиқ; нозиктабиат; ҳеч нарса ёқ- 
майдиган. Серхархаша аёл. н Йўлга чиққан- 
дан бошлаб камгап, хомуш бўлиб қолган Ғаввос 
Андхудан чиқиб, қум ичига киргач, серхарха- 
ша, гап ёқмайдиган бўлиб қолган эди. Мир- 
муҳсин, Меъмор. 

СЕРХОСИЯТ Хосияти, фойдаси кўп. 
Серхосият ўсимлик. н Она сути чиндан ҳам 
серхосият. «Фан ва турмуш». 

СЕРЧИҚИМ 1 Чиқими, харажати кўп; 
маблағни кўп талаб қиладиган. Серчиқим иш. 
н Ҳозирча қўлда бажарилаётган бу ҳар 
иккала ишнинг серчиқим эканлигини шундан 
ҳам билиб олаверинг.. Газетадан. 

2 айн. серхарж. Серчиқим одам. 

СЕРЧИҚИТ Серчиқинди, кўп қисми 
чиқитга чиқиб кетадиган. Серчиқит хомашё. 
Серчиқит дон. 

СЕРШАРБАТ айн. сершира. Шафтолининг 
серишрбат этлари ёзнинг иссиқ кунларида 
«чанқоқ босди» бўлади, десерт сифатида иш- 
латилади. К. Маҳмудов, Мевалар. 

СЕРШИРАЖуда ширин; ширадор. Сер- 
шира қовун. Сершира анжир. н Венгер мус- 
кати сершира ea хушбўй бўлиб, ўзига хос ҳи- 
ди ea мазаси бор. Р. Мусамуҳаммедов, Мўл 
узум ҳосили. 

СЕРШОВҚИН 1 Шовқини кўп; шов- 
қин-суронли. Сершовқин кўча. Сершовқин 
цех. н Маҳкам.. Сирдарё бўйидаги сер- 
шовқин, гавжум ишчилар шаҳарчасида кат- 




та бўлган эди. П. Қодиров, Уч илдиз. Те- 
миржон сершовқин, серқатнов йўлка бўйлаб 
бемақсад, беихтиёр борар экан, ҳеч нарса 
ҳақида ўйламасликка уринарди. Ж. Абдул- 
лахонов, Орият. 

2 Шовқин чиқарадиган, шовқин кўта- 
радиган. Шиорлар ва гуллар билан безатил- 
ган катта зал сершовқин болаларга тўлиб 
кетди. О. Ёқубов, Каптар. 

СЕРШОНА Шонаси кўп, кўп шонала- 
ган. Сершона гўза. Сувга қонган ғўзалар сер- 
шона бўлиб ўсади. 

СЕРШОХ Шохи кўп, қуюқ, зич; шох- 
лаб кетган. Сершох дарахт. н Катта сер- 
шох ёнғоқ соясида ўнтача аёл узумларни пю- 
залаб, яшикларга жойлашарди. С. Юнусов, 
Кутилмаган хазина. 

СЕРЯМОҚ Ямоғи кўп, кўп ямоқ со- 
линган. Серямоқ чопон. н [Алиохун] Дўппи- 
сига тўғналган игнани олди, қаердандир ип 
топиб, эски, серямоқ кўйлагининг йиртиғини 
ямашга ўтирди. Ойбек, Танланган асарлар. 

СЕРЯПРОҚ айн. сербарг. Серяпроқ да- 
рахт. н [Ғуломжон] Қўшни эишгини тўсиб 
турган серяпроқ, қалин шохлар орасига кириб, 
мингбоши ҳовлисига қаради. М. Исмоилий, 
Фарғона т. о. 

СЕРУТ Ўти кўп, ўти қалин, зич. Серўт 
яйлов. н Кенжа серўт жойларни қидириб, 
сурувни тоғ томонга ҳайдади. «Олтин бе- 
шик». 

СЕРҚАВИҚ Қавиғи кўп, ораси яқин 
қилиб зич қавилган. Серқавиқ кўрпа. н 
Қамчи.. серқавиқ бўз тўни устидан чандиб 
боғлаб олган қўш белбоғини.. ушлаганча жа- 
воб берди. Ҳ. Ғулом, Машъал. 

СЕРҚАДОҚ Қадоғи кўп, ҳамма ёғи 
қадоқ, қадоқ босган. Серқадоқ қўл. н Ҳам- 
роали серқадоқ кафтларини пешонасига соя- 
бон қилиб, ўша томонга тикилди-да, ўзича.. 
қичқирди. Ш. Ғуломов, Ташаббус. 

СЕРҚАИМОҚ Қаймоғи кўп, кўп қай- 
моқ берадиган. Сигирлардан қишин-ёзин 
бирдек кўп, серқаймоқ сут соғиб олсак, етарли 
озуқа ғамлаб қўйсак, гўшт ҳам, сут ҳам, ёғ 
ҳам, жун ҳам кўпаяди. Ҳ. Нурий, Яшил 
хирмон. 

СЕРҚАТИҚ Қатиғи кўп, кўп қатиқ со- 
линган. Серқатиқ мастава. н У серқатиқ 
гўжа ичиб, қорнини тўйғизиб олган бўлса-да, 
ошпаз Абдулматкарим пиишрган овқатларга 
қараб, кўнгли суст кетарди. М. Осим, Ўтрор. 


СЕРҚАТНОВ 1 Транспорт ва йўловчи- 
лар кўп қатнайдиган. Серқатнов кўча. н 
Темиржон сершовқин, серқатнов йўлка бўй- 
лаб бемақсад, беихтиёр борар экан, ҳеч нарса 
ҳақида ўйламасликка уринарди. Ж. Абдулла- 
хонов, Орият. 

2 Тез-тез келадиган; кунда-шунда. Сер- 
қатнов меҳмон. н Шундан сўнг Пошша хо- 
ла бу ерга, яъни Йигиталининг уйига сер- 
қатнов бўлиб қолди. Д. Нурий, Осмон усту- 
ни. Алихон редакцияга.. айниқса сўнгги вақт- 
ларда анча серқатнов бўлиб қолган эди. М. 
Хайруллаев, Ғурур. 

СЕРҚИЛИҚ 1 Ножўя ёки келишмаган 
қилиқлари кўп, жуда қилиқдор. Серқилиқ 
бола. 

2 кўчма Тез ўзгариб турадиган, инжиқ. У 
узоқ Фарғона қишлоғининг серқилиқ та- 
биатини болалигидан билгани учунми, буюқ- 
да қолгандай, эгнига брезент чакмон, боишга 
оқ намат қалпоқ кийган. Ҳ. Назир, Сўнмас 
чақмоқлар. 

СЕРҚИЛТАНОҚ Қилтаноқли, қилта- 
ноғи кўп. Серқилтаноқ балиқ. 

СЕРҚИРРА 1 Қирраси кўп, қиррадор. 
Серқирра стакан. Серқирра тош. н Ол- 
мосдек серқирра, офтобда чўққилари ярқи- 
раб турган баланд қорли тоғлар кўзни қа- 
маштирарди. Мирмуҳсин, Меъмор. 

2 кўчма Ҳар тарафлама, кенг; мазмунга 
бой, сермазмун. Серқирра истеъдод. Серқир- 
ра олим. н Шоир ижоди шунчалик серқир- 
ра, сербарака, сержилоки, ҳаммаси ҳақида 
бир мақолада айтиб ўтишга асло имкон йўқ. 
«ЎТА». Забардаст олим Тошмуҳаммад Ниё- 
зович Қориниёзийнинг мураккаб ва серқирра 
ҳаёт йўли ҳаммамиз учун ҳайратомуз ва 
ибратлидир. «Фан ва турмуш». 

СЕРҚОШ Қоши қуюқ ва қалин. Очил 
бува ўткир қора кўзли, серқош, чиройли йи- 
гит бўлган. А. Мухтор, Чинор. 

СЕРҚУЁШ Қуёш нури кўп тушадиган; 
қуёшли кунлари кўп. Серқуёш ёз. Серқуёш 
Ўзбекистон. н Шу кунларда серқуёш рес- 
публикамиз далаларида иш қизғин. Газетадан. 

СЕРҚУМ 1 Қуми кўп, қум босган. Сер- 
қум соҳил. Туби серқум дарё. 

2 Қум кўп солинган. Серқум сувоқ. 

СЕРҒАИРАТ Ғайрати кўп; жуда ҳам ғай- 
ратли. Серғайрат бола. н Бозорқул бундай 
пайтларда бош эгиб, хомуш ўтирарди, бугун 
эса серғайрат, жонсарак. А. Мухтор, Чинор. 





Галифе шими, брезент этиги, бутун қиёфаси 
унинг соғлом, ишчан, серғайрат одамлигини 
таъкидлар эди. С. Нуров, Нарвон. 

СЕРҒАЛВА 1 Ғалваси, жанжал-сурони 
кўп; ғалвали. Серғалва жой. н Сайёра иғу 
серғалва хонадонга келин бўлиб тушиб, нима 
ҳузур-ҳаловат кўрди? Газетадан. Одам яшар 
замон юкин орқалаб, Серғалвароқ кечасидан 
бугуни. Э. Воҳидов, Муҳаббат. 

2 Кўп ғалва, жанжал қилаверадиган; 
жанжалкаш. Серғалва одам. 

СЕРҲАРАКАТ 1 Доим ҳаракат қилиб 
турадиган, тиниб-тинчимас; тез ва чаққон 
ҳаракат қиладиган; ҳаракатчан. Муқаддам 
сарғиш жингалак сочли, серҳаракат, хуш- 
чақчақ йигитни эслади. Ў. Ҳошимов, Қал- 
бингга қулоқ сол. Нажмиддин Бухорий олт- 
миш ёшлардан ошган, паст бўйли, елкалари 
кенг, серҳаракат одам. Мирмуҳсин, Меъмор. 

2 Кўп ҳаракат талаб қиладиган. Серҳара- 
кат ўйинлар. 

СЕРҲАФСАЛА Ҳафсалали, ҳар бир иш- 
ни ҳафсала билан қиладиган, эринмайди- 
ган. Серҳафсала одам. н Саидакбар ҳожи 
қутини очди-ю, кўзи тиниб кетди. Унда 
чиндан ҳам завқли, серҳафсала устанинг 
мўъжизакор санъати ўзининг бутун жо- 
зибасини намойиш қилиб турарди: бу олтин 
узук эди. Шуҳрат, Жаннат қидирганлар. 

СЕРҲАШАМ Ҳашами кўп, ҳашамдор; 
жуда ҳам ҳашаматли. Серҳашам бинолар. н 
Улар кирган уй меҳмонхона бўлса керак. Ни- 
ҳоятда серҳашам эди. С. Аҳмад, Пойқадам. 

СЕРҲИКМАТ Ҳикматга бой. Серҳикмат 
мақоллар. 

СЕРҲИММАТ Жуда ҳимматли, сахий. 
Серҳиммат одам. 

СЕРҲОСИЛ Ҳосилдор, унумдор, кўп 
ҳосил берадиган, Серҳосил ер. Серҳосил 
тупроқ. н Ўзбекистон деганда, поёнсиз 
пахтазорлар билан бирга серҳосил мевазор- 
лар, полизу яйловлар кўз олдимизга келади. 
«Саодат». 

СЕСАРКА \р. цесарка < caesar — цезарь: 
Қадимги Римда бой, таниқли уруғ номи]: 
сесарка товуқ Товуқлар туркумига мансуб, 
куркасимон хонаки парранда. 

СЕСКАНМОҚ Ташқи таъсирдан чўчиб 
ёки бирор нарсадан жирканиб сапчиб туш- 
моқ. Сесканиб кетмоқ. н Тўйбека.. совуқ сув 
келтириб, Кумушнинг манглай ва кўксига 
сепган эди, сесканибўзига келди. А. Қодирий, 


Ўтган кунлар. [Зуҳрахон] Эти сесканиб, 
бундай қараса, катта-катта чумолилар 
оёғида ўрмалаб юрибди. А. Муҳиддин, Куёв 
қочди. 

СЕССИЯ [лот. sessio — мажлис, йиғи- 
лиш] 1 Иш, машғулоти даврий равишда 
амалга ошириладиган ваколатли органлар- 
нинг, суд ёки жамиятларнинг иш, йиғилиш 
ўтказадиган даври. Қонунчилик палатасининг 
навбатдаги сессияси. Суднинг сайёр сессияси. 

2 Биржалар фаолиятининг ташкилий 
шакли: кун давомида савдо қилиш учун бел- 
гиланган қатъий вақт. Сессиялардан олдин ёки 
кейин тузилган савдо битимлари ҳақиқий 
ҳисобланмайди ва рўйхатдан ўтказилмайди. 
«ЎзМЭ». 

3 Олий ва ўрта махсус ўқув юртларида: 
белгиланган вақтларда ўқув режасида кўзда 
тутилган имтиҳонларни топшириш даври. 
Қишки сессия. н -Бу метод ҳозир бизга иш 
бермайди, — тушунтирди Зокир юмшаб. — 
Вақт зиқ. Группаларда муҳокама қилдир- 
гунимизча, сессия етиб келади. П. Қодиров, 
Уч илдиз. 

СЕТ [ингл. set] Теннис ўйинида одатдаги 
уч партиянинг ҳар бири. Иккинчи сетда да- 
дил ҳаракат қилган вакилларимиз ҳисобни 
тенглаштиришди. Газетадан. 

СЕТКА [р. сетка — кичкина тўр] 1 Ип, 
пластмасса ва б. дан тўқиладиган тўр халта. 
[Хола] Қўлидаги сеткага нон, овқат, бир-икки 
бош узум солиб, йўл ўртасида бир студент 
йигитдан клиникага қандай боришни сўради. 
Мирмуҳсин, Умид. Биров ишга шошиляпти, 
биров бозордан келяпти, икки қўлида сетка. 
Ў. Умарбеков, Ёз ёмғири. 

2 иқт. айн. жадвал. Тариф сеткаси. 

СЕТОР [ф. — уч торли] Уч торли, 

чертиб чалинадиган, тамбурсимон мусиқа 
асбоби. -Хонандалар сукутда, сеторлар ғи- 
лофда, — деди Андугоний. Мирмуҳсин, Меъ- 
мор. 

СЕШАНБА [ф. а , ,t!<u ] Ҳафтанинг ду- 
шанбадан кейинги, иккинчи куни. Алқисса, 
таҳлил ҳафтада уч кун эрди: шанба, якшан- 
ба, душанба; аммо сешанба куни ҳар бир 
жамоанинг ўз олдига гаплари бор эрди. А. Қо- 
дирий, Кичик асарлар. 

СЕЯЛКА [р. сеять — «экмоқ» с. дан ясал- 
ган от] қ. х. Уруғларни маълум чуқурликда 
бир текис экиш, экинларни ўғитлаш иш- 
ларига мўлжалланган қишлоқ хўжалиги 






машинаси. Эртадан чигит экмоқчи эдик, 
сеялкаларни тайёрлаб қўйяпман. Ойдин, 
Келин ўғил туғибди. Сеялкалар чигитни ма- 
йин тупроқли далаларда бир хил чуқурликда 
ташлаб кетади. Газетадан. 

СЕЯЛКАЧИ Сеялкада ишловчи, сеялка 
билан уруғ сепувчи деҳқон. Сеялкачиларнинг 
қўли қўлига тегмайди, ҳозир улар билан суҳ- 
батлашиш ҳам қийин. Газетадан. 

СЕҲР [а. — жозиба, фусункорлик; 

сеҳргарлик, афсун, жоду; жодугарлик] 1 
Ғайритабиий кучлар, сеҳрли афсун ва дуо- 
лар ёрдамида мўъжиза яратувчи ҳаракат ва 
дуолар; афсун, жоду. Девлар буни сезиб, сеҳр 
билан битта таёқни дуторга, қовун пўчоғини 
доирага айлантириб, мафтун қилувчи куй 
чалиб, қўшиқ айта бошлабдилар. «Олтин 
бешик». Ўғлингизнинг бу иши бежиз эмас: 
марғилонлик сеҳр қилдими, жоду қилдими, 
ҳайтовур, сиз шу йўсинда юра берсангиз, 
эрта-индин ўғилдан ажраласиз. А. Қодирий, 
Ўтган кунлар. Дейдиларки, сенинг кўзларинг 
Афсунгармиш, сеҳр этармиш. Р. Парфи, 
Кўзлар. 

2 кўчма Сўз ёки хатти-ҳаракатдан келиб 
чиқадиган мафтункорлик, фусункорлик, 
жозиба. Куй сеҳрига берилмоқ. н Кўп заҳ- 
мат сўнгида англаб етолдим Устоз Апишер- 
нинг буюк сеҳрини. Э. Воҳидов. Алимардон ўз 
овозининг сеҳри бутун тўйхонани ром эт- 
ганини сезиб, завқ билан ашула айта бошлади. 
Ў. Ҳошимов, Баҳор қайтмайди. 

СЕҲРБОЗ [а. + ф. jL j ■■. ] кам қўлл. айн. 
сеҳргар. 

СЕҲРГАР 1 [а. + ф. jS, — сеҳр, жоду 
қилувчи, афсунгар, жодугар] 1 Сеҳр билан 
ўзи ёки бошқаларни ҳар хил қиёфага 
киритувчи; афсунгар, жодугар (эртак ва 
афсоналарда). Чиройли йигит қиёфасига кириб 
олган сеҳргар Иблис, севгилимни қўлтиқлаб 
кетаётганини кўриб, ёниб кетдим. X. 
Тўхтабоев, Ширин қовунлар мамлакати. У 
сеҳргар бир думалаб, чумчуқ қиёфасига кирди- 
да, «пир» этиб учиб кетди. «Олтин бешик». 

2 кўчма Мафтун қилиб, ўзига боғлаб 
олувчи; фусункор. Сеҳргар кўзлар. Сеҳргар 
қиз. н Радиодан дутор садоси таралар, 
сеҳргар куй Темиржоннинг қалбига кириб 
борар, унинг юзида маъсум латофат уйғо- 
тарди. Ж. Абдуллахонов, Орият. 

СЕҲРГАРЛИК 1 Сеҳр -жоду қилиш ҳу- 
нари, касби. Афлотуннинг қизи отасининг 


сеҳргарлик-жодугарлик ҳунарини ўрганиб ол- 
ган эди. «Луқмони ҳаким». 

2 Халқ эътиқодига кўра, зиён етказиш 
ёки ундан халос қилиш, касалликларни 
тузатиш борасидаги мўъжизавий қобилият. 

3 кўчма Кишининг эс-ҳушини олиб қў- 
йиш; жозибадорлик, фусункорлик. 

СЕҲР-ЖОДУ Сеҳр ва жоду. Сеҳр-жоду 
қилмоқ. 

СЕҲРКОР айн. сеҳргар 2. [Гулхайрининг] 
Товуши майин, баҳор шабадасидай сеҳркор 
мавмсланиб, тўппа-тўғри дилга қуйиларди гўё. 
Ж. Абдуллахонов, Тўфон. 

СЕҲРЛАМОҚ 1 Сеҳр-жоду билан эс- 
ҳушини олиб, ўз измига бўйсундирмоқ 
(эртак ва афсоналарда). Буларнинг ҳаммаси- 
ни сеҳргар Иблис сеҳрлаб қўйди. X. Тўхтабо- 
ев, Ширин қовунлар мамлакати. 

2 кўчма Эс-ҳушини олиб қўймоқ, маф- 
тун қилмоқ, ўзига тортмоқ; ром этмоқ. 
Ўйнаётган йигит ўз санъати билан дав- 
радагиларни сеҳрлаб қўйган эди. Н. Сафаров, 
Оловли излар. Лаълининг катта тим қора 
кўзлари йигитни сеҳрлаб қўйди. Д. Нурий, 
Осмон устуни. 

СЕҲРЛИ 1 Сеҳрлаш, мўъжиза яратиш 
хусусиятига эга, сеҳрловчи; сеҳрланган. 
Сеҳрли таёқча н Шундай бўлгач, сеҳрли 
қалпоқчанинг ёрдамига муҳтожман. X. Тўх- 
табоев, Ширин қовунлар мамлакати. - Мен 
бир сеҳрли булоқ топдим, — деди йигит. «Эр- 
таклар». 

2 кўчма Мафтун этувчи, мафтункор, 
фусункор, ўзига жалб этувчи. [Гулнор] Бир 
ёз кечаси тўлин ойнинг сеҳрли нурида, мана 
шу тераклар остида Йўлчини кутмаганмиди ? 
Ойбек, Танланган асарлар. 

СЕҲРЧИ айн. сеҳргар 1. [Ўзбек ойим:] 
Марғилонликнинг домласи сеҳрчи ҳинди эди, 
мен бўлсам бу ердан ҳинди домла топа ол- 
мадим. А. Қодирий, Ўтган кунлар. 

СИ I [лот. si ] Мусиқада: муайян изчил- 
ликдаги товушқаторнинг еттинчи товуши ва 
унинг нота белгиси. Музикада еттита асо- 
сий товуш бор: до, ре, ми, фа, солъ, ля, си. И. 
Акбаров, Музика саводи. 

СИ II [ фр. si < Sisteme Internationale — 
«халқаро тизим» бирикмасининг қисқарт- 
маси] Халқаро бирликлар тизими — физик 
катталикларнинг асосий ва ҳосилавий ўлчов 
бирликлари тизимининг қисқача номи. 




СИБИЗҒА с.т. Найнинг бир тури; чўпон 
найи (қ. най 3). Ҳамиш сибизға. Сибизға чал- 
моқ. н Мен ҳам қўлга олиб сибизға созим, 
Тўйингга шошарман элдан илгари. Э. Воҳидов. 

СИБИЗҒАЧИ Сибизға чалувчи. 

СИБИР \р. Сибирь — Россия Федера- 
цияси ҳудудининг Осиё қисмидаги табиий 
ўлка]: сибир қилмоқ с. m. map. Сибирга сур- 
гун қилмоқ. [Ҳоким:] Йўқ, ҳукм қатъий. Ғо- 
фир бир умр сибир қилинди! Ҳамза, Бой ила 
хизматчи. 

СИВИЗҒА с.т. айн. Сибизға. Ана, чўпон 
йигит яшил майсазорга ёнбошлаб, қамиш 
сивизғасини чалаётибди. Ҳ. Ғулом, Машъал. 

СИГАРА [фр. cigare < исп. cigarro] Чекиш 
учун найча шаклида тиғиз, зич қилиб ўрал- 
ган ва сирти елимланган тамаки барглари. 

СИГАРЕТА, сигарет [фр. cigarette — кичик 
сигара] Бор бўйича тамаки тиқилган, муш- 
туксиз, шунингдек, зарарли модцалар таъ- 
сирини камайтириш мақсадида махсус 
фильтр билан таъминланган қоғоз найча. 
Сигарета тутатмоқ. Филътрли сигарет. н 
Аҳмад коридорга чиқиб, чўнтагидан сигарет 
олиб тутатди. Ф. Мусажонов, Ҳиммат. Со- 
лиҳ чекаётган сигаретасининг кулини қоқар 
экан, узилиб қолган гапини давом эттирди. 
О. Мўминов, Хиёбондаги уч учрашув. 

СИГИР Бузоқлаган урғочи қорамол. Гов- 
миш сигир. Сигир соғмоқ. Сийлаганни сигир 
билмас. Мақол. н Ҳовли этагидаги оғилхона 
томондан сигирнинг пишиллагани, аллани- 
манинг тап-тап этиб ерга тушгани эши- 
тилди. Ў. Ҳошимов, Қалбингга қулоқ сол. 

Сигир йили Мучал йил ҳисобида ик- 
кинчи йил (қ. мучал). Унинг йили — сигир. 

СИГИРХОНА Сигир турадиган жой, 
молхона, оғилхона. Самин бобо ухладиёв 
деганда, Сайфи билан икки-уч бўлак кунжа- 
рани қўлтиқлаб, сигирхонамизга йўрғаладик. 
С. Сиёев, Ёруғлик. 

СИГИРҚУЙРУҚ Бўйи 60-105 см, барг- 
лари бандсиз, меваси ва пояси тук билан 
қопланган, сариқ шингилсимон тўпгулли 
ўсимлик; бегона ўт (халқ табобатида жа- 
роҳатни даволашда ишлатилади). Сигир- 
қуйруқни [заҳарли бўлгани учун] мол емайди. 
«ЎзМЭ». 

СИГНАЛ [нем. Signal < лот. signum — 
белги] 1 Бирор маълумот, буйруқ, хабар ва 
ш. к. ни яқин ёки узоқ масофага етказиш, 
кишиларни ўзига қаратиш, огоҳлантириш, 


тартибга чақириш учун қўлланадиган шарт- 
ли белги, ишора, товуш ва ш.к. Светофор 
сигналлари. Товушли сигнал. Аниқ вақт сиг- 
нали. Маишна сигнали. Сигнал чироқлари. н 
Шофёрнинг «Йўл очинглар» маъносида бера- 
ётган сигнали бефойда эди. Н. Сафаров, 
Оловли излар. Мансур ҳовли ўртасига ети- 
ши билан орқадан машина сигнали эшитилди. 
Ў. Ҳошимов, Қалбингга қулоқ сол. 

2 кўчма Бирор ҳодисанинг олдини олув- 
чи, у ҳақда огоҳлантирувчи, таъкидловчи 
хабар ёки белги, ишора. -Шундай кўнгилсиз 
аҳволлар тўғрисида сигналлар бўлганмиди? 
-Бўлган эди. Бу ерда ўртоқ Эргашевнинг ҳу- 
шёрлигига тан бериш керак. А. Қаҳҳор, Му- 
нофиқ. Шундан буён икки ой ўтди, ҳали ҳам 
матбуот сигналига жавоб йўқ. «Муштум». 

СИГНАЛИЗАТОР Сигнализация уску- 
наси ёки унинг сигнал берувчи қисми. 

СИГНАЛИЗАЦИЯ [фр. signalisation — 
белгиларни масофага узатиш < signum — 
белги] Сигналлар системаси ва сигнал бе- 
рувчи асбоблар, қурилмалар мажмуи. Авто- 
матик сигнализация. Сигнализация ва алоқа 
воситалари. н [Сигнализация] Вазифасига 
қараб, авариянинг олдини олиш, чақириш, 
буйруқ бериш, ўт ўчириш, қидириш, огоҳ- 
лантириш учун мўлжалланган сигнализация- 
ларга бўлинади. «ЎзМЭ». 

СИДЕРИК [.70/77. sidus, sideris — юлдуз; 
осмон ёритқичи]: сидерик айланиш даври 
астр. Сайёра, астероид ёки кометанинг 
Қуёш атрофида, табиий йўлдошнинг ўз 
сайёраси атрофида бир марта тўлиқ айланиб 
чиқиш даври ( таққосланг : синодик: синодик 
айланиш даври). 

Сидерик ой астр. Ойнинг Қуёш атрофи- 
да тўлиқ бир айланиш даври; таққосланг: 
синодик: синодик ой. 

СИДИРИЛМОҚ Сидирмоқ фл. ўзл. ва 
мажҳ. н. Териси сидирилиб кетди. н У [Ло- 
лахон] енгини шимариб олган, кулча бетлари 
терга ботган, қизил рўмолчаси бошидан си- 
дирилиб, узун соч ўримига илашиб қолган. Ҳ. 
Назир, Сўнмас чақмоқлар. Гавдадан кўчган 
пўст оёқдан ечилган пайпоқдек илон гавда- 
сидан сидирилиб тушади. «Зоология». 

Ичи сидирилиб кетмоқ Ичида ҳеч нарса 
қолмаслик, қорни очиб кетмоқ. Кўк чой ича- 
вериб, ичим сидирилиб кетди. 

СИДИРМОҚ 1 Қўл бармоқлари ёки 
кафтни босиб, бир томонга ҳаракатлан- 

тирмоқ. Эргаш қизарган юзини кафти билан 
сидириб қўйди.. А. Мухтор, Опа-сингиллар. 
Раҳим Саидов титроқ қўллари билан соч 
толасини юз-кўзи аралаш сидириб, кичкина 
ёстиқча билан битта бўлиб ётган сочларига 
секин қўишб қўйди. Ў. Умарбеков, Ёз ёмғири. 

2 Қўл бармоқлари билан тортиб ёки 
суриб туширмоқ, тозаламоқ. Пайпоқни си- 
дириб, тўпиққа туширмоқ. н -Ёмонликка 
яхшилик, — деди ўт ёнида дийдираб ўтирган 
Уббиниёз соқолидаги лойни сидириб. А. Мух- 
тор, Қорақалпоқ қиссаси. -Ҳозир жуда қор- 
ним очди, — деди Турғунбой пешонасидан mep- 
ларини сидираркан. Т. Ашуров. Оқ от. 

3 Артиб, қириб ёки кўчириб олиб таш- 
ламоқ. Бу ерда.. майдоннинг ҳар бир қашлами 
сидириб олиниб, тақир ерда 500 машина си- 
ғадиган катта автобаза қурилаётган экан. 
С. Сиёев, Ёруғлик. Бўтабой ариқ четларида- 
ги ўтларни кетмонлаб сидирди. С. Аҳмад, 
Ҳукм. «Овни нима қиламан!» деб ўйлади Ёд- 
гор нон ушоқларини сидириб оларкан. Ў. Ҳо- 
шимов, Қалбингга қулоқ сол. 

4 кўчма Олиб ташламоқ; холи қилмоқ; 
кетказмоқ. Энг мусаффо хаёл бўлиб ишқ, Қиз 
қалбидан сидирди доғни. О. Ҳожиева. Кулги 
юраклардаги ғашликни сидирди. М. Исмоилий, 
Бизнинг роман. 

Сидириб солмоқ Жеркиб бермоқ, ко- 
йимоқ. - Санобар билан бир оз ҳазиллашдик, 
кулишдик. Ўшанда унинг кеннойиси зарда 
билан уни чақириб, «йигит кишининг олдида 
ҳадеб ҳингиллайверасанми», деб сидириб сол- 
ган эди, — деди Баҳром. М. Қориев, Ойдин 
кечалар. Юзини (ёки бетини) сидириб таш- 
лаб Андиша қилмасдан, уятни йиғиштириб 
қўйиб. 

СИДИРҒА 1 Бир рангдаги, бир тусдаги; 
гулсиз, сийдам. Сидирға духоба. Сидирға ранг. 
н Ёнидаги бўш стул устида турган сидирға 
қора бахмал дўпписини олиб, тақир бошига 
кийди. С. Анорбоев, Оқсой. 

2 Ялпи равишда, ёппасига, бир текис, 
узлуксиз равишда. Мана уч кечаю кундуз 
ҳавонинг қовоғи солиқ: қора ёғнинг тутуни- 
дай қоп-қора булут Асака билан Ўзган ора- 
лиғини сидирға қоплаб олган. Р. Раҳмонов, 
Чангалзордаги шарпа. Қор тоғда сидирға бўл- 
май, қатиқ тўкилгандай олачалпоқ. Шуҳрат, 
Жаннат қидирганлар. 

СИДИРҒАСИГА рвш. Ёппасига, ялпи- 
сига, узлуксиз равигцца. Меваларни сидир- 


ғасига совуқ урибди. н -Сидирғасига ўқий- 
вер, бу нимаси, бизлар ҳам эшитайлик, шай- 
тон қиз! ~ дейди Роҳат келинойи. Ойбек, 
Болалик. 

СИДРА (фақат снқ. сонлар билан) 1 
Марта, карра, бора. Жабборов техникани яна 
бир сидра кўздан кечириш учун беш кун 
имконият борлигини айтди. Н. Ҳайитқулов, 
Ер тафти. -Бугун икки гектардан бир сидра 
теримда 38 центнер ҳосил кўтарибмиз, — деди 
бригадир. С. Акбарий, Чўддаги парвоз. 

2 Одатда бир бутунликни ташкил этув- 
чи нарсаларнинг тўлиқ йиғмаси, тўплами. 
Бир сидра кийим. н Бола-чақа маъмур. Ега- 
ни олдида, емагани кетида. Кийим-кечакдан 
эса уч-тўрт сидрадан, — деди Нафас Йўл- 
дошевич. Ҳ. Носирова, Мен ўзбек қизиман. 

3 Айни бир пайтда; маълум муддатда; 
қачонлардир. Бир cudpa. Бир cudpa шундай 
воқеалар ҳам бўлиб ўтган эди. н Кумушнинг 
заҳарли муаммо мактуби бир сидра Ота- 
бекнинг кўз ўнгидан ўтиб кетди. А. Қодирий, 
Ўтган кунлар. 

СИДҚ | а. — ростлик, тўғрилик, са- 

мимийлик; ҳақиқат] Чинлик, ростлик, са- 
доқат, содиқлик, самимийлик. Мастура қи- 
либ нолишни, Сидқ билан тўкди кўзидан ёшни. 
«Эрали ва Шерали». 

СИДҚИ фолък. Рост, ҳақиқий; ростака- 
мига, чин кўнгилдан, дилдан қилинадиган 
ёки айтиладиган. Сидқи қасамлардан онт 
айтиб, ваъдани қаттиқ қилиб дўст бўлди. 
«Муродхон». [Энаси ўғилларига:] Эна деган 
тилингдан мен, шўр бебахт, Сидқи йиғла, 
пирим келсин тезроқ. «Эрали ва Шерали». 
..Энди сидқи сўрашайлик сиз билан, Ўз юр- 
тимда она-отам омонми? «Зулфизар билан 
Авазхон». 

СИДҚИДИЛ [а. + ф. Jjjj^ — кўнгил, 
қалб садоқати] рвш. Астойдил, чин юрак- 
дан; ҳақиқий. Мана сен, ота-бобонг бизга 
сидқидил хизмат қилдинглар [деди Махсум]. 
С. Анорбоев, Оқсой. Сидқидил бирла қўлига 
ким они тутса агар, Мақсадига етказиб, 
кўнгил ризо қилди қалам. Ҳамза. 

СИДҚИДИЛДАН рвш. Чин дилдан, 
юракдан; астойдил; садоқат ва самимият 
билан. Мен унинг бу ишларни сидқидилдан 
адо этаётганига, мамлакат учун астойдил 
қайғураётганига инондим. Ш. Холмирзаев, 
Қил кўприк. 




СИДҚИДИЛЛИК Садоқатлилик, чин 
садоқат; самимиятлик. Сидқидиллик кўр- 
сатмоқ. Сидқидиллик билан бажармоқ. н У 
буюрган ии/ни сидқидиллик билан тез ва аниқ 
ўтайди. Шуҳрат, Шинелли йиллар. 

СИЁ [ф. бСи — қора; қоралик] с.т. айн. 
сиёҳ. Очилган ғунча гулидек, Сиё сочлари 
сунбулдек, Ширин овозли булбулдек Сиз ёрима 
мендин салом. «Қўшиқлар». 

Дили сиё Кўнгли ғаш, хафа. Кампирнинг 
дили сиё.. Боя сўкчак тагидан ўнтача ўлик 
қурт териб чиқди. Н. Сафаров, Олияхон 
Султонова. Ноз-неъмат муҳайё бўлса-ю, 
дилинг сиё, руҳинг сўниқ бўлса, ҳаётда не 
лаззат бор? М. Жўра, Изтироб. 

СИЁСАТ [а. — бошқариш; раҳ- 

барлик қилиш, бошлаб бориш] Давлат ҳо- 
кимияти шаклларини амалга ошириш ва 
бошқариш; давлат ҳокимиятининг мам- 
лакатни бошқарувда ва халқаро муносабат- 
ларда тутган йўли; давлатни бошқариш 
санъати. Ички сиёсат. Ташқи сиёсат. н 
Мустақиллик туфайли Ўзбекистон Респуб- 
ликасининг давлат сиёсати янгича маъно ва 
мазмун касб эта бошлади. «ЎзМЭ». Бу кунги 
шароит тажрибали хонни бошқача сиёсат 
ушлашга мажбур этди. А. Қодирий, Меҳ- 
робдан чаён. 

2 кўчма Ҳийла-найрангга асосланган, 
йўлига қилинган иш, хатти-ҳаракат; усто- 
монлик. Шу жойда раиснинг обрўси сал дарз 
кетибди. У ўзининг бийлигини сиёсат билан 
ўтказмоқчи бўлган экан-у, бўлмабди. Н. Фо- 
зилов, Дийдор. Деҳқон, косиб халқи но- 
тинчланиб қолди: албатта, уларнинг болала- 
ри кетади-да, фармонда мардикор дейилган, 
аммо, Салим ака, менимча, бу нарса бир сиё- 
сат, бир алдов бўлса керак. Ойбек, Танлан- 
ган асарлар. 

3 с. т. Дўқ, пўписа, кўрқитув. [Навоий:] 
Таҳдид ва сиёсат эмас, меҳрибонлик даркор. 
Ойбек, Навоий. [Беклар:] Сиёсат учун бит- 
та иғвогарнинг бошини кестирмоқ зарур! П. 
Қодиров, Юлдузли тунлар. Ҳа, одамлар ай- 
тар эди, Азроил жон оладиган бўлганда, шун- 
дай сиёсат билан, ҳайбат билан келади, деб. 
«Муродхон». 

СИЁСАТБОЗ [а. + ф. jL>.~ ~қуруқ 
сиёсатчи] Сиёсатбозликни яхши кўрадиган, 
қуруқ сиёсат билан иш кўрадиган. Сиёсатбоз 
кишилар. 


СИЁСАТБОЗЛИК Қуруқ сиёсат билан 
иш тутиш, сиёсат сўқиш, сафсатабозлик. 
Сиёсатбозлик қилиш. 

СИЁСАТДОН [а. + ф. j.~. ...L^u — сиё- 
сатни биладиган, тушунадиган] Сиёсат би- 
лан шуғулланадиган, сиёсатни яхши била- 
диган, тушунадиган; сиёсатчи. Сиёсатдон 
одам. н Сиз, айтайлик, хорижий мамла- 
кат билан музокара олиб борадиган дипло- 
мат ёки сиёсатдонсиз. «Фан ва турмуш». 
Хуллас, атоқли шоир, сиёсатдон, бастакор 
ва таржимон Комил ижоди.. адабиётимиз 
тарихидан мустаҳкам ўрин эгаллаган. «ЎТА». 

СИЁСАТЛИ Гапи ўткир, гапини ўтказа 
оладиган, ҳайбатли, ўз салобати, теран фик- 
ри, қаттиққўллиги билан кишиларни ҳайиқ- 
тирадиган. Сиёсатли бошлиқ. н Бир ҳай- 
батли, сиёсатли нарсалар экан. Булар билан 
олишиб бўлмаса керак. «Ёдгор». 

СИЁСАТЧИ Сиёсат билан шуғулланув- 
чи, сиёсатдон, сиёсат арбоби. Сиёсатчилар 
нега сиёсий партиялар фаолияти ҳақида фикр 
билдирмаяптилар? Газетадан. 

СИЁСАТШУНОС [сиёсат + ф. - 

ўрганувчи, текширувчи] айн. сиёсатдон. Сиё- 
сатшуносларнинг фикрига қараганда, эфир 
доирасида берилган вақт давомида Януко- 
вичнинг.. нисбатан бир оз устунлиги сезил- 
ган. Газетадан. 

СИЁСИИ [а. — сиёсатга, дипло- 

матияга доир] Сиёсатга оид, сиёсат билан 
боғлиқ бўлган, сиёсат соҳасидаги. Сиёсий 
масала. Сиёсий партия. Сиёсий шарҳловчи. 
н Мустақил Ўзбекистон сиёсий партия- 
ларнинг шаклланиши ва фаолияти учун зарур 
шарт-шароитларни яратиб берди. «Муста- 
қиллик» луғати. 

2 Давлатга, давлатчиликка ва фуқаролик 
ҳақ-ҳуқуқига оид. Сиёсий тузум. Сиёсий 
ҳуқуқ. н Ўзбекистон Республикасининг сиё- 
сий тузуми 1992 йил 8 декабрда қабул қи- 
линган Конституцияси, шу асосда қабул қи- 
линган конституциявий қонунлар ҳамда бош- 
қа расмий ҳужжатлар билан белгиланган. 
«Мустақиллик» луғати. 

Сиёсий харита Дунёнинг, қитъаларнинг 
давлатларга бўлинишини, давлатлар ёки 
уларнинг айрим қисмларининг ҳозирги 
кундаги сиёсий-маъмурий тузилишини кўр- 
сатувчи харита. Дунёнинг сиёсий харитаси. н 
Европа сиёсий xapumacuda Могилёв шаҳри 






кичик бир нуқта бўлибкўринди. И. Раҳим, Чин 
муҳаббат. 

СИЁҚ [а. — оқим, жараён, бирор 

нарсанинг бориши, давом этиши; матн 
парчаси] ( 3-шахс бирл. сиёқи ва сиёғи) 1 Авзо, 
афт-ангор, турқ, кўриниш. Ҳавонинг сиёқи 
бузуқ. н Ўғил ҳам отага шунча ўхшарми, 
Кўзингда, сўзингда отанг сиёқи. О. Ҳакимов. 
Достонлар. Чапдастлиги учар қушни олгудек, 
Сиёқидан йўлбарсга чанг солгудек.. Я. Қур- 
бон. Энажон, сўрама қайғу ҳам доғим, Ғам 
билан сарғайди гулдай сиёғим. «Равшан». 

2 Ҳолат, аҳвол, феъл-атвор. Гўёки Со- 
бировнинг «ўғри» деб қилган ҳақоратига 
чидамаган сиёқда гузарга чиқиб, бақириб- 
чақирди. А. Қодирий. Обид кетмон. -[Ку- 
мушнинг] Кундошликка чидайдиган сиёқи йўқ, 
ҳар кун Зайнабингиз билан ғиди-биди қи- 
лавериб, сизни қийнаб қўярмикин дейман, — 
деди Отабек. А. Қодирий, Ўтган кунлар. 
[Йўлдошвойнинг] Сиёқидан зўр генерал бўли- 
шини фаҳмлаб турибман. Ҳ. Ғулом, Тош- 
кентликлар. 

3 Мазмун, маъно. [Тошмурод:] Гапининг 
сиёғига қараганда, Йўлдош қизини сенга ке- 
линликка беришга рози. Газетадан. 

СИЁҲ I [ ф. — қора; қоронғилик; 

бахтсиз, ғамгин] 1 сфт. поэт. Қора, қора 
рангли. Кўзимга қўйибман сиёҳ сурмани, 
Жоним отам, севганимга бер мани. «Қў- 
шиқлар». Қор кетди заминда, Бўртди илк 
гиёҳ, Қоронғи, сиёҳ тунда Шам ёнди гўё. X. 
Даврон. 

2 от кўчма Хат ёзиш учун ишлатилади- 
ган рангли суюқлик. Қора сиёҳ. Қизил сиёҳ. 
Сиёҳ билан ёзилган хат. н Ой чиқди: сербу- 
лут осмон худди сиёҳ сачраган зангори кўй- 
лакка ўхшарди. С. Аҳмад, Уфқ. 

Дили сиёҳ с.т. айн. дили сиё қ. сиё. Ҳайдар 
Ғуломович ҳам уйига дили сиёҳ бир ҳолатда 
қайтди. Ж. Абдуллахонов, Хонадон. Олчин- 
бекнинг бу аянчли аҳволи Шаҳзоданинг дили- 
ни сиёҳ қилди. К. Яшин, Ҳамза. Рўйи сиёҳ 
Юзи қора, қора юзли. Рўйи сиёҳ бўлдик ушбу 
шаҳарга, Бошимиз кесади, осади дорга. «Эра- 
ли ва Шерали». 

СИЁҲ II эск. айн. сиёқ. Ҳавонинг авзойи 
бузуқ, ёғадиган сиёҳи бор. н [Олимовнинг] Шу 
зеҳни, ғайрати турса, келгусида агроном 
бўлиш сиёҳи бор. Ҳ. Назир, Сўнмас чақмоқ- 
лар. [Зикриё қори:} Пўлат деган шу бўлади, 


тақсир. Бунинг икки дунёда ҳам эл бўладиган 
сиёҳи йўқ. Н. Сафаров, Шарқ тонги. 

СИЁҲЦОН [ф. — сиёҳидиши] тар. 

Сиёҳ қуйиб қўйиладиган идишча, ёзув-чи- 
зув асбоби, довот. Шиша сиёҳдон. н Столи 
устида қоғозу қалам, Сиёҳга тўладир сиёҳ- 
дони ҳам. Ж. Жабборов. Сиёҳдон, азизим, қаро 
кўзлигим, Қаро тунлар аро ёриган кўзгу. Ғ. 
Ғулом. 

СИЗ (кш. олм. 2-ш. кўпл.) 1 Ўзидан кат- 
та кишининг ёки ҳурмат билдириладиган 
шахснинг номи ўрнида қўлланувчи сўз 
(тингловчига нисбатан). Бу сизнинг кито- 
бингизми ?н [Оқсол:] Қимирламанг, отахон! 
Сиз келганда, биз турсак ярашади, биз кел- 
ганда, сиз турсангиз, хунук кўринади. А. Қаҳ- 
ҳор, Асарлар. [Меъмор:] Майманадаги Ҳорун 
бўзчи — сиз бўласизми? Мирмуҳсин, Меъ- 
мор. -Акрам ака! — қизнинг овозида гина ара- 
лаш илтижо бор эди. — Сиз мени тушунишни 
ҳам хоҳламаяпсиз! Газетадан. 

2 Кўпчиликка қилинган мурожаатда қўл- 
ланади. Мана, Назира хола ҳам, Шаҳодат 
хола ҳам келишди. Яхши бўлди. Ўзим ҳам 
сизларни йиғиб, икки оғиз гаплашмоқчи эдим. 
А. Қаҳҳор, Хотинлар. -Сизлар ким бўласиз? 
— деди Чўли бобо. -Мана бу йигит бек ҳаз- 
ратларининг инилари, — деди Меъмор. Мир- 
муҳсин, Меъмор. 

СИЗЛАМОҚ Ўзидан каттага ёки бирор 
одамга ҳурмат юзасидан «сиз» деб мурожаат 
этмоқ. Сизлаб гапирмоқ. н Акрамхон ундан 
жавоб мушти кутиб, жангга ҳозирланган 
чоқда даъвогар энди ғазаб билан эмас, ҳазил 
билан ва сизлаб жавоб қилди. И. Раҳим, 
Тинимсиз шаҳар. 

СИЗЛОВУҚ айн. сизлоғич. У[Ҳасан] худ- 
ди бўйнига сизловуқ чиққандай, калласини 
бир ёнга қийшайтириб, афтини бужмай- 
тириб, салом-аликсиз тўғри тўрга ўтаверди. 
С. Сиёев, Аваз. 

СИЗЛОҒИЧ Тук, соч халтачаси оғзи- 
нинг йирингли яллиғланиши; фолликулит. 
Сизлоғичнинг олдини олишда тери тозалиги- 
га алоҳида эътибор бериш айниқса муҳим. 
«ЎзМЭ». 

СИЗМОҚ 1 Бирор нарса орқали ёки 
унинг орасидан аста-секин ёки томчилаб 
ўтмоқ. Молхона томининг бўғотидан сизиб 
тушаётган йирик-йирик томчилар ора-чора 
ярақларди. Ў. Ҳошимов, Қалбингга қулоқ сол. 
[Собирнинг] Лабларининг четидан шўртанг 




томчилар сизиб кирди. М. Мансуров, Ёмби. 
Ориф ака тош тагидан сизиб чиққан бир 
чашмадан ётиб сув ичди. А. Мухтор, Чинор. 

2 кўчма Аста-секинлик билан, оҳиста. 
Янгроқ куй юракка сизиб кириб, гўё сизни 
анвои гуллар чаманзорига етаклагандек бўла- 
ди. Газетадан. Нусратбекнинг кўнглидан: 
«Гулхайри бирон жойга кетсайди», деган 
истак сизибўтди. С. Нуров, Нарвон. 

СИЗОТ, сизот сув Ер остидан сизиб 
чиқадиган сув, зах суви. Сизот оқар зовур- 
лардан, Отилади шағал ва қум. Миртемир. 
Зовурни қанча чуқур олсангиз, сизот сув шун- 
ча тез йўқолади. Ҳ. Нуъмон, Қаҳрамон 
пахтакор. 

СИЗСИРАМОҚ айн. сизламоқ. Ўзидан 
катталарни сизсирамоқ. н Ҳожи.. хотини- 
ни сизсираб: -Сиз икки келин ушлашни бил- 
мабсиз, Зайнабга жабр қилган кўринасиз.. 
— дер эди. А. Қодирий, Ўтган кунлар. 

сизғимоқ шв. айн. сизмоқ 1, 2. Майин 
ел чўққиларни қучиб ётган қор нафасини олиб 
келади; музликдан сизғиб тушаётган сув 
шилдираб оқади. Й. Шамшаров, Тошқин. Ток 
барглари орасидан сизғиб ўтган тангадек 
офтоб нурида олтиндек товланиб турган 
антиқа беҳиларга меҳмоннинг кўзи тушиб, 
завқланди. М. Хайруллаев, Алёр. 

СИИДАМ шв. Сидирға, бир тусдаги; 
гулсиз. Бу — инглиз ҳарбий либоси устидан 
сийдам беқасам тўн кийган 35 ёшлар чама- 
сидаги киши эди. С. Азимов, Оппоқ тонг 
қўшиғи. Ўрта ёшлардаги, сийдам зангор бах- 
мал дўппи кийган бир кииш гапга аралашди. 
С. Абдулла, Таниш башаралар. 

СИИДИК 1 Буйрак орқали ажралиб чи- 
қадиган ва таносил аъзолари орқали таш- 
қарига чиқариб ташланадиган суюқлик; 
пешоб. Сийдик пуфаги (қовуқ). Сийдик йўл- 
лари. Сийдик тутилиши. н Организмдан 
сийдик билан бирга сув, тузлар ва бошқа 
чиқиндилар, шунингдек, организмга кирган ёки 
унинг ўзида ҳосил бўлган турли заҳарли 
моддалар чиқиб кетади. «ЎзМЭ». 

2 с.т. Пушт, насл; сперма, маний. Ўз сий- 
дигидан бўлган бола. н Мен сенларнинг ами- 
рингизга қўшилмадим-у, унинг сийдигидан 
бўлган сенларга қўшиламанми? С. Айний, 
Қуллар. 

СИЙЛАМОҚ 1 Ҳурматини бажо кел- 
тирмоқ, иззат-икром қилмоқ, эъзозламоқ. 
Отасини сийлаганни боласи сийламас. Ма- 


қол. н [Ўзбек ойим:] Ҳали қудаларимизни 
муддаодагидек сийлай олганимиз йўқ, шу ҳол- 
да жўнатсак, бизнинг шаънимизга яхши эмас. 
А. Қодирий, Ўтган кунлар. 

2 Қадрига етмоқ, ҳурматламоқ. Эр — сий- 
лаган ерда азиз. Мақол. н Сийланган жойи- 
да азиздир инсон. А. Орипов. 

3 Меҳмон қилмоқ, зиёфат қилмоқ; қўл- 
лаб юбормоқ (асосан билан сўзи билан 
биргаликда). Умид Ҳафизани эскимо ва ширин 
данак билан сийлади. Мирмуҳсин, Умид. 
Овқатдан кейин бобо меҳмонларни қимиз 
билан сийлади. Ҳ. Ғулом, Тошкентликлар. 
Сарихон [подшони] катта ўтовларга ту- 
шириб, элини йиғиб, қўйни сўйиб, зиёфат 
қилиб, сийлай берди. «Ойсулув». 

4 с.т. Савдо-сотиқца ҳурмат юзасидан 
ортиқроқ, оғирроқ, яхшироқ қилиб бермоқ 
ёки камроқ ҳақ олмоқ. Сизга беш сўм сий- 
ладим. Ўн килограмм ҳамма қатори, беш 
килограмм сизга сийладим. н Одамлар, ҳеч 
бўлмаса икки-уч тупдан сийланг, деб яли- 
наверди. Ҳ. Назир, Бир туп ғўза. 

СИИЛИ шв. Сийланган; иззат-икромли, 
эътиборли, обрўли. Ҳақиқат сўзласа сизга 
Аҳмадхон, Сийли ердан келган экан бу меҳ- 
мон. «Зулфизар билан Авазхон». [Авазхон:] 
Бориб Хидиройга меҳмон бўлайлик, Тургин, 
ойим, сийли жойга борайлик. «Зулфизар би- 
лан Авазхон». 

СИЙЛОВ 1 Сийламоқ фл. ҳар н. 

2 Сийлаб, ҳурмат қилиб бериладиган 
нарса, совға, туҳфа. Унинг эгнида Дурди қи- 
лич берган сарпо — ипак чопон, киссасида 
«бу биздан сийлов», деб Дурди қилич инъом 
этган тангалар шарақлайди. Ж. Шарипов, 
Хоразм. 

3 Савдода хариднинг ортиқроқ, оғирроқ, 
яхшироқ қилиб берилган ёки ҳақнинг 
камроқ олинган қисми. Оғири сизга сийлов. 
Сийлови билан тортиб бермоқ. 

Ўзингга сийлов (бўлсин) кест. Ўзингга 
буюрсин (яъни менга, бизга кераги йўқ). 
Маслаҳатинг ўзингга сийлов. н [Асад:] 
Жўхори-пўхорингиз уста бувам билан ўзин- 
гизга сийлов. Ҳ. Назир, Кўктерак шабадаси. 

СИИМ [ф. — кумуш, нуқра] поэт. 

Кумуш. Хўжасида бўлса ҳам қанча-қанча 
сийму зар, Қарангки, жулдур кийган Эзоп 
мангу қолибди. А. Орипов. 

СИЙМБАР \ф. — оқбадан, гў- 

зал, зебо] Оппоқ, нозик баданли. Қайрилиб 

боқди қив ул сиймбар, қайрилма қош, Мен 
ҳамон урмоқда эрдим тўлғона тошларга бош. 
Газетадан. 

СИЙМИН [ф. — кумуш каби, 

оппоқ] поэт. Кумушранг, кумушга ўхшаш. 
Кўкда моҳ аста кезар, сочар хомуш Борлиқ 
узра сийминҳал. Э. Воҳидов, Шарқий қирғоқ. 

СИИМО [а. — юз, чеҳра; белги, 

аломат, қиёфа] кт. 1 Шахс, зот. Улуғ сиймо. 
н [Қосимбек:] Мовароуннаҳрдаги темурий- 
лар орасида энг соҳибистеъдод, соҳибқудрат 
сиймо — Бобур мирзодирлар. П. Қодиров, 
Юлдузли тунлар. Шоир ва академик Ғафур 
Ғулом шеъриятда ўзига хос, мисли йўқ сий- 
молардан биридир. «Саодат». 

2 Қиёфа, кўриниш; чеҳра, юз. Улуғвор 
сиймо. Гўзал сиймо. н Бизга ғоят азиз, ғоят 
мўътабар Шифокорнинг илиқ сиймоси. Э. Во- 
ҳидов. -Унинг [қизнинг] сиймосида мен ҳаёт 
гўзаллигини кўрдим. Табиат бунёд этган но- 
ёб гул эди у, — деди Самар. М. Қориев, Ой- 
дин кечалар. Қундузхон бундан икки йил ав- 
вал йўқотган онасининг меҳрибон, мунис 
сиймосини қидиради. С. Аҳмад, Қадрдон да- 
лалар. 

3 Бирор шахс образи. Ўйчан мисраларда 
таржимон Маргаританинг изтироб тўла 
сиймосини усталик билан тасвирлайди. 
«ЎТА». 

СИЙМОҚ Қовуқни бўшатмоқ, ёзилмоқ. 
Эрим урмайди дема, Болам сиймайди дема. 
Мақол. н Отлиқ отини тўхтатиб, ундан 
тушди, от сийганда, ундан узоқлашиб турди. 
С. Айний, Қуллар. 

Билиб туриб, сувга сиймоқ Билиб туриб, 
ножўя ёки номақбул иш қилмоқ; гуноҳ 
қилмоқ (ота-боболар эътиқодига кўра, сув- 
га сийиш катта гуноҳ ҳисобланган). 

СИЙМТАН айн. сиймбар. 

СИИНА \ф. — кўкрак, кўкс; кўкрак 

қафаси; қалб, дил] кт. поэт. 1 Кўкрак, кўкс. 
Эслаганда, қизнинг сийнаси Чуқур бир оҳ би- 
лан қўзғалур. Ҳ. Олимжон. Мирқосимнинг 
қўлидаги чақалоқ бирдан йиғлаб юборди. Лаъли 
уни қўлига олиб, бағрига босди-да, лорсиллаб 
турган оппоқ сийнасини тутди. Ҳ. Ғулом, 
Машъал. Ханжарнинг тиғи унинг [Шаҳзода- 
хоннинг] сийнасини бир неча бор ялаб ўтди. К. 
Яшин, Ҳамза. 

2 кўчма Дил, қалб, юрак. Булбул учиб, 
қўнар зоғлар, Сийнам тўла алам-доғлар. 
«Эрали ва Шерали». Неча вақтлар қўлим 


боғли, Банди бўлиб, сийнам доғли. «Юсуф ва 
Аҳмад». 

3 кўчма Қучоқ, бағир; оғуш. Булоқ она Ер 
сийнасидан Шеър сингари қайнаб оқади. Э. 
Воҳидов. Сенинг учун очиқдир кенг жаҳоннинг 
сийнаси. Ғ. Ғулом. 

СИЙНАБАНД [ф. — кўкракпеч, 

ошхўрак; бюстгальтер, лифчик] Аёлларнинг 
ички кийими; лифчик. У сийнабандидан рў- 
молчага ўроғлиқ алланарса чиқариб, эрининг 
олдига ташлади. Н. Аминов, Қаҳқаҳа. 

СИЙПАЛАМОҚ 1 Силамоқ, силаб эрка- 
ламоқ. Мен унинг узун, нозик бармоқларига 
қарадим-у: «Насиб қилса, бир куни мана шу 
бармоқларни сийпалаб, тилла узук тақаман», 
деб қўйдим ичимда. С. Сиёев, Ёруғлик. 

2 Ушлаб, силаб кўрмоқ, силаб текшир- 
моқ, пайпасламоқ. Давлатёрни чамадоннинг 
ялтироқ жезлари жуда қизиқтирди. Уларни 
қўллари билан сийпалаб кўриб: -Бу папкани 
ҳукумат берганми ё сотиб олганмисиз? — деб 
сўради. П. Турсун, Ўқитувчи. 

3 кўчма айн. сийпамоқ 2 (шабада, шамол 
ҳақида). Кўм-кўк ўтзорлар ичидан ёқимли 
шабада эсди-ю, қиз билан йигитнинг юзларини 
сийпалади. Ш. Рашидов, Қудратли тўлқин. 
Баҳор шабадаси юзни сийпалаб, кўкатларнинг 
ҳидини димоққа уради. Ҳ. Нуъмон, Фасллар. 

4 кўчма Яширишга, юмшатишга, бил- 
дирмасликка уринмоқ; хаспўшламоқ. Хурши- 
данинг илжайиб, сийпалаб гапиришида қан- 
дайдир сир бор эди. Д. Нурий, Осмон устуни. 

СИЙПАМОҚ 1 Қўл кафти билан сила- 
моқ. Силаганни сигир билмас, сийпаганни — 
ҳўкиз. Мақол. н Дуодан сўнг барча юз сий- 
пади. А. Қодирий, Меҳробдан чаён. ..эшон 
аллақандай бир дуони ўқиб, соқолини сийпади. 
Ойбек, Танланган асарлар. 

2 кўчма Оҳиста, майин урилиб, тегиб 
ўтмоқ (шамол, шабада ҳақида). Майин ша- 
бада столдаги расмларни сийтаб, уларга жон 
киргизгандай бўлди. Р. Файзий, Кишилари- 
миз қиссаси. Азим теракларнинг шохлари ора- 
лиғидан ой мўралади, унинг яланғоч тўшини 
куз ели сийпабўтди. Й. Шамшаров, Танлан- 
ган асарлар. 

3 кўчма Гап-сўз, муомала билан вазиятни 
юмшатмоқ. Сийлагани пул топмасанг, Сий- 
пагани тилинг бор. Мақол. 

СИИРА | а. — таржимаи ҳол, тур- 

муш тарзи; тарих] дин. Муҳаммад пайғамбар 
ҳаёт йўлини баён қилишга бағишланган, илк 

ислом даврида яратилган диний-тарихий 
асарларнинг умумий номи. 

СИЙРАК 1 Туки кам, қалин, қуюқ эмас. 
Сийрак соқол. Сийрак соч. н Мўмин ака пе- 
шонасини тириштирди, сийрак бароқ қоита- 
ри бир-бирига туташди. О. Ёқубов, Бир 
фельетон қиссаси. Исфандиёр пинагини буз- 
мади. Сийрак мурти бир учиб қўйди, холос. 
С. Сиёев, Аваз. 

2 Кўп эмас, кам; онда-сонда. Чойхонада 
одам сийрак эди. С. Зуннунова, Янги ди- 
ректор. Бугун майдондаги арчалар кўзимга 
аввалгидан сийрак, катта кўриняпти. Ҳ. 
Назир, Сўнмас чироқлар. Бу оилада.. ҳар 
кун ширин-ширин овқатлар тайёрланади. 
Аммо меҳмон сийрак бўлади. Ойбек, Тан- 
ланган асарлар. 

3 Кўзи, тешиклари катта-катта. Сийрак 
тўр. Сийрак элак кунда керак, Пахта элак 
ҳайитда керак. Мақол. 

4 Арқоқ-ўришларининг оралари очиқ- 
очиқ қилиб тўқилган. Сийрак дока. 

5 Унчалик зич бўлмаган, сийраклашган 
(газ, ҳаво ва ш.к. ҳақида). Сийрак булут. н 
Бу ер бўлса денгиз сатҳидан икки-уч минг 
метр баланд, ҳаво анча сийрак. С. Анорбоев, 
Оқсой. 

6 Кам учрайдиган, онда-сонда бўлади- 
ган. Сийрак ҳодиса. н Ўчадиган чироқ ёниб 
ўчади, мақоли каби Туркистон хонларида 
сийрак кўрилган бу маъмуриятпарварлик бизга 
қолса шу омиллардан туғилган ва бунда 
самимий ҳеч нарса йўқ. А. Қодирий, Меҳроб- 
дан чаён. 

СИЙРАКЛАШМОҚ 1 Сийрак бўлиб, 
озайиб қолмоқ. Кўкдаги юлдузлар ойнинг 
ўткир шуъласида эригандай сийраклаша 
бошладилар. С. Зуннунова, Янги директор. 

2 Камаймоқ, озаймоқ. Кўчадаги қатнов 
сийраклашиб, қоронғи туша бошлади. Ҳ. Ғу- 
лом, Машъал. Бирпасда перронда одамлар 
сийраклашиб қолди. Ў. Ҳошимов, Қалбингга 
қулоқ сол. 

3 Кенгайиб ёки маълум ҳажмдаги миқ- 
дори камайиб, салмоғини йўқотмоқ, сий- 
ракланмоқ (газ, ҳаво ҳақида). Юқорига кў- 
тарилган сари ҳаво сийраклашади. 

СИЙРАКЛИК Зич, тиғиз эмаслик; кам- 
лик, кўп эмаслик. Кўчатларнинг сийраклиги. 
н У ҳаяжонлана бошлаганидан ва ҳавонинг 
бу ерда сийраклигидан юраги гупиллаб урди. 
С. Кароматов, Олтин қум. 


СИЙРАТ | а. — таржимаи ҳол, тур- 
муш тарзи; обрў, эътибор, тарих, умр йўли] 
кт. Ички олам; руҳият. Одамнинг суратига 
қарама, сийратига қара. Мақол. н Хуллас, 
сурат бор-у, сийрат йўқ. Сийратсиз тана 
ўлик эмасми? С. Сиёев, Ёруғлик. 

СИЙҚА 1 Ишқаланавериб, суртилавериб 
сайқал топган ёки едирилиб теп-текис бўл- 
ган, сип-силлиқ. Сийқа тош. Сийқа чақа. 
н Бу кун ҳам қуёш, худди совқотаётгандек, 
осмонда бир муддат сийқа танга каби хира 
ялтираб, кўздан йўқолди. X. Султонов, Бир 
оқшом эртаги. Бировлар савдо-сотиқ ёки 
харж билан овора бўлса, бировлар чўнтак- 
ларида сийқа чақаси йўқ, бозор расталарида 
гаранг судралади. Ойбек, Танланган асарлар. 

Сийқа бош 1) сочлари тўкилиб кетган, 
кал бош; 2) кал одам. 

2 кўчма Кўп қўлланган, ишлатилавериб 
кўнгилга урган, меъдага теккан (гап, сўз, 
ибора ва ш. к.) Сийқа гап. н -Подшоҳнинг 
амри вожиб, — деди аллома, сийқа, эски гапни 
ишлатишга мажбур бўлиб. М. Осим, Ибн 
Сино қиссаси. 

Сийқаси чиққан Сийқаланиб кетган, кўп 
чайналган, (ишлатилавериб) кўнгилга ур- 
ган, эскирган. ..улар [ишни орқага судров- 
чилар] уялмай-нетмай.. сийқаси чиқиб кет- 
ган «бажарамиз»ларини такрор-такрор ай- 
тишади. Н. Сафаров, Узоқни кўзлаган қиз. 

3 кўчма Ғоя, мазмун ва бадиийлик жи- 
ҳатидан юзаки, саёз. Сийқа фикр. Сийқа асар. 
н Сотиболдиевнинг баҳслашиши ҳам ал- 
ланечук сийқа, бачкана эди. П. Қодиров, Уч 
илдиз. 

СИЙҚАЛАМОҚ Бирор предметни (тош- 
га, темирга) ишқалаб ёки эгов ва ш.к. би- 
лан сайқал бериб силлиқламоқ. Ғииипни сий- 
қаламоқ. Тезоқар сувлар ҳатто тошларни 
сийқалаб юборади. 

СИЙҚАЛАНМОҚ 1 Сийқаламоқ фл. ўзл. 
ва мажҳ. н. Сийқаланган тош. Сийқаланиб 
кетган муҳр. Сийқаланган танга. н [Равишн 
бобо] Сийқаланган қабр тошини қўли билан 
силади. С. Кароматов, Бир томчи қон. 

2 кўчма Кўп ишлатилаверишдан, так- 
рорлайверишдан сийқаси чиқмоқ, кўнгил- 
га, меъдага урмоқ, эскирмоқ. Сийқаланган 
ибора. 

СИЙҚАЛАШМОҚ 1 Сийқа, силлиқ бў- 
ла бормоқ, силлиқлашмоқ. 




J£ j6i 500 


2 кўчма Мазмуний ёки бадиий жиҳатдан 
саёзлашмоқ; кўп қўлланиб меъдага урмоқ, 
жонга тегмоқ. Бора-бора Қорача Ҳожибнинг 
ҳазиллари сийқалашиб, ҳамманиннг энсасини 
қотира бошлади. М. Осим, Ўтрор. 

СИИҚАЛИК Сийқа хусусиятига, хос- 
сасига эгалик. Тошнинг сийқалиги. Асарнинг 
сийқалиги. н Умуман, адабиёт фани ўқи- 
тилганда, сийқаликдан қочиш керак. Газе- 
тадан. 

СИИҒОҚ Кўп сиядиган, қовуғи бўш, 
беихтиёр сийиб қўядиган. Сийғоқ бола. 

СИИҒОҚЛИК Қовуғи бўшлик, беихтиёр 
сийиб кўйиш, сийдикни тута олмаслик. Тун- 
ги сийғоқлик — уйқуда беихтиёр сийиб қў- 
йиш, асосан, ёш болаларда учрайди. «ЎзМЭ». 

СИЛ | а. — туберкулёз] 1 Турли аъзо- 
лар, асосан, ўпкада ўзига хос яллиғланиш 
билан кечадиган сурункали юқумли касал- 
лик; туберкулёз. Ўпка сили. Суяк сили. Сил 
шифохонаси. н Тамаки тутуни таркибида- 
ги заҳарли моддалар турли хил ўпка хаста- 
ликлари — бронхит, сил, рак касалликларига 
олиб келиши мумкин. Газетадан. Сут ўпка 
яраси ва силга қарши ишлатиладиган халқ 
дори-дармонидир. К. Маҳмудов, Ўзбек тан- 
сиқ таомлари. 

Сил бўлмоқ 1) сил касалига йўлиқмоқ; 
2) кўчма с. т. жуда сиқилмоқ, зерикиб, қон 
бўлиб кетмоқ. [Фотима ўз-ўзига:] Ҳеч бир 
киши билан сўзлашмасдан, сил бўлишга яқин 
келдим. Ҳамза, Туҳматчилар жазоси. Сил 
касали (ёки касаллигиў айн. сил. Сил қилмоқ 
1) сил касалига йўлиқтирмоқ; 2) кўчма с. 
т. юрагини сиқавериб, тоқатини тоқ қи- 
либ юбормоқ. Сил қилиб юбормоқ. н Пош- 
шахонинг жаҳлига теккан яна бир нарса — 
Султонхоннинг бепарволиги! Шу бепарволик, 
шу ўйнаб-кулиб юришлар Пошшахонни сил 
қилади, сил! Чўлпон, Кеча ва кундуз. Юра- 
гимда қабоҳат армон бўлди, Бунинг заҳмат- 
лари мени сил қилди. «Баҳром ва Гуландом». 

2 Шу касал билан оғриган бемор. Сил- 
ларни даволамоқ. Силларни изоляция қилмоқ. 

СИЛАI рвш. Идишнинг чети, лаби, огзи 
билан баравар қилиб. Косани сила қилиб тўл- 
дирмоқ. Ошга сила уч пиёла гуруч солмоқ. 

СИЛА II Олабуға балиқлар оиласига 
мансуб, денгиз, дарё ва кўлларда яшайди- 
ган, овланадиган балиқ. 

СИЛАБ-СИЙПАБ рвш. 1 Бирор нарса 
устидан, юзасидан қўлни аста юргизиб, 


силаб. Бир хаёли унинг ёнига боргиси, тизза- 
си устида турган қўлини силаб-сийпаб, ке- 
чирим сўрагиси келди. «Ёшлик». Ошпаз қадр- 
донининг қоқсуяк елкаларини силаб-сийпаб 
кўришар экан: -Ранжитганим учун кечир, бу 
гал мандан ўтди, ўртоқ, — деди овози қал- 
тираброқ. «Ёшлик». 

2 Силлиқпаб, пардоз-андоз қилиб, у ёқ- 
бу ёғини тўғрилаб. -Кийимларимни кийиб, 
ўзимни силаб-сийпаб бинойидай бўлиб, бозор 
томон жўнадим, — деди Шум бола. Ғ. Ғулом, 
Шум бола. 

3 кўчма Енгил, оҳиста тегиб, уфуриб. 
Енгилгина шўх еллар, Қанот силкиб учади. 
Силаб-сийпаб юзларимни, Бўйларимдан қучади. 
Т. Тўла. 

4 Силаб ва сийпаб, эркалатиб, ардоқпаб. 
Болани силаб-сийпаб эркалатмоқ. 

5 Алдаб-сулдаб, йўлини қилиб. Матери- 
ал йўқ. Ҳатто муҳтарам сайёҳ учун ҳам 
материал тополмай, жума куни келинг, деб 
силаб-сийпабжўнатганимни кўрдингиз-ку!Ъ. 
Раҳмонов, Юрак сирлари. 

СИЛАМА: силама сандиқ Мол-дунё би- 
лан лиммо-лим тўлдирилган сандиқ; сандиқ 
тўла. Силама сандиқ мол. 

СИЛАМОҚ 1 Устидан кафт юргизмоқ, 
сийпамоқ. Дарға оппоқ соқолин силаб, Қараб 
қолди бўлиб паришон. Э. Раҳим. Инобат, худ- 
ди бўғилиб кетаётгандай, рўмолини ечиб, 
томоғини силади. О. Ёқубов, Эр бошига иш 
тушса. 

2 Устидан қўлини астагина юргизиб, 
сийпаб эркалатмоқ. Ғуломжон отхонага ки- 
риб, тўкилган бедаларни охурга териб солди, 
қоронғида ҳам саманининг пешонасини силаб, 
суйиб қўйди. М. Исмоилий, Фарғона т. о. 

3 кўчма Майин, оҳиста тегмоқ (шамол, 
ел, шабада ҳақида). Ариқлар бўйида майса- 
лар шивирлашарди, шабада қирмизи юзларни 
силаб, қўшиқ куйларди. Газетадан. Майин 
эсаётган шамол.. дарахтлар соясида югуриб 
бораётган Саодатнинг юзини, сочларини си- 
лабўтади. Н. Сафаров, Саодатнинг қиссаси. 

Бошини (ёки пешонасини) силамоқ қ. 
бош. Нодира онаси ўрнида Анварнинг бошини 
силади, ювиб-таради ва Анварнинг истиқбо- 
ли учун қайғурди. А. Қодирий, Меҳробдан 
чаён. Нон (ёки пахта) силамоқ этн. Даво- 
лаш мақсадида танадаги оғриқ жой устидан 
нон ёки пахтани босиб-босиб кўймоқ, ай- 
лантирмоқ, сийпамоқ. 





СИЛЕН бот. Чўлда ўсадиган ва қумни 
яхши ушлайдиган кўп йиллик бошоқли ўт. 

СИЛЖИМОҚ 1 Жойидан қўзғалмоқ, су- 
рилмоқ. Нарироқ силжимоқ. н Ҳозир Кри- 
ловнинг машҳур масали эсимга тушди: оққуш, 
чўртанбалиқ ва қисқичбақа аравани уч та- 
рафга тортади-ю, арава ҳеч силжимайди. 
«Шарқ юлдузи». [Бўлим мудири] Шундай 
кулдики, юпқа гардишли кўзойнаги силжиб 
кетди. Ў. Ҳошимов, Нур борки, соя бор. 

2 кўчма Кетмоқ, жўнаб кетмоқ. [Офтоб 
ойим:] Янглишяпсиз, ойи! — [Ўзбек ойим:] 
Янглишсам, янглишмасам, Кумуш бу уйдан 
силжимайди. А. Қодирий, Ўтган кунлар. 

3 Бир тарафга қараб ҳаракатланмоқ, ил- 
гариламоқ. Поезд жанубга қараб силжир эди. 
Газетадан. Эримбет чўккалаганича, эшик 
томонга силжиди. А. Мухтор, Қорақалпоқ 
қиссаси. Туманлар силжийди мисли оқ уюр, 
Парчин булутлару ўтлоқлар бедор. X. Дав- 
рон, Болаликнинг овози. 

4 Сизиб ўтмоқ, сизмоқ, сизғимоқ. Шип- 
дан сув силжиб томчиламоқда. н Ҳалин ток 
барглари орасидан силжиган қуёш нурлари 
унинг юзида, сочларида товланиб ўйнайди. 
Ойбек, Танланган асарлар. 

5 кўчма Ривожланмоқ, илгари босмоқ. 
Таржима назарияси сўнгги даврда жиддий 
тарзда олдинга силжиди. Ғ. Саломов, Тар- 
жима назариясига кириш. Шу тарзда ишлар 
жуда секин силжиди. П. Қодиров, Уч илдиз. 

СИЛЖИШ 1 Силжимоқфл. ҳар. н. Йўлчи 
учун Мирзакаримбойникидан силжиш — Гул- 
нордан айрилиш демак эди. Ойбек, Танлан- 
ган асарлар. 

2 Яхши томонга ўзгариш, олға босиш. 
Кейинги йилларда қишлоқ хўжалигини ри- 
вожлантиришда ҳам ижобий силжишлар рўй 
берди. Газетадан. Чиннисозларнинг ишида жа- 
даллик, силжиш бор. Газетадан. 

3 махс. Модда ёки жисм қатламларининг 
(қисмларининг) бир-бирига нисбатан су- 
рилиши, кўчиши. Сейсмик силжиш. Муз қат- 
ламларининг силжиши. 

СИЛИКАТ(ЛАР) [лот. silex, silicis — чақ- 
моқтош] 1 Таркибида силикат (кремний) 
кислота тузлари бўлган минераллар (дала 
шпати, слюда ва ш. к.). Сунъий силикатлар. 
н Кўпчилик силикатлар кимёвий жиҳат- 
дан барқарор; улар кислоталар таъсирига 
чидамли. «ЎзМЭ». 


2 Шундай минераллардан тайёрланган 
материаллар (шиша, чинни, цемент, ғишт 
ва ш. к.). Силикат бетон. Силикат бўёқлар. 
н Силикат ғишт силлиқ ва кўркам бўлга- 
нидан, устидан пардоз бериш талаб этил- 
майди. «ЎзМЭ». 

СИЛИЦИИ [лот. silicium < silex, silicis 
— чақмоқтош; кремний] айн. кремний. 

СИЛКИЛАШМОҚ 1 Қийишмоқ, та- 
лашмоқ, талашиб-тортишмоқ (савдода, би- 
тишувда). -Бир қанча силкилашишлардан ке- 
йин бой менга хизмат ҳақи учун ойига она 
сутидан ҳалол икки пуд ун, хом-пишиқ ара- 
лаш етти қадоқдан олма берадиган бўлди, — 
деди Шум бола. Ғ. Ғулом, Шум бола. 

2 Айтишиб қолмоқ, сен-менга бормоқ, 
ади-бади айтишмоқ. Арзимаган нарсага сил- 
килашиб қолишибди. 

3 Бел олишувда, курашда бир-бирини 
силтамоқ, силтаб тортмоқ, тортишмоқ. Пол- 
вонлар бир-бири билан силкилашди. 

СИЛКИМОҚ Куч билан у ён-бу ёнга 
силтамоқ, кескин тебратмоқ. Қизнинг наза- 
рида, она перронда ҳамон рўмол силкиб тур- 
гандек эди. С. Аҳмад, Меҳрибон. Майсаларни 
силкиб, шитирлаб бирдан Югуриб ўтди ел — 
безовта, сергак. X. Даврон, Болаликнинг 
овози. Сидиқжон эгарга яхшироқ ўрнашиб, 
отнинг жиловини силкиди. А. Қаҳҳор, Қўш- 
чинор чироқпари. 

Бош силкимоқ 1) бош(ни) қимирлатмоқ. 
Турсунбой oma эгарга қийшиқ ўтириб, хирго- 
йи қила бошлади. От қўшиқ мақомига бош 
силкиб, аста-секин йўртиб кетмоқда. С. Аҳ- 
мад, Ҳукм; 2) бошни қуйига ҳаракатлан- 
тириш билан тасдиқ ишорасини қилмоқ. 
Секретаръ ҳам унинг гапини тасдиқлагандек, 
вазмин бош силкиб қўйди. Ш. Ғуломов, Қалб 
ундайди. Этак силкимоқ айн. этак қоқмоқ қ. 
этак. Қанот силкимоқ айн. қанот қоқмоқ қ. 
қанот 1. Қўл силкимоқ 1) қўлни ҳавода у ён- 
бу ёнга тебратмоқ. Ҳамма кўчада. Ҳамма ун- 
га оқ йўл тилаб, қўл силкимоқда. И. Раҳим, 
Чин муҳаббат; 2) айн. қўл силтамоқ қ. сил- 
тамоқ. Али тажанг умидсизларча қўлини сил- 
киб, туриб кетди. Ойбек, Куёш қораймас. 

СИЛКИНИШ Силкинмоқ фл. ҳар. н. 
Суҳбат шунчалик қизиган эдики, ташқарида 
бўралаётган қор бўрони билан палаткалар- 
нинг силкиниши унча сезилмас эди. Ғайратий, 
Узоқцаги ёр. 






Ep силкиниши айн. зилзила 1. Ер силки- 
нииш ҳозир ҳам жуда катта талафотларга 
сабаб бўлмоқда. Газетадан. 

СИЛКИНМОҚ 1 Силкимоқ фл. ўзл. н. Ой 
тепага келган. Тол барглари шабадада сил- 
киниб йилтирайди. С. Аҳмад, Ҳукм. Арава 
ғижирлаб борар, гап мавзудан мавзуга кўчар, 
Турғуной гапга аралашолмай, бедалар ичида 
бир боғ бедадай силкиниб борар эди. А. Қаҳҳор, 
Мастон. Машина бир силкиниб юриб кетди. 
Э. Раимов. Ажаб қишлоқ. 

2 Ўз гавдасини кескин кўтариб тушир- 
моқ, қаттиқ тебранмоқ. Туя силкинса, бир 
эшакка юк тушар. Мақол. н -Қўшиқ айт- 
санг-чи, Турғуной, — деди Мастон бир сил- 
киниб, устидаги юкларини яхшироқ ўрнаш- 
тириб. А. Қаҳҳор, Мастон. Толипов жон- 
ҳолатда силкиниб, қичқириб юборди. «Шарқ 
юлдузи». 

СИЛКИТМОҚ 1 Силкимоқ фл. орт. н. 

Аҳмаднинг тили калимага келмай қолди, 
«йўқ» деган маънода бош силкитди. Ф. Му- 
сажонов, Ҳиммат. Дутор қуруққина йиғла- 
мас эди, балки бутун коинотни «зир» этти- 
риб ва хаста юракларни «дир» силкитиб 
йиғлар эди. А. Қодирий, Ўтган кунлар. 

2 Ларзага солмоқ. Момақалдироқдай кўк- 
ни силкитиб гумбурлаётган тўп отишмаси- 
ни эшитди. Ойбек, Қуёш қораймас. 

СИЛКИШМОҚ 1 Силкимоқфл. бирг. н. 
Станция биқинидаги қувурлар устида қизлар 
қўшиқ айтиб ўтиришарди. Улар Моҳидил 
билан қўл силкишиб кўришишди. Ж. Абдул- 
лахонов, Тўфон. 

2 айн. силкитмоқ. -Зарари йўқ, — деди 
Каримий, бир бош силкиш билан пешонасида- 
ги сочларини орқасига ташлаб. Н. Аминов, 
Қаҳқаҳа. 

СИЛЛА: силласи қуримоқ 1) куч-қувва- 
ти кетмоқ, ниҳоятда чарчамоқ, тинка-ма- 
дори қолмаслик. [Аматжоннинг] Силласи 
қуридими, қорни очдими, кичкина кетмонни 
елкасига ташлаб, капа томон юрди. С. Сиё- 
ев, Аваз. Бу ерлардан эртага ҳам дон олиш 
керакми? Ким экади, ким ўради, ким янчади? 
Силласи қуриган аёлларми, эти устухонига 
ёпишган болаларми ? Т. Малик, Ажаб дунё; 
2) кўчма ёмон, ночор аҳволга тушмоқ. Мут- 
рибнинг ҳазилнамо байтида Аваз йўқчилик, 
фақирликдан силласи қуриган, аммо кўнгли 
қаноатга тўла некбин шоир қалбини кўр- 
гандек бўлди. С. Сиёев, Аваз. 


СИЛЛАБИК | юн. syllabikos < syllabe — 
бўғин]: силлабик ёзув График белгилари 
бўғин ҳосил қилувчи фонема ёки фонема 
қўшилмаларини ифодалайдиган ёзув. Энг 
кейин шаклланган силлабик ёзувлардан япон 
ва корейс ёзувларини кўрсатиш мумкин. 
«ЎзМЭ». Силлабик шеър тизими Ҳар сатрда 
бўгинлар сони бир хил, тенг бўлишига 
асосланган шеър тизими. Демак, силлабик 
шеър тизими ўзбек шеъриятига хос бўлган 
асосий шеърий тизимдир. «ЎзМЭ». 

СИЛЛИҚ1 Текис, теп-текис, ғадир-бу- 
дурсиз. Тош шу қадар силлиқки, гўё ҳайкал- 
тарош хўп ҳафсала билан йўнган-у, кўта- 
ролмай ташлаб кетган дейсиз! Ҳ. Назир, 
Сўнмас чақмоқлар. Шерали Оғажонга қўл 
узатиб кўришаркан, унинг хотинларникидек 
силлиқ юзига.. қараб, эшитилар-эшитилмас 
«ғоят мамнунман», деб қўйди одоб юзасидан. 
С. Кароматов, Олтин қум. 

2 Сирпанчиқ, сирғанчиқ, ойнадек. Сил- 
лиқ муз. н [Бектемир] Нам, силлиқ қия- 
ликдан сирпаниб, яна сувга «шалоп» этиб 
тушди. Ойбек, Қуёш қораймас. 

3 Бежирим, текис, жилоли. [Жўрахон- 
нинг] Дурраси силлиқ сочларидан сидирилиб, 
пастга тушди. М. Исмоилий, Фарғона т. о. 

4 кўчма с. т. Қад-қомати келишган, 
бежирим, чиройли. Сирти силлиқ жувон. н 
Дуруст, силлиққина йигит экан, деб ўйлади у 
юраги тирналиб. Ў. Ҳошимов, Қалбингга 
қулоқ сол. Олимхон замонасига мувофиқ, 
олифтанамо, ёшига нисбатан чиройли, силлиқ 
киши эди. Ойбек, Танланган асарлар. 

5 кўчма Камчиликсиз, равон (тил, услуб, 
нутқ ва ш. к. ҳақида). Силлиқ услуб. Силлиқ 
гапирмоқ. Силлиқ нутқ. н Поччаевнинг тўғ- 
ри, силлиқ гаплари узоқдан дона-дона янграб 
эшитиларди. А. Мухтор, Туғилиш. 

6 Кишига ёқадиган, қаттиқ тегмайдиган, 
юмшоқ. Силлиқ муомала. н [Собир ака:] 
Силлиққина қилиб жавоб бердим. Сен нима 
дейсан, аяси?0. Ёқубов, Пьесалар. 

7 Муаммосиз; кўнгилдагидек, тўсиқсиз; 
бекам-кўст; бежанжал. Аммо олдиндан тузил- 
ган режалар ҳамиша ҳам силлиққина амалга 
ошавермайди. С. Кароматов, Олтин қум. Бу 
учинчи хотинимдан ҳам хамирдан қил суғур- 
гандек — силлиққина қутулмоқчи эдим, би- 
роқ отим ишнинг пачавасини чиқариб қўйди. 
«Муштум». 

Силлиқ кўчмоқ Бетўсиқ, қаршиликсиз, 
бежанжал бажарилмоқ, ечимини топмоқ 
(бирор хатти-ҳаракат ҳақида). Ишнинг силлиқ 
кўчаётганидан боши кўкка етган Вафо 
атпюр: «Хўш, хўш, бажонидил, бажонидил», 
дея у билан узоқ хайрлашди. Н. Аминов, 
Қаҳқаҳа. 

8 Товушсиз; сездирмасдан. Алимардон му- 
шукдай силлиққина кириб келганини ea синф 
журналини алмаштираётганини ҳеч ким 
сезмай қолди. Газетадан. 

9 махс. Бир текисда, бир маромда, равон, 
шовқинсиз. Тўғри, ишни қойил қиласан, маши- 
налар доим силлиқ айланади. Ф. Мусажонов, 
Камтарин ишчи. 

Сувдан силлиқ чиқмоқ Бирор жанжалли 
ёки жиноий ишдан беайб тарзда, жавобгар- 
ликсиз қутулмоқ. У ташвишдан, тўғрироғи, 
жавобгарликдан ўзини холи қилиш мақсади- 
да танқид қилинган ea қилинмаган чойхона- 
ларнинг деярли ҳаммасини беркитишни.. ло- 
зим топди. Мўминов гўё бу билан сувдан сил- 
лиқ чиқмоқчи бўлди. Газетадан. 

СИЛЛИҚЛАМОҚ 1 Турли материаллар 
(металл, тош, ёғоч ва б.) га ишлов бериш 
билан уларни силлиқ қилмоқ, сайқал бер- 
моқ. Тошни силлиқламоқ. Яхмалакка cye се- 
пиб силлиқламоқ. н У толдан қилинган янги 
кетмон сопини ойна билан қиртишлаб сил- 
лиқлар, хаёлида эса Эралини ачитиб олаёт- 
ган эди. А. Муҳидцин, Ғанишер. 

2 кўчма с. т. Қайта ишлаб, камчилик- 
лардан холи, бекам-кўст, равон қилмоқ. Ус- 
лубни силлиқламоқ. Тилни силлиқламоқ. н 
Гулнор ўз дўсти, сирдоши Зайнаб билан мас- 
лаҳатлашиб, Йўлчига хат ёзишга қарор қил- 
ган ea сўзларини айтиб турган; отин қиз эса, 
Гулнор сўзларини силлиқлаб, қоғозга кўчир- 
ган. Ойбек, Танланган асарлар. 

3 кўчма Қўпол, дағал гапни тўғриламоқ, 
юмшатмоқ. -Дадангиз шунчалик деган бўл- 
салар, худо хайр берсин, — деди Сидиқжон, 
қўпол равишда айтган гапини силлиқлаш учун.. 
А. Қаҳҳор, Қўшчинор чироқлари. 

силлиқлик Текис эканлик, бежи- 
римлик; равонлик. Юзнинг силлиқлиги. н У 
[Нусратбек] онасининг.. қаттиқ қўлларини 
уқалаётганида, ўзининг қўллари оппоқ, семиз, 
силлиқлигини сезиб уялган эди. C. Нуров, 
Нарвон. 

2 Хушмуомалалик, юмшоқлик; осонлик. 
Шу орада ғаламис оралаб, илоннинг ҳақини 


еган, деган гап чиқиб қолди. Силлиқлик билан, 
ўз аризамга биноан қуён бўлиб қолдим. C. 
Аҳмад, Сайланма. 

СИЛЛИҚЛОВЧИ 1 Силлиқламоқ фл. 

сфдш. 

2 Буюмларга сайқал берувчи, сайқаллов- 
чи ишчи, уста. 

СИЛЛОГИЗМ [юн. syllogismos — ҳисоб- 
лаш, ҳисобга олиш, хулоса чиқариш] Ўзаро 
мантиқий боғланган икки қатъий мулоҳа- 
задан учинчи — янги қатъий мулоҳаза ҳосил 
қилиш; дедуктив хулоса чиқариш тури. Сил- 
логизмнинг таркиби хулоса асослари ea ху- 
лосадан ташкил топган. «ЎзМЭ». 

СИЛЛОГИСТИКА [юн. syllogistikos — ху- 
лоса чиқарувчи] Анъанавий формал мантиқ- 
нинг дедуктив хулоса чиқариш қоидалари- 
ни ўрганувчи бўлими. Замонавий математик 
мантиқда силлогистика алоҳида бўлим сифа- 
тида ажратилмайди. «ЎзМЭ». 

СИЛОВСИН 1 зоол. Мушуксимонлар ои- 
ласига мансуб, оёқлари узун, тумшуғи чў- 
зиқ, кўзи жуда ўткир йиртқич ҳайвон. Тоғда 
силовсинни ҳам, қоплонни ҳам кўрдик. Ш. Хол- 
мирзаев, Оғир тош кўчса. Ҳозир ҳам оёғида- 
ги силовсин терисидан тикилган енгил ea 
чидамли чориққа, сарғиш комбинезон шим ea 
костюми устидан кийиб олган нимча пўс- 
тинига, елкасига осиб олган сафар халтаси- 
га қараган кииш уни алъпинистдан ажрати- 
ши қийин. А. Кўчимов, Ҳалқа. 

2 Шу ҳайвоннинг териси, мўйнаси. Бек 
бўлиб.. силовсин тўн, зарли камар бойладинг. 
«Хушкелди». 

СИЛОН Бўри ва итдан туғилган дура- 
гай (гибрид). 

СИЛОС [исп. silos — дон сақланадиган ўра] 
қ. х. Чорва моллари учун ўт, маккажўхори, 
картошка, кунгбоқар ва ш.к. ларнинг кўк 
пояларидан махсус йўл билан тайёрлана- 
диган тўйимли ем, озуқа. Силос бостирмоқ. 
н Ҳосил мўл, тобида силос қилмасанг, ши- 
раси камайиб.. кетади. Ф. Нуруллаев, Бўз 
йигит. Силос, асосан, маккажўхори, оқ жўхо- 
ри поясидан ёки пояси ea донидан тайёрла- 
нади. «ЎзМЭ». 

СИЛОСХОНА [силос + хона] Силос 
бостириладиган иншоот, чуқур, ўра ва ш. к. 
Силосхоналарга маккажўхори кўкпояси узоқ 
вақт тўкилса, силоснинг сифати бузилади. 
Газетадан. 




СИЛОҲ [а. — қурол, қурол-аслаҳа; 

қўшин тури] эск. кт. Қурол-яроғ, аслаҳа. 
Душманимиз ҳануз силоҳини тарк этмади. 
Ойбек, Навоий. 

СИЛСИЛА [а. а I... I .. — занжир; қатор, 
саф; тизим] кт. 1 Маълум тартибда кетма- 
кет тизилган нарсалар. Тоғлар силсиласи. н 
Деразалардан қорга кўмилган дарахтлар, 
томлар, дала ва узоқда тоғ силсиласи 
кўринади. Уйғун, Ҳуррият. Бу — Кўҳисиёҳ. 
Унинг остида яланғоч қўнғир қоялар сил- 
силаси.. Мирмуҳсин, Меъмор. 

2 кўчма Бирин-кетин содир бўлувчи ҳо- 
дисалар тизмаси, занжири. Ҳаёт силсиласи- 
да Олтин ҳалқа дегудек, Одамлар, ёш онани 
Ҳутлаб қўйингиз бу чоқ. А. Исроилов, Биз — 
дунё одамлари. Унинг барча романлари, энг 
аввало, тарихий-социологик йўсиндаги тад- 
қиқотлар силсиласидир. «ЎТА». 

3 Сулола; шажара. Бағрига қон ишмган бу 
қадим тупроқ Кўп кўрган авлодлар силси- 
ласини. А. Исроилов, Биз — дунё одамлари. 

СИЛТАМОҚ 1 Куч билан кескин торт- 
моқ ёки итармоқ. Отнинг жиловини сил- 
тамоқ. Варракни силтаб тортмоқ. н Ан- 
eap аллақачон ерга сакраб тушган, эшикни 
силтаб юборган эди. Ў. Ҳошимов, Қалбингга 
қулоқ сол. [Йигит] «Шуни тўлдириб ун кў- 
тариб келаман», дегандай катта қопини 
силтаб, елкасига ташлади. А. Мухтор, Қо- 
рақалпоқ қиссаси. Ҳиз ҳам ўйнаб турган 
сочини силтаб, орқасига ташлади-ю, унинг 
кўзларига тик қаради. Ў. Ҳошимов, Қал- 
бингга қулоқ сол. 

2 кўчма Сўзини кесмоқ; жеркимоқ. Эр- 
талаб [Сотти] кампирнинг қулоғига ши- 
вирлаётган эди, кампир уни силтаб ташла- 
ди: -Болам, бу одатингни ташла. С. Аҳмад, 
Сайланма. Арзимас нарсага унинг [Шакарнинг] 
чарслиги тутиб, болани силтайдиган, қар- 
ғайдиган қилиқ чиқарди. Ҳ. Назир, Кўктерак 
шабадаси. 

Орқага силтамоқ қ. орқа. Этак силтамоқ 
айн. этак қоқмоқ қ. этак. Қўл силтамоқ 1) 

қўлни кескин силкитиб, норозилик, жаҳл, 
умидсизлик каби маъноларни ифодаламоқ. 
-Бас, кўп вақиллама! — деди махдум қўл 
силтаб. М. Исмоилий, Фарғона т. о. Низо- 
миддинов жаҳл билан қўл силтади. С. Аҳмад, 
Ҳукм; 2) бепарво бўлмоқ; воз кечмоқ. Шун- 
дан кейин ҳақли савол туғилади: бугун ул- 
кан зафарлар олдида боғлардан кечдик, булбулу 


қушларга қўл силтадик. Эртага-чи ?! Газе- 
тадан; 3) эътиборсизлик, масъулиятсизлик 
билан қарамоқ. Болалар тарбиясига қўл сил- 
таган шахс келажак олдида жавобгардир. 
Газетадан. 

СИЛТАНМОҚ 1 Силтамоқ фл. мажҳ. н. 

2 Силтамоқ 1 фл. ўзл. н. Холида қўлимдан 
беҳолгина силтаниб чиқди-ю, япроқлари оқ- 
шом шабадасида оҳиста силкиниб турган 
ўрик тагидан бурилиб, муюлишда кўздан ғойиб 
бўлди. Ў. Ҳошимов, Хаёлларга бўламан тут- 
қун. Шу пайт машина силтаниб, жойидан 
жилди.. М. Мансуров, Ёмби. 

Кейинга (ёки орқага, ортга) силтанмоқ 
1) ривожланмаслик; судралмоқ; орқада қол- 
моқ. Ишимиз олға силжиш ўрнига орқага 
силтанаётгандай бўларди. Ҳ. Назир, Кўкте- 
рак шабадаси; 2) орқага сурилмоқ, кечик- 
тирилмоқ. Тўйнинг кейинга силтаниши.. эса 
тақдир иши.. А. Қодирий, Меҳробдан чаён. 

СИЛТОВ 1 Силтамоқ фл. ҳар. н. Ҳўл 
силтови. 

2 Кескин тортиш, кўтариш ёки итариш; 
кескин қўл ҳаракати. Илкис бир силтовдан 
арқон чирт узилди. «Шарқ юлдузи». Уларни 
ажратмоқчи бўлганлар яна силтов еб, четга 
чиқишар эди. Қ. Кенжа, Нотаниш гул. 

3 кўчма Туртки, баҳона, сабаб. Тўй сил- 
moeu билан тўн битар. Мақол. н -Бугун 
театрда яхши нарса бор. Кўриш керак, — 
Карим уларни тўхтатмоқчи, шу силтов би- 
лан Ойтўтини олиб қолмоқчи бўлди. Ойдин, 
Ҳикоялар. 

4 Қаттиқ гап, туртки, жеркиш. [Нодир- 
нинг] Келинойисига нисбатан илтифотсиз- 
лиги билиниб турса ҳам, айтганини бажа- 
рар, ҳатто дағдаға, силтовларига бутунлай 
ўрганиб қолгандай эди. Ж. Абдуллахонов, Тў- 
фон. 

СИЛУЭТ [фр. silhouette — ёндан кўри- 
ниши сояга ўхшатиб карикатураси чизил- 
ган француз давлат арбоби Эде Силуэт (18- 
аср) номидан] 1 Шакл ва нарсаларнинг те- 
кис юзада яратилган бир тусдаги тасвири. 

2 Нарсалар ва қиёфанинг унинг соясига 
ўхшатиб чизилган шакли. Силуэт билан Гер- 
манияда Ф. О. Рунге, А. Менцелъ, П. Коневка; 
Россияда Ф.П. Толстой, Е.М. Бем ea бош- 
қалар шуғулланган. «ЎзМЭ». 

3 кўчма Шарпа, қора, кўзга чалинган 
нарса. Тоғ силуэти. н Чироқ шуъласида ик- 
ки хотиннинг юзи, бурунлари бир-бирига те- 





гар даражада яқин. Четдан қора силуэтдай 
кўринар эди. А. Мухтор, Опа-сингиллар. 
Кўчадан кузатган киши кўзига аҳён-аҳёнда 
уйнинг у ёқ-бу ёғига юраётган киши силуэти 
чалинади. Газетадан. 

СИЛҚИМОҚ 1 с. т. Сирқимоқ, сизмоқ; 
томчиламоқ. Умри опа силқиб келаётган кўз 
ёшларини рўмолининг учи билан артиб, Боқи- 
жоннинг пешонасини силади. Газетадан. Illox- 
шабба орасидан сув силқиб томчиларди. Ой- 
бек, Қуёш қораймас. 

2 кўчма Аста тўпланиб чиқмоқ; пайдо 
бўлмоқ. Булар, албатта, шоиранинг юраги- 
дан силқиган азиз ва қадрдон ҳис-туйғу- 
ларнинг бир зумгина оройиши, ўйчанлик ва 
сокинликдир. «ЎТА». 

СИЛҚОВЛАНМОҚ Ҳолсизланмоқ, ма- 
дорсизланмоқ, ҳаракати сусаймоқ. Нуқра бу 
гапни ҳеч кимга айта олмади. Унинг сил- 
қовланиб юргани сабабини билолмай эри ҳам 
фиғон бўларди. Мирмуҳсин, Ҳикоялар, қис- 
салар. 

СИМ I [ф. — металл чивиқ, ип; ку- 

муш] 1 Ип, чилвир, чивиқ кўринишдаги 
узун металл буюм. Пўлат сим. Мис сим. Йў- 
ғон сим. Ингичка сим. Сим тўр. Сим ғов. н 
[Ҳожар:] Нима ? Оғзингизни ёпинг! Молхона- 
га сим билан тортиб қўяман, остонадан ўли- 
ги чиқади. Ҳамза, Паранжи сирлари. Йўл 
чеккасидаги янтоқлар худди занг босган 
симдай қовжираб ётар.. эди. Н. Фозилов, 
Дийдор. 

Тиканли сим Ғов, тўсиқ учун ишлати- 
ладиган махсус сим. Ҳар қадамда.. танкка 
қарши қазилган чуқур, бир неча қатор тор- 
тилган тиканли сим.. А. Қаҳҳор, Асарлар. 

2 Электр ёки телефон линиясига тор- 
тиладиган ўтказгич. Электр сими. Телефон 
сими. Сим тортмоқ. н Вагонлар ўнтача 
келади. Уларнинг тепасидан бир-бирига 
электр сими тортилган. Ҳ. Назир, Ёнар дарё. 

Сим қоқмоқ с. т. Телефон орқали гап- 
лашмоқ, телефон (қўнғироқ) қилмоқ. [На- 
зокат] Кечга яқин сим қоқди. Ҳимматилла у 
билан жуда яхши ганлашди. Шуҳрат, Умр 
поғоналари. 

3 Мусиқа асбобларининг металл ипи; 
металл тор. Танбур сими. н Агар алдамаса 
шу совуқ симлар, Гар шул эшитганим бўлмаса 
рўё, Сен она эмассан, дорсан, табиат, Сен 
бешик эмассан, жаллодсан, дунё! А. Орипов. 


4 Симдан ясалган, тўқилган. Виктор 
шундай деди-ю, эски сим каравот тагидан 
сандиқдек зил-замбил чамадонини тортиб 
олди. С. Кароматов, Олтин қум. Этакдаги 
сим тўр ортида товуқлар қақағлайди. Ў. 
Ҳошимов, Қалбингга қулоқ сол. 

Сим жуяк шв. Сим хаткаш ёрдамида тор- 
тилган жўяк, ариқ. 

СИМ II кт. айн. сийм. Хазинанинг симу 
зарга эҳтиёжи не даражада! Ойбек, Навоий. 

СИМБАР поэт. айн. сиймбар. Осмонга 
қарасам — юлдуз ўйнайди, Ерга боқсам — ёр 
кетишга қўймайди. Юзига қарасам холи 
ярашиб, Симу симбарига кўзим тўймайди. 
«Қўшиқлар». Сарвқомат нозик ситора, On- 
поқ томоқ, қора қош симбар, Бир-бирига 
интиқ икки дил, Бир-биридан олис икки жон. 
М. Али, Боқий дунё. 

СИМБАТ фолък. айн. сумбат. Менга ҳам 
берибди сину симбатни, Мен не қилай давла- 
ти йўқ келбатни ?! «Равшан». 

СИМБИОЗ [ юн . symbiosis — биргаликда 
яшаш] Икки ва ундан ортиқ турларнинг 
бир-бирига фойда келтириб бирга яшаши. 
Худди шунга ўхшаш симбиоз кавш қайта- 
рувчи сутэмизувчилар билан улар орасида 
яшайдиган инфузориялар орасида ҳам мавжуд. 
«ЎзМЭ». 

СИМВОЛ [юн. symbolon — белги, рамз; 
аломат; тимсол] 1 айн. рамз 1. Оқ каптар — 
тинчлик символидир. 

2 Кимёвий элементга берилган лотинча 
номнинг қисқартирилган шакли. Мас., Na 
— натрий элементининг, N — азот элемен- 
тининг символи. 

3 Бирон-бир ғояни ўзида мужассамлаш- 
тирувчи бадиий образ. 

4 У ёки бу фанда қабул қилинган бирон- 
бир катталикнинг, бирликнинг шартли бел- 
гиси. Кимёвий символлар. 

СИМВОЛИЗМ [юн. symbolon — белги, 
рамз; тимсол ] 1 Символлар, рамзлар маж- 
муи. 

2 19-аср охири — 20-аср бошларида даст- 
лаб Францияда, кейин Европанинг бошқа 
мамлакатларида пайдо бўлган адабий оқим 
[Символизмда белги, рамз (символ) поэтик 
образлиликнинг чўққиси, ғоянинг энг му- 
каммал ифодаси сифатида намоён бўлади]. 
Символизмнинг юзага келиши Париж Ком- 
мунаси тугатилгандан кейин француз воқе- 




лигида вулсудга келган ижтимоий-тарихий 
шароит билан боғлиқ. «ЎзМЭ». 

символик эск. айн. рамзий. Символик 
тасвир. Символик образ. 

СИМВОЛИСТ Символизм тарафдори, 
символизмга амал қилувчи киши. 

СИМВОЛИСТИК 1 Символизмга ва 
символистга оид, символизм руҳидаги. Сим- 
волистик асар. 

2 Символик, рамзий. Символистик образ. 

СИМДЎЗИ \ф. ^... — кумуш ипда 
тикилган] Зардўзликда бадиий буюмлар 
кашта гулларини оқ ёки зарҳалланган кумуш 
ипда қоплаб тикиш усули. 

СИМЁН 1 Ориқ, рангпар, пачақ одам. 
Туф де, кўзинг тегади, касофат! Шу сўзинг- 
ни менга айтсанг, тишингни суғуриб олар- 
дим. Кошкийди менда тиш бўлса-ю, сенда 
гавда, симён. Ойбек, Танланган асарлар. 

2 кўчма сўк. Ярамас. 

СИМЁҒОЧ Электр симларини ўтказиш 
учун ерга тик ҳолатда ўрнатилган баланд, 
йўғон хода. Алишер дарвозамиз олдидаги сим- 
ёғочга суянганча, йиқилган машинани томо- 
ша қилиб турган экан. Ў. Усмонов, Сирли 
соҳил. Симёғоч учига ўрнатилган лампочка 
ёруғида ҳовуз суви ялтираб кўринади. М. Ҳаз- 
ратқулов, Журъат. 

СИМИЛЛАМОҚ 1 Сирқирамоқ, зирқи- 
рамоқ. Оёқларим симиллаб оғрияпти. 

2 шв. айн. имилламоқ. 

СИМИРЕНКО [украин олими Л. П. Си- 
миренко номидан] Пўсти яшил, эти кўким- 
тир-оқ, серсув, хушбўй кечпишар олма нави. 
Ўзбекистонда симиренко нави 20-асрнинг 70- 
йилларида боғларда ўстирилиши жиҳатидан 
1-ўринни эгаллаган. «ЎзМЭ». 

СИМИРМОҚ 1 Ичга тортиб ичмоқ. Қи- 
мизни симирмоқ. н Валиев илиб қолган чой- 
ни симирди. Э. Усмонов, Ёлқин. Отанинг қў- 
лига бериб қўбизни, Кетидан тутдилар тўла 
қимизни. Симирди-да, ота қўбизни тортди, 
Эшитганлар чуқур завқларга ботди. М. Ала- 
вия. 

2 Чуқур нафас билан ичга ютмоқ. Тоза 
ҳаводан симирмоқ баҳонасида Расулжон тез- 
роқ ҳовлига чиқа қолди. Ж. Абдуллахонов, 
Хонадон. Ота райҳон ҳидини симирди. А. Эшо- 
нов, Ота. 

3 кўчма Мириқиб вужудига сингдирмоқ; 
туймоқ; руҳан ҳис қилмоқ. [Султонмурод] 
Ишқ дардини тотли май каби симирмоқдан 


гўё лаззатланади. Ойбек, Навоий. Шеър зу- 
лолидан симирдим бир пиёла тўлдириб, Воҳ, 
кўринди менга ҳар бир қатраси уммон қадар. 
Э. Воҳидов. 

Сув келса симириб, тош келса кемириб 

Ҳар қандай қийинчиликларни енгиб, улар- 
га бардош бериб. Ўлиб-тирилиб, тиришиб- 
тирмаишб, cye келса симириб, тош келса 
кемириб, эндигина одам қаторига кирдим. X. 
Султонов, Отамнинг юрти. 

СИМКОР [ф. jK ... — ҳунармандлар- 
нинг ўз шогирдларига тўлайдиган иш ҳақи] 
тар. 1 Хўжайинлар томонидан шогирдларга 
ёки ёлланиб ишловчи ҳунармандларга иш- 
бай асосида тўланган иш ҳақи. -Йўқ, йўқ — 
деб кулди уста Олим, — мен сизга ўхшаб дў- 
коннинг устида сира тухум босган эмасман, 
симкорни кўзим қиймайдир, десангиз мен 
ишонар эдим. А. Қодирий, Ўтган кунлар. 

2 Ишбай асосида иш ҳақи олиб ишлов- 
чи шогирд ёки ҳунарманд. Эсимда, ёшлик 
чоғимда шаҳардаги симкорлар иш ташла- 
ганлар, боёнларнинг кўпи ён берган. У. Ис- 
моилов, Сайланма. 

СИММЕТРИК Симметрия қонунлари 
асосида жойлашган ёки ясалган; симмет- 
рияга эга бўлган. Симметрик бино. Симмет- 
рик шакл. н Тенглик типидаги (мас., ай- 
ният, эквивалентлик, ўхшашлик) муноса- 
батлар ҳам симметрик бўлади. «ЎзМЭ». 

СИММЕТРИКЛИК 1 Бирор нарса, 
предмет қисмларининг симметрия ҳолати- 
да бўлиши. Иншоот қисмларининг симмет- 
риклиги. 

2 мат. Икки ўринли, икки ҳадли муно- 
сабатларнинг хоссаси. 

СИММЕТРИЯ [юн. symmetria — ўлчов- 
дошлик; мутаносиблик, мослик] Бирор 
нарсанинг маълум нуқта, тўғри чизиқ ёки 
текисликка нисбатан қарама-қарши то- 
монларда бўладиган қисмларининг жой- 
лашишидаги мутаносиблик, ўхшашлик, 
мослик, уйғунлик. Симметрия маркази. 
Симметрия ўқи. Симметрия ҳолатини сақ- 
ламоқ. 

СИМОБ [ф. — кумуш суви] 

Менделеев даврий системасининг II гуру- 
ҳига мансуб кимёвий элемент; оддий тем- 
пература шароитида суюқ ҳолда бўладиган 
кумушранг оғир металл. Симоб кумуш ранг- 
ли, суюқ ea тез буғланувчи металл бўлиб, 
ўзининг суюқлиги ea текис юзада.. ҳаракат- 





ланшии билан бошқа металлардан фарқ қи- 
лади. «Фан ва турмуш». Ёниб бўлаёзган шам 
шуъласида шайхнинг мижжаларида ёш том- 
чилари симоб зарраларидай милтираб турар- 
ди. О. Ёқубов, Кўҳна дунё. 

СИМОБИ(Й) [ф. ^-iLo-L-UJ — симобдай, 
симобга ўхшаш] Симоб рангидаги, кумуш- 
ранг; кумушсимон оқ ялтироқ. Симоби сал- 
ла. н Робия товонига тушадиган узун симо- 
би чакмонини бошига ёпинди-ю, Тоҳирнинг 
отига мингашиб чиқиб кетди. П. Қодиров, 
Юлдузли тунлар. Бошига симобий салла, эг- 
нига банорас тўн кийган бир отлиқ дарвоза 
олдида эгардан тушди-да, жиловни ўз хиз- 
маткорига тутқазди. М. Осим, Ўтрор. 

СИМОБЛИ 1 Таркибида, ичида симоб 
бўлган. Симобли руда. 

2 Симоб воситасида ишлайдиган. Си- 
мобли манометр. 

СИМПАТИК | юн. sympathes — раҳмдил, 
ҳамдард; хайрихоҳ]: симпатик нерв системаси 

тиб. биол. Одам ва умуртқали ҳайвонлар ве- 
гетатив нерв системасининг ички аъзолар 
фаолиятини яхшилаш, тартибга солишда 
иштирок этувчи, организмнинг ташқи му- 
ҳит билан таъсирлашуви учун зарур бўлган 
энергия ажралувини фаоллаштирувчи қисми. 
Симпатик сиёҳ Махфий ёзишмаларда қўл- 
ланадиган, фақат қизитилганда ёки махсус 
кимёвий эритма билан ҳўлланганда кўрина- 
диган туссиз (рангсиз) сиёҳ. 

СИМПАТИЯ [ юн . sympatheia — раҳмдил- 
лик, ҳамдардлик; хайрихоҳлик] Бирор шахс 
ёки нарса-ҳодисага нисбатан бўлган ижобий 
муносабат. Фирдавсий Рустам образини зўр 
муҳаббат билан тасвирлаб, бутун симпатия- 
сини унинг томонига тўкиб солади. Газета- 
дан. Антитеза усулидаги тасвирда ёзувчи ёки 
шоир бирор шахс ёки воқеага нисбатан ки- 
тобхонда симпатия ёки антипатия уйғотади. 
«ЎТА». 

СИМПОЗИУМ 1-70/77. symposium < юн. 
symposion — мусиқа, шеър ўқиш билан ўта- 
диган йиғин, зиёфат] Бирор илмий масала 
бўйича ўтказиладиган халқаро илмий кен- 
гаш; илмий анжуман. Геолог олимлар халқаро 
симпозиуми. н Римда ўтказилган халқаро 
симпозиумда маълум қилинишича, сўнгги 25 
йил давомида грипп эпидемиясини юзага кел- 
тирадиган вируслар миқдори 231 тага етди. 
Газетадан. Кузда, Темурийлар даври санъатига 
бағишлаб ўтказилган ЮНЕСКО симпозиуми 


арафасида, телевидениеда студентларнинг 
топқирлик мусобақаси ташкил қилинган эди. 
Ў. Ҳошимов, Қалбингга қулоқ сол. 

СИМПТОМ [юн. symptoma — воқеа, сар- 
гузашт; ўхшашлик; белги, аломат] тиб. Би- 
рор касаллик ёки патологик ҳолатнинг бел- 
гиси. Ҳар қандай касаллик симптомлар йи- 
ғиндиси (синдром) га қараб белгиланади. 
«ЎзМЭ». 

СИМРАЙМОҚ с.т. Норози, энсаси қот- 
ган ҳолда қараб турмоқ. Нуъмон унинг ор- 
қасидан бир зум симрайиб қараб турди. 
«Шарқ юлдузи». 

СИМ-СИЁ(Ҳ) Қоп-қора, тим қора; қоп- 
қоронғи, тим қоронғи, зим-зиё. Олдинда Ҳа- 
ким, орқада тўрт оғайни йўлга тушишди. 
Сим-сиё тун. Атроф жим-жит. М. Ҳаз- 
ратқулов, Журъат. Не зотлар ўтдилар ҳас- 
ратга тўлиб, Кунлари зимистон, туни сим- 
сиё. А. Орипов, Йиллар армони. 

СИМСИЗ Сими йўқ, симдан фойдалан- 
май ишлайдиган. Симсиз алоқа. н Бондарни 
симсиз телефон дейишлари бежиз эмас. 
Шуҳрат, Шинелли йиллар. 

СИМ-СИМ 1 рвш. Симиллаб; давомли 
равишда. Кунлар ўтди. Оёқ оғриғи анча 
босилди. Аммо энди унинг [Йигиталининг] 
аъзойи бадани мисдай қизиб, сим-сим зир- 
қирайдиган, ўзи эса аҳён-аҳён лоҳас бўлади- 
ган бўлиб қолди. С. Кароматов, Тоғ гўзали. 
-Қандай оғрийди? Сим-сим оғрийдими ёки 
пичоқ санчгандай? — деб сўради ҳамшира. Н. 
Аминов, Қалтис хато. 

2 кўчма Бир маромда, майдалаб. Ёмғир 
ёғади сим-сим. «Ёшлик». Ёмғир сим-сим ёғар, 
саман тоғнинг ёлғизоёқ йўлидан шилт-шилт 
босиб борар эди. М. Ҳазратқулов, Журъат. 

СИМТАРАШ шв. Қашлағич. 

СИМТЎР Симдан қилинган тўсиқ. Ат- 
рофи симтўр билан ўралган майдончада бо- 
лалар футбол ўйнашмоқда. С. Нуров, Май- 
саларни аёз урмайди. Палата жимжит эди, 
пашша учса ҳам эшитилади, лекин учадиган 
пашшанинг ўзи йўқ — деразаларнинг сирти- 
дан майда тешикли симтўр тутилган.. М. М. 
Дўст, Лолазор. Этакдаги симтўр ортида 
товуқлар қақағлайди. Ў. Ҳошимов, Қалбинг- 
га қулоқ сол. 

СИМФОНИК [юн. symphonos — оҳанг- 
дош] Симфония мусиқа шакли билан боғ- 
лиқ, шунга алоқадор. Симфоник мусиқа. Сим- 
фоник этюдлар. н Ошхона ёнидаги сим- 




ёғочда ўрнатилган радиодан симфоник куй- 
лардан берилаётган концерт янграрди. Н. Ами- 
нов, Қаҳқаҳа. 

Симфоник оркестр Торли, пуфлама ва 
урма (зарбали) чолғу асбоблари ижрочи- 
ларини бирлаштирувчи оркестр. 

СИМФОНИЯ [юн. symphonia — оҳанг- 
дошлик < syn — бирга + phone — товуш] 1 
Инструментал (чолғу асбобларида ижро эти- 
ладиган) мусиқанинг симфоник оркестр 
учун ёзилган, одатда 4 қисмдан иборат бў- 
ладиган олий шакли. М. Ашрафийнинг бирин- 
чи симфонияси. н Бундан ташқари, торли 
оркестр, пуфлама созлар оркестри ва бошқа 
оркестрларга мўлжалланган симфониялар ҳам 
учрайди. «ЎзМЭ». 

2 кўчма Турли-туман товуш, ранг, оҳанг 
ва ш. к. нинг уйғун, ҳамоҳанг ҳолда қўши- 
лиши, бирикиши. Меҳнат симфонияси. н 
Олмадаги майна эса, калта-калта «чах- 
чах»и билан чумчуқларнинг бетартиб сим- 
фониясига жўр бўларди. Ҳ. Ғулом, Тошкент- 
ликлар. 

СИНАГОГА [юн. synagoga — йиғилиш; 
тўпланиш жойи] Яҳудийлик ибодатхонаси 
ва яҳудийлар жамоаси. Ўзбекистонда ҳозир 
7 та — Тошкентда 3 та, Самарқанд ва Бу- 
хорода 2 тадан синагога фаолият кўрсатади. 
«ЎзМЭ». 

СИНАЛГАН 1 Синамоқ фл. сфдш. Синал- 
ган ёв — урушга яхши. Мақол. 

2 Синашта, синовлардан, текширувлар- 
дан ўтган, ишончли. Синалган одам. Синал- 
ган қурол. н Орадан икки ой ўтди. Улар энг 
яхши ва синалган разведкачилардан бўлиб 
қолишди. А. Раҳмат, Соқов бола. 

СИНАМАЛИ эск. 1 Амалда, тажрибада 
синаб кўрилган, синовдан ўтган. 

2 айн. татбиқий, амалий. Синамали ҳан- 
даса (амалий геометрия). 

СИНАМОЛ Текширилган, синалган, 
синовдан ўтказилган, ишончли. Синамол от. 
н Ҳозир улар менга синамол эмас, ҳали биз- 
ларнинг бир-биримизга душманлигимиз бор. 
«Муродхон». -Менимча, биз.. синамол ўз- 
гаришларни чўтга солмасдан тадбир кўр- 
моқдамиз, — деди Мир Алихон. С. Азимов, 
Қонли сароб. 

СИНАМОҚ 1 Синовдан ўтказмоқ, тек- 
ширмоқ, текшириб кўрмоқ. Тайёр машина- 
ларни синамоқ. Синамаган отнинг сиртидан 
ўтма. Мақол. Эр йигитни майдонда сина. 


Мақол. н У [Азиз Абдураззоқ] фақат шеър 
ёзиб қолмай, насрий ҳажвчиликда ҳам кучини 
синамоқда. «Муштум. Шилдир-шилдир қа- 
мишга сирғам тушди, ёр-ёр, Синалмаган йи- 
гитга синглим тушди, ёр-ёр. «Оқ олма, қизил 
олма». 

2 Бир предметни (мас, дорини, таомни) 
ишлатиб кўриб ёки истеъмол қилиб, таъ- 
сирини аниқламоқ. Тоҳиржон киноя билан 
жилмайди: -Барча дорини синадим. Меники 
бедаво дард. Ойбек, Танланган асарлар. 

3 Имтиҳон қилиб, билим даражасини 
аниқламоқ. Ўқувчиларни физикадан синаб 
кўрмоқ. 

4 Ўсмоқчилаб сўрамоқ, қўйнига қўл сол- 
моқ. Унинг [Ҳотамнинг] сахийлиги ростми, 
ёлғонми — синаш мақсадида, бир-икки одам 
ўша тулпорни сўраб, олдига боришибди. Шук- 
рулло, Жавоҳирлар сандиғи. 

5 Бошидан кечирмоқ, ўз тажрибасида, 
ҳаётида кўриб билмоқ. Ҳарзга йўлиққандан 
кўра, балойи ногаҳонга йўлиққан яхши. Ҳам- 
масини синадик. Ойбек, Танланган асарлар. 
Синасин ўз бахтини, Бахти қўлласин уни. Ҳ. 
Олимжон. 

СИНАМОҚЧИЛИК Ўсмоқчилаб тек- 
шириш, синаш. Унга [Ҳафизанинг онасига] 
шу керак эди — бу хабарни синамоқчилик учун 
ҳам айтган эди. Мирмуҳсин, Умид. 

СИНАНТРОПЛАР [лот. Sina — Хитой + 
юн. anthropos — одам] Суяклари илк бор 
Хитойдан (1927—37) топилган энг қадимги 
одамлар. Синантропларнинг суяк қолдиқлари 
билан бирга улар фойдаланган.. тош қурол- 
лар, уларнинг оловдан фойдаланганига гувоҳ- 
лик берувчи кул ва ҳайвонларнинг куйган суяк 
қолдиқлари топилган. «ЎзМЭ». 

СИН АТТ1 1 Синамоқ фл. ҳар. н. Машина- 
ларни синаш. Кучини синаш. Курашда (мусо- 
бақада) куч синаш. н Биринчи куёвнинг феъл- 
атвори унга маъқул тушмагани учун, куёв 
бўлажак йигитни ҳар ёқлама текширишни, 
синашни истар эди. Ойбек, Танланган асар- 
лар. 

2 айн. синов 2. Синаш стенди. Синашдан 
ўтмоқ. 

СИНАШМОҚ1 Синамоқ фл. бирг. н. Улар 
меҳмонни хўп синашди. н [Кудрат:] Ҳозирча 
мен сиз билан бахт синашиб кўрмоқчиман. Н. 
Сафаров, Уйғониш. 

2 Ўзаро бир-бирини синамоқ, бир-бири- 
нинг хислат-фазилатларини яқиндан ўрган- 







моқ, синашта бўлмоқ. Ҳамма фикру зикри, 
бутун борлиғи билан кенг даврада куч синашиб 
юрган икки зўр полвонга тикилиб қолган эди. 
М. Исмоилий, Фарғона т. о. 

СИНАШТА 1 Яхши синалган, текши- 
рилган, таниш, қадрдон, яқин. Қоровул си- 
нашта эди, итоаткорона бош эгди: -Тушун- 
дим, хўжайин. С. Сиёев, Отлиқ аёл. Пошшо- 
хон савдони синашта кишилар орқали зимдан 
амалга оширадиган йўлни топди. Д. Нурий, 
Осмон устуни. 

2 Бошидан кечирилган, синаб, тотиб кў- 
рилган; тажрибадан ўтказилган. Бу дард ай- 
ниқса Отабекка уч йилдан бери синашта. А. 
Қодирий, Ўтган кунлар. 

СИНГАЛ қ. сингаллар. Сингал аёл. 

СИНГАЛЛАР, синхаллар Шри Ланка 
Республикасининг асосий аҳолиси. Сингал- 
ларнинг аждодлари миллоддан аввалги 5-аср- 
да Шимолий Ҳиндистондан кўчиб келиб, ма- 
ҳаллий қабилалар билан аралашган. «ЎзМЭ». 

СИНГАРИ айн. каби. Ҳар бир она сингари 
Тўқсон буви ҳам ўз ёлғизининг бахтли бўли- 
шини истарди. Н. Сафаров, Оловли излар. Оёқ 
босган жойлардаги шўр ерлар қор сингари ғир- 
чиллайди. Р. Файзий, Чўлга баҳор келди. 

СИНГАРМОНИЗМ [юн. syn — бирга + 
harmonia — уйғунлик, оҳангдошлик] тлш. 
Туркий тилларда ва баъзи бошқа тилларда 
унлилар уйғунлиги; қўшимчалардаги унли- 
ларнинг ўзакдаги унлиларга мослашуви. Эски 
ўзбек адабий тилида эса сингармонизм қону- 
ни анча изчил ва айрим ҳолларда тўлиғича 
амал қилган. «ЎзМЭ». 

СИНГАРМОНИК Сингармонизмга оид, 
сингармонизм қоидаларига, талабларига 
бўйсунувчи. Сингармоник мослашув. 

СИНГГА(К): сингга(к) нон Сингиб пиш- 
ган нон. Дастурхончи.. дастурхон ёзиб, унинг 
бетини тандирдан энди узилган, буғланиб 
турган синггак нонлар.. билан тўлдириб таш- 
лади. Ойбек, Навоий. 

СИНГДИРИШ 1 Сингдирмоқ фл. ҳар. н. 
Абдужалил тегирмончи мулла Обид ҳақидаги 
ўзининг васвасасини уларга ҳам сингдиришга 
муваффақ бўлади. А. Қодирий, Обид кетмон. 

2 физ. Ютилиш, абсорбция. Ёруғликни 
сингдириш. 

3 айн. ассимиляция 3. 

СИНГДИРУВЧАН физ. Ўзига тез синг- 

дириб оладиган, тез ютадиган, шимадиган. 
Сингдирувчан жисм. 


СИНГИЛ (3-ш. бирл. сингли ва сингли- 

си) 1 Бир ота-онадан туғилган қизларнинг 
кичиги (опаларига, акаларига нисбатан). 
Кичик сингил. Ўртанча сингил. н Энди ишим 
ўнг бўлади: энди аям, укам, синглим зо- 
риқмайди. Ойбек, Танланган асарлар. Со- 
лиҳ махдум онаси ва ўн олти ёшли Наима 
исмли синглиси билан Ҳўқонда қолди. А. 
Қодирий, Меҳробдан чаён. 

2 Ўзидан кичик қизларга, аёлларга муро- 
жаат қилинганда кўлланадиган сўз. -Кўп 
ўқигансиз, лекин кам биласиз, синглим! — де- 
ди ўқитувчи [Гавҳарга]. Ў. Ҳошимов, Қал- 
бингга қулоқсол. Офтоб ойимни.. Ўзбек ойим 
ўтқазгани жой топмас, «қуда» сўзи ўрнида 
«синглим» деб хитоб қилар, ошни ҳам унинг 
раъйини сўрамасдан буюрмас эди. А. Қоди- 
рий, Ўтган кунлар. 

Қайни сингил айн. қайнсингил. 

СИНГИЛЛИК Кимсага сингил мақо- 
мида бўлиш; сингил каби муносабатда бў- 
лиш. Сингиллик қилмоқ. н Шуни қолипга со- 
либ бермасангиз бўлмайди, синглим. Бир 
сингиллик қилинг! А. Қаҳҳор, Қўшчинор чи- 
роқлари. 

СИНГИМОҚ 1 Шимилмоқ, шимилиб 
ёки сизиб, ички қатламга, қисмига ўтмоқ. 
Мой бўёқ тахтага яхшигина сингийди. н 
Улар: «Ер тўймагунча, эл тўймас, лалмикор 
қирларнинг тупроғига қор суви сингимагун- 
ча, буғдой унмайди», деб нолир эдилар. П. 
Турсун, Ўқитувчи. 

Қумга сингиб кетгандай ёки қумга син- 
гиган сувдай 1) бекорга, беҳуда, фойдасиз, 
нафсиз. Шунча берган таълимларим қумга 
сингиган сувдай сингиб кетаверибди-да. 
«Латифалар»; 2) жимжит, унсиз, шовқин- 
сиз, сув қуйгандай. Комбат шаҳарда мудо- 
фаа тутишга буйруқ берди. Душман қумга 
сингиб кетгандай жим эди. А. Убайдуллаев, 
Қонли издан. 

2 Ҳазм бўлмоқ, ўзлашмоқ (овқат, озиқ 
ҳақида). -Уч тутам ҳолва, уч танга пул, — 
деди.. йигитча. — Агар ҳаммасини есангиз, 
ош бўлсин, сингисин. С. Айний, Эсдаликлар. 
Вақтида овқатланмаслик меъда шиллиқ 
қаватини яллиғлантиради.. натижада киши 
қайт қилади, еган овқати сингимайди. Га- 
зетадан. 

3 физ. Ютилмоқ, шимилмоқ. Ёруғликнинг 
жисмга сингиши. 




4 кўчма Бағрига, қўйнига кириб ёки 
рангига, тусига ўзлашиб кетмоқ ёхуд бир- 
дек бўлиб, изсиз йўқолмоқ. Отабек сунбул 
исли сочлардан руҳ олар, Кумуш гўё унинг 
бағрига сингиб кетган эди. А. Қодирий, Ўт- 
ган кунлар. Уларнинг бир-бирига монанд 
гавдаси чироқлар нурини кесиб ўтиб, қо- 
ронғилик қўйнига сингиб кетди. Ў. Ҳошимов, 
Қалбингга қулоқ сол. 

5 кўчма Ўрнашиб қолмоқ, жо бўлмоқ. 
Қишлоқ муҳити, ота-онанинг ўта оқ кўнгил- 
лик руҳида берган тарбияси Йигиталининг 
қон-қонига сингиб кетганди. Д. Нурий, Осмон 
устуни. Бу одам маҳалла ҳаётига, ҳар бир 
кишининг дилига кириб, шу қадар сингиб 
кетган эдики, отпускага ё командировкага 
кетса, бутун маҳалла ҳувиллаб қолгандай 
бўларди. А. Қаҳҳор, Асарлар. Пишиб ётган 
боғларга боқдим, Ҳисларимга сингиб кирди куз. 
X. Даврон. 

6 кўчма Йўқолмоқ, йўқ бўлмоқ; йўқ бў- 
либ, хотирага айланиб қолмоқ. Йиллар қаъ- 
рига сингиб кетган болалик, олисда судралиб 
юрган булут парчаларидек, кўз ўнгидан ўта- 
веради. С. Аҳмад, Ҳукм. 

Сингиб пишган нон Қизариб, мағзигача 
яхши пишган нон. Умид дастурхон устидаги 
новвоту пашмак, қаймоғу асал, тандирда 
сингиб пишган нонларни кўриб таъсирланди. 
Мирмуҳсин, Умид. 

СИНГИР айн. пай I 1. 

СИНГИШ 1 Сингимоқ фл. ҳар. н. 

2 физ. Ютилиш, абсорбция. 

3 айн. ассимиляция 3. Тилларнинг сингиши. 

СИНГИШМОҚ 1 Чуқур ўрнашмоқ, ўз- 

лашмоқ, жо бўлмоқ, сингмоқ, сингимоқ. 
Оқшом тинчлигида оламнинг бутун гўзал- 
ликлари кўнглимга сингишиб киргандай бўлади. 
А. Мухтор, Давр менинг тақдиримда. Кўз- 
ларига ўрнашган, сингишган ғам кетмаган эди. 
М. Исмоилий, Фарғона т. о. 

2 Ўрганиб олмоқ, одатланмоқ; мослаш- 
моқ. Қарийб етти йиллик гавжум ҳаёт да- 
вомида Йигитали шаҳар шароитига бутун- 
лай сингишиб кетган эди. Д. Нурий, Осмон 
устуни. 

3 Бағрига, қўйнига ёки рангига, тусига 
кириб йўқолмоқ; бирга қўшилиб, бирдек 
бўлиб кетмоқ. Тоғлар, қирлар, далаларда 
оқшом тушиб, қош қорая бошлаган, ат- 
рофдаги дарахтлар, уйлар ва экинзорларнинг 
бари бир-бирига сингишиб, кўкимтир туман 


пардасига ўралаётган эди. Ҳ. Назир, Сўн- 
мас чақмоқлар. 

4 кўчма Ўрганиш бўлиб қолмоқ, одат 
тусига кирмоқ, ўзлашиб кетмоқ. [Қандолат- 
хон] Эри устидан «ҳукмронлиги»ни Ҳуснид- 
динга ҳам кўрсатмоқчи бўлди. Лекин Ҳус- 
ниддинга бу қилиқ сингишмай, аввал бир не- 
ча кун таъби тирриқ юрди. Мирмуҳсин, 
Феълан кучсизлик. 

СИНГМОҚ айн. сингимоқ. Дилга сингди 
юрт муҳаббати. Э. Воҳидов. Намозбекни 
ўлдириб, қотиллар тунга сингди. X. Даврон. 

Меҳнати сингган Кўп меҳнат сарфлаган. 
Пардаев — Ватанга меҳнати сингган кам- 
тарин одам. С. Анорбоев, Ўзбекистон олти- 
ни. [Салимхон Обидий:] Бу селекция инс- 
титутига.. қанча меҳнатим сингган. Мир- 
муҳсин, Умид. 

СИНДИКАЛИЗМ [фр. syndicat — касаба 
уюшмаси, бирлашмаси < юн. syndikos — 
бирга ҳаракат қилувчи, ҳаммаслак] сиёс. 
Ишчилар ҳаракатида 19-аср охири — 20-аср 
бошларида кенг тарқалган, касаба уюш- 
малари (синдикат)ни меҳнаткашларни уюш- 
тиришнинг энг олий шакли деб қаровчи ва 
ишлаб чиқариш воситалари касаба уюш- 
малари ихтиёрига берилиши керак, деб ҳи- 
собловчи оқим. Ҳозир қатор мамлакат- 
лардаги сўл партия ea ҳаракатларнинг ғоя- 
лари ea мафкураларида синдикализм таъси- 
ри сезилади. «ЎзМЭ». 

СИНДИКАЛИСТ сиёс. Синдикализм та- 
рафдори, синдикализм йўлини тутувчи. 

СИНДИКАТ | фр. syndicat < лот. syndicus 
— ишончли шахс, вакил < юн. syndikos — 
бирга ҳаракат қилувчи, ҳаммаслак] 1 иқт. 
Ишлаб чиқариш ва юридик мустақиллиги- 
ни сақпаган ҳолда, умумий тижорий фао- 
лиятни (нарх белгилаш, маҳсулотни сотиш, 
хомашё харид қилиш ва б.) амалга оши- 
рувчи корхоналар (ишбилармонлар) бир- 
лашмаси; монополиянинг бир кўриниши. 
Банк синдикати. н Синдикат таъсис эт- 
ган умумий савдо ширкати синдикатнинг ҳар 
бир аъзоси билан савдо-сотиқ тўғрисида 
шартнома тузади. «ЎзМЭ». 

2 Францияда ва б. баъзи мамлакатларда 
касаба уюшмаларининг номи. 

СИНДИРМОҚ Синмоқ фл. орт. н. Тош 
отиб, ойнани синдирмоқ. Йиқилиб, оёғини 
синдириб олмоқ. Иш юришмаса, буламиқ 
дандон синдирар. Мақол. Беҳуда ҳаракат 

белни синдирар. Мақол. н Акрамхоннинг 
онаси девори қулаётган уйдан қочиб чиқаман 
деб, остонага қоқилибди-да, оёғини син- 
дирибди. И. Раҳим, Тинимсиз шаҳар. Йигит 
oxupu Забаржадни ялинтириб, ғурурини 
синдирди. «Ёшлик». Ўз отам cmdupdu менинг 
шаънимни, Энажон, олиб кел шу эшонимни. 
«Эрали ва Шерали». 

Белини синдирмоқ қ. бел I. Душман бели- 
ни синдириш учун озмунча қурбон бермадик. 
Н. Сафаров, Оловли излар. Колхозчи қул 
эмас-ку? Бир жувоннинг тўрт ой белини 
синдириб топганини мен, сиз, анавилар ёзда 
салқин, қишда иссиқ ерда ўтириб олар экан- 
миз. С. Сиёев, Отлиқ аёл. Илигингни (ёки 
оёғингни) синдираман Дўқ-пўписа ибораси. 
Ҳа, кўчага чиқмайсан, эшитдингми? Ҳой 
бола!.. Илигингни синдираман-у, касалингни 
боқиб ўтиравераман. Н. Сафаров, Саодат- 
нинг қиссаси. Нон (ёки патир) синдирмоқ 
айн. нон ушатмоқ қ. ушатмоқ. Тийин устида 
тиш синдирадиган одам Жуда хасис, зиқна 
одам. Малик Раҳимовни бир тийиннинг ус- 
тида тиш синдирадиган зиқна одам, деб 
бўлмайди. «Муштум». Хари (ёки чўп) син- 
дирмоқ Бирор киши ҳеч кутилмаган ишни 
қилганда айтиладиган ибора. Шохини син- 
дирмоқ қ. шох II. | Зуҳра\ Ўтган сафар маж- 
лисда Хўжабековнинг шохини, қолаверса, 
ўзининг ҳам шохини синдириб, Шербекнинг 
қўлини баланд қилиб кетган эди. С. Анорбоев, 
Оқсой. Қанотини синдирмоқ қ. қанот 1. 

СИНДРОМ [юн. syndrome — йиғилиш, 
тўпланиш; бир-бирига дуч, тўғри келиб 
қолиш] тиб. Келиб чиқиш механизми уму- 
мий бўлган ва организмнинг муайян оғ- 
риқли (касал) ҳолатини ифодаловчи бел- 
гилар (симптомлар) нинг мос, тўғри ке- 
лиши. 

Орттирилган иммунитет танқислиги 
синдроми (ОИТС) тиб. Одамларда лимфа- 
тик системанинг зарарланиши оқибатида 
организмнинг ҳимоявий куч-қуввати заиф- 
лашувидан иборат вирусли касаллик (асосан 
жинсий алоқа ва қон орқали юқади, ўтади). 

СИНЕҚДОХА [юн. synekdoche — муно- 
сабатдошлик, ўзаро боғланиш] ад. тлш. Ме- 
тонимиянинг кўринишларидан бири; бутун 
(катта) нарсанинг номини унинг қисми 
(кичик) номи билан ёки аксинча аташдан 
иборат кўчим тури. 


СИНИШ 1 Синмоқфл. ҳар. н. Пиёланинг 
синиши. Дарахт шохининг синиши. н Гоҳо 
қамчининг заҳарли чарсиллаши, таёқнинг 
«қарс» этиб синиши ва ғазабли ҳайқириқ 
эшитилади. О. Ёқубов, Эр бошига иш тушса. 

2 физ. Бир муҳитдан иккинчи муҳитга 
ўтишда ёруғлик йўналишининг ўзгариши. 
Ёруғликнинг қайтиши ва синиши. Синиш 
бурчаги. 

3 иқт. қ. банкротлик. 

СИНИҚ 1 сфт. Синган, парчаланган, 
бирор ери учган ёки дарз кетган, ёрилган. 
Синиқ пиёла. н Ана шу «боғи эрам» энди 
эгасиз уйдай ҳувиллаб ётибди. Синиқ дера- 
залардан қушлар учиб кириб-чиқиб турибди. 
С. Сиёев, Отлиқ аёл. Кўча ўртасида бир си- 
ниқ шиша Қараган одамнинг олар кўзини. Э. 
Воҳидов, Муҳаббатнома. Анчадан кейин Му- 
қаддам чил-чил бўлган мушукчанинг синиқ 
бўлакларини босиб ўтиб, ёмғирпўшини кий- 
ди. Ў. Ҳошимов, Қалбингга қулоқ сол. 

2 сфт. Синиб ишдан чиққан, яроқсиз 
ҳолга келган. Синиқ арава. н Тўтибу ал- 
лақаерда чанг босиб ётган синиқ дуторни 
олиб чиқиб артаётганида, Тожибой кириб 
келди. С. Зуннунова, Гулхан. 

3 om кўчма Синган нарсанинг бўлаклари. 
Жасура йиғламсираганча пиёла синиқларини 
mepa бошлади. Э. Аъзамов, Жавоб. [Нигора] 
Полдан термометр синиқларини териб, 
ўрнидан турганида, ўзини анча босиб олган 
эди. С. Анорбоев, Оқсой. 

4 от кўчма Одам аъзосининг шикаст- 
ланиб синган қисми, синган қўл, оёқва ш.к. 
Хирурглар кенг гулзор ўртасига стол қўйиб, 
синиқларни гипсламоқда, ярадорларни бинт- 
ламоқда. «Шарқ юддузи». Синиқнинг бити- 
шидан мумиёнинг сифатини аниқлаганлар. 
«Гулистон». 

5 от кўчма Ярим ой ёки Ойнинг сувга 
бўлак-бўлак бўлиб тушган акси. Осмонга 
қарасам — ойнинг синиғи, Ерга кўз ташла- 
сам — сувнинг тиниғи. Кўзига қарасам — 
ёлқинлар сочиб, Жонимга ўт солди ёрнинг 
қилиғи. «Қўшиқпар». Шуълаланиб, шарқираб 
ётар Кўк сувларда ой синиқлари. Ш. Раҳмон, 
Юрак қирралари. 

6 кўчма Рангпар, сарғимтил, сўлғин. Пч- 
каридан янги беқасам тўн кийган, жуссаси 
кичик, муллаваччага ўхшаш ранги синиққи- 
на бир йигит иккита тугун кўтариб чиқди. 
А. Мухтор, Чинор. Дўппили одам ранги зар- 

чанинг рангидай синиқ, мендсшин бир кал 
экан. Т. Мурод, От кишнаган оқшом. 

7 кўчма Паст ва шикаста, титроқ (гап 
оҳанги, овоз ҳақида). -Менга бир киши ке- 
рак эдилар, — деган синиқ овоз келди таш- 
қаридан. Т. Малик, Ажаб дунё. Синиқ, тит- 
роқ товуш билан: -Нимага хафа бўламан, 
айтаверинг, — деди Ҳаётхон. М. Исмоилий, 
Фарғона т. о. 

8 кўчма Маъюс, сўниқ; кайфияти паст, 
хафа ҳолда. [Усмонжоннинг] Отаси бормикин? 
Етимликда ўсганми, жуда синиқ йигит кў- 
ринади, —ўйлади Адолат. С. Зуннунова, Гул- 
хан. -Икковиям тирноққа арзимайди, мо- 
рожний оберганим, кинога оптушганим учун 
шунақа, — деб синиқ илжайди [Собир]. А. 
Кўчимов, Ҳалқа. Шарифа синиқ кулумсиради. 
Ш. Холмирзаев, Оғир тош кўчса. 

Кўнгли (ёки руҳи) синиқ Кўнгли чўккан; 
дили вайрон, машқи паст. Ғарибнинг кўнгли 
синиқ. Мақол. н Унинг ёмон яшамаётган- 
лигини, лекин руҳи бир оз синиқроқ эканлиги- 
ни сезди. С. Нуров, Майсаларни аёз урмайди. 
Синиқ чизиқ мат. Бурчак ҳосил қилиб, 
йўналишини ўзгартирган чизиқ. Агар синиқ 
чизиқнинг учлари устма-уст тушса, бундай 
синиқ чизиқ «ёпиқ синиқ чизиқ» дейилади. 
«Геометрия». 

СИНИҚЛИК 1 Бирор нарсанинг синиқ 
эканлиги. Пиёланинг синиқлиги кўзга таш- 
ланди. 

2 Руҳан хафа эканлик. Руҳий синиқлик. 
Кўнгил синиқлиги. 

3 Овознинг маъюс, титроқ бўлиши. -Ал- 
батта, мени олмас,— деди Нозик; унинг то- 
вушида шу чоққача эшитилмаган бир синиқ- 
лик оҳанги бор эди. А. Қодирий, Меҳробдан 
чаён. 

СИНИҚ-МЕРТИК У ер-бу ери синган, 
учган ёки дарз кетган; чақа бўлган. Синиқ- 
мертик идишлар. н Ўртада манқалдонда 
олов, олов атрофида синиқ-мертик чой- 
наклардан уч-тўрттаси терилган. Ғ. Ғулом, 
Шум бола. Гулнор бутун жиҳози бир намат, 
токчадаги бир неча синиқ-мертик коса, пиё- 
ла ва.. бир неча эски, ямоқ-ясқоқ чит кўрпа- 
дан иборат бўлган қоронғи, зах уйига кириб, 
танчага оёқларини узатиб ётар эди. Ойбек, 
Танланган асарлар. 

СИНИҚМОҚ Рангини олдирмоқ, ранг- 
пар бўлиб қолмоқ, сарғаймоқ. Ранги сини- 
қибди. н Отабек кирганда, ўзининг синиқ- 


қан юзи, ичкарига ботинқираган кўзи билан 
Кумуш илжайиб, унга қаради. А. Қодирий, 
Ўтган кунлар. Онасининг синиққан ранг-рўйи- 
га қараб, Давроннинг боши эгилди. С. Каро- 
матов, Сўнгги бархан. 

синиқчи шв. Синган-чиққанни туза- 
тувчи табиб. Эрига қараб: -Қоракўзни синиқ- 
чига обориб келмайсизми? Бечоранинг қўли 
чиқиб кетган шекилли, — деган эди, Шамол 
тоға уришиб берди. С. Сиёев, Ёруғлик. 

СИНИҒАР [< синглиси ғар (бўлгур)] сўк. 
Нафрат, ғазаб, сўкиш, койишни ифодалов- 
чи сўз. [Зиёд.■] Шу десанг, кўтариладиган 
хонаси келиб қолган экан, қуруғидан обор- 
салар, қайтарворганмиш синиғар. М. Ман- 
суров, Ёмби. 

СИНКА с.т. Синька. Деҳқоннинг эгнида 
синкага солинган хомсурп яктак. С. Аҳмад, 
Ҳукм. -Қизил булутлар энди сарғимтир тус- 
га кириб, кўз олдимда рангини ўзгартира- 
верди-да, бирдан синкага солгандек зангори 
рангга бўялди, — деди чол. С. Аҳмад, Чўл 
бургути. 

СИНКРЕТИК [юн. synkretismos — бирла- 
шиш] Қоришиқ; бирлашган; қисм, бўлак- 
ларга ажралган. Яна шу нарсани таъкидлаш 
жоизки, мазкур моддий таъсирнинг маънавий 
акс-садоси табиат олами билан инсоннинг 
маънавий-психологик олами ўртасидаги синк- 
ретик гармонияни вумсудга келтиради. «ЎТА». 

синли шв. Бўй-басти, қад-қомати ке- 
лишган. Синли, синли, синбатлим, Қора шер- 
дай ҳайбатлим. «Қўшиқлар». Ҳайвонлар ичи- 
да ўзинг синлисан, Тубушқон туёқли, марал 
беллисан. «Фольклор». 

СИНМОҚ 1 Парчаланмоқ, майдалан- 
моқ, бўлакларга ажралмоқ, узилмоқ. Шиша 
синди. Қалам синиб қолди. Кўза кунда син- 
майди, кунида синади. Мақол. Қайин дарах- 
тининг эгилгани — сингани, Эр йигитнингуял- 
гани — ўлгани. Мақол. н Қўлидаги даста- 
ланган naxma гулли пиёладан бири ерга ту- 
шиб, чил-чил синди. Т. Ашуров, Оқ от. Оёғинг- 
нинг остида ногоҳ Чирс этар-у, синиб тушар 
шох.. X. Даврон, Болаликнинг осмони. Ел 
кетма-кет бўкирар, бунга чидай олмаган шох- 
шаббалар қарс-қурс синар.. эдилар. А. Қо- 
дирий, Ўтган кунлар. 

2 Зарб еб шикастланмоқ, парчаланмоқ 
(гавда суяклари ҳақида). Умар билаги синиб, 
боши ёрилиб, тупроқда беҳуш ётарди. С. Юну- 
сов, Кутилмаган хазина. 





Бели синмоқ 1) бели шикастланмоқ. 
Меъмор Нажмиддин Бухорий кўтарган алам- 
ни фил кўтарса, бели синарди. Мирмуҳсин, 
Меъмор; 2) кўчма зарбага учрамоқ, хона- 
вайрон бўлмоқ. [Азизбой:] Ҳо, ҳо.. Кўп чи- 
ранма, Пўлат! Азизбой билан олишганлардан 
кўпининг бели синиб кетган-а! Н. Сафаров, 
Шарқ тонги. Бошида калтак синмоқ қ. кал- 
так. 

3 Шикастланиб ишдан чиқмоқ, яроқсиз 
ҳолга келмоқ. Арава синди, ҳўкиз ўлди. Ма- 
қол. н -Хафа бўлманг, ака, — деҳқоннинг 
елкасини қоқиб юпатди Йўлчи, — фалокат 
эмас — арава синади, тузатилади. Ойбек, 
Танланган асарлар. Синган сози қайтадан 
Тилга киргандай, Хазон бўлган баҳори Гулга 
киргандай. Ғайратий. 

4 кўчма Конкуренцияда, рақобатда ен- 
гилмоқ, банкротлашмоқ, хонавайрон бўл- 
моқ. [Саидаҳмад:] Замон жуда лойқаланиб 
кетяпти, ҳали қарасанг, у бой синибди, ҳали 
қарасанг, бу бой. Ойбек, Улуғ йўл. 

5 кўчма Маънавий зарба олмоқ. Одамнинг 
кўнгли нозик бўлади: бир кичкина нарса би- 
лан ё синади, ё кўтарилади. М. Исмоилий, 
Бизнинг роман. -Агар боланинг руҳи синса, 
шунақа бетга чопар, каттага сўз қайта- 
радиган, қайсар бўлади, — деди [Акбархўжа]. 
П. Турсун, Ўқитувчи. 

6 кўчма Енгилмоқ, маҳв бўлмоқ. Синмас 
ирода. Ҳақиқат букилади, аммо синмайди. 
Мақол. 

Бели синмаган пул Янги, шалдироқ пул. 

СИНОАТ [а. — санъат, маҳорат; 

касб-ҳунар] Ажиб иш, сирли ҳодиса. Бу қан- 
дай синоат? н Нима сир бу? Не синоат? Ё 
кўнгилдауйғонди туйғу?М. Али, Боқий дунё. 
Мўъжиза рўй бермаган бўлса-да, бироқ ҳар 
куни бизни ҳайратлантирарли синоатлар 
бўлиб турди. «Фан ва турмуш». Назаримда, 
буларнинг ўртасида мендан бошқа ҳамма 
биладиган бир синоат бор эди. X. Султонов. 
Онамнинг юрти. 

СИНОВ 1 Синамоқ фл. ҳар. н. 

2 Сифатини, чидамли-чидамсизлигини 
аниқлаш учун ўтказиладиган текшириш. 
Синовдан ўтказмоқ. Синов муддати. н 
Малакали лабораториялар синовидан му- 
ваффақиятли ўтган бундай сополлар аср- 
лардан асрларга ўтади, сақланади. Газетадан. 

3 Сабот ва чидам зарур, керак бўлган 
палла, воқеа-ҳодиса; имтиҳон. Сиз тақдир- 


нинг синовларига бардош бериб келган мард 
одамсиз. М. Осим, Ибн Сино қиссаси. Эл 
бошига иш тушса, дўст синовдан ўтади. 
«Шарқ юлдузи». Ёш оиланинг бузилиб ке- 
тишига йўл қўймаслик мақсадида суд улар- 
га 6 ойлик синов муддати беради. Газетадан. 

4 Олий ва ўрта махсус ўқув юртлари 
талаба ва ўқувчиларининг ҳамда абиту- 
риентларнинг ўқув режасидаги фанлардан 
олган билими ва малакаларини аниқпаш ва 
баҳолаш усули. Институтда синовлар бош- 
ланди. н Минглаб абитуриентлар сту- 
дентлар сафига қўшилиш учун синов им- 
тиҳонларидан ўтишяпти. Газетадан. 

Синов дафтарчаси Олий ва ўрта махсус 
ўқув юртлари талаба ва ўқувчиларининг 
муайян таълим муассасасида ўқишини 
тасдиқловчи, уларнинг баҳолари қайд эти- 
лувчи академик ҳужжат. Синов дафтарчаси 
битирувчига тегишли мутахассислик юза- 
сидан диплом [сертификат] беришга асос 
бўладиган расмий ҳужжат ҳисобланади. 
«ЎзМЭ». 

СИНОВЧАН Бирор ҳолатга, воқеа-ҳо- 
дисага зимдан назар ташлайдиган, разм 
соладиган, билиб олишга интиладиган. Обид 
Йўлдошевич бу табрикнинг қанчалик сами- 
мийлигини билмоқчи бўлгандай, Муҳаммад- 
жонга синовчан назар билан тикилиб, раҳ- 
мат айтди. П. Қодиров, Уч илдиз. Тўладан 
келган хушсурат одам оқ оралаб қолган қа- 
лин сочларини силаб, Матлубага синовчан 
тикилиб ўтирарди. О. Ёқубов, Излайман. 

СИНОВЧИ 1 Синамоқ фл. сфдш. Кам- 
nup синовчи кўзлари билан йигитга узоқ 
тикилди, бошини оҳиста чайқаб, сўнг енгил 
бир хўрсиниб деди.. Ойбек, Танланган асар- 
лар. 

2 Махсус синовдан ўтказувчи мутахассис. 
Синовчи учувчи. 

3 айн. синовчан. Махдум унга синовчи на- 
зар билан тикилиб турарди. М. Исмоилий, 
Фарғона т. о. 

СИНОД [юн. synodos — мажлис; йиғи- 
лиш] 1917 йилгачачор Россиясида: Рус пра- 
вослав черковининг олий бошқарув орга- 
ни; ҳозирги вақтда — Москва ва Бутун Русь 
патриархи қошидаги маслаҳат органи. 

СИНОДИК [юн. synodos — бирикиш; 
қўшилиш; бирикма]: астр. синодик айланиш 
даври Қуёш системасидаги бирор сайёра- 
нинг ўз орбитаси бўйлаб ҳаракатланиб, 


33—Ўзбек тилининг изоҳли луғати 







Ердан кузатилаётганда, Қуёшга нисбатан 
дастлабки вазиятига қайтишигача ўтган вақт. 
Синодик ой Сайёралар ёки Ойнинг кетма- 
кет келадиган иккита бир хил фазаси ора- 
сидаги ( мас ., ой кўринган кундан янаги ой 
кўринадиган кунгача бўлган) вақт; тақ- 
қосланг: сидерик: сидерик давр, сидерик ой. 
Ойнинг кетма-кет келадиган иккита бир хил 
фазаси орасидаги вақт синодик ой дейилади. 
«Астрономия». 

СИНОЛОГ Синология олими, мутахас- 
сиси; хитойшунос. Синолог олим. 

СИНОЛОГИК Синологияга, хитойшу- 
носликка оид. Синологик тадқиқотлар. 

СИНОЛОГИЯ [лот. Sina — Хитой + юн. 
logos — фан, таълимот] Хитой тарихи ва 
маданияти, тили ва адабиёти ҳақидаги фан- 
лар мажмуи; хитойшунослик. Синология 
соҳаси. 

СИНОНИМ \юн. synonymos — бир хил 
номли] тлш. Шакли ҳар хил, маъноси эса 
бир хил ёки бир оз фарқли бўлган тил бир- 
ликлари қаторидаги ҳар бир тил бирлиги. 
Ўзбек тилидаги синонимлар. Синоним сўзлар. 
н Гулханий тили лексикасининг хусусият- 
ларидан бири шуки, «Зарбулмасал»да маълум 
бир предмет, нарса номи бир неча адекват 
синонимлар орқали ифодаланади. «ЎТА». 
Синонимлар асарга сайқал беришда, фикрни 
жозибали ифодалашда катта аҳамиятга эга. 
«ЎТА». 

синонимик тлш. Бир-бирига сино- 
ним бўлган; маънодош. Синонимик сўзлар. 
н Ҳар бир синонимик қаторнинг чегараси, 
ундаги сўзлар асосий сўз [доминанта] га 
қиёслаш орқали белгиланади. «ЎТА». Сино- 
нимик мақолларни эса ҳар бир халқ, ўзининг 
миллий хусусиятлари ҳамда маҳаллий шарт- 
шароитлардан келиб чиқиб, мустақил ра- 
вишда яратади. «ЎТА». 

СИНОНИМИКА тлш. 1 Бирор тилнинг 
синонимлари мажмуи. Ўзбек тили синони- 
микаси. 

2 Лексикологиянинг синонимларни ўр- 
ганувчи бўлими. 

СИНОНИМИЯ [юн. synonymia — бир хил 
номга эгалик] тлш. Тил бирликларининг 
маъно жиҳатидан яқинлик, маънодошлик 
ҳодисаси. Грамматик синонимия. н Шу- 
нингдек, полисемантик сўзлардаги антонимик 
муносабат ҳамда антонимик сўзлар сино- 


нимияси уларда стилистик имкониятлар кенг 
эканлигини кўрсатади. «ЎТА». 

СИНОПТИК I [юн. synoptikos — барча 
нарсани бараварига кузата, кўра олувчи] 
мтр. Об-ҳавони кузатувчи, об-ҳавонинг қан- 
дай бўлишини одатда синоптик хариталар 
асосида олдиндан айтиб берувчи мутахас- 
сис, метеоролог. Гарчи синоптиклар бир кун 
илгари табиий офат содир бўлиши мумкинлиги 
ҳақида огоҳлантирган бўлишса ҳам, тоғдан 
бостириб келган сел анча талафот етказди. 
Газетадан. 

СИНОПТИК II мтр. Об-ҳаво шароит- 
ларига, метеорологияга оид; турли хил му- 
раккаб ахборотлар мажмуини тезлик билан 
кузатиш имконини берадиган. Синоптик ку- 
затишлар. н Тажрибакор кексалар тахми- 
ни ва синоптиклар прогнозига кўра бу йил 
қиш эрта тушиши кутиляпти. Газетадан. 

Синоптик карта ( ёки харита) Айни бир 
вақтда ер устида ва осмонда об-ҳавони 
кузатишдан олинган натижалар рақамлар ва 
шартли белгилар билан акс эттирилган 
географик об-ҳаво харитаси (бундай харита 
об-ҳавони синоптик таҳлил қилиш ва ол- 
диндан айтиб беришга хизмат қилади). Радио 
орқали икки синоптик карта: бири — Евро- 
падан, иккинчиси — Америкадан қабул қи- 
линди. «Фан ва турмуш». 

СИНОПТИКА [юн. synoptikos — барча 
нарсани бараварига кузата, кўра олувчи] 
Метеорологиянинг синоптик хариталар асо- 
сида об-ҳавони олдиндан айтиб бериш мақ- 
садида атмосферадаги кенг кўламли физи- 
кавий жараёнларни ўрганувчи бўлими. 

синоқ шв. айн. синов. Келди дўстлар 
йироқдан.. Мексикадан, Ироқдан, Қўнди бахт 
манзилига, Ўтибмингхил синоқдан. Ё. Мирзо, 
Ўғил меҳри. Синоқларнинг қийноғида яшадик 
бутун. М. Шайхзода, Чорак аср девони. 

СИН-СИМБАТ, сини-сумбат шв. Ташқи 
қиёфа, бўй-баст, қад-қомат. Бўри полвон 
Абрай полвоннинг син-симбатига синчиклаб 
тикилди. Т. Мурод, Кўшиқ. Хўб йигит экан. 
Балли отангга, сини-сумбатингга. «Равшан». 

СИНТАГМА [юн. syntagma — тизим, саф; 
кўшилган бирор нарса] тлш. Бир ёки бир 
неча сўздан иборат синтактик, интонацион- 
мазмуний нутқ бирлиги. 

СИНТАКСИС [юн. syntaxis — тузиш, би- 
риктириш; тузилма, таркиб, бирикма] тлш. 
1 Бирор тилдаги сўзларнинг сўз бирикма- 





ларига ва гапларга бирикиш усуллари, шу- 
нингдек, сўз бирикмалари ва гапларнинг 
турлари ва маънолари. Ўзбек тили синтак- 
сиси. н Гапнинг зарур белгиларидан бири 
бўлган интонация — синтаксиснинг фонетика 
билан, тилнинг фонетик системаси билан ҳам 
боғланишини кўрсатади. «Ҳозирги ўзбек ада- 
бий тили». 

2 Грамматиканинг сўзларнинг сўз би- 
рикмалари ва гапларга, содда гапларнинг 
эса қўшма гапларга бирикиш усулларини, 
сўз бирикмалари ва гапларнинг тузилиши, 
маъноси ва вазифаларини ўрганадиган бў- 
лими. Юқорида қайд этилган фикрлардан 
шундай хулоса келиб чиқадики, синтаксис сўз 
бирикмасини ва гапни текширади, унинг асоси 
гап ҳақидаги таълимотдир. «Ҳозирги ўзбек 
адабий тили». 

СИНТАКТИК Синтаксисга оид. Синтак- 
тик таҳлил. Сўзнинг синтактик вазифаси. 

СИНТЕЗ [юн. synthesis — бирикиш, кў- 
шилиш; бириктириш, қўшиш] 1 Предмет 
ва ҳодисаларни бир бутун ҳолда, уларни 
ташкил этувчи қисмларнинг бирлиги ва 
ўзаро боғланишида ўрганадиган илмий- 
тадқиқот усули; зид. анализ. Синтез усули 
билан фақатгина табиий фанларнинг эмас, 
балки техник ва ижтимоий фанларнинг 
интеграциялашуви натижасида кибернетика, 
бионика, семиотика, тизимлар назарияси 
яратилди. «Фалсафа». 

2 ким. Бир хил кимёвий бирикмалардан 
бошқа бирикмаларни ёки содда элемент- 
лардан мураккаб бирикмаларни ҳосил қи- 
лиш; шундай бирикмаларнинг ҳосил бў- 
лиши. Саноатнинг йирик тармоқлари, жум- 
ладан, бўягичлар, пластмассалар, синтетик 
каучуклар ва бошқаларни ишлаб чиқариш 
органик синтез асосида ривожланди. «ЎзМЭ». 
Ҳужайра ҳаётида оқсил синтези асосий жа- 
раён ҳисобланади. «Фан ва турмуш». 

3 кўчма Бирор фаолиятнинг умумлаш- 
ган бирлиги, умумлашмаси; ҳосил бўлган 
яхлитлик. «Зайнаб ва Омон» поэмаси Ҳамид 
Олимжоннинг урушдан бурунги ижодий фао- 
лиятининг синтезидир. «Ўзбек адабиёти». 

4 Бир неча хил санъат тури қўшилма- 
си, бирикмаси (инсонга ҳар томонлама 
эстетик таъсир кўрсатади). Санъатимизда 
замонавий меъморчилик билан монументал 
санъат синтези тобора табиий тус олмоқ- 
да. Газетадан. 


СИНТЕЗАТОР [ юн . synthesis — бирик- 
тириш, қўшиш, боғлаш] Маълум дастур 
асосида барча куй ва усуллар, турли чолғу 
асбоблари ва табиат товушлари, қушлар 
овози, шунингдек, табиатда мавжуд бўл- 
маган янги товушларни чиқариб берувчи 
мураккаб электрон мусиқа асбоби. Синте- 
затор мусиқаси. н Ўзбекистонда турли 
русумдаги синтезаторлар 1980 йилларнинг 
бошларида пайдо бўлиб.. баъзида концерт 
жараёнида ҳам жорий этилмоқда. «ЎзМЭ». 

СИНТЕЗЛАМОҚ 1 Синтез йўли билан 
текширмоқ, умумлаштирмоқ, бирлаштир- 
моқ, синтез қилмоқ. 

2 ким. Синтез йўли билан ҳосил қилмоқ, 
олмоқ, синтез қилмоқ. Янги препарат син- 
тезламоқ. 

3 Бир-бирига кўшиб, сингдириб юбор- 
моқ. Чунки у [Ш. Холмирзаев] ҳикоя ечимида 
узоқ ўтмишга алоқадор одат билан янги давр 
воқелигини бадиий синтезлай олди. «ЎТА». 

СИНТЕТИК [юн. synthetikos — бирик- 
тирувчи, қўшувчи, уловчи] 1 Синтезга, бу- 
тунлигича узвий боғланишда олиб тек- 
ширишга асосланган. Тадқиқотнинг синте- 
тик усули. 

2 Узвий боғланишда бирикиб умумлаш- 
ган, узвий боғланишда умумлаштирилган. 
Синтетик образ. 

3 Синтез йўли билан ҳосил қилинган, 
олинган. Синтетик каучук. Синтетик то- 
ла. Синтетик полимерлар. Синтетик кир 
ювиш воситалари. н Синтетик кристал- 
ларнинг 10 мингга яқини — анорганик модда- 
лар. «ЎзМЭ». 

4 тлш. Кўшимчалар кўшиладиган; мор- 
фологик шаклли. Майл категорияси ўрга- 
нилганда, шу кунгача унинг синтетик йўлда 
ясалишига кўпроқ эътибор берилиб, аналитик 
йўл билан ясалишига деярли аҳамият бермай 
келинарди. «ЎТА». 

СИНУВЧАН Салга синадиган, мўрт, но- 
зик. Синувчан ғииип. Қариганда суяк синув- 
чан бўлиб қолади. 

СИНУВЧАНЛИК махс. Металларнинг 
уларга бирон куч таъсир эттирилганда пай- 
до бўладиган зўриқишларга қаршилик кўр- 
сатиш хоссаси. Бирон-бир маҳсулот учун 
материал танлашда уларнинг синувчанлик 
хоссаси ҳисобга олинади. «ЎзМЭ». 

СИНУС [лот. sinus — эгрилик, қийшиқ- 
лик] мат. Тўғри бурчакли учбурчак ўткир 





бурчаги қаршисидаги катетнинг гипоте- 
нузага нисбатидан иборат тригонометрик 
функция. Бурчакнинг синусига қараб унинг 
катталигини аниқламоқ. н Раҳматулла 
Ибодов Мирзо Улуғбек тузган жадвалдаги 
синуслар қийматининг тўғрилигини текши- 
риб чиқди. Газетадан. 

СИНУСОИДА | юн. sinus — букилган, 
эгилган жой, қийшиқлик + eidos — кўри- 
ниш; қиёфа; хил, тур] мат. Синуснинг бур- 
чак ўзгаришига боғлиқ ҳолда ўзгаришини 
график тасвирловчи тўлқинсимион ясси 
эгри чизиқ. 

СИНФ I [а. — хил, нав; тоифа, 

бўлинма] Кишиларнинг тарихан шакллан- 
ган ишлаб чиқариш тизимида, ижтимоий 
меҳнатни ташкил этишда муайян мавқе ва 
ўринга эга бўлган, ишлаб чиқариш воси- 
таларига, ижтимоий бойликнинг тақсимла- 
нишига бир хил дахлдорлиги ва манфаат- 
ларининг умумийлиги жиҳатидан бирлаш- 
ган катта гуруҳи; нисбатан барқарор бўлган 
катта ижтимоий қатлам. Ижтимоий синф- 
лар. Мулкдорлар синфи. н Ўзбекистонда 
фуқароларга мулкдор бўлиш ҳуқуқининг бе- 
рилииш жамиятни қарама-қарши синфларга 
бўлиб ўрганиш ғоясини ҳам инкор этади. 
«ЎзМЭ». Ҳозир социологияда жамиятни синф- 
ларга ва бошқа ижтимоий гуруҳларга бўлиш- 
нинг турли мезонлари илгари сурилмоқда. 
«ЎзМЭ». 

СИНФ II \а. ^ьд^] 1 Ўқувчилар томо- 
нидан бир ўқув йили давомида эришила- 
диган умумий билим савияси; мактаб таъ- 
лимининг ҳар бир босқичи; мактабнинг 
асосий таркибий бирлиги. Синфдан синфга 
ўтмоқ. н Таълат ўнинчи синфни кумуш 
медалъ билан тамомлади. Ў. Ҳошимов, Қал- 
бингга қулоқ сол. 10- «А» синфида ўқийди- 
ган Рустам.. кузда пахта байрамига атаб 
мактабда ўтказилган кечада рубоб чалиб, 
ашула айтганида ҳам уни яхши кўраркан. Ў. 
Ҳошимов, Қалбингга қулоқ сол. 

2 Ўқув юртларида машғулот ўтказилади- 
ган хона, аудитория. Ёруғ синф. Синф дос- 
каси. н Синфга киришим билан, болалар 
қичқириб юборишди: -Ур-ре-е, Ҳожи келди. 
Э. Раимов, Ажаб қишлоқ. Ўқувчи «биз кўп- 
чиликмиз, ўқитувчи ҳаммамизни баравар кў- 
ролмайди», деб ўйлайди. Ҳолбуки, ўқитувчи 
синфдаги ҳар бир боланинг нима қилаётгани- 


ни аниқ билиб туради. Ў. Ҳошимов, Қалбингга 
қулоқ сол. 

3 кўчма Бошланғич ва ўрта мактабларда 
ўқув йили давомида ягона ўқув дастури 
асосида таълим олувчи ўқувчилар жамоаси. 
Синф раҳбари. н Синф бир оғиздан «Ас- 
салому алайкум!» деб қичқирди. М. Исмоилий, 
Фарғона т.о. Мактабда ёмон бўлсам, ё икки 
кун бормасам, бутун синф оёққа турарди. 
«Ёшлик». 

4 Бадиий ўқув юртларида ўқувчиларнинг 
бирор ўқув фани бўйича ихтисослашти- 
рилган гуруҳи. Композиция синфи. н Ма- 
ликани Ўзбекистон халқ артисти С. Қобуло- 
ва синфига ўқишга қабул қилиш мақсадида 
тайёрлов курсида ўқитишди. Газетадан. 

5 биол. Ўзаро қариндош ҳайвонлар ёки 
ўсимликлар туркумларини бирлаштирувчи 
категория. Сутэмизувчилар синфи. 

СИНФДОШ Бир синфда ўқийдиган ёки 
ўқиган болалар (бир-бирига нисбатан). Синф- 
дошлар билан учрашув. н Зебунисо — Зум- 
раднинг синфдоши. У жуссаси чоғроқ, кам- 
гап, мулоҳазали қизэди. С. Сиёев, Отлиқаёл. 
Шундоқ тўполончи боланинг бирданига ювош 
бўлиб қолганини кўриб, синфдошлари ҳайрон 
эди. Ў. Ҳошимов, Қалбингга қулоқ сол. 

СИНФИЙ | а. — синфга оид, тур, 

тоифага алоқадор] 1 Синфларга, ижтимо- 
ий қатламга оид. Синфий жамият. 

2 Бирор синфга хос бўлган, бирор синф- 
га мансуб. Ишлаб чиқариш, савдо-тижорат, 
воситачилик, ҳунармандчилик.. эркин ижодий 
фаолиятда машғул хусусий.. тадбиркорлар 
мустақил Ўзбекистонда шаклланаётган мулк- 
дорлар синфининг илдам ўсаётган ички син- 
фий қатламларидир. «Мустақиллик» луғати. 

СИНФХОНА с.т. айн. синф II 2. Йўлдо- 
шев дарсга кирганида, синфхона сеҳрли овоз- 
га тўларди. Газетадан. Коридорлар, заллар, 
синфхоналар, фан кабинетлари юксак дид 
билан қайта жиҳозланди. Газетадан. 

СИНХРОН \юн. synchronos — бир вақтли, 
даврли < syn — бирга + chronos — вақт, давр] 
1 Бир-бирига мос равишда, айни бир 
вақтда, баб-баравар содир бўлган ёки бў- 
ладиган, синхронизмга, синхронликка эга 
бўлган. Синхрон айланиш. Синхрон ҳодисалар. 
н Имо-ишоралар «тили»ни, айниқса, син- 
хрон таржима ва кинофильмлар ўгирмаси 
билан шуғулланувчи таржимон-мутахассис- 

лар аниқ фарқламоқлари даркор. Ғ. Саломов, 
Таржима назариясига кириш. 

2 Айни бир давр тилини давр, вақт 
омили ва лисоний ўзгаришларга боғлиқ 
бўлмаган ҳолда тавсифлашга оид, алоқадор. 
Синхрон таҳлил. 

СИНХРОНИЗАТОР тех. Маълум жара- 
ёнларни ёки машина, механизм ва ш.к. нинг 
ишини синхронлайдиган, ўзаро мувофиқ- 
лаштирадиган, мослаштирадиган қурилма, 
мослама. 

СИНХРОНИЗМ | io н. synchronismos — бир 
вақтлилик] Икки ёки бир неча ҳодиса, 
жараён ва ш. к. нинг бир-бирига мос равишда 
айни бир вақтда, баб-баравар содир бўлиши. 

СИНХРОНЛАМОҚ Икки ёки бир неча 
ҳодиса, жараён ва ш.к. нинг ўзаро мос ра- 
вишда айни бир вақтда, баб-баравар содир 
қилмоқ, содир бўлишига имкон яратмоқ. 

СИНХРОНЛИК Ўзаро мос равишда, 
айни бир вақтда содир бўлишлик. Ҳаракат- 
ларнинг синхронлиги. 

СИНЧ бнк. 1 Бино ва иншоотлар дево- 
рининг таглик ёғоч билан саррови ўртасига 
қадалган ёғочлар. Лайлак уя бостирманинг 
олди кўтарилиб, орқаси кўча томонга босиб 
кета бошлади. Унча зич қилиб қоқилмаган 
синчлар орасидан дув этиб гувалалар тўки- 
либ тушди. Д. Ғ1урий, Осмон устуни. 

Синч девор Синч қадаб, гувала териб 
қурилган девор. Ўртасига атиргул, райҳон ва 
гултожихўроз экилган ҳовлининг ўнг томо- 
нидаги йўлак бўйлаб юриб, юқоридаги синч 
девор(ли) пастак уйга киришди. «Муштум». 
Синч уй Деворлари синч қадаб қурилган уй. 
Пастак гувала уйлардан тортиб, болохонали 
синч уйларнинг кўпи пинагини бузмай, гер- 
дайиб турарди. «Шарқ юлдузи». 

2 Иморатнинг, деворнинг шу қисми учун 
боп ёғоч. Иморатга синч олмоқ. 

СИНЧАЛАК 100 , 1 . шв. Читтак. Девор та- 
гидан nupp этиб синчалак учди. А. Эшонов, 
Дутор. 

СИНЧАПОҚ Жимжилоқ, кичик бармоқ. 
Шунда кампир маликадан бу гапни эшитиб, 
синчалоғини тишлаб, тўхтаб қолди. «Эр- 
таклар». Маматурди қора синчалоғи биланўнг 
қулоғини бир кавлаб олгач, жулдур дўпписини 
елкасига ташлаб, уйидан чиқади. Чўлпон, 
Кеча ва кундуз. 

СИНЧИ фольк. Отларнинг зотини, нас- 
лини, ёшини, феъл-атворини яхши би- 


ладиган одам. [Шербек] Отнинг тилини Йўл- 
дош новчадай биладиган синчи йўқлигига иқ- 
рор бўлса-да, бирор марта номини оғзига 
олмаган эди. С. Анорбоев, Оқсой. Синчи, от- 
нинг таърифини қилиб, «чини шул» деб, бир 
сўз айтиб турган экан.. «Алпомиш». 

СИНЧИКЛАМОҚ: синчиклаб Зўр диқ- 
қат билан, майда-чуйдасигача, икир-чики- 
ригача, ипидан игнасигача, миридан сири- 
гача қолдирмай. Синчиклаб қарамоқ. Син- 
чиклаб текишрмоқ. н Ёдгор оёқларига тош 
боғлангандай имиллаб олдинга чиқаркан, 
Маҳмуда Алиевна ўзига синчиклаб қараб 
қўйганини пайқади. Ў. Ҳошимов, Қалбингга 
қулоқ сол. Врач болаларни синчиклаб кўрар 
экан, уларни оналарга хос сўзлар билан эр- 
калайди. М. Хайруллаев, Оппоғим. 

СИНЧИЛИК Отларнинг зотини, феъл- 
атворини, ёшини аниқлаш билан шуғул- 
ланиш; синчи касби. Баракалла Равшан- 
нинг синчилигига, биз ҳам синчилик даъвосини 
қилиб юрган эканмиз, синчилик мана бундай 
бўлар экан. «Гўрўғли». 

2 Бирор нарсани синчиклаб, диққат 
билан ўрганиш, кузатиш хусусияти. Баъзи- 
да телба-тескари гапириб қўйгани билан, 
қурғурнинг синчилик сиёғи бор. «Ёшлик». 

СИНЧКОВ Синчиклаб, зўр эътибор би- 
лан қарашга, текширишга одатланган, ҳеч 
нарсани назар-эътибордан четда қолдир- 
майдиган. Синчков назоратчи. н Мирза- 
муҳаммад Расулович етти ўлчаб, бир ке- 
садиган, мулоҳазали, синчков, зукко одам эди. 
Ф. Мусажонов, Ҳиммат. Онаси водопровод 
жўмраги олдида юз-қўлини юваётган қизига 
синчков назар билан қаради. С. Зуннунова, 
Гўдак ҳиди. 

СИНЧКОВЛИК Зўр диққат, эътибор 
билан кузатиш хусусияти. Кузатувчининг 
синчковлиги. н Нодира [чолга] синчковлик 
билан қараб, ундан гап сўрамоқчи бўлиб 
турарди. С. Юнусов, Кутилмаган хазина. 
Алимардон билан Муқаддамнинг тўйи ўт- 
ганидан бери у одамларга ўзгача бир синч- 
ковлик, ички алам, ишончсизлик билан қа- 
райдиган бўлиб қолди. Ў. Ҳошимов, Баҳор 
қайтмайди. 

СИНЧКОР айн. синчли. Синчкор иморат. 
н Синчкор уйлар қуриш усули ҳам хал- 
қимизда кўп асрлардан бери маълум. Газе- 
тадан. 

СИНЧЛИ Деворлари синч қадаб қу- 
рилган; синчкор. Синчли девор. н Синчли 
уйнинг афзалликлари ота-боболаримиз за- 
монидан маълум. Ж. Абдуллахонов, Хонадон. 
Зилзила бу маҳаллаларни ҳам тебратиб, том- 
ларнинг чангини чиқарса-да, лекин синчли 
уйларни қулатолмаган эди. «Шарқ юлдузи». 

СИНЬКА \р. синий — кўк, кўкиш ва 
синить — кўкка бўямоқ: кўк бўёқ] Газлама, 
кийим-кечак ва ювилган оқ буюмларга 
кўкиш тус бериш учун ишлатиладиган кукун 
бўёқ. Ювилган кирни синъкага солмоқ. н У 
[Тожибой] mo гапириб бўлгунча терлаб, 
синъкага солинган яктаги жиққа ҳўл бўлиб, 
олатароққа айланиб кетди. С. Аҳмад, Муҳаб- 
бат. 

СИНЬКАЛАМОҚ Синькага солиб кў- 
киш тус бермоқ. Кўйлакни синькаламоқ. 

СИОНИЗМ [қад. яҳ. Қуддус яқинидаги 
Сион тепалиги номидан] 19-аср охирида 
вужудга келган, яҳудийларнинг Фаластинга 
келишини рағбатлантириш ва у ерда яҳу- 
дийлар давлатини тузишни мақсад қилиб 
қўйган яҳудий миллий ҳаракати. 

СИОНИСТ Сионизм тарафдори. Жаҳон 
сионистлар ташкилоти 1897 йилда тузилган, 
қароргоҳи — Исроил ва АҲШда. «ЎзМЭ». 

СИПАР [ф. — қалқон; тўсиқ, гов] 1 

тар. Қалқон, совут; ўқ, найза, қилич ва ш. 
к. қуроллар зарбидан сақланиш учун қўл- 
ланган доира ёки бирор бошқа шаклдаги 
қадимий аслаҳа; қалқон. Қиличга бу рад бе- 
риб, Бошига сипарин тутди. «Ширин билан 
Шакар». 

СИПО [ф. л ! ^ ... — қўшин, аскар] 1 Кам- 
тар, камсуқум, одций. Сипо одам. Сипо ки- 
йинмоқ. н Комила беқасам кийиб, сўрида 
сипогина ўтирган Азимжонга кўз қирини 
ташлаб қўйди. А. Мухтор, Чинор. Баланд 
бўйига сипо қилиб тикилган гулдор кўйлаги 
ёпишиб турарди. Ҳ. Зиёхонова, Биринчи 
мактуб. 

2 Оғир, вазмин, босиқ. Ўзини сипо тут- 
моқ. н Йигит улар билан cuno саломлашиб, 
қўлидагиларни столга қўйди. А. Обиджон, 
Аканг қарағай Гулмат. Энди шўхлик қаёқда 
дейсиз, Юришларим сипо ва ўйчан. А. Ори- 
пов, Йиллар армони. 

СИПОГАРЛИК айн. сипогарчилик. Саид 
сипогарликни қўлдан бермаган ҳолда, уларни 
эркалаган бўлади. X. Султонов, Бир оқшом 
эртаги. 


СИПОГАРЧИЛИК Ўзини жуда оддий, 
камтарона тутишлик; одмилик; хушмуо- 
малалик. [Бой] Сипогарчиликни йиғиштириб 
қўйиб, аслига қайтди. Н. Фозилов, Оқим. 

СИПОЛИК Камтарлик, камсуқумлик; 
босиқлик. -Мен у кишининг гапларига бирор 
қўшимча қилишга ожизман, — деди Саидғози 
ва креслода савлат тўкиб ўтирган раисга 
қараб, сиполик билан бош ирғатди. С. Анор- 
боев, Оқсой. Қора кийиниб олган Бадиа меҳ- 
монларга чой-нон қўйиб, сиполик билан хиз- 
мат қиларди. Мирмуҳсин, Меъмор. 

СИПОРИШ [ф. Jhj\ д— топ- 
шириқ, буюртма; фармойиш, амр; тавсия, 
кафолат] 1 эск. кт. Топшириқ, вазифа, ўгит, 
насиҳат. [Ҳасанали].. «ўлганимдан кейин.. бир 
вақтлар Ҳасанали ота ҳам бор эди деб ёдла- 
са, менга шуниси кифоя!» деб қарор берган ва 
ҳозирдан бошлаб Отабекка бу тўғрида си- 
поришлар бериб, ундан самимий ваъдалар олиб 
юргувчи оқ кўнгилли бир қул эди. А. Қодирий, 
Ўтган кунлар. 

2 Эъзоз-эҳтиром, илтифот, мулозамат 
ёки хушомад. Тешабой Ашурмирзонинг таъ- 
наю таъзиридан ҳали қанчалик ерга кириб 
кетган бўлса, ҳозирги сипоришдан кўкрагига 
шабада тегиб, қаддини [шунчалик] ростлаб 
олди. М. Исмоилий, Фарғона т. о. [Нор Мас- 
турага:] Келинг, хола. Ҳаммага сипориш қил- 
сангиз ҳам, менга савдони очиқ қилаверинг. 
Ҳамза, Паранжи сирлари. 

СИПОРИШЛАМОҚ Мулозамат, иззат- 
икром ёки хушомад қилмоқ. -Вой, ош ай- 
лансин сизлардан. Одам бор ерга одам кела- 
ди-да, адаси, — деб гапини сипоришлади энди 
Ноиба ea дастурхон ёзишга шошилди. М. 
Мансуров, Ёмби. 

СИПОҲ | ф. иШ — ҳарбий бирлашма; 
қўшин, армия] тар. Подшоҳ, хон, амир са- 
ройида узоқ хизмат қилган лавозимли ки- 
ши; амалдор. Сипоҳнинг ошнаси бўлмас. Ма- 
қол. н Эшикни қия очиб, нотаниш кишилар- 
га совуқ назар ташлаган, юзлари гўштдор уй 
эгаси сипоҳларга хос пурвиқорлик билан «Хиз- 
мат?» дегандек қаради. Мирмуҳсин, Меъмор. 

2 Жангчи, аскар. Деҳқон бўлсанг — қошида 
бўл, сипоҳ бўлсанг — бошида бўл. Мақол. н 
Қиличи синиб, қалқони тешилган сипоҳлар- 
дек, она-бола китоб-дафтарларни кўтариб, 
боғ дарвозаси томон юриша бошлади. Мир- 
муҳсин, Умид. Муҳаммад Раҳимхон йўл ёни- 







да саф тортган сипоҳларга қараб бош чай- 
қади. С. Сиёев, Ёруғлик. 

3 Шахмат ўйинида: пиёдадан катта до- 
налар (фил, от, рух, фарзин). Бир пиёдага 
бир сипоҳни қурбон бермоқ. 

4 кўчма айн. сипо. -Қачондан бери сипоҳ 
бўлиб қолдинг? — таъна қилди бошяланг. 
Шуҳрат, Шинелли йиллар. Шерназарбой 
ҳаммадан сипоҳ кўринган эди. Ж. Шарипов, 
Хоразм. 

СИПОҲГАРЧИЛИК айн. сипогарчилик. 

Сипоҳгарчилик қилмоқ. н [Шарофат] Си- 
поҳгарчиликни қўлдан бериб қўймаслик учун 
бирпас жим қолди-да, кейин қошини бир оз 
чимириб, сўз бошлади. А. Қаҳҳор, Қўшчинор 
чироқлари. 

СИПОҲИ(Й) [ф. — аскар, жанг- 

чи] 1 айн. сипоҳ 1, 2. Махдум машқхонадан 
чиқиб, ичкари киришга одим узган ҳолатда 
дарвозадан сипоҳи кийимида бир киши кирди 
ва махдумга салом бериб, яқинига юриб кел- 
ди. А. Қодирий, Меҳробдан чаён. 

СИПОҲПИК 1 тар. Амалдорлик, иш бо- 
шилик. 

2 Аскарлик, жангчилик. 

3 айн. сиполик. Йўлдошга айтиб қўйинг, 
ҳадеб менинг жиғимга тегавермасин. -Хўп, 
— деди Турсунов сипоҳлик билан. Ибохон, 
Улуғ йўл. 

СИПОҲСОЛОР [ф. — бош 

қўмондон; қўшин етакчиси] map. ҳарб. Лаш- 
карбоши, бош қўмондон. Хива хонлигида 
жами отлиқ ва пиёда қўшинга сипоҳсолор 
қўмондонлик қилган. «ЎзМЭ». 

СИПСАР [ҳинд. < < jl ■■■_. — тим- 

СОҲ < ф. — қора бош] Ҳиндистон 

дарёларида яшайдиган, тумшуғи ингичка ва 
узун тимсоҳ. 

СИП-СИЛЛИҚ 1 Силлиқ с. нинг куч. 
Сип-силлиқ тахта. Сип-силлиқ ойна. Сип- 
силлиқ бош. н Директорнинг столи сип- 
силлиқ эди. X. Султонов, Онамнинг юрти. 

2 Худди бегуноҳ каби; бежанжал, беиш- 
кал, текис. Саодат давом этди: -Ўтган кен- 
гашда директорингиз бу ҳақда оғиз очмади, 
сип-силлиқ бўлиб, минбардан тушиб кетди. 
А. Мухтор, Қарс икки қўлдан чиқади. Ба- 
талов билан Бобожонов милиция ходим- 
ларининг бошини айлантириб, сип-силлиқ 
чиқиб кетишди. «Муштум». 

СИПҚАРМОҚ Бир симиришда ичмоқ, 
таги-тугигача симирмоқ. Аҳмад Танбал мин- 


натдорона бош ирғаб, майни сипқарди-ю, 
кейин дастурхондаги тандиркабобга қўл 
чўзди. П. Қодиров, Юлдузли тунлар. Бобо 
Хурмо, киприксиз кўзларини мастона ўйна- 
тиб, бир эмас, икки коса ишрбатни уст- 
устига сипқарди-да, ҳикоясини боиллади. О. 
Ёқубов, Кўҳна дунё. 

СИПҚИРМОҚ с.т. айн. сипқармоқ. Пол- 
воннинг томоғи тақиллаб турган эди: -Бўп- 
ти, олдик, — деди ва бир сипқириб, пиёлани 
бўшатди. С. Сиёев, Отлиқ аёл. Ёзда ариқ 
лабида ўтириб, бир пиёлага анор сувини сиқиб 
сипқирмоқни ким севмайди дейсиз?! И. Тўл- 
қин, Али бобо боғи. 

СИР I [а. — махфий нарса, яширин 

иш ёки гап; қалб, кўнгил] 1 Ўзгалардан мах- 
фий тутилган ёки ўзгаларга номаълум бўл- 
ган бирор иш, гап, нарса ва б. Ҳарбий сир. 
Юракдаги сир. Сир сақламоқ. Сир тутмоқ. 
Сирни ошкора қилмоқ. Душманнинг кулгани 
— сирингни билгани. Мақол. Ўз дўстим деб 
сир айтма, дўстингнинг ҳам дўсти бор. Ма- 
қол. н Отабек нима деб айтишга сўз то- 
полмай қолди. Чунки юрак сирини ифода қи- 
ларлик жумла топиш мумкин эмас эди. А. 
Қодирий, Ўтган кунлар. Аҳмад юрагида яиш- 
риб юрган сир туну кун, бир дақиқа ҳам унга 
тинчлик бермасди. Ф. Мусажонов, Ҳиммат. 

2 Ҳали очилмаган, аниқланмаган, илм- 
фан ҳали ўрганиб етмаган, инсон учун ҳали 
номаълум нарса. Коинот сирлари. н Ойга 
учирилган иккинчи ракета космос сирларини 
билишга доир қимматли маълумотлар берди. 
«Фан ва турмуш». Олимларнинг ушбу ҳолдан 
Чимирилди қошлари. Бу қанақа сир бўлди, деб 
Тамом қотди бошлари. А. Орипов, Йиллар 
армони. Одамзод доимо дунё сирларини би- 
лишга ҳаракат қилиб келган. «Фан ва тур- 
муш». 

3 Бирор соҳа ёки фаолият турининг ўзи- 
гагина хос бўлган хусусият; малака. -Бўтам, 
сиз коишнпазлик ҳунаридаги ҳамма сирларни 
диққат билан ўрганганмидингиз? [деб сўради 
Меъмор]. Мирмуҳсин, Меъмор. Бадиий ижод 
сирларига, ижод психологиясига қизиқиш ом- 
мавий маънавий эҳтиёжга айланиб қолган 
экан, уни ўрганиш фойдали. У. Норматов, Та- 
лант тарбияси. 

Миридан сиригача Ипидан игнасигача, 
бошдан-оёқ; батафсил. Зиёдуллага бу ҳунар 
ёқиб тушган, уни миридан сиригача эгаллаб 
олиш учун бутун кучи, зеҳнини ишга солган 





эди. Ҳ. Назар, Ўтлар туташганда. Сир босмоқ 
Салобати босмоқ, ийманмоқ. Меҳмоннинг 
сири босганлигиданми ёки меҳмон кутиш таш- 
вишиданми, у нимагадир ичидагини ташига 
чиқармас эди. И. Раҳим. Хислат. 

СИР II 1 Ялтироқ минерал ёки мойбўёқ. 
Унинг [мачитнинг] баланд ва сири кўчиб 
кетган эски устунли айвонида уч-тўртта 
намозхон ўтириишбди. П. Турсун, Ўқитувчи. 
Бу мақбаранинг ичи сир берилган жуда гўзал 
тоииар билан безалган бўлиб, Хоразм 
наққошлик санъатининг юксак намуналаридан 
биридир. Ж. Шарипов, Хоразм. 

2 Металл буюм ва идиш-оёқ сиртига 
қопланадиган шишасимон масса; эмаль. 
Сири кўчган кастрюлъка. н Хаял ўтмай, бир 
чойнакда кўк чой, сири кўчган патнусда 
тўртта бозор нони кўтариб келди Кудрат. 
М. Исмоилий, Фарғона т.о. 

3 Симобнинг бирор металл билан қо- 
тишмаси ёки металларнинг симобдаги қо- 
тишмаси; амальгама. Сири кўчган ойна. 

СИР III [р. сьфой — ҳўл, нам; хом, 
пишмаган] айн. пишлоқ. Аёл сумкасидан сир 
билан колбаса олиб, [Олимжон ва Манзурани] 
меҳмон қилди. А. Мираҳмедов, Кулган 
чечаклар. Рестораннинг орқа эшигидан икки 
тўр халтани яхна гўшт, сир, коньяк, кўкпиёз 
ва помидорларга тўлдириб чиққан Нусратбек 
уйга ошиғич қайтиб келди. С. Нуров, 
Майсаларни аёз урмайди. 

СИРА I рвш. 1 Асло, асти, мутлақо, ҳеч. 
Бунинг сира иложи йўқ. н Аҳмад бу гапни 
сира кутмаган эди, ток ургандек эти 
жимирлашиб кетди. Ф. Мусажонов, Ҳиммат. 
Авжи қиш вақти бўлса ҳам, ерда сира қор 
йўқ. С. Зуннунова, Янги директор. У 
ўтирганлардан сира тап тортмасдан шеърини 
баланд овоз билан ёддан ўқиди. К. Яшин, 
Ҳамза. 

2 [фақат бўлишсиз фл. билан]Хуч қачон, 
ҳеч вақт. Энди бу ерга сира келмайман. н 
Бари бир, мен Гулнор опани унутмайман си- 
ра, уни кўргани тез-тез келиб тураман. 
Ойбек, Танланган асарлар. Канал очилган кун 
эсингизда борми ? Каналдан оққан чироқлар кўз 
олдимдан сира кетмайди. Бу ўйин эмас, 
халқнинг орзуси эди. А. Қаҳҳор, Қўшчинор 
чироқлари. 

3 (фақат сўроқ гапларда) Бирор марта, 
ҳеч. -Шаҳодат муфтингизнинг афтига сира 
қарайсизми. Шоирингизнинг пичингларини 


пайқайсизми ? — деди Анвар Султоналига. А. 
Қодирий, Меҳробдан чаён. Сиз отамисиз, 
нимасиз ахир, ўғлингизни тийиб олиш сира 
эсингизга келадими? А. Қодирий, Ўтган 
кунлар. 

СИРА II 1 Мунтазам, изчил қатор; кет- 
ма-кетлик, тартиб, навбат. Сонлар сираси. 

2 Саф, қатор. Пиёдалар сирасида кекса 
муаррих ва шоир Мирзо, Табибий, Баёний 
кўринди. С. Сиёев, Ёруғлик. 

3 кўчма Қатор, таркиб. Ҳар ҳолда, шах- 
мат ҳар қандай ўйиндан шу қадар катта 
фарқ қиладики, бу фарқ шахматни узил-ке- 
сил ўйинлар сирасига қўшишга имкон бермай- 
ди. М. Муҳитдинов, Мия гимнастикаси. 
Мулла Абдураҳмон.. Раънонинг эрга берил- 
ганлигининг хабарини эшитгач, бу тасодиф- 
ни истиқболнинг хайрли фоллари сирасига 
киритди. А. Қодирий, Меҳробдан чаён. 

4 Фикрнинг, гапнинг асосий мазмуни, 
моҳияти, мағзи; гапнинг пўскалласи. -Сўз- 
ламайман, — деди Тўйбека [Кумушга], —лекин 
сирасини сўзлайман... Оҳ, кўрсанг эди бир 
куёвни! А. Қодирий, Ўтган кунлар. -Гапнинг 
сирасини айтақолсангиз-чи, холажон, — де- 
дим ниҳоятда чидамай. Т. Алимов, Тўй қолди. 

Сирасини айтганда Тўғрисини айтганда, 
гапнинг тўғриси. Сирасини айтганда, пой- 
тахтлик конструкторлар бизга ёрдамга ке- 
лишади, деб ўйламаган эдик. Газетадан. 

СИРАСИГА рвш. кам қўлл. Сурункасига, 
қаторасига; бетўхтов. Уч кун сирасига ёмғир 
ёғди. 

СИРА-СИРА Сира 11, 2 с. нинг куч. Сира- 
сира билмайман. н Тулчеҳра Султон билан 
Дилбар ўртасида ғов бўлишни сира-сира 
истамасди. М. Хайруллаев, Тилла маржон. 
Муллажон унинг кўзига мўлтираб қаради. Бу 
қараш Башоратга сира-сира таъсир қилма- 
ди. С. Аҳмад, Сайланма. 

СИР-АСРОР, сиру асрор [сир + асрор] 
Барча сирлар (қ. сир I). Бир ҳафта ўтмаёқ, 
бу уйдаги сир-асрор Инобатга ойнадек бўл- 
ди-қўйди. С. Аҳмад, Сайланма. Онаси хат 
танимас, лекин турмушнинг кўп сир-асрори- 
га ақли етадиган, мулоҳазали аёл. Ш. Хол- 
мирзаев, Оғир тош кўчса. 

СИРАЧ 1 бот. Пиёздошларга мансуб, 
адир ва тоғларда ўсадиган кўп йиллик ўсим- 
лик. 

2 Шу ўсимлик илдизидан олинадиган 
кукун. Буни [тайёр маҳсиларни] сотиб, чарм, 





ип, сирач, мум сингари косибчилик учун ке- 
ракли ашёларни олади. Ойбек, Танланган 
асарлар. 

3 Қогоз, чарм ва ш. к. ни ёпиштириш учун 
шу кукундан сувга қориб тайёрланган, кў- 
пинча этикдўзликда, косибчиликда ишла- 
тиладиган елим. Акбарали.. отасининг ёнида 
ип эшиб, сирач қорар, ойисининг ўғирда 
жўхори талқон туйиб, заранг косага бир 
қошиқ шинни солиб беришини тоқатсизлик 
билан кутарди. А. Мухтор, Чинор. 

4 кўчма с. т. Сурбет, хира, елим (одам 
ҳақида). 

СИРАЧЛАМОҚ Сирач суртмоқ, сирач 
суртиб ёпиштирмоқ, сирач билан ёпиш- 
тириб ясамоқ. Агар ҳаво варракбоп бўлиб, 
шамол турса, варракни шошиб-пишиб си- 
рачлайман-да, қуримасданоқ кўтариб, томга 
югураман. Ойбек, Болалик. 

СИР-АЪМОЛ [сир + аъмол] айн. сир- 
синоат. Унинг {Ражаб тегирмончининг] сир- 
аъмоли Ҳасан овчига маълум. Ш. Тошматов, 
Эрк қуши. 

СИРГОҲ [а. + ф. ь\Ҳ — сирлар мако- 
ни] кам қўлл. Сирлар макони, сирли макон. 
Аввало шуни айтай: бу олам, дарҳақиқат, 
ғоят мураккаб сиргоҳ ва коргоҳдир. В. Зоҳи- 
дов, Гўзаллик нимада? 

СИРДОШ 1 Бир-бирига сирини ишо- 
ниб айтувчи, ҳамдард кишилар (бир-бири- 
га нисбатан). Ёмон билан йўлдош бўлма, 
Нодон билан сирдош бўлма. Мақол. н Улар 
бир-бирларига сирдош, ҳамфикр, меҳрибон 
бўлиб улғайдилар. К. Яшин. Ҳамза. Илгари- 
лари ўт билан сувдек бўлган кундошлар энди 
сирдош бўлиб, чекка-чеккада пичирлашадиган 
бўлдилар. А. Мухтор, Опа-сингиллар. 

2 кўчма Барча сир-асрори, тарихининг 
гувоҳи; асрдош. Бахмал соҳилингга кўз ти- 
киб қолдим, Асрлар сирдоши, эй улуғ дарё. 
Ғайратий. Дарё — саҳронинг азалий сирдоши. 
Уҳам қум рангида тўлғанади, у ҳам саҳродек 
чексиз ва қадимий. А. Мухтор. Бўронларда 
бордек ҳаловот. 

СИРЕНА [фр. sirene < лот. siren < юн. 
seiren — юнон мифологиясида ўз қўшиқлари 
билан денгизчиларни хавфли, ҳалокатли 
жойларга чорловчи, бош ва кўкрак қисми 
аёл қиёфасидаги афсонавий қуш] Маёқ, 
кема ва ш. к. да қўлланадиган ва сиқилган 
ҳаво ёки буғ билан ишлайдиган, кучли 
товуш сигнали берадиган асбоб ва унинг 


сигнали. Кема сиренаси. н Йўлдош блин- 
даждан чиққанда, ўрмоннинг аллақайси бир 
еридан сирена чинқириғи эшитилди. Ҳ. Ғулом, 
Тошкентликлар. 

СИРЕНЬ [нем. Sirene < лот. syringa < юн. 
syrinx — найча; сибизға] қ. настарин. Сирень 
кўчатини кузда ўтқазган маъқул. «Фан ва 
турмуш». Сиренлар, сиренлар, ҳар кун эрталаб 
Деразамни очиб кўраман сизни. X. Салоҳ, 
Чашма. 

СИРИЛМОҚ 1 Сирмоқ фл. мажҳ. н. 
Духоба сирилган диван. н Шерали, бошлиқ 
кабинетидан чиқиб, рўпарадаги устига қора 
чарм сирилган эшикни очиб, хонага кирди. С. 
Кароматов, Олтин қум. 

2 Сирмоқ 2, 3, 4 фл. ўзл. н. Отлар эрта- 
лабдан бери сиршгиб ётибди. 

Пиёз пўстидай сирилмоқ Очликдан су- 
лаймоқ, оч қолмоқ, оч ўтирмоқ. Чой-пой 
ичсак бўлар эди. Қорин ҳам пиёз пўстидай 
сирилиб кетди-ку. О. Толибов, Анқов. 

СИРИУС [лот. Sirius — Катта Ит юлдуз 
туркуми] Катта Ит юлдуз туркумининг бир 
юлдузи; осмон сферасидаги энг ёруғ ва 
Куёшга яқин қўшалоқ юлдуз. Сириус қўша- 
лоқ юлдуз бўлиб, компонентлари бир-бирининг 
атрофида 50 йил давр билан айланиб туради. 
«ЎзМЭ». 

СИРИҚ шв. 1 Шипни тутиб, кўтариб 
туриш учун уй ўртасига ўрнатилган йўғон 
устун, тиргович. Йигитчиликда ўйнаб-кулиб 
қолиш керак. Мана, ўзингиз ҳам қора сочу 
қора кўз, сириқдек йигитсиз. Н. Қобил, Уну- 
тилган соҳиллар. 

2 Темир ёки ёгоч косов. 

СИРКАI [ф. / LSj-^j] Сирка кислота- 

нинг сувдаги эритмаси — меваларни кон- 
сервалашда, овқатга қўшиладиган зиравор 
сифатида ишлатиладиган ўткир ҳидли, ач- 
чиқ-нордон мазали суюқлик (уй шароитида 
узум, олма ва ш.к. ширин меваларнинг 
шарбатидан ҳам махсус усулда тайёрланади). 
Узум сиркаси. Овқатга сирка солмоқ. н 
Овқатга мурч, пиёз, сирка кабиларни.. қў- 
шиш, лимон суви ёки нордонроқ дорилар бе- 
риш иштаҳа пайдо қилиши мумкин. Н. Ис- 
моилов, Касалларни парвариш қилиш. Тўла- 
ган энгашиб, дастурхоннинг бир четига со- 
қолини артди, дон тиқилган товуқдай бўй- 
нини чўзиб кекирди, сирка ичкандай афтини 
буруштириб: -Жуда тўйдим.. Азбаройи худо!.. 
А. Қаҳҳор, Танланган асарлар. 




Сиркаси сув кўтармайдиган (одам) Гап 

кўтармайдиган, таъби нозик одам. Мажлис- 
да унга: -Сен бола, чучварани хом санаб 
юрибсан. Шошма ҳали, жўжани кузда санай- 
миз. Бу қанақаси, сирканг сув кўтармайди- 
ган бўлиб қопти, — дейишди. С. Аҳмад, Сай- 
ланма. Ҳақиқатда, [Исмоил ота] сиркаси сув 
кўтармайдиган одам. У. Назаров, Исмоил та- 
жанг. 

СИРКАII Бит тухуми. Ёмондан ит яхши, 
Сиркадан бит яхиш. Мақол. Боланинг эркаси 

— битнинг сиркаси. Мақол. 

СИРКАЛАМОҚ I Юмшатиш, таъм бе- 
риш учун сирка қўшиб аралаштирмоқ. 
Пиёзни сиркаламоқ. н -Бўлмасам-чи, — деди 
йигит кулумсираб, — гўшт-да бу, онахон, 
дудланган, сиркаланган, саримсоқ пиёзи бор, 
жа хушхўр. Н. Аминов, Қалтис хато. Бод- 
рингни қишга тузлаб, сиркалаб ва консерва 
қилиб олиш эндиликда ғоят кенг урф бўлган. 
К. Маҳмудов, Ўзбек тансиқ таомлари. 

СИРКАЛАМОҚ II Тухум қўймоқ. Буна- 
қа жойда ҳар хил қурт, ҳашаротлар сирка- 
лаб, ғуж-ғуж урчийди. С. Нуров, Нарвон. 
СИРКОИИ Узумнинг аччиқ тури. 
СИРКОР 1 айн. сирчи. Сиркор уста. н 
Меъморларимиз.. сиркор, наққош ва ўйма- 
корлар билан яқиндан ижодий алоқада бў- 
лишлари кутилмаган натижалар беради. 
Газетадан. 

2 Сирланган, сир (мойбўёқ) бериб иш- 
ланган, сирли. Сиркор уй. Сиркор сопол идиш. 
н Ҳамма икки тавақали сернақш, сиркор 
эшикнинг очилишини ва ўз номларининг ай- 
тиб чақириитарини кутиб турарди. М. Осим, 
Тилсиз гувоҳ. Исломбой чироғи чарақлаб 
турган ойнабанд, сиркор айвонда уст-бо- 
шидаги қорни қоқиш баҳонасида тўхтаб, 
ўртадаги деразаданразм солди. X. Султонов, 
Бир оқшом эртаги. 

СИРКОРЛИК 1 Нарсалар сиртига мой- 
бўёқ бериб безатиш билан шуғулланиш; 
сиркор касби. Сиркорлик касбини ўрганмоқ. 
2 Сир (мойбўёқ) билан ишланган безак, 

гул. -Тўғри, — деди шипдаги сиркорликка зеҳн 
солиб ўтирган дўкон мудири [Холназаровга], 

— кеча комиссион магазинда бир буфет кўр- 

дим. «Муштум. 

СИРЛАМОҚ 1 Сир (мойбўёқ) билан 
бўямоқ, гул солмоқ. Деворларни сирламоқ. н 
Фақат болохона тагидаги уй ўзгарибди: 
Оқланибди, янги эшик ўрнатилибди, сирлан- 


ган деразаларда келинлик нишони бўлган на- 
фис дарпардалар.. Ў. Ҳошимов, Қалбингга 
қулоқ сол. 

2 Сир ёки эмаль билан қопламоқ. Сопол 
буюмларни сирламоқ. Тоғорани сирламоқ. н 
У устидаги фуфайкасини ечаётиб, бурчакда 
турган чиройли, чети гулдор, сирланган оқ 
тоғарачага кўзи тушиб қолди. Н. Фозилов, 
Дийдор. 

3 Амальгама билан қопламоқ. Кўзгуларни 
сирламоқ. 

СИРЛАШМОҚ Бир-бирига сирларини 
айтмоқ, дардлашмоқ, дилидаги гапларини 
тўкмоқ. [Ўзбек ойим ва Офтоб ойим] Сир- 
лашиш учун бошқа уйга чиқиб кетдилар. А. 
Қодирий, Ўтган кунлар. -Мана, ич, — деди 
мешкобчи заранг косани тўлдириб узатиб, — 
ич, жигарим, энди сирлашадиган фақат 
иккимиз қолганга ўхшаймиз. Мирмуҳсин, 
Меъмор. 

СИРЛИ I 1 Бошқалардан сир тутилган, 
яширин, махфий, сири бор. Чўли бобонинг 
жой солаётганлар ёнига кетганидан фой- 
даланиб, Ҳорунбек Меъморга оҳиста сирли 
бир гапни шивирлади. Мирмуҳсин, Меъмор. 
Улар серсоя дарахтлар остидаги салқин йў- 
лакдан кетиб боришаркан, суҳбатлари яна 
қуюқлашиб, сирли тус олди. К. Яшин, Ҳамза. 

2 Замирида қандайдир бир сир яши- 
ринган; ажиб, ўзига жалб қилувчи. Шеъри- 
ят — ғоят бир сирли олам. Газетадан. Унинг 
узун киприклари ойдинда қоп-қорайиб кўри- 
нар, аллақандай сирли гўзаллик берарди чеҳ- 
расига. Ў. Ҳошимов, Қалбингга қулоқ сол. 
«Тўй» сўзини эшитган Ойнисанинг вужудини 
сирли бир аланга қамради, юз-кўзи ўт бўлиб 
ёнди, тошкентликнинг отини ҳам ташлаб, 
уйи томон қочди. Ҳ. Ғулом, Тошкентликлар. 
Бу гапингам тўғри, севги инсоннинг жуда 
сирли туйғуси деб бекорга айтмаганлар. С. 
Кароматов, Олтин қум. 

3 Ниманидир, қандайдир сирни яшир- 
ган, аллақандай бир сири бўлган. Саидғози.. 
тингловчиларни энтиктириш учун бир оз 
тўхтаб, залга сирли назар ташлади. С. Анор- 
боев, Оқсой. У [Баҳром] менга қараб сирли 
кулди. М. Қориев, Ойдин кечалар. -Аканг 
келяпти, — сирли товуш билан деди Эргаш, 
— тағин анов кунга ўхшаб бир дўппосласа ни- 
ма қиласан.. Ҳ. Аҳмар, Ким ҳақ? 

4 Қўрқинчли, ваҳимали; юракка қўрқув 
соладиган. Шамол ўрмонни сирли, ваҳимали 




садолар билан тўлдирди. Ойбек, Қуёш қо- 
раймас. Бир маромда пишқираётган океан 
аёлнинг кўнглига ваҳм солар, қоп-қора тош- 
лар қўрқинчли ва сирли кўринарди. «Ёшлик». 

5 Илмий жиҳатдан ўрганилмаган, очил- 
маган, аниқланмаган, маълум бўлмаган. 
Ҳамза кўнглида Ҳиндистон сафари иштиёқи 
туғилган пайтдан бошлаб бу сирли мамла- 
кат ҳақидаги ёзма ва оғзаки маълумотларни 
ўргана бошлаган эди. К. Яшин, Ҳамза. Туз- 
ди-ю Мирзо Улуғбек Кўрагоний жадвалин, 
Сирли осмон тоқига илк Қўйди нарвон ўзбе- 
гим. Э. Воҳидов, Муҳаббатнома. 

СИРЛИ II 1 айн. сиркор II. Ағёрнинг сир- 
ли меҳмонхонасидан дўстингнинг сомонхона- 
си яхши. Мақол. н - Бу яхиш! Бухородек шаҳ- 
ри азимда юзта кулол бўлса ҳам оз. Бозорлар- 
да идишлар кўпайсин, янги биноларга сирли 
сополлар кўпроқ етказиб берилсин, — деди 
Меъмор. Мирмуҳсин, Меъмор. 

2 Сир ёки эмаль билан қопланган, сир- 
ланган. Сирли челак. н Кўлига сирли сопол 
коса тутган бир қизча қадамларини авайлаб 
босиб келди-да, косани Ойимхонга тотиирди 
ва тез чиқиб кетди. П. Турсун, Ўқитувчи. У 
тахта эшик занжирини тушириб, ичкари 
кирди. Кигиз ўртасидаги тугунга кўзи туш- 
ди. Очса — сирли тоғорада ош, икки шиша 
ароқ, нон, бозори кулчалар.. «Ёшлик». 

СИРМА Усти бирор мато билан қоп- 
ланган, устига бирор мато сирилган. Сирма 
пўстин. 

Сирма тўн (ёки чопон) Пахтаси астар ва 
миён астар орасига олиб қавилган, устидан 
авра сирилган тўн. Унинг бошида қулоқчинли 
телпак, эгнида кўк сирма калта чопон, чап 
енгига қизил мата боғлаб олибди. П. Турсун, 
Ўкитувчи. 

СИРМОҚ I 1 Устини мато билан таранг 
қилиб қопламоқ. Диванни қизил духоба би- 
лан сирмоқ. 

2 Гавдага ёпишиб таранг турмоқ (кийим 
ҳақида). [Аъзам] Бир келса, Таманнонинг ўзи 
ёлғиз. Худди бир маҳал кўрганидай, баданга 
сириб тикилган шим ва кофтада. Шуҳрат, 
Жаннат қидирганлар. 

3 Маҳкам қилиб боғламоқ. Уста.. чорси- 
сини белига сириб боғлаб, минбарга чиқди. С. 
Аҳмад, Ҳодивой. 

4 Арқонни калта қилиб боғламоқ, қан- 
тариб қўймоқ. Отни устунга сириб боғламоқ. 


СИРМОҚ II Бирмунча вақт овқат бер- 
май оч қўймоқ, оч қолдирмоқ ёки ўзини 
овқатдан тийиб, оч ўтирмоқ. -Овқат-пов- 
қатинг борми, опкелсанг-чи, ўлдирдинг-ку 
сириб, — деди Икромжон Жаннат холага. 
С. Аҳмад, Уфқ. Жувозга қўшилган отдек чў- 
зилиб, қулоғингиздан кун кўриниб қолибди-ку! 
Овқатдан ўзингизни сирманг, пул топилади, 
соғлиқдан ажраб қолманг яна. С. Нуров, Нар- 
вон. 

СИРОП [фр. sirop < я. i_: I j -Д, — шарбат] 
Мева шарбати ва шакарни қайнатиб тай- 
ёрланган қуюқ қиём; шарбат. Олча сиропи. 

СИРОТ [а. — йўл] дин. Ис- 

лом манбаларида қиёмат куни, охиратда 
жаннатга бориш йўлида жаҳаннам (дўзах) 
узра тортиладиган қилкўприк [Форсларда ва 
мусулмон туркий халқларда «пулсирот, пу- 
ли сирот» деб юритилади. Бунда форсча 
«пул» (Jj) сўзи «кўприк» демакдир. Тақ- 
қосланг: Тахтапул — ёғоч кўприк]. Cupom 
кечмай, қаҳ-қаҳ кулма. Мақол. н Ҳурбон- 
лик қилмаган киишлар жаннатга ўзларича 
ўтишга уринсалар ҳам, сирот кўпригидан 
йиқилиб, дўзахга тушиб, қаттиқ азобланар 
эмиш. Газетадан. 

СИРПАНМОҚ 1 Силлиқ юза, сирт ус- 
тида монесиз, тўсиқсиз сурилмоқ; сирған- 
моқ, тойғанмоқ. Сирпаниб йиқилмоқ. Сир- 
паниб кетмоқ. н [Адолатнинг] Бошидан 
сирпаниб кетган паранжиси оёқларига ўра- 
лашиб қолди. С. Зуннунова, Гулхан. Кабу- 
тарлар дам учиб, дам сирпаниб қўниб, гумбаз 
теварагида қувонч билан иноқ ўйнашар эди. 
Ойбек, Навоий. 

2 Силлиқ муз, яхмалак ёки қор устида 
учмоқ, сирғанмоқ. Тепаликдан сирпаниб туш- 
моқ. Конъкида сирпанмоқ. н Лой, тойғоқ 
йўлдан эшагимиз қийналиб қадам mauuuip, гоҳ 
сирпаниб, гоҳ йиқилгудек мункиб кетарди. 
«Ёшлик». 

СИРПАНЧИҚ 1 Силлиқ, тойғоқ юза, 
сирт; сирғанчиқ. Сирпанчиқ муз. н Қат- 
тиқ совуқ бўлиб, кўчалар сирпанчиқ бўлган 
кунларнинг бирида Афанди Тошкентга таш- 
риф буюрди. «Муштум». 

2 Сирпаниш, коньки отиш учун махсус 
музлатилган жой, майдон. Сирпанчиқда конъ- 
ки учмоқ. н Болалар танаффусда бири қорбў- 
рон ўйнаб, бири сирпанчиқ учиб юришарди. 
Газетадан. 




Сирпанчиқ отмоқ Силлиқ муз ёки қор 
устида учмоқ, сирпаниб ўйнамоқ. Вали йўл- 
йўлакай сирпанчиқ отиб келаркан, ўзидан 
олдинда кетаётган қизчани туртиб юборди. 
Газетадан. 

3 тех. Станок, мослама, қурилма ва ш. к. 
нинг сирпанувчи қисмлари сурилиб юра- 
диган силлиқ йўналтирувчи қисми. 

СИРРА: сирра бўлмоқ Нима иш қили- 
шини билмай гаранг бўлмоқ, серраймоқ. 
Офтоб ойимга бу хат музлик сувга шўнғи- 
тиб олиш таъсирини берган ea ўтирган ери- 
да сирра бўлиб қотиб қолган эди. А. Қодирий, 
Ўтган кунлар. Ҳардамхаёллик билан эшикни 
очиб, Қобил тоғанинг уйига кирдим-у, ўти- 
ришни ҳам, чиқиб кетишни ҳам билмай сирра 
бўлиб қолдим. Газетадан. 

СИР-СИНОАТ [сир + синоат] қ. сир I 
1, 2. Ростдан ҳам нима бўляпти ўзи? Ё 
ўртада мен.. билмаган қандайдир сир-синоат 
бормикин? О. Ёқубов, Излайман. 

СИРТ 1 Нарсаларнинг ташқи томони, 
ташқи юзи. Ер сирти. Ой сирти. Сирти кўк 
идиш. Мол оласи сиртида, одам оласи ичида. 
Мақол. н Бу чойнакнинг сирти ажойиб 
нақишар билан безатилган экан. «Олтин олма». 
Кун тиғ тортиб, дарёнинг у томонидаги адир- 
ларнинг сирти тўқ яшил, жилғалари қора тус- 
га кирди. А. Қаҳҳор, Қўшчинор чироқлари. 

2 Нарса ёки кимсанинг ташқи қиёфаси, 
кўриниши; зоҳирий томони. Сирти ялтироқ, 
ичи қалтироқ. Мақол. Сирингни сиртингга 
чиқарма. Мақол. Демак, у сиртдан ҳуснга 
қанчалик бой бўлса, маънавий жиҳатдан ҳам 
шунча бой экан-ку! К. Яшин, Ҳамза. Булар 
сиртдан мағрурдек кўринадилар. Бироқ бу 
мағрурликка кирмайди, буни кибр дейилади. 
Шукрулло, Сайланма. 

3 Ташқари, чет. Душманнинг cupmuda 
эмас, ичида бўл. Мақол. Синалмаган отнинг 
сиртидан ўтма. Мақол. н Зумрад ҳануз 
сиртда ийманиб турарди. С. Сиёев, Отлиқ 
аёл. Мен қўл қўйиб, муҳр босар эдим-у, лекин 
сиртдан туриб сизларга ёрдам берганим 
мақбул. Ж. Шарипов, Хоразм. Йўқ, шоир 
ҳиссини бўлмайди алдаб, Сиртдан баҳо бериб 
бўлмас кишига. Шукрулло, Сайланма. 

4 мат. Геометрик шаклнинг ташқи юзи, 
умумий қисми. Шар сирти. Цилиндрнинг ён 
сирти. Ботиқ сирт. Уюрма сирт. н Фанда 
сиртнинг хусусиятларини ўрганувчи бутун 
боиши йўналишлар мавжуд. «Фан ва турмуш». 


5 геогр. Тизма тоғ чўққилари. Агар мана 
шу Музлоқ тоғнинг чўккалаган нор туянинг 
ўркачига ўхшаган сиртига чиқилса, кишининг 
кўзи олдида бир-бирига зид икки дунё очила- 
ди. М. Исмоилий, Фарғона т. о. 

Сиртдан 1) ташқи томондан, ташқи кў- 
ринишидан. Қиз сиртдан кўримсизроқ бўл- 
са-да, кўзларида қандайдир сеҳр бордек эди. 
«Ёшлик»; 2) шунчаки йўлига. Капсанчилар 
сиртдан муросага келган бўлиб, зиммаларига 
тушган вазифаларни мумкин қадар тезроқ 
бажаришга сўз бериб тарқалишди. А. Қаҳҳор, 
Қўшчинор чироқлари; 3) ғойибона, четдан. 
Сизни сиртдан танирдим, сиз тўғрингизда кўп 
эшитганман. К. Яшин, Ҳамза; 4) зимдан; 
яширинча. Сиртдан гапириб юрмоқ. Сирт- 
дан иш битирмоқ. Сиртдан қараганда Бир 
қарашда, шунчаки йўлига, юзаки қараган- 
да. Эсон бобо сиртдан қараганда бепарводек 
кўринса-да, милтиқни ўғли олмаганини аниқ 
билгач, юрагига ғулу тушди. С. Юнусов, 
Кутилмаган хазина. Сиртдан ўқиш Ўқув юр- 
тига қатнамай, мустақил шуғулланиб ўқиш 
(яна қ. сиртқи). Тоштемир сиртдан ўқиб, 
педагогика институтини тугаллаб, диплом 
олиити орзу қилар эди. Газетадан. Сиртига сув 
юқтирмаслик Сира ўзига олмаслик, парво 
қилмаслик. Миркомил ака ғала-ғулага азият 
чекадиганлардан эмас. Сиртига cye юқтир- 
майди. М. Ҳазратқулов, Журъат. 

СИРТЛОН зоол. Ўлимтик билан озиқ- 
ланадиган, бўйнида ёли бор, ранги яшаш 
жойига мослашадиган йиртқич сутэмизув- 
чи ҳайвон. Икки сиртлон бир сиртлоннинг 
сиртин йиртар. Мақол. н Ғазабингни яши- 
ролмай Мисли сиртлон, мисли шер, Тиш- 
ларингни ёвга санчсанг — Бу энг қутлуғ, улуғ 
шеър. X. Даврон, Болаликнинг осмони. 

СИРТМОҚ 1 Арқон, чизимча ва ш. к. 
ларнинг бўйинбоғ шаклида суриладиган ва 
сиқиладиган қилиб боғланадиган учи. 
Сиртмоқ солмоқ. Дорнинг сиртмоғи. н Қари 
солдат дор тагидаги тўнкаларни қимирла- 
тиб кўрди, сиртмоқнинг тугунини синчиклаб 
текширди. X. Султонов, Бир оқшом эртаги. 
-Раҳмонқул дорга осиладиган бўлса , мен ўзим 
сиртмоқ ташлаб бераман, — деди Ғани ота. 
F. Ғулом, Маъшал. 

2 кўчма Асорат, сиқув, исканжа. Ажал 
сиртмоғи. н «Агар сенга ўхшаганлардан яна 
бир-иккитаси бўлса, покиза ҳаётнинг бул- 
ғаланиши, соф муҳаббатнинг туҳмат сирт- 




моғида жон бериши ҳеч гап эмас!» деганимни 
ўзимҳам сезмай қолдим. М. Жабборов, Севинч 
ёшлари. Агар ишлари чаппасидан келса-ю, 
Шайбонийхоннинг қопқонига тушсалар, ажал 
сиртмоғи энг аввал Бобурнинг бўйнига ту- 
шишини ҳаммалари билардилар. П. Қодиров, 
Юлдузли тунлар. 

СИРТМОҚЛАМОҚ Сиртмоқ солмоқ, 
сиртмоқ солиб боғламоқ ёки бўғмоқ. Подшо 
айтди: -Ингичка симдан чилвир қилинглар, 
ҳалқа қилиб бўйнига солинглар, сиртмоқлаб, 
тилла дорга илинглар. «Эрали ва Шерали». 

СИРТҚИ 1 Нарса ёки кимсанинг таш- 
қи, устки томонига оид; сиртидаги, ташқи. 
Бинонинг ички ва сиртқи томони. Сиртқи 
кўриниш. 

Сиртқи дори Ичга ютиб ёки ичиб ис- 
теъмол қилинмайдиган дориларнинг уму- 
мий номи (мас., кўзга томизиладиган, ярага 
суртиладиган ва ш.к. дорилар). 

3 Ўқув юртига қатнамай ўқишга доир. 
Сиртқи ўқиш. Сиртқи таълим. Институт- 
нинг сиртқи бўлими. н Ваҳобжон ўтган 
йилнинг августида сиртқи институтга им- 
тиҳон топширгани Тошкентга тушган эди. 
С. Аҳмад, Тоғ афсонаси. 

СИРЧИ 1 Мойбўёқ билан ишловчи ус- 
та; сиркор. -Аммо сиз, болаларим, ишнинг 
оғирини ўз зиммаларингизга олинг. Бундан 
буёғи сирчиларга, кошинпазларга ёрдам қи- 
линг; кўпи кетиб, ози қолган [деди Меъмор 
шогирдларига]. Мирмуҳсин, Меъмор. 

2 Кўзгу ясовчи уста. 

СИРЧУМЧУҚ Қораялоқлар оиласига 
мансуб қуш. Ўзбекистон чўлларида қора бош- 
ли сирчумчуқ ёки қора сирчумчуқ уя қуради. 
«ЎзМЭ». 

СИРҚИМОҚ 1 Сизиб ўтмоқ, томчилаб 
оқмоқ. Бочкадан cye сирқиб турибди. н 
Унинг эски тринка шимининг почаларидан cye 
сирқиб оқар, эгнидаги бенур чит кўйлаги 
шалаббо бўлиб, баданига ёпишиб кетган эди. 
Н. Фозилов. Дийдор. 

СИРҚИНДИ 1 Идиш тагида қолган 
суюқлик, қолдиқ. -[Газнинг] Ҳаммасини тор- 
тиб олиб бўлмаяпти, масофа узоқ, сирқинди- 
си қолади, — деди йигитларга. А. Мухтор, 
Чинор. -Ёнмайдиган сирқинди мой экан! — 
деди Маҳмуд жувозкаш йигитга таъна қилиб. 
П. Қодиров, Юлдузли тунлар. 

2 кўчма Қолдиқ, сарқит; эскилик сар- 
қити. Мен ёзмоқчи бўлиб турган ҳикоянинг 


қаҳрамони ҳамўша эски сирқинди типларидан 
бири эди. Ғ. Ғулом, Тирилган мурда. 

СИРҚИРАМОҚ айн. зирқирамоқ. Ёдгор 
совиб қолган чойдан ичди. Колбаса емоқчи 
бўлган эди, тиши сирқираб кетди. Ў. Ҳо- 
шимов, Қалбингга қулоқ сол. Дадавойнинг 
кирза этикдаги болдир суяклари тиззасига- 
ча сирқиради, кетаётган ерида бир нафас 
тўхтаб, нафасини ростлашга мажбур бўлди.. 
Ҳ. Ғулом, Тошкентликлар. 

СИРҚИТМОҚ 1 Сирқимоқ фл. орт. н. 

2 Бир томчи ҳам сув, суюқлик қолдир- 
май бўшатмоқ. Идишни сирқитмоқ. н Ша- 
рифпиён бирпас сукут сақлаб, ароқнинг қол- 
ганини пиёлага сирқитиб, бир кўтаришда ичди 
ea қаттиқ уф тортди. Н. Аминов, Қаҳқаҳа. 

СИРҚОВ Касал каби лоҳас, ланж, бе- 
ҳол. Она юртнинг ҳсипто cyeu Не сирқовга 
даво, дерлар. Миртемир, Асарлар. 

СИРҚОВЛАНМОҚ Бетоб кишидек бе- 
ҳол, бемажол юрмоқ; дармонсизланмоқ; 
ланж, лоҳас бўлмоқ. Фарида касал одамдек 
сирқовланиб, ҳеч нима ёқмай юрди. Мир- 
муҳсин, Чиниқиш. Охунбува ака қиши билан 
сирқовланиб юриб, кўклам чиқиш олдида 
дунёдан ўтди, беш бола тепасида чирқираган- 
ча қолди. Ҳ. Нуъмон ва А. Шораҳмедов, Ота. 

СИРҒА Қулоққа тақиладиган безак 
буюм; исирға, зирак. Кумуш сирға. н Ҳус- 
ниддин тўхтаб туриб, марварид сирғалари- 
ни серкиллатиб келаётган Қандолатхон би- 
лан омонлашди. Мирмуҳсин, Феълан куч- 
сизлик. Даволовчи врач келди. Унинг ҳам эг- 
нида оқ халат. қалин лаблари бўялган, қу- 
лоғига шапалоқдек сирға тақиб олган, хушрўй 
жувон. Н. Аминов, Қалтис хато. 

СИРҒАЛИҚ шв. Қулоқнинг сирға тақи- 
ладиган пастки юмшоқ қисми; солинчак. 

СИРҒАЛМОҚ 1 айн. сирпанмоқ 1. Ос- 
монўпар иморатлардан завқланиб, гоҳ ўнг- 
га, гоҳ сўлга зеҳн солиб бораркан, тасодифан 
оёғи сирғалиб, чалқанчасига қулаб тушибди. 
«Муштум». 

2 Сурилиб, айланиб кетмоқ. Кетмоннинг 
силлиқ дастаси қўлида сирғалиб кетавергач, 
кафтига туфлаб қўйди. «Ёшлик». 

3 Сирт устида пастга қараб секин ҳара- 
катланмоқ. Бола отасининг қўлидан сирғалиб 
тушиб, ўзи чопқиллаб кетди. М. Маҳмудов, 
Мангу куй излаб. Хонзода бегимнинг сўлғин 
юзига кўзларидан ёш сирғалиб гпушди. П. 
Қодиров, Юлдузли тунлар. Кампирнинг ёноқ- 




лари бўртиб чиққан. Рўмоли сирғалиб, елка- 
сига тушган. Т. Малик, Ажаб дунё. 

4 Сездирмасдан, секингина сурилмоқ, 
силжимоқ, юрмоқ. Дераза олдидан иккита 
шарпа сирғалиб ўтди. Ў. Ҳошимов, Нур 
борки, соя бор. Руқия чаққонлик билан ҳов- 
лидан сирғалиб чиқиб кетди. К. Яшин, Ҳамза. 

СИРҒАЛУВЧИ Сирғанувчи, сирпанув- 
чи, сурилувчи. Станокнинг сирғалувчи қисми. 

Сирғалувчи ундошлар тлш. Фрикатив то- 
вушлар. 

СИРҒАНИШ 1 Сирғанмоқ фл. ҳар. н. Муз- 
да сирғаниш. 

2 физ. Бир юзанинг иккинчи юзада ай- 
ланмай силжиши. Сирғаниш коэффициенти. 
Сирғаниш подшипниги. 

СИРҒАНМОҚ айн. сирпанмоқ 1. Сирға- 
ниб кетмоқ. Сирғаниб йиқилмоқ. н Шамол 
дераза ойнасига қайириб ураётган томчилар 
кўз ёшидай секин пастга сирғаниб тушарди. 
П. Қодиров, Уч илдиз. 

СИРҒАНУВЧИ 1 Сирғанмоқ фл. сфдш. 

2 махс. Бирор юзада айланмасдан сил- 
жувчи. Сирғанувчи нур. Сирғанувчи вектор. 

СИРҒАНЧИҚ айн. сирпанчиқ 1. Сирған- 
чиқ муз. н Эрталабдан ёмғир шивалай бош- 
лади. Қақраб ётган ерларнинг юзи ялтираб, 
сирғанчиқ бўлиб қолди. С. Зуннунова, Янги 
директор. Шишадай ялтираб қолган ер бети 
музлай бошлаган, оёқ ости сирғанчиқ эди. О. 
Ёқубов, Бир фельетон қиссаси. 

СИРҒИЛМОҚ айн. сирғалмоқ. [Гулноз] Бу 
гал ҳам қўл учини сочиққа артди-да, супадан 
сирғилиб тушиб, уйига кирди. Ҳ. Ғулом, Тош- 
кентликлар. -Атрофдаги барча нарсаларни 
унутиб, уни [асарни] ўқий бошладим. Ёноқ- 
ларимдан кўз ёш доналари сирғилиб оқарди, 
— деди Ҳалима. Ҳ. Носирова, Мен ўзбек қи- 
зиман. У [Тоштемир] ёмғирда бир нафас 
турди-да, кейин тўпдан секин сирғилиб чиқиб 
кетди. Ҳ. Ғулом, Сенга интиламан. 

СИРҒОҚ 1 Серёмғир вақт, ёғингарчи- 
лик. Эскичасига «қирқ кун қурғоқ ёки қирқ 
кун сирғоқ», дердилар. Мана шу «сирғоғи» 
бошланганга ўхшайди. Мирмуҳсин, Жамила. 

2 айн. сирпанчиқ 1. Сирғоқ йўл. 

СИР-ҲОЛ [сир + ҳол] Сир-асрор, ҳол- 
аҳволлар мажмуи. Алпомиш билан Барчин бир- 
бирини кўриб, сир-ҳолини билиб, шундай бў- 
либ юрди. «Фольклор». 

СИСТЕМА [юн. systema — яхлит; қисм- 
лардан таркиб топган] 1 Иш-ҳаракат, турли 


жараён ва ш. к. ларда қисмларнинг ўзаро 
жойлашиши ва боғлиқлигидаги тартибот, 
тизим. 

2 Нарса, ҳодиса ва тушунчаларнинг тас- 
нифи. Линнейнинг ботаник системаси. 

3 Бирор таълимотда асос бўлган қоида- 
лар, қарашлар, тамойиллар мажмуи. Декарт- 
нинг фалсафий системаси. 

4 Бирор иш методлари, тартиб-усуллари 
мажмуи. Даволаш системаси. Таълим-тарбия 
системаси. н Таълим-тарбия савиясини 
оширишда кабинет системасига ўтиш ўзининг 
афзалликларини кўрсатаётир. Газетадан. 

5 Қонуний тартибда жойлашган ва ўза- 
ро узвий боғланган қисмлардан, элемент- 
лардан таркиб топган бутунлик. Тилнинг mo- 
вуш системаси. Терминологик система. Қон 
томирлар системаси. н Маълумки, замин — 
Ер сайёраси Қуёш системасида коинотнинг 
бир кичик бўлаги сифатида пайдо бўлди ва 
тараққий этди. Газетадан. Олимларнинг як- 
диллик билан айтишларича, марказий нерв 
системаси ғоят нозик нерв ҳужайраларидан 
иборат. «Саодат». Элементлар даврий сис- 
темасини яратган Менделеев университетга 
кириш учун бир неча марта уринган, лекин 
ҳар сафар.. химиядан «йиқилган». «Фан ва 
турмуш». 

6 Вазифаларига кўра бир хил ёки таш- 
килий жиҳатдан бир бутун бўлиб бирлаш- 
ган ташкилотлар ёки муассасалар мажмуи. 
Халқ маорифи системаси. Фанлар академия- 
си системаси. 

7 Бир мақсад, айни бир иш, вазифани 
бажариш учун белгиланган мослама, ма- 
шина, механизм ва ш.к. дан таркиб топган 
яхлит техник қурилма. Иситиш системаси. 
Энергетик система. Суғориш системаси. н 
Унинг ташаббуси билан боғча газлаштирил- 
ди, қишда буғ билан иситиш системасига 
ўтказилди. Газетадан. 

8 Бирор ишни ташкил этиш, уюштириш 
ёки амалга ошириш шакли, принципи. Сай- 
лов системаси. Меҳнатга ҳақ тўлаш сис- 
темаси. 

9 Ижтимоий тузум, ижтимоий қурилиш 
шакли. 

10 Меъёрий, одатий, мунтазам тусга 
кирган, шу тарзда амалга ошадиган иш-ҳа- 
ракат, жараён. Эрталабки гимнастика ўзига 
хос системага айланди. 

СИСТЕМАЛИ 1 Муайян системага асос- 
ланган; мунтазам, тартибли. Системали иш. 




Ишни системали равишда олиб бормоқ. н 
Боладаги мавжуд қобилиятни юзага чиқариш 
уни системали меҳнатга ўргатишдан иборат 
экан. «Фан ва турмуш». 

2 Муттасил, мунтазам. Машғулотларга 
системали равишда қатнашмоқ. 

СИСТЕМАСИЗ Маълум системаси, ре- 
жаси бўлмаган; тартибсиз, бетартиб, пала- 
партиш. Системасиз иш. Системасиз баён. 

СИСТЕМАТИК Муайян системага, 
тартибга асосланган; системали, тартибли, 
мунтазам. Систематик машғулот. 

СИСТЕМАТИКА [юн. systematikos — тар- 
тибга солинган] 1 Бир турдаги, ўзаро боғлиқ 
нарса ва ҳодисаларни уларнинг умумий 
белгиларига кўра таснифлаш, гуруҳлаш. 

2 Биологиянинг ҳозирда мавжуд бўлган 
ва қирилиб кетган ҳайвон, ўсимлик ва мик- 
роорганизмларни ҳар томонлама тавсиф- 
лаш, улар ўртасидаги қариндошлик муно- 
сабатларини, турларнинг пайдо бўлиш йўл- 
ларини аниқлаш ва турлар бўйича тасниф- 
лаш билан шуғулланадиган бўлими. Ҳайвон- 
лар систематикаси. Ўсимликлар система- 
тикаси. н Систематика тирик табиатни 
муҳофаза қилииши ташкил этишда бениҳоя 
катта аҳамиятга эга. «ЎзМЭ». 

СИТАМ \ф. — жабр-зулм, жабрлаш; 

зўравонлик] 1 Жабр, жафо, зулм. Ситам қил- 
моқ. н Барча шодлик сенга бўлсин, Бор си- 
там, зорлик менга. Барча дилдорлик сенга-ю, 
Барча хушторлик менга. Э. Воҳидов, Муҳаб- 
батнома. Мана, ўша дамлар келди, юрагида 
йиғилган ҳамма дарду ситамлари, ҳамма 
алам, ҳамма исёнларини тўкса арзийдиган 
қасосли онлар келди. О. Ёқубов, Кўҳна дунё. 
[Гули]: Апишер, не учун хўрлик яралган, Не- 
чун жабру ситам, зўрлик яралган. Уйғун ва 
И. Султон, Алишер Навоий. 

СИТАМГАР [ф. ... — зўравон, жабр, 

ситам қилувчи] 1 Жабр-зулм қилувчи; эзув- 
чи, золим. Ситамгар фалак. 

2 кўчма Ноз-истиғнолари, ғамзаю ситам- 
лари билан куйдирувчи, адо қилувчи. Си- 
тамгар ёр. н Мен кимга бориб йиғлай, ул 
шўхи ситамгардан! Юрт-элга бутун телба, 
афсона қилиб кетди. Ҳамза. 

СИТАМДИЙДА [ф. - жабр-зулм, 

ситам кўрган] кам қўлл. айн. аламдийда. 

СИТАМКОР [ф. ... — зўравон, зулм- 

кор] кам қўлл. айн. ситамгар. Отаси ўлими- 
дан кейин уйдан қувиб юборган ситамкор ўгай 


онага у яна керак бўлиб қолибди-да! Мир- 
муҳсин, Умид. Нима қилдинг, ситамкор дунё, 
Нега мени яратдинг ёлғиз? «Шарқ юлдузи». 

СИТАМЛИ Аламли, дард-оғриқли; 
дард-алам ифодаловчи. Севгининг ширин 
онлари.. сингари ситамли алами, шафқатсиз 
кулфати ҳам бўлади. М. Жўра, Изтироб. 

СИТИЛМОҚ 1 Ситмоқ фл. ўзл. ва мажҳ. 
н. Яраси ситилибди. 

2 Эскириб, тўзиб, у ер-бу еридан йир- 
тилмоқ ёки чокидан кетмоқ. Чопон чокидан 
ситилибди. н Салтонбу ситилиб кетган эски 
кўрпага ўралиб, дарча ёнида ётган эди. М. 
Исмоилий, Фарғона т. о. 

Кўзим ситилсин (ёки ситилиб оқсин) Қа- 
сам ибораси. Мен агар шу акамни ёр дема- 
сам, Ситилиб оқсин икки кўзимнинг бириси. 
«Қўшиқлар». 

СИТМОҚ Сиқиб ичидагини чиқармоқ, 
ажратмоқ. Ярани ситмоқ. н Баъзи одамлар 
данаги олинган олча мураббосини яхши кў- 
радилар. Лекин олчанинг данагини қўл билан 
ситганда, шарбати оқиб кетади. «Саодат». 

Ситиб чиқармоқ 1) қисиб чиқариб юбор- 
моқ, олиб ташламоқ. Зирапчани ситиб чи- 
қармоқ; 2) кўчма тазйиқ билан йўқ қилмоқ, 
чиқариб ташламоқ. Ахир дину имонни му- 
сулмон дилидан ситиб чиқариб бўлмайди-ку? 
К. Яшин, Ҳамза. 

СИТОР [ҳинд. / jL3<^u | Ҳиндистон 
ва Покистонда: торли-тирнама мусиқа чолғу 
асбоби. Ситорни такомиллаштирган ва 
(унинг) илк моҳир ижрочиси Хусрав Деҳлавий 
ҳисобланади. «ЎзМЭ». 

СИТОРА [ф. ajli^ — юлдуз; тақдир, 
қисмат] эск. кт. айн. юлдуз. 

Ситораси иссиқ айн. истараси иссиқ қ. 
истара. Охири бир куни «Сорахон хунук, бу — 
рост, аммо ситораси иссиқ», деган фикрга 
келди. А. Қаҳҳор, Сароб. 

СИТРО [фр. citronnade — лимондан тай- 
ёрланган ичимлик] Мева шарбатидан тай- 
ёрланадиган, чанқов босувчи ичимлик. Ли- 
монад, ситрога ўхшаш ичимликларни тай- 
ёрлаган чоғда бутилкага насос ёрдами билан, 
босим остида карбонат ангидрид юборилади. 
«Кимё». 

СИТУАЦИЯ [фр. situation < лот. situatio 
— аҳвол, вазият] қ. вазият 1,4. Ҳулай ситуация. 

СИФАТ [а. cii. — хосса, хусусият, хис- 
лат, характер] 1 флс. Нарса, воқеа, ҳодиса 
ва ш. к. ни уларнинг ўзига хос белги ва ички 




хусусиятларига кўра ифодаловчи фалсафий 
тушунча. Миқдорнинг сифатга айланиши. 

2 Нарсанинг, кимсанинг ижобий ёки 
салбий хусусияти, фазилати, хислати. Инсон 
сифатлари ичида камтарлик энг яхши фа- 
зилатдир. Газетадан. Навоий Ҳусайн Бойқа- 
рода шоирлик, илмпарварлик сифатларини 
кўрди. Ойбек, Навоий. [Домла ўз-ўзига:] 
..Ҳурматли китобларда айтадилар: «Сабр- 
лилик — худонинг ояти, сабрсизлик — шай- 
тоннинг сифати». Шуларга амал қилиб, бир 
оз сабр қилмоқ керак. Ҳамза, Танланган 
асарлар. 

3 Молнинг, маҳсулотнинг ёки ишнинг 
яроқлилик даражаси, қўйилган талабларга 
қанчалик жавоб бера олишини белгиловчи 
хусусияти. Маҳсулотнинг сифатини яхиш- 
ламоқ. Ишнинг сифатини оширмоқ. н Нон- 
нинг сифати унинг намлиги.. ва ғоваклиги 
каби хоссалар билан белгиланади. Ғ. Маҳка- 
мов, Дастурхонимиз файзи. Фабрикамизда 
илғорлар жуда кўп, улар ҳам маҳсулот кўла- 
ми учун, ҳам сифати учун курашадилар. 
Газетадан. 

4 Қўшма сўз таркибида «ўхшаш», «-си- 
мон» каби маъноларни билдиради, мас., 
девсифат, одамсифат, улуғсифат. 

5 тлш. Предметнинг белгисини билди- 
рувчи сўзлар туркуми. Нисбий сифат. Туб 
сифат. Сифат даражалари. 

Сифатида Вазифасида, ўрнида, =дек. Бир 
адиб сифатида айтишим мумкинки, бундай 
фазилатга эриишш осон эмас. С. Кароматов, 
Олтин қум. Мен телепатияга ишонаман. 
Ғарбда телепатия махсус фан соҳаси си- 
фатида ўрганилаётган эмиш.. Ў. Ҳошимов, 
Қалбингга қулоқ сол. 

СИФАТДОШ тлш. Феълнинг сифатга 
хос вазифани бажарувчи, предмет белгиси- 
ни билдирувчи шакли, мас., чиниққан бола, 
куйлаётган қиз. 

СИФАТЛАМОҚ Бирор жиҳатдан харак- 
терламоқ, сифатини ёки сифатларини таъ- 
рифлаб бермоқ. Яхши томондан сифатламоқ. 

СИФАТЛАНМИШ тлш. Сифатловчи 
аниқлаб-сифатлаб келадиган сўз; аниқлан- 
мишнинг бир тури. 

СИФАТЛАШ 1 Сифатламоқ фл. ҳар. н. 
Яхши томондан сифатлаш. 

2 ад. Предметнинг бирор хусусиятини 
ажратиб кўрсатиш ёки унга бошқа бир пред- 
метга хос хусусиятни кўчиришдан иборат 


бадиий-тасвирий восита; эпитет. Шунга асос- 
ланиб, тасвирий воситалардан ўхшатиш, 
метафора, сифатлашни ўхшашли кўчимларга; 
синекдоха, метонимия, муболаға, кичрай- 
тириш, аллегория, қочириқ ҳодисаларини 
ўхшашсиз кўчимга киритиш мумкин. «ЎТА». 

СИФАТЛИ 1 Сифат жиҳатидан талабга 
тўла жавоб берадиган, сифати яхши. Си- 
фатли мол. Сифатли иш. 

2 Аниқловчи орқали ифодаланган си- 
фатга эга бўлган. Аъло сифатли мол. Ёмон 
сифатли маҳсулот. н «Майин жун деб юқо- 
ри сифатли қўй гўшти, диркиллаган думба 
ёғидан айриламиз денг»,— Шербек ёлғиз ўзи 
кетаётиб ўйга чўмди. С. Анорбоев, Оқсой. 
Деворда ва ерда қимматбаҳо гиламлар, аъло 
сифатли чет эл гарнитури. Ф. Мусажонов, 
Ҳиммат. 

СИФАТЛОВЧИ тлш. Предметнинг бел- 
гисини-сифатини билдирувчи сўз; аниқ- 
ловчининг бир тури. 

СИФАТСИЗ Сифат жиҳатидан талабга 
тўла жавоб бера олмайдиган, сифати ёмон, 
паст. Сифатсиз маҳсулот. Сифатсиз иш. н 
Ичкиликнинг иқтисодий зарари ҳам ксипта: 
у меҳнат интизомини бузади, унумдорликни 
пасайтириб, сифатсиз маҳсулот ишлаб 
чиқаришга йўл очади. Газетадан. Сув исроф- 
гарчилигига, суғоришни сифатсиз ўтказишга 
қатъий барҳам берингиз! Газетадан. 

СИФИЛИС [Syphilus — итальян врачи Ж. 
Фракасторонинг шу касаллик ҳақидаги 
достони қаҳрамони — чўпон Сифилус но- 
мидан] айн. захм II. 

СИФОН \юн. si phon — найча] 1 Суюқ- 
ликни юқорироқ сатҳдаги идишдан пастроқ 
сатҳдаги идишга ўтказувчи, турли узун- 
ликдаги тирсаклари бўлган букик найча. 

2 Карбонат ангидрид босими остида 
найча орқали қуйилувчи ичимликни газ- 
лаштириш учун мўлжалланган идиш. 

СИФР [а. j а — ноль; ҳеч нарса] эск. 
айн. ноль 1. 

СИХ [ф. ^ i ui — кабоб сихи, чўпи; учли 
таёқ; бигиз] Кабоб пишириш учун ме- 
таллдан, баъзан ёғочдан тайёрланадиган учи 
найза чўп. Бир сих кабоб. Гўштни сихга 
тортмоқ. н Дастурхонда кабоб сихлари, ичиб 
тугалланмаган конъяк, вино шишалари ту- 
рибди; каравотда кимдир хуррак тортмоқда. 
И. Раҳим, Чин муҳаббат. Ўртага кабоб кел- 
ди. Аъзамжон ака ўз қўли билан икки-икки 






сихдан расамади билан меҳмонларнинг ли- 
котасига қўйди. С. Аҳмад, Сайланма. 

Сих ҳам куймасин, кабоб ҳам Ҳеч ким- 
га, ҳеч қайси томонга зарар бўлмасин, иш 
икки томон учун беозор битсин. -Биласиз- 
ми, нима? — раис уларни келиштирмоқчи 
бўлди, — келинг, сих ҳам куймасин, кабоб ҳам 
деганларидек, иккаласига беш баҳо бериб қўя 
қоламиз, майлими? «Муштум». 

СИХЛАМОҚ 1 Сихга тортмоқ, сихга 
тизмоқ. 

2 Учини сихга ўхшатиб найзаламоқ. 

СИХМОЛА [сих + мола] қ.х. Тишли 
мола, борона. Аямларнинг бригадаси ишйпони 
олдида сихмола кўргандим. Ўшани кечаси 
обкелиб, ишлатволиб, тағин жойига элтиб 
қўйсак-чи? Р. Раҳмонов, Чангалзордаги 
шарпа. 

СИЧҚОН 1 Ер юзида кенг тарқалган, 
хавфли касалликлар тарқатадиган кичик 
кемирувчи сутэмизувчи ҳайвон. Шу пайт 
аммамнинг яқинда болалаган тарғил мушуги, 
оғзида сичқон тишлаганча, уйга кириб кетди. 
Р. Азизхўжаев, Яшил чайла. Қаердадир юл- 
ғун тагида чўл сичқоними, нимадир ногоҳ 
шитирлади-ю, Зулхумор чўчиб тушди. М. 
Мансуров, Ёмби. 

2 Мучал йил ҳисобида биринчи йил но- 
ми. Унинг йили — сичқон. 

Сичқон йили Мучал йил ҳисобида би- 
ринчи йил (қ. мучал). 

Арслоннинг ўлиги — сичқоннинг тириги 
Катта мартабали киши мартабасидан туш- 
ганда ҳам, оддий кишилардан юқори ту- 
ради, катталигича қолади, деган маънодаги 
ибора. Сичқон сиғмас инига, ғалвир боғлар 
думига Имкониятларини ҳисобга олмай 
дахмаза орттирган кишига нисбатан айти- 
ладиган мақол. Сичқон сурди Касалликдан 
эндигина тузалган киши биринчи бор уйи- 
дан чиқиб, бирор жойга борганда айтила- 
диган ибора. -Ҳамзахонни бугун-эрта сичқон 
сурди қилиб, кўчага олиб чиқамиз, холажон, 
худо хоҳласа, — деди Умар полвон қўлидаги 
тугунни Жаҳонбувига узатиб. К. Яшин, 
Ҳамза. Сичқоннинг ини минг танга Қочишга 
жой топа олмай қолинган пайтда айтила- 
диган ибора. Мадрасалар ҳам жимжит, фа- 
лакиёт мударрислари, ҳандасаю риёзиёт мул- 
лолари учун сичқоннинг ини минг танга бўлиб 
кетган эди. Мирмуҳсин, Меъмор. 


СИЧҚОНЧА тех. Компьютерни бошқа- 
риш пульти. Компьютер сичқончаси. 

СИҚИЛИШ 1 Сиқилмоқ фл. ҳар. н. Трол- 
лейбусда одам сиқилиб кетди.. Бундай ҳол- 
ларда йўловчиларнинг бир-бирларига уриниш- 
лари, туртинишлари, сиқилишлари табиий. 
М. Исмоилий, Одамийлик қиссаси. 

2 Одамлар тирбанд ҳолат, тиқилинч. Си- 
қилишда қолмоқ. 

3 физ. тех. Ташқи куч таъсири остида 
жисмнинг ҳажми торайиб, зичланиши. 
Жисмларнинг сиқилиши. 

СИҚИЛМОҚ 1 Сиқмоқ 1, 2 фл. ўзл. ва 
мажҳ. н. Совуқдан сиқилган жисм. Сиқилган 
газ. н Иккита забардаст одамнинг ўртасида 
сиқилиб, қимирлашга ҳам журъат этолмай 
кетаверди! Ф. Мусажонов, Нозик масала. 

2 (ч. к. билан) Танглик сезмоқ, толиқ- 
моқ, зориқмоқ. Пулдан сиқилмоқ. Рўзғордан 
сиқилмоқ. 

3 Руҳан эзилиб ёки зерикиб диққат бўл- 
моқ, диққати ошмоқ, зиқ бўлмоқ. У кунлар- 
ни эсласам агар, Сиқиламан, юрагим тит- 
рар. Ғайратий. Анвархоннинг кўнгли эзилган 
эди, қаршисида ўтирган, руҳан сиқилган йи- 
гитнинг аҳволини яхши тушунган эди. Ойбек, 
Улуғ йўл. 

Юраги сиқилмоқ Юраги зиқ бўлмоқ; ру- 
ҳан эзилмоқ, қийналмоқ. Кампири мин- 
ғирлаган овоз билан зорлана бошлаганда, чол- 
нинг юраги сиқилиб кетди. М. Осим, Тилсиз 
гувоҳ. 

СИҚИЛУВЧАНЛИК физ. Моддаларнинг 
турли кучлар таъсирида ўз ҳажмини ўз- 
гартириш хусусияти. Газнинг сиқилувчанли- 
ги. н Табиатда мавжуд моддаларнинг 
барчаси сиқилувчанлик хусусиятига эга. 
«ЎзМЭ». 

СИҚИМ Нарса чангаллаб сиқилган кафт 
ва шу кафт орасига олинган нарса миқдо- 
ри; қисим. Сиқимини тўлдириб-тўлдириб 
nucma олмоқ. Ошга бир неча сиқим сабзи 
солмоқ. н Мирвали банги бировнинг қўлида- 
ги беданани кўриб, дидига ўлтирадиган бўл- 
са, сиқимида салмоқлаб кўриб, «ҳамма жойи 
ҳам келган экан», деб қўяди. А. Қодирий, Обид 
кетмон. 

Бир сиқим 1) кафт билан чангаллаб 
олинган миқцордаги, бир қисим. Кўлимда бир 
сиқим Тошкент тупроғи, Узоқ ўтмишларга 
элтади хаёл. Р. Бобожон, Танланма; 2) оз- 
гина, бир чўқим. «Камбағал одамга бир си- 

қимгина ош яхиш..» деб, таомдан сўнг бирон 
соат ғоз патидан ясалган тишковлагични 
олиб, тишини ковлаб юради.. Мирмуҳсин, 
Умид; 3) кичкина, ушоқ. Кампирдан садо 
чиқмади. У бир нарсадан қўрқиб кетган 
боладай, иягини тиззасига қўйиб, зинада бир 
сиқимгина бўлиб ўтирарди. О. Ёқубов, Диё- 
нат. Ҳарасам, пункт бошлиғи, қабул қил- 
майман, деб тағин тихирлик қиляпти: 
нимадандир ғайирлиги ёки қандайдир тама- 
си борга ўхшади. Ўзи бир сиқимгина йигит. 
Газетадан. 

СИҚИМЛАМОҚ Кафт билан чангаллаб 
олмоқ, чангаллаб сиқмоқ, ушламоқ, қисим- 
ламоқ. Кўрққанимдан ётган еримдаги ўтлар- 
ни сиқимлаб юла бошладим. С. Сиёев, Ёруғ- 
лик. Дашт қўйнига кирди-ю Илк бора наъра 
солди. Ташна ер бағридан у Сиқимлаб тупроқ 
олди. Э. Воҳидов, Муҳаббатнома. Воҳид жон- 
жаҳди билан сиқимлаган наъматак тикан- 
лари кафтига эмас, юрагига санчилди гўё! 
«Саодат». 

СИҚИШ 1 Сиқмоқ фл. ҳар. н. Қўлга олиб 
сиқиш. 

2 физ. тех. Босим, куч таъсири остида 
ҳажмини кичрайтириб зичлаш, қисиш. 

СИҚИШТИРМОҚ 1 Сиқиб, зичлаб 
жойлаштирмоқ. Нарсаларни чамадонга си- 
қииипириб жойламоқ. н Омон мумкин қадар 
қўйларни темир йўлга яқинлаштирмасликка 
уринар ea кўчанинг девор томонига си- 
қиштириб олиб борар эди. Ғ. Ғулом, Шум бола. 

2 Сиқув остига, исканжага олмоқ, сиқув 
остида текширмоқ. Нор опа Жанишнинг ўша 
нарсаларини ундириш учун келиб, оқсоқолни 
сиқиштираётган экан. Ҳ. Шамс, Душман. 

СИҚИҚ 1 Сиқилган, қисилган, сиқим- 
ланган. Сиқиқмушт. 

2 Тор, кичкина. Кичик масжид қишлоқ- 
нинг Эшон маҳалла деб аталган қисмида 
бўлиб, сиқиқроқ бир хонақоҳ ea торроқ бир 
айвондан иборат. А. Қодирий, Обид кетмон. 

3 Ҳақ-ҳуқуқцан, эркинликдан маҳрум; 
сиқув, исканжа остидаги; танг. Сиқиқ вази- 
ят. Сиқиқ ҳаёт. н Султонхон, бечора, 
кундошларини «аҳмоқ» деб ўйлайди. Ҳолбуки, 
у сиқиқ муҳитда.. яшовчиларнинг ҳаммаси 
бир-бирини алдашга, бир-бирини «аҳмоқ» 
қилиб қолдиришга уринади.. Чўлпон, Кеча ва 
кундуз. 

4 Чекли, чекланган, танг. -Ер жўнидан 
сиқиқроқмиз, — деди бошини аста қимир- 
латиб Ўктам. Ойбек, О. в. шабадалар. 


5 Мухтасар, ихчам. ..сиқиқ ea чуқур маъ- 
но билдирадиган мақоллар тугал бир поэ- 
тик асар мазмунига тенг келади. Газетадан. 
Чиндан ҳам истиора энг сиқиқ шаклдаги 
ўхшатишни эслатади. «ЎТА». 

6 от Сиқув, тазйиқ, исканжа. [Сулаймо- 
нов/ Турли фикрлар сиқиғидан чиқиб, бир 
қарорга келгандай, Раҳмон отани олиб ке- 
лишларини сўради. И. Қаландаров, Шохи- 
дамас, баргида. 

Сиқиққа олмоқ Роса сиқмоқ, қийнамоқ, 
исканжага олмоқ. -Бечора Мўмин ака! —раис 
хохолаб кулиб юборди. — Бу ёқда сиз [Юл- 
дузхон], бу ёқда журналист ўртоқ.. Тоза 
сиқиққа олдиларинг-ку шўрликни. О. Ёқубов, 
Бир фельетон қиссаси. 

СИҚИҚЛИҚ 1 Торлик; эрксизлик; чек- 
ланганлик. Вазиятнинг сиқиқлиги. Жойнинг 
сиқиқлиги. 

2 Сиқув, тазйиқ, исканжа остидаги ша- 
роит, ҳаёт. 

СИҚМА Сиқиб чиқариладиган. «Улуғбек» 
хўжалик магазинига кирсам, чиройли идишда 
сиқма пойабзал мойи турибди. «Муштум». 
Шароит фалакда космонавтларни концен- 
трат, сиқма овқат истеъмол этишга мажбур 
этади. «ЎТА». 

СИҚМОҚ 1 Ўраб, қамраб ёки босиб 
эзмоқ, қисмоқ. Тошни сиққан билан cye чиқ- 
мас. Мақол. н Унинг юзлари худди шарбати 
сиқиб олинган анор пўстига ўхшаб кетарди. 
С. Аҳмад, Пойқадам. Дарвоза очилиб, йўғон 
қоматини спортчилар киядиган қалин трико 
сиқиб турган Шамси Тўраевич кўринди. Н. 
Аминов, Суварак. У йигитни тагига босиб 
олиб, бўйнидан сиқди-да, юзини ерга ишқаб, 
ура кетди. Т. Ашуров, Оқ от. 

2 Сириб боғламоқ. Тонгда жангчилар оч 
қорнини камар билан маҳкам сиқиб, йўлга 
тушдилар. Ойбек, Куёш қораймас. 

3 Босим билан ҳажмини кичрайтириб 
зичлаштирмоқ. Газни сиқмоқ. 

4 Тазйиқ билан суриб бормоқ, танг ҳол- 
да қолдирмоқ. Рақибни бурчакка сиқиб қўй- 
моқ. Машина қўл меҳнатини сиқиб чиқар- 
моқда. н Душман бу қийинчиликлардан 
фойдаланиб, станция томон сиқиб келди. 
Ойбек, Куёш қораймас. 

5 Эркинлик, ҳуқуқ бермай ёки ўринсиз 
талаб, даъво, бўҳтон ва ш. к. билан руҳан 
эзмоқ, қийнамоқ. Болаларни бўлар-бўлмасга 
сиқавермоқ. Уни, овқатни бузибсан, деб роса 
сиқдик. 





Юракни (ёки қалбни, дилни) сиқмоқ 

Юракни эзмоқ ёки зиқ қилмоқ. Хавотирли 
сукут онлари чўзилгандан чўзилар, юракни 
сиқар, ваҳимага тўлдириб, чорасизлик — 
ожизлик чоҳига қулатмоқда эди. «Ёшлик». 

6 ( ч.к. билан) Бирор нарсадан чеклаб 
қўймоқ; зориқтирмоқ. Пулдан сиқмоқ. н 
[Хушрўй] Иккинчи ва учинчи ҳафталарда ўчоқ 
бошини ўз қўлига олиб, кундошини иккита ёш 
боласи билан томоқ важидан ҳам сиқа бош- 
лайдир. А. Қодирий, Ўтган кунлар. Албатта, 
кампир келинларини рўзғордан сиқмасди. Ам- 
мо режани бузмай, масаллиқни исроф қилмай 
иш тутарди. С. Аҳмад, Сайланма. Бечора 
холани худо ҳусндан сиққан, жамолида жин- 
даккина кулиб турадиган ери йўқ. Мирмуҳ- 
син, Умид. 

Сиқиб сувини ичмоқ Қаттиқ тазйиқ кўр- 
сатмоқ, ниҳоятда қийнамоқ, азоб бермоқ. 
[Директор] Буфетчининг ҳам сиқиб сувини 
ичяпти. С. Зуннунова, Янги директор. 

СИҚТАМОҚ: йиғламоқ-сиқтамоқ Ёл- 
вориб йиғламоқ, йиғи-сиғи қилмоқ. Хотин 
йиғлайди, сиқтсшди, охири турмушлари бари 
бир қовушмаслигига кўзи етгач, лоақал пул- 
дан қуруқ қолмаслик пайига тушади. «Муш- 
тум». Йиғлаб-сиқтаётган Саодатни четга 
суриб, бемор тепасига борди-да, шприцдан 
чарсиллатиб, четроққа dopu сачратди. А. 
Мухтор, Асарлар. 

СИҚУВ 1 Сиқмоқ фл. ҳар. н. Бўғзим арқон 
сиқувин сезур, Зирқирайди оғирликдан бел. X. 
Даврон, Қақнус. 

2 Тазйиқ, исканжа, сиқиқ. Сиқувни ку- 
чайтирмоқ. н Собир йиғилишларда Рашид- 
ни сиқувга олар, ҳар хил баҳоналар билан 
кўпчиликнинг олдида уни ерга уришга ин- 
тиларди. А. Кўчимов, Ҳалқа. Тепалик му- 
дофаачилари душманнинг икки томондан 
қилаётган сиқувига бардош бердилар. И. 
Раҳим, Чин муҳаббат. 

Сиқувга олмоқ айн. сиқиққа олмоқ қ. 
сиқиқ 6. Бригадирларни сиқувга олди.. келгу- 
си йилда бундай хунук аҳвол такрорланмас- 
лиги учун сўз берди. Н. Сафаров, Узоқни 
кўзлаган қиз. Асрор индамади. Бахтига аёл 
уни сўроққа тутиб, сиқувга олмади. «Ёшлик». 

СИҒАРЛИ Бирор миқдордаги ёки кат- 
таликдаги нарса сиғадиган, элтадиган. Ўн 
литр сув сиғарли идиш. н Дарвозаницг бир 
қаноти сезилар-сезилмас ғижиллабгина бир 
одам сиғарли очилди. П. Турсун, Ўқитувчи. 


СИҒДИРМОҚ 1 Сиғмоқ фл. орт. н. Ҳам- 
ма нарсани чамадонга сиғдирди. н Бу кун- 
нинг кўркамлигидан олган таассуротини Али 
ичига сиғдиролмади: -Зап яхши кунми! — де- 
ди. А. Қодирий, Ўтган кунлар. У [Ортиқ] 
сўкиниб, нима қиларини билмай, жаҳлини ичи- 
га сиғдира олмай, қўлидаги кружкани қу- 
лочкашлаб ергаурди. М. Мансуров, Ёмби. 

2 Ўз ичига жо қилмоқ, элтмоқ. Минглитр 
суюқлик сиғдирадиган цистерна. Минг киши 
сиғдирадиган зал. 

СИҒИМ Бирор миқдордаги нарсани 
сиғдириш, элтиш қобилияти, ички ҳажм. 
Умуман республикамизда деярли Сирдарё 
сиғимига тенг миқдордаги ер ости сувлари 
бор. С. Кароматов, Сўнгги бархан. 

Иссиқлик сиғими физ. Модда темпера- 
турасини бир градусга кўтариш учун сарф 
бўладиган иссиқлик миқцори. Электр сиғими 
физ. Ўтказгичнинг электр заряд тўплаш ху- 
сусиятини ифодаловчи электр катталик; 
миқдор жиҳатидан яккаланган ўтказгичнинг 
потенциалини бир бирликка ўзгартириш 
учун зарур бўлган заряд микдорига тенг. 
Конденсаторнинг электр сиғимини аниқламоқ. 
Кеманинг сув сиғими денг. Сузиб кетаётган 
кеманинг ўз оғирлигига тенг миқцорда си- 
қиб чиқарадиган сув миқцори. 

СИҒИМЛИ 1 Бирор миқдордаги сиғим- 
га эга бўлган. Беш юз литр сиғимли цистер- 
на. н Механизациялашган фермалар ва 
комплекслар, 76,4 минг куб метр сиғимли 
силос ва сенаж иншоотлари қурилди. Га- 
зетадан. 

2 Кўп элтадиган, сиғдирадиган, сиғими 
катта. Сиғимли идиш. 

СИҒИНДИ Ўзга юртда ёки бировники- 
да ҳақ-ҳуқуқсиз қарам бўлиб яшовчи одам. 
Шунда Бойсари: -Энди бизўз элимизда сиғин- 
ди бўлиб.. юрадиган бўлсак, бу элда бизнинг 
тургилигимиз қолмади, — деди. «Алпомиш». 

СИҒИНИШ 1 Сиғинмоқ 1, 2 фл. ҳар. н. 
Турли диний маросимларни бажариш ҳам 
сиғинишнинг бир кўринишидир. «ЎзМЭ». 

2 айн. ибодат 1. 

СИҒИНМОҚ 1 дин. Худога, азиз-авлиё- 
ларга, илоҳий кучга эга деб ҳисобланган 
нарсаларга сажда қилиш; диннинг асосий 
элементи. Ҳозир nup ўзларини эмас, сизларни 
ўйлайдилар, тонг саҳарларда жойнамозга 
тиз чўкиб: «Ҳақ йўлдан адашган гумроҳ 
бандаларингга ғазаб қилма», деб худога си- 




ғинадилар. С. Аҳмад, Ҳукм. Назирқулнинг 
отаси Шоҳимардонга сиғиниб, қўчқор олиб 
бориб сўйди. С. Аҳмад, Ҳукм. Инсон ўзини 
танигунча кўп нарсаларга сиғинган. Газе- 
тадан. 

2 кўчма Бирор кимсага, нарсага ортиқ 
берилмоқ, уни ҳаддан ташқари улуғламоқ. 
Пулга сиғинмоқ. Куш бутоққа сиғинар. Ма- 
қол. н Жаҳолатда қолган халқ аълам ҳар бор- 
ганида, «садағанг кетай, эшоним», деб унинг 
оёғига тиз чўкиб сиғинар, назр-ниёз берар эди. 
П. Турсун, Ўқитувчи. 

3 Нажот истаб бормоқ, бош урмоқ. Музга 
суянма, ёвга сиғинма. Мақол. н Аймоқ халқи 
бизни дўстдек кутар деб, Юртингизга биз 
сиғиниб келганмиз. «Ёдгор». 

СИҒИШМОҚ 1 Сиғмоқ 1, 3 фл. бирг. н. 
[Толзорга] Одам сиғишмай кетарди, кўрпача 
тугул палос етишмай қоларди. Р. Файзий, 
Ҳазрати инсон. 

2 Айни бир вақтда ёки бир ерда мавжуд 
бўлмоқ, бирга, ёнма-ён яшамоқ. Бир-бири 
билан сиғишмайдиган қарама-қарши фикрлар. 

3 Бирор кимсаникида ёки бошқалар 
ўртасида чиқишиб, эл бўлиб яшаб, ишлаб 
кетмоқ, эликишмоқ. У ҳеч қаерда, ҳеч ким- 
никида сиғиша олмайди. 

СИҒМОҚ 1 Жо бўлмоқ, жойлашмоқ, 
кетмоқ. Кўп нарса сиғадиган идиш. Ҳучоққа 
сиғмайдиган дарахт. Бир қўлтиққа икки 
тарвуз сиғмас. Мақол. н [Бу ерда] 500 ма- 
шина сиғадиган катта автобаза қурилаёт- 
ган экан. С. Сиёев, Ёруғлик. Ё кечки салқин 
билан, ё эртага эрталаб шаҳар ҳовлига [бе- 
да] олиб тушаман. Қандай беда денг, боғи 
қучоққа сиғмайди. Ойбек, Танланган асарлар. 

2 Лойиқ, мос келмоқ (кийим, пойабзал 
ҳақида). Этик оёғимга сиғмади. 

3 Бемалол кирмоқ, ўтмоқ. Ип игнанинг 
тешигига сиғмади. н Зиндон ёнидан бир 
арава сиғадиган тор кўча ўтган. С. Сиёев, 
Ёруғлик. 

4 Ўзига паноҳ топмоқ, бемалол, хотир- 
жам яшамоқ, турмоқ. Ундан чиқиб қаёққа, 
кимникига бораман, кимнинг уйига сиғар эдим. 
А. Қаҳҳор, Мастон. Ўз юртингга сиғмай, бун- 
да келасан, Дарбадар бошингга бало бўласан. 
«Ширин билан Шакар». Аваз ўз уйига сиғ- 
май қолди. С. Сиёев, Ёруғлик. 

5 кўчма Тўғри келмоқ, мос бўлмоқ. Ус- 
тозлар турганда, ўзи ҳақида сўзлаш шарқона 
одобга сиғмайди. Газетадан. У нобакор яқинда 


бир ғайридин ожизага уйланмиш. Бу иши эн- 
ди ҳеч қайси низомга сиғмайди! К. Яшин, 
Ҳамза. 

Ақлга сиғмаслик қ. ақл. Чунки, сен айт- 
гандек, беш-олти кунда Қўқонга бориб келиш 
сира ақлга сиғмас эди. А. Қодирий, Ўтган 
кунлар. Гап сиғмаслик Бошқа гапга ўрин 
йўқлик. Шарофат орага бошқа гап сиғмас- 
лигини кўриб: -Боламни олиб кетгани келдим, 
— деди. А. Қаҳҳор, Қўшчинор чироқдари. 
Ичига сиғмаслик (севинч, шодлик, дард ва 
ш. к. ҳақида) Тўлиб-тошмоқ. Ҳамза шу асно- 
да юз берган даҳшатли манзарани кўриб 
эзилиб кетди, у тутақар, ғазаби ичига сиғ- 
май ғижинар, «тақа-тақ» қилиб ўтиб бо- 
раётган вагонлардан кўз узмасди. К. Яшин, 
Ҳамза. Кўнглига (ёки дилига) сиғмайди айн. 
юрагига сиғмайди 2. Пешонасига сиғмади қ. 
пешона 2. Ойинг фаришта эди, қизим. Нима 
қилайликки, пешонамизга сиғмади. Ҳ. Ғулом, 
Тошкентликлар. Тасвирга (ёки таърифга) 
сиғмайди Тасвирдан, таърифдан ташқари, 
таърифлаб ҳам бўлмайдиган; ажойиб. Гў- 
заллиги таърифга сиғмайди. н Тошкент 
тонготари нақадар гўзал, Чиройли, тасвир- 
га сиғмас, сермазмун. Ғайратий. Терисига сиғ- 
май Ҳаддан ташқари қувониб. Улар [йи- 
гитлар] қопларини тўлдириб, териларига 
сиғмай, олма-узум олиб келаётганида, мў- 
ғуллар ушлаб олдилар-да, қулоқ-бурунларини 
кесиб, қўйиб юбордилар. М. Осим, Ўтрор. 
Мавлоно Соҳиб Доро жиянининг «абжад» 
ҳисобини яхши ўрганиб олганини, фаҳм- 
фаросати ўсганини кўриб, терисига сиғмай 
кетди. М. Осим, Сеҳрли сўз. Хаёлга сиғмай- 
диган Хаёлга хам келтириб бўлмайдиган, 
хаёлда ҳам тасаввур қилиб бўлмайдиган. 
Юрагига сиғмайди 1) ичида ётмайди, би- 
ровга айтмаса бўлмайди. Ўз юрагингга сиғ- 
маган сир ўзганинг юрагига сиғмас. Мақол; 
2) кўнгли кўтармайди, кўнглига ёқмайди, 
хуш келмайди (фақат нохуш, дилгир кай- 
фиятдаги кишига нисбатан айтилади). Қў- 
лидан ғўнғир-ғўнғир гапдан бошқа иш кел- 
майдиган бу одамнинг лип этиб кириб ке- 
лавериши кейинги вақтда Қудратиллахў- 
жанинг юрагига сиғмай қолган эди. А. Мух- 
тор, Опа-сингиллар. Юрагига (ёки кўнгли- 
га, дилига) қил (ҳам) сиғмайди Ҳеч нарса 
ёқмайди, ниҳоятда юраги ғаш, хафа. Умри- 
ни ҳалол, бегуноҳ ўтказган йигитнинг ҳозир 
кўнглига қил сиғмайди. С. Аҳмад, Ҳукм. Ҳад- 






ди сиғмаслик қ. ҳад I 3. Мозорга тил тек- 
кизишга қандай ҳаддинг сиғди, муртад?! К. 
Яшин, Ҳамза. 

СИҲАТ [ а . — соғлик, саломатлик; 

чинлик, ҳақиқийлик; тўғрилик] Тан соғли- 
ги, соғлик, соғломлик. Сиҳатингиз яхшими? 
Тан-жонингиз сиҳатми? Сиҳат тиласанг — 
кўп ема, иззат тиласанг — кўп дема. Мақол. 
н Серёмғир, рутубатли Мозандарон Ибн 
Синонинг сиҳатига футур етказган, қув- 
ватдан кетказган эди. М. Осим, Ибн Сино 
қиссаси. Сиҳати бугун хийла дуруст, лекин 
аввалги кунлардаги каби руҳиятига эзғин бир 
титроқ солиб, қулоқлари остида бетиним 
денгиз шовқинию ўтакаси ёрилган одам- 
ларнинг оҳу фарёдлари тўхтовсиз эшитил- 
моқда. Н. Қиличев, Чиғириқ. 

Сиҳат топмоқ айн. сиҳатланмоқ. 

СИҲАТГОҲ [а. + ф. al <<■ даво- 

ланиш жойи, шифохона] Беморлар ётиб 
даволанадиган махсус профилактик даво- 
лаш муассасаси; санатория. Юртимизда ҳам 
шундай гўшалар мавжуд бўлиб, улардан бири 
Тошкент вилоятининг Қибрай туманидаги.. 
«Ботаника» сиҳатгоҳидир. «Гулистон». Биз 
дам олаётган сиҳатгоҳ тоғли ҳудудда жой- 
лашган. «Шарқ юлдузи». 

СИҲАТЛАНМОҚ Касалдан яхши бўлиб 
турмоқ, тузалмоқ. Бир ой касалхонада ётиб 
сиҳатланиб кетдим. 

СИҲАТЛИК Тан-жони соғлик, саломат- 
лик. Сиҳатлик тиламоқ. н Нигора қадам 
босган чўпонларнинг чайлаларига у билан бир- 
га шодлик, сиҳатлик кириб боради. С. Анор- 
боев, Оқсой. 

СИҲАТ-САЛОМАТ [сиҳат + саломат] 
Соғ-саломат, эсон-омон. Қалай, сиҳат-са- 
ломат юрибсизми? н ..Маъсума бека пи- 
ширган овқатлардан шогирдлар қатори у 
ҳам тановул этиб: -Саховатли Меъмор ҳаз- 
ратларининг умрлари узоқ бўлиб, доимо си- 
ҳат-саломат бўлсинлар , — деб дуо қиларди. 
Мирмуҳсин, Меъмор. Минг шукурким, кел- 
динг бугун сиҳат-саломат, шодман. Ҳамза. 

СИҲАТ-САЛОМАТЛИК Соғ-саломат- 
лик, эсон-омонлик. Асосан устоднинг си- 
ҳат-саломатлиги , ўз аҳволи ҳамда исмини 
очиқ зикр этиб бўлмайдиган бир киши ҳақида 
ҳам гап кетарди. Мирмуҳсин, Меъмор. Умр 
лаззати эса сиҳат-саломатлик билан боғлиқ 
эканини ҳаммамиз биламиз, шундай экан, уни 
жуда қадрлашимиз керак. Газетадан. 


СИҲАТСИЗ кам қўлл. Сиҳати, соғлиғи 
ёмон; касалманд, касал. Сиҳатсиз одам. Си- 
ҳатсиз бўлиб қолмоқ. 

СКАЛЬПЕЛЬ [лот. scalpellum — пичоқ- 
ча] тиб. Жарроҳлик амалиётида тўқима ва 
аъзоларни кесиғцца ишлатиладиган махсус 
металл пичоқча. Скалъпелъ ўткир, ушлашга 
қулай, осон тозаланадиган ва стерилланади- 
ган бўлиши керак. «ЎзМЭ». 

СКАМЕИКА \р. скамья < лот. scamnun 

— ўтирғич, ўриндиқ] Икки ёки тўрт оёқли 
узун ўриндиқ. Лолахон скамейканинг бир 
чеккасига омонатгина ўтирар экан, рассом- 
га ялт этиб қараб қўйди. М. Хайруллаев, 
Тилла маржон. У [Аҳмад] катта дарахтнинг 
соясига қўйилган скамейкани танлади. Ф. 
Мусажонов, Ҳиммат. 

СКАНДИЙ [лот. Scandium < Scandia — 
Скандинавия ярим ороли номидан] Мен- 
делеев даврий системасининг III гуруҳига 
мансуб кимёвий элемент; оч сариқ тусдаги 
енгил, юмшоқ металл. Скандий кимёвий хос- 
салари жиҳатидан фаол металлар жумласи- 
га киради. «ЎзМЭ». 

СКАНЕР [ингл. scanner] Информатикада: 
тасвирни, матнни компьютерга киритиш 
мосламаси. 

СКАРЛАТИНА [итал. scarlattina < лот. 
scarlatum — оч қизил ранг] Кўпинча бола- 
ларда учрайдиган, нафас сиқилиши ва исит- 
ма, томоқнинг оғриқли яллиғланиши, бутун 
тана бўйлаб тарқалган қизил тошмалар 
билан намоён бўладиган оғир юқумли ка- 
саллик. Скарлатинанинг енгил , ўртача оғир 
ва оғир турлари ажратилади. «ЎзМЭ». 

СКАФАНДР [фр. scaphandre < юн. skaphe 

— қайиқ + aner, andros — одам] Сув остига 
тушишда, шунингдек, стратосфера ва кос- 
мосга учишда кийиладиган, нафас олиш 
учун кислород билан таъмин этиб турувчи 
аппарати бўлган махсус герметик кийим. 
Ғаввослар киядиган скафандр резиналанган 
матодан тикилади. «ЎзМЭ». 

СКВАЖИНА [қад. р. скважень — жар- 
лик, дара; ғор] Бурғилаб кавланган қудуқ. 
Газ скважинаси. Нефтъ скважинаси. 

СКВЕР [ингл. square — тўртбурчак май- 
дон < лот. exquadrare — тўртбурчак қилиб 
қирқмоқ] қ. хиёбон. Сквер томондан оқиб 
тушган баҳор суви тротуарнинг зиҳида кўп- 
лаб ётар, ўша ёқдан келган киишларнинг лой 

излари асфалътга муҳрдай босилиб, қуриб 
қолган эди. П. Қодиров, Уч илдиз. 

СКЕЛЕТ [лот. skeletos — қуриб қолган 
< skello — қуритаман] анат. Одам ва ҳайвон 
организмида таянч ва ҳимоя вазифасини ба- 
жарадиган қаттиқ тўқималар мажмуи. Одам 
скелети. Ички скелет. Балиқнинг тоғай ске- 
лети. н Одам скелети 200 дан ортиқ суяк- 
дан иборат бўлиб, тузилииш одамсимон май- 
мунларникига ўхшайди. «ЎзМЭ». 

СКЁПТИК [юн. skeptikos — кўриб чи- 
қишга, ўйлаб кўришга мойил] 1 флс. Скеп- 
тицизм тарафдори. Скептиклар антик диа- 
лектикадек қудратли қуролга эга эдилар. 
«Фалсафа». 

2 Ҳеч нарсага ишонмайдиган, ҳамма 
нарсага шубҳа ва ишончсизлик билан қа- 
райдиган одам. 

СКЕПТИК 1 флс. Скептицизмга оид, 
скептицизмга асосланган, скептицизм руҳи 
билан суғорилган. Скептик идеализм. 

2 Ишончсизлик руҳи билан суғорилган. 
Масалага скептик қараш. 

СКЕПТИЦИЗМ [юн. skeptikos — кўриб 
чиқишга, ўйлаб кўришга мойил] 1 флс. 
Объектив ҳақиқатни тўғри ва аниқ билиш 
мумкинлигига ишончсизлик билан қаров- 
чи идеалистик фалсафий оқим. Гарчанд скеп- 
тицизм таълимоти кўп жиҳатдан билиш 
жараёнининг мураккаб муаммоларини аниқ- 
лашга ҳаракат қилган бўлса-да, лекин объек- 
тив билишга нисбатан умидсизлик билан қа- 
раши ва рад этиши агностицизмга олиб бор- 
ди. «ЎзМЭ». 

2 Ҳамма нарсага шубҳа ва ишончсизлик 
билан қараш; ишончсизлик. 

СКИПИДАР \р. < пол. spikanard < лот. 
spica nardi — нард (хушбўй ўсимлик) бошоғи] 
Игнабаргли дарахтларнинг смоласини сув 
буғи иштирокида ҳайдаш, шунингдек, ёғоч- 
ни куруқ ҳайдаш йўли билан олинадиган 
ўткир ҳидли рангсиз, тиниқ, учувчан суюқ- 
лик (лок-бўёқ ишлаб чиқаришда, тиббиётда 
ва б. соҳаларда ишлатилади). 

СКИФЛАР Милоддан аввалги 7- ва ми- 
лодий 3-асрларда Дунай ва Волга дарёлари 
оралиғидаги ҳудудда яшаган чорвадор аҳо- 
ли. Скифлар давлати. Скифлар маданияти. 
н ..скиф қабилалари аслида туркий тил- 
ларнинг турли лаҳжаларида сўзлашувчи орий- 
лар эди. «ЎзМЭ». 


СКЛАД [р. складнвать — «тахламоқ, 
жойлаштирмоқ, йиғиб, жойлаб қўймоқ» фл. 
дан ясалган от] эск. қ. омбор. Тахта склади. 
Кўмир склади. н Складда газламалар шифт- 
гача тахлаб қўйилган. Газетадан. 

СКЛАДЧИ қ. омборчи. 

СКЛЕРОДЕРМИЯ [юн. skleros — қаттиқ, 
берч + derma — тери] тиб. Терининг, тери 
ости тўқималарининг, баъзан ички аъзо- 
ларнинг қалинлашиб, қаттиқлашиб қоли- 
шидан иборат сурункали касаллик. 

СКЛЕРОЗ [юн. sklerosis — қотиш, қат- 
тиқлашиш ] тиб. Турли аъзолар, томирлар 
девори ва тўқималарнинг айрим специфик 
элементлари ўлиб (камайиб), уларнинг ўр- 
нини бириктирувчи тўқима(лар) эгаллаши 
натижасида уларнинг қаттиқпашиши. Мия- 
қон томирлари склерози. 

СКОЛИОЗ [юн. skoliosis < skolios — қий- 
шиқ, эгри] Умуртқа поғонасининг ён то- 
монга қийшайиши. Келиб чиқишига кўра, 
туғма ва орттирилган сколиоз фарқ қилина- 
ди. «ЎзМЭ». 

скотч [ингл. scotch (tape)] Идора, де- 
вонхоналарда ишлатиладиган ёпишқоқ лен- 
та, тасма. 

СКРЕПЕР [ингл. scraper — курак, қир- 
ғич; ковш < scrape — қиртишламоқ, қириб 
тозаламоқ] тех. Ерни қатлам-қатлам қилиб 
қазиш, ковшни тупроққа тўлдириб, уни 
белгиланган жойга тўкиш, суриш ва те- 
кислаш ишларини бажарадиган машина. 
Ялангликда скереперлар, булъдозер ва экс- 
каваторлар, полвон тракторлар саф-саф 
бўлиб тизилган. Й. Шамшаров, Танланган 
асарлар. Сал нарида эса, қудратли булъдо- 
зерлар ва скреперлар чуқурларни тўлдириб, 
тепаликларни ағдариб, ер текисларди. Ш. Ра- 
шидов, Бўрондан кучли. 

СКРЕПКА [р. скрепить — «бириктирмоқ, 
маҳкамламоқ, қадаб қўймоқ» фл. дан ясал- 
ган от] Қоғозларни, ҳужжатларни бир-би- 
рига тиркаш, варақларни устма-уст қилиб 
бириктириб маҳкамлаш учун ишлатилади- 
ган сим қисқич. 

СКРИПКА [р. скрипеть — «ғижирламоқ, 
ғарч-ғурч қилмоқ» фл. дан ясалган от] Ка- 
монча билан чалинадиган тўрт торли муси- 
қа асбоби. Скрипка садоси. Скрипка чалмоқ. 

СКРИПКАЧИ Скрипка чалувчи созан- 
да. Моҳир скрипкачи. н 19-асрда виртуоз 
скрипкачи ва машҳур композиторлар Н. Па- 




ганини, П. Сарасате ва бошқаларнинг хиз- 
мати катта бўлди. «ЎзМЭ». 

СЛАВЯН қ. славянлар. Славян тиллари. 
Славян аёл. 

СЛАВЯНЛАР Келиб чиқиши бир, тили 
ўзаро яқин бўлган Европа халқларининг энг 
йирик гуруҳи (уч катта гуруҳга бўлинади: 
шарқий славянлар, ғарбий славянлар, жа- 
нубий славянлар). 

СЛАВЯНШУНОС [славян. + ф. — 
ўрганувчи, билувчи] Славяншунослик 
мутахассиси. 

СЛАВЯНШУНОСЛИК Славян халқла- 
рининг тиллари, тарихи, адабиёти ва мада- 
ниятини ўрганувчи фанлар мажмуи. 

СЛАЙД [ингл. slide] Шиша пластинка ёки 
плёнка каби шаффоф асосга туширилган 
оқ-қора ёки рангли фотографик тасвир. 
Вилоятлардаги турли хил нон тайёрлаш усул- 
ларини фотостендларда, слайдларда, кино- 
лавҳаларда кўрсатиш мумкин. Газетадан. 

СЛАЛОМ [норвегча slalom — пастга 
тушадиган из] 1 Ўтиш жойлари байроқчалар 
билан белгилаб қўйилган махсус йўл бўйлаб 
чанғида тоғдан тушиш. Тоғ-чанғи слаломи. 

2 Табиий ёки сунъий тўсиқлар бўлган 
дарё ёки каналларда байдарка ва каноэда 
сузиш. Эшкак эшиш слаломи. 

3 Муайян узунликдаги шатак арқони 
билан махсус трассани бир хил тезликда 
босиб ўтиш. Cye чанғилари слаломи. 

СЛАНЕЦ [қад. р. стланец < стлать — 
«ёймоқ, ётқизмоқ, тўшамоқ» фл. дан] Қат- 
лам-қатлам тузилишга эга бўлган, юпқа 
пластиналарга ажраладиган метаморфик тоғ 
жинси. Ёнувчи сланец. Гилли сланец. н Му- 
каммал қават-қаватланган гилли сланецлар 
томларни ёпишда ишлатилади. «ЎзМЭ». У 
[олтин] сланецлар, қумтошлар, гранитлар 
ичида учрайди. С. Кароматов, Олтин қум. 

СЛЕСАРЬ [нем. Schlosser < SchloP — 
қулф, зулфин, тамба] Металл буюмларни 
қўлда ишлаш, ясаш, тузатиш бўйича мута- 
хассис ишчи; чилангар. Юқори малакали 
слесарь. Монтажчи слесарь. Ремонтчи сле- 
сарь. 

СЛЁТ [р. слететься — «ҳар ёқдан йиғи- 
либ, ёпирилиб келмоқ» фл. дан] Оммавий 
ташкилотларнинг ёки бир касбдаги киши- 
ларнинг катта йиғилиши, кенгаши. Илғор 
механизаторлар слёти 


СЛОВАК Словак миллатига мансуб. Сло- 
вак тили. Словак аёл. 

СЛОВАКЛАР Ғарбий славянларга ман- 
суб халқ; Словакия Республикасининг асо- 
сий халқи. Археологик тадқиқотлар словак- 
ларнинг аждодлари — ғарбий славян қаби- 
лалари ҳозирги Словакия ҳудудида 4—5-асрда 
пайдо бўлганлигини кўрсатади. «ЎзМЭ». 

СЛОВЕН Словен миллатига мансуб. 
Словен аёл. н Адабий словен тили 19-аср 
ўрталарида тўлиқ шаклланган. «ЎзМЭ». 

СЛОВЕНЛАР Жанубий славянларга 
мансуб халқ; Словения Республикасининг 
асосий халқи. Югославия таркибидан ажра- 
либ чиққан словенлар 1991 йил 25 июндан 
мустақил давлат барпо этганлар. «ЎзМЭ». 

СЛЮДА [қад. р. слуд — юпқа, шаффоф 
муз қатлами] Юпқа қатламларга ажрала- 
диган қаттиқ шаффоф минерал; муҳим 
фойдали қазилма. Слюдалар ёпишқоқлиги ea 
эгилувчанлиги туфайли тез ўзгаради, енгил 
жилоланади. «ЎзМЭ». 

СМЕНА [р. смениться — «алмашинмоқ, 
бошқасининг ўрнига келмоқ» фл. дан] 1 
Ўрин алмашиниб ишловчи, ўқувчи, дам 
олувчи ва ш. к. кишилар гуруҳининг бошқа 
кишилар гуруҳи билан алмашинувига қадар 
давом этадиган вақт бўлаги. Икки сменада 
ишлаш. Биринчи сменада ўқиш. н Эртаси 
иккинчи сменадан қайтишда Набигул Қодир 
билан бирга кетди. А. Қаҳҳор, Қанотсиз 
читтак. Кудрат бу бола билан кечагина яқин- 
дан танишди. Уларнинг иккиси бир мактаб- 
дан бўлса ҳам, сменалари бошқа, қишлоқлари 
ҳам бошқа эди. Ҳ. Назир, Сўнмас чақмоқлар. 

2 Шу вақт давомида бирга ишловчи, 
ўқувчи, дам олувчи ва ш. к. кишилар гуруҳи. 
Янги смена ишга чиқди. Смена ишдан қайт- 
ди. н Смена мастери уни биринчи марта ер 
остига олиб тушганида, Иномжоннинг бўла- 
дигани бўлган эди. С. Аҳмад, Мўтти. 

СМЕНАДОШ 1 Бир сменада ишловчи, 
ўқувчи ва ш. к. кишиларнинг ҳар бири (бош- 
қаларга нисбатан). 

2 Бир-бирини алмаштирувчи, ўрнини 
олувчи, ўрнини босувчи. Биз дам олаётган 
пайтда сменадошларимиз ишни давом эт- 
тирдилар. 

СМЕНАЛИ Сменалари бўлган, смена- 
ларга бўлинган. Уч сменали иш. Икки смена- 
ли ўқиш. 




СМЕТА \р. (с)метить — «мўлжалламоқ, 
кўзламоқ» фл. дан ясалган от] Олдиндан 
тузилган кирим-чиқим ҳисоби ва шундай 
ҳисоблар ёзилган ҳужжат. Харажатлар сме- 
таси. Қурилиш сметаси. Сметага киргизмоқ. 
н Техник чақириб, план ва смета тузиш, 
неча пуд тунука керак бўлишини билиш зарур 
экан. А. Қодирий, Обид кетмон. Баъзан иш- 
лаб чиқаришга, объектларни қуришга алоҳи- 
да харажатлар сметаси тузилади. «ЎзМЭ». 

СМЕТАНА [қад. р. сметати — «йиғмоқ, 
уюм қилиб тўпламоқ» фл. дан: қуюқ сут, 
қаймоқ] Суюқ қаймоққа ивитқи қўшиб тай- 
ёрланадиган маҳсулот. Сметана таркибида 
сут ёғидан ташқари оқсил, сут қанди, ор- 
ганик кислоталар, минерал тузлар, шунинг- 
дек.. витаминлар мавжуд. «ЎзМЭ». 

СМОЛА \р. смола — елим; қатрон, чирк] 
Игнабаргли ва б. баъзи бир ўсимликлардан 
ажралиб чиқадиган, ҳавода қотиб қолади- 
ган елимшак модда; шира. Қарағай смоласи. 
Қуюқ смола. Хушбўй смолалар. Синтетик 
смола. н Баҳайбат қарағайлар шохи ва тана 
қисмининг синган ва зарарланган жойлари- 
дан кўплаб смолалар ажралиб чиқа боииаган. 
«Фан ва турмуш». Бу янги материалга це- 
мент ҳам, сув ҳам ишлатилмайди. Улар ўрни- 
га полимер смоласидан фойдаланилади. «Фан 
ва турмуш». 

СМОЛАЛАМОҚ Смола суртмоқ ёки 
сингдирмоқ. Қайиқларни смолаламоқ. 

СМОЛАЛИ Смола берадиган; серсмола. 
Смолали дарахтлар. 

СМОРОДИНА [қад. р. смород — ўткир, 
кучли ҳид] қ. қорағат. Смородина озиқ модда- 
ларга бой, сернам, сувни яхши ўтказадиган, 
ер ости сувлари камида 1,5 метр чуқурликда 
бўлган ерларда яхши ўсади. «ЎзМЭ». 

СНАИПЕР [ингл. sniper < snipe — пана- 
дан туриб отмоқ] Махсус таълим олган мер- 
ган, моҳир отувчи. Снайперлар милтиғи. н 
Дивизияда снайперлар курси очилиб, унга 
Тешабой Одилов раҳбар этиб тайинланди. 
Газетадан. 

СНАРЯД [р. снаряд — асбоб; қурол, тўп 
ўқи, ёрилувчи бомба] 1 Артиллерия қурол- 
ларидан отиладиган ўқ-дори тури. Портлов- 
чи снаряд. Ёндирувчи снаряд. н Артиллерия 
учун снаряд сув ва ҳаводек зарур бўлгани учун, 
Воҳидов фурсатни бой бермай, снарядларни 
елкасига қўйиб таший бошлади. Газетадан. 
Тепада снарядлар nopimap, гильзадан ясалган 


заиф исчироқ ҳар ларзада пирпираб, қоронғи 
ер қаъридаги ҳаётни зўрға ушлаб тургандек 
туюлар эди. А. Мухтор, Асарлар. 

2 Баъзи техник қурилмалар номи. Ер қа- 
зувчи снаряд. 

3 Гимнастика асбобларининг умумий 
номи. Снарядда машқ қилмоқ. н Унда [му- 
собақада]россиялик спортчи Т. Лисенко сна- 
рядни 77 метру 80 сантиметрга улоқтирди. 
Газетадан. 

СОАВТОР [р. со.. — бирга + автор] эск. 
айн. ҳаммуаллиф. -Йўқ, ростини айтинг, — 
деди Яхшибоев қовоғини очмай. — Айтинг, 
coaemop бўлсам хафа эмасмисиз?М. М. Дўст, 
Лолазор. 

СОАТ [а. — аниқ бир вақт, лаҳза; 

60 дақиқали вақт] 1 Сутканинг йигирма 
тўртдан бир улушига тенг вақт ва шу муд- 
датни кўрсатувчи вақт ўлчови. Бир соат — 
олтмиш минут. Орадан уч соат ўтди. н 
Отабек Марғилонга ҳар нимадир бир соат 
илгарироқ етиш учун оишқар эди. А. Қоди- 
рий, Ўтган кунлар. Эллик қадамча йўлни, 
назаримда, бир соатда босгандай бўлдим. С. 
Сиёев, Ёруғлик. 

2 Туш пайтидан ёки ярим кечадан бош- 
лаб шу ўлчовда ҳисобланадиган вақт ора- 
лиғи; пайт. Қутидор, одатига қарши, бозор- 
дан кундуз соат учларда қайтиб келди-да, 
Отабекни сўради.. А. Қодирий, Ўтган кун- 
лар. Мажлис ponna-poca соат бирда бошлан- 
ди. Ў. Ҳошимов, Қалбингга қулоқ сол. 
[Ҳасанали] Ухламай кутиб ўтирди. Аммо 
[Отабек] тунги соат ўн бир бўлса ҳам кел- 
мас, ўн иккида ҳам дараксиз эди. А. Қодирий, 
Ўтган кунлар. Солиҳ иш вақти тугашига ик- 
ки соат қолганда нарсаларини йиғиштирди. 
О. Мўминов, Хиёбондаги уч учрашув. 

3 Вақтни сутка давомида шу ўлчовда 
ўлчайдиган асбоб. Олтин соат. Чўнтак соат. 
Девор(ий) соат. н Чарм камзулли йигит ён 
чўнтагидан занжирли соатини олди, қоп- 
қоғини қирс эткизиб очди. С. Сиёев, Ёруғлик. 
Врач Мамлакатнинг томир уришини соати- 
га қараб ўлчади. Ў. Усмонов, Сирли соҳил. 

4 Ўқув машғулоти учун белгиланган 40 
минутли ёки 45 минутли вақт, дарс. Ўзбек 
тили учун ҳафтада тўрт соат ажратилган. 
н Бир ўқувчининг бир соат дарс қолдириши 
ҳам унинг билимига таъсир қилади. Газетадан. 

5 Умуман, вақт, фурсат, пайт, он. Толе 
соатини кутмоқдан ўзга иложимиз йўқ [деди 

подшоҳ Навоийга]. Ойбек, Навоий. Бу кунги 
кеч Отабек билан Ҳомиднинг қайси бир- 
ларининг сўнг соатлари етганлиги шу қорон- 
ғи тун каби қоронғи эди. А. Қодирий, Ўтган 
кунлар. Меъмор бўлса икки шогирднинг сал 
қуюшқондан чиқиб, талтайишаётганидан 
энсаси қотиб келарди: қани шундоқ яхши 
соатларда унинг ёнида ўғли Низомиддин ҳам 
бўлса! Мирмуҳсин, Меъмор. 

6 Маълум мақсад учун белгиланган, хос 
вақт. Ҳабул соатлари. Иш соати. н Ўрдага 
алоқаси бўлмаган кишилар боққа киролмас- 
лар, фақат ҳафтада бир кун кўнгил очиш 
соатларида, баъзи мустасно зотлар учун 
боғнинг йўли очиқ бўлар эди. А. Қодирий, 
Меҳробдан чаён. 

7 Соат (эркаклар исми). 

СОАТЛАБ рвш. Бир неча соат; кўп вақт. 
Соатлаб кутмоқ. н Булар душман пози- 
циясига яқинроқ бориб, бирон қулай жойда 
соатлаб, баъзан куни бўйи пойлаб ётишади. 
А. Қаҳҳор, Асарлар. Кечагидай эсимда, худди 
шу вокзалда дадам билан изғиринда соатлаб 
поезд кутганмиз. Газетадан. 

СОАТЛИ 1 Соат давомидаги, бирор соат 
давом этган ёки этадиган. Икки соатли 
маъруза. Олти соатли иш куни. н Баъзи 
муншийлардаги ярим соатли бу ўзгаришдан 
таажжуб қилинмасинким, бунинг сабаби 
оддий ва очиқдир. А. Қодирий, Меҳробдан 
чаён. Шаҳар билан Келеснинг ораси ярим 
соатли йўл. Ў. Ҳошимов, Қалбингга қулоқ 
сол. 

2 Соатлар бўйича тузилган. Соатли гра- 
фик. 

3 Соати бўлган, соати бор. Соатли киши. 

СОАТСОЗ [а. + ф. — соатясов- 

чи, тузатувчи] Соат ясовчи ёки тузатувчи 
уста. Биринчи пружинали соатни женевалик 
соатсоз Густав Фили ихтиро этган. Газе- 
тадан. 

СОАТСОЗЛИК Соат ясаш, тузатиш би- 
лан шуғулланиш, соатсоз касби. Соатсоз- 
ликни ўрганмоқ. 

2 Соат ишлаб чиқариш. Соатсозлик за- 
води. н А. Розиқовнинг шикояти асосида 
соатсозлик устахонасидаги нуқсонлар очиб 
ташланди. «Муштум». 

СОБ: соб бўлмоқ 1 Тамом бўлмоқ, туга- 
моқ. Пулим соб бўлди. н Отасидан қолган 
қўр-қут соб бўлгандан кейин Нурматжон 
nacm ишни ўзига эп кўрмади, тузук иш уч- 


рамади. А. Қаҳҳор, Асарлар. Ҳиш охирлаб, 
тўйлар соб бўлди. Т. Мурод, От кишнаган 
оқшом. 

2 кўчма Ҳамма имкониятдан айрилмоқ; 
умиди узилмоқ. -Мен учун ҳамма нарса соб 
бўлди! — деди Ҳиём. Ш. Холмирзаев, Қил 
кўприк. 

3 кўчма Жисман ва маънан инқирозга 
юз тутмоқ. Шу шўрлик аёлни [касални] бир 
кириб кўрайлик! Уч кунлиги борми, йўқми.. соб 
бўлган дейишади.. А. Қаҳҳор, Асарлар. -Уйни 
нима қиламан? Соб бўлган одамман мен, — 
ғўнғиллади Нусратилла. А. Мухтор, Опа- 
сингиллар. 

Соб қилмоқ Тамом қилмоқ, тугатмоқ. 
Гапни соб қилмоқ. 

СОБАЧКА \р. собачка — кучукча; мил- 
тиқ тепкиси; бирор деталь тиши] тех. Турли 
машина ва механизмларда айланувчи де- 
талларнинг тескари айланишига йўл қўй- 
майдиган тишсимон қисм. 

СОБИР [а. — сабрли, чидамли, ма- 

тонатли] 1 Сабрли. Собир одам. н Очил бу- 
ва сафарни тугатганидан, эзгу бир фарзни 
бажо келтириб, кони савобга ботган одам- 
дек мамнун кўринар, сокин ва собир эди. А. 
Мухтор, Чинор. 

2 Собир (эркаклар исми). 

СОБИТ [а. Ju-iC — мустаҳкам, барқарор, 
матонатли, букилмас] 1 Бир гапда, мақсад- 
да, маслакда мустаҳкам турадиган; оғиш- 
майдиган. Собит курашчи. Собит дўст. н 
Бу дунёда сарҳадлар шартли, Бу дунёда 
собитдир Ватан. У. Кўчқоров, Ҳаяжонга 
кўмилган дунё. Наҳот, дейман, дунёда собит 
нарса йўқ асло, Наҳотки етукликнинг тим- 
соли йўқ бус-бутун ? А. Орипов, Юртим ша- 
моли. 

Собит қолмоқ Бир гапда, мақсадда оғиш- 
май мустаҳкам турмоқ. Агар биз, шу ўтирган 
оғайнилар, бояги гапда собит қолсак, сири- 
мизни яна яшириб кетиш мумкин. А. Қоди- 
рий, Ўтган кунлар. 

2 Собит (эркаклар исми). 

СОБИТҚАДАМ | а. ^л^дд_,1д] (тўғриси со- 
бит қадам) айн. собит 1. 

СОБИТҚАДАМЛИК (тўғриси собит қа- 
дамлик) Ўз мақсади, маслагидан оғишмас- 
лик, саботлилик. Аммо шоира иродали бўл- 
гани учун собитқадамлик билан ижод этиш- 
да давом қилади. «ЎТА». 




СОБИҚ [а. JjLu — қувиб ўтувчи; олдин- 
даги; аввалги, бурунги] Ўтмишда бўлиб ўт- 
ган, илгариги. Собиқ директор. Собиқ мус- 
тамлака мамлакатлар. н -Илиниб турга- 
нингни сезасанми, раис,— деди у хаёл суриб, 
— энди сен ҳақиқий раис эмас, собиқ раиссан. 
Ш. Рашидов, Бўрондан кучли. Тунов куни 
билет олгани вокзалга чиқсам, собиқ курсдо- 
шим Элмуродни кўриб қолдим. С. Сиёев, Эр- 
каклар эртаги. 

СОБОЛЬ [р. соболь — юмронқозиқ; ола- 
була, олачипор; хол-хол] Жуни қалин, ма- 
йин, қора-қўнғир рангли сутэмизувчи ҳай- 
вон (қимматбаҳо мўйнаси учун кўп овла- 
ниши натижасида камайиб кетган). Соболь 
ҳар хил ҳайвонлар ва ўсимликлар билан озиқ- 
ланади. «ЎзМЭ». 

СОБОР [р. собор — (руҳонийлар) йи- 
ғини] Олий мартабали руҳонийлар ибодат 
қиладиган йирик христиан ибодатхонаси. 
Тошкентдаги Спасс Преображенск собори 
(1888), Самарқанддаги Покровск собори (1902) 
кабилар Византия меъморлиги таъсирида.. 
қурилган. «ЎзМЭ». 

СОБУН [а. — совун] эск. кт. айн. 

совун. 

СОВЕТ I [р. совет — кенгаш; маслаҳат] 1 
тар. Давлат ҳокимиятининг вакиллик ор- 
гани, жамиятни сиёсий жиҳатдан ташкил 
этиш шаклларидан бири. Олий Coeem. Ша- 
ҳар coeemu. 

2 эск. Турли хил коллегиал органларнинг 
номи (яна қ. кенгаш). Ҳарбий coeem. Педа- 
гогика coeemu. н Унинг ёнидаги стулда ота- 
оналар советининг раиси — телевизорда ҳам 
бир-икки марта одоб ҳақида суҳбат ўтказган 
чўққисоқол пенсионер чол — Қосим ота жой- 
лашган. Ў. Ҳошимов, Қалбингга кулоқ сол. 

СОВЕТ II тар. эск. 1 Совет мамлакатига, 
СССРга алоқадор, Советлар мамлакатига 
мансуб. Coeem Иттифоқи. Coeem халқи. 

2 Совет давлат органларига ва уларнинг 
фаолиятига оид. Хўжалик ea coeem ташки- 
лотлари. 

3 СССРда пайдо бўлган, вужудга кел- 
ган, шаклланган. Coeem ҳукумати. Coeem ки- 
шиси. Coeem мафкураси. 

СОВИМОҚ 1 Иссиғи, ҳарорати паса- 
йиб, совуқ ҳолга келмоқ, бирмунча совуқ 
бўлмоқ. Cye совиди. Ҳаво совиди. н Ёдгор- 
нинг назарида, уй янаям совиб кетгандек 
кўринди. Ў. Ҳошимов, Қалбингга қулоқсол. 


Отақўзи бирдан қайнаб тошди-ю, совиб 
қолган бир пиёла чойни бир кўтаришда бў- 
шатди. О. Ёқубов, Диёнат. 

2 Баданидан ҳоври кўтарилиб, ҳарорати 
нормаллашмоқ. От совиди. н Чув деб отга 
қамчини, Чинор бериб боради. Совидими жо- 
нивор, Ўзин отиб боради. «Ойсулув». 

3 кўчма Ҳовридан тушмоқ, пасаймоқ. Тез 
қайнаган тез coeup, дейдилар. С. Сиёев, Аваз. 
Мамашанинг қилиқларидан хафа бўлмайсиз- 
да, қўшни. Кейин совиб қоладилар. «Муштум». 

4 Жўшқинлигини, хуружини, авжини, 
қизиғини йўқотмоқ, сусаймоқ, сўнмоқ. Бо- 
зор совиди. Базм совиб қолди. н Олчинбек 
унинг [Ҳамзанинг] бу таклифини на рад этди, 
на қувватлади. Шу билан суҳбат совиб қолди. 
К. Яшин, Ҳамза. 

5 кўчма Кўнгли қолиб, меҳр-муҳабба- 
тини, майлини, ихлосини йўқотмоқ. Ишдан 
совимоқ. н Дарслардан совидим, ҳеч ким 
билан ишим йўқ. А. Мухтор, Давр менинг 
тақциримда. [Аваз:] Оға, ўн кунча бўлди, қў- 
лимга қалам олмадим. Назмдан тамом со- 
видим. С. Сиёев, Аваз. 

Кўнгли совимоқ қ. кўнгил. Тупроғи со- 
вимай (ёки совимасдан) Вафот қилганидан 
ҳеч қанча вақт ўтмай. -Дада, уялмайсизми, 
андиша қилмайсизми ?Акамнинг тупроғи ҳали 
совимай туриб-а? — деди Низомжон. С. Аҳ- 
мад, Уфқ. -Қандай ота у? — қичқирди Нури. 
-Ойимнинг тупроғи совимасдан, чўри қизга 
уйланадими? Ойбек, Танланган асарлар. 

совиткич тех. 1 Озиқ-овқат маҳсу- 
лотлари ёки тез айнийдиган маҳсулотлар 
паст температурада сақланадиган иншоот 
ёки курилма; холодильник. Икки камерали 
совиткич. н Уй-рўзғор совиткичида тем- 
nepamypa +6° дан — 18° гача бўлиши мумкин. 
«ЎзМЭ». 

2 Кондиционер. Қалдирғоч.. хонани бир 
айланиб, деразанинг юқори кўзига ўрнатил- 
ган совиткич устига қўнди. Ш. Холмирзаев, 
Сайланма. 

СОВИТМА Совитиб тайёрланган, сови- 
тилган. Совитма ош. 

СОВИТМОҚ 1 Совимоқ фл. орт. н. Уйни 
совитмоқ. Компотни совитиб ичмоқ. н 
[Гулнор] Онаси тайёрлаб чиққан хўрда ошни 
одатда жуда совитиб ичишни яхши кўргани 
учун четга олиб қўйди. Ойбек, Танланган 
асарлар. Агар ҳоким ҳеч кимни, айниқса Қуд- 
рат акани, қамамаган бўлса, аҳолини қўр- 

қитмаслик, ишдан совитмаслик учун қама- 
маган. М. Исмоилий, Фарғона т. о. 

2 махс. Боқувдаги отни секин-аста юр- 
гизиб, оёқларининг чигилини ёзмоқ ёки 
қизиб турган отни секин-аста юргизиб, ҳов- 
ридан туширмоқ. Отни бир оз совитдим. Бе- 
да солдим. Ҳ. Ғулом, Машъал. 

3 этн. Иссиқ-совуқ, амал қилиб кўнгли- 
ни қолдирмоқ, ихлосини қайтармоқ. [Дом- 
ла Фотимага:] Совитмоқ учун бир қанча 
нарсаларга дам солмоқ керак, айниқса, чой- 
га, қандга, ундан кейин бир банд қилиб 
бераман, эрингиз ётадиган жойга қўясиз. 
Ҳамза, Туҳматчилар жазоси. 

Иссиқ ўрнини (ёки жойини) совитмоқ 
Яхши ўрнашиб ишлаб ёки яшаб турган 
жойини алмаштирмоқ. 

СОВЛИҚ Кўзилаган, соғиладиган кўй; 
она қўй. Қуй соғдиришнинг ўзига яраша гаш- 
ти бор. Она совлиқни бўйнидан қучиб тура- 
сан. У типирчиламаслиги керак. Ш. Хол- 
мирзаев, Оғир тош кўчса. 

СОВРИЛМОҚ с. т. Совурилмоқ. Гоҳо 
атрофдаги йўлтўсар беклар Дастидан сов- 
рилди карвонлар — юклар. М. Шайхзода, 
Тошкентнома. Йиллару йилномалар соврилган 
йўқ шамолга, Ҳақиқат бўлди бугун тушлару 
афсоналар. Миртемир, Танланган асарлар. 

СОВРИН Улоқ, пойга, мусобақа ва ш.к. 
ларда ғолибларга бериладиган мукофот. 
Адирда эса сумалак пиширилади, ош торти- 
лади.. [кўпкари] уюштирилади, ғолибларга 
соврин улашилади. Ж. Абдуллахонов, Орият. 
Бош соврин таъсис этилди: турнир ғолиби 
тошкентлик усталар иииаган катта чинни 
вазани олади. Газетадан. 

СОВРИНЛИ Соврини бор, совринга эга. 
Ўйлайманки, йигитлар совринли ўринлардан 
бирини олишга ҳаракат қилишади. Газетадан. 
Мусобақада республикамиз ёшлари ҳам сов- 
ринли ўринларга даъвогарлик қиладилар. Га- 
зетадан. 

СОВУМОҚ айн. совимоқ. 

СОВУН [а. — совун] Ювиниш ёки 

кир ювиш учун ёғ ва ишқорлардан тайёр- 
ланадиган, яхши кўпирадиган хўжалик бую- 
ми. Атир совун. Кир совун. Совун кўпиртир- 
моқ. Ёмоннинг совунида кир ювма. Мақол. 
н Бунда кумуш шамдондан тортиб жуфт- 
жуфт қилиб боғлаб қўйилган қоракўл тери- 
гача, яшик-яшик кир совундан тортиб юзма- 


юз қилиб бойланган тагчармгача бор эди. С. 
Аҳмад, Уфқ. 

Совун тош с. т. Каустик сода. Совунига 
кир ювмабди Кимсага ҳали иши тушмабди, 
уни ҳали синаб кўрмабди. Ўзлари йўл излаб, 
товонларига қурт тушиб қолсин. Улар ҳали 
Ортиқнинг совунига кир ювишмабди. М. 
Мансуров, Ёмби. 

СОВУНАК [а. + ф. Si i < а. Дз 
Наврўзгуллилар оиласига мансуб, илдизи 
совун ўрнида ишлатиладиган бир йиллик 
ўтсимон ўсимлик. 

Совунак ҳолва Парвардасимон оқ ҳолва. 
Дастурхонда қатлама патир, ўрикқоқи, ма- 
йиз, совунак ҳолвадан Ҳазорасп олмасигача 
бор. С. Сиёев, Аваз. 

СОВУНГАР [а. + ф. — совун 

тайёрловчи] 1 Совун ишлаб чиқарувчи ко- 
сиб, ҳунарманд. Совунгарнинг ўғли Қаҳҳор 
менинг тенгдош ўртоғим, уларникида бот- 
бот бўлардим. М. Жўра, Ноширнома. Мен 
унинг тегмайман, деганига қараб турадиган 
жониворманми ? Гўштини сихга тортиб, ёғи- 
ни совунгарга сотаман, биласанми? Ҳамза, 
Танланган асарлар. 

2 Совунгарлик саноатининг ишчиси. Кор- 
хона совунгари. 

СОВУНГАРЛИК 1 Совун ишлаб чиқа- 
риш касби. 

2 Совун ишлаб чиқариш. Совунгарлик са- 
ноати. 

3 Бозорда совунгарлар растаси. 

СОВУНДАРАХТ Мевасида сапонин мод- 

даси бўлган ва совун ўрнида ишлатилади- 
ган паст бўйли дарахтлар ёки буталар тур- 
куми. 

СОВУНДОН Совун солинадиган идиш; 
совун қути. Хола тиш чўтка, совундонларга 
боладек қизиқиб термилди. С. Нуров, Май- 
саларни аёз урмайди. 

СОВУНЛАМОҚ Совун суртмоқ, совун 
суртиб ювмоқ ёки ювинмоқ. Кирни совун- 
ламоқ. Қўлни совунлаб ювмоқ. н Амаки 
ўлгудай хасис эди, умрида оёғини совунлаб 
ювмас — қиёматда пулсиротдан ўтиб ке- 
таётганида тойиб кетармиш.. Мирмуҳсин, 
Қаҳрамоннома. У сувни шариллатиб қуйиб, 
қўлини наридан-бери ювмоқчи эди, дераза- 
дан кузатиб турган буви яна ўшқирди: -Совун- 
лаб юв, икки марталаб совун сур! Башарангни 
ҳам юв! Мирмуҳсин, Умид. 

СОВУНЛИ Совун кўпиги аралаштирил- 
ган. Супургини ишлатишдан олдин совунли 




қайноқ сувда ҳўллаб олсангиз, кўпга чидайди. 
«Саодат». 

СОВУНЧИ айн. совунгар 1. Умарали со- 
вунчининг невараси-да, Шоқосим анча нобоп 
бола чиққанидан хабарим бор. Аммо бунчалик 
газандалигини билмасдим. Мирмуҳсин, Умид. 

СОВУНУТ Пояси тўрт қиррали, ёйилиб 
ўсадиган, барглари чўзинчоқ бегона ўт. 

СОВУРИЛМОҚ Совурмоқ фл. ўзл. ва 
мажҳ. н. Хирмондаги ҳамма дон шамолда бир 
соатда совурилди. н Шаҳарлар хароба, бир 
уюм тупроқ, қишлоқларнинг кули кўкка со- 
вурилган. Ғ. Ғулом, Танланган асарлар. Меҳ- 
натларим зое кетмади, елга совурилмади. 
«Ёишик». 

СОВУРМОҚ 1 қ. х. Шамолда шопириб 
тозаламоқ, шопирмоқ. Ўт иши — қовурмоқ, 
Ел иши — совурмоқ. Мақол. н [ Бободеҳқон] 
Кун қизиб турган пайтларда, бошидан оф- 
тоб ўтишига қарамай, янчиқ янчибди. Кечки 
шамолда буғдой совурибди. С. Анорбоев, Бо- 
бодеҳқон сўзи. 

2 кўчма Беҳудага кеткизмоқ, беҳуда 
сарф, харажат қилмоқ. Пулни совурмоқ. н 
Мен учун ҳам, ўзи учун ҳам пулни аямай 
совурар ва ҳеч қачон менинг моянам билан 
қизиқмасди. «Ёшлик». 

3 Маҳв этмоқ, йўқ қилмоқ, беҳудага 
чиқармоқ. Тилакларимни совурганинг етмай, 
тилак уйимни йиққанинг нимаси. М. Исмои- 
лий, Фарғона т. о. Шоирнинг юрагида ҳақи- 
қат душманларига қарши, ҳаммадан севгани 
— ҳаёт гулини совурмоқчи бўлган ёвуз кучлар- 
га қарши ғазаб ёнар эди. Ойбек, Навоий. 

Кулини кўкка совурмоқ Батамом йўқ қил- 
моқ, маҳв этмоқ, ағдариб ташламоқ. Чингиз 
фармони билан шаҳарга ўт қўйилиб, кули 
кўкка совурилди. Мирмуҳсин, Темур Малик. 
Кўкка (ёки беҳудага) совурмоқ айн. совурмоқ 
1,2. Шамол қутурар, қорни оппоқ тўзонга ай- 
лантириб, кўкка совурар эди. Ойбек, О. в. 
шабадалар. -Бизни давлат пулини кўкка 
совурувчи тентаклар, хаёлпарастлар, деб 
аташаётганлар ҳам йўқ эмас, — деди До- 
ниёров Моҳидилга. Ж. Абдуллахонов, Тўфон. 

СОВУТ тар. Танани найза, ўқ, қилич 
зарбидан сақлаш учун кийиладиган, пўлат 
симдан тайёрланган ҳарбий кийим. Авазхон 
отасидан дуо олиб, совутини кийиб, қалқонини 
эйнига [эгнига] солиб, ўн олти газ исфиҳони 
олмосини белига осибжўнади. «Маликаи айёр». 


Темур Малик икки қават совут ва дубулға 
кийиб, кема тумшуғига чиқди. М. Осим, Кар- 
вон йўлларида. 

СОВУҚ 1 от Паст ҳарорат, паст тем- 
пература. Совуқ оёқдан урар, Иссиқ — бош- 
дан. Мақол. н Тошкентдан келган лектор 
«Ойда ҳаёт борми?» деган мавзуда лекция 
ўқиб: -Ойда кечаси юз градус совуқ, кундузи 
юз градус иссиқ бўлади, — деганди. С. Аҳмад, 
Уфқ. Албатта, йўл яхши бўлиб, жадалроқ 
юришса, совуқ унча билинмас, лекин из туш- 
маган йўлдан юриш мушкул. О. Ёқубов, Эр 
бошига иш тушса. 

Совуқ емоқ (ёки қотмоқ) айн. совқотмоқ. 

Бировнинг ишига саратонда қўл совуқ қота- 
ди. Мақол. н Кун иссиқ, пиджаксиз кетай 
дейман-у, кечасига қолсам совуқ емай, деб 
қўрқаман. Шуҳрат, Шинелли йиллар. Совуқ 
олмоқ (ёки урмоқ) Совуқ қаттиқ таъсир этиб 
ёки музлатиб ишдан чиқармоқ, шикаст- 
ламоқ. ..Эндигина авж олаётган ниҳолларни 
бир кечада совуқ урди. Газетадан. Қуруқ (ёки 
қора) совуқ Ҳаво очиқ ёки қор ёғмай тур- 
ган вақтдаги қаттиқ аёз. Тошкентда.. ўткир 
қуруқ совуқ!.. Соқолларда, мўйловларда, кип- 
рикларда қиров. Ойбек, Танланган асарлар. 
Бир тундаёқ қора совуқ ғўзани урган эди. 
Ойбек, О. в. шабадалар. 

2 от этн. Совуқлик овқатларни кўп ис- 
теъмол қилиш натижасида организм фао- 
лиятининг сусайиши. Совуқни оширадиган 
овқат. 

Совуғи ошди 1) совуқлик овқатни еяве- 
риб ланж бўлди. Совуғинг ошса — давлат, 
Иссиғинг ошса — қиёмат. Мақол. н -Сут- 
қатиқларинг совуғимни ошириб юборяпти. 
Шаҳарда бозор яқин эди, асал олдириб ту- 
рардим, — деди. Ҳ. Назир, Сўнмас чақмоқ- 
лар; 2) кўчма безор бўлди, кўнглига урди. 
Ўзимиз ҳам етимваччалар орасида хўп чидам 
билан ўқидик-да, а? Қайси бирини кўрмай, 
ҳали ҳам совуғим ошади. П. Турсун, Ўқитувчи. 

3 Температураси белгили чегарадан паст 
ёки жуда ҳам салқин, аёз. Совуқ ҳаво. Совуқ 
кун. н Мен эса дарчадан тўниб боқаман, 
Совуқ куз тунидан маъни чақаман. А. Шер, 
Қадимги куй. 

4 сфт. Ҳарорати, температураси паст. 
Муздек совуқ сув. н Ичкилик деганни совуқ 
сувдек симирган билан унча кайф қила ол- 
майсиз. А. Қодирий, Кичик асарлар. Совуқ 

шамол оқими ҳам юз терисига салбий таъ- 
сир кўрсатиши мумкин. «Саодат». 

5 Иситилмаган, қизитилмаган. Совуқуй. 
н Театр биноси совуқ, томошабинлар палъ- 
пго ва қалпоқларда ўтиришарди. Газетадан. 
Совуқ, рутубатли хонамга шу кеч Олиб 
қайтдим изтиробингни. А. Орипов, Йиллар 
армони. 

6 Совиган ёки совитилган, яхна. Совуқ 
овқат. н Қодир уйғонди, у ҳаддан ташқари 
чанқаган эди, чойнакда қолган совуқ чойни 
шимириб, атрофига қаради. А. Қаҳҳор, Қа- 
нотсиз читтак. 

7 сфт. кўчма Ўзига жалб қилмайдиган; 
ёқимсиз. Совуқ одам. Совуқ башара. Ўзи со- 
вуқнинг қилиғи ҳам совуқ. Мақол. Қулоқдан 
кирган совуқ сўз Кўнгилга бориб муз бўлар. 
Мақол. н Бир вақтлар деҳқонларга, деб ҳа- 
вас билан қурдирган бу уй-жой, ғииип ётқи- 
зилган кенг супа.. кўзига совуқ, ғариб, мунгли 
кўринди. С. Нуров, Нарвон. Қора қишда тўй 
қилмай, Баттар бўлгур нокас гов, Бачча- 
ғарнинг аслида Феъли совуқ эдиёв. А. Орипов, 
Йиллар армони. Қўйинг, Нуъмонжон ака, қиз 
болани қўлтиқлаб юришни ҳам билмайсиз-а! 
Бирам совуқ, бесўнақайсиз. М. Бобоев, 
Гўзаллик истаб. 

Турқи (ёки сўхтаси) совуқ Гап-сўзи, 
ташқи кўриниши билан кишига ёқмайди- 
ган кимса ҳақида айтиладиган ибора. Э, мени 
энди кўраяпсизми, Муяссархон, эски билга- 
нингиз сассиқ чол — сўхтаси совуқ Назар 
Яхшибойман-да. М. М. Дўст, Лолазор. 

8 Кўнгилга ёқмайдиган, хуш келмайди- 
ган; қўпол, дағал. Совуқ ҳазил. Совуқ жавоб. 
Совуқ муомала. н [Йигит] Даврон томон 
яқинлашаркан, совуққина илжайганча: -Одам- 
ни қўрқитиб юбордингиз, ока, — деди. Н. Қи- 
личев, Чиғириқ. Пўлат у [Ҳусниддин] билан 
жуда совуқ саломлашди — энсаси қотиб, 
қўлининг учини берди. Мирмуҳсин, Қаҳрамон- 
нома. 

9 Ёқимсиз, кўнгилсиз, нохуш. Совуқ ха- 
бар. н Ёдимга унинг ўша қисқа, лекин ме- 
нинг энг азиз ҳис-туйғуларимни янчиб таш- 
лаган совуқ мактуби тушди. О. Ёқубов, Ик- 
ки муҳаббат. Машриқий бу совуқ хабарни 
эшитгач, бағри ўтда ёниб, нима қилишини 
билмай, Сурия билан бирга тушган расмидан 
Сурияни қирқиб олиб, ёқиб юборди. Мирмуҳ- 
син, Қаҳрамоннома. 


Совуқ уруш сиёс. Мамлакатлар ўртасида- 
ги муносабатларда турли йўл ва воситалар 
билан кескинлик, душманликни кучайти- 
ришга қаратилган сиёсат. 

СОВУҚПИК 1 Ҳарорати, температура- 
си паст эканлик. Ҳавонинг совуқлиги. Уйнинг 
совуқлиги. 

2 сшн. совуқ 1. Манглайида совуқлик ҳис 
этиб, Кумуш кўзини очди. А. Қодирий, Ўт- 
ган кунлар. 

3 Совуқ гап, муомала, қилиқ; ёқимсиз- 
лик; қўполлик. Қилиқнинг совуқлиги. шт Га- 
пининг қўрслиги, муомаласининг совуқлиги 
учун қишлоқилар уни Соли совуқ деб атар- 
дилар. М. Исмоилий, Фарғона т. о. Ҳозир у- 
нинг [Сидиқжоннинг] кўзига жувон бирон 
совуқлиги билан эркакни ўзидан қочирадиган 
қари қиз эмас, кўп йигитларни ўзига шайдо 
қилган.. бир нозанин бўлиб кўринди. А. Қаҳ- 
ҳор, Қўшчинор чироқлари. 

4 айн. совуқчилик. Орага совуқлик солмоқ. 
н [Ёрқиной] Дадасининг терс юрганидан 
қайнонаси олдида ўзини гуноҳкор сезарди. 
Хайрият, орадаги совуқлик хийла юмшабди. 
Р. Раҳмон, Меҳр кўзда. 

5 Халқ табобатида: паст калорияли ов- 
қатлар (ёвғон хўрда, сут-қатиқ, сабзавот ва 
ш. к.); зид. иссиқлик 3. -Э, чойи кабуд, ми- 
жозга совуқлик қилур, — деди у. М. Исмои- 
лий, Фарғона т. о. 

СОВУҚСИРАМОҚ Совуқ емоқ, тана- 
сига совуқ ўтмоқ; ўзини бир оз совуқ еган- 
дай ҳис қилмоқ. От сувини ичгандан кейин 
совуқсираб, диркиллаб кишнаб, ўттиз икки 
нағмада ўйнай беради. «Нурали». 

СОВУҚХОНА1 айн. музхона. 

2 Маҳаллий ҳаммомларнинг иссиқхона- 
сига кираверишда жойлашган, иссиқхона- 
дан чиқиб, дам олиб, нафасни ростлаб ўти- 
риладиган алоҳида совуқроқ хона. Совуқхо- 
нада ювинмоқ. Совуқхонага чиқиб дам олмоқ. 

3 тар. Зиндоннинг алоҳида муздек совуқ 
бўлмаси. 

СОВУҚЧИЛИК Бир-бирини ранжитиш, 
ўзаро адоват, низо ва ш. к. туфайли юзага 
келган ҳолат, совуқ муносабатлар. Орага со- 
вуқчилик солмоқ. н Шу сабаб бўлиб, ота- 
оналар ўртасига совуқчилик тушиб қолиши 
ҳам ҳеч гап эмас. X. Тўхтабоев, Йиллар ва 
йўллар. Орага расмиятчилик тушдими — со- 
вуқчилик аломати. «Шарқ юлдузи». Совуқчи- 
лик қуда чақириқдан бошланди. «Шарқ юл- 
дузи». 




СОВУҚҚОН 1 Бўлар-бўлмасга ҳовлиқиб 
ёки тутақиб кетмайдиган; оғир, вазмин. Со- 
вуққон одам. н У [Тўғонбек] шаҳзодага 
ниятларини дилга яширишни, ҳар қандай 
шароитда ҳам яширин ишлашни, ҳар вақт 
совуққон бўлишни кенгаш берди. Ойбек, 
Навоий. 

2 Эътиборсиз, бепарво. Совуққон раҳбар. 

СОВУҚҚОНЛИК 1 Оғир, вазмин бўлиш 
хусусияти. Ўзини совуққонликка солмоқ. н 
Албатта, эл фойдасидан кўра ўз манфаатини 
олдинга сурувчи бу чўталчи бекларга қарши 
ҳожининг совуққонлик сақлай олиши ва аса- 
бийлашмаслиги мумкин эмас эди. А. Қодирий, 
Ўтган кунлар. Сўз Гулшан билан учрашиш ва 
ундан олинган жавобга етганда, Анварнинг 
туси ўзгариб, киприк остлари учиб кетди. 
Аммо кутилмаган равишда яна совуққонлик 
сақлади. А. Қодирий, Меҳробдан чаён. 

2 Мансабдор шахснинг, умуман, бирор 
кимсанинг ўз вазифаларига эътиборсизлиги, 
бепарволиги; масъулиятсизлик. Ўз ишига со- 
вуққонлик билан қарамоқ. н Кейинги пайт- 
да баъзи тиббиёт ходимларининг ўз ишларига 
совуққонлик ва тамагирлик билан муноса- 
батда бўлаётганликлари аниқланди. «Сао- 
дат». 

СОВХОЗ [р. советское хозяйство — «со- 
вет хўжалиги» бирикмасининг қисқартма- 
си] тар. эск. Собиқ СССР да қишлоқ хўжа- 
лигида ташкил этилган йирик давлат хўжа- 
лиги. Совхоз директори. Совхозда ишламоқ. 

совчи этн. Уйланувчи йигит томони- 
дан бирор хонадоннинг вояга етган қизини 
кўриш ва уни келин қилиб беришга қиз 
томон розилигини сўраш учун вакил қи- 
линган киши. Яхши отга қамчи керакмас, 
Яхши қизга — совчи. Мақол. н Қиш ичи ҳам 
кети узилмаган совчилар бир-икки ҳафтадан 
бери келишдан тўхтаганлар. Чўлпон, Кеча 
ва кундуз. Қўшни маҳаллалик Орият бувининг 
уникига совчи қўйиши Саломат холанинг 
етти ухлаб тушига кирмаган эди. «Саодат». 
Аҳмад негадир паришонроқ бўлиб юрган 
кунларнинг бирида катта қизига совчи келди. 
C. Нуров, Майсаларни аёз урмайди. 

СОВЧИЛИК Қиз кўриш ва қиз томон 
розилигини сўраш мақсадида бировнинг 
хонадонига бориш; совчи бўлиш. Совчиликка 
бормоқ. Совчилик қилмоқ. н [Онаси] Қаёққа 
совчиликка борса, ўғлингиз латта экан, деб 
қайтаришарди. С. Аҳмад, Юлдуз. Саврихола 


ўғлини хижолатдан қутқармоқчи, азобдан 
халос этмоқчи, Малоҳатникига совчиликка 
бормоқчи бўлди, аммо азадор уйга қандай 
боради! «Шарқ юлдузи». 

СОВҚОТМОҚ Баданидан совуқ ўтиб, 
оғриқ сезмоқ, жунжимоқ. У боягина тўрва- 
даги балиғини кўтариб, қишлоқ йўлидан из- 
ғиринга юзма-юз келаётганида, танаси бун- 
чалик совқотмаган эди. Ҳ. Ғулом, Машъал. 

СОВҒА 1 Кимсанинг кўнглини олиш ёки 
хизматларини тақцирлаш учун тортиқ қи- 
либ берилган нарса; ҳадя, туҳфа. Қимматли 
совға. Совға бермоқ. Душманнинг совғасидан 
қўрқ. Мақол. н Шаҳар санитария бўлими- 
нинг бошлиғи ҳам машинасидан тушиб, у 
билан жуда қуюқ кўришиб, кўкрак чўнтаги- 
да турган авторучкасини совға қилди. С. 
Аҳмад, Юддуз. Тўйга келолмаган оғайнила- 
ридан уч-тўрттаси, Бадалбекни табриклаш 
учун, совғага магнитофон кўтариб келиб қо- 
лишди. С. Аҳмад, Сайланма. 

2 кўчма Кўпчилик учун тайёрланган ва 
тантанали равигцца эгаларига топширил(а- 
ди)ган нарса. Сайёҳлар, пойтахтимиз меҳ- 
монлари байрам арафасида ана шундай ажо- 
йиб совға [янги меҳмонхона] оладилар. Га- 
зетадан. Тарихий саналар ва байрамларни меҳ- 
нат совғалари билан кутиб олиш — шонли ва 
азалий анъаналардан бири. Газетадан. 

СОВҒА-САЛОМ Бирор кимсага атала- 
диган ёки олиб бориладиган совға ва са- 
ломлар. Жавҳар Янги йил олдидан, онасининг 
қистови билан совға-салом кўтариб, қизча- 
сини кўргани борган экан. Ж. Абдуллахонов, 
Хонадон. Қодиржон Фарғонадан олиб келган 
совға-саломларни кўтариб, тўғри Шавкат 
аканикига борди. «Ёшлик». 

COBFOT эск. кт. Совгалар, туҳфалар. 

СОДА [итал. soda < лот. soda — натрий] 1 
Натрий карбонатларнинг умумий техник но- 
ми. Ичимлик сода. Каустик сода. н Нўхат- 
ни тезроқ ва юмшаб пишиши учун ивитган- 
да, чой содаси қўшсангиз ҳам бўлади. К. Маҳ- 
мудов, Ўзбек тансиқ таомлари. Қадимги 
кишилар қумга сода ёки ишқор қўшилса, унинг 
эриш температураси бир қадар пасайишини 
билишган. «Фан ва турмуш». 

СОДАЛИ Таркибида сода бўлган, сода 
қўшилган, сода эритилган. Содали сув. н 
Кунжутли ёки содали нонлар асосан қиз- 
дирилган тандирларда пиширилгани маъқул. 
Газетадан. 





СОДДА [ф. — мураккаб бўлмаган, 

одций; соддадил, кўнгилчан; камтар] 1 Ту- 
зилиши, таркиби жиҳатидан мураккаб бўл- 
маган; одций. Содда механизм. Кимёвий сод- 
да моддалар. 

Содда гап тлш. Ўз таркибида биргина 
предикатив бирликка эга бўлган, маълум 
фикр ифодалай оладиган гап. Содда кесим 
тлш. Бир мустақил сўз орқали ифодаланган 
кесим. Содда сон 1) мат. ўзидан бошқа сон- 
ларга бутун бўлинмайдиган сон; 2) тлш. 
биргина сўздан ифодаланган сон. Содда сўз 
Таркибида биргина луғавий маъноли қисм 
бўлган сўз. 

2 Ечилиши, осон, енгил, жўн. Содда ма- 
сала. н Тешабойнинг ҳисоби содда: бирга — 
ўн! М. Исмоилий, Фарғона т. о. 

3 Тушунилиши осон, равон. Мақола ом- 
мабоп, равон ва содда тилда ёзилган эди. Ф. 
Мусажонов, Ҳиммат. Маршал аслида сўз 
қидирмасдан, содда ва аниқ иборалар билан 
гапирса-да, бу сўзларни оҳиста талаффуз 
этарди. Газетадан. 

4 Ортиқча ҳашами, безаги йўқ, жуда ҳам 
оддий. Содда уй. н Соддагина чодирда ёл- 
ғиз яшаган Навоий дилгир, серташвиш эди. 
Ойбек, Навоий. [Кумуш] Шу соддагина яса- 
нишдан сўнг иккинчи токчада тироғлик тур- 
ган кўзгу ёнига борди. А. Қодирий, Ўтган кун- 
лар. 

5 Ортиқча такаллуф ёки қувлик-шум- 
ликни билмайдиган; оддий, камтар, содда- 
дил. Содда одам. н Шерали бу содда, сами- 
мий қизнинг болаларча хатти-ҳаракатини 
кўриб, таажжубланди. С. Кароматов, Олтин 
қум. Содда хотин эрининг куйиб-пишиб айт- 
ган бу гапларига астойдил ишонди. Сирни 
бировга айтмасликка ваъда берди. С. Аҳмад, 
Сайланма. Нойиб кулди: -Соддасан, Акбар- 
али! Подшолик ҳамма вақт юртнинг обрўли 
одамларини ҳимоя қилади. Обрў давлат би- 
лан топилади, муни биласан. Чўлпон, Кеча 
ва кундуз. 

6 Гўл, лақма. Содда сири — тилида, nuc- 
миқ сақлар дилида. Мақол. н Мен содда шу- 
нинг гапига ишониб ўтирибман. А. Қаҳҳор, 
Қўшчинор чироқлари. 

7 Соддаларча қилинган, юзаки. Элмурод 
Тожибойнинг.. содда ва беғубор мулоҳазаси- 
дан завқланиб кулди. П. Турсун, Ўқитувчи. 

СОДЦАДИЛ [ф. JjgjLo — очиқ кўнгилли, 
ишонувчан; гўл, лақма] Қувлик-шумликни 


билмайдиган, кўнгли очиқ, кўнгли тоза, 
софдил. Соддадил йигит. н Бу соддадил 
чолнинг куйиб-пишиб отини мақташидан 
атрофдагилар ҳам завқланиб кулишди. Мир- 
муҳсин, Меъмор. Соддадил авом халқ Олло 
таолонинг каломини ўртага қўйиб айтилган 
бу панду насиҳатларга қулоқ солмай иложи 
йўқ эди. К. Яшин, Ҳамза. 

2 Содда, гўл. Қовун сайил мавсуми ва 
кўклам чоқларида бир талай соддадил ва но- 
дон одамлар қўй, қўчқор, сигир ва бузоқ 
етаклаб.. шайхларга назр қиларди. М. Му- 
ҳаммаджонов, Турмуш уринишлари. 

СОДДАДИЛЛИК 1 Қувлик-шумликни 
билмаслик; софдиллик; гўллик, лақмалик. 
Шўхлик ва қувноқлик, самимийлик ва сод- 
дадиллик болаларга хос хусусиятлардир. Га- 
зетадан. Соддадиллик қилиб, фириб еди-ю, 
қаҳрамонлик қилиб, ўзини оқлади. Н. Сафа- 
ров, Жангчи шоир. 

2 Соддадил кишиларга хос иш, хатти- 
ҳаракат. Ҳайдарнинг соддадиллик билан ҳеч 
нарсани яширмай очиқ айтиши, ҳатто ама- 
кисининг чизган чизиғидан чиқмаслигини тан 
олавериши унинг оқкўнгил одамлигини бил- 
диради. Э. Усмонов, Ёлқин. 

СОДДАЛАШМОҚ 1 Тузилиши, тарки- 
би жиҳатидан оддийроқ ҳолга келмоқ, сод- 
дароқ бўлмоқ. Бошқарув annapamu содда- 
лашди. Тенглама соддалашди (мат.). н Ли- 
боснинг кундалик қисми бўлган безаклар би- 
чими соддалашди. Газетадан. 

2 Муомала, юриш-туриш жиҳатидан од- 
дийлашмоқ, оддийроқ, содцароқ бўлиб қол- 
моқ. 

СОДДАЛИК 1 Ишонувчанлик, ҳар бир 
нарсани тўғри қабул қилишлик. Соддалик 
қуриб кетсин, «Холматов», деганларида ҳам 
хаёлимга ҳеч нарса келмабди. О. Ёқубов, Из- 
лайман. 

2 Гўл ёки соддадил кишиларга хос иш, 
хатти-ҳаракат. Соддалик қилмоқ. н Темир- 
жон соддалик қилиб, Ғойибжоннинг гапига 
чиппа-чин ишонарди. Ж. Абдуллахонов, Орият. 
-Отини сўрамадингизми? -Уни қаранг-а, бу 
ҳам соддалик-да, сўрамабман. Ойдин, Суҳ- 
бати жонон. 

СОДИР \ а. — келиб чиқадиган; таш- 
қарига чиқадиган; рўй берувчи] 1: содир бўл- 
моқ Воқе бўлмоқ, рўй бермоқ, юз бермоқ. 
Толиб ака гўё ҳеч нарса содир бўлмагандек 
юраверди, Аҳмадни ўз ҳолига ташлаб қўйди. 




Ф. Мусажонов, Ҳиммат. Аҳмад энг яқин 
одамларидан жудо бўлиб қолганини, мудҳиш 
воқеа содир бўлганини тушунди. Ф. Муса- 
жонов, Ҳиммат. 

2 Содир (эркаклар исми). 

СОДИҚ [а. 3jU= — самимий, софдил; 
чин, ҳақиқий] 1 Сидқидилдан берилган, са- 
доқатли. Содиқ дўст. н [Аваз] Юраги бо- 
зиллаб, теваракка нолон боқиб.. ўзига содиқ 
рафиқ, сафдош, аниқроғи, бир раҳнамо излаб 
юргандек эди. С. Сиёев, Аваз. [Бобур] Кет- 
ганларни қайтариб келиш учун энг содиқ 
беклардан бирини Андижонга юборди. П. Қо- 
диров, Юлдузли тунлар. Мен буюк юрт ўғ- 
лидирман, Мен башар фарзандиман, Лекин 
аввал сенга бўлсам Содиқ ўғлон, ўзбегим. Э. 
Воҳидов, Муҳаббатнома. 

2 Содиқ (эркаклар исми). 

Субҳи содиқ Куёш чиқишидан сал ол- 
динги тонг ёришиши. Ана шундай тароват- 
ли субҳи содиқда Меҳтаробод маҳалласидан 
икки киши йўлга чиқди. С. Сиёев, Аваз. 

СОДИҚЛИК Садоқатли бўлиш, сидқи- 
диллик, вафодорлик, садоқат. Ватанга со- 
диқлик. Дўстларнинг содиқлиги. Содиқлик 
кўрсатмоқ. н Адолат бу аҳил эр-хотиннинг 
ҳаётини доим ҳавас қилар, уларни бир-бири- 
га содиқлиги учун ҳурматлар, ўзининг ҳам 
ҳаёти ана шундай бўлишини орзу қиларди. С. 
Зуннунова, Гулхан. 

СОЗ I [ф. jCu — розилик; рухсат; кели- 
шув; мослик, мувофиқпик] 1 Яхши, тузук, 
дуруст, қулай. Оз сўз — соз сўз. Мақол. Иш 
қуролинг соз бўлса, машаққатинг оз бўлар. 
Мақол. н Наманган бораман, создир ҳавоси, 
Мевалари ширин, дарднинг давоси. С. Абдулла. 
Бу гулшан соз эди, соз устига соз этгали 
келдик. Қадрдонларни шод айлаб, сарафроз 
этгали келдик. Ҳабибий, Танланган асарлар. 

Соз тупроқ Механик таркибига кўра энг 
оғир тупроқ тури. Ағдарма машиналар йўл 
очилаётган жойга соз тупроқ ташиб кел- 
тирмоқдалар. Газетадан. 

2 Ўзаро яхши муносабат, муомала; ҳам- 
жиҳатлик, иноқлик, иттифоқлик. Қариндош- 
лар билан созингиз чиқмас эмиш. Н Норқо- 
билов, Бекатдаги оқ уйча. 

Соз(и) келмоқ Гапи, феъл-атвори мос 
келмоқ. [Зиёдулла:] Сафар ака, биласиз, биз- 
нинг Тарлоннинг тўриғингиз билан сози кел- 
майди. Вақтини топдими, жиққамушт бў- 
лади. Т. Мурод, От кишнаган оқшом. Ҳан- 


гомаси соз келмасми, Ҳар кимнинг тенгқури 
бўлса. «Оқ олма, қизил олма». 

3 мус. Созланган, сози тўғриланган. Дутор 
ҳали соз эмас. 

4 Мусиқа асбоби торларининг ёки му- 
сиқа асбобларининг ўзаро мос товуш уй- 
ғунлиги. Роялнинг сози бузилибди. Созини 
тўғриламоқ. 

СОЗ II [ф. jCu — тор; мусиқа асбоби] 1 
Миллий мусиқа асбобларининг (мас., дутор, 
танбур, ғижжак) умумий номи. Қирқида қў- 
лига соз олган қиёматда қулоғини бурар. 
Мақол. н Аста-секин бошланган чапак 
тобора авж олиб, соз овозини босиб кетди. А. 
Қаҳҳор, Кўшчинор чироқлари. Бу симфония 
орасидан авторнинг якка созда чалган турли 
пардадаги овози яққол эшитилиб туради. 
«ЎТА». 

2 Туркия, Эрон ва Озарбайжонда тар- 
қалган торли-тирнама мусиқа асбоби. 

3 Мусиқа асбобининг ёки хонандалар- 
нинг овози, садоси, навоси. Йўрғаларди созга 
бир гўзал дўндиқ, Ҳамма эшитарди завқ 6u- 
лан қўшиқ. М. Алавия. 

СОЗ III шв. Қамиш, қамишзор. 

Соз силовсин Қамишзорда яшовчи си- 
ловсин, ёввойи мушук. 

СОЗАНДА [ф. ajujLu — қурувчи, яра- 
тувчи; чолғучи] Миллий мусиқа асбоблари- 
дан бирида машқ қилувчи мусиқачи; маш- 
шоқ, навозанда. Ҳовузнинг ukku ёнидаги ик- 
ки супани хонанда ea созандалар эгаллаган, 
созларнинг куйи боғдаги булбуллар овозига 
қўшилиб, юракларда ширин орзулар.. уй- 
ғотарди. О. Ёқубов, Кўҳна дунё. Ҳовлининг 
бир томонида, баланд сўрида хонанда ea 
созандалар мақомни янгратмоқда. Мирмуҳ- 
син, Умид. 

СОЗЛАМОҚ 1 Соз қилмоқ, тўғриламоқ, 
яхшиламоқ; тартиб бермоқ. [Puxcuee] Қиш 
бўлсаям, ҳашар қилиб, ҳовлини созлади. Т. 
Мурод, От кишнаган оқшом. 

2 Яхшиламоқ, яхши қилмоқ. Саҳар тур- 
дим-у, кайфиятни созлаб, мактабга жўна- 
дим. С. Сиёев, Ёруғлик. 

3 Мусиқа асбоблари товушини ўзаро 
мослаштирмоқ, уйғунлаштирмоқ, созини 
тўғриламоқ. Гуландом дуторни олиб созлар- 
кан, деди: -Дутор бўлмаса, бу зиндонда юра- 
гим ёрилиб ўлар эдим. Ойбек, Танланган 
асарлар. 







4 тех. Бирор технологик жараён ёки ре- 
жимга мосламоқ, ростламоқ, тўғриламоқ. 
Станокни созламоқ. 

созлиқ шв. Қамиш босган ботқоқ ер; 
қамишзор. ..Биз текис йўл қолиб, созлиқни 
кечиб кетдик. А. Мухтор, Давр менинг тақ- 
диримда. У [Комил] йигитларни хирмоннинг 
орқасидаги созлиққа бошлабўтди. О. Ёқубов, 
Эр бошига иш тушса. 

созчи шв. Созанда, машшоқ. Курбон 
созчи гармонъ садафларини босиб, ажойиб 
сеҳрли куйлар ҳосил қилар, ўзи ёзган шеърни 
куйга солиб, қўшиқ айтарди. Ж. Шарипов, 
Хоразм. Холдор созчи қирқ йил чалган эди соз, 
Гўзал чертар эди танбур-дуторни. Ойбек, 
Камончи. 

СОИ 1 Икки адир ёки тоғ оралиғидаги, 
кўпинча оқар сувлар ҳаракати ва б. нати- 
жасида ҳосил бўлган пастлик жой, сув йў- 
ли, водий. Бой бойга боқар, сув сойга оқар. 
Мақол. н Ҳозир кўклам кунлари: қирлар, 
сойлар кўк-қизил.. пушти, гўлос ва тағин 
аллақанча рангли чечаклар билан устларини 
бежаб, ошиқларга янги ҳаёт, янги умид 
бердилар. А. Қодирий, Ўтган кунлар. 

2 Шундай водийда, пастликда доимий 
ёки мавсумий оқадиган кичик дарё, ариқ, 
ирмоқ. Сой суви. Сойда чўмилмоқ. Сойдан ке- 
чиб ўтмоқ. Чой тўкилиб, сой бўлмас, Юлдуз 
йиғилиб, ой бўлмас. Мақол. н У бомдодни 
адо этгач, харсанг тошлар оралаб шарқираб 
оқаётган сой бўйига тушиб, табиатнинг 
мислсиз жамолини томоша қилди. Мирмуҳ- 
син, Меъмор. 

3 махс. Милтиқ стволи ичидаги бурама 
ариқча. 

СОЙЛИК Ер юзасининг ботиқ жойи, 
пастлик, водий, сой. Сойликлардан чўққига 
қадар Сўқмоқ йўллар узоқ чўзилмиш. X. Са- 
лоҳ. Козим сойликка тушиб, яна юқорига 
ўрмалади. Э. Усмонов, Ёлқин. 

СОКИН [а. — тинч, ювош, хотир- 

жам; қўзғалмас, ҳаракатсиз; бир жойда ис- 
тиқомат қилувчи] 1 сфт. Сукунатга чўмган, 
жимжит. Ойдин оқшомларда қишлоқнинг со- 
кин кўчаларида Мансур билан жимгина ке- 
зишларнинг ҳам.. ажиб бир гашти бор эди. Ў. 
Ҳошимов, Қалбингга қулоқ сол. Кафе сокин 
ва тинч, одам сийрак, атроф катта дарахт- 
лар билан ўралган. Ф. Мусажонов, Ҳиммат. 
Қиз ҳамон қўнғироқдек кулар, сокин боғунинг 


шодон қаҳқаҳаси билан тўлган эди. Ў. Ҳо- 
шимов, Қалбингга қулоқ сол. 

2 сфт. Ҳаракатсиз, тинч. Денгиз сокин. 
Менинг кўнглим Бўрон тилаб турибди.. X. 
Даврон, Қақнус. Кузак шамоллари эсдилар 
яна, Сокин юрагимда туйғулар қўзғаб. А. 
Орипов, Ҳайрат. Оппоқ булут изғир саросар, 
Оппоқ булут сокин осмонда. Р. Парфи, Кўзлар. 

3 сфт. Паст, босиқ (овоз ҳақида). Ёдгор 
ғувиллаб кетаётган бошини базўр кўтариб 
қаради: Маҳмуда Алиевна ҳамон ўша сокин 
овозда гапирар эди. Ў. Ҳошимов, Қалбингга 
қулоқ сол. Ним шабадада.. азим чинорнинг 
сирли бағридан чиқиб келган сокин ва қуд- 
ратли шовуллаш оламни тутди. А. Мухтор, 
Асарлар. 

4 рвш. Аста-секин, бир маромда. Тиниқ 
мовий осмонда парча-парча оқ, пуштиранг 
булутлар сокин сузади. Н. Аминов, Ёлғончи 
фаришталар. Номига яраша қорамтир сув 
сокин, виқорли оқади, толларнинг йўғон қиз- 
ғиш илдизларини ювади. Ҳ. Ғулом, Бинафша 
атри. 

5 рвш. Хотиржам, осойишта. Сарой вазири 
подшо ҳузурида ўзини сокин ва бетакаллуф 
тутган ҳакимни биринчи маротаба кўриши 
эди. М. Осим, Ибн Сино қиссаси. Темиржон- 
нинг боқишлари сокин, қомати ҳам худди та- 
биатига мос тушгандай нозиккина. Ж. Аб- 
дуллахонов, Орият. 

СОКИНЛИК 1 Жимлик, жимжитлик, 
сукунат. Тун сокинлигини онда-сонда итлар- 
нингҳуриб қўйишлари бузарди, холос. «Ёшлик». 
Қишлоқ узра сокинлик инди, Тун чодирин се- 
кин ташлайди. «Шарқ юлдузи». 

2 Босиқлик, хотиржамлик. Мутрибнинг 
туриш-турмушидаги хокисорликми, ҳалимлик 
ё сокинликми, нимадир Авазга тез ва кучли 
таъсир қилади. С. Сиёев, Ёруғлик. [Про- 
фессорнинг] Қорамағиз чеҳрасида алланечук 
хотиржамликми, сокинликми, шунга ўхшаш 
ифода кўриниб турар.. эди. Ў. Ҳошимов, Нур 
борки, соя, бор. 

СОКИТ [а. — жим, индамай ту- 

рувчи; камгап, индамас; осойишта, тинч, 
ювош] Сукут сақповчи; жимжит, осуда. Ём- 
ғирли кун эди, атроф жим, сокит, Маъюс 
кўзларингга боқардим сармаст. А. Орипов. 
Олима!Хаёлчан, қўлда қаламинг, Жим, сокит 
хонада ўйларинг чексиз. Газетадан. 

СОЛ 1 Бир-бирига арқон ва ш.к. билан 
маташтирилиб, сувда оқизиладиган ходалар. 

Кемачилар узун ёғочларни.. сол билан оқизиб, 
Гамакўприк ёнида қирғоққа чиқардилар. Ж. 
Шарипов, Хоразм. 

2 Тахта-ёғочларни ёки сувда чўкмайди- 
ган нарсаларни бир-бирига бириктириб 
ясалган супа; платформа. Сирдарёда юрибди 
Сол ҳам қайиқ, ёр-ёр. Қишлоғингизда борми 
Бизга лойиқ, ёр-ёр. М. Алавия. Эртасига эрта 
билан от-араваларни сол устига чиқариб, 
дарёдан ўтказиш машаққати бошланди. 
Мирмуҳсин, Меъмор. 

СОЛДАТ [нем. Soldat < итал. soldato — 
маош, мояна олувчи < soldo — пул, танга] 
Аскар, жангчи, ҳарбий киши. Дарвоза олди- 
да иккита солдат соқчилик қилиб турар эди. 
М. Исмоилий, Фарғона т.о. Полковник сол- 
дат ва офицерларнинг жангга тайёргарлиги 
қандай бораётганлигини текширди. А. Қаҳ- 
ҳор, Асарлар. 

СОЛДАТЛИК Солдат бўлиб хизмат қи- 
лиш; аскарлик. Солдатлик бурчи. Солдатлик 
мундири. Солдатликка чақирилмоқ. 

СОЛДАТЧА 1 сфт Солдатлар учун бел- 
гиланган, солдатларга хос. Солдатча этик. 

2 рвш. Солдатлардек, соддатларча. Сол- 
датча юрмоқ. 

СОЛДИ-ПИШДИ Тезпишар тарвуз номи. 

СОЛИДОЛ [лот. solidus — қуюқ, қалин 
+ oleum — мой, ёғ] Автомобиль, трактор 
деталларини ва б. механизмларнинг қисм- 
ларини мойлаш учун ишлатиладиган қуюқ 
мой. 

СОЛИК \а. — йўлчи, йўлдан юрув- 

чи; очиқ, бўш йўл; суфийликда учинчи бос- 
қичга етишган зоҳид] Тасаввуфда: сулук 
(тариқат)ни ихтиёр қилган, лекин ҳали 
бирор мақом ёки мартабага эришмаган 
мурид. 

СОЛИМ Улоқни маррага етказган ки- 
шига бериладиган соврин. Кунда чиқиб бул 
кўпкари қилади, Кунда солим, улоқ бериб 
туради. «Алпомиш». Ғолибни солим бера- 
диганларнинг ҳузурига ўзи етаклаб бормаса, 
кўнгли жойига тушмайди. Ш. Бўтаев, Қўр- 
ғонланган ой. 

СОЛИНМОҚ 1 Солмоқ 1-2, 4-5, 7-9, 
12-19, 21 фл. мажҳ. н. Жажжигина хона 
биллур қандилдан ёғилаётган нурга тўлган, 
деворлардаги кекса артистларнинг суратлари 
солинган рамкалар ойнаси ярақлаб турарди. 
Ў. Ҳошимов, Қалбингга қулоқ сол. Узукларга 
солинган Кўздай бўлди Ойчинор. «Ойсулув». 


Сув йўқ, сув солинган кўзача отнинг тагида 
қолиб синган. А. Қаҳҳор, Асарлар. Шимининг 
тиззаси билан ўнг чўнтагининг тагига ямоқ 
солинган эди. С. Кароматов, Олтин қум. Су- 
панинг қаршисига, ўн қадамча нарига мўъ- 
жазгина бир чорпоя қўйилиб, унга самовар- 
нинг эски-туски палослари солинди. М. Ис- 
моилий, Фарғона т. о. Тўғри, идишларни ўз 
вақтида қайтармаган савдо ташкилотлари- 
га жарима солиняпти. Газетадан. Зайнаб- 
нинг.. оғаси томонидан ушланиб, кишанга 
солинган можароси эшитилди. А. Қодирий, 
Ўтган кунлар. Ҳовлининг уч томони бир уй, 
бир айвон қилиб қаторасига солинган янги 
бинолар билан ўралган, бир томони гилосзор 
боғча. Ойбек, Танланган асарлар. Набигул- 
нинг акаси Қодирга nonon машина билан гул 
солинган қора бахмал бир рўйжа кўрсатди. А. 
Қаҳҳор, Асарлар. Лекин схематик, тили 
ғализ, баъзи қоида ва шаблонга солинган.. 
асарлар кишиларга ёқмаяпти. «ЎТА». Агар 
соябон аравада кетаётган икки хотиннинг 
висир-висирига қулоқ солинса, балки Теша- 
бойнинг сирини билиб олиш мумкин бўлар ? М. 
Исмоилий, Фарғона т. о. 

2 Солмоқ 17 фл. ўзл. н. Ғуломжон.. шунча 
гуллар ичидан излаган гулини топмадими, 
қўллари осилиб, боши солиниб чиқди гулзор- 
дан. М. Исмоилий, Фарғона т. о. 

3 Осилмоқ, осилиб тушиб турмоқ. Маъ- 
муржоннинг ўсиқ қошлари солинди, гўё шу 
қошлар оғирлигидан кўзлар ерга қарарди. Ш. 
Холмирзаев, Тўлқинлар. 

СОЛИНЧАК Қулоқнинг сирга тақила- 
диган пастки юмшоқ қисми; сиргалиқ. Со- 
линчакларда бадомнусха кумуш гажаклар, 
ойнадор болдоқлар ҳалқа-ҳалқа бўлди. Т. 
Мурод, От кишнаган оқшом. 

солист [итал. solista < лот. solus — бир, 
ягона] 1 қ. яккахон. Муҳиддин қори уни [Уста 
Олимни] ўз ансамблида солист-музикачи бў- 
либ ишлашга таклиф қилди. Ҳ. Носирова, Мен 
ўзбек қизиман. Ака-сингил оркестрда солист 
бўлиб ишлай бошладилар. Газетадан. 

2 Операда мустақил партияларни ижро 
этувчи хонанда, балетда якка номер (рақс)- 
ларни ижро этувчи артист. 

СОЛИСТКА Солист аёл. 

СОЛИШМОҚ 1 Солмоқ 1-25 фл. бирг. н. 
Болалар расм солишмоқда. н Ўртоқларим 
солишар қулоқ, Ҳикоянгни сўйлаганимда. Р. 
Бобожон, Танланма. Уч йигит сандалнинг 





оёқ томонига ўтириб, дилдираётган нота- 
ниш кишини ўраб, гапга солишди. Мирмуҳ- 
син, Меъмор. 

2 Жанг қилмоқ, уришмоқ, муштлашмоқ. 
У [Асқар полвон] қоида, усул ва тартибга 
риоя қилмасдан, девдек солишади. Ойбек, 
Куёш қораймас. 

СОЛИШТИРМА Солиштиришга, қиёс- 
лашга асосланган, солиштириш, қиёслаш 
учун асос бўладиган; қиёсий. Ҳайвонларнинг 
солиштирма анатомияси. 

Солиштирма оғирлик физ. Бир жинсли 
жисмнинг ҳажм бирлигига тўгри келувчи 
оғирлиги. Муайян жисм солиштирма оғир- 
лигининг қиймати ўлчов ўтказилаётган жой- 
нинг географик кенглигига ва Ер сиртидан 
баландлигига боғлиқ. «ЎзМЭ». 

СОЛИШТИРМОҚ1 Солишмоқ 2 фл. орт. 
н. Хўрозларни роса солиштирдик. 

2 Қиёс қилмоқ, таққосламоқ. Ўтган йилги 
натижаларни бу йилги натижалар билан со- 
лииипирмоқ. Кўлёзмани солиштириб ўқимоқ. 
н Беихтиёр у [Низомжон] опаси билан Ас- 
рорани солиштира боиигади. С. Аҳмад, Уфқ. 

СОЛИҚ I 1 Давлат томонидан амалдаги 
қонунлар асосида юридик ва жисмоний 
шахсларнинг даромади ёки мол-мулкидан 
ундириладиган ва бюджетга ўтказиладиган 
мажбурий тўлов. Маҳаллий солиқ. Даромад 
солиғи. Солиқ йиғмоқ. Солиқ тўламоқ. н 
Унинг [Мусулмонқулнинг] ўз кайфича ойда 
эмас, ҳафтада солиб турган солиқлари фу- 
қароларнинг терисини шилса.. остириб, кес- 
тириб туриши хосни ҳам эсанкиратди. А. 
Қодирий, Ўтган кунлар. Солиқ имтиёзлари 
беришнинг хилма-хил шакллари жаҳондаги 
кўпгина мамлакатларнинг солиқ амалиётида 
қўлланади. «ЎзМЭ». 

2 Бирор харажатни қоплаш, бирор 
маърака-маросимни ўтказишга ёрдам бериш 
мақсадида ўзаро келишиб, кўпчиликка (асо- 
сан қариндошлар ва яқин кишиларга) со- 
чилган, тақсимланган тўлов, йиғим. 

3 этн. Олиқ-солиқцаги битимга мувофиқ, 
куёв томондан келин томонга берилиши 
лозим бўлган пул ва нарсалар. 

СОЛИҚ II Қуйи солинган, осилган, со- 
лиғлиқ. Унинг [Дадамат аканинг] қовоғи со- 
лиқ, кўринишидан жаҳлдор одамга ўхшарди. 
Ф. Мусажонов, Ҳиммат. Ранги қув ўчиб, бе- 
ҳуш каби қотган.. Аҳмад Ҳусайн боши қуйи 
солиқ эди. Ойбек, Нур қидириб. 


СОЛИҚЧИ Солиқолувчи, йиғувчи, тўп- 
ловчи. Илгарилар бу ерга елкасига милтиқ 
тақиб, ёнбошига чарм халта осган отлиқлар 
келар, одамлар уларнинг қорасини узоқдан 
кўрибоқ, «солиқчи» дердилар ва бекинишга 
жой ахтариб, тирқираб кетардилар. П. 
Турсун, Ўқитувчи. 

СОЛИҒЛИҚ 1 Солиб жойлаб қўйилган, 
солинган. Ҳинга солиғлиқ ханжар. н Ки- 
тобнинг қатига дафтар, қалам ҳам солиғ- 
лиғича қолган. Мирмуҳсин, Умид. 

2 Қуйилган, солинган. Самоварда сув со- 
лиғлиқ турибди. 

3 Солинган, ёзилган, тўшалган. -Бу ёқ- 
қа ўтиринг, — деди у, эрини палос солиғлиқ 
супага таклиф қилиб. М. Исмоилий, Фар- 
ғона т. о. 

4 Солиб қўйилган, солинган, бекитил- 
ган. Тугмалари солиғлиқ. н Секин келиб, 
кўча эшикни итарсам, ичидан қулф солиғлиқ. 
«Муштум». 

5 сшн. солиқ II. Одилов.. Мавлоннинг кўнг- 
лини кўтаришга уринди. Мавлон эса, қовоғи 
солиғлиғича.. индамай ўтираверди. Ф. Жўра- 
ев, Обид Жалилов. 

СОЛИҲ [а. — хушахлоқ; яхши, очиқ 

кўнгилли; яхши, эзгу; фойдали; тўғри; са- 
лоҳиятли, яроқли] 1 Эзгу, савобли; энг ях- 
ши; фойдали. Куръонда.. солиҳ амал ҳам имон 
таркибига киритилган. «ЎзМЭ». Яхши одам- 
лар, гарчанд ўзлари жисман орамизда йўқ 
бўлсалар ҳам, солиҳ ишлари ва ибратли 
хислат-фазилатлари билан тирикларнинг 
ҳаётига кўмакдош бўлиб яшайдилар. Га- 
зетадан. 

2 Кишига фақат яхшилик қиладиган, 
мўмин-қобил, яхши. Фарзанди солиҳ. н 
Ўғлингизга ўқитиб дину диёнат йўлини, 
Солиҳу дуппа-дуруст аҳли мусулмон қиламан. 
Ҳамза. 

3 Солиҳ (эркаклар исми). 

СОЛКАШ [ф. ДА 11_ш — йил ўтказувчи, 

йил тортувчи] Йил оша мева қиладиган. 
Солкаш олма. н -Жийда солкаш кўринади, 
бу йил мева қилмаяпти, — деди Шум бола. Ғ. 
Ғулом, Шум бола. 

СОЛЛАНМОҚ I Осилиб тушмоқ, осил- 
моқ, эгилмоқ. Ҳор босган дарахт шохлари 
солланибётибди. 3. Дўсматов, Ёқут. ..қия очиқ 
қолдирилган шиша тутқичли бир эшикда 
ҳимарилган дарпарданинг узун этаклари сол- 
ланиб турарди. У. Исмоилов, Сайланма. 




СОЛЛАНМОҚ II У ён-бу ён тебранмоқ, 
чайқалмоқ. Дарҳақиқат, тор кўча ичидан.. 
Нозикхон амиркон кавуи/ини ғирчиллатганча 
солланиб келарди. Ҳ. Ғулом, Тошкентликлар. 
Куёш бир маромда нур сепар, теварак тов- 
ланар, дарё ҳам ўзгача жило ёйиб, солланиб 
оқар, фақат ўша Сўлимбек йўқ эди. Ж. Аб- 
дуллахонов, Хонадон. 

СОЛМА шв. Кичкина ариқ, ариқча. Эиш- 
гингнинг олди солма, Солмадан, оға, сув олма. 
«Қўшиқлар». 

СОЛМОҚ 1 Бирор нарса ичига ёки ус- 
тига жойламоқ, қўймоқ, ташламоқ. Нарса- 
ларни чамадонга солмоқ. Дастрўмолни чўн- 
такка солмоқ. Пичоқни қинга солмоқ. Само- 
варга олов солмоқ. Милтиққа ўқ солмоқ. н 
Чол «хўп» деб, бўрини қопга солиб, устига 
похол ёпиб бекитиб қўйибди. «Чалпак ёққан 
кун». Бўзўғлоннинг насиҳатин олмадим, Шу 
Маҳмудни зиндонимга солмадим. «Юсуф ва 
Аҳмад». Бир балиқчи дарёга қармоқ солиб 
ўтирган экан. «Эртаклар». Насиба боласини 
беланчакка солиб аллаламоқда. А. Қаҳҳор, 
Оғриқ тишлар. Лаълихон соат бешни мўл- 
жаллаб, ошнинг гурунчини солди. Ойдин, 
Кўнгил тўлдими, яхши йигит? 

Юзига солмоқ Таъна қилмоқ, бирор 
нарсани таъна билан эсига солмоқ. Яхши- 
боевнинг юраги шув этиб кетди. Ҳозир юзим- 
га солади, деб ўйлади, мен ўғлингни ўқишга 
киритиб қўювдим, дипломатликка ўқиётув- 
ди, энди нега рассомлик қилиб юрибди, деб 
айтади. М. М. Дўст, Лолазор. Ўт солмоқ 
Қийнамоқ, азоб бермоқ. Қўйнига қўл солмоқ 
қ. қўл. 

2 Ўрнатмоқ, қўймоқ. Узукка кўз солмоқ. 
Рамаларга ойна солмоқ. Тиш солмоқ. 

3 Ўтиргизмоқ. [Хуморхон:] Марасул ака, 
машинангизга солиб, бир айлантириб кел- 
сангиз-чи! А. Қаҳҳор, Оғриқтишлар. 

4 Меъёри билан қўшмоқ; қуймоқ. Ов- 
қатга туз солмоқ. Ерга ўғит солмоқ. Само- 
варга сув солмоқ. н Эрталабки нонушта- 
га бериладиган овқатга сариёғ солинмайди. 
С. Аҳмад, Юлдуз. 

5 Бермоқ, ташламоқ (молга берилади- 
ган овқат ҳақида). Тоиипемир қудуқдан бир 
неча марта сув чиқариб, отларни суғорди, 
охурларга беда солди. Ҳ. Ғулом, Феруза. 

6 Бирор ҳолатга туширмоқ ёки бирор 
ҳолатни юзага келтирмоқ, пайдо қилмоқ. 
Ёқубжонни аввалига лаънатладим, кейин 


оқладим. Негаки, у менинг мудроққа мойил 
танимга ғулғула солди, хаёлларимни остин- 
устун қилиб юборди. М. М. Дўст, Лолазор. 
Йигиталининг бемаҳал келиши Сафарали- 
нинг кўнглига бир оз шубҳа солган бўлса ҳам, 
у қувонган бўлиб: -Йигитали келди, Му- 
ҳаббат, —деди. Н. Фозилов, Дийдор. Ҳизнинг 
қийғоч қоши, жарангли кулгилари кимлар- 
нингдир юрагига ларзалар солган. «Саодат». 
Кумушнинг бу ҳоли бечора онанинг юрагини 
эзар, юз хил васвасаларга солар эди. А. Қо- 
дирий, Ўтган кунлар. 

7 Бирор тартиб, йўналиш, ўлчов, вази- 
ят ва ш.к. га туширмоқ; мослаштирмоқ. Иш- 
ни изга солмоқ. н Чунки асарнинг тилини 
безаш, ўз услубига солиб таржима қилишни.. 
услублаштириш деймиз. «ЎТА». 

8 Ёпиштириб тикмоқ, уламоқ. Улоқ 
солмоқ. Ямоқ солмоқ. 

9 Тўшамоқ, ёзмоқ. Ўрин солмоқ. Кўрпача 
солмоқ. Дастурхон солмоқ. н Гўрўғли билан 
Шерниёзнинг йўлларига пойандозлар солишди, 
иззат-икром билан Ҳосимхоннинг олдига олиб 
боришди. «Гулшанбоғ». Кумушни ўрин ёзишга 
қўймай, ўзи nap тўшакни олиб, ерга солди. А. 
Қодирий, Ўтган кунлар. 

10 Тўшамоқ, ётқизмоқ. Йўлларга шағал 
солмоқ. 

11 Рўпара қилиб, қаратиб қўймоқ, тут- 
моқ. Хатни чироққа солибўқимоқ. н Ҳизўзи- 
ни ойнага солди. «Шарқ юлдузи». Карим, Ота 
писмиқ, Ҳорахўжалар Миролим буванинг дар- 
возахонасида ўзларини офтобга солиб ўти- 
рибди [деди Саид]. Э. Раимов, Ажаб қишлоқ. 
Тоғай кутган ҳол юз берди: отаси шишани 
ёруққа солиб кўра бошлади. «Ёшлик». 

12 Қуритиш, ачитиш, пишириш учун 
қўймоқ. Майиз солмоқ. Ҳоқи солмоқ. Вино 
солмоқ. н Жаннат хола шошиб ун чалиб, 
қуймоқ солди-да, болтани қўлига олиб, тў- 
қайга қараб кетди. С. Аҳмад, Уфқ. 

13 Тўлов мажбуриятини юкламоқ, бел- 
гиламоқ. Солиқ солмоқ. Жарима солмоқ. н 
Менга қолса, бу кунларда [халққа] ўттиз икки 
танга эмас, ўттиз икки қора пул солиш ҳам 
оғирдир. А. Қодирий, Ўтган кунлар. 

14 Бирор кимса ёки кўпчилик муҳока- 
масига қўймоқ, ҳукмига топширмоқ, ҳавола 
қилмоқ. У киши мажлисга солган иш бўлмай 
қолмайди. А. Қаҳҳор, Қўшчинор чироқлари. 

Бир-бирига солмоқ Бир-бирига ҳавола 
қилмоқ, тўнкамоқ, сансалорликка солмоқ. 







Ўртага солмоқ 1) кўпчиликнинг муҳокама- 
сига қўймоқ, ҳукмига топширмоқ. Албат- 
та! Умумий мажлис қиламиз, ўртага сола- 
миз. А. Қаҳҳор, Бек; 2) кўчма рўкач қилмоқ. 
Иккинчи марта эрга чиқишим ҳақида бирин- 
чи оғиз очган қайнонам бўлди. Болаларимни 
ўртага солди. Ҳ. Ғулом, Машъал; 3) кўчма 
ўртада баҳам кўрмоқ, умумлаштирмоқ. Кап- 
санчилар Баҳрободда собиқ батрак ва чора- 
кордан ташкил топган бир колхоз борлиги- 
ни, улар ер-сув, от-улов, асбоб-ускуналарини 
ўртага солиб, шериклик деҳқончилик қилиш- 
ларини эшитган. А. Қаҳҳор, Қўшчинор чи- 
роқлари. 

15 Бирор нарса ёки кимсага йўналтир- 
моқ, қўймоқ. Овга қуш солмоқ. н Добил ча- 
либ, қушлар солиб келай деб, Ёлғиз бориб 
қолдим Ховдак кўлина. «Гулшанбоғ». Навкар, 
от солиб борди-ю, Ҳасан қайғичини улоқдай 
азот кўтариб, эгарга ўнгариб олди. С. Сиёев, 
Ёруғлик. Кеча манави картага Дилдор трак- 
тор солмаган эди. С. Аҳмад, Уфқ. 

16 Бирор ишга, ҳаракатга туширмоқ, 
йўлламоқ, ташламоқ. Бутун кучларни жангга 
солмоқ. 

17 Ёллаб ишга туширмоқ. [Бухгалтернинг 
хотини] Ўзи ишламагани-ишламаган, яна 
одам солиб берасан, деб ҳар куни хархаша 
қилгани ортиқча. Қ. Мақсудов, Саодатли 
чаманда. Менга қаранг, уйга ҳеч уста сол- 
ганмисиз? «Ёшлик». 

18 Арқон, занжир каби нарсалар уриб, 
ташлаб банд этмоқ, боғламоқ. Бўйнига сирт- 
моқ солмоқ. Оёқларига кишан солмоқ. н Эҳ- 
ҳе, ҳали шундайми? Нури опангиз тушини 
сувга айтсин, занжир солиб судрасалар ҳам, 
бошқа ёққа бормайман. Ойбек, Танланган 
асарлар. 

19 Қисмларини бир-бирига туширмоқ, 
ўрнига кўймоқ. Машинага ип солмоқ. Кўй- 
лакнинг тугмасини солиб олмоқ. н Болалар 
тезгина эшикни ёпиб, орқасидан занжирни 
солиб қўйдилар. Ойдин, Ҳазил эмиш. 

20 Барпо қилмоқ, қурмоқ, ясамоқ. Уя 
солмоқ. Уй солмоқ. н Ҳозир биров иморати- 
ни ўхшатиб солса, бошқалар ҳам ундан қол- 
май деб тиришади. Н. Норқобилов, Тўқна- 
шув. Амударё ва Сирдарёнинг қуйи қисми 
балиқларнинг уруғ ташлайдиган, ёввойи 
ҳайвонларнинг урчийдиган, қушларнинг уя 
соладиган жойидир. «Фан ва турмуш». 

21 Ҳозирламоқ, тайёрламоқ; қурмоқ. Чи- 
лим солмоқ. Арғимчоқ солмоқ. н Дарвозадан 


ўн беш одимлар нарида.. дарвоза беклари 
гулхан солиб, чилим чекибўтирадилар. А. Қо- 
дирий, Ўтган кунлар. 

22 Зарб билан урмоқ, туширмоқ. Тарса- 
ки солмоқ. Мушт солмоқ. Айлантириб сол- 
моқ. Қилич солмоқ. Кулоқ-чаккасига солиб 
қолмоқ. н Қўлинг қичиган бўлса, биқинига 
солмайсанми, бетигаям урасанми, нодон! «Ёш- 
лик». Кучинг етмас экан, нима қилардинг 
беллашиб, тош-пош билан жон жойига сол- 
мсшсанми ўхшатиб. «Ёшлик». 

23 Чизмоқ, ишламоқ, ясамоқ (гул, нақш 
ва ш.к. ни). Расм солмоқ. н Ҳозирги ўсмир- 
лар ҳар хил нарсаларнинг сурати солинган 
кийимларни кўпроқ яхши кўришади. Газета- 
дан. 

24 Осилтирмоқ, солинтирмоқ. Эр йигит- 
нинг бош солгани — ўлгани. Мақол. н Али- 
мардон каравотга қўлларини тираганча, бо- 
шини қуйи солибўтирарди. Ў. Ҳошимов, Қал- 
бингга қулоқ сол. 

25 Ечмоқ, олиб ташламоқ, туширмоқ 
(кийимни). Кўйлак ечар, — деди Қумри тур- 
ган куйи ва кўйлагини ечиб таимади. — Иш- 
тон солар. А. Қодирий, Меҳробдан чаён. 

26 бот. Тугмоқ, гулдан мева ҳолига ўт- 
моқ. Қовоқ бешта солибди. н Уч туп тар- 
вузнинг ҳар бири ўнтадан солган экан. «Чал- 
пак ёққан кун». 

27 Қўшма феъллар таркибига киради, 
мас., асос солмоқ, ваҳима солмоқ, гапга сол- 
моқ, дам солмоқ, даҳшат солмоқ, дод сол- 
моқ, эсга солмоқ, қорин солмоқ, қулоқ сол- 
моқ. н [Фазилат опа] Тўғри келган одам- 
нинг кўксига ўзини ташлаб, уввос солади. М. 
Ҳазратқулов, Журъат. Гулнорпари ўтқизди- 
да, канизини гата солди. «Гулнорпари». 
Нормат қўшиққа қулоқ солиб, ичкаридаги 
одамнинг чиқишини кута боииади. С. Аҳмад, 
Уфқ. 

28 =а/=й ёки =(и)б аффиксли равиш- 
дош билан келиб, шу равишдош орқали 
ифодаланган иш-ҳаракатнинг батамом ёки 
рўйирост бажарилганлигини билдиради. Бор 
гапни айтиб солмоқ. н Яхишбоев индамай 
турди. Сездики, Қўзибойнинг дардлари чўнг, 
дардларини тамом тўкиб солмоқчи — тасалли 
кор қилмайди. М. М. Дўст, Лолазор. Низом- 
жон чидамади. Юрагида тўлиб-тошган гап- 
ларни узил-кесил тўкиб солмоқчи бўлиб, қиз- 
ни излаб, яна далага қараб кетди. С. Аҳмад, 
Уфқ. 




29 =а/=й аффиксли равишдош билан 
кўмакчи феъл вазифасида келиб, шу ра- 
вишдош орқали ифодаланган иш-ҳара- 
катнинг дарҳол бажарилганлигини билди- 
ради. Бола тура солиб, уйига қочди. М. Ис- 
моилий, Фарғона т. о. Замон кела солиб, у 
одамдан сўради. М. Исмоилий, Фарғона т. о. 

Бошига солмоқ Атайлаб ёмонлик қилмоқ. 
Бу ерларга келган кетмайди омон, Бошингга 
соларман охират замон. «Маликаи айёр». =га 
солмоқ ..қилиб кўрсатмоқ. Ўзини ухлаганга 
солмоқ. н [Мақсуд қори:] Менга қара, эшон 
бола, ўзингни гўлликка солма. X. Тўхтабоев, 
Йиллар ва йўллар. - Ўзингизни овсарликка со- 
лаверсангиз, ҳужжатни биз кўрсатамиз, — 
деди ниҳоят терговчи.. «Ёшлик». Тошпўлат 
унинг тагдор гапларига дафъатан тушунмади, 
ўзини лоқайдликка солиб, уни қувватлаган 
бўлди. К. Яшин, Ҳамза. =дан олиб, =га солмоқ 
Ҳадеб, зўр бериб такрорламоқ, қайта-қайта 
айтмоқ, атамоқ (койиш, ҳақорат сўзлари ҳа- 
қида). Борди-ю, ишингсал «эртага» қолганини 
билса.. тўрадан олиб, тўрага солади. А. Мух- 
тор, Опа-сингиллар. Мажлис тарқагандан 
кейин Наимий Онахондан узр сўради, ўзини 
нодондан олиб, нодонга солди. А. Мухтор, Опа- 
сингиллар. Йўлга солмоқ 1) тартибга чақир- 
моқ, тўғри йўл кўрсатмоқ. Аҳмад маҳаллада- 
ги болаларни йўлга солиб турарди. «Ёшлик»; 
2) бирор иш-ҳаракатни қилишга ундамоқ. 
Ўғлимни шу одам йўлга солган, хотининг би- 
лан ажраш, деган; 3) ҳийла-найранг билан 
айтганини қилдирмоқ. Мени алдаб сололмай- 
сан йўлингга.. «Маликаи айёр». Назар ( ёки 
разм) солмоқ Қарамоқ, боқмоқ. Икки пари 
юзидан пардасини олди. Гўрўғлига қараб, бир 
назар солди. «Гулшанбоғ». Самандар ҳаяжон 
ичида қизга бош-оёқ разм солди. С. Карома- 
тов, Бир томчи қон. Оғиз солмоқ Келин- 
ликка ёки хотинликка сўрамоқ. Шу йили 
кўкламда Мирҳамид миробнинг бевасига оғиз 
солди. «Ёшлик». Ўзини у ёқ-бу ёққа солмоқ 
1) дангасалик қилмоқ; 2) бирор ишни қил- 
маслик учун баҳона топмоқ. 

СОЛНОМА [ф. <ъ,ШСи — йилнома; тақвим 
< JLu — йил + A-olj — хат, ёзув, битик] 1 айн. 
йилнома. Тарих солномаси. н Солнома, odam- 
да, тарихий воқеаларнинг бевосита иштирокчи- 
си томонидан ёзилган. «ЎзМЭ». Бағдод та- 
рихидан шундай солнома, Битмиш кўп қадимда 
қай бир ajuoMa. А. Шер, Қадимги куй. 

2 эск. айн. календарь, тақвим. 


СОЛО [итал. solo — якка, ягона < лот. 
solus — бир, битта] мус. Якка созанда, хо- 
нанда, раққоса ижро этиши учун мўлжал- 
ланган асар ва унинг ижроси. Скрипка соло- 
си. н -Овозим яхши бўлгани учун мен унинг 
[Ҳамзанинг].. қўшиқларининг солосини ижро 
этардим, — деди Фаёзов. Э. Зокиров, Хоразм 
санъатининг фахри. 

СОЛОР [ф. jVCu — бошлиқ, йўлбошчи] 
эск. Саркарда, бошлиқ. 

СОЛТОБ [ф. ^ШШ] шв. Ёши катта, анча 
ёшга бориб қолган, қартая бошлаган. Ўрта 
яшар бўлайин деган каниздан қартайган кўҳ- 
на солтоб канизлар паст туишб, қалпоқ со- 
тиб турибди. «Равшан». 

СОЛЬ [лот. sol — қуёш] Мусиқа гамма- 
сининг бешинчи товуши ва унинг нота бел- 
гиси. 

СОЛЯРИГРАФ [лот. solaris — қуёшга 
доир + юн. grapho — ёзаман] Қуёш радиа- 
циясини қайд этиб борувчи асбоб. Соляри- 
граф Куёш ва Қуёш системасидаги сайёра- 
ларни ўрганишда қўлланади. «ЎзМЭ». 

СОЛЯРИЙ [лот. solarium < sol — қуёш] 
қуёш ваннасини қабул қилиш ёки қуёш 
(нурлари) билан даволаш учун махсус жи- 
ҳозланган очиқ майдонча ёки хона. 

СОЛЯРКА [р. < лот. solaris — қуёшга 
доир] Нефтни ҳайдаш, қайта ишлаш жараё- 
нида ҳосил бўладиган, ўзига хос ҳидли мой- 
симон суюқлик; соляр мойи (кўпинча мо- 
тор ёнилғиси сифатида, шунингдек, техни- 
ка, кўнчилик, тўқимачилик соҳаларида иш- 
латилади). -Бу қозонлар торф билан ишлай- 
ди, солярка билан эмас, — жавоб берди куёв. 
Ҳ. Аҳмар, Яккама-якка. [Кўчқор:] Илгари 
тезак ёқиларди, энди тезакни солярка билан 
ёқяпмиз. «Ёшлик». 

СОЛҚА 1 Яхши тортилмаган, ўртаси 
осилиб тушган, солинган. Солқа дор. Солқа 
тортилган арқон. 

2 Осилиб тушган, лўмбиллаган ёки керк- 
кан. Солқа лунж. 

СОЛҚАЛАНМОҚ айн. солқимоқ 1. 

СОЛҚИ шв. Солқа. 

СОЛҚИМОҚ айн. салқимоқ 1. 

солғит шв. Солиқ, ўлпон. -Солғитлар 
жонга тегди! Хоннинг зулми ошди! — деган 
гаплар ҳавони қоплар эди. Ж. Шарипов, 
Хоразм. 

СОМБРЕРО [исп. sombrero < sombra — 
соя, кўланка] Асосан, Марказий ва Жа- 





нубий Америкада тарқалган, соябони кенг 
шляпа. 

СОМБУСА эск. кт. айн. сомса. 

СОМЕ(Ъ) [а. £-о1_ьо — эшитадиган, эши- 
тувчи; 3-ш. бирл. сомеи] кт. 1 Эшитувчи, 
тингловчи. Кўпинча Абу Убайд «Китобуш- 
шифо» дан бир бобни ўқир, унга диққат би- 
лан қулоқ солиб ўтирган сомеълар, тушун- 
маган ерларини сўрар эдилар. М. Осим, Кар- 
вон йўлларида. Хотира йиғлатар найга ай- 
ланиб, Сел бўлиб тин олар соме Регистон. А. 
Исроилов, Биз — дунё одамлари. Севаргул 
ўйчанлик билан чўнқайиб, тиловатга соме 
ўтираркан, тағин беихтиёр таажжубланди. 
Н. Қиличев, Чиғириқ. 

2 дин. Қуръон ўқиётган қори янглишган- 
да ёки унутиб тўхтаб қолганда луқма солиб 
турувчи иккинчи қори. 

СОМЕЛИК Соме бўлишлик, иккинчи 
қори вазифасини бажариш. Қишлоқилар ме- 
нинг қори эмаслигимни, ёлғондан сомеликка 
ўтганимни пайқаб қолибдилар. М. Муҳаммад- 
жонов, Турмуш уринишлари. 

СОМИЙЛАР [а. — олий, олийма- 

қом < а. / қад. яҳ. Шем (Сим) — Исм, 
Ном; Нуҳ пайғамбарнинг ўғилларидан би- 
рининг номидан] Шимолий ва Шарқий 
Африкада, шунингдек, Олд Осиёда яшаган 
ва сом тиллари оиласига кирадиган тилларда 
сўзлашган қадимий (аморийлар, финикий- 
лар, оссурийлар, оромийлар, сурёнийлар ва 
б.) ва сўзлашувчи ҳозирги (араблар, ам- 
харлар, Исроил яҳудийлари, сурияликлар) 
халқлар. Фандаги маълумотларга кўра, со- 
мийларнинг аждодлари қадимда Саҳрои Ка- 
бирнинг шимолида яшаган деб тахмин қи- 
линади. «ЎзМЭ». 

СОМИЙШУНОС [а. + ф. - 

сомийларни ўрганувчи] айн. семитолог. 

СОМИЙШУНОСЛИК айн. семитология. 

СОМОН Буғдой, арпа, шоли янчил- 
ганда, пояларининг эзилиб майдаланиши- 
дан ҳосил бўладиган, маҳаллий бинокор- 
ликда ва ем-хашак сифатида ишлатилади- 
ган маҳсулот. Майда сомон. Йирик сомон. 
Молларга сомон бермоқ. Узоқнинг буғдойидан 
яқиннинг сомони афзал. Мақол. н У ярим 
ойдан бери пичан тайёрлаш, беда ўриш, сомон 
ҳозирлаш билан банд. И. Раҳим, Ҳаёт бу- 
лоқлари. 

Сомон сувоқ Сомон солинган лой билан 
қилинган сувоқ. Сомон сувоқ қилинган айвон 


деворидаги катта михга илинган эски ра- 
диорепродуктор.. бир алфозда хирилларди. С. 
Нуров, Майсаларни аёз урмайди. 

Сомон йўли астр. Ҳаво очиқ тунда оддий 
кўзга ёруғ йўл каби кўринадиган юлдузлар 
туркуми. Сомон йўли юлдузлари тўплами тар- 
тибсиз бўлмай, ўзаро тортиш кучи билан 
боғланган системани ҳосил қилади. «ЎзМЭ». 

СОМОНИЙ Тожикистон Республикаси- 
нинг асосий пул бирлиги номи (2000 йил- 
дан). 

СОМОНХОНА Сомон сақланадиган 
жой, хона. Ағёрнинг сирли меҳмонхонасидан 
дўстингнинг сомонхонаси яхши. Мақол. Бу- 
зоқнинг югургани сомонхонагача. Мақол. н Бу 
данғиллама бинонинг ичкари томони катта 
сарой бўлиб, унинг отхонаси, сомонхонаси ва 
узун кетган айвони бор. Ҳ. Шамс, Душман. 

СОМОНЧИ Сомон келтириб ёки ёзда 
сомон босиб, қишда сотувчи савдогар. 

Сомончи йўли айн. Сомон йўли қ. сомон. 
Осмони заминда, арава орқасидан кўтарил- 
ган тўзондек бўлиб, Сомончи йўли кўринди. С. 
Аҳмад, Уфқ. Бу ўлик океан устига тўнка- 
рилган осмонгина гўё барҳаёт: тубсиз қорон- 
ғилик тепасида Сомончи йўли нуқрадай жи- 
мирлайди. А. Мухтор, Асарлар. 

СОМСА Ёйилган хамирга гўшт, қовоқ 
ва ш. к. солиб тугиб, одатда тандирга ёпиб, 
шунингдек, газ духовкаларида ҳам пишири- 
ладиган егулик. Гўшт сомса. Қовоқ сомса. Ис- 
малоқ сомса. Сомса ёпмоқ. н Сут-қаймоқ- 
қа йўғрилган жимжимадор патир кулчалар, 
ҳали совимаган тандир сомсалар.. ҳаммаси 
фаросат, дид билан қўйилган. С. Анорбоев, 
Оқсой. Ошхона деразаси ёнида туриб, сомса 
ясаётган уйғур йигит ҳам гўзал қиздан 
нигоҳини узмасди. Мирмуҳсин, Умид. 

СОМСАПАЗ Сомса пишириб сотувчи 
шахс. Узоқда қатор чойхоналар, дўконлар 
кўринар, муюлишда ўчоқ устига мукка тушган 
сомсапаз оловни ковлаб, тутун бурқитар эди. 
Ойбек, Улуғ йўл. 

СОМСАПАЗЛИК Сомса пишириш ва 
сотиш билан шуғулланиш. Сомсапазлик қил- 
моқ. 

2 тар. Бозорда сомсапазлар дўкони жой- 
лашган раста. 

COHI 1 мат. Нарсаларнинг қанчалиги- 
ни, саноғини, ададини ҳисоблаш учун хиз- 
мат қиладиган восита; математик тушунча. 
Бутун сонлар. Каср сонлар. Сонлар нисбати. 




Сонлар назарияси. н Сон тушунчасинингри- 
вомсланишига ўрта аср математиклари ҳам 
катта ҳисса қўшдилар. «ЎзМЭ». 

2 с. т. Рақам. Бир сони. Йигирма беш сони. 

3 Миқцор, саноқ; адад. Келаётган аёл- 
ларнинг сони йўқ. Ойбек, Танланган асарлар. 
Сўнгги қирқ йил мобайнида республикамизда 
илмий ходимларнинг умумий сони 103 марта.. 
кўпайди. «Фан ва турмуш». 

Сон мингта Жуда ҳам кўп, неча-неча 
мингта. ..Ёшуллини, марҳума Курбоной қизи- 
мизни мақтаганлар сон мингта. Уларни қў- 
яйлик, менинг ўзимни мақтаганлар-чи?М. М. 
Дўст, Лолазор. 

Сони бор, салмоғи йўқ қ. салмоқ. 

4 Номер; тартиб номери. Иккинчи сон 
ўрта мактаб. н «Мулла Насриддин»нинг у 
сонини очиқ эслай олмасам ҳам, кўрганлигим 
хотирамда равшан бор. А. Қодирий, Кичик 
асарлар. 

5 тлш. Предметларнинг миқцорини, сон- 
саноғини ва саноқ жиҳатидан тартибини 
билдирувчи сўз туркуми. Саноқ сонлар. Тар- 
тиб сонлар. Чама сонлар. 

Сон кирди (ёки тегди) Дуруст бўлиб қол- 
ди, тузалди. Унга ҳеч сон тегмайди. н [Қўч- 
қорнинг] Кўполликлари ҳам йўқолиб боряпти. 
Кийим-бошига сон кириб қолди. А. Ёқубов, Ш. 
Шодиев, Топилган қиз. Сонга қўшилмоқ 
(ёки кирмоқ) 1) ҳисобга, қаторга кирмоқ. 
Кимгаки бўлмаса ақлу билим ёр, Қўшма уни 
одам сонига зинҳор. «Фан ва турмуш»; 2) 
яхшиланмоқ, тартибга тушмоқ. Сонсиз хо- 
тиннинг уйи сонга кирмас. Мақол. н / Ошно:] 
Бу ерлар ҳам сонга киради, яшилдан либос 
кияди, боғу бўстонга айланади.. М. М. Дўст, 
Лолазор. Сондан чиқмоқ 1) ҳисобдан, қа- 
тордан, одамгарчиликдан чиқмоқ. -Ҳадеб 
уйда ўтиравериш ҳам одамни сондан чиқара- 
ди, — деди кампир Санамга. Ш. Холмирзаев, 
Тўлқинлар; 2) яроқсиз ҳолга келмоқ. Уруш 
ҳаммани сондан чиқарди. «Ёшлик». 

СОН 11 1 Одам ва ҳайвон оёғининг тиз- 
за билан тос ўртасидаги қисми. Сони йўғон 
одам. Сон суяги. Сув унинг сонигача чиқди. н 
Саид сув тўла чўмични узатаётганда, бир 
қултум сув отасининг сонига тўкилиб кетди. 
«Ёшлик». Хумор келин Бўрижоннинг қўлидан 
гаврон таёқни олиб, ҳўкизлариннг сағрисига, 
сонига зарб билан урди. С. Нуров, Майсалар- 
ни аёз урмайди. Куйган банда уриб йиғлар 


сонига, Шаҳид бўлган бўялади қонига. «Эрали 
ва Шерали». 

2 Ҳайвонлар оёғининг шу қисмидаги 
гўшти. Султонов кийикнинг сонини сонга, 
тўишни тўшга ажратиб саранжомларкан.. 
ўзига қарашиб турган Ортиққа кўзи тушган 
сари, кўнгилғашлиги ортиб борарди. М. Ман- 
суров, Ёмби. 

СОНАТА [итал. sonata < лот. sonare — 
янграмоқ] Умумий бадиий ғоя билан бир- 
лашган, турли мавзу ва характердаги, ўза- 
ро фарқланувчи (секин, вазмин ёки тез) 
бир неча (одатда 3—4) қисмдан иборат бўл- 
ган, икки ёки бир неча чолғу асбоби учун 
ёзилган мусиқа асари. Бетховеннинг тўр- 
тинчи сонатаси [тингловчиларда] яхши та- 
ассурот қолдирди. Газетадан. 

СОНАТИНА [итал. sonatina — сонатача] 
мус. Сонатанинг ўз содцалиги, ижро услу- 
бининг оддийлиги билан ажралиб туради- 
ган кичик ҳажмли тури. 

СОНЕТ [итал. sonetto < лот. sonax — жа- 
рангдор, баланд, чинқироқ] Белгиланган 
қатъий қонун-қоидалар (ҳажм, ритм, вазн, 
қофия) асосида яратиладиган, 14 мисрадан 
иборат шеърий жанр. Сонетнинг шеър тури 
сифатида шаклланишида Ф. Петрарканинг 
хизматлари катта. «ЎзМЭ». 

СОНИЯ [а. — иккинчи] қ. секунд 1. 

Шундан бир-икки сония ҳам вақт ўтмади, 
йўлак оғзида бир кўлага кўринди. А. Қодирий, 
Кичик асарлар. Сўйланг-чи, вафонинг надир 
қиммати, Сиз ҳам кутганмисиз бирор сония ? 
А. Орипов, Йиллар армони. Орага бир сония 
сукунат чўкди. Н. Норқобилов, Тўқнашув. 

СОНЛИ 1 Бирор сон ёки сонлар билан 
ифодаланган. Сонли масштаб. 

2 Маълум миқцордаги, маълум миқдор- 
га эга. Кўп сонли талабалар жамоаси. н 
Мақсадимиз кам сонли халқлар вакиллари 
маданиятини ривожлантиришга кўмакла- 
шишдир. Газетадан. 

3 Номери бор, номерли. Бешинчи сонли 
ўрта мактаб. 

СОН-САЛМОҚ Сон ва салмоқ, миқдор 
ва оғирликлар мажмуи. Сон-саноғи йуқ. 

СОН-САНОҚ Сон, миқдор ва унинг 
саноғи, ҳисоби. Навбатда турганларнинг сон- 
саноғи йўқ. н Предметнинг сон-саноғини 
билдирган сўз туркуми сон деб аталади. «Ўз- 
бек тили» дарслиги. 

СОН-САНОҚСИЗ Беҳисоб кўп, сон- 
саноғи йўқ, беадад. Ҳаво очиқ, кўкда сон- 
саноқсиз юлдузлар чарақлаган. С. Аҳмад, 
Қадрдон далалар. Кузги осмонда сон-саноқ- 
сиз юлдузлар чарақлаб ётарди. «Шарқ юлду- 
зи». Сон-саноқсиз киишлар кетмон билан ер 
қўпорятпи. С. Аҳмад, Уфқ. 

сонсиз айн. сон-саноқсиз. Сонсиз ари- 
лар ва баҳор қўнғизлари гуллар орасида 
учишиб, ажиб мусиқа тарқатарди. Ойбек, 
Танланган асарлар. Кенг йўлларда оқиб кела- 
ди Шаҳар томон сонсиз оломон. Э. Раҳим. 

СОНСИЗ-САНОҚСИЗ айн. сон-саноқ- 
сиз. Фарзандларинг бордир сонсиз-саноқсиз. 
Во ажаб, қадрингни гоҳида билмас. А. Ори- 
пов, Она сайёра. 

СОП I Баъзи асбобларнинг қўл билан 
ушланадиган қисми; тутқи, даста, банд. Те- 
ша сопи. Ҳошиқнинг сопи. Ўғирнинг сопи. 
Йўқолган пичоқнинг conu олтин. Мақол. н 
Олтмиш ёшлардаги жиккак чол тешасининг 
сопини белбоғидан ўтказиб, сўрига келади. С. 
Аҳмад, Жимжитлик. - Чиқинглар, — Бек ат- 
рофга сергак қулоқ тутиб, ҳеч сас эшитма- 
гач, шундай шивирлади ea ханжарининг 
сопидан янада маҳкамроқ чангаллади. «Ёш- 
лик». Бундай тиғли, сопи гулдор пичоқни 
фақат Хўжандусталари ясарди. Мирмуҳсин, 
Темур Малик. 

Кетмоннинг сопини ушламаган Деҳқон- 
чилик ишидан хабари йўқ, умрида кетмон 
билан иш қилмаган; хом. Ўзингиз айтинг- 
чи, ахир, бу елкаси офтоб кўрмаган сояпар- 
варлар, кетмон сопини ушламаган номардлар 
колхозда нима қилиб беради? П. Турсун, 
Ўқитувчи. Сопини ўзидан чиқармоқ Ёнидан 
маблағ ёки куч сарф қилмай, бошқалар ҳи- 
собига иш битирмоқ. -Актга қўл қўйилиб, 
уйингизга етиб олгунча, ҳар қандай ис-пис- 
дан холи бўлиб қолади. Сопини ўзидан чиқар- 
япман-да, — деди Одил Эгамбердига. Б. Раҳ- 
монов, Хўжайин кўчди. 

СОП II кам қўлл. айн. соб. Ишқ дардида 
соп бўлмоқ. Ишдан урилиб соп бўлмоқ. н Ҳа, 
бир алами бордир-да.. Ё нос соп бўлдимикин? 
Хумори тутган бўлса керак. П. Турсун, Ўқи- 
тувчи. 

СОП III фольк. Энг зўр, асл. Ўнмингуйли 
қўнғирот элининг соп деган бойваччалари.. ўз 
кайфу сафоси билан ўтириб эди. «Алпомиш». 

СОПЛАМОҚ I Соп ўрнатмоқ, даста қўй- 
моқ, қилмоқ. Пичоқ(ни) сопламоқ. Болта(ни) 
сопламоқ. 


СОПЛАМОҚ II с. т. Батамом кеткиз- 
моқ, соп, тамом қилмоқ. Бор пулни сопладим. 

СОПЛИ Соп ўрнатилгаи, сопи бор. Кал- 
та сопли кетмон. н [Саидқул] Пичоқни қи- 
нидан чиқарди. Дандон сопли ўткир тиғ эди, 
сопига гуллар чекилган, ялтиллаган асл мол. 
М. М. Дўст, Лолазор. 

СОПОЛ [ф. JLi^ — кулолчилик маҳсу- 
лоти; лой идиш] Махсус лойдан ясаб, олов- 
да қиздириб тайёрланадиган маҳсулот. Со- 
пол товоқ. Сопол қувур. Сопол тувак. Сопол 
чинни бўлмас, бегона — ини. Мақол. н Нус- 
ратбек болишга ёнбошлаб, катта сопол то- 
воқдаги сермой чалобдан ичди. С. Нуров, 
Майсаларни аёз урмайди. Бахт мана бу 
чиройли сопол кўза эмаски, сотиб олиб кел- 
санг-да ёки ота-онанг олиб берса-ю, маҳлиё 
бўлибўтирсанг. А. Мухтор, Асарлар. 

СОПОЛАК [ф. — кичкина сопол] 

1 Сопол парчаси. 

2 Болаларнинг бир қанча ўйинларида 
ишлатиладиган ясси сопол ёки тош. Сополак 
таилламоқ. н Баъзи одамлар қизларига тўп- 
тош, лапар ўйнашлари учун силлиқ сополак- 
лар ҳам териб кетишади. Ш. Бўтаев, Қўр- 
ғонланган ой. 

СОППА-СОҒ Ҳеч кандай касали йўқ, 
бутунлай соғ, соғлом. Мунозаранинг ўрни 
эмас. Кўрганингиздек, соппа-соғман. «Ёшлик». 

СОПРАНО [итал. soprano < sopra — ус- 
тида, юқорида] мус. 1 Аёллар ёки болалар- 
нинг энг юқори хонандалик овози. Сопрано 
бошқа овозлардан «бош» регистр устунлиги 
билан фарқланади. «ЎзМЭ». 

2 Шундай овозга эга бўлган хонанда аёл. 

3 Хордаги баланд овозли партия. 

4 Баъзи созларнинг юқори регистрли 
тури. 

сопқон тар. Ичига тош солиб отила- 
диган қадимги содда қурол. Сағирнинг ҳақи 
— сопқоннинг ўқи. Мақол. н Йигитлар 
дарахтларда, тоғ унгурларида туриб, con- 
қон отиб, ёвни шунча думалатиб турсалар 
ҳам, у газандалар борган capu кўпая бериб- 
du. Ойдин, Олтмиш газ арқон. Сопқондан 
қушларга тош отиб юрган.. Ш. Холмирзаев, 
Сайланма. 

Отилмаган сопқон ҳам бошга тегади, ҳам 
кетга (ёки қуймучга) Уддасидан чиқа олмай 
қилинган иш кишининг ўзига зарар етка- 
зади, деган маънода ишлатиладиган мақол. 
-«Отилмаган сопқон ҳам бошга, ҳам қуймуч- 




га тегар» деганларидек, қассоб гапни ўзи 
бошлаб қўйиб, пировардида ер ёрилса, ерга 
киргудай бўлди,— деди Абдурасул. П. Турсун, 
Ўқитувчи. 

СОР [ф. jLlu — чуғурчуқ] Қарчиғайлар 
оиласига мансуб йиртқич қуш; сариқсор. 
Сорларнинг икки тури Халқаро табиатни 
муҳофаза қилиш иттифоқининг Қизил ки- 
тобига киритилган. «ЎзМЭ». ..Қор бетига 
чиқса, дарҳол тулкию сор қушларга ем 
бўладиган кўрсичқонлар [кабель] симларни 
емириб ташлаган экан. Ш. Холмирзаев, 
Сайланма. 

СОРТ \фр. sorte < лот. sors, sortis — 
қуръа; қисм, улуш; хизмат, мансаб; тур, 
хил, жинс] 1 Молнинг, маҳсулотнинг му- 
айян сифатий белгиларга эга бўлган кате- 
горияси, нави; нав. Биринчи сорт пахта. 
Учинчи сорт газмол. 

2 эск. қ. нав. Пахтанинг янги сортларини 
етиштирмоқ. н Барча маҳсулотнинг 28 
фоизи биринчи сортга қабул қилинди. Газе- 
тадан. 

СОСТАВ [р . состав — бириктирилган 
нарса; тизим, таркиб] 1 эск. қ. таркиб 1, 2, 3. 
Тилнинг луғат состави. Шишанинг состави. 

2 Жўнашга тайёр қилинган ёки йўлдаги 
бир-бирига тиркалган вагонлар мажмуи. Юк 
вагонлари состави. н Эшелон бошлиғининг 
сигналидан кейин паровоз буғ чиқариб, чўзиқ 
гудок берди-да, катта.. составни судраб 
кетди. И. Раҳим, Чин муҳаббат. 

СОСТАВЛИ эск. айн. таркибли. Составли 
сўзлар. 

СОТИЛМОҚ 1 Сотмоқфл. мажҳ. н. Одоб 
бозорда сотилмас. Мақол. н Бир томон 
чиннифурушлик, бир томонда атторлар 
растаси. Бир томон эса ҳар хил ширинлик- 
лар ва бошқа моллар сотиладиган “гулбозор ”. 
Ойбек, Танланган асарлар. 

2 кўчма нафр. Ўз виждонини сотиб, қар- 
ши томонга ўтмоқ; сотқинлик, хоинлик 
қилмоқ. Душманга сотилмоқ. 

СОТИХ [р. сотьш — юзинчи; юздан бир 
улуш қисм] Гектарнинг юздан бир қисмига 
тенг сатҳ ўлчови бирлиги. Уларнинг йигирма 
сотих томорқаси бўлиб, унда отаси экиб 
кетган хил-хил мевали дарахтлар кўп эди. Ш. 
Холмирзаев, Бодом қишда гуллади. Ариқнинг 
нариги бетида ўн сотихча томорқамиз бор 
эди. «Ёшлик». 

СОТМОҚ 1 Пулга айирбош қилмоқ, бел- 
гили келишилган пул эвазига бермоқ. Арзон 


сотмоқ. Қиммат сотмоқ. Пулга сотмоқ. Ўз 
нархига сотмоқ. н -Йўлингдан қолма! — 
деди у Зулфизарга ўқрайиб. — Сендақаларга 
сотадиган узумим йўқ! К. Яшин, Ҳамза. 

Сотиб олмоқ 1) пулга алмаштириб ол- 
моқ, харид қилмоқ. Бизнинг Қаландар бой куз- 
да камбағалларнинг пахтасини арзон-арзон 
сотиб олиб, саройига босиб қўяди. М. Ис- 
моилий, Фарғона т. о.; 2) пул бериб, ўз то- 
монига оғдириб олмоқ, оғдирмоқ. Қамбар- 
али акани сотиб олгани кучингиз етмаса 
керак. Милтиқ билан бўлмади, энди пул би- 
лан рахна солмоқчимисизлар. А. Қаҳҳор, Қўш- 
чинор чироқлари; 3) кўчма ўзига орттир- 
моқ, дардисар қилмоқ (жанжал, гап ва ш.к. 
ни). Ҳар куни аҳвол шу. Қаерда маишат, 
кўпкари бўлса — шуники. Уриш-жанжални- 
ку, излаб юриб сотиб олади, лаънати. Н. Фо- 
зилов, Оқим. 

2 кўчма нафр. Сотқинлик, хоинлик қил- 
моқ. Дўстини сотмоқ. Ватанни сотган эр бўл- 
мас. Мақол. 

Гап сотмоқ қ. гап I 1. Сафсата сотмоқ қ. 
сафсата 2. 

СОТУВЧИ 1 Сотмоқ фл. сфдш. Олма со- 
тувчи. 

2 Магазинда савдо-сотиқ билан шуғул- 
ланувчи ходим. Сотувчилар харидорларга 
холис хизмат кўрсатиш билан банд. Газе- 
тадан. 

СОТУВЧИСИЗ: сотувчисиз магазин Со- 

тувчиси бўлмаган, харидорлар ўзига ўзи 
хизмат қиладиган магазин. 

СОТҚИН нафр. Ўз виждонини сотиб, 
қарши томонга ўтган; сотилган, хоин. Сот- 
қин одам. н Ул нобакор Балх ҳокими сот- 
қин тузиб, исён байроғини баланд кўтарди. 
М. Осим, Карвон йўлларида. Мулла Турсун- 
нинг сотқин ea риёкор эканлиги кўпчиликка 
маълум бўлди. «Саодат». 

СОТҚИНЛИК Сотқин, хоин бўлиш ху- 
сусияти; хоинлик. 

СОФ [а. — тоза, шаффоф, тиниқ] 1 

Беғубор, тоза, мусаффо. Соф ҳаво. Соф cye. 
н Соф, яишл табиат юракларга куч ба- 
ғишлади. Ойбек, Қуёш қораймас. Соф осмон- 
да маъсум боққан, Тўлин ойдир йўлдошим. 
Бойчечак. Уфқларга оташ қалаб, Тонг oma- 
ди соф, нафис. Э. Воҳидов. 

2 Бошқа нарса аралашмаган; асил, тоза. 
Соф олтин. Соф ҳолда учрамайдиган кимё- 
вий элементлар. н Бир грамм соф радий 






олиш учун бир неча тонна уран рудасини 
қайта ишлашга тўғри келади. «Фан ва тур- 
муш». 

3 Ўзга унсурлардан холи; тоза. У [рус 
жувон] айвонга қараб келаётган кишини 
таниб: -Э, Ғуломжон, келинг! — деди соф 
ўзбек тилида. М. Исмоилий, Фарғона т. о. 

4 кўчма Доғ тушмаган, ҳар қандай айб, 
гуноҳ, нуқсондан холи; тоза, покиза, ҳа- 
лол. Соф виждон. Соф муҳаббат. н Fla- 
заримда, шу ўй унинг содда, соф юрагига 
шундай азоб бермоқдаки, бу азоб олдида 
устида қанот ёзиб турган ўлим ҳам писанд 
эмасдек туюлар эди. А. Мухтор, Асарлар. 
Гулнор.. соф номусига отилган қорани бу- 
тунлай ювиб ташлашга жазм қилди. Ой- 
бек, Танланган асарлар. Бу бозор аҳлига, бу 
ердаги софу нософ икир-чикир бандаларга ме- 
нинг нима дахлим бор?.. А. Мухтор, Асарлар. 

Соф фойда Чиқим, харажат ва ш. к. 
чиқариб юборилгандан кейин қолган пул, 
даромад. 

СОФА [фр., итал. sofa — диван < а. д 
— тош супа, ўриндиқ; бостирма, айвон] 
Пастак, кенг, ёндори суянчиғи билан бир 
хил баландликда бўлган диван. 

СОФДИЛ [а. + ф. — кўнгли тоза, 

самимий] Кўнглида кири, гидири йўқ, ди- 
ли, қалби пок, соф. Софдил одам. н Соф- 
дил, камтар, билимдон дўст учун кўксингни 
оч, Яхшилардан сўз очиб, энг яхиш сўз дурри- 
ни соч. С. Абдулла. Наврўз баҳорини соғинган 
ҳар бир софдил инсонга қарата дил сўзларини 
изҳор этамиз. Газетадан. 

СОФДИЛЛИК Кўнглида кири йўқлик, 
ҳалоллик; самимийлик. Сидиқжон, унинг 
юзида истеҳзоли бир табассум бор гумон 
қилиб, ер остидан қаради. Бироқ жувоннинг 
юзида самимият, софдилликдан бошқа ҳеч 
нарса йўқ эди. А. Қаҳҳор, Қўшчинор чироқ- 
лари. Очиқ чеҳра билан, софдиллик билан, 
осонгина жуда табиий қилиб айтилган.. гап 
уни ҳаяжонга солди. И. Раҳим, Ихлос. 

СОФИЗМ [юн. sophisma — айёрлик қи- 
лиш; алдаш] Расман тўғри, чинга ўхшаб 
туюладиган, аслида ёлғон тузилган (чиқа- 
рилган) хулоса, сохта исбот; маккорлик во- 
ситаси. Софизм соддадил кишилар қалбида ҳа- 
қиқатга, адолатга шубҳа уйғотувчи, уларни 
тўғри йўлдан адаштирувчи маккорлик қуро- 
лидир. «ЎзМЭ». 


СОФИР [а. jjKu — очиқ, очиқ-ойдин; 
йўлчи, сайёҳ] эск. айн. элчи. 

СОФИСТИКА [юн. sophistike — муно- 
зарани айёрлик билан олиб бориш, унинг 
йўналишини ўзгартириб юбориш маҳорати] 
флс. Мантиқ қонунларини атайин бузиб, 
ёлғон далилларга асосланган ҳолда муҳокама 
юритиш. 

СОФЛАМОҚ1 Бегона ёки зарарли нар- 
салардан тозалаб, соф ҳолга келтирмоқ; по- 
киза, мусаффо қилмоқ. Ҳавони софламоқ. 
Сувни софламоқ. 

2 махс. Аралашмалардан тозалаб, маълум 
талаблар даражасига еткизмоқ. Ёғни софла- 
моқ. 

СОФЛИК 1 Тоза, беғубор бўлиш хусу- 
сияти. Сувнинг софлиги. Муҳаббатнинг соф- 
лиги. Дилнинг софлиги. н Анчадан буён да- 
вом этиб келаётган баҳслардан бири она 
тилимизнинг софлигини сақлаб қолиш ҳақида 
бораётир. «Муштум». 

2 Ҳар қандай айб, гуноҳ, нуқсондан хо- 
лилик; поклик, ҳалоллик. Бойназар ака ҳар 
соҳада ҳалоллик, софлик бўлишини яхши кў- 
ради. Ш. Шокиров, Бойназарнинг байроғи. 

СОХТ [ф. ч Lu — тайёрлаш, ишлаб чи- 
қиш; иш, амал] Ташқи кўриниш, қиёфа. 
Салла, оқ тўнлар кўруб, сохтимни инкор ай- 
ламанг, Бўлмасам ҳамки асл девона, кал де- 
вонаман. Муқимий. Ҳамма вақт яхши кў- 
ринадиган қоровул шу тобда унинг [Элму- 
роднинг] назарида жуда сохти совуқ одамга 
ўхшаб кетди. П. Турсун, Ўқитувчи. 

СОХТА [ф. ддд. Lu — тайёрланган, ишлаб 
чиқилган; сунъий, ясама] 1 Қалбакилик 
мақсадида аслига ўхшатиб ишланган, ясал- 
ган; ясама, қалбаки. Сохта пул. Сохта имзо. 
н Мен билан Отабекни қаматиб, дор ости- 
га юборувчи, Отабек тилидан сохта талоқ 
хати ёзиб, бир-биримиздан жудо этувчи.. 
баттол Ҳомид экан. А. Қодирий, Ўтган кун- 
лар. Демак, Сиддиқ Шарипов — отангизнинг 
сохта исми-шарифи. «Шарқ юлдузи». У бу 
ишга пухта ўйлаб киришган. Унинг сохта 
ҳужжатлари шундан далолат бериб туриб- 
ди. «Ёшлик». 

2 Етарли асосга эга бўлмаган, асоссиз, 
пуч. Сохта даъво. Сохта назария. н /Фо- 
тима:] Бўлмаган сохта далиллар билан га- 
пирувчи ифлосларнинг сўзига кириб, бу хилда 
қилиш яхши эмас. Ҳамза, Туҳматчилар жазоси. 




3 Елғондакам, таги пуч, юзаки. Сохта 
обрў. 

4 Самимиятсизлик билан шунчаки қи- 
линган, носамимий, юзаки, ясама. Сохта 
кулги. Сохта мулойимлик. н -Э, сизмидин- 
гиз, Шоқосим ака, танимай қолганим учун 
кечирасиз, — деди [Ҳафиза] жиндек сохта 
жилмайиб. Мирмуҳсин, Умид. Аппон чол унинг 
сохта, зўраки такаллуфидан ғазабланди. 
«Ёшлик». Меҳмонлар орасида «Марҳабо», 
талантлар!» телевизион конкурсининг икки 
қатнашчиси ҳам бўлиб, улар сохта кам- 
тарликданми ёки тортинчоқликданми, бир 
чеккада қимтинибгина ўтиришарди. Н. Ами- 
нов, Қаҳқаҳа. 

СОХТАГАР \ф. айн. сохтакор. 

СОХТАКОР | ф. jlSuuCu — сунъий, яса- 
ма, қалбаки иш қилувчи] Қалбакилик, ал- 
дамчилик билан иш тутувчи; қаллоб. Энди 
турмушга кўр кўз билан қарама, қизим. Ма- 
газинчи йигитинг сохтакорроқ кўринади, 
эҳтиёт бўл. А. Муҳиддин, Куёв қочди. 

СОХТАКОРЛИК Қалбакилик, қаллоб- 
лик; қинғирлик. «Автомобилчи».. раҳбари Ч. 
Абдуназаровнинг иш тажрибасидан шунақан- 
ги сохтакорликлар чиқиб қолдики, суд бундай 
жиноятлар учун фақат жарима солиш 
жазоси билан чекланганлигига ҳайрон қола- 
сан киши. Газетадан. 

СОХТАЛАШМОҚ 1 Самимийликни йў- 
қотиб, ёлғондакам, сохта, ясама тус олиб 
бормоқ, юзакилашмоқ. Сохталашган муло- 
йимлик. 

2 Ҳақиқатдан йироқпашмоқ. Сохталаш- 
ган маълумотлар. 

СОХТАЛАШТИРМОҚ Ҳақиқатдан йи- 
роқлаштирмоқ, ҳақиқатни бузиб кўрсатмоқ. 
Тарихни сохталаштирмоқ. н Шундоқ ҳам 
кўҳликкина қизга пардоз-андоз ҳам ортиқ- 
чалик қиларкан. Қайтага ҳуснини сохталаш- 
тириб турарди. Ж. Абдуллахонов, Тўфон. 

СОХТАЛАШТИРУВЧИ Ҳақиқатни бу- 
зиб кўрсатувчи. Тарихни сохталаштирув- 
чилар. 

СОХТАЛИК Қалбакилик, юзакилик, 
ясама эканлик. Ҳужжатнинг сохталиги. н 
..фақат ароқ ичмаган Отамуродгина бу 
яқинликнинг сохталигию бу меҳрибончи- 
ликларнинг шунчаки, йўлига эканини сезиб, ич- 
ичидан ғижиниб ўтирар, нимагадир унинг 
кўнгли ғаш эди. М. Мансуров, Ёмби. 


2 Сохта иш, хатти-ҳаракат; қаллоблик. 
Гоҳо ахлоқ табиатига бегона қилиқлар ҳам 
учраб қолади. Буларни сохталик ё риёкорлик 
деб аташ мумкин. М. Исмоилий, Одамий- 
лик қиссаси. 

СОХТ-СУМБАТ Ташқи кўриниш, қиё- 
фа; қад-қомат. Сохт-сумбати келишган йи- 
гит. н Афанди, семизнинг сохт-сумбатига 
қараб туриб: -Ўн беш кундан кейин ўласан, 
дори ҳайф кетади, — деди. «Латифалар». 

СОЦИАЛ [лот. socialis — ижтимоий] 
Кишилар ҳаётига, уларнинг жамиятдаги 
ўзаро муносабатларига оид; ижтимоий. 
Социал тараққиёт. Социал тузум. Социал 
муҳит. Жамиятнинг социал таркиби. н 
Студентлар.. лекцияларнинг мағзини чақиб, 
социал баҳо берадиган бўлишлари ҳам керак. 
П. Қодиров, Уч илдиз. 

Социал таъминот Фуқароларни қари- 
ганда, касалланган ва меҳнат қобилиятини 
йўқотган ҳолларда давлат томонидан мод- 
дий жиҳатдан таъминлаш тизими; ижтимо- 
ий таъминот. 

СОЦИАЛ-ДЕМОКРАТ [социал + демо- 
крат] тар. Социал-демократия тарафдори; 
социал-демократлар партиясининг аъзоси (қ. 
социал-демократия). 

СОЦИАЛ-ДЕМОКРАТИК тар. Социал- 
демократия ва социал-демократга оид. Со- 
циал-демократик партия. Социал-демокра- 
тик қарашлар. 

СОЦИАЛ-ДЕМОКРАТИЯ [социал + 
демократия] Халқаро ишчилар ҳаракатида: 
19-аср охирида пайдо бўлган, дастлаб ин- 
қилобий кураш йўли билан, кейинчалик 
демократик методлар, ислоҳотлар йўли 
билан ижтимоий адолатга, эркинлик ва 
тенгликка асосланган тузумни ўрнатишни 
ўз олдига мақсад қилиб қўйган ғоявий- 
сиёсий оқим. 

СОЦИАЛИЗАЦИЯ [лот. socialis — иж- 
тимоий] Хусусий мулк ҳисобланган ер, иш- 
лаб чиқариш воситалари ва ш.к. ни жамият 
мулкига, умум мулкига айлантириш. 

СОЦИАЛИЗМ [фр. socialisme < лот. 
socialis — ижтимоий] 1 тар. Мақсади ва 
идеали ижтимоий адолатни, эркинлик ва 
тенгликни амалга оширишдан иборат бўл- 
ган, хусусий мулкни ижтимоий (умумий) 
мулкка айлантириш орқали мазкур прин- 
ципларга эришиш мумкин, деб ҳисобловчи 
таълимот. Социализм ғояси. н Социализмда 




инсон хусусий мулкдан тамоман ажратила- 
ди. «ЎзМЭ». 

2 20-асрда бир қатор давлатларда: жамият 
ҳаётининг барча соҳаларига давлатнинг ара- 
лашувини тақозо этувчи ижтимоий-иқти- 
содий тузумнинг номи; собиқ СССР да ҳукм 
сурган тоталитар тузум. [Шўролар даврида] 
Айрим мамлакатларга, жумладан, Ўзбекис- 
тонга нисбатан «капитализмни четлаб, со- 
циализмга ўтиш» мумкинлиги тўғрисидаги 
сохта таълимот ҳам ўйлаб топилди. «ЎзМЭ». 

СОЦИАЛИСТ [лот. socialis — ижтимоий] 
1 Социализм тарафдори (қ. социализм 1). 

2 Социалистик партия аъзоси. 

СОЦИАЛИСТИК 1 Социализмга оид (қ. 
социализм 2). Социалистик система. 

2 Социализм принципларига асослан- 
ган, шунга жавоб берадиган. Социалистик 
тузум. 

3 Социал-демократияга оид. Социалистик 
партия. 

СОЦИОЛИНГВИСТИКА [лот. socialis - 
ижтимоий + лингвистика] Тилнинг иж- 
тимоий табиати, унинг ижтимоий вазифа- 
лари, ижтимоий омилларнинг тилга таъсир 
кўрсатиши ҳамда тилнинг жамият ҳаётида- 
ги ўрни билан боғлиқ кўплаб муаммоларни 
ўрганувчи илмий-назарий соҳа. 

социолог Социология билан шуғул- 
ланувчи олим, жамиятшунос. 

СОЦИОЛОГИК Социологияга оид. Со- 
циологик тадқиқот. Социологик тафаккур. 

СОЦИОЛОГИЯ [лот. soci(etas) — жа- 
мият + юн. logos — фан, таълимот] Жамият 
ҳақидаги ва айрим ижтимоий тартиботлар, 
жараёнлар, ижтимоий гуруҳлар, шахс важа- 
мият муносабатлари, кишиларнинг ўзаро 
муомала қонуниятлари ҳақидаги фан. [Ўз- 
бекистонда\ Социология фанини мустақил- 
ликдан сўнггина лозим даражада ривожлан- 
тириш имконияти туғилди. «ЎзМЭ». 

СОЧ I 1 Одамнинг бош терисида ўсади- 
ган қил толалар қопламаси ва уларнинг ҳар 
бири. Сийрак соч. Қуюқ соч. Бошида битта 
ҳам соч йўқ. Соч олдирмоқ. н Силкиниш ор- 
қасида унинг [қизнинг] юзини тўзғиган соч 
толалари ўраб олиб, жонсиз бир суратга кир- 
гизди. А. Қодирий, Ўтган кунлар. Умашина- 
ни бир маромда юргизар, кабинага кирган 
шамол ўримга сўз бермаган соч толаларини 
елкасидан олиб, бўйнига ташлар, юзларини 
беозор савалагандай бўларди. С. Аҳмад, Юлдуз. 


2 Бирор тарзда ўстирилган ва тартибга 
солинган шундай толалар мажмуи. Ўртадан 
фарқ очиб қўйилган соч. Калта қилиб қир- 
қилган соч. Ўрилган соч. н У [Кумуш] бу ке- 
часи кўрган баъзи тушларини Отабекнинг бу 
кун келишига йўйди-да, эрталабдан туриб, 
сочларини ечди. А. Қодирий, Ўтган кунлар. Ўн 
саккиз ёшлардаги, оқ-сариқ, иккита йўғон соч 
ўрими кифтларига тушган қиз шахдам- 
шахдам қадам босиб келиб, болаларга қўшилди. 
Ҳ. Назир, Сўнмас чақмоқпар. 

Чилвир соч 1) майда ўрилган соч. Комен- 
дантнинг чилвир соч қизчаси Нусратбекнинг 
ёнига югуриб келди. С. Нуров, Майсаларни 
аёз урмайди; 2) шундай сочли аёл. Учибўт- 
ган қалдирғоч, Ишқимга қилгин илож, Инти- 
зордир чилвир соч, Етказгил саломимни. Ё. 
Мирзо. 

3 кўчма Тола, нур сингари нарсалар ҳа- 
қида. Қорли тоғлар орқасидан Атлас сочин 
тараб қуёш, Гоҳ мўралаб ўйнатар қош, Ханда 
сочар дудоғидан. Ғайратий. 

=да сочи оқарган Бирор ишда узоқ 
йиллар ишлаган, умрини шу ишга сарф 
қилган. -Биз меҳнатда топдик бахтимиз, 
Меҳнатда соч оқарса, майли! Ё. Мирзо. 
Сочини ёймоқ Бошига мусибат тушиб ёки 
доғда қолиб оҳ-воҳ қилмоқ, мотам тутмоқ. 
Сочин ёйиб, кўкрагига муштлайди, Болам, 
дейди, кўзларини ёшлайди. «Нурали». Сочини 
супурги қилмоқ Чўрилардек бутун хизмати- 
ни қилмоқ. Сочини юлмоқ (ёки юлиб йиғ- 
ламоқ) Дод солмоқ, дод-фарёд қилмоқ. Бу 
гапнинг учи чиқарилса, хотинлар сочини 
юлади, хотинларгина эмас, кўпгина эркаклар 
ҳам тезда рози бўла қолмайди. А. Қаҳҳор, 
Қўшчинор чироқлари. Тепа сочи тикка 
турмоқ (ёки бўлмоқ) қ. тепа. 

СОЧ II Чумчуқсимонлар туркумининг 
шақшақлар оиласига мансуб кичкина сай- 
роқи қуш; майнанинг бир тури. 

СОЧБОҒ Ёши улғайган аёллар сочига 
осиб юрадиган безакдор танга ва ш. к. юки 
бўлган, одатда, қора шойидан қилинган боғич. 
Сочим узун, сочбоғимни солмийман, Бўйим 
тенги зар берсангиз, олмийман. «Қўшиқлар». 
Оёғида эски кирза этик, узун сочлари учида 
сочбоғ.. Ш. Холмирзаев, Сайланма. 

СОЧИЛМА Сочилиб ётадиган, сочилган. 
Сочилма қум. 

СОЧИЛМОҚ 1 Сочмоқ фл. мажҳ. н. Бу 
йил уруғ барвақт сочилди. Ерга гўнг сочилди. 






2 Сочмоқ 1-5 фл. ўзл. н. Фикр сочилди. н 
Боғларда гуллар очилган, ҳидлари ҳар ён 
сочилган. М. Исмоилий, Фарғона т. о. 

СОЧИЛУВЧАН физ. Сочилган; тўкилув- 
чан. Сочилувчан модда. 

СОЧИЛУВЧАНЛИК Сочилиш хусу- 
сияти. Модданинг сочилувчанлиги. 

СОЧИСУНБУЛ айн. болтириқ. 

СОЧИҚ I 1 Сочиб ташланган, сочилиб 
ётган. Олимжон тор кўчадан Борар эди 
қишлоққа, Кўзи тушди беш, ўн чоғ Йўлда 
сочиқ ёнғоққа. Қ. Муҳаммадий. 

2 айн. чочиқ II 2. Ой келиннинг бошидан 
сочиқ сочинг, ёр-ёр. «Кўшиқлар». 

СОЧИҚ II Юз-қўл ёки идиш-товоқ 
артиш учун ишлатиладиган буюм. Кўл сочиқ. 
Қозон сочиқ. н [Қудратжон] Жўмракда 
қўлини юваётган адасига уйдан сочиқ олиб 
чиқди. Мирмуҳсин, Умид. Холиса духовка- 
даги димланган товуқни ағдариб қўйиб, 
қўлларини сочиққа артди. С. Нуров, Май- 
саларни аёз урмайди. 

СОЧМА 1 қ. х. Сочиб, сепиб экиладиган; 
сепма. Сочма экин. Сочма қилиб экмоқ. 

2 от Питра. 

Сочма ўқ айн. питра. Душман Исмоиловни 
жуда яқиндан туриб, сочма ўқ билан отган! 
Ҳ. Ғулом, Машъал. 

3 Питрали ўқ билан отадиган милтиқ. 
Ботирали сочманинг тепкисини босиб, ҳар 
иккала қирғовулни қулатди. Ҳ. Ғулом, 
Машъал. 

4 эск. айн. проза. 

Сочма шеър Лирик кечинмалар сочма 
нутқ шаклида ифодаланган, жўшқин ритми 
билан шеърга ўхшаш бўлган насрий асар; 
насрий шеър. 

5 геол. Нураган тоғ жинслари, минерал- 
лар ва руда бўлаклари қайта тўпланган жой; 
сочма кон. ..орадан олтмиш тўққиз йил ўт- 
гач, Л.И. Брусницин худди шу ердан биринчи 
марта сочма олтин топишга муваффақ бўл- 
ган эди. «Фан ва турмуш». Сочма конлар ша- 
ғал, қумтош ва қумлар тарқалган жойларда 
вужудга келади. «ЎзМЭ». 

СОЧМОҚ 1 айн. сепмоқ 1, 2. Уруғ соч- 
моқ. Йўлларга қум сочмоқ. Ҳовлига сув соч- 
моқ. Арпа сочсанг, арпа ўрасан. Мақол. Тер 
тўкиб сочсанг уруғ, Ер сени қўймас қуруқ. 
Мақол. 

2 Ҳар ён-ҳар ёнга тарқатиб ташламоқ, 
паришон қилмоқ. Бошидан гул сочмоқ. н 


Улардан сал тепада, бархан устида йирти- 
либ, таги кўчиб кетган бир пой ботинка, 
ундан нарида оғзи очиқ, бўм-бўш рюкзак ётар, 
унинг ичидаги нарсалар атрофга сочиб таш- 
ланган эди. М. Мансуров, Ёмби. 

3 кўчма Тарқатиб юбормоқ, қочирмоқ. 
Нормат, унинг хаёлини сочиб юбормаслик 
учун, ўз ўрнига чўзилди-да, анча вақт ўй су- 
риб, ниҳоят ухлаб қолди. И. Раҳим, Чин 
муҳаббат. 

4 Тарқатмоқ, ёймоқ. Узунчоқ омборнинг 
тўрида йигирма бешинчи лампочка хира нур 
сочади. Н. Аминов, Қаҳқаҳа. Ёз.. Июнь қуёши 
кўкдан заррин нур сочади. «Саодат». 

5 Тарамоқ, ёймоқ, тўкмоқ. Хилма-хил гул- 
лар хушбўй ҳид сочиб, бўстонни яшнатиб 
турар, шишадек тиниқ сувлар шилдираб оқиб 
ётар экан. «Чалпак ёққан кун». 

6 Бирор ўлчовда, меъёрда тақсимлаб тар- 
қатмоқ, солмоқ. Харажатни ҳаммага бара- 
вар сочмоқ. н Ҳарорим шундан иборатдир- 
ким, эртадан бошлаб юртга ўттиз икки 
тангадан солиқ сочасиз! А. Қодирий, Ўтган 
кунлар. 

Заҳрини сочмоқ қ. заҳар 3. -Нима дей- 
ман? — хотинига заҳрини сочди Малик муал- 
лим. — Бор гапни ўзбекча қилиб тушунтир- 
дим-ку сенга. А. Кўчимов, Ҳалқа. 

СОЧОҚ I 1 айн. сачоқ. 

2 Сигир, от, эшак думининг учидаги по- 
пуги. 

СОЧОҚ II шв. айн. сочиқ II. 

СОЧОҚЛИ 1 айн. сачоқли. 

2 Учида попуги бўлган. Сигир унга жа- 
вобан сочоқли думини ҳавода ўйнатган эди, 
учи шилп этиб Тошхоннинг юзига тегди. А. 
Мираҳмедов, Ўт юраклар. 

СОЧПОПУК 1 Аёлларнинг сочга тақа- 
диган, қора ип, ипак ёки жундан эшил- 
ган, учлари попуксимон безак буюми. У[На- 
зокат] сочпопугига осилтирган чўлписини 
жиринглатиб юрар, иккала қошини ту- 
таиипириб қалин ўсма қўяр, ҳатто уста- 
хонада ҳам кўп вақтини ўсма тортиш билан 
ўтказар эди. А. Мухтор, Опа-сингиллар. 
Сочпопугим учида Кўзмунчоғи бир шода. «Оқ 
олма, қизил олма». 

2 айн. баргак II 2. Ҳизлар сочида толбар- 
гакдан сочпопук. С. Аҳмад, Ҳукм. 

СОЧТАРОШ кам қўлл. айн. сартарош. 

СОЧҚИ шв. айн. чочиқ II 2. Бир кампир 
язнамнинг бошидан сочқи сочди. С. Сиёев, 






Саратонда қор ёғди. Аскар боши узра сочқи- 
яар сочилди. Т. Мурод, От кишнаган оқшом. 

СОЮЗ [ қад. р. соуз — занжир; алоқа, 
боғланиш; иттифоқ, бирлашма, уюшма] эск. 
Ижтимоий бирлашма, уюшма; жамоат таш- 
килоти. Менинг асаримни юксак мукофотга 
тавсия этган Ўзбекистон ёзувчилар союзига, 
Тошкент давлат университетининг фило- 
логия факулътети студентларига, асарга 
катта баҳо берган ҳамкасбларимга.. чуқур 
миннатдорчилик билдираман. А. Қаҳҳор, 
Асарлар. 

СОЯ [яп. shoyu] Дуккаклилар оиласига 
мансуб, ловияга ўхшаш бир йиллик ўсим- 
лик ва унинг озиқ-овқат саноатида кенг 
қўлланадиган дони. Соя унидан сут, творог, 
қандолат маҳсулотлари тайёрлашда фойда- 
ланилади. «ЎзМЭ». 

СОЯ [ф. 4jL. — кўланка; пана жой; ҳи- 
моя, ҳомийлик] 1 Қуёш нури тушмайдиган 
салқин жой; кўланка. Сояда дам олмоқ. Ён- 
ғоқ бутун ҳовлини соя қилиб турибди. Сада 
соя берар, тол хода берар. Мақол. н Ортиқ, 
сувсизлик юрак-бағрини ўртаб, иссиққа чи- 
дамай, юлғун тагига сурилади, бошини сояга 
олиб, қўлларини қумга тиқиб, салқин излай- 
ди. М. Мансуров, Ёмби. Шунча қилдим тол 
дарахтни парвариш, Сояси бор, мевасини кўр- 
мадим. «Қўшиқлар». 

2 Ёруғликни, нурни тўсувчи нарсалар- 
дан тушган тасвир, кўланка. Эгрининг сояси 
ҳам эгри. Мақол. Қўрқоқ от ўз соясидан ҳур- 
кар. Мақол. Теракнинг сояси тагига тушмас. 
Мақол. н Чодирнинг чети кўтарилиб, май- 
качан бўлиб олган Азизхониннг сояси кўринди. 
С. Аҳмад, Уфқ. 

Соя солмоқ (ёки ташламоқ) 1) соя бер- 
моқ, соя ҳосил қилмоқ, соя қилиб турмоқ. 
Шипга осиғлиқ қирқинчи чироқнинг қалпоғи 
уй деворларининг тепа ёғига чўзиқ соя солган. 
Ҳ. Ғулом, Машъал. У[Азиза] қуюқ сояташ- 
лаган дарахт остига ўтириб, хаёлга толди. 
«Ёшлик»; 2) кўчма ғашлик солмоқ, хира 
қилмоқ. -Кумуш менга тик қаролмас, юз- 
ларига хижолат соя солган эди, — деди Ка- 
молиддин. Т. Жалолов, Олтин қафас. Соя 
қайтди Кун ярмидан оғди, кечга қараб 
кетди. Кечки пайт, соя қайтганда, Анзират 
хола унга [Сидиқжонга] даричанинг олдидаги 
супага жой қилиб берди. А. Қаҳҳор, Қўшчинор 
чироқлари. 


3 кўчма Шарпа, кўланка. [Қудрат:] Уруш- 
нинг шум сояси бу ерга ҳам етибди. Н. Са- 
фаров, Уйғониш. Вазир: -Подшонинг ўзи 
худонинг сояси, подшо сўзи Қуръон эмасми, 
лаънати! Қани, халойиқ қаерда, дарров айт! 

— деди. «Тоҳир ва Зуҳра». -Вой, Роҳиланинг 
ўғли келибдими ?! Роҳила шўрлик кутавериб, 
соя бўлиб қолувди. Бир жойга айтгани бор 
экан, беармон ўладиган бўлди, — деди энамиз 
севиниб. «Ёшлик». 

4 кўчма Ҳомийлик, паноҳ. Маъқул, маъ- 
қул, бой ота, сояи давлатингиз кам бўлмасин. 
Ойбек, Танланган асарлар. -Биздан Тўрахў- 
жаевга кўпдан-кўп дуо денг, тақсир! Биз бу 
ерларда ўша одамларни соя қилиб юрибмиз, 

— деди Мадамин. П. Турсун, Ўқитувчи. 

Офтобни сояга етказмай (ёки келтирмай) 
Бир зум ҳам кечиктирмай, дарҳол. [Холмат:] 
Тасаддуғингиз кетай. Дўпписини олиб кел, 
десангиз, ахир биз жаллод.. кимнинг ажали 
етса, пойқадамингизда офтобни сояга ет- 
казмай, бошини кесиб келтирамиз-да! Ҳам- 
за, Бой ила хизматчи. Сояда қолдирмоқ Ўз 
устунлиги билан кимсани панада, орқада 
қолдирмоқ. Йиллар ўтган capu Исломхоннинг 
таърифи кўп усталарни сояда қолдириб кет- 
du. М. Исмоилий, Одамийлик қиссаси. Соя- 
да қолмоқ Панада қолмоқ, кўзга кўринмай, 
четда қолиб кетмоқ. Жўра полвон бригадасига 
андижонлик полвонларни танлаб олган эди, 
аммо биронтаси Азизхонга етолмас, унинг 
соясида қолиб кетарди. С. Аҳмад, Уфқ. Сояси 
юпқа 1) нозик, нимжон, заиф; 2) гап кўтара 
олмайдиган, таъби нозик. [Гулчеҳра:] Келин- 
пошшанинг сояси жуда юпқа, тил теккиз- 
манглар унга. Ойбек, Улуғ йўл. Соясига кўр- 
пача солмоқ (ёки салом бермоқ) 1) жуда ҳам 
ҳурмат қилмоқ, ҳурматини жойига келтир- 
моқ. - Қўрқдингизми? — дейди Абдужалил 
тегирмончи ўз даъвосига асос солиб, — қиш- 
лоқ халқи бизнинг соямизга салом беради. А. 
Қодирий. Обид кетмон; 2) хушомадгўйлик, 
лаганбардорлик қилмоқ. У[Яхшибоев] келди 
нимаю келмади нима, боғ қилмоқчи бўлса, ана, 
мендан бошқа мингта боғбон бор, соясига 
кўрпача соладиган шогирдлари кўп, майли, 
ўшалар экиб, ўшалар кўкартириб бера қолсин. 
М. М. Дўст, Лолазор. Ўз соясидан қўрқмоқ 
(ёки чўчимоқ, ҳадиксирамоқ, ҳуркмоқ) Ҳар 
нарсадан қўрқмоқ, жуда ҳам қўрқоқ бўлмоқ. 
Қўрқоқ от соясидан ҳуркар. Мақол. н Яхши 
эмас, Фармонқул ака, нега қуёнга ўхшаб ўз 






соянгиздан ҳадиксирайдиган бўлиб қолдингиз? 
С. Маҳкамов, Шогирд. 

СОЯБОН [ ф. oCjCu / ^L^jL, — бостир- 
ма, айвон; чодир; шамсия, зонтик] 1 айн. 
зонтик. Шойи соябон. Соябон тутмоқ. н Бў- 
ронбек чарм шапкали бошини соябон тагига 
яширди. Ҳ. Ғулом, Машъал. Нариги хонада 
дарс тайёрлаб ўтирган неварасига, соябон ту- 
тиб, кўчадан тезда адасини чақириб келишни 
айтди. Мирмуҳсин, Умид. 

2 с. т. Шляпа, шапка ва ш. к. нинг соя 
берувчи қисми. Шапканинг соябони. н Бе- 
жиримгина тилла гардишли кўзойнагию сер- 
бар похол соябони ўзига бирам ярашган Ва- 
лентина ҳорғин жилмайди. М. Мансуров, 
Ёмби. Рўпарасида шляпанинг кенг соябони 
тагидан Хуморхоннинг кўзлари ёниб турарди. 
А. Мухтор, Туғилиш. Қўлини (ёки кафтини) 
соябон қилмоқ Қўлини (кафтини) пешона- 
сига қўйиб, кўзларини қуёшдан паналамоқ. 
Зокир ота қўлини соябон қилиб, шудгорнинг 
узоқ этагигача чамалаб кўрди. Ҳ. Ғулом, 
Замин юлдузлари. 

3 Умуман, қуёш нуридан ёки ёмғирдан 
сақловчи ҳар қандай қурилма, пана. Aemo- 
бус станцияларига соябонлар қурилмоқда. н 
Куёш тиккага келиб, аёвсиз қиздираётгани 
учун, ҳар ер-ҳар ерда соябонлар тикилган. Н. 
Аминов, Ёлғончи фаришталар. Шундай 
гаштли кунлардан бирида практикантлар, 
бошларида соябон, тепа устида давра қур- 
ганча, орқаларини офтобга тоблаб, карта 
ўйнабўтиришар.. эди. М. Мансуров, Ёмби. 

4 кўчма Паноҳ, ҳомийлик, хайрихоҳдик. 
Тоғлар боши хиёбон, Бир худойим соябон. 
«Нурали». Қон йиғлайсиз бу кун онам меҳ- 
рибон, Отам экан ҳаммамизга соябон. «Зул- 
физар билан Авазхон». 

СОЯБОНГУЛЛИЛАР, соябонгулдошлар 
Соябонга ўхшаш тўпгулли ўсимликлар 
(зира, кашнич ва ш. к.) 

СОЯБОНЛИ Соябони бўлган, соябон 
тутилган. Соябонли киши. Соябонли apaea. 
Кафенинг ранг-баранг соябонли столлари. н 
Ичмайдиган, чекмайдиган одам, ранги тоза, 
руҳи тетик, кенг соябонли шляпасини бошидан 
олганида, офтобурмаган манглайига қоп-қора 
сочлари ёйилиб тушди. А. Мухтор, Кумуш 
тола. 

СОЯКИ [ф. ^yKjL^] Хўраки ва винобоп 
узум нави. Бир бош сояки. 


2 Шу узумдан солинган вино. Бизда асо- 
сан узумнинг canepaeu, сояки, оқ мускат каби 
вино сортлари, майизбоп қора кишмиш нав- 
лари ўстирилади. М. Мирзааҳмедов, Гулис- 
тонликлар бўстонида. 

3 Шу узумдан қуритилган майиз. Аҳмад- 
хон учун маҳрамлар, Тахсимчага соп келди, 
Сояки, майда майиз. «Гулшанбоғ». 

СОЯЛИ Сояси кўп, серсоя. Майдоннинг 
юқорисидаги тевараги шосупалар, сояли да- 
рахтлар билан ўралган сарҳовуз.. С. Айний, 
Қуллар. 

СОЯЛИ Таркибида соя маҳсулоти бўл- 
ган. Сояли шоколад. 

СОЯПАР айн. сояпарвар. [Полвон:] Ўлгу- 
дай дангаса, сояпар кишилар. Ишлашмайди, 
меҳнат кунларидан қирқиб қўйдим. К. Яшин, 
Пьесалар. 

СОЯПАРВАР [ф. — сояни ях- 

ши кўрувчи; сояда ўстирилган] 1 бот. Сояда 
ўсадиган, сояни яхши кўрадиган. Сояпарвар 
ўсимликлар. 

2 салб. Ишламай, соя-салқин жойларда 
ётишни яхши кўрадиган, ишёқмас; ялқов. 
Мен кучимни, теримни тўкай, фойдасини 
сояпарвар бойлар кўрсин. Мен икки қўлимни 
бурнимга тиқиб қолаверай. Ҳани инсоф?! 
Ойбек, Танланган асарлар. Сенга ўхшаган 
сояпарвар, бўйни йўғонлар ўзини салқинга 
уриб, жўжахўрознинг шўрвасини ичиб ўтир- 
ганда, хотинлар терлаб-пишиб кетмон чоп- 
ган. С. Аҳмад, Қадрдон далалар. 

СОЯПАРВАРЛИК Дангасалик, ишёқ- 
маслик, енгил яшашга мойиллик. Данга- 
саликка, сояпарварликка.. асло йўл қўймаслик 
керак. Ойбек, О. в. шабадалар. 

СОЯ-САЛҚИН Қуёш нури тушмайди- 
ган, соя ва салқин. Соя-салқин жой. Соя- 
салқин хиёбонлар. н Қўйлар илгаригидек ўт- 
ламайди, ҳовлиқиб соя-салқин жой излайди, 
дуч келган бута, саксовул остига бош суқиб 
ётиб олади. «Ёшлик». 

СОЯСИДА (б. к. билан) кўм. взф. Ту- 
файли, орқасида, орқали. Шарофатларин- 
гиз соясида кўп кишилар билан танишдик. А. 
Қодирий, Ўтган кунлар. 

СОЯЧИРОҚ этн. Бесоқолларни қизлар 
қиёфасида кийинтириб, меҳмонхонада бир 
неча чироқ ёруғида томоша қилиш ёки 
ўйнатиш одати. 

СОҚА I [а. LL — олиб борувчи, ҳайдаб 
келувчи, бошқариб борувчи] шв. Дарё ёки 

анҳорлардан катта ариқларга сув олинади- 
ган жой; ариқ боши. Элимизнинг оғаси, Ад- 
рас тўннинг ёқаси, Ёпимизнинг соқаси Ми- 
роб акага бир салом. «Қўшикдар». Амунинг қай- 
сарлиги тутиб, қирғоқларидан нарига кетди, 
соқаларга сув бермай қўйди. Э. Раҳим, Ҳаёт 
амри билан. 

СОҚАП шв. Соққа. 

СОҚА III [а. — поя, палак; орқадан 

борувчи; арьергард] 1 ҳарб. Ҳарбий юриш 
ёки машқлар чоғида асосий кучлар ортидан 
соқчилик қилиб борувчи махсус қисм. 

2 ҳарб. Жанг пайтида турли ташқи зар- 
балардан сақланиш мақсадида тизза ва тир- 
сакларга кийиладиган металл қалқонча. 

3 шв. Бирор кимсадан ёки бирор ердан 
тарқаган; авлод, зот. Авазўғлон қирқ йигит- 
нинг оғаси. Ботирларнинг Аваз олтин соқаси. 
Эргаш Жуманбулбул ўғли. 

СОҚИЙ [а. — май, шароб қуюв- 

чи] Май қуювчи; косагул. Дўстлар, соқий 
бўлинг бизга бу кеча, Дўст юзидек иссиқ тонг 
йўқ дунёда! Ғ. Ғулом, Танланган асарлар. Ака 
Ғафур Ғулом, эрка, шўх ҳамон, Доно шоир учун 
жом қуй, эй соқий. Шунчалик ардоқлаб ту- 
рибди замон, Бу умр боқийдир, бу умр боқий. 
А. Орипов, Йиллар армони. 

соқиилик Май қуйиб беришлик, ко- 
сагуллик. Соқийлик қилмоқ. н Соқийликни 
Сафобой ўз қўлига олди. Н. Аминов, Ёлғончи 
фаришталар. 

СОҚИЙНОМА [соқий + нома] 1 Шарқ 
мумтоз адабиётида соқийга мурожаат шак- 
лида ёзилган, шоирнинг кечинмалари ҳам 
акс этадиган лирик жанр. Соқийномани мус- 
тақил жанр сифатида ишлатиш форс шоири 
Умид Теҳронийдан бошланган. «Ўзбек ада- 
биёти». 

2 Енгил ва жонли суръатдаги доира усу- 
ли ва мазкур усулда айтиладиган ашула 
йўллари номи. Соқийнома йўллари рақсга 
жўровоз сифатида ҳам айтилган. «ЎзМЭ». 

СОҚИТ [а. JaiL* — йиқилган, ағдарил- 
ган, тўкилган; нуқсонли, қусурли; бузуқ]: 
соқит қилмоқ (ёки этмоқ) Олиб ташламоқ, 
холи қилмоқ. Албатта, унинг [Бобурнинг] 
фотиҳ, шоҳ ва давлат арбоби сифатида жуда 
мураккаб ҳаёт кечирганлигини ҳам эъти- 
бордан соқит қилмаслик керак. «Ёшлик». Шун- 
да азага келганлардан уч-тўрттасини чақи- 
риб, уларга васиятни ўқиб бердим-да, гуноҳ- 


ни бўйнимдан узил-кесил соқит этдим. М. М. 
Дўст, Лолазор. 

СОҚОВ 1 Тилсиз, гунг, гунгалак. Туғма 
соқов. Кар ва соқов. н Ўзларини буткул ҳу- 
зур-ҳаловатга топширган ширакайф меҳ- 
монлар тасодифан кириб қолган, кўзларида 
қўрқув аралаш бесаранжомлик акс этган 
соқов болага ажабсиниб тикилишди. «Ёшлик». 

Соқов бўлиб қолмоқ 1) бутунлай тилсиз, 
гунг бўлиб қолмоқ; 2) кўчма бирор сабаб 
билан вақтинча тили ишламай, гапиролмай 
қолмоқ. У, бир лаҳза тилига сўз келмай, соқов 
бўлиб қолди. Мирмуҳсин, Темур Малик. 

2 Баъзи товушларни қийналиб талаффуз 
қиладиган ёки тутилиб гапирадиган; дудуқ. 

СОҚОВЛАНМОҚ Тутилиб гапирмоқ ду- 
дуқланмоқ. Ҳар сафар учрашганда, янгидан 
танишгандек, аввал бир қизаришиб олиб, ке- 
йин гап тополмай соқовланиб, тутилиб гап 
бошлашарди. Мирмуҳсин, Умид. Кўкрагини 
баланд тутди-да, яктак чўнтагидан носини 
олиб, бир чимдимини тил тагига ташлади. 
Бир оз соқовланиб сўзлади. Ойдин, Ширинга 
мактуб. 

соқовлик тиб. Туғма ёки илк бола- 
лик даврида рўй берган карлик оқибатида 
келиб чиқадиган нуқсон; гунглик, тилсиз- 
лик. Эшитиш қобилияти сақланиб қолганда 
эса соқовликка нутқ маркази ёки марказий 
нерв системасининг зарарланииш сабаб бў- 
лади. «ЎзМЭ». Севаргул ниҳоят соқовлик азо- 
бидан қутулиб, бурро-бурро гапириб юбор- 
ганиданми.. хийла хушҳол эди. Н. Қиличев, 
Чиғириқ. 

СОҚОЛ 1 Иякни қоплаб ўсадиган қил- 
туклар. Қора соқол. Қуюқ оппоқ соқол. Соқол 
олдирмоқ. н Йигитнинг кўрки — соқол, 
Бозорнинг кўрки — баққол. «Қанотли сўзлар». 
Эллик йил уста бобо деб ном чиқарган ота- 
сининг соқолидан, обрўсидан айрилиб, эшак- 
ка тескари миниб кетаётганини тасаввур 
қилди. С. Сиёев, Аваз. 

Чўққи соқол қ. чўққи. -Мен дегрезлик- 
ман, — деди узун пешмат, мошранг духоба 
дўппи кийган бу чўққи соқол киши. Мирмуҳ- 
син, Қаҳрамоннома. 

2 кўчма Баъзи ўсимликларнинг сочсимон 
попуги. Маккажўхорининг соқоли. 

=да соқоли оқарган айн. =да сочи оқарган 
қ. соч I. 

СОҚОЛЛИ Соқоли бор, соқол қўйган. 
Соқолли киши. н Баширжоннинг кўзига яна 


36—Ўзбек тилининг изоҳли луғати 




Ислом отанинг нафрат ва ҳазардан қийша- 
йиб кетган соқолли қиёфаси кўриниб кетди. 
Н. Аминов, Қаҳқаҳа. 

СОҚОЛТАРОҚ Соқол тарайдиган кич- 
кина тароқ. 

СОҚЧИ 1 Муайян жойни, ҳудудни му- 
ҳофаза қилувчи қуролланган қўриқчи, пос- 
бон. Чегара соқчилари. н Чегарада тикан- 
ли симлар, милтиқли соқчилар — қуш учиб 
ўтиши мушкул. Газетадан. Шаҳар атрофини 
ўраб олган пахса деворлар устида соқчилар- 
гина у ёқдан бу ёққа юриб турар.. эди. Ой- 
дин, Ҳикоялар. 

2 Қўриқчи, қаровчи, қоровул. Сурув ўз 
соқчиларига тўла ишонч билан пиш-пиш муд- 
рамоқда. С. Анорбоев, Оқсой. 

Соқчи кема Соқчилик хизмати учун бел- 
гиланган ҳарбий кема. 

3 Бирор кимсанинг хавфсизлигини сақ- 
лаш учун белгиланган шахс, шахсий қўриқ- 
чи. [Сардор:] Ўз еримда жонимни ҳовучлаб, 
соқчи билан юраманми энди! «Шарқ юлду- 
зи». Қўлга тушмоқдан қўрқадиган ташма- 
чидай, мени ўзига соқчи қилиб олармиди? М. 
М. Дўст, Лолазор. 

4 Муҳофаза, ҳимоя қилувчи, қўриқ- 
ловчи, сақловчи, посбон. Тинчлик соқчилари. 

СОҚЧИЛИК Қўриқчилик, посбонлик, 
қоровуллик. Назирқул бундай яширин суҳ- 
батларга кўп марта соқчилик қилган. С. Аҳ- 
мад, Ҳукм. 

СОҚҚА 1 Зўлдир, шар. 

Сайлов соққаси тар. 1917 йилгача: сай- 
лов қутисига ташланадиган, розилик ёки 
қаршиликни ифодаловчи оқ ёки қора шар- 
ча. Бу мингбошиликнинг ҳар бир соққаси бир 
камбағалнинг бир ойлик пулига тушган-а! 
Ҳамза, Танланган асарлар. 

2 Чўт донаси. 

3 Болалар ўйинларида: тикилган ганак- 
ни уриш учун белгиланган ошиқ, ёнғоқ ва 
ш. к. Тоирларникига келиб, қўллари, тирноқ- 
ларининг ораси кўкариб кетгунича хом ёнғоқ 
арчишиб, соққа ўйнашди. Қ. Кенжа, Тоғ йў- 
лида бир оқшом. Жаҳонгирхон кўчада Соққа 
ўйнаб юрибди. «Нурали». 

Кўз соққаси анат. Кўзнинг шарсимон 
юмалоқ қисми. Кўзларини шундай олайтир- 
дики, кўз соққалари ўқдай отилиб кетади- 
ганга ўхшади. П. Турсун, Ўқитувчи. 

COF I Касали йўқ, сиҳат-саломатлиги 
яхши; соғлом. Соғтиш. Соғюрай десанг, озо- 


да бўл! Соғтанда соғлом ақл. Мақол. н Соғ 
бориб, саломат келгин, Авазжон, Боргин, 
болам, сени ҳаққа топширдим. «Маликаи 
айёр». Ёшсан, соғсан, иииа, ўйна, улфат қур, 
ҳар бир шўхлик йигитликда ярашади, болам. 
Ойбек, Танланган асарлар. 

COF II шв. Ўнг. О, бу гўзал йўллар, ажо- 
йиб йўллар, Гул билан қопланган соғу сўллари. 
Уйғун, Тонг қўшиғи. Баҳайбат калтаги 
душман қўлинда, Жонкуяри йўқдир соғу сў- 
лимда. «Гулшанбоғ». 

СОҒАИМОҚ Дарди, касали ариб, яхши 
бўлмоқ, шифо топмоқ, сиҳатланмоқ. Уч 
ҳафта ўтгач, қизча касалхонадан соғайиб 
чиқди. «Фан ва турмуш». Агарунинг ота-онаси 
оғир-вазминлик билан менинг соғайишимни 
кутишганда эди, оиламиз бузилиб кетмасди, 
ўғлим етим қолмасди. Газетадан. 

СОҒАР [ф. — май ичиладиган пиё- 

ла; қадаҳ] эск. Шароб қуйиб ичиладиган 
идиш. Маю майхонаю соқию мутрибни ҳавас 
қилдим, Менинг-чун ҳар сўзи мутрибу соқию 
соғархат. Ҳабибий. 

СОҒДИРМОҚ 1 Соғмоқ фл. орт. н. Бой- 

сари: -Қизимга Кўкқамиш кўлида қўй соғ- 
дириб, чорвадорлик илмини ўргатайин, қўй 
соғмоққа уста бўлсин, — деди. «Алпомиш». 

2 Соғиб олиш пайтида жим турмоқ. Бе- 
гона одамларга сира соғдирмайдиган сигир. 

СОҒИМ 1 Бир галги сут соғиш, бир гал 
соғиб олинган сут. Соғимни оширмоқ. Соғим 
даври. 

2 айн. соғин. Туркистон халқлари бўлса 
оқ подшо учун соғим сигирнинг ўзи бўлиб қол- 
ганди. Н. Сафаров, Оловли излар. 

СОҒИМЛИ Соғиш учун қулай, соғишли. 
Эмчаклари соғимли сигир. 

СОҒИМСИЗ Соғиш учун ноқулай. Эм- 
чаклари соғимсиз сигир. 

СОҒИН Сут берадиган, соғиладиган. 

Соғин сигир 1) сут берадиган, соғила- 
диган сигир. Эгамберди, менда бир соғин си- 
гир бор, шуни ола кетинг, ўзингизга.. Ш. Хол- 
мирзаев, Оғир тош кўчса; 2) кўчма текин 
даромад манбаи. -Хўжаназарнинг ўзи кол- 
хоздан чиқдими? — деб сўради хотини эри- 
дан. -Йўқ, уни колхоздан қувмасалар, ўз ux- 
тиёри билан чиқмайди, чунки ҳозирча колхоз 
у учун бир соғин сигир. С. Айний, Қуллар. 

СОҒИНМОҚ 1 Айриликдаги яқин ки- 
шисини жуда кўргиси келмоқ; қўмсамоқ; 
соғинч ҳиссини сезмоқ. Эй дилрабо, ишқинг 






била девона бўлдим соғиниб, Булбул каби тун- 
кечалар гирёна бўлдим соғиниб. Ҳамза. Эрини 
соғиниб юрган Холисанинг юраги негадир 
бирдан орзиқиб кетди. С. Нуров, Майсаларни 
аёз урмайди. Биламан, чарчагансизлар, бола- 
чақаларни соғингансизлар. С. Аҳмад, Уфқ. 

2 Умуман, қўмсамоқ, хумор қилмоқ. Ка- 
палак гулни соғинар, булбул — куйни. Мақол. 
н Биз бари бир баҳорни ҳар гал соғиниб ку- 
тиб оламиз. «Саодат». Ҳарши бобо ҳар қанча 
ҳурматга арзийди. Агар бирон кун уйда қа- 
малиб ётса, далани соғиниб қолади. А. Кўчи- 
мов, Ҳалқа. Ғуломқорининг ашуласини жуда 
соғиниб қолдик. М. Исмоилий, Фарғона т. о. 

Калтакни соғиндингми? Калтак егинг 
келяптими? 

3 Раво кўрмоқ, истамоқ. Ҳўшнингга ёмон- 
лик соғинма. Мақол. н [Ҳасанали:] Энди сиз- 
дан шуни ҳам сўрайин: хўжасига содиқ бир 
қул, сизнинг таъбирингизча, маънавий бир 
падар, ўз ўғлига ёмонлик соғинарми, бу тўғ- 
рида жавоб берингиз-чи? А. Қодирий, Ўтган 
кунлар. 

СОҒИНЧ Соғиниш ҳис-туйғуси. Ҳафиза 
онаси бағрида кўзига андак ёш олди, бу — 
соғинч ёшлари эди. Мирмуҳсин, Умид. Ўтган 
кунларимга боқиб мунтазир, Соғинчдан ёнади 
ёнган бу жоним. А. Орипов, Йиллар армони. 
Гулхайри пинҳона учрашувларга кучли эҳтирос, 
орзиқиш, ҳаяжон, соғинч билан келарди. С. 
Нуров, Майсаларни аёз урмайди. 

СОҒИНЧЛИ Соғинч билан тўлиб-тош- 
ган, соғинч ифодаловчи. Соғинчли салом. н 
Хат ёзаман, ўнг қўлимда қаламим, Ёрга етгай 
бу соғинчли саломим. Газетадан. Сизлардан 
соғинчли салом битилган мактублар олгани- 
миз тақдирда, бошимиз кўкка кўтариларди. 
Газетадан. Соғинчли бир оҳанг денгизни бўй- 
лар, Мовий сатҳ айланар ойдин қўшиққа. А. 
Шер, Қадимги куй. 

СОҒЛИК, соғлиқ Соғ-саломат бўлиш- 
лик, саломатлик, соғломлик. Соғлигим — бой- 
лигим. Мақол. Тани соғлик — туман бойлик. 
Мақол. н Тенг миқдорда сабзи, қизилча, 
бодринг шарбатларидан коктейлъ қилиниб, 
овқатдан олдин ичилса, соғлик ва кайфият 
яхши бўлади. «Фан ва турмуш». Соғлиқни 
сақлашнинг асосий тадбири бадантарбия 
бўлиб, кейин овқат ва ундан сўнг уйқу тад- 
биридир. «Саодат». 

СОҒЛОМ 1 Дард-касалдан холи; соғ. 
Соғлом одам. н Зеро, она бўлиш бахти фар- 


зандларни соғлом ва баркамол тарбиялашдек 
машаққагпли меҳнат билан чамбарчас боғлиқ. 
«Саодат». Соғлом бўлиб доимо, Ёнгинамда юр- 
гин сен. «Қўшиқлар». 

2 Соғлиқни сақлаш талабларига тўла 
жавоб берадиган; беғубор, тоза, соф. Соғ- 
лом турмуш шароитлари. 

3 кўчма Зарарли таъсирдан, салбий хис- 
лат, иллат ва ш.к. дан холи; тоза, пок. Соғ- 
лом оила. Соғлом ижтимоий муҳит. н Маз- 
кур йиғилиигда мутахассислар бугунги иссиқ 
иқлим шароитида соғлом турмуш тарзи, 
тўғри овқатланиш ва кийиниш, шунингдек, 
сайёҳлик масалаларига алоҳида урғу берди- 
лар. Газетадан. 

4 кўчма Руҳий жиҳатдан шикаст етмаган; 
расо. Соғ танда — соғлом ақл. Мақол. н 
Соғлом ақл китобсиз яшай олмайди. Газе- 
тадан. 

5 кўчма Ғоявий-мафкуравий, маънавий 
жиҳатдан тоза, пок. Соғлом фикр. н Жумҳу- 
риятдаги соғлом маънавий-руҳий вазиятни 
таъминлаиг борасида зўр масъулият юкла- 
тилганини англаб турибмиз. Газетадан. 

СОҒЛОМЛАНМОҚ Зарарли таъсир, 
салбий хислат, иллат ва ш. к. дан қутулмоқ; 
мафкуравий, маънавий жиҳатдан тоза, пок, 
соғлом бўлмоқ; соғломлашмоқ. Идора аппа- 
рати соғломланди. 

СОҒЛОМЛАШМОҚ1 Дард-касали ариб, 
яхши бўлмоқ, соғаймоқ, тузалмоқ. 

2 айн. соғломланмоқ. Халқаро муносабат- 
лар соғломлашиб бормоқда. 

СОҒЛОМЛИК Соғлик, саломатлик, ка- 
сал эмаслик. Ақлнинг соғломлиги. Фикрнинг 
соғломлиги. н Тишченко деган аёл унинг 
/Малоҳатнинг] соғломлигига, кучига, абжир- 
лигига, айниқса, зеҳнига қойил бўлиб юрар 
экан. А. Қаҳҳор, Жонфиғон. 

соғмоқ Эмчакни ийдириб, унинг 
учларини чўзиб ёки машина ёрдамида сутни 
чиқариб олмоқ. Сигирни соғмоқ. Шақ-шақ 
этган келинни сигир соққанида кўр. Мақол. 
н Шу билан бирга қорамолларга йил бўйи 
ширали кўк масса бериб туриш ҳам соғиб 
олинаётган сут миқдорини кўпайтиришга 
хизмат қилади. Газетадан. 

Соғиб ичмоқ Бировнинг бутун топган- 
тутганидан, куч-қувватидан ўзиникидай 
фойдаланмоқ. Амалдор идорани сигирдай со- 
ғибичарди. Газетадан. 




СОҒОНА [ф. «д! j ,,,| 1 Қабр устига қу- 
рилган ёдгорлик; мақбара. Ҳаерга борасиз, 
Ҳулбобо, сиз бизнинг бобомизсиз.. ажалингиз 
етса, отамнинг гўри ёнига сиз учун катта 
бир соғона ясаб, сизни элтиб кўмамиз. С. Ай- 
ний, Қуллар. 

2 Мозор, гўр, қабр. Асқар ота бориб, 
соғонанинг бош томонига чўкка тушди ва 
баланд овоз билан қуръон ўқиди. А. Қаҳҳор, 
Хотинлар. 

СОҒ-САЛОМАТ айн. сиҳат-саломат. 

Туз-насиба mopmca, қайтиб келармиз, Соғ- 
саломат келиб, сизни кўрармиз. «Маликаи 
айёр». Улар соғ-саломат манзилларига етиш- 
ди. «Ёшлик». 

СОҒУВЧИ 1 Соғмоқ фл. сфдш. 

2 Фермаларда молларни соғувчи ходим. 
Илғор соғувчилар. н «Барлос» фермаси кони 
хазина-да. Кўпчилик ўзини шу ерга уради. 
Шунинг учун соғувчини ҳам, молбоқарни ҳам 
танлаб олишади. «Ёшлик». 

СОҲА [а. <e=».L* — очиқ кенг жой; ҳовли; 
майдон] 1 Инсон фаолияти, илм-фан, мада- 
ният ва ш. к. нинг ҳар бир тармоғи. Фан со- 
ҳалари. Ҳишлоқ хўжалигининг етакчи со- 
ҳалари. н Геоботаника номи билан юри- 
тилувчи соҳа ер қаърининг сир-асроридан 
кишиларни воқиф этиб туради. Газетадан. 
Ноқобил кадр, қайси соҳада бўлмасин, ри- 
вожланиш олдидаги бир тўсиқ. «Саодат». 
Этнонимика соҳасининг ҳозирга қадар ҳал 
этилмаган ва мунозарали масалалари бор. 
«ЎТА». 

2 кам қўлл. Майдон, ер. Ойнинг тўла 
тутилиш соҳаси (астр.). н Сарв ёғочлари 
билан банд катта соҳа. Ойбек, Навоий. 

СОҲИБ [а. ^ L^. — ҳамроҳ; дўст, ўртоқ; 
эга, хўжайин] 1 Эгалик қилувчи; эга. Уй со- 
ҳиби. н Орол денгизининг жанубидаги шу 
бепоён чўлларнинг соҳиби бўлган кўчманчи 
массагетлар келин кутмоқда. М. Осим, 
Карвон йўлларида. Ҳувурларни алмаиипириб 
олишдан хонадон соҳиблари воз кечдилар. 
Газетадан. 

Соҳиби давлат Давлат эгаси, бадавлат, 
давлатманд. Соҳиби тож Тож эгаси, тождор 
(шоҳлар, подшоҳлар ҳақида). 

2 Бирор илм-ҳунар ёки хислат, фази- 
латни эгаллаган. [ Ҳози :] Яна ўзингиз соҳиби 
ақлсиз. Ҳамза, Танланган асарлар. Шу тарз- 
да бу серқирра фаолият соҳибининг мероси 
шеърлар, достон ва манзумалар, ҳикоя ва 


повестлар, очерк ва публицистик асарлардан 
иборатдир. Ғ. Ғулом, Танланган асарлар. 

Соҳиб(и) каромат Каромат қилувчи, ка- 
роматли; мўъжизакор. Одамлар Султон де- 
вонани «оташнафас вали» деб мақташар эди. 
Ўша нодон, алданган киишларнинг мақтаб.. 
юрган соҳиби каромати, бир алжиллаб ўтир- 
ган банги экан. М. Муҳаммаджонов, Турмуш 
уринишлари. Қалам соҳиби ёки соҳиб қа- 
лам Қалам тебратувчи; ёзувчи. Сени яхши 
танийман-ку! Сен — соҳиб қалам, сен — шоир- 
сан. А. Орипов. 

3 Соҳиб (эркаклар исми). 

СОҲИБА [а. — дугона; эга] 1 Эга- 

лик қилувчи аёл, соҳиб аёл. Уй соҳибаси. Хуш 
овоз соҳибаси. 

2 Соҳиба (хотин-қизлар исми). 

СОҲИБЖАМОЛ [а. J1 — ҳусн, 

чирой эгаси] 1 Гўзал ҳусн-жамол эгаси; 
хушрўй, барно, зебо. Соҳибжамол аёл. н 
Хотинининг юзига тик қарашга чоғланди-ю, 
аммо қани энди у малак, у баргикарам кўй- 
лакли соҳибжамол кўз олдидан кетса. М. 
Мансуров, Ёмби. Рўмолини лабга босиб Со- 
ҳибжамол кулади.. «Ёшлик». 

2 Соҳибжамол (хотин-қизлар исми) 

СОҲИБИ [а. + ф. Ўрта Осиёда 

халқ селекциясида яратилган узум нави. Оқ 
кишмиш, қора, оқ чиллаки, чарос ва баён ши- 
рин, соҳиби ҳамда каттақўрғони каби ранг- 
баранг шиғил-шиғил бошлар кўзларни қа- 
маиипиргудек серҳосил. Н. Сафаров, Оловли 
излар. 

СОҲИБКОР [а. + ф. — ишби- 

лармон, иш берувчи, ёлловчи] 1 Ўз иши- 
нинг устаси; омилкор. Соҳибкор боғбон. н 
Дилбар Фарғонадан соҳибкор халқим Ҳар йи- 
ли узатар тонналаб мева. А. Орипов, Йил- 
лар армони. Пахтакору чорвадор, пиллакору 
ғаллакор, боғбону соҳибкор — ҳаммасининг 
юзи ёруғ. «Саодат». 

2 Корхона эгаси; ишбилармон. 

СОҲИБКОРЛИК Боғбонлик, узум, мева 
етиштириш билан шуғулланиш. Ишкомда 
туғилиб, чайлада катта бўлган бу истарали 
йигит соҳибкорликни ўн беш ёшидаёқ эгал- 
лаб, санъат даражасига кўтарган эди. А. 
Мухтор, Чинор. 

СОҲИБҚИРОН [а. L^= — қирон 

эгаси] 1 Астрология ва афсоналарда: Зуҳра 
ва Муштарий ёки Зуҳра ва Қуёшнинг эк- 
липтика даврининг маълум бир даражасида 




тўқнаш келиш вақти (қирон)да туғилган 
бола (бундай боланинг бахтли, ғолиб, му- 
заффар ва улуғ мартабали бўлиши башорат 
қилинган). Ёвни яксон этинг, соҳибқиронлар, 
Мангу омонликда ўтсин наслимиз! Ғ. Ғулом, 
Танланган асарлар. 

2 Шарқ мамлакатларида: қудратли ҳукм- 
дор, жаҳонгир унвони. 

3 Амир Темурнинг шарафли унвони. Со- 
ҳибқирон бобомиз Самарқандда гўзал боғлар 
бунёд этган. Газетадан. 

СОҲИЛ [fl. J-^-Lbu — қирғоқ, сув ҳавзаси- 
нинг чети, лаби] 1 Сув ҳавзаларининг чети; 
бўй, қирғоқ. Чакалакзордан бир ҳакка «шақ- 
шақ»лаб, узун думини чўзганча, нариги соҳилга 
учиб кетди. С. Нуров, Майсаларни аёз ур- 
майди. Дарё соҳилидаги табиий яшил майса- 
зорлар, чакалакзорлар атроф муҳитга катта 
ижобий таъсир кўрсатади. «Фан ва турмуш». 

2 Сув ҳавзалари бўйлаб жойлашган ерлар. 
Кумуш рангли булутлар Сув олади Оролдан. 
Лолазорга айланар Соҳил эрта баҳордан. 3. 
Диёр. 

СОҲИР [а. j_=>.Lu — сеҳрли, афсонавий; 
сеҳргар, жодугар] Сеҳрли, фусункор. Соҳир 
кўзлар. н Тоғ қизларин ибо, назокатлари 
Кузнинг рухсорида бўлади зоҳир, Унсиз ла- 
тофатдир марҳаматлари, Гоҳ улар ҳикмат- 
ли, гоҳида соҳир. А. Суюн, Замин тақцири. 
Қизликнинг энг маъсум, соҳир туйғулари Аб- 
дулмўминга бахшида бўлмаганмиди ? А. Ибо- 
динов, «Латофат» дўконидаги қатл. 

СПАЗМ, спазма [фр. spasme < юн. spas- 
mos — тиришиш, томир тортишиш] Мускул- 
ларнинг беихтиёр таранглашиши, тортиши- 
ши. Скелет мускуллари спазмида ҳаракат 
қилиш қийинлашади, силлиқ мускуллар спаз- 
мида турли аъзолар функцияси бузилади. 
«ЎзМЭ». 

СПАРТАКИАДА [лот. Spartacus (Спар- 
так) — қадимги Римда милоддан аввалги 
73—71-йилларда кўтарилган қуллар қўзғоло- 
нининг раҳбари + (олимп)иада] Спортнинг 
бир неча тури бўйича анъанавий оммавий 
мусобақалар (20-асрнинг 20-йилларидан 
бошланган). Умумий якунда ғолиб чиққан 
ўқувчилар шаҳар спартакиадасида туман 
терма командаси шарафини ҳимоя қилиш 
ҳуқуқини қўлга киритишади. Газетадан. 

СПЕКТАКЛЬ [фр. spectacle < лот. spec- 
taculum — томоша] Саҳнага қўйилган дра- 
матик асар, театр томошаси. Кечада А. Қаҳ- 


ҳор номидаги Сатира театрининг артист- 
лари спектакллардан парчалар ва миниат- 
юралар ижро этишади. Газетадан. Болалар ва 
ёшлар театрлари спектакллари ўсиб кела- 
ётган ёш авлодни эстетик руҳда тарбиялаш- 
га даъват этилгандир. Газетадан. 

СПЕКТР [лот. spectrum — тасаввур; кўз- 
га кўринадиган, кўриб бўладиган нарса, 
тасвир] 1 Муайян система ёки жараённи тав- 
сифловчи бирон-бир катталикнинг барча 
қийматлари йиғиндиси. Оптик спектр. Акус- 
тик спектр. 

2 Мураккаб нурнинг шиша призма ва ш. 
к. синдирувчи муҳит орқали ўтганида ҳосил 
бўладиган ранг-баранг чизиқлар мажмуи. 
Қуёш спектри. Спектрнинг барча ранглари. 
н Ҳисоблашнинг стандарт усуллари спек- 
трдаги турли компонентларнинг характе- 
ристикаларини бир-биридан фарқ қила ола- 
диган юқори малакали ходимларни талаб 
қилади. «Фан ва турмуш». 

СПЕКТРАЛ Спектрга оид. 

Спектрал таҳлил Моддаларнинг спектр 
чизиқларига қараб уларнинг кимёвий тар- 
кибини аниқлаш усули. 

СПЕКУЛЯНТ эск. Спекуляция билан 
шуғулланувчи одам; олибсотар, чайқовчи. 

СПЕКУЛЯЦИЯ [лот. speculatio — куза- 
тиб, изма-из бориб, диққат билан қараб 
топиш] 1 Фойда олиш, бойиш мақсадида 
камёб нарсаларни сотиб олиб, уларни қим- 
мат нархда пуллаш, сотиш; чайқовчилик. 

2 Қимматбаҳо қоғозлар (акция, обли- 
гация ва ш. к.) ни сотиб олиш ва қайта 
сотиш ўртасида юзага келадиган фарқдан 
фойда олиш мақсадида уларнинг олди- 
сотдиси билан шуғулланиш. 

СПЕРМА |/о//. sperma — уруғ; пушт ] айн. 
маний. 

СПЕРМАТОЗОИД [сперма + юн. zoon 
— тирик организм + eidos — кўриниш] 
физиол. Одам, ҳайвон ва кўпчилик ўсим- 
ликларнинг эркаклик жинсий ҳужайраси. 
Муҳит температураси, босими, кислота- 
лилигининг ўзгариб туриши сперматозоид 
функциясининг бузилиши ва тезда ҳалок 
бўлишига олиб келади. «ЎзМЭ». 

СПЕЦИФИК [лот. specificus — турни, 
жинсни белгиловчи, турга оид] Бирор кимса 
ёки нарсанинг ўзига хослигини кўрсатув- 
чи, фақат бир киши ёки нарса-ҳодисанинг 
ўзи учунгина характерли бўлган. Модданинг 




специфик хусусиятлари. Ўрмоннинг специфик 
шароити. 

СПЕЦИФИКА [лот. specificus — турни, 
жинсни белгиловчи, турга оид] Бирор нар- 
са, ҳодиса учунгина хос, характерли хусу- 
сиятлар мажмуи. Ўрта Осиёда ирригация 
қурилишларининг спецификаси. Пахтачи- 
ликнинг спецификаси. Тошкентда метро 
қурилишининг спецификаси. 

СПЕЦИФИКАЦИЯ [лот. speciflcatio < 
species — тур, жинс + facere — қилмоқ, 
бажармоқ] Машина, асбоб-ускуна, қурилма 
ва ш.к. нинг батафсил тавсифи акс этти- 
рилган жадвал шаклидаги техникавий ҳуж- 
жат. 

СПИДВЕИ [ингл. speed — тезлик + way - 
йўл] cnpm. Трекда ёки яхмалак йўлакда ўт- 
казиладиган мотоцикл пойгаси. 

СПИДОМЕТР [ингл. speed — тезлик + 
метр] Автомобиль, мотоцикль ҳаракат тез- 
лигини ва қанча йўл босиб ўтилганини кўр- 
сатувчи асбоб. Суҳбат чоғида унинг [шо- 
фёрнинг] варақаси тўла тўлдирилмаганлиги, 
автомобилъ спидометри ишламаслиги ва 
техник камчиликлари борлиги аниқланди. 
Газетадан. 

СПИКЕР [ингл. speaker — сўзловчи, но- 
тиқ] 1 Буюк Британияда умум палатасининг 
раиси. 

2 Бир қатор мамлакатлар парламент- 
ларида парламент раиси ёки палата раиси. 

СПИРАЛ сфт. Спираль шаклидаги, спи- 
ралсимон. Спирал зинапоя. 

Спирал галактикалар Ташқи кўриниши 
спирални эслатувчи гигант юлдуз систе- 
малари. Спирал галактикалар кўпинча бир 
томонга ўралган икки шохобчадан иборат 
бўлади. «ЎзМЭ». 

СПИРАЛСИМОН Спираль шаклидаги; 
спирал. 

СПИРАЛЬ [лот. spiralis < spira — бу- 
рилган, эгилган жой; эгик, букик; ўрам ] 1 
Муайян нуқта атрофида кўп марта ўралиб, 
унга борган сари яқинлашадиган ёки ундан 
узоқлашадиган ясси эгри чизиқ. Спиралъ 
хоссаларидан фан ва техниканинг турли 
соҳаларида фойдаланилади. «ЎзМЭ». 

2 Винт шаклидаги узлуксиз бурама сим. 
Электр плита спирали. 

СПИРТ [ингл. spirit < лот. spiritus — на- 
фас, дам; жон, руҳ] 1 Серкрахмал, ширали 
маҳсулотлардан (буғдой, картошка ва ш. к. 


дан) ҳайдаш йўли билан ҳосил қилина- 
диган, алкоголга бой, ўткир таъмли, туссиз, 
ёнувчи суюқпик. Вино cnupmu. 

2 ким. Таркибида водород атоми билан 
кислород атоми бирикмаси бўлган бир гуруҳ 
органик моддалар номи. Ёғоч cnupmu. 

СПИРТЛАМОҚ 1 Спирт сингдирмоқ, 
спиртга тўйинтирмоқ. 

2 Янги солинган узум виносига унинг 
қувватини ошириш ва ширасини сақлаш 
учун спирт қўшмоқ. 

СПИРТЛИ 1 Ичида спирти бўлган, 
спирти бор. Спиртли идиш. 

2 Спирт қўшилган, таркибида спирт 
бўлган. Спиртли ичимликни узлуксиз истеъ- 
мол қилиш туфайли киши руҳияти бузилади, 
қулоқ аслида бўлмаган товушларни эишта- 
ди, кўз йўқ нарсаларни кўради. Газетадан. 

СПИРТОВКА [«спирт» с. дан] Спирт би- 
лан ёнадиган горелкали мослама. 

СПИРТСИЗ Спирт солинмаган, спирт 
қўшилмаган, таркибида спирти бўлмаган. 
Спиртсиз ичимликлар. 

СПОНСОР [ингл. sponsor < лот. spondeo 
— кафил бўламан, кафолат бераман] қ. ҳо- 
мий. 

СПОРА [юн. spora — сочиш; экиш; уруғ] 
биол. Ўсимлик организми, замбуруғлар ва 
баъзи содда жониворларнинг кўпайиш ва 
яшаш учун хизмат қилувчи бошланғич уру- 
ғи, муртаги. Йўсин споралари. 

СПОРАЛИ Споралар орқали кўпаядиган. 
Спорали ўсимликлар. 

СПОРТ [ингл. sport < disport — ўйин, 
эрмак; ўйин-кулги] Соғлиқни мустаҳкам- 
лашга ва жисмоний жиҳатдан ҳар томонла- 
ма ўсишга қаратилган бадантарбия машқ- 
лари, шулар бўйича мусобақалар, кураш, 
туризм ва ш. к. мажмуи; жисмоний мадани- 
ятнинг таркибий қисми. Cnopm зали. Cnopm 
гимнастикаси. Cnopm ўйинлари. Cnopm би- 
лан шуғулланмоқ. н Умиднинг бокс cnopmu 
ҳақида баъзан узоқ гапириб, Ҳафизани зе- 
риктирган вақтлари ҳам бўлган эди. Мир- 
муҳсин, Умид. Қолаверса, болаларимиз от 
cnopmu билан шуғулланса, соғлом, баққуват 
бўлиб, юртимизга посбон бўлади. Газетадан. 

СПОРТСМЕН [ ингл. sportsmen] айн. 
спортчи. 

СПОРТЧИ Спортнинг бир ёки бир не- 
ча тури билан мунтазам суратда шуғул- 
ланувчи киши. Ҳозирги юксак тараққиёт 




даврида маҳоратли спортчилар кўрсаткичи 
ҳам мунтазам ўзгаряпти. «Фан ва турмуш». 
Мева ва сабзавот шарбати эса спортчилар 
ҳамда жисмоний меҳнат аҳлларига айниқса 
фойдали. «Фан ва турмуш». 

СПРАВКА \р. справиться — «бирор ки- 
ши ёки нарса ҳақида суриштириб маълумот 
тўпламоқ» фл. дан ясалган от] эск. айн. 
маълумотнома 1-2. Соғлиғи ҳақидаги справ- 
ка. Иш жойидан справка олмоқ. « [Наби- 
гул:] Фарғонада бир бойга хизматкор бўл- 
ганман. Борсам. справка топа оламан, аммо 
бормайман, ўртоқжон. А. Қаҳҳор, Қанотсиз 
читтак. 

СПРАВОЧНИК [р. «справка» с. дан] эск. 
айн. маълумотнома 3. Амалий врачлар учун 
справочник. Математикадан справочник. н 
Кутубхонадаги справочник материалларга кўз 
югуртирдим. Газетадан. 

СПРИНТ [ингл. sprint — қисқа масофага 
югуриш] спрт. Қисқа масофага югуриш, су- 
зиш ва ш. к. бўйича ўтказиладиган мусобақа. 

СПРИНТЕР [ингл. sprinter ] спрт. Қисқа 
масофадаги мусобақаларга ихтисослашган 
спортчи (енгил атлетика, сузиш, конькида 
югуриш, велопойга каби спорт турларида). 

СТАБИЛ [лот. stabilis — турғун, доимий] 
Мустаҳкам, ўзгармайдиган, барқарор, тур- 
ғун. Стабил баҳо. Стабил кучланиш (эл.). н 
Стабил ва мўл ҳосил олиб туриш — стабил 
ва пул даромадлар олиб туриш демакдир. 
Газетадан. 

СТАБИЛИЗАТОР [лот. stabilis — турғун, 
барқарор] 1 тех. Самолётнинг бўйлама тур- 
ғунлиги ва бошқарилувчанлигини таъмин- 
лайдиган қуйруқ қанотининг қўзғалмас қис- 
ми. 

2 Бирор жараённи, мас., элеьсгр токи ёки 
кучланишини автоматик тарзда бир текис 
тутиб турадиган асбоб. Телевизор стабили- 
затори. 

3 ким. Бирор материал (пластмасса, лок, 
бўёқ, елим ва ш.к.)нинг турли ташқи таъ- 
сирлар оқибатида рўй берадиган ўзгариши 
(эскириши)ни секинлаштирадиган модца. 

СТАБИЛИЗАЦИЯ [лот. stabilis — турғун, 
доимий] Стабил ҳолатга келиш ёки кел- 
тириш, стабиллашиш ёғси стабиллаштириш. 
Иқтисодиёт стабилизацияси. Стабилизация 
қурилмаси. 

СТАБИЛЛАШМОҚ Стабил, турғун, 
барқарор ҳолга келмоқ, текислашмоқ, тур- 


ғунлашмоқ. Баҳолар стабиллашди. Ҳосилдор- 
лик стабиллашди. 

СТАБИЛЛИК Барқарорлик, турғунлик, 
мустаҳкамлик. Тезликнинг стабиллиги. Валю- 
танинг стабиллиги. 

СТАВКА I [р. ставить — «жойлаштирмоқ, 
ўрнатмоқ» фл. дан ясалган от] эск. 1 Олий 
бош қўмондон қароргоҳи (уруш даврида). 
Ставкага бормоқ. 

2 Қуролли кучлар раҳбариятининг олий 
органи (уруш даврида). Ставка кўрсатма- 
лари. 

СТАВКА II [р. ставить — «баҳоламоқ, са- 
намоқ, бирор киши ёки кимсага қандай- 
дир тарзда муомалада бўлмоқ» фл. дан 
ясалган от] 1 Солиқ, иш ҳақи ва б. турли 
хил тўловлар миқдори, меъёри. Ойлик 
ставка. Солиқ ставкаси. н Жисмоний шахс- 
лардан олинадиган даромад солиғи cmae- 
каларини пасайтириш ҳисобига аҳолининг реал 
даромади ошди. Газетадан. 

2 с.т. Бир ойлик иш соати ёки куни. Мен 
ишга энди келишим, Назар Яхшибоевич. Бу 
ерда ярим ставка ишлайман, келаман-у ке- 
таман. М. М. Дўст, Лолазор. Институтни 
битириш билан «Москвич» сотиб олди. Яқин 
поликлиникага номига ярим ставка ишга 
кириб қўйиб, кундузи гулчилик қилди. М. 
Мансуров, Ёмби. 

СТАДИОН [юн. stadion — Юнонистонда 
спорт мусобақалари ўтказиладиган жой] 
Футбол ва б. спорт ўйинлари майдони, 
югуриш йўлкалари ва томошабинлар учун 
трибуналари, ёрдамчи иншоотлари ва 
хоналари бўлган спорт мажмуаси. «Пахта- 
кор» стадиони. н Арслон наридан-бери oe- 
қатланиб, қайта кийинди-да, стадионга — 
футболга кетди. Мирмуҳсин, Қаҳрамон- 
нома. 

СТАДИЯ [юн. stadion — қадимда: масофа 
ўлчов бирлиги] Бирор нарсанинг ривож- 
ланишидаги ўзига хос хусусиятларга эга 
бўлган давр, ҳар бир муайян босқич. Қурт 
боқишнинг биринчи стадияси. 

СТАЖ [фр. stage] 1 Бирор соҳадаги иш- 
фаолиятнинг давомийлиги, умумий муд- 
дати, вақти. Меҳнат стажи. н Улар ме- 
нинг «икки йил ўқишга киролмай, бир шамол- 
лаб, стаж орттиргани» келганимга чиппа- 
чин ишонишди. С. Сиёев, Ёруғлик. 

2 Янги ишга кирган кишининг бирор 
ишда, соҳада амалий тажриба орттириши, 




раҳбарият томонидан унинг қобилиятига 
баҳо берилиши учун белгиланган вақт. Бу 
ишда менинг стажим йўқ. 

СТАЖЁР [фр. stagiaire] Кейинчалик му- 
айян лавозимда ишлаш учун синов муд- 
датини ўтаётган ва таълим олаётган киши. 

СТАЖИРОВКА [«стажёр» с. дан] Таж- 
риба орттириш учун белгиланган синов муд- 
дати ва шу муддат давомидаги амалий иш 
тажрибаси; стажёр бўлиб ишлаш, синов 
муддатини ўташ. Шу билан бир қаторда 
таълим олиш ва стажировкадан ўтиш учун 
ёшларни мамлакатнинг саноат марказларига 
кўпроқ юбориб туриш фойдали бўлади. Га- 
зетадан. 

СТАИЕР [ингл. stayer — чидамли одам] 
Узоқ масофаларга югурувчи ёки сузувчи 
спортчи; таққосланг: спринтер. 

СТАКАН [қад. р. — стокан, достакан < 
т. тостакан — ёғоч косача] Ичимликлар 
ичиш учун ишлатиладиган, дастасиз ци- 
линдрик шиша идиш. Қиррали стакан. Бил- 
лур стакан. Бир стакан сув. н Сомсахона 
орқасига ўтиб, вино будкасидан стакан сўраб 
олди-да, дўкондан олиб чиққан чоракта ароқни 
қулқуллатиб қуйиб ичди. С. Аҳмад, Уфқ. 

СТАН \р. стан, станок — манзил, қарор- 
гоҳ; дастгоҳ] тех. Металл чиғирлайдиган, 
ёядиган машина. Прокат стани. 

СТАНДАРТ I [ингл. standard — меъёр, на- 
муна, ўлчам] 1 Ўзига ўхшаш бошқа объект- 
ларни таққослаш учун асос қилиб олинган 
намуна, андоза, эталон. 

2 Стандартлаштирилаётган объектга нис- 
батан қўлланадиган меъёрлар, қоидалар, та- 
лаблар мажмуини белгиловчи расмий меъ- 
ёрий-техник ҳужжат. Давлат стандартлари. 
н Нуқсонлар, нон сифати бўйича давлат 
инспекциясининг текширишича, давлат 
стандартига ва нон ёпиш технологияси 
қоидаларига риоя қилмаслик натижасида 
келиб чиқади. «Фан ва турмуш». 

СТАНДАРТ II 1 Стандартга мувофиқ, 
мос бўлган, стандарт талабларига жавоб бе- 
радиган. Стандарт уйлар. Стандарт детал- 
лар. н Синалаётган янги навлар, ҳосил- 
дорлиги ва қимматли хўжалик белгилари 
бўйича, стандарт навга қиёслаб баҳоланади. 
«ЎзМЭ». 

2 кўчма Бир қолипдаги, шаблон. Стан- 
дарт гап. н Келганлар мен билан икки сўзли 


стандарт табрик айтиб сўрашдилар. Ш. Ри- 
зо, Қор ёғди, излар босилди. 

СТАНДАРТЛАМОҚ Бир стандартга 
келтирмоқ, стандартга мувофиқ, бир хил- 
да, бир қолипда ишламоқ, ясамоқ, ҳозир- 
ламоқ. Стандартланган бинолар. 

СТАНДАРТЛАШ Фан, техника ва ама- 
лий тажрибаларнинг умумлаштирилган 
ютуқларига таянган ҳолда стандартлар бел- 
гилаш ва уларни тармоқпарда қўллаш жа- 
раёни. Стандартлаш халқ хўжалигини бош- 
қаришда муҳим ролъ ўйнайди. «ЎзМЭ». 

СТАНДАРТСИЗ Стандартга мос келмай- 
диган, стандарт талабларига жавоб бер- 
майдиган, стандартдан ташқари; ностандарт. 
Стандартсиз мол. Стандартсиз ускуналар. 

СТАНОК \р. станок — кичкина дастгоҳ] 
1 тех. Металл, ёғоч, қаттиқ материалларга 
ишлов бериш, улардан бирор нарса тай- 
ёрлаш ҳамда газлама тўқиш учун хизмат 
қилувчи машина. Пармалаш станоги. Сил- 
лиқлаш станоги. н Минг-минглаб кишилар 
машина, станоклар, конвейерлар қаришсида 
эртадан-кечгача туриб меҳнат қилиишди. 
«Фан ва турмуш». Сўнгги маълумотларга 
қараганда, духоба тайёрлаш учун янги 
пневматик-автоматик станоклар тай- 
ёрланиши назарда тутилмоқда. Газетадан. 

2 ҳарб. Тўп, пулемёт ва ш. к. қуроллар 
ўрнатилган, одатда, ғилдиракли асос. Пуле- 
мёт станоги. 

СТАНОКЛИ 1 Станоги бор, станок би- 
лан таъмин этилган. Замонавий станокли 
цехлар. 

2 Станокка ўрнатилган. Ўн тўртинчи ва- 
гон томига қўл нулемёти, охирги вагонга 
иккита станокли пулемёт ўрнатилди. И. 
Раҳим, Чин муҳаббат. 

СТАНОКСОЗ [станок + ф. jC, — ясовчи, 
қурувчи] Станок ясовчи, станок ишлаб чи- 
қарувчи ишчи, мутахассис. 

СТАНОКСОЗЛИК Станоклар ишлаб 
чиқариш; машинасозлик саноатининг ста- 
ноклар ишлаб чиқарадиган тармоғи. Ста- 
ноксозликни ривожлантириш. Станоксозлик 
саноати. 

СТАНСА с. т. эск. Станция. -Жўна, бош- 
қа юмушларни қил. Ман ўзим ҳайдайман, 
стансада юмушим ҳам бор, — деди-да, Ёр- 
мат ҳайдовчи ўрнига ўтириб олди. Ойбек, 
Танланган асарлар. 






Стансаси йўқ с. т. Тайини йўқ, бетайин. 
Стансанг ишлайдими? дағл. Миянг иишай- 
дими? Ақлинг борми? 

СТАНЦИЯ [лот. statio — тўхташ жойи; 
бекат] 1 Темир йўл поездлари ёки қуруқ- 
ликдаги бошқа транспорт воситалари тўх- 
тайдиган жой; шу жойга тегишли иншоот 
ва хизматлар мажмуи. Темир йўл станцияси. 
Метро станцияси. н Поезд Тошкентдан 
чиққандан бери йўл-йўлакай ҳар разъезд, ҳар 
станцияда вагонларга гул отаверишган эди. 
С. Аҳмад, Уфқ. Чоллар, келинчаклар, ҳассага 
таяниб қолган кампирлар станция биноси 
тепасидаги радиокарнайга тикилишган. С. 
Аҳмад, Уфқ. 

2 Махсус вазифа бажарувчи айрим му- 
ассасалар, корхоналар ёки илмий-текши- 
риш иши олиб борувчи муассасалар номи. 
Телефон станцияси. Метеорология станция- 
си. Селекцион станция. н Шу боисдан бу 
ерда сейсмик станция қурилди ва кенг кўлам- 
да сейсмологик, геофизик кузатишлар бош- 
лаб юборилди. «Фан ва турмуш». Зиммамизда 
бир ярим мингта дизель насос станциялари- 
ни электр энергиясига ўтказишдек катта 
вазифа турибди. Газетадан. 

3 Бортида илмий асбоб-ускуналари бўл- 
ган космик аппарат. Космик станция. н 
Мутлақо кутилмаганда «Салют-7» орбитал 
станцияси билан алоқа узилди. «Фан ва тур- 
муш». 

СТАРТ [ингл. start — жўнаб кетиш; ҳара- 
катнинг бошланиши] 1 Масофани босиб 
ўтиш ва оддинга ҳаракат қилиш билан боғ- 
лиқ спорт мусобақаларининг бошланиш 
ўрни. Старт чизиғи. Старт майдони. н 
Раҳим цирк полвонларидай кўкрагини олдинга 
чиқариб, лапанглаб, стартга яқинлашди. Ҳ. 
Назир, Сўнмас чақмоқлар. 

2 Югуриш, велопойга ва ш.к. спорт му- 
собақаларининг бошланиш пайти. Старт 
бермоқ. 

3 Учиш аппаратларининг ердан кўтари- 
лиш жойи ва пайти. 

СТАРТЕР [ингл. starter < start — бошла- 
моқ, ишга туширмоқ] Ички ёнув двигате- 
лини ишга солиш, юргизиб юбориш учун 
хизмат қиладиган мослама, асбоб. 

СТАТИК 1 \юн. statikos — турувчи, жой- 
лашувчи; тўхтаб турувчи] Статикага, ҳара- 
катсизлик ҳолатига, мувозанатга оид, ста- 
тика қонунларига асосланган. Статик на- 


грузка. н Ҳаракатсиз ҳолатдаги иш, ма- 
салан, қўлни чўзиб турган ҳолатда юкни уш- 
лаб туриш статик иш деб аталади. «Ана- 
томия». 

2 Ҳаракатсиз ҳолатни акс эттирувчи, ҳа- 
ракатсиз, турғун ҳолатдаги. Статик тасвир. 

СТАТИКА [юн. statike] 1 Механиканинг 
жисмларнинг муайян кучлар остидаги му- 
возанат шарт-шароитларини ўрганадиган 
соҳаси. Геометрик статика усулларидан фой- 
даланиб, қаттиқ жисмларнинг мувозанат 
ҳолатлари ўрганилади. «ЎзМЭ». 

2 Мувозанат, тинчлик ҳолати. 

СТАТЙСТИК [юн. statos — арзирли] Ста- 
тистика мутахассиси, статистика билан шу- 
ғулланувчи киши. 

СТАТИСТИК 1 Статистикага оид. Ста- 
тистик маълумотлар. 

2 Статистика методлари асосида олиб 
бориладиган, шу асосда тўпланган маълу- 
мотларга таянадиган. Статистик кузатиш- 
лар. Статистик жадваллар. 

СТАТИСТИКА [нем. Statistik< итал. stato 
— давлат < лот. status — бойлик, мол-мулк] 
Турли хил ялпи микдорий маълумотларни 
тўплаш ва таҳлил қилиш методларини иш- 
лаб чиқадиган, шу йўл билан ижтимоий 
ҳаётнинг умумий қонунларини ўрганадиган 
ижтимоий фанлар тармоғи. Статистика му- 
раккаб ва сертармоқ фанлар мажмуидан ибо- 
рат бўлиб, ижтимоий ҳаётнинг хилма-хил 
ҳодисаларини ўрганади ва таҳлил этади. 
«ЎзМЭ». 

2 Жамият ҳаётидаги ҳодисалар ва жа- 
раёнларга доир ахборотларни йиғиш, қайта 
ишлаш, таҳлил ва эълон қилиш билан боғ- 
лиқ амалий фаолият соҳаси. Статистика 
амалиёти билан Ўзбекистон Республикаси 
Статистика давлат қўмитаси ва унинг 
вилоят, шаҳар, туман бошқарма (бўлим)лари 
шуғулланади. «ЎзМЭ». 

3 Ижтимоий ҳаётнинг бирор соҳасини 
тавсифловчи якуний кўрсаткичлар йиғин- 
диси. 

СТАТУС [лот. status — аҳвол, ҳол, ҳолат] 
Халқаро ҳукувда: ҳуқуқий ҳолат, вазият (яна 
қ. мақом II 3). Дипломатик статус. Давлат- 
нинг мустақиллик статуси. 

СТАТЬЯ \р. статья — мақола; банд, мод- 
да] қ. модда II 2. Даромад статьялари. Буро- 
мад статьялари. 






СТАХАНОВЧИ [ўтган асрнинг 30-йил- 
ларида кўмир қазиб олишда ўта юқори кўр- 
саткичларга эришган машҳур шахтёр А. Ста- 
ханов номидан] тар. Стахановчилик ҳара- 
катининг қатнашчиси; ўтган асрнинг 30— 
40-йилларида ишлаб чиқаришда янги тех- 
никани эгаллаган ва юқори меҳнат унум- 
дорлигига эришган новатор ишчи. Жонфи- 
ғон ўтган йил баҳор кечаларининг бирида.. 
истироҳат боғига кирган экан, қараса, ша- 
ҳарнинг манман деган стахановчилари қа- 
торида хотинининг ҳам каттакон портрети 
турибди. А. Қаҳҳор, Жонфиғон. 

СТАЦИОНАР I [лот. stationarius — қўз- 
ғалмас, ҳаракатланмайдиган] 1 Ҳамиша бир 
жойда туриб ишлайдиган, кўчмас ишхона, 
муассаса ва ш. к. 

2 Касаллар доимий жой (койка)га эга 
бўладиган ва бутун сутка (лар) давомида 
ётадиган даволаш муассасаси. Стационарда 
даволанмоқ. 

СТАЦИОНАР II 1 Бир жойда туриб иш- 
лайдиган, кўчмас. Стационар устахона. Ста- 
ционар кутубхона. 

2 Бутун сутка давомида касалхонада ётиб 
даволаниш билан боғлиқ. 

СТАЧКА [ қад. р. стакаться — тил бирик- 
тирмоқ, келишмоқ] тар. айн. забастовка. 

СТВОЛ [қад. р. стибол — поя; шохча] 1 
Милтиқ, тўп сингари отиш қуролларининг 
ўқ отилиб чиқадиган найсимон қисми. Мил- 
тиқ стволи. Пулемёт стволи. н Танклар- 
даги тўпларнинг узун стволлари олов пуркай 
бошлади. Ойбек, Қуёш қораймас. 

2 кон. Вертикал шахтанинг оғзидан туби- 
гача бўлган қисми. Шахта стволи. 

СТЕЛЛАЖ | нем. Stellage < голл. stellen — 
қўймоқ, жойлаштирмоқ ] Турли нарсалар 
қўйиш, мас., китоб сақлаш учун ясалган 
сўкичаксимон устма-уст токча (полка)лар. 

СТЕЛЬКА \р. стлать — «ёймоқ, солмоқ, 
тўшамоқ» фл. дан ясалган от] Пойабзалнинг 
ичига қўйиладиган юпқа чарм, мата ёки 
картон патак. 

СТЕНД [ингл. stand — таглик, поя, устун; 
пештахта] 1 Кўргазма, музей ва ш. к. да на- 
мойиш учун экспонатлар қўйиладиган мос- 
лама, шчит. Адабиёт музейида «Навоий» 
стенди. Экспонатларни стендларга қўймоқ. 
Стенд ташкил этмоқ. н Стендларда ойна 
тагига қўйилган турли-туман минераллар 


йилт-йилт товланар эди. А. Мухтор, Давр 
менинг тақдиримда. 

2 Тайёр машина ва ускуналар сина- 
ладиган қурилма. Двигателни стендга ўрна- 
тиб, синовдан ўтказмоқ. 

3 Ҳавода учиб бораётган нишонга сочма 
ўқ билан отиш учун жиҳозланган махсус 
жой, майдонча. 

СТЕНО- [юн. stenos — тор, сиқиқ, қис- 
қа] Байналмилал ўзлашма қўшма сўзлар- 
нинг биринчи қисми бўлиб, «тор, сиқиқ, 
тиғиз, қисқа» маъноларини ифодалайди. 

СТЕНОГРАММА [стено.. + юн. gramma 
— ёзув, ёзув белгиси] Огзаки нутқни қоғоз- 
га сўзма-сўз ёзиб олиш; стенографик усул 
билан ёзиб олинган матн. Маъруза стено- 
граммаси. 

СТЕНОГРАФИК 1 Стенографияга оид. 
Стенографик усул. Стенографик алифбо. 

2 Стенография усули билан ёзиб олин- 
ган. Стенографик ҳисобот. Стенографик ма- 
териаллар. 

СТЕНОГРАФИСТ Оғзаки нутқни стено- 
графия усули билан ёзиб олувчи мутахассис. 

СТЕНОГРАФИСТКА Стенографист аёл. 
Агар стенографистка қиз ушлаб қолмагани- 
да, дераза тагидаги гули қуриб қолган тувак- 
ка боши билан уриларди. С. Аҳмад, Юлдуз. 

СТЕНОГРАФИСТЛИК Стенографист 
касби, стенография билан шуғулланиш. Сте- 
нографистлик курси. Стенографистликни ўр- 
ганмоқ. 

СТЕНОГРАФИЯ [стено.. + юн. grapho — 
ёзаман] Огзаки нутқни турли шартли бел- 
гилар ва қисқартмалар билан тез ёзиб олиш 
усули ва шундай ёзувнинг ўзи. Стенография 
курси. Маърузаларни стенографияда ёзиб 
бормоқ. 

СТЕНОГРАФЧИ айн. стенографист. 

СТЕНОКАРДИЯ [стено.. + юн. kardia — 
юрак] тиб. Юрак ишемик касаллигининг 
кўкрак қафасининг марказий ёки чап қис- 
мида тўсатдан пайдо бўладиган гижимлов- 
чи оғриқ билан, қўрқув ва ваҳима билан 
кечадиган шакли. 

СТЕПЛЕР [итал. stepler] Қоғоз варақ- 
ларини металл чангакчалар билан бирик- 
тириш, тикишга мўлжалланган дастаки ёки 
механик мослама. 

СТЕРЕО- [юн. stereos — қаттиқ; жисмга 
оид, ҳажмий, фазовий] Байналмилал ўз- 
лашма қўшма сўзларнинг биринчи тарки- 

бий қисми: «қаттиқ, қатъий»; «ҳажмдорлик, 
фазовий тақсимланиш» маъноларини ифо- 
далайди (мас., стереотип, стереометрия, 
стереокимё ва б.). 

СТЕРЕОКИМЁ [стерео.. + кимё] ким. 
Молекулалардаги атомларнинг фазовий 
жойлашиши, тузилиши ва бунинг физик- 
кимёвий таъсири ҳақидаги таълимот, фан. 

СТЕРЕОМЕТРИЯ [стерео.. + метр] мат. 
Геометриянинг бир текисликда ётмаган, 
фазодаги геометрик шаклларни ўрганадиган 
бўлими. 

СТЕРЕОСКОП [стерео + юн. skopeo — 
кўраман ] Бир нарсанинг иккита тасвирини 
бирга қўшиб, бўрттириб, ҳажмдор қилиб 
кўрсатадиган оптик асбоб. 

СТЕРЕОСКОПИК 1 Ҳажми, фазовий 
шакли яққол кўзга ташланадиган, бўртиб 
кўринадиган, бўртма. Стереоскопик тасвир. 
Стереоскопик фотосурат. 

2 Ҳажмдор тасвир ҳосил қиладиган, 
бўрттириб, ҳажмдор қилиб кўрсатадиган. 
Стереоскопик кино. 

СТЕРЕОТИП [стерео + юн. typos — из, 
тамға; аломат] 1 плгрф. Китоб, газета, жур- 
нал ва ш.к. ни кўп нусхада нашр этиш 
учун терилган матннинг металл, резина ёки 
пластмассадан қилинган яхлит қолипга 
кўчирилган нусхаси; босма қолип. 

2 Стереотип 1 га оид, стереотипдан 
кўчириб босилган. Стереотип нашр. 

3 кўчма Бир хил, бир қолипдаги. Фильм- 
ни яратиш учун муаллифлар янги, маънодор 
шакллар, қаҳрамонларни янгича кўрсатиш 
йўлларини излаб, ўрганиб қолинган стереотип 
ва схематизмдан воз кечаётганликларини 
намойиш этдилар. Газетадан. 

СТЕРЕОТИПИЯ плгрф. Стереотиплар 
тайёрлаш ва улардан фойдаланиб, китоб ва 
ш. к. босиш усули, техникаси. 

СТЕРЖЕНЬ [қад. р. стержень — дарахт 
танасининг ўзаги] Металл ёки бошқа ма- 
териалдан тайёрланган таёқчасимон деталь. 
Металл стерженъ. Затвор стержени. 

СТЕРИЛ [лот. sterilis — тоза, пуштсиз, 
наслсиз] Стерилизация қилинган, стерил- 
ланган, микроблардан холи қилинган. Сте- 
рил пахта. Стерил бинт. н Аппарат бутун 
асбоблари билан стерил бўлиши лозим. Н. Ис- 
моилов, Касалларни парвариш қилиш. 

СТЕРИЛИЗАТОР Лаборатория идиш- 
лари, тиббий асбоб-ускуналарни стериллаш 
учун хизмат қиладиган қурилма, мослама. 


СТЕРИЛИЗАЦИЯ, стериллаш [лот. 
sterilis — тоза, пуштсиз, наслсиз] Қайнатиб, 
қизитиб, қатрон қилиб ёки кимёвий йўл 
билан микроблардан тозалаш, зарарсизлан- 
тириш. 

СТИЛИСТИК Стилга, стилистикага 
оид, услубий. Стилистик хато. Стилистик 
жиҳатдан ғализ жумла. н Бу синонимик 
қаторлардаги сўзлардан фақат нейтрал 
стилистик бўёққа эга бўлган баъзи сўзларги- 
на атрибутив функцияда қўлланади. «ЎТА». 

СТИЛИСТИКА [«стиль» с. дан] 1 Тил- 
шуносликнинг тил ва нутқ бирликларини 
ўрнида қўллашни, тилнинг тасвирий во- 
ситаларини ўрганувчи бўлими. Лексик сти- 
листика. Фонетик стилистика. н Сти- 
листика учун адабий-нейтрал услуб муҳим 
қимматга эгадир. «ЎТА». 

2 айн. услубшунослик. 

3 Адабиёт назариясининг бадиий адабиёт 
асарларининг тил хусусиятларини ўрганув- 
чи бўлими. 

СТИЛЬ I [юн. stylos — ёзув, хат таёқча- 
си] 1 Муайян давр ёки оқим адабиёти ва 
санъатидаги, шунингдек, алоҳида бир му- 
аллиф ёки алоҳида асардаги тасвирий во- 
ситаларнинг ғоявий ва бадиий жиҳатдан 
ўзаро боғлиқпиги; шундай воситалар маж- 
муи; услуб. Адабиётда романтик стиль. Ар- 
хитектурада шарқ стили. 

2 айн. услуб 2. Ёзувчининг стили. Китобий 
стилъ. Публицистик стилъ. 

3 айн. услуб 3. Бадиий стилъ. Илмий стилъ. 

СТИЛЯГА [«стиль» с. дан] салб. Кийи- 

ниш ва юриш-туришда кўпчиликнинг ди- 
дига мос келмайдиган, ғайриодций, евро- 
пача модага зеб берувчи йигит ёки қиз. 
Шаҳар стилягаларини бир чўқишда қочи- 
радиган бу қиз Иномжонни тамоман лол қи- 
либ қўйган эди. С. Аҳмад, Мўтти. 

СТИМУЛ [лот. stimulus — ҳайвонларни 
ҳайдаш учун белгиланган учли таёқ] Бирор 
ишга қизиқиш туғдирадиган, рағбатланти- 
радиган, ундайдиган нарса, омил. Меҳнат 
унумдорлигини оширувчи стимуллар. Моддий 
стимул. Маънавий стимул. Стимул бермоқ. 

СТИПЕНДИАТ [лот. stipendiatus] Сти- 
пендия олувчи шахс. Президент стипенди- 
ати. 

СТИПЕНДИЯ [лот. stipendium — тўлов] 
Олий ва ўрта махсус ўқув юртларининг 
кундузги бўлимлари талаба ва ўқувчилари- 




га, аспирант ва докторантларга, махсус 
курсларнинг тингловчиларига ҳар ойда 
бериб туриладиган нафақа, пул. 

СТИХИЯ [юн. stoicheion — унсур, эле- 
мент; ибтидо, асос] 1 Кучли табиий офат 
(ёнғин, тошқин, довул, зилзила ва ш. к.). 
Табиат стихиясини енга оладиган бирдан-бир 
куч — одамлар.. улардаги жасурлик. И. Ра- 
ҳим, Ихлос. 

2 кўчма Кўр-кўрона, бебош ҳаракат; 
уюшмаганлик; уюштириб ва идора қилиб 
бўлмайдиган ижтимоий куч. 

СТИХИЯЛИ 1 Стихияга оид, кишилар- 
нинг иродасидан, хоҳишидан ташқари 
табиий кучлар таъсири остида юзага кела- 
диган. 

2 Уюшмаган, тўғри ташкил этилмаган, 
идора қилиб бўлмайдиган. Стихияли ижти- 
моий ҳаракат. 

СТИХИЯЛИЛИК Уюшмаганлик, тўғри 
ташкил этилмаганлик; режасизлик. Ҳара- 
катнинг стихиялилиги. 

СТИХИЯЧИЛИК Стихияли ҳаракат, 
бошбошдоқлик. Стихиячиликни онглилик- 
ка айлантириш. 

СТОИК [юн. stoikos] флс. Стоицизм из- 
доши, тарафдори. 

СТОИЦИЗМ [юн. Stoia (Стоя) — стоик- 
лар мактаби асосчиси Зенон биринчи мар- 
та нутқ сўзлаган пешайвон номидан] Юнон 
фалсафасида милоддан аввалги 2—3-аср- 
ларда юзага келган, инсон (доно киши) эҳ- 
тирос ва ҳою ҳаваслардан холи бўлиб, ақл- 
идрокка бўйсуниб яшамоғи керак, деб 
ҳисоблаган фалсафий оқим. Гераклит ғоялари 
таъсирида стоиклар бошланғич оловнинг фаол 
ролини, унинг ҳамма нарсанинг яратувчиси 
эканлигини қайд қилганлар, лекин улар ке- 
йинчалик ҳаво, сув, тупроқнинг ролини ҳам 
эътироф этганлар. «Фалсафа». 

СТОЛ [қад. р. стол — курси, ўриндиқ; 
тахт] 1 Дастурхон тузаш ёки ишлаш учун 
мўлжалланган, тиргак ёки оёқчаларга ўр- 
натилган кенг горизонтал тахтали баланд 
курси; мебель тури. Тўгарак стол. Тортмали 
стол. Ёзув столи. Овқат столи. Операция 
столи. н [Абдулла Қаҳҳор] Ҳар куни муайян 
вақтда ёзув столида ўтиришлари шарт эди. 
К. Қаҳҳорова, Чорак аср ҳамнафас. Лобар- 
хон катта уйдаги столга дастурхон тузаб.. 
чойнакдаги чойни қайтариб турарди. Га- 
зетадан. Жувон бир коса хушбўй ва хуштаъм 


овқатни столга қўйиб, секин нари кетди. С. 
Нуров, Майсаларни аёз урмайди. 

2 кўчма с. т. Амал, лавозим. [Заргаров:] 
Нимадан тап тортаман!.. Олса, столини 
олади-да, артелимга бориб, яна раислигимни 
қилавераман. А. Қаҳҳор, Оғриқ тишлар. 

3 Махсус ишлар билан шуғулланувчи 
муассаса ёки муассасадаги бир бўлим. Пас- 
nopm столи. Адрес столи. 

СТОЛБА [р. столб — ерга тик ўрнатил- 
ган хода] айн. симёғоч. Электр тармоғи стол- 
балари. н Поезд шу қадар елмоқдаки, Нор- 
матнинг назарида поёнсиз дашт чир айла- 
ниб, телеграф столбалари унга қараб чопиб 
кетаётгандай. И. Раҳим, Чин муҳаббат. 

СТОМАТИТ [юн. stoma, stomatos — оғиз 
+ itis — яллиғланишни билдирувчи қўшим- 
ча] тиб. Оғиз бўшлиғидаги шиллиқ парда- 
нинг яллиғланиши. 

СТОМАТОЛОГ Стоматология бўйича 
мутахассис, врач. Ҳозир стоматолог каби- 
нетлари замонавий аппаратлар билан жи- 
ҳозланган. «Саодат». 

СТОМАТОЛОГИК Стоматологияга оид. 
Стоматологик операция. н Стоматологик 
касалликларни даволашда турли дори- 
дармонлар, лазер ва инфрақизил нур, улътра- 
товуш, физиотерапия усуллари ва ш.к. дан 
фойдаланилади. «ЎзМЭ». 

СТОМАТОЛОГИЯ [юн. stoma, stomatos 
— оғиз, + logos — фан, таълимот] Тибби- 
ётнинг оғиз бўшлиғи, тиш, жағ ва юз ка- 
салликлари ва уларни даволаш ҳақидаги 
бўлими. Ҳозирги замон стоматология фани 
терапевтик, хирургик, ортопедик, болалар 
стоматологияси каби бўлимларни ўз ичига 
олади. «ЎзМЭ». 

СТОП-КРАН [ингл. stop — «тўхтатмоқ» 
фл. дан буйруқ шакли + кран] Вагонларга 
ўрнатилган ва поездни дарҳол тўхтатиш 
зарурати туғилганда босиладиган тормозлаш 
ричаги. 

СТРАТЕГ [юн. strategos] 1 ҳарб. тар. Юно- 
нистонда кенг ҳарбий ва сиёсий ваколат- 
ларга эга бўлган лашкарбоши. 

2 Йирик ҳарбий операцияларга раҳбар- 
лик қилувчи саркарда, стратегия билим- 
дони. 

3 кўчма Бирор фаолият соҳасига мо- 
ҳирлик билан раҳбарлик қилувчи киши. 

СТРАТЕГИК 1 Стратегияга оид, стра- 
тегия билан боғлиқ. Стратегик режа. 






2 Ҳарбий аҳамиятга, урушнинг умумий 
мақсади нуқтаи назаридан аҳамиятга молик 
бўлган. Стратегик хомашё. Стратегик қу- 
рилишлар. н Бу тепаликдан туриб, дарё 
кўприкларини кузатиб туриш, ўққа тутиш 
мумкин. Бу жиҳатдан 119-тепалик — жуда- 
жудамуҳим стратегик объект. И. Раҳим, Чин 
муҳаббат. 

3 Мустақил ҳаракат қиладиган йирик 
ҳарбий бўлинмаларга ёки бутун армияга оид. 
Стратегик фронт. Стратегик авиация. Ст- 
ратегик разведка. 

4 кўнма Бирор-бир иш-фаолиятни, жа- 
раённи тайёрлаш ва амалга ошириш учун 
муҳим бўлган умумий ёки асосий йўл- 
йўриқларни қамраб олган. 1994 йил 1 июл- 
дан миллий валютамиз — сўмнинг муомалага 
киритилиши билан мамлакатимиз энг кат- 
та иқтисодий стратегик қадам қўйди. Га- 
зетадан. 

СТРАТЕГИЯ [юн. strategia < stratos — 
қўшин + ago — бошлаб бораман] 1 ҳарб. Уруш 
олиб бориш санъати; уруш ва ҳарбий опе- 
рациялар ўтказишнинг умумий режаси. Яишн 
тезлигидаги уруш стратегияси. 

2 Уруш олиб бориш ҳақидаги фан. Ст- 
ратегия курси. Стратегиядан маърузалар. 
Ҳарбий стратегия назарияси. 

3 кўчма Ижтимоий-сиёсий курашга 
раҳбарлик қилиш санъати, шунингдек, 
умуман, бошқарувни тўғри ва истиқболли 
режалаштириш санъати. Фан тараққиётида 
ҳар бир муҳим давр илмий изланишларнинг 
маълум стратегиясини ўртага ташлайди. 
«Фан ва турмуш». 

СТРАТОСТАТ [лот. stratum — тўшама, 
қатлам + statos — турғун, қўзғалмас] Стра- 
тосферага учириш учун белгиланган аэ- 
ростат; ҳаво шари. Ҳозир стратостатлар- 
дан илмий текшириш мақсадларида.. метео- 
рологик ракеталар учириш ва бошқаларда 
фойдаланилади. «ЎзМЭ». 

СТРАТОСФЕРА [лот. stratus — тўшама, 
қатлам + sphaira — шар] Атмосферанинг 
тропосферадан 8—10 километрдан то 50 
километр баландликкача бўлган оралиқда 
жойлашган қатлами. Стратосферадаги озон 
қатлами улътрабинафша нурларни Ер сирти- 
га ўтказмайди, акс ҳолда, Ерда ҳаёт бўлмас 
эди. «ЎзМЭ». 

СТРАХОВАНИЕ [р. страховать — «эҳтиёт 
қилмоқ, хавфсизлигини таъминламоқ» фл. 
дан ясалган от] қ. суғурта. 


СТРЕЛКА [р. стрела — «ўқ, найза; мил, 
тил» с. нинг кичр.] 1 Турли ўлчов ва назорат 
асбобларида: ўз ўқи атрофида айланиб, 
ўлчанаётган нарса миқдорини кўрсатувчи 
ингичка учли, камбар найза. Соат стрелка- 
си. Манометр стрелкаси. н Очилнинг ҳис- 
лари ҳаракатдаги пўлатлар орасига тушиб 
қолган магнит стрелкасидай титраб, у ёқ- 
дан бу ёққа бориб келар эди. П. Қодиров, Уч 
илдиз. [Ҳайдовчи] Газни шундай қаттиқ 
босдики, кўз очиб-юмгунча спидометр ст- 
релкаси «100» дан ўтиб, «120»га яқинлашиб 
қолди. Ж. Абдуллахонов, Хонадон. 

2 Шу шакддаги чизиқ ёки белги. Йўл кўр- 
сатувчи стрелка. н Хаританинг ҳар хил 
жойларига рангдор қаламлар билан белги- 
лар, стрелкалар, рақамлар қўйилган эди. М. 
Муҳамедов, Одерга. 

3 т. й. Темир йўлларда бир изни иккин- 
чи изга улаш, ҳаракатдаги составни бир 
йўлдан иккинчи йўлга ўтказиш учун хизмат 
қиладиган мослама. Трамвай стрелкаси. Ст- 
релкани бир издан иккинчи изга ўтказмоқ. 

СТРЕЛКАЛИ Стрелкаси бўлган. Стрел- 
кали галъванометр. Стрелкали чизиқ. 

СТРЕЛКАЧИ Темир йўл изларининг 
стрелкасини буриб, ўзгартириб турувчи 
ишчи. Разъезд стрелкачиси. н Бир куни 
бригада сменадан чиқиб келаётганда, Ином- 
жон улардан сурилиб, стрелкачи қиз Мўт- 
тихоннинг олдида қолади. С. Аҳмад, Мўтти. 

СТРЕСС [ингл. stress — босим; кучланиш, 
танглик] Одам ва ҳайвонларда кучли ташқи 
таъсиротлар натижасида содир бўладиган ўта 
ҳаяжонланиш, безовталик, асабийлик ҳо- 
лати. Одамда бир хил кучдаги стресс ҳам 
хавфли, ҳам ижобий бўлиши мумкин. «ЎзМЭ». 
Турмуш тарзимизда кулгининг аҳамияти шу 
қадар муҳимки, кўпгина муаммоларни кулги 
ёрдамида енгиб, стресс оқибатида пайдо 
бўладиган касалликларнинг олдини олишимиз 
мумкин. Газетадан. 

СТРОНЦИЙ [лот. Strontium < Strontion 
(Строншион) — Шотландиядаги кичик бир 
қишлоқ номи] Менделеев даврий система- 
сининг II гуруҳига мансуб кимёвий элемент, 
кумушсимон оқ енгил металл. Калъций бор 
жойда ҳамиша стронций учрайди. «Фан ва 
турмуш». 

СТРУКТУРА [лот. structura — тузилиш; 
боғланиш] Муайян нарсаларнингтузилиши, 
қурилиши; таркибий қисмларнинг ўзаро 

боғлиқлиги. Тупроқнинг структураси. Сўз 
структураси. Бои/қариш аппаратининг ст- 
руктураси. н Структурани билиш — эле- 
ментларни, уларнинг ўзаро алоқадорликларини 
аниқлаш, бу элементлар бир бутунлигининг 
ўзига хос табиатини тушуниб олишдир. 
«ЎзМЭ». 

СТРУКТУРАВИЙ Структурага, тузи- 
лишга, таркибга оид. Структуравий тил- 
шунослик. н Оламда сифат жиҳатдан 
турли системаларда структуравий муно- 
сабатларнинг беҳисоб кўп даражалари, тип- 
лари мавжуддир. «Фалсафа». Кейинги вақт- 
ларда табиатшунослик ва ижтимоий фан- 
лар соҳаларида.. структуравий таҳлил усул- 
лари ишлаб чиқилди. «ЎзМЭ». 

СТРУКТУРАЛИ Муайян структурага, 
тузилишга эга бўлган. Структурали тупроқ. 

СТУДЕНТ [лот. studens, studenstis — 
қунт, ғайрат билан ишловчи, шуғулланувчи] 
айн. талаба. Институт студенти. н Бир 
гуруҳ юқори курс студентлари турадиган бу 
уйда.. ҳар хонанинг калити маълум бир жойга 
яшириб кетиларди. П. Қодиров, Уч илдиз. 

СТУДЕНТКА Студент қиз. 

СТУДЕНТЛИК қ. талабалик. Элмуроднинг 
студентлигида.. Маяковский ҳақида доклад 
қилганида фамилиясини билиб олган эди йи- 
гит. Шуҳрат, Шинелли йиллар. Студентлик 
йиллари ихлос билан ўқидик. М. Қориев, Ой- 
дин кечалар. 

СТУДИЯ [итал. studio — ҳафсала, қунт; 
ўқиш, ўрганиш] 1 Рассом ёки ҳайкалтарош 
ишхонаси. 

2 Рассом ёки актёрлар тайёрлайдиган 
мактаб. 

3 Таълим-тарбия машғулотлари амалий- 
ижодий иш билан биргаликда олиб бори- 
ладиган, актёр, созанда, рассом ва ш. к. тай- 
ёрлайдиган мактаб. Балет студияси. Опера 
студияси. н Москвадаги ўзбек театр сту- 
дияси ўқувчилари жиддий постановкалар 
тайёрлаган эдилар. Ҳ. Носирова, Мен ўзбек 
қизиман. 

4 Саҳнавий (ёки тасвирий) санъат асос- 
ларини ўрганадиган, асосан ёшлардан таш- 
кил топган театр (ёки рассомлар) ижодий 
жамоаси. Бу орада ёнимга зарварақ тўн кий- 
ган икки артист келиб ўтирди. Студиянинг 
таомилига кўра, мен ҳам уларга парво қилмай, 
ўтиравердим. Ҳ. Аҳмар, Яккама-якка. 


5 Бадиий ва б. фильмлар яратувчи ижо- 
дий ва техник ходимлар жамоаси; шу жа- 
моа ишлайдиган жой, киностудия. Ҳужжат- 
ли филъмлар студияси. н Фильмлар Тош- 
кент студиясининг ўз ижодий кучлари билан 
ўз павилъонида олиниб, ўз фабрикасида тай- 
ёрланади. Газетадан. 

6 с. т. Радио эшиттириш ва телекўрса- 
тувлар олиб бориладиган махсус бино; ра- 
диостудия ёки телестудия. 

7 Умуман, сурат олиш, овоз ёзиш ва ш. 
к. мақсадлар учун жиҳозлангаи иш жойи. 
Тошкентда яқинда грампластинкалар учун 
овоз ёзиб оладиган студия очилган эди. Л. 
Пўлатов, Янги студияда. 

СТУЛ \р. стул < нем. stuhl] Одатда суян- 
чиғи бўладиган, бир кишилик ўриндиқ; 
курси. Дадам сувоғи кўчган деворларга, эски 
шкаф, оёғи маймоқ стулларга бир қараб қўй- 
ди. С. Сиёев, Ёруғлик. Ҳафиза Умиднинг кўз- 
ларига тикилди. Бир лаҳзадан кейин стулга 
ўтирди. У Умиднинг юрагида бир нима бор- 
лигини сезарди. Мирмуҳсин, Умид. 

СТУН айн. сутун. У [Марайим] хаш-паш 
дегунча стунга тирмашиб чиқиб, картонни 
эски деворий газетанинг устига михлаб тушди. 
А. Мухтор, Опа-сингиллар. Султон Муҳам- 
маднинг давлати — стунлари чириган кўҳна 
бир иморатдир. М. Осим, Ўтрор. 

СТЮАРДЕССА [ингл. stewardess] Само- 
лёт ёки кемаларда йўловчиларга хизмат кўр- 
сатувчи шахс. Стюардесса қиз. Стюардесса- 
лар махсус мактабларда тайёргарликдан ўта- 
дилар. 

СУБСТАНЦИЯ [лот. substantio — моҳият] 
флс. Қадимги фалсафа тарихида бутун бор- 
лиқ ва ҳодисаларнинг моҳияти, дастлабки 
асоси. Арастунинг ўзи эса субстанция — мо- 
ҳият, барча категорияларнинг реал асоси.. 
деб таъкидлайди. «Фалсафа». 

СУБСТРАТ [лот. substratum — тўшама, 
асос] 1 флс. Турли-туман ҳодиса ва жара- 
ёнларнинг умумий моддий асоси, ҳодиса- 
лар ўртасидаги умумийлик ёки ўхшашлик- 
нинг негизи. 

2 тлш. Маҳаллий аҳолининг келгинди 
(босқинчи)лар тили томонидан сиқиб чи- 
қарилган тили; шу тилнинг келгиндилар ти- 
лидаги излари, қолдиқлари. Формал ҳажм- 
нинг бу даражадаги ихчамлиги мураккаб се- 
мантик субстратнинг ифодаланишига, бирор 
даражада бўлсин, монелик қилмайди. «ЎТА». 






СУБТРОПИК [лот. sub — остида, яқи- 
нида, ёнида + тропик] Субтропикларга оид, 
хос. Субтропик иқлим. Субтропик ўсимлик- 
лар. н Цитрус ўсимликларидан бири — ли- 
мон субтропик ва тропик мамлакатларда 
ўсади. Газетадан. Совуқ ҳаво бостириб кири- 
ши натижасида гоҳо субтропик зонада ҳам 
қор ёғиши мумкин. «Фан ва турмуш». 

СУБТРОПИКЛАР Ер шарининг Ши- 
молий ва Жанубий яримшарларидаги тро- 
пик зоналар билан мўътадил зоналар ўрта- 
сида жойлашган икки географик зона. 

СУБУТ [а. с. — қатъийлик, барқа- 
рорлик, мустаҳкамлик] Сўзнинг, ваъданинг 
ёки тутган ишинииг ишончга сазоворлиги, 
тайинлилиги; эътибор, бурд. Субути йўқ 
одам. н Субутинг йўқ сенинг. Булар ишни 
расво қилганда, яна бошқа ёққа ўтиб оласан! 
А. Мухтор, Туғилиш. 

СУБУТЛИ Субутини, эътиборини йў- 
қотмаган, ишонса бўладиган; бурди бор, 
тайинли. Пахта даласи — мардлар майдони, 
гапининг устидан чиқадиган, лафзи ҳалол, 
субутли одамлар.. майдони. С. Абдуқаҳҳор, 
Қувондиқ. 

СУБУТЛИЛИК Ўз сўзида, ваъдасида 
қатъийлик, барқарорлик. У[Раҳима] оз вақт 
ичида.. покизалиги, субутлилиги билан халқни 
ўзига жалб этди. Н. Сафаров, Раиса. 

СУБУТСИЗ Субутини йўқотган, ишониб 
бўлмайдиган; тайини, бурди йўқ, бетайин, 
бурдсиз. Ваъдага вафо — марднинг иши, Ваъ- 
дасиз — субутсиз киши. Мақол. м Олимжон 
— содда ea оқкўнгил йигит, сўзлари вазмин 
ҳам маъноли. УАнварга ўхшаган субутсиз эмас. 
Т. Расулов, Марҳамат. 

СУБУТСИЗЛИК Ўз сўзида, ваъдасида 
турмаслик, беқарорлик, субути йўқлик. Те- 
мур афандининг субутсизлигидан ғижиниб 
айтди.. «Латифалар». 

СУБЪЕКТ [лот. subjectum — остида, асо- 
сида турувчи] Мантиқда: муҳокама қилина- 
ётган, ҳукм чиқарилаётган предмет; манти- 
қий эга. 

2 Фаол иш-ҳаракат қилувчи, билувчи, 
онг ва иродага эга бўлган индивид ёки 
ижтимоий гуруҳ. Индивид — ижтимоий мав- 
жудот, шу маънода субъект ижтимоий маз- 
мун касб этади, яъни жамиятнинг ўзи ҳам 
субъект бўлиб келиши мумкин. «ЎзМЭ». 

3 тлш. айн. эга 2. Гапнинг субъекти. 


СУБЪЕКТИВ 1 Бир шахснинг, субъект- 
нинг ўзигагина хос, ўзигагина тегишли; 
шахсий. Субъектив омиллар. 

2 Бир кишининг шахсий фикрига, қа- 
рашларига асосланган, бир тарафлама, бир 
томонлама. Субъектив кечинмалар. Субъек- 
mue баҳо. Субъектив қарашлар. 

Субъектив идеализм флс. Инсон онгидан 
ташқарида ва инсон онгига боғлиқ бўлмаган 
ҳолда ҳеч қандай реаллик, воқелик йўқ, деб 
талқин қилувчи фалсафий таълимот; иде- 
алистик фалсафанинг икки асосий оқими- 
дан бири. Субъектив идеализм.. янги замон- 
нинг йирик мутафаккирлари — Лейбниц, 
Кант, Фихте, Шеллинг фалсафий қараш- 
ларида аксини топди. «Фалсафа». 

СУБЪЕКТИВИЗМ 1 айн. субъектив иде- 
ализм қ. субъектив. 

2 флс. Нарса ва ҳодисаларнинг мав- 
жудлиги ва ўзгариб боришини қонуниятлар 
асосида эмас, балки субъект фаолиятига 
боғлаб тушунтирувчи идеалистик таълимот. 

3 Субъектив қараш, масалага бир то- 
монлама, ўз шахсий фикри, мулоҳазалари 
нуқтаи назаридан ёндашиш. Ҳаёт ҳодиса- 
лари талқинида авторнинг ҳароратли «субъ- 
ективизми» лирик, ҳиссий стихиядан озиқ 
олади. «ЎТА». 

СУБЪЕКТИВИСТ Субъективизм тараф- 
дори (қ. субъективизм 1, 2). 

СУБЪЕКТИВЛИК айн. субъективизм. 

Баҳонинг субъективлиги. Фикрнинг субъек- 
тивлиги. н Воқелик ёзувчининг қалб приз- 
масидан ўтади, maceup объектига муносабат 
субъективликнинг нозик моментларида кў- 
ринади. «ЎТА». 

СУБҲ [а. — эрталаб, тонг, тонготар] 

Эрта тонг пайти; сабоҳ, саҳар. Тинмагур шаҳ- 
римизнинг Субҳида шунча овоз. Ғ. Ғулом. Субҳ 
чоғида магар чиққанда ёрим тўлғаниб, Гул 
ёқасин чок этар, булбулда афғон қўзғалур. Ҳа- 
бибий. 

Субҳи козиб (л. м. ёлғон тонг) Тонготар- 
дан анча олдин, тонг ёришгандек туюла- 
диган пайт. Ҳа, субҳи козибда эмас, субҳи 
содиқда, хўрозлар қичқирар-қичқирмас, бул- 
булу майналар хонишини бошлар-бошламас, 
тўрт аскар ошналарининг қўрғонига етиб 
келишганди. «Ёшлик». Субҳи содиқ (л. м. чин 
тонг) Ҳақиқий тонготар пайти. Шарқ уф- 
қидан аста-аста қоронғилик кўтарилиб, 
ўрнига субҳи содиқ жойлашмоқда эди. А. Қо- 

дирий, Кичик асарлар. Излаб бораётган 
Барчин ёри ҳам, бахмал ўтовда ётиб, субҳи 
содиқ туққан вақтда бир туш кўрди. «Ал- 
помиш». 

СУБҲИДАМ | а. + ф. .л . ■ — эрта тонг; 

тонг саҳарлаб] Эрта тонг пайти; тонг, субҳ. 
Субҳидамда турмоқ. Субҳидам чоғи. н Суб- 
ҳидам сабоси қўзғалиб, Зулфингни тортқи- 
лар оҳиста. А. Шер, Қадимги куй. [Ёдгор- 
бек] Ювиниб айвонга чиққанида, кеч кузнинг 
саҳарги совуқ ҳавосидан бадани жунжикди. 
Лекин бари бир субҳидам тоза ва ёқимли эди. 
«Ёшлик». 

СУБҲОН [fl. — мақтов, мадҳ] дин. 

Мақтов, мадҳия; мадҳлар. 

Субҳон олло Оллонинг мадҳи; Оллога 
мадҳлар бўлсинки.. [Уста Олим:] Субҳон ол- 
ло! Қандай юрагингиз бор экан, Отабек! А. 
Қодирий, Ўтган кунлар. 

СУБҲОНИ 1 Эртапишар серҳосил ма- 
ҳаллий ўрик нави. 

2 Шу ўрикдан солинган туршак. 

СУВ 1 Водород билан кислороднинг 
кимёвий бирикмасидан иборат рангсиз, 
ҳидсиз шаффоф суюқлик; табиатда муз ва 
буғ ҳолида ҳам учрайди, барча тирик ор- 
ганизмларнинг ва кўпгина моддаларнинг 
таркибий қисмини ташкил қилади. Қор су- 
ви. Денгиз суви. Оқар сув. Турғун сув. н Зи- 
лол сувлар, эрам каби боғу бўстонлар, Ме- 
нинг совғам кошоналар, олтин тупроқлар. 
Ғайратий. Атмосферада сув буғ, туман, бу- 
лут, ёмғир, қор ҳолатида бўлади.. «ЎзМЭ». 

2 Шундай суюқлик ичимлик сифатида. 
Минерал сувлар. н Садақанинг афзали чан- 
қоқ одамларга сув улашмоқдир. «Фан ва 
турмуш». Организмга йод озиқ-овқат ва сув 
билан киради. «Фан ва турмуш». 

Жон (ёки ҳаёт) суви 1) ҳаёт бағишлов- 
чи, ҳаёт-мамот масаласини ҳал қилувчи сув. 
Улар ўзларига, ўз ерларига, ўз уйларига ҳаёт 
суви келтириш учун.. курашга борадилар. М. 
Исмоилий, Фарғона т. о; 2) кўчма ҳаёт ба- 
ғишловчи, жон, файз киритувчи нарса. Таш- 
қарида бир қўша созандалар dymop, танбур, 
ғижжак, рубоб, най билан дунёга жон суви 
сепиб, шаҳарнинг машҳур ҳофизлари ашула 
айтадилар. А. Қодирий, Ўтган кунлар. Машқ 
бошланиши билан бутун вужудимга ҳаёт суви 
югурди. А. Қодирий, Кичик асарлар. Сув 
ичмоқ 1) сув истеъмол қилмоқ. От бошига 
иш тушса, сувлиғи билан сув ичар, Эр бошига 


иш тушса, этиги билан сув кечар. Мақол; 2) 
суғорилмоқ. Шолининг орқасидан курмак сув 
ичибди. Мақол. н Кўз тикиб турган ерла- 
римиз эски ариқдан сув ичолмайди, янги ариқ- 
дан тақир ичолмайди, яна азалгидай қақраб 
ётаверади. М. Исмоилий, Фарғона т. о. Сув 
йўли Кемалар қатнайдиган йўл. Сув қўймоқ 
Суғориш учун сувнинг йўлини очмоқ, су- 
ғормоқ. Экинга сув қўймоқ. 

3 Сой, кўл, дарё ва ш. к. нинг сувли сатҳи 
ҳақида. Сув бўйи. Сувнинг нариги бети. Сув- 
нинг кўтарилиши. 

4 Тармева, сабзавот ва ш.к. таркибидаги 
шира, шарбат, суюқлик. Анор суви. Сабзи- 
нинг суви. н Боғингда очилган қизил гулла- 
ринг, Узумнинг сувидай ширин тилларинг. 
«Қўшиқлар». 

5 Тирик организм ва аъзолардан ажра- 
либ чиқадиган суюқлик, шира. Ошқозон су- 
ви. н [Ёрмат] Тумов орқасида бурнидан 
тўхтовсиз оққан сувни ҳам сезмайди. Ойбек, 
Танланган асарлар. 

Оғзининг суви келди Ҳаваси келди; еги- 
си, ичгиси келди. Ундан нарида каттакон 
дошқозонда ош дамлаб қўйилибди. Зарчува 
солинган, сап-сариқ. Оғзининг суви келиб 
кетди. «Ёшлик». 

6 Умуман, турли нарсалар таркибидаги 
намлик. Суви қочган нон, олмачой билан 
нонушта қилишаётганда, Гадойбой пайдо 
бўлди. Ҳ. Ғулом, Феруза. 

7 кўчма с. т. Маза-матраси, шираси ёки 
жири йўқ (мева ёки овқат ҳақида). Қовун қип- 
қизил сув чиқди. Бу шўрва эмас, шилдир сув. 

8 Каштачиликда: тўғри ёки тўлқинсимон 
чизиқ шаклидаги гул элементи. Суви оқ, гули 
турли қийиқча. 

9 эск. Ўн танобга тенг ер ўлчов бирлиги. 
Ҳар ўн таноб ер бир сув ҳисобланиб, мана шу 
майдон ҳисобидан ариқ тозалашга бир 
ҳашарчи юборилар эди. И. Жабборов, Кўҳна 
харобалар сири. 

10 Турли бирикмали номлар таркибида 
келади, мас., сув каламуши, сув эчкилари, 
сув ости кемаси. 

Анча (ёки кўп, қанча-қанча) сувлар оқци 

Кўп замонлар ўтиб кетди, анча вақт бўлди. 
Ҳа, қизим, ундан буён қанча-қанча қорлар 
ёғди, қанча-қанча сувлар оқди, у вақтларда 
ёш эканмиз, фаросат оз экан, кўп-кўп кам- 
чиликлар ўтди. Ш. Рашидов, Бўрондан куч- 
ли. Сиркаси сув кўтармайдиган одам қ. сирка 

I. Сиртига сув юқтирмаслик қ. сирт. Сув 
бўлмоқ 1) терлаб жиқ ҳўл бўлмоқ, терга 
ботмоқ. Бемор иситмалаб, сув бўлиб ётибди; 
2) эриб сувдек бўлмоқ. Темирчининг қўлида 
темир эриб сув бўлар. Мақол. Сув йўғида 
таяммум қ. таяммум. Сув текин қ. текин. Сув 
қилиб (ёки сувдек) ичмоқ (ёки ичиб юбор- 
моқ) айн. сув қилмоқ 2. Сув қилмоқ 1) зим- 
дан ўзлаштирмоқ, ўзлаштириб, гумдон, йўқ 
қилмоқ. Наврўзда дув-дув гап тарқалганди: 
Саидхон колхознинг фалонча пулини гумдон 
қилиб, қамалиб ётганмиш, писмадончи мол- 
ни сув қилиб, қўлга тушиб қолганмиш. Ш. 
Тошматов, Тонгдаги кўланка; 2) миридан 
сиригача пухта эгалламоқ, беш қўлдай би- 
либ, ёдлаб олмоқ. Ўн етти кун деганда [Мў- 
минжоннинг] хати келди.. яна хати келгун- 
ча, билмадим, неча марта ўқиб чиққанми- 
кинман уни. Худди сув қилиб юбордим. Қ. 
Мақсумов, Муҳаббат қўшиғи. Сув қуйгандек 
(тинч, жимжит) Чурқ этган овоз йўқ, жим- 
жит. Навоийншг уйи сув қуйгандек жимжит, 
ҳамма оёқ учида юрар, бир-бирлари билан 
шивирлашиб гапиришар эди. М. Осим, Сеҳрли 
сўз. Сувга оқизмоқ (ёки ташламоқ) Беҳудага 
кеткизмоқ, совурмоқ, шамолга учирмоқ. У 
[деҳқон] молини сотмади — сувга оқизди. Йўқ, 
сувга оқизгандан баттар бўлди. Ойбек, Тан- 
ланган асарлар. Сувга тушган нондек бўшаш- 
моқ Жуда ҳам бўшашиб кетмоқ, ҳовридан 
тушмоқ. [Отабек] Сувга тушган нондек бў- 
киб, бўшашиб, юз хил совуқ, ярамас хаёллар 
қўлида эзилиб, ўзининг дунёда борми-йўқлигига 
ҳам тушунмай кета берадир. А. Қодирий, 
Ўтган кунлар. Сувга тушса, қуруқ чиқадиган 
Жуда қув, айёр, ҳар қандай мушкул ва- 
зиятдан сип-силлиқ қутулиб чиқадиган. 
Сувга уриб кетмоқ Зим-зиё бўлиб кетмоқ, 
бедарак йўқ бўлмоқ, йўққа чиқмоқ. Дунёдан 
умиди бўлмаган одамда дид ҳам, орзу-ҳавас 
ҳам сувга уриб кетар экан. А. Қаҳҳор, Қўш- 
чинор чироқлари. Сувда маза бор, бунда маза 
йўқ кест. Жуда бемаза нарса ҳақида. Сувдай 
билмоқ (ёки ичмоқ, эзиб ичмоқ) Жуда яхши 
билмоқ, чуқур, пухта билиб олмоқ, эгалла- 
моқ. [Эртўғон ота] Сув илмин сувдай ичган 
Дарёларнинг султони. Қирқ колхозга сув сур- 
ган Миробларнинг полвони. Қ. Муҳаммадий. 
Сувдай сероб бўлинг Ҳеч нарсадан камчи- 
лигингиз бўлмасин. Тагига сув кетди Таги, 
замири бўшашди. Бойликнинг тагига сув кет- 
du. Ойбек, Танланган асарлар. Тушингизни 


сувга айтинг қ. туш. Ўзини ўтга (ҳам), сувга 
(ҳам) урмоқ қ. ўт I. Ўт билан сувдек Бир- 

бири билан сира ҳам келиша олмайдиган 
даражада зид, қарама-карши, ит-мушук. 
Илгарилари ўт билан сувдек бўлган кундош- 
лар энди сирдош бўлиб, чекка-чеккада пи- 
чирлаишдиган бўлдилар. А. Мухтор, Опа-син- 
гиллар. Қўлини совуқ сувга урмайди қ. қўл. 
Ғалвирни сувдан кўтармоқ қ. ғалвир. 

СУВАМОҚ 1 Лой, алебастр каби мате- 
риаллар билан қоплаб силлиқпамоқ; сувоқ 
қилмоқ. Уйларни сувамоқ. Том сувамоқ. н У 
[Толибжон] уйдалик пайтида ҳовлининг кем- 
тикларини тузатади, лой қориб, деворлар- 
нинг нураган жойларини сувайди. С. Аҳмад, 
Жимжитлик. Бўтабой баҳор ёмғирида нура- 
ган ўчоқни яхшилаб сувади. С. Аҳмад, Ҳукм. 

2 кўчма салб. Ошкор қилмай бекитиб, тўғ- 
рилаб юбормоқ, текисламоқ, хаспўшламоқ. 
Камчиликларни суваб ўтмоқ. 

СУВАРАК зоол. Қора ёки тўқ қўнғир 
рангли, узун қилсимон мўйловли, ер юзи- 
да кенг тарқалган кемирувчи ҳашарот; та- 
ракан. Ўзбекистонда суваракларнинг 30 га 
яқин тури, жумладан, хонадонларда 2 тури 
(сариқ суварак ва қора суварак) тарқалган. 
«ЎзМЭ». Бунақа кимсалар пана-пастқам ер- 
ларда кўзга ташланмай, ивирсиб юришаве- 
ради-да, бир пайт қарабсизки, суваракдек лоп 
этиб ёруғликка чиқиб олишади. Н. Аминов, 
Ёлғончи фаришталар. 

СУВБУРГУТ Қарчиғайлар оиласига 
мансуб, дарё, денгиз ва кўл қирғоқларида 
яшовчи йиртқич қуш. Ўзбекистонда оқ дум- 
ли сувбургут ва узун думли сувбургут учрай- 
ди. «ЎзМЭ». 

СУВДОН 1 Қушларга сув бериладиган 
идиш. Бедананинг сувдони. Сувдонларга сув 
қуймоқ. н [Жўра] “Хайрият, тирик экансан ”, 
деди-да, сувдон билан дон соладиган синиқ 
товоқни олиб, ҳужрадан дон, ариқдан сув 
тўлдириб келиб, товуғининг олдига қўйди. У. 
Назаров, Замон. 

2 Ёнда олиб юриладиган сув идиш. Бек- 
темир сувдонни кўтариб, бир неча қултум 
ютди-да, яна пўки билан оғзини маҳкамлаб 
қўйди. Ойбек, Қуёш қораймас. 

3 Умуман, сув солиб қўйиладиган идиш. 
-Сувдонни олиб, чўнтакларга озгинадан қат- 
тиқ нон солволамиз, — деди у буйруқ оҳанги- 
да. А. Обиджон, Эй, ёруғ дунё. 


37—Ўзбек тилининг изоҳли луғати 

СУВЕНИР \фр. souvenir — хотира; ёд- 
горлик] Эсдалик учун бериладиган, бирон 
мамлакат, шаҳарга қилинган сафардан эс- 
далик бўлиб қолган ёки қоладиган бадиий 
ҳунармандлик буюми, совға. Сувенирлар ма- 
газини. Сувенир олмоқ. н Галина Василъев- 
на сувенир фигураларнинг нодир коллекцияси- 
ни яратди. Газетадан. 

СУВЕРЕН I [фр. souverain — олий] 
Халқаро ҳуқуқца: мустақил олий ҳокимият 
эгаси. 

СУВЕРЕН II 1 Суверенитетга, мустақил- 
ликка эга бўлган; эркин, ҳур; мустақил. 
Суверен давлат. н Ўзбекистон Республика- 
си Конституциясида давлат суверенитети 
масаласига алоҳида боб ажратилган бўлиб, 
унинг 1-моддасида «Ўзбекистон — суверен 
демократик республика» дейилган. «Муста- 
қиллик» луғати. 

2 Олий ҳокимиятни амалга оширувчи. 

СУВЕРЕНИТЕТ [фр. souverainete — олий 
ҳокимият] Халқаро ҳуқуқда: давлатнинг 
ички ишларни олиб боришда ва ташқи 
муносабатларда бошқа давлатлардан тўла 
мустақиллиги. Давлат суверенитети. Мил- 
лат суверенитети. н Ўзбекистон Респуб- 
ликасининг Конституциясида давлат cyee- 
ренитети алоҳида бобда ўз ифодасини топ- 
ган. «ЎзМЭ». 

СУВЕРЕНЛИК айн. мустақиллик. 

СУВИЛОН зоол. Ерда, дарахтда, сувда, 
сув бўйида яшовчи, узунлиги ва ранги ҳар 
хил, ер юзида кенг тарқалган илон тури. 
Сувилоннинг 10 тури Халқаро Ҳизил китобга 
киритилган. «ЎзМЭ». 

СУВЛАМОҚ 1 Сув билан ҳўлламоқ, 
намламоқ. Латтани сувлаб, этик артмоқ. 

2 uw. Сув ичмоқ. Булар шу Чилбир чўлида, 
Ойна кўлида қўниб, сувлаб, моллари ўтлаб 
ётаверсин. «Алпомиш». Бу булоқдан ўнлаб 
қишлоқлар сувлайди. «Ёшлик». 

СУВЛАНМОҚ 1 Сувламоқ 1 фл. мажҳ. н. 
Сувланган латта. 

2 Сув очмоқ, сув олмоқ. Гулноз [олма- 
ни].. ғарчиллатиб тишлади — нордонгина экан, 
оғзи сувланиб, кўзи чарақлади. Ҳ. Ғулом, Тош- 
кентликлар.. 

СУВЛАТМОҚ 1 Сувламоқ фл. орт. н. 

2 шв. Суғормоқ, сув бермоқ (ҳайвон ва 
паррандаларга). Ўшанда Эрназар полвон оти- 
ни сойдан сувлатиб қайтаётган эди. Н. Нор- 
қобилов, Бекатдаги оқуйча. Эшакларни гал- 


ма-гал миниб, пастдаги булоқдан сувлатиб 
келдик. Э. Аъзам, Кечикаётган одам. 

СУВЛИ 1 Ичида суви бор. Сувли идиш. 
н Ортиқ ўриндиқ тагидан сувли мешни 
тортиб олиб, кўринарли ерга қўяркан, бир 
чеккада гарангсиб турган Зулхуморга пичинг 
қилди. М. Мансуров, Ёмби. Осмондаги ой 
бўлсам, Тиниқ сувли сой бўлсам, Севган ёрнинг 
кўксинда Кеча-кундуз жой бўлсам. «Қў- 
шиқлар». 

2 Таркибида суви бўлган. Сувли эритма. 

3 Суви, шираси кўп, серсув, сершира. 
Сувли шафтоли. Сувли мевалар. 

4 Сув билан таъмин этилган, сув бор 
бўлган. Сувли ерлар. н Ўтли, сувли яйло- 
вимнинг йўли олис, Ўлан бўлса, айтишайлик 
бизлар холис. «Қўшиқлар». 

СУВЛИК Сув ҳавзалари, денгиз, океан 
кабиларнинг жами. Ер юзасининг учдан икки 
қисмидан кўпроғини сувлик — денгиз ea океан- 
лар қоплаган. «Фан ва турмуш». 

СУВЛИҚ с. т. Сувлуқ. Эр бошига иш 
тушса, этик билан cye кечар, От бошига иш 
тушса, сувлиқ билан cye кечар. Мақол. н 
Ферузнинг оппоқ самани тилла сувлиғини 
чайнаб, пишқириб бормоқда. С. Сиёев, Аваз. 
Сувлиқ тишлаб араб оти, Белида кескир 
пўлати, Яқин қолди Чамбил юрти, Бораётир 
валламати. «Гулшанбоғ». 

СУВЛОҚ Дарё ва умуман сув ҳавзала- 
рининг ҳайвонлар, моллар сув ичадиган жо- 
йи. Молларни сувлоқда суғормоқ. н Улар 
[турналар] гоҳо сувлоққа бориб чўмилгандан 
кейин ҳам илиқ қумлоқда туриб, патларини 
шу хилда қуритишар эди. Ш. Холмирзаев, 
Бодом қигцда гуллади. Ой синиғи тўла cye- 
лоққа Шаршарадай қуйилган ёллар. Бу ёллар- 
ни силар меҳрибон Шаббодалар — маъюс аёл- 
лар. Ш. Раҳмон, Уйғоқтоглар. 

СУВЛУҚ Юганнинг от оғзига солина- 
диган металл қисми. Сувлуғини чайнатиб, 
Йўлда отни ўйнатиб, Чўлда кетиб боради 
Бир қаландар йўл тортиб. «Нурали». От 
сувлуғини чайнаб, бекни опқочиб келяпти. 
«Гўрўғлининг туғилиши». 

Оғзига сувлуқ солиб олмоқ Жлловлаб ол- 
моқ, бўйсундирмоқ. Оғзига сувлуқ солиб ол- 
ганимдан сўнг, измимга юрмай кўрсин-чи! 
С. Анорбоев, Оқсой. 

СУВОРА [ф. ijl — отлиқ; от-уловга 
минган ҳолда] мус. 1 Шашмақомнинг Буз- 






рук мақоми асосида яратилган куй ва ашу- 
лалар. Суворанинг яна уч хили — машҳур чол- 
ғу куйларидир. «ЎзМЭ». 

2 Хоразмдаги машҳур мақом ашула йўл- 
лари ва мумтоз ашулалар туркуми. Сувора- 
лар илеърий матнида кўпроқ тасаввуф мав- 
зуидаги мухаммаслар қўлланган. «ЎзМЭ». 

СУВОРИ [ф. — отда, от-уловда 

юриш; салт (миниладиган) от] От минган 
киши; отлиқ аскар. Икки суворининг қора 
шарпаси Ҳамон келаберди Телбасой сари. А. 
Мухтор, Асарлар. Алим бува билан Ҳасан сў- 
фи дарров пастга қарашди. У ерда, оломон 
орасида, бир неча сувори отлардан тушаёт- 
ган эди. М. Исмоилий, Фарғона т. о. 

СУВОРИИ айн. сувори. Қора Бахмал 
итоат қилишга мажбур эди. Эгардаги суво- 
рий жиловни қаёққа тортса, ўша томонга 
йўл соларди. С. Аҳмад, Жимжитлик. Тилмоч 
ўнг қўлини кўтариб, енгил бир ишора қилди, 
хезланиб турган суворийлар отларидан кет- 
ма-кет сакраб тушишди-ю, ўзларини қабила 
аъзолари устига отишди. Газетадан. 

СУВОСТИ 1 Сув остида қилинадиган, 
бажариладиган, сув остида мавжуд бўлган. 
Сувости спорти. Сувости телевидениеси. 
Сувости тизмалари. 

2 Сув остида ҳаракатланадиган (кема 
ҳақида). Сувости кемасини қуриш 17-асрдан 
бошланди. «ЎзМЭ». 

СУВОТ шв. Мол, от суғориладиган ёки 
ювиладиган жой. От сувот. н Кўзиларни 
тушда сувотга олиб бориб ювамиз. Н. Фо- 
зилов, Иншо. 

СУВОҚ Суваш ва унинг натижасида ҳо- 
сил бўлган қатлам. Лой сувоқ. Сомон сувоқ. 
Сувоқ қилмоқ. н Четроқда, қари тол ости- 
да, сувоқлари кўчиб ётган баланд лой супа. 
«Ёшлик». Тўкилади девордан сувоқ, Ғижил- 
лайди саҳарда эшик. X. Даврон, Болаликнинг 
овози. 

СУВОҚЛИ Сувоғи бор, сувалган. Сомон 
сувоқли айвон деворидаги катта михга илин- 
ган эски радиорепродуктор ҳам гўё мудроқ 
бир алфозда хирилларди. С. Нуров, Майсалар- 
ни аёз урмайди. 

СУВОҚСИЗ Сувоғи йўқ, сувалмаган. Су- 
воқсиз уй. н Мана шофёр кўрсатган уй: 
хом ғиштдан қурилиб, деворлари сувоқсиз, 
томи чала ёпилган. Ҳ. Назир, Чўл ҳавоси. 

СУВОҚЧИ Сувоқ қилувчи уста. Сувоқчи 
йигит. Ямоқчининг ишини сувоқчи билмас. 


Мақол. н Эргаш.. бир камбағал сувоқчининг 
ўғли бўлиб, катта бир бойнинг молларини 
боқаркан. П. Турсун, Ўқитувчи. 

СУВОҚЧЙЛИК Сувоқчи касби. 
Сувоқчилик қилмоқ. Сувоқчиликни ўрганмоқ. 
н Исломжонга сувоқчилик ота касб. М. 
Исмоилий, Одамийлик қиссаси. 

СУВПИЁЗ Серсув, ботқоқли жойларда 
ўсадиган ўсимлик. 

СУВРАНГ Тоғ-адирларда ўсадиган кўп 
йиллик қиёқсимон ўт. 

СУВСАМОҚ Сувга ташна бўлмоқ, 
чанқамоқ, чўлламоқ. Ҳизни сўраганга бер, 
Ҳимизни — сувсаганга. Мақол. н - Танидинг- 
а, жонивор, — деди Суярқул хаёлан сигирга 
мурожаат қилиб. — Ҳорнинг очдими, сувсаб 
кетгандирсан? А. Кўчимов, Ҳалқа. Кал 
кетаверди, кетаверди, ҳориб, сувсаб, очқаб, 
бошини бир жойга қўйиб ётди. «Эртаклар». 

СУВСАР Қимматбаҳо, қалин ва юмшоқ 
мўйнали йиртқич сутэмизувчилар оила- 
сининг бир тури ва унинг мўйнаси. Сувсар 
териси. н Сувсарлар қимматли мўйнаси учун 
овланади, бир қанча турлари мўйначилик 
фермаларида боқилади. «ЎзМЭ». 

Тош сувсар Сувсарнинг тоғли жойларда 
яшайдиган тури. 

2 Шу ҳайвоннинг майин бароқ териси. 
Сувсар телпак. н [Савдогарлар] Ёш кийик 
мугузлари, боғлам-боғлам сувсар терилар.. ва 
бошқа нарсаларни олиб кира бошладилар. М. 
Осим, Карвон йўлларида. 

СУВСИЗ 1 Ичида суви йўқ. Сувсиз идиш. 

2 Таркибида суви йўқ. Сувсиз кислота. 

3 Сув билан таъмин этилмаган, сув чи- 
қарилмаган. Сувсиз ерда тол бўлмас. Мақол. 
н Булар сувсиз чўлдан ўтиб, Бораётир йўл- 
лар тортиб. «Маликаи айёр». Дайди шамол 
чангли, дағал япроқларни, сувсиз ариқ ёқа- 
ларидаги кир, сарғайган ажриқларни тит- 
килаб, мунгли шовуллади. С. Нуров, Майса- 
ларни аёз урмайди. 

4 Суви, шираси кам. Сувсиз беҳи. 

СУВСИЗЛИК 1 Сувга ташналик, чан- 

қашлик. Ортиқ, сувсизлик юрак-бағрини ўр- 
таб, иссиққа чидамай, юлғун тагига сурилади, 
бошини сояга олиб, қўлларини қумга тиқиб, 
салқин излайди. М. Мансуров, Ёмби. Ҳип- 
қизил қумда пиёда юриб, очликда, сувсизликда 
овора бўлиб, икковинг ҳам ўласан. «Маликаи 
айёр». 




2 Сув танқислиги, етишмаслиги. Миллий 
матбуот марказида Орол денгизи ҳамда 
сувсизлик каби асосий масалаларни муҳокама 
қилишди. Газетадан. 

СУВСИРАМОҚ Сувга жуда ҳам ташна 
бўлмоқ, сувга ташналикдан қуришмоқ, қақ- 
рамоқ. Сувсираган ғўзалар. 

СУВСОҚ Сувга ташна, сувсираган, чан- 
қоқ. Сувсоқ ерлар. Сувсоқ ғўзалар. Сувсоқнинг 
ўйи — сувда. Мақол. н [Тўғонбек] Осиё 
чўлларининг жаҳаннам ёнғинига, қум тўлқин- 
ларига чидаш бериб, оч, сувсоқ кезишни ма- 
шаққат ҳисобламас эди. Ойбек, Навоий. 

СУВСОҚПИК Сувга ташна бўлишлик. 

СУВХУР Сувни кўп ичадиган. Сувхўр мол. 

СУВЧЕЧАК тиб. Температура кўтари- 
лиши, тери ва шиллиқ қаватларга пуфак- 
чалар тошиши билан кечадиган ўткир юқум- 
ли касаллик. Сувчечак тошмаси баданнинг 
ҳамма қисмига бир вақтда эмас, балки 1—2 
кун оралатиб тошади. «ЎзМЭ». 

СУВЧИ 1 қ. х. Экинларни, хусусан, ғўза- 
ларни суғорувчи деҳқон, суғориш бўйича 
мутахассис. Моҳир сувчи. н Сувчи, теримчи 
ёки механизатор чанқаб бораётганда, олдида 
калладай қовун ёки тарвуз дўппайиб кўринса, 
чанқоқбости қилади. С. Нуров, Майсаларни 
аёз урмайди. Ҳув юқорироқда, дарёнинг ёқа- 
сида бир қора кўринди. «Бул ўтинчими, сув- 
чими, бундан бир савол сўрайин», деб Авазхон 
бурилиб борди. «Гулшанбоғ». 

2 Сув келтирувчи, сув билан таъмин этиб 
турувчи ходим (мас., тракторчилар брига- 
дасида). 

3 тар. Сув ташиб бериш, сув билан таъ- 
минлаш ишларини бажарувчи киши. Бу- 
хорода эса сувчини мешкобчи деб аташган. 
«ЎзМЭ». 

4 Сув сотувчи. 

СУВЧИЛИК Экинларни суғориш билан 
шуғулланиш; сувчи касби. Сувчилик қилмоқ. 
н У [Тожиддин] сувчиликнинг сувини ичиб 
юрган одам. А. Абдукаримов, Чўл бургути. 

СУВЎТ Содда тузилган ва асосан сувли 
муҳитда ўсадиган турли ўтларнинг умумий 
номи. Қизил сувўтлар. Яшил сувўтлар. н 
Аёллар ва болалар ихтиёрида қолган экин- 
зорлар чуқур, яхши ишланмаганидан ёввойи- 
лашиб, ҳамма ёқни шўра, ғумай, сувўт, тикан 
босиб кетган. С. Нуров, Нарвон. Сувўтлар 
энг қадимги организмлар бўлиб, улардан бошқа 
ўсимликлар келиб чиққан. «ЎзМЭ». 


СУВҚОВОҚ 1 Ичи ўйиб ташланиб, 
қобиғидан идиш сифатида фойдаланила- 
диган қовоқ. Нимтатир шабада, шабнам, 
бедана, Чайлага ўрмалаб чиққан сувқовоқ. Ғ. 
Ғулом. 

2 Шундай қовоқ қобиғидан ясалган, сув, 
дон сақланадиган идиш. Унда [чайлада] яқин- 
да.. Суюм оға ўзи орқалаб келган ола хуржун, 
бир чети синиқ сопол коса, сувқовоқ турарди. 
Н. Фозилов, Оқим. 

СУВҚОҒОЗ 1 Кунга, ёруққа солганда, 
ичида сурати кўринадиган шаффоф қоғоз. 
Каримов юпқа сувқоғозга маишнкада босил- 
ган узундан-узоқ хатни синчиклаб ўқий 
бошлади. Ҳ. Шамс, Душман. [Яхшибоев] 
Сандиқдан кўнгли тўқ эди. Шунчаки сувқо- 
ғознинг бармоқлар орасида шитирлашига 
қулоқ тутди. М. М. Дўст, Лолазор. 

2 с.т. Полиэтилен ёки целлофандан тай- 
ёрланган ўров материали, халта. Комил сув- 
қоғоз ичидан бир бурда нон олиб, дераза олдига 
борди. «Ёшлик». 

СУД I [қад. р. судь — иш; ҳукм] 1 Муайян 
фуқаровий (айрим шахслар ёки муассаса ва 
ташкилотлар ўртасидаги, шахслар билан 
муассаса ва ташкилотлар ўртасидаги) низо- 
ларни ҳал қилувчи ҳамда жиноий ишларни 
кўриб чиқувчи — одил судловни амалга оши- 
рувчи давлат органи. Халқ суди. Суд қарори. 
Суд ҳукми. Суд органлари. Судга бермоқ. Суд 
тизими. н [Қосимжон:/ Ўртоқлар, олиб 
боринглар буларни, адолат судига топши- 
ринглар! Тегишли жазосини кўрсин. Ҳамза, 
Туҳматчилар жазоси. 

2 Шундай орган жойлашган бино, хона, 
жой. Суд эшигининг олдида ўтирганларнинг 
кўпчилиги ёшлар. Газетадан. 

3 Шундай орган ходимлари ёки судьялар 
ҳайъати. Суд мажлиси. н Суднинг саволига 
жавобан Сидиқжон ўн бир гувоҳнинг номини 
айтганда, Шарофат рўмолининг учини тиш- 
лаб, донг қотиб қолди. А. Қаҳҳор, Қўшчинор 
чироқлари. 

4 Фуқаровий ёки жиноий ишнинг шун- 
дай органда кўрилиши. Судда ютиб чиқмоқ. 
н Суд муҳокамаси вақтида суднинг чиқар- 
ган ҳар бир ажрими дарҳол эълон қилиниши 
керак. «ЎзМЭ». Судўн бешинчи майда бўлиши 
керак эди. Шу куни Сидиқжон судда нима 
дейишдан ҳам кўра Шарофатга рўпара бў- 
лишни кўпроқ ўйлаб, хўп ясанди. А. Қаҳҳор, 
Қўшчинор чироқлари. 





СУД II \ф. л j -ш — фойда, даромад; фоиз] 
1 эск. Фойда, наф. Энди суд қилмасдир ғаму 
ҳасратинг, Билгин, йўлдош бўлди доғу кул- 
фатинг. «Эрали ва Шерали». 

2 Судхўрлар томонидан қарзга берилган 
пул эвазига олинадиган фоиз. 

СУДБОЗ [суд I + ф. jL — ўйновчи; бирор 
нарса ишқибози] с. т. Бўлар-бўлмас ишлар 
билан судга мурожаат қилаверадиган, суд- 
бозликни, судлашишни яхши кўрадиган; 
қозибоз. Судбоз одам. 

СУДБОЗЛИК с. т. Бўлар-бўлмас ишлар 
билан судга мурожаат қилавериш, судла- 
шиш; қозибозлик. Судбозлик қилиб юрмоқ. 

СУДЛАМОҚ Белгиланган тартибда фу- 
қаровий ёки жиноий ишни судца кўрмоқ; 
суд қилмоқ. 

СУДЛАНГАНЛИК ҳуқ. Шахснинг содир 
этган жинояти учун ҳукм этилганлигидан 
келиб чиқадиган ҳуқуқий ҳолат: суд ҳукми 
билан жиноий жавобгарликка тортилганлик. 
Судланганлик айблов ҳукми кучга кирган кун- 
дан бошланади. «ЎзМЭ». 

СУДЛАНМОҚ Суд қилинмоқ; судда жи- 
ноий жавобгарликка тортилмоқ. 

СУДЛАНУВЧИ 1 Судланмоқ фл. сфдш. 

2 ҳуқ. Судга берилган айбланувчи; судца 
иши кўрилаётган шахс. [Суд жараёнида] Айб- 
ланувчи, судланувчи ҳимояланиш ҳуқуқи би- 
лан таъминланади. «ЎзМЭ». 

СУДЛАШМОҚ Суд орқали даъволаш- 
моқ, даъволашиб, бир-бирини судга бер- 
моқ. Ер тўғрисида бир чатоқ одам билан суд- 
лашиб юрган эди. Ойбек, Танланган асарлар. 
[Ҳаршибой] Бир парча гўшт бўлиб дунёга 
келганидан бери иссиқ бағрида иситиб ўс- 
тирган отасини судлашиш даражасигача 
етказди. М. Исмоилий, Одамийлик қиссаси. 

СУДЛОВ Маълум тартибда фуқаровий 
ёки жиноий ишни судда кўриш; шундай 
ишларнинг судда кўрилиши. Одил судлов. 
Судловнинг ошкоралиги. 

СУДМАНД [ф. j-u — фойдали, даро- 
мадли] эск. Фойда келтирадиган, фойдали, 
нафли. 

СУДРАЛМОҚ 1 Судрамоқ фл. ўзл. ва 
мажҳ. н. 

2 кўчма Орқада қолмоқ, кечикмоқ, чў- 
зилмоқ. Ишнинг судралиши. Ҳурилишнинг суд- 
ралиши. н Колхоз тинчишга тинчиди-ю, 
кўклам иши ниҳоятда судралди. А. Қаҳҳор, 
Кўшчинор чироқлари. 


3 Имиллаб юрмоқ, секин бормоқ; имил- 
лаб юриб ёки сусткашлик қилиб, кейинда 
қолмоқ. Охирги ўринда судралиб бормоқ. н 
[Мели полвон] Ҳамманинг астойдил кетмон 
ураётганини кўриб, мамнун бўлди. Энг чет- 
даги Мўмин қийшиқнинг судралаётгани унинг 
ғашига тегди. П. Турсун, Ўқитувчи. Чанг ва 
шовқин орасида аста судралган ҳорғин граж- 
дан аҳоли: аёллар, болалар, чоллар ҳам кўп 
эди. Ойбек, Қуёш қораймас. 

Судралиб юрувчилар айн. судралувчилар 
қ. судралувчи 2. Гавдаси ерда судралиб юр- 
ганлиги учун, калтакесак ва унга ўхшаш 
ҳайвонлар судралиб юрувчилар деб аталади. 
«Зоология». 

СУДРАПУВЧИ 1 Судралмоқ фл. сфдш. 

2 (асосан кўпл. шаклда) Асосан ер ба- 
ғирлаб ўрмалаб (судралиб) ёки қорни билан 
сургалиб ҳаракатланадиган умуртқали ҳай- 
вонлар синфи (илон, калтакесак, тимсоҳ, 
тошбақа). 

СУДРАМОҚ 1 Ердан узмай, кўтармай 
сирпантириб тортмоқ, сургамоқ. Ходаларни 
судрамоқ. Этакларини ерда судраб юрмоқ. н 
Ҳиш суви қўйилган катта пайкал музлигида 
икки қора кўринди. Бу муз устида бир-бирини 
судраб, сирғанчиқ учаётган болалар эди. Н. 
Аминов, Қаҳқаҳа. Заргаров қумда этигини 
судраб.. трассанинг охирроғига етганда, нақ 
қулоғининг тагида қаттиқ занг чалинди. А. 
Мухтор, Асарлар. [Искандар] Ёмбини апил- 
тапил қопчиққа жойлаб, нарида ётган кич- 
кина замбилни судраб келди. М. Мансуров, 
Ёмби. 

Оёғини судраб босмоқ (ёки юрмоқ) 
Оёғини зўр-базўр босиб, секин-аста юрмоқ, 
судралмоқ. Оёғини судраб, яна Боғчадарвоза 
томон борар экан, «Шоири замон қаерда бўлди 
экан-а?» дебхаёлланди. С. Сиёев, Ёруғлик. 

2 Зўр билан бирор томонга тортмоқ, ун- 
дамоқ. Бошим қотиб, райондаги чойхонада чой 
ичиб ўтирсам, Матқовул пайдо бўлди. Мени 
уйига судровди, бормадим. Ҳ. Назир, Ўтлар 
туташганда. Дод-фарёдимга қулоқ солмай, 
дадам қўлимдан судраб, уйга олиб кетди. Ой- 
бек, Танланган асарлар. 

3 с. т. Амал-тақал қилиб кийиб юрмоқ. 
Ўзингиз биласиз, тўрт йилдан бери бу ерда 
ишлайман, тиним йўқ, ишдан боишм чиқмай- 
ди. Лекин ҳали ҳам бир чопоним икки бўлма- 
ди. Ҳали ҳам қиш-ёз битта чориқни судрай- 
ман. Ойбек, Танланган асарлар. 




s Jb 5 J2_ 


4 кўчма Пайсалга солиб ёки сусткашлик 
қилиб, орқага чўзмоқ, кечиктирмоқ. Ишни 
судрамоқ. 

СУДРАТМА 1 Тортиб, судраб юрилади- 
ган; тиркама. Судратма арава. 

2 тар. Одамга сиртмоқ солиб, отда суд- 
раш йўли билан жазолаш, қатл қилиш усу- 
ли. Ўғри энди мени отига судратма қилмоқчи 
бўлди. «Ёшлик». Тошкент оломонининг та- 
лаблари билан Азизбекнинг икки оёғидан ар- 
қон билан боғлаб, отнинг човига судратма 
қилдилар. А. Қодирий, Ўтган кунлар. 

СУДРАШМОҚ 1 Судрамоқ фл. бирг. н. 
Семён билан Лўли.. мени судрашмади-ю, икки 
билагимдан маҳкам ушлашди. А. Мухтор, Давр 
менинг тақдиримда. 

2 Бир-бирини судраб, биргалашиб юр- 
моқ; бирга санғимоқ, дайдимоқ. Эланганга, 
ёлборганга бўлмади, Уларман [улар билан] суд- 
рашиб юрган кунларим. «Фольклор». 

СУДХЎР [ф. — фойдахўр, фой- 

да олувчи] 1 Пул қарз бериб, фоизи, фой- 
даси ҳисобига бойлик орттирувчи шахс. 
1919—1920 йилларда Сурхон воҳасининг энг 
катта судхўр бойи Суюн Пинхос ўғли эди. Ш. 
Холмирзаев, Қил кўприк. Кўп ҳолларда қарз- 
дорлар қарзни ўз вақтида уза олмай, еридан, 
уй-жойидан, мол-мулкидан ажралиб, хона- 
вайрон бўлган, судхўрлар эса бойиб кетган. 
«ЎзМЭ». __ 

СУДХЎРЛИК Оғир шартлар билан қарз 
бериб, фойда олинадиган фаолият. Судхўр- 
лик қилмоқ. н Судхўрликда қарзни қай- 
тариш муҳлати, тўпланадиган фоиз миқдори 
оғзаки келишув ёки тилхат билан расмий- 
лаштиршган. «ЎзМЭ». 

СУДЬЯ [«суд» с. дан] 1 Суд органларида 
судга тушган ишларни кўрувчи ва шу ишлар 
бўйича ҳукм чиқарувчи лавозимли шахс. 
Судьядан муайян суд ишларининг моҳияти 
бўйича бирон-бир тушунтириииар беришни.. 
талаб қилиш тақиқланади. «ЎзМЭ». 

2 Спорт ўйинларида, мусобақаларида: 
ўйин қоидаларига риоя қилинишини ку- 
затиб борувчи ва юзага келган низоларни 
ҳал қилувчи шахс; ҳакам, арбитр. 

СУДЬЯЛИК Судья касби. Судьялик қил- 
моқ. Судьяликка сайламоқ. 

СУЁҒЛИҚ Суяб қўйилган, суялган, су- 
янган. -Мана ҳассангиз, — Шер каравотнинг 
оёқ томонида суёғлиқ турган ҳассани олиб, 
бобосига берди. С. Анорбоев, Ҳамсуҳбатлар. 


Аъзамжон ҳаяжонда қандай қилиб уйга кир- 
ганини, қандай қилиб деворга суёғлиқ турган 
мотоциклни етаклаб чиққанини бшмайди. С. 
Аҳмад, Уфқ. 

СУЖУД дин. [а. j ... —«сажда» с. кўпл.] 
Сажда, ибодат. [Домулла:] Хуллас, бизни ҳам 
бир оз хотиржам қилинг. Аниқ хабарми шу? 
Рукуъ, сужудда ҳам хаёлимиз паришон бўл- 
ди-да. Ҳамза, Танланган асарлар. Руҳимда ҳам 
ишқдир, вужудимда — ишқ, Осийлигимда ҳам, 
сужудимда — ишқ. Ёр, менга қисматдан омон- 
лик тша, Ки менинг барбоду мавжудимда — 
ишқ. Газетадан. 

СУЗАҒОН I Тез ва яхши сузадиган, су- 
зишга уста. Сузағон бола. 

СУЗАҒОН II Дуч келганни сузаверади- 
ган; сузонғич, асов. Сутсиз сигир сузағон бў- 
лар. Мақол. н У [Полвон ота] моллардан 
қайсиси сузағон-у, қайсиси қочағон.. бир қа- 
рашдаёқ пайқарди. Ҳ. Назир, Сўнмас чақ- 
моқлар. 

СУЗГИЧ I Суюқликларни турли хил 
механик аралашмалардан тозаловчи асбоб, 
мослама; фильтр. Сутни сузгичдан ўтказмоқ. 
н Янтоқдан тайёрланган дамлама сузгич- 
дан ўтказиб олинади ва ваннада чўмилганда 
ишлатшади. «Фан ва турмуш». 

СУЗГИЧ II1 Сув юзида ва умуман суюқ- 
лик бетида сузувчи, турли мақсадлар учун 
белгиланган енгил нарса, деталь; қалқович. 
Ҳармоқ сузгичи. Карбюратор сузгичи. Сув йў- 
лини кўрсатувчи сузгичлар. 

2 Балиқ ва б. сув ҳайвонларининг сувда 
сузиш (ҳаракат қилиш) аъзоси. Балиқнинг 
қуйруқ сузгичи. 

СУЗГИЧ III Сув бетида жуда тез сузиб 
юрадиган қўнғизсимон ҳашарот, сув қўн- 
ғизи. Сув ниҳоятда соф; офтоб нурида жи- 
вир-живир товланувчи майда шағал юзида 
кичкина балиқлар сайр қилади, ғир-ғир суз- 
гичлар айланади. Ҳ. Аҳмар, Ким хақ? 

СУЗГИЧЛИ Сузгичи бўлган, сузгичи 
бор. Сузгичли жониворлар. Сузгичли камера. 
Пўкак сузгичли қармоқ. 

СУЗГУН айн. сузук. Сузгун кўзлар. н 
Қора, ўсиқ киприклари остида сузгун Машъал 
каби порлар бир жуфт чағир сурма кўз. Ғ. 
Ғулом, Танланган асарлар. Тўлин ойнинг 
сузгун боққан чоғи, Яшил атлас қирлар уйқу- 
да. Миртемир, Асарлар. 

СУЗИЛМОҚ 1 Сузмоқ I фл. мажҳ. н. 
[Хотин] Уйга бир-икки қатнаб, сузилган 






шўрваларни ташиб битиргач, уйнинг эшиги- 
ни беклади-да, кириб кетди. А. Қодирий, 
Ўтган кунлар. Бизлойқа сув ичмаймиз ҳовуз, 
ариқ, анҳордан.. Шишадек тозаланган, су- 
зилиб сув омбордан.. Қ. Муҳаммадий. 

2 Эскириб, тўзиб йиртила бошламоқ; 
ситилмоқ. Битта пишиқроқ кўйлак ҳам ол- 
санг бўларди ўзингга.. анов ювилган кўйла- 
гингнинг елкалари сузилиб қопти. А. Мухтор, 
Давр менинг тақдиримда. 

3 Андиша ёки ноз билан ўзини сипо- 
ликка солиб, тортиниб турмоқ. Бир оздан 
сўнг, яна ғалаба нашъасидан сузилаётган 
хумор кўзларини бир оз қисиб, кулумсираган- 
ча гапида давом этди: -Мен хиёнатинг учун 
сендан қасос олмоқчи эдим. «Ёшлик». 

Кўзи сузилди 1) уйқу босиб ёки хумор 
тутиб, кўзи қисилди. Ҳиз яна анчагача хаёл 
суриб ётди. Ниҳоят, бу кунги серҳаяжон 
воқеалар анча чарчатган эканми, кўзи сузил- 
ди. Ф. Мусажонов, Ҳури; 2) ноз-ишва би- 
лан кўзлари ярим юмилди. Ғунажиннинг кў- 
зи сузилмаса, буқа ипини узмайди. Мақол. н 
Зор инграб йиғларман, кўнглим бузилиб, 
Талпиниб келарман, кўзим сузилиб. «Тоҳир ва 
Зуҳра». 

СУЗМА Сурп халтага солиб, осиб қў- 
йилган қатиқнинг зардоби сизигач ҳосил 
бўлган сут маҳсулоти. Ёғли сузма. Сузма 
қурт. Сузма халта. н Мурчни сузмага қў- 
шиб ейилса, иштаҳани очади. К. Маҳмудов, 
Ўзбек тансиқ таомлари. Дастурхонда яна ўша 
қурт, сузма, сўк пайдо бўлди, салдан кейин 
эшикда бир гуруҳ қизлар кўринди. О. Ёқубов, 
Эр бошига иш тушса. Назар пишиқ ўроғини 
сузма халта осилган тутга санчиб, хонага 
йўналди. «Ёшлик». 

СУЗМОҚ I 1 Сузгич ёки бошқа бирор 
нарса орқали ўтказиб, механик аралашма- 
лардан тозаламоқ. Бензинни машина бакига 
сузиб солмоқ. 

2 Суюқ нарсаларнинг керакли қисмини 
ажратиб олмоқ. Сирка сузмоқ. Сузиб сут- 
нинг қаймоғини олмоқ. н У киши [бой] шўр- 
вани пиширади, лекин мойини сузиб ичади, 
гўштини ейди, менга тақир суяк, бир коса 
жирсиз сув келтиради. Ойбек, Танланган 
асарлар. 

3 Тайёр овқат ёки ичимликни ейилади- 
ган ёки ичиладиган идишларга тақсимлаб 
солмоқ. н Палов сузилиб, Нусратбек икки 
лаганни келтирганда, йигитлар Соҳиб ака- 


нинг елкасига туртишди. С. Нуров, Нарвон. 
Махсумов ҳаммага шўрва сузди. М. М. Дўст, 
Лолазор. Бир сиқимгина ош қилиб, сузиб 
олишга ҳайрон бўлибўтирган эдим. С. Аҳмад, 
Уфқ. 

4 Карталарни ўйновчиларга бўлиб бер- 
моқ. Карта сузмоқ. 

Кўз сузмоқ Ноз-ишва билан қарамоқ, 
кўзларини ярим юммоқ. Ғунажин кўзини 
сузмаса, буқа ипини узмайди. Мақол. н Ёши 
қирқларга бориб қолган бўлса ҳам, икки бети 
қип-қизил.. жория бўш халтани ноибнинг 
қўлидан оларкан, қоп-қора кўзларини алла- 
нечук сузиб, ғамзали бир оҳангда: -Бизга-чи, 
бегим? — деб сўради. X. Тўхтабоев, Йиллар 
ва йўллар. 

СУЗМОҚ II 1 Кўл-оёқ ёки сузгичлари- 
ни қимирлатиб, сувда турмоқ ёки бирор 
йўналишда ҳаракат қилмоқ. Қулоч отиб 
сузмоқ. Ҳурбақача сузмоқ. Чалқанчасига суз- 
моқ. н Терак тагидан шолипоя бўйлаб йўл 
бор. Чирчиққа тик чиқади. Дарёдан сузибўта- 
миз. Ҳ. Ғулом, Машъал. Балиқ сувда сузади, 
сувда ухлайди. Ойбек, Танланган асарлар. 

2 Сув транспорти воситаларида юрмоқ, 
сайр ёки сафар қилмоқ. Ҳайиқда сузмоқ. 
Кемада сузиб, денгиздан ўтмоқ. 

3 Суюқлик ёки газ бетида қалқиб тур- 
моқ ёки оқмоқ. Итарувчи куч жисм оғир- 
лигига тенг бўлганда, жисм суюқликнинг 
юзида ёки ичида сузиб юради. «Физика». Бу 
«Волга» ҳам тун оғушида, худди сувда сузиб 
бораётган кемадек, аста-секин узоқлашди.. 
«Ёшлик». Эскидан сақланиб қолган ёдгорлик 
— оққушлар сузиб юрган кўллару дарахт 
тагида най чалиб ўтирган йигит-қизларнинг 
суратлари. М. М. Дўст, Лолазор. 

4 кўчма Бир маромда бир тарафга қараб 
ҳаракат қилмоқ, кезмоқ, оқмоқ. Домла кўз- 
ларини ишқаб, атрофга қайта тикилди-ю, 
қандайдир баҳайбат қушларнинг қумда оҳис- 
та сузиб юрган сояларини кўриб, беихтиёр 
тепага қаради. М. Мансуров, Ёмби. Самода 
эса ҳеч кимга кераксиз ғариб ой мунғайиб 
сузарди. С. Нуров, Майсаларни аёз урмайди. 
..пуштиранг улкан булут самонинг қоқ ўр- 
тасида сузиб бориб, рўпарадаги қўшнининг 
пастак, лойшувоқ томига.. юпқа ea шаффоф 
соя ташлади. Н. Аминов, Қаҳқаҳа. 

СУЗМОҚ III Шохи билан урмоқ, шо- 
хини санчмоқ. Эчкининг ажали етса, қас- 
собни сузар. Мақол. н Ҳа, acoe сигирнинг 

феълини билмасанг, олдига йўлатмайди — 
сузади, тепади, сут бермайди. М. Жўра, 
Қуёшдан нур эмганлар. 

Ер сузмоқ Ерга тикилиб қолмоқ, ердан 
кўзни узмай ўтирмоқ ёки бормоқ. Дилдор 
Низомжонни кўриб, секин шийпондан тушди- 
да, ер сузганча ариқ томонга ўтиб кетмоқчи 
бўлди. С. Аҳмад, Уфқ. Пул(ни) сузиб олади 
Ердан супуриб олгандай пул топади, катта 
пул, фойда олади. Шу давр ичида қўшмачи 
ҳожи пулни сузиб олди_— шинам ҳужрасидан 
меҳмон аримади. М. Исмоилий, Фарғона т. о. 

СУЗОНҒИЧ айн. сузағон П. Сузонғич 
сигир. н [Пайғамов:] Нодонни сийласанг, 
чориғи билан тўрга чиқади. Илмий ходим, деб 
сузонғич ҳўкиз олиб келган эканмиз. С. Нуров, 
Нарвон. 

СУЗУВЧИ I Сузмоқ I фл. сфдш. Овқат 
сузувчи. Карта сузувчи. 

СУЗУВЧИ II Сузмоқ II фл. сфдш. Су- 

зувчилар мусобақаси. н Сув полоси бўйича 
машҳур сузувчи А. Зулфиддинов муддатидан 
олдин чемпионлик нормативини бажариб 
бўлди. С. Аҳмад, Юлдуз. 

СУЗУК Уйқусираб, хумор тутиб ёки ноз- 
ишва билан қисилган, юмилинқираган, 
хумор (кўз ҳақида). -Вой, эсим қурсин! — деди 
[Лобар], эрига сузук шаҳло кўзлари билан ку- 
либ қараркан. Ҳ. Ғулом, Тошкентликлар. Кў- 
лимда энг қиммат узугим бўлса, Ундан ҳам 
қимматли кўзи сузугим. Ғ. Ғулом. 

СУИИСТЕЪМОЛ [а. J - но- 

ўрин, нотўғри ишлатиш, ўз манфаати учун 
фойдаланиш] Бирор нарсадан, мас., амал, 
бойликдан ўз манфаати учун йўл қўйилга- 
нидан ортиқча фойдаланиш. Сиз менинг меҳ- 
римни суиистеъмол қиляпсиз. Т. Малик, Қал- 
диргоч. Терговчи очиққина йигит экан, кўнг- 
лидагини шундоқ айтиб қўя қолди: мансабини 
суиистеъмол қилган деган гумонимиз бор. М. 
М. Дўст, Галатепа қиссалари. 

СУИҚАСД \а. — ёмон ният] 

Бирор кимсани йўқ қилиш, ўлдириш учун 
қасддан қилинган ҳаракат, қасд. Суиқасднинг 
олдини олмоқ. Суиқасд қилмоқ. Суиқасд йўли- 
га ўтмоқ. н Ёмонлар суиқасдидан саломат 
қутулишингиз муборак бўлсин! А. Қодирий, 
Ўтган кунлар. Тайёрланган суиқасддан у бе- 
хабар бўлиишям мумкин. «Ёшлик». 

СУИҚАСДЧИ Суиқасд қилган ёки суи- 
қасд йўлини тутган киши. 


СУИКАЛМОҚ Суйкамоқ 1 фл. ўзл. ва 
мажҳ. н. Деворга суйкалмоқ. 

2 Суянмоқ; бир-бирига тегмоқ. 

3 Эркаланиб ёпишмоқ. 

4 кўчма Яқинлашмоқ; яқин муносабат- 
да бўлишга ҳаракат қилмоқ. Суймаганга суй- 
калма. Мақол. н Хотин имласа бас, не-не 
ёш эркаклар суйкалиб келган бўларди. Ях- 
шибоевнинг ўлигини ўртага тиқиб, ғийбат 
урчитишга ҳеч ҳожат қолмасди. М. М. Дўст, 
Лолазор. 

СУИКАМОҚ Суркамоқ, суртмоқ. Бўёқ- 
ни суйкамоқ. Бетига amup-yna суйкамоқ. 

СУЙКАНМОҚ 1 Суйкамоқ фл. ўзл. ва 
мажҳ. н. 

2 Яқинлашмоқ суркалмоқ. Ёмонга суй- 
кансанг, доғи юқар, Деворга суйкансанг — 
тупроғи. «Қанотли сўзлар». 

СУИМОҚ с. т. 1 Яхши кўрмоқ, севмоқ. 
Ҳақ суйган ишни халқ суяр. Мақол. Сулув — 
сулув эмас, Суйган — сулув. Мақол. 

2 Эркаламоқ, эркалатмоқ. -Мениям шу 
мактабда.. ўқитасизми? -Албатта, албат- 
та, — деди Элмурод қизни суйиб. П. Турсун, 
Ўқитувчи. 

Иқи суймаслик Ёқтирмаслик. Индамаган 
одамларни иқим суймас кўп.. «Ёшлик». 

СУЙРИ Ташқи шакли балиқ сирти син- 
гари секин-аста, равон ўзгариб борадиган, 
ўз ҳаракатида муҳитнинг энг кам қарши- 
лигига учрайдиган. Суйри вагон. Суйри қа- 
нотлар (aeua.). н -Оқ-қизғиш ёноқларида 
майда кулгичлар. Бурни суйри бўлиб борган-у, 
учи бир оз эгилиб, эркакча “қушбурун ” бўлиб 
қолган. П. Қодиров, Уч илдиз. 

СУКУН [а. ... — ҳаракатсизлик, тинч- 

лик; сокинлик, жимлик] Араб ёзувида: ёпиқ 
бўғин охиридаги ундош устига қўйиладиган 
диакритик белги (шу ундошдан кейин унли 
келмаслигини билдиради). 

СУКУНАТ [а. сл ^ — сокинлик, жим- 
житлик] 1 Ҳеч қандай товушнинг йўқлиги; 
жимжитлик, сокинлик. Сукунат масканисан, 
Кўм-кўк мусаффо само. Газетадан. Қўш от 
қўшилган apaea шаҳар сукунатини бузиб, 
Рафинак томон елиб кетди. С. Сиёев, Аваз. 

2 Сукут, сўзсизлик. Ўртага нохуш сукунат 
чўкди. «Шарқ юлдузи». Сукунатни яна ота- 
нинг товуши бузди: -Ҳеч нарса деёлмайсан! 
Ҳайси юз билан гапирасан?! « Ёшлик». 

СУКУНАТЛИ Сукунатга чўккан, сукут 
босган, сокин, жимжит. Сукунатли кеча. н 




Жўра қишлоққа етганда, қуёш ботиб, кеча- 
нинг сукунатли қора тўрлари дала устини 
қоплаган эди. Ҳ. Шамс, Душман. 

СУКУТ \а. j <. — жимжитлик; гапир- 

маслик; камгаплик] 1 Кимсадан ёки ҳеч 
кимдан чурқ этган товуш, садо чиқмай, 
жимлик ҳукм сурган ҳолат; сўзсизлик. Сукут 
қилмоқ. Сукут сақламоқ. Сукутга кетмоқ 
(ботмоқ, чўммоқ). Сукут — аломати ризо. 
Мақол. Аҳмоққа жавоб — сукут. Мақол. н 
Қизча болаларга хос қайсарлик билан бошини 
эгганича жим турар, унинг сукутида, бутун 
хатти-ҳаракатида нимагадир қарши сўзсиз 
исён бор эди. «Ёшлик». Сукут сақламоқ ҳам- 
ма вақт ҳам ақллиликдан дарак беравермай- 
ди, аммо билганингни шақиллаб гапира бериш 
—ўз обрўйингни пақирлаб тўкиш демак.. Мир- 
муҳсин, Умид. 

2 айн. сукунат 1. Тўрғайлар ухлашур ёвшан 
тагида, Дарё бўйларида — тўқайда сукут. 
Миртемир, Асарлар. Дунёда шундай қўшиқ 
борки, янграганда, олам бир дақиқа сукутга 
чўмади. «Саодат». 

СУКЧАК кам қўлл. қ. сўкчак. 

СУЛАЙМОҚ Ҳолдан тойиб шалпайиб 
қолмоқ, шилқ этиб тушмоқ. Очликдан су- 
лаймоқ. Чарчаб сулайиб қолмоқ. н Хон та- 
рафдан.. ишбоши қилиб белгиланган саркор- 
лар, [уларнинг} очлик дармонсизлигини ял- 
қовлик ҳисоблаб.. сулайиб йиқилмагунча, кет- 
монни ташлатмас эдилар. А. Қодирий, Меҳ- 
робдан чаён. Очликдан кечгача сулайиб юр- 
дим. «Шарқюлдузи». 

СУЛГИ шв. Лунги, сочиқ. Шабада эпки- 
нидан сулги қимирлаб кетди. «Афсунгарлар 
туҳфаси». 

СУЛИ Бошоқдошларга мансуб, ем учун 
экиладиган ғалла ўсимлиги ва унинг дони, 
ғалласи. Отнинг охурида гулбеда, тўрвасида 
арпа, сули канда бўлмади. С. Нуров, Майса- 
ларни аёз урмайди. 

СУЛИ ТТ1 айн. сўлиш. Сулиш олмоқ. н 
Шоир бир сулиш олиб, танбурни токчага 
тираб қўйди. Ойбек, Навоий. 

СУЛЛА шв. айн. суллоҳ. Буни ҳайданг, бач- 
чағарни. Мулла деган сулла шу! Ҳамза. 

СУЛЛОҲ [а. | Ўтакетган хира, сур- 

бет, шилқим. Балки сен ҳам ўғридирсан ё 
нокас, суллоҳ, Тургандирсан ноилождан бўй- 
нингни буриб. А. Орипов, Йиллар армони. 
Қандай суллоҳ одам у? Ейдиганини еб кетди! 
Яна нима дейди ?! С. Аҳмад, Лаъли Бадахшон. 


СУЛЛОҲЛИК Сурбетлик, шилқимлик, 
суллоҳ бўлишлик. Суллоҳлик билан олмоқ. 
Суллоҳлик қилмоқ. 

СУЛОЛА \а. — насл, зот, зурриёт; 

авлод, болалар; уруғ, оила] 1 Бир авлоддан 
тарқалиб, ворислик, валиаҳдлик ҳуқуқига 
асосан бирин-кетин тахтга ўтирган под- 
шоҳлар, амирлар, хонлар ва ш.к; династия. 
Сомонийлар сулоласи. Ғазнавийлар сулоласи. 
н Бадиуззамон, Темур сулоласига мансуб бир 
кўп шоҳлар, шаҳзодалар каби, шеърдан завқ- 
ланар, ўзи ҳам гоҳо-гоҳо бирор нарса ёзиб 
қўярди. Ойбек, Навоий. 

2 Иш-фаолият анъаналарини, маҳорат 
сирларини давом эттирувчи авлод, насл. 
Ҳиндистон кинематографиясининг довруғига 
довруқ қўшаётган санъаткорлар орасида Ка- 
пурлар сулоласи алоҳида ажралиб туради. 
Газетадан. Унга [Тошпўлат отага] қарилик 
йўл бермади. Лекин фарзандининг фожиаси 
Ғозибой дарбозлар сулоласини давом этишдан 
тўхтатди. Мирмуҳсин, Қаҳрамоннома. 

СУЛС [а. л Г| — учдан бир қисм; хат- 
тотлик ёзуви (ҳуснихат) тури] Араб ёзу- 
видаги хат услубларидан бири; хаттотлик 
услуби. Сулс дастлаб расмий ҳужжатларни 
ёзиш, кейинроқ Қуръон кўчиришда қўлланган. 
«ЎзМЭ». 

СУЛТОН [а. ^Lk-Lu — олий ҳукмдор, 
подшо] 1 Мусулмон давлатларида амир, 
хон, шоҳлар унвони. Киши юртида султон 
бўлгунча, ўз юртингда ултон бўл. Мақол. н 
Бу чоққача қанча замонлар ўтди, Қанча под- 
шо, амир ҳам хонлар ўтди, Йўқ-юқа камба- 
ғал билан uuiu йўқ.. Ўз кайфини суриб султон- 
ларўтди. Эргаш Жуманбулбул ўғли. Жаҳон- 
да энг кўп сармояга эга бўлган Бруней султо- 
ни 1788 хонадан иборат бўлган саройда яшай- 
ди. «Фан ва турмуш». 

2 кўчма Ўзгалар ичида энг олдингиси, 
сараси; шоҳи. Сабо, арзимни еткур, моҳи 
тобон бир келиб кетсун. Тамоми ҳусн эли- 
нинг шоҳи — султон бир келиб кетсун. Ҳамза. 
Ман сизни биламан, олийжаноб, ҳар қандай 
майда гаплардан устун турадиган, кек сақ- 
ламайдиган йигитсиз. Йигитларнинг султо- 
нисиз!С. Нуров, Нарвон. Жавоҳирлар султони 
— олмос фақатгина зебу зийнат бўлибгина 
қолмасдан, балки забардаст ҳамда нозик 
техника маҳсулоти ҳисобланади. Газетадан. 

3 Султон (эркаклар ва хотин-қизлар 
исми). 






СУЛТОНИ [а. ^LLLu] Узум навларидан 
бирининг номи ва шу узумдан солинган 
майиз. 

СУЛТОНЛИК 1 Султон, шоҳ бўлишлик. 

2 Султон қўл остидаги давлат. Туркия 
султонлиги. 

СУЛУВ Гўзал, чиройли, кўркам. Сулув 
қиз. Сулув баҳор. Сулув — сулув эмас, суйган 
— сулув. Мақол. н Қизилқумнинг қоқ ўрта- 
си, Ўлтирардик овулда, Қимиз сузиб, ўртар 
сулув — Кўҳлик эди оҳудан. Отаёр, Оқ фасл. 
Нақадар сулувсан, нақадар инжу, Эй, сен 
шимол юртин чўнг ўрмонлари. А. Орипов, 
Йиллар армони. 

СУЛУК [а. djLu — хатти-ҳаракат ва 
турмуш тарзи; йўл; хулқ, ахлоқ] дин. Солик- 
нинг тариқат йўлини ўтиш жараёни; му- 
риднинг руҳий-ахлоқий камолотга эришиш 
йўли. Тасаввуфнинг амалий-ахлоқий сулуки. 
н Қушларнинг Семурғни қидириб қилган 
фантастик сафари ва бу сафардаги кечин- 
малари ҳамда тортган азоб-уқубатлари 
риёзат ва сулук йўлининг рамзий ифодасидир. 
«ЎТА». 

СУЛУКАТ \а. ciLSj_Lo — хатти-ҳаракат ва 
турмуш тарзи] ЬСишилар билан муомалада, 
жамиятда ўзини тутиш тарзи; хулқ-атвор, 
қилиқ. Сулукати совуқ одам. 

СУЛУКАТЛИ Кишилар билан муома- 
лада, жамиятда ўзини яхши тута билади- 
ган, қилиғи ёқимли. Сулукатли одам. 

СУЛЬФАТ [лот. sulphur — олтингугурт] 
қ. сульфатлар. Аммоний сулъфат. Сулъфат 
кислота. 

СУЛЬФАТЛАР ким. Олтингугурт (суль- 
фат) кислотасининг тузлари. н Сулъфат- 
лар табиатда кенг тарқалган ва турли 
саноат соҳаларида хомашё сифатида қўл- 
ланади. «ЎзМЭ». 

СУЛҲ [а. — тинчлик; ярашиш] 1 

Урушувчи томонлар ўртасидаги ярашув, 
яраш-яраш. Сулҳ шартномаси. Сулҳ тузмоқ. 
н Умумий сулҳдан кейин, одатда, сулҳ 
шартномаси тузилади. «ЎзМЭ». 

2 Умуман, келишув, тотувлик, тинчлик. 
Шомат, Яхшибоевнинг зўрлигини тан олди, 
тан олгани баробар, «сулҳ» дея қўлини берди. 
М. М. Дўст, Лолазор. 

3 дин. Мусулмонлар билан фатҳ этилган 
вилоятлар аҳолиси ўртасида тузиладиган 
тинчлик битими. 


СУЛҲПАРВАР 1 \а. _,j_>_;£_L= — сулҳни 
ёқловчи, тинчликсевар] айн. тинчликсевар. 
Сулҳпарвар мамлакатлар. 

2 Келишувчи, ярашувчи. -Ке, қўй, хотин, 
шуни туғиб қўя қол, — деди Тош жуда сулҳ- 
парвар оҳангда. 3. Аълам, Зарб. 

СУЛҲ-САЛОҲ [сулҳ + салоҳ] Сулҳ, ке- 
лишув. Икковлари [йигит билан жувон]ури- 
ниб, мени енга олмагач, сулҳ-салоҳга келиш- 
ди. Ғ. Ғулом, Шум бола. 

СУМАК этн. Бешикка беланган чақа- 
лоқнинг сийдигини тувакка йўналтирувчи 
найсимон асбоб. Қиз сумак. Ўғил сумак. н 
Бешик, беланчак, қиз сумак, ўғил сумак, ип 
ўрайдиган урчуқ, заранг чўмич, ўроқ бозори 
қозондек қайнарди. С. Аҳмад, Жимжитлик. 
Муборакнинг отаси қишда дурадгорлик қи- 
лар, эшик, бешик, сумак, сандал, заранг то- 
воқ ясарди. С. Нуров, Майсаларни аёз ур- 
майди. 

СУМАЛАК I Қорнинг эриб оқиб, қайта 
музлаши натижасида ҳосил бўлган найси- 
мон, чўзинчоқ муз. Ўнг томонда шоҳи пар- 
дадек осилиб турган япалоқ, лентасимон 
сумалаклар ҳам жуда чиройли эди. А. Кўчи- 
мов, Ҳалқа. Ер, томлар қор. Тарновларда су- 
малаклар осилган. Изғирин юзни ялайди. С. 
Нуров, Нарвон. 

СУМАЛАК II Ундириб янчилган буғдой, 
ун ва ёғ аралашмасидан тайёрланадиган, 
сервитамин, хушхўр ҳолвайтарсимон овқат 
(одатда баҳор кезлари аёллар ўртасида 
халфана асосида пиширилади). Бу кеча — 
гулгун кеча, Ўчоқда ўт тонггача, Ким 
пиширса сумалак, Яшасин — эй минггача! А. 
Суюн, Олис тонглар. Дошқозонда қайнар 
сумалак, Онахонлар тонгни пойлайди. 
«Саодат». Бинобарин, сумалак йилда бир 
мартагина тайёрлаш мумкин бўлган ноёб 
таомдир. К. Маҳмудов, Ўзбек тансиқ 
таомлари. 

СУМАН [ф. (juiuu — оқ гулли, хушбўй 
ўсимлик] Оқ хушбўй гулли ўсимлик ва унинг 
гули; ясмин, ёсуман. Хати мушкинмудурур 
гул юзида Ё суман устида райҳон кўринур. 
Бобур. 

СУМАНБАР [ф. — оқбадан ва 

суман исли] поэт. Гуландом, хушруй, зебо. 
Бир парипайкар суманбар ёра ошиқ бўлми- 
шам. Увайсий. 

СУМБА 1 айн. шомпол. Эркинжон кичик 
уста, Станокда бирпасда Беҳи шохидан атай 




Силлиқ қилиб сумбадай, Бувига қилар ҳасса. 
Қ. Муҳаммадий, Одам-олам қўшиғи. Сешан- 
баликларнинг қуроллари эски тарзда ясалган 
милтиқлар бўлиб, ўқ ва дорилари оғзидан 
солинар ва сумба билан жойланарди. С. Ай- 
ний, Эсдаликлар. 

2 тех. Тешик тешиш ёки белги солиш 
учун хизмат қиладиган, учи найза пўлат 
асбоб. 

СУМБАТ Ташқи кўриниш; қад-қомат. 
Сумбати келишган йигит. ^Дарҳақиқат, қиз 
тўлишган — қарғашойи кенг кўйлаги ҳам 
унинг етилган сумбатини кўздан яширолмас 
эди. Ш. Холмирзаев, Оғир тош кўчса. Сум- 
батинг келишган, эй барно йигит, Ҳорманг, 
харидорим, қайдин бўласиз? «Тоҳир ва Зуҳра». 

СУМБУЛ с. т. Сунбул. Шўр ерда сумбул 
унмас. Мақол. н Сумбул ҳам, наргис ҳам, 
ғунча ҳам, гул ҳам Атлас кийган қизда бўл- 
миш жамулжам. Уйғун, Тонг қўшиғи. 

Сумбул соч Сунбул каби узун ва чирой- 
ли соч. У ҳозир мана шу янгасининг илгари 
қиқир-қиқир куладиган, сумбул сочлари та- 
қимига тушган гўзал бир қиз бўлганига 
ишонмаётгандек эди. «Ёшлик». 

СУМБУЛА с. т. Сунбула. Асадда оралаб 
е, Сумбулада саралаб е. «Қанотли сўзлар». 
Сумбула сувидай тиниқ манглай тер Мар- 
варид доналар бўлди оқибат. Ғ. Ғулом, Тан- 
ланган асарлар. 

СУМБУЛСОЧ бот. Соя-салқин жой- 
ларда, сув сирқиб турадиган унгурларда, бу- 
лоқлар атрофида ўсадиган кўп йиллик ман- 
зарали ўт. 

СУМКА \р. сума, сумка — тўрва, хур- 
жун] Flapca солиб кўтариб юриладиган, 
чарм, мато ва ш.к. дан ясалган буюм. Чарм 
сумка. Почталъон сумкаси. н Тамара қўли- 
га сумкасини олиб, нон харид қилиш баҳо- 
насида биринчи қаватга тушди. «Ёшлик». 
Ёрдамчилар машинадан тушиб, қўлларидаги 
сумкаю сеткаларини яккаю ягона балхи 
тутнинг шохига илиб қўйишди. Н. Аминов, 
Қаҳқаҳа. 

СУММА [лот. summa — якун, умумий 
миқдор] Бир миқдор пул, маблағ. Нафақа- 
лар суммаси йилдан-йилга ошмоқда. н Яқин- 
да поччам катта сумма зарур бўлиб қолгани- 
ни сўз орасида қистириб ўтди. Ойбек, Тан- 
ланган асарлар. 

СУНБУЛ [а. — бошоқ] Пиёзгулли- 

лар оиласига мансуб, лола баргига ўхшаш 


узун баргли ўтсимон манзарали ўсимлик ва 
унинг ғуж бўлиб очиладиган хушбуй, чи- 
ройли гули. Сен чиндан ҳам гўзалсан, Лаб- 
ларинг ол, қирмизи.. Сочларингга сунбул банд, 
Кўзларинг тонг юлдузи. А. Орипов, Йиллар 
армони. Отабек сунбул исли сочлардан руҳ 
олар, Кумуш гўё унинг бағрига сингиб кетган 
эди. А. Қодирий, Ўтган кунлар. 

Сув сунбул(и) Сочдек узун-узун пояли 
ва жуда нозик баргли папоротник. 

СУНБУЛА [а. — бошоқ; бурж но- 

ми] 1 (С — катта) астр. Ўн икки буржнинг 
бири, Асад ва Мезон буржлари ўртасида 
жойлашган (қ. бурж). 

2 Шамсия йил ҳисобида олтинчи ойнинг 
номи (22 август — 21 сентябрь даврига тўгри 
келади). Сунбулада сув совийди. Мақол. н 
Ташқаридаги шох баргларининг сунбула 
шабадаси билан шивирлашаётгани эшитила 
бошлади. Қ. Кенжа, Нотаниш гул. Тиниб борар 
ариқлар, Буғдой тўла сариқлар, Чарс бедовлар 
ориқлар, Ҳай-ҳай, жоним сунбула!. М. 
Қўшмоқов, Али Қамбар. 

Сунбуланинг сувини ичган экин Куз 
сувини ичган экин (бундай экин ҳосили 
қишда яхши сақланади, дейдилар). 

СУНДИРМОҚ: бўйин сундирмоқ айн. 
бўйсундирмоқ. 

СУНМОҚ эск. кам қўлл. Тутмоқ; узатмоқ. 
-Агар йўқ деганингизда, бошингиздан қуйиб 
юборар эдим, — деди новчадан келган бир 
йигит.. унга [паҳлавонга] май косасини сунар 
экан. М. Осим, Сеҳрли сўз. Ичига шабнам 
йиғилган лолақизғалдоқлар унга [капалакгулга] 
майи ноб сунар эдилар. М. Осим, Карвон 
йўлларида. 

Бўйин сунмоқ айн. бўйсунмоқ. Номардлар- 
га асло сунма бўйнингни, Пуч ёнғоққа тўл- 
диради қўйнингни. Мақол. 

СУННА [а. aI^ — одат, анъана, хатти- 
ҳаракат тарзи; қонун] дин. Исломда мусул- 
монлар учун ибрат ҳисобланган Муҳаммад 
пайғамбарнинг сўзлари, амаллари, хатти- 
ҳаракатлари. Сунна исломда Куръондан кейин- 
ги, уни тўлдирувчи манба, ислом илоҳиёти ва 
шариатнинг иккинчи асоси сифатида эъти- 
роф этилган. «ЎзМЭ». 

СУННАТ [а. .v. ... | 1 дин. Ҳадисларда тар- 
ғиб этилган, ибодатда ҳам, муомалада ҳам 
қўлланувчи амал. Ўғил болани хатна қилиш, 
уйланиб оила қуриш, фарзандларга яхши исм 
қўйиш суннат амамаридан саналади. «ЎзМЭ». 

Ортиқча молу дунёсидан хайру эҳсон қила- 
диган ва суннатга амал қилиб, бидъатларга 
ўтиб кетмаган кишиларга қандай яхши!« Фан 
ва турмуш». 

Суннат тўйи Ўғил тўйи, хатна тўйи. Ҳиз 
чиқарадиган, ўғил уйлантирадиган, суннат 
тўйи қиладиган хотинлар ўз тўйларини Ўзбек 
ойим кенгашидан ташқари жўната олмас 
эдилар. А. Қодирий, Ўтган кунлар. Ҳам фарз, 
ҳам суннат айн. ҳам фарз, ҳам қарз қ. қарз 2. 
-Ҳизим, — деди Эрназар ака соқолини ўйчан 
силаб, — ўтган сафар жуда маъқул гап айт- 
дингиз. Ўйлаб қарасам, ерни яхлитлаш ҳам 
фарз, ҳам суннат экан. И. Раҳим, Ихлос. 

3 Суннат (эркаклар исми). 

СУННИИ [а. JL, — суннага амал қи- 
лувчи] қ. суннийлар. 

СУННИЙЛАР дин. Қуръондан ташқари 
сунна(т)ни ҳам имон-эътиқод манбаи деб 
тан олувчи мусулмонлар; таққосланг: шиа- 
лар. 

СУННИЙЛИК [«сунна» с. дан] дин. 1 Ис- 
лом динидаги икки асосий йўналиш (маз- 
ҳаб)дан бири ва энг кенг тарқалгани. 

2 Сунний мазҳаби. 

СУНЪИЙ [а. »: — ясама, ишланган; 

табиий эмас] 1 Бирор усул билан табиийга 
ўхшатиб ясалган, тайёрланган, юзага кел- 
тирилган. Сунъий каучук. Сунъий тола. Сунъ- 
ий буйрак. Ернинг сунъий йўлдоши. н Эн- 
диликда жаҳондаги энг йирик стадионларда- 
ги югуриш йўлкалари сунъий қопламалар би- 
лан ишланмоқда. «Фан ва турмуш». Котиба- 
нинг кўкка бўялган қовоқлари, ҳар бири ти- 
кандай ажралиб турган сунъий киприклари 
пирпиради. С. Нуров, Майсаларни аёз ур- 
майди. 

2 Табиий бўлмаган йўл билан амалга 
ошириладиган; нотабиий. Сунъий ёритиш. 
Сунъий суғориш. н Уни дарҳол дераза ёнига 
яқинроқ келтиришиб, сунъий нафас олди- 
ришди. «Ёшлик». Сунъий ишлов берилган, 
аёллар зийнати ҳисобланган олмос «брил- 
лиант» деб аталади. «Фан ва турмуш». 

3 кўчма Ясама, сохта, ёлғондакам; но- 
самимий. Сунъий табассум. Сунъий хотир- 
жамлик. н Куёв олдин манзират қилиб кўрди. 
Лекин сўзлари анча сунъий чиқаётганини ўзи 
ҳам сезди шекилли, миннатдорчилик билдириб 
қўя қолди. С. Анорбоев, Оқсой. Очил ўзини 
вазмин тутиб, табиий муомала қилган сари, 


Замира ўнғайсизланар, сунъий равишда босиқ 
бўлишга уринарди. П. Қодиров, Уч илдиз. 

СУНЪИЙЛИК Ясамалик, сохталик, 
табиий эмаслик. Материалнинг табиийлиги 
ёки сунъийлигини аниқламоқ. Кулгининг сунъ- 
ийлиги. н Илтифот кўрсатиш меъёридан 
ошса, бачканалик ёки сунъийликка ўхшаб 
қолади. Газетадан. 

СУПА [а. — тошдан қилинган дўнг, 

тош ўриндиқ, токча; айвон, шийпон] 1 
Ҳовли, боғ ва умуман очиқ ерда ўтириш, 
ётиш-туриш учун тупроқдан чорбурчак 
шаклида кўтариб қурилган жой. Баланд су- 
па. Супа қурмоқ. Супага жой қилмоқ. н 
-Уйга кириб ўтирмайлик, супага жой қилиб 
қўя қолинг, девкор, — деди кўринишидан оғзи 
катталиги ҳам билинмайдиган меҳмон дў- 
рилдоқ товушда. «Ёшлик». Ҳовуз атрофидаги 
супа дид билан безатилган. «Гулдаста». 

Шоҳ супа айн. шосупа. 

2 Умуман, чорбурчак шаклидаги, ердан 
баланд жой ёки қурилма. Ҳайкал ўрнатилган 
супа. 

СУПАТОҒ геогр. Усти супага ўхшаш 
текис, ёнлари тик тоғ. 

СУПАЧА 1 Кичкина супа. Супачада ух- 
лар эркак ва аёл, Ёғоч бешик ўрталарида. М. 
Юсуф, Уйқудаги қиз. Тоғасиникига келган 
куни кечқурун боғдаги супачада ётар, қуш- 
ларнинг сайрашига қулоқ соларди. М. Осим, 
Карвон йўлларида. 

2 Супа шаклидаги кичикроқ, ердан ба- 
ланд жой ёки қурилма. Ҳайкал супачаси. 

СУПЕР- [лот. super — юқорида, устида] 
Байналмилал ўзлашма қўшма сўзларнинг 
биринчи қисми бўлиб, «олий сифатли, юқо- 
ри даражали», «бош, асосий» ва «устида, 
юқорида жойлашган» деган маъноларни 
билдиради, мас., супермаркет, суперфосфат. 

СУПЕРМАРКЕТ [ингл. supermarket < 
супер.. + ингл. market — бозор; сотиш, пул- 
лаш] Турли хил озиқ-овқат ва саноат маҳ- 
сулотлари сотиладиган катта дўкон. Ҳуйи 
Чирчиқ туман марказида тумандаги илк 
супермаркет ўз эшикларини очди. Газетадан. 

СУПЕРОҒИР: супероғир вазн спрт. 
Боксда энг оғир вазнли (ўйинчи). Супер- 
оғир вазнда ўзбекистонлик боксчи Р. Чага- 
евнинг кейинги рақиби маълум бўлди. Газе- 
тадан. 

СУПЕРФОСФАТ [супер + фосфат] 
Апатит ва фосфоритларни олтингугурт 




кислотаси билан ишлаб ҳосил қилинадиган 
юқори сифатли фосфорли ўғит. Донадор 
суперфосфат. Суперфосфат заводи. 

СУПРА [а. bjJCL-UJ — сафар озуқаси (овқа- 
ти); тушлик дастурхон, суфра] Хамир ёйиш, 
нон ясаш учун мўлжалланган, одатда ош- 
ланган теридан қилинадиган дастурхонси- 
мон рўзгор буюми. Тери супра. Ҳар супра- 
нинг нони бор. Мақол. н Раҳбархон қўлида- 
ги ўқлоғини супрага дўқ этиб урди. Ў. Ус- 
монов, Қисмат. - Вой, ўла-ай! — деди Буви- 
ражаб супрани очиб. «Ёшлик». Мезбонлар қўй 
терисидан қилинган супраларда.. пиширилган 
гўшт келтира бошладилар. М. Осим, Карвон 
йўлларида. 

Номи (ёки оти) улуғ, супраси қуруқ 

Номига яраша қўли, дастурхони очиқ бўл- 
маган, мартабасига мувофиқ иш тута ол- 
майдиган одам ҳақида айтиладиган ибора. 
Биладики, [Севаргул] кўк диплом билан инс- 
титутда қололмайди, мабодо унинг шаро- 
фати туфайлидан қолдирилганда ҳам, оти 
улуғ, супраси қуруқ юраверади. Н. Қиличев, 
Чиғириқ. Қулоқ супраси анат. Қулоқнинг 
товуш тутувчи ташқи тоғай қисми. Султон 
тандирчи — қотма, кўк кўзлари ҳорғин ва 
хаёлчан.. бармоқлари, ҳатто қулоқ супра- 
ларини майин жун босган калта соқолли чол. 
«Ёшлик». 

СУПРАҚОҚЦИ 1 Катта зиёфат, тўй ва 
ш.к. дан кейин қолган нарсалар билан ки- 
чик доирадаги яқин кишиларни меҳмон 
қилиш ва шундай меҳмондорчиликнинг ўзи. 

2 кўчма Энг кичик, кенжа (фарзанд 
ҳақида). Мўминбой — унинг супрақоқдиси, 
элликка кирганда кўрган фарзанди. «Ёшлик». 

СУПТА Жуссаси унча катта бўлмаган, 
хипчадан келган; бежирим. Супта аёл. н 
[Хуррам:] Чуқурни хушруй қилиб қазинг. Қиз- 
нинг бетидай супта бўлсин. «Ёшлик». 

СУПУРГИ 1 Супуриш-сидириш, тоза- 
лаш учун бурган, шувоқ, маккасупурги ва 
ш.к. дан дасталаб боғлаб ясаладиган рўзғор 
буюми. Шувоқ супурги. Чўлтоқ супурги. н 
У тахмондаги, шифтлардаги исларни супур- 
ги билан олиб, полни икки қайта ювди. Мир- 
муҳсин, Умид. Янги супургини ишлатишдан 
олдин совунли қайноқ сувда ҳўллаб олсангиз, 
кўпга чидайди. «Саодат». 

Хотин (ёки хотинак) супурги Банди қис- 
қа, одатда уй супуриладиган супурги. Эр- 
как супурги Банди узун супурги. Чол ғира- 


ширада уйдан чиқарди. Қўлида кетмон со- 
пидек узун сопли эркак супурги, челак. Ў. 
Умарбеков, Дутор. Қоровул супурги Узун 
ёғоч дастали катта супурги. 

2 бот. Чўл, қирда ўсадиган сершох, уруғи 
заҳарли бир йиллик ўсимлик. 

3 айн. маккасупурги. 

Супурги пули тар. Эски мактабларда 
болалардан уларни ўқитганлик учун оли- 
надиган солиқларнинг бир тури. Юмшоқ 
(ёки мулойим) супурги Муомаласи юмшоқ, 
мулойим, аммо ўзи қаттиқ ёки қув одам 
ҳақида. [Алижон] Учрашганда шундай муло- 
йим супурги бўлиб кетадики, унча-мунча одам 
лақ этиб учиб, бундан яхши йигит бўлмаса 
керак, деб ўйлайди. Ҳ. Нуъмон, Фасллар. 
Қўли косов, сочи супурги Ҳамма уй-рўзғор 
ишларини ва б. оғир юмушлар, топши- 
риқларни хизматкордек бажарувчи одам 
ҳақида. Сизни деб қўлим косов, сочим супур- 
ги бўлса-ю, ҳали сиздан келган гап шуми? А. 
Муҳиддин, Давлат қораловчиси. 

СУПУРГИЧИ Супурги боғлаб сотувчи 
киши. Мана Барат супургичи! Бозордан 
супургисини чақа қила олмай, яна орқалаб 
қайтаётир. Ойбек, Танланган асарлар. 

СУПУРИБ-СИДИРМОҚ Супуриб, гард 
қолдирмай тозалаб олмоқ. Ўзи супуриб- 
сидириб, супада чордана қуради. Тиззалари 
орасига патила-патила эчки юнгларини уяди. 
Чувий бошлайди. «Ёшлик». Ҳамма ёқни 
супуриб-сидириб, ёғ тушса ялагудай қилиб, 
Ҳожи бобонинг чиқишига мунтазир бўлиб 
турдик. Ғ. Ғулом, Шум бола. 

СУПУРИҒ1ДИ 1 Супурганда тўпланган 
ахлат. Супуриндиларни ерга тўплаб ёқмоқ. н 
Бу ерга ёзда супуринди, қишда қор ташлай- 
дилар. Ойдин, Ҳазил эмиш. 

2 кўчма нафр. Одамгарчилигини йўқотиб, 
кишилардан ажралиб қолган, маиший ёки 
мафкуравий жиҳатдан тубан киши. 

СУПУРМОҚ 1 Супурги билан чанг- 
тўзон, ахлат ва ш.к. дан тозаламоқ, ахлат ва 
ш.к. нарсаларни сидириб олмоқ, тўпламоқ. 
Уй супурмоқ. Ҳовли супурмоқ. Янги супурги 
тоза супурар. Мақол. н Ўнлаб фаррошлар 
ҳафсала билан ер супурган, мешкобчилар 
этакларини белбоққа қистириб, сув сепган.. 
С. Сиёев, Аваз. 

2 кўчма Таг-томири билан сидириб, ора- 
дан кўтармоқ, сурмоқ. Юлғичларни орамиз- 
дан супуриб ташлаш керак. 




3 кўчма Йўқ қилмоқ, йўқотмоқ, барҳам 
бермоқ. Гул боғларга еллар кўклам нафасини 
уфурди. Ердан қору мовий кўкдан булутларни 
супурди. Э. Воҳидов. 

Ер супурмоқ Этаги ерга тегиб судралмоқ. 
Ўлмас этаклари билан ер супурганча, унга 
эргашди. «Ёшлик». 

СУР I Дудлаб ёки осиб қўйиб қуритил- 
ган, қоқланган. Сур гўиип. Сур балиқ. н 
Қозоқ қизи тутган қимиз, қалбидек соф, 
Эсдан чиқмас сур қазининг тўғрамчаси. С. 
Абдулла. -Бу ану кунги сур гўшт, — деди Но- 
зик кампир гуноҳини енгиллатадиган важ 
топилганидан қувониб. «Ёшлик». 

СУР II Без, сурбет. Сур одам. н Нигора- 
нинг кўз олдига Ёқутойимнинг тухумдай 
тиғиз гавдасию пардоз-андоз қилган сур ба- 
шараси келди. С. Анорбоев, Оқсой. 

СУР III [ф. — қирмизи, қи- 

зил, қизғиш] 1 от Тўқ кулранг, тилларанг 
қоракўл. Лолаларнинг унар жойи қир бўлур, 
Қоракўлнинг кўркам тури сур бўлур. Я. Қур- 
бон. Эшик зинапоясида сур қалпоқ кийиб, 
қизил астарли чакмонининг барини кумуш 
камарига қистириб олган киши кўринди. 
«Шарқ юлдузи». 

2 сфт. Тўқ кулранг тусдаги; сурранг. Сур 
қоракўл тери. н Бутхонанинг сур деворига 
Ҳар ўткинчи бир сатр битмиш. Миртемир, 
Асарлар. 

СУР IV шв. Салобат. Умрида ҳали бирор 
марта ҳайфсан олмаган, беозор Саидхонни 
прокурорнинг сури босиб қолди. Ш. Тошматов, 
Тонгдаги кўланка. Дуруст, ўзим ёлғиз бўл- 
ганда дадил айта бераман-ку! Лекин ўша.. 
учраган вақтда.. баччағарнинг сури босиб 
қолади, дейман. Ҳамза, Танлаган асарлар. 

СУР V [а. — шох, мугуз; карнай] 

дин. Қуръонда айтилишича, қиёмат куни 
Исрофил фаришта томонидан чалинадиган, 
шох (мугуз)дан ишланган карнай. 

СУРА [а. »jj^] (у — чўзиқ) Қуръоннинг 
114 бобидан ҳар бири. ‘Бақара” сураси. н 
Баъзи сураларнинг номи суранинг бошида кел- 
ган сўздан олинган. «ЎзМЭ». Бу «Ҳаж» сураси 
Мадинада нозил қилинган бўлиб, етмиш сак- 
киз оятдан иборатдир. «Шарқ юлдузи». 

СУРАЙЁ [а. Cjj | 1 (С — катта ) астр. 
Савр юлдузлар туркумидаги бир гуруҳ юл- 
дузлар номи. Бир оқшом, ой тўлган, елўйнар 
то баланд Сурайё зангори. У. Носир, Юрак. 

2 эск. Маъшуқа, ўйнаш. 


3 Сурайё (хотин-қизлар исми). 

СУРАЛАЙ: суралай ғоз Ғозсимонлар 
туркумининг ўрдаклар кичик оиласига ман- 
суб кўл қуши; шомруқ. 

СУРАТ [а. cjjjjuz, — кўриниш, тимсол; 
тасвир, тасаввур; фоторасм; шакл, нусха] 
(у — чўзиқ) 1 Рассом томонидан чизилган 
тасвир, расм. Сурат солмоқ. н Тунги боғ- 
лар суратга ўхшар, Ҳар бир чизиқ аниқ ва 
қора. Кундузи у мен каби яшар, Тунда — 
қотиб қолган хотира. X. Даврон, Болалик- 
нинг овози. Шоирлар сурати турибди қа- 
тор, Мана бу — Лермонтов, мана бу — Фур- 
қат. А. Орипов, Йиллар армони. 

2 Босма тасвир, китоб, журнал ва ш. к. 
да босилган расм, иллюстрация. Суратлар 
билан безатилган китоб. н Абдурасул ўқиш- 
ни билмаса ҳам, китобларни иштиёқ билан 
варақлай бошлади ва баъзи бир суратларга 
тикилди. П. Турсун, Ўқитувчи. 

3 Фотографик тасвир, фоторасм. Сурат 
олдирмоқ. Суратга олмоқ. Суратга тушмоқ. 
н Жамолзода Гулгинага қараб турди-да, 
ички завқ ила Ботирга деди: -Ҳара, Ботир, 
Гулгинахоним оҳу ила сўзлашяпти.. Таассуф- 
ки, фотоаппаратимиз йўқ, суратга олсак 
бўларди. «Ёшлик». Ёнаётган бағрини қандай 
қилиб совитса экан?! Ҳеч совитиб бўлмай- 
ди! Девордан Ҳафизанинг суратини олиб, бур- 
даласинми? Мирмуҳсин, Умид. 

4 Ташқи қиёфа, кўриниш; сиймо. Уйқу- 
сиз кечаларда Суратинг кўз олдимда. Мир- 
темир, Асарлар. Муқбил бир қаландар сура- 
тига кириб, сафарга чиқибди. «Эртаклар». 

Сурати одам Ташқи кўринишигина одам, 
лекин эзилган, ҳолсиз ёки инсонийлигини 
йўқотган, разил. Бузилдим, одамгарчилигим 
қолмади, суратим одам, бойвачча ака, мен- 
дан ҳайвон яхши, Ойбек, Танланган асар- 
лар. Сурати қолмоқ Касаллик, қўрқув ёки 
руҳий азобдан озиб-тўзиб кетмоқ. Ортиқча 
меҳр қўйганиданми, ўғлининг саратондаги 
чақмоқдек ногоҳ қамалиб қолишидан Оҳис- 
тахон шунақа қўрқиб кетдики, икки-уч кун- 
да сурати қолди. Шуҳрат, Умр поғоналари. 

5 (ў.-п. к. шаклида) Қўшма равиш тар- 
кибида келади. Шошилинч суратда. Расмий 
суратда. Мунтазам суратда. 

6 мат. Оддий касрда чизиқ устидаги сон. 
Сурат ва махраж. 

Баайни (ёки худци) сурат Жуда чирой- 
ли, жуда гўзал. Баайни сурат: киши ҳам бун- 







дай бежирим бўлар экан. А. Қодирий, Меҳ- 
робдан чаён. Сурат бўлиб (қотиб) қолмоқ 
Ҳайратда қолмоқ, ҳанг-манг бўлмоқ. Зулук- 
хон Норқўзининг турган ерида сурат бўлиб 
қолганини, йигитнинг қалби қўрқувга тўл- 
ганини фаҳмлади. Ҳ. Ғулом, Сенга интила- 
ман. Шу пайт бир ҳодиса рўй берди-ю, бо- 
лаларнинг ҳаммаси сурат бўлиб қотиб қо- 
лишди. О. Акрамхўжаев, Кониютнинг сири. 

СУРАТКАШ \а. + ф. — сурат 

чизувчи, расмга олувчи] 1 с. т. Сурат чизув- 
чи, сурат солувчи; рассом. Сураткаш чиз- 
ган манзара. 

2 айн. фотограф. Новча сураткаш чигирт- 
кадай дам у ёққа, дам бу ёққа сакраганича, 
тинмай фотоаппаратини чиқиллатарди. 
«Ёшлик». Эшик оғзида рўйхатга олаётган 
қизларга юзландик. Ҳисобдан ўтиб, энди зал- 
га қараб юрган ҳам эдикки, нақ пешонамизда 
сураткашларнинг чироғи икки марта ярқ эт- 
ди. М. М. Дўст, Лолазор. 

СУРАТКАШЛИК Сурат чизиш ёки су- 
рат олиш билан шуғулланиш; сураткаш 
касби. Сураткашлик қилмоқ. 

СУРАТЛАНМОҚ кам қўлл. айн. гавда- 
ланмоқ. 

СУРАТЛИ 1 Сурати, суратлари бўлган; 
суратлар билан безатилган. Суратли журнал. 
н Мен суратли китобни яхши кўраман. 
Мирмуҳсин, Умид. 

2 поэт. Бирор кўринишга эга бўлган, 
кўринишидаги, қиёфасидаги. Ҳараса, Юсуф 
талъатли, Искандар савлатли, Рустам жа- 
садли, ажаб суратли бир йигит ёнбошлаб 
ётибди. «Маликаи айёр». Малойик суратли, 
гул юзли дилбар, Ростин дегин, дилбар, қайдин 
бўласан? «Маликаи айёр». 

СУРАТХОНА [сурат + хона] эск. 1 Фото- 
сурат олинадиган ишхона, фотография. 

2 Расмлар музейи, галереяси. 

СУРАТЧИ с. т. 1 айн. рассом. Суратчи 
чизган портрет. 

2 айн. фотограф. Бизнинг суратчимиз яна 
сурат олди. Хотин бундан жуда хурсанд бўл- 
ди. Ҳ. Олимжон, Танлаган асарлар. 

СУРБЕТ Гап таъсир қилмайдиган; сур, 
безбет. Сурбет одам. н Баширжон енгил на- 
фас олиб: «Уф, хайрият! — деди ва: -Жуда 
исқирт, сурбет чол-да! — дея қўшиб қўйди. Н. 
Аминов, Ёлғончи фаришталар. Тоғай унинг 
баишрасига тикилиб тураркан, кўнглида шу 
истакни туйди: қани энди бу сурбетни қўли 


толгунча қамчин билан саваласа, отга топ- 
татса.. «Ёшлик». 

СУРБЕТЛАРЧА рвш. Сурбет одамлардек, 
сурбет одамларга хос равишда гапга парво 
қилмай. -Энди хотинимиз ўқимаган хотин, — 
сурбетларча илжайди Обидов. С. Зуннунова, 
Олов. Бир ёқда Тўйчининг сурбетларча зуғум 
қилиши, бир ёқда тийинлаб тўпланган икки 
мингдан ажраб қолаётгани Рисолат холани 
ўртаб юборди. А. Кўчимов, Ҳалқа. 

СУРБЕТЛАШМОҚ Сурбет, безбет бў- 
либ бормоқ. 

СУРБЕТЛИК Сур, безбет бўлишлик; 
сурбет эканлик. Унинг сурбетлиги мени ган- 
гитиб қўйди. «Ёшлик». 

2 Сурбет одамларга хос иш, хатти-ҳара- 
кат, қилиқ. Ҳоравой ака ҳеч қандай савол- 
жавобсиз ичкарига кириб, сурбетлик билан 
салом берди. К. Яшин, Ҳамза. Лекин билинг, 
бунақа сурбетлик билан.. ҳеч қачон косангиз 
оқармайди. «Ёшлик». 

СУРГАМОҚ айн. судрамоқ. Маматнинг 
катта ўғли аёлнинг қўлидан косовни тортиб 
олиб, сўкина-сўкина, уни четга сургади. «Ёш- 
лик». Эти сўнгакларидан ажралиб кетаёт- 
гандек, бесўнақай гавдасини аранг кўтар- 
ганча, тегирмон бўйлаб оёқларини сургаб 
босарди. «Афсунгарлар туҳфаси». 

СУРГИ I Ични юмшатадиган, суради- 
ган дори-дармон. Сурги ичмоқ. Сурги дори. н 
Тузли сургилар мунтазам ишлатилганда, улар 
ичакни таъсирлантириши натижасида ичак 
шиллиқ пардаси яллиғланиши мумкин. «ЎзМЭ». 

СУРГИ II шв. Юз-қўл артадиган сочиқ, 
лунги. 

СУРГУН эск. 1 Давлат органларининг 
қарори ёки суд ҳукми билан жазо тариқасида 
бошқа бир ерда яшаш учун мажбурий 
равишда кўчириш; бадарға. Сургун қилмоқ. 
Сургунга юбормоқ. н Сал норозилик қилиб, 
ишдан бўйин бурганларнинг боши балога қо- 
лар, бундайларга сургун, бадарға доимо таҳ- 
дид солиб турарди. К. Яшин, Ҳамза. Бош 
вазир Исфандиёрни тахтдан тушириш йўли- 
ни ўйлаб, уйи томон борар, хон эса Ислом- 
хўжани сургун қилиш ё қатл этиш режасини 
туза бошлаган эди. С. Сиёев, Аваз. 

2 Шундай жазога маҳкум этилган киши- 
лар бадарға қилинадиган жой ва у ердаги 
ҳаёт. Бир ўқитувчи рус аёл ҳам сургун қилин- 
ган экан. У сургундаги саводсизларни ўқита 




бошлади. П. Турсун, Ўқитувчи. Сургунда қон 
ютган йилларни айтиб, Дер экан: -Эсимда: 
бир вақтлар йироқ Юртда бошимизга туш- 
ганди фироқ. М. Шайхзода. 

СУРДОЛОГ [лот. surdus — кар + лот. 
logos — сўз, тушунча; таълимот] Кар ёки 
заиф эшитувчи болаларни ўқитувчи педа- 
гог. Малакали сурдолог тарбиячи ва ўқитув- 
чилар Б. Исмоилова, Д. Ражабовалар бола- 
лар билан эринмай шуғулланиишди. Газетадан. 

СУРДОПЕДАГОГИКА [лот. surdus — кар 
+ педагогика] Дефектологиянинг кар ёки 
заиф эшитувчи болаларни ўқитиш ва тар- 
биялаш жараёнларини ўрганувчи тармоғи. 
Сурдопедагогика отоларингология, акустика, 
логопедия, умумий педагогика, тилшунослик, 
психология, физиология билан узвий боғлиқ. 
«ЎзМЭ». 

СУРИК [қад. р. сурикъ — қизил бўёқ < 
юн. surikon — сурия бўёғи] 1 Таркибида кўр- 
ғошин оксид ёки темир оксид бўлган, 
техникада ва лоқ-бўёқ санотида қўллана- 
диган минерал. 

2 Шундай минералдан тайёрланган қиз- 
ғиш-зарғалдоқ ёки қизғиш-жигарранг бўёқ. 

СУРИЛМА 1 У ён-бу ён суриладиган; 
сурма. Сурилма қопқоқ. 

2 геол. Тоғ жинсларининг гравитация 
жараёнлари таъсирида ёнбағир бўйлаб пастга 
томон силжиши. Ётиқ сурилма. Тик сурилма. 
н Қизилжарга соҳиллардан сурилмалар кўп 
тушган, қанчалаб арчаларнинг илдизлари очилиб 
ётар.. эди. Ш. Холмирзаев, Сайланма. 

СУРИЛМОҚ 1 Сурмоқ фл. ўзл. ва мажҳ. 
н. Орқа қаторда ўтирган кексароқ бир рус, 
скамейка четига сурилиб, Икромжонга ёни- 
дан жой кўрсатди. С. Аҳмад, Уфқ. Уларни 
[лолаларни] ердан кавлаб олиш жуда осон. 
Кавланмайди ҳам, шунчаки тупроқ четга 
сурилса бас, ҳар лола тупи сопол туваги билан 
очилиб қолади. М. М. Дўст, Лолазор. Кечга 
бориб хон: «Ғолиблар шарафига.. зиёфат 
берилсин», деб фармон берди. Тонготар базм 
бўлиб, кайф-сафо сурилди. Ж. Шарипов, 
Хоразм. 

2 Иши орқага кетиб пастлашмоқ, қатор- 
дан, сафдан чиқмоқ. Бечора, иши юришмай, 
анча сурилиб қолибди. 

СУРИНМОҚ 1 Қоқилиб-суқилиб, тур- 
тиниб юрмоқ. От суринмай, йўл танимас. 
Мақол. н Нурбек сўқмоқ устида ётган 
тўнкага суриниб йиқилди. Кафтию юзи, 


тиззалари сидирилди. «Ёшлик». Лоилоҳа 
қудратингга, илоҳим, Йиқилсам, суринсам, 
пушти паноҳим. «Юсуф ва Аҳмад». 

2 Қийин аҳволга тушмоқ, қийинчилик 
билан кун кўрмоқ. Бўлар-бўлмас уринма, 
Oxupuda суринма. Мақол. н Биров ҳолинг 
не деб сўрармикан, деб умид қиламан. Якка- 
ланганингда, суринганингда бу жуда билина- 
du. «Ёшлик». Мудҳиш шарпалардек суринган 
халқнинг Оҳу фиғонлари тутун ё ғубор. Ғ. 
Ғулом, Танлаган асарлар. 

СУРИ ТИ 1 Сурмоқ фл. ҳар. н. Нарсаларни 
у ёққа-бу ёққа суриш. Ишни олдинга суриш. 
Хаёл суриш. н -Жамоани орқага суришга, 
обрўйини тўкишга ҳеч қандай ҳаққингиз йўқ. 
— деди директор. Газетадан. 

2 фолък. Жанг, уруш. Оломондан нечаўлиб, 
Жуда қирғин суриш бўлди. «Фольклор». 

СУРИШМОҚ1 Сурмоқ фл. бирг. н. Умид 
билан бир ёстиққа бош қўйиб, нималарни орзу 
қилишмаганди. Кучоқлашиб, кўзгуга тикил- 
ганча, ширин ўйлар суришарди. «Ёшлик». 

2 Жанг қилмоқ, олишмоқ. Ҳасанхон шу 
майдонда урушиб, суришиб, олишиб, солиишб, 
урушмоқдан армони қолмади. Эргаш Жуман- 
булбул ўғли. 

3 с.т. Мириқиб шахмат ўйнамоқ, шахмат 
тахтасида жанг қилмоқ. Бироқ масаллиқ қо- 
зонга тушиб, улар беш-олти қўл эзилишиб 
шахмат суришди ҳамки, Зиёд муддаога ўт- 
масди — ёрила қолмасди. М. Мансуров, Ёмби. 

4 Ҳисоб-китоб қилиб, бир-бирига ўтган 
қарз ёки ҳақни тўлаб, орани очмоқ. -Дий- 
диёйингни қўй, — деди Зариф найза. — Ака- 
ука кейин суришиб кетаверасанлар. X. Сул- 
тонов, Бир оқшом эртаги. 

СУРИШТИРМОҚI Биридан бирига ёки 
у ён-бу ён сурмоқ. Харажатларни бир мод- 
дадан иккинчи моддага суриштириб қопла- 
моқ. Нарсаларни суриштириб, икки яшикка 
жой қилмоқ. 

СУРИШТИРМОҚ II Бутун тафсилоти 
билан билиб олиш, тагига етиш учун сў- 
роқлайвермоқ, сўраб-сўраб билмоқ, аниқ- 
ламоқ. Авлодни суриштирмоқ. Узумини е, 
боғини суриштирма. Мақол. н Суриштириб 
келса, ҳаммамиз бир томирданмиз. «Ёшлик». 
Кийимлари-да нақ рисоладагидек: бошдан- 
оёқ чет элники. Феълини суриштирсангиз, 
мисоли ўт-олов! «Ёшлик». 

Суриштирмай ёки суриштирмасдан 1) сў- 
роқлаб аниғини билмасдан, аниқламай-нет- 




май; 2) фарқига бормай, фарқ қилмай, ара- 
лашига. У овқатнинг яхиш-ёмонини суриш- 
тирмайди. 

СУРКАЛМОҚ 1 Суркамоқ фл. мажҳ. ва 
ўзл. н. Двворга суркалмоқ. н [Муҳсина хо- 
ним:] Ҳадеганда йиғлай олмайман, айниқса, 
кинода панд беради шу одатим, ноиложлик- 
дан дори суркалган рўмолчани кўзга сурта- 
ман. М. М. Дўст, Лолазор. Урғочи шер ҳеч 
қандай ҳужум қилмасдан, кўзидан ёшини 
тўкиб, ерга суркала-суркала келаверибди. 
«Эртаклар». 

2 Ёйилиб кетмоқ, ёйилиб, ифлос, доғ- 
дуғ бўлмоқ. Стол қимирлаб, хатим суркалиб 
кетди. 

3 кўчма салб. Хиралик билан суқилмоқ, 
ёпишмоқ, кимса атрофида ёки бирор дои- 
рада ўралашиб юрмоқ, пашшахўрда бўлмоқ. 
Мулла Мамасолиҳ Уста Бабудни ийдириш 
учун хушомадомуз бир оҳангда балчиқдай 
суюлиб, суркалиб давом этди. Н. Мақсудий, 
Лайлатулқадр. 

СУРКАМОҚ 1 Бирор нарса бетини, сир- 
тини бошқа нарса бетига, сиртига ишқамоқ, 
суйкамоқ. Товонини ғиштга суркаб ювмоқ. 

2 Бирор нарса бетига, сиртига юқади- 
ган ёки сингийдиган нарса бермоқ, сурт- 
моқ. Деворга бўр суркамоқ. Машинага мой 
суркамоқ. Ярага dopu суркамоқ. н [Унсин] 
Ичкари уйда ўтириб, маҳсиларга шон қоқа- 
ди, шондан туширади, пардозлайди, қора гул, 
лок суркайди. Ойбек, Танланган асарлар. 
Мели полвон Худойқулга яна имо қилди: -Қани, 
бармоғингни тўғрила, — деди ва.. бош бар- 
моғига сиёҳ суркади. П. Турсун, Ўқитувчи. 

СУРКАТМОҚ 1 Суркамоқ 2 фл. орт. н. 
Оёғига дори суркатмоқ. 

2 Ёйилтириб юбормоқ, ёйилтириб, иф- 
лос, доғ-дуғ қилмоқ. Хатни суркатиб юбо- 
рибди. 

СУРЛАМОҚ Осиб қўйиб қуритмоқ, қоқ 
қилмоқ, қоқламоқ. Гўшт сурламоқ. Балиқ 
сурламоқ. 

СУРЛИК Безбетлик, сурбетлик; шил- 
қимлик. Сурлик хўрлик келтирар. Мақол. 

СУРМА I 1 Менделеев даврий система- 
сининг V гуруҳига мансуб кимёвий элемент, 
кумушсимон оқ, мўрт металл. Сурма кони. 
Сурма рудаси. н Сурманинг алюминий, 
галлий, индий билан ҳосил қилган қотиш- 
малари яримўтказгичлар ишлаб чиқаришда 
қўлланади. «ЎзМЭ». 


2 Таркибида шу элемент бўлган қорам- 
тир пардоз бўёғи (қош, киприкларни бўяш 
учун ишлатиладн). Сурма қўймоқ. Кўзига 
сурма тортмоқ. Ўсма кетар — қош қолар, 
Сурма кетар — кўз қолар. Мақол. н Сало- 
матнинг сурма тортилган кўзлари ола-кула 
бўлиб кетди. X. Султонов, Бир оқшом эрта- 
ги. Юзлари худди олмадай таранг. Бир жуфт 
қуралай кўзи сурма босгандай қора, бир 
қараши биланоқ юрагимни така-пука қилиб 
ташлади. Ҳамза, Танланган асарлар. 

Сўқир кўзга сурма Номуносиб ёки беҳу- 
да иш қилган кишига нисбатан айтилади- 
ган ибора. Ўрмонжон кулди: -Сўқир кўзга 
сурма.. нима қиласизлар, нима қиласан ал- 
даб? А. Қаҳҳор, Кўшчинор чироқлари. 

СУРМА II Суриладиган, сурилма. Сурма 
қопқоқ. Столнинг сурма яшиги. 

СУРМАДОН Сурма солинадиган идиш. 
Бир кун сени кўтариб, қўшнимникига ўтдим. 
Уй эгаси ичкари ҳовлида экан, ташқарида 
сурмадон қўйилган эди. «Саодат». 

СУРМАЛИ 1 Таркибида сурма бўлган. 
Сурмали тоғ жинси. 

2 Сурма қўйилган ёки сурма қўйилган- 
дек қора. Кўйлаклари бурмали, Қошу кўзи 
сурмали Қайнопасига бир салом. «Қўшиқлар». 
[Баширжон] Ниҳоят, жувонни чироқ томон 
ўгириб, чўғдек ёнаётган сурмали кўзларига 
ютоқиб тикилди. Н. Аминов, Қаҳқаҳа. 

СУРМАРАНГ Тўқ симоби ранг, қорам- 
тир. Уфқдаги олачалпоқ булутлар қирмизи 
рангга кирди, денгиз қорайиб, сурмаранг тус 
ола боимади. «Ёшлик». Сурмаранг духоба дўппи 
кийган, кўса, олтмишларга борган жиккак 
киши электр плитада қайнаётган сувни 
кичкина рух чойнакчасига дамлаб олаётган 
эди. Ў. Усмонов, Қисмат. 

СУРМАЧЎП Сурма суртадиган махсус 
ингичка чўп. 

СУРМОҚ 1 Итариб, бир жойдан иккин- 
чи жойга кўчирмоқ; жилдирмоқ, силжит- 
моқ. Ориқ, кўзи ичига тортиб кетган, ияк- 
лари ингичка келин айвон тахмонидаги сан- 
диқни нари-бери сурар эди. «Саодат». 

Олдинга сурмоқ I) олд томонга сил- 
житмоқ; 2) кўчма олға бостирмоқ. Ишни ол- 
динга сурмоқ. Орқага сурмоқ қ. орқа. Акаси 
қисташини қўймабди, укаси эрта-индин, деб 
орқага суришини қўймабди. «Эртаклар». Сув 
сурмоқ Суғориш учун сувни бирор томонга 
йўналтирмоқ, йўналтириб олиб бормоқ. У 

[Йўлчи] ep ҳайдади, чопиқ чопди, сув сурди, 
далага гўнг ташиди. Ойбек, Танланган 
асарлар. Суриб бормоқ Куч билан сиқиб, 
босиб бориб, илгари ҳайдамоқ. Ҳайдар, ра- 
қибини суриб бораётиб, чалиниб йиқилиб 
тушди. И. Раҳим, Ихлос. Суриб кетмоқ 1) 
куч билан олиб, тортиб, судраб ёки эргаш- 
тириб кетмоқ. Тингловчи эса шу дарё юзидаги 
елканга ўхшайди. Сизларга кўчган хотиралар 
эса елканни суриб кетувчи шамолга ўхшайди.. 
А. Нурмуродов, Уруш бевалари; 2) олиб 
қочмоқ (от ҳақида). Саман ҳуркиб, келган 
томонига — Кўкоролга суриб кетди! Ҳ. На- 
зир, Сўнмас чақмоқлар; 3) кўчма фойда 
бермай, зарар келтирмоқ. Ҳаром пул суриб 
кетади. Суриб чиқармоқ Куч, тазйиқ билан 
сиқиб чиқармоқ. Қисм қоронғи тушгунча 
душманни олдинги окоплардан суриб чиқарди. 
А. Қаҳҳор, Олтин юлдуз. Четга сурмоқ 1) 
чет томонга силжитмоқ; 2) кўчма четга чи- 
қариб юбормоқ, четлатмоқ. 

2 Юрмоқ (шахмат ва шашка ўйинида). 
Пиёдани сурмоқ. Филни сурмоқ. 

3 Бирор томонга йўналтирмоқ, солмоқ. 
Лашкар сурмоқ. Карвон сурмоқ. н Ажаб, бунда 
нечун ёлғиз юради, Ким экан у, кечаси от 
суради? «Гулшанбоғ». Ғиротга мен аччиқ 
қамчи урайин, Ёв кетиндан шу кеча от 
сурайин. «Гулшанбоғ». 

4 с. т. Суртмоқ, суркамоқ. [Нафиса] Ик- 
ки қўли ёрилган, ҳадеб глицерин сурмоқ ҳам 
фойда бермасди. Мирмуҳсин, Қаҳрамоннома. 

5 Отлар билан қўшма феъл ясайди, мас., 
давр сурмоқ, кайф сурмоқ, хаёл сурмоқ, ҳукм 
сурмоқ. н У шилдираб оқаётган ариқ ичи- 
дан балиқчалар излаб, хаёл сураётган Ҳа- 
физага боқиб турарди. Мирмуҳсин, Умид. 
Уларни кузатиб турган она, қизининг энг 
ўйнаб-куладиган, аёллик, оналик бахтини 
сурадиган вақти ўқиш билан ўтаётганига 
ачинар.. эди. С. Нуров, Майсаларни аёз ур- 
майди. Боғда гулни тергин энди, Давру дав- 
рон сургин энди. «Гулнорпари». 

Насл (ёки суяк) сурмоқ Наслдан наслга 
ўтмоқ (бирор касаллик, ирсий ҳолат ва ш.к.). 
Тирноғи сурибди Янги тирноқчиқиб ва ўсиб, 
эски, зарарланган тирноқни туширибди. 
Умр сурмоқ Умр кўрмоқ, яшамоқ. Қалам 
сурмоқ айн. қалам тебратмоқ қ. тебратмоқ. 
Навоий улуғ форс шоирлари каби, шеърнинг 
ҳамма шаклларида қаламни жасур сурди. 
Ойбек, Навоий. 


СУРНАИ [ф. ^ — тўйда чалинади- 

ган най < — тўй, зиёфат + — най, 

сибизға] Тешикларини бармоқлар билан 
очиб-ёпиб, пуфлаб чалинадиган мусиқа ас- 
боби. Сурнай овози. Сурнай навоси. Сурнай 
чалмоқ. н Энди билдим, бир кун сенинг тў- 
йинг бўлиб, Сурнай йиғлар саҳаргача ўйин 
бўлиб. М. Юсуф, Уйқудаги қиз. Хоразм от- 
лиқ аскарлари карнай, сурнай, ноғора садо- 
лари остида душман билан чопқилаша бош- 
ладилар. М. Осим, Карвон йўлларида. Қир- 
қин қизлар қўлларига карнай-сурнай, чил- 
дирма, чанқовуз олиб, ҳар қайсиси бир нағма 
қилиб бораётир. «Маликаи айёр». 

Сурнайингни тортма Йиғи-сиғи қила- 
верма, йиғингни қўй. Сўк ошига сурнай кест. 
Арзимаган ишга ортиқча дабдаба, даранг- 
дурунг қилинган ҳолларда ишлатиладиган 
матал. 

СУРНАИЧИ Сурнай чалувчи одам. Ғат- 
ғат қилган карнайчи, Балога қолган сурнай- 
чи. Мақол. Қарға қақимчи экан, ғоз карнай- 
чи экан, ўрдак сурнайчи экан.. (эртакларнинг 
бошламасидан). 

СУРОБ: суроби тўғри бўлмоқ (ёки тор- 
тилмоқ) 1) ҳолдан тоймоқ, ҳол-жони қол- 
маслик. ..Турқингга бир қара, икки кунда 
суробинг тўғри бўп қопти-ю! «Ёшлик»; 2) 
адабини, таъзирини емоқ; бўлари бўлмоқ. 
Хўп, бу одамнинг бугун қўли узун. Эртага-чи? 
Эртага суроби тўғри бўлгач, бу думбул 
эркатой нима қилади? «Ёшлик». Суробини 
тўғриламоқ (ёки тортмоқ) 1) ҳолдан той- 
дирмоқ, жонини кўзига кўрсатмоқ; 2) ада- 
бини, таъзирини бермоқ, кунини кўзига 
кўрсатмоқ. [Турди ғилай:] Шошмай myp, 
сениям суробингни тўғрилаб қўядиган пайт 
келади. А. Кўчимов, Ҳалқа. 

СУРОН 1 Кучли шовқин, ғовур-ғувур, 
шов-шув. Бобур умрининг сўнгги йилларида 
саройдаги хушчақчақ сурон билан тўла базму 
томошалардан совиган эди. X. Султонов, Бир 
оқшом эртаги. Сурон тиниб, ҳамма яна 
жойига ўтириб бўлгач, Ошно ҳеч гап айт- 
магандай, воҳа раҳбарига юзланди-да, жўн- 
гина сўради.. М. М. Дўст, Лолазор. 

Сурон солмоқ (ёки кўтармоқ) Кучли шов- 
қин кўтармоқ, шовқин солмоқ, ғовур-ғу- 
вур қилмоқ. Кўпчилик дам урса, бўлади бў- 
рон, Саҳрога солади даҳшат ва сурон. А. 
Пўлат. Тракторлар сурон кўтариб, ер бағри- 
ни тилка-пора қилади. «Шарқ юлдузи». 






2 ҳарб. Қўшинларнинг жанг майдонида 
бир-бирига қарама-қарши турган ёки ҳужум 
вақтидаги аскарлар ҳайқириғи. 

3 кўчма Катта қийинчилик, азоб, ма- 
шаққат. Суронлар йўлимда турибди кутиб, 
Ўзинг қўлла энди мени, онажон. А. Орипов, 
Йиллар армони. Балки, ўз набиралари қу- 
чоғида осуда ҳаёт кечираётгандир ? Ҳар уруш 
суронлари ёдга тушганда, юракда бир оғриқ 
билан сизларни эслар ? «Шарқ юддузи». 

СУРОНЛИ 1 Шовқин -сурон, ғовур-ғу- 
вур билан тўлган; шовқинли. Суронли жанг- 
лар. н Никоҳ тўйи фавқулодда суронли ва 
тантанали бўлди. Ойбек, Танланган асар- 
лар. 

2 кўчма Дабдабали, бўронли. Суронли 
йиллар. 

СУРП Сидирға ип газлама ва ундан 
тикилган кийим. Оқ сурп. Қора сурп. Сурп 
яктак. н Корхонанинг 2-тўқув цехи жа- 
моаси ноябрь ойида 85200 метр хом сурп 
тўқиб, режа топшириқларини бажарди. 
Газетадан. Меҳмонлар кун оққанда келишди. 
Ҳаммаси силлиқ дазмолланган қора шим, енги 
калта оқ сурп кўйлак кийишган. С. Нуров, 
Нарвон. Майкачан, оқ сурп иштон.. кийган 
Аҳмад бригадир пайкалда ўт ўраётган эди. С. 
Нуров, Майсаларни аёз урмайди. 

Хом сурп айн. без II. 

СУРПА шв. айн. супра. 

СУРРА 1 Кенг ола-була йўлли маҳаллий 
нимшойи мато. Бир жўра сурра. Сурра тўн. 
н Адҳамбой маъракасидан кийган сурра 
пўшакни.. волидангиз ҳайф кўрди. А. Қоди- 
рий, Кичик асарлар. 

2 Шундай матодан тикилган тўн. Сурра 
тўн. 

СУРРАНГ айн. сур III 2. Сурранг ипак. н 
Бу кўчаларнинг тупроғи ҳам бошқа: йўл- 
каларга сурранг майда шлак тўкилибди, юр- 
ганда ғичир-ғичир қилади. А. Мухтор, Опа- 
сингиллар. 

СУРРОГАТ \лот. surrogatus — бошқаси- 
нинг ўрнига қўйилган] 1 Бирор нарсанинг 
ўрнида ишлатиладиган, лекин унинг ўрни- 
ни тўла боса олмайдиган, унинг хоссалари- 
гагина эга бўлган нарса. Озиқ-овқат сурро- 
гатлари. Сахарин — қанднинг суррогати. н 
Тўғри, на матнининг, на оҳангининг тайини 
йўқ, маза-матрасиз ашулалар, тақлид ва 
кўчирмакашликдан иборат суррогатлар ҳам 
камэмас. Газетадан. 


СУРСАТ эск. фольк. Ўлпон, солиқ. Учқур 
эдинг, қанотингдан қайрилдинг, Югурук бўл- 
санг, туёғингдан тайрилдинг, Биз овқатдан, 
сен сурсатдан айрилдинг. «Алпомиш». 

СУР-СУР 1 Тиқилинчдаги ур-йиқит ҳа- 
ракати, бир-бирини туртиб-суртиб, итариб, 
босиб бориш. Бозордаги сур-сур. н Давидни 
сур-сур қилиб, қоронғи бир хонага олиб кириб 
кетишди. Ё. Хаимов, М. Раҳмон, Ҳаёт-мамот. 

2 Жанжал, олишув, тортишув. Бу ғалва, 
сур-сур бўлиб, Қори ўша баттол амин билан 
чап бўлиб қолади. Ш. Тошматов, Эрк қуши. 

СУРТКИ I шв. Сочиқлунги. 

СУРТКИ II: суртки дори Ярага ёки оғриқ 
жойга суркаладиган дори. 

СУРТМОҚ 1 айн. суркамоқ. Деворларга 
бўёқ суртмоқ. Юз-қўлига совун суртмоқ. н 
Пайғамов лабига, чаккаларига билинар-би- 
линмас атир cypmdu. С. Нуров, Майсаларни 
аёз урмайди. Аҳмад бригадир боласи олиб 
келган пиёзни белбоғидаги пичоқ билан икки- 
га бўлиб, сувини боланинг бармоғига суртди. 
С. Нуров, Майсаларни аёз урмайди. Чол икки 
қўлини юзига суртди. С. Аҳмад, Уфқ. 

2 Артмоқ, артиб-суртиб тозаламоқ. Гўр- 
ўғли қандай таом бўлмасин, еб бўлгандан 
кейин, агар сув ўрнига заҳар ичса ҳам, шу 
рўмол билан оғзини суртса, еган-ичгани 
баданига мойдай эриб, сингиб кетар эди. 
«Гулшанбоғ». 

Бурнига кесак суртмоқ Лақиллатиб, би- 
рор нарсадан қуруқ қолдирмоқ, чув ту- 
ширмоқ; фириб, панд бермоқ. Кўзга (ёки 
юзга) суртмоқ қ. кўз. Кўзга суртиб, фарзанд, 
дедим, ўзингни, Жон борида суртдим кўзга 
изингни. «Маликаи айёр». Оёғига юз суртмоқ 
1) оёгига йиқилмоқ, бош урмоқ, ялиниб, 
илтижо қилмоқ; 2) тавоф қилмоқ, кимсани 
муқаддас билиб зиёрат қилмоқ. 

СУРУВ Қўй-эчки подаси. Сурув боқиб, қир 
бағрида юрдингми, Қўйлар боқиб, хўб кай- 
фингни сурдингми! «Гулихиромон». Илгари- 
лари Усмонали дўхтирнинг қўли қўлига тег- 
масди. Ҳали мол фермасида, ҳали яйловга 
чиқиб кетган қўйлар сурувида, ҳали тоғда 
ўрмалаб юрган эчкилар орасида. С. Аҳмад, 
Жимжитлик. 

СУРУНКАЛИ Сурункасига, бетўхтов 
давом этадиган; узлуксиз. Сурункали ёмғир. 
н Сурункали бавосирга янтоқ аралашма- 
сидан тайёрланган малҳам қўлланади. «Фан 
ва турмуш». 




Сурункали касаллик Тузалиши қийин 
бўлган, давомли ёки ҳеч тузалмайдиган ка- 
саллик. 

СУРУНКАСИГА рвш. Муттасил равиш- 
да, узлуксиз, бетўхтов. Тўрт йил сурункаси- 
га битта ўқишга кираман деб.. бу йигитнинг 
қийинчиликларни писанд қилмаслиги fCam- 
торни] ҳайрон қолдирди. Ў. Усмонов, Қисмат. 
Башарти бу ҳол сурункасига давом этадиган 
бўлса, ўқувчи сержаҳл бўлиб қолиши мумкин. 
«Фан ва турмуш». 

СУРУР | а. jjj^u — шодлик, хурсандчи- 
лик, шодиёна] поэт. Шод-хурсандлик ҳис- 
си, нашъаси; севинч, қувонч. Кўклам нохуш 
кўнгилнинг бир четини ёриштириб турар, 
сурур, севинч бағишлар, кўркини «кўз-кўз» 
қиларди. М. Хидир, Қирғоқлар. Шамдонлар- 
дан шамлар ҳам гўё Ёруғ тортди — қўшилди 
сурур. X. Даврон, Тўмариснинг кўзлари. 

СУРХ [ф. ^jujj — қизил, қирмизи; қи- 
зартириб қовурилган] Ёш, янги, сурхун 
(новда ҳақида). Сурх новда. н Зум ўтмай, 
тутнинг сурх новдалари орасидан бошқаси 
учиб чиқиб, унга қўшилди. Кейин қир устида 
сўфитўрғай нозик чулдиради. М. Мансуров, 
Ёмби. 

СУРХОН Узум турларидан бирининг 
номи ва шу узумдан солинган майиз. 

СУРХУН [ф. j — тўқкулранг] айн. 
сурх. Ерга дув этиб қор тўкилди. Ёш сурхун 
новдалар оғир юкларидан бўшаб, қадларини 
кўтарди. М. Исмоилий, Бизнинг роман. 

СУРЪАТ | а. Cjjljjjj — тезлик, жадаллик; 
шошилиш, ошиқиш] 1 Иш-ҳаракат, воқеа- 
ҳодиса, жараён ва ш.к. нинг жадаллик да- 
ражаси; тезлик; шошилиш. Курилиш суръ- 
ати. Иш суръатлари тобора ошмоқда. н 
Курилиш иши қишин-ёзин тўхтамайди, жа- 
дал суръат билан кетиб.. муддатдан анча 
бурун битди. А. Қаҳҳор, Қўшчинор чироқ- 
лари. 

2 эск. айн. тезлик 2. Лекин ул ҳаромзодаи 
бедин орқамдин тамоми бир суръат билан 
қувлаб келур эрди.. А. Қодирий, Кичик 
асарлар. 

СУРҒУЧ 1 Тез эриб, тезда қотадиган 
рангдор смола ва мум қотишмаси. Ҳизил 
сурғуч. 

2 Шундай смола ёки мумдан фойдаланиб 
босилган тамға, қопқоқ ва ш. к. Кулфнинг 
сурғучини кўчирмоқ. н Полвон этигининг 
қўнжидан пичоқ олиб, унинг conu билан 


бутилка учидаги сурғучни уриб туширди. С. 
Аҳмад, Қадрдон далалар. 

СУРҒУЧЛАМОҚ Сурғучдан фойдаланиб 
тамға босмоқ ёки қопқоқламоқ. Кулфни сур- 
ғучламоқ. н Даҳлиздан унинг [Нозимнинг] 
нимадир деганча хохолаб кулгани эшитилди. 
Хиёлдан сўнг каттакон биллур бодияда шар- 
қона аччиқ-чучук ҳамда оғзи сурғучланган 
узунчоқ бир шишани столга келтириб қўйди. 
Н. Қиличев, Чиғириқ. 

СУС: кўнгли сус кетмоқ Кўнгли жуда ҳам 
тусаб кетди. Кўнглим олмага сус кетди. 

СУСАЙИШ 1 Сусаймоқ фл. ҳар. н. 
Суръатнинг сусайиши. 

2 Кейинга кетиш, таназзул. 

СУСАЙМОҚ 1 Илгариги кучини, шид- 
датини йўқотмоқ; секинлашмоқ, пасаймоқ. 
Нусратбекнинг ташидаги титроқ бир оз су- 
сайди, секин, вазмин, салмоқ билан одимлаб 
кетди. С. Нуров, Майсаларни аёз урмайди. 
Ҳарсиллашлар сусайиб, тиқ этган товуш ҳам 
аниқ эшитилади. Ҳаердадир, ер остида, юм- 
ронқозиқ ниманидир кемиради. М. Мансуров, 
Ёмби. Ниҳоят, чаккасидаги шанғиллаш су- 
сайиб бориб, алланарса жинг этди-ю, қу- 
лоқлари очилиб кетди. М. Мансуров, Ёмби. 

2 Шаштидан қайтмоқ, илгариги ғайра- 
тини, жўшқинлигини ёки қизиқишини йў- 
қотмоқ; бўшашмоқ, пусмоқ. [Кумуш] Кун- 
дан-кунга Зайнабнинг сусайиб, ўзига бего- 
налашиб борганини яхши англар эди. А. Қо- 
дирий, Ўтган кунлар. 

Меъдаси сусаймоқ Меъдаси овқатни 
яхши ҳазм қила олмайдиган бўлиб қолмоқ. 

3 Кучини, таъсирини йўқотмоқ, кучсиз- 
ланмоқ. У[Ҳакимбойвачча] юртдаги тинчсиз- 
ликнинг сабабини диннинг сусайганидан, ула- 
моларнинг халққа раҳбарлик қилмаганидан 
кўрди. Ойбек, Танланган асарлар. 

4 Бўш қўйилганлик натижасида орқага 
кетмоқ, ёмонлашмоқ, пасаймоқ, бўшашмоқ. 
Интизом сусайди. 

СУСПЕНЗИЯ [лот. suspensio — илиш, 
осиш; илиниш, осилиш] физ. Таркибида 
майда қаттиқ зарралар муаллақ ҳолда бўлган 
суюқлик. Бу туманнинг деярли ҳамма хўжа- 
ликларида хлорелла суспензияси ишлаб чиқа- 
радиган қурилмалар ишлаб турибди. «Фан ва 
турмуш». 

СУСТ | ф. — бўш, кучсиз, нимжон; 
бўшанг, ланж; қатъий эмас; зич эмас] 1 Унча 
кучли, шиддатли бўлмаган; секин, паст. 




Суст оқим. Суст олов. н Тез маслаҳат 
ёвнинг бўйнин эгдирур, Суст маслаҳат бул 
ўлжадан қўйдурур. «Гулихиромон». Эрталаб 
туриб, газета варақлаи/га юрагим дов бер- 
майди. Нега қўрқаман, нимага ишончим суст ? 
А. Мухтор, Асарлар. 

2 Секин иш қиладиган, камфаол, имил- 
лаган; сусткаш. Суст одам. Бозор суст. Қўли 
суст косибдан оёғи чаққон гадой яхши. Ма- 
қол. н Омборхоналар таъминоти суст амал- 
га ошириляпти. Газетадан. 

3 Ланж, бўшашган. Даъвогар суст бўлса, 
қози муттаҳам бўлади. Мақол. 

СУСТКАШ | ф. ...— ланж, беғай- 
рат] Секин қимирлайдиган, имиллаб иш 
қиладиган; суст, ланж. Сусткаш одам. Суст- 
каш уста. 

СУСТКАШЛИК Суст бўлишлик, имил- 
лашлик, бўшашганлик, ланжлик. [Али та- 
жанг] Элатлари қошига келиб ёнбошлагач, 
унинг эски сусткашлиги тўғрисида ҳазил 
қилишди. Ойбек, Қуёш қораймас. Қийинчи- 
ликларни баҳона қилиб, сусткашлик қилсак, 
катта меҳнат эвазига етиштирилган ҳосилни 
бой бериб қўйишимиз мумкин. Газетадан. 

2 Сусткаш одамларга хос хатти-ҳаракат, 
суст иш; сустлик. 

СУСТЛАНМОҚ Суст бўлиб қолмоқ, се- 
кинламоқ, пасаймоқ, сусаймоқ. Султонали 
бир оз сустланиб, ўзидан ўн от одими йироқ- 
қа борган тунқотарни чақириб тўхтатди. А. 
Қодирий, Меҳробдан чаён. 

СУСТЛАШМОҚ 1 Тобора сусайиб, се- 
кинлашмок, пасаймоқ. Иш сустлашди. н 
-Диёра, — мурожаат қилди Жонибек негадир 
тобора қадам олииш сустлашиб. «Шарқ юл- 
дузи». Исми тилга олиниши билан Ажабнинг 
нафас олиши сустлашди. «Шарқ юддузи». 

2 айн. бўшашмоқ II 6. [У] Интизомнинг 
сустлашиб кетаётганини, бунга баъзи ко- 
мандирларнинг ўзлари ибрат кўрсатаётган- 
ларини.. сўзлади. Шуҳрат, Шинелли йиллар. 

СУСТЛИК 1 Шашти пастлик, ғайрат- 
сизлик; кучсизлик; ланжлик. Йигитлик — 
мастлик, Қарилик — сустлик. Мақол. н 
Юсуфбек ҳожи.. ўғлининг бу сустликка ўх- 
шаб кўринган ҳолини ёмонга йўйди. А. Қо- 
дирий, Ўтган кунлар. 

2 Суст одамларга хос хатти-ҳаракат, суст 
иш; сусткашлик. Ўртоқлар.. ишга келганда, 
сустлик, ҳафсаласизлик қшшшди. Ойбек, О. 
в. шабадалар. 


СУТ 1 Одам (аёл) ва сутэмизувчи ҳай- 
вонларнинг лактация даврида сут безларида 
ишлаб чиқариладиган, янги туғилган насл- 
ни озиқлантирадиган мураккаб кимёвий 
таркибли оқ рангдаги суюқлик. Сут безлари. 
Бола йиғламаса, она сут бермайди. Мақол. 
н Кўкрагимда сутим деб, Юрагимда ўтим 
деб, Энаси шўр йиғлайди, Қайдасан, Аҳма- 
дим, деб. «Ойсулув». Искандар елиннинг сўр- 
ғичдек учларидан тиз-тиз отилиб чиқиб, 
хурмага оппоқ ипдек пов-пов чўзилиб туша- 
ётган сутга ҳайрат билан тикилиб қолди. 
С. Нуров, Майсаларни аёз урмайди. 

2 Сигир, қўй, эчки ва ш.к. чорва мол- 
ларининг эмчагидан соғиб олинган шундай 
суюқлик (овқат ва маҳсулот сифатида). Сигир 
сути. Ёғли сут. Сут саноати. Сут маҳсу- 
лотлари. Сутдан оғзи куйган қатиқни пуф- 
лаб ичар. Мақол. н Кечаги чоршанба бозорда 
бир сигир олдим денг, егани қуруқ хашагу 
сутига қошиқ ботмайди — шундоққина қай- 
моқ. «Аския». Ошқозонда ҳазм бўлиб кетиши 
зарур бўлган дориларни сут билан ичиш мут- 
лақо мумкин эмас. «Фан ва турмуш». 

3 Баъзи ўсимликларнинг танаси, пояси 
ёки ҳосилидаги оқ суюқлик. Семизўтнинг 
сути. Думбул жўхорининг сути. н Бир куни 
Файзулла билан сути қотган думбул ўриклар- 
ни териб олиб, жуфтми-тоқ ўйнаб ўтирсак, 
кўчада биров чақиргандай бўлди. С. Сиёев, 
Ёруғлик. 

Она сути оғзига келмоқ қ. оғиз. Наинки 
сен, ишлайверсак, бизларнинг ҳам, бил, Оғзи- 
мизга келиб қолар она сутимиз. А. Орипов, 
Йиллар армони. Она сути оғзидан кетмаган 
Ҳали ёш, турмушнинг аччиқ-чучугини, таж- 
рибасини кўрмаган; гўдак. Она сути оғзидан 
кетмаган бола. Она сутидай ҳалол (ёки пок) 
қ. она. Оқ сутини оққа, кўк сутини кўкка 
соғмоқ қ. оқ. Сут билан кирган жон билан 
чиқади Ёшликдан ўрганган одат ўла-ўлгунча 
сақланади, деган маънода ишлатиладиган 
матал. Махдум.. Анварнинг бирор камбағал 
билан “ёзилиишб” ўтирганини кўрса.. “сут 
билан кирган, жон билан чиқар, мақоли кўп 
тўғри сўз ”, деб ўйлар ва энсаси қотиб, четга 
кетар эди. А. Қодирий, Меҳробдан чаён. 
Сутдан оқ, сувдан тиниқ Беғубор, пок, 
бегуноҳ одам ҳақида. Хом сут эмган банда 
(ёки инсон) қ. эммоқ. Исҳоқ Махсум билан 
Уста Мўмин ҳам хом сут эмган банда эди- 
лар. Газетадан. 




л ш 5 Tl 


СУГАК 1 айн. тентакқуш. 

2 қ. сўтак. 

СУТКА [ қад. р. сутки — кун билан туннинг 
туташиш жойи, чегараси] Бир кеча-кун- 
дузга, 24 соатга тенг вақт ўлчов бирлиги ва 
шу ўлчовдаги вақт. Ойни тадқиқ қилишнинг 
амалий томонлари ҳам бор. Аслида Ой раке- 
тада Ердан бор-йўғи бир неча суткалик йўл. 
«Фан ва турмуш». Одамга бир суткада бир 
килограмм нон ва умуман овқат, бир-икки 
литр сув ва йигирма беш килограмм ҳаво 
зарур. «Фан ва турмуш». Сутканинг ёруғқис- 
ми тобора қисқариб бормоқда. «Ёшлик». 

СУТКАЛИ 1 Белгили сутка давом этган, 
сутка билан ўлчанадиган. Икки суткали 
парвоз. 

2 Бир сутка давомида юз берадиган. 
Куёшнинг суткали ҳаракати. 

СУТКАЛИК Бир суткага тўғри келади- 
ган. Суткалик иш ҳақи. Суткалик ўртача ҳа- 
рорат. 

СУТЛАМА Адир, қир ва тоғларда ўса- 
диган, заҳарли сут ширали кўп йиллик ўт. 

СУТЛИ 1 Ичида сути бор. Сутли идиш. 

2 Таркибида сути бўлган. Сутли ўт. 

3 Сут солинган, сут қўшилган. Сутли кофе. 

4 Сут берадиган, соғиладиган; соғин. 
Сутли сигир. н Зотли молим, хўш-хўш, Сутли 
молим, хўш-хўш. «Қўшиқпар». 

СУТПЕЧАК Пояси чирмашиб ўсадиган, 
барглари юраксимон ёки уч бурчакли бего- 
на ўт; илонпечак. Сутпечак ғўза тунлами ва 
бошқа зараркунандалар кўпайиши учун макон 
(вазифасини бажаради). «ЎзМЭ». 

СУТТИКАН Поясида сутсимон шираси 
бўлган, тик ўсадиган бегона ўт; чойяпроқ. 

СУТУН [ф. и у .— устун; тиргак, тир- 
говуч] 1 Устун, столба, колонна. Пеиипоқ 
сутунлари. 

2 Газета, журнал ва ш.к. нинг ҳар бир 
устуни. Газета ҳар сонида шаҳар ободонлиги- 
га айрим сутун берадиган бўлди. А. Қаҳҳор, 
Сароб. 

3 айн. графа 1. 

СУТХЎР Сутни яхши кўрадиган, кўп сут 
истеъмол қиладиган. Сутхур бола. 

СУТХЎРЛИК 1 Сутни яхши кўришлик. 

2 Мириқиб сут ичиш. Сутхўрлик қилмоқ. 

СУТЧИ Сут соғувчи ва сут сотувчи. Сут- 
чи аёл. н Оппоқ тонг отган эди. Шаҳар 
кўчаларига бирпасда жон кириб, асфалът 
йўлакларда тўқ-тўқ оёқ товушлари.. сут- 


чиларнинг чақириқлари эшитилди. А. Мух- 
тор, Чинор. 

СУТЧИЛИК 1 Сут сотиш билан шуғул- 
ланиш. Сутчилик қилмоқ. н Шу тўртин- 
чи йилда аъзолардан йиғилган сут, қатиқ, 
сузма ва сариёғларни сотиш учун шаҳарда 
сутчилик дўкони очилди. А. Қодирий, Обид 
кетмон. 

2 Сут етиштириш. Сутчиликни ривожлан- 
тириш. Сутчилик фермаси. 

СУТЭМИЗУВЧИЛАР зоол. Болаларини 
ўз сути билан боқувчи умуртқали ҳайвон- 
лар синфи. Сутэмизувчилар ер юзидаги Ши- 
молий қутбдан тортиб Антарктида қир- 
ғоқларигача бўлган барча ҳудудларни эгалла- 
ган. «ЎзМЭ». 

СУТҚОН Заҳарли сути бўлган ўсимлик, 
сутламанинг бир тури. 

СУФ этн. Дам солганда, дуо ўқиганда, 
беморга ёки унга бериладиган нарсага нафас 
уриб чиқариладиган товуш; куф-суф. 

Суф демоқ 1) дам солиб, дуо ўқиб на- 
фас урмоқ. Дадам раҳматли “туф ” десалар, 
сувни тескари оқизиб, “суф ” десалар, кўрнинг 
кўзини очиб юборадиган улуғ зот эдилар. Ғ. 
Ғулом, Шум бола; 2) кўчма воз кечмоқ, 
йиғиштирмоқ; ташламоқ. Суф де шофёрли- 
гигаю берадиган олти юз сўлкавойига! Қачон 
пулга зориқсанг, менга келабер. А. Мухтор, 
Туғилиш. Суф сенга ( ёки сизга) кест. Ба- 
ракалла сенга (сизга). Ҳанақа одамсиз ахир. 
Суф сизга-е! ..сиз билан ҳазил қиляпмиз-а? 
Ш. Тошматов, Эрк қуши. 

СУФИИ | а. ^ — жун газламага оид; 

тасаввуф вакили, зоҳид < ^ — дағал жун 

газлама] дин. Тасаввуф, суфийлик издоши, 
давомчиси, мухлиси. 

СУФИЙЛИК дин. қ. тасаввуф. 

СУФ-КУФ айн. куф-суф. 

СУФЛАМОҚ Дам солиб, дуо ўқиб на- 
фас урмоқ, суф демоқ. Домла.. дуоўқиб, отга 
дам урди, суфлади. Ойбек, Танланган асар- 
лар. 

СУФЛЁР [фр. souffleur < souffler — уқ- 
тирмоқ, ўргатмоқ; секин айтиб турмоқ] 
Театрда саҳнага чиққан артистларга улар- 
нинг сўзларини, томошабинларга кўрин- 
майдиган махсус жойда туриб, айтиб бериб, 
эслатиб турувчи ходим. Тажрибали суфлёр. 
Суфлёр будкаси. н Театримизда.. режис- 
сёр, костюмер, суфлёр.. ҳаммаси бор, фақат 
раҳбар йўқ. Ш. Саъдулла, Икки билагузук. 






СУФФИКС [лот. suffixus — қадалган, 
бириктирилган] тлш. Сўз ўзагига қўшилиб, 
унинг маъносини ўзгартирадиган ёки бош- 
қа сўз билан боғлаш учун хизмат қиладиган 
морфема; қўшимча. Сўз ясовчи суффикс. н 
..сувчи, олмазор, онахон, китоблар сўзларида- 
ги -чи, -зор, -хон, -лар қўшимчалари суф- 
фикслардир. «ЎзМЭ». 

СУХАН \ф. ( 3 ч ... — нутқ; сўз, ибора, суҳ- 
бат] Сўз; гап; суҳбат. Сухан қилмоқ. Сухан 
бошламоқ. н Бу золим фалакдан минг дод 
айлайин, Қулоқ солгин, тўрт-беш сухан сўй- 
лайин. Эргаш Жуманбулбул ўғли. Китобу 
достон бир қанча назму наср ила ёздинг, Су- 
хан майдонида жавлон қилиб топдинг зафар, 
Жомий. Ҳабибий, Девон. 

СУХАНБОЗЛИК 1 Суҳбат, гаплашиш, 
чақчақлашиш. У[Раъно]ҳовлида Нафисахон, 
кампир бувилар билан ҳам жиндек суханбозлик 
қилиб, шатиллаганча жўнади. Мирмуҳсин, 
Умид. 

2 айн. сафсатабозлик 2. Навоий сухан- 
бозлик қилмаган, масаланинг моҳиятини асло 
жўн тушунмаган. «Ёшлик». 

СУХАНВАР \ф. j j'. ... — ёзувчи, шоир; 
нотиқ, сўзамол] 1 айн. сухандон 1. Қулоқ 
солинг суханварнинг сўзига, Ўзи тирик, душ- 
ман тушмас изига. «Хушкелди». 

2 Ширинсўз, ширинсухан. Бўз қарчиғай 
эдинг, парвоз айладинг, Суханвар тўтисан, 
ҳархил сўйладинг. «Равшан». 

3 Кўп гапирадиган; сергап. 

СУХАНВАРЛИК 1 Гапга чечанлик, 

сўзамоллик. 

2 Ширин суҳбат. Бунда келинг, иним, бир 
нафас суханварлик қилайлик. Ойбек, Навоий. 

СУХАНГАР [ф. JL, ч — сўзловчи, га- 
пирувчи] айн. суханвар 1, 2, 3. Ана энди шу 
хушвақтликда кундуз куни кўпкари, тўй, 
кечаликка созанда, дуторчи, оҳангар, сухан- 
гарлар сўз айтади. «Юсуф ва Аҳмад». 

СУХАНДОН | ф. — сўзни билув- 

чи; силлиқ, равон гапирувчи; ёзувчи, шоир; 
нотиқ] 1 Гапгачечан, сўзамол; нотиқ. Олур- 
ман баҳра ҳикматли сўзингдан, Сухандонсан, 
сухандонсан, сухандон. Ҳабибий, Девон. Қу- 
лоқ солинг сухандоннинг тилига, Булбул ошна 
бўлар боғнинг гулига. Эргаш Жуманбулбул 
ўғли. 

2 Бадиий сўз устаси. [Шоҳ ал-Форобийга 
деди:] Сен дониши сухандонсан, биламиз, ҳа- 
зил-мутойиба қилмоқдасан. А. Мухтор, Чи- 


нор. Кечалари сухандонлар сўз айтиб, Кел- 
ганларнинг димоғини хушлади. «Гўрўғлининг 
туғилиши». 

3 айн. диктор. Радио сухандони. 

СУХАНДОНЛИК Гапга чечанлик, сўза- 
моллик. Теша кўнгилчан сухандонлик билан 
Севаргулга чой қуйибузатди. «Ёшлик». ..Аёл 
боши билан баъзи «шоири замотларни су- 
хандонликда мағлуб этгани эл орасида гап 
бўлиб кетган. «Ёшлик». 

СУХАНЧИН | ф. ... — гаптерувчи; 

ғийбатчи, чақимчи; гап ташувчи] Гап та- 
шувчи, бировнииг гапини бировга етказиб 
юрувчи; ғаламис; чақимчи. Суханчи одам. 

СУХАРИ [қад.р. сухара — қуриган дарахт 
< сухой — қуруқ, қуриган, қотиб қолган] 
Япроқ-япроқ қилиб, қирқиб қуритилган 
нон. Ширин сухари. Сухари билан чой ичмоқ. 

СУХСУР 1 айн. суқсур 1. 

2 кўчма айн. суқсур 2. Вой, бўйгинангдан 
онагинанг айлансин! Бунча сухсур экансан, 
худди сутга чўмилтиргандай-а! Ҳ. Ғулом, 
Машъал. 

СУХСУРДАИ, -дек 1 Сухсур каби чи- 
ройли. Сизнинг ўз ўғлингиз бўлиши керак, 
сухсурдай жувонсиз.. А. Мухтор, Кумуш то- 
ла. Хонадонга кирганига икки ҳафта ўтмай, 
Зеби исмли бўйига етган сухсурдек қизини 
никоҳ қилиб, қўшиб қўйди. Газетадан. 

2 Кап-катта, кўзга кўринган. Йигитлар 
ўтди.. Этак ocmuda қолган Комилжон укам 
ҳам сухсурдай йигит бўлди. А. Нурмуродов, 
Уруш бевалари. 

СУЧУК айн. чучук. Тиллари сучуккина, 
Бурниси пучуққина. «Кўшиқлар». 

СУЧУКТОМОҚ Ширинликни яхши кў- 
радиган, чучуктомоқ, ширинтомоқ. 

СУШИЛКА \р. сушить — «қуритмоқ, на- 
мини, сувини қочирмоқ» фл. дан ясалган 
от] 1 Бирор нарсани қуритиш учун хизмат 
қиладиган қурилма. Газ сушилка. Электр су- 
шилка. 

2 Шундай қурилма ўрнатилган хона, жой. 
Пахта суишлкаси. н [Жўрабой] Кечалари 
сушилкада, пунктда юриб, алла-паллада уйига 
қайтар эди. С. Аҳмад, Қадрдон далалар. 

СУЮК Энг яхши кўрилган, севикли. 
Боболардан сўзладим, аммо Бир зот борким, 
баридан суюк: Буюкларга бахш этган даҳо, 
Она халқим, ўзингсан буюк. А. Орипов, Йил- 
лар армони. 






СУЮКЛИ сшн. суюк. Кўзимга зиндон бўп 
тахту жаҳоним, Ҳасратим кўп, йўқ суюкли 
ўғлоним. «Эрали ва Шерали». Менинг пушти 
камарим бу — суюкли ўғлим, Нуридийдам вас- 
ли учун тангрига шукур. А. Орипов, Йиллар 
армони. 

СУЮЛМОҚ I 1 Маълум даражадан 
суюқроқ бўлмоқ. Лойга сувни кўп қуяверманг, 
суюлиб кетади. 

2 физ. Сиқилиб ёки эриб, суюқ ҳолга 
келмоқ (газ ёки қаттиқ жисмлар ҳақида). 

Мияси суюлмоқ Ақли пасаймоқ, мияси 
айнимоқ. Махдум уламо, амалдор ва ғайри- 
лардан шунинг каби сипоришларни.. қабул 
қила-қила, жуда мияси суюлган эди. А. Қо- 
дирий, Меҳробдан чаён. Қариб қуюлмаган, 
ачиб суюлмаган Ёши анча улғайган бўлса- 
да, бемаъни ишларини, одатларини, қилиқ- 
ларини ташламаган одам ҳақида. -Ҳали ҳам 
ўша шилқимлигинг қолмабди. Қариб қуюл- 
мабсан, ачиб суюлмабсан, — деди мулла Ма- 
масолиҳ Ҳудҳуд сўфига. Н. Мақсудий, Лайла- 
тулқадр. 

СУЮЛМОҚ II Сийлаган, ҳурмат-иззат 
қилган ёки эркалатган сари ҳаддан ошмоқ, 
чегарадан ташқари иш қилмоқ. Раҳимов 
Масафоевни чап ёнидаги жойга чақирди. 
Бунақа пайтларда Масафоев жуда суюлиб 
кетарди. С. Аҳмад, Жимжитлик. -Хумор бўл- 
ганда қандоқ! — дедим бир оз суюлиб. Газе- 
тадан. 

СУЮМЛИ айн. суюкли. Сиз туш кўринг 
севгилингизни! Соҳилларга боринг у билан. 
Айтилмаган энг суюмли сўзларингизни Унга 
айтинг! «Ёшлик». 

СУЮНАРЛИ айн. севинарли. 

СУЮНМОҚ айн. севинмоқ. Яхши сўз 
суюнтирар, Ёмон сўз куюнтирар. Мақол. Ёз 
куюнган қиш суюнар. Мақол. н Авазни кўриб, 
Рўзимбой суюнди, дарров патнис тўла ши- 
ринлик, ёлғиз чинни чойнагида чой келтирди. 
С. Сиёев, Аваз. 

СУЮНЧ айн. севинч. Фақат.. қўлга кир- 
ган ҳар ўлжа Дармон, қувват, суюнч беради. 
Миртемир, Асарлар. Беҳад суюнч ила қай- 
таман, Шу йўл.. бироқ еллар мулойим. Мир- 
темир, Асарлар. 

СУЮНЧИ Бирон қувончли воқеа тўғ- 
рисида хушхабар келтирувчига бериладиган 
совға, мукофот; севинчи. -Э, аҳмоқ кампир, 
бир норнинг баҳоси минг тилла бўлмас-у, сен- 
га мен суюнчига минг тилла берайми ?! «Ну- 


рали». Зулфлари сунбулинг келди, Гўрўғли, 
бергин суюнчи! «Гулнорпари». 

СУЮНЧЛИ айн. севинчли. 

СУЮРҒОЛ [мўғ. сўёрхўл — инъом, совға 
қилиш] тар. Шоҳ, хон, амир томонидан 
амалдор ва саркардаларга салтанат олдида 
кўрсатган алоҳида хизмати учун инъом қи- 
линган ер-сув, мол-мулк. Амир Темур ўзи- 
нинг энг истеъдодли саркардаларидан бири — 
амир Шоҳмаликка бир қанча ерларни суюрғол 
қилиб берган. «ЎзМЭ». 

СУЮҚ 1 Оқиш ва ўзи ишғол қилиб 
турган идиш шаклини олиш хусусиятига эга 
бўлган. Суюқжисм. Суюқ модда. Суюқ ёқил- 
ғи. н [Суюқ шиша] Кимёвий фаол, қаттиқ, 
суюқ ва газсимон моддалар билан реакцияга 
киришади. «ЎзМЭ». 

2 Суви меъёридан ортиқ ёки нисбатан 
кўп бўлган; серсув. Яна бир кетмон урганда, 
ажриқзордан билқиллаб суюқ лой чиқди-да, 
кейин кучли тиниқ сув тикка отилди. И. 
Раҳим, Чин муҳаббат. 

3 Маза, куч берувчи таркибий қисми 
меъёридан кам ёки нисбатан оз бўлган; 
кучсиз. Суюқсут. Суюққатиқ. Суюқ эритма. 
н Ҳайдарбойнинг кўримсиз чойнакларидаги 
қуюқ ва суюқ чойлари бу ердаги жуда кўп 
одамларнинг ҳам, ўтган-кетган йўловчилар- 
нингҳам чанқовини босиб туради. П. Турсун, 
Ўқитувчи. 

Суюқ ош Угра оши, хўрда, мастава, 
мошхўрда ва ш. к. қуюқ бўлмаган овқатлар. 
Шокир баззоз Аппон чолга қатиқ билан 
райҳонни узатди. У косасига керагини солиб 
бўлгач.. -Қани, Аппон, овқатга қара, — деб, 
косадаги суюқ оиши уч-тўрт бор шопириб 
қўйди. «Ёшлик». 

4 Унчалик қалин, зич бўлмаган, ҳаккам- 
дуккам, сийрак. Суюқ тутун. н Офтоб ҳали 
қор ташлаган суюқ, оқиш булутлар ортидан 
чиқмаган бўлса ҳам, тушга бориб, ҳамма ёқ 
илиб кетди. П. Қодиров, Уч илдиз. 

5 кўчма Мазмунан саёз, сийқа ёки бемаза. 
Суюқ гап. Суюқ асар. н -Постановканг ёғи 
олинган сутга ўхшайди, суюқ, — деб танқид 
қилдим. С. Абдуқаҳҳор, Санамай саккиз дема. 

6 кўчма Фаҳш йўлига кирган; бузуқ. Суюқ 
эркак. н [Умар] Кўп юрди, кўп топди, 
топганини совурди. Албатта, у пуллар суюқ 
аёллар йўлига кетди. Ш. Холмирзаев, Бодом 
қишда гуллади. 





СУЮҚПАНМОҚ айн. суюлмоқ I. Органик 
моддалар 350-380°да суюқланади. «ЎзМЭ». 

СУЮҚПАШМОҚ 1 Суюқ ҳолга келмоқ, 
суюлмоқ. 

2 кўчма Мазмунан саёзланмоқ, сийқа- 
лашмоқ ёки бемазалашмоқ. 

3 кўчма Ахлоқий жиҳатдан бузулмоқ, 
ёмонлашмоқ. 

СУЮҚЛИК 1 Оқиш ва ўзи ишғол қилиб 
турган идиш ҳажмини олиш хусусиятига эга 
бўлган модда. Кичкинагина, пенициллин ши- 
шасида қандайдир оппоқ суюқлик эди. С. 
Аҳмад, Жимжитлик. Жазирама ёз кунлари 
янтоқ ўзидан сарғиш елимга ўхшаш суюқлик 
ажратиб чиқаради. «Фан ва турмуш». Укунда 
уч маҳал беморнинг қон томирига игна санчиб, 
аллақандай суюқлик юборади. С. Сиёев, Аваз. 

2 физ. Модданинг қаттиқ ва газсимон 
ҳолатлари ўртасидаги механик ҳолат. Мод- 
данинг суюқлиги. Сутнинг қуюқ ёки суюқ- 
лигини ўлчамоқ. 

3 кўчма Суюқ кишиларга хос иш, хатти- 
ҳаракат, юриш-туриш, қилиқ. Кунлардан 
бирида у, беадаблик қилгани учун, бир шаддод 
қиздан шапалоқ егани эсида. Ўша-ўша, Вали- 
вой қизларга суюқлик қилмайдиган бўлди. Ҳ. 
Назир, Онайизор. 

СУЮҚ-ҚУЮҚ айн. қуюқ-суюқ. Суюқ- 
қуюқдан кейин Моҳидилга оқ йўл тилаииар, 
беҳисоб истаклар баён қилинди. Ж. Абдулла- 
хонов, Тўфон. 

СУЮҒОЁҚ айн. суюқ 5. Йўқ, келинни 
суюғоёқ дейиш хаёлига ҳам келмасди-ю, аммо 
бундай хотиннинг эри шу кенжа ўғлидақа 
бўлмаслигини аниқ биларди. «Ёшлик». Умид- 
жон, гапингиз менга ёқди. Хотин суюғоёқ 
бўлса-ю, йигитман, деб юриш яхши эмас! 
Мирмуҳсин, Умид. 

СУЮҒОЁҚПИК 1 Фаҳш йўлига кирган 
кишиларга хос хатти-ҳаракат. Суюғоёқлик 
кўчасига кириб кетишда ўзи ea ота-онаси ҳам 
қайсидир маънода айбдор. Газетадан. 

2 Суюғоёқ, бузуқ эканлик; ахлоқан бу- 
зуқлик. Раиснинг суюғоёқлиги элга жория 
бўлди. Т. Мурод, Қўшиқ. Бир куни онаси 
кўчадан, қайнонаси Фаридани суюғоёқлиги 
учун ҳайдаб юборганмиш, деган гап топиб 
келди. «Ёшлик». 

СУЯК 1 Одам ва умуртқали ҳайвонлар 
скелетининг ҳар бир қисми; сўнгак. Ўмров 
суяги. Тизза суяги. Суяк оғриғи. Фил суяги. 
н Суяк бутун бўлса, эт битиб кетар. 


Мақол. н Бўрижоннинг ориқ, умуртқа 
суяклари бўртиб, қовурғалари саналиб турган 
қўш ҳўкизи омочни зўрға тортиб боряпти. С. 
Нуров, Майсаларни аёз урмайди. Бобо.. умр 
бўйи кўксини бекитмаган, анордек қизғиш 
кўксидаги суяклар бўртиб чиқиб турарди. 
Мирмуҳсин, Умид. Одам қони таркибида, 
шунингдек, суягида ўттиздан зиёд элемент 
учрайди. «Фан ва турмуш». 

Суяги бузуқ Суяклари йўғон, бўлиқ, 
бўлали. Суяги қотмаган Етилмаган; ёш, гў- 
дак. Мен мағрурликка берилиб, суяги қотма- 
ган ўғлимни бу қўшинга.. бош қилиб юбордим 
ea манманликнинг жазосини тортдим. М. 
Осим, Аждодларимиз қиссаси. Суяклари 
чиққан (ёки саналиб қолган) айн. қуруқ суяк. 
Суяк-суягидан ўтмоқ 1) бутун танасига, 
суякларигача таъсир этмоқ. Тоғдан эсган 
изғирин одамнинг суяк-суягидан ўтиб кетади. 
М. Осим, Карвон йўлларида; 2) руҳиятига 
жуда қаттиқ таъсир қилмоқ. Бу сўзлар Нус- 
ратбекнинг суяк-суягидан ўтиб кетди. С. 
Нуров, Нарвон. Эти — сизники, суяги — биз- 
ники Тўлиқ сизнинг ихтиёрингизга топшир- 
дик, ҳар қандай йўл, восита билан тарбия- 
лаб, одам қиласиз, деган маънода қўллана- 
диган ибора. Бола олти яшар бўлганда, под- 
шо дастурхонни катта қилиб, боланинг қў- 
лидан етаклаб, мактабга олиб борибди: -Эти 
— сизники, суяги — бизники, — деб домлага 
берибди. «Луқмони Ҳаким». Эти суягига ёпиш- 
ган айн. қуруқ суяк. Тишлари тушиб, жағи- 
жағига киришиб кетган катта бувиси ҳас- 
сасини ерга тақ эткизиб урди-ю, қуришиб, 
эти суягига ёпишиб кетган башарасини бу- 
риштириб, шанғий бошлади. М. Исмоилий, 
Фарғона т.о. Қуруқ (ёки қоқ) суяк Жуда ориқ, 
озғин, қотма. 

2 Сўйилган молнинг этли устухони (ов- 
қат сифатида). Суяк қайнатмоқ. Суяк тоза- 
ламоқ. н Гўшт суяксиз бўлмас, Шоли — кур- 
максиз. Мақол. н Ахир сен ит эмасдинг- 
ку, беланиб лойга, Бир-бирингни ғажисанг то 
суяк талашиб. А. Орипов, Йиллар армони. 

3 Этдан тозаланган устухон (хомашё, ма- 
териал сифатида). Суяк елими. Суяк ўйма- 
корлиги. Суяк тугма. Суяк уни. н Суякка гул 
чизиб, асбоблар (парма, аррача, эгов ea б.) 
ёрдамида ўйиб, нақшлар ҳосил қилинади ҳамда 
жилоланади. «ЎзМЭ». 

4 сфт. Жуда ориқ, озғин, Суяк одам. н 
Чол сесканиб, бошини кўтарди, йигитни 




қучоқлаб, суяк қўллари билан унинг елкасини 
силади. Ойбек, Танланган асарлар. 

5 кўчма Авлод, насл; уруғ. Султон суягини 
хўрламас. Мақол. 

..да суяги қотган Бирор ишда кўп иш- 
лаган, вояга етган, чиниққан; тажрибакор. 
Мени кичкина, нимжон деманг. Далада ўс- 
ганман. Кетмонда суягим қотган. С. Аҳмад, 
Уфқ. Пичоқ (бориб) суякка қадалмоқ (ёки 
тақалмоқ, етмоқ, тегмоқ) Аҳвол чидаб бўл- 
мас даражага етмоқ, сабр косаси тўлиб- 
тошмоқ. Бас, пичоқ бориб суягимга етди. Ш. 
Рашидов, Бўрондан кучли. Жон дўстим, 
пичоқ бориб суякка тақалди, бу кеча ҳам 
ухламай чиқдим. Р. Файзий, Чўлга баҳор 
келди. Суяги йўқ Ҳеч нарсага йўқ демай- 
диган, қайтармайдиган; бирор нарсага ҳирс 
қўйган одам ҳақида. [ Ҳози :] Хотиржам 
бўлинг, бой. Ҳодирқул додхоҳнинг бунақанги 
ишларга суяги йўқ. Ҳамза, Танланган асарлар. 
Суяги тинч Ғам-ташвишни билмайдиган, 
ҳеч ғами, ташвиши бўлмаган одам ҳақида. 
Суяги тинчиб қолмоқ Ғам-ташвиш, жанжал 
ва ш.к. дан қутулмоқ, ўзидан тинчиб, 
хотиржам бўлиб олмоқ. Суягига (ёки суяк- 
суягига) сингимоқ Одат тусига кириб, му- 
стаҳкам ўрнашиб олмоқ, ўрганиш бўлиб 
қолмоқ. -Ажабо, — деди Собиржон чиқиб 
кетаётган ҳалиги юпунгина чолга қараб, — 
мутелик ҳам одамнинг суяк-суягига мунчалик 
сингиб кетар экан-да. «Шарқ юлдузи». Суяк 
сурмоқ қ. сурмоқ. Ўзи суяк сурадиган бир дард 
экан бу. С. Аҳмад, Ҳукм. Тилнинг суяги йўқ 
Тилни тиймасанг, ҳар нарсани гапира- 
веради, кўнгилга келганини қайтармайди. 
Аввали уриш бўлмасин, уриш бўлгандан ке- 
йин, тил ўлгурнинг суяги йўқ. А. Қаҳҳор, Қўш- 
чинор чироқлари. 

СУЯҚЦОР Суяклари йўғон, бўлали, бў- 
лиқ суякли. Суякдор одам. н Жундор би- 
лакларини тирсагидан пастроққача шима- 
риб, маърака қозондаги ошни ағдараётганда, 
ошпазнинг суякдор ёноқлари лоладек қизара- 
ди, текис, кенг пешонасига реза-реза тер 
қалқиб чиқади.. «Ёшлик». Рустак — соч- 
соқоли оқарган, бир оз мункайиб, чўкиб қолган 
суякдор чол. М. Осим, Карвон йўлларида. 

СУЯКЛАНИШ физиол. Суякка айланиш. 
Суякланиш жараёни. 

СУЯКЛИ айн. суяқдор. Суякли, бўйчан 
йигит. 


СУЯМ Езилган ҳолдаги кўрсаткич бар- 
моқ учи билан бош бармоқ учигача бўлган 
масофага тенг узунлик ўлчови. Фарҳод чўн- 
тагидан уч суям занжир чиқариб, шаҳодат 
бармоғида айлантириб ўйнай бошади. «Ёш- 
лик». Мана кураш эсдалиги, яхши қара: Бўк- 
сасида бир суямча ямоқ-яра. Ғ. Ғулом. 

Беш суям Тахминан бир метр. Бир суям 
Озгина, кичкина, бир парча. Бир суям нон. 
н Бир суям бўлса ҳам, ўз мулкингиз. А. Қаҳҳор, 
Сароб. 

СУЯМОҚ 1 Бир учини ерга, иккинчи 
учини бирор тик нарсага тақаб турғизиб 
қўймоқ; тирамоқ, таямоқ. Ҳассани деворга 
суяб қўймоқ. Тепиб ўтма, суяб ўт. Мақол. 
н У деворга суяб қўйилган ойболтага таш- 
ланди. «Ёшлик». 

2 Бирор еридан тутиб, кўтариб мадад 
бермоқ. Кампир, азиз меҳмонларни ўтқиз- 
гандан кейин, чолни суяб олиб кирди. А. Қаҳ- 
ҳор, Олтин юлдуз. [Соқи бобо] Уни қўл- 
тиғидан суяб, отга миндирди. Эргаш Жу- 
манбулбул ўғли. Оёқлари увушган бойни ара- 
вадан суяб туширишда букрига Тоштемир 
кўмаклашди. Ҳ. Ғулом, Феруза. 

3 кўчма Мадад, ёрдам бермоқ; қўлламоқ. 
Сен йўғингда мени шулар суяб юришди-да. Ҳ. 
Ғулом, Машъал. 

СУЯНМОҚ 1 Орқасини, елкасини, 
кифтини бирор нарсага тираб ўтирмоқ ёки 
турмоқ. Деворга суянмоқ. Ёстиққа суянмоқ. 
Эчкининг таёқ егиси келса, чўпоннинг таёғи- 
га суянади. Мақол. н Улуғбек чайқалиб, 
деворга суянди. «Ёшлик». Ая кейин кўрса, 
Кароматхон ҳам келиб, эшик кесакисига 
суянганча, гапларига қулоқ солиб турган экан. 
А. Мухтор, Кумуш тола. 

2 Гавда оғирлигининг бир қисмини би- 
рор нарсага ташламоқ; таянмоқ. Эгилган 
таёққа суянма, сени ҳам эгади. Мақол. н 
Яхшибоев ўтирган харрагидан турди. Кў- 
лидаги аждарбош ҳассасини ерга қўйиб, секин 
суянди, юрагига қулоқ тутди. М. М. Дўст, 
Лолазор. Искандар эса беихтиёр сўри пан- 
жарасига оғир суяниб.. чуқур тин олди. М. 
Мансуров, Ёмби. 

3 кўчма Мадад олмоқ, ёрдамига таян- 
моқ, ёрдамига таяниб иш тутмоқ. Халққа 
суянсанг — бўласан, халқдан чиқсанг — сўла- 
сан. Мақол. н [Яхшибоев:] Қариган чоғингда 
одамнинг ҳар бири ғанимат: дардингни айт- 
санг, чайқалган чоғинг суянсанг. М. М. Дўст, 





Лолазор. Тоғай ким — ёлғизқўл бир йигшп. 
Ўлармон отасию пуф деса, довонга бориб ту- 
шадиган қилтириқ укасини демаса, бошқа 
суянадигани йўқ. «Ёшлик». 

4 Ишонмоқ, таянмоқ; асосланмоқ. Мақ- 
суд Солиев ўттиз йиллик иши давомида одам- 
ларнинг турфа хилини кўрди. У, тажрибаси- 
га суянган ҳолда, бир нарсага амин бўлди: 
жамият учун жиноятчидан кўра лоқайд одам 
хавфлироқ! «Ёшлик». 

Сувга суянмоқ Пуч нарсага, бебурд ким- 
сага суянмоқ. Сувга суянма, ёвга сиғинма. 
Мақол. Суянган тоғи Ишонган кўмакчиси, 
ёрдамчиси, мададкори. Суяниб қолмоқ Бир- 
бирига ўрганиб, бир-бирининг ёрдамисиз 
яшай олмай қолмоқ. Чолу кампир бир-бир- 
ларига суяниб қолган, бир-бирларига жуда 
меҳрибон. Ойдин, Ширин келди. 

СУЯНЧ Таянч бўлиб хизмат қилувчи, 
мадад берувчи куч; таянчиқ, таянч. Сендан 
ўзга ҳеч суянчим бўлмади, Не сабабдир — ку- 
либ келдинг, Ёдгоржон? « Алпомиш». Будунё- 
да бировга суянч бўлганинг қолади. Э. Са- 
мандар, Дарёсини йўқотган қирғоқ. 

СУЯНЧИҚ 1 Ўриндиқларнинг суяниш 
ёки тирсак тираб ўтириш учун хизмат қи- 
ладиган қисми. Кресло суянчиғи. н Илҳом- 
жон машина эшигини очиб, ўриндиқ суянчи- 
ғини бир оз орқа суриб қўйди. Н. Аминов, Қаҳ- 
қаҳа. ..деворга тирабқўйилган, орқа суянчиғига 
кафтдек ойна ўрнатилган эски диванда ўқи- 
тувчи ва тарбиячилар зич ўтиришибди. Н. 
Аминов, Қаҳқаҳа. Унинг кўзи стул суянчиғига 
илинган кителига, ишмига тушди. С. Аҳмад, 
Уфқ. 

2 кўчма айн. суянч. Оиланинг суянчи. н 
Мусулмонқулнинг биринчи суянчиғи ўзининг 
одамлари бўлса, иккинчиси —уламолар эди. А. 
Қодирий, Ўтган кунлар. Аввало, ўз тинчин- 
гизни ўйланг, ука. У киши сизга суянчиқ бў- 
лоладими, йўқми — шуни ўйланг. М. М. Дўст, 
Лолазор. -Ўзимнинг улигинам (ўғилгинам), 
суянчиққинам, — деб эркаларди баъзан уни 
онаси.. «Саодат». 

СУЯҒИЧ Суяб кўтариб туриш учун 
хизмат қиладиган нарса; тирговуч. 

СУҚ 1 Бировнинг оғзидаги, кўлидаги, 
олдидаги овқатига ҳавас, суқлик билан қа- 
ровчи; бировнинг дастурхонига бетакаллуф 
суқилувчи; очкўз. Оч тўяр, суқ тўймас. Ма- 
қол. н Ҳосим суқ, Қорни қудуқ, Кўзи оч, 
Нафси қулоч. «Бойчечак». 


2 Ҳирс, эҳтирос; ҳавас. Баишржон унга 
[Қирмизхонга] суқ билан тикилди.. Н. Ами- 
нов, Қаҳқаҳа. [Йигит] Қизнинг қадди-қо- 
матига суқ билан тикилди. «Ёшлик». Парво 
қилма. Омон-эсон Тошкент борайлик, биров- 
нинг суқи тушмаганидан топиб бераман. 
Кўрибсанки, у ҳам шайдо, сен ҳам. Шуҳрат, 
Шинелли йиллар. 

3 этн. «Ёмон кўз», кинна. Даф бўл, фа- 
локат шўртумшуқ, Тегирмонда туз еган суқ, 
кет, кет, кет, кет! Ҳамза, Танланган 
асарлар. Ажаб бўпти! Ўғлингизга ҳали бу ҳам 
оз! Бўлмаса Зулфия кимдан кам? Ҳуснига 
суқингиз киради. О. Ёқубов, Чин муҳаббат. 

СУҚАТОЙ Суқ, очкўз бола; суқтой. -Мен 
суқатой эмасман,— Набижон Арслон берган 
олмани олмади. К. Раҳим, Суқатой. 

СУҚИЛМОҚ 1 Суқмоқ фл. мажҳ. н. Девор 
кавагига суқилган қозиқ. Қинга суқилган 
ханжар. н [Чол:] Аммо-лекин шунақаям 
боплангки, уясига чўп суқилган асаларидай, 
ўзларини қаёққа уришларини билмай қолиш- 
син. О. Ёкубов, Қаҳрамон излаб. 

2 Ичга, орасига ёриб кирмоқ, тиқилиб, 
орасига кириб жойлашмоқ; тиқилмоқ. Тан- 
чага суқилмоқ. Кўрпа орасига суқилмоқ. н 
Тоғ пинжига суқилиб, бир чойхона, бир 
кабобхона ҳам пайдо бўпти. С. Аҳмад, Жим- 
житлик. 

3 Бошпана, нажот излаб, ўзини бирор 
ерга урмоқ, бош суқмоқ. Суқиладиган бошқа 
кавак қолмади. С Аҳмад, Ҳукм. 

Бағрига (ёки қучоғига, пинжига) суқил- 
моқ Бағрига кирмоқ. Назар ака икки-уч қа- 
дам ташлади, шу аснода қўлларини ёзиб 
очдики, ноилож бориб, буулкан, бу забардаст 
одамнинг пинжига суқилдим. М. М. Дўст, 
Лолазор. 

4 кўчма Билдирмасдан ёки сурбетлик, 
зўрлик, хиралик билан бирор жамоа, таш- 
килот ва ш.к. га кириб олмоқ. Милиция саф- 
ларини унга суқилиб кирган номуносиб киши- 
лардан тозалар эканмиз, биз ошкораликдан 
чўчимаймиз. Газетадан. Кўпчиликка том ус- 
тидан қарайдиган бу зотлар бундай пайт- 
ларда «мансабдан тушиб», кўпчилик орасига 
суқилишга мажбур бўлдилар. П. Турсун, Ўқи- 
тувчи. 

5 Қотишмоқ, аралашмоқ. Орага Масту- 
ра хола суқилди: -Ҳа, юра турсин, синглин- 
гиз, меҳмон. Жуда соғиниб ўлганман. Ж. Аб- 
дуллахонов, Тўфон. [Зулфия:] Мен уни деб.. 




сизни ҳам, Рустам акамни ҳам хафа қилдим. 
Агар у келиб суқилмаганда, биз бахтли бў- 
лардик. О. Ёқубов, Чин муҳаббат. 

Гапга (ёки сўзга) суқилмоқ Гапга ара- 
лашмоқ. -Дугонажоним сизни еру кўкка ишон- 
майди, — дея гапга суқилди Муяссар хоним. 
М. М. Дўст, Лолазор. -Йўқотиб нима қилади, 
— деди Карим подачи гапга суқилиб. «Шарқ 
юлдузи». 

СУҚЛАМОҚ 1 этн. Суқ кирган кишини 
дам солиб «даволамоқ», кинна солмоқ. 

2 с. т. «Суқ-суқ» деб қўймоқ (бошқа одам 
емасин деб тақиқлаб қўймоқ). 

СУҚЛАНМОҚ Суқ назар, ҳавас ёки 
эҳтирос билан боқмоқ; ҳаваси келмоқ. 
Суқланиб қарадим тонгнинг юзига, Бир қа- 
рашда оппоқ шоҳига ўхшар. Уйғун, Тонг кў- 
шиғи. Сувга суқланар, Капалакка суқланар 
Ёруғ олам остонасида Бир куртак. М. Қўш- 
моқов, Али Қамбар. -Ўзинг-чи? Гулзорга бў- 
йин чўзган туядай, ҳар аёлга суқланасан! — 
деди Али тажанг жаҳл билан. Ойбек, Қуёш 
қораймас. 

СУҚЛИ Суқ-ҳавас билан тўлиб-тошган; 
ҳавасли, эҳтиросли. Суқли назар. н Нигора 
сувдан чиққанда, баданидаги томчилар гўё 
бегона суқли кўзларни қайтаришга қасд қил- 
гандай, қуёш нурида марвариддек ялтирайди. 
С. Анорбоев, Оқсой. Кенг қирларга суқли 
боқиб Борар эдим бир ўзим, Она юртим чи- 
ройига Тўймас эди ҳеч кўзим. Шуҳрат. 

СУҚЛИК Суқ эканлик, очкўзлик, тўй- 
маслик. Суқлик қилмоқ. Суқлик хўрлик кел- 
mupap. Мақол. 

СУҚМА Суқиб қўйиладиган, тиқма. Суқ- 
ма dacma. 

СУҚМОҚ 1 Куч ёки зарб билан учли 
нарсани бошқа бирор нарсага киргизмоқ; 
санчмоқ, тиқмоқ. Найза суқмоқ. Игна суқ- 
моқ. н Малик муаллим ялт этиб келинига 
қаради. Биров бигиз суқиб олгандай, кўкраги- 
нинг ости санчиб оғриди. А. Кўчимов, Ҳалқа. 
Нусратбек ҳозир бу силлиқ башарага муиип- 
ласа, игна суқса, тепкиласа ҳам, қонамаса, 
қизармаса керак. С. Нуров, Майсаларни аёз 
урмайди. 

2 Бирор нарса ичига, орасига жойламоқ, 
тиқмоқ. Ханжарни қинига суқмоқ. н Йўл- 
дош эгилиб, бошини тиззаси орасига суқди. 
қўллари билан қулоқларини беркитди. «Ёш- 
лик». Гавҳар зимдан Талъатга қаради. У 
бошини баланд кўтариб, қўлларини шимининг 


чўнтагига суқиб борарди. Ў. Ҳошимов, Қал- 
бингга қулоқ сол. У[Искандар] бир қўли 6u- 
лан қопчиқни очиб, бир қўлини хумчага суқди. 
М. Мансуров, Ёмби. 

[Бировнинг] киссасига (ёки ҳамёнига, 
чўнтагига) қўл суқмоқ Бировнинг киссаси- 
га, пулига қўл урмоқ, хўжайинлик қилмоқ. 
Ука, мен ҳақимни сўрайман. Бировнинг кис- 
сасига қўл суқаётганим йўқ. Ойбек, Танлан- 
ган асарлар. Бош суқмоқ қ. бош. Қодиров чай- 
лага бош суқиб, ноз-неъматлар тўла дас- 
турхонга кўз югуртирди. Ш. Рашидов, Бў- 
рондан кучли. Бурун суқмоқ айн. бурун тиқ- 
моқ қ. бурун I. Ойқиз бўлса ҳаддан ошиб кет- 
ди, ҳамма ишга бурнини суқяпти. Ш. Раши- 
дов, Бўрондан кучли. Гапни гапир (ёки айт- 
гин) уққанга, жонни жонга суққанга Гапни 
фикрингга, мақсадингга тушунадиган, сенга 
жон куйдирадиган одамга гапир, деган 
маънода ишлатиладиган матал. {Бўтабой ака] 
«Тушунтириш керак» дейдилар, тўғри, лекин 
«гапни айтгин уққанга, жонни жонга суқ- 
қанга, гапни айтиб нетарсан онаси бемаҳал 
туққанга!» А. Қаҳҳор, Қўшчинор чироқла- 
ри. Икки қўлини бурнига суқиб қ. бурун. 
Катта ўғлим билан икки қўлимизни бурни- 
мизга суқиб, ўз уйимизга бордик. С. Айний, 
Қуллар. Кўзига чўп суқмоқ айн. кўзига чўп 
солмоқ қ. кўз. 

СУҚСУР Ўрдаксимонлар оиласига ман- 
суб, патлари узун ва ингичка қуш. Кўкқа- 
миш кўлидан суқсур учирдим, Суқсурни изла- 
ган лочин бўламан. «Алпомиш». 

СУҚСУҚ Ўрдаклар оиласига мансуб, 
ёввойи ўрдакдан кўра кичикроқ қуш. 

СУҚТОИ айн. суқатой. Кўлидан нонини 
Қоплон опқочди: Унутган эди у суқтой кучугин. 
Ғ. Ғулом, Танланган асарлар. 

СУҚУТ | а. Ja — йиқилиш, ағдари- 
лиш; пасайиш, камайиш; ажралиш, кўчиш; 
йўқ бўлиш] эск. кт. Китобнинг, матннинг 
тушириб қолдирилган, етишмайдиган ери. 

СУҒД, сўғд [суғд. — куйиш, ёниш 
ёки — ёмғир суви тўпланган сойлик; 
сернам, унумдор ер] қ. суғдлар. Суғд халқи. 
Суғд тили. н Суғд ёдгорликлари орасида 
Рустам ҳақидаги эпосдан парчалар (5—7- 
асрлар) катта адабий қимматга эга.. 
«ЎзМЭ». 

СУҒДИИ Суғдларга, суғд халқига оид. 

СУҒДИЙЛАР айн. суғдлар. 

СУҒДЛАР Зарафшон водийси ва Қаш- 
қадарё воҳасида яшаган қадимий эроний 
халқ; этник уюшма сифатида милоддан 
аввалги 12-11-асрларда пайдо бўлган. Суғд- 
лар Буюк ипак йўли халқаро муносабатла- 
рида катта нуфузга эга эдилар. «ЎзМЭ». 

СУҒДШУНОС Суғдшунослик мутахас- 
сиси. Суғдшунос олим. 

СУҒДШУНОСЛИК Суғдларнинг та- 
рихи, тили, адабиёти, маданиятини ўр- 
ганувчи фан соҳаси. Ҳозирги кунда Ўзбекис- 
тонда ҳам ўзига хос суғдшунослик мактаби 
вужудга келган.. «ЎзМЭ». 

СУҒОРИШ 1 Суғормоқ фл. ҳар. н. Ғў- 
заларни суғориш. Томчилатиб суғориш. Жил- 
диратиб суғориш. н Айланма сув этакка 
бориб етганда, суғориш тамом бўлади. А. 
Қодирий, Обид кетмон. 

2 Экин майдонларини сув билан таъмин 
этиш, сув чиқариш чора-тадбирлари ва 
воситалари мажмуи; ирригация. Суғориш 
режими. Суғориш шохобчалари. н Сувни 
тежаш тақозоси туфайли деҳқончиликда 
канал ва суғориш тармоқлари ўзанига темир- 
бетон нов, қувур ёки плёнка ётқизиляпти. 
«Фан ва турмуш». 

СУҒОРМА Сув билан етарли таъмин- 
ланмаган ҳудудларда вужудга келган қиш- 
лоқ хўжалиги экинларини суғориб етиш- 
тириш. Суғорма шароитлар. н Суғорма деҳ- 
қончилик экинлардан энг юқори ва барқарор 
ҳосил етиштиришни таъминлайди. «ЎзМЭ». 

СУҒОРМОҚ 1 Экин майдонларини, 
ўсимликларни сув билан таъминламоқ, сув 
қўймоқ. Экин суғормоқ. Ғўзаларни суғормоқ. 
Йиғлаб-йиғлаб марза олсанг, кулиб-кулиб 
суғорасан. Мақол. н Эшикка ярим бўйра эни 
ўсма эккан бўлсалар, шуни ҳам обкашда сув 
ташиб суғоришган. С. Аҳмад, Уфқ. 

2 Сув бермоқ, сув ичирмоқ. Кўйларни 
суғормоқ. Туяни чўмич билан суғориб бўлмас. 
Мақол. н Тоштемир қудуқдан бир неча 
марта сув чиқариб, отларни суғорди, охур- 
ларга беда солди. Ҳ. Ғулом, Феруза. 

3 кўчма («билан» сўзи иштирокида) 
Сингдирмоқ. Меҳр, ғамхўрлик билан суғо- 
рилган тарбия, албатта, ўз самарасини 
беради. Газетадан. 

4 тех. Тобламоқ. Пўлатни суғормоқ. 

СУҒОРУВЧИ 1 Суғормоқ фл. сфдш. 

2 айн. сувчи 1. 


СУҒУР Тийинлар оиласига мансуб, бўй- 
ни калта, кўзи катта, мўйнали кемирувчи 
сутэмизувчи ҳайвон. Ўзбекистонда узун дум- 
ли (қизил) суғур ва кўк суғур учрайди. «ЎзМЭ». 
..Судда ишлайдиган Лапасов иккита суғур 
тутиб беринглар, деб қанақа тиқилинч қил- 
ди. «Ёшлик». 

СУҒУРИЛМОҚ 1 Суғурмоқ 1, 2 фл. ўзл. 
ва мажҳ. н. Икки кундан кейин Аваз дўконига 
келиб, уни танимай қолди. Зулфин суғурил- 
ган, эшикка қоракуя билан катта қилиб 
«Кофир» деб ёзилган эди. С. Сиёев, Аваз. 
Қиличлар қиндан суғурилди. «Шарқ юлдузи». 

2 кўчма с. т. Билдирмай, сездирмай се- 
кингина чиқиб кетмоқ; сирғилмоқ. [Сотқин] 
Ғала-ғовурдан киши билмас суғурилди. «Ёш- 
лик». 

СУҒУРМОҚ 1 Ўрнашган жойидан куч 
билан тортиб чиқармоқ. Илдиз суғурмоқ. 
Омбур билан мих суғурмоқ. н Тушида қора 
матога ўралган киши унинг [чолнинг] соғ 
қолган ягона жағ тишини суғуриб олаётган 
эмиш. «Ёшлик». Холматжон сувсизликдан 
қорайиб кетган бир myn ниҳолни суғуриб 
олмоқчи эди.. С. Аҳмад, Уфқ. Қассоб қийма 
кабобни сихдан суғуриб олиб, сабзидек тиш- 
лаб ерди. Н. Аминов, Қаҳқаҳа. 

2 Тиқилган, ботган жойидан чиқариб 
олмоқ. Мўйтаннинг кекса балиқчиси.. чори- 
ғини лойдан зўрға суғуриб, қора тутун ичига 
кириб кетди. А. Мухтор, Қорақалпоқ қиссаси. 

Хамирдан қил суғургандай қ. хамир. Узоқ 
йиллар мобайнида тўпланиб қолган ортиқча 
кунлар, хамирдан қил суғургандай, осонгина 
йўқотилди. «Фан ва турмуш». 

3 кўчма Бирор ердан, тўдадан, муҳитдан 
ажратиб, узиб олиб кетмоқ. Попукдай қизни 
иссиқ уясидан суғуриб, олиб келдим. Ойбек, 
Улуғ йўл. 

4 Солиб қўйилган, жойланган еридан 
чиқармоқ, чиқариб олмоқ. -Бермайман де- 
гин, ҳали шунақами? — аравакаш қалтираб 
турган қўллари билан пайпасланиб, ёнидан 
пичоғини суғурди. X. Тўхтабоев, Йиллар ва 
йўллар. Уқиличини ғилофидан суғуриб, осмон- 
да ярқиратди. Мирмуҳсин, Темур Малик. 

5 кўчма Сўриб, тортиб олмоқ; олиб қўй- 
моқ. Безгакни ҳазил фаҳмлама. Киши кучини 
суғуриб, шалпайтиради. Ойбек, О. в. шаба- 
далар. 

6 Чиқариб юбормоқ, тарқатмоқ, ёзмоқ. 
Унинг баданидан она тупроқ интизорлиги, 




жанг-жадал суронлари ҳордиғини суғуриб 
олаётгандай бўлди. Шуҳрат, Шинелли йил- 
лар. 

Жонни (ёки юракни) суғуриб олмоқ 

Қаттиқ руҳий ёки жисмоний азоб бермоқ, 
ўлгудай қийнамоқ, жонини олмоқ. Отаси 
энди Тоғайни тавбасига таянтирмагунча, 
бобосини таъриф ва тавсиф этавериб, жо- 
нини суғуриб олди.. «Ёшлик». Таг-томири 
билан суғуриб ташламоқ 1) бутунлай юлиб 
ташламоқ; 2) йўқ қилмоқ, бартараф этмоқ. 
Тилингни суғуриб оламан Дўқ-пўписа 
ибораси. Аё кофир, билиб сўзла сўзингни, 
Тилларинг суғуриб, ўяй кўзингни. «Маликаи 
айёр». Юракдан (ёки кўнгилдан, миядан, 
хаёлдан) суғуриб олмоқ Дилдан чиқариб 
ташламоқ, батамом унутмоқ. [Туйғуной:] 
Бари бир, унинг {Раҳимовнинг] номини юра- 
гимдан суғуриб ташлай олмайсиз. Б. Раҳмо- 
нов, Олтин одамлар. 

СУҒУРТА Табиий офатлар, турли бахт- 
сиз ҳодисалар рўй бериши натижасида кў- 
рилган зарарни қоплаш учун мақсадли пул 
жамғармаларини ташкил этиш ва ундан 
фойдаланиш билан боғлиқ иқтисодий 
муносабатлар тизими. Суғурта компанияси. 
Суғурта полиси. Суғурта шартномаси. Су- 
ғурта қопламаси. н -Ҳукуматимизга раҳ- 
мат. Шартнома бўйича суғурта идорасидан 
пул олдим, — деди шофер йигит. Н. Сафаров, 
Оловли излар. Одамларни, уй-жойларни, мол- 
ҳолларни суғурта қилиб юрибмиз. Н. Аминов, 
Ёлғончи фаришталар. Пиримқул молия — 
Мустафонинг укаси, Талатепада томорқа 
солиғию суғурта пулини йиғади. М. М. Дўст, 
Галатепа қиссалари. 

СУҒУРТАЛАМОҚ Суғурта қилмоқ ёки 
қилдирмоқ. Мол-мулкни суғурталамоқ. н 
Суғурталаш мажбурий ва ихтиёрий шакл- 
ларда амалга оширилади. «ЎзМЭ». 

СУҒУРТАЛАНУВЧИ Суғурта қилинувчи 
шахс ёки томон. Суғурта ҳодисаси рўй бер- 
ганда, суғурталанувчи тезда бу ҳақда суғур- 
та компаниясига хабар бериши зарур. «ЎзМЭ». 

СУҲБАТ [а .— бирлашма, уюшма; 
алоқа қилиш, муносабат, дўстлик] 1 Икки 
ва ундан ортиқ киши ўртасидаги ўзаро 
сўзлашув; мусоҳаба; гурунг. Ҳизғин суҳбат. 
Гангир-гунгур суҳбат. Хушчақчақ суҳбат. 
Суҳбати ширин одам. Булоқнинг суви тиниқ, 
Дононинг — суҳбати. Мақол. н Санжар 
Тилла суҳбат чоғи гинахонлик тарзида деди.. 


К. Қаҳҳорова, Чорак аср ҳамнафас. Меъ- 
морнинг икки қўли орқасида, ошналарининг 
суҳбатига қулоқ солиб тургандек бўларди-ю, 
кўзлари юз қадамча нарида чодир қураётган 
шогирдларида, ўғил бола кийимини кийиб олган 
шаддод қизида эди. Мирмуҳсин, Меъмор. 

Суҳбат қилмоқ (ёки айламоқ, қурмоқ) 
Йиғилишиб суҳбатлашмоқ, гаплашмоқ, му- 
соҳаба қилмоқ; гурунглашмоқ. Аҳмон дев суҳ- 
бат қилмоққа мойил бўлди. «Маликаи айёр». 
Навбаҳор очилди гуллар, сабза бўлди боғлар, 
Суҳбат айлайлик, келинглар, жўралар, ўр- 
тоқлар. Муқимий. Чойхона сўриларида одам- 
лар чой ичиб, суҳбат қуриб ўлтириптилар. 
«Шарқ юддузи». 

2 Бирор мавзуда эшитувчилар билан 
фикр алмашинув, савол-жавоб тариқасида 
ўтказиладиган машғулот; мулоқот. Экология 
ҳақида суҳбат. н Муфтий ҳазратлари, сиз 
билан ахлоқ-одоб ҳақидаги суҳбатимиз аҳли 
жамоага фойда бўлади. Газетадан. 

3 кўчма кам қўлл. Ўтириш, улфатчилик. 
Тантибойвачча.. базмини, суҳбатини кўрган.. 
кўп хотинларни энди секин-секин унута 
бошлади. Ойбек, Танланган асарлар. Адаб- 
сиз, баҳрасизлар суҳбатин ҳаргиз ҳавас қил- 
ма, Тўкилгай обрўйинг, беҳуда завқу сафодан 
кеч. Ҳабибий. 

СУҲБАТДОШ Суҳбатда иштирок этувчи 
киши, суҳбат қатнашчиси; суҳбатчи, ҳам- 
суҳбат. Ажойиб суҳбатдош. н Шерали, суҳ- 
батдошининг айтганларини тасдиқлагандек, 
бош чайқади. С. Кароматов, Олтин қум. Доно- 
ларим — кенгаишмдан, Неча бек суҳбатдо- 
шимдан — Барисидан жудо бўлдим. «Ойсу- 
лув». 

СУҲБАТИЖОН [а. + ф. - суҳ- 

батнинг жони, суҳбати ширин] Суҳбати ши- 
рин, суҳбаторо. Суҳбатижон одам. 

СУҲБАТЛАШМОҚ Йиғилишиб, ўзаро 
гаплашмоқ; суҳбат қилмоқ, суҳбат қурмоқ; 
гурунглашмоқ. Фозил одам билан суҳбатлаш- 
санг, роҳат қиласан. Ойбек, Танланган асар- 
лар. Одатда кўпчилик қизларнинг ҳусни та- 
нишиб, суҳбатлашиб, дўстлашиб кетга- 
нингдан кейин очилади. Шуҳрат, Шинелли 
йиллар. 

СУҲБАТОРО [а. + ф. — суҳ- 

батга оро берувчи, файз киритувчи] айн. суҳ- 
батижон. Суҳбаторо одам. н У[Мулла Бур- 
ҳон] сўзамол ва суҳбаторо бўлиб, тоғлик- 
ларнинг қаттиқ муомалалигини бухоролик- 





ларнинг нозик гаплиги билан қўшган эди. С. 
Айний, Эсдаликлар. 

СУҲБАТЧИ айн. суҳбатдош. 

СФЕРА [юн. sphaira — шар] мат. Ҳамма 
нуқталари фазонинг бирор маркази (нуқта- 
си)дан баравар узоқликда жойлашган берк 
сирт; шар сирти. Сфера марказидан ўтувчи 
текислик уни катта айлана бўйлаб кесади. 
«ЎзМЭ». 

Осмон сфераси Осмон ёритқичларининг 
кўринарли жойлашуви ва кўринарли ҳара- 
кати ҳақида тасаввур берувчи, радиуси их- 
тиёрий бўлган шарсимон сирт; осмон гум- 
бази. Осмон сферасидаги ёритқичга бўлган ҳар 
бир йўналиш сферада нуқта билан, текислик 
эса доира билан тасвирланади. «ЎзМЭ». 

СФЕРИК Сферага оид; сфера шаклида- 
ги. Сферик сирт. Ботиқ сферик кўзгу. Сфе- 
рик геометрия. н Бир координата систе- 
масидан иккинчи координата системасига 
ўтиш сферик тригонометрия формулалари 
ёрдамида амалга оширилади. «ЎзМЭ». 

СФИНКС [юн. sphinx — бўғувчи ўлим 
руҳи] 1 Юнон мифологиясида: қанотли ярим 
урғочи шер, ярим аёл кўринишидаги мах- 
луқ. 

2 Қадимги Мисрда: танаси шерники, 
калласи одамники бўлган, ўтирган ҳолатдаги 
афсонавий махлуқ ҳайкали. 

СФРАГИСТИКА [юн. sphragis — муҳр] 
Тарих фанининг муҳрларни ўрганадиган 
ёрдамчи соҳаси. 

СХЕМА [юн. schema — қиёфа, кўриниш, 
шакл] 1 Бино, иншоот, машина, механизм 
ва ш.к. нинг умумий муҳим томонлари ва 
қисмлари ўртасидаги боғланиш шартли 
белгилар билан масштабсиз ифодаланган 
чизма. Станок схемаси. Ёритиш системаси- 
нинг схемаси. Радиоприёмник схемаси. 

2 Бирор нарсанинг умумий тасвири ёки 
тавсифи, баёни; хомаки режа. Атом схема- 
си. Сейсмик ҳудудлар схемаси. 

СХЕМАТИЗМ [«схема» с. дан] Бир қо- 
липдаги тайёр қоида ва формулаларга ёпи- 
шиб олиб, ишнинг асосий моҳиятига зид 
равишда умумий тарзда юзаки муҳокама 
юритиш, тасвирлаш, тавсифлаш. 

СХЕМАТИК 1 Схема равишидаги, схе- 
мадан иборат бўлган, схемага оид (қ. схема 
1). Қурилманинг схематик тасвири. Жойнинг 
схематик плани. 

2 Умумий тарздаги, содца. Схематик баён. 


СХОЛАСТ 1 флс. Схоластика тарафдори. 
Схоластлар Платон, Аристотелнинг таъ- 
лимотларини ўз мақсадаларига мослаштириб, 
христианлик ақидаларини асослаш йўлида 
талқин этишган. «ЎзМЭ». 

2 Бирор нарса-ҳодиса ёки фаннинг фақат 
ташқи, шаклий жиҳатларинигина идрок 
этувчи киши, ҳарфхўр; юзаки фикрловчи. 

СХОЛАСТИК айн. схоласт. 

СХОЛАСТИК 1 флс. Схоластикага оид, 
схоластикага асосланган, схоластикадан 
иборат бўлган. Ренессанс даврида схоластик 
анъаналарнинг айрим жиҳатлари янада ри- 
вожланди. «Фалсафа». 

2 кўчма Формал, юзаки; ҳаётдан, ама- 
лиётдан ажралган, қуруқ сафсатадан иборат 
бўлган. Схоластик танқид. 

СХОЛАСТИКА [юн. scholastikos — мак- 
табга оид; илмий; билимли] 1 Диний дунё- 
қарашни назарий асослашга интилган, ўр- 
та асрларда Ғарбий Европада тараққий эт- 
ган диний фалсафа. Схоластика антик фал- 
сафадан, хусусан, Прокл таълимотидан кўп 
баҳраманд бўлган. «Фалсафа». 

2 кўчма Ҳаётдан ажралиб қолган юзаки 
билим, беҳуда, қуруқ сафсата; ақидапараст- 
лик. 

СЦЕНАРИИ [итал. scenario < лот. sce- 
narius — саҳнага оид, алоқадор] 1 Пьеса, 
опера, балет спектакллари, оммавий тад- 
бирлар ҳамда томошаларнинг режаси, сю- 
жет тузилиши. Наврўз байрами сценарийси. 

2 Кино санъати ва телевидение восита- 
лари ёрдамида гавдалантириб кўрсатиш, эк- 
ранлаштириш мақсадида ёзилган адабий- 
драматик асар. Ўзбекистонда сценарий жан- 
рининг ривожланишида кинорежиссёр Наби 
Ғаниевнинг хизматлари алоҳида. «ЎзМЭ». 

СЦЕНАРИИЧИ Сценарий ёзувчи адиб; 
сценарист. Э. Ҳамроев, А. Шариповлар ҳам 
[кино соҳасида] дастлабки ўзбек сценарий- 
чиларидан. «ЎзМЭ». 

СЦЕНАРИСТ айн. сценарийчи. 

СЧЁТ [р. считать, счесть — «ҳисобламоқ, 
санамоқ» фл. дан ясалган от] бухг. 1 Тўлов- 
ҳисоб варақаси, тўловнома. Электр пули тў- 
лаш учун счёт. Бажарилган ишга ҳақ олиш 
учун счёт ёзмоқ. н -Боя нега айтмадинг? 
— деди Абдуманноф счётни қўлига олиб. А. 
Қаҳҳор, Оғайнилар. 

2 Нақц пул маблағларини қайд этувчи 
молиявий ҳисоб-китоблар ва мажбурият- 




ларни акс эттирувчи ҳужжат. Таилкилотнинг 
банкдаги жорий счёти. Счётга пул ўтказ- 
моқ. Счётга ёзиб қўймоқ. 

СЧЁТЧИК L Р- счётчик — ҳисобловчи, 
сановчи] қ. ҳисоблагич. Электр счётчиги. Газ 
счётчиги. 

СЪЕЗД \р. съехаться — «турли жойлар- 
дан бир жойга келиб тўпланмоқ» фл. дан 
ясалган от] Айрим ташкилотлар, аҳоли гу- 
руҳлари вакилларининг йиғилиши; катта 
йиғин; қурултой. Ўқитувчилар съезди. Съезд 
қарорлари. Съездда қатнашмоқ. 

СЪЁМКА [р. снять — «кино-, фото-, 
телетасвир тайёрламоқ, тасвирга (суратга) 
олмоқ» фл. дан ясалган от] Суратга олиш 
(мас., киностудияда). Съёмка қилмоқ. Съём- 
када қатнашмоқ. н Уч ойдан кейин кино- 
комедиянинг съёмкаси бошланди. А. Қаҳҳор, 
Картина. 

СЮЖЕТ [фр. sujet < лот. subjectum — 
предмет, мазмун, моҳият, нарса] 1 Бадиий 
асарда, фильмда воқеа-ҳодисалар тасвири, 
баёнидаги изчиллик ва ўзаро алоқа; бадиий 
асар мазмуни. Романнинг сюжети. Пъесанинг 
сюжети. н Бадиий асар сюжети тасвир- 
ланаётган воқелик ва асарда иштирок эта- 
диган қаҳрамонлар масаласига бевосита боғ- 
лиқ. «ЎзМЭ». 

2 Тасвирий санъатда: тасвир объекти, 
предмети. 

СЮИТА [фр. suite — қатор, изчиллик] 
Умумий бадиий мазмун, ғоя, дастур остида 
бирлаштирилган, кетма-кет келувчи бир 
неча (одатда контраст) мустақил қисмлар- 
дан ташкил топган мусиқа асари; мусиқий 
жанр. Ўзбекистон композиторларидан.. М. 
Бурҳонов, М. Ашрафий, С. Юдаков, Д Соат- 
қулов.. кабилар симфоник ва ўзбек халқ чол- 
ғу асбоблари оркестри, шунингдек, форте- 
пиано ва бошқа созлар учун турли сюиталар 
яратишган. «ЎзМЭ». 

СЎГАЛ Кўпинча ёш болалар ва ўсмир- 
лар баданида, одатда қўл ёки оёқда бўлади- 
ган қаттиқ, юмалоқ ёки ясси ўсимта; тери- 
нинг вирусли касаллиги. Оддий сўгал. Ясси 
сўгал. н Оддий сўгал кўпи билан нўхат 
катталигида, оғриқсиз, ғадир-будур тугунча 
бўлиб, кўпинча қўл панжасида учрайди. 
«ЎзМЭ». 

СУЗ 1 тлш. Ўз товуш қобиғига эга бўл- 
ган, нарса-ҳодисалар, жараёнлар, шахслар, 
белги ва миқцорларни, хусусиятларни. 


ҳаракат ва ҳолатни, алоқа ва муносабат- 
ларни номлаш учун хизмат қиладиган, мус- 
тақил луғавий маънога эга бўлган, шу- 
нингдек, турли грамматик маъно ва вази- 
фаларда қўлланадиган энг муҳим тил бир- 
лиги; гапнинг қурилиш материали. Туб сўз. 
Ясама сўз. Қўшма сўз. Сўз бирикмаси. Сўз 
таркиби. Сўз ясалиши. н Сўзнинг товуш ва 
маъно томони бор. Лекин ҳар қандай товуш 
йиғиндиси сўз бўлавермайди. «ЎзМЭ». 

Кириш сўз 1) муқаддима, дебоча, ки- 
риш. Ҳайдар аканинг одамларга малол кел- 
майдиган.. кириш сўзлари ҳаммани хушҳол 
қилди. М. Исмоилий, Фарғона т. о.; 2) тлш. 
гап бўлаклари билан синтактик боғлан- 
маган, гапда сўзловчининг баён этилган 
фикрга муносабатини, гап мазмунининг 
юқорида ёки қуйида айтил(ади)ган фикрга 
боғланишини ва ш. к. ни билдириб келувчи 
сўз, мас., албатта, айтгандек, дарвоқе. 

2 Бирор маъно турига, услубга оид шун- 
дай бирлик (тилда, нутқда ифода воситаси 
сифатида). Дағал сўз. Беадаб сўз. Сўздан сўз- 
нинг фарқи бор, ўттиз икки нархи бор. Ма- 
қол. н ..не-не ошиқларни рад қилган бу гўзал 
жувон бир бўз боланинг икки оғизгина ширин 
сўзига зор бўлиб, қоронғилик қаърига умидсиз 
тикилиб турарди. С. Аҳмад, Уфқ. Афтидан, 
борлиғимиз Мастура билан банд, қуюндай 
чарх ураётган таассуротлар, фикрлар, туй- 
ғуларни ифода қилгани сўз тополмас эдик. 
А. Қаҳҳор, Минг бир жон. 

3 Сўзлашувда, гапда, нутқда шундай 
воситалардан фойдаланиш қобилияти, 
санъати. У сўзда йўқроқ. н У кишининг 
сўзлари китобда ҳам йўқ, шундай маъноли.. 
ана сўзга усталигу. Ойбек, Танланган 
асарлар. 

4 Мақол; матал; ибора. Қочирим сўзлар. 
Ҳикматли сўзлар Оталар сўзи — ақлнинг кў- 
зи. Мақол. н Кумушнинг гўзаллик таърифи- 
ни ғойибона эшитиб, оғзининг суви келувчи 
хотинли ва хотинсиз орзумандлар «ётиб 
қолгунча, отиб қол!» сўзига амал қилиб, 
қутидорникига совчиларни турнақатор юбо- 
ра бошлаган эдилар. А. Қодирий, Ўтган 
кунлар. 

5 Гап, гап-сўз, нутқ. Самимий сўзлар. Но- 
тиқнинг сўзлари. Сўз сўрамоқ. Маърузачига 
сўз бермоқ. Сўз айтмоқ. Сўз бошламоқ. Сўз- 
га чиқмоқ. Сўзга тушмоқ. Сўзини бўлмоқ. 
Сўзни қисқа қилмоқ. Сўзини оғзидан олмоқ. 





н Директор билан олдиндан келишиб олин- 
ган бўлса керак, биринчи бўлиб Бақалоқ сўзга 
чиқди. С. Нуров, Майсаларни аёз урмайди. 
Сўз бошлади чол титраб, Ҳалқумига келиб 
жон. А. Орипов, Йиллар армони. Азизхон бир 
сўз демай, машинанинг орқа ўриндиғига чиқ- 
ди. С. Аҳмад, Уфқ. 

Сўз бермаслик 1) гапиришга имкон бер- 
маслик. Хотини Карим акага сўз бермайди. 
Бир гап айтса, бетингда кўзинг борми де- 
май, қайириб ташлайди. М. Ҳазратқулов, 
Журъат; 2) бўйсунмаслик. Қишлоқи ёшлигим 
сарпойчан чопар Сўз бермай декабрь қуюн- 
ларига. А. Шер. Сўз очмоқ Гапиришни 
бошламоқ. Муҳаббат қиссасидан сўз очиб, 
қилсам ғазалхонлик, Ўқишгай ишқ эли наз- 
мимни кўп заррин китоб ичра. Ҳабибий, 
Девон. Сўз эркинлиги ҳуқ. Инсоннинг асо- 
сий шахсий ва фуқароларнинг сиёсий 
ҳуқуқларидан бири; ўз фикрини оғзаки ва 
оммавий ахборот воситаларидан фойдалан- 
ган ҳолда ёзма баён этиш имконияти. Биз 
сўз эркинлигини сўрар эдик. А. Қодирий, Ки- 
чик асарлар. Демократик мамлакатларда ом- 
мавий ахборот воситаларининг фаолияти сўз 
эркинлигига асосланган. «ЎзМЭ». Сўз қотмоқ 
Бирор гап, сўз айтмоқ, гапирмоқ. Зайнаб 
тамом, тамом лол эди, Сўз қотишга у беҳол 
эди. Ҳ. Олимжон, Танланган асарлар. 

6 Миш-миш гап, овоза; иғво. Эл бор ерда 
сўз бор. Мақол. н Ўликми-тирикми — 
билармиз. Мен ҳам қараб турмайман. Аммо 
сўз тарқалмасин, айт, хотининг тилини 
қиссин. Ойбек, Танланган асарлар. 

7 Ўгит, панд-насиҳат, таълим-тарбия, 
илтимос ёки буйруқ мазмунидаги гап. Она- 
нинг сўзини қулоққа олмоқ. Катталарнинг 
сўзига кирмоқ. Сўзини икки қилмаслик. Ёмон- 
нинг бўзини олгунча, Яхшининг сўзини ол. 
Мақол. Дўст сўзини ташлама, Ташлаб бо- 
шинг қашлама. Мақол. 

Сўзини ерда қолдирмоқ Буйруқ ёки 
илтимосини бажармаслик. Кумушнинг қар- 
ши тушмаги тўғрисида, албатта, уларнинг 
шубҳалари йўқ эди. Шунинг билан бирга, ота- 
онанинг сўзини ерда қолдиради, деб ҳам 
ўйламас эдилар, А. Қодирий, Ўтган кунлар. 
Сўз(и)га кирмоқ Айтганини қилмоқ, мас- 
лаҳат бўйича ҳаракат қилмоқ. Акасининг сў- 
зига кириб, тўй қилдинг, шарманда бўлдинг. 
С. Аҳмад, Уфқ. Бой афанди: «Мана холос, агар 
ман сизнинг сўзингизга кирсам, тоза шар- 


манда бўлар эканмиз», — деб.. мени хижолат 
қилдилар. Ҳамза, Танланган асарлар. 

8 Ваъда, лафз; азм-қарор. Сўзида турмоқ. 
Йигит сўзи бир бўлур. Мақол. Турсанг сўзинг- 
да — ҳурмат юзингда. Мақол. н [Авазхон:] 
Эй ота, падари бузруквор, сўздан қайтиш 
номарднинг иши. «Маликаи айёр». Мансур эн- 
ди Гавҳар сўзидан қайтмаслигини тушуниб 
тўхтади. Ў. Ҳошимов, Қалбингга қулоқ сол. 
Бировга айтмасликка сўз бераман. С. Аҳмад, 
Юддуз. 

Орадан сўз ўтмоқ (ёки чиқмоқ) Келиш- 
мовчилик рўй бермоқ, низо чиқмоқ. Мир 
ҳазратлари билан орангиздан бирон сўз ўтган, 
деб гумон қилурман. Ойбек, Навоий. Сўз ўйини 
Бир сўзнинг турли маъноларидан ёки тур- 
ли маънодаги шаклдош сўзлардан фойда- 
ланиб тузилган, турлича тушунилиши мум- 
кин бўлган ибора. Уй эгаси дастурхон ёзар 
экан: -Умридан шунча бўлгандан кейин, худо 
хоҳласа, умри узоқ бўлади, — деб сўз ўйини 
қилди. А. Қаҳҳор, Хотинлар. 

СЎЗАК I [ф. — триппер; ҳуснбу- 

зар, бўжама; йиринг] 1 тиб. Асосан тасо- 
дифий жинсий алоқа қилиш оқибатида ке- 
либ чиқадиган, сийдик йўллари ва жинсий 
аъзолар яллиғланишидан иборат юқумли 
таносил касаллиги; триппер. Сўзак юқумли 
бўлгани учун, касаллик белгилари пайдо бўлиши 
биланоқ, венеролог врачга мурожаат этиш 
керак. «ЎзМЭ». 

СЎЗАК II [ф. _S j — санчиқ] Қаттиқ 
совқотиш натижасида панжа учларида се- 
зиладиган санчиқли оғриқ. 

СЎЗАМОЛ Сўзга уста, гапга чечан; гап- 
дон. Сўзамол одам. н Ҳамиша камгап Ота- 
мурод худди шунақа, бировга ёрдам керак 
бўлиб қолган пайтда сўзамол, очиқдан-очиқ 
меҳрибон бўлиб қолади. М. Мансуров, Ёмби. 
Бошлиқ сўзамолгина, лекин қўлидан келса, 
яхшилигини аямайдиган одам экан. «Ёшлик». 

СЎЗАМОЛЛИК Сўзга уста, гапга чечан 
бўлишлик. Сўзамоллик қилмоқ. н Зиёднинг 
фавқулодда сўзамоллиги ўз йўлига, лекин ҳо- 
зир ҳар қўл силкиганда, кафтига бегона 
нарсадай ишқаланаётган ортиғи ғалати 
туюлар эди. М. Мансуров, Ёмби. [Башир] 
Ўзининг сўзамоллигини йиғилганларга, ай- 
ниқса, Қирмизхонга кўрсатиб қўйгиси келар- 
ди. Н. Аминов, Ёлғончи фаришталар. Минг 
хил нағмаси бор сўзамолликнинг, Оқиллар 
авомга боқар жавдираб. «Ёшлик». 

СЎЗАН I [ф. ~ игна, нина; тикан] 

Этикдўз косиблар иш тикадиган махсус 
игна. Сўзан билан чок тикмоқ. н Уй-рўз- 
ғорда ишлатиладиган қуроллар номи: пичоқ, 
ангишвона, жуволдиз, игна, чопқи, қайчи, 
сўзан ва бошқалар. «ЎТА». Чол унга сўзан, 
бигиз тутишни кўрсатади. Ойбек, Тан- 
ланган асарлар. 

СЎЗАН II [ ф. Дуккаклилар оила- 

сига мансуб, қумлоқ ерларда ўсадиган бута 
ўсимлик; акациянинг бир тури. 

СЎЗАНА [ф. — шойи ип билан 

кашта тикилган кичикроқ рўмол; палак] 
Сидирға газламага гул тикиб тайёрланган, 
деворга осиладиган безак буюми; гулкўрпа. 
Шоҳи сўзана. Сўзана тикмоқ. н Унинг 
қаршисида, сўзана тутилган девор тагида, 
муштдай бўлиб ўтирган мухбир йигит — 
Ислом пиқиллаб кулиб юборди. Ш. Холмирза- 
ев, Оғир тош кўчса. Сурмахон ая кўкка 
қаради: юлдуз тўла қорамтир осмон йирик- 
йирик гавҳар доналари қадалган бахмал 
сўзанага ўхшайди. Ҳ. Ғулом, Замин юлдуз- 
лари. 

СЎЗАНАК I [ф. Лз — нинача; нина- 
чи] шв. Ниначи. 

СЎЗАНАКII [ф. JL* jj^o] шв. Отнинг пеш- 
ноби. 

СЎЗБОЗЛИК Қуруқгап, сафсата сотиш, 
сафсатабозлик. -Бўлдими! Сиз билан сўз- 
бозликка вақтим йўқ, — деб ғазабланиб 
қичқирди Йўлчи, — шуни билингки, халқ ўз 
ишини билиб қилади. Ойбек, Танланган 
асарлар. 

СЎЗБОШИ Кириш, дебоча, муқаддима. 

СЎЗЛАМОҚ 1 Оғзаки равишда фикр 
баён этмоқ; гапирмоқ. Оз сўзла, кўп тингла. 
Мақол. Кўп билган оз сўзлар, оз сўзласа ҳам, 
соз сўзлар. Мақол. Бошингга қилич келса ҳам, 
тўғри сўзла. Мақол. н Сўзласанг, ҳар ким- 
нинг ўз ақлиға чоғлаб сўзлагин, Кутмагай от 
хизматин ҳеч кимса ёш бир тойдан. Ҳаби- 
бий, Девон. Йигит улар олдида пилдираб 
бораркан, тинмай Азизхон қилаётган иш- 
лардан сўзлаб борарди. С. Аҳмад, Уфқ. 

2 Нутқ, маъруза қилмоқ, гапирмоқ. Гўё 
икки навқирон йигит шу бугун борибоқ 
Ўртақўрғонни забт этадигандай, баланд 
руҳ билан нутқ сўзлади. М. М. Дўст, Лола- 
зор. Биринчи котиб йиғилганлар олдига чи- 
қиб, озгина сўзлагандан кейин, ўтирган халқ- 


қа қарата огоҳлантиришсиз ўқ узишди. «Фан 
ва турмуш». 

3 кўчма Ифодаламоқ, намоён этмоқ. 
Баҳор табиат гўзаллигидан сўзлайди. Га- 
зетадан. Титроқ симлар Тамара опамизнинг 
бедор тунлари, ҳаловатсиз кунлари, роҳат- 
бахш лаҳзалари ҳақида сўзларди бизга. «Сао- 
дат». 

СЎЗЛАНМОҚ 1 Сўзламоқ фл. мажҳ. ва 
ўзл. н. Зиёфат асносида иттифоқнинг фой- 
далари, тарқоқликнинг зарарлари сўзланди. А. 
Қодирий, Ўтган кунлар. 

2 Ўзича гапирмоқ, ўз-ўзи билан гапи- 
ришмоқ. Сўнг ўзича сўзланиб, тўрга йўналди. 
«Шарқюлдузи». Утуйқус асабланиб, сўзлан- 
ди. «Шарқ юлдузи». 

СЎЗЛАШМОҚ1 Сўзламоқ фл. бирг. н. 

2 Гапиришмоқ, гаплашмоқ. Нотиқлар ўн 
минутдан сўзлашди. н Нима ва қайси тўғ- 
риларда сўзлашдилар, Отабек қипчоқларга 
қарши сўзламадими ? А. Қодирий, Ўтган кун- 
лар. 

3 Бирор нарса, масала ҳақида ўзаро 
музокара олиб бормоқ; гапиришмоқ, ке- 
лишмоқ, битишмоқ. Таътил тўғрисида ди- 
ректор билан сўзлашиб қўйдим. н Эртага 
шаҳарга тушинг, акам билан сўзлашиб, ишни 
битирасиз, дурустми? Ойбек, Танланган 
асарлар. 

СЎЗЛАШУВ Сўзлашмоқ фл. ҳар. н. 
[Гулнор] ..Нурининг никоҳ кунигина Йўлчига 
яқинлашиб, у билан сўзлаша олган эди. Ундан 
бери учрашувга, ukku оғиз сўзлашувга боти- 
нолмасди. Ойбек, Танланган асарлар. 

Сўзлашув тили Кундалик турмушдаги 
алоқа-аралашув учун хизмат қилувчи тил; 
оғзаки нутқ турларидан бири. 

СЎЗЛИ 1 Бирор микдордаги сўздан тар- 
киб топган, қанчадир сўзни ўз ичига олган. 
Уч сўзли матн. Олтмиш минг сўзли луғат. 

2 Бирор аниқловчи билан биргаликда 
келиб, шахснинг характери ёки муомаласи 
қандайлигини билдиради. Ширин сўзли — 
шоҳ косадан сув ичар. Мақол. Тўғри сўзли- 
нинг тўни йиртиқ. Мақол. н Ҳарилари ши- 
рин сўзли, Жувонлари турфа нозли, Ҳизлари 
бор жоду кўзли. «Нурали». 

Бир сўзли 1) бир сўзда, ўз айтганида ту- 
риб оладиган; ўжар, қайсар. Бир сўзли бола. 
н [Мулла Мадраҳим] Мижғов гапни ёқ- 
тирмайдиган, бир сўзли бу заҳар полковник- 
ка муддаосини очиқ айтишга мажбур бўлди. 

Ш. Тошматов, Эрк қуши; 2) сўзидан, лаф- 
зидан қайтмайдиган; айтганини қиладиган; 
ваъдали. Бир сўзлининг юзи ёруғ. Мақол. н 
Пўлатов қаршисида бир сўзли, зукко ва қатъ- 
иятли аёл турганлигини билди. «Ёшлик». Ўз 
сўзли Ўз сўзини ўтказадиган, айтганини 
қилдирадиган, гапининг икки қилиниши- 
ни ёқтирмайдиган. Ўз сўзли йигит — кун юз- 
ли йигит. Мақол. н Шу ўтган давр уни кўп 
нарсага ўргатди: бўшашган қишлоқ қизини 
ўз сўзли, чўрткесар қилиб қўйди. С. Аҳмад, 
УфҚ- „ 

СЎЗЛИК 1 Бирор луғатга, маълумотно- 
мага киритилган ёки киритиладиган сўзлар 
рўйхати. Изоҳли луғат сўзлиги. Сўзлик туз- 
моқ. н Муайян фан соҳаси ичида аввал 
мавзулар бўйича сўзлик тузилади. «ЎзМЭ». 

2 эск. айн. луғат. Ботаника сўзлиги. 

СЎЗЛИЛИК Муайян даражадаги ўжар- 
лик, қайсарлик; сўзида, ваъдасида туриш- 
лик. Ўзбек ойим эрига ялина бошлади: -Бир 
сўзлилигингизни қўйинг, эр. А. Қодирий, Ўт- 
ган кунлар. 

СЎЗМА-СЎЗ рвш. 1 Битта ҳам сўзни ту- 
шириб қолдирмай, оқизмай-томизмай; ай- 
нан. Эшитган гапларини сўзма-сўз айтиб 
бермоқ. 

2 Гапнинг бутун маъносига қараб эмас, 
балки ундаги сўзларнинг луғавий маъно- 
ларига қараб; луғавий. Сўзма-сўз таржима 
қилмоқ. Сўзма-сўз таржима. 

СЎЗОНА [ф. ^jl/<Cil jj^ — ёнган, куй- 
ган; ёнаётган; куйдирувчи, емирувчи] Куй- 
ган, аламли. Сўзона бўлмоқ. н Соғинчдан 
юраги сўзона она.. сочлари қировга айланган 
она тўртинчи марта, умид билан, ўғлининг 
лақабини ҳам қўшиб чақирибди. «Ёшлик». 
Ишқдан қалби куйган сўзона бир шам, Ишқ- 
қа исён этиб, ёд этар қасам. «Ёшлик». Ҳеч 
ким менингдек куймаган ҳажринг ўтига, эй 
санам, Танҳо туташдим ман ўзим, сўзона 
бўлдим соғиниб. Ҳамза. 

СЎЗСИЗ 1 сфт. Сўзи, сўзлари бўлмаган, 
Сўзсиз сурат. 

2 рвш. Овоз чиқармай, гапирмай; сукут 
ичра, жим. Ногаҳон фалакка урган каби дўқ, 
Сўзсиз қотиб турар бўйчан тераклар. А. 
Орипов, Йиллар армони. 

3 рвш. Ҳеч қандай эътирозсиз. Сўзсиз 
итоат этмоқ. Сўзсиз таслим бўлмоқ. н 
Хоҳиш-иродамизни сўзсиз бажарасан. «Шарқ 
юлдузи». 


4 мод. с. Фикрнинг аниқпигини, қатъий 
буйруқ ва заруратни билдиради. Сўзсиз, у 
келади. Мактабдаги мусобақаларга қатна- 
шади ва, сўзсиз, биринчи ўринни эгаллайди. 

СЎЗСИЗЛИК 1 Жимлик, жимжитлик, 
сукунат. Орага сўзсизлик чўкди. н Орадаги 
сўзсизлик бир пиёладан чой ичгунча бузилма- 
ди. А. Қодирий, Ўтган кунлар. 

2 Лафзи, субути йўқлик, ваъдасизлик, 
бебурдлик. 

СЎЗЧАН кам қўлл. айн. сўзамол. Сўзчан 
одам. 

СЎЗЧИ 1 Гап ташувчи, йўқ гапларни 
тарқатиб юрувчи, ғийбатчи. Сўзчи одам. 

2 айн. сўзамол. Ботир ёвда билинар, сўзчи 
довда билинар. Мақол. н Созчимисан, сўз- 
чимисан, Бозингар — савдогармисан. «Юсуф 
ва Аҳмад». 

СЎЙИЛ Узун йўғон калтак, таёқ. Кет- 
мон, чўкки [чўкич], ўроқ, сўйил кўтарган 
жабрдийда косиблар, деҳқонлар, чорикорлар, 
қўшчилар тўдалашиб, Хива сари отланди. С. 
Сиёев, Аваз. 

СЎЙИНМОҚ с. т. Севинмоқ. 

СЎЙИНЧИ с. т. Суюнчи. 

СЎЙЛАМОҚ 1 Сўзламоқ. Аввал ўйла, 
кейин сўйла. Мақол. н Шунчалар билимдон 
сиёқингиз бор, Минг ўйлаб, бир сўйлар ўқи- 
тувчиҳам. Ғ. Ғулом, Танланган асарлар. Сўз 
сўйлашда ва улардан жумла тузишда узоқ 
андиша керак. А. Қодирий, Кичик асарлар. 
Шивирлаб сўйлайлик Ватан ҳақида Узоқ қиш 
туни Оқ тонгни уйғотган эртакка ўхшаб. А. 
Шер, Қадимги куй. 

2 айн. сўзламоқ 3. ..Ва кўмилиб куз боғ- 
ларига, Афсоналар сўйлар Самарқанд Қадим 
ўзбек қишлоқларига. X. Даврон, Қақнус. 
Жайрон ҳасратида йўл кечар овчи, Ошиқнинг 
дардини сўйлар ғазал, тор. Миртемир, Асар- 
лар. 

СЎЙЛОҚ 1 Ташқарига туртиб чиққан, 
узун (тиш ҳақида). Хотин шишган қовоқлари 
остидаги кўкимтир кўзларини қисиб, сўйлоқ 
тишларини кўрсатганча, сўрашган киши бў- 
лади. X. Султонов, Бир оқшом эртаги. 

2 Шундай тишли одам. Сўйлоқ киши чи- 
қиб келиб, юкни қабул қилиб олгач, чой-пойга 
шама қилиб ўтирмай, дарҳол эшикни ёпди. А. 
Обиджон, Аканг қарағай Гулмат. 

СЎЙМОҚ I 1 Бўғзига тиғ тортиб ўлдир- 
моқ, бўғизламоқ. Кўй сўймоқ. Товуқ сўймоқ. 
Чумчуқ сўйса ҳам, қассоб сўйсин. Мақол. н 

[Латифжон:] Хўп бўлади, додхоҳ.. Бўрдоқини 
сўйишга қассобни чақирайми? Ҳамза, Тан- 
ланган асарлар. [Ҳожи:] Кудаларингни нима 
билан кутишни бўлса, ўзинг биласан: туя 
сўйиб чарлаганингда ҳам, келмайдирган киши- 
лар! А. Қодирий, Ўтган кунлар. 

2 Кесмоқ, бўлакламоқ, кесиб-кесиб қўй- 
моқ. (асосан, қовун, тарвуз, анор ва ш. к. 
ҳақида). Ҳовун сўймоқ. н Камолиддин мах- 
дум нонни ушатиб, патнусдаги анорни олди- 
ю, авайлаб сўя бошлади. М. Исмоилий, Фар- 
ғона т. о. Рўзи полвон.. ҳандалакни этиллик 
билан сўйиб, меҳмонларнинг олдига қўйди. Ш. 
Рашидов, Бўрондан кучли. 

Пичоқсиз (ёки тиғсиз) сўймоқ Қаттиқ 
алам етказмоқ, азоб бермоқ. Инсофсизлар, 
мени тиғсиз сўйдиларинг. «Шарқ юлдузи». 
Ўтмас пичоқ билан сўймоқ қ. пичоқ. 

СУИМОҚПс. т. Севмоқ, суймоқ, яхши 
кўрмоқ. Тенг еганни тангри сўйибди. Мақол. 
н Икковинг ҳам созандасан, Ота сўйган дў- 
зандасан. «Юсуф ва Аҳмад». 

СЎК Тозаланган, оқланган тариқ. Хом сўк. 
Ҳовурилган сўк. Сўк оши. Овқатга сўк сол- 
моқ. Сўк толқон. н Дастурхонда яна ўша 
қурт, сузма, сўк пайдо бўлди, салдан кейин 
эшикдан бир гуруҳ қизлар кўринди. О. Ёқубов, 
Эр бошига иш тушса. Палоссиз, зах цементда 
ётасан, Ҳар куни ейдиган бир чўмич ёвғон сўк 
оши ёки сули бўтқадан ҳам маҳрум бўлиб, икки 
юз грамм нон ва сувга кунинг қолади. «Ёшлик». 

Оғзига сўк солмоқ айн. оғзига толқон 
солмоқ қ. толқон. Ниҳоят, Файзулла чидаб 
туролмади: -Ҳа, оғзингларга сўк солволди- 
ларингми бугун? X. Султонов, Бир оқшом 
эртаги. Мана бугун ҳам Ҳабиба билан Ҳуд- 
рат, ораларидан оламушук ўтгандай, оғзи- 
ларига сўк солиб кириб келишди. Қ. Кенжа, 
Тоғ йўлида бир оқшом. Сўк ошига сурнай қ. 
сурнай. 

СЎКАҒОН Кўп сўкинадиган, бўлар-бўл- 
масга сўкадиган, сўкинаверадиган; сўкон- 
ғич. Сўкағон одам. 

СЎКИК Чоклари сўкилган; чокидан кет- 
ган. Сўкик тўн. Елкаси сўкик кўйлак. 

СЎКИЛМОҚI Сўкмоқ I фл. ўзл. ва мажҳ. 
н. Кўрпа сўкилиб, қайта қавилди. н -Саид! 
— У отасининг чақирувидан сўнг кўприк 
устида тўхтади. Кўйлагининг сўкилган жо- 
йидан чиқиб турган ипни ўраб тураверди. 
«Ёшлик». 


Дили (ёки юраги) сўкилмоқ Дили аламга 
тўлмоқ, вайрон бўлмоқ. Халқни деб юраги 
тўкилиб турган, халқ шўрида юраги сўкилиб 
турган шу нуроний кексалар қараб тура 
олармикан? М. Исмоилий, Фарғона т.о. 
Чокидан (ёки чок-чокидан) сўкилмоқ 1) тар- 
қалиб, тўс-тўс бўлиб кетмоқ. -Дод! — Хо- 
нанинг шифтигача лорсиллаб кетди. Ўз ба- 
қириғидан бағри чок-чокидан сўкилди. «Ёш- 
лик»; 2) барбод бўлмоқ, бутунлай издан 
чиқмоқ. Битта бўрон кўтарилувдики, бутун 
ишингиз чок-чокидан сўкилиб кетди. Ш. 
Рашидов, Бўрондан кучли. 

СЎКИЛМОҚII Сўкмоқ II фл. мажҳ. н. 

СЎКИНИШ 1 Сўкинмоқ фл. ҳар. н. Бе- 
корга сўкиниш. 

2 Сўкиш, ҳақорат сўзлари. Сўкиниииар 
ўрнини — бахтиёр кулги, ғийбат, фисқу фа- 
сод, миш-мишлар ўрнини ширин суҳбатлар 
олади. Ана унда инсон ер юзида меҳмон эмас, 
мезбон бўлиб яшаяжак!Тазетадан. Туябонлар, 
филбонларнинг жаҳл билан қичқириб сўки- 
нишлари қулоқни қоматга келтиради. «Ёш- 
лик». 

СЎКИНМОҚ Ўзича, ҳеч кимга қарат- 
масдан сўкмоқ; койинмоқ. Яхшибоев бўра- 
лаб сўкинди, лекин кўзини очди. М. М. Дўст, 
Лолазор. Шоҳмурод Кўҳистоний кун бўйи 
диққат бўлиб, сўкиниб юрди. Мирмуҳсин, 
Темур Малик. Фақат.. узоқдан Ҳодир дев- 
корнинг қораси кўринди дегунча, пўнғиллаб 
сўкинганча, кўздан пинҳон бўлишади, жуф- 
такни ростлаб қолишади. «Ёшлик». 

СЎКИЧАК с. т. Сўкчак. 

СЎКИШ II 1 Сўкмоқ II фл. ҳар.н. -Сўк- 
мас эдим, болам, — деди Яхшибоев. — Асли 
сени болаликда кўпроқ сўкиш керак эди, энди 
жуда кеч.. хўш, нега уялдинг? М. М. Дўст, 
Лолазор. 

2 Сўкиниш, ҳақорат сўзлари. Сўкиш 
эшитмоқ. н [Ҳотам Шўро:] Сенда савод 
бор, менда икки-уч оғиз чийратма сўкиш- 
данўзга савод йўқ, болам. М. М. Дўст, Лола- 
зор. Гар шеърни севмасанг, сўкишларим бор, 
Омон айламакни кутмагил мендан. А. Ори- 
пов, Йиллар армони. 

СУКМОҚ I Тикилган нарсанинг ипини 
узиб, суғуриб, бўлакларга ажратмоқ. Кўрпа- 
ни сўкиб, ағдариб тикмоқ. н [Отабек] 
Тикилган ипларни сўкди ва мактубни очиб, 
оч кўзини ишга қўйди. А. Қодирий, Ўтган 
кунлар. 







СУКМОҚ II 1 Ёмон сўзлар билан уриш- 
моқ, ҳақорат қилмоқ. -Ҳа, ноинсоф, ҳа кўп- 
пак! — Қоратой бойни сўка бошлади. — Иф- 
лос қар ia! OimcK, Танланган асарлар. Очман! 
Яланғочман! Хорман! Сиз у деб сўкасиз, 6у 
деб сўкасиз, бас-да шунча хўрлаганингиз. М. 
Исмоилий, Фарғона т. о. 

2 Умуман, уришмоқ, койимоқ. Турғун- 
бой бутун айбни қўлида боласини кўтариб 
турган хотинга тўнкаб, уни сўкди ва қиза- 
риб-бўзариб, меҳмонлар билан сўраша бош- 
лади. П. Турсун, Ўқитувчи. 

СУКОНҒИЧ айн. сўкағон. Сўконғич бола. 

СЎКЧАК Қурт боқиш учун қурилган, 
одатда бир неча қаватли махсус стеллаж. 
Ҳозир клубга келаётиб, баҳор пайтлари клуб 
ичида сўкчаклар тахланиб, қурт боқилиши 
эсимга тушди. О. Мухтор, Бухоролик бир 
йигит. Гулзира, одатича, қўлини орқасига 
қилиб, сўкчаклар орасидан бир айланиб ўтди. 
«Шарқ юлдузи». 

СУЛ айн. чап 1. Сўл қўл. Ўнг кўзингга сўл 
кўзинг соқчи бўлсин. Мақол. н Электр симга 
қўниб, бошини гоҳ ўнг, гоҳ сўлга буриб, ат- 
рофни кузатаётган дала қалдирғочига кўзи 
тушди. С. Нуров, Майсаларни аёз урмайди. 
Қайиқнинг ўнгида ва сўлида тинч, қора имо- 
ратлар, кемалар пайдо бўладилар. Ҳ. Олим- 
жон, Танланган асарлар. 

СЎЛАК Сўлак безларидан ишлаб чиқа- 
риладиган ёпишқоқ суюқлик; оғиз суви. 
Тамаки сўлак безларига таъсир этиб, унинг 
ишлаб чиқарилишини ва таркибини ўзгар- 
тиради. «Саодат». Сўлак оғиз бўшлиғига туш- 
ган бактерияларни нобуд қилиш хусусиятига 
ҳам эга. «ЎзМЭ». 

СУЛАКАИ с. т. Сўлак. Холида хонага 
кирганда, Зумрад кампир, сўлакайини оқиз- 
ганча, конвертни елимлаётганди. «Ёшлик». 
-Ажойиб нарса экан, — деди бояги йигит 
сўлакайини оқизиб. М. Осим, Карвон йўл- 
ларида. 

СУЛАКЧА с.т. Гўдакларнинг, чақалоқ- 
ларнинг кўкрагига тутиладиган фартукча. 

СЎЛАҚМОН 1 Йўғон таёқ; сўйил. 

2 кўчма салб. Гунгурсдай, хирсдай, бар- 
васта одам ҳақида. Бу она сути оғзидан кет- 
маган сўлақмонлар нимани кўрибди?! С. Анор- 
боев, Ҳамсуҳбатлар. Шу юрган бекорчи сўлақ- 
монлар орасида юрса юрипти-да, унга ошу 
нон берармидик. С. Абдулла, Соялар. 


СУЛЖАИМОҚ 1 Эс-ҳушини йўқотиб 
анграйиб қолмоқ; серраймоқ. Мамат қас- 
соб: -Амманг ўлгандай сўлжайиб ўтиришинг 
нимаси, тур ўрнингдан! — деди Шодиёрга. 
«Ёшлик». 

2 Қовоғини, лаб-лунжини осилтирмоқ; 
ўшшаймоқ. Гўзал йигит сўлжайганича қай- 
тиб чиқди ва портфелини олиб жўнади. А. 
Қаҳҳор, Қайғулар. 

3 Бужмаймоқ, бурушиб-тиришмоқ. Чол- 
нинг кўзига у [Вали полвон] ранги ўчиб, қони 
қочган, семиз лунжлари сўлжайиб, қалин лаб- 
лари баттар дўрдайган.. кўринди. Ҳ. Назир, 
Ўтлар туташганда. 

СУЛИ шв. Бисотдаги мол-мулк, дунё. 
Подшонинг уруши адо бўлмади, Деҳқон халқ- 
нинг сўли сира қолмади. «Фольклор». 

СЎЛИМ 1 Ёқимли ва гўзал, лўппи, дўн- 
диқ. Сўлим қиз. н Қиз атлас лозим, атлас 
кўйлакда сўлим ҳам содда кўриняпти. «Ёш- 
лик». Далага чиқ, соф ҳавода етилиб юрган 
сўлимлардан бирини танла! И. Раҳим, Чин 
муҳаббат. 

2 Беғубор, соф, гўзал ва ёқимли. Сўлим 
кеча. Сўлим баҳор. н Навоий кўчаси тун 
қўйнида ғоятда сўлим эди: беҳисоб чироқлар 
юлдуздек милтираб ёниб ётибди. Мирмуҳсин, 
Умид. Қишлоғимиз адир бағрида жойлашган, 
табиати сўлим, ҳавоси оромбахш. «Шарқ 
юлдузи». 

СУЛИМОҚ с. т. Сўлмоқ. Ўсмани узиб 
қўйдим, Сўлиса қўяман деб. «Ёшлик». Лаъ- 
лихон кампирнинг сўлиган олмадек бурушган 
юзидан ўпди-да, югурганча ювиниш учун уйга 
кириб кетди. «Саодат». 

СЎЛИШ 1 Сўлимоқ фл. ҳар. н. Япроқ- 
ларнинг сўлиши. Гулдек сўлиш. 

2 Нафас, тин, сулиш. Сўлиш олмоқ. н 
-Гап-да, укажон, — деди Яхшибоев сўлиш 
олиб. — Отингиз нимади ? М. М. Дўст, Лолазор. 
Чавандоз инқиллаб-синқиллаб ўтираркан, оғир 
сўлиш олди. «Ёшлик». 

СУЛИҚ I кам қўлл. Сўлиган, сўлғин. 
Сўлиқ гул. Сўлиқ юз. н Соппа-соғ одамдай 
ёзармишсиз хат, Лекин, биламанки, афтингиз 
сўлиқ. Миртемир, Асарлар. 

СУЛИҚ II с. т. Сувлуқ. Сўлиқ чайнаб 
турган жийрон зулукдай улоқчи бўлиб кўринди 
[Заргаровнинг] кўзига. А. Мухтор, Асарлар. 
От, бурун катаклари керилиб, сўлиқни бе- 
зовта чайнаб, ҳид олди. С. Нуров, Майса- 
ларни аёз урмайди. 





СУЛИҚМОҚ айн. сўлмоқ 2. Сўлиққан 
юзлар. 

СУЛКАВОЙ [р. целковьш — бир сўмлик 
танга] с. т. эск. 1 Бир сўмлик танга. Етти 
ярим сўлкавойни жойи ростонда оласан, деб 
жўнаб кетдим. А. Қодирий, Кичик асарлар. 
Бойваччалар ҳамёнидан жарақ-жарақ сўл- 
кавойлар тўкилиб, Франциядан келтирилган 
винолар Нилдай оқди. Мирмуҳсин, Қаҳра- 
моннома. 

2 Умуман, бир сўмлик пул, бир сўм. Ҳай, 
майли, юз сўлкавой берасиз, олиб бориб қўя- 
миз, акажон! О. Ёқубов, Тилла узук. 

СУЛМОҚ 1 Ўсиб турган ёки янги узил- 
ган вақтидаги ҳолатини йўқотмоқ; шалпай- 
моқ (ўсимлик ҳақида). Умид сўлиб, қовжи- 
раб қолган ғўзалар тепасида айланарди. Мир- 
муҳсин, Умид. Қизил гуллар айтар: Ҳеч сўл- 
магайман, Ёмоннинг қўлида хор бўлмагайман. 
«Қўшиқлар». 

2 кўчма Ғам-ташвишдан ёки дард-алам 
чекиб, ўзини олдирмоқ, ранги кетиб, қути 
ўчиб, синиқиб, сўлғин тус олмоқ; синиқ- 
моқ. Эл билан бўлсанг — бўласан, Элдан чиқ- 
санг — сўласан. Мақол. н Қоп-қора кўзинг 
Ёшларга тўлмиш, Ой каби юзинг Япроқдай 
сўлмиш. Миртемир, Асарлар. Симобдек бе- 
қарор, куч-ғайрати танига сиғмаган ўт-олов 
йигит энди сўлган, тақдирнинг бемаҳал зар- 
басидан эсанкираб қолганди. С. Аҳмад, Уфқ. 

СЎЛОҚ Арава гупчаги тешигига икки 
томонидан ўрнатилган темир ҳалқа (гупчак- 
нинг ейилиб кетмаслиги ва ўқнинг равон 
айланиши учун хизмат қилади). Сўлоқ ўр- 
натмоқ. Сўлоқни мойламоқ. 

Сўлоғи ўйнаган (ёки чиққан) 1) сўлоғи 
маҳкам ўрнашмаган, қимирлаб, лиқиллаб 
турадиган. Сўлоғи ўйнаган арава; 2) кўчма 
дабдаласи чиққан, шалоқ. [Турғун Мирба- 
далга:] Оббо! Сўлоғи чиққан машинангизни 
мунча мақтадингиз! Н. Сафаров, Ҳаёт мак- 
таби. «Победа» тўхтади. -Юрмаяптими? — 
сўради Рабиев. -Эски. Сўлоғи ўйнаган, — изоҳ 
берди Сайфи. Ш. Тошматов, Тонгдаги кў- 
ланка; 3) кўчма абжағи чиққан, яксон, тор- 
мор бўлган. Сўлоғини ўйнатмоқ (ёки чиқар- 
моқ) 1) дабдала, шалоқ қилмоқ. Ўйинчоқ- 
нинг сўлоғини ўйнатибди; 2) кўчма абжағи- 
ни чиқармоқ; яксон, тор-мор қилмоқ. 

СЎЛҚИЛДОҚ 1 Лўмбиллаган, семиз, 
дўмбоқ, лўппи, сўлқиллаган. Сўлқилдоқ бо- 
ла. н Ҳумор келиннинг катта қора кўзлари 


ҳам, тер, сут ҳиди анқиётган сўлқилдоқ та- 
ни ҳам, илиқ нафаси ҳам Бўрихонга ёқади. С. 
Нуров, Майсаларни аёз урмайди. 

2 Эндигина етилган, сурх. Сўлқилдоқ 
новда. н [Мирғиёс:] Кўк қурт! Ёмон офат. 
Ғўзанинг заволи. Тезда тухумини қуритиш 
керак. Ғўзанинг айни сўлқилдоқ пайти, ке- 
миради очофат! Р. Азизхўжаев, Яшил чайла. 

Сўлқилдоқ ер Етилиб, бўртиб, кўпчиб 
турган ер. Сўлқилдоқ нон Кўпчиб, сингиб 
пишган янги нон. Нон, гарчанд apna қўшил- 
ган бўлса ҳам, шундай иссиқ, сўлқилдоқ, ўзи- 
ям шундай қизариб пишганки, кўргандаёқ 
ташланади киши. О. Ёқубов, Эр бошига иш 
тушса. 

СЎЛҚИЛЛАМОҚ Аста тебранмоқ, сел- 
килламоқ. Кўклам бўлса, томошадир чўлла- 
ри, От чопганда, сўлқиллайди беллари. «Гу- 
лихиромон». Лутфиниса оппоқ, юрса сўл- 
қиллайдиган, икки қошининг учи бир-бирига 
туташ, бўйи сал пастроқ, тўлагина қиз. С. 
Аҳмад, Уфқ. 

Сўлқиллаган ёки сўлқиллаб пишган (ёки 
турган) нон айн. сўлқилдоқ нон қ. сўлқилдоқ. 

Ҳайрон бўлманг, Дилшодбек, рост гап. Ахир 
седана сепилган, сўлқиллаб турган бундақан- 
ги нонни ҳеч қаердан тополмайсиз! М. Ис- 
моилий, Фарғона т. о. Сўлқиллаган ер айн. 
сўлқилдоқ ер қ. сўлқилдоқ. 

СЎЛҒИН 1 Сўлиган, сўлиқ. Сўлғин ғўза. 
н Экинлар томирига қон югурди. Сўлғин 
япроқлар аста жонлана бошлади. Ж. Абдул- 
лахонов, Тўфон. Сахий жануб қуёши шитоб 
билан тик кўтарилди. Ўт-алаф ҳам, гулче- 
чак ҳам.. иссиққа дош беролмай, сўлғин бош 
эгди. С. Абдуқаҳҳор, Жанубий нуқтада. 

2 кўчма Ўзини олдирган, синиққан, ран- 
ги кетган, қути ўчган, сўлиққан. Сўлғин чеҳ- 
ра. н Онанинг ранги сўлғин, кўпдан дард 
чекиб, хийла азоб тортган аёлнинг юзларига 
ўхшарди. Ж. Абдуллахонов, Хонадон. Пан- 
жининг кўзлари қизарган, юзи сўлғин эди. 
«Ёшлик». 

3 Файзини йўқотган, файз-футурдан 
кетган. Сал сўлғин, қалин тутзорларга куз 
ҳали қўл урмаган бўлса ҳам, энди ёз эмас эди. 
«Ёшлик». Қуёш гоҳ булутлар орасига яши- 
ринар, гоҳ бирдан сўлғин далаларни, яланғоч 
теракларни майин товлантирар эди. Ойбек, 
О. в. шабадалар. 

Руҳи сўлғин Руҳи тушган, сўниқ. Чолнинг 
руҳи сўлғин, кўзлари ич-ичига кириб кетган 





эди. Н. Сафаров, Султон бўзчининг невара- 
лари. 

СЎЛҒИНЛАШМОҚ Сўлғин кўриниш- 
да бўлмоқ; синиқмоқ. Нечундир Асалнинг 
ранг-рўйи кўп ўтмай сўлғинлашди, овози, 
кулгиси дағаллашди. «Ёшлик». Саиднингруҳи 
сўниб, ранг-рўйи тобора сўлғинлашиб борар- 
ди. «Шарқ юлдузи». 

СЎЛҒИНЛИК Сўлиқпик, синиққанлик, 
ҳорғинлик; руҳи тушганлик, хафалик. Сул- 
тонхоннинг ранги ўча бошлаган эди, икки 
бетидаги шапалоқдай қизилига сўлғинлик 
югурди. Чўлпон, Кеча ва кундуз. Нигора бо- 
шини столдан шиддат билан кўтарди. Кўз- 
ларида маъюс сўлғинлик, лабларида кинояли 
табассум. С. Анорбоев, Оқсой. 

СЎМ 1 тар. Собиқ Иттифоқда: совет 
рублининг ўзбекча номи; рубль. Бир сўм. Уч 
сўм. н Проводник бир даста кулранг чой- 
шаб, боғичи узилган ёстиқ жилдлар олиб 
келди, жувон билан Нусратбек бир сўмдан 
тўлаб олишди. С. Нуров, Майсаларни аёз 
урмайди. Мен ғишт кукуни қўшилган гуручни 
девзира деб, килосини тўрт сўмдан сотаман. 
С. Аҳмад, Юлдуз. 

2 Ўзбекистон Республикасининг асосий 
пул бирлиги (1994 йил 1 июлдан). Икки юз 
сўм. Минг сўм. н Сўмнинг муомалага кири- 
тилиши Ўзбекистон пул муомаласи ва ҳисоб- 
китоблар тизимини ташкил этиш ҳамда 
республика иқтисодиётини ривожлантириш- 
да муҳим аҳамиятга эга бўлди. «ЎзМЭ». 

СЎМ II Катта чипқон, хўппоз. 

СЎМ III: сўм гўшт Суяксиз ва ёғсиз 
юмшоқ эт, лаҳм гўшт. 

СЎМЛАБ рвш. 1 Сўмлар билан; ҳар бир 
сўмини алоҳида. Пулларни сўмлаб санаб чиқ- 
моқ. Сўмлаб пул йиғмоқ. 

2 Унча-мунча пулнинг бетига қарамай, 
кўплаб, катта-катта (харажат қилмоқ). Мил- 
лион сўмлаб пул топмоқ. шш Бундай оилалар- 
да тирикчилик эҳтиёжларига сўмлаб эмас, 
тийинлаб сарф қилинади. М. Исмоилий, 
Одамийлик қиссаси. 

СУМЛИК Қиймати сўм турадиган, сўмга 
тенг. Ўн минг сўмлик харажат. н Оқсоқол- 
нинг жазаваси тутиб, плёнка дастурхонга 
тугилган бир нимани олиб, чўнқайиб ўтириб 
ечди-да, ичидан юз сўмликларни олиб, боши- 
дан ошириб сочаверди. С. Аҳмад, Уфқ. Ҳар бир 
этик учун бир сўмлик материал сарф қила- 
дилар. С. Айний, Қуллар. 


СУНА I: сўна пашша Икки қанотлилар- 
га мансуб, калта мўйловли ҳашарот: урғо- 
чиси ҳайвонлар, баъзан одам қонини сўра- 
диган, эркаги гуллар шираси ва б. суюқ- 
ликлар билан озиқланадиган йирик пашша. 
[Мулладўст:] Ўргилай, тақсир! Бебахтнинг 
ошига пашша ҳам, кана ҳам, сўна ҳам, 
қолаверса, шалоплаб олиб мана шунақа аз- 
ройил ҳам, мункарнакир ҳам тушаверади. 
Ҳамза, Танланган асарлар. 

Сўна бўлмоқ Хира пашшадай ёпишиб 
олмоқ, пашшахўрда бўлмоқ. 

СУНА II Ёввойи ёки хонаки эркак ўр- 
дак. Шакаркўлга овга кетиб бораман, Ша- 
каркўлдан сўна, суқсур ураман. «Интизор». 

СУНГ 1 от Охир, пировард, ниҳоя. Асар- 
нинг боши ва сўнги. Зўрликнинг сўнги — хўр- 
лик. Мақол. Ш1 [Кумуш] Сўзининг сўнгини 
айтолмади. А. Қодирий, Ўтган кунлар. Қуш- 
беги мактубнинг сўнгроғига келиб тўхта- 
ди-да, чақирди: -Пирмат, Пирмат! А. Қо- 
дирий, Ўтган кунлар. Дейдилар, фазонинг 
чегараси йўқ, Миллиард юлдузларнинг сўнги 
ҳам фазо. А. Орипов, Йиллар армони. 

2 сфт. Охирги, сўнгги. Сўнг дафъа. Сўнг 
бор. 

3 рвш. Кейин, сўнгра. Сўнг дарди енгил- 
лашдими, қадамлари илдамлашди. «Шарқ 
юлдузи». Сўзимиз тамом бўлсин, сўнг бора- 
жакман. С. Сиёев, Ёруғлик. 

4 кўм. (ч. к. билан) =дан кейин. Бир оздан 
сўнг. н Саломдан сўнг Аҳмад тўғри муддао- 
га ўтди. Ф. Мусажонов, Ҳиммат. Устод бир 
неча сониялик мулоҳазалардан сўнг қатъият 
ила олдинга юриб, ипни ушлади. «Фан ва 
турмуш». 

Сўнг сўз Асар охиридаги хотима; охирги 
сўз. 

СЎНГАК Суяк, устухон. Сўнгак ош бўл- 
мас, нодон бош бўлмас. Мақол. н Камина: - 
Оёғимда бодим бор, сўнгакларим ҳали бутун, 
шукр, замона тўқлиқ, илигим тўла, — дедим. 
Н. Аминов, Қаҳқаҳа. Энди нима қилай, энди 
дашти биёбонга бош олиб кетайми ?! У ёқда 
сўнгагимниям ҳеч ким тополмайди. «Ёшлик». 

СУНГГИ 1 Охирги, охиридаги. Сўнгги 
йил. Сўнгги саҳифа. Сўнгги пушаймон —ўзинг- 
га душман. Мақол. н Отам сўнгги ерини уч 
тиллога сотган маҳалда мен 10—11 ёшларда 
эдим. «Фан ва турмуш». Нимаики ёзма ка- 
салхонада, У сўнгги ишингдек туюлаверар. А. 
Орипов, Йиллар армони. Заргаров мезбон- 

нинг сўнгги сўзларини эслаб жилмайди. А. 
Мухтор, Асарлар. Охунбобоев, уни хижолат 
қилмаслик учун, Норин суви қуйилиши керак 
бўлган каналнинг сўнгги участкасини кўрга- 
ни Қорадарё бўйига тушиб кетди. С. Аҳмад, 
Уфқ. Сўнгги вақтларда игна билан даволаш 
усулига қизиқиш ортиб бормоқда. «Фан ва 
турмуш». 

2 Маълум иш ёки маълум пайтдан ке- 
йинги, кейин бўлган ёки бўладиган. Сўнгги 
қирқ йил мобайнида республикамизда илмий 
ходимларнинг умумий сони 103 марта.. кў- 
пайди. «Фан ва турмуш». Сўнгги вақтларда 
шаҳарда ижобий силжишлар кўзга ташла- 
наётганлигини қайд этиб ўтиш лозим. Га- 
зетадан. [Отабек] Ҳомиднинг бундан сўнгги 
режаларини ўрганишга ва шунга қараб кураш 
бошлашга қарор берган.. эди. А. Қодирий, 
Ўтган кунлар. 

СУНГРА рвш. 1 Кейин, сўнг. Душман 
ошингни ер, Сўнгра бошингни ер. Мақол. н 
[Фотима:] Олдин бир нарсага тушуниб олинг, 
сўнгра аччиқ қилсангиз мумкин. Ҳамза, Туҳ- 
матчилар жазоси. 

2 Бундан, булардан ташқари; иккинчи- 
дан. Келувчилар «аҳли раста», яъни савдо- 
гарлардан, сўнгра уламо, мударрис ва эшон- 
лардан иборат. Ойбек, Танланган асарлар. 
Энди Салимжонга кириб айтинг, бундай 
ишдан қўлини тийсин! Бу — бир, сўнгра, ҳов- 
лиқмасин. Ойбек, Танланган асарлар. 

СЎНГСИЗ Сўнги, охири, поёни йўқ; 
бепоён, чексиз. Сўнгсиз саҳро. Сўнгсиз йўл. 
н Бобо ёнидаги боладай хушҳол, Тўрғайлар 
чарх урар сўнгсиз самода. А. Орипов, Йил- 
лар армони. Дўстларим, булар ҳам мезонмас 
сира, Бу — менинг чувалган, сўнгсиз ўйларим. 
А. Орипов, Йиллар армони. 

СЎНГСЎЗ (тўғриси сўнг сўз) қ. сўнг. 

СУНИҚ 1 Ўчган, сўнган, ўчирилган, 
ўчиқ. Сўниқ печъ. 

2 Хира, нурсиз. Сўниқ юлдузлар. н Сў- 
ниқ кўзлари мўлтираб турган, ҳар бир 
буйруқни сўзсиз бажарувчи йигит, қадам 
ташлашидан ёш жувонга ўхшаган жулдур 
паранжили аёлни сарой томон бошлади. М. 
Осим, Карвон йўлларида. 

3 кўчма Синиққан, сўлғин. Сўниқ чеҳра. 
н Ҳафиза ноумид уйга келди. У сўниқ, кай- 
фи паст эди. Мирмуҳсин, Умид. Балки қар- 
шингизга келгандир мунис Бева келинчакнинг 
сўниқ рухсори. А. Орипов, Йиллар армони. 


4 Ҳарорати, қўри кетган; сўнган. Қсшби 
сўниқ кишилар. 

Руҳи сўниқ ёки сўниқ руҳ Руҳи тушган, 
руҳи сўлғин. Руҳи сўниқ кишидан путур ке- 
тар ишидан. Мақол. н Пайғамов хотини- 
нинг сўниқ руҳи, совуқ қарашларини Нус- 
ратбек сезганидан пинҳона изтироб чекди. С. 
Нуров, Майсаларни аёз урмайди. 

5 кўчма Бўғиқ, ҳазин. Сўниқ товуш. н 
-Ҳеч қандай айбим йўқ, ҳеч нарса билмайман, 
оға, — деди сўниқ овоз билан Абдусаломхўжа. 
Ж. Шарипов, Хоразм. 

СЎНИҚЛИК Сўниқ, нурсиз бўлишлик; 
руҳи тушганлик, руҳсизлик. Нурнинг сўниқ- 
лиги. Кўзнинг сўниқлиги. н Чунки киши 
юзидаги сўниқлик, эснаш одатидек, дарров 
бошқаларга ҳам ўтади. Мирмуҳсин, Илдиз 
ва япроқлар. 

СЎНМАС 1 Сира ўчмайдиган, сўнмай- 
диган, абадий ёниб турадиган; ўчмас. Ёд- 
горлик ёнида сўнмас машъал ёниб турибди. 
н Умидни жодига қўйиб, тўрт бўлак қилса 
бўладиган хиёнатини ҳам биларди. Лекин 
юрагида бир сўнмас оташ лов-лов ёниб ётар- 
ди. Мирмуҳсин, Умид. 

2 кўчма Абадий турадиган; ўлмас. Бу са- 
ҳар минг йиллар тилакларига Сўнмас овоз 
берибянграган бонгдир. А. Шер, Қадимги куй. 
Олисдаги тоғлар сўнмас виқор билан қад ке- 
риб турибди. «Шарқ юлдузи». 

СУНМОҚ 1 Ёнмай, ёруғ бермай қўй- 
моқ; ўчмоқ. У чқун йилт этиб сўнди. «Шарқ 
юлдузи». Мушакнинг кўк, сариқ, қизил шуъ- 
лалари тупроқ уюмларини, чойхона томларини 
узоқ ёритиб турди-да, кейин аста сўнди. С. 
Аҳмад, Уфқ. Домла сўна бошлаган гулханга 
ўтин ташлай туриб, унга синовчан қараб 
қўйди-ю, атай елка учирди. М. Мансуров, 
Ёмби. 

2 Ёруғлик кучи, даражаси пасайиб, нур- 
сизланиб бормоқ, хира тортмоқ, хиралаш- 
моқ. Чекина олмайди деворда тасвир, Секин 
сўна бошлар деворда қуёш. X. Даврон, Қақнус. 
Деразадан тушиб турган ёруғлик аста-аста 
сўниб, уй ичи қоронғилашаверди. С. Аҳмад, 
Ҳукм. 

3 кўчма Дастлабки кучи, даражаси, шид- 
дати пасаймоқ, сусаймоқ; ўчмоқ. Юракдаги 
исёнкор туйғулар аста-секин сўниб, хаёлини 
аллақандай маъюс ўйлар банд этди. О. Ёқу- 
бов, Эр бошига иш тушса. Илгаригидек 





енишлар, талпинишлар, эркалашлар, ҳаяжон- 
лар сўнгандек.. Мирмуҳсин, Умид. 

4 кўчма Пасаймоқ, кучсизланмоқ (овоз, 
товуш ҳақида). Олам сукунатини анча йироқ- 
лашиб кетган поезднинг сўниб борувчи та- 
рақа-туруқидан бўлак ҳеч нарса бузмасди. М. 
Муҳамедов, Қаҳрамон изидан. Сўниб қолган 
кулги яна оловлана бошлади. П. Қодиров, Уч 
илдиз. 

Ҳаёти (ёки умри) сўнмоқ Ўлмоқ, вафот 
қилмоқ. 

СУПОҚ Ясси ва чўзиқ (асосан бош ва 
юз тузилиши, бичими ҳақида). Сўпоқ бош. 
Сўпоқ (бош) бола. н Не кўзи билан кўрсин- 
ки, қизнинг рўпарасида турган — Ҳултой 
калла эди. Унинг катта сўпоқ боши чироқ 
ёруғида тебранди. А. Мухтор, Асарлар. Сўпоқ 
бошнинг таклифи билан қафасни боғнинг 
гадой топмас бир чеккасига кўчиришганди. 
«Шарқ юлдузи». 

Ўтирса — ўпоқ, турса — сўпоқ демоқ қ. 
ўпоқ. Бибижоннинг бешик қўлтиқлаб, бола 
боқиб ўтириши бойга ҳам, унинг хотинларига 
ҳам хуш келмасди. Шунинг учун ҳам улар бу 
ўзича бахтиёр онага, ўтирса — ўпоқ, турса 
— сўпоқ, деб кун кўрсатишмади. К. Яшин, 
Ҳамза. 

СЎППАЙМОҚ 1 Ёлғиз қўққайиб тур- 
моқ; хунукдан-хунук бўлиб қўққайиб қол- 
моқ. Аёл кийим-кечаклар бетартиб сочилган 
хона ўртасида гангигандек сўппайиб турар- 
ди. «Ёшлик». Хотин мендан бирор ўн ёш ки- 
чик, кўриниши ҳам шунга яраша, лекин 
ўзимизнинг бўларимиз бўлган.. бурун сўппа- 
йиб чиққан, лунжлар осилган, бўйин қилти- 
риқ тортган. М. М. Дўст, Лолазор. Нима 
қилсин, бир ўзи ҳовлида сўппайиб тура ол- 
майди-ку. «Ёшлик». 

2 Кимсасиз, ёлғиз бўлмоқ. Чол-кампир 
сўппайиб қолдик. Уй жимжит.. бир-биримиз- 
га мўлтайиб қараб ўтирамиз. В. Ғофуров, 
Вафодор. Ҳамма далада, ишда, бир ўзим 
маҳаллада сўппайиб юргим келмади. Р. Раҳ- 
мон, Меҳр кўзда. Дунёга одам сўппайиб ке- 
либ, сўппайиб кетадиган бўлса, ундай одам- 
нинг келганидан келмагани. М. Исмоилий, 
Фарғона т. о. 

3 Ҳеч нарсасиз, қуруқцан-қуруқ. Тоғани 
[тоғанинг суратини] айниқса беш кетадиган 
қилиб чизибди. Хўп вақтида буюрган эканми. 
Бўлмаса қуруқдан-қуруқ, сўппайиб кириб 
боришарди. М. Мансуров, Ёмби. 


СУРАБ-СУРИШТИРМОҚ қ. сўрамоқ 1. 

Менинг назаримда, Фотима суҳбатга эҳти- 
ёткорлик билан ёндашар, кўпроқ менинг ҳа- 
қимда сўраб-суриштирарди.. «Ёшлик». Агар 
сенда эрлик ҳуқуқи бўлганида эди, менинг ни- 
ма иш қилишим ва қаерларда юришимни 
олдинроқ сўраб-суриштирган бўлардинг. «Ёш- 
лик». 

СЎРАМОҚ 1 Маълумот олиш, билиш 
учун савол билан мурожаат қилмоқ; савол, 
сўроқ бермоқ. Манзилини сўрамоқ. Воқеанинг 
тафсилотини сўрамоқ. Сўраганнинг айби йўқ. 
Мақол. Кўп юргандан сўрама, кўп кўргандан 
сўра. Мақол. н Куйганёр кўприги олдига 
келганда, шофёр тормоз бериб, қўй етакла- 
ган кишидан еттинчи участка қай тараф- 
далигини сўради. С. Аҳмад, Уфқ. Азизхоннинг 
ўша тарафларга боргиси келди. Шошиб сў- 
ради: -Армияга одам олишадими? С. Аҳмад, 
Уфқ. 

Кўнгил сўрамоқ қ. кўнгил 1. Ҳаммадан 
онанг рози, Кўнгил сўраб туради. «Қўшиқдар». 

2 Кимсани чақирмоқ ёки чақирилишини 
илтимос қилмоқ. -Алло, кимни сўраяпсиз? — 
Аҳмедовни сўраяпман. 

3 Билимини текширмоқ, имтиҳон қил- 
моқ. «Ж»нинг каттасини кўрсатиб берма- 
дингиз, эртага домла сўрайдиган эдилар. Ҳа- 
нақа ёзилади ? А. Қаҳҳор, Санъаткор. Ҳўйинг, 
хола, алахситманг, дарсларини қилсинлар.. 
Битта-яримта одам дарсдан сўраб қолса.. Ҳеч 
ким сўрамаса ҳам, Ўрмонжон акам сўрайди- 
лар. А. Қаҳҳор, Қўшчинор чироқлари. 

4 Фикрлашиб, маслаҳатини ёки рух- 
сатини олмоқ. [Ҳутидор] Хотини ea қизидан 
сўраб ўтирмай, бир кун дўконидан эркак 
совчилар билан битишиб ҳам келди. А. Қо- 
дирий, Ўтган кунлар. Янаги йилга ер экув- 
сиз қолса, колхоз ҳеч кимдан сўраб ҳам ўтир- 
масдан, қўш солиб юборади. А. Қаҳҳор, Қўш- 
чинор чироқпари. 

5 Бирор илтимос ёки талаб билан му- 
рожаат этмоқ; илтимос ёки талаб қилмоқ. 
Изн сўрамоқ. Узр сўрамоқ. Ҳарз сўрамоқ. 
Номарддан ёрдам сўрама, юзингга солади. 
Мақол. Бой қўшнингдан сўрагунча, Йўқ 
уйингни ахтар. Мақол. н Азизхон жой из- 
лаб аланглаб тураркан, юқорида ўтирган Бе- 
лявский уни имлаб, юқорига чиқиишни сўра- 
ди. С. Аҳмад, Уфқ. [Муҳсина] Савол сўралган- 
да ҳам, жавоб бермайди, эрига мўлтираб 
қарайди — изн сўрайди. М. М. Дўст, Лолазор. 





Баширжон ўзининг мушкул аҳволи тўғриси- 
да маслаҳат сўрамоқчи эди, бўлмади. Кўрди- 
ки, акахоннинг аҳволи уникидан ҳам оғир. Н. 
Аминов, Қаҳқаҳа. 

Гуноҳини сўрамоқ Гуноҳидан ўтишни 
илтимос қилмоқ. [Мирзақул:] Бой ота, Суяр- 
нинг гуноҳини мен сиздан сўрадим. Кечинг. Н. 
Сафаров, Уйғониш. 

6 Рухсат, ижозат ёки розилик олмоқ. 
Эшик очиқ бўлса ҳам, сўраб кир. Мақол. Меҳ- 
мон сўраб емас. Мақол. н Муқбил подшодан 
Ҳотамни бошлаб келишга ижозат сўрабди. 
«Чалпак ёққан кун». 

7 Кимсани хотинликка, келинликка бе- 
рилишини илтимос қилмоқ. Қиз(ини) сўра- 
моқ. Қизни сўраганга бер, Қимизни — сувса- 
ганга. Мақол. н Мамат қассобнинг қизини 
қўшни қишлоқдан бир неча одам сўраган эди. 
«Ёшлик». 

8 Бировни ахтармоқ ёки изламоқ. Бугун 
Азизхонни сўрамаган, суриштирмаган одам 
йўқ, деса бўлади. С. Аҳмад, Уфқ. Кўп шаҳар- 
га бордим сўраб, Тополмадим норим истаб. 
«Нурали». Ҳозир Эшон қишлоқда ҳам у ки- 
шини икки отлиқ сўради. С. Аҳмад, Уфқ. 

9 Салом ва яхши истакларни бировга ет- 
казмоқ. Қариндошларни сўраб қўйинг. 

10 Савдода, олди-сотдида ўз моли учун 
бирор нархни айтмоқ. Қиммат сўрамоқ. н 
-Тойчангизга неча пул сўрайсиз? -Эгаси юз 
сўм сўради. Мен етмиш сўм дедим. А. Қаҳ- 
ҳор, Қанотсиз читтак. -Кетамиз, — деди 
[Отабек] бир оз ўйлангандан кейин, — мол 
баҳолари тўғрисида битишолмай турамиз — 
олғувчилар арзон сўрайдилар. А. Қодирий, 
Ўтган кунлар. 

11 фольк. Идора этмоқ; ҳокимлик, ҳукм- 
ронлик қилмоқ. Юртни сўрамоқ. н Бу бо- 
шимга хос саллани ўрайман, Омон бўлсам, 
мамлакатни сўрайман. «Эрали ва Шерали». 
Чамбилбелни сўраб ётган зўр султон, Ўғил 
ёки қиз кўрмади Юнусдан. «Маликаи айёр». 

СЎРАШИШ 1 Сўрашмоқ 2 фл. ҳар. н. 
-Ассалому алайкум, эшон ака, менман, — деди 
Ғуломжон ҳам, сўрашишга мажбур бўлиб. М. 
Исмоилий, Фарғона т. о. 

2 Салом-алик; кўришиш. Мўмин киши- 
ларнинг қўл бериб сўрашиши бошқа миллат- 
ларнинг ўпишиб кўришиши билан баробардир. 
«Фан ва турмуш». 

СЎРАШМОҚ 1 Сўрамоқ 1-3, 5-10 фл. 

бирг. н. Ундан ҳеч нарса сўрашмади. н Штаб 


радиоузелидан тинмай қурувчилардан тартиб 
сақлашни, ўзбошимчалик қилмасликни сўра- 
шарди. С. Аҳмад, Уфқ. 

2 Салом-алик қилмоқ, кўришмоқ. Қўл бе- 
риб сўрашмоқ. 

СЎРГИЧ бот. Гулнинг оталик чангини 
тутиб қоладиган қисми, тумшуқчаси. 

СУРИ [а. — каравот, койка] 1 Ток, 

қовоқ ва ш. к. чирмашувчи ўсимликларни 
ўстириш, кўтариб қўйиш учун шийпон шак- 
лида, тик ёки қия қилиб кўтарилган мосла- 
ма, қурилма. Токларни сўрига олмоқ. н Ток- 
ни сўрида ўстириш усули халқ тажрибаси 
асосида вужудга келган. «ЎзМЭ». 

2 Нарса қўйиш, ёйиш учун қурилган, 
тўрт оёққа ўрнатилган тахта супа. Инкуба- 
торлар учун жой тайёрлаш, пиллахоналарни 
ремонт қилиш, ёқилғи жамғариш, биноларни 
дезинфекциялаш, сўкчаклар ва сўрилар ҳо- 
зирлаш ишлари авж олиб кетди. Газетадан. 

3 шв. Катта тахта каравот. Ҳали барг ёз- 
май, безрайиб турган икки туп сада тагида- 
ги чойхона сўриларида одам кўп. С. Аҳмад, 
Ҳукм. Шийпоннинг сўриси битди-ю, томи 
ёпиқсиз қолди. «Шарқюлдузи». Искандар эса 
беихтиёр сўри панжарасига оғир суяниб, ўзи 
сезмаган ҳолда, тоғ ағдарган одамдек чуқур 
тин олди. М. Мансуров, Ёмби. 

СУРИТОК айн. сўри 1. Узум катта- 
катта боғларда ишком қилиб ўстирилса, 
шаҳар ва қишлоқ ҳовлиларида асосан сўри- 
ток усулида етиштирилади. К. Маҳмудов, 
Ўзбек тансиқ таомлари. 

СЎРМОҚ I 1 Лабларга қўйиб ёки лаб 
орасига олиб, сиқиб ичга тортмоқ. Анорнинг 
сувини сўрмоқ. Жавзо кирмай, равоч сувини 
сўр. Мақол. 

2 Шу йўсинда овқатланмоқ, эммоқ (бо- 
ла ҳақида). Она кўкрагини сўриб ётмоқ. 

3 Дамига тортиб олмоқ. Насос сувни сў- 
риб олади. 

4 Умуман, тортиб олмоқ. Куз офтоби.. 
эрталабдан оқшомги ёмғир заҳрини сўра 
бошлади. Й. Шамшаров, Кумуш пиёла. Тепага 
кўтарилган қуёш ўтли тили билан ер бағ- 
ридаги барча намни сўриб оларди. Ш. Раши- 
дов, Бўрондан кучли. 

5 Тирик организмларнинг сувини, ши- 
расини, қонини махсус аъзолари ёрдамида 
тортиб ичмоқ (ҳашаротлар, қуш ва ҳайвон- 
лар ҳақида). Капалак гул сувини сўради. Зу- 
лук қон сўради. н Ёш ўргимчаклар онаси- 

нингҳар томонидан қон суюқлигини сўравера- 
ди. «Фан ва турмуш». 

6 Оғизга олиб ва тупук билан ҳўллаб, 
селини тил ва танглай ҳаракати билан аста- 
секин ичга ютмоқ; шиммоқ. Конфет сўрмоқ. 
н -Биз деҳқон одаммиз, Саидқул, — деди у. 
— Сиз у — аёллар билан кўп гаплашиб, оз 
тановул қилиб, кейин газагига қанд сўради- 
ган. М. М. Дўст, Лолазор. 

7 кўчма Зўрлик ёки алдов билан биров- 
нинг кучидан, меҳнатидан, бойлигидан 
фойдаланмоқ; эксплуатация қилмоқ. [Зуҳ- 
ра:] Сигирнинг қулоғига тушган канадай эр- 
ни сўриб ётиш ҳам яхши касб! А. Қаҳҳор, 
Оғриқ тишлар. 

8 Чекмоқ, тортмоқ. Чилим сўрмоқ. н 
Бектемир махорка ўраб, жимгина сўра 
бошлади. Ойбек, Қуёш қораймас. 

Бармоғининг (ёки тирноғининг) кирини 
сўрмоқ Оч қолмоқ, ейишга нарса тополмас- 
лик. Кўпларнинг егани нони, қалагани ўтини 
йўқ. Бармоғининг кирини сўриб, оёғини эски 
тўшакка ўраб ўтирибдур. X. Тўхтабоев, Йил- 
лар ва йўллар. Қонини (ёки кучини, илиги- 
ни) сўрмоқ қ. қон. Бултур, кеч куз, қишнинг 
бошлари бўлса керак — куч-қувватини алла- 
қандай кўринмас жонзот сўриб олгандек, 
бирдан озиб-тўзиб.. ранги олинди, бурунги 
ғайратидан асар ҳам қолмади. «Ёшлик». 
Деҳқонларнинг ҳоли шундайин ўтган Шаф- 
қатсизлар илигин сўриб ётган. Эргаш Жу- 
манбулбул ўғли. 

СУРМОҚ II айн. сўрамоқ. Ранг кўр, ҳол 
сўр. Мақол. н Аслим сўрсанг, бир якдона 
гавҳарман, Ёвмит, дейди униб-ўсган юртим- 
ни. «Гўрўғлининг туғилиши». Арзи ҳолингни 
бугун сўргали султон келадур. Ҳамза. 

СЎРОВ 1 Сўрамоқ фл. ҳар. н. Бадалмат 
дума, Боқижонбойларга айтиб, уйларидаги 
бутун гиламларини вокзалга чиқаришларини 
сўров керак. Ғ. Ғулом, Танланган асарлар. 

2 Савол, сўроқ. Ҳафиза эрининг сўровига 
қисқагина жавоб қилди. Мирмуҳсин, Умид. 

3 Илтимос ёки талаб. Суҳбатдошлар сў- 
рови билан мен ҳам ўзим тўғримда сўзлаб 
бердим. Н. Сафаров, Оловли излар. 

4 расм. Бирор маълумот ёки тушунтириш 
берилиши ҳақидаги расмий талаб; талабнома. 

5 расм. Социологик тадқиқотларда қўл- 
ланадиган дастлабки ахборот йиғиш усули. 
Сўров социологик ахборотнинг ишончлилиги- 
ни, яъни тадқиқотларда олинган маълумот- 


ларнинг ҳаққониилигини таъминлаши зарур. 
«ЎзМЭ». 

СЎРОВНОМА 1 Ишга қабул қилишда 
тўлдириладиган расмий ҳужжат. Сўровнома- 
да ишга кирувчи (тўлдирувчи)нинг имзосидан 
ташқари кадрлар билан шуғулланувчи (ҳуж- 
жатни текшириб олувчи)нинг ҳам имзоси 
бўлади. «ЎзМЭ». 

2 Тўлдираётган одам ҳақида бирон-бир 
маълумот олиш ёки муайян дастур бўйича 
тузилган саволларга жавоб олиш учун бе- 
риладиган сўров варақаси, анкета. Сўровно- 
ма тузиш, уни тарқатиш, ўрганиш (анкета- 
лаштириш) ижтимоий фанларда, аҳоли 
рўйхатини ўтказишда, жамоатчилик фик- 
рини ўрганишда қўлланади. «ЎзМЭ». 

3 айн. сўров 4. Ўша сўровномага ташки- 
лот раҳбари нима жавоб қилган? Э. Аъзам, 
Кечикаётган одам. 

СУРОҚ 1 Савол, сўров. Сўроқ бермоқ. 
Сўроқ оҳанги. Сўроқ гап. н Кечир, Зайнаб, 
ожиздир Омон, Бу сўроғинг жон ўртар ёмон. 
Ҳ. Олимжон, Танланган асарлар. «Нега?», 
дейсан, тушунмайсан, ўз сўроғингнинг Жа- 
вобини юрагингдан тинглаб кўрасан. Ғ. Ғу- 
лом, Танланган асарлар. 

Сўроқ белгиси тлш. Мазмунидан сўроқ 
англашилган гаплар охирига қўйиладиган ва 
шу гапнинг ифода мақсадига кўра сўроқ гап 
эканлигини кўрсатадиган тиниш белгиси. 

2 ҳуқ. Шахсдан кўрсатув ва тушунтирув 
олиш воситаси. Сўроқ бермоқ. Сўроқ қилмоқ. 
н Сўроқ вақтида қийноққа солиш, зўра- 
вонлик, шафқатсизлик ёки инсон шаъни ва 
қадр-қимматини камситувчи бошқа тарздаги 
тазйиққа дучор этиш жиноят ҳисобланади. 
«ЎзМЭ». 

3 айн. сўров 4. Ахир, улар сайловчи халқ- 
да! Уларнинг сўроғига, талабига тўла жавоб 
бериш керак-да. Ойдин, Садағанг бўлай, 
командир. 

СЎРОҚЛАМОҚ 1 Сўрамоқ, сўраб-су- 
риштирмоқ. Чол Сувонжоннинг шарпасини 
сезди шекилли, «топдингми?» деб сўроқлаб 
қолди. С. Анорбоев, Оқсой. 

2 Сўраб-сўраб қидирмоқ, суриштирмоқ; 
даракламоқ. Ёр ишқида неча бағримни доғ- 
лаб, Мен борайин Шаҳризарни сўроқлаб. «Ма- 
ликаи айёр». Паризодни сўроқлаб, Бағрини 
ўтда доғлаб, Хоннинг эшигин қоқди, Эриб сув 
бўлиб оқди. Ҳ. Олимжон. 





СЎРОҚСИЗ 1 Рухсат олмасдан, берух- 
сат. Бўтабой сўроқсиз эшикни очиб кирди. С. 
Аҳмад, Ҳукм. Вақт ҳам биздан сўроқсиз ўтиб 
боряпти. М. Қориев, Ойдин кечалар. 

2 ҳуқ. Сўроқ қилмасдан; терговсиз. Сў- 
роқсиз уч кун ётиб чиқибди. 

СЎРРАЙМОҚ 1 айн. серраймоқ. Қуйидаги 
кўлага ҳануз бўғот остида сўррайиб турар 
эди. А. Қодирий, Кичик асарлар. Бечора Дан- 
донов сўррайиб қолди. Н. Аминов, Қаҳқаҳа. 

2 Озиб-тўзиб кетмоқ, ўлар ҳолатга етмоқ. 
Йигитнинг.. чўзинчоқ юзи сўррайиб қолди. С. 
Анорбоев, Меҳр. 

СЎРҒИЧ 1 Эмизикли болалар эмчак ўр- 
нида сўрадиган резина буюм; эмизик. Тур- 
сун Тўраевичнинг ҳали-вери гапдан тийили- 
шига кўзи етмаган хотин қўлидаги боласини 
ён тарафдаги стулга ўтқазди-ю, оғзига сўр- 
ғичини бериб, жаҳл билан ўрнидан турди. Н. 
Аминов, Қаҳқаҳа. Искандар елиннинг сўр- 
ғичдек учларидан «тиз-тиз» чўзилиб туша- 
ётган сутга ҳайрат билан тикилиб қолди. С. 
Нуров, Майсаларни аёз урмайди. 

2 анат. Тери ва шиллиқпарда сиртидаги 
сезгир дўмбоқчалар. Тилни текширган чоғ- 
да.. тил сўрғичларига ҳам диққат билан қа- 
раш лозим. Н. Исмоилов, Касалларни пар- 
вариш қилиш. [Сўрувчиларнинг] Оғиз сўрғи- 
чи гавдасининг учида, унинг тубида оғиз те- 
шиги жойлашган. «ЎзМЭ». 

3 бот. Чирмашиб ўсадиган паразит ўсим- 
ликнинг туксимон ўсимталари. 

4 с. т. Сурғуч. Хизматкорлар кўзаларнинг 
оғзига сўрғич суриб, қатронга юмалатиб юбо- 
ришди. М. М. Дўст, Галатепага қайтиш. Бу — 
вокзалнинг почта омбори бўлса эҳтимол, эс- 
ки яшиклардан сўрғич, елим, сирач, мумлан- 
ган каноп ҳиди келиб турибди. «Ёшлик». 

СЎТА 1 Битта йўғон этли ўқда жойлаш- 
ган тўпгул. 

2 Маккажўхорининг донли ёки дони 
олингандан кейин қолган ўзаги; тўпмеваси. 
Сўта ёқмоқ. Сўталарни йиғиштирмоқ. н 
Мана шу ҳафта сувли дарада кийик жўхори 
сўтасини кемириб турганини ўз кўзим билан 
кўрдим. Н. Норматов, Исмоил тоға тарозиси. 
Доналари марвариддай жўхори сўтасини 
отмоқчидай, она дўқ қилди қизга. Ойбек, О. в. 
шабадалар. 

3 шв. Таёқ, калтак. «Ҳа, бўйнинг узилгур!» 
деб, ердан узун сўта олиб қувди. С. Сиёев, 
Саратонда қор ёғди. Қирдан ошган ерда бир 


одам келаяпти, эгнида жанда, қўлида сўта, 
оғзидан парча-парча кўпик тўкилиб келаяп- 
ти. «Юсуф ва Аҳмад». 

СЎТАК Содда, гўл. Сўтак одам. н -Ке- 
киртагингни узиб ташлайман, сўтак! — де- 
ган дарғазаб овозлар эшитилади. X. Тўхтабо- 
ев, Йиллар ва йўллар. 

СЎТАКЛИК Ёшлик; соддалик, гўллик. 
Сўтаклик қилмоқ. 

СУТМОҚ шв. Ситмоқ, сўкмоқ, чок-чок 
қилмоқ. Чокини сўтмоқ. н Жилва бериб 
кулишиб, Қизлар ўтиб боради. Жонон чинни- 
дай овози Юракни сўтиб боради. М. Алавия. 

СУФИ [а. — суфийлик издоши] 1 

Масжидда азон айтувчи киши; муаззин. 
Бутоқда хўроз қичқирар, Мезанада — сўфи. 
Мақол. н Мана бугун Султонбой қишлоқ 
сўфиси азон айтмасдан ўрнидан туриб, томга 
қамиш босаётибди. Ҳ. Ғулом, Машъал. 
Лектўр [лектор] сўфи азон айтгандай қилиб 
гапираркан. «Ёшлик». Қўқоннинг эски ша- 
ҳарига қарашли бир масжидда бир сўфи бў- 
ларкан. Газетадан. 

Сўфи азон айтмасдан Жуда эрта, тонг- 
саҳарлаб. [Аёл] Сўфи азон айтмасдан уйғо- 
ниб, нон ёпди, мол-ҳолга қаради. «Ёшлик». 

2 кўчма Содда, гўл, художўй одам. -Вой, 
отаси тушкур-ей, — деди кула-кула Муса, 
— мен сизни сўфи, бундай ишларга эътибор 
қилмайди, деб юрсам, сизда гап кўп экан. П. 
Турсун, Ўқитувчи. Уч-тўрт хотинли бой- 
ларнинг, айниқса, чорбозорчи савдогарларнинг 
беш-олтилаб хотинлари эрларини кутиб, сўфи 
бўлиб ўтиришади дейсизми! М. Исмоилий, 
Фарғона т. о. 

СЎФИЁНА \ф. «3iL.i — суфий каби, 
суфийлардек] 1 дин. Суфийлик руҳидаги, 
суфийлик руҳи билан суғорилган. Сўфиёна 
дунёқараш. н Султонмурод.. сўфиёна руҳ 
билан айтилган бир ғазалнигина мақтади. 
Ойбек, Навоий. 

2 Содда, художўй одамларга хос бўлган. 
Сўфиёна кўриниш. 

СЎФИИ дин. сшн. суфий. Сўфийларнинг 
фикрича, инсон нафсга эрк бермаслиги, уни ўз 
вақтида жиловлай олииш зарур. «Фалсафа». 

СЎФИЙЛИК қ. суфийлик, тасаввуф. 
Сўфийликнинг амалиётига кўра, баркамол 
инсон ўз нафсини тия оладиган, ақл-зако- 
ватни ҳар қандай ҳиссиётдан устун қўя 
оладиган, қалби яхшилик, эзгулик билан тўла 
киишдир. «Фалсафа». 







СЎФИЛИК Масжидда азон айтиш, сў- 
фи машғулоти. Сўфилик қилмоқ. н Боринг- 
ки, ўғри қариганда сўфилик ихтиёр этган бў- 
ла қолсин. М. М. Дўст, Лолазор. 

СЎФИНАМО [а. + ф. - сў- 

фига ўхшаш] Сўфи каби, сўфига ўхшаш. 
Мингбошиси сўфинамо, Тасбеҳу бўйнида ри- 
до, Чўқиб қочар зоғи аъло, Бир доғули айёр 
экан. Муқимий. 

СЎФИТЎРҒАИ Бошида патлардан ко- 
кили бўлган, ерда яхши югурадиган, чум- 
чуқсимонлар туркумига кирувчи қуш. Эшик- 
ка чиқса, унинг ҳуснига маст бўлиб, сўфи- 
тўрғай, каклик, бўдана [бедана] — жами 
қушлар беадад сайрашар эди. «Ойсулув». Ке- 
йин қир устида сўфитўрғай нозик чулдира- 
ди. М. Мансуров, Ёмби. 

СЎХТА [ф. <Q-K — куйган, ёндирил- 
ган; тагига олган; хафа, ғамгин] Пиликнинг 
куйган қисми. Отабек миқроз билан шам 
сўхтасини кесиб тузатди. А. Қодирий, Ўт- 
ган кунлар. Мойи тугаб, пилиги сўхта бўлган 
чироқ бир лип этиб сўнди. С. Аҳмад, Ҳукм. 

Гўр сўхта қ. гўрсўхта. Жигар сўхта қ. жи- 
гарсўхта. Жувон сўхта қ. жувонсўхта. Сўхта- 
си совуқ Ёқимсиз, турқи хунук. Сўхтаси 
совуқ одам. н Хуморхон ёмон кўради шу 
сўхтаси совуқ Раҳмонқуловни. А. Мухтор, 
Туғилиш. Сўхта бўлмоқ Куйиб, кўмирга 
айланмоқ (лампа, шам ва ш.к. нинг пилиги 
ҳақида). Сўхта бўлган пилик боши кесилур.. 
Ш. Шомуҳамедов. 

СЎХТАЛАНМОҚ Куйиб кўмир бўлмоқ, 
қора кукунга айланмоқ. Тун ярмидан оғиб, 
чироқ пилиги ҳам сўхталанди. Ҳ. Ғулом, 
Т ошкентликлар. 

СЎҚА [р. соха — тирговуч, тамба; омоч] 
Ер ҳайдаш учун ишлатиладиган чўян тишли 
содда асбоб; омоч. Ерни сўқа, эски омоч эмас, 
трактор ҳайдайди. Ғўзага маишна ишлов 
бериб, ҳатто пахтани машина териб бер- 
япти. Н. Сафаров, Оловли излар. Ўшанда 
сўқа билан ер ҳайдаган деҳқонлар, дон сепиб 
бўлгач, катта тўй ўтказишар экан. А. Му- 
ҳиддин, Ҳ. Тожибоев, Оташ қалбли қиз. 

СЎҚИМ 1 Сўйиш учун семиртирилган, 
бўрдоқи қорамол (буқа, ҳўкиз, сигир). Сў- 
қим гўшти. Сўқим сўймоқ. Сўқимга боқмоқ. 
н Халойиққа энди обу ош берди, Қанча қўю 
қанча сўқимлар сўйди. «Нурали». 

2 кўчма салб. Ишламай еб ётувчи, даван- 
гирдай соғ одам ҳақида. Сўқимдек йигит. н 


-Ўргатма менга!.. — қаҳрдан қичқиради 
Муҳсина хоним. — Бир гала сўқим, бир гала 
текинтомоқ. М. М. Дўст, Лолазор. Бу 
сўқимларни кутиб, ичагингиз узилиб кетади. 
Улар туни билан зиёфатда кабоб еб, ҳи- 
ринглашиб чарчашган. Мирмуҳсин, Қаҳра- 
моннома. 

СЎҚИР [мўғ.] 1 Кўр, ожиз. Чин кўнгил- 
дан йиғласанг, сўқир кўздан ёш чиқар. Мақол. 

2 Кўзи кўр, кўзи ожиз одам. Сўқир киши. 
н -Ҳой, мўғуллар! — деб заҳарханда кулди у 
[Темур Малик]. — Иккингиз учун садоғимда 
икки ўқ қолди, иккингизни ҳам сўқир қилиб 
қўяйми? М. Осим, Карвон йўлларида. Бе- 
нафдур сўқирга тутилган чироқ. Ш. Шо- 
муҳамедов. 

3 кўчма Ҳеч нарсани билмайдиган, сез- 
майдиган; қолоқ, кўр. Кўзи сўқирдан кўкра- 
ги сўқир ёмон. Мақол. н Нима қилай, бу 
сўқир кўзлар кеч очилган бўлса? «Ёшлик». 
Шунча пайтдан бери кўр эканман, сўқир 
эканман. «Шарқ юлдузи». 

СЎҚИРЛИК Кўрлик, кўзи ожизлик; қо- 
лоқлик. Кўзнинг сўқирлиги. Маънавий сў- 
қирлик. 

СЎҚМА Ўзича ўйлаб чиқарилган, сўқил- 
ган, тўқилган, ясалган; ясама. Сўқма тил. 
н Уйнинг тўрида.. сўқма тахта стол 
олдида, беш-олти кишидан иборат ҳайъат 
ўтирибди. Ойбек, Болалик. 

Сўқма йўл айн. сўқмоқ I 1. Тупроқ тўки- 
ладиган жойга мокидай қатнаб, сўқма йўлни 
шулар шиббалаган. Газетадан. Боши ғувиллаб, 
ташқарига чиққанида, тонгнинг соф ҳаво- 
сиданми, юрак ютиб қилган ишиданми, бир 
оз енгил тортиб, дуч келган сўқма йўлга 
туишб юриб кетди. А. Мухтор, Кумуш тола. 

СЎҚМОҚ I 1 Одамлар қатнови натижа- 
сида ўз-ўзидан юзага келган ёлғизоёқ йўл. 
Мана шу адирлар бағридан бир сўқмоқ ўтган. 
«Ёшлик». Саҳро сўқмоғида боишн эгиб жим, 
Бир кимса кетмоқда, билмасман, у ким. А. 
Орипов, Йиллар армони. 

2 кўчма Киши фаолиятида, ҳаётда бо- 
сиб ўтган ёки босиб ўтиладиган йўл. Ҳаё- 
тимиз жуда гўзал. Лекин унинг ўзига яраша 
паст-баландликлари, сўқмоқлари ҳам бор. 
Ўйлаб турсам, менинг ёлғизоёқ сўқмоқ йўлим 
аллақачон тугабди. А. Мухтор, Асарлар. 

СЎҚМОҚ II 1 Урмоқ, туширмоқ, сол- 
моқ. Мушт билан сўқмоқ. Калла сўқмоқ. Сў- 




қолмаган сўйил кўтарар. Мақол. н Йўқ, 
оғалар, темирни қизиғида сўқиб қолиш ке- 
рак! А. Қодирий, Ўтган кунлар. 

2 кам қўлл. Ўзича ўйлаб чиқармоқ, тўқи- 
моқ, ясамоқ. «Яқинда Ҳирмизхон билан Ҳиём- 
хоннинг тўйлари бўлармиш», деб Ислом ота- 
дан қутулиш учун шунчаки важ-корсон сўқ- 
қан эди. Н. Аминов, Қаҳқаҳа. 

Фалсафа сўқмоқ айн. фалсафа сотмоқ қ. 
фалсафа 2. 

СУҚҚА Ҳеч кими йўқ, ёлғиз, якка. -Ўзинг 
сўққа жонингни боқолмайсан-у, тўқлини 
қандай қилиб боқасан, — деди Шум бола 
Омонга. Ғ. Ғулом, Шум бола. 

СЎҚҚАБОШ 1 Ҳеч кими йўқ, ёлғиз. Сўқ- 
қабош одам. н [У] Дунёда яккаю ягона, сўқ- 
қабош одам. С. Аҳмад, Жимжитлик. Назар- 
бек, бизда оила йўқ, оиламиз ўн йил бурун қа- 
зо қилган, икки фарзандимиз бор эди, бири 
ҳам турмади. Сўққабошмиз энди. М. М. Дўст, 
Лолазор. 


2 Уйланмаган, бола-чақа қилмаган; бўй- 
доқ, ёлғиз. -Биби Робия, — деди у [Яхишбоев] — 
сўққабош ўтиб кетяпсан. М.М.Дўст, Лолазор. 

СЎҚҚАБОШЛИК Сўққабош, ёлгиз бў- 
лишлик. Сўққабошлик жонга тегди. Н. Са- 
фаров, Ҳаёт мактаби. 

СУҚҚАИМОҚ с.т. Сўппаймоқ, қўққай- 
моқ. Сўққайиб турмоқ. н Кўкка чарх урган 
қушлар ҳар замонда югуриб келиб, қўлларини 
кўксига қовуштирганича сўққайиб қоладиган 
кулранг юмронқозиқларга ўз жамолини кўз- 
кўз қила бошлади. Ж. Абдуллахонов, Тўфон. 

СУҒИН шв. Сўнг, кейин, сўнгра. Ундан 
сўғин элдан кўп лашкар олиб, Келган ёвман 
[ёв билан] сўғин жанжал қилажак. «Юсуф 
ва Аҳмад». Китоб ўқиган одамларни садағаси 
кетай, ўқиб-ўқиб, сўғин начайли [началъник 
— бошлиқ] бўлишган. С. Аҳмад, Жимжитлик. 

СЎҒИР с. т. Суғур. 

СУҒОН шв. Пиёз. Сўфи сўғон ер, топилса 
йўғон ер. Мақол. 




ТААДДИ [а. — ҳужум, тажовуз қи- 

лиш; жабр-зулм; зўравонлик; қонунбузар- 
лик] эск. кт. 1 Шафқатсиз эзиш; зулм, жабр. 
Биз.. Мусулмонқулнинг зулм ва тааддиси.. 
бағоят ошиб борганлигини музокара.. қилиш- 
дик. А. Қодирий, Ўтган кунлар. Бир нечаси 
айтди: -Ҳозир Ултоннинг тааддисидан қочиб, 
бўлак чегарага бориб турганимиз маъқул. 
«Ёдгор». 

2 кўчма Дағдаға, дўқ, пўписа. [Султон- 
мурод] Таадди билан баланд кела бошлади: 
-Сизлар ким? Нима ҳақларинг бор? Ш. Тош- 
матов, Эрк қуши. 

Таадци қилмоқ Дўқ, пўписа қилмоқ. Кў- 
тарилиб, менинг кўнглим қавартма. Жўна 
деб, Шомирот, таадди қилма! «Ёдгор». 

ТААЖЖУБ [а. — ҳайрон бўлиш, 

ажабланиш] 1 сфт. Кишини ҳайратда қол- 
дирадиган, ажаблантирадиган, ғалати. Та- 
ажжуб нарса. Таажжуб иш. н Бу тааж- 
жуб ҳол одамларда гумон туғдирмай қолма- 
ди. М. Исмоилий, Фарғона т. о. Редакцияга 
ақл бовар қилмайдиган таажжуб бир хат 
келди. «Муштум». 

2 от Ажабланиш, ҳайронлик. Қўлдош 
юзида таажжуб аломати пайдо бўлди. Ҳ. 
Шамс, Душман. Хотиннинг таажжуби ош- 
ди. С. Айний, Қуллар. -Юсуфжонов?! — деди 
қоровул ҳам таажжуб, ҳам хурсандлик би- 
лан. Н. Фозилов, Ҳаёт ўргатди. [Сафар] Та- 
ажжуб ва ҳайрат ичида келиб, меҳмонхона- 
га кирди. А. Қодирий, Меҳробдан чаён. 

3 Кишининг ажабланиш ҳолатини, ҳай- 
ронлигини билдиради; ажаб, қизиқ. Та- 
ажжуб, унинг мактуби юрагимда на севинч 
уйғотди, на бир ачиниш! О. Ёқубов, Тилла 


узук. Лекин таажжуб: одамларнинг илиқ муо- 
маласи, айниқса, Шербекнинг меҳрибонлиги 
негадир унинг кўнглини бузди. С. Анорбоев, 
Оқсой. 

Таажжуб қилмоқ Таажжубланмоқ. Та- 
ажжубга солмоқ Ажаблантирмоқ. Мени та- 
ажжубга солган нарса шуки, нима учундир 
ҳеч ким қачон ва қандай мукофот олганимни 
сўрамасди. Шукрулло, Жавоҳирлар сандиғи. 
Таажжубга тушмоқ Ажабланиш ҳолатида 
бўлмоқ; ажабланмоқ. Меъмор ўзини уста 
Абдуғафур негадир юқори қаватга чақиртир- 
ганидан таажжубга тушди. Мирмуҳсин, 
Меъмор. 

ТААЖЖУБЛАНАРЛИ Кишини тааж- 
жубга соладиган, ажаблантирадиган; ҳайрон 
бўларли, ажабланарли. Бунинг ҳеч тааж- 
жубланарли жойи йўқ. н Хусусан, бундай 
юмушлар хизматкорларга буюрилса, бу ҳеч 
қандай таажжубланарли ҳол ҳисобланмай- 
ди. Ойбек, Танланган асарлар. 

ТААЖЖУБЛАНМОҚ Ҳайратда қолмоқ, 
ҳайрон бўлмоқ, ажабланмоқ. Бирдан бошқа 
бир овоз эшитилди: кимдир тез-тез гапира- 
ди, дам эркакча, дам хотинча сўзлайди, дам 
чақалоқ бўлиб «инга»лайди.. Йўлчи тааж- 
жубланиб, Ёрматга қаради. Ойбек, Танлан- 
ган асарлар. Олахўжа Мели полвоннинг олди- 
га келди. Бузилаётган ерни қучоқлаб, ётиб 
олди. -Ийи, ийи! - дейишди таажжубланган 
одамлар. П. Турсун, Ўқитувчи. 

ТААЖЖУБЛИ с. т. Таажжубланарли, 
ажабланарли, ҳайрон қоларли, ғалати, қи- 
зиқ. Таажжубли ҳол. 

ТААЛЛУҚ [а. jLg — алоқа, боғлиқлиқ; 
содиқлиқ, мухлислик; ишқ-муҳаббат; те- 




гишлилик] 1 кам қўлл. Алоқадорлик, дахл- 
дорлик; алоқа, боғланиш, муносабат. Бу иш- 
нинг сизга ҳам тааллуқи бор. н Асад қори.. 
сўнгги ҳикоянинг ҳам ўзига тааллуқи йўқдай, 
без бўлибўтираверди. М. Исмоилий, Фарғо- 
на т. о. 

2 эск. Уйланиш; алоқадорлик; хотин, 
рафиқа. Отабекнинг иккинчи тааллуқи [Зай- 
наб] тўғрисида келин боламизга билдирилма- 
са хўп эди. А. Қодирий, Ўтган кунлар. 

ТААЛЛУҚДОР [ а. + ф. jl jjIaI — таал- 
луқли, алоқаси бор, алоқадор, боғлиқ] 1 айн. 
тааллуқли. Ишга тааллуқдор ҳужжат. 

2 кўчма эск. айн. хотинли. 

Тааллуқцор қилмоқ Уйлантирмоқ, хотин 
олиб бермоқ. 

ТААЛЛУҚЛИ 1 Бирор нарса ёки кимсага 
алоқаси, боғланиши бўлган; дахлдор, ало- 
қадор. Ишга тааллуқли ҳужжатлар. н Маҳ- 
камов бошлиқнинг оғзиға кўз тикиб, ишга 
тааллуқли бирор муҳим гап кутарди. «Муш- 
тум». 

2 Бирор нарса ёки кимсага қарашли, те- 
гишли, мансуб. Ғиждувонга ревком келиб: 
-Амир ва унинг билан қочган одамларга тегиш- 
ли моллардан ва умуман подшоҳликка таал- 
луқли нарсалардан бошқа нарсалар мусодара 
қилинмасин, — деди. С. Айний, Қуллар. 

ТААЛЛУҚСИЗ Алоқаси, боғланиши, 
дахли бўлмаган; алоқасиз, муносабатсиз. 
Ишга тааллуқсиз ҳужжат. 

ТААММУЛ [а. J_sh — кўриб чиқиш, му- 
ҳокама; мушоҳада; ўйлаш, фикр, мулоҳаза 
юритиш] эск. кт. Андиша, фикр, мулоҳаза. 

Тааммул қилмоқ Ўйламоқ, ўйлаб қолмоқ. 
Хатиб домла мулла Обиднинг кўзидан бир 
маъно ўқиш учун тиришгандек бир оз таам- 
мул қилиб қолади. А. Қодирий, Обид кетмон. 

ТААРРУЗ [а. ~ халақит бериш; 

қаршилик, эътироз] эск. кт. Бирор нарсага, 
ишга, ҳаракатга кўрсатилган қаршилик, тўс- 
қинлик. 

ТААССУБ [а. — бирор нарса ёки 

ғояга беҳад берилиш, кўр-кўрона эргашиш; 
фанатизм] 1 Бирор кимса ёки нарсага тақ- 
лид қилиш, эргашиш. 

Таассуб қилмоқ Тақпидан эргашмоқ. Сен 
Кумушхонга таассуб қиламан дейсанми? 
Ҳамза, Паранжи сирлари. 

2 Эьтиқод, маслак ва ш.к. га кўр-кўрона 
берилиш; фанатизм. Мулла Обидбой ва дом- 
лаларнинг қутқуси биланми ёки ўзининг ди- 


ний таассуби орқасиданми, баҳарҳол, ерни рад 
қилди. А. Қодирий, Обид кетмон. 

ТААССУРОТ [а. cjI jih — таъсирчанлик, 
ҳассослик; ғам-андуҳ, хафагарчилик] Кў- 
рилган, ҳис этилган ҳодиса, киши ёки нарса 
тўғрисида кўнгилда, хотирада қолган из, 
туғилган фикр ва ҳис-туйғулар мажмуи. 
Сафар таассуротлари. Яхши таассурот қол- 
дирмоқ. н Бу куннинг кўркамлигидан олган 
таассуротини Али ичига сиғдиролмади: -Зап 
яхши кунми! — деди. А. Қодирий, Ўтган кун- 
лар. Болалар янги ўқитувчининг дарси тўғ- 
рисида ўз таассуротларини ўртоқлаша 
бошладилар. П. Турсун, Ўқитувчи. 

ТААССУФ [fl. . о ,:.h — афсусланиш, ачи- 
ниш, куйиниш] Кўнгилсиз, номақбул во- 
қеа, ҳодиса, аҳвол ва ш.к. дан туғилган ачи- 
ниш; афсус. Таассуф қилмоқ. Таассуф бил- 
дирмоқ. н -Ғоят таассуф! — деди Талъат 
афанди, бармоқларини қовуштириб қир- 
силлатаркан. Ҳ. Ғулом, Машъал. Отабек 
уялув аралаш кулумсираб, қутидорга қаради: 
- Таассуфки, эслай олмайман! — деди у. А. Қо- 
дирий, Ўтган кунлар. -Раҳматли валламат 
одам эдилар, — таассуф билан гапирарди 
кимдир. «Ёшлик». 

ТААССУФЛАНМОҚ Таассуф қилмоқ, 
афсусланмоқ, ачинмоқ. Биз унинг [Лутфил- 
ланинг] аянчлиҳолига.. таассуфландик. Мир- 
муҳсин, Созанда. 

ТАБ [ф. <_>3 — иситма, безгак] с. т. Тафт, 
ҳарорат. 

Таб босди қилмоқ Тафтидан, ҳовуридан 
туширмоқ, таскин, тасалли бериб ёки би- 
рор нарса билан овутиб, тафтини, ҳовури- 
ни босмоқ. Ўзимнинг гапимга ўзим пушаймон 
еб, ўлганимнинг кунидан «таб босди» қилиб, 
шартномага қўл қўйдим. Ғ. Ғулом, Тирил- 
ган мурда. Таб тортмаслик Бирор нарса қи- 
лиш ёки айтишдан қайтмаслик. Ҳизлар — 
бало.. Кечалари ҳам далага чиқишдан таб 
тортмайди. Ойбек, О.в. шабадалар. Зуҳра 
ҳам таб тортмай: - Туртмасдан гапирсангиз 
бўлмайдими, ургандан туртган ёмон, — деди. 
Ойдин, Ҳикоялар. 

ТАБАА [а. ал-Д — қарашлилик, тобелик; 
миллат, миллий мансублик; фуқаролик] эск. 
кт. Фуқаро, фуқаролар. Ўз хўжайинлари.. 
иродаси билан.. инглиз табааси Шайх Файз 
Муҳаммадхон солган суннийларнинг ягона ма- 
читига имом бўлиб жойлашди. А. Ҳакимов, 
Илон изидан. 






ТАБААЛИК эск. кт. Фуқаролик. 

ТАБААСОЗЛИК эск. кт. 1 Кимсага тақ- 
лид қилиш, эргашиш, таассуб. 

2 Кимсанинг кўнглига қараб иш қилиш, 
кўнгилсозлик. Табаасозлик қилмоқ. 

ТАБАР [ ф . — болта] 1 шв. Болта. Мул- 
лалар ўқийди зеру забарни. Усталар ишлатар 
теша, табарни. «Равшан». 

2 тар. Ойболтанинг бир тури, қадимий 
жанг қуроли. Сипоҳ билан гаплашмоқчи бўл- 
санг, қўлингда табаринг бўлсин, деганлар. 
Мирмуҳсин, Меъмор. 

ТАБАРГУЛ бот. Чучмомагулдошлар ои- 
ласига мансуб, хушбўй оқ гулли, туганак 
пиёзли кўп йиллик ўтсимон ўсимлик. 

ТАБАРРУК [а. d — дуо, фотиҳа олиш, 
рухсат, розилик олиш; муборак, муқаддас] 
1 Улуғ ҳурматга сазовор, ғоят ҳурматли, 
мўътабар ва азиз. Табаррук чол. н Қишлоқ- 
нинг табаррук онахонлари уйда бешикка гав- 
рапўш ёпишаётган экан. Э. Усмонов, Ёлқин. 
Табаррук инсон Шоаҳмад ака айтгандек, 
«Ҳамма миллат болалари бир бола» эди. Р. 
Файзий, Таъзим. 

2 Яқин, мўътабар кимса ёки нарсани 
эслатадиган, ундан эсдалик, ёдгорлик бў- 
либ қолган. Отамдан қолган табаррук ки- 
тоб. н [Навоий:] Энди, сиз бу табаррук қи- 
лич билан давлатимизни, салтанатимизни, 
мамлакатимизни ва унинг санъатини ҳимоя 
қилинг! Уйғун ва И. Султон, Алишер Навоий. 

3 Илоҳий кучга эга бўлган; муқаддас; 
азиз-авлиёларнинг назари тушган. -Мак- 
катуллода, табаррук ерда эримга қуръон ўқи- 
тарман, гуноҳларини худодан йиғлаб ти- 
ларман, деган ният қанот бўлди, — деди Ҳожи 
хола. М. Исмоилий, Фарғона т. о. Элимиз 
нонни ва донни табаррук ҳисоблаб, пешонасига 
суртади. Газетадан. Она! Дунёдаги энг азиз, 
энг лазиз ва табаррук, энг муҳтарам калом 
бу! «Саодат». 

ТАБАССУМ | а. — жилмайиш; ил- 
жайиш] Юз, кўз ва лаблар билан кулум- 
сираш ҳолати, шундай ҳолат ифодаси; жил- 
майиш. Ҳаётнинг юзига ширин табассум 
югурди. М. Исмоилий, Фарғонат. о. Отабек 
ҳам истеҳзоли табассум орасида Ҳомидга кўз 
қирини ташлади. А. Қодирий, Ўтган кунлар. 
Унинг лабларидаги табассумни кўрган Зул- 
фиқор ашулани яна баландроқ олди. Мир- 
муҳсин, Меъмор. Шоиранинг кўзлари табас- 


сумдан ёниб турар эди. Ў. Ҳошимов, Нур 
борки, соя бор. 

Табассум қилмоқ Кулумсирамоқ; жил- 
маймоқ. Юлдузхон Муҳиддинга қараб, маъно- 
ли табассум қилди. Р. Файзий, Чўлга баҳор 
келди. 

ТАБАҚ [а. — қопқоқ; ликоп, лаган- 

ча] 1 эск. кт. айн. товоқ. Ош мисоли табақ- 
да кўз ёши, Курмаги кўп, гурунчидан тоши. 
Муқимий. Лочираю патирлар, ширинликлар, 
табақларда эту кулчатой, косаларда шўр- 
валар.. Мирмуҳсин, Меъмор. 

2 Чоп қилинган босма матнни ўлчаш 
бирлиги, босма табақ. яна қ. босма. Булуғат 
тахминан 25 табақ ҳажмида бўлиб, ўн минг- 
га яқин сўзни ўз ичига олади. «ЎТА». 

ТАБАҚА \а. <са_Л> — қатлам, қават; дара- 
жа] 1 Эшик, дераза ва ш.к. нинг очилиб- 
ёпиладиган ҳар бир бўлаги. Якка табақа 
дераза. Қўш табақа эшик. н [Ҳасанали] 
Занжирни тушириб, дарвозанинг бир таба- 
қасини очиш ҳамоно, шу табақага суяниб 
турган Отабек Ҳасаналининг оёғига йиқилиб 
тушди. А. Қодирий, Ўтган кунлар. 

2 Халқ ичидаги муайян ижтимоий қат- 
лам, гуруҳ, тоифа. Савдогарлар табақаси. н 
Шаҳар халқининг ҳар бир табақаси деярли 
Мусулмонқул даккисини еб келган. А. Қоди- 
рий, Ўтган кунлар. Тахта атрофида ўтир- 
ганлар орасида аҳоли турли табақаларининг 
вакиллари бор эди. Газетадан. 

ТАБАҚАЛАНИШ 1 Табақаланмоқ фл. 
ҳар. н. 

2 Табақаларга ажралиш, шундай жараён. 
Аҳолининг табақаланиши. н Фақат жа- 
миятда ҳукм сурган тенгсизлик, табақала- 
ниш — одамларни бир-бирларига бўри.. қилиб 
қўйди. М. Исмоилий, Фарғона т. о. 

ТАБАҚАЛАНМОҚ Табақаларга бўлин- 
моқ. 

ТАБАҚАЛАШТИРМОҚ 1 Табақаларга 
бўлиб юбормоқ, табақаларга ажратмоқ. 

2 Маълум белгиларга қараб фарқпамоқ, 
дифференциация қилмоқ. Табақалаштирил- 
ган таълим. 

ТАБАҚАЛИ Табақаси бор, табақаси бўл- 
ган (эшик, дераза ва ш. к. ҳақида). Икки та- 
бақали дарвоза. н Улар кичкина ҳовлининг 
бир табақали пастаккина эшигидан кир- 
ганларида, айвондаги ўчоқ олдида ўтирган аёл 
ўрнидан турди-да, ҳовлига юз ўгирди. П. Тур- 
сун, Ўқитувчи. 

ТАБАҚАЧИЛИК Жамият табақалари- 
нинг ўзига хос белгилари, тартиб-қоидалари 
ва уларга асосланган ижтимоий муноса- 
батлар. 

ТАБДИЛ [а. — ўзгартириш, ал- 

маштириш] эск. кт. Ўзгариш, алмашиниш; 
ўзгартиш, алмаштириш. -Ҳозир таътил вақ- 
ти бўлгани учун қишлоқларда табдили ҳаво 
қилиб юрибмиз, — деди домла. Ғ. Ғулом, Шум 
бола. 

Табдил этмоқ (ёки қилмоқ) Ўзгартирмоқ. 
..ўйлаб кўринг, тақдирни табдил этиб бў- 
ладими?! М. Ўринхўжаев, Унутилмас кун- 
лар. 

ТАБЕЛЧИ 1 Корхона ва муассасаларда 
ишга келиш-кетишни ҳисобга олиб бо- 
рувчи, табель юритувчи ходим. 

2 тар. Колхоз ва совхозларда ишчи ва 
колхозчиларнинг ишга чиққан-чиқмаган- 
лигини ва қанча, қандай иш бажарган- 
лигини қайд қилиб ва ҳисобга олиб бориш 
учун тайинланган шахс. Мен ҳам олдинига 
табелчи, сўнг секретарь бўлганман. Ш. Ра- 
шидов, Бўрондан кучли. 

ТАБЕЛЧИЛИК Табелчи иши, касби. Та- 
белчшик қилмоқ. 

ТАБЕЛЬ [нем. Tabelle — жадвал < лот. 
tabella — кичкина юпқа тахта] 1 эск. Бирор 
нарсани ҳисобга олиш варақаси; жадвал. 

2 Ишчи ва хизматчиларнинг ишга келиш 
ва кетиш вақти қайд қилинадиган махсус 
дафтар ёки тахта. Табелларда ёзшса «Рўзи- 
биш кампир», Табелчига хўмрайиб acma қа- 
райди. Ғ. Ғулом. 

3 Мактаб ўқувчиларининг дарсдан ул- 
гуришлари (баҳолари) қайд қилиб бори- 
ладиган варақ. Акамнинг табелидаги «хулқ» 
деб ёзилган графада ҳамма вақт «5» баҳоси 
бўларди. С. Анорбоев, Оқсой. 

ТАБИАТ [а. .. U — борлиқ; табиий 
хислат; одатийлик] 1 Бутун мавжудотни ўз 
ичига олган олам, борлиқ. Табиат зап қизиқ 
нарса-да. Унда ҳамма нарса мавжуд, ҳамма 
нарсанинг ўз ўрни, ўзмавқеи бор. Н. Фозилов, 
Дийдор. Табиатнинг ҳеч кимга бўйсунмай- 
диган, бировдан рухсат ҳам сўраб ўтир- 
майдиган қонунлари бор. Ў. Ҳошимов, Қал- 
бингга қулоқ сол. Кузда табиатнинг жонли 
ва фаол вакили — одам организми ҳам тини- 
қади. Газетадан. 

2 Инсоният ва ҳайвонотдан ўзга олам. 
Табиат билан одам боласи қиёсланса, бир- 


бирига ўхшаиш ақлни ҳайратга солади. Га- 
зетадан. Кетди қирдан турна ҳам, Бўшаб 
қолди табиат.. А. Орипов, Юртим шамоли. 
Табиатда учрайдиган минералларнинг баъзи- 
лари саноат аҳамиятига эга. Газетадан. 

3 Ўт-ўлан, ўсимлик ва б. нарсалар банд 
этган теварак-атроф, қир-адир, ўрмон ва 
ш.к. лар. Отабек табиатнинг шу кўркам ва 
латиф кўриниишга мафтун бўлиб, бир оз 
ётгандан кейин, «Ул ҳам бўлса эди», деб 
ўйлади ва узоқ тин олиб қўйди. А. Қодирий, 
Ўтган кунлар. Табиат сокин, уфқ жимир- 
лайди.. А. Мухтор, Чинор. Табиатўз тилида 
роз айтиб шивирлар экан, йигит бундан ўз 
қувончининг мадҳини ўқирди. М. Исмоилий, 
Фарғона т.о. Кечаги чангбости ёмғир та- 
биатга ҳусн бериб кетганидек, одамларнинг 
ҳам баҳридилини очиб юборди. Н. Фозилов, 
Дийдор. 

4 Ер сатҳининг маълум бир жиҳатини акс 
эттирувчи белги, хусусият ёки ҳолати. Бу 
ернинг гўзал табиати ва зилол сув манбалари 
одамларга ором бағишлайди. Газетадан. «Бо- 
бурнома»ни варақлар экансиз.. табиат ман- 
заралари чизилган лавҳаларга дуч келасиз. 
«Фан ва турмуш». 

5 Инсон руҳиятига хос асосий, турғун 
хусусиятлар мажмуи; характер, феъл. -Ўзи 
жуда оғир ва ақлли йигит, бунинг устига 
қизиқ табиати ҳам бор, — деди Уста Олим. 
А. Қодирий, Ўтган кунлар. У [Вали ака\ 
табиатининг оғирлигига қарамай, ўрнидан 
сапчиб туриб кетди. М. Исмоилий, Фарғо- 
на т. о. Мирзакаримбойнинг қизи Нуринисо- 
нинг табиатида енгиллик билан макр устун 
турар эди. Ойбек, Танланган асарлар. Доим 
захда ўтириб ишлаганимданми ёки ўзимнинг 
табиатимда заифлик борми — ишқилиб, кўп 
вақтдан бери бедармон тортиб юрибман. А. 
Қодирий, Ўтган кунлар. 

Паст табиат Зиқна, қизғанчиқ, хасис. 
[Қодирқул:] Бу бойнинг табиати шунақа 
пастми? Ҳамза, Бой ила хизматчи. Сўфи 
табиат 1) характери, қилиғи сўфиларникига 
ўхшаш; 2) кечалари бедор, ухламайдиган. 
Томма-том қочиб кетаётганимни баъзи уй- 
қуси зийрак, сўфи табиат қари-қартанглар 
ҳам кўриб қолган эдилар. Ғ. Ғулом, Шум бо- 
ла. Табиати кўтармайди {ёки тортмайди) 
Мижозига тўғри келмайди, кўнгли торт- 
майди. 




6 кўчма Нарсага хос бирор белги, хусу- 
сият. Планеталарнинг физик табиати. н 
Туркий тилларда чўзиқ унлиларнинг табиа- 
ти.. кўпдан мутахассисларнинг диққатини 
жалб қилиб келади. «ЎТА». 

7 Кайфият, руҳий ҳолат. Тожибойнинг 
Гулсумга жазманлиги тўғрисидаги гаплар 
эсига тушиб, табиати бир оз хира бўлди. П. 
Турсун, Ўқитувчи. Аҳмад ўз хонасига кирса, 
Толиб ака йўқ экан. Унинг табиати равшан 
эди. Ф. Мусажонов, Ҳиммат. 

8 Дид, фаросат. Табиати нозик одам. У 
одамнинг табиатини қарангки.. 

Тўқим табиат қ. тўқим. 

9 Яратувчи, ато этувчи, бошқарувчи ило- 
ҳий куч-қудрат тимсоли. Табиат бу диёрга 
шундай сеҳрли куч ато этганки, унинг myn- 
роғида ҳар қандай ўсимлик баҳра олади. 
Газетадан. Аслида тунроқни одил табиат 
Тақсим айлаган-ку ер юзига тенг. А. Орипов, 
Йиллар армони. 

ТАБИАТАН Табиатига кўра, табиатига, 
мижозига мос ўлароқ. У киши табиатан 
хушфеъл одам бўлсалар ҳам.. бирдан тута- 
қиб кетардилар. М. Исмоилий, Фарғона т. о. 
Ботир йигирма уч ёшларда бўлиб, табиатан 
шўх, ичида гап сақламайдиган йигит эди. И. 
Раҳим, Ихлос. Ҳиз болалар табиатан нозик, 
нафис, латофатлидирлар. «Саодат». 

ТАБИАТЛИ Айрим сўзлар билан бири- 
киб, шу сўз англатган маънодаги табиатга 
эгаликни билдиради (қ. табиат 5). Оғир та- 
биатли одам. Енгил табиатли аёл. н Оли- 
мов қирқ беш ёишардаги.. мулойим табиат- 
ли.. киши эди. Ҳ. Назир, Сўнмас чақмоқлар. 
Юсуфий мураккаб табиатли одам эди. Ш. 
Рашидов, Бўрондан кучли. Кийинишидан но- 
зик табиатли, баланд дидли эканлиги кўри- 
ниб турарди. Шуҳрат, Шинелли йиллар. 

ТАБИАТШУНОС [табиат + ф. - 

ўрганувчи] 1 Табиатни ўрганувчи, текши- 
рувчи шахс. Марҳамат Кудратга, ёш та- 
биатшунослар тўгараги тузишда кўмак- 
лашгин, деган эди. Ҳ. Назир, Сўнмас чақ- 
моқлар. 

2 Табиатшунослик, табииёт мутахассиси. 

ТАБИАТШУНОСЛИК Табиат ҳодиса- 
лари ва қонуниятлари ҳақидаги фан, таби- 
иёт. 

ТАБИБ [а. — шифокор, даволов- 

чи; врач] 1 эск. Беморларни даволовчи му- 
тахассис; врач. Касалнинг тузалгиси келса, 


табиб ўз оёғи билан келади. Мақол. Табиб — 
табиб эмас, бошидан ўтган — табиб. Мақол. 
н Бухоройи шарифда Абу Али ибн Сино де- 
ган бағоят улуғ табиб ўтган! М. Исмоилий, 
Фарғона т. о. 

2 Тиббиёт илмидан муайян мутахассис 
тайёрловчи ўқув юртида таълим олмаган, 
ўз ҳаракати, ҳаётий тажрибаси орқали бе- 
морларни даволаш билан шуғулланувчи 
шахс. Табиб, қўй жигарини хом кабоб қилиб, 
бужғун сепиб енг, деган эди.. дарди шифо 
топмабди. М. Исмоилий, Фарғона т. о. 

ТАБИБГАРЧИЛИК с. т. Табиблик. Та- 
бибгарчилик қилмоқ. н Биз энди табибгар- 
чиликдан хабаримиз йўқ одам. Ғ. Ғулом. Ти- 
рилган мурда. 

ТАБИБЛИК 1 Табобат, беморларни да- 
волаш билан шуғулланиш. Ибн Ямин табиб- 
лик асбобларини, нодир китобларини олиб, 
Фарғонанинг Аввал қишлоғига йўл олди. К. 
Яшин, Ҳамза. 

2 Табиб иши, касби. Ўтар бобо хон са- 
ройида қирқ йил хизмат қилиб, табиблик ва 
сартарошлик туфайли орттирган беш-ўн 
тангасини.. уй солишга сарфлади. С. Сиёев, 
Ёруғлик. 

ТАБИБЧИЛИК с. т. Табиблик. Myjua ибн 
Ямин.. Қўқонда.. табибчилик билан шуғул- 
ланган. «ЎТА». 

ТАБИИЁТ [а. — табиат ҳодиса- 

лари; табиий фанлар] 1 Табиат ҳодисалари 
ва қонуниятлари ҳақидаги фан; табиатшу- 
нослик. 

2 Мактабда табиат тўғрисида ўқитила- 
диган предмет номи. Табииётдан «5» баҳо 
олдим. Табииёт ўқитувчиси. 

ТАБИИИ [а. Д= — табиатга оид, та- 
биатда бўладиган; одатий, меъёрий] 1 Та- 
биатнинг ўзида мавжуд бўлган, инсон таъ- 
сири бўлмаган; зид. сунъий. Табиий бойлик- 
лар. Табиий шароит. Табиий газ. н Туз 
табиий конлардан ва шўр сувлардан олиниши 
маълум. «Фан ва турмуш». Унинг фикрича, 
сунъий шохлатилган ғўзанинг юзта сунъий 
кўсагидан кўра шохлатилмаган ғўзанинг ўн- 
та табиий кўсаги афзалроқ — оғир ва nax- 
тасининг толаси узун бўлиши керак эди. А. 
Қаҳҳор, Қўшчинор чироқлари. Иссиқкўл 
соҳилларини табиий ишфобахш маскан, дея 
бежиз айтишмайди. Газетадан. 

2 Табиатнинг ўз асл ҳолати, қонун-қои- 
далари билан боғлиқ бўлган, боғлиқ ҳолда 

юз берадиган. Табиий танланиш. Табиий ўз- 
гаришлар. н «Бобурнома» ни варақлар экан- 
сиз, ўрни-ўрни билан табиат манзаралари 
чизилган лавҳаларга, табиий ҳодисалар тас- 
вирига дуч келасиз. «Фан ва турмуш». Бу 
табиий офат [ер қимирлаши] кишиларнинг 
иродаси мустаҳкам, бир-бирига мададкор.. 
эканлигини яна бир бор исботлади. Газетадан. 

Табиий фанлар эск. Табиат ҳодисалари ва 
қонуниятлари ҳақидаги фанлар мажмуи. 
Нега ўрта асрларда табиий фанлар жаҳонни 
ҳайратга соларли даражада тараққий этиб, 
Беруний, Хоразмий, Ибн Сино каби алломалар 
етишиб чиқди? С. Кароматов, Олтин қум. 

3 Аслида (яратилишида) бор бўлган. Ла- 
бидаги табиий холи ўзига ярашган. н Табиий 
ҳолати бузилмаган тупроқнинг унумдорлиги 
тупроқнинг табиий унумдорлиги деб аталади. 
«Фан ва турмуш». 

4 кесим взф. Одатга, мантиққа тўғри (ке- 
ладиган), бўладиган ҳол. Янги йил арафаси- 
да ҳар бир қалбда энг дилбар орзулар ошиб- 
тошади, бу — табиий. «Саодат». Катта иш 
бажараётганда, одам майда-чуйда камчилик- 
ларга йўл қўйиши табиий. Ф. Мусажонов, 
Ҳиммат. Киши оғир дамларда қадрдон дўст- 
ларини ёдга олар экан, юртини қўмсаши та- 
биий. Назармат, Жўрлар баланд сайрайди. 

5 мод. с. Албатта, ўз-ўзидан, шубҳасиз, 
аниқ. Табиий, Хушрўйнинг феълини яхши бил- 
ган ота-она унинг раъйини олмасдан туриб, 
бир иш қилмоқдан қўрқардилар. А. Қодирий, 
Ўтган кунлар. Сўзамол, бадавлат.. қари 
тоғанинг бирдан кўз юмиб, сукутга боти- 
шининг сабабини, табиий, Йўлчи тушунма- 
du. Ойбек, Танланган асарлар. Кеч. Табиий, 
бу чоқ кишилар ором оғушида. Н. Сафаров, 
Оловли излар. 

ТАБИИЙЛИК Табиий ҳолат, шундай 
ҳолатга эгалик. Табассумнинг табиийлиги. н 
[Кумуш] Латиф бурни ёнидаги қора холининг 
табиийлигига ишонмагандек қашиб кўрди. А. 
Қодирий, Ўтган кунлар. Дадамат аканинг 
бутун вужудидан қатъият, табиийлик ва 
самимият уфуриб турарди. Ф. Мусажонов, 
Ҳиммат. 

ТАБЛ [а. J -Ла — катта ноғора; довул] тар. 
Ноғора; тери қоплаб ишланган ва уриб ча- 
линадиган махсус чолғу. Бу сукунатни фа- 
қат миршабларнинг онда-сонда дап-даплаб 
чалинадиган табл садоси бузар.. эди. А. Ҳа- 
кимов, Илон изидан. 


ТАБЛА [а. «_L_L — осма қулф; қути] 1 шв. 
Отлар турадиган оғилхона. Шохдорхоннинг 
саксон таблада бедов оти бор эди. «Гўрўғли». 

2 айн. табл. 

ТАБЛЕТКА [фр. tablette — кулча] Бўлак- 
ларга бўлинган, тугмачасимон қаттиқ дори. 
Хинин таблеткаси. Таблетка ютмоқ. 

ТАБЛИЦА [пол. tablica < лот. tabula — 
тахта; жадвал] Графаларга батартиб қилиб 
жойлаштирилган ва рақамларда ифодалан- 
ган маълумот; жадвал. Математик табли- 
цалар. Таблица тузмоқ. 

ТАБЛО [фр. tableau — сурат, тасвир, кар- 
тина; эълонлар тахтаси] Текшириш объек- 
тининг аҳволи ёки мусобақанинг бориши 
ва натижалари, тижорат хабарлари ва эъ- 
лонлари ёзиб кўрсатиб туриладиган сигнал 
тахтаси. Темир йўл таблоси. н Куйиб-пишиб 
дарвозага ким тўп киритди-ю, қайси анқов 
дарвозабон ўз дарвозасига келган тўпни 
ушлолмай қолди — буларнинг ҳаммасини.. 
табло ҳисобга олиб туради. Ғ. Маҳкамов, 
Табло қиссаси. 

ТАБОБАТ [а. C3_>L._L — шифокорлик кас- 
би, табиблик; даволаш] Тиббиёт (асосан, 
шарқхалқтиббиётига нисбатан ишлатилади). 
Нонушта пировард бўлгунча, домла шарқ 
табобати ва унинг машҳур кишилари тўғ- 
рисида сўзлади. А. Қаҳҳор, Сароб. Халқ та- 
бобатида азалдан ялпиздан турли-туман 
касалликларни даволашда фойдаланиб ке- 
линган. Газетадан. Ҳусайн бўш вақтларида.. 
баъзан табобатга доир китобларни мутолаа 
қилар эди. М. Осим, Ибн Сино қиссаси. Бай- 
талнинг устидаги хуржуннинг икки кўзи 
табобат анжомлари билан тўлган эди. Мир- 
муҳсин, Меъмор. 

ТАБОБАТХОНА эск. Шифохона, касал- 
хона. 

ТАБОБАТЧИЛИК кам қўлл. Табобат, 
тиббиёт ишлари. Исириқ қадим замонлардан 
бери турли халқлар табобатчилигида ишла- 
тилиб келган. «Фан ва турмуш». Ўтмишда 
халқимиз табобатчиликда кўпгина турли 
гиёҳлар, дори-дармонлар ишлатганлар. А. 
Раҳимжонов, Бош оғриқ. 

ТАБОР [ф. jl_L — қариндош, авлод; насл- 
насаб]: хешу табор қ. хеш. 

ТАБОРАК [а. d jL.3 — дуо, фотиҳа олиш] 
Қуръондаги суралардан бирининг номи. 
Йиғлаб уйга кирарканман, бувим мени қучоқ- 




лаб қарши олди: -Йиғлама, болам, таборакни 
ўқи, — deudu елкамни қоқиб. Ойбек, Болалик. 

ТАБОҚ айн. табақ. 

ТАБРИЗ [ ф. — Эрондаги шаҳар — 

Табриз номидан] Ўзбекистонда ўсадиган 
узум навларидан бири ва шу узумдан тай- 
ёрланган майиз. 

ТАБРИК [а. — бахт, омад, эзгулик 

тилаш; қутлаш] Бирор яхши (қутлуғ) кун, 
сана ёки эришилган ютуқ, яхшилик муно- 
сабати билан биддириладиган қутлов сўз- 
лари; муборакбод. Меҳмонлар билан вакил- 
ларнинг қизғин табриклари, хайрли тилак- 
ларидан кейин кечанинг расмий қисми тугади. 
П. Турсун, Ўқитувчи. Юзлари қувончдан 
қизарган Обид Йўлдошевич табрикларга паст 
товуш билан раҳмат aumapdu. П. Қодиров, 
Уч илдиз. Анвар самимий ва риё аралаш таб- 
риклардан анча ўнғайсизланган эди. А. Қо- 
дирий, Меҳробдан чаён. 

Табрик қилмоқ (ёки этмоқ) қ. табрик- 
ламоқ. Анвар ўзини табрик қилувчи уламо ва 
ашрафлар юзидан очиқ равишда риё, шай- 
танат ва тамаъ ўқир, камбағаллардан содда 
самимият кўрар эди. А. Қодирий, Меҳроб- 
дан чаён. Мулла Абдураҳмон.. Анварни таб- 
рик этиш учун оғиз очишга қодир эмас ва ҳар 
замон қаршисидаги «бемаъни»га қараб қўяр 
эди. А. Қодирий, Меҳробдан чаён. 

ТАБРИКЛАМОҚ Табрик айтмоқ; мубо- 
ракбод қилмоқ, қутлов сўзларини айтмоқ. 
Набижон биринчи давлат имтиҳонини топ- 
ширган куни Муборак уни катта гулдаста 
олиб келиб табриклади. С. Зуннунова, Кўк 
чироқлар. Зиё шоҳичи.. қутидорни Отабек- 
дек бир йигитни куёв қилиш билан таб- 
риклади. А. Қодирий, Ўтган кунлар. Эшик- 
дан кира солиб.. баланд овозда Аҳмадни таб- 
риклади. Ф. Мусажонов, Ҳиммат. 

ТАБРИКНОМА [табрик + нома] Табрик 
сўзлари ёзилган мактуб, табрик хати. Таб- 
рикнома йўлламоқ. Табрикномани ўқиб бер- 
моқ. н Мен ҳам таниш-нотаниш дўст- 
ларимдан янги йил табрикномаларини ола- 
ётирман. Н. Сафаров, Оловли излар. 

ТАБУ [полинезча tapu — тақиқлаш] Ди- 
ний эътиқод, ирим, қўрқиш ва ш.к. таъ- 
сирида маълум сўз, ҳаракат кабилардан 
тийилиш, уларни чеклаш, ман этиш; иш- 
латилиши, қўлланиши чекланган, ман 
этилган сўз, нарса, ҳаракатнинг ўзи (Мас., 
чаён сўзини қўлламай, унинг ўрнида эшак. 


оти йўқ сўзларини ишлатиш). Жамоа йўл- 
бошчилари ва коҳинлар ўз ҳукмронликларини 
мустаҳкамлаш йўлида табу одатидан фой- 
даландилар. «Фан ва турмуш». 

ТАБУРЕТ(КА) [нем. Taburett < фр. tabou- 
ret] Суянчиғи бўлмаган, квадрат ёки гар- 
диш шаклидаги ўриндиқ; курси. Матқовул 
ака борди-ю, Ғуломжон тутган табуреткага 
ўтирмади, қўлларини қовуиапириб иззат 
сақлади. М. Исмоилий, Фарғона т. о. Уйнинг 
бутун жиҳози: тахта каравоту оддий бир 
стол билан иккита табуретка ва ерда эски 
намат тўшоғлиқ, холос. Ж. Шарипов, Хо- 
разм. 

ТАБЪ I [а. — табиат, табиий ҳолат; 

хислат] эск. кт. айн. таъб. 

ТАБЪ II [а. — нашр этиш, босиб чи- 

қариш]: табъ этмоқ эск. Нашр этмоқ, бос- 
махонада босмоқ ёки бостирмоқ, чоп қил- 
моқ. 

ТАВАЖЖУҲ [а. «A. — бирор кишига 

мурожаат қилиш, юзланиш; бирор томонга 
юриш, жўнаб кетиш] 1 Хайрихоҳлик билан 
юзланиш, қараш. У Ғуломжонни шу вақтга- 
ча танимагани учун афсус еяр, ошкор бир 
таважжуҳ билан унга қараб-қараб қўяр эди. 
М. Исмоилий, Фарғона т. о. 

2 Диққат-эътибор. У[Самарқанд\ ўзининг 
тарихий обидалари билан ярқираб, бутун ер 
юзи халқларининг таважжуҳини ўзига тор- 
тиб туради. F. Ғулом, Самарқанд сайқали. 
Шоҳистанинг отаси, уйга қайтиш ҳақида сўз 
очгандан кейин, бошлиқлар таважжуҳидан 
қолади. «Саодат». 

3 дин. Худога ёлвориш, илтижо. Эшон ҳол- 
аҳвол сўраганда, ҳожи ўрнидан туриб, таъ- 
зим қилди: -Худога шукур, дуою таваж- 
жуҳларининг шарофатидан соғ-саломатман. 
С. Айний, Дохунда. Изингда термилиб қолди 
кекса чол, Кўзда таважжуҳи, дуоси тилда. 
А. Орипов. 

ТАВАККАЛ [а. — ваколат олиш; 

умид боғлаш; суяниш, ишониш] 1 Оқибат- 
натижа қандай бўлишидан қатъи назар, 
бирор ишга жазм қилиш, нима бўлса бўлар, 
ё остидан, ё устидан зайлида қилинган ҳа- 
ракат. Йўқ, ўртоқ Низомов, биз таваккал 
қилолмаймиз. Таваккалнинг туби тош, бо- 
шингни урсанг — ёрилади. Шуҳрат, Шинел- 
ли йиллар. Баъзан жони ҳалқумига келиб, 
ўзини нималарга урмади, неча марта қалтис 
таваккалларга борди, неча марта пачағи 

чақиб, яна тикланиб олди. А. Мухтор, Опа- 
сингиллар. 

2 дин. Ўзини Аллоҳ иродасига топшириш, 
бутун умидни унга боғлаш, унинг марҳа- 
матига ишониш. Кўргиликдан, таваккалдан, 
тақдирдан воз кечиб, халқ реал нарсаларга 
аҳамият берадиган бўлди. Ойбек, Нур қи- 
дириб. 

3 Таваккалчилик билан иш тутишни бил- 
дирувчи, шундай ҳолларда қўлланувчи сўз. 
Биридан қочсанг, бошқасига тутиласан. Ун- 
дан кўра қочмаймиз! Таваккал. Пешонага 
битгани бўлур. П. Қодиров, Юлдузли тунлар. 
Унга ташланиб, қутичани олиб қўйсаммикан ? 
Кучим етармикан?! Таваккал! О. Мўминов, 
Хиёбондаги уч учрашув. 

Таваккал қилмоқ Таваккал тарзида иш 
қилмоқ, бирор ишга жазм этмоқ. Инсон қа- 
дами камдан-кам тегадиган бу ёввойи водий- 
да таваккал қилиб йўл босишдан бўлак илож 
қолмади. С. Кароматов, Олтин қум. Собир 
бирон марта ҳамсуҳбат бўлмаган.. Одил бу- 
вага, таваккал қилиб, юрак дардини очишга 
жазм қилди. Р. Файзий, Чўлга баҳор келди. 

ТАВАККАЛЧИ Таваккалига, таваккал 
билан иш қилувчи. Ўйчи ўйига етгунча, та- 
ваккалчи ишини битирар. Мақол. н ..ҳам- 
маси мол-дунё излаб чиққан таваккалчи бўй- 
доқлар бўлса керак-да. А. Мухтор, Чинор. 

ТАВАККАЛЧИЛИК Таваккал билан иш 
тутишлик, таваккал иш. Билимсиз, тажри- 
басиз болаларни, менинг қаршилигимга қара- 
май, қалтис таваккалчиликка бошлаган сиз 
эмасми эдингиз? А. Мухтор, Туғилиш. Буюк 
ишларнинг кўпчилиги таваккалчилик билан 
қўлга кирган, буни инкор қилиб бўлмайди. Ж. 
Абдуллахонов, Тўфон. 

ТАВАЛЛО [а. V — амал, мансабга эга 
бўлиш; бирор ҳис-туйғуга берилиш; дўст 
бўлишга интилиш] эск. Ёлвориш, ялиниб 
сўраш, илтижо. Иброҳимбек, Пўлатхўжаев- 
нинг хитобу таваллоларини эшитмаган ка- 
би, ўтга «исиниб» ўтирар эди. Ш. Холмирза- 
ев, Қил кўприк. 

Тавалло қилмоқ Ёлвормоқ, илтижо қил- 
моқ. Даҳонинг онаси кўзига ёш олиб тавалло 
қилди. Т. Мурод, Қўшиқ. Халил бобо.. «Кечир, 
гумроҳ дўстингни кечир!..» дея тавалло 
қилганида, ҳеч ким оғиз очмади. «Ёшлик». 

ТАВАЛЛУД [а. aJ — пайдо бўлиш, 
дунёга келиш; туғилиш] эск. Туғилиш, дунёга 
келиш. Навоий таваллудининг 500 йиллиги. 


н Ҳар умрнинг икки куни бор: Бири ўлим, 
бири таваллуд. М. Шайхзода. 

Таваллуд топмоқ Туғилмоқ, дунёга кел- 
моқ. Таваллуд топган чақалоқнинг биринчи 
эҳтиёжи пахтага бўлади. Ҳ. Нуъмон, Чаноқ. 
Ибн Сино ҳазратлари Бухоройи шарифда 
таваллуд топганлар. О. Ёқубов, Қўҳна дунё. 

ТАВАН [а. / li'j^ — жарима; зарар- 

ни қоплаш] этн. Хотинлар тўйга олиб кела- 
диган мева ва кийимликлардан иборат тор- 
тиқ; туҳфа. Бунча хотин, бунча бола-чақа, 
бунча таван қаерга сиғади? Ойбек, Танлан- 
ган асарлар. 

ТАВАНБОШИ этн. Таванларни қабул 
қилиб олиш, меҳмонларга патнис тузаш 
учун таванхонага бош қилиб қўйилган аёл. 
Бозорқулнинг онаси жуда чиройли хотин 
эди, тўй-ҳашамда таванбоши бўлиб ўлиб 
кетди. А. Мухтор, Чинор. 

ТАВАНХОНА этн. Тўй ва зиёфатларда 
меҳмонларга патнис тузаладиган, совға-са- 
ломлар, тўёналар, таванлар қабул қилиб 
олинадиган хона. Тўёналар таванхонага уйиб 
қўйилмоқда. М. Муҳаммаджонов, Турмуш 
уринишлари. Ўғлим, таванхонадагиларга «Бу 
— Хадича холамнинг саватлари, эҳтиёт қи- 
ларкансизлар», дегин.. Т. Алимов, Совға. 

ТАВАНЧИ 1 қ. таванбоши. 

2 тар. Тўй ва зиёфатларда меҳмонларга 
хизмат кўрсатувчи ходим. Таванчилар оёқ учи 
билан юриб, чаққонлик билан дастурхон ёз- 
дилар. Ойбек, Навоий. 

ТАВАҚА с. m. айн. табақа 1. Дарвозанинг 
бир тавақаси очиқ. н Кўп ўтмай, дарвоза 
тавақасидаги эшик очилди. Ў. Умарбеков, Ёз 
ёмғири. М уқаддам бир тавақаси очилган 
дераза олдида эрига ачиниб қараб турарди. Ў. 
Ҳошимов, Қалбингга қулоқ сол. 

ТАВАҚАЛИ с. т. Табақали. Афанди эшик 
бозоридан ўтаётиб, икки тавақали эшикни 
кўтариб қолди. «Латифалар». 

ТАВАҚҚУФ \а. р — тўхташ, тек ту- 
риш; бировга қарамлик; журъатсизлик] эск. 
кт. Тўхташ, сабр қилиш. Йўқ, таваққуф қи- 
линг. А. Қаҳҳор, Сароб. 

ТАВАҲҲУМ | а. Д — хаёл қилиш, та- 
саввур этиш; тахмин қилиш, шубҳаланиш; 
ваҳимага тушиш] эск. кт. Ваҳимага тушиш, 
ҚЎрқиш, қўрқув. 

Таваҳҳум қилмоқ (ёки тортмоқ). Ваҳимага 
тушмоқ, қўрқмоқ. 







ТАВБА [а. — айбига иқрор бўлиш; 

гуноҳлари учун кечирим сўраб ёлвориш] 1 
Қилмишидан таъзир еб ёки пушаймон бў- 
либ, уни қайтармаслик учун қилинган азм- 
қарор, берилган ваъда ёки қилмиши учун 
сўралган узр. Менинг тавбамни лоақал ўз- 
ларингиз учун қабул қилингиз! А. Қодирий, 
Ўтган кунлар. Аммо халқ бундай ёлворишлар- 
га, тавба, тазарруларга қулоқ солмади, чунки 
иш ўтган, ғишт қолипдан кўчган эди. А. Қо- 
дирий, Ўтган кунлар. 

2 унд. с. Таажжубланиш, ҳайронликни 
билдиради. Тавба, одам яқин кишисидаги 
камчиликни кўрмас эканми, деб қўйдим. Ҳ. 
Назир, Ёнар дарё. Ўз уйида ўтирган қиз бир 
кечада йўқ бўлсин, тавба! Ойбек, Танланган 
асарлар. 

3 Бирор ғайритабиий нарса, ҳодиса 
олдида истиғфор айтиш, худодан кечирим 
сўраш маъносида қўлланади. Ҳадеб: «Ўзинг 
кечир», «тавба», «астағфирулло» деяверасиз- 
а.. «Гулдаста». Тавба денг, болам, бўйдоқсиз, 
яна шундай таннозлардан бирига учраб.. 
«Гулдаста». Худоё тавба, денглар, икки дунё- 
да эшитмайлик! П. Турсун, Ўқитувчи. 

4 дин. Тасаввуфда: соликнинг тариқат 
сари қадам қўйишидан олдин қилган барча 
гуноҳларидан тавба қилиб, келажакда би- 
рор гуноҳ ишни қасддан қилмасликка азму 
қарор қилиши. 

Тавба қилмоқ Тавбани билдирувчи сўз- 
ларни, шунингдек, «тавба» сўзининг ўзини 
айтмоқ. Э худо, тавба қилдим! Осий бан- 
дангни ўзинг кечир! Мирмуҳсин, Меъмор. 
Собирнинг қиёфасида танбеҳ еб, тавба қи- 
лиш эмас, ўз истагидан қайтмаслик ҳисси 
барқарор эди. Ф. Мусажонов, Ҳиммат. Қарол, 
хизматкор бўлиб ишлашга тавба қилдим, 
киши бир марта алданади-да. Ойбек, Танлан- 
ган асарлар. Тавбасига таянмоқ Қилмишидан 
ниҳоятда пушаймон ҳолатда, таъзирини еган 
ҳолатда бўлмоқ, шундай ҳолатга тушмоқ. 
Балки ўзи инсофга келгандир, тавбасига 
таянгандир.. М. Хайруллаев, Тилла маржон. 
-Хўп, кетаман. Лекин билиб қўйинг.. пушай- 
мон ейсиз, тавбангизга таяниб қоласиз, — 
деди Анвар. 3. Фатхуллин, Сўнмас юлдуз. 

ТАВБА-ТАЗАРРУ [тавба + тазарру] Қил- 
миши учун астойдил кечирим сўраш; қил- 
мишига ўкиниб, иқрор бўлиб, ялиниб сў- 
ралган узр. 


Тавба-тазарру қилмоқ Ялиниб-ёлвориб 
узр айтмоқ. Икки марта масаласи кўрил- 
ганда, тавба-тазарру қилгани эсингиздан чиқ- 
дими, Бонухон? С. Кароматов, Ҳижрон. [Жон- 
фиғон] Хотинига неча-неча тавба-тазарру- 
лар қилиб, энди бирор жойга кириб ишлашга, 
астойдил ишлашга сўз берибди. А. Қаҳҳор, 
Жонфиғон. 

ТАВИР фолък. Диккакдан кичик, узун 
сочоқли, эгар остида икки ёққа ёйиб таш- 
ланадиган от абзали. 

ТАВКАР Тўрт ошиқ ташлаб ўйналади- 
ган қимор ва унда қатнашувчи қиморбоз- 
лар давраси. Бошладилар ошдан сўнг Зўр 
тавкар — қимор. Ҳаршилик йўқ бу ишга, 
Улфат аҳли ёр. «Фольклор». 

ТАВКАРГИР эск. Қиморда ютуқдан чў- 
тал олувчи; чўталчи. Охири Абдураҳмон чой- 
хонанишин, тавкаргир ва бобойи банглар ора- 
сида ўзига замин топди. А. Қодирий, Меҳ- 
робдан чаён. 

ТАВЛА шв. Чўлларда қўниб ўтиш учун 
ишланган қурилма, уй, бостирма. 

ТАВОЗЕ [а. — ўзини паст тутиш, 

камтарлик; тил бириктириш, келишув] Ўзи- 
ни хоксор, одоб билан тутиш; хоксорлик, 
камтарлик. Гулбаҳор унга [аёлга] аввал таво- 
зе билан эгилиб салом берди, кейин бориб, 
елкасини тутиб кўришди. С. Зуннунова, 
Гулбаҳор. Таъзим этган каби, қўлларини 
тавозе билан кўксига қўйди. С. Кароматов, 
Сўнгги бархан. Инсон илми, одоби, тавозеси 
билан ёқимли бўлиб, меҳнати билан шараф- 
ланади. Газетадан. 

Тавозе кўрсатмоқ Ўзини камтар, таво- 
зели тутмоқ, шундай муносабатда бўлмоқ. 
Меъморга тавозе кўрсатиб, бетоб бўлгани ва 
бунинг устига «амирзода пулни камроқ бе- 
раётгани»ни айтди. Мирмуҳсин, Меъмор. 
Муфти Мажидбекни ҳурмат қилса-да, Алига 
ўхшаб, унга унча тавозе кўрсатмади. А. Ҳа- 
кимов, Илон изидан. 

ТАВОЗЕЛАНМОҚ Тавозе билдирмоқ, 
тавозе кўрсатмоқ. -Худога шукур, давлат- 
лари кўланкасида, — деб қўрбоши тавозелан- 
ди ва қўл қовуиипириб, қушбегининг яқинига 
чўккалади. А. Қодирий, Ўтган кунлар. 

ТАВОЗЕЛИ Кишиларга тавозе билан 
муомала қилувчи, хоксор, камтар. Бу [Дар- 
вешали] ўқимишли, тавозели одам бўлса ҳам, 
кўп жиҳатларидан акасига ўшамасди. Ой- 
бек, Навоий. У [Сафар чўтир] аввалгидан 




мулойим, тавозели, ювош эди. Ойбек, Қуёш 
қораймас. 

ТАВОН [ф. ,jl_p — қудрат, қувват] эск. 
кт. Қувват, куч-қудрат, чидам. Ҳолган ум- 
римни, Ҳабибий, сарф этай мадҳинг билан 
Ақлу ҳушу қудрату тобу тавоним борича. 
Ҳабибий. 

ТАВОНГАР [ф. ҲҲ\ — бой, бадавлат; 
қодир, қудратли] эск. Бадавлат, давлатманд, 
серпул, бой. Тавонгар фақирни кўп дуо қилди 
ва дедики, бир масжид солурман, анинг саво- 
би сенгадир.. А. Қаҳҳор, Миллатчилар. 

ТАВОНО [ф. Ljl — кучли, қодир] эск. 
кт. Забардаст, жисмонан бақувват, соғлом. 
Бу одамнинг сену мендек қўлидан иш келади- 
ган тавоно ўғиллари бор. С. Абдулла, Соялар. 

ТАВОФ [а. eJI — (бирор нарсанинг) 
атрофида юриш, айланиш] дин. Ҳаж ва ум- 
ра маросимлари таркибига кирувчи, Каъба 
атрофида айланишдан иборат жараён (умра 
қилувчилар бир марта, ҳажга келганлар 3 
марта тавоф амалини адо этадилар). 

Тавоф қилмоқ 1) дин. муқаддас, табаррук 
деб ҳисобланган кимса, нарса, жой атро- 
фини зиёрат қилмоқ. Мақсуд чой келтиради. 
Азизбойнинг имоси билан ярим сажда қилган 
ҳолатда эшонни тавоф қилади. Н. Сафаров, 
Шарқ тонги; 2) кўчма муқаддас, азиз санаб 
эъзозламоқ, кўзга суртмоқ. Изларини қил- 
сам тавоф. «Равшан». Ниҳоят, ноибнинг муҳ- 
рини чўнтагидан олди-да.. орзусига эриш- 
ганлиги аломати сифатида уни тавоф қилди. 
X. Тўтабоев, Йиллар ва йўллар. 

ТАВОЧИ [мўғ. yi — ҳисобчи] тар. 
13—19-асрларда Ўрта Осиё ва Эронда: ҳукм- 
дорнинг фармон ва топшириқларини тегиш- 
ли жойларга зудлик билан етказувчи олий 
ҳарбий мансабдор. 

ТАВР I [р. тавро < т. туғро] Ҳайвонлар- 
нинг териси, шохи ёки туёғига куйдириб 
қўйиладиган белги, тамға. Тавр босмоқ. 

ТАВР II [а. — босқич; ҳолат, аҳвол; 

сурат, ҳол, тарз, йўсин; одат, қилиқ, юриш- 
туриш] 1 шв. рвш. Сингари, каби; хилда, 
тарзда. Куёишинг бу maep ботишини.. фақат 
Жилвон чўлидагина кўрасиз. Н. Юсуфий, Саи- 
дон достони. 

2 шв. Ҳол, аҳвол. Товмирилар қўймади ўз 
таврима, Эмранганда қонлар кетди бағрима. 
«Ширин билан Шакар». 

ТАВРИДА кам қўлл. Аслида, зотида; азал- 
дан. Лақаб бўлди Навоий, исми Алишер. Би- 


лим майдонида эрлар аро эр.. Бўлиб таврида 
олимлик нишони, Билимли, нуктадонлар нук- 
тадони. Ҳабибий. 

ТАВРОТ [а. cjIjjJ < яҳ. Тора — қонун] 
Яҳудий динининг муқаддас китоби; Ислом 
ақидасига кўра, Аллоҳ томонидан Жаброил 
орқали Мусо алайҳиссаломга нозил қилин- 
ган илоҳий китоб. Тавротда афсона: бир ол- 
ма учун Жаннатдан бадарға бўлганмиш одам. 
F. Ғулом. 

ТАВСИФ [а. , oj — муфассал таъриф, 

баҳо; сифатлаш, мақташ] 1 Сифат; сифат- 
лар. Эсизки, мен у кампирнинг таъбир ва 
тавсифларини эсимдан чиқарганман. С. Ай- 
ний, Эсдаликлар. Мен отахон тавсифи тўғ- 
рисида тўла тасаввурга эга эдим. Н. Сафа- 
ров, Оловли излар. 

2 Сифат-белгиларнинг баёни, таърифи, 
тасвири. Шаҳарнинг тавсифи. н Таърифинг, 
тавсифинг тушмагай тилдан. Уйғун, Ҳаёт 
чақиради. Холбеканинг тавсифини, ҳусну 
зеболигини эшитган подшоҳлар ва хонзода- 
лар ҳар мамлакатдан, ҳар юртдан, ҳар диёр- 
дан совчи қўяберди. «Кунтуғмиш». Тавси- 
фингга мен шуъладин қалам йўнайин. Э. Во- 
ҳидов, Шодиёна. 

Тавсиф қилмоқ айн. тавсифламоқ. Бир- 

бирига қилар таассуф, Қилиб бўлмас уларни 
тавсиф. «Гулихиромон». 

ТАВСИФИЙ Таъриф-тавсифга оид, тав- 
сифлаш тарзидаги. Унинг ўзбек шевалари 
бўйича олиб борган тавсифий ишлари жуда 
аниқ бўлиши билан ажралиб туради.. «ЎТА». 

ТАВСИФЛАМОҚ Тавсифини бермоқ, 
қайд этмоқ, баён этмоқ; таърифламоқ. Ёзма 
адабиётда маънодор кулги, йўтал, юз-кўз 
ифодаси, қўл ҳаракатлари кенг ёритилади ва 
тавсифланади. Ғ. Саломов, Таржима наза- 
риясига кириш. Моҳидил.. ёнма-ён, бидил- 
лаганича воқеани тавсифлаб келаётган қиз- 
нинг гапларини аранг илиб оларди. Ж. Абдул- 
лахонов, Тўфон. 

ТАВСИФНОМА [тавсиф + нома] Би- 
рор кишига оид маълумотлар, унинг сифат- 
лари қайд этилган ҳужжат, ёзма тавсиф. 
Мана тавсифномангиз, энди бошқа ишга 
ўтсангиз. С. Абдуқаҳҳор, Бетга айтганнинг 
заҳри йўқ. 

ТАВСИЯ [а. д 1 fi — васият бўйича топ- 
шириш; тавсия, маслаҳат бериш, таниш- 
тириш] 1 Бирор иш, лавозим, ўқиш ва ш.к. 
га лойиқ кўриб тақдим этиш, шундай маз- 




мунли тақцимнома. Йирик мутахассиснинг 
тавсияси билан ишга олмоқ. н Тавсия бе- 
ришдан олдин.. тавсия берилувчининг барча 
фазилатларини тарозига солиб туриб, ўз 
фикрини айтади. Газетадан. 

2 Маслаҳат, кўрсатма. Врачнинг тавсия- 
си билан даво олмоқ. н Ибодовнинг тавсия- 
си билан хатни таржима қила оладиган 
кишининг уйига борди. С. Кароматов, Сўнгги 
бархан. 

3 Фойдаланиш, амалга ошириш учун 
белгиланган кўрсатма, йўл-йўриқ. Саноат 
ea қурилиш соҳаларига доир бир қатор илмий 
тавсиялар ишлаб чиқаришга топширилди. 
Газетадан. Хусусан, узумчиликда тўпланган 
материаллар асосида илғор тавсиялар ишлаб 
чиқилди. «Фан ва турмуш». 

Тавсия қилмоқ (ёки этмоқ) Маъқул (ло- 
йиқ) билиб тақдим қилмоқ, маслаҳат, кўр- 
сатма бермоқ. ..одобли, билимдон йигит, — 
деди кулиб, тавсия қилаётган муаллимнинг 
фазилатларидан завқланган кишидек. М. 
Осим, Ибн Сино қиссаси. Сизни бўлим 
мудирлигига тавсия этмоқчиман. «Ёшлик». 
Тез-тез шамоллаб турувчиларга олдин уйда 
пайпоқда, кейин яланг оёқ юриш тавсия 
этилади. «Фан ва турмуш». 

ТАВСИЯНОМА [тавсия + нома] Ёзма 
тавсия, маслаҳат (расмий ҳужжат турлари- 
дан бири). Унинг [Пўлатжоннинг] партия- 
га ўтиши учун генерал Собир Раҳимов mae- 
сиянома ёзди. С. Аҳмад, Қадрдон далалар. 

ТАВТОЛОГИК Тавтологияга оид, тав- 
тологиядан иборат бўлган. Тавтологик ибора. 

ТАВТОЛОГИЯ [юн. tauto — айнан ўзи, 
ўша + logos — сўз] Бир фикрни бошқа сўз 
ёки сўзлар билан такроран, ортиқча ифо- 
далаш, бир сўзни ортиқ такрорлаш. Айрим 
ҳолларда ана шундай такрорнинг бири ҳеч 
қандай функцияни бажармайди, натижада 
бундай плеоназм тавтологияга айланади. 
«ЎТА». 

ТАВФИҚ [а. jj_a — мувофиқлаш(ти- 
риш); яраштириш, келиштириш; ёрдам, 
мадад; бахт, омад] 1 дин. Тўғри йўлга бош- 
ловчи дин йўл-йўриқлари, инсоф, диёнат; 
эътиқод. Бу гуноҳкор ўғилга ўзинг тавфиқ 
бер ea мен қулингни кечир. Ойбек, Нур қи- 
дириб. Жаноб Хўжа Яҳё молу дунёга ҳирс 
қўйиб, тавфиқни унутган. П. Қодиров, Юл- 
дузли тунлар. 


2 кўчма Ножўя иш, хатти-ҳаракат ва ш. 
к. дан ўзини тийиш. -Золимларга инсоф, mae- 
фиқ берсин! — деди бувим кўзларига ёш олиб. 
Ойбек, Болалик. 

Тавфиққа келмоқ Инсофга келмоқ, ях- 
ши йўлга кирмоқ, ёмон (номақбул) иш, 
хатти-ҳаракатлардан тийилмоқ. -У вақт, — 
деди Шодим, — бизни шайтон йўлдан чи- 
қарган эди. Энди тавфиққа келдик. С. Ай- 
ний, Қуллар. 

ТАВФИҚЛИ 1 дин. Дин йўл-йўриқлари- 
ни бажарувчи, диёнатли, эътиқодли; солиҳ. 

2 кўчма Ножўя иш, хатти-ҳаракат ва 
ш. к. дан ҳазар қилувчи; инсофли, мўмин, 
солиҳ. 

ТАВФИҚСИЗ қ. бетавфиқ. 

ТАВҚ [а. j — бўйинга тақиладиган 
маржон; бўйин, ёқа; бўйинбоғ; ҳалқа]: тав- 
қи лаънат 1) тар. жазо тариқасида гуноҳ- 
корнинг бўйнига кийгизиб, қулфлаб кўйи- 
ладиган кунда; 2) кўчма бошга тушган (гар- 
данга илинган) катта ташвиш; дардисар, 
ёмонлик. У[Кўчқор\ Муҳаббатга уйланаёт- 
ганида, ўзини ниҳоятда бахтиёр ҳис этган, 
болалигидан бўйнига тавқи лаънат бўлиб 
илинган бахтсизлик ниҳоят унутилиб кета- 
диган бўлди. С. Анорбоев, Оқсой. Наҳотки, 
бундай бадномликлар одам боласининг манг- 
лайига тавқи лаънатдек тоабад муҳрлаб 
қўйилган бўлса?С. Сиёев, Аваз. 

ТАВҲИД [а. — бирикиш, кўши- 

лиш, бирлашиш, яхлитланиш] дин. 1 Ал- 
лоҳнинг яккаю ягоналигига эътиқод қилиш, 
Аллоҳга ширк келтиришнинг барча кўри- 
нишларидан воз кечиш. 

2 Тасаввуфнинг бешинчи босқичи: Ҳа- 
қиқат билан уйғунлашиш, инсон руҳининг 
Аллоҳ томон юксалиши. 

ТАГ [ф. ^ < <G — ост, туб; остки қисм] 
1 Нарсанинг остки, пастки қисми, туби. 
Пақирнинг таги тешилибди. Туфлининг ma- 
ги лой бўлибди. н Қўғазордаги водокачка 
тикланадиган бўлса, таги билан қўпориб таш- 
лаймиз. А. Қаҳҳор, Қўшчинор чироқпари. 

2 Бирор ҳолатда бўлган, жойлашган нар- 
санинг ост томони, пастки томон (ер, бўш- 
лиқ ёки бошқа нарса). Столнинг тагига бе- 
кинмоқ. н Тўғон тагидан ўтган cye шалола- 
си канални тешиб юбориши ёки қирғоқларни 
ўпириб кетиши мумкин. С. Сиёев, Ёруғлик. 
Кўкрагини баланд тутди-да, яктак чўнта- 

гидан носини олиб, бир чимдимини тил тагига 
ташлади. Ойдин, Ҳикоялар. 

3 Тик ҳолатли нарсаларнинг ост қисми 
атрофи, ён-беридаги ер сатҳи. Доим девор 
тагида турадиган стол икки каравот ўр- 
тасига олинган. Ў. Ҳошимов, Қалбингга 
қулоқ сол. Кун тиккага келгунча тўхтамай 
юриб, тик чўққининг шундоқ тагига келдик. 
Ў. Усмонов, Сирли соҳил. 

4 Нарса ёки шахснинг бошқа бир нарса, 
сатҳ ва ш.к. га тегиб, ўрнаб турган томони; 
ост. Кўрпачанинг таги. Хат стол устидаги 
китобнинг тагида. н Мактубни ўқиб, ёстиқ 
тагига қўйди. К. Яшин, Ҳамза. У бир оз 
олдинда, тагидаги саман йўрғанинг бир те- 
кис юриишга мос сал чайқалиб, хаёлга чўмиб 
ўтирипти. О. Ёқубов, Эр бошига иш тушса. 

5 Нарсанинг ўз сиртига қарама-қарши 
бўлган томони; ич. Домла ер остидан па- 
ранжи тагида жилпанглаб турган шўх аяга 
бир боқди-да, никоҳ хутбасини бошлаб юбор- 
ди. «Муштум». Пиджагининг тагидан кийил- 
ган оқ садаф тугмали рангдор, катак кўйлак 
арзон костюмга жуда мос келган. П. Қоди- 
ров, Уч илдиз. 

6 Ер, сув кабиларнинг ост, ич томони; 
ост, ич. Билмадим, кўкка учдими, ер тагига 
кирдими.. Ойбек, Танланган асарлар. 

7 Асли, зоти (ота-боболари), келиб чи- 
қиши. Тагимиз камбағал. Отамизнинг касби 
ҳаммоллик эди. П. Турсун, Ўқитувчи. Уҳам 
таги кўрган оиладан чиққан. Мирмуҳсин, 
Умид. Менинг отим — Олим. Таги Чорвоқ- 
ликман. С. Кароматов, Бир томчи қон. 

8 Замир; асос. Аҳмад.. бунинг тагида бир 
гап борлигини пайқади. Мирмуҳсин, Меъ- 
мор. Элмурод қассобнинг «сиёсат» тўғриси- 
даги саволи тагида унинг ўз ғарази ва таш- 
виши ётганини пайқади. П. Турсун, Ўқи- 
тувчи. 

9 Охир-оқибат, натижа. Сабр таги — 
сар(иқ) олтин. Мақол. н Меҳнат таги — 
роҳат, деган қадимгилар. Ойбек, О.в. шаба- 
далар. Устод Қавом бу ишнинг таги ёмон- 
лигини.. биларди. Мирмуҳсин, Меъмор. 

10 (3-ш. эгалик қўишмчаси билан — таги) 
Нарсанинг муайян ҳолати, миқцори [кўп ёки 
оз (кам) сўзи билан қўлланади]. Кейин бири- 
ни илитиб, бирини пишириб еб, иккисини 
чўнтагига солиб кетди. Таги кўп бўлса ҳам 
кошки эди. «Муштум». Ўғлим, бу икки отга 


ярашиқли нарсаларнинг ҳам таги камдир. 
«Эрали ва Шерали». 

Бурни (ёки тумшуғи) тагида Шундоққи- 
на олдида, ёнгинасида. Бурнимизнинг таги- 
да экан-у бу лаънатилар, яна қидириб юриб- 
миз. А. Убайдуллаев, Қонли издан. Поезддан 
тушгандан кейин шундай тумшуғимиз таги- 
да экансан-ку, биз бўлсак қаёқларга бориб 
юрибмиз. Э. Раимов, Ажаб қишлоқ. Дўппи- 
нинг тагида одам бор қ. дўппи. Ер тагидан 
қарамоқ Бошни қуйи солган ҳолда қарамоқ 
(кўз ташламоқ). Бу гап Бадиага ер тагидан 
қараётган Зулфиқор Шоший устидан гўё 
совуқ сув қуйгандек бўлди. Мирмуҳсин, Меъ- 
мор. Кўз тагига олмоқ Эришиш (ўзиники 
қилиш) учун мўлжаллаб қўймоқ. Кўз таги- 
га олиб қўйганинг борми ўзи? М. Қориев, 
Ойдин кечалар. Олдин институтни битирай, 
кейин ўзим мўлжаллаб, кўз тагига олиб юр- 
ган қиз бор. «Муштум». Таги зил Оқибати 
яхши бўлмаган; ишончсиз; ҳалокатли. Ҳа- 
зилнинг таги зил. н Муҳаммад Арғуннинг 
таги зил маълумотлари Шоҳруҳни ҳам, 
Улуғбекни ҳам оёққа турғазди. Мирмуҳсин, 
Меъмор. Таги очилди Нима эканлиги, маз- 
муни, моҳияти маълум бўлди. Энди таги 
очилди. Нима демоқчисан? Ҳамза, Танланган 
асарлар. Таги паст қ. паст. Отасини кўн- 
дирамиз, унинг таги nacm, жазоси пул-да.. 
Ж. Шарипов, Хоразм. Тагига етмоқ 1) иш- 
ҳаракат, гап-сўз ва ш.к. нинг моҳиятини 
англамоқ, билмоқ, асл моҳиятини билмоқ, 
сирини очмоқ. Ботирали одамлар оғзидаги 
миш-мишларнинг тагига етишни истарди. 
Ҳ. Ғулом, Машъал. Ҳақиқатнинг тагига 
етгунча орада ноқулай гаплар бўлиб ўтди. 
Газетадан. Маҳкам ака гапнинг тагига энди 
етди, кулиб юборишига сал қолди. Р. Файзий, 
Ҳазрати инсон; 2) йўқ қилмоқ. Ўғлим Ҳам- 
занинг ҳам тагига етиб, оз қолди мени доғ- 
да қўйиб кетишига. К. Яшин, Ҳамза. Тагига 
(ёки тагини) олдирмоқ Тагини куйдириб, ўта 
қовуриб қўймоқ. Бизни кутаверишиб, ошини 
тагига олдирибди. Ҳ. Назир, Ёнар дарё. 
..шолини сочмасдан туёлмайди, сув қайнат- 
са ҳам, тагига олдириб қўяди. А. Қаҳҳор, 
Қўшчинор чироқлари. Тагига сув кетди 
Фаолияти барҳам топди, йўқликка юз тутди, 
тамом бўлди. Ўртада ҳар хил меросхўрлар 
кўпайди. Бойликнинг тагига сув кетди. Ой- 
бек, Танланган асарлар. У кунлар Назирқул 
учун энг бахтиёр кунлар эди. Ўшандай бе- 






озор кунларнинг тагига сув кетди. С. Аҳмад, 
Ҳукм. Тагида қолмоқ Бирор нарсага катта 
миқдорда эга бўлмоқ. Дуонинг тагида қолмоқ. 
Бойликнинг тагида қолмоқ. 

ТАГДОР [ф. jlaSi — таги, насл-насаби 
бор; бирон асосга эга] 1 Насл-насаби, зоти 
яхши; асилзода. Бу бир хил асил, тагдор 
хонзодами, деб ўрнидан туриб.. бир сўз айта- 
ди. «Равшан». 

2 Тагли маънога эга, замирида (тагида) 
махсус маъно бўлган. Бечора йигит тагдор 
гапга тушунмай анграйиб қолди. С. Сиёев, 
Аваз. Дилшод тагдор қилиб кулди. М. Ис- 
моилий, Фарғона т.о. Афандининг тагдор 
ишорасига қойил қолган шоҳ шу заҳоти унга 
сарупо кийдиришни буюрди. «Муштум». 

ТАГДЎЗИ [таг + ф. ^ jjj — тикиш; ти- 
килган] Таги бир рангдаги ипак билан си- 
дирғасига тўлдирилган, у ер-бу ерига гул 
тикилган (дўппи ҳақида). Унинг бошида яп- 
янги тагдўзи дўппи. Ойбек, Танланган асар- 
лар. 

ТАГЗАМИН [таг + замин] кам қўлл. Пой- 
девор, фундамент. Баланд бетон тагзамин 
устига ғиштдан қурилган, узун пешайвони 
шарққа қараган беш-олти хонали уй. А. Ибо- 
динов, «Латофат» дўконидаги қатл. 

ТАГЛИ 1 Таги, туби бор. ..оёғида қора 
чарм тагли оқ пийма-этик. «Муштум». 

2 айн. тагдор. Тагли одам. 

ТАГЛИ-ЖОЙЛИ Насл-насаби яхши ва 
ўз жойи, етарли мол-мулкига эга. Тагли- 
жойли одамлар-да, супага бир гилам солиб 
қўйипти, нах икки ёғидан уч қаричдан тушиб 
ётипти.. «Муштум». 

ТАГЛИК 1 Бирор буюмнинг тагини, ост 
қисмини ясаш учун боп материал. 

2 Нарсанинг тагига қўйиш учун ишлан- 
ган қурилма, мослама. Куркаларни суғориш- 
да.. рухланган челаклардан фойдаланилади, 
челак ёғоч тагликка қўйилади. «Ўзбекистон 
паррандачилиги». 

3 Чақалоқнинг тагига солиб қўйилади- 
ган юмшоқ мато. Тагига нам ўтганини сезиб, 
бошқатдан йўргакламоқчи бўлди. Буни сез- 
ган Салима ирғиб ўрнидан туриб, таглик 
келтириб берди. Р. Файзий, Ҳазрати инсон. 

ТАГОБИ Хўраки ва винобоп ўртапишар 
узум нави; шу хил узумдан тайёрланган 
майиз ёки вино. Бундан чиқди.. тагобидан 
мўлроқ ичиб юборибди-да. С. Сиёев, Эркак- 
лар эртаги. 


ТАГСИЗ 1 Таги, туби йўқ. Тагсиз челак. 

2 кўчма Жуда чуқур, тубсиз. Тагсиз ден- 
гиз. н Факультет — Мунисхон билан икко- 
вининг орасидаги тагсиз чоҳга тушган омо- 
нат кўприк эди. А. Қаҳҳор, Сароб. 

3 кўчма Бепоён, бениҳоя. Тагсиз осмонда 
сочилиб ётган саноқсиз юлдузлар гузарнинг 
тўрт ерига ёқиб қўйилган кунжара машъал- 
ни эрмак қилаётгандек живирлашади. М. 
Исмоилий, Фарғона т. о. 

4 кўчма Асоссиз, пуч. -Бу гапларимни ёл- 
ғон демоқчимисан ? -Албатта, тагсиз гаплар! 
С. Айний, Қуллар. 

ТАГСИНЧ Синчли иморатнинг пойде- 
ворига ётқизиладиган ва устига синчлар қа- 
даладиган узун, бақувват ёғоч. Малла киши 
ичкарига кирганда, ҳалиги эски парпаша па- 
ранжи айвон тагсинчида ётар эди. М. Ис- 
моилий, Фарғона т. о. 

ТАГ-ТАХТ Кимсанинг асли, насли-на- 
саби, зоти, келиб чиқиши. Ўзининг «таг- 
тахти»га бино қўйган одамлар. А. Мухтор, 
Опа-сингиллар. 

ТАГ-ТАХТЛИ Бойлар, ўзига тўқ одам- 
лар нуқтаи назаридан насл-насаби яхши; 
тагдор. Остонангизга арзийдиган таг-тахт- 
ли мастура қизлар қуриб кетиптими ? А. Мух- 
тор, Опа-сингиллар. 

ТАГ-ТОМИР: таг-томири билан 1 Таги- 
томирини қолдирмай; бутунлай. Трактор.. 
ёввойи жийда, чангал, туранғи, тол, дўлана 
сингари бута ва майда дарахтларни таг- 
томири билан қўпориб ташлар эди. А. Қаҳҳор, 
Қўшчинор чироқлари. 

2 кўчма Ҳеч асари қолмай (асар қол- 
дирмай); бутунлай. Ойқиз раиснинг.. дилида 
занг босиб ётган.. чирик фикрларни таг- 
томири билан суғуриб ташлаиши истарди. 
Ш. Рашидов, Бўрондан кучли. Илоё, таг- 
томири билан қуриб кетсин бу газандалар! 
И. Раҳим, Чин муҳаббат. 

ТАГ-ТУБ 1 айн. таг-тахт. [Баҳри:] Тур- 
ғуннинг таг-тубини бундоқ сурииипирдингми ? 
Н. Сафаров, Ҳаёт мактаби. 

2 айн. таг-томир. Дарахтларни таг-туби 
билан қўпормоқ. Зарарли иллатларни таг- 
туби билан йўқотмоқ. 

ТАГ-ТУБЛИ айн. таг-тахтли. Неча хо- 
тин олиб ёлчимаган туппа-тузук, таг-туб- 
ли одамлар кўп. П. Турсун, Ўқитувчи. 

ТАГ-ТУГ айн. таг-туб. Таг-туги билан 
қўпормоқ. н Ростини айтсам, мен шу вақт- 

гача ҳеч бир аёлнинг таг-тугини суриштир- 
ган эмасман. Ойбек, Танланган асарлар. 

ТАГ-ТУГЛИ айн. таг-тахтли. -Ҳиз бола 
бўйга етганда, ота уйи унга торлик қилади. 
Ота-оналар уни «таг-тугли» жой топиб 
беришга шошиладилар, — деди Кумуш. Т. Жа- 
лолов, Олтин қафас. 

ТАГЧАРМ Пойабзалнинг ост қисмига 
ишлатиладиган қалин чарм. Шиппагининг 
тагчарми кўчган ерларини тикди.. С. Ка- 
роматов, Олтин қум. 

ТАДБИР [ а. — бошқариш, идора 

қилиш; тежамкорлик; чора, илож, йўл-йў- 
риқ; ҳаракат тарзи] Амалга ошириш, рўёб- 
га чиқариш учун йўл-йўриқ ва чора. Ҳосил- 
дорликни ошириш тадбирлари. н ..ҳақиқат 
олдида у ҳайрон ва бунга қарши тадбир ўй- 
лаш билан гаранг эди. А. Қодирий, Ўтган 
кунлар. Бу тадбирнинг келиб-келиб Тўламат- 
дан чиққанини айтмайсизми! С. Анорбоев, 
Оқсой. 

2 Мақсадни амалга ошириш йўлидаги 
иш, хатти-ҳаракатнинг ўзи. Бу шунчаки од- 
дий тадбир бўлмай, у ер юзида тинчликни 
мустаҳкамлаш иши билан чамбарчас боғла- 
ниб кетади. «Фан ва турмуш». Ҳар бир тад- 
бир талабалар тарбиясини такомиллашти- 
ришга.. йўналтирилган. Газетадан. Ҳосил ту- 
гиш даврида чеканка қилиш муҳим агротех- 
ник тадбирлардан бири ҳисобланади. Газе- 
тадан. 

3 Маълум мақсадца ташкилий равишда 
амалга ошириладиган (бажариладиган) иш, 
ишлар. Тошкент шаҳар кинолаштириш бош- 
қармаси ва кинофилъмлар прокати «Зулмат- 
дан зиёга» номи билан катта маданий тад- 
бир ўтказишга ҳозирлик кўрмоқда. Газетадан. 

ТАДБИРИЙ Тадбирга оид, тадбирга қа- 
ратилган. ..ҳайвонлар экспонатларини бойи- 
тиш каби жуда кўп тадбирий чоралар режа- 
лаштирилган. Газетадан. 

ТАДБИРКОР [ а. + ф. — тадбир 

қилувчи, тадбир изловчи] 1 айн. тадбирли. 
Омон мустақил фикрли, чўрткесар, узоқни 
кўра оладиган, тадбиркор, яхши дўст эди. С. 
Кароматов, Олтин қум. Тадбиркор Халил 
аканинг қаршисида Аҳмад бир лаҳза ўзини 
жуда лапашанг ҳис этди. Ф. Мусажонов, 
Ҳиммат. 

2 Ишлаб чиқаришни ёки бошқа фао- 
лиятни ташкил этувчи, молиялаштирувчи, 


тижорат ёки саноат корхонасини фойда 
олиш мақсадида бошқарувчи шахс, мулкдор. 

ТАДБИРКОРЛИК Тадбиркорга хос хат- 
ти-ҳаракат, фаолият, хислат. Тадбиркорлик 
билан иш тутмоқ. н Бу ишда яна Бабич 
билан Семённинг тадбиркорлиги қўл келди. 
Ш. Ғуломов, Инсон қўли гул. 

ТАДБИРЛИ Тадбир билан, пухта ўйлаб 
иш қиладиган. Тадбирли одам. н Норбиби 
ёш бўлса ҳам, анча тадбирли, довюрак қиз 
эди. Ҳ. Шамс, Душман. 

ТАДБИРСИЗ Ўйламасдан, режа ва тад- 
бир кўрмасдан иш тутувчи; пала-партиш, 
шу тарздаги. Тадбирсиз одам. н Тошкент 
халқи қипчоқларнинг жабру зулми ва тад- 
бирсиз идораси остида ётиб, жуда тўйди. А. 
Қодирий, Ўтган кунлар. 

ТАДОРИК [а. djlaj — тўғрилаш, туза- 
тиш, тўғри йўлга қўйиш; чора, илож] Тай- 
ёргарлик, ҳозирлик. Сафар тадориклари. н 
Чол тўй тадоригини ҳам кўриб қўйган эди. 
С. Аҳмад, Ойдин кечалар. Байрам тадо- 
ригими, тонготар файзими.. баъзан мижжа 
қоқтирмайди сени. С. Акбарий, Сени улуғ- 
лайман. 

ТАДРИЖ [а. jjjii — даражама-даража, 
аста-секин илгарилаш, юқорилаш, юкса- 
лиш] 1 кт. Миқцорий ёки сифат ўзгариш- 
ларидаги даражама-даражалик, аста-секин- 
лик; табиат ва жамият ҳодисаларининг 
ҳаракат ва ривожланиш шаклларидан бири; 
эволюция. ..шу усул ҳам шеърда ҳисни, 
манзарани ва таъсирни пояма-пояма тадриж 
билан кучайтиришга хизмат қилади.. М. 
Шайхзода, Фурқатнинг бадиий маҳоратига 
доир. 

2 ад. Мумтоз шеъриятда, асосан ғазал- 
ларда муайян образ ёки тушунчани ўхша- 
тишлар воситаси билан даражама-даража 
ривожлантириб боришдан иборат бадиий 
усул. 

ТАДРИЖАН [а. — тадрижий ра- 

вишда] кт. кам қўлл. Изчиллик билан, ас- 
та-секинлик билан, эволюцион тарзда, тад- 
рижий равишда; даража-бадаража. Тадри- 
жан ривожланмоқ. 

ТАДРИЖИИ Секин-аста, даража-бада- 
ража содир бўладиган; эволюцион. Таби- 
атнинг тадрижий такомили. Тадрижий ри- 
вожланиш. н Лирик сюжет поэзияда лирик 
қаҳрамон характерининг шаклланишини ва 
тадрижий ривожланишини ифодалайди. Н. 




Каримов, Ҳамид Олимжоннинг поэтик ма- 
ҳорати. 

ТАДҚИҚ [а. — синчиклаб, батаф- 

сил текшириш, синаш; аниқлаш] Чуқур, 
ситиклаб ўрганиш иши.. уларда давр туйғу- 
си, замон дарди ва воқелик тадқиқи чу- 
қурлашиб бораётир. Газетадан. 

Тадқиқ қилмоқ (ёки этмоқ) Илмий асос- 
да, синчиклаб, чуқур текширмоқ, ўрган- 
моқ. Тил ҳодисаларини тадқиқ қилмоқ. н 
Мақсад — «Ал-Тоҳир» юлдузига иложи борича 
яқинлашиб, унинг ўзини ва теварак-атрофи- 
ни тадқиқ қилишдан иборат эди. О. Мў- 
минов, Хиёбондаги уч учрашув. ..хуллас, бу 
жойларни тадқиқ этиб, аниқ бир фикрга 
келиш керак, — дея Шералига қараб сўзини 
якунлади. С. Кароматов, Олтин қум. 

ТАДҚИҚИИ Илмий текширишга оид; 
илмий текширишга асосланган. Тадқиқий 
иш. Тадқиқий метод. 

ТАДҚИҚОТ [а. — «тадқиқ» с. 

кўпл.] 1 Тадқиқ иши, текшириш, ўрганиш 
иши. Бухоро яқинидаги Қизбиби меъморий 
комплексида кенг планда тадқиқотлар олиб 
борилди. «Фан ва турмуш». 

2 Илмий текшириш ишининг натижаси. 
Янги кашфиёт ва тадқиқотларни ишлаб 
чиқаришга жорий қилмоқ муҳимдир. 

ТАДҚИҚОТЧИ Тадқиқот ишлари билан 
шуғулланувчи шахс. Мақсуд Шайхзода Али- 
шер Навоий ижодининг йирик тадқиқотчи- 
ларидан бири бўлди. Газетадан. 

ТАДҚИҚОТЧИЛИК Тадқиқот билан 
машғул бўлиш, тадқиқот ишлари. Геология 
соҳасидаги тадқиқотчилик. Тадқиқотчилик 
билан шуғулланмоқ. 

ТАЁВ кам қўлл. айн. тиргак. Таёвларни 
тиранг қирғоққа, Абдукарим, сен кел бу ёққа. 
Э. Раҳим. 

ТАЁҚ 1 Дарахт шохининг уриш, ҳайдаш 
ва ш.к. учун ишлатиладиган бўлаги, ундан 
махсус ишланган қисми; калтак. Узун таёқ. 
Қуруқ таёқ. н Кал ўликни дарвозага олиб 
чиқиб, белини боғлаб, қўлига таёқ бериб 
кетибди. «Эртаклар». 

2 Шундай ёғоч (таёқ)дан теккан зарб. 
Кимларнинг орқасида таёқ излари, Ҳали ҳам 
тўлқинланар қон денгизлари. Ғайратий. 

3 Ҳасса вазифасидаги ёғоч; ҳасса. Оёқ 
чарчаса, таёқ ярайди. Мақол. н Ота зал- 
варли таёғини қорга ниқтаб босиб, бардам 
қадам ташларди. С. Анорбоев, Оқсой. 


Айтилмаган қўноқ — йўнилмаган таёқ. 

Айтмаган жойга меҳмон бўлиб бориш ор- 
сизлик бўлади, деган маънодаги мақол. 
Бояги-бояги — бойхўжанинг таёғи қ. бояги. 

ТАЁҚЛАМОҚ кам қўлл. Таёқ билан ур- 
моқ, калтакламоқ. Тухми одам бўлса, банди 
қилгин деб, Ким бўлса таёқлаб, бориб ургин 
деб. «Нурали». 

ТАЁҚЛИ Таёғи бор, таёқ кўтарган. Арк 
дарвозасидан югурган бир неча таёқлилар.. 
деҳқонни ёқасидан ушлаб.. судраб олиб бор- 
дилар.. С. Айний, Қуллар. 

ТАЁҚЧА 1 Кичкина таёқ. 

2 айн. стержень. Темир таёқча. 

3 Баъзи касалликлар микроби. Кох таёқ- 
чалари (сил касалини тарқатувчилар). н 
..касалликни жуда майда бўлган кўкйўтал 
таёқчалари пайдо қилиши маълум бўлди. А. 
Ҳабибов, Кўкйўтал. 

ТАЖАЛЛИ [а. I^*. — кўриниш, жилва- 

ланиш, жилоланиш] 1 эск. кт. Жилва, жи- 
ло; жилолар. Ҳуснинг тажаллисидин бетоб 
моҳрўлар, Андоқки зоҳир ўлмас хуршид, чиқ- 
са кавкаб. Нодира. 

2 дин. Аллоҳнинг зуҳурланиши, намоён 
бўлиши (зот тажаллиси, сифот тажаллиси, 
феъл тажаллиси каби уч турга бўлинади). 

ТАЖАММУЛ [а. J.\' — юзаки, ёлғон- 
дакам хушмуомалалик; безатиш, пардозлаш; 
сабр-тоқат] эск. Керакли нарсалар, зийнат 
буюмлари. Қизникида ҳамма тажаммулни 
тайёрлаб, Комилбекнинг отасидан тортиб 
никоҳ қиладиган қозию қуззотларгача куёв- 
ни кутиб ўлтирар эканлар. А. Қодирий, Ўт- 
ган кунлар. 

ТАЖАНГ 1 Кайфи бузуқ, жаҳли (аса- 
би) кўзиган ҳолатли. Юзлари лўппигина, сер- 
ғайрат, тажанг хотинга қараб туриб, Нус- 
ратбек онасини эслади. С. Нуров, Нарвон. ..ҳар 
сафар қайтишда хуноб бўлар, сўкинар ва 
Аҳмаджонни ҳам тажанг гумон қилиб, унга 
тасалли берар эди. А. Қаҳҳор, Олтин юлдуз 

Тажанг бўлмоқ Асаби қўзғаб жаҳллан- 
моқ, ўта кайфи бузилмоқ, тажанглиги тут- 
моқ. Раис Рихсивой акадан аҳволни билгач, 
яна тажанг бўлди. Р. Файзий, Чўлга баҳор 
келди. Бугун Ботиралининг уйидаги жонла- 
нишдан тажанг бўлиб ўтирган махдум бо- 
билллаб берди. Ҳ. Ғулом, Машъал. 

2 Бекорга жаҳли чиқаверадиган, жиғи- 
бийрон бўлаверадиган; жаҳли, аччиғи тез. 
Тажанг одам. н Ака-ука ycma қўлида уч йил 




ишлашди — тезроқ ва тажанг Абутолиб уч 
йил деганда уста Нажмиддин Бухорийнинг 
розилигини олмай, ўз ҳовлисида хумдон қуриб, 
кошину идиш ясай бошлади. Мирмуҳсин, 
Меъмор. Зоҳир шайх.. оғаси каби арзимаган 
нарсага ловуллаб кетадиган тажанг, жаҳлдор 
эмас.. С. Сиёев, Аваз. 

3 Шундай белги-хусусиятга эга бўлган 
шахс исмига қўшиб айтиладиган (ишлати- 
ладиган) сўз, лақаб. Нурилла Нарвоний «бир 
ичак узди» қилиш учун эшигига «Ҳасратхон» 
деб ёзилган нимқоронғи хонага Эшпўлат та- 
жангни олиб кирибди. «Муштум». 

ТАЖАНГЛАНМОҚ кам қўлл. Тажанг бўл- 
моқ. Солиҳбойнинг қайнаб турган ғазаби.. 
тажангланиб бақиришида эмас, балки гап- 
ларининг қатъийлигида ифодаланади. Ф. Жў- 
раев, Обид Жалилов. 

ТАЖАНГЛАШМОҚ Тобора тажанг бўл- 
моқ, тажанглиги ошмоқ. Чол баттар та- 
жанглашиб, энди оғзини сўзга жуфтлаган 
эди, вақтичоғ Унсин кўчадан қушдай учиб 
кирди. Ойбек, Улуғ йўл. 

ТАЖАНГЛИК 1 Тажанг ҳолат. -Татар 
қайтдими? — деб сўрайди мулла Обид. -Қайт- 
ди, тажанглиги ошиб, яна далага кетди! — 
деб кулади Мардонбой. А. Қодирий, Обид 
кетмон. У тажанглик билан қўлларини яна 
ўйнатди. П. Турсун, Ўқитувчи. Овозида та- 
жанглик, асабийлик бор эди. М. Исмоилий, 
Фарғона т. о. 

2 Тажанг шахсга хос хусусият, хислат. 
Ўқитувчи тажанглик, қўполлик, шошқалоқ- 
лик, бесабрлик каби номатлуб сифатлардан 
бутунлай мусаффо бўлиши шарт. Р. Усмонов, 
Одобнома. Қуюқ қошлари остида икки кўзи 
ёниб туради, жиндак тажанглиги ҳам бор — 
бир сўз етарли, икки сўз ортиқча. Мирмуҳ- 
син, Умид. 

ТАЖАССУМ [а. ■> — шаклланиш, гав- 
даланиш; катталашиш] эск. кт. Гавдаланиш, 
ифода белгиси, ҳолат. Воқеалар образлар- 
дагина конкрет тажассумига, типик чиз- 
гиларга эга бўлади. «Ёшлик». Фикрни теран- 
лаштириш эвазига ғоя янада бойийди ea 
поэтик тажассумига эришади. «ЎТА». 

Тажассум топмоқ Гавдаланмоқ, ифода 
белгисига эга бўлмоқ. Шу маънода пейзаж 
лирикада инсоний ҳис-туйғу ea кечинмалар- 
нинг ёрқин тажассум топиши учун фон 
вазифасини ўтайди. «ЎТА». 


ТАЖАССУМЛАНМОҚ эск. кт. Гавда- 
ланмоқ, мужассам ҳолда намоён бўлмоқ. 
Инсон табиатининг порлоқ, хира, рангсиз, 
қора ea ҳоказо жонсиз жилвалари кўз олдида 
тажассумланади. Ойбек, Навоий. 

ТАЖВИД [а. з. — қироат, оҳанг би- 
лан ўқиш] дин. Қуръон оятларини ўқигцца 
нутқ товушлари талаффузининг тўғрилиги- 
га эътибор бериш, Қуръонни қироат, ало- 
ҳида оҳанг билан ўқиш; Қуръон ўқиш илми. 

ТАЖНИС [fl. — ўхшаш, бир хил 

шаклга келтириш; тўла уйғунлик] 1 Тил бир- 
ликларининг шаклдошлигига асосланади- 
ган сўз ўйини. 

2 ад. Оғзаки ва ёзма адабиётда: шаклдош 
(омоним) сўзларни қўллаш, сўзларни шакл- 
дош қилишдан иборат бадиий санъат тури 
(туюқ жанрида кенг қўлланади). Мас.: Қў- 
лингдан келганча чиқар яхши от, Яхшилик 
қил, болам, ёмонликни от, Насиҳатим ёд 
қилиб ол, фарзандим, Ёлғиз юрса, чанг чиқар- 
мас яхши от. «Равшан». 

ТАЖОВУЗ [fl. jjLu; — ўтиш, чегарадан 
ўтиш, босиб ўтиш; ҳаддан ошиш; қонун- 
бузарлик] сиёс. Бир ёки бир неча давлат- 
нинг бошқа мамлакатларни бўйсундириш, 
уларнинг ерларини босиб олиш мақсадида 
қурол кучи билан бостириб кириши. Импе- 
риализмнинг ҳар қандай хуружлари, исёнла- 
ри, суиқасдлари, тажовузлари бу руҳни ўлди- 
ра олмайди. П. Қодиров, Уч илдиз. 

2 кўчма Умуман, зўрлик, зўравонлик хат- 
ти-ҳаракати, ҳамласи. Назира ёмон ниятда 
қилинаётган тажовузни сезиб қолгандай, қўл- 
лари ғайритабиий кучга кириб, Йигиталини 
итариб юборди. Д. Нурий, Осмон устуни. 
Ҳамма чиройли қизлар каби, у ҳам йигит- 
ларнинг «тажовузи»га кўп учради. П. Қоди- 
ров, Уч илдиз. 

Тажовуз қилмоқ Шундай иш, хатти-ҳа- 
ракат қилмоқ, зўравонлик, тажовузкорлик- 
ни амалга оширмоқ. ..халқнинг эркига та- 
жовуз қилишга қарши мардонавор кураш олиб 
борди. «Саодат». Қаёқдандир ковлаштириб, 
«Бир вақтлар Сайфиддинов фалончи қизнинг 
номусига тажовуз қилган», деган гапни топди. 
Мирмуҳсин, Жиблажибон. 

ТАЖОВУЗКОР [а. + ф. jLS jjUj: — тажо- 
вуз қилувчи] Тажовуз, босқинчилик сиёса- 
тини қўлловчи (қ. тажовуз 1). Тажовузкор 
давлатлар. 




ТАЖОВУЗКОРЛАРЧА Тажовузкорлар 
каби, тажовузкорлик билан. Тажовузкорлар- 
ча ҳаракат. 

ТАЖОВУЗКОРЛИК Бошқаларнинг 
ерларини босиб олиш мақсадларига қара- 
тилган зўравонлик ҳаракати. Тажовузкорлик 
сиёсати. 

ТАЖОВУЗКОРОНА айн. тажовузкор- 
ларча. 

ТАЖОҲУЛ \а. — билиб ёки бил- 

масдан инкор этиш, ўзини билмасликка 
олиш]: тажоҳули орифона ад. Мумтоз шеъ- 
риятда ўхшатиш усулларидан бири: шоир 
бирор манба (ёр, маҳбуб ва ш.к.) га нис- 
батан бир ёки бир неча тўғри, ҳаққоний 
ўшатиш қўллаб, гўё хатога йўл қўйгандай, 
ўшатишларнинг тўғри-нотўғрилиги ҳақида 
бошқалардан сўрайди. 

ТАЖРИБА [а. — синов, экспери- 

мент; малака, маҳорат; бирор хислатни, иш- 
ҳаракатни синаб кўриш] 1 Муайян мақсад- 
да амалга ошириладиган, билиш, аниқлаш, 
синаш ва ш.к. га қаратилган иш, фаолият. 
Тажриба ўтказмоқ. Тажриба натижалари. 
Тажрибада синаб кўрмоқ. н Тажриба учун 
ажратилган уч гектар ер тизма тоғлар- 
дай бир-бирига уланиб кетган адир этагида 
эди. Ж. Абдуллахонов, Орият. Кларк Маҳ- 
дининг юрак уришини текшириб кўрди-ю, 
тажрибани бас қилди. С. Сиёев, Ёруғлик. 

2 Амалий ишда, ҳаётда ўзлаштирилган, 
орттирилган билимлар, малакалар, уқувлар 
мажмуи. Ҳаётий тажриба. Педагогик таж- 
риба. Илғорларнинг тажрибасини ўрганмоқ. 
Тажрибаларни ўртоқлашмоқ. н Бизнинг 
вазифамиз илмни халқ тажрибаси билан 
бойитиш ва шу билан бирга халқ тажри- 
басини илмнинг элагидан ўтказишдир. А. 
Қаҳҳор, Қўшчинор чироқлари. Биз илғор 
машъалларимизнинг тажрибасини оммалаш- 
тиришимиз керак. Ф. Мусажонов, Ҳиммат. 
Шайбонийхон чоршанба куни ҳаёт-мамоти 
ҳал бўлишини сезиб, бор истеъдодини, бутун 
тажрибасини ишга сола бошлади. П. Қоди- 
ров, Юлдузли тунлар. 

3 флс. Объектив дунёни, воқеликни ама- 
лий жиҳатдан ҳиссий-эмпирик билиш жа- 
раёни; объектив дунё ва ижтимоий амалиёт 
қонунларининг киши онгидаги инъикоси. 
Ҳиссий тажриба. Санъаткорнинг эстетик 
тажрибаси. 


4 Бир масала, йўналишда дастлабки тарз- 
даги иш, ҳаракат ва унинг маҳсули. Ёш ижод- 
корнинг биринчи тажрибаси. н Ўз ғазаллари- 
га ўзи тахмис боғлаш тажрибасини ҳам 
адабиётимиз тарихида Навоий бошлаб бер- 
ди. «ЎТА». 

ТАЖРИБАВИЙ Тажрибага оид, тажри- 
бага асосланган. Тажрибавий ва назарий 
физика. 

ТАЖРИБАДОР | а. + ф. - таж- 

рибага эга] кам қўлл. айн. тажрибали. Таж- 
рибадор йилқичилар. 

ТАЖРИБАКОР [а. + ф. — таж- 

риба қилувчи, тажриба ўтказувчи] 1 айн. 
тажрибали. Тажрибакор одамлар. н [ Қодир:\ 
Бригадирликка энг яхши, илғор, тажрибакор, 
ишнинг кўзини биладиган, жонкуяр одамлар- 
ни сайламоқчимиз. Уйғун, Навбаҳор. 

2 Тажриба ўтказувчи, тажриба билан 
шуғулланувчи. Лебедев — жаҳон фани та- 
рихида ёруғлик босимини биринчи бўлиб аниқ- 
лаган машҳур тажрибакор олим. «Фан ва 
турмуш». 

ТАЖРИБАКОРЛИК Катта, кўп тажри- 
бага эгалик, тажриба асосида иш кўриш- 
лик, тажрибага оид иш-фаолият. -Соқол 
тажрибакорликдан оқаради, — деди у намоз- 
дан қайтиб келган чолга. Ғ. Расул, Адолат. 

ТАЖРИБАЛИ Катта тажрибага эга, кўп 
тажриба, малака орттирган. Тажрибали ўқи- 
тувчи. Тажрибали раҳбар. н Нигора Акрам- 
ни тажрибали, билимдон врач деб ҳурмат 
қиларди. С. Анорбоев, Оқсой. Дарҳақиқат, 
пахтани тушуна оладиган, ерни биладиган 
тажрибали раиссан. Ш. Рашидов, Бўрондан 
кучли. 

ТАЖРИБАСИЗ Иш тажрибасига, мала- 
кага эга бўлмаган; ғўр, хом. Тажрибасиз агро- 
ном. н Мен ҳаммани бир-бир синаб кўр- 
ганимдан кейин, Ҳасанни ҳаммадан тажри- 
басизроқ, соддароқ топиб, шуни овлашга ки- 
ришдим. С. Айний, Қуллар. 

ТАЖРИБАСИЗЛИК Тажрибага эга 
эмаслик, тажриба кўрмаганлик. Сиёсий 
тажрибасизлик. Тажрибасизлик оқибатида- 
ги камчилик. н Мана, кечаги воқеани олинг. 
Самолётлар ҳужуми вақтида командирлар 
тажрибасизлик қилишди, жангчилар шошиб 
қолишди. И. Раҳим, Чин муҳаббат. 

ТАЖРИБАЧИ айн. тажрибакор 2. Таж- 
рибачи талаба. 






ТАЗАРРУ | a. — ўзини паст тутиш, 

итоаткорлик; ялиниш, ёлвориш] Узр билан 
ёлвориш, ялиниш. Тавба-тазарру қил, тақ- 
сирим гуноҳингдан ўтсинлар. «Муштум». 

ТАЗЙИҚ [а. .л~. — торайтириш; чек- 

лаш; эзиш, жабр қилиш; эзилиш] 1 Куч 
билан, зўрлаб ўтказиладиган таъсир, сиқув. 
Жамоатчиликнинг тазйиқи. Тайзиқ кўр- 
сатмоқ. Ўз фикрини тазйиқ билан ўтказмоқ. 
н Инглиз хўжайинларининг тазйиқи билан 
Ҳайдархўжа яна жиддийроқ ишга киришди. 
А. Ҳакимов, Илон изидан. Бир нафасгина 
қотган халқ тўлқини яна кучлироқ тазйиқ 
ва матонат билан олға сапчиди. Ойбек, 
Танланган асарлар. 

2 эск. физ. Босим. Суюқликнинг тазйиқи. 
н Ғоят кучли босимга эга бўлган нефтнинг 
ер остидан қилиб турган тазйиқини қайта- 
риб турган нарса шу жинс (гил) эди. «Фан ва 
турмуш». 

ТАЗКИРА [а. ь — билдириш, хабар- 
дор қилиш; ҳаётнома; хотира, эслаш; хо- 
тиранома] 1 ад. Ёзувчи ва шоирлар тўғриси- 
да қисқача маълумот берилиб, асарларидан 
намуналар келтирилган, умуман, тарих, 
тасаввуф, санъат соҳасидаги воқеа ва шахс- 
лар ҳақида эсдалик руҳида ёзилган китоб, 
антология. Навоий тазкираси — «Мажолис».. 
янги типдаги тазкира — антология эди. 
«ЎТА». 

2 айн. мемуар. 

ТАЗКИРАЧИ Тазкира ёзувчи шахс. Бу 
факт Навоий туркий халқлар адабиётида.. 
ўз замонаси адабиётининг қимматини ошир- 
ган илк тазкирачи бўлиш эътибори билан ҳам 
ижобий таъсир ўтказганлигини кўрсатади. 
«ЎТА». 

ТАЗКИРАЧИЛИК Тазкира ёзиш, фао- 
лиятнинг шу соҳаси. ..ўрта аср давридаги 
ўзбек адабиёти учун ҳам хамсачилик, таз- 
кирачилик каби ранг-баранг бадиий асар 
хиллари.. характерлидир. М. Ҳусаинов, На- 
воий мақолотлари. 

ТАЗМИН [а. — қамраб олиш, 

ичига олиш; ўз фикрини тўғридан-тўғри 
эмас, ишора, рамзлар билан ифодалаш] ад. 
Шоир ўз фикри, ҳис-туйғусини тасдиқлаш, 
исботлаш ёки давом эттириш учун ўзга шоир 
ижодидан шоҳбайт — афоризм даражасига 
кўтарилган машҳур мисрани ўз шеърида 
келтиришидан иборат шеърий санъат тури. 
Ғарибий хатни Муқимийга узатди. ..Бу шеър 


Муқимийнинг Йигчи эшон ҳақидаги ҳажвига 
тазмин эди. С. Абдулла, Кувғунда. 

ТАЗОД [а. .' I -х' — қарши ҳаракат, қара- 
ма-қаршилик] ад. Мумтоз шарқ шеърияти- 
да ўзаро зид тушунчаларни ифодаловчи сўз 
ёки ибораларни қўллашдан иборат, кенг 
тарқалган бадиий тасвир воситаси. Тазод 
дастлаб фолъклор ва қадимги бадиий ада- 
биётда ишлатилган. «ЎзМЭ». 

ТАЙ [а. — буриш, букиш; масофани 

босиб ўтиш; юриш, кезиш]: тай қилмоқ (ёки 
урмоқ) эск. Кезиб, юриб, айланиб чиқмоқ. 
Бир талай манзил-мароҳил тай қилиб, кўп 
юриб, кўп юрсам ҳам мўл юриб, Аччабод де- 
ган шаҳри азимга борганимда, бир тўда 
катта-кичик, қора-қура ўспиринлар атро- 
фимни ўраб олишди. Ғ. Ғулом, Шум бола. Ҳар 
шаҳарман шу шаҳарга борасан, Жаҳонни тай 
уриб, излаб кўрасан. «Муродхон». 

ТАИГА \р. тайга < т.-олтой тайға — қоя- 
ли тоғ] Осиё, Европа ва Американинг ши- 
молидаги қалин ўрмон зонаси. Тайга ўрмон- 
лари. Тайга иқлими. н Тайгалар қуршови 
ичида бутун, Ажратиб бўлмасди кундузми ё 
тун. М. Шайхзода. 

ТАЙЁР [а. jUJo — учадиган, учувчан; 
жўнатувчи] 1 Бирор ишга шайланиб, ҳозир- 
ланиб турган, шай, ҳозир. Улар | солдатлар\ 
милтиқларини осмонга ўқталиб, ҳар дам 
отишга тайёр турардилар. М. Исмоилий, 
Фарғона т. о. 

2 Бирор нарса, иш учун мойил, рози 
ҳолатли. Мени қўя беринг, осадими, чопадими 
— ҳаммасига тайёрман. К. Яшин, Ҳамза. 
Йўлчи шу чоқда қанча ақчаси бўлса ҳам 
беришга тайёр эди.. Ойбек, Танланган асар- 
лар. Анварга мазкур олий табақаларнинг ҳар 
қайсиси ҳам ўз қизини бериб, куёв қшишга 
тайёр! А. Қодирий, Меҳробдан чаён. Сал- 
танат учун қурбон бўлишга ҳам тайёр.. Мир- 
муҳсин, Меъмор. 

3 Ишлатиш, истеъмол ва ш.к. учун 
ҳозирлаб қўйилган. Тайёр кийимлар. Тайёр 
маҳсулотлар. н Сутчой тайёр бўлди, сузиб 
кирайми ? А. Қодирий, Ўтган кунлар. Ғаввос 
тайёр аравалардан бирини олиб келди. Мир- 
муҳсин, Меъмор. 

4 с.т. юкл. Кучайтириш, таъкид билди- 
ради (асосан, болани ота ёки онага қиёс- 
лашда қўлланади). Кичик ўғли тайёр ота- 
сининг ўзи бўлибди. 

Тайёр қилмоқ Тайёр ҳолга келтирмоқ. 
..ғўшт, мой солиш учун тоғораларни тозалаб 
тайёр қилишни буюрди. Ойбек, Танланган 
асарлар. Уй эгаси ажойиб танти хотин, 
айтганингни тайёр қилади. Шуҳрат, Шинел- 
ли йиллар. Тайёр ошга баковул қ. баковул. 

ТАЙЁРГАРЛИК 1 Тайёр ҳолга келиш, 
келтириш ишлари; тайёрлаш, тайёрланиш 
ҳаракати; ҳозирлик. Имтиҳонга тайёргарлик. 
Сафарга тайёргарлик. Баҳорги экишга тай- 
ёргарлик. н Азиз меҳмонни кутаётгандек 
уйида тайёргарлик зўр эди. С. Юнусов, Ку- 
тилмаган хазина. 

2 Тайёрлик, ҳозирлик ҳолати. Сиёсий 
тайёргарлик. н ..жанговар тайёргарликни 
такомиллаштириб.. жангларга ҳозир бўлиб 
туриш керак. И. Раҳим, Чин муҳаббат. 
Коллеж жамоаси янги ўқув йилига катта 
тайёргарлик билан келди. Газетадан. 

Тайёргарлик кўрмоқ Тайёрлаш (тайёрла- 
ниш) ишларини қилмоқ, амалга оширмоқ. 
Чодирларда дам олиш ва катта зиёфатлар 
бериш учун ҳамма тайёргарликлар кўриб 
қўйилганини мулла Фазлиддин билар эди. П. 
Қодиров, Юлдузли тунлар. Бадиа эгар қо- 
шидан ушлаб, отига енгилгина минди-да, 
улоққа тайёргарлик кўриб чопиб юрган ча- 
вандозлар тўпи сари учиб кетди. Мирмуҳсин, 
Меъмор. 

ТАЙЁРГАРЧИЛИК с.т. қ. тайёргарлик. 

ТАЙЁРЛАМОҚ 1 Тайёр, муҳайё ҳолга 
келтирмоқ; тахт қилмоқ; ҳозирламоқ. Қиш- 
га ўтин тайёрламоқ. н Гулнор ҳамма нарса- 
ни зумда тайёрлаб, дадасига кўрсатди. Ой- 
бек, Танланган асарлар. Заврак нонуиипа 
тайёрлаб, у одам кутиб ўтирганини Меъморга 
хабар қилди. Мирмуҳсин, Меъмор. ..отин 
бувиларга, эшон ойимларга таҳорат суви тай- 
ёрлаш каби юмушлар Гулнорни Йўлчи олдига 
аста-секин яқинлашувга мажбур қилди. Ой- 
бек, Танланган асарлар. 

2 Иишаб юзага келтирмоқ, ҳосил қил- 
моқ, етиштирмоқ (қурмоқ, пиширмоқ, тик- 
моқ, ясамоқ ва ш.к.). Унсин.. Йўлчи учун ўзи 
тайёрлаган яхши «тагдўзи» дўппини кийдир- 
ди. Ойбек, Танланган асарлар. Ҳозирги 
пайтда шифобахш ўсимликлардан дори тай- 
ёрлашга алоҳида аҳамият берилмоқда. Газе- 
тадан. У шу куниёқ эни бир метр, бўйи ярим 
метрли супа тайёрлади. Газетадан. Чиннининг 
анъанавий вазифаси идиш-товоқлар, меъмор- 


чилик деталлари ва бошқа буюмлар тайёр- 
лашда қўлланишидан иборатдир. Газетадан. 

3 Ўқитиб, ўргатиб ва б. йўллар билан 
бирор иш-вазифа учун тайёр қилмоқ; етиш- 
тирмоқ. Кадрлар тайёрламоқ. Имтиҳонга 
тайёрламоқ. н Тишченко уни [ Малоҳатни] 
бирмунча вақт шофёрлар курсига тайёрлаб- 
ди, оқибат киргизиб ҳам қўйибди. А. Қаҳҳор, 
Жонфиғон. Ўттиз бир йигит-қиз Олмазор- 
даги механизаторлар тайёрлайдиган билим 
юртига бориб ўқиймиз [деди Аъзам]. Э. Раи- 
мов, Ажаб қишлоқ. 

ТАЙЁРЛИК 1 Тайёр эканлик, тайёр ҳо- 
латдалик. Мирзакаримбой жиянининг ишга 
тайёрлигидан рози каби кулди-да, индамас- 
дан, ичкари кириб кетди. Ойбек, Танланган 
асарлар. 

2 айн. тайёргарлик. Шундай қадрли меҳ- 
мон келишини олдинроқ билмагани сабабли 
тайёрлик кўролмаганидан нақадар хижолат- 
да эканини айтиб битиролмас эди. А. Қаҳ- 
ҳор, Қанотсиз читтак. 

ТАИИН \а. jG — белгилаш, тайинлан] 
1 Аниқ, белгили, тайинли. Тайин вақт. 
Тайин иш. н Ахир, xamuda тайин ёзибди-ку.. 
Р. Раҳмон, Меҳр кўзда. Умид уларга тайин 
бир гап айта олмади. Мирмуҳсин, Умид. Ам- 
мо бир нарса тайин эди: у шу қизсиз яшай 
олмайди/Ў. Ҳошимов, Қалбингга қулоқ сол. 

2 Аниқ, бор ҳолатли, муқимликка эга. 
Йигитнинг қўлида гулдай ҳунари бор экан.. 
уй-жойи тайин экан. Яна сенга нима керак? 
Ойбек, Танланган асарлар. ..унга нима 
етишмайди.. касб-кори тайин, бировга муҳ- 
тожлиги йўқ. «Ёшлик». 

Тайин қилмоқ (ёки этмоқ) 1) нима, қа- 
чон ва ш.к. жиҳатдан белгиламоқ, аниқ 
ламоқ, тайинламоқ. Темир акамнинг бизлар- 
га тайин қилган иши шуки.. Н. Сафаров, 
Уйгониш. Унинг ёшини тайин қилиш қийин.. 
Ойбек, Танланган асарлар. Тайин қилдим 
тўйнинг бўлар кунини. Ҳ. Олимжон; 2) иш- 
вазифа, лавозим кабиларга қўймоқ, тайин- 
ламоқ. Раисликка тайин қилмоқ. н ..мус- 
таҳкам истеҳком ўрнатиишмиз, қоровуллар 
тайин этишимиз мақсадга мувофиқдир. Ж. 
Абдуллахонов, Тўфон. Тайини йўқ 1) аниқ, 
белгили эмас; ноаниқ, нотайин. Тўйнинг қа- 
чон бўлишининг ҳали тайини йўқ. н Наслу 
насаби номаълум, ота-онасининг ҳам тайини 
йўқ Қора илонни бирон кимса ҳам эсламади. 
Мирмуҳсин, Меъмор. Борадиган шаҳрининг 

тайини йўқ. «Муродхон»; 2) ҳолати, нати- 
жаси муқим (аниқ) белгили эмас. Ишингизга 
тушунолмай турибман, Йигитали ака, то- 
пишингизнинг ҳам тайини йўқ.. С. Карома- 
тов, Бир томчи қон. Тайини йўқ иш! Мен 
ғўзани нобуд қилгани қўймайман! А. Қаҳҳор, 
Қўшчинор чироқлари; 3) иши, ваъдасида 
собитлиги йўқ, бурди йўқ; бетайин. Йўқ, 
тайини йўқроқ бола экан, бир куни қарасам, 
бошқа бир қиз билан ивирсиб юрибди.. У. На- 
заров, Ғурур. 

ТАЙИНЛАМОҚ 1 айн. тайин қилмоқ (эт- 
моқ) 1 қ. тайин. Мажлис вақтини тайинла- 
моқ. Пенсия тайинламоқ. 

2 Таъкидлаб, уқтириб айтмоқ; топши- 
риқ бермоқ. ..ўғлига ёмон гапларни тилга 
олмасликни такрор-такрор тайинларди. Мир- 
муҳсин, Меъмор. Волидангиз тайинлаб юбор- 
дилар, дарҳол Андижон қўрғонига бориб, бек- 
ларни тўпламоқ керак! П. Қодиров, Юлдуз- 
ли тунлар. [Мавлонов:] -Бу кишининг аҳво- 
лидан хабар олиб туринг, — деб қаттиқ та- 
йинлаб кетган эди. П. Турсун, Ўқитувчи. 

3 Мансабга, вазифа ёки ишга қўймоқ, 
белгиламоқ. Ишга тайинламоқ. Директор 
қилиб тайинламоқ. н [Мусулмонқул:] Бу 
мадрасаларга, хизмати билан танилган ула- 
модан мударрислар тайинлар эди. А. Қоди- 
рий, Ўтган кунлар. У, бойнинг уйида кечган 
воқеалардан хабардор бўлиб туриш учун, 
Шокир отанинг кампирини тайинлаган. Ой- 
бек, Танланган асарлар. Бизга канал бўйича 
ўтов қилиб, ошпаз тайинлаб беришди. Ш. 
Ғуломов, Шонли авлод. 

ТАИИНЛИ 1 Муайян, маълум, аниқ, 
тайин. Тайинли иш. Тайинли кун. н Маж- 
лис тайинли бир фикрга келмасдан тарқал- 
ди. А. Қаҳҳор, Қўшчинор чироқлари. Тайин- 
ли жавоб ололмаган бойвачча қўрғон эшигига 
бориб, кучи борича umapdu. С. Юнусов, Ку- 
тилмаган хазина. 

2 Арзирли ва мақбул. Тайинли иш. н 
Нусратулла рўзғорда қўлини совуқ сувга 
урмайди, ота мулкига тайинли бир наф 
қўшган эмас. А. Мухтор, Опа-сингиллар. 
Орага тушган совуқ вазиятни йўқотиш учун 
тайинлироқ сўз қидирар, аммо тилим ка- 
лимага келмасди. Ў. Хошимов, Хаёлларга 
бўламан тутқун. 

3 Ишонса бўладиган, синашта, бурдли. 
Тайинли одам. 


ТАЙИНСИЗ 1 Номаълум, ноаниқ, но- 
тайин. Иш жойи тайинсиз. Мажлиснинг куни 
тайинсиз. 

2 Ишониб бўлмайдиган, бурдсиз, бета- 
йин. Бу гап уни тайинсизроқ одамга ўхша- 
тиб кўрсатарди. Мирмуҳсин, Умид. 

ТАИЛАМОҚ шв. Ташламоқ. Ойчинорнинг 
оёғини мўлжаллаб, Арқонини усталикман 
[усталик билан] тайлади. «Ойсулув». 

ТАИМ [ингл. time — вақт] cnpm. Спорт 
ўйинида, мас., футболда: ўйин учун ажра- 
тилган вақтнинг 45 минутлик икки қисми- 
дан ҳар бири (баскетболда — 20 минут). 
Биринчи тайм. Иккинчи тайм. 

ТАЙМ-АУТ [ингл. time out — муайян вақт- 
дан ташқари(да)] Спорт ўйинлари қоида- 
ларига кўра, жамоа, унинг устози ёки ай- 
рим ўйинчининг илтимоси билан рухсат 
этиладиган қисқа муддатли танаффус. 

ТАИМЕР [ингл. timer < time — вақтни 
белгиламоқ, тайинламоқ] тех. Маълум вақт 
оралиғи ўтгандан кейин бирор мослама, 
қурилмани автоматик равишда улайдиган 
(узадиган, ўчирадиган) ёки шундай вақт 
келганидан хабар берадиган асбоб. 

ТАЙПАНГЛАМОҚ шв. Лўкилламоқ, 
лапангламоқ. Қоғоз халта билан бирга бел- 
куракни кўтарганича, тайпанглаб, пастлик- 
ка қараб юриб қолди Манноп. Ж. Абдулла- 
хонов, Тўфон. Каримов Норбуви ёнига тай- 
панглаб келди.. Ҳ. Шамс, Душман. 

ТАИПОҚ шв. Ялпоқ, бир оз яссироқ. 
Тайпоқ бош. н Тайпоқ тобоқда исириқ my- 
mamdu. Т. Мурод, От кишнаган оқшом. ..бир 
зумда новдаларни бир-бирининг устидан ea 
остидан ўтказиб, тайпоқ саватча ясади. Ш. 
Холмирзаев, Қил кўприк. 

ТАЙСАЛЛАМОҚ 1 Қўрқинқирамоқ, 
ҳадиксирамоқ, шу ҳолда ўзини орқага ол- 
моқ. -Сиз томонда анови.. қўчқорлар кўрин- 
мадими? — тайсаллаб сўради Сувонжон. С. 
Анорбоев, Оқсой. Жонивор [от\ бир-икки 
қамчидан кейин ҳам олдинга жилиш ўрнига 
орқасига тисарилиб, тайсалларди. С. Аҳмад, 
Чўл бургути. 

2 Орқага судрамоқ, кечиктирмоқ, галга 
солмоқ. ..баъзи бировларимиз уч-тўрт йил 
нима бўларкин, деб якка рўзғор бўлиб тай- 
саллаб юрдик. Й. Шамшаров, Инсон қалби 
қуёшдан ёруғ. Даҳо турли-туман важлар 
айтиб, тайсаллади. Т. Мурод, Қўшиқ. 
Наҳотки, ўзи бажариши керак бўлган ишга 





енг ишмариб кириишш ўрнига тайсалласа?! 
С. Кароматов, Сўнгги бархан. 

ТАЙСАЛМОҚ айн. тайсалламоқ 1. Хиз- 
матчилар, ранглари қувўчиб, чет-четга тай- 
салдилар. Ойбек, Нур қидириб. 

ТАЙФИНЛАМОҚ с. т. Такфинламоқ, 
кафанламоқ. 

ТАЙФУН [ингл. typhoon < хит. taifimg (тай 
фьш) — кучли шамол ёки а. ^li — тошқин; 
сувнинг кўтарилиши] геогр. Жануби-Шарқий 
Осиё ва Узоқ Шарқца бўлиб турадиган шид- 
датли, ниҳоятда кучли шамолли тропик 
циклонларнинг маҳаллий номи; тўфон. Тай- 
фун кемалар учун хавфли бўлиб, кўпинча 
оролларда ва материк соҳилида катта вай- 
ронгарчилик келтиради. «География». 

ТАИХАР шв. Эшак, эшакнинг боласи. 
Ким экан у, онаси тайхар? Н. Норқобилов, 
Бекатдаги оқ уйча. Кулга ағанаган тайхар- 
дай ранги тоза айниб кетибди. Н. Норқо- 
билов, Бекатдаги оқ уйча. 

ТАК 1 тақл. с. Чилдирма, ноғора каби 
нарсаларни чертганда, чўп билан урганда 
чиқадиган товушни билдиради. Фақат ғиж- 
жакчигина камон тортар, чилдирмачи ҳар 
замонда бир «так» этиб чертиб қўяр.. С. 
Аҳмад, Чўл бургути. 

2 Ноғоранинг жаранглироқ овоз бера- 
диган тоқаси; қ. тум. 

3 унд. с. Отни тўхтатиш, тинчлантириш 
учун ишлатиладиган ундалма. « Так », деди-ю, 
«чувҳа» деди, жўнади. Қоражон ҳам ўз йў- 
лидан қолмади. «Алпомиш». Так, так! Паш- 
ша талаяптими, ҳозир ҳаммасини жаҳан- 
намга юборамиз. Ойбек, Танланган асарлар. 

ТАКА I 1 Эчкининг эркаги; соғлом насл 
олиш учун танлаб олинадиган зотли эркак 
эчки. Тоғ такаси тек rnypca, оч қолади. 
Мақол. н Кенжа actna қўйлар орасидан бо- 
риб, қора таканинг оёғидан маҳкам ушлади. 
Н. Фозилов, Дийдор. 

Така бўлсин, сути бўлсин Нима бўлса 
ҳам, фойдаси, нафи бўлсин. Мунтазирман 
ҳар қандай буйруғига ер ўпиб, «Така бўлса, 
cymu бўлсин», ийдириб юмшагпаман. «Муш- 
тум». Така соқол(ли) Соқоли таканинг со- 
қолига ўшаш. [Бўри полвон] Кенг ҳам дўнг 
пешонасини.. чўзиқ жағи, гпака соқолини си- 
лади. Т. Мурод, Юлдузлар мангу ёнади. -Ях- 
ши ухладингми? — деб сўради така соқолли 
нонуштадан сўнг. X. Тўхтабоев, Ширин қо- 
вунлар мамлакати. 


2 Туркман қабилаларидан бирининг но- 
ми. Така туркман. н ..кўчада юрган кимса 
борки, ўққа учди, така ёвмит қиличига йў- 
лиқди. С. Сиёев, Аваз. 

ТАКА I Бангладеш Халқ Республикаси- 
нинг пул бирлиги. 

ТАКАББУР [а. — ўзини улуғ тутиш; 

мағрурлик, манманлик] Ўзини катта олув- 
чи, кеккайган, гердайган; мутакаббир, ди- 
моғдор. Такаббур одам. н Жуда такаббур- 
сан-да, Зумрад. Отдан тушсанг ҳам, эгар 
дан тушмайсан. С. Сиёев, Отлиқ аёл. Ота- 
сининг давлати, катта оғиз, ҳовлиқма ва 
такаббур онасининг эркалаши қўшилиб, қизга 
ортиқча ғурур берган. Ойбек, Танланган 
асарлар. 

ТАКАББУРЛАНМОҚ кам қўлл. Ўзини 
кибрли тутмоқ; кибрланмоқ. Такаббурланиш 
ақлли одамнинг иши эмас. 

ТАКАББУРЛИК 1 Мағрурлик, манман- 
лик, такаббурона ҳолат. Такаббурлик билан 
гапирмоқ. н Тешабойнинг такаббурлигини 
кўриб, Ҳасан сўфи ҳам индамай қўя қолди. 
М. Исмоилий, Фарғона т. о. 

2 Такаббур одамларга хос хислат, хатти- 
ҳаракат, қилиқ. Ўқитувчига кибру ҳаво ва 
такаббурлик асло ярашмайди, чунки ёш авлод 
ундан ибрат олади. Р. Усмонов, Одобнома. 

ТАКАББУРОНА Такаббурлик билан, 
кибрланиб. Уни такаббурона қараш билан 
кузатиб турган Абдималик: -Тинчликми, 
оғайни? — дея ҳол сўрай бошлади. Ш. Ғуломов, 
Бўз ер уйғонди. 

ТАКАЛЛУМ [а. — сўзлаш, сўзла- 

шиш, суҳбат] кт. Суҳбат, гаплашиш; сўз- 
лаш. Ҳамза энди мўйлаби сабз урган.. хаёл- 
чан, такаллуми ифодали, мантиқли.. ўз сўз- 
ли йигит бўлиб етилган эди. К. Яшин, Ҳамза. 
Тўлғонойнинг такаплумини бир эшитиб, Амат- 
жон оғасига ҳорма айтиб келади.. С. Сиёев, 
Аваз. 

Такаллум қилмоқ Сўзламоқ, гапирмоқ; 
суҳбатлашмоқ. У ерда дўстликни улуғлаб ин- 
сон, Такаллум қилади қумри мисоли. А. Ори- 
пов, Юртим шамоли. 

ТАКАЛЛУФ [а. , v> Кд — сунъийлик, сох- 
талик; серҳашамлик, жимжимадорлик; ий- 
маниш, тортиниш] Ҳурмат-эхтиром ва эъ- 
зоз-икром билан қилинган муомала, му- 
лозамат. Такаллуф билан қариш олмоқ. н Мен 
сизнинг кўрпачангизда кўп ўлтирганман, энди 
менга ортиқча такаллуфингизнинг ҳожати 




йўқ. А. Қодирий, Ўтган кунлар. Қиз ортиқ 
такаллуф кутиб туролмади, тўғри эшикни 
очиб, ичкарига кирди, ўзини Пўлатжонга 
қараб отди. Ойдин, Асл ёр. 

Такаллуф қилмоқ (ёки кўрсатмоқ) Ҳур- 
мат-эҳтиром билан муомалада бўлмоқ. Нус- 
ратбек.. янги ҳамроҳига ибрат бўлар деган 
мақсадда жувонга такаллуф қилди: -Чой 
дамлаб келайми, чанқагандирсиз? С. Нуров, 
Нарвон. Хола меҳмонларга такаллуф кўр- 
сатиб, орасида Миробидни ҳам чақиб оларди. 
В. Ғофуров, Вафодор. 

ТАКАЛЛУФЛИ Такаллуфни ўрнига қў- 
ювчи, сертакаллуф; такаллуф ифодаловчи. 
Такаллуфли мезбон. н Нигора қўрққанидан 
такаллуфли жилмайди: -Қоплон, Қоплон, ахир 
биз сен билан танишмиз-ку! С. Анорбоев, 
Оқсой. 

ТАКАЛЛУФОТ эск. кт. Такаллуф; такал- 
луфлар. Нозик муомала.. ва такаллуфотлар 
пардаси остида.. хиёнатлар сезди. Ойбек, 
Навоий. 

ТАКАЛЛУФСИЗ Тортинмасдан, такал- 
луф кутмасдан; бетакаллуф. Мақсад: мундан 
кейин ҳам менга кечаги Анвар каби такал- 
луфсиз муомалада бўлишларингиз ва ҳур- 
матлар билан мени ранжитмасликларин- 
гиздир. А. Қодирий, Меҳробдан чаён. Дўст- 
мат такаллуфсиз, ортиқ қистатмай, ичкари 
кирди. Ҳ. Шамс, Душман. 

ТАКАЛЛУФСИЗЛИК Такаллуфсиз қи- 
линган иш, ҳаракат, муомала; иш, муома- 
ладаги шундай ифода. -Хўжайин, — odam- 
дагича такаллуфсизлик билан деди у, — бу 
кун бир талай иш қилдик. Қайнатангизни- 
кидан келган йигит жуда яхши ишлади. Ой- 
бек, Танланган асарлар. Қизимнинг боқиши- 
да, гап оҳангида жиндай такаллуфсизлик 
сезилиб турарди. Э. Усмонов, Ёлқин. 

ТАКА-ПУКА Чўчиш, қўрқиш, ваҳимага 
тушиш ҳолатли; безовта. Бир оздан сўнг 
Шоқосим отларни тўтатиб, Йўлчига қич- 
қирди: -Тушунтир мундоқ, ўзи нима гап.. 
кўзларинг така-пука. Ойбек, Танланган 
асарлар. Ҳамманинг юраги така-пука — нафас 
чиқармай, тўнғизларнинг ўтиб кетишини 
кутишарди. Ж. Шарипов, Хоразм. 

Така-пука бўлмоқ Ваҳимага тушмоқ, бе- 
зовталанмоқ. Бу ерда хоннинг беҳисоб қўши- 
нини кўриб, юраги така-пука бўлиб кетди. П. 
Қодиров, Юлдузли тунлар. Шу боис ҳара- 
катлари ноқулай, ясама, ичи така-пука эди. 


«Шарқ юлдузи». Ҳафизанинг қўрқиб, така- 
пука бўлаётганини Шоқосим сезиб турарди. 
Мирмуҳсин, Умид. 

ТАКАСАЛТАНГ Ҳеч нарсанинг ғам-таш- 
вишини қилмайдиган, ишёқмас, бекорчи. 
Бир мақсади йўқ, мужмалу мижғов така- 
салтанг, Иш бўлса чўчиб, қўрқади ялқов 
такасалтанг. Ҳабибий. Ўзига ўшаш бир-икки 
такасалтанг билан уззукун боғида ётиб.. ё 
тагин аллақаёқларда судралишиб, вақт ўт- 
казади. Ҳ. Назир, Ўтлар туташганда. 

ТАКАСАЛТАНГЛИК Такасалтанг(лар)- 
га хос юриш-туриш, ҳолат. Такасалтанглик 
жонига тегмоқ. н ..уддабурон бир йигит 
келди, уни ўзимиз сайлаб, ўзимиз кўтариб 
қўйибмиз-у, тағин ўша-ўша такасалтанглик 
қилиб юрибмиз. О. Ёқубов, Ларза. 

ТАКАСОҚОЛ 1 сшн. эчкисоқол (яна қ. 
така). 

2 бот. Сигирқуйруқдошлар оиласига ман- 
суб, кенг тарқалган кўп йиллик бегона ўт. 

ТАКА-ТАКА: така-така қилмоқ Ағдар- 
тўнтар, алғов-далғов қилмоқ, шу тарзда 
тинчликни бузмоқ. Тоғларни така-така қи- 
либ юрган унинг [Абдукарим темирчининг] 
божаси бўлади. Ш. Тошматов, Эрк қуши. 
Мақсуд Низомов акасига орқа қилиб.. ҳамма 
ёқни така-така қилиб юрибди. «Муштум». 

ТАКА-ТУМ тақл. с. Ноғора товушини 
билдиради. Том бошида карнайлар наъра mop- 
тиб, ноғоралар така-тумга олиб, бойнинг 
«шуҳратини» бутун шаҳарга ёймоқда эди. М. 
Муҳаммаджонов, Турмуш уринишлари. 

ТАКБАС [ а. — бир ерга зич қи- 

либ босиш, сиқиш; зичлаш] : такбас қилмоқ 
Сархонага тамаки солмоқ, тамаки босмоқ, 
шундай қилиб чекмоқ. Хўрандаларнинг ичида 
такяга янги келган косиббаччалар ҳам бор 
эди. Булар солма ош қилиб, бир чилим, ярим 
чилим такбас қилиб кетувчи ёш-яланглар 
эди. Ғ. Ғулом, Шум бола. 

ТАКБИР [а. — кенгайтириш, ку- 

чайтириш; улуғлаш, мақташ; худони улуғ- 
лаб, «Аллоҳу акбар» иборасини айтиш] дин. 
Аллоҳни улуғлаш билан боғлиқ ибора 
(«Аллоҳу акбар» — Аллоҳ буюкдир)ни та- 
лаффуз этиш, тилга олиш. Хатиб домла.. 
оқ бўйра устидаги тобут ёнига боради ва 
салласининг пешини тушириб, такбир учун 
қўл кўтаради. А. Қодирий, Обид кетмон. 
Самад бўқоқ индамай, четга бурилиб кет- 
ди. Шукур сўфи шом намози учун такбир 





тушира бошлади. А. Қодирий, Меҳробдан 
чаён. 

ТАКИЛЛАМОҚ «Так», «так» овоз чи- 
қармоқ. Оёқдан зах ўтиб, тиш такиллай 
бошлади. Т. Алимов, Хиргойи. Деворсоат 
қолган умрини ўлчаётган сингари бир алпозда 
такиллайди. С. Сиёев, Ёруғлик. 

ТАКИР-ТУКУР тақл. с. «Так», «тук» ва 
шунга яқин кетма-кет чиқадиган товуш- 
ларни билдиради. Майна уйда ёлғиз ўти- 
риб, уй томини чертаётган ёмғирнинг та- 
кир-тукурини тингларди. Ш. Тошматов, Эрк 
қуши. 

Такир-тукур қилмоқ Такир-тукур товуш 
чиқармоқ. Ҳулоғига тунука томнинг такир- 
тукур қила бошлагани эшитилди. Газетадан. 

ТАККОН шв. Табиб. Қимиз дори, деган 
неча такконлар, Чайиб бергин сава билан кў- 
накни. «Алпомиш». 

ТАКЛИФ [а. ■. aj. K ~i — буйруқ, топшириқ, 
вазифа; қийнаш; бурч, мажбурият] 1 Му- 
ҳокама қилиш, амалга ошириш ёки қабул 
қилиш учун тақцим этилган фикр, масала, 
маслаҳат ва ш. к. Таклиф киритмоқ. Кўп- 
чиликнинг таклифи билан қарор қабул қил- 
моқ. н Лаълихон колхозга раис бўлсин, де- 
ган таклиф овозга қўйилганда, ҳамма бир 
қўлини кўтарса, Бодом хола икки қўлини баб- 
баравар кўтарди. С. Аҳмад, Қадрдон дала- 
лар. Менинг таклифим шуки.. Мирзаевга 
ўхшаганларга институтда ўрин йўқ. Ў. Ҳо- 
шимов, Қалбингга қулоқ сол. Таклифи ўрин- 
сиз чиққанини сезди-ю.. гапни кулгига бурди. 
П. Қодиров, Юлдузли тунлар. 

2 Ташриф буюриш, қадам ранжида қи- 
лиш ва ш.к. ҳақидаги илтимос, сўз, чақи- 
риқ. Таклиф билети. н -Раҳмат, Олимхон 
ака, Мен уйга борай, — Ҳакимбойвачча так- 
лифни оддий манзират деб билгани учун 
кетмоқчи бўлди. Ойбек, Танланган асарлар. 
Аъзам таклифни кутиб турмай, бўш яшик 
устига ўтирди. Р. Файзий, Чўлга баҳор кедци. 

Таклиф қилмоқ (ёки этмоқ) Таклиф бил- 
дирмоқ, таклифини айтмоқ. ..Меъморни кў- 
риши билан дарҳол ўнг қўли кўксида, салом 
бериб, ичкарига таклиф этди. Мирмуҳсин, 
Меъмор. Кейинчалик Санобарни ўша автобус 
шофёри устидан бўладиган судга таклиф 
қилишди. М. Хайруллаев, Кўнгил. Устод 
Қавом нон ушатиб.. дастурхондаги ширин- 
ликлардан олишга таклиф қилди. Мирмуҳ- 
син, Меъмор. 


3 иқт. Муайян вақтда ва муайян нарх- 
лар билан бозорга чиқарилган ва чиқари- 
лиши мумкин бўлган товарлар ва хизматлар 
миқцорини ифодаловчи тушунча. 

ТАКЛИФНОМА [таклиф + нома] Маж- 
лис, тўй ва ш. к. га таклиф этиб ёзилган хат; 
таклиф, чақирув қоғози. Йиғилиш қатнаш- 
чиларига таклифнома юбормоқ. н Тўйга 
одамларни xam орқали чақиртирмоқчи бўлиб, 
таклифномалар ёздирди. «Латифалар». 

ТАКОМИЛ [а. J-oLS3 — камолга етиш; 
мукаммаллик; бир бутун бўлиб бирлашиш] 
1 Ривожланиш, камол топиш. Тадрижий 
такомил. н Шоир [Ҳамид Олимжон] ижо- 
дий такомилининг ўзига хос даврлари бор. 
Газетадан. 

2 Мукаммал, камолга етган ҳолат; ка- 
молот, етуклик. Ҳа, Нигора бекам-кўст гў- 
зал. У табиат гўзаллигининг такомили, ин- 
сон латофатининг айни мужассами эди. С. 
Анорбоев, Оқсой. 

Такомил топмоқ Камолга етмоқ. Сен она! 
Сен битмас ҳаёт булоғи. Ҳаётни яратган 
муҳтарам омил. Улуғ келажакнинг ёш ниҳол- 
лари Сендан тармоқ ёзиб, топар такомил. 
Зулфия. 

ТАКОМИЛЛАШМОҚ Камол топмоқ, 
мукаммаллашмоқ. [Даминжон:] Ҳа, бўлмасам- 
чи! Машина деган доим ўзгариб, такомил- 
лашиб туради. А. Ҳайитметов, Пўлат бар- 
моқлар. 

ТАКРОР [а. — қайтариқ, такрор- 

лаш] 1 айн. қайтариқ 1. Матндаги такрор- 
лар. н Кимдир «такрор бўлмасин!» деб қич- 
қирди. А. Қаҳҳор, Асарлар. Айрим ҳолларда ана 
шундай такрорнинг бири ҳеч қандай функ- 
цияни бажармайди, натижада бундай плео- 
назм тавтологияга тенг бўлади. «ЎТА». Би- 
роқ Абдураҳмон Шум боланинг янги шароит- 
даги қайтариғи ва такрори эмас, у янги қаҳ- 
рамон. С. Сиёев, Ёруғлик. 

2 Иккинчи ёки кўп марта; қайта, қайта- 
қайта. Такрор айтмоқ. Такрор огоҳлантир- 
моқ. н Лоақал сиёсат юзасидан бир нима 
жаримага тортилсалар, истиқболда бу каби 
ғалаёнлар такрор бош кўтармагай. Ойбек, 
Навоий. Чол такрор сўрагач, у жавоб бер- 
ди: - Тошкентда иш топсам, балки қоларман. 
Ойбек, Танланган асарлар. 

Такрор бўлмоқ Такрорланмоқ, қайтарил- 
моқ. Ҳар баҳор ҳам шу бўлар такрор, Ҳар 
баҳор ҳам шундай ўтади. Ҳ. Олимжон, Ўрик 




гуллаганда. Такрор қилмоқ Такрорламоқ, 
қайтармоқ. У, сўзларини билмаса ҳам, ово- 
зининг борича, бутун юраги, севинч ва қу- 
вончини бағишлаб, ёқимли оҳангни такрор 
қиларди. Ш. Рашидов, Бўрондан кучли. 

3 тлш. айн. такрорий сўз қ. такрорий. 

ТАКРОРАН рвш. Иккинчи ёки кўп мар- 
та; такрор ҳолда, яна, қайтадан. -Душман 
вақтинча тантана қилмоқда, — деди так- 
роран Чернецов. И. Раҳим, Чин муҳаббат. 

ТАКРОРИИ Такрор қилинадиган, так- 
рор бажариладиган, такрор ҳолдаги. Так- 
рорий қурт боқиш. Такрорий экиш. н Меъ- 
мор хотини ва қизининг бир неча бор такро- 
рий уқтиришлари натижасида уч соябон 
арава, олти отни кирага олиб.. Мирмуҳсин, 
Меъмор. 

Такрорий сўз тлш. Сўзнинг кўплик, да- 
вомлилик каби маъноларни ифодалаш учун 
хизмат қилувчи такрор шакли. Мас., кат- 
та-катта (дарахтларў ёш-ёш (болалар) ҳўнг- 
ҳўнг (йиғламокў ва б. 

ТАКРОРЛАМОҚ Иккинчи ёки кўп мар- 
та такрор қилмоқ, қайтармоқ. Яна бир так- 
рорланг, фақир радифини уқиб олмоқчиман. 
П. Қодиров, Юлдузли тунлар. Юсуфбек ҳожи, 
то Эскижўвага етгунча, ўзининг юқоридаги 
сўзини кўй, гузар халқига такрорлаб келмоқда 
эди. А. Қодирий, Ўтган кунлар. 

ТАКСА I [нем. Тахе — эълон қилиш, ба- 
ҳолаш < лот. taxare — баҳоламоқ, баҳо, нарх 
қўймоқ] Давлат ёки ўз-ўзини бошқариш 
органи томонидан аниқ белгиланган товар 
баҳоси ёки меҳнат ва кўрсатилган хизмат 
ҳақи миқдори. 

Такса бичмоқ ( ёки қўймоқ) Қатъий баҳо, 
нарх белгилаб қўймоқ. Шаҳар шўроси бутун 
хусусий уйларнинг ижара ҳақига такса би- 
чиб қўйди. А. Қаҳҳор, Сароб. 

ТАКСАII [нем. Dachshund] Танаси узун, 
оёқлари калта ва қийшиқ бўлган, инда 
яшовчи жониворларни овлашга мослашган 
ов ити. 

ТАКСИ [фр. taxi] Киракаш енгил авто- 
мобиль ёки юк автомобили. Енгил такси. 
Юк ташувчи такси. Уйга таксида қайтмоқ. 
н Бино ёнига такси келиб тўхтади, ичидан 
Ирода тушди.. Ф. Мусажонов, Ҳиммат. 

ТАКСИЧИ Такси ҳайдовчиси, шофёр. 
-Қаёққа, биродар? — шопмўйлов таксичи ма- 
шинанинг қия деразачасидан мўралади. Ў. 
Ҳошимов, Қалбингга қулоқ сол. 


ТАКСОМЕТР [такса I + юн. metreo — ўл- 
чайман] Такси автомобилнинг қанча йўл 
босганлигини ва қанча ҳақ тўлаш керак- 
лигини кўрсатувчи ҳисоблагич. 

ТАКСОМОТОР айн. такси. Таксомотор 
парки. 

ТАКСОНОМИЯ [юн. taxis — тартиб би- 
лан жойлашиш + nomos + қонун] Бутун 
борлиқнинг мураккаб, одатда, иерархик ту- 
зилмали соҳаларини (жонли табиат, Ернинг 
тузилиши; география, геология, тилшунос- 
лик, этнография ва ш.к. нинг объектларини) 
таснифлаш ва тартибга солиш назарияси, 
шу ҳақдаги фан. 

ТАКСОФОН [такса + юн. phone — то- 
вуш] Ичига танга, жетон ташлаш билан ёки 
магнитли карта киритиш орқали ишлай- 
диган (гаплашиш мумкин бўлган) телефон 
аппарати. 

ТАКТ [нем. Takt < лот. tactus — сал теги- 
ниш; сезиш, ушлаб кўриб ҳис қилиш] 1 Му- 
сиқа вазн бирлиги: мусиқа асарининг ба- 
равар вақт давом этадиган ҳар бир бўлаги. 
-Ҳовлидаги бир туп атиргул ҳам шу қў- 
шиқнинг тактига тушиб, аста тебранмоқда.. 
— деди қиз. Ж. Абдуллахонов, Тонг ёришган 
соҳилда. 

2 тех. Бирор механизм иш циклининг 
бир бўлаги. 

3 тлш. Нутқнинг бўғиндан катта (бир неча 
бўғиндан иборат), фразадан кичик бўлган 
фонетик бирлиги. 

ТАКТАК Арпанинг бир тури; тоғарпа. 
Ойша хола ҳам тандирга янтоқ, тактак 
унидан нон ёпишга уринаётганини ўйлади. Ш. 
Тошматов, Эрк қуши. 

ТАКТИК I Тактикани яхши биладиган, 
тактикага г моҳир. 

ТАКТИКII Тактикага оид, тактика прин- 
ципларига ва қоидаларига мос; тактикага 
асосланган, тактикадан келиб чиқадиган. 
Тактик қоида. Тактик разведка. н Тактик 
жанглар, машғулотлар тугагач, курсантлар 
фронтга жўнади. А. Раҳмат, Фронт йўллари- 
да. Гуреевнинг бу тактик усули ҳам Шералига 
ёқмади. С. Кароматов, Олтин қум. 

ТАКТИКА [юн. taktike — қўшин тузиш, 
сафлаш маҳорати] 1 Ҳарбий санъатнинг 
жангга тайёргарлик кўриш ва жанг олиб 
бориш назарияси ва амалиётини ўз ичига 
олган таркибий қисми. Дастлабки уриниш- 
лари беҳуда кетган немислар тактикани ўз- 





гартирдилар. Н. Сафаров, Оловли излар. 
..алоҳида ўқчи баталъон.. армия қисмларининг 
тажрибаларини, душман тактикасини ўр- 
ганиб, жангларга ҳозир бўлиб туриши керак. 
И. Раҳим, Чин муҳаббат. 

2 Кўзланган мақсадга эришмоқ учун 
олиб бориладиган курашнинг муайян ша- 
роитга мос йўл ва воситалари, шакл ва усул- 
лари. Тактика билан иш олиб бориш, меҳ- 
наткаш халққа таяниб.. улардан кўнгилли 
дружиначилар сафига тортиш керак. Ҳ. Нуъ- 
мон ва А. Шораҳмедов, Ота. 

ТАКФИН [а. — кафанлаш, кафан- 

га ўраш] Мурдани кафанлаш, кафанга ўраш. 
Кечаси билан такфин чораларини кўриб.. ул 
жанобни дафн қилинди. А. Қодирий, Кичик 
асарлар. 

ТАКФИНЛАМОҚ Мурдани кафанла- 
моқ, кафанлаб тобутга солмоқ. 

ТАКЯ I [ а . САз — бошпана, тураржой, 
макон; мусофирхона; етимхона; суянчиқ] шв. 
Ёстиқ, болиш; суянчиқ. 

Такя қилмоқ Суянмоқ, таянмоқ. Унинг 
[Азизбекнинг] қаторидаги иккинчи киши бо- 
шига катта салла ўраб, қамчи сопи билан 
эгарнинг қошига такя қилган.. эди. А. Қоди- 
рий, Ўтган кунлар. Икки тирсагини тизза- 
ларига қўйиб, қўлларини энгагига такя қилди. 
С. Кароматов, Олтин қум. 

ТАКЯ II [а. — тураржой, макон, 

манзил] 1 Одамлар тўпланиб улфатчилик 
қиладиган жой. Такяда ўтириб, энди битта 
чой ичиб бўлган эдим, қотмагина бир йигит 
келиб: -Ҳурбон ота сиз бўласизми ? — деди. А. 
Қаҳҳор, Қўшчинор чироқлари. 

2 тар. Банги ва кўкнорилар тўпланади- 
ган жой; кўкнорихона. Ўн йил ичида у [Ма- 
марайим] кирмаган кўча қолмади. Наякини 
ўрганди, қора дори еди, такяларга кириб, 
кўкнори ичди. М. Исмоилий, Фарғона т. о. 

ТАКЯГОҲ [а. а^-СУ.] 1 айн. такя II, такя- 
хона 2. 

2 эск. кт. Суянчиқ, мададкор, ҳомий. 
Бу мажбуриятни ўзимга эътиқод қилганим- 
дан эмас, балки сизнингдек оталарим, оға- 
ларимга такягоҳ деб ишонганимдандир. А. 
Қодирий, Меҳробдан чаён. Баъзилар эса неча 
такягоҳларига суянади, онасини, отасини, 
ҳатто бобокалонларини ишга солади. Н. Ёқу- 
бов, Жон. 

ТАКЯХОНА [такя + хона] 1 тар. Мусул- 
мон мамлакатларида бой одамлар томони- 


дан қурилган, мусофир, камбағал, уйсиз 
кишиларга вақтинча ётоқ, бошпана сифа- 
тида бепул хизмат кўрсатадиган меҳмонхона. 

2 айн. такя II. 

3 дин. Шиа йўналишига мансуб мусул- 
монлар ибодатхонаси, масжиди. 

ТАЛАБ [а. — излаш, қидириш; 

сўраш, исташ; хоҳиш] 1 Қатъият билан қи- 
линган сўров, илтимос. Лекин нима қилсин, 
раҳбарнинг буйруғи, талаби. Ҳ. Шамс, Душ- 
ман. Замира кўпчиликнинг талаби билан 
ўрнидан турар экан, қизил атлас куйлагининг 
ранги юзига ургандай, қип-қизариб кетди. 
П. Қодиров, Уч илдиз. 

2 Бажарилиши, бўлиши шарт ва тақозо 
этиладиган нарса (нарсалар). Олийўқув юр- 
тига кириш талаблари. Стандарт талаб- 
ларига жавоб бермоқ. н Бироқ жангнинг энг 
масъулиятли пайтида устав талабини ба- 
жариш имкони бўлмади. И. Раҳим, Чин му- 
ҳаббат. Мантиқ талаби шу эрур, шоҳим. С. 
Сиёев, Ёруғлик. 

3 Эҳтиёж, истак. Унинг талаби катта. 
Маданий молларга талаб кучаймоқда. н 
Ҳозирча у бу ҳужжат билан мамлакат та- 
лабини қондиришга — маориф фронтига бо- 
ради.. П. Турсун, Ўқитувчи. 

4 иқт. Харидор, истеъмолчининг бозор- 
да муайян товарларни, неъматларни сотиб 
олиш истаги. Муайян товарга ёки товарлар 
тўпламига барча харидорлар билдирган талаб 
йиғиндиси бозор талаби дейилади. «ЎзМЭ». 

5 с.т. Талабгор, хоҳловчи. Талабборми?У 
билан курашишга талаб чиқмади. н Ҳилич 
келиб ялаб-ялаб, Икки ёв урушга талаб. 
«Ширин билан Шакар». 

6 сфт. Отларга бирикиб, ўша отдан анг- 
лашилган нарсани истайдиган, унга муҳтож, 
талабгор маъносини билдиради (Бундай 
бирикмаларнинг аксарияти қўшма сўзга 
айланган). Сув талаб экинлар. Изоҳ талаб 
ибора. Чопиқ талаб ғўзалар. н Ўктамнинг 
қовжироқ лаблари чойталаб эди. Ойбек, О. 
в. шабадалар. Чунончи, Алпомиш, Манас —умр 
бўйи тирноқ кўрмай, фарзанд талаб бўлиб 
юрган чол ва кампирнинг ўғиллари. Ғ. Сало- 
мов, Таржима назариясига кириш. 

Талаб қилмоқ (ёки этмоқ) 1) қатъий тарз- 
да хоҳиш-истак, талаб билдирмоқ; сўра- 
моқ. ..кекирикка ҳам пора талаб қиладиган 
нафси наҳангларнинг куни битди. «Муштум». 
..Замиранинг қотилларига ўлим жазоси бе- 




рилишини талаб қиламан!С. Зуннунова, Гул- 
хан; 2) тақозо этмоқ, шарт қилиб қўймоқ. 
Шайбонийхон бугун қўлламоқчи бўлган усул 
яшин тезлигида ҳаракатланишни талаб 
қилади. П. Қодиров, Юддузли тунлар. Халқ 
ҳаётини ғоятда теран тасвирлай билиш 
муаллифдан катта истеъдод талаб этади. 
Газетадан; 3) шв. талабгар бўлмоқ, истамоқ. 
Суянган фарзандим, сен Ёдгоржоним, Болам, 
талаб қилма Аймоқ юртига. «Ёдгор». 

ТАЛАБА [а. — сўровчилар, талаб 

қилувчилар; ўқувчилар] Олий ёки ўрта 
махсус ўқув юрти ўқувчиси. Мадраса та- 
лабалари «аъло», «авсат» ва « адно » номи би- 
лан уч гуруҳга бўлинган эди. М. Муҳаммад- 
жонов, Турмуш уринишлари. Йигиталининг 
ҳамхонаси — ҳозир институт талабаси.. 
Ғолибжон уйга бориб келаман, деётгандай 
бўлувди. Д. Нурий, Осмон устуни. Билим юр- 
ти талабаларининг ҳаёти ҳар томонлама 
сермазмун ўтмоқда. Газетадан. 

ТАЛАБГОР [а. + ф. jL^_l_L] 1 Талаб қи- 
лувчи; истовчи, хоҳловчи. Баковул даврага 
чорлади: -Насим полвонга талабгор бўлса — 
чиқсин! Т. Мурод, Қўшиқ. Талабгорлар кўп, 
аммо сизга ўхшаган капипа олимлар иштирок 
этишини тайинлашган эди. Мирмуҳсин, 
Умид. Келиб ҳар шаҳру қишлоқдан талабгор, 
Олурлар қанча бўлса илм даркор. Ҳабибий. 

2 эск. айн. даъвогар 2. 

ТАЛАБНОМА [талаб + нома] Бирор нар- 
сани талаб қилиб ёзилган хат, ҳужжат. 
Талабнома ёзмоқ. Талабнома билан мол ол- 
моқ. н Участкалардан келиб турган та- 
лаблар, докладномалар.. янги-янги чизмалар 
сўралган талабномаларнинг саноғи бўлмайди 
баъзан. Ж. Абдуллахонов, Тўфон. Қўлига қў- 
шимча зарур материаллар ёзилган талаб- 
номани тутқаздим. Ҳ. Назир, Кўктерак ша- 
бадаси. 

ТАЛАБЧАН 1 Бажариш, амалга оши- 
ришни қатъий туриб талаб қилувчи, бу йўл- 
да оғишмайдиган. У деканнинг иш юзасидан 
ҳар қандай яқинликни йигиштириб қўйиши- 
ни, талабчан, қаттиққўллигини, ҳеч кимни 
аяб ўтирмаслигини яхши биларди. Ў. Ҳоши- 
мов, Қалбингга қулоқ сол. Ўртоқ Раҳим- 
жонов ўз касбига муҳаббат билан қарайдиган, 
масъулиятни ҳис қиладиган, талабчан агро- 
номдир. Газетадан. 

2 Юксак талаблар қўювчи, юқори дара- 
жани кўзлаб фаолият кўрсатишни талаб 


қилувчи. Расмнинг тагига: «Ўжар шогирддан 
талабчан устозга» деб ёзилган. «Гулдаста». 
Талабчан, меҳнаткаш шоир Ҳамид Олимжон 
қисқа умри ичида жуда катта маданий ме- 
рос қолдирди. Н. Сафаров, Оловли излар. 

3 Талаб жиҳатдан ва баҳолаш савияси 
юқори. Талабчан китобхонлар. н «Бир йил- 
нинг тўққиз куни» филъми талабчан томо- 
шабинларимизнинг юксак дидига мосдир. 
Газетадан. Ҳа, йилдан йилга иш салмоғи ор- 
тиб боряпти, одамлар эса талабчан бўлиб ке- 
тишяпти. «Муштум». 

4 кўчма Кўп талаб қиладиган. Бодринг — 
иссиқсевар, ёруғсевар ва намга талабчан 
ўсимлик. «Фан ва турмуш». 

ТАЛАБЧАНЛИК Талабчан бўлиш, та- 
лабни бўшаштирмай иш тутиш. Талабчан- 
лик йўқлигидан бир йил мобайнида атиги 
учтагина мактаб текширилган эди. Газета- 
дан. Ўз-ўзига қаттиқ талабчанлик билан уй- 
ғунлашиб кетган камтарлик одамнинг олий- 
жаноб характеридан туғилади. X. Ёдгоров, 
Ҳаёт тўлқинлари. 

ТАЛАЙ Анча, кўп, кўпгина. Шу кўйи 
боишга тушган кулфатларни бир чеккадан 
айтишга чоғланди-ю, ташқаридан талай 
одамлар ўзларига боқиб туришганини кўрди. 
Ш. Холмирзаев, Қил кўприк. Домла талай 
вақтгача ухлай олмади. А. Қаҳҳор, Сароб. 

Бир талай Жуда кўп. Олма, ўрик, олча- 
лар Тўккан гулларин, Мевалари бир талай, 
Эгган бўйларин. 3. Диёр. Эртаси кунига 
мезбонлар бир талай меҳмон чақиришган эди. 
А. Қаҳҳор, Мирзо. 

ТАЛАМОҚ 1 Зўрлик билан ёпирилиб 
тортиб олмоқ, олиб қўймоқ. Ҳўқонни талаб, 
бизнинг устимизга қўшин тортиб келаётган.. 
Султон Аҳмад мирзо эса бизнинг подшомиз 
билан бир отадан бўлган оға-инилар. П. Қо- 
диров, Юлдузли тунлар. 

2 Талашиб-тортишиб харид қилмоқ. Янги 
китобни бирпасда талаб кетишди. 

3 Кўп бўлиб, биргалашиб ташланмоқ, 
ёпишмоқ. Арилар таламоқ. н Болалар бара- 
варига Раҳимни талай бошлашди. Ҳ. Назир, 
Ёнар дарё. 

4 Киши ёки нарсага давомли (такрор- 
такрор) ҳужум қилмоқ, шу тарзда юлиб- 
юлқимоқ. Ҳув анави ялангликка қаранглар!.. 
Унда одамзод суяги ётибди. Бечорани қашқир 
талаган бўлса керак. Мирмуҳсин, Меъмор. 

5 кўчма с. т. Қаттиқ уришиб бермоқ, 
юлиб-юлқиб ёпишмоқ. Кичкина бир қизча- 
дан дакки еган аёл Эргашойни талаб берди. 
Н. Сафаров, Олияхон Султонова. 

6 кўчма с. т. Таталамоқ, тирнамоқ, ғаш 
қилмоқ. [Алишернинг] Кўнглини шубҳа, ғазаб, 
пушаймон ҳислари талар эди. М. Осим, Зул- 
мат ичра нур. 

Ичини ит (ёки ари) таламоқ Ўта бетинч 
бўлмоқ, безовталанмоқ. Ҳамма ўз иши билан 
банд. Биргина Низомжоннинггина ичини ари 
талаяпти. С. Аҳмад, Уфқ. 

ТАЛАНТ [юн. talanton — тарози; пул-ҳи- 
соб бирлиги] 1 Юқори даражали туғма қо- 
билият; истеъдод. Бировларга суйкалиб эмас.. 
ўз меҳнати, таланти билан обрў олиши ке- 
рак. Мирмуҳсин, Умид. Ноёб талант эгаси 
бўлган Юсуфжон қизиқ ўз халқининг азиз 
фарзандларидан биридир. Т. Обидов, Юсуф- 
жон қизиқ. 

2 Юксак қобилиятга, катта истеъдодга 
эга бўлган шахс. Бизда яхши талантлар жу- 
да кўп. н Абдулла Ҳодирий, Ғафур Ғулом, 
Абдулла Қаҳҳор каби туғма талантлардан 
ҳар қанча ўргансанг арзийди. М. Жўра, Но- 
ширнома. 

3 Юнонистон ва б. айрим қадимги дав- 
латларда оғирлик ва пул ўлчови бирлиги. 
Қадимги Римдаги кумуш ёмбилар бир талант 
оғирлигида чиқарилган. «Фан ва турмуш». 

ТАЛАНТЛИ Юқори даражали қобили- 
ятга, талантга эга бўлган; истеъдодли. Та- 
лантли бола. Талантли созанда. н Ичи қо- 
ра, ҳасадгўй киши ақлли ва талантли ки- 
шилардан ўрганиш ўрнига, уларга бахиллик 
қилади. Р. Усмонов, Одобнома. Халқўзининг 
талантли фарзанди Ҳамид Олимжонга ҳай- 
кал қўйяпти. Н. Сафаров, Оловли излар. 

ТАЛАНТСИЗ Таланти йўқ; истеъдодсиз. 

ТАЛА-ТАЛА Ҳамма ёқдан тортқилаб та- 
лаш, ўзлаштириш; талон-торож, торт-торт. 
Тала-тала бўлмоқ. Тала-тала қилмоқ. 

ТАЛАТИН, талитин шв. Чармнинг қалин 
бир тури. Шу тобда бошида қора чўгирма, 
эгнида узун ипак тўн, оёғига талитиндан 
маҳси кийган Аваз ўрнидан туриб.. шеър ўқий 
бошлади. Ж. Шарипов, Хоразм. 

ТАЛАТЎП Ур-йиқит, сур-сур ва ш.к. 
бесаранжом, нотинч ҳолат; тўс-тўполон. Ўн 
минг уйли Қўнғирот талатўп бўлиб, Кашал 
элига, Қалмоқ юртига.. кўча боииади. «Ал- 
помиш». Содиқжон бойваччанинг ҳовлиси 


бирпасда талатўп бўлиб қолди. Зубайда ерда 
ётарди.. К. Яшин, Ҳамза. 

ТАЛА-ТЎПОЛОН Шов-шув, шовқин- 
суронли ҳолат. ..уларни қишлоқ чегарасига- 
ча тала-тўполон билан кузатишди, кейин 
ҳалиги ашулани айтиб, қишлоққа қайтишди. 
Ҳ. Шамс, Душман. Раис қўнғироқ чала бериб, 
тала-тўполонни сал босди-да, иккинчи жи- 
ноятчига — Азмиддинга ўтди. Ҳ. Ғулом, 
Машъал. 

ТАЛАФ [а. — зарар, зиён; бузилиш, 

шикастланиш; ҳалокат; йўқотиш] Йўқ бў- 
лиш, ҳалок, нобуд бўлиш. Арзимаган сабаб- 
лар билан талаф бўлган жонларни ҳамииш 
кўз олдингда тут/А. Қодирий, Ўтган кунлар. 

ТАЛАФОТ [а. CjI д h — «талаф» с. кўпл.] 1 
Урушда берилган қурбонлар; йўқотишлар. 
Душман катта талафот кўриб, чекинишга 
мажбур бўлди. А. Раҳмат, Эллик бир баҳо- 
дир. ..жангда энг катта талафот пиёдалар 
орасида бўлур, буни билурсенми? П. Қодиров, 
Юлдузли тунлар. 

2 Йўқотиш, ажраб қолиш; зарар. Ер сил- 
киниши ҳозир ҳам жуда катта талафот- 
ларга сабаб бўлмоқда. Газетадан. 

ТАЛАФФУЗ [а. КЎ1д — сўзлаш, айтиш] 
Товуш ёки сўзнинг айтилиши, айтилиш 
хусусияти. Унли товушларнинг талаффузи. 
Сўзни тўғри талаффуз қилиш. н -«Олин- 
олин» эмас, «олинг-олинг» — «берите, кушай- 
те» деган сўз, — деди Элмурод. -Ҳа, талаф- 
фузи қийин экан. Майли, ўрганиш мумкин. 
Ишқилиб, менга ўзбекча ўргатасиз, — деди 
Михайлов. П. Турсун, Ўқитувчи. Киши исм- 
лари имлосига хос бўлган яна бир хусусият 
шундаки, баъзи сўзлар исмга кўчгач, сўзнинг 
талаффузида ҳам айрим ўзгаришлар юз бе- 
ради. Э. Бегматов, Киши исмлари имлоси. 

ТАЛАШ 1 Таламоқ фл. ҳар. н. Босқинчи- 
лар шаҳару қишлоқларни талаш билан қа- 
ноатланмай, кўҳли қизларни чўриликка олиб 
кетишар эди. П. Қодиров, Юлдузли тунлар. 
Бу кун — бозор куни, Хўжайлидан чиққан 
бозорчиларни талаш учун йўлтўсарлар шай- 
ланиб келаётган бўлсалар керак. Ж. Шари- 
пов, Хоразм. 

2 Бирор нарсани қўлга киритиш йўли- 
даги зиддиятли олишув, жанг. Ўзаро тож- 
тахт талашлари Абдулатифни ёвуз инсонга, 
отасининг қотилига айлантиради. Мирмуҳ- 
син, Меъмор. Жанг боради олисда, Ер та- 

лаш, осмон талаш. «Шарқ юлдузи». Кутлуғ 
Нигор хоним.. ўғлининг бу талашларга, адо- 
ватларга аралашмасдан, ўз мулкида осойиш- 
та ҳукм суришини истарди. П. Қодиров, 
Юлдузли тунлар. 

3 Ўзиники қилиш учун ёпишиш, тири- 
шиш ҳаракати (кам, етишмаётган нарсалар- 
ганисбатан). Вагонда жойлар талаш. Чувур- 
чувур. Ҳ. Назир, Ёнар дарё. Бутун бошлиқ 
колхозда битта универсал талаш. И. Раҳим, 
Чин муҳаббат. 

4 Жанжал, низо. Ўзаро талашлар, фит- 
налар, фасод — Меҳнатни, савдони, қўишқ- 
ни эзди. М. Шайхзода. Ушбу дорга осилгувчи 
бетавфиқ, Авбошларга, осийларга бўлиб бош, 
Халқ ичига солди нифоқ ea талаш. И. Султон, 
Номаълум киши. 

5 Тортишув; баҳс, мунозара. Яна ўртада 
хомушлик ҳукм суриб, Ҳасанали ишни тузук- 
роқ очиш ea ё шу куйи қолдириб кета бериш 
талашида эди. А. Қодирий, Ўтган кунлар. Қай 
ҳунарни танлашга Болалар қотди боши. Ҳам- 
масини ўргансак, — Қайнар фикр талаши. Қ. 
Муҳаммадий. Куни билан унинг бошида фикр- 
лар талаши авжга минди. Мирмуҳсин, Чи- 
ниқиш. 

Тонг талаш Тонг отиш. Тонг талаш 
пайт.. ой ётоғига отланаётган.. палла. Р. 
Файзий, Кишиларимиз қиссаси. 

ТАЛАШМОҚ1 Таламоқ фл. бирг. н. Шай- 
бонийхоннинг қуюндай отлиқлари уларнинг.. 
кўчларини талашди, кўпларини аёвсиз ўлди- 
ришди. П. Қодиров, Юлдузли тунлар. 

2 Ўзиники қилиш учун тиришиб ёпиш- 
моқ, айтишмоқ, олишмоқ. Жой талашмоқ. 
н Талашиб, тортишиб, кўпроқ олган бир аёл 
ўз насибасидан Бувинисонинг косасига озгина 
солиб берди. П. Турсун, Ўқитувчи. Йигит, 
бошлиқ билан пул талашиб, айтишиб қолгани 
эсига туишб, яна зардаси қайнади. М. Ман- 
суров, Ёмби. 

3 Даъволашиб уриш-жанжал қилмоқ, 
низолашмоқ, уришмоқ. Тахт талашмоқ. н 
Нега подшолар уришади? — Ep-cye талашиб 
уришади! П. Турсун, Ўқитувчи. ..қайнсинг- 
лисининг уй-жойини талашиб нима қиларди ? 
-Буниси ўзига аён. Газетадан. 

4 Баҳслашмоқ, тортишмоқ. Деворга ор- 
қасини бериб, ёнма-ён турган ўрта ёшдаги 
икки аёл нима ҳақидадир талашмоқда эдилар. 
Н. Сафаров, Олияхон Султонова. Баҳслаша- 


дилар, ҳар ким ўз ёнидаги билан талашади. А. 
Қодирий, Улоқца. 

Бир қориндан талашиб тушган қ. қорин 
7. Бўй талашмоқ Бўйи бараварлашмоқ. Эрта- 
индин маккажўхорингиз ўзингиз билан бўй 
талаишб қолади. С. Кароматов, Ҳаёт қандай 
яхши. Йўл ёқасида бўй талашиб ўсган те- 
раклар чўл шамолида оҳиста шовуллайди. 
«Ўзбекистон қўриқлари». Гап талашмоқ 
Ўзиникини маъқуллаб гап айтишмоқ. Икки 
қизча мактабдан келаётиб, гап талашиб 
қолишди. Ҳ. Назир, Чўл ҳавоси. Жон та- 
лашмоқ 1) жон олиб, жон бермоқ; қаттиқ 
курашмоқ. Олисда қонли уруш бормоқда, ша- 
ҳарлар ёнмоқда, одамлар ёвуз душман билан 
жон талашмоқда эдилар. С. Аҳмад, Уфқ; 2) 
ўлим олди талвасасида бўлмоқ. Қон талашмоқ 
1) тўқ қизил, кўкиш қизил рангга кирмоқ. 
У қон талашиб турган чўл уфқига сокин 
термилганча.. ётаверди. С. Сиёев, Аваз; 2) 
бирор зарб таъсирида кўкиш рангда қон 
тўпланмоқ (киши танаси ёки унинг бирор 
аъзосида) ёки қонга тўлмоқ. Қон талашган 
кўзлар. н ..қон талашган юзлари тирсиллаб 
ёрилиб кетгудай. «Муштум». 

ТАЛАШ-ТОРТИШ Қаттиқ баҳс, муно- 
зара, тортишув. Кўп талаш-тортишдан сўнг, 
у йигирма процентдан эмас, ўн уч процент- 
дан беришга рози бўлди. А. Қаҳҳор, Сароб. 

ТАЛАШУВ 1 Талашмоқ фл. ҳар. н. Тала- 
шувнинг ҳожати йўқ. 

2 Жанжал, тортишув. Олимхоннинг «фа- 
зилатлари» саноқсиз: у, элликбоиш бўлгани 
учун, ҳамма тўй, маъракаларга бурнини 
тиқади, маҳалланинг одамлари орасида юз 
берган ҳар хил жанжал ea талашувларга бо- 
ши билан кириб кетади. Ойбек, Танланган 
асарлар. 

ТАЛБИС [а. ■ l~. — кийинтириш; қоп- 

лама, тўшама; ҳийла, макр, ёлғон] эск. кт. 
1 Сохта, қалбаки, ёлғон. Талбис васиқа. 

2 Айёрлик; ҳийла, найранг. Шу кунгача 
айтган ёлғонларинг, қилган талбисларинг, 
еган ҳаром-харишларинг бас. С. Айний, Қул- 
лар. 

ТАЛВАСА \а. Дл — ҳаяжон, изтироб, 
ташвиш] Эсанкираш, саросима ва ш.к. би- 
лан юз берувчи безовталик, ҳаяжонли ҳо- 
лат. Мана энди.. талваса билан қалби туби- 
га бекитиб келган сирини очиб қўйди.. Шуҳ- 
рат, Умр поғоналари. [Ёрқиной] Дадасининг 
оқ қилишини аччиқ устидаги талваса деб 





№1 ҒУа 


биларди. Р. Раҳмон, Меҳр кўзда. Ярадорлар.. 
изтироб ва иситманинг зўридан талваса билан 
бирдан сачраб турар, сўнгҳушсиз йиқилар эди. 
Ойбек, Қуёш қораймас. 

Жон талвасаси 1) ўлим олдидаги безов- 
талик, жон талашиш. Уларнинг учи \учтаси\ 
ўлган, бири эса ҳали жон талвасасида эди. О. 
Отабеков, Кам бўлмагур, ўғил; 2) қаттиқ 
безовталик, кўрқув, ҳаяжон. У \эркак\ аёл- 
нинг билагидан ушлади. Аёл жон талвасасида: 
-Войдод, одам борми!?— деб қичқириб юборди. 
Ф. Насриддинов, Тундаги воқеа. ..сайёд 
домидан ҳуркиган оҳудай жон талвасасида 
қочиб қолди. Ж. Абдуллахонов, Тўфон. 

ТАЛВАСАЛАНМОҚ Талвасага тушмоқ, 
талвасада қолмоқ, қаттиқ ҳаяжонланмоқ. 
Бўлмади, ўрнидан турди-да, ўринсиз ҳадик- 
сираб талвасаланаётган.. йигитнинг сўзини 
бўлди. Т. Алимов, Совға. 

ТАЛЛИЙ [лот. thallium < юн. thallos — 
яшил новда] Менделеев даврий системаси- 
нинг III гуруҳига мансуб кимёвий элемент; 
кумушранг оқ металл. 

ТАЛЛОН 1 Ўн икки ёшли от. 

2 кўчма Жуда қари, мункиллаган чол. 
Буни ҳайданг, қўя кўрманг! Бу чатоқ бир 
шумки, Қошу мижжангни териб, Кўсаю 
таллон қиладир. Ҳамза. 

ТАЛМЕҲ [а. * l'. — шама, ишора] ад. 

Шарқ мумтоз шеъриятидаги бадиий санъ- 
атлардан бири бўлиб, бунда шоир ўз шеъ- 
рида аввалдан маълум ва машҳур бўлган 
қисса, воқеа ёки асарга ишора қилади, на- 
тижада ўз фикрини мухтасар баён этади. 

ТАЛМОВСИРАМОҚ 1 Довдирамоқ, 
ўзини йўқотиб қўймоқ. Сабогул бу савол- 
ларнинг биронтасига жавоб тополмас, тал- 
мовсирар, нажот йўлини излаб, кўз ёшига зўр 
берарди. С. Кароматов, Олтин қум. Ёдгор ўзи 
ҳақидаги ҳукмни ўзи ўқиган маҳбус каби 
талмовсираб қолган эди. Ў. Ҳошимов, Қал- 
бингга қулоқ сол. 

2 Атайлаб ўзини шундай ҳолатга солмоқ, 
шундай ҳолатда тутмоқ. Ўрталаридаги сир- 
дан дастурхончининг хабардорлигидан ҳайрон 
бўлди, ўзини билмасликка олиб талмовсиради. 
Р. Файзий, Ҳазрати инсон. Чолнинг талмов- 
сираётганини очиқдан-очиқ сезиб турарди у. 
Мирмуҳсин, Тунги чақмоқлар. 

ТАЛМУД [а. j < қад. яҳ. ламейд — 
таълимот] Яҳудийларнинг қадимги диний 


китоблар тафсиридан иборат қонун-қоида- 
лар мажмуи, муқадцас китоби. 

ТАЛМУДЧИ Масаланинг моҳиятини 
тушунмасдан, уни кўр-кўрона, юзаки ёд- 
лаб олган шахс; қироатхон, ҳарфхўр. 

ТАЛМУДЧИЛИК Қироатхонларча фикр 
юритиш; ҳарфхўрлик. 

ТАЛОН I Ўзганинг мулкини талаб тор- 
тиб олиш; талаш. Агар биронтамизнинг қу- 
роғимиз узилса, чуввос кўтарамиз. Айниқса, 
узилган қуроқ бошқа маҳалладан бўлса, мен 
ea ўртоқларим у тушар-тушмас талашиб- 
тортишиб, талон қилиб олишга шошиламиз. 
Ойбек, Болалик. Кўрди кўп зилзила, селни, 
тошқинни, Кўрди кўп талонни, кўрди бос- 
қинни. А. Обиджон, Кетмагил. 

ТАЛОН II [фр. talon] 1 Бирор нарсани 
олиш, бирор жойга кириш ҳуқуқини бера- 
диган назорат варақчаси. Бензин талони. 

2 Ҳужжат (чек, ордер ва ш. к.)нинг аж- 
ратиб олинадиган ёки аксинча, у ажратиб 
олингач, дафтарда қолдириладиган қисми, 
дубликати. 

ТАЛОН-ТОРОЖ [талон + ф. - 

ўғирлаш, талаш; ўлжа] Ҳамма ёкдан торт- 
қилаб талаш, ўзлаштириш, тала-тала, торт- 
торт. Талон-торож юртни вайрон этди, мам- 
лакат завол топди. С. Кароматов, Сўнгги 
бархан. Талон-торож, босди-босдилар moe- 
силлаб, Самарқанд ёнида Бухоронинг ҳам бир 
қадар осойишта тургани туфайли йиллар 
тез кечаётгандай туюлар эди. Мирмуҳсин, 
Меъмор. 

ТАЛОНЧИ Талон қилувчи, таловчи, 
босқинчи. Ким яхши кўради у талончи ит- 
ларни? И. Султон, Бургутнинг парвози. 
Ваҳший талончилардан қаттиқ нафрат- 
ланган Юсуфжон.. фурсат пойлаб, улардан 
ўч олишга интиларди. Т. Обидов, Юсуфжон 
қизиқ. 

ТАЛОНЧИЛИК Талон, талон-торож 
иши, ҳаракати. Башарият тарихи зулм, ҳақ- 
сизлик, талончилик даврини поймол этиб, 
эрк ea адолатнинг нурли асрига ғолибона юра- 
ётир. Ойбек, Танланган асарлар. 

ТАЛОТУМ [а. Ул — ўзаро тўқнашиш, 
урилиш; тўлқинларнинг бир-бирига урили- 
ши] Тўс-тўполон, ғавғо. Бутун бир қишлоқ- 
ни талотум қилган Равшан исмли оёқяланг 
ушландими? С. Кароматов, Бир томчи қон. 

ТАЛОҚ I [а. зМ_1о — ажралиш, хотин 
билан ажралиш, қўйиш] 1 Никоҳни бузиш, 






бекор қилиш ҳақидаги эр томонидан ай- 
тиладиган сўз; бу сўзнинг айтилиши хо- 
тинни барча хотинлик мажбуриятидан тўла 
озод қилади. «Талоқ» сўзини эшитган Ку- 
мушнинг кўзи ярқ эпшб очилиб, яна юмилди. 
А. Қодирий, Ўтган кунлар. 

Талоқ қилмоқ «Талоқ» сўзини айтиб, 
никоҳни бузмоқ. Хотин қилиш қўлингиздан 
квлмаса, талоқ қилинг! А. Қаҳҳор, Майиз 
емаган хотин. Уч талоқ Уч марта талоқ; узил- 
кесил ажралиш (бу ҳолда шариат қоидаси- 
га кўра, хотин то бошқа эрга никоҳланиб, 
яна ажралмагунча, ўз эри билан ярашуви 
мумкин эмас). Уста Абдураҳмон қизларни 
кўп уради. Бир куни Нисо буви: -Урсангиз, 
ўша дўконингизга олиб бориб уринг, — дега- 
нида, уста: -Ҳа, жонинг ачийдими, бундан 
кейин мен ураётганда, кулиб турмасанг, уч 
талоқсан.. — деб юборди. А. Қаҳҳор, Бошсиз 
одам. Талоқ хат(и) қ. хат 9. 

2 Ҳиз, хотин каби сўзлар билан қўлла- 
ниб (одатда қўшма сўз сифатида), шу сўзга 
нисбатли сўкишни, ҳақоратни билдиради. 
Мен ахир сингли талоқни жўрттага қоп- 
тирдимми ? А. Қодирий, Обид кетмон. Тир- 
ноқча жойимни сен хотинталоққа бермага- 
ним бўлсин. Ойбек, Танланган асарлар. ..ҳе, 
гап билгунча иш билгин, баччаталоқ! А. Қо- 
дирий, Меҳробдан чаён. 

ТАЛОҚ II айн. қоражигар 1. Кўй сўйили- 
ши билан қорин қисмига ёпишиб турган 
талоғини аста кўчириб оламиз. К. Маҳму- 
дов, Ўзбек тансиқ таомлари. 

ТАЛОҚНОМА [талоқ + нома] Талоқ қи- 
линганлик тўғрисида эр томонидан ёзилган 
мактуб, ҳужжат. Бу ишларингиз фойдасиз чиқ- 
қач, исмимдан талоқнома ёзиб, икки йиллаб 
рафиқамдан айириб туришга муваффақ бўл- 
дингиз, бу орада гуноҳсиз бир йигитни ҳам 
ўлдирдингиз. А. Қодирий, Ўтган кунлар. 

ТАЛОҚСИЗ Талоқ қилинмаган, талоқ 
хати берилмаган ёки олинмаган (қ. талоқ I). 
«Кишининг хотинини талоқсиз чиқариб ол- 
да, бугун эрга бер!» деди [Отабек] ва телба- 
ларча нима учундир кулиб қўйди. А. Қодирий, 
Ўтган кунлар. 

ТАЛПАНГЛАМОҚ Лапангламоқ, ла- 
панглаб юрмоқ. 

ТАЛПИНМОҚ 1 Қанот қоқиб, қўллар- 
ни қанот каби ёйиб, олдинга интилмоқ. 
Учишга талпинаётган қушдек юраги ҳап- 
риқаётган Зулфиқорнинг ҳаяжонини Меъмор 


яхши сезиб турарди. Мирмуҳсин, Меъмор. 
Дадасига талпиниб турган Кимсанни Зеби- 
нисо эрига узатди-да.. тўрт томонга қарай 
бошлади. Н. Сафаров, Саодатнинг қиссаси. 

2 Умуман, олд томон ҳаракат қилмоқ, 
ташланмоқ. Мен ўзимни вагондан отдим, ме- 
ни кўриб, Саломат ҳам олдинга талпинди. О. 
Ёқубов, Излайман. Йигитали.. ҳуишдан ке- 
таёзган қизчани маҳкам бағрига босиб, таш- 
қарига талпинди. Д. Нурий, Осмон устуни. 
Машина ўжарлик билан олдинга талпинади 
қумликдан, чангдан. «Ўзбекистон қўрикдари». 

3 кўчма Эришиш, етишиш йўлида, ҳа- 
ракатида, мақсадида бўлмоқ; интилмоқ. Аваз 
Мутрибни.. бир меҳр билан суяди, унга ҳами- 
ша қалбан талпинади. С. Сиёев, Ёруғлик. 
Бундай пайтларда яшил кўкат қанчалик кўзни 
қувонтирса, шўрхок таъбни шунчалик хира 
қилар, бамисоли бири ҳаётга талпинса, ик- 
кинчиси уни бўғмоқчи бўларди. Р. Файзий, 
Чўлга баҳор келди. ..шон-шуҳратга, амалга 
талпинаётган кимсаларнинг қилмииш кўнг- 
лини оздирди, ғазабини қайнатди. С. Сиёев, 
Ёруғлик. 

ТАЛТАЙМОҚ 1 Мағрурланиб ўзини йў- 
қотмоқ, кеккаймоқ. Камтар бўл, талтай- 
ма, кеккаймагил тик! Дўст учун заҳар ют, 
ширин жонни тик! Ё. Мирзо. Муваффа- 
қиятлар ҳар қанча катта бўлганида ҳам, 
раҳбарнинг талтайиб ва кибрланиб кетишга 
ҳақи йўқ. Газетадан. 

2 Оёқ-қўлларни ёзиб, ялпайиб ўтирмоқ, 
ётмоқ, ястанмоқ. Талтайиб ўтирмоқ. н 
Ўктам тонг отгандан сўнг қалин, юмшоқ 
тўшакда талтайиб ётгиси келмади. Ойбек, 
О. в. шабадалар. 

3 Сийлаган, ҳурмат-иззат қилган ёки эр- 
калаган сари ҳаддан ошмоқ, суюлмоқ. Тал- 
тайиб ўсган бола. Эрка тутса онаси, тал- 
таяди боласи. Мақол. н Меъмор бўлса икки 
шогирднинг сал қуюшқондан чиқиб, талта- 
йишаётганидан энсаси қотиб келарди. Мир- 
муҳсин, Меъмор. Ундақа талтайманг. Ин- 
дамаганим сайин, қуюшқондан чиқиб кет- 
япсиз. Ойбек, О.в. шабадалар. 

ТАЛТАНГЛАМОҚ шв. Лапангламоқ, ла- 
панглаб юрмоқ. Бу одам азбаройи семизлик- 
дан, юрса — талтанглаб, гапирса — узлук- 
сиз пишиллар эди. П. Турсун, Ўқитувчи. 

ТАЛХ [ф. £_1л — аччиқ; ёмон] Тахир, ач- 
чиқ. Удалани соғинар.. буғдойзор гашти, ан- 
дак талх исли сўлиган бедалар учун жонини 
беришга тайёр эди. С. Сиёев, Аваз. [Чалоб] 




Қудуқ сувига чалинган бўлса керак, бир оз 
талх. С. Нуров, Нарвон. 

ТАЛХА [ф. i ч I" — зардоб, сафро; аччиқ 
алаф уруғи] айн. какра 1. 

ТАЛЪАТ [а. — ташқи кўриниш; 

қиёфа, сиймо] 1 эск. кт. Юз, чеҳра; қиёфа. 
Оҳ тортсам, сарғайди гулдайин талъат.. 
«Гулшанбоғ». Нечукким, менга нурли талъа- 
тинг жаннат билан тенгдир. Э. Воҳидов. 

2 Талъат (эркаклар исми). 

ТАЛЬК [нем. Talk < а. jlk] Оқ ё яшил- 
га мойил, қат-қат тузилган юмшоқ мине- 
рал (техникада ва тиббиётда одатда кукун 
ҳолида ишлатилади). Ўзбекистонда олтингу- 
гурт, фосфорит, тальк, дала шпати.. каби 
минерал хомашёлар ҳам бор. М. Зокиров, Беба- 
ҳо хазиналар. 

ТАЛҚИН [а. — ўқитиш, ўргатиш; 

ўгитлаш; аниқ қилиб тушунтириш; ўқиб, 
билиб ўзлаштириб олиш] 1 дин. Диний ваъз, 
таълим. [Шум бола:] Биз аввал хонақоҳга ки- 
риб бордик. Ҳаландарбоши эшикдан.. талқин 
бошлаб кирди. Ғ. Ғулом, Шум бола. Шунинг 
учун ёлғиз ибодат, дуо, талқинлар кифоя 
қилмайди. Қатъий ҳаракат керак! Ҳаракат! 
Н. Сафаров. Шарқтонги. 

2 Мазмун, моҳиятини тушунтириш; 
шарх. Диловарим, далаларим, эҳромларим ол- 
тиндан, Сўз тополмам, баланд турар таъ- 
рифлардан, талқиндан. Э. Охунова, Икки 
океан оша. Расулжон хайрлашиб кетгандан 
кейин ҳам, унинг талқинини ҳар ким ўзича 
изоҳлаб, узоқ баҳслашиб ўтиришди. Ж. Аб- 
дуллахонов, Хонадон. 

3 Образ ёки мусиқий асарнинг ўйнов- 
чи, ижро этувчи томонидан ёритилиши, 
ижроси. Маждиддин образи Обид Жалилов 
талқинида шу қадар салмоқли чиққанки, 
усиз спектаклни тасаввур қилиш қийин. Ф. 
Жўраев, Обид Жалилов. 

Талқин қилмоқ (ёки этмоқ) 1) диний 
ваъз-насиҳат қилмоқ; 2) тушунтирмоқ, изоҳ- 
ламоқ, талқинини бермоқ. Аммо, бари бир, 
суиқасдни ҳар ким ҳар хил талқин этарди. 
Мирмуҳсин, Меъмор. Демак, у Шокир акага 
тақлид қилишдан қочиб, ролни ўзича талқин 
этган. М. Хайруллаев, Кўнгил. 

4 мус. Шашмақомда асосий куйнинг 
мустақил қисми. Талқини баёт. Талқини на- 
во. н Созанда бир жуфт нағма чалиб, 
талқинга ўтди. Ҳофиз йигит.. овози ширали. 


юракларни сел қилиб, тингловчиларни ерга 
қаратиб қўярди. С. Сиёев, Аваз. 

5 шв. Қўшиқ, ашула. Эрта саҳар тушар 
тонгнинг салқини, Пахтазорда хотин-қизлар 
талқини. «Қўшиқлар». 

ТАЛҚИНЧИ 1 дин. Ваъз-насиҳат ўқувчи; 
воиз, ваъзгўй. 

2 Талқин қилувчи, шарҳловчи. 

3 шв. Қўшиқчи, ашулачи, хонанда. 

ТАМА [а. — кучли истак, тилак, 

орзу; ҳирс, очкузлик,] (охирги а — чўзиқ) 
1 Бировдан бир нарса ундириш ҳисси, 
ўзиники қилиш, олишга бўлган интилиш. 
..ундаги шуҳратпарастлик, тама олдида 
подшоҳларга тиз чўкишдан ҳам.. қайт- 
маслигини кўпчилик биларди. Мирмуҳсин, 
Меъмор. М ансабингдан манфаат, дастур- 
хонингдан тама излаб ёндашган — дўст эмас. 
Р. Усмонов, Умр сабоқлари. 

2 Умидворлик, умид, илинж. -Балки бе- 
гингизнинг тамалари хон қизидадир, — деди 
истеҳзо билан Ҳомид. А. Қодирий, Ўтган 
кунлар. 

Тама қилмоқ 1) бировдан бирор нарса 
кутмоқ, бировдан ўлжа олишга интилмоқ, 
кўз тикмоқ. Бир-бирларидан ҳеч нарса тама 
қилмай дўстлашишлари икковини ҳам чи- 
накам бахтиёр қиларди. П. Қодиров, Уч ил- 
диз. Махдум бу ерда ўқиётган икки мулла- 
вачча учун Қорабулоқдаги вақфдан ҳам тама 
қилмоқда эди. М. Исмоилий, Фарғона т. о.; 
2) умидвор бўлмоқ, умид қилмоқ; толиб 
бўлмоқ. Шунча азамат йигит турганда, сен 
бола, посёлканинг олд қизига тама қилиб 
келсанг-а! П. Қодиров, Қадрим. 

ТАМАГИР [а. + ф. jX* — бирор нарса 
олишга интилувчи; очкўз, манфаатпараст] 
Бировдан ўлжа олишга, тама қилишга ўр- 
ганган, тама қилувчи. Тамагир одам. Тама- 
гир бўлмоқ. н Солиҳ махдум хасис, тама- 
гир, ҳар ҳолда.. уни яхшилар қаторига қўйиб 
бўлмайди. А. Қодирий, Меҳробдан чаён. 
Учинчи бир туркум одамлар борки, ҳатто 
уйига меҳмонга бориб қолсанг ҳам, қўлингга 
қарайди. Бундай одамни тамагир, порахўр, 
деявер. Ё. Шукуров, Қасос. 

ТАМАГИРЛИК Бировдан бир нарса 
кутиш ва шунинг илинжида бўлиш; шу 
мақсаддаги хатти-ҳаракат. Тамагирлик билан 
қарамоқ. н Тамагирлик инсон ҳамиятини ер- 
га уради. Газетадан. 




ТАМДДА [груз. tamadoba — тўй, зиёфатга 
катталик (бошчилик) қилиш] Ўтиришлар- 
да, зиёфатда ичкилик қуйиб, қадаҳ сўзи 
(тост) айтувчи; соқий, косагул. Маруся келиб 
ўтириши билан Ҳайдар сўз бошлади: -Мени 
тамада қилиб қўйишди. И. Раҳим, Ҳаёт 
булоқлари. 

ТАМАДДИ [а. — роҳатланиш, ҳу- 

зурланиш; фойдаланиш ҳуқуқи] 1 Бирор 
нарса еб олиш, овқатланиш. Нонуиипада 
Эгамберди бобо нонини дастурхонга қўйса, 
пешиндаги тамаддида у белбоғини ёзарди. 
Н. Қобил, Унутилган соҳиллар. 

2 Енгил таом; егулик. Бир одамнинг бир 
кунлик тамаддиси бир кап қўғирмоч бўлиб, 
ёмон кунларни не ҳасратда ўтказишарди. Н. 
Сафаров, Оловли излар. Калла, бу — сў- 
йилган ҳайвоннинг боши, ундан шўрвалар, ях- 
на тамаддилар тайёрланади. К. Маҳмудов, 
Ўзбек тансиқ таомлари. Карамдан тайёрлан- 
ган турли тамаддилар инсон саломатлигига 
жуда фойдали, уни бардам ва тетик қилади. 
Газетадан. 

Тамадди қилмоқ Бирор нарса еб олмоқ, 
озгина, енгилгина овқатланиб олмоқ. Бир оз 
тамадди қилганларидан кейин, гапнинг мав- 
зуси ўзгарди. Ф. Мусажонов, Ҳиммат. -Йи- 
гитали.. кўча беткайидаги кичкина кафеда 
тамадди қилди. ўзимиз ҳам тамадди қилиб 
олайлик, — деди Махсум пешин намозига 
ҳозирлик кўраётиб. С. Анорбоев, Оқсой. 

ТАМАДДИЛАНМОҚ Енгил-елпи овқат- 
ланмоқ, бир оз овқатланиб олмоқ. 

ТАМАДДУН [а. — маданият; циви- 

лизация] эск. кт. қ. маданият. Ҳаваскори 
тараққий ва тамаддун қаҳрамон ёшлар. С. 
Хондайлиқий, Навбаҳор. Туркияда .. жаҳон- 
нинг икки буюк тамаддуни — Ғарб ва Шарқ 
цивилизацияси учрашган. Газетадан. 

ТАМАДДУНЛ АТТТ МОҚ эск. кт. қ. ма- 
данийлашмоқ. 

ТАМАКИ [а. ёки ф. < исп. 

tabaco] Йирик баргли ўтсимон ўсимлик ва 
шу ўсимликдан қуритиб тайёрланадиган 
чекимлик. Аччиқ тамаки. Кучсиз тамаки. 
Тамаки маҳсулоти. Тамаки чекмоқ. н 1958 
йилда 120 гектарга тамаки экилган эди. 
«Муштум». Эмин унга тамаки халтасини 
узатди: -Хуморингни ёз, ошнам, қўлбола 
тамаки. И. Раҳим, Чин муҳаббат. 

ТАМАКИДОН Тамаки солиб қўйилади- 
ган идиш. Тамакидондан тамаки олмоқ. 


ТАМАКИЗОР Тамаки экилган ер, май- 
дон. 

ТАМАКИКОР Тамаки экувчи ва етиш- 
тирувчи деҳқон ёки хўжалик. Ургут тама- 
кикорлари режани ўз вақтида бажардилар. 
Газетадан. 

ТАМАКИКОРЛИК Тамаки етиштириш, 
тамакичилик. 

ТАМАКИФУРУШ Тамаки савдоси би- 
лан шуғулланувчи киши. 

ТАМАКИЧИ 1 айн. тамакикор. 

2 айн. тамакифуруш. 

ТАМАКИЧИЛИК айн. тамакикорлик. 
Совхоз тамакичиликдан «атиги» 380минг сўм 
зарар қилди. «Муштум». 

ТАМАКОР кам қўлл. айн. тамагир. Та- 
макор одам. н Унинг [мулланинг] тамакор 
кўзлари юзимизга эмас, чўнтагимизга қа- 
далган эди. Газетадан. 

ТАМАЛ [а. — доимо, ҳамиша; чи- 

дам, бардош] эск. кт. Негиз, асос, пой- 
девор. Тамал солмоқ (қўймоқ). н Ҳақиқат 
тамалини қулатмоққа кўтарилган қўлларни 
кесмоқ зарур. Ойбек, Навоий. 

Тамал тоши Пойдевор, асос, фундамент. 
Тамал тошини қўймоқ. 

ТАМАЛАНМОҚ кам қўлл. Тама қилмоқ, 
умидвор бўлмоқ. 

ТАМАЛЛУҚ [а. jLl — хушомад, серму- 
лозаматлик; ялтоқилик] эск. Ҳаддан ортиқ 
такаллуф кўрсатиш, сермулозамат бўлиш; 
хушомад қилиш, ялтоқилик, тилёғламалик. 
Икки меҳмон тарафларидан ўзига қилинган 
фавқулодда тамаллуқ ва мулозамат, табиий, 
уни ўйлашга мажбур қилади. А. Қодирий, 
Обид кетмон. 

ТАМАННО [а. / L_l; — тилак, ис- 

так, орзу] Ноз-ишвали ҳаракат. Ёр таман- 
носи. н Ажойибдир таманноси, таманносин 
бор маъноси. «Қўшиқпар». Ўз ҳуснига ўзининг 
рашки келаётгандай, таманно билан сочини 
тараяпти. С. Сиёев, Ёруғлик. 

Таманно қилмоқ (ёки этмоқ, айламоқ) 1) 
ноз-ишва, карашма қилмоқ. Бувижон, кўз 
эркакларга гўзалликни таманно қилиш учун 
берилган, Мирмуҳсин, Югурдак; 2) эск. ис- 
тамоқ, тиламоқ, сўрамоқ. Кўз нуримизнинг 
дуои жонини субҳи шом.. таманно этмоқ- 
дамиз. А. Қодирий, Ўтган кунлар; 3) орзу 
қилмоқ. Қайга мен бошим урай ҳам қайда 
ғавғо айлайин, Ҳайси бир лутфу карамларни 
таманно айлайин. С. Абдулла. 




ТАМАННОЛИ Ноз -ишвали, карашма- 
ли. Таманноли нозанин. Таманноли кўзлар. 
Таманноли қилиқлар. 

ТАМАЧИ айн. тамагир. Тамачи одам. 

ТАМБА Эшикни бекитиш учун унинг 
орқасидан тиралган ёки тираладиган тахта, 
ёғоч ва ш.к. Эшикка тамба қўймоқ. н 
Зулфизар катта дарвоза томон отилди. 
Тамбасини олиб ташлаб, ўзини қалишзор 
қўйнига урди. К. Яшин, Ҳамза. 

ТАМБАЛ с. т. Танбал. Сен тамбалга бер- 
ган томоғим ҳаром бўлсин.. Ж. Абдуллахонов, 
Тўфон. 

ТАМБАЛАМОҚ Тамба қўймоқ, тамба 
тираб бекитмоқ. Дарвозани тамбаламоқ. н 
Кўча эшикни ичидан тамбалаб, ҳовли томон 
юрди. Д. Нурий, Осмон устуни. 

ТАМБУР [фр. tambour — гумбазнинг 
асос (айлана) қисми; доира] 1 т.й. Темир 
йўл вагонининг кираверишдаги даҳлизча- 
симон бўлмаси. Алоҳида вагонга қўшимча 
соқчилар қўйди. Ўзи ҳам шу вагон тамбурига 
кўчибўтди. Ҳ. Ғулом, Машъал. 

2 архит. Биноларнинг ташқи эшиклари 
олдига қурилган кичик хона, даҳлиз. 

ТАМИЗ [а. у_._. r,- — имтиёз бериш; фарқ- 
лаш; соғлом фикр; фаҳм-фаросат] Ўз би- 
лиги, ақли, фаросати билан тегишлича иш 
тутиш қобилияти; фаҳм, фаросат. Тамизи 
йўқ одам. н -Тамизи бўлса, ўшанинг ўзи 
калтак, — деди-да, бирпас қулоқ бериб ўтир- 
ди. Р. Файзий, Ҳазрати инсон. Бу факт ва 
далиллар олдида ўжарлик қилиш ақл ва та- 
миздан эмас. А. Ҳакимов, Илон изидан. 

ТАМИЗЛИ Ўз билиги, ақли, фаросати 
билан тегишлича иш тутувчи; фаҳмли, фа- 
росатли. Тамизли бола. н Ҳали ҳеч ким кўр- 
маган бўлса ҳам, Мухторхон домла ёқтирга- 
ни учун, жуда ақлли, тамизли аёл чиқиши 
муқаррар бўлган келинни ҳамма ғойибона яхши 
кўриб қолди. А. Қаҳҳор, Тўйда аза. 

ТАМИЗСИЗ Тамизи йўқ; бетамиз, бе- 
фаросат. Тамизсиз одам. 

ТАМКИН [а. — мустаҳкамлаш; маҳ- 

камлаш; имконият, ҳақ-ҳуқуқ бериш] 1 Са- 
лобат, савлат, савлатлилик. 

2 Сабр, қаноат; огирлик, вазминлик. 
Жангларда зафардор — Халқимга бўлиб ёр, 
Ҳар ишда мададкор, Тамкину қарорим. Ҳа- 
бибий. -Кўрқманг, — деди Асрорқул тамкин 
овозда; у сиртдан вазмин кўринарди. Н. Қи- 
личев, Ёронгул. 


ТАМЛИ Тами яхши; тотли, мазали. Там- 
ли овқат. н Биринчи марта ўз меҳнатим.. 
билан тайёр бўлганиданми ёки ҳаддан ортиқ 
очиққанимданми, ҳар ҳолда, у кунги қўзиқо- 
рин қовурдоғи гўшт қовурдоғидан ҳам там- 
лироқ туюлди. С. Айний, Эсдаликлар. Бу 
Амударёнинг тамли балиғи, Балиқнинг лақ- 
қаси, ўбдан ёғлиғи. Миртемир. 

ТАМОЙИЛ [а. — тебраниш, чай- 

қалиш; ўзгариб туриш; ўзгарувчанлик; мо- 
йиллик] эск. кт. 1 Майл, мойиллик. Ваҳ- 
ший халқларда қонхўрликка тамойил зўр 
бўлади. Бу — шубҳасиз ҳақиқат! Ойбек, Тан- 
ланган асарлар. 

2 Бирор соҳада тартиб, қоида тусини 
олган нарса, тадрижий йўналиш. Халқ аф- 
соналарида реалистик тамойил шу тарзда 
тобора кучайиб борди. «Фан ва турмуш». 
..бозорларимизда ўша азалий удумларимизни, 
тамойилларимизни тиклаш, бозорни миллий 
қадриятларимизнинг кўзгуси сифатида на- 
моён қилиш лозим. Газетадан. 

ТАМОМ [а. ^Laii — тўлиқ, мукаммал; 
охир, интиҳо, ниҳоя] 1 Охир, поён, ниҳоя. 
Иш тамомига етди. Ҳикояни тамомига 
етказмоқ. 

Тамом бўлмоқ 1) охирига, поёнига, ни- 
ҳоясига етмоқ, тугамоқ. Дарс тамом бўлди. 
н -Олтин ўтда билинади, — деди Соби- 
рахон, — уруш тамом ҳам бўлар, ўйин-кулги 
учун тўпланганимизда, бу кунлар эртакдай 
бўлибҳам қолар. А. Қаҳҳор, Хотинлар; 2) бит- 
моқ, қўлдан чиқмоқ, тайёр бўлмоқ. Кури- 
лиш тамом бўлди; 3) ишлатилиб, сарфла- 
ниб, истифода қилиниб одоқ бўлмоқ, туга- 
моқ. Пул тамом бўлди. Вақт тамом бўлди. 
н Занжирли реакция ғоят даражада тез- 
лик билан ривожланади ea парчаланувчи 
материалнинг ҳаммаси тамом бўлгунига 
қадар давом этади. «Фан ва турмуш»; 4) кўч- 
ма дард-алам тортиб, кулфат чекиб, куйиб 
ёки ёниб адо бўлмоқ, тугамоқ. Майли, бо- 
лам, бошга тушганни кўз кўрар, дейдилар. 
Мени қўйиб, ўзингни ҳам бир ўйлаб қўй. Бу 
ташвишлардан тамом бўлдинг-ку, болам! О. 
Ёқубов, Айтсам, тилим куяди, айтмасам — 
дилим; 5) синмоқ, абгор бўлмоқ. Еган еб 
кетди. Ичган ичиб кетди. Аммо Абдувосеъ шу 
битта тўй билан тамом бўлди. «Муштум». 
Тамом қилмоқ 1) охирига, поёнига, ниҳоя- 
сига етказмоқ. Аҳмедов капсанчиларни кол- 
хоз тузишга чақириб, сўзини тамом қилди. 




Савол-жавобга ўтилди. А. Қаҳҳор, Қўшчи- 
нор чироқлари; 2) битирмоқ, қўлдан чи- 
қармоқ, тайёр қилмоқ. Мактаб қурилииш- 
ни сентябргача тамом қиламиз; 3) ишлатиб, 
сарфлаб, фойдаланиб одоқ қилмоқ; тугат- 
моқ. Ресурсларни тамом қилмоқ. н Пул де- 
санг — саноғи йўқ.. Санаб тамом қилиб бўл- 
майди. М. Исмоилий, Фарғонат. о.; 4) ўқув 
юртида ўқиб чиқмоқ, битириб чиқмоқ, ўқув 
юртини тугатмоқ. Университетни тамом 
қилган киши; 5) кўчма адо қилмоқ. Ўғлининг 
ташвиши кампирни тамом қилди; 6 ) кўчма 
ўлдирмоқ. Тўқсоновнинг мерганлик ҳаваси 
қўзиб, дарров Дадабойнинг елкасидаги сочма 
милтиқни олди-да, типирчилаётган итни 
бир отишда тамом қилди. П. Турсун, Ўқи- 
тувчи; 7) кўчма синдирмоқ. Битта тўй уни 
тамом қилди. 

2 Тамомила, бутунлай, батамом. Тамом 
эсдан чиқармоқ. Тамом ишонмоқ. н Элмурод 
маъюс бир неча қадам босди. «Йўқ, — деди 
ичида, — бу мен билган, мен синаган Фотима 
эмас. Энди ўзгариб, тамом бошқа бўлиб қол- 
ган». П. Турсун, Ўқитувчи. Ярим кечага 
борганда, душман тамом ҳолдан тойиб, че- 
кинишга мажбур бўлди. А. Қаҳҳор, Олтин 
юлдуз. Зайнаб ҳам тамом ипакларга кўми- 
либ ясанган.. А. Қодирий, Ўтган кунлар. 

3 олм. Бутун, барча, тамоми. Тамом халқ 
мажлисга йиғилди. н Юсуфбек ҳожининг 
Нормуҳаммад қушбегига юборган чопари Ки- 
ровчи яқинида унга етган ва қушбегини тамом 
сипоҳлари билан Тошкентга қайтарган эди. А. 
Қодирий, Ўтган кунлар. ..қалампирмунчоқни 
гулобга ивитишиб, келиннинг тамом баданига 
суртишар эмиш. К. Яшин, Ҳамза. 

4 кесим взф. Якунига етганлик, битган- 
ликни билдиради. Тамом, хўжайин, ана, 
шай қилиб қўйдим. К. Яшин, Ҳамза. Шаҳ- 
зодахон эрига кўзларини ўқдек қадаб, тан- 
танавор қараб тураверди. Бир зарб ўлса, 
тамом. К. Яшин, Ҳамза. 

5 юкл. взф. Таъкид, кучайтирувни бил- 
диради. Дадам ичиб келдими, тамом, дарров 
қилдан қийиқ чиқариб, ойижонимни дўппос- 
лашга тушарди. Э. Раимов, Ажаб қишлоқ. 
Шундан қўрқдими, тамом, ўлимдан қўрққа- 
ни бўлади. Ўлимдан қўрққан киши қаҳрамон 
бўлолмайди. А. Қаҳҳор, Олтин юлдуз. 

Адойи тамом бўлмоқ қ. адойи. Гап тамом 
Бўлди, гап тугади, бошқа гапга ўрин йўқ. 
Шу билан «гап тамом» дегандек.. сайр қилиш 


учун дарахтлар остидаги йўлдан ичкари 
томон йўналди. К. Яшин, Ҳамза. 

ТАМОМАН рвш. Тўлиқ равишда; бутун- 
лай, тўла, буткул. Хатар тамоман йўқолди. 
Қарздан тамоман узилди. н Сафар бўзчи 
гинани тамоман кўнглидан ювиб ташлаган 
эди. А. Қодирий, Меҳробдан чаён. Ҳизнинг 
анор юзлари, тиниқ дудоқлари, нозик бели уни 
тамоман бехуд этган эди. С. Кароматов, 
Ҳижрон. 

ТАМОМИ(Й) Ҳамма, барча, бари. Та- 
моми(й) халқ майдонга йиғилди. н Фақат 
хотиннигина эмас, ер-сувни, тамоми давлат 
ва ашқол-дашқоллари билан тортиб олмоқчи. 
У. Исмоилов, Сайланма. 

ТАМОМИ(Й)ЛА рвш. Бутунлай, тамо- 
ман. Аҳвол тамоми(й)ла ўзгарди. н Замира 
эса унинг тамомила акси. С. Кароматов, Ол- 
тин қум. 

ТАМОМЛАМОҚ 1 Охирига, поёнига, 
ниҳоясига етказмоқ. Маърузани тамомламоқ. 
н Ҳожи ўзидан ошириб сўзлаган бу сўзлари- 
ни шу гап билан тамомлади. А. Қодирий, 
Ўтган кунлар. 

2 Битирмоқ, қўлдан чиқармоқ, тайёр 
қилмоқ. Яна бир ғайрат қилиб, ГЭСни би- 
тириб олсак, колхозчилар канални тамомлаб, 
сувни бизга келтириб берсалар, марра — биз- 
ники. Ойдин, Мардлик — мангулик. 

3 Ишлатиб, сарфлаб, фойдаланиб одоқ 
қилмоқ, тугатмоқ. Маблағларни тамомла- 
моқ. Захираларни тамомламоқ. н Қизиқ, 
биз naxma етилмай.. ҳосилни қарз-қурз, бў- 
нак билан тамомлаймиз. М. Исмоилий, 
Фарғона т. о. 

4 Ўқув юртини битирмоқ, тугатмоқ. Инс- 
титутни тамомлашим билан орзум амалга 
ошди. Мен энди киноактрисаман. «Муштум». 

ТАМОШО [а. — бирга юриш, сайр 

қилиш] қ. томоша. Агар укалари Салим- 
бойвачча ҳам улфатларини бошлаб чиқса, 
тамошони унда кўрасиз. Ойбек, Танланган 
асарлар. 

ТАМСИЗ Тами, мазаси йўқ; бемаза, 
тотсиз. Тамсиз овқат. 

ТАМСИЛ [а. — томоша, ўйин; 

ўхшаб кетиш; ўрнак, намуна олиш; мисол 
қилиб келтириш] ад. Мумтоз адабиётда: 
байтнинг биринчи мисрасида ифодаланган 
фикрга далил сифатида иккинчи мисрада 
ҳаётий бир ҳодисани мисол қилиб келти- 
ришга асосланган бадиий санъат. 




ТАМТАМ I 1 Қадци-қомати келишган 
ва зебо. У ниятига етди. Ҳишлоқнинг там- 
там қизига уйланяпти. С. Аҳмад, Уфқ. ..ой 
қизлар, тамтам келинчаклар Ватан мудо- 
фаасига жўнашди.. Г. Нуруллаева, Юрак 
ёнмоғи керак. 

2 кўчма салб. Ўзига, кийим-бошига зеб 
берган; башанг, олифта. Номи Мўтти бўл- 
са ҳам, кўп йигитларни лақиллатганидан 
«лўтти» деб ном олган бу қиз шаҳардаги энг 
тамтамларнинг бири экан. С. Аҳмад, Мўт- 
ти. Жуда олифта, тамтам йигит экан, 
шимимнинг тахи бузилмасин дебми, айвонга 
ҳам чиқмай.. курсида ўтириб, фотиҳа ўқиб- 
ди. Ҳ. Назир, Кўктерак чироқлари. 

ТАМТАМ II [фр. tam-tam < ҳинд. — то- 
вушга тақлид сўз] Катта мис баркаш шак- 
лидаги, таёқча билан уриб чалинадиган 
мусиқа асбоби; гонгнинг бир тури. Чўчима, 
раққоса! Тамтам сасидан. Ҳ. Шарипов. 

ТАМТАРОҚЛИ [ф. 3I j U * U — дабдаба, 
ҳашамат; серҳашамлик] Дабдабали, ба- 
ландпарвоз. Тамтароқли иборалар. н Пан- 
шев унинг тамтароқли сўзларини таржи- 
ма қилгандан кейин, npucmae мутаваллини 
қўлтиқлаб, тахт ёнига борди. М. Осим, 
Элчилар. 

ТАМУҒ эск. дин. Жаҳаннам, дўзах. Оқни 
қаро деганлар ул тамуғга кирмишлар. Аҳ- 
мад Яссавий. 

ТАМШАНМОҚ 1 Бирор нарса еяётган, 
чайнаётгандек, оғиз очмай, лабларини қи- 
мирлатмоқ; оғзидагини тотиб кўраётгандек 
бўлиб, лабларини очмай чайнамоқ. Элмурод 
қўл чўзиб, мошкичиридан жиндек оғзига сол- 
ди-да, бўйнини қисиб, ерга қараган кўйи, се- 
кин тамшанди. П. Турсун, Ўқитувчи. Оғзи- 
даги туршакни у лунжидан бу лунжига ўт- 
казиб, тамшаниб, чайнаб ўтирарди. Мир- 
муҳсин, Дорбозлар. 

2 Тотигиси келиб, лаб-лунжини қимир- 
латмоқ. Умида қуруқшаб бораётган оғзини 
очиб тамшанар.. эди. Д. Нурий, Осмон 
устуни. Шайхнинг барзанги хизматкори мўл- 
кўл таомни кўриб тамшанди. С. Сиёев, Аваз. 
Нормамат хўрозқандга тўймаган боладай 
тамшаниб қолди. «Ёшлик». 

TAMFA 1 Нарса, мол, маҳсулот ва ш.к. 
ни ажратиш, ҳисобга олиш ёки уларнинг 
кимга тегишлилигини кўрсатиш учун қў- 
йиладиган, босиладиган белги. Фабрика 
тамғаси. н Окопдан қараб турган Нормат 


уларнинг [самолётларнинг] қанотларидаги 
қизил юлдуз тамғаларини кўриб қолди. И. 
Раҳим, Чин муҳаббат. Тошкент тамғаси 
босилган чинни буюмларни Ўрта Осиё рес- 
публикаларининг барча хонадонларида учра- 
тиш мумкин. У. Маърупов, Устоз. 

2 Қадимда маҳбусларнинг танасига бел- 
ги қўйиш, босиш учун қиздириб ишлатил- 
ган асбоб ва шу асбобни босишдан ҳосил 
бўладиган белги, из. Боланинг билагига ёпи- 
шиб қолган тамғани Наби полвон, эритилган 
сурғуч устига босилган печатдек, зўрға узиб 
олди. С. Айний, Қуллар. 

3 От, мол ва ш.к. нинг танасига ёки тана 
аъзоларидан бирига белги босиш учун қиз- 
дириб ишлатиладиган асбоб ва шу асбобни 
босишдан қоладиган белги, из. Отга там- 
ға босмоқ. Ҳўйнинг қулоғидаги тамға. 

4 Очиш, бузиш ва ш.к. га қарши қўйила- 
диган белгили нарса, сурғуч. Ҳайдарқул од- 
дий ўғрилардан эмас, у мен тамға босиб қўй- 
ган чошдан apna ўғирлаган. С. Айний, Қуллар. 

5 айн. герб. Саодат беҳисоб тангалар ора- 
сида ўз тангасини таниб турибди; унинг.. 
тамғаси cye остида Саодатнинг кўзига ўзга- 
ча ярқирамоқда. И. Раҳим, Ихлос. 

6 кўчма Нимадандир қолган, унинг бел- 
гиси бўлган нарса, асар, из. Азоб-уқубат- 
лар тамғаси. н Уларда [тарихий обида- 
ларда ] кўп замонлар ea динларнинг тамғаси 
бор. 3. Акрамов, Ҳиндистон лавҳалари. 
Хотинининг истараси иссиқ чеҳрасига нима- 
нингдир даҳшати қора тамғасини босиб 
кетганэди. М. Исмоилий, Фарғонат.о. Менга 
таниш бўлган хонадонлар, девор, томи қула- 
гануйлар.. Бу урушнинг бадбуруш тамғалари.. 
Н. Сафаров, Оловли излар. 

7 кўчма Қилмиш, хатти-ҳаракат ва ш.к. 
га кўра тақилган ёрлиқ, белги. Лаънат там- 
ғаси. н Орада аллақанча давр бу ажойиб 
анъанага эскилик тамғаси босилиб, унути- 
лаёзган эди. Н. Ҳайитқулов, Ер тафти. 

8 тар. Қадимда четдан киритилган молга 
белги солишда олинган бож. 

Тилингга тамға босилганми? Тилинг йўқ- 
ми? Нега гапирмайсан? 

ТАМҒАДОР 1 тар. Қадимда четдан кири- 
тилган молга тамға босиш ва бож олиш 
билан шуғулланган лавозимли шахс. 

2 Тамға босилган, тамғали. 

ТАМҒАЛАМОҚ Тамға босмоқ, тамға 
солмоқ. Молларни тамғаламоқ. н Яхшиги- 

на қўриқланг, хабардор бўлинг, элаб чоиша- 
гандан кейин тамғалаб, менга хабар беринг. 
Фурсатимни топиб келиб, биргалаишб хир- 
монни кўтарамиз. С. Айний, Қуллар. 

ТАМҒАЛИ 1 Тамға босилган, тамға со- 
линган. Ҳизил ярим ой тамғали санитария 
аравачалари, машиналар.. И. Раҳим, Чин му- 
ҳаббат. 

2 айн. гербли. Дўкондорлар унинг кафти- 
га сиглақандай тамғали марка пулни жирка- 
ниб ташлар, ё бўлмаса, кўзларини ўқрайти- 
риб, қўлларини силтаб, «кет!» деб жеркиб 
берардилар. П. Турсун, Ўқитувчи. 

ТАН [ф. — гавда, бадан, тана] 1 Одам 

гавдасининг кўкрак қафаси ва қорин бўш- 
лиғидан иборат қисми: тана. Бир куни унинг 
бошини танидан жудо қилсалар ажаб эмас.. 
Мирмуҳсин, Меъмор. Киши танидаги аъзо- 
ларнинг ҳам қулоғи бор: ўзининг бардамлиги- 
ни эшитган аъзолар яна соғ туриб, хизматни 
бажараверади. Мирмуҳсин, Меъмор. 

2 Кишининг бутун борлиги, вужуд. Соғ 
танда соғ ақл. Мақол. Тани соғлиқ — туман 
бойлик. Мақол. н -Худоё тавба денг, жон 
бошқа, тан бошқа, — деди домла. П. Турсун, 
Ўқитувчи. Аноргулнинг қўлидаги дутор «Ўр- 
тоқлар» куйини танларга ларза бериб таро- 
на қилди. А. Қодирий, Ўтган кунлар. Ахир 
тут фақат қорин тўйдирадиган таом бўл- 
масдан, киши танига дори-дармон ҳамдир. Н. 
Сафаров, Оловли излар. 

3 Тана, вужуднинг сирт қисми; бадан. 
Гард юқмасин танингга, Лой тегмасин ба- 
рингга. Қ. Муҳаммадий. Бу гапни эшитиб, 
Элмуроднинг тани жимирлаб кетди. П. Тур- 
сун, Ўқитувчи. Йигит унинг оқ мармардек 
яланғоч танига боқмай, ерга қаради. Мир- 
муҳсин, Йўқолган жавоҳир. 

4 кўчма Ўлик тана; жасад. Солдат тани, 
қўшни взводдан шекилли. Снайпернинг ўқи 
калласига тегибди, қора қонга бўялиб ётибди 
шўрлик. Т. Рустамов, Мангу жасорат. Маз- 
лумларнинг танидан Қурган саройлар.. Ғамда 
ўтди халқ умри Кўп йиллар, ойлар. Ғайратий. 

5 Шахс билдирувчи сўзлар ёки эгалик 
шаклидаги сўз билан қўлланиб, тегиш- 
лилик, улуш каби маъноларни биддиради. 
Ҳар ким ўз танини олди. Харажатнинг ярми 
менинг таним. Мен ҳам тўртдан бир тан. 
н -Бўпти, Даврон, зиёфат менга тан, — 
дедим. -Ҳаммасини ўзим пишираман. П. Қо- 
диров, Қадрим. 


6 Дастлабки баҳо, таннарх; дастлабки 
маблағ, сармоя. Танидан юз сўм камига com- 
моқ. Еб-ичиб, танини қилмоқ. н Муҳам- 
мадражаб саккиз минг сўмни ойига ўн уч 
процент фойда бериш шарти билан олиб, ик- 
ки ойдан бери на фойдасини беради, на тани- 
ни. А. Қаҳҳор, Сароб. 

7 кўм. взф. кам. қўлл. Томон, ён. Ким зўр 
бўлса, жазосини бераман, Камбағал Назар- 
нинг тани бўламан. Ф. Йўлдош, Маматкарим 
полвон. 

Бир жон, бир тан бўлмоқ қ. жон. Тан 
бермоқ 1) ишонч ҳосил қилмоқ. Илгари мен, 
очиғи, буларнинг қўлидан шунчалик иш кели- 
шига инонмаган эдим, энди тан бериб қўй- 
дим. Ҳ. Назир, Маёқ сари. ..унинг билмаган 
нарсаси йўқлигига ҳамма тан бериб улгурган 
эди. А. Мухтор, Туғилиш; 2) қойил бўлмоқ, 
қойил қолмоқ. Ўктам кўзларини қисиб, бо- 
шини тебратиб, қовунни мақтади: -Дидин- 
гизга тан бердим. Ойбек, О. в. шабадалар. 
Ажойиб шаҳар Бокуни бунёд этган халққа 
ва унинг истеъдодига тан бердик. Н. Сафа- 
ров, Оловли излар. Тан олмоқ 1) бўйнига 
олмоқ, иқрор бўлмоқ. Ўз хатоларини тан 
олмоқ. н Адолат ҳар куни кечқурун Усмон- 
жонни кўриш орзусида уйига ошиқар, уни 
соғинар, лекин буни тан олишга ўзидан-ўзи 
уяларди. С. Зуннунова, Гулхан; 2) танимоқ, 
ҳисоблашмоқ; эътироф қилмоқ. Зарифа ун- 
ча-мунча йигитни тан олиб яқинлашишга 
шошилмасди. С. Кароматов, Олтин қум. Раис- 
ни тан олмай қўйишларига ҳам сал қолди. Ш. 
Рашидов, Бўрондан кучли. Танини бағиш- 
ламоқ Тегишга, никоҳига ўтишга рози бўл- 
моқ. Унинг никоҳига танини бағишлаган одам 
киради.. Мен эмас. К. Яшин, Ҳамза. Бормай 
туриб бағишласин танини, Сўнгра кўрсин 
хотин меҳрибонини. «Гулшанбоғ». Тақдирга 
тан бермоқ Қисматидаги бирор нарсага, 
ҳолатга рози бўлмоқ, кўнмоқ. Яраш полвон 
кекса момоларнинг тилига кириб, хотинини 
туркона муолажа қилдирди. Фойда чиқмади. 
Кейин эр-хотин тақдирга тан бердилар. С. 
Сиёев, Отлиқ аёл. 

ТАНА I [ф. «дз — гавда, бадан, тан; поя] 
1 айн. тан 1—4. Эрта кўклам бўлгани учун, 
баҳор қуёши таналарга ёғдай ёқади. Э. Раи- 
мов, Ажаб қишлоқ. Бир қилич зарби билан 
бошини танасидан жудо қилди. П. Қодиров, 
Юлдузли тунлар. Шундан кейин бир оз тана- 
си яйраб, таранг тортилган асаблари бў- 






шашиб, «Хайрият!» деб қўйди. К. Яшин, 
Ҳамза. Чопиб бордим қошига, Сулайиб ётар 
танаси, Олти газ нари жойда Вафодорим 
калласи. «Ойсулув». 

2 Жониворларнинг жисми, жуссаси. 
Илоннинг қандай cye ичишини камдан-кам 
кўриш мумкин. У танасини гоҳ шишириб, гоҳ 
пучайтириб, оғир нафас оларди. «Фан ва 
турмуш». 

3 Дарахтнинг, ўсимликнинг таг, поя қис- 
ми. Ҳовузнинг тўрт томонида йўғон-йўғон 
қайрағочлар, таналари қулочга сиғмайди. Ж. 
Шарипов, Хоразм. 

4 тех. Турли асбоб, машина ва ш. к. нинг 
бўлакларини тутиб турувчи қисми. Краннинг 
танаси. 

Танангга ўйлаб кўр (ёки қара) Яхшилаб 
ўйлаб, муҳокама, мулоҳаза қилиб кўр. Жаҳ- 
лимдан тушганимдан кейин шундай танамга 
ўйлаб қарасам, бечора ўртоғимдан унчалик 
қаттиқ гина қилишнинг ҳожати йўқ экан. А. 
Қаҳҳор, Хотинлар. 

ТАНА II [ф. 43.3] Бир-икки ёшли урғочи 
бузоқ. Ҳа, ўша йили дадам билан колхоз 
таналарини боқдик. С. Анорбоев, Йўлда 
йўлдош бўлганлар. Кетаётир навкарлар Сў- 
на қувган танадай. «Ойсулув». 

ТАНАВОР \ф. — тўла, бўлиқ, се- 

миз] Пойабзалнинг бошлиғи ва қўнжи учун 
ишлатиладиган тери ва ундан бичиб олинган 
андоза. ..косиблар ҳафта давомида ўзлари 
тиккан кавуш, маҳсиларини сотиб, энг аввал 
кўнчилардан танавор сотиб олишарди. Га- 
зетадан. Москванинг чармфурушлик бозорида 
тагчарм бошқа растада, танавор чарм бошқа 
растада сотилишини гапириб берди. М. Осим, 
Элчилар. Агарда минг тўққиз юз йигирманчи 
йиллардаги унинг бозордан танавор тополмай, 
ишсиз, оч қолган вақтларидаги аҳволи руҳия- 
сини хотирласак, унда советлар ҳокимиятига 
қарши бир кек туғилган даврига ҳам тур- 
тиниб ўтамиз. А. Қодирий, Обид кетмон. 

ТАНАЗЗУЛ [а. Jy33 — ўзини паст ту- 
тиш, тавозели бўлиш; тубанлашиш] Орқага 
қараб кетиш; инқироз, тушкунлик, регресс. 
Иқтисодий таназзул. Таназзулга тушмоқ. 
Таназзулга юз ўгирмоқ. н Бу иш тезда бар- 
тараф этилмаса, салтанат обрўсига путур 
етади, таназзулга олиб боради, деб ўйларди- 
лар. Мирмуҳсин, Меъмор. Чунки ахлоқ бўл- 
маган жойда маънавий таназзул бошланади. 


Газетадан. Бухоро амири Саидолимхон ҳукм- 
ронлик қилган давр.. мамлакат хўжалиги 
издан чиқиб, таназзулга юз ўгирган эди. 
Газетадан. 

ТАНАКОР [ф. — танакор, бура] 1 

Бор кислотасининг натрийли тузи (сир 
тайёрлашда, кимёвий идиш ва шишалар 
ишлаб чиқаришда, металларни кавшар- 
лашда ишлатиладиган шишасимон тиниқ 
кристалл модда). 

2 кўчма Бирлаштирувчи энг зарур нарса 
ҳақида. Севги муқаддас нарса. Оиланинг то- 
mye, ширин бўлишига у танакор бўлсин. С. 
Нуров, Янгича тўйлар. 

ТАНАФФУС [а. — нафас олиш; 

нафас, дам] 1 Дарс, иш, машғулот ва ш. к. 
орасида бериладиган қисқа дам. Ўқувчилар 
танаффусга чиқди. Танаффус эълон қилмоқ. 
н Бу сукут боксёрларнинг шиддатли раунд- 
лари ўртасида нафас ростлашга бериладиган 
танаффусга ўшарди. Ф. Мусажонов, Ҳиммат. 
Эрталаб қуёш билан баравар туриш, қош 
қорайгунча иш. Бир маҳал овқатга танаффус. 
И. Раҳим, Чин муҳаббат. 

2 кўчма Иш-ҳаракат, воқеа-ҳодисалар 
ўртасидаги узилиш, тўхташ бўлган вақт. У 
ашулаларни танаффус қилмай айтарди. 
«Ёшлик». Бир оз танаффусдан сўнг про- 
граммада.. хоккей ўйини кўрсатила бошлан- 
ди. Ў. Усмонов, Сирли соҳил. 

ТАНАЧА 1 Тана II с. кичр. Танача боқ- 
моқ. н Бизнинг даргоҳга яқин жойда икки 
яшар чамали бир ола танача бебошвоқ ўт- 
лаб юрар эди. Ғ. Ғулом, Шум бола. 

2 физиол. Кичкина, фақат микроскоп 
орқали кўрса бўладиган жисм, ҳужайра. Оқ 
таначалар. Қизил қон таначалари. н Қон 
— ичида жуда кўп қизил қон таначалари бўл- 
ган тиниқ, деярли рангсиз суюқликдан ибо- 
рат. «Анатомия». 

3 бот. Ниш; ниҳол. 

ТАНБАЛ [ф. Ja.33 — эринчоқ, ялқов] 
Ўтакетган дангаса, ялқов. Танбал одам. н 
«Умр доно учун жуда қисқа, танбал учун 
керагидан ортиқ узун! Одам бўлсанг, шу 
қисқасини танла!» деб матал ўқиди. Шуҳ- 
рат, Жаннат қидирганлар. Дала шийпони 
қурилишига бошлиқ бўлиб биркитилган киши 
анча бўшанг ea танбал эди. Ш. Рашидов, 
Бўрондан кучли. 

ТАНБАЛЛАШМОҚ Танбал бўлиб, ял- 
қовланиб бормоқ, танбал, ишёқмас бўлиб 




қолмоқ, дангасалашмоқ. Бекорчиликка ўр- 
ганиб танбаллашиб қолибсан. 

ТАНБАЛЛИК Ишёқмаслик, дангасалик. 
Унинг отаси ҳам.. танбаллик, совуққонлик 
кишини охири хароб қилишини ўғлига так- 
рор-такрор айтар эди. Мирмуҳсин, Меъмор. 
Пахтакорга танбаллик ярашмайди, ука.. А. 
Муҳиддин, Чап чўнтак. 

ТАНБЕҲ [а. — уйғониш, жонланиш; 

огоҳлантириш; эслатма, изоҳ] 1 Ножўя хат- 
ти-ҳаракат учун берилган таъзир, койиш, 
огоҳлантириш ёки жазо. Енгил танбеҳ. Қат- 
тиқ танбеҳ. Танбеҳ бермоқ. Танбеҳ олмоқ. 
н Кекса боғбоннинг самимий сўзлари ҳам 
таъна, ҳам танбеҳ эди. Ш. Рашидов, Бў- 
рондан кучли. Тоғанинг танбеҳларига қа- 
рамай, жиян ўз йўлидан қайтмади. «Шарқ 
юлдузи». -Биз текканимиз йўқ-ку, ота! — 
деди болалардан бири, чолнинг танбеҳини 
қаттиқ олиб. Ҳ. Назир, Сўнмас чақмоқпар. 

Танбеҳ бермоқ Койиш, ўгит тарзидаги 
гап-сўз айтмоқ. Ҳамшира танбеҳ бериб, 
бошимни ёстиққа қўйди. «Гулдаста». Бошлиқ 
бўлганингиздан кейин гапириш эмас, танбеҳ 
беришга ҳам ҳаддингиз сиғади.. С. Нуров, 
Нарвон. Танбеҳ емоқ айн. танбеҳ олмоқ. 
Танбеҳ олмоқ 1) танбеҳли гап-сўз эшитмоқ; 
2) иш-хизматда оғзаки ёки ёзма тарзда 
расмий жазо олмоқ. Мен.. саҳар-мардонда 
тепани айланиб чиқаман деб, командирдан 
қаттиқ танбеҳ олган эдим. Т. Рустамов, 
Мангу жасорат. Танбеҳини бермоқ Жазо 
бўладиган иш ёки гап-сўз қилмоқ; жазоси- 
ни (жаззасини) бермоқ. Манман кишининг 
бунда бўйнин суғуриб, Агар кўрсам, танбеҳи- 
ни бераман. «Баҳром ва Гулавдом». Танбеҳи- 
ни емоқ Адабини, таъзирини емоқ. Одам 
тиқилинч бўлган бу вагонда жой тополмас- 
дан, эшикнинг олдида ўтириб, тоза танбе- 
ҳимни едим. М. Муҳаммаджонов, Турмуш 
уринишлари. Собирнинг қиёфасида танбеҳ еб, 
тавба қилиш эмас, ўз истагидан қайтмас- 
лик ҳисси барқарор эди. Ф. Мусажонов, 
Ҳиммат. 

2 Камчилик, хато кабиларни қайд этув- 
чи гап-сўз, фикр-мулоҳазалар. ..бу ишдан ҳам 
айрилиб қолмай, деб астойдил ишлади, хў- 
жайинидан бирон танбеҳ эиштмади. Ё. Хаи- 
мов, М. Раҳмон, Ҳаёт-мамот. Уларнинг мас- 
лаҳати, йўл-йўриғи ва танбеҳлари аксарият 
ҳолларда ўринли бўлиб чиқаётганлиги бежиз 
эмас. Газетадан. 


3 Иш-хизматдаги тартиб-қоидага бино- 
ан бериладиган расмий жазо. Ишдан кечи- 
кишлари учун танбеҳ олмоқ. Тартибга риоя 
қилмаганлиги учун командир танбеҳ эълон 
қилди. 

4 cnpm. Ўйин қонун-қоидасига зид хат- 
ти-ҳаракат учун ҳакам томонидан айтилган 
гап, сўз; огоҳпантириш. 

ТАНБЕҲЛАМОҚ 1 Танбеҳ бермоқ, ада- 
бини, таъзирини бериб қўймоқ, койимоқ. 

2 Огоҳлантирмоқ; уқтирмоқ. Уни йиқил- 
ган йўғон дарахтлар орқасига ўтқазар, лаб- 
ларини қисиб, қўллари билан танбеҳларди: 
«Йиғлама!» Ойбек, Куёш қораймас. Ёз кун- 
лари [Ўзбек ойим\ айвоннинг тўрига ясланиб, 
Ҳасаналининг хотини бўлган Ойбодоққа, чў- 
ри қиз Ҳанифага хамирни ачитмасликни, na- 
ловни қирмоч олдирмасликни танбеҳлабгина 
ўтирар эди. А. Қодирий, Ўтган кунлар. 

ТАНБУР [а. j — торли чертма муси- 
қа асбоби; уд] Дастаси узун, уч ёки тўртта 
сим торли, нохун билан чертиб чалинади- 
ган мусиқа асбоби. Танбур чалмоқ. Танбурни 
созламоқ. н Барот полвон «додхоҳ келибди 
шекилли», деб самовар томонга қараган эди, 
дутор, танбур, ғижжак, най, доира кўтариб 
келаётган машшоқларга кўзи тушди. М. Ис- 
моилий, Фарғона т. о. 

Эшакнинг (ёки ҳўкизнинг) қулоғига тан- 
бур чертмоқ (ёки чалмоқ) Гапни уқиб ол- 
майдиган (олмаган) шахсга нисбатан қўл- 
ланади. -Ҳўкизнинг қулоғига танбур черт- 
димми, нодон хотин! — қизариб кетди Ёрмат. 
— Кимга бўлар эди, бой отам ўзига сўраяпти. 
Ойбек, Тавданган асарлар. Йиғилишдаги гап- 
лар ҳўкизнинг қулоғига танбур чертгандай 
бўпти-да.. А. Муҳиддин, Ғанишер. 

ТАНБУРЧИ Танбур чалувчи созанда. 
Моҳир танбурчи. н Алоҳида уйларда ёки 
мактаб боғида [ домла] улар билан бирлаган- 
да ош еб, дуторчи, танбурчи ва ашулачи 
йигит-қизларни шу ерга чақиртириб, маишат 
қилишга берилди. П. Турсун, Ўқитувчи. 

ТАНВИН [а. — «н»лаштириш, ай- 

рим арабча сўз (от)лар охирини «н» билан ай- 
тиш] Араб ёзувида ҳарфнинг устига ёки остига 
қўйиладиган қўш зер, кўш забар, қўш пеш. 

ТАНВИР [а. — ёритиш; маориф, 

маърифат; гуллаш] эск. кт. Маърифат, мао- 
риф, оқартирув. Матбуотнинг вазифаси халқ- 
ни танвир ва тўғри йўлга ташвиқ бўлса.. А. 
Қодирий, Кичик асарлар. 

Танвир этмоқ Ёритмоқ. Мен мантиқ.. 
фалсафа каби инсон закосининг муқаддас 
машъаллари билан талабаларнинг кўнгил- 
ларини танвир этаман. Ойбек, Навоий. 

ТАНГ [ф. Л 11 — тор, сиқиқ, зич] 1 Ора- 
лиғи, эни, ҳажми етарлича катта бўлмаган; 
тор, чоғ. Танг йўлак. н Тошни тошларга 
уриб, Тарқатиб қўрқинч оҳанг, Йўли унинг 
поёнсиз, Гўё саҳро кўкси танг. Ғайратий. 
Вақт танг, далада иш тиғиз. Ойбек, Тан- 
ланган асарлар. 

2 Қутулиш, ҳал қилиш ёки иложи, да- 
восини топиш жуда қийин бўлган, ғоят 
оғир, мушкул, ночор. Танг аҳвол. Танг ea- 
зият. Беморнинг аҳволи танг. н Уканг Қур- 
бон оқсоқол тегирмонида ишлаб mypadu. Рўз- 
ғордан бир қадар сиқилишган. У ёғини су- 
риштирсанг, қишлоқда ҳамманинг рўзғори 
танг. Ойбек, Танланган асарлар. Ишнинг энг 
танг жойи — қум билан шағалнинг етиш- 
маслигида. А. Мухтор, Туғилиш. Ҳаёт-мамот 
урушжинг танг дақиқаларида Эргаш меҳри- 
бон онасининг гапларини эслади. Н. Сафаров, 
Оловли излар. 

Танг қолмоқ (ёки қотмоқ) Ҳайратда қол- 
моқ. Зулайҳонинг осойишта юзига қараб танг 
қолдим. У хатарли одам билан гаплашиб юр- 
ганини бутунлай сезмаётганга ўхшарди. П. 
Қодиров, Қадрим. «Ҳар қалай, уйғотай», деди 
яна она ea ўғлининг бошига эгилди, эгилди-ю, 
танг қотди. И. Раҳим, Чин муҳаббат. 

ТАНГА 1 тар. Бухоро хонлигида 15 ти- 
йинга, Қўқон хонлигида 20 тийинга тенг 
бўлган кумуш пул. Бир танга (йигирма ти- 
йин). Ярим танга (ўн тийин). Туя бир танга 
— қани бир танга, Туя минг танга — мана 
минг танга. Мақол. н -Битта мушак уч 
мири, — деди Туробжон, — юзта мушак 
отилса.. биттангадан юз танга. Бир мири- 
дан кам — етмиш беш танга бўлади. А. 
Қаҳҳор, Анор. 

2 Умуман, қоғоз пулдан бошқа, олтин, 
кумуш, мис кабилардан зарб этилган пул. 
Олтин (тилло) танга. Кумуш танга. Танга 
ea қоғоз пуллар. 

3 Олтин, кумуш ва уларнинг қоришма- 
сидан зарб этилган пул. қиёсланг: чақа. ..тош- 
кентлик мардикор ии/тонининг липпасига 
қистирилган бўз халтачани — ҳамённи олиб, 
танга, чақа аралаш бир сўмни санаб тўкди. 
Ойбек, Танланган асарлар. Охирида маддоҳ 


йиғилган танга ea қора пулларни бир шол 
қопчага солди. С. Айний, Қуллар. 

4 Қозоғистон Республикасининг асосий 
пул бирлиги. 

5 Балиқ терисини қоплаб олган қаттиқ 
майда тўгаракчалар. Балиқнинг тангаси. Ба- 
лиқ тангасини пичоқ билан тозаламоқ. 

6 кўчма Йилтироқ тангасимон нарса ҳа- 
қида. Чойхоначи Дадамат унда-мунда қуёш 
тангалари йилтираган тоза, текис саҳнга 
миришкорлик билан cye сепди. Ойбек, О. в. 
шабадалар. Азамат дарахтларнинг япроқла- 
ри оралаб ерга тўкилган ойнинг оппоқ тан- 
галарига ажиб бир завқ билан тикилар эди. 
С. Аҳмад, Қадрдон далалар. 

ТАНГАДАИ, -дек 1 Танга ўлчамидек, 
кичик. Супа ҳам анча салқин бўлиб, кечгача 
тангадек ерга қуёш тушмасди. Ш. Рашидов, 
Бўрондан кучли. [Заргаров:] Йўқ, йўқ! Ме- 
нинг феълимни биласан-ку: жаҳлим чиқса, 
тангадай жанжални ғалвирдай қиламан- 
қўяман. А. Қаҳҳор, Оғриқтишлар. 

2 Танга каби, тангага ўхшаш. Сўзни тан- 
гадай жаранглатиб сўзлашга устасиз.. Ой- 
бек, О.в. шабадалар. 

ТАНГАЧА 1 Танга с. кичр. 

2 кўчма Майда танга шаклидаги йилти- 
роқ нарсалар ҳақида. Ер бетига осмондан 
Кўплаб тушар тангача, Будир қишнинг зий- 
нати: Ҳаммаёқ оқ тонггача. 3. Диёр. 

3 айн. танга 5. 

ТАНГЕНС [лот. tangens — тегиб турув- 
чи] мат. Тўғри бурчакли учбурчакда ўткир 
бурчак қаршисидаги катетнинг бошқа ка- 
тетга нисбатидан иборат тригонометрик 
функция. 

ТАНГИ [ф. — торлик, сиқиқлик, 

камбарлик] геогр. Икки тоғнинг остки ту- 
ташган ери; тор дара. 

ТАНГЛАЙ Оғиз бўшлиғининг юқори 
девори; қаттиқ ва юмшоқ танглайдан ибо- 
рат бўлиб, оғиз бўшлиғини бурун бўшли- 
ғидан ажратиб туради. Қаттиқ танглай. 
Юмшоқ танглай. Тилни танглайга тегизмоқ. 
н Секин [шафтолининг] пўстини арчсанг, 
оғзингга солиб, тилинг билан танглайингга 
боссанг-у, сувини қулт-қулт ютсанг. А. 
Қаҳҳор, Кўк конверт. 

Танглайи тақиллаб кетди ёки танглайи 
қуриди Ортиқ сувсаб, томоғи қақраб кетди. 
[Қудратнинг] Лаблари қовжираган, тангла- 
йи қуриган, ранглари ўчган эди. 3. Фатхуллин, 




Сўнмас юлдуз. Танглайини кўтармоқ (ёки 
босмоқ) этн. Чақалоқнинг танглайини бош- 
малдоқ билан босмоқ. Танглайини.. билан 
кўтарган Бирикма таркибидаги «билан» 
кўмакчиси билан боғланган сўз англатган 
нарса, гап-сўз (уни қилиш, айтиш, қўллаш) 
шахсга ёшликдан одат эканлигини, ёш- 
ликдан теккан «касал» эканини билдиради 
(«қўндоқда теккан» ибораси маъносига яқин 
маъно билдиради). Унинг танглайини пул 
билан кўтарган. Танглайини сўкиш билан 
кўтарган (Кўп сўкинадиган, сўкиниб гапи- 
радиган шахсга нисбатан қўлланади). Танг- 
лайини тақиллатмоқ Танглай билан тил ора- 
сидан тақиллаган овоз чиқармоқ (ҳайрат, 
инкор ва ш.к. маънолар ифодалаш учун). 
-Ҳеч кимда йўқми-а? — паришон бир ҳолда 
сўради Бувинисо. Кўзлари милтиллаган бола, 
гапиришга мадорсиздек, танглайини тақил- 
латиб, бош чайқади. П. Турсун, Ўқитувчи. 
Тили танглайига ёпишмоқ Ҳаяжон, ғазаб, 
қўрқув ва ш.к. сабаблар туфайли гапиролмай 
қолмоқ. Маҳмуджонни муздек тер босди. 
Нимадир демоқчи эди, тили танглайига 
ёпишди. «Муштум». 

ТАНГЛИК 1 Танг ҳолат, танг эканлик. 
Жойнинг танглиги. Вақтнинг танглиги. 

2 Танг, сиқиқжой. Тангликка сира тобим 

йўқ. 

3 Торлик, кичкина эканлик. Этигим бир 
оз танглик қилди. 

4 Оғир, мушкул аҳвол; етишмаслик. 
Озиқ-овқат танглиги. н Рўзғордан шундай 
танглик тортдикки, гапирсам, балки ишон- 
майсиз. Ойбек, Танланган асарлар. Ем-ха- 
шак танглиги сабаб, магазиндан нон олиб 
боқишга мажбур бўлган. Ж. Абдуллахонов, 
Хонадон. 

5 айн. кризис, инқироз. Иқтисодий танг- 
лик. Ҳукумат танглиги. н Ўтмишда.. тез- 
тез содир бўлиб турган ижтимоий-иқтисо- 
дий ea сиёсий тангликлар ирригация ишлари- 
га салбий таъсир қилган. И. Жабборов, Кўҳ- 
на харобалар сири. 

ТАНГО [исп. tango] Тўрт тактда ўйна- 
ладиган мулойим рақс ва шу рақс мусиқа- 
си. Тангога рақс тушмоқ. н «Чет» так- 
лифларга чек қўйиш мақсадида уни ўзи 
тангога олиб тушмоқчи бўлди. П. Қодиров, 
Уч илдиз. 

ТАНГРИ [мўғ. тэнгэр — осмон; худо] 
Оллоҳ, Худо, парвардигор. Мен қиламан ўт- 


тиз, тангрим қилади тўққиз. Мақол. Тенг 
еганни тангри суйибди. Мақол. н Баъзида 
ғўлдираб босинқирар, уйғониб кетиб, тангрига 
ёлвориб, нажот тиларди. Мирмуҳсин, Чўри. 

ТАНГЧИЛИК айн. танглик 3. Тангчи- 
ликдан чиқмоқ. н Оталаримиз.. кураш йў- 
лида йўқчиликка ҳам , тангчиликка ҳам чи- 
дашди. И. Юсупов, Меҳнатда жасорат кўр- 
сатинг. 

ТАНДА 1 Мато тўқиш учун узунасига, 
бўйлама тортилган ип, ўриш. Тандаси ҳам, 
арқоғи ҳам соф ипакдан тайёрланган атлас. 
н Этаги олисларга чўзилиб кетган чўл 
тўқувчи дастгоҳидаги тандага, янги обод 
бўлган жойлар эса шу танданинг аста-секин 
тўқилиб келаётган сергул матосига ўшарди. 
С. Аҳмад, Чўл бургути. 

Танда қўймоқ 1) мато тўқиш учун унинг 
ўришини тартиби билан тортиб чиқмоқ; 2) 
кўп марта бориб келмоқ, бирор жойга сер- 
қатнов бўлиб қолмоқ. Иноят оқсоқол Мар- 
ғилон билан Чортерак орасига танда қўйиб 
қолган. С. Аҳмад, Уфқ. Менам шунисига 
доғман-да, ука. Кейинги вақтларда Турди 
ғилай идорага танда қўйган. А. Кўчимов, 
Ҳалқа. 

2 кўчма Ўриш иплари каби тортилган 
нур, тола ва ш.к. ҳақида. Куёш ҳам шошқа- 
лоқ бўлиб қолди — тандасини дарров йиғиш- 
тириб олди. Ойбек, О. в. шабадалар. 

ТАНДАЧИ Танда қўювчи уста. 

ТАНДИР [а. jjh — нон ёпиладиган ўчоқ, 
қурилма] Нон, сомса, кабоб кабиларни ёпиб 
пишириш, тайёрлаш учун лойдан ясалган 
қурилма. Тандирга ўт ёқмоқ. Тандирда нон 
ёпмоқ. Тандирдан янги узилган иссиқ нон. 
Уйида чакса уни йўқ, том бошида қўш тан- 
дир. Мақол. н [Старшинанинг] Тандирдан 
чиққан ширмон нон каби бўртиб турган юзида 
шўх табассум пайдо бўлди. М. Муҳамедов, 
Қаҳрамон изидан. Ҳар гал нон ёпишганда, унга 
атаб жажжигина кулча ясар, то қўллари 
куйиб, тандирдан узиб бермагунча, Мансур 
пойлаб ўтирарди. Ў. Ҳошимов, Қалбингга 
қулоқ сол. 

Супрадаги унга қарамай, тандирга ўт 
қалайдиган Бор ёки йўқ эканини суриштир- 
май, аҳволи билан ҳисоблашмай ҳотамлик 
қиладиган, эррайим. Раис супрадаги унга қа- 
рамай, тандирга ўт қалайдиган хилидан. С. 
Аҳмад, Ҳодивой. 




ТАНДИРЧИ Тандир ясовчи (тайёрлов- 
чи) уста. Ҳуқоннинг Исфара гузарида Мусо 
тандирчи ўғли Абдулҳайни уйлантиряпти. 
Ҳ. Ғулом, Тошкентликлар. Парфи сўтак 
билан Фармон кал орқаларига қайтиб, Пир- 
муҳаммад тандирчи ёнига келишди. Мир- 
муҳсин, Меъмор. 

ТАН-ЖОН, тану жон Кишининг бутун 
борлиғи, вужуди. Бу ҳовлига келганида, у 
яйрар, тан-жони ором оларди. Мирмуҳсин, 
Топилган ҳусн. Ҳам ҳадик, ҳам эҳтирос би- 
лан тан-жони ёниб кетган Шаҳзодахон Ол- 
чинбекнинг қучоғидан зўрға суғурилиб чиқиб 
олди. К. Яшин, Ҳамза. 

Тан-жони соғ Соғ-саломат, сиҳат-сало- 
мат. Нафисахон Ҳафизани қучиб: -Яхши юриб- 
санми, тан-жонинг соғми? — деди. Мирмуҳ- 
син, Умид. ..эс-ҳуши жойида, қадди-қомати 
келишган, тан-жони соғ.. манман деган бит- 
та йигитнинг ишини баҳузур қиладиган хотин 
эди-да. А. Қаҳҳор, Қўшчинор чироқлари. 

ТАНИЛМОҚ 1 Танимоқ фл. мажҳ. н. У, 
ниқоб очилиб, танилиб қолди. 

2 Ном чиқармоқ, донг таратмоқ, маъ- 
лум-машҳур бўлмоқ. Бу ҳофиз бутун олам- 
га танилган. Ойбек, Танланган асарлар. 
Шундай қилиб, у тез фурсатда эл-юрт ора- 
сида «Ҳакимча табиб» номи билан танилди. 
К. Яшин, Ҳамза. Орадан кўп йиллар ўтди, 
Тамарахоним машҳур актриса бўлиб танил- 
ди. Ҳ. Носирова, Мен ўзбек қизиман. 

ТАНИМОҚ 1 Таниш бўлмоқ, билмоқ. 
Мен уни икки йилдан бери танийман. Бу ер- 
да у ҳеч кимни танимайди. н Адолатни та- 
ниганлар унга ҳайрон бўлиб, бақрайиб қараб 
қолар, баъзи бировлар юзини ўгирар.. эди. С. 
Зуннунова, Гулхан. Нуринисони яқиндан та- 
ниганлар у билан ҳар вақт жуда эҳтиёт 
бўлибмуомала қилар эдилар. Ойбек, Танлан- 
ган асарлар. 

2 Ўзига тегишли ёки таниш кимсани, 
нарсани кўринишидан ёки бошқа бирор 
белгисидан билмоқ, ажратмоқ. Овозидан та- 
нимоқ. Кўзидан танимоқ. н Дарвозабон бек- 
ни таниб, қўл қовуштирди. А. Қодирий, Ўт- 
ган кунлар. Эшелоннинг кейинги тўхташида 
вагон тирқишидан қараб турган Исроил Ази- 
мов бу станцияни таниб, «Пенза» деди. И. 
Раҳим, Чин муҳаббат. Лой ва тупроққа қо- 
ришган жангчиларни танимоқ қийин эди. 
Ойбек, Қуёш қораймас. Ҳай, у қизни ўзинг 
кўрсанг танийсанми? С. Сиёев, Аваз. 


3 Фарқига борадиган, яхши-ёмонни аж- 
ратадиган бўлмоқ, ажрата билмоқ. Отинг 
борида йўл тани, Ақлинг борида эл тани. Ма- 
қол. н Сен азалдан одам танийсан. Кўнг- 
лингга бир нарса келмасин-у, оғайни, Шо- 
абдуфаттоҳ Хўжаев — ўғил бола йигит. А. 
Қаҳҳор, Оғайнилар. Гилам танийдиган одам 
икки мингга индамасдан олади. А. Қаҳҳор, 
Асарлар. Жўра бошқа отларга бир зум кўз 
ташлаб: -Агар от танисанг, рисоладаги саман 
— шу, — деди. Ойбек, Танланган асарлар. 

4 Ҳақ-ҳуқуқи, обрўйи, мавқеи ва ш. к. 
билан ҳисоблашиб муомала қилмоқ, тан ол- 
моқ. Биз Мусулмонқулни танимаймиз! Биз- 
нинг бошлиғимиз Худоёрхондир! А. Қодирий, 
Ўтган кунлар. 

Одамни танимаслик (ёки танимай қўймоқ) 

Жуда мағрурликка берилиб (ҳаволаниб), ҳеч 
кимни менсимаслик, писанд қилмай қўй- 
моқ. Шундай қилиб, кунни ўтказаверди. Бу- 
рунгидай одам танимайдиган бўлиб кетди. 
«Баҳром ва Гуландом». Равшан Мусаев сов- 
хознинг 4-бўлимига бошқарувчи бўлди-ю, ун- 
ча-мунча одамни танимай қўйди. «Муштум». 
Оқ-қорани таниган Яхши-ёмонни кўрган, 
кўп нарсани, дунёнинг борди-келдисини 
билган. Сиз оқ-қорани таниган одамсиз, Аб- 
дишукур. Ойбек, Танланган асарлар. Хат 
танимоқ Ўқиш-ёзишни билмоқ, саводли 
бўлмоқ. Ана, сизнинг меҳрибон Ойимхон опан- 
гиз. Районга бориб, уч ой ўқиб келди. Ҳа, сал- 
пал хат танийдиган бўпти. П. Турсун, 
Ўқитувчи. Эсини (ёки ақлини) танимоқ Эси 
кириб, улғайиб, онгли равишда иш қила- 
диган ва кўрган-кечирганларини эслай ола- 
диган бўлмоқ. Биз, раисимиз айтмоқчи, эн- 
ди эсини таниган боладаймиз: кўп нарсага 
қизиқамиз, кўп нарсани билгимиз келади. А. 
Қаҳҳор, Кўшчинор чироқлари. Мирпўлат 
Темирович гапнинг пўсткалласини айтдилар, 
эсимни таниганимдан бери бу — иккинчи 
марта этик кийишим. С. Маҳкамов, Шогирд. 
Ҳақини танимоқ Ўз ҳақ-ҳуқуқини билмоқ, 
ҳақ-ҳуқуқини ўз қўлига олмоқ. Давлатёр 
таърифлагандек, «ҳақини танимаган» бу 
бечора [ Худойқул] шу равишда ҳаёт кечирар 
эди. П. Турсун, Ўқитувчи. 

ТАНИТМОҚ 1 Танимоқ фл. орт. н. Юз- 
ларини танитмаслик мақсадида, турли шакл- 
даги мўйлову соқол ва юзу сочнинг тусини 
ўзгартирадиган мой суртмалар ғамлашган. 
«Муштум». 






2 Маълум қилмоқ, билдирмоқ, айтмоқ 
(ўзини, кимлигини). Отасига учраб, ўзимни 
танитдим, қимтиниб-тортиниб, арзимни 
айтдим. «Муштум». 

3 Маълум-машҳур қилмоқ. Ана шу сак- 
совуллар, ана шу барханлару қўй-қўзилар 
менинг одамлигимни танитди.. М. Салом, 
Кечирим. Меҳнат, халқ ишига садоқат Са- 
фаровни барвақт элга танитди. «Ўзбекистон 
қўриқпари». 

ТАНИШ 1 Танимоқ фл. ҳар. н. Бир-бири- 
ни таниш. Хат таниш. Оқ-қорани таниш. 
н Янги кийимлар кийиб, чиндан ҳам таниш 
қийин бўлиб қолган Элмуродни кўриб.. кўзла- 
ри олайиб кетди. П. Турсун, Ўқитувчи. Агар 
жиноятчи қўлга тушсагина, Умар уни тус- 
моллаб таниши мумкинлигини тушунди тер- 
говчи. С. Юнусов, Кутилмаган хазина. 

2 сфт. Кимсага аввалдан маълум, киши- 
лар танийдиган, биладиган. Таниш одам. 
Таниш овоз. Таниш иш. Таниш имзо. Бу ер- 
лар унга болаликдан таниш. н Зиёдилла 
таниш дала йўлидан хаёл суриб борарди. Ҳ. 
Ғулом, Машъал. Унинг қўлида Зулфиқорга 
таниш кичик ханжар ялтираб турарди. 
Мирмуҳсин, Меъмор. 

3 от Кимгадир маълум бўлган, у таний- 
диган ва маълум даражада муносабат-ало- 
қаси бўлган шахс. Қани, юр, темир йўлда 
танишим бор эди. С. Кароматов, Олтин қум. 
Тўриқни бир танишиникида қолдирди-да, ўзи.. 
шаҳарга жўнади. С. Анорбоев, Оқсой. Ўҳў!.. 
эски танишлар тўпланадиган кун экан-да 
бўлмасам. «Муштум». 

Кўз таниш Фақат кўрганда салом-алик 
қилишиб юрадиган, ҳали унчалик алоқа- 
муносабати бўлмаган таниш. Муроджон би- 
лан ҳали тузукроқ таниша олганимча йўқ. 
У ҳам менинг кимлигимни яхши билмайди. 
Фақат кўз танишмиз, холос. Ғайратий, Узоқ- 
даги ёр. 

ТАНИШ-БИЛИШ Бир-бирини таний- 
диган ва маълум жиҳатдан алоқа-муносаба- 
ти бор шахс(лар). Сумка, тўрхалта кўтар- 
ган одамлар уй-уйига шошилишар, таниш- 
билишларини кўриб, байрам билан қутлашар 
эди. Ў. Ҳошимов, Қалбингга қулоқ сол. Эн- 
ди, дўхтир, ҳозир қайси институтга борсан- 
гиз, таниш-билишнинг боласи киради. Ў. Ҳо- 
шимов, Нур борки, соя бор. 

ТАНИШЛИК 1 Таниш бўлиш, таниш 
эканлик. Иш билан танишлиги унга қўл кел- 


ди. н Йигиталини ҳаммамиз яхши таний- 
миз.. Аммо ҳозир бу танишликнинг сира аҳа- 
мияти йўқ. С. Кароматов, Бир томчи қон. 

2 Ўзаро таниш-билиш ҳолати, таниш- 
билишлик муносабати. Менга қолса, бу иш- 
да ҳеч бир қўрқадиган гст йўқ, уста билан 
танишлиги бўлса, унинг уйига меҳмон бўл- 
гандир. А. Қодирий, Ўтган кунлар. Бу одам 
бизнинг уйимизда нима қилиб ўтирибди? У 
билан танишлигинг борми ? «Муштум». 

ТАНИШМОҚ 1 Танимоқ фл. бирг. н. 
Улар мени танишмади. н Тошкентимиз 
шундай ўзгарганки, уни узоқ кўрмаганлар ҳо- 
зир таниша олмайди. 

2 Кимса билан ўзаро таниш бўлмоқ, бир- 
бирини таниб, билиб олмоқ. Бекмуродов 
билан ўтган йили дам олиш уйида танишган 
эдим. С. Аҳмад, Юлдуз. Одатда кўпчилик 
қизларнинг ҳусни танишиб, суҳбатлашиб, 
дўстлашиб кетганингдан кейин очилади. 
Шуҳрат, Шинелли йиллар. Албатта, ўзинг 
бирга борасан, қудаларинг билан танишмо- 
ғинг ҳам зарур. А. Қодирий, Ўтган кунлар. 

3 Муфассал ўрганмоқ, кўриб чиқмоқ, 
билиб олмоқ. Иш билан танишмоқ. Шаҳар 
билан танишмоқ. н У гувала деворли 
кўчаларда уйма-уй юриб, колхозчиларнинг 
турмуш шароити билан танишиб чиқди. Й. 
Шамшаров, Тошқин. 

ТАНИШСИЗЛИК 1 кам қўлл. Таниш 
эмаслик, нотанишлик. Иш билан таниш- 
сизлик. 

2 Танишлари йўқлик. Шаҳрингизга би- 
ринчи марта келишим бўлгани учун, та- 
нишсизлик, ёлғизлик мени жуда зериктир- 
ган эди. А. Қодирий, Ўтган кунлар. 

ТАНИҚ Таниб олиш учун қўйилган ёки 
табиий мавжуд бўлган белги, нишон. Йў- 
қолган отингизнинг қандай таниғи бор? 

Таниқ бермоқ Таниганлигини билдир- 
моқ, маълум қилмоқ; гувоҳлик бермоқ. Қиш- 
лоқда мулла Мамажонни илгаридан таний- 
дирган кишилар: -Бу йиллар [ 1928—29] фалон 
мозорнинг дахмасида ишйхлар билан бирга эди, 
— деб таниқ берадилар. Ғ. Ғулом, Тирилган 
мурда. 

ТАНИҚЛИ 1 Таниб олиш учун қандай- 
дир белгиси ёки белгилари бўлган; таниш. 
Таниқли кўча. н Тамға каби таниқли, Ҳар 
ерда бир из.. Узоқларда жилади Уч-тўрт 
хотин-қиз Ҳ. Олимжон. 




2 Кўпчиликка маълум, кўпчилик таний- 
диган; атоқли, машҳур. Таниқли шоир. н 
Кўпчилик олдида айтишиб ўтириш иккин- 
гизга ҳам ярашмайди, — ..иккингиз ҳам эл- 
юртда таниқли одамларсиз. И. Раҳим, Их- 
лос. Миркарим ака Эски шаҳарга таниқли 
одам. Ю. Шомансур, Қора марварид. 

ТАНК [ингл. tank — зирҳ билан қоплан- 
ган, гусеницали ҳарбий машина < шу ма- 
шина ихтирочисининг фамилияси (Танк)- 
дан келиб чиққан] 1 Зирҳланган, тўп ва пу- 
лемётлар билан қуролланган, ҳар қандай 
йўлда ҳам юра оладиган гусеницали ҳарбий 
машина. Оғир танк. Енгил танк. Танк диви- 
зияси. н Бу ёққа [қишлоққа] мадад учун 
юборилган немис танкларининг йўлини биз- 
нинг танкларимиз тўсган, сойликда танклар 
жанги бўлмоқда эди. А. Қаҳҳор, Олтин юлдуз. 

2 Суюқликларни сақлаш ва ташиш учун 
мўлжалланган, махсус жиҳозланган катта 
идиш. 

ТАНКЕР [ингл. tanker] Суюқликларни, 
суюқ юкларни танкларда (қ. танк 2) таший- 
диган махсус кема. 

ТАНКЕТКА I [ингл. tankette — кичкина 
танк] Разведка, алоқа учун хизмат қилувчи 
гусеницали енгил жанговар машина (20- 
асрнинг 20-30-йилларида). 

ТАНКЕТКА II [р.[ Тагчарми товонга 
томон қалинлашиб борадиган, хотин-қиз- 
ларбоп енгил оёқ кийими. 

ТАНКЧИ Танк қисмида ҳизмат қилувчи 
ҳарбий ходим. Танкчилар жангга кирди. н 
Танкчиларимизнинг жасоратига оид жуда 
кўп жанговар эпизодлар кўз олдимда туриб- 
ди. «Ёшлик». 

ТАНЛАМОҚ 1 Бирор белги-хусусияти, 
хислати ва ш.к. га кўра ажратмоқ, белги- 
ламоқ. Қовун танламоқ. Қўйнинг семизини 
танламоқ. н Полвон учинчи дафъа келти- 
рилган тошлар ичидан.. бир тошни танлаб 
олди-да, яхшилаб артишга ва бир томонини 
йўнишга буюрди. А. Қаҳҳор, Кўр кўзнинг 
очилиши. Унга қиз танлаш, қишлоқнинг энг 
биринчи қизини топиб бериш онанинг ииш 
эмасми? И. Раҳим, Ихлос. .. ёш толга чиқиб 
олган йигит болтача билан силлиқ шохлар- 
ни танлаб кесарди. Ў. Ҳошимов, Қалбингга 
қулоқ сол. 

2 Маъқулини белгиламоқ, маъқул топ- 
моқ, ўзи учун маъқул деб билмоқ. Касб тан- 
ламоқ. Эшакнинг танлагани — шўра. Тан- 


лаган йўлидан қайтмаслик. н Боғнинг энг 
«туби»да, сердарахт ва пастқамликда кафе 
бор. Аҳмад шу кафени танлади. Ф. Мусажо- 
нов, Ҳиммат. 

3 Умуман, белгилаб, ажратиб олмоқ. -Қа- 
ёққа бўларди, уйга-да, — қўрслик билан жа- 
воб берди чол. — Ҳар ким ўз молини танлаб 
олсин, деган буйруқ чиқибди-ку! С. Аҳмад, 
Ҳукм. 

Танлаб (ёки танлаб-танлаб), тозисига уч- 
рамоқ Танлаб-танлаб, энг ёмонига, нобо- 
пига учрамоқ. 

ТАНЛАНИШ 1 Танланмоқ фл. ҳар. н. 

2: табиий танланиш Яшаш учун кураш- 
нинг натижаси бўлиб, жонли организмлар- 
нинг эволюцион тараққиёт жараёнида ҳаё- 
тий шароитларга мослашиб бориши ва яшаб 
қолишидан иборат биологик қонуният, жа- 
раён. 

ТАННАРХ [тан 6 + нарх] иқт. Корхо- 
нанинг маҳсулот ишлаб чиқариш ва уни 
сотиш ҳамда ишлар бажариш ёки хизмат 
кўрсатиш учун қилинган жами жорий хара- 
жатларининг пул шаклидаги ифодаси; маҳ- 
сулотнинг иш ҳақи ва ишлаб чиқариш 
харажатларидан иборат ўз нархи. Маҳсулот 
сифатининг ёмонлиги, таннархининг қим- 
матлашгани ҳақида нега лом-мим демайсиз. 
«Муштум». Тупроққа қўшиладиган полимер- 
ларнинг таннархи унча қиммат эмас. С. Ка- 
роматов, Фан — бизнинг компасимиз. 

ТАННОЗ [а. jUJo — ноз қилувчи, шўх ва 
серноз] 1 Ўзига оро бериб, ноз билан юрув- 
чи; нозли ҳаракатлар қилувчи. Бир танноз 
қиз дабдаба билан идорага келиб деди: -Мени 
секретарликка қабул қилсангиз. «Муштум». 
Сертаманно, кеккайган таннозлар ёхуд ни- 
ма десанг, хўп деб кўнаверадиган чўрисифат 
лақмалар дарров меъдага уради. Ф. Муса- 
жонов, Ҳиммат. 

2 Бирор фойдали иш-юмуш билан шу- 
ғулланмай, ўзига оро беришдан, ўйин-кул- 
гидан бошқани билмайдиган, олифта. Беиш 
таннозлардан орттириб улфат, Ўйин-кул- 
гиларга бердинг кўнгилни. Э. Охунова, Шу 
ҳам бахтми? Тавба денг, болам, бўйдоқсиз, 
шундай таннозлардан бирига учраб.. «Гул- 
даста». Совуқ сувга қўл урмас таннозини 
Етаклаб, қаёққадир бошлаб кетди. «Муш- 
тум». 

ТАННОЗЛИК 1 Таннозларга хос иш, 
ноз, карашма. Таннозлик қилмоқ. н Айниқ- 




са, бой қизларининг юришида, ҳаракатида 
таннозлик, тантиқлик очиқ сезилиб тура- 
ди. Ҳ. Нуъмон ва А. Шораҳмедов, Ота. Қиз 
ҳамон бошини қуйи солиб турар.. таннозлик 
ўрнини энди қандайдир мулойим осойишта- 
лик эгаллаган.. Ж. Абдуллахонов, Орият. 

ТАНОБ [а. — арқон; пай] 1 

эск. Ер ўлчаш, узунлик ўлчаш, чизиқ тор- 
тиш ва ш.к. ларда ишлатиладиган узун 
чилвир, режа ип. 

Таноб тортмоқ (ёки урмоқ) Режа ип 
тортиб ўлчамоқ. Матчон тўра кузда ҳосилни 
йиғиштириб олгач, қумгача чўзилган бўз 
ерларга таноб урдириб, ўзига қўшиб олди. Ж. 
Шарипов, Хоразм. 

2 кам қўлл. Умуман, ингичка арқон, чил- 
вир ёки каноп ип, ришта. Шоҳнинг амри 
билан минг полвон ва кал икки кеча-кундуз 
йўл тортиб, Гўша тоғига етиб, чортиғлар 
[ чодирлар ] танобини тортиб.. ётаверди. 
«Зулфизар билан Авазхон». Бекам-кўст 
турмуш кечириб, эр-хотин тотув яшаётган 
кезларда тўсатдан бу иноқ оила чархининг 
таноби узилди. И. Раҳим, Ёш хотин. Банд 
этиб зулфинг аро кўнглимни озод этганинг, 
Қуш учиргандек эрур боғлаб аёғига таноб. 
Нодира. 

3 эск. тар. Ўрта Осиё хонликларида: то- 
монлари 60 газдан иборат бўлган майдонга 
тенг юза (ер) ўлчов бирлиги. Тонг отгунча 
бир танобча ернинг ғўзаси сув ичди. И. Ра- 
ҳим, Чин муҳаббат. Боғнинг сатҳини Салим 
уч ярим таноб, Фазлиддин уч таноб мўл- 
жаллади. Ойбек, Танланган асарлар. 

4 эск. тар. Ўрта Осиё, хусусан Ўзбекис- 
тонда қўлланган узунлик ўлчов бирлиги (17- 
асрда 39,9 метрга тенг бўлган). 

Оғзининг (ёки лабининг) таноби қочмоқ 
айн. оғзининг боғичи қочмоқ қ. боғич. Му- 
родовани кўрганда оғзининг таноби қочади- 
ган Зуннунов бугун ҳақиқатан ҳам хомуш 
кўринди. И. Раҳим, Ихлос. -Бор, яна бир 
миридан таииадим, — деб юборди. Инглизнинг 
лабининг таноби қочиб, илжайди. К. Яшин, 
Ҳамза. Танобини тортмоқ 1) йўл, ҳажм ва 
ш.к. жиҳатдан қисқартмоқ, камайтирмоқ. 
Минган оти жонивор Йўлнинг танобин 
mopmdu. «Нурали». Умридан барака топсин. 
Чўлнинг танобини тортяпти. С. Аҳмад, 
Қадрдон далалар. Овқатнинг танобини тор- 
тиб қўйишди. И. Раҳим, Чин муҳаббат; 2) 
бўлмагур, номақбул иш-ҳаракатга чек қўй- 


моқ, шундай хатти-ҳаракатдан тийиб қўй- 
моқ. ..хўжаликларнинг баданига зулукдай ёпи- 
шиб олган мана шунақа одамларнинг таноби- 
ни тортиш керак. А. Қаҳҳор, Қўшчинор чи- 
роқпари. Амакисига ён босган ўғлидан ҳам 
ранжиди. Танобини тортиб қўймоқ ниятида 
уйга келса, Жавҳар йўқ. Ж. Абдуллахонов, 
Хонадон. 

ТАНОБИЙ [а. + ф. ~ катта 

умумий хона, меҳмонхона, зал] Умумий 
бино, иморатда бошқалари нисбатан кат- 
та, махсус безатилган ва меҳмонлар кутиб 
олинадиган хона. Хобгоҳдан икки хона нари- 
да ҳашаматли танобий уйда аллақачон ту- 
заб қўйилган дастурхон мирзога мунтазир эди. 
П. Қодиров, Бобур. Бобур мирзо туя кигиз 
тўшалган танобий хонада даричадан таш- 
қарига қараб, хомуш тикилиб ўтирарди. X. 
Султонов, Бир оқшом эртаги. Танобий хона 
майин мусиқа, жаранг кулги, зарофатли гу- 
рунг ила яшнай бошлади. С. Сиёев, Ёруғлик. 

ТАНОБЛАМОҚ Таноб тортиб, ер ўл- 
чамоқ. Минг таноблаб ҳисобланган олмазор. 
Ғ. Ғулом, Шум бола. 

ТАНОБЧИ эск. Таноб тортиб, ер ўлчов- 
чи киши. Бой, танобчи олиб келиб ўлчатиб.. 
икки таноб чиқартириб олган эди. Менинг 
тахминимча, бой ўлчаб олган ер икки та- 
нобдан ортиқ эди. С. Айний, Қуллар. 

2 тар. Солиқ олиш учун ер ўлчовчи 
лавозимли киши. Ясовулбоши Шерназарбой 
хоннинг буйруғини кўнгилдагидай бажара 
бошлади, қишлоқларга танобчилар юборди. 
Ж. Шарипов, Хоразм. 

ТАНОВАР [ф. j jLj — семиз, бўлиқ; бар- 
васта, гавдали] Ўзбек халқ рақс куйлари- 
дан бирининг номи. Тановарни чалмоқ. Та- 
новарга ўйнамоқ. 

ТАНОВУЛ [а. — ўз ичига олиш, 

қамраш; ейиш, ичиш]: тановул қилмоқ 
Истеъмол қилмоқ (емоқ, ичмоқ). -Қани, бу 
ёққа, Анвар! — деди махдум. — Таомни шу 
ерда тановул қилсак ҳам бўлур. А. Қодирий, 
Меҳробдан чаён. Ифтор маҳалида тановул 
қилмоқ учун кўнгил тусаган нарса, озми- 
кўпми, дастурхонга муҳайё қилинади. Н. Са- 
фаров, Наврўз. 

ТАНОСИБ [а. — ўзаро алоқа; қа- 

риндошлик; бир-бирига мутаносиб ва уй- 
ғун бўлиш] 1 Ўзаро мутаносиблик ва уй- 
ғунлик. Ҳолбуки, тасвир ғоят бекаму кўст- 
га ўхшарди: кенг порлоқ манглай, беозор дард 




акс этган ўйчан кўзлар, ажиб ёруғлик та- 
носиби.. X. Султонов, Бир оқшом эртаги. Бир 
зумда ичкаридан ҳаворанг футболка кийган, 
қадди-басти таносиб қиз чиқиб келди. Н. 
Ёқубов, Жон. 

2 ад. Шарқ мумтоз шеъриятида: шеър 
байтларида маъно жиҳатдан бир-бирига 
яқин, ўзаро муносабатдош бўлган тушун- 
чаларни англатувчи сўзларни кўллаб (мас., 
жон-бадан; юз-оғиз-кўз; ҳаж-фарз-зиёрат 
каби), улар воситасида образли ифодалар, 
лавҳалар яратишдан иборат бадиий санъат 
тури. 

ТАНОСИЛ [а. — кўпайиш, урчиш, 

болалаш] Биологик жинсга оид, жинсий. 
Таносил аъзолари. 

Таносил касалликлари Жинсий аъзолар 
касалликлари. қ. венерик касалликлар. 

ТАНСА с. m. Танца, рақс. 

ТАНСИҚ [а. jj — териш, тизиш; тар- 
тиб билан жойлаш; мувофиқлашув; нодир, 
камёб нарса] 1 Кам қилинадиган ёки бирор 
жойда кам бўладиган, лекин севиб ейила- 
диган. Тансиқ овқат. Тансиқ мева. н Қази- 
қарта, кабоб, палов, бешбармоқ, Қовун-тар- 
вуз, мева, саримой, қаймоқ, Тансиқ ҳисоб- 
ланган ҳар нимаки бор, Дастурхонимизда сиз- 
га интизор. Уйғун. 

2 Умуман, кам топиладиган, кам бўла- 
диган, кам учрайдиган; ноёб. Адолат из- 
вошдаги тансиқ моллар, зеб-зийнат буюм- 
ларини кўриб, шуларнинг ҳаммаси бир бри- 
гадага тегишли эканига ишонмади. И. Раҳим, 
Чин муҳаббат. -Жуда иймансангиз, мана, бир 
қучоқ гул, бера қоласиз,.. — деди ҳазилсимон 
Комила. — Ана тансиқ совға! Ойбек, О. в. 
шабадалар. [ Тантибойвачча\ Жондор вагончи 
каби дўстини ғоят қувонтирган «ажойиб 
тансиқ ўтириш » ваъдасининг бундай ишкал 
бўлиб чиққанидан уялди. Ойбек, Танланган 
асарлар. 

ТАНСИҲАТЛИК айн. тансоғлик. Шу 

билан бирга, сизларга узоқ умр, тансиҳат- 
лик, ўқишда ғайрат тилаб қоламан. П. Тур- 
сун, Ўқитувчи. 

ТАНСОҒЛИК Тан -жони соғлик, сиҳат- 
саломатлик. Полвон бобо, ундай чил бер- 
манг-е, Ҳотам полвонга тансоғлик керак. 
Т. Мурод, Юлдузлар мангу ёнади. 

ТАНТАЛ [лот. tantalum < юн. Tantalos — 
юнон мифологиясида: маъбудлар томони- 
дан абадий очлик ва ташналик азобига 


маҳкум қилинган Лидия шоҳининг исми] 
Менделеев даврий системасининг V гуру- 
ҳига мансуб кимёвий элемент, кўкиш-кул- 
ранг, эриши қийин қаттиқ металл. 

ТАНТАНА [а. — жаранглаш, жа- 

ранг; шовқин; ғўнғиллаш] 1 Муҳим воқеа, 
ҳодиса ва ш. к. муносабати билан ўткази- 
ладиган, ўйин-кулги, хурсандчилик руҳида 
давом этадиган йиғин, маросим. Байрам 
тантаналари. Янги йил тантаналари. н 
Тантана, ҳашаматни севган Ҳусайн Бойқаро 
уйни тўлдирган ва улуғвор таъзим.. билан 
ўтирган оломонга фахрланиб қаради. Ойбек, 
Навоий. Қаҳрамоннинг қишлоққа қайтиб 
келиши катта тантанага айланди. Назар- 
мат, Жўрлар баланд сайрайди. Май — ба- 
ҳор эркаси, ғалаба рамзи, Шаҳар, қишлоқ- 
ларда тантана, байрам. Р. Бобожон. 

2 Бирор мақсад, фаолият йўлидаги ға- 
лаба, муваффақият ва унинг ифодаси. Ой- 
бек инсон ақл-идрокининг, адолат ва бахт- 
саодатнинг тантанаси йўлида ғоят улкан 
ижодий жасорат кўрсатди. Газетадан. Тинч- 
лик учун кураш, гуманистик ғоялар танта- 
наси учун кураш ишига ёитар ҳам ўз ҳис- 
саларини қўшмоқдалар. Газетадан. Бу қараш- 
да Зеби қандайдир заҳарли тантанани сезиб, 
унингмаъносига тушунди. Ш. Рашидов, Қуд- 
ратли тўлқин. 

3 Тўй, хурсандчилик йиғини, маросими 
кабиларга оид хатти-ҳаракат, шодиёна иш- 
лар. Қизидан хабар топиб келган Ёрмат уни 
Шоқосимнинг кулбасидан тортиб олиб кет- 
гач, бой ҳовлисида тўй тантаналари бош- 
ланди. Ойбек, Танланган асарлар. Уйда 
ғалати бир тантана ҳукм сурарди. С. Зун- 
нунова, Янги директор. 

4 Ғолибона, кўтаринки кайфият. Ҳозиру 
мамнуният ва тантана билан кулумсираб, 
Маҳкамнинг яхши волейболчи эканини айт- 
ди.. П. Қодиров, Уч илдиз. Суяр ўзининг 
қувончини тантана билан эълон қилди: -Бу- 
гун инструкторимизни қолдирдим, дада! А. 
Қаҳҳор, Асарлар. 

Тантана қилмоқ 1) ғалаба қилмоқ, рўёбга 
чиқмоқ. Мана мен ҳам бугун мақсадимиз 
тантана қилишига ишонганим учун шаҳарга 
тушиб чиқмоқчиман. Ҳ. Ғулом, Машъал; 2) 
тантанали ҳолатда бўлмоқ, тантана ҳукм 
сурмоқ. Тоғда ҳам, nacmda ҳам.. — ҳамма 
ерда меҳнат тантана қиларди. Ш. Рашидов, 
Бўрондан кучли. Чиндан ҳам поёнсиз чўлда 




ҳаёттантана қиларди. Ш. Рашидов, Бўрон- 
дан кучли. 

ТАНТАНАБОЗ [тантана + ф. jL> — яхши 
кўрадиган, берилган] Тантанани, асъаса- 
дабдабани яхши кўрадиган, қуруқ тантана- 
ларга берилган. Нутқингизда: «Биз сийқаси 
чиққан ваъдабозлардан, тантанабозлардан.. 
эмасмиз», дедингиз. «Муштум». 

ТАНТАНАБОЗЛИК Куруқ тантаналар- 
га берилиш. Йиғилии/ ва конференциялар 
тантанабозликка айланмаслиги керак. Га- 
зетадан. 

ТАНТАНАВОР айн. тантанали. Машшоқ- 
лар дарҳол «Хон чиқар» дейиладиган танта- 
навор мусиқани бошладилар. С. Сиёев, Ёруғ- 
лик. Дарвозанинг иккала қаноти очиб қўйил- 
ган, ичкарида тантанавор бир кайфият 
ҳукмрон эди. Д. Нурий, Осмон устуни. 

ТАНТАНАЛИ 1 Тантанага эга, тантана 
руҳидаги, тантана билан бўладиган. Ўшдаги 
қароргоҳда бу оқшом сизларнинг шарафин- 
гизга тантанали зиёфат берилур. П. Қоди- 
ров, Юлдузли тунлар. Трестдагилар илғор 
бинокорлар қатори Ёдгорни ҳам тантанали 
кечага таклиф қилишди. Ў. Ҳошимов, Қал- 
бингга қулоқ сол. 

2 Тантана ифодаловчи. Гўёулуғ бир ҳодиса 
содир бўлиши кутилаётгандек, еру кўк тан- 
танали қиёфа олди. С. Анорбоев, Оқсой. -Аҳа, 
демак, ҳали топганингиз йўқ, — деди Исмоил 
тантанали бир оҳангда.. Ойбек, Нур қи- 
дириб. 

3 Асъаса-дабдабали, кўтаринки руҳ би- 
лан. Никоҳ тўйи фавқулодда суронли ва тан- 
танали бўлди. Ойбек, Танланган асарлар. 
Саидғози бу сўзларни оғзини тўлдириб, ало- 
ҳида расмий тусда гапиргани учун тантана- 
ли жарангларди. С. Анорбоев, Оқсой. 

ТАНТИ 1 Ўзгаларга ёрдам, сарф ва хиз- 
матини аямайдиган, мард; кўнгли ва қўли 
очиқ. Бой ва танти куёв харажатларнинг 
йирик ва майдалигини суриштирмай, чўн- 
такларидан даста-даста пул чиқарар эди. 
Ойбек, О.в. шабадалар. ..Бу танти йигит ўз 
ўртоғи Низомиддиннинг зиндонда ётишига 
асло йўл қўймайди, деб ҳисобларди у. Мир- 
муҳсин, Меъмор. Танти, лекин бизга эмас.. 
Зиёфатларини еган одамлар унга Танти от 
қўйишган. Ойбек, Танланган асарлар. 

2 Алдам-қалдам, гирромлиги йўқ, ўзаро 
муносабат, беллашув ва ш.к. да ҳалол. Азим 
тажанг қиморбоз эди, шунинг учун ҳам ҳар 


бир қиморбоз сингари мард, танти. М. Ис- 
моилий, Фарғона т. о. Танти бўлиб урушай- 
лик, деб Арза бекларга кўрсатди. «Гулихи- 
ромон». 

3 кўчма Сахий, ҳалол. Мана қатор-қа- 
тор карвон келар Тўзал Фарғонанинг mamnu 
еридан. Назармат, Жўрлар баланд сайрайди. 
Ўктам ҳам Ўсаржонга қараб, салмоқланиб 
деди: -Хуллас калом, меҳнатни аяманглар, ана 
унда бу жой хийла танти бўлади. Ойбек, О. 
в. шабадалар. 

ТАНТИЛИК Танти одамларга хос иш, 
хатти-ҳаракат. Йигит кўрки эса мардлик, тан- 
тилик. Миртемир. Тантилик шундай бўлсин: 
Ҳар ким йиқилса, шу ўлсин, Йиқитган алп 
тирик қолсин. «Эрали ва Шерали». [ Танти- 
бойвачча\ Гуландомга суйкалади, унинг ат- 
лас кўйлаги остида балқиб турган кўкраги- 
ни ўйнайди. Кераксиз бўлса ҳам, тантилик 
учун ҳар хил овқатлар, ичимликлар буюрди. 
Ойбек, Танланган асарлар. 

ТАНТИҚ 1 Ортиқ эркалатиб, талтайти- 
риб юборилган, талтайган. Моҳим —Хоразм 
хони.. Алломатхоннинг ягона тантиқ қизи, 
18 ёшда. С. Абдулла, Тоҳир ва Зуҳра. 

2 Бўлмагур қилиқлар қиладиган, қилиқ- 
лари келишмаган, бемаъни. [Саидалимхон] 
Ўлгудек тантиқ. Агар бир эркаланишга ту- 
шиб кетса, киши қилмаган қилиқларни қи- 
лади. Ойдин, Ҳазил эмиш. 

ТАНТИҚЛАНМОҚ Тантиқлик қилмоқ, 
талтайиб эркаланмоқ, суюлмоқ. Эъзозхон очи- 
либ кулди-да, нимчасини ечиб узатди: -Мана, 
суюнчи, жоним! Тозагул тантиқланди: -Бу 
билан қутулмайсиз. Чақалоғимга бош-оёқ 
сарпо қиласиз. Ҳ. Ғулом, Машъал. Рисолат 
Сабоҳатга ўхшаб тантиқланмади, бамайли- 
хотир ўтираверди. Ф. Мусажонов, Ҳиммат. 

ТАНТИҚЛИК Тантиқ, эрка шахсларга 
хос қилиқ, хатти-ҳаракат, хислат. Боядан 
бери тантиқликларидан ичида кулиб кела- 
ётган Ҳафиза ўзгарди.. Мирмуҳсин, Умид. 

ТАНФУРУШ [тан + ф. Jl j — сотувчи] 
Эркаклар билан жинсий алоқа ҳисобига кун 
кўрувчи бузуқхотин; фоҳиша, ғар. Фуод афан- 
ди танфурушпар гумаштаси бўлиб, қора қабиҳ 
бир махлуқ эди. М. Исмоилий, Фарғона т. о. 

ТАНФУРУШЛИК Ўз танини, номусини 
сотиб кун кўришлик; фоҳишалик. 

ТАНЦА \р. танец — доира бўлиб ашула 
айтиб рақс тушиш < нем. Tanz — рақс] 1 
Европача рақс (танго, фокстрот, вальс ва 




ш. к.). Умодани, танцани, театр ва сайл- 
ларни яхши кўрарди. С. Аҳмад, Қадрдон дала- 
лар. 

2 Шундай рақс мусиқаси. Брамснинг вен- 
герча танцалари. 

3 Европача рақс кечаси. Бахтиёр дамлар 
кечанинг охиридаги танцада ҳам давом қи- 
лиши керак эди. П. Қодиров, Уч илдиз. 

ТАНЧА шв. айн. сандал I. Очиқ танчага 
писта кўмир солиб.. икки муфти қўлларини 
оловга товлар эдилар. А. Қодирий, Меҳроб- 
дан чаён. 

ТАНҚАБУРУН Учи юқорига кўтарилган 
ва тешиклари яққолроқ кўринадиган бурун; 
шундай бурунли одам. Йирик гавдали, қисиқ 
кўз, танқабурун бу одам, афтидан, тилла 
тишнинг шериги эди. А. Ибодинов, «Латофат» 
дўконидаги қатл. 

ТАНҚАИГАН Учи юқорига кўтарилган 
ва тешиклари кўриниб турадиган (бурун 
ҳақида). Унинг қўнғир қошлари, осмондай кўм- 
кўк кўзлари, сал танқайган бурни, қалин лаб- 
лари кўзларимга иссиқ кўринар, аммо уни 
қаерда кўрганлигимни эслай олмасдим. А. 
Убайдуллаев, Қонли издан. 

ТАНҚИД \а. — баҳо бериш мақ- 

садида ўрганиш, таҳлил қилиш ва шу 
асосдаги хулоса] 1 Иш-ҳаракат, фаолият, 
асар, таълимот ва ш.к. нинг ютуқларини 
қайд этиш, камчилик ва нуқсонларини 
белгилаш ва бартараф этиш мақсадидаги 
муҳокама, таҳпил. Таҳлил айлаб mepcy ўн- 
гингдан, Иккимизни қилади беҳол. Хўп дўп- 
послаб, танқид сўнгида Ижодимга тилайди 
камол. Э. Воҳидов, Муҳаббатнома. 

2 Бирор нарсанинг тўғри, ҳаққоний эка- 
нини илмий таҳлил этиш, тадқиқ этиш. 
Тарихий манбаларнинг танқиди. Матн тан- 
қиди. 

3 Адабий фаолиятнинг бадиий, илмий 
ва б. турдаги асарларни, шунингдек, уларда 
акс эттирилган ҳаётий ҳодисаларни талқин 
ва таҳлил қилувчи махсус тури. Шахсан мен 
адабий танқид фақат адабиёт учун эмас, 
умуман, маънавий ҳаёт учун зарур эканини.. 
яна ҳам чуқурроқ ҳис этдим. У. Норматов, 
Талант тарбияси. Адабий-бадиий танқид би- 
лан адабиётшунослик фанининг бир-бирига 
яқин томонларидан ташқари анчагина фарқ- 
лари ва ўзгачаликлари ҳам бор. «ЎТА». 

4 Камчилик, нуқсон, хатолик ва ш.к. ни 
қайд этиш, қоралаш, шунингдек, уларни 


ҳал этиш мақсадида билдириладиган тан- 
бехди фикр-мулоҳаза, гап-сўз. Фақат бир 
нарсани — шу танқидга қарши зўр бир далил 
топиб, енгиб чиқишни ўйлашар эди. П. Қо- 
диров, Уч илдиз. Танқид бўғилган жойда ҳеч 
қандай тараққиёт бўлиши мумкин эмас. Ф. 
Мусажонов, Ҳиммат. Танқиднинг фойдаси 
катта, ишимизни ўнғариб оламиз, мен буни 
албапипа қиламан. «Муштум». 

Танқид қилмоқ Танқид тарзидаги гап-сўз 
айтмоқ, танқидий фикр-мулоҳаза билдир- 
моқ. У ғўзаларини ўт босган звено бошлиқ- 
ларининг, сув бостириб юборган сувчилар- 
нинг номларини ёдаки айтиб, танқид қилар- 
ди. О. Ёқубов, Эр бошига иш тушса. Бў- 
табойнинг ишларидаги камчиликларни тан- 
қид қилганимда, мактаб масаласини ҳам 
қистириб ўтсам бўлар эди. А. Қаҳҳор, Қўш- 
чинор чироқлари. 

ТАНҚИДБОЗ [танқид + ф. jL — яхши 
кўрадиган, берилган] Бўлар-бўлмасга танқид 
қилиш, ҳамма нарсадан камчилик излашни 
яхши кўрадиган шахс. 

ТАНҚИДБОЗЛИК Бўлар-бўлмасга тан- 
қид қилавериш, ҳамма нарсадан камчилик 
излаб, қуруқ танқидга берилиш. 

ТАНҚИДИЙ 1 Танқидга оид; танқиддан 
иборат бўлган, танқид мазмунидаги. Тан- 
қидий мақола. н Гап танқидий мулоҳаза- 
ларга келган экан, яна бир масалада.. баҳс- 
лашмоқчиман. У. Норматов, Талант тарбияси. 

2 Танқидчилик руҳидаги, танқидийлик 
руҳи билан суғорилган; танқид кўзи билан 
қаровчи. Ўктам ўз чопиғига танқидий разм 
солади. Ойбек, О. в. шабадалар. 

ТАНҚИДЧИ 1 Адабий, илмий, публи- 
цистик асарларни таҳлил қилиш, уларнинг 
ижобий ва салбий томонларини, ютуқ ва 
камчиликларини ўрганиш ва баҳолаш би- 
лан шуғулланувчи адабиётшунос. Адабий 
танқидчи. Театр танқидчиси. Кино тан- 
қидчиси. н Ўйлайманки, роман ҳақида ҳали 
китобхонлар, адабий жамоатчилик, тан- 
қидчилар ўз мулоҳазаларини айтадилар. С. 
Кароматов, Олтин кум. 

2 с. т. Умуман, танқидий фикр-мулоҳаза 
айтувчи шахс. 

ТАНҚИДЧИЛИК 1 айн. танқид 3. Тар- 

жима танқидчилиги ҳамма вақт ижодий 
меъёрни аниқлаган ҳолда, ана шу икки 
«фронт»да кураш олиб бормоғи лозим. Ғ. Са- 
ломов, Таржима назариясига кириш. Ада- 




бий танқидчиликнинг биринчи ўргамчик 
асарлари вақтли матбуот саҳифаларида 
пайдо бўлди. «ЎТА». 

2 Иш-ҳаракат, воқеа-ҳодиса, таълимот, 
назария ва ш.к. га танқидий ёндашиш, 
танқидий нуқтаи назардан қараш. 

ТАНҚИС [а. — камайиш, қис- 

қариш, пасайиш; етишмовчилик] Талаб, 
эҳтиёжга нисбатан оз, етишмайдиган миқ- 
дорда; камчил, камёб. Танқис мол. н Ша- 
ғал, қум олтмиш чақиримдан ташилади — 
биласан, қурилишда энг танқис нарса шу. А. 
Мухтор, Туғилиш. 

2 Бирор нарсадан сиқилган, камчилиги 
бўлган; шу нарсага бўлган талаби, эҳтиёжи 
етарли даражада қондирилмаган. Сувдан 
танқис ерлар. н | Қодир:\ Иш оғир, турмуш 
оғир.. Эҳтимол, кийим-кечакдан танқис- 
дирлар. Уйғун, Ҳаёт қўшиғи. 

ТАНҚИСЛИК Танқис ҳолат; етишмас- 
лик, етишмовчилик; камёблик. Биз кўприк 
қуриш билан қурилиш материали танқис- 
лигидан узил-кесил қутуламиз. А. Мухтор, 
Туғилиш. 

ТАНҚИСЧИЛИК айн. танқислик. Ниҳо- 
ят, оилада бўладиган танқисчилик ҳам ўр- 
тага тушадиган бўп қолди. Ш. Холмирзаев, 
Оғир тош кўчса. 

ТАНҒИМОҚ 1 Маҳкам сиқиб, ўраб, 
айлантириб боғламоқ. Белни танғимоқ. 
Ярани танғиб боғламоқ. н Умар шойи қи- 
йиқ билан пешонасини танғиб, каравотга 
ётди. И. Раҳим, Ихлос. [Тамара] Бир оз 
ўзига келгач, сочларини бошига танғиди-да, 
Ғофирни диванга таклиф қилди. Қ. Мақ- 
сумов, Кутилмаган бахт. Югурганича ичкари 
уйга кирмоқчи эди, оқ фартукли, бошига оқ 
рўмолча танғиган ёшгина хотин чиқиб, уни 
тўхтатди. Ойдин, Чақалоққа чакмонча. Бу 
ерларда сервиқор тоғлар белига танғилган 
кумуш камардек темир йўл пайдо бўлди. 
Газетадан. 

2 Ечилмайдиган қилиб, маҳкам боғла- 
моқ; чандимоқ. Отни устунга танғиб қўй- 
моқ. н Шу пастқам уйига арқон билан тан- 
ғиб қўйганга ўхшайдилар-а. Ш. Рашидов, Бў- 
рондан кучли. Жаниш бу бу гал эпчиллик би- 
лан ҳалиги қозиқдан латтани олди-да, унинг 
оёқ-қўлини танғиб боғлади.. Ҳ. Шамс, Душ- 
ман. Бола ботинкаси устидан боғланган лат- 
тани қаттиқроқ танғиди. Р. Файзий, Сен 
етим эмассан. 


ТАНҒИШ 1 Танғимоқ фл. ҳар. н. Пешо- 
нани танғиш. 

2 тиб. кам қўлл. Танғиб боғлаш учун бел- 
гиланган нарса. Қон вена ёки капиллярлар- 
дан оқса, қаттиқроқ босадиган танғиш би- 
лан боғлаш керак. Н. Исмоилов, Касалларни 
парвариш қилиш. 

ТАНҒИҚ(ЛИ) Танғиб, чандиб боғлан- 
ган, танғилган. Пешонаси танғиқли йигит 
Тингламоқда айтганин чолнинг. Э. Раҳим. 

ТАНҲО [ф. — бир, ягона, якка-ёл- 

ғиз] 1 Бошқа кимсадан, нарсадан холи, як- 
ка, ёлғиз. Ҳамма ёқни сақлар муз тоғидан 
ғов, Жимликка тикилган бир танҳо ўтов. 
Ғ. Ғулом. Қиз билан йигит суҳбатининг тан- 
ҳо гувоҳи — осмонда сузиб юрган ой қар- 
шисидаги қора булут парчасига айёрларча 
секин кирибяширинди. Ф. Мусажонов, Ҳури. 
Уйқум қочгач, кўчаларни танҳо айланиб, 
ширин орзулар оғушида тонг отгунча кезиб 
юргим келарди. О. Ёқубов, Икки муҳаббат. 

2 Кимсасиз, ҳеч ким йўқ. Танҳо кечада 
фарзанд билан oma ўртасида бўлиб ўтган у 
учрашувни фақат кўкда сузиб юрган ойнинг 
кемтик ўроғи кузатиб турарди. С. Аҳмад, 
Қадрдон далалар. 

3 Бирор жиҳатдан яккаю ягона, тенги, 
ўхшаши йўқ. Гилос ширинми ё сен! Ширин- 
ликда танҳо сен. Р. Бобожон. Ҳусн бобида 
танҳо десам, ҳунар бобида ҳам танҳо экан- 
сан. Ў. Умарбеков, Одам бўлиш қийин. 

4 кўм. взф. Айириш, чегаралаш билди- 
ради; фақат. У даргоҳда ранг бор, олов бор, 
Танҳогина сен йўқсан, гулим. Р. Парфи, 
Кўзлар. Қани энди, бутун борлиққа танҳо 
ўзинг ҳукмрон бўлсанг. Ф. Мусажонов, 
Ҳиммат. 

ТАНҲОЛИК 1 Яккаю ягоналик, танҳо 
эканлик. Гўзалликда танҳолик. н Пред- 
метни аниқлаш ёки шахснинг танҳолигини 
таъкидлаш учун қўлланган «ўз» сўзи ўзлик 
олмоши деб аталади. «Ўзбек тили» дарслиги. 

2 Ёлғизлик ҳолати; ёлғизликдаги ҳаёт; 
ёлғизлик. Унсин туморча шаклли ҳовлида ай- 
ланади, танҳолик ва ҳасрат унинг юрагини 
эзади. Ойбек, Танланган асарлар. Ойниса 
ёлғиз қолди. У умрининг кўп қисмини шундай 
ёлғизликда, хавотирликда ўтказган, танҳо- 
ликка кўниккан бўлса ҳам, бу галгиси ни- 
ҳоятда оғир туюлди. Ҳ. Ғулом, Тошкентлик- 
лар. Кейинги кунларда Авазни яна танҳолик 
ўртай бошлаган эди. С. Сиёев, Аваз. 





ТАОЛО [а. — баланд бўлишлик, юк- 

саклик; ғурур, мағрурлик; мусулмонларнинг 
худонинг исмига кўшиб айтадиган улуғлаш 
сўзи] дин. Энг олий, энг юқори кўтарилган 
(худонинг сифатларидан бири). Худойи тао- 
ло. н Ҳасанали севинчисини топширгандан 
сўнг, дуога қўл очди: - Олло таоло умри билан 
берган бўлсин! А. Қодирий, Ўтган кунлар. 
-Йўқ, — деди эшон, — Йўқ, банданинг иши 
ҳақ таолога имон келтирмоқ! П. Турсун, 
Ўқитувчи. 

ТАОМ [ а . — емиш, овқат, егулик] 

Пиширилган, ейиш-ичиш учун тайёрлан- 
ган нарса; овқат. Лаззатли таом. Миллий 
таомлар. Таом тайёрламоқ. Таом туз билан, 
туз — ўлчов билан. Мақол. Аввал таом, баъ- 
даз калом. Мақол. н -Қани, бу ёққа, Анвар, 
— деди махдум. — Таомни шу ерда тановул 
қилсак ҳам бўлур. А. Қодирий, Меҳробдан 
чаён. Тўрдаги ёши улуғлар фотиҳадан сўнг 
таомларга қарашди. Мирмуҳсин, Меъмор. 

ТАОМИЛ [а. — ўзаро алоқа, му- 

носабат; ҳамкорлик] Бирор жамиятда, эл- 
халқца одат ҳукмига кирган тартиб-қоида, 
расм. Эски таомил. Янги таомил. Таомилга 
кирмоқ. н Тўйнинг тўри азиз меҳмонларга 
аталади. Урф-одатимиз, таомилимиз шун- 
дай. М. Назаров, Чўлни яшнатганлар. Тўй 
кунлари ичкарида самоварни кўпинча эркак 
киши қайнатиши эскидан бир таомил бўлиб 
қолган. Ойбек, Танланган асарлар. Жанубий 
Америкага бориб қолсангиз, самолётда кет- 
япсизми, кинотеатрга кирдингизми.. дарров 
сақич конфет билан сийлашади. Таомил шу- 
нақа! «Фан ва турмуш». 

ТАП I тақл. с. Икки нарсанинг бир- 
бирига урилиши ёки бирор нарсанинг ерга 
зарб билан тушишидан ҳосил бўладиган 
бўғиқ товушни билдиради. Олма тап этиб 
ерга тушди. н Ботирали ўзини тап этиб 
ерга ташлади. Ўқ варанглади. Ҳ. Ғулом, 
Машъал. 

ТАП II [ф. Cj.ii — тез, шошилинч]: тап 
тортмоқ Чўчимоқ, ҳадиксирамоқ. [Зарга- 
ров:] Нимадан тап тортаман!.. Олса, 
столини олади-да. А. Қаҳҳор, Оғриқ тиш- 
лар. Ҳудрат тап тортмаса ҳам, Қўзибой 
қўрқиб кетди: жон ҳолатда.. папкасини 
итга қараб отди. Ҳ. Назир, Сўнмас чақ- 
моқлар. Шокирбек сиз ўйлаган кишилардан 
эмас, асло тап тортмай сўзлай беринг. А. 
Қодирий, Ўтган кунлар. 


ТАПИЛЛАМОҚ «Тап-тап» урилмоқ, 
«тап-тап» овоз чиқармоқ. Раҳим Саидов 
жўрттага оёқларини тапиллатиб, эшикка- 
ча борди. Ў. Умарбеков, Ёз ёмғири. Тун су- 
кунатини фақат водокачканинг тапилла- 
шигина бузмоқда. А. Қаҳҳор, Қўшчинор чи- 
роқлари. 

ТАПИРА-ТУПУР айн. тапир-тупур. 

ТАПИРЛАМОҚ Тапир -тапир товуш чи- 
қармоқ. 

ТАПИР-ТУПУР тақл. с. Кўп ва бетар- 
тиб тушаётган оёқ ёки бошқа нарсалардан 
чиқаётган «тапир» ва шунга яқин товушни 
билдиради. Бир оздан кейин жуда кўп от 
тақаларининг тартибсиз тапир-тупури 
эшитилди. Ҳ. Ғулом, Машъал. Жуда яқин 
келиб қолган тапир-тупурдан, бир-бирига асло 
ўшамаган «ба-ба», «ма-ма»лардан бутун 
атроф ларзага келарди. С. Анорбоев, Оқсой. 
Ташқарида manup-mynyp оёқ товушлари 
эшитилиб, хонага икки навкар кириб келди. 
О. Ёқубов, Кўҳна дунё. 

ТАППА: Ташламоқ, босмоқ каби баъзи 
феъллар билан қўлланиб, шу феъл англат- 
ган ҳаракатнинг тезда, шартта бажарили- 
шини билдиради. Пирнафас ака ўзини ёс- 
тиққа manna ташлади. Ж. Шарипов, Хо- 
разм. Шакархон уйига лоҳас тортиб қайт- 
ди-да, ариқ бўйидаги сўрига manna ёнбошлаб, 
чуқур нафас олди. Ҳ. Назир, Ўтлар туташ- 
ганда. Камола.. чопқиллаганча уйларига кир- 
ди-ю, ўзини manna каравотга отди. Н. Фо- 
зилов, Дийдор. Матпано бойвачча йигитни 
manna ерга босди-ю, қўлини орқасига қайир- 
ди. С. Сиёев, Аваз. 

ТАППА-ТАХТ 1 «Тахт» сўзининг кучай- 
тирма (интенсив) шакли; таппа-тайёр. Ҳам- 
ма нарса manna-maxm. Сафар анжомлари- 
ни manna-maxm қилиб қўймоқ. н Дониш- 
манд кал, сипоҳийликни ўхшатиб, қўшинни 
manna-maxm этиб.. бостириб бора берди. 
«Хушкелди». 

2 юкл. Кучайтиришни билдиради; нақ, 
роса. Гулсаранинг бувиси Tanna-maxm кирди 
юзга. Сочлари қордек оппоқ, Юзи ўхшар кун- 
дузга. Қ. Муҳаммадий. Водокачка биноси 
қурилишини тугатиш учун manna-maxm уч 
кунлик иш қолган эди. Газетадан. 

ТАППИ 1 Чорва моллари тезагидан ра- 
пида шаклида ясаб қуритилган ёқилғи. Қуруқ 
mannu. Tannu ясамоқ. Tannu ёқмоқ. н У 
[Зебо] боғ ea полизга қарарди, ҳовли супуриб. 




уйларни йиғиштирарди, нон ёпиб, сигир 
соғарди, кир ювиб, таппи қиларди. Ш. Ра- 
шидов, Қудратли тўлқин. Бу бесабр жимлик 
ва қоронғиликда, жинчироқ пирпирагани са- 
ри, таппи ёпиб ташланган баланд деворлар 
билан уч томондан ўраб олинган ҳовли юзи 
худди ерга чўкиб кетаётгандай эди. А. Мух- 
тор, Опа-сингиллар. 

2 кўчма Ранги таппига ўхшаш, қора. 
Аҳмаднинг қўли сомон қориб, гўнг кураб, нақ 
таппи бўлиб кетган қўллар, қишлоқи ўсмир- 
нинг қўли. М. М. Дўст, Галатепага қайтиш. 

ТАППОТ шв. Тафт, ҳарорат; жазира 
(яна қ. таффот). Наҳотки, ўғли чўл таппот- 
лари билан олишишга кетаётганини анг- 
ламаса! С. Нуров, Меҳригиё. Ҳали бўй чў- 
золмай, таппотда қовжираган гиёҳни кўр- 
маган киши томчининг қадрини на билсин! 
С. Кароматов, Саҳро қўшиғи. Ҳарши чўли. 
Шамол увиллайди, кўчма қумлар гирдоб сола- 
ди, саратон таппоти юзни куйдирарди. С. 
Нуров, Дурдона. 

ТАПТ [ф. — иссиқ, қайноқ; жазира- 

ма] с. т. Тафт, ҳарорат. 

ТАП-ТАП Тап I с. такрори. Бирин-кетин 
тўрт киишнинг отдан тап-тап тушгани 
эшитилди. Ҳ. Ғулом, Машъал. 

ТАП-ТАҚИР Бутунлай тақир, бирорта 
ҳам тук ёки гиёҳ йўқ. У[Ҳошимжон ака] тап- 
тақир, юмалоқ бошини силаб жилмайди. О. 
Ёқубов, Бир фельетон қиссаси. -Бу тап- 
тақир даиапни олтин водийга айлантира- 
миз, — деди ишонч ва ғурур билан Ўктам. 
Ойбек, О.в. шабадалар. 

ТАП-ТУП «Тап», «туп» ва шунга яқин 
товушларни билдиради. Ўриклар ерга тап- 
туп туша бошлади. н От туёқлари бўғиқ 
тап-туп қилади, эгар-жабдуқлар аста ши- 
риқлайди. С. Анорбоев, Гўзаллик излаб. 
Аравалар ғийқ этиб тўтади. Отлиқлар тап- 
туп ерга туишб, бандиларнинг қўл-оёқлари- 
ни ечиб, пастга ола бошладилар. X. Тўхтабо- 
ев, Йиллар ва йўллар. 

ТАР I [ф. yi — ҳўл, нам; янги, тоза] 1: 
тар мева Ҳўл мева. Кўпроқ тар мева истеъ- 
мол қилсинлар, аммо Бухоро меваси жаноб- 
ларига зарарлидир. М. Осим, Ибн Сино 
қиссаси. Тар ғунчани топиб олган асалари 
унинг ширасига тўймагунча наригисига ўт- 
мас экан. Э. Самандар, Тангри қудуғи. Абул- 
ғози шу тобда уни бағрига босишни, тар 
олмадай қизариб турган ёноқларидан, лаъли 


лабларидан ўпишни истар эди. Э. Самандар, 
Тангри қудуғи. 

2 шв. Янги. Тар очилган тоза боғнинг 
гулисан, Энанг ҳам онангнинг жону дилисан. 
«Рустам». Ардоқладим авайлаб map ғунчадек 
астойдил.. Р. Бекниёз, Тўтиё. 

ТАР II тақл. с. Баъзи нарсаларнинг йир- 
тилишида ёки баъзи асбобларнинг ишла- 
шида чиқадиган товушни билдиради. Мотор 
тар этиб, яна ўчди. н Алижон исқирт, зил 
тўшакни уйдан олиб чиқиб, ҳовлининг бир 
бурчагига улоқтирган эди, унинг бир томони 
тар этиб йиртилиб, ичидан пул сочилиб 
кетди. Мирмуҳсин, Чиниқиш. 

ТАРАДДУД [а. — бирор қарорга 

келолмай туриш, иккиланиш; қатъиятсиз- 
лик] 1 Бирор ишни, мақсадни амалга оши- 
риш учун кўриладиган тайёрлик, бажари- 
ладиган хатти-ҳаракат. Имтиҳон тараддуди. 
Сафар тараддуди. н Ҳар икки томон ҳам 
шу бугундан бошлаб тўй тараддудини кў- 
радиган бўлдилар. П. Турсун, Ўқитувчи. 

2 Умуман, бирор иш, нарсани тайёрлаш, 
амалга ошириш ҳаракати. Шарқуфқида қуёш- 
нинг олтин баркаши тепага кўтарилганда, 
окопларда фронтча нонушта тараддуди бош- 
ланди. Б. Имомов, Ҳорманг, қуролдошла- 
рим. Элчиев ҳам жамғармасидан яхлитини 
кўтариб, бозор-ўчар тараддудига тушди. Э. 
Аъзамов, Жавоб. Мулла Алимқул эшикдан 
кириб келган меҳмон билан кўришиш ва ўз 
тагидаги кўрпачадан жой бериш тараддуди- 
да аста ўрнидан қўзғалди. П. Турсун, Ўқи- 
тувчи. 

3 Қатъиятсизлик, иккиланиш ҳолати; 
шундай ҳолатда сурилган ўй, фикр-хаёл, 
ташвиш, мулоҳаза. Унинг эндиги тараддуди 
учрашиш ёки учрашмаслик борасида эмас, 
Раънонинг олдига очиқча боришми, яширин- 
чами тўғрисида эди. А. Қодирий, Меҳробдан 
чаён. Мен Матлубанинг.. шабадада тўзғиб, 
пешонасига тушган майин сочларини, та- 
раддуд ифодаси жилоланиб, пар-пар ёнган 
катта чарос кўзларини кўрдим-у, ўзимдан 
ранжидим. О. Ёқубов, Бир фельетон қисса- 
си. Опа-сингил ўзларини қаёққа қўйишлари- 
ни билмай, тараддудга тушиб қолдилар, кў- 
чага, йўлга қарадилар. А. Мухтор, Опа-син- 
гиллар. [Йўлчи] Меҳмонхона эшигига келиб, 
тараддудда қолди: камбағал учун ўз ҳақини 
талаб қилиш ҳам қийин. Ойбек, Танланган 
асарлар. 




ТАРАДДУДЛАНМОҚ Тарадцуд ҳолати- 
да бўлмоқ (тараддуд ҳар учала маъносида). 
Сафарга тараддудланмоқ. Бозорга тараддуд- 
ланмоқ. Нима қилишини билмай тараддуд- 
ланмоқ. н Элчибек ўрнидан туриб кетиб, 
қаёққадир тараддудлана бошлади. А. Мухтор, 
Туғилиш. Нодира Саодатхонга бир нима 
демоқчи бўлиб тараддудланди-ю, негадир 
айтолмади. С. Зуннунова, Янги директор. 
Менга ҳам Сатторқул акамнинг раис бўлиши 
маъқулдай туюлди-ку, бироқ раис бўлиб ол- 
гандан кейин мени яна кўпроқ ишлатса ке- 
рак, деб тараддудланиб қолдим. Ғ. Ғулом, 
Тирилган мурда. Ҳакимбойвачча бу масала- 
да ўзининг узоқ вақт тарадудланганига, ни- 
ҳоят, фурсатни қочирганига афсусланди. Ой- 
бек, Танланган асарлар. 

ТАРАКА [а. — қолдирилган нарса; 

мерос] эск. Тақсимлаш, тақсим, бўлиш. 

Тарака қилмоқ Бўлиб (тақсимлаб) бер- 
моқ. Азбаройики, шўролар камбағалпарвар 
ҳукумат, деб йиққанимни кўпчилик ўртасида 
тарака қилмай, ҳукумат қўлига бердим. С. 
Кароматов, Сўнгги бархан. 

ТАРАКАН қ. суварак. 

ТАРАКАНА, таркана эск. Тақсимлашдан 
тегадиган улуш, ҳисса. Муаллимлар.. бирҳаф- 
тагача келиб, тараканаларини олиб кетиш- 
ларини тавсия қиламиз.. Чунки Асака муас- 
сасаларининг.. мактабларнинг остонасигача 
бўлиб олиш хаёллари бор. «Муштум». 

Таракана қилмоқ айн. тарака қилмоқ қ. 
тарака. «Менга деса, давлатингизни яланг 
оёқларга таракана қилиб юбормайсизми!» деб 
тўнғиллаганча чиқиб кетди. М. Осим, Тил- 
сиз гувоҳ. 

ТАРАКАЧИ эск. шв. Мерос тақсимловчи. 
Ёдгор, бир тангаси даста мирзосининг ко- 
тибонасига [хизмат ҳақига] кетган ойликка 
ўзидан бир танга қўшиб, таракачига берди. 
С. Айний, Дохунда. 

ТАРАКЛАМОҚ «Тарак-тарак» товуш чи- 
қармоқ. Совуқдан тишлар таракларди. н 
Узоқда гоҳ-гоҳ автомат тараклаб қўярди. 
Ойбек, Қуёш қораймас. Тошларнинг қўрғон 
кунгураларига тегиб гумбурлаши.. мўғул- 
ларнинг даҳшатли сурони, ноғораларнинг 
тараклаши, карнайларнинг ғат-ғути ҳавони 
ларзага келтирди. М. Осим, Ўтрор. 

ТАРАЛ(Л)А Беғам-беташвиш айш қилиб 
юриш; шу тарздаги хурсандчилик, гашт. Тўй 


бўлса, сизга нима ғам, аяжон? Сиз ҳам ma- 
ралани ванг қўйиб юравермайсизми? Ҳамза, 
Бой ила хизматчи. Ўйнаб-кулиб, таралангни 
тортиб юравер. Сенга «чурқ» этадиганнинг 
боши ўнта. Ғ. Ғулом, Шум бола. Қурилиш 
раҳбарлари эса парвойи палак. «Бўлса бўлар, 
бўлмаса ғовлаб кетар», деб тараллани ванг 
қилиб юришибди. «Муштум». 

ТАРАЛ(Л)АБЕДОД Беғам-беташвиш 
айш қилиб юриш; хурсандчилик, гашт (шу 
тарзда юрадиган шахсларга нисбатан қўл- 
ланади). Таралабедод қилиб юрмоқ. н Қачон 
кўрсанг, таралабедод, хурсанд, хушчақчақ. 
Шуҳрат, Шинелли йиллар. Бировларнинг сев- 
гисини хор қилиб, бошқа ёр топиб, тарал- 
лабедод қилиб юрувчиларнинг адабини бериб 
қўйиш керак. Б. Раҳмонов, Юрак сирлари. 
-Асадни ёшлигидан билардим. Ширинтомоқ, 
маишатга суяги йўқ, тараллабедод, — деди 
Камол. Ҳ. Назир, Кўктерак шабадаси. 

ТАРАЛМОҚ 1 Тарамоқ 1, 2 фл. мажҳ ва 
ўзл. н. Сув ҳамма эгатга баравар таралади. 
н Ўрмонжон шошиб чиқиб кетди ва бирон 
соатдан кейин озғин, сочи ўнг томонга жуда 
ҳафсала билан таралган.. ёшгина бир йигит 
билан кириб келди. А. Қаҳҳор, Қўшчинор чи- 
роқлари. 

2 Ёйилмоқ, тарқалмоқ. Қайси бир узун 
қулоқ орқали бу гап қамиш тўзғоғидай та- 
ралиб кетди. Ҳ. Назир, Ўтлар туташганда. 
Кумушбиби бошловчи қизлар билан уйга кир- 
ди, ундан таралган атир ислари билан уй 
тўлди. А. Қодирий, Ўтган кунлар. Ўн икки 
ўғил-қизли ота-онанинг донғи бутун мам- 
лакат бўйлаб таралди. Р. Файзий, Шоҳи 
дарпарда. 

3 Ҳар томонга кетмоқ, тарқалмоқ. Қиз- 
лар мусиқий асбобларни қучоқлаб, қўрқа- 
писа, ғинг демасдан, ҳар ёққа таралдилар. 
Ойбек, Навоий. Чипор товуқ ҳам зўр таш- 
виш билан қақағлаб, таралиб юрган жўжа- 
ларини қаноти остига чақирарди. А. Му- 
ҳиддин, Оташ қалбли қиз. 

ТАРАМ 1 Соч, соқолнинг тароқдан ўт- 
казилиб силлиқланган ҳар бир тутами, қис- 
ми. Бир тарам соч. н Сочингиз тарамлари 
ипакдан силлиқ. Миртемир. 

2 кўчма Толаланиб, бўлакланиб, маржон 
каби оққан сув, кўз ёши ҳақида. Хотинининг 
ҳар кўзидан етмиш тарам ёш тўкилиб, юз- 
гиналарига ёйилиб.. «Ойсулув». 

ТАРАМОҚ 1 Тароқ ёки бошқа бирор 
нарса билан соч, соқол ва ш.к. нинг чиги- 
лини ёзмоқ, текисламоқ. Шундан кейин соч- 
ларини бир томонга силлиқ тараган тилла 
тишли йигит қўл кўтарди. Н. Аминов, Су- 
варак. Отам ўйланиб қолди. Соқолини бар- 
моқлари билан таради. Ойдин, Садағанг бў- 
лай, командир. Қоронғида сокин турган от- 
нинг бўйнидан қучоқлади, бармоқлари билан 
ёлини таради. Ойбек, Танланган асарлар. 

Ювиб-тарамоқ Озода тутиб, парвариш 
қилмоқ. Мен укаларимни ювиб-тараб, кеч- 
қурун бир қошиқ обиёвғон қайнатиб, етим- 
лигини билдирмасликка уриндим. Ойбек, 
Танланган асарлар. 

2 қ. х. Ариқ-жўякларга сувни бир меъёр- 
да тақсимлаб оқизмоқ, таратмоқ. Жўяк олин- 
ган жойларда тажрибакор сувчилар чанқа- 
ган ғўзаларга сув тарардилар. Ш. Рашидов, 
Бўрондан кучли. Шермат ота икки гектар- 
лик картага сув тараб бўлди-да, эгатларни 
кўздан кечириб, ўқариқ бўйига чиқди. Ҳ. Нуъ- 
мон, Фасллар. 

3 кўчма поэт. Ёймоқ, сочмоқ. Қорли тоғ- 
лар орқасидан Атлас сочин тараб қуёш, Гоҳ 
мўралаб, ўйнатар қош, Ханда сочар дудоғи- 
дан. Ғайратий. 

Ток(ни) тарамоқ Ток новдаларини бир- 
биридан ажратиб, таратиб, бағазларга боғ- 
ламоқ. Боғбон боққа қаролмапти, токларини 
таролмапти.. Ё. Шукуров, Асарлар. 

ТАРАМ-ТАРАМ Ранг ёки бошқа жи- 
ҳатдан узун-узун йўлли, йўл-йўл. Тарам-та- 
рам олма. Тарам-тарам тарвуз. н Ҳовли- 
даги ёнғоқ ва ўрикларнинг қорамтир баргла- 
ри ва бута ораларини тарам-тарам қизғиш 
нур ёритмоқда эди. П. Турсун, Ўқитувчи. 
Унинг баданлари қамчи изларидан тарам- 
тарам титилиб, мўматалоқ бўлиб кетди. А. 
Пўлат, Ўқлар чақнаган дамларда. 

ТАРАН [р. таран — девортешар қурол < 
нем. Tarant — қамал қуроли] 1 тар. Қалъа 
ва унинг дарвозаларини бузишда қўлла- 
надиган, узун йўғон ходадан иборат, зан- 
жирга осиб боғланган қадимий ҳарбий 
қурол. Искандар усти ёпиқ, ғилдиракли та- 
ранлар ясаттирди. М. Осим, Аждодлари- 
миз қиссаси. 

2 ҳарб. Душман самолёти, кемаси ёки 
танкига ўз самолёти, кемаси ёки танки би- 
лан зарба бериш. Ўқларим тугади, самолё- 
тимни таранга олиб бормоқдаман. Газетадан. 


ТАРАНГ [ф. JC — ўқ отилганда камон 
ипидан чиқадиган товуш] 1 Қаттиқ тор- 
тилган, солқа ёки бурушиқ жойи қолди- 
рилмасдан керилган. Таранг тортилган ар- 
қон. н Нафиса кўрдики, ип жуда таранг 
тортилди, энди ширт этиб узилиб кетиши 
мумкин. Шуҳрат, Жаннат қидирганлар. Бу 
тор, таранг кийимда унинг келишган қомати 
янада бўртиб турарди. С. Сиёев, Отлиқ аёл. 

2 Тўлишиб силлиқ тортган, текис. Та- 
ранг сийналар қора кофтага сиғмай, қўш 
чўққига айланган. С. Сиёев, Отлиқ аёл. Бир 
неча кун ичида Нодиржоннинг эти устухони- 
га ёпишди, энли, таранг пешонасида ажинлар 
пайдо бўлди. А. Муҳиддин, Чап чўнтак. 

3 кўчма Айрим сўзлар билан қўлланиб, 
нарса, ҳолат кабиларнинг юқори даража- 
сини, сўнгги чегарасини билдиради. Унинг 
бутун вужуди ҳаяжон билан таранг тор- 
тилган эди. П. Қодиров, Уч илдиз. ..унинг 
уятчан кўзларига кўзи тушиб, таранг асаб- 
лари бирдан бўшаишб кетди. С. Нуров, Нар- 
вон. Саломхонадаги таранг вазият бир оз 
юмшагандек бўлди. С. Сиёев, Ёруғлик. Ни- 
зомжон ана шу оилада, ҳамиша таранг рўз- 
ғор ичидаўсди. С. Аҳмад, Уфқ. 

Таранг қилмоқ 1) таранг ҳолга келтир- 
моқ. Арқонни таранг қилмоқ; 2) ялинтириш 
ва ш.к. мақсадда рози бўлмаслик, кўнмас- 
лик. Шундай пайтларда Ҳури жуда очилиб 
кетар, гали келганда, ҳеч таранг қилмай, 
қўлидан келганини кўрсатар эди. Ф. Муса- 
жонов, Ҳури. Келинни аравада олиб кели- 
шаётганларида, гузарларда тўсишарди.. 
соврин тилаб, атайин таранг қилишарди.. Р. 
Раҳмон, Меҳр кўзда. 

ТАРАНГЛАМОҚ Тортиб ёки кериб, та- 
ранг ҳолга келтирмоқ. Дорни тарангламоқ. 
Дуторнинг ипини тарангламоқ. Матони 
таранглаб, гул тикмоқ. н Участка этаги- 
даги икки йигит симни таранглаб, белги 
қилинган туғмачани назорат чизиғига ба- 
раварлади. Р. Раҳмон, Тиниб-тинчимас. 

ТАРАНГЛАШМОҚ Таранг ҳолга етмоқ 
(таранг тўғри ва кўчма маънода). Йигитали 
сувдан руҳи енгил тортиб чиқди, таранг- 
лашган баданларида қайта бардамлик пайдо 
бўлди. Д. Нурий, Осмон устуни. ..бойвачча гоҳ 
асаби таранглашиб, милтиғини қўлга олар, 
гоҳ бўшашиб, ёнига қўярди. С. Юнусов, 
Кутилмаган хазина. Эркин институтни та- 
момлаб, илмий иш билан шуғуллана бошлаган 

пайтда муносабат янада таранглашди. Газе- 
тадан. 

ТАРАНГЛИК Таранг ҳолат (таранг тўғ- 
ри ва кўчма маънода). Бўғизда тиқилиб, 
ўртада тўлиб турган нафасни фақат сар- 
баст гап билан, ўртадаги тарангликни йў- 
қотувчи эркин сўз билан ўнглаш мумкин эди. 
М. Исмоилий, Фарғона т.о. -Йўқ, Шерали 
Назарович, — деди ҳамон таранглигидан туш- 
маган Расулжон, — тўғри ашпдингиз. Ж. Аб- 
дуллахонов, Хонадон. 

ТАРАНМОҚ Сочларини тараб, у ёқ-бу 
ёқларини тартибга келтирмоқ. Танноз ma- 
рангунча тўй ўтар. Мақол. н [ Элмурод\ 
Ювинди, таранди ва сўнгра айвондаги сан- 
далга ўтирди. П. Турсун, Ўқитувчи. Юви- 
ниб, тараниб, тоза кийинган қиз заргар 
қўлидан эндигина чиққан узукка ўхшайди. 
Шуҳрат, Шинелли йиллар. 

ТАРАННУМ [а. — куйлаш, ашула 

айтиш; сайраш, гўзал сўзлаш] поэт. Куй- 
лаш; куй. Аллаловчи ва фараҳбахш нозик та- 
раннум Севги меҳри билан мени ҳар нафас 
қучар. Ғайратий. 

Тараннум этмоқ (ёки қилмоқ) 1) куй иж- 

ро этмоқ, куйламоқ; 2) кўчма мадҳ этмоқ, 
мақтамоқ, куйламоқ. Шоирлар шеърларида 
тараннум этган гўзал боғ! Ойбек, Навоий. 
Мардлик сенда, ҳарорат сенда, Тараннум қил 
севги эртагин. Р. Бобожон. 

ТАРАНТАС \р. таратайка < карандас — 
одам ташийдиган арава тури] эск. Одам 
ташийдиган тўрт ғидциракли арава. ..Чор- 
раҳаларда чиройли тарантаслар, отлари 
тумшуғига кийгизилган тўрвадан сули чай- 
наяпти. А. Мухтор, Чинор. Фойтун қиммат 
бўлгани учун, энди мен тарантас деган узун 
аравага тушдим. М. Муҳаммаджонов, Тур- 
муш уринишлари. 

ТАРАТМОҚ 1 Тарамоқ фл. орт. н. Сочи- 
ни таратмоқ. Жўякларга сув таратмоқ. 

2 Ёймоқ, сочмоқ, тарқатмоқ. Кабобпаз- 
нинг елпиғичи мовий дудлар билан ёқимли ҳид 
таратади. Ш. Тошматов, Эрк қуши. Осмон- 
ни тўлдириб учган қушларни айтинг: улар ҳам 
ҳузур бағишлаб, Кўкорол кўкида ёқимли куй- 
лар таратар эди. Ҳ. Назир, Сўнмас чақ- 
моқлар. Сахий ёз қуёши оламга нур тарата- 
ди, қабристон ҳам кўм-кўк.. Газетадан. 

ТАРАФ [а. — чет, чекка, уч; охир- 

ги, сўнгги нуқта; чекка жой; ён, томон] айн. 


томон 1-4. У тараф. Бу тараф. Ҳар тараф. 
н Ўрданинг ташқариги қисмининг уч тара- 
фи (жануб, шарқ, ғарб) биносиз, фақат қўр- 
ғон деворларининг зиналари эди. А. Қодирий, 
Ўтган кунлар. Кундузи қум тарафдан илиқ, 
нафасни қайтарадиган шамол эсади. С. Аҳ- 
мад. Уфқ. Ҳар икки тараф, ким ўзар ўйна- 
гандек, оташ мақтовлар билан бир-бирини 
ўққа тутди. Ф. Мусажонов, Ҳиммат. Шу- 
нинг учун бошқа ўйинларни қўя туриб, маж- 
лиснинг энг қизиқ тарафи бўлиб саналган 
лапар айтишга кўчдилар. А. Қодирий, Ўтган 
кунлар. ..ҳар икки тараф ўртасидаги вазият 
тобора кескинлашиб борарди. К. Яшин, Ҳам- 
за. Айтмади, сўрасам, гапни бошқа тарафга 
чалғитди. А. Қодирий, Ўтган кунлар. 

Тарафини олмоқ Тарафдор сифатида ҳа- 
ракат қилмоқ, бирор томонни ҳимоя қил- 
моқ, қўллаб-қувватламоқ; у ёки бу тарафга 
бўлишмоқ. Жанжал чиққан вақтларида под- 
шо камбағалларнинг эмас, бойларнинг тара- 
фини олар экан. Н. Сафаров, Оловли излар. 

2 Курашувга, беллашувга, баҳслашувга 
хоҳиш билдирувчи шахс, талабгор. Бирор 
шаҳарга келганида, унга [Қулматқорага\ та- 
раф чиқмай қолса борми, бундай шаҳарнинг 
йигитлари йигит ҳисобланмасди. А. Мухтор, 
Опа-сингиллар. Ишбоши: -Қани, тараф 
борми? — деб, полвонларни майдонга чақир- 
ганда, нима бўлди-ю, таваккал қилиб, ўрним- 
дан туриб кетдим. П. Турсун, Ўқитувчи. 

Тараф йўқ Бас келадиган, беллаша ола- 
диган, тенглашадиган киши йўқ. Унинг [Ва- 
лижоннинг] одамохунлиги, кўнгилчанлигига 
тараф йўқ. Ҳ. Назир, Олмос. Гапдан гап 
чиқаришга сенга тараф йўғ-а, хотин.. А. 
Муҳиддин, Ҳадя. 

3 фольк. Душман, ғаним. Қашшоқларга 
бойлар кўп тараф бўлди. Эргаш Жуман- 
булбул ўғли. Мен ўлмасам, тараф босмас 
изингни. «Юсуф ва Аҳмад». 

4 кўм. взф. ( 3-ш эгалик ea ч. к. шаклида). 
Томонидан, жиҳатидан. Ўз ёнларидан сарф 
қилиш учун ақчалари йўқ, ҳукумат тарафи- 
дан бериладиган овқатнинг салмоғи йўқ эди. 
А. Қодирий, Меҳробдан чаён. 

ТАРАФАЙН [а. (З-Д — «тараф» с. икки- 
лик сони: ҳар икки тараф] эск. кт. Даъвогар 
ва жавобгар ёки баҳслашувчи, курашувчи, 
олишувчи томонларнинг ҳар иккиси; то- 
монлар, тарафлар. Тарафайнларни сўроқ қил- 
моқ. н Тарафайн бир-бирлари билан тани- 




шиб кўришгандан сўнг, марказ вакили идора- 
ни бу йилги зўр муваффақият билан табрик 
қилади. А. Қодирий, Обид кетмон. Тарафайн- 
ларнинг гаплари эшитилгандан кейин, суд ҳукм 
мажлисига кирди. А. Мажидий, Инжиқ зиё- 
ратчи. 

ТАРАФ-БАТАРАФ қ. тарафма-тараф. 

Деҳқонлар, боғбонлар чойхоналарни тўлдириб 
ўтиришади-да, тараф-батараф аскиябозлик 
қилишади. Б. Раҳмонов, Тиниб-тинчимас. 

ТАРАФДОР [а. + ф. jl _i_a До — тарафини 
олувчи, ёқловчи, ҳимоя қилувчи] 1 Бир- 
бирига қарши бўлган томонлардан бирига 
ён босувчи, уни қўллаб-қувватловчи, ҳимоя 
қилувчи шахс. Мусулмонқулга тарафдор- 
ларингиз бўлса, тинчликча қўшиндан чиқиб 
кетсин! А. Қодирий, Ўтган кунлар. Бобур бу 
гал яна алданмаслик учун шаҳар ичидаги 
тарафдорларининг ҳеч бирига хабар бер- 
масдан.. таваккал қилиб келди. П. Қоди- 
ров, Юлдузли тунлар. 

2 Бирор ғоя ёки ҳаракатни ҳимоя қи- 
лувчи, шу ғоя, ҳаракат учун курашувчи 
шахс, ташкилот ва ш.к. Тинчлик тараф- 
дорлари. н Бетоб бўлиб Ўшга келолмаган 
Хўжа Абдулло ҳам Бобурнинг Самарқандга 
қўшин тортиб боришига тарафдор эди. П. 
Қодиров, Юлдузли тунлар. 

ТАРАФКАШ [а. + ф. До — тарафи- 
ни олувчи, тарафдор] 1 Бирор томоннинг 
тарафини олувчи; тарафдор. Бедана эгалари 
ва уларга пул тиккан тарафкашларнинг кўз- 
лари ола-кула, юраклари така-пука бўлиб, 
нафаслари ичига тушиб кетди. М. Муҳам- 
маджонов, Турмуш уринишлари. 

2 Қарши чиқувчи, курашувчи, белла- 
шувчи; талабгор. -Бургутнинг йигитлариҳа- 
ли курашда елкаси ер кўрмаган полвонлар. 
Ҳозир бу полвонларга Фарғона томонда та- 
рафкаш йўқ, — деди йигит. С. Аҳмад, Чўл 
бургути. 

3 Тараф-батараф бўлиб курашувчи; 
гуруҳбоз. Менинг қиииюғимда тарафкашлар 
кўп... Бир-бирини ковлайди. П. Турсун, Ўқи- 
тувчи. 

ТАРАФКАШЛИК Тарафкаш бўлиш, та- 
рафкаш бўлиб иш тутиш. Жанжал бир на- 
фасда тарафкашликка айланиб кетди. П. 
Турсун, Ўқитувчи. 

ТАРАФЛАМА: Миқдор билдирувчи ( бир, 
икки каби) сўзлар, шунингдек, ҳар сўзи би- 


лан қўлланиб, шу сўзлар билдирган миқ- 
дорий нисбатни англатади. Масалани бир 
тарафлама ҳал қилмоқ. н Кекса, танилган 
ёзувчи ўсиб келаётган ёш авлодга ҳар та- 
рафлама кўмаклашуви керак. Н. Сафаров, 
Оловли излар. 

ТАРАФЛИ Тарафи, ёни бўлган. Икки 
тарафли пичоқ. Бир тарафли мовут. 

Бир тарафли бўлмоқ У ёқли ёки бу ёқли 
бўлмоқ; бирор томон фойдасига ҳал бўл- 
моқ. Отабек иш бир тарафли бўлгунича ўзи- 
нинг қочмаслиги учун кафил беришга маж- 
бурдир. А. Қодирий, Ўтган кунлар. Бир та- 
рафли қилмоқ У ёқпи ёки бу ёқпи қилмоқ; 
бирор томон фойдасига ҳал этмоқ. 

ТАРАФМА-ТАРАФ Тараф-тараф бўлиб, 
тарафларга бўлиниб. Кўчада Витя, Сарсен- 
бой, Остап ea қўшни болалар тарафма-та- 
раф бўлиб, тўп тепишмоқда. Р. Файзий, Сен 
етим эмассан. Тарафма-тараф бўлиб тор- 
тишувлар, ёр-ёр айтишувларни айтмайсиз- 
ми.. Р. Раҳмон, Меҳр кўзда. 

ТАРАШ I Тарамоқ фл. ҳар. н. Сочни та- 
раш. Сувни тараш. Тараш машинаси. н 
Лаъли ишвали кўзлари билан унга ҳар қанча 
термулиб боқмасин, бек ўз оти билан, 
унинг.. ёлини тараш билан мсшғул. Ҳ. Ғу- 
лом, Машъал. 

TAP ATTT II [ф. — кесиш; қириш, 

қиртишлаш] Кесиш, йўниш, қиртишлаш, 
қириб текислаш. Идишлар қуриб, тарашдан 
чиққан, [Кулмуҳаммад] гилвата қуярди. Мир- 
муҳсин, Чўри. 

ТАР АТТТА [ф. <Li1 — силлиқланган, та- 
рашланган нарса; ёғоч парахаси, қирин- 
диси] 1 Ёриб майдаланган ўтин. Куруқ та- 
раша. Тараша тайёрламоқ. н Кўмир йўқ- 
лигидан, тараша чўғи танчани бирпас бо- 
зиллатиб сўнган эди. Ойбек, Танланган асар- 
лар. Кейин у айвондаги самоварни пуфлаб, 
ўтхонасига тараша ташлай бошлади. А. Мух- 
тор, Давр менинг тақциримда. 

2 кўчма Қуруқ, қаттиқ нарса ёки қотма 
одам ҳақида, Унинг қўллари бамисоли та- 
раша. 

3 Шундай қотма, «қуруқ» одамнинг ис- 
мига қўшиб айтиладиган лақаб. -Полвон, бас, 
Ҳамзахонни чарчатиб қўймайлик, — деди 
Маҳмуд тараша.. К. Яшин, Ҳамза. 

Томдан тараша тушгандай Кутилма- 
ган(да), бирдан, тўсатдан; ўйламай-нетмай. 




Холиқнинг томдан тараша тушгандай гап- 
лари тағин кулгимни қистатди. Ҳ. Назир, 
Бир туп ғўза. Ҳизиқ, туппа-тузук йигит, у 
йўқ-бу йўқ, томдан тараша тушгандай.. 
бирдан совчи юборгани қанақаси. О. Ёқубов, 
Баҳор кунларидан бирида. 

ТАРАШЛАМОҚ 1 Силлиқ, текис қилиб 
олмоқ, қирмоқ (соч, соқол, жун ва ш.к. ни). 
-Сиз, — деди Азмиддин, калта, сийрак со- 
қолини пўрим тарашлаган Бўронбекка қараб.. 
Ҳ. Ғулом, Машъал. Ўн олти ёшидан бери со- 
қол олдирадиган сермўй Очил ҳозир уч кунда 
бир юзини тарашларди. П. Қодиров, Уч илдиз. 

2 Йўниб, қириб ва б. йўл билан ишлов 
бермоқ, силлиқламоқ. Инсон қўли билан та- 
рашлангандай силлиқ, тўртбурчак харсанг- 
лар бу ерда жуда кўп. С. Анорбоев, Оқсой. 
..йигит ўзидан уч-тўрт қадамча нарида ғишт 
тарашлаб ўтирган кекса одамга ўзга тилда 
бир нима деди. Мирмуҳсин, Меъмор. 

3 кўчма Қириб-қиртишлаб, бутунлай 
йўқотмоқ, йўқ қилмоқ. Насибани аллақачон 
кўнглимдан тарашлаб ташлаганим учун ҳам 
индамай қўя қолардим. О. Ёқубов, Тилла узук. 

ТАРАҚI тақл. с. Икки қуруқ нарсанинг 
бир-бирига қаттиқ урилишидан чиққан то- 
вушни билдиради. Тарақ этиб эшикни ёпмоқ. 
н Хола тарақ этказиб, бўш челакни ерга 
қўйди. Газетадан. 

ТАРАҚII: Баъзи сўзлар билан қўлланиб, 
шу сўз англатган нарсанинг юқори даража- 
сини билдиради. -Пичоғимиз мой устида 
денг! Касод бўлиб қолган бозоримиз яна та- 
рақ бўлар экан-да! — деди кавушдўз ака Нав- 
рўзга. М. Осим, Элчилар. Битта-яримтаси 
ваҳималироқ бир гап эшитдими, дарров мол 
нархини оширадилар. Уруш баҳона бўлди 
уларга. Бизнинг хўжайин-чи? Иши тарақ! 
Ойбек, Танланган асарлар. Кайфи тарақ 
Тантибойвачча Салимни юпатиш учун ички- 
ликни мўл ичирди. Ойбек, Танланган асар- 
лар. Биринчи қалин қордан кейиноқ қақшат- 
қич изғиринлар бўлиб, ҳамма ёқ тарақ муз- 
лади. Ҳ. Нуъмон ва А. Шораҳмедов, Ота. 

ТАРАҚ( А) - ТУ РУҚ 1 тақл.с. «Тарақ» ва 
шунга яқин товушларни билдиради. ..оло- 
мон бир-бирига аралаишб, тарақа-туруқлар, 
қиличларнинг жаранги, отларнинг кишнаши 
дашт сукунатини бузиб юборди. Мирмуҳ- 
син, Чўри. Эшик тарақ-туруқ очилиб, кўн 
этигини дўқиллатганча, акаси Мўмин кириб 
келди. Ш. Ғуломов, Ёрқин йўллар. 


2 кўчма с.т. Ортиқча, кераксиз нарса, 
хатти-ҳаракат кабилар ҳақида. Бунақа та- 
рақа-туруқларнинг нима (кимга) кераги бор?! 

ТАРАҚЛАМОҚ 1 «Тарақ», «тарақ-тарақ» 
товуш чиқармоқ, тарақ этмоқ. Кўча томон- 
да бир нарса тарақлади. Аёл қўлидаги қо- 
шиқни қўйди-да, югуриб дераза олдига борди. 
С. Зуннунова, Гулхан. Эшик тарақлаб очи- 
либ, кимдир Мунавварни қучоқлади. С. Анор- 
боев, Меҳр. 

2 кўчма Иш-фаолият, нарса ва ш.к. нинг 
авжида, юқори даражада бўлишини билди- 
ради. Тарақлаган участканинг бекасиман, 
Эргинамнинг жондан суйган эркасиман. 
«Муштум». -Иш тарақлаб, пул кўпайгандан 
кейин, бирваракай ички-ташқи данғиллама 
иморат соламан, — деди-да, ёмонгина ҳовлини 
ижарага олди. Ойбек, Танланган асарлар. 

ТАРАҚҚИЁТ [ а . olTa — юксалиш, олға 
ҳаракатланиш, ривожланиш, ўсиш] Ривож- 
ланишнинг оддийдан мураккабга, қуйидан 
юқорига йўналган шакли, унинг юксалиши. 
Тарихий тараққиёт. Техника тараққиёти. 
Кишилик жамиятининг тараққиёт босқич- 
лари. Фан ва маданиятнинг тараққиёт дара- 
жаси. н Мана, тараққиёт даври келиб, 
шаҳарлар қайта қурилмоқда.. Мирмуҳсин, 
Меъмор. Мамлакатимизда ишлаб чиқарувчи 
кучлар кенг кўламда ривожланмоқда, фан- 
техника тараққиёти авж олмоқда. «Фан ва 
турмуш». 

ТАРАҚҚИЙ [а. у — кўтарилиш, юк- 
салиш, ривожланиш] кам қўлл. айн. тараққиёт. 
Агар биз жаҳду жадал қилиб, бу жаҳолат 
ботқоғидан қутулмасак, тараққий йўлини 
тутмасак.. яқин ўртада биз мусулмонларнинг 
муқаддас ерларимизни ҳам босиб оладилар. 
Ойбек, Танланган асарлар. 

Тараққий этмоқ (ёки қилмоқ, топмоқ) 
Ўсмоқ, ривожланмоқ, юксалмоқ; мукам- 
маллашмоқ. Тараққий топган мамлакатлар. 
н Қадимда қайси шаҳар тараққий этиб, 
обод бўлган бўлса, унинг сабабини тарих 
китобларида савдо йўли ўтганлигида, дебўқи- 
тилади. Шукрулло, Жавоҳирлар сандиғи. 

ТАРАҚҚИЙПАРВАР \а. + ф. J3Ji -та- 
раққиёт тарафдори, ҳимоячиси] Тараққиёт 
тарафдори, тараққиёт, юксалиш учун ку- 
рашувчи. Тараққийпарвар ёзувчи. Тараққий- 
парвар инсоният. н Унинг [«Хуршид» газе- 
тасининг ] бошқармаси.. Шариф охунд деган 
тараққийпарвар бир одамнинг меҳмонхона- 




сида экан. М. Муҳаммаджонов, Турмуш ури- 
нишлари. У кўпинча тараққийпарвар зиё- 
лиларга яқин алоқада бўлди. Ойбек, Нур 
қидириб. 

ТАРАҚҚОС [а. ^La — сакраш, типир- 
чилаш; ўйинга, рақсга тушиш] 1 айн. қумой. 

2 кўчма Жуда хунук, таъвия. Таъвияий 
тараққос айн. таъвия-тараққос. 

Тараққос бойламоқ фольк. Гижинглаб 
турмоқ (от ҳақида); ноз-ишва қилмоқ. Ғи- 
рот Авазни кўриб, учадиган қушдай, ҳар 
кўзи таркашдай, юлдузни кўзлаб, тараққос 
бойлаб ўйнай берди. «Балогардон». 

ТАРАҲҲУМ [а. ^A_>j — раҳм қилиш, 
ғамхўрлик, марҳамат]: эск. кт. Раҳм, раҳм 
қилиш, марҳамат. Али Акбарнинг Мирзога 
ишончу ихлоси бўрининг қўйга тараҳҳумидек 
иш эди. А. Ҳакимов, Илон изидан. Ҳасан- 
алининг юзига падарона тараҳҳум туси ки- 
риб, кексаларга хос оҳангдор бир товуш би- 
лан бекнинг устидаги оғир юкни ола бошла- 
ди. А. Қодирий, Ўтган кунлар. 

Тараҳҳум этмоқ (ёки қилмоқ, айламоқ) 
Раҳм, шафқат қилмоқ. Умид қиламизки.. 
қизимизнинг кўз ёшига тараҳҳум этиб, айир- 
тириб қўйсангиз. Ҳамза, Танланган асарлар. 
Аслим сўрсанг — хонзодаман, қаддингдан, 
Тараҳҳумлар қилгин менинг ҳолима. «Ойсу- 
лув». Неча кундан бери кўрсатмайин васлин 
соғинтирди, Тараҳҳум айласун ул шўх жо- 
нон, бир келиб кетсун. Ҳамза. 

ТАРБИЯ [а. ai+jI — ривожлантириш; 
парвариш қилиш, ўстириш; ўргатиш; илм 
бериш] 1 Таълим, ахлоқ-одоб ва ш.к. ни 
ўргатиб, сингдириб, инсонни вояга етка- 
зиш, улғайтириш, ўстириш. Интернат тар- 
биясида ўсган бола. н Абдураҳмон.. отаси 
ўлиб, онаси ва ота томонлари тарбиясида 
қолди. А, Қодирий, Меҳробдан чаён. Қиз ўн 
олти ёшгача бу оилада, музика муаллими бўл- 
ган камбағал амакининг тарбиясида ўсди. 
Ойбек, Танланган асарлар. 

2 Инсонда иш-ҳунар, одоб-ахлоқ ва ш.к. 
ни шакллантириш, ривожлантиришга, 
унинг жамиятда яшаши учун керак бўлган 
хислатларга эга бўлишини таъминлашга 
қаратилган иш-амаллар мажмуи ва шу йўл 
билан сингдирилган одоб-ахлоқ, хислат, 
фазилат кабиларнинг ўзи. Сиёсий тарбия. 
Ғоявий тарбия. Мактаб тарбияси. Тарбияси 
бузуқ одам. Тарбияси яхши бола. н Ёш ав- 
лод тарбиясида юқори самарага эришиш учун 


бир қатор шарт-шароитлар барқарор бўли- 
шилозим. Газетадан. Болалар китоби тарбия 
учун ёзилади, тарбия эса буюк иш. «Саодат». 

Тарбия бермоқ Тарбия хизматини амалга 
оширмоқ, тарбияламоқ. Болага оила ҳам, 
мактаб ҳам тарбия бериши, одоб-ахлоқ ўр- 
гатиши шарт. Газетадан. Тарбия олмоқ (ёки 
кўрмоқ, топмоқ) Тарбия орттирмоқ, тарбия- 
га эга бўлмоқ. Хорст Шустер ўн ёшгача мак- 
табда шундай тарбия олган: «Уруш жуда 
қизиқ нарса бўлади. Катта бўлганингда, бир 
ўзинг юзта душманни ўлдирасан..» А. Қаҳҳор, 
Асарлар. Заргаров узун сўздан хулоса чиқа- 
риб: -Мен ёшлигимда шундай тарбия кўрсам, 
ҳозир ерда туриб, ойда чорвачилик қилар 
эдим, — деди. А. Қаҳҳор, Оғриқ тишлар. 
Мундоқ жойда тарбия топган киши қандоқ 
олим.. инсофли ва шафқатли бўлса керак. 
Ҳамза, Танланган асарлар. 

3 Маълум тартиб, усул асосида қараб, 
ишлов бериб ўстирмоқ; парваришламоқ 
(ўсимлик ва ҳайвонлар ҳақида). Ғўза тар- 
бияси оғир иш. 

Тарбия қилмоқ 1) тарбиялаб катта қил- 
моқ, вояга етказмоқ, ўстирмоқ, улғайтмоқ 
(қ. тарбия 1). Ўн бир ёшлик Темир, тўққиз 
ёшлик Қобил ва Анварларни тарбия қилиш 
оғирлиги Нодиранинг устига тушди. А. Қо- 
дирий, Меҳробдан чаён; 2) илм-ҳунар бер- 
моқ, одоб-ахлоқ ўргатмоқ, тарбиялаб би- 
рор хислат-фазилатни сингдирмоқ (қ. тар- 
бия 2). Шунча таҳсил ва тарбия берганла- 
рингиз учун раҳмат!М. Исмоилий, Фарғона 
т. о.; 3) парвариш қилмоқ (қ. тарбия 3). Ҳали 
нишона қилмаган мевани ҳисобга кирита- 
санми? Аввал тарбия қил, гулласин, ундан 
кейин мевасига сават тўқисанг арзийди. 
Шуҳрат, Шинелли йиллар. Бузоқлигидан ўзи 
тарбия қилган, унга ўрганган эди. С. Юнусов, 
Кутилмаган хазина. 

Жисмоний тарбия қ. жисмоний. 

ТАРБИЯВИЙ Тарбияга оид; тарбия учун 
хизмат қиладиган. Тарбиявий ишлар. Kamma 
тарбиявий аҳамиятга эга бўлган асар. 

ТАРБИЯЛАМОҚ 1 Боқиб ва таълим бе- 
риб катта қилмоқ, вояга еткизмоқ, ўстир- 
моқ. Ўн бир болани тарбиялаган она. н Раҳ- 
мат, она, Ботиралидек ўғилни туққанингиз, 
тарбиялаб ўстирганингиз учун раҳмат! Ҳ. 
Ғулом, Машъал. 

2 Илм-ҳунар бериб, одоб-ахлоқ ўргатиб 
етиштирмоқ. Мактабимиз тарбиялаган бо- 




лалардан кўп олимлар етишиб чиқди. н Ким 
айтади буни оғир қиз деб, олов-ку! Тўғри, сал 
ёввойилиги бор. Аммо ўзим тарбиялаб ола- 
ман. Ф. Мусажонов, Ҳури. 

3 Мунтазам, изчил тарбия йўли билан 
ғоявий, маънавий ёки бошқа жиҳатдан 
шакллантирмоқ, етиштирмоқ. Уўзбек санъ- 
атининг фахри бўлиб қолган кўпгина та- 
лантли артистларни тарбиялаб ўстирди. Т. 
Обидов, Юсуфжон қизиқ. Айни пайтда ҳар 
бир тошкентликда ватанпарварлик туй- 
гусини, шаҳар бойлигига бойлик, ниройига 
чирой қўшишга.. бўлган интилишни собит- 
қадамлик билан, изчил тарбиялаш керак. 
Газетадан. 

4 Парвариш қилмоқ, Бу кўчатларни ўзи- 
миз тарбияладик. 

ТАРБИЯЛАНУВЧИ 1 Тарбияланмоқ фл. 

сфдш. Тарбияланувчи ёшлар. 

2 Тарбия олувчи, тарбияда бўлган шахс. 
Тарбияланувчиларни доим эътиборда тутиш 
керак. 

ТАРБИЯЛИ Тарбия кўрган, яхши тар- 
бия олган. Тарбияли ёшлар. 

ТАРБИЯСИЗ 1 Тарбия олмаган, ахлоқ- 
сиз. Тарбиясиз бола. н Тарбиясизнинг бир 
қилиғи ортиқ, деган мақол бор. А. Қодирий, 
Обид кетмон. 

2 Шу маъноси билан ҳақорат учун қўл- 
ланади. У автобусдан тушиб, ловуллаб тур- 
ган қулоғини ушлаганча, Ҳожига қаради ва 
бисотидаги энг оғир, энг даҳшатли ҳақорат- 
ни ишлатди, яъни «тарбиясиз!» деди. А. Қаҳ- 
ҳор, Асарлар. 

ТАРБИЯТ эск. кт. айн. тарбия 1. Ким 

кучук бирлан хўтикка Қанча қилса тарбият, 
Ит бўлур, эшак бўлур, Аслоки бўлмас одами. 
Уйғун ва И. Султон, Алишер Навоий. 

ТАРБИЯЧИ Тарбия берувчи шахс, му- 
раббий. Боғча тарбиячиси. Тарбиячи аёл. н 
Унинг ғурур тўла кўзлари.. устозларига ти- 
килар, ота ўрнида оталик қилган ҳурматли 
Давроновга, жонкуяр тарбиячи Нафиса хо- 
нимга чин қалбидан миннатдорлик билдир- 
гиси келар эди. П. Турсун, Ўқитувчи. Абдулла 
Қаҳҳор ёшларнинг.. том маънодаги тарбия- 
чиси эди. Газетадан. 

ТАРВАИМОҚ Ёйилиб ялпаймоқ, ке- 
рилмоқ. Кундузи билан қурбақадек тарвайиб, 
узун теракнинг қоқ тепасида турган катта 
булут парчаси киши таъбини хира қиларди. 
Ибохон, Улуғ кун. Элмурод Абдурасулнинг 


ёнига ўтиб, оёқлари тарвайган «эшак»нинг 
бир четига ўтирди. П. Турсун, Ўқитувчи. 

ТАРВАҚАИ кам қўлл. Шохлари атрофи- 
га ёйилган ҳолатли. Мен ҳовлимга бордим, 
болалигимда кўрганларимдст ёлғиз шу жий- 
да қолибди — тарвақай, ғадир.. қадимгидек. 
Миртемир. 

ТАРВАҚАЙЛАМОҚ 1 Ёйилиб, ҳар то- 
монга шох отиб кетмоқ (дарахт ҳақида). Ҳар 
ёққа тарвақайлаб ўсган бесўнақай, қари 
толларнинг кўланкаси қуюқ. Ойбек, Танлан- 
ган асарлар. 

2 кўчма Ёнига, атрофига чўзилмоқ, кенг 
очилмоқ. Мешдай қаппайган қорни юргани- 
да ҳам силкинар, тирсиллаб турган оппоқ 
елини сонларига шалоп-шалоп урилар, ўрта 
қўлдай йўғон-йўғон, тарвақайлаб кетган 
эмчакларидан йўл-йўлакай сут тиз-тиз тир- 
қирарди. С. Анорбоев, Оқсой. -Э, бўлди, бўл- 
ди, — лаблари тарвақайлаб илжайди Ҳа- 
лимбой. Ф. Мусажонов, Нозик масала. Ра- 
ҳимнинг оғзи тарвақайлаб кетди. Ҳ. Назир, 
Сўнмас чақмоқпар. 

3 Ялпаймоқ; лапангламоқ. Синфга узун 
малла тўн, кўк духоба дўппи кийган, қип- 
қизил юзли, ўрта бўйли бир кииш тарвақай- 
лаб кириб келди. П. Турсун, Ўқитувчи. 

ТАРВИЖ [а. _>з — тарқатиш, ёйиш, 

сотиш; муомалага киритиш] эск. Тарқатиш, 
ёйиш, оммалаштириш; муомалага, амалга 
киритиш. ..дин томонидан тарвиж этилган 
бу хаттотлик санъати яхши тараққий қил- 
ган эди. Чўлпон, Кеча ва кундуз. 

ТАРВУЗ Қовоқдошлар оиласига мансуб, 
палак отиб ўсадиган бир йиллик полиз 
ўсимлиги ва унинг ейиладиган юмалоқ ёки 
овалсимон, қизил гўштли, серсув ҳосили. 
Тарвуз уруғи. н Ўроз қаердандир катта 
тарвуз келтириб, ўртага қўйди. Ойбек, 
Танланган асарлар. Поезд билан баравар 
ғарбга кетаётган қуёшнинг сафари тезлаш- 
ди ва у, кесилган қизил тарвуз палласидек, 
ўрмон дарахтларига илиниб қолди. И. Раҳим, 
Чин муҳаббат. 

Тарвузи қўлтиғидан тушмоқ Умиди пуч- 
га чиқмоқ; ҳафсаласи пир бўлмоқ. Дафндан 
сўнг тўй бир йилсиз бўлмаслигини эшитиб, 
қари куёв, тарвузи қўлтиғидан тушиб, қиш- 
лоғига хомуш қайтиб кетди. М. Исмоилий, 
Фарғона т. о. Кудрат тарвузи қўлтиғидан 
тушгандай бўшашди, кўзларига ғилт-ғилт 
ёш олди. Ҳ. Назир, Сўнмас чақмоқлар. 




ТАРЕЛКА | нем. Teller] 1 Чети бир оз кў- 
тарилган, туби кенг, ясси ошхона идиши; 
ликопча. Чинни тарелка. Бир тарелка ҳол- 
вайтар. н Ошқовоқдан пиширилган қозон 
сомсани тарелкага тузаб.. уларнинг олдига 
олиб бориб қўйиб, Ўзи уйга кириб кетди. С. 
Зуннунова, Олов. 

2 мус. Бир-бирига урилувчи иккита ме- 
талл баркаш шаклидаги урма чолғу асбоби. 

3 Афсона тарзидаги, тарелкага ўхшаш, 
осмонда учиб юрувчи номаълум жисм. Учар 
тарелкалар. н Юлдуз деса, юлдуз эмас, Ё 
йўлдошми бир дайди. Ҳар ҳолда, у шов-шув 
солган Тарелкага ўхшайди. А. Орипов, Йил- 
лар армони. 

ТАРЁК [а. < юн. teriakon — зидди- 

заҳар, ҳайвон заҳарига қарши дори] Афюн, 
қорадори. Баъзан.. узундан-узун хаёллар 
Меъморни қуршаб олиб, бир муддат тарёку 
наша элитган одамдай, бир нуқтага тикил- 
ганча хаёл суриб қоларди. Мирмуҳсин, Меъ- 
мор. 

ТАРЖИМА [а. л r.-. — бир тилдан ик- 

кинчи бир тилга ағдариш, ўгириш; изоҳ- 
лаш, шарҳлаш; биография] 1 Бир тилдаги 
матнни бошқа тилда қайта яратишдан ибо- 
рат адабий ижод тури. Эркин таржима. Сўз- 
ма-сўз таржима. Бадиий таржима. Таржи- 
ма назарияси. н Ниҳоят, асар таржимаси 
борасидаги ишимиз охирлади. Газетадан. Лер- 
монтов шеърларининг биринчи таржимаси 
1920 йилларнинг охирига тўғри келади. «Сао- 
дат». 

2 Бир тилдан бошқа тилга ағдарилган 
матн. Таржима тайёр бўлгач, муаллиф у би- 
лан таниша бошлади. Газетадан. Таржимада- 
ги сўзлар, иборалар, жумлалар бир-бирига 
таъсир кўрсатиб, жозибали маъно касб эта- 
ди. X. Ёдгоров, Ҳаёт тўлқинлари. 

Таржима қилмоқ Бир тилдаги матнни 
бошқа тилга оғзаки ёки ёзма ҳолда ағдар- 
моқ, ўгирмоқ. Кейинчалик Бағдодга бориб, 
қадимги юнон олимларининг фалакиётга оид 
асарларини таржима қилдилар ва илмий 
шарҳладилар. Мирмуҳсин, Меъмор. Болалар- 
дан русчани сал-пал тушунадиганлари бош- 
қаларига таржима қилиб беришди. П. Тур- 
сун, Ўқитувчи. 

Таржимаи ҳол Кишининг ўз шахсий 
ҳаёти ва фаолияти ҳақида ёзилган баён; 
автобиография. Шоирнинг таржимаи ҳоли. 
Таржимаи ҳол ёзмоқ. н Абдукарим ака Бо- 


тирали қаршисида маъюс ўтириб, кутил- 
маганда ўз таржимаи ҳолини сўзлаб кетди. 
Ҳ. Ғулом, Машъал. 

ТАРЖИМАЧИ кам қўлл. айн. таржимон. 

ТАРЖИМАЧИЛИК Таржима қилиш, 
таржима билан шуғулланиш. Кейинги йил- 
ларда.. таржимачилик фаолияти тобора 
ривожланмоқда. Ғ. Саломов, Таржима наза- 
риясига кириш. 

ТАРЖИМАШУНОС [таржима + ф. 

— ўрганувчи] Таржима назариясини, унинг 
қонун-қоидаларини ўрганувчи мутахассис, 
олим. 

ТАРЖИМАШУНОСЛИК Таржима на- 
зарияси билан шуғулланувчи фан. Ойбекнинг 
таржима соҳасидаги катта фаолиятини 
ўрганиш ўсиб келаётган таржимашунослик 
фанининг долзарб вазифаларидан биридир. Ж. 
Шарипов, Моҳир таржимон. 

ТАРЖИМОН [а. л ! „ _>д — таржима қи- 
лувчи] Таржима қилувчи шахс. Моҳир тар- 
жимон. н Мен билан сўзлашишингиз учун 
таржимон ҳам керакдир ҳали? П. Турсун, 
Ўқитувчи. Мақсуд Шайхзода талантли шоир, 
моҳир таржимон, меҳрибон ўқитувчигина 
эмас, у атоқли олим ҳамдир. «ЎТА». 

ТАРЖИМОНЛИК Таржимон иши, кас- 
би. Унинг қаноти остида кўпдан-кўп ёш та- 
лантлар таржимонлик, таҳрирчилик синга- 
ри мураккаб ишларнинг сир-асрорини билиб 
олдилар. X. Ёдгоров, Ҳаёт тўлқинлари. 

ТАРЗ [а. j_>J= — ҳаракат усули, йўсин, 
равиш, услуб] (3-ш. эгалик шаклида — тар- 
зи) Ўзи боғланиб келган (ўзидан олдин қўл- 
ланган) сўз билдирган нарсанинг йўсини, 
кўриниши, ҳолати маъносини англатади. 
Ҳаёт (турмуш) тарзи. н Онасининг гапла- 
ри Санамга ҳеч ёқмаган, лекин гапнинг тар- 
зидан онасининг кампир билан ҳамфикр эка- 
нини англаган эди. Ш. Холмирзаев, Тўл- 
қинлар. Сув музга айланганда, модда зарра- 
ларининг ҳаракат тарзи ўзгаради. «Фан ва 
турмуш». 

2 ( 3-ш. эгалик ва ў.-п. к. шаклида — тар- 
зида) Иш-ҳаракат, нарса-ҳодисанинг йўси- 
ни, равиши маъносини билдиради; йўси- 
нида, сифатида. Кўнгли тортиб юрган одами 
айтгани учун хафа бўлмади, аммо ҳазилга 
ҳазил тарзида.. шўхлик қилди. А. Қаҳҳор, 
Қўшчинор чироқлари. Давра суҳбати савол- 
жавоб тарзида ўтди. Газетадан. Шу сабабли 
ўзингизга сир тарзида айтаманки, Англия 





тез орада жаҳоний давлат мавқеини йў- 
қотади. А. Ҳакимов, Илон изидан. 

3 ( ў.-п. к. шаклида — тарзда) Белги бил- 
дирувчи сўзлар, шунингдек, айрим олмош- 
лар билан қўлланиб, шу сўзлар англатган 
белгили ҳолатни, ҳаракат-ҳолатнинг шун- 
дай ҳолат, йўсин билан бўлишини билди- 
ради; йўсинда, ҳолда. Ҳафиз Мирзамуҳа- 
медович одатига хилоф тарзда кўпроқ гапи- 
риб қўйганини пайқади шекилли, бирдан тўх- 
таб қолди. С. Кароматов, Олтин қум. Мусав- 
вирлар китобнинг мазмунига ҳамоҳанг тарз- 
да расмлар чизишган.. «Фан ва турмуш». Шу 
тарзда ишлар жуда секин силжиди. П. Қо- 
диров, Уч илдиз. 

4 ( 3-ш.эгалик. ваў.-п. к. билан — тарзида) 
кўм. взф. Ўхшатиш, қиёс муносабатини бил- 
диради; сифатида, каби. ..ўлпон тўлашдан 
бош тортганлари учун, ўн олти минг қўйла- 
ри.. жарима тарзида тортиб олиб келинди. 
П. Қодиров, Юлдузли тунлар. 

5 шв. Юз, чеҳра; қиёфа, аҳвол. Тарзинг 
бордир ою кундан зиёда. «Ойсулув». Тарзига 
қарасанг, бир лочин — шунқор. «Баҳром ва 
Гуландом». 

Бир тарзи (ёки тарзда) айн. бир ҳолатда 
қ. ҳолат. Универмагнинг сотувчиси Барот 
Зоҳидов ишдан бир тарзи бўлиб келган куни 
онаси кўп назр-ниёз билан.. Барно домланики- 
га югуриб қолади. «Муштум». 

ТАРИЛЛАМОҚ «Тар» этган овоз чиқар- 
моқ (тартарак, пулемёт ва ш.к. нинг овози 
ҳақида). Мотоцикл тариллаб, биздан узоқ- 
лашди. н Сал ўтмай самолётнинг мотор- 
лари тариллаб, парраклари айлана бошлади. 
Н. Фозилов, Дийдор. Олдинги линияда аҳён- 
аҳёнда автомат ва пулемётнинг тарилла- 
гани эшитилар эди. А. Убайдуллаев, Қонли 
издан. 

ТАРИФ \фр. tarif — аниқлаш; қатъий 
баҳолар (тўловлар) тизими < а. — аниқ- 

лаш, белгилаш; бож тўловлари ҳақида 
биддириш] Турли ишлаб чиқариш ва но- 
ишлаб чиқариш хизматлари учун (мас., 
йўловчи ва юк, экспорт ва импорт товар- 
лари ташиш ва ш.к.) тўлов ставкалари 
(ҳақлари) тизими. Имтиёзли тариф. Почта 
тарифи. Тариф жадвали. Тариф бўйича ҳақ 
тўламоқ. 

ТАРИХ [а. — ўтмиш; давр, вақт, 

эра; сана; тарих] 1 Ижтимоий тараққиёт 
жараёнида юзага келган воқелик, ҳаёт. Та- 


рих диалектикаси. Тарих қонунлари. н Ба- 
шарият тарихи зулм, ҳақсизлик, талончи- 
лик даврини ноймол этиб, эрк ва адолатнинг 
нурли асрига ғолибона юраётир. Ойбек, Нур 
қидириб. 

2 Ўтмишга оид факт ва ҳодисалар маж- 
муи; ўтмиш, кечмиш. Тарихингдир минг аср- 
лар ичра пинҳон, ўзбегим.. Э. Воҳидов, Му- 
ҳаббат. Фақат уч myn қайрағочгина кўҳна 
тарих нишонаси бўлиб турибди. И. Раҳим, 
Ихлос. Тарихдан шу нарса маълумки, инсо- 
ниятга қилинган ёвузлик ва жиноят ҳеч қа- 
чон жазосиз қолмаган. Газетадан. 

3 Бирор нарса, воқеа-ҳодиса ёки шахс- 
нинг ўтмиш ҳаёти. Ҳишлоқнинг тарихи. Сав- 
до муносабатлари тарихи. Корхона тарихи. 
н Ота-боболаридан эшитган шаҳар тари- 
хи, чеккан жабру жафолари кўз олдидан 
ўтарди. Мирмуҳсин, Меъмор. Сизга Мада- 
мин тўғрисида маълумот керакми? Мада- 
миннинг тарихини Юсвали тоғам яхшироқ 
билади. П. Турсун, Ўқитувчи. Нимасини ай- 
тасиз, бу одамнинг тарихи ҳам олам-жа- 
ҳон. С. Кароматов, Олтин қум. 

4 Жамият ва давлатлар ўтмиши тарақ- 
қиётини ўрганувчи фан. Янги тарих. Ўрта 
асрлар тарихи. Ўзбекистон тарихи. Жаҳон 
тарихи. 

5 Табиат ва жамиятнинг, ундаги маълум 
соҳаларнинг ривожланиши, ўзгариши би- 
лан боғлиқ томонларни ўрганувчи фан. Му- 
сиқа тарихидан дарс бермоқ. Тилшунослик 
mapuxu. 

6 Бирор нарса, воқеа-ҳодисанинг юз бе- 
риши билан боғлиқ маълумотлар мажмуи. 
Мен аччиқ оилавий фожианинг тарихини 
билиб олдим. «Ёшлик». Эр-хотин айта берса, 
бу жанжалнинг тарихи бирон ёзувчининг 
қўлига тушса, каттакон бир китоб бўлади- 
ган. А. Қаҳҳор, Асарлар. 

7 Бирор ишнинг бажарилганлигини, 
бирор воқеа-ҳодиса қачон бўлиб ўтганли- 
гини, машҳур кишиларнинг таваллуди ва 
вафотини кўрсатувчи аниқ календарь вақт, 
сана (мумтоз адабиётдаги санъат тури си- 
фатида «таърих» деб ҳам юритилади). Қўл- 
ёзманинг тарихини аниқламоқ. н Ўнг то- 
мондаги тошга араб алифбесининг қадимги 
имлосида йирик қилиб «Маърифатхон жан- 
нат макон», деб ёзилган ва ҳижрий билан 
«1335», деб тарих қўйилган эди. А. Қаҳҳор, 
Хотинлар. 




Касаллик тарихи Касалнинг аҳволи ва 
унинг даволаниши ҳақида даволовчи врач 
томонидан тегишли маълумотлар ёзиб бо- 
риладиган варақа. Профессор касаллик та- 
рихига нима деб диагноз ёзишни билолмай.. 
шартли равишда «Негатив» деб атади. «Ёш- 
лик». 

ТАРИХАН [ ф. — тарих нуқтаи на- 

заридан, тарихга асосланиб] Тарих нуқтаи 
назаридан. Воқеаларни тарихан тўғри таҳ- 
лил этмоқ. Тарихан жуда қисқа муддатда 
катта муваффақиятларга эришилди. 

ТАРИХИЙ 1 Тарихда қоладиган, тарих- 
га кирадиган; муҳим. Тарихий воқеа. Тари- 
хий кун. н Бу тарихий дақиқани [Берлин 
устидан ғалабани] зафарли юриши билан 
келаётган жангчиларимиз сабрсизлик билан 
кутаётган эдилар. Т. Рустамов, Мангу жа- 
сорат. 

2 Бирор воқеа-ҳодисанинг бутун тари- 
хига оид, бутун тарихий жараёни билан 
боғлиқ. Ўзбек тили ўз тарихий тараққиёти 
давомида турли ўзгариииарга учраган. 

3 Тарих фанига оид, бирор соҳанинг 
тарихини ўрганадиган. Тарихий грамматика. 
Тарихий география. Тарихий очерк. 

4 Ўтмишга, тарихга оид, қадимги, кўҳна. 
Тарихий асар. Тарихий ёдгорлик. н -Ал- 
батта, Афлотун ҳам, Арасту ҳам замона- 
сининг кўп доно, кўп ақлли олимлари бўлгани 
шубҳасиз. Уларнинг ишлари тарихий китоб- 
лардан маълум, — деди Элмурод. П. Турсун, 
Ўқитувчи. «Салор» ҳозирги пайтда тарихий 
ариқни эмас, балки чиқиндилар уюлиб ётган 
узун хандақни эслатади. Газетадан. Демак, 
бундай ҳолларда махсус сўзлик ea тарихий 
луғатларга мурожаат қилишга тўғри кела- 
ди. Э. Бегматов, Киши исмлари имлоси. 

ТАРИХИЙЛИК 1 Тарихга оидлик. Ёд- 
горликнинг тарихийлиги. 

2 Ҳар бир нарса ёки ҳодисани уни юзага 
келтирган муайян тарихий шароит билан 
узвий боғланишда текшириш ва баҳолаш- 
дан иборат диалектик тамойил. Тарихийлик- 
ка аҳамият бермоқ. 

ТАРИХЛИ кам. қўлл. Тарихи, санаси 
қайд этилган. Тарихли қўлёзма. 

ТАРИХНАВИС [тарих + ф. - 

ёзувчи] эск. Тарихни ёзиб борувчи, солно- 
мачи. Қиссагўйлар, тарихнавислар ана шу 
ерлар [ чўллар] фожиаси ҳақида, афсуски, 
ёдгорликлар ea китоблар қолдириб кет- 


маганлар. Миртемир ва А. Пўлат, Сирдарё 
сепи. 

ТАРИХЧИ 1 сшн. тарихшунос. Машҳур 
тарихчи олимлар китобларида ёзганлар.. К. 
Яшин, Ҳамза. 

2 Тарих, солнома ёзувчи. ..ўша давр 
тарихчилари Темур забардаст, хийла чирой- 
ли одам бўлганини ёзиб қолдирганлар. Ў. Ҳо- 
шимов, Қалбингга қулоқ сол. 

ТАРИХШУНОС [тарих + ф. — ўр- 
ганувчи] Тарих илми билан шуғулланувчи 
мутахассис, олим. 

ТАРИХШУНОСЛИК 1 Тарихшунос 
иши, касби. 

2 Тарих фанининг тарихини ўрганувчи 
соҳа. 

ТАРИҚ I Бошоқдошлар оиласига ман- 
суб бир йиллик ғалла ўсимлиги ва унинг 
оқлаб сўк қилинадиган майда дони. Тариқ 
сепмоқ. н ..қир nacmuda тариқ ўраётган 
бир тўда деҳқонларни кўриши билан та- 
биатидаги бир дамлик равшанлик ўрнини яна 
диққатбозлик эгаллаб олди. Туйғун, Сўнгги 
саёҳат. 

ТАРИҚ II [а. — йўл, кўча; усул, 

йўсин, йўл] эск. айн. тариқа. -Не тариқ би- 
лан? — қизиқиб сўради Маждиддин. Ойбек, 
Навоий. ..ота-онасидан чиройли ахлоқни, 
одамларга одамларча муомала тариқини ўр- 
ганиб келибди. М. Исмоилий, Одамийлик 
қиссаси. 

ТАРИҚА [а. — йўл, кўча; усул, йўл; 

йўсин] Баъзи сўзлар билан эгалик шакли- 
да, шунингдек, шу, бу, қай каби олмошлар 
билан кўлланиб, «йўл», «йўсин» маъноси- 
ни билдиради. Ёшликда икковимизнинг кун 
кўриш тариқамиз, онгимиз бир эди. А. Қаҳ- 
ҳор, Сароб. Унинг [Отабекнинг] сўзига қа- 
раганда, сиз уни оғирроқ тариқа билан дар- 
бозангиз ёнидан жўнатган экансиз. А. Қо- 
дирий, Ўтган кунлар. Эсон шундай хаёллар 
билан уйга қай тариқа етиб келганини ҳам 
сезмади. Ҳ. Аҳмар, Ким ҳақ? 

2 ( 3-ш. эгалик ea ў. -n. к. шаклида — тари- 
қасида) кўм. взф. Бош келишикдаги сўз би- 
лан қўлланиб, ўхшатиш, қиёс каби маъно 
билдиради; йўсинида, тарзида. Насиҳат та- 
риқасида. Совға тариқасида. Мисол тари- 
қасида. Ҳазил тариқасида. н «Қўлтиқта- 
ёққа дардисар бўлдинг!» деган ҳазил-муто- 
йиба тариқасида айтилган сўз, тўғриси, 
иззат-нафсимга тегди. Н. Сафаров, Оловли 

излар. Баъзан у бетимнинг қалини — жоним- 
нинг ҳузури тариқасида иш қиларди.. Мир- 
муҳсин, Меъмор. 

ТАРИҚАТ [а. — йўл; усул восита; 

маслак, суфийлик йўли] эск. кт. Тутилган 
йўл; маслак; суфийлик йўли. УБухорода мад- 
расада ўқиб юрганда, шариат ва тариқат 
илмини яхши ўрганган, қуръонни ёд билар 
эди. П. Қодиров, Юлдузли тунлар. Ҳўқондан 
келган меҳмонлар Жамолиддин Муҳаммад- 
карим сўфини тариқатнинг пешвоси, авлиёи 
пир, дея кўп таърифини гапирдилар. Ойбек, 
Улуғ йўл. Сенинг бу қилиғинг на фарзга, на 
суннатга, на инсонийлик тариқатига тўғри 
келгай. С. Сиёев, Аваз. 

Тариқат аҳли Суфийлар. 

ТАРИҚЦАИ, -дек 1 Тариққа ўхшаш, та- 
риқ каби. Бизларди жойлар Тошканмас — 
одам хирмонга тушган тариқдай йўқолиб 
кетса. С. Нуров, Нарвон. Бу нима деган гап, 
қизлар, иш қолиб, тариқдай сочилиб, туп- 
роқдай тўзиб, ялло қилиб юрибсизлар. Ш. 
Саъдулла, Икки билагузук. 

2 Жуда оз; жиндак, кичкина, тариқча. 
Туядек бўй берма, тариқдек ақл бер. Мир- 
муҳсин, Меъмор. Табиб тариқдай афюн кел- 
тириб, ўз қўли билан ичирди. С. Сиёев, Аваз. 
Кўнглимда тариқдек ёмонлик бўлса, эртага- 
ча етмайин! А. Қодирий, Ўтган кунлар. 

ТАРИҚЧА (одатда инкор билдирувчи 
феъллар билан) Озгина, жиндай. Тариқча ақ- 
ли йўқ. н [Маҳкам:} Дадамда тариқча гу- 
ноҳ йўқ, тақсир. Н. Сафаров, Уйғониш. Агар 
шу сўзларим ичида тариқча қаллоблиги бўл- 
са, билганларингни қилинглар. Ҳ. Назир, Ўт- 
лар туташганда. - Тариқча инсоф борми сизда! 
— бўғилиб гапирди Ўктам. Ойбек, О. в. ша- 
бадалар. 

ТАРК I [а. d _>з — ташлаш, воз кечиш; 
инкор қилиш]: тарк этмоқ (ёки қилмоқ) 1) 
воз кечмоқ, барҳам бермоқ, ташламоқ. Че- 
кишни тарк этмоқ. н ..сўзини ҳазилдан 
бошларди. Бу дафъа ҳам одатини тарк эт- 
мади. Туйғун, Дўстлик севинчлари. Боишга 
салла ўрашни асло тарк қилмайди. А. Қо- 
дирий, Обид кетмон; 2) ташлаб (қолдириб) 
чиқиб кетмоқ. Қиииоқни тарк этмоқ. Хона- 
ни тарк этмоқ. н Атрофда баҳор нафаси 
кезади, қишда бу ерларни тарк этган қушлар 
яна учиб келишган, новдаларга қўниб чуғул- 
лашади. С. Зуннунов, Гулхан. 


Тарки дунё қилмоқ Мол-дунёдан, дунё- 
нинг иш-ташвишлари — барча нарсадан воз 
кечмоқ, узлатга чекинмоқ. Хўш, сиз бу фо- 
ний дунё лаззатидан кечган.. сарвари коинот 
ишқида тарки дунё қилган пири муришдлар- 
дан бири экансиз.. К. Яшин, Ҳамза. 

ТАРК II [ф. S. — ёриқ, дарз, тирқиш] 
Букилган, қайтарилган жой; нарсанинг бук- 
ланган раҳи; тах. Дўппининг тарки. Қалпоқ- 
нинг тарки. н Ботир ака шошиб қолди 
шекилли, газетанинг таркини топиб очолмай, 
унинг бир чеккасини йиртиб ҳам қўйди. X. 
Тўхтабоев, Фельетондан сўнг. 

ТАРКАНА эск. Талаш-тортиш, талашиш; 
тақсимлаб, бўлиб олишга интилиш; яна қ. 
тарака, таракана. Булоқ сувини биз «Қора 
сув» деймиз. Улар ҳам ҳисобли, бригадалар 
ўртасида доим таркана. Ҳ. Назир, Олмос. 
Унгача тустовуқлар таркана бўб кетмаса 
бўлгани, устажон! Ҳ. Назир, Кўктерак ша- 
бадаси. 

ТАРК АТТТ \ф. jl.<. j2 — ўқцон, тирдон, са- 
доқ] фолък. Пиёла, коса каби сопол идиш- 
ларни синишдан сақлаш учун тери (чарм) 
ёки ёғочдан қубба шаклида ясалган ғилоф. 
Ғирот Авазни кўриб, учадиган қушдай, қу- 
лоқлари қамишдай, ҳар кўзи таркашдай, 
юлдузни кўзлаб.. ўйнай берди. «Балогардон». 

ТАРКИБ [а. ф — бириктириш, би- 
рикма, бириктириб ҳосил қилиш; ҳайъат, 
ходимлар] Т Маълум бир бутунликни таш- 
кил этувчи қисмлар, унсурлар мажмуи. Сўз- 
нинг морфологик таркиби. Сувнинг кимёвий 
таркиби. н Тупроқ унумдорлиги учун унинг 
таркибида, аввало, ўсимликка зарур озиқ 
моддалар, шунингдек, сув, ҳаво ва иссиқлик 
етарли бўлиши керак. «Фан ва турмуш». 
Ёнғоқнинг таркибида мой, оқсил, углевод, 
кислота моддалари беҳисоб. Ж. Абдуллахо- 
нов, Орият. 

2 Жамоа, ташкилот ва ш.к. ни ташкил 
этувчи шахслар мажмуи. Комиссия тарки- 
би. Ҳукумат таркиби. Суд ҳайъати тарки- 
би. н Баъзилар бу кема экипажининг тар- 
кибида Дурра Норни кўриб ажабланишди. О. 
Мўминов, Хиёбондаги уч учрашув. 

Таркиб топмоқ Қисм, унсур кабилардан 
иборат бўлмоқ, юзага келмоқ. Кишиларимиз 
қоронғи уйлардан таркиб топган қишлоқлар- 
да яшаганлар. «Ўзбекистон қўриқлари». 
Ирмоқлар бирлашиб, дарёлар ҳосил қилгани 
каби, катта-кичик муваффақиятлар жам 




бўлиб, улкан ютуқлар таркиб топади. Газе- 
тадан. 

ТАРКИБАН [а. | Таркиб жиҳати- 

дан; таркибига кўра. Моддаларни таркибан 
таҳлил қилмоқ. 

ТАРКИБИЙ Таркибни, бутунни ташкил 
этувчи, таркибга кирувчи. Навоий ижодида 
ишқ масаласи шоир дунёқараши, унинг инсон 
ва ахлоқ ҳақидаги таълимининг таркибий 
қисмидир. «ЎТА». 

ТАРЛОН Ола-тарғил, чавкар; шу тусдаги 
от. н Тарлон бия Бойчиборнинг энаси Чибар- 
нинг товушин тўқайда билди. «Алпомиш». 
[ Чоракор] Тарлонни миниб, учраган, кўринган 
кишидан Хидирбойни кўрган борми, деб сўраб 
кетаверди. «Зулфизар билан Авазхон». Айил- 
пуштанини ечди бедовнинг, Сайислар тарлон- 
ни яланғочлади. «Ойсулув». Бўзот.. аждоди- 
да бўлса, тўққизга тўлганда тарлон бўлади. 
Т. Мурод, От кишнаган оқшом. 

Тарлон очган Ола-тарғил бўлиб бузил- 
ган, пес очган (бадан ҳақида). [ Мастон ] 
Манглайидан тарлон очган, икки чаккасининг 
гўиипи қочган.. кампир эди. «Хушкелди». 
Хаёли тарлон бўлди шв. Хаёли қочди, хаёли 
паришон бўлди. Хаёли тарлон бўлиб, ўзини 
ҳар ўйга солиб кетиб бораётир. «Равшан». 

ТАРМАШМОҚ айн. тирмашмоқ. Тарма- 
шиб дарахтга чиқмоқ. н -Ана, опанг келди, 
— деди Муҳаммаджон, этагига тармашган 
болаларнинг бир-бир бошини силаб. Н. Сафа- 
ров, Султон бўзчининг неваралари. Юқори- 
дан маймундай тармашиб, лип этиб пастга 
тушганини ҳеч ким пайқамабди ҳам. А. Мух- 
тор, Туғилиш. ..вишканинг темирига тар- 
машиб, аста-секин юқорига чиқа бошладим. 
П. Қодиров, Эрк. 

ТАРМЕВА (тўғриси тар мева) қ. тар I. 

ТАРМОҚ 1 Асосий йўл, оқим ва ш.к. 
дан бўлиниб, ажралиб чиққан қисм; шо- 
хобча. Темир йўл тармоқлари. Дарё тармо- 
ғи. н Бу пастак тоғ Федченко музлик тоғ- 
ларининг тармоқларидан бири бўлиб, маҳал- 
лий аҳоли томонидан «Музлоқ тоғ» деб ата- 
ларди. М. Исмоилий, Фарғона т. о. Дастав- 
вал бош соқадан бошлаб катта анҳорлар, 
сўнгра унинг тармоқлари қазиларди. Ж. Ша- 
рипов, Хоразм. 

2 Асосий ташкилот ёки бирлашма шо- 
хобчаси. Алоқа тармоқлари. Маориф тармоқ- 
лари. н Ҳалиги хат баҳона савдо тармоқ- 


лари ва саноат корхоналарида бўлдик. Га- 
зетадан. Тез тармоқ ёймоқда бўлган маориф: 
сон-саноқсиз мактаблар, интернатлар, кат- 
талар учун кечки курслар, бир оз бўлса ҳам 
ўқиган одамларга муҳтож эди. А. Қаҳҳор, 
Қўшчинор чироқлари. 

3 Фан-техника, қишлоқ хўжалиги ва ш.к. 
га оид соҳа, соҳалар. Хўжаликнинг муҳим 
тармоқлари. Фан ва техника тармоқлари. 
Ҳоракўлчилик республика чорвачилигининг 
муҳим тармоқларидан биридир. н Бу ерда 
ғалла билан чорва асосий тармоқ ҳисоблана- 
ди. «Шарқ юлдузи». 

Тармоқ ёймоқ Тармоқларга бўлинмоқ, 
тармоқлари юзага келмоқ. Шу муддаони ада- 
биётимизда ҳужжатли асарларнинг кенг 
тармоқ ёйганлиги сабаблари тўғрисидаги 
гапдан бошласак. Н. Сафаров, Жасоратнинг 
давоми. 

ТАРМОҚПАНМОҚ Тармоқ, шохобча- 
ларга бўлинмоқ, тармоқларга эга бўлмоқ. 
Тармоқланган канал. Кенг тармоқланган со- 
ҳа. н Беҳисоб йўллар чўл ичкарисига тар- 
моқланиб кетган. «Ўзбекистон кўриқпари». 

ТАРМОҚЛИ Тармоқпари, шохобчалари 
бўлган, тармоқланган. Кўп тармоқли таш- 
килот. Кўп тармоқли хўжалик. 

ТАРНОВ [ф. jC_>3 — сув оқадиган, ўта- 
диган қувур] Ёмғир, қор сувлари оқиб ту- 
шиши учун том четларига ўрнатиладиган, 
ёғоч ёки тунукадан қувур ёки ариқча шак- 
лида ясалган мослама. Тунука тарнов. Ёғоч 
тарнов. Тарнов ясамоқ. н Мўриларда жон 
сақлаган мусичалар кукулаб, тарновларга қў- 
ниб олишди. С. Аҳмад, Уфқ. Жимжит хона- 
да тарновлардан тушаётган сувнинг шитир- 
лаши.. эшитилиб турарди. П. Қодиров, Уч 
иддиз. 

ТАРНОВЧЎП [ф. — тарнов- 

симон ёғоч] махс. Тиззага қўйиб, устида чок 
тикиладиган тарновчасимон косибчилик ас- 
боби. 

ТАРОВАТ [а. Cijl_>J= — нозиклик, муло- 
йимлик; янгилик, тозалик; ҳўллик, нам- 
лик] кт. Янги ва тоза, сўлим ҳолат. Жонли 
ранглари тароватини унча йўқотмаган кат- 
та гулзор теварагида аста айланар эди 
Комила. Ойбек, О. в. шабадалар. Кўзга ажиб 
равшанлик бахш этувчи яшил кўкатлар 
таровати.. кўксидаги ранжу аламни қув- 
гандек бўларди. С. Сиёев, Аваз. Ҳали ҳам 
унинг [Зумраднинг\ қомати ўшандай нозик. 

аллақандай ёшлик тароватини уфуриб ту- 
рарди. С. Аҳмад, Зумрад. 

ТАРОВАТЛИ Ёқимли тароватга эга. Қуёш 
ботиб, салқин тушди. Полизнинг тароватли, 
ҳандалак, босволди бўйини уфурган файзли 
оқшоми бошланди. Н. Фозилов, Дийдор. 
Тонгнинг тароватли шамоли бир нафасгина 
гўдаклик йилларини қайтарар эмиш. С. Аҳ- 
мад, Қадрдон далалар. 

ТАРОВАТСИЗ Таровати йўқ. Тароватсиз 
иссиқ шабада тунги гулханларнинг аччиқ 
тутунини кулранг қоялар, чакалаклар ораси- 
га таратаётган эди. А. Мухтор, Давр менинг 
тақдиримда. Назаримда, ҳамма хотинлар 
қоғоздан ясалган гулдек ҳидсиз, ҳиссиз, та- 
роватсиз кўрина бошлади. Т. Жалолов, Ол- 
тин қафас. 

ТАРОВИҲ \а. £.1 — дам олиш, ҳор- 

диқ онлари; рамазон ойидаги қўшимча 
намоз, ибодат] дин. Рўза кунлари кечки, 
охирги намоздан кейин ўқиладиган қўшим- 
ча намоз. Афанди.. ифтордан кейин мачит- 
га таровиҳ ўқигани кетди. «Латифалар». 
Отабек.. туриб таҳорат олди ва меҳмон- 
хонага кириб, таровиҳ бошлади. А. Қодирий, 
Ўтган кунлар. 

ТАРОЗИ [ф. j jl — вазн ўлчаш асбоби] 
Оғирликўлчаш асбоби. Ҳўл тарози. Паллали 
тарози. Тарози палласи. Тарозида тортмоқ. 
н Очилвой балиқтутнинг маҳкамроқ шо- 
хига қўл тарози осиб, нахталарни пешма-пеш 
ўлчаб олишга тушди. Н. Аминов, Тилло та- 
бассумлар. 

Ақл тарозиси билан тортмоқ (ёки ўл- 
чамоқ) Ақл билан баҳоламоқ. Кейин дадам- 
нинг аҳволини ўйлаб, ақл тарозиси билан 
тортиб кўриб, тақдирга рози бўлдим. Ой- 
бек, Танланган асарлар. Тарози босадиган 
1) салмоқли, салмоқдор, вазнли. Озғин мол 
гўшти тарози босмас экан. «Муштум»; 2) 
кўчма асосли, жиддий. Тарози босадиган да- 
лиллар тўплади. С. Анорбоев, Оқсой. Та- 
розига солмоқ 1 ) тортиш учун тарозига қўй- 
моқ; 2) кўчма фактларни бир-бирига тақ- 
қослаб, солиштириб, ўйлаб, мулоҳаза қи- 
либ кўрмоқ. Келинг, сўзларингизни тарози- 
га солайлик, пучми ёки тош босадими, дар- 
ров маълум бўлади. Ш. Рашидов, Бўрондан 
кучли; 3) кўчма ўзини ёки ўз ишини пеш 
қилмоқ, ўзига ёки ўз ишига ортиқ баҳо 
бермоқ. Қори ўзини тарозига солиб, мен бор, 
мактаб бор.. деб гердайиб юрар эди. П. Тур- 


сун, Ўқитувчи; 4) кўчма ортиқ мақтамоқ. 
-Ҳадеб уни [қизни] тарозига сола берманг, 
худо урди-кетди, — деди совчи. С. Абдуқаҳ- 
ҳор, Санамай саккиз дема. 

ТАРОЗИБОН [ф. — тарозига 

қараб, уни қўриқлаб турувчи] Тарозида тор- 
тувчи, тарозида тортиш ишини бажарувчи. 
Кекса тарозибон келтирилган пахталарни 
тортмоқда. Туйғун, Бригадир. Тарозибон 
гангиб қолиб, посанги тошни шимининг 
чўнтагига солди. М. Муҳамедов, Қаҳрамон 
изидан. 

ТАРОЗУ қ. тарози. Ҳар жойни қилма ор- 
зу, Ҳар жойда бор тошу тарозу. Мақол. 

ТАРОНА [ф. — ашула ва унинг 

оҳанги] 1 Куй, оҳанг. Ҳар бир уйда шодиёна 
тарона, Тўкин-сочин ўртада кенг дастурхон. 
Ҳабибий. Ашула оҳангидаги ранг-баранг та- 
роналар Ғуломжон ҳаяжонига пайванд бў- 
либ оқар.. эди. М. Исмоилий, Фарғона т. о. 
Бугун қурувчиларнинг руҳларида фавқулодда 
шодлик, юракларида дунё-дунё севинч таро- 
налари. Н. Сафаров, Саодатнинг қиссаси. 

Тарона қилмоқ (ёки этмоқ) 1) куйламоқ. 
Аноргулнинг қўлидаги дутор «Ўртоқлар» 
куйини танларга ларза бериб тарона қилди. 
А. Қодирий, Ўтган кунлар; 2) кўчма мадҳ 
этмоқ. Куйла, созим, юрагим, шеърим, Бахт 
китобин қилгил тарона. Ғайратий. 

2 Шашмақомда мусиқа асарининг бир 
қисми. Таронаи дугоҳ. 

ТАРОҚ 1 Соч, соқол тараш учун ишла- 
тиладиган, ёғоч, металл, суяк ва ш.к. дан 
ясалган тишли буюм. Шамшод тароқ. Темир 
тароқ. Майда тишли тароқ. н Талъат 
шимининг чўнтагидан тароқ олиб, сочини 
текисларкан, тағин жилмайди. Ў. Ҳоши- 
мов, Қалбингга қулоқ сол. 

2 Матога босиладиган шу нусхадаги 
нақш, тарам-тарам гул. Жоноқи олмаларнинг 
икки бетидаги нақш Марғилон атласининг 
майда тароқларини эслатади. С. Акбарий, 
Шодлик давоми. 

3 тех. Дастгоҳ, мослама ва ш.к. нинг 
нарсаларни тараш ёки титиш учун хизмат 
қиладиган қисми. Йигирув дастгоҳининг та- 
роғи. н Бу ернинг бола-чақаси тили чиқиб, 
аввал билган сўзи — арқоқ билан тароғу най- 
ча билан моки. А. Мухтор, Опа-сингиллар. 

ТАРОҚЛАМОҚ кам қўлл. айн. тарамоқ. 
Ел сочимни тароқлаб ўтса, уйғонаман ширин 
уйқудан. Р. Бобажон. 

ТАРОҚСИЗ 1 Тароғи йўқ. 






2 Таралмаган, тараб текисланмаган. ,./иа- 
роқсиз сочларига оқ оралаган, ҳорғин, сўлғин 
эди. А. Мухтор, Чинор. 

ТАРОҚЧИ Тароқ ясовчи уста. Бешикчи- 
лар, тароқчилар, дукчилар Майрамхонни ўз 
қўллари билан овқатлантиришни «бахт» деб 
билар эдилар. Ғ. Ғулом, Шум бола. 

ТАРОҚЧИЛИК 1 Тароқ ясаш иши, 
касби. Тароқчилик қилмоқ. 

2 Бозорда тароқ ясаб сотувчи дўконлар 
қатори, растаси. 

ТАРР тақл. с. Газмол йиртилганда, тар- 
тарак тариллаганда чиқадиган ва шунга ўх- 
шаш овозни билдиради. Яктак тарр этиб 
йиртилди. н Рўпарадаги уйнинг томидан 
«тарр» этган товуш эшитилди. Қизил аскар 
зинага йиқилди. А. Қаҳҳор, Олтин юлдуз. 

ТАРРА 1 шв. Таррак. 

2 Қовун, узум каби ширали меваларни 
кўп истеъмол қилгандан кейинги ланжлик, 
лоҳаслик ҳолати. -Нафс қурсин.. Сиз ақлли- 
лик қилган экансиз, мулла Муҳсин, — дейди 
қурсоғини ишқалаб, — чоғи, қовуннинг тар- 
раси ушлади мени. А. Қодирий, Обид кетмон. 

Тарраси тутади Кишини ланж, лоҳас 
қилади. Хатиб домлани қовуннинг тарраси 
тута бошлайди. А. Қодирий, Обид кетмон. 
Кабоб билан иш битадими, шўрвасини ич- 
масанг, тарраси тутиши бор. И. Раҳим, Ҳаёт 
булоқлари. 

ТАРРАК Палак отиб ўсадиган полиз 
экини ва унинг бодрингдан кўра йирикроқ 
куврак ҳосили. Бозорга бодринг, таррак ва 
эртаги ҳандалаклар ҳам чиққан эди. К. Яшин, 
Ҳамза. 

Таррак бурун(ли) Бурни катта ва хунук. 
Ичкаридан аврасиз пўстин кийган, таррак 
бурунли, қип-қизил одам чиқди. А. Мухтор, 
Туғилиш. Тарракдек қотмоқ 1) нима қи- 
ларини билмай, ғўдайганча қолмоқ. Ориф 
мени кўрди-ю.. бола бечора тарракдек қот- 
ди. X. Тўхтабоев, Сариқ девни миниб; 2) 
қаттиқуйқуга кетмоқ. Болалар бирпас қувлаш- 
мачоқ ўйнаб, кейин дуч келган жойда тар- 
ракдек қотиб қолишади. Э. Аъзамов, Олам 
ям-яшил. 

ТАРС тақл. с. Таранг ёки қаттиқ нарса 
ёрилганда, синганда ёки урилганда чиқа- 
диган овозни билдиради. Қовун тарс ёрил- 
ди. У эшикни тарс этиб ёпди. н Ҳасан ака- 
нинг чаккасига ҳам бир нима «тарс » этиб 


тегди. А. Муҳиддин, Инсон қалби оташ. -Эҳ, 
— Акрам тиззасига «тарс» эткизиб урди-да, 
креслодан сапчиб турди. С. Анорбоев, Оқсой. 

ТАРСАЙМОҚ шв. Бақрайиб, безрайиб 
қараб турмоқ. 

ТАРСАКИ Очиқ кафт билан юзга бе- 
рилган зарб, шапалоқ. Тарсаки (билан) ур- 
моқ. Тарсаки емоқ. Тарсаки солмоқ. н Бек 
Лаълининг у юзи-бу юзига тарсаки қўйиб 
юборди. Ҳ. Ғулом, Машъал. 

ТАРСАКИЛАМОҚ Тарсаки урмоқ. Зу- 
лайҳо Гавҳарга бемор одамга қарагандай 
ачиниб қарайди, бундан кўра тарсакилаб 
юборгани яхиш эмасми? Ў. Ҳошимов, Қал- 
бингга қулоқ сол. 

ТАРСИЛЛАМОҚ «Тарс» этган овоз 
чиқармоқ. Эшик тарсиллаб очилди. Қовун 
тарсиллаб ёрилди. 

ТАРСО [ф. — қўрққан, қўрқув- 

чи; христиан, насроний] дин. Ғайридин, 
кофир. Бутхоналар ичра тарсо кўрмади сен 
каби санамни. Амирий. Ҳо-ой, мусулмонлар! 
Тарсо Авазнинг дўконига йўламанглар! Ул 
шайтони лаин бирла тил бириктирган.. С. 
Сиёев, Аваз. 

ТАРС-ТУРС тақл. с. «Тарс» ва шунга 
яқин товушлар. Башорат «эсиз одамгарчи- 
лик» дегандек, унга [эрига\ бир ўқрайиб қара- 
ди-ю, тарс-турс юриб, ҳовлидан чиқиб кет- 
ди. С. Аҳмад, Муллажон. Тарвузи қўлтиғи- 
дан тушган тунқотар.. тарс-турс кўчага 
чиқди. А. Қодирий, Меҳробдан чаён. 

ТАРТАРАК Қаттиқ тариллаб овоз чиқа- 
радиган парракли ёғоч асбоб (асосан боғни 
қўриқпашда ишлатилади). Тартарак чалиб, 
боғ қўримоқ. н Чол тартарагини қўлтиғи- 
га қисиб, сўйилига суянганича, индамай ту- 
риб қолди. П. Турсун, Ўқитувчи. Узоқ-яқин- 
дан палахмон, тартарак овози, ўғил бола- 
ларнинг бақириғи.. эшитиларди.. С. Юнусов, 
Кутилмаган хазина. 

ТАРТИБ [а. <_>_р — тайёрлаш, ташкил 

этиш; интизом; мойиллик, рағбат; режа] 1 
Иш-ҳаракат, тадбир-чора ва ш.к. нинг 
амалга ошувида риоя қилинадиган маълум 
изчиллик, режа, қонун-қоида ва шу қонун- 
қоидаларга жавоб берадиган ҳолат. Пенсия 
белгилаш тартиби. Овоз бериш тартиби. 
Янгича тўй тартиби. н [Заргаров:] Маж- 
лисда тартиб бўлиши керак!.. [Пўлатжон 
домла:] Бугунги мажлиснинг тартиби шуна- 
қа. А. Қаҳҳор, Оғриқ тишлар. Ойимхон стол- 




ни тақиллатиб, Тожибойни тартибга чақир- 
ди. П. Турсун, Ўқитувчи. 

Кун тартиби 1) мажлисда муҳокамага 
қўйиладиган масалалар. Мажлисни Ибро- 
ҳимов очди ва кун тартибини эълон қилди. 
А. Қаҳҳор, Қўшчинор чироқлари; 2) кўчма 
навбатда турган вазифа. Мен бу билан дамба 
масаласини кун тартибидан чиқариб таш- 
лаш керак, демоқчи эмасман. А. Қаҳҳор, Қўш- 
чинор чироқпари. 

2 Нарсаларнинг жойлашуви ва ш.к. 
жиҳатдан мутаносиблик бўлиши, меъёрий 
ҳолат. Ҳовлиларга тартиб билан мева да- 
рахтлари экилган. С. Сиёев, Ёруғлик. Яқин- 
дагина келтирилган вагончаларда тартиб 
ўрнатилди. Ш. Рашидов, Бўрондан кучли. 
Уйдаги тартиб ва озодалик унинг баҳрини 
очиб юборган эди. С. Зуннунова, Янги ди- 
ректор. 

Тартибга солмоқ Тартибли ҳолга келтир- 
моқ. ..сочларини тортибга солди-ю, ўрнидан 
туриб, шоҳи атлас кўрпа-кўрпачалар тўла 
тахмонга борди. К. Яшин, Ҳамза. Столни 
тартибга солаётган Наргизага кўмаклашди. 
Ў. Ҳошимов, Қалбингга қулоқ сол. 

3 Шахс ёки нарсаларнинг ўринлашиш 
тизимида қўлланган йўл; сира. Почтахона 
орқага қияроқ ўрнатилган газета витрина- 


сидан иборат бўлиб, унга алифбо тартибида 
яшиклар ўрнатилган. А. Қаҳҳор, Қўшчинор 
чироқлари. 

4 Йўл-йўриқ, усул, йўсин. ..хон қўшин- 
ларнинг шаҳарга кириш ва жойлаишш тар- 
тибини олдиндан ўйлаб қўйган эди. П. Қо- 
диров, Юлдузли тунлар. 

Тартиб бермоқ (ёки қилмоқ) Тузмоқ. 
[Машҳадий] Тунларни уйқусиз кечириб, «Де- 
вон» ҳам тартиб қилган. Ойбек, Навоий. 
Тартиб сон тлш. Соннинг қатор, сира бил- 
дирувчи шакли, мас. беишнчи (синф), сак- 
кизинчи (хона). 

ТАРТИББУЗАР Қонун-қоида, тартиб- 
интизом талабларини бузувчи, унга зид иш 
тутувчи. Тартиббузарларга қариш курашда 
жамоатчилик кўмагидан фойдаланиш керак. 

ТАРТИБЛАМОҚ кам қўлл. 1 Тартибга, 
системага солмоқ. 

2 Тартиб қилмоқ, тузмоқ. 

ТАРТИБЛИ 1 Маълум тартиб, қонун- 
қоида талабларига жавоб берадиган; тартиб 
асосида, изчил. Тартибли иш. Тартибли уй. 
Тартибли корхона. н Марҳаматнинг кўзига 
унинг уст-боиш ҳар вақтдагидан тартибли, 
озода кўринди. Ҳ. Назир, Ёнар дарё. 

2 Тартиб-интизомга риоя қиладиган, ин- 
тизомли. Тартибли ўқувчи. 




ЎЗБЕК ТИЛИНИНГ ИЗОҲЛИ ЛУҒАТИ 
III жилд 


“Ўзбекистон миллий энциклопедияси” 
Давлат илмий нашриёти 

(Тошкент, 700129, Навоий кўчаси, 30-уй) 



2010.04.10 да босишга рухсат этилди. 

Қоғоз бичими 70 х 100 ‘/ 16 . Офсет қоғозда босилди. 

73,7 нашриёт-ҳисоб табоғи. 55,9 босма табоқ. 

Адади 5000 (2-гал босилиши 3001—5000). Баҳоси шартнома асосида. 10-837-буюртма. 

“Ўзбекистон миллий энциклопедияси” 

Давлат илмий нашриётининг дизайн ва компьютер бўлимида саҳифаланди. 


Ўзбекистон” нашриёт-матбаа ижодий уйи корхонасида босилди 
(Тошкент, 700129, Навоий кўчаси, 30-уй). 

“ЎЗБЕКИСТОН МИЛЛИЙ ЭНЦИКЛОПЕДИЯСИ” 
ДАВЛАТ ИЛМИЙ НАШРИЁТИ 


Директор — Н.Тўхлиев. 

Директорнинг биринчи ўринбосари — Д.А.Шораҳмедов. 

Директор ўринбосарлари — М.Н.Аминов, А. Ниёзов. 

Тил ва адабиёт илмий таҳририяти — А. Мадвалиев (мудир), Ҳ. Абдиев, Р. Қиличев (етакчи 
илмий муҳаррирлар). 

Ишлаб чиқариш, харитаграфия ва безак бўлими — И.Р.Ҳодиев (бошлиқ), А. Бурхонов (бош 
рассом), М. Олимов (етакчи техник муҳаррир), А. Ёқубжонов (етакчи илмий программист), 
Д. Ҳасанова (саҳифаловчи-оператор). 


Ўзбек тилининг изоҳли луғати: 80000 дан ортиқ сўз 

ТАРТИБОТ \а. oL: ^ — «тартиб» с. кўпл] 
эск. кт. Тартиб. Қўшин тартиботи. н [Бо- 
бомирза] Оиланинг.. ақлли кенжаси бўлиб, ота 
эишгидаги тартиботни ута ёқтирмас.. эди. 
И. Раҳим, Тақцир. Бу ерда сергаклик ва ғай- 
рат билан қўшин тартиботини кузатиб тур- 
ди. Ойбек, Навоий. 

ТАРТИБСИЗ 1 Маълум тартиб, қонун- 
қоида талабларига жавоб бермайдиган; тар- 
тибга солинмаган; бетартиб. Отабек уйга 
кирганда, ёстиқ бетини тартибсиз сон ўрим- 
лари билан чулғатиб, Кумуш ухлар эди. А. 
Қодирий, Ўтган кунлар. Катта уйда.. ҳар 
хил асбоб-идишлар тартибсиз қалашиб ётар 
эди. Ойбек, Танланган асарлар. 

2 Ўзаро тартиб билан боғланмаган, но- 
изчил. Ёрмат ҳамма нарсани, тартибсиз бўл- 
са ҳам, лекин муфассал айтиб берди. Ойбек, 
Танланган асарлар. Унинг тартибсиз фикр- 
лари мунтазам бир шаклга кириб, вояга етди. 
М. Осим, Жайҳун устида булутлар. 

3 Интизомсиз, бетартиб. Тартибсиз бола. 

ТАРТИБСИЗЛАНМОҚ кам қўлл. Бетар- 

тиб ҳолга келмоқ, бетартиб бўлмоқ. Хаёли 
тартибсизланиб кетган, бундан бир неча 
соат олдингига ҳеч ўшамасди. П. Қодиров, Уч 
илдиз. 

ТАРТИБСИЗЛИК 1 Тартибсизга хос 
хатти-ҳаракат, хислат. Тартибсизлик қилмоқ. 

2 Тартибсиз ҳолат. Тартибсизликка қар- 
ши курашмоқ. н Орада сўкиш, тартибсиз- 
лик, жанжал қўзғалади. А. Қодирий, Обид 
кетмон. 

ТАРХАШ кам қўлл. Ўжар, қайсар. Ёғду- 
ларин тўкмайди ой баркашда, Осмон билан 
ер аразда — тархашда. Э. Охунова. 


ТАРХАШЛИК Ўжарлик, қайсарлик, 
терслик. Тархашлик қилмоқ. н Ҳадеганда 
иш юришавермади. Маҳкам Мусаев буни Эр- 
гашевнинг тархашлигидан билди. И. Раҳим, 
Зангори кема капитани. 

ТАРХОН қ. дархон. 

ТАРҚАЛМОҚ 1 Бир ўриндан, бир тўп- 
дан турли томонга қараб йўналмоқ, кетмоқ. 
Меҳмонлар тарқалди. Кўйлар ҳар томонга 
тарқалди. н Отабек эшикдан чиққанда, 
Содиқни кўмиб келган киишлар қуръон ўқиб, 
тарқалмоқда эдилар. А. Қодирий, Ўтган 
кунлар. 

2 Теварак-атрофга йўналмоқ; ёйилмоқ, 
сочилмоқ. Муаттар ҳид бутун уйга тар- 
қалди. н Қамалган тутун жуда секин тар- 
қалмоқда эди. Йўлчи нафасини ростлаш учун 
эшикка чиқди. Ойбек, Танланган асарлар. 
Булар — булутлар, Эъзозхон! Шу булутлар 
тунда йиғилиб, кундуз тарқалиб турибди. Ҳ. 
Ғулом, Машъал. 

3 Жойларга, кишилар орасига кириб 
бормоқ. Фақат ўтган асрнинг ўзидагина грипп 
эпидемияси тўққиз марта тарқалди. «Фан ва 
турмуш». Кана — планетамизда кенг тар- 
қалган жонивор. «Фан ва турмуш». Маълум- 
ки, Эрон ва Ўрта Осиёда исломгача асосан 
отаитарастлик кенг тарқалган эди. «ЎТА». 

4 Кишилар қулоғига етиб бормоқ, шу 
тарзда маълум-машҳур бўлмоқ; ёйилмоқ, 
билинмоқ. У сарполарнинг овозаси.. бутун 
Тошкентга бўлмаса ҳам, шаҳарнинг ярмига 
тарқалган. Ойбек, Танланган асарлар. Бу 
халқда кенг тарқалган ашула эди. А. Мухтор, 
Опа-сингиллар. Олмос ботирнинг довруғи 
ҳамма ёққа тарқалибди. «Олтин бешик». 

5 Урчимоқ, урчиб кўпаймоқ. Бу жаллод 
жўжи-бўжи тухумидан тарқалганга ўхшай- 
ди.. Ойбек, Навоий. 

6 кўчма Аримоқ, ариб йўқ бўлмоқ; йў- 
қолмоқ, кетмоқ. Карахтлиги тарқалмоқ. 
Мастлиги тарқалмоқ. н Бош устида ту- 
тун тарқалар, гўё тутун эмас, аста-секин 
ҳасрат тарқалар эди. А. Мухтор, Опа-син- 
гиллар. Уйқуси бутунлай тарқалиб кетгач, 
ўзини жуда тетик ва бардам сезди. Ф. Муса- 
жонов, Ҳиммат. Лаълининг жунуни тарқал- 
ган бўлса ҳам, ҳали яхши соғайиб кетмаган. 
Ҳ. Ғулом, Машъал. 

ТАРҚАМОҚ айн. тарқалмоқ. Гулдур этиб 
булут тарқаб, Ялт-юлт этиб чақмоқ чақди. 
Ҳамза. Низомиддинов қанча ўйламасин, ўйи- 
нинг охири тутунга ўхшаб тарқаб кетавер- 
ди. С. Аҳмад, Ҳукм. Гоҳи оқшом боғлар ора- 
лаб, Дардлашгали келар чўпони. Ором гул- 
шанига ўралар Бир дам тарқар дарди-армони. 
Т. Тўла. Тўй тарқаганда, бир тўда қиз, 
йигитлар келин ва куёвни кузатиб, маиш- 
наларда Норқўзиникига кетишди. Ҳ. Ғулом, 
Сенга интиламан. 

ТАРҚАТМОҚ 1 Тарқамоқ фл. орт. н. Хуш- 
бўй ҳид тарқатмоқ. Ёқимли садо тарқат- 
моқ. Хабар тарқатмоқ. 

2 Эга-эгаларига етказиб бермоқ, улаш- 
моқ. Газета тарқатмоқ. н Аравакаш эишк- 
ма-эишк юриб, моли олинганнинг молини, 
ғалласи олинганнинг ғалласини эгаларига тар- 
қатиб чиқди. П. Турсун, Ўқитувчи. ..ҳар куни 
уч-тўрт маҳал тайёр овқатларни палата- 
ма-палата юриб тарқатади. Газетадан. 

ТАРҚОҚ 1 Бир ерга ғуж бўлиб тўплан- 
маган, бир-биридан узоқ жойлашган. Тар- 
қоқ уйлар. Тарқоқ соч. Тарқоқ элементлар 
(ким.). н У[Соҳиб\ лапанглабўрнидан myp- 
ди, уюшган тиззаларини уқалади, тарқоқ 
қоғозларини йиғиштириб, яна ўрнига ўтирди. 
Ойбек, Навоий. Бир гуруҳ юқори курс сту- 
дентлари турадиган бу уйда, хоналар кам ва 
тарқоқ бўлгани учун, вахтёр ўтирмас, ҳар 
хонанинг калити маълум бир жойга яшириб 
кетиларди. П. Қодиров, Уч илдиз. 

2 Яхши уюшмаган, бирлашмаган; паро- 
канда. Ваҳолонки, бизда мавжуд бўлган агро- 
кимёхизмати лабораториялари.. тарқоқ ҳол- 
да иш кўриб келмоқда. Газетадан. 

3 кўчма Тарқалган, сочилган, паришон. 
Тарқоқ фикрлар. н Қиз сочидай хаёли map- 
қоқ, Тош ycmuda ўй сурар чўпон. Т. Тўла. 


ТАРҚОҚЛИК Тарқоқ ҳолатга эгалик, 
тарқоқ ҳолатда бўлиш. Фикрнинг тарқоқли- 
ги. Тоявий тарқоқлик. н Зиёфат асносида 
иттифоқнинг фойдалари, тарқоқликнинг за- 
рарлари сўзланди. А. Қодирий, Ўтган кунлар. 

ТАРҒИБ [а. ў! — хоҳишни, қизиқиш- 
ни кучайтириш; рағбатлантириш]: тарғиб 
қилмоқ (ёки этмоқ) 1) чуқур тушунтириш 
йўли билан бирор ғоя, таълимот ва ш.к. ни 
ёймоқ, кишиларнинг онгига сингдирмоқ; 
шунга ундамоқ. Ўзбек адабиёти ютуқлари- 
ни.. тарғиб қилишда А. Ҳайитметов катта 
ҳисса қўшмоқда. «ЎТА»; 2) тушунтириш йўли 
билан бирор ишга чақирмоқ, даъват этмоқ. 
..паранжи ташлашни тарғиб қилган, айрим- 
ларнинг боишдан чачвонини олиб, ўтга улоқ- 
тирган экан. Ж. Абдуллахонов, Хонадон. 

ТАРҒИБОТ [а. oC-Ji _>д — «тарғиб» с. 
кўпл] Бирор ғоя, таълимот ва ш.к. ни ёйиш- 
га, кишилар онгига сингдиришга қаратил- 
ган ишлар, тарғиб ишлари. Мен тарғибо- 
тингга муҳтож эмасман. Ш. Рашидов, Бў- 
рондан кучли. Омма орасида ҳуқуқ тарғибо- 
ти муҳим роль ўйнайди. Газетадан. Кўргазма- 
ли тарғиботга қараганда, ишлар жойидага 
ўхшайди. С. Кароматов, Сўнгги бархан. 

ТАРҒИБОТЧИ Тарғибот ишлари олиб 
борувчи шахс. Музайяна опамиз — халқ ижо- 
дининг чинакам муҳибаси, толмас тарғи- 
ботчиси. Газетадан. 

ТАРҒИБОТЧИЛИК Тарғибот олиб бо- 
риш, тарғибот иши. Тарғиботчилик маҳора- 
ти. н Бошқармада ғайрат кўрсатиб иш- 
лаётган ёш бунёдкорлар Т. Ортиқовнинг 
тарғиботчилик фаолиятидан баҳраманд бў- 
лишяпти. Газетадан. 

ТАРҒИЛ 1 Сарғиш ва қорамтир йўлли; 
шу тусдаги сигир, бузоқ ва ш. к. Тарғил бу- 
зоқ. Сигир олсанг, таниб ол, таний олмасанг, 
тарғил ол. Мақол. н Сутчи ота тарғилни 
кўришлари билан силаб-сийпаб, у ёқ-бу ёғи- 
дан уч-тўрт кана олиб ташладилар. А. Мир- 
аҳмедов, Кулган чечаклар. 

2 снт. Наққошликда: нақш мужассамо- 
тидаги гул ва баргларни рангли чизиқлар 
ёрдамида тасвирлашдан иборат пардоз тури. 

ТАРҲ I [а. — олиш, олиб ташлаш; 

айириш] эск. айн. олув 2. Ўндан учни тарҳ 
қилса, етти қолади. 

ТАРҲ II [а. j-_>_L — қурилиш, иморат, 
боғнинг бичими, лойиҳаси] 1 Чизма лавҳа; 




лойиҳа, режа. Қоғоздаги шакл — бинонинг 
тарҳи эди. Ойбек, Навоий. Мавлоно Фаз- 
лиддин мана шу шаҳарда қурмоқчи бўлган 
мадраса ва сарой тарҳини Хонзода бегимга 
кўрсатиб, унинг мақтовини эшитган ёруғ 
кунларини эслади-ю, юрагини армон ғижимлаб 
ўтди. П. Қодиров, Юлдузли тунлар. ..ёзги 
хўжалигининг бор тарҳигача эслаб қолганди. 
Н. Норқобилов, Бекатдаги оқ уйча. 

2 кўчма Тузилиш, бичим. Қизнинг тарҳи 
тоза гул янглиғ, Жавдирабон боқар шаҳло кўз. 
М. Али, Боқий дунё. 

ТАСАВВУР \а. jJ — ўйлаш, хаёл қи- 
лиш, кўз олдига келтириш; ўйлаб зеҳнда 
гавдалантириш] 1 Нарса, ҳодиса ва ш.к. 
ҳақида киши онги-хаёлидаги маълумот, 
билим, тушунча. Лекин тасаввурим, бари бир, 
юзаки эди. «Ёшлик». Лейтенант, Султонов- 
нинг батафсил ҳикоясини эшитиб, аниқ та- 
саввурга келган бўлса ҳам, ўша жойни ўз кў- 
зи билан кўриши керак эди. Ў. Умарбеков, Ёз 
ёмғири. Тўғри, кўрмай туриб ёзилган асарлар 
адабиётимизда кўп. Бунинг учун аввал билим, 
маҳорат, ўткир тасаввур керак. Н. Фозилов, 
Дийдор. Ҳалигача биз — студентлар классик 
адабиёт намояндаларидан биронтасининг ҳаё- 
ти ва ижоди ҳақида мукаммал тасаввурга 
эга эмасмиз. Д. Нурий, Осмон устуни. 

2 Шундай маълумот, тушунча, билим 
шаклланишининг манбаи сифатидаги онг, 
хаёл. Кеча йиғлаб, кўксига бош қўйган Чарос 
яна тасаввурида жонланди-ю, лабларини қи- 
сиб.. стул суянчиғига елкасини ташлади. Ў. 
Ҳошимов, Қалбингга қулоқ сол. Фотоап- 
парат бир лаҳзада киши тасвирини қандай 
илиб қолса, унинг тасаввури ҳам қизнинг ўша 
қиёфасини шундай эслаб қолган эди. Ў. Ҳо- 
шимов, Қалбингга қулоқ сол. ..эски йилнинг 
ғоят катта хизматларини бир-бир тасав- 
вурдан ўтказишга одатланганмиз. Газетадан. 

Тасаввур қилмоқ (ёки этмоқ) 1) хаёлда 
тикламоқ, гавдалантирмоқ. [Ёдгорни] Қорга 
йиқилиб ётганча, бошини кўтариб турган 
аламли чеҳрасини тасаввур қилади. Ў. 
Ҳошимов, Қалбингга қулоқ сол. Ҳамон 
соғинч ўртайди. Зумрадни ҳарир кўйлакда.. 
бағрида тўлғаниб турган ҳолида тасаввур 
қилади. С. Сиёев, Отлиқаёл. Маҳкам Гавҳар 
билан учрашишини тасаввур этганда, сов- 
қотиб, гулханни кўз олдига келтирган киши- 
дай, юраги бир орзиқди. П. Қодиров, Уч ил- 
диз; 2) идрок қилмоқ. Замира ҳам ҳали му- 


ҳаббат нималигини яхши тасаввур этмасди. 
П. Қодиров, Уч илдиз. Наҳотки бошқарма 
беш йил, уч йил, борингки, икки йилдан кейин 
бажарадиган зарур ишларни тасаввур қи- 
лолмаса?! «Ўзбекистон қўриқпари». 

3 флс., псхл. Идрок қилинган, ҳис этил- 
ган нарса ёки ҳодисанинг киши онгида акс 
этиши, гавдаланиши. Тасаввур жараёни. 

ТАСАВВУФ [а. . — жундан қилин- 

ган кийим, пўстин кийиш; суфийлик] 
Исломда инсоннинг руҳий дунёси тўғ- 
рисидаги, уни руҳий ва ахлоқий жиҳатдан 
комиллик сари йўлловчи таълимот, диний 
эътиқол; суфийлик. Бундан минг йил муқад- 
дам, ўнинчи асрда Бағдод шаҳрида дорга 
тортилган тасаввуфнинг илк раҳнамолари- 
дан Мансур Ҳалложнинг «Аналҳақ» деган сўзи 
машҳури жаҳон бўлган. К. Яшин, Ҳамза. 

ТАСАДДУҚ | а. — садақа қилиш, 

садақа (хайр йўли билан бирор нарса бе- 
риш)] 1 Садақа; қурбон, фидо. Қаники то- 
пилса ёрим, Тасаддуқдир ҳарна борим. «Рав- 
шан». 

2 унд.с. Садақа бўлай, ўргилай. Ҳамма- 
сини кийиб, зебу зийнатларни тақиб олиб- 
сиз-ку, тасаддуқ. К. Яшин, Ҳамза. Ҳозир, 
тасаддуқ! Ҳозир, болам.. С. Нуров, Нарвон. 

3 унд. с. Таҳсин, офарин, тасанно. Сени 
туққан онангга минг тасаддуқ, Қай йигит- 
нинг сендек бахтиёри бор! Ё. Мирзо. Пахта- 
сини байроқ қилган Пахтакорга тасаддуқ. 
Н. Нарзуллаев. 

Жоним тасадцуқ Жоним садақа, қурбон 
бўлай, жоним фидо бўлсин. Жоним тасаддуқ 
сенга, нигорим. Ҳамза. Жоним тасаддуқ бўлсин 
у кишига. Ойбек, Навоий. Тасадцуқ бўлай 
(ёки кетай) айн. жоним тасаддуқ. [Холмат:] 
Қаёққа қарасам, ҳур билан ғилмон қучаман- 
а! Тасаддуғинг кетай! Ҳамза, Бой ила хиз- 
матчи. Тасаддуқ бўлмоқ Айланиб ўргилмоқ. 
Онанг бўйгинангга тасаддуқ бўлиб, Отанг 
мақтанади: таянчим, кўрким. Ғ. Ғулом. 

ТАСАДДУҚОТ эск. кт. Қурбон; қурбон- 
лар. Буйруғингизга мувофиқ деҳқонлар ҳаз- 
ратнинг соғликлари учун тасаддуқот қилип- 
ти. С. Айний, Дохунда. 

ТАСАЛЛИ [а. ijr l^,3 — тинчлантириш, 
юпатиш; хушнудлик, хотиржамлик] Юпан- 
тирувчи, таскин берувчи гап-сўз, хатти-ҳа- 
ракат ва ш.к. Енгил эсган шабададанми ё бри- 
гадирнинг тасаллиси кор қилдими, ҳар қалай, 
раиснинг чеҳраси бир оз ёришди. X. Эргашев, 







Тадбиркор раис. A/e// ҳақиқий қииллоқ оқ- 
соқолларининг сўзини эшитдим. Менинг учун 
юрак амри билан айтилган бу сўзлар тасал- 
ли эди. Н. Сафаров, Оловли излар. 

Тасалли бермоқ Юпатувчи гап-сўз айт- 
моқ, хатти-ҳаракатлар қилмоқ, шу йўллар 
билан юпантирмоқ, таскин бермоқ. Шутоп- 
да.. йигитчага нимадир деб тасалли бергиси 
келди-ю, сўз тополмади. Ў. Ҳошимов, Қал- 
бингга қулоқ сол. Омон унга яқинлашди, ел- 
касига қўлини ташлаб, тасалли берди. С. Ка- 
роматов, Олтин қум. Тасалли топмоқ Кўнг- 
ли тинчланмоқ, таскин топмоқ. Шу гапни 
сштса, кўнгли аллақандай тасалли топарди. 
Ш. Холмирзаев, Оғир тош кўчса. Йигит шеър 
ёзиб, ўзини бир япроққа, қизни бир томчига 
ўхшатиб, кўнгли анча-мунча тасалли monadu. 
П. Қодиров, Уч илдиз. 

ТАСАЛЛО [а. кам қўлл. айн. тасалли. 

Сен унинг тушига кириб, Тасалло беролсанг, 
caodam ахир. А. Орипов. 

ТАСАННО [а. — мақташ, кўкларга 

кўтариш; миннатдорчилик билдириш] поэт. 
1 Мадҳ, мақтов; олқиш. Тасанно айтмоқ 
(демоқ, ўқимоқ). н Боятдан бери тантиқ- 
ликларидан ичида кулиб келаётган Ҳафиза 
ўзгарди, у Шаҳнозахон опага жилмайиб боқ- 
ди — бу унинг тасанноси эди. Мирмуҳсин, 
Умид. Ойбек адабиётимиз шуҳратини.. дунё- 
нинг анча мамлакатларига ёйишда жуда 
катта таҳсин ва тасаннога лойиқ иш қилди. 
В. Зоҳидов, Мўъжизакор. 

2 унд. с. Қойил, офарин; таҳсин. Тақсир.. 
ернинг тагида илон қимирлаганини биласиз- 
а. Тасанно! Ш. Тошматов, Эрк қуши. Ден- 
гизлар ортидан келар акс cado, Ер юзи ёшлари 
дейди: Тасанно! Р. Бобожон. 

ТАСАРРУФ [а. . — ўз ихтиёрига 

олиш, эгалик қилиш; мустақил ҳаракат 
қилиш; ўзбошимчалик] кт. Фойдаланиш, 
эгалик ҳуқуқи, ихтиёри; эгалик, хўжайин- 
лик. Хусусий тасарруф. Бу ер-сувлар қадим- 
дан бойнинг тасарруфида эди. н Отаси эса, 
Бобомирзани ўзининг кўз қорачиғи деб билар, 
шу сабабдан катта рўзғорни бошқаришни, ер- 
сув, мол-дунё тасарруфини шунинг қўлига 
ташлаб кетиш ниятида юрарди. И. Раҳим, 
Тақдир. 

Тасарруф қилмоқ (ёки этмоқ) Эгалик қил- 
моқ. Менинг бутун хўжалигимни тасарруф 
қилишга ундан бошқа кишининг ҳадди йўқ. Ғ. 
Ғулом, Тирилган мурда. ..Фотиҳ Искандар 


бутун ер юзини тасарруф этиб ҳам кўнгли 
заррача шод бўлмагач, онасига шундай мактуб 
ёзган.. Газетадан. 

ТАСАРРУФОТ [а. oli — «тасарруф» 
с. кўпл.] кам қўлл. айн. тасарруф. Тоғ ора- 
лиқларидаги катта йўл, бекатлардан тор- 
тиб илон изи сўқмоқларгача.. ҳар бир қоя тош- 
дан тортиб булоқларгача — барини инсон ўз 
тасарруфотига олибгина қолмабди. Уларнинг 
ҳар қайсисига ярашиқ ном қўйибди.. Ҳ. Назир, 
Мафтунингман, Озарбайжон. 

ТАСБЕҲ [а. ...i — мақгаш, васф этиш; 

мақтаб кўкка кўтариш] Худонинг номини 
зикр этиб саналадиган мунчоқ шодаси. Са- 
даф тасбеҳ. Тасбеҳ ўгирмоқ (ағдармоқ). н 
Мирзакаримбой.. газламага суяниб, тасбеҳ 
доналарини бармоқлари орасидан битта- 
битта ўтказиб, чордана қуриб ўтирар эди. 
Ойбек, Танланган асарлар.. Пирим оппоқ 
тонг отгунча тасбеҳ ўгириб, қуръон тиловат 
қиладилар. С. Аҳмад, Ҳукм. Бир соатдан бери 
жойнамоздан қўзғалмай, тасбеҳ ағдариб 
ўтирган Ойша буви Тўйбекани бошдан-оёқ 
кузатиб, яна ишига машғул бўлди. А. Қо- 
дирий, Ўтган кунлар. 

ТАСВИР [а. j_. j — суратини олиш, су- 
ратлаш; тавсифлаш] 1 Бирор нарсанинг 
ўйма, қуйма ёки чизма шакли; расм, сурат. 
График тасвир. н Ҳиротда жангномалар 
ичига сурат чизиш одат тусига кирган, 
мавлоно Беҳзод чизган Алишер Навоий ва 
Ҳусайн Бойқаро тасвирлари расмий дои- 
раларда шуҳрат топган эди. П. Қодиров, 
Юлдузли тунлар. Бу дафтарда Бухородаги 
бир неча мадрасаларнинг ҳам тасвири бор.. 
Мирмуҳсин, Меъмор. Лола янглиғ оразингни 
мен кўриб тасвирда, Мубтало бўлмоқлиғим 
ёзмиш экан тақдирда. Ҳамза. 

2 Нарса, воқеа-ҳодиса ва ш.к. нинг ба- 
диий ифодаси, тавсифи. «Бобурнома»ни ва- 
рақлар экансиз, ўрни-ўрни билан табиат 
манзаралари чизилган лавҳаларга, табиий 
ҳодисалар тасвирига дуч келасиз. «Фан ва 
турмуш». 

ТАСВИРИИ [а. ~ тасвирлаш, яқ- 

қол кўрсатишга оид] 1 Тасвирга оид, бади- 
ий тасвир шаклидаги. Тасвирий ибора. Тас- 
вирий ҳикоя. н Тошкент санъат музейида 
тасвирий санъат кўргазмаси очилди. Газе- 
тадан. 

2 Баён, тавсиф шаклидаги. 




ТАСВИРИЙЛИК Тасвирий бўлиш, тас- 
вир шаклига эгалик. Ифоданинг тасвирий- 
лиги. н Бадиий адабиёт тилининг энг кат- 
та хусусиятларидан бири унинг тасвирий- 
лигидир. «Адабиёт назарияси». Демак, бади- 
ий адабиётнинг ўзига хослиги юзасидан баҳс 
очганда.. тасвир ва тасвирийлик, мажоз ва 
мажозийлик ҳақида гапириил ўринлидир. Ғ. 
Саломов, Таржима назариясига кириш. 

ТАСВИРЛАМОҚ 1 Суратини, расмини 
чизмоқ, тасвир этмоқ. Денгизни тасвирла- 
моқ. н Жаноб Аҳмадбек, камина боғларнинг 
суратини чизганда, бир четида боғбонни ҳам 
тасвирлашим мумкин. П. Қодиров, Юлдузли 
тунлар. 

2 Бадиий образларда кўрсатиб бермоқ, 
тасвирини бермоқ, баён этмоқ. Халқ ҳаёти- 
ни ғоятда теран тасвирлай билиш муаллиф- 
дан катта истеъдод талаб этади. Газетадан. 
Кўш белбоғ чапаничасига паст боғланган, 
юриши ҳам олифталарга тақлидни кўрсатар; 
унинг бутун қомати, ҳамма ҳаракатлари 
ўзига зеб берган, мақтанчоқ камбағални тас- 
вирларэди. Ойбек, Танланган асарлар. ..ёзувчи 
ўзи тасвирлаётган воқеага қаттиқ ишони- 
ши керак. С. Кароматов, Олтин қум. 

ТАСВИРЛИ 1 Тасвирга эга. ..ўткир тас- 
вирли ва кучли таъсирли асарларида Навоий 
мотивлари сезилади. «ЎТА». 

ТАСДИҚ | а. — имон, ишонч; мус- 

таҳкамлаш, исботлаш, асослаш] 1 Бирор 
нарсанинг ҳақлиги, тўғрилиги ёки маъқул- 
лигини тан олувчи сўз, имо-ишора кабилар; 
маъқуллаш, тўғри деб билиш. Акбаров унга 
тасдиқ маъносида бош ирғаб, Маҳкамга га- 
пиришда давом этди. П. Қодиров, Уч илдиз. 
Уста Олим тасдиқ ишорасини бериб: -Сўз- 
лай берингиз! — деди. А. Қодирий, Ўтган 
кунлар. Болалардан тасдиқ жавобини олгач, 
пўписа қилди.. С. Кароматов, Олтин қум. 

2 Тўғри, ҳақиқат эканликни қайд этувчи 
нарса, факт; исбот. ..халқ демократияси мам- 
лакатлари билан дўстлик, ҳамкорлик мус- 
таҳкамланганлиги байналмилалчилик ғоя- 
ларининг амалий тасдиғидир. Газетадан. 

3 Маъқулланганлик ҳақидаги расмий 
қайд, қарор. Лойиҳани тасдиқдан ўтказмоқ. 
н Мана бу — бўлимнинг бутун тасдиқ- 
лардан ўтган тематик плани. С. Кароматов, 
Олтин қум. 

4 Инкорга зид мазмунли. Тасдиқ гап. н 
Кесими инкор шаклида бўлиб, таркибида қан- 


доқ, нима, озмунча сўзлари иштирок этган 
гаплар тасдиқ фикрни ифодалайди. «ЎТА». 

Тасдиқ қилмоқ (ёки этмоқ) айн. тасдиқ- 
ламоқ. Ҳакимбойвачча илжайиб қараб, унинг 
сўзини бош қимирлатиш билан тасдиқ қилди. 
Ойбек, Танланган асарлар. ..бизга фақат 
ишнинг ўнақайини топиб, хондан тасдиқ 
эттиришгина қолди. А. Қодирий, Ўтган 
кунлар. 

ТАСДИҚЛАМОҚ 1 Қарор билан ёки 
қўл қўйиб, муҳр босиб, қонуний кучга ки- 
ритмоқ, тасдиқ қилмоқ. Ҳукумат лойиҳани 
тасдиқлади. Директор шартномани тас- 
диқлади. Котиба имзони тасдиқлади. н 
Буйруқни дастлаб бошқарма, сўнгра ми- 
нистрлик бирон-бир эътирозсиз тасдиқлади. 
«Ёшлик». ..ректорат ҳам унинг иккита 
имтиҳондан «қарзи» борлигини ҳисобга олиб, 
бу қарорни тасдиқлаганди. Ў. Ҳошимов, 
Қалбингга қулоқ сол. 

2 Бирор иш, ҳаракат, ғоя ва ш.к. ни тўғ- 
ри деб топмоқ, маъқулламок, тасдиқ этмоқ. 
-Ота, булар чўпон эмас! — деди Бадиа. Бу 
гапни Зулфиқор ҳам, Заврак ҳам тасдиқлади. 
Мирмуҳсин, Меъмор. -Ҳа, баракалла, — Қуд- 
рат калласини тебратиб тасдиқлади. М. 
Исмоилий, Фарғона т. о. 

3 Тўғрилигидан далолат бермоқ, исбот- 
ламоқ. Бу факт фикримизни тасдиқлайди. н 
-Материални тасдиқловчи ҳужжатларингиз 
борми? — деб сўради. «Муштум». Унинг фикр- 
лари ҳақлигини ҳужжатлар тасдиқлаб ту- 
рибди. Газетадан. 

ТАСИРА-ТУСУР айн. тасир-тусур. Та- 

cupa-mycyp ўқ овози. н Tacupa-mycyp ўқ 
отилар Тол-терак ва тош орқасидан! Ҳ. 
Пўлат. 

ТАСИРЛАМОҚ «Тасир -тусур» товуш 
чиқармоқ. Узоқдан замбараклар ҳайқириғи, 
снарядларнинг портлаши эшитилмоқда. Ал- 
лақаерда пулемётлар тасирламоқда. И. Ра- 
ҳим, Чин муҳаббат. 

ТАСИР-ТУСУР тақл. с. Кетма-кет так- 
рорланувчи «тасир» ва шунга яқин товуш- 
ни билдиради. Орқада от туёқларининг та- 
сир-тусури эшитилди. С. Анорбоев, Оқсой. 
Дайди шамол.. отилиб турган ўқларнинг та- 
сир-тусур овозини олиб келади. М. Муҳаме- 
дов, Қаҳрамон изидан. 

ТАСКИН | а. »j X — тинчлантириш, 
юпатиш, овутиш; юмшатиш] Юпатувчи 
нарса, гап, иш-ҳаракат ва ш.к.; тасалли, 






юпанч. Бу нафосат даргоҳи [Муқимий те- 
атри] ўша оғир жанг ва кураш йиллари.. 
беором кўнгилларга таскин, ёими кўзларга нур 
бахш этган. А. Юсупов, Жилокор қўллар. 
Юрагим ранжиган боладай На эрмак, тас- 
кинга кўнади. Ш. Раҳмон, Юрак қирралари. 

Таскин бермоқ Юпатувчи гап-сўз айтмоқ, 
хатти-ҳаракатлар қилмоқ, шу йўл билан 
юпантиришга, тинчитишга ҳаракат қилмоқ. 
-Ташвиш тортма, ошна, — деди Омонтой 
дўстига таскин бериб, — агар Санобарни 
Самарқандга чақириб қоладиган бўлишса, 
сенга ҳам бирон чора топармиз. К. Яшин, 
Ҳамза. Таскин топмоқ Таскин берувчи нар- 
салар таъсирида тинчланмоқ. Қандай гап 
сштса, Икромжон амакининг кўнгли таскин 
топаркин?С. Аҳмад, Уфқ. Нафисахон қизини 
кўрмаган бўлса ҳам, кампирнинг гапларидан 
ҳақиқатни англаб, юраги таскин топди. 
Мирмуҳсин, Умид. ..ориқлаб, сарғайиб кет- 
ган юзига ранг кириб қолганини кўриб тас- 
кин топди. Ж. Шарипов, Хоразм. 

ТАСЛИМ [а. t-L I — саломлашиш; ён 
бериш; топшириш; душмандан енгилиш] 
Курашда, жанг, тортишув ва ш. к. да ен- 
гилиб, қаршиликни тўхтатиш, мағлубият- 
ни тан олиш. Таслим билмас қўшиним ана 
менинг, Ғазаби бор бир дунё — оташга тенг. 
Ҳ. Олимжон. Ўзини ишқ азобларини енгишга, 
мақсадга етишга қодир деб билган одам 
таслимни тан олмайди. А. Обиджон, Аканг 
қарағай Гулмат. 

Таслим бўлмоқ 1) жангда, курашда, тор- 
тишувда енгилиб, қаршиликни тўхтатмоқ. 
Душман таслим бўлди. н Қуршовда қолган 
немисларни таслим бўлишга чақирдик. Н. 
Сафаров, Оловли излар. Жаҳл отига минган 
хон беҳуда уринди, қиз таслим бўлмади. Ж. 
Шарипов, Хоразм. Бўтабой аскиядан ен- 
гилиб, таслим бўлдим, дегандек икки қўлини 
кўтарди. С. Аҳмад, Ҳукм; 2) қаршиликни 
тўхтатмоқ; бўйсунмоқ. Мунча минг ёш-яланг 
келади-ю, чўл дарров таслим бўлади-қўяди- 
ми? Р. Файзий, Чўлга баҳор келди. Таслим 
қилмоқ (ёки этмоқ) 1) душман ёки рақиб 
устидан ғолиб келмоқ; енгмоқ. Душманни 
таслим қилмоқ. н Тожиали Бобоев Берлин- 
ни босиб олиш, гитлерчиларни таслим этиш 
учун муносибҳисса қўшди. Т. Рустамов, Мангу 
жасорат; 2) беллашув, баҳс кабиларда ус- 
тун келмоқ, мағлуб қилмоқ, енгмоқ. Рақи- 
бини таслим қилмоқ. 


Жон таслим қилмоқ Жон бермоқ, жони 
узилмоқ; ўлмоқ. Унинг жон таслим қилганига 
ишонч ҳосил қилгач, хонга қаради. С. Сиёев, 
Ёруғлик. 

ТАСЛИМЧИ 1 Ғолиб томон шартларига 
кўниб, қаршилик кўрсатишни тўхтатувчи, 
таслим бўлувчи. 

2 кўчма Қаршиликлар, тўсиқлар, қийин- 
чиликлар олдида орқага чекинувчи, ўзининг 
кучсиз, иложсиз эканини тан олувчи. Тас- 
лимчиларга қарши курашмоқ. 

ТАСЛИМЧИЛИК Таслимчига хос иш 
тутиш, таслим бўлиш сиёсати. 

ТАСМА 1 Узун, энсиз тери. Ботир арс- 
лонни ўлдириб, терисидан бир тасма олди. 
«Эртаклар». 

2 Шундай кўринишда бўлган, боғлаш, 
бириктириш ва ш.к. учун ишлатиладиган, 
тери ёки пишиқ матодан ясалган энсиз 
буюм; қайиш, камар. Юган тасмаси. Мил- 
тиқ тасмаси. н Бобоқул ота қўзичоқнинг 
қўлтиғидан брезент тасма тортарди-да, 
кичкинагина тарозининг илгагига илиб кў- 
тарарди. С. Анорбоев, Оқсой. Кейин қизил 
дастали устарани тасмага шарт-шарт қай- 
раб, чамадонга жойлаиипирди. «Гулдаста». 
Бошлиқ ориқ, чўзинчоқ юзли, бир кўзи ингичка 
тасма билан бойланган новча киши эди. С. 
Аҳмад, Ҳукм. 

3 Баъзи бир механизмлар ёки транспорт 
мосламаларининг тўхтовсиз ҳаракатланиши 
ва б. вазифа учун қўлланадиган, чарм ёки 
бошқа пишиқ тўқимадан ишланган узун 
буюм; лента. Вентиляция тасмаси. н Яқин 
келгусида ҳозиргидан уч баравар кўпга чи- 
дайдиган капрон тасма ишлаб чиқариш йўлга 
қўйилади. С. Абдуллаев, Газламанинг «умри». 
Шпинделларни ҳараксипга келтирувчи тасма, 
вентиляторларнинг шкивлари шу вақтгача 
ўрнатилмабди. Газетадан. 

4 кўчма. Лента. Бир дам олиш куни Тош- 
кент радиосидан иккита мухбир келиб, сўзи- 
мизни магнит тасмасига ёзиб олди. Т. Расу- 
лов, Сарбон. 

ТАСМАДАИ, -дек 1 Тасмага ўхшаш, тас- 
ма каби. Кўклам ёмғири қорни эритган, фа- 
қат олис-олисларда, тоғ ёнбағирларида қор 
cyeu оқ тасмадай милт-милт жилдираб 
тушмоқда. Ҳ. Назир, Бир туп ғўза. Осмонда 
оппоқ булутлардан узилиб тушган ипак 
тасмадек мезон тўрлари сузади. С. Нуров, 







Нарвон. ..тасмадек узала кетган йўлга 
қаради. Шуҳрат, Шинелли йиллар. 

2 кўчма Хипча ва хушбичим (асосан ким- 
са ҳақида). [Ойша:] Ҳой, Комилжон, хоти- 
нинг тасмадеккина экан. Илоҳим, қўша қа- 
ринглар. О. Ёқубов, Айтсам, тилим куяди, 
айтмасам — дилим. 

ТАСНИФ [а. ■ — танлаб олиш; тур- 

ларга ажратиш] Нарса ва ҳодисаларни улар- 
нинг ўзига хос белги, хусусиятларига қараб 
тур, туркум ва ш.к. га ажратиш. Ўзбек тили 
шеваларининг таснифи. н Ўзбекистон то- 
понимларининг лексик-семантик таснифида 
терминологик бир хиллик йўқ. «ЎТА». 

Тасниф қилмоқ (ёки этмоқ) Маълум бел- 
ги-хусусиятлари асосида тур, туркумларга 
ажратмоқ, тур, туркумларини белгиламоқ. 
Имловий принциплар, уларни белгилаш ва 
тасниф қилиш юзасидан айтилган нуқтаи 
назарлар ўзаро турли тафовутларга эга. Э. 
Бегматов, Ўзбек имлоси. Сўз санъати асар- 
ларини тур ва жанрларга тасниф этиш 
тарихи жуда қадим замонлардан бошлана- 
ди. «Адабиёт назарияси». 

ТАСНИФЛАМОҚ Тасниф қилмоқ. Тур- 
кий тилларни таснифламоқ. 

ТАСОДИФ [а. , а. П — бир-бирига тўғ- 
ри (дуч) келиш; бир-бирига мос келиш; бир 
хиллик] 1 Фавкулодда, кутилмаган ҳол, 
воқеа, ҳодиса. Бахтли тасодиф. Кўнгилсиз 
тасодиф. Ҳар қандай тасодифга тайёр 
турмоқ. н Тасодифдан хурсандман беҳад, 
Дучор қилди бахтга бир сафар. Шукрулло, 
Жавоҳирлар сандиғи. Тасодифни қарангки, 
Муҳиддин Солияхонга дуч келиб қолди. Р. 
Файзий, Чўлга баҳор келди. Ҳикоя алоҳида 
шахсларнинг яхшилиги ё ёмонлиги ҳақида, ё 
бўлмаса, турмушдаги бирор тасодиф устида 
ёзилмайди. А. Қаҳҳор, Сароб. 

2 флс. Нарса ва ҳодисаларнинг ички 
табиати билан боғлиқ бўлмаган, ундан таш- 
қарида, юзаки ва иккинчи даражали, юз 
бериши ҳам, юз бермаслиги ҳам мумкин 
бўлган воқеа-ҳодисани ифодаловчи фал- 
сафий тушунча. Зарурият ва тасодиф. 

ТАСОДИФАН рвш. Кутилмаган ҳолда, 
бирдан, қўққисдан, тасодифий равишда. 
Тасодифан учрашмоқ. н Раъно, қулоғи 
остига теккан иссиқликдан чўчиб, юзини 
ўнглаган эди, тасодифан лаби ҳалиги ис- 
сиқликка учрашди. А. Қодирий, Меҳробдан 
чаён. «Дадаси қайтиб келса, Нигорани та- 


нирмикин ?» — тасодифан туғилган бу сўроқ 
Нигорани ҳаяжонга солди. С. Анорбоев, 
Оқсой. 

ТАСОДИФИЙ Тасодиф тарзидаги, та- 
содиф ҳолидаги; кутилмаган; фавқулодда. 
Тасодифий воқеа. Тасодифий учрашув. н 
Тасодифий ҳодисаларда қапипиқ ярадор 
бўлганларга тез ёрдам бериш менга маъқул 
бўлди. Ойдин, Уялди шекилли, ерга қаради. 
Бу уруш тасодифий эмас, албатта, бу воқе- 
лик осмондан тушгани йўқ. И. Раҳим, Чин 
муҳаббат. 

ТАСҚАРА [й. — лочин, қирғий] 1 зоол. 

Йиртқичлар туркумининг қарчиғайлар ои- 
ласига мансуб ўлаксахўр қуш. Унинг усти- 
дан қора ҳоишяли малла қанотларини аста 
елпитиб, каттакон тасқара учиб ўтди. С. 
Анорбоев, Оқсой. 

2 кўчма Кўриниши ёқимсиз, турқи со- 
вуқ; беўхшов, хунук. Наҳотки кексаларни 
ҳурмат қилмайдиган, бетайин баъзи тасқара- 
лар ўз ишини маъқул қилиб юра берса. Мир- 
муҳсин, Бир хумча тилла. Уйинг куйгур тас- 
қара миршаблар изингга тушиб қувладими? 
Ойбек, Танланган асарлар. 

ТАТАББУ [а. — бирор нарсанинг ке- 

тидан тушиш, эргашиб, изидан бориб тек- 
шириш; таъқиб қилиш] эск. кт. Текшириш, 
ўрганиш; тадқиқот, таҳлил. Илмий татаб- 
бу. н Бойқаро ўз ғазалини жамики шоир- 
ларга татаббу учун берди. Ойбек, Навоий. 
Илмни халққа берингиз, татаббу ва тафак- 
кур билан илмни кенгайтирмоққа ҳаракат қи- 
лингиз. Ойбек, Навоий. 

ТАТАЛАМОҚ 1 Тирнамоқ, тимдаламоқ. 
Ит ерни таталади. н Адолат бир жойни 
панжаси билан таталади, кетмонда ковла- 
ди, аммо булоқ кўзини топа олмади. И. Ра- 
ҳим, Чин муҳаббат. Чироқни ёқмоқчи бўл- 
ганида, эшикни биров, худди мушук тата- 
лагандсш, тақирлатди. А. Қаҳҳор, Сароб. 

2 кўчма Ковлаштирмоқ, титмоқ, титки- 
ламоқ. Иш давомида унда-бунда бегона сўз- 
ларни эиштиб, кейин эса китоб таталаб, 
инглизчани бир оз билиб олдим. «Гулдаста». 

3 кўчма Бетинч бўлмоқ (қилмоқ), ғаш 
қилмоқ, тирнамоқ (кўнгилни, дилни). Ха- 
вотирлик юрагини таталади. н Невараси- 
дан безовта бўлиб, юраги таталаб кета- 
ётганини, ота-онасига қандай хабар бериш- 
ни билмай йиғларди. Мирмуҳсин, Умид. 






4 кўчма. с. т. Уриниб-суринмоқ, тириш- 
моқ. Мунаввар русчага у қадар уста бўлма- 
са ҳам, уялиб қолмаслик учун таталаб, маъ- 
носини тушунишга ҳаракат қилар эди. С. 
Анорбоев, Меҳр. 

Қорни таталамоқ Қорни жуда очмоқ, 
очликдан бетоқат бўла бошламоқ. Қудрат, 
қорни таталаб кетганидан, ҳовли бурчаги- 
даги янги ўчоққа осиғлиқ декча қопқоғини 
очиб кўрди: декча бўш эди. Ҳ. Назир, Сўнмас 
чақмоқлар. 

ТАТАМИ [яп. — похол бўйра, бордон] 
спрт. Дзюдо кураши учун мўлжалланган 
таранг, эластик гилам. Дунёнинг энг донгдор 
спортчилари билан татамига чиққан вакил- 
ларимиз ўзларининг нималарга қодир экан- 
ликларини намойиш эта олишди. Газетадан. 

ТАТАР 1 Татаристон Республикаси асо- 
сий аҳолисини ташкил этувчи халқнинг 
номи. Татар халқи. Татар миллати. 

2 Шу халқ, миллатга оид, тегишли, ман- 
суб. Татар тили. Татар йигит. н -Булди, 
бор инди палатангга, — деди татар хотин. 
Э. Раимов, Ажаб қишлоқ. Утатар артист- 
кани таниб қолган эди. К. Яшин, Ҳамза. 
..Абдулла Ўразаев татар адабий муҳитига 
яқинлашади. X. Ёдгоров, Ҳаёт тўлқинлари. 

ТАТАРЛАР 1 Татаристон Республика- 
сининг асосий аҳолисини ташкил этувчи, 
туркий тилда сўзлашувчи халқ. 

2 Волгабўйи, Сибирь ва Кримда яшовчи, 
туркий тилларда сўзлашувчи бир қанча 
элатларнинг умумий атамаси. 

ТАТАРЧА 1 Татар миллатига, тили, ада- 
биёти ва маданиятига оид. Татарча қўшиқ. 
Татарча дўппи. 

2 Татар тили. Татарчани ўрганмоқ. Та- 
тарча гаплашмоқ. 

ТАТБИҚ [а. — қўллаш; ишлатиш, 

ишга солиш; амалиёт] Амалда ишлатиш, 
қўллаш. Ядро энергиясининг тинч мақсадлар 
учун татбиқи. н Бу усулнинг татбиқи 
мумкинлигига ва ғоят фойдалилигига мута- 
хассислар иқрор эдилар. Ойбек, О.в. шаба- 
далар. 

Татбиқ қилмоқ (ёки этмоқ) Ишлатмоқ, 
қўлламоқ, ишга солмоқ. Ҳозир аспиранту- 
рага кириш учун ҳеч бўлмаганда икки йил 
ишлаб, институтда олган таълимни ҳаётга 
татбиқ қилиш керак. С. Зуннунова, Кўк 
чироқлар. Урф-одат масаласи — турмушга 


татбиқ этиб бориладиган масала. Н. Сафа- 
ров, Оловли излар. 

ТАТБИҚИИ Амалда татбиқ этиладиган, 
қўлланадиган. Татбиқий механика. 

ТАТИМ I 1 Равоч уруғи (дори тайёрлаш 
учун ишлатилади). 

2 шв. тотим. 

ТАТИМ II Таъсир этиш қуввати; таъм, 
маза. Ўз юртингда пишган нонга нима етсин! 
Таъми ҳам, татими ҳам бошқа. М. Исмои- 
лий, Фарғона т. о. 

ТАТИМЛИ 1 Яхши таъм берадиган; ма- 
зали, таъмли, тотли. Татимли овқат. 

2 Татими яхши, яхши татийдиган. Та- 
тимли чой. 

ТАТИМОҚ 1 айн. тотмоқ. Овқатнинг ту- 
зини татимоқ. Ҳаётнинг аччиқ-чучугини та- 
тимоқ. н Ҳамбар эгилиб шивирлади: -Ича- 
сизми? Озгина қуйиб берай. Жуда хуштаъм 
мусаллас. -Сира татиб кўрган эмасман. Ке- 
рак эмас. Ойбек, Танланган асарлар. [Раз- 
зоқ\ У ердан [мактабдан].. қорни очиб, кўз- 
лари киртайиб, кеч қайтарди-да, олдига қў- 
йилган таомдан татир-татимас, аллақаер- 
га жўнарди. Ҳ. Ғулом, Машъал. 

2 Таъсир қилмоқ; таъсири билинмоқ; 
юқмоқ. Ҳатиқ мошхўрдага яхши татийди. н 
Овқат [Шавкатжонга] мазалироқ татиди. 
Н. Мақсудов, Умидли бола. Болам бечорани 
тинч қўясанми, йўқми? Еган-ичгани тати- 
май, кундан-кунга.. қотиб кетяпти ўзи. О. 
Ҳусанов, Кўшиқчининг тақцири. 

Арзоннинг шўрваси татимас Арзон нар- 
са ёки меҳнатсиз топилган даромад, маб- 
лағнинг баракаси бўлмайди, ёлчитмайди 
маъносидаги мақол. Синглим, ҳеч қачон иш- 
нинг осонини ахтарманг. Арзоннинг шўрваси 
татимас, деган гап бор. Уйғун, Сўнгги пу- 
шаймон. 

3 Кифоя қилмоқ, кифоя бўлмоқ, етмоқ. 
Бутун умрга татийдиган сабоқ. Урпоғингда 
бўлса, уруғингга татийди. Мақол. н Ўзи 
эллик гектар ер-у, дахмазаси беш юз гектар- 
га татийди. Р. Файзий, Чўлга баҳор келди. 
Оддий [бир кило] гуруч беш кишилик ош бўл- 
са, девзира палов ўн кишига татийди. Газе- 
тадан. 

ТАТИНМОҚ қ. тотинмоқ. 

ТАТИР бот. Шўрхок ерда ўсадиган бута- 
симон ўсимлик. 

ТАТИҚ: татиғини бермоқ кам қўлл. Жа- 
зосини, адабини, таъзирини бермоқ. Булар- 

нинг татиғини бермасам!.. Ҳе, кўзларинг қур- 
син!А. Қодирий, Меҳробдан чаён. Татиғини 
емоқ (ёки тотмоқ) кам. қўлл. 1) жазосини 
тортмоқ, адабини, таъзирини емоқ. Ҳа, бу 
қилмишинг учун татиғингни ейсан; 2) маза- 
сини, лаззатини тотмоқ. Кўп йиллар тинчги- 
на турган қиличнинг Татиғин душман тота- 
жак энди. F. Ғулом. 

ТАТУИРОВКА [фр. tatouer — расм, бел- 
ги чизиш < полинезча tatau — расм, тасвир, 
белги] 1 Игна ёки бошқа нарса воситасида 
махсус бўёқ билан киши танасига расм, 
тасвир тушириш, сўз ёзиш. 

2 Шундай йўл билан туширилган расм, 
тасвир, ёзилган сўз. Мен унинг билагидаги 
татуировкасини кўриб қолдим. П. Қодиров, 
Эрк. 

ТАФ [ ф. ^ — ҳарорат; иситма; буғ; нур, 
жило]: таф тортмаслик Чўчимаслик, қўрқ- 
маслик, ҳадиксирамаслик. Қотма, баланд 
бўйли, кенг елкали, ҳеч кимдан таф торт- 
майдиган Худоёр ўрнидан турди. Ш. Тош- 
матов, Тонгдаги кўланка. 

ТАФАККУР \а. — фикр юритиш, ўй- 

лаш, фикрлаш] 1 Объектив воқеликнинг 
тасаввур, тушунча ва муҳокамадаги фаол 
инъикос жараёни, инсоннинг фикрлаш 
қобилияти; фикрлаш. Тил тафаккур билан 
бевосита боғлиқдир. н Инсоният юксак 
хаёлот ва тафаккур кучи билан яратган бар- 
ча маънавий-бадиий бойликлар орасида оғзаки 
ижод намуналари алоҳида ажралиб туради. 
«Фан ва турмуш». 

2 Ўйлаш, фикр юритиш, муҳокама; ўй. 
Бир соатлик тафаккур бир йиллик тоатдан 
афзал. Ойбек, Навоий. Ки ҳар ишники қилди 
одамизот, Тафаккур бирла билди одамизот. 
Алишер Навоий. Орагаузоқ, вазмин хомуишик 
тушди. Малика бир нуқтага тикилиб, та- 
факкурга чўкди. Т. Жалолов, Олтин қафас. 

ТАФОВУТ [а. — айирма, фарқ; 

ихтилоф] Нарса, ҳодиса ва ш.к. орасидаги 
ноўхшашлик, фарқ, айирма. Ақлий меҳнат 
билан жисмоний меҳнат ўртасидаги таво- 
фут. н Лавозим ва хизматимиздаги та- 
фовут: мен — штаб бошлиғи, Нарзи — оддий 
аскар, пулемётчи. Н. Сафаров, Оловли из- 
лар. Нафиса унинг андазасига сал ҳам тўғ- 
ри келмас эди: тафовут фил билан қумурс- 
қача! Шуҳрат, Жаннат қидирганлар. 

ТАФРИҚ(А) [а. jj — фарқла- 

ниш, ўхшамаслик; ажралиб, бошқа-бошқа 


бўлиш] эск. кт. 1 Фарқ, тафовут; фарқла- 
ниш. 

2 Фарқ, ажралиш ёки ажратиш туфай- 
ли юзага келган низо; нифоқ, адоват. Бу 
маъносиз ғавғо подшонинг фармони билан 
рўй берди. Халқ орасига тафриқа солмоқ- 
дан ўзга иш йўқми, ажабо! Ойбек, Навоий. 

ТАФСИЛ [fl. а ~, — бичиш, бичиқ; ат- 
рофлича, аниқ, очиқ баён қилиш] Иш- 
ҳаракат, воқеа-ҳодиса ва ш.к. нинг ҳар бир 
айрим нуқтаси, майда-чуйда тафсилоти; 
шундай тафсилотларни ўз ичига олган баён, 
батафсил изоҳ. Ҳатто кундошини паришон- 
хотир қилган бу гап Отабекка қандай таъ- 
сир қилиши кўп тафсилга муҳтож эмас. А. 
Қодирий, Ўтган кунлар. Улардаги ҳар бир 
образ, манзара ва тафсил билан қизиқдим. 
М. Қўшжонов, Дийдор. 

ТАФСИЛИЙ Бутун тафсилотини ўз 
ичига олган; батафсил, изоҳли. Тафсилий ҳи- 
коя. н Йўлда менга воқеани тафсилий ра- 
вишда сўзлаб бердилар. Ойдин, Уялди ше- 
килли, ерга қаради. Биз қиссамизнинг ҳаж- 
ми сиғдирмаганликдан, Абдураҳмоннинг ша- 
ҳардаги сафил ҳаётига тафсилий тўхтай 
олмаймиз. А. Қодирий, Меҳробдан чаён. 

ТАФСИЛЛАМОҚ Бутун тафсилоти би- 
лан, тўла, батафсил тушунтирмоқ, муфас- 
сал баён қилмоқ, изоҳламоқ. Воқеани таф- 
силламоқ. Тафсиллаб айтиб бермоқ. 

ТАФСИЛЛИ Бутун тафсилотини ўз ичи- 
га олган; муфассал. Тафсилли жавоб. н Аҳ- 
мад Ҳусайн узоқ сўзлади, деҳқонларнинг ҳаё- 
тини ёрқин, чуқур тафсилли ҳикоя қилди. 
Ойбек, Нур қидириб. 

ТАФСИЛОТ [а. о — «тафсил» с. 

кўпл.] Иш-ҳаракат, воқеа-ҳодиса ва ш.к. 
нинг тафсили, майда-чуйдаси. Ўша жанг 
тафсилотини эслаганимда, барча қуролдош 
дўстларим кўз ўнгимда бирма-бир гавдала- 
нади. Т. Рустамов, Мангу жасорат. УЗамира- 
ни таниганидан бери, ораларидан нима ўт- 
ган бўлса, ҳаммаси, майда-чуйда тафсилот- 
ларигача, хаёлида тинмай такрорланарди. П. 
Қодиров, Уч илдиз. 

ТАФСИР [а. j. .... aJ — шарҳ, изоҳ, матн- 
нинг маъносини очиш; маъно, мазмун] кт. 
1 Бирор гап, воқеа-ҳодиса, матн ва ш.к. га 
берилган мукаммал изоҳ, шарҳ, тушунти- 
риш. Куръоннинг тафсири. Муаммонинг таф- 
сири. Тафсир қилмоқ. 





2 тар. Қуръоннинг мадрасаларда алоҳида 
фан сифатида ўрганиладиган муфассал шар- 
ҳи. Аҳмадхўжа ўз хатида Мадрасаи олияда 
тафсир, ҳадис, илми кимё каби турли илмлар 
ўқитилишини ёзган эди. М. Муҳаммаджонов, 
Турмуш уринишлари. 

ТАФСИРЛАМОҚ Маъносини тушунти- 
риб, изоҳлаб бермоқ, шарҳламоқ, тафсир 
қилмоқ. Олим Бедилни тафсирлашга киришди. 

ТАФСИРЧИ Бирор нарсанинг маъно- 
сини тушунтириб, изоҳлаб берувчи шахс. 
Куръон тафсирчилари. 

ТАФТ [ф. r, дЛ — иситма, ҳарорат] Иссиқ- 
лик манбаи ёки қизиб турган нарсадан ура- 
ётган иссиқ, ҳарорат. Тандирнинг тафти. 
Оловнинг тафти. Гулхан тафтида исинмоқ. 
н Кеч кириб, ҳавонинг тафти қайтди. С. 
Аҳмад, Қадрдон далалар. Мовий осмон тиниқ 
ва беғубор, ҳали тахтга минмаган қуёшнинг 
тафти баданни куйдирмайди. Ф. Мусажонов, 
Ҳиммат. 

2 Иссиқликдан кўтарилаётган буғсимон 
нарса; ҳовур. Эгатлардан жимир-жимир 
тафт кўтарилади. Кушлар кўринмайди. С. Ну- 
ров, Нарвон. 

3 кўчма Шахс ёки нарсанинг ҳарорат 
даражаси ҳолати; температура. Сувнинг таф- 
тини билгиси келди шекилли, ғўдир бармоқ- 
ларини ботирди. Р. Раҳмонов, Восил ака. Шу 
тариқа тажриба ҳам тўплана борди, чўл 
ерларининг тафти, маромини ҳам ўрганиб 
олишди. Газетадан. 

4 кўчма Ижобий таъсирли, ҳаётбахш ҳа- 
рорат, ўт. Ҳовлида одам борки, жон бор. Де- 
вордан тортиб дов-дарахтгача.. ошхонадан 
тортиб донхонагача, рўзғор буюмларигача — 
бари одам тафти билан тирик. Р. Файзий, 
Ҳазрати инсон. Бу сатрларнинг тафтидан 
Зуҳра бегимнинг қалбига яна илиқлик югурди. 
П. Қодиров, Юлдузли тунлар. 

5 кўчма Киши руҳидаги ёқимсиз ҳолат, 
ғубор. Овқатдан олдин ювиниб чиқасизми — 
совуқ сув одамнинг тафтини босади. А. 
Қаҳҳор, Аяжонларим. Одам тафтини одам 
олади, деганлари шу-да, иним. Р. Раҳмон, 
Меҳр кўзда. Диққати ошиб, дили қоронғи 
бўлиб кетган кезларида челакни шафтолига 
тўлдириб, ётоғимизга келиб қолади. Бизни 
койиб-койиб, тафтини ёзиб кетади. С. Аҳмад, 
Онажонлар. 

6 кўчма Ўзини юқори олиш, манман- 
лик кайфияти. Ҳалима ўша Ойжамол опа 


келиб кетгандаги можародан кейин анча 
тафтидан тушган, ўзгара бошлаган эди. Ж. 
Абдуллахонов, Гулчеҳра. 

Тафт тортмаслик айн. таф тортмаслик қ. 
таф. Шунинг учун улар ниятларига етиш 
йўлида оғирликлардан тафт тортмадилар. М. 
Жўра, Қуёшдан нур эмганлар. 

ТАФТИШ [а. j,,-, — излаш, қидириш; 

текшириш, назорат қилиш] 1 эск. Бўлиб 
ўтган иш, ҳодиса ва ш.к. юзасидан ёки 
ҳақиқий аҳволни аниқлаш мақсадида ўт- 
казиладиган текширув, тергов, сўроқ. Режа- 
ли йиллик тафтиш. Тафтиш комиссияси. н 
[Навоий:] Тафтишлар шуни кўрсатадики, 
Ёдгорбек қўзғолонида бу одамнинг ҳам қўли 
бўлган. Уйғун ва И. Султон, Алишер Навоий. 
Ўғлингиз сиздан яшириб, Ҳамза ҳожининг 
бедин мактабига қатнармиш деб эшитаман, 
шу ростми? - Тафтиш қилдим, тақсир, қат- 
нар экан. К. Яшин, Ҳамза. 

2 эск. Қидирув, тинтув. Ўғрилар тутил- 
син, дорга осилсин! Ҳар бир хонадон тафтиш 
қилинсин. Ж. Шарипов, Хоразм. 

3 Бирор муассаса ёки мансабдор шахс- 
нинг молиявий-хўжалик фаолиятининг тўғ- 
рилиги, қонунийлигини аниқлаш мақса- 
дидаги текширув. Биринчи тафтиш юзаки 
ўтказилгани ҳақида эътирозлар туғилгач, 
республика агросаноат комитетидан мута- 
хассис чақиришди. «Муштум». 

Тафтиш қилмоқ (ёки этмоқ) Текширув 
ўтказмоқ (тафтиш ҳар учала маъносида). 
Партбюро Оғажоннинг аризасини тафтиш 
этиш юзасидан комиссия тузди. С. Карома- 
тов, Олтин қум. Эшмамат Ашуровнинг иш 
фаолияти тафтиш қилинганда, минг сўмга 
яқин камомад аниқланди, иш ҳақидан 2138 
сўм ортиқча олинган. «Муштум». 

ТАФТИШЧИ Тафтиш қилувчи, текши- 
рувчи. Халқ назорати постидагилар Илҳом- 
чанинг эгри қўллиги ҳақида милицияга сигнал 
бериишбди. Аммо тафтишчилар келганда, 
Илҳомча аллақачон қочиб улгурган эди. Ҳ. Ғу- 
лом, Сенга интиламан. Пихи қайрилган таф- 
тишчилар қасд қилганда ҳам, бирон марта 
камомад тополмаганлар. Й. Шамшаров, 
Тошқин. 

ТАФФОТ шв. Кўнгилни беҳузур қилув- 
чи иссиқ шамол; гармсел. Туш маҳали эди. 
Бу пайт Бухорода кун жуда оғир кечарди. 
«Кўчага чиқма, таффот келди», дейишарди 
оналар фарзандларини гармселдан асраш 





ниятида. С. Кароматов, Бир томчи қон. Гоҳо 
ёз ойлари бу ерда таффот эсади. С. Анорбо- 
ев, Ўзбекистон олтини. 

ТАХ 1 Дазмол урилган ёки тахланган 
нарсанинг текис қайрилган, букилган жо- 
йи, чизиғи. Дўппининг тахи. Тахини ёзмоқ. 
Дазмол уриб, тахини текисламоқ. Дазмол- 
лаб, шимга тах солмоқ. Тахтакачлаб, dynnu- 
нинг тахини чиқармоқ. н Келин чой қуя 
туриб, кўзи тахи очилмаган дўппига туш- 
ди, севинч билан уни қўлига олди, миннат- 
дорчилик билдирди. Ойдин, Мардлик — ман- 
гулик. Дилшод хат тахини очди. М. Исмои- 
лий, Фарғона т. о. 

Тахига солмоқ Букилган, қайрилган жо- 
йидан қайта букиб, яна аслидай қилиб тах- 
лаб қўймоқ. [Кумуш] Кўз ёшини дув-дув тў- 
киб, хатни ўз тахига солди ва ўзидан жавоб 
кутиб турган ачаси билан онасига деди. А. 
Қодирий, Ўтган кунлар. 

2 Териб, тахлаб қўйилган нарса ёки 
унинг ҳар бир тахлами. Бир тах пул. 

Тах урмоқ Зиҳ чиқариб тахлаб, йиғиб 
қўймоқ (кийим, ўрин-кўрпа ва ш.к. ни). 
Дўппига тах урмоқ. Ўрин-кўрпаларни сандиқ 
устига тахурмоқ. Тахи бузилмаган 1) янги, 
кийилмаган, тутилмаган. Кимсан тахи бу- 
зилмаган катта костюмининг енгини осил- 
тириб, кўчада ёлғиз турар экан, ўзига-ўзи 
кулгили кўринибкетди. А. Мухтор, Туғилиш. 
Она тахи бузилмаган кўрпачаларни ташлаб, 
айвонга жой қилди. Н. Ёқубов, Ҳавас; 2) кўл 
тегизилмаган, ишлатилмаган. Тахи бузил- 
маган пул. н ..кенг пахтазор майдонида 
пахта чунонам бўлибдики, қанча терилса 
ҳам, тахи бузилмагандай. Ҳ. Назир, Олмос. 
Уйга берилган топшириқлар тахи бузилмас- 
дан турган эди. Ҳ. Назир, Ёнар дарё. 

ТАХАИЮЛ [а. — ўйлаш, хаёл қи- 

лиш, тасаввур этиш] эск. кт. Хаёлга келти- 
риш, ўй суриш, хаёлот. Тахайюл майига mep- 
миламан жим. Р. Парфи, Кўзлар. 

ТАХАЛЛУС [а. Бьл — ўзини ўзи қут- 
қариш, озод қилиш; халос бўлиш] Бирор 
ижодкор (шоир, ёзувчи, рассом, олим ва 
ш.к.) ёки сиёсий арбобнинг ўзи учун танлаб 
олган бошқа, иккинчи номи. Мен — Юсу- 
фийман, тахаллусим — Ўткир. Ш. Рашидов, 
Бўрондан кучли. Муҳаммад Раҳим, табиа- 
тан музика ва адабиётга ҳаваскор бўлиб, 
«Феруз» тахаллусида шеърлар ёзган. Ж. Ша- 
рипов, Хоразм. 


ТАХИР 1 Таъми оғизни буриштиради- 
ган; какра, талха. Тахир дори. Тахир шафто- 
ли. н Унинг [ Салимбойнинг ] кенг қора қошли, 
қўй кўзли, пешонаси серажин чўзиқ юзи худ- 
ди maxup бир нима егандек буришди. С. Аб- 
дуқаҳҳор, Санамай саккиз дема. Мева ғўра- 
лигида maxup бўлади, еган кишининг лабини 
қиздиради. «Фан ва турмуш». 

2 кўчма Дағал, бадхазм (гап, сўз, муо- 
мала ва ш. к. ҳақида). Тахир гап. н Харидор- 
лар сотувчидан тахир сўз эшитмаслик учун 
индамай чиқиб кетишди. «Муштум». 

Тахирини чиқармоқ Шарманда қилмоқ, 
изза қилмоқ; пачавасини чиқармоқ. ..вақти 
келиб, ҳовуридан тушиб қолар, деб ўзига 
сабр бериб, эрининг тахирини кўчага чиқар- 
мади. Р. Раҳмон, Қиз — азиз фарзанд-ку! 
Аммо сўкавериб, бир-иккита вакилнинг та- 
хирини чиқариб юборди. «Муштум». 

ТАХЛАМ Териб, тахлаб қўйилган нарса 
ва унинг ҳар бир тўпи. Бир тахлам китоб. 
н Зокир Усмон ичкари уйдан эски газета- 
лар тахламини олиб чиқди. «Ёшлик». 

ТАХЛАМОҚ 1 Буклаб, тахига солиб қўй- 
моқ; буклаб, тахига солиб жойламоқ. Онам 
устимдан чопонимни ечиб олиб, тахлаб қў- 
йибдилар. Э. Раимов, Ажаб қишлоқ. Мен 
шамшод хивичидан тўқилган буклама кур- 
сичамни тахладим. «Гулдаста». Хотин инда- 
мади, рў(й)жани тахлаб, столнинг устига 
суриб қўйди. А. Қаҳҳор, Асарлар. 

2 Устма-уст термоқ, устма-уст қўйиб 
жойламоқ. ..татар аёл китобларни бир 
чеккага тахларди. Ў. Ҳошимов, Қалбингга 
қулоқ сол. Ота чайланинг тўрига тахлаб 
қўйилган кўрпалар устидаги ёстиққа ишо- 
ра қилди: -Ҳеч уялиб-нетиб ўтирма. С. 
Анорбоев, Оқсой. 

3 кўчма Уст-устига, кетма-кет келтир- 
моқ, қўшмоқ, қалаштирмоқ (гап-сўз ва ш.к. 
ҳақида). Кейин биринчи навбатда нима иш- 
лар қилиш кераклигини тахлаб ташлади. Ж. 
Абдуллахонов, Тўфон. Мактаб директори 
Соат Лочинов.. бирпасда талай гапни тах- 
лаб ташлади. Газетадан. ..баҳона тахлаб 
ташлаётган Жавҳардан Расулжоннинг жаҳ- 
ли чиқди. Ж. Абдуллахонов, Хонадон. 

ТАХЛИТ [а. — «тақлид» (ўхшатиш, 

ўхшаш, ўхшатма) с. нинг бузилгани] 1 Кў- 
риниш, шакл, қиёфа. Одам тахлитидаги 
маймун. Ака-ука қуйиб қўйгандек бир тах- 
литда. н Баъзи жойда квадрат аниқ, баъзи 





жойларда тахлити ҳам йўқ. И. Раҳим, Их- 
лос. Ҳар қадамда нураган, хароба деворлар кўп 
учрайди. Бу қишлоқнинг тахлити ана шун- 
дай эди. Ё. Хаимов, М. Раҳмон, Ҳаёт-мамот. 
..нонни иштаҳасиз тишлар, мискарлар то- 
монидан самовар тахлитида ясалган қумғон- 
дан чой қуяр эди. Ойбек, Танланган асарлар. 

2 Айрим сўзлар ва кўрсатиш олмошлари 
билан қўлланиб, усул, йўсин, тарз маъно- 
сини билдиради. Иш тахлити. Юриш-туриш 
тахлити. н Шу тахлит юк тугагунча.. 
терлаб ишлашди. «Ёшлик». У ларнинг турму- 
ши шодлик ҳам кўрмай, аччиқ-чучукни ҳам 
сезмай, шунчаки бир рўзгор тебратиш тах- 
литида ўтди. И. Раҳим, Ихлос. Хачирга ми- 
ниб, сиз билан бир тахлитда бораман. «Ла- 
тифалар». 

3 кўм. взф. Ўхшатиш, қиёс билдиради; 
каби, сингари. Бу тахлит чистоний байт- 
лар қадимда ҳам олий ҳазратнинг истаклари 
ила битилур эди. С. Сиёев, Аваз. -Олло ния- 
тингизни берсин! — деди.. ўзини улуғвор ва 
юксак мансабдор тахлит тутиб. Шуҳрат, 
Олтин зангламас. 

ТАХЛОҒЛИҚ Тахлаб, териб қўйилган, 
тахланган. Тахлоғлиқ қоғоз. Тахмондаги max- 
лоғлиқ кўрпалар. н Нигора кўз ёшини ар- 
тиб, тахлоғлиқ турган китоблар ичидан даф- 
тар олди. С. Анорбоев, Оқсой. 

ТАХМИН [а. ^ л \ — фараз, гумон; мўл- 
жал, чама] Ўйлаб, чамалаб, мўлжаллаб ёки 
қандайдир мулоҳаза ва ш.к. га асосланиб 
қилинган фараз, чама. Тахмини тўғри чиқди. 
н Ана шундан кейин.. одамлардан бири ўз 
тахминини сўзлай кетди. М. Исмоилий, Фар- 
ғона т. о. Кўрган заҳотим, ўзбек қизимикан, 
деган эдим, тахминим тўғри чиқди. Ойдин, 
Суҳбати жонон. Зиёдилланинг тахминича, 
Комил афанди Бўронбекнинг уйига етиб кел- 
ган ва агар келмаган бўлса ҳам, ҳозир етиб 
келиши керак. Ҳ. Ғулом, Машъал. 

Тахмин қилмоқ ..деб ўйламоқ, фараз қил- 
моқ, ўйламоқ. Абдумажидлар, Зариф ота 
тахмин қилганидек, ўн иккидан анча ошган- 
да келишди. Ў. Усмонов, Сирли соҳил. Бозор- 
га сабзи-пиёзми ё картошка олиб келиб, бо- 
ла-чақаларига кийим-кечак қилиб кетаётган 
деҳқон бўлса керак, деб тахмин қилди. С. 
Анорбоев, Оқсой. 

ТАХМИНАН [а. Lj чз — тахмин асоси- 
да, тахмин бўйича, тақрибан, қарийб] Тах- 
минга кўра; чамалаб, тахмин қилиб олган- 


да (айтганда, кўрганда). Улар бир-биридан 
тахминан бир ёш-бир ярим ёш фарқ қилади. 
Ф. Мусажонов, Нозик масала. Қамчи охирги 
марта қаторасига ўқ отилган жойни тах- 
минан мўлжалга олган бўлса ҳам, тўқайга 
кирганда, мўлжалдан адашди. Ҳ. Ғулом, 
Машъал. 

ТАХМИНИИ Тахминга асосланган,тах- 
мин, чама билан белгиланган, тахмин қи- 
линган; дастлабки, хомаки. Тахминий маъ- 
лумот. Тахминий ҳисоб. н Тахминий гаплар 
қулоққа ёқмайдиган бўлиб қолди. Режасиз, 
таваккал иш фақат зарар келтириши мум- 
кин. Ҳ. Ғулом, Меҳнат ва гўзаллик. 

ТАХМИНЛАМОҚ Тахмин асосида ҳукм 
чиқармоқ, тахмин қилмоқ, чамаламоқ, мўл- 
жалламоқ. Қассоб қўйни, гўшт-ёғи билан, қирқ 
беш кило тахминлади. н Бир йили.. қария- 
лар чинорнинг ёшини ҳисоблаб, мингга кира- 
диган фаслини тахминлаб эълон қилишибди. 
А. Мухтор, Чинор. 

ТАХМОН Уй ёки айвон деворида: сан- 
диқўрнатиб, устига ўрин-кўрпа йиғиб қўйи- 
ладиган токчасимон махсус жой. Уйнинг тў- 
рида иккита тахмон. Тахмонга ўрин йиғмоқ. 
н Холдорхон тахмондан кўрпача олиб ёзди. 
С. Зуннунова, Гулхан. Шаҳзодахон бир нозик 
шох ташлаб.. шоҳи атлас кўрпа-кўрпачалар 
тўла тахмонга борди.. К. Яшин, Ҳамза. 

ТАХОМЕТР [юн. tachos — тезлик + met- 
reo — ўлчайман] Вал, ғилдирак ва ш.к. нар- 
саларнинг айланиш тезлигини ўлчайдиган 
асбоб; спидометрнинг бир тури. 

ТАХТ I [ф. r , ч з — подшоҳнинг маросим- 
ларда ўтирадиган махсус ўриндиғи] 1 Рас- 
мий қабул ва бошқа тантанали маросим- 
ларда шоҳ, хон ва амир ўтириши учун са- 
рой тўрига ўрнатилган, махсус безатиб иш- 
ланган жой, ҳашаматли ўриндиқ. Хон тахтда 
эди. Ўнг тараф курсида Абдураҳмон офтоба- 
чи ва сўлда шоир мулла Ниёз домла қўл боғ- 
лаб ўтирар эдилар. А. Қодирий, Меҳробдан 
чаён. Шайбонийхон у билан тахт устидан 
тушмасдан сўрашди. П. Қодиров, Юлдузли 
тунлар. Абусаид тўппа-тўғри Аркка кўта- 
рилиб, катта ҳовлидаги қадимий тахтга 
ўтирди. Мирмуҳсин, Меъмор. 

2 Подшоҳ, хон, амир лавозими; подшоҳ- 
лик, хонлик, амирлик. Агар кушойиши корин- 
гизни бериб, тахт Жаҳонгир мирзога ўтса, 
сиз унинг энг ишонган раҳнамоси бўлурсиз. П. 
Қодиров, Юлдузли тунлар. Зулм, тахтга 





қарши исён Шарқ кўксида тўлиб тошди. Ғай- 
ратий. 

3 кўчма Мансаб, лавозим (ўрни). Тахтда 
ёлғиз бўлишни, барча оғзига тикилиб ўтири- 
шини истарди Қаюмхон. Ф. Мусажонов, Ҳим- 
мат. 

Тахтга чиқмоқ (ёки ўтирмоқ, минмоқ) 1) 

шоҳ, хон ёки амир лавозимига кўтарилмоқ, 
ҳокимият тепасига чиқмоқ. Аслида бу отни 
Улуғбек мирзо Самарқанд тахтига чиққан 
пайтида Бухоро беги туҳфа этган эди. Мир- 
муҳсин, Меъмор. ..бир куни одил бир амирзо- 
да Хуросон тахтига ўтиргач, золимни жа- 
золайди, деб ўйларди. Мирмуҳсин, Меъмор; 
2) бирор вазифага, лавозимга кўтарилмоқ. 
Халиловнинг техникаси, Халиловнинг ўзи ҳам 
эскириб қолган эмиш. Сен қоч, мен чиқаман 
тахтингга, дегани эмасми бу тирмизакнинг. 
И. Раҳим, Ихлос. Тахтдан тушмоқ (ёки йи- 
қилмоқ) 1) шоҳлик, хонлик, амирлик лаво- 
зимидан ажралмоқ, ҳокимият тепасидан 
тушмоқ. Ҳайдар ота шаҳарга борган эди, «оқ 
пошшо тахтдан тушди» деган гапни эшитиб 
қолди. А. Қаҳҳор, Асрор бобо; 2) кўчма с. т. 
вазифасидан, амалидан тушмоқ, бекор бўл- 
моқ. Яхшиси, ўша куни, ошпазлик тахтидан 
тушган кунинг, ўзингни осиб қўя қолсанг ҳам 
бўлади. Шуҳрат, Шинелли йиллар. 

ТАХТ II Фойдаланиш ёки ишлатиш учун 
тайёр, шай; муҳайё. Ҳамма нарса ишни бош- 
лаш учун тахт. С. Кароматов, Сўнгги бар- 
хан. Милтиқлар тахт, отлар тайёр, лекин 
кимнингдир қуш олиб келишини кутишар эди. 
А. Қаҳҳор, Хотинлар. 

Тахт турмоқ Чидаб, бардош бериб тур- 
моқ; тек турмоқ; сабр қилмоқ. [ Шарофат ] 
Ғазабидан эмас, отилаётган нарсаларга чап 
бермай, тахт турган Сидиқжоннинг олов 
сочаётган кўзларини кўриб, қўрққанидан отар 
эди. А. Қаҳҳор, Қўшчинор чироқлари. Тахт 
қилмоқ Тайёр, муҳайё ҳолга келтирмоқ. Мен 
Йўлдошнинг маошини йиғиб, тўйни тахт 
қилиб қўйибман. Ҳ. Ғулом, Тошкентликлар. 
Бутазорда йигитлар қуролларини тахт қи- 
либ, душманни пойлаб ётишди. Т. Рустамов, 
Мангу жасорат. 

ТАХТА I \ф. — тахта, лавҳа; варақ; 

ёғоч] 1 Ходадан узунасига тилиб олинган 
ясси ёғоч бўлаги. Қарағай тахта. Тахтани 
рандаламоқ. н Биринчи хонага кираверишда 
узун энли тахта қўйилибди. С. Сиёев, Ёруғ- 
лик. Ғуломжон.. даладаги теракзорларидан 


тўртта бақатеракни кестириб, тахта тил- 
дирди. М. Исмоилий, Фарғона т. о. 

2 Бўр билан хат ёзиш учун махсус ясал- 
ган мактаб-ўқув қуроли. Хонада ўнтача эски, 
чанг босган парта, кираверишдаги деворга 
каттакон қора тахта қоқилган эди. П. Тур- 
сун, Ўқитувчи. Болаларда дафтару қалам, 
синфда тахтаю бўр бўлса ҳам, ўқиш китоб- 
ларининг йўқлиги Ғуломжонни ёмон дилхун 
қилар эди. М. Исмоилий, Фарғона т. о. 

3 тар. Абжад ёзилган дастали тахтача 
(эски мактабда ўқув қуроли сифатида иш- 
латилган). Икки ҳафта ҳарфлар ёзилган «тах- 
та» ўқиганимдан кейин домла: -Шанба куни 
ҳафтиякка тушасан.. — деди. А. Қаҳҳор, Ўт- 
мишдан эртаклар. 

4 Турли мақсадда фойдаланиш учун тах- 
та, фанер ва ш.к. дан ишланган нарса. Шах- 
мат тахтаси. Эълонлар тахтаси. Ёдгорлик 
тахтаси. Ош тахта. н Мен уни теннис 
тахтасига бошлаб, ўзимча ўйин қоидасини 
тушунтирган бўлдим. Ҳ. Назир, Ёнар дарё. 
Турли воқелик ва янгиликларни ёйишда шиор 
ва плакатлар, тематик стенд ва кўрсаткич 
тахталари алоҳида ўрин тутади. Газетадан. 

5 Турли ўлчамдаги тўрт бурчак яхлит 
қоғоз, варақ. «Қочинг! Ўзим ёзаман», дедим. 
Ўтириб, етти тахта қоғозни тўлдирдим, 
эшитганларимнинг ҳаммасини ёздим. Ойдин, 
Садағанг бўлай, командир. Анави қутида 
яхши, кўк чизиқли тахта қоғоз бор, ўшандан 
икки варағини олиб, мана бу ерга ўтир, қи- 
зим [деди Онахон]. А. Мухтор, Опа-сингил- 
лар. 

6 Шу тахлитдаги, ўлчамдаги ойна, тош, 
металл ва ш.к.; плита. Мармар тахта. Бир 
тахта тунука. Бир тахта ойна. Тахта чой. 
н Майдоннинг бир чеккасидаги кекса маж- 
нунтол остида бир-бирига суяб қўйилган ик- 
кита қора тош тахта сағана шаклини олиб 
турар эди. А. Қаҳҳор, Хотинлар. Четроққа 
чиқиб, бетон тахтага ўтирдим. С. Сиёев, 
Ёруғлик. 

7 қ. х. Марза билан ажратилган ер бўла- 
ги; карта. Икки тахта полиз. Туянинг ҳазили 
бир maxma ғўзани ейди. Мақол. н Сойга 
тушгунча кўндаланг эгатли алоҳида тахта 
бошланади. А. Қодирий, Обид кетмон. Очил- 
ган ерни катта-катта тахта Қилиб, иш 
бошлади экмакка пахта. Ҳабибий. 

Тахта бўлиб қолмоқ ёки тахтадай қотиб 
қолмоқ Қўркув ёки ҳайратдан тонг қотиб 


2—Ўзбек тилининг изоҳли луғати 







қолмоқ, ҳайрон бўлиб қолмоқ. Мезбон, у 
билан икки-уч оғиз гапиришди-да, билмадим, 
нима сир ўтдики, турган ерида тахта бўлиб 
қолди. А. Қаҳҳор, Сароб. Маймун тилкалан- 
ган қурбонини кўтариб, деразада кўринган- 
да, матрос тахтадай қотиб қолди. «Фан ва 
турмуш». Тахтага олмоқ (ёки тортмоқ) Си- 
қув ҳолатига олмоқ, исканжага олмоқ. Ғиё- 
сиддин қизиқ ҳолга тушди. Оқсоқол уни икки 
модда билан тахтага тортиб, тил-жағини 
боғлаб қўйган эди. С. Аҳмад, Ҳукм. Оқсоқол 
кўрса, мени тахтага торттиради, сени 
раисга топширади. С. Сиёев, Ёруғлик. Рисо- 
латойни аввал тахтага олиб қарасам, Рус- 
тамбек билан икковининг орасида озгина эл- 
чилиги бор экан. Ҳамза, Паранжи сирлари. 

ТАХТА II [ф. «1^3 1 Суянчиқсиз кенг ди- 
ван. 

ТАХТАБАНД [ф. — тахта билан 

тўсилган; боғланган] кам қўлл. 1 Тахта қо- 
қилган; тахта билан қуршалган, ажратил- 
ган. Тахтабанд девор. н Дераза ва эшикли, 
таги тахтабанд, усти тунукали икки уй, 
бир ошхона, бир оғилхона ва бир хашакхона 
— тамом! А. Қодирий, Обид кетмон. 

2 айн. тахтакач. 

ТАХТАКАЧ 1 махс. Янги тайёрланиб бук- 
ланган дўппини сиқиб (пресслаб), тахини 
чиқариш учун ишлатиладиган, устма-уст 
қўйилган икки тахтачадан иборат мослама; 
исканжа. [ Меҳрихон] Янги битказган дўппи- 
ни тахтакачга бостирди. С. Аҳмад, Қадрдон 
далалар. Телпагини қозиққа илиб, ҳозиргина 
тахтакачдан чиққандай янги чуст дўпписи- 
ни чўзғилаб кийди-да, сўради. А. Мухтор, Ту- 
ғилиш. 

2 тиб. Синган аъзо суягини қимирла- 
майдиган қилиб боғлаб қўйиш учун ишла- 
тиладиган тахтача. Оёққа тахтакач боғла- 
моқ. н Ахир у салкам бир йилдан буён.. 
тахтакачда шипга тикилганча ётибди. Э. 
Охунова, Кўз кўзга тушганда. 

3 тар. Айбдорнинг бўйнига солиб, боғ- 
лаб қўйиладиган жазолаш қуроли. Хирожни 
тўламаган деҳқонларнинг бўйнига тахтакач 
осиб қўяр эдилар. «Ўқиш китоби». 

4 Ёнғоқ ўйинида: соққани қўйиб отиш 
учун мосланган тахта асбоб. Соққани тах- 
такачга қўйиб отмоқ. 

ТАХТАКАЧДАЙ, -дек 1 Тахтакач каби, 
тахтакачга ўхшаш. 


2 Жуда етилиб семирган, биққи семиз. 
Совлиқ кичик бўлиишга қарамай, тахта- 
качдек, бозорда мунчалик биққи қўй йўқ, де- 
са бўлади. С. Абдулла, Соялар. Доим боқувда 
турган, орқасига эгар ботмай тахтакачдай.. 
семириб кетган тўриқ, эгасининг оёғи узангига 
тегиши билан, кўчага қараб интилди. С. 
Анорбоев, Оқсой. 

ТАХТАКАЧЛАМОҚ 1 Тахтакач орасига 
олиб, қисиб қотирмоқ. Дўппини тахтакач- 
ламоқ. 

2 Синган аъзо суякларини тахтакач ора- 
сига олиб, сиқиб боғлаб қўймоқ. Бобоқул ота 
қаёқдандир ёғоч топиб келди. Уни Нигора 
айтгандай қилиб йўнди. Икковлашиб Шер- 
бекнинг дод-войига ҳам қулоқ солмай, чап 
қўлини тахтакачлаб боғлашди. С. Анорбоев, 
Оқсой. Ҳамширанинг ёнида қўлини тахтакач- 
лаган новча доктор ҳам турарди. С. Каро- 
матов, Олтин қум. 

ТАХТА-ЎҚЛОҒИ Оштахта ва ўқпоғи. 

Тахта-ўқлоғини йиғиштирмоқ 1) хамир 
ёйиб бўлгач, тахта, ўқлоғи ва б. асбобларни 
йиғиштириб қўймоқ. Масъуда тахта-ўқло- 
ғини йиғиштириб, ошхонага қараб кетда. С. 
Абдуқаҳҳор, Санамай саккиз дема; 2) айн. 
дов-дастгоҳни йиғиштирмоқ (ёки кўтармоқ) 
қ. дов-дастгоҳ. [Шокир omaj «Повуркон» 
моллари ҳар ёқни тўлдириб, косибларнинг 
бозорини касод қилганлиги, иши чиппакка 
чиққан косиблар бирин-кетин «тахта-ўқ- 
лоғини» йиғиштираётганлиги ва ҳоказони 
тасвирлаб кетди. Ойбек, Танланган асарлар. 

ТАХТ(И)-БАХТ Бойлик, давлат. Тахти- 
бахтини таииадим, Қаландар бўп, йўл бош- 
ладим. «Рустамхон». [Жамила:] Мени олар 
эмиш. Ҳо-ҳо. Мен сендай қорин бойларни, 
тахти-бахтинг билан, ўзимнинг камбағал 
эримнинг ҳаром тукига олмасман! Ҳамза, 
Бой ила хизматчи. 

ТАХТИРАВОН [ф. tjl jj Cj. ч з — юрувчи 
тахт] 1 Шарқ мамлакатлари ва Жанубий 
Америкада: маълум бир сафар чоғида олий 
мартабали шахслар ўтқазилиб, сопи елкага 
қўйиб кўтариладиган ёки фил устига ўр- 
натиладиган, усти берк ҳашамдор замбар. 
Бизлар Шоҳрух жанобларини суяб, хачирдан 
туширдик ва авайлаб, тахтиравонга солдик. 
Тўрт мулозим ул тахтиравонни елкалаб, 
лашкаргоҳдаги бир чодирга элтиб, ўша ерга 
жанобларини ётқиздилар. М. Осим, Зулмат 
ичра нур. 

2 кўчма Равон, текис (йўл ҳақида). Фаб- 
риканинг йўлини тахтиравон десанг-чи, Фаб- 
риканинг қизини қандак ўрик десанг-чи. «Фо- 
льклор». 

ТАХТЛАМОҚ Тайёр, шай ҳолга келтир- 
моқ, тайёрлаб, тахт, шай қилиб қўймоқ. 
Сафар анжомлари тахтлаб қўйилди. н 
Радиатор дейсизми, аккумулятор дейсизми, 
борингки, керосин воронкасини ҳам тахтлаб 
олганмиз. Р. Раҳмон, Меҳр кўзда. 

ТАХТЛИ: таг-туги тахтли айн. таг-тахт- 
ли. Жуда бой бўлмаса ҳам, таг-туги тахтли 
бир одамга қуда бўла олишар эди. С. Зун- 
нунова, Олов. 

ТАХУРАР этн. Ўғил тўйига атаб тикил- 
ган кўрпа-тўшакларни тахмондаги сандиқ 
устига кўз-кўз қилиб йиғишга — тах уриш- 
га бағишланган, фақат хотин-қизлар иш- 
тирокида ўтказиладиган кичик тўй маро- 
сими. 

ТАЧАНКА \р. < пол. najtyczanka — арава 
тури] Икки от қўшиладиган тўрт ғилдирак- 
ли усти очиқ енгил арава. Шошмай тур- 
ларинг. Ҳали замон тачанка ҳам келиб қола- 
ди. Ҳ. Назир, Чўл ҳавоси. 

ТАЧКА [қад. р. тачати — ғиддиратмоқ, 
ғилдиратиб бормоқ] Юк ташиш учун иш- 
латиладиган якка ғилдиракли қўл арава; 
замбилғалтак. Яқиндагина Мамажон ҳам 
тачка ғилдиратар эди. А. Мухтор, Опа-син- 
гиллар. 

ТАШ 1 Ташқи томон, сирт. Уйнинг та- 
шини оқламоқ. Мол оласи — ташида, одам 
оласи — ичида. Мақол. н -Ичимда «тилинг 
бошингни есин!» десам ҳам, ташимда ҳур- 
мат билан кутар эдим, — деди Ҳожи ҳола. 
М. Исмоилий, Фарғона т. о. 

2 Ташқари, чет. Душманнинг ташида бўл- 
гунча, ичида бўл. Мақол. Дала-тузни сув ол- 
са, қўнғир ғознинг тўшидан, Ҳулоқсизга сўз 
сштсанг, қулоғининг ташидан. Мақол. 

ТАШАББУС [а. л ; ,?,д — тиришқоқлик; 
барқарорлик, қатъийлик; ғайрат, ташаббус] 
1 Бирор ишга бошловчи, даъват этувчи 
саъй-ҳаракат, ғайрат. Илғорлар ташаббуси 
билан бошланган мусобақа. Ташаббус кўрса- 
тиб иитамоқ. н Одамларда ғайрат ва та- 
шаббус яшнаб кетди. А. Қаҳҳор, Қўшчинор 
чироқлари. Майин жунли зотли қўйлар урчи- 
тиш ишиўз ташаббусимиз билан қилинди. С. 
Анорбоев, Оқсой. 


2 Уддабуронлик билан мустақил иш 
олиб бориш хислати, бирор ишда бошчи- 
лик, етакчилик роли. Ташаббусни қўлга ол- 
моқ. Ташаббусни қўлдан бериб қўймоқ. н 
[Элмурод] Бу муваффақиятни тўла ва бу- 
тунлай қўлга киритиш учун, бу ишда кўпроқ 
ташаббус кўрсатаётган Гулсумга доимий 
таъсир қилиб туриш лозимлигини ҳеч бир 
унутмади. П. Турсун, Ўқитувчи. Кўнглининг 
бир четида «Ташаббусни қўлдан бермаслик 
керак!..» деган эътиқоди чинқиради. П. Қо- 
диров, Уч илдиз. 

Т АТТТ АББУСКОР Бирор ишни, ташаб- 
бусни бошлаб берувчи; бошловчи; ташаб- 
бус эгаси. Уста Ҳазратқул янги посёлканинг 
ташаббускори ва раҳбари Ойқиз келаётгани- 
ни кўрди-ю, тезгина юриб, қаршисига чиқди. 
Ш. Рашидов, Бўрондан кучли. 

ТАШАББУСКОРЛИК Ташаббус иши, 
ташаббус кўрсатиш; бирор ишда бошловчи 
бўлишлик. Ижодий ташаббускорлик. н 
Ўзига хос билим ва тажриба, ўзига ишонч ва 
ирода; ташаббускорлик.. ҳар қандай мушку- 
лотнинг калитидир. Н. Сафаров, Оловли из- 
лар. 

ТАШАББУСЧИ айн. ташаббускор. Буй- 
руқ бор.. Олий бош қўмондонлик жангчилар- 
ни ташаббусчи бўлишга чақирди. И. Раҳим, 
Чин муҳаббат. 

ТАШАККУЛ [а. — шаклланиш, 

муайян шакл, кўринишга эга бўлиш] Му- 
айян бир шаклга эга бўлиш, ташкил топиш, 
шаклланиш. Фузулий устида олиб борилган 
текширишлар Фузулий адабий мактабининг 
ташаккулида Навоий ижодининг муҳим роль 
ўйнаганлигини янада яхшироқ очиб беради. 
«ЎТА». 

ТАШАККУР [а. Д. ,?л — миннатдорчилик 
билдириш, раҳмат айтиш] 1 Яхши иш, хиз- 
матни тақцирлаб билдирилган миннатдор- 
лик. Ташаккур билдирмоқ (айтмоқ, этмоқ). 
н Ҳалол меҳнати, беминнат хизматлари 
туфайли кўп сонли шогирдлар ташаккурига, 
одамлар ҳурматига сазовор бўлган.. устозлар 
оз дейсизми. Газетадан. Мусофир ҳаяжонла- 
ниб, Меъморга қай йўл билан ташаккур ай- 
тишни билмасди. Мирмуҳсин, Меъмор. 

2 унд. с. взф. Миннатдорчилик ифода- 
лайди. -Ташаккур, ташаккур! — кошинпаз 
ниҳоятда хурсанд бўлиб кетди. Мирмуҳсин, 
Меъмор. Рашид ташаккур дегандек, қўлини 
кўксига қўйиб, бош эгди. «Шарқ юлдузи». 





ТАШАККУРНОМА [ташаккур + нома] 
Ёзма ташаккур. Тажрибали жангчи Ҳайдар- 
али Деҳқоновнинг хизмат дафтарчасига 
ўттиз иккита ташаккурнома ёзилган. Га- 
зетадан. Бу қонли жангда менинг қисмимда- 
ги йигитлар ботирлик кўрсатиб, қўмондон- 
ликдан ташаккурнома олдилар. Ж. Шарипов, 
Хоразм. 

Т АША ККУРОТ кам қўлл. Ташаккур; та- 
шаккурлар. Зоти олийлариги жаридамиз чу- 
қур ташаккуротини билдиради. Ойбек, Тан- 
ланган асарлар. 

ТАШАШМОҚ с. т. Уришмоқ, солишиш- 
моқ. Бўйин патларини гардиш қилиб, патир- 
путур ташашаётган икки хўрознинг атро- 
фини.. доира шаклида ўраб олган эдилар. 
«Муштум». 

ТАШАҲҲУД [а. — калимаи шаҳо- 

датни айтиш] дин. Калимаи шаҳодатни, 
яъни «Ло илоҳа иллаллоҳ ва Муҳаммадун 
расулуллоҳ» («Аллоҳдан ўзга илоҳ йўқ, Му- 
ҳаммад унинг расулидир») иборасини тил 
билан айтиш, дил билан тасдиқ этиш; 
Ислом динидаги беш асосий рукннинг 
биринчиси. 

ТАШБИҲ [а. ^ — ўхшатиш; таққос- 
лаш; ўхшашлик; мажоз] ад. Ўхшатиш; ма- 
жоз. Бундай ўринларда ташбиҳ айни чоқда 
муболаға, ифрот моҳиятига эга. «ЎТА». 
Унинг сўзларида қишлоқ камбағаллари ту- 
шунмайдиган истилоҳ, таъбир, ташбиҳ ва 
жумла йўқ. А. Қодирий, Обид кетмон. Таш- 
биҳ ахтармангиз ушбу ғазалдан, Нақд жойда 
насия не керак асли. А. Орипов, Онажон. 

ТАШВИШ [д. — тинчсизлик, 

тартибсизлик, бузғунчилик; касаллик] 1 
Кўзланган иш, мақсад ва ш.к. йўлидаги ўй- 
фикр, хатти-ҳаракат; безовталик, тараддуд. 
Рўзғор ташвиши. Тирикчилик ташвишлари. 
Тўй ташвишлари. н Ҳар бир куннинг ўзига 
хос иши ва ташвиши бордир. Ш. Рашидов. 
Бўрондан кучли. Адолат кечаси билан чан- 
қоқ ғўзсишр ташвишида ухлолмади. И. Раҳим, 
Чин муҳаббат. Мана энди Ўскинбойда янги 
ташвиш: адирлардан ер очмоқчи. «Ўзбекис- 
тон қўриқлари». Хўрозларнинг сўнгги қичқи- 
риғидан уйғонаётган.. қишлоғимизнинг кун- 
лик ёқимли ташвишлари бошланаётган эди. 
«Саодат». 

2 Бахтсизлик, жудолик ва ш.к. туфайли 
юз берадиган ҳис-туйғу; ғам, қайғу. Ташвиш 
тортмоқ (чекмоқ). Бошига (кўнглига) таш- 


виш тушди. Ўйламай қилинган иш бошга 
келтирар ташвиш. Мақол. н Ташвиш қиз 
боланинг ҳуснини оларкан, шўхлигини ҳам, 
овозидаги латофатини ҳам қуваркан. С. 
Аҳмад, Уфқ. Сизга бир маслаҳатим: кўп 
куюнчак бўлаверманг, юрак касаллиги ак- 
сарият икир-чикир ташвишлардан келиб 
чиқади. Ў. Ҳошимов, Нур борки, соя бор. 

3 Нотинчлик, азоб-қийноқ берадиган 
нарса-ҳодиса ва шу туфайли юзага келади- 
ган ҳолат; кулфат, савдо. Ёш олимнинг мусо- 
фирчиликда бошидан кечирган кулфатлари 
бу ташвишлар олдида ҳеч гап эмасди. М. 
Осим, Жайҳун устида булутлар. Шундоқ ил- 
му амал билан кунлари ўтиб турган Меъмор 
бошига тушган улкан кулфат —ўғлининг ҳибс 
этилиши ҳаммасини бир томонга улоқтириб 
ташлади. Мирмуҳсин, Меъмор. 

Ташвиш қилмоқ айн. ташвишланмоқ. 
Унчалик ташвиш қиладиган гап йўқ. Уч ва- 
гон молимизни брак қилишибди. «Муштум». 
Ташвишга солмоқ (ёки қўймоқ, туширмоқ) 
1) тинчини бузмоқ, безовта қилмоқ, урин- 
тириб қўймоқ. - Ташвишга солдикми ? — деди 
бика, қоракўл попоғини бошидан олиб. Ж. 
Шарипов, Хоразм. Mapm ойигача мўътадил 
бўлиб турган ҳаво бирданига айниди. Та- 
биатнинг бу нотантилиги пахтакорларни 
ташвишга солиб қўйди. Н. Сафаров, Хадича 
Аҳророва; 2) қайғуртирмоқ, ғам-қайғуга, 
хавотирликка солмоқ. Ҳобил карвоннинг қа- 
моққа олиниши Абдураҳмонбой хонадонини 
қаттиқ ташвишга солиб қўйди. Ҳ. Ғулом, 
Машъал. Ташвишга тушмоқ 1) тинчи, ороми 
бузилиб безовта бўлмоқ, уринмоқ. Куз ҳаво- 
си паст келди: колхозчилар ташвишга тушиб 
қолишди; 2) ғам чекмоқ, хавотирликка туш- 
моқ. [Ҳасанали] Бу ўртада қандай ташвиш- 
ларга тушмади, сўрасангиз. А. Қодирий, Ўт- 
ган кунлар. Ташвишини қилмоқ Бирор нар- 
са тараддудида, ҳаракатида бўлмоқ, ўйла- 
моқ. Тўй ташвишини қилмоқ. Рўзғор ташви- 
шини қилмоқ. 

ТАШВИШЛАНМОҚ 1 Ўйламоқ, безов- 
та бўлмоқ; уринмоқ. Биз учун ташвишлан- 
манг, шошиб турибмиз. н Энди бу менинг 
қишлоғим, унинг кўрки, ободлиги учун бош- 
қалар қаторида мен ҳам ташвишланишим 
керак. Р. Файзий, Чўлга баҳор келди. 

2 Ғам-ташвиш чекмоқ, қайғурмоқ; хаво- 
тирликка тушмоқ, хавотир бўлмоқ. -Нима 
бўлди: катта бувинг оғридими ё бувинг бе- 




тобми ? — ташвиитаниб сўради Ғуломжон. М. 
Исмоилий, Фарғона т. о. «Ёпирай, нима бўл- 
ди болаларимга?» — деб ота ташвишлана 
бошлади. Ҳ. Ғулом, Машъал. 

ТАШВИШЛИ 1 Ғам -ташвишга эга; ғам- 
ли, ғамнок. Ташвишли хабар. Ташвишли чеҳ- 
ра. Ташвишли дамлар. н Ўчоқдаги ўт Ғу- 
ломжоннинг ташвишли юрагига умид бўлиб 
кўчди. М. Исмоилий, Фарғона т. о. Бошлиқ- 
нинг авзойи ҳақиқатан ҳам ташвишли эди. 
Н. Аминов, Суварак. 

2 Кишини ташвишга соладиган, ташвиш 
келтирадиган. Яхши кунларни ҳалоллик билан 
ўтказ, лекин ташвишли кунлар келишини ҳам 
ўйла.. Газетадан. Қишлоққа жанг майдонла- 
ридаги йигитлардан ташвишли хабарлар ке- 
либ турибди. Назармат, Жўрлар баланд сай- 
райди. 

ТАШВИШМАНД [а. + ф. - 

ташвишли, ташвиш тортувчи] Бошига би- 
рор ташвиш тушган, ташвиш тортаётган. 
Қутбиддинов суҳбатнинг бошланишида жин- 
дай ташвишманд бўлганиданми, бу сафар 
мавзу шаҳарнинг келажаги.. эмас, бола тар- 
бияси бўлиб қолди. А. Қаҳҳор, Ўжар. 

ТАШВИШНОК \а. + ф. - 

ташвишли] кт. айн. ташвишли. Муқимий 
ташвишнок бир вазиятда ҳужрасига кириб, 
Ғарибий билан сўзлашиб ўтирган бир йигит- 
ни учратди. С. Абдулла, Мавлоно Муқимий. 

ТАШВИШСИЗ Ташвиши йўқ, ташвиш- 
дан холи; беташвиш, хотиржам. Ташвишсиз 
киши. Ташвишсиз ҳаёт. Ташвишсиз яшамоқ. 

ТАШВИҚ [а. 3 _i j ,?л — қизиқиш, хоҳиш- 
ни кучайтириш; қизиқарлилик] кт. Бирор 
нарсага йўллаш, йўналтириш, чақириш 
мақсадидаги гап-сўз, хатти-ҳаракат ва ш.к. 
Маълумки, Фурқат ижодий меросида баҳор 
васфи ва она табиат манзараларини куйлаш, 
ундан завқланишга ташвиқ мавзуи етакчи 
ўрин тутади. «ЎТА». 

Ташвиқ қилмоқ (ёки этмоқ, юргизмоқ) 
1) ташвиқ ишини олиб бормоқ. Аҳмад Ҳу- 
сайн бу таълимотни ташвиқ қилувчилар би- 
лан ҳеч вақт муносабатда бўлмаган. Ойбек, 
Нур қидириб; 2) ундамоқ, даъват қилмоқ. 
Ўз вазифангизни бажариб чиқиб кетавер- 
масдан.. озодаликка ташвиқ қилинг, уялти- 
ринг. Шунда иш чиқади. С. Анорбоев, Оқ- 
сой. [ Тожибой] Ҳамсуҳбатига бошига туш- 
ган ташвишни баён қилди ва ўзига хос усул- 
да тарафдорликка ташвиқ қилди. П. Турсун, 


Ўқитувчи. Женотдел [хотин-қизлар бўлими] 
ходимлари, тарғиботчилар.. хотин-қизларга 
паранжи ташлашни ташвиқ этардилар. Ҳ. 
Носирова, Мен ўзбек қизиман. 

ТАШВИҚОТ [а. о j ,?л — «ташвиқ» с. 
кўпл.] Оммага сиёсий ёки бошқа жиҳатдан 
таъсир кўрсатиш мақсадида ёзма ва оғзаки 
равишда қилинадиган ишлар, тадбирлар. 
Ташвиқот юргизмоқ. н Ҳай, хотин киши 
экансиз, эркак киши бўлганингизда, бу тес- 
кари ташвиқотингиз учун соғ қўймас эдим. 
П. Турсун, Ўқитувчи. Маълумки, уруш вақ- 
тида ташвиқот ишлари ғалабани таъмин- 
лашда муҳим омиллардан саналади. «Фан ва 
турмуш». 

2 с.т. Ундов, даъват. Сут билан кирган, 
жон билан чиқар деганларидек, Ўзбек ойим- 
нинг ўша вақтлардаги ташвиқотлари ҳам, 
унинг [Зайнабнинг] тарафидан фақат «ке- 
линлик» мажбурияти остида қабул қилинди. 
А. Қодирий, Ўтган кунлар. Шу кечаю кун- 
дузда ташвиқот сизга жуда ҳам зарур. Ку- 
лоқ солинг, фойдаси тегади! Уйғун, Навба- 
ҳор. 

ТАШВИҚОТЧИ Ташвиқот билан шуғул- 
ланувчи, ташвиқот олиб борувчи шахс. Ҳар 
бир онгли ишчи бизнинг улуғ ҳақиқатимиз- 
нинг ташвиқотчиси бўлиши керак. Ойбек, 
Нур қидириб. Рафиқов, биз юқорида баҳо бер- 
ганимизча, унчалик уста ташвиқотчи.. эмас. 
А. Қодирий, Обид кетмон. 

ТАШВИҚОТЧИЛИК Ташвиқот (ташви- 
қотчи) иши. Ташвиқотчилик қилмоқ. н 
Унинг ташвиқотчилигига лозим бўлган ижод- 
ни ёки илҳомни шу манба.. ҳадя қилади. А. 
Қодирий, Обид кетмон. 

ТАШДИД [а. л, — кучайтириш, мус- 
таҳкамлаш; тазйиқ; ундошни икки қайта- 
лаб (иккилантириб) айтишни билдиради- 
ган белги] Араб ёзувида сўз таркибидаги 
бирор ундошнинг такрорийлигини, қўш та- 
лаффуз қилинишини билдириш учун ундош 
устига қўйиладиган диакритик белги. 

ТАШИМОҚ 1 Нарсаларни бир ердан 
иккинчи ерга кўтариб ёки транспорт во- 
ситаларига ортиб кўчирмоқ, элтмоқ. Челак- 
да сув ташимоқ. Машинада ғишт ташимоқ. 
Нон емоқчи бўлсанг, ўтин ташишдан эрин- 
ма! Мақол. н Тўйбека ичкари билан таш- 
қарига югуриб, дастурхон янгилар, чой та- 
шир эди. А. Қодирий, Ўтган кунлар. Теварак 
атрофда кетмон ураётган, замбиллаб, қоп- 




лаб тупроқ ташиётган қанчадан-қанча одам- 
лар ҳам, худди Рўзиматдай, жадаллаб ишлар 
эди. А. Қаҳҳор, Қўшчинор чироқлари. 

2 Ўзлаштириш, ўзиники қилиш мақса- 
дида олиб кетмоқ. Нима кўрса, уйига та- 
шийди. Ташиб кетмоқ. н Томлари бузилиб, 
ёғочлари ҳам ташиб кетилган. Ш. Холмир- 
заев, Йўллар, йўлдошлар. 

3 кўчма Ўзи билан олиб, сақлаб юрмоқ. 
Ватанга севгини ўлгунча юрагида ташиди- 
ми, бу севгини кўксида сақлаб ухласин! Ой- 
бек, Қуёш қораймас. ..мақоллар катта бир 
мазмунни ташиб, ёзувчи ниятини аниқ, қис- 
қа ea таъсирли усулда ифодалашни таъмин 
этади. «ЎТА». 

ТАШКИЛ [а. J .<.v. — тузилиш, шакл- 
ланиш; таркибий қисм; муассаса; таркиб]: 
ташкил бўлмоқ (ёки топмоқ) 1) тузилмоқ, 
юзага келмоқ. Университетимиз 1918 йил- 
да ташкил бўлган. н Янги ерлар очилиб, 
бутун бошли янги хўжаликлар ташкил топ- 
ди. «Ўзбекистон қўриқлари»; 2) таркибий 
қисмлардан бутунлик ҳосил қилмоқ, ибо- 
рат бўлмоқ. Cye водород ea кислороддан таш- 
кил топган. н Ўрмонжон.. ер ислоҳотидан 
кейинроқ собиқ батраклардан ташкил топ- 
ган колхозга раис бўлди. А. Қаҳҳор, Қўшчи- 
нор чироқлари. Ташкил қилмоқ (ёки этмоқ 
1) уюштирмоқ, тузмоқ, яратмоқ. Тўгарак 
ташкил қилмоқ. Гулзорлар ташкил қилмоқ. н 
Ҳатто бир куни қисмдаги ҳаваскор санъат- 
чилар ташаббуси билан «катта ертўла»да 
концерт ташкил қилинди. А. Қаҳҳор, Олтин 
юлдуз; 2) таркибий қисмга кириб, бутун- 
лик юзага келтирмоқ. Қатнашчилар ораси- 
да ёшлар кўпчиликни ташкил қилади. Тили- 
мизда ишлатиладиган барча сўзлар унинг 
луғат бойлигини ташкил қилади. н Нариги 
томон ўрданинг ичкари қисмини ташкил 
этиб, унда бек — ҳоким оиласи турар эди. А. 
Қодирий, Ўтган кунлар. 

ТАШКИЛИИ Ташкил этишга, уюшти- 
ришга, ташкилотчиликка оид; тузиш, ту- 
зилиш билан боғлиқ бўлган. Ташкилий иш- 
лар. Ташкилий чоралар. Ташкилий масалалар. 
н Жадал суръатлар кетидан қувиб бажа- 
рилаётган ишлар ҳажмининг салмоғи билан 
овуниб, бошқа ташкилий жиҳатларни эъти- 
бордан четда қолдиришди. «Ўзбекистон қў- 
риқлари». 

ТАШКИЛОТ [а. о Ч Ҳ< ,?л — «ташкил» с. 
кўпл.] Аниқ таркиб ва вазифасига, иш дас- 


турига эга бўлган ижтимоий, хўжалик бир- 
лашмаси ёки давлат муассасаси. Ижтимоий 
ташкилот. Маҳаллий ташкилотлар. н 
Барака топгур ер тузувчи ташкилотлар 
турли-туман техникаларини ишга солиб, 
майдонни кафтдек текислашибди. Н. Сафа- 
ров, Жасоратнинг давоми. Қишлоқдаги маъ- 
мурий, маданий ea савдо ташкилотларининг 
идоралари, асосан, мана шу кўчага жойлаш- 
ган. С. Анорбоев, Оқсой. 

ТАШКИЛОТЧИ Бирор ташкилотни туз- 
ган ёки тузувчи; бирор иш-ҳаракатни бош- 
лаб берган, ташкил этган, уюштирган ёки 
уюштирувчи ва унга бошчилик қилувчи 
шахс ёки ижтимоий гуруҳ. Моҳир ташки- 
лотчи. Мусобақа ташкилотчилари. н Бугун 
Каттақишлоқнинг икки пешқадам кишиси — 
икки донгдор тшкилотчининг бирлашиш ма- 
росимида ўтирибмиз. И. Раҳим, Ихлос. Ҳ. 
Олимжон фақат яхши шоиргина эмас, энг 
яхши ташкилотчи ҳам эди. Н. Сафаров, 
Оловли излар. 

ТАШКИЛОТЧИЛИК 1 Ташкил этиш 
хислати. Ўз ташкилотчилигини намойиш 
қилмоқ. 

2 Ташкилотчи иши, фаолияти. Халқ биз- 
дан бу ишда раҳбарлик, ташкилотчилик 
талаб қилаётибди. П. Турсун, Ўқитувчи. 

ТАШЛАМА 1 Ташлаб, чиқариб юбори- 
ладиган (асосан сув ҳақида). Олабуқа cye ом- 
борининг ташлама cyeu катта селхонага 
тушиб, бекор оқиб ётади. Й. Шамшаров, 
Кўрк меъморлари. Бозор Қудратов бригада- 
си чўл ичкарисида, таитама каналлар тар- 
моғи барпо этилаётган жойда меҳнат қи- 
лаётган эди. «Ўзбекистон қўриқлари». 

2 Партов сув чиқариб юбориладиган мах- 
сус ўзан. Сел cyeu ҳайқирган ҳолда чуқур таш- 
ламага тушиб кетди. Ш. Рашидов, Бўрон- 
дан кучли. 

ТАШЛАМОҚ 1 Нарсани кўлдан, елка- 
дан ёки бошқа жойдан узиб, қуйи томон 
(ирғитиб, отиб ва ҳоказо) туширмоқ, йў- 
налтирмоқ. Олма узиб, ерга ташламоқ. н Ғу- 
ломжон супургини ташлаб, қўлларини қоқ- 
ди. М. Исмоилий, Фарғона т. о. Кейин носини 
ташлашга жой излаб аланглади. Ў. Ҳоши- 
мов, Қалбингга қилоқ сол. 

2 Нарсани бирон бошқа нарса, жой ус- 
тига, остига ёки ичига йўналтирмоқ, олмоқ, 
солмоқ, кўймоқ. Қизлар ичкаридан Ҳаки- 
манинг бошига оқ шол рўмол таишаб, етак- 






лаб чиқдилар. С. Сиёев, Ёруғлик. Адёлни май- 
салар устига ташлаб ўтиришди. Ў. Ҳоши- 
мов, Қалбингга қулоқ сол. Мунисхон суян- 
чиққа бошини ташлаб, деразага тикилиб 
борарди. Ў. Умарбеков, Ёз ёмғири. ..чопони- 
ни елкасига ташлади-да, йўлга тушди. Н. 
Фозилов, Дийдор. 

3 Куч, зарб билан интилмоқ, ўзини от- 
моқ. Зуҳра.. Саодатхонга ўзини ташлаб, 
маҳкам қучоқлаб олди. С. Зуннунова, Янги 
директор. Чўмилмоқ-чун бирдай бўлиб, энди 
ҳовузга ташлади. «Муродхон». 

4 Бирор иш, вазифа ва ш.к. га йўнал- 
тирмоқ, йўлламоқ; сафарбар қилмоқ. Ҳам- 
мани йиғим-теримга ташламоқ. н Душман 
бор кучини жон ҳолатда қарши ҳужумга 
ташлади. Газетадан. Душман барча мавжуд 
танкларини ва ўзиюрар тўпларини ҳужум- 
га ташлади. Назармат, Жўрлар баланд сай- 
райди. 

5 Эътиборсиз, алоқани узиб ва б. ҳолда 
қолдирмоқ. Дўст сўзини ташлама, Ташлаб, 
бошингни қашлама. Мақол. н Унинг ma- 
лабаларидан бир қанчаси мактабни таш- 
лаб, бу ерга қочиб келди. М. Исмоилий, 
Фарғона т. о. Ғаввос Муҳаммаднинг устодни 
ташлаб кетиб қолгани армон бўлиб тур- 
ганида, эшикдан учинчи шогирди — Зулфиқор 
Шоший кириб келди. Мирмуҳсин, Меъмор. 

6 Барҳам бермоқ, йўқ қилмоқ; йиғиш- 
тирмоқ (баъзи одат, хатти-ҳаракат кабилар 
ҳақида). [ Дадам] Ароқни ташлаган бўлса- 
лар-а!Роса маза бўларди-да. Э. Раимов, Ажаб 
қишлоқ. Ўқитувчи ёки тиббиёт ходими бўл- 
моқчимисан — чекишни ташла, одамларга ик- 
ки қиёфада кўринма. Газетадан. Хўш, кинани 
ташлаган бўлсангиз.. нега боя уларнинг олди- 
да оғзингизга келганини ўтладингиз? А. Қо- 
дирий, Меҳробдан чаён. 

7 Пасаймоқ, тушмоқ. Совуқ бир оз таш- 
лади. Нархлар анча ташлади. 

8 с.т. Рақсга тушмоқ; ўйнамоқ. Тановар- 
га роса ташлади. 

9 кўм. фл. взф. =(и)б қўшимчали равиш- 
дош шаклига қўшилиб, ҳаракатнинг кескин, 
кучли тарзда юз беришини билдиради. Бу- 
зиб ташлади. Жеркиб ташлади. Ғижимлаб 
ташламоқ. Ағдариб ташлади. н Шу ернинг 
ўзида подшоҳ кишилари уни тутиб олиб, 
тилка-пора қилиб ташлаган эди. Мирмуҳсин, 
Меъмор. 


Гап ташламоқ қ. гап. Шунча қизлар билан 
ўқиб, бирга дарс тайёрлаб, бирортасига гап 
ташламабман. М. Қориев, Ойдин кечалар. 
Илон пўст ташлайди қ. илон. ..қилаётган 
қилиғига илонлар пўст ташлайди. Мирмуҳ- 
син, Меъмор. Кўз ташламоқ қ. кўз 2. Бобур 
тўпланиб турган бекларга кўз таитаган эди.. 
П. Қодиров, Юлдузли тунлар. Кўланка (ёки 
кўлка) ташламоқ айн. соя ташламоқ. Тарқа- 
либ кетган кенг шохлар ерларга ола кўланка 
ташлаган. Уйғун, Сайланма. Ташладими ёки 
бир умр кўзимга ғам кўлкаларини. Ш. Раҳ- 
мон, Юрак қирралари. Луқма ташламоқ қ. 
луқма. Жиззакилик қилиб, ўтирган ерида 
нотиққа бир-икки марта луқма ташлади. 
Ф. Мусажонов, Ҳиммат. Назар ташламоқ айн. 
кўз ташламоқ. Раҳим акага.. камситгандек 
назар ташлади.. Ф. Мусажонов, Ҳиммат. 
Орқага ташламоқ 1) орқага олмоқ. Қўрқиб, 
ўзини орқага ташлади; 2) орқага (кейинга) 
сурмоқ, қолдирмоқ. Бугун бориб кела қол, 
орқага ташлама. Соя ташламоқ 1) соя бер- 
моқ. Баҳайбсип сада атрофга соя ташлаб ту- 
рибди; 2) ўз аксини (ифодасини) бермоқ. 
Раисанинг қошлари чимирилиб, ҳалигина кулиб 
турган юзига ғам соя ташлади. М. Хай- 
руллаев, Тилла маржон; 3) кўчма хиралаш- 
тирмоқ; таъсирини сусайтирмоқ. Романнинг 
бадиийлигига соя ташлаб турган воқеалар 
баъзи ўринларда ортиқча чўзилиб кетади. С. 
Кароматов, Олтин қум. Тоб ташламоқ қ. тоб. 

- Тоб ташламаслик керак оғир шароитларда, 

— деди Шоимов бамайлихотир. «Ўзбекистон 
қўриқлари». Томдан (ўзини) ташлайди қ. том. 
Мўмай пул кўрса, томдан ўзини ташлайди. 
«Муштум». Уруг ташламоқ Сепмоқ, экмоқ. 
Деҳқон яхши ният билан заминга барака 
уругини ташламоқда. Газетадан. Хандон таш- 
ламоқ (ёки отмоқ) қ. хандон. Ортиқ ўзининг 
ҳазилидан ўзи хандон ташлаб кулди. М. 
Мансуров, Ёмби. Шох ташламоқ қ. шох. 
Шаҳзодахон бир нозик шох ташлаб, сочларини 
тартибга солди-ю.. тахмонга борди. К. Яшин, 
Ҳамза. 

Т АШ ЛАНДИ 1 Ташланадиган, ортиқча, 
чиқинди. Ташланди овқат. Ташланди сувлар. 

2 айн. ташландиқ. Ташланди боғ. н «Де- 
вонбеги» маҳалласига қайрилиб, бу epda бир 
ташланди ҳовлига киришди. Ойбек, Танлан- 
ган асарлар. 

ТАШЛАНДИҚ Қаралмай ташлаб қў- 
йилган; қаровсиз. Чакалакзордаги гўза таш- 




ландиқ ҳолга келди. Р. Раҳмонов, Чакалак- 
зордаги шарпа. Бу каталак уйчалар кишида 
худди кўҳна қасрнинг ташландиқ ҳужра- 
ларидай таассурот қолдиради. Д. Нурий, 
Осмон устуни. Ахир ойда-йилда бир келиб, ўша 
ташландиқ болангизнинг бошини бир силаб 
қўйсангиз, қалбингиз таскин топмасмиди? 
«Ёшлик». 

ТАШЛАНМОҚ 1 Ташламоқ фл. ўзл. ва 
мажҳ. н. Ерга ўғит ташланди. 

2 Ўзини отмоқ. Ит ғингшиб чекинди, 
қайта йигитга ташланди. С. Сиёев, Аваз. 
Онасининг азасига бормай, бепарво ётган 
отасига ғазаб билан ташланмоқчи бўлиб 
турган Саодат бирдан ёшларини артиб, 
каравотга яқинлашди. А. Мухтор, Бўронлар- 
да бордек ҳаловат. 

ТАШЛАШМОҚ 1 Ташламоқ фл. бирг. н. 
Болалар бир унга, бир тузоқ томонга кўз 
ташлашарди. Ҳ. Назир, Сўнмас чақмоқпар. 

2 с.т. Уришмоқ, олишмоқ. 

ТАШМАЛАМОҚ Ташиб -ташиб олиб кел- 
моқ ёки олиб кетмоқ; ташимоқ (ўз уйига, 
томонига). Ҳамма шошилади, ўз уясига ал- 
ланималарни таишагайди. Ў. Ҳошимов, Қал- 
бингга қулоқ сол. Афандининг хотини таиша- 
чи экан. Ҳар куни ташмалаб келган буюмлари- 
ни қўшниларига пулларкан. «Муштум». 

ТАШМАЧИ Бирор ердан нарса-буюм- 
ни, бойликни ташмалаб, ўғирлаб олиб ке- 
лувчи, олиб кетувчи; ўғри. Нон комбинати- 
да сифатли нонлар чиқиб, ташмачилар йў- 
қолди. Газетадан. Ташмачи ҳам нафсига кучи 
етмаган, виждони нопок нусхалар жумласи- 
га киради. Г азетадан. 

ТАШНА [ф. — чанқоқ, сувсаган] 1 

Сувга зор; сувсаган, чанқаган, сувсоқ, чан- 
қоқ. Одамлар ташна, ер чанқоқ, юрт қақроқ 
эди. Ҳамма сув деб талпинар, ҳамма сувга 
интилар эди. М. Исмоилий, Фарғона т. о. Эй 
сен, боши ва охири йўқ чўлда сувсираб, жон 
бераётган ташна йўловчи! Ф. Мусажонов, 
Ҳиммат. Канал қазиб, оқизиб сувни ташна 
саҳрога.. Ҳабибий. 

2 кўчма Бирор нарсага зор, кучли тала- 
би бор. Кимки илмга ташна бўлса, унинг 
қалбида яхшилик гули бор. Газетадан. Аҳ- 
маднинг юраги меҳрга ва саховатга тўла, ўзи 
эса суҳбатга ташна эди. Ф. Мусажонов, 
Ҳиммат. 

Қонига ташна бўлмоқ Ортиқ азобланмоқ, 
хуноб бўлмоқ. [Акбар:] Ҳа, хўроз, бунча хўм- 


раясан ? [ Салим:\ Қонингга ташна бўлиб юриб- 
санми дейман? Уйғун, Ҳуррият. Қонига таш- 
на қилмоқ (ёки этмоқ) Ортиқ даражада диқ- 
қат қилмоқ, хуноб қилмоқ. Ҳунарим, маъ- 
лумингиз — ғазаллар ёзиш; Баъзан бир ҳижо 
қилур қонимга ташна. Ғ. Ғулом. Шуям ҳукми- 
ни ўтказади-я! ..қонингга ташна қилиб юбо- 
ради!С. Нуров, Нарвон. 

ТАШНАЛАБ [ташна + лаб] кам қўлл. 
Ташна. Ташналаб саҳроларнинг ҳаёт томи- 
рига қон югуртиб, дур ундирган бунёдкор ин- 
сон.. С. Кароматов, Олтин ирмоқпар. 

ТАШНАЛИК 1 Ташна эканлик, сувса- 
ганлик. Азиз ва бепоён Мирзачўлнинг сувга 
ташналигини ўйлар экан, Муҳиддин Каримов 
порлоқ истиқболга назар ташлайди. «Ўзбе- 
кистон қўриқлари». 

2 Ташна ҳолат (ташна ҳар икки маъно- 
сида). Тўтиқиз чўллаб, ичи ташналик ўтида 
ёнарди. М. Исмоилий, Фарғона т. о. Ташна- 
ликлари қонгач, даранинг ичкариси томон 
йўлда давом этишди. К. Яшин, Ҳамза. У 
ташналик билан Олчинбекка талпинар, олов- 
ли кўзлари унга қараб жавдирар, дил рози- 
ни ифодаламоқчи бўларди. К. Яшин, Ҳамза. 

ТАШРИФ [а. — ҳурмат, эҳтиром; 

улуғлаш, шарафлаш; маросим; марҳамат 
қилиб келиш] кт. Бирор ерга, элга, хона- 
донга ёки бирор кимса ҳузурига қисқа муд- 
датга бориш, келиш. Ташрифингиздан кўп 
хурсандмиз. н Зиё шоҳичи бу вақтсиз таш- 
рифга тушуна олмай, «нима қилиб юрибсан» 
дегандек, бир неча қайта Ҳасаналига қараб 
олди. А. Қодирий, Ўтган кунлар. Ўзбекистон 
Республикаси Президенти уч кунлик ташриф 
билан Италияга келди. Газетадан. 

Ташриф буюрмоқ (ёки этмоқ, қилмоқ) 
Келмоқ ёки бормоқ; қадам ранжида қил- 
моқ. [ Мулозим:] Улуғ амир Низомиддин Али- 
шер ташриф буюрдилар. Уйғун ва И. Сул- 
тон, Алишер Навоий. Бизнинг кулбаи вайро- 
намизга ташриф этсангиз.. Иним бетоб.. М. 
Осим, Ибн Сино қиссаси. ..бизнинг оиламизга 
ташриф қилганингиз учун қадамларингизга 
ҳасанот.. Ё. Хаимов, М. Раҳмон, Ҳаёт-мамот. 

ТА ТТТ РИҲ [а. — очиш, кесиш, 

ёриш] эск. кт. айн. операция Т. Ёш ҳаким 
унинг сон гўштини икки паллага ажратиб, 
ўқни олди, сўнгра малҳам қўйиб ёпиштирди- 
да, тикиб, боғлаб қўйди. Ташриҳ вақтида 
тишини тишига босиб ётган йигитдан садо 
чиқмади. М. Осим, Китобга ихлос. 






ТАШХИС [а. — белгиланиш; кўр- 

сатилиш, кўриниш; касалликни аниқлаш, 
диагноз] 1 тиб. Касаллик характери ва бе- 
морнинг аҳволи ҳақидаги қисқача тиббий 
хулоса, касаллик номи. Шифокорлар, «Сизда 
пичан астмаси бор», деб ташхис қўиишди ва 
«Аллергологик шифохонада даволанинг», деб 
айтишди. Газетадан. ..баъзан касалхоналарга 
«офтоб урган» деган ташхис билан беморлар 
келтириляпти. Газетадан. 

2 ад. Одамдан бошқа жонли ва жонсиз 
нарсаларга инсоний хусусиятларни кўчи- 
ришдан иборат бадиий санъат тури. 

ТАШҚАРИ 1 от Бино, уй, ҳовли ва ш.к. 
нинг атрофидаги жой; таш. Ташқарига қа- 
ранг, қоронғи, ҳеч нарсани кўриб бўлмайди. 
Ш. Рашидов, Бўрондан кучли. Дарвоза 
очилди, ташқаридан саман отини етаклаб, 
Ҳасанали кирди. А. Қодирий, Ўтган кунлар. 
Ташқарида севалаб ўтган майин ёмғир ҳам 
тинди. Н. Аминов, Суварак. 

2 от, этн. Ташқи ҳовли (ҳовли-жойнинг 
эркак меҳмонлар ва умуман эркаклар учун 
хос, кўча дарвозага яқин томондаги холи 
қисми; қиёс. ичкари 2. Бойнинг ташқариси- 
да Йўлчидан бошқа ҳеч ким йўқ. Ойбек, Тан- 
ланган асарлар. Кенг ташқари ғарбга чўзил- 
ган бўлиб, дарвозадан кирган кишига у кафт- 
дай кўриниб турарди. М. Исмоилий, Фарғо- 
на т. о ..ташқари ҳовлидаги нақшли.. меҳ- 
монхонанинг бирида қат-қат кўрпачаларда.. 
Мирзакаримбой ўтирар эди. Ойбек, Тан- 
ланган асарлар. 

3 сфт. Ташқи томондаги, ташқи, сиртқи. 
Ташқари дарвоза. 

4 (ч. к. билан) кўм. взф. Бошқа, бўлак. Бун- 
дан ташқари. Ундан ташқари. н Бу йил ҳо- 
сил миқдоридан ташқари, тола сифатига 
ҳам алоҳида эътибор берилади. Газетадан. 
Аъзам кўриниб турган ҳусни, барвасталиги- 
дан ташқари, ўз ички фазилатларини ҳам 
очиб ташлади. Шуҳрат, Жаннат қидирган- 
лар. Унинг гапидан Башорат ишчиларнинг 
ишдан ташқари вақтда ҳам ишлашга аҳд 
қилишганини англади. А. Мухтор, Опа-син- 
гиллар. 

Ҳаддан ташқари Меъёридан ортиқ, кўп, 
ортиқ даражада. Тонг маҳалида душман ар- 
тиллерияси бизнинг позицияларимизни ҳаддан 
ташқари қаттиқ тўпга тутди. А. Қаҳҳор, 
Олтин юлдуз. Ҳаддан ташқари ҳорганлигига 
қарамай, ҳар бир жангчининг исми, фами- 


лиясини хотирлар эди. Н. Сафаров, Оловли 
излар. 

ТАШҚИ 1 Ташқарида, ташқари томон- 
да жойлашган; ташқариги, сиртқи. Ташқи 
девор. н Бу вақт аллаким дарвозанинг таш- 
қи ҳалқасига.. уч-тўрт уриб шарақлатди. Ҳ. 
Ғулом, Машъал. 

2 айн. ташқари 2. Биз Яйпанда Олим бу- 
ва деган нонвойнинг ташқисида турар эдик. 
А. Қаҳҳор, Ўтмишдан эртаклар. У Кудратни 
кенг саҳнли ташқини супуриб-сидиришга 
қўйди. М. Исмоилий, Фарғона т. о. 

3 Ўзидан ташқарига, сиртга оид. Тирик 
ҳужайра ташқи муҳит билан мунтазам 
алоқада бўлган тақдирдагина яшай олади. 
«Фан ва турмуш». Куёнлар, ўзининг биологик 
хусусиятларига кўра, ташқи шароит омил- 
ларига ўта таъсирчан бўлади. «Фан ва тур- 
муш». «Бесабаб тикан кирмас» деганларидек, 
ҳар бир ишнинг бошланишига бирор ташқи 
ёки ички сабаб бўлади. Шукрулло, Жавоҳир- 
лар сандиғи. 

4 Чет давлатлар билан бўладиган, хори- 
жий. Ташқи сиёсат. Ташқи савдо. Ташқи иш- 
лар вазирлиги. 

5 Нарсанинг ичга қарама-қарши томони. 
Журналнинг ташқи ва ички безалиши изчил 
такомиллаштириб борилмоғи керак. Газета- 
дан. Массаж қилаётган ўнг қўлининг ташқи 
томони билан пешонасига тушган сочини 
юқорига сурди. С. Кароматов, Олтин қум. 

6 Кўринишда бўлган; зоҳирий. Шу бир- 
гина сўз унинг бутун ички ва ташқи дунё- 
сини ўзида акс эттирган эди. М. Исмоилий, 
Фарғона т. о. Султонали мирзо Анварнинг 
ташқи аҳволи билан яхши таниш бўлса ҳам, 
унинг ички сиридан воқиф эмас эди. А. Қо- 
дирий, Меҳробдан чаён. 

ТАЪБ \а. — табиат; табиий ҳолат; 

хулқ-атвор, характер] 1 Кишининг харак- 
терида, унинг кишиларга, нарсаларга му- 
носабатида намоён бўладиган ички табиат; 
ёқтириш-ёқтирмаслик жиҳатдан кўнгли. 
Подшоҳнинг муборак таъблари ҳашаматга 
мойил кўринади. Ойбек, Навоий. Лутфдан 
мароқланиш, лаззат олишда индивиднинг ха- 
рактери, таъби, фаҳм-фаросати катта 
аҳамиятга эга. «ЎТА». Бу жаҳонда, дейдилар, 
Ҳар кимда бор бир ўзга таъб, Менга май, 
булбулга тонг, Гул баргида шабнам ширин. Э. 
Воҳидов, Муҳаббат. 




Таъби олинмоқ Кайфияти бузилмоқ, ха- 
фа бўлмоқ. Ҳайдар нимадандир Анорхоннинг 
таъби олинганини сезди. И. Раҳим, Ихлос. 
Таъби очилмоқ Кайфияти яхшиланмоқ, ди- 
ли равшанлашмоқ, енгил тортмоқ. Сидиқ- 
жон Ўрмонжоннинг олдидан таъби очилиб 
чиқиб кетди. А. Қаҳҳор, Қўшчинор чироқ- 
лари. Таъби тортмоқ ёки таъбига ёқмоқ 
Табиатига, дидига тўғри келмоқ. [Ёрмат] 
Баъзи бир таъби тортган одамларга: «Тўйга 
бирга бўлинг!» деб қўяди ўзича. Ойбек, Тан- 
ланган асарлар. Таъби хира (ёки тирриқ, кир, 
хуфтон, намозшом) Кайфияти бузуқ, бузил- 
ган; диққат. Бўта узоқ ухлаб қолганидан таъ- 
би хира бўлиб, ҳовлига туи/ди. С. Аҳмад, Ҳукм. 
Авазнинг таъби тирриқ эди, индамади. С. 
Сиёев, Ёруглик. Эрталабдан директорнинг 
таъбини хуфтон қилишнинг нима кераги бор. 
«Муштум». ..Шербекнинг қулоғига гап кирмас, 
таъби намозшом эди. С. Анорбоев, Оқсой. 

2 Хоҳиш, ихтиёр; рағбат. Бировларнинг 
таъбига қараб иш қилмоқ. н Нурининг ҳеч 
қандай сўзга, ишга таъби йўқ эди. Ойбек, 
Танланган асарлар. Алай-балай десам, тутиб 
олиб уриш ҳам таъбида бор. Ҳ. Шамс, 
Характеристика. -Мана бу кресло ҳам сизга 
ҳавола. Олинг, менга бир оддийроқ стул 
берсангиз бўлади, — деди Моҳидил. -Таъ- 
бингиз, — деди секретаръ қиз. Ж. Абдулла- 
хонов, Тўфон. 

ТАЪБИР [а. — йўйиш, тушунти- 

риш, маъносини ечиш; ибора] 1 Бирор жи- 
ҳатдан таърифловчи ёки тугал маъно анг- 
латувчи қисқа ифода, ибора. Деҳқонларнинг 
таъбирича, экин кун санайди. н Унинг сўз- 
ларида қишлоқ камбағаллари тушунмайди- 
ган истилоҳ, таъбир.. жумла йўқ. А. Қоди- 
рий, Обид кетмон. Фозил Шоисломович.. ай- 
римларнинг таъбири билан айтганда, «бир 
қоп ёнғоқ» эди. Д. Нурий, Осмон устуни. 

Таъбир жоиз бўлса Агар шундай дейиш 
мумкин ёки ўринли бўлса. Шоввозларимиз, 
таъбир жоиз бўлса, чўлга дастлаб ҳужум 
бошлаган танкчиларимиз шулар. Й. Шам- 
шаров, Қаҳрамонлик йўли. Таъбир жоиз бўл- 
са, томир уришини сезиб туриш керак. Га- 
зетадан. 

2 Маъносини тушунтириш; изоҳ, шарҳ. 
Тушнинг таъбирини айтиб бермоқ. н Кама- 
лак кўрибсан, бунинг таъбири: Етти ранг 
қуёшу қутлуғ пешона. Шукрулло, Жавоҳир- 
лар сандиғи. 


ТАЪБИРЛАМОҚ 1 Таъриф бермоқ, 
ифодаламоқ. Қоидани таъбирламоқ. н Шу- 
нинг учун бирор нарса танқис бўлса, «Анқо- 
нинг тухуми», деб таъбирлашади. «Муштум». 

2 Тушунтирмоқ, изоҳламоқ, шарҳламоқ. 
Тушни таъбирламоқ. н Энага: -Туишнгизга 
тўй кирибди, бу яхшиликдан дарак, — деб 
унинг [ Одилбиканинг\ тушини таъбирлабди. Ж. 
Шарипов, Хоразм. 

ТАЪБИРНОМА [таъбир + нома] эск. 
Тушлар таъбиридан, талқинидан иборат ки- 
тоб; шундай китобларнинг умумий номи. 

ТАЪВИЯ [а. — яширин, пинҳона 

ният, қасд] Ёқимсиз кўринишли; беўхшов, 
хунук, бадбуруш, бадбашара. [Эъзозхон\ Га- 
дойнинг товушини эшитиб, таъвия қиёфаси- 
ни кўриб ҳайрон бўлди. Ҳ. Ғулом, Машъал. 
Бўйинг бир қарич, бунинг устига абжағинг 
чиққан чўтир бўлсанг, сен таъвияга ким 
боқади, тентак! Ойбек, Улуғ йўл. 

ТАЪЗИМ [а. — табриклаш, салом- 

лашиш; улуғлаш, ҳурматлаш, иззат-икром 
(қилиш)] 1 Юксак ҳурмат, миннатдорлик, 
таҳсин. Саид Аҳмад ҳикояларида.. таъзимга 
сазовор образлар талайгина. Ф. Насриддинов, 
Таъзим ва таъзир. Худоёр исмини эшитувчи 
аъёнлар унинг таъзими учун ўринларидан 
туриб, яна ўтирдилар. А. Қодирий, Ўтган 
кунлар. ..одоб, таъзим хусусида онаси анча- 
мунча гапларни уқтириб юборгани учун.. 
дастурхонни тезгина йиғиштириб, чой ича 
бошлади. Ойбек, Танланган асарлар. 

2 Шундай ҳурмат ифодаси сифатида 
эгилиб, бошни қуйи солиш ёки қўлни 
қовуштириш, кўксига қўйиш. Таъзим билан 
қарши олмоқ. н Раҳим ака таъзим билан 
икки-уч қадам орқага тисарилди. Ф. Му- 
сажонов, Ҳиммат. Ударвозадан кириб, супа- 
га ўн-ўн беш қадам қолганда, қўл қовушти- 
риб, таъзим билан «Ассалому алайкум», деди. 
Ойбек, Танланган асарлар. 

Таъзим қилмоқ (ёки этмоқ) Таъзим бил- 
дирмоқ, таъзим бажо келтирмоқ (таъзим ҳар 
иккала маъносида). Атрофда тобора одам 
кўпайиб борар, биров унга узоқдан таъзим 
қилар, биров қуюққина кўриишр, нотаниш 
кишилар секин калла силкиб қўярди. С. Сиёев, 
Ёруғлик. ..ганчхок [ганч кукуни] қораётган 
йигит Меъморга илгаригидек салом бериб, 
таъзим этди. Мирмуҳсин, Меъмор. 

ТАЪЗИМКОР Таъзимли, сертаъзим. Таъ- 
зимкор одам. н Кўл узра таъзимкор қатор 




оқ қайин Оҳиста тебранар алқаган сифат. 
М. Икром. Ҳаттоки баланд осмон Эгилажак 
таъзимкор. М. Бобоев. 

ТАЪЗИР [а. jj — жазолаш, айблаш, 
қоралаш; танбеҳ бериш] Ўтган хато ёки 
гуноҳга лойиқ дакки, дашном, танбеҳ. [Май- 
сара:] Ўғлим, шу таъзир оз эмас. Ҳовли юзига 
чиқаргандан кейин қасам бериб бўшатурсиз. 
Ҳамза, Майсаранинг иши. 

Таъзир бермоқ Айби ёки хатосини айтиб 
қизартирмоқ, уялтирмоқ, койимоқ, дашном 
бермоқ. Менга шунча яхишлик қилдингиз.. Янги 
келган вақтингизда мени ёмон йўлдан қай- 
тардингиз.. Бутун звено олдида таъзир бе- 
риб, одам бўл, дедингиз. А. Қаҳҳор, Қўшчи- 
нор чироқлари. Таъзирини бермоқ Адабини 
бермоқ, тавбасига таянтирмоқ. Умуттаҳам- 
нинг таъзирини ўша ернинг ўзидаёқ бериб 
қўйган бўлардим, бунчалик уятга қолмасдим. 
Ф. Насриддинов, Тундаги воқеа. Таъзирини 
емоқ Жазосини тортмоқ, адабини емоқ, 
тавбасига таянмоқ. -Келдингми, дайди? — 
деди-ю, унинг бош эгиб туришидан: «Таъзи- 
рингни ебсан, emap», деди ичида. Й. Шамша- 
ров, Қаҳрамонлик йўли. 

ТАЪЗИЯ [а. G — овутиш, юпатиш; 
ҳамдардлик билдириш] Кимсанинг вафоти 
муносабати билан тутиладиган аза, мотам; 
азадор кишига тасалли бериш, ундан аҳвол 
сўраш. Таъзия маросими. Таъзияга бормоқ. н 
Ботир акасининг таъзиялари ўтгандан ке- 
йин, холасининг бир гапи билан шу ерга кел- 
ган эди. Р. Файзий, Ҳазрати инсон. 

Таъзия билдирмоқ Марҳумнинг яқин 
кишиларига, одатда, таъзия кунлари айти- 
ладиган сўзлар билан ҳамдардлик билдир- 
моқ, тасалли бермоқ. Мана, комбинатдан 
кимдир таъзия билдиряпти, кимдир кўнгил 
сўраяпти, маҳалладан келган биров маросим- 
га бош. А. Мухтор, Чинор. Биз лейтенант- 
нинг хотинига хат ёздик.. ҳамдардлигимизни 
айтиб, таъзия билдирдик. Т. Рустамов, Ман- 
гу жасорат. 

ТАЪЗИЯНОМА [таъзия + нома] Ким- 
санинг вафоти муносабати билан берилган, 
эълон қилинган, билдирилган ёзма таъзия. 
Отанинг икки ўғли ҳам.. қаттиқ жангларда 
жон берди: ота бирин-кетин иккита таъ- 
зиянома олди. Й. Шамшаров, Довруқ. Гарчи 
Йигиталида таъзияномани ўқишга ҳоли бўл- 
маса-да, кўнгли анча кўтарилди. Д. Нурий, 
Осмон устуни. 


ТАЪЗИЯХОНА [таъзия + хона] Мотам 
маросими ўтказилаётган хонадон, уй, ҳов- 
ли. Таъзияхонада бир соатча ўтиришгандан 
сўнг, Зокир ота боққа бирров бориб келади- 
ган юмуши борлигини айтиб, узр сўради. Э. 
Носиров, Ҳожининг «ҳунари». 

ТАЪЗИЯЧИ 1 Мотам тутган, азадор киши. 

2 Марҳумни дафн этиш, мотам мароси- 
мида қатнашувчи киши. -Жанозага йиғилган 
таъзиячиларни чақириб келдим, — деди Шум 
бола. Ғ. Ғулом, Шум бола. 

ТАЪЙИН [а. ^ — белгилаш, аниқлаш; 

тайинлаш] эск. Тайин, тайинли. 

ТАЪКИД [а. — ишонтириш; сўз бе- 

риш; исботлаш, қувватлаш] 1 Алоҳида уқ- 
тириш; қаттиқ тайинлаб айтилган сўз, гап. 
Ҳабибанинг таъкидини эслаб, гуллар тўғри- 
сида оғиз очмасдим. С. Айний, Эсдаликлар. 
«Ҳушёр бўл!» таъкидини эшитган киши син- 
гари ҳушёр тортиб, ичкари кирди. Ҳ. Шамс, 
Душман. 

2 Уқтириш, қайд этиш ёки тасдиқлаш; 
қайд; тасдиқ. Таъкид қилмоқ. н У [Теишбой] 
ўз таъкидида Фосиҳ афандини сафсатабоз- 
ликда айблади. М. Исмоилий, Фарғона т. о. 

ТАЪКИДЛАМОҚ 1 Бошқаларидан аж- 
ратиб қайд этмоқ; урғу бериб, махсус эъ- 
тибор қаратишни қайд этиб айтмоқ. Кейин- 
ги жумлани Жомий зўр имон билан таъкид- 
лаб айтди. Ойбек, Навоий. -Ажралиишбди! 
— деди Нурмат, шу сўзни алоҳида таъкид- 
лаб. Ў. Ҳошимов, Қалбингга қулоқ сол. 

2 Уқтириб айтмоқ, тайинламоқ. Нафиса 
опа, ночор унга жавоб бериб, ўзига эҳтиёт 
бўлишини, бувисининг сўзидан асло чиқмас- 
лигини қайта-қайта таъкидлади. Мирмуҳ- 
син, Умид. Элмурод бугунги машқни так- 
рорлаш учун пулемётга ётар экан, генерал 
шошилмасликни таъкидлади. Шуҳрат, Ши- 
нелли йиллар. 

3 Тасдиқламоқ, қувватламоқ. -Балли, — 
Фазлиддин боши билан хотинининг сўзини 
таъкидлади. Ойбек, Танланган асарлар. Тош- 
қин хавфидан қутулиш учун дамба қилиш 
зарурлигини ҳамма бир оғиздан таъкидлади. 
А. Қаҳҳор, Қўшчинор чироқлари. 

ТАЪЛИМ [а. — ўргатиш, ўқитиш, 

илм бериш; маълумот] 1 Билим бериш, ма- 
лака ва кўникмалар ҳосил қилиш жараёни, 
кишини ҳаётга ва меҳнатга тайёрлашнинг 
асосий воситаси. Таълим ва тарбия ажрал- 
мас эгизаклар бўлиб, маълумот уларнинг 




тотли мевасидир. Р. Усмонов, Одобнома. 
Бизга таълим берар ҳар кун ўқитувчимиз, 
Турли фанни ўқиб ўсар онг ва кучимиз. И. 
Муслим. 

2 Илм-фан ёки касб-ҳунар соҳалари 
бўйича эгалланадиган, олинадиган маълу- 
мот ва кўникмалар мажмуи; билим. Бош- 
ланғич таълим. Олий таълим. Мадраса таъ- 
лими. н Илк бор алифбодан олганда таъ- 
лим.. Э. Воҳидов, Муҳаббатнома. 

3 Тарбия, одоб-ахлоқ. Таълими йўқ бола. 
н Араббой қанча ўқиса ҳам, унинг қилиқ ва 
гапириши, юриш-турииш мактабда таълим 
кўрган кишини эмас, балки чапани аравакаш- 
ни эслатиб турар эди. П. Турсун, Ўқитувчи. 

4 с. т. Кўрсатма, йўл-йўриқ, ўргатув. Арзи 
хола Ҳутби отиннинг ҳалигидай таълимидан 
гангиб қолди. Р. Азизхўжаев, Тўлғоқ емаган 
жувон. [Сидиқжон] Ҳеч кимга қарамай, кет- 
монни қай хилда чопиш тўғрисида Малла- 
вой ака берган таълимга ҳам риоя қилмай, 
куйиб-пишиб ишлади. А. Қаҳҳор, Қўшчинор 
чироқлари. 

ТАЪЛИМИЙ Таълимга оид, таълим бе- 
радиган; таълим-тарбия аҳамиятига эга бўл- 
ган. Покистонга адабий ва илмий, айниқса, 
таълимий.. ҳикоялар ғоят зарурдир. Ойбек, 
Нур қидириб. 

ТАЪЛИМЛИ Таълим кўрган, яхши тар- 
бияланган, ахлоқли, одобли. Таълимли бола. 

ТАЪЛИМОТ [а. — «таълим» с. 

кўпл.: кўрсатмалар, йўл-йўриқлар, фармо- 
йишлар] 1 Фан соҳалари, ижтимоий ҳаёт, 
жамият ва ш.к. ҳақидаги илмий қарашлар, 
назарий хулосалар мажмуи; назария. Фал- 
сафий таълимотлар. Суфийлик таълимоти. 
Форобий таълимоти. н «Инсон кўзи туш- 
ган нуқтага етиб бориши мумкин..» Меъмор 
Нажмиддин Бухорий улуғ мунажжим Улуғ- 
бек мирзо таълимотидаги бу сўзнинг мағзини 
чақиб, хаёл ичида ўтирарди. Мирмуҳсин, 
Меъмор. 

2 Кўрсатма, йўл-йўриқ, ўргатув. Шундай, 
сиз менинг ҳалиги таълимотим бўйича, унинг 
бўйнига қўй сўйиш ва тўн беришни юклашга 
ҳаракат қилингиз. А. Қодирий, Обид кетмон. 

ТАЪЛИМСИЗ Таълим кўрмаган, яхши 
тарбия олмаган; одобсиз, тарбиясиз. Таъ- 
лимсиз бола. 

ТАЪЛИМ-ТАРБИЯ Таълим ва тарбияга 
оид ишлар; таълим ва тарбия; педагогика. 
Таълим-тарбия ишлари. Таълим-тарбия ил- 


мий-текшириш институти. н Зағчакўз 
патнисдан кўзини олмай, ғазабини ичига ют- 
гани ҳолда: -Хўш, сизнинг мактабингизда 
болаларга илм-ахлоқ, таълим-тарбия ҳам 
ўргатиладими? — дебсўради. П. Турсун, Ўқи- 
тувчи. 

ТАЪЛИФ | а. — қўлга ўргатиш; 

тузиш, ташкил этиш; иншо, китоб] эск. Ёзма 
асар, иншо, китоб. 

Таълиф қилмоқ 1) асар ёзмоқ; 2) бош- 
қанинг асарини таҳрир қилмоқ. 

ТАЪМ [а. — маза, таъм; ёқимли ҳис- 

туйғу] 1 Тотиб ёки ялаб кўриб билинадиган 
хусусият; маза-тот сезувчи аъзоларга таъ- 
сирдан уйғонадиган туйғу; маза, тот. Аччиқ 
таъм. Ширин таъм. Дорининг таъми. Ов- 
қатнинг таъми туз билан, Одамнинг таъми 
сўз билан. Мақол. н Ҳадемай бир йил ҳам 
ўтиб кетяпти, Ҳали ўша майнинг таъми 
лабларда. Уйғун. Муздек қовунни есангиз, 
таъмига таъм, мазасига маза қўшилади. Ш. 
Рашидов, Бўрондан кучли. 

2 кўчма Бошдан кечирилгандаги таас- 
сурот, маза. Амир сарбозлигининг таъмини 
бир марта тотган Ёдгор, бундай «озодлик»ни 
истамади, сарбоз бўлишдан зиндонда қама- 
либ ётишини аъло билди. С. Айний, Дохунда. 

ТАЪМИН [а. — кафолат, таъмин- 

лаш; гаров; хавфсизлик; «омин» дейиш, 
омонлик бериш]: таъмин қилмоқ (ёки этмоқ) 
1) керакли нарсаларни етказиб бермоқ, 
таъминламоқ. Керакли маҳсулотлар билан 
таъмин этмоқ. н Отам учун икки кишини 
шаҳарга юбориб, моддий жиҳатдан таъмин 
қилиш оғирлик қиларди. С. Айний, Эсдалик- 
лар; 2) бирор нарсанинг амалга ошиши, 
рўёбга чиқиши, муҳайё бўлиши учун зарур 
шароит яратмоқ. Муваффақиятни таъмин 
қилмоқ. н Ҳамроҳларим ўз танки билан 
душман зотини абжақ қилган ва ғалабани 
таъмин этган. Н. Сафаров, Оловли излар; 
3) қониқтирмоқ, қаноатлантирмоқ; кифоя 
қилмоқ, етарли бўлмоқ. Бунинг сабабини 
сўзлашдан илгари имом афандининг ўтган 
тарихига бир оз кўз ташлаб олишга маж- 
бурмиз. Чунки бусиз ўқувчимизни таъмин 
қилиш мумкин эмасдир. А. Қодирий, Меҳ- 
робдан чаён. 

ТАЪМИНЛАМОҚ 1 Керакли нарсалар- 
ни муҳайё қилиб, топиб, етказиб бермоқ, 
таъмин қилмоқ. Шаҳарни сабзавот билан 
таъминламоқ. Мактабларни ўқув қуроллари 






билан таъминламоқ. н Мазкур комплексни 
бирлашма ўз кучи билан қурганлиги, зарур 
жиҳозлар билан таъминлаганлиги диққатга 
сазовордир. Газетадан. 

2 Бирор нарсанинг амалга ошиши, рўёб- 
га чиқиши, муҳайё бўлиши учун зарур 
шароит яратмоқ. -Жавилбойдаги учта на- 
соснинг бетўхтов ишлашини таъминлай- 
ман, — деди Усмонжон ака. «Ўзбекистон 
қўриқлари». ..халқларимиз дўстлигиурушдаги 
ғалабамизни таъминлаган омиллардан бўл- 
ганлиги тўғрисида тўлқинланиб гапирарди. 
Н. Сафаров, Жасоратнинг давоми. 

ТАЪМИНОТ [а. — «таъмин» с. 

кўпл.] 1 Керакли нарсаларни муҳайё қилиб 
етказиб бериш; яшаш, ишлаш учун зарур 
нарсаларга бўлган эҳтиёжни қондириш. 
Ижтимоий таъминот. Давлат таъминоти. 
Таъминот бўлими. н Таъминот ҳам тўла 
йўлга қўйилмаган: гоҳи ёқилғи етказиб бе- 
рилмайди.. «Ўзбекистон қўриқпари». 

2 Яшаш, ишлаш учун керакли пул, озиқ- 
овқат, кийим-кечак каби нарсалар мажмуи. 
..лашкар таъминотини зиёратчиларнинг назр- 
ниёзларига юклаганлар. К. Яшин, Ҳамза. 

3 кўчма кам қўлл. Маънавий озуқа; дал- 
да; умид. Отасининг бу сўзлари унинг [Ота- 
бекнинг] истиқболи учун яхши таъминотлар 
берар. А. Қодирий, Ўтган кунлар. 

ТАЪМИР [а. — (ерни) ишлаш, 

ўзлаштириш; қуриш, қурилиш; тузатиш; 
обод қилиш] эск. кт. 1 Киши кучи ва ихтиёри 
билан иншоот, бино, жой ва ш.к. ни қуриш, 
янгидан яратиш. Табиат турфа тузмиш 
тарҳу таъмир Қилиб боғу чаман шаклида 
тасвир. Ҳабибий. [Худоёрхон] 1288 (ҳижрий) 
йилда Қўқоннинг эски қаландархонасини бу- 
зиб, янгидан таъмир.. қилди. А. Қодирий, 
Меҳробдан чаён. 

2 Бирон нарса, объектни бузилган, син- 
ган, йиртилган жойларини тузатиш, яхши- 
лаш ва шу йўл билан яроқли ҳолга келти- 
риш. Ҳамма ҳашарчилар оролга ўтиб олган- 
ларидан кейин, таъмир иши жадаллаб кетди. 
М. Осим, Темур Малик. 

Таъмир қилмоқ (ёки этмоқ) Таъмир иш- 
ларини амалга оширмок, таъмир билан 
бутунламоқ, яроқли ҳолга келтирмоқ. ..Балх- 
даги Хўжа Муҳаммад мадрасаси таъмир қи- 
линаётганини айтди. Мирмуҳсин, Меъмор. 
..ходимлар қисқа фурсатда таъмир этилган 


хонага тиқилишиб қолди. Н. Қобил, Уну- 
тилган соҳиллар. 

ТАЪМИРЛАМОҚ Таъмир қилмоқ. Са- 
марқанд шаҳрида ҳам кенг миқёсда таъ- 
мирлаш ишлари олиб борилди. «Фан ва тур- 
муш». Халқ ҳунардмандлари томонидан таъ- 
мирланган ва пардозланган обида ўзининг 
гўзаллиги билан киши диққатини жалб эта- 
ди. Газетадан. 

ТАЪМИРОТ [а. cjI J;! — «таъмир» с. 
нинг кўпл.] эск. кт. 1 айн. қурилиш 2. 

2 Қурилган бино; иншоот. 

ТАЪМЛИ 1 Таъмга эга. Исириқ туксиз, 
бадбўй ва аччиқ таъмли кўп йиллик ўтдир. 
«Фан ва турмуш». 

2 Таъми, мазаси яхши; мазали, лаззат- 
ли, тотли. Таъмли овқат. 

ТАЪМСИЗ Таъми, мазаси йўқ; бемаза, 
лаззатсиз, тотсиз. Таъмсиз қовун. 

ТАЪНА [а. 4~.» U — найза ёки пичоқ сан- 
чиш; шикоят; рад этиш; маломат] 1 Хато- 
лик, айб ёки камчиликни бетга солиб ёки 
камситиб айтилган гап, қилинган хатти- 
ҳаракат ва ш.к. Аччиқ таъна. н Гуноҳкор 
бўлмай гпуриб, ўз севгилингдан ўринсиз таъ- 
налар эшитсанг. Ж. Жабборов, Севинч ёш- 
лари. Кекса боғбоннинг самимий сўзлари ҳам 
таъна, ҳам танбеҳ эди. Ш. Рашидов, Бўрон- 
дан кучли. Бобо, бу гапга қандай тилинг 
борди, дегандай унга таъна билан қаради-да, 
бош чайқади. С. Юнусов, Кутилмаган хазина. 

2 Миннат, ҳақорат, маломат тарзидаги 
гап-сўз. -Йўқчилик жонимга тегди, — деди 
болали хотин, — бойваччаларнинг хотинла- 
рига кир юва-юва ўлиб бўлдим. Итдек меҳ- 
нат қилиб, бир бурда нонларини таъна билан 
едим. С. Зуннунова, Гулхан. Агар кучим, қувва- 
тим етса, одамларнинг жон олғучи таъна- 
ларига яна чидаш берар эдим, лекин мажолим 
қолмади. М. Исмоилий, Фарғона т. о. 

Таъна қилмоқ Таъна тарзидаги гап-сўз 
айтмоқ. Хасис деб таъна қилмоқ. н Йўл- 
дошева.. рабфакда ўқиб юрганида, маҳаллада 
паранжи ёпиниб юрган бўлиши мумкин, буни 
ҳозир таъна қилишда ҳеч қандай маъно йўқ. 
А. Қаҳҳор, Бек. Ҳамкасблари.. «Мансабдор 
бўлиб, менсимай кетди», деб таъна қилиш- 
ларидан ўзини эҳтиёт тутарди. Р. Файзий, 
Ҳазрати инсон. 

ТАЪНАЛИ Таъна билан айтилган, таъ- 
надан иборат бўлган, таъна ифодалайдиган. 
Сафохон тўранинг Камол қозидан тст торт- 




май қилаётган таънали ўткир гаплари бош- 
қаларни ўйлатиб қўйди.. К. Яшин, Ҳамза. 
Мунира, хотинини кузатиб келган раисга 
таънали боқди. Э. Усмонов, Ёлқин. 

ТАЪНАОМУЗ [таъна + ф. — ўхшаш, 
каби] айн. таънали. Раҳиманинг бригадасида 
ҳам анчагина ғўзага дори сепилмаган. Ойша 
таънаомуз гапларни гапиргиси келса ҳам, бу 
ҳақда индамади. Ҳ. Нуъмон, Меҳр. Мутриб, 
«хаёлпараст иним» дегандек, Авазга таъ- 
наомуз разм солди. С. Сиёев, Ёруғлик. 

ТАЪНАЧИ Ҳар нарсани таъна қилаве- 
радиган киши. Таъначилардан тегмасин ис- 
нодинг, кўзинг очгин, Аваз, сенга не бўлди? 
«Бўтакўз». 

ТАЪРИФ [а. ojy jj.: — таништириш; ту- 
шунтириш; аниқлаш; мақташ, васф этиш] 
1 Нарса, воқеа-ҳодиса ва ш.к. га сўзлар 
воситасида берилган баён, тасвир; тавсиф. 
Минг таърифдан бир кўрган афзал. н Ол- 
чинбекнинг таърифига қараганда, Зубайда- 
хон тенги йўқ момақаймоқ, офатижон эмиш. 
К. Яшин, Ҳамза. Ориф ота гулларнинг таъ- 
рифини ҳикоя қилгудек бўлса, ҳамсуҳбатининг 
оғзини очириб қўяди. Р. Файзий, Ҳазрати 
инсон. Тўйингнинг таърифини эшитдим, шу 
ерда бўлсам ҳам келмас эдим. А. Қаҳҳор, Оғ- 
риқ тишлар. 

Таъриф қилмоқ Таърифини, тавсифини 
бермоқ, келтирмоқ. . .у зот ниҳоятда покиза 
одам эканликларини таъриф қилди. Мирмуҳ- 
син, Меъмор. Таърифга сиғмайди қ. сиғмоқ. 
Таърифи кетган Жуда маълум-машҳур. У 
таърифи кетган гўзал қиз бўлгани учун Сул- 
тон Муҳаммадхондай подшоҳнинг хотинига 
айланган эди. П. Қодиров, Юлдузли тунлар. 

2 Нарса, воқеа-ҳодиса, тушунча ва ш.к. 
нинг қисқа ва аниқ ифодаси. Терминнинг 
таърифи. Тушунчанинг таърифи. Қўшма сўз- 
нинг таърифи. 

ТАЪРИФИ(И) Ижобий хислатлари, 
мақтови ҳаммага маълум бўлган; мақтала- 
диган, мақтовли. Низомжон қишлоғининг 
таърифи ўригини жуда соғинган эди. С. Аҳ- 
мад, Уфқ. Ҳишлоқдаги боғдорлар борки, ик- 
китасининг боши бирикса бўлди, Абдулазиз 
ҳожининг гилоси ҳақида гап очилар эди.. Жа 
таърифий гилос эди.. С. Анорбоев, Ҳам- 
қишлоқлар. 

ТАЪРИФИЧА крш. с. Таърифига кўра, 
тавсифлашича, тасвирлашига қараганда. 
Унинг ўз таърифича, бир неча йиллардан буён 


тинч ва осойишта тирикчилигини ўтказиб 
юрганида.. Саодатхоннинг келиши ошга паш- 
ша тушгандай бўлди. «Муштум». Домла Му- 
сонинг таърифича, «қошларини обжувоз қи- 
либ», Элмуродга тикилди. П. Турсун, Ўқи- 
тувчи. 

ТАЪРИФЛАМОҚ 1 Таърифини бермоқ, 
таъриф қилмоқ; мақтамоқ. Тошкентни, док- 
тор, докторхонани таърифлаб адо қилолмай- 
ди. Шуҳрат, Жаннат қидирганлар. Кетмон 
уста таърифлаганча бор экан. Т. Ашуров, Оқ 
от. Пештахталар олдида харидордан кўра 
кўпроқ уймалашган сотувчилар тилларидан 
бол томиб, молларини таърифлашади. Н. Ами- 
нов, Суварак. 

2 Нарса, воқеа-ҳодиса, тушунча ва ш.к. 
нинг моҳиятини қайд этмоқ, ифодаламоқ. 
Темир, «Ҳамма нарсанинг таърифи бор, ҳам- 
ма нарсани тушунтириб бера оламан», дей- 
ди. У бахтни ҳам таърифлаб берди, кўнглини 
ҳам, муҳаббатни ҳам.. А. Мухтор, Чинор. 

ТАЪРИФЛИ Муайян тавсифга эга, таъ- 
рифга лойиқ, таърифга тушган. Сиз таъриф- 
ли заргарбачча. Мен сизники то ўлгунча. «Эра- 
ли ва Шерали». 1961 йилда боғ кучга тўлиб, 
гуркураб кетди.. Айниқса, анорзор таърифли 
эди. Газетадан. 

ТАЪРИФОТ [а. oLoj — «таъриф» с. 
кўпл.] кт. Таърифлар, таъриф ва тавсиф- 
лар; мақтовлар. Эрур ким мардлигингдан ёз- 
салар кўп достонлар ҳам, Нечук биз сиғди- 
райлик бир вараққа таърифотингни. Чустий. 
Қовун ҳақидаги бояги таърифотларнинг бар- 
часи ҳам ҳозир бирдан ёдидан кўтарилади. 
А. Қодирий, Обид кетмон. 

ТАЪСИП [«таассуб» с. нинг бузилгани]: 
таъсип қилмоқ (ёки этмоқ) с. т. Таассуб қил- 
моқ, иш-ҳаракатда бировга эргашмоқ, тақ- 
лид қилмоқ. Сатторқул аканг уйини янги 
турмуш қилди.. Обиджонинг шуларга таъсип 
қиламан деб, мени кўп куйдирди-да! А. Қаҳ- 
ҳор, Қўшчинор чироқлари. 

ТАЪСИР [а. _>^Ь — (хотирида) из, асар 
қолдириш, таъсир қилиш] 1 Ташқи омил- 
ларнинг киши ёки нарса ҳолатини ўзгар- 
тириш, кўзғаш хусусияти ва унинг натижа- 
си. Таъсир ва акс таъсир. Ўзаро таъсир. 
Дорининг таъсири. Иссиқликнинг таъсири. 
Ўқитувчининг болаларга таъсири. Таъсир 
кучи. Ижобий таъсир кўрсатмоқ. н Сўнгги 
кунларда Навоийдан келган хатнинг таъ- 
сирида юрган Бобур Ҳиротдан гап очди. П. 






Қодиров, Юлдузли тунлар. Куни бўйи бир 
стакан ароқ ёки винонинг таъсирида юради. 
Э. Раимов, Ажаб қишлоқ. Ерда тунов куни 
ёққан ёмғирнинг таъсири бор. Жангчиларнинг 
юришини оғирлаштиради. Шуҳрат, Шинелли 
йиллар. 

Таъсир қилмоқ (ёки этмоқ) Таъсири юза- 
га чиқмоқ, сезилмоқ; таъсир билдирмоқ, ўт- 
казмоқ. Бўлиб ўтган гап Толиб акага ёмон 
таъсир қилди. Ф. Мусажонов, Ҳиммат. Мени 
афсун билан ҳам ром қилиб бўлмайди, менга 
заҳар ҳам таъсир қилмайди, гап ҳам! Мир- 
муҳсин, Меъмор. Санобарўз сўзларининг Али- 
жонга қандай таъсир этганлигини билиш учун 
унинг юзига синчков назар ташлади. М. Хай- 
руллаев, Кўнгил. 

2 Обрў, нуфуз, эътибор. Бухоро жадид- 
лари орасида усмонли туркларнинг ва татар 
бойваччаларининг таъсири катта эди. С. 
Айний, Дохунда. 

ТАЪСИРЛАМОҚ кам қўлл. Таъсир қил- 
моқ, таъсир кўрсатмоқ. Нервни электр, зарб, 
иссиқ сув ёки бирорта кимёвий модда билан 
таъсирлаганимизда, ҳамма вақт мускулнинг 
қисқарганини кўрамиз. «Анатомия». 

ТАЪСИРЛАНМОҚ Таъсир олмоқ, таъ- 
сирига берилмоқ, таъсирида бўлмоқ: изти- 
робга тушмоқ. Аваз ҳар нарсадан дарров таъ- 
сирланадиган, адолатсизлик кўрса, лов этиб 
кетадиган чарс табиатли.. С. Сиёев, Аваз. 
Ёлғизжон қаллиғининг мулоҳазаларидан таъ- 
сирланиб, анчагача жим ётди. Р. Раҳмон, 
Меҳр кўзда. У бир нимадан қўрқса ёки таъ- 
сирланиб кетса, гапиролмай ғўлдираб қолар- 
ди. Мирмуҳсин, Меъмор. Маъсумаой Ойим- 
бибига қайрилиб қаради, унинг ҳолатидан 
таъсирланиб, пастки лабини ташлади, бо- 
шини чайқади. Н. Сафаров, Дон. 

ТАЪСИРЛИ Таъсир қила оладиган, таъ- 
сир кучига эга. Э нг муҳими, фактларни қу- 
руқ қайд қилмай, уларни бадиий таъсирли 
ифодалашдадир. Н. Сафаров, Жасоратнинг 
давоми. Ногоҳ жимжит ва қизғин ҳавони 
янгратиб, ҳофизнинг таъсирли овози кўта- 
рилди. Ойбек, Танланган асарлар. 

3 Обрўли, эътиборли, нуфузли. Таъсирли 
доиралар. 

ТАЪСИРОТ [а. cjI _>аЬ — «таъсир» с. кўпл.] 
Таъсир; таъсирлар. У организмни ташқи му- 
ҳитнинг ҳар хил таъсиротларидан сақлайди. 
«Анатомия». 


ТАЪСИРСИЗ 1 Таъсири йўқ, таъсир ку- 
чига эга эмас, кор қилмайдиган, кучсиз, 
заиф. Таъсирсиз гап. н Осмонни қизғиш кул- 
ранг туман қоплаб, куннинг юзини ғира-шира 
ва таъсирсиз қилиб қўйди. П. Турсун, Ўқи- 
тувчи. 

2 Обрўси, эътибори, нуфузи йўқ. Таъ- 
сирсиз одам. 

ТАЪСИРЧАН Яхши таъсир этиш кучи- 
га эга, таъсир этиш кучи юқори даражали; 
таъсирга тез, кучли бериладиган. Ҳуёнлар 
ўзининг биологик хусусиятларига кўра, таш- 
қи шароит омилларига ўта таъсирчан бўла- 
ди. «Фан ва турмуш». Ҳар бир сўзни ўзига хос 
оҳангда, таъсирчан қилиб гапира оладиган бу 
кишининг ҳозирги нутқи салобат билан таъ- 
сирчан жаранглади. И. Раҳим, Чин муҳаббат. 

ТАЪСИРЧАНЛИК Таъсирчан бўлиш, 
таъсир этиш кучи, қобилияти. Кўрсатувга 
бундай ҳар томонлама ёндашиш, сўзсиз, унинг 
таъсирчанлик кучини янада оширади. Газе- 
тадан. 

ТАЪСИС [а. ... Ь, — тузиш, ташкил 

этиш; жорий қилиш]: таъсис этмоқ (ёки 
қилмоқ) 1) жорий қилмоқ, белгиламоқ. Ме- 
ханизаторлар Анзура Жўраева номида эсда- 
лик мукофоти таъсис этилишини орзу қил- 
моқдалар. «Ўзбекистон қўриқпари»; 2) таш- 
кил қилмоқ, вужудга келтирмоқ. Илмий жа- 
мият таъсис этмоқ. 

ТАЪТИЛ I [а. — тўхташ, тўхтатиш; 

беркитиш, ёпиб қўйиш; тарқатиш] 1 эск. 
Ўқув даргоҳларида, умуман, дарс-машғулот 
бўлмайдиган кунлар; дам олиш кунлари. 
Махдум, бу кун сизга таътил [деди мавлоно 
Фасиҳиддин Султонмуродга]. Ойбек, Наво- 
ий. ..чоршанба, пайшанба ва жума кунлари 
таътил (дам олиш кунлари) бўлар эди. М. 
Муҳаммаджонов, Турмуш уринишлари. 

2 Мактаб ва б. ўқув юртларида дарс-маш- 
ғулотлар тўхтатилиб, ўқувчиларга дам бери- 
ладиган (ўқувчилар дам олишга чиқадиган) 
вақт, танаффус. Ниҳоят, мактабларда таъ- 
тил кунлари бошланди. Л. Тожиева, Меҳрим 
сизга, одамлар. Аҳмад таътил пайтида Фар- 
ғона водийсига практикага борди-ю, у ердаги 
одамларга қойил қолди. Ф. Мусажонов, Ҳим- 
мат. 

3 Дам олиш, даволаниш ва ш.к. учун 
ишдан озод қилиб бериладиган маълум 
кунлар, ишдан озод қилинадиган муддат. 
Бошқаларга дам олиш кун, Таътил ойи бе- 

рилар. Шоир янги ташбиҳ учун Ўлган бўлса 
тирилар. Э. Воҳидов. Мўминов ҳар йили таъ- 
тил пайтида дам олмас эди. М. Маҳмудов, 
Мангу куй излаб. 

ТАЪТИЛ II шв. фолък. Овқат, егулик; но- 
нушта; овқатланиш. 

Таътил қилмоқ Нонушта қилмоқ, уму- 
ман овқатланмоқ. Ул алплар қандай алп: 
ёйандоз, мерган, ҳар қайсиси.. ҳар кунига 
тўқсон ширвознинг этини таътил қилган.. зўр 
полвондир. «Алпомиш». 

ТАЪТИЛЛАНМОҚ айн. таътил қилмоқ. 
Эрталаб таътилланиб, йўлга отландим. Т. 
Мурод, От кишнаган оқшом. 

ТАЪХИР [а. _>^-кЬ — кечикиш, кечикти- 
риш; имиллаш, орқага судраш, кейинга 
қолдириш] эск. кт. Ўз вақтида келмаслик 
ёки қилмаслик, бажармаслик; кечикиш, 
хаёллаш; тўхтаб қолиш; тўхтатиб қўйиш. 

Таъхир қилмоқ (ёки э гмоқў Кечиктирмоқ, 
тўхтатиб қўймоқ. Нечук иш бўлса, ўз вақти- 
да қилдим, қилмадим таъхир, Садоқат бир- 
ла қилган меҳнатимни айлашиб тақдир. 
Ҳабибий. Таъхирга солмоқ Кечиктирмоқ, 
тўхтатиб қўймоқ. Таъхирга тушмоқ Кечик- 
тирилмоқ, тўхтатиб қўйилмоқ; ўз вақтида 
бажарилмаслик. Дўст аччиғига дўстлар их- 
лоси бўлса шояд, Таъхирга тушмай ишлар соз 
бўлса, кулса шояд. «Муштум». 

ТАЪҚИБ [а. ^Дл .2 — орқасидан қувиш; 
изига тутиш; қувғун қилиш; жазолаш] 1 
Зимдан, билдирмасдан кўз-қулоқ бўлиб 
кузатиш. Юриш-туришини таъқиб. Таъқиб- 
дан қутулмоқ. 

2 Эркин ҳаракат-фаолият кўрсатишга 
қўймаслик, шу мақсаддаги назорат, куза- 
тиш. Подшо Иброҳим Султонга аҳли уламою 
фузало устидан таъқибни ҳаддан зиёд қил- 
маслик, мумкин қадар уларга тегмаслик ке- 
раклигини айтди. Мирмуҳсин, Меъмор. 

3 Издан тушмоқ, кетидан қувмоқ, ор- 
қама-орқа бормоқ, юрмоқ. Унинг ҳаракати 
бир нарсадан шубҳаланиб эмас, аммо орқадан 
душман таъқиби бўлмадими учун эди. А. 
Қодирий, Ўтган кунлар. 

Таъқиб килмоқ (ёки этмоқ) 1) кўздан ўт- 
казмоқ, кузатмоқ. Онаси унинг бутун ҳара- 
катларини таъқиб қилиб турарди. Шуҳрат, 
Шинелли йиллар. Отабек хомуш ўтирар, 
Ҳасанали эса унинг ҳолини таъқиб этмоқда 
эди. А. Қодирий, Ўтган кунлар; 2) кўз-қулоқ 
бўлиб кузатмоқ, назоратда тутмоқ. Гулсум- 


биби.. қизнинг феъли-атворини, юриш-ту- 
ришини очиқ ва бекитгич равишда узоқ 
таъқиб этди. Ойбек, Танланган асарлар; 3) 
изидан тушмоқ, кетидан ҳаракат қилмоқ, 
қувмоқ. Улоқни олган Содиқжон бойвачча 
ҳаммадан олдинда, Сулаймон оқсоқол бошлиқ 
қолган кўпкаричилар уни қуюндай таъқиб 
қилиб келишарди. К. Яшин, Ҳамза. Жўрақул 
дўстлари билан душманни таъқиб қилиб, 
олдинга силжирди. Назармат, Жўрлар баланд 
сайрайди. 

ТАЪҚИБЧИ Зимдан кузатувчи, таъқиб 
қилувчи. Дарахтнинг юқорисига чиқиб олдим. 
Бир марта қувиб ниятига етолмаган бу 
таъқибчи йиртқич [айиқ] энди жон-жаҳди 
билан арча устига чиқишга уринарди. Қ. 
Султонов, Маймоқполвоннинг таъқиби. 

ТАЭКВОНДО [корейсча: таэ — оёқ + 
квон — қўл + до — йўл: оёқ ва қўлларнинг 
ҳаракат йўли, усули] cnpm. Эркак ва аёл- 
ларнинг ўз вазн тоифаларида (якка ва жа- 
моавий), белгили қоидалар асосида, оёқ ва 
қўллар билан зарбалар беришдан иборат 
спорт кураши тури. Халқаро таэквондо фе- 
дерацияси. н Яқинда республика таэквондо 
федерацияси томонидан ўтказилган cnopm 
йўриқчиларининг малака синови [баҳоланиши] 
ана шу саволларга жавоб берди. Газетадан. 

ТАЯММУМ [а. — ният қилиш; би- 

рор мақсадни кўзлаш; сув бўлмаганда қум 
билан таҳорат қилиш] дин. Сув бўлмаган 
жойда қум, тупроқ, пахта, тоза мато каби 
нарсалардан фойдаланиб олинадиган шарт- 
ли таҳорат. Уйдан чиқишда қумғонни олиш 
ёдидан кўтарилгани учун у анча ташвиш- 
ланди. Ҳеч бўлмагандан кейин, либосига қўл 
уриб, таяммумни адо этди. Н. Мақсудий, 
Бола йўқотган киши. 

Сув йўғида таяммум Йўқ нарса ўрнида 
бошқа нарсадан фойдаланишга, бошқа нар- 
са билан кифояланишга тўғри келган ҳол- 
ларда айтиладиган ибора. Аҳмад Ҳусайн бир 
оз ўйланиб тургандан сўнг деди: -Яхши, 
розиман, сув йўғида таяммум, деганлар-ку. 
Ойбек, Нур қидириб. 

ТАЯМОҚ 1 Бирор нарсани иккинчи бир 
нарсага тегизиб, куч билан итариб турмоқ, 
тирамоқ. Тирсакларини тиззаларига таяган 
ҳолда букчайиб ўтирган Элмурод юзидан 
қўлларини олмай сўради: -Нима қилай? П. 
Турсун, Ўқитувчи. 

2 Мустаҳкам туриши учун бирор нарса 
тираб, ўрнатиб қўймоқ. Кулай бошлаган де- 
ворга ёғоч таяб қўймоқ. 

3 Бирор нарсага тегизиб қўймоқ, суямоқ. 
Чол ҳассасини деворга таяб қўйди. 

ТАЯНМОҚ 1 Таямоқ 1 фл. ўзл. н. Ҳассага 
таянмоқ. Ҳўллари билан столга таяниб олмоқ. 
н Кампир.. бир қўлида ҳассасига, иккинчи 
қўлида Анорхонга таянганича қабристонга йўл 
олди. И. Раҳим, Ихлос. Султон тиззаларига 
таяниб ўрнидан турди. Э. Усмонов, Ёлқин. 

2 кўчма Бирор нарсани ҳисобга (асосга) 
олиб, унга ишониб иш тутмоқ; суянмоқ. 
Омманинг ташаббусига таянмоқ. Бизда пах- 
тачилик юксак агротехникага таянади. н 
Ўртоқ Низомиддинов, бундай пайтларда раҳ- 
бар органларнинг ёрдамига таяниш керак. С. 
Аҳмад, Ҳукм. Хон.. кўпроқ сарой амалдорла- 
ри, уламо ва тўраларга ён босар ва уларга 
таянарди. Ж. Шарипов, Хоразм. Азалдан ер 
унумдорлиги ва экинлар ҳосилдорлигини оши- 
ришда алмашлаб экиш самарасига таяниб 
келинган. «Муштум». 

Тавбасига таянмоқ қ. тавба. 

ТАЯНЧ 1 Нарсани кўтариб, унинг тик, 
барқарор туриши учун хизмат қиладиган 
восита; устун, тиргак, тирговуч. Кўпгина қу- 
рилиш ташкилотлари.. таянчлар ясаш учун 
металлни беҳуда сарфламоқдалар. Газетадан. 

2 кўчма Асос бўлиб хизмат қиладиган, 
суяниладиган нарса. Мўлҳосил тўплаш ойи- 
да механизация деҳқоннинг энг кучли таян- 
чидир. Газетадан. Педагогнинг энг қудратли 
таянчи ҳам ва оромбахш ёстиғи ҳам унинг 
покиза виждонидир. Р. Усмонов, Одобнома. 
Табиат фақат инсон тириклигининг, ҳаёт- 
нинг жисмоний асосини белгилабгина қолмай, 
маънавий ҳаётнинг ҳам асосий таянчидир. 
«ЎГА». 

3 кўчма Ёрдам ёки ҳимоя қиладиган, қўл- 
лаб-қувватлайдиган кимса; ҳимоячи, ёрдам- 
чи, ҳомий. Зебихон хотинларни зимдан куза- 
тиб ўтирар, уларнинг ичидан ўзига таянч 
бўладиганларини мўлжаллар ва ўйлар эди. С. 
Зуннунова, Гулхан. Худодан бошқа таянчим 
йўқ, ўзи асрасин. Ойбек, Танланган асарлар. 

ТАЯНЧИҚ 1 Тутиб, кўтариб турадиган 
восита; тиргак, устун, тирговуч. Кўприкнинг 
таянчиқлари. н Бўйин таянчиғи бўлган 
юқориги еттита умуртқа бўйин умуртқа- 
лари деб аталади. «Анатомия». 


2 Стул, каравот ва ш.к. нинг суянила- 
диган, таяниладиган қисми; суянчиқ. Наи- 
мий буни сира кутмаган эди, ранги ўчиб 
кетди, креслонинг таянчиғини чангаллаб, 
ўрнидан турди. А. Мухтор, Опа-сингиллар. 

3 кўчма айн. таянч 3. Мен келдим бир 
дарбадардай ёш тўкиб ҳушсиз, Қани онам.. 
таянчиғим, кўнглим қувончи? «Шарқ юл- 
дузи». 

ТАҚ I тақл. с. Икки қаттиқ нарсанинг 
бир-бирига зарб билан урилишидан ҳосил 
бўладиган товушни билдиради. Ёнғоқ тақ 
этиб тошга урилди. Эшик тақ этиб ёпилди. 
н Бошлиқ трубкани яна тақ этиб қўйди. 
Худди катта бир ишни қойил қилган одам- 
дек, қандайдир димоғ билан хўрсинди. С. 
Зуннунова, Гулхан. Зокир қўлидаги қадаҳни 
тақ этказиб, столга қўйди. П. Қодиров, Уч 
илдиз. 

Пешонаси тақ этиб деворга тегмоқ Ўз 

билганидан қолмай, охири иши вой бўл- 
моқ. Пешонанг деворга тақ этиб теккандан 
сўнггина кўзинг очилди. С. Анорбоев, Оқсой. 
Тақ (ёки тиқ, туқ) этса, эшикка қарамоқ 
Кимсани интизорлик билан кутмоқ. Муҳар- 
рамнинг тоқати тоқ, Элмуроднинг йўлига 
кўзи тўрт эди. Тақ этса, эшикка қарарди. 
Шуҳрат, Шинелли йиллар. 

ТАҚ II қ. таққа. Темурбекнинг шахти кўп 
баланд! Еру кўкни у тақ тиндирар. М. Али, 
Гумбаздаги нур. 

ТАҚА I От-улов туёғини зарарланишдан, 
сирғанишдан сақлаш учун туёқ остига мих- 
лаб қоқиладиган ярим доира шаклидаги 
металл буюм. Отнинг тақаси. н Қишлоқ 
тинчлигини бузган бу якка от туёқларининг 
тарақ-туруқи, тақаларнинг тошларга ури- 
лишидан чиққан ялт-ялт чақмоқ дам ўтмай 
узоқлашди. С. Анорбоев, Оқсой. 

ТАҚА II шв. Жуфтнинг бири; тоқа. Нор- 
бой ота.. олти таноб еру бир тақа ҳўкизга 
эга бўлди. М. Ҳаким, Бувнор. ..бир неча қа- 
дам йўл босиши билан қўлқоннинг иккинчи 
тақасини кўриб қолди. «Муштум». 

ТАҚАЛ: тақал қилмоқ Бирор ишни ба- 
жаришга дарров киришмай, ўйланиб қол- 
моқ, кечиктирмоқ; кетга сурмоқ, галга сол- 
моқ; баҳона қилмоқ. Тожихон, қўйинг шу 
важҳу тақални. А. Мухтор, Кумуш тола. 
Ҳаялламай жаллод, энди боринглар, Тақал 
қилмай, тезроқ бориб келинглар. «Алпомиш». 
Ёмон хотин кўп қилади тақални, Қирққа 

кирмай оқартирар соқолни. М. Алавия, Ўзбек 
халқ қўшиқлари. 

ТАҚАЛАМОҚ От-улов туёғига тақа қоқ- 
моқ. [Холхўжа Бўтага:] Менга йигит бўл! Бир 
қошиқ қонингдан ўтаман. Менга хизмат қил! 
Отларни тақалайсан. С. Аҳмад, Ҳукм. 

ТАҚАЛМОҚ 1 Тақамоқ фл. ўзл. ва мажҳ. 
н. Ёғочнингучи деворга тақалган. Қайиқ бо- 
риб қирғоққа тақалди. н Ҳозир суҳбат Эл- 
чибекка келиб тақаладигандай эди. А. Мух- 
тор, Туғилиш. Суви анча тортилиб қолган 
кўлнинг шимолий этаги қишлоқ уйларининг 
ҳовлиларига бориб тақалар эди. М. Исмои- 
лий, Фарғона т. о. Камар бир одам бемалол 
энгашиб юра оладиган бўлиб, охири қаерга 
бориб тақалишини ҳеч ким билмасди. П. Тур- 
сун, Ўқитувчи. 

2 Бирор нарсанинг битишига, юзага ке- 
лишига қараб қолмоқ, у билан боғлиқ бўл- 
моқ. Рухсатнома ёзилган. Иш суратга тақа- 
либ қолди. Бугун у ҳам тайёр бўлади. Н. Са- 
фаров, Саодатнинг қиссаси. Кўп нарса за- 
монавий машина-ускуналарнинг етишмасли- 
гига бориб тақалади. «Муштум». 

ТАҚАМОҚ 1 Жуда яқинига олиб бориб, 
етказиб, тегизиб қўймоқ; тирамоқ. Стул- 
ларни бир-бирига тақаб қўймоқ. н [Маҳ- 
кам:] Гоҳ қўлида милтиқ, йўлимни тўсади, 
гоҳ кўкрагимга миниб олиб, кекирдагимга 
пичоқ тақайди.. Н. Сафаров, Уйғониш. Нури 
ўз юзини йигитнинг юзига тақади. Ойбек, 
Танланган асарлар. 

2 кўчма Сўзни, мавзуни бирор ерга, ма- 
салага уламоқ, олиб келмоқ, кўчирмоқ. 
Шундай қилиб, Ефим Данилович гапни яна 
қурол-яроққа олиб келиб тақади. А. Мухтор, 
Опа-сингиллар. 

3 Ким ёки нимадандир деб билмоқ, унга 
боғламоқ. Ҳамма нарсани динга, худога та- 
қайверма. Н. Аминов, Суварак. Областъ саҳро 
ҳисобига тараққий этиб, келгусида иккига 
бўлиниб кетса, бу объектив қонун, Аббосов. 
Сен буни менга тақама, бундан иғво чиқа- 
ришинг қийин. А. Мухтор, Бўронларда бордек 
ҳаловат. 

Деворга тақамоқ Шошириб, гангитиб 
қўймоқ; таслим бўлишга мажбур қилмоқ. 
Бора-бора Ҳорача Ҳожибнинг ҳазиллари сий- 
қалашиб, ҳамманинг энсасини қотира бош- 
лади. Ойсулув эса янги-янги сўзлар, ўхшатиш- 
лар топиб, рақибини деворга тақаб қўйди. М. 
Осим, Ўтрор. 


ТАҚАСОҚОЛ Узун-узун гуллари эгилиб, 
ярим доира шаклини оладиган ёввойи чўл 
ўсимлиги. Тақасоқол, ёвшан.. кўкариб, юлғун- 
лар қип-қизил гуллади. А. Мухтор, Давр ме- 
нинг тақциримда. 

ТАҚАТАҚ 1 Ҳаммаси бирдан, битта ҳам 
қолмасдан; ёппасига. Магазинлар, дўконлар 
тақатақ қулф. н Уйларнинг эшиклари, 
деразалари тақатақ ёпиқ. Ойбек, Танлан- 
ган асарлар. 

2 Бутунлай, тамоман. Иситма полвоннинг 
ииипаҳасини тақатақ бўғиб, силласини қу- 
ритибди. М. Алиев, Бетоб. Аллоннинг бир жу- 
вози тақатақ тўхтади А. Мухтор, Қорақал- 
поқ қиссаси. Тўрани кўриб, ҳамма тақатақ 
тўхтар, икки букилиб таъзим қиларди. Ж. 
Шарипов, Хоразм. 

ТАҚА-ТАҚ тақл. с. Бир меъёрдаги тез ҳа- 
ракатдан, урилишдан ҳосил бўладиган овоз, 
шовқинни билдиради. Поезднинг «тақа-та- 
қи» кишини мудратарди. 

ТАҚАЧИ Тақа ясайдиган ва отга тақа қо- 
қадиган уста. Мўғуллар.. керакли қуролсозлар, 
узангисозлар, тақачилар, темирчилар, ара- 
васозлар, тўқувчилар ва бошқа касб эгаларини 
бир чеккага ажратдилар. М. Осим, Ўтрор. 

ТАҚАЧИЛИК 1 Тақа ясаш ва тақа қо- 
қиш иши, касби. Тақачилик артели. Тақа- 
чиликни ўрганмоқ. Тақачилик қилмоқ. н 
Бўтабой ҳам икки кунда тақачилик дўкони- 
ни тиклади. С. Аҳмад, Ҳукм. Дадам тақа- 
чиликни жинидан баттар ёмон кўрса ҳам, 
тақа ясашга киришди. А. Қаҳҳор, Ўтмишдан 
эртаклар. 

2 тар. Тақачилар ишлайдиган жой; тақа- 
чиларнинг дўкони, ишхонаси жойлашган 
раста, кўча ёки маҳалла. Бари бир, Маҳкам 
тинмади, тақачиликка тушиб, бир чети уч- 
ган сандон кўтариб келди. Р. Файзий, Ҳазрати 
инсон. Очил тақачи Мадумарни танийди, 
кулоллар растаси тақачиликнинг шундай ён- 
гинасида. А. Мухтор, Чинор. 

ТАҚАШТИРМОҚ Бир-бирига тақаб, те- 
гизиб қўймоқ, ёнма-ён жипслаб жойлаш- 
тирмоқ. Столни деворга тақаштириб қўймоқ. 
н Ҳизлар бирин-сирин келиб, ўринлари ус- 
тига ўтирдилар. Ўрин қатор ва бир-бирига 
тақаштириб солинган эди. А. Қодирий, Меҳ- 
робдан чаён. 

ТАҚВИМ [а. — тўғрилаш, тузатиш; 

баҳолаш; календарь] 1 эск. Сайёра (плане- 




та)ларнинг ҳолат ва ҳаракатларини кўрса- 
тувчи йиллик жадвал; юлдузлар жадвали. 

2 Йилнинг барча ой-кунлари тартиби 
билан кўрсатилиб, бошқа турли хил қизи- 
қарли маълумотлар ҳам берилган жадвал ёки 
китобча. Стол тақвими. Йиртма тақвим. 

ТАҚВО | а. — диндорлик, художўй- 
лик; худодан қўрқиш] дин. 1 Мустаҳкам ди- 
ний эътиқод; художўйлик, диндорлик. 

2 Ҳаром-харишдан ҳазар қилиш, ўзини 
сақлаш, тийиш. [Эшонларнинг] Тақво эмиш қил- 
мишлари, Яъни шулдир uuinapu: Фақир молин 
чайнарга Ўткир бўлган тишлари. Ҳамза. 

ТАҚВОДОР дин. 1 Мустаҳкам диний эъ- 
тиқодли; художўй, диндор. Элдан бурун мас- 
жидларга кетаётган тақводорлардан бош- 
қа кўчаларда ҳеч зоғ йўқ. М. Осим, Ўтрор. 

2 Ҳаром-харишдан ҳазар қиладиган, ўзи- 
ни сақлайдиган, тиядиган; пок. Мулла Маҳ- 
муднинг гапидан кейин баъзи тақводорроқ кам 
ерли деҳқонлар ҳам қўшимча сифатида бўлиб 
берилган токзордан воз кечишди. С. Анорбоев, 
Оқсой. 

ТАҚВОДОРЛИК Тақводорга хос иш, 
хислат; тақводор эканлик. Бу амир мулла- 
лик ва тақводорлик билан донғи чиққан бир 
кимса эди. С. Айний, Қуллар. Йигит, хўжа 
оиласининг тақводорлигини, фуқарога қиз 
бериш у ёқда турсин, унинг совчисини ҳам 
остонадан ҳатлатмаслигини билар эди. М. 
Исмоилий, Фарғона т. о. 

ТАҚДИМ [а. — олға силжитиш; 

юқори лавозимга кўрсатиш, тавсия этиш; 
бир нарсани бирор кимсага бериш; бир 
кишини бошқа киши билан таништириш] 
Тавсия, таклиф. Юқори идораларнинг тақ- 
димига кўра ишга тайин этмоқ. н Жа- 
моатчилик асосида ишлайдиган раис (оқсо- 
қол) маслаҳатчилари ўртасидаги вазифалар 
тақсимоти, раиснинг тақдимига кўра, фу- 
қароларнинг йиғини томонидан амалга оши- 
рилади. Газетадан. 

Тақцим этмоқ (ёки қилмоқ) 1) тавсия эт- 
моқ, таклиф қилмоқ. Элмурод ҳаммани му- 
кофотга тақдим этганда, ўзини тушириб 
қолдирган эди. Шуҳрат, Шинелли йиллар; 2) 
тортиқ, совға сифатида бермоқ, тортиқ 
(ҳадя) қилмоқ. Муҳиддиннинг тақдим қил- 
ган совғаси Хосият холанинг бошини кўкка 
етказди. Р. Файзий, Чўлга баҳор келди. ..дарс 
вақтида мени хаёл суриб ўтирганимни расм- 


га олибди.. Кейин расмни менга тақдим этди. 
М. Қориев, Ойдин кечалар. 

ТАҚДИМНОМА [тақдим + нома] Ёзма 
тақцим. ..жазонинг ҳали ўталмаган қисмини 
юмшоқроқ жазо билан алмаштириш тўғ- 
рисида.. судга тақдимнома топшириш ҳуқу- 
қи берилсин. Газетадан. 

ТАҚДИМОТ [а. — «тақцим» с. 

кўпл.] Бирор нарсани тантанали суратда 
кўпчиликка таништириш. 

ТАҚДИР [а. — ҳисоблаб чиқариш, 

ҳажмини белгилаш; эътироф этиш; фараз, 
эҳтимол; баҳолаш, қиймат] 1 дин. Олдивдан 
белгилаб қўйилган, пешонага битилган кўр- 
гилик; ёзмиш, қисмат. Қора тақдир. Шум 
тақдир. н Нима қилардик, бандасининг 
қўлидан нима келарди.. тақдир. М. Исмоилий, 
Фарғона т. о. -У ҳам эмас, бу ҳам эмас, — 
деди | Кумуш], — ҳаммаси худонинг тақдири! 
А. Қодирий, Ўтган кунлар. Аҳмад Ҳусайн 
қулдан бадтар ожиз, забун, ҳамиша тақдир- 
га итоаткор, ғирт саводсиз бу деҳқоннинг 
мулоҳазаларига ҳайрон қолди. Ойбек, Нур 
қидириб. 

Тақцир бўлиб Тақцир юз бериб, насиб 
этиб, пешонада ёзилгани бўлиб. Лайлонинг 
отаси ҳам, онаси ҳам менга ўрганиб қолиш- 
ди.. тақдир бўлиб, Лайлонинг синглиси Мас- 
турагауйландим. М. Қориев, Ойдин кечалар. 
Тақцир қилмоқ (ёки этмоқ) 1) насиб қил- 
моқ, насиб этмоқ, буюрмоқ. -Худо тақдир 
қилган бўлса, бу ҳунарни ҳам топамиз, — деди 
эшон. С. Айний, Дохунда; 2) муносиб баҳо- 
ламоқ, тақдирламоқ. Ош ўхшалган эди. Би- 
ринчи ошамдаёқ, Маҳмуд Нигор ойимни тақ- 
дир этди. А. Қодирий, Меҳробдан чаён. Тақ- 
дирга тан бермоқ 1) дин. ўз қисматига, кўр- 
гиликларига худонинг иродаси, хоҳиши деб, 
рози бўлмоқ Тўхта хола ўзини босиб, кўз 
ёшларини ютиб, тақдирга тан бериб тура 
қолди. И. Раҳим, Чин муҳаббат; 2) умуман 
кўникмоқ; чидамоқ. Ҳасратдан, йиғидан зе- 
риккан фуқаро тақдирга тан бергиси кел- 
майди. Ҳ. Шамс, Оқпадар. 

2 Келгуси ҳаёт; келажак, истиқбол. Ав- 
вал Адолат ўз тақдиридан бошқа ҳеч нарса- 
ни ўйлай олмасди. Энди бўлса у ёлғиз ўз тақ- 
дирини эмас, ўзига ўхшаган юзлаб хотин- 
қизларнинг тақдирини ўйлайди. С. Зуннуно- 
ва, Гулхан. Аслида ҳаяжон билан қизларнинг 
оғзига кўз тикар, гўё ўзининг бундан кейинги 

тақдири уларнинг жавобига боғлиқдек, юра- 
ги така-пука эди. М. Хайруллаев, Тилла мар- 
жон. 

3 Келгуси натижа, унинг нима бўлиши, 
қандай экани. Ҳосилнинг тақдири ана шу 
зовурларни ҳар йили, ҳеч бўлмаганда, йил ора 
тозалаб туришга боғлиқ. Газетадан. Георгий 
Синявский отаси тузган лойиҳанинг тақди- 
ри нима бўлганини билиб беришни илтимос 
қилибди. «Ўзбекистон қўриқпари». Ҳошим ака- 
нинг мушоҳадаларига берилиб ўтирсам ҳам, 
лекин.. хаёлим бояги хатнинг тақдирида эди. 
Ў. Усмонов, Сирли соҳил. 

ТАҚЦИРДА боғл. Шарт маъносини бил- 
диради, шарт муносабатли гапларни боғлаш 
учун хизмат қилади. Ҳаммаси эмас, бирон- 
таси рост бўлган тақдирда ҳам, мен бу гап- 
ларни сизга айтмас эдим. А. Қаҳҳор, Қўш- 
чинор чироқлари. Агарда кўниб, хўп деса-ку 
хайр; кўнмаган тақдирда, бу хабарни Ота- 
бекка етказсак, зора шунинг билан кўнгли 
совиб тушса. А. Қодирий, Ўтган кунлар. Ти- 
рик ҳужайра ташқи муҳит билан мунтазам 
алоқада бўлган тақдирдагина яшай олади. 
«Фан ва турмуш». 

ТАҚЦИРДОШ Тақдири бир, бир хил 
тақцирга эга. Мана донгдор пахтакор жувон, 
Рухсори гулми, қуёш? Кемираркан висолсиз 
ҳижрон, Сирқирадим тақдирдош. Зулфия, 
Юрак тўлқинлари. 

ТАКДИРЛАМОҚ Муносиб баҳо, муко- 
фот ва ш.к. билан нишонламоқ, қадрига 
етмоқ, қадрини қайд этмоқ. Буюк хизмат- 
ларини тақдирламоқ. н Бир кеч унинг бу 
фазилатларини тақдирлаган бўлиб, ресто- 
ранга таклиф этди. Шуҳрат, Жаннат қи- 
дирганлар. Ҳамид Олимжоннинг.. хизмат- 
ларини тақдирлаб, унинг номи абадийлаш- 
тирилди. Н. Сафаров, Оловли излар. 

ТАҚЦИРНОМА [тақцир + нома] Тақ- 
дирлаш ҳақидаги ҳужжат, тақдирлаш қоғо- 
зи. «Ҳибрай» дам олиш уйи Ўзбекистон ку- 
рортлар бошқармасининг тақдирномасига 
сазовор бўлди. Ф. Исҳоқов, Роҳатижон. Экс- 
понатлар орасида Ғаниевнинг фронтдан ёз- 
ган хатлари, жанговар тақдирномалари, гу- 
воҳномалари бор. Газетадан. 

ТАҚИЛЛАМОҚ «Тақ-тақ» этган товуш 
чиқармоқ. Эшик тақиллади. н Укўзини юм- 
ди дегунча, хаёлида қорабайир жавлон қилар, 
тақаларининг тошларга урилиб тақиллаши 


қулоқларига эшитилаётгандай туюларди. Ҳ. 
Ғулом, Машъал. 

Томоғи тақилламоқ қ. томоқ. 

ТАҚИЛМОҚ I Тақмоқ фл. мажҳ. н. Кўк- 
ракка тақиладиган нишон. 

ТАҚИЛМОҚ II 1 Тегинмоқ; тегмоқ. 
Эшикнинг қулф ва занжири бўлмай, юзига 
ёпиқ ҳолда турган бўлса ҳам, у [йигит] эшик- 
ка тақилмади, машаққатланиб, деворга мин- 
ди. А. Қодирий, Ўтган кунлар. 

2 Нутқца, гапда кимса ёки нарса ҳақида 
тўхтамоқ, гапириб ўтмоқ. Маърузачи кўп ма- 
салаларга тақилмади. 

ТАҚИМ Оёқнинг тизза ости букилади- 
ган жойи. Унинг ўзи ҳам сочини иккита қи- 
либ ўриб, тақимига тушириб юришни яхши 
кўрарди. П. Қодиров, Эрк. Шу заҳоти та- 
қимим, умуман, бутун баданим қичишаёт- 
ганини пайқадим. Ҳ. Шайхов, Туташ олам- 
лар. -Ия, Обиджон, — тиржайиб гапирди 
Қамбар, — мен ўйловдимки, улоқни тақимга 
босиб келасиз, бу ерда қозон осамиз деб, қу- 
руқ томоша денг. Ойбек, Танланган асарлар. 

ТАҚИМЛАМОҚ От устида ўтирган ҳолда 
бирор нарсани (мас., улоқни) тақими ос- 
тига босиб олмоқ. Орият зўр нарса. Сен ҳам 
майдондасан. Улоқ отингнинг елкасида ту- 
рибди, тақимла. И. Раҳим, Ихлос. 

ТАҚИМОҚ с. т. Айбни бировга ағдар- 
моқ, тўнкамоқ, бировдан кўрмоқ. Модоми- 
ки шундоқ экан, рашк тўғрисида бировга айб 
тақиш қийин. А. Қаҳҳор, Қўшчинор чироқ- 
лари. 

ТАҚИНЧОҚ Узук, исирға, маржон ка- 
би тақиладиган зеб-зийнат буюмлари. Сиз 
ўша — тақинчоқ, долларга банда, Вилладан 
дунёга ташлайсиз назар. Зулфия. 

ТАҚИР 1 от, геогр. Қаттиқ қатқалоқ би- 
лан қопланган ер. Туя қувласа, шудгорга қоч, 
Илон қувласа — тақирга. н Ҳум уюмлари 
орасида нуқул гилдан ҳосил бўлган майдон- 
лар учрайди. Бундай жойлар тақир деб ата- 
лади. «Ўзбекистон географияси». Оқмаган 
дарёнинг номидир тақир. А. Орипов, Йиллар 
армони. 

2 сфт. Гиёҳ ўсмайдиган ёки деярли ўс- 
майдиган; яйдоқ, яланғоч. Тўғри, олти-ет- 
ти йил илгари бу жойлар — Ҳарши чўли та- 
қир ердан фарқи йўқ эди. «Ўзбекистон қў- 
риқлари». 

3 сфт. Ўт-ўлансиз, ўт-ўлани ердан кў- 
ринмайдиган (ўсмаган) даражада. Ҳўнишдаги 




тақир ялангликда куни билан тўйиб ўтлаган 
қўй-эчкилар кавш қайтариб ётибди. С. Анор- 
боев, Оқсой. 

4 сфт. Сочи, жуни, туки йўқ; туксиз. 
..баъзи ўртоқларнинг алдамчилигини кўрган- 
да, тақир даҳанимга соқол чиқиб кетишига 
оз қолди. «Муштум». Жамшид шундоқ дераза 
тагида, тақир гилам устида ухлаб қолди. 
Ш. Холмирзаев, Тоғларга қор тушди. 

5 сфт. кўчма Ҳеч нарса тўшалмаган; 
яланғоч. Тақир ерда ухламоқ. н Йўлдош ака 
тақир шолчага, худди саккиз қават кўрпача- 
га ўтиргандай, бамайлихотир ёстаниб олди. 
Ҳ. Назир, Васият. 

6 рвш. Сира, асло; мутлақо, бутунлай. Бу 
ишдан тақир хабарим йўқ. н [Нодира:] Уй 
анжомларим, кийимларим кўзимга тақир кў- 
ринмади. Ҳамза, Майсаранинг иши. -Кўз 
тикиб турган ерларимиз эски ариқданки сув 
ичолмайди, янги ариқдан тақир ичолмайди, 
яна азалгидсш қақраб ётаверади, — деди Ҳа- 
сан сўфи. М. Исмоилий, Фарғона т. о. Мум- 
кинми, айтгин ахир ? Бу иш ярамас тақир. Қ. 
Муҳаммадий. 

7 Сира қолдирмасдан, тозалаб, қиртиш- 
лаб; тозаланган. Сочини тақир қирдирган бир 
киши сал жилмайиб қараб турарди. С. Анор- 
боев, Оқсой. У киши [бой] шўрвани пишира- 
ди, лекин мойини сузиб ичади, гўштини ейди, 
менга тақир суяк билан бир коса жирсиз сув 
келтиради. Ойбек, Танланган асарлар. 

8 шв. Чала туғилган чақалоқнинг териси. 

Тақири чиқмоқ Ўт-ўлани ейилиб тугаб 

бўлган. Мол оралаб кетган анғизларнинг ал- 
лақачон тақири чиққан. Н. Қобил, Унутил- 
ган соҳиллар. 

ТАҚИРЛАМОҚ айн. тақилламоқ. Эшик 
тақирлади. Узоқдан араванинг тақирлаган 
овози эшитилди. 

ТАҚИРЛИК Тақир жой, майдон. Шу ку- 
ниёқ узоқ-яқиндаги чўпонлар тақирликдаги 
қудуқ ёнига.. одамлар келиб туришганини 
эшитишди. Мирмуҳсин, Меъмор. 

ТАҚИР-ТУҚУР 1 тақл. с. «Тақир» ва 
шунга яқин товушларни билдиради. [Уста- 
хонада] Болғаларнинг тақир-туқури, ишчи- 
ларнинг шўх қаҳқаҳалари баралла эшитилиб 
турибди. Ш. Умурзоқова, Баҳорни қутлаб. 
Эъзозхон.. ўй билан ўтирганда, йўлдан мак- 
табга бурилган арава ғилдиракларининг та- 
қир-туқури эшитилди. Ҳ. Ғулом, Машъал. 
Кулоғига тунука томнинг бир меъёрда та- 


қир-туқур қила бошлагани эшитилди. И. Ра- 
ҳим, Зангори кема капитани. 

2 Қақир-қуқур, лаш-луш(лар). Ҳар ерда 
синиқ-миниқ идишлар, тақир-туқурлар, ҳар 
хил жиҳозлар айқаш-уйқаш бўлиб ётарди. 
Ойбек, Қуёш қораймас. 

ТАҚИЯ қ. тақя. 

ТАҚИҚ [а. — узиш, тўхтатиш; қулоқ 

солмаслик, бўйсунмаслик] Ман, қатағон. 
Ислом дини санъатни ўзига хизмат қилдириш 
билан бир қаторда рассомлик, мусиқа ва 
қўшиқ санъатига муайян тақиқлар киритди. 
«Фан ва турмуш». 

Тақиқ қилмоқ (ёки этмоқ) Тақиқламоқ. 
Тақиқ қилинган қўшиқларни айтмоқ. Бесўроқ 
кириш тақиқ этилган. 

ТАҚИҚЛАМОҚ Ман этмоқ, қатағон 
қилмоқ, тақиқ қилмоқ. Чекишни тақиқла- 
моқ. н Бизда йўқ чегара, дину ирқу ранг — 
Ақл тақиқлаган барча жаҳолат. Ғ. Ғулом. 
Менга зов боишга боришимни тақиқлаб қў- 
йишганди уйдагилар. Ш. Холмирзаев, Йўллар, 
йўлдошлар. 

ТАҚИҚЧИЛИК с. т. Тақиқиши. -Нодон 
бир кимса тепамда тақиқчилик қилиб тур- 
са, билмадим, бу ёғи қандоқ бўлар экан? — 
деб қўлларини ўйнатиб шикоят қилди қори. П. 
Турсун, Ўқитувчи. 

ТАҚЛИД [а. ij U3 — ваколат бериш; (амал- 
га) тайинлаш; ўхшатиш] 1 Шахс ёки нар- 
санинг овози, хатти-ҳаракати ва ш.к. ни 
иложи борича аниқлик билан, ўзидай қи- 
либ айтиш, бажариш; ўхшатма овоз, ҳара- 
кат қилиш. Шодон аскиялар, пайров ва тақ- 
лид Даврани порлатар мисоли чироқ. А. Ис- 
роилов. Минг йилдирким, булбул каломи Ўз- 
гармайди, яхлит ҳамиша. Аммо шўрлик тў- 
тининг ҳоли Ўзгаларга тақлид ҳамиша. А. 
Орипов, Йиллар армони. 

2 Ижод, фаолиятда ўзгаларга эргашиш, 
ўзгалар намунаси асосида иш олиб бориш. 
Тақлид эса, аксинча, бошқа ёзувчига кўр- 
кўрона эргашиш, унда тасвирланган ҳаёт 
лавҳаларини «ўзлаштириб», механик сурат- 
да кўчиришга олиб келади.. Ғ. Саломов, Тар- 
жима назариясига кириш. 

Тақлид қилмоқ (ёки этмоқ) 1) ўхшатма 
овоз, ҳаракат ва ш.к. ни бажармоқ, қилмоқ. 
Уқишлоқ корчалонлари ва боёнларининг юриш- 
туришларини, қилиқларини жуда дўндириб 
тақлид қилади. Ҳ. Шамс, Душман. Фрицлар- 
нинг одатлари, юриш-туришларини артист- 




лардек ҳаракатлар билан жонли тақлид этиб, 
масхара қилар эди. Ойбек, Қуёш қораймас; 
2) фаолият, ижод ва ш.к. да ўзгаларга эр- 
гашмоқ, тақлидан иш олиб бормоқ, ҳаракат 
қилмоқ. Ёмонни танқид қилади, яхшига 
тақлид қилади. Мақол. н Бола тақлидчи 
бўлади, у.. ўз отасига тақлид қилишга ҳа- 
ракат қилади. С. Зуннунова, Янги директор. 

Тақлид сўз ёки тақлидий сўз тлш. Турли 
товуш ёки образларга тақлидни билдирув- 
чи сўзлар. Мас., тақ, гуп, шарақ-шуруқ, лип- 
лип, ялт-ялт ва б. 

ТАҚЛИДАН Ўзгага ўхшаб ёки ўхшатиб, 
тақлид қилиб, тақлид тарзида. Бу одам ав- 
вал уятчан қизларга тақлидан ноз қилиб, 
кейин ҳалиги беқасам тўн кийган жувонга 
тақлидан ўйинга тушиб, ҳаммани кулдирди. 
А. Қаҳҳор, Қўшчинор чироқпари. Хўжабе- 
ковдан сўнг Саидғози сўз олди. Уҳар вақтда- 
гидек кўримсиз жуссасини раисга тақлидан 
тиктирган кулранг кителига яширган эди. А. 
Анорбоев, Оқсой. 

ТАҚЛИДИЙ Тақлид билан бўлган, тақ- 
лид натижасида юзага келган. Тақлидий шеър. 
Тақлидий сўз. 

ТАҚЛИДЧИ Ўзгаларга тақлид қилувчи, 
тақлид йўлидан борувчи. Тақлидчи шоир. н 
Бола тақлидчи бўлади.. С. Зуннунова, Янги 
директор. 

ТАҚЛИДЧИЛИК Ўзгаларга тақлид қи- 
лиш; тақлидий йўл (мас., ижодда). Бу «мо- 
дернизм», «тақлидчилик» касалидир, уни да- 
волаш керак. «Муштум». 

ТАҚМАГУЛ бот. Сертикан, гули майда 
ёввойи атиргул; жингул. 

ТАҚМОҚ 1 Безак буюмлари, медаль, қу- 
рол ва ш.к. ни тананинг (кийимнинг) би- 
рор жойига ўтказиб, осиб ёки боғлаб ўр- 
натмоқ. Бармоққа узук тақмоқ. Кўкракка 
медалъ тақмоқ. Қулоққа исирға тақмоқ. Бў- 
йинга маржон тақмоқ. Белга қилич тақмоқ. 
Сочга лента тақмоқ. н Гунафшалар очилди, 
чаккангга тақ, чаккангга; Атир ҳиди сочил- 
ди, Чаккангга тақ, чаккангга. 3. Диёр. Тўғри- 
даги деворга Охунбобоевнинг чақмоқ телпак 
кийиб, кўкрагига қизил лента тақиб тушган 
сурати ёпиштирилган. С. Аҳмад, Ҳукм. 

2 Тўғнамоқ, чатмоқ. Кўйлакка тугма тақ- 
моқ. Белбоққа мунчоқ тақмоқ. 

3 Тешигидан ўтказиб қўймоқ, ўтказмоқ. 
Кеча сутдек ойдин. Игнага ип тақса бўлади- 
ган. Ойдин, Кўнгли тўлдими, яхши йигит. 


4 Умуман, бир нарсани бошқа нарсага 
маҳкамламоқ. Олимов таёқлар тепасига чил- 
лакдай айрилар боғлаб, уларга қизил қоғоз- 
дан варрак қулоғидай шокилалар тақиб қўй- 
ди. Ҳ. Назир, Сўнмас чақмоқлар. 

5 қ. тақимоқ. Ўз айбингни бировга тақма. 
н Айтдингиз, айтдингиз, нега тонасиз ? Мен 
сизга айб тақётганим йўқ-ку! А. Қаҳҳор, 
Мунофиқ. Бу битта одамнинг [Раҳмонқулов- 
нинг\ одати. Уни сен коллективга тақма.. А. 
Мухтор, Чинор. 

ТАҚОВУЛ [а. J_iUa3 — бир-бирига юзма- 
юз. қарама-қарши бўлиш, туриш; таққос- 
ланиш, қиёсланиш] с. т. Ўзаро мос, муқо- 
бил. Ҳури билан иккови унга от ҳам қўйиб 
қўйишган: ўғил туғилса, Элбекка тақовул — 
Шербек, қиз туғилса, Ҳурига тақовул — Нури 
қўйишади. С. Анорбоев, Оқсой. 

ТАҚОЗО [а. — вақтнинг ўтиши, 

тугалланиш; судланиш; хоҳлаш, қатъий та- 
лаб (этиш)] Бирор ҳолатдан, вазиятдан ке- 
либ чиқадиган талаб. Замон тақозоси. Ҳаёт 
тақозоси. н Тақдир тақозоси билан Акмал 
шаҳарда яшаб қолди. М. Ҳазратқулов, Журъ- 
ат. Козим энди хизмат тақозоси билан Ши- 
ринбулоқдаги баъзи ишларни адолат қилгани 
кетяпти. Э. Усмонов, Ёлқин. 

Тақозо қилмоқ (ёки этмоқ) Шундай бў- 
лишини талаб қилмоқ, кўрсатмоқ. ..Меъмор 
ҳозирги ёшларнинг эҳтиёткор ва пухталиги- 
ни кўриб таажжубланар, замон шуни тақо- 
зо қилаётир, деб ўйларди. Мирмуҳсин, Меъ- 
мор. ..Абдураҳмонни топиб айт, бор одам- 
ларни шаҳардан тезда кўчирсин, фурсат че- 
кинишни тақозо этади. С. Кароматов, Бир 
томчи қон. 

ТАҚРИБАН | а. — ҳақиқатга яқин- 

роқ; тахминан, қарийб] Тақрибий равиш- 
да, тахминан. Масалани тақрибан ҳал қил- 
моқ. Тақрибан ҳисобламоқ. 

ТАҚРИБИИ Жуда ҳам аниқ эмас, ле- 
кин ҳақиқий қийматга энг яқин. Тақрибий 
сон. Тақрибий ҳисоблашлар. 

ТАҚРИЗ [а. Kj — рецензия ёзиш; би- 
рор китоб (асар)ни мақтаб ёзиш] Илмий, 
бадиий ва б. турдаги асарга танқидий нуқ- 
таи назардан берилган ёзма баҳо, таҳлил. 
Саидий бунга капнпа бир тақриз ёзиб, Ул- 
фатни пролетар мафкурасини ўзлаштириб 
етмаганликда айблади. А. Қаҳҳор, Сароб. Икки 
йил ўтгач, унинг асарлари тақризларда, ада- 
бий-танқидий мақолаларда тилга олинади- 




ган бўлди. О. Мўминов, Хиёбондаги уч учра- 
шув. 

ТАҚРИЗЧИ Тақриз ёзган ёки ёзадиган 
шахс; тақриз муаллифи. Санжар Сиддиқов.. 
тарихчи, публицист, таржимон, тақризчи, 
санъатшунос, педагог эди. X. Ёдгоров, Ҳаёт 
тўлқинлари. 

ТАҚРИЗЧИЛИК Тақриз иши. У [Аъзам 
Аюпов] тақризчиликнинг ҳамма турларида 
икки юзга яқин катта, кичик мақолалар ёз- 
ди. X. Ёдгоров, Боқий умр. 

ТАҚРИР | а. jijl: — қарор қилиш; қа- 
рор бериш; маъруза, ҳисобот; билдириш, 
хабар бериш] эск. кт. 1 Хат, мактуб, нома; 
ёзма асар. Аммо бу тақрирни.. мусшян қатли 
ом соати етмагунча.. пўшида [ яширин] ту- 
тилмоғи маъқулдир. А. Қодирий, Ўтган кун- 
лар. 

2 Ёзма таҳлил; илмий текшириш. 

Тақрир бўлмоқ Ёзилмоқ, ёзма ҳолда яра- 
тилмоқ. Навоий ҳар асарким қилса таҳрир, 
Бўлибдур Андижон лафзида тақрир. Ҳаби- 
бий. Тақрир қилмоқ (ёки этмоқ) 1) ёзмоқ, 
хат ёзмоқ; мактуб юбормоқ. Муштум почча! 
Тушимни сизга тақрир қилиб.. таъбир айтиб 
беришингизни сўрайман. «Муштум»; 2) фойда- 
зиёни ҳақида мулоҳаза юритмоқ, ўйлаб кўр- 
моқ; таҳлил қилмоқ. Азизим, ростгўй, бир сўз- 
ли бўл, ёлғонни касб этма, Киши тақрир 
этарда чин-чину афсона-афсона. Ҳабибий; 3) 
муносиб кўрмоқ, лойиқ деб билмоқ, қис- 
мати, тақдири деб белгиламоқ. Чўриликни 
муллалар сенга қилдилар тақрир, Кел, бугун 
бу захмингга маърифатни дармон қил. Ҳамза. 

ТАҚСИМ [а. — қисмларга ажра- 

тиш, бўлиш; авраш; ёлвориб сўраш] 1 Қисм- 
га, улушга бўлиш; бўлиш. Иш тақсими. Да- 
ромад тақсими. н Ҳазув тақсими бой учун 
ҳам, камбағал деҳқон учун ҳам баравар бў- 
либ, минг таноб ери борга ҳам, чорак таноб 
ери борга ҳам бир эди. Ж. Шарипов, Хоразм. 

2 кам қўлл. Бўлинган қисм; улуш. Эккан- 
да, тикканда ғойиб Ҳошимбой хирмонда ҳо- 
зир бўлар, ҳосилнинг учдан икки тақсимини 
ўзига оларди. Н. Сафаров, Оловли излар. 

3 эск. мат. Бўлиш амали, бўлиш. Уч тақ- 
сим олти ( 3 / 6 ) икки бўлади. 

Тақсим сон тлш. Бўлак, улуш ифодалай- 
диган сон. Мас., бештадан, учтадан. Тақсим 
қилмоқ (ёки этмоқ, айламоқ) 1) қисмлар- 
га, улушларга бўлмоқ, ажратмоқ; ҳар жой- 
га, ҳар кимга ўз улушини, тегишини ажра- 


тиб бермоқ. Шундан сўнг улар ўртасида иш 
тақсим қилинди. Ойбек, Танланган асарлар. 
..боя жўякларга чим босиб, сув тақсим қи- 
лаётганда, кийимлари шилта бўлиб кетса 
ҳам, бир оғиз индамади. О. Ёқубов, Эр бошига 
иш тушса. Аслида тупроқни одил табиат 
Тақсим айлаган-ку ер юзига тенг. А. Ори- 
пов, Юртим шамоли; 2) мат. бўлиш ама- 
лини бажармоқ, бўлмоқ. Берилган сонни беш- 
га тақсим қилмоқ. 

ТАҚСИМЛАГИЧ тех. Машина, меха- 
низм, мотор ва ш.к. да газ, буғ, электр энер- 
гияси ва б. нинг юришини, оқишини тар- 
тибга соладиган қисм, мослама. ..Ўзбекис- 
тондан юборилган шчитли тақсимлагичлар 
ва включателлар ишлаб турибди. Газетадан. 

ТАҚСИМЛАМОҚ 1 Тақсим қилмоқ. Да- 
ромадни тақсимламоқ. Кадрларни тақсим- 
ламоқ. Совғалар болаларга тақсимлаб берил- 
ди. н Осон ишда лаззат бўлмайди, Адолат. 
Кундузи билан ер тақсимлаймиз. Кечаси қа- 
рор ёзилади. С. Зуннунова, Гулхан. Мавлон ака 
нонушта устида бугун қилинадиган ишларни 
оила аъзолари ўртасида тақсимлади. Ҳ. Fy- 
лом, Машъал. Элмурод.. взводларни тақсим- 
лаб, тезда окоп қазишга буюрди. Шуҳрат, 
Шинелли йиллар. 

2 эск. мат. Бўлиш амалини бажармоқ, 
бўлмоқ. Мингни бешга тақсимламоқ. 

ТАҚСИМОТ [а. о l — «тақсим» с. 

кўпл.] Бўлак ва улушларга ажратиш, тақ- 
сим иши; тақсимлаш, бўлиш. Даромад тақ- 
симоти. Меҳнат тақсимоти. Тақсимот ме- 
ханизми. н Ўқишни битирганимдан сўнг, 
тақсимот бўйича юборишганди. О. Мўминов, 
Хиёбондаги уч учрашув. Назар сув тақси- 
моти ҳақида бош қотириб ўтирарди. Э. Ус- 
монов, Ёлқин. Тақсимот комиссияси Комил- 
жонга районга.. йўлланма берганини эиштиб, 
онанинг фиғони фалакка чиқди. Д. Нурий, 
Осмон устуни. 

ТАҚСИМЧА Ясси, юза идиш; ликоп. 
Ўчоқбошидан бир тақсимчада қовурилган 
жигар билан майда тўғралган пиёз юбориш- 
ди. С. Нуров, Майсаларни аёз урмайди. Но- 
зикхон иккита чуқур тақсимчада норинни 
уйиб олиб кирганда, суҳбат бўлинди. С. Юну- 
сов, Кутилмаган хазина. 

ТАҚСИР [а. j — қисқартириш, ка- 
майтириш; камчилик; сусткашлик, бепар- 
волик] эск. Амалдорларга, бой ва муллалар- 
га ҳурмат билан мурожаат шакли. [Мулла- 




дўст:] Тақсирим, бизнинг тожи давлатимиз 
жанобингиз-да. Ҳамза, Майсаранинг иши. 
-Гапингиз нуқул ҳақиқат, тақсир, — деди 
Олтнбек.. К. Яшин, Ҳамза. 

ТАҚ-ТУҚ «Тақ» ва шунга яқин то- 
вуш(лар)ни билдиради Тақ-туқ қилиб иш- 
ламоқ. Ғилдиракларнинг тақ-туқи. н Сал- 
танат.. пошнаси баланд туфлиси билан пол- 
ни тақ-туқ босиб, давранинг ўртасига чиқ- 
ди. О. Ёқубов, Бир фельетон қиссаси. 

ТАҚЧИЛ Кам бўладиган, кам топила- 
диган, етишмайдиган; камёб, камчил. Тақ- 
чил мол. Тақчил хомашё. н Шу иншоотлар- 
ни ишга тушириш.. сув тақчил ерларни сув 
билан таъминлаиши анча яхшилашга.. имкон 
беради. Газетадан. 

ТАҚЧИЛЛИК 1 Етишмаслик ҳолати, 
тақчил ҳол. Ёғоч, тахта тақчиллиги. н Рес- 
публикамиз суғорма деҳқончилигида маълум 
даражада сув тақчиллиги сезилиб туради. 
«Фан ва турмуш». 

2 иқт. Илгари белгиланган, режалашти- 
рилган ёки зарур даражадаги маблағ, ресурс, 
товарларнинг етишмаслиги, танқислиги; де- 
фицит. Товарлар тақчиллиги. Бюджет тақ- 
чиллиги. 

ТАҚЯ [а. -LjJsLL — эҳтиёткорлик; яшириш, 
бекитиш] эск. Сидирға матодан тайёрланган 
гулсиз дўппи. Шоирнинг бошида учли кўк 
тақяга силлиқ ўралган кўркамгина салла. 
Ойбек, Навоий. Бир оздан кейин эс-ҳушини 
йиғиб олиб, оёқ товуши келаётган томонга 
қаради ва эркак киши эканини билиб, тақя 
устидан ўралган кичкина шол рўмолини юзига 
тортди. Ойдин, Суҳбати жонон. 

ТАҚҚА Баъзи нарса, ҳаракат ва ш.к. нинг 
бирдан, бутунлай, батамом юз беришини 
кучайтириб, таъкид билан билдиради. От- 
лар кўприк олдида таққа тўхтади. Ариқда 
сув таққа тўхтади. Огриқ таққа тўхтади. 
н Алимардон тормозни таққа босди. Ў. Ҳо- 
шимов, Қалбингга қулоқ сол. Бойваччанинг 
важоҳатини кўрган хизматкорлар турган 
жойларида таққа қотиб қолишди. К. Яшин, 
Ҳамза. Ёмғир ёға бошласа, иш таққа тўх- 
тайди. Ҳ. Ғулом, Феруза. ..осмондан сўнгги 
томчилар тушиб бўлиб, чақмоқ ҳам таққа 
тўхтади. Ҳ. Назир, Сўнмас чақмоқлар. 

ТАҚҚОС [а. - кўз билан ўлчаш, 

чамалаш; қиёслаш, чоғиштириш] Ўзаро со- 
лиштириш, чоғиштириш; қиёс. Гул дея атаб- 


сан севган ёрингни, Гўзал туюлгандир сенга 
бу таққос. Уйғун. 

Таққос қилмоқ Бир-бирига қиёс қилмоқ, 
солиштирмоқ, таққосламоқ. Бу ўзгаришлар- 
ни бирор нарсага таққос қилиш қийин. Эл- 
лар, юртлар, одамлар ўзгарди. Н. Сафаров, 
Оловли излар. 

ТАҚҚОСЛАМОҚ Қиёсламоқ, солиш- 
тирмоқ, чоғиштирмоқ. Фактларни таққос- 
лаб кўрмоқ. Таққослаб бўлмайдиган юксак 
суръатлар. н У.. тор йўлнинг ҳар икки то- 
монидаги ғўзаларни таққослади. Ойбек, О. в. 
шабадалар. У ўзича ҳар икки қиииюқни бир- 
бирига таққослаб кўрди. Р. Файзий, Чўлга 
баҳор келди. Олтмиш йил оламни қилиб то- 
моша, Нимани кўрибман — таққослаб ёздим. 
Шукрулло, Жавоҳирлар сандиғи. 

ТАҒАЙЮР [а. jl'x~ — ўзгариш, бошқа 
тусга кириш; ўзгарувчанлик] эск. кт. Ўзга- 
риш, тусини ўзгартиш, ўзга тусга кириш. 
-Ҳолингизда тағайюр кўраман, ўтиринг, — 
жой кўрсатди Соҳиб Доро. Ойбек, Навоий. 

ТАҒИ с. т. Тағин, яна. Шомуроднинг аччиғи 
келиб, Чандана чолга тағи бир сўз айтиб 
турган экан. «Ёдгор». Ҳизил гул очилар ғун- 
чадан-ғунча, Тоқатим йўқ тағи гул очилгун- 
ча. «Равшан». 

ТАҒИН рвш 1 Бунинг устига, бундан 
ташқари, устига-устак; яна, Тағин бир-ик- 
ки киши гапириб, янги раҳбардан мамнун экан- 
ликларини изҳор этишди. Н. Аминов, Сува- 
рак. Ферузнинг имоси билан тағин уч-тўрт 
сипоҳи унга шукрона келтирди. С. Сиёев, 
Ёруғлик. Ундан кейин тағин бир йиғилишга 
боришга тўғри келади. Ў. Ҳошимов, Қал- 
бингга қулоқ сол. 

2 Такрор марта; қайтадан, яна. Бир пайт 
бурчакдан, охур томондан тағин шитирлаш 
эшитилди. Ш. Холмирзаев, Йўллар, йўл- 
дошлар. Ўртада тағин сўзсизлик, ўнғайсиз- 
лик бошланди. А. Қодирий, Ўтган кунлар. 

3 юкл. взф. Таъкид, ҳадиксираш каби маъ- 
ноларни билдиради. «Тағин Тошкентдек азим 
шаҳарда танноз қизлардан биронтасига кўн- 
гил бериб қўйган бўлмасин», деган ваҳима 
босди. Р. Файзий, Чўлга баҳор келди. Мен 
сени шаштингдан қайтариб қўйган бўлмай 
тағин.. А. Мухтор, Опа-сингиллар. 

ТАҒОИИ эск. кт. айн. тоға. Алишернинг 
тағойилари Ҳусайн Бойқаро ҳазратларининг 
яқин одамлари бўлганлар. Ойбек, Навоий. 

ТАҒОФИЛ [а. Jili: — ўзини эътибор- 
сиз, бепарво, беғамликка солиш; билиб 
билмасликка олиш] кт. Кўриб кўрмаслик- 
ка, билиб билмасликка олиш; ғофиллик. Бир 
табассум бирла сайд этдинг кўнгилни авва- 
ло, Охири нозу тағофил бўлди иш, эй дилрабо. 
Ҳабибий. 

Ўзини тағофилга солмоқ Кўриб кўрмас- 
ликка, билиб билмасликка олмоқ. Гарчи муд- 
дао кун каби ошкора бўлган бўлса ҳам, нима 
учундир қутидор яна ўзини тағофилга солиб 
сўради. А. Қодирий, Ўтган кунлар. 

ТАҲАИЮР [а. j[~.~ — ҳайрон бўлиш, тонг 
(қойил) қолиш; хижолат бўлиш; довдираш] 
эск. кт. Жуда ҳам ҳайрон бўлиш, нима 
қилишни, нима дейишни билмай қолиш; 
ҳайронлик, ҳайрат. Бу сўзни эшитиши билан 
чол таажжуб ва таҳайюрда қоладир. А. Қо- 
дирий, Кичик асарлар. 

ТАҲАММУЛ [а. J — зиммасига олиш; 
бошдан кечириш; тоқат, сабр, чидам; тў- 
зим] эск. кт. Қийинчиликка бардош бериш; 
чидаш; чидам, сабр, тоқат. Ҳар қандай ташқи 
душман унинг [Ҳусайн Бойқаронинг] ерига 
босиб кирса, ҳар қандай бек исён кўтарса, у 
қайғурмас, ёлғиз ғазабланар, ҳам таҳаммул 
ва сабот билан сафар чораларини кўрар эди. 
Ойбек, Навоий. 

Таҳаммул қилмоқ (ёки этмоқ) 1) бардош 
бермоқ, чидамоқ, сабр-тоқат қилмоқ; сабр- 
тоқат билан кутмоқ. Бек.. яна ярим соатга 
таҳаммул қилсангиз, ошни еб, йўлга туша- 
сиз. А. Қодирий, Ўтган кунлар; 2) кифоя- 
ланмоқ. Тушда иштаҳа бўлмай, қовун би- 
лангина таҳаммул қилганларидан, қорин оч, 
бунинг устига-устак, жазирама офтоб. И. 
Қаландаров, Шохидамас, баргида. 

ТАҲ-БАТАҲ \ф. — остма-ост; қават- 

ма-қават] кам қўлл. айн. қатма-қат. Кўнгилни 
ғунча янглиғ таҳ-батаҳ қон айладинг кет- 
динг. Муқимий. Ой, юлдузлар таҳ-батаҳ, 
Ёйилганда оқшомги салқин.. Р. Бекниёз, Мо- 
вий тўлқинлар. 

ТАҲДИД [а. - дўқ қилиш, қўр- 

қитиш] кт. 1 Қўрқитув, дўқ, пўписа. Гулнор- 
нинг заҳарланганини Мирзакаримбой ва ўғил- 
лари қатъиян рад қилиб, маъсума қурбоннинг 
ота-оналарининг тилларини дўқ, таҳдид 
билан муҳрлашга тиришдилар. Ойбек, Тан- 
ланган асарлар. Нусратилла меҳмоннинг кў- 
зига қараб туриб, таҳдид билан айтди: -Чи- 
қиб кетинг! А. Мухтор, Опа-сингиллар. 


Таҳдид қилмоқ Таҳдидли хатти-ҳаракат 
қилмоқ, дўқ-пўписа қилмоқ. У Ҳамидани 
чақириб олиб, Ҳайдарга таёқ билан таҳдид 
қилиб қўйди. М. Осим, Тилсиз гувоҳ. -Йўқол, 
кўзимга кўринма! — бек овозини кўтариб 
таҳдид қилди. Ҳ. Ғулом, Машъал. 

2 Бирор фалокатнинг, қўрқинчли во- 
қеанинг содир бўлиш хавфи; хатар, хавф. 
Таҳдид солмоқ. н Биламан, ҳаётим таҳ- 
дид, хатарда. У. Қўчқоров. Бу пунктда бар- 
қарор бўлган армия кучлари душманнинг сўл 
қанотини катта таҳдид ocmuda қолдирган- 
du. Ойбек, Қуёш қораймас. 

ТАҲЦИДЛИ Таҳдид солувчи, қўрқинч- 
ли, хавфли; тахдид ифодаловчи. Замира бо- 
шини кўтариб, унинг кўзидаги заҳарли олов 
бугун жуда таҳдидли эканини кўрди. П. 
Қодиров, Уч илдиз. Баширжон қоғоздан кўз 
узиб, чолга таҳдидли тикилди. Н. Аминов, 
Ёлғончи фаришталар. 

ТАҲЛИКА | а. t<L' — ҳалокат, ўлим; йўқ 
бўлиш, завол] Бирор фалокат, ҳалокат, 
бахтсиз ҳодисанинг содир бўлиш хавфи 
туғилган ташвишли ҳолат, шундан қўрқиш 
(чўчиш) ҳисси. Сел таҳликаси эсон-омон 
ўтди. н Аҳмад Ҳусайнни кўриш биланоқ ҳар 
гал қўрқув ва таҳликани унутса-да, юра- 
гининг бир чеккаси ҳамиша ғаш бўлар эди. 
Ойбек, Нур қидириб. Беш кунлигим борми, 
йўқми, уни таҳлика остига қўйиб нима 
қиламан. С. Кароматов, Сўнгги бархан. ..бояги 
таҳлика хаёлидан узоқлашиб, қалбида илиқ 
туйғулар уйғонди. П. Қодиров, Бобур. 

ТАҲЛИКАЛИ Бирор фалокат, ҳалокат, 
бахтсиз ҳодисанинг юз бериш эҳтимоли, 
хавфи бўлган, таҳликага солувчи, хавфли. 
Таҳликали кунлар ўтиб, қиз ўзига келди-ю.. 
гул япроғидек юзининг чўтир бўлганини 
пайқаб, яна ўзини йўқотди. С. Шамсиева, 
Шифокор. Андижон кўчалари таҳликали 
бир сукутга чўмган. П. Қодиров, Юлдузли 
тунлар. 

ТАҲЛИЛ [а. J _. U~ — тарқалиш, (куртак) 
ёзиш; текшириш, суриштириш; ҳал қилиш, 
очиш] 1 Нарса, ҳодиса ва ш.к. ларни моҳият, 
қонуният ва б. жиҳатлардан текшириш, 
ўрганиш иши. Илмий таҳлил. Эстетик таҳ- 
лил. н Фан учун тажриба ва фараз, қиёс 
ва таҳлил жуда зарур. А. Раҳмонов, Ҳурмат- 
эҳтиром. Адабий танқид эса илмий тадқи- 
қот ва таҳлил йўли билан яратган янги- 

ликларини ўзи жорий қилади. У. Норматов, 
Талант тарбияси. 

2 Бирор нарса, маълумот ва ш.к. ни маъ- 
лум нуқтаи назардан ўрганиш, баҳолаш. 
Эртаси кун чўлни яна қадамлаш бошланди. 
Яна ўлчаш, суратга олиш, таҳлилларни даф- 
тарга кўчириш давом этди. Р. Ўроқов, Қар- 
ши чўлида. Менимча, бу тўғрида [мактуб 
ҳақида] ҳеч қандай таҳлилнинг лозими бўл- 
маса керак. Чунки бунинг аҳамияти ҳамма- 
мизга маълум. Н. Сафаров, Танланган асар- 
лар. 

3 Бирор нарсанинг таркибини белгилаш 
ва унинг моҳиятини тадқиқ этиш. Кимёвий 
таҳлил. Лингвистик таҳлил. Сўзнинг морфем 
таҳлили. Синтактик таҳлил. 

Таҳлил қилмоқ (ёки этмоқ) Таҳлил иши- 
ни бажармоқ, таҳлилий иш ўтказмоқ (таҳ- 
лил ҳар учала маъносида). Нотиқ ўз сўзи- 
нинг асосий қисмини юбилярнинг ижодий- 
илмий фаолиятини чуқур таҳлил қилишга 
бағишлади. «ЎТА». Аммо мана шу зиддият- 
ларни чуқурроқ таҳлил қилишга ҳали халқ- 
нинг онги етмасди. К. Яшин, Ҳамза. Ишлар- 
ни таҳлил қилиб, керакли ташкилотларга 
қўнғироқ қилди. С. Нуров, Нарвон. Сўзни 
синтактик таҳлил қилганда, синтактик 
ҳодисалар, синтактик бирликлар, уларнинг 
типлари, ифода материали ва шу кабилар 
белгиланади. «ЎТА». 

4 дин. Дафн маросими олдидан марҳум 
тепасида давра олиб, тиловат қилиш. 

ТАҲОРАТ [а. — тозалик, поклик, 

ювиниб тоза бўлганлик; ҳожатдан сўнг сув 
билан тозаланиш] дин. Ибодат қилиш, намоз 
ўқиш, қуръон тиловат қилиш олдидан бет, 
қўл, оёқ ва б. аъзоларни ювиш, покланиш, 
шундай покланган ҳолат. Таҳорат қилмоқ 
(олмоқ). н Сўфи азонни айтди, гарчанд та- 
ҳоратим бўлмаса ҳам, кириб жамоат билан 
намоз ўқидим. Ғ. Ғулом, Шум бола. Эшон ая 
ичкарига ўрин солиб, обрез олдига обдастада 
таҳорат суви қўйиб, меҳмонхонага чиқди. С. 
Аҳмад, Ҳукм. Ҳозир таҳорат олдим. Намози 
жумани ўқиб олай. С. Аҳмад, Ҳукм. 

Таҳорат ушатмоқ (ёки синдирмоқ) Ёзил- 
моқ, бўшалмоқ; ҳожатга бормоқ. Меҳмонлар 
ўринларидан туриб, увушган оёқларини уқа- 
лаб, керишиб, ким қўл ювишга, ким таҳорат 
уиштишга тарқалди. Ойбек, Танланган асар- 
лар. 


ТАҲОРАТХОҒ1А [таҳорат + хона] 1 Та- 
ҳорат олиш, ювиниб покланиш учун мос- 
ланган махсус хона. Масжид таҳоратхонаси. 

2 с. т. Ҳожатхона, халохона. Никоҳ-ни- 
коҳда, ош-ошда қолиб, куёвни қидириб кет- 
ганлар. Ниҳоят, ярим кечада ҳаммомнинг та- 
ҳоратхонаси ёнидаги бир оғилнинг охуридан 
қонига белашиб ётгани ҳолда топганлар. А. 
Қодирий, Ўтган кунлар. 

ТАҲРИР [а. 1 — озод қилиш; туза- 

тиш, муҳаррирлик қилиш; ёзиш, асар ёзиш] 
1 Ёзма ишни, асарни тузатишлар киритиб 
яхшилаш, тузатиш. Мақола таҳрирга берил- 
ди. Асар таҳрирдан чиқди. Китоб профессор- 
нинг таҳрири остида босилди. н Тўпламдаги.. 
айрим мақолалар таҳрирга муҳтож. Ф. Аб- 
дуллаев, Икки хил ёрдам. 

Таҳрир қилмоқ Таҳрирдан ўтказмоқ. 
Замира оқшомлари Очил билан бирга иш- 
лашни, у ёзган, таҳрир қилган нарсаларни 
оққа кўчиришни тасаввур этиб, юраги гур- 
силлаб ура бошлади. П. Қодиров, Уч илдиз. 
Саидий ҳикояни бир ҳафтада тамом қилиб, 
Илҳомга кўргани берган эди, икки кундан сўнг 
уни Аббосхоннинг қўлида таҳрир қилинган 
ҳолда кўрди. А. Қаҳҳор, Сароб. Таҳрир ҳайъати 
Китоб, журнал, газета ва ш.к. нинг нашри- 
ни тайёрловчи, унга илмий-методик раҳ- 
барлик қилувчи кишилар гуруҳи. Луғатнинг 
таҳрир ҳайъати аъзолари. 

2 эск. Ёзиш, ижод қилиш. «Нуқта лаб 
устида бежодур», дедим, айди кулиб: «Саҳв 
қилмиш котиби қудрат магар таҳрирда.» 
Фурқат. Аризани шу мажлисда, мулла Абду- 
раҳмон ҳузурида ёзилиши мувофиқ кўрилиб, 
муфти таҳрирга ўтирди. А. Қодирий, Меҳ- 
робдан чаён. 

ТАҲРИРИЙ Таҳрирга оид. Таҳририй иш. 
Таҳририй тузатиш. Таҳририй xamo. 

ТАҲРИРИЯТ | а. | Нашриёт ор- 

ганларининг нашр ишларини олиб бориш, 
қўлёзма матнларини ишлаб, нашрга тайёр- 
лаб бериш ва нашр жараёнида терилган 
матнларнинг тўғри-нотўғрилигини текши- 
риш ишларини амалга оширадиган бўлими 
ва шундай бўлим ходимлари. Саксонни қо- 
ралаб қолган бу инсонни, таҳририятдаги хо- 
намга кириб келганларида, дастлаб тани- 
мадим. Газетадан. 

ТАҲРИРЧИ с. т. Таҳрир қилувчи, таҳ- 
рир ишларини бажарувчи; муҳаррир; му- 
саҳҳиҳ. 




ТАҲСИЛ [а. — эга бўлиш, эгал- 

лаш; йиғиш, тўплаш; ҳосил қилиш, ўрга- 
ниш (илмни J j 1 Ўқиш, билим олиш. [Абди- 
шукур] Таҳсилини чала қолдириб, мадрасадан 
чиқди. Таҳсил учун Истамбул ёки Мисрга 
жўнаш орзуси маблағ йўқлигидан амалга 
ошмади. Ойбек, Танланган асарлар. Аммо 
мадрасаларда дунёвий илмлардан таҳсил 
бермасак, хароб бўлғаймиз. С. Сиёев, Аваз. 

2 Ўқиш мавсуми, дарс-машғулотлар дав- 
ри. Таҳсил бошланииш билан ҳар бир тўда 
муллаваччалар патнис ясаб.. домлаларнинг 
олдига олиб кирар.. эдилар. М. Муҳаммад- 
жонов, Турмуш уринишлари. 

Таҳсил қилмоқ (ёки этмоқ) Мутолаа қил- 
моқ, мустақил равишда ўқимоқ, ўрганмоқ; 
билим олмоқ. Искандаро бир неча йил мак- 
табда қуръон таҳсил қилиб, ўқиш-ёзишни 
ўргангандан сўнг, уйда қолган. Ойбек, Нур 
қидириб. 

3 Билим, маълумот. Сиз ибтидоий ва ўр- 
та таҳсилни тамом қилгансиз. А. Қаҳҳор, 
Сароб. Шунча таҳсил ва тарбия берган- 
ларингиз учун раҳмат. М. Исмоилий, Фар- 
гона т. о. Лекин мадраса таҳсили уларни 
қониқтирмасди. Шунинг учун улар «Тарақ- 
қиёт», «Хуршид».. ҳамда «Вақт» сингари 
газета ea журналларни ярим тунда.. муто- 
лаа қилишга киришар эдилар. К. Яшин, 
Ҳамза. 

Таҳсил олмоқ (ёки кўрмоқ, топмоқ) Маъ- 
лум ўқув юртида ёки бирор мутахассис 
раҳбарлигида ўқимоқ, билим, маълумот ол- 
моқ. Ҳусайнбек афанди асли хоразмлик бой- 
лардан бўлиб, Туркияда таҳсил олган.. эди. Ж. 
Шарипов, Хоразм. Ғиёсиддин Бухоронинг 
Девонбеги мадрасасида таҳсил кўриб юрган 
пайтларида отаси уни оқ қилади. С. Аҳмад, 
Ҳукм. Ҳакимхон Водилий аввал Бухоро, кейин 
Самарқандда таҳсил топган мулло одам экан. 
Мирмуҳсин, Меъмор. 

ТАҲСИН \а. — яхшилаш, тако- 

миллаш; тузатиш; маъқуллаш, мақташ] 1 
Мамнуният билан, маъқуллаб берилган 
юқори баҳо; мақтов, тасанно. Кўпчиликнинг 
таҳсин ea раҳматига сазовор бўлиб, яхши 
одам деган номга муносиб бўлиш осон эмас. 
Шукрулло, Яхши хулқ — яхши ҳусн. Ғулом- 
жон, қозининг кўз қарашида аллақандай 
илиқлик, ҳатто таҳсин сезди. М. Исмоилий, 
Фарғона т. о. 


Таҳсин ўқимоқ (ёки айтмоқ) Кўкка кў- 
тариб мақтамоқ, юксак баҳоламоқ, тасан- 
но ўқимоқ. Шаҳодат муфти унинг ақлига 
таҳсин ўқий-ўқий, нос чекиб, ўз жойига 
ўлтирди. А. Қодирий, Меҳробдан чаён. 

2 унд. с. кам қўлл. Балли, офарин. - Таҳ- 
син-таҳсин! — дейди Хатиб домла [мулла 
Обидга] ҳасадли таажжуб билан, — тоза ҳам 
пулни қирдик, денг.. Таҳсин-таҳсин! А. Қоди- 
рий, Обид кетмон. 

ТАҲҚИР [а. — нафратланиш, жир- 

каниш; менсимаслик, ҳақоратлаш, камси- 
тиш, хўрлаш] кт. Хўрлаш, ҳақорат қилиш, 
камситиш; ҳақорат. Ойша холанинг таҳқири 
ea ёлғизлик алами билан куйиниб турган 
Майна бармоқ учи билан бетига тушган ёш 
томчиларини сидириб, ўзида қандайдир ен- 
гиб бўлмас бир куч сезди. Ш. Тошматов, Эрк 
қуши. Кекса она очлик-муҳтожликда, таҳ- 
қир ea тубанликда кун сайин сўлиб, бойнинг 
бостирма ёнидаги қора ҳужрасида қизининг 
ўз қўлида жон берди. А. Мухтор, Опа-син- 
гиллар. 

Таҳқир қилмоқ (ёки этмоқ) Ҳақорат бў- 
лувчи, хўрлик келтирувчи гап-сўз айтмоқ, 
иш қилмоқ. У қайнота-қайнонанинг мут- 
тасил таҳқир қилишига чидай олмасди. Ш. 
Рашидов, Қудратли тўлқин. Бари бир, ҳар 
қандай ёлғон кимнидир таҳқир этади. А. 
Мухтор, Тонг билан учрашув. 

ТАҲҚИРЛАМОҚ Таҳқир қилмоқ, хўр- 
ламоқ. ..шу сохта маълумот асосида тергов 
бошланиши.. мени қаттиқ таҳқирламоқда. О. 
Ёқубов, Излайман. Толиб ака ҳар қандай 
андишани йиғииипириб қўйиб, Аҳмадни ҳар 
қадамда таҳқирлай бошлади. Ф. Мусажонов, 
Ҳиммат. 

ТАҲҚИРЛИ Таҳқир, ҳақорат ифодалов- 
чи, таҳқирловчи; Таҳқирли кулги. Таҳқирли 
пичинг. н Мирзакаримбойнинг бундай муо- 
маласи Йўлчига таҳқирли бўлса ҳам.. ку- 
тилмаган бир ҳодиса эмас эди. Ойбек, Тан- 
ланган асарлар. 

ТАҲҚИРОМУЗ [таҳқир + ф. - ўх- 
шаш, каби] Таҳқир мазмунидаги, ҳақорат 
ифодалайдиган. Таҳқиромуз гап. н [Америка 
офицерида] Ўзининг улуғворлиги, давлати 
билан кибрланадиган одамлардагина бўлади- 
ган таҳқиромуз табассум пайдо бўлди. Шуҳ- 
рат, Шинелли йиллар. Аёл эрига беписанд, 
таҳқиромуз қаради. Н. Аминов, Суварак. 




ТАҲҚИҚ [а. з_. а -v ~ — бажариш, амалга 
ошириш; текшириш, бирор нарсанинг ҳа- 
қиқатини излаш, текшириб кўриш, аниқ- 
лаш] эск. кт. Текшириш, суриштириш; 
аниқлаш. Таҳқиқ, тафтиш битган куниёқ 
ўзим огоҳлантирурман. Ойбек, Навоий. 
Афсус, жанобларини Тошкентда учратол- 
мадим. Таъқиб, таҳқиқ кучайди.. А. Ҳакимов, 
Илон изидан. 

ТЕАТР [лот. theatrum < юн. theatron — 
томошахона] 1 Актёрларнинг саҳнадаги ҳа- 
ракатлари орқали ҳаётни, ҳаётий ҳодисалар- 
ни бадиий равишда акс эттирувчи санъат 
тури, шу санъатга асосланган томошалар. 
Қўғирчоқ mearnpu. н Китоб нашр этиш, 
театр, кино, телевидение ва радиога катта 
эътибор берилаётганининг гувоҳи бўлдик. 
Газетадан. Кино, театр каби санъат турлари 
орасида адабиёт ҳам тарбиянинг энг фаол ва 
самарадор омилларидан биридир. «Фан ва 
турмуш». 

2 Шундай санъат воситасида томошалар 
қўйиш билан шуғулланувчи муассаса. Наво- 
ий номидаги опера ва балет театри. Ёш 
томошабинлар театри. н -Бизнинг театр 
ҳали янги-да. Уста ўйновчилар йўқ, — изоҳ 
бера бошлади Абдишукур. Ойбек, Танланган 
асарлар. 

3 Шундай санъат намойиш қилинади- 
ган, томошалар кўрсатиладиган жой, бино. 
Театр томошабинлар билан лиқ тўлган эди. 
Бу ерда яна битта муҳташам театр қад 
кўтаради. н [Алимардон] Театр этагидаги 
боққа киргандагина ўзига келди. Ў. Ҳошимов, 
Қалбингга қулоқ сол. 

4 с.т. Актёрларнинг саҳнадаги ҳаракати 
орқали кўрсатиладиган томоша; спектакль. 
Эсингда борми, райондан театр кўриб ке- 
лаётган кечамиз, аравада Сотиболди, ашула 
айтамиз, деб Канизакни қистади, кўнма- 
гандан кейин, сочидан тортди. А. Қаҳҳор, 
Қўшчинор чироқлари. 

ТЕАТРЛАШТИР(ИЛ)МОҚ Бирор-бир 
асар ёки бўлиб ўтган воқеа-ҳодисани театр- 
да кўрсатиш учун мослаштирмоқ, қайта иш- 
ламоқ. Театрлаштирилган томошалар. Те- 
атрлаштирилган ҳикоя. Абдулла Қодирийнинг 
«Ўтган кунлар» романини театрлаштириш. 

ТЕАТРУ с.т. эск. Театр. Бир кунда бир 
саҳна учун бир кассадан ҳам театруга, ҳам 
картинага белат сотилди. А. Қодирий, Ки- 
чик асарлар. 


ТЕАТРШУНОСЛИК Театр тарихи ва на- 
зариясини ўрганувчи фан. Ўзбекистонда те- 
атршунослик мустақил фан сифатида 20- 
асрнинг 50-йилларида шаклланди. «ЎзМЭ». 

ТЕБРАНГИЧ Тебраниб, ликиллаб, қи- 
мирлаб турадиган нарса. Соат тебрангичи. 

ТЕБРАНИШ 1 Тебранмоқ фл. ҳар н. Ғў- 
заларнинг шамолда тебраниши. н Тебраниш 
ёки тебратиш уйқуни тезроқ келтиради. 
Газетадан. 

2 физ. Тебранувчи ҳаракат; муайян вақт 
оралиқпарида такрорлашиб турадиган ҳара- 
кат. Эркин тебраниш. н Тебраниш контури 
радиотехника қурилмаларининг асосий эле- 
ментидир. «Физика». 

ТЕБРАНМА 1 Тебранадиган, чайқалиб 
турадиган. Тебранма стул. 

2 физ. Тебранишдан иборат бўлган (қ. теб- 
раниш 2). Тебранма ҳаракат. 

ТЕБРАНМАС 1 Ликилламайдиган, қи- 
мирламайдиган. 

2 кўчма Ўзгармайдиган, мустаҳкам. Му- 
собақада ютиб чиқиш учун энг аввал ғалаба 
қилишга зўр хоҳиш ва тебранмас ишонч ке- 
рак. Ф. Мусажонов, Чиқинди. 

3 Ўта лоқайд, парвойифалак, тепса теб- 
ранмас. Инсон соғлиги учун шунчалик жон куй- 
дириб, баъзи тебранмас консерваторлар би- 
лан олишиб юрган экан, демак, яхши қиз бўл- 
са керак. С. Анорбоев, Оқсой. 

ТЕБРАНМОҚ 1 Гоҳ у томонга, гоҳ бу 
томонга бир текис ҳаракат қилмоқ; чайқал- 
моқ. Соат капгири бир текис тебранмоқда. 
Салмоқдор бошоқлар шамолда майин теб- 
ранади. н Шифтга осиғлиқ беланчак бир 
текис тебранаркан, токчадаги чироқ нурида 
ҳовли юзига узун-узун соя ташлабўтарди. С. 
Аҳмад, Ҳукм. Куй бошланиб, раққоса ўйинга 
туишши билан, атроф жимжит бўлиб қола- 
ди. Ҳамма ўтирган жойида тебранарди. Т. 
Обидов, Юсуфжон қизиқ. 

2 Умуман қимирламоқ, силкинмоқ. Шу 
вақт яна бир қармоқ ёғочи тебраниб қолди. 
Ҳ. Ғулом, Машъал. 

3 Нотекис ҳаракат қилмоқ, у ёқцан бу 
ёққа чайқалиб юрмоқ, лапангламоқ. Маши- 
на шаршара кўпригидан ўтиб, катта шағал 
йўлга тушгач, ўнқир-чўнқир жойларда теб- 
рана бошлади. И. Раҳим, Ихлос. 

4 Жойидан қўзғалмоқ, қимирлаб қўймоқ; 
жилмоқ. Ўтирганлар бир тебраниб олишди. С. 
Аҳмад, Ҳукм. ..бойвачча хотинининг икки 






қулоғига чанг солди. Шаҳзодахон жойидан 
тебранмади. К. Яшин, Ҳамза. 

5 кўчма Жойидан бўшаб, путурдан ке- 
тиб, қимирлайдиган, лиқиллайдиган бўл- 
моқ, омонат бўлиб қолмоқ. Оқ подшонинг 
тахти тебрана бошлади. н Шаҳри вайрон 
бўлса, султон тебранар. «Муродхон». 

6 кўчма Амал-тақал билан юриб, ўтиб 
турмоқ (рўзғор, ҳаёт ва ш.к. ҳақида). -Бо- 
зорлар яхшими? -Бир нави.. ҳарчи тириклик 
тебраниб туради, ука! А. Қодирий, Меҳроб- 
дан чаён. Қишлоқ каттакон бўлгани учун, 
бу иш ҳам ёмон бўлмади, рўзғоримиз тебра- 
ниб турди. А. Қаҳҳор, Ўтмишдан эртаклар. 

ТЕБРАТМОҚ 1 Тебранма ҳаракатга кел- 
тирмоқ, бир текисда у ёқ-бу ёққа чайқал- 
тирмоқ; умуман қимирлатмоқ. Бошни теб- 
ратмоқ. Бешикни тебратмоқ. н Майин 
тонг ишбадаси ранг-баранг гулларни секин 
тебратиб, атирларини ҳар ёққа сепади. Ой- 
бек, Танланган асарлар. Узун сариқ капгирини 
бир мақомда тебратиб чиқиллаётган катта 
девор соат узиб-узиб данғиллай бошлади. П. 
Турсун, Ўкитувчи. 

2 Жойидан қўзғатмоқ, бирор томонга 
сурмоқ, силжитмоқ, қимирлатмоқ. Уни ҳеч 
тебратиб бўлмайди, шунақанги оғир карвон. 
н Амир Бадриддин.. кучли ҳамлалар билан 
душманни аста-аста тебратиб, ҳаракатдан 
маҳрум қилишга тиришарди. Ойбек, Навоий. 

3 кўчма Ларзага келтирмоқ, солмоқ. Мен 
гапимни тамом қилиб, эндигина блиндажга 
тушиб кетмоқчи эдим, қандайдир снарядлар- 
нинг чинқириғи қулоққа хунук эшитилди ва 
бирин-кетин гумбурлаб, ўрмонни тебратиб 
юборгудек бўлди. А. Убайдуллаев, Қонли 
издан. 

4 Бирор ишни олиб бормоқ, юргизмоқ. 
Оилани тебратмоқ. н У[Маҳмуд Торобий \ 
..саҳардан mo шомгача меҳнат қилиб, катта 
рўзғорини тебратиб турарди. М. Осим, 
Маҳмуд Торобий. Икки ўғил уйни гулдай 
тебрата бошлади. А. Раҳмат, Эллик бир 
баҳодир. Бундан кейин деҳқончиликни билим- 
сиз тебратиш қийин-да. Ҳ. Назир, Энг 
муҳими. Гапига гап топиб беролмай, сувга 
тушган муиғукдай бир чеккада ўтиришлик 
ҳолинг бор экан, идора тебратиш сендақага 
йўл бўлсин. Ж. Абдуллахонов, Хонадон. 

Қалам тебратмоқ Ижод қилмоқ, ёзмоқ. 
Маъруф Назаров кинематография, драма- 
тургия ва қўшиқчилик соҳасида ҳам дадил 


қалам тебратяпти. X. Ёдгоров, Ҳаёт тўл- 
қинлари. Ёзувчи қандайдир таниш манзара- 
ни, таниш шахсни кўз олдига келтириб ту- 
риб, қалам тебратади. У. Норматов, Талант 
тарбияси. 

ТЕВА айн. туя. Ҳатор теваларга сепини 
ортиб, Мардликнинг юртига етук қиз келди. 
Ғ. Ғулом. Бир қултум сув битта ҳаёт билан 
баб-баравар бўлган, битта тева нажот бў- 
либ кўринган тақирлар ахир шу чўлнинг ўзи 
эмасми ? А. Пўлат, Чўлдаги машъал. 

ТЕВАЛАШМОҚ шв. Жанжаллашиб 
уришмоқ. Тезаги билан тевалашадиган Эгам- 
берди подачи бекор юриб ҳоримайдиган, кўса 
бўлиб қаримайдиганлар хилидан эди. Н. Қо- 
бил, Унутилмас соҳиллар. 

ТЕВАНА(К) қ. тегана. [Маҳсидўзнинг\ 
Бошқоронги бўлган хотини «Анор олиб келинг», 
дебунга сира тинчлик бермайди.. тантиқлик 
ва ноз билан бир унинг қўлидан теванагини 
тортиб олади, бир ипини узади. М. Қодиров, 
Ўзбек халқ оғзаки драмаси. 

ТЕВАРАК 1 Кузатувчи, сўзловчига ёки 
бошқа шахс, нарсага нисбатан ҳамма ёқ, 
томон, жой, атроф. Теваракка кўз югурти- 
рар экан, Олимовнинг ҳам пешонаси тири- 
шиб кетди. Ҳ. Назир, Сўнмас чақмоқлар. Яна 
теваракдан одамлар тўхтовсиз равишда бу 
ерга келмоқда эди. Ойбек, Танланган асар- 
лар. Сувонжон теваракни қоплаб олган қо- 
ронғиликка қўрқинч тўла кўзлари билан ти- 
килар, бутун вужуди билан ўз нидосига бирор 
жавоб кутарди. С. Анорбоев, Оқсой. 

2 Бирор нарсанинг гир атрофи, айлана- 
си. Ҳовузнинг теварагида тераклар ўсган. н 
Ўзининг.. тевараги текис қилиб қирқилган 
қора соқол ва чиройли мўйлови.. билан за- 
монасининг қорни катта бойларига сира 
ўхшамаган Тешабой ҳам одамлар назаридан 
четда эмас эди. М. Исмоилий, Фаргона т.о. 
Хилма-хил ёввойи гуллар теварагида ранг- 
баранг капалаклар базм қуради, асаларилар 
ғувуллайди. Ж. Абдуллахонов, Орият. 

3 кўчма Бирор шахс, гуруҳ, куч ва ш.к. 
нинг бирлаштирувчи доираси, атрофи. У 
[Ҳудрат] ўз теварагига Ғуломжон, Замон, 
Барот полвон сингари ёру дўстларини йиғиб, 
уларнинг ёрдам ва мададлари билан қишлоқ 
мазлумларининг ҳақ ва ҳуқуқларини қўлидан 
келганича ҳимоя қилиб, уларга балогардон 
бўлиб келади. М. Исмоилий, Фарғона т. о. 

4 Атрофида бўлган, атрофидаги. Ёлғиз 
Тиктепа қишлоғидагина эмас, теварак қиш- 
лоқларда ҳам мулла Обиднинг эртаги экин- 
даги муваффақияти оғиздан оғизга юриб 
кетди. А. Қодирий, Обид кетмон. Теварак боғ- 
ларда тўлади япроқ, Меҳнаткаш дарахтлар 
тиклайди қаддин. Шукрулло, Жавоҳирлар 
сандиғи. 

5 кўм. взф. кам қўлл. Атрофида. ..ваҳима ва 
таҳликали ҳолга қирқ ёш теварагида туш- 
ганидан далолат беради. Газетадан. 

ТЕВАРАКЛАМОҚ с.т. кам қўлл. Атроф- 
лаб, ҳар томондан ўраб олмоқ; қуршамоқ. 
Кўзини очсанг, шунча халқни кўрар, тева- 
раклаб турган жаллод — мирғазабни кўрар. 
«Равшан». 

ТЕВАТ шв. Ит. Теватга суяк ташлага- 
нингдан кейин ўз ҳолига қўй, қандай ғажиса, 
шундай ғажисин. «Қанотли сўзлар». Тўрт 
томон елига кўкраги очиқ, Эшакдай теват 
ҳам ётибди беун. Миртемир. 

ТЕГ с.т. Таг. Катта толнинг тегида Со- 
вур нонвойнинг дўкони бор. А. Қодирий, Меҳ- 
робдан чаён. Кимсан — Мирзакаримбой теги 
паст, қашшоқ қизга уйланса, мен қандай чи- 
дайман. Ойбек, Танланган асарлар. 

ТЕГАЖАК Бировнинг аччиғини, жаҳли- 
ни чиқариш учун атайлаб тегишувчи, тега- 
жаклик қилувчи, шундай хусусияти кучли. 
Ўзи шўх бўлгани учун, Раънога шўх, тегажак 
йигитлар кўпроқ ёқарди. О. Ёқубов, Баҳор 
кунларидан бирида. 

ТЕГАЖАКЛИК Бировнинг аччиғини, 
жаҳлини чиқариш учун атайлаб тегишиш, 
ҳазиллашиш. Нури.. йигитларга ҳазилла- 
шишни, тегажакликни яхши кўрар эди. Ой- 
бек, Танланган асарлар. Анвар гўштни тўғ- 
раб, яна тегажакликни бошлади: -Тўйинглар 
қачон, ҳай қиз? А. Қодирий, Меҳробдан чаён. 

Тегажаклик қилмоқ Ҳазил-ҳузул билан, 
ўйнашиб тегишмоқ. Ҳароми, нуқул бизга 
тегажаклик қилади. Ойбек, О.в. шабадалар. 

ТЕГАЖОҒЛИК айн. тегажаклик. Ҳазил- 
ҳузулни яхши кўрадиган Карим қори уста 
Мақсудга тегажоғлик қилиб: -Устоз Саъдий 
бизнинг уста Мақсудни кўрмаган эканлар-да, 
— деди. Шукрулло, Жавоҳирлар сандиғи. 

ТЕГАНАI махс. 1 Пойабзал қолипининг 
устки ва остки қисми орасига қоқиладиган 
пона. 

2 Чарм ва ш.к. қалин-қаттиқ нарсаларни 
тикишда ишлатиладиган катта йўғон игна. 


ТЕГАНА II 1 махс. Тегирмон тошлари 
орасидан чиқаётган ун тушиб йиғиладиган 
гардишсимон жой. 

2 Отларда бўладиган, тери остини ши- 
шириб, қабартирадиган касаллик. 

ТЕГАРЧИК шв. Арава ғилдирагининг 
гардиши, тўғини. Сидиқжон енги ва этак- 
ларини қоқди, отни чиқариб, араванинг те- 
гарчигига боғлади-да, бостирмага кирди. А. 
Қаҳҳор, Кўшчинор чироқлари. 

ТЕГДОР с.т. Тагдор, тагли, тубли. Тег- 
дор, обрўли бой экан, лекин кундошлик ёмон- 
да. Ойбек, Улуғ йўл. 

ТЕГИЗМОҚ 1 Тегмоқ фл. орт. н. У ма- 
шинага ҳеч кимни тегизмайди. Мерган ўн 
ўқнинг ҳаммасини нишонга тегизди. н Ота- 
бек.. Кумушнинг манглайига қўлини тегизди. 
А. Қодирий, Ўтган кунлар. 

Гап тегизмоқ қ. гап I. Курагини (ёки ел- 
касини, ёнбошини) ерга тегизмоқ Курашда, 
беллашувда енгмоқ, ғалаба қилмоқ. Ҳеч бир 
Хуросон паҳлавони.. ҳали унинг [Муҳаммад 
Саид паҳлавоннинг] ёнбошини ерга тегизган 
эмас. Газетадан. Тил тегизмоқ қ. тил 3. Қўл 
тегизмоқ қ. қўл. 

2 кўчма Гапнинг мазмунини кимсага 
қаратмоқ, гап билан кимсага танбеҳ, даш- 
ном бермоқ. -Кўйнидан тўкилиб, қўнжига 
тушган, — Ўтап Бўронбекка тегизиб пичинг 
отди. Ҳ. Ғулом, Машъал. 

ТЕГИНМОҚ кам қўлл. Дахл қилмоқ, 
тутинмоқ; гап-сўз ёки қўл билан тегмоқ. 
Эшикни очса ҳам, идиш-товоқларга тегинса 
ҳам, тарс-турс, қарс-қурс қилиб, кимдандир 
ўч олаётгандай бўларди. Р. Раҳмон, Меҳр 
кўзда. Ҳолин билмай, ҳар ким ҳалок бўлади, 
Ким бунга тегинса, тайин ўлади. «Алпомиш». 

ТЕГИРМОН Ғаллани, донни янчиб ун 
қилиш учун мосланган, махсус қисмлардан 
иборат, сув, шамол, электр энергияси ва 
ш.к. кучи билан ишлайдиган қурилма. Сув 
тегирмон. Шамол тегирмон. Тегирмон тоши. 
Тегирмонга дон олиб бормоқ. н Сой бўйида 
беҳисоб дарахтлар орасига кўмилган тегир- 
мон гувуллар эди. А. Қаҳҳор, Асрор бобо. 
Ирмоқлар анҳорларга қўшилиб, тегирмон, 
обжувозларни ҳаракатга келтиради. Ж. Аб- 
дуллахонов, Орият. 

2 Шундай қурилма жойлашган бино, 
жой. Менга қара, чопиб тегирмонга бориб кел! 
Озгина буғдойга ун алишиб келасан. С. Сиёев, 




Еруғлик. Тегирмон Шўхсойнинг бўйида жой- 
лашган эди. А. Қаҳҳор, Асрор бобо. 

Бир тегирмон сув Бир тегирмонни юр- 
гизишга етарли сув. Илгари канал тўғриси- 
да гап бўлганда, Сидиқжон уни бирон те- 
гирмон сув элтадиган ариқ деб ўйлаган эди. 
А. Қаҳҳор, Қўшчинор чироқлари. Бошида 
тегирмон тоши юргизмоқ Жуда қаттиқ қий- 
намоқ, азоб бермоқ, жабр-зулм ўтказмоқ. 
..этларимни ништар билан тилсинлар.. бо- 
шимда тегирмон тоши юргизсинлар! Мен сиз- 
дан ажралмайман! Ҳамза, Бой ила хизмат- 
чи. Тегирмон боши Тегирмон жойлашган 
жой. Ҳайдар ота шу ўй билан тегирмон бо- 
шига етганини ҳам билмай қолди. А. Қаҳҳор, 
Асрор бобо. Тегирмон навбати билан Ҳар 
қандай ишнинг ўз мудцати, бунда ҳар ким- 
нинг навбат билан келадиган тартиб ўрни 
бор (бўлади), деган маъноли ибора. Нега 
шошасиз, тегирмон ҳам навбати билан. Те- 
гирмон тоши Тегирмонда донни эзиб май- 
далаш, ун қилиш учун ишлатиладиган, мах- 
сус тайёрланган тош. ..бир ўғил билан ерга 
михланиб ўтиравериш, тегирмон тошидек, 
уни кун сайин эзиб юборарди. Д. Нурий, Ос- 
мон устуни. Тегирмон қилмоқ {ёки тортмоқ) 
Донни тегирмонда ун қилмоқ. Отамнинг 
дўсти Маҳкамбой ака тегирмон қилдириб 
қўйган чакса зоғора унни орқалаб, орқамга 
қайтдим. С. Абдулла, Ёшлик йилларим. 
Тегирмонга тушса, бутун чиқади Ҳар қандай 
ноқулай, ёмон ҳолатдан қутулишнинг йўли- 
ни топадиган, уддабурон маъноли ибора. 
Тинчлан, қизим.. у келади. Келадиган вақт 
бўпқолди. Отамурод — тегирмонга тушса, 
бутун чиқадиган йигит. М. Мансуров, Ёмби. 
Тегирмонига сув қуймоқ Кимсанинг бирор 
иш-фаолиятига (одатда, салбий деб қара- 
лувчи ишига) кўмаклашмоқ, унга куч бер- 
моқ. Наҳотки дўст билан душманни ажра- 
толмайсиз. Наҳотки муттаҳамларнинг те- 
гирмонига сув қуйганингизни сезмасангиз! Ш. 
Рашидов, Бўрондан кучли. 

ТЕГИРМОНЧИ Тегирмон эгаси, хўжа- 
йини ёки тегирмонда ишлайдиган киши. 
Сафарали — бизнинг тегирмончимиз. Жуда 
қизиқ йигит. А. Қаҳҳор, Картина. Эшик очи- 
либ, юзлари оппоқ чанг тегирмончи йигит 
кириб келди. Н. Ёқубов, Кўнгил пиёласи. 

ТЕГИРМОНЧИЛИК Тегирмонда иш- 
лаш, тегирмончи иши, касби. Тегирмончилик 
унга oma мерос, эртаю кеч тегирмон ат- 


рофида айлангани айланган. А. Қаҳҳор, Кар- 
тина. 

ТЕГИШ 1 Тегмоқ фл. ҳар. н. Экспо- 
натларга тегиш ман қилинган. Нафсониятга 
тегиш. Жиғига тегиш. н Осонми, киши ни- 
ма бўлишини билмайди, бош ёстиққа тегиши 
бор. А. Қаҳҳор, Тўйда аза. Аҳмаднинг бўлимга 
фойдаси кўп тегиши мумкин, қобилиятли 
бола.. Ф. Мусажонов, Ҳиммат. 

2 Расамадца, тақсимотда кимсага тега- 
диган улуш, ҳисса. Матқовулнинг тегиши 
бўлса ҳатто қарзларини ҳам қоплаёлмади. 
М. Исмоилий, Фарғона т. о. 

3 Насиба, ҳақ. Ҳаммаси сизнинг теги- 
шингиз, ҳеч кимга қараманг. Балиқни олинг! 
А. Қаҳҳор, Қўшчинор чироқлари. Хонтах- 
та устида нон кесиб, болаларнинг тегишини 
алоҳида-алоҳида қилиб тсшёрларкан, кўчада 
аллакимларга гапираётган Абдуҳафизнинг ово- 
зи эшитилди. Р. Файзий, Ҳазрати инсон. 

ТЕГИШИНЧА кам қўлл. айн. тегишли 3. 
Халқ депутатлари туман, шаҳар кенгашла- 
ри тегишинча туманга бўйсунувчи шаҳар 
ҳамда шаҳардаги туман бюджетини ва унинг 
ижросига доир ҳисоботларни ҳам тасдиқ- 
лайдилар. Газетадан. 

ТЕГИШЛИ 1 Талабга, вазиятга, қонун- 
қоидага ва ш.к. га мос, мувофиқ; шу жи- 
ҳатдан керак, лойиқ, лозим бўлган. Тегиш- 
ли хулоса чиқармоқ. Тегиииш чораларни кўр- 
моқ. Тегишли ҳужжат кўрсатмоқ. н Бу 
хабарни профессорга билдирдим, ундан те- 
гишли консулътация олдим. Ойдин, Уялди 
шекилли, ерга қаради. Элмурод ҳам унинг 
феълини билиб, ҳар бир саволига тегишли 
жавобни бериб турар эди. П. Турсун, Ўқи- 
тувчи. Пахтакорларнинг ҳамиша ўз сўзлари- 
нинг устидан чиқиши учун тегишли шароит 
ҳам яратиб берилиши лозим. Газетадан. 

2 Кимса ёки нарсага қарашли, алоқа- 
дор, тааллуқли бўлган. Уларнинг [хотинлар- 
нинг\ чағир-чуғур аралаш қаҳқаҳалари ҳов- 
лини янгратади. Гулнорга тегишли тўрдаги 
бир уй, бир айвон жимжит. Ойбек, Танлан- 
ган асарлар. Бўстон, бу гап сенга тегишли. С. 
Зуннунова, Янги директор. Абдулазиз, ўғил- 
лари отларни суғориб, араваларни шай қилиб 
қўйганини, карвонсарой соҳиби ҳам унга те- 
гишли одам эканини.. айтди. Мирмуҳсин, 
Меъмор. -Дадам ҳар кишининг ўзига тегиш- 
ли гапни айтадилар, — деди Онабиби Бозор- 
қулга. А. Мухтор, Чинор. 




3 Дахли бўлган, муайян, белгили. Сенлар 
билан тегишли жойда гаплашаман, эртагаёқ 
домла-имомлар билан орани очди қиламан. С. 
Кароматов, Ҳижрон. Тегишли юқори таш- 
килотга етиб борган иғвони текшириш учун 
зудлик билан тўрт-беш кишидан иборат 
комиссия жўнатилди. Э. Усмонов, Ёлқин. 
Сессия, шунингдек, халқ депутатлари те- 
гишли Кенгаши депутатларининг камида 
учдан икки қисмининг ташаббусига биноан 
ҳам чақирилииш мумкин. Газетадан. 

4 Ўзига яраша, лозим бўлган; керакли. 
Текинхўр ва безорилар одил суд томонидан 
тегишли жазосини олди. Газетадан. Соиб 
Исмоиловнинг жасоратидан руҳланган жанг- 
чиларимиз душман ҳамласига тегишли жавоб 
бердилар. Т. Рустамов, Мангу жасорат. 

ТЕГИШЛИК 1 Боғланиш, алоқа, дахл- 
дорлик. Аҳмаджоннинг назарида, бу ишлар, 
бу юришлар, тоғ оралиғига солинган бу уй- 
лар — ҳаммаси ортиқча, урушга ҳеч тегиш- 
лиги йўқдай кўринар эди. А. Қаҳҳор, Олтин 
юлдуз. 

2 с.т. айн. тегиш 2. Колхозчи пахтадан 
тегишлигининг тенг ярмини, чорвадан тегиш- 
лигини эса мутлақо ололмади. И. Раҳим, 
Зангори кема капитани. 

3 айн. тегишли 2. Абдураҳмон.. айниқса 
орада хонга тегишлик ҳукуматдор беклардан 
кўриниб қолса.. А. Қодирий, Меҳробдан чаён. 

ТЕГИШЛИЧА Керакли, лозим бўлган 
даражада. Бироқ Иттифоқ идораларида биз 
келтирган далилларга тегишлича қулоқ со- 
лишмаяпти. Газетадан. 

ТЕГИШМОҚ 1 Тегмоқ фл. бирг. н. 
Болалар ҳеч нарсага тегишмасин. н Тенг- 
қурлари.. Назаровни ҳурмат қилганлари ҳол- 
да.. «Ғози», баъзан «Ғози чиллашир» деб жи- 
ғига тегишарди, С. Анорбоев, Оқсой. 

2 Тегажаклик қилмоқ, ҳазиллашмоқ. У 
[Сидиқжон] ..бутун звенони гуллатиб ашула 
айтар, одамларга тегишар, кулар, кулди- 
рар эди. А. Қаҳҳор, Кўшчинор чироқлари. 
-Қачондан бери қизларнинг суҳбатидан қоча- 
диган бўлиб қолдингиз? — кулиб унга тегиш- 
ди Муҳаррам. Шуҳрат, Шинелли йиллар. 

ТЕГИШҚОҚ Тегишишни, ҳазиллашиш- 
ни яхши кўрадиган; тегажак, ҳазилкаш. Маҳ- 
муднинг қизариб, кулумсираганича нари кет- 
ганини кўрган бир аёл тегишқоқ дугонасини 
жеркиб берди. С. Зуннунова, Олов. Обиджон 
юмалоқ, калта бўйин йигит бўлиб, ёшликдан 


шўх, гстдон ва тегишқоқ ўсган. И. Раҳим, 
Барно. 

ТЕГЛИ с.т. Тагли, тубли. 

ТЕГЛИК с.т. Таглик, остлик. 

ТЕГМОҚ 1 Бир-бирига ёки бир нарсага 
бевосита ёнма-ён, учма-уч келиб тақалмоқ, 
ёпишмоқ, уринмоқ. Шафтолилар мевасининг 
кўплигидан ерга тегиб ётибди. Парда ерга 
тегиб турибди. Кеккайганга кеккайгин, бо- 
шинг кўкка етгунча, Энкайганга энкайгин, 
бошинг ерга теккунча. Мақол. н Бир маҳал 
кимнингдир қўли елкасига теккандек бўлди. 
С. Аҳмад, Юлдуз. Дилшод мусича инига қўл 
чўзганда, сўри орасидан ўтказилган электр 
симига тегиб, ерга қулаган эди. Газетадан. У 
иҳраб-сиҳраб ёнбошига ўгирилган эди, ўпкаси- 
га шамол тегиб, йўтал тутди. «Муштум». 

2 Зарб билан урилмоқ. Мевали дарахтга 
тош тегар. Мақол. н Хотин чарс беданадай 
патиллаб, қочмоқчи бўлганида, юзини карнай- 
гулнинг поясига уриб олди: юзи бутоққа ёмон 
тегди, кўнгли озди. А. Қаҳҳор, Майиз емаган 
хотин. Тўп бориб, Бувинисо холанинг кўчага 
қараган деразасига тегиб, бир кўзини чил-чил 
қилди. Р. Файзий, Сен етим эмассан. Немис 
муккаси билан йиқилди. Унинг автомати 
Бектемирнинг қўлига қаттиқ тегди. Ойбек, 
Қуёш қораймас. 

3 Томиб, сачраб, суркалиб из, доғ қол- 
дирмоқ, юқмоқ. Палътонгизга бўёқ тегиб- 
ди. н Сенинг соқолингга теккан бир қатра 
шира менинг фуқароларимга бир кунлик ов- 
қат бўлади. А. Қаҳҳор, Башорат. Енгингизга 
қон тегибди, қаранг! Мирмуҳсин, Меъмор. 

4 Қўл, куч билан тегинмоқ, ушламоқ; 
дахл қилмоқ. Агар тегса, мен ҳам тушира- 
ман, деб лунжини пойлаб турибман. Ҳ. На- 
зир, Ёнар дарё. Бу ғўзаларнинг шохлаб кети- 
ши асосий шохнинг бирон сабаб орқасида син- 
ганлиги ёки мол-ҳол текканлиги натижаси, 
бу илмга маълум. А. Қаҳҳор, Қўшчинор чи- 
роқлари. Нусратилла кирмади. -Бир тийи- 
нингизга текканим йўқ, — деб ичкари ҳовли- 
га ўтиб кетди. А. Мухтор, Опа-сингиллар. 
Сувсар кемирувчиларга қирон келтирган бўл- 
са ҳам, уй паррандаларига тегмайди. Газета- 
дан. 

5 кўчма Дахл қилмоқ, таъсир этмоқ. Э, 
сенга тегиб кетдими, ҳали.. Бировларни.. кам- 
ситишга ким ҳуқуқ берди сенга? П. Турсун, 
Ўқитувчи. Унинг бу гапи бошқаларга ҳам те- 
гиб кетди.. К. Яшин, Ҳамза. 




6 Бориб ёки келиб етмоқ (мас., юборил- 
ган нарса ҳақида), топширилмоқ. Телеграм- 
ма тегди. Хат билан совға ҳалиям теккани 
йўқ. н Бир неча кундан сўнг ушбу мазмун- 
даги хат қўлимга тегса ажаб эмас. О. Мўми- 
нов, Хиёбондаги уч учрашув. Дид ва ихлос 
билан безатилган ўн иккита ранго-ранг ки- 
тобча журналхонларга бориб тегди. Газе- 
тадан. 

7 Расамадда маълум ҳисса, улушга эга 
бўлмоқ, улушига тушмоқ, насиб этмок. Сув 
чиқади-ю, лекин бойга яраша чиқади. Бу сув- 
дан бизга туянинг думи ерга етганда гпегади. 
М. Исмоилий, Фарғона т. о. Ягона стул Аҳ- 
мадга тегди. Ф. Мусажонов, Нозик масала. 
Баъзан жон бошига базўр ярим стакандан 
тегадиган ичимлик сувини гул тагига қуйи- 
шар эди. Т. Рустамов, Мангу жасорат. 

8 Хотин бўлмоқ, турмушга чиқмоқ. Хўш, 
Заргаров амалдор эмас, елкасига арқон таш- 
лаб, бозорда юрган ҳаммол бўлса, тегарми- 
дингиз? А. Қаҳҳор, Оғриқ тишлар. Кошкийди 
қорача бўлиб туғилган бўлсам, кўргами, кал- 
гами тегиб, сизнинг.. сўзларингизни эшитмас 
эдим! М. Исмоилий, Фарғона т.о. 

9 Баъзи сўзлар билан қўлланиб, шахс 
ёки нарсага шу сўз англатган нарса бўли- 
шини, етишини билдиради. Фойдаси тег- 
моқ. н Ётоқхона биносини чор атрофдан 
кўм-кўк дарахтлар қоплаган бўлса ҳам, биз- 
га бунинг нафи тегмайди. «Гулдаста». Улар- 
нинг гуноҳини енгиллаиипириш керак, худо 
ёрлақаб, зора бизга ҳам бир оз савоби тегиб 
қолса! У. Исмоилов, Сайланма. Ишқилиб, 
дўстларига зарари тегмаса бўлди — бошқа- 
сидан қўрқмайди. О. Ёқубов, Эр бошига иш 
тушса. 

Асабига тегмоқ қ. асаб. Боши ёстиққа 
тегмоқ қ. ёстиқ. Гап тегмоқ Танбеҳ, огоҳ- 
лантириш ва ш.к. тарздаги гап бўлмоқ, 
айтилмоқ, шундай гап эшитмоқ. Насибанинг 
ўзи ўқишни хоҳламаса, ҳеч кимга гап тегмай- 
ди. А. Қаҳҳор, Оғриқтишлар. Бўлмаса сизларга 
ҳам, менга ҳам гап тегади. «Гулдаста». Елкаси 
ерга тегмаган 1) курашда бирон марта ҳам 
йиқилмаган; 2) мусобақа, беллашувларда 
ҳеч ютқазмаган. Асакалик машҳур қиморбоз 
Кулматқора «тўртол»чиларнинг елкаси ерга 
тегмаган кузури эди. А. Мухтор, Опа-син- 
гиллар. Жавоб тегмоқ Рухсат берилмоқ, 
жавоб бўлмоқ. Бугун Шерзоднинг палата- 
сидаги семиз беморга жавоб тегди. Ў. Ҳо- 


шимов, Нур борки, соя бор. Жағи-жағига 
тегмай Тўхтамай, тинмай, бидиллаб гапи- 
риш ҳолати. Сатторқул бош врачнинг каби- 
нетига кирди-ю, жағи-жағига тегмай сай- 
рабкетди. «Муштум». Жиғига тегмоқ қ. жиғ. 
Жон(и)га тегмоқ қ. жон. Камбағаллик жонга 
тегмаган вақт, жонига тегмаган одам бўл- 
ганмикин? А. Қаҳҳор, Қўшчинор чироқлари. 
Иззат-нафсига тегмоқ қ. нафсониятига тег- 
моқ. Ит теккан Номусига тегилган, иффа- 
тини йўқотган аёлга нисбатан кўлланувчи 
ибора. Агар ит тегмаган бўлса, покман, но- 
мусим жойида десанг, кел, бери кел. М. Ман- 
суров, Ёмби. Кўз тегмоқ қ. кўз. Кўнглига 
тегмоқ қ. кўнгил. Нафсониятига тегмоқ Ки- 
шининг қадр-қиммати, иззати нафсини, 
ғурурини ерга урмоқ, топтамоқ. Одам (ёки 
инсон) оёғи тегмаган Инсон бўлмаган, кел- 
маган, инсон қадам қўймаган. Бу ер одам 
оёғи тегмаган тўқай. «Чалпак ёққан кун». 
Орқасига (ёки елкасига) офтоб тегди қ. оф- 
тоб. Оғзи(га) тегди қ. оғиз. Эркак кишининг 
оғзига тегдими.. Юринг, боққа чиқамиз. Н. 
Сафаров, Шарқ тонги. Олма, ўрик ва шу 
каби тар мевалар ҳам бирин-кетин пишиб, 
одамларнинг оғизларига тегди. К. Яшин, Ҳам- 
за. Пешонаси деворга тегмоқ қ. пешона. 
Пешонам деворга бориб тақ этиб тегди. 
Онам, келинойим, ўртоқларим ҳақ. «Ёшлик». 
Текканга тегиб, тегмаганга тош (ёки кесак) 
отмоқ Ҳамма билан уриш-жанжал қилиб 
юрмоқ, тинч юрмаслик. У\Асрора\ ёшлигида 
текканга тегиб, тегмаганга кесак отарди. С. 
Аҳмад, Уфқ. Текин пул, текин маишатдан 
талтайиб кетган Аҳмедов ҳозир текканга 
тегиб, тегмаганга кесак отадиган бўлди. 
«Муштум». Ярасига тегмоқ қ. яра. ..яхши 
кўрган бу одамини мақтайман деб, унинг 
ярасига тегиб кетганини билмай қолди. А. 
Мухтор. Бўронларда бордек ҳаловат. Қитиғига 
тегмоқ қ. қитиқ. Бир қитиғига тегайми, зора 
йигитлик ғурури ваража қилса.Ш. Мурод, От 
кишнаган оқшом. Қулоққа тегмоқ Эши- 
тилмоқ. Болам, сен қайдан эшитдинг?! Се- 
нинг қулоғингга тегмасин, деб юрар эдим. 
«Ёдгор». Қўли тегмоқ қ. қўл. Шоҳ хизматига 
киргандан бери эса деярли қўли тегмай қолди. 
С. Сиёев, Ёруғлик. Қўли қўлига тегмаслик қ. 
қўл. Далаларда ҳаёт қайнайди, бободеҳқон- 
нинг қўли қўлига тегмайди. Газетадан. Қўн- 
доқда теккан қ. қўндоқ. Ана шу мудир Сали- 
мовнинг қўндоқда теккан бир касали бор. 


4—Ўзбек тилининг изоҳли луғати 




«Муштум». Ғашига тегмоқ қ. ғаш. Зиммасига 
тушаётган вазифа Собирнинг ғаишга тегди. 
Ф. Мусажонов, Ҳиммат. Ҳамиятига тегмоқ қ. 
ҳамият. Унинг охирги гапи Мансурнинг ҳамия- 
тига тегди. Ў. Ҳошимов, Қалбингга қулоқ 
сол. 

ТЕГРА кт. Теварак, атроф. Теграси де- 
ворсиз, фақат толлар билангина ажратил- 
ган участка жуда серфайз, гаштли кўринди.. 
Ҳ. Назир, Кўктерак шабадаси. Ўзини ўзи 
бошқариш органлари амал қиладиган ҳудуд- 
ларнинг тегралари аниқлангунга ҳамда йи- 
ғинларнинг раислари қонунда белгиланган 
тартибда сайлангунга қадар уларнинг ва- 
зифаларини бажариб туриш шаҳарча, қиш- 
лоқ.. кенгашлари раислари зиммасига юк- 
латилсин. Газетадан. 

ТЕЖАБ-ТЕРГАМОҚ Сарф -харажатда, 
рўзғор ишида аяб, режа билан иш тутмоқ. 
Пулни тежаб-тергаб, расамади билан иш- 
латмоқ. н Биз ўзимиздаги саноқли ўқларни 
энди тежаб-тергаб ота олар эдик. А. Раҳмат, 
Брест қаҳрамони. 

ТЕЖАМ 1 Эҳтиёт қилиб, аяб, ўз ўрнида 
ишлатиш, тежаш, иқтисод. Тежам масала- 
си ҳамиша зўр амалий аҳамиятга эгадир. н 
Тежам билан ишлатсанг, уй-рўзғоринг бут 
бўлар.. «Қанотли сўзлар». 

2 Тежаш туфайли қолган, орттирилган 
фойда. Тежам ҳисобига илғорларни мукофот- 
ламоқ. н ..Ҳар сафар ўзлари ўйламаган те- 
жамларнинг келиб чиққанидан мамнун бў- 
лишди. Газетадан. 

ТЕЖАМКОР Тежам билан иш тутади- 
ган, тежаб ишлатадиган. Тежамкор ишчи. 
Тежамкор бухгалтер. н У [Умид] бошқа 
ўртоқларига қараганда анча тежамкор, 
феълан босиқ. Мирмуҳсин, Умид. 

ТЕЖАМКОРЛИК Тежам билан иш ту- 
тиш, шу тарздаги иқтисодий тартиб. Иси- 
тиш қурилмасида тайёрланган иссиқ сувдан 
тежамкорлик билан фойдаланинг. Газетадан. 
Бугунги машғулот «Ҳурилишда тежамкор- 
лик» мавзуида бўлади. «Саодат». 

ТЕЖАМЛИ 1 Тежашга, тежамкорликка 
имкон берадиган, тежайдиган. Тежамли ма- 
шина. Тежамли ишлаб чиқариш усули. н Та- 
биий газ фақат тежамли ёқилғигина бўлиб 
қолмасдан, тенги йўқ химия хомашёси ҳам- 
дир. А. Абдуқодиров, Газ химия хизматида. 
Бригадалар пахтани қоп-қанорсиз ташиш- 


дек тежамли ва қулай усулни қўлладилар. 
Газетадан. 

2 айн. тежамкор. Сиздек инсофли, те- 
жамли одамларни айрим ташкилотларга, 
айниқса, қурилишларга биттадан бошлиқ 
қилиб қўйса борми, бунақа исрофгарчиликлар 
бўлмасди! Шукрулло, Жавоҳирлар сандиғи. 

ТЕЖАМЛИЛИК айн. тежамкорлик. Кор- 
хона жамоаси тежамлилик йўлидан бориб, 
кўплаб электр энергияси ва хомашё тежаяп- 
ти. Газетадан. 

ТЕЖАМОҚ 1 Ортиқча сарфга йўл қўй- 
масликка ҳаракат қилиб иш тутмоқ, аяш, 
тежам билан сарфламоқ. Умиднинг қийин- 
чилик билан катта бўлганини ҳамма биларди 

— кийимни яхши кийиши, пулни тежаши ҳам 
шундан. Мирмуҳсин, Умид. Малахов қанча 
аяб, тежаб отмасин, ўқи кутгандан тез 
тугаб борарди. Шуҳрат, Шинелли йиллар. 
Минутларни тежанг, ўтмасин дамлар.. Р. 
Бобожон. 

2 Исроф қилмаслик йўли билан орт- 
тирмоқ, ишлатмай, сарфламай қолдирмоқ. 
Шундай бўлса ҳам, тушликка чиққанда, ярим 
соатгина вақтни тежаб, ошхонадан чиқ- 
ди-ю, Ҳалим бобонинг боғига йўл олди. Ш. 
Рашидов, Бўрондан кучли. Ем-хашакдан 
моҳирона фойдаланиш туфайли чорвадорлар 
кўп миқдордаги донни тежаб қолдилар.. Га- 
зетадан. 

3 Кимсани ёки ўзини эҳтиёт қилмоқ, 
аямоқ, сақламоқ. Болани ўз ҳолига ташлаб 
қўйиб бўлмайди, уни тежаб, тергаб туриш 
керак. н Ҳутидор қизининг пешонасини 
ушлади: -Эй, ҳа.. Кумуш, ҳали иссиғинг бор, 

— деди. — Ўзингни тежа, қизим, ўрнингни 
қалин қилиб, бурканиб ёт, терласанг — ёри- 
шасан, қизим! А. Қодирий, Ўтган кунлар. 

ТЕЖАМСИЗ 1 Тежашга имкон бермай- 
диган, ортиқча сарфга йўл қўядиган. Тежам- 
сиз машина. Тежамсиз технология. 

2 Аямасдан, пала-партиш сарфлайдиган, 
тежашни билмайдиган. Тежамсиз аёл. 

ТЕЖАМСИЗЛИК Тежаб-тергамай, те- 
жамкорликка риоя қилмай сарфлаш; исроф- 
гарчилик. Тежамсизлик билан ишламоқ. 

ТЕЖОҒЛИ Тежашга, тежамкорликка 
асосланган; тежамли. Тежоғли иш — бежоғ- 
ли иш. Мақол. 

2 Ишлари яхши йўлга қўйилган, ҳар нар- 
са ўз жойида, тартибга солинган, саранжом- 
саришта. Сирдарё соҳиллари — кўз илғамас 




st 


асрий дашт. Ардоқли ўлка бугун — ясоғли ва 
тежоғли. Миртемир. 

ТЕЗ [ ф. — ўткир, кескир; ўювчи, ач- 
чиқ; санчилувчан; зийрак, сезгир; илдам, 
жадал; чаққон] 1 Орадан кўп вақт ўтмас- 
дан, оз (қисқа) вақт ичида; дарров, тезда. 
Мажлис тез тугади. Бола ўқиш-ёзишни тез 
ўрганди. Воқеалар тез ривожланмоқда. Шош- 
масанг, тез етарсан, шошгандан ўзиб ке- 
тарсан. Мақол. н Борди-ю, кўклам серём- 
ғир келгудек бўлса, ер тез етилмайди, экин 
кечикиб кетади. Н. Сафаров, Хадича Аҳро- 
рова. Ҳаво айнияпти, укажон. Бунақа ҳавода 
чўққига чиқиш хавфли, Тоғда қоронғи тез 
тушади. Ҳ. Назир, Сўнмас чақмоқлар. 

Тез кунда (ёки кун ичида), тез орада, тез 
фурсатда (ёки фурсат ичида) Орадан кўп 
вақт ўтмасдан, озгина вақт ўтгандан кейин, 
қисқа фурсатда, оз муддатда. Азалда тақди- 
римиз қора битилган эканми, тез кунда 
бошимизга оғир кунлар тушди. Ойбек, Тан- 
ланган асарлар. Сорахон тез фурсат ичида 
унинг кўнглидан Мунисхон ишқини ювиб чи- 
қарди. А. Қаҳҳор. Сароб. 

2 Дарҳол, шу топда, шу он, зудлик билан. 
Нақ пешин вақтида Ёрмат чой-нон олиб 
келди, уларни ерга қўймасдан, Йўлчини ко- 
йиди: -Тез чиқинг-е.. куннинг иссиғини се- 
засизми?! Ойбек, Танланган асарлар. Kydpam 
тез жавоб айтолмади. Синглисини, шу билан 
бирга ўзини ҳам юпатиш учун баҳона ахтар- 
ди. Ҳ. Назир, Сўнмас чақмоқпар. Бой тез 
фаҳмлади-да: -Шундайми, жиян, — деб кулди. 
Ойбек, Танланган асарлар. 

Тез айтиш Ўзбек халқ оғзаки ижодининг 
янглишиб кетиш мумкин бўлган қофиядош, 
ўхшаш сўзларнинг жумлаларини адашмай, 
тез талаффуз қилигцдан иборат бир тури. Тез 
бўл Вақт ўтмасдан, дарров ҳаракат қил, 
имиллама. Юринг, тез бўлинг. Ҳамро опам 
бетоб бўлиб қолди. Туйғун, Зулфизар. 

3 Меъёрдагига нисбатан олдинроқ, ил- 
гарироқ. Бола отасининг сўзларидаги маъно- 
ни дуруст тушунмагани учун бунчалик тез 
ea осон «хўп» деди. П. Қодиров, Юлдузли 
тунлар. Сидиқжоннинг онаси Хадича хола 
умрини хорлик-зорлик тортиб ўтказган 
ҳамма кишилардай тез қариган.. А. Қаҳҳор, 
Қўшчинор чироқлари. 

4 Катта суръат билан, шахдам, жадал. Тез 
ииишмоқ, Тез юрмоқ. Тез ўқимоқ. н Сой ун- 
ча капипа бўлмаса ҳам, ниҳоятда тез оқар. 


«қулқ-қулқ» этган товушлар cye остида 
катта-катта тошлар юмалаётганини бил- 
дириб турар эди. А. Қаҳҳор, Олтин юлдуз. 
Йиллар шу қадар тез ўтардики, ҳа-ҳув де- 
гунча у олтмишдан ошиб, пайғамбар ёшига 
яқинлашмоқда.. Мирмуҳсин, Меъмор. У,Дил- 
барга етиб олиш учунми ёки қаттиқ ҳая- 
жонга тушганиданми — тез қадам ташлай 
бошлади. «Гулдаста». 

5 сфт. Дарров аччиғланиб, қизишиб ке- 
тадиган, сержаҳл, жиззаки. Жуда тезсиз-да, 
Аҳмаджон, бердисини эшитмай бўғасиз-а! С. 
Кароматов, Ҳижрон. Э.. мен бу ишга ара- 
лашмас эдим, бу йигитнинг ўзи тезроқ. Н. 
Сафаров, Уйғониш. 

Жаҳли (ёки аччиғи, феъли) тез Дарров 
аччиғланиб, қизишиб кетадиган, сержаҳл, 
жиззаки. Шомми калнинг жаҳли жуда тез 
бўлиб, юрагида кек сақловчи киши эди. Ж. 
Шарипов, Хоразм. Домланинг аччиқлари тез, 
асабий мижоз эканликларини айтиб ўтган 
эдим. М. Муҳаммаджонов, Турмуш уриниш- 
лари. Хотининг, бунақа феъли тез экан, [бо- 
лани] олиб кетмагани ҳам дуруст. А. Қаҳҳор, 
Кўшчинор чироқпари. Тили тез Тезда қи- 
зишиб, бидиллаб кетадиган, гап бермайди- 
ган. Оҳ, ўғлим, ёшсан, тилинг тез, ўнг-терси- 
га қарамай гапираверасан. Шуҳрат, Жаннат 
қидирганлар. 

6 с.т. Жуда тез ишлайдиган, тезкор. Жу- 
да тез уста. 

Зеҳни тез Зеҳни, ақли ўткир, тез фаҳм- 
лаб оладиган, фаросатли. Тез ёрдам Оғир 
беморларга шошилинч ёрдам кўрсатиш 
хизмати. Тез ёрдам машинаси. Тез ёрдам ча- 
қирмоқ. н Ҳамма шаҳар ea туманларда тез 
ёрдам станциялари ишлаб турибди. Газета- 
дан. 

ТЕЗАК [ф. 1 1 Ҳайвон ёки қуш ах- 

лати; гўнг. Мол тезаги. н Йигитлар қўй- 
ларнинг сийдик ea тезакларига булғаниб ёт- 
ган тутқунларнинг қўл-оёқларини ечиб, қўра- 
дан ҳайдаб чиқармоқчи бўлдилар. С. Айний, 
Қуллар. -Оқ қушларнинг тезаги оппоқ бўлар 
экан, — деди Шум бола. Ғ. Ғулом, Шум бола. 

2 Қуриган ёки ёқиш учун махсус қури- 
тилган гўнг (асосан, мол гўнги). Ҳайдар.. ўчоқ 
ичига кўмилган ўтни очиб, устига бир дона 
тезак қўйиб, пуфлаб, бир оз яишатди. С. 
Айний, Қуллар. Ўчоқда тезак милтиллаб 
ёнар, қора човгум биқир-биқир қайнарди. С. 
Анорбоев, Оқсой. 




Тенг тенги билан, тезак қопи билан Ҳар 

ким мавқеи, обрўйи жиҳатидан ўзига тенг, 
мос, мувофиқ киши билан бўлиши лозим, 
деган маънодаги мақол. Тенг тенги билан, 
тезак қопи билан! Бозоров — бир қоп тезак! 
Адолатнинг тенги — Нормат. И. Раҳим, Чин 
муҳаббат. 

ТЕЗАКЛАМОҚ Табиий ҳожат чиқармоқ, 
ёзилмоқ (ҳайвон ва қушлар ҳақида). От те- 
заклади. 

ТЕЗАКХОНА Тезак сақланадиган ёпиқ 
жой, саройхона. -Офарин! — эшон ясама 
кулди. — ..Тинчгина бол чайнаб юрган одам, 
тезакхонада истиқомат қилибсиз. И. Раҳим, 
Тақдир. 

ТЕЗАУРУС [юн. thesauros — хазина, бой- 
лик] тлш. 1 Муайян тилдаги барча сўзлар- 
ни қамраб оладиган, уларнинг матнда қўл- 
ланиш ҳолатларини тўла-тўкис акс эттира- 
диган луғат. 

2 Бирон-бир илм-фан соҳасига оид сўз- 
лар мавзу тартибида жойлаштирилган ва 
улар ўртасидаги семантик (жинс-тур, сино- 
нимик ва б.) муносабатлар акс эттирилган 
идеографик луғат. 

ТЕЗГИЗАК Ёғоч канаси. 

ТЕЗГИР [ф. — тез, чаққон олув- 

чи] Овни тез оладиган, олғир. Тезгир бур- 
гут. Тезгир този. 

ТЕЗДА(Н) рвш. Орадан кўп вақт ўтмас- 
дан, қисқа муддат ичида, оз фурсатда; дар- 
ров. Қишнинг биринчи ярми қуруқ келди. Ик- 
ки мартагина қор ёғиб, тезда эриб кетди. П. 
Турсун, Ўқитувчи. Кеча клубга борган хо- 
тиннинг Адолатга кўзи тушиши билан, ран- 
ги ўзгариб кетди. Лекин тезда ўзини ўнглаб 
олди. С. Зуннунова, Гулхан. Бектемир тездан 
ўзини пастликка ташлади, югура-югура, ўр- 
монга кирди. Ойбек, Қуёш қораймас. 

ТЕЗИКМОҚ шв. Тез юрмоқ, тезликни 
оширмоқ; тезлашмоқ. Зулфизар отига ғазаб 
қамчисини урди, ғойибнинг қушидай тезикиб 
кетди. «Зулфизар билан Авазхон». 

ТЕЗИС [юн. thesis — қоида; исбот] 1 Ил- 
мий асар, мақола, маъруза ва ш.к. даги 
асосий ғояларнинг қисқа ва лўнда баёни. 
Маъруза тезиси. н Саодатхон стол усти- 
даги тезисларини олар экан, соатига қара- 
ди. С. Зуннунова, Янги директор. 

2 мнт. Ҳақиқат эканлиги исботланиши 
лозим бўлган ҳукм, мулоҳаза, фикр. Шоир 
дунёқарашининг баркамоллигидан дарак бе- 


рувчи бу тезис унинг қатор асарларида турли 
шаклларда жуда кўп қайтарилган. «ЎТА». 

ТЕЗКОР [ф. jLS — тез, жадал ишлов- 
чи] 1 Тез ишлайдиган, ишни тез, чаққон 
бажарадиган. Тезкор ycma. н Ўринбой тез- 
кор, ҳар қандай ишни ҳам тез бажо этишни 
ёқтирадиганлардан. Т. Рустамов, Мангу жа- 
сорат. 

2 Тезлик билан ҳаракат қилувчи, тезлик 
билан натижага эришишни таъминловчи. 
Қурт боқишнинг тезкор усули ҳақидаги бу 
довруқ бутун мамлакатга ҳам таралди. Й. 
Муқимов, Ипак толаси. Фарғона вилояти 
Давлат солиқ бошқармаси тузган тезкор 
гуруҳ аъзолари бозорларни зимдан кузата 
бошладилар. Газетадан. 

ТЕЗКОРЛИК 1 Тез ишлаш. Унинг тез- 
корлиги ҳаммани ҳайратда қолдирди. н Тез- 
корлиги, сифатли иши билан танила бош- 
лаган.. Омонга масъулиятли иш топширилди. 
Т. Баҳромов, Отасининг боласи. 

2 Тез ишлаш, ишни тез бажариш; ишда 
жадаллик. Ғалла ўрим-йиғими тезкорликни 
талаб қилади. н Ўрта Осиёнинг талай қис- 
мини эгаллаб ётган тоғлар бағридаги бой- 
ликлар йил сайин тезкорлик билан ўзлаш- 
тирилмоқда. А. Раззоқов, Муҳокама мавзуи. 
Бунинг учун тезкорлик билан, қаттиқ, баъ- 
зида кўпчиликка хуш келмайдиган чоралар 
кўрилиши зарур. Газетадан. 

ТЕЗЛАМА: тезлама қилмоқ кам қўлл. айн. 
тезламоқ П. 

ТЕЗЛАМОҚ I 1 Тезлиги ошмоқ, ҳара- 
кат тезлигини оширмоқ. Поезд тезлаб кет- 
ди. Ёмғир тезлади. н Комилжон тезлаб ке- 
либ, Халиловга қўл узатди: -Келинг, Халилов 
ака. И. Раҳим, Ихлос. 

2 Тез юришга ундамоқ, қистамоқ. Куч бо- 
рича отим тезлаб кўраман. «Муродхон». 

3 Ҳужум қилишга, уришишга ундамоқ, 
хезламоқ, гижгижламоқ. Хўрозларни бир-би- 
рига тезламоқ. Беданани тезламоқ. 

4 Чархлаб, қайраб ўткир қилмоқ. Кет- 
монни тезламоқ. Ўроқни тезламоқ. 

5 с.т. Олов кучайиб, тезлик қилиб, оқиб, 
кўчиб тушмоқ (тандирда ёпилган нон, сомса 
ҳақида). 

ТЕЗЛАМОҚ II Бинонинг ишдан чиққан 
деворини, томини бузмасдан кўтариб қў- 
йиб таъмирламоқ, янгиламоқ. -Уйнинг ор- 
қасини тезласаммикин, — деб кўнглидан ўт- 
казди Бўтабой, — шошмасдан, яхшилаб тез- 




ласам. Уйнинг ичини қумсувоқ қилсам. С. Аҳ- 
мад, Ҳукм. 

ТЕЗЛАТКИЧ 1 махс. Бирор иш-ҳаракат 
ёки жараённи тезлатиш, жадаллатиш, ку- 
чайтириш учун хизмат қиладиган асбоб, 
қурилма ва ш.к. Ядро заррачалари тезлат- 
кичи. 

2 Бирор жараённи тезлаштирадиган, ри- 
вожлантирадиган омил, восита, куч. 

ТЕЗЛАШМОҚ 1 Тезламоқ I фл. бирг. н. 
Йигитлар болаларни тезлашиб, курашга ту- 
ширишди. 

2 Суръати ошмоқ, жадаллашмоқ; кучай- 
моқ, авжга минмоқ. Поезд тезлашди. Иш- 
лар тезлашиб кетди. н Шабада ҳам тез- 
лашиб, болаларнинг сочлари ва галстуклари 
билан тинмай ўйнашмоқда. Ҳ. Назир, Сўн- 
мас чақмоқлар. Майдалаб, шивалаб ёғаёт- 
ган ёмғир тобора тезлашарди. Э. Раимов, 
Ажаб қишлоқ. Авазнинг қадами бир секин- 
лашади, бир тезлашади. С. Сиёев, Ёруғлик. 

3 Муддатидан олдин амалга ошмоқ, тез- 
роқ содир бўлмоқ. Ўйлаб қараганда, унинг 
эндиги тақдири кўп жиҳатдан мана шу 
сафарига ҳам боғлиқ; ҳатто тўйнинг тез- 
лашуви ҳам, тўйдан кейинги саёҳат ҳам шун- 
га боғлиқ. С. Анорбоев, Оқсой. 

ТЕЗЛИК 1 Тез одамга хос ҳаракат, ху- 
сусият. Солиҳбойнинг қайнаб турган ғазаби 
унинг тезлигида ёки жазавага тушишида 
эмас.. Ф. Жўраев, Обид Жалилов. 

2 Иш-ҳаракат, жараён ва ш.к. нинг жа- 
даллиги, суръати, даражаси. Иш тезлиги. Ҳи- 
соблаш тезлиги. 

Тезлик билан 1) имкон борича қисқа 
вақт ичида, тез суръат билан, жадал. Ҳосил- 
ни тезлик билан йиғиб-териб олмоқ; 2) дар- 
ҳол, ошиғич равишда, кечиктирмай. Тезлик 
билан етиб кел. 

3 физ., тех. Жисм босиб ўтган масофа- 
нинг шу масофани босиб ўтиш учун кет- 
ган вақтга нисбати. Юриш тезлиги. Югуриш 
тезлиги. Товуш тезлиги. Ўртача тезлик. Тез- 
лик бирлиги. Тезликни ҳисобламоқ. Трактор 
баландликка биринчи тезликда чиқади. 

ТЕЗЛИҚЦА рвш. кам қўлл. Тезлик би- 
лан, тезда, тез. Тезликда етиб келиб, Сен 
ҳам даврамизга кир. Кўм-кўк арча тагида 
Сакраб-сакраб ўйнаб бер. И. Муслим. 
Тезликда Самарқандга — Улуғбек мирзога 
чопарлар орқали нома жўнатилди. Мир- 
муҳсин, Меъмор. 


Яшин (ёки чақмоқ) тезлигида Жуда тез, 
кўз очиб юмгунча. Бирдан калламга яишн 
тезлигида бир фикр келди. Э. Раимов, Ажаб 
қишлоқ. Бу фикр Эргашевнинг хаёлидан чақ- 
моқ тезлигида ўтди. Н. Сафаров, Водиллик 
қаҳрамон. 

ТЕЗОБ [ф. — барча металларни 

эритувчи суюқлик, сульфат ва нитрат кис- 
лоталар аралашмаси; тезоқар сув] 1 кам қўлл. 
Тез оқадиган, тезоқар. Избоскан қишлоғининг 
этагидан.. тезоб дарё оқади. Й. Шамшаров, 
Олтин куз. Қалбинг ишлар ишқин куйлаб 
доимо, Мисралар ирмоқдай тезоб, шўх, тоза. 
М. Бобоев. Ёшлик экан, умр аталмиш тезоб 
дарёнинг айни кўпирган, жўшқин палласи. Э. 
Аъзам, Кечикаётган одам. 

2 Тез суръатли, жадал. Ҳар якшанба иш 
шу тариқа тезоб.. Ш. Тоҳиров, Қарс икки 
қўлдан чиқади. 

3 айн. тез 5. Воқеадан хабардор бўлган 
тезоброқ Иноғом ака тутақиб кетди. Ф. Му- 
сажонов, Камтарин ишчи. 

4 махс. Турли технологик жараёнларда 
эритиш, тозалаш, оқлаш, ошлаш ва ш.к. 
мақсадларда ишлатиладиган модцаларнинг 
умумий номи. Терини тезобга солмоқ. Ме- 
таллни тезобда тозаламоқ. 

ТЕЗОБЛАМОҚ махс. Тезобда ишлов бер- 
моқ. Терини тезобламоқ. Металлни тезобла- 
моқ. 

ТЕЗОТАР 1 Бирин-кетин жуда тез ўқ 
отадиган. Тезотар милтиқ. Тезотар зенит 
тўпи. 

2 Тез сайрайдиган, сайроқи (бедана ҳа- 
қида). [Комил бедананинг сайрашини эшитиб 
тўхтайди :] Оҳ, оҳ, оҳ! Бай-бай-бай! Зап тез- 
отар бўпти-да. О. Ёқубов, Икки муҳаббат. 

ТЕЗОҚАР Тез оқадиган. Тезоқар дарё, 
пулемётлардан ёмғирдек қуйилаётан ўқ.. 
снарядларнинг даҳшатли чинқириғи ҳужум- 
ни тезлатгани қўймас эди. А. Раҳмат, Азиз 
тупроқда унган дўстлик. 

ТЕЗПАЗАК [ф. _Sy_j — тез пишувчи] 
шв. Тезпишар. Тезпазак ўрик. 

ТЕЗПИШАР Тез пишадиган, эрта ети- 
ладиган; чиллаки. Тезпишар naxma навлари. 
Тезпишар ўрик. Тезпишар қовун. н Анов пол 
тутзор кўркам — Раъно қаламчалари. Бу поли 
— Салимжоннинг Тезпишар олчалари. Қ. 
Муҳаммадий. 

ТЕЗ-ТЕЗ рвш. 1 Тезлик билан, жадал, 
илдам; шошилиб. Тез-тез юрмоқ. Тез-тез 






ишламоқ. н Шоир дафтарчасини тиззасига 
қўйиб, тез-тез ёзар эди. А. Қаҳҳор, Картина. 
Алимжоннинг юраги тез-тез уриб, бадани 
қизишди. К. Раҳимов, Ўз касбини севган 
йигит. [Мадамин] Худди бировдан қизғанган- 
дек тез-тез ошар ва чайнамасдан ютар эди. 
П. Турсун, Ўқитувчи. 

2 Кўп вақт оралатмай, бот-бот, ўқтин- 
ўқтин. Бемор тез-тез сув сўрар эди. н Гул- 
нор бу ой ичида гпез-тез оғриб турди. Ой- 
бек, Танланган асарлар. -Энди сиз шу ерда 
қолинг, — деди онасига Нормат, дарвозадан 
чиқаркан, — уринманг.. Тез-тез хат ёзиб 
тураман. И. Раҳим, Чин муҳаббат. 

ТЕК рвш. 1 Ҳаракатсиз, қимирламасдан 
ва овоз чиқармасдан, жим. Тектур. Текўтир. 
н Ҳамма бир лаҳза тек қолиб, бирдан қат- 
тиқ кулги кўтарилди. А. Қаҳҳор, Майиз 
емаган хотин. Унда лайлак бир оёқлаб ту- 
риб, яшилланиб келаётган адирларга кўз 
ташлаб, тек қотган. С. Аҳмад, Ҳукм. 

2 Ҳеч иш, ҳаракат қилмасдан, бекор. Тек 
турмаган тўқ турар. Мақол. н Унинг 
[Ҳайдарбойнинг] қўллари тек турмайди: дам 
узун оташкурак билан тўнканинг ўт олган 
жойларини қоқиб, яна ҳам кўпроқ биқситади. 
П. Турсун, Ўқитувчи. Ҳамма ҳаракатда-ю, 
ёлғиз мен тек ётибман. Ойдин, Олтин узукка 
олмос кўз. 

3 унд. с. взф. Қимирлама, жим. - Тек, ўр- 
тоқлар, — деди раис ва давом этди, — ўзин- 
гиз экасизми? А. Қаҳҳор, Сароб. 

Тек қўймоқ Тинч қўймоқ, безовта қил- 
маслик. Ҳозир тек қўйиб қўйган одамларни 
сув чиққандан кейин қамаши ҳам эҳтимол- 
данузоқ эмас. М. Исмоилий, Фарғона т. о. 

ТЕКИН Эвазига пул, ҳақ ёки бошқа 
бирор нарса талаб қилинмайдиган; пулсиз, 
бепул. Текин овқат. Текин меҳнат. н Узоқ 
сафарга пул керак. Текин қимиз, эт қайда. 
Ойбек, Танланган асарлар. -Сенҳали шунақа 
ёмонмисан-а? Ўй-бўй! — деди завхоз. — Шун- 
чалик текин еб-ичиб, ўқиб юрганингга шукур 
қилиш керак. П. Турсун, Ўқитувчи. 

Сув текин, сувтекин Жуда арзон, деярли 
текин. Хотинларнинг меҳнати айниқса қадр- 
сиз, сув текин бўлишини ўшанда билдим. 
Ойбек, Танланган асарлар. -Гўр азоби билан 
етиштирган пахтасини заводга келтириб, сув 
текин сотади, — деяр эди куюниб Вали ака. 
М. Исмоилий, Фарғона т. о. Текин томоқ қ. 
томоқ 3. 


ТЕКИНГА рвш. Эвазига пул, ҳақ ёки 
бошқа бирор нарса олмасдан ёки бермасдан; 
пулсиз, бепул. Текинга ишлатмоқ. Текинга 
олмоқ. н Қаранг, бировларнинг болаларини 
пул сарф қилиб, вақт сарф қилиб, текинга 
ўқитса-я!М. Исмоилий, Фарғонат. о. 

ТЕКИНТОМОҚ (тўғриси текин томоқ) 
қ. томоқ 3. 

ТЕКИНХЎР 1 Меҳнат қилмасдан, бош- 
қалар ҳисобига кун кўрувчи; ҳаромхўр. Те- 
кинхўрлар ea безорилар одил суд томонидан 
тегишли жазосини олади. X. Ризаев, Безори 
муносиб жазоланди. Аҳмадга ўхшаган соф 
виждонли одам учун энг ёмони — ўзини бе- 
корчи, текинхўр сезиш. Ф. Мусажонов, Ҳим- 
мат. 

2 биол. Бошқа организмларга ёпишиб, 
уларни сўриш билан яшовчи майда жонивор 
ёки ўсимлик; паразит. Текинхўр зарпечак. н 
Энди чимқирқар маишна соламан бу текин- 
хўр газандага. Ойбек, О.в. шабадалар. 

ТЕКИНХЎРЛИК Меҳнат қилмай еб- 
ичиш, кун кўришлик. Қодир Қурбонбоев 
жамиятимиз учун бирор фойдали ишга кўн- 
гил қўймади, текинхўрлик, чайқовчиликка 
муккасидан кетди. «Муштум». 

ТЕКИС 1 Юзида ғадир-будир, баланд- 
паст, ўнқир-чўнқир жойлари бўлмаган; 
силлиқ. Текис maxma. Текис майдон. Текис 
девор. н Кеча қоронги ea гпуманли эди. Кенг, 
текис кўчага узоқдан чироқлар туман ичида 
хира, совуқ нур сепади. Ойбек, Танланган 
асарлар. Йўл текис, машина силкинмасди. С. 
Аҳмад, Уфқ. 

2 Жойлашиш, ўлчам (ҳажм ёки бўй) ва 
ш.к. жиҳатдан бир хил. У жилмайганида, 
қизларникига ўхшаш, текис тишлари ярқ 
этиб кетди. Ў. Ҳошимов, Қалбингга қулоқ 
сол. Бўйи баланд, қомати келишган, қора 
соқоли иягида текис қилиб қирқилган. М. 
Исмоилий, Фарғона т.о. Кўк блузка кийган 
икки қиз Башоратларнинг олдига келди. Улар 
бир-бирларига жуда ўхшар, бўйлари ҳам 
текис, жуда чиройли қизлар эди. А. Мухтор, 
Опа-сингиллар. 

3 Бир маромда, бир хил тезликда. Текис 
ҳаракат. Текис одим. н Худди цирк отла- 
ридай безатилган семизгина, силлиққина бўз 
от текис олиб кетди. Ойбек, Нур қидириб. 
Ундан нарироқда қора калхат, санъатини 
намойиш қилаётгандай, бир текис сузиб 
юрибди. Н. Фозилов, Дийдор. 






4 рвш. Бараварига, ёппасига бир вақтда; 
шиға, қийғос. Уруғларни текис ундириб ол- 
моқ. Гилослар бир текис гуллади. Ғўзалар бир 
текис униб чиқди. н Ҳар сафар текис чи- 
қиб, яшнаб ўсаётган ям-яшил ғўзаларни 
кўрганимда.. пахтазордан чиққим келмас эди. 
О. Ёқубов, Икки муҳаббат. 

5 Ҳар жиҳатдан тенг, баравар, бир ҳу- 
қуқдаги. Сув худойимнинг мулкими ? Халойиқ 
текис ичади. Ойбек, Танланган асарлар. 
Мени сайланг, негаким, Энди қадрдон бўла- 
ман. Бир текис ҳаммангизга Хизмати бажон 
қиламан. Ҳамза. 

6 кўчма с.т. Беишкал, силлиқ; бир хил 
қилиб. Иши жуда текис. Ҳамма иш текис 
бўлиб кетди. н Муса кўса бир ерда турмас, 
чигитларни бир текисда экиш кераклигини, 
чигит тўрт энликдан чуқур бўлмаслигини 
ҳадеб тайинларди. С. Аҳмад, Ҳукм. 

7 с.т. Келишган, чиройли. Ўртада ўн 
олти-ўн етти яшар бачча ўйнайди. У ранг- 
сиз, хипча, «текисгина», яна тўғрироғи, «по- 
пукдай» бола. Ойбек, Танланган асарлар. 
Анов тоғ билан манов тоғ эгиз экан, Жами 
қиздан охун қизи текис экан. «Оқ олма, 
қизил олма». 

ТЕКИСЛАГИЧ Текислаш, силлиқлаш 
учун хизмат қиладиган асбоб, мослама, ма- 
шина. Ер текислагич. ^Доирани текислагич 
ёрдами билан горизонтал ҳолатга келтириш 
мумкин. «Астрономия». 

ТЕКИСЛАМОҚ 1 Баланд-паст, ғижим, 
ғадир-будурларини йўқотиб, текис, силлиқ 
қилмоқ. Ерни текисламоқ. Кўчани текис- 
ламоқ. Тахтани текисламоқ. Сочини текис- 
ламоқ. н Нодира бошлиқ бир тўда ўқувчи- 
лар спорт майдончасини текисладилар. С. 
Зуннунова, Янги директор. Нормат ўрнидан 
туриб, камарини қаттиқ тортиб, гимнас- 
тёркасини текислади-да, Адолатнинг олдига 
борди. И. Раҳим, Чин муҳаббат. 

2 Бир чизиқ бўйлаб текис жойлаштир- 
моқ. Сафларни текисламоқ. н Рота ко- 
мандири жангчиларга кийимларини туза- 
тишни, қуролларни яна қайта текислаб, 
тартибга солиб қўйишни буюрди. Шуҳрат, 
Шинелли йиллар. 

3 с.т. Ишкалларни йўқотиб силлиқпа- 
моқ, тўғриламоқ. Ҳамма иш текислаб юбо- 
рилди. 

ТЕКИСЛИК 1 Текис юза(сирт)га эгалик. 
Ернинг текислиги. Тахтанинг текислиги. 


2 Баланд-пасти бўлмаган текис ер, те- 
кис майдон. Рўпарадаги текисликда район 
дарахтлари қорайиб кўринар.. эди. П. Турсун, 
Ўқитувчи. 

3 физ., геом. Текис юза. Проекцияловчи 
текислик. Ҳия текисликдан жисмнинг туши- 
ши. 

4 геогр. Катта баландликлар, тоғлар бўл- 
маган, нисбий текис бўлган ер сатҳи; океан- 
лар тубидаги ясси катта майдон. Ўшнинг 
жанубидаги кенг текисликлар, тўлқинсимон 
қир ва адирлар турли-туман дала гуллари 
билан безанган. П. Қодиров, Юлдузли тун- 
лар. 

5 сиёс. Ҳар жиҳатдан тенглик, тенг ҳу- 
қуқлилик. Иқтисодий текислик. 

ТЕКИССИЗ кам қўлл. Текисмас, ноте- 
кис. Текиссиз тараққиёт. 

ТЕКИССИЗЛИК кам қўлл. Текиссиз ҳо- 
лат, нотекислик. Ривожланишнинг текиссиз- 
лиги. 

ТЕКИСЧИЛИК 1 Бажарилган ишнинг 
миқдори ва сифатини ҳисобга олмасдан, 
ҳаммага баб-баравар ҳақ тўлаш, бир хилда 
тўлаш, тақдирлаш. Текисчиликка қарши ку- 
раш. н Шукуржон текисчиликка қарши 
муросасиз кураш олиб борар, бирон ёш та- 
белчига нарядни бошқатдан ишлаш учун 
қайтариб берар экан: -Шуни билиб қўйингки, 
ҳеч қачон ҳамма бир хилда ишламайди, — 
дерди. 3. Сотиев, Истеъдод. Бу соҳада [мод- 
дий рағбатлантиришда\ юз бериб келаётган 
текисчиликка қатъиян барҳам бериш керак. 
Газетадан. 

2 сиёс. Кишиларни, қайси синф ёки та- 
бақага мансублигидан қатъи назар, иқти- 
содий ва сиёсий жиҳатдан тенг имконият- 
ли, тенг ҳуқуқли қилишга уриниш. 

ТЕКСТ [лот. textum — боғланиш; бири- 
киш; алоқа; бирикма] 1 қ. матн. Мақоланинг 
тексти. Телеграмманинг тексти. н Жум- 
лалари турар текис, Зумда варақ чиқар эгиз. 
Газета, журнал, китоб, Текстлари ўқишга 
боп. Қ. Муҳаммадий. 

2 плгрф. Йирик шрифтлардан бирининг 
номи. 

ТЕКСТИЛЬ [лот. textile — газлама; тўқи- 
ма мато; газламадан тайёрланган кийимлар] 
1 Тўқимачилик саноати маҳсулоти; газмол. 

2 с.т. Тўқимачилик комбинати. Келиним 
ўлгурнинг ўзиям текстилда ишлаб, жарақ- 
жарақ пул олади. «Муштум». 




ТЕКСТОЛОГ қ. матншунос. 1939 йили 
Навоий юбилейи комитети тузилганда, [ко- 
митет] Маҳжур, Ҳабибий, Анисий, Улфат- 
ларни Ўзбекистон Фанлар академиясига 
текстолог қилиб чақиртирди. Газетадан. 

ТЕКСТОЛОГИК Матншуносликка оид 
(қ. матншунослик). Текстологик тадқиқот 
принциплари бўйича ўз даврининг пешқадам 
қалам эгалари — Навоий билан Жомийнинг 
тутган умумий позициялари бир-бирига жу- 
да яқин.. бўлганлигига «Хамсатул-мутаҳай- 
йирин»дан яна бир машҳур мисолни келти- 
риш мумкин. «ЎТА». 

ТЕКСТОЛОГИЯ [лот. textum + юн. lo- 
gos — таълимот] қ. матншунослик. Шуниси 
аниқки, текстология у вақтларда мустақил 
фан сифатида ривожланмаган.. эди. «ЎТА». 
Республикамизда текстология фани рав- 
нақини унинг асосчиларидан бири Порсо 
Шамсиевсиз тасаввур қилиб бўлмайди. С. 
Ғаниева, Алломанинг табаррук ёши. 

ТЕКТОНИК 1 Ер қобиғи ҳаракати ва 
унинг ўзгаришларига оид; шулар натижаси- 
да содир бўлган. Тектоник жараёнлар. н 
Японияда ва Американинг ғарбий қирғоқ- 
ларида содир бўладиган зилзилаларда ҳам 
тектоник, ҳам вулканик кучлар бараварига 
иштирок қилади. Т. Ҳамробоев, Зилзила 
ҳақида мулоҳазалар. 

2 Ернинг тузилиши ва ўзгаришига оид. 
Тектоник харита. н Мазкур тектоник 
қатламлар оролгача кучли босим билан таъ- 
сир қилаётганлиги сабабли у жойидан сил- 
жиган. Газетадан. 

ТЕКТОНИКА [юн. tektonike — қурувчи- 
лик санъати] геол. Геологиянинг Ер қобиғи 
муайян қисмининг тузилиши ва унда юз бе- 
радиган ўзгаришларни ўрганадиган бўлими. 
Геологларнинг махсус гуруҳи ишида тек- 
тоника, геофизика, гидрогеология соҳасида.. 
иш олиб бораётган энг таниқли мутахас- 
сислар қатнашдилар. Газетадан. 

ТЕКТУРМАС 1 Бекор тура олмайдиган, 
бекорчиликни ёқтирмайдиган, тиниб-тин- 
чимас, серҳаракат. Тектурмас чол. 

2 Шўх, тўполончи (кўпинча болалар ҳа- 
қида). Тектурмас бола. 

ТЕКШИРИШ 1 Текширмоқ фл. ҳар. н. 
Қарорнинг бажарилишини текшириш. Бухгал- 
терия фаолиятини текшириш. 

2 Ўрганиш, тадқиқот. Геологик текши- 
риш. Илмий текшириш институти. н Фу- 


зулий [ижоди] устида олиб борилган тек- 
ширишлар Фузулий адабий мактабининг та- 
шаккулида Навоий ижодининг муҳим ролъ 
ўйнаганлигини янада яхшироқ очиб беради. 
«ЎТА». 

3 Тафтиш, ревизия. Агар текшириш на- 
тижасида Ҳасанжон бу ишга илинган бўлиб 
чиқса, у ҳам нобуд бўлади.. жазосини тор- 
тади. С. Айний, Қуллар. 

ТЕКШИРМОҚ 1 Тўғри -нотўғри, ҳақ- 
ноҳақлигини билиш мақсадида кўздан, эъ- 
тибордан ўтказмоқ. Иншони текширмоқ. н 
Амирзодам, гапим ёлғон бўлса, бугун кечаси 
текшириб кўринг. П. Қодиров, Юлдузли 
тунлар. Дарсимни ҳам тайёрлаб бўлдим. Ана, 
дадамдан сўранг: текшириб кўрдилар. С. Зун- 
нунова, Янги директор. 

2 Моҳиятини, ҳақиқий ҳолни билиш, 
аниқлаш учун кўздан, эътибордан ўтказмоқ. 
Ишга қабул қилишда синаб кўриш — ишчи 
ёки хизматчининг унга топширилаётган ишга 
масъулиятини текшириб кўришдир. Газетадан. 
Энди овозини текшириб кўраман деяётганда, 
телефон жиринглади. Т. Ашуров, Оқ от. 

3 Илмий асосда ўрганмоқ, таҳлил, тад- 
қиқ қилмоқ. Гулнинг тузилишини текширмоқ. 
Қоннинг таркибини текширмоқ. н Кичик 
автобуслардаги лабораторияларда эса сув ва 
тупроқ таркибини текшириш, клиник тад- 
қиқотлар олиб бориш мумкин. Газетадан. 

4 Назорат учун кўздан кечирмоқ, таф- 
тиш, ревизия қилмоқ. Қарорнинг ижросини 
текширмоқ. Кассани текширмоқ. Ферма хў- 
жалигини текширмоқ. н -Тўхта, қаерга 
борасан?.. Сен комиссия аъзосисан-ку. Тек- 
ширишни битказганимиздан кейин, актга қўл 
қўйиб, сўнгра ўз ишингга борасан. С. Айний, 
Қуллар. 

ТЕКШИР-ТЕКШИР с.т. Устма-уст, 
қайта-қайта текширишлар. Текшир-текшир 
қилмоқ. Текишр-текшир бошланмоқ. 

ТЕЛБА 1 Ақлдан озган, девона, жинни. 
У бетлари юмдаланган, оппоқ сочлари юлин- 
ган бу телба хотинни ўзининг қирқ йиллик 
умр йўлдоишга ўхшата олмади. М. Исмоилий, 
Фаргона т. о. Осияжон қаҳ-қаҳ уриб кулиб 
юборди, ҳамма, қиз телба бўлган, деб унга 
қаради. Ж. Шарипов, Хоразм. 

2 Бирор нарсага, кимсага ортиқ даража- 
да берилган; савдойи, шайдойи. Фақир ҳам 
шу фикрнинг телба бандасидир. Ойбек, 
Навоий. 




3 Телбага хос, телбаликни акс эттирув- 
чи; маъносиз. Телба кўзлари билан Бекте- 
мирга боқди-да, укасининг қонли милтиғини 
чангаллади ва шамолдай учиб, Бектемирдан 
ҳам ўзиб кетди. Ойбек, Қуёш қораймас. Сиз 
менинг телба сўзларимдан аччиғланманг. А. 
Қодирий, Ўтган кунлар. 

4 кўчма поэт. Жиловланмаган, асов, 
«қутурган». Телба дарё. Телба тўлқинлар. н 
Жўш уриб, қирғоғини Хўплар эди телба сой. 
Ғайратий. Телба шамол қутуриб ҳамла қил- 
ди. Авайлаб ўстирилаётган ниҳолларни илди- 
зи билан қўпориб кетди. А. Набихўжаев, 
Мандат. Хоразмда Амуни кўпдан Телба дарё 
деб аташади. Э. Раҳим. 

Телба тўнини тескари киймоқ айн. тўни- 
ни тескари киймоқ қ. тўн. Баъзан телба тўни- 
ни тескари кийиб.. муомалалари дағаллашиб 
қолади. Ғайратий, Довдираш. 

ТЕЛБАЛАНМОК 1 Ақл-ҳушини йўқот- 
моқ, телба бўлмоқ. Лаъли деган бу жувон 
Абдураҳмонбойнинг келини бўлган. Аммо Бў- 
ронбекка ишқи тушиб, унинг кўйида тел- 
баланган. Ҳ. Ғулом, Машъал. 

2 Телбага ўхшаш ҳолатга тушмоқ. Сов- 
лиқнинг бунчалик телбаланиб чопишига энди 
тушунди. С. Анорбоев, Ҳамсуҳбатлар. Зиё- 
дилланинг қони миясига урди.. Аламига чи- 
долмай, телбалана бошлади. Ҳ. Ғулом, 
Машъал. 

3 кўчма Шиддат билан пишқирмоқ, 
жўшга келмоқ, ўзини ҳар ёққа урмоқ, 
«қутурмоқ» (одатда сув ва шамол ҳақида). 
Оқар жўшқин урароқ, Телбаланиб Хонариқ. 
Ювилар тинмай қирғоқ, Ҳарён тошган ҳай- 
қириқ. Ғайратий. 

ТЕЛБАЛАРЧА Телбаларга ўхшаб, ақл- 
дан озган каби. -Ҳаётим! Топдим, олма ор- 
қасидасиз! — деб юборди у [ Ғуломжон] тел- 
баларча қувониб. М. Исмоилий, Фарғона т. о. 
Гумонимча, иситмангиз қаттиқ ушлаган 
кўринадир ва телбаларча мактубингизни 
иситма орасида ёзганга ўхшайсиз. А. Қоди- 
рий, Ўтган кунлар. 

ТЕЛБАЛИК 1 Телба эканлик. Телба тел- 
балигини тан олмайди. Мақол. 

2 Телбаларга, ақлдан озган, эс-ҳушини 
йўқотган кишиларга хос ҳолат, хатти-ҳа- 
ракат; жиннилик. Телбалик излари йўқолиб, 
ақл ва ҳусн барқ уриб турган кўзларга бо- 
қиш унга [Адолатга] сира тенгсиз бир лаз- 
зат бағишларди. С. Зуннунова, Гулхан. 


ТЕЛБАНАМО Телбалар каби, телбага 
ўхшаш, жиннисифат. Телбанамо киши. н 
Каримжон урушга кетгач, Асрора бирон ой 
телбанамо бўлиб юрди-ю, дарров ўзини ўнг- 
лаб олди. С. Аҳмад, Уфқ. 

ТЕЛБАСАРО кам қўлл. Телбаларга ўх- 
шаш, ақлу ҳушини йўқотган; девонаси- 
фат. Телбасаро эмишсан гоҳи, Қийнар эмиш 
сени ташна лаб. Ўйларингни узун тунлари 
Қора фикр олармиш қамраб. Т. Тўла. 

ТЕЛБА-ТЕСКАРИ Бир-бирига боғ- 
ланмаган, пойинтар-сойинтар, тартибсиз. 
[Ғофиржон] Розия холанинг телба-тескари 
гапларини кўнглига олган бўлса, эҳтимол. Н. 
Назаров, Замон. Жангчиларимиз телба- 
тескари отишмадан гитлерчиларнинг мақ- 
садларини аниқлаш учун ўзаро мунозара қи- 
лишар эди. Н. Сафаров, Оловли излар. 

ТЕЛЕ- [юн. tele — узоқ, олис; узоққа, 
олисга] Байналмилал ўзлашма қўшма сўз- 
ларнинг биринчи таркибий қисми: 1) узоқ 
масофадан туриб ҳаракат қилувчи ёки амал- 
га оширувчи; 2) «телевизион» маъносига 
мувофиқ келувчи маъноларини билдиради. 
Мас., телеалоқа, теледастур, телекўрсатув, 
телеминора каби. 

ТЕЛ ЕБОШҚАРИШ айн. телебошқарув. 

ТЕЛЕБОШҚАРУВ Муайян объектнинг 
ишини назорат қилиш, зарур ҳолларда 
унинг иш режимини ўзгартириш ва б. учун 
мўлжалланган бошқариш қурилмалари 
мажмуи; узоқдан туриб бошқариш, масо- 
фадан бошқариш. Республикадаги ҳамма 
гидроэлектростанцияларда автоматлашти- 
рилган телебошқарув жорий қилинган. н 
Телебошқарув аппаратлари денгиз остида, 
худди одам каби, ҳатто объектларни аниқ- 
лаб, маълумотларни таҳлил эта олади. «Фан 
ва турмуш». 

ТЕЛЕВИДЕНИЕ [теле.. + р. видение — 
кўриш < лот. visio — кўриш] Ҳаракатдаги 
ёки ҳаракатсиз объектларнинг тасвирини 
товуш билан бирга радиоэлектрон восита- 
лар ёрдамида муайян масофага узатиш ва 
қабул қилиш; узоқдан кўриш; ахборот тар- 
қатиш воситаларидан бири. Тошкент теле- 
видениеси. Телевидение техникаси. Телевидение 
орқали кўрсатиш ва эшиттириш. н Радио, 
кино, телевидение ҳаётга чуқур кириб борган 
ҳозирги шароитда ҳам бадиий асарларга 
эҳтиёж ортиб бораётгани шундан далолат 
беради. У. Норматов, Талант тарбияси. 




2 Фан ва техниканинг ҳаракатдаги объект 
тасвирини масофага узатиш билан боғлиқ 
соҳаси. 

3 Телекўрсатув, телеэшиттириш ишлари 
билан шуғулланувчи муассаса ва у жойлаш- 
ган жой. 

ТЕЛЕВИЗИОН Телевидениега оид. Теле- 
визион антенна. Телевизион кўрсатув. Теле- 
визион марказ. Телевизион минора. 

ТЕЛЕВИЗОР [теле.. + лот. visio — кў- 
риш; кўрсатув] Телестудиядан узатиладиган 
телесигналларни тасвир ва овоз тарзида қа- 
бул қилиб кўрсатадиган ва эшиттирадиган 
аппарат. «Рубин» маркали телевизор. Теле- 
визорни ўрнатмоқ. Телевизорда концерт 
кўрмоқ. н Уй тўридаги столда турган 
телевизор унинг [Холмирзанинг] диққатини 
кўпроқ тортди. Ҳ. Назир, Одамнинг қадри. 
Баширжон кўтилик шоирларни телевизорда.. 
кўрар эди. Н. Аминов, Суварак. 

ТЕЛЕВИЗОРЧИ с. т. Телевидение бў- 
йича мутахассис; телевизор тузатувчи уста. 
Ўтган куни телевизорчилар келиб, уни [Қу- 
вондиқни\ суратга олишган, хийла овора қи- 
лишган эди. С. Абдуқаҳҳор, Қувондиқ. 

ТЕЛЕГА \р. телега — бир от қўшилади- 
ган арава тури] Тўрт ғилдиракли арава. 
Телегада гўнг ташиётган Дилшод ва Анзи- 
рат йўлда учраб, гоҳо унга ҳазиллашар эди- 
лар. Ойбек, О. в. шабадалар. 

ТЕЛЕГРАММА [теле.. + юн. gramma — 
ёзув] Телеграф орқали узатилган ёки қабул 
қилиб олинган шошилинч хабар, ҳужжат ва 
шундай хабар ёзилган қоғоз. Қутлов теле- 
граммаси. Телеграмма юбормоқ. Телеграмма 
олмоқ. н Грейдернинг ёрдамчи куч сўраб 
берган телеграмма, радиограммаларига тур- 
лича ноаниқ жавоблар келди. И. Раҳим, Чин 
муҳаббат. 

ТЕЛЕГРАФ [теле.. + юн. grapho — ёза- 
ман] 1 Узоқ масофаларга телеграмма, ра- 
диотелеграмма тарзида шошилинч хабар 
узатиш ёки уни қабул қилиб олиш учун 
хизмат қиладиган алоқа тизими ва унинг 
воситалари. Телеграфнинг кашф этилиши. 
Телеграф станцияси. Телеграф алоқаси. Теле- 
граф annapamu. Телеграф симлари. н Стан- 
циянинг идораси, почта ва телеграф икки- 
та кўк вагонга жойлашган. Р. Файзий, Таъ- 
зим. 

2 Шундай хабарларни юборадиган ва 
қабул қилиб оладиган алоқа муассасаси ва 


унинг биноси. Тошкент марказий телеграфи. 
Телеграфга бормоқ. Телеграфда ишламоқ. 

ТЕЛЕГРАФИСТ 1 Телеграфия мутахас- 
сиси. 

2 Телеграммалар юборувчи ва қабул қи- 
либ олувчи телеграф ходими. Телеграфист 
бўлиб ишламоқ. 

ТЕЛЕГРАФИСТКА Телеграфист аёл. 

ТЕЛЕГРАФИЯ [теле.. + юн. grapho — ёза- 
ман] 1 Ёруғлик, радио ва электр сигнал- 
лари воситасида узоқка тез хабар етказиш 
техникаси. 

2 Фан ва техниканинг телеграф алоқани 
ташкил қилиш тартиб-қоидаларини ўр- 
ганиш, телеграф сигналларини узатиш усул- 
ларини ишлаб чиқиш ва уларни амалга 
оширувчи аппаратлар яратиш билан шу- 
ғулланувчи соҳаси. 

ТЕЛЕЖКА 1 Кичкина телега; аравача (қ. 
телега). Маҳсулот ортилган машиналар, те- 
лежкалар музхона ва пункт томон оишқади. 
М. Назаров, Яхшини мақтаса ярашур. 

2 Баъзи машина ва механизмларнинг 
сурилма қисми. Минорали кран тележкаси. 

ТЕЛЕИНСЦЕНИРОВКА [теле.. + инс- 
ценировка] Телевидение орқали берилган 
инсценировка. 

ТЕЛЕКОММУНИКАЦИЯ [теле.. + ком- 
муникация] Сигнал, белги, матн, тасвир, 
овоз ва б. турдаги ахборотларни узатиш, 
қабул қилиш ва қайта ишлаш тизимлари 
мажмуи. 

ТЕЛЕКОМПАНИЯ [теле.. + компания] 
Тегишлича жиҳозланган телевизион сту- 
дияга эга бўлган ва телекўрсатувлар олиб 
борувчи хусусий ёки давлат корхонаси. 

ТЕЛЕКС [ингл. telex < tel(egraph) — те- 
леграф + ex(change) — коммутатор, алмаш- 
тирувчи, ўзгартирувчи] 1 Абонентлараро 
икки томонлама телеграф хабарлар алма- 
шиш учун мўлжалланган халқаро телеграф, 
алоқа тармоғи. 

2 Шундай алоқани амалга ошириш ап- 
парати. 

ТЕЛЕМАРАФОН [теле.. + марафон] Уз- 
луксиз, кўпинча сутка давомида кўрсатила- 
диган, одатда хайрия мақсадларини кўзлаб 
уюштириладиган телевизион кўрсатув. 

ТЕЛЕМАРКАЗ, телевизион марказ Те- 
левидение алоқаси учун хизмат қиладиган, 
махсус ускуналанган муассаса ва унинг 
биноси. 






ТЕЛЕМАРКЕТИНГ [теле.. + маркетинг] 
Телевидение орқали товар ва хизматларни 
тарғиб қилиш ва сотиш. 

ТЕЛЕМЕТРИК Телеметрияга оид. Теле- 
метрик аппарат. Йўлдош кеманинг теле- 
метрик системаси. 

ТЕЛЕМЕТРИЯ [теле.. + юн. metreo — ўл- 
чайман] Турли физик катталикларни узоқ- 
дан ўлчаш ва унинг усуллари ҳақидаги фан. 

ТЕЛЕМЕХАНИЗАЦИЯ [теле.. + меха- 
низация] Ишлаб чиқариш жараёнларини 
узоқдан бошқариш ва назорат қилишда 
алоқа воситаларидан фойдаланиш. 

ТЕЛЕМЕХАНИК Телемеханика мутахас- 
сиси. 

ТЕЛЕМЕХАНЙК Телемеханикага, узоқ- 
дан бошқаришга оид; узоқдан бошқариш 
учун хизмат қиладиган. Телемеханик аппа- 
pamypa. Телемеханик система. 

2 Телемеханика воситасида амалга оши- 
риладиган. Телемеханик назорат. 

ТЕЛЕМЕХАНИКА [теле.. + механика] 1 
Техниканинг ахборотларни кодлаш, улар- 
ни симли алоқа ва радиоалоқа каналлари 
орқали узатиш воситаларини ишлаб чиқиш, 
яратиш ва улардан фойдаланиш билан шу- 
ғулланувчи бўлими. 

2 Ахборотларни узоқдан бошқариш ва 
назорат қилиш мақсадида уларни узатиш 
ҳамда қабул қилиш воситалари ва усулла- 
рини ишлаб чиқувчи фан. Автоматика ва 
телемеханика соҳасидаги илмий-тадқиқот 
ишлари. 

ТЕЛЕНАЗОРАТ [теле.. + назорат] 
Объектларни телемеханика воситалари би- 
лан масофадан туриб текшириш, назорат 
қилиш. 

ТЕЛЕОБЪЕКТИВ [теле.. + объектив] 
Узоқцаги нарсаларни катталаштириб суратга 
олишда, шунингдек, портрет сурат яратиш- 
да ишлатиладиган фотообъектив. 

ТЕЛЕПАТИЯ [теле.. + юн. pathos — сезги; 
сезиш, ҳис қилиш] псхл. Баъзи одамларда 
фикр ва ҳис-туйғуларни сезги аъзолари 
иштирокисиз муайян масофага узатиш қо- 
билияти. 

ТЕЛЕСКОП [теле.. + юн. skopeo — кўра- 
ман] Осмон жисмларини кузатиш, суратга 
олиш ва ўрганиш учун мўлжалланган аст- 
рономик оптик асбоб. Астрономлар тахми- 
нан 350 йилдан бери телескоп орқали Ойни 
ўрганадилар. н Телескоп кўзимизни Сурайё- 


дан ўтказди, Радио сўзимизни Жаҳонларга 
етказди. Ғ. Ғулом. 

ТЕЛЕСКОПИК 1 Телескопга оид. Теле- 
скопик линза. 

2 Телескоп воситасида амалга оширила- 
диган. Телескопик кузатишлар. 

3 тех. Бўйлама ёки юқорилама сурила- 
диган ёки сурилиб турадиган қисми бўлган. 
Телескопик кран. Телескопик антенна. Мо- 
тоциклнинг телескопик вилкаси. 

ТЕЛЕСКОПИЯ Осмон жисмларини те- 
лескоп орқали кузатиш. 

ТЕЛЕСТУДИЯ [теле.. + студия] Телеви- 
зион марказ қошидаги бевосита телевиде- 
ние кўрсатувлари олиб бориладиган студия. 
Сени излаб, консерваторияга бордим, теле- 
студияда, дейишди. Оёғимни қўлимга олиб, у 
ёққа югурдим, кейин бу ёққа. Ш. Саъдулла, 
Икки билагузук. 

ТЕЛЕТАЙП [ингл. teletype < теле.. + ингл. 
type — машинкада ёзиш] Ёзув машинкасига 
ўхшаш клавиатурали, узоқдан юборилган 
ахборотларни қоғоз лентага автоматик ра- 
вишда ёзиб оладиган механизмли телеграф 
аппарати. Хабарни телетайп орқали узатмоқ. 
Телетайп лентаси. 

ТЕЛЕТАСВИР [теле.. + тасвир] Телеви- 
дение орқали узатилган ва телевизор экра- 
нида қабул қилинган тасвир. Космосдан бе- 
рилган телетасвир. 

ТЕЛЕТОМОШАБИН [теле.. + томоша- 
бин] Телевизор орқали берилаётган кўрса- 
тиш ва эшиттиришларни кўрувчи ва эши- 
тувчи томошабин. Телетомошабинларга ман- 
зур бўладиган дастур. н Радио ва телеви- 
дениенинг бир қанча программалари радио- 
эшитувчи ёки телетомошабинларни қизиқ- 
тирмайди. Газетадан. 

ТЕЛЕФАКС [ингл. telefacs < теле.. + лот. 
fac simile — айнан шундай, ўхшаш бажар] 
тех. 1 Босма ахборотларни узатишга мўл- 
жалланган халқаро факсимил телефон ало- 
қаси. 

2 Шундай алоқани амалга оширишга 
мўлжалланган, ҳарф босиш мосламаси бўл- 
ган аппарат; факсимил аппарат. 

3 Шундай алоқали абонент номери, 
рақами. 

ТЕЛЕФИЛЬМ [теле.. + фильм] Телеви- 
дение учун мўлжаллаб ишланган фильм; 
экран санъатининг бир тури. 




ТЕЛЕФОН [теле.. + юн. phone — товуш, 
овоз] 1 Узоқцан туриб сўзлашишга, овоз, 
нутқни масофага узатишга хизмат қилади- 
ган электр алоқа қурилмаси ва унинг сиг- 
нал қўнғироғи ҳамда гаплашиш трубкаси 
бўлган аппарати. Телефонда (телефон орқа- 
ли) гаплашмоқ. Телефон билан хабар қил- 
моқ. Телефон станцияси. н Телефон жи- 
ринглади. Сулаймонов трубкани олди. А. 
Қаҳҳор, Икки ёрти — бир бутун. Китоб 
мутолаа қилиб ўтирган Нормурод бир сапчиб 
тушди-ю, қўрқа-писа телефонга қўл чўзди. 
О. Ёқубов, Диёнат. 

2 Телефон алоқанинг қисқа номи. Баъзи 
газета ходимлари материалларни телефон 
орқали оладилар. «Муштум». 

Телефон қилмоқ ( ёки қоқмоқ) Телефон- 
да, телефон орқали гаплашмоқ. [Хуморхон:] 
Ҳа, айтгандай, кимдир телефон қилиб, сизни 
сўраган эди. А. Қаҳҳор, Оғриқ тишлар. Му- 
родова Қосимовга, Қосимов эса бошқармага 
телефон қоқа бошладилар. И. Раҳим, Ихлос. 

ТЕЛЕФОНБОЗ [телефон + ф. jL> — яхши 
кўрувчи, ўйновчи] с.т. Телефон орқали 
гаплашишни яхши кўрадиган, идорадан 
чиқмасдан, телефон орқали иш битиришга 
уринадиган шахс. -Тағин телефонбоз бўлиб 
кетибди, деб ўйламанглар, — гап қистириб 
қўйди Асадулла [мухбирга]. Т. Хўжақулов, 
Секретарнинг ён дафтаридан. 

ТЕЛЕФОНБОЗЛИК с.т. Идорадан чиқ- 
масдан, телефон орқали иш битиришга 
уриниш, узлуксиз телефонда гаплашиш; 
телефонда гаплашиб вақт ўтказиш. Ҳамма иш 
қоғозбозлик ва телефонбозликдан иборат 
бўлиб қолмоқда. Газетадан. 

ТЕЛЕФОНИСТ қ. телефончи. 

ТЕЛЕФОНИСТКА 1 Телефончи аёл. 
Смена тугади. Фотима опа ҳам, бошқа қиз- 
лар ҳам меҳнат постларини бошқа теле- 
фонисткаларга бўшатиб беришди. С. Маҳ- 
мудова, Фотима. 

ТЕЛЕФОНИЯ Фан ва техниканинг те- 
лефон алоқага доир омилларни ўрганиш ва 
бундай алоқани амалга ошириш учун мўл- 
жалланган аппаратларни ишлаб чиқиш 
билан шуғулланувчи соҳаси. 

ТЕЛЕФОНЛАШМОҚ с.т. Бир-бирига 
телефон қилмоқ, телефон орқали гаплаш- 
моқ. Байрамгача яна бир телефонлашамиз. 
Энди тез-тез телефонлаишб турайлик. н 
..кечқурун телефонлашиб, эрта билан Ҳафи- 


за Патилахонлар оиласи билан машинада 
Водилга жўнади. Мирмуҳсин, Умид. 

ТЕЛЕФОНЛАШТИРМОҚ Бирор жой- 
да телефон алоқаси ўрнатмоқ, бирон ҳу- 
дудни телефон билан таъминламоқ. Қишло- 
ғимизни аллақачон телефонлаштирганмиз. 

ТЕЛЕФОНОГРАММА [телефон + юн. 
gramma — ёзув, хат] Телефон орқали бе- 
рил(ади)ган ва қабул қилиб олин(ади)ган 
шошилинч расмий хабар ва шундай хабар- 
ли бланк. Телефонограмма юбормоқ. н Бек- 
мирзаев телефонограммани қайта ўқиб 
чиқди-да, баттар паришон бўлиб қолди. Ў. 
Усмонов, Сирли соҳил. Ҳайдаров телефоно- 
грамманинг оғирлигини салмоқлагандек, уни 
қўлида тутиб, ўйга толди. А. Мухтор, Бў- 
ронларда бордек ҳаловат. 

ТЕЛЕФОНЧИ 1 Телефон станцияси- 
нинг ходими. Телефончи қиз бир coam ку- 
тишни сўради. Ў. Умарбеков, Ёз ёмғири. 
Қайта-қайта трубкани олиб, телефончи 
қизга қанчалик ялиниб-ёлвормасин, ҳеч улаш- 
нинг иложи топилмади. Ж. Абдуллахонов, 
Тўфон. 

2 Телефон линияларида ишловчи, теле- 
фон линиялари ўтказувчи мутахассис. 

ТЕЛЛУР [лот. tellus, telluris — ер] Мен- 
делеев даврий системасининг VI гуруҳига 
мансуб кимёвий элемент, кумушсимон кў- 
киш-оқ рангли мўрт металл. Яримўтказ- 
гичлар ҳосил қилишда.. теллур, индий, галлий 
каби нодир металлар муҳим ролъ ўйнайди. 
«Фан ва турмуш». 

ТЕЛМИРМОҚ с.т. Термилмоқ. Наҳот 
ўтган-кетганнинг қўлига телмириб, қариб- 
чириб адо бўлажакман? С. Сиёев, Ёруғлик. 

ТЕЛОВ: ақлингга телов текканми? шв. 
Ақпдан оздингми? Ақлингни едингми? Сен- 
га нима бўлди? 

ТЕЛОГРЕЙКА \р. тело — тана, бадан + 
греть — иситмоқ, қизитмоқ] Олди тугмала- 
надиган калта қавима пахталик; уст кийим. 
Бригада бошлиғи Жумақўзи Абдураимов.. 
эгнида телогрейка, пахтазор оралаб юрган 
экан. X. Тўхтабоев, Оқ олтин хирмон-хирмон. 

ТЕЛПАК 1 Тепаси юмалоқ, доира шакл- 
ли, текис мўйна жиякли иссиқ бош кийи- 
ми. Caecap телпак. н Кимки, оёғи толиб, сал 
орқада қолса, тулки телпак кийган бадқовоқ 
қўрбоши бешотар қўндоғи билан унинг ку- 
рагига туртиб, пештаҳам сўзлар билан сўка- 
ди.Қ. Ғулом, Машъал. 




Қундузсиз телпак Мўйна жияги бўлма- 
ган, фақат ичига мўйна қопланган бош 
кийими. Кўса, озғин, кенг гуппи тўн ва қун- 
дузсиз телпак кийган бир киши кирди. А. 
Қаҳҳор, Қўшчинор чироқлари. 

2 с.т. Мўйнали ҳар қандай иссиқ бош 
кийими (қулоқчин, папах, тумоқ ва ш.к.). 
Мен Раҳимовни оддий кишилар, солдатлар 
орасида учратдим, унинг устида пўстини ва 
боишда қоракўл телпаги бор эди. А. Раҳмат, 
Генералнинг шуҳрати. Ўрта бўйли, озғин, 
қора чарм телпакни боишга бостириб кийган 
киишни учратсам, Гавҳарнинг дадасимикан, 
деб юрагим ўйнаб кетади. С. Сиёев, Ёруғлик. 
Усубалининг сербар телпак остидаги калла- 
си барра пўстин ичига кириб кетди. М. Ис- 
моилий, Фарғона т. о. 

ТЕЛПАКДУЗ Телпак тикадиган, тайёр- 
лайдиган косиб. Бу кўчада бой савдогар, узан- 
гисоз, саррож, маҳсидўз, кавушдўз, телпак- 
дўз, дурадгор каби ҳунармандлар бор.. эди М. 
Муҳаммаджонов, Турмуш уринишлари. 

ТЕЛПАКДЎЗЛИК Телпак тикиш иши, 
касби. Телпакдўзлик қилмоқ. 

ТЕЛПАКЛИ Бошида телпаги бор, тел- 
пак кийган. Э ргаш перронда чемодан кўта- 
риб турган тулки телпакли йигитнинг ёнига 
борди. И. Раҳим, Чин муҳаббат. Шайхнинг кў- 
зи ташқарида, қабристон томон эшагини 
нуқиб келаётган телпакли кишида эди. С. 
Сиёев, Аваз. 

ТЕЛПАКЧИ 1 айн. телпакдўз. ..унингке- 
либ чиқиши ҳам камбағал оиладан — бир тел- 
пакчи косибнингўғли эди. Мирмуҳсин, Умид. 

2 Телпак сотувчи; телпакфуруш. 

ТЕЛЧИРАМОҚ айн. терчиламоқ. 

ТЕМА [юн. thema — асосида бўлмоқ] қ. 
мавзу. Клуб мудири бугунги лекциянинг те- 
масини, лекторнинг номини жуда керилиб, 
писанда қилиб эълон қилди. А. Қаҳҳор, Асар- 
лар. 

ТЕМАТИК Мавзу ёки мавзулар мажмуи- 
га доир, бирор мавзуга бағишланган. Тема- 
тик концерт. Тематик кўргазма. н Ойда 
бир марта оилавий тематик кечалар ўтка- 
зиб турилади. Газетадан. Турли воқелик ва 
янгиликларни ёйишда.. тематик стенд ва 
кўрсаткич тахталари алоҳида ўрин тутади. 
Газетадан. 

ТЕМАТИКА Танлаб олинган, ишланган 
ёки ишланаётган мавзулар мажмуи. Ёзувчи 
ижодида ҳозирги замон тематикаси. н 


Фестивалда кўрсатилаётган фильмларнинг 
тематикаси, жанри ранг-баранг. Ҳ. Акбаров, 
Изланиш йўлида. 

ТЕМБР [фр. timbre] Бир пардадаги, бир 
хил баландликдаги ҳар бир товушнинг ўзига 
хос томони, сифати, товланиши. Тембр — 
ҳар бир мусиқа асбобининг ёки ашулачи ово- 
зининг ўзига хос характеридир. н Чолғу 
асбобининг тузилиши ва шаклига кўра, унинг 
тембри турлича бўлиши мумкин. И. Акбаров, 
Музика саводи. 

ТЕМИР 1 Менделеев даврий система- 
сининг VIII гуруҳига мансуб кимёвий эле- 
мент, болғаланганда яссиланадиган, ис- 
талган шаклга кирадиган, углерод билан 
қўшилганда, пўлат ва чўян ҳосил қилади- 
ган қорамтир кумуш рангли оғир металл. Соф 
темир. н Магнит ҳам темирни домига 
тортади, кесакни торта олмайди. П. Қо- 
диров, Уч илдиз. Унинг [Ҳоратойнинг] ўн уч 
яшар ўғли дам босиб, кичик болға билан 
темирни уриб, дадасига ёрдамлашарди. Ой- 
бек, Танланган асарлар. 

2 с.т. Умуман, темир, пўлат ва ш.к. лар ва 
улардан ясалган буюм-нарсалар. Темир қошиқ. 
Темир кўприк. Темир панжара. Темир ўчоқ. 
Темир дарвоза. н Йигит узоқда ҳайбатли 
темир уюмлари сингари ағнаб ётган пачоқ 
паровозларга тикилди. Ойбек, Қуёш қорай- 
мас. Самолётнинг кичкинагина зинапоясига 
бир оёғимни қўйиб, эишгидан ушлаган эдим, 
қўлларим темирга чип этиб ёпиишб қолса 
бўладими/И. Фозилов, Дийдор. 

Темир дафтар с.т. кўчма Ёзувлари қо- 
нун кучига эга бўлган дафтар. Буларнинг 
ҳаммаси унинг бўйнида қарз бўлиб ётарди. 
Булардан ташқари, отасининг дафн хара- 
жатлари ҳам темир дафтарда ёзиғлиқ эди. 
М. Исмоилий, Фарғона т. о. Темирни қизиғи- 
да босмоқ Ҳар ишни ўз вақтида, фурсатни 
бой бермай амалга оширмоқ. «Темирни қи- 
зиғида бос» деган мақолга амал қилиб, унга 
мадҳ-сано ўқишга бошлади. Ойбек, Навоий. 

3 Темир (эркаклар исми) 

ТЕМИРАТКИ Ташқи кўриниши, кечи- 

ши ва келиб чиқиш сабаблари турлича 
бўлган кўпчилик тери касалликларининг 
умумий номи. Эчкининг cymu темиратки- 
га дори бўлармиш. Бу Луқмони Ҳакимдан 
қолган гап. С. Аҳмад, Ҳукм. 

ТЕМИР-БЕТОН Ичига темир чивиқлар 
ўрнатиб қуйилган бетон. Темир-бетон буюм- 




лари заводи. Темир-бетон устунлар. Темир- 
бетон шпаллар. Темир-бетон иншоот. 

ТЕМИРТАК 1 Темир парчаси. Бу кички- 
на тугунчак ичида мозор тупроғи, темиртак, 
тобутнинг чўпи, совун, ўлик тирноғи ва ҳо- 
казолар бор эди. Ойбек, Танланган асарлар. 

2 кўчма Ҳеч нарсага ярамайдиган, эски 
ўтмас пичоқ. Сабзи тўғраш учун шу темир- 
такдан бошқа пичоқ топилмадими ? н Опа 
дудуқланиб ва ёнида турган темиртак пи- 
чоқни олиб, Саидийга қаради. А. Қаҳҳор, 
Сароб. 

ТЕМИР-ТЕРСАК Ишдан чиққан темир 
ва б. металл буюмлар; темир ва б. металл 
чиқиндилари. Темир-терсак йиғмоқ. н Иш- 
латилмаган тракторнинг уйилиб ётган 
темир-терсакдан нима фарқи бор? Шуҳрат, 
Шинелли йиллар. 

ТЕМИРТОШ мин. Темир рудаси. Магнит 
темиртош. Ҳизил темиртош. 

ТЕМИРЧИ Темирни болғалаб, ундан 
турли буюмлар ясайдиган ҳунарманд. Нина- 
чининг минг ургани, темирчининг бир урга- 
ни. Мақол. н Катта кўча. Ўнг томонида 
Темирчилар босқон босади. Э. Раҳим. Мулла 
Фазлиддин ўтда куймайдиган, сув кирмай- 
диган бу сандиқни Ҳуванинг темирчи уста- 
ларига буюртма бериб ясаттирган эди. П. 
Қодиров, Юлдузли тунлар. 

Гапга темирчи эск. 1) гапни жуда чўзиб 
юборадиган, эзмалик қиладиган, эзма; 2) 
гапни айлантирадиган гап билан алдайди- 
ган. -Тавба, — деб кулди Кумуш, — сен 
қўрқмасанг ҳам бўлади, деб тағин нина 
тиқасиз. Мана шуни, гапга темирчи, деб 
айтадилар! А. Қодирий, Ўтган кунлар. Отанг 
темирчими? ёки отанг темирчи ўтганми? 
Мунча эзмасан, гапни чўзма, деган маъно- 
да ишлатиладиган ибора. Отанг темирчи 
ўтганми ўзи, гапни чўзиб нима қиласан? С. 
Абдуқаҳҳор, Аччиқ дори. 

ТЕМИРЧИЛИК 1 Темирчи иши, кас- 
би. Темирчилик билан рўзғор тебратмоқ. н 
Бу маҳаллада унга [Йўлчига] маъқул бўлган 
ukku Kurnu бор эди. Бири — гузарда тақа- 
чилик-темирчилик қиладиган Ҳоратой, ик- 
кинчиси — Шокир ота номли маҳсидўз чол. 
Ойбек, Танланган асарлар. 

2 эск. Темирчиларнинг дўкон ёки ишхо- 
налари ўрнашган жой, раста, кўча. 

Гапга темирчилик эск. 1) гапни чўзиш, 
эзмалик қилиш. Гапга темирчиликдан ҳудой 


сақласин, ота-онам темирчи ўтган эмас. А. 
Қодирий, Ўтган кунлар; 2) гапни айланти- 
риш, гап билан алдаш. Кишини бўғасиз, 
Зайнаб! Гапга темирчилик яхши эмас. А. 
Қодирий, Ўтган кунлар. 

ТЕМИРҚОЗИҚ (Т -катта) айн. Қутб 
юлдузи қ. қутб 1. 

ТЕМП [итал. tempo < лот. tempus — вақг] 
қ. суръат. Ҳозирги куннинг темпи билан ўсиб 
боролмаган киши орқада қолиб кетиши тур- 
ган гап. Газетадан. 

ТЕМПЕРАМЕНТ [лот. temperamentum — 
(қисмларнинг) мутаносиблиги, тенг ўлчам- 
лилиги] қ. мизож. 

ТЕМПЕРАТУРА [лот. temperatura — тўғ- 
ри нисбат, одатий ҳолат] қ. ҳарорат. 

ТЕМУРИИ Темурийлар сулоласига ман- 
суб шахс; Темур авлоди. 

ТЕМУРИЙЛАР 15—16-асрларда Ўрта 
Осиёдаги турли давлатларда ҳукмронлик 
қилган Амир Темур авлодлари. 

ТЕНГ 1 Ўлчами, ҳажми, катта-кичик- 
лиги, сони ва ш. к. жиҳатидан ўхшаш, бир 
хил, баравар. Тенг масофалар. Узунлиги тенг 
ёғочлвр. Тенг еганни тангри севибди. Мақол. 
н «Биз қачон ўқиймиз?» деб Ҳамишкстанинг 
тенг ярми бўлган аёллар талаб қилса-ю, 
уларнинг талабини қондириш биринчи галда 
советнинг вазифаси эмасми? П. Турсун, 
Ўқитувчи. Икки томони тенг бўлган учбур- 
чак тенг ёнли учбурчак дейилади. «Геомет- 
рия». 

2 Ёши жиҳатидан баравар, тенгдош, 
тенгқур. Тенг болалар. н Ўктамбой ҳам ўз 
тенглари ичида дуркун, орқасида олти пуд 
юк кўтариш билан мақтанадирган йигит. А. 
Қодирий, Обид кетмон. 

3 Аҳамияти, тутган ўрни, мавқеи, ну- 
фузи, ҳақ-ҳуқуқи ва ш.к. жиҳатидан ўхшаш, 
бир хил, баравар. Бу ерда у [Элмурод] бирин- 
чи марта ўзини бошқалар билан тенг одам 
ҳис қилар эди. П. Турсун, Ўқитувчи. Унинг 
[Умри] учун оламда ўзига тенг одам йўқ, у 
билган одамлар ё ўзидан паст, ё ўзидан юқо- 
ри. А. Қаҳҳор, Хотинлар. Тўлиб етилган қиз 
энди унинг [йигитнинг] кўз олдида тенги 
топилмас гўзал бўлиб қолди. П. Турсун, Ўқи- 
тувчи. [Хуморхон:] Бурунги вақтда эрларга 
чўри бўлган хотинлар ҳозир эрлар билан 
тенг. А. Қаҳҳор, Оғриқтишлар. 

4 Бир-бирига мос, мувофиқ, муносиб. 
Тенгини топсанг, текин бер. Мақол. Тенг- 




тенги билан, тезак қопи билан. Мақол. Чин 
дўст туғишганинг билан тенг. Мақол. н Мен 
ҳеч сенинг тенгинг эмасман. Омоним бор — 
сени демасман. Ҳ. Олимжон. Акаси муносиб, 
ахлоқли, одобли, ор-номусли йигит бўлса, бу 
қиз ҳам унинг тенги, муносиби эди. «Муштум». 

5 рвш. Бир-биридан қолишмай ёки ўз- 
май, айни бир пайтда, бир вақтнинг ўзида; 
баравар. Улар тенг туғилган. Бу кўчатлар 
тенг экилган. Тенг ишламоқ. н Тоҳир-Зуҳ- 
ра ҳолидан бир ксигима эшитинг: Ўқиб, ўйнаб 
бир боғда улғаяр эдилар тенг. С. Абдулла, 
Тоҳир ва Зуҳра. 

6 кўм. взф. (3-ш. эгалик шаклида ) Тенг- 
лик жиҳатдан ўхшатиш, қиёс маъносини 
билдиради; қатори. Бу — қотмадан келган, 
қорача, лейтенант Султонов тенги йигит эди. 
Ў. Умарбеков, Ёз ёмғири. Анвар ўз тенги 
болалар билан оз алоқа қилар, уларга кам 
аралашар.. эди. А. Қодирий, Меҳробдан чаён. 
[ Оқилжон] Ўзи яхшигина, сиз тенги киши эди. 
Ойбек, Танланган асарлар. Халқ тенги дам 
олмоқ — бу ҳуқуқимиз.. Ойбек, О.в. шабадалар. 

Тенг баравар с.т. Икки ҳисса; икки ҳис- 
са кўп, икки марта ортиқ. Тенг баравар фой- 
да олмоқ. Тенг бўлмоқ 1) баравар икки ёки 
бир неча қисмга ажратмоқ; баравар тақсим- 
ламоқ. Қовунни олти кишига тенг бўлмоқ. 
Ёнғоқларни болаларга тенг бўлиб бермоқ; 2) 
бир хил, баравар бўлмоқ, тенглашмоқ; фарқ 
қилмаслик. Мана, ўша қадимий чўл.. Бах- 
шилар: «Унча-мунча ер унга енг бўлмас, енг 
бўлса ҳам, тенг бўлмас», деб атаган.. чўл. А. 
Пўлат, Чўлдаги машъал; 3) биров билан ай- 
тишиб, тортишиб, унга бас келмоқ, бара- 
вар келмоқ. Кейин ўғлининг қўлтиғидан олиб, 
бир четга тортди: -Булар билан тенг бўл- 
манг, ўғлим. М. Исмоилий, Фарғона т. о. Тенг 
келмоқ айн. тенг бўлмоқ 2, 3. Маҳалладаги 
турли қизиқчиликлар ва ҳазилвонликларда 
Юсуфжонга тенг келадиган йўқ эди. Т. Оби- 
дов, Юсуфжон қизиқ. Одамлар завқ билан 
ҳазил қилишди: -Сизга тенг келиб бўладими? 
Сиздан йиқилиб, бир ҳафта белимизни олол- 
май юрмайлик тағин, қўйинг-е. П. Турсун, 
Ўқитувчи. Тенг кўрмоқ (ёки қарамоқ) 1) аҳа- 
мияти, мавқеи, мартабаси ва ш.к. дан қатъи 
назар, бир хил муносабатда бўлмоқ. Дада- 
миз ҳаммамизни тенг кўрар эдилар; 2) тенг- 
лаштирмоқ, баравар, бир хил, тенг ҳуқуқ- 
ли деб ҳисобламоқ. Ҳадемай, масъулият ҳис- 
сини ғурур енгди: Бўтабой ҳеч кимни ўзига 


тенг кўрмайдиган.. бўлиб қолди. А. Қаҳҳор, 
Қўшчинор чироқпари. Тенг шерик Тенг фой- 
даланиш, тенг бўлиб олиш шарти билан 
тузилган шерикчилик. Тенги йўқ Мос туша- 
дигани, монанди, тенг келадигани йўқ; 
ягона. Орол бўйидаги кўчманчи қабилаларга 
ақл-фаросатда тенги йўқ, ҳуснда танҳо 
Олтиной исмли аёл бошчилик қилар экан. 
«Ўзбекистон қўриқлари». -Ерни ковлаш иш- 
лари бўлса, мана бу оғайниларга қўйиб бера- 
сиз, — деди ёш чўпон чап қаторда ўтирган 
ака-укаларни кўрсатиб, — қудуқ қазишда 
буларнинг тенги йўқ. Мирмуҳсин, Меъмор. 
Тупроқ билан тенг қилмоқ 1) ер билан як- 
сон қилмоқ, вайрон қилмоқ. Уруш кўп ша- 
ҳар ва қишлоқларни тупроқ билан тенг қил- 
ди; 2) хор қилмоқ, поймол, оёғости қил- 
моқ. [Ғофир:] Мен ҳали келиб-келиб одам- 
гарчиликни, диёнатни, номусни тупроқ би- 
лан тенг қилган сиздай разил, хотинфуруш 
қўшмачилар олдида шунчалик паст туш- 
димми?! Ҳамза, Бой ила хизматчи. 

ТЕНГДОШ 1 Ёши баравар, тенг, тенг- 
қур. Тенгдош болалар. Биз у билан тенгдош- 
миз. н Жоним ўғлим, қаҳрамон бўл меҳнат- 
да, Тенгдошларга намуна бўл ғайратда. Ҳа- 
бибий. 

2 Бир вақтда майдонга келган, туғилган, 
юз берган. Таржима mapuxu адабиёт тари- 
хи билан тенгдош. Ғ. Саломов, Таржима на- 
зариясига кириш. Тарихингдир минг асрлар 
Ичра пинҳон, ўзбегим. Сенга тенгдош Помиру 
Оқсоч Тиёншон, ўзбегим. Э. Воҳидов. 

ТЕНГКУНЛИК Йилнинг тун билан кун 
тенг бўладиган вақти, куни. 23 сентябръ — 
кузги тенгкунлик куни Қуёш осмон эквато- 
рини ишмолий яримшардан жанубий ярим- 
шарга кесиб ўтади. «Фан ва турмуш». 

ТЕНГЛАМА мат. Таркибида ўзаро боғ- 
ланган икки ёки бир неча номаълум кат- 
таликлар (сонлар ёки функциялар) бўлган 
математик тенглик. Биринчи даражали тенг- 
лама. Квадрат тенглама. н Кимёвий реак- 
циянинг шартли равишда символлар ва фор- 
мулалар билан ёзилиши «кимёвий тенглама» 
деб аталади. «Кимё» дарслиги. 

ТЕНГЛАМОҚ 1 Тенг қилмоқ, тенг ҳол- 
га келтирмоқ. Ёғочларни бир-бири билан 
тенгламоқ. Ҳажмини тенгламоқ. 

2 Тенг деб билмоқ; тенглаштирмоқ, 
қиёсламоқ. Бизнинг Фарғонани ҳеч бир ерга 
тенглаб бўлмайди. Мирмуҳсин, Умид. Тошқин 




Амударёни Тенглаб бўлмас сой билан. X. Сеи- 
тов. Kydpam ўзини Мунисхонга тенглаб кўрди. 
3. Фатхуллин, Сўнмас юлдуз. 

ТЕНГЛАШМОҚ 1 Бирор жиҳатдан, 
(мас., мавқеи, ҳуқуқи, билими, ҳажми ва 
ш.к. жиҳатидан) бошқа билан тенг, бара- 
вар бўлмоқ, бараварлашмоқ. Кучлар гпенг- 
лашди. Ўйинда ҳисоб тенглашди. н Бобур 
мирзо отдан тушганда, бўйи ўсиб, катта 
йигитларга тенглашиб қолгани билинди. П. 
Қодиров, Юлдузли тунлар. Умурзоқ ака 
қишлоқ тарафдан отни йўрғалатиб келиб, 
уларга тенглашиб олди. Ҳ. Назир, Сўнмас 
чақмоқлар. 

2 Кураш, баҳс ва ш.к. да тенг бўлмоқ, 
тенг бўлишга ҳаракат қилмоқ. -Узр айт, 
болам. Золим билан тенглашма! — деди чол. 
Ойбек, Танланган асарлар. Сиз билан тенг- 
лашиш келинимнинг итига ор, мушугига но- 
мус. С. Зуннунова, Янги директор. 

ТЕНГЛАШТИРМОҚ 1 Тенглашмоқ фл. 
орт. н. Кучларни тенглаштирмоқ. Экинлар- 
ни тенглаиипириб олмоқ. Болаларни билим 
жиҳатидан тенглаштириб олмоқ. н Ҳа- 
кимбойвачча.. оиласи билан ҳеч қандай оила- 
ни тенглаштирмас эди. Ойбек, Танланган 
асарлар. 

2 Қиёсламоқ, таққосламоқ, ўхшатмоқ. 
Онам мени иш учун туққан эмас. Сен мени 
ким билан тенглаштирасан ? Ойбек, Танлан- 
ган асарлар. 

ТЕНГЛИК 1 Тенг ҳолатга эгалик, тенг 
ҳолатлилик (ҳажм-ўлчам, сифат, мавқе ва 
б. жиҳатдан). Учбурчаклар тенглиги. Кучлар 
тенглиги. 

2 ҳуқ. Жамиятдаги барча шахс, гуруҳ, 
қатлам ва ш.к. нинг қонун олдида бара- 
варлиги, тенг ҳуқуқлилиги; ҳақ-ҳуқуқца 
бараварлик. Тенглик бермоқ. Тенгликка эриш- 
моқ. Тенглик — кенглик. Мақол. н У ерда 
тенглик ва дўстлик, севги ва меҳнат — оила 
бахтининг манбаи. Ойбек, Нур қидириб. 

3 мат. Муайян катталиклар ўртасида бир 
катталик иккинчисига тенг эканини кўр- 
сатувчи ўзаро нисбат. Учбурчаклар тенглиги. 
Тенглик ишораси (=). 

ТЕНГЛИКДА рвш. кам қўлл. Баравар, 
биргаликда, бир вақтда. Иккиси [қутидор 
билан Отабек] тенгликда қушбегига қарши 
чўккаладилар. А. Қодирий, Ўтган кунлар. 

ТЕНГСАЛМОҚ шв. Селкилламоқ, сол- 
ланмоқ. Ҳараса, ўшаўзини алдаган паризод.. 


қалқиб, минган оти йўлдан чиқиб, тенгсалиб, 
терваниб.. бораётган экан. «Муродхон». 
Бойсарининг уйин кўриб, Ҳар ёққа тенгсалиб 
ўтди.. «Алпомиш». 

ТЕНГСИЗ 1 Тенги, мисли йўқ, мисл- 
сиз; ҳадцан зиёд. Тенгсиз гўзал қиз. У сўз 
санъатида тенгсиз эди. н -Ўзим кўрмадим, 
— деди Офтоб ойим, — аммо кўргувчилар- 
нинг сўзларига қараганда, ўхшашсиз кўркам, 
тенгсиз ақлли бир йигит эмиш. А. Қодирий, 
Ўтган кунлар. Фашист газандалари халқ 
хўжалигига тенгсиз зарар етказдилар. Н. 
Сафаров, Оловли излар. 

2 Бирор жиҳатдан (мас., мавқе, ҳақ- 
ҲУҚУҚ, куч-қудрат ва б. жиҳатдан) тенг 
келолмайдиган, тенг бўлмаган. Тенгсиз би- 
лан тенг бўлма! Мақол. н Мақол бор: орзуга 
айб эмасдир, Йигитман, менга сен тенгсиз 
демасдир. Ҳабибий. Биз мамлакат ичкари- 
сидаги қисмларни чегарага тўплай олмадик. 
Биринчи кунларда тенгсиз жанглар бўлди. И. 
Раҳим, Чин муҳаббат. 

ТЕНГСИЗЛИК 1 Тенг бўлмаган ҳолат; 
эгалик, мавқе, даража ва ш.к. да тенг эмас- 
лик; тенгсиз ҳолат. Ҳуқуқий тенгсизлик. Иқ- 
тисодий тенгсизлик. Имкониятнинг тенг- 
сизлиги. 

2 мат. Муайян катталиклар ўртасида бир 
катталик иккинчисига тенг эмаслигини, 
ундан катта ёки кичиклигини кўрсатувчи 
ўзаро нисбат. 

ТЕНГСИТМОҚ с.т. Тенглаштирмоқ, 
баравар қўймоқ. Менга тенгситмасин 
Тоҳирни ул Зуҳрои афлокким, У сувга ғарқ 
эди, мен ғарқи дарёйи хуни ишқ. Маҳжур. 

ТЕНГ-ТУШ, тенгу туш Ёш жиҳатдан 
тенг, тенқур(лар). Қани энди, у [Рустамжон].. 
қаҳрамон бўлиш сирларини била қолса, енг 
шимариб, ишга тушса! Тенг-тушларидан 
аввал мақсадга эришса. И. Раҳим, Ихлос. 
Менга мотам тутиб, қора боғламанг, Тенгу 
тушим нозик бағрин доғламанг. Ҳамза. Ҳойил 
бўлдим мард йигитнинг ишига, Омон-эсон 
борсин тенгу тушига. «Муродхон». 

ТЕНГҚУР1 Ёш жиҳатдан тенг ёки унча 
фарқ қилмайдиган кишилар; бирга ўсиб 
катта бўлган ўртоқлар; тенгдош, тенг-туш. 
Тенгқурларим — беш йил бир аудиторияда 
ўқиган қадрдонларим — тўда-тўда бўлиб, 
сафарга отланишарди. Ҳ. Назир, Муҳаббат. 
Шу орада Алпомиш.. қирқта тенгқур жўраси 




билан Бойсарини излаб, Қалмоқ юртига бориб, 
қалмоқ шоҳга банди бўлиб қолди. «Алпомиш». 

2 фольк. Муносиб, мувофиқ, мос. Менга 
тенгқур бўлолмайсан, Кўнглигинанг қуриб 
кетсин. Пўлкан. 

ТЕНДЕНЦИОЗ [лот. tendo — йўналти- 
раман, интиламан] Маълум тенденцияга, 
олдиндан ўйлаб қўйилган ғоя, фикр, қарор 
ва ш.к. ларга асосланган; ғаразли, бир ёқла- 
ма. Тенденциоз мулоҳаза. Тенденциоз хулоса. 

ТЕНДЕНЦИОЗЛИК Маълум тенден- 
цияга, олдиндан ўйлаб қўйилган ғоя, фикр, 
қарор ва ш.к. га асосланиш; шунга ишон- 
тиришга интилиш. 

ТЕНДЕНЦИЯ | нем. Tendenz < лот. ten- 
dere — йўналмоқ, интилмоқ] 1 Тараққиёт 
йўналиши; бирор нарсага қизиқиш, мо- 
йиллик, интилиш. 

2 Маълум ўй-мулоҳаза, тасвир ёки асар- 
нинг асосий мазмуни, ғояси. Маълумки, 60— 
70-йиллар давомида тарихий киноленталар 
яратиш соҳасидаги ижодий тенденциялар 
янада ривожлантирилди. С. Хўжаев, Ўзбек 
тарихий фильмлари. Бундай асарларга қи- 
зиқиишинг сири эса, менимча, турмушдаги 
илғор тенденцияларни замонга, кишилар та- 
лабларига ҳамоҳанг.. бўладиган томонларини 
топиб, танлаб, саралаб олиб ёзиш билан боғ- 
лиқ. Н. Сафаров, Жасоратнинг давоми. 

ТЕНДЕР I [ингл. tender < tend — хизмат 
кўрсатмоқ] т.й. Бевосита паровозга тирка- 
ладиган (уланадиган), сув ва ёқилғи захи- 
ралари, мойлаш-тозалаш ашёлари сақла- 
надиган махсус вагон. 

ТЕНДЕР II иқт. 1 У ёки бу иш ва хиз- 
матлар мажмуини бажарадиган, маълум бир 
лойиҳа учун ускуна-жиҳоз ва материаллар 
етказиб берадиган фирма ёки компанияни 
— пудратчини аниқлаш мақсадида эълон 
қилинган танлов. 

2 Очиқ турдаги ёки чекланган сонли 
иштирокчилар учун ёпиқ турдаги рақобатли 
савдо-сотиқ; буюртмани жойлаштиришнинг 
танлов шакли. Очиқ тендер. Ёпиқ тендер. 

3 Халқаро бозорда машина-ускуналар 
харид қилиш, қурилиш-монтаж ишларини 
бажариш, инженерлик хизматлари кўрса- 
тиш учун танлов асосида буюртмалар бериш. 

ТЕННИС [ингл. tennis] Тўр тутиб, иккига 
ажратилган майдонда ёки столда мовут 
қопланган резина коптокни ёки пластмасса 
шарчани капгирсимон мослама (ракетка) 

5—Ўзбек тилининг изоҳли луғати 


билан уриб, тўр устидан ошириб (икки ёки 
тўрт ўйинчи иштирокида) ўйналадиган 
спорт ўйини. Теннис котпоги. Стол тенниси. 
Теннис ўйнамоқ. н Болалар чуввос кўтариб, 
узоқда теннис ўйинида давом этардилар. 
Ойбек, Нур қидириб. Кенг, ёруғ залда шах- 
мат-шашкадан тортиб стол теннисигача бор. 
«Саодат». 

ТЕННИСКА Калта енгли, енгил три- 
котаж кўйлак. Мўйлов стулга ўтирар экан, 
кўзи бир зум Зокирнинг эгнидаги чиройли шо- 
йи теннискада тўхтади. П. Қодиров, Уч 
илдиз. ..кўк сатиндан жуда ихчам тикилган 
тенниска бўй-бастини жуда нозик ва хуш- 
бичим қилиб кўрсатарди. О. Ёқубов, Мирза- 
терак. 

ТЕННИСЧИ Теннис ўйновчи. Боксчи, 
моҳир акробатчи, уста теннисчиларнинг ўзаро 
мусобақалари катта баҳсга айланди. Р. Ис- 
ҳоқов, Эпчиллик ва довюраклик. 

ТЕНОР [итал. tenore — асосий овоз] мус. 
1 Эркакларнинг энг юқори овози. Тенор, 
товушнинг характерига қараб, драматик 
| кучли | ҳам лирик [юмшоқ] бўлади. И. Акба- 
ров, Музика саводи. 

2 Шундай овозга эга бўлган ашулачи. 
Хорда тенорнинг овози алоҳида ажралиб 
туради. 

3 Пуфлама чолғулар оркестри таркибига 
кирадиган мис пуфлама чолғу асбоби. 

ТЕНТ [ингл. tent < лот. tenda — чодир, 
палатка] Қуёш ва ёмғирдан сақпаниш учун 
матодан қилинган шийпон, соябон (пляж, 
палуба ёки кўчада). Тентнинг чети кўтари- 
либ, кабинадан кимдир эриниб туша бошла- 
ди. Ш. Холмирзаев, Сайланма. 

ТЕНТАК 1 Тўғри фикр юрита олмай- 
диган, ақли норасо, эси паст. Тентак бола. 
Тентак тўрини бермас. Мақол. н Равшанбек 
шу ерда қип-қизил тентакка чиқиб қолди. 
«Равшан». 

2 Ақлдан озган, телба, девона; жинни. 
Олти ойда Марям тентак бўлганмиш, Эшон 
эшигида шўрлик ўлганмиш. М. Алавия. Қишда 
ялангоёқ юрган кишини кўрганлар уни, ал- 
батта, тентак бўлса керак, деб ўйлайди. 
«Фан ва турмуш». Ҳамшира Аҳмадга тен- 
такларга қарагандек назар ташлади. Ф. Му- 
сажонов, Ҳиммат. 

3 Шундай шахсга нисбатлаб, одатда ўз 
яқин кишисига қарата (эркалаш, енгил 
ҳазил билан) айтиладиган сўз. -Дарров бўл, 




тентак! — деди кулиб Толиб. Ҳ. Шамс, 
Душман. -Вой тентагим-ей. дўстнинг дўст- 
лиги киши бошига кулфат тушганда били- 
нади, қизим! С. Анорбоев, Оқсой. -Тентак! 
— деди Адолат ҳам жаҳл, ҳам эркалаш би- 
лан.. С. Зуннунова, Гулхан. 

4 кўчма кам қўлл. Жиловланмаган, асов, 
телба. Тентак дарё. н Мен сувингдан куч 
олсам, Тентак елданўч олсам. 3. Диёр. Гоҳида 
ўшандоқ тентак хаёллар Сендан воз кечмак- 
ка қистайди ҳаргиз. Р. Парфи. 

ТЕНТАКЛАРЧА рвш. Тентаклар каби; 
ақлдан озган, жинни бўлган кишига ўхшаб. 
[Отабек] Ўз-ўзига сўзланиб, Марғилон кў- 
чаларида тентакларча югура бошлади. А. 
Қодирий, Ўтган кунлар. 

ТЕНТАКЛИК Тентакка хос иш, хатти- 
ҳаракат. Азизим, мен тентаклик қилиб уйдан 
кетганим йўқ. «Саодат». Бойлик билан иши 
бўлмаган Аҳмадга Қаюмхоннинг керилиши 
тентакликдек туюлди. Ф. Мусажонов, Ҳим- 
мат. 

ТЕНТАКҚУШ Қумурсқа ва ҳашаротлар 
билан тирикчилик қиладиган, боши катта, 
ясси, тумшуғи кенг ва қисқа тун қуши. 

ТЕНТИМОҚ кам қўлл. қ. тентирамоқ. 
Ваҳобжон шу куни кечгача шаҳар кўчалари- 
да тентиб юрди. С. Аҳмад, Пойқадам. Таш- 
қарида қор аралаш ёмғир саваламоқда, совуқ 
шамол тентиб, гоҳо коридор ичига ҳам ўзи- 
ни урмоқда. Ш. Тошматов, Эрк қуши. 

ТЕНТИРАМОҚ 1 Аниқ бир мақсадсиз 
кезиб юрмоқ, бекорга санқиб, вақт ўтказ- 
моқ, кезмоқ. У\Ёрмат\ бутун кун куйиб-ёниб, 
боши оққан ерларда жиннилардай тенти- 
раб, хуфтон вақтида бойникига санқиб келиб 
қолди. Ойбек, Танланган асарлар. Укўп тен- 
тираб чарчагани устига, синглисини узоқ 
ёлғизлатиб қўйганидан хижолатда эди. Ҳ. 
Назир, Сўнмас чақмоқлар. Кун бўйи тен- 
тирагани тентираган. Ҳўкиздай йигит бўлиб 
қолганидан хабари йўқ. Э. Раимов, Ажаб 
қишлоқ. 

2 Сарсон-саргардон бўлмоқ, саргардон- 
ликда юрмоқ. Сенларнинг зулмингдан қанча 
одамлар тентиради. Ўз қишлоғига ўзи сиғмади. 
П. Турсун, Ўқитувчи. Ахир, нима дейсиз, очмиз 
демай, совуқмиз демай, кетингизда бир йил 
тентирадик. Ҳ. Аҳмар, Ким ҳақ? 

3 кўчма Кезмоқ, эсмоқ; изғимоқ. Дашт- 
нинг салқин шамоли тентираб, чодирнинг 
ипагини енгил мавжлантиради. Ойбек, На- 


воий. Ер устида булутлар сояси тентираб 
қолди. М. Мансуров, Ёмби. 

4 шв. Чарчаш, касаллик ва ш.к. нати- 
жасида чайқалиб юрмоқ, гандиракламоқ. У 
[Саидий] маст кишидай тентирар эди. А. 
Қаҳҳор, Сароб. У [Мухторхон домла] ярим 
йўлгача чамадонларни озод кўтариб, бардам 
қадам ташлаб борди-ю, ундан нари ранги 
оқариб, тиззалари қалтираб, тентирай бош- 
лади. А. Қаҳҳор, Тўйда аза. Майдон бирдан 
қўзғалди. Боишга қон қуйилган, кўзлари қип- 
қизил одамларнинг қад кўтарганлари тен- 
тираб кетди, белини ёзолмаганлари қичқи- 
риб юборди. А. Мухтор, Чинор. 

5 шв. Нима қилишни билмай қолмоқ, 
ўзини йўқотиб қўймоқ; саросимага тушмоқ; 
эсанкирамоқ. Жанжалнинг фойдаси шундан 
иборатки, Эҳсон енгилса, тентирайди, ёрдам 
берадиган киши излайди. А. Қаҳҳор, Сароб 

ТЕОДОЛИТ | юн. theomai — қарайман 
+ dolichos — узун] Очиқ жойларда горизон- 
тал ва вертикал бурчакларни ўлчаш учун 
ишлатиладиган геодезик асбоб. 

ТЕОЛОГ Теология бўйича мутахассис, 
илоҳиётшунос. 

ТЕОЛОГИК Теологияга оид; теологияга 
асосланган; илоҳий. 

ТЕОЛОГИЯ [юн. theos — худо + logos — 
сўз, тушунча; фан] Худонинг моҳияти, дин 
ва диний ақидалар тўғрисидаги диний 
таълимотлар мажмуи; илоҳиёт. 

ТЕОРЕМА [юн. theorema < theoreo — 
қарайман, ўйлаб кўраман] мат. Тўғрилигига 
исбот этиш, қатьий мантиқий мушоҳадалар 
юритиш орқали ишонч ҳосил қилинадиган 
даъво. Пифагор теоремаси. Виет теоремаси. 
н Теоремалар математик тушунчаларни 
ўзаро боғлайди.. «ЎзМЭ». 

ТЕПА 1 Ер сатҳидан баланд, дўнг жой; 
тепалик, баландлик. Ҳадемай ўнг томондаги 
тепалар, ундан наридаги тик қоялар устида 
офтоб порлайди. Мирмуҳсин, Меъмор. Суюн 
оға гаранг, дардли, оч ҳолда mena устига 
чиққач, яна боягидек, орқа-олдига қаради. Н. 
Фозилов, Дийдор. Шу тепалар нишабида 
камарлар бор. Т. Мурод, От кишнаган оқшом. 

2 Умуман, бирор жой, маконга нисбатан 
юқоридаги жой, ер. Тепадан қараган киишга 
бу ариқча илон изидек эгилиб, букилиб, ўзининг 
ўқида айланаётганга ўхшаб кўринар эди. И. 
Раҳим, Чин муҳаббат. Нигора у ёқ-бу ёққа 
қаради: юқорида Ҳашқатов, пастда қалин 




арчазор, ўнг ва сўлда тепа.. С. Анорбоев, 
Оқсой. 

3 Бирор нарсанинг юқори қисми, усти. 
Аризанинг тепасига имзо қўймоқ. Дарахтнинг 
menacuda бир қуш ўтирибди. Қабр тепасини 
майса қоплаган. н Ташаккур, ycmod! Агар 
энг баланд минора тепасига ғишт қўйсин, 
десангиз ҳам бизрози. Мирмуҳсин, Меъмор. 

4 Кўп миқдорда уйилган нарсалардан 
ҳосил бўлган баландлик, дўнглик. Гўнг тепа. 
Кул тепа. Ҳум тепа. н Бу тупроқ тепа уч 
кишининг қабри бўлиб чиқди. А. Қаҳҳор, Олтин 
юлдуз. Уч-тўрт юз инсон бошидан турғизил- 
ган бир тепа! А. Қодирий, Ўтган кунлар. 

5 Киши устидаги бўшлиқ, осмон, фалак; 
юқори. Самолёт тик тепага кўтарилди. Қу- 
ёш қоқ тепага келди. н Тепадан офтоб уриб 
турибди. С. Аҳмад, Томоша. Уўз овозидан 
уйғониб кетиб, кўзини очганида, тепада ой 
сузар, ҳамма ёқ жимжит.. Мирмуҳсин, Меъ- 
мор. 

6 Нисбатан юқори қисмда бўлган, жой- 
лашган; устки. Ўроз тепадаги қозиқдан дўм- 
бирасини олди.. Ойбек, Танланган асарлар. 
[Толнинг] Тепа шохига қурувчилар прожек- 
mop ўрнатишган экан, ҳозир атрофни сут- 
дай ёритиб, кўзни қамаштиради. Ў. Усмонов, 
Сирли соҳил. Устки қатордаги сўйлоқ тиш- 
ларидан иккитаси тепа лабини ёриб чиқ- 
қанини.. кўрган киши ўқчиб юборарди. М. Ис- 
моилий, Фарғона т. о. 

7 археол. Пахсадан ишланган қадимий 
иншоотларнинг харобалари ва уларни тўл- 
дирган маданий қатламлардан ҳосил бўлган 
дўнглик. 

8 3-ш. эгалик ва ж.к., ў.-п.к., ч.к. аф- 
фикслари билан кўмакчи вазифасида қўл- 
ланади ва макон муносабатини ифодалай- 
ди. Адолат ухлаётган жувоннинг тепасига 
борди. И. Раҳим, Чин муҳаббат. Ботирали 
Ойшабонуни бир қўли билан четга сурди-да, 
бойнинг тепасига энгашиб, кўрпани очди. Ҳ. 
Ғулом, Машъал. Ўтган куни шу икки йигит- 
ни қозон тепасида эт олаётганларида кўрган 
эдилар. Мирмуҳсин, Меъмор. Кейин, пиёлани 
бутилкага уриб, тепасида парвона бўлиб 
турган хотинига ўшқира кетди.. «Муштум». 
Тепамдан вағиллаб самолёт учиб ўтди. Ҳ. 
Назир, Ёнар дарё. 

Икки қўли бир тепа Бошни чангаллаб, 
қуруқцан-қуруқ, ҳеч нарсасиз. [Мастура:] 
Доимо ҳузур-ҳаловати шуларча-ю, икки қўли 


бир menada мен қоламан. Ҳамза, Паранжи 
сирлари. Болаларимни етакладим-да, икки 
қўлим бир тепа, бойнинг даргоҳидан кетдим.. 
Ҳ. Нуъмон ва А. Шораҳмедов, Ота. Тепа сочи 
тикка бўлмоқ Ғоят аччиқланмоқ, ғазабга 
келмоқ. -А ?! — Раҳимнинг тепа сочи тикка 
бўлиб, кўзлари қинидан чиқаёзди. -Бекор! 
Ҳаммаси бекор. Ҳ. Назир, Сўнмас чақмокдар. 
Тепасига чиқмоқ (ёки минмоқ) Ўз ҳукмини 
ўтказмоқ, бошига чиқиб олиб, менсимай 
қўймоқ. Шунча ўқибди — бас, бундан ортиқ 
ўқиса, тепангга чиқиб кетади. А. Қаҳҳор, 
Асарлар. 

ТЕПАКАЛ Бошининг тепа қисмидаги 
сочи тўкилиб кетган, силлиқ. Тепакал одам. 
н Терговчи ёш бўлса ҳам, сочлари тўкилиб, 
тепакал бўлиб қолган, тирноқларигача заҳар 
бир одам экан.. О. Ёқубов, Излайман. Лафзий 
дивандан шиддат билан туриб, дастрўмолини 
тепакал бошига ёпди-да, лапанглаганича 
бориб, буфетни очди. Э. Носиров, Мускат. 

ТЕПАЛАМОҚ 1 Ҳавога, осмонга кўта- 
рилмоқ, баландламоқ. Ракета тепалаб кет- 
ди. Куш тепалаб учди. Снаряд тепалаб ўтди. 

2 кам қўлл. Нарсаларни бир ерга тўплаб, 
баландлик ҳосил этмоқ. Кўлида тепалаб жа- 
зиллама қайноқ сомса уйилган лаганни кў- 
тариб, оқсоч кирди. Ойбек, Улуғ йўл. 

ТЕПАЛИК Нисбатан катта ва баланд 
жой; баландлик, дўнг, тепа. Тепаликка чиқ- 
моқ. Тепаликни эгалламоқ. н Узоқдаги тоғ- 
лар ва тепаликлар тусларини йўқотиб, то- 
бора қуюлаётган тун қучоғига сингиб бор- 
моқда. П. Турсун, Ўқитувчи. Баланд тепалик 
устига қурилган Ахси қалъаси тун оғушида 
тоғ қоясига ўхшаб қорайиб кўринади. П. Қо- 
диров, Юлдузли тунлар. 

ТЕПАҒОН айн. тепонғич. Тепағон om. н 
Бу ўлгудек қайсар, тепағон.. эгасини ҳам 
танимайдиган, калтак ўтмас эшак эди. С. 
Юнусов, Кутилмаган хазина. 

ТЕПИНМОҚ: ер тепинмоқ 1) такрор 
(давомли) ҳолда оёғини (туёғини) ерга ур- 
моқ. Жонивор типир-типир қилади, бош 
чайқайди, ер тепинади, дум силкитади. А. Қо- 
дирий, Улоқца. Бечора чирқираганча, бир- 
икки ер тепиниб фарёд қилди. Мирмуҳсин, 
Ал-Маҳций. -Ҳаерда юрибсан? — ер тепинди 
соқчи. X. Тўхтабоев, Ширин қовунлар мам- 
лакати. 

ТЕПКИ I 1 Оёқ билан берилган зарб. 
Худойқул бир нафас ғингшиб ётди. Тепкидан 




оғриган мсойларини секин-аста силади. П. 
Турсун, Ўқитувчи. Бола кўрсатилган иккинчи 
сўзни ўқийман деб турганда, синф эшиги 
қаттиқ тепкидан ланг очилиб, ичкарига совуқ 
ёпирилиб кирди. М. Исмоилий, Фарғона т.о. 

От тепкисини от кўтаради Тенг кучлилар 
бир-бирига бас кела олади, чидаш бера ола- 
ди, деган маъноли мақол. Тепки емоқ 1) теп- 
ки зарбига учрамоқ, тепилмоқ. Мамарайим, 
эгасидан тепки еган итдай, орқага чекинди. 
М. Исмоилий, Фарғона т. о.; 2) хўрланмоқ. 
[Йўлчи:] Чидай олмадим, мулла ака.. Менҳам 
одам фарзанди, токайгача тепки ейман. 
Ойбек, Танланган асарлар. 

2 Тўп, замбарак каби отиш қуролларидан 
ўқузилганда, унинг орқага берадиган зарби. 
Тўпнинг тепкини камайтирадиган қурилмаси. 

3 Ўқ отадиган қуролларнинг отиш меха- 
низмини ишга солувчи қисми. Пулемёт men- 
киси. Тўппонча тепкиси. н «Отайми, от- 
майми!».. Ўнг қўлининг бармоғини милтиқ 
тепкисига юбориб, уни босаётган жойда яна 
тўхтади. И. Раҳим, Чин муҳаббат. 

4 Маҳаллий тўқиш дастгоҳининг оёқлар 
билан галма-гал босиб, дастгоҳни ишга 
тушириш, унинг мунтазам ишлашини таъ- 
минлаш учун хизмат қиладиган қисми. 
Ҳожияхон бўз тўқииши энди ўрганган, ўнг қўли 
тасма ғалтакни тортса, чап оёғи тепкини 
босолмас, ўнг оёғи тепкини босса, чап қўли 
гулани жуфтлолмас эди. А. Мухтор, Опа- 
сингиллар. 

5 Дастгоҳнинг шу қисмини босганда тў- 
қилиб, зичланган моки ипи. Атласнинг men- 
киси қанча кўп бўлса, абр безакдан олинади- 
ган таассурот шунчалик зўр бўлади. Газета- 
дан. 

Саккиз тепки атлас Қалин, юқори си- 
фатли атлас. Яна юриб кетади саккиз тепки 
гул атлас, Чивиқ беқасамларнинг олағовур 
бозори. Ғ. Ғулом. Тепки машина Махсус теп- 
киси, педалини оёқ билан босиб юргизи- 
ладиган тикув машинаси. Ойим тепки ма- 
шинада Донога кўйлак тикиб ўтирган экан. 
X. Тўхтабоев, Сариқ девни миниб. 

ТЕПКИ II тиб. 1 Асосан, болаларда уч- 
райдиган, қулоқ олди безининг яллиғ- 
ланишидан иборат ўткир юқумли касаллик. 
Тепки кўпроқ қиш, баҳор фаслларида учрай- 
ди. И. Фозилов, Тепки. Тепки касали билан 
ҳамма ёшдагилар ҳам оғриши кузатилади. 
«Саодат» 


2 Айрим касалликлар туфайли пайдо 
бўладиган майда, пуфакчасимон қизил доғ- 
лар; тошма, гул. Ҳизилча касали.. юқадиган 
бўлиб.. иккинчи кунида кишининг танига қи- 
зил тепкилар чиқади. 3. Тоҳирий, Соғлиқни 
сақпаш. 

ТЕПКИЛАМОҚ 1 Оёғи билан кетма-кет 
зарб бермоқ, такрор-такрор тепмоқ. Бир- 
бирини тепкилаб уришмоқ. Тепкилаб лой 
пишитмоқ. н Гўнг аравага роса тепкилаб 
босилган, ғилдираклар юк зўридан ғижирлар, 
қўш от уни базўр тортар эди. Ҳ. Ғулом, Сенга 
интиламан. Устига чиқиб тепкиласа ҳам, 
жигарники ўтмас экан. С. Аҳмад, Уфқ. Ғазаб 
ўтида ёниб, кампирнинг юзига тарсаки ту- 
ширди, суяклари чиқиб турган белига men- 
килади. «Муштум». 

2 Босиб пайҳон қилмоқ, йўқ қилмоқ; 
топтамоқ. От туёғи тепкилаб кетган Лола- 
зорлар ўтар хаёлдан. Ҳ. Шарипов. [Афанди] 
Ҳўкизни тутди, уйига олиб кириб: -Жаззойи 
киши бировнинг экинини тепкиласин! — деб 
сўйиб юборди. «Латифалар». 

ТЕПЛИЦА \р. тепло — «иссиқ, иссиқлик» 
с. дан ясалган от] қ. иссиқхона 2. Бу жойдан 
колхоз клуби, ГЭСи, теплицадан тортиб 
электр тегирмонигача кўринар экан. А. Му- 
ҳидцин, Ошналар. Умид уларга.. атрофдаги 
янги нав экилган карталарни, теплицани, 
ичкарига олиб кириб, лабораторияларни кўр- 
сатди. Мирмуҳсин, Умид. 

ТЕПЛОВОЗ [р. тепло — иссиқ, иссиқлик 
+ воз(ить) — ташимоқ, судрамоқ] Ички ёнув 
двигатели ўрнатилган, унинг ёрдами билан 
юрадиган локомотив. Биринчи йўлда «ҳап-ҳўп, 
ҳап-ҳўп»лаб турган тепловоз сўнгги марта 
қичқириб, составни тортиб кетди. Ҳ. Ғулом, 
Феруза. Оғир юкли поездларни тортаётган 
замонавий тепловозлар оғиримизни бир неча 
минг марта енгиллаштирмоқда. Газетадан. 

ТЕПЛОИЗОЛЯЦИЯ [р. тепло — иссиқ, 
иссиқлик + изоляция] 1 Турли иншоот ва 
қурилмаларни иссиқ таъсиридан сақлаш 
ҳамда иссиқликнинг йўқолишига йўл қўй- 
маслик учун уларни иссиқлик ўтказмай- 
диган материал билан қоплаш, ўраш. 

2 с.т. Шундай мақсадда ишлатиладиган 
ўраш материали. 

ТЕПЛОТЕХНИК Теплотехникага, яъни 
саноат йўли билан иссиқлик ҳосил қилиш 
ва ундан фойдаланиш техникасига оид. 






Кўмирнинг теплотехник сифати. Теплотех- 
ник ҳисоблаш усули. 

ТЕПЛОТЕХНИКА \р. тепло — иссиқ, ис- 
сиқлик + техника] Фан ва техниканинг ис- 
сиқлик энергияси ҳосил қилиш ва ундан 
фойдаланиш билан шуғулланадиган соҳаси. 

ТЕПЛОХОД \р. тепло — иссиқ, иссиқлик 
+ ход(ить) — юрмоқ, ҳаракатланмоқ] Ички 
ёнув двигатели ўрнатилган, унинг ёрдами 
билан юрадиган кема. Хўжайли пристанига 
келган пароходлар, теплоходларнинг кети 
узилмайди. Р. Ешимбетов, Дарға. 

ТЕПМОҚ 1 Оёқбилан зарб бермоқ. Коп- 
ток тепмоқ. Эшикни тепиб очмоқ. Итни 
қопмас деб бўлмас, отни тепмас деб бўлмас. 
Мақол. н У[Соли совуқ] шошиб-пишиб, Азим 
бойваччанинг кўкрагидан итариб эди, Азим 
унинг киндигига ўхшатиб тепди. М. Ис- 
моилий, Фарғона т.о. Полвон уни бир те- 
пиб, ерга ағнатди-ю, бўғзидан босиб тура- 
верди. С. Сиёев, Аваз. 

2 Оёқ босиб, тепкилаб бирор иш қил- 
моқ. Том тепмоқ. Лой тепиб пишитмоқ. н 
Кечалари шинни учун узум тепадилар, кунду- 
зи уларни аравалаб шаҳарга таишйдилар. 
Ойдин, Ямоқчи кўчди. Лой тепиш, лой қо- 
риш ишлари қилинмайди. «Муштум». 

3 Ўқ узиш ёки бошқа бир иш пайтида 
зарб билан орқага силжимоқ, урмоқ. Бумил- 
тиқ қаттиқ menap экан. н Нима бало бўл- 
ди, машинанинг ручкаси тепиб олдими, дей- 
ман.. И. Раҳим, Шонли авлод. 

4 кўчма Ритмик ҳаракат қилмоқ, дукил- 
ламоқ, урмоқ (юрак ва қон томирлари ҳа- 
қида). Юрагим гурс-гурс тепади. н Улар 
[йигит билан қиз\ дарвоза тагига ўтирдилар 
ва шу зайл бир неча вақт нафасларини ютиб, 
гўё бир хилда тепаётган қалбларини тинглаб, 
индамай қолдилар. П. Турсун, Ўқитувчи. Ба- 
шорат ўзининг оқариб кетганини сезди, чак- 
ка томирларида қон гупиллаб тепарди. А. 
Мухтор, Опа-сингиллар. 

5 кўчма Тепага, юзага (сиртга) кўтари- 
либ чиқмоқ, кўринмоқ, намоён бўлмоқ. Қи- 
замиқ сиртга тепди. Сизот сувлар ер бетига 
тепиб чиқди. н Тер кучли ишқорли реакция 
беради ва у танага тепиб, шўрга айланади. 
«Фан ва турмуш». Нима учундир юраги ҳов- 
лиқар, тез-тез урар эди. Юзига қон тепган. 
Шуҳрат, Шинелли йиллар. Онанинг дили 
ўғлининг юзига тепиб чиққан аламли норози- 


ликни, аниқ бўлмаса ҳам, дарров сезган эди. 
С. Анорбоев, Оқсой. 

6 Баъзи сўзлар билан бирикиб, нарса- 
нинг шу сўз билдирган жойга уриши, ети- 
ши маъносини билдиради. Ана, ғўзаларимиз- 
га ўзингиз бир қаранг, белга тенади-я! М. 
Исмоилий, Фарғона т. о. 

Белига тепмоқ Ўзи боғланиб келган сўз 
билдирган нарсанинг бўлишига халақит бер- 
моқ, уни узиб, тўхтатиб қўймоқ маъноси- 
ни билдиради. Ишнинг белига тепмоқ. Tan- 
нинг белига тепмоқ. н Э-э, сенмисан ? Аммо 
уйқунинг ҳам белига тепдинг-да! Тинчликми 
ўзи ? О. Ёқубов, Эр бошига иш тушса. Бу орада 
роталардан маълумот олиб келган алоқачи- 
лар суҳбатнинг белига тепди. Шуҳрат, Ши- 
нелли йиллар. Бурга тепди Тоби қочган 
кишига нисбатан қўлланади. Сизни қанақа 
бурга тепди, ётиб олибсиз? А. Мухтор, Бў- 
ронларда бордек ҳаловат. Орқасига тепмоқ 
Воз кечиб ҳайдамоқ, қувмоқ. Дунё ялиниб 
келган вақтда шоҳ Машраб унинг орқасига 
тепган эканлар.. дунё ўзи бевафо, орқасига 
тепсанг арзийди. Ойбек, Танланган асарлар. 
Тилаб олган боламни эчки тепиб ўлдирди 
Зўрға, жуда қийинчиликлар билан эришган 
нарсасидан айрилганлик, маҳрум бўлган- 
ликни ифодаловчи мақол. Тўйдирганнинг 
қорнига тепмоқ Яхшилик, ҳиммат қилган, 
қўллаб-қувватлаганга ёмонлик билан жавоб 
бермоқ маъносидаги ибора. Энди тўйдирган- 
нинг қорнига тепма-да. А. Муҳиддин, Чап 
чўнтак. Ўлганнинг устига (чиқиб) тепмоқ 
Бирор ёмон ҳолатнинг устига яна бошқаси 
юз бериши маъносидаги ибора. Колянинг 
ҳақорати қалбини наштардек тилган Фоти- 
ма опага одамларнинг таънасини эшитиш 
ўлганнинг устига тепгандек бўлди. Р. Файзий, 
Сен етим эмассан. ..қўлингда хатинг бор, ўл- 
ганнинг устига чиқиб тепгандек, хат-хабар- 
сиз қўйма! А. Қодирий, Ўтган кунлар. 

ТЕПОНҒИЧ Тепиш одати бор, тепади- 
ган, шатталаб юборадиган; тепағон. Тепон- 
ғич сигир. Тепонғич om. 

ТЕПСА-ТЕБРАНМАС с. m. Ҳеч гап кор 
қилмайдиган, бирор иш қилдириш жуда 
қийин бўлган, ортиқ даражада беғам, бе- 
парво; оғир карвон. Тепса-тебранмас одам. 
н Инсон соғлиги учун шунчалик жон куй- 
дириб, баъзи тепса-тебранмас консерва- 
торлар билан олишиб юрган экан, демак, ях- 
ши қиз бўлса керак? С. Анорбоев, Оқсой. 




ТЕПСИНМОҚ қ. депсинмоқ. Қайдан пар- 
воз этиб келдинг бемаҳал, Отинг тепсинади, 
ўзингўзга ҳол. «Тоҳир ва Зуҳра». 

ТЕПЧИК Дўппи, тўн ва ш.к. нинг мах- 
сус қавиғи; ипни сиртга чиқармай тики- 
ладиган майда қавиқ. Дўппи тетиги. Тепчи- 
ги йирик дўппи. н Жуда қўпол бир тепчик, 
Тепаси чўққи, кичик, Кизаги салкам сара, 
Жияги ўн уч иплик. Ғ. Ғулом. Аксар дўппилар 
тепчигидан қирқилиб, пилтаси кўриниб ту- 
ради. А. Қодирий, Обид кетмон. 

ТЕПЧИКЧИ Дўппи, тўн ёқаси ва ш.к. 
ни майдалаб қавийдиган, тепчийдиган шахс. 
Тепчикчининг бошида Капипагина кўргулик! 
Уйдан чиқмиш яқинда Арслондай йигит —ўлик. 
Ғ. Ғулом. 

ТЕПЧИМОҚ I 1 Дўппи, ёқа ва ш.к. ни 
ипни сиртга чиқармай майда қавимоқ, теп- 
чигини тикмоқ. Дўппи тепчимоқ. н Онам 
лампа ёнига ўлтириб, жияк тепчишга ки- 
ришди. Ойбек, Болалик. 

2 Тўрлаб тикмоқ, чатмоқ. Костюмнинг 
мих илган жойини тепчиб қўймоқ. 

ТЕПЧИМОҚII Юзага тепиб, сизиб ўтиб 
кўринмоқ; юзага тепмоқ. Доканинг ҳар ер- 
ҳар ерига тепчиб чиққан қонга кўзи тушди 
ва шундагина бутун бадани зирқираб оғ- 
риётганини, айниқса, кўкрагининг ўнг томо- 
ни кучлироқ оғриётганини сезди Адолат. С. 
Зуннунова, Гулхан. Унинг юзига тепчиб чиқ- 
қан ташвиш аломатини келин дарров пай- 
қар.. Р. Раҳмон, Меҳр кўзда. 

ТЕР 1 Тер безлари ажратиб чиқаради- 
ган тиниқ суюқлик. Баданидан тер чиқди. 
Терга ботмоқ. Пешонасини тер босди. Аъзо- 
йи баданидан тер қуйиларди. Тер безлари. н 
Унинг елкасига ва туртиб чиққан белига 
тердан намиққан кўйлаги ёпишиб қолган. С. 
Анорбоев, Оқсой. Пешонасидан дўлдай 
оқаётган терларини ўнг қўли билаан ҳаллослаб 
артаётган мингбошига Соли совуқ жийдагул 
пиёлада кўк чой тутди. М. Исмоилий, 
Фарғона т. о. 

2 кўчма Меҳнат. Ер куч билан, тер билан 
унум беради. Ойбек, Танланган асарлар. 

Жон терига тушмоқ 1) қаттиқ тириш- 
моқ, бор кучини сарфламоқ. Жон терига 
тушиб ишламоқ; 2) қаттиқ азобланмоқ, 
азобнинг, оғриқнинг зўрлигидан мажолсиз- 
ланмоқ, ҳолдан тоймоқ. Отлар жон терига 
тушиб кишнаганларича йиқила бошлади, 
оёқлари от остида қолган суворилар ҳам 


мерганларнинг ўқини еб, ер тишлаб қола- 
вердилар. М. Осим, Искандар ва Спитамен. 
Пешона тери қ. пешона. Ҳаммаси сену мен- 
дақаларнинг пешона теридан бино бўлган. П. 
Турсун, Ўқитувчи. Ахир камбағал халқ ўз қўл 
кучи, пешона тери билан кун кўршига ҳам 
илож тополмай қолди. Ойбек, Танланган 
асарлар. Тер тўкмоқ Меҳнат сарфламоқ, ас- 
тойдил меҳнат қилмоқ. Мен кучимни, те- 
римни тўкай, фойдасини сояпарвар бойлар 
кўрсин.. Қани инсоф! Ойбек, Танланган асар- 
лар. Иш шароити ниҳоятда оғир эди. Ҳар 
куни 12—14 соатлаб тер тўкишга тўғри 
келарди. Т. Алимов, Ҳақиқат енгди. 

ТЕРАК Толдошлар оиласига мансуб, 
пўстлоғи кўкиш ёки оқиш, тик ёки шох- 
лаб, тарвақайлаб ўсадиган дарахт (танаси- 
дан асосан қурилиш материали сифатида 
фойдаланилади). Оқ терак. Тоғ тераги. Кўк 
терак. н Боғнинг қуйи томонида бир чизиқ- 
да саф тортган баланд, адил тераклар. Ой- 
бек, Танланган асарлар. 

ТЕРАКЗОР Нуқул тераклар билан банд 
жой, терак экилган майдон. Куёш теракзор 
орқасига ботаётган, ғарб уфқига алвон ранг 
шафақ ёйилган ажиб оқшом эди. Ҳ. Ғулом, 
Машъал. Ғуломжон.. даладаги теракзордан 
тўртта бақатеракни кестириб, тахта тил- 
дирди. М. Исмоилий, Фарғона т. о. 

ТЕРАН кт. 1 Бирор жойдан, мас., ер- 
нинг сатҳидан анча пастга — чуқурликка ўтиб 
кирган ёки анча пастдан — чуқурликдан 
бошланадиган; чуқур, чўнқир. Ернинг теран 
қатламлари. Теран дарё. Теран қудуқ. Теран 
булоқ. н Унинг [М.Қосимовнинг\ қиёфаси ва 
юриш-туришига саҳро сокинлиги, теран қат- 
ламлардан нам юқи топиб аста сўрадиган 
чайир саксовул томирларининг тўзимлилиги 
асар қилганга ўхшарди. А. Мухтор, Давр ме- 
нинг тақдиримда. 

2 кўчма Мазмун-моҳият жиҳатидан кенг 
қамровли, чуқур, кучли. Теран фикр. Роман- 
нинг теран мазмуни. н Оналар, фақат 
масъуд оналаргина гўдак йиғисидаги теран 
маъноларни англай олиши мумкин. Э. Охуно- 
ва, Ҳаёт гуллари. Икки кўзим сенинг йўлинг- 
да, Ўзим теран хаёлга ботдим. Ғ. Шоди. 
Қалбимни аллақандай тиниқ, теран бир мунг 
чулғаб олди. О. Ёқубов, Излайман. Халқҳаё- 
тини ғоятда теран тасвирлай билиш муал- 
лифдан катта истеъдод талаб этади. Газе- 
тадан. 






ТЕРАНЛАШМОҚ Теранлик касб этмоқ. 
Ҳаяжон ва қалб зарбаларининг эстетик функ- 
цияси, моҳияти ортди, айтиш мумкинки, 
теран ақл ва ижтимоий маъно билан теран- 
лашди. «ЎТА». Адабиёт ҳафталиги сингари 
яхши анъана туфайли ғоят чуқур, кўҳна қар- 
дошлигимиз янада теранлашди. Газетадан. Ёш 
улғайган сари одамнинг хаёл денгизи теран- 
лаша ва кенгая боради. М. Қўшжонов, Дий- 
дор. 

ТЕРАНЛИК Теран ҳолат, теран ҳолатга 
эгалик. Денгиз тубининг теранлиги. Ғоянинг 
теранлиги. н Портрет асарлари характе- 
рининг ёрқинлиги, қаҳрамон ҳиссининг теран- 
лиги билан чегараланиб қолмайди. А. Умаров, 
Портрет — даврнинг ёрқин ифодаси. Улар- 
нинг бу китоблари фикрининг теранлиги, 
соддалиги ва баён услубининг равонлиги жи- 
ҳатидан илмий-оммабоп адабиётнинг энг 
яхши намуналаридан қолишмайди. «Фан ва 
турмуш». 

ТЕРАПЕВТ [юн. therapeutes — (касалга) 
қаровчи, ғамхўрлик қилувчи] Ички аъзолар 
касалликларини аниқлаш, олдини олиш ва 
даволаш билан шуғулланадиган мутахассис 
врач. З.И.Умидова ҳозирги вақтда респуб- 
ликамизнинг энг йирик терапевтларидан 
биридир. О. Ризаев, Врач — олима. 

ТЕРАПИЯ [юн. therapeia — парвариш, 
ғамхўрлик; даволаш] Тиббиётнинг ички 
аъзолар касалликларининг пайдо бўлиш 
сабабларини, ривожланиш механизмларини 
аниқлайдиган, даволаш йўлларини ўрга- 
надиган бўлими; шундай касалликларни 
даволаш усуллари. Юрак терапияси. Терапия 
курси. 

ТЕРБИЙ [< шу элемент кашф этилган 
жой — Швециядаги Иттербю (Ytterby) ша- 
ҳарчаси номидан] Менделеев даврий сис- 
темасининг III гуруҳига мансуб кимёвий 
элемент; пластик ва яхши деформацияла- 
надиган, кумушсимон оқ металл. 

ТЕРГАМОҚ 1 Текширмоқ, назорат қил- 
моқ; таъқиб остига олмоқ, кузатмоқ. Хизи- 
ров кибрлик билан: -Маорифнинг ишини mep- 
гай олмайсиз. Нима қилсам, ўзим биламан, — 
деди. П. Турсун, Ўқитувчи. [Macmypa:] Шоҳ 
бўлсанг, сабаб ўғирлик қилган фуқароларинг- 
ни тергамайсан? А. Қаҳҳор, Башорат. Чол 
болаларнинг ножўя ҳаракатларини тергаб, 
мудирга етказиб турар эди. П. Турсун, 
Ўқитувчи. Ҳаммага адолат қилдинг, Қорахон, 


Тергамадинг бузуқ, баттол қизингни. «Рав- 
шан». 

2 Ножўя харакатларини назоратда тутиб, 
ундан тийиш хатти-ҳаракатларини, йўлла- 
рини қилмоқ; ёмон йўлдан қайтариб тур- 
моқ. Мен сизга ўғилман, фарзандингизман. 
Уриишшга, сўкишга, тергашга ҳаққингиз бор. 
С. Аҳмад, Қадрдон далалар. Қайлиқ сизники 
бўлгандан кейин, тергаш, тийиш ҳам сизни- 
кидир. М. Исмоилий, Фарғона т. о. 

3 ҳуқ. Тергов қилмоқ; тергов, сўроқ қи- 
либ аниқламоқ. Қўрбоши эса Отабекнинг ус- 
тида ҳали бунчалик тергашлар борлиги учун 
ўзини бир оз тўхтатиб қолди. А. Қодирий, 
Ўтган кунлар. 

ТЕРГОВ 1 Тергамоқ фл. ҳар. н. 

2 ҳуқ. Жиноят юз берган шароит, унинг 
сабаблари ва қатнашчиларини текшириш, 
сўроқ қилиш иши; жиноий иш бўйича да- 
лиллар йиғиш. Дастлабки тергов. Тергов 
органлари. Тергов натижаси. Тергов ўт- 
казмоқ. н Шербек районга жўнади. Уни яна 
терговга чақиришган эди. С. Анорбоев, Оқ- 
сой. Район тергов идораларининг вакиллари 
томонидан жиноят содир бўлган жойда тек- 
шириш ўтказилиб, тегишли актлар тузил- 
гандан кейин, жасадни аравага солиб, қиш- 
лоққа олиб келдилар. П. Турсун, Ўқитувчи. 

Тергов қилмоқ 1) бирор иш, ҳолат ва 
ш.к. юзасидан сўроққа тутмоқ, сўроқ қил- 
моқ. Дадаси уни [Низомжонни] уйга бошлаб 
кирди-ю, ўтқазиб, тергов қила бошлади. С. 
Аҳмад, Уфқ; 2) ҳуқ. жиноят юз берган ша- 
роит, унинг сабаблари ва қатнашчиларини 
аниқлаш учун бунга алоқадор кишиларни 
сўроқ қилмоқ, тегишли далил ва ҳужжат- 
ларни атрофлича ўрганмоқ. Айбдорни тер- 
гов қилмоқ. н У [мингбоши] аввало Ғулом- 
жонни енг ичида тергов қилиб, енг ичида 
жазо бериш-у, шу билан ундан ўч олиш.. 
ниятида эди. М. Исмоилий, Фарғона т. о. 

ТЕРГОВСИЗ рвш. ҳуқ. Сўроқ, тергов қил- 
май ёки бўлмай, сўроқсиз, бесўроқ, бетер- 
гов. Терговсиз қамоқда ётмоқ. 

ТЕРГОВЧИ 1 Бировнинг хатти-ҳара- 
катини, юриш-туришини назорат қилиб, 
суриштириб, тергаб турувчи; ножўя ишдан, 
йўлдан қайтарувчи. Нишонбойнинг кўзлари 
ваҳшиёна чақнаб шанғиллади: -Ҳа, сен тер- 
говчими менга? Бор-бор, ўша.. П. Турсун, 
Ўқитувчи. 




2 ҳуқ. Бирор иш юзасидан дастлабки тер- 
гов ўтказувчи лавозимли киши. Прокурсипу- 
ра терговчиси. Халқ суди терговчиси. н 
Райондан келган терговчи уч кун овора бў- 
либ, жиноятчиларнинг изини тополмади. А. 
Қаҳҳор, Қўшчинор чироқлари. 

ТЕРГОВЧИЛИК Терговчи иши, касби. 
Терговчилик қилмоқ. н Текширишни жуда 
яхши кўрасиз-а, домла! Илгари терговчилик 
ҳам қилганмисиз, дейман? М. Бобоев, Гўзал- 
лик истаб. 

ТЕРИ I 1 Одам ва ҳайвон танасининг 
ташқи қоплами, тана аъзоларини ташқи 
таъсирлардан ҳимоя қилувчи ва турли фи- 
зиологик вазифаларни бажарадиган пўсти. 
Тери касалликлари. Куённинг терисини шил- 
моқ. н Тортқилаганда, [улоқнинг] териси 
айрилиб кетмайди. Бўлмаса, торт-тортда 
улоқ бутун қоладимиП. Мурод, От кишнаган 
оқшом. 

2 Молнинг, ҳайвоннинг шилиб олинган 
пўсти. Шу ерда ишлайдиган одамлардан бири, 
йўқчилик важҳидан, бир куни бола-чақаси 
билан отнинг терисидан шўрва қилиб ичибди. 
А. Қаҳҳор, Миллатчилар. Хон бориб, арслон 
терисига ўтирди, Арслонбекни ўзининг ўнг 
томонига олди. А. Қодирий, Меҳробдан чаён. 

3 Мол пўстидан махсус ишлов бериб 
тайёрланган материал; чарм, кўн. [Шокир 
ота] Терига сув пуркайди ва кўва билан дўқ- 
дўқ уриб, чармни текислайди. Ойбек, Тан- 
ланган асарлар. Уйда бир оз тери бор. Аммо 
тагчарм йўқ. Ойбек, Танланган асарлар. 

4 кам қўлл. Пўст, пўчоқ. Териси қалин 
қовун. н Боғдаги.. анорлар терисига сиғмай, 
тарс-тарс ёрилади. Ё. Шукуров, Уч савол. 

Бир терининг ичида қўй неча озиб, неча 
марта семиради Киши ҳаётида неча хил 
ўзгаришларга, яхши-ёмон ҳолатларга туши- 
ши мумкинлигини қайд этувчи ибора. -Бир 
терининг ичида қўй неча озиб, неча марта 
семиради, — деди салмоқлаб бой, — кишининг 
бошига ёмон кунлар ҳам тушиши мумкин. 
Ойбек, Танланган асарлар. Териси юпқа 
Унча-мунча гапни кўтара олмайдиган. 
Ҳимм, териси юпқа аёл эмасми, шу гап баҳо- 
на бўлибди-ю, «Мени бўшатиб, қолоқ бри- 
гадага юборасизлар», деб туриб олибди. Н. 
Сафаров, Катта карвон йўлда. Териси қалин 
Унча-мунча гап кор қилмайдиган, бети 
қаттиқ. Териси қалин кассир эса: -Эпласанг 
сен ҳам қил, — деб бўзрайиб тураверди. «Муш- 


тум». Терисига сиғмаслик Ниҳоятда хурсанд 
бўлмоқ. Элчибек бу хабардан терисига сиғмай 
кетди. Ҳар ҳолда, дастлабки ғалаба. А. Мух- 
тор, Туғилиш. Қувонч билан қўл бериб сў- 
рашди. Теримга сиғмай кетдим. Ойдин, Ҳи- 
коялар. Терисига (ёки терисини шилиб) со- 
мон тиқмоқ Ниҳоятда қаттиқ жазоламоқ. 
Яхшики, бояги гапларингизни ўғлим эишт- 
мади, йўқса, терингизга сомон тиққан бўлар 
эди.. М. Осим, Аждодларимиз қиссаси. Мен- 
га дўпписи эмас, ўзи керак. Ўзини тириклай 
тутиб кел! Терисини шилиб, сомон тиқма- 
гунимча хумордан чиқмайман. Н. Сафаров, 
Кўрган-кечирганларим. Терисини шилмоқ 
(ёки шилиб олмоқ) Бор-йўғини қоқлаб ол- 
моқ, ҳамма нарсасини тортиб олмоқ. Унинг 
[Мусулмонқулнинг] ўз кайфича ойда эмас, 
ҳафтада солиб турган солиқлари фуқаронинг 
терисини шилса.. остириб, кестириб туриши 
хосни ҳам эсанкиратди. А. Қодирий, Ўтган 
кунлар. 

ТЕРИ II Хамирни юпқа ёйиб, учбурчак, 
тўртбурчак шаклида кесиб, ёгда пишири- 
ладиган таом. 

ТЕРИМ Ҳосилни териб, йигиб олиш 
(асосан пахта ҳосили ҳақида). Биринчи те- 
рим. Иккинчи терим. Терим машинаси. Бу 
йил терим эрта бошланди. н Мана ғўзалар 
кўз оча бошлади. Ҳадемай терим ҳам бошла- 
ниб қолади. «Муштум». Қайси куни отаси: 
«Иккинчи теримга қачон тушасиз», дегандек 
эди. Қизиқ, пахталар ҳеч терилганга ўхша- 
майди-ку?!М. Исмоилий, Фарғона т. о. 

ТЕРИМЧИ Далада етилган пахта ҳоси- 
лини қўл билан териб, йиғиб олувчи. Илғор 
теримчилар. н У икки қўллаб терувчи, че- 
вар теримчи. И. Раҳим, Ҳаёт булоқпари. Вали 
ака ўғлига хирмон қилинадиган жойни кўр- 
сатиб, ўзи теримчиларни Мадаминхўжанинг 
пахтазорига.. бошлаб кетди. М. Исмоилий, 
Фарғона т.о. Атлас кўйлак ярашар, Теримчи 
қиз бўйига. План тўлганда келинг, Пахта- 
хоннинг тўйига. Уйғун. 

ТЕРИФУРУШ Тери савдоси билан шу- 
ғулланувчи, тери сотувчи шахс. Кимсан — те- 
рифуруш, фалончи бой. Ойбек, Танланган 
асарлар. Терифуруш бойнинг уйига тушган- 
ларга қаттиқроқ тайинланг.. энасининг уйи- 
дек баҳузур ётаверишмасин. К. Яшин, Пье- 
салар. 

ТЕРЛАМА тиб. Кучли иситма чиқариш, 
қалтиратиш билан характерланадиган оғир 




юқумли касаллик; тифнинг бир тури. Ўша 
йиллари Собиржон терлама касали билан 
оғриб, тўсатдан вафот этди. Мирмуҳсин, 
Умид. 

ТЕРЛАМОҚ 1 Баданидан тер чиқармоқ, 
терга ботмоқ. Бемор терлаб ётарди. н Сун- 
була ойининг мўътадил ҳавосига қарамасдан, 
Зайнаб маржон-маржон терлаган эди. А. Қо- 
дирий, Ўтган кунлар. Ғози бир пиёла ароқни 
шимирди-да, аччиқ қовурма шўрвани ичиб, бир 
озўраниб ётгач, терлади. И. Раҳим, Ихлос. 

2 Тер билан қопланмоқ, терчиламоқ. Де- 
раза ойналари терлаяпти. 

3 кўчма с.т. Астойдил меҳнат қилмоқ, 
тер тўкмоқ. Бир дунё иш бор экан, кўп тер- 
лайсиз ҳали. 

ТЕРЛАТМОҚ 1 Терламоқ фл. орт. н. Ач- 
чиқ мастава уни бир оз терлатди. 

2 кўчма с.т. Уялтирмоқ, қизартирмоқ. 
Улар [стахановчилар] лўнда гаплар билан 
қолоқ цех бошлиқларини роса терлатдилар. 
А. Муҳиддин, Ҳадя. 

ТЕРЛ АТ1Т Т Терламоқ фл. ҳар. н. Терлаш 
керак. 

2 тиб. Организмни совитадиган физио- 
логик механизмларнинг бири. 

ТЕРЛИ Тер билан қопланиб турган. Тер- 
ли қўл. Терли юз. 

ТЕРЛИК Отнинг терини тўқимга ўтказ- 
маслик учун тўқим тагидан қўйиладиган 
қалин намат парча. Омборхонадан om абзал- 
ларини: терлик, беллик, юган, эгарни қўлтиқ- 
лаб келдим. Т. Мурод, От кишнаган оқшом. 
Бисмилло, деб солди отнинг устига Кимхоби 
майиндан бўлган терликни. «Алпомиш». 

ТЕРЛОҚ Тез терлайдиган, доим терлаб 
турадиган. Терлоқ оёқ. 

ТЕРМА 1 сфт. Саралаб-саралаб йиғиб, 
бирлаштириб ташкил этилган, тузилган. Тер- 
ма футбол жамоаси. н Капсанчиларнинг 
кўпчилиги пахтани билмагани учун, бу экин- 
ни унча-мунча биладиган одамлардан терма 
бригадалар тузишни, бу бригадаларга таж- 
рибали қарияларни бригадир қилиб тайин- 
лашни таклиф қилди. А. Қаҳҳор, Қўшчинор 
чироқлари. 

2 от фолък. Бахшилар репертуарида дос- 
тондан кейин, иккинчи ўринда турадиган, 
банд тузилиши эркин, уч қатордан 100—150 
мисрагача бўладиган фольклор жанри. Фо- 
зил Йўлдош ўғли турли мавзуларда термалар 
ва достонлар айтар эди. «Ўзбек адабиёти». 


Унинг [Тўхтағулнинг] ўланларида, термала- 
рида сиёсий жўшқинлик ҳукмрон эди. Ҳ. Ну- 
рий, Улуғ оқин. Достон ва терма бахшилар 
ижодида ёнма-ён яшаб келади. «ЎТА». 

3 от Умуман, халқ оғзаки ижодига ман- 
суб, одатда тўрт мисрадан иборат қўшиқ 
тури. 

ТЕРМАКАШ 1 Термаларни дўмбирада 
куйловчи бахши. 

2 Бошқаларнинг асарларидан терма қи- 
лувчи адиб. Шошма, ҳали қўлларим қаноти- 
ни ёзгани йўқ; мана бу термакаш Ўсаржонни 
четга чиқариб қўяман. Ойбек, О.в. шабада- 
лар. 

ТЕРМАЛАМОҚ кам қўлл. Ҳар жойдан оз- 
оздан териб йиғмоқ. 

ТЕРМАЧИ 1 сшн. термакаш. 

2 тар. Табиий равишда етишган мева, 
илдизмева каби емишларни териб-йиғиб 
тирикчилик қилувчи. Археологик текшириш- 
лар шуни кўрсатадики, сўнгги неолит даври- 
га оид илк деҳқончилик маданияти маҳаллий 
овчи ва термачи аҳолининг ўтроқ ҳолатга ва 
деҳқончиликка ўтиши натижасида пайдо 
бўлган. И. Жабборов, Кўҳна харобалар сири. 

ТЕРМИК [юн. thermos — илиқ, иссиқ] 
тех., ким. Иссиқпик билан ишлов беришга 
оид, шундай ишлов бериш учун белгилан- 
ган. Термик печь. Пўлатни термик ишловдан 
ўтказмоқ. Термик ишлов бермоқ. н Олим- 
лар ва инженерлар электр термик ускуналар- 
га хизмат кўрсатувчи ва монтаж ишларини 
бажарувчи роботлар яратдилар. Газетадан. 

ТЕРМИЛМОҚ Кўз узмасдан узоқ қараб 
қолмоқ, тикилмоқ; умид билан, бирор ич- 
ки ҳиссиёт билан боқмоқ. Асрора узоқларга 
термилиб туриб, алланималарни ўйларди. С. 
Аҳмад, Уфқ. Комилжон хотинига меҳр билан 
узоқ термилиб турди. С. Зуннунова, Янги 
директор. Бир ҳафтагача кишиларнинг оғзи- 
га термилиб, севимли ашуласини эшитган- 
дек, сўзларидан завқланганини бир вақт ҳи- 
коя қилиб берган эди. М. Исмоилий, Фарғона 
т.о. Улар бир-бирларига термилиб-термилиб, 
маъюс-маъюс қараб қўядилар. Ҳ. Ғулом, 
Машъал. 

ТЕРМИН [лот. terminus — чек, чегара] 
Фан, техника, касб-ҳунарнинг бирор соҳа- 
сига хос муайян бир тушунчанинг аниқ ва 
барқарор ифодаси бўлган сўз ёки сўз би- 
рикмаси; атама. Ботаника терминлари. Зар- 
гарлик терминлари. Пахтачилик терминла- 




ри. н Йўлдош.. Элмуродга нотаниш термин- 
ларни.. тушунтира кетди. Шуҳрат, Шинел- 
ли йиллар. Терминлар илмий коммуникация- 
дан жонли сўзлашувга ўтганда, халқ учун 
тушунарли сўзларга айлана боради. «ЎТА». 

ТЕРМИНАЛ [ингл. terminal < лот. ter- 
minalis — охирги, сўнгги; охирига тегишли] 
1 тех. Ҳисоблаш системаси таркибига ки- 
рувчи, ахборотларни системага киритиш ва 
ундан чиқариб олиш учун мўлжалланган 
четда турувчи, сиртқи мослама (компью- 
терда ишлаганда, монитор, сичқонча, кла- 
виатура кабилар терминал ҳисобланади). 

2 Портнинг (ҳаво ёки денгиз портининг) 
контейнерли ва боғлама юкларни сақлаш ва 
қайта ишлашга мўлжалланган қисми. 

3 Умуман, катта миқдордаги юк, нарса- 
буюм вақтинча, мавсумий сақланадиган 
омбор. Пахта толаси терминали. н Тер- 
миналлар, ўз навбатида, ташқи савдо ком- 
паниялари билан тузган шартномаларига кў- 
ра, толани экспартга ортишади. Газетадан. 
..тайёр маҳсулотларнинг терминаллар орқа- 
ли хорижга чиқарилаётгани қайта ишлаш 
корхоналарига ҳам.. янги имкониятлар эши- 
гини очди.. Газетадан. 

4 Пластик карточкалар ёрдамида иш- 
лайдиган, турли ҳисоб-китоб ва тўловлар- 
ни амалга ошириш учун хизмат қиладиган 
электрон қурилма. Республикадаги барча 
савдо ва хизмат кўрсатиш шохобчаларига 
ўрнатилган терминаллар ёрдамида тўлов- 
ларни амалга оширишингиз мумкин. Газета- 
дан. Банк мутахассислари томонидан ўрна- 
тилган 1300 савдо терминали ва 20 банко- 
мат мижозлар хизматида. Газетадан. 

ТЕРМИНАТОР [лот. terminare — аж- 
ратмоқ, айирмоқ; йўқ қилмоқ] 1 астр. Сай- 
ёралар ва йўлдошлар гардишининг ёруғ 
(кундузги) ва қоронғи (тунги) яримшар- 
ларини ажратувчи чизиқ, чегара. 

2 Йўққилиб, қириб ташловчи робот; йўқ 
қилиб бўлмайдиган одамсимон робот (аме- 
рикалик режиссёр Ж.Камероннинг айни 
номдаги фильми қаҳрамони исмидан). 

ТЕРМИНОЛОГИК Терминологияга, 
терминларга оид. Терминологик луғат. Сўз- 
нинг терминологик маъноси. н Детер- 
минлашиш — терминологик системадаги 
сўзнинг адабий тилга тўла ўзлашишидир. 
«ЎТА». 


ТЕРМИНОЛОГИЯ [лот. terminus — че- 
гара + юн. logos — фан, таълимот] 1 Фан, 
техника, касб-ҳунарнинг бирор соҳасида 
қўлланадиган терминлар мажмун. Техника 
терминологияси. Ҳарбий терминология. Ил- 
мий терминология. Ўзбек тили термино- 
логияси. н Ҳори ака фанлар ичида аввало 
математикани севиб ўрганади ва унинг 
ўзбекча терминологиясини ишлаб чиқади. М. 
Ўрозбоев, Мўъжизалар олами. 

2 Тилшуносликнинг терминларни ўр- 
ганиш, тартибга солиш билан шуғулланув- 
чи соҳаси. Терминология мутахассиси. Тер- 
минология бўлими. н Семинар рус ва ўзбек 
тилларининг фонетикасини қиёсий ўрганиш, 
орфоэпия, терминология ва лексикология ма- 
салаларига алоҳида эътибор беради. «ЎТА». 

ТЕРМИТ I [юн. therme — иссиқлик, қай- 
ноқлик] ким. Алюминий ёки магнийнинг 
баъзи металлар оксиди билан ҳосил қила- 
диган, ёнганда жуда кучли иссиқлик чиқа- 
радиган кукунсимон аралашмаси (техника- 
да ва ҳарбий мақсадларда ишлатилади). 
Термит бомба. 

ТЕРМИТ II [лот. termes, termitis — ёғоч 
емирувчи ҳашарот; қўнғиз] Асосан, иссиқ 
мамлакатларда катта уяларда жамоа бўлиб 
(бир неча юздан миллионгача) яшайдиган 
парда қанотли ҳашарот, ёғоч, тери, қоғоз 
ва баъзи экинлар зараркунандаси. Термит 
дегани худди битга ўхшаш жирканч ҳаша- 
ротгина эмас, даҳшатли офат экан. А. Мух- 
тор, Давр менинг такдиримда. Термит —ўт- 
лоқ устида лойдан ясалган уяларда яшовчи 
ҳашарот. «География». 

ТЕРМО- | юн. thermos — иссиқ, илиқ < 
therme — қайноқлик, иссиқлик] Байналми- 
лал ўзлашма қўшма сўзларнинг биринчи 
қисми бўлиб: 1) иссиқлик, ҳароратга алоқа- 
дорлик (мас., термодинамика)', 2) иссиқ- 
лик, кучли ҳарорат ёрдамида ҳосил қилиш 
(мас., термофосфатлар); 3) модда ёки ас- 
бобларнинг иссиқлик хоссаларидан фойда- 
ланиш (мас., термотерапия, термоэлемент) 
каби маъноларни билдиради. 

ТЕРМОГРАФ [термо.. + юн. grapho — ёза- 
ман] Температура ўзгаришларини автома- 
тик суратда изчил ёзиб борадиган асбоб. 

ТЕРМОДИНАМИК Термодинамикага 
оид; иссиқлик туфайли юзага келадиган 
ҳаракатлар билан боғлиқ бўлган. Термоди- 






намик миқдор. Термодинамик мувозанат. 
Термодинамик ўзгариш. 

ТЕРМОДИНАМИКА [термо.. + дина- 
мика] Физиканинг термодинамик мувоза- 
нат ҳолатида бўлган тизим (система)ларнинг 
умумий хоссаларини ва бу ҳолатлар ўрта- 
сидаги ўтиш жараёнларини (бунда иссиқ- 
лик — энергиянинг бошқа турларига айла- 
нади) ўрганувчи соҳаси. 

ТЕРМОИЗОЛЯЦИЯ [термо.. + изоля- 
ция] айн. теплоизоляция. 

ТЕРМОМЕТР [термо.. + юн. metreo — 
ўлчайман] Температурани, иссикдик ёки 
совуқлик даражасини ўлчайдиган асбоб. 
Термометр 20 даража совуқни кўрсатар 
эди. н Кишида иситма борлиги ва унинг 
баландлигини аниқлаш учун.. медицина тер- 
мометри ишлатилади. Н. Исмоилов, Ка- 
салларни парвариш қилиш. Хотин Лоланинг 
қўлтиғига қўйган термометрни олиб, чароқ- 
қа солиб қаради-да, уни силкиб, стол устига 
қўйди. С. Аҳмад, Қадрдон далалар. 

ТЕРМОМЕТРИЯ Амалий физиканинг 
температурани, иссиқлик ёки совуқлик да- 
ражасини ўлчаш усуллари ва воситалари 
ҳақидаги бўлими. 

ТЕРМОРЕГУЛЯТОР [термо.. + регуля- 
тор] Хона, печь ва ш.к. да керакли тем- 
пературани автоматик равишда ҳосил қи- 
ладиган ва сақлаб турадиган асбоб. 

ТЕРМОС [юн. thermos — иссиқ, қайноқ] 
Ичига қуйилган иссиқ ёки совуқ нарсани 
(мас., иссиқ чой ёки совуқ сувни) узоқ вақт 
шу ҳолича сақлайдиган махсус идиш. Меҳри 
опа столча ёнидаги корзинкадан овқатлик- 
лар олди, тўрда осиғлиқ термосни очиб, 
стаканларга иссиқ чой қуйди. Ё. Шукуров, 
Биринчи парвоз. 

ТЕРМОСТАТ [термо.. + юн. statos — тик 
турувчи, қўзғалмас] Чегараланган ҳажмларда 
(термик печь, совиткич ва ш.к. да) темпе- 
ратурани ҳамиша бир хилда сақлаб туради- 
ган аппарат. Бодринг уруғи, экишдан олдин, 
уч суткагача 50—51 даража иссиқда термо- 
статда қиздирилиб, бинафша метилен эрит- 
маси билан ивитилади. «Фан ва турмуш». 

ТЕРМОСТАТИК Термостатга оид. Тер- 
мостатик камера. 

ТЕРМОЭЛЕКТР(ИК) [термо.. + электр] 
Электр ўтаётган занжирдаги электр ва ис- 
сиқлик жараёнлари ўртасидаги боғланишга 


оид, шу сабабли ҳосил бўлган. Термоэлек- 
тр(ик) ҳодиса. Термоэлектр(ик) ток. 

ТЕРМОЯДРО [термо.. + р. ядро — мағиз, 
уруг; ўзак]: термоядро реакцияси Енгил атом 
ядроларининг ўта юқори (камида 10 мил- 
лион градус) температураларда кечадиган 
ўзаро реакцияси, жараёни. Термоядро қуро- 
ли Термоядро реакцияси туфайли портлай- 
диган, шикастлаш воситаси ядро заряди- 
дан иборат бўлган қурол. 

ТЕРМОҚ 1 Сочилиб ёки тўкилиб ётган 
нарсаларни қўл билан бирма-бир олиб тўп- 
ламоқ, йигмоқ. Сойликдан майда тош тер- 
моқ. Ўтин термоқ. н Эрталаб Бегойим: 
«Ғуломжонларнинг қантак ўриги тўлиб ётиб- 
ди, териб келгин», деб тайинловди. М. Ис- 
моилий, Фарғона т. о. Мен ёшликдан отам- 
га қарашдим, пода боқдим, машоқ тердим. 
Ойбек, Танланган асарлар. 

2 Дон, мева, гул ва ш.к. ўсимлик ҳо- 
силини бирма-бир олиб тўпламоқ, йиғмоқ. 
Гул термоқ. Ёнғоқ термоқ. Мош термоқ. 
Олча термоқ. н Пахта терсанг, тоза тер, 
Чаноғида қолмасин. «Қўшиқпар». Баҳор келди 
элимизга — Кўм-кўк бўлди боғ, дала. Севинч 
тўлиб дилимизга, Териб келдик гул-лола. И. 
Муслим. Тоққа чиқиб терганинг Писта би- 
лан бодомми? «Қўшиқлар». 

3 Маълум тартибда устма-уст, ёнма-ён 
ёки бирин-кетин жойламоқ, ўрнаштирмоқ, 
тахламоқ. Китобларни токчага термоқ. 
Омборга қовун териб қўймоқ. Саватга нон 
термоқ. Яшикларга олма термоқ. н Нигор 
ойим ошхонада мантиларни қасқонга териб, 
қозонга уяр, Раъно бўлса, айвонда кичкина 
укалари орасида ўтирар эди. А. Қодирий, 
Меҳробдан чаён. 

Ғишт термоқ 1) ғиштларни маълум тар- 
тибда тахламоқ. Сидиқжоннинг диққати ўнг 
томондаги тўқайннинг очиқ ерига териб 
қўйилган сон-саноқсиз ғииипга жалб бўлди. А. 
Қаҳҳор, Қўшчинор чироқлари; 2) ғишт- 
ларни лой ёки цемент қоришмаси билан 
ўзаро бириктириб, девор ва ш.к. қурмоқ. 
Бинонинг ғиштини термоқ; 3) ётқизмоқ. 
Ҳовли саҳнига ғишт термоқ. 

4 Нарсаларни тешиб ёки тешигидан ип, 
сим ва ш.к. ўтказиб, қатор, ёнма-ён жой- 
лаштирмоқ, тизмоқ. Ипга мунчоқ термоқ. н 
Ҳаётхон бечора un эшиб, марваридларни те- 
ришга ўтирди. М. Исмоилий, Фарғона т.о. 
Эшонхон чаққонлик билан сихларга кабоб 






терарди. Ойбек, Улуғйўл. Ўзиям унча-мута 
маржонлардан эмас, ўн икки шода-я! Мунча- 
ни тергута, юрагинг қон бўлиб кетади. М. 
Исмоилий, Фарғона т. о. 

5 Нарсаларни жойидан, орасидан бир- 
ма-бир юлиб, ажратиб олиб ташламоқ. У 
[Мулла Шамсиддин] эшик олдидаги супада, 
олдида бир ғалвир майиз, чўпини териб ўтир- 
ган эди. А. Қаҳҳор, Башорат. Сигирнинг қу- 
лоғига яна кана тушибди! Канадан ҳам кўра 
сигир унинг [Бақоевнинг] аччиғини келтирар 
эди: канани терай деса, қўймайди, бошини 
силкийди, пишқиради. А. Қаҳҳор, Адабиёт 
муаллими. 

6 плгрф. Босиш, нашр этиш учун типо- 
график белги ва ҳарфларни тегишли тар- 
тибда жойлаштириб, бирор матн ҳосил қил- 
моқ. Эълонни йирик ҳарфлар билан термоқ. 

7 Айрим белги ёки рақамларни ёнма-ён, 
бирин-кетин олиб, келтириб, бирор бутун- 
лик ҳосил қилмоқ. Лаълихон гаплашиш учун 
телефон олдига борди, трубкани қўлига олиб, 
керакли номерларни тера бошлади. Ойдин, 
Кўнгли тўлдими, яхши йигит. 

8 Сараламоқ, танламоқ. Футбол коман- 
дасига кучли ўйинчилар териб олинди. н 
Полклардан ажратиб, териб олинган ҳу- 
жумкор отрядлар артиллерия отишмалари- 
дан сўнг душман устига ташланди. Назар- 
мат, Жўрлар банд сайрайди. 

9 Кетмон, теша, болта каби асбоблар 
юзини болғалаб текисламоқ, ёймоқ ёки ўт- 
кирламоқ. Кетмон юзини термоқ. Теша mu- 
ғини термоқ. 

Без термоқ қ. без. I. Ризқини термоқ 

Насибасини топиб еб, кун кечирмоқ, амал- 
тақал кун кўрмоқ. Шунинг учун «одамлар- 
нинг ҳожатини чиқариб юра турай, тузук 
иш ўзи чиқиб қолади», деган ўйда сочилган 
ризқини териб юра берди. А. Қаҳҳор, Асарлар. 
Тошингни тер қ. тош. 

ТЕРРАРИУМ террарий [лот. terra — ер, 
майдон] Унча катта бўлмаган, тажриба ёки 
намойиш қилинадиган судралувчилар, ҳам 
сувда, ҳам қуруқликда яшовчи жонивор- 
ларни сақлаш, ўрганиш ҳамда кўпайти- 
ришга мўлжалланган махсус жой, бино. 
Кузатиш постлари товус, кийик, олмахон 
сақланаётган катакларга, қурбақа ва илон- 
лар боқилаётган террариумга ўрнатилган. 
Газетадан. 


ТЕРРАСА [фр. terrasse < лот. terra — ер, 
замин] 1 Тоғ ёнбағирларидаги зинапоя- 
симон бўлиб тушган табиий ёки сунъий 
текис саҳн, майдонча. Террасалар ҳозирги 
вақтда турли экинлар ва мевазорлар билан 
банд бўлган ерлардир. «Ўзбекистон геогра- 
фияси». 

2 Ёзги енгил айвон, пешайвон. 

ТЕРРЕНКУР [нем. Terrainkur < фр. ter- 
rain — жой, ер; очиқ саҳн + нем. Kur — 
даволаш] Курорт ва санаторийларда даво- 
ланиш мақсадида маълум маршрут бўйлаб 
пиёда юриш ҳамда шундай юриш учун 
тайёрланган, масофалари кўрсатилган мах- 
сус йўл, йўлка. Ҳар куни субҳидам чоғлари- 
да терренкурлар одамга тўлиб кетади. И. 
Раҳим, Ихлос. 

ТЕРРИТОРИАЛ қ. ҳудудий. Территори- 
ал шевалар. Территориал бўлиниш. н Тер- 
риториал бошқарма бутун техникани, ишни 
ўз қўлига жамлабди. «Ўзбекистон қўриқлари». 

ТЕРРИТОРИЯ [лот. territorium < terra — 
ер, замин] қ. ҳудуд. Тадқиқотлар асосида 
республика территориясини сейсмик район- 
лаштириш тафсилий карталари тузиб чи- 
қилди. Газетадан. Мамлакатимизда табиий 
бойликларга сероб янги территориялар тез- 
корлик билан ўзлаштирилмоқда. «Фан ва 
турмуш». 

ТЕРРОР [лот. terror — қўрқинч, даҳшат] 
Қўрқитиш сиёсати, сиёсий муҳолифларни 
зўравонлик билан бостириш. Ирқчилар тер- 
рори. Террор қилмоқ. н Жосуслик, диверсия, 
meppop акти.. қотиллик каби жиноятлар учун 
ўлим жазоси берилиши мумкин. Газетадан. 

ТЕРРОРИЗМ [лот' terror — қўрқинч, 
даҳшат] Террор билан амалга оширилади- 
ган сиёсат ва тактика; сиёсий рақибларни, 
мухолифларни йўқ қилиш ёки қўрқитиш, 
аҳоли ўртасида ваҳима ва тартибсизликлар 
келтириб чиқариш мақсадидаги зўравонлик 
ҳаракатлари (таъқиб қилиш, бузиш, гаров- 
га олиш, қотиллик, портлатиш ва б.); тер- 
рорчилик. 

ТЕРРОРИСТ қ. террорчи. 

ТЕРРОРИСТИК Террорга, терроризм- 
га асосланган; терроризмдан, террорчи- 
ликдан иборат бўлган; терроризмга амал 
қилувчи. Террористик режа. Террористик 
ташкилот, Террористик ҳаракат. н Бу 
генерал инглизларга ҳам гитлерчи бомбар- 
димончиларнинг Англияга террористик мақ- 




садда учишларини уюштирган кишиларнинг 
бири сифатида маълумдир. Газетадан. 

ТЕРРОРЧИ Фикр ва мақсадини террор 
йўли билан амалга оширишга ҳаракат қи- 
лувчи шахс. 

ТЕРРОРЧИЛИК айн. терроризм. 

ТЕРС 1 Асл, меъёрий, одатдагига қара- 
ма-қарши ҳолатли; олднинг акси; тескари. 
Қулаҳмад ўзини кибор тутар, одам юзига 
боқмай, терс қараб гапирарди. Мирмуҳсин, 
Чўри. Катта ҳовлига терс бўлган панароқ 
жойда самовар қўйиш билан машғул бўлди. 
Ойбек, Танланган асарлар. Эшакка терс 
миндирилган.. юзига куя суркалган Умарали- 
ни кўрган Зумрад.. ҳушсиз қотиб қолди. Ой- 
бек, Улуғ йўл. 

2 Қарама-қарши томон; тескари. Моҳи- 
рўй шу кўйи қачон мени кўрса, йўлини терс 
соладиган қилиқ чиқарди. С. Сиёев, Эркак- 
лар эртаги. -Ҳой, менга қаранг, — деди Ёқу- 
тойим шиддат билан ойнага терс ўгирилиб.. 
С. Анорбоев, Оқсой. 

3 Ўзаро муомала, муносабат ва ш.к. да 
бир-бири билан келишмайдиган; тескари. 
М ахсум Миробид билан илгари терс бўлса, 
энди апоқ-чапоқ, оғиз-бурун ўпишади. В. Ғо- 
фуров, Вафодор. Шаҳноз билан терс бўл- 
гандан бери икки йил ўтиб кетди.. Р. Раҳмон, 
Меҳр кўзда. 

4 Хулқ-одоб, муомалада қўпол; қўрс. 
Хулқи терс, оғзига келганини гапиради, ёза- 
ди. А. Мухтор, Чинор. Ҳожи сўзини тугата 
олмади. Ҳожининг терс сўзига чидолмаган 
Азизбек ваҳшийларча ҳайқирди: -Нима дей- 
сан!? А. Қодирий, Ўтган кунлар. 

ТЕРСАЙМОҚ 1 Хафа бўлиб, нимадир 
ёқмай (ёқтирмай) қовоқ солмоқ; тумрай- 
моқ. Отабек терсайганча чойга келиб ўтир- 
ди, отасига салом ҳам бермади. А. Қодирий, 
Ўтган кунлар. Ҳампир жаҳл билан терсайиб 
олди. Н. Аминов, Тилло табассумлар. У | Ку- 
муш\ меҳмонхонага киргандан сўнг ҳам тер- 
сайиб, токчалардан недир ахтаргандек юрина 
бошлади. А. Қодирий, Ўтган кунлар. 

ТЕРСКАИ Қуёшга тескари, қуёш туш- 
майдиган, шимолга қараган (тоғ, баландлик 
ёнбағри, чуқурлик ва ш.к. ҳақида). Унга 
Шербек анави терскай, қор ётган қирнинг 
ортидан ҳали замон от ўйнатиб чиқиб қола- 
дигандай туюлаверди. С. Анорбоев, Оқсой. 
Атрофини қуршаган тошлар орасидаги ўрик- 
зор чорбоғлар, кундузи қуёш, кечаси ой нури- 


дан ярқирайдиган харсанг тошлар, кун туш- 
мас терскай жилғалар унинг кўз олдини банд 
этиб турарди. П. Турсун, Ўқитувчи. 

ТЕРСЛАНМОҚ 1 Ўжарлик қилмоқ, 
терс, тескари иш қилмоқ. Боланинг терсла- 
надиган одати йўқ. 

2 Тумтайиб олмоқ, қовоқ-димоғ қилмоқ, 
терсаймоқ. Эр-хотин индамади, худди масла- 
ҳатлашгандай терсланиб олишди. Орага но- 
қулайлик чўкди. Р. Раҳмон, Меҳр кўзда. 

ТЕРСЛИК Терс ҳолат, хусусият, хатти- 
ҳаракат, қилиқ. Терслик қилмоқ. н Шаҳар- 
нинг терсликларига тишни тишга қўйиб 
чидардим.. Ҳ. Назир, Кўктерак шабадаси. 

ТЕРТ Сомон, хашак ва ш.к. дағал озу- 
қаларга майдаланган кунжара, кепак каби 
тўйимли озуқалар аралаштириб, қориб тай- 
ёрланган ем. Молнинг палови — силос, ҳозирча 
кепак сепиб, терт қориб беринглар, болам. А. 
Мираҳмедов, Кулган чечаклар. Йигитали 
онаси билан, у сигирга ем бергани чиққан 
вақтда учрашди.. онасининг қўлидан терт 
қорилган тоғора ерга тушиб кетди. Д. Ну- 
рий, Осмон устуни. 

ТЕРЦЕТ [итал. tezzetto < лот. tertius — 
учинчи] мус. 1 Уч хонанда ёки уч чолғу 
асбоби учун ёзилган мусиқий асар. 

2 Уч хонандадан ташкил топган ан- 
самбль. 

ТЕРЦИЯ [лот. tertia — учинчи] 1 мус. 
Диатоник гамманинг учинчи пардаси ва шу 
гаммадаги уч пардали интервал. Оралиғида 
бир босқич қолдириб тузилган интервал 
терция деб аталади. И. Акбаров, Музика 
саводи. 

2 плгрф. Босмахона шрифтларидан бири- 
нинг номи (китоб, газета ва журналларда — 
сарлавҳаларни, титул варақпарда эса нашр 
номини териғцда ишлатилади). 

ТЕРЧИЛ кам қўлл. Тез терлайдиган, тер- 
лаб турадиган; терлоқ. Kuiuu тўни кирчил 
бўлар, Киши omu терчил бўлар. Мақол. 

ТЕРЧИЛАМОҚ 1 Буғдан ҳосил бўлган 
томчилар билан қопланмоқ. Ҳаммомнинг 
девори терчилаб mypapdu. 

2 Андак терламоқ. [Мирвосилнинг] Офтоб 
таъсирида қорайиб, шўралаб кетган пешо- 
наси, кечки салқинга қарамасдан, терчилаб 
турарди. Ҳ. Назир, Одамнинг қадри. 

ТЕСКАРИ 1 Одатдаги, ўнг, тўғри деб 
қабул қилинган ҳолатга, йўналиш, тузи- 
лиш, тартиб ва ш.к. га қарама-қарши бўл- 




ган; терс. Тескари иш. Бўлувга тескари амал 
— кўпайтирув. Кепкани тескари киймоқ. 
Китобни тескари ушламоқ. Стулга теска- 
ри ўтирмоқ. Сўзни тескари ўқимоқ. Сув 
тескари оқмайди. н Ҳўлимга тушганида, 
юзига куя суриб, эшакка тескари миндирар 
эдим-у, бозорнинг ўртаси билан ҳайдаб, 
тўппа-тўғри қозининг ҳузурига олиб борар 
эдим. П. Турсун, Ўқитувчи. Бўта, қуруқ чой- 
ни нонсиз иссиқ-иссиқ ҳўплаб, чойнакнинг 
қопқоғини тескари ёпиб, ичига иккита ўн 
тийинликни ташлаб, ўрнидан турди. С. Аҳ- 
мад, Ҳукм. 

2 Қарама-қарши томон, ўнг бўлган 
томонга қарши, терс. Узоқ ўйлаб турмай, бу 
кунги Тиктепанинг гузарга тескари то- 
монидан ўзи учун бир «бошпаноҳ» очиш 
қарорига келади. А. Қодирий, Обид кетмон. 
Мен қаёққа бошласам, меҳмон юрмайди, 
тескари томонга йўл олади. «Гулдаста». 

3 Қарама-қарши, хилоф, зид. Агар би- 
ронта иш унинг [Хушрўйнинг] тилагига 
тескари кетса, шовқин-суронни худди боши- 
га кийиб олар эди. А. Қодирий, Ўтган кунлар. 
Киши кўринишда ва муомалада бир хил, 
ҳақиқатда, ички жиҳатдан тамом тескари 
бўлиб қолиши мумкин. П. Турсун, Ўқитувчи. 

4 Ақл-одоб, иш-фаолият ва ш.к. да ўза- 
ро зид, бир-бирининг акси бўлган, бир- 
бири билан келишмайдиган ҳолатли. Шай- 
хулисломнинг Улуғбек мирзога очиқдан-очиқ 
тескари бўлиб олганини кўрган Тархон ёқа- 
сини ушлади.. Мирмуҳсин, Меъмор. 

5 Бирор нарсанинг орқа томони, орқаси, 
астари. Газламанинг тескариси. Кўрпанинг 
тескариси. н Битта кулчани кафтига тес- 
кари қўйиб туриб, мушти билан ўртасига 
урди.. Ҳ. Ғулом, Машъал. 

6 кўчма Бир-бири билан гаплашмай- 
диган, аразлашган. Улар бир-бирлари билан 
тескари бўлиб қолдилар. н Олти ойдан бе- 
ри юз кўришмаган қайната-куёв бирга иш- 
лашяпти-я? Бир ҳисобдан яхши бўпти. 
Токайгача тескари бўлиб юришади. Р. Раҳмон, 
Меҳр кўзда. 

Иши тескари кетди Иши юришмай 
қолди, иши орқага кетди, пачава бўлди. 
Тескари дунё Бевафо, ўзгариб турувчи дунё. 
Қандай қилай, шундай тескари дунё экан. Ғ. 
Ғулом, Тирилган мурда. Тўнини тескари 
киймоқ қ. тўн. (Худо) Юзини тескари қилсин 
Худо кўрсатмасин, унга дучор ёки гириф- 


тор қилмасин. Емоннинг юзини тескари 
қилсин. 

ТЕСКАРИЛАНМОҚ Ўгирилиб, тескари 
вазият олмоқ, тескарисига ағдарилмоқ. 

ТЕСКАРИЛАШМОҚ 1 Ўжарлашмоқ, 
қайсарлашмоқ. 

2 Бир-бири билан тескари бўлиб қол- 
моқ, уришиб, аразлашиб қолмоқ. 

3 Тескари, орқага кетмоқ. Иши гпеска- 
рилашиб кетди. 

ТЕСКАРИЛИК 1 Тескари ҳолатлилик. Эг- 
нидаги кўйлакнинг тескарилигини сезмабди. 

Тескариликка олмоқ Айтилган гапни, 
фикрни тескари, нотўғри, аксинча тушун- 
моқ ёки тушунтирмоқ, тескарига бурмоқ. 
Мен жўрттага баъзи гапларни тескарилик- 
ка олиб кўрсам ҳам, у [Зайнаб\ чурқ этмай- 
дир. А. Қодирий, Ўтган кунлар. 

2 с.т. Ўжарлик, қайсарлик, терслик. 
Мунча тескарилик қиласан. 

ТЕСКАРИСИГА рвш. Тескари йўна- 
лишда; қарама-қарши томонга, орқага қа- 
раб. Ҳеч қачон Куёш тескарисига юрадими? 
н Мен бу ёқдан қарз бераверсам, сен бола- 
чақанг билан еяверсанг, қачон тўлайсан? 
Замон бундай тескарисига айланиб, инсондан 
имон қочиб турибди, ахир. П. Турсун, Ўқи- 
тувчи. 

ТЕСКАРИСИЧА кам қўлл. Қарама-қар- 
ши йўналишда, тескари ҳолда. Тескарисича 
иш тутмоқ. 

ТЕСКАРИЧИ Ижтимоий тараққиёт, ин- 
қилобий ҳаракат кабилар душмани, сиёсий 
реакция тарафдори. Марғилонда Саркор 
бошлиқ тескаричилар Нурхонни ўлдириш 
вазифасини унинг акаси Маматга юклайди- 
лар. М. Исроилов, Драматургияда деталь. 
Хат узоқдан келмаганлиги, шу ернинг ўзида 
ёзилганлиги, унда тескаричилар вакилининг 
қўли борлигини айтишди. Ҳ. Нуъмон ва А. 
Шораҳмедов, Ота. 

ТЕСКАРИЧИЛИК Тескаричиларга хос 
иш-фаолият, хатти-ҳаракат; реакция. 

ТЕСТ [ингл. test — синаш, текшириш, 
ўрганиш] 1 псхл. пед. Шахснинг (текшири- 
лувчининг) ақлий ривожи, қобилияти, ма- 
лака ва кўникмалари, иродавий сифатла- 
ри, шунингдек, унинг бошқа руҳий хусу- 
сиятларини аниқлашда, текширишда кўл- 
ланадиган қисқа стандарт топшириқлар. 

2 Муайян ижтимоий тадқиқотлар учун 
фойдаланиладиган материал сифатида тар- 




қатиладиган саволнома; сўроқ варақаси. 
Кейинги вақтларда жамиятимизда анкета 
сўрови ёки тест ўтказиш ўзига хос модага 
айланиб бораётгани кўзга ташланади. «Та- 
факкур». 

ТЕСТЛАШ(ТИРИШ) Тестлар ёрдами- 
да муайян бир шахснинг афзаллик томони, 
билими ва қобилиятини аниқпаш. 

ТЕТАПОЯ 1 Зўрға, у ёқ-бу ёққа таш- 
ланиб бўладиган (асосан боланинг қадами 
ҳақида). Бола она атрофида, тол тагида Юра 
бошлар, қадамлари тетапоя. Ҳ. Пўлат. 

2 Ана шундай қадамлар билан юрадиган. 
Тетапоя болани сўқмоқ йўлдан катта йўлга 
чиқариб юборган муаллимнинг инсон ҳаётида 
озмунча ҳиссаси борми! А. Маъзумов, Му- 
раббий. Оёғи остида ўралашиб юрган тета- 
поя қизчасини йиқитиб ўтиб кетди. Шуҳрат, 
Жаннат қидирганлар. Румия беморлик тў- 
шагида узоқ ётди. Тетапоя бўлиб юра бош- 
лаганидан кейин ҳам оғир изтироб чекадиган 
бир турда бўлиб қолди. С. Кароматов, Сўнгги 
бархан. 

3 кўчма Ўз ҳаёти, фаолиятида энди иш 
бошлаган, энди мустақил ҳаёт кечира бош- 
лаган, ҳали мустаҳкам оёққа туриб олмаган 
(оила, ташкилот, жамоа ва ш.к. ҳақида). 
Коллективимизнинг тетапоя вақти ўтиб 
кетган, энди уни бузолмайсиз, ўртоқ Раҳмон- 
қулов! А. Мухтор, Туғилиш. Колхоз энди те- 
тапоя бўлаётган кунларда душман хуруж 
қилди, жамоат мулкига ўт қўйдилар, уруғ- 
лик ғаллани ўғирладилар, турли-туман миш- 
мишлар тарқатдилар. Ш. Рашидов, Бўрон- 
дан кучли. Пахта нима, деҳқончилик нима — 
энди тетапоя бўлиб ўрганиб келяпсизлар. Ҳ. 
Назир, Чўл ҳавоси. 

ТЕТИК 1 Жисмоний, руҳий жиҳатдан 
заифлашмаган; бардам. Онам етмишдан ошиб 
қолган бўлсалар ҳам, ҳали анча тетиклар.. 
М. Қориев, Ойдин кечалар. Иброҳим ота 
бардамми, Ойша хола тетикми, уканг Шер- 
ниёз соғми?Ж. Шарипов, Хоразм. Оғайнилар 
тушкунликка тушмадилар. Кувноқ ва тетик 
кайфиятда хайрлашдилар. Ф. Мусажонов, 
Ҳиммат. 

2 Ҳаракат-ҳолати, даражаси ва ш.к. жи- 
ҳатдан бардам, тийрак. Темиржон одамлар 
қатори кўпайган тротуарда илдам ва тетик 
қадам отиб борарди. Ж. Абдуллахонов, Орият. 
Азиза ўзини бир оз олдирган, аммо ҳамон 
ўшандай чиройли, кўзлари киртайиб қолган 


бўлса ҳам, тетик боқар эди. Ў. Ҳошимов, 
Қалбингга қулоқ сол. Сойлик томондан ке- 
лаётган тетик ва янгроқ овоз Элмуроднинг 
ўйини бузди. Шуҳрат, Шинелли йиллар. 

3 кўчма Ҳайиқишни билмайдиган, да- 
дил гапирадиган, ўз фикрини баралла айта 
оладиган. Қандолат опага не бало бўлди, 
дейман, ҳайрон бўламан. Гапга чаққон, те- 
тик хотин эди-ку! Ойдин, Садағанг бўлай, 
командир. Поччаев, қурилишга бирон фикри 
тетикроқ бола келиб қолса, дарров изига 
тушади. А. Мухтор, Туғилиш. 

ТЕТИКЛАМОҚ кам қўлл. Тетиклик ба- 
ғишламоқ, тетиклантирмоқ; ҳушёр қилмоқ. 
Подшонинг, гарчи мастлик вақтида бўлса- 
да, у билан аччиқ суҳбат қилиши Маждид- 
динни тетиклади. Ойбек, Навоий. 

ТЕТИКЛАНМОҚ 1 Жисмонан тетиклик 
касб этмоқ; бардам бўлмоқ. Муздай сув кўзи- 
ни мошдек очди. Яна мияси фикр қила бошла- 
ди, ўзи тетикланди. Шуҳрат, Шинелли йил- 
лар. [Ҳурбон ота] Касалхонада яқин икки ой 
ётиб, оёқлари тузалди, ўзи жуда тетикланди. 
А. Қаҳҳор, Тўй. 

2 Дадиллик касб этмоқ, ўзини тетик 
сезмоқ; дадиллашмоқ. Дастлаб ўзини айбдор 
сезиб, шумшайиб ўтирган бола секин-секин 
тетикланди. Ойбек, Қуёш қораймас. -Бари 
бир шу ерда тунашга тўғри келади [деди 
бекнинг укаси Меъморга]. - Тунаймиз, — деди 
Меъмор негадир тетикланиб. Мирмуҳсин, 
Меъмор. 

ТЕТИКЛАШМОҚ Тетиклик касб этмоқ, 
тетик бўлмоқ. Унинг руҳи тетиклашди. н 
Раҳимберди бир оз тетиклашди. X. Тўхтабо- 
ев, Фельетондан сўнг. У сал тетиклашиб, 
ташқарига чиқди. С. Йўлдошев, Қиз қалби. 

ТЕТИКЛИК 1 Тетик, бардам ҳолатга эга- 
лик. Унинг [Асрорқулнинг] тетиклиги, шах- 
дам қадам ташлаши, ёш болага чиққан 
соқолдай, киишнинг кулгисини қистатар эди. 
А. Қаҳҳор, Асрор бобо. 

2 Куч-қувватга тўла, тетик, бардам 
кишиларга хос жисмоний ва руҳий ҳолат; 
бардамлик. Йигитали ачасининг дардни ен- 
гиб, туриб кетишидан ранжиса ҳам, юзида- 
ги тетикликдан хурсанд бўлди. Д. Нурий, 
Осмон устуни. У кўзини очиб, ўзини тетик- 
ликка солди ва Каримжон билан самимий 
кўришди. Ғайратий, Узоқдаги ёр. 

ТЕТР-, ТЕТРА- [юн. tetra — тўрт] Бай- 
налмилал ўзлашма қўшма сўзларнинг би- 

ринчи қисми бўлиб, муайян сўз (тушун- 
ча)нинг «4» рақами билан боғлиқяигини 
билдиради. мас., тетралогия, тетрод. 

ТЕТРАЛОГИЯ [тетра.. + юн. logos — би- 
лим, тушунча; сўз] ад. снт. Бир муаллиф- 
нинг ягона ғоя, мазмун ва образлар билан 
ўзаро боғланган тўртта адабий, мусиқий ёки 
саҳнавий асари. 

ТЕТРАЭДР [тетра.. + юн. hedra — асос, юза; 
ёқ, томон] мат. Ҳар бир ёғи ўзаро тенг 
учбурчаклардан иборат бўлган тўрт ёқли 
пирамида. 

ТЕТРОД [тетр.. + (электр)од] тех., ра- 
дио. Тўрт электрод (катод, анод ва иккита 
тўр) ли электрон лампа. 

ТЕХНЕЦИЙ [юн. technetos — сунъий; 
табиий эмас] Менделеев даврий система- 
сининг VII гуруҳига мансуб кимёвий эле- 
мент; сунъий йўл билан олинган, қийин 
эрувчи кумушсимон-жигарранг радиоактив 
металл. 

ТЕХНИК 1 Ўрта техник маълумотга эга 
бўлган ва техниканинг бирор соҳасида иш- 
лайдиган мутахассис. Техник чақириб, план 
ва смета тузиш, неча пуд тунука керак 
бўлишини билиш зарур экан. А. Қодирий, Обид 
кетмон. Техник, прораб керак, ғиштчи, су- 
воқчи, гулкор, моҳир дурадгорлар керак. Н. 
Сафаров, Оловли излар. 

2 Техника соҳасида ишловчи мутахассис. 
Рус техниклари ва олимлари график тас- 
вирларни такомиллаштириш ишига катта 
ҳисса қўшганлар. А. Абрикосов, Чизмачилик. 

ТЕХНИК 1 Техникага оид, техника ва 
ундан фойдаланишга алоқадор; техникавий. 
Техник билимлар. Техник прогресс. Техник 
назорат. Техник таълим. 

2 Техника, машина, механизмлар иши- 
га боғлиқ бўлган. Техник сабабларга кўра 
дастгоҳ тўхтаб қолди. 

3 Саноатда, техникада ишлатиладиган 
ёки қайта ишланадиган. Техник мой. Техник 
тола. 

Техник котиб Ёзув-чизув ишларини олиб 
борувчи идора ходими. Техник муҳаррир 
Босма асарда материалнинг жойланиши, 
матнларнинг тегишли ҳарфлар билан тери- 
лиши ва ш.к. масалалар билан шуғулланув- 
чи махсус муҳаррир. 

ТЕХНИКА \юн. technike — моҳир, уста 
< techne — санъат, маҳорат] 1 Жамиятнинг 
инсон фаолиятидаги ишлаб чиқариш жа- 


раёнларини амалга оширувчи ва ноишлаб 
чиқариш эҳтиёжлари учун хизмат қилувчи 
воситалар йиғиндиси. Илғор техника. Авиа- 
ция техникаси. Пахта териш техникаси. 
Техника фанлари. Техникадан унумли фой- 
даланмоқ. н Душман Орёл ва Белгород 
районларига.. бу кунгача ҳеч қайси фронтда 
кўрилмаган ёки оз кўрилган техникани тахт 
қилиб қўйган эди. А. Қаҳҳор, Олтин юлдуз. 
Жабборов техникани яна бир сидра кўздан 
кечириш учун беш кун имконият борлигини 
айтди. Н. Ҳайитқулов, Ер тафти. Бизнинг 
замонамиз ишлаб чиқарувчи кучларнинг 
шиддат билан ривожланиши, фан ва техни- 
ка тараққиётининг тезлашиши билан ха- 
рактерланади. «Фан ва турмуш». 

2 Ишлаб чиқаришнинг бирор соҳасида 
қўлланадиган машина, механизм, асбоб, 
қурол, мослама ва ш.к. лар мажмуи. 

3 Бирор иш-фаолият ёки ҳаракат турида 
орттирилган маҳорат даражаси, малака ва 
кўникмалар йиғиндиси; санъат, маҳорат. Су- 
зиш техникаси. Қурилиш техникаси. Cnopm 
техникаси. Балет техникасини эгалламоқ. 

Техника экинлари Ҳосили саноат учун 
хомашё сифатида ишлатиладиган экинлар 
(мас. пахта, зиғир, каноп, қанд лавлаги, 
кунгабоқар ва ш.к). Хавфсизлик техникаси 
ёки техника хавфсизлиги Ишлаб чиқариш- 
да ҳалокат ва фалокатларнинг олдини олиш- 
га қаратилган иш усуллари ва воситалари 
тизими. Коммунал хўжалик идоралари тех- 
ника хавфсизлиги юзасидан ғамхўрлик қи- 
лишлари даркор. Газетадан. 

ТЕХНИКАВИИ айн. техник. Техникавий 
ёрдам. Техникавий тадбирлар. н Ўзбек 
тилига ҳар хил мавзу гуруҳларига оид тех- 
никавий терминлар ўзлашган. «ЎТА». 

ТЕХНИКУМ [лот. technicum < юн. techne 
— касб-ҳунар] Ўрта махсус ўқув юрти: 
саноат, қурилиш, транспорт ва алоқа, қиш- 
лоқ хўжалиги, маданият ва санъат, соғлиқ- 
ни сақлаш ва б. соҳалар учун кадрлар тай- 
ёрлаб берувчи ўқув муассасаларининг уму- 
мий номи. Қурилиш техникуми. Техникум- 
да ўқимоқ. н Ҳозирнинг ўзида шаҳримизда 
индустриал техникум, Тошкент давлат 
политехника институтнинг филиали ишлаб 
турибди. С. Анорбоев, Ўзбекистон олтини. 
Техникум жамоаси янги ўқув йилига катта 
тайёргарчилик билан келди. Газетадан. 

ТЕХНОЛОГ Технологиянинг у ёки бу 
соҳаси бўйича мутахассис. Чирчиқ шаҳрида- 
ги «Электромаш» заводининг бир гуруҳ тех- 
нологлари мураккаб конвейер ижод қилдилар. 
Газетадан. 

ТЕХНОЛОГИК Технологияга оид; ма- 
териаллар ва маҳсулотларга ишлов бериш- 
нинг усул ва йўллари билан боғлиқ бўлган. 
Технологик билим. Технологик талаб. Мева 
консервалари тайёрлашнинг технологик 
жараёни. н Уруғлик чигитнинг вилтга 
чидамли янги навларини, шунингдек, юксак 
технологик сифатларга эга бўлган чигитни 
экиш анча кўпайтирилди. Газетадан. 

ТЕХНОЛОГИЯ [юн. techne — маҳорат, 
санъат + logos — таълимот] 1 Ишлаб чи- 
қаришнинг бирор соҳасида хомашё, мате- 
риал, яримфабрикат ва ш.к. ларга ишлов 
бериш ёки қайта ишлаш, уларнинг ҳолати, 
хоссалари ва шаклини ўзгартиришда қўл- 
ланадиган усуллар (методлар) мажмуи. Ме- 
таллар технологияси. Кимёвий технология. 
Атлас тўқиш технологияси. Илғор техно- 
логия. н Убайднинг ташаббуси билан ҳосил- 
ни ўриб-йиғиб олишга илғор технология жо- 
рий этилди. «Ўзбекистон қўриқпари». Тех- 
нология жараёни электрон ҳисоблаш маши- 
наси ёрдамида бошқарилади. Газетадан. 

2 Хомашё ва материалларга тегишли иш- 
лаб чиқариш қуроллари ёрдамида ишлов 
бериш усул ва йўллари ҳақидаги фан. Ме- 
таллар технологияси. 

ТЕША 1 Тиғи дастасига нисбатан кўн- 
даланг ўрнатилган чопиш, кесиш қуроли. 
Даст теша. Пой теша. н На ўтин бўлма- 
са, на ўтинни ёргани тешаси бўлмаса, нима 
қиламан? Ҳамза, Туҳматчилар жазоси. Ҳа- 
шарчилар кетмон, белкурак, теша, газ ва 
бошқа асбоб-ускуналарни мактаб омборчиси- 
га топшириб, уй-уйларига тарқалдилар. Ҳ. 
Ғулом, Бинафша атри. 

2 Теша (эркаклар исми). 

Оёғига (ёки тагига, илдизига ва ш.к .) 
теша урмоқ айн. оёғига болта урмоқ қ. болта. 
Бир неча қизимизнинг номусини барбод эт- 
ган, хонадонларни бузган, мустаҳкам ахло- 
қимизга теша урмоқчи бўлган.. иблисни фош 
қилиб, сизни фалокатдан қутқариб қолмоқ- 
чиман. Ғ. Ғулом, Халқҳукмига ҳавола. Теша 
тегмаган Илгари ишлатилмаган, эшитил- 
маган; бутунлай янги (сўз, гап, фикр, ха- 
бар, янгилик ва ш.к. ҳақида). Теша тегмаган 


гаплар. Теша тегмаган янгилик. н Юсуф- 
жон қизиқнинг Охунжон қизиқ билан қила- 
диган теша тегмаган аскиялари.. ва лати- 
фалари залда гулдурос қарсакларга ва кулги 
кўтарилишига сабабчи бўлди. Т. Обидов, 
Юсуфжон қизиқ. Тикила туриб, хаёлида бир 
теша тегмаган фикр уйғонди. Ҳ. Назир, Маёқ 
сари. Холвачининг тешасидай 1) қисқа, калта. 
[Гулжон Мирзараимга.] Аввал Рустамбекнинг 
тилидан ҳолвачининг тешасидай калтагина 
хат қилдирдим. Ҳамза, Паранжи сирлари; 2) 
чаққон, эпчил (киши ҳақида). 

ТЕШИК Тешилган жой, ковак, ўйиқ. 
Игнанинг тешиги. Буруннинг тешиги. Девор- 
нинг тешиги. Қопнинг тешиги. Ҳулоқнинг 
тешиги. Тешик халта. Тешик челак. н Меҳ- 
монхонанинг қатор уч эшиги милтиқ сиғар- 
лик ўлчакда бир неча жойидан тешилди. 
Милтиқлар у тешикларга қўйилиб, отила 
бошлади. С. Айний, Қуллар. Йигитча кўча- 
нинг нариги муюлишидаги эшик ва бўғот те- 
шикларидан гуркураб тутун чиқаётган yimu 
кўрсатди. П. Турсун, Ўқитувчи. Яхшиям вақ- 
muda бориб қолгани, йўқса.. чодирнинг тешик 
жойи бор экан, кечаси ёмғир ёққанда, тўп- 
na -тўғри чақалоқнинг устига томаверибди. 
С. Анорбоев, Оқсой. 

Кирмаган тешиги қолмади ёки кирмаган 
тешиги йўқ Кирмаган, йўлиқмаган жойи 
қолмади; ҳамма жойга кириб, суқилиб юра- 
ди. Тешик мунчоқ ерда қолмас Узоқ вақт 
турмуш қилмай, уйда ўтириб қолган қиз- 
жувонлар ҳақида, шунингдек, ҳар бир нарса 
вақти келганда керак бўлиши, ишлатили- 
ши мумкинлиги ҳақида айтиладиган ибора. 
Бо худо, тешик мунчоқ ерда қоптими? Со- 
чингнинг мўйича эр. Кимлар олмайди сени?! 
Ў. Ҳошимов, Қалбингга қулоқ сол. Тешик 
томоқ (ёки жиғилдон) Ҳар қандай овқат та- 
лаб киши; хўранда. Қарамоғимда ўн иккита 
еяр оғиз, тешик томоқ бор. н Биз бунақанги 
тешик жиғилдонларнинг баҳридан ўтмасак 
бўлмайди. А. Муҳидцин, Нуқсонбой. Тешик 
қулоқ эшитади Қулоғи бор, албатта эшита- 
ди, гап албатта етиб боради. Уҳам.. ишлай- 
ди. Бирда бўлмаса бирда эшитади. Тешик қу- 
лоқ эмасми? Ойдин, Мардлик — мангулик. 

ТЕШИЛМОҚ Тешмоқ фл. ўзл. ва мажҳ н. 
Девор тешилибди. Самовар тешилибди. Қоп 
тешилиб қолибди. Тахта парма билан те- 
шилади. 


6—Ўзбек тилининг изоҳли луғати 

Бағри тешилмоқ Бағри қон бўлмоқ, қат- 
тиқ ғам ёки азоб чекмоқ. Хумор деса, сийна- 
бағрим тешилар, Ўтингда томирлар ипдай 
эшилар. «Равшан». Кўзи тешилмоқ Кутавериб 
кўзи тўрт бўлмоқ, тоқати тоқ бўлмоқ. Ёр- 
нинг йўлига боқиб, Тешилди кўзим менинг. Ё. 
Мирзо. Кўзинг тешилгур! қарғ. Кўзинг ўйи- 
либ тушгур! 

ТЕШМОҚ Пармалаб, ўйиб, суқиб, куй- 
дириб ёки бошқа бирор йўл билан тешик 
ҳосил қилмоқ. Тунукани мих билан тешмоқ. 
Тахтани чўғ билан тешмоқ. Ёғочни парма 
билан тешмоқ. Ўқ зирҳни тешиб ўтолмабди. 
Сув тўғонни тешиб ўтибди. Томчи тошни 
тешар. Мақол. м Бу милтиқлар отилмайди 
— ўқдони тешиб қўйилган. А. Қаҳҳор, Олтин 
юлдуз. Маҳалланинг баъзи бир ўспиринлари 
пичоқ билан қопни ё яшикни тешар, чўнтак- 
ларига кўрқа-писа мева солардилар. Ойбек, 
Танланган асарлар. 

ТИБ [а. — табобат; даволаш] қ. тиб- 
биёт. Кейинчалик Абу Али ибн Сино номи би- 
лан машҳур бўлган ёш Ҳусайн ҳар куни ярим 
кечагача ўтириб, юнон ва араб ҳукамолари- 
нинг тиб ва фалсафага оид китобларини ўқир 
эди. М. Осим, Китобга ихлос. Ҳадимий шарқ 
тиб қўлёзмаларида мумиёнинг икки хил бў- 
лииш айтилади. Л. Шокиров, 3. Ҳакимов, 
Мумиёйи асл. 

ТИББИЁТ [а. — табобат, даволаш; 

медицина] Кишилар соғлиғини сақпаш ва 
мустаҳкамлаш, умрни узайтириш, касал- 
ликларнинг олдини олиш, даволаш ҳақи- 
даги билимлар ва шу соҳадаги амалий тад- 
бирлар мажмуи. АбуАли ибн Сино бундан минг 
йил илгариёқ ўсимликлардан дори-дармонлар 
олиб, тиббиётда қўллаган. Газетадан. Товуш 
тўлқинларини тутгич вазифасини ўтовчи 
қулоқ супраси табобатда катта аҳамиятга 
молик экани Шарқ тиббиётида қадимдан 
маълум. «Фан ва турмуш». Милодга қадар 
бўлган тиббиётда зира кенг кўламда қўллан- 
ган. М. Набиев, Зира. Тиббиёт фанлари док- 
тори.. Мусабоевнинг юзлаб, минглаб бемор- 
ларнинг жонларига ора кирганлиги шубҳасиз. 
Газетадан. 

ТИББИИ [а. — тиббиётга, дори-дар- 

монга алоқадор] Тибга, тиббиётга оид, ало- 
қадор. Тиббий ходим. Тиббий ёрдам. н Тош- 
мат шимининг чўнтагидан тиббий экспер- 
тиза справкасини чиқариб берди. Ҳ. Ғулом, 
Машъал. Тиббий ҳамшира бўлса керак, оқ 


халат, оқ қалпоқли жувон келиб, Муродова- 
ни шифохонага таклиф этди. И. Раҳим, 
Ихлос. Бирдан тиббий пункт ёдига тушди- 
ю, боланинг ҳаёти фақат ўша ердагина 
сақланиб қоладигандек югурди. Шуҳрат, 
Шинелли йиллар. 

ТИББИЯ \ а. л :: U — тиббиёт] эск. кам қўм. 
қ. тиббиёт, тиббий. Ўрта Осиё дорилфу- 
нунининг тиббия факулътетининг талаба- 
ларидан.. Мирсоатов.. хотин олишга ҳаракат 
этди. «Муштум». 

ТИВИТ Ҳайвонларнинг нозик ва ма- 
йин жуни; шу жундан тўқилган, ишланган 
мато; шу матодан ишланган, тикилган нар- 
са. Сифатли тивит олиш мақсадида ҳар йили 
қишловга пухта тайёргарлик кўрамиз. Га- 
зетадан. Қурбон ота ўтирди. Столга ёпилган 
мовутнинг тивитини юлқиб, бир оз жим қол- 
ди. А. Қаҳҳор, Қўшчинор чироқлари. Чап 
қўлдаги тор кўчадан боишга тивит рўмол 
ўраган ёшгина бир қиз югуриб чиқди. С. 
Абдуқаҳҳор, Ушалган орзу. 

ТИГЕЛЬ [нем. Tiegel < лот. teganum — 
томга ёпиладиган материал; черепица] 1 тех. 
ким. Турли материаллар (металл, шиша ва 
б.) ни қиздириш ва эритиш учун ишлати- 
ладиган, графит, чинни ва оловбардош 
материаллардан тайёрланган махсус идиш. 
Мамлакатимизда графитдан, асосан.. қа- 
лам ишлаб чиқаришда, рангли металлар эри- 
тиладиган тигеллар ясашда, бундан ташқа- 
ри, керамика, бўёқ саноатида фойдаланила- 
ди. «Фан ва турмуш». 

2 плгрф. Босмахонада босма дастгоҳ ёки 
босма машинанинг қоғозни босма қолипга 
сиқиш учун ишлатиладиган металл плитаси. 

ТИЖОРАТ [а. — савдогарлик, ол- 

ди-сотди иши] Савдо-сотиқ, савдо (савдо- 
гарлик) ишлари. «Пиён бозор»нинг орқаси- 
даги мачит Тошкентдаги татар савдогар- 
лари, Қозон, Оренбург, Уфадаги савдо фир- 
малари.. вакиллари учрашадиган жой эди. Бир 
сўз билан айтганда, улар бу ерда ҳам ибодат, 
ҳам тижорат ишларини битириб олардилар. 
М. Осим, Тилсиз гувоҳ. Савдо аҳлиуни Шарқ- 
нинг ҳамма мамлакатларини кезган, саёҳат 
ва тижоратда сочи оқарган машҳур савдо- 
гар деб танир эди. А. Мухтор, Опа-сингил- 
лар. Тузилган махсус тижорат бўлими эса .. 
савдо вазирлиги билан дўконлар ўртасидаги 
воситачи. Газетадан. 






ТИЖОРАТХОНА эск. Улгуржи савдо 
ишлари амалга ошириладиган бино. Савдо- 
тижорат ва қўл ҳунари саноати ётиб 
қолганлиги сабабли, вақфга оид сарой, дўкон 
ва тижоратхоналар ҳам даромад бериил 
қобилиятини йўқотган эди. С. Айний, Эс- 
даликлар. 

ТИЖОРАТЧИ Тижорат билан шуғулла- 
нувчи шахс. Биздаги бизнесменлар, тижо- 
ратчиларнинг фаолияти сизларга ёқадими? 
Газетадан. 

ТИЖОРИЙ [а. ~ савдога оид] 

Тижоратга оид, тегишли, алоқадор. Шу би- 
лан бирга айланма маблағлар ҳамон тижо- 
рий режада кўзда тутилмаган тадбирларга 
сарфланмоқда. Газетадан. 

ТИЗ I айн. тизза 1, 2. Олма хола юзини 
тирнаб, тизига урди. Ғ. Ғулом, Соялар. Кўм- 
кўк ғўза тегарди тизга Ва ўпарди йигит 
барини. Ю. Шомансур. Нури уйида ёлғиз 
қоларкан, юраги қаттиқ урди.. тизларида куч 
қолмаган каби гпуюлди. Ойбек, Танланган 
асарлар. Қулоқ солиб эшит энди, бобожон, Бир 
фарзандни олмай ўтдим тизима. «Эрали ва 
Шерали». Авазхоннинг чилтон берган рўмо- 
лин, Бул айёр холаси урлаб олади, Бошқа рў- 
мол тизга ёзиб солади. «Гулшанбоғ». Аваз- 
хонни қўндириб ўнг тизига, Бу нозликди энди 
кулишин кўринг. «Гулихиромон». 

Тиз чўкмоқ 1) тиззаларини букиб, оёқ- 
лари устига ўтирмоқ; чўк тушмоқ; чўкка- 
ламоқ. Ёрмат кириб, эшикни ёпди. Ҳизининг 
олдига тиз чўкиб, юзига тикилди, пешона- 
сидан аста силади.. Ойбек, Танланган асар- 
лар; 2) гавдани шундай тутган ҳолда илти- 
жо-илтимос билан ёлвормоқ. Лекин ундаги 
шуҳратпарастлик, тама олдида подшоҳлар- 
га тиз чўкишдан ҳам, ўзгалар манфаатини 
босиб-янчиб ўтишдан ҳам қайтмаслигини 
кўпчилик биларди. Мирмуҳсин, Меъмор; 3) 
кўчма киши измига юрмоқ, иродасига бўй- 
сунмоқ. Ана шу Сурхон жилови ҳам жасо- 
ратли халқимиз измида, у қанчалик пишқир- 
масин, ўкирмасин, бари бир, инсон олдида тиз 
чўкади. «Ўзбекистон қўриқлари». 

ТИЗ II тақл. с. Суюқлик куч билан оти- 
либ чиқаётганда эшитиладиган товушга 
тақлидни билдиради. Шланг тешигидан тиз 
этиб cye отилди. 

ТИЗГИН 1 От, эшак ва б. ҳайвонларни 
боғлаш ёки қантариб кўйиш учун хизмат 
қиладиган, учи сувлиққа ёки бошвоққа би- 


риктириладиган узун тасма еки чизимча. 
Шербек эгардан сакраб тушди. Отнинг тиз- 
гинини панжарага боғлаб, чўчқахонага қараб 
юрди. С. Анорбоев, Оқсой. 

2 с. т. Жилов. Овчилар хийла илгарилаб 
кетди. Жувон тизгинни сал бўшатган эди.. 
той бирданига кўтарилиб кетди. А. Қаҳҳор, 
Хотинлар. Раис отидан туишб, тизгинни 
билагига солди-да, ариқдан юзини ювди. Ҳ. 
Нуъмон, Фасллар. 

3 кўчма Бошқариш воситаси, бошқарув. 
Ёшларда ҳаё йўқ. Йўқ, айб онасида, тизгини- 
ни бўш қўйди. А. Убайдуллаев, Ҳаёт оқими. 
Ўрта Осиёдаги ирригация иншоотларининг 
тизгини унинг қўлида. А. Абдуқодиров, Бўз- 
сувдан Сирдарёгача. - Табиатимни ланж қил- 
ган баъзи нуқсонларни ҳисобламасам, мен 
сафаримдан хурсандман, — суҳбат тизгинини 
ўз қўлига олди афанди. «Муштум». 

ТИЗГИНЛАМОҚ 1 От, эшак ва б. ҳай- 
вонлар бошига тизгин боғламоқ, тизгин 
солмоқ; жиловламоқ. «Кишноқи»ни фақат 
Андриян тизгинлай оларди. Газетадан. 

2 кўчма Ўз амрига, иродасига бўйсун- 
дирмоқ, итоат қилдирмоқ; жиловламоқ. -Уч 
раисдан бирини танлаш мумкин, — деди 
Зуннунов, — катта хўжалик, одамлари ҳар 
хил, уларни тизгинлаб оладиган кексароқ, 
тажрибалироқ одам керак-да! И. Раҳим, 
Ихлос. Қоплонбекнинг ичига тушган ҳар қа- 
даҳ конъяк сўз бўлиб қайнаса ҳам, у ўзини 
тизгинлаб турарди. Шуҳрат, Жаннат қи- 
дирганлар. Acoe дарёлар тизгинланиб, улар- 
дан нур ea қувват олинаётир. Газетадан. 

ТИЗГИНЛИ 1 Бошида тизгини бор, тиз- 
гин солинган, жиловланган. 

2 кўчма Киши амрига, иродасига бўйсун- 
дирилган; жиловланган; жилови, ҳуқуқи 
бировнинг қўлида бўлган. Йўлдошбой энди, 
кечадан бери тизгинли, тақдири бундан буён 
нима бўлишини билмайди. Ҳ. Нуъмон ва А. 
Шораҳмедов, Ота. 

ТИЗГИНСИЗ 1 Бошида тизгини йўқ, 
тизгинланмаган. 

2 кўчма Киши амрига, иродасига бўй- 
сундирилмаган; эркин. Тизгинсиз om каби 
чопган ой дарё, Юрагингдан порлаб чиқар 
электр. Туйғун. Унга аён: кўтарилар cye 
Синганида қишнинг қиличи. Унга аён: тиз- 
гинсиз Аму — Хархашаси, нози, қилиғи. С. 
Акбарий. 




ТИЗЗА 1 анат. Оёқнинг букиладиган, 
болдир билан сон қўшиладиган жойи. Ҳаёт.. 
келинчакларча, бир оёғини йиғиштириб, ик- 
кинчи оёғини тиззасидан букиб ўтирди. М. 
Исмоилий, Фарғона т. о. Мана, маст ҳолда 
Тожибой тўппа-тўғри Гулсумнинг эшигига 
келди-да, занжири илинмаган эшикни тизза 
билан бир итариб, тўғри ичкарига кирди. П. 
Турсун, Ўқитувчи. 

Тизза чўкмоқ кам қўлл. айн. тиз чўкмоқ 1 

қ. тиз I . Тизза чўкиб ўтирмоқ. н Тизза чў- 
киб ташриф этдилар Ўйинга шўх раққоса 
қизлар. Э. Раҳим. 

2 Иштон, шим ва ш. к. кийимларнинг 
тизни қоплаб турадиган, тиззага тўғри кела- 
диган қисми. Иштони йўқ тиззаси йиртиқ- 
қа кулар. Мақол. н Тиззалари титилиб кет- 
ган эски тиринка шимининг почаларидан сув 
сирқиб оқар.. чит кўйлаги шалаббо бўлиб, 
бадан-баданларига ёпишиб қолган эди. Н. 
Фозилов, Дийдор. Ҳа, мулла Ғулом, тизза- 
ларингиз тупроқ, намозни ерда ўқидингизми ? 
М. Исмоилий, Фарғона т. о. 

3 Оёқнинг тиздан думбагача бўлган қис- 
ми (ўтирган ҳолатда). Йўлчи ўтиргач, Шокир 
отанинг етим набираларини тиззасига олиб, 
ўпиб, узумдан ukku бошини уларнинг қўлига 
тутқазди.. Ойбек, Танланган асарлар. Зул- 
фиқор устодга яқин ўтириб, қўйнидан кенг 
ва қалингина дафтарни олиб, тиззасига қўй- 
ди. Мирмуҳсин, Меъмор. Саодатхоннинг иг- 
на ушлаган қўллари беихтиёр тиззаси усти- 
га тушди. С. Зуннунова, Янги директор. 

ТИЗЗАЛАМОҚ 1 Чўкка тушмоқ, чўкка- 
ламоқ. Тиззалаб юрмоқ. н Шофёр ҳар бири 
қўйдек келадиган иккита чўл қовунини ин- 
қиллаб кўтариб келди-да, тиззалаб, дума- 
латиб юборди. С. Аҳмад, Чўл бургути. Ота 
супадаги кўрпачага тиззалаб ўтириб, сабзи 
тўғрарди. А. Эшонов, Ота. - Сув! Сув олиб кел, 
ўғлим! — деб қичқирди эркак, ёнида тиззала- 
ниб онасига мўлтираб турган катта ўғлига. 
М. Исмоилий, Фарғона т. о. 

2 Тизза билан босиб жойлаштирмоқ, 
ниқталамоқ, босмоқ. Пахтани қанорга тиз- 
залаб жойламоқ. Остига олиб тиззаламоқ. 

ТИЗИЛЛАМОҚ Давомли тарзда «тиз» 
этган товуш чиқармоқ (қ. тиз II). Трубанинг 
тешигидан сув тизиллаб оқмоқда. н Оддий 
қўл насосидан тизиллаб отилаётган сувни 
ўт ямлаб ютиб юборяпти. А. Мухтор, Чи- 
нор. -Бўлди, дедим, бўлди, бўлмаса, тилингни 


суғуриб оламан, — навкарнинг қамчиси кўкда 
тизиллаб, ҳавони кесиб ўтди. Ж. Шарипов, 
Хоразм. 

ТИЗИЛМОҚ 1 Тизмоқ фл. мажҳ. н. 
Марварид доналари ипга тизилди. Токчалар- 
га тизилган олма, анорлар. н Энди отиш- 
малар яққол эшитилибгина қолмай, ён- 
веримизга ўқ ёғилар, из қолдирувчи ўқлар 
маржондек тизилиб учарди. А. Убайдуллаев, 
Қонли издан. Саҳна олдига тизилган ска- 
мейкаларни турли ташкилот ва мактаб- 
лардан келган вакиллар.. ва бошқа меҳмонлар 
тўлдирган. П. Турсун, Ўқитувчи. 

2 Тизмоқ 2 фл. ўзл. н. Солдатлар сафга 
тизилди. Қалдирғочлар электр симига тизи- 
либ ўтиришибди. н Майин эсаётган шамол 
унинг [Саодатнинг] бетидан марварид 
доналари сингари тизилиб ётган терларни 
ялаб кетди. Н. Сафаров, Саодатнинг қисса- 
си. Йўлда, теракзорда машиналар, мото- 
цикллар, отлар, велосипедлар тизилибди. Ҳ. 
Ғулом Сенга интиламан. 

3 кўчма Бирин-кетин гавдаланмоқ, кў- 
ринмоқ, қаторлашиб ўтмоқ. Камбағал эри 
билан кўрган кунлар, беш бола билан бева 
қолиб тортган азоб-уқубатлари кўз ўнгидан 
6up-6up тизилиб ўтди. Ҳ. Нуъмон ва А. 
Шораҳмедов, Ота. 

Кўзда(н) ёши тизилди Кўздан тўхтовсиз 
ёш оқа бошлади, кўздан дув-дув ёш оқди. 
Ёлғизлигим сезилди, Кўзда ёшим тизилди, 
Юрак-бағрим эзилди, Келмайсанми, Хадичам. 
«Қўшиқлар». 

4 шв. Томоқ ёки ичакдан тиқилиб ўт- 
моқ, тўхтаб қолгандай туюлмоқ. Халиги 
овқат кўкрагимда тизилиб турибди. н 
Сенсиз ўтмас, ҳатто сув ҳам тизилар! Ку- 
либ гоҳо, назар солмасанг бўлмас! С. Абдул- 
ла, Тоҳир ва Зуҳра. 

ТИЗИМ 1 Ип, сим ва ш.к. га терилган 
нарса; шода. Бир тизим марварид. Бир ти- 
зим маржон. Бир тизим помидор қоқи. Бир 
тизим қалампир. н Биз ишни чўзмаслик учун 
ҳар қувурни алоҳида эмас, икки-учтасини бир 
тизим қилиб бураб олар эдик. П. Қодиров. Эрк. 

2 Бир соҳа, муассаса ва ш.к. га оид 
йўналиш, иш-фаолият кабилар мажмуи. 
Банк тизими. Халқ таълими тизими. Хавф- 
сизлик тизими. н Меҳнат вазирлиги тизи- 
мида ишлаётганингизга ҳам анча бўлибди. 
Тизим ва унинг жойлардаги бўлимларида хо- 
mm -қизларнинг фаолияти қандай? - Тизими- 




мизда ишлаётган хотин-қизларнинг олиб 
бораётган ишлари яхши. «Меҳнат». Мамла- 
катимизнинг ташқи иқтисодий муносабат- 
ларида муҳим ўрин эгаллаган ташқи савдо 
тизимидаги туб ўзгаришлар суст амалга 
оширилмоқда. «Фан ва турмуш». 

3 Ўзаро боғлиқ ва узвий тартибда бўлган 
нарса, ҳодисалар бирлиги, мажмуи. Барча 
бўғиндаги давлат идоралари фаолиятининг 
ҳуқуқий асоси бўлиб хизмат қиладиган қонун- 
лар тизимини барпо этиш лозим. Газетадан. 

4 Ўзаро боғлиқ қисмлардан ташкил топ- 
ган тузилма, ижтимоий, сиёсий ва б. жи- 
ҳатдан тузилиш шакли. Улар, бизга маълум 
сабабларга кўра, «Марказ» деб аталувчи эс- 
ки тизимдан ниҳоятда безиллаб қолишган. 
Газетадан. Жумҳуриятларда бугун мутлақо 
бир-бирига ўхшамайдиган турли хил ижти- 
моий-сиёсий тизимлар вужудга келмоқда. 
Газетадан. 

5 Бирор иш-фаолиятни ташкил этиш, 
амалга оширишнинг шакл ва тартиб-қои- 
далари мажмуи. Баҳолашнинг рейтинг ти- 
зимига ўтилди. «Маърифат». ..меҳнат унум- 
дорлигини таъминловчи омилларнинг мун- 
тазам тизимини яратиш тарафдоримиз. 
Газетадан. 

ТИЗИМГУЛ Оқ, баъзан қизил ёки оч 
бинафша гулли кўп йиллик доривор ўсим- 
лик. 

ТИЗИМЧА кам қўлл. айн. чизимча. Оп- 

поққина юзи тухумдай йилтираган.. кўйлаги 
устидан ипак тизимча билан белини боғла- 
ган киши гапни кесди. Ойбек, О.в. шабадалар. 

ТИЗМА 1 Бирин-кетин ёки ёнма-ён 
жойлашган; қатор. Очил Зарафшон тизма 
тоғи этагида, чорвадор ва боғдор қишлоқда 
ўсган. П. Қодиров, Уч илдиз. Уйлар икки 
қаватли бўлиб, трассадан анча юқори, тиз- 
ма қум адирлар устида саф тортганлар. Ж. 
Абдуллахонов, Тўфон. 

2 Характери, табиати, муносабати ва ш.к. 
га кўра бир-бирига боғлиқ бўлган, кетма- 
кет ёки ёнма-ён содир бўладиган воқеа ва 
ҳодисалар тизилмаси мажмуи; тизим. Асар- 
да иштирок этувчи қаҳрамонларнинг ха- 
рактерини, уларнинг ўзаро муносабатларини 
очиб берадиган, бир-бирига боғланган воқеа- 
лар тизмаси асарнинг сюжети дейилади. 
«Адабиёт хрестоматияси». Биз Жиззах насос 
станциялари тизмаси қурилаётган бошқа 


участкаларга йўл олдик. «Ўзбекистон қў- 
риқлари». 

ТИЗМОҚ 1 Ип, сим ва ш. к. нарсаларга 
ўтказиб шодаламоқ; термоқ. Марварид дона- 
ларини ипга тизмоқ. Маржон тизмоқ. Гўшт 
бурдаларини сихга тизмоқ. н „катта-кат- 
та мунчоқдан тизиб, тасбеҳ қилиб берибди.. 
«Олтин олма». 

2 с. т. Кимса ёки нарсаларни ёнма-ён 
ёки бирин-кетин жойламоқ, термоқ, саф 
ёки қатор қилмоқ; сафламоқ, қаторламоқ. 
Солдатларни сафга тизмоқ. Токчаларга анор, 
олма, беҳилар қатор-қатор тизиб ташлан- 
ган. н Трактор паркидаги барча агрегат ва 
механизмлар сифатли созланиб, старт чи- 
зиғига тизиб қўйилган. Газетадан. 

3 кўчма Бири кетидан бошқасини, би- 
рин-кетин, узлуксиз келтирмоқ, қаторлаш- 
тирмоқ, қалаштириб ташламоқ. Маърузачи 
қуруқ рақамларни тизди. н Қулай пайт 
келса, [ Элмурод\ илҳоми қайнаб, қизнинг 
кўзларига тикилганича, гапларни тизиб 
ташлар.. эди. П. Турсун, Ўқитувчи. Меҳ- 
натнинг таърифини ёзган китоблар, Мард- 
лар номин ҳарфма-ҳарф тизган китоблар. М. 
Шайхзода. 

тизғимоқ Сизиб чиқмоқ (асосан қон 
ҳақида). У.. ярадор, бемадор болаларга ёрдам 
бергани, уларнинг қон тизғиб турган яра- 
ларини боғлагани югурди. М. Исмоилий, Бар- 
ҳаёт қиз. 

ТИИИН I Бир сўмнинг юздан бирига 
тенг пул ҳамда шундай қийматга эга бўлган 
майда чақа. Беш тийин. Ўн тийин. н Да- 
ромад тақсимотида ҳар бир меҳнат кунига 
яқин [тахминан] бир килодан буғдой, бир сўму 
қирқ етти тийиндан пул тушди. А. Қаҳҳор, 
Бек. 

ТИИИН II айн. олмахон. 

ТИИИНЛИ Тийин қийматига эга бўл- 
ган. 3 тийинли чақа. 20 тийинли танга. н 
Жўра.. ҳужранинг беш тийинли чақадай 
қулфини кўрсатди-да, йўқолди. Ойбек, Тан- 
ланган асарлар. 

ТИИИНЛИК Қиймати тийин турадиган, 
тийинга келадиган. 50 тийинлик чой. 

тиииқ Ўзини тийиб, босиб, тутиб ол- 
ган; қуюлган, босиқ. Тийиқ одам. 

Нафси тийиқ Нафсга берилмаган, наф- 
си ўлик. Нафси тийиқ одам. н Бошқа 
инсофлироқ, нафси тийиқроқ бирор шофёр 

келиб қолар деган умидда.. кута бошлади. 
Газетадан. 

тиииқсиз Тийилмаган; бошқариб 
бўлмайдиган, асов. Тийиқсиз бола. н Биз 
тийиқсиз ўзбошимчалик билан рўбарў келиб 
турибмиз. Газетадан. Шунда у жиянига 
тийиқсиз куч ато этган худодан хафа бўлиб 
кетди. Н. Норқобилов, Бекатдаги оқуйча. 

ТИИМОҚ 1 Бирор иш-ҳаракатдан тўх- 
татмоқ, ундан ўзини ёки кимсани қайтар- 
моқ; босмоқ, эрк бермаслик. Кўз ёшини тий- 
моқ. Кўзинг оғриса, қўлингни тий; ичинг 
оғриса, нафсингни тий. Мақол. н Убеихти- 
ёр енгларини шимараркан, кичкинагина гав- 
дасида тийиб бўлмас куч пайдо бўлгандек 
эди. А. Мухтор, Туғилиш. 

2 Кутиб, куткилаб, тергаб йўлга солмоқ; 
ножўя иш, йўл ва ш.к. дан қайтармоқ: 
тергамоқ. Сиз отамисиз, нимасиз ахир, ўғ- 
лингизни тийиб олиш сира эсингизга келади- 
ми?А. Қодирий, Ўтган кунлар. Яхши отадан 
ёмон бола туғилса ҳам бўлар экан. Отаси 
қандайин нозанин жувон тўғри келса ҳам, кўз 
қирини ташламас эди. Бу бебош бўлиб кет- 
ди, тиядиган кишиси бўлмади. Ойдин, Мард- 
лик — мангулик. 

Оғзини (ёки тилини) тиймоқ 1) бирор 
нарса дейишдан, гапдан ўзини тутмоқ, га- 
пиришдан тўхтамоқ, оғзига эрк бермаслик. 
Ҳой бола, тилингни тий! н Комила ҳам ҳа- 
зил билан жавобга ҳозирланди-ю, яна тилини 
тийди. Ойбек, О.в. шабадалар. Йигитча.. 
чолга дашном бериб борарди, оғзини тияди- 
ганга ўхшамайди. «Муштум»; 2) гапиртир- 
май қўймоқ, гапиришдан тўхтатмоқ, гапир- 
масликка мажбур қилмоқ. [Элмурод:] Кўп 
алам ўтганидан тилим шунақа ёмон бўлиб 
қолган. Хўжайинлар уриб-сўксалар ҳам, ти- 
лимни тия олмадим. П. Турсун, Ўқитувчи. 
Оғзини тийиб қўёлмайсизларми?! И. Раҳим, 
Ихлос. Ўзини тиймоқ Бирор ҳаракат-ҳолат- 
дан ўзини тутмоқ, сақламоқ; тийилмоқ. Шо- 
жалил яна «Одам эмасман, юз нима қилади 
менда?» демоқчи бўлди-ю, ўзини тийди. Ю. 
Шомансур, Қора марварид. Ҳарсак чалиш- 
дан ўзини тийиб, одамларга боқиб жилмаяр 
эди. Н. Сафаров, Оловли излар. Қадамини 
тиймоқ Бирор жойдан қадамини узмоқ, бо- 
риш-келишни тўхтатмоқ. [ Олахўжа] Гапни 
гинахонликдан бошлади: -Жуда қадамингни 
тийиб қўйдинг. Келиб, тоғангдан, ҳолинг 


қалай, деб суриштирай ҳам демайсан-а. П. 
Турсун, Ўқитувчи. 

ТИИНАТ [а. r.-.. U — хулқ-атвор, табиат] 
Кимсага хос характер, феъл-атвор. 

ТИИРА [ф. c,j ^2 — қоронғи, қора; ғам- 
ғуссали] эск. кт. Қора; қоронғи. Кўзларим 
йиғлади зулфингни кўриб, Ки ёғин боисидур 
тийра булут. Нодира. То юзинг ойи намоён 
бўлди ҳусн афлокида, Рашк ўтидин тийра 
бўлди рўзгори офтоб. Нодира. Кўзимни тийра 
деб ёр, этмас юзига кўзгу, Киприкларимни 
тиғдеб, сочига шона қилмас. Э. Воҳидов. 

ТИИРАК 1 Бир ерда тинч турмайдиган, 
ғайрати ичига сиғмайдиган; серҳаракат 
(асосан ёшларга нисбатан қўлланади). Тий- 
рак бир бола армиядан кеча қайтган мез- 
боннинг ёнига ўтириб, медални ҳавас билан 
томоша қила бошлади. Н. Сафаров, Тошга 
битилган хат. 

2 Бардам, тетик, бақувват. Саксонлардан 
ўтган, лекин тийрак чол. 

Тийрак тортмоқ Тетикланмоқ, жонлан- 
моқ, куч-қувват олмоқ. Бахмалдек юмшоқ, 
чинни овозидек жарангдор бу кулгидан алла- 
нечук жонланиб, тийрак тортади. Н. Нор- 
қобилов, Бекатдаги оқ уйча. 

3 Зийрак, ҳушёр. Отаси ўйланиб қолди: 
ҳар нарсани билишга қизиқувчан, тийрак 
қизимга нима десам экан! Й. Муқимов, Ипак 
толаси. Сочлари дув оқарган, аммо кўз қа- 
рашлари тийрак доктор опа ҳар куни Шер- 
зоддан қандоқ овқатланганини.. сўрайди. Ў. 
Ҳошимов, Нур борки, соя бор. 

ТИЙРАКЛАШМОҚ Тийрак ҳолатли 
бўлмоқ, тийрак бўлмоқ. Рихсининг кўзлари 
бирдан тийраклашди. Орқасига бир қараб 
қўйиб, Адолатнинг ёнига келди. С. Зуннунова, 
Гулхан. 

ТИИРАН кам қўлл. Чуқур, теран. Их- 
чамлик, лўндалик, тийран фикр, мантиқнинг 
кучлилиги.. шоир хотирасининг энг яхши 
фазилатларидандир. «ЎТА». Узун бўйли, бар- 
васта оқсоқолнинг ақлли кўзларида чуқур ўй, 
тийран мулоҳаза. Ҳ. Ғулом, Бир кунимиз. 

тииғонмоқ шв. Тойғанмоқ, сирған- 
моқ, тоймоқ. Оёғи тийғониб кетди. Тийғо- 
ниб йиқилди. н [Маҳкам ака] Толлар экил- 
ган ариқ лабидан бора туриб тийғониб кет- 
ди, гурсиллаб йиқилди. Р. Файзий, Ҳазрати 
инсон. 

тииғоноқ шв. Сирғанчиқ, тойғанчиқ. 
Қўлим тердан тийғоноқ, Ўроғим ўрар чақ- 




қон. Кўкатга солсам ўроқ, Ғарамлар ясар 
чунон. Сайёр. 

тииғончиқ айн. тийғоноқ. Тийғончиқ 
йўл. н Мунисхон.. тийғончиқ ердан ўтиилга 
ёрдам қўлини чўзиб турган Саидийга қўл бер- 
моқчи эди. А. Қаҳҳор, Сароб. Эҳтирос туғён 
урганда, ақл чироғи хиралашади, Кумуш. Бу 
ғоят тийғончиқ йўл. Ўйлаб, қараб қадам 
босиш керак. Т. Жалолов, Олтин қафас. 

ТИК I 1 Юқорига тикка йўналган ёки 
пастга тикка тушган. Тик жарлик. Тик қир- 
ғоқ. н Фақапг, соҳил тик бўлгани учун, 
араваларни олиб чиқииг бениҳоят қийин эди. 
Ойбек, Қуёш қораймас. Бобоқул отанинг 
назари тик қоя лабида турган оқ улоққа 
тушди. С. Анорбоев, Оқсой. 

2 Ердаги маълум нуқтага нисбатан вер- 
тикал ҳолатдаги тепа (юқори) қисм; тепада 
шундай ҳолатли. Мингбоиги шошиб, осмонга 
қаради. Қуёш тик.. М. Исмоилий, Фарғона 
т.о. Аммо ой тик кўтарилганликдан зиё- 
ратхона ичи қоп-қоронғи эди. А. Қодирий, 
Ўтган кунлар. Куёш тик келганда, Чўли бобо 
ҳаммани овқатга чақирди. Мирмуҳсин, 
Меъмор. 

3 Оёқлари ёки асоси ерга тиралган, вер- 
тикал ҳолатдаги; тикка. Бўш қоп тик тур- 
мас. Мақол. н Қишлоқ ҳуснига ҳусн қўшган 
қадди расо тераклар тик қоматларини мағ- 
рур кўрсатиб турардилар. Ш. Рашидов, 
Бўрондан кучли. Буларнинг орқасида тик 
турган одамлар бир-бирларига занжир билан 
боғлаб қўйилган каби зич ва тиғиз. Ойбек, 
Танланган асарлар. 

4 Бўйи (нисбатан) баланд; бўйчан. Аввал 
ҳалиги тикроқ қора бола, кейин бошқалари 
ғойиб бўлди. А. Мухтор, Опа-сингиллар. Мен 
сендайлигимда, йўқ, сендан тикроқ бўлсам 
керак, мактабга қатнардим. С. Анорбоев, 
Ҳамсуҳбатлар. 

5 У ёқ-бу ёққа бурилмаган (оғмаган), 
тўғри йўналишли; тўғри. Қишлоқ марказига 
тик йўл тушди. н Катта тик ариқ. Икки 
лаби тоғ-тоғ тупроқ. И. Раҳим, Чин муҳаб- 
бат. Терак тагидан шолипоя бўйлаб йўл бор. 
Чирчиққа тик чиқади. Ҳ. Ғулом, Машъал. 
Ойниса курт-курт беда чайнаётган отни.. 
бир лаҳза кузатиб турди-да, таваккал қилиб, 
охурга тик борди. Ҳ. Ғулом, Тошкентликлар. 

6 Горизонтал юзага, чизиққа перпен- 
дикуляр ҳолатли, юқорига тикка кўтарил- 
ган ёки пастга тикка тушган; вертикал. 


Тик чизиқ 1) вертикал чизиқ; 2) пер- 
пендикуляр чизиқ. 

7 кўчма (айрим сўзлар билан қўллан- 
ганда) Тап тортмасдан, қўрқмасдан, дадил, 
тўппа-тўғри, рўйирост. Бетига тик айтмоқ. 
н Бир хил итлар борки, бўри билан тик 
олишади. Ойбек, Болалик. Унинг [Адолатнинг] 
бир вақтлар ҳаёдан кишига дадил боқолма- 
ган чиройли кўзларига ғазаб ва алам тўлган. 
Энди у ҳамма нарсага тик, дадил боқади. С. 
Зуннунова, Гулхан. Мастуранинг ўлимнинг 
юзига бунчалик тик қарагани.. учун опе- 
рациянинг натижасини кутмади. А. Қаҳҳор, 
Минг бир жон. 

Тепа сочи тик бўлмоқ айн. тепа сочи тикка 
бўлмоқ қ. тикка.. Десам унга бўлинг оғир, Тепа 
сочи бўлди тик. «Муштум». Тик қилмоқ қ. 
тикламоқ 2. Ғайрат қилиб кўпчилик, Таражни 
қилдилар тик. Қ. Муҳаммадий. 

ТИК II [голл. tijk, ингл. tick] Каноп ёки 
пахта толасидан тўқилган қалин, пишиқ 
газмол, мато (кўпинча матрац, дастурхон 
ва ш.к. учун ишлатилади). Ойниса йўл-йўл тик 
кўрпачада.. ўтираркан, ўғли Йўлдошбекдан 
келган хатни қайта ўқиб чиқди. Ҳ. Ғулом, 
Тошкентликлар. Тикдан бир хилда тикилган 
кийим кийган, мадори кетган ярадорлар ҳов- 
лига чиқишди.. Р. Файзий, Ҳазрати инсон. 

ТИК III [фр. tic — учиш, пирпираш] тиб. 
Нерв системасининг касалланиши оқиба- 
тида айрим ёки бир гуруҳ мускулларнинг 
(одатда юз, бўйин, қўл ва б. мускулларнинг) 
ихтиёрсиз қисқариши. 

ТИКАН 1 Ўсимликларнинг, шунингдек, 
баъзи ҳайвонларнинг ингичка учли, нина- 
симон аъзоси. Қизил гул тикани. Янтоқ ти- 
кани. Типратикан тикани. Тикан бўлиб оёқ- 
қа қадалгунча, гул бўлиб кўкракка санчил. 
Мақол. н Воҳид жон-жаҳди билан сиқим- 
лаган наъматак тиканлари кафтига эмас, 
юрагига санчилди гўё! «Саодат». 

2 Шундай нарсали (тиканли) ўт-ўсим- 
ликлар. Экувсиз қолган ерларда тиканлар ўсиб 
ётибди. 

3 Нарсаларнинг ўткир тикансимон қис- 
ми. Тўсиқ симнинг тикани. 

Кўзга тикан Кишиларга ёмон кўринган 
кимса ёки нарса ҳақида. Халқимизда ажойиб 
бир мақол бор: «Текин еган — кўзга тикан». 
М. Исмоилий, Бизнинг роман. Тикан бўл- 
моқ Ўртада тўсиқ, ғов бўлмоқ. Унинг [Зай- 
набнинг] бу ҳоли эрса менинг учун яхши эмас. 




у яна кўп вақт бизнинг орамизда тикан 
бўлмоқчи. А. Қодирий, Ўтган кунлар. Тикан 
устида ўтирмоқ айн. игна устида ўтирмоқ қ. 
игна. -Сипориш қилсам-у, тикан устида 
типирчилаб ўтирсам, бари бир, гап қовуш- 
майди. Ундан кўра дангал гап яхши: мен дала- 
га чиқмоқчиман, — деди Парпиев. Й. Шам- 
шаров, Енгиш. Тиканга ағанамоқ (ёки дума- 
ламоқ) Тинчлигини йўқотмоқ, нотинч бўл- 
моқ, руҳий азоб тортмоқ, қийналмоқ. Ота- 
бек қизга уйланиб қўйгач, бизнинг Ҳомид 
тиканга ағанаб, орадан Отабек билан Мир- 
закарим акани кўтариш фикрига тушган. А. 
Қодирий, Ўтган кунлар. Одилжон шу кеча 
тикан устида думалаб чиқди. И. Раҳим, Қўш- 
нилар. Қора тикан Кишиларга ёмон кўрин- 
ган салбий шахс ҳақида. -Йўқ, фақат сиз 
яхшисиз, — деди Зулайҳо истеҳзо қилиб. - Бош- 
қаларнинг ҳаммаси қора тикан, ҳаммаси сиз- 
ни кўролмайди! П. Қодиров, Қадрим. Қора 
тикан туз айн. тиканак туз қ. тиканак. 

ТИКАНАК 1 Тиканли ўсимликларнинг 
умумийноми. Онахон.. тиканак босиб кетган 
гўристон устидан тўғри темир йўл уста- 
хонаси томонга йўл олди. А. Мухтор, Опа- 
сингиллар. Чўққининг ўрта ерида, «Тошбу- 
лоқ» яқинида тиканак ва арча чўкиртак- 
ларидан гулхан ёқилгач, болаларнинг қувончи 
яна қанотланди. Ҳ. Назир, Сўнмас чақ- 
моқлар. 

2 айн. тикан. -Оёқларимни ари талаб кет- 
ди! — деб типирчилаб ўтириб олди. Болалар 
эгилишиб қарашса, ари деган нарса кўрин- 
масди. Фақат пайпоғининг ҳамма ёғига ти- 
канаклар ёпишиб олганди. Ҳ. Назир, Сўнмас 
чақмоқлар. [Абдусамад] Ўгай отанинг кўзига 
тиканак бўлмаслик учун бир бурчакка ти- 
қилиб ухлаб қолар эди. Ойбек, Навоий. 

Тиканак туз Новвотсимон кристаллан- 
ган йирик туз. Бало-қазони ҳозир даф қи- 
ламиз. Битта товоққа кул солиб, тиканак 
туз билан бир кафт исириқнинг донидан олиб 
келинг. Р. Файзий, Ҳазрати инсон. Чақир 
тиканак Пояси ётиб ўсадиган ёввойи ўт ва 
унинг юлдузча шаклидаги тикани (тикан- 
ларидан бири юқорига қараб ўсган бўлади). 
Оёқларимга чақир тиканаклар кириб, ҳамма 
нарса йўлимни тўсарди. Э. Раимов, Ажаб 
қишлоқ. 

ТИКАНАКЛИ Тиканаги, тикани бўлган; 
тиканли. Тиканакли сим. 


ТИКАНЗОР Тиканли ўсимликлар ўсиб 
ётадиган, тиканли ўсимликлар билан қоп- 
ланган ер, майдон. Тиканзор чўл. н Сув- 
сизликдан қақшаб, худди скелетларга ўхшаб 
қолган янтоқ ва тиканзорлар майдони. Туй- 
ғун, Сўнгги саёҳат. 

ТИКАНЛИ 1 Тикани бор, тиканлар би- 
лан қопланган. Тиканли dapaxm. Тиканли 
ўсимлик. н Туялар олдига янтоқ ташлан- 
ган ваулар игнадай тиканли бу хашакни, қа- 
ри одамлар пашмак ҳолва егандай, осонлик 
билан ютмоқда. С. Айний, Қуллар. Тиканли 
симлар билан ўралган бу ям-яшил ўрмон эта- 
ги, бу оппоқ палаталарда кечаю кундуз азоб, 
ўлим. А. Мухтор, Чинор. 

2 кўчма Кишига қаттиқ ботадиган, озор 
берадиган; аччиқ, ёқимсиз (гап-сўз, муо- 
мала ҳақида). Ҳусайн Бойқаро отда туриб, 
асирига бир неча аччиқ, тиканли сўзлар от- 
ди-да, қўли билан навкарларга «олиб жўнанг- 
лар», деган ишорат қилди. Ойбек, Навоий. 
Рашиднинг гапи, гарчанд холис ва муҳокама- 
ли бўлса ҳам, нима учундир Элмуродга ти- 
канли туюлди. Шуҳрат, Шинелли йиллар. 

ТИКЕР [ингл. ticker] Қимматбаҳо қоғоз- 
ларнинг охирги, қатъий белгиланган баҳо- 
си (курси) ни кўрсатиб, маълум қилиб ту- 
рувчи биржа аппарати. 

ТИКИЛЛАМОҚ Бир маромда узуқ 
(паст) «тик, тик» этган овоз бермоқ (чи- 
қармоқ). Девор соат гўё Акрамнинг қолган 
умри ҳисобини қилаётгандай.. тўхтовсиз, 
эринмай тикиллар эди. И. Раҳим, Тинимсиз 
шаҳар. 

ТИКИЛМОҚ I Тикмоқ фл. мажҳ. н. Бир 
кунда юзта кўйлак тикилди. Ўтлоққа ўтов- 
лар тикилди. Майдонга баланд дор тикилди. 
Эзгу иш учун бош ҳам, жон ҳам тикилди. н 
У [Фотима] енгларига чиройли қизил каш- 
талар тикилган украинча оқ шойи кофта, 
қора юбка кийган эди. П. Турсун, Ўқитувчи. 
Кечқурун биёбонда Тикилди юз палатка.. Куй 
янгради гармонда, Файз бағишлаб ҳаётга ! Ё. 
Мирзо. 

ТИКИЛМОҚ II 1 Кўз узмасдан қарамоқ, 
узоқ қарамоқ; диққат-эътибор билан, разм 
солиб боқмоқ. Кириб кетди синфга эркам, 
Туриб қолдим тикилиб кўп вақт.. Ё. Мирзо. 
Ҳиротдан келган гўзал қизга ҳамма маҳлиё 
бўлиб тикиларди. Мирмуҳсин, Меъмор. 
Абдуғафур ота ҳамсуҳбатини биринчи марта 




кўраётгандек, унга қаттиқ тикилди. «Шарқ 
юлдузи». 

2 кўчма Қасд қилмоқ, қасдига тушмоқ. 
[Шерали] Тикилган душмандан олади ўчни. 
«Эрали ва Шерали». Сенинг бошингга mu- 
килган бу балоларни ўзининг ширин жонидан 
кечиб даф қилган Отабек сени сира ҳам 
унутмас. А. Қодирий, Ўтган кунлар. 

Оғзига тикилмоқ Гап кутмоқ (суҳбат- 
дошидан, қаршисидаги кимсадан). Биз бир 
зумда жимиб, Ҳасан аканинг оғзиларига 
тикилдик. Э. Раимов, Ажаб қишлоқ. 

ТИКИШ 1 Тикмоқ фл. ҳар. н. [Унсин] 
Маҳси тикишини, йўқчилик, муҳтожлик 
ичида яшашини Гулнордан яширган эди. 
Ойбек, Танланган асарлар. Китоб ўқишдан 
зериккан чоқларимда бичиш, тикиш билан 
машғул бўлиб, бу ҳунарни ҳам етарли да- 
ражада ўзлаштирдим. С. Айний, Эсдалик- 
лар. 

2 Тикувчилик, бичиш-тикиш ишлари, 
чок; тикувчилик санъати. Зумраднинг тики- 
ши гўзал, ипакни турлаши ҳам моҳирона. 
Ойбек, Улуғ йул. 

Тикиш халтаси Тикувчи ёки кашта- 
чининг ўз иши учун керакли буюмлар (ип, 
ипак, латта, ангишвона, игна ва ш.к.) со- 
либ қўядиган халтаси; ишпеч. Гулнор кўча 
эшигидан ҳовлисига кираркан.. айвонга па- 
ранжисини отди, тикиш халтасини танчага 
ташлаб, устунга суяниброқ, бир муддат 
паришон туриб қолди. Ойбек, Танланган 
асарлар. 

3 Каштачилик ва умуман дўзандалик 
йўли билан тайёрланадиган нарса (маҳси, 
дўппи ва ш.к.). Энди сотишга ҳеч нарсам 
қолмаган эди. Яна тикиш тикдим. Бу ўрта- 
да дадам қазо қилди. Ойбек, Танланган 
асарлар. Тирикчилик тоши бениҳоят оғир 
бўлар экан. Бизларни зориқтирмаслик учун 
аям тикиш тика бошлади. Ойбек, Танлан- 
ган асарлар. 

4 Хом теридан тилишлаб, тилим-тилим 
қилиб ясалган майин қайиш ип. -Мана 
буларни ямаб қўй, — деб жаҳл билан олдимга 
узилган-ямалган бир тўда қайиш, жазлиқ, 
юган — от абзалларини, бир бигиз ва бир 
нечта тикиш билан улоқтирди. Ғ. Ғулом, 
Тирилган мурда. 

ТИККА 1 Юқорига ёки пастга тик йў- 
налган; тик, вертикал. Тикка қоя. Тикка ўс- 
ган dapaxm. Тутун тикка кўтарилмоқда. 


Нсшза ерга тикка санчилди. н Ариқ қа- 
зувчилар эртасига келиб қарасалар, тикка 
жар ўпирилиб тушиб, ариқлари кўмилиб, теп- 
текис бўлиб қолибди. С. Анорбоев, Оқсой. 
Қайнаб чиқар нефть булоқлари, Фонтан бў- 
либ отилар тикка. Ё. Мирзо. Қўрбоши кулиб 
юборди. Унинг амри билан полвон яна илгари- 
ги жойига келиб, чатаноғини кериб, тикка 
турди. А. Каҳҳор, Кўр кўзнинг очилиши. 

2 Ердаги маълум нуқтага нисбатан вер- 
тикал йўналишдаги тепа жой. Қулранг ос- 
моннинг олис-олис бурчларида юлдузлар мил- 
тиллайди. Ҳов ана, тиккада ёрқин бир юл- 
дуз — тонг юлдузи порламоқда. Ҳ. Ғулом, Сен- 
га интиламан. У [Раҳим Саидов] пастга 
тушди. Кун тиккага келган, кўча ёнарди. Ў. 
Умарбеков, Ёз ёмғири. 

Тепа сочи тикка бўлмоқ қ. тепа. Туроб- 
жоннинг mena сочи тикка бўлди: -Ҳай, се- 
нинг димоғ-фироғинг кимга, хўш, нима дей- 
сан? А. Қаҳҳор, Анор. 

3 Тўппа-тўғри йўналган; у ёқ-бу ёққа 
бурилмайдиган, оғмайдиган; адил, тўғри. 
Узун ғиштин йўлка дарвозахонадан бошла- 
ниб, чорбоғни тикка кесиб ўтади. Ҳ. Ғулом, 
Бинафша атри. Мастон иланг-биланг йўлни 
қолдириб, мўлжалланган тепаликка қараб 
тикка йўл солди. А. Қаҳҳор, Мастон. 

4 кўчма Тап тортмасдан, қўрқмасдан; 
дадил, тик. Бетига тикка айтмоқ. Тикка 
олишмоқ. н Ёвга қарши тикка босиб бор- 
ганман. Т. Тўла. Нега сен менга тикка га- 
пирадиган бўлиб қолдинг ? Мирмуҳсин, Умид. 
Бу гапни ғар ҳам кўтара олмас, тикка юли- 
шар эди. А. Қаҳҳор, Кўшчинор чироқлари. 

ТИККАЙМОҚ Тик ҳолатли бўлмоқ, 
тикка бўлмоқ. Тепа сочи тиккайди. Қулоқ- 
лари тиккайди. н Илон изи каби буралиб 
оқаётган Сирдарёнинг ўнг қирғоғидаги кенг 
қирда тиккайган дарахт кўринмайди. Ойдин, 
Фарҳодлар. Меҳриой дугонасининг елкасига 
суяниб турганидан, сочидаги лентасининг учи 
тиккайиб қолган эди. Ҳ. Нуъмон, Фасллар. 

Сочи тиккаймоқ айн. тепа сочи тикка 
бўлмоқ қ. тепа. Комила раис ҳақида бир нима 
деб ачитиб олди шекилли, Шамсиевнинг сочи 
тиккайиб, зарда билан трубкани қўйиб қўй- 
ди. «Муштум». 

ТИККАЛАМОҚ У ёқ-бу ёққа бурил- 
масдан, тикка, тўппа-тўғри йўналмоқ. Шо- 
липоядан тиккалаб бормоқ. Тиккалаб кўта- 
рилмоқ. 

ТИККАМА-ТИККА айн. тикка 4. [Мах- 
сум\ Чол билан тиккама-тикка олишишдан 
кўра, ялинишни афзал кўрди. А. Муқимов, 
Ҳашарот. 

ТИККАСИГА рвш. 1 У ёқ-бу ёққа бу- 
рилмасдан, тиккалаб, тикка; тўппа-тўғри. 
Чўққига тиккасига чиқмоқ. Дала ўртасидан 
тиккасига йўл солмоқ. 

2 айн. тикка 3, 4. Зайнаб яна кўзида ёши, 
Ва туташиб ичи ea таши, Ғазаб билан 
ўрнидан турди, Тиккасига ичкари юрди. Ҳ. 
Олимжон. 

ТИКЛАБ рвш. Тиккасига, тиккалаб, тик- 
ка. Душманга қарши баланд қир устига тик- 
лаб кўтарилган танкетка биринчи дафъа ҳу- 
жумга бошлади. Ҳ. Сайидаҳмад, Мастура. 

ТИКЛАМОҚ 1 Тик, вертикал ҳолатга 
келтирмоқ, тикка қилмоқ, тикка қилиб қўй- 
моқ. Йиқилган ғўза тупларини тикламоқ. н 
Жўрапошшо пастга тушиб, шотини тиклаб 
қўйди. М. Исмоилий, Фарғона т.о. Султон 
бўзчи камон сингари эгилган қаддини.. тик- 
лаб, базўр ўрнидан турди. Н. Сафаров, Сул- 
тон бўзчининг неваралари. 

2 Қурмоқ, бино қилмоқ, бунёд этмоқ. 
Ўтган йилнинг баҳорида мана шу жойни 
тиклаб олдим. М. Абдулла, Кутилмаган меҳ- 
мон. Ҳурилиш майдонида иш жадал.. Биров 
палатка тиклаяпти, иккинчи бир киши чиз- 
маларга белгилар қўйяпти. С. Кароматов, Бир 
томчи қон. Биргалашиб чўлда биринчи оқуй- 
ни тиклаганмиз. «Ўзбекистон қўриқлари». 

3 Йўқ бўлган, ишдан чиққан, хароб бўл- 
ган ва ш.к. нарсаларни бор қилмоқ, асл 
ҳолига келтирмоқ. Архитектура ёдгорлик- 
ларини тикламоқ. Хўжаликни тикламоқ. н 
Водокачкани тиклагани ғишт, қум ташиш 
керак бўлганида, отининг туёғига мих қоқиб, 
оқсатиб қўйган ким эди? А. Қаҳҳор, Қўш- 
чинор чироқлари. Хўжалик раҳбарларининг 
ишига — меҳнат аҳлининг саломатлигини 
тиклаш ҳақида қилаётган ғамхўрликларига 
қараб баҳо берилмоқда. «Ўзбекистон қўриқ- 
лари». Цех қолоқликдан чиқиб, аввалги шуҳ- 
ратини яна тиклади. Газетадан. Боис Эрга- 
шев.. радиостанцияни қайиққа ортиб, узилиб 
қолган алоқани тиклади. Н. Сафаров, Олов- 
ли излар. 

4 Унутилган, эсдан чиқиб кетган нар- 
саларни юзага келтирмоқ; бекор қилинган, 
рад этилган нарсаларни қайта жорий қил- 
моқ, қайтариб бермоқ. Алоқа-муносабатлар- 


ни тикламоқ. Ҳуқуқини тикламоқ. Унвонини 
тикламоқ. н Умид эслаб-эслаб, кейинчалик 
она алласининг деярли ҳаммасини тиклаб ол- 
ди. Мирмуҳсин, Умид. 

5 Қайта ўз ўрнига, ишига қўймоқ. Ди- 
ректор ноҳақ ишдан бўшатилганларни яна 
тиклади. 

6 шв. Бошини кўтарган ҳолда тик қара- 
моқ. Терсак дамини ичига олиб, тишини ти- 
шига қўйиб, кипригини қоқмай тиклаб қол- 
ди. «Равшан». Ҳеч нимаман иши бўлмай, Ҳам- 
ма анграйиб тиклаб қолган. «Муродхон». 

ТИКЛАНМОҚ 1 Тикламоқ фл. ўзл. ва 
мажҳ. н. Нарвон тикланди. Алоқа тикланди. 
Унинг ҳуқуқи тикланди. У ўз вазифасиеа 
тикланади. н Унинг [иморатнинг] ўпири- 
либ тушган жойлари синиқ пишиқ ғишт, 
гувалак билан тикланган. А. Қаҳҳор, Кўш- 
чинор чироқлари. У[Фазлиддин] биринчи бор 
учрашгани беихтиёр Шербекнинг хотираси- 
да тикланди. С. Анорбоев, Оқсой. Тўсатдан.. 
дам ғужанак бўлиб, дам тикланиб, дамини 
чиқармай азоб тортаётган новча қотма бир 
киши [Меҳрининг] кўз ўнгига келди. С. Анор- 
боев, Меҳр. 

2 Уришиш, жанжаллашиш учун рост- 
ланмоқ, кўзғалмоқ. Отасига қариш тиклан- 
моқ. н Тинчлик солдати бўлиб Отланиб 
тикланасан. Қ. Муҳаммадий. 

ТИКЛАШМОҚ 1 Тикламоқ фл. бирг. н. 
Колхозчилар ётиб қолган ғўза тупларини 
тиклашмоқда. Бузилган уйни тиклашмоқ. 

2 с. т. Рўбарў келиб уришмоқ, жанжал- 
лашмоқ. Улар бир-бирлари билан тиклашиб 
қолдилар. н Нима гап ўзи, қоришмага нима 
бўлибди? — деди Ҳикмат ҳам Усмоновга тик- 
лашиб. Ю. Шомансур, Қора марварид. 

ТИКМА I Ип билан тикилган. Тикма 
этик. 

ТИКМА II қ. х. Уруғликни сепиб эмас, 
балки уяларга кўмиб экиладиган ва шу йўл 
билан экилган. Тикма экин. 

ТИКМОҚ 1 Игна-ип билан чоклаб ула- 
моқ, бириктирмоқ; шу йўл билан бирор 
нарса тайёрламоқ. Ярани тикмоқ. Қопнинг 
оғзини тикмоқ: Ҳалпоқ тикмоқ. Этик тик- 
моқ. н Даҳлизда Ҳасанали узилган от ас- 
бобларини улаб тикар эди. А. Қодирий, Ўт- 
ган кунлар. Дилбар ҳам сизга атаб бир чи- 
ройли рўмолча тикди. С. Зуннунова, Янги 
директор. Фотима опа ҳар хил қийқинди- 




лардан олиб, қўғирчоққа кўйлакча тикиб 
берди. Р. Файзий, Чўлга баҳор келди. 

2 Ўрнатмоқ, қадамоқ; қурмоқ. Байроқ 
тикмоқ. н Уларда иморат-бино йўқ эди, 
ҳаммаси ўтов тикиб ўтиришар эди. «Бў- 
такўз». ..майсалар устига чодир тика бош- 
лашди. Мирмуҳсин, Меъмор. 

3 Экмоқ, қадамоқ. Ерга уруғ тикмоқ. 
Чигирткалар экин ер, экмай-тикмай, текин 
ер. Мақол. н Кун исиши билан.. ариқлар 
қуриган. Мўл ҳосил ундирмоқ ниятида экин 
тиккан деҳқон бор сувни, олтин тортгандай, 
мисқоллаб сарфлайди. Ж. Абдуллахонов, 
Тўфон. 

4 Болалар ўйинида: ганакни маълум тар- 
тибда териб қўймоқ, жойламоқ. Иккитадан 
ёнғоқ тикмоқ. 

5 Қиморда: ўйинга пул ёки бошқа нарса 
қўймоқ. Отаси ўлиб, катта меросга эга бўл- 
ган бойваччаларнинг кўпи.. пул тикиб, хўроз 
уриштириб роҳатланар эди. М. Муҳаммад- 
жонов, Турмуш уринишла/мг Бой беради-ю, 
ўзи ютмагунча ўйинни тўхтатмайди, ҳеч 
нарсаси қолмаганда, бутун аъзоларини бит- 
та-битта тикаверади, қўли, бурни.. боринг- 
ки, занжирлаб ташланг, бари бир ўйнайди. А. 
Мухтор, Опа-сингиллар. 

6 Турли ўйин ва мусобақаларда: ғолиб- 
лар учун, ютуқ сифатида бирор нарса ата- 
моқ, ўртага қўймоқ. Мен ҳаммаларингнинг 
гувоҳликларингда мусобақага бир қўй ти- 
каман. Н. Сафаров, Дон. 

7 кўчма Баъзи сўзлар билан бирикиб, шу 
сўз ифодалаган нарсани (бирор шахс ёки 
нарса учун) бахшида этиш маъносини бил- 
диради. Ҳамроҳларим ўз жонини тикиб бўл- 
са-да, ғалабани таъмин этдилар. Н. Сафа- 
ров, Оловли излар. Мен бутун дунёмни Раҳ- 
монқулга тикканман.. Ҳ. Ғулом, Машъал. 
Шундай яхши кунлар келииш учун курашган, 
чўлни бўстон қилишга ҳаётини тиккан одам- 
ларни эъзозлаймиз. «Ўзбекистон қўриқлари». 

ТИКРАИМОҚ шв. Тикка турмоқ, тик- 
каймоқ. Кампир бели букрайиб, қулоғи тик- 
райиб бораётибди. «Алпомиш». 

ТИКУВ 1 Тикмоқ фл. ҳар. н. Иш тикув. 
Дўппи тикув. 

2 Тикувчилик иши, касби, ҳунари. Ти- 
кув машинаси. н Темиржон боғчага бора- 
диган бўлгандан кейингина тикув фабрикаси- 
га қатнай боиишди она. Ж. Абдуллахонов, 
Орият. 


ТИКУВЧИ 1 Тикмоқ фл. сфдш. Дўппи 
тикувчи. Кийим тикувчи. Сўзана тикувчи. 
Этик тикувчи. 

2 Тикиш касби эгаси; машиначи. Отам 
— артист, онам эса тикувчи. С. Анорбоев, 
Ўзбекистон олтини. Баъзилар матоларини 
ишни чўзган бошқа тикувчидан олиб, Мади- 
нага беришарди. Мирмуҳсин, Чодрали аёл. 

ТИКУВЧИЛИК Тикувчи касби; тикув 
ишлари билан шуғулланиш. Тикувчилик ар- 
тели. Тикувчилик фабрикаси. Тикувчиликни 
ўрганмоқ. Тикувчилик билан шуғулланмоқ. 

ТИЛ I 1 анат. Оғиз бўшлиғида жойлаш- 
ган, таъм-маза билиш, оғизга овқат олиш, 
ялаш ва ш.к. лар учун хизмат қиладиган 
мускулли аъзо. Иссиқдан итнинг тили осил- 
ган. Айтсам, тилим куяди, айтмасам — 
дилим. Мақол. н Ўлгудай тахир экан, 
тилимни ёргудай, оғзимни куйдиргудай бўл- 
ди. М. Исмоилий, Фарғона т.о. Ниҳоят, 
гапира-гапира қақраган лабларини тили би- 
лан ялаб, Лутфинисо жим бўлди. Ойбек, 
Танланган асарлар. ..бузоқчалар бўйинларини 
чўзиб, унга [раисга] тилларини кўрсатишди. 
«Муштум». 

2 кўчма с. т. Асбоб, механизм ва ш.к. нинг 
осилиб, қимирлаб турадиган қисми. Соат- 
нинг тили. Компаснинг тили. Қўнғироқнинг 
тили. 

3 кўчма поэт. Тиғга ўхшаш, учли нарса. 
Шамол кучайиб, оловнинг тили яна ҳам 
узунлашди. С. Аҳмад, Уфқ. Тепага кўтарилган 
қуёш ўтли тили билан ер бағридаги барча 
намни сўриб оларди. Ш. Рашидов, Бўрондан 
кучли. Қуёш ҳароратидан баҳраманд бўлган 
майса, Қиёқ тилларин чўзиб, нурга қасида 
куйлар. Ғ. Ғулом. 

ТИЛ II 1 Кишилар ўртасида, жамиятда 
ўзаро фикр алмашишнинг муҳим воситаси; 
тилшуносликнинг асосий ўрганиш объекти. 
Одам тилидан топар, ҳўкиз — мугузидан. 
Мақол. н Хотиннинг бу гапи Бўтабойнинг 
жон-жонидан ўтиб кетди, лекин бундаги 
кучли мантиқ тилини боғлади-ю, ҳеч нарса 
деёлмади. А. Қаҳҳор, Қўшчинор чироқлари. 
Ҳафиза ҳеч нарса деёлмасди. Унинг тиллари 
ҳали қовушмай ғўлдирарди. Мирмуҳсин, Умид. 
-Никоҳ қилмай, бир йилдан ортиқ тотув 
яшадик. Иннайкейин, — деди-ю, тили ту- 
тилиб, гапни айлантириб юборди. М. Исмои- 
лий, Фарғона т. о. Юсуфбек ҳожи сўзлар экан, 
юраги машъум бир эҳтимолнинг даҳшатидан 




титрар, тили ҳам осонлик билан ҳаракат- 
ланмас эди. А. Қодирий, Ўтган кунлар. 

2 Сўзлаш, гапириш, фикр ифодалаш 
қобилияти. Тил инсон учун берилган буюк 
неъматдир. н Гапирмоққа тили йўқдир 
жонивор, Рустамнинг бошида айланиб ту- 
рар. «Рустамхон». 

Тил учида (ёки тил учи билан) сўзламоқ 
(ёки гапирмоқ) Сидқидилдан эмас, шунча- 
ки (йўлига) бирор сўз (гап) айтмоқ. Кўз 
учиман кўзлама, кўзингга зўр келар, Тил учи- 
ман сўзлама, ўзингга зарар келар. Мақол. н 
Уни хуш кўрмасам ҳам, у, тил учидами, ҳар 
вақт манга «жияним», деб ширин гапира- 
ди. Ойбек, Танланган асарлар. Тилга кирмоқ 
(ёки келмоқ) Сўзлай бошламоқ (гапирмай 
турган ҳолатдан кейин ёки кимнингдир гап- 
нутқидан сўнг). Оқсоқол деразанинг зиҳига 
омонатгина ўтириб, ҳаккам-дуккам соқол 
ўсган иягига қўлини тираб, ўйланиб қолди. 
Охири тилга кирди. С. Аҳмад, Ҳукм. Уч-тўрт 
дақиқалик сукутдан кейин Отабек тилга 
келди. А. Қодирий, Ўтган кунлар. Тилга ол- 
моқ Гап-суҳбат давомида кимса ёки нарса 
ҳақида гапирмоқ, эслаб гап айтмоқ; уму- 
ман, бирор сўзни айтмоқ. Кейин у ўзига ўзи 
танбеҳ берди: «Ёмонликни тилга олма, Нор- 
мат, бундай бўлиши мумкин эмас». И. Раҳим, 
Чин муҳаббат. Уста «подшоҳ» сўзини тилга 
олгани сабабли, Маъсумабека лабини тишла- 
ди. Мирмуҳсин, Меъмор. Тилдан айрилмоқ 
(ёки қолмоқ) Сўзлаш қобилиятини йўқот- 
моқ. Пиримбой, уруш бошланганда, ёнғоқнинг 
тагида ухлаб қолиб, тилдан айрилдим, деб то 
уруш тугагунча гунг бўлиб юрган экан. Ў. Ус- 
монов, Сирли соҳил. Ҳатто тилдан қолган 
касалнинг розилик тилашиб қарагани ҳам 
дунёдан умид узгани эмас.. А. Қаҳҳор, Асар- 
лар. Тили айланмаслик Тили гапга келмас- 
лик, гапиролмай қолмоқ. Мунаввар ялт этиб 
қаради. Рўзининг лаблари титраб, тили ай- 
ланмай қолди. «Муштум». Тили бормаслик 
Бирор нарса дейишга ботина олмаслик, 
кўнгли бўлмаслик. Кўп вақтдан бери миямда 
бор-у, лекин айтишга тилим бормай келади. 
М. Исмоилий, Фарғона т.о. Кўнглига келган 
гапни очиқ айтишга Низомжоннинг сира ти- 
ли бормасди. С. Аҳмад, Уфқ. Тили гапга кел- 
маслик Гап-сўз айтолмай қолмоқ. Довдираб 
қолганимдан, тилим гапга келмай, «а-а», «а- 
а» дейман нуқул [деди Саид\. Э. Раимов, Ажаб 
қишлоқ. Тили келишмаслик (ёки келмаслик) 


Талаффуз қила олмаслик, айта олмаслик. 
[Ҳамроқулни] Чақирган киши томошабоғнинг 
қоровули Уста кулол эди. Унинг асли оти 
Стокгулов. Ҳамроқул, айтишга тили келиш- 
май, Уста кулол қўйиб олган. А. Қаҳҳор, То- 
мошабоғ. Тили келмаслик Гапира олмаслик, 
сўзлай олмаслик. Ўтирган жойида қозиқдек 
қоқилиб қолган эди, қутидорнинг олдига 
юришни-да билмас, сўзлашга ҳам тили кел- 
мас эди. А. Қодирий, Ўтган кунлар. Тили 
чиқмоқ 1) гапирадиган бўлмоқ, гапиришга 
ўрганмоқ. Ўғлимнинг тили чиқиб қолди, баъ- 
зи сўзларни айтяпти; 2) гапирадиган, га- 
пиришга журъат этадиган бўлмоқ. -Тилинг 
чиқиб қопти! — У Нафисанинг юзига тарса- 
ки тортиб юборди.. Мирмуҳсин, Топилган 
ҳусн. Тили қисиқ Ҳеч нарса дея олмайдиган, 
қарши гапира олмайдиган ҳолатли. У очкўз- 
лар бундан кейин ҳам мени қўшишмайди.. Улар 
олдида ҳар вақт тилим қисиқ. Ойбек, Тан- 
ланган асарлар. Унинг тили қисиқ бўлишига 
сабаб бўлган гуноҳи шундай содир бўлган эди. 
А. Қаҳҳор, Қўшчинор чироқлари. Тили қи- 
чимоқ ёки тилини қичитмоқ Сўзлашга хо- 
ҳиш қўзгалмоқ (қўзгатмоқ). Бу йигит жуда 
тегишқоқ бўлиб.. бу ганни ҳам унинг тилини 
қичитиш учун айтган бўлса керак.. А. Қаҳ- 
ҳор, Қўшчинор чироқлари. Жўра, отиҳақи- 
да гап сотишни яхши кўрарди, дарров тили 
қичиди. Ойбек, Танланган асарлар. Тилим- 
нинг учида турибди Бирор сўз, гапнинг ёдига 
тушай деб, айтай-айтай деб турган ҳолатни 
қайд этади. [Заргаров: (ўйлаб)] Тилимнинг 
учида mypunmu -я! Хайр, майли, кейин айта- 
ман.. А. Қаҳҳор, Оғриқ тишлар. [Саид:\ Се- 
нинг иккинчи отинг нима эди, ҳозир тилим- 
нинг учида турувди. Э. Раимов, Ажаб қиш- 
лоқ. Тилини боғламоқ Гапирмайдиган қилиб 
қўймоқ, гапдан тийиб қўймоқ. Бугунги зиё- 
фат ўқитувчилар билан орани мустаҳкам- 
лаш, Саодатхоннинг тилини боғлаш учун 
қилинган. С. Зуннунова, Янги директор. ..бу 
гапни кампирнинг тилини боғлаш ва, наза- 
рида, дурустгина гап тополмай чулдираб 
ўтирган Зуннунхўжага луқма солиш учун 
айтди. А. Қаҳҳор, Қўшчинор чироқлари. Тил- 
ларда достон Бирор кимса ёки нарсанинг 
ҳамманинг оғзидан тушмай, таъриф-тав- 
сифда бўлган ҳолатини билдиради. Пахта- 
си, ширин-шакар меваси туфайли Ўзбекис- 
тон номи тилларда достон. «Саодат». -Ке- 
линнинг сулувлиги Марғилонда маълум экан- 




ми ? -Маълум экан, тилларда достон экан. А. 
Қодирий, Ўтган кунлар. 

3 Фикр ифодалаш жараёни ва бу жа- 
раёнда юзага келувчи сўз, ибора, гап, нутқ. 
Тил билан дил бир хил бўлиши керак. Тўғри 
тил тошни ёради, эғри тил — бошни. Мақол. 
н Беш яшар Турғунбой ширин гўдак тили- 
дан: -Сиз зўрми, дадам зўрми? — деди-да, уя- 
либ, бошини кўрпасига яширди. Ойбек, Тан- 
ланган асарлар. Банди шўрлар, қулоқ солгин 
тилима. «Эрали ва Шерали». 

Тил бириктирмоқ Ўзаро келишиб олмоқ, 
бирор иш бўйича (одатда, кимлардандир 
яширин ҳолда) бир фикр-хулосага келиб ол- 
моқ. Синглинг қиз дилини билиб чиқсин. Хўп 
деса, тил бириктириб, бир кечада ура қоча- 
санлар. Ойбек, Танланган асарлар. Ҳисобчи 
Раҳим Ҳайитбоев билан тил бириктириб.. 
колхознинг ўнлаб қўйини саранмсом қилиб 
юбордик. «Муштум». Тил тегизмоқ Иззати 
нафсга тегадиган, умуман, тегадиган номақ- 
бул гап қилмоқ. Агарда устод Қавом ҳаз- 
ратлари хонадонига яна бир нима деб тил 
тегизсангиз, муҳтарама аямларга айтиб бе- 
раман. Мирмуҳсин, Меъмор. Бунинг оқиба- 
ти, албатта, ёмон. Уламоларга асло тил 
тегизмангизлар, Абдишукур! Ойбек, Тан- 
ланган асарлар. Тил топишмоқ Ўзаро бир 
фикр-мулоҳазага келмоқ, шундай ҳолатда 
иш тутмоқ. Кулоллар билан тил топишиб, 
ложувард кошинларни ўз вақтида етказиб 
беришажагига ишонган Меъмор.. Аҳмад Ча- 
лабий билан ҳам очилиб, қувнаб гаплашарди. 
Мирмуҳсин, Меъмор. Тил тортмаслик Тил 
гапга келмаслик, ҳеч нарса деёлмаслик. Тил 
тортмай ўлмоқ. н Георгадзе дайди ўққа дуч 
келиб йиқилди, йиқилди-ю, тил тортмай 
қолди. Т. Рустамов, Мангу жасорат. Тилга 
тушмоқ айн. оғизга тушмоқ қ. оғиз. Йирик 
корхонада чиниқиб, кўзи пишган қизнинг но- 
ми тилга тушиб қолди. Газетадан. Тилдан 
қолмоқ Сўзлаш қобилиятини йўқотмоқ. 
Гапирай деса, тилдан қолганга ўхшайди. С. 
Аҳмад, Лаъли Бадахшон. Тили узун Ҳар 
нарсани гапираверадиган, тап тортмай, ҳад- 
ди сиғиб айтаверадиган. Бу замонда.. ким 
бой бўлса, унинг оғзи катта, тили узун. 
Ойбек, Танланган асарлар. Бегимхоннинг 
тили узун бўлиб кетди. Энди у нима деса, дея 
олади. И. Раҳим, Чин муҳаббат. Тилидан бол 
томмоқ Муомаланинг ўта ёқимли, «ширин» 
эканлигини қайд этади. Низомиддиннинг 


исмини Қавом ҳазратлари қўйганлари, Ба- 
диани келин қиламан, деб тилларидан бол 
томиб гапирганлари ҳаммага маълум-ку! 
Мирмуҳсин, Меъмор. Тилидан туширмаслик 
(ёки қўймаслик) Доим эслаб тилга олмоқ, 
у ҳақца доим гапириб юрмоқ, доим тилида 
бўлмоқ. Сени, бошқа курсдошларини тили- 
дан қўймайди. н Бувим ойимларни яхши 
кўрардилар. Ҳозир ҳам сира тилларидан 
қўймайдилар. Э. Раимов, Ажаб қишлоқ. 
Тилини бермаслик Ўз гапида туриб олмоқ, 
гапини маъқуллайвермоқ. Ёш бўлса ҳам, 
тилини бермайди. н Биласанми, тўртта 
одамнинг орасига кириб, ҳали тилимни бер- 
маганман-а! С. Аҳмад, Ханка билан Танка. 
Тилини кесмоқ Гапидан тўхтатмоқ. Тўқли 
мерган Тўғонбекни мақташга бошлаган эди, 
Тўғонбек унга хўмрайиб, тилини кесди. Ой- 
бек, Навоий. Тилини тиймоқ Гап айтиш 
(гапириш)дан ўзини тутмоқ. Дарвеш гов яна 
бу epda ҳам тилини тиймай, чатоқ қилди. 
Барча бекларни ёмонлаб, қарғаб, оловга мой 
сепди! П. Қодиров, Юлдузли тунлар. Тилини 
тишламоқ Мажбурий ёки пушаймон ҳолда 
гапдан тўхтамоқ, гапирмаслик. Зулфиқор бу 
гапни эшитиши билан тилини тишлади, 
сукут қилди. Мирмуҳсин, Меъмор. Бир кун 
кечди тилини тишлаб, На хурсандман, на ха- 
фа ундан. Р. Парфи, Кўзлар. 

4 Фикр ифодалаш, алоқа қуроли бўлиб 
хизмат қиладиган товуш, сўз ва грамматик 
воситалар тизими. Ўзбек тили. Рус тили. 
Инглиз тили. Форс тили. Чет тилларни ях- 
ши билмоқ. н [ Зайниддин] Ҳиротнинг кўча 
йигитлари билан уларнинг ўз тилида, руҳида 
бир нафас ҳангамалашар.. Ойбек, Навоий. 
Одатда ижодкор бирон китоб ёки ҳужжат- 
ни бир тилдан иккинчи тилга таржима 
қилмоқчи бўлса, у аввало ўша оригиналнинг 
том маъносини чуқур билмоғи лозим. X. Ёд- 
горов, Ҳаёт тўлқинлари. 

Она тили Инсон ўз миллатига мансуб 
кишилар доирасида ўрганган, шу миллатга 
мансуб бўлган тил. Она тилим — ўзбек ти- 
ли. н Меъморнинг сезиишча, бу гўлдираш 
уларнинг ўз она тилида эди. Мирмуҳсин, 
Меъмор. 

5 Нутқнинг ўзига хос ифода воситалари 
ва б. хусусиятлари фарқланадиган бир тури. 
Бадиий асар тили. Сўзлашув тили. н Деҳ- 
қонларнинг тили билан айтганда, йўғон чў- 
зилиб, ингичка узиладиган пайт. Н. Фозилов, 




Дийдор. Болангизнинг бир мартаба «дада» 
деганини эшитсангиз, ҳар қанақа кек эсдан 
чиқади. Ёш баланинг тили ҳар қанақа кўн- 
гилни эритади. А. Қаҳҳор, Қўшчинор чи- 
роқлари. 

6 кўчма Инсондан бошқа нарсаларнинг 
ўзаро бир-бирини тушунишга хизмат қила- 
диган воситаси, ифода воситаси (белгиси). 
Қуш тилини қуш билади. Мақол. н Узоқ- 
яқинларда турли-туман қушлар ўз тиллари- 
да дилшодлик қиладилар. М. Исмоилий, 
Фарғона т. о. 

7 ҳарб. Керакли маълумот олиш мақса- 
дида қўлга олинган, тутиб келтирилган 
ҳарбий асир. Қўмондонлик Остонақуллар 
келтирган «тил»дан ҳужум жангининг пла- 
нини тузиш учун энг керакли маълумотлар- 
ни олди. А. Раҳмат, Эллик бир баҳодир. 

8 Бирор нарса, иш-фаолиятнинг моҳия- 
ти, сири ва ш.к. Ернинг тилини билмоқ. н 
Рустам деҳқончиликнинг тилини яхшигина 
ўрганган. Ойбек, О. в. шабадалар. Бу ерда, 
цехлар ичра станок тилин, Бошдан оёқ 
ўрганган ҳаракат йўлин. Ғайратий. 

ТИЛАК 1 Бирор истак, ният билан, ни- 
манидир тилаб айтилган гап, дуо ва ш.к. Тила 
тилагингни. н Менинг биринчи холис ти- 
лагим, албатта, мазлум халқ тилидан бўла- 
дир: бундан сўнг Тошкент ҳокимлигига ҳар 
қандай бўлмағур одам қўйилмасин. А. Қоди- 
рий, Ўтган кунлар. Мулла Абдураҳим қуръон- 
дан қисқа бир оят ўқиб, хон ҳазратларига 
энг олий тилаклар билдирди-ю, ниҳоят, мақ- 
садга ўтди.. П. Қодиров, Юлдузли тунлар. 
Ҳордиқларига бўлар Шу қиз баъзан овунчоқ, 
«Ёмон кўздан асрасин» Тилаги бўлар ҳар чоқ. 
Ғайратий. Худо ўз паноҳида асрасин.. ҳеч 
бўлмаганда, шу тилагимга етказсин худо!М. 
Исмоилий, Фарғона т. о. Қўлда қадаҳ, тилда 
эса тилаклар. Ё. Мирзо. 

2 Бирор нарсани амалга ошириш, унга 
эришиш учун бўлган ички интилиш, ҳис- 
сиёт; истак, ният. Бир ҳафтадан кейин то- 
ғам ҳақида бирор маълумот олиш тилагида 
Муроджон ишлаб турган корхонага қараб 
жўнадим. Ғайратий, Узоқдаги ёр. Уста узун 
ва қалин мўйловини қимирлатиб, Ойқизни 
юпатиш тилагида гапирди. Ш. Рашидов, 
Бўрондан кучли. Райимжон ўн олти яшар 
йигитчалик вақтидаёқ унда тракторни 
бошқариш тилаги туғилди. Ҳ. Нуъмон, Ўз 
касбининг эгаси. 


ТИЛАКДОШ Кимсанинг тилагига, ор- 
зу-мақсадига эришувини истовчи, унинг 
тилагига шерик бўлган шахс; хайрихоҳ. 
Жалил аканинг келгусида амалга оширмоқчи 
бўлган режалари анчагина. Бу режаларнинг 
амалга ошувига тилакдошмиз. Газетадан. 

ТИЛАМОҚ 1 Бирор истак, тилак, ният 
билдирувчи сўз, гап айтмоқ. Ҳазратим, мен 
мунглиқ қизингиз сизга худодан Шайх Саъ- 
дийнинг умрини тилайман! Илоҳим юзга ки- 
ринг!П. Қодиров, Юлдузли тунлар. Утили- 
да «Майлингиз», деса ҳам, дилида «Худо оқ 
йўл берсин», деб тилади. М. Исмоилий, 
Фарғона т. о. Ўзбекларда агар катта хур- 
сандчилик тилайдиган бўлса, «Тўй устига тўй 
бўлсин!» дейишади. Т. Обидов, Юсуфжон 
қизиқ. 

2 кам қўлл. айн. тиланмоқ. Бирор егулик 
тиламоқ. н Қизиқ экансан, оёғидагини ечиб 
берадими, бу ердагилар ҳаммаси — гадойдан 
нон тилайдиган қашшоқлар.. Ойбек, Танлан- 
ган асарлар. Жулдур-жулдур қўсқига ўраниб 
олган букур чол аянч овоз билан ёлвориб, бир 
нарса тилади. А. Мухтор, Опа-сингиллар. 

Тилаб олган боламни эчки тепиб ўлдирди 
Қийинчилик билан қўлга киритилган нар- 
сасидан ажралганлик ҳақида айтиладиган 
мақол. 

3 Хоҳламоқ, истамоқ. Сиҳат тиласанг, 
кўп ема, Иззат тиласанг, кўп дема. Мақол. 
н Анвар ака.. эртага чаҳоршанба кечқурун, 
тиласангиз — очиқча, тиламасангиз, яши- 
ринча бўлса ҳам, бизникига келинг.. А. Қо- 
дирий, Меҳробдан чаён. Қиятга ёрдамга? 
Уйимизга қон тилаб бостириб келгани учун- 
ми? А. Мухтор, Қорақалпоқ қиссаси. Унинг 
истиқболига туришни ва бўйнига осилиб 
йиғлашни тиласа-да, қаршисидаги «олабў- 
жилар» бунга моне эдилар. А. Қодирий, Ўт- 
ган кунлар. 

ТИЛАМЧИ с. т. Тиланчи, гадой. 1949 
йилнинг 8 августида «Тиламчилар» сарлавҳа- 
си билан ёзилган очерким эълон қилинди. Н. 
Сафаров, Оловли излар. 

ТИЛАНМОҚ Беришни сўраб илтижо 
қилмоқ (егулик, ичгулик нарсалар ҳақида); 
тиланчилик қилмоқ. [Ҳайдар] Ҳар кун бозор- 
ларни айланиб, қаландарлар одатича, ғоят 
оддий тирикчилиги учун керакли нарсаларни 
тиланиб топарди. Ойбек, Навоий. Бола, нон 
олиб чиққан киши борки, қўлини чўзиб ти- 
ланар, бир-икки қадам эргаишб борар.. бер- 




маса, ҳафсаласи пир бўлиб, яна тўдага ўзини 
урарди. Р. Файзий, Ҳазрати инсон. 

ТИЛАНЧИ Кишилардан бирор нарса 
(садақа) тилаб, тирикчилик қилувчи киши; 
гадой. Очлар, юпунлар кўп. Тиланчилар ор- 
қангиздан эргашгани эргашган. Ҳ. Ғулом, 
Ҳамкасблар гурунгида. Зокирбой унинг [Ҳо- 
диқулнинг] рўпарасида, садақа сўраб келган 
тиланчидай, бир лаҳза сўзсиз турди. С. Ка- 
роматов, Бир томчи қон. «Масжиди жоме» 
бўйлаб ҳар қадамда гадой: қаландарлар, ти- 
ланчи болалар, кампирлар. Ойбек, Танланган 
асарлар. 

ТИЛАНЧИЛИК Тиланчи иши, нарса- 
садақа сўраш. ..Лекин тиланчилик, тўғриси- 
ни айтсам, ёмон нарса, ишланг.. Ойбек, 
Танланган асарлар. Ҳей.. шундай бадном қи- 
либ қуваманки, тиланчилик қилсанг, киши- 
лар садақа ташламайди. Шуҳрат, Жаннат 
қидирганлар. Йўл четларида ўтирган майиб 
гадойлар, тиланчилик қилиб юрган чол ва 
кампирлар.. кўз ўнгидан бир-бир ўтди. П. 
Турсун, Ўқитувчи. 

ТИЛАР-ТИЛАМАС айн. истар-истамас. 

Офтоб ойим.. тилар-тиламас, «ўзингиз би- 
ласиз» жавобини берди. А. Қодирий, Ўтган 
кунлар. Дилдор, тилар-тиламас, конвертни 
қўлига олди. Хатга қараб, ранги оқарди. С. 
Ахмад, Уфқ. 

ТИЛЁҒЛАМА 1 Мунофиқона хушмуо- 
малалик, ширинсўзлик билан кишининг 
кўнглини олишга қаратилган, алдовчи; ла- 
қиллатувчи, (гап-сўз, муомала ҳақида). Ди- 
ректорнинг тилёғлама гаплари Мақсуд ака- 
ни бўшаштирди. Газетадан. Инспектор олди- 
га кириб борганимда, у мени мунофиқона 
тилёғлама сўзлар билан қабул қилди. М. Му- 
ҳаммаджонов, Турмуш уринишлари. 

2 Шундай муомалани касб қилиб олган 
шахс. -Мен тилёғлама одамни ёмон кўраман! 
— деди Алижон Фаридага. Мирмуҳсин, 
Чиниқиш. Қўшнилар сени ўлгудек тилёғлама 
дерди-я, дарҳақиқат, шакаринг тилингда, 
заҳаринг дилингда экан! «Таниш башаралар». 

ТИЛЁҒЛАМАЛИК Тилёғламага хос 
муомала, шундай муомалада бўлиш, шундай 
муомала билан иш тутиш. Ҳар қандай меъёр 
унутилиб, тошни ҳам эритиб юборадиган 
тилёғламалик бошланди. Ф. Мусажонов, 
Ҳиммат. Қумрининг таъби хира бўлди: «Катта 
йиғинда минбардан айтилган гаплари ҳам 


шунчаки тилёгламалик экан-да», — ўйлади у. 
Мирмуҳсин, Қумри ва Таманно. 

ТИЛЁҒЛАМАЧИ айн. тилёғлама 2. 

ТИЛЁҒЛАМАЧИЛИК айн. тилёғлама- 
лик. Ҳасан овчи элликбошининг тилёғлама- 
чилигига эътибор бериб ўтирмади. Ш. Тош- 
матов, Эрк қуши. 

тилик айн. тилим. Бир тилик қовун. н 
Улоқчи сопига феруза қадалган чиройли пи- 
чоқ билан умбурвоқидан бир тилик кесиб, 
Ўсаржонга узатди. Ойбек, О. в. шабадалар. 
Бекат биноси устида гумбаз. Бу гумбазга сан- 
чилган узун калтак учида ҳандалакнинг бир 
тилигидай ой рамзи. Ш. Тошматов, Эркқуши. 

ТИЛИКЛАМОҚ айн. тилимламоқ. [Қо- 
вунни] Шартта узиб, толнинг тагига бор- 
дим. Тиликлаб ея бошладим. F. Ғулом, Тирил- 
ган мурда. Ерга чордана қуриб, ёнидан пичоқ 
чиқарди-да, қовунни тиликлади. «Ёшлик». 

ТИЛИМ Нарсаларнинг (асосан, полиз 
маҳсулотларининг) узун-узун қилиб тилиб, 
кесиб ажратилган ҳар бир бўлаги; тилик. 
..йўлда қаттиқ толиққанлиги учун дуруст 
овқат ҳам емади. Фақат бир-икки тилим 
ҳандалак еди-ю, уч-тўрт пиёла чой ичди. П. 
Қодиров, Юлдузли тунлар. Даламизда қовун 
мўл, тилими тилни ёрар. Р. Бобожон. 

ТИЛИМЛАМОҚ Тилим-тилим қилиб 
кесмоқ; тиликламоқ. Гўштни тилимламоқ. 
Тарвузни тилимламоқ. н Эрматов.. ҳанда- 
лакларни.. тилимлаб, одамларга улаша кет- 
ди. Ойбек, О.в. шабадалар. Жалолхон ярим- 
та қовунни тилимлаб ташлади. Р. Файзий, 
Чўлга баҳор келди. 

ТИЛИМ-ТИЛИМ Кўп жойидан тилин- 
ган, ёрилган ёки бир неча узун-узун бў- 
лакларга бўлинган; тилимланган. Қовунни 
тилим-тилим қилиб кесмоқ. Гўштни тилим- 
тилим қилиб тузламоқ. н [Худойқулнинг] 
Оёқлари совуқдан тилим-тилим ёрилиб кет- 
ган. П. Турсун, Ўқитувчи. 

ТИЛИШ 1 Тилмоқ фл. ҳар. н. Тахта 
тилиш. 

2 Тилик, тилим. Бир тилиш гўшт. 

ТИЛ ИШЛАМОҚ с. т. Тилимламоқ. Гўшт- 
ни тилишламоқ. Чармни тилишламоқ. 

ТИЛКА Бўлак-бўлак, пора-пора. Тилка 
қилмоқ. Тилка бўлмоқ. н Қиз ҳам шундай 
остонасида Турди тўсиб ёпиқ эшикка, Қуёш- 
дан узилган сайёра Каби танҳо жигари тил- 
ка. Зулфия. 




ТИЛКАЛАМОҚ Парча-парча, тилка- 
пора қилмоқ. Қани, куч бўлса-ю, тоғни тил- 
каласанг.. Миртемир. Қоп-қора осмонни чақ- 
моқ тилкалаб ўтди.. А. Мухтор, Опа-син- 
гиллар. 

ТИЛКАЛАНМОҚТилкаламоқфл. мажҳ. 
н. Ёнбағирлардаги қовжираган ўтлоқлар 
ёмғирдан қорайиб, жилға излари билан тил- 
каланиб кетган. А. Мухтор, Чинор. 

ТИЛКА-ПОРА Парча-парча, майда- 
майда қилинган; тилка-тилка. Кийимлари 
тилка-пора. 

Тилка-пора бўлмоқ Парча-парча, майда- 
майда бўлмоқ, тилкаланмоқ. -Эндиуйга қан- 
дай кираман? — деди Мансур тилка-пора 
бўлган кийим-бошига қараб. Ё. Шукуров, Уч 
савол. Жаҳаннамга айланган жанг тингандан 
сўнг тилка-пора бўлган ер ҳам.. гўё ҳорғин 
нафас оларди. Ойбек, Қуёш қораймас. Тил- 
ка-пора қилмоқ 1) парча-парча, майда-май- 
да қилмоқ, тилка-тилкасини чиқармоқ. Шу 
ернинг ўзида подшоҳ кишилари уни тутиб 
олиб, тилка-пора қилиб ташлаган эди. Мир- 
муҳсин, Меъмор. Йигит-қизлар яшнаб бо- 
раётган чўлни, янги қурилаётган иморат- 
ларни, тепаликни тилка-пора қилаётган 
экскаваторни томоша қилишарди. Р. Файзий, 
Чўлга баҳор келди. Тилка-пораси чиқмоқ айн. 
тилка-пора бўлмоқ. Кўприкнинг тилка-пораси 
чиқиб кетди. С. Аҳмад, Ойдин кечалар. Ҳа, 
ер қучиб ётар энди, чиқиб тилка-пораси. О. 
Ҳакимов. 

ТИЛКА-ТИЛКА айн. тилка-пора. Унинг 
қўл-оёқлари кишанланган, сочлари юлинган, 
кийимлари тилка-тилка қилинган эди. Ой- 
дин, Гулсанам. _ 

ТИЛЛА [ф. Ў -L / 4-h — олтин, зар] 1 айн. 
олтин 1. Бир грамм тилла. н Шу пайтдан 
тиллага ишқи тушиб қолганига ўлайми у 
хумпарнинг. Ф. Мусажонов, Ҳиммат. 

2 Шу металлдан зарб қилинган пул, 
ундан ясалган қимматбаҳо буюм; бойлик. 
[Канизакнинг\ Кўмиб қўйган тилласи йўқ- 
дир, кўмиб қўйган тилласи бўлганда, бўйдоқ 
йигитга тегар эди. А. Қаҳҳор, Қўшчинор 
чироқдари. 

3 тар. Қиймати ўн сўмга тенг бўлган 
тилла танга. Ҳожи кулумсираб, қўлидаги уч- 
тўртта оқ танга билан битта тиллани Ой- 
бодоққа узатди. А. Қодирий, Ўтган кунлар. 

4 кўчма Энг яхши, қимматли нарса ёки 
севимли киши ҳақида. Нигора кўрпада чал- 


қанча ётиб, хаёлга чўмди. «Даданг билан бирга 
овга ҳам чиққанмиз, тилла одам эди», деди 
ўша чўпон. Дадаси тилла одам бўлганми- 
йўқми — Нигора билмайди. С. Анорбоев, Оқ- 
сой. -Жўравойни айтмайсизми! Мен одам- 
нинг бунақа тилласини кўрмаганман, — деди 
Умурзоқ ота. Ҳ. Ғулом, Машъал. 

5 бот. Воҳаларда, суғориладиган ерларда 
ўсадиган кўп йиллик, ялпоқ бошоқли ўсим- 
лик. 

6 Тилла (эркаклар ва хотин-қизлар исми). 

ТИЛЛАДЎЗ |0. j — тилла, зар тикув- 

чи; зардан тикилган] кам қўлл. айн. зардўз. 

ТИЛЛАДЎЗИ [0. ^ jjjSUo — зар билан 
тикиш; зар билан тикилган] кам қўлл. айн. 
зардўзи. У [элчи\ тумтароқли сўзлар билан 
Тўмарисни қутлуғлар экан, мулозимлари тил- 
ладўзи чопон ва ҳарир кўйлаклар тугилган 
зарбоф бўғчани унинг оёғи остига қўйдилар. 
М. Осим, Тўмарис. Шоҳ.. сарой аҳлига фар- 
монлар берди: Устод Саид саройда қолади, 
унга тилладўзи тўн кийгизилсин! А. Мухтор, 
Чинор. 

ТИЛЛАКОР(И) [0. ^ jLSyy — тилла, зар, 
зарҳал билан безатилган, ишланган] Тилла 
билан безатилган. Тиллакор эгар. н У [Ҳусайн 
Бойқаро\ ўзининг maxmu турган тиллакори 
хонага эмас, унга ёпишган кичик хонага кир- 
ди. Ойбек, Навоий. Мулла Фазлиддин Ҳи- 
ротдан келиб, Андижон чорбоғида подшоҳ 
оиласи учун тиллакори кўшк қурган пайт- 
ларида, ўн олти ёинш Хонзода бегим.. ўзи- 
нинг суратини чиздирган. П. Қодиров, Юл- 
дузли тунлар. 

ТИЛЛАШМОҚ с. т. 1 Чет (бегона) тидда 
ёки ўзига хос «тил» билан гаплашмоқ, муо- 
мала қилмоқ. Бу кишининг гапига тушунма- 
япнман, тиллашиб беринг. н Баъзан эса 
қабулхона секретарига: «Кўнғироқ қилган 
киши мебелдан гап оча бошлаши биланоқ, ун- 
га директор билан тиллашаверинг дегин», деб 
уқтириб қўяди. О. Юнус, Қочинг, телефон 
жиринглаяпти. Иккаласи анордек қизариб, 
кўзлари орқали тиллашиб, шўх табассум 
билан чеҳралари атиргулдек очилиб, бир- 
бирларини туртиб, қувлашиб кетишарди. А. 
Муҳидцин, Ҳ. Тожибоев, Оташ қалбли қиз. 

2 кўчма Баъзи нарсаларнинг сирини, 
«тили»ни билиб, улар билан муомала қил- 
моқ, иш битирмоқ. Ҳамдамжоннинг номи, иш 
фаолияти.. касбдошларига яхши маълум: кўп 
йиллардан бери техника билан тиллашади. 




Газетадан. Искандар кундузлари машиналар 
билан «тиллаш»са, кечалари янги инструкция, 
чизмалар билан «суҳбатлашиб» чиқади. Ҳ. 
Назир, Ўтлар туташганда. 

ТИЛЛАҚОШ Хотин-қизларнинг тилла- 
дан ясалган ёки тилла суви югуртирилган, 
пешонага тақиладиган безак буюми. Заргар 
ясар тиллақош, Келинчаклар тақсин деб, 
Йиғлаб олай, маржон ёш Оқ юзимга оқсин 
деб. «Қўшиқлар». Назокатга келин либоси 
кийдирилиб.. бўйнига дур-марварид, ёқут, 
олмос кўзли кумуш тумор, пешонасига тил- 
лақош тақишади. С. Анорбоев, Меҳр. 

ТИЛЛАҚЎНҒИЗ Баҳор, ёз ойларида 
пайдо бўладиган, ярқироқ яшил рангли 
қўнғиз. Худди енгил шамол каби Зир югуриб 
боғларда, Ёки қувиб тиллақўнғиз, Гулзорлар- 
даўйнардим. 3. Диёр. 

тилло юқ. усл. Тилла, олтин. [Тошкент- 
нинг] Табаррук тупроғи зару тиллодан. М. 
Шайхзода, Тошкентнома. Уч-тўрт йиллар- 
дан бери ўрдада мирзолик қилиб, неча тилло 
моҳиёна олар эмиш. А. Қодирий, Меҳробдан 
чаён. 

ТИЛМА Тилимлаб кесиб ҳосил қилин- 
ган. Тилма жўяк. н Тилма зовурдан чиқиб, 
тупроқ уюмидан сакраб ўтган Алижон қай- 
тарма этигига ёпишган тупроқни жаҳл би- 
лан қоқди. Ҳ. Нуъмон, Фасллар. 

ТИЛМАЛАМОҚ кам қўлл. Тилимламоқ, 
тилишламоқ. Асл қизил олмалар, Уни қизим 
тилмалар. М. Шайхзода, Тошкентнома. 

тилмоч эск. Бир тилдаги ran ёки нутқ- 
ни бошқа тилга оғзаки таржима қилиб 
берувчи; таржимон. Ҳоким гап нима тўғри- 
сида кетаётганлигини тилмочдан сўраб, 
Тешабойга кулиб қўйди — тарғил кўзларида 
ғалати бир сирнинг ўти чақнади. М. Ис- 
моилий, Фарғона т. о. 

ТИЛМОЧЛИК Тилмоч иши, касби. Рус 
прорабнинг гапига Абил тушунмади. Ёшгина 
бир йигит тилмочлик қилиб юборди. Газета- 
дан. Тил билганлар тилмочлик қилиб, хоннинг 
гапини қўнғиротларга тушунтирди. «Ёдгор». 

ТИЛМОҚ 1 Пичоқ ва ш.к тигли нарса 
билан узунасига кесмоқ, қирқмоқ, ёрмоқ. 
Насимийни тириклайин товонидан тилиш- 
ган ва терисини шилишган. Миртемир, Дўст- 
лар даврасида. Этларимни нииипар билан 
тилсинлар.. мен сиздан ажралмайман. Ҳамза, 
Бой ила хизматчи. Жилғанинг бошидан 
оёгигача сўқа билан тилиб, ариқ очилса-да, 


тоғолча билан ёнғоқ экилса.. С. Анорбоев, 
Оқсой. Ҳонли кўйлакни Қоратой эҳтиёт билан 
тилиб, ярани очди. Ойбек, Танланган асарлар. 

2 Тилим-тилим қилиб кесмоқ; тилимла- 
моқ. Ҳовунни тилиб қўймоқ. Гўштни тилиб 
тузламоқ. н Шаҳарда қоровуллик қиламан- 
ми, қовун тилиб сотаманми — менинг ишим. 
«Муштум». 

3 Ёғоч ёки тахтани узунасига арраламоқ. 
Бир куни.. меҳнат дарсида битта кўзлик 
тахтани тилаётиб, электр аррани синдириб 
қўйдик. Э. Раимов, Ажаб қишлоқ. Симёғоч- 
лар ҳам, тилса, жуда сўрибоп экан. А. Мух- 
тор, Чинор. 

4 Тирнаб ёки юлиб, узун из ҳосил қил- 
моқ. Стол устидаги бир тахта ойна майда- 
майда бўлиб, Саидийнинг билак ва панжа- 
ларини тилди. А. Қаҳҳор, Сароб. Саломат 
бутун кучини йиғиб, боғма-боғ ошиб кетди. 
Тиканлар оёғини тилди. С. Аҳмад, Ҳукм. 

Багрини (ёки кўксини, юрагини, қалби- 
ни) тилмоқ Юрагини доғламоқ, яраламоқ, 
вайрон қилмоқ. Рангимизга қон кирди, Душ- 
ман бағрин тилибди. «Қўшиқлар». Нега энди 
қалбимни тилдинг?! Нега қилдинг севгига 
ошно.. Сайёр. 

ТИЛОВАТ [а. OjiC — (овоз чиқариб) 
ўқиш; ўқиб чиқиш] дин. Қуръон ўқиш, 
қуръондан бир сура ўқиш. У дарё бўйида 
хуфтон намозини ўқиди. Ўғлининг руҳига 
тиловат қилиб, кўзидан ёш тўкиб бахшида 
қилди. Мирмуҳсин, Меъмор. Гулниёз оҳиста 
одимлаб бориб, мақбаранинг ёнгинасида тиз 
чўкди, қироат билан тиловат қилди. Шуҳ- 
рат, Жаннат қидирганлар. 

ТИЛОҒОЧ Ёғочи жуда қаттиқ, узун, иг- 
набаргли дарахт. Ҳозирги кунда саноатимиз 
оилловчи моддани тол, тилоғоч, қарағай каби 
дарахтларнинг пўстлоқларидан ва бошқа 
қисмларидан олади. «Фан ва турмуш». 

ТИЛСИЗ 1 Оғиз бўшлиғида тили бўл- 
маган, тили йўқ. 

2 Сўзлаш қобилиятига эга бўлмаган, сўз- 
лай олмайдиган. Бечора тилсиз жонивор эга- 
синшг бу жинниликларига қулоқларини жим- 
гина чимириб чидаб берган. С. Анорбоев, 
Оқсой. Йўлчи тилсиз каби, ғайришуурий 
равишда бошини чайқади. Ойбек, Танланган 
асарлар. 

3 кўчма Гап-сўзсиз, индамай. Унсин ҳам, 
кампир ҳам ҳаракатсиз, тилсиз қотиб қол- 
дилар. Ойбек, Танланган асарлар. Мендан 


7—Ўзбек тилининг изоҳли луғати 

тилсизгина бир нарса сўрар, Ёлбориб фик- 
римга термилади у. Р. Парфи, Кўзлар. Ку- 
тилмаган ғазабга учраган Бозоров нима де- 
йишини билмай, тилсиз, ҳаракатсиз ёғочдай 
қотиб турарди. И. Раҳим, Чин муҳаббат. 

4 кўчма Чурқ этган овоз эшитилмайди- 
ган, жимжит. Бир кун тилсиз кечанинг Ки- 
риб қўйнига, Ашурни йўқ қилишни Олди бўй- 
нига. Ғайратий. 

Тилсиз ёв Гапга тушунмайдиган, қулоқ 
солмайдиган; шафқатсиз, золим. Қуруқ аёз 
— тилсиз ёв. Мақол. н Лашкаримни ютар 
эди аждаҳо, Бўлолмадим тилсиз ёвга баро- 
бар. «Ширин билан Шакар». 

ТИЛСИЗЛАНМОҚ 1 Сўзлаш қобилия- 
тини йўқотмоқ, гапиролмай қолмоқ. 

2 кўчма Бирор эътироз ёки жавоб айтол- 
май, лол бўлиб қолмоқ. 

ТИЛСИМ [а. Lla — тумор; сирли, мах- 
фий ёзув; сир] 1 Сеҳрлаб қўйилган, сеҳрли 
нарса; ҳеч ким кира олмайдиган сеҳрли жой. 
Тантибойвачча бобиллади: -Дев пойлаган 
тилсимдан уни қайси мард олиб кетди? 
Ойбек, Танланган асарлар. Ишчининг бу 
сўзлари Сергейга тилсимнинг калитига ўхшаб 
туюлди. Ҳ. Ғулом, Машъал. 

2 кўчма Ҳар қандай сирли, нарсасини 
билиб, топиб бўлмайдиган, яширин жой. 
Эҳтимол, жавоҳир сақлаган сандиқ, Тилсим 
бойликларга кондир бу тақир. Уйғун, Ҳаёт 
чақиради. Меъмор табиат даштни атайлаб 
ясаган, эй одамзод, тилсимини топ-у, ўзинг- 
га бўйсундир, шунда хизматингни ўтайвера- 
ди. «Ўзбекистон қўриқлари». 

ТИЛСИМЛАМОҚ Сеҳру жоду қилмоқ, 
ҳеч ким кира олмайдиган қилиб қўймоқ; 
сеҳрламоқ. Ёнида кашмир йўқ эдики, Ибро- 
ҳимбекнинг кўзини боғлаб, тилсимлаб кетган 
бўлса/Ш. Холмирзаев, Қил кўприк. 

ТИЛСИМЛИ 1 Сеҳрлаб, тилсимлаб қў- 
йилган, тилсимланган. Тилсимли хазина. Тил- 
симли қалъа. 

2 Ғайритабиий кучга эга бўлган; мўъ- 
жизакор, сеҳрли, сирли. Бектемир гўё ум- 
рида ойни илк дафъа кўргандек, қизиқиб қа- 
ради, қизчага тилсимли, ғалати ўйинчоқни 
кўрсатгандек, бошини қимирлатди. Ойбек, 
Куёш қораймас. Ер бағрининг разведкачила- 
ри тилсимли таёқчага эмас, балки ўз билим 
ва тажрибаларига суянишади. «Фан ва тур- 
муш». 


ТИЛСИМОТ [а. — «тилсим» с. 

нинг кўпл.] 1 Тилсим, тилсимлар. Табиат 
тилсимотлари. н Султонмурод ўзини алла- 
қандай бир тилсимот ичида сезди. Ойбек, 
Навоий. Ушатсам денгизлар тилсимотини, 
Сўнгсиз муҳитларнинг қулфин очолсам! Мир- 
темир, Ўйлар. 

2 Сеҳр, жоду. Жоду-тилсимотлар билан 
тоғни кўтарар. «Муродхон». 

ТИЛХАТ Пул, ҳужжат, қимматбаҳо 
буюмлар ёхуд бошқа бирор нарса олган- 
лигини тасдиқловчи расмий ёзма ҳужжат. 
Деҳқон бир парча ерини, уй-жойини гаровга 
қўйиб, кеч кузда юз сўмни юз йигирма сўм 
қилиб қайтаришга тилхат берар, тилхатга 
қози муҳр босиб, бойга узатарди. М. Осим, 
Тилсиз гувоҳ. Йўқотиб қўйманглар, заводдан 
тилхат билан олиб келдим. И. Раҳим, Чин 
муҳаббат. 

ТИЛЧА 1 Тил 1 с. кичр. 

2 анат. Оғиз бўшлиғида юмшоқ танглай- 
нинг орқа чеккасидан пастга осилиб тура- 
диган юмшоқ ўсимта. 

ТИЛЧИ 1 Тил бўйича мутахассис, тил- 
дан дарс берувчи шахс, ўқитувчи. 

2 қ. тилшунос. Тилчи ва адабиётчи олим- 
лар биринчи тадқиқотларини шу ерда бош- 
лаганлар. «Фан ва турмуш». 

3 эск. Гап ташувчи; чақимчи; жосус, 
шпион. Подшоларнинг қатнаб юрар элчиси, 
Элчиларнинг бўлар экан тилчиси. «Алпомиш». 
..оёқяланг деҳқонларни бундай мажлисларга 
яқинлаштириш керак эмас, ажаб эмаски, бу- 
ларнинг ораларида большевикларнинг тилчи- 
си бўлса. С. Айний, Куллар. 

ТИЛЧИЛИК 1 Тилчи иши, касби. 

2 Гап ташиш; чақимчилик; жосуслик. У 
бизнинг оқсоқол бўлиб, биз томондан тор- 
тишиб талашиши лозим бўлса ҳам, амлок- 
дорга тилчилик қилади. С. Айний, Куллар. 

ТИЛШУНОС Тилшунослик бўйича му- 
тахассис, олим. Машҳур тилшунос. 

ТИЛШУНОСЛИК 1 Тилшунос иши, 
касби. 

2 Тил ҳақидаги фан; лингвистика. Тил- 
шунослик масалалари. н Ҳ. Бердиёров маш- 
ҳур тилшунос ва адабиётшунос олимлар раҳ- 
барлигида тилшуносликка оид илмий асарлар 
ёзган. Назармат, Жўрлар баланд сайрайди. 

ТИМ I [ ф. — бозор (яқини)даги кар- 
вонсарой] Усти ёпиқ бозор; савдо раста- 
сининг баланд томи; карвонсарой. Ғарчча 

мой!» Унинг жарангли овози растанинг ти- 
мини тешгундай янграрди. Ойбек, Танлан- 
ган асарлар. Абдуллахон солдирган қуббали 
тимнинг ичи ари инидек ғувиллар эди. М. 
Осим, Элчилар. Матчон тўра карвонсарой 
томонга, тимга бурилди. Ж. Шарипов, Хо- 
разм. 

ТИМ II «Қора», «қоронғилик» каби сўз- 
лар олдидан ишлатиладиган кучайтирув 
юкламаси. Тим қора соч. Тим қоронғи тун. 
н Отинойи олтмишларга борган, тишлари 
тушган, фақат тишқолидан тим қорайган 
икки тиши гапирганда лиқиллаб турар эди. 
Ойбек, Улуғ йўл. Тим қоронғилик ичида узоқ- 
дан юлдузлар жимир-жимир кўз қисар эди. 
Ойбек, Танланган асарлар. 

ТИМ III шв. Мутлақо, сира, ҳеч. Хон 
Далли бу сўзларни эшитиб, юрагида тим 
тоқати қолмади, эри мард Ҳасанга қараб.. 
бир сўз деди. «Равшан». 

ТИМБОН [ф. о 1 , ^ л — тим қоровули] Тим 
соқчиси, бозор қоровули. 

ТИМДАЛАМОҚ Тирноқлар ёки ўткир 
учли буюмлар билан тилмоқ, юлмоқ; тир- 
намоқ. Мушук билан ўйнашма, тимдалаб 
олади. н Онасига юраги ачишди. Хаёлида 
онаси сочларини юлиб, юзларини тимдалаб 
йиғлаб турарди. М. Исмоилий, Фарғона т.о. 

Юрагини (ёки қалбини, ичини) тимда- 
ламоқ Худди тимдалаганда бўладиган (тим- 
далаш каби) руҳий азоб бермоқ, қалбда 
худци шундай ҳаракат содир бўлмоқ. Айиқ- 
чадан айрилиб, ичини нималар тимдала- 
ётганини фақат ўзи биларди. Ж. Абдулла- 
хонов, Орият. Бу қўрқинчли хабар икки кун- 
дан бери унинг қалбини тимдалар.. айтай 
деса, тили бермасди. Ш. Тошматов, Эрк ку- 
ши. Бобур яқиндагина яйраб-яшнаб юрган 
онасини ҳозир бу аҳволда кўриб, юрагини бир 
нарса тимдалаб ўтди. П. Қодиров, Юлдузли 
тунлар. 

ТИМИ(Р)СКИЛАМОҚ Пайпаслаб ёки 
титкилаб қидирмоқ, ахтармоқ. Чўнтагини 
тимирскиламоқ. н Кампир тимискилаб, 
нимчасини топди-да, елкасига ташлаганча, 
ўрнидан турди. С. Аҳмад, Ўйлар. Мадраим 
стол тагида турган чамадонни очди, тимис- 
килаб, ниманидир ахтара бошлади. М. Му- 
ҳамедов, Қаҳрамон изидан. 

ТИМИ(Р)СКИЛАНМОҚ 1 Тими(р)ски- 
ламоқ фл. ўзл. ва мажҳ. н. Ёнидаги шериги 


Аҳмад ҳам.. тимискилана бошлади. Ойдин, 
Дўндиқдан ҳам ёш экан. 

2 Пайпаслаб тахмин билан йўл топмоқ; 
урилиб-сурилиб, қоқилиб юрмоқ. [Олахўжа] 
Эшикка чиқди. Қоронғи тор кўчада тимис- 
киланиб, Мамасаидникига борди. П. Турсун, 
Ўқитувчи. 

ТИМСОЛ [а. — ҳайкал; тасвир] 1 

Тушунтириш учун ёки асос, далил, исбот 
ва ш. к. сифатида келтирилган айрим наму- 
на; мисол. Яна тимсол: гўзал адабиёт — ру- 
ҳий озиқ. А. Қаҳҳор, Сароб. Ҳамжиҳатшк ва 
ҳақиқий биродарликни ҳозирги кунларда пой- 
тахтимизда амалга оширилаётган буюк иш- 
лар тимсолида ҳам кўриб турибмиз. Н. Са- 
фаров, Оловли излар. 

2 Ибрат бўла оладиган кимса, нарса; 
ўрнак. Дўстликнинг тимсоли азали сенсан, 
Шоирлар илҳоми, ғазали сенсан. М. Икром. 
Замонамиз маърифатин, донишмандлигин 
Тимсолидир икки қўшни республикамиз. Ғ. 
Ғулом. Суқ билан қараса, ҳеч ажаб эмас, 
Чунки сен ҳурликнинг ёрқин тимсоли. Зулфия. 

3 Белги, рамз. Шода-шода кўсакда гавҳар 
ётибди.. Тинчлигимиз тимсоли каптар ётиб- 
ди. Ё. Мирзо. Оловиддин тепаликларида 
қурилаётган денгиз — халқлар дўстлигининг 
тимсоли бўлиб қолади. «Ўзбекистон қўриқ- 
лари». 

4 Кўз ўнгида, хаёлда, тасаввурда гавда- 
ланган образ, сиймо, кўриниш, сурат. Оро- 
мим ҳам йўқолди. Кечалари ухлаёлмай, тўл- 
ганиб чиқа бошладим. Сал мизғидимми, бас, 
яна кўз олдимда Ёқутхоннинг тимсоли гав- 
даланади. М. Салом, Кечирим. Қалбларга 
тимсолинг ўрнат, эй бахши, Менга ҳам куй- 
лашни ўргат, эй бахиш. X. Салоҳ, Излар ва 
ҳислар. 

ТИМСОҲ [а. — тимсоҳ] Иссиқ 

мамлакатлардаги сув ҳавзаларида яшай- 
диган, териси қалқонсимон қаттик ва қа- 
лин, танаси калтакесакка ўхшаш судралув- 
чи йирик сув ҳайвони, 

тимтиқ шв. Салқит, нишхўрт. Сигир 
емнинг тимтиғини ҳам қолдирмади. 

ТИН 1 Нафас олиш, нафас. Йиғишти- 
риб бор бисотини, Бўғизига тиқилиб mum, 
Hypu capu қилди ишора, Зайнаб учун бу бўлди 
чора. Ҳ. Олимжон. 

Тин олмоқ 1) нафас олмоқ. -Хайрият, — 
Абдураҳмонбой эркин тин олди-да, домлага 
қаради. Ҳ. Ғулом, Машъал; 2) нафасини 




ростлаб олмоқ, дам олмоқ. [Ҳодирбек] Рулга 
бошини қўйиб, бир оз тин олди. М. Қориев, 
Ойдин кечалар. 

ТИНГ Ҳайдалмай, экилмай ётган; заранг. 
Тинг ер. 

ТИНГЛАМОҚ Диққат-эътибор билан 
эшитмоқ. Маъруза тингламоқ. Мусиқа тинг- 
ламоқ. Оз сўзла, кўп тингла. Мақол. н Йўл- 
чи уни диққат билан тинглаб, сўнг асл мақ- 
садини очишга интилди. Ойбек, Танланган 
асарлар. Ўтирганлар ажойиб овоз билан ай- 
тилган ашулани роҳат қилиб тинглайдилар. 
Т. Обидов, Юсуфжон қизиқ. 

ТИНГЛОВЧИ 1 Тингламоқ фл. сфдш. 
Айтувчи аҳмоқ бўлса, тингловчи доно бўли- 
ши керак. Мақол. н Ашулаларим тинглов- 
чиларга қандай таъсир қилаётганлигини яқ- 
қол кўриб турардим. Ҳ. Носирова, Мен ўз- 
бек қизиман. 

2 Ўқув юртлари талабаси ёки курс, 
тўгарак ва ш.к. нинг ўқувчиси. Машғулотга 
фақат мен эмас, тингловчилар ҳам роса 
тайёрланишади. «Саодат». Иқтисодиёт 
тўгараги ишидан ҳамма тингловчилар мам- 
нун бўлишди. Газетадан. 

3 тлш. Иккинчи шахс. 

ТИНГШАМОҚ шв. Диққат билан қулоқ 

тутмоқ; қулоқни динг қилмоқ. Ҳожи ака 
бирон гап айтмоқчи бўлиб, рўпарасидаги 
суҳбатдошига кўзойнаги оша тингшаб қараб 
қўйса.. ўзини тутолмай кулиб юборади. Т. 
Пўлат, Ҳожи ҳисобчининг ҳикоялари. 

ТИНДИРГИЧ Суюқликни тиндириш, 
ундаги қум, лойқа, эритма ва ш.к. ни чўк- 
тириб, суюқликни тозалаш учун хизмат қи- 
ладиган қурилма, ҳовуз ёки идиш. Трактор 
керосин бакининг тиндиргичи. н ..мавжуд 
каналларни таъмирлаш.. ҳовузлар, сув тин- 
диргичлар қуриш ишлари амалга оширилди. 
Газетадан. 

ТИНДИРМОҚ 1 Тинмоқ фл. орт. н. Сувни 
челакда тиндирмоқ. Юпатиб кўз ёшини тин- 
дирмоқ. Тиндирмай ишлатмоқ. н Ҳар томон- 
да ишчилар Тошларни синдиради, Дарёни тин- 
dupadu, Темир тан курашчилар. Ҳ. Олимжон. 
Душман снаряд, миналарни бир зум ҳам тин- 
дирмасдан, омонсиз ёгдирар эди. Ойбек, Қу- 
ёш қораймас. Сал ўтмай унинг ғазабли овози 
ҳамма шовқинни тиндирди. А. Мухтор, Опа- 
сингиллар. Кўнглингизга келмасин, Эркатой, 
деб Солини, Меҳнатда ҳам тиндирар Она- 
сининг жонини. Қ. Муҳаммадий. 


2 Бартараф қилмоқ, тинчитмоқ, босмоқ. 
-Ўз «фожиам» ниҳоясидан ошай деб турса-ю, 
ўзгалар можаросини қандай қилиб тиндирар 
эканман. Ҳечам, — деди Кумри. М. Жўра, Из- 
тироб. 

3 Ҳамма нарсадан бадастир, саранжом- 
саришта қилмоқ. Ҳанифахон сергапроқ бўл- 
са-да, меҳнаткаш аёл чиқди, бутун рўзғорни 
тахт тиндирди. Ш. Тошматов, Эрк қуши. 
Нима десанг, айтганингни тиндириб, Хафа 
бўлиб, ғам емагин, фарзандим. «Рустамхон». 

ТИНЖИРАМОҚ фолък. Йилт-йилт нур 
сочиб турмоқ, ярқирамоқ; жилваланмоқ. 
Жамоли чилланинг қоридай тинжираб, ял- 
тирабўтирур. «Равшан». 

ТИНИБ-ТИНЧИМАС Сира тинмайди- 
ган, тиним билмайдиган, серҳаракат, сер- 
ташвиш. Тиниб-тинчимас аёл. н Тиниб- 
тинчимас Меъмор тонг сурури олдида тас- 
лим бўлди.. китобини йиғиб, ўрнидан турди. 
Мирмуҳсин, Меъмор. 

ТИНИМ Ишдан, ҳаракатдан холи вақт 
ёки ҳолат; дам, ором. Баъзи вақтда, суғориш 
пайтларида, кечалари ҳам тиним бўлмас, 
сувни узоқдан ҳайдаб келишга тўғри келар эди. 
Ойбек, Танланган асарлар. 

Тиним бермаслик 1) дам бермаслик, бе- 
тиним ҳолатда тутмоқ. Отинойи унга [Эл- 
муродга] тонг саҳардан кечаси аллавақтгача 
тиним бермаса ҳам, қорнини ҳеч қачон ёл- 
читмайди. П. Турсун, Ўқитувчи. Умаровнинг 
жангчилари душманга тиним бермай, изидан 
қувладилар. Т. Рустамов, Манги жасорат; 2) 
тинчи-оромини бузмоқ, тинчлик бермаслик. 
Мана бу қўшнимизнинг болалари сира тиним 
бермайди.. Р. Файзий, Сен етим эмассан. Бу 
ҳамма вақт бошида айланиб, тиним бермай 
юрган эски ўй эди. М. Исмоилий, Фарғона 
т. о. Кейинги кунларда Юлдузхон Муҳиддин- 
нинг кўз олдидан нари кетмайдиган, тиним 
бермайдиган бўлиб қолди. Р. Файзий, Чўлга 
баҳор келди. Тиним билмаслик Тиним, дам 
олмай, доим иш, ҳаракатда бўлмоқ. Эрта 
саҳардан то қора кечгача одамлар тиним 
билмаган ана шу кунларнинг бирида.. Қора- 
булоқ қишлоғидан бири кекса, бири ёш — икки 
отлиқ чиқиб келаверди. М. Исмоилий, Фар- 
ғона т.о. Асалари каби ўзбек пахтакори ти- 
ним билмайди. Н. Сафаров, Оловли излар. 
Тиним йўқ Тўхтовсиз (тинимсиз) иш-ҳара- 
катда. Устаникида тонг ёришгандан қош 
қорайгунгача тиним йўқ — дам босиш, босқон 





уриш, сув ташиб, ўтин ёриш.. Р. Файзий, 
Ҳазрати инсон. Пристанда ҳаёт қайнайди. 
Иш!Ҳеч тиним йўқ кемачида. Э. Раҳим, Янги 
қадам. Тиним куни кам қўлл. Дам олиш куни. 
Тиним куни соқоли ўсган Умид эрта билан 
гастрономга, ундан кейин ёпган нон олиш 
учун бозорга кирди. Мирмуҳсин, Умид. Ти- 
ним олмоқ Дам олмоқ, ҳордиқ чиқармоқ. 
Уйга қайтганда ҳам, бир муддат тиним 
олишга имкон топмади. Ойбек, Навоий. 
тинимоқ айн. тинмоқ 1. Сув тиниди. 

ТИНИМСИЗ 1 Тўхтовсиз равишда, ти- 
ним билмай. Дераза opmuda оқшом ташви- 
ши билан жонсарак бўлиб қолган чумчуқлар 
тинимсиз чирқилларди. Ў. Ҳошимов, Нур 
борки, соя бор. Қишлоқнинг ўртасидан шид- 
дат билан оқаётган сой тинимсиз шовуллай- 
ди. Т. Расулов, Шонли авлод. 

2 Давомли тарздаги, узлуксиз. Пахтачи- 
лик шарафли ва масъулиятли касб, у доимо 
деҳқонлардан тинимсиз изланишни талаб 
қилади. Газетадан. Санъат жасорат, жонфи- 
долик билан.. тинимсиз меҳнат — машқлар 
билан дунёга келади. «Саодат». 

ТИНИШ 1 Тинмоқ фл. ҳар. н. Соқиев тик 
турганича шовқин тинишини кутди.. Ф. Му- 
сажонов, Ҳиммат. 

2 айн. тиним. 

Тиниш белгилари Муайян тилда ёзма 
нутқни тўғри, ифодали, мантиқли баён 
қилиш, уни ихчамлаш, ёзма нутқ бў- 
лакларининг ўзаро мантиқий-грамматик 
муносабатларини кўрсатиш учун хизмат 
қиладиган муҳим график воситалар (вергул, 
нуқта, тире ва ш.к.). Тўғри, абзац бошқа 
тиниш белгилари сингари айрим бир шаклга 
эга эмас. «ЎТА». 

ТИНИҚ 1 Лойқа ва ш.к. дан холи, ти- 
ниган ҳолатли. Чўққилардан оқиб тушган бу 
сойлар шишадек тиниқ. Мирмуҳсин, Ҳам- 
заобод. Ариқчаларда кеч кузнинг тиниқ суви 
лимиллаб оқади. Н. Аминов, Суварак. 

2 Гард-ғубор, хиралик ва ш.к. дан холи, 
равшан кўринишли. Осмон ҳар вақтдаги- 
дек булутлардан холи, беғубор, тиниқ, кўм- 
кўк. М. Исмоилий, Фарғона т.о. Радиодан 
дутор садоси таралар, сеҳргар куй Темир- 
жоннинг қалбига кириб борар, тиниқ юзи- 
да ёқимли, мулойим жозиба.. уйғотарди. Ж. 
Абдуллахонов, Орият. Кўзларининг қораси 
ниҳоятда тиниқ ва ўтли.. П. Қодиров, Уч 
илдиз. 


3 Хиралик, кўмолликдан холи; жаранг- 
дор (товуш, овоз ҳақида). Адолат дуторини 
қўлга олди. Бир нафасдан кейин унинг қўн- 
ғироқдек тиниқ овози янгради. С. Зуннунова, 
Гулхан. Тоғ бағрида ўйноқлаб югурган жилға- 
ларни эслатувчи тиниқ, жозибадор садо хо- 
нани тўлдирди. Ж. Абдуллахонов, Орият. 

4 кўчма Аниқ ифодали; равшан. Сўз- 
фикри тиниқ зиёли бўлганингиз учун ҳам биз 
чекаётган айрилиқ ситамини сезяпсиз. Мир- 
муҳсин, Меъмор. Жаҳонда ақли тиниқ шина- 
ванда йигитнинг битаси сен-у, биттаси мен. 
Ж. Абдуллахонов, Тожи билан Ҳожи. Унинг 
хотираси ҳайратда қоларли даражада бой ва 
тиниқ эди. Газетадан. 

ТИНИҚЛАШМОҚ Тиниқ, мусаффо, 
равшан, тоза бўла бормоқ. Овози яна ҳам 
тиниқлашди. н Анҳордаги сув тиниқлашиб, 
зилол ранг касб этганди. Ф. Мусажонов, 
Ҳиммат. Саиднинг назарида, Бекобод осмони 
тиниқлашиш билан бирга кенгайгандек эди. Й. 
Муқимов, Олов ва ниҳоллар. Сафарлар, уч- 
рашувлар, суҳбатларда фикринг яна тиниқ- 
лашади. Зулфия, Чўққилар. 

ТИНИҚЛИК Тиниқ ҳолат. Осмон шу 
қадар беғубор, шу қадар кўм-кўк кўринади- 
ки, гўё ҳеч қаерда бунақа тиниқлик бўлиши 
мумкин эмасдек. Ж. Абдуллахонов, Тўфон. Бу 
сувлар ўзининг тиниқлиги, шифобахшлиги.. 
каби устунликлари билан айниқса ёзнинг 
жазирама кунлари ажралиб туради. Газета- 
дан. Бир йўла кенгайтирилган коммутация 
системаси овозда ғоятда яхши тембр ва 
тиниқликни ҳосил қилади. Газетадан. Шунча 
шаддодлиги, фикрининг тиниқлиги, чаққон- 
лиги билан Бадиа Худодбекка хотин бўлар- 
микин? Мирмуҳсин, Меъмор. 

ТИНИҚМОҚ 1 Чарчоқ, эзилиш ва ш.к. 
лардан холи бўлиб, бардам, тетик ҳолатли 
бўлмоқ. Ухла, ухла, сафаринг узоқ, тиниқиб 
ол, ўғлим. Ойбек, Болалик. Ана шундан кейин 
болаларнинг ақлларигина эмас, танлари ҳам 
секин-секин тиниқиб борди. М. Исмоилий, 
Фарғона т. о 

Тиниқиб ухламоқ Мириқиб, чарчоқ ке- 
тадиган (тарқайдиган) бўлиб ухламоқ. Уйқу- 
дан қолибсан, тиниқиб ухлаб ол, мен тезда 
қайтиб келаман. М. Қориев, Ойдин кечалар. 

2 Тиниқлашмоқ (тўғри ва кўчма маъ- 
нода). Ўша-ўша Латофат. Сира ўзгармабди. 
Тиниқиб, хиёл тўлишибди. С. Кароматов, 
Ҳижрон. Франция, Англия хотинлари ўн бир- 







гача ухлашади, шунда юзлари яхши — чиройли 
бўлади, тиниқади.. Мирмуҳсин, Умид. 

3 кам қўлл. айн. тинмоқ, тинимоқ. ..ариқ- 
чаларнинг биттасида оппоқ сут, биттасида 
тиниққан сув.. биттасида шароб оқмоқда. 
Фитрат, Қиёмат. 

ТИНКА Куч -қувват, мадор, мажол. 
Иситмалайвериб беморнинг тинкаси қолма- 
ди. н Кун ботишга яқин иккинчи тўнкани 
ҳам қулатдим. Жуда тинкадан толган эдим, 
«уҳ» деб бориб, ўрнимга чўзилдим. Ғ. Ғулом, 
Шум бола. 

Тинкаси қуримоқ 1) иш, ҳаракат ва ш.к. 
натижасида (таъсирида) ҳолдан тоймоқ. Ҳар 
битта ғиштни, ёғочни, ҳар бир кўза сувни 
пастдан олиб чиққунларича тинкалари қуриб 
кетарди. П. Қодиров, Юлдузли тунлар. 
Жазирама иссиқ кунлари менинг тинкам 
қуриб, соя жойни ахтариб қоламан. Э. Раи- 
мов, Ажаб қишлоқ; 2) кўчма ахволи танг 
бўлмоқ, ҳолдан тоймоқ. Урушдан халқнинг 
тинкаси қуриди. н Ўзаро қирғин, ҳарбий 
юришлар, ўлпону ушр солиқлари раиятни 
тобора қашшоқлаштириб, тинкасини қу- 
ритди. Мирмуҳсин, Меъмор. 

ТИНКАСИЗ кам қўлл. Тинкаси қуриган, 
ҳолдан тойган, мадорсиз. Мана Гулшан уйда 
тинкасиз (яхшиямки она ўроқда), Чол супада 
букчаймиш ёлғиз. Ойбек, Танланган асарлар. 

ТИНЛИК Тинч, шовқин-суронсиз ҳо- 
лат; сукунат. Кечки тинликда қаердадир 
«тўқ-тўқ» этган товуш зшитиларда. А. 
Мухтор, Чинор. ..эркин қуиллар дарахтлар- 
нинг қуюқ шохи ичидан жонли найларини 
тинликка қуярди. С. Зуннунова, Олов. 

ТИНМАГУР Сира тинмайдиган, тиним 
билмайдиган, тинч турмайдиган, тиниб- 
тинчимас; серҳаракат (шундай хусусиятни 
қайд этувчи муносабатни билдиради). Тин- 
магур аёл. н Тинмагур шаҳримизнинг субҳи- 
да шунча овоз. Ғ. Ғулом. Э тинмагур кўнгил, 
ниҳоят, мени мана шу қизалоқларга масхара 
қилдирдинг. Ойбек, О.в. шабадалар. 

ТИНМАИ рвш. 1 Тиним билмай, дам ол- 
май, ҳормай-толмай. Тинмай ишламоқ. н 
Ҳовлида тинмай-қўнмай хизмат қилиб юр- 
ган пахмоқ сочли, исқирт кийимли ёш-қари 
хотинлар ҳам анчагина. Ойбек, Танланган 
асарлар. 

2 Тўхтамасдан, тинимсиз. Йигитлар, гўё 
карамзор бошидаги дарахтларда тинмай 


сайраётган булбулга қулоқ солаётгандек, 
жим қолишди. П. Турсун, Ўқитувчи. 

3 Давомли тарзда, сурункасига, узлук- 
сиз. Икки кун тинмай қор ёғди. Меҳнаткаш- 
ларнинг онгини тинмай ошириб бормоқ. н 
Эндиликда шаҳарда ҳар турли миш-мишлар 
тарқалиб, сиз ҳурматли зотнинг подшоҳга 
қарши гапларингизни айғоқчилар тинмай 
етказиб турибди. Мирмуҳсин, Меъмор. 

ТИНМАИИН айн. тинмай. Баҳри шошар 
босолмай қадам, Ўлчаб бўлмас унинг севин- 
чин. Типирчилар юрак тинмайин, Сиғдирол- 
май шодликнинг кучин. Ҳ. Олимжон. 

ТИНМАСДАН айн. тинмай. Бу кеча Шо- 
қосим жуда хурсанд эди. Тинмасдан қизиқ 
нарсаларни сўзлайди. Ойбек, Танланган асар- 
лар. Тинмасдан айланарди Ўртада коса. Олар- 
дилар дамба-дам Косадан бўса. Ғайратий. 

ТИНМАҒУР айн. тинмагур. -Қаёққа яна, 
тинмағур? — сўради Комила [Латифжондан] 
ўзини оналарча тутиб. Ойбек, О. в. шабада- 
лар. 

ТИНМОҚ 1 Лойқа ва ш. к. аралашма- 
ларнинг чўкиши натижасида тозаланмоқ; 
тинимоқ (суюқлик ҳақида). Лойқа сув бир 
кечада зўрға тинди. н Кун исиб кетди. Ҳар 
қадамда халқоб бўлиб ётган кўлмаклар ерга 
сингиб, ариқлардаги лойқалар тина бошлади. 
Ҳ. Назир, Сўнмас чақмоқлар. 

2 Гард-ғубор, хира ҳолатдан тоза бўл- 
моқ, тиниқлашмоқ, равшан бўлмоқ. Ювош 
нурлар ўйнайди, осмон гулдай яшнар тобора 
тиниб. Ш. Раҳмон. 

3 Иш, ҳаракатини тўхтатмоқ; дам олмоқ. 
У кун бўйи тинмади. Эшак минганнинг оёғи 
тинмас, Икки хотинликнинг қулоғи тинмас. 
Мақол. н Ўйинқароқ.. Ит тинса тинади, қуш 
тинса тинади, бу тинмайди. Ҳ. Назир, Сўн- 
мас чақмоқлар. Хотинлар, қайтага, Онахон 
ишдан тинган пайтларда тўпланадиган бў- 
лишди. А. Мухтор, Опа-сингиллар. 

Оғзи (ёки жағи, чакаги) тинмоқ Гапи- 
ришдан тўхтамоқ, жим бўлмоқ. [Ёрматнинг] 
Кўллари этикни ишқаларкан, оғзи тинмади: 
-Уҳ, ўлиб бўлдим, қизим! Ёлғиз қўйни ҳайдаш 
— нуқул азоб. Ойбек, Танланган асарлар. 
Шиша бўшаб, навбат пирожнийга етган 
маҳал ҳам Ғойибнинг жағи тинмади. Ж. Аб- 
дуллахонов, Орият. Ҳамма ширин уйқуда. 
Дуранбекнинг қўрғонидаги бўрибосарнинг ҳам 
чакаги тинган. А. Муҳиддин, Ҳ. Тожибоев, 
Оташ қалбли қиз. 





4 Ҳаракати ва ўзи тўхтамоқ, босилмоқ. 
Ариқда жилдираб оқаётган сув тинди. н 
Бўрон тинарди-ю, ҳамма ёқ сокин бўларди. 
«Ўзбекистон қўриқлари». Мактаб коридори- 
да кемгача ғала-ғовур тинмайди. Р. Файзий, 
Сен етим эмассан. Эрталаб ёмғир тинган, 
ҳаво нақадар мулойим ва оромбахил. Ж. Аб- 
дуллахонов, Орият. Отишмалар секин-аста 
тинди. Н. Сафаров, Оловли излар 

Кўзи тинмоқ Боши айланиб, кўзи хира- 
лашмоқ, кўз олди қоронғилашмоқ. Тинкам 
қуриб, кўзим тиниб, зўрға шу ерга етиб 
йиқилдим, синглим. Н. Сафаров, Ҳаёт мак- 
таби. Салимхон қарорни ўқиётганда, қўллари 
қалтиради, кўзи тиниб, боши айланди. Ҳ. 
Ғулом, Машъал. Унинг қўл-оёқлари титраб, 
ўтирган жойида кўзи тина бошлади. П. Қо- 
диров, Юлдузли тунлар. Кўнгли тинмоқ 
Хотиржам бўлмоқ, кўнгли тўқ, бўлмоқ. 
Шундай десам, дўстим кўнгли тўлар деб, 
Нима бўлса, мендан кўнгли тинар деб, Шул 
сабабдан ёринг кўнглин сўрадим. «Муродхон». 
Ўзидан тинмоқ Ўзини ўзи эплаб, ўз кунини 
ўзи кўрадиган бўлиб олмоқ, тинчимоқ. 
Саломат тўғрисида бир нима демайман. 
Шукур, у ўзидан тиниб кетди. Ҳ. Носирова, 
Мен ўзбек қизиман. Она, ўзимдан тиниб 
кетганман, бироқ Сенинг дардинг қалбимни 
сиқади ҳар чоқ. Ғайратий. 

ТИНТИМОҚ 1 Титкилаб, ковлаштириб, 
ағдар-тўнтар қилиб, бирор нарса қидирмоқ. 
Ёшликдан бошлаб келинойиларининг сандиқ- 
ларини, қутиларини тинтиб ўрганган Нури, 
бу кун Гулнор уйини холи топиб, калити 
бурнида унутилган бир қутини очди. Ойбек, 
Танланган асарлар. Улар уйни тинтиб нимани 
қидиришган? П. Қодиров, Юлдузли тунлар. 

2 Ман этилган ёки яшириб қўйилган 
нарсани топиш учун ҳамма ёқни қараб, 
текшириб чиқмоқ. Бўронбек наганини ғило- 
фига солди-да, милиционерни ёнига олиб, 
Мавлон аканинг уйини.. тинтиб чиқди. Ҳ. 
Ғулом, Машъал. Чекистлар тинтиганда, 
ёнларидан шахсий ҳужжатларидан.. бўлак 
бирон ҳужжат топилмади. А. Ҳакимов, Илон 
изидан. 

ТИНТУВ 1 Тинтимоқ фл. ҳар. н; қ. тин- 
тиш 

2 Ман этилган ёки яшириб қўйилган 
нарсани топиш учун тегишли органларнинг 
вакиллари томонидан ўтказиладиган расмий 
ахтарув. [Зокирбой] Қиииюқда шубҳали одам- 


лар тобора кўпаяётгани, Равшан ҳали ҳам 
тинчимаганини айтиб, тинтув ўтказиш учун 
одам сўради. С. Кароматов, Бир томчи қон. 
Бозорлар, саройлар, қаландархоналар тинтув 
қилинди. Ж. Шарипов, Хоразм. 

3 ҳуқ. Жиноий иш бўйича далилларни 
олишга қаратилган тергов ҳаракати. Тинтув 
қидирилаётган шахсни, шунингдек, мурдани 
топиш учун ҳам ўтказилиши мумкин. «ЎзМЭ». 

ТИНЧ 1 Ғала-ғовур, шовқин-сурон, тўс- 
тўполон ва ш.к. дан холи. Атроф тинч. Ўт- 
кинчилар оз. Анҳор ёқасида, толлар орасида 
иккита оқ эчки ўтлаб юради. Ойбек, Тан- 
ланган асарлар. Ажойиб кеча бўптими? Тинч, 
ойдин, шабада! П. Турсун, Ўқитувчи. [Аҳмад\ 
Шовқин-суронли, серқатнов кўчаларни ёқ- 
тирмас, сал айланиш бўлса ҳам, тинч, сал- 
қин хиёбонларни танларди. Ф. Мусажонов, 
Ҳиммат. Қизиқ, кечагина денгиз эди тинч, 
Қаърига олмоқда бугун зилзша. Г. Жўраева, 
Иқбол. 

2 Киши ҳаёти, фаолиятида унга салбий 
таъсир кўрсатмайдиган, безовта қилмайди- 
ган, ғам-ташвишдан холи. Меъмор [уста 
Нусратга] қолган умрини бир чеккада тинч- 
гина, ғарибона ўтказмоқчи эканини.. айтди. 
Мирмуҳсин, Меъмор. Қишлоқ кўчаси тинч, 
қизи бўлса кичкина эмас.. районда бўладиган 
кенгашларда қатнашиб, алламаҳалда уйига 
келадиган кунлари бўлган-ку. Р. Файзий, 
Чўлга баҳор келди. Ўртоғингизга айтинг, шу 
ҳужрасини биздан аямасин. Шу ерда тинчги- 
на яшайлик! Ойбек, Танланган асарлар. Ўт- 
тиз йшдан бери шу ердамиз, ҳали бирон кори 
ҳол бўлгани йўқ. Бу ер тинч жой. Мирмуҳ- 
син, Меъмор. 

3 Уриш-жанжалсиз, туриш-турмуши 
осойишта. Қўшнинг тинч — сен тинч. Мақол. 
н Ўзларига тўқ, бекаму кўст, тинч яшаша- 
ди, икки куёв кўрган, неваралари бор. Р. Фай- 
зий, Таъзим. Нисо бувининг қизлари туфай- 
ли неча мартаба қўйди-чиқди бўлиб олди. А. 
Қаҳҳор, Бошсиз одам. 

4 Беташвиш, осойишта ҳолат; тинчлик. 
Шу [Саодатхон] келгандан бери тинчимиз 
йўқолди. С. Зуннунова, Янги директор. Ўзим 
майли, уй-ичимнинг тинчи кетди.. Т. Йўлдош, 
Аттанг. Чунки бу қўлга тушмаса, яна одам- 
ларнинг тинчини бузиб, жиноятини давом эт- 
тираверади. М. Юнусов, Қутилмаган ҳазина. 

Кўнгли тинч Кўнгли хавотирлик, безов- 
таликдан холи. Худога минг қатла шукур. 

ўзимнинг кўнглим тинч, бировни бир нарса 
дейишликка ҳаддим йўқ. А. Мухтор, Опа- 
сингиллар. Ўзига тинч Уй-рўзғори, ҳаёти 
меъёрида, ўзидан тинган. Наби полвон ва 
бошқа ўзига тинчроқ кишларнинг ҳовлилари 
меҳмон қўнарлик бир ҳолга келтирилган эди. 
С. Айний, Қуллар. Қулоғи тинч Ташқи 
томондан бўладиган турли гап-сўз, машма- 
шалардан холи. Ўзингдан чиққан балога, қайга 
борай давога! Шаҳарда юргани ҳам дуруст 
экан, қулоғимиз тинч эди. Уйғун, Навбаҳор. 

ТИНЧИМОҚ 1 Барҳам топмоқ, тўхта- 
моқ, босилмоқ; тинмоқ (тўполон, шовқин- 
сурон ва ш.к. ҳақида). Аъёнлар супада, одам- 
лар ерда ўтириб, ғала-ғовур тинчигандан 
кейин, ҳоким одатдагича тилмоч орқали 
халқни оғоҳлантирди. М. Исмоилий, Фарғо- 
на т.о. Ўша тўполон тинчигандан кейин бир 
ҳафта ўтувди ҳамки, мен уй пойлаб қолдим. 
Э. Раимов, Ажаб қишлоқ. Тинчимайди ча- 
қалоқ доди, Xomm қуволмайди шарпани. У. 
Қўчқоров, Ҳаяжонга кўмилган дунё. 

2 Уриш, жанжал, нотинчлик барҳам то- 
пиб, осойишталик юзага келмоқ, тинчлик 
қарор топмоқ. Ўзим майли, уй-ичимнинг Тинчи 
кетди, Талай гаплар бўлди, шукур, Тинчиб 
кетди. Т. Йўлдош, Аттанг. Юрт тинчисин 
десангиз, қуймучларига шартта тепиб, оқ 
фотиҳаларини бериш керак. «Муштум». 

3 Тинч тортмоқ, тинчи, ороми жойига 
келмоқ. Хат келганда, тинчир жон, Хат — 
жуда азиз меҳмон. Ҳ. Олимжон. Уй ичи жим- 
жит, бемор энди тинчигандек бўлди. Н. Фо- 
зилов, Дийдор. [ Гулнор] Гоҳ тинчиб, гоҳ қий- 
налиб ётди. Ойбек, Танланган асарлар. 

4 Бирор иш, ният ва ш.к. ни амалга оши- 
риб хотиржам бўлмоқ. Қиз бола ота-онага 
омонат, узатиб тинчий\ С. Зуннунова, Янги 
директор. Ана шу нозик меҳмон келгач, мез- 
бон ҳам тинчиб, қаторга қўшилди. «Муштум». 
-Мактабдан тинчиб олдингиз, — деди Мели 
полвон кулиб. — Энди ўзингизни ҳам бир 
тинчитиб қўйсак бўлар эди.. П. Турсун, Ўқи- 
тувчи. 

5 Иш-ҳаракат, интилиш ва ш.к. ни тўх- 
татмоқ, ундан тўхтамоқ. Болам, ҳеч бўлмаса 
дам олиш куни бир тинчисангиз-чи. Н. Са- 
фаров, Танланган асарлар. Бирдан улоқчи- 
лар сув қуйгандек тинчиб, тортиш ўрнида 
тўпланиб қолдилар. А. Қодирий, Улоқца. 
Қизимни тилга олдингиз, раис, тўғри, ўзи ҳам 


тинчимайди, дангасаларга ҳам тинчлик бер- 
майди. Ш. Рашидов, Бўрондан кучли. 

Кўнгли (ёки юраги) тинчимоқ Безовта- 
лиги, хавотирлиги кетиб, кўнгли таскин 
топмоқ. Шербек қўлига билет текканидан 
сўнггина бир оз кўнгли тинчиди. С. Анорбоев, 
Оқсой. Пайт топаман. Гстлашаман. Бўлма- 
са менинг юрагим тинчимайди. П. Турсун, 
Ўкитувчи. Қулоғи тинчимоқ Беҳуда, бўлар- 
бўлмас гап-сўз, овозлардан қутулмоқ, уни 
эшитмайдиган бўлмоқ. Шу одам маҳалла- 
миздан кўчиб кетди-ю, қулоғимиз тинчиди. 
н Онахон растадан қайрилиб, темирчилик 
маҳалласидан ўтгандан кейингина қулоғи бир 
оз тинчиди. А. Мухтор, Опа-сингиллар. 

ТИНЧИТМОҚ 1 Тинчимоқ фл. орт. н. 
Жанжални тинчитмоқ. Шовқин-суронни 
тинчитмоқ. Уришни тинчитмоқ. н Шу 
кичкинагина кулумсираш Ўзбек ойимни анча 
тинчитди. А. Қодирий, Ўтган кунлар. Жў- 
рахон қўл кўтариб, халойиқни тинчитди. А. 
Мухтор, Опа-сингиллар. Балки директор 
қизишиб кетганимни кўриб, тинчитиш учун 
қуруқ ваъда қилган бўлса-я. Газетадан. Оти- 
нойи уни [Холмуродни\ тунда ҳам аллама- 
ҳалгача тинчитмади. Унга naxma чувитди. 
П. Турсун, Ўқитувчи. 

2 кўчма Саранжом-саришта қилмоқ, 
битирмоқ. Хотиржам бўлинг, ҳамма ииши 
ўзимиз тинчитамиз. н Магазин мудири 
Бобожоновнинг 122 сўм 40 тийинлик кўйлак- 
ни 163 сўмдан пуллаётгани тўғрисидаги 
актни ўз қўлимга олиб, тинчитиб юбордим. 
«Муштум». 

3 с. т. Йўқ қилмоқ, бартараф қилмоқ. 
Косадаги қаймоқни, худди даҳага кирган қурт- 
дай, бирпасда тинчитдик. Э. Раимов, Ажаб 
қишлоқ. -Сен тинчитмасанг.. бошқалар сени 
тинчитиди. -У нима деганингиз? -Яъни 
роҳатини буза берсанг, эринг сени қўяр! А. 
Қодирий, Ўтган кунлар. Бу ярамасни [ Сул- 
тонбекни] тинчитиб қўя қолсам, нима 
дейсан? — у этиги қўнжига солиб қўйган 
дудама ханжарига ишора қилди. Мирмуҳсин, 
Меъмор. 

ТИНЧЛАНМОҚ 1 Ҳаяжонини, аччиғи- 
ни босиб ёки таптидан, ҳовридан тушиб 
ўзини тутиб олмоқ, ўзини босмоқ. -Тинч- 
ланингиз, Отабек! — деди қушбеги. А. Қо- 
дирий, Ўтган кунлар. Ойимхон ювош товуш 
билан уни тинчланишга чақирди. Ғ. Расул, 
Тўнғич ўғил. 

2 Ташвиш, дард-алам, хавотирлик, бе- 
зовталикдан холи бўлмоқ, тинч тортмоқ. 
Касал бир қимирлаб, кўзини очди ва бош 
кўтариб, тиланчи хотинга қарагандан кейин, 
яна бошини ёстиққа қўйиб тинчланди. С. 
Айний, Қуллар. Отабекнинг пишиллаб ух- 
лаган товушини эшитиб, [Ҳасанали] бир 
даража тинчланди. А. Қодирий, Ўтган кун- 
лар. Кампирнинг уйқуда эканига ишонгач, 
юраги бирдан тинчланди. Ойбек, Танланган 
асарлар. 

3 Шовқин-сурон, жанжал, ҳаракат ва 
ш.к. лардан тўхтамоқ, тинч ҳолат юз бермоқ. 
У, трибуна олдига келган бўлса ҳам, беш 
минутча сўзлаёлмай, халқнинг тинчланиши- 
ни кутиб турди. Ойдин, Садағанг бўлай, 
командир. Кўлларининг кескин ҳаракати би- 
лан халққа тинчланишни буюришди. Ойбек, 
Танланган асарлар. 

ТИНЧЛИК 1 Ғала-ғовур, шовқин-сурон 
кабилардан холи, тинч ҳолат. Ҳамма ёқ тип- 
тинч.. ора-чора узоқдан келган бола йиғиси 
бу тинчликни бузгандек бўлар эди. А. Қодирий, 
Меҳробдан чаён. Аммо Салимнинг кутгани 
чиқмади, қўрғонда аввалгидай тинчлик, жим- 
житлик. Ойбек, Танланган асарлар. 

2 Кишини безовта қилмайдиган, тинч, 
осойишта ҳолат. Уч кундан бери ямоқчининг 
уйида тинчлик йўқ. Болалари қўрқиб, кўчага 
чиқмайдилар. Ойдин, Ҳикоялар. Гулнор шу 
топда ёлғизликни, тинчликни истар эди. 
Ойбек, Танланган асарлар. 

3 Уриш-жанжалсиз, тинч ҳолат; ҳамма 
нарса меъёрида, жойида (одатда, ҳол-аҳвол 
ҳақидаги сўроққа жавоб тарзида қўллана- 
ди). -Хўш, Содиқ полвон, ишлар қалай, 
Тошкентда нима гаплар бор? -Нима гаплар 
бўлсин, Тошкентда тинчлик. Баҳона билан 
Тошкентни ҳам кўриб олдик. А. Қодирий, 
Ўтган кунлар. -Ҳа, Бўтабой ака, бемаҳалда 
нима қилиб юрибсиз? Тинчликми? -Тинчлик, 
— деди Бўтабой ва отнинг жиловини унинг 
қўлидан олди. А. Қаҳҳор, Қўшчинор чироқ- 
лари. 

4 Уруш, ўзаро зиддиятли тўқнашувлар 
ва ш.к. дан холи шароит, тинч шароит. Бу- 
тун дунёдаги бизга ўхшаш меҳнаткашлар 
билан бир сафда урушга қарши, тинчлик учун 
курашмоқ бурчимиз. Ойбек, Flyp қидириб. 
Тинчлик учун кураш тобора қизғин myc 
олмоқда. Аёлларга ҳам, болаларга ҳам — 
ҳаммага тинчлик керак. «Саодат». 


Тинчлик бермаслик I) ўз ҳолича, эркин 
иш тутишга қўймаслик, турли йўл, хатти- 
ҳаракатлар билан безовта қилиш. Тўғри, улар 
бой, жуда бой. Аммо улар Гулнорга тинчлик 
бермайди. Ойбек, Танланган асарлар. Дево- 
нага бир пиёла чой ичишга ҳам тинчлик 
бермадилар. А. Қодирий, Ўтган кунлар; 2) 
руҳан тинчлигини бузмоқ, тинчини олмоқ. 
Бу савол Бобоқулга маҳкам ёпишиб олди, бу 
тўғрида нечоғли ўйламасликка тиришмасин, 
юрса ҳам, турса ҳам тинчлик бермасди. С. 
Анорбоев, Оқсой. Орадан қанча йиллар ўтса 
ҳамки, ҳамон мана шу ҳикоя менга тинчлик 
бермайди. Газетадан. Тинчлик борми? Хар- 
хашали, нотинч ҳолатдан норозиликни ифо- 
далайди. -Ҳой, тинчлик борми, йўқми? -Ахир 
бола касал-ку. -Касал бўлса, йиғлатмагин. А. 
Қаҳҳор, Оғриқ тишлар. 

ТИНЧЛИКСЕВАР Уруш бўлмаслигини, 
тинчликни, мамлакатлар, халқларнинг 
тинч-тотув яшашини истайдиган ва шунга 
интиладиган. Тинчликсевар халқлар. н Тинч- 
ликсевар элимнинг Фарзандиман — бахтиёр. 
Ю. Ҳамдам. [Ўзбекистон] Изчил тинчликсе- 
вар сиёсати билан барча тинчликсевар халқ- 
ларнинг муҳаббат ва ҳурматини қозонди. 
Газетадан. 

ТИНЧЛИКЧА рвш. Уриш-жанжал ёки 
тўполон қилмасдан; бирор галва чиқармас- 
дан; тинч йўл билан. Мусулмонқулга тараф- 
дорларингиз бўлса, тинчликча қўшиндан чиқиб 
кетсин\ А. Қодирий, Ўтган кунлар. 

ТИНЧСИЗ Тинчи, ороми йўқ, бетинч. 
Тинчсиз тун. н Бу жумла келасидаги анг- 
лашилиб битмаган, лекин бўлиши аниққа 
ўхшаган ярамас ва тинчсиз бир ҳаётнинг гўё 
муқаддимаси эди. А. Қодирий, Ўтган кунлар. 

ТИНЧСИЗЛАМОҚ кам қўлл. Тинчли- 
гини бузмоқ, бетинч, безовта қилмоқ, таш- 
вишга солмоқ. -Бизни кечирасиз, бек ака! — 
деб Раҳмат узр айтди. -Вақтсиз келиб, сизни 
тинчсизладик. А. Қодирий, Ўтган кунлар. 

ТИНЧСИЗЛАНМОҚ Тинчлигини йў- 
қотмоқ, бетинч, безовта бўлмоқ; ташвишга 
тушмоқ. Унсин совуқдан тинчсизлана бош- 
лади. Оёқларини ерга уриб, қўлларини пуф- 
лайди. Ойбек, Танланган асарлар. [Отабек 
қутидорга:] Фақат сизнинг тинчсизлани- 
шингиз ea мардумнинг юқори-қуйи сўзи бўл- 
маса, сизга бошқа зарар бўлур, деб ўйлай 
олмайман. А. Қодирий, Ўтган кунлар. Она 







ниманидир пайқаб тинчсизланди. Ойбек, 
Танланган асарлар. 

ТИНЧСИЗЛИК Тинчсиз ҳолат, нотинч- 
лик; безовталик. Кунлар ўтган сари тинч- 
сизлигим оша борди. М. Зайнидцинова, Ким 
эди у, демасангиз айтаман. У [Ҳакимбойвач- 
ча\ юртдаги тинчсизликнинг сабабини дин- 
нинг сусайганидан, уламоларнинг халққа раҳ- 
барлик қилмаганидан кўрди. Ойбек, Танлан- 
ган асарлар. 

ТИНҒ I айн. тинг. Тинғ ер. 

ТИНҒ II тақл. с. Торли мусиқа асбоб- 
лари торини чертганда чиқадиган товушни 
билдиради. 

ТИНҒИЛЛАТМОҚ Тинғ-тинғ деган то- 
вуш чиқармоқ; торли мусиқа асбоби тори- 
ни чертмоқ. Мухторхон токчадаги дуторни 
олиб тинғиллатди. Ҳ. Ғулом, Машъал. Алё- 
ша гитарасини олиб тинғиллатиши билан, 
дарров унинг атрофига йиғилдилар. Ж. Аб- 
дуллахонов, Тўфон. Хиёл қўлига дуторини 
олиб, созлаш учун тинғиллата бошлади. И. 
Раҳим, Тақцир. 

ТИНҒИР-ТИНҒИР айн. тинғ-тинғ. Бах- 
мал тинғир-тинғир чертиб, уйдан дутор 
кўтариб чиқди. Ойбек, Улуғ йўл. 

ТИНҒ-ТИНҒ Тинғ II с. такр. Эндимагни- 
тофон вағилламасди, ўрнига тори созланма- 
ган рубобнинг тинғ-тинғи билан қасқони тоб 
ташлаган чирманданинг данғ-данғи эшити- 
ларди. Р. Раҳмон, Меҳр кўзда. 

ТИНҒШАМОҚ шв. Тингламоқ, эшит- 
моқ. Куёвнинг аҳволини билгиси келди, «Гу- 
зарга чиқай, одамлардан тинғшаб биламан», 
деди-да, кўча томон юрди. Р. Раҳмон, Меҳр 
кўзда. 

ТИП [юн. typos — из, белги; шакл, на- 
муна] 1 Муайян бир тур (гуруҳ)даги нар- 
саларнинг муҳим белгиларга эга бўлган на- 
мунаси, шакли, модели. Бизнинг вазифамиз 
— чўлда шаҳар типидаги посёлкалар қуриш, 
обод қишлоқ барпо этиш. «Ўзбекистон қў- 
риқлари». Тупроқлар шўрланиш типига кўра, 
асосан, хлор-сулфатли, баъзан сулфат-хлорли 
бўлади. «Фан ва турмуш». 

2 биол. Ҳайвонлар систематикасида: ке- 
либ чиқиши жиҳатидан ўзаро қариндош, 
ягона тузилиш шаклига эга бўлган ҳайвон- 
лар синфларини бирлаштирадиган олий 
систематик категориялардан бири. Бўғим- 
оёқлилар rnunu. 


3 Ижтимоий, касбий, ахлоқий ва б. бел- 
гиларнинг умумийлигига кўра бирлаша- 
диган кишиларнинг ёрқин вакили. Камтар, 
ижтимоий тадбиркор — илғор кишилар, халқ 
вакили сифатида, ижтимоий тараққиётга 
улкан ҳисса қўшган янги типдаги одамлар- 
дир. Н. Сафаров, Оловли излар. 

4 Адабиёт ва санъатда: бир турдаги ки- 
шиларнинг характерли, умумлашма белги- 
хусусиятларини акс эттирадиган, мужассам- 
лаштирадиган образ. Теманинг қсгҳрамони 
қилиб олинган типнинг, меҳнатни санъат 
даражасига кўтара олган одамнинг харак- 
терини бўрттириб бера олиш керак. Н. Са- 
фаров, Оловли излар. Ўзбек прозасида про- 
тотипдан адабий тип яратишнинг ранг- 
баранг кўринишлари бор. «ЎТА». 

5 с. т. Ўзига хос (кўпинча салбий) хусу- 
сиятга эга бўлган одам. Мана бу типга отни 
бер десам, бермади. Мени тутиб сўкди. Т. Му- 
род, От кишнаган оқшом. 

ТИПИК 1 Маълум бир типга хос бўл- 
ган; маълум типдаги нарса ва ҳодисаларнинг 
характерли белги-хусусиятларини ўзида акс 
эттирадиган, мужассамлантирадиган. Ҳам- 
за ўзининг драматик асарларида.. ўзбек 
аёлларининг типик образини яратади. «ЎТА». 
Биз картинамизнинг асосий масаласи қилиб 
механизация масаласини олмоқчимиз. «Пах- 
такор» [колхози] механизация жиҳатидан ҳам 
типик, шундоқ эмасми ? А. Қаҳҳор, Картина. 

2 Бирор нарса учун хос, характерли. Но- 
тиқнинг шаблон нутқига хос типик эле- 
ментларни топиш.. керак бўлади. «ЎТА». 
Ўтимлилик ҳам ўзбек тили ҳолат феъллари 
семантик тузилиши учун типик эмас. «ЎТА». 

ТИПИКЛАШТИРМОҚ 1 Бир типга кел- 
тирмоқ, типи жиҳатидан таснифламоқ, бир 
хил қилмоқ. Типиклаштирилган бинолар. 

2 ад. Типик белгилар ва шаклларда гав- 
далантирмоқ. Типиклаштирилган образ. 

ТИПИКЛИК 1 Типик белги-хусусиятга 
эгалик. Ижобий образларнинг типиклиги. 

2 Адабиёт ва санъатда: хусусий ва уму- 
мий ҳодиса, воқеаларнинг бадиий образлар- 
даги бирлиги, умумлашмаси. Зотан, чина- 
кам бадиий асарда ғоявийлик, типиклик, эмо- 
ционаллик ва ижтимоий амалиёт билан ало- 
қадорлик диалектик яхлитликни ташкил 
қилади. «ЎТА». 

ТИПИЛЛАМОҚ айн. типирламоқ. Ора- 

дан кўп ўтмай, [имтиҳондан] «Ўтоларми- 





107 яУ к. 


канман, билмайдиган қийин савол тушиб 
қолса, нима қиламан», деб типиллаб турган 
Раъно ҳам кириб, «тўрт» олиб чиқди. Мир- 
муҳсин, Умид. 

ТИПИРЛАМОҚ 1 Жон талвасасида ўзи- 
ни ҳар ёнга урмоқ, сапчимоқ, питир-питир 
қилмоқ, питирламоқ, типирчиламоқ. 

2 кўчма Тез, шошилинч ёки безовта ҳа- 
ракат қилмоқ, шошилиб питирлаб қолмоқ. 
Нурхон типирлаб қолган Равшан полвонга 
тикилди. О. Ёқубов, Ларза. 

ТИПИР-ТИПИР айн. питир-питир. ..лўп- 
пигина, кулдиргичли ширин қиз типир-типир 
юриб бориб, онасини «ачом» қиладиган бўлди. 
А. Мухтор, Чинор. 

ТИПИРЧИЛАМОҚ 1 айн. типирламоқ. 

Нозик, ранг-баранг парвоналар, капалаклар 
лампа атрофида айланар, гулдор қанотлари- 
ни шишага уриб типирчилар, гиламга енгил- 
гина қулаб, тинар эдилар. Ойбек, Танлан- 
ган асарлар. Адолат типирчилаб, унинг [Ус- 
монжоннинг] қўлидан чиқди. С. Зуннунова, 
Гулхан. Сувонжоннинг қўйнида ётган улоқ 
энди типирчиламай қўйди. С. Анорбоев, Оқ- 
сой. 

2 Нима қилишни билмай қолмоқ, ўзини 
йўқотиб, гангиб қолмоқ. Моҳидил унинг [ Ла- 
тифжоннинг] келишини кутмаган бўлса ке- 
ракки, жуда типирчилаб қолди. Ж. Абдулла- 
хонов, Тўфон. Шолининг аравага ортилиши- 
ни эшитган бой типирчилаб қолди. Ҳ. Ғулом, 
Машъал. 

3 Жуда шошган (шошилган) ҳолда би- 
рор нарса ҳаракатига тушмоқ. Бир зум ўтар- 
ўтмас халат кийган докторлар.. типирчилаб 
қолишди. X. Тўхтабоев, Сариқдевни миниб. 
Олти ойгача ташвишланмай юриб, энди 
типирчилайсизми ?! «Муштум». 

ТИПИРЧИЛАНМОҚ айн. типирчиламоқ 
1. Мўмин мирзо бор кучи билан типирчилан- 
ди. Лекин темир панжадан қутулиш имкон- 
сиз эди. Ойбек, Навоий. Қодир, бургут чан- 
галига тушган қўйдай типирчиланарди. Ж. 
Шарипов, Хоразм. 

ТИПОВОИ [«тип 1» с. дан] Муайян бир 
тип, намуна, шакл ёки андозага мос, тўғри 
келадиган, шунга асосланган, намуна бўла- 
диган; намунавий; андозавий. Типовой лойи- 
ҳа. Типовой мактаб биноси. н Бошлиқ.. ку- 
ни кеча қўлдан чиқарилган типовой уйлар 
ёнига етиб келди. Газетадан. 


ТИПОГРАФИЯ [юн. typos — из, шакл + 
grapfo — ёзаман] Китоб, газета ва б. турли 
хил нашрларни босиб чиқарадиган корхо- 
на; босмахона. Ушбу поезд состави махсус 
типография, киноаппарат, кўргазмалар орт- 
ган ўн уч вагондан иборат эди. «ЎТА». 

ТИПОЛОГИК Нарса ва ҳодисалар ти- 
пига хос бўлган; типологияга алоқадор, оид; 
муайян нарса ва ҳодисаларга оид белги- 
ларнинг умумийлигини, муштараклигини 
аниқлашга, белгилашга асосланган. Тиллар- 
нинг типологик таснифи. н Муаллифлар 
типологик ўхшашлик, шунингдек, регионал 
генетик ёки контакт муносабатларнинг мав- 
жудлиги билан изоҳланадиган фактларга 
даҳлдор масалаларга мурожаат қилганлар. 
«ЎТА». 

ТИПОЛОГИЯ [юн. typos — белги, из; 
намуна, шакл, + logos — фан, таълимот] 1 
Объектлар тизимини қисмларга ажратиш ва 
уларни умумлашма модель ёки тип ёрдамида 
гуруҳлаштиришдан иборат илмий метод. 

2 тлш. Тил тузилишининг муҳим белги- 
ларини айрим олинган тиллар қурилиши- 
ни ўрганиш, уларни ҳар томонлама таққос- 
лаш асосида аниқловчи ва умумлаштирув- 
чи тилшунослик бўлими. 

ТИППА-ТИК 1 Адил, тик, тикка. Типпа- 
тик нарвон. Типпа-тик ўсган дарахт. н 
Жўранинг типпа-тик туриши Носирнинг ға- 
шини келтирди. Н. Назаров, Замон. 

2 кўчма Ҳеч тап тортмасдан, дангал. У 
[ Раҳимов ].. маъмурий ходимлар билан тип- 
па-тик олишар, тортишар эмиш. Ж. Абдул- 
лахонов, Тўфон. 

ТИПРАТИКАН Усти ва ёнлари игна- 
симон тиканлар билан қопланган ҳаша- 
ротхўр сутэмизувчи кичкина ҳайвон; кирпи. 

ТИР I [ф. — ўқ, камон ўқи] ( и — 

чўзиқ) эск. кт. Ўқ, камон ўқи. Тир отмоқ. 
н Ҳар балодан асрагувчи энг муҳим, қиммат 
яроғ — Тири ваҳшат, ханжари зиллатга 
қалқондир китоб. Ҳамза. 

Тири мижгон поэт. Киприк ўқи; ўқцек 
ўткир, шўх қараш хақида. 

ТИР II [фр. tir < tirer — отмоқ] (и — 
чўзиқ) Камон, тўппонча, милтиқ каби отиш 
қуроллари билан нишонга қараб отиш 
машқлари ўтказиладиган, махсус жиҳоз- 
ланган жой. 

ТИРАГИЧ айн. тирак. Бу гал ҳам ўзи олдин 
ўтди. Унга ягона тирагич бел бўлди. Ойдин, 
Гулсанам. 





ЗЦ Д; 10в 


ТИРАЖ [фр. triage < tirer — тортмоқ, 
чўзмоқ; судрамоқ] 1 Заём ёки лотереянинг 
ютуқпари ўйини. Тиражда ҳаммаси бўлиб 
569600 ma пул ва буюм ютуғи ўйналади. 
Газетадан. 

2 Китоб, журнал, газета ва ш.к. нинг 
босилиб чиққан нусхаларининг умумий 
сони, адади. Газетанинг тиражи. Китобнинг 
тиражи. н Нашр қилинадиган китоблар, 
журналлар ва газеталарнинг тиражи анча 
кўпаяди. Газетадан. 

ТИРАК 1 Нарсани бирор ҳолатда суяб, 
кўтариб, тутиб туриш учун қўйиладиган 
таянчиқ; тиргак, тирговуч, тирагич. Деворга 
тирак қўймоқ. н Тирак қўйиб маҳкам- 
лангандан кейин, унгур ёқдаги учидан ерга шо- 
вун ташланади. М. Исмоилий, Фарғона т. о. 

2 кўчма Кўллаб-қувватлайдиган, ёрдам 
берадиган куч; ишончли ҳимоячи, таянчиқ. 
У — оиламизнинг тираги. н Ҳанчалик қийин 
бўлмасин, Низомжон қишлоқда қолишга, 
кексайиб қолган дадасига тирак бўлишга аҳд 
қилиб қўйди. С. Аҳмад, Уфқ. Мирҳайдарнинг 
бахтига, катта ўғли Мирсаид йигитча бўлиб, 
отаси ёнига кирди: Тирак бўлди — лой ийлаб, 
чарх mendu.. Мирмуҳсин, Тунги чақмоқлар. 

ТИРАЛМОҚ 1 Тирамоқ фл. ўзл. ва мажҳ. 
н. Деворга тиралган нарвон. Эшикка тирал- 
ган тамба. н У, келганларга пешвоз чиқ- 
моқчи бўлиб, тирсагига тиралиб, ўрнидан 
тураётган эди.. С. Аҳмад, Ҳукм. 

2 Суянмоқ, таянмоқ. Икромжон айвонга 
келиб, бир қўлига тиралибўтирди. С. Аҳмад, 
Уфқ. -Бизга ҳам ўша юмшоғи керак, — деди 
афанди ва ҳассасига тиралиб, вагонга чиқди. 
«Муштум». 

ТИРАМА, тирамо(ҳ) [ф. г>1_ог>_>^д — хира 
ой; куз] шв. Куз. Орила билмади тоғларнинг 
қори, Тирамада пишар боғнинг анори. «Қун- 
дуз билан Юлдуз». Тўғриси, бунга кеч mu- 
рамода экинзорига гўнг сепиб чиқиши ҳам 
пойдевор яратди. «Ёшлик». 

ТИРАМОҚ 1 Ўзини ёки бирор нарсани 
тутиб туриш учун (тиргак, таянч сифати- 
да) қўймоқ. Шотиларни секин тикладилар, 
учини девор қиррасига тираб қўйдилар. П. 
Қодиров, Юлдузли тунлар. Собир бурчакка 
тираб қўйилган дуторни олиб, икки ўртоқ 
ўртасидаги баҳсни тўхтатишга уринди. Р. 
Файзий, Чўлга баҳор келди. Ҳора Аҳмад бир 
қўлини ерга тираб, оҳиста кўтарилди.. Ой- 
бек, Танланган асарлар. 


2 Бирор томонга туташтирмоқ, қадамоқ. 
Пичоқ тирамоқ. н ..ҳовлининг кунботар 
томонида харобаликдан озгина берида бўлган 
бояги йўлакка тираб солинган икки даричали 
бир уй.. А. Қодирий, Ўтган кунлар. Улар 
[Низомжон билан Дилдор] бошларини бош- 
ларига тираб, сурат олдириб ҳам келишди. С. 
Аҳмад, Уфқ. 

Оёқ тирамоқ Бирор иш, маслаҳат, муо- 
малага кўнмаслик, ўз айтганидан қайтмас- 
лик. Шуни янгисига алмаштириб берилмаса, 
машинани қабул қилмаслигини айтиб, оёғини 
тираб турибди. Ҳ. Назир, Кўктерак шабада- 
си. Сиз ҳам энди оёғингизни тираб туриб 
олманг, бирон муомалага келинг. П. Турсун, 
Ўқитувчи. Юзига оёқ тирамоқ Ҳурматига зид 
иш қилмоқ. Ҳизим, Руҳилло юзига оёқ ти- 
рагани учун, шундай ташвишларга учраяпти.. 
Мирмуҳсин, Чодрали аёл. Ўз пирини беобрў 
қилган, юзига оёқ тираб кетган банданинг 
ҳолига вой! «Муштум». 

ТИРАН қ. тийран. Биз.. хўжалик раҳбари 
тўғрисида гапирганимизда, кўз олдимизда 
билимлари тиран, жонкуяр кишининг сиймо- 
си гавдаланади. Ш. Рашидов, Бўрондан куч- 
ли. Ҳай дил чамани бой, жозиб нафаси. Ким- 
нинг фикри ўткир, тиран, бокира ? Зулфия. 

ТИРАНДОЗ [ф. jlajl^ — ўқотувчи] Ка- 
мондан ўқ отувчи; камонкаш, мерган. От- 
ряд тирандозлар ҳимоя қилиб турган тўсиқ- 
ларни ёриб ўтиб, катта бозорга яқинлашди. 
Ф. Озодаев, Тошкент тарихидан. 

ТИРАНДОЗЛИК 1 Тирандоз иши, кас- 
би; мерганлик. 

2 Камондан ўқ отиш машқи ёки санъати; 
мерганлик. Алишер.. тарих, фалсафа, ман- 
тиқдан бошлаб тирандозликка қадар ҳеч бир 
соҳани қолдирмаган эмиш. Ойбек, Навоий. 
Бу томондаги икки майдонда ҳарбий машқ 
— отда чопиб, новда қирқиш, тирандозлик, 
пилта милтиқ отиш каби машқлар ўтади. 
Мирмуҳсин, Тунги чақмоқлар. 

ТИРАҚАЙЛАМОҚ Тура қочмоқ, қочиб 
қолмоқ, ҳеч нарсага қарамай чопиб қолмоқ. 
Тирақайлаб қочмоқ. н Аҳмад жўрттага 
сакраб, ўрнидан турди. Иккала ўспирин 
тирақайлаб қочиб қолди. Ф. Мусажонов, 
Ҳиммат. Мушт еган Шолғом махсум инва- 
лиднинг қўлидан омон қутулганига шукур 
қилиб, тирақайлаганича жўнаб қолибди. 
Мирмуҳсин, Умид. 





ТИРБАНД Киши ёки нарсалар билан 
лиқ тўлган, бутунлай банд, бўш жой йўқ. 
Кўчалар тирбанд. Тватр биноси олдида 
одамлар тирбанд. н Йўлкалар, трамвай, 
троллейбуслар.. унча тирбанд эмас, аммо 
катта кўчаларда ҳали машиналар оқими 
авжида. Мирмуҳсин, Умид. Пайшанба ва 
жума кунлари дўкондорларнинг яна бозори 
қизир, самовархона ва ошхоналар одамга 
тирбанд бўлиб, юриш қийин бўлар эди. М. 
Муҳаммаджонов, Турмуш уринишлари. 
Махсус токчалар тирбанд китоблардан си- 
наман дейди. Ж. Абдуллахонов, Орият. 

ТИРГАК айн. тирак. Ёғоч тиргак. Темир- 
бетон тиргак. н Йиқилиб кетмасин, деб 
тиргак қўйилган бу ҳовлидаги ягона хонанинг 
орқасига бориб, nacm товуш билан: -Кулму- 
род! Ў, Кулмурод! — деб чақирди. С. Айний, 
Қуллар. Шу оғир кунларда бир-биримизга 
тиргак бўлмасак, қачон бўламиз!? Шуҳрат, 
Шинелли йиллар. Уларнинг оллоҳи — пул, 
пайгамбари — ер, имони — мол-мулк. Ҳаёти- 
нинг ана шу уч тиргагини истаган йўл билан 
муҳофаза этишга доим тайёр улар. С. Каро- 
матов, Сўнгги бархан. 

ТИРГИЗМОҚ кам қўлл. айн. тирилтир- 
моқ. Ғамли кетган Муқимийни тиргиздинг, 
Озод халқнинг қаторига киргиздинг. Ҳаби- 
бий. 

ТИРГОВ айн. тирак. Тиргови чириб, де- 
вор қулаб тушди. н [Тракторчи:] Шундай 
пайтда бир-биримизга тиргов бўлмасак, ҳар 
ким ҳар ёққа қийшайиб, иш ора йўлда қолиб 
кетади. С. Маҳкамов, Катта рулда. 

ТИРГОВУЧ айн. тирак. Ёғоч тирговуч. 
Олмаларга тирговуч қўймоқ. Ота-онага тир- 
говуч бўлмоқ. н Ер қатлами силжиб ши- 
тирлайди, йўғон тирговучлар қисирлаб сина- 
ди. С. Аҳмад, Мўтти. Бир кун пушаймон 
бўлмагин, дейман. Тилмочнинг қозикалондай 
тирговучи бор, билиб қўй! Ойбек, Улуғ йўл. 
Ҳеч ким якка ташламас қадам, Кимдир ким- 
га бўлади тирак. Бир-бирига суянар одам, 
Тирговуч ҳам тирикка керак. Тўлқин, Очиқ 
хат. 

ТИРЕ [фр. tiret — чизиқча < tirer — чўз- 
моқ, тортмоқ] тлш. Узун горизонтал чи- 
зиқча (—) шаклидаги тиниш белгиси. 

ТИРЖАЙМОҚ Овоз чиқармай, кўз, 
лаб-лунж ҳаракати билан кулги ифода- 
ламоқ, мийиғида кулмоқ. Фазлиддин тир- 
жайиб, эгри-бугри тишларининг оқини кўр- 


сатди. Ойбек, Танланган асарлар. Тиржа- 
йиб туриб, жонини олди, йўқ, чаёнга айла- 
ниб, кўксига заҳарли найзасини санчди. С. 
Анорбоев, Оқсой. Йигитали бўлажак қай- 
нона юзидаги табассумни кўриб, ўзи ҳам 
зўрма-зўраки тиржайди. Д. Нурий, Осмон 
устуни. Мен тиржайиб турган эканман- 
ми, билмадим, тўсатдан рўпарамда тўхтаб: 
-Хўш, нимага куласан, солдат ? — деб сўради. 
О. Ёқубов, Излайман. 

ТИРЖИҚ 1 Доим тиржайиб турадиган; 
тиришиқ, бурушиқ. 

2 Жуда ориқ, қотма. 

ТИРИК 1 Ўлмаган, ҳали яшаб турган; 
ҳаёт, барҳаёт. Иккита тирик катта балиқ- 
нинг бўғзидан каноп ўтказиб, ҳовузга таш- 
лаб қўйилди. Мирмуҳсин, Сўгал. «Э, она- 
жонгинам, қани энди, сен ҳам шу ерда тирик 
бўлсанг-у, ўз ўғлингнинг қандай одам бўл- 
ганини кўрсанг», дебхаёл қилди [Элмурод ]. П. 
Турсун, Ўқитувчи. Алҳамдулиллоҳ, кўрдим, 
тирик экансан, ноқобил болам. Ойбек, Тан- 
ланган асарлар. 

2 Ўсимлик ёки ҳайвонот дунёсига оид; 
жонли. Тирик табиат. Тирик организм. 

3 Ўзининг янги вақтдаги кўринишини, 
тароватини йўқотмаган, сўлмаган (ўсимлик, 
унинг гули, меваси ва ш.к. ҳақида). Сабзи- 
нинг тирик-тиригини териб олмоқ. Бодринг 
сувда тирик туради. 

4 Куч-қувватини йўқотмаган; бардам, те- 
тик. [Бувим] Тириккина кампир, ҳасса mym- 
майди. Ойбек, Болалик. 

5 Тийрак; серғайрат, ҳаракатчан. Ҳамида 
ўн олти ёшлардаги тирик, қувноқ қиз. А. Қаҳ- 
ҳор, Адабиёт муаллими. 

6 кўчма Яшаётган, сақланиб қолган, 
жонли, барҳаёт. Азим тоға билан суҳбатлаш- 
ган одам уни тирик тарих дейди. «Ўзбекис- 
тон қўриқлари». «Бу тахту салтанатлар 
беному нишон йўқолур, фақат меъмору му- 
саввирлар яратган зўр санъат асарлари ти- 
рик қолур», деган ақидалар бизга маълум. П. 
Қодиров, Юлдузли тунлар. 

7 кўчма Яхши пишиб етилмаган (асосан 
овқатга солинган дон ҳақида). Маставанинг 
гуручи тирик, бир оз қайнасин. Мош ҳали 
тирик. н Хаёлим қочиб, кабобни қайиш 
қилиб қўйибман. Ош ҳам тирик бўлибди. П. 
Қодиров, Қадрим. 

Кўз тиригида Ҳаёт вақтида, ҳаётлигида, 
ўлмасдан. | Она:\ Кўзимнинг тиригида орзу- 





ҳавасини кўрсам, дейман болагинамнинг. И. 
Раҳим, Чин муҳаббат. Энди кўзимнинг тири- 
гида энг кичик Юсуфжон укангни ҳам хатна 
қилдириб қўйсам, дейман. «Бўтакўз». Тирик 
вазн Ҳайвоннинг тириклайин тортилганда- 
ги оғирлиги. Гўштга топширилган ҳар бир 
қорамолнинг тирик вазни ўртача 400 кило- 
граммга етди. Газетадан. Тирик етим Ота- 
онаси ўлмаган, аммо улардан бирор сабаб 
билан жудо бўлган бола ҳақида. [ Шарофат:] 
Болам тирик етим бўлмасин, деб келдим. А. 
Қаҳҳор, Қўшчинор чироқлари. Тирик жон 
Яшаб турган инсон ҳақида, унга нисбатан 
қўлланади. Ҳай, майли, тирик жон нималарни 
кўрмайди! Нима бўлса, кўраверамиз! П. Тур- 
сун, Ўқитувчи. Тирик товон қ. товон II. 

ТИРИКЛАЙ(ИН) рвш. Тирик ҳолида, 
тириклигича; ўлмасдан ёки ўлдирмасдан. 
Куённи тириклай(ин) тутмоқ. н Қутул- 
мадим қайғу, кулфат, аламдан, Тириклай ай- 
рилдим икки боламдан. «Ширин билан Ша- 
кар». ..юздан ортиқ азиз ота-оналарни ти- 
риклайин куйдирибди ваҳшийлар. Т. Рустамов, 
Мангу жасорат. Агар шамол қўзғалса, қум 
[одамларни] тириклай кўмади. А. Қаҳҳор, 
Асарлар. 

ТИРИКЛИГИЧА айн. тириклай(ин). 

ТИРИКЛИК 1 Тирик ҳолда (ҳаёт) экан- 
лик. [Гулнор:] У тириклигимни, сиз билан бир 
ёққа қочганлигимни секингина ойимга сўзла- 
син. Ойбек, Танланган асарлар. Тириклигида 
уни кўп уриб азоблаган ва унинг дунёга келга- 
ни учун худодан ҳам норози бўлган Бувинисо 
энди фарзандининг жасади уапида.. кўзларидан 
сел-сел ёш тўкарди. П. Турсун, Ўқитувчи. 

2 Ҳаёт, яшаш жараёни, ҳолати. Севгисиз 
тириклик андуҳ, бефараҳ, Мангу шарофатли 
маърака бу кун. Р. Парфи, Кўзлар. Уни тарк 
этган тириклик нишоналари қайтди, оғзи- 
дан чиққан биринчи сўз: «Вой ўлай!» нидоси 
бўлди. М. Исмоилий, Фарғона т.о. Тириклик 
— мавж уриб, тўлқинланиб оқаётган зўр бир 
дарё. Бу дарёда сузмайдиган одам йўқ. Н. Са- 
фаров, Оловли излар. 

3 Кун кечириш, яшаш, тирикчилик; 
ҳаёт. Чўнтакларида ҳемири қолмаган ака-ука 
тириклик тўғрисида ўйлай бошладилар. М. 
Осим, Тилсиз гувоҳ. Ўрнимдан туриб, отам 
экиб кетган ярим танобча ердаги жўхорини 
қайириб олишга ea буни пишириб, тириклик 
ўтказишга эринар эдим. Ғ. Ғулом, Тирилган 
мурда. 


Кўз тириклигида айн. кўз тиригида қ. 

тирик. Кўзим тириклигида шу қизимнинг ҳам 
ҳаётини тинчитиб, тўйини ўтказсам, армон 
бўлмасди. Мирмуҳсин, Умид. 

ТИРИКТОВОН (тўғриси — тирик товон) 
қ. товон II. 

ТИРИКЧИЛИК 1 Ҳаёт кечириш, кун 
кўриш, яшаш. Тирикчилик учун кеча-кундуз 
тинмасдан меҳнат қилган ea юрагида шунча 
ғамни кўтарган бу бели букик, елкаси чиқиқ 
чолни.. сўз билан юпатишнинг.. маъносизлиги- 
ни сезди. Ойбек, Танланган асарлар. Тирик- 
чилик янада оғирлашди. Бойлар ҳам қарз 
бермай қўйди. П. Турсун, Ўқитувчи. Одамлар 
тирикчиликдан қийналиб, ишга оч-наҳор 
қатнаётган ўша машаққатли кунларда 
Пошша хола бошқалардан тўқ ea бут яшади. 
Д. Нурий, Осмон устуни. 

2 Кундалик рўзғор ва у билан боғлиқ иш- 
юмуш, ташвишлар. -Орзуларим бор, жур- 
налист бўлишни истайман, — деди [Аҳмад 
Ҳусайн], — лекин дардисар тирикчилик тўс- 
қин. Ойбек, Нур қидириб. Ҳар кимнинг ўз 
тирикчилиги бор. Мана, ҳут кирди, деҳқон- 
нинг оёғига қурт кирди. П. Турсун, Ўқитув- 
чи. Энди уй-уйингизга тарқалингиз, тирик- 
чиликдан қолмангиз, ўртоқлар! Ҳ. Ғулом, 
Машъал. 

Тирикчилик қилмоқ Ҳаёт ўтказмоқ, кун 
кечирмоқ; яшамоқ. Қишлоқда тирикчилик 
қилиш жуда қийин. Очлик, яланғочликка чи- 
даб, тирикчилигимизни қилар эдик. Ойбек, 
Танланган асарлар. Кичкина дўкончамдан кел- 
ган даромад билан тирикчилик қилиб бўлмас- 
ди. Ш. Рашидов, Қудратли тўлқин. 

ТИРИЛЛАМОҚ Давомли ёки қисқа- 
қисқа, узуқ-узуқ «тир» этган овоз чиқармоқ; 
«тирр-тирр» этмоқ. Шим тириллаб йиртил- 
ди. н Жарнинг ўнг ёғида пулёметларнинг 
муттасил тириллаши.. автоматларнинг 
тасир-тусур ўқ ёмғири бениҳоя эди. А. Му- 
ҳиддин, Ҳ. Тожибоев, Оташ қалбли қиз. 
Жимликни темир йўл ёқалаб ўрмалаётган 
тракторнинг тириллаши бузади. А. Тўхта- 
хўжаев, Беғам тракторчи. 

ТИРИЛМОҚ 1 Диний тасаввурга кўра, 
жони кириб, қайтадан яшай бошламоқ. 
Мана шу саллалилардан бири бориб, бир мар- 
та «суф» деса, унинг онаси тирилиб кетади. 
П. Турсун, Ўқитувчи. 

2 кўчма Ўлим ёқасидан қайтмоқ, ўлим- 
дан қолмоқ; қайта жонланмоқ. Ҳа, мен уч 





марта ўлиб, уч марта тирилдим. А. Убай- 
дуллаев, Қонли издан. Оналар шундай.. ўлим 
билан олишувда енгиб чиқади-ю, шундан 
бошлаб ўзи оламдан кўз юмгунча, болам деб, 
неча борўлиб, неча бор тирилади. Р. Файзий, 
Чўлга баҳор келди. Муртазиннинг гаплари.. 
тирик мурда бўлиб қолган одамларни қайта 
тирилтирди. Н. Сафаров, Оловли излар. 

3 Қайтадан кўкариб ўса бошламоқ, жон- 
ланмоқ (сўлиган ўсимлик ҳақида). Кун ис- 
сиғида шалпайган кўчатлар кечга бориб 
тирила бошлайди. н Тагидан сув ўрмалаган 
ҳар myn ғўза тирилмоқда. И. Раҳим, Чин 
муҳаббат. 

4 кўчма Қайтадан ишга тушмоқ; юри- 
шиб кетмоқ, жонланмоқ. Савдо иши анча 
тирилиб қолди. 

Ўл десанг — ўлади, тирил десанг — 
тирилади Нима деса, шуни қиладиган, ито- 
аткор киши ёки ҳайвон ҳақида. [ Фазлиддин :] 
Хизматкор, малай қандай бўлса ?! У танини, 
жонини хўжайинлардан аямаса, нинадай 
нарсага хиёнат қилмаса, ўл деса — ўлса, 
тирил деса — тирилса\ Ойбек, Танланган 
асарлар. Ўлиб-тирилмоқ Бор кучи билан 
ҳаракат қилмоқ, тиришмоқ. Ўлиб-тирилиб 
ишламоқ. н -Ҳиз бола кўча-кўйга чиққан- 
да, қилнинг устида юргандай бўлади. Ҳеч ким 
ёмон демасин, деб ўлиб-тирилади, — деди 
Чиннихон Аброрга. П. Қодиров, Қалбдаги 
қуёш. 

ТИРИНКА [фр. tricot] с. т. Уст кийим 
учун ишлатиладиган ип ёки ярим жун 
газлама. Махсум эса эгнидаги тиринка шим- 
ни ечиб.. булоқда ювинди. С. Анорбоев, Оқ- 
сой. Тиззалари тшпилиб кетган эски тирин- 
ка шимнинг почаларидан сув сирқиб оқар.. эди. 
Н. Фозилов, Дийдор. 

ТИРИШ 1 от Терининг бурушуви 
натижасида ҳосил бўладиган чуқур из; 
ажин, бурушиқ, тиришиқ. [Ҳамидахоннинг] 
Нотинч юзида жилмайиш эмас, тириш пай- 
до бўлди. М. Исмоилий, Фарғона т. о. Фол- 
бин ингичка, узун, қоп-қора ҳабашдай, кўзлари 
ғилайнамо, сирли қиёфадаги юзи қат-қат 
тириш. Ойбек, Болалик. 

2 сфт. Бурушган, тиришган. Опам қоп- 
қорайиб кетган тириш қўллари билан юзини 
беркитди-да, йиғлаб юборди. Ҳ. Носирова, 
Мен ўзбек қизиман. 

ТИРИШИБ-ТИРМАШМОҚ Куч -ғай- 
ратини аямасдан, астойдил ҳаракат қилмоқ, 


жон-жаҳди билан уринмоқ. [Кампир:] Ҳеч 
кимга хор-зор бўлмай, деб тиришиб-тир- 
машиб ётибман. Ойбек, Танланган асарлар. 
Азаматлар хўп тиришиб-тирмашиб, бригада 
ерини уч йилда дашт ҳисобига икки баравар 
кенгайтиришди. Ҳ. Назир, Маёқ сари. 

ТИРИШИШ тиб. Мускулларнинг тўсат- 
дан ғайриихтиёрий равишда қисқариши. 

ТИРИШИҚ 1 от Ажин босган, буруш- 
ган, тиришган жой; бурма, қат, ажин. Юз 
тиришиқлари. 

2 сфт. Ажин босган, бурушган, тириш- 
ган. Тиришиқ юз. 

ТИРИШМОҚ 1 Ажин, тириш билан 
қопланмоқ. Назаримда, юраклари санчдими, 
бурушиб кетган озғин юзлари бадтар тиришди. 
Э. Раимов, Ажаб қишлоқ. Марҳамат унинг 
шишиб ётган лунжини кўздан кечираркан, 
худди қўлига игна киргандай, чеккалари ти- 
ришиб кетди. Ҳ. Назир, Сўнмас чақмоқлар. 
Аҳмаднинг пешонаси тиришди, ҳозир ўй- 
лайдиган пайт эмас эди. Ф. Мусажонов, 
Ҳиммат. 

2 Бадани ёки бирор аъзоси оғриқдан 
ёки шундай оғриқ туғдирадиган ҳис-туйғу- 
дан тортишиш, тиришиш ҳолатида бўлмоқ. 
[Гулнор] Оёқларининг акашаклана борганини, 
бутун гавдасининг тириша бошлаганини 
сезди. Ойбек, Танланган асарлар. Унинг 
бошига муз югуриб, асаблари тиришди. Ҳ. 
Ғулом, Машъал. Ҳамма ёғим оғриб, тири- 
шиб кетяпман. Мирмуҳсин, Меъмор. [Эл- 
муроднинг] Яраси тиришиб, оғриб кетди. 
Шуҳрат, Шинелли йиллар. ..ариқ бўйига жой 
қилиб, оч қоринга хўп қовун еди. Иситмаси 
кўтарилиб, тиришиб ётгани шуники. И. 
Раҳим, Ихлос. 

3 Астойдил ҳаракат қилмоқ, уринмоқ. 
Бировни ишонтиришга тиришмоқ. Болани 
юпатишга тиришмоқ. Ўзини оқлашга ти- 
ришмоқ. Тиришган тоғдан ошар. Мақол. н 
Дармони қуриган йигит ўзини дадил тутиш- 
га тиришар, лекин мункиб-мункиб кетар эди. 
Ж. Шарипов, Хоразм. Матқовул қудуқдан 
сув тортиб туриб, бу ёққа қараб-қараб қўяр, 
қулоғига етиб келган гапларни эшитмасликка 
тиришар эди. М. Исмоилий, Фарғона т. о. 

ТИРИШИБ рвш. Астойдил, зўр бериб, 
куч билан, берилиб. Қария қовун, ошқовоқ.. 
ортилган замбилғалтакни тиришиб ҳайдаб 
келарди. Н. Аминов, Суварак. Тиришиб машқ 
қилишим орқасида ҳамсабоқ ўртоқларим ора- 




сида иншо ёзишда пешқадам бўлдим. Н. Са- 
фаров, Оловли излар. 

ТИРИШҚОҚ Ҳар қандай ишга астой- 
дил ҳаракат қиладиган, тиришиб ишлайди- 
ган; ҳаракатчан. Унинг зеҳни ўткир, ўзи ти- 
ришқоқ эди, мактабда энг кунли ўқувчилар- 
дан ҳисобланарди. П. Қодиров, Уч илдиз. 
Меҳнат фаолиятини шу ерда фаррошликдан 
бошлаган эди. Абжир, тиришқоқ қиз айни 
вақтда мураккаб ҳунар — тикувчиликни қунт 
билан ўрганди. Газетадан. 

ТИРИҚТИРМОҚ Олдига солиб югур- 
тириб, зирқиратиб ҳайдамоқ. У [Қудрат] 
узун тол новдасини синдириб олди-да, сигир- 
ни савалаганча, олдига солиб тириқтира 
кетди. Ҳ. Назир, Сўнмас чақмоқлар. -Шаф- 
толи опчиқолмайди. Боғбон амаки нақ гав- 
рон билан тириқтиради, — деди Асрора 
қизларга. С. Аҳмад, Уфқ. 

ТИРКАЛМА Бошқа бир уловга, маши- 
нага тиркаб ишлатиладиган, ўзи мустақил 
юрмайдиган; тиркама. Тиркалма плуг. Тир- 
калма сеялка. 

ТИРКАМА айн. тиркалма. Тиркама кулъ- 
mueamop. Тиркама сеялка. 

ТИРКАМАЛИ Бирор қуролни тиркаб, 
улаб ишлатишга мосланган; тиркамаси бор. 
Тиркамали трактор. 

ТИРКАМОҚ 1 Бирор қурол, мослама ва 
ш.к. ни юргизувчи машина, уловга бирик- 
тирмоқ, уламоқ. Вагонларни паровозга тир- 
камоқ. Сеялкани тракторга тиркамоқ. н 
Қодирни дафн қилиб қайтганларида, шарқ 
томондан пачағи чиққан «Волга»ни юк ма- 
шинага тиркаб келишаётганини кўришди. Ж. 
Абдуллахонов, Тўфон. 

2 Бирга қўшиб қўймоқ, қаторига қўш- 
моқ, киритмоқ. Мирза Муҳиддин Иброҳи- 
мовнинг ишига янги ҳужжатлар тиркади. А. 
Қаҳҳор, Сароб. Абдурасул Алексей билан мас- 
лаҳатлашиб, унинг [Турдибойнинг\ аризаси- 
ни қулоқлар ea даргумон одамлардан тушган 
аризалар делосига тиркаб қўйди. П. Турсун, 
Ўқитувчи. Бўтабой.. Содиқ тарангни қулоқ- 
лар рўйхатига тиркаб юборди. С. Аҳмад, Ҳукм. 

3 кўчма Бириктириб, боғлаб қўймоқ (ёр- 
дамчи, ўрганувчи шогирд сифатида). Яхши 
ўзлаштирмаётган ўқувчини аълочилардан 
бирига тиркаб қўйди. 

4 Тирамоқ, суямоқ. Шафтолига айри 
тиркамоқ. н Зикриё билан Азизбой унинг 
[эшоннинг] қўлтиғидан олиб, сўрига ўтқа- 


задилар, ёнбошига парёстиқларни тиркаб 
қўядилар. Н. Сафаров, Шарқ тонги. Улар 
нарвончани токчаларга тиркаб қўйдилар. А. 
Мухтор, Чинор. 

ТИРКИШ Арава шотисини эгар устида 
тутиб турувчи, икки учи бириктирилган 
қалин қайишдан иборат от-арава абзали. 
Шунда калнинг аччиғи келиб, сўйган моли- 
нинг терисидан тиркиш қилиб олибди. «Ол- 
тин олма». Гўё ҳамма ишни ўзинг қилмоқчи 
бўласан. Лекин шуни билки, тиркиш бўлмаса 
ҳам, отни аравага қўшиб бўлмайди. Ф. Нас- 
риддинов, Ота ўғли. 

ТИРМА: тирма мола Ҳайдалган ерни те- 
кислаш билан бир вақтда юза юмшатиш 
учун ишлатиладиган тишли мола; сихмола. 

ТИРМАЛАМОҚ шв. Тирнамоқ, тимда- 
ламоқ. Чақмоқ ўзининг ўткир панжалари 
билан кўк юзини тирмалар. М. Жабборов, 
Севинч ёшлари. Қўлларига тикан кирди, юзи 
ea билаклари тирмаланди, роҳсипи бадан 
кўйлагининг этаги йиртилди. А. Қаҳҳор, 
Қўшчинор чироқлари. 

ТИРМАШМОҚ 1 Маҳкам ёпишиб, чир- 
машиб, юқори кўтарилмоқ, юқорига чиқ- 
моқ. Саккизта бола бирдан: «Бўпти, жуда 
соз!» дейишди-да, деворга тирмашиб, томга 
ғизиллашди. Ойбек, Танланган асарлар. Ана, 
улар чўққининг ёнбошида.. йўл топиб, эчкилар- 
дай юқорига тирмашиб кетишди. Ҳ. Назир, 
Сўнмас чақмоқпар. 

2 Маҳкам ушламоқ, ёпишмоқ. Мен югу- 
риб бориб, отамнинг оёғига ёпишдим, ранги 
қув ўчган, титраб турган Анвар унинг ик- 
кинчи оёғига тирмашди. Ҳ. Аҳмар, Ким ҳақ? 
Назокат ариқдан чиқиб олиши билан белига 
ea билагига қаттиқ титроқ қўллар тир- 
машаётганини кўрди. А. Мухтор, Опа-син- 
гиллар. 

ТИРМИЗАК 1 кест. Ҳали қўлидан би- 
рор иш келмайдиган, турмушнинг оғир- 
енгилини кўрмаган шахс маъносида қўлла- 
нади. Сен мен айтадиган ашулага ҳам чанг 
солдингми, индамаган сари бошимга чиқиб 
олмоқчимисан ҳали тирмизак. С. Кароматов, 
Ҳижрон. Ҳамма йигитлар урушга кетди. 
Далада хотинлару қарилар, тирмизакдай 
бўлиб биз, болалар, ишлаганмиз. С. Анорбоев, 
Оқсой. 

2 Шўх болаларга нисбатан «шумтака», 
«тирранча» каби маъноларда ишлатиладиган 
ундалма. Ҳой, омон бўлгурлар, буларни [бо- 

лаларни] қаердан топдинглар? Қидирмаган 
жойим қолмади-я! Ҳа, тирмизаклар! П. Қо- 
диров, Қалбдаги қуёш. Мабодо биронта бола 
томдаги каптарга тош отса, «шиферни 
тешасан, тирмизак», деб уйигача қувиб 
боради. С. Аҳмад, Чўл шамоллари. 

ТИРНАМА: тирнама асбоблар мус. Тор- 
ларини бармоқ учлари, нохун ва ш.к. билан 
тирнаб, чертиб чалинадиган асбоблар (ду- 
тор, танбур, дўмбира, балалайка ва б.) 

ТИРНАМОҚ 1 Тирноқ ёки ўткир учли 
нарсалар билан тилмоқ, юлмоқ, тимдала- 
моқ. Мушукча боланинг қўлини тирнаб олди. 
н Соч юлиб, ерни тирнаб қилдилар фарёд. 
Ғайратий. Зуҳра бегим ёлғиз ўғлининг то- 
бутда бошсиз ётган танасини кўрганда, 
ўзининг калласига муштларини уриб дод сол- 
ди, юзини қўли билан тирнаб, қонатиб юбор- 
ди. П. Қодиров, Юлдузли тунлар. 

2 кўчма Худци тирнаш каби ҳаракат ва 
унинг таъсирига нисбатан қўлланади. Совуқ 
шамол баданни тиканли тили билан тирнар, 
нимдош кийимдан ўтиб санчар ва қалтира- 
тар эди. Н. Мақсудий, Лайлатулқадр. Аммо 
Йигиталининг бугунги иши унинг ичини 
тирнаб ўтди. И. Раҳим, Зангори кема ка- 
питани. ..юрагимни тирнаб турган фикрлар- 
ни тушуниб, самимий маслаҳатингиз, ширин 
сўзларингиз билан мадад берсангиз эди. Ш. 
Рашидов, Бўрондан кучли. 

Ичини мушук (ёки ит) тирнамоқ қ. ич. 
Шу вақтгача шоирнинг ҳаёти учун қўрқиб, 
ичини ит тирнаётган вазир енгил нафас 
олиб.. бош эгиб қўйди. М. Осим, Аждодлари- 
миз қиссаси. 

ТИРНОҚ 1 Бармоқлар учининг орқа 
томонидаги этга ёпишган, бармоқларни ҳи- 
моя қилувчи, шохсимон моддадан иборат 
тузилма, қоплама. Тирноқ ўстирмоқ. Тирноқ- 
ни қайчи билан олмоқ. н Махсум ўсиқ mup- 
ноқларини Бобоқулнинг бўғзига ботиришга 
чоғлаб, хезланиб кела бошлади. С. Анорбоев, 
Оқсой. Ботирали тирноғи билан столни 
чертиб ўтирар, нима ҳақдадир ўй ўйларди. 
С. Аҳмад, Ҳукм. 

2 Баъзи ҳайвон ва қушларнинг панжаси 
ёки чангалидаги учи қайрилган, ўткир, шох 
модцали ўсимта. Бургутнинг тирноғи. Му- 
шукнинг тирноқлари. н Шерни шер қилган 
— тиши билан тирноғи. Р. Жуманиёзов, Сўз 
кўрки — мақол. 


3 шв. От туёғи. От тирноғига теккан тош 
Ёнғоқдай ушалиб кетди. «Нигор ва Замон». 
От тирноғидан чиққан қумлар Қозондай ов- 
дарилиб ётди. «Гулихиромон». 

4 кўчма Фарзанд, бола. Тирноқ кўрмоқ. 
Тирноққа зор бўлмоқ. н Ободон хола Сафо 
oma билан эллик йил бирга турмуш кечирди. 
Аммо уларга тирноқ насиб этмади. Р. Отаев, 
Сиз нима дейсиз? Гулнор билан ўн уч йил бир- 
га туриб, тирноқ юзини кўрмадик. Ойдин, 
Икки кўзи шунда. 

5 кўчма махс. Баланд симёғочларга, мач- 
таларга кўтарилиш учун оёқ қийимига маҳ- 
кам боғлаб олинадиган тишли ўроқсимон 
темир асбоб. [Акбаралини] Баъзан кечалари 
ҳам чақириб қолишса, йўқ демай, брезент 
шимини кийиб, шалдир-шулдир занжирли 
«темир тирноқ»ларини елкасига илиб чиқиб 
кетарди. А. Мухтор, Чинор. 

6 айн. қўштирноқ. Охирги колонкада, 
тирноқ ичида, «Тузук одамларнинг болалари» 
деган мақола бўлиб.. П. Турсун, Ўқитувчи. 

Тирноғини ўстирмаслик Бировнинг бири 
икки бўлишига, ўнгланишига, бойишига 
йўл қўймаслик. - Сиз ҳам хизматчининг тир- 
ноғини ўстирмайдиганлардан экансиз, — Йўл- 
дошбой шундай деди-ю, бойнинг бетига тик 
қараганча тураверди. Ҳ. Нуъмон ва А. Шо- 
раҳмедов, Ота. Тирноқдан (ёки тирноқ 
орасидан, остидан, тагидан) кир изламоқ (ёки 
ахтармоқ, қидирмоқ) Арзимаган ёки йўқ 
нарсадан камчилик топиб, бировни ноҳақ 
айблашга, унга туҳмат қилишга уринмоқ. Сен 
тирноқ орасидан кир қидирмай қўя қол. Ш. 
Рашидов, Бўрондан кучли. \Ўктам:\ Гап та- 
шувчи, тирноқдан кир изловчиларни, чақим- 
чиларни мен жуда ёмон кўраман. Ойбек, О. в. 
шабадалар. Дарров тирноқ тагидан кир қи- 
дирасиз-а, Самадов? П. Қодиров, Уч илдиз. 
Тиш-тирноғигача ёки тиш-тирноғи билан Ўзи 
бирикиб келган сўз билдирган нарса, ҳара- 
кат-ҳолатни кучайтириш учун хизмат қила- 
ди. Тиш-тирноғигача қуролланмоқ. н Ман 
бир парча бошпанамга тиш-тирноғим билан 
ёпишганимдан ҳафсаласи пир бўлаёзганди. 
Ойбек, Танланган асарлар. 

ТИРНОҚЦАИ, -дек Кичкина, зиғирдай, 
бир парча. Тирноқдай бола. н Ҳой, Шоди.. 
уйда тирноқдай ҳам кўмир қолгани йўқ. Э. 
Раимов, Ажаб қишлоқ. 

ТИРПОҚЛЛМОҚ Тирнокдарини боти- 
риб, чизиқ ҳосил қилмоқ; юлмоқ, тимда- 


8—Ўзбек тилининг изоҳли луғати 

ламоқ, тирнамоқ. Меҳмон [меҳмонхонадаги] 
номерни кўздан кечирди, ярқираб кўзни қа- 
маштираётган жиҳозларни бирма-бир ушлаб, 
силкитиб, тирноқлаб, ҳидлаб кўрди. А. Қаҳ- 
ҳор, Думли одамлар. Кашал бўлиб шўрли ик- 
ки улига, Тирноқлаб юзини, фақир қон этиб. 
«Эрали ва Шерали». 

ТИРНОҚЧА I Тирноқ с. кичр. Ҳўнғиз 
оёқлари бир қанча бўғимлардан иборат бў- 
либ, ўткир тирноқчалари билан тамом- 
ланади. «Зоология». 

ТИРНОҚЧА II рвш. Озгина, жиндай. У 
тирноқча ҳам ғам емайди. н Тирноқча жо- 
йимни сен хотин талоққа бермаганим бўлсин! 
Ойбек, Танланган асарлар. Пулига тирноқча 
ҳам куймади, болаларимнинг бошидан садақа 
дерди-ю, аммо.. Р. Файзий, Ҳазрати инсон. 

ТИРР тақл. с. Латта, қоғоз йиртилганда 
чиқадиган товушни билдиради. Шим тиз- 
засидан тирр этиб йиртилди. 

ТИРРАҚДАЙ: тирракдай қотмоқ Роса 
қотмоқ, бутунлай қотиб қолмоқ (кишининг 
ҳолати ҳақида). Ювош ҳам мени кўриб, юта- 
ётган нони ҳам бўғзида қолиб, тирракдай 
қотди. Э. Раимов, Ажаб қишлоқ. Кеча мени 
от қоққан экан, ўрнимга киришим билан 
тирракдек қотиб ухлабман. А. Қодирий, 
Улоқца. Кечаси роса ичиб, наша солиб дам- 
ланган ошдан қорнига сиққунча еб, тиррак- 
дай қотган Розиқ қўрбоши билан йигитла- 
рининг оёқ-қўлларини боғлаб.. шаҳар турма- 
сига жўнатилди. С. Анорбоев, Оқсой. 

ТИРРАНЧА айн. тирмизак. Турдибойхал- 
фа очиқ чеҳра билан гап бошлади: -Кўп яхши 
бўлибди-да, бу тирранчаларни ўқитиб мулла 
қилмасангиз, кўча чангитишдан бошқани бил- 
май қола беради. П. Турсун, Ўқитувчи. Ҳар 
хил тирранчалар пайдо бўлибди.. у тир- 
ранчалар ҳар қадамда бўлмағур маслаҳатлар 
беришади. Ойбек, Танланган асарлар. 

ТИРРАҚИ 1 Ҳадеб тиррақилайверади- 
ган, ичикетар. Тиррақи бола. Тиррақи мол. 
Тиррақи бузоқ подани булғар. Мақол. н 
Улар [қўзилар] ҳали ёш-да, чироқ, ўз фой- 
даларини билмайди. Агар ҳам cym эмиб, ҳам 
ўт еб, тиррақи бўлиб юришни афзал кўришса, 
оналарига қўша қолай. С. Анорбоев, Оқсой. 

2 Ориқ; ўлакса, нимжон. Олган ойлигига 
берса, тўртта тиррақи қўй беради. А. Қаҳ- 
ҳор, Сароб. 

Тиррақи бузоқ подани булғар Бир ёмон- 
нинг бўлмағур, нопок иши унга алоқадор 


бошқаларга ҳам таъсир этиши, бошқалар- 
ни ҳам булғашини билдирадиган мақол. 
Ҳамма ўлиб-тирилиб ишлаб юрса-ю, бир 
тиррақи [бузоқ] подани булғаса, ҳали кўра- 
сан, бунинг исноди бутун бригадага тегади. 
Ш. Ғуломов, Бўз ер уйғонди. -Поданинг 
ичида битта тиррақиси бўлса, ҳаммасини 
булғайди. Булғама хотинларни сен, — деди 
Ширмонхон зарда билан. С. Зуннунова, Олов. 

ТИРРАҚИЛАМОҚ с. т. Ичи кетиб, 
ҳамма ёқни булғамоқ. 

ТИРРИҚ Ўйинда ва умуман олди-бер- 
ди, савдо-сотиқ ва б. муомалаларда бош- 
қаларни алдашга, тонишга, фириб бериш- 
га ўрганган; ғирром, фирибгар. Тирриқ, 
ўйинчи. Тирриқ одам. н Анави тирриқлар 
кўп ишларни бўйнига олмаслиги мумкин. Т. 
Мурод, От кишнаган оқшом. 

Таъби (ёки табиати, кайфи) тирриқ Би- 
рор нарсадан ранжиган, хафа; кайфи бу- 
зуқ. Илҳомчанинг.. кўнгли ғаш, таъби тир- 
риқ, овози синиқ. Ҳ Ғулом, Сенга интила- 
ман. [Назар:] Уйга борсам, хотиним табиа- 
тимни баттар тирриқ қилди. С. Зуннунова, 
Кўзлар. Оғир юк кўтарган кишидай аранг 
ўтирган еридан қўзғалди. Унинг таъби тирриқ 
эди. Шуҳрат, Шинелли йиллар. 

ТИРРИҚЛИК 1 Тирриқ шахсга хос 
хусусият, хатти-ҳаракат; ғирромлик. Ҳафиз 
ошнасининг баъзида тирриқлик қилишини — 
жон койитмай кўпроқ пул топишнинг кети- 
га тушганини пайқаса ҳам, негадир унга 
эътиқоди баланд эди. Мирмуҳсин, Қизил 
дурралар. Турғунбой ака бўлса, биз нима учун 
қайғураётганимизни ўйламай, томорқам 
деяпти, тўғрироғи, у ғирромлик қиляпти. Ҳ. 
Нуъмон, Қаҳрамоннинг туғилиши. 

ТИРС тақл. с. Чўғдан учқун отилганда, 
ип узилганда чиқадиган кескин, кучсиз то- 
вуш ҳақида. Нимадир тирс этди: қизил уруғ 
қовун дум берди шекилли. А. Эшонов, Дутор. 

ТИРСАК I 1 Қўлнинг билак суяги би- 
лан елка суяги қўшиладиган, букилиб бур- 
чак ҳосил қиладиган жойи, бўғими. Назо- 
кат тирсагини столга қўйди-да, чиройли 
панжалари билан юзларини силаб, ноз ва 
эркалик билан сўз бошлади. Ш. Рашидов, 
Бўрондан кучли. -Ҳаммасини қанчага бера- 
сан? — деб Карим тирсаги билан Ойтўтини 
секингина туртиб қўйди. Ойдин, Фонарь та- 
гида. Бондаръ чиқаётиб, Анна Ивановнанинг 





тирсагидан одоб билан тутди. Шуҳрат, Ши- 
нелли йиллар. 

2 Енгнинг қўлнинг шу ерига тўғри ке- 
ладиган жойи, қисми. Туробжон эшикдан ҳов- 
лиқиб кирар экан, қалами яктагининг енги 
зулфинга илиниб, тирсаккача йиртилди. А. 
Қаҳҳор, Анор. 

3 Нарсаларнинг бурчак ҳосил қилиб бу- 
килган жойи ёки қисми. Трубанинг тирсаги. 
Валнинг тирсаги. н Эътиборсизлик, шош- 
қалоқлик қилинади-ю, чизиқдан чиқишади: 
лова муюлишида паст-баландлик, бир метр 
келадиган қийтиқ тирсак пайдо бўлиб қолди. 
Й. Шамшаров, Қаҳрамоннинг йўли. 

4 тар. Узатилган қўл бармоқларини учи- 
дан тирсагигача бўлган масофага тенг узун- 
лик ўлчови бирлиги (тахминан ярим метр 
ёки ундан ошиқроқ). 

Тирсакни тишлаб бўлмас Кўриниб тур- 
ган, аммо қўлга киритиб бўлмайдиган нарса 
ёки амалга ошмайдиган орзу ва ш.к. ҳақида 
айтиладиган матал. 

ТИРСАК II Тилда пайдо бўладиган сў- 
галсимон бўртиқ, чиқиқ; сариқча. Тилимга 
тирсак чиқибди. 

Тилингга тирсак чиқармиди Айтиш, 
гапириш лозим бўлган гапни айтмаган, 
билдирмаган шахсга нисбатан қўлланади. 
«Кечиринг мени, сизни билмай..», деса тилига 
тирсак чиқармиди? 

ТИРСАКЛАМОҚ Тирсаги билан бир иш 
қилмоқ (суянмоқ, туртмоқ, қормоқ, пи- 
шитмоқ ва ш.к.). Столга тирсаклаб ўтир- 
моқ. н Отаси Мирзахўжа новвой хамир 
тирсакламоқда, ўгай аяси Зиёдабиби ун эла- 
моқда. С. Абдулла, Мавлоно Муқимий. 

ТИРСИЛЛАМА Терисига, қобиғига сиғ- 
мас даражада тўлишган, етилган; бўлиқ. 
[ Сўнагулнинг] Лаблари ҳам етук қизларга хос 
бўлиқ, тирсиллама. А. Мухтор, Давр менинг 
тақдиримда. 

ТИРСИЛЛАМОҚ I «Тирс» этмоқ, кес- 
кин, кучсиз овоз чиқармоқ, чирсилламоқ. 
Цемент солинган халта тирсиллаб, ёрилиб 
кетди. Қуруқ ўтин тирсиллаб ёна бошлади. 

ТИРСИЛЛАМОҚ II 1 Терисига, қоби- 
ғига сиғмас даражада тўлмоқ, тўлишмоқ, 
тўлиб, ёрилар даражага етмоқ. Сигирнинг 
елини тирсиллаб кетибди. н Тўлишган, ор- 
қа-бели тирсиллаган гўзал гавдасини сер- 
киллатиб, Дилдор даҳлиздан хона ичига кир- 
ди. Ойбек, Навоий. Семизликдан кўзлари қи- 


силиб кетаёзган, қонталашган юзлари тир- 
силлаб ёрилиб кетгудай. А. Муҳиддин, Чап 
чўнтак. 

2 кўчма Тўлиб-тошмоқ (куч-қувват, ғай- 
рат ва ш. к. ҳақида). Норғул, ўмровлардан ку- 
чи тирсиллаб, Чўпон чиқиб келди катта 
ўтовдан. Зулфия. Мушакларида куч-қувват 
тирсиллаб турибди. С. Акбаров, Отамнинг 
хаёллари. 

ТИРТАЙМОҚ Аразлаган, ранжиган ёки 
зарда қилган кўйи чимирилмоқ, лаб-лунжи- 
ни осилтирмоқ, тумшаймоқ. | Жўра \ Ўқиш- 
га борадику-я, аммо [ синфдошлари] «Кеча 
кетган эдинг кеккайиб, бугун келдингми тир- 
тайиб?!» дейишса, нима қилади. Н. Назаров, 
Замон. 

ТИРТИШМОҚ 1 Тарангланиб буруш- 
моқ, тиришмоқ. Костюмингиз тор экан, ел- 
каси тиртишиб ётибди. 

2 Битиб буруш-тириш бўлиб қолмоқ. 
Яраси битиб, юзи тиртишиб қолибди. 

ТИРТИҚ Битган яра, жароҳат ўрнида 
ҳосил бўлган ямоқ; чандиқ. Унинг хотини.. 
гоҳ-гоҳ зимдан Боқижоннинг бўйнидаги тир- 
тиғига қараб қўяр эди. Ойбек, О. в. шабада- 
лар. Йигитнинг қора мағиздан келган чўзиқ 
юзи, айниқса, қош-кўзининг қоралиги уни бир 
оз лўлига ўхшатиб кўрсатар, лабининг 
четидаги пичоқ тилгандай ингичка, чуқур 
тиртиғи негадир бу ўхшашликни тағин ҳам 
кучайтирган эди. О. Ёқубов, Бир фельетон 
қиссаси. 

ТИРҚИРАМОҚ 1 Ҳар томонга тарқалиб 
кетмоқ, қочмоқ, тўс-тўс бўлмоқ. Эшик 
оғзида уймалашиб турган қизчалар ён-ёққа 
тирқираб, ғойиб бўлишган эди. С. Анорбоев, 
Меҳр. Илгарилар бу ерга елкасига милтиқ 
тақиб, ёнбошига чарм халта осган отлиқлар 
келар, одамлар уларнинг қорасини узоқдан 
кўрибоқ, «солиқчи» дердилар ea бекингани жой 
ахтариб, тирқираб кетардилар. П. Турсун, 
Ўқитувчи. 

2 Отилиб чиқмоқ, шиддат билан чиқиб, 
атрофга тарқамоқ, сочилмоқ (суюқлик ҳа- 
қида). Ярадан қон тирқираб кетди. н [Эр- 
гашнинг] Чап бош бармоғидан тирқираб қон 
оқяпти. А. Мираҳмедов, Кулган чечаклар. 
У [Майна] ўзини босишга уринса ҳам бўлмади 
— икки кўзидан севинч ёшлари тирқираб 
кетди. Ш. Тошматов, Эркқуши. 

ТИРҚИШ 1 Бир-бирига зич ёпишмаган 
эшик табақалари, тахта ва ш.к. орасида 





ҳосил бўлган тор ва узун бўш оралиқ. Дера- 
за тирқишидан муздек ҳаво киряпти. н 
Эшик тирқишидан йўлакка ипдек ингичка нур 
тушди. С. Аҳмад, Уфқ. Эшелоннинг кейинги 
тўхташида вагон тирқишидан қараб турган 
Исроил Азимов бу станцияни таниб, «Пенза», 
деди. И. Раҳим, Чин муҳаббат. 

2 Узун тешик, ёриқ, узун дарз. Эски 
бинонинг деворларида ҳар томонга тарқалиб 
кетган тирқишлар пайдо бўлибди. Газетадан. 
..молхонанинг тешик, тирқишларигача дори 
септирди. С. Анорбоев, Оқсой. 

ТИРҒАНМОҚ айн. сирғанмоқ. Тирғаниб 
йиқилмоқ. н Тирғаниб, лой сачратиб югурган 
Гулнор, ўз эшигида бир нафас тўхтаб, кечин- 
маларини онадан яширишга қанча уринмасин, 
буни эплай олмади. Ойбек, Танланган асар- 
лар. Турсуной анҳорга келиб, сув оламан, деб 
қўққисдан тирғаниб, сувга тушиб кетди. 
Газетадан. 

ТИРҒАНЧИҚ айн. сирғанчиқ. Тирғанчиқ 
жой. н Йўл қатқалоқ, тирғанчиқ бўлган- 
лигидан мотор қаттиқ овоз чиқариб гувул- 
лар.. эди. Д. Нурий, Осмон устуни. 

ТИС унд. с. Отни орқага тисаришда 
айтилади. 

ТИСАРИЛМОҚ 1 Тисармоқ фл. ўзл. ва 
мажҳ. н. Машина сал тисарилса, йўл очилади. 
н Тўра.. орқасига тисарилиб, югуриб келиб, 
бутун кучи билан сакради. Ж. Шарипов, 
Хоразм. Душман энди олға югуриш ўрнига 
тисарила бошлади. Н. Сафаров, Комиссар 
Қорабоев. Булъдозерлар бири олиб, бири қў- 
йиб вағиллайди. Орқага тисарилади, олдинга 
интилади. Ў. Усмонов, Сирли соҳил. 

2 кўчма Тутилган йўлдан, фикридан, эъ- 
тиқодидан ёки азму қарори, шахти ва ш.к. 
дан қайтмоқ, чекинмоқ. Ишнинг ҳақлигига 
ишонсанг, унга астойдил кириш, тисарилма. 
н Бу [мафкуравий] соҳадаги ҳар бир бў- 
шашиш, ҳар бир тисарилиш ёт ғояларга йўл 
очиш бўлиб чиқади. Уйғун, Сўнгги пушай- 
мон. 

ТИСАРМОҚ 1 Орқаси билан юргизмоқ, 
орқаси билан юргизиб, кетига қайтармоқ. 
Чавандоз отини тисарди. н Ҳиз.. уни [мул- 
ла Бурҳонни] ҳужра ичига қарата тисариб, 
«шошманг».. депти. С. Айний, Эсдаликлар. 
У [ Ҳумри] машинани тисариб, чап томонга 
сал бурди. С. Аҳмад, Ойдин чечаклар. 

2 Чекинишга мажбур қилмоқ. Душманни 
фронт бўйлаб тисардик. 


ТИСАРТМОҚ айн. тисармоқ. Ҳали кучли 
бу лаънати ёв, ўзинг кўряпсан, бир сурганча 
тисартиб олиб кетиш қийин бўляпти. В. 
Ғофуров, Вафодор. 

ТИСКИ [р. тискать — «сиқмоқ, қисмоқ; 
босмоқ» фл. дан ясалган от] тех. Ишлов 
бериладиган буюмни сиқиб, маҳкамлаб қў- 
йиш учун хизмат қиладиган слесарлик ас- 
боби; гира, исканжа. Ҳасан тискига дам бол- 
ғанинг бир қиррасини қисар, зўр бериб эгов- 
лар эди. Ибохон, Улуғ кун. Станок плитасида 
катта болтлар билан мустаҳкамланган тис- 
ки полга тушиб, ўртасидан ёрилди. Газетадан. 

ТИСЛАМОҚ Орқаси билан юргизмоқ, 
тисармоқ. Аравани тисламоқ. н Ўроқ шофёр- 
га машинани орқага тислашни буюрди. Й. Му- 
қимов, Матонатли кишилар. 

ТИСЛАТМОҚ айн. тисламоқ. Улар бир- 
бирларининг отлари тумшуғига қамчи уриб, 
уни кейин тислатиб, ўзлари олдин ўтишга 
ҳаракат қилардилар. С. Айний, Эсдаликлар. 

ТИСС унд. с. Овоз чиқармасликка ёки 
секин сўзлашга ундаш учун ишлатилади. 
-Тисс, — Абдулла дик этиб ўрнидан турди. 
Ш. Тошматов, Эрк қуши. 

ТИТАН I [юн. Titan — юнон мифология- 
сида Уран (осмон) ва Гея (ер)дан туғилган 
биринчи авлод фарзандлар номи] Менделеев 
даврий системасининг IV гуруҳига мунсуб 
кимёвий элемент; пўлатсимон ялтироқ қат- 
тиқ, коррозиябардош металл. 

ТИТАН II Сув иситадиган ёки қайната- 
диган махсус қурилмали катта идиш. [Эр- 
гаш:] -Мана бу эса титан дейилади, — деди 
сув қайнатаётган ялтироқ идишни кўрсатиб. 
П. Турсун, Ўқитувчи. 

ТИТИҚ 1 сфт Титилиб, тўзиб увадаси 
чиққан, титилиб кетган, дабдала. Титиқ 
китоб. Титиқ кўрпа. Титиқ сават. Титиқ 
қоп. 

2 от Нарсанинг титилган, тўзган жойи; 
титилган, тўзган нарса. Дастурхоннинг ти- 
тиғи. Шляпанинг титиғи. 

Титиғи чиқиб (ёки ўйнаб) кетибди 1) 
титилиб, тўзиб увадаси чиқибди, жулдур- 
жулдур, дабдала бўлибди. Кўрпанинг титиғи 
чиқиб кетибди. Диваннинг титиғи чиқиб 
кетибди; 2) кўчма дабдаласи, мажағи чи- 
қибди, тор-мор бўлибди. Душман отрядининг 
титиғи чиқиб кетди. Титиғини чиқармоқ 
Қаттиқ калтакламоқ, дабдала қилмоқ. Шу 
қилганингга бир уриб, титиғингни чиқариб 





юборайми? Н. Норқобилов, Бекатдаги оқ 
уйча. 

ТИТКИЛАМОҚ Титиб, ковлаштириб 
бирор нарса қидирмоқ; титиб, ковлаштириб 
остин-устун қилмоқ. Стол яшигини тит- 
киламоқ. Ҳужжатларни титкиламоқ. Товуқ- 
лар гўнг титкиламоқда. н Афандининг 
қизчаси уйни титкилаб юриб, кўзи отаси- 
нинг ҳалиги халтачасига тушиб қолди. «Ла- 
тифалар». «Шунгаямми», — дедим ичимда ва 
қидиришга арзимаса ҳам, шу қизни хурсанд 
қилиш учун, икки қўлим билан тупроқни 
титкилашга тушдим. Ойдин, Икки кўзи 
шунда. 

ТИТМОҚ 1 Тўда, тўп ҳолидаги нарсани 
у ёқ-буёққа сочмоқ, ағдармоқ, тўзитмоқ. 
Бундан кўра гўнг титганинг яхиш эмасми, 
кекса товуқ! Ойбек, Танланган асарлар. 
..тахта кўмирларини, чинни парчаларини 
этикучи билан титди. Ҳ. Ғулом, Машъал. У 
жангчиларнинг техника ва тактика ҳақидаги 
мулоҳазаларига аҳамият бермагандек, чўғни 
титиб ўтирди. Ойбек, Қуёш қораймас. 

2 Ковлаштириб, ағдар-тўнтар қилиб қа- 
рамоқ, титкиламоқ. Сандиқни титмоқ. Уй- 
ни титмоқ. н Ҳизил крест аломатли бре- 
зент сумкани титиб, дори олди-да, Мурзин- 
га тутди. Шуҳрат, Шинелли йиллар. Қо- 
ғозларини қанча титсам ҳам, лаънати даф- 
тар сира-сира топилмади. Ш. Рашидов, 
Бўрондан кучли. Кечқурун ўзида бор жур- 
налларни титиб, Улфатнинг шеърларини 
топди. А. Қаҳҳор, Сароб. 

3 Юлиб, саваб, қоқиб ёки бошқа йўллар 
билан юмшатмоқ ва чанг, хас-хашакдан 
тозаламоқ. Пахта титмоқ. Жун титмоқ. н 
Ғозибой ака билан Рўзибой акалар паншаха 
билан хирмонда тинмай пахтани титиб 
туришсин. Мирмуҳсин, Михлар ва пўкаклар. 

4 с. т. Пора-пора қилмоқ, дабдала қил- 
моқ, мажағини чиқармоқ. Ҳозир кўзига кў- 
ринсанг, титиб ташлайди. А. Қаҳҳор, Сароб. 
Тутун жигаримни ҳам титиб юборди. Ойбек, 
Танланган асарлар. 

ТИТ-ПИТ: тит-пит бўлмоқ Титилиб- 
сочилиб кетмоқ, тўзиб кетмоқ; остин-устун 
бўлмоқ. Ўнлаб километр масофада яп-янги 
кабеллар mum-num бўлиб кетган эди. А. 
Мухтор, Давр менинг тақциримда. Тит-пит 
қилмоқ 1) титкилаб, титиб, остин-устун 
қилмоқ, тартибсиз ҳолга келтирмоқ; 2) кўч- 
ма миридан сиригача текширмоқ, текши- 


риб остин-устун қилмоқ, ков-ков қилмоқ. 
Тит-питини чиқармоқ 1) адабини бермоқ, 
бурнини ерга ишқамоқ, тавбасига таянтир- 
моқ. Менга қаранг, Афандихон, Бўта яна раис 
бўлади. Аммо лекин унга туҳмат қилганнинг 
тит-питини чиқазаман. С. Аҳмад, Ҳукм; 2) 
айн. тит-пит қилмоқ. 

ТИТРАМОҚ 1 Совуқцан, қўрқувдан, 
ҳаяжондан ёки дармонсизликдан, касаллик 
ва ш.к. дан қалтирамоқ. Ҳаёт пиқ-пиқ йиғ- 
лар, елкалари дир-дир титрар эди. М. Ис- 
моилий, Фарғона т.о. Кўзларимиз тўқнаш- 
ди-ю, унинг лаблари титраб, кўзларидан ик- 
ки томчи ёш думалаб кетди. М. Жабборов, 
Севинч ёшлари. Шодлигимдан ўзимни йўқо- 
таёздим, дағ-дағ титрайман. Газетадан. 

2 Қимирламоқ, тебранмоқ, силкин- 
моқ, ларзага келмоқ. Баланд, тўғри ўсган, 
учлари бир-бирига туташган қатор те- 
раклар жимгина титрайди. Ойбек, Танлан- 
ган асарлар. Али тажангнинг сарғиш мўй- 
лови титраб кетди. Ойбек, Қуёш қорай- 
мас. Ғуломжоннинг гурзиси асов тош усти- 
га даҳшат билан урилганда, бутун тоғ 
титрар, унгур ичи гумбурлаб кетар эди. М. 
Исмоилий, Фарғона т. о. 

3 Титроққа ўхшаш бўлиниб-бўлиниб 
чиқмоқ, ифодаланмоқ (овоз, товуш ҳақи- 
да). Қаттиқ титраган дераза орқали узоқда 
ўт-бўронлар кўринади. Ойбек, Қуёш қо- 
раймас. -Қалай энди, тузукмисиз? -Шукур, 
раҳмат, —унинг овози титраб, гапининг охи- 
ри яхши эшитилмади. С. Аҳмад, Ҳукм. Уйнинг 
яқиндагина сирланган, бўёқ иси анқиб турган 
шифти остида тор садолари титраб кетди. 
Ў. Ҳошимов, Баҳор қайтмайди. 

4 кўчма Титроққа ўхшаш ифода бермоқ, 
ҳаракатланмоқ. Сўзлар экан, юраги машъум 
бир эҳтимолнинг даҳшатидан титрар, тили 
ҳам осонлик билан ҳаракатланмас эди. А. Қо- 
дирий, Ўтган кунлар. 

ТИТРАМА айн. титроқ 1. Унинг ҳайқи- 
ришларининг ўзидаёқ ҳар қандай рақибнинг 
тиззасига титратма тушади. Э. Самандар, 
Тангри қудуғи. 

ТИТР АТТТ Т Титрамоқ фл. ҳар. н. Бадан- 
нинг титраши тўхтади. 

2 тиб. Бирор аъзо, (кўпинча қўл, оёқ ва 
юз) мускулларининг беихтиёр ритмик ра- 
вишда титраб туриши. 

ТИТРОҚ 1 от Совуқдан, қўрқувдан, 
ҳаяжондан ёки дармонсизлик, касаллик ва 





ш.к. дан юзага келадиган ғайришуурий 
ҳаракат, қалтироқ. [ Сидиқжоннинг] Телеграм- 
ма қоғозини тутиб турган қўли титрарди. 
Бу титроқ аста-секин бутун вужудини 
қамраб олди. Э. Усмонов, Кўнгил. Адолат 
сурбет Бозоровни кўрии/и билан ғазабдан 
қалтиради ва титроғини босиш учун пахта 
тераверди. И. Раҳим, Чин муҳаббат. 

2 сфт. Титраб, қалтираб турадиган, тит- 
райдиган, титроқли; қалтироқ. Титроқ қўл. 
Титроқ оёқ. н Муҳаммаджон унинг тит- 
роқ лабларига суқланиб қаради-ю, лекин 
журъат этолмай, қўлидан чўпиллатиб ўпди. 
П. Қодиров, Уч илдиз. Замира унинг тит- 
роқ вужуди ва ҳаддан ташқари оловли 
қарашига тоб беролмай, стол устига паст- 
роқ энгашди. П. Қодиров, Уч илдиз. 

3 сфт. Тўлқинланиб ёки узилиб-узилиб 
чиқадиган (асосан овоз, товуш ҳақида). У, 
оппоқ рўмолчаси билан кўзларидан дона-дона 
оқиб тушаётган ёшини артиб, титроқ овоз 
билан жавоб берди. Ш. Рашидов, Бўрондан 
кучли. 

Титроқ босмоқ (ёки турмоқ, кирмоқ, 
югурмоқ) Титроқ пайдо бўлмоқ, эгалламоқ. 
Наҳотки Аҳмад танбал қўлга тушган бўлса ? 
Унда сир очилади.. Ёқуббекни титроқ босди. 
П. Қодиров, Юлдузли тунлар. Қўйинг, дада- 
си, ҳадеб ич-ичингизни тимдалайверманг. Ҳар 
чўт қоққанингизда бир титроқ туради. Ҳ. 
Ғулом, Машъал. Ўрмонжон «Қўрққан олдин 
мушт кўтарар» деган хаёлда вужудига тит- 
роқ кириб, секин курсига ўтирар экан.. А. 
Қаҳҳор, Қўшчинор чироқлари. Майна бир 
дақиқа кўзини юмди, ғазабдан бутун аъзосига 
титроқ югурди. Ш. Тошматов, Эрк қуши. 

ТИТУЛ I [лот. titulus — устига ёзилган 
ёзув; фахрий унвон] плгрф. Китобнинг унинг 
номи, муаллифи, нашр қилинган йили ва 
жойи, нашриёт ёки уни нашр этувчи таш- 
килот номи кўрсатилган биринчи бети; 
титул варағи. Китобнинг титули. н Унинг 
[китобнинг] муқоваси, титул варағи, шунинг- 
дек, бошқа айрим бетлари ҳам жуда эъти- 
борсизлик билан вёрстка қилинибди. Газе- 
тадан. 

ТИТУЛ II Миллий ва б. турли ҳуқуқлар 
асоси; айрим кодекс ёки қонунлардаги ало- 
ҳида бўлимча. 

Титул рўйхати Қурилиш объектларини 
қуриш учун керак бўладиган, объектнинг 
номи ва ўрни (жойи), лойиҳавий қуввати, 


смета бўйича баҳоси ва ш.к. кўрсатиладиган 
рўйхат. Яқинда ҳукумат титул рўйхатлари- 
ни тасдиқлашнинг янги тартибини белгилаб.. 
камчиликларни йўқотди. Газетадан. 1984-1985 
йилларнинг титул рўйхатларига кирити- 
ладиган объектлар бинокорлик материал- 
ларининг ҳамма турлари билан.. таъминла- 
ниши лозим. Газетадан. 

ТИФ [юн. typhos — тутун; онгнинг, ақл- 
ҳушнинг хиралашуви] тиб. Иситма ва онг 
парокандалиги, хиралашуви билан кечади- 
ган оғир юқумли касалликларнинг умумий 
номи; терлама. Орада беш ойўтгандан кейин, 
унинг бўйга етган қизи тиф билан оғриб, ўн 
етти кун деганда вафот қилди. А. Қаҳҳор, 
Сароб. 

ТИХИР с.т. Сўзга, маслаҳатга кирмай- 
диган, тутган ерини кесадиган; ўжар, қай- 
сар. Тихир бола. Тихир om. 

ТИХИРЛАНМОҚ Тихирлик, ўжарлик 
қилмоқ, қайсарлиги тутиб туриб олмоқ. 

ТИХИРЛИК Тихирга хос хусусият, хат- 
ти-ҳаракат; қайсарлик. Ўчоқбошида идиш- 
товоқларни юваётиб, ҳамма гапдан хабар- 
дор бўлиб турган Ўринбу қайнатасининг 
тихирлигидан уялди. С. Анорбоев, Оқсой. 
Кампир неварасининг олдига уни-буни қўйиб, 
қистайверади, Обида бўлса, нуқул «йўқ, йўқ», 
деб тихирлик қилаверади. Р. Раҳмонов, Чан- 
галзордаги шарпа. От негадир тихирлик 
қилиб, юрмай туриб олди. С. Аҳмад, Чўл 
бургути. 

ТИ ТТТ I 1 анат. Овқат ейиш, тишлаш, 
чайнаш, тутиб туриш учун хизмат қилади- 
ган аъзо. Курак тиш. Озиқ тиш. Фил тиши. 
Тилла тиш. Тиш чўткаси. Тиш nacmacu. Тиш 
доктори. Тиш тозаламоқ. Тиш қўймоқ, Тишни 
суғурмоқ (олмоқ). н Жувон елкаси оша Си- 
диқжонга қараб, оппоқ, маржондек тизил- 
ган тишларини ярқиратиб илжайди. А. Қаҳ- 
ҳор, Кўшчинор чироқлари. 

Тиш ёрмоқ 1) тиши кўрина бошламоқ, 
чиқа бошламоқ (ёш бола, гўдак ҳақида); 2) 
гап билан билдирмоқ, оғиз очмоқ; айтмоқ. 
Бу тўғрида қўшнимизга тиш ёрган эдим, у: 
-Битта-яримтасининг томоғини мойла- 
мабсиз-да, — деди. «Муштум». Таранцевнинг 
аллақаёққа бош олиб кетганидан хабардор 
бўлса ҳам, бировга тиш ёрмади. «Муштум». 
Тиши чиқмоқ Маълум сўз ёки сўз бирикмаси 
билан бирикиб, сўз (сўз бирикмаси) бил- 
дирган иш-фаолият, соҳада улғайганликни, 





танилганликни билдиради. ..кечагина шинелъ 
кийган Чернецов, ҳарбийда тиши чиқиб, ҳар- 
бийда балоғатга етган капитанга тактика- 
дан дарс бермоқчи, дебўйлади. И. Раҳим, Чин 
муҳаббат. Олғирлик билан тишим чиқди, 
беҳуда гаплар билан тилим бурро бўлди. 
«Муштум». Тиши ўтмоқ Моҳиятига тушун- 
моқ, ақли етмоқ, ҳал эта билмоқ. Газета 
ёки китоб ўқиганида, айниқса, техникага оид 
брошюраларни ўқиганида, баъзиларига ту- 
шунмаяпти, ўзининг таъбири билан айтган- 
да, тиши ўтмай қоляпти. Р. Раҳмонов, Ти- 
ниб-тинчимас. Тишида (ёки тишининг ка- 
вагида ёхуд орасида) сақламоқ Ниҳоятда 
эҳтиётлик билан (кимсага билдирмай, кўр- 
сатмай) сақламоқ. Лекин бир илож қилиб 
тишимда сақлайман уни. Ойбек, О.в. ша- 
бадалар. Ма, ол. Бирор кунингга яраб қолар, 
тишимнинг орасида сақлаб юргандим. «Муш- 
тум». Афандининг тиш кавагида асраб юр- 
ган юз танга пули бор эди. «Латифалар». Ти- 
шини тишига қўймоқ Бор куч-имконият би- 
лан ўзини тутмоқ, чидаган ҳолда тутмоқ. 
Ножўя гапларни боишнгиздан чиқариб таш- 
ланг, акаси жонидан, унақа вақтлар ўтиб 
кетган, тишни тишга қўйинг-да, дам бўлинг, 
бости-бости қилиб юборамиз. А. Мухтор, 
Опа-сингиллар. Тағинҳам фарзанд экан. Ти- 
шимни тишимга қўйиб кузатдим. «Муштум». 
Тишини қайрамоқ Тайёрланмоқ, бирор нар- 
са учун ўзини чоғлаб турмоқ. Йўлчи тишини 
қайраб, бойваччанинг кўкрагига бир мушт 
туширди. Ойбек, Танланган асарлар. Тишинг- 
ни қайраб myp, ука, сал қўл бўшасин, капипа 
тўй қилиб бераман. Ойбек, О.в. шабадалар. 
Тишининг оқини кўрсатмоқ (Тишини кўр- 
сатиб) иржаймоқ, ишшаймоқ, тиржаймоқ. 
Шундай табаррук одамга қайси бетим билан 
тишимнинг оқини кўрсатаман ? М. Исмои- 
лий, Фарғона т. о. Тиш-тирноги билан Қатъи- 
ят билан, бутун имкон билан. Тиш-тирно- 
ғим билан шу ерда, шу болаларнинг севган 
ўқитувчиси бўлиб қолишга тиришаман. П. 
Турсун, Ўқитувчи. 

2 Қурол, асбоб, машина қисмлари ва ш.к. 
нинг (тишга ўхшаш) ўткир, учли қисми. 
Арранинг тиши. Ҳирғичнинг тиши. Тароқнинг 
тишлари. Омочнинг тиши. н Аввалги йил- 
ларда ҳам трактор ишларди, болалар туш- 
магур тишини саёз ботиришарди, ҳозир 
унақаси йўқ. С. Маҳкамов, Каттарулда. Тош 
омочнинг тиши шаклига кирганда, полвон 


кўриб маъқуллади.. А. Қаҳҳор, Кўр кўзнинг 
очилиши. Аммо чиғириқ ўқининг тиши чи- 
гитни чайнаган чоқда ишчиларнинг айлан- 
тиришга кучи етмас ва қулоқни чаппа ай- 
лантириб, қайтадан олдин босишга мажбур 
бўлар эдилар. С. Айний, Қуллар. 

ТИ ТТТ II с.т. Таш, сирт, ташқари. Мол 
оласи тишида, одам оласи ичида. Мақол. н 
Ўзи тишдан ялтираб кўринса ҳам, ички 
жиҳатдан сурбет бир кимсага ўхшаб қолди. 
П. Турсун, Ўқитувчи. 

ТИШАМОҚ Тиш чиқармоқ ёки тишини 
чархлаб ўткирламоқ. Аррани тишамоқ. 

ТИШКОВЛАГИЧ Тишни овқат қолдиқ- 
ларидан тозалаш учун чўп ёки бошқа нар- 
садан тайёрланган буюм, восита. ..таомдан 
сўнг бирон соат ғоз патидан ясалган тиш- 
ковлагичини олиб, тишини ковлаб юради. 
Мирмуҳсин, Умид. 

ТИШЛАМ Нон, гўшт ва ш.к. овқатнинг 
бир тишлашда узиб олинган қисми ёки бир 
тишлашли парчаси. Бир тишлам гўшт. н 
Бир тишлам нон гадоси бўлиб, биров эшигига 
борган вақтларим бўлди. П. Турсун, Ўқи- 
тувчи. 

ТИШЛАМОҚ Т Тишлари орасига олиб, 
бир қисмини узиб, ажратиб олмоқ. Жувон 
қўлидаги олмани устма-уст бир неча мартаба 
тишлади ва чала чайнаб ютди. А. Қаҳҳор, 
Минг бир жон. Эъзозхон суви қочган нонни 
тишлаб, чайнай бошлади. Ҳ. Ғулом, Машъал. 

2 Тишлари орасига олиб қисмоқ, тиш- 
лари билан тутмоқ, тишида ушламоқ. Му- 
шук боласини тишлаб, ҳовлига олиб чиқди. 
н Мирзакаримбой.. сўзни нимадан бошлаш- 
ни билмай, соқолининг учини тишлаб деди. 
Ойбек, Танланган асарлар. [Жўра] Ҳамчини 
тишлаган ҳолда, отга минди. Ҳ. Шамс, 
Душман. 

3 Тишларини ботириб жароҳатламоқ, 
қопмоқ. Уни ит тишлаб олди. Бу от тиш- 
ламайди. н Тилини тишлаб олган одам mu- 
шини суғуриб ташламайди. А. Қаҳҳор, Кўш- 
чинор чироқлари. Orn жонивор, олдидан кел- 
ганни тишлаб, орқадан келганни тепибди. 
«Эртаклар». 

4 кўчма Қаттиқ гап билан озор бермоқ, 
ачитиб гапирмоқ, чақиб олмоқ. Мастон кам- 
пир неварасининг йиғлаб туриб қилган зори- 
га қарамай, яна тишлаб-тишлаб олмоқчи 
бўлди, лекин шайтонга ҳай берди. М. Ис- 
моилий, Фарғона т. о. 





ЭЦ Д; 120 


Бармоғини тишламоқ қ. бармоқ 1. Шун- 

дай ҳийла билан берардимки [заҳарни], та- 
библар бармоғини тишлаб қолган бўларди.. 
Ойбек, Танланган асарлар. Бурнини тиш- 
ламоқ Ҳеч нарса қила олмасликка ишора 
қилади. Алам қилса, бурнингни тишла. н 
Энди уйга қайтиш йўқ. Мирзакаримбой бур- 
нини тишлаб қолсин. Ойбек, Танланган асар- 
лар. Ер тишламоқ Ерга қулаб жон бермоқ, 
ўлмоқ. Фашист.. ё қаншаридан ўқ еб, ер 
тишлайди, ё эвини қилса, рўпара келган те- 
шикка ўзини уради. А. Қаҳҳор, Асарлар. Мум 
тишламоқ қ. мум. Эитўлатов лом-лим де- 
мади, деб биз ҳам мум тишлаб кета бер- 
сакмикин.. «Муштум». Олдидан келса тиш- 
лайди, кетидан келса тепади Ўзига йўлат- 
маслик. Мулла Норқўзи ўша гапни ҳазилла- 
шиб айтганини арз қилиш учун олдидан келса 
тишлар, кетидан келса тепар эди.. А. Қаҳҳор, 
Асарлар. Тилини тишламоқ қ. тил 1. Оғзинг- 
ни юм, тилингни тишла, Адолат, урушга 
борганларнинг ҳаммаси ҳам ҳалок бўлавер- 
майди.. И. Раҳим, Чин муҳаббат. Тишида 
тишлаб Ниҳоятда эҳтиётлаб. Икки-уч ёшида 
онадан етим қолади. Отаси уни тишида 
тишлаб катта қилади. Ҳ. Носирова, Мен 
ўзбек қизиман. . .топган-тутганини тишида 
тишлаб сақлади. Ш. Рашидов, Бўрондан 
кучли. Қулоғидан тишламоқ Ўзиники қилиб 
қўймоқ (одатда, қиз болани ёшлигида, ке- 
йин унга уйланиш учун). Сен унинг қулоғини 
тишлагансан, номард У. Исмоилов, Сайлан- 
ма. Ёшлигимизда бир-биримизни яхши кўри- 
шиб юрардик, қўшни эдик, қулоғини тишлаб 
ҳам қўйган эдим, — деди Ботирали. Ш. Ризо, 
Қор ёғди, излар босилди. 

ТИШЛАТМОҚ 1 Тишламоқ фл. орт. н. 
Менинг пойлайдиганим ҳам, тишлаб олади- 
ганим ҳам йўқ, тузукми! Тишлатиб қўядиган 
қизлардан эмасман. И. Раҳим, Чин муҳаббат. 
Синдор эса, ер бағирлаб ўрмалаётган икки 
оёқли ҳайвонларга мерганларча ўт очиб, ер 
тишлатарди. Н. Сафаров, Сўнгги нафасгача. 

2 кўчма Кези келганда гап билан боп- 
ламоқ; гапни ўрнига қўймоқ; ўринли гап 
қилмоқ. -Дадаларимиз худди бизнинг шўх, 
қувноқ бўла олишимиз учун ўлиб кетган бўл- 
са-чи! — деб тишлатдим мен ҳам. А. Мух- 
тор, Давр менинг тақдиримда. 

ТИШЛАШМОҚ 1 Тишламоқ фл. бирг. н. 
Кутиб турган хотинлар, Кумушни кўрган он, 
бир-бирларига қарашиб, лабларини тишлаш- 


ди. А. Қодирий, Ўтган кунлар. Ҳизлар ўйна- 
шиб, қизғалдоқдай яшнашиб.. биров-бирови 
билан тишлашиб.. бир хиллари биров-биро- 
вининг бўйнига қўлини ташлашиб юрибди. 
«Равшан». 

2 кўчма Жанжаллашмоқ, толишмоқ. 
..етти Сибирдан омон қайтиб, генерал Ку- 
ропаткиндек ҳоким билан тишлашаётган 
ким? Н. Сафаров, Танланган асарлар. 

3 тех. Бир-бирига киришмоқ, илашмоқ. 
Тиилланган шестернялар. 

ТИ ТТТ ЛОН шв. Сўйлоқ тиш ва шундай 
тишли одам. 

ТИШЛОНҒИЧ 1 Ёнига борганни тиш- 
лайверадиган, тишлаб оладиган. Тишлонғич 
um. Тишлонғич om. 

2 кўчма Гап билан тишлаб оладиган; 
уришқоқ. Ўғлингизнинг тишлонғичлигидан 
мақтанманг, тоға, энди бунақа тишлонғич 
йигитларнинг даври ўтган! С. Абдулла, Ўл- 
масхон. 

ТИШОВЛАМОҚ шв. Тиш чиқармоқ, 
тишамоқ. Аррани тишовламоқ. 

ТИШСИЗ Тиши бўлмаган; тиши йўқ. 
Тишсиз чол. Тишсиз мола. Тишсиз сихмола. 

ТИШ-ТИРНОҚПИ 1 Қўл урган нарса- 
сини битирадиган; уддабурон, эпчил. Чин- 
дан ҳам у [Умматали] жуда тиш-тирноқли 
эди. Интилган нарсасини ё узиб олар, ё унга 
ёпишиб қолиб кетарди. Шуҳрат, Жаннат қи- 
дирганлар. 

2 кўчма Теккан, эътибор қаратган жо- 
йини узадиган, таъсирини ўтказадиган. 
Рецензия дегани ана шунақа тиш-тирноқли, 
тишлаб оладиган бўлса. С. Абдуқаҳҳор, 
Санамай саккиз дема. 

тишқоли этн. Тишни бузилиш, ка- 
салланишдан сақлаш мақсадида сурти- 
ладиган махсус қора бўёқ. Тишига тишқоли 
қўйган Ойсара чўтир овозини пастлатиб, 
гапга зеб беради. Р. Раҳмон, Меҳр кўзда. 
Тишқолидан қорайган яккам-дуккам тиш- 
ларини тиржайтириб, хир-хир кулди яна 
хотин. Ойбек, Улуғ йўл. 

тиқ тақл. с. Нарсаларнинг тегиши, ури- 
лишидан ҳосил бўладиган бўғиқроқ кучсиз 
товуш ҳақида. Ҳалам тиқ этиб полга туш- 
ди. Тиқ этса, эшикка қарайман. н -Мен.. 
хизмат қилиб турибман. Тиқ этган чойнак 
бежавоб қолмайди, — деди Шум бола. Ғ. Ғу- 
лом, Шум бола. 






Тиқ этган товуш (ёки овоз, хабар) йўқ 

Ҳеч қандай товуш, шарпа ёки хабар эши- 
тилмайди; жимжит. Ҳўрғонда тиқ этган 
товуш йўқ. Ҳатто бешикдаги болалар ҳам 
тип-тинч. Ойбек, Танланган асарлар. Эшик- 
лар маҳкам тамбаланган, кўчаларда тиқ 
этган товуш эшитилмайди. Т. Обидов, 
Юсуфжон қизиқ. Бу хатдан кейин Марғи- 
лондан тиқ этган хабар бўлмади ва орадан 
икки ойлаб фурсат ўтиб кетди. А. Қодирий, 
Ўтган кунлар. 

ТИҚИЛИНЧ 1 опг Одам, машина ва 
ш. к. билан тирбанд; юриш, ҳаракатланиш 
қийин ҳолат; шундай ҳолатли жой; шундай 
ҳолатдаги одам ёки нарсалар тўдаси. Йўлчи 
«Дўппи бозор»дан аравани зўрға олиб ўтди: 
бу ерда зўр тиқилинч, кўпчилиги хотинлар. 
Ойбек, Танланган асарлар. Трамвай нариги 
бекатда тўхтаганда, тиқилинчда урилиб- 
сурилиб, мен тушган вагонга кутилмаганда 
Санобар чиқиб келди. Ў. Усмонов, Сирли 
соҳил. 

2 Шундай тирбанд, юриш, ҳаракатла- 
ниш қийин бўлган (қийин ҳолатли). Ойниса 
вокзал майдони яқинида тиқилинч трам- 
вайдан ҳаммадан кейин тушди.. Ҳ. Ғулом, 
Тошкентликлар. Ҳамадон шаҳри худди бе- 
зовта қилинган арининг инидек ғувуллайди. 
Кўчалар тиқилинч. М. Осим, Ибн Сино 
қиссаси. 

3 Тезлик билан бажарилиши лозим бўл- 
ган; шошилинч, ошиғич. Тиқилинч иш. н 
Борадиган жойингизга кеч қоладиган бўл- 
дингиз-да, меники жудаям тиқилинч эмас эди. 
Шуҳрат, Жаннат қидирганлар. 

4 Бажарилиши лозим бўлган иш кўп 
(тиқилган), вақт эса зиқ. Шукур бетоқат 
бўлиб, энсиз пешонасини тирииипирди. Шу 
тиқилинч пайтда Шукурнинг миясига бир 
фикр келиб қолди. С. Анорбоев, Ҳамсуҳбатлар. 
Кундузи Зиннат буви теримчиларга овқат 
пиширгани кетадиган вақтда, ишларим 
тиқилинч бўлишига қарамай, мен уйга етиб 
келдим. Ҳ. Назир, Кўктерак шабадаси. 

Тиқилинч қилмоқ Зўр бериб қистамоқ, 
шоширмоқ, қийин-қистоққа олмоқ, ҳол- 
жонига қўймай талаб қилмоқ. Мунисхон 
тиқилинч қилмаганда, улар кўчиб кетиишасди. 
Ў. Умарбеков, Ёз ёмғири. Юзбошига айтиб 
қўйинг, Ҳайдарвой, ишла, ҳа бўл, деб бизга 
кўп тиқилинч қшавермасин. М. Осим, Тилсиз 
гувоҳ. 


ТИҚИЛЛАМОҚ айн. тиқирламоқ. Эшик 
тиқиллади. н Энди ётмоқчи бўлиб тур- 
ганида, дераза тиқиллади. «Саодат». 

ТИҚИЛМОҚ 1 Тиқмоқ фл. ўзл. ва мажҳ. 
н. Шиша оғзига пўкак тиқилган. Қопга ун 
тиқилди. н Хуржуннинг бир кўзида тугун, бир 
кўзида ўраб тиқилган жун қоплар. С. Анор- 
боев, Оқсой. Гўрга тиқилгур очофатлар, мол 
талашиб, сандиқни ҳам синдиришди. И. Ра- 
ҳим, Чин муҳаббат. 

2 Лой ёки юмшоқ жойга ботиб қўз- 
ғалолмай, юролмай қолмоқ. Машина кичик 
бир ариққа тиқилиб қолди. н Оти лойга 
тиқилган навкарлардан бири Тоҳир эди. П. 
Қодиров, Юлдузли тунлар. Арава лойларга 
тиқилавериб, жонимиздан тўйдирди. П. Қо- 
диров, Юлдузли тунлар. 

3 Тор, зиқжойдан ўрин олмоқ, жойлаш- 
моқ. Аъзам уч-тўрт кун кўчада бош ургани 
жой тополмай.. дайдиб юргач, шаҳар чети- 
даги кўримсизгина бир масжид қоровулининг 
мол боғласа турмайдиган ҳужрасига бориб 
тиқилди. Шуҳрат, Жаннат қидирганлар. 
Мана, ҳозир яраланган бўридек кавакка ти- 
қилиб ўтирибди. С. Юнусов, Кутилмаган 
хазина. Семизлигидан партага тиқшибўтир- 
ган бир кииш томоқ қириб, мўйловини бураб 
қўйди. С. Зуннунова, Янги директор. 

4 Бирор нарса ёки кимсага ёпишмоқ; 
зич, тирбанд нарса ёки одамлар орасидан 
жой олмоқ. Эски кир чопонни кийгач, айвонга 
чиқди, ўҳў-ўҳўлаб йўталганча, танчага 
тиқилди. Ойбек, Улуғ йўл. Нурини нақ 
мозористонда ёлғиз қолган каби бир ваҳима 
босди, ранги ўчиб, кампирнинг пинжига 
тиқилди. Ойбек, Танланган асарлар. Эшик 
олдида одамлар орасига тиқилиб, Бозорбой 
ҳам ўтирган экан.. П. Турсун, Ўқитувчи. 

5 Кўп миқдорда ва зич, тиғиз жойлаш- 
ган ҳолатда бўлмоқ. Мана, бир томондан 
дераза ўрнига туйнук очилган кичкина қоронғи 
уйда ўн-ўн беш чоғли хотин ўтирибди. Улар 
эски, лекин озодагина кўрпа ёпилган сандал 
атрофига тиқилишиб, секин-секин суҳбат- 
лашишарди. С. Зуннунова, Гулхан. 

6 кўчма Жуда кўп миқдорда бўлмоқ, мўл- 
кўл бўлмоқ. Магазинда хоҳлаган нарсанг 
тиқилиб ётибди. н -Тут мева қшади-ку, 
отажон. Куртлар тол баргини ея қолсин, ариқ 
бўйида тиқилиб ётибди-ку, — деганди қиза- 
лоқ. Й. Муқимов, Ипактоласи. 





7 Томоқцан ўтмай тўхтаб қолмоқ. Унинг 
томоғига нон тиқилибди. н Сафаров.. муш- 
тининг қирраси билан унинг кекирдагига 
туширди. Йўғон кииш чалқата йиқилди ва 
сўйилган товуқдай типирчилаб, суяк тиқил- 
ган итдай хириллай бошлади. А. Қаҳҳор, 
Қўшчинор чироқлари. [Ўринбоев] Шунча 
қаттиқ гапиргани билан, худди томоғига дон 
тиқилган хўроздек, овози чиқмайди. А. Му- 
ҳиддин, Тўғри таъбир. 

8 Бошқаларнинг гапи, суҳбати ва ш.к. га 
аралашмоқ, суқилмоқ. Бу ишга сен тиқил- 
ма. н Иккинчи навкар яқин келиб, бўйнини 
чўзиб тиқилди: -Сиз кимсиз? Нега таслим 
бўламиз? — сўради у. Ойбек, Навоий. 

Жони ҳалқумига тиқилмоқ айн. жони 
ҳалқумига келмоқ қ. жон 1. Агар ҳар йил жа- 
сорат кўрсатамиз десак, жонимиз ҳалқу- 
мимизга тиқилиши мумкин. Ш. Рашидов, 
Бўрондан кучли. Нафаси тиқилмоқ ёки 
нафаси оғзига (ёки бўғзига, ҳалқумига) ти- 
қилмоқ Нафас олиши оғирлашмоқ (маълум 
сабаб таъсирида). ..суғдларнинг ашаддий душ- 
мани бўлган Эрон шоҳи ва унинг қора ният- 
лари тўғрисида гапирар экан, ғазабдан нафаси 
сиқилар, кўзлари ўт сочар эди. М. Осим, 
Аждодларимиз қиссаси. Йўқ, жоним, ёруқ- 
қина айвон тузук менга, уйда нафасим ти- 
қилиб кетади. Ойбек, Улуг йўл. Тез юриб 
келганларидан бўлса керак, нафаслари оғзи- 
ларига тиқилиб, ҳарс-ҳарс қилардилар. Э. 
Раимов, Ажаб қишлоқ. -Ҳумқишлоққа юбо- 
рилган йигитлар қирилибди, — деди Бек 
нафаси бўғзига тиқилиб. Ҳ. Ғулом, Машъал. 
Бектемирнинг лаблари қовжираган, нафаси 
ҳалқумига тиқилган, оғир ҳансирарди. Ойбек, 
Қуёш қораймас. Пинжига тиқилмоқ Шахсий 
манфаат, ғаразли мақсад билан кимсага 
яқинлашмоқ. Ер-сувли одамлар.. қийналиб 
қолсалар, дарров уларнинг пинжига тиқилар 
ё ўртага киши қўйиб, ерни тезроқ ўз қўлига 
ўтказишга тиришар эди. Ойбек, Танланган 
асарлар. Ўпкаси ҳалқумига (ёки оғзига) 
тиқилмоқ қ. ўпка. Бутун вужудини ларзага 
солган титроқ пайдо бўлди. Ўпкаси ҳалқумига 
тиқилиб, нафаси қисилди. М. Хайруллаев, 
Тилла маржон. 

ТИҚИН 1 Идишларнинг оғзига тиқиб 
қўйиладиган қопқоқ. Пўкак тиқин. Шиша 
тиқин. Бутилканинг тиқини. н Шукуржон 
бутун вужуди жимирлаб кетганини ҳис этиб, 
фляганинг тиқинини тортди, у бўш эди. О. 


Еқубов, Ота изидан. Ашуртой ака нос- 
қовоқнинг шокиладор чарм тиқинини ёпа 
туриб, салмоқланиб гапирди. Р. Файзий, Ҳаз- 
рати инсон. 

2 айн. тиқилинч. Йўл жуда тиқин ва 
серқатнов.. н Болъницага [касалхонага] 
борсангиз, ўзим элтиб қўяман, юраверинг. 
Трамвайда ҳозир одам тиқин бўлади. Ж. 
Абдуллахонов, Тўфон. Мен тиқинда ҳаво 
етмагандай бўғила бошлайман, деразага 
интиламан. А. Мухтор, Давр менинг тақ- 
диримда. 

3 Ичига, қобиғига тиқилиб турган, шун- 
дай жойлашган. Йўлдош тиқин рюкзагини 
орқалади, Ойниса тугун кўтариб олди, бобо 
билан буви олдинга тушишди. Ҳ. Ғулом, 
Тошкентликлар. \ар кўчатда ўн-ўн икки ва 
ундан зиёд ғоз тухумидай, ана очилай, мана 
очилай деб турган тиқин naxma. Ғ. Ғулом. 
Синфларда бўш napma йўқ, Мағзи тиқин 
анордай. Ғ. Ғулом. 

ТИҚИНЛАМОҚ Оғзини тиқин билан 
бекитмоқ, оғзига тиқин тиқмоқ, тиқин би- 
лан қопқоқламоқ. Бутилкаларни тиқинламоқ. 

ТИҚИНЧОҚ Тиқин 1 с. кичр.-эркл. Чол 
унинг қўлидан кўзачани олиб, оғзидаги ти- 
қинчоқни очди. С. Нуров, Оналар. 

ТИҚИРЛАМОҚ «Тиқир -тиқир» овоз 
чиқармоқ. Хаёл суриш билан тонг отардаги- 
на энди кўзим илинган экан, кўча эшик ти- 
қирлаб қолди. А. Муҳиддин, Чап чўнтак. 

ТИҚИР-ТИҚИР тақл. с. Қаттиқ нарса- 
га кучсизроқ уриш ёки урилиш натижасида 
ҳосил бўладиган қисқа-қисқа, кескин куч- 
сиз овоз ҳақида. Сичқон тиқир-тиқир қилиб, 
ниманидир кемирмоқда. н Жимжит хонада 
тарновлардан тушаётган сувнинг шитир- 
лаиш, том тунукаларининг тиқир-тиқири 
ва борлиқни қамраб олган мулойим, аммо 
салобатли ёмғир шовури эшитилиб турарди. 
П. Қодиров, Уч илдиз. 

ТИҚИШТИРМОҚ 1 Кўп ёки катта 
нарсани талаб этилганидан кичик ёки тор 
идишга, жойга зўрлаб тиқмоқ; ниқталаб, 
зичлаб жойламоқ. Китобларни портфелга 
тиқиштирмоқ. Чўнтакка ҳар нарсани ти- 
қиштирма. н -Копток ўйнашни жудаям ях- 
ши кўраман, ёзин-қишин чўнтагимда олиб 
юраман, — деди Зумрад коптокни қайтадан 
кичкина чўнтагига тиқииипириб. Ойбек, Улуғ 
йўл. Маҳкам ака унга кўз қисиб қўяди, бола 
кулиб, лунжига нон тиқиштиради. Р. Файзий, 

Сен етим эмассан. Тутаб ётган чала тўнгак 
ёнига.. шох-шаббалар тиқиштириб пуфлаш- 
дан боши оғриган Жобир ниҳоят боишни кў- 
тарди. Ҳ. Шамс, Душман. 

2 кўчма с. т. Бирор жойга, ишга, ўқиш- 
га зўрма-зўраки тиқиб қўймоқ, жойлаш- 
тирмоқ, жойламоқ. Ишга қариндошларини 
тиқиштирмоқ. 

3 Нима бўлса (топса), борини кимгадир 
беравермоқ. Учта бўйига етган синглиси бор. 
Ҳарамайди. Топганини хотинига тиқишти- 
ради. «Муштум». 

4 Ёқса-ёқмаса, хоҳласа-хоҳламаса, яра- 
са-ярамаса беравермоқ, суқавермоқ. Болага 
ҳар қандай овқатни тиқииипиравермаслик 
керак. н Бу ахир расвогарчилик-ку! — деди 
бир куни Музаффар Муҳамедов. — Бизга қан- 
дай пъесаларни тиқиштиришяпти. Ҳ. Но- 
сирова, Мен ўзбек қизиман. 

ТИҚМАЧОҚ 1 Ичига ниқтаб бирор 
нарса (мас., пахта) тиқилган; дўппайган 
(қоп, халта ва ш.к.). Жаъфар ипак фабрика- 
си томон кетаётганда, портфели озғин бў- 
лади, қайтаётганда, тиқмачоқ бўлиб келади. 
«Муштум». 

2 айн. тиқмачоқцай. Усмонали ака унинг 
[ Омонтойнинг] қуйиб қўйгандек тиқмачоқ 
гавдасига.. икки қулоғига етай деб турган 
мўйловига қаради. С. Аҳмад, Чўл шамолла- 
ри. У ориққина бўлса ҳам, қўли, болдирлари 
тиқмачоқ.. А. Мухтор, Давр менинг тақ- 
диримда. 

ТИҚМАЧОҚЦАЙ, -дек Етилиб тўлиш- 
ган; бўлиқ, семиз, лўппи. Тиқмачоқдай би- 
лакларида илон бошли олтин билагузуклар 
ёнади. Ойбек, Танланган асарлар. Эшикни 
икки юзи қип-қизил, украинларга хос пучуқ- 
роқ, тиқмачоқдек бир жувон очди. Шуҳрат, 
Шинелли йиллар. 

ТИҚМОҚ 1 Бир нарсани бошқасига 
санчиб, суқиб киритмоқ. Бигиз тиқмоқ. 
Ханжар тиқмоқ. н ..ерда ҳам хосият кўп.. 
Ерга чўпни тиқиб қуйсанг, кўкариб, қулочга 
сиғмас дарахт пайдо бўлади. Ойбек, Тан- 
ланган асарлар. Ҳамманинг кўз олдида кўкси- 
га пичоқ тиқиб, чуқурга ташланган ака- 
укалар турарди. Мирмуҳсин, Меъмор. Эшак: 
-Бу қирқ йилни нима қилиб ўтказаман? — 
деган экан, худо: Одамлар устингга юк 
ортади, ўзи ҳам минади, халачўп тиқади, — 
дебди. А. Қаҳҳор, Қўшчинор чироқлари. 


2 Тешик, очиқ, бўш жойга киритмоқ, 
юбормоқ. Бурнига бармоғини тиқмоқ. н 
Бойвачча кавакчадан чўп тиқиб, занжирни 
туширди.. Ойбек, Танланган асарлар. Қур- 
бон ота самоварнинг остига сим тиқаётган 
эди, қаддини ростлаб, Сидиқжонга қаради. А. 
Қаҳҳор, Қўшчинор чироқлари. Нимчаси 
чўнтагига қўл тиқиб, рўмолчасини олди. Мир- 
муҳсин, Меъмор. Ууй олдига келиб тўхтади. 
Деразадан боишни тиқди. М. Муҳамедов, 
Қаҳрамон изидан. 

3 Ичига, орасига олмоқ (солмоқ); жой- 
ламоқ. Ҳопга сомон тиқмоқ. н Олинг, мол- 
ларни сандиғингизга, пулни чўнтагингизга 
тиқинг.. «Муштум». Мирҳомидхўжа шошиб, 
Ҳамбарали аканинг қўлидан пулни олди-да, 
унинг қўйнига тиқди. А. Қаҳҳор, Қўшчинор 
чироқлари. Ҳоровул шўра ва ялпизларни ўриб, 
сув урган жойга тиқа бошлади. Э. Раимов, 
Ажаб қишлоқ. 

4 кўчма с. т. Бирор ўқиш, иш ёки лаво- 
зимга зўрма-зўраки жойлаб, ўрнаштириб 
қўймоқ, тиқиштирмоқ. Комиссия таркибига 
яна сени тиқибдилар-да. н [ Сухсуров:] Мени 
бутун уруш даврида ўқитувчиликка тиқиб 
қўйишди. А. Қаҳҳор, Тобутдан товуш. 

5 Бировни бирор иш, гап ёки даврага 
қўшмоқ, аралаштирмоқ, тортмоқ. Отабек 
сачраб, Кумушга юз ўгирди: -Бу ўртага Зай- 
набни келтириб нимага тиқасиз энди? А. Қо- 
дирий, Ўтган кунлар. 

Бош тиқмоқ Хонадон, муассаса каби 
жойга кўриш, билиш ва ш.к. мақсадца кир- 
моқ, қадам босмоқ. Кампир энам қиз қиди- 
ра-қидира, тинкаси қуриди. Ҳайси эшикка 
бош тиқса, сўрашармиш: -Савдогарми, боғи 
борми, уй-жойи борми? Ойбек, Танланган 
асарлар. ..меҳмон икки кун ичида шаҳар рас- 
та-бозорларини айланди, саройларга бош 
тиқди. А. Ҳакимов, Илон изидан. Ҳизлар у 
кўчага бош тиқиб, бу кўчага бош тиқиб, 
адашиб анча юришди. Ойбек, Танланган 
асарлар. Бурнини (ёки тумшуғини) тиқмоқ 
Бирор иш, гап-сўз ва ш.к. га аралашмоқ, 
суқилмоқ. Нега Нури эркаклар иишга бурни- 
ни тиқади? Хизматкор керак бўлса, эри 
топсин. Ойбек, Танланган асарлар. Сен ме- 
нинг ишимга тумшуғингни тиқма\ Ҳ. Аҳмар, 
Ким ҳақ? У, элликбоиш бўлгани учун, ма- 
ракаларга бурнини тиқади. Ойбек, Танлан- 
ган асарлар. Гўрга тиқмоқ Ўлдирмоқ. Биз.. 
фашистларни гўрга тиқамиз. Ойдин, Ҳи- 

коялар. Икки бармоғини (ёки қўлини) бур- 
нига тиқиб қолмоқ қ. бармоқ 1, бурун I. 

Бизнинг шартимиз шуки, сув чиқарилиб, қа- 
қир ерларга жон киритилганда, ерсиз ва кам 
ерли камбағаллар икки бармоғини бурнига 
тиқиб қолмасин!М. Исмоилий, Фарғона т. о. 
Икки оёғини бир этикка тиқмоқ Айтганини 
бажаришни талаб қилмоқ, шу талабда ўжар- 
лик билан туриб олмоқ. -Ё бино топ, ё биз- 
нинг жавобимизни бер, — деб икки оёқларини 
бир этикка тиқиб туриб олишди. Й. Шам- 
шаров, Қаҳрамонлик йўли. Икки қўлни (ёки 
беш панжани) оғзига тиқмоқ айн. беш қўлни 
оғзига урмоқ қ. беш. Терисига сомон тиқмоқ 
қ. тери. Яхшиямки, бояги гапларингизни ўғлим 
эшитмади, йўқса, терингизга сомон тиққан 
бўлар эди. М. Осим, Аждодларимиз қиссаси. 

ТИҚ-ТИҚ Тиқ с. такр. Ёнғоқли боғэши- 
гин [ Олимжон ] чақирди тиқ-тиқ уриб. Бар- 
васта бўйли киши чиқди: «Ким ?» деб ҳол сў- 
риб. Қ. Муҳаммадий. 

ТИҒ [ф. — қилич, ханжар; тикан, ти- 
канак; нур] 1 Қилич, ханжар, пичоқ, найза 
каби совуқ қуролларнинг умумий номи. Тиғ 
яраси тузалар, тил яраси тузалмас. Мақол. 
н Аммо тиғ тегиб, қўл ёки оёғи узилганлар 
оҳ-воҳ уриб, мадад кутиб ётарди. Мир- 
муҳсин, Меъмор. Эрназар жаллод, Шерали- 
ни сиёсат билан йиқитди ва пўлат тиғини 
қинидан тортди. «Эрали ва Шерали». 

2 Кесувчи асбоб, қурол-яроғ ва ш.к. нинг 
кескир қирраси, дами; турли машина, ме- 
ханизм ва ш.к. нинг кескич қисми. Болта- 
нинг тиғи. Қиличнинг тиғи. н Кетмон тиғи- 
ни қайирадиган тош-метин эски пахсаларни 
қизлар неча чақирим ердан ташиб келиб, 
далага тўкишди. Ойбек, О.в. шабадалар. 
Қайнарнинг бўйдор ўтлари косилкаларнинг 
беомон тиғлари зарбидан юзтубан йиқиларди. 
С. Анорбоев, Оқсой. 

3 Ништар, найза каби асбобларнинг ўт- 
кир учи, найзаси. 

Тиғ тегизмоқ (ёки урмоқ) 1) бирор ас- 
боб, қурол билан кесмоқ. Тепа шохга асло 
тиғ тегиза кўрманглар. Н. Сафаров, Олияхон 
Султонова. 

4 с. т. Ствол, мил. Қўш тиғ милтиқ. н 
Вагондан энг кейин тушган ea милтиғини 
тиғидан ушлаб, кетмондай елкасига қўйиб 
келаётган Аҳмаджон.. А. Қаҳҳор, Олтин 
юлдуз. 

5 кўчма Умуман, тиғ, найза каби таъсир 
ўтказувчи нарса, куч. Зулм тиғи. Жабр тиғи. 


н Илму фан тиғи бирлан жаҳл бағрини қон 
қил. Ҳамза. «Уччига чиққан маъмуриятчи» 
деган сарлавҳа остидаги мақоланинг ўткир 
тиғи Ойқизга қаратилган бўлса ҳам.. Ш. 
Рашидов, Бўрондан кучли. 

Тиғ кўтармоқ Қурол-яроғ билан уруш- 
жангга хезланмоқ, жангга кирмоқ, жанг 
қилмоқ. Тақсир, узр, фуқарочилик, адолат- 
сизликка қарши яна тиғ кўтаришга тўғри 
келди. Уйғун ва И. Султон, Алишер Навоий. 
Тиғ урмоқ (ёки тортмоқ) Тиғ-яроғ билан зарб 
бермоқ. Тиғуриб яраламоқ. н Қайси фарзанд 
отасига тиғ тортар. «Рустамхон». (Дами) 
тиғдан ўтказмоқ Ёппасига тиғ-яроғ билан 
ўлдирмоқ. Подшоҳ: -Ҳеч ким менга шу сирни 
ошкор қилмаса, шаҳар халқини дами тиғдан 
ўтказиб, тупроқ билан баробар қиламан, — 
дебди. «Эртаклар». Яқинда Али уйқудан ту- 
ради, зулфиқорини кўтариб, диндан чиққан.. 
бандаларни тиғдан ўтказади, дедилар. С. 
Аҳмад, Ҳукм. Қуёш (ёки кун, саратон) тиғи 
1) қуёш нури, шуъласи, ёғдуси. Кун тиғида 
ёниб-ўчиб Кўринади кетмонлар. Т. Тўла; 2) 
қуёш ҳарорати. Кунларнинг бирида, саратон- 
нинг тиғида боғбоннинг этлари увушибди, 
томоғи қуришибди. Ё. Шукуров, Уч савол. 
Қуёш (ёки кун, тонг) тиғ урди (ёки тортди, 
ёйди, ёрди) Қуёш чиқци, қуёш нур, шуъла 
таратди, ёғду сочди. Кун тиғуриб қолган эди. 
Ўрталик аллақачон ёришган. Ғ. Ғулом, Шум 
бола. Кун тиғ тортиб, дарёнинг у томонида- 
ги адирларнинг сирти тўқ яшил, жилғалари 
қора тусга кирди. А. Қаҳҳор, Қўшчинор чи- 
роқлари. Шарқ осмонининг тепасида тонг 
тиғ ура бошлаган бўлса ҳам, деворлар, да- 
рахтлар ичига кўмилган шаҳар ҳали анча 
қоронғи эди. М. Исмоилий, Фарғона т. о. Чош- 
гоҳ маҳалида қуёш булутлар орасидан тиғ 
ёриб чиқди. Р. Раҳмон, Меҳр кўзда. Қўлга тиғ 
олмоқ айн. тиғ кўтармоқ. Урушни бошлаган мен 
эмас, сенсан, энди жазосини тортасан ўзинг, 
Қўлга тиғ олишга мажбур этган сен. Энди 
шу тиғ билан ўйилар кўзинг. Уйғун. 

ТИҒА [ф. — тиғга ўхшаш нарса; 

қилич ёки пичоқ дами; тоғ чўққиси] 1 эск. 
айн. зенит 1. Кун тиғага келганда, уйга 
қайтдик. н Кун тиғада, жазирама, чанг. 
Ғ. Ғулом, Шум бола. 

2 с. т. Қуёш ҳарорати; қуёш нури кўп 
ёғилиб, қиздириб турган жой. Офтоб ти- 
ғасида ётмоқ. Кун тиғасида терлаб-пишиб 
ишламоқ. 




ТИҒДОР [ф. — тиғли, тиғи бор; 

тиғ эгаси] 1 Кесадиган, тиғли. Бир газли 
тиғдор пичоғини қайраб турган қассоб, дада- 
си етаклаб келтирган қўйнинг калласини 
шартта кесиб, гўштини бошқа, суягини бош- 
қа қилиб қўйган эди. И. Раҳим, Тинимсиз 
шаҳар. 

2 кўчма Ўткир, аччиқ. Тиғдор mm. Тиғдор 
гап. 

ТИҒИЗ 1 Бир-бирига жуда яқин жой- 
лашган; оралиғи қисқа; зич, қалин. Тиғиз 
дарахтлар. Залда одам тиғиз. Тиғиз ўтқа- 
зилган кўчатлар. н Энди улар анча зич- 
тиғиз қаторлар билан илгариларди. Ойбек, 
Қуёш қораймас. Тутқун сасни тополмадим 
Тиғиз ўрмонларда ҳам. М. Шайхзода. Маж- 
нунтол барглари орасидан сирқиб тушаётган 
ёмғир томчилари қизнинг пайваста қош- 
ларига, тиғиз киприкларига теккан. П. Қо- 
диров, Юлдузли тунлар. 

2 Муайян иш (ишлар) учун вақтнинг 
камлиги, қисқалиги; зиқ. Кузакдаги барака- 
ли хирмон шу тиғиз кунлардаги ишнинг уну- 
ми ва сифатига боғлиқ. н -Вақт тиғиз. Ҳа- 
ли билет ҳам олганим йўқ,— деди Маҳмуд. А. 
Убайдуллаев, Ҳаёт оқими. Агар меҳмоннинг 
вақти тиғиз бўлса, ҳар бир уйдан бир нарса 
олиб чиқилиб, дастурхонга қўйиб чиқилади. Ш. 
Холмирзаев, Қил кўприк. 

3 Бажарилиши лозим бўлган ишлар кўп 
ва у тез суратда, узлуксиз бажарилиши ло- 
зим бўлган ҳолат; шошилинч, ошиғич, қис- 
таланг. Анҳорда икки обжувоз ea икки тегир- 
мон ишлаб туради.. Шунга қарамай, иш ти- 
ғиз. Ҳ. Ғулом, Тошкентликлар. Далада иш- 
нинг тиғиз вақти ўтгани учун мардикорлар- 
га бундан бир неча кун илгари жавоб берилган. 
Ойбек, Танланган асарлар. 

ТИҒИЗЛАШМОҚ Тиғиз ҳолатли бўлмоқ 
(қ. тиғиз). Ораси тиғизлашди. Вақти тиғиз- 
лашди. Ишим тиғизлашди. н Йиғим-терим 
бошланиб, йўлларда қатнов янада тиғизла- 
шиб қолди. Газетадан. 

ТИҒИЗЛИК Тиғиз ҳолатдалик. Экиннинг 
тиғизлиги. Аҳолининг тиғизлиги. Вақт ти- 
ғизлик қилди. Иш тиғизлигидан театрга 
боролмадим. н [Нури Йўлчига:] Ҳали шош- 
манг, деганимга кўнасиз axup, — деди-да, 
вақтнинг тиғизлигидан хавфланиб, деразани 
оҳиста ёпди. Ойбек, Танланган асарлар. 
Далада ишнинг тиғизлигини баҳона қилиб, 


бувисини икки-уч кунда сайр қилдирадиган 
бўлди. Ҳ. Назир, Сўнмас чақмоқпар. 

ТИҒЛАМОҚ кт. Тиғ урмоқ, кесмоқ. 

Бағрини (ёки кўксини, юрагини) тиғла- 
моқ Руҳий ёки маънавий азоб бериб, 
эзиб, юрагини доғламоқ, яраламоқ. Буўй- 
лар кичик Умидни азоблар, бағрини тиғ- 
ларди. Мирмуҳсин, Умид. Ғам ханжари 
билан кўксин тиғлади. Ғайратий. Сени дея 
кўп йиғладим, Юракларимни тиғладим. 
«Нигор ва Замон». 

ТИҒЛИ 1 Кесувчи ёки найзали асбоб 
билан қуролланган, тиғи бор; тигдор. Тиғли 
киши. Тиғли машина. 

2 Кескир қирраси, найзаси, дами бўл- 
ган. Икки тиғли ханжар. н Олдинда — қўл- 
ларида биттадан калтакча, белларида ин- 
гичка тиғли дудама пичоқлар осилган икки 
киши юрмоқда эди. Булар жаллод эдилар. С. 
Айний, Қуллар. 

3 кўчма Тигдор, кесадиган, санчила- 
диган.. Тиғли тил. Тиғли гап. н Бу сўзлар 
анча тиғли бўлса ҳам, Тулсум холага оғир 
ботмади. «Қаҳрамоннома». 

ТО [ф. 1д — =гача, қадар, =гунча] Гапда- 
ги ўрин, пайт ва ш.к. маънони таъкидлай- 
ди, таъкидлаш, кучайтириш учун хизмат 
қилади. Тонг отгандан то кун ботгунча 
ишладим. Тошкентдан то Қаршигача ух- 
ламадим. Етти ёшдан то етмиш ёшгача.. н 
Кўзойнакни тақиб, эрталабдан то шомгача, 
баъзи вақт кечалари ҳам ўқиди. Ойбек, Тан- 
ланган асарлар. Пастдан то чўққиларигача 
митти-митти чуқурчалар, токчалар қоп- 
ланиб ётибди. Ш. Холмирзаев, Қил кўприк. 
Раҳим Саидов то бир қарорга келгунча, Саид 
ака масалани ҳал қилди. Ў. Умарбеков, Ёз 
ёмғири. Ҳар кун тонг қоронғисида ишга 
тушиб, то пешин намозига қадар ҳеч қаёққа 
қўзғалмайдиган «бачканадўз» бу кун қиём 
бўлмасданоқ дўконхонадан чиқди. Ойбек, Тан- 
ланган асарлар. 

ТОАБАД [ф. + а. — абадийликкача, 
доимий] қ. абадий. Ўша кунлар унутилмас, 
Қолур тоабад. Р. Бобожон. Маърифату обод- 
лик чироғини ёққан киши тоабад ўлим бил- 
майди. Мирмуҳсин, Меъмор. 

ТОАТ [а. cicLk — итоат қилиш, бўйсу- 
ниш; итоаткорлик] 1 дин. Худога сиғиниш, 
ибодат. Бир соат тафаккур бир йиллик то- 
атдан афзал. Ойбек, Навоий. 

Тоат қилмоқ Худога сиғинмоқ. Менимча, 
олтмиш йил қуруқ тоат, ибодай қилгандан 
кўра, бир соат одил бўлмоқ савоблироқдир. 
Уйғун ва И. Султон, Алишер Навоий. 

ТОАТ-ИБОДАТ [тоат + ибодат] 1 дин. 
Узлуксиз тоат ва ибодат; тоат ва ибодатлар. 
Кўкча маҳалласидаги «кулбайи вайронаси»да 
тоат-ибодатга муккасидан кетган эмиш. Ҳ. 
Ғулом, Машъал. Қолган умримни бир чекка- 
да узлатда худойи таолога сиғиниб, тоат- 
ибодатда ўтказмоқчиман. Мирмуҳсин, Меъ- 
мор. 

2 кўчма с. т. Кишининг бирор мақсад 
билан қилган бутун ҳаракати, уринишлари. 
Ойи! Шу дорини топмасам, бутун қилган 
тоат-ибодатларим бекорга куйиб кетадиЮ. 
Анорбоев, Оқсой. 

ТОБ [ф. <_>1д — куч-қувват, чидам, дар- 
мон; иссиқпик; ёниш, ёғду; дард, азоб] 1 
Киши организмининг ҳолати; соғлиқ. Тобим 
яхиш. Тоби dypycm эмас. н -Oma, тобингиз 
жойидами? — деб сўради йигит ташвишла- 
ниб. М. Исмоилий, Фарғона т. о. 

Тоби айнимоқ (ёки қочмоқ) ёхуд тоби 
келишмаслик Соғлиғи салбий томонга ўз- 
гармоқ, соғлиғи ёмонлашмоқ. Шу кунда сал 
тобим айниб юрибди. Ўлиб-нетиб қолсам.. С. 
Аҳмад, Уфқ. Жиндай тобим келишмай қол- 
ди.. А. Мухтор, Бўронларда бордек ҳаловат. 
Ўриклар данак қотирганда тобим қочиб қол- 
ди. М. Мансуров, Ёмби. Тоби йўқ Соғлиғи 
дуруст эмас; касал, бетоб. Бунинг олдидан 
кетолмай қолдим, ота, тоби йўқ. А. Мухтор, 
Чинор. 

2 Меъёрига етиш, етилиш (етилганлик) 
даражаси, ҳолати. -Ернинг тоби бундан ор- 
тиқ бўлмайди, — деди у синовчан назар би- 
лан ёнидагиларга қараб. Р. Файзий, Чўлга 
баҳор келди. Ҳосил мўл, тобида силос қил- 
масак, шираси камайиб, бурди кетади. Ф. Ну- 
руллаев, Бўз йигит. Сайислар билади отнинг 
тобини. Эргаш Жуманбулбул ўғли. 

Тобига етмоқ (ёки келмоқ) Фойдаланиш, 
ишлатиш учун тайёр ҳолга етмоқ (келмоқ); 
етилмоқ. Кечагина пахталари бодроқдай очи- 
либ ётган далалар шудгордан кейин қор ос- 
тида бўрсиллаб ётибди, тобига етаяпти. 
Газетадан. Сўфининг танларига бирдан ўт 
туташгандай бўлди. Бутун вужуди қизиган 
танурдай [тандирдай] тобига келган эди. 
Чўлпон, Кеча ва кундуз. Балиқ шўрва келди 


тобига чоғи, Дастурхонга чўкди овчилар шу 
чоқ. М. Икром, Балиқовида. 

3 кўчма Хоҳиш-истак, майл, рағбат. Иш- 
га тобинг борми, жиян? Ойбек, Танланган 
асарлар. На ўқишга, на юмушга тоби йўқ, 
таъби нозик.. «Гулдаста». 

4 Чидам, тоқат. Тоб бермоқ. н Отангга 
берма азоб, Азобга қолмаган тоб. Ҳ. Олимжон. 

Тоб бермоқ Туриш бермоқ; чидамоқ. 
Низомиддинов унинг ўтли қарашига тоб 
беролмай, аста-аста юриб, дарвозадан чиқ- 
ди. С. Аҳмад, Ҳукм. Тоби йўқ Чидамайди. 
Лаънатининг хотин олишга ихлоси баланд-у, 
катта чиқимга тоби йўқ. П. Турсун, Ўқи- 
тувчи. 

5 Тафт, дам. Қорамтир, қўнғир, пушти 
булут карвонлари гўё қизил шуъла тобидан 
шарққа шошилиб қочар эди. П. Турсун, Ўқи- 
тувчи. 

Тоб бермоқ Тафтига (дамига) тутмоқ; 
тобламоқ (тобланмоқ). Мана, кўз ўнгимизда 
қуёшнинг ҳаётбахш тафтига тоб бериб, кенг 
пичанзор водий ястаниб ётибди. Газетадан. 

6 шв. Худди, нақ. Сен опанг Жумагулнинг 
тоб ўзисан, лекин бир озгина фарқинг бор, 
холос. Ж. Шарипов, Хоразм. 

Тоб ташламоқ 1) айниб, қинғир-қий- 
шиқ, эгри-бугри бўлиб қолмоқ (асосан ҳўл 
ёғоч, эшик, ром ва ш.к. ҳақида). Эшик тоб 
ташлабди. н Дангаса меҳнат учун бермай- 
du тоб, Офтобда ҳўл ёғоч ташлайди тоб. 
Ҳабибий. Нкки зинадан кўтарилди. Тоб таш- 
лаб, тахталарининг ораси очилиб қолган юп- 
қа эшикка рўпара бўлди. С. Нуров, Нарвон; 
2) кўчма айниб, лоқайд, суст бўлиб қол- 
моқ; путурдан кетмоқ. Келдиёров уларни гап 
билан узиб олди: -От-улов баҳона, ўзларинг 
тоб ташлаб қолгансизлар. «Муштум». Чол 
ҳали-бери тоб ташламасди. Кенжамиз ава- 
рияда нобуд бўлгандан сўнг синиб қолдилар. Н. 
Қобил. Тобга олмоқ Тобига келтириш ҳа- 
ракатини қилмоқ; тобламоқ. Шуйтиб қис- 
таб йўл тортди, Тобга олиб Fupomdu. Эргаш 
Жуманбулбул ўғли. Шу тобда Ҳозирнинг 
ўзида, шу вақтда. Лекин шу тобда қизнинг 
бағрини бир нарса қаттиқ ўртади ва у ўкириб 
йиғлаб юборди. «Ёшлик» 

ТОБАКАИ [ф. — қайси пайтгача; 

токайгача] кт. кам қўлл. Токай, қачонгача. 
Ўлдирур ҳижронларингиз тобакай, Борму охир 
ҳеч асло меҳрингиз. Муқимий. Тобакай масхара 
бўламиз, Тобакай хотинлар қирғини?!Т. Тўла. 

ТОБЕ [й. — кимсага эргашувчи; 

қарам, бўйсунувчи; бировга қарашли] 1 
Ҳоким қўл остидаги, унинг ҳукмида бўл- 
ган; қарам. Тобе мустамлакалар. н Қили- 
чин бўйнига солиб, Шакарбекка тобе бўлди. 
«Ширин билан Шакар». ..укалари Суюр- 
ғатмиш мирзо билан Муҳаммад Жўқийларни 
келгусида ўзига тобе Мовароуннаҳр ҳокимла- 
ри этиб тайинлашни кўзларди. Мирмуҳсин, 
Меъмор. 

2 Лавозим, мавқе ва ш.к. жиҳатдан 
қуйида бўлган, бўйсунувчи. Кейин секин-ас- 
та даражаси юқори кимсалар билан гапла- 
шиб, тобе кишиларга қарамайди.. Мирмуҳ- 
син, Умид. Жавлонбек юраги ҳапқириб, сес- 
кангандек бўлди, бироқ бу ерда сир бой бериш 
ўзига тобе одамларни ҳам қўлдан бериш би- 
лан баробар эди. Н. Фозилов, Дийдор. 

3 Шарт-шароит ёки муҳит жиҳатидан 
бўйсунган, боғлиқ, алоқадор. Бу оилада 
ейиш-ичиш белгили тартиб ҳам режага тобе 
эса-да, ҳар кун ширин-ширин овқатлар тай- 
ёрланади. Ойбек, Танланган асарлар. 

Тобе қилмоқ (ёки этмоқ) Бўйсундириб, 
ўз ҳукми остига олмоқ; бўйсундирмоқ. 
Комилнинг зийрак зеҳнида чақнаб қоладиган 
ақл учқунлари.. уни ҳайратда қолдирар, на- 
тижада шу ёш йигит уни ўз иродасига тобе 
қилиб қўяр эди. Ҳ. Ғулом, Машъал. Амирак 
Аҳмадни йўқотиб, ўрнига ўз ўғилларидан 
бирини қўймоқ, Фарғона вилоятини тобе 
этмоқ Шоҳрух салтанати мавқеини кўта- 
ришда ғоят муҳим масала эди. Мирмуҳсин, 
Меъмор. 

ТОБЕЛИК Тобе ҳолатдалик; қарамлик. 
Иқтисодий тобелик. н Хонзодаларни ҳар 
кўринган кимса мазахлаб юрса, қора халқда 
тобелик, икром, андеша қолурму? С. Сиёев, 
Аваз. 

ТОБЛАМОҚ I 1 Тафтига, алангасига 
тутмоқ, қиздирмоқ. Чўпон ота.. пахмоқ 
соқолларини силаб, бағрини офтобга тоблаб, 
тоғ бағрига ёнбошлади. Ойдин, Фарҳодлар. 
Зокир Ўринович печга қўлларини тоблаб, бир 
оз иситгач.. жавон ёнига борди. Ш. Хол- 
мирзаев, Йўллар, йўлдошлар. 

2 махс. Махсус қурилмада қиздириш ва 
б. йўллар билан ишлов бериш орқали 
етилтирмоқ, тобига келтирмоқ. Темирдан 
уранни қилоламиз фарқ, Пўлат тобламоққа 
ўз кўрамиз бор. Р. Бобожон. 

3 кўчма Чидам-бардошли қилиб етиш- 
тирмоқ; чиниқтирмоқ. Мамажон-ку пиши- 


ган, ҳаёт обдан тоблаган уни. С. Нуров, 
Нарвон. Кураш оловида тобладик ўзни, Тарих 
жилдларида шуҳратимиз бор. Р. Бобожон. 

ТОБЛАМОҚ II 1 Пишитмоқ, эшмоқ, 
чийрамоқ. Ипни тобламоқ. 

2 Чиройли, кўркам қилиб ўрмоқ (соч 
ҳақида). Тоблаб зулфин ўрган борми? Ёрман 
суҳбат қурган борми ? Ёки бирга юрган бор- 
ми? «Равшан». 

ТОБОН [ф. о LC — ёруғ, порлоқ, ялти- 
роқ] (биринчи о — чўзиқ) кт. Ёрқин нурли, 
порлоқ. Ул кун, жонон, юзни тобон айладинг, 
Абр ичинда ойни пинҳон айладинг. Муқимий. 

Моҳи тобон қ. моҳ. Хуршиди тобон қ. 
хуршид. 

ТОБОРА рвш. Вақт ўтган сари, борган 
сари. Шаҳримиз тобора ободонлашмоқда. 
Нархлар тобора пасаймоқда. н Чирчиқ 
тоғларидаги қорлар эриб, дарё суви тобора 
кўпая борди. Ҳ. Ғулом, Машъал. Унинг 
вужудини қамраб олган ўт аста-секин naca- 
йиб, кўнгли тобора совий бошлади. Ҳ. Ғулом, 
Машъал. 

ТОБОҚ шв. қ. товоқ. Палов сузилиб, 
учовара бир тобоқ бўлди. Т. Мурод, От киш- 
наган оқшом. Азизим, деб олиб келди Лаъли 
тобоқда ошини. «Гулшанбоғ». 

ТОБ-ТОҚАТ, тобу тоқат [тоб + тоқат] 
Сабр-тоқат, чидам, бардош. Кутишга сира 
тоб-тоқат қолмади. н Отаси қул, онаси 
чўри бўлиб ўтгани етар.. боламизнинг қул 
бўлишига тоб-тоқатим йўқ. Н. Сафаров, 
Катта карвон йўлда. 

ТОБУЛҒИ, тўбилғи Раъногулдошларга 
мансуб, тоғли ерларда, жарликларда учрай- 
диган бута ўсимлик. Уйда ўтин йўқ эди. Онам 
икковимиз тоғдан тўбилғи чопиб келгани 
бордик. С. Муродбеков, Ёвшан иси. 

ТОБУТ [а. — сандиқ, қути; тобут; 

қабр] Дафн маросимида ўликни солиб, 
мозорга елкама-елка кўтариб бориладиган 
тўрт дастали мослама. Ўликни тобутга 
солмоқ. н Жасад ювилиб, кафанлангандан 
кейин, пешинга яқин тобутни кўчага олиб 
чиқдилар. П. Турсун, Ўқитувчи. Зум ўтмай 
одамлар тўдаси тобутни лопиллатиб, кўча 
томонга йўл олди. Ёдгор бир вақтлар тобут 
кўтариш савоб, деган гапни эшитган эди. Ў. 
Ҳошимов, Қалбингга қулоқ сол. 

Тобутим кўрсин Ўлганимда кўрай, асло 
кўрмай. Мен бошқани севмайман. Тобутим 

кўрсин ўша Бозоровни! И. Раҳим, Чин му- 
ҳаббат. 

ТОБУТКАШ [а. + ф. — тобут 

кўтарувчи] 1 Тобут кўтарувчиларнинг ҳар 
бири. Бирдан тобуткаитар ҳаракатга тушиб 
қолишганда, хотин-халамс уввос тортиб йиғ- 
лай бошлаган эди.. Й. Шамшаров, Тошқин. 

2 кўчма Яхши-ёмон кунларда бир-бири- 
га ҳамдам, ҳамдард бўлувчи бир ерли ки- 
шилар. Йўқ, қизим, ўйлаб гстиринг. Ман, қари 
одам, беш кунлигим борми, йўқми, бошқа 
шаҳарда мусофир бўлиб юраманми? Ахир 
менинг тобуткашларим бунда. Мирмуҳсин, 
Умид. -Жамоат, — кекса бой.. салмоқли 
равишда гапира бошлади, — алҳамдулилло, 
ҳаммамиз мусулмонмиз.. бир маҳалладамиз, 
тобуткашмиз.. Ойбек, Танланган асарлар. 

ТОБУТСОЗ [а.+ ф. — тобут 

ясовчи] Тобут ясовчи уста; тобутчи. 

ТОБУТХОНА [тобут + хона] Масжид 
ҳузуридаги тобут сақпанадиган жой. Мак- 
табхона ва тобутхона деб аталадиган, бир- 
бирига ўхшаш бу икки хунук бино ва бу ердан 
эшитилаётган шовқин Элмуроднинг вужуди- 
да кўп ёқимсиз таъсир қолдирар эди. П. 
Турсун, Ўқитувчи. 

ТОВА [0. <ц1д / ijlj — това; кастрюлька] 
Қовурма овқат пишириш, қўрга кўмиб таом 
тайёрлаш учун ишлатиладиган, гир атрофи 
қайрилган ясси металл идиш. Чўян печка 
устидаги каттагина товада қовурдоқ ви- 
жиллаб пишар эди. Ҳ. Ғулом, Тошкентлик- 
лар. Ота чой дамлади, қўрга кўмиб қўйил- 
ган товадан иссиқ нон олди. А. Мираҳмедов, 
Қўйлар қўзилади. 

ТОВАР 1 иқт. Талаб, эҳтиёжни таъ- 
минловчи барча нарса, маҳсулот; сотувчи- 
лар ва харидорлар ўртасида олди-сотди, 
бозор муносабатлари объекти. Товар айир- 
бошлаш. Товар биржаси. н Аммо хотиржам 
бўлинг, мен сизни товарлардан сиқмайман. И. 
Раҳим, Чин муҳаббат. 

2 эск. Матонинг ипакдан тўқиладиган, 
таги билан гулининг ранги бир хил, ялти- 
роқ бир тури. Оқ товардан кўйлагим Кўк 
тиканлар илмасин. «Қўшиқлар». Шаҳзода- 
нинг кўйлагини йиртиб ташлади, товар 
пешматини бир томонга ирғитди-да.. бир 
қўли билан кўксига чанг солди.. К. Яшин, 
Ҳамза. 

ТОВАРШУНОС Товаршунослик бўйи- 
ча мутахассис. 


ТОВАРШУНОСЛИК Савдо объекти 
бўлмиш товарлар, уларнинг навлари, ху- 
сусиятлари, сифатлари, истеъмолий аҳа- 
мияти ҳақидаги билимлар соҳаси ва уларни 
эгаллаган кишининг касби. Олимлар Ҳо- 
жинова ёқлаган диссертацияда тўқимачи- 
лик товаршунослигини.. бойитадиган янги 
маълумотлар борлигини таъкидладилар. М. 
Жўра, Қуёшдан нур эмганлар. 

ТОВБА қ. тавба. -Ҳозир граммофонда 
қизиқчилик қилаётипти, — деди Ёрмат. 
Йўлчи «товба», деб ўрнидан mypdu. Ойбек, 
Танланган асарлар. Турсун хола, ётовба, деб 
юзини учирди. С. Зуннунова, Гулхан. 

ТОВВА I с. т. Тавба; пушаймон. Товва 
қилмоқ. 

ТОВВА II Ошиқнинг олчига қарама- 
қарши силлиқ томони. 

Ошиғи товва Иши юришмаган, иши 
пачава. Нега менинг ошиғим товва-ю, уники 
олчи? Унинг мендан нимаси ортиқ? С. Анор- 
боев, Оқсой. 

ТОВКАР қ. тавкар. Буди-шудини ют- 
қазган нимдош қиморбозлар товкардан чи- 
қиб.. қон талашган кўзларини ерга тикканча 
оғир хаёлга ботган эди. Ҳ. Нуъмон ва А. 
Шораҳмедов, Ота. 

ТОВЛАМАЧИ Кишиларни товлаб, ла- 
қиллатиб, қўрқитиб кун кўрувчи; фириб- 
гар. [Сидиқ:] Муҳаббат севгини, ор-номусни 
товламачи бир савдогарга comdu, виждонни 
латта-путтага айирбош қилди. Н. Сафаров, 
Ҳаёт мактаби. Китоб ниҳоятда қизиқ, тов- 
ламачи Далла деган бир хотиннинг қил- 
мишлари ҳикоя қилинар эди. А. Қаҳҳор, Ўт- 
мишдан эртаклар. 

ТОВЛАМАЧИЛИК Алдаш, лақилла- 
тиш, қўрқитиш йўли билан кишининг мол- 
мулки, пулини олиб қўйиш, ундан фой- 
даланиш; фирибгарлик. Товламачилик қил- 
моқ. н -Аҳволингизни билмас эканман, — 
деди товламачилик санъатини ишга солиб. 
«Муштум». 

ТОВЛАМОҚ I с. т. айн. тобламоқ I 1. 

Кўлини ўтга товламоқ. н Қишлоқ халқи- 
нинг кўпчилиги далада эди. Гузарда ўн беш- 
йигирма чоғли — ўзини офтобга товлаб ёт- 
ган ишёқмасларгина бор эди. Ҳ. Шамс, 
Душман. Элмурод титраб-қақшаб, уларнинг 
олдига борди-да, музлаган қўлларини ўтга 
товлади. П. Турсун, Ўқитувчи. 




Меҳрини товламоқ Меҳрини уйғотмоқ. 
Василахоннинг қоп-қора чарос кўзлари, камон 
қои/лари Хадича холанинг меҳрини товлаб 
юборди. Т. Алимов, Совға. Ҳар куни бир 
ёқимтой қилиқ чиқариб, меҳрингни товлайди. 
Шуҳрат, Жаннат қидирганлар. 

2 айн. тобламоқ I 2. Кулаланинг қўлидан 
фақат чархлаш, теша товлаш келади. А. 
Қаҳҳор, Ўтмишдан эртаклар. 

Бош товламоқ айн. бош тўлғамоқ, бош 
тортмоқ 2 қ. бош. Узоқламай Нормуҳаммад 
қушбеги Қўқондан бош товлаб, ўз олдига 
мустақил ҳукумат эълон қилган бўлди. А. Қо- 
дирий, Ўтган кунлар. Борди-ю, дарҳақиқат, 
сен ўйламаган экансан, озгина чой-чақани 
аямасанг, Азроил ҳам справка беришдан бош 
товламайди.. С. Абдулла, Соялар. Бўйин тов- 
ламоқ қ. бўйин. ..ташкилий ишларнинг Мирза- 
га топширилииш унга жуда ёқиб тушган, 
уларнинг биронтасидан ҳам бўйин товламаган 
эди. О. Ёқубов, Мирзатерак. 

ТОВЛАМОҚ II Эшмоқ, ўрамоқ; бура- 
моқ, тўғриламоқ. Оталаримизнинг кўпчили- 
ги майда косиблар.. мешкоб, арқон товлай- 
диган.. бўлганликлари учун уларнинг ёнига 
тушиш бизга тўғри келмас эди. Ғ. Ғулом, Шум 
бола. Олдимдан бир қизча чиқди Зулфини 
товлаб. «Бойчечак». Очилдов шаштидан 
қайтгандай мўйловини товлаб, мийиғида 
кулди. А. Мираҳмедов, Ўт юраклар. 

ТОВЛАМОҚ III Алдаб, лақиллатиб, 
қўрқитиб, бирор нарсасини ёки пулини 
олмоқ, юлмоқ, анойи қилмоқ, фириб бер- 
моқ. Лақмаларни товламоқ. н Сен меҳнат 
қилмас экансан, демак, бошқалар ҳисобига 
яшаяпсан, жамиятни товлаяпсан. Газетадан. 

ТОВЛАНМОҚ 1 Муайян бир тусда жил- 
валанмоқ; ярқирамоқ. Жавҳар кўчага чиққан 
маҳал қор тинган, ҳамма ёқ кумушдай 
товланиб, тун қоронғисини оппоқ ёритиб 
турарди. Ж. Абдуллахонов, Хонадон. Ёқут- 
дек товланаётган тоифи узум уюлган тоғо- 
ра орқасида.. Даврон тоға мўйлов силаб 
mypapdu. Н. Аминов, Суварак. ..оч ҳаворанг 
товланиб турган ложувард парчаларига 
[кўзини] тикди. С. Кароматов, Олтин қум. 

2 Турли ранг, оҳанг билан аксланмоқ, 
ифодаланмоқ. Ҳиз бошига moeyc пари каби 
ранг-баранг товланадиган шойи паранжи 
ёпиниб, юзига докадан парда ташлаб юрар- 
кан. С. Айний, Эсдаликлар. Кампир билан 
етти бола, ўн олти неварани катта қил- 


ганмиз, биронтасини чертган эмасман, ўғлим, 
— деди товуиш товланиб чол. А. Мухтор, Давр 
менинг тақциримда. 

3 кўчма Гап-сўзи, хатти-ҳаракати билан 
турли қиёфага кирмоқ. -Бўлганим шу, мен 
сизга ўхшаб товланишни билмайман. -Ие, 
товланиш сиздан бери келмасин. Уйғун, 
Ҳуррият. Аваз буқаламунга ўхшаб товланувчи 
бу муллаваччани жини суймаса-да, дўкондан 
нари қувмас эди. С. Сиёев, Ёруғлик. Нима 
қилардингиз ҳалидан бери минг хил товланиб. 
А. Мухтор, Чинор. 

Меҳри товланмоқ Меҳри уйғонмоқ, қўз- 
ғалмоқ. Пошша холанинг меҳри товланиб 
кетди: -Вой, онанг айлансин! Рангини шун- 
чалик олдириб қўйибди-я, болам бечора. Д. 
Нурий, Осмон устуни. Зубайданинг Шаҳзода- 
га яна меҳри товланиб, кўксига бошини қўй- 
ди. К. Яшин, Ҳамза. 

ТОВОН I 1 Оёқ кафтининг орқа қисми. 
Юмшоқ тупроққа қадам қўйганингда, то- 
вонинг ҳузур қилади. н Калишда терлаб, 
товонлари қорайиб кетган оёқларини сувга 
тиқиб шалоплатди, жони роҳатланди. «Ёш- 
лик». 

2 Оёқ кийимининг шу жойга тўғри кела- 
диган қисми. Товони тешик маҳси. Товони 
қора пайпоқ. н Авазнинг ҳам товони те- 
шилаёзди, ковушининг бутуни қолмади. С. 
Сиёев, Ёруғлик. 

ТОВОН II [ф. ol jl з — жарима, пеня, ҳақ 
тўлаш] 1 Келтирилган зарарни қоплаш учун 
тўланадиган ёки олинадиган хақ. Товон ол- 
моқ. Товон тўламоқ. н Келган балою қазо 
ўшанга урсин. Товон тўлаб, нафсониятимни- 
ям ерга урманг. С. Кароматов, Сўнгги бархан. 

2 Ж.к. даги сўз билан қўлланиб, бирор 
нарса, иш-ҳаракатнинг шу келишикдаги сўз 
билдирган шахс зиммасида эканлигини бил- 
диради. Рўзғорнинг икир-чиқир ишлари қизи 
Зуҳрага товон. А. Муҳиддин, Айбсиз айбдор. 

Тирик (ёки қуруқ) товон Бутун эҳтиёж, 
туриш-турмуши кимсанинг зиммасида бўл- 
ган шахс. Мен колхозингга тирик товон бў- 
лишни истамайман. О. Ёқубов, Диёнат. Қий- 
наб қўяман, деб ўйламаган эдим. Мен сизга 
тирик товон бўлдим. Б. Раҳмонов, Олтин 
одамлар. Нима иш келаркан унинг қўлидан. 
Қуруқ товон-ку! С. Зуннунова, Гулхан. То- 
вон тўлаш ҳуқ. Фуқаронинг ҳаёти, соғлиғи 
ёки мол-мулкига етказилган моддий зиён- 
ни ёхуд унинг ўзига етказилган маънавий 

зарарнинг ўрнини қоплаш. Товонига қол- 
моқ Юз берган зарар ёки ҳодиса учун товон 
тўловчи, жавобгар бўлиб қолмоқ. Велосипедга 
эҳтиёт бўл, бузиб қўйсанг, товонига қола- 
сан. н ..бас қилайлик, бирор кор-ҳол бўлиб, 
тағин товонига ҳам қолиб ўтирмайлик. С. 
Кароматов, Сўнгги бархан. Ишқилиб, янгам- 
нинг юраги яхшми? Яна товонларига қолиб 
ўтирмайлик. Шуҳрат, Жаннат қидирганлар. 

ТОВОНБАЛИҚ Чучук сувларда яшай- 
диган балиқларнинг бир тури. 

ТОВОР қ. товар 2. 

ТОВОҚ 1 Юзи ёйиқ, бир оз ялпоқ, коса 
шаклидаги чуқурроқ идиш (турли ўлчамда 
сопол, чинни, металл, баъзан мармардан 
тайёрланади). Сопол товоқ. Чинни товоқ. Ту- 
нука товоқ. н Комил товоқларда қаймоқ, 
ликопларда узум кўтариб кирди. Ҳ. Ғулом, 
Машъал. Буви, юзини сузиб турган сутли 
товоқни ерга қўйиб, «нима деяпсан?» деган- 
дай Муродга қарадилар. А. Мираҳмедов, 
Кулган чечаклар. 

Норин товоқ Норин сузиладиган катта 
коса ёки товоқ. Отабек шоишб токчадан 
хитойи норин товоқни олди. А. Қодирий, 
Ўтган кунлар. 

2 шв. Лаган. [Ваҳоб] Бир товоқ хушбўй 
паловни келтириб, олдимизга қўйди. М. Му- 
ҳамедов, Қаҳрамон изидан. 

3 с.т. Пластинка (патефон, радиола плас- 
тинкаси). Эрталаб ҳосилотнинг хотини пате- 
фон товоғини сўраб чиқибди. С. Аҳмад, Қадр- 
дон далалар. 

ТОВОҚДОШ кам қўлл. айн. ҳамтовоқ. 
-Биз.. — деди отам, — ишнинг боришидан 
оқибати нима бўлишини сездик: агар товоқ- 
дошларимизга қарасак, ўшанча турли-туман 
лаззатли таомлар олдидан оч қорин билан 
шаҳарга қайтишимизни билдик. С. Айний, 
Эсдаликлар. 

ТОВСИЛЛАМОҚ I айн. товсилмоқ. Та- 

лон-торож, бости-бостилар товсиллаб, 
Самарқанд ёнида Бухоро ҳам бир қадар осо- 
йишта тургани туфайли йиллар тез кеча- 
ётгандай туюлар эди. Мирмуҳсин, Меъмор. 

ТОВСИЛЛАМОҚ II шв. Иккиланмоқ, 
нима қиларини билмай турмоқ; тортинмоқ. 
-Ке, ошна, — дея, товсиллаб турган Сано- 
қулни ичкарига ундади. Ш. Бўтаев, Қўрғон- 
ланган ой. 

ТОВСИЛМОҚ Сийраклашиб, камайиб 
қолмоқ, тортилмоқ; босилмоқ. Умматали 


кўчага чиққанда, тун соат ўн бир бўлиб қол- 
ган, одамлар ҳаракати анча товсилган эди. 
Шуҳрат, Жаннат қидирганлар. Терим суро- 
ни товсилиб, сал нафасни ростлаганларидан 
кейин, Қодиржон: «Энди хотиним билан мас- 
лаҳатлашишга фурсат етди», деб билди. Ҳ. 
Назир, Ўтлар туташганда. 

Оёғи товсилмоқ Одамлар келди-кетди- 
си, йўлдаги ҳаракати сийраклашмоқ, ка- 
маймоқ. Оқшом, одамлар оёғи товсилгач, 
эшикни ичидан танбалаб, девор ошиб, кўчага 
чиқдим. Ҳ. Назир, Кўктерак шабадаси. 

ТОВУС [а. ^уи j jLk — товус] Қирғовуллар 
оиласига мансуб, ранг-баранг патли, эр- 
какларининг думи елпиғич шаклли чирой- 
ли қуш. Toeyc каби айлаб хиромон, Рақсга 
тушди бир гўзал жонон. Э. Воҳидов. 

ТОВУТ с.т. Тобут. 

ТОВУТКАШ с.т. Тобуткаш. 

ТОВУШ 1 Гапириш, куйлаш, қичқи- 
риш, йиғлаш ва ш.к. вақтида юзага кела- 
диган ва эшитиш аъзолари қабул қилиб 
оладиган ҳодиса; овоз, садо, сас. Мунгли то- 
вуш. Йиғи товуши. Шамолли кун қичқир- 
ма, товушинг зое кетади. Мақол. н Қорай- 
ган том бўғотларида қўноқлаётган чумчуқ- 
лар қулоқни тешгудай товуш билан чир- 
қиллашади. Мачит томондан сўниқ азон 
товуши эшитилади. П. Турсун, Ўқитувчи. 
Отабек товуш эгасини таниди. Бу мажнуна 
Зайнаб эди. А. Қодирий, Ўтган кунлар. «Бе- 
мор Бакиров, укол!» деган товушдан уйғониб 
кетди. С. Сиёев, Ёруғлик. «Қани, ҳо, йигит- 
лар! Ишга! Ишга, азаматлар!» деган товуш 
эшитилди. А. Қаҳҳор, Қўшчинор чироқлари. 
-Олимхон ака, — деди ялинган товуш билан 
Танти, — Салим ўз дадаси билан ҳазиллаш- 
моқчи. Ойбек, Танланган асарлар. 

Бор товуш(и) билан ёки товуши борича, 
товушини баралла қўйиб Овози борича, энг 
қаттиқ, баланд овози билан. Бор товуши 
билан қичқирмоқ. н Мутал товушини 
баралла қўйиб сўзлар эди. А. Қодирий, Ўтган 
кунлар. Товуш бермоқ Товуш чиқариб, 
ўзини, борлигини билдирмоқ. Мен бошда 
индамай биқиниб турдим, кейин товуш бер- 
дим. Ойдин, Дўндиқдан ҳам ёш экан. Товуш 
чиқармоқ 1) овозини эшиттириб гапирмоқ 
(ўқимоқ ва ш.к.) Хатни товуш чиқариб 
ўқимоқ. н Чол ўтирган ерида товуш чи- 
қарди: -Ўртоқ Нурматовнинг ўзлари айт- 
синлар! А. Қаҳҳор, Мунофиқ; 2) индамоқ, 

бирор нарса демоқ, гапирмоқ. Саид Жалол- 
хон товуш чиқармай, унинг ёнига бориб 
ўтирди. А. Қаҳҳор, Башорат. Товушинг ўчгур 
қарғ. Ўлгур. Хотин йиғлагудай бўлиб, таш- 
қарига чиқди, яна кирди, яна чиқди.. Қани 
энди, бу «товушинг ўчгур» бола юпанса\ А. 
Қаҳҳор, Хи-хи. Товушингни ўчир Жим бўл. 
-Жим! — муштини кўтарди Ёрмат. — То- 
вушингни ўчир, худо ҳаммага ақл улашган- 
да, сен қай гўрда эдинг! Ойбек, Танланган 
асарлар. 

2 Маълум сифатларга эга бўлган овоз. 
Баланд товуш. Мусиқий товуш. н Одамлар 
жонланди. Баъзилари чиндан, баъзилари эса 
ҳазил-мутойиба билан Охуннинг товушини 
мақташди. Ойбек, Танланган асарлар. 

3 Механик тебранишлар натижасида 
юзага келадиган ва қулоқ эшитадиган ҳар 
қандай овоз, садо. Оёқ товуши. Тасир-ту- 
сир ўқ товуши. Гудок товуши. Карнай-сур- 
най товуши. 

4 Шовқин; шовқин-сурон. [Мулладўст:] 
Эшитяпсизми? [Қози:\ Ҳа, жуда ҳайронман, 
нима товушлар? Бошим қотди, ақлим йўқ! 
Ҳамза, Майсаранинг иши. [Мамат Холис- 
хонга:] Товуш қилма, ўласан! Мана шу чу- 
қур.. сенинг учун қазилди. Ҳамза, Паранжи 
сирлари. 

5 физ. Ҳаво ёки бошқа бир муҳит зар- 
раларининг тўлқинсимон тебранма ҳара- 
катлари. Қулоқ эшитмайдиган товушлар. 
Товуш тезлиги. Товуш назарияси. 

6 тлш. Нутқ аъзолари артикуляцияси 
билан ҳосил бўладиган энг кичик тил 
бирлиги. 

7 мус. Мусиқанинг ифода кучига эга энг 
кичик таркибий қисми. 

8 кўчма кам қўлл. Сайловларда ёки би- 
рор масалани ҳал этишда ўз фикрини бил- 
дириш ҳуқуқи ва усули; овоз. Мулла Обид 
бир товушдан, аммо Усмон полвон икки қар- 
ши билан колхоз идорасига сайланиб ўтади- 
лар. А. Қодирий, Обид кетмон. 

ТОВУШЛИ 1 кам қўлл. айн. овозли. 
Товушли кино. 

2 физ. Товуш ҳосил қилувчи, товуш ўт- 
казадиган. Товушли тўлқинлар. Товушли 
тебранишлар. 

ТОВУШСИЗ 1 кам қўлл. айн. овозсиз. 
Товушсиз кино. 

2 Товуш чиқармай. Қалин қор билан 
қопланган қабрга бошини қўйиб, Йўлчи 


товушсиз, лекин бутун ўғиллик муҳаббати 
билан узоқ йиғлаган эди. Ойбек, Танланган 
асарлар. 

3 физ. Товуш ҳосил қилмайдиган. Товуш- 
сиз тўлқинлар. 

ТОВУШҚОН шв. Қуён. Оқ товушқон. 
н [У\ Ўзи учун уя ясашга киришган то- 
вушқондай, қумни тирнай бошлади. С. Ай- 
ний, Қуллар. 

ТОВУҚ 1 Товуқсимонлар туркумига 
мансуб, гўшти, пати ва тухуми учун боқи- 
ладиган урғочи уй паррандаси. Сертухум 
товуқ. Курк товуқ. Товуқ катаги. Товуқнинг 
тушига дон киради. Мақол. н ..тонг от- 
май, товуқлар қўндоқларидан тушмай, яна 
ишга тушар эди. М. Исмоилий, Фарғона т.о. 
Донлаб юриб, тентираб кетиб қолган то- 
вуқлар бир маҳал жой қидириб, уйгача кириб 
келди. К. Яшин, Ҳамза. 

Бир товуққа ҳам сув керак, ҳам дон ке- 
рак Тирикчилик учун кишига ҳамма нарса 
(кўп нарса) керак, деган маънодаги мақол. 
Думи юлинган товуқцек қ. дум 1. Оёғи куйган 
товуқдай ҳ.оёқ. Ола товуқ сомон сочар, ўз 
айбини ўзи очар Ўзининг ёки яқинларининг 
айбини гапириб юрадиган одам ҳақида 
айтиладиган мақол. 

2 Шу парранданинг гўшти (овқат, ма- 
саллиқ сифатида). Товуқни есанг, бир ейсан, 
тухумини есанг, минг ейсан. Мақол. н Холи- 
са газўчоққа товуқларни димлаб қўйган. 
С. Нуров, Майсаларни аёз урмайди. 

3 Шу паррандага нисбатли ҳақоратни 
билдиради. Бундан кўра гўнг титганинг ях- 
ши эмасми, кекса товуқ\ Ойбек, Танланган 
асарлар. Сўк мени, курк товуқ дегин!.. А. 
Қаҳҳор, Асрор бобо. 

4 Баъзи қушларнинг модаси, макиён. 
Қирғовулнинг товуғи. 

5 шв. Тунда хўроз қичқириши билан 
белгиланадиган вақт. Бир товуқ ўтганда 
ётдик. 

6 Мучал йил ҳисобида ўнинчи йил но- 
ми. Унинг йили товуқ. 

Товуқ йили Мучал йил ҳисобида ўнинчи 
йил (қ. мучал). 

ТОВУҚБОҚАР Товуқларга қаровчи, 
уларни парваришловчи киши. Паррандачи- 
лик фермасининг товуқбоқарлари. 

ТОВУҚХОНА Товуқлар турадиган ка- 
талак ёки махсус бино. Ойша хола уйига 
келаётиб қараса, товуқхонанинг ҳам, мол- 





хонанинг ҳам эшиклари ҳали очилмаган. 
«Ёшлик». 

ТОВУҚЧИЛИК Товуқ боқиш ва унинг 
маҳсулотларини етиштириш иши; қишлоқ 
хўжалигининг шу тармоғи. Товуқчиликни ри- 
вожлантирмоқ. н Янги типда солинган 
қорамолчилиқ, товуқчилик.. фермалари бор. 
Ж. Фаёзов, Экскурсия ўтказиш методикаси. 

ТОВЧА с.т. Токча. -Қачон келсангиз, 
пулингиз мана бу товчадаги халтада тура- 
ди, — дебди қози. «Эртаклар». 

ТОЖ \а. — тож, гулчамбар; жиға; 

гултож] 1 Шоҳларнинг ҳукмронлик рамзи 
бўлган, қимматбахо тошлар қадалган зий- 
натли бош кийими. Шоҳларнинг бошида тил- 
ладан тожи, Неча шаҳарлардан олади божи. 
«Фольклор». [Мирзо Ёдгор\ Журжонни қўлга 
олиб, пойтахт Ҳиротни босиш, тож кийиш 
умиди билан уринади. Ойбек, Навоий. 

Соҳиби тож Тож эгаси, тахт эгаси, тож- 
дор, ҳокими мутлақ. Тожи давлат Давлат 
тожининг соҳиби, ҳокими. Алишер ва.. то- 
жи давлат бўлмиш Ҳусайн Бойқаро ҳаз- 
ратлари гўдакликда дўст ва ҳаммактаб 
эканлар. Ойбек, Навоий. Тожу тахт ёки тах- 
ту тож Ҳукмронлик рамзи; ҳокимият, дав- 
лат. Бу олишув, тожу тахт талашувларидан 
фақат фуқаро азоб чекади. Мирмуҳсин, 
Меъмор. Бу ўт учқунлари.. яқинларда бирдан 
алангаланиб юзага чиқади, амирнинг тахту 
тожини, унинг ҳомийлари билан бирга куй- 
дириб кул қилади. С. Айний, Дохунда. 

2 айн. гултож. 

3 Баъзи қушларнинг бошидаги этдор 
ўсимта. Ҳўрознинг тожи. н Келин дарҳа- 
қиқат ёш, лекин худди қизиқчиликка се- 
миргандай юм-юмалоқ; эгнида енгсиз қизил 
кўйлак, бошида попишакнинг тожига ўх- 
шаган, лекин қизил шляпа. А. Қаҳҳор, Тўйда 
аза. ..катта теракка иккита қуш келиб қўн- 
ди. Нарининг бошида тожи бор. С. Нуров, 
Нарвон. 

4 кўчма Бирор нарсанинг юқори, етук 
қисми, унинг ифодачиси. Инсон барча мах- 
луқотнинг тожидир. Ойбек, Навоий. - Чи- 
даш керак. Сабр — инсон иродасининг тожи, 
— деди Жўрахон. Назармат, Жўрлар баланд 
сайрайди. Агар мазкур шеър бамисли бир қуш 
бўлса, бу байт унинг тожи-ку.. С. Сиёев, Аваз. 

5 кўчма Бирор мусобақада ғолиблик 
унвони ва шу ғолиблик учун кийдири- 
ладиган кийим. Қуръага кўра, биринчи пар- 


тияда оқ доналарни тож талабгори суради. 
Газетадан. 

6 астр. Қуёш атрофидаги, кун тутилиш 
пайтларида яхши кўринадиган ёруғ гардиш. 
Қуёш атмосферасининг учинчи, энг қалин ва 
энг сийрак қатлами Қуёш тожи дейилади. 
«Астрономия». 

7 тех. Гупчакка ёки бошқа асосга ўрна- 
тиладиган гардишсимон қисм. Шестерня 
тожи. Тож шестерня. 

ТОЖДОР [ а. + ф. — тож эгаси; 

тожли] 1 Тож-тахт соҳиби, тож кийган, 
тахтга ўтирган ҳокими мутлақ; подшо. 
Элимда подшоман, бир ўзим тождор, Беҳад 
киши турар менга хизматкор. «Эрали ва 
Шерали». Мамлакат пароканда, золим тож- 
дорлар қон устига қон тўкурлар. П. Қодиров, 
Юлдузли тунлар. 

2 Бошида тожи, ўсимтаси бўлган, тож- 
ли. Тождор хўроз. 

ТОЖИК 1 Тожикистон Республикаси 
асосий аҳолисини ташкил этувчи халқнинг 
номи. Тожик халқи. Тожик миллати. 

ТОЖИКЛАР Тожикистон Республика- 
сининг асосий аҳолисини ташкил этган, 
эроний тиллардан бирида сўзлашувчи халқ; 
тожик халқи. 

ТОЖИКЧА 1 Тожикларга, тожик халқи- 
га, унинг алифбоси, тили, адабиёти ва 
маданиятига оид. Тожикча ўйин. Тожикча 
одатлар. 

2 Тожик тили. Сиз тожикча(ни) била- 
сизми? Тожикча гапирмоқ. н Кампир mo- 
жикча талаффуз билан: -Ундоқлар йўқ, ай- 
ланай, — деди. П. Қодиров, Юлдузли тун- 
лар. 

ТОЖИР [а. Lj — савдогар] эск.кт. 
Тижоратчи, савдогар. Кими кўрсам, менинг 
дардимдин ортиқ дардини сўйлар, Ажаб мо- 
тамсаросен, тожиру карвонни йиғлатдинг. 
Моҳзода бегим. 

тожли айн. тождор 2. Тожли каптар. 

ТОЖ-ТАХТ, тожу тахт қ. тож 1. 

ТОЗ 1 Бошнинг сочсиз тақир ёки кал 
ери. Бошим — тоз, кўнглим — ноз. Мақол. 

2 Шундай бош ва шундай бошли одам, 
кал. Тоз тарангунча, тўй тарқалар. Мақол. 

ТОЗА [0. bjC, — янги, ёш, нозик; яшил 
(ниҳол)] 1 Кир, чанг, ифлослик ва ш.к. дан 
холи (холи қилинган), озода, покиза. Тоза 
идиш. Тоза кийим. Тоза уй. Тоза кийинмоқ. 
н Аъзойи баданимни Хўп яхшилаб юваман. 




Тирноғимни, тишимни Доим тоза тутаман. 
Уйғун. Кўлларини тоза сочиқларга артишди. 
К. Яшин, Ҳамза. 

2 Чанг-ғубордан холи; беғубор, соф, 
мусаффо. Тоза осмонда юлдузлар чарақлайди. 
С. Нуров, Нарвон. Тоза ҳаводан тўйиб нафас 
олди. С. Сиёев, Аваз. Ҳар тараф соф, тоза 
майса-кўкат.. Ғайратий. 

3 Аралашмалардан холи; соф, асил. Тоза 
олтин. н Мана бу дурми ? Жуда тоза экан, 
Нури опамда ҳам бор-а? Ойбек, Танланган 
асарлар. Гулнор келгач, у Йўлчи билан қизга 
шивирлади: -Мана бу жуда тоза чой. Ойбек, 
Танланган асарлар. 

4 Хирилдоқ ва ш.к. камчиликлардан 
холи, жаранглаб чиқадиган товуш, овоз 
ҳақида. Ошна ашулаларнинг дилрабо куйи, 
ҳофизнинг тоза ва ширали овози Элмуроднинг 
юрагига баҳор нашъаларидек қуйилди. Шуҳ- 
рат, Шинелли йиллар. 

5 кўчма Доғ тушмаган, булғанмаган; соф, 
пок. Тоза виждон. Тоза ном. Тоза қалбда доғ 
бўлмас. Мақол. н Мурзин янада қизишиб, 
бўртиб, давом этди: -Мен уни яхши биламан. 
Уяхши қиз, кўнгли тоза. Шуҳрат, Шинелли 
йиллар. 

6 рвш. Жуда ҳам, роса. Тоза чарчадик. 
Сизни тоза кутдик. н Йигит-қизлар хола- 
нинг гапларига тоза кулишди. Н. Сафаров, 
Олияхон Султонова. Бечора! Ҳаллиғини 
кўраман, деб тоза балога қолган экан! П. 
Турсун, Ўқитувчи. 

7 шв. Янги. Тоза мактаб очсанг, кофир 
дейди, газета ўқисанг, даҳрий дейди. Ж. 
Шарипов, Хоразм. Тўрани олажак тоза 
хотинидан совитиб берасиз. Ж. Шарипов, 
Хоразм. Матпано: -Тағин келаман, оға, тоза 
гап бўлса, етказаман, ўксимай юринг, — деб 
пешинлатиб жўнади. С. Сиёев, Ёруғлик. 

Палаги тоза Уруғ-аймоғи, авлоди ва ои- 
ла аъзоларидан ибрат олса бўладиган; на- 
мунали, зотли. [ Пўлат: \ Греховнинг палаги 
тоза эмас. Н. Сафаров, Шарқ тонги. 

ТОЗАЛАГИЧ Тозалаш учун ишлатила- 
диган, тозалайдиган нарса, қурилма ва ш.к. 
Аптекаларда парранда қанотидан ясалган 
тиш тозалагич сотиларди. Газетадан. Ма- 
шинанинг ойна тозалагичи тинмай ишлар, 
лекин ёмғир селидан йўлни кўриб бўлмас эди. 
М. Мансуров, Ёмби. Катта илмий-тадқи- 
қот ишлари натижасида институтда.. то- 
ла тозалагич яратилди. Газетадан. 


ТОЗАЛАМОҚ 1 Кир, чанг, ифлослик 
ва ш.к. дан холи қилмоқ, тоза қилмоқ. Тиш 
тозаламоқ. Идишларни тозаламоқ. Уйни 
тозалаб супурмоқ. н Йўлчи уларга беда 
ташлади. Кейин курак ва супурги олиб, 
отхонани тозалай бошлади. Ойбек, Тан- 
ланган асарлар. 

2 Аралашмалардан, кераксиз, ортиқча 
нарса ёки қисмлардан холи қилмоқ. Cnupm- 
ни тозаламоқ. Ёнғоқ тозаламоқ. Туруч тоза- 
ламоқ. Далани ғўзапоялардан тозаламоқ. н 
Анвар гулларни суғориш, ўтларни юлиб то- 
залаш вазифаларини ўзи бажарди. А. Қоди- 
рий, Меҳробдан чаён. Йўлчи йўғон қамиш 
топиб, ичини тозалаб, бир қаричдан мўлроқ 
қирқиб олди-да, унга нўхат сиғадиган бир 
неча тешиклар ясади: -Мана бу най, — деди. 
Ойбек, Танланган асарлар. 

3 Номақбул киши, нарса ва ш.к. дан хо- 
ли қилмоқ, уларни йўққилмоқ. Ёшлар онги- 
ни зарарли таъсирлардан тозаламоқ. Экин 
майдонини бегона ўтлардан тозаламоқ. н 
У [ Тўқсонов] биринчи галда ўз қарамоғидаги 
идораларни «тозалаб», одамларни янгилашга 
киришади. П. Турсун, Ўқитувчи. Полк ўлкани 
қадам-бақадам фашистлардан тозалаб, 
Днепрга яқинлашяпти. А. Муҳидддин, Ҳ. 
Тожибоев, Оташ қалбли қиз. 

ТОЗАЛИК Тоза ҳолатлилик. Кийимнинг 
тозалиги. Уйнинг тозалиги. Виждоннинг 
тозалиги. Тозалик — саломатлик гарови. н 
[Манзура ona\ Ҳар бир синфга кириб, бола- 
ларнинг тозалиги борми, кундалиги борми.. 
текшириб чиқдилар. Э. Раимов, Ажаб қиш- 
лоқ. 

ТОЗИ [ф. ^ jln — чопағон ов ити; учқур, 
арабий от] 1 Оёқлари ингичка, тумшуғи 
узун, хипча, югурик ов ити. Ҳар ернинг тул- 
кисини ўз тозиси билан овлар. Мақол. н 
Хоҳласа, қарчиғайини қўлига қўндириб, този 
итни эргаштириб, одамлари билан тоққа 
чиқиб кетарди. П. Турсун, Ўқитувчи. Ўғлим 
овга кетади Асил овчи този билан. «Бойче- 
чак». 

2 Чопқир от, тулпор. Остимда ирғийди 
Ғиркўкдай този. «Маликаи айёр». Устига 
минганда учар тозингни, Қўлга олсанг биз қип 
[қилиб] берган созингни. «Эрали ва Шерали». 

Асби този Арабий от, арғумоқ. Ҳамчи уриб 
тарлондай асби тозига. «Ойсулув». 

Танлаб-танлаб тозисига учрамоқ қ. тан- 
ламоқ. 





ТОИНКИ [ф. — шу чоққача, ўша 

вақггача.. ки] бркт. боғл. айн. токи. -Ҳаттиқ- 
роқ гапиринг, тоинки ҳамма эшитсин. н 
-Ҳаландарбоши эшикдан майда талқин бош- 
лаб кирди. Тоинки жаноб эшонга бизнинг 
келганлигимиз маълум бўлсин, — деди Шум 
бола. Ғ. Ғулом. Шум бола. 

ТОИФА [а A_ai LL — синф, гуруҳ; қатор; 
муайян миқцор] 1 Аҳоли табақаси, гуруҳи. 
Савдогарлар тоифаси. Бадавийлар тоифаси. 
н Билармидинг, эй талончи тоифа, Меҳ- 
нат аҳли қайрамоқда қиличин!М. Шайхзода. 
У тўйбошиларга олдиндан уқтириб қўйган 
эди: «Тартиб бузилмасин, ҳар тоифани ўз 
вақтида, ўз ерига ўтқазиш, ўзига яраша 
кутиш керак». Ойбек, Танланган асарлар. 

2 Хил, тур. Раҳим домла кабилар чум- 
чуқдан қўрқиб, тариқ экмайдиганлар тои- 
фасидан. Ҳ. Ғулом, Машъал. Шундай тоифа 
одамлар бўладики, улар меҳнат билан бўлиб, 
ўзини ўйламайди. Ў. Умарбеков, Одам бўлиш 
қийин. 

ТОИФИ [а. — Саудия Арабис- 

тонидаги Тоиф (^LkJI) шаҳри номидан] 
Меваси қизил ва йирик, кечпишар узум 
навларидан бири; шу узумдан қилинган 
вино номи. 8 гектар токзордаги нимранг, 
сояки, тоифи.. каби узум навларининг ҳар 
гектаридан 25 центнерга етказиб ҳосил йи- 
ғиб олинди. Газетадан. 

ТОИ I 1 Отнинг бир ёшдан икки ёшгача 
бўлган боласи. Саман той. От босмаган ерни 
той босади. Мақол. Кун ҳисобин ой олар, бе- 
дов ўрнин той олар. Мақол. Тойчани «той» 
деб хўрлама, эрта-индин от бўлар. Мақол. 

2 Болаларга нисбатан эркалаш маъно- 
сини билдиради. Унинг узоқ юртида, қуёш 
ва гуллар диёри Ўзбекистонда қолган дуогўй 
кампир онаси уни — ёлғиз ўғлини эркалар экан, 
ҳар вақт: «Рустам тойим! Арслон тойим!» 
деб атамасмиди. Ойбек, Қуёш қораймас. 

3 Баъзи атоқли отларнинг таркибий 
қисмига киради ёки эркалатиш учун уларга 
қўшиб айтилади. Холтой, Ўринтой, Ҳалим- 
той. 

Той-той турмоқ шв. айн. ғоз-ғоз турмоқ қ. 
ғоз-ғоз. Омонтойнинг қизи Бўстонхон той- 
той турадиган бўлиб қолибди. С. Аҳмад, Чўл 
шамоллари. 

ТОИ II [ф. / йС — тах, қат; бурма; 

букик жой; боғлам; тўп] Катта тўп қилиб 
тахлаб ёки босиб боғланган мол ва шу 


тарздаги мол ўлчови. Пахта тойлари. Беш 
той газлама. Той қилмоқ. н Бўриев кеча у 
[Самандаров] билан куни бўйи базада қоп, 
той, яшик, бочкалар орасида ивирсиди. А. 
Мухтор, Туғилиш. Пудратчи уни ишга олиб, 
той naxma ташишга қўйди. Ҳ. Ғулом, 
Машъал. 

ТОЙДИ Болаларнинг ошиқ ўйинла- 
ридан бири (бунда рақибнинг чикка ёки 
пукка ошиғини ўз ошиғи билан уриб той- 
дирган ютади). Кўзларида маъносиз бир 
илтифот, Гўёки у аллакимдан рсшжипти; 
Ҳалигача мактаб, ўқиш унга ёт. Машғуло- 
ти: «тойди» билан «ачипти». Ғ. Ғулом. 

тойилмоқ айн. тоймоқ 1, 2. Тойилиб 
йиқилмоқ. Бўсағадан тойилсанг, тўрга ўт- 
ма! Мақол. н Ҳор ёғмоқда, оёқ ости музла- 
ган. Йўловчи ҳар қадамда бир moiiwiapdu. С. 
Айний, Эсдаликлар. Йўлканинг ғишт те- 
рилган қисмидан ўнқир-чўнқир ерга ўтишда 
Нуқра холанинг оёғи тойилиб кетди. А. Му- 
ҳидцин, Ҳ. Тожибоев, Оташ қалбли қиз. 

ТОИЛАМОҚ I кам қўлл. Қулунламоқ, 
туғмоқ (бия ҳақида). 

ТОЙЛАМОҚ II Той-той қилиб тахлаб, 
босиб боғламоқ, той қилмоқ. Газмолларни 
тойламоқ. Тойлаш машинаси. н Мана, ик- 
ки ойдан бери завод гумбурлаб ишлаяпти, 
далалардан келаётган қанор-қанор naxma- 
ларни пайдар-пай тозалаб, тойлаб таш- 
лаяпти. М. Исмоилий, Фарғона т. о. 

ТОИЛОҚ 1 Кичкина той, тойча. 

2 Эрка, эркатой (фақат болаларга нис- 
батан). Келингиз, тойлоқларим, Ҳайдан ша- 
мол учирди? Имтиҳонлар муборак, Нечанчи- 
га кўчирди? Қ. Муҳаммадий. 

ТОЙМАС Олинган йўлдан, мақсаддан 
қайтишни, тойишни билмайдиган, қўрқмас. 
Чинакам севишганлар шунақа бўлишади, 
тоймас бўлиб қолишади, уларга оламда бир- 
бирларидан бошқа кимса кўринмайди. Р. 
Раҳмон, Меҳр кўзда. 

ТОИМОҚ 1 Силлиқ юзада монесиз 
сурилиб, сирғаниб кетмоқ; тойғанмоқ. На- 
зира шошиб ёнига қарамоқчи бўлганди, сувга 
энгашиб қолган қувур устидан пастга қараб 
оёғи тойиб кетди. Д. Нурий, Осмон устуни. 
Кўча ва томлар қордан оқара бошлаган. У 
сирпаниб, тойиб, хизматкорхонага жўнади. 
Ойбек, Танланган асарлар. 

2 кўчма Четга чиқмоқ, адашмоқ, озмоқ. 
Шариат йўлидан тойган қизнинг сўзига 






ишонасанми? Ойбек, Танланган асарлар. 
Оёғим сал тойдими, бас, бурнимни ерга иш- 
қайдилар. Ш. Рашидов, Бўрондан кучли. 

3 (фақат бўлишсиз шаклда) Қайтмоқ, тап 
тортмоқ. У ҳеч нарсадан тоймайди. Яланғоч 
сувдан тоймас. Мақол. н Бориб турган шум, 
тошюрак бола эди, муштдек бошидан жо- 
ниворларни қийнаб ўлдиришга ўрганган.. одам 
ўлдиришдан ҳам тоймайди. М. Осим, Тилсиз 
гувоҳ. Айтганини қилиш учун ҳеч нарсадан 
тоймайди. Р. Раҳмонов, Чангалзордаги 
шарпа. 

Жадцига тоймоқ Кимсанинг қилмиши 
учун айбдор бўлиб қолмоқ, жавоб бермоқ. 
Қилгиликни Сидиқжон қилди-ю, жаддига биз 
тойиб кетдик-да. Н. Сафаров, Уйғониш. 
Ҳолдан тоймоқ Тинка-мадори, силласи 
қуриб, ўлар ҳолатга етмоқ. Йўловчилар 
Устюрт саҳросида ўн беш кун йўл юриб, 
тоза чарчадилар, туялар ҳам ҳолдан тойди. 
М. Осим, Элчилар. Мени навкарлар ҳолдан 
тойгунимча урдилар. С. Сиёев, Ёруғлик. 

ТОЙЧА 1 Той I 1, 2 с. кичр.-эркл. Бир 
яшар тойча. Тойчани «той» деб хўрлама, 
Эрта-индин от бўлар. Мақол. 

2 кўчма Эрка, эркатой, тойлоқ (фақат 
болаларга нисбатан). Хўш, колхозда ўзинг нима 
қиляпсан, тойчам. Ойбек, О.в. шабадалар. 

ТОИЧИ Мол тойловчи ишчи. Пахта 
тозалаш заводининг илғор тойчилари. н 
Баҳўр билан бирга Рафаэлнинг илгариги 
заводида ишлаяпман. У слесарлик қиляпти. 
Мен эсам тойчиман. Ё. Хаимов, М. Раҳмон, 
Ҳаёт-мамот. 

тоичоқ айн. тойча. Бир кун кўрмаганига 
саман йўрға уйда қолган тойчоғини эслаб 
кишнаяпти. М. Муҳамедов, Қаҳрамон изи- 
дан. Иккинчидан, тойчоғим, «Аъло» олгин ҳар 
фандан. Барча ошна-оғайнинг Ўрнак олсин- 
лар сендан. 3. Диёр. 

ТОЙҒАНМОҚ айн. тоймоқ 1. Тойғаниб 
йиқилмоқ. н Бояги қора чопонли бола той- 
ғана-тойғана юқорилаётган эди. «Ёшлик». 
Оёғим қумда тойғаниб кетди. С. Сиёев, 
Ёруғлик. 

ТОЙҒАНОҚ Сирғаниб кетадиган дара- 
жада силлиқ, сирғанчиқ, тойғоқ. Тойғаноқ 
йўл. Кўчалар тойғаноқ. н Ҳимолайнинг 
шарқий томонидаги тойғаноқ ёнбағир ва 
қояларда довюрак шерларнинг оёғи етмаган 
жой йўқ деса бўлади. М. Аминжонова, «Қор 
одам» борми? 


ТОИҒАНЧОҚ айн. тойғаноқ. У ернинг 
тойғанчоқ эканини ҳам энди сезгандек бўлди. 
Ш. Холмирзаев, Қил кўприк. 

ТОИҒОҚ айн. тойғаноқ. Тойғоқ йўл. н 
Кўчалар тойғоқ, машиналарнинг ғилдирак- 
ларида занжирлар шақирлайди. П. Қодиров, 
Эрк. 

ТОК I [ф. — узум новдаси, дарахти] 

Узум ўсимлиги. Уч myn ток. Ток очмоқ. 
Токни кўммоқ. Бир myn ток эксанг, бир myn 
тол эк. Мақол. н Ҳовлининг ёнида чорбоғ, 
чорбоғда раста-раста қилиб, ҳавозага кўта- 
рилган токлар. С. Айний, Қуллар. Узум ток 
баргидан ҳам кўп. Ойбек, Танланган асарлар. 

Ток оши Коваток солинган ош. Ток оши 
қилгудек бўлиб қолган барглар ёнида ғуж-ғуж 
узум шўралари пайдо бўла бошлабди. Га- 
зетадан. Мана, бир неча йилдан бери баҳор 
келганда ток оши қиламиз. Шукрулло, Жа- 
воҳирлар сандиғи. 

ТОК II \р. ток — оқим, оқиш] Электр 
зарядларининг маълум томонга йўналган 
оқими; электр. Ўзгарувчан ток. Ўзгармас ток. 
Кучли ток. Кучсиз ток. Электр токи. 
Кнопкани босиб, токни уламоқ. н Шундай 
қилиб, ўтказгичдан ток ўтганда ажралиб 
чиқадиган иссиқликнинг миқдори ток кат- 
талигининг квадратига.. тўғри мутаносиб 
экан. Ў. Ҳошимов, Қалбингга қулоқ сол. 

ТОКАИ (ГАЧА) [ф. — қайси вақт- 

гача] Қачонгача, қай вақтгача. Мен токай 
бетимнинг қалини — жонимнинг ҳузури деб, 
фермада товуққа дон сепиб, тухум тераман. 
А. Мираҳмедов, Ўт юраклар. [Йўлчи:] Чидай 
олмадим, мулла ака.. мен ҳам одам фарзанди, 
токайгача тепки ейман. Ойбек, Танланган 
асарлар. 

ТОКАРЛИК Токар иши, касби. Токар- 
лик қилмоқ. Токарликни ўрганмоқ. Токарлик 
дастгоҳи (станоги). 

ТОКАРЬ [р. точить — «қайраб ўткир 
қилмоқ; йўниб, қириб ясамоқ» фл. дан 
ясалган от] Металл ёки ёғоч йўниш стано- 
гида ишловчи мутахассис, ишчи. Абдушу- 
кур Қодиров оддий ишчи — токаръ. Ў. Ҳо- 
шимов, Пўлат чавандоз. 

ТОКЗОР Нуқул ток ўсимлиги билан 
банд ер, майдон, боғ. Ана, йўлнинг иккала 
бети бўйлаб, сахий қуёш нурини беармон эмиб, 
ястаниб ётган токзорлар орқада қолди. С. 
Анорбоев, Оқсой. 





ТОКИ [ф. — қайси пайтгача; =гача, 

=гунча] бркт. боғл. 1 Бош гапда ифодалан- 
ган иш-ҳаракатнинг эргаш гапда ифода- 
ланган мақсадга қаратилганлигини анг- 
латади (бунда эргаш гап кесими, кўпинча, 
буйруқ майли шаклида келади). Ҳаттиқроқ 
гапиринг, токи ҳамма эшитсин. н Бизнинг 
мақсадимиз киишларга онг, тушунча бермоқ, 
токи ҳар бир киши яхшилик ва ёмонликни, 
оқу қорани ўзи ажрата оладиган бўлсин! П. 
Турсун, Ўқитувчи. 

2 айн. то 2. Ҳамма, токи қариялар ҳам 
ишга тушиб кетди. н Токи боласи турган 
боғчагача эргашиб бордим.. Ҳ. Назир, Кўк- 
терак шабадаси. 

3 Бош ва эргаш гапдаги нарса-ҳодиса, 
иш-ҳаракатнинг бир вақтга оидлигини, 
сабаб-шарт муносабатини билдиради. Токи 
бормен, суймаган одамингизга узапипирмас- 
мен. П. Қодиров, Юлдузли тунлар. Пойдевор 
омондир. Демак, уй омон. У яна тикланар, 
Токи бор фироқ, Токи бор бошимда Бу қа- 
дим осмон, Токи бор боболар Ҳон тўккан 
тупроқ. X. Даврон, Қақнус. 

ТОКИЛОН Калтакесакка ўхшаш, кул- 
ранг, тез югурадиган, ўтлоқларда яшайди- 
ган жонивор. 

ТОКСИКОЗ | юн. toxikon — заҳар] тиб. 
Организмнинг унинг ўзида ҳосил бўлади- 
ган маҳсулот (модца)лар билан умумий за- 
ҳарланиш ҳолати. Ҳомиладорлик токсикози. 

ТОКСИКОЛОГИЯ [юн. toxikon — заҳар 
+ logos — фан, таълимот] Тиббиётнинг 
заҳарли моддаларнинг физик ва кимёвий 
хоссаларини, уларнинг таъсир механизми- 
ни ва бу жараёнда организмда юз беради- 
ган ўзгаришларни ҳамда заҳарланишни 
даволаш чора ва воситаларини излаб топиш 
билан шуғулланадиган, ўрганадиган бў- 
лими. 

ТОКСИКОМАНИЯ [юн. toxikon — заҳар 
+ mania — эҳтирос; берилиш, майл; инти- 
лиш] тиб. Мастлик, қисқа муддатли хур- 
сандчилик, кайф пайдо қилувчи турли 
хил моддалар (спиртли моддалар, наркотик- 
лар, баъзи дорилар, маиший кимё воси- 
талари ва ш.к.) ни истеъмол қилишга 
мойиллик, интилишда намоён бўлувчи 
касалликларнинг умумий номи. 

ТОКСИНЛАР [юн. toxikon — заҳар] биол., 
тиб. Баъзи микроорганизмлар, шунингдек, 
баъзи ҳайвон ва ўсимликлар чиқарадиган 


заҳарли моддаларнинг умумий номи. Гормон, 
антибиотик, токсин ва бошқа турли хил 
физиологик фаол моддалар ҳужайра мембра- 
наларининг хоссаларини ўзгартиради. «Фан ва 
турмуш». 

ТОКЧА [а. + ф. / 4^iU=] 1 Маҳал- 
лий уйларда идиш-товоқ ва б. анжомлар 
қўйиш учун деворда квадрат ёки бошқа 
шаклда ишланган махсус жой. Элмурод кўр- 
пачага ўтирди. Сўнгра ён-берига кўз югур- 
тирди. Кичкина токчаларга ранг-баранг чин- 
ни ва сопол косалар терилган эди. П. Турсун, 
Ўқитувчи. Токчаларга мис кўза, самовар, қум- 
ғон, жом, чинни пиёлалар тартиб билан те- 
риб қўйилибди. К. Яшин, Ҳамза. Токчалари 
ганчдан ажойиб гуллар билан ишланган кат- 
та уйда бир талай одам ўтирган эди. Ойбек, 
Навоий. 

2 Умуман, вазифаси, шакли ёки бошқа 
бирор жиҳати билан токчага ўхшаш нарса, 
жой. Тоқилар остидаги дўконларнинг ток- 
чаларига уйилган ҳарир моллар.. шойи, атлас 
.. ва бошқа ранго-ранг баззозлик моллари бу 
ерга келганларнинг кўзини ўйнатади. Мир- 
муҳсин, Меъмор. Шкаф токчаларига териб 
қўйилган турли ичимликлар яққол кўриниб 
турибди. С. Азимов, О, Лайло. Абдували ака.. 
дераза токчасига омонатгина ўтирди. С. 
Зуннунова, Янги директор. Улар [кийиклар] 
беш-олти газ пастда — токчада, икки то- 
мон эса тик девор. Ш. Холмирзаев, Бодом 
қишда гуллади. 

Кир токча Одатда, тахмонлар ораси, 
эшик ёки дераза ёнига ишланган, бошқа 
токчаларга нисбатан кичик, юқорига томон 
узун бўлган токча (турли майда-чуйда нар- 
салар қўйилади). Икки тахмон ўртасидаги 
кир токча тепасида чой қутисининг зар 
қоғозларидан қирқиб ёпиштирилган Мадина- 
нинг тасвири. С. Аҳмад, Сайланма. 

ТОКЧАЛИ Токча ишланган, токчаси бор 
(қ. токча 1). ..тахмон ва токчали ҳамда оғир 
лой томли иморатларнинг зилзилага бардоши 
анча nacm бўлади. Газетадан. 

токчилик кам қўлл. айн. узумчилик 1, 
2. Донгдор Ризамат ота токчиликда со- 
ҳибкор. М. Шайхзода. 

ТОЛ I Ингичка узун баргли, сурх новда 
отиб ўсадиган дарахт ёки бута. (асосан соя- 
салқини, пояси, поясидан эса турли нар- 
салар тайёрлаш учун экилади). Ҳора тол. 
Самбит тол. Бир myn ток эксанг, бир myn 

тол эк. Мақол. н Терак экмай, толни эк, 
толнинг сояси яхши. «Қўшиқпар». Сой бўйи- 
даги аксарият азим туп толларнинг таги 
чойхона. К. Яшин, Ҳамза. 

Мажнун тол қ. мажнунтол. Ғуломжон.. 
мажнун толнинг ҳам бир маҳаллар сувга 
чўзилган, сув етай-етай деб қолган узун, нозик 
новдаларини эслади. М. Исмоилий, Фарғона 
т. о. Сиз (ёки у) айтган толлар кесилиб кетган 
Замон, у билан боғлиқ ҳолда шарт- 
шароитлар ўзгариб кетганлигини билди- 
ради, қайд этади. Сарви хола қизининг их- 
тиёри ўзидалигини, ҳозирги замонлар бош- 
қалигини, у айтган толлар кесилиб кетган- 
лигини қайта-қайта такрорлаб, жағи оғри- 
ди. С. Абдуқаҳҳор, Санамай саккиз дема. Тол 
баргак қ. баргак III. Кечагина тол баргак 
ўйнаб, Том бошида эркин юргандинг. Ю. 
Ҳамдам. 

ТОЛ II Узун ва ингичка. Кокилларим 
эшилгандир тол-тол, Ҳар толига берса ет- 
мас дунё мол. «Маликаи айёр». Торлари тол 
ипаклардан эшилсин, Айтганимда, товуш- 
гинам қўшилсин. «Қўшиқлар». 

ТОЛ III [ р.\ ҳарб. Мина ва снарядлар 
ичига қуйиладиган кучли портловчи модда; 
оқ ёки сарғиш рангли қаттиқ кристалл 
маҳсулот. 

ТОЛА 1 Йигириш, газмол тўқиш ва ш.к. 
мақсадлар учун ишлатиладиган жуда ин- 
гичка, пухта табиий ёки сунъий материал. 
Ипак толаси. Жун толаси. Сунъий тола. н 
Биз терган пахтанинг ҳар бир толасин 
Ёвузлар бўйнига айлагил сиртмоқ. Ғайратий. 

2 Соч, соқол кабиларнинг ҳар бир мўйи. 
Айт, бу сочинг толасиму, Жон ипин бир бан- 
диму? Э. Воҳидов. Уни қучоқлаб ўпгиси, ҳар 
бир толаси оғир меҳнат, алам билан суғо- 
рилган оппоқ соқолини кўзларига суртгиси 
келди. Ойбек, Танланган асарлар. 

3 кам қўлл. Кокил, зулф. 

4 кўчма Умуман, толага ўхшаш нарса 
ҳақида. Ўргимчак тўқир оқ толалар, хонқизи 
боради меҳмонга. Ш. Раҳмон, Юрак қир- 
ралари. Полиэфир толасидан ишланган сунъий 
қон томирлар артерия томирлари торайиб 
қолган беморларга ёрдам беришда қўлланмоқ- 
да. «Фан ва турмуш». Оғриқ — жағ тола- 
ларининг исёни бўлиб, бирор аъзо ёки вужуд- 
нинг «дод-фарёди»дан дарак беради. «Фан ва 
турмуш». 


ТОЛАЛИ 1 Толага эга бўлган, толаси бор. 
Ингичка толали naxma. Узун толали зиғир. 

2 Тола берадиган. Толали техника ўсим- 
ликлари. 

3 Толалардан тузилган. Ёғоч толали 
пластмасса. 

4 тех. Тузилишида тола бўлган. Чўғланма 
толали электр лампа. 

ТОЛАЧИ Тола етиштирувчи. Шаҳрисабз 
толачилари Шукур Бердиев номини ҳурмат 
билан тилга оладилар. Газетадан. 

ТОЛАШУНОС Тола ва у билан боғлиқ 
илмлар билан шуғулланувчи мутахассис, 
олим. Мақсуда Аъзамовна ўз касби бўйича 
толашунос, ана шу кафедрадаги ишлардан 
бевосита хабардор бўлиб туриши керак. 
Газетадан. 

ТОЛБАРГАК (тўғриси — тол баргак) қ. 
баргак III. Қизлар сочида толбаргакдан соч- 
попук. С. Аҳмад, Ҳукм. 

ТОЛГУЛ шв. Самбитгул. Баланд ғишт 
пойдеворли тўрт уй, даҳлиз, деворига толгул 
ва бўйни узун офтобанинг сурати солинган 
баланд айвон, ошхона. А. Қаҳҳор, Кўшчинор 
чироқлари. 

ТОЛЕ [а. jJLLa — кўтарилаётган, юқори- 
лаётган; тақдир, қисмат] 1 Турмушдан мам- 
нунлик ҳолати, турмушдан мамнун этувчи 
тақдир. Толеингда бор экан яшаш, Гоҳ қон 
ичдинг, гоҳида шароб. А. Орипов, Юртим 
шамоли. Толеингдан ўргилай, қизим, онанг 
шўрлик қиз бўлиб, келин бўлиб, ҳеч нарса 
кўрмаган эди, худойи таоло ҳаммасини сенга 
насиб қилган экан. А. Қаҳҳор, Оғриқтишлар. 
Ҳа, толе бўлмаса қийин экан! Мен не-не 
орзулар билан илм-ҳунар ўрганиб келган эдим! 
Ватаним бўлмиш Фарғона водийсида.. мад- 
расалар қурмоқчи эдим. П. Қодиров, Юлдуз- 
ли тунлар. 

2 с.т. Омад, бахт. Хўжайиннинг кармони 
ўпирилганга ўхшайди, толеи йўқ-да. Шу бу 
йил ютқизишдан боши чиқмай қолди. Ойбек, 
Танланган асарлар. Султон бўзчининг ўғли 
Муҳаммаджоннинг толеи nacm кетди. Н. 
Сафаров, Султон бўзчининг неваралари. 

ТОЛЕЛИ Ҳамиша бахт-толе ёр бўлган; 
бахти, омади баланд; бахтли. Толели одам. 

ТОЛЕМАНД [а. + ф. Ai-ojJlJo — толели, 
бахтли] эск. кт. Толели, бахтли. Толеманд 
йигит. н Нур денгизи ичра толеманд Сузар 
эди турналар баланд. Ойбек. 

ТОЛЕРАНТЛИК [лот. tolerantia — сабр- 
тоқат, чидам, бардош] 1 биол., тиб. Орга- 
низмнинг иммунологик жиҳатдан ташқи 
таъсирларга жавоб бера олиш қобилия- 
тининг тўлиқ ёки қисман йўқолиши; яъни 
антиген таъсирларга нисбатан одам ёки 
ҳайвон организми томонидан антитаналар 
ишлаб чиқариш қобилиятининг пасайиши 
ёки йўқолиши. 

2 тиб. Организмнинг муайян модда ёки 
заҳарнинг ноқулай, салбий таъсирига чи- 
даш, бардош бериш қобилияти. 

3 Ўзгаларнинг фикр-ғоялари, эътиқоди, 
ҳис-туйғулари, турмуш тарзи ва хулқ-ат- 
ворига нисбатан сабр-тоқатли бўлиш, бе- 
парво қараш; бағрикенглик. 

ТОЛЕСИЗ Бахти, толеи йўқ, омади паст. 
Толесиз одам. н [Норбуви] Эрдан толесиз 
эмас эди. Ҳ. Шамс, Душман. 

ТОЛЕСИЗЛИК Омадсизлик, бахтсиз- 
лик. 

ТОЛЗОР Нуқул тол билан банд ер, 
майдон. Анҳор.. нариги қирғоқдаги толзор 
тагида ёиилиб оқади. Ҳ. Ғулом, Тошкент- 
ликлар. Кафтдай кичкина ҳовлининг бир 
ёқасидан ўтган анҳор бўйи — қуюқ толзор, 
серсоя, жимжит бир гўша. Ойбек, Улуғ йўл. 

ТОЛИБ [а. <_JLk — изловчи; талаб қилув- 
чи, хоҳловчи; ўқувчи; тингловчи] 1 Талаби 
бўлган, талабгор. Сулув қизсан, сенга толиб 
кўп бўлур. «Равшан». Ишламоққа ҳамма то- 
либ, Бир-бирига келиб ғолиб. Ҳар кетмон- 
дан юз гул унар, Чўллар сувга тўлиб-қониб. 
Фозил Йўлдош ўғли. Ҳафиза эшик ёнига 
келиб, серрайиб турди, ёнидан ўтиб кета- 
ётганлар унинг жой бўшашини кутиб тур- 
ганини, у ўқишга жуда толиб эканини се- 
зишгандай бўларди. Мирмуҳсин, Умид. 

Толиби илм Илмга талаби бўлган, илмга 
ташна; талаба. Нарироқда Умарали бир-икки 
дўстлари, толиби илмлар билан қуюқ суҳ- 
батда. Ойбек, Улуғ йўл. Толиби илмларнинг 
аксари бу кун ҳовлига чиқишган. Ойбек, 
Навоий. 

2 Мадраса ўқувчиси. 

3 Толиб (эркаклар исми). 

ТОЛИМ Озгина соч тутами, дастаси. 
Унинг учун Гулнознинг бир толим сочи emmu 
иқлим подшосининг божи билан хирожидан 
қимматли. Т. Сулаймон, Интизор. Яқинла- 
шай десам қўрқаман, яқинлашмай десам бир 


толим сочини бўйнидан икки марта айлан- 
тириб, ўзини бўғяпти. «Муштум». 

ТОЛИҚИШ 1 Толиқмоқфл. ҳар. н. 

2 Мадорсизлик ҳолати; ҳорғинлик. Ҳа- 
зил-ҳузул, гурунг авжида. Одамлар шу билан 
ўзларини овутадилар. Чарчоқ, толиқиш, қо- 
рин очлиги билинмайди. М. Ҳазратқулов, 
Журъат. 

ТОЛИҚМОҚ 1 Куч -мадори қуримоқ, 
тинкаси қуримоқ, ҳолдан тоймоқ; мадор- 
сизланмоқ. Бели толиқмоқ. Кўли толиқмоқ. 
Кўзи толиқмоқ. н Аллақаерда кўрганим чип- 
па-чин эсимда турипти-ю, ростини айтсам, 
ажратолмаяпман, толиқибман шекилли. С. 
Кароматов, Олтин қум. Унинг толиққани, 
руҳан қийнала-қийнала тунлари яхши ухлай 
олмагани ранг-рўйидан кўриниб турарди. 
Шуҳрат, Шинелли йиллар. Кун исиди, амир- 
зодам. Ёз рамазони тинкани қуритур. Эрта- 
гача толиқиб қолмасинлар. П. Қодиров, Юл- 
дузли тунлар. 

2 Ҳаёт-эҳтиёж нарсаларидан камчилиги 
бўлмоқ, сиқилмоқ, шу жиҳатдан қийин, 
ночор аҳволда бўлмоқ. Озиқ-овқатдан то- 
лиқмоқ. н Танбалнинг ёшига етгунча кўп 
ғалабаларни кўрурсиз. Ҳолбуки, бу урушлар- 
дан эл-улус беҳад толиқди. П. Қодиров, 
Юлдузли тунлар. Бола-чақаси толиқса ҳам, 
емай-ичмай орттирганини олиб келиб, шайх- 
лар оёғиға тўкади. К. Яшин, Ҳамза. 

ТОЛКУЧУК Барг ёза бошлаган тол нов- 
даси. Кўклам. Нега шамол келмас юксак 
тоғлардан, Толкучукдан жевак таққан май- 
са боғлардан. Ғ. Ғулом. 

ТОЛМА шв. Бўлали, лўппи; мулойим. 
Унинг [ Зумраднинг] ўрта, толма бўйи, нозик 
бели, ингичка эгма қошлари, қирра бурни, 
йирик учқунли кўзлари бир-бирига муносиб. 
Ойбек. Улуғ йўл. У [Махсумахон] баланд 
бўйли, толмадан келган, хушрўй, кўзлари кат- 
та-катта ва порлаб турадиган, ниҳоятда 
чиройли аёл. Ҳ. Носирова, Мен ўзбек қи- 
зиман. 

ТОЛМАС 1 Чарчашни билмайдиган, 
хормас-толмас. Толмас курашчи. Ҳолини бил- 
ган ҳормас, қанча иш қилса, толмас. Мақол. 
н Бошимдаги қоплаб турган булутни Тол- 
мас билак, битмас куч-ла йиқитдим. М. Ала- 
вия. 

2 Толмас (эркаклар исми). 

ТОЛМОҚ 1 айн. толиқмоқ 1. Белим то- 
либ кетди. Кўлим толиб, чамадонни ташлаб 




юборавздим. Китоб ўқийвериб, кўзим толиб 
кетди. н Раззоқнинг иши яна кўпайди. 
Умурзоқ ота эса унинг йўлини пойлайвериб 
толди. Ҳ. Ғулом, Машъал. Бектемир гўдак- 
ни ерга қўйиб, толган билагини уқалади. 
Ойбек, Қуёш қораймас. Уларга қарай-қа- 
рай, Баширжоннинг бўйни толиб кетди. Н. 
Аминов, Суварак. 

2 Айрим сўзлар билан бирикиб, шу 
сўздан англашилган нарсага берилмоқ, у 
билан банд бўлмоқ маъносини билдиради. 
Хаёлга толмоқ. Ўйга толмоқ. н Султонали 
мирзо Гулшаннинг ўрдага кетганлигини эши- 
тиб, силласи қуриди, бир неча вақт фикрга 
толиб қолди. А. Қодирий, Меҳробдан чаён. 

ТОЛПОПУК (тўғриси тол попук) айн. 
баргак III. Ўзи эндигина сочларига толпопук 
тақадиган қизча эди. «Ёшлик». 

ТОЛЧОВКОН Тол куртак чиқара бош- 
лайдиган эрта баҳор вақти. Табиат ҳеч қа- 
чон бўш турмаган, бўш, Гижинг тойдай ўй- 
наб қочар сойлари. Толчовкон боғларга ёпиб 
гилампўш, Ровоч, момақаймоқ чиққан ойлари. 
С. Акбарий, Янги йил алёри. 

ТОЛЬ [фр. tole] Картонга тошкўмир 
қатрони (смола) шимдириб, баъзан устига 
бир оз қум сепиб тайёрланган, сув ўтказ- 
майдиган қурилиш материали. Бир рулон 
толъ. н Толъ омонатгина ёпилган сарой 
ичига селитра тўкиб қўйилган. С. Аҳмад, Чўл 
бургути. 

ТОЛҚОН 1 Қовурилган дон, қуритил- 
ган нон ва ш.к. дан туйиб тайёрланган емиш. 
Нон толқон. Буғдой толқон. н Эрталаб 
Тозагул меҳмон опани янги туққан сигирнинг 
оғизи ва ўғирдан иссиққина чиққан оқишоқ 
толқон билан сийлади. Ҳ. Ғулом, Машъал. 
Ниёз бобомнинг кампири Хумор хола дас- 
турхон ёзди, бир ҳовучдан жийда, ўрикқоқи, 
толқон қўйди. «Ёшлик». 

2 Умуман, туйилган ҳар қандай нарса; 
порошок. Носвой толқон. 

Толқон қилмоқ 1 ) толқон тайёрламоқ. 
Хотинлар, одатда, ҳайитга ҳолва, толқон 
қилишади; 2) туйиб толқонга айлантирмоқ. 
Махоркани толқон қиламан. Жиндак оҳак 
ёки кул билан хурушга келтираман. Ойбек, 
Қуёш қораймас; 3) кўчма майда-майда 
қилмоқ; ер билан яксон қилмоқ. Бу ёқдаги 
қазувчилар ҳам Ғуломжон, Барот полвон, 
Замон сингари тоғни урса толқон қиладиган 
азаматлар эди. М. Исмоилий, Фарғона т. о. 


«Синглимнинг номусини ҳимоя қилдим», деб 
гап тарқатиб юрган мироб, туҳмати ўт- 
маслигини сезиб, мўлтайиб, толқон ютиб 
ўтирди. С. Нуров, Нарвон. 

Оғзига толқон солмоқ (ёки толқон ют- 
моқ) Товуш чиқармай, индамай, ҳеч нарса 
демай турмоқ. Нега жим ўтирибсизлар? 
Оғизларингизга толқон солиб олдиларингиз- 
ми? Чирманда чалиб, қўшиқни бошланглар! 
И. Раҳим, Чин муҳаббат. 

ТОЛҚОНЛАМОҚ сшн. толқон қилмоқ 2, 
3. қ. толқон. Ҳўлтиғидан қоғозга ўралган, 
қуритиб толқонланган носини олиб, тил 
остига отди. Ойбек, Танланган асарлар. 

толғин кам қўлл. Ҳорғин, сўлғин, си- 
ниққан. Норқўзи Ферузанинг толғин чеҳ- 
расига, чарчоқдан қизарган кўзларига ачиниб 
қаради. Ҳ. Ғулом, Сенга интиламан. Биз 
учовлон ҳам табиатнинг бир толғин бўлаги- 
дек сўқмоқда турибмиз. Ш. Холмирзаев, 
Сайланма. 

ТОМ I 1 Уйнинг, бинонинг устини бе- 
китиб турувчи тепа қисми. Лой том. Тунука 
том. Икки нишабли баланд том. н Асфалът 
йўллар, тунука ва шифер томлардан қайноқ 
ҳовур кўтарилади. С. Нуров, Майсаларни аёз 
урмайди. Кета-кетгунча яккам-дуккам 
лойсувоқ томлар, деворлари тўкилай деб 
турган пастак уйларни кўравериб, дилингиз 
хира тортади. К. Яшин, Ҳамза. 

2 Баъзи қурилмаларнинг қор-ёмғир, 
қуёш ва ш.к. дан ҳимоя қилувчи тепа қисми. 
Тўланбой Икромжоннинг аҳволини кўриб 
турганидан, у ҳам индамади-да, кетдик, деб 
кабина томини муштлади. С. Аҳмад, Уфқ. 
Иккала бошлиқ қори тиззага урадиган қизил 
вагон томига чиқиб, атрофни кузата бош- 
ладилар. Н. Сафаров, Жасоратнинг давоми. 

3 шв. Уй, ҳовли-жой. Эшакка мугуз 
битса, эгасини сузади, Туяга қанот битса, 
томингни бузади. Мақол. н Шунда бориб, 
бир томни очди — бари тиллага тўла, бир 
томни очди — кумушга тўла. «Равшан». 
«..Дашти қипчоқлар бойиса, хотин олади, 
туркийлар бой бўлса, том солади» [ўйларди 
Маъсума бека]. Мирмуҳсин, Меъмор. 

Томдан тараша тушгандай қ. тараша. 
(Узини) томдан ташлайди Бирор нарсага 
жуда ўч, ўлармон одам ҳақида айтиладиган 
ибора. Ичкилик бўлса, Жўра ўзини томдан 
ташлайди. Ойбек, Танланган асарлар. ..пул 
деса, ўзини томдан ташлайдиган бу таъвия- 





нинг на дўсти бор, на жўраси. Ж. Шарипов, 
Хоразм. 

ТОМ II [ а . 11 j — тўла, тўлиқ, бутун; 
мукаммал] кт. 1 сфт. Тўла, тўлиқ. Муфти... 
котибининг чизган режаларини амалга оиш- 
ришга том ихлос билан кўнди. А. Ҳакимов, 
Илон изидан. Қўлтиғимдаги анордан бит- 
тасини олиб, ёриғидан иккига ажратиб, ик- 
ки қўлим билан сиқиб, том иштаҳа билан 
ейишга тушдим. Ғ. Ғулом, Шум бола. \Ҳа- 
санали \ Хўжаси Юсуфбек ҳожига, айниқса, 
хўжазодаси Отабекка итоат ва ихлоси том 
бўлиб, бунинг эвазига улардан ҳам ишонч ва 
ҳурмат кўрар эди. А. Қодирий, Ўтган кун- 
лар. 

Даражаи том Тўлиқ даража, камолот да- 
ражаси. Маълумотим даражаи томга эриш- 
ган бўлса ҳам... ёзмоқда қийналамен. Ойбек, 
Навоий. Том маъноси билан Тўлиқ, чин маъ- 
носи билан. Фармонов том маъноси билан 
«шжтимоий одам» бўлиб, бутун ҳаёти кол- 
лективда, идора, мажлисда, минбарда ўтган. 
А. Мухтор, Чинор. 

2 рвш. Бутунлай, тамомила, батамом. Қу- 
лоғим том битди. н -Тақсир, — деди Фо- 
зилҳақ Азизулхон сигарет чекиб.. Мухтор 
Ҳасанга қараб, — пинакка кетгандай том 
маҳлиёсиз. Ойбек, Нур қидириб. Мендек 
одамнинг оғзидан бундай гапнинг чиқиши 
Сизни том қайрон қилишини биламан. Ш. 
Холмирзаев, Қил кўприк. 

ТОМ III [юн. tomos — бўлим; бўлак, қисм] 
Бир неча китобдан иборат асар, асарлар 
тўплами, муқоваланган ҳужжат ва ш.к. нинг 
ҳар бир айрим китоби; жилд. Луғатнинг 
биринчи томи. Тўпламнинг учинчи томи. н 
Йўлдош кирганда, Пўлат дераза рафида 
тиззасини қучоқлаб ўтирар, столда, ёстиғи 
ycmuda медицина энциклопедиясининг том- 
лари сочилиб ётар эди. А. Мухтор, Чинор. 
Терговчи Қосимов яна тахлаб қўйилган жи- 
ноий иш томларини варақлашга тушиб кет- 
ди. «Муштум». 

ТОМАТ [ucn. tomate] Помидор суви ёки 
пастаси. Кўп томат ва сок олиш мумкин 
бўлган «Юсупов».. каби яхши сорт помидор- 
лар кам келтирилаётир. Газетадан. Аёлнинг 
хонадонидан 30 литр самогон.. 150 литр то- 
мат nacmacu, хамиртуруш топилди. Газе- 
тадан. 

томизим шв. Томчи. Бир томизим сув. 
н Мараҳим.. учинчи шишадан тегатурган 


«насиба»сини ҳам бир томизим қўймай ичди. 
Ш. Ризо, Қор ёғди, излар босилди. Шу 
талантни ишга солиш учун аллақандай бир 
доридан бир неча томизим томизиш керак. 
А. Қаҳҳор, Сароб. 

ТОМИЗМОҚ 1 Томмоқ фл. орт. н. Кўз- 
га дори томизмоқ. н Ота декчасини осди 
ва чайладан шишадаги жувоз мойини кел- 
тириб, унга томизди. Ҳ. Ғулом, Машъал. 
[Қиличев] Ички чўнтакларига турли-туман 
таблеткалар, ҳидлайдиган, ютадиган, то- 
мизадиган дорилар солиб юради. Мирмуҳсин, 
Занглаган қилич. 

Оғзига сув томизмоқ Ўлим тўшагидаги 
беморга сув томизиб, охирги ёрдам кўр- 
сатмоқ. Ревизия apna, буғдой етишмаган- 
лигини аниқлаган пайтда, Алиқулнинг оғзига 
сув томизилаётгани тўғрисида миш-миш 
тарқатилди. Ш. Рашидов, Бўрондан кучли. 

Оқизмай-томизмай Ҳеч бир сўзини қол- 
дирмай, бор (бўлган) гапни тўлалигича. 
Жаннатхон отасига дастурхон ёзди, отаси- 
ни сийлади, лекин эрининг сўзларини ҳам оқиз- 
май-томизмай етказди. И. Раҳим, Тақдир. 

2 (фақат бўлишсиз шаклда) Бир қатра 
ҳам анойи қилмаслик, бекор кетказмаслик, 
ёрдам кўрсатмаслик. У онасига бир чакки 
томизмайди. н Бой пишиқ одам, бир ти- 
йинни чакки томизмайди. Ойбек, Улуғ йўл. 

ТОМИЗҒИ 1 от Қатиқ ивитиш учун 
сутга солинадиган ачитқи (мас., эски қа- 
тиқ). Сутга томизғи солмоқ. н Қўшниники- 
га томизғи сўраб кирган Ҳажалхон бир зумда 
бир талай гап топиб чиқди. А. Муҳиддин, 
Ғанишер. ..махсус томизғи билан тайёр- 
ланган қатиқ, кефир каби сут маҳсулотлари 
ҳам витаминга бойдир. Газетадан. 

2 сфт. Томизиладиган, томчилаб қуйи- 
ладиган. Томизғи дори. 

Томизғи ҳам бўлмайди Жуда оз. Бу 
пулингиз томизғи ҳам бўлмайди. Томизғига 
ҳам топилмайди Умуман йўқ, сира топил- 
майди, учрамайди. Сув томизғига ҳам то- 
пилмайдиган чўл. 

ТОМИЗҒИЛИК Томизғи учун етарли; 
томизғи учун қолдирилган. Бир томизғилик 
қатиқ. Қатиқдан бир-икки томизғилик 
қолдирмоқ. 

ТОМИЗҒИЧ Суюқликни томизиш учун 
ишлатиладиган асбоб; пипетка. Томизғич 
билан кўзга дори қуймоқ. н У шкафдан 
аллақандай реактив олди-да, томизғич би- 

лан бинокуляр микроскоп тагидаги минералга 
томизди. «Фан ва турмуш». 

ТОМИР 1 анат. Одам ва ҳайвонлар та- 
насида қон ёки лимфа оқадиган найчаси- 
мон аъзо. Томирдан қон олмоқ. Томирга дори 
қуймоқ. н Тўлаган ерга қараб жим қолди. 
Унинг чакка томирлари бўртди, бурнининг учи 
йилтиради. А. Қаҳҳор, Қўшчинор чироқлари. 

Қон томирлари Артериялар, капилляр- 
лар ва веналардан иборат томирлар. қ. ар- 
терия(лар), артериола(лар), вена(лар), ка- 
пилляр(лар). 

2 кўчма Умуман, нарса-ҳодисанинг ҳаёти, 
фаолиятини таъминловчи омил, восита. 
Саноатнинг юрагидир мартен печи, Юрак 
бўлгач, ишлайди-да эрта-кечин. Бу юракни 
юргизади уста Анвар, Саноатнинг томирига 
пўлат оқар. «Муштум». Ҳишлоқнинг ҳаёт 
томири уриб турган ҳар бир жойда.. ташаббус 
яққол сезилиб туради. Газетадан. 

3 с. т. Юрак ҳаракати натижасида қон 
тепиши; пульс. 

Томирни (ёки томир) уришини (ёки тепи- 
шини) кўрмоқ Томирни ушлаб, юрак, қон 
ҳаракатини, пульсни аниқламоқ. Табиб, Oma- 
бекдан воқеани сўраб билгандан сўнг, Кумуш- 
нинг томирини кўриб, лабини тишлаб қолди. 
А. Қодирий, Ўтган кунлар. 

4 с. m. Мушакларни суякка бириктирув- 
чи пухта, эластик тўқима; пай. [Йўлчи].. 
Томири тортишган одам каби, бир лаҳза 
қотиб қолди, сўнг қиличини маҳкам ушлаб, 
букчайиб, оҳистагина ерга йиқилди. Ойбек, 
Танланган асарлар. Томирларини ёзиш учун 
бошини орқага ташлаб, бир-икки силкитиб 
олди. С. Кароматов, Олтин қум. 

5 биол. Ўсимлик танасида суюқлик ва 
ундаги эриган моддалар оқадиган тўқима 
найчалар. 

6 бот. Илдиз. Ариқ бўйларида, қир этак- 
ларида ўтган йилги ўтларнинг томиридан 
нозик майсалар униб чиқа бошлаган. С. Анор- 
боев, Оқсой. Агар у ҳар куни эрталаб, кеч- 
қурун сойга тушмаганда эди, кўза-кўза сув 
қуйиб, томирига нам юбормаганда эди, ўрик 
аллақачон хазон бўларди. Ш. Рашидов, Бў- 
рондан кучли. 

7 кўчма Илдиз, негиз. Яхши нақл — томи- 
ри ақл. Мақол. н Жўрахон бу муҳим масала- 
ни айтишдан бош тортганда, бунинг томири 
жуда узоқ эканлигини Ғуломжон дарров 
фаҳмлаб олди. М. Исмоилий, Фарғона т. о. 


Томирига (ёки илдизига, оёғига, тагига) 
болта урмоқ. қ. болта. Элмурод ўзининг жа- 
ҳолатга қарши бўлган билимини одамларга 
ёйиш билан домланинг томирига болта ура- 
ётганини яхиш фаҳмламасди. П. Турсун, 
Ўқитувчи. Томир отмоқ (ёки ёймоқ). 1) ил- 
дизини ҳар тарафга йўналтирмоқ, илдизи 
ривожланмоқ; 2) асосли ҳолда ўрнашиб 
яшамоқ, ривожланмоқ. Аммо бутун бир аҳо- 
ли яшаб, томир отиб қолган бежирим жой- 
ларни йўқ қилиш — хутор системасини йў- 
қотиш, деган гапга кирмайди. Ж. Абдулла- 
хонов, Хонадон; 3) ҳар томонга йўналмоқ. 
Шербек катта кўча тўрт томонга томир 
отган жойда тўхтаб қолди. С. Анорбоев, 
Оқсой; 4) тарқалмоқ, кўпаймоқ. Одамлар 
орасида ҳам девпечак борлигини, у аста то- 
мир ёйиб бораётганини биларди-ю, аммо ўша 
девпечакнинг илдизини топалмай доғда эди. С. 
Аҳмад, Ҳукм. 

8 кўчма Бир-бирини қўлловчи, бир-би- 
рига ҳомийлик қилувчи кишилар ўртасида- 
ги ўзаро боғланиш, алоқа; илдиз. Зағчакўз 
домлаям, Турдивой халфаям, ҳаммаси.. Бу- 
ларнинг томири узун, Затакўз мударрис 
бўлган экан, ўғиллари, шогирдлари катта- 
катта амалда дейишади. П. Турсун, Ўқи- 
тувчи. Шуҳратпарастлар халққа юқоридан 
қандай зарар етказган бўлсалар, пастдан ҳам 
шундай зарар етказганлар. Уларнинг томири 
битта. Ҳ. Ғулом, Сенга интиламан. 

9 шв. Қариндош, уруғ; қариндошлик 
риштаси. Юртга донғи кетган Жоналибой- 
га, Ҳизинг бериб, бойга томир бўлайлик. 
Пўлкан. Тожибой ўзи камбағаллардан бўлса 
ҳам, томири Олахўжа махсум билан туташ- 
ган эди. П. Турсун, Ўқитувчи. 

10 шв. Тутинган ўртоқ, яқин дўст. То- 
мирингни мақтама, ёмон чиқса, қайтасан. 
Мақол. н Икки ўртада сўз бергандик, то- 
мирмиз деб, Зуваласи айрим битта хамир- 
миз деб. Ғ. Ғулом. Мингнинг зотини билган- 
дан бирнинг отини бил, деганлар, танишиб 
қўяйлик, томир. А. Мухтор, Қорақалпоқ қис- 
саси. 

ТОМЛИ I Том билан ёпилган, томи 
бўлган. Тунука томли уй. н Сал юрилгач, 
дарахтзорлар, боғлар, похол ғарамлари... 
черепица ва қамиш томли уйлар қаторлашиб 
кетди. Ҳ. Назир, Чўл ҳавоси. 

ТОМЛИ II Белгили томдан, жилддан 
иборат. Икки томли шеърлар тўплами. Беш 
томли асар. 





ТОМЛИК Нечадир томдан, жилддан 
иборат бўлган асарлар тўплами. Алишер На- 
воий асаряари ўн беш томлиги. 

томмоқ Томчилаб оқмоқ; чакка-чак- 
ка оқиб турмоқ, тушмоқ, томчиламоқ. Хатга 
сиёҳ томди. Шимга ёғ томди. Томчи томиб 
бўлгунча, дарё оқиб ўтади. Мақол. Тома-то- 
ма кўл бўлур, ҳеч томмаса, чўл бўлур. Мақол. 
н Совуқ томчилар унинг юзига, бўйнига то- 
миб ғашини келтирди. Ойбек, Қуёш қорай- 
мас. Кўз ёшлари.. эгарнинг қошига ва отнинг 
ёлига тома бошлайдир. А. Қодирий, Ўтган 
кунлар. Унинг кўзларидан оппоқ соқолига 
қатра-қатра ёш томар эди. А. Қаҳҳор, Ас- 
рор бобо. 

Кўзларидан қон томади Ўта ғазабли 
ҳолатни қайд этади. Азим тажанг бир қадам 
олдинга ташлади. Кўзларидан қон томарди. 
М. Исмоилий, Фарғона т. о. Оғзидан (ёки 
лабидан, тилидан) бол (ёки асал) томади 
Ниҳоятда ширин сўз, хушмуомала. Кат- 
тадан-кичикка оғзидан бол томиб муомала 
қиладиган хола негадир мен билан тил учида 
сўрашиб қўя қолди. Т. Алимов, Дашшў. 
Лабларингиздан бол томади, ёниб турган 
оловсиз. К. Яшин, Ҳамза. Юзидан қон тома- 
ди қ. қон. [Қиимоғимиз] Одамлари шунақанги 
хушбичимки, бир қарашдаёқ суқингиз кира- 
ди. Юзларидан қон томади. Э. Раимов, Ажаб 
қишлоқ. Қамчисидан қон томади Ўта золим, 
қаҳри қаттиқ. Қиз аввал қўрқди, отаси унинг 
Сидиқжон билан сўзлашиб турганини эмас, 
боққа тушганини билса ҳам, терисига сомон 
тиқади: бу хусусда отасининг қамчисидан қон 
томар эди. А. Қаҳҳор, Қўшчинор чироқлари. 

ТОМОГРАФ Томографияни амалга 
оширишда кўлланадиаган, махсус тузилиш- 
ли рентген қурилмаси. 

ТОМОГРАФИЯ [юн. tomos — қисм, бў- 
лак; қават, қатлам + grapho — ёзаман] Рент- 
генографиянинг ўрганилаётган объектнинг 
қаватма-қават сояли тасвирини олиш усули. 

ТОМОН 1 Бирор нарса ёки жой (ма- 
кон)га нисбатан йўналигцдаги жой, макон; 
тараф. У томон. Бу томон. Кўчанинг икки 
томони. Боғнинг бир томони. Пайкалнинг 
тўрт томони. н Бир томони босиб қолган 
кулбага Йўлчини ётқизишди. Ойбек, Тан- 
ланган асарлар. Хонанинг ukku томонига 
каравот қўйилган. Ў. Ҳошимов, Қалбингга 
қулоқ сол. Тўрт томон қум, хайрият, бунда 
ҳеч ким эшитмайди. Мирмуҳсин, Меъмор. 


2 Ўзаро нисбатда, муносабатда бўлган 
шахс ёки шахслар гуруҳининг ҳар бири. 
Душман томон. Қуда томон. н Аммо ўз 
отасидек бўлиб қолган ноиб жанобларининг 
томонини олишни ҳам, ёвузона бир қудрат 
эгаси бўлган Зокир калла томонига ўтишни 
ҳам билмай, иккиланиб турарди. X. Тўхтабо- 
ев, Йиллар ва йўллар. Ҳар икки томоннинг 
ишини кўрган одам муқаррар: «Булар ким тез 
қазирга ўйнашганов!» деб ўйлайди. М. Ис- 
моилий, Фарғона т. о. Абдураҳмон ёш бола 
экан, отаси ўлиб, онаси ва ота томонлари 
тарбиясида қолди. А. Қодирий, Меҳробдан 
чаён. 

Томонини олмоқ Томонида туриб ҳимоя 
қилмоқ, қўллаб-қувватламоқ; ёнини олмоқ. 
Дарвиш гов кўпинча фуқаронинг томонини 
олар, бекларга, навбати келмагунча, сув бер- 
масэди. П. Қодиров, Юлдузли тунлар. Сизни 
қаранг-у, яна ўшаларнинг томонини оласиз-а. 
П. Турсун, Ўқитувчи. 

3 (кўпл. шаклида — томонлар). Ўзаро 
мухолиф, зид муносабатдаги шахс ёки 
субъектлар. Томонларни келиштирмоқ. То- 
монларнинг розилигини олмоқ. 

4 Иш, нарса-ҳодиса, масала ва ш.к. нинг 
қирралари, қисмларидан бири; жиҳат. 
Масаланинг энг муҳим томони. Асарлардаги 
муштарак томонлар. н Ҳа, бизнинг касб- 
нинг ўзига хос нозик, жилов тутқизмас, 
баъзан асов, баъзан инжиқ томонлари бор. 
Н. Сафаров, Оловли излар. Мен кўлда чўк- 
каним, боланинг қутқаргани қолиб, бошқа 
томонини айтдим. Ҳ. Назир, Ёнар дарё. Ам- 
мо айни чоғда унинг ҳам ўзига хос заиф то- 
монлари бор эди. С. Кароматов, Олтин қум. 

5 мат. Текисликдаги геометрик шакл- 
ларни ҳосил қилувчи кесмаларнинг ҳар би- 
ри. Тўғри тўртбурчак томонлари. Томонлари 
тенг учбурчак. 

6 кўм. взф. Макон, пайт, объект, сабаб 
каби муносабатларни, шундай маъноларни 
билдиради. Биз томонга келяпти. Овоз кўча 
томондан келяпти. Кечга томон хабар ол- 
моқ. н Елкасига ташланган кителининг 
енгига қўл сола туриб, индамай эшик томон 
юрди. С. Кароматов, Олтин қум. Кечга томон 
Собирнинг хонасига Одил бува кириб келди. Р. 
Файзий, Чўлга баҳор келди. Аммо оламшу- 
мул бу кашфиёт илмий кенгаш томонидан 
етарли баҳоланмаганга ўхшайди. X. Тўхтабоев, 
Ширин қовунлар мамлакати. Бир томондан 






ферма мудири.. унинг ўрнида сиз бўлсангиз-у, 
кўз олдингизда боши очиқ бир жувон қилпил- 
лаб юрса.. Э, содда экансиз, ука! А. Қаҳҳор, 
Қўшчинор чироқлари. 

ТОМОНЛАМА Миқцор билдирувчи 
сўзлар, шунингдек, ҳар сўзи билан қўлла- 
ниб, шу сўзлар англатган миқцорий нисбат- 
ни билдиради. Ҳар томонлама асосламоқ. Бир 
томонлама баҳо бермоқ. Ғўза қатор оралари- 
га икки томонлама ишлов бермоқ. 

ТОМОРҚА Қишлоқ меҳнаткашларининг 
ихтиёридаги, одатда, уларнинг қўрғони, 
ҳовли-жойи ёнида жойлашган ер бўлтаги. 
Пенсияни нима қиласиз, мол-ҳол, томорқа- 
дан чиққан даромад етади икковингизга.. С. 
Нуров, Нарвон. Ҳар ким истаса, ўз то- 
морқасини, уйи олдини боғ қилиши мумкин. 
«Муштум». 

TOMOHIA [а. LiLm /^L; — ҳаракат- 
ланиш; айланиб юриш, сайр қилиш] 1 
Оммавий равишда намойиш этиш учун 
тайёрланган саҳна асари, кўрсатув. Театр 
томошаси. Цирк томошалари. Томоша зали. 
Томоша қўймоқ. Спектаклни қизиқиб томо- 
ша қилмоқ. н Пешайвон ойнасига туишрил- 
ган парда орқасидан Ҳамза чиқиб келди-да, 
томоша тугаганлигини эълон қилди. К. Яшин, 
Ҳамза. Телевизорни кўраверарканмиз-у, mo- 
мошаларни тайёрлаш қанчсигик машаққатли 
бўлишини билмас эканмиз. Ў. Ҳошимов, Қал- 
бингга қулоқ сол. Табиий, у кўнди, шу йўсин 
эртага ўйналадирган томошага Султонали- 
нинг хотини ҳам ўргатилди. А. Қодирий, 
Меҳробдан чаён. 

2 Умуман, киши эътиборини тортади- 
ган, эътибор билан қарайдиган, кузатади- 
ган, ундан завқ-шавқ оладиган, таъсирла- 
надиган нарса. Чорсудаги чойхонадан ўтиб, 
ажиб бир томошанинг устидан чиқишди. 
Самовар тўла одам. Ашула, аския, ҳангома, 
қаҳқаҳа авжида. К. Яшин, Ҳамза. Оббў, пол 
ювишни кўриш ҳам томоша бўптими? Ў. 
Ҳошимов, Қалбингга қулоқ сол. -Балиқлар 
ҳам кўп аломат нарса-да, — деб қўйди то- 
мошага берилиб кетган Қудрат ичида. Ҳ. На- 
зир, Сўнмас чақмоқлар. 

3 Киши эътиборини тортадиган маш- 
маша, жанжалли ҳолат; ҳангома. Буларнинг 
қитиғига тегма. Агар газетага тортса, ғир 
этиб терговчи келади. Ана унда кўр томо- 
шани. П. Турсун, Ўқитувчи. 


Томоша қилмоқ Томошани кузатмоқ, 
эътиборни тортадиган жой, нарса ва ш.к. ни 
кузатмоқ, кўрмоқ. Ҳамза халққа қараб: -Ҳо- 
зир бир манзара кўринади, шуни томоша 
қиласизлар, — деб эълон қилди. К. Яшин, 
Ҳамза. Йигит-қизлар яшнаб бораётган чўл- 
ни, янги қурилган иморатларни, тепаликни 
тилка-пора қилаётган экскаваторни томо- 
ша қилишарди. Р. Файзий, Чўлга баҳор кел- 
ди. Уйга келдиг-у, Ювош иккаламиз юлдуз ва 
медалларни томоша қила бошладик. Э. Раи- 
мов, Ажаб қишлоқ. 

ТОМОШАБИН [а. + ф. ^LiLL - то- 
моша кўрувчи (қилувчи)] 1 Бирор томоша- 
ни кўриш учун келган шахс, томоша кў- 
рувчи. Театр томошабинлари. Футбол то- 
мошабинлари. н Томошабинлар чапак ча- 
либ юбордилар. Ҳамма ёқдан қийқириқ эши- 
тилди. М. Исмоилий, Фарғона т. о. Халқ, 
саҳнанинг очилишини кутган томошабиндай, 
жим эди. П. Турсун, Ўқитувчи. 

2 кўчма дағл. Бирор ишга лоқайдлик 
билан четдан қараб, кузатиб турувчи шахс. 
Томошабин бўлиб турмоқ. н -Хафа бўлманг, 
ака, — деҳқоннинг елкасига қоқиб юпатди 
Йўлчи,— фалокат эмас, арава синади, ту- 
затилади.. Атрофда одам тўпланди. Баъзи- 
лар ачинади, баъзилар томошабин. Ойбек, 
Танланган асарлар. Жанжал эса борган capu 
газак оларди, ота-она ҳам уларнинг келиш- 
мовчилигига аралашмас, гўё томошабин 
ролини ўташар эди. Газетадан. 

ТОМОШАБИНЛИК Ўзини томошабин 
каби тутиш, томошабин бўлиб туриш. Маф- 
куравий соҳада томошабинликка чидаб бўл- 
майди. Газетадан. 

ТОМОШАХОНА [томоша + хона] То- 
моша кўрсатиладиган жой, томоша муас- 
сасаси (театр, кино, цирк ва ш.к.). Сарой 
улкан томошахонани эслатарди. С. Сиёев, 
Ёруғлик. Янги қурилган бу иморатнинг би- 
ринчи қавати томошахона бўлиб, тепасига 
маданият уйи жойлашган. Д. Нурий, Осмон 
устуни. 

ТОМОШАЧИ Томоша қилувчи; томо- 
шабин. Унинг [директорнинг] қовоғидан қор 
ёғар эди. Томошачилар гап нимада эканлиги- 
ни тушундилар. М. Ҳазратқулов, Журъат. 
Сонсиз томошачи келган бу оқшом Бу мўл 
зиёфатни гпекин емоққа. Миртемир. 

ТОМОШАҚОВОҚ бот. Қовоқнинг еб 
бўлмайдиган, майда, фақат зийнат (ман- 
зара) учун экиладиган тури. 





ТОМОҚ 1 Бўйиннинг энгак ости (тум- 
шуқ ости) қисми. Канизак кўк рўмолини 
томоғининг тагидан боғлаб олган.. ерга қа- 
раб жадаллаб келар эди. А. Қаҳҳор, Қўш- 
чинор чироқлари. Бирорта одам зиғирча 
камчилигимиз ҳақида оғиз очса, томоғидан 
ғиппа бўғамиз. Ф. Мусажонов, Ҳиммат. 

2 анат. Қизилўнгач билан кекирдак бош- 
ланадиган ер; бўғиз. Томоқ оғриғи. Томоғим 
оғрияпти. н Ҳизда уйқу йўқ. Унинг бадани 
қизғин, томоғи қақраган, юраги ишддатли 
уради. Ойбек, Танланган асарлар. [Абдураҳ- 
монбой] Томоғига совуқ ҳаво тиқилгандай, 
бир энтикди. Ҳ. Ғулом, Машъал. Ҳар ютуми 
томоқни қирибўтади. П. Турсун, Ўқитувчи. 

Томоқ қирмоқ 1) томоққа урилиб (қи- 
риб) ўтадиган ҳаво билан овоз чиқармоқ 
(томоқни тозалаш ёки бошқа мақсадда, 
шунчаки). У томоғини ора-сира қириб, эн- 
тикиб туриб гапирди. М. Исмоилий, Фарғо- 
на т. о. Дарвоза очаётган киши қаттиқ 
йўталиб, устма-уст mynypdu ва томоқ қи- 
риб, «Кир!», dedu бўғилиб. Н. Аминов, Сува- 
рак; 2) шундай овоз билан нимадандир бел- 
ги бермоқ, нимагадир ишора қилмоқ. То- 
моқ қирсам, бас, шу тоб, Келтириб беш сих 
кабоб, Кўлимга тутиб шароб, Ичаверинг, хўп, 
depdu. F. Маҳмудов, Вақтим зиқ. ..кекса бир 
уламо томоқ қириб, ўзидан хабар бермагани- 
да, ким билади, у сукунат яна қанча давом 
этар экан? М. Исмоилий, Фарғона т. о. 
Томоқни ҳўлламоқ Ичимликдан (асосан, 
спиртли ичимликдан) бир оз олмоқ, ичмоқ. 
Ёшликнинг охири, қариликнинг боши, деган- 
дай, озроқ томоқни ҳўллаб олсак бўларди. 
«Муштум». Томоғи тақилламоқ 1) ейиш ёки 
ичишга жуда талабгор бўлмоқ. Томоғи ma- 
қиллаб турган Аҳмад бир отишда қадаҳни 
бўшатди. Ф. Мусажонов, Ҳиммат; 2) бирор 
нарсани ундириш, олиш, эгаллаш пайида 
бўлмоқ. Ҳалиги Мамасаид деганимизнинг 
қизи ҳам бўйига етиб, кўзга кўриниб қолди. 
Бирорта ҳамёни каттароққа пулласам, деб 
томоғи тақиллаб юрибди. П. Турсун, Ўқи- 
тувчи. Томоғи қичимоқ Бирор нарса унди- 
ришни истамоқ, тама қилмоқ. У томоғи 
қичиган куни бирор киишнинг симини шарт- 
та узиб, уйига кириб кетади. «Муштум». 
Томоғидан ўтмаслик 1) таом ёки суюқлик- 
ни юта олмаслик (асосан, касаллик ту- 
файли). Томоғидан [бувамнинг] ҳеч нарса 
ўтмайди, сув ичса ҳам, ғарғара қилиб таш- 


лайверади. Газетадан; 2) еб-ичкиси келмас- 
лик, кўнгли тортмаслик. Қудрат томоғи- 
дан овқат ўтмай, икки қўли чеккасида , хаёл 
суриб кетди. Ҳ. Назир, Сўнмас чақмоқлар. 
Томоғини ёғламоқ (ёки мойламоқ) Пора 
бермоқ, пора ўрнидаги нарса билан сий- 
ламоқ. Улар бойнинг қўзи ва қазилари би- 
лан томоғи мойланиб, ишни ёпиб юборган эди- 
лар. С. Айний, Қуллар. Мудирга чўтал тўла- 
ган юқоридағи кишилар «бошлиқнинг то- 
моғини мойладик, энди овози чиқмайди», деб 
бир порцияли овқатни уч порция қилиб, 
хўрандаларни чўмичдан қоқа бошладилар. 
«Муштум». 

3 Таом, овқат, овқатланиш. Тамли mo- 
моқ. Томоқ емоқ. Томоқ қилмоқ. Ҳарини mo- 
моқ асрайди. Мақол. н Уйдагиларнинг сўз- 
ларинигина эмас, ҳатто томоқ чайнашлари- 
ни ҳам эшитса бўлар эди. А. Қодирий, Ўтган 
кунлар. Томоқдан кейин Отабек ҳам бир оз 
ухлаб олиш учун ётди. А. Қодирий, Ўтган 
кунлар. 

Текин томоқ 1) ўзганинг меҳнати билан 
юзага келган овқат. Текин томоқ ичагинг- 
ни тешади. Мақол. Текин томоқ танни то- 
за қилади. Мақол; 2) ўзганинг ҳисобига 
яшовчи киши; текинхўр. Аллонхўжа қўра- 
сидаги қора ўтовларни оралаб, отбоқару 
фойтунчиларни, текин томоқ ялқовлар, деб 
сўкиб жувозга қувди. А. Мухтор, Қорақал- 
поқ қиссаси. Ҳаром томоқ Ҳалол меҳнат 
билан эмас, ҳаром йўллар билан кун кечи- 
радиган. Ҳаром томоқ одам ўғридан ёмон. 
Уйғун, Ҳаёт чақиради. 

ТОМТЕПАР тар. Чакка ўтадиган томни 
кўпчилик бўлиб тепиб зичлаш ва шу мақ- 
садда уюштирилган ҳашар. 

ТОМТЕШАР Том тешиб ўғрилик қилув- 
чи ўғри; умуман, уй-хонадонларга тушувчи 
ўғри; муттаҳам, фирибгар. -Мана бундан 
томтешар чиқади. Киссавур бўлолмайди, қў- 
пол, — деди Султон Омонни кўрсатиб. Ғ. 
Ғулом, Шум бола. Колхоз мулкини сенга 
ўхшаш томтешарлардан сақлайман. Ойбек, 
О.в. шабадалар. 

ТОМУҒ қ. тамуғ. Унинг зиндонлари то- 
муғдан баттар, Унинг кишани бор — умрга 
хатар. Миртемир. 

ТОМЧИ 1 Суюқликнинг заррачалари 
тортишуви натижасида айланма сирт билан 
чегараланган, бир томишдан ҳосил бўлган 
алоҳида кичик бўлаги. Сув томчиси. Ёмғир 






томчилари. Бир томчи ҳам қолдирмай ичмоқ. 
Томчи сел бўлмас, душман эл бўлмас. Мақол. 
Томчи тошни тешади. Мақол. Бир томчи сув 
чумолига дарё кўринади. Мақол. н Бу гал 
қусуқ қонга айланган эди, [Кумушнинг\ бур- 
нидан ҳам бир неча томчи қон оқди. А. Қо- 
дирий, Ўтган кунлар. Унинг [деҳқоннинг] оф- 
тобда куйиб пишган, этсиз, йирик ёноқли 
юзида кўз ёшими, терми, ҳар ҳолда томчи- 
лар юмаланар эди. Ойбек, Танланган асарлар. 

2 шв. айн. чакка II. Томдан томчи ўтаё- 
тир. н Ёмон бўлганда қандай — умрнинг 
заволи. Онам, томчининг ҳар «чиқ» этгани 
— бир кунлик умрнинг чиққани, дейдилар. П. 
Турсун, Ўқитувчи. 

Дарёдан бир томчи Кўпнинг, катта миқ- 
дорнинг жуда оз қисми, қатраси. - Бу айт- 
ганларимиз дарёдан бир томчигина! — деди 
Олимов, болаларнинг кўпи ҳали қаноатлан- 
маганини сезиб. — Тоғларимизда сир кўп. Ҳ. 
Назир, Сўнмас чақмоқлар. 

ТОМЧИЛАМОҚ Томчи-томчи бўлиб, 
тушмоқ; томмоқ. Ёмғир томчилаяпти. н 
Шох-шабба орасидан сув силқиб томчилар- 
ди. Ойбек, Қуёш қораймас. Кунботар олдида 
бир-иккита томчилагани бўлмаса, ёмғир 
ҳали ёққанича йўқ эди. Н. Фозилов, Дийдор. 

ТОН [юн. tonos — таранглик, тиғизлик; 
кучланиш] 1 физ. Мураккаб товуш спек- 
трининг оддий тебранишлар натижасида 
ҳосил бўладиган энг кичик бўлаги. 

2 Муайян баланд-пастликка эга бўлган 
товуш, мусиқа товуши. Тебранувчи mop map- 
қатадиган энг паст частотали бу товуш 
торнинг асосий тони ҳисобланади. «Фан ва 
турмуш». 

3 физиол. Ишлаб турган юракнинг ово- 
зи, товуши. 

4 Нутқ, овознинг оҳанги, нозик фарқи. 
[Заргаров (альбомни тез-тез варақлайди):] 
Ҳозир-ҳозир.. Ҳа, мана, мана! (Доклад тонида, 
баланд овоз билан) Ўртоқлар! А. Қаҳҳор, 
Оғриқ тишлар. 

5 снт. Рангнинг сифати; муайян рангнинг 
оч-тўқлиги, бошқа ранглардан фарқпанув- 
чи белгиси. 

ТОНГ I 1 Кун чиқиш пайти, субҳидам, 
саҳар, азон. Баҳор тонги. Тонг пайти. Тонг 
шабадаси. Тонг қоронғиси. н Хўрозлар ҳам 
уйғониб, Бердилар тонгдан хабар. Кимларга 
оғир ботар, Кимни ширин аллалар. Ғайратий. 
Тонгга яқин тўплар, машиналар, танклар 


қаланган, жангчилар қаинаган катта ман- 
зилнинг қўйнига кирди. Ойбек, Қуёш қорай- 
мас. Эрта тонгда Нуруллабойда Аравага 
қўшилди отлар. Э. Раҳим. 

Ёлғон тонг айн. субҳи козиб қ. субҳ. Тонг 
бўзариб ёришди. Ёлғон тонгда адашиб йўлга 
чиққан булутлар таралди. Шуҳрат, Шинел- 
ли йиллар. Тонгни тонг оттириб, кунни кун 
боттириб Эрталабдан кечгача ва кечаси 
билан тинмай. Тунни тонгга уламоқ ёки тонг 
оттирмоқ Кечаси билан ухламай, бирор иш, 
хаёл ва ш. к. билан машғул бўлмоқ. [Ни- 
зомжон\ Кечалари юлдуз тўла осмонга ти- 
килиб, тунни тонгга улаб, қушлар наъмаси- 
дан, сувлар шилдирашидан кўнгилга алла- 
қандай юпанч изларди. С. Аҳмад, Уфқ. Тўхта 
хола чинакчиликдан чиққан пахтасини ке- 
чалари йигирар, чарх олдида тонг оттирарди. 
И. Раҳим, Чин муҳаббат. Эрта тонг ёки тонг 
саҳар Жуда эрта, кун ёришар-ёришмас. 

2 кўчма Бирор нарсанинг бошланиш 
пайти, илк даври. Бахт тонги. н Кунлар 
келар — қоп-қора уфқ Ол шафақдан бўлар 
лоларанг, Нажот тонгин очади қуёш. Ғай- 
ратий. 

Тонг отди Қуёш чиқиш пайти яқин- 
лашиб, кун ёришди. Тонг omdu. Тепаликлар- 
нинг қор босган оппоқ чўққиси, ўрмондаги 
дарахтларнинг учи қизарди. А. Қаҳҳор, Ол- 
тин юлдуз. 

ТОНГ II: тонг (қотиб) қолмоқ айн. донг 
қотиб қолмоқ қ. донг II. Шодилла эрталаб 
дўконни очиб, ҳужрага кирди-ю, акасини кў- 
риб, тонг қолди. Ҳ. Ғулом, Машъал. Воқеа 
устига келган Ширин бу ҳолни кўриб, тонг 
қотиб қолган. С. Айний, Қуллар. 

ТОНГГИ Тонгга мансуб, тонгда бўлган 
ёки бўладиган. Тонгги шабада. н Конлар — 
инженерни, тоғлар — Фарҳодни, Устасин ча- 
қирар тонгги гудоклар. Ғ. Ғулом. 

ТОНГЛА эск. кт. Эртанги, келгуси кун. 
Бугун дегани тонглага тўғри келмайди. Ой- 
бек, Навоий. 

ТОНГОТАР Тонг отиш пайти; тонг, суб- 
ҳидам. Тошкент тонготари нақадар гўзал, 
Чиройли, тасвирга сиғмас, сермазмун. Ғай- 
ратий. Тонготарга яқин бир гумбурлаб, ер 
силкингандай бўлди. Мирмуҳсин, Умид. Чо- 
пиқ тонготардан кунботаргача давом эта- 
диган бўлди. И. Раҳим, Чин муҳаббат. 

ТОНЕР [ингл. toner] Электрографик кўр- 
саткич (кўринадиган қиладиган модда); ла- 
зерли принтерда кўлланадиган бўёвчи кукун. 


10—Ўзбек тилининг изоҳли луғати 







ТОНЗИЛЛИТ \/ют. tonzilla — муртак бе- 
зи, бодомсимон без] тиб. Муртак безининг 
яллиғланиши. 

ТОНМОҚ 1 Қилмишини, айтган сўзи 
ва ш.к. ни бўйнига олмаслик; инкор этмоқ. 
Гапидан тонмоқ. н Айтдингиз, айтдингиз, 
нега тонасиз? Мен сизга айб тақаётганим 
йўқ-ку! А. Қаҳҳор, Мунофиқ. Марғилондан 
қайтгандан кейинги кунларингизни меҳмон- 
хонада кечириб келишингиздан, албатта, 
тона олмайсиз. А. Қодирий, Ўтган кунлар. 

2 Умуман, бор, бўлган нарсани тан ол- 
маслик; рад этмоқ. Қарзидан тонмоқ. н 
[Майсара Чўпонга :] Отанг раҳматликнинг 
сенга васият қилиб қолдириб кетган йигирма 
тилла пулига қози эшоннинг тониб кетиш- 
ларининг сабаби бор экан. Ҳамза, Майсара- 
нинг иши. Қулоқ солинг гапима, ҳай яхши- 
лар, Оқ сут берган онадан тонган борми? 
«Муштум». 

ТОННА [фр. tonne < лот. tunne — бочка] 
Минг килограммга тенг оғирлик ўлчов бир- 
лиги. Беш тонна юк. н Уч ўғлондир Анди- 
жон, Намангану Фарғона. Юртга айлар ар- 
муғон Миллион тонна дурдона. Ё. Мирзо. 

ТОННАЖ [фр. tonnage] 1 Кеманинг ёки 
кемалар мажмуининг юк кўтариш қоби- 
лияти (бўш ёки белгили юк ортилган кема 
сиқиб чиқарган сувнинг оғирлиги билан 
ўлчанади). 

2 Вагон, автомобиль ва ш.к. нинг тон- 
налар билан ифодаланган юк кўтариш қо- 
билияти. Адолат бўш машиналарни, албат- 
та, орқасига қайтариб, шлагбаумни тонна- 
жига лойиқ юки бор машиналаргагина очар 
эди. И. Раҳим, Чин муҳаббат. 

ТОННАЛИ 1 Тонна оғирлигидаги. Бир 
тоннали тош. Юз тоннали бомба. н Нор- 
мат виставкада турли нав буғдойларни, 
саксонтадан туққан наслдор чўчқалару ўн 
пақирлаб сут берадиган говмиш сигирларни, 
бир тоннали новвосларни кўрган. И. Раҳим, 
Чин муҳаббат. 

2 Маълум тонна юк элтадиган, кўтара- 
диган. Уч тоннали машина. Эллик тоннали 
цистерна. н Йигирма беш тоннали авто- 
кран етиб келгач.. Ҳасанов сим арқоннинг 
учига қўш батареяли лампани улаб, ёндириб 
қўйди. И. Раҳим, Тақцир. 

ТОННЕЛЬ айн. туннель. Бригадир Сме- 
калинни бошлаб, пастга — тоннель девор- 


ларини зичлаётган йигитлар ёнига тушиб 
кетди. Газетадан. 

ТОНОМЕТР [тон 3 + юн. metreo — ўл- 
чайман] тиб. Қон босимини, шунингдек, 
кўзнинг ички босимини ўлчайдиган асбоб. 

топ с.т. Тоб, пайт. Шу топда. Ўша 
топда. 

ТОПАЗ [юн. topazos] Турли рангда бўла- 
диган қимматбаҳо қаттиқ тош, минерал. 
Топаз кўзли узук. н Мисрликлар шиша буюм- 
ларни қимматбаҳо ёнартошларга: ёқут, 
зумрад, топаз, феруза.. марварид ва бош- 
қаларга ўхшатиб ясар эдилар. М. Амин- 
жонова, Шишанинг кашф этилиш тари- 
хидан. 

ТОПАЛОҚ: топган топалоқники бол. Ким 
топса, ўшаники. 

ТОПАРМОН Пул, даромадни яхши 
(кўп) топадиган. Турсунбойлар қассоб гуза- 
ридан, omacu чаласовод, лекин топармон эди. 
Ш. Холмирзаев, Оғир тош кўчса. 

ТОПАРМОН-ТУТАРМОН Топиш-ту- 
тиши яхши. Бош-кўзимни айлантириб, қўл- 
га олдингиз, энди ҳунар чиқаряпсизми ? Не-не 
топармон-тутармон йигитлар эшигимизнинг 
турумини бузиб, ўтарга йўл бермай юрди. С. 
Кароматов, Бир томчи қон. Ўғли топармон- 
тутармон, отасига ўхшаб уддабуронгина, 
тагида яп-янги машина. Э. Аъзамов, Олам 
ям-яшил. 

ТОПАР-ТУТАР қ. топиш-тутиш. Кампир 
деразадан меҳмонхона томонга қараб қўйди.. 
Гулдай тоза, топар-тутари яхши, обрўйи 
баланд. С. Нуров, Нарвон. 

ТОПАҒОН 1 Тез, дарров топадиган, 
топқир. Топағон бола. н Фолчи жуда mo- 
пағон экан, менинг отимни ҳеч ўйламасдан 
топиб берди. «Эртаклар». 

2 с. т. Топармон; топармон-тутармон. То- 
пағон эркак. 

ТОПАҒОНЛИК Топағонга хос хусусият. 
Коля ўз гапи ўзига наша қилиб куларкан, 
Қудрат дўстининг топағонлигига ҳайрон 
қолди: -Қойилман миянгга, адаш! Топдинг, 
топдинг! Ҳ. Назир, Сўнмас чақмоқлар. 

ТОПГАН-ТАЯНГАН айн. топган-тутган. 
Отаси қазо қилиб қолди. Отанинг жамғар- 
гани, ўзининг топган-таянгани худойи, маъ- 
ракаларга сарфланди. Ш. Тошматов, Эрк 
қуши. 

ТОПГАН-ТУТГАН Ишлаб-кучлаб то- 
пилган, тўпланган бор-йўқ нарса; жамғар- 

ма, буд-шуд. Топган-тутганим сизники. н 
Эндиликда чол-кампир топган-тутганини 
Топилга атаган, бутун эътимодини шу кен- 
жа ўғилга қўйган. Ҳ. Назир, Ўтлар туташ- 
ганда. 

ТОПИК [ингл. topic < юн. topos — умумий 
жой, ўрин] пед. Бирор хорижий тилда 
аввалдан белгиланган мавзу бўйича тузил- 
ган, айни хорижий тилни ўрганувчиларга 
оғзаки нутқ малакаларини ривожланти- 
ришга, шунингдек, ўқувчилар билимини 
текширишга хизмат қиладиган матн. 

топилдиқ айн. топилма 1. Янги то- 
пилдиқ узоқ ўтмишни ўрганишда ёрдам бер- 
моқда. Газетадан. 

ТОПИЛМА 1 Изланиш, қидирув иш- 
лари натижасида топилган нарса. Антик 
даврда суғоришга асосланган деҳқончиликнинг 
тараққий қилганлигини жуда кўп археологик 
топилмалар тасдиқлайди. И. Жабборов, 
Кўҳна харобалар сири. Маҳаллий газетанинг 
ёзишича, топилманинг ноёблиги мурда кўмил- 
гандан буён миянинг ҳеч қандай ўзгаришга уч- 
рамаганидадир. «Фан ва турмуш». 

2 Ҳар қандай топиб олинган нарса. 
Топилмаларни эгаларига қайтармоқ. Топил- 
малар бюроси. 

ТОПИЛМАС Кам топиладиган ёки си- 
ра топилмайдиган; нодир. Топилмас мато. 
н Ёш йигитнинг кўнглида томчилардан 
ҳосил бўлган севги тобора чуқурлаша берди. 
Тўлиб етилган қиз энди унинг кўз олдида 
тенги топилмас гўзал бўлиб қолди. П. Тур- 
сун, Ўқитувчи. 

ТОПИЛМОҚ1 Топмоқ фл. ўзл. ва мажҳ. 
н. Йўқолган китобтопилди. Ҳамма саволлар- 
га жавоб топилди. Фикр маъқул топилди. 
Ишнинг янги усуллари топилмоқда. Бош омон 
бўлса, дўппи топилар. Мақол. Меҳнатсиз 
топилган ошдан меҳнатда топилган тош 
яхиш. Мақол. н Онам билан маним бах- 
тимга кутмаган жойдан мўъжизадек бу мак- 
туб топилди-да, мен хизматингизга югурдим. 
А. Қодирий, Ўтган кунлар. Аммо булоқнинг 
топилиши ҳали сувни эгатларга оқизиш де- 
ган гап эмас эди. И. Раҳим, Чин муҳаббат. 

2 Мавжуд, бор бўлмоқ. Сизда бир варақ 
қоғоз топиладими? н Қоратой, бир танга 
пул топиладими сенда ? Носвой йўқ, эртадан 
бери хумориман. Ойбек, Танланган асарлар. 
Бас, бу ҳийлалар, бу макрлар сиздан бошқа 
кимдан топилсин? А. Қодирий, Ўтган кун- 


лар. Хуллас Павел Иванович Петровский 
мактаб яратган забардаст олим бўлиб, унинг 
фикри билан ҳисоблашмайдиганлар камдан- 
кам топиларди. С. Кароматов, Олтин қум. 

ТОПИНМОҚ 1 дин. Сиғинмоқ, чўқин- 
моқ. Оловга топинмоқ. н Ҳиндистонда ҳай- 
вон ва ўсимликларга топиниш ҳаддан таш- 
қари кучли. 3. Акрамов, Ҳиндистон лав- 
ҳалари. ..улар аёл зотини илоҳийлаштирар 
экан, бир замонлар унинг лойдан ва ёғочдан 
ясалган шаклини уйлари тўрига қўйиб, унга 
тотшишаркан. Ш. Холмирзаев, Қил кўп- 
рик. 

2 кўчма Сажда қилмоқ, бош эгмоқ. Пул- 
га топинмоқ. н У [Зумрад\ ўзининг нафис 
завқига бовар ишқини гапиради, маъшуқининг 
ақлига, қалб гўзаллигига, инсоний ғурурига 
топинади. Ойбек, Улуғ йўл. 

ТОПИШ 1 Топмоқ фл. ҳар. н. Саволга 
жавоб топиш. Иш топиш. Сонларнинг уму- 
мий бўлувчисини топиш. н Қолган хиз- 
матларингизнинг биттаси энди менга эр 
топиш эди. А. Қодирий, Ўтган кунлар. Ҳаёт 
Салтонбунинг сўзларидан тасалли топишга 
улгурмай, Мастон кампир унинг ўтини ло- 
вуллатди. М. Исмоилий, Фарғона т. о. 

2 Ишлаб-кучлаб ёки бошқа бирор йўл 
билан даромад, пул олиш, келтириш, иш- 
лаш; даромад. Унинг топиши яхши. н 
Кампир дарчадан [Сидиқжонга\ рўпара бўл- 
ди: -Шундоқ деган бўлсам, ажаб қилибман, 
хўп қилибман! — деди икки қўлини сонига уриб, 
— уйни уй қилган эрнинг топишию хотиннинг 
кўрпа иши! А. Қаҳҳор, Қўшчинор чироқла- 
ри. Кунлик топиши яхиш бўлиб қолди. С. 
Сиёев, Ёруғлик. Ишингизга сира тушунол- 
май турибман, Йигитали ака, топишин- 
гизнинг ҳам тайини йўқ.. С. Кароматов, Бир 
томчи қон. 

ТОПИШЛИ-ТУТИШЛИ айн. топиш- 
тутишли [Алижон] Топишли-тутишли бола 
бўлмасаям, қанотимнинг остида бўлса нима 
қиларкан. Мен шўрликни қон йиғлатиб ке- 
тиб қолди. Мирмуҳсин, Чиниқиш. 

ТОПИШМАЧОҚ 1 кам қўлл. айн. бе- 
кинмачоқ. 

2 айн. топишмоқ II 1. Топишмачоқ ўй- 
намоқ. 

ТОПИШМОҚ I 1 Топмоқ фл. бирг. н. 
Болалар янги ўйин ўйлаб топишибди. Уни 
ишхонасидан топишди. 





2 Учрашмоқ, йўлиқмоқ; бир-бирини 
топмоқ. От кишнаишб топишар, одам — эс- 
лаишб. Мақол. н -Бу ёғи ўзингга маълум, 
синглим, —хўрсиниб гапида давом этди акам, 
— биз дадам билан қўққисдан болалар уйида 
топишдик. Газетадан. Икки ўртоқ ишхонада 
тасодифан топишиб қолишди, бола-чақа, 
қозон-товоқ, сигир-бузоққача сўрашишди. 
«Муштум». 

3 Ўзаро тил топиб, келишиб бир бўлиб 
олмоқ, иноқлашмоқ. Ўқитувчи сўраб баъзи 
мактаблардан келишган вакиллар ўзларига 
теккан ёш ўқитувчилар билан дарров эски 
қадрдонлар каби топишиб олишди. П. Тур- 
сун, Ўқитувчи. Ҳанифа Намозов билан ўз 
эркича топишмаган, балки эски урф-одат 
бўйича уни никоҳлаб, эрга топширган бўл- 
салар керак. С. Анорбоев, Меҳр. 

Тил топишмоқ Элакишмоқ, дўстлашмоқ. 
Муроджон Набижонов бўлса, қувноқ, кам- 
тар бир йигит экан. Бир нафасда биз билан 
тил топишиб, дўстлаишб олди. Ғайратий, 
Узоқдаги ёр. Комилжон бу ердагилар билан 
тил топишиб, оға-инидай бўлиб кетди. Ж. 
Абдуллахонов, Хонадон. 

ТОПИШМОҚ II 1 Топишмачоқ ўйи- 
нида: топилиши керак бўлган нарса, ҳодиса 
ва ш.к. нинг рамз ва ўхшатмалар орқали 
ифодаланган қисқа тавсифи; жумбоқ. Халқ 
топишмоқлари. н Болалар Нуридан сўраш- 
ди. Нури эртак эмас, бир неча топишмоқ 
айтишга мажбур бўлди. Лекин оғзидан чиқ- 
масдан, болалар топаверди. Ойбек, Танлан- 
ган асарлар. 

2 кўчма кам қўлл. Тушунилиши қийин, 
сирли нарса; жумбоқ, муаммо. Гапларин- 
гиз худди топишмоққа ўхшаб кетади. С. 
Сиёев, Ёруғлик. Ҳаёт ҳам гоҳо топишмоқ- 
қа ўхшаб қолади. Тез орада гпақдирингиз ҳал 
бўлишини биласиз-у, аммо нима бўлиишни, 
қандай бўлишини тополмайсиз. Ў. Ҳошимов, 
Қалбингга қулоқ сол. 

ТОПИШТИРМОҚ 1 Топишмоқ фл. орт. 
н. Узоқ кўришмаган оғайниларни топиштириб 
қўйдик. н Ким мени асримнинг катта йўлига 
олиб чиқди, ким кишилик билан топиштирди ? 
А. Мухтор, Давр менинг тақдиримда. 

2 с.т. кам. қўлл. Топширмоқ. Хатни эгаси- 
га топиштирмоқ. н -Нима иш қилмоқчи- 
сиз? -Сиз ҳозир сўраманг, аммо шу дақиқа- 
дан бошлаб ихтиёрингизни менга топиш- 
тиринг\ А. Қодирий, Ўтган кунлар. 


ТОПИШ-ТУТИШ Ишлаб-кучлаб ёки 
бошқа бирор йўл билан топиладиган пул, 
даромад ва уни жой-жойига сарф қилиш. 
Топиш-тутишим ёмон эмас, чўнтагим тўла 
пул, ҳеч нарсадан камим йўқ. Газетадан. 
[Фотима] Топиш-тутиши катта бўлган 
бозор паттачисига турмушга чиқди. Мир- 
муҳсин, Умид. Шундай ишчан, топиш-ту- 
тиши яхиш бу жувоннинг, кампир айтганча, 
ёмон кийиниб юришига ажабланардим. С. 
Аҳмад, Чўл бургути. 

ТОПИШ-ТУТИШЛИ Кўп пул топа- 
диган ва уни жой-жойига сарфлай била- 
диган, топиш-тутиши яхши; топармон. 
Ўзиниям нақ кўрсангиз: ақлли-ҳушли, топиш- 
тутишли. Ойдин, Ўзидан кўрсин. 

ТОПМОҚ 1 Йўқотган, умуман, қиди- 
рилаётган (қидирувда бўлган) нарса ёки 
шахсни дуч келтирмоқ, кўзга илинтирмоқ, 
учратмоқ. Сўрай-сўрай топдим, тезроқ 
қайтай, ука. Ойбек, Танланган асарлар. 
Чўнтакларини алғоқ-далғоқ қилиб қидирар, 
топа олмай хижолат бўларди. А. Убайдулла- 
ев, Қонли издан. Ўн ботирнинг ҳужжат- 
ларини олганда, Аҳметгалининг онасига юбор- 
моқчи бўлган сурати билан хатни топдилар. 
Т. Рустамов, Мангу жасорат. Ўзимга ўхшаш 
ўқимишли, бопини ўзим топаман. «Муштум». 

2 Ногаҳон кўзи тушиб қўлга киритмоқ; 
топиб олмоқ. Бу қамчинни келаётиб кўчадан 
топдим. н Рустамнинг биринчи хатини 
адабиёт китоби орасидан топиб олган куни 
аллақандай туйғудан бошим айланиб кетган 
эди. Ў. Ҳошимов, Қалбингга қулоқ сол. 

3 Қидириш, кузатиш, изланиш нати- 
жасида кашф этмоқ, очмоқ. Геологлар янги- 
янги ер бойликларини топмоқда. н Фойда- 
ли қазилмалар конларини топиш.. иқтисодий 
ривожланиш суръатини жадаллаштиришга 
кўмаклашади. Газетадан. Мели полвон хижо- 
лат чекди, лекин кулгига парво қилмагандай, 
дуторга аччиқ қилиб сўзлади: -Сени ўйлаб 
топган Афлотунни кўп ақлли одам ўтган 
дейдилар-у.. П. Турсун, Ўқитувчи. 

4 Номаълум бўлган нарсани аниқламоқ, 
нима эканини белгиламоқ, тайин этмоқ. 
Топишмоққа тўғри жавоб топмоқ. н Бу- 
рунги замонларда Ибн Сино, Луқмон Ҳаким 
ўтган. Улар ҳар бир касалга даво топган. 
Ойбек, Танланган асарлар. Дили яқин одам- 
лар бир-бирининг кўнглидагини дарров топа- 
ди. Ф. Мусажонов, Ҳиммат. Ақлли тўнгакка 




нозик ерини, ёриладиган ерини топиб туриб 
болта уради — ақли билан ёради.. М. Исмои- 
лий, Фарғона т. о. 

5 Умуман, иш-меҳнат, бирор сабаб ва 
ш.к. билан эга бўлмоқ, эришмоқ. Ботир топ- 
са, барча ер, Бахил топса, босиб ер. Мақол. 
Меҳнат қилиб топганинг, Қанду асал тотга- 
нинг. Мақол. н Майли, ишлайвер, бироқ топ- 
ганингни очкўз чолнинг қўйнига солаверма. 
Ойбек, Улуғ йўл. Бизлар мисқоллаб обрў то- 
памиз, ўғилларимиз ботмонлаб бу обрўйни 
тўкадилар! Мирмуҳсин, Меъмор. Бувам 
фарзанд кўрмай-кўрмай, қариганларида топ- 
ган ёлғизўғиллари дадам экан [деди Саид]. Э. 
Раимов, Ажаб қишлоқ. 

6 Баъзи сўзлар билан бирикиб (баъзи 
бирикмалар таркибида), шу сўздан англа- 
шилган нарсанинг юз бериши, юзага ке- 
лиши маъносини билдиради. Ташкил mon- 
моқ. Қарор топмоқ. Ривож топмоқ. Камол 
топмоқ. Барака топмоқ. Лаззат топмоқ. 
Озор топмоқ. Нажот топмоқ. Дардига даво 
топмоқ. н Табиб қўй жигарини хом кабоб 
қилиб, бужғун сепиб енг деган экан, бир-ик- 
ки қипти, лекин ишфо топмабди. М. Исмои- 
лий, Фарғона т. о. Анзират холанинг бу гапи- 
дан кейин у можаронинг энг хунук оқибати 
барҳам топгандай енгил тортди. А. Қаҳҳор, 
Қўшчинор чироқлари. 

7 Боғлама взф. «Ҳисобламоқ», «деб бил- 
моқ» маъносини билдиради. Маъқул топ- 
моқ. Мувофиқ топмоқ. н Унинг.. сўзларида- 
ги қишлоқча соддалик ва тўғрилик (бу ху- 
сусиятни камбағал одамларда катта фа- 
зилат деб топар эди бой) унга жуда ёқди. 
Ойбек, Танланган асарлар. ..кексалик, яна 
ёдимдан кўтарилиб кетмасин, деб дафтарга 
чизиқлар тортиб, белгилар қўйишни лозим 
топдим. 

Топгани ёки топган гапи, топган одами, 
топган нарсаси Фақат айтилган иш-ҳаракат, 
гап-сўз, кимса.. ёки нарсанигина билиш, 
бошқаси билан иши йўқлик, бошқасини 
тан олмасликни қайд этади. Уларда [Кумуш 
ва онасида] эпақали бир мия, Ҳасаналига йўл 
кўрсатадиган ихтиёр қолмаган, топганлари 
фақат йиғи эди. А. Қодирий, Ўтган кунлар. 
Икки дунёда ҳам ўғлингиз ёрилиб: «Хотин 
олиб бер», демайди. Топиб олгани китоб, айб 
ўзингизда. М. Исмоилий, Фарғона т. о. Ифо- 
дасини (ёки аксини) топмоқ Акс этмоқ, бор 
бўлмоқ, ифодаланмоқ. Шоирнинг бу вақт- 


лардаги ҳаёти, мусофирлик, ғарибу бекас- 
лик изтироблари унинг асарларида ўз ифо- 
дасини топди. «ЎТА». Барқарор жуфт сўз- 
лар орфографик, қиёсий, изоҳли.. луғатлар- 
да ўз ифодасини топиши шарт. «ЎТА». Ҳу- 
руфийларнинг ақидасича, коинот абадул- 
абад, илоҳий ибтидо одамда ўз аксини 
топган.. Мирмуҳсин, Меъмор. Кўнглинитоп- 
моқ қ. кўнгил. Киши кўнглини топиш осон 
ҳунар эмас. Шукрулло, Жавоҳирлар сандиғи. 
Фано топмоқ қ. фано. Бу кун пойтахт маъюс 
туради: Фано топмиш Муҳаммад Султон. 
М. Али, Гумбаздаги нур. Эсини топмоқ қ. 
эс. Юсуфбек ҳожи хотинининг сўзини бу 
гал ҳам эламайдир, фақат: -Қўя бер, хотин, 
ўзи соғ бўлса, бир кун эсини топар, — деб 
қўядир. А. Қодирий, Ўтган кунлар. Ўзини 
қўйишга (ёки қўярга, қўйгани) жой топол- 
маслик Нима қилишини билмай, ниҳоятда 
ноқулай ва безовта ҳолатга тушмоқ. Обидов 
ўзини қўярга жой тополмай қолди. С. Зун- 
нунова, Янги директор. 

ТОПОГРАФ Топография мутахассиси. Бу 
ғорда топографлар яшашган бўлса керак. 
Газетадан. 

ТОПОГРАФИК Топография ва топо- 
графга оид, топография ишлари учун хиз- 
мат қиладиган, топография усуллари билан 
тайёрланган. Топографик шартли белгилар. 
Топографик cypam (maceup). Топографик 
xapuma. н Экспедициялар қанча-қанча оғир- 
чиликларни енгиб, янги маршрут схемалари, 
топографик съёмка [тасвир]лар, геологик 
маълумотларни қоғозга туширавердилар. Ж. 
Абдуллахонов, Тўфон. 

ТОПОГРАФИЯ (юн. topos — жой + grap- 
ho — ёзаман] Геодезиянинг бирор жойнинг, 
ер сатҳининг географик ва геометрик эле- 
ментларини тасвирлаш ва шу асосда топо- 
график хариталар яратиш усулларини ўр- 
ганувчи бўлими. Ҳарбий топография. 

ТОПОНИМИК Топонимикага оид. То- 
понимик тадқиқот. Топонимик xapuma. То- 
гюнимик тасниф. 

ТОПОНИМИКА [юн. topos — жой + ony- 
ma — ном] 1 Бирор жойнинг, ҳудуднинг гео- 
график номлари (аҳоли пунктлари, дарё, 
кўл ва б. номлари) мажмуи. Тошкент топо- 
нимикаси. Топонимика луғати. 

2 тлш. Лексикологиянинг географик 
номларни ўрганадиган бўлими. 

ТОПОНИМИЯ айн. топонимика 2. 







ТОПОНИМЛАР Жой номлари. Ўзбе- 
кистон топонимларининг лексик-семантик 
таснифида терминологик бир хиллик йўқ. 
«ЎТА». 

ТОПТАМОҚ 1 Оёқ билан босмоқ, эз- 
моқ. ..ёнаётган хасни ботинкаси билан 
топтабўчирди. Н. Сафаров, Оловли излар. 

2 Пайҳон қилмоқ. Пода экинларни mon- 
таб ўтибди. н Косиблар таланган, деҳқон- 
ларнинг экинларини кўчманчи қўшиннинг 
беҳисоб моллари топтаб таимаган. П. Қо- 
диров, Юлдузли тунлар. Душманларнинг 
қадами билан Топталмасин боғ, чаман, гул- 
зор. Ғайратий. 

3 кўчма Оёғости қилмоқ, поймол қил- 
моқ, таҳқирламоқ. Босқинчилар қарам мам- 
лакатлар халқларининг миллий ҳуқуқлари- 
ни топтаб келдилар.. н Бизни, сени қўриқ- 
лайман, деб урушга кетган эрингнинг соф 
муҳаббатини топташга қандай кўнглинг 
бўлди? С. Зуннунова, Олов. Меҳнаткаш халқ, 
жафокаш халқ.. оғир кулфатлар чекар, унинг 
инсоний эрки топталар эди. Газетадан. 

ТОПШИРИҚ Кимсанинг зиммасига 
юклатилган иш, вазифа. Ҳукумат mon- 
шириғи. Топшириқ бермоқ. Топшириқ олмоқ. 
н Энди denymam бўлиб, сизларнинг mon- 
шириқларингизни ҳам жонимни аямай бажа- 
раман. Ойдин, Садағанг бўлай, командир. 
Терговчи ҳам xum бўлди. Ахир, у бу ерга 
ўйнагани келмаган-ку. Махсус топшириқ 
билан, оқни оққа, қорани қорага ажратиш 
учун келган. С. Анорбоев, Оқсой. Бу менинг 
эмас, деканнинг топшириғи. Шикоятингиз 
бўлса, ўзига айтинг. Ў. Ҳошимов, Қалбинг- 
га қулоқ сол. 

ТОПШИРМА шв. айн. топшириқ. -Дас- 
турхонни ёпингиз, — dedu у ўзининг жану- 
бий шевасида, — сизга муҳим топширма бор. 
«Муштум». 

ТОПШИРМОҚ 1 Кимсанинг ўз қўлига 
ёки ихтиёрига бермоқ. Хатни эгасига mon- 
ширмоқ. Китобларни кутубхонага топшир- 
моқ. н Чол каловланиб ўрнидан турди: -Юра 
қол, қизим, ман сани кампирга топшириб 
чиқай. Ойбек, Танланган асарлар. Сарбоз- 
лар шайхга кишан калитини топшириб, от 
чоптириб кетдилар. С. Сиёев, Аваз. Ҳизил- 
қумдан кийик боласи келтириб, ҳайвонот 
боғига топширибди. Ҳ. Назир, Ёнар дарё. 

2 Ўз қўлидаги, ихтиёридаги нарсани 
кимсага келтириб бермоқ, ўтказмоқ. Дав- 


латга naxma (пилла, ғалла) тотиирмоқ. н 
-Сизучун, Эргаш ака, —dedu, — бир бешотар 
топиб бераман. Бу менинг ўзимники, ўз яроғ- 
ларимни топширганда, комиссия раисидан 
«ўзимни қўриқлаш учун», деб тилаб олиб эдим. 
С. Айний, Қуллар. 

3 Зиммасидаги иш, лавозим ва ш.к. ни 
бермоқ, ундан кечмоқ, холи бўлмоқ. Раис- 
ликни топширмоқ. Мудирликни топширмоқ. 
н -Ҳозир сменани топшираман, — деди 
кондуктор, — бизникига борамиз. «Гулдаста». 

4 Бирор гап-сўз, хабар ва ш.к. ни ўз 
эгасига етказмоқ, маълум қилмоқ. Дўст- 
ларнинг саломини топширмоқ. н У овқат- 
ланиб бўлгач, Роҳат хола «наказларни» оқиз- 
май-томизмай топширди. «Гулдаста». У 
[хотин\ супага яқинлашгач, Йўлчи ўрнидан 
туриб салом берди ва онасинтг саломини 
monuiupdu. Ойбек, Танланган асарлар. 

5 Иш-вазифа юкламоқ, буюрмоқ. Ўтар 
бобо ўғилларига иш топшириб бўлиб, Авазга 
ўгирилди: -Сен Аҳмаджон оғангни чорлаб 
келасан. С. Сиёев, Ёруғлик. Меъмор ювиниб, 
намозни ўқиб олгач, ҳовлига чиқди. Нонушта- 
га ҳозирлик қилишни шогирдларига monuiup- 
du. Мирмуҳсин, Меъмор. Энди забастов- 
калару митинг-пшпингларни тарқатиш 6u- 
лан овора бўлиб юрманг, бу uumu бошқаларга 
топшираман. К. Яшин, Ҳамза. 

Имтиҳон топширмоқ Бирор фан, унинг 
соҳаси юзасидан сўроқ-саволларга жавоб 
бериб синовдан ўтмоқ. Насиба кузда ҳамма 
фандан аълога топширмаса, йўл қўймайман. 
А. Қаҳҳор, Оғриқтишлар. Чарос билан охир- 
ги марта кўришганидан буён ўтган бир ярим 
ой ичида эсдан оғиб қолмаганига, қишки 
имтиҳонларини қандоқ топширганига ўзиям 
ҳайрон бўлди. Ў. Ҳошимов, Қалбингга қулоқ 
сол. Омонатини топширмоқ Жон таслим қил- 
моқ, оламдан ўтмоқ; ўлмоқ. Тупроққа топ- 
ширмоқ Дафн этмоқ. Тупроққа топширдик 
биз жўрамизни.. X. Даврон, Болаликнинг 
овози. ..ака-ука Умар полвон билан Рустам- 
жонлар ҳам қийноқда жон берган оталарини 
она тупроққа топшириб, кўплар қатори 
мардикорга сафар жабдуғини ноилож ҳозир- 
лашди. К. Яшин, Хамза. 

топқинчи шв. Топқир. Биз қўлимиз 
билан ушламасак ҳам, кўзимиз билан кўрма- 
сак ҳам топадиган топқинчи — билгирмиз. 
«Эртаклар». 




ТОПҚИР I 1 Навбатдаги гуруҳ, туркум. 
..Меҳринисо шошиб қолган, келаётганлар 
босим ўтиришмас.. уларни кузатиб қайтиши 
биланоқ, кетма-кет яна бир топқири кириб 
келарди. Р. Файзий, Ҳазрати инсон. 

2 Марта, карра. Овчи бирин-кетин икки 
топқир ўқ узди. н Ҳирот хўрозлари кеча- 
нинг сукутини иккинчи топқир бузганда, 
Дарвешали кўзларини уқалаб, ўз хонасига 
чиқди. Ойбек, Навоий. У Коля билан нима- 
дир шивирлашиб, уч-тўрт топқир эшикка 
чиқиб келди. Ҳ. Назир, Сўнмас чақмоқлар. 

ТОПҚИР II Тез, дарров топадиган, фаҳ- 
ми ўткир; топағон. Топқир одам. н Бири 
жуда севимли. Қўнғироқли қўзичоқ; Иккин- 
чиси «Бек» номли Зийрак, топқир, овунчоқ. 
3. Диёр. Изқувар ўз атрофидагиларга қа- 
раганда ақллироқ, идроклироқ, топқирроқ 
бўлиши шарт. У. Норматов, Талант тарбияси. 

ТОПҚИРЛИК Тез топиш кўникмасига 
эгалик. Ҳа, тушунарли, чайқовчи экан, деб 
қарор қилдим. Шунда ўзимнинг топқирлигимга 
ўзим қойил қолиб қўйдим. Ф. Мусажонов, 
Пушаймон. Раҳматулла шундай деб, ўзининг 
топқирлигига ўзи ҳам ҳайрон илжайди. X. 
Султонов, Онамнинг юрти. 

ТОР I 1 Эни, кенглиги унча катта бўл- 
маган; энсиз, камбар. Тор лента. Тор кўча. 
Тор йўлак. н У баланд бўйли, пешонаси mop, 
ўткир юзли, бети ҳам соқолидай қоп-қора 
киши. Ойбек, Танланган асарлар. 

2 Ҳажми, сиғими унча катта бўлмаган; 
сиқиқ. Тор уй. Тор кийим. н Қоратой тур- 
ди, тор ва дим ҳовлида бўғилган каби, эски, 
йиртиқ кўйлаги билан елпинди. Ойбек, Тан- 
ланган асарлар. Ушбу кенг дунё кўзимга бўл- 
ди mopl А. Қодирий, Ўтган кунлар. Авазярим 
соатча дам тортиб ўтирди-ю, бу тор, ним- 
қоронғи устахонадан зерикиб чиқиб кетди. С. 
Сиёев, Ёруғлик. Домла, бошида чамандагул 
дўппи, эгнида калта ва тор катак кўйлак. 
А. Қаҳҳор, Тўйда аза. 

3 кўчма Чегараси, кўлами унча катта 
бўлмаган, чекли. Тор соҳа. Тор доирада қўл- 
ланадиган сўзлар. 

4 кўчма Жуда қаттиқ, бахил одам ҳақи- 
да. Торга mop дунё, кенгга кенг дунё. Мақол. 

Дўппи тор келмоқ Ноқулай, ночор, танг 
аҳволда қолмоқ, аҳволи мушкуллашмоқ. 
Баъзи қаллоб одамлар учун нима кўп — важ- 
корсон кўп. Дўппи mop келганда, оғизларига 
келганни қайтаришмайди. Газетадан. Дўппи 


тор келдими, дарров Жўрабоевнинг паноҳи- 
га тиқилишади. Ш. Рашидов, Бўрондан куч- 
ли. Ёлғон чиқиб гапи, дўппи тор келса, Ҳеч 
ким йўғин пойлаб сўрайди узр! С. Абдуқаҳ- 
ҳор. Кўзи тор Ўта хасис, зиқна. ..кўзи тор 
савдогарларни.. сатира остига олади. «Муш- 
тум». Ўзлариям ўлгунча кўзи тор, зиқна одам, 
пул бўлса-бўлгани.. Ғ. Ғулом, Шум бола. 
Феъли (ёки юраги) тор 1) айн. кўзи тор. 
Уларда пул бўлади, биламан. Лекин аёллари- 
нинг феъли тор. Кафанликка дока беришса 
ҳам катта гап. Ойбек, Танланган асарлар; 
2) кишиларга яхшилик, хушмуомала билан 
муносабатда бўлмайдиган, зиқ муносабатли. 
Мудиринг нокасроқ, феъли торроқ одамга 
ўхшайди. Эҳтиёт бўл унақалардан, жиян. С. 
Нуров, Нарвон. Аваз ўз феълини билади: у 
инжиқ, юраги тор, қўрс. С. Сиёев, Ёруғлик. 
Қўявер, ука, эр-хотинчиликда ўтади. Баъзи 
хотинлар юраги торроқ, ғайирроқ бўлади. Ҳ. 
Назир, Ўтлар туташганда. 

ТОР II [ф. jC — ип, арқон, тола; дутор 
ипи; соч толаси] Чолғу асбобларининг теб- 
раниб товуш чиқарадиган ипи. Ипак тор. 
Сим тор. н Чолғумнинг тори таранг, Ме- 
ни кўрган ёв гаранг. Қандай бахтли мен, 
қаранг. Ҳ. Пўлат. Мели полвон дуторини 
қўлига олди. Бироқ қулоқлари ҳаддан ортиқ 
буралган дутор бардош бермади — узилиб 
кетган тордан инграгандай нидо эшитилди. 
П. Турсун, Ўқитувчи. Уйга қайтгач, от қи- 
лидан тор тортиб, ўйинчоқ дуторча ясадим. 
«Гулдаста». 

2 қ. дор 1. Уйнинг бир деворида шарқча 
қилиб тор тортилган, тор устида Қут- 
биянинг кийимлари қаторида Ҳасаннинг ҳам 
беқасам тўни.. ёйилган эди. С. Айний, Қул- 
лар. 

3 кўчма Торга нисбатланувчи нарсани 
билдиради. Юрак торлари. Қалб тори. н 
Кунлар яқин, чертажакмиз севги торини.. 
Ғайратий. Рауфнинг таъналардан бўшашган 
торлари тортилиб, зарур ритмга мослаш- 
ди. «Ўзбекистон қўриқлари». Ғуломжоннинг 
асаб торлари тортилди, аламига алам қў- 
шилди. М. Исмоилий, Фарғона т. о. 

Тори (ёки асаби) таранг Жуда диққат, 
асаби бузуқ. Йўқчилик ўлсин, икковининг ҳам 
mopu таранг, сал нарсага қизаришиб қолади. 
«Муштум». 

ТОР III [ф. jlj — мусиқа асбоби тури; 
гитара] 1 Рубобга ўхшаш сим торли халқ 





мусиқа асбоби. Озарбсшжон тори. Кавказ 
тори. Торни созламоқ. н Торини acma-ce- 
кин черта бошлади. Кейин завқ билан, ҳа- 
рорат билан чалишга тушди. Ў. Ҳошимов, 
Қалбингга қулоқ сол. 

2 Умуман, торли чолғу асбоби. Ўртоқ- 
ларим, қўлга олсам торимни, Беихтиёр ёд- 
лайдирман ёримни! А. Қодирий, Ўтган кун- 
лар. 

ТОРАИМОҚ 1 Эни, ҳажми кичрайиб, 
сиқилиб кичик тортмоқ, кенглиги қисқар- 
моқ, тор бўлмоқ. Кўйлак ювилиб торайиб- 
ди. Йўл торайиб қолибди. н Орол майдони 
асосан саёз жанубий ва шарқий қисмлар 
ҳисобига торайиб бормоқда. «Фан ва турмуш». 
Тамаки чекиш орқасида томирлар торайиши 
билан бирга, томирларнинг девори ҳам ўз- 
гаради. «Фан ва турмуш». 

2 кўчма Иш кўриш, вазифа доираси 
қисқармоқ, чекланмоқ. Иш доираси торай- 
ди. Ҳуқуқи торайди. 

ТОРЕАДОР, тореро [исп. toreador < toreo 
— буқалар жанги < toro — буқа] Испания, 
Португалияда ва Лотин Америкасининг бир 
қанча мамлакатларида: буқалар билан бў- 
ладиган жангнинг асосий, буқаларга ҳало- 
катли зарбалар берувчи иштирокчиси. 

ТОРИЙ [лот. Thorium — қад. сканди- 
навия мифологиясидаги момақалдироқ ва 
чақмоқ маъбуди, зироат, ҳосилдорлик ҳо- 
мийси Тор (Dorr) номидан] Менделеев дав- 
рий системасининг III гуруҳига мансуб 
кимёвий элемент; радиоактив оқиш кулранг 
юмшоқ металл. 

ТОРЛИ Тори бўлган, тор туфайли овоз 
берадиган. Торли мусиқа асбоби. Тўрт тор- 
ли танбур. Сим торли дутор. н Чанг — 
ўзбек халқ чолғу асбоблари орасида энг кўп 
торлиси ҳисобланади. Газетадан. 

ТОРЛИК 1 Тор ҳолатга эгалик. Йўлнинг 
торлиги. Уйнинг торлиги. Менга эшик тор- 
лик қилди. н Энди Ғиёсиддинга Андижон 
торлик қилди. С. Аҳмад, Ҳукм. Кампирнинг 
торгина ҳовлисига у гўё учиб кирди. Ҳовли- 
нинг торлиги ҳам билинмади унга. «Гулдаста». 

2 кўчма Ўтакетган қаттиқлик, хасислик. 
[Куёв] Ўта зиқналикдан, торликдан, дамлаб 
ичадиган чойларини ҳам ўлчаб берадиган бўл- 
ди, тийинларини туфлаб тугди. Ш. Ғуломов, 
Саҳрода. 

ТОРМОЗ [юн. tormos — ғилдирак айла- 
нишини тўхтатувчи мих тиқиладиган тешик] 


1 Машина, механизм ва ш.к. нинг ҳара- 
катини секинлатиш ёки тўхтатиш учун 
хизмат қиладиган қурилма. Механик тормоз. 
Пневматик тормоз. Велосипед тормози. 
Тормоз педали. 

Тормоз бермоқ (ёки қилмоқ, босмоқ) айн. 
тормозламоқ. Машина туғруқхона эшигида 
секин тормоз бериб тўхтади. Ф. Мусажо- 
нов, Ҳиммат. Мукаррам тормозни босди, 
тракторидан тушиб, машина томонга юрди. 
С. Кароматов, Ҳаёт қандай яхши. Стан- 
циядан ўн беш километр наридаги разъездга 
етганда, паровоз тормоз берди. О. Ҳусанов, 
Қўшиқчининг тақдири. 

2 кўчма с. т. Бирор иш-ҳаракатга халал 
берувчи, уни секинлатувчи нарса, ғов, 
тўғаноқ, тўсиқ. Наслчилик ишларини издан 
чиқариб, ўзи [ Жуманиёзов] катта бир тор- 
мозга айланиб қолди. «Муштум». 

ТОРМОЗЛАМОҚ Тормозларни ишга 
солиб, машина, механизм ва ш.к. нинг 
ҳаракатини секинлатмоқ ёки тўхтатмоқ; 
тормоз қилмоқ, тормоз бермоқ. Машинани 
тормозламоқ. 

ТОРМОЗЛАНИШ 1 Тормозланмоқ фл. 

ҳар. н. Автоматик тормозланиш. 

2 физиол. Нерв тизимининг қўзғалишига 
йўл қўймайдиган жараён. Шартли тор- 
мозланиш. н Уйқу тормозланишнинг ўзига 
хос формасидир. А. Зоҳидов, Узоқ умр сирла- 
ри. Бош мия яримшарларидаги қўзғалиш ea 
тормозланиш жараёнлари хотирага ҳам ўз 
таъсирини ўтказади. «Фан ва турмуш». 

ТОРМОЗЛАШ 1 Тормозламоқ фл. ҳар. н. 
Машинани тормозлаш. 

2 физиол. Нерв марказлари ёки аъзолари 
фаолиятини маълум тарзда сусайтириш ёки 
тўхтатиш. [Мия] Янги шароитда ишртсиз 
рефлекс билан мустаҳкамланмайдиган даст- 
лабки шартли рефлексларни тормозлаш би- 
лан жавоб беради. «Анатомия». 

ТОРМОЗЛИК: тормозлик қилмоқ с.т. 
Тўсқинлик қилмоқ, ғов, тўғаноқ солмоқ. 
Ишга тормозлик қилмоқ. 

ТОР-МОР [ф. _,Lo jjl: — тарқоқ, тартиб- 
сиз ҳолга келган; пароканда; йўқ қилиш]: 
тор-мор бўлмоқ Қақшатқич зарбага учраб 
йўқ бўлмоқ, маҳв ўлмоқ, ер билан яксон 
бўлмоқ. Тор-мор қилмоқ (ёки этмоқ, кел- 
тирмоқ) Қақшатқич зарба бериб йўқ қил- 
моқ, маҳв этмоқ, ер билан яксон қилмоқ. 
Дарҳақиқат, халқларимиз манфаатлари 




йўлидаги муштараклик фашистларни тор- 
мор қилган эди. Н. Сафаров, Оловли излар. 
Якшанба куни шаҳарнинг кириш дарвозаси- 
дан уч фарсах нарида икки томон сарбозлари 
тўқнашиб.. бухороликлар тор-мор этилди. 
Мирмуҳсин, Меъмор. 

ТОРНАДО [исп. tomado] Шимолий Аме- 
рикада бўладиган қуюн, гирдобларнинг 
номи. 

ТОРОЖ [ф. j-ljlj — ўғирлаш, талаш; 
ўлжа]: торож қилмоқ (ёки этмоқ) кт. Та- 
ламоқ, талаб кетмоқ. Кўшин тортиб, неча 
ерларни торожу талон этди. Фурқат. 

ТОРПЕДА [лот. torpedo — электр балиқ] 
Кемаларнинг сув ости қисмига шикаст 
етказиш учун қўлланадиган, бош қисми 
портловчи модда билан тўлдирилган си- 
гарасимон ўзиюрар мина. Торпеда қўймоқ. 
н Биз нарсаларимизни йиғиштириб.. та- 
ваккал қилганча каютадан чиқдик. Шу пайт 
торпеда портлади. «Ёшлик». 

ТОРС: торс ёрилмоқ «Тарс» этган товуш 
чиқариб, шидцат билан ёрилмоқ, иккига 
ажралмоқ. Пичоқ қўйиши билан қовун торс 
ёрилди. н [Зилзиладан] Айвон ҳам қийшайиб 
қолган. Унинг деворлари ҳам торс ёрилган, 
полда девордан тушган сувоқ парчалари ётиб- 
ди. И. Раҳим, Тинимсиз шаҳар. Гумбура-гум- 
бур боитаниб, ердан момақалдироқ кўтарил- 
ди, бундан гўё осмон торс ёрилиб, ер ловуллаб 
ёнди. И. Раҳим, Мангулик қўшиғи. Боши(м) 
тарс ёрилиб (ёки ажраб) кетай деяпти Бо- 
ши(м) жуда қаттиқ оғрияпти. У [. Акбарали] 
ҳозир боши торс ёрилиб кетадигандек, оти- 
либ йўлакка чиқди. А. Мухтор, Чинор. Торс 
ёрилиб кетгудек бўлди ёки юраги торс ёри- 
либ кетай деяпти Жуда хит, хуноб бўлди, 
юраги сиқилиб кетди. Ерга киргудек бўлиб 
ўтирган Валивойдан ортиқ садо чиқмагач, 
Жўранинг юраги торс ёрилай деди-да: -Мен 
кетдим! — деб ўрнидан қўзғалди. Ҳ. Назир, 
Онаизор. 

ТОРСИЛЛАМОҚ 1 Торс (торс-торс) эт- 
ган товуш чиқармоқ. Тошиб бориб торсиллаб 
Кетаётир отлари. «Шарқ юлдузи». 

2 кўчма Жуда таранглашмоқ, миқти бў- 
либ семирмоқ. Лекин-чи, яна бир оз семи- 
риш ғамида бўлинг. Эви билан, яна семираман 
деб торсиллаб кетманг. «Муштум». 

ТОРС-ТОРС: торс-торс ёрилмоқ Ҳар 
ер-ҳар еридан катта-катта ёрилмоқ. Пахса 
қуриб, торс-торс ёрилди. Кўлларим совуқдан 


торс-торс ёрилиб кетди. н Куёшнинг олов- 
ли тафтида торс-торс ёрилиб, осмондан 
томчи тушишида ўз нажотини кутиб тур- 
ган бу асрий чўлларда ҳеч юрганмисиз? С. 
Нуров, Дурдона. 

ТОРТ [итал. torta < лот. tortus — эшил- 
ган, эшма; хамирдан тайёрланган юмалоқ 
маҳсулот] Хамирга ёғ, шакар, тухум каби 
масаллиқлардан қўшиб тайёрланадиган 
бежамали қандолат маҳсулоти. Шоколадли 
торт. н Дастурхонда хонаки печенъелар, 
атиргул нусха торт ea турли хил мевалар 
бор эди. С. Аҳмад, Қадрдон далалар. 

ТОРТИБ 1 Тортмоқ фл. рвдш. Арқонни 
таранг тортиб боғламоқ. Юкни тарозида 
тортиб бермоқ. Енгидан тортиб қўймоқ. н 
Уни чуқурдан Юсуфжон қизиқ тортиб олиб- 
ди. Мингбоши кайфи сал тарқагач: -Э, Юсуф- 
жон, сенмисан? — дебди. Т. Обидов, Юсуф- 
жон қизиқ. 

2 кўм. (ч.к. билан) Бошлаб, эътиборан. 
Шу бугундан тортиб. н Оёғимдан тортиб 
башарамгача қонга бўялдим. Ғ. Ғулом, Шум 
бола. Халқ дадил боради. Айниқса, хотинлар- 
оналар жасур. Улар Николайдан тортиб эл- 
ликбошиларга қадар ҳаммани қарғашади. Ой- 
бек, Танланган асарлар. 

ТОРТИЛМОҚ 1 Тортмоқ фл. мажҳ н. Кир 
ёйиш учун арқон тортилди. Қудуқдан cye 
тортилди. Деразаларга napda тортилди. 
Ишга ёшу қари тортилди. Меҳмонларга ош 
тортилди. н Ғуломжоннинг асаб торлари 
тортилди, аламига алам қўшилди. М. Ис- 
моилий, Фарғона т. о. 

2 Камайиб, камчил бўлиб қолмоқ. Си- 
гирнинг сути тортилиб қолди. н Cyeu анча 
тортилиб қолган кўлнинг шимолий этаги 
қишлоқ уйларининг ҳовлиларига бориб та- 
қалар эди. М. Исмоилий, Фарғона т. о. Қиз 
чиқарадиган оналар тугун-тугун иш кўта- 
риб келишарди, бу йил бир оз тортилиб қол- 
ди. Ойбек, Улуғ йўл. 

ТОРТИНМОҚ Уялиб, бегонасираб ёки 
бирор бошқа андиша билан ўзини тортиб, 
тийиб, одоб сақлаб турмоқ, ийманмоқ. 
Тушунмаганларингизни ҳеч тортинмай сў- 
ранг. П. Турсун, Ўқитувчи. Содда қишлоқ 
йигити такаллуфни билмаса ҳам, одоб-таъ- 
зим хусусида онаси анча-мунча гапларни 
уқтириб юборгани учун, давлатманд қарин- 
дошининг ҳузурида овқатдан тортинишни 
маъқул кўрди. Ойбек, Танланган асарлар. Ҳақ 





ва адолат пешволари ҳақни риё, риёни ҳақ 
дейишдан тортинмас эканлар. М. Исмоилий, 
Фарғона т. о. 

ТОРТИНЧОҚ Бошқалардан уялиб, ий- 
маниб, ўзини тортиб турадиган, шундай 
ҳис-туйғуси кучли; уятчан. Тортинчоқ одам. 
н Ёнма-ён пахта тераётиб, у ёқ-бу ёқдан 
гапиришганларида, қиз унинг ҳақиқатан ҳам 
тортинчоқ, камсуқум йигит эканини сезди. 
П. Қодиров, Уч иддиз. 

ТОРТИНЧОҚЛИК Тортиниш, уят-ан- 
диша ҳис-туйғусига эгалик. Тортинчоқлик 
билан гапирмоқ. н Садбарга қолса, бу ерда- 
ги йигитлар орасида энг ақллиси шу Луқмон- 
ча. Фақат тортинчоқлиги бор, дадил эмас. А. 
Мухтор, Туғилиш. 

ТОРТИШ Тортмоқ фл. ҳар. н. Ариқ тор- 
тиш. Режа тортиш. Жазога тортиш. н 
[Зайнаб:] Маҳаллий меҳнаткашлар орасида 
ғайратли ёшлар кўп, ўртоқ командир. Улар- 
дан ҳарбий хизматга кўпроқ тортиш керак. 
3. Саид, Н. Сафаров, Тарих тилга кирди. 
Саидғози ўтирганларнинг диққатини тортиш 
учун томоқ қириб йўталди. С. Анорбоев, 
Оқсой. 

Тортиш кучи 1) айн. тортишув кучи қ. 
тортишув 3; 2) локомотив, электровоз, ма- 
шина ва ш.к. нинг ҳаракат томон йўналган 
кучи. Паровознинг тортиш кучи. 

ТОРТИШИШ 1 Тортишмоқфл. ҳар. н. 

2 Тортишув, баҳс. Уларнинг орасида бў- 
ладиган тортишишни эшитиб, маза қилиб 
кулишга ишқивозлар кўп эди. П. Турсун. Ўқи- 
тувчи. 

ТОРТИШМАЧОҚ этн. Никоҳ тўйида 
келин куёвникига келгандан кейин хотин- 
лар келин ва куёв тарафга бўлиниб, бел 
боғлаб, бир-бирини тортишиш ўйини. Ялпи 
шовқин билан «тортишмачоқ» бошланди: қиз 
томондан гупчакдек юм-юмалоқ хотин бели- 
ни белбоғ билан маҳкам боғлаб, ўртага туш- 
ди. Ойбек, Танланган асарлар. 

ТОРТИШМОҚ 1 Тортмоқ фл. бирг. н. 
Арқонни тортишмоқ. Ариқ тортишмоқ. Дор- 
бозлар дорни тортишиб бўлишди. н [ Қизлар] 
«Энди нари ёт, бери ёт» билан бир-бирлари- 
ни итариб, суриб, кўрпани тўрт томонга 
тортишиб, жанжаллаша боишадилар. А. Қо- 
дирий, Меҳробдан чаён. -Жазосини тор- 
тишибди, — деб қўйди Жумагул қувонгани- 
дан. Ж. Шарипов, Хоразм. Йиғи кўнгил доғи- 
ни ювар эмиш.. булар ҳам анча равшан 


тортишиб, секин-секин гапга кириб кетиш- 
du. М. Исмоилий, Фарғона т. о. 

2 Мушакларнинг беихтиёр қисқариши 
натижасида ҳаракатсиз қотмоқ, бужмай- 
моқ, акашак бўлмоқ. Шокир ота оғир 
хўрсинди, сўнгра бирдан «вой» деб, томири 
тортишган оёғини уқалай бошлади. Ойбек, 
Танланган асарлар. 

3 кўчма Ўзиникини маъқуллаш учун 
ҳаракат қилмоқ, талашмоқ, баҳслашмоқ. 
Муросага келган бўлди Расулжон: -Ҳозир 
тортишадиган бўлсак, даҳанаки ихтилоф 
бошланади ўртада. Ж. Абдуллахонов, Хо- 
надон. Қишлоқда дув-дув гап: правлениеда 
раис билан Ҳамдам ака тортишиб қолибди: 
раисянги ер очамиз деса, у қарши чиқибди. Й. 
Шамшаров, Пахтақайнар. 

ТОРТИШУВ 1 Тортишмоқ фл. ҳар. н. 

2 Баҳс, мунозара. Қизғин тортишув. н 
Кампирларнинг тортишувидан завқланган 
Олияхон, кула-кула, уларнинг қўлларидан уш- 
лаб, аввалги қуртхонага бошлаб кирди. Н. 
Сафаров, Олияхон Султонова. Бир масала 
кўпдан бери тортишувга сабаб бўляпти. И. 
Раҳим, Ихлос. 

3 физ. Зарралар, жисмлар ўртасидаги 
бир-бирига яқинлашувга бўлган интилиш 
ҳодисаси; жозиба. Жисмларнинг тортишуви. 

Тортишув кучи айн. тортишув 3. 

ТОРТИҚ 1 Кимсага туҳфа қилинган 
нарса; совга, армуғон. Байрамга муносиб меҳ- 
нат тортиқлари. н Деҳқонбой, сизнинг 
тортиғингизни дастурхонга қўяй десам, жой 
ҳам йўқ. Н. Сафаров, Водиллик қаҳрамон. 
Мен икки қўлимда икки хил гулни тутиб, 
унга [Ҳабибага] тортиқ қилдим. С. Айний, 
Эсдаликлар. 

2 Тортилган, тортиб, тутиб қўйилган, 
тортиқлик. Парда тортиқ ойналар. 

ТОРТМА 1 от Стол, шкаф кабилар- 
нинг сурилма яшиги. [Жувон] Пулларнинг 
орасидан битта беш сўмликни олиб, қол- 
ганларини яна ўраб, тортмага солиб қўйди- 
да, менга қаради. С. Аҳмад, Таъзим. Но- 
нуштага асраб қўйган бир бурдагина қот- 
ган нонни тумбочка тортмасидан олиб еди. 
С. Кароматов, Олтин қум. 

2 айн. қоринбоғ. 

3 сфт. Тортиб чиқариладиган, сурилма. 
Тортма полка. 

ТОРТМОҚ 1 Бирор еридан ушлаб, ту- 
тиб, ўзига томон сурмоқ ёки суришга 




ҳаракат қилмоқ. Эшикни тортиб очмоқ. 
Кўлидан тортиб турғизиб қўймоқ. н Си- 
диқжон тутнинг остида отнинг бошини 
тортиб: - Тут емаймизми? — деди. А. Қаҳҳор, 
Қўшчинор чироқлари. Анзират кампир қу- 
ти ўчиб, ўрнидан турди, Башоратнинг ёнига 
келиб, унинг бошини кўкрагига тортди. А. 
Мухтор, Опа-сингиллар. [Гавҳар] Талъат би- 
лан юзма-юз турган Мансурнинг қўлидан 
ушлаб тортди.. Ў. Ҳошимов, Қалбингга 
қулоқ сол. 

Бурнидан тортса йиқилгудай қ. бурун. 
Дорга тортмоқ Дорга осмоқ. Олиб келиб, дор- 
га тортиб ўлдириб.. «Юсуф ва Аҳмад». Йўл 
тортмоқ Йўл юрмоқ, йўлда давом этмоқ. От 
ўйнатиб йўл тортди. Якка душманнинг йўли- 
га. «Гулшанбоғ». Оёғи тортмаслик Бирор ерга 
боришга дили рўйхуш бермаслик. Ўрганма- 
ган ерга боришга оёғим тортмади. Бироқ аям 
хафа бўлмасин, деб айтолмадим. С. Сиёев, 
Ёруғлик. Оёғидан тортмоқ Бирор нохуш иш- 
ҳолатга жалб этмоқ, дучор қилмоқ. Нечун 
бир-бирининг кўзига чўп солур, бир-бирининг 
оёғидан тортур, вақти келса, бир-бирининг 
бўғзига панжа урмоқдан тоймас. С. Сиёев, 
Аваз. Оёғини тортмоқ Бормайдиган, кел- 
майдиган (умуман, қатнамайдиган) бўлмоқ, 
қадамини узмоқ. У қамалган кундан бери 
оёғини тортган, ҳатто кўчиб кетганлар ҳам 
келди. С. Юнусов, Кутилмаган хазина. 

2 Орқасига тиркалган, қўшилган ва ш.к. 
ҳолатдаги нарсани куч билан олға юргиз- 
моқ, юргизиб олиб бормоқ. ..тепловоз сўнг- 
ги марта қичқириб, составни тортиб кет- 
ди. Ҳ. Ғулом, Феруза. Ҳўкиз калласини эгиб, 
омочни тортишга уринар, қўшчи эса ҳадеб 
қистарди. М. Исмоилий, Фарғона т.о. 
Кичкинагина машинасини тортиб юрган бола 
Муҳиддинни ўзига жалб қилди. Р. Файзий, 
Чўлга баҳор келди. 

Аравангни торт қ. арава. Қўшин (ёки 
лашкар, аскар) тортмоқ. Қўшин (лашкар, 
аскар) билан юриш қилмоқ, босиб бормоқ. 
Лашкар тортиб юриш қилса, Ўнин кўзлаб, 
бирин санчар. «Гулнорпари». Гўрўғли душман- 
га аскар тортади, Орият йўлида жонин 
сотади. «Гулшанбоғ». 

3 Ичига куч билан йўналтирмоқ, юрит- 
моқ. Комига тортмоқ. Қаърига тортмоқ. 
н Нишонов папиросини тутатиб, яхишлаб 
тортиб олди-да, стол устига энгашди. С. 
Зуннунова, Янги директор. Муқаддам фла- 


кондаги дорини шприцга тортиб олди-да, 
игнасини юқорига кўтарди. Ў. Ҳошимов, 
Қалбингга қулоқ сол. 

4 Бирор нуқта (жой)дан бошқаси ора- 
лиғига ўтказмоқ, юритмоқ. Зулфиқор, бобо- 
нинг қўлидан тешани олиб, [қозиқни] яна ҳам 
мустаҳкамлади-да, Меъморга қараб: -Энди 
устига мих қоқиб, каноп тортаверсак бў- 
ладими? — деб сўради. Мирмуҳсин, Меъмор. 
Бир неча кун илгари алоқачилар сим тортиб 
юриб, Давронни учратишган эди. Т. Рустамов, 
Мангу жасорат. 

5 Атрофидан таранг қилиб ўтказмоқ, 
боғламоқ. Ҳотам эса отининг айил-пуш- 
танини қайтадан тортди.. М. Ҳазратқулов, 
Журъат. Қаршисида кўкрагидан қайиш торт- 
ган, қизил шапка кийган милиционер туриб- 
ди. «Гулдаста». 

6 Бирор нарсани, унинг сиртини, очиқ 
жойни тўсмоқ, беркитмоқ. Бетига ниқоб 
тортмоқ. н Бир томонда дорбозлар дор 
тикади, қўғирчоқбозлар чодирхаёл пардасини 
тортадилар. С. Сиёев, Аваз. Ҳалиги хотин 
қисилганданми, уялганданми, бошидаги оқ 
дока рўмолини юзига тортиб, «қўя бер» 
дегандай қилиб, бошини силкитди. Ойдин, 
Фонарь тагида. 

7 Ўзига қаратмоқ, мойил қилмоқ, жалб 
этмоқ. Диққатни ўзига тортмоқ. н Қуёш, 
тоза ҳаво, кенг, тиниқ зангори осмон кўзлар- 
ни беихтиёр mopmadu. Ойбек, Танланган 
асарлар. Тўлқинжон.. шу кунгача Ҳурини сира 
қизиқтирмаган эди. Гарчи Тўлқинжон чирой- 
ли бўлса ҳам, қизни ўзига тортмасди. Ф. 
Мусажонов, Ҳури. Олиб кирилган чой ҳам 
совиб қолар, аллақандай ўлчовлар — учбур- 
чаклар хаёлини тортиб кетарди. Мирмуҳ- 
син, Меъмор. 

8 Бирор ишга аралаштирмоқ, қотиш- 
тирмоқ, жалб этмоқ. Ишга тортмоқ. Ўқиш- 
га тортмоқ. н Шаҳидбек мулла Абдураҳ- 
монни сўзга тортди: -Нима лавозиматдалар, 
тақсирим? А. Қодирий, Меҳробдан чаён. 
«Бундай қиламан, — лабини қимирлатиб, ўз- 
ўзига шивирлади Йўлчи, — аввал шундай одам- 
ларни тортаманки, ўзимга қандай ишонсам, 
уларнинг дилига шундай ишонган бўлай». 
Ойбек, Танланган асарлар. ..улар орасидан 
бизни қўллаб-қувватлайман, деганларини 
хизматга тортинг. К. Яшин, Ҳамза. 

9 Ўзини, кимса ёки нарсани бирор 
жойга, ҳолатга олмоқ. Бундан ўзини торт- 





моқ. Дўстини четга тортмоқ. н Матпа- 
нонинг биқинида турган қаландар унга бош- 
дан-оёқ разм солди, ўзини сал четга тортди. 
С. Сиёев, Аваз. Кичик офицер ҳам, солдатлар 
ҳам улардан ўзларини тортишди. Мирмуҳ- 
син, Чодрали аёл. Бир куни кечқурун, ётар 
маҳалда аямни четга тортиб шивирладим. 
С. Сиёев, Ёруғлик. 

Бош тортмоқ қ. бош. Армани уста қора 
мармар лавҳадаги сўзларни ўчириб, қайта 
ёзишдан кескин бош тортди. Н. Аминов, 
Суварак. Тап тортмаслик Қўрқмаслик ва 
чекинмаслик. Ҳар қандай мушкулдан тап 
тортмай, тикка қарши борадиган ўтюрак 
кўринади. А. Мухтор, Бўронларда бордек 
ҳаловат. Юсуф қизиққа ниҳоят даражада 
қаттиқ ботганидан, сира тап тортмай, 
бойни савалай кетди. К. Яшин, Ҳамза. 

10 Айрим сўзлар билан қўлланганда, 
«урмоқ» маъносини билдиради. Тиғ mopm- 
моқ. Тарсаки тортмоқ. н \Дадам\ Олдимга 
келдилар-у, шапалоқ билан тортиб юборди- 
лар. Э. Раимов, Ажаб қишлоқ. Отлиқ бор ку- 
чи билан деҳқоннинг юз-кўзи аралаш қамчи 
тортиб юборди. С. Сиёев, Ёруғлик. 

11 Улашмоқ, тарқатмоқ, қўймоқ (меҳ- 
монларга овқат). Меҳмонларга ош торт- 
моқ. Патнис тортмоқ. н Норинни тортиб 
бўлгандан кейин Аноргул ҳамма товоқ-қо- 
шиқларни тоза қилиб ювиб олди. Ойдин, 
Ҳазил эмиш. Таомнинг устидан қизлар тор- 
тади Бекларга опкелиб қовурма гўи/тни. «Ал- 
помиш». 

12 Тарозида оғирлигини ўлчамоқ. Ҳо- 
вунни тортиб кўрмоқ. н Тортиб берганда, 
ўзинглар қараб турганмидинглар ? Нима эн- 
ди кам деб, бетингларни юласизлар? М. 
Исмоилий, Фарғона т. о. Бир ойдан кейин 
қўйни тортиб кўраман, қўй семирмаслиги 
керак (дебди хон). «Чалпак ёққан кун». 

13 Чизмоқ, чизиқ шаклида из солмоқ; 
қазимоқ. Чизиқ тортмоқ. Режа тортмоқ. 
Жўяк тортмоқ. н Меъмор ўз чодири ёнида 
елкасига пешматини солиб.. китоб ўқир, тош 
бостириб қўйган яхлит қоғозни олиб, чизиқ- 
лар тортар, хаёл сурар эди. Мирмуҳсин, 
Меъмор. Тоға ваъдасида туриб, каналдан 
ариқ тортиб келишга одам юбормаса, иши- 
миз чатоқ бўлади. С. Аҳмад, Уфқ. 

14 Тегирмонда донни унга айлантирмоқ. 
Ун тортмоқ. н Тегирмончи: -Эртага ке- 


линг, афанди, буғдойингизни тортиб қўя- 
ман, — дебди. М. Ҳазратқулов, Журъат. 

15 Камайтирмоқ, озайтирмоқ; чеклаб 
қўймоқ. Пулдан бир оз тортиб қўймоқ. н- 
Мол дегани иймаса, танаси яйрамайди, 
Танаси яйрамаса, сутини тортади, — деди 
Адол хола. А. Мираҳмедов, Ўт юраклар. 

16 Ўзига сингдирмоқ, шиммоқ. Чуқур 
сувни тортиб кетибди. Туруч сувини mop- 
тибди. 

17 физ. Зарралар, жисмлар ўртасидаги 
жозиба кучи туфайли ўз томонига сурмоқ. 
Магнит темирни тортади. 

18 Биологик, жисмоний тузилиш ёки 
маънавий жиҳатдан туққанларига, туғиш- 
ганларига ўхшамоқ. Ҳазисан, қартасан — ахир 
аслингга тортасан. Мақол. н Сен кимга 
тортдинг-а? Ота-онамиз қўйдан ҳам ювош 
одамлар эди-ку! Ё. Хаимов, М. Раҳмонов, 
Ҳаёт-мамот. -Бунингиз шаҳзодаларга муносиб, 
— деди Ойша хола секингина Санам отинга 
ўгирилиб. - Онасига тортди. Ш. Тошматов, 
Эрк қуши. Отангга тортиб, хотин кишини 
хўрласанг агар, сенга берган оқ сутим ҳаром 
бўлади, ўғлим, билиб қўй шуни! С. Анорбоев, 
Меҳр. 

19 Бошдан кечирмоқ, чекмоқ; ҳис қил- 
моқ, сезмоқ. Азоб тортмоқ. Ташвиш mopm- 
моқ. Дард тортмоқ. Хижолат тортмоқ. н 
[Валихўжа тутақиб:] Участкани сен қил-у, 
жабрини мен тортайми? Н. Сафаров, Ҳаёт 
мактаби. Рўзғордан шундай танглик торт- 
дикки, гапирсам, балки ишонмайсиз. Ойбек, 
Танланган асарлар. 

20 Ўзи бирикиб келган сўз билдирган 
ҳолат-вазиятни эгалламоқ маъносини бил- 
диради. Ингичка тортмоқ. Йўғон тортмоқ. 
Бақувват тортмоқ. н Ҳурбон ота анча 
дадил mopmdu. С. Нуров, Нарвон. Момақал- 
дироқ гулдураб, у ҳушёр mopmdu. «Ёшлик». 
Дарҳақиқат, куз ҳавоси мусаффо бўлиб, 
сумбула cyeu тиниқ mopmadu. Газетадан. 

21 «Кўнгил», «дил» каби сўзлар билан 
қўлланиб, ихтиёр этмоқ, хоҳламоқ маъ- 
носини билдиради. Йўлдан ўтаётиб, кўнг- 
лим тортиб, бир кўрай дедим сизни. С. Ну- 
ров, Нарвон. 

Паноҳ тортмоқ қ. паноҳ. Сизни паноҳ 
тортиб келдик, устод. Мақсад — мана шу 
ўғлимни шогирдликка қабул қилсангиз.. Мир- 
муҳсин, Меъмор. 




ТОРТ-ТОРТ с.т. 1 Талаб, тортқилаб, 
юлиб-юлқиб олиб кетиш; талон-торож. 
Усталар келмаганлигидан кўприк қурилиши 
қолиб кетди. Ёғоч-тахталарни эса кимлар 
торт-торт қилиб олиб кетгани номаълум. 
«Муштум». 

2 Кўп ичиш, ичкиликбозлик. Бир куни 
роса пюрт-торт бўлган экан, эртасига бо- 
шим худди ари қамалиб қолган томоша- 
қовоққа ўхшаб ғувулларди. «Муштум». 

ТОРТУВЧАН кт. Кишини ўзига тор- 
тадиган, диққат-эътиборни жалб этадиган; 
қизиқарли. Кўргазма материаллари тор- 
тувчан бўлиши керак. 

ТОРТҚИЛАМОҚ 1 Ҳадеб тортавермоқ; 
тартибсиз равишда ҳар томонга тортмоқ, 
тортиб-тортиб қўймоқ, ҳар томонга тортиб 
тўзғитмоқ. Этагидан тортқиламоқ. н 
Исфандиёр Авазнинг ёқасидан тортқилаб, 
ҳамон бақирарди. С. Сиёев, Ёруғлик. Хотин 
бир қўллаб унинг билагидан тортқилар, 
иккинчи қўли билан юзига сув сепарди. Ў. 
Ҳошимов, Қалбингга қулоқ сол. 

2 Талаб, ҳар томонга тортиб олиб кет- 
моқ, ўзиники қилиш учун ҳаракат қил- 
моқ. Адолат қопчиғини очди. Унда ангиш- 
вонадан тортиб ип, ипакларгача бор эди. 
Ҳизлар ўз буюмларини таниб, уни бир бошдан 
тортқилай бошладилар. И. Раҳим, Чин 
муҳаббат. Нафс балосига учраган айрим шоф- 
ёрлар кондукторлар билан.. тушган пуллар- 
дан тортқилаш билан овора. «Муштум». Шу 
камбағал қариндошни тортқиламасдан 
тинч қўйинглар. Умид билан шу ерда юрип- 
ти, шу ерда қолсин у. Ойбек, Танланган 
асарлар. 

ТОРТҚИЧЛАМОҚ шв. тортқиламоқ. 

Баҳор қиши билан қандайдир димиқиб, юраги 
сиқилиб ётган-у, мана энди, ўз майлига 
қўйилганидан хурсанддек, боғ-роғларда қув- 
найди.. гоҳ қизларнинг дурраларини торт- 
қичлабўйнайди.. М. Исмоилий, Фарғонат. о. 

ТОРФ [нем. Torf] Тўқайзор, ботқоқлик 
ерлардаги ўсимлик қолдиқларининг таби- 
ий чиришидан ҳосил бўлган зич масса; 
фойдали қазилма (ёқилғи, ўғит, хомашё 
сифатида ишлатилади). Торф қазиб олши. 

ТОРФЛИ Торф кўп бўлган. Торфли 
ботқоқ. 

ТОРШЕР [фр. torchere < torche — машъ- 
ал(а)] Тик тагликка баланд қилиб ўрна- 
тилиб, полга қўйиладиган тунчироқ. 


ТОРҒОҚ Балиқчилар туркумига мансуб, 
боши ва думи қора, тумшуғи узун қуш. 

ТОС I [ф. ^ulJo — ичи чуқур лаган, тоғо- 
ра, жом] Асосан, кир ювиш, ювиниш учун 
ишлатиладиган катта металл идиш. Тунука 
moc. н Ҳовлилардан тосларнинг жаранг- 
журунглари эшитила берди. С. Айний, Эс- 
даликлар. Афанди бир куни ҳаммомга туш- 
ган эди, ҳаммомчи назарга илмай, эски тос, 
йиртиқ лунги берди. «Латифалар». 

Тос суяги анат. Сон суякларига таянган 
ва умуртқа суягини тутиб турадиган, бел- 
дан паст камар суяги. Эски тос, эски ҳам- 
мом қ. эски. 

ТОС II Бирга ўтирган кишилар гуруҳи. 
Шу чоқда мулла Обидларнинг тослари ке- 
тишга қўзғаладилар. А. Қодирий, Обид 
кетмон. 

ТОС III шв. Парча, кимхоб. Тос тўн. н 
Қават-қават шойи кўйлакларим, духоба 
камзулим.. тос қалпоғим, зардўзи пешона- 
бандим ҳам бор. С. Айний, Қуллар. 

ТОС IV с. т. Тоз. 

тост [ингл. toast < лот. panis tostus — 
қовуриб қизартирилган нон (Англияда тост 
айтувчининг олдига стакан ва шундай нон 
бўлаги қўйилган)] Қадаҳларга қуйилган 
ичкилик ва уни кўтариш олдидан кимса 
номига ёки бирор нарса шарафига яхши 
тилаклар билдириб айтиладиган қисқача 
сўз, нутқ. Биринчи тост. Тост айтмоқ. н 
Ўктам хушкайф бўлиб, кетма-кет тост 
кўтарди. Ойбек, О. в. шабадалар. Оқ му- 
салласни Ё май чаросни Кўтарар дўстлар, 
Айтишар тостлар. М. Шайхзода. 

ТОТ 1 Таъм, маза, лаззат. Қимизнинг 
тоти. Тотини кўрмоқ. Мақтанчоқнинг мо- 
ти чиқар, Жом қозоннинг тоти чиқар. Ма- 
қол. н Шул сабабдан тақдир аталди Илк 
бўсанинг иккинчи оти. Шул сабабдан умрбод 
қолди Лабда ўшал бўсанинг тоти. Уйғун. 

ТОТАЛ [лот. totalis — тўла, тўлиқ, бутун] 
Беистисно барчага баравар тааллуқли, ял- 
пи, умумий. Тотал уруш. 

ТОТАЛИТАР [фр. totalitaire < лот. totalis 
— тўла, тўлиқ, бутун] сиёс. Зўравонлик би- 
лан характерланадиган, демократик озод- 
лик ва шахс эркинлигини чеклаш ёки 
йўқотишга қаратилган. Тоталитар давлат. 
Тоталитар тузум. 

ТОТАЛИТАРИЗМ [фр. totalitarisme < лот. 
totalis — тўла, тўлиқ, бутун] сиёс. Давлат 





бошқаруви шаклларидан бири: жамият 
ҳаётининг барча соҳалари устидан давлат- 
нинг ялпи (тотал) назорат ўрнатиши, конс- 
титуцион ҳуқуқ ва эркинликларнинг йў- 
қотилиши, бир шахс ёки ижтимоий гуруҳ 
(сиёсий партия)нинг яккаҳокимлиги, мухо- 
лифларга нисбатан қатағон уюштирилиши 
билан характерланади. 

ТОТЕМ [ингл. totem < индейсча ототем — 
«унинг насли, уруғи» маъносидаги сўз] этн. 
Ибтидоий уруғ, қабилаларда диний ҳурмат- 
эҳтиром объекти бўлган, яъни илоҳийлаш- 
тирилган ҳайвон, ўсимлик, бирор нарса- 
буюм ёки табиат ҳодисаси (ҳар бир уруғ, 
қабила ўз тотеми номи билан аталган). 

ТОТЕМИЗМ [ингл. totemism] этн. Илк 
уруғчилик тузумидаги дин, эътиқод шакли; 
маълум бир уруғнинг уруғ асосчиси ва 
ҳомийси деб ҳисобланган бирон-бир тотем 
билан ғайритабиий алоқасига ва қон-қарин- 
дошлигига ишонч билан характерланади. 

ТОТИМ бот. Пистадошлар оиласига 
мансуб, тоғ ёнбағирларида ўсадиган, шода- 
шода майда гулли дарахт ёки бута (барг- 
ларида бўёқ ва ошловчи моддалар кўп 
бўлади). 

ТОТИМЛИ Мазаси яхши, ширин. Му- 
ҳаббатли, тотимли бўлди турмуш, Келиб 
шодлик, фараҳлик, кетди ташвиш. Ҳабибий. 

ТОТИНМОҚ 1 Овқатдан озгина емоқ, 
ичмоқ; андак овқатланиб, еб, ичиб олмоқ. 
Овқатдан тотинган бўлди-ю, емади. Ор- 
тиқча гап ҳам гапирмади. Шуҳрат, Шинел- 
ли йиллар. Зумрад кўнгли ғаш, дилгир ўти- 
рарди. Ииипаҳасизгина ундан-бундан тотин- 
ган бўлди. Ойбек, Улуғ йўл. 

2 Мазасини тотиб кўрмоқ, тотмоқ. 

ТОТЛИ 1 Таъми, мазаси яхши; мазали, 
лаззатли, ширин. Тотли овқат. Молингзот- 
ли бўлса, емишинг тотли бўлар. Мақол. н 
Шавла жуда тотли туюлди — ошпазни 
мақтадилар. Ойбек, Қуёш қораймас. Суяк 
солинган суюқ овқатлар қанча узоқ ва мил- 
тиратиб қайнатилса, таъми шунча тотли 
бўлади. К. Маҳмудов, Ўзбектансиқтаомлари. 

2 кўчма Лаззат бағишловчи, ширин, 
нашъали. Тотли хаёллар. Тотли онлар. н 
Бегимхоннинг кўз олдида харита эмас, Эрали 
жонланди. Қандай тотли эди уларнинг тур- 
муши. И. Раҳим, Чин муҳаббат. Дили по- 
тирлаб, миясида бири биридан тотли ўйлар 
чархуради. С. Сиёев, Ёруғлик. 


ТОТМОҚ 1 Бир оз еб, ичиб, мазасини 
кўрмоқ. [Набигул Қодирга:] Мусаллас сузган- 
дан кейин, қандоқ қилиб сабринг чидайди, 
тотиб ҳам кўрасан-да. А. Қаҳҳор, Қанотсиз 
читтак. 

2 Умуман, емоқ, ичмоқ. Меҳнат қилиб 
топганинг — қанду асал тотганинг. Мақол. 
н [Гулнор\ Эрталабки чойдан буён уйда ик- 
ки марта овқат тайёрланган бўлса ҳам, ҳеч 
нима тотмаган эди. Ойбек, Танланган асар- 
лар. 

Туз тотмаслик Ҳеч нарса емаслик, ич- 
маслик. Ҳотам нонуштадан бери ҳали туз 
тотгани йўқ. М. Ҳазратқулов, Журъат. Уф.. 
итдек чарчадим. Кечадан бери туз тотга- 
ним йўқ. Н. Сафаров, Ҳаёт мактаби. Кун- 
дузлари катта уйга кириб олиб, кўкрагини 
захга бериб ётар, кечгача туз тотмай ўй 
сурар, лекин ўйининг тагига етолмас эди. К. 
Яшин, Ҳамза. 

3 кўчма Бошдан кечириб, лаззатини, 
таъмини кўрмоқ, синамоқ. Аччиқ билан 
чучукни тотган билур, Узоқ билан яқинни 
юрган билур. Мақол. н Бу ердагиларнинг 
кўпи Собир Умаров қиличининг тиғини то- 
тиб кўрган. Ҳ. Ғулом, Машъал. Қуллик 
азобини тотган-у, аммо У шамол бўлганин 
унутолмаган. X. Даврон, Қақнус. 

ТОТУВ Ўзаро дўстона муносабатли, ит- 
тифоқ, иноқ, аҳил. Тотув оила. Тотув бо- 
лалар. Тотув бўлмоқ. н Отам ўлгандан ке- 
йин Фуод афанди мени ўз ҳужрасига кўчириб 
тушди. Никоҳ қилмай, бир йилдан ортиқ 
тотув яшадик. М. Исмоилий, Фарғона т.о. 

ТОТУВЛАШМОҚ Бир-бири билан то- 
тув, аҳил бўлмоқ, аҳиллашмоқ, иноқлаш- 
моқ. Янги ўқувчилар тезда тотувлашиб 
олишди. н Баъзан Жанна билан Умид то- 
тувлашиб ҳам қолишарди, бундай пайтлар- 
да Жанна бир қадар ўз таъсирини эрига 
ўтказарди. Мирмуҳсин, Умид. Ёмонлик ўша- 
нинг [Мусулмонқулнинг] боши билан бирга 
кетгандек, қипчоқ оғайнилар ила тотув- 
лашдик, қипчоқнинг эски адоватлари битди. 
А. Қодирий, Ўтган кунлар. 

ТОТУВЛИК Тотув муносабат, тотув му- 
носабатли ҳолат. Соли отанинг.. уйида энди 
тотувлик, ҳамжиҳатлик ҳукм сурарди. С. 
Абдуқаҳҳор, Олтин водийларни кезганда. 
Ўрталаридаги тотувликка ҳавасингиз кела- 
ди — худди бир оила фарзандларидай, бара- 
ка топкурлар. Ҳ. Назир, Маёқ сари. Жанглар 






эмас, уруьилар эмас, ғараз эмас, тотувлик 
керак, Зулмат эмас, ёғдулик керак. М. Шайх- 
зода. 

ТОТУВЧИЛИК с.т. айн. тотувлик. Ма- 

салани тотувчилик билан ҳал этмоқ. 

ТОШ I 1 Яхлит масса ёки бўлак-бўлак 
ҳолда учрайдиган, сув кор қилмайдиган, 
қаттиқ, мўрт тоғ жинсларининг умумий 
номи. Оқ тош. Оҳак тош. Мармар тош. 
Чақмоқ тош. Харсанг тош. Ҳайроқ тош. 
Йўлга тош ётқизмоқ. Тоғнинг кўрки — тош 
билан, Одамнинг кўрки — бош билан. Мақол. 
Сув кетару тош қолар — ўсма кетар, қош 
қолар. Мақол. н Сувонжон тош териб, 
иннинг оғзини тўлдирди. Устидан тупроқ 
босиб, кетмон билан яхшилаб шиббалади. С. 
Анорбоев, Оқсой. Ёшлик чоғимда мен бир 
ҳикоя эшитган эдим: Хон бир бегуноҳ одамни 
ғазабига олиб, тошбўрон қилдирибди, «Тош 
отмаган одам қолмасин», деб ўзи menacuda 
турибди. А. Қаҳҳор, Қўшчинор чироқлари. 

Бағри (ёки қалби, юраги) тош Ўта бе- 
меҳр, ачиниш, куйиниш ҳис-туйғуси йўқ. 
Ҳаёсиз инсон бағри тош бўлади.. «Муштум». 
Заъфарон бўлди юзлар.. Хонлар қалби тош 
бўлган. Ё. Мирзо. Боши тошдан Ўта чидам- 
бардошли. Бандасининг боши тошдан, ҳа, у 
ҳаммасига чидайди — мажбур-да. Э. Аъзамов, 
Жавоб. Бошида тош (ёки данак, ёнғоқ) 
чақмоқ қ. бош. -Офарин! — кинояли товуш 
билан қичқирди Аҳмад Ҳусайн. — Кишининг 
бошида тош чақиб, яна шафқат ҳақида сўз 
сотишга нақадар моҳирсиз! Ойбек, Нур қи- 
дириб. Бошинг тошдан бўлсин Чидам- 
бардошли бўлиш, ўлим-йитим билмаслик 
ҳақидаги истак, дуони билдиради. -Ҳамма- 
лари бирам сипо, бирам салобатли одамлар 
экан.. ҳай, ишқилиб бошларинг тошдан бўлсин, 
қўша қаринглар! — дедилар. П. Турсун, Ўқи- 
тувчи. Тош қотмоқ 1) ҳис-сезгисиз ҳолатда 
бўлмоқ. Аёлнинг тош қотган кўзларини қайғу 
тешди. Юзларидан томчилар юмалади. Ой- 
бек, Қуёш қораймас. Кўзларини рўпарадаги 
гужумнинг яшил бутоқларига тикиб, чуқур, 
қизил ёпқичли курсида тош қотган. С. Сиё- 
ев, Ёруғлик; 2) қаттиқ уйқуга кетмоқ. Тош 
қотганча туш кўрмиш, Тушда қизиқ «иш» 
кўрмиш. «Муштум». Тошингни тер Ишингни 
қил; юришингни қил; жўнаб қол. 

2 Шундай тоғ жинсларининг зийнат 
буюмлари ясаш ёки уларни безатиш учун 


ишлатиладиган навларининг умумий номи. 
Қабр тоши. Мармар тош. Олтин, кумуш — 
тош эмиш; арпа, буғдой — ош эмиш. Мақол. 
н [ Доронинг] Кўлидаги узун асо дастасига 
қадалган қимматбаҳо тошлар қоронғи ке- 
чадаги юлдузлардек порлар эди. М. Осим, 
Широқ. [Олимхон] Бармоқларига тоши йи- 
рик узуклар тақади. Ойбек, Танланган асар- 
лар. Ён томондаги тошга.. «Маърифатхон, 
жаннат макон» деб ёзилган ва ҳижрий би- 
лан 1335 деб тарих қўйилган эди, А. Қаҳҳор, 
Хотинлар. 

3 Баъзи сўзлар билан қўлланиб, шу сўз- 
лар англатган нарсанинг тош каби ёғилувчи 
(отилувчи) нарса сифатида билдиради. Улар 
Абдурасул устига лаънат тошини ёғдириб, 
унинг шаънига ёлғонларни тўқир эдилар. П. 
Турсун, Ўқитувчи. -Ниятингиз тезроқ мен- 
дан қутулиш, ортиқчалик қилаётганимни 
сезиб турибман, — деб таъна тоши отгани- 
отган. Ж. Абдуллахонов, Хонадон. 

4 кўчма Жуда қаттиқ; тогццек (қаттиқ). 
[Кампир:] Ҳаҳ, шумтакалар, оғизларингда 
эриб кетадиган сузма қурутни берсам, ол- 
майсизлар, шу тош қурутни талашасизлар. 
Ойбек, Танланган асарлар. 

5 Нарсаларнинг вазнини ўлчаш, тортиш 
учун белгиланган, турли шакл ва оғир- 
ликдаги юк, қадоқ тош. Тарози палласига 
тош қўймоқ. Бир килоли тош. н Шаро- 
фат.. бу кеча шу ерда қолиб, Сидиқжонни 
бу ерга боғлаган, унинг димоғини шиширган 
нарсани яхшилаб билмоқчи ва шунга қараб 
тош қўймоқчи бўлди. А. Қаҳҳор, Қўшчинор 
чироқлари. 

6 Оғирлик, вазн. Олинган мол тошидан 
кам келди. н Шу шанбадан қолдирмай тўй- 
ни бошлайлик; семиз қўй, ётсираб, яна икки 
кун овқат емаса, тошини йўқотади, озиб 
қолади.. С. Абдулла, Соялар. 

Тош босмоқ 1) маълум (мўлжалдаги) оғир- 
ликка эга ёки эга эмасликни билдиради. 
-Ҳали сиз айтганингиздек, — деди Олияхон, 
— пилласи ҳам тош босмайди. Н. Сафаров, 
Олияхон Султонова; 2) салмоқ-салобатга эга 
бўлмоқ. Келинг, сўзларингизни тарозига со- 
лайлик, пучми ёки тош босадими, дарров маъ- 
лум бўлади. Ш. Рашидов, Бўрондан кучли. 

7 тиб. Касаллик туфайли баъзи аъзолар- 
да юзага келадиган қаттиқ модда. Буйрак 
тоши. Тошни олдирмоқ. 

8 Тош (эркаклар ва хотин-қизлар исми). 







ТОШ II map. Саккиз чақиримга яқин 
(тахминан 6 километр) узунлик ўлчов бир- 
лиги. Бир тош йўл. Аҳмоққа Қува [Тўйтепа] 
бир тош. Мақол. н Кун оғиб бормоқда. 
Ярим тошдан мўлроқ йўл юрилди ҳамки, 
бекат кўринмайди. Ҳ. Нуъмон ва А. Шо- 
раҳмедов, Ота. Косонда икки хумдон бор.. бу 
ер билан хумдонлар ораси уч тош келиб қолади. 
Мирмуҳсин, Меъмор. 

ТОШБАҚА Танаси косасимон қаттиқ, 
суяк-мугуз қобиқ билан ўралган судралувчи 
ҳайвон. Чўл тошбақаси. Денгиз тошбақаси. 
Тошбақа косаси. Тошбақадай судралмоқ. н 
Овчи ноумид бўлиб, тузоқни олиб кетмоқчи 
бўлган экан, тошбақани кўриб қолиб, хуржун- 
га солибди. «Чалпак ёққан кун». 

Тошбақа қадам Жуда секин, имиллаб, 
судралиб юрадиган; орқада қолган. Гал ғўза 
парваришида судралаётган «тошбақа қа- 
дам» раҳбарларга келди. Газетадан. 

ТОШБАҒИР Ачиниш, куйиниш ҳис- 
туйғуси йўқ; бағритош. ..айни баҳор пайти- 
да тоғдаги ноёб қуш ва ҳайвонлар тухум 
қўйган ёки болалаган бўлади. Аммо милтиқ 
тутган тошбағир киишларнинг бу билан иши 
йўқ. Н. Раҳматов, Бетайин овчилар. -Ким 
айтди сизга мени тошбағир деб, — кампир 
арқонга ёпишди. Газетадан. 

ТОШБАҒИРЛИК Тошбағирга хос бел- 
ги-хусусият, хатти-ҳаракат. Бирида инсоний- 
лик, олийжаноблик, камтаринлик рамзини, 
иккинчисида эса ҳаёсизлик.. тошбағирлик 
ифодасини кўрди. С. Кароматов, Бир томчи 
қон. 

ТОШБОШ Дарёларнинг тубида яшай- 
диган майда балиқ. 

ТОШБЎРОН [тош + ф. — ёмғир] 1 
Кўчиб, бир-бирини суриб думалатиб, шид- 
дат билан тушаётган тошлар оқими. Шу пайт 
тоғ чўққисидан катта бир тош юмалади ва 
йўлидаги бошқа тошларни қўпориб, даҳшатли 
тошбўрон бошланди. С. Айний, Дохунда. 

2 тар. Қадимда айбдор деб ҳисобланган 
кишини кўкрагигача ерга кўмиб, ҳар ёқцан 
тош отиб қатл қилиш усули; умуман, ҳар 
томондан тош ёғдириб жазолаш, уриш. -Муф- 
ти жаноблари, қора халқ уни тошбўрон қил- 
диришга қўймас.. Бадарға қилмоқ керак, ба- 
дарға! — деди қозикалон. Ж. Шарипов, Хо- 
разм. Ўлган, ярадор бўлганларга қарамай, қўз- 
ғолончилар катта сурон билан илгари оти- 


либ, «тошбўрон»ни кучайтирди. Ойбек, Тан- 
ланган асарлар. 

ТОШДАИ, -дек 1 Худди тош каби. 
Чўнтаги ҳам мактаб боласининг сумкасидай 
бор экан чоғи, носқовоқ қудуққа тушган 
тошдай кўринмай қолди. М. Ҳазратқулов, 
Журъат. 

2 Жуда қаттиқ, тош каби қаттиқ. Гўрков 
кетмон урса, ер нақ тошдай, кетмон юзини 
қайирибди.. Ойбек, Танланган асарлар. 

Тошдай қотмоқ айн. тош қотмоқ қ. тош I. 
Ўқиб битиргач, у [ қутидор] даҳшат ва 
таажжуб ичида тошдай қотиб қолган эди. 
А. Қодирий, Ўтган кунлар. 

ТОШЗОР кам қўлл. Тошлоқ ер, тошлоқ. 
Тошзорлар экин майдонига айлантирилди. н 
Улар.. чегара участкасидан тоғ, тошзор 
жойдан ўтишди. А. Ҳакимов, Илон изидан. 

ТОШКЕСАР Тош кесувчи, тош йўнув- 
чи; тоштарош, сангтарош. [Раъно\ Эсанки- 
раб қолган дадасини тинчитди: -Худди мен 
қидирган манзаралар шу ерда экан: тоғ, дарё, 
тошкесарлар! А. Мухтор, Чинор. 

ТОШКУМИР Ўсимликлар органик қол- 
диқпарининг парчаланиши ва б. сабаблар 
билан юзага келган қаттиқ қазилма ёқилғи. 
Оҳангарон тошкўмири. Тошкўмир ҳавзаси. 
Тошкўмир ёқмоқ. н Қизилқия, Шўроб 
тошкўмир конлари сабаб бўлиб, ўнлаб рус, 
ўзбек, татар бойларининг довруғи бутун 
Туркистонга тарқалди. К. Яшин, Ҳамза. 

ТОШЛИ I 1 Таркибида, ичида тош 
бўлган. Тошли тупроқ. Тошли ер. 

2 Тузилишида қимматли тош бўлган. Ўн 
беш тошли coam. 

ТОШЛИ II Тош узунлигидаги, ..тош 
келадиган. Беш тошли йўл. 

тошлоқ Тош босган, сертош ер; тош- 
зор. Машина сойдаги тошлоқдан ўзига йўл 
очиб кета бошлади. Газетадан. Мош қурғур, 
билмадим, қайси тошлоқда битган эканки, 
ҳадеганда очила бермади. Ғ. Ғулом, Шум бо- 
ла. Кузда дарё дафъатан саёз тортиб, 
ўзаннинг тошлоқ жойларида ўткир қояларни 
яланғочлаб кетади. А. Мухтор, Чинор. 

ТОШМА Ташқи таъсир (иссиқ, совуқ, 
ишқор, кислота) ёки ички сабаблар (ка- 
саллик, модда алмашинувининг бузилиши 
ва б.) натижасида баданда, шиллиқ пар- 
даларда пайдо бўладиган хол-хол доғлар, 
пуфакчалар, чиқиқлар. Терлама тошмаси. 
Қизамиқ тошмаси. н Пенициллиндан би- 

лар-билмас фойдаланиш натижасида тери- 
да ҳар хил тошмалар, шиш пайдо бўлади. 
Газетадан. 

ТОШМАЛИ Баданда тошма пайдо қи- 
ладиган. Тошмали терлама. 

ТОШ-МЕТИН Жуда ҳам қаттиқ, метин- 
дай қаттиқ; метин, заранг. Тош-метин ер. 
н [Шербек:] Ишкомларнинг орасига дори 
септириб, тракторда ҳайдатмоқчиман. 
Ўзиям тош-метин бўлиб кетган экан. С. 
Анорбоев, Оқсой. 

ТОШМОҚ 1 Қирғоқцан ошмоқ, қир- 
ғоқдан ошиб, атрофга ёйилмоқ, атрофни 
босмоқ. Ҳовлига сув тошиб кетибди. н Ер 
ислоҳотидан кейин бир йил дарё тошиб, 
экинларнинг ярмидан кўпи нобуд бўлди. А. 
Қаҳҳор, Қўшчинор чироқлари. Ҳовли ўрта- 
сидаги водопровод жўмрагидан сув шариллаб 
оқиб ётар, цемент ҳовузча тўлиб чиқиб, 
ариқча четидаги барқ уриб ётган ўсмаларга 
тошиб кетганди. Ў. Ҳошимов, Қалбингга 
қулоқ сол. 

2 Ўз қобиғи, идиш ва ш.к. дан тўлиб, 
ортиб, сиртга чиқмоқ. Олияхон ташқари 
эшикдан ҳовлига кириши билан дарҳол қозон- 
да тошаётган сутга кўзи тушди. Н. Сафа- 
ров, Олияхон Султонова. Олов четига қў- 
йилган қора қумғон шақиллаб қайнаб тошди. 
Ойбек, Танланган асарлар. Вали ака етил- 
ган, у ер-бу ерда чаноқлардан тошиб чиқиб 
тўкилган оппоқ пахталарга шукроналик би- 
лан қараб.. қолди. М. Исмоилий, Фарғона т. о. 
..тоғорадан тошиб чиққан хамир сингари 
тиззаларига оқиб тушган каттакон қорни.. 
М. Исмоилий, Фарғона т. о. 

3 кўчма Жўш урмоқ, ошиб кетмоқ. Ғаза- 
би тошди. н Тўламат полвоннинг кўзлари 
чақнаб, ғайрати тошиб кетди. С. Анорбоев, 
Оқсой. Севинчим тошарди қалбимга тўлиб.. 
Ё. Мирзо. 

Ошиб тошмоқ сшн. тўлиб тошмоқ. Гулнор 
уйни йиғиштирар экан: «Бойнинг феъли ях- 
шиланибди, илгари зиқна эди.. Бойлиги ошиб 
тошиб кетди, дерди дадам..» деб ўйлади. 
Ойбек, Танланган асарлар. Тўлиб тошмоқ 1) 
лиммо-лим тўлиб, қирғоғидан ошмоқ, ҳу- 
дудига, чегарасига сиғмай қолмоқ. Ҳасрат- 
ла тўлиб тошган Уларнинг синиқ жоми. 
Ғайратий. 2) дард, алам ва ш.к. ни ичига 
ютавериб, чидаб, сўнг даражага етмоқ. 
Ўрмонжон хўп ҳам тўлиб тошиб юрган экан, 
юрагини роса бўшатди. А. Қаҳҳор, Қўшчи- 


нор чироқлари; 3) жуда кўп бўлмоқ, тиқи- 
либ, ачиб-бижиб ётмоқ. Кўлёзмада хатолар 
тўлиб-тошиб ётибди. Юраги (ёки ичи) тошди 
Жуда зерикди, юраги сиқилди, хит бўлди. 
Тожибой таажжубда қолиб, бошини ли- 
киллатди: -Бир ўзингиз-а? Ёпирай! Миянгиз 
ачиб, юрагингиз тошиб кетмайдими? П. 
Турсун, Ўқитувчи. Менинг имиллаганимни 
кўриб, болаларнинг ичи тошиб кетди. Ҳ. 
Назир, Чўл ҳавоси. Қайнаб тошмоқ айн. 
тўлиб тошмоқ 1. Жапақнинг миясида саволлар 
қайнаб тошди. А. Мухтор, Қорақалпоқ қис- 
саси. 

4 кўчма Тутақишмоқ, қизишмоқ. Эрим- 
дан ўқишга розилик беришини илтимос қил- 
дим. Ўша пайтда Эргаш акамнинг тепа сочи 
тик бўлиб.. бирпасда кўпириб тошди-кетди. 
Б. Файзиев, Ойдин кечада. 

5 Баданда пайдо бўлмоқ, юзага тепмоқ, 
чиқмоқ. Боланинг баданига қизамиқ тошиб- 
ди. н Лабларига тошган учуқ ҳали ростма- 
на қайтмаган бўлса-да, иситмаси пасайган 
эди. Р. Раҳмонов, Чангалзордаги шарпа. 
Нарига тарафда ўтирган бир семиз кишининг 
рангида қон қолмади, оппоқ оқариб, юзларига 
тер тошиб кетди. Н. Фозилов, Дийдор. 

Лабига учуқ тошмоқ Ўта даражада қўр- 
қувга тушмоқ (бундай ҳолларда гўё лабга 
учуқтошади). Барги зубтурумдай титрашиб, 
лабига учуқлар тошиб, миршабнинг каттаси 
отидан тушиб, қиличини яланғочлаб, момо- 
нинг қошига борди. «Гулихиромон». «Пахта 
териш машинаси» деса, лабига учун тоша- 
диган баъзи қайсарлар ҳам ҳайрат бармоғини 
тишлаб қолди. «Муштум». 

ТОШ-ТАРОЗИ, тошу тарози 1 Тарози 
ва унинг тошлари. Сотувчиларга тош-таро- 
зи бермоқ. 

2 Тош, тарози билан ўлчаш; ўлчов. Қув, 
эпчил, дағдағали аллофлар қўллари, оғизлари, 
кўзлари билан ишлаб, тош-тарозидан уриб, 
бева-бечорани овлайдилар. Ойбек, Танлан- 
ган асарлар. 

Ҳар ерни қилма орзу, ҳар ерда бор тошу 
тарози Ҳамма ернинг ўзига яраша ўлчови, 
ҳисоб-китоби бўлишини қайд этувчи мақол. 

ТОШТАРОШ айн. сангтарош. Ҳорақоя 
деганича бор. Қоя кўмирдек қоп-қора, олд 
томони моҳир тоштарошнинг қўлидан чиқ- 
қандек силлиқ. С. Норбоев, Укки. 

ТОШТАРОШЛИК айн. сангтарошлик. 


11—Ўзбек тилининг изоҳли луғати 





ТОШҚИН 1 от Қор ва музликларнинг 
шиддатли эриши, ёғиннинг кўп бўлиши, 
табиий ва сунъий тўғон ва дамбаларни сув 
вайрон қилиши ва б. сабаблар туфайли дарё, 
сой, кўл сувларининг қирғоқдан ошиб, 
соҳил, ерларни босуви. Баҳорги тошқин. 
Тошқин сувлари. Тошқин хавфи. н Унинг 
доклади ва музокарага тайёрланган чол- 
ларнинг сўзларидан тошқин манзараси, бу 
офатнинг бутун оқибатлари ҳамманинг кўз 
олдида гавдаланди-қолди. А. Қаҳҳор, Қўш- 
чинор чироқпари. 

2 сфт. Жўш урган, пишқирган, жўшқин. 
Тошқин дарё. 

3 кўчма Ғайрати ичига сиғмайдиган, ўт- 
юрак, қайноқ. Тошқин йигит. Тошқин қалб. 
н -Баракалла, отангизга раҳмат! — деди 
Ҳудрат қувониб. Кейин тошқин бир меҳр 
билан сўради: -Қишлоққа қачон қайтасиз?М. 
Исмоилий, Фарғона т. о. 

4 Тошқин (эркаклар исми). 

ТОШҚОВОҚ Овқатга ишлатилмайди- 

ган, қобиғидан турли идишлар қилинади- 
ган майда қовоқ. 

ТОШҚОРА айн. тасқара 1. 

ТОҚ I [а. jUo — қават, қатлам; марта, 
гал] 1 Иккига бўлинмайдиган, жуфт бўл- 
маган (бутун сонлар ҳақида.); жуфтлаб 
санашда охири жуфт чиқмайдиган, бир до- 
на ортиб қоладиган. Тоқ сон. Ёнғоқ тоқ чиқ- 
ди. Жуфтми-тоқ ўйнамоқ. н Юпун дас- 
турхондаги тоқ нонлар яқинда бу уйдан ўлик 
чиққанини кўрсатарди. С. Сиёев, Аваз. 

2 Жуфти, шериги, тоқаси бўлмаган; 
жуфтсиз, ёлғиз. Совға деган тоқ бўлмайди. 
н Кейинги йили Бозорнинг деҳқончилик 
ишлари бурунгидай авж олмади, чунки ҳўки- 
зи тоқ, ўзи ёлғиз. С. Айний, Дохунда. 

3 Хотинсиз ёки эрсиз. Дунёдан тоқ ўт- 
моқ. н Ижозат беринг, бир жононни ўзим 
топаман, шунча давлат билан тоқ ўти- 
расизми! Ойбек, Улуғ йўл. 

ТОҚ II [а. jUa — гумбаз, қубба; арка] 
архит. 1 Эшик ва биноларнинг тепасидаги 
ярим доира шаклида ишланган қисми; арка. 
Тимга кираверишдаги тоқнинг икки томони- 
да шойи чопон кийган, симобий салла ўраган 
саррофлар олдиларидаги баркашга тангалар- 
ни уйиб ўтирар эдилар. М. Осим, Элчилар. 

2 айн. гумбаз. Сирли осмон тоқига илк 
Қўйди нарвон ўзбегим. Э. Воҳидов, [Навоий:] 
Гулимнинг қабрига эккан чечаклар, Очил- 


гандур бу чоқ.. оҳим чечаклар Каби кўк тоқи- 
га чирмашмасинму?! Уйғун ва И. Султон, 
Алишер Навоий. 

ТОҚ III: тоқати тоқ бўлмоқ Ортиқ сабр- 
тоқати қолмаслик. -Тапирсангиз-чи, — деди 
тоқати тоқ бўлган Лутфихон Тожибойга, 
туртиб. С. Аҳмад, Муҳаббат. Муҳаррамнинг 
тоқати тоқ, Элмуроднинг йўлига кўзи тўрт 
эди. Шуҳрат, Шинелли йиллар. 

ТОҚ IV: тоқи лаънат с. т. айн. тавқи 
лаънат қ. тавқ. [Босқинчилар] Шу даражада 
сурбет бўлиб кетганки, тоқи лаънатни бўй- 
нига илиб қўйсангиз ҳам, у иблислар қутуриб, 
ўз билганларидан қолмаётир. Мирмуҳсин, 
Ҳаёт кушандалари талвасаси. 

ТОҚА [а. VaLk — бир дона, бир тўп, бир 
ўрам] 1 Жуфт ҳолда бутунлик ташкил этув- 
чи нарсаларнинг икки қисмидан бири, бир 
томони, бўлаги. «Таҳқирланган» бой ўрнидан 
туриб: -Батрак, қул, — деб тикувчини сў- 
киб, қолипланган бир тоқа этикни унинг 
бошига чоғлаб отди. С. Айний, Куллар. Ша- 
мол шунча заптига олган эдики, эшикнинг бир 
тоқасини унинг қўлидан суғуриб, куч билан 
деворга урди-ю, деворнинг устки қавати 
бутунлай кўчиб тушди. Ш. Рашидов, Бў- 
рондан кучли. 

2 Бир жўра атлас ёки беқасамнинг ҳар 
бир бўлаги. Бир тоқа атлас. Беқасамнинг бир 
тоқаси. 

ТОҚАЛАШ шв. Яганалаш. Ота-бобола- 
римиздан бери ғўза тоқалаш давом этиб 
келаяпти. «Тоқалаш», яъни тоқ қолдириш. И. 
Раҳим, Ҳаёт булоқлари. 

ТОҚАТ [а. cLaLL — куч, қувват; чидам, 
бардош, сабр] Чидаш, бардош бериш қоби- 
лияти; сабр-бардош, чидам, тўзим. Тоқат 
билан кутмоқ. Тоқат билан гапига қулоқ 
солмоқ. Тоқати тугади (битди, тамом бўл- 
ди). н Сен бўлмасанг, менда тоқат қай- 
дадир, Тоғ чидамас отангнинг фарёдига! 
«Равшан». Калит топила бермагач, махдум- 
нинг тоқати тугади, чиқиб, қизлар ичидан 
Раънони чақирди. А. Қодирий, Меҳробдан 
чаён. Отамурод Ҳанифанинг ёзғириши туга- 
шини тоқат билан кутарди. «Ўзбекистон 
қўриқлари». 

Тоқат қилмоқ Бардош бермоқ; чидамоқ. 
Иссиққа тоқат қилмоқ. Тоқат қилиб бўл- 
майдиган аҳвол. н У [ Сатторқул\ кетган- 
дан кейин Сидиқжон ортиқ тоқат қилолмай, 
онасига ёрилди, воқеани айтиб, Зуннунхў- 

жанинг уйини елкамнинг чуқури кўрсин, де- 
ди. А. Қаҳҳор, Қўшчинор чироқлари. Тоқа- 
ти йўқ Сабр-чидам етишмаслигини, чидай 
олмасликни билдиради. Очиғини айтсам, 
китобўқишга тоқат йўқ. С. Аҳмад, Қадрдон 
далалар. Бунга қолганда, сизни билмасам-да, 
аммо менинг бундай жудоликка сира тоқа- 
тим йўқ. А. Қодирий, Ўтган кунлар. Тоқати 
тоқ бўлмоқ қ. тоқ III. 

ТОҚАТЛИ Сабр -тоқатга эга; чидамли, 
тўзимли. Тоқатли кииш. Тоқатлига тоғлар 
эгар бошини. Мақол. н Аввало, йигит киши 
сабрли, тоқатли бўлади. Иккинчидан, мард 
бўлади. Р. Раҳмон, Меҳр кўзда. 

ТОҚАТСИЗ Тоқат қила олмайдиган; 
тоқати йўқ, бетоқат, чидамсиз, тўзимсиз. 
Тоқатсиз одам. Тоқатлига тоғлар эгар бо- 
шини, Тоқатсизнинг бировлар ер ошини. 
Мақол. н [Бозорқул] Тоқатсиз тўлғаниб, 
«касалман, мени ёмон дард чалган», деб 
пичирлади, яна тўлғанди, заиф товуши би- 
лан фарёд қилди. А. Мухтор, Чинор. 

ТОҚАТСИЗЛАНМОҚ Тоқати тугаб, чи- 
дай олмай безовталанмоқ, бетоқат бўлмоқ. 
Оғриқдан тоқатсизланмоқ. Ҳаяжондан то- 
қатсизланмоқ. Тоқатсизланиб кутмоқ. н 
Ойқизнинг ёнида турган Погодин тоқат- 
сизланиб сўради. Ш. Рашидов, Бўрондан 
кучли. Ҳасан овчи ётган ерида тоқатсизла- 
ниб, бир ағдарилди-ю, ёнбошлаганича Майна- 
га тикилиб қолди. Ш. Тошматов, Эрк қуши. 

ТОҚАТСИЗЛИК Бетоқат ҳолат. Тоқат- 
сизлик қилмоқ. н Қамчининг келишини 
тоқатсизлик билан кутиб турган Ҳумри, 
қўлини силкитиб, қичқирди. Ҳ. Ғулом, 
Машъал. 

ТОҚИ [а. jLk — гумбаз, қубба, 

арка] 1 айн. васса. Бу уй илгари бедахона 
бўлганидан, дарчаси ҳам йўқ, токчаси ҳам йўқ, 
тоқиси ҳам йўқ эди. Ойбек, Танланган 
асарлар. 

Тоқи санаб ётмоқ 1) ухлай олмай, тун- 
ни бедор ўтказмоқ. Кўзимга ҳеч уйқу келма- 
ди.. Ҳеч бўлмаганидан кейин шипга қараб, 
тоқиларни санай бошладим. Ойдин, Фонарь 
тагида; 2) кўчма бекор ётмоқ. -Наҳотки, 
талтайиб ётишга келган бўлсам!— деди Зай- 
наб эътироз билдиргандай, қошига келган 
Комилага, - ҳорганим йўқ, уйқусиз, тоқи са- 
наб ётишни ёмон кўраман. Ойбек, О.в. шаба- 
далар. 


2 айн. тоқ II. Кичкинагина эшикдан олиб 
ўтиб, шу эшикча ёнидаги торгина, лекин то- 
қиларига ранго-ранг гуллар ўйилган хонага 
олиб кирдилар. X. Тўхтабоев, Йиллар ва йўл- 
лар. 

3 Қоровулларнинг шақилдоғи. Бозор то- 
монда қоровулнинг тоқиси шақиллади. С. 
Анорбоев, Меҳр. [Тулбодом] Узоқдан қоровул 
тоқисининг овозини эшитди. С. Кароматов, 
Бир томчи қон. 

4 Кўйлакнинг елка қисмига ичидан қў- 
йилган астар. Тоқи кўйлакнинг елкасини тез 
йиртилишдан сақлайди. 

ТОҚИДОР айн. тоқили. Бўрихўжа ўн бир 
қатор япалоқ ғишт билан кўтарилган, олди 
тўрт устун, menacu тоқидор.. қадимий 
айвонда ўтириб, кейинги бир ой ичидаги 
«кирим» ва «чиқим»ларини хомчўт қилди. 
Мирмуҳсин, Чиниқиш. 

тоқили Шипига тоқи терилган; вас- 
сали. Ҳовлининг икки томони бўғот иморат; 
катта чорхари, шифти рангдор тоқили, 
деворлари ганчли меҳмонхоналар. Ойбек, Улуғ 
йўл. 

ТОҚЛИ Тоқи, аркаси ёки гумбази бўл- 
ган; гумбазли. Узоқда ойдин ва сокин кечада 
Ҳиротнинг етти тоқли жомеи яна ҳам 
муаззам туюлар эди. Ойбек, Навоий. 

ТОҚ-РАВОҚ, тоқу равоқ Ҳашаматли 
бинолар, данғиллама уйлар. Ўзганинг тоқу 
равоқидан ўзингнинг айвонинг яхши. Мақол. 

ТОҒ 1 Ер юзасининг теварак-атрофдаги 
текислик, тепалик ёки бошқа баландликка 
нисбатан якка ёки қатор ҳолда баланд кў- 
тарилган, одатда, турли тош, қаттиқ жисм- 
лардан иборат қисми. Тоғтизмаси. Тоғжинс- 
лари. Тоғнинг кўрки — тош билан, Одамнинг 
кўрки — бош билан. Мақол. Кўринган тоғ- 
нинг йироғи йўқ. Мақол. н Лагеръ тоғ таги- 
га жойлашган. Шарқи-жанубий томон айла- 
на кетган тоғ. Шуҳрат, Шинелли йиллар. 
Жанубдан, кенг ва яшил бағирли Аравон то- 
ғидан аллаловчи.. салқин, сарин шабада эса 
боииайди. М. Исмоилий, Фарғона т. о. Узоқ- 
дан қорайиб кўриниб турган тоғ ўркачига 
тўлин ой миниб олди. Ҳ. Ғулом, Машъал. 
Олмосдек серқирра, офтобда чўққилари яр- 
қираб турган баланд қорли тоғлар кўзни ола- 
ди. Мирмуҳсин, Меъмор. Атрофни осмон- 
ўпар тоғлар ўраб олган.. К. Яшин, Ҳамза. 

2 Аҳоли яшайдиган тоғли жой, ўлка; 
тоғлик. Ўрганишда ҳам гап кўп. Отанинг ўзи 

айтди-ку, y тоғда туғилиб, тоғда ўсган. Ҳа, 
у тоғнинг ўз одами. С. Анорбоев, Оқсой. 

3 кўчма Нарсаларнинг баланд (тоғ каби) 
уюми. Ётиб ейишга тоғ ҳам чидамайди. 
Мақол. н Эл хирмонида тўпланаётган «оқ 
олтин» тоғларининг қомати юлдузлар сари 
бўй чўзди. Газетадан. 

4 кўчма Оғир юк, машаққатли иш, таш- 
виш, ғов ва ш.к. рамзи сифатида қўлланади. 
Ғам тоғи. Елкадан тоғ ағдарилгандай бўлди. 
н Отабек гўё тоғ остида қолган эди. А. 
Қодирий, Ўтган кунлар. Шунча тадбир би- 
лан қочгани ҳолда, дипломини эсидан чиқар- 
ганидан Аъзамни ваҳима тоғи елкасидан бос- 
ди. Шуҳрат, Жаннат қидирганлар. Ҳар гўша- 
дан оқди тинмай тилсиз фарёд, Босган эди 
бало тоғи — зўр истибдод. Ғайратий. 

Бири боғдан келса, бири тоғдан келади 
Бир-бирига алоқаси бўлмайдиган, алоқаси 
йўқ гап, фикр-мулоҳазани қайд этади. Шокир 
ота ўтирган жойида ҳассасини ерга «дўқ» 
этиб урди, темирчининг сўзидан норозилиги- 
ни билдириб деди: -Мен боғдан гапирсам, сен 
тоғдан келасан. Ойбек, Танланган асарлар. 
Ишонган (ёки суянган) тоғи Мадад, кўмак 
берувчи, шу жиҳатдан энг асосий ҳомий 
бўлувчи кимса ёки нарса. Ойжамол ўзининг 
суянган тоғи деб билган Полвоннинг келиши- 
ни ниҳоятда орзиқиб кутарди. Ж. Шарипов, 
Хоразм. Бугун ҳеч иккиланмай терим маши- 
налари ва унинг механизаторларини naxma- 
корларнинг қатордаги нори, суянган тоғи, 
деса бўлади. Газетадан. Кўнглини (ёки кўкси- 
ни, дилини ...) тоғ қилмоқ Руҳан жуда шод 
(хурсанд) қилмоқ. Айниқса, мана бу ёшлар 
кўнглимни тоғ қилиб юборди. Р. Файзий, 
Чўлга баҳор келди. Кўксим тоғ этган — 
Ватан севгиси. Ё. Мирзо. Тоғни урса толқон 
қиладиган Ниҳоятда баҳодир ва шижоатли. 
Бу ёқдаги қазувчилар ҳам Ғуломжон, Барот 
полвон, Замон сингари тоғни урса толқон 
қиладиган азаматлар эди. М. Исмоилий, 
Фарғона т.о. Тоғ-тош (тоғу тош) Тоғ ва тош 
қоплаган ер, жой. ..бу cye тоғу тоити тўл- 
дириб юрган қуииар, кавак-кандикларда ис- 
тиқомат қиладиган жониворлардан ортмас. 
И. Раҳим, Чин муҳаббат. Беш кун чўлда, беш 
кун кўлда, тоғда-тошда — қаерда молга ўт 
бор деса, бориб қўнган одаммиз-да. «Ёдгор». 

ТОҒА 1 Аёлнинг ака-укалари (унинг 
болаларига нисбатан). Ҳомид, бир турли ea- 
зиятда, ер остидан жиянига қаради. Тоға- 


сининг ҳолидан хабарсиз Раҳмат сўзида да- 
вом этди.. А. Қодирий, Ўтган кунлар. Шайх 
беихтиёр жиянига қараб юрди. Расулмат 
мункиб келиб, тоғасини қучоқлади.. С. Сиёев, 
Ёруғлик. 

2 Ўзидан катталарга мурожаат шакли. 
Тоға, поезд coam нечада жўнайди? н У.. ҳар 
бир ишда маслаҳатгўй, барча катта-кичик 
«тоға» деб ҳурматлайдиган Юсвали чол эди. 
П. Турсун, Ўқитувчи. Орамизда беш киши нос 
чекади, қоровул тоға билан олти киши. С. 
Сиёев, Ёруғлик. 

ТОҒАЙ Одамда ва умуртқали ҳайвон- 
ларда қалинлиги ва эластиклиги билан аж- 
ралиб турувчи бириктирувчи тўқима. Бурун 
тоғайи. н Қулоқ cynpacu тоғайдан иборат 
бўлиб, тери билан қопланган. «Анатомия». 

ТОҒДАИ, -дек 1 Тоғ каби, тоғга ўхшаш. 
Котловандан чиққан янги нам тупроқ тоғ- 
дай бўлиб турибди. А. Мухтор, Опа-син- 
гиллар. Шаҳлосини кўрмади ортиқ, Тоғдай 
эзиб ташлади фироқ. Т. Тўла. У.. тоғдек бо- 
сиб ётган «орзуни» ағдариб солган ea қушдек 
енгил тортган эди. А. Қодирий, Ўтган кун- 
лар. 

2 кўчма Улкан, зўр, катта, буюк, улуғ. 
Қийин кунга қолди тоғдай бошимиз. Ғ. Ғулом. 
Элмуроднинг қалбини бу хат эзиб юборди. 
Онасининг тоғдай юраги, қуёшдай иссиқ 
меҳри олдида ўзини ожиз сезгандай бўлди. 
Шуҳрат, Шинелли йиллар. Қишлоқдаги жия- 
нингизнинг ўғлими? Тоғдек йигит бўлибди. 
Ёшлигида ҳам бўлали бола эди. Ойбек, Тан- 
ланган асарлар. 

ТОҒЛИ Тоғлар билан қопланган, тоғ- 
лари кўп бўлган; тоғи, тоғлари бор. Тоғли 
мамлакатлар. н Эрта куз жаласи тоғли 
жойларга хос ҳафсала билан қуяр, ёмғир 
cyeu темир йўлнинг икки томонидан дарё 
бўлиб оқар эди. А. Қаҳҳор, Олтин юлдуз. 

ТОҒЛИК 1 Тоғли жой. Тоғликда яшамоқ. 
н Менинг совғам тинч гўшада, тоғлик қўй- 
нида Ухлаб ётган гўдакларнинг сокин уйқуси. 
Ғайратий. 

2 Тоғли жойда яшовчи киши. Тоғликлар 
одатига кўра, ўғрини уриб ўлдиришар ёки 
тошбўрон қилишарди. Газетадан. 

ТОҒОИИ эск. кт. айн. тоға. Обрўли то- 
ғойилари.. ҳам бирин-сирин мавқеларини йў- 
қотдилар. Ойбек, Навоий. 

ТОҒОЛЧА 1 Олхўрилар туркумига ман- 
суб, асосан тоғларда ўсадиган, олчадан йи- 




рик, олхўридан майда сарғиш, баъзан қиз- 
ғиш ёки қорамтир мевали дарахт. Тоғларга 
кирсангиз, ўрик, шафтоли.. тоғолча, ҳатто 
олмурутгача бор. «Ёғилик». 

2 Шу дарахтнинг нордон меваси. Олча 
ёки тоғолча қоқисини яхшилаб ювиб, совуқ 
сувли идишга солиб, оловга қўясиз. К. Маҳ- 
мудов, Ўзбек тансиқ таомлари. 

ТОҒОРА [ф. jUg — катта, кенг, думалоқ 
сопол жом] Хамир қориш, кир ювиш ва б. 
мақсадларда ишлатиладиган катта чуқур тў- 
гарак идиш. Хамир тоғора. Кир тоғора. Бир 
тоғора ош. н Ёрмат қизидан хурсанд бўл- 
ди.. Пичоқ, қайроқтошни ва гўшт-мой солиш 
учун тоғораларни тозалаб тайёр қилишни 
буюрди. Ойбек, Танланган асарлар. Қози 
тоғорадай салла остидаги хум калласини 
ликиллатиб ҳиринглади. М. Исмоилий, 
Фарғона т. о. Хамир қориб қўйсам, то бошқа 
иилларимни битиргунимча, тоғорадан тошиб 
кетади. А. Ҳамдам, Дастингдан. 

ТОҒОРАЧА Кичкина тоғора. Тунука mo- 
ғорача. н Хотин жўхорини туйиб бўлди, уни 
келидан тоғорачага солаётиб дўнғиллади. А. 
Қаҳҳор, Анор. 

ТОҒРАИҲОН бот. Лабгулдошлар оила- 
сига мансуб, асосан тоғ ёнбағирларида 
ўсадиган кўп йиллик ўсимлик. 

ТОҒТЕРАК бот. Толдошлар оиласига 
мансуб, асосан тоғ водийларида ўсадиган, 
ёғочи саноатбоп терак тури. Куз келиб қолга- 
ни боис, қирғоқларида тол, тоғтерак, 
қайрағочлар қалин ўсган сой энди тиниқ 
ва сокин оқмоқда эди. А. Ибодинов, «Лато- 
фат» дўконидаги қатл. 

ТОҒ-ТОШ, тоғу тош Тоғли жой ва 
ундаги тоғлар, тошлар. Тоғу тошни сув бу- 
зар. Мақол. н Тоғ-тошлар орасида яшири- 
ниб юрган бир йиртқични қўлга тушириш осон 
эмас, жуда усталик билан ҳаракат қилиш 
лозим эди. П. Турсун, Ўқитувчи. 

ТОҒ-ТОҒ 1 Тоғдек уйилган, тўп-тўп, 
кўп. Катта тик ариқ. Икки лаби тоғ-тоғ 
тупроқ. И. Раҳим, Чин муҳаббат. Шундоқ- 
қина қурилишга яқин жойда тоғ-тоғ ғишт 
очиқ ҳавода уйилиб ётибди. Ж. Абдуллахо- 
нов, Тўфон. Севдим сени чаман водийда, 
Ғалабалар созин чалибсан. Довруқ солиб улуғ 
ватанга, Тоғ-тоғ naxma териб олибсан. 
Ғайратий. 

2 кўчма Чексиз кўп, битмас-туганмас. Оҳ, 
қани эди, у тирилса-ю, бир кўрсам! Тоғ-тоғ 


ҳасратларимни унга айтиб ёзсам! Ҳ. Ғулом, 
Машъал. 

ТОҒУЗУМ бот. Пўсти жуда юпқа, эти 
сувли, сершира ўртапишар маҳаллий узум 
нави. 

ТОҒЧУМЧУҚ зоол. Чумчуқсимонлар 
туркумига мансуб, дум патида оқ, бўйнида 
сариқ холи бўлиши билан бошқа чумчуқ- 
лардан фарқланувчи, тоғ қояларида, жар- 
ликларда яшовчи қуш. 

ТРАВМА [юн. trauma — яра, шикаст, лат] 
Жисмоний ёки маънавий шикаст, лат. Мия 
травмаси. Ишлаб чиқариш травмаси. 

ТРАВМАТИЗМ Бирор муҳит, фаолият 
соҳасида содир бўладиган шикастлар, трав- 
малар мажмуи. Кейинги вақтларда трав- 
матизмга қарши кураш масалаларини ишлаб 
чиқиш йўлида кўп ишлар қилинди. Газетадан. 

ТРАВМАТОЛОГ Травматология бўйича 
мутахассис, врач. 

ТРАВМАТОЛОГИЯ [юн. trauma, trauma- 
tos — шикаст, лат + logos — фан, таълимот] 
Тиббиётнинг травмаларни ўрганиш, улар- 
ни даволаш ҳамда олдини олиш билан 
шуғулланадиган соҳаси. Айниқса, Тошкент 
травматология ва ортопедия илмий тек- 
шириш институти бу соҳада тузуккина 
ишлар қилди. «Гулистон». 

ТРАГЕДИЯ [юн. tragoidia — эчки қўшиғи 
< tragos — эчки + ode — қўшиқ; юнон 
мифологиясида: наботот, вино ва хурсанд- 
чилик маъбуди Дионис шарафига эчки 
қурбонлик қилинаётган пайтда айтиладиган 
биринчи қўшиқ] 1 ад. Ўта кескин, ўткир ёки 
келиштириб бўлмайдиган ҳаётий зидди- 
ятларни тасвирловчи ва кўпинча қаҳра- 
моннинг ўлими билан тугалланувчи дра- 
матик асар. Шекспирнинг «Гамлет» траге- 
дияси. 

2 Даҳшатли воқеа, ҳодиса; мудҳиш аҳ- 
вол; фожиа. Жиззах қўзғолони стихия би- 
лан бошланиб, беқиёс трагедия билан 
мағлубиятга учради. Н. Сафаров, Оловли 
излар. 

ТРАГИК 1 Трагедия ёзувчи, трагедия 
муаллифи. 

2 Трагик ролларни ижро этувчи артист. 

ТРАГИК 1 Трагедияга, фожиали дра- 
матик асарларга оид; трагедияга хос бўлган. 
Трагик асар. Трагик жанр. Трагик актёр. 

2 Фожиали, фожиавий. Тешабой кам- 
бағалларнинг ўз болаларини боқолмай, бой- 

ларнинг эишгига ташлаб, «оталик ҳуқуқи- 
ни» уларга ўтказиб кетганлари ҳақидаги 
трагик воқеалардан анчагина гапириб бер- 
ди. Ш. Ризо, Қор ёғди, излар босилди. 

ТРАГИКОМЕДИЯ [трагедия + комедия] 
ад. Ечими кулгили, беўхшов, ёпишмаган 
ҳолатлар билан боғлиқ фожиавий (траге- 
диявий) зиддият асосига қурилган, қаҳра- 
моннинг ўлими тақозо этилмайдиган дра- 
матик асар. 

ТРАДИЦИОН қ. анъанавий. Кўшнимиз 
Фарғони области пахтакорлари билан тра- 
дицион мусобақа бизга катта ёрдам кўр- 
сатмоқда. Газетадан. Сизнинг традицион 
жанр — аруздаги асарларингиз теварагида 
қизғин баҳслар бўлди. У. Норматов, Талант 
тарбияси. 

ТРАДИЦИЯ [лот. traditio — етказиш, 
ўтказиш; ҳикоя қилиб бериш] қ. анъана. 
Олимпиада ўйинлари — халқаро спорт ҳара- 
катининг яхши традициясидир. Газетадан. 
Жамоат кўриклари, томошабинларнинг кон- 
ференцияларини ўтказиб туриш турмушга 
сингиб, традицияга айланди. Газетадан. 

ТРАЕКТОРИЯ [лот. trajectus — силжиш, 
жилиш, сурилиш] Ҳаракатдаги нуқта ёки 
жисмнинг текисликдаги, фазодаги йўли, 
изи. Ҳаракат траекторияси. Снаряд траек- 
торияси. Ернинг сунъий йўлдоши траек- 
торияси. н Жисм ҳаракатланаётган чизиқ 
ҳаракат траекторияси деб аталади. «Фи- 
зика». Кўп босқичли космик ракета илгари- 
дан қатъий белгиланган траектория бўйича 
Ойгаучиб борди. Газетадан. 

ТРАКТ [нем. Trakt < лот. tractus — суд- 
раш, тортиш; силжиш, юриш; йўл] Катта 
йўл. Катта Ўзбекистон тракти. Сув трак- 
ти. н Шаҳар чеккасидаги сўнгги уйлар ҳам 
орқада қолиб кетди, машина тезлигини 
ошириб, қор босган чўл трактидан учиб бо- 
рарди. Газетадан. 

ТРАКТАТ [лот. tractatus — муҳокама 
қилиш, кўриб чиқиш] Айрим масалага ба- 
ғишланган илмий асар, рисола. Фалсафий 
трактат. 

ТРАКТИР [лот. tracto — меҳмон қила- 
ман, зиёфат қиламан] Ўтмишда Россияда: 
паст даражали ресторан ва шундай ресто- 
рани бўлган меҳмонхона. 

ТРАКТОР [лот. tractor < trahere — суд- 
рамоқ, тортмоқ] Турли хил машина, ме- 
ханизм ва б. хил қуролларни тортувчи, 


уларнинг ҳаракатга келтирувчи ва юк ташув- 
чи ўзиюрар машина. Ғилдиракли трактор. 
Гусеницали трактор. Ҳайдов трактори. 
Чопиқ трактори. Трактор ҳайдовчиси. Ерга 
трактор солмоқ. Ерни трактор билан ҳай- 
дамоқ. н Учта трактор секин-секин юриб, 
паст-баландларни суриб, текислаб борарди. 
Э. Раимов, Ажаб қишлоқ. Оғир тўпни судраб 
кетаётган трактор бузилиб, йўлни тўсиб 
қўйибди. И. Раҳим, Чин муҳаббат. Замона- 
вий қишлоқ хўжалигини кучли тракторлар, 
мураккаб машина ва механизмларсиз тасаввур 
қилиш қийин. Газетадан. 

ТРАКТОРИСТ с. т. қ. тракторчи. Санъат- 
кор тажанг эди: танаффус вақтида залга 
чиққан эди, бир тракторист уни саводсиз- 
ликда айблади. А. Қаҳҳор, Асарлар. 

ТРАКТОРСОЗ ( асосан, кўпл. шаклида — 
тракторсозлар) Трактор ишлаб чиқарувчи. 
Бола Самандаровнинг тракторсоз уста 
эканлигига жуда амин бўлса керак, қаттиқ 
бош ирғитди. А. Қаҳҳор, Қўшчинор чи- 
роқлари. Тошкент тракторсозлари шанба- 
ликни меҳнатда энг юксак унумдорликка 
эришиш билан нишонлашга аҳд қилдилар. 
Газетадан. 

ТРАКТОРСОЗЛИК Тракторлар ишлаб 
чиқариш; саноатнинг тракторлар ишлаб 
чиқарадиган соҳаси. Тракторсозлик заводи. 

ТРАКТОРЧИ Трактор ҳайдовчи шахс. 
Айни саҳар пайтида Келар ёқимли овоз, 
Тракторчи Турсунбой Ерни ҳайдаб қилар соз. 
«Қўшиқлар». 

ТРАКТОРЧИЛИК Трактор ҳайдаш иши, 
касби. Барновойнинг қизи Бухорога ўқишга 
кетармиш, яна қанақасига денг, трактор- 
чиликка. Н. Аминов, Муяссар. 

ТРАМВАИ [ингл. tramway < tram — ва- 
гон + way — йўл] 1 Электр кучи билан 
ишлайдиган, бир ёки бирдан ортиқ вагон- 
дан иборат, йўловчи ташувчи шаҳар темир 
йўл транспорти. Йигитали азбаройи хур- 
сандлигидан трамвайга ўтиришни ҳам уну- 
тиб, ижара кулбаси томон пиёда кетди. 
Д. Нурий, Осмон устуни. Трамвайнинг ол- 
дидан maxma ортилган узун машина кесиб 
ўтди-ю, қаттиқ тормоз зарбидан вагон 
қалқиб кетди. Ў. Усмонов, Сирли соҳил. Эл- 
мурод Муҳаррам билан хайрлашиб, Хадрага 
келганда, трамвайлар паркка кириб кетмоқ- 
да эди. Шуҳрат, Шинелли йиллар. 




ТРАМВАЙЧИ Трамвайда, трамвай пар- 
кида ишловчи киши. 

ТРАМПЛИН [фр. tremplin] 1 Чанғида 
учиш ва сувга сакраш спортида мумкин 
қадар узоққа ёки баландга сакраш учун 
ясалган махсус мослама. Зал махсус волей- 
бол ўйнаш учун яроқсиз бўлса ҳам.. конь, ко- 
зёл, трамплин.. ва бошқа спорт инвентар- 
лари бир четга йиғиштириб қўйилган эди. А. 
Убайдуллаев, Ҳаёт оқими. 

2 кўчма Бирор ишни бошлаб юбориш, 
ҳужум қилиш, сакраб ўтиш ва ш.к. учун 
қулай жой, ўрин. Сиз худбин одамсиз. Кури- 
лиш сизучун трестдаги ваъда қилинган ўрин- 
га сакрашга бир трамплин, холос. А. Мухтор, 
Туғилиш. 

ТРАНЗИСТОР [ингл. transistor < tran- 
(sfer) — ўтказмоқ, кўчирмоқ + (re)sistor — 
қаршилик] 1 Электр сигналларни (тўлқин- 
ларни) кучайтирувчи яримўтказгичли элек- 
трон асбоб, элемент. Касал ётган хонага 
юрак уришини ёзиб олувчи транзистор асбо- 
биўрнатилади. Газетадан. 

2 с. т. Транзисторли приёмник. Стол 
устида магнитофон, транзистор, фотоап- 
паратлар. Мирмуҳсин, Умид. 

ТРАНЗИСТОРЛИ Транзистор ўрна- 
тилган, транзистори бўлган. Транзисторли 
приёмник. 

ТРАНЗИТ [лот. transitus — ўтиш жойи, 
юриб ўтиш] 1 Бир мамлакатдан, жойдан 
иккинчи бир мамлакатга, жойга улар ўр- 
тасидаги мамлакат, жой орқали пассажир, 
юк олиб ўтиш, ўтказиш. Транзитга йўл бер- 
моқ. Транзит ҳуқуқи. Транзит билет. Тран- 
зит пассажир. н Транзит машиналар 
Тошкентни айланиб ўтади.. Газетадан. 

2 Юкни жўнатилган жойдан то мўл- 
жалланган жойгача оралиқ пунктларда 
туширмасдан, бошқа транспорт восита- 
ларига ортмасдан тўппа-тўғри олиб бориш, 
ўтказиш. Юкларни транзит қилиб (транзит 
билан) юбормоқ. 

ТРАНС- [лот. trans — орқали, орасидан, 
ичидан; орқасида; мобайнида] Байналми- 
лал ўзлашма қўшма сўзларнинг биринчи 
қисми бўлиб: 1) бирон-бир фазо, майдон 
орқали ҳаракатланиб, уни кесиб ўтиш (мас., 
трансатлантик) ; 2) бирор нарса ортидан, 
бирор нарсанинг нариги томонида бориш, 
жойлашиш (мас, трансуранларў, 3) бирор 
нарса воситасида кўрсатиш; белгилаш, ет- 


казиш (мас., транслитерация) каби маъ- 
ноларни билдиради. 

ТРАНСКРИПЦИОН Транскрипция (1, 
2)га оид, транскрипцияга асосланган. Транс- 
крипцион белги. Транскрипцион система. 

ТРАНСКРИПЦИЯ [лот. transcriptio — 
кўчириб ёзиш] 1 тлш. Бирор тилдаги нутқ 
товушларининг талаффузини шартли белги 
ва ҳарфлар воситасида аниқ акс эттириш; 
шу мақсад учун хизмат қиладиган белгилар 
тизими. Фонетик транскрипция. Диалек- 
тологик тадқиқотларда транскрипциядан 
фойдаланиш. 

2 Бошқа тиллардаги атоқли отлар, гео- 
график номлар, илмий терминлар ва ш.к. 
таржима қилинмайдиган сўзларни махсус 
белгилар тизими орқали ёки муайян мил- 
лий алифбо воситалари орқали акс этти- 
риш; фонетик транскрипция. 

3 мус. Бирор соз ёки овоз учун мўлжал- 
лаб ёзилган мусиқа асарини бошқа соз ёки 
овоз ижроси учун мослаштириш ёки уни 
усталик билан қайта ишлаш. 

ТРАНСКРИПЦИЯЛАМОҚ Транскрип- 
цион белгилар билан ёзмоқ, оддий ёзув 
белгиларини транскрипция белгилари би- 
лан алмаштириб кўчирмоқ. Матнни транс- 
крипцияламоқ. 

ТРАНСЛИТЕРАЦИЯ [транс.. + лот. lit- 
tera — ҳарф] Бирор алифбо асосида ёзилган 
матнлар ёки алоҳида сўзларни бошқа бир 
алифбо воситалари билан ҳарфма-ҳарф акс 
эттириш. Европача номларнинг ўзбекча транс- 
литерацияси. 

ТРАНСЛЯЦИОН Трансляцияга оид, 
трансляция учун хизмат қиладиган. Транс- 
ляцион радиоузел. 

ТРАНСЛЯЦИЯ [лот. translatio — узатиш; 
эшиттириш, кўрсатиш] Мусиқа, тасвир, 
нутқ ва ш.к. ни радио, телевидение, симли 
алоқа воситалари орқали муайян масофага 
узатиш, эшиттириш, кўрсатиш. Спектакль 
радио орқали трансляция қилинди. Футбол 
ўйини трансляциясини кўрмоқ. 

ТРАНСПАРАНТ [фр. transparent — ти- 
ниқ, шаффоф] 1 Шиор ёзиб, расм, сурат 
солиб рамкага тортилган, одатда орқа то- 
монидан нур тушириб ёритилган мато ёки 
қоғоз (намойишларда, реклама ва эълон- 
ларда фойдаланилади). Бир кундан кейин да- 
ла шийпонида шундай бир катта транс- 
парант пайдо бўлди: «Пахтакор, мана шу 





беш кунликда олган мажбуриятингни унут- 
ма!» Газетадан. Одамлар тинчликка, ҳамкор- 
ликка қаратилган транспарантлар кўтариб 
юрибдилар. Газетадан. 

2 Бир текис ёзиш учун оқ варақ остига 
қўйиладиган, горизонтал йўғон қора чизиқ- 
лар чизилган қалин қоғоз. Чизиқсиз қоғоз 
остига транспарант қўйиб хат ёзмоқ. 

ТРАНСПЛАНТАНТ тиб. Тўқима ёки 
аъзонинг трансплантация учун фойдалани- 
ладиган қисми, бўлаги. 

ТРАНСПЛАНТАЦИЯ [лот. transplantare 
— кўчириб бошқа жойга ўтказмоқ| тиб. Одам 
ва ҳайвонларда патологик жараён натижа- 
сида шикастланган ёки олиб ташланган 
тўқима ва аъзолар ўрнига соғломини кўчи- 
риб ўтказиш (бир организм доирасида ёки 
бир турдаги бир неча организмлар ўртасида 
ёхуд ҳар хил турдаги организмлар доираси- 
да амалга оширилади). Қон томирлари транс- 
плантацияси. Юрак трансплантацияси. 

ТРАНСПОРТ [лот. transportare — олиб 
бормоқ, ташимоқ, ўтказмоқ] 1 Халқ хўжа- 
лигининг юк ва пассажирлар ташиш билан 
шуғулланувчи тармоғи ва унинг воситалари. 
Автомобиль транспорти. Шаҳар транспор- 
ти. Темир йўл транспорти. н Ҳурилиш 
материалларини олиб келай десанг, транс- 
порт йўқ.. «Муштум». Пиёда, худди транс- 
nopm ҳайдовчиси каби, йўл ҳаркатининг тенг 
ҳуқуқли иштирокчиси ҳисобланади. Газетадан. 

2 ҳарб. Озиқ-овқат, қурол-аслаҳа ва ш.к. 
ҳарбий анжомлар ташийдиган кема. 

ТРАНСПОРТЁР [фр. transporteur < лот. 
transportare — олиб бормоқ, ташимоқ] 1 
Юкларни жойдан-жойга тўхтовсиз узатиб 
турадиган қурилма; конвейер. Лентали 
транспортёр. н [Смена мастери билан 
Инъомжоннинг] У ёнидан-бу ёнидан вагонет- 
ка гувуллаб югуради, оёғининг тагидан 
транспортёр лентаси ғиқиллаб ўтади. С. 
Аҳмад, Мўтти. 

2 айн. бронетранспортёр. 

ТРАНСПОРТИР [фр. transporteur < лот. 
transportare — кўчирмоқ, олиб ўтмоқ] Гра- 
дусларга бўлинган ярим доира ва чизғич- 
дан иборат бурчак ўлчаш ва бурчак ясаш 
асбоби; бурчак чизгич. 

ТРАНСПОРТЧИ Транспорт ходими. 
Транспортчиларимиз етиштирилган ҳосил- 
нинг ҳаммасини қоп-қанорсиз ташиб беришга 
ваъда бердилар. Газетадан. 


ТРАНСУРАНЛАР, трансуран элементлар 

[транс.. + уран] Менделеев даврий система- 
сида урандан сўнг жойлашган, деярли та- 
биий ҳолда учрамайдиган (сунъий йўл би- 
лан олинадиган) кимёвий элементлар. 

ТРАНСФОРМАТОР [лот. transformare — 
бошқачасига ўзгартирмоқ, айлантирмоқ] 
Ўзгарувчан электр токининг кучланишини 
ошириб ёки пасайтириб берувчи аппарат. 
Кучланишни пасайтирувчи трансформатор. 
Кучланишни оширувчи трансформатор. 
Трансформатор қутиси. 

ТРАНСФОРМАЦИЯ [лот. transformatio 
— ўзгартириш] 1 тех. Энергия ёки объект- 
ларнинг бирон-бир муҳим хосса-хусусияти- 
ни трансформатор ёрдамида ўзгартириш. 
Ўзгарувчан токни трансформация қилиш. 

2 тлш. Асосий синтактик тузилмани тил 
қонун-қоидалари асосида ўзгартириб, ик- 
кинчи бир тузилма ҳосил қилиш (мас., Ўқи- 
тувчи қоидани тушунтирди. // Қоида ўқи- 
тувчи томонидан тушунтирилди. 

ТРАНСФОРМАЦИЯЛАМОҚ Транс- 
формация қилмоқ, ўзгартирмоқ. Электр 
токини трансформацияламоқ. 

ТРАНШЕЯ [фр. tranchee — чуқур, хан- 
дақ, зовур < trancher — қирқмоқ] 1 ҳарб. 
Жанг олиб бориш, душман зарбаларидан 
сақланиш, яширин ҳаракат қилиш учун 
мослаштирилган, атрофи тупроқ кўтарма- 
ли тор, узун, чуқур зовур, хандақ. Йўлнинг 
пастки томонида вайрона станциялар.. узун- 
дан-узоқ траншеялар.. стволлари ерга сан- 
чилган тўплар.. ортда қолиб борар эди. 3. 
Фатхуллин, Сўнмас юлдуз. У «Взвод кела 
қолса эди, буларни ушлаб олардик», деган 
хаёлда траншеялар билан взводга жўнади. И. 
Раҳим, Чин муҳаббат. Ҳар қадамда.. кала- 
мушнинг уясига ўхшаган окоп, траншея. А. 
Қаҳҳор, Олтин юлдуз. 

2 махс. Бирор мақсадда қурилган, ков- 
ланган зовур, чуқур. Силос траншеяси. Пой- 
девор траншеяси. Водопровод қувурлари ёт- 
қизиладиган траншея. 

ТРАП [голл. trap — зина, нарвон] 1 Кема 
ичидаги, шунингдек, кемага чиқиш-тушиш 
учун хизмат қиладиган, арқон, ёғоч ёки 
металлдан ишланган махсус нарвон, зина. 
Арқон mpan. н Кема трапидан тушаётган 
меҳмонни зирҳлари ялтираб турган икки 
робот кузатибборарди. М. Маҳмудов, Мангу 
куй излаб. 




2 Самолёт, вертолёт ва ш.к. га чиқиш- 
тушишда фойдаланиладиган махсус зина; 
муваққат нарвон. Самолётга трап қўйиб 
бўлмади. Одамлар баланддан бир-бирининг 
устига ўзини ташламоқда.. эди. А. Мухтор, 
Қаноти синган орзу. 

ТРАПЕЦИЯ [юн. trapezion — столча] мат. 
Икки томони ўзаро параллел бўлган, қол- 
ган икки томони параллел бўлмаган тўрт- 
бурчак. 

ТРАССА [нем. Trasse < лот. tractare — 
чизмоқ, чизиқ тортмоқ] 1 Ерда ёки харита- 
да канал, йўл, газ қувури, алоқа линияси 
ва ш.к. нинг қандай ўтишини ёки қандай 
ўтказилиши кераклигини ёки самолёт, ке- 
ма ҳаракат йўналишини кўрсатувчи чизиқ, 
из. Самолёт учадиган трассани белгиламоқ. 
Тошкент метросининг трассаси. Бухоро— 
Урал газ қувури трассаси. н Канал трасса- 
сидаги ернинг юқори қатлами бир метр 
чамасида тошдек қаттиқ эдики, унга тек- 
кан ковш, тошга теккандек, сапчиб кетар- 
ди. Ш. Рашидов, Бўрондан кучли. 

2 Узоқ масофали катта қатнов йўли, йўл. 
Мамлакатнинг темир йўл трассалари. 
Автомобиль трассаси. н Спортчилар ўз- 
ларининг машиналарини текширишдан ўт- 
каздилар, мотокросс трассаси билан та- 
нишдилар, трассада бир неча кун машғулот 
ўтказдилар. Газетадан. 

ТРАУЛЕР [ингл. trawler < trawl ёйма 
тўр] денг. Балиқ ва б. денгиз жониворлари- 
ни трал (конуссимон тўр қоп) ёрдамида 
овлаш ва уларга дастлабки ишлов бериш 
учун мўлжалланган денгиз кемаси. 

ТРАФАРЕТ [итал. traforetto — тешиб, 
илма-тешик қилиб ташланган < лот. trans- 
forare — тешмоқ] 1 Гул, нақш солиш, бе- 
закли хат ёзиш ва ш.к. учун белгиланган ўй- 
ма андаза ва шундай андазадан фойдаланиб, 
бўёқ билан девор, плакат ва ш.к. га солин- 
ган гул, нақш. Трафарет билан гул солмоқ. 
Деворларга чиройли трафаретлар солинган. 
н Расм солиниши лозим бўлган ҳар бир 
буюм учун ўзининг андазаси — трафарети 
тайёрланади. Газетадан. -Мен бу кишининг 
дидларига қойил бўлдим, амаки, — деди Наби- 
гулнинг акаси, — уйларини кўкимтир бўёқ 
билан трафарет қилдирган эканлар, ҳафса- 
ла қилиб, чироқларига шу рангдаги абажур 
ҳам қўйибдилар. А. Қаҳҳор, Қанотсиз чит- 
так. 


2 Ўйламасдан амал қилинадиган, тайёр 
ҳолдаги намуна; қолип. Ҳатто, айтиш мум- 
кинки, фольклордаги тайёр традицион тра- 
фарет иборалар ўрнига янгилари қўлланмоқ- 
да. «ЎТА». 

ТРАХЕИТ [ингл. tracheitis] Трахея шил- 
лиқ пардасининг совуқ ёки айрим юқумли 
касалликлар оқибатида яллиғланиши. 

ТРАХЕЯ [юн. tracheia — кекирдак] Ке- 
кирдак — нафас йўлларининг ҳиқилдоқдан 
кейинги қисми. 

ТРАХОМА [юн. trachus — ғадир-будур] 
тиб. Кўз шиллиқ пардасининг сурункали 
яллиғланиши билан кечадиган юқумли 
касаллик; шилпиқ. 

ТРЕВОГА \р. тревожить — «ташвишлан- 
тирмоқ, хавотирга, ваҳимага солмоқ» фл. дан 
ясалган от] Хавфли ҳолат ва ундан огоҳ- 
лантирувчи сигнал. Ҳаво тревогаси. Тревога 
сигнали. н Тревога эълон қилинииш билан 
солдатлар дарахт паналарига, ўйдим-чуқур 
жойларга ўзларини олдилар, бутун колонна 
ерга ётди. И. Раҳим, Чин муҳаббат. 

ТРЕД-ЮНИОНИЗМ [ингл. tradeunio- 
nism] Ишчилар ва касаба уюшмалари ҳара- 
катида меҳнаткашларнинг аҳволини яхши- 
лаш йўлида ислоҳотлар ўтказиш талаб- 
ларини олға сурувчи оқим. 

ТРЕД-ЮНИОНЛАР [ингл. trade — касб- 
ҳунар + union — бирлашма, уюшма] Буюк 
Британия, Австралия, Янги Зеландия ва б. 
баъзи инглиззабон мамлакатларда касаба 
уюшмалари. 

ТРЕИЛЕР [ингл. trailer < trail — тортмоқ, 
судрамоқ] Ўта оғир, одатда 100 тоннагача 
бўлган яхлит юкларни ташишга мўлжал- 
ланган тиркама транспорт воситаси. 

ТРЕК [ингл. track — из, йўл] Велосипед 
ва мотоцикл спорти бўйича ўтказиладиган 
турли машқ ва пойгалар учун доира шаклида 
қурилган, қия, нишабли бурилишлари бўл- 
ган махсус йўл, йўлка. Велосипед треки. 

ТРЕНАЖЁР [ингл. train — ўргатмоқ, машқ 
қилдирмоқ] 1 махс. Муайян касбий мала- 
калар орттириш, машина, механизмларни 
бошқаришни ўрганиш учун мўлжалланган 
мослама. 

2 спрт. Жисмоний машқлар воситасида 
турли хил мускулларни ўргатиш, чиниқ- 
тиришга ёрдам берувчи мослама, қурилма. 

ТРЕНЕР [ингл. trainer < train — ўргат- 
моқ, машқ қилдирмоқ] Спортнинг бирор 





тури бўйича спортчилар тайёргарлигига раҳ- 
барлик қилувчи мутахассис. Футбол жамоа- 
сининг тренери. н Тренер менга қўлқоп бе- 
раётиб: -Юрагингни сақла! — деди. И. Ра- 
ҳим, Чин муҳаббат. Бу и/аҳарда кўпгина спорт 
ишларини жамоатчи тренер ва инструк- 
торлар олиб бормоқда. Газетада. Тренер шо- 
гирдини ҳаяжонланмасликка ундар, сўнгги 
маслаҳатини берарди. Газетадан. 

ТРЕНЕРЛИК Тренер иши, касби. Тре- 
нерлик қилмоқ. 

ТРЕНИНГ [ингл. training — ўргатиш, тар- 
биялаш, машқ қилдириш] Тренировка ти- 
зими, машқ, машғулот режими (қ. трени- 
ровка). 

ТРЕНИРОВКА \р. < ингл. treining] 1 Маъ- 
лум сифат-хусусиятларга эга бўлиш ёки 
уларни сақлаб қолиш учун мунтазам ра- 
вишда амалга ошириладиган машқлар, 
машғулотлар. 

2 Муайян режа асосида спортчини, 
унинг организмини ўз кучини максимал 
намоён қилишга, чидамлилик, тезлик, чақ- 
қонликка ва ғалаба учун интилишга тайёр- 
лаб бориш. 

ТРЕПАНАЦИЯ [фр. trepanation < trepan 
— парма] тиб. Суяк бўшлиғини, мас., калла 
суягини тешиб очишдан иборат жарроҳлик 
операцияси. 

ТРЕСТ [ингл. trust — ишонч] иқт. 1 Моно- 
полия шаклларидан бири — тадбиркорлар 
(фирмалар) нинг иқтисодий бирлашмаси; 
бунда иштирокчилар ўзларининг аввалги 
ишлаб чиқариш, тижорат ва юридик мус- 
тақиллигини тўла йўқотиб, ягона бошқа- 
рувга бўйсунадилар. 

2 эск. Собиқ СССР мамлакатларида: маҳ- 
сулотларнинг бир турдалиги ёки хомашёга 
ишлов бериш босқичлари бўйича ўзаро 
боғланган корхоналар бирлашмаси. 

ТРИБУН [лот. tribunus — армия қўмон- 
дони; оддий халқ ҳуқуқпарини ҳимоя қи- 
лувчи вакил] Оташин нотиқ ва публицист 
бўлган йирик жамоат арбоби. 

ТРИБУНА [фр. tribune < лот. tribunal] 1 
Нотиқ чиқиб сўзлайдиган, раҳбарлар ўз му- 
лозимлари билан турадиган (ўтирадиган) 
баланд жой; минбар. Трибунага чиқиб сўз- 
ламоқ. н Трибуналарда дипломатик корпус 
аъзолари турибдилар. Газетадан. Трибуналар- 
да шу гап, телевизор экранлари, рекламалар- 
да шу мавзу. Э. Охунова, Икки океан оша. 


2 кўчма Ижтимоий фаолият олиб бориш 
учун восита бўлган соҳа, жой. 

3 Стадионлар ва майдонларда томоша- 
бинлар учун ўринлар тобора юқорилаб 
борадиган қаторларда жойлаштирилган қу- 
рилма, иншоот. Трибуналар томошабинлар 
билан лиқ тўла. 

ТРИБУНАЛ [лот. tribunal — суд қила- 
диган жой] Суд ҳайъати; фавқулодда ёки 
ихтисослашган суд, унда асосан ҳарбий 
хизматчилар, ҳарбийни ўтовчилар жиноя- 
ти бўйича ишлар кўрилади (Мустақил Дав- 
латлар Ҳамдўстлиги мамлакатларида, жум- 
ладан Ўзбекистонда). Бу асилзодани ўртоқ 
Қамбаровга олиб бориб топшир! Трибунал 
олдида жавоб берсин! Б. Раҳмонов, Мардлар 
қиссаси. 

ТРИГОНОМЕТРИК Тригонометрияга 
оид. Тригонометрик функция. Тригонометрик 
жадвал. 

ТРИГОНОМЕТРИЯ [юн. trigonon — уч- 
бурчак + metreo — ўлчайман] Математика- 
нинг учбурчак томонлари ва бурчаклари 
ўртасидаги боғланишларни ўрганадиган 
бўлими. 

ТРИКО [фр. tricot < tricoter — тўқимоқ] 
1 Устки кийимлар тикиш учун ишлати- 
ладиган, жимжимадор қилиб тўқилган жун 
газлама. Костюмлик трико. Трико ишм. 

2 Трикотаж тўқимадан тикилган, гавда- 
га ёпишиб турадиган спорт ёки театр кос- 
тюми. Дарвоза очилиб, йўғон қоматини cnopm- 
чилар киядиган қалин трико сиқиб турган 
Шамси Тўраевич кўринди. Н. Аминов, Су- 
варак. 

ТРИКОТАЖ [фр. tricotage < tricoter — 
тўқимоқ] Машинада илмоқлаб тўқилган 
мато ва ундан тайёрланган кийим (пайпоқ, 
кофта, шапка, кўйлак-лозим ва ш.к.). 
Ипакли трикотаж. Жун трикотаж. н 
Трикотаж цехида эллик ишчига мўлжал- 
ланган ишлаб чиқариш участкаси фойда- 
ланишга тотиирилди. Газетадан. Республика 
саноати минерал ўғит.. консервалар, три- 
котаж кийимлар ишлаб чиқариш режасини 
бажарди. Газетадан. 

ТРИЛЛЕР [ингл. thrill — асабий титроқ, 
ҳаяжон(ланиш)] Саргузашт фильмлар, ба- 
диий асарларнинг томошабинлар ёки ўқув- 
чиларда ташвиш, ваҳима, безовталик, қўр- 
қув уйғотувчи ўзига хос воқеа, эпизодлари 
бўлган алоҳида тури. 




ТРИЛЛИОН [фр. trillion < лот.] Минг 
миллиардга тенг сон, минг миллиард (1 ра- 
қами ва 12 та, баъзи мамлакатларда 18 та 
нолдан иборат). Геологлар бу ерда [Қизил- 
қумда], худди океаншунослар сингари, трил- 
лионлар билан иш кўришади. А. Мухтор, Давр 
менинг тақдиримда. 

ТРИЛОГИЯ [юн. trilogia < tri — уч + lo- 
gos — сўз] ад., мус. Бир муаллифнинг уму- 
мий мавзу, етакчи ғояси, сюжет алоқа- 
дорлиги билан бир бутунликни ташкил 
этувчи уч (бадиий, мусиқий ёки саҳнавий) 
асари. Биринчи бор ўзбек адабиётида бир 
муқова остида уч китобни ўз ичига олувчи 
мукаммал бадиий трилогия пайдо бўлди. У. 
Норматов, Талант тарбияси. 

ТРИО [итал. trio < лот. tres — уч] 1 Уч- 
та ижрочи (хонанда ёки созанда)дан ибо- 
рат ансамбль. Баянчилар триоси. Хонандсигар 
триоси. 

2 Уч ижрочи (хонанда ёки созанда) учун 
ёзилган мусиқа асари. 

ТРИОД [юн. tri + (электр)од] Катод, 
бошқарувчи тўр ва аноддан иборат уч 
электродли лампа. 

ТРИППЕР [нем. Tripper < trippen — том- 
моқ, оқмоқ] айн. сўзак I. 

ТРИПСИН [юн. thrypsis — суюлтириш] 
тиб. Меъда ости безида ҳосил бўладиган, 
овқатни ҳазм қилдирадиган фермент. 

ТРИПТИХ [юн. triptychos — уч буклан- 
ган, қатланган] снт. Умумий, ягона ғоя, 
мавзу ва сюжет билан боғланган, учта расм, 
манзара ва ш.к. дан ташкил топган тасви- 
рий санъат асари. 

ТРИТИЙ [юн. tritos — учинчи] Водо- 
роднинг масса сони 3 бўлган радиоактив 
изотопи (атом ядроси битта протон ва 
иккита нейтрондан иборат). 

ТРИТОН [юн. Triton — юнон мифо- 
логиясида: танаси одамсимон, оёқлари 
ўрнида балиқ думи бўлган денгиз маъбуди] 
1 зоол. Европа, Осиё ва Шимолий Америка- 
да яшовчи, саламандралар оиласига мансуб 
думли амфибияларнинг бир тури. 

2 астр. Нептун сайёрасининг иккита 
йўлдошидан бири. 

ТРОЛЛЕЙБУС [ингл. trolleybus < trolley 
— роликли ток ўтказгич (улагич) + bus — 
(авто)бус] Электр кучи билан юрадиган, 
йўловчи ташувчи рельссиз шаҳар транспорт 
машинаси. Троллейбус парки. н Автобус, 


троллейбус, трамвайлар мунтазам ишлаб 
турган вақтдагина йўловчи ҳеч қандай 
қийинчиликсиз ишхонасига кайфияти чоғ 
ҳолда кириб келади. Газетадан. Аҳмад эрта- 
сига, менга келаётганида ток бўлмай, трол- 
лейбус тўхтаб қолганини айтди. Ф. Му- 
сажонов, Ҳиммат. 

ТРОМБ [юн. thrombos — юмалоқданган; 
ивиган, қуюлиб қолган нарса] тиб. Қон 
томирлари ёки юрак бўшлиғида ивиб қолган 
қон ёки лимфа томирларида ивиб қолган 
лимфа. 

ТРОМБОЗ [«тромб» с. дан] тиб. Қон 
томирларида ва юрак бўшлиғида қоннинг 
ивиши ва бунинг натижасида қон оқими- 
нинг қийинлашуви ёки умуман тўсилиши. 

ТРОМБОН [итал. trombone — катга тру- 
ба] Паст кескин товуш чиқарадиган, товуш 
баландлиги сурма ёки клапанли механизм 
билан ўзгартириладиган, мисдан қилинган 
пуфлама мусиқа асбоби. Ёрқин туйғуларни 
ифодаловчи скрипка ва флейталар куйига 
бора-бора контрабас ва тромбонларнинг 
йўғон.. оҳанглари қўшилди. П. Қодиров, Уч 
илдиз. 

ТРОП [юн. tropos — бурилиш, айланиш] 

қ. кўчим. 

ТРОПИК [юн. tropikos — бурилишли, 
айланишли] 1 Ер юзасидан экватордан 23° 
27' шимолда ёки 23°27' жанубда унга 
параллел равишда ўтказилган икки фара- 
зий доиравий чизиқнинг ҳар бири; мадор. 
Тропикдан ўтмоқ. 

2 Шу икки чизиқўртасида, экваторнинг 
икки томонида жойлашган энг иссиқ мин- 
тақа. Тропикда яшамоқ. 

ТРОПЙК Тропикларга оид, Ер шари- 
нинг энг иссиқ минтақасига, тропикларга 
хос бўлган, шу ерда бўладиган, жойлашган. 
Тропик мамлакатлар. Тропик ўсимликлар. 
Тропик касалликлар. Тропик циклон. 

Тропик йил Қуёш марказининг баҳорги 
тенгкунлик нуқтасидан кетма-кет икки мар- 
та ўтиши орасидаги вақт, давр. 

ТРОПИКЛАР Тропикда жойлашган ер- 
лар, тропик мамлакатлар, ўлкалар. 

ТРОПОСФЕРА [юн. tropos — бурилиш; 
ўзгариш + sfera — сфера] Атмосферанинг Ер 
юзаси таъсири аниқ сезиладиган, 10 дан 18 
километргача бўлган қуйи қатлами. 

ТРОС [голл. tros] Толали материаллар, 
пўлат симлар, сунъий толалардан эшилган, 





пишиқ йўғон арқон, канат. Дониёрбеков 
блокнотидан бир варақ йиртди-да, «Хиёл! 
Қандай бўлса ҳам тросни белингга боғла, бор 
кучинг билан унга осил, бу ёқдан тортиб 
оламиз!» деб ёзди. И. Раҳим, Тақцир. Лебёд- 
ка [чиғир] қаттиқроқ ишлаганда, унинг 
ғалтагига ўралаётган йўғон трос тутаб 
кетгандай кўринади. П. Қодиров, Эрк. 

ТРОТУАР [фр. trottoir < trotter — майда 
қадам ташлаб юрмоқ] Кўчанинг чеккасида, 
қатнов йўли билан уйлар ўртасида пиёда- 
лар учун қурилган йўлка. Кенг тротуар. 
Асфалът тротуар. н Ғуломжон икки чети- 
га қатор мирзатерак ўтқазилган кенг кўча- 
нинг салқин тротуарида жануб томон борар 
эди. М. Исмоилий, Фарғона т. о. 

ТРУБА [итал. tromba] 1 Суюқлик, газ, 
буғ ва ш.к. ни ўтказиш учун ясалган, одат- 
да, доиравий кесимли, узун, ичи кавак маҳ- 
сулот. Сопол труба. Чўян труба. Водопровод 
трубаси. н Станция шаҳарнинг ўртасида 
эди. Тўрт томонда баланд-баланд труба- 
лардан қуюқ қора тутун буруқсиб чиқиб, 
кўкка интилмоқда. И. Раҳим, Чин муҳаббат. 

2 мус. Баланд очиқ товуш чиқарадиган 
пуфлама мусиқа асбоби. Труба чалмоқ. н 
Труба — мис духовой [пуфлама] асбоблар 
пгўдасида энг баланд (юқори), очиқ ea равшан 
товуш берадиган асбоб. И. Акбаров, Музика 
саводи. 

ТРУБАЧИ Труба чалувчи созанда ёки 
сигналчи. Икки ўртоқ бир қўлига қадаҳ, 
иккинчи қўлига мезбон хотин янгигина олиб 
келган кабобдан олиб, энди винони ярмигача 
шимирган эди, полк трубачиси тревога чалиб 
қолди. Шуҳрат, Шинелли йиллар. 

ТРУБКА [итал. tromba] 1 Ингичка труба, 
найча. Резина трубка. 

2 махс. Чўзиқ труба шаклидаги турли 
асбоблар номи. Рентген трубкаси. Телеви- 
зорнинг электрон-нур трубкаси. н -Қўли 
синганга ҳам трубка қўядими? — деди му- 
раббия Аҳмадга қараб. Ойдин, Болалик уйда 
ғийбат йўқ. 

3 Телефон аппаратининг эшитиш ва 
сўзлаш учун хизмат қиладиган қисми. [Но- 
диржон] Телефон жиринглаши билан чўчиб 
кетди, апил-тапил трубкани олиб, қулоғига 
тутди. А. Муҳиддин, Чап чўнтак. 

4 Бир томони тамаки солинадиган ки- 
чик косачага, иккинчи томони муштукка 
уланган ичи бўш найчадан иборат чекиш 


асбоби. Чол эса индамади-ю.. трубкасини чу- 
қур тортиб қўйди. М. Маҳмудов, Мангу куй 
излаб. 

ТРУБОПРОВОД [труба + р. проводить 
— «ўтказмоқ» фл. дан] Узоқ масофага суюқ- 
лик, газ ёки қаттиқ материалларни қувур- 
лар орқали етказиб берадиган иншоот ёки 
иншоотлар мажмуи. Табиий газнинг dacm- 
лабки миллион кубометрлари трубопровод 
магистралига оқизилмоқда. Газетадан. 

ТРУБОПРОВОДЧИ Трубопровод ўтка- 
зувчи, уни таъмирловчи шахс, мутахассис. 

ТРУППА [нем. Truppe — қисм, бўлин- 
ма, гуруҳ] Театр ёки цирк артистлари жа- 
моаси. Балет труппаси. н Ўша вақтда 
Қўқонга гостролга келган ҳар хил труппа- 
лар рус, татар, озарбайжон тилларида 
спектакллар кўрсатар, от ўйин — цирк то- 
мошалари бўлиб турарди. «ЎТА». 1927 йилда 
Самарқандда ташкил топган «Кўк кўйлак» 
труппасига Манас Левиевни ҳам қабул қил- 
дилар. Газетадан. 

ТРУСИ \р. труси < ингл. trousers — шим] 
Ичдан кийиладиган кичик иштонча, шун- 
дай спорт кийими. Биз труси, майкалари- 
мизни кийиб келгунча, командамиз саф торт- 
ган эди. Р. Азизхўжаев, Яшил чайла. 

ТРУСИЧАН Фақат труси кийган, фақат 
трусида бўлган. Ичкаридан трусичан, олти 
ёшлардаги бир бола бурнини тортиб чиқди. С. 
Аҳмад, Тоғ афсонаси. 

ТРЮМ [голл. truim — уй, хона] Кеманинг 
пастки палубаси билан кема туби, энг ости 
ўртасидаги, одатда, юкларни қўйиш ва б. 
мақсадлар учун фойдаланиладиган оралиқ 
жой. Хизматга зарур бўлган олти-етти 
матрос ea машина бўлимидагилардан таш- 
қари ҳамма трюмга қамалди. А. Мухтор, 
Қорақалпоқ қиссаси. 

ТРЮМО [фр. trumeau] Деворга тақаб 
тикка қилиб қўйиладиган катта тошойна. 

ТУБ 1 от Таг, ост. Пақирнинг туби. 
Денгиз туби. н Саккиз булъдозер канал 
тубини ўйиб, машина хартумига қамраб ол- 
ган тупроқни юқорига суриб чиқарарди. 
«Ўзбекистон қўриқлари». Боғнинг этак 
томони чуқур жарлик. Унинг тубида.. бир 
тегирмонча cye қишин-ёзин тўхтамай оқиб 
ётади. М. Осим, Тилсиз гувоҳ. 

Туб жой Ўзи яшайдиган ер, жой; асл 
ўзига мансуб жой. Туб жой итидан кўра 
мусофир итнинг қутургани ёмон бўлади.. А. 






Қаҳқор. Ўтмишдан эртаклар. Туб кон Ер ости 
кони. Ҳозир биз асосан туб конларни излаб 
топии/имиз керак, назаримда. С. Кароматов, 
Олтин қум. Туб қуймоқ Асос олиб ўрнаш- 
моқ, барқарор жойлашмоқ. Бу қишлоқ сувини 
бир ичган одам, тамом, шу ерда туб қўйиб, 
илдиз отиб кетмай иложи йўқ. Ф. Насридди- 
нов, Олтин одамлар. Туби очилди айн. таги 
очилди қ. таг. [ Тантибойвачча] Биринчидан, 
ишнинг туби очилишидан ваҳимага тушди. 
Ойбек, Танланган асарлар. Тубига етмоқ айн. 
тагига етмоқ қ. таг. Қалб (ёки кўнгил, юрак) 
туби Қалбнинг энг чуқур, нозик ери. Шу 
митингда Мурзин ҳам бор эди. Роса қулоқ 
солиб тинглади. Қалби тубида қандайдир куч 
уйғонди. Шуҳрат, Шинелли йиллар. Элму- 
род унинг ёнида ўтирар ва бу сўнгги кунда 
унга нимадир дегиси келар, лекин кўнглининг 
тубида йиғилган гапларини ифодалашга пайт 
ҳам, сўз ҳам тополмас эди. П. Турсун, Ўқи- 
тувчи. 

2 от кўчма Пировард натижа, охир- 
оқибат; асос, замир. Сабр туби — олтин. 
Мақол. н Йўқ, ўртоқ Низомов, биз тавак- 
кал қилмаймиз. Таваккалнинг туби — тош, 
бошингни урсанг — ёрилади. Шуҳрат, Ши- 
нелли йиллар. Бу сўзларнинг тубида жуда 
катта рашк борлигини сездим. М. Қориев, 
Ойдин кечалар. 

3 Моҳият эътибори билан асосий бўл- 
ган; асл, бирламчи. Ёрдамчи ва шахсий хў- 
жаликларни ривожлантириш кундалик тур- 
мушимизнинг туб масалаларидан бўлиб ту- 
рибди. «Муштум». Адиб, ҳаётга фаол му- 
носабатда бўлиш — ёзувчи меҳнатининг туб 
моҳияти, дебҳисоблаган. Газетадан. 

4 тлш. Қисмларга бўлинмайдиган, яса- 
ма бўлмаган. Туб сўз. Туб терминлар. н Сод- 
да терминлар ўз ўрни билан иккига бўлинади: 
туб ва ясама терминлар. «ЎТА». 

ТУБАН 1 Қуйи, паст. -Хизмат? Ўти- 
ринглар, — аълам тетик, айёр кўзлари билан 
келувчиларга разм солиб, тубанроқдан жой 
кўрсатди. Ойбек, Улуғ йўл. Кема тубан оқиб 
боради, Бўрон уни қирга олади. Э. Раҳим. 
Кулмуроднинг бу сўзларини эшитган Шокир 
қизариб-бўзариб кетди ва нима дейишини 
билмасдан, бошини тубан солди. С. Айний, 
Қуллар. 

2 кўчма Мавқеи, хислатлари, сифати ва 
ш.к. жиҳатидан куйи даражали; паст, ар- 
зимас. Тубан одам. н Ақлга келганда, мулла 


Султонқулдан анча пастда, тегирмончидан 
эса жуда ҳам тубан туради. А. Қодирий, 
Обид кетмон. Ҳаёт оқимидан сокин, унинг 
талабидан тубан яшаш ўқитувчини беобрў 
ва беқадр қилади. Р. Усмонов, Одобнома. 

3 кўчма Ҳаёт, ахлоқ талаби нуқтаи на- 
заридан ёмон, ярамас. У[Фазлиддин] яқинда 
яна ичиб келиб, онасини энг тубан ҳақорат- 
лар билан тупроққа қориб ташлади. М. Ис- 
моилий, Одамийлик қиссаси. Гиёҳвандлик- 
нинг қандай қилмишларга сабаб бўлиши, фо- 
ҳишабозликнинг нақадар жирканч, тубан 
эканлигини яширмай-нетмай кўрсатмоқда- 
миз. Газетадан. Бошқа илож қолмагач, онаэнг 
тубан ва жирканч бир «ҳунар»га тутинди; 
дўкондорларга, мулкдорларга, бадавлат одам- 
ларга янада зиёда давлат тилаб, хайр-сада- 
қа сўрай бошлади. П. Турсун, Ўқитувчи. 

ТУБАНДА рвш. Қуйида, пастда. Бу ҳақ- 
да тубанда сўз боради. Тубанда келтирилган 
мисоллар. н Шунинг учун биз, аёллар бун- 
дай кишиларга тегишли чора кўрилишини 
талаб этамиз, деб тубанда қўл қўювчилар. 
П. Турсун, Ўқитувчи. 

ТУБАНДАГИ Қуйида айтилган, зикр қи- 
линган, кўрсатилган, қуйидаги. Тубандаги 
фактлар (рақамлар). 

ТУБАНЛАШМОҚ 1 кам қўлл. Пастлаш- 
моқ, пастроқ тушмоқ. Булутлар тубанлашиб, 
дарахт чўққиларини қоплади. 

2 кўчма Пастлашмоқ, разиллашмоқ, ту- 
банликка, разолатга юз тутмоқ. 

ТУБАНЛИК 1 Паст ҳолатга эгалик, паст 
эканлик. Содиқ қўлидаги ханжарини бир-ик- 
ки қайта солиб кўрса ҳам, тегдириш учун 
кесманинг тубанлиги халал берди, лекин ўзи 
тетик эди. А. Қодирий, Ўтган кунлар. 

2 кўчма Тубан шахсга хос ҳолат-хусуси- 
ят; тубан хатти-ҳаракат, разолат. Илғорлик 
билан қолоқлик, самимийлик билан ҳасад, 
олийжаноблик билан тубанлик.. тўқнашади. 
Шукрулло, Жавоҳирлар сандиғи. Аёл кишига 
қўл кўтариш — ожизлик белгиси, тубанлик 
— маданиятсизлик белгиси. Газетадан. 

Тубанликка бормоқ (ёки кетмоқ) Тубан 
ҳолат, хусусият касб этмоқ; тубанлашмоқ. 
Пасткаш ишлар билан шуғулланадиган ким- 
салар.. шундай тубанликка бориб, кишилар- 
ни алдайди, қаллоблик қилади.. Мирмуҳсин, 
Умид. Иззат-ҳурмат кўрган одамни таҳ- 
қирласанг, тубанликка кетасан. Газетадан. 

ТУБДАН рвш. Бутунлай, тубли равиш- 
да, таг-туги билан, жиддий равишда. Аҳвол 
тубдан ўзгарди. Иш тубдан қайта кўрилди. 
н Делегатлар асосий эътиборни.. пахтачи- 
ликни ривожлантиришга, бунинг учун киши- 
лар билан ишлашни тубдан яхшилашга қа- 
ратдилар. Газетадан. Умида ундан кўп мар- 
талаб эшитган бу гапнинг даҳшатини энди- 
гина тубдан пайқади. А. Мухтор, Чинор. 

ТУБЕРКУЛЁЗ [лот. tuberculum — шиш, 
ғудца, дўмбоқ] қ. сил. 

ТУБЛИ 1 Туби, таги бўлган, тагли. Чу- 
қур тубли дарё. Пачақ тубли пақир. 

2 кўчма Чуқур асосга эга бўлган, асосли. 
Маҳмуд Нурининг гапига мундоқ разм солиб 
қараса, анча тубли. А. Убайдуллаев, Ҳаёт 
оқими. Навоий катта куч: у сиёсатни туб- 
ли билади. Ақлга бой, ҳам эл-улус орасида 
обрўси баланд. Ойбек, Навоий. Ўтган йили.. 
пахтачиликни комплекс механизациялаш 
ишида тубли бурилиш ясалди. Газетадан. 

ТУБСИЗ 1 Таги, туби бўлмаган, тагсиз. 
Тубсиз пақир. 

2 кўчма Тагига етиб бўлмайдиган, жуда 
чуқур; чек-чегараси йўқ. Тубсиз жарлик. н 
Одамлар юрагини ўрганиш — гўё поёнсиз 
осмон, тубсиз денгиз сирларини ўрганишдек 
мушкул. Ё. Шукуров, Халқ билан ҳамнафас. 
Тикилганинг сари чексиз ва тубсиз туюлув- 
чи осмон оламни ўз домига тортиб кета- 
ётгандек бўлади. Ф. Мусажонов, Ҳиммат. 
Очил яна тубсиз ўйлар гирдобида қолди. П. 
Қодиров, Уч илдиз. 

ТУБСИЗЛИК Тагига етиб бўлмайдиган, 
жуда чуқур жой. Довулнинг ёвузлигини ол- 
қишлаётган бўрон эса, кемаларга ҳар икки 
қанотдан ҳужум қилар, шер ўмровли йирт- 
қич тўлқинларни дам олддан, дам ортдан 
келтириб урар, тубсизлик қаърига ғарқ қил- 
моқчи бўларди. Ж. Абдуллахонов, Тўфон. 

ТУВАК 1 Бешикка беланган боланинг 
сийдик ва ахлати тушадиган бешик асбоби. 

2 Конус шаклидаги сопол идиш. Гул 
тувак. н Дераза ёнидаги катта тувакда 
самбитгул кўм-кўк бўлиб яшнаб турибди. С. 
Зуннунова, Янги директор. 

3 Итга овқат бериладиган идиш. 

Итининг туваги олтиндан қ. ит. 

ТУВАКЛИ Тувакка экиладиган, экил- 

ган, тувакда ўсган. Чиройли гиламлар, тур- 
ли ҳайкаллар.. тувакли гуллар билан безатил- 


ган кабинетдан сира-сира айрилгилари 
келмайди. «Муштум». 

ТУВАЛАР, тивалар Россия Федерация- 
сидаги Тува (Тива) Республикасининг асо- 
сий аҳолисини ташкил этган халқ. Тива 
халқи. 

ТУВАЛОҚ Тувдоқлар туркумига мансуб, 
ов қилинадиган, гўшти мазали йирик қуш; 
тувдоқ. Тувалоқ овлаш. Кўлда юрган қўнғир 
ғоз чўл қадрини не билур, Чўлда юрган myea- 
лоқ кўл қадрини не билур? Мақол. н Как- 
ликдан ташқари, қирғовул, тувалоқ ва шу 
каби паррандалар ҳам овчиларнинг кўзини 
ўйнатган. «Фан ва турмуш». 

Иўрға тувалоқ Тувалоқпарнинг бир тури. 
Ҳу ана.. иссиқда мудраётган чўлга файз 
киритиб, оққушникидай чиройли бўйнини ғоз 
тутганча йўрға тувалоқ йўрғалайди. С. 
Анорбоев, Гўзаллик излаб. 

ТУВДОҚ айн. тувалоқ. 

ТУВОҚ Қозоннинг қопқоғи. Мис қозон- 
га лой тувоқ. Мақол. н Тувоғи йўқ қозон, 
унинг ёнида бир ўғир, битта кув турибди. F. 
Ғулом, Шум бола. Ферузанинг ўчоғида яна 
олов. Тувоғи ёпиқ декчадан буғ кўтарилади. 
С. Анорбоев, Гўзаллик излаб. 

ТУВЧА шв. Бир-икки ёшли эчки. Эчки- 
ними, тувчасиними сотиб, пулига озроқ дон 
олсакмикан, болам.. С. Исҳоқов, Олам гўзал. 

ТУГАЛ 1 Битган, чала ери йўқ, охири- 
га, поёнига етказилган. Тугал иш. Тугал асар. 
н Энди билишимча, биз ўша даврларда ўй- 
наган нарсаларимиз ҳали тугал бўлмаган, ан- 
ча ғўр асарлар эди. Ҳ. Носирова, Мен ўзбек 
қизиман. Элмурод биринчи куни беш вақт 
намозни тугал ўқиди. Иккинчи куни учтаси- 
ни ўқиб, иккитасини қазо қилди. П. Турсун, 
Ўқитувчи. Она, тугал ёзишдан қаламим ожиз. 
Ғайратий. 

2 Тўла-тўкис, бекам-кўст; тўлиқ, бут. 
Тугал фикр. Тугал жумла. н Икки пуд буғ- 
дой билан беш пуд шоли бериб қутулмоқчи 
бўлибди. Жаниш бўлса, тугал берасан, деб 
туриб олибди. Ҳ. Шамс, Душман. Домлангиз- 
ни шундоқ катта профессор қилиб, обрў, уй- 
жойларимиз тугал бўлганда, шуларни таш- 
лаб кетиб қоламанми, деб қўрқаман. Мир- 
муҳсин, Умид. 

Тўрт кўз тугал Ҳамма жам ҳолда, бир- 
галикда. [ Чўпон:\ Кўй, мол кетса кетсин, бош 
соғ бўлса, топармиз. Кўй, тўрт кўз тугал 
йўл олганимиз анча ғаниматдир. Ҳамза, 




Майсаранинг иши. Вақти билан тўрт кўз 
тугал бўламиз. Шуҳрат, Жаннат қидирган- 
лар. 

ТУГАЛЛАМА ад. Сюжетнинг ечимдан 
кейин келадиган ва персонажларнинг охир- 
ги тақдири ҳақида ҳикоя қилинадиган хо- 
тима қисми. 

ТУГАЛЛАМОҚ 1 Охирига, якунига ет- 
казмоқ, битирмоқ, тугатмоқ. Ишни тугал- 
ламоқ. Қурилишни тугалламоқ. Чигит экиш- 
ни энг қулай агротехник муддатларда ту- 
галламоқ. н Институтни тугаллаганида, у 
[Умид] рус тилида аъло, тўкис гаплашарди. 
Мирмуҳсин, Умид. 

2 Истеъмол, сарф билан тамом қилмоқ; 
тугатмоқ. Пулини тугалламоқ. Ҳамма нарса- 
сини тугалламоқ. 

ТУГАЛЛИК Тугал ҳолатдалик, тугал 
ҳолатга эгалик. Фикрнинг тугаллиги. Асар- 
нинг тугаллиги. н Ўзбек мусиқасида кўп 
жанр ea шакллар мавжуд. Хусусан, мусиқий 
достонлар — мақомлар ўзига хослиги билан 
ажралиб туради. Мақомлардаги мукам- 
маллик, тугалликни айтмайсизми! Ҳ. Но- 
сирова, Мен ўзбек қизиман. 

ТУГАЛМОҚ айн. тугамоқ. Дарахтлардаги 
сариқ барглар тўкилиб тугалган, ер юзи 
ўзининг қишки сариқ кийимини кийган эди. А. 
Қодирий, Ўтган кунлар. Вақтсиз тугалди 
бебаҳо умринг. Ғайратий. 

ТУГАМОҚ 1 Охирига, ниҳоясига етмоқ, 
тамом бўлмоқ. Савол-жавоб тугади. Мажлис 
тугади. Чопиқ тугади. н Ўқиш тугармиди? 
Ўла-ўлгунча ўқиш керак. Уйғун, Навбаҳор. 
Ўзбек ойимнинг гапи тугамасдан, Кумуш яна 
жомга интилди. А. Қодирий, Ўтган кунлар. 
Вой, иш ўлсин, уй иши тугайдими? С. Зун- 
нунова, Янги директор. Сафар тугаб, қай- 
тиш вақти ҳам етиб келди. Н. Орифжонов, 
Шонли авлод. Бомдод намози тугаган ше- 
килли, тўп-тўп одам кела бошлади. С. Сиё- 
ев, Ёруғлик. 

2 Ўтиб кетмоқ, ўтмоқ. Ҳиш тугади. Вақт 
тугади. н Октябръ ойи ҳам тугади, ўрик яп- 
роқлари совуқда ўйнаган ёш боланинг лўппи 
юзидай қизарди. М. Исмоилий, Фарғона т. о. 

3 Ишлатилиб, сарфланиб тамом бўлмоқ. 
Кудуқнинг cyeu тугади. Овқат тугади. Куч- 
қуввати тугади. Давлат тугар, билим ту- 
гамас. Мақол. н Корсондаги қимиз тугаб, 
шўрва ҳам ичилди. А. Қодирий, Ўтган кун- 
лар. Ҳаш-паш дегунча дастурхондаги бурда 


нонлар тугаб, болалар дарвоза томон чопиш- 
ди. С. Кароматов, Олтин қум. Аҳмад чўнтагини 
титкилаб кўрса, сигарети тугабди.. Ф. Му- 
сажонов, Ҳиммат. 

4 Якун топмоқ, тамом бўлмок, ўтмоқ 
(вақт, мудцат, макон ва ш.к. ҳақида). Вақ- 
тим тугади. Ёзги таътил тугади. н Сум- 
була тугаб, куз бошланаётган эди. Ф. Му- 
сажонов, Ҳиммат. Биринчи смена тугай деб 
қолганда, Саодатхон райондан қайтди. С. 
Зуннунова, Янги директор. Сайҳонлик ту- 
габ, туташ боғлар кўринди. С. Сиёев, Ёруғ- 
лик. Йўл тугар-у уйига кирар Ҳиз зангори 
эшикни очиб. X. Даврон. 

5 Бирор натижа билан якунланмоқ, на- 
тижаланмоқ. Хўш, чекиш нима билан тугай- 
ди? Газетадан. Искандаровнинг биринчи муо- 
маласиданоқ Ёдгор иш яхшилик билан ту- 
гамаслигига ақли етди. Ў. Ҳошимов, Қал- 
бингга қулоқ сол. Ишнинг яхши бошланиши 
унинг муваффақиятли тугашидан далолат 
беради. Газетадан. 

6 Барҳам топмоқ, йўқ бўлмоқ. Саводсиз- 
лик тугади. н Олдинги apaea харсанг ёт- 
қизилган йўлдан тупроқ йўлга ўтиб, қалди- 
раш тугагач, аравакаш орқасига — Меъмор- 
га қараб қўйди. Мирмуҳсин, Меъмор. 

7 кўчма Сафдан чиқмоқ, тамом бўлмоқ, 
ўлмоқ. Эримбет кўкрагини чангаллаб турар- 
ди: «Мана энди Жапақ тугади! Мунча секин 
юради бу?» А. Мухтор, Қорақалпоқ қиссаси. 

ТУГАНАК Ўсимлик илдизпоясининг ер 
остидаги йўғонлашган қисми; илдизмевали 
ўсимликларнинг ҳосили, тугунак. Картош- 
ка, аслида, ўсимлик ер ости новдасининг ўсиб, 
катталашган туганагидир. «Фан ва турмуш». 
..рўяннинг туганакларида ҳосил бўлган кис- 
лота тошни эритиш қобилиятига эга. Газе- 
тадан. 

ТУГАНМАС Сира ҳам тугамайдиган, 
битмас-туганмас. Туганмас бойлик. н Ўй- 
лаб турсам, cye асло туганмас куч экан. 
Ойбек, О.в. шабадалар. Дунёда туганмас, 
ўзгармас нарса йўқ. М. Исмоилий, Фарғона 
т. о. ..жаҳонга таралган шуҳрати.. туганмас 
ғайрат ea шижоатларининг сир-асрори ни- 
мада экан? Н. Сафаров, Оловли излар. 

ТУГАТМОҚ 1 Тугамоқ фл. орт. н. Ишни 
тугатмоқ. Камчиликларни тугатмоқ. Савод- 
сизликни тугатмоқ. н Домла сабоқни ту- 
гатиб, энди ўрнидан қўзғалмоқчи бўлиб тур- 
ганда, Ғуломжон савол бериб қолди. М. Ис- 







моилий, Фарғона т. о. Мадамин салкам бир 
лаган ои/ни бир неча олишда тугатди. П. Тур- 
сун, Ўқитувчи. Кумушбиби хатни ўқиб 
тугатди-да, югурганича уйига кириб кетди. 
А. Қодирий, Ўтган кунлар. 

2 Маълум мудцатли иш, фаолият жа- 
раёнини ижобий натижа билан якунламоқ; 
тамом қилмоқ. Юрагимиз ҳамоҳанг, мақ- 
садимиз бир бўлганидан олий ўқув юртини 
тугатишимиз билан тўйимиз ҳам бўлди. 
«Муштум». 

3 Ишини, фаолиятини тўхтатиб, йўқ 
қилмоқ. Артелни тугатмоқ. н Табиий офат 
оқибатларини тугатиш юзасидан шошилинч 
чора кўрилди. Газетадан. Шарқий Бухорода 
Анвар бандасини тугатишда қатнашиб 
қайтган бир аскар уйига келиб қараса.. А. Қаҳ- 
ҳор, Кўшчинор чироқлари. 

Ишини тугатмоқ Саранжом қилмоқ, йўқ 
қилмоқ; ўлдирмоқ. Ботир яна абжирлик 
қилиб, унинг белига қилич солиб, иишни 
тугатибди. «Чалпак ёққан кун». 

ТУГМА 1 Кийим, ғилоф ва ш.к. нинг 
четига қадаладиган, одатда тўгарак шак- 
лидаги тутқич. Садаф тугма. Кўйлак тугма- 
си. Тугма қадамоқ. н Ҳаво ҳали исимаган 
бўлса ҳам, хомсемиз ҳоким формасининг 
кўкрак тугмаларини ечиб ташлаб, елпиниш- 
га тутинди. М. Исмоилий, Фарғона т. о. 
Кийимга қадаладиган тугма тез узилиб 
кетмасин десангиз, уни шамга ишқаб олинган 
ипда тикинг. Газетадан. 

2 Улагич кнопка. Кудрат қўнғироқ туг- 
масини босди. М. Исмоилий, Фарғона т. о. 
Саттор лифтнинг пастга олиб тушадиган 
тугмасини босмоқчи эди.. П. Қодиров, Эрк. 
Ҳамшира чиқиб кетгач, Аҳмедов столининг 
бурчагидаги тугмасини босди. Ҳ. Нуъмон, 
Фасллар. 

ТУГМАГУЛ айн. тугмачагул. 

ТУГМАДОР Кўп тугма қадалган; сертуг- 
ма. Биринчисининг устида зарбоф чопон, 
белини олтин камар билан боғлаган, бошқаси 
эса оддий тугмадор камзул, бошига попоқ, 
оёғига қўпол сағри этик кийган эди. М. Осим, 
Зулмат ичра нур. 

ТУГМАЛАМОҚ Кийим, ғилоф ва ш.к. 
нинг тугмасини солмоқ, қадамоқ. Кўйлак- 
нинг ёқасини тугмалаб олмоқ. Ёстиқ жилди- 
ни тугмаламоқ. н [ Тоғача] Ҳамиша ёқаси 
тугмаланган яшил кителъ, чўнтагидан пасти 


қизил ҳошияли кўк галифе шим, қизил чарм 
этик кийиб юради. С. Кароматов, Ҳижрон. 

ТУГМАЛИ Тугмаси бор, тугма қадала- 
ладиган. Атлас кўйлак энини Тугмали қил 
енгини. «Қўшиқлар». 

ТУГМАЧА Кичкина тугма. Садаф туг- 
мача. Кўйлак тугмачаси. н Кўчада ётган 
эски тақа, занглаган мих, тугмача, шунга 
ўхшаш бало-баттарга кўзи тушса, дарров 
олар эди. Ойбек, Танланган асарлар. 

ТУГМАЧАГУЛ бот. 1 Ёввойи гулхайри 
ва унинг гули. 

2 Майда оқ гулли ўтсимон манзарали 
ўсимлик ва унинг ҳидсиз гули. 

ТУГМАЧАДАЙ, -дек Кичкинагина; бе- 
жиримгина. Тугмачадай қиз. н Какликнинг 
қип-қизил тугмачадек кўзлари жавдирар- 
ди-ю, ҳеч нарсани кўрмасди. С. Анорбоев, 
Оқсой. 

ТУГМОҚ 1 Тугун солмоқ; тугун солиб 
уламоқ, боғламоқ. Рўмолнинг учини тугмоқ. 
Ипнинг икки учини тугиб боғламоқ. н Со- 
чин тугиб, саллани ўрай берди бошига. «Ой- 
сулув». 

2 (ж. к. билан) Ўраб боғламоқ, бўғча- 
ламоқ; ўраб, тугун солиб жойламоқ. Дас- 
турхонга нон тугмоқ. Белга ( белбоққа ) пул 
тугмоқ. н Кейин сандиқни очиб, бисотидан 
бир кийимлик чит олди-да, баркашнинг усти- 
га қўйиб, дастурхонга тугди. Т. Алимов, 
Совға. Нодир индамай ўрнидан турди. Ойиси 
рўмолчага нон, мева-чева тугди. С. Юнусов, 
Кутилмаган хазина. 

3 Четларини ёпиштириб ясамоқ, тайёр- 
ламоқ (чучвара, сомса ва ш.к. ни). Манти 
тугмоқ. Сомса тугмоқ. н Дугоналар иш 
билан банд бўлишди: бири патир ясади, бири 
сомса тугди. Ҳ. Ғулом, Тошкентликлар. 
Гўшти, хамири тайёр, мантини ўзингиз 
тугиб юборинг, иним, чаққонсиз, ҳар ишга 
қўлингиз келиша қолади. Ойбек, Улуғ йўл. 
Келин шундай митти чучвара тугадики, 
унинг тўрттаси битта қошиққа сиғади. 
Газетадан. 

Муштини тугмоқ Бармоқлари учини кафт 
ичига олмоқ, кафт ичида бирлаштирмоқ. 
Худди бокс тушадигандай муштини тугиб, 
тирсагини чиқариб, семиз гавдасини пол- 
вонларча лапанглатиб юради. Ҳ. Назир, Ёнар 
дарё. -Бари бир топажакман! — муштини 
тугиб, осмонга ўқталди Эшжон. С. Сиёев, 
Ёруғлик. 




4 кўчма Йиғмоқ, тўплаб ғамламоқ. Топ- 
ганини тугади. н Аёллар кўз ёши тўкиб, бу 
хонадонда ҳамма нарса бор, фақат тўй 
етишмади, боёқиш йиғди, тугди, эссиз, келин 
кўрмай кетди, деб афсусланишган эди. С. 
Нуров, Нарвон. Топганимни шунга тугибқў- 
йиб, ўзим бола-чақа билан пўстакнинг жунини 
ейман. А. Қаҳҳор, Тобутдан товуш. 

5 бот. Ҳосил нишонасини бермоқ, ме- 
ва солмоқ. Олча ғуж-ғуж тугибди. н Бу 
вақт кўклам келиб, ҳамма ёқни яшил либос 
билан безаган, гуллар ғунча тугиб, ариқ- 
чаларда сувлар ҳайқириб оққан, дов-дарахт- 
лар томирига жон кирган пайт. Ж. Абдул- 
лахонов, Тўфон. Бу орада дарахтлар гуллаб, 
мева туга бошлади. С. Нуров, Нарвон. 

Думини тугмоқ қ. дум. Шундан кейин 
қурилиш раҳбарлари уларнинг думларини 
тугиб, «униси бўлмаса, буниси», деб яна бошқа 
шунга ўхшаш кишиларни таваккал қилиб иш- 
га олиша беради. «Муштум». Кўнгилга (ёки 
дилга, қалбга, юракка, кўкракка) тугмоқ 1) 
кўнгилда сақламоқ, ёдда тутмоқ; унутмай 
йиғиб юрмоқ. Кўнглимга тугиб юрган гап- 
ларимни бугун сиз билан очиқ гаплашмоқчи 
эдим. П. Турсун, Ўқитувчи. У ҳамқишлоқ 
дугоналарининг энг ширин тилакларини, энг 
азиз туйғуларини дилига тугиб, ардоқлаб 
бормоқда. А. Мухтор, Опа-сингиллар; Улуғ 
ишга бўлсин деб ҳисса, Ҳалбга тугиб иштиёқ, 
ҳавас.. Сайёр. Ўтар бобонинг кўпдан бери 
кўнглига тугиб юрган бир нияти бор эди. С. 
Сиёев, Аваз. Кўкрагига туккан нияти менга 
маълум, Йўлчибой! Ойбек, Танланган асар- 
лар. Бунинг устига уста мутахассислар 
ҳузурига юрагига тугиб қўйган бир фикрни 
айтиб, маслаҳат олиш учун ҳам борган эди. 
Ш. Рашидов, Бўрондан кучли; 2) ният қил- 
моқ. У [Ҳайдар] Анорхонга нимадир совға 
қилишни кўнглига тугиб қўйган. И. Раҳим, 
Ихлос. «Энди Раззоқвойнинг бошини иккита 
қилиб қўйсак ҳам бўларди», деб орзу қилди 
чол ва ўғли билан бу ҳақда бафуржа гап- 
лашишни дилига тугиб қўйди. Ҳ. Ғулом, 
Машъал. 

ТУГРИК [мўғ. тўгрўк — доира, тўгарак] 
Мўғулистон (Монголия) нинг асосий пул 
бирлиги. 

ТУГУК Тугилган, тугиб қўйилган. Учи 
тугук арқон. н Дарёда юзган қайиқми! 
Сенинг белбоғинг тугукми? Пўлкан, Ҳасан 
батрак. Одам қадри магар буюкдан-буюк, 


Лекин қай дилларда маломат тугук. А. Ори- 
пов. 

ТУГУКЛИК айн. тугук. Бу одамнинг бе- 
лида гавҳар тугуклик бўлса керак. Ойбек, О.в. 
шабадалар. Уларнинг сўзи шу ерга етганда, 
рўмолда тугуклик бир нарса кўтарган ҳолда, 
Сайфи кириб келди. А. Қодирий, Ўтган кун- 
лар. 

ТУГУЛ инкор-таъкид юкл. Нарса, ким- 
санигина эмас, балки..; у ёқца турсин, ҳат- 
то.. Сендан молим тугул, жонимни ҳам 
аямайман. н Яроқ тугул, йўқ қўлингда 
таёғинг. «Нигор ва Замон». Кунлар исиб, дарё 
тугул, денгизнинг ҳам таъсири бўлмай қолди. 
М. Муҳамедов, Қаҳрамон изидан. Жон шу- 
нақа ширин нарсаки, ошна-оғайни тугул, ота- 
онадан тондиради! Шуҳрат, Олтин зангла- 
мас. 

ТУГУН 1 Арқон, ип, лента ва ш.к. нар- 
саларнинг боғлаб уланган, тугилган жойи. 
Арқоннинг тугунини ечмоқ. Ипнинг учига 
тугун солмоқ. Ботинканинг ипига тугун ту- 
шиб қолибди. Галстукнинг тугуни чиройли 
чиқибди. н Узилган ип қайта уланса ҳам, 
тугуни қолади. Юрак ип эмаски, қайта 
уланса. А. Эшонов, Бир оғиз сўз. Костюмни 
ечиб, кўрпачага ташладим, галстукнинг ту- 
гунини бўшатдим. С. Сиёев, Ёруғлик. 

2 Ўраб, бўғчалаб богланган нарса; бўғча. 
Адолат бошидаги тугунни, орқасидаги қоп- 
чиғини ерга қўйиб, Шакархонга қаради. И. 
Раҳим, Чин муҳаббат. Узоқда, сийрак да- 
рахтлар билан қопланган қияликда қоп ва 
тугунлар орқалаган икки аёл ва бир чолнинг 
қораси кўриниб қолди. Ойбек, Қуёш қорай- 
мас. Ҳамбарали ака тугунни ечди, бир даста 
нуқул юз сўмлик пулни кўриб, кайфи учиб 
кетди. А. Қаҳҳор, Қўшчинор чироқлари. 

3 кўчма Киши тана аъзосида ёки бошқа 
нарсада ҳосил бўлган тугунга ўхшаш нарса 
(қ. тугун 1). Дарё қисқичбақасининг нерв 
системасида, чувалчангдаги сингари, йирик 
ҳалқум устки тугуни бўлади. «Зоология». Нерв 
тугунлари — ўзаро бириккан нейрон тана- 
чаларининг тўпламидир. «Одамнинг анато- 
мияси ва физиологияси». 

4 кўчма Умуман, ҳал этилмай, очилмай, 
ечилмай, «тугун ҳодда» бўлган нарса. -Му- 
нозаралар вақтида кўп мушкул тугунлар 
очилиб, ноаниқ масалалар ҳал этилгай, — деди 
аллома бошини кўтариб. М. Осим, Ибн Си- 
но қиссаси. Менинг хавотир олган жойим 


12—Ўзбек тилининг изоҳли луғати 





шуки.. бу воқеалар тугуни бир калладан чиқ- 
қанга ўхшайди.. А. Мухтор, Опа-сингиллар. 
Акбаров, Эшонбоев, Ҳакимов муаммоси 
кўнглида тугун бўлиб турар эди, энди бунга 
Гавҳар орқали Тошев муаммоси ҳам қўшилиб, 
тугун янада чигаллашди. П. Қодиров, Уч 
илдиз. 

Тугун оши дин. Одатда, худойига қи- 
линадиган чучварали угра оши, суюқ ош. 
Хом тугун этн. Қизни йигитга унаштириш 
учун биринчи марта олиб бориладиган 
нарса-совғалар. 

5 ад. Бадиий асарда воқеанинг ривож- 
лана бошлашига сабаб бўлган воқеа, ҳодиса. 
Келинг, арқонни узун ташлаб, сабрга эрк 
берайлик яна. Зотан, ҳар бир асарнинг тугуни 
билан бирга ечими ҳам бор-ку? Ж. Аб- 
дуллахонов, Тўфон. Ойқизнинг психологик 
ҳолати роман марказида турган муҳим 
тугунки, унинг ечими учун Ойқиз типидаги.. 
бошқа бир шахс.. иштироки талаб қилинарди. 
«ЎТА». 

ТУГУНАК қ. туганак. 

ТУГУН-ТЕРСАК Ҳар турли катта-кичик 
тугун, бўғча. Тугун-терсак кўтарган хотин- 
лар. 

Кўтар тугун-терсагингни Лаш-лушла- 
рингни йиғиштириб жўнаб қол. 

ТУГУНЧА 1 Тугун с. кичр. Улар боққа 
чиқиб, тўкилган ёнғоқларни териб турган- 
да, Жонузоқ оқсоқол қайтиб келди. Унинг 
қўлида кичкина тугунча бор эди. С. Анор- 
боев, Оқсой. [Аҳмад] Ҳар бир эшитган 
нарсасини билиб олишга интилганидан, унинг 
сийрак қошлари ўртасида тугунча ҳосил 
бўлган. Ҳ. Назир, Сўнмас чақмоқлар. Бу 
ҳолатни тўйиб кўрдим-да, Ечиб солдим дил 
тугунчасин. Сайёр. 

2 бот. Гулда уруғчининг остки қисми, 
уруғдон (чанглангандан кейин мева, унинг 
ичида уруғ ҳосил бўлади). Минерал ўғит- 
лардан самарали фойдаланиб, катта май- 
донларда ҳосил тугунчаларининг кўпайишига 
эришиш мумкин эди. Газетадан. 

ТУГУНЧАК кам қўлл. айн. тугунча. 
Хўжайин тугунчакни ечиб, дераза томонга 
ўтди. Ойбек, Танланган асарлар. Нури юпқа, 
енгил рўмол учидаги тугунчакни ечиб, бук- 
ланган қоғоз чиқарди. Ойбек, Танланган 
асарлар. 

ТУГУНЧАЛАМОҚ Тугунча ҳосил қил- 
моқ (қ. тугунча 2). Агар ғўзамиз яна икки сув 


ичса, бас. Пахтамиз яхиш тугунчалаяпти. 
Газетадан. 

ТУГУНЧИ «Фалончи» сўзи билан бирга 
қўлланиб, номаълум (кимлиги аниқ бўл- 
маган) шахсга ишора қилади. ..фалончи 
бундай деган, тугунчи ундай деган, деб кўпги- 
на содда кишиларни йўлдан уришарди. Н. Фо- 
зилов, Дийдор. 

ТУДОҚ с. т. Тувдоқ, тувалоқ. 

ТУЁҚ 1 Баъзи сутэмизувчи ҳайвонлар- 
нинг оёқ учидаги, шохсимон моддадан 
тузилган таянч қисми. Отнинг туёғи. Туёқ 
товушлари. н Лойи кўпириб ётган йўлда от 
тақалари, мол туёқларидан ҳосил бўлган 
чуқурчаларни лиммо-лим тўлдирган сарғиш 
зардоблар жимирлаб, ёни-веридан сирқиб 
ётарди. П. Турсун, Ўқитувчи. От, эшак, мол 
туёқларининг manup-mynypu босилди. С. 
Анорбоев, Оқсой. 

2 кўчма с. т. Уй ҳайвони, мол. Николай 
замонида остонам туёқ кўрмаган. Ойбек, О. 
в. шабадалар. Ч орвам бор десам дегундай.. бу 
йил яна туёқ сотиб олдик. И. Раҳим, Ихлос. 

3 Бош (молларнинг сони ҳақида). Чорва 
туёғи кўпайди, молларнинг наслини яхшилаш, 
қишловга nyxma тайёргарлик кўриш маса- 
ласида ҳам анчагина ишлар қилинди. А. Раҳ- 
мат, Эллик бир баҳодир. 

4 кўчма Зурриёт, тирноқ. Сиз ҳурмат- 
лиларга маълумдир, бизнинг шул Отабекдан 
ўзга фарзандимиз бўлмай, дунёда ўзимиздан 
кейин қолдирадиган туёғимиз ва кўз тиккан 
орзу-ҳавасимиз.. фақат шул Отабекдир. А. 
Қодирий, Ўтган кунлар. 

Туёғингни шиқиллат Жўнаб қол, кет. 
Қани, туёғингизни шиқиллатиб қолинг! Ҳ. 
Ғулом, Машъал. Ҳўкизнинг шохига урса, 
туёғи зирқирайди Кимсага айтилган қаттиқ 
гап унинг яқинларига ҳам тегади. 

ТУЁҚЛИ Туёғи бўлган. Айри туёқли ҳай- 
вонлар. Тоқ туёқлилар. Жуфт туёқлилар. 

ТУЖЖОР [а. jlA3 — «тожир» с. нинг 
кўпл.: савдогарлар, тижоратчилар] эск. кт. 
Савдогар. Гўё дунёдаги жами бозорлар Шаҳ- 
ристонга кўчиб келган-у, аҳли тужжорлар 
молини пулга чақишга ошиқарди. С. Каро- 
матов, Сўнгги бархан. Аъло ҳамкасбларимиз 
ичидан.. қилни қирқ ёрадиган тужжорлар 
етишиб чиқди. Газетадан. 

ТУЖУРКА [р. < фр. toujours — доимо, 
ҳамиша: кундалик кийим] Одатда икки 
бортли эркакча устки калта кийим; калта 

куртка. Сергей наган осиғлиқ йўғон камарини 
тужуркаси устидан тортиб боғлаётганда, 
кўча томондан бир аёл, бир эркак товуши 
эшитилди. Ҳ. Ғулом, Машъал. 

ТУЗ I 1 ким. Молекулалари таркибига 
кислота қолдиғи билан боғланган металл 
атомлари кирган мураккаб моддалар. Туз 
организмнинг тузилиши учун, унда модда 
алмашинишининг тўғри бориши учун зарур- 
дир. Н. Исмоилов, Касалларни парвариш 
қилиш. Тупроқ шўрланиши жараёнида кўп- 
роқ хлор ва сулфат тузлари тўпланади. «Фан 
ва турмуш». 

2 Шу бирикманинг овқат учун иш- 
латиладиган бир тури (натрий хлорид). Ош 
тузи. Қоратикан туз. Майда туз. Йирик туз. 
Ошга туз солмоқ. Таом — туз билан, туз — 
ўлчови билан. Мақол. н Хосият хола олови 
анча пасайиб қолган ўчоқ ёнига бориб, тувоқни 
кўтарди-да, ошнинг таъмини кўриб, бир 
чимдим туз ташлади. Р. Файзий, Чўлга ба- 
ҳор келди. Ёрни гўзал дема, оқил сўзи бўлма- 
са, Тотли бўлмас таом, агар тузи бўлмаса. Ё. 
Мирзо. 

Тузини кўрмоқ 1) намагини чучмал, ра- 
со ёки шўр эканлигини билиш мақсадида 
тотиб кўрмоқ. Шўрванинг тузини кўрмоқ; 2) 
кўчма емоқ, тотмоқ. Кечаги ошнинг тузини 
ҳам кўрмадим. Ярасига туз сепмоқ қ. сепмоқ. 
Шерали унинг ярасига туз сепмаслик учун 
гапни бошқа ёққа бурмоқчи бўлди. С. Каро- 
матов, Олтин қум. 

3 Умуман, овқат, егулик-ичгулик нарса. 
Жазирама кунларда тонг саҳардан кечқурун 
қоронғи тушгунча туз тотмай оч юриш кўп 
одамнинг силласини қуритарди.. П. Қодиров, 
Юлдузли тунлар. Чой ичмадим, ичимга туз 
ҳам кирмади. Ойбек, Танланган асарлар. 

4 кўчма Кимсанинг бошқа одамга бер- 
ган, едирган-ичирган (еган-ичган) овқати. 
Туз бермоқ. Тузини емоқ (ичмоқ). н Босган 
отасин юзини, Андиша қилмай тузини. «Эра- 
ли ва Шерали». Йўқ, тузим, ноним сени қу- 
туртирган. Ойбек, Танланган асарлар. Мен 
сизга уй бердим, вақтида туз бердим, пешо- 
нангизни силадим. А. Қаҳҳор, Қўшчинор 
чироқлари. Шу кампирнинг.. тузини кўп едик. 
«Равшан». Хўш, нима бўпти? Ахир туз ичган 
жойингнинг фарзанди-ку. «Бир кун туз ичган 
ерга қирқ кун салом», деганлар. П. Турсун, 
Ўқитувчи. 


Туз(им) кўр қилгур қарғ. Нонкўрлик 
қилган кишига қарата айтиладиган ибора. 
Одамгарчиликни ҳам билмади бу туз кўр 
қилгур!А. Қодирий, Меҳробдан чаён. Туз ялаб 
Ҳеч нарса емай-ичмай, қоринни жуда-жу- 
да очқатиб, оч ҳолда. Хатиб домла панж- 
шанба кунидан туз ялаб, зиёфатга боришга 
ҳозирланади. А. Қодирий, Обид кетмон. Ту- 
зини ичиб, тузлуғига тупламоқ (ёки тупур- 
моқ) Нонкўрлик қилмоқ, нонтепкилик 
қилмоқ, яхшиликка ёмонлик қайтармоқ. 
Сендақа, ҳукуматнинг тузини ичиб, тузлуғига 
туплайдиган нонтепки керак эмас. С. Аҳмад, 
Ҳукм. Тузини оқламоқ (ёки ҳалолламоқ) 
Кимсанинг берган ош-тузи, боққани, пар- 
вариш қилгани зое кетмаганини исбот қил- 
моқ, яхшиликка яхшилик қайтармоқ. Сенга 
мен камтарин фарзанд эрурман.. Улуғ бур- 
чим — тузингни оқламоқдур. Ҳабибий. Тузи- 
ни тотмоқ 1) айн. тузини кўрмоқ 1 қ. туз I 2; 
2) мазасини кўрмоқ, таъмини тотмоқ. Ўзинг 
ҳам қаландар нонининг тузини тотиб қол. 
С. Айний, Куллар. 

5 кўчма Мантиқ, маъно, мазмун. Эси бор 
билади гапнинг тузини. «Алпомиш». Ийи- 
ийи, бу ойимчанинг гапида туз борми ўзи? 
И. Раҳим, Чин муҳаббат. Сўзингда туз бор. 
Нафсиламрда, фашист баччағар жуда бе- 
инсоф.. Ойбек, Қуёш қораймас. 

ТУЗ II 1 Текис ер, кенг текислик. Ту- 
ганмас конимиздир тоғ билан туз. Ҳабибий. 
Йўл юрамиз қумлоқ, сувсиз тузларга.. «Ҳа- 
санхон». 

2 Фойдаланилмай ётган ер, бўз ер, қў- 
риқ. На қилт этган бир шамол, На уйғоқдир 
дала, туз. Шуҳрат. 

ТУЗ III [ р\ карт. 1 Ўйин турига қараб 
энг катта ёки бир очко (бир хол) қийматга 
эга бўладиган карта. Кузир туз. Ғиштин туз. 
Валетни туз билан босмоқ. 

2 (эгалик аффикси билан) кўчма Бирор 
нарсанинг энг сараси, энг юқори даража- 
лиси, олий мақомлиси. Аёллар орасида суҳ- 
батнинг «туз»и қурилиш эди. Ойбек, О.в. 
шабадалар. Мен айтмоқчиманки, тўртала 
тузнинг ҳаммаси ўзингизда. А. Мухтор, Туғи- 
лиш. 

ТУЗАКЛИ Саранжом-саришта қилин- 
ган, тузалган, тузатилган, безатилган. Ту- 
закли уй. Тузакли дастурхон. 

ТУЗАКСИЗ Саранжом-саришта қилин- 
маган, тузалмаган, тузатилмаган, безатил- 





маган. Ғуломжон Ҳаётнинг безаксиз, тузак- 
сиз ҳам тароватли, ҳароратли юзини кўриб, 
бир хил бўлиб кетди. М. Исмоилий, Фарғо- 
на т. о. 

ТУЗАЛМОҚI 1 Касалликдан, хасталик- 
дан халос бўлмоқ, соғаймоқ, шифо топмоқ. 
Бемор тузалди. У курортдан анча тузалиб 
қайтди. н [Қурбон ота] Касалхонада яқин 
икки ой ётиб, оёқлари тузалди, ўзи жуда 
тетикланди. А. Қаҳҳор, Тўй. Дорим билан 
тузалиб кетганлар мени «доктор опа» деб 
эслари кетишади. М. Исмоилий, Фарғона т.о. 

2 Битиб кетмоқ, йўқ бўлиб кетмоқ (яра, 
чипқон, жароҳат ва ш.к. ҳақида). Ярам 
тузалиб қолди. Тиғ яраси тузалар, тил яраси 
тузалмас. Мақол. н То яра тузалгунча, у 
эрка ва иззатли меҳмон.. Ойбек, Қуёш қо- 
раймас. 

3 Бузуқ ҳолдан фойдаланишга, ишлатиш 
учун яроқли ҳолга келмоқ. Кўчадан жуда 
тўйдим, Қачон тузалар экан. «Муштум». Сиз 
ҳам нонуиапани машина тузалгандан кейин 
қиласиз! «Муштум». 

4 Камчиликлари, нуқсонлари бартараф 
этилиб, тўғри, дуруст бўлиб қолмоқ, ях- 
шиланмоқ. Аҳвол тузалди. Тузалмас xamo. 
н Абдураҳмон.. яна икки йил мадрасада 
туриб, шу тузалган ахлоқини «камолотга» 
эриштирди. А. Қодирий, Меҳробдан чаён. 
Эрлар билан меҳнатга Отганлар қулоч. Тур- 
мушлари тузалиб, Топганлар ривож. 
Ғайратий. «Ёзувим тузаляпти, мана кўринг», 
дейман. Ҳ. Назир, Ёнар дарё. 

5 Ёмон, нотўғри, ножўя йўлдан қайт- 
моқ, ахлоқий нуқсондан халос бўлмоқ. 
Танқиддан сўнг у анча тузалди. н Хўш, у 
[Йўлчи] тентакни қутқариб нима қиласан, 
жиян? У тузалмайди. Ойбек, Танланган 
асарлар. Сиз ҳам ёт эркак. Сиз мендан нима 
кутасиз, маълум; бу ердан қочсам, туза- 
лардим, балки.. Ойбек, Танланган асарлар. 

ТУЗАЛМОҚ II Тузамоқ 1, 2 фл. мажҳ. н. 
Тузалган стол. Тузалган дастурхон. н Дас- 
турхончи тузалган бир патнис олиб кириб 
қўйди. Ойбек, Улуғ йўл. Жой тузалди сиз- 
нинг учун, бегижон, Туринг бегим, ичкарига 
кирамиз. «Гулихиромон». 

ТУЗАМОҚ 1 Патнис, дастурхон, стол 
ва ш.к. ни ноз-неъматлар билан безамоқ, 
ясатмоқ. Бегимхон.. дугонасини кўрпачага 
ўтқизди-да, патнис тузаб келди. И. Раҳим, 
Чин муҳаббат. Камолиддин махдум.. дастур- 


хон тузашни Асад қорига буюрди. М. Ис- 
моилий, Фарғона т. о. Қари келса — ошга, 
ёш келса — ишга. Иккаламиз стол тузар 
эканмиз. Н. Сафаров, Ҳаёт мактаби. 

2 Саранжом-саришта қилмоқ, шинам 
қилиб жиҳозламоқ, ясатмоқ. Ўғлим аъло ўқир 
деб, Севиб ота-онаси, Атайлаб ўзига хос 
Тузаб берган бир уйча. Қ. Муҳаммадий. 
[Шералихон отларни] Қушдай қилиб тузаб, 
зар қуббали зумрад эгарни солди. «Эрали ва 
Шерали». 

Узини тузамоқ шв. Ўзини тузатмоқ, тар- 
тибга солмоқ; шайланмоқ, тайёрланмоқ, 
ҳозирланмоқ. Ҳасан мард буни кўриб, кўзи 
ёшга тўлиб, жазавалари қўзғалиб, полвонлик 
томирлари уйғониб, ўзини тузаб тезлана- 
верди. «Равшан». 

3 шв. Адо этмоқ, бажармоқ, ўтамоқ. Бир 
шартга буюрди ул қоши қаро, Тузамоққа мен 
Ёвмитга бораман. «Нигор ва Замон». Кун- 
дан-кун бачалар ишни тузаб, жуда яхши 
меҳмонхоналар солди. «Юсуф ва Аҳмад». 

ТУЗАТИНМОҚ Ўзини, усти-бошини, 
соч-соқолини тартибга солмоқ. Ҳасанали 
тузатиниб олди ва ичкарига кирди. А. Қо- 
дирий, Ўтган кунлар. Султонов қабулхонада- 
ги ойнага қараб, тузатиниб олди-да, министр 
кабинетига кирди. «Муштум». 

ТУЗАТИШ 1 Тузатмоқ фл. ҳар. н. Кам- 
чиликларни тузатиш. Ўзини тузатиш. 
Юриш-туришини тузатиш. н Баъзан у кун 
бўйи хонасидан чиқмай, тахта қоғоздаги 
чизиқлар устида ўйлар, чизмаларнинг кам- 
кўстини тузатиш билан кунни кеч қилар эди. 
Мирмуҳсин, Меъмор. 

2 Яхшилаш ёки тўғрилаш мақсадида ўз- 
гартириш, ўзгартма, тузатма. Луғатга илова 
қилинган тузатишлар. Қарорга киритилган 
тузатишлар. н Хатдан мамнун бўлди ше- 
килли, тузатиш киргизмай, яктак чўнтаги- 
га солиб қўйди. Ойдин, Ҳикоялар. 

ТУЗАТМА айн. тузатиш 2. Қарорга ту- 
затма киритмоқ. 

ТУЗАТМОҚ 1 Саранжом-саришта қил- 
моқ, тартибга солмоқ. Нури хўрсинди, сочла- 
рини, ғижим рўмолини тузатди. Ойбек, Тан- 
ланган асарлар. Мастура опа ана шу хаёллар 
билан уйга кириб.. ё тарелканинг ўрнини 
алмаштирар, ё стулни тузатиб қўярди. Р. 
Файзий, Шоҳи дарпарда. Водопровод ўт- 
казамиз, деб қазиб кетишган эди, бир йил 
бўлди, тузатмайдилар. С. Сиёев, Ёруғлик. 






2 Бузилган, ишдан чиққан нарсани тик- 
ламоқ, фойдаланишга, ишлатишга яроқли 
ҳолга келтирмоқ. Кеча бир кампир телеви- 
зорни қолдираётиб, тезроқ тузатиб бе- 
ринглар.. деб илтимос қилган. Т. Ашуров, Оқ 
от. Тегирмони бузилиб кетган экан, тузат- 
ди... А. Қаҳҳор, Асрор бобо. Лоақал ўн беш 
сўм турадиган қовунни тўрт ярим сўмга 
сотсин, буни ҳам бировнинг аравасини туза- 
тишга тўласин. Ойбек, Танланган асарлар. 

3 Бартараф қилмоқ, тўғриламоқ. Хато- 
ни ўзлари қилиб, тузатишни сиздан талаб 
қилсалар, инсофданми ахир! Ш. Рашидов, 
Бўрондан кучли. Айбни ўзим қилдим, ўзим 
тузатишим керак!Ў. Ҳошимов, Қалбингга 
қулоқ сол. 

4 Нуқсон-камчиликларни йўқотиб яхши- 
ламоқ, дурустламоқ. Талаффузни тузатмоқ. 
Аҳволни тузатмоқ. н Кичик бир мастер 
бўлиб чиқарди отин, Тузатди кундан-кунга 
рўзғор ҳаётин. Ғайратий. Майли, сизлар 
яшанглар, замонни тузатинглар. Ойбек, Тан- 
ланган асарлар. -Камчиликни тузатиш мум- 
кин! -Албатта мумкин, Тўлқинжонни ҳам my- 
затиш мумкин. Ф. Мусажонов, Ҳури. 

5 Касалликдан, хасталикдан халос қил- 
моқ, даволамоқ, шифоламоқ, шифо бер- 
моқ, касалини аритиб соғайтирмоқ. Ибн Си- 
нога касалнинг жони чиқмаган бўлса, бас экан, 
тузатар экан. Ойбек, Танланган асарлар. 

6 с. т. Гап билан бопламоқ, қаттиқ изза 
қилмоқ, уялтирмоқ. Юзма-юз туриб, Шай- 
хулло домуллани шундай тузатдики, ер ёрил- 
са, кириб кетгудай бўлди. Ш. Тошматов, 
Тонгдаги кўланка. 

7 айн. тузамоқ 1. Ҳанифа айвоннинг тах- 
монидаги янги кўрпачаларни хонтахта ат- 
рофига ёзди, дастурхон тузатди.. Ҳ. Ғулом, 
Феруза. 

ТУЗДОН 1 Туз солиб, дастурхонга қў- 
йиладиган кичкина идиш. 

2 айн. тузлуқ. 

ТУЗИЛИШ 1 Тузилмоқ фл. ҳар. н. Бу иш 
юзасидан комиссия тузилиши бежиз эмас. 

2 Таркибий қисмларнинг ўзаро жойла- 
ниши; қурилиш таркиби. Атомнинг тузи- 
лиши. Организмнинг тузилиши. Машинанинг 
тузилиши. Гап тузилиши. н Биринчи хатда 
вергул тушиб қолган, иккинчисининг бир 
ерида машинистка абзац қўймаган, учинчи- 
сида жумла тузилиши ёқмабди. Ф. Муса- 
жонов, Ҳиммат. 


3 Ташқи ифода, қиёфа. Гавда тузилиши. 
н Бутун тузилиишмнинг, аъзоларимнинг, 
қонимнинг.. одамларникидан фарқи йўқ-ку! 
О. Мўминов, Хиёбондаги уч учрашув. Сиз- 
нинг юз тузилишингизда русникига ўхшама- 
ган нишоналар кўп. Шуҳрат, Шинелли йил- 
лар. 

4 Тузум. Бироқ жамият тузилиши ҳами- 
ша шундай адолатсиз бўлиб келганлиги факт- 
дир. Ойбек, Нур қидириб. 

ТУЗИЛМА 1 Бирор нарсанинг ўзаро боғ- 
лиқликда (алоқада) бўлган қисмлари бир- 
лиги, шундай қисмлардан иборат яхлит 
ҳолдаги нарса. 1888 йилда ҳужайра ядросида 
тузилмалар топилиб, уларга «хромосомалар», 
яъни рангли таначалар деган ном берилди. 
«Фан ва турмуш». Улар бош мия ва орқа мия 
ҳамда чакка асаб тузилмаларининг зарар- 
ланиши натижасида келиб чиқади. Н. Ёқу- 
бов, Жон. 

2 Маълум қисмлар асосида юзага кел- 
тирилган, тузилган, ташкил этилган нарса. 
..уч юздан ортиқ тадбиркорлик тузилмалари 
фаолият кўрсатмоқда. Газетадан. ..шаҳарда- 
ги ноорганик маҳсулотлар ишлаб чиқарувчи 
комбинат ва заводлар билан ўқув-илмий иш- 
лаб чиқариш тузилмасига айланади. Газета- 
дан. «Умид» марказининг вужудга келиишда 
Тошкентдаги ўнлаб корхоналарнинг жамоа- 
лари, тижорат ва давлат тузилмалари иш- 
тирок этди. Газетадан. 

ТУЗЛАМА Умуман, тузлаб тайёрланган 
нарса, маҳсулот (мас., бодринг, карам, 
помидор ва б.). 

ТУЗЛАМОҚ 1 Туз сепиб қўймоқ, туз 
сепмоқ, тузга буламоқ. Гўштни тузламоқ. н 
Катта чипор товуқни тутиб, боғлаб қўй, 
кечқурун сўйиб бераман, тузлаб қўясан, эрта 
билан бир шўрва пиширасан. С. Айний, Қул- 
лар. 

2 Туз сепиб ёки намакобга солиб, узоқ 
вақт бузилмайдиган егулик тайёрламоқ. 
Бодринг тузламоқ. Карам тузламоқ. н 
Ошкўклар ва уларнинг илдизлари.. сабзавот- 
ларни тузлаш, мариновка қилиш ва консер- 
валашда жуда ҳам бебаҳодир. Газетадан. 

3 кўчма с. т. Гап билан бопламоқ, ту- 
затмоқ. Уларнинг фикрича, кўпни кўрган 
муғамбир ва пишиқ домла ўқитувчи болани 
яхшилаб тузламоқда ва дамини қайтариб 
қўймоқда эди. П. Турсун, Ўқитувчи. Мавли 

Мардиевич телефондаги кишини роса тузла- 
ди. «Муштум». 

4 кўчма дағл. Боплаб алдамоқ, фириб 
бермоқ, лақиллатмоқ. Даллол бўлиб, пул то- 
пишни кўзлабман, Қўлин силтаб, мол сотган- 
ни тузлабман. О. Қўчқорбеков. Уни ўзим би- 
лан бирга Қашқарга олиб кетаман, йўлда 
тузлайман.. жазоси бир пиёла шароб.. К. 
Яшин, Ҳамза. 

ТУЗЛИ Ичида ёки таркибида тузи бўл- 
ган. Тузли халта. Тузли минерал сув. 

ТУЗЛУҚ Туз сақланадиган идиш. Ҳо, 
Адолат, тузлуқни бер, шакарга жиндек туз 
сепиб қўяй, жуда ширин бўлиб кетибди! И. 
Раҳим, Чин муҳаббат. 

Тузини еб (ёки ичиб) тузлуғига тупурмоқ 
қ. туз I 2. Тузлуқ тўрва 1) эск. озиқ-овқат 
сақланадиган халта; 2) кўчма тирикчилик, 
оилани боқиш, уй-рўзғор ташвиши. Тузлуқ 
тўрва бўйнига тушди. н Фарзанд туғилади. 
Ҳикмат ўзи билан ўзи овора бўлиб қолади, 
бўйнидаги тузлуқ тўрва яна оғирлашиб, 
атрофга қарашга ҳам фурсати бўлмай қолади. 
Ю. Шомансур, Қора марварид. 

ТУЗМОҚ 1 Барпо этмоқ, вужудга кел- 
тирмоқ, яратмоқ. Армия тузмоқ. Комиссия 
тузмоқ. Жамият тузмоқ. Партия тузмоқ. 
н Темур тузган салтанатнинг ворислиги 
Шоҳрухдан кейин Иброҳим Султонга ўтишига 
умид боғлашарди. Мирмуҳсин, Меъмор. 

2 Таркибий қисмлардан яхлит нарса 
яратмоқ, таркиб этмоқ, тартиб қилмоқ. 
Жумла тузмоқ. Рўйхат тузмоқ. Эртанги иш- 
га бугун режа туз. Мақол. н Биз нутқимиз- 
да айрим сўзларни ўзаро бириктириб, гап 
тузамиз ва фикримизни баён қиламиз. «Ўз- 
бек тили» дарслиги. 

3 Турли материал, маълумот ва ш.к. ни 
йиғиб ва маълум тартибда жойлаштириб, 
яхлит бир ҳолга келтирмоқ; яратмоқ. Тўп- 
лам тузмоқ. Икки тилли луғат тузмоқ. Дарс- 
лик тузмоқ. н Улар Авазнинг кўҳна, янги 
ғазалларини тартибга солиб, бир девон туз- 
моқчи бўлади. С. Сиёев, Ёруғлик. 

4 Расмий равишда келишиб, бирор ҳуж- 
жат ёзмоқ. Далолатнома тузмоқ. н [ Мирза- 
каримбой] Ўғли Ҳакимбойваччанинг naxma 
савдоси юзасидан ўрис фирмалари билан 
яқинда тузган шартномаси устида ўйлаб.. 
кўзларини яна маҳкамроқ юмди. Ойбек, 


Танланган асарлар. Иккала ҳукмдор яраш 
битими тузубдурлар. М. Осим, Ибн Сино 
қиссаси. 

5 Уюштирмоқ; қурмоқ, қилмоқ. Улар 
юксак оилаларнинг ўғиллари. Уларнинг кис- 
саларида олтин-кумуш мўл. Улар кечалар 
«ширин суҳбатлар » тузадилар. Ойбек, На- 
воий. Ғалаба муносабати билан Музаффар 
мирзо катта зиёфат тузди. Ойбек, Навоий. 

6 кам қўлл. айн. тузатмоқ 2. Бузилган иш- 
ни ботир тузар. Мақол. Ота бузса, бола ту- 
зар. Мақол. 

7 айн. тузамоқ. Элда қолган катталар 
Тўлғоннинг олдида дастурхонни тузиб, олиб 
кетиб хизмат қилиб турди. «Ойсулув». Эр- 
ларга ўхшаб, мундоқ бир оз чақчақлашиб 
ўтирсангиз нима қилади. Не-не умид билан 
дастурхон тузган эдим.. Шуҳрат, Жаннат 
қидирганлар. 

ТУЗ-НАМАК 1 Овқатнинг тузланганлик 
даражаси, тузининг паст-баландлиги. Ов- 
қатнинг туз-намагини ростламоқ. Манти- 
нинг туз-намаги бир оз баланд бўлибди. 

2 Умуман, ейиладиган нарса; емиш, ов- 
қат, таом. Лапанглаб югурган мингбоши гу- 
зарга аранг етиб келганда, ҳоким тўра алла- 
қачон отдан тушиб, туз-намак қабул қил- 
моқда эди. М. Исмоилий, Фарғона т. о. 

Туз-намак бўлмоқ Маълум муддат ҳам- 
товоқ бўлмоқ, топганини кимса билан 
ўртада баҳам кўрмоқ. Чўлни яшнатаётган 
одамлар ёнида бўлиш иштиёқи уни [Яйрани].. 
чўлқувар билан туз-намак бўлиб яшашга 
даъват этди. С. Акбарий, У ҳаётни севади. 

ТУЗ-НАСИБ(А) Гўё тақдирда белги- 
ланган ризқи рўз. насиба. Билмайман, туз- 
насиб қаерга тортар, Менда йўқдир, бова, 
сира ихтиёр. Фозил Йўлдош ўғли. Умри узоқ 
эканми, туз-насиба тортибми, бир оёқда 
бўлса ҳамки, қайтиб келди. X. Султонов, 
Онамнинг юрти. 

ТУЗОҚ 1 Қуш ёки бошқа овланадиган 
ҳайвонларни тутиш учун одатда қилдан 
ясаладиган сиртмоқли мослама. Тузоқ қўй- 
моқ (қурмоқ). н [Сувонжон] Om думидан 
эишб тўқилган тузоқларни каклик келиши 
эҳтимол топилган ерларга шахмат тар- 
тибида ўрнаиипирарди. С. Анорбоев, Оқсой. 

2 кўчма Умуман, қўлга тушириш ёки 
ўзига оғдириш учун кўрилган тадбир ёки 
ишга солинган восита; дом. Билмаган ишга 
уринма, Уриниб тузоққа илинма. Мақол. н 




Лекин ўзи лапашанг бўлса ҳам, бало! Қора- 
сувнинг гулдай қизини тузоғига туширган. О. 
Ёқубов, Излайман. Жон талвасасида қолган 
душман Умурзоқ отани тузоққа тушириш 
йўлига ўтди. Ш. Рашидов, Бўрондан кучли. 
[ Солиҳбой:] Хайрият, бу иш ҳам хамирдан қил 
суғургандай жўнгина битди. Ғофирни энди 
бутунлай ипсиз тузоққа илинтирдим. Ҳам- 
за, Бой ила хизматчи. 

Тузоқ қўймоқ 1) қуш тутиш учун тузоқ- 
ни мослаб, жой-жойига қўймоқ; 2) қўлга 
киритиш, тушириш чора-тадбирини ишга 
солмоқ. Муҳиддин пулга тузоқ қўйиб, энди 
бошқа шаҳарларга ҳам қатнайдиган бўлиб 
қолди. С. Абдуқаҳҳор, Уй остонадан бош- 
ланади. Содда ота, онамизни уриб йўлдан, 
Бизга тузоқ қўймоқдалар ўнгу сўлдан. «Муш- 
тум». Тузоққа тушмоқ (ёки илинмоқ) 1) 
тузоққа кирмоқ, банд бўлмоқ (қ. тузоқ 1). 
Тузоқларга бешта каклик тушибди (или- 
нибди)\ 2) домига дучор бўлмоқ (қ. тузоқ 2). 
Фақат Ғ[игора ўзиники бўлса, қўлидан чиқиб 
кетмаса, унинг тузоғига илиниб қолмаса бас. 
С. Анорбоев, Оқсой. 

ТУЗОҚЧИ 1 Тузоқ ясовчи ва тузоқ қў- 
йиб ов қилувчи. 

2 кўчма Кишиларни тузоғига, домига 
илинтирувчи. Домига тушмаган кам, турфа 
тузоқчи ҳожим, Бермайди қилса насия, суд- 
раб, чатоқчи ҳожим. Муқимий. 

ТУЗОҒЛИК Тузаб қўйилган; ясоғлик. 
Тузоғлик дастурхон. Тузоғлик стол. н 
Мулозимлар тузоғлик баркашлар, сўйилган 
қовун ва тарвузлар, турли-туман нозу неъ- 
матлар кўтариб келишди. М. Исмоилий, 
Фарғона т. о. 

ТУЗСИЗ 1 Тузи йўқ, тузи меъёридан 
кам, паст. Тузсиз хамир тандирда турмас. 
Мақол. 

2 кўчма Маъноси, мазмуни йўқ; бемаъ- 
ни, тутуриқсиз. Ўзи юзсизнинг сўзи тузсиз. 
Мақол. н Қўйинг тузсиз гапларингизни, сиз- 
га ярашмайди. М. Ўринхўжаев, Унутилмас 
кунлар. 

ТУЗСИРАМОҚ Организмда туз етиш- 
маслиги сабабли туз талаб бўлмоқ (асосан 
ҳайвонлар ҳақида). [Қўйларнинг] Ҳаммаси 
тузсираган бўлса керак, кирсстгиз, қўлингиз- 
ни ялайди. А. Қаҳҳор, Қўшчинор чироқпари. 

ТУЗУВЧИ 1 Тузмоқ фл. сфдш. Шартнома 
тузувчи томонлар. Далолатнома тузувчи 
шахслар. 


2 Материал, факт, маълумот ва ш.к. ни 
йиғиб ва уларни маълум тартибда жой- 
лаштириб асар яратувчи ёки яратган шахс. 
Луғат тузувчи. Халқ қўшиқлари тўпламини 
тузувчи. 

Ер тузувчи Ерни планлаштириш ва ш.к. 
ишлар билан шуғулланувчи шахс, мутахас- 
сис. Бу opada ер тузувчи Худойназаров билан 
ўзингиз иккитадан тўртта участка қуриб 
олдингиз. «Муштум». 

ТУЗУК I 1 Бузилган-нетган ери йўқ, 
ишлаб турган ёки ишлай оладиган. Телевизор 
тузукми, бузуқми? Мотор тузук ишлаб ту- 
рипти. 

2 Камчилиги, ёмон ери йўқ; дуруст, ях- 
ши; бинойи. Тузук йигит. Бу иш тузук таш- 
кил қилинмабди. н Ўзи тузук шоир, бироқ 
танқидни кўтармагани ёмон. А. Қаҳҳор, 
Сароб. Кенжа йигит қишлоқда Тура олди бир 
ойча, Турмуш тузук бўлса-да, Аммо бахти 
узоқда. 3. Диёр. 

3 Дард-касали йўқ, соғ, соғлом; соғлиғи 
қаноатланарли. Ота, тузукмисиз? Тузук бў- 
либ кетдингизми? н Хайрият, онангизнинг 
аҳволи анча тузук бўлиб қолди, иситмаси ҳам 
қайтди. М. Исмоилий, Фарғона т. о. Дадаси, 
энди тузукман, қизимни саҳарлари уйғот- 
манг. А. Қаҳҳор, Бемор. 

4 рвш. Қоидаси билан, дурустгина, ях- 
шилаб. Тузукроқ, мазмунлироқ гапирсангиз- 
чи. Тузукроқ ўтиринг. н Хаёлингиз қаерда, 
нима сўзлаяпсиз, ойи? Тузуккина гапиринг! 
Ойбек, Танланган асарлар. 

5 тасдиқ юкл. Яхши, хўп, майли, маъ- 
қул. -Эртага китобни ола кел, тузукми?-Ту- 
зук, олиб келаман. н -Сиз киргандан кейин 
мен эшикни устингиздан ёпиб оламан-да, бир 
оздан сўнг олдингизга келиннинг ёлғиз ўзини 
киргизаман, тузукми? -Тузук. А. Қодирий, 
Ўтган кунлар. 

ТУЗУК II map. ҳуқ. Қонун-қоидалар тўп- 
лами; низом. Амир Темур тузуклари. 

ТУЗУКЛАМОҚ кам қўлл. Яхши, дуруст 
ҳолга келтирмоқ, яхшиламоқ. [ Отабек] Хаёл 
ичида қоғознинг тахларини тузуклади-да, 
қайтариб, яна қўйнига тиқди. А. Қодирий, 
Ўтган кунлар. Артель ишини яхши йўлга 
қўйиш, ҳосилдорликни ошириш, колхозчи- 
ларнинг даромадини тузуклашда фаол қат- 
нашибди. Газетадан. 

ТУЗУК-ҚУРУҚ с.т. кам қўлл. Яхшиги- 
на, дурустгина, кўнгилдагидек. [ Тўла] Ўқи- 





тувчининг саволларига тузук-қуруқ жавоб 
қилмай, ўз ўйи билан машғул бўлди. М. Ис- 
моилий, Бизнинг роман. Касбингиз бўлмаса, 
ошна-оғайниларингиз бўлмаса, қўлингизда ту- 
зук-қуруқ характвристика бўлмаса! Қаёққа 
борасиз? А. Мухтор, Туғилиш. 

ТУЗУМ Жамият ва давлат тузилиши 
(қурилиши) тизими. Давлат тузуми. Қаби- 
лачилик тузуми. н Миллий тилнинг сақла- 
ниши ва ривожланиши ҳамма вақт ижтимо- 
ий тузумнинг.. одиллигига боғлиқ. «Фан ва 
турмуш». У [Алиқул] кўп ўтмай янги тузум, 
янги давлат, янги ҳаёт ва янги одамларга дуч 
келди. Ш. Рашидов, Бўрондан кучли. 

ТУЗҚОҚ: тузқоқ қилмоқ Гўштга туз се- 
пиб қуритмоқ, қоқламоқ. Шаҳар, қишлоқ- 
ларга барра гўштнинг ҳаммасини етказиб 
беролмаймиз.. Кучимиз етганича тузқоқ қи- 
ламиз. Газетадан. 

ТУИИЛМОҚ I Туймоқ I фл. мажҳ. н. Хо- 
вончада туйилган толқон. н Жўхори туя- 
ётган хотини унинг қўлидаги тугунчани кў- 
риб, келисопни келининг устига қўя чопди. 
Кели лапанглаб ағнади, чала туйилган жўхо- 
ри ерга тўкилди. А. Қаҳҳор, Анор. 

ТУЙЙЛМОҚII 1 Туймоқ II фл. мажҳ. н. 
Унинг сўзи менга қаттиқ туйилди. 

2 Ўхшамоқ, ўхшаб кўринмоқ, ҳис этил- 
моқ. У пайтлар ёз эди, бу гал эса қиш; Бир 
хилдай туйилар иккала фасл. М. Икром. 
Ниҳоят, ҳар минути бир кундай туйилган бир 
соат вақт ўтгач, бутадан йигирма-ўттиз 
метрча берида, қора каска кўринди. А. Қаҳ- 
ҳор, Олтин юлдуз. 

ТУИМОҚ I 1 Кели, ховонча ва ш.к. да 
янчмоқ, майдаламоқ, кукун қилмоқ. Мурч 
туймоқ. н Ҳовли юзида жўхори туйибўтир- 
ган Каромат Меҳринисони кўриб, дик этиб 
ўрнидан турди. Р. Файзий, Ҳазрати инсон. 
Онаси қандайдир ўтларнинг томирини те- 
риб қуритар эди-да, келида туйиб, атала 
қайнатиб берар эди. С. Анорбоев, Оқсой. 

2 шв. Оқламоқ, тозаламоқ (мас., шоли- 
ни). Қори ўзининг хотинини ёмонлаб кетди: 
шолини сочмасдан туёлмайди, сув қайнатса 
ҳам, тагига олдириб қўяди. А. Қаҳҳор, Қўш- 
чинор чироқпари. 

ТУЙМОҚ II Ҳис қилмоқ, сезмоқ; пай- 
қамоқ. Шу ондаёқ у чеккасида аёлнинг тит- 
роқ иссиқ лабларини туйди. Ў. Ҳошимов, 
Қалбингга қулоқ сол. [ Йўлдош] Шу дақиқа 
онанинг меҳрли нигоҳи фарзанд ғуссасини 


маҳв этишга қодир эканини умрида илк бор 
туйди. Ҳ. Ғулом, Тошкентликлар. 

ТУЙНАК Янги тугилган, ҳали етилма- 
ган қовун, сапча. [Бозорда] Қовун тушира- 
диганларга ёрдамлашаман, сапча, туйнак бе- 
ришади. Ғ. Ғулом, Шум бола. Бундай кезлар- 
да хазанак бўлган полиздан топилган хомак 
ҳам, пайкал кесагида ёриб ейдиган туйнак 
ҳам ширин бўлади. С. Аҳмад, Қадрдон дала- 
лар. Баъзан эгатлар ичида тарвуз, қовун 
палаклари чиқиб қоларди. Албатта, бир-ик- 
кита бурушган туйнак бўларди. Ш. Холмир- 
заев, Сайланма. 

ТУЙНУК Эски типдаги маҳаллий уй, 
биноларнинг девори ёки тепасидан ёруғлик, 
ҳаво кириб туриши ёки бошқа мақсадлар 
учун қолдирилган тўртбурчак ёки доиравий 
тешик. Мана, бир томондан дераза ўрнига 
туйнук очилган кичкина қоронғи уйда ўн-ўн 
беш чоғли хотин ўтирибди. С. Зуннунова, 
Гулхан. Хона мадрасалардаги ҳужрага ўхшаш 
кичик бўлиб, тепада икки туйнук бор эди. 
Мирмуҳсин, Меъмор. Бир вақтлар Султон 
Маҳмуд мирзо тириклигида шу хонадан қиз- 
лар чўмиладиган бўлмага махфий бир туйнук 
очилган эди. П. Қодиров, Юлдузли тунлар. 

Боши (ёки бўйи) туйнукдан чиқиб кета- 
ётгани йўқ Ҳали ёш, балоғат даври ўтган 
эмас. Хом ўйлабсиз, ҳалитдан куёв нимаси, 
[Тошхоннинг] боши туйнукдан чиқиб кета- 
ётгани йўқ. А. Мираҳмедов, Ўт юраклар. 
Биронта хотини йўқ одам топилиб қоларди. 
Қизимизнинг бўйи туйнукдан чиқиб кетаёт- 
гани йўқ-ку! С. Зуннунова, Гулхан. Ой туй- 
нукка, арава эшикка келганда Иш тиқилинч 
бўлиб қолгандагина ҳаракатга тушганда 
айтиладиган ибора. 

ТУЙНУКЛИ Туйнуги бўлган, туйнук 
қўйилган. Туйнукли уй. н [Қўрғоннинг] Ун- 
да-мунда туйнукли деворлари мустаҳкам, 
қўш тавақа дарвозаси ҳам бор. Ғ. Ғулом, Шум 
бола. 

ТУИҚУС шв. Бирдан (тўсатдан) юз бер- 
ган; ногаҳоний. Иккала мўйсафид унинг бу 
туйқус ҳолатидан ҳайрон қараб қолишди. Й. 
Шамшаров, Тошқин. 

2 айн. туйқусдан. Ойпарча беражак са- 
волини унутиб қўйгандек туйқус гангиб қол- 
ди. Ш. Холмирзаев, Қил кўприк. Низом 
нафратомуз чимирилиб қўл силтади, туйқус 
мияси ғувуллаб, бир лаҳза кўзи тинди. «Ёш- 
лик». 




ТУИҚУСДАН рвш. шв. Бехосдан, қўқ- 
қисдан, кутилмаганда, бирдан. Банги, бо- 
шига туйқусдан совуқ сув қуйилган одамдай, 
қисиқ кўзлари чарақлаб очилиб кетди. О. 
Ёқубов, Ларза. Тоштемир Ойнисага яқин- 
роқ келиб, тизгинни унинг қўлидан олди ва 
туйқусдан сўраб қолди: - Тошкентга олиб 
кетайми? Ҳ. Ғулом, Тошкентликлар. 

ТУЙҒУ 1 физиол. Ташқи таъсирни се- 
зиш, ҳис этиш, қабул қилиб олиш қоби- 
лияти; сезги. Туйғу ёрдамида биз иссиқни ёки 
совуқни сезамиз. н Қуённинг туйғу аъзола- 
ри терида тамомланадиган нерв учларидан 
иборат. «Зоология». 

2 Руҳий ёки жисмоний кечинмалар, ҳис- 
туйғулар мажмуи; ҳис-туйғу, ҳис-ҳиссиёт. 
Нафис туйғу. Ишонч туйғуси. Дўстлик туй- 
ғуси. Оғриқ туйғуси. Юракни ғаш қилаёт- 
ган туйғу. н Рашк, менимча, мана шу ҳақо- 
ратнинг алами ва шундан келиб чиқадиган 
туйғу. А. Қаҳҳор, Қўшчинор чироқлари. 
Отасининг салтанат олдида катта ҳурмат- 
га эга экани Бадианинг қалбига ҳам фидойи- 
лик туйғуларини солган эди. Мирмуҳсин, 
Меъмор. Орага жимлик чўкиб, туйғуларни 
сўндирди. К. Яшин, Ҳамза. 

ТУЙҒУЛИ Сезиш, ҳис этиш қобилия- 
ти кучли; сезувчан. Нафис туйғули қиз. 

ТУЙҒУН I 1 Тез сезиб, фаҳмлаб, пай- 
қаб оладиган; сезгир. Туйғун бола. н Ҳамза 
онасидек туйғун, ҳар нарсага қизиқувчи 
бола бўлган. «ЎТА». Бундай туйғун, бундай 
зийрак, бундай боадаб қиз етти иқлимда ҳам 
топилмайди. Ойбек, Танланган асарлар. 

2 Туйғун (эркаклар исми). 

ТУЙҒУН II Қирғий ёки қарчиғайнинг 
эркаги. Сувсиз чўлда келади. Полвон Ҳасан, 
мард Ҳасан, Оч туйғундай чирқиллаб. «Рав- 
шан». 

ТУЙҒУСИЗ Сезиш, ҳис этиш қобилия- 
ти йўқ ёки кучсиз; ҳиссиз, сезмайдиган. 
Тебранолмай фақат мен ётаман Ўз ўрнимда 
ярим туйғусиз. О. Юнус. 

ТУК 1 Баданда ўсадиган соч ёки юнг- 
нинг ҳар бири; мўй. Мўйлов туки. н Со- 
чининг ҳар бир толаси, қошидаги ҳар бир 
тук, мижжасидаги ҳар бир киприк кўз ўн- 
гимда mypunmu. И. Раҳим, Чин муҳаббат. 

2 Баъзи нарсаларнинг устини қоплаб 
олган (қоплаб ўсган) майда қилсимон 
ўсимта. Шафтолининг туки. Чигитнинг ту- 
ки. н Отлиқ шохни ушлади, уни авайлаб 


ўзига тортди, кейин беҳилардан бирининг 
чанг босиб ётган тукини қўли билан артди, 
қалпоқли бошини энгаштириб, уни ҳидлади, 
яна ҳидлади. М. Исмоилий, Фарғона т. о. 

Бир туки ўзгамас ёки бир тук ҳам кам 
эмас Айнан ўзи, худци ўзи, ўзгинаси. Кам- 
nup суратни қўлига олиб тикилиб қолди: 
-Худди ўзи, Кенжагинамнинг ўзи. Бир туки 
ўзгамас. С. Аҳмад, Чевара. Буваси-ку «Дада- 
сидан бир туки кам эмас», деб Аъзамнинг 
болалик чоғини эслайди. Шуҳрат, Жаннат 
қидирганлар. 

ТУҚДОР айн. сертук. Тақсимча, косалар- 
да барра пиёз, ишвит бўктирилган сузма- 
қатиқ. Бошмалдоқдек тўқ-қизил тукдор 
бодринглар. С. Нуров, Нарвон. 

ТУКЛИ 1 Баданида туки бўлган; мўйли. 
Унинг майин сарғиш тукли пешонасида, юқо- 
ри лабининг устида тер резалари йилтирар- 
ди. П. Қодиров, Юлдузли тунлар. 

2 Устки қисми тук билан қопланган; 
сертук. Тукли арилар. Тукли газлама. Тукли 
беҳи. 

ТУКСИЗ 1 Тук -мўй ўсмаган, туки йўқ. 
Туксиз силлиқ юз. н [Фосиҳ афандининг] 
Туксиз қошлари жийрилиб бориб, кўк шиша- 
ли кўзойнакларига қадалди. М. Исмоилий, 
Фарғона т. о. Моҳина Латофатнинг тоғача- 
си, деб атаган киши пакана, туксиз боши 
тарвуздай дум-думалоқ, эллик ёшлар чама- 
сида эди. С. Кароматов, Ҳижрон. 

2 Устида туки йўқ. Туксиз шафтоли. 
Туксиз қовун. 

ТУКСИЗЛАНТИРМОҚ Тукидан холи 
қилмоқ (асосан, чигит ҳақида). Туксизлан- 
тирилган чигитга жуда эҳтиёт бўлиш ке- 
рак. Газетадан. 

ТУЛ Эри ёки хотини ўлиб ёлғиз қолган; 
бева, есир. Тул хотин. Тул қолмоқ. н Ҳан- 
ча-қанча оналар, келинчаклар тул бўлди. 3. 
Диёр. [Аҳмаднинг] Пастдаги қўшниси тул 
эркак, жуда бўшанг, беозор одам эди. Ф. 
Мусажонов, Ҳиммат. 

ТУЛИЙ [юн. Thule — Туле, қадимда Ер- 
нинг шимолий чегараси деб ҳисобланган 
ярим афсонавий мамлакат номи] Менделе- 
ев даврий системасининг III гуруҳига ман- 
суб кимёвий элемент, радиоактив металл. 

ТУЛИМ кам қўлл. айн. толим. Сочни ик- 
ки тулим қилиб ўрмоқ. н Сулув оғир тули- 
мини тўлғаб, қовоқ косадан жиндак сув 
ҳўплади. А. Мухтор, Опа-сингиллар. 

ТУЛКИ 1 Бўрисимонлар оиласига ман- 
суб, тумшуғи узун, думи майин узун жун- 
ли, ўта сезгир ва айёр йиртқич сутэмизув- 
чи ҳайвон. Қалин майсалар орасида сарғиш 
айёр тулки аланглаб борар эди. Назармат, 
Жўрлар баланд сайрайди. Ковакни бойвачча 
тулки овлаб юрганида кўрган эди. С. Юнусов, 
Кутилмаган хазина. 

2 Шу ҳайвоннинг мўйнаси ва ундан 
тайёрланган телпак ва б. Ойсулув уйғониб, 
унгурнинг оғзига чиқиб турган эди.. Сувон- 
жон унга қуён рангли тулкини узатди. С. 
Анорбоев, Оқсой. Бошига тулки телпак кий- 
ган бу отлиқ унга таниш кўринди. Ҳ. Ғулом, 
Машъал. 

3 кўчма Ўтакетган айёр, маккор одам 
ҳақида. Ишонмайман-у, лекин қари тулки 
эридан кўп нарсани яширишини биламан. Ў. 
Умарбеков, Ёз ёмғири. Ҳақиқатда эса, бу 
тулкилар уни лақиллатадилар. А. Қаҳҳор, 
Сароб. 

Бўрими, тулки? Ишнинг ўнгидан келган- 
келмаганлиги ҳақида сўроқни билдиради. 
Қани, бўримисиз, тулки . ? Ҳамза, Бой илахиз- 
матчи. Бўрими, тулкими? Оқ туяни кўрган- 
ларинг йўқми? «Ойсулув». 

ТУЛКИЛИК Тулкига хос хатти-ҳаракат, 
қилиқ. Тулкилик қилмоқ. н Тулкилик-да. Бу 
одам хирпи бўлиб кетган. Комиссия келиб 
қолса, сувдан қуруқ чиқиш мақсадида, маши- 
наларни рад [қатор] қилиб, бўятяпти. Мир- 
муҳсин, Қизил дурралар. 

ТУЛЛАК 1 Бултурги, қари (икки, уч 
йиллик), туллаган, туллаб чиққан (парран- 
далар ҳақида). Дам олиб ўтирганларга чой 
ташиётган Тоживой юриб кета туриб, тул- 
лакнинг овозидан завқланарди. Мирмуҳсин, 
Чиниқиш. 

2 кўчма Айёр, маккор, фирибгар одам 
ҳақида. Туллак одам. н Табиий, булар рўпа- 
раларидаги юздан тўқсонни урган ва бир ҳаф- 
тада тўрт-беш бозорни оладиган туллаклар.. 
эдилар. Ш. Ризо, Қор ёғди, излар босилди. 
Ўзи ҳам иш кўрган туллак эмасми, энди бу 
оғир ҳолатдан усталик билан чиқиб олиш 
йўлларига ёпишади. А. Қодирий, Обид кет- 
мон. 

Пихини ёрган туллак Ўтакетган фириб- 
гар, айёр, маккор. Жиноятчининг каттаси 
— унинг акаси Зиёдилла. Пихини ёрган тул- 
лак. Ҳ. Ғулом, Машъал. 


ТУЛЛАКИ кам қўлл. айн. туллак. Тўртта 
тўрқовоқда тўртта сайратма, ҳа, битта 
туллаки олиб юришга юрарман.. буни ҳуку- 
мат ишига зарари йўқ.. Мирмуҳсин, Умид. 
Сиз, биродарлар.. пешона тери тўкиб иш 
қиласиз. Лекин орангизга совуқда қолган тул- 
лакилар аралашиб қолибди. «Муштум». 

ТУЛЛАКЛИК Туллакка хос хатти-ҳара- 
кат (қ. туллак 2). Сурхонбой акасининг тул- 
лаклик қилаётганини билиб турса ҳам.. ор- 
тиқ баҳслаишбўтирмади. И. Раҳим, Тақдир. 

ТУЛЛАКХОНА эск. Отларни бўрдоқига 
боқиш учун мосланган оғилхона. 

ТУЛЛАМОҚ Пат, тери ёки юнгини таш- 
лаб, янги пат, тери ёки юнг чиқармоқ 
(ҳайвон, парранда ва ш.к. ҳақида). Туллаган 
товуқ. н Унинг [чолнинг] оёқлари остида 
туллаган ориқ ит қимир этмай ётарди. Ҳ. 
Турсунқулов, Ҳаётим қиссаси. Бу орада да- 
рахтлар гуллаб туга боиишди. Моллар тул- 
лаб бўлди.. С. Нуров, Нарвон. Кўклам чиқди 
дегунча биз туллаган сигирнинг жунини юлиб 
оламиз. С. Муродбеков, Ёвшан иси. 

ТУЛПОР 1 Наслдор, чопқир, учқур от; 
арғумоқ. Бос олдин, тулпорим, чу, азамат, 
чу. Ғ. Ғулом. Тулпор отлар ел қувиб ил- 
гарилади-да, тепалик ёнбағридан юриб, ўр- 
мон ичига кириб кетди. М. Муҳамедов, Ки- 
чик гарнизон. 

Хоса тулпор Боқилган, чиниққан, узоқ 
сафарларда, пойгада пишиган наслдор от. 
Майдон бўлса, бедов отлар чонилар, Кўп 
чопилса, хоса тулпор совилар, Хизмат қил- 
санг, ёринг кўнгли топилар. «Ширин билан 
Шакар». 

2 фольк. Қанотлари бўлган афсонавий 
учар от. Ҳотамнинг булутга учадиган тулпо- 
ри бўларкан.. Шукрулло, Жавоҳирлар сан- 
диғи. 

ТУЛУМ 1 Терисига похол тиқилган бу- 
зоқ (боласи ўлган сигирни ийдиришда 
фойдаланилади). 

2 Ичига похол ва б. нарса тиқиб қоти- 
рилган ҳайвон, қуш ва ш.к. Айиқ тулуми. 
Бургут тулуми. Лайлак тулуми. Тулум ус- 
тахонаси. н Унинг [Полвоннинг] ёнига бир- 
мунча ўрдак тулумлари уйилиб қўйилганди. 
Ж. Шарипов, Хоразм. Болалигидан боқиб 
ўстирилган қушни овга ўргатишда қуён, 
тулки сингари ҳайвон тулумларидан фойда- 
ланилади. «Фан ва турмуш». 

3 Меш, саноч. 






ТУМ Ноғоранинг пўкиллаганроқ овоз 
чиқарадиган тоқаси ва ундан чиқадиган 
овоз. Ноғоранинг так, тум (така, тум) ово- 
зи эшитилди. 

ТУМАН I [мўғ. тумэн — ўн минг] 1 Ат- 
мосферанинг қуйи қатламларида юзага 
келадиган майда сув ёки муз зарралари. Қуюқ 
туман. Тонгги туман. н Ҳаво туман бўл- 
ганидан ўрмон кўзга кўринмас эди. М. Му- 
ҳамедов, Қаҳрамон изидан. Сал ўтмай 
сойликни оқиш ҳарир туман қоплади. О. 
Ёқубов, Излайман. Рўпарада паст-баланд 
чўққиларини осмонга туртиб, кўкиш туман 
пардасига бурканган Чотқол тоғлари. П. 
Турсун, Ўқитувчи. 

2 кўчма Туманга ўхшаш, хира, ним- 
қоронғи ҳолат. Баҳорнинг фикри булут бос- 
ган осмондай қоронғилашди-ю, кўз олдини 
туман чулғади. Ш. Рашидов, Қудратли тўл- 
қин. 

ТУМАНП 1 эск. Ўн минг. Бирники минг- 
га, мингники туманга. Мақол. 

2 Ниҳоятда кўп, саноғига етиб бўлмай- 
диган, тумонат. Саломатлик — туман бой- 
лик. Мақол. н Биз учун энг аввало туман 
бойликлар яратишга қодир бўлган одамлар- 
нинг саломатлиги кврак. Газетадан. 

3 тар. Тилла баробарида ўн минг сўм. 
[Соҳиб Доро:\ Халифамиз ўтган куни девон 
қуриб, вазирлари ва бекларидан икки туман 
ақча топиб бермоқни талаб этибдурлар. М. 
Осим, Зулмат ичра нур. 

4 тар. Марказий Осиё ва Хуросонда: ўн 
минг отлиқцан иборат аскарий қисм, ди- 
визия. Мен.. бир туман бирла ғанимнинг ўнг 
қўлидан орқасига ўтиб олдим. М. Осим, Ўт- 
рор. Тургин, oma, қара, нақ туман Душман 
келар сарҳадма-сарҳад. X. Даврон, Болалик- 
нинг овози. 

ТУМАН III 1 тар. Шаркда, жумладан, 
Ўзбекистонда 20-аср 20-йилларигача маъ- 
мурий-ҳудудий бўлиниш; уезд; Шу ўттиз 
чақиримлик ариқ қазилиб битганда, Наман- 
ган ва Андижон туманларидан икки минг 
ботмонгача ер суғорилар эди. А. Қодирий, 
Меҳробдан чаён. Мардон асли Шеробод 
туманига қарашли бир қишлоқлик йигит. М. 
Осим, Элчилар. 

2 Ўзбекистонда: вилоят, шаҳар ҳудуди- 
да уларнинг таркибий қисми бўлган маъ- 
мурий-ҳудудий бўлинма. Фарғона вилоя- 
тининг Олтиариқ тумани. Тошкент шаҳри- 


нинг Яккасарой тумани. н Бу ҳақда ҳикоя 
қилишни тумандаги оилалардан бошладик. 
Газетадан. 

ТУМАН IV шв. Тубан, қуйи. 

Юзи туман бўлмоқ Уятга қолмоқ, шар- 
манда бўлмоқ. Маҳрами-ман келиб қизинг 
кўрмайми? Сиёсат-ман келиб тортиб ол- 
майми ? Ундан кейин юзинг туман бўлмайми ? 
«Алпомиш». Юзини туман қилмоқ Уятга 
қолдирмоқ, шарманда қилмоқ. Сен эшитгин 
мендай марднинг сўзини, Туман қипсан бек 
отангнинг юзини. «Алпомиш». 

ТУМАН V [ф. ^Lo yi — ўн минг динорга 
тенг пул бирлиги < т. туман] Эронда 1932 
йилга қадар муомалада бўлган пул бирлиги. 

ТУМАНБОШИ тар. Ўн минг жангчи- 
дан иборат ҳарбий қисм, дивизия қўмондо- 
ни. Бобур қўшинида туманбоши лавозими мав- 
жуд бўлмаган, чунки қўшиннинг сони ўн икки 
мингдан ортиқ эмас эди. «ЎзМЭ». 

ТУМАНЛАНМОҚ Туман билан қоплан- 
моқ; хираланмоқ. Туманланган дераза ойна- 
ларига йирик қор парчалари оқ капалакдай 
уриларди. Ойбек, Танланган асарлар. 

ТУМАНЛАШМОҚ 1 Хира бўла бормоқ, 
хираланмоқ. Кўз олдим туманлашди. н Ўй- 
лаганим сари ўйларим туманлашди. 3. Дўст- 
матов, Ёқут. 

2 кўчма Хиралашмоқ, ноаниқлашмоқ. Бу 
оғир андишалардан Аҳмад Ҳусайннинг кўз 
олди туманлашди. Ойбек, Нур қидириб. 

ТУМАНЛИ 1 Туман қоплаган, туман 
босган. Туманли кун. н Кеча қоронғи ва my- 
манли эди. Ойбек, Танланган асарлар. Те- 
гирмон йўлаги ун тўзони ичига кўмилиб, кеч 
кузнинг қуюқ туманли ҳавоси манзарасини 
беради. А. Қодирий, Обид кетмон. 

2 кўчма Аниқ эмас, аниқ ифодали бўл- 
маган. Туманли тасаввур. Туманли фикр. н 
Шукуржоннинг миясида яна чақмоқ чақ- 
нагандай бўлди-ю, ўн йиллар давомида ди- 
лига озор бериб келган туманли ўйларнинг 
ҳаммасини бирдан ёритиб юборди. О. Ёқу- 
бов, Ота изидан. 

ТУМАНЛИК 1 Туман билан қопланган 
ҳолат, қатлам. Туманлик орасида бир тўп 
чуғурчуқ шовқин солиб ўтди. Ў. Ҳошимов, Бир 
томчи шудринг. 

2 Туман босган, қоронғи жой. Саидий шу 
дарвоза ва шу занжирнигина оддий деб би- 
либ, ичкарини сира кўз олдига келтирмас ва 





келтирмоқчи бўлганда, фақат бир туман- 
ликнигина кўрар эди. А. Қаҳҳор, Сароб. 

3 астр. Ердан жуда узоқда жойлашган 
ва Сомон йўлига ўхшаш кўринишга эга бўл- 
ган юлдузлар системаси. Космик миқёсда пла- 
нетар туманликларнинг яшаш муддати бир 
неча ўн минг йил, холос. «Фан ва турмуш». Яна 
минг йиллардан сўнг ёритқич атрофида 
сайёравий туманлик ҳосил қилади. О. Мў- 
минов, Хиёбондаги уч учрашув. 

ТУМБА [нем. Tumbe < лот. tumba — қабр 
< юн. tumbos — дўнг, тепалик] 1 айн. тум- 
бочка. Гулни тумба устидаги сопол гулдонга 
солиб қўйиб, Усмоннинг бош тарафига оғир 
чўкди. «Шарқ юлдузи». 

2 Ғўлага ўхшаш нарса; курси, устунча. 

| Тўла | Вагон орқасига югуриб ўтди-ю, лип 
этиб тумбага чиқиб олди. Трамвайнинг юриб 
кетаётганидан ҳам, тумбага осилиб юриш 
хавфли эканидан ҳам қўрқмади. М. Исмои- 
лий, Бизнинг роман. 

ТУМБОЧКА [«тумба» с. нинг кичр.] 
Ичига ва устига нарса қўйиладиган кичкина 
пастак шкафча. Ҳар бир каравот бошида 
биттадан тумбочка, оёғида — биттадан 
тахта курси. Ҳ. Ғулом, Машъал. Нонушта- 
га асраб қўйган бир бурдагина қотган нонни 
тумбочка тортмасидан олиб еди.. С. Ка- 
роматов, Олтин қум. Бирдан тумбочка усти- 
даги телефон жиринглаб қолди. Ғайратий, 
Довдираш. 

ТУМОВ Совқотиш, инфекция, аллергия 
туфайли бурун шиллиқ пардасининг ял- 
лиғланиши ва бунинг натижасида бурундан 
сув, назла оқиш касаллиги. Тумов бўлмоқ. 
н [Ёрмат] Тумов орқасида бурнидан тўх- 
товсиз оққан сувни ҳам сезмайди.. Ойбек, 
Танланган асарлар. Киши тумовга чалинган 
бўлса, у овқатнинг таъмини ҳам, гулнинг 
ҳидини ҳам сезмайди. «Фан ва турмуш». 

ТУМОВЛАМОҚ Тумов бўлиб қолмоқ. 
Сайёра тумовлаб, бир-икки кун мактабга 
келмади. П. Қодиров, Қалбдаги қуёш. Ёлғиз 
фарзандимиз қолса тумовлаб, Тушамиз ea- 
ҳима, васвасасига. А. Орипов, Йиллар ар- 
мони. 

ТУМОНАТ Саноғига етиб бўлмайдиган, 
ниҳоятда кўп (одамлар тўпи); халойиқ. Унинг 
шовқин-суронига бир зумда тумонат тўп- 
ланди. н У [Хайри] онасиданми, бувисидан- 
ми мерос бўлиб қолган минг ямоқ банорас 
паранжисини номига ёпиниб олган, кўзлари 


тумонат ичидан кимнидир қидиради. А. Му- 
ҳидцин, Қирқ бахт эгалари. Дод деб айюҳан- 
нос солмоқчи, тумонатни йиғмоқчи бўлар.. 
нафаси тиқиларди. Р. Файзий, Ҳазрати ин- 
сон. Шунинг учун чинорнинг зиёратига ат- 
роф-теваракдан ҳар йили тумонат одам 
келиб кетади. А. Мухтор, Чинор. 

ТУМОР 1 [а. jLoj-L — ўроғлиқхат; нома, 
ёзув] Халқона, диний тасаввурга кўра, гўё 
эгасини кўз тегишдан, бало, офат, инс- 
жинс ва ш.к. дан сақлайдиган, ичига дуо 
битилган қоғоз жойланган учбурчак нарса 
(одатда бўйинга, қўлтиққа, сочга тақилади 
ёки кийимнинг ички қисмига тикиб кўйи- 
лади). Дуо тумор. Кўз тумор. н Нима бу, 
қандай тумор, Дўппи ичра чатилган ? Ғ. Ғу- 
лом. Шайх дуоталаб икки аёлга тумор ёзиб 
бераётган эди. С. Сиёев, Ёруғлик. Асқар мул- 
ла дам солар, банд қилиб, тумор битиб бе- 
рар эди. С. Зуннунова, Олов. 

2 этн. Хотин-қизларнинг кийим устидан 
бўйинга осиладиган ёки елкага осиб, қўл- 
тиққа тушириб юриладиган безаги. Бой- 
ваччароқ қизлар бўйинларига зебигардонлар, 
бўйин туморлар, қўлтиқ туморлар, тилла- 
қошлар.. тақиб олган. М. Муҳаммаджонов, 
Турмуш уринишлари. 

3 сфт. с. т. Учбурчак (тумор) шаклга эга 
бўлган. Тумор ер. н Фақат неча минг кило- 
метрлар йўл босиб келган тумор хат унга 
[Пўлатжонга] тасалли берди. С. Аҳмад, 
Қадрдон далалар. 

ТУМОРНУСХА Туморга ўхшаган, тумор 
шаклидаги. Туморнусха xam. 

ТУМОРТАХЛИТ айн. туморнусха. У[Бе- 
гижон].. тумортахлит букланган бир қоғоз- 
ни менга узатар экан, ҳаё босгандан бўлса 
керак, иягида марварид доналари сингари май- 
да-майда терлар пайдо бўлди. Н. Сафаров, 
Севги. 

ТУМОҚ 1 шв. Қулоқпи иссиқ қалпоқ; 
қулоқчин. Орқада бошига қозоқи тумоқ кий- 
ган подачи бола ҳадеб шовқин солар эди. А. 
Мухтор, Қорақалпоқ қиссаси. Ғиёс ака.. 
бошида кўҳна тулки тумоқ, хаёл суриб кет- 
япти. Н. Фозилов, Дийдор. Утумоғини олиб, 
тиззасига қўйди. Э. Самандар, Тангри қу- 
дуғи. u 

2 Ўргатилган ов қушининг бошига кий- 
дириладиган тери қалпоқча. Не мунглиғ бу 
дунёда — қизлар мунглиғ, Бошида тумоғиси 
бургут мунглиғ. «Оқ олма, қизил олма». 




ТУМСА Туғмайдиган, сути йўқ. Тумса 
сигир. н Сенга қараб бўтадайин бўзлайман, 
Фикрим шудир, ўзим сира тинмайман, Мен 
тумсага агар сутни бермасанг, Берган омо- 
натинг ол, деб йиғлайман. «Зулфизар билан 
Авазхон». Бу Гўрўғли хумса, хотини туғмас 
тумса.. «Бўтакўз». 

2 кўчма Ҳосилсиз, ҳеч нарса униб-ўс- 
майдиган. Эй буюк саҳронинг заррачалари, 
Кафтимда тўзғимай турсанг бўлмасми, Дил 
хурсанд бўлмасми, тумса бағрингда Гиёҳлар 
потирлаб унса бўлмасми? Ш. Раҳмон, Гул- 
лаётган тош. 

ТУМСАИМОҚ айн. тумтаймоқ. Боқижон 
тумсайиб, оғзини очган ҳолда, ҳаммага маъ- 
носиз тикилди. Ойбек, О.в. шабадалар. Ҳат- 
то тумсайиб ўтирган Асрора ҳам беихтиёр 
чапак чалар эди. С. Аҳмад, Уфқ. 

ТУМТАЙМОҚ Бирор нарсадан хафа 
бўлиб, ранжиб ёки жаҳли чиқиб, қовоқ 
солиб ўтирмоқ; тундлашмоқ, тумшаймоқ. У 
боласининг бугун жуда ҳам тумтайиб ол- 
ганига ҳайрон бўлар, уни гапга солиш, пари- 
шонлигини тарқатиш учун турли саволлар 
берар.. эди. М. Исмоилий, Фарғона т. о. 
Каримберди индамади, бадтар тумтайди. 
С. Маҳкамов, Дала тонги. 

ТУМТАРАҚАИ рвш. Тартибсиз, ҳар то- 
монга тўзган ҳолда (асосан, қочиш, кетиш, 
тўзиш ҳаракати ҳақида). Эшик очилиши ҳамон 
болалар тумтарақай қочиб кетишди.. И. 
Раҳим, Зангори кема капитани. Қалъани 
иҳота қилиб турган навкару ясовуллар ҳар 
томонга тумтарақай қочиб кетишди. М. 
Осим, Ўтрор. 

Тумтарақай бўлмоқ Тумтарақай ҳолга 
тушмоқ, ҳар томонга қочиш, кетиш ҳола- 
тига тушмоқ. Бирпасда дарвозахона бўшаб 
қолди. Қаландарлар мўр-малахдай тўрт 
томонга тумтарақай бўлди. С. Сиёев, Аваз. 
Тонг отганда кимдир: «Ёғий босди!» деб 
қичқирди-да, тура қочди. Уйқусираган одам- 
лар ваҳима ичида тумтарақай бўлаб кетди. 
П. Қодиров, Юлдузли тунлар. Тумтарақай 
қилмоқ Ҳар томонга тартибсиз равишда 
қочишга мажбур этмоқ, тўзитмоқ. Тран- 
шеяга кириб қолган гитлерчилар мадад- 
корларимиз зарбасидан тумтарақай қилиб 
юборилган эди. Н. Сафаров, Оловли излар. 
-Тур ўрнингдан! — деб қолди Пошша хола 
Умиднинг хаёлларини.. тумтарақай қилиб. 
Д. Нурий, Осмон устуни. 


ТУМТАРОҚ [ф. jjl j U „ U — тантанавор, 
дабдабали, шов-шувли] 1 Баландпарвоз 
дабдабадан (сўзлардан) иборат, тамтароқ. 
Кечиринг, азиз дўстлар, тумтароқ бўлди 
сўзим. П. Абдуллаев, Менинг қўшиғим. Сий- 
қаси чиққан тумтароқ, мавҳум, умумий 
фикрларни ёдлаб олган.. нотиқлардан нима 
фойда? Газетадан. Бир қатор тумтароқ, 
баландпарвоз қарорлар қабул қилинган, аммо 
улар бажарилмаган. Газетадан. 

2 айн. тумтарақай. Ҳажиқизларнинг тум- 
тароқ бўлиб қочишини кўрдингми? Уйғун, 
Сайланма. Наҳотки, ўша мен уруш бошида 
кўрган, соясидан ҳуркиб тумтароқ қочиб 
юрган қизил аскарлар шунақа кучга тўлиб, 
уддабурро бўлиб кетган.. Шуҳрат, Жаннат 
қидирганлар. 

ТУМТАРОҚПИ Баландпарвоз дабдаба- 
дан иборат бўлган; тамтароқли. У [Элчи] 
тумтароқли сўзлар билан Тўмарисни қут- 
луғлар экан, мулозимлар тилладўз чопон ва 
ҳарир кўйлаклар тугилган зарбоф бўғчани 
унинг оёғи остига қўйдилар. М. Осим, Аж- 
додларимиз қиссаси. 

ТУМУШМОҚ шв. Тумшаймоқ. Унинг 
тумушиб, тўнига ўралиб туришини кўрган 
деҳқон, раҳми келди шекилли, аста эгилиб, 
юзларига тикилди. Ш. Рашидов, Бўрондан 
кучли. 

ТУМШАЙМОҚ 1 айн. тумтаймоқ. Нега 
тумшайиб олдинг, йигит ? н Қишлоққа иш- 
га бориш ниятим қатъийлигини билгач, 
мендан ўзини олиб қочиб, тумшайиб юрди. Н. 
Ёқубов, Хаёлимдаги қиз. Вали ака калласи- 
ни қимирлатди, кекса юзи тумшайди. М. Ис- 
моилий, Фарғона т. о. 

2 кўчма Ёқимсиз тус олмоқ, «қовоғини 
солмоқ»; тундлашмоқ (асосан, ҳаво ҳақи- 
да). Ҳавони қаранг, жуда тумшайиб олди. 
Ғўзалар сал ўзини тутиб олса, яхши бўларди. 
С. Зуннунова, Олов. 

ТУМШУҚ 1 Қушларнинг оғзи билан би- 
риккан, чўқиш ва зарб бериш учун хизмат 
қиладиган ўткир учли шохсимон аъзоси. 
Товуқнинг тумшуғи. н Лайлакнинг бўйи 
новча, тумшуғи бор тарновча. Уйғун. Қуш- 
чанинг жуволдиз учидай тумшуғи салгина 
очилиши билан жилғани кучли овоз тутди. 
С. Анорбоев, Оқсой. 

2 Ҳайвонлар бошининг олд (оғиз, бурун 
томон) қисми. Чўчқанинг тумшуғи. н Елиб- 
йўрғалаб кетаётган тўриқ дафъатан тум- 

шуғини баланд кўтариб, қаттиқ кишнади. 
С. Анорбоев, Оқсой. »Тарзан» боягидай буй- 
руқни бажариб, қанд «мукофот» олгиси кел- 
дими, сахий эгасининг оёғига ялпоқ тумшуғини 
суркади. Ҳ. Назир, Сўнмас чақмоқлар. 

3 с. т. дағл. Афт-башара; калла, бош- 
нинг юз, бет томони. Пошша хола.. куёвнинг 
тумшуғи олдида омбур қилиб қисилган бар- 
моқларини ўйната бошлади. Д. Нурий, Ос- 
мон устуни. У [Мадаминхўжа] бориб, мут- 
таҳам қозининг тумшуғига туширгиси ё 
ифлос башарасига тупургиси келди. М. Ис- 
моилий, Фарғона т. о. 

4 кўчма Бирор нарса, буюм ва ш.к. нинг 
олдинга чиқиб турган қисми, бурни. Кема- 
нинг тумшуғи. Милтиқнинг тумшуғи. н 
Холиқ кўзлаб туриб, оғир этигининг тумшу- 
ғи билан бир тепди. Ҳ. Назир, Чўл ҳавоси. 
Пўлат қуш тумшуғини чўза-чўза, осмонга 
кўтарилди. Н. Сафаров, Оловли излар. Улар- 
нинг бири сумкадан ойна қутига ўхшаш нар- 
сани олди-да, машинанинг тумшуғига қўйди. 
Мирмуҳсин, Супургига сажда. 

Тумшуқ тиқмоқ (ёки суқмоқ) Бирор иш, 
нарсага алоқаси бўлмаган ҳолда, ўринсиз 
аралашмоқ. Биринчидан, мени афандихон де- 
манг. Иккинчисидан, тушунмаган ишингизга 
тумшуғингизни суқманг! С. Аҳмад, Ҳукм. Бу 
ишга унинг тумшуқ тиқмаслигини илтимос 
қилишганда.. Мирмуҳсин, Чодрали аёл. Ра- 
сулжон ўзининг бевосита вазифаси қолиб, 
бошқаларнинг ишига тумшуғини тиқади. Ж. 
Абдуллахонов, Хонадон. Тумшуғи (ёки қо- 
воқ-тумшуғи) осилмоқ (ёки чўзилмоқ) Афт- 
башараси хафалик, норозилик ва ш.к. ни 
ифодаловчи тунд ҳолатли бўлмоқ. Менгли- 
бойнинг тумшуғи осилди. «Муштум». Тергов- 
чиҲамдам Йўлдошев, қовоқ-тумшуғи осилиб, 
уларни хонасига бошлаб кирди. С. Юнусов, 
Кутилмаган хазина. Сўнгги гап ёқмади ше- 
килли, тумшуғи чўзилиб кетди. Ойдин, Ҳи- 
коялар. Тумшуғи остида (ёки тагида) Шун- 
доққина олдида, ёнгинасида. Агар тумшу- 
ғининг ocmuda нималар бўлаётганини кўр- 
маса, унда у латта! «Шарқ юлдузи». Қайно- 
на шундоқ Йигиталининг тумшуғи остига 
келиб, гулдуроқ овоз билан бир кулиб қўйди.. 
Д. Нурий, Осмон устуни. Поезддан туш- 
гандан кейин тумшуғимиз тагида экансан- 
ку, биз бўлсак қаёқларга бориб юрибмиз. Э. 
Раимов, Ажаб қишлоқ. ..кўчада турган ми- 
лиционернинг тумшуғи тагидан кўча ҳара- 


кати қоидасини бузиб ўтиб кетган-ку.. И. 
Қаландаров, Шохидамас, баргида. Тумшуғи- 
дан илинмоқ Кўлга тушмоқ. Ниҳоят, қинғир 
кўчага кирган ёшлар тумшуқларидан или- 
нишди. Газетадан. 

ТУН 1 Сутканинг кун ботишдан кун 
чиққунгача, оқшомдан тонготаргача бўлган 
қисми. Ойсиз тун. Тун капалаги. Ой тунда 
керак, Ақл кунда керак. Мақол. н Очил ярим 
тунгача кўчаларда тентираб юрди, ётоққа 
борса, яна тун бўйи ухлай олмай чиқишини 
билар эди. П. Қодиров, Уч илдиз. / Низомжон] 
Кечалари юлдуз тўла осмонга тикилиб, тун- 
ни тонгга улаб, қуииар нағмасидан, сувлар 
шилдирашидан кўнгилга аллақандай юпанч 
изларди. С. Аҳмад, Уфқ. 

2 Тун қоронғиси, қоронғилик. Баҳор кел- 
ди, Тун бағрида Ярқ этгандай бўлди нур. Э. 
Воҳидов, Нидо. Ҳали тонг отмаган, кулранг 
осмон аста-секин оқара бошлаганига қара- 
май, хиёбонлар, кўчалар, биноларнинг nacm- 
ки қаватлари тун қўйнида эди. Ў. Умарбе- 
ков, Ёз ёмғири. Олис-олисларда ёнган юлдуз- 
дек Дардим билан сингиб кетдим мен тунга. 
X. Даврон, Қақнус. 

ТУНАМОҚ 1 Бирор жойда тунни уйқу 
билан ўтказмоқ, кечаси ётиб қолмоқ. Хир- 
монда тунамоқ. н Бозорни кутиб, икки- 
уч кун.. самоварда тунадик. Ғ. Ғулом, Шум 
бола. [Йўлчи] Баъзан Қоратойнинг ишхо- 
насида, баъзан чойхонада тунаб юрди. Ойбек, 
Танланган асарлар. Тўғридан ҳам кичик бу- 
лоқ бор экан. Карвон шу ерда тунади. М. 
Исмоилий, Фарғона т. о. 

2 Босқинчилик, ўғрилик қилмоқ (одат- 
да, тунда). Улар биринчи куни Қўйлиққа яқин 
жойда Зуфар Ғайнуллинни тунаб, калтакла- 
дилар. Газетадан. Раҳмат шериклари билан 
тунда фабрикадан келаётган И.М. исмли 
қизни тунаб, жабрлаб қочаётганларида, қин- 
ғир ишнинг қийиғи чиқиб қолди. Газетадан. 

ТУНГАН с. т. Тунгони. Ора-сира тун- 
ганлар ҳам кўриниб қолади. Улар аёллар кўй- 
лагига ўхшаш узун камзул кийган. Ҳ. Нуъ- 
мон ва А. Шораҳмедов, Ота. 

ТУНГИ Тунда бўлган ёки бўладиган; 
тундаги, кечки. Тунги смена. Тунги салқин. 
н Асаб, тунги уйқусизлик Қудратни то- 
лиқтирган эди. 3. Фатхуллин, Сўнмас юлдуз. 
Расулжон тунги сайрнинг ҳаётбахш таас- 
суротидан беқиёс лаззат топиб, уйига қайт- 






ган маҳал тонг ёриша бошлаган эди. Ж. Аб- 
дуллахонов, Хонадон. 

ТУНГОНИ 1 Халқ, миллат номи. қ. дун- 
ганлар, тунгонилар. 

2 Шу халқ, миллатга оид, тегишли. Тун- 
гони йигит. Тунгони тили. 

ТУНГОНИЛАР қ. дунганлар. 

ТУНД [ф. лзд — шидцатли, қаттиқ; та- 
ранг, пишиқ; заҳарли, ваҳший, ғазабли] 1 
Муомаласи қўпол, ёқимсиз, қўрс. Тунд, кам- 
гап, кекса жарроҳ.. ҳар бир сўзни ўлчаган- 
дай, оҳиста тушунтира бошлади. Ойбек, 
Навоий. Каримжон, Манзура ўйлагандек, 
тунд эмас экан. Ушундай қизиқ гапларни то- 
пиб гапирардики, унинг сўзамоллигига Ман- 
зура қойил қолди. Ҳабибулло, Ғунча. Эсон 
устол [стол] ёнига бориш билан Саидийнинг 
тунд гапини эшитмаган, Саидийни кўрмаган 
бўлди. А. Қаҳҳор, Сароб. 

2 Кўриниши, чеҳраси совуқ, қиёфаси 
ёқимсиз. Тунд башара. н Эшик оға икки 
букилиб таъзим қилар экан, юзи тунд кўрин- 
ди. П. Қодиров, Бобур. Икки кунчадан бери 
тунд бўлиб юрган Йигиталининг кўнгли 
ёришиб кетгандай бўлди. Д. Нурий, Осмон 
устуни. Эрталаб ҳаво тунд, осмонни паст 
тушган булутлар қоплаб олган. Ш. Хол- 
мирзаев, Бодом қишда гуллади. 

ТУНДА рвш. Тун паллада; кечаси. Бор- 
сак, ой чиқмасдан борайлик. Тунда шундай 
зўр ов бўлсинки.. унинг гаштига нима етсин! 
М. Мансуров, Ёмби. Ҳозироқ йўлга чиқиб, 
эртага тунда қайтаман. Ҳ. Ғулом, Машъал. 

ТУНДЛАНМОҚ қ. тундлашмоқ. Нарво- 
ний яна тундланди, чимирилди-ю, негадир 
гапирмай, блокнот варағидаги ёзувни «Мана, 
ўзингиз ўқиб, била қолинг», дегандек суриб 
қўйди. «Муштум». 

ТУНДЛАШМОҚ Тунд бўлмоқ, тунд 
қиёфа олмоқ. Ҳури унинг [Камолнинг] баша- 
раси тундлашиб, катта-катта қора кўзла- 
ри ғазабдан чақнаганини кўрди. Ш. Ғуломов, 
Саҳрода. -Бўпти. Шундай қиламиз, — деди 
Шербек қатъий. Унинг юзи кўланка туш- 
гандай тундлашди. — Тўламат ака, энди менга 
тўриқни беринг. С. Анорбоев, Оқсой. Бироқ 
чўлга етганларидан кейин ҳамма ёқни бир 
зумда қоронғилик босиб, ярим чақирим жойни 
ҳам аранг кўз илғайдиган даражада тунд- 
лашди. Ж. Абдуллахонов, Хонадон. 

ТУНДЛИК 1 Қўполлик, совуқ муома- 
лалик. -Биласизми, — деди Пётр Ларионович 


тундлик билан, — мени бу ердаги ёзувлар 
қизиқтирмайди. М. Хайруллаев, Тилла мар- 
жон. 

2 Тунд ҳолат, қиёфа. Акасида.. сўзўтмас 
бир тундликни кўрди. Ҳ. Аҳмар, Ким ҳақ? 
Ташқарида ҳам уйдагидек тундлик ҳукмрон 
эди. Д. Нурий, Осмон устуни. 

ТУНДРА [фин. tunturi — ўрмон (да- 
рахт)сиз баланд тоғ, тепалик] Шимолий 
яримшарнинг юқори кенгликларидаги ўта 
совуқ иқлимли ўрмонсиз, йўсинлар, сий- 
рак майда ўсимликлар билан қопланган 
ерлар. 

ТУН-КУН, туну кун 1 Кечаю кундуз, 
кечасию кундузи, сутка давомида. Шунинг 
учун бу ерда дарғалар бедор, туну кун бақи- 
риқ-чақириқлар, узун эшкакларнинг бетиним 
шалоплагани.. эшитилиб туради. С. Сиёев, 
Ёруғлик. 

2 Ҳамиша, ҳамма вақт, тинимсиз. Тун- 
кун ишламоқ. н Навоий ва Пушкин — ус- 
тозлар Тарбиялар туну кун мени. X. Салоҳ, 
Чашма. Сени ўйларман мангу, Сени ўйлар- 
ман тун-кун. Тўлқин. 

ТУНЛАРИ 1 Тун с. 3-ш. кўпл. шакли. 
Ҳасанали кунларини томоқсиз, тунларини 
уйқусиз кечира бошлади. А. Қодирий, Ўтган 
кунлар. Ёз тунлари шу қадар дилбар.. Ғай- 
ратий. 

2 рвш. Тун пайтларида. Кунлари куйиб- 
пишиб ишлаганидан тунлари қотиб ухлайди. 
Т. Ашуров, Оқ от. Биринчи қаватдаги cnopm 
залининг чироғи тунлари ҳам алламаҳалга- 
ча ўчмайди. Ў. Усмонов, Сирли соҳил. 

ТУННЕЛЬ [ингл. tunnel < фр. tonnel — 
юмалоқ, бочкасимон гумбаз] Транспорт 
юриши, сув ўтиши ва б. мақсадларга мўл- 
жаллаб тоғ (ер) ёки сув остидан ўйиб очил- 
ган йўл, ўтиш жойи. Метрополитен тун- 
неллари. Тоғ туннели. Туннелъ қазимоқ. н 
Ўрмонзор йўли худди тоғ тагидан кесиб 
ииианган туннелъ йўлга ўхшайди. Н. Сафа- 
ров, Жангчи шоир. 

ТУНОВ: тунов куни Яқинда, ўтган яқин 
кунларнинг бирида. Шоир Ҳайдарнинг янги 
шеърлари тунов куни ёзувчилар ўртасида 
муҳокама қилинган эди. М. Муҳамедов, Қаҳ- 
рамон изидан. Меҳринисо ҳам тунов куни 
бир шода марвариди билан қўш билагузуги- 
ни заргарликка олиб бориб, сотиб келди. Р. 
Файзий, Ҳазрати инсон. 





ТУНОВГИ шв. Тунов кунги, тунов куни, 
яқинда юз берган. Туновги тўй. Туновги маж- 
лис. н Мен учун пи/нинг ингратиб, тунов- 
гидай насиб бўлса келаман. «Гулихиромон». 

ТУНОВИН шв. Тунов кунги, тунов куни. 
Булар туновин Катта намозгоҳда ишларини 
тугатган экан. М. Сафаров, Сўқмоқцаги 
одамлар. Подшо бу сўзларни эшитиб, Гўрўғ- 
лининг оти эканини билиб, туновин харидор 
бўлган кўсани тутиб олиб, зиндон қилди. 
«Далли». 

ТУНУКА Том ёпиш ва б. мақсадлар учун 
махсус тайёрланган юпқа, тахта-тахта те- 
мир. Оқ тунука. Рух тунука. Тунука чойнак. 
Тунука печка. н Новвот ona ишдан қайтиб 
келганда, Ўринжон ўзи ясаган уйчанинг усти- 
га тунука қоқаётган эди. Ойдин, Ўзи мо- 
нанд. Самандаров этигининг қўнжидан ту- 
нука қутича чиқариб, махорка ўради. А. Қаҳ- 
ҳор, Қўшчинор чироқлари. 

ТУНУКАЛИ Тунука билан ёпилган, ту- 
нука қопланган (том ҳақида). - Тошкентдаги 
уйлардан чакка ўтмаса керак-а? — деб сўра- 
ди у. -Ўтадиганлари ҳам бор. Лекин кўпи 
тунукали уйлар. — деди Элмурод. П. Турсун, 
Ўқитувчи. 

ТУНУКАСОЗ 1 Томга тунука қоқувчи 
мутахассис; тунукачи. Бу одам nopa орқаси- 
дан олтита участка солган, еттинчисини 
қураётганда, тунукасоз билан уришиб қолиб, 
томдан йиқилибўлган. «Муштум». 

2 Тунукадан турли асбоб-анжом ясовчи 
уста, тунука ишлари устаси; тунукачи. Кек- 
са деҳқон Юсуф ота образи оддий тунука- 
соз чол Ориф ота Юсуповга тотиирилди. 
С. Хўжаев, Ўзбек тарихий фильмлари. Ҳа, 
ҳунарманд тунукасоз-темирчининг қўли кал- 
та бўлади. К. Яшин, Ҳамза. 

ТУНУКАСОЗЛИК 1 Тунукасоз иши, 
касби. Тунукасозлик қилмоқ. Тунукасозлик- 
ни ўрганмоқ. 

2 Тунука ишларига оид, тунука ишлари 
бажариладиган. У ерда сандиқсозлик, туну- 
касозлик дўконлари бор эди. Ж. Шарипов, 
Хоразм. 

ТУНУКАЧИ айн. тунукасоз. Баланд том 
устида эмаклаб юриб, тунукачилар тунука 
қоқардилар. П. Турсун, Ўқитувчи. 

ТУНУКАЧИЛИК Тунукачи иши, касби. 
Тунукачилик билан шуғулланмоқ. 

ТУНҚОТАР map. Тунги қоровул, соқчи. 
Таниш қўнғироқларнинг товушини эшитган 


тунқотар дарвозани очгач, кўзи мудҳиш 
воқеани кўрди. Ж. Шарипов, Хоразм. Тош- 
мачитга етай деганларида, рўпарадан ёнига 
қилич осиб, қўлига гаврон ушлаган тунқотар 
чиқди. С. Сиёев, Аваз. 

ТУНҚОТМОҚ фольк. Кечаси билан сер- 
гак, бедор бўлмоқ, ухламай чиқмоқ; тунда 
қоровуллик қилмоқ. Равшанбек тунлар тун- 
қотиб йўл тортди. «Равшан». 

ТУП Ўсимлик ёки дарахтнинг ҳар бир 
донаси. Бир myn дарахт. Ўн myn олма кўча- 
ти. Ғўзанинг mynu. н Салкам миллион myn 
дарахти бор Тошкентда нима кўп, серсоя 
жойлар кўп. П. Қодиров, Уч илдиз. [Фар- 
ғонанинг] Ҳар myn мевасидан бол томади. 
Шуҳрат, Шинелли йиллар. Экиннинг mynu- 
ни кўриб, ҳосилини аниқла. «Қанотли сўзлар». 

Туп қўйиб, палак ёзмоқ (ёки отмоқ) қ. 
палак I. 

ТУПИК \р. тупой — «тўмтоқ, боши, учи 
йўқ; боши берк» с. дан] Боши берк кўча ёки 
йўл. «Инспектор» ишнинг ўнғай кўчаётган- 
лигидан бениҳоя хурсанд ҳолда иккинчи ту- 
пикдаги иккинчи эшикни тақиллатди. С. Ис- 
кандаров, Товламачи. 

ТУПКА: (бир) тупканинг тагида ёки бир 
тупкада Жуда ҳам узоқ, чекка жойда. Уйи 
бир тупканинг тагида экан. н Хўжабеков- 
ни тупканинг тагидан бўлса ҳам топиб 
келамиз.. Халқ олдида ҳисобот берсин! С. 
Анорбоев, Оқсой. Ёнимда юриш отангга 
буюрмовди, сен ҳам мени ташлаб, укала- 
рингнинг кўзларини жавдиратиб, бир тупка- 
да юрсанг, мен куймай ким куйсин! Н. Ёқу- 
бов, Хаёлимдаги қиз. 

ТУПЛАМОҚ айн. тупурмоқ. Балғам myn- 
ламоқ. Оғзидаги носвойни туплаб ташламоқ. 
н Элликбоши.. лой ва қон аралаш туплай- 
ди. Ойбек, Танланган асарлар. 

ТУППА 1 Суюқ ош учун уграга нисба- 
тан энлироқ қилиб тайёрланадиган узма ёки 
кесма хамир. Уврага уқувинг йўқ, паловни 
ланж қиласан, сомсани ёполмайсан, туппани 
кесолмайсан. А. Қодирий, Меҳробдан чаён. 

2 Шундай хамир солиб пиширилган 
суюқ ош. Бир ой ўтмай, қавм-қариндош- 
ларининг ҳам зиёфатлари ниҳоясига етиб, 
бева онасининг туппасига қаноат этишга 
мажбур бўлиб қолди. А. Қодирий, Меҳроб- 
дан чаён. 

ТУППАК с. т. Лой соққани пуфлаб қуш 
отиш учун махсус ясалган қамиш най. 




Туппак билан чумчуқ отмоқ. н [Овчи] Ал- 
бапипа, ёввойи тўнгиз овлаш учун қўлига 
қирғий ёки туппак кўтариб чиқмайди. Шук- 
рулло, Жавоҳирлар сандиғи. 

ТУППАКЧИ Туппак отувчи. Мўмин туп- 
пакчи асли овчи эди. Шукрулло, Жавоҳир- 
лар сандиғи. 

ТУПРОҚ 1 Ернинг ковлаш, чопиш, ҳай- 
даш, эзилиш ва ш.к. натижасида ҳосил бўл- 
ган юмшоқ қисми, қатлами. Бир ҳовуч туп- 
роқ. Тупроқ уюми. Ўрани тупроқ билан кў- 
миб ташламоқ. Тупроқ олсанг, олтин бўлсин. 
Мақол. н Чуқурликлардан ирғитилаётган 
тупроқ окопларнинг чап қирғоқларида тоғ 
бўлиб кўтарилмоқда. И. Раҳим, Чин муҳаб- 
бат. Бўсағани тўрт энлик тупроқ қоплаган. 
С. Сиёев. Ёруғлик. 

2 Ер қобиғининг ўсимлик ризқ олиб 
ўсадиган устки қатлами; ер. Қора тупроқ. 
Қумлоқ тупроқ. Тупроқ xapumacu. Тупроқ- 
иқлим шароити. н Мирзачўлнинг тупроғи 
Бўлар ёшликнинг боғи, Тошар севги булоғи, 
Тўлдириб дил жомимни. Ё. Мирзо. Шароит- 
га қараб пайкалларга чигит суви бериляпти, 
чунки тупроқ қатламида нам анча камайиб 
қолди. Газетадан. Тупроқ — ҳосилнинг негизи, 
қишлоқ хўжалиги ишлаб чиқаришининг ma- 
биий шарт-ишроитларидан ва ягона воси- 
таларидан бири. «Фан ва турмуш». 

3 Ўлган кишининг хоки; хок. [Қурбон 
ота:] «Бир сиқим тупроғим бегона юртда 
қолиб кетмаса экан», деган ўйга борди. А. 
Қаҳҳор, Тўй. 

4 кўчма Маълум юрт, ўлка, мамлакатга 
қарашли ҳудуд. Ҳозирги Ўзбекистон туп- 
роғида яшаган қадимги халқлар ўзларининг 
мустақил, бой маданиятларига эга бўлган- 
лар. К. Яшин, Ҳамза. Улар энди Мовароун- 
наҳр тупроғида эдилар. Бу рўйи замин дунё- 
даги энг гўзал ва энг муқаддас мамлакат 
эди. Мирмуҳсин, Меъмор. 

(Бу ернинг) тупроғи оғир Бу ерни таш- 
лаб кетиш осон эмас, бу ерни ташлаб ке- 
тишга ҳеч кимнинг кўзи қиймайди. Тупроқ 
билан тенг қилмоқ Жуда пастга урмоқ, қадр- 
қимматини ерга урмоқ. Мен ҳали келиб-ке- 
либ одамгарчиликни, диёнатни, номусни туп- 
роқ билан тенг қилган сиздай разил, хотин- 
фуруш, қўшмачилар олдида шунчалик паст 
тушдимми?/Х,амза, Бой ила хизматчи. Қўш- 
ни халқларга босқинлар уюштирди, ўзга юрт- 
ларни вайрон этди; ўша халқларнинг асрлар 

давомида вужудга келтирган маданий бой- 
ликларини тупроқ билан тенг қилди. С. Ка- 
роматов, Олтин қум. Тупроқцан ташқари Ўл- 
май, ҳаёт ҳолда. Яраларимнинг ҳаммаси ҳам 
унча оғир эмас, мана, тупроқдан ташқари 
юрибман. «Шарқюлдузи». Тупроққа топшир- 
моқ Дафн этмоқ, қабрга қўймоқ. Ўғли Шод- 
монбекнинг Фарғона жангидан қайтмагани, 
уни ўз қўли билан тупроққа топширган Ни- 
зомиддиннинг ҳам тупроққа қўшилиб кетга- 
ни ёмон из қолдирган бу усталар хонадонида 
анчадан буён хафақонлик, мотамсаролик ҳукм 
сурарди. Мирмуҳсин, Меъмор. Тупроғи со- 
вимасдан Вафот этганига кўп вақт бўлмай. 
Қандай ота у.. Ойимнинг тупроғи совимас- 
дан чўри қизга уйланадими? Ойбек, Тан- 
ланган асарлар. Тупроғи тортмоқ Туғилиб 
ўсган (ўз) жойи ундамоқ, жалб қилмоқ. Бу 
ишлар — худонинг иши, халойиқ, Ё тупро- 
ғим, нон-насибам тортганди, Элни йиғинг, 
юринг, жовлиқ кетамиз. «Юсуф ва Аҳмад». 
Тупроғи шу ердан олинган Асли шу ернинг 
одами, шу ернинг ўзиники деган маънони 
қайд этади. -Дўсматов ўзимизники, — dedu 
Сотволди, — Дўсматовнинг тупроғи шу ер- 
дан олинган. Ҳеч қаёққа кетолмайди. П. Тур- 
сун, Ўқитувчи. Тупроғини яламоқ Маълум 
жой, ҳудудда кўп йиллар муқим бўлмоқ. 
..халқимнинг зулматли кечасида лоақал жин- 
чироқ бўлармиканман, деб мадраса тупроғи- 
ни олти йилдан бери ялаб келдим. М. Ис- 
моилий, Фарғона т. о. 

ТУПРОҚШУНОС Тупроқшунослик 
бўйича мутахассис олим. Ўзбек тупроқшу- 
нослари. Тупроқшунос олим. н Экспедиция 
таркибида тарихчи-археолог, тупроқшунос, 
табиатшунос ва ишчилар бор. Ж. Абдулла- 
хонов, Тўфон. 

ТУПРОҚШУНОСЛИК Тупроқ, унинг 
таркиби, турлари ва хусусиятларини ўрга- 
надиган фан. Тупроқшунослик uucmumymu. н 
Тупроқ унумдорлигини ҳар томонлама пухта 
ўрганишга ҳамда қишлоқ хўжалиги фани 
ютуқлари асосида уни яхшилашга қаратил- 
ган тадбирларни ишлаб чиқиш — тупроқ- 
шуносликдаги асосий вазифалардан биридир. 
«Фан ва турмуш». 

ТУПУК 1 Оғиз бўшлиғида сўлак безла- 
ри томонидан ишлаб чиқариладиган ва 
овқатни ҳазм қилиш учун хизмат қилади- 
ган суюқлик. Тупук ютмоқ. н Овқат оғиз- 
да атала ҳолига келиб, тупук билан ара- 





лашгандан кейин ошқозонга, ундан ичакка 
ўтади. Н. Исмоилов, Касалларни парвариш 
қилиш. 

2 Шу суюқликнинг тупуриладиган бўла- 
ги. Ҳаҳратон қиш. Туп десангиз, тупугингиз 
музлайди. Ойдин, Ҳазил эмиш. 

ТУПУКЛАМОҚ Тупук билан ҳўлламоқ. 
Тупуклаб ёпиштирмоқ. Ипнинг учини ту- 
пуклаб эшмоқ. 

ТУПУРИК кам қўлл. айн. тупук. 

ТУПУРИКЛАМОҚ кам қўлл. айн. ту- 
пукламоқ. 

ТУПУРМОҚ 1 Тупукни тил, лаб ёрда- 
мида ташқарига ташламоқ, отмоқ. Осмонга 
тупурсанг, бетингга тушар. Мақол. н Ру- 
қия унинг олдига келиб, бир туртди, ғазаби- 
га чидолмай, «чирт» этказиб ёнига тупурди.. 
К. Яшин, Ҳамза. 

2 Оғиздаги (оғизда тўпланган) қон, нос 
ва ш.к. ни ташқарига ташламоқ. Оғзидаги 
носини тупуриб.. ишмининг почасини шима- 
риб, кетмон билан ўртага тушди. С. Аҳмад, 
Лаъли Бадахшон. Бектемир тупроқ ости- 
дан эмаклаб чиқди. Оғзидан лой тупурди. 
Ойбек, Қуёш қораймас. Латофат ҳамон 
«қариқиз» ўтини тишлари билан кирсилла- 
тиб узиб, тупуриб ташлар, олис қишлоқ 
ҳаётини эслатувчи қадрдон бир ис туярди 
димоғида. Ў. Ҳошимов, Бир томчи шудринг. 

ТУР I Белгилари, хоссалари, вазифаси 
ва ш.к. жиҳатдан умумий бўлган бир гуруҳ 
ёки бутунлик ташкил этган нарсалар, ҳоди- 
саларнинг хили, нави, кўриниши. Пойабзал 
турлари. Газлама турлари. Cnopm турлари. 
Қўшин тури (ҳарб). н Ҳозирги вақтда Ўр- 
та Осиё ва Закавказъеда алойнинг дарахт- 
симон тури ерга экиб ўстирилмоқда. «Сао- 
дат». Санъат турларининг ичида энг қийини 
рассомчилик. Ф. Мусажонов, Ҳиммат. Туризм 
ва экскурсия оммавий дам олишнинг энг 
қизиқарли турларидан бирига айланмоқда. 
Газетадан. 

2 биол. Ўсимлик ва ҳайвонлар тизимида 
бирор туркумга мансуб, алоҳида сифатга эга 
бўлган шакл, тасниф бирлиги. Уссури қобони 
— япон чўчқасининг бир тури. н Ирсият 
туфайли узоқ эволюция давомида пайдо бўл- 
ган асосий структуралар ҳамма турларда 
сақланиб қолади. «Фан ва турмуш». 

3 Баъзи белги билдирувчи сўзлар билан 
қўлланиб, «тарз», «ҳолат», «аҳвол» маъно- 
ларини билдиради. Элликбоши бир минут 


қадар сукут қилиб, ҳалиги «икки оғиз» сўз- 
ни қай турда бошлашни ўйлади-да, жилма- 
йиб қўйди. Ойбек, Танланган асарлар. -Бу- 
гун эрталаб домла бизникига келган эди, — 
деди Султонали жиддий турда. А. Қодирий, 
Меҳробдан чаён. 

ТУР II [фр. tour — айлана, доира; ай- 
ланма ҳаракат; минора] Даврали спорт 
мусобақаларида бир қур ўйин. Шахмат 
турнирининг учинчи тури. н Хоккей бўйи- 
ча.. шарқий зонада қатнашаётган коман- 
даларнинг иккинчи давра биринчи тур учра- 
шувлари ниҳоятда кескин кураш вазиятида 
ўтди. Газетадан. 

ТУРАНҒИ, туронғи Теракнинг тўқай- 
ларда, сув бўйларида ўсадиган бир тури. 
Улар.. юлғун ва туранғи чангалининг то- 
мирларини ковлаб, тракторларга йўл очар- 
дилар. Ш. Рашидов, Бўрондан кучли. От- 
ларни туронғиларга боғлаб, катта ҳовуз 
бўйига ўтдилар. Э. Самандар, Тангри қуду- 
ғи. Бир туронғи тагига бориб тушдик.. 
Шундан кейин бу туронғи ости бизнинг 
учрашадиган-ўтирадиган жойимиз бўлиб 
қолди. Ш. Холмирзаев, Сайланма. 

ТУРБАТ [а. — ер, тупроқ; қабр, 

гўр, мақбара] 1 эск. кт. Тупроқ, ер. Турба- 
тимдин қон ютиб, лола унар. Муаззамхон. 

2 кўчма. Қабр, сағана, мақбара. -Шу тур- 
батда истироҳат қилиб ётган Хўжаубон 
ҳазратлари, — деб фаррош қабрни кўр- 
сатибди. С. Айний, Эсдаликлар. 

ТУРБИНА [фр. turbine < лот. turbo, tur- 
binis — куюн, уюрма; шиддатли айланиш] 
Сув, буғ ёки газ кучи билан ишлайдиган 
двигатель. Буғ турбинаси. Газ турбинаси. 
Турбина заводи. н Турбиналардан чиқиб 
келаётган ҳавонинг ишддати довул кучига 
эга. Газетадан. ..буғ турбиналари ўрнига газ 
турбиналарини ишлатиш катта аҳамиятга 
эга бўлиб қолмоқда. Газетадан. 

ТУРБИНАЛИ Турбинага эга бўлган, 
турбина ўрнатилган. Буғ турбинали элек- 
тростанция. 

ТУРБИНАЧИ Турбина ишлаб чиқарув- 
чи ёки турбинага қаровчи мутахассис. Тур- 
биначи слесарлар. 

ТУРБОБУР |/). турбобур < лот. turbo — 
қуюн, уюрма + нем. Bohrer — бурғи] тех. 
Чуқур қудуқларни (мас., газ, нефть қудуқ- 
ларини) бурғилайдиган гидравлик аппа- 




las 


рат; бурғи. Тез орада Газободга турбобур 
ускуналари етиб келди. И. Раҳим, Тақцир. 

ТУРБОГЕНЕРАТОР [лот. turbo — қуюн, 
уюрма + генератор] тех. Газ ёки буғ турби- 
насидан ҳаракат олиб, у билан бирга иш- 
лайдиган электр генератор. Реакторнинг ис- 
сиқлик алмаштиргичларида буғ вужудга ке- 
лади ва у турбогенераторларни ҳаракат- 
лантиради. «Фан ва турмуш». 

ТУРГАН-БИТГАНИ Бутун борлиғи, бу- 
тунлай. Зайтун дарахтининг турган-битга- 
ни киши организми учун фойдали. Газетадан. 
Кечаси ҳаммани эснатиб мажлис ўтказади. 
Турган-битгани халақит бериш. Ш. Тошма- 
тов, Тонгдаги кўланка. Бош инженер айт- 
ганидек, Ёқубжоннинг турган-битгани пай. Н. 
Сафаров, Жасоратнинг давоми. 

ТУРДОШ Бир турдаги, бир хилдаги, бир 
хил. Турдош касбларни эгалламоқ. н Уларни 
l кадрларни] малака ошириш учун турдош 
корхоналарга юборяпмиз. Газетадан. 

Турдош от тлш. Бир турдаги предмет- 
ларнинг номини англатадиган отлар. 

ТУРИБ-ТУРИБ 1 Кўп вақт тик қолиб, 
кўп вақт ўтказиб. У остона олдида туриб- 
туриб, орқасига қайтди. 

2 Орадан вақт ўтиб, баъзи-баъзида, так- 
рор ҳолда. Унинг гаплари туриб-туриб менга 
алам қиляпти. н Туриб-туриб беҳуда хаёл- 
лар чулғаб олади. Не машаққатлар билан 
борганимдан кейин, [Муроджон] яхши қабул 
қилса тузук. Ғайратий, Узоқцаги ёр. 

3 Кўп вақт фикр юритиб, ўйлаб-ўйлаб. 
Меҳмон саволларимга жавоб бермасдан, ту- 
риб-туриб, тўсатдан: -Думли одамларни 
кўрганмисиз? — деди. «Гулдаста». 

ТУРИЗМ [фр. tourisme < tour — айла- 
ниш, сайр (саёҳат) қилиш] 1 Ҳам дунёни 
кўриш, билиш, ўрганиш, ҳам дам олиш 
мақсадида ташкил эдиладиган сайр-саёҳат. 
Халқаро туризм. н Сахий қуёш, тинчлик 
ва саховат ўлкаси бўлган республикамизга 
жаҳоннинг турли мамлакатларидан кўплаб 
туризм ва саёҳат ишқибозлари келмоқдалар. 
Газетадан. Туризмнинг тобора ривожлана- 
ётганини эътиборга олиб, туристик поезд- 
лар маршрути янада кўпайтирилади. «Фан 
ва турмуш». 

2 спрт. Организмни жисмоний чиниқ- 
тириш мақсадида уюштириладиган жамоа- 
вий юришлар, сафарлар. 


ТУРИСТ | фр. touriste — сайёҳ] Туризм би- 
лан шуғулланувчи шахс; туристик саёҳат, 
юриш қатнашчиси. Чет эллик турист- 
лар. н Йигитали лола сайлига бир неча кун 
тайёргарлик кўрди. Прокат [ижара]дан 
палатка, ҳатто туристларнинг қозон- 
товоғини ҳам олиб келди. Д. Нурий, Осмон 
устуни. 

ТУРИСТИК Туризмга, туристларга оид. 
Туристик саёҳат. Туристик йўлланма. н 
Бўстонлиқ туманидаги «Чимён» туристик 
мажмуаси ҳам қишки дам олиш мавсумини 
қизғин бошлади. Газетадан. Депонинг ишлаб 
чиқариш илғорлари Самарқанд-Бухоро ту- 
ристик поездида ҳам мароқли сафар қилди- 
лар. Газетадан. 

ТУРИШ 1 Турмоқ фл. ҳар. н. Қўшни 
қўишидан эрта туришни ўрганади. Мақол. 
н Гулнор.. оёқда туришга ожиз, тинкаси 
қуриган бир хаста каби, умидсизлик билан яна 
секингина ўтирди. Ойбек, Танланган асар- 
лар. Отабек бу хабарни совуққина эшитиб 
ўтирар ва фотиҳа ўқиб, туришга ҳозирланар 
эди. А. Қодирий, Ўтган кунлар. 

2 Муайян ҳолат, вазият, аҳвол. Бу ту- 
ришда иш битмайди. Шахмат ўйини шу 
туришда кечиктирилди. Туришидан у сенга 
ўхшаб кетади. н Боядан бери густохона 
сўзларни бисёр айтган бўлса-да, Авазнинг бу 
туриши хонга ёқди. С. Сиёев, Ёруғлик. 

Туриш бермоқ Бардош бермоқ, чидаш 
бермоқ, чидамоқ. Бай-бай.. мен еган қай- 
моқларни ариқ қилиб оқизсангиз, ҳеч қандай 
тўғон туриш бермайди. А. Қаҳҳор, Икки 
ёрти — бир бутун. Асло қочмай, беринг ту- 
риш, Шердай бўп қилинглар хуруш. «Юсуф 
ва Аҳмад». 

ТУРИШ-ТУРМУШ ш ахснинг ҳаёт 
тарзи, аҳволи. У [ Сидиқжон] Шарофатнинг 
қўйнини пуч ёнғоққа тўлғазмаслиги, ту- 
риш-турмушини кўрсатиш керак экани 
тўғрисида ўйлаганида, бу туриш-турмуш 
туфайли, оз бўлса-да, хижолат тортишини 
хаёлига ҳам келтирмаган эди. А. Қаҳҳор, 
Қўшчинор чироқлари. 

ТУРК 1 Туркия давлати асосий, туб 
аҳолисининг, миллатининг номи. Турк 
халқи. Турк миллати (қ. турклар). 

2 Шу халқ, миллатга тегишли, мансуб, 
оид. Турк аёли. Турк тили. 

ТУРКИГЎЙ [туркий + ф. ^ Д — сўзлов- 
чи, гапирувчи] эск. Туркий тилда ўқувчи 
ва ёзувчи. Туркигўй шоир. 







ТУРКИЙ Турк этноси, унинг тили ва 
маданиятига оид (қ. турклар 2). Туркий тил- 
лар. Туркий халқлар. 

ТУРКИЙЛАР Жаҳондаги энг қадимий ва 
йирик этнослардан бири (яна қ. турклар 2). 

ТУРКИЙШУНОС [туркий + ф. ь - 
ўрганувчи] Туркийшунослик бўйича мута- 
хассис, олим. 

ТУРКИЙШУНОСЛИК Туркий тиллар- 
да сўзлашувчи халқларнинг тиллари, этно- 
графияси, тарихи, адабиёти, фольклори, 
маданиятини ўрганувчи гуманитар фанлар 
мажмуи. 

ТУРКЛАР 1 Туркиянинг асосий, туркий 
бўлган халқи. 

2 Туркий тиллардан бирида сўзлашувчи 
халқларнинг умумий номи. 

ТУРКМАН 1 Туркманистоннинг асосий 
аҳолисини ташкил этувчи халқ ва миллат 
номи. Туркман халқи. Туркман миллати (қ. 
туркманлар). 

2 Шу халқ, миллатга мансуб, тегишли. 
Туркман тили. Туркман маданияти. 

ТУРКМАНИ 1 Туркманларга хос, турк- 
манларга оид. Туркмани телпак. Туркмани 
чакмон. 

2 Майизнинг бир нави. 

ТУРКМАНЛАР Туркманистоннинг асо- 
сий аҳолисини ташкил этувчи халқ; турк- 
ман халқи. 

ТУРКМАНЧА 1 Туркманларга, туркман 
халқига, унинг тили, адабиёти ва мадания- 
тига оид. Туркманча рақс. Туркманча кийим. 

2 Туркман тили. Сиз туркманча(ни) би- 
ласизми? Туркманча гапирмоқ. 

ТУРКОЛОГ Туркология мутахассиси, 
олим. яна қ. туркийшунос. 

ТУРКОЛОГИК Туркийшуносликка оид. 
Туркологик адабиёт. Туркологик тадқи- 
қотлар. 

ТУРКОЛОГИЯ [туркий + юн. logos — 
фан, тушунча] қ. туркийшунослик. 

ТУРКОНА 1 эск. Туркий тил ва ада- 
биётига оид; туркий. Туркона байт. н 
Келиннинг атрофида, орқасида келаётган 
гуруҳ-гуруҳ аёллар туркона расм билан «ёр- 
ёр» айтдилар. Ойбек, Навоий. 

2 Халқ табобатига оид; хонаки. Туркона 
дори. н Отинларнинг туркона эми тариқ- 
ча бўлсин отамга таъсир бермади. Ғайратий, 
Ёшлигимсиз. Яраш полвон кекса момоларнинг 
тилига кириб, хотинини туркона муолажа 


қилдирди. Фойда чиқмади. С. Сиёев, Отлиқ 
аёл. 

ТУРКУМ 1 Тўда, тўп, гуруҳ. Бир туркум 
одамлар. н Учинчи туркум фотиҳахонлар 
келгандан сўнг, махдум Анвар олдига киши 
юбориб, уни чақиртириб келишга мажбур 
бўлди. А. Қодирий, Меҳробдан чаён. Ҳовли 
ўртасида оламни бошига кўтариб Улуғбуви 
йиғлар, бир туркум хотинлар унинг атрофи- 
ниўраган эди. Ҳ. Шамс, Душман. 

2 Бир-бирига боғлиқ бўлган, бир бутун- 
ни ташкил этган бир неча асар, маъруза ва 
ш.к.; давра, цикл. Пахтакорлар ҳақидаги 
шеърлар туркуми. Адабиёт назариясидан 
маърузалар туркуми. н Сатирик журналис- 
тикада фельетонлар ва памфлетлар турку- 
ми ҳам мавжуд бўлиб, улар ўз ҳажми ва 
имкониятлари билан повесть жанрига яқин 
туради. «ЎТА». 

3 биол. Ўсимлик ва ҳайвонлар тизимида 
бир неча оилани ўз ичига олган бўлинма. 
Чумчуқсимон қушлар туркумининг қарға- 
симонлар оиласи. н Қалдирғоч — чумчуқси- 
монлар туркумига мансуб қуш. «Фан ва тур- 
муш». 

Сўз туркумлари тлш. Сўзларнинг лексик- 
семантик, грамматик гуруҳлари. Феъл тур- 
куми. Сифат туркуми. Сўзларни туркумлар- 
га ажратмоқ. 

ТУРКУМЛАМОҚ 1 Тўп-тўп қилиб бўл- 
моқ, гурухларга ажратмоқ. 

2 биол. Биологик белгисига кўра ўхшаш 
бўлган туркумларни белгиламоқ, ана шун- 
дай гуруҳларга ажратмоқ, бўлмоқ. Балиқлар- 
ни туркумламоқ. 

ТУРКЧА 1 Туркларга, турк халқига, 
унинг алифбоси, тили, адабиёти ва мада- 
ниятига оид (қ. турклар 1). Туркча куй. н 
Домла эски муқовали туркча китобларни 
ихлос билан қўлтиқлаб юрувчи, ҳеч кимни 
менсимайдиган, кибр ва фитна Мирзажон 
Латифийни синфга бошлаб кирди. П. Турсун, 
Ўқитувчи. 

2 Турк тили. Туркча сўзлашмоқ. н Мен 
туркчага, у ўзбекчага сал-пал тушунадиган 
бўлиб қолган эдик. М. Исмоилий, Фарғона 
т. о. Улар туркчага ўгириб, саводхонларга 
тарқатади. С. Сиёев, Ёруғлик. 

ТУРКЧИ эск. Пантуркизм тарафдори, 
пантуркист. 

ТУРКЧИЛИК эск. айн. пантуркизм. 

ТУРЛАМОҚ 1 Турли-туман, ранг-баранг 
қилмоқ, ҳар хил, хилма-хил қилмоқ. Экин- 
ларни жуда турлаб юборибсиз-ку! 

2 Бир-бирига мослаб, уйғунлаштириб 
танламоқ, хилламоқ. -Осмон каби катта 
палакни хилма-хил ипак билан турлаб, уч ой- 
да тикиб тугатармиканман? — ўз-ўзига ши- 
вирлади Зумрад. Ойбек, Улуғ йўл. 

3 тлш. Сўзларни келишик қўшимчала- 
ри қўшиб ўзгартирмоқ. Отларни келиишк- 
лар билан турламоқ. 

ТУРЛАНИШ 1 Турланмоқ 1 фл. ҳар. н. 
Ипакларнинг қуёшда турланиши. 

2 Ҳар хил тусда кўриниш, товланиш. 

3 тлш. От, олмош ва отлашган сўзлар- 
нинг келишик қўшимчалари олиб ўзгари- 
ши. Отларнинг турланиши. 

ТУРЛАНМОҚ 1 Турламоқ 1, 2 фл. мажҳ. 
н. Дўппининг гуллари жуда яхши турланиб- 
ди. н Сирлар билан турланган қозиқларнинг 
бирига бева хотиннинг декчасидек бир салла 
илинган эди. А. Қодирий, Меҳробдан чаён. 
Зиёфат самимият билан чақирилганликдан, 
дастурхон қадрли меҳмонга махсус турлан- 
ган эди. А. Қодирий, Ўтган кунлар. 

2 Ҳар хил тусда кўринмоқ; қиёфаси тез- 
тез ўзгармоқ. Хилма-хил чечаклар билан қоп- 
ланган дала турланиб кўринарди. н Та- 
биатнинг қонуни — турланиб, тусланиб ту- 
риши бутун мавжудотга ҳаёт бағишлайди. 
Газетадан. У [Жаннат] бирон икки соат уч 
бор турланди: кийимлари беҳисоб эканлигини 
кимгадир кўрсатмоқчи бўларди. Мирмуҳсин, 
Умид. Ўқимаган одамга қийин бўлади. Ахир 
артист минг турланади-я. С. Кароматов, 
Ҳижрон. 

3 Турламоқ 3 фл. ўзл. ва мажҳ. н. Отлар 
келиишклар билан турланади. н От ўрнида 
қўлланган сифатлар кўплик, эгалик ва ке- 
лишик қўшимчалари билан, худди отлардек, 
турлана беради. «Ўзбек тили» дарслиги. 

ТУРЛИ 1 Белги-хусусияти, ҳолати, жой- 
лашиш ўрни ва б. жиҳатлари билан ўзаро 
фарқланадиган, ҳар хил турга мансуб бўл- 
ган, ҳар хил. Турли халқ вакиллари. Турли 
тилда сўзлашувчи кишилар. Турли овозлар. 
Турли китоблар. Турли таомлар. Турли мам- 
лакат вакиллари. Турли соҳалар. н Бойвач- 
ча ўзининг фарғоналик дўстлари билан бўл- 
ган ўтиришларидан, ҳар турли зиёфатлар- 
дан сўзлади. Ойбек, Танланган асарлар. Мам- 
лакатимизнинг турли иқлимий зоналарида 


ўсувчи ўсимликлар турли вақтларда гуллай- 
ди. «Фан ва турмуш». 

Бир турли 1) бир хил, доим бирдек бў- 
либ, ўзгармай турадиган. Бу ошхонада доим 
бир турли овқат бўлади. н Қизлар ўз- 
ларининг бир турлигина сўрашишлари билан 
Кумуш ила кўриша бошладилар. А. Қодирий, 
Ўтган кунлар; 2) қандайдир бошқача; ғала- 
ти бир, ўзига хос бир; ажиб. Бу қизнинг ўзи- 
га хос бир турли фазилати бор эди. н 
Отабек қизиқ ҳолатда қолди: бир турли 
титраб кетди. А. Қодирий, Ўтган кунлар. 
Ўйин ҳам бир турли назокат касб этиб, 
Гулсумбиби йўрғалай кетди. А. Қодирий, 
Ўтган кунлар. 

2 кам қўлл. Каби, сингари, ўхшаш, янг- 
лиғ. Илон тилли, яшин турли ханжарни, 
Обрў бер, деб хипча белга боғлади. «Равшан». 

ТУРЛИ-ТУМАН Хилма-хил, ҳар хил. 
Турли-туман хаёлларга бормоқ. н Бу чи- 
роқлар турли-туман эди: уларнинг ичида 
каттаси ҳам, кичиги ҳам, чақнаб тургани 
ҳам, хираси ҳам, оқи ҳам, қизғиш тусда- 
гиси ҳам бор эди. Ш. Рашидов, Бўрондан 
кучли. Она табиат инсонга турли-туман 
неъматларни инъом этиб, унга ҳаёт бағиш- 
лаб туради. Газетадан. 

ТУРЛИЧА Турли усулда, турли ра- 
вишда, турли йўл билан; ҳар хил. Бу маса- 
лани турлича ечиш мумкин. Бир гапни 
турлича тушунмоқ. н Грейдернинг ёрдам- 
чи куч сўраб берган телеграмма, радио- 
граммаларига турлича ноаниқ жавоблар 
келди. И. Раҳим, Чин муҳаббат. Ҳар хил 
миллат кишиларининг одатлари, хислатла- 
ри турлича бўлса-да, душманга зарба бери- 
шига ишончим комил эди. Т. Рустамов, Ман- 
гу жасорат. 

ТУРМА \р. тюрьма < т. турма — қамоқ] 
қ. қамоқхона, қамоқ. Турмага солмоқ. Турма- 
га қамамоқ. н Ҳоким учта маҳбусни иш- 
ҳар турмасига жўнатганда, ўшаларни Куд- 
рат акам қочириб юборди. М. Исмоилий, 
Фарғона т. о. 

ТУРМАК Ўраб ёки тугиб боғланган 
нарса; боғ, тугун. Оқ ҳарир кўйлакли, қора 
зулфининг турмаги ечилиб, елкаларига туш- 
ган паришон қиёфадаги қиз оёғи билан супа 
лабидаги чувагини қидира бошлади. Ж. Аб- 
дуллахонов, Тўфон. 

ТУРМАКЛАМОҚ 1 Ўраб ёки тугиб боғ- 
ламоқ. Майда-чуйда нарсаларимни турмак- 





лаб, Тошкентга жўнайдиган поездга туш- 
дим. М. Муҳаммаджонов, Турмуш уриниш- 
лари. Нимагадир орқасидан икки ўрим узун 
сочини бошига турмаклаб олди. С. Зуннуно- 
ва, Узилган ип. У [Мунаввара] турмаклаб 
қўйилган дуррачасини ечиб, серкокил соч- 
ларини орқасига ташлади. Газетадан. 

2 Этагини, барини кўтариб, белга боғ- 
ламоқ, бар урмоқ. Сувчи яктагининг этаги- 
ни белига турмаклаб олди. н ..устига Бу- 
хоронинг олабайроқ матосидан чопон кийиб, 
камар ўрнига чопонини турмаклаган мулла- 
намо бир зот бўлиб, бу киши яроқсиз [қурол- 
сиз] эди. А. Қодирий, Ўтган кунлар. 

ТУРМАЛМОҚ кам. қўлл. Турмаклаб боғ- 
ланмоқ, турмакланмоқ. Ханнаянинг сақичдай 
қора қуюқ сочи икки қубба қилиб бошига 
турмалган. А. Мухтор, Қаноти синган орзу. 

ТУРМАЧИ с.т. Турма назоратчиси. 

ТУРМИНЛАМОҚ қ. тамбаламоқ. -Опоч, 
— Карвон хотинига юмшоққина деди, — Меҳ- 
монларингизни кузатиб, эшикни турминлаб 
келинг, икки оғиз гап бор. Ҳ. Ғулом, Тош- 
кентликлар. 

ТУРМОҚ 1 Оёқ узра тик вазиятда бўл- 
моқ. Оёқ учида турмоқ. Саф тортиб тур- 
моқ. Кўча бошида турган йигит. Тиз чўкиб 
яшагандан тик туриб ўлган яхшироқ. Ма- 
қол. н [Йўлчи] Қўл қовуштирмади, қандай- 
дир хомушлик, бепарволик билан жимгина 
турди. Ойбек, Танланган асарлар. Кирсам, 
Қўқонга кетган Қаюм понсад уч-тўрт йиги- 
ти билан қушбегининг қаршисида турибди. 
А. Қодирий, Ўтган кунлар. 

2 Бирор жой-макон, вақт, ҳолатда мав- 
жуд бўлмоқ. Токчада турган соат. Кўча че- 
тида турган машина. н Мадраса томи 
қиррасида туриб, пастдан пақирда арқон 
билан сув тортиб олаётган йигит.. ғишт 
тарашлаб ўтирган кекса одамга ўзга тилда 
бир нима деди. Мирмуҳсин, Меъмор. Ўқ отиш 
нуқталарида қоровул пулемётчилар туриб- 
ди.. Т. Рустамов, Мангу жасорат. Бир ҳаф- 
та турган бўлсак, ҳар куни олтмиш хонадон- 
дан дастурхон чиқади. «Ўзбекистон қўриқ- 
лари». Биз катта ишлар, улуғ ўзгаришлар 
арафасида турибмиз. Ш. Рашидов, Янги ер 
ҳақида сўз. Аскарларимиз дадил туриб, душ- 
манга талафот етказар эдилар. Газетадан. 
Бизнинг гапимизни икки қилмайсиз, нима 
хизмат бўлса, белни боғлаб шай турасиз. Э. 
Раимов, Ажаб қишлоқ. Инсон қалбида улуғ 


ва савобли ишларни қилиш истаги борми, у 
тек туролмайди. Газетадан. 

3 Бирор жой-маконда истиқомат қил- 
моқ, ҳаёт кечирмоқ; яшамоқ. Муллажон ама- 
ким бозорга шундай яқин Гулзоробод маҳал- 
ласида турадилар. Э. Раимов, Ажаб қишлоқ. 
..саксон учга кирган амакимиз борлар. Ша- 
ҳарда турадилар. Р. Файзий, Чўлга баҳор 
келди. Ваққос отанинг бу йил қишлоқда иши 
кўп бўлгани учун Омил ҳам Нодирларникида 
турадиган бўлди. С. Юнусов, Кутилмаган 
хазина. 

4 Умр кўрмоқ, яшамоқ; яшаб кетмоқ. 
Дунё тургунча туринг. Шу аёл билан икки 
йил mypdu. Тўнғич фарзанди турмади. н 
[Қумри] Боласи турмай-турмай, якка-ёлғиз 
арзандаси Турсунбойни, шамолни ҳам paeo 
кўрмай, авайлаб боқиб катта қилди. С. Аҳмад, 
Уфқ. ц 

5 Ўзи бирикиб келган сўз англатган жой, 
соҳа, вазифа ва ш.к. да ишлаш, шундай иш- 
вазифани бажариш маъносини билдиради. 
Мудофаада турмоқ. Қоровул турмоқ. н 
Тишдан қараганда эски, кўримсиз, лекин 
катта, сермол дўконда Мирзакаримбой би- 
лан Салимбойвачча mypap эди. Ойбек, Тан- 
ланган асарлар. 

6 Кутган ҳолда бўлмоқ, бўлиши, юз 
бериши, келиши умидида бўлмоқ, шу мақ- 
садда ўзини тутмоқ. Бир оз турайлик-чи, зора 
келиб қолса. Шунча турдик, яна сабр қи- 
лайлик-чи, ишимиз юришиб қолар. 

7 Ишлатилмай, сарфланмай, бузилмай, 
ўз мавжуд ҳолатида бўлмоқ; сақланмоқ. 
Юборган нарсаларинг ҳаммаси турибди. 
Қирқма қовун кўп туради. Картошка, сабзи 
каби маҳсулотлар махсус ўраларда яхши 
туради. 

8 Навбатда, қаторда мавжуд бўлмоқ; бор 
бўлмоқ. Чорвадорларимиз олдида жуда му- 
ҳим вазифалар турибди. Газетадан. Бугунги 
кунда инсоният олдида ниҳоят муҳим муам- 
мо турибди, у ҳам бўлса, Ер юзида тинчлик- 
ни сақлаб қолиш. Газетадан. Сизларнинг ол- 
дингизда деҳқончиликларингизни йўлга қўйиб 
юбориш вазифаси туради. 3. Саид, Н. Са- 
фаров, Тарих тилга кирди. 

9 Ўзи бирикиб келган сўз англатган да- 
ража, мавқе, қиймат ва ш.к. га эгаликни 
билдиради. [Ёрмат] Ҳаммасини тушунтир- 
ди: от, apaea беш минг сўм туради. Ойбек, 
Танланган асарлар. Бизнинг жамиятимизда 




инсон нурдек покиза, нондек азиз, у ҳар қан- 
дай бойликдан юқори туради. Газетадан. 

10 Ётган, ўтирган ва ш.к. ҳолатдан гав- 
дасини тик ҳолатга олмоқ, қаддини тик- 
ламоқ. У ваннада қанча ётгани билан дили 
равшан тортмаслигини билиб, ўрнидан тур- 
ди. М. Хайруллаев, Тилла маржон. Шийпонда 
ўтирган Нодир бобосини кўриб, шошиб ўр- 
нидан турди-ю, кўнгли бузилиб, салом бе- 
ришниям унутди. С. Юнусов, Кутилмаган 
хазина. 

11 Уйғониб, ўрнидан қўзғалмоқ, ўрнини 
тарк этмоқ. Меъмор барвақт туриб, уч 
шогирди билан бирга ташқари ҳовлида 
нонушта қилди. Мирмуҳсин, Меъмор. Эр- 
талаб булбулларнинг хонишидан барвақт 
туриб, узумзор, пахтазорларни айландик. 
Шукрулло, Жавоҳирлар сандиғи. 

12 кўчма Ҳаракатга келмоқ, қўзғалмоқ, 
кўтарилмоқ (шамол, чанг-тўзон ва ш.к. 
ҳақида). Кейин довул турди.. Мўйтанлар қоча 
бошлади. А. Мухтор, Қорақалпоқ қиссаси. 
Шамол турди, чинор япроқларининг сояси 
титрай бошлади. Газетадан. 

13 ёрд. фл. взф. Равигццошнинг -(и)б, -а/ 
-й қўшимчали шакллари билан қўлланиб, 
етакчи феъл билдирган ҳаракатнинг давом- 
лилиги, вақтинчалик ҳаракат экани ва б. 
маъноларни билдиради. Қатнаб турмоқ. 
Сўраб турмоқ. Бақрайиб турмоқ. Ишлаб 
турмоқ. н Эшик очиқ бўлгани учун ичка- 
ридан футбол комментаторининг узуқ-юлуқ 
овози эиштилиб турарди. Ф. Мусажонов, 
Нозик масала. Сартарошлик ёмон касб эмас. 
Оппоқ халатларни кийиб, атир-упалар ҳиди 
бурқираб турган озода хонада ўтирасан. Э. 
Раимов, Ажаб қишлоқ. 

Бир оз туриб Бир оздан сўнг, бирпас ўтиб. 
-Ўқимасанг, ўқимассан. — Кейин бир оз туриб 
сўрадилар: -Ҳайдавордими ? Э. Раимов, Ажаб 
қишлоқ. Бориб турган қ. бормоқ. Куракда 
турмайдиган қ. курак. Оёққа турмоқ 1) оёққа 
таянган ҳолда турмоқ, қўзғалиб тик турмоқ. 
У нутқини.. тугатганда, бутун зал оёққа 
туриб, гулдурос қарсак чалди. А. Қаҳҳор, 
Қўшчинор чироқлари; 2) соғайиб қаддини 
ростламоқ, турадиган-юрадиган бўлмоқ. 
Хуррамов шифо жойларида узоқ даволаниб, 
охири оёққа турди. Назармат, Жўрлар баланд 
сайрайди. Турган гап Бирор иш, воқеа-ҳоди- 
санинг сўзсиз юз бериши-бермаслигини, 
аниқлигини қайд этади. Масъул лавозимдаги 


ходим етти ўлчаб, бир кесмаса, унинг хато- 
си қимматга тушиши турган гап. Газетадан. 
Туриб олмоқ Бирор талаб, даъво ва ш.к. дан 
қайтмаслик, фақат ўшани ҳимоя қилмоқ. 
Бормайман, деб туриб олди. н Мен [ўқи- 
майман деб[ сўзимда туриб олдим. Э. Раимов, 
Ажаб қишлоқ. У ёқда турсин Фақат угина 
(унигина) эмас, ҳатто.. Қўрқоқ одам жангда 
ўзини йўқотиб қўйиши аён, ҳужум у ёқда 
турсин, ўзини ҳимоя қилишни ҳам унутади. Т. 
Рустамов, Мангу жасорат. Меъмор.. ҳозир 
тунда Арк томон бориш у ёқда турсин, ша- 
ҳар кўчаларида юриш ҳам мушкул эканини 
тушунди. Мирмуҳсин, Меъмор. Қараб тур- 
моқ (ёки ўтирмоқ) 1) синчиклаб қарамоқ, 
разм солмоқ, тикилмоқ. -Қизиқ! — деди ҳо- 
ким чолга қараб туриб. Унинг сўзи оҳангида 
масхаралаш ҳам бор эди. М. Исмоилий, Фар- 
ғона т. о.; 2) бирор кимса ёки нарсага кўз- 
қулоқ бўлиб турмоқ ёки парвариш қилмоқ. 
Мен болага қараб турдим, онаси нон ёпди. 
н Саройда бирмунча молларимиз бўлар эди. 
[Ҳасанали\ Саройда молларга қараб турадир. 
А. Қодирий, Ўтган кунлар; 3) (асосан бў- 
лишсиз шаклда) Иш-машғулотсиз ҳолда бўл- 
маслик, бирор нарса қилмай, жим ҳолатда 
бўлмаслик. Сиз уй солсангиз, мен ҳам қараб 
турмайман. н [Йўлчи:] Мен қараб турма- 
дим: пода боқдим, ўроқчилик қилдим, отбо- 
қар бўлдим. Ойбек, Танланган асарлар; 
[Бой:[ Биттаси манми? Биттаси Шоюнус 
карвонми ? Ҳар кимнинг кармони ўзига маъ- 
лум. Аммо бизлар қараб турмаймиз, қўлдан 
келганча, ҳукуматга ёрдам берамиз. Ойбек, 
Танланган асарлар. Қил устида турмоқ Жид- 
дий хавф остида бўлмоқ, ҳалокат ёқасида 
бўлмоқ. Унинг ҳаёти қил устида турарди. О. 
Ёқубов, Диёнат. 

ТУРМУШ 1 Инсоннинг, миллат ва халқ- 
нинг яшаш, кун кечириш тарзи, кундалик 
ҳаёти. Ёрқин турмуш. Фаровон турмуш ке- 
чирмоқ. н Яхши ишласак, ўз турмушимиз 
фаровон, юрт обод бўлади. Ойбек, О. в. ша- 
бадалар. Турмуш қаттиқчилигини татиб 
пишган Ботирали дунёда мўъжиза бўлмаслиги- 
ни яхши билади. Ҳ. Ғулом, Машъал. Ўрмондаги 
турмушни ўз кўзинг билан кўриб турибсан. Ҳар 
бир қултум сув, ҳар бир бурда нон ҳисобли. И. 
Раҳим, Чин муҳаббат. Умарали қисқа вақт 
ичида ўз ҳаётида юз берган ўзгаришларни 
эслади, кейин Ғозининг бетайин турмушини кўз 
олдига келтирди. И. Раҳим, Ихлос. 





2 Бирор халқ, ижтимоий гуруҳ ва ш. к. ra 
хос ҳаёт тарзи, урф-одатлар, расм-таомил- 
лар мажмуи. Янги турмуш. н Гавҳарнинг 
қаршисида, боя ўзи ўйлагандек, олифта ки- 
йинишни яхши кўрадиган қиз эмас, кўпни 
кўрган, турмуишинг пасту баланд сўқмоқ- 
ларидан ўтиб келган инсон ўтирар эди. Ў. 
Ҳошимов, Қалбингга қулоқ сол. Айб сизда 
ҳам эмас, эски турмушда. Эски турмушда 
хотинлар ҳар қанақа эркакдан тортинади, 
эркаклар ҳар қанақа хотинга тегишгиси 
келади. А. Қаҳҳор, Қўшчинор чироқлари. 

3 флс. Жамиятнинг оддий ҳаёт шарт-ша- 
роитлари мажмуи, объектив реаллик. Тур- 
муш онгни белгилайди. н Қонунни турмуш- 
га сингдириб юборувчи асосий куч бизнинг 
ўқитувчиларимиздир. Газетадан. 

4 с.т. Никоҳ асосида юзага келадиган 
ҳаёт, эр-хотинлик ҳолати, шу ҳолатдаги 
ҳаёти. Бегимхоннинг кўз олдида харита эмас, 
Эрали жонланди. Қандай тотли эди улар- 
нинг турмуши! И. Раҳим, Чин муҳаббат. У 
турмуши омонат эканини, қачондир оиласи 
бузилишини кўпдан кўнгли сезиб юрар, аммо 
бунчалик шарманда бўлишини ўйламаган эди. 
Ў. Ҳошимов, Қалбингга қулоқ сол. 

Турмуш(и) бузилмоқ Эр-хотинлик ҳола- 
ти ва шу ҳолатдаги ҳаёт барҳам топмоқ. 
Агар шундай ташлаб қўйила берса.. ўртага 
совуқчилик тушади, оқибатда турмушлари 
бузилади. Р. Файзий, Чўлга баҳор келди. 
Турмуш ўртоғи Эр-хотинлик ҳолатидаги 
шахснинг ҳар бири (эр ва хотин бир-бири- 
га нисбатан). Рустам уйига ширакайф кел- 
ди. Бир оздан сўнг турмуш ўртоғи Шоҳис- 
та ҳам ишдан қайтди. Газетадан. Турмуш 
қилмоқ 1) айн. турмушга чиқмоқ. Шу бола 
ўксимасин, деб турмуш қилмадим, нон за- 
водига кириб ишлаб, ўғлимни ўқитишга 
киришдим. «Муштум». 2) эр-хотинлик ҳо- 
латида яшамоқ. Йигирма йил турмуш қи- 
либ, бола кўрмадим. И. Раҳим, Чин муҳаббат. 
Бироқ найрангбоз Абдувоҳид Ҳурихон Сат- 
торова билан ҳам силлиққина гпурмуш қилиб 
кета қолмади. «Муштум». Турмуш қурмоқ 
қ. турмуш қилмоқ. Она шўрлик йигирма икки 
ёшида бева қолиб, шу-шу турмуш қурмади. 
Ў. Усмонов, Сирли соҳил. Турмуш қургани- 
га уч йил бўлибди-ю, ҳамон бу уйга кўникиб 
кетолмайди. Газетадан. Турмушга чиқмоқ 
Эркак билан оила қурмоқ; эрга тегмоқ. 
Қизларнинг эрки ўзида, севиб, синашиб тур- 


мушга чиқишади. «Гулдаста». Тўртинчи 
синфга ўтганимда, онам ўзи билан мактабда 
иитайдиган ўқитувчига турмушга чиқди. Ў. 
Ҳошимов, Қалбингга қулоқ сол. 

5 Кишининг бутун борлиғи, бўлган-тур- 
гани. Унинг турмуши шу. 

ТУРМУШЛАМОҚ 1 Қайтариб белга 
қистирмоқ, бар урмоқ, турмакламоқ. Этак 
турмушлаб, ёнбошига бир муштлаб, ҳайё- 
ҳу деб, шаҳардан ташқарига қараб йўлга 
равона бўлдим. Ғ. Ғулом, Шум бола. 

2 Ўраб, тугиб боғламоқ, сиқиб, ихчам- 
лаб ўрамоқ. Ёғни бир қоғозга солиб, тур- 
мушлаб, липпамга қистирдим. F. Ғулом, Шум 
бола. 

ТУРНА Иссиқ ўлкаларда ботқоқлик ва 
кўлларда яшайдиган, оёғи, бўйни, тумшуғи 
узун, бошида тожи (сочи) бор кўчманчи 
қуш. Арғимчоққа ўхшаб тизилишган тур- 
налар.. П. Турсун, Ўқитувчи. Ўлкамизга нав- 
баҳор элчилари — турналар ва қалдирғочлар 
учиб кела бошладилар. Газетадан. Сочнинг 
оқариши инсонлар хусусиятидир, лекин тур- 
наларнинг қариган вақтида сочи-тожи кул- 
рангликдан қораликка алмашади. Газетадан. 

Турна қатор, турнақатор Қатор бўлиб 
тизилган, бирининг кетидан бири. Оғир юк 
машиналари турна қатор бўлиб тош-бетон 
тўкканлари — бари кўз олдимда. С. Анорбоев, 
Йўлда йўлдош бўлганлар. Фақатгина уч ойда 
бир сув берадиган жўмрак бор. Бу ерда ҳам 
тоғора кўтарган кишилар турна қатор ту- 
зилишиб туради. «Муштум». Мана шу овоза- 
дан сўнг уйимизга турна қатор совчилар ке- 
ла бошлади. Т. Жалолов, Олтин қафас. 

ТУРНИК \фр. tourner — айлантирмоқ, 
бурамоқ] Икки устунга горизонтал ҳолатда 
ўрнатилган темир тўсиндан иборат гим- 
настика снаряди, мосламаси. Турникда гим- 
настика қилмоқ. н Мана чинакам бола- 
лик: озода ва ёруғ синфларда ўқиш, мактаб 
саҳнида очиқ ҳавода физкультура машқлари 
қилиш, ёнғоқ олдидаги турникда осилиб, 
чархпалак бўлиш, шашка-шахмат ўйнаш, 
қўшиқлар айтиш.. Мана болалик! П. Турсун, 
Ўқитувчи. 

ТУРНИКЕТ | фр. tourniquet < tourner — 
айлантирмоқ, бурмоқ] Биноларнинг кириш 
жойларида, вестибюлларда ўрнатиладиган, 
ташриф буюрувчиларни битта-биттадан ўт- 
казиш учун мўлжалланган, айланиб тура- 
диган крест шаклли металл тўсиқ, ғов. 





ТУРНИР | нем. Turnier — рицарларнинг 
ҳарбий мусобақаси] Спортнинг шахмат, 
шашка, футбол ва ш.к. турларида қатна- 
шувчиларнинг ҳар бири шахсий ёки жамоа- 
вий биринчилик учун маълум тартибда, 
барча қатнашувчилар билан бир ёки бир 
неча мартадан учрашадиган мусобақа. Хал- 
қаро шахмат турнири. Турнир жадвали. н 
Расмий мусобақалардан ташқари оила аъзо- 
лари ўртасида ҳам ҳар хил турнир, матч- 
лар ўтказиб турилади. М. Муҳиддинов, До- 
налар мафтуни. 

ТУРОБ 1 [а. — чанг, гард; хок; туп- 

роқ, ер] эск. кт. Тупроқ; ер. Хоҳиишнгча 
ўлмас эрса, коинот ўлсун туроб, Саргардон 
қон йиғласун ҳам ерга кирсун офтоб. Ҳаби- 
бий. 

2 Туроб (эркаклар исми). 

ТУРОҚ I кам қўлл. Турадиган жой, мас- 
кан. Сокин-сафоли туроқ: Ўн икки булоқ! 
Жилдираган чашмалар Ўн икки сингли.. М. 
Шайхзода, Чорак аср девони. 

ТУРОҚ II ад. Шеър мисраларида бўғин- 
ларнинг мисралар бўйича такрорланиб кел- 
ган муайян бўлаги, қисми. Тўрт бўғинли 
туроқ. н Шеърда қофия, вазн, туроқ деган 
нарсалар бўлиши керак. Маъно, мантиқ.. 
бўлииш керак. X. Тўхтабоев, Сариқ девни 
миниб. Байт мисралари баъзан қофиядош 
сўзлар воситасида санъаткорона иккига 
бўлиниб, туроқ ҳосил қилиш орқали, байт 
оҳангдорлиги, таъсирчанлиги орттирилади.. 
«ЎТА». 

ТУРОҚЛИ ад. Маълум туроқпарга эга 
бўлган. Тўрт туроқли шеър. 

ТУРП I Ҳосили кўкишроқ рангда бў- 
ладиган ва пиширилмай овқатга қўшиб 
ейиладиган сабзавот ўсимлиги. Турпга сув 
қўймоқ. Турп тўғрамоқ. н Шўрни аритиш 
учун.. сувни кўп талаб қиладиган шолғом 
ва турп экиш энг яхши чора эмиш. А. Қо- 
дирий, Обид кетмон. Кекса темирчи чучук 
турп билан ош ейишни севарди. Ш. Рашидов, 
Қудратли тўлқин. Бу пайт.. графинда коньяк 
билан икки ликопча тўғралган турп қўйиб 
кетди. Ж. Абдуллахонов, Орият. 

ТУРП II Меванинг сиқиб суви ёки 
шираси олингандан кейин ҳосил бўлган 
қолдиги. Узум турпи. Беҳи турпи. н Нор- 
матпаранг кўкнор ивитганда, турпини доим 
томга ташлар экан. А. Мухтор, Опа-син- 
гиллар. Дарвоқе, [ананас] мевасидан шарбат 


олинганда, 20-25 процент турпи қолади. «Фан 
ва турмуш». 

ТУРПТАРАШ Сабзи, турп, ошқовоқ ва 
ш. к. ни қириш, тарашлаш учун хизмат 
қиладиган металл асбоб; қирғич. Турпта- 
рашда сабзи қирмоқ. 

ТУРТИНИБ-СУРТИНИБ 1 У-бу нар- 
саларга урилиб, туртина-туртина. У [Нус- 
ратилла] туртиниб-суртиниб, деворларни 
ушлаб, қайси томонгадир юрди. А. Мухтор, 
Опа-сингиллар. Шермат ака одамларга 
туртиниб-суртиниб, олдинга ўтди. М. Хай- 
руллаев, Қўнгил. 

2 Қийинчиликлар билан, қийналиб. Тур- 
тиниб-суртиниб ўқимоқ. 

ТУРТИНМОҚ 1 Туртмоқ 1 фл. ўзл. н. 
Қоронғида стулга туртиниб кетдим. н 
Поччамдан дастурхонни олиб, қоқиш учун 
гилоснинг ёнидан ўтарманми, аллакимга тур- 
тиниб кетдим. А. Қодирий, Ўтган кунлар. 

2 кўчма Иш-фаолиятда қийинчиликка 
дуч келмоқ; қоқилмоқ. Пахта ишида қуруқ 
практика билан иш кўрсанг, охир туртина- 
сан, қоқиласан. Ойбек, О.в. шабадалар. Сўнг- 
ги йилларда у анча туртинди. Ш. Рашидов, 
Бўрондан кучли. 

ТУРТКИ 1 Унча қаттиқ, кучли бўлма- 
ган қисқа, кескин зарб. Ҳўкизга туртки, 
донога ишора кифоя. Мақол. н Бир вақт у 
аллакимнинг турткисидан уйғониб кетди. Л. 
Тожиева, Меҳрим сизга, одамлар. Орқароқ- 
да қолган Витя аланглаб, одамларнинг турт- 
киси ёқмай, қадам ташларди. Р. Файзий, 
Ҳазрати инсон. 

2 кўчма Бирор иш, ҳаракат ва ш. к. нинг 
бошланиши, амалга ошиши, юзага чиқи- 
ши учун қўзғатувчи, ундовчи нарса, сабаб. 
Бу фикрларни айтишимга олимлар давра- 
сидаги суҳбат туртки бўлди. Газетадан. Мен 
хаёлимдан дастлабки поэмаларимнинг яра- 
тилиши, унга сабаб бўлган воқеалар ea ёзи- 
лишига туртки бўлган одамларни ўтказа 
бошладим. Шукрулло, Жавоҳирлар сандиғи. 

Туртки бермоқ Қўзғатувчи, ундовчи гап- 
сўз, иш-ҳаракат ва ш.к. вазифасини ўтамоқ, 
қилмоқ. ..бирдамурувватпеша, бирда жоҳил- 
ликдан ўзини унутадиган Муҳаммад Раҳим- 
хон [Авазнинг] ҳам шафқатини ўйғотар, ҳам 
нафратига туртки берарди. С. Сиёев, Ёруғ- 
лик. 

3 кўчма Кишини хўрловчи, таҳқирловчи 
ҳаракат. Яна меҳнат, туртки, юпун, қиш куни 




оч. Ғ. Ғулом. Яна аввалги дўқу турткию 
туҳматга ўтиб, Кўча-кўйларда сизни зор ила 
ҳайрон қиладир. Ҳамза. 

Туртки емоқ 1) туртки тегмоқ, турткига 
дучор бўлмоқ. Султонмурод қайнаган оломон 
ичида туртки еб, босилиб, эзилиб, узоқ юрди. 
Ойбек, Навоий; 2) хўрлик кўрмоқ, кам- 
ситилмоқ, таҳқирланмоқ. Саломат қақшоқ 
ўгай она билан чиқишолмади. Ҳар кун жан- 
жал, эшитмаган гапи, емаган турткиси қол- 
мади. С. Аҳмад, Ҳукм. 

ТУРТКИЛАМОҚ 1 Ҳадеб туртавермоқ, 
бетўхтов туртмоқ. Турткилаб Ҳасанни ҳам 
подшонинг олдига ҳайдаб келди. «Баҳром ва 
Гуландом». Ечиниб олишгач, уч оғайни бир- 
бирини турткилаб кулишар, қўшиқ айтиб, 
бесўнақай ўйинга тушишарди. Газетадан. 

2 кўчма Камситувчи, ҳақоратловчи, хўр- 
ловчи гап-сўз, хатти-ҳаракатлар қилмоқ. Бу 
онанг ўгай. Агар турткиласа, индамай биз- 
никига чиқиб келавер. С. Зуннунова, Гўдак 
ҳиди. Инсон зотини ҳеч камситиб, туртки- 
лаб, иззат-нафсига тегма.. Газетадан. 

ТУРТКИЧ тех. Двигателларнинг кла- 
панлари ва ш.к. га ҳаракат узатиб турувчи 
стержень, ўқ. Клапан турткичи. 

ТУРТМОҚ 1 Гавда (тана)нинг бирор 
аъзоси (қисми) билан тегинмоқ, тегмоқ. 
Туртиб юбормоқ. н Полвон одамларни ита- 
риб, туртиб ўтди. Ж. Шарипов, Хоразм. 
Тўрт кун аввал, эрталаб маишна туртиб 
кетди. О. Мўминов, Хиёбондаги уч учрашув. 

2 Шундай ҳаракат — эътиборни тортув- 
чи, ишора қилувчи, ундовчи белги сифа- 
тида. Қайрағоч тагидаги сўрида олдига чой- 
нак қўйиб, ёлғиз ўзи хаёл суриб ўтирган ус- 
тани кўриб, ҳамроҳимни туртиб қўйдим. С. 
Аҳмад, Хазина. Аравакашнинг ички ҳолати- 
ни сезиб турган Бадиа чидаб туролмай, дар- 
ҳол отасини туртди: -Сув берайми, ота? 
Мирмуҳсин, Меъмор. -Қайтанга икки нон- 
хўр камаяди, — деди Баёнқул ака ва этиги- 
нинг учи билан оёғимни туртди. С. Сиёев, 
Ёруғлик. 

3 кўчма Эътиборни тортувчи, огоҳлан- 
тирувчи гап-сўз, хатти-ҳаракат қилмоқ. 
Каримқул понсад ҳожини туртмак мақсади- 
да: -Кенгашли иш тарқамас, деганлар. Ҳожи 
акамиз ўйлашиб жавоб берсинлар-чи, ахир! — 
деб қўйди. А. Қодирий, Ўтган кунлар. Йиғи- 
лиш жойида ўтди. У киишларни анча тур- 
тиб, чангини қоқиб қўйди.. хотиржамликка 


берилиб кетганларнинг кўзини очиб қўйди. Ҳ. 
Турсунқулов, Ҳаётим қиссаси. 

4 кўчма Хўрламоқ, камситмоқ, ерга ур- 
моқ. Бировни ноҳақ туртиш, хўрлаш яра- 
майди. Ургандан туртган ёмон. Мақол. 

5 с. т. «Кетмоқ», «ўтмоқ», «қўймоқ» 
феъллари билан бирга келиб (бошқа нар- 
салар қаторида), «қайд қилмоқ», «таъкид- 
ламоқ» маъносини билдиради. Биз юқори- 
да ҳам туртиб ўтган эдикки, Отабек на 
Юсуфбек ҳожига, на Ўзбек ойимга ва на 
Ҳасаналига Марғилондан тез қайтиб келиш 
сабабини айтмаган. А. Қодирий, Ўтган кун- 
лар. ..бирор нарса ёзиш ниятлари бўлса, хо- 
ламнинг ўзбек аёлларига мутлақо ёт бўлган 
мана шу ёввойилик одатларини ибрат учун 
қаламлари учида бир туртибўтсалар. Н. Са- 
фаров, Хадича Аҳророва. 

Туртиб чиқмоқ Текис (тўғри) жойга, 
ҳолатга нисбатан бўртиб турмоқ, кўтарилиб 
турмоқ. Деворнинг туртиб чиққан жойлари. 
н Кулча юз, ёноқлари туртиб чиққан.. амир- 
зода на Муҳаммад Тарағай ва на Бойсунқур- 
га ўхшарди. Мирмуҳсин, Меъмор. У киши- 
нинг бурни андак узунроқ, энгаги олдинга myp- 
тиб чиққан.. сочи фатила-фатила бўлиб, ел- 
касига тушган эди. Н. Аминов, Суварак. 

ТУРУМ I (3-ш. бирл. турми ва туруми) 
Эшик табақасининг тепадаги ва остонадаги 
уяларга тушиб турадиган ва эшикнинг очи- 
либ-ёпилишига имкон берадиган чиқиқ 
қисми. Унинг [Мунавварнинг] кўз олдидан.. 
очилганда туруми антиқа ғийқиллайдиган 
пастаккина эски эшик, тоқиларини ис босган 
каттауй бир-бир ўтди. С. Анорбоев, Меҳр. 
Бой ота: -Ҳай-ҳай, қизим, эшикни очманг, 
бекорга турми едирилиб кетади, — дебди. 
Шукрулло, Жавоҳирлар сандиғи. 

Эшикнинг турмини бузмоқ Такрор ҳол- 
да, қадами узилмай келавермоқ (бўй етган 
қизнинг уйига келувчилар, совчилар ҳақи- 
да). -Совчилар менинг дарвозамнинг туруми- 
ни бузишяпти.., — деб қаттиқ изза қилди 
бизни. С. Нуров, Нарвон. Не-не топармон- 
тутармон йигитлар эшигимизнинг турумини 
бузиб, ўтарга йўл бермайди.. С. Кароматов, 
Бир томчи қон. 

ТУРУМ II: ётиб еганга турум тоғ чида- 
майди Ишламай-кучламай ётиб еяверсанг, 
ҳеч қандай жамғарма етмайди, деган маъ- 
нодаги ибора. Болаларим, мендан хафа бўл- 
манглар. Ётиб еганга турум тоғ ҳам чида- 





майди. Пул устига пул келиб қўшилиб тур- 
маса, ҳар қанча давлат ҳам дарров кетиб 
қолади. М. Осим, Тилсиз гувоҳ. 

ТУРУМТОЙ Йиртқич қушлар туркуми- 
нинг лочинсимонлар оиласига мансуб, 
ўрмон ва тоғли жойларда яшайдиган қуш. 
-Майли, булбуллар қаторида турумтойлар 
ҳам сайрай берсинлар. Буларни ҳам тинг- 
ловчилар бор, — деди Амир Мўғул. Ойбек, 
Навоий. 

ТУРУШ 10. JbjZ — нордон, аччиқ] 1 
Ачитиш, ошириш ёки кўпчитиш воситаси 
(томизғи, хамиртуруш ва ш.к.). 

2 Нордон, қимизак. Туруш олма. 

ТУРФА [а. 4_s_>_L — янгилик, камёблик; 
совға; қочирим, пичинг] Ажиблиги билан 
кишини ҳайратга соладиган; ажойиб, ғала- 
ти. Турфа савдолар бошима тушди, кетди 
ихтиёр, Воҳ, ўтарга ўхшади энди умр зан- 
жирда. Ҳамза. Шоирлар ҳайрон бўлманг, шоир 
халқи турфадир, Шеър олами бу оламнинг 
эвазига туҳфадир. Э. Воҳидов. 

ТУРШАК Данаги билан қуритилган ўрик. 
Қандак туршак. Туршак солмоқ. н Зебихон 
патнисда нон, туршак олиб чиқиб, улар [меҳ- 
монлар] олдига қўйди. С. Аҳмад, Уфқ. Алоқа- 
чи ҳам оғзига туршак солиб шимиб ўтирар, 
данагини қасир-қасир чақар, мағзини ерди. 
М. Муҳамедов, Қаҳрамон изидан. 

Туршак суви Туршакни сувда қайнатиб 
тайёрланадиган ичимлик. Сайилда бир чек- 
када оғзи қулоғигача етган квас сотувчилар.. 
туршак cyeu сотувчилар, нўхатшўракчилар 
ёш болаларнинг пулларини алдаб олмоқдалар. 
М. Муҳаммаджонов, Турмуш уринишлари. 
..ўрнидан турди-да, косадаги туршак cyeu- 
дан икки-уч қошиқ ичди. Газетадан. 

ТУРҚ Ташқи қиёфа, авзо, важоҳат 
(асосан, салбий муносабат билан) Турқи 
совуқ одам. Турқини бузмай гапирмоқ. Тур- 
қи(нг) қурсин! (қарғ.) Турқингни ел есин! 
(қарғ). н Турқи бузуқ эркакларнинг «Ур уни 
[Ҳожарни]! У қишлоғимизга иснод келтир- 
ди!» деб худди ҳайвондек ўкирганлари қу- 
лоқларим остида қайта янгради. Ҳ. Но- 
сирова, Мен ўзбек қизиман. Шу вақт бу- 
талар орасидан «кет!» деган йўғон товуш 
эшитилди. Бирдан итларнинг турқи ўзгар- 
ди-қолди. С. Анорбоев, Оқсой. Ширмонхон 
ҳовлига чиқди. Осмон юзини қоплаган тур- 
қи хунук булутларга ташвишли назар таш- 
лади. С. Зуннунова, Олов. Девор ycmuda тур- 


ган ўн икки ёшлардаги бир қиз девордан ке- 
сак кўчириб олиб, мулла Норқўзига ўқталди: 
-Ҳу ўл, турқинг қурсин! А. Қаҳҳор, Майиз 
емаган хотин. -Отинг ўчкур, — деди ичида 
ўгай она Умидга тикилиб, — ҳали сен одам 
бўлиб қолдингми! Туришини қара, вой myp- 
қингни ел есин! Мирмуҳсин, Умид. 

ТУРҚ-АТВОР Ташқи қиёфа ва феъл-ат- 
вор, аҳвол. Қаёққа бораман, нима қиламан, 
қўлимдан нима иш келади? Шу турқ-атвор 
билан кимга ҳам керакман? С. Аҳмад, Чўл 
бургути. 

ТУРҒИЗМОҚ Турмоқ фл. орт. н. Анорхон 
кампирни суяб турғизди.. офтобда cye кел- 
тириб берди. И. Раҳим, Ихлос. 

Ётқизиб турғизмоқ Кимсага истаганча ўз 
ҳукмини ўтказмоқ, кимсани истаганча ўз 
амрига, ҳукмига бўйсундирмоқ. Оёққа тур- 
ғизмоқ 1) ётган, ўтирган ёки йиқилган ери- 
дан турғизиб қўймоқ. Ойсулувни даст кў- 
тариб, оёққа турғизди-да, ердан пўстинни 
олиб, унинг устига ёпди. С. Анорбоев, Оқ- 
сой; 2) оёққа бостирмоқ, йўлга солиб 
юриштириб юбормоқ. Корхонани оёққа 
турғиздик; 3) кўчма оёқлантирмоқ, бирор 
ишга бошламоқ. Кўнгилга тасалли берувчи, 
одамни ҳамиша оёққа турғизувчи, ўйлатув- 
чи, курашга чорловчи чигил жумбоқлар кўп 
бу дунёда. С. Аҳмад, Уфқ. 

ТУРҒУН 1 Бирор жойда доимий яшов- 
чи, ўрнашиб қолган; муқим; Шаҳарнинг 
турғун халқи. н Бир неча йил дарбадар умр 
кечириб.. оитазлик қилди, охири она қишлоғи 
Аввалда турғун бўлиб қолди. К. Яшин, Ҳам- 
за. Сен айтганча, куёвинг Тошкентдан ик- 
кинчи уйланмасин-да, Кумушни қудаларинг 
олдига турғун қилиб юборайлик, тузукми? А. 
Қодирий, Ўтган кунлар. Фурқат ватанида 
бўлолмай турғун, Донишдай, Воқифдай ғам- 
алам ютди. X. Расул. 

2 Ўзгармас бўлган, доимий, барқарор. 
Турғун мувозанснп. Турғун ҳолат. Барча таш- 
килотларни турғун кадрлар билан таъмин- 
лаш. н Ҳаётда ҳеч нарса турғун бўлиб 
қолмаганидай, театрда ҳам кўп нарсалар 
ўзгарди. С. Кароматов, Ҳижрон. 

3 Тўхтаб, туриб қолган, ҳаракат қилмай- 
диган; ҳаракатсиз; оқмас. Турғун cye. н У 
кўзларини ҳовуздаги турғун кўкимтир сувга 
тикиб ўйлади. Ойбек, Танланган асарлар. 

4 Турғун (эркаклар ва хотин-қизлар 
исми). 




ТУРҒУНЛАШМОҚ 1 Бирор жойда яшаб 
кетмоқ, ўрнашиб, муқим туриб қолмоқ. Биз 
шаҳарда турғунлашиб қолдик. 

2 Турғун ҳолатга келмоқ, турғун ҳолат 
касб этмоқ. 

ТУРҒУНЛИК 1 Турғун ҳолат (қ. турғун 
1, 2, 3). Мувозанатнинг турғунлиги. Аҳоли- 
нинг турғунлиги. Сувнинг турғунлиги. Иқти- 
содий турғунлик. н Шоир [ Ғ. Ғулом] бир 
ёқламаликка ва турғунликка қарши.. кескин 
кураш олиб борди. Ш. Рашидов, Ғ. Ғулом 
хотираси. Замон пўк нарсани тез унутдирар. 
Яъни турғунликдан ҳаёт ўч олар. М. Шайх- 
зода, Тошкентнома. 

2 тар. Шўролар ҳукумати тарихида 20- 
аср 60-йилларидан бошланган, иқтисодий 
тушкунлик, ҳокимият тузилмаларидаги 
порахўрлик, маънавий-ахлоқий бузилиш ва 
шунга боғлиқ ҳодда жамиятнинг таназзулга 
юз тутиши билан характерланадиган давр. 
Бу — шахсга сиғиниши, турғунлик даврининг 
иллати. М. Кўшжонов, Дийдор. 

ТУС 1 Нарсаларга хос бўлган ранг, ранг 
кўриниши. Туси ўзгармоқ. Туси оқармоқ. Ту- 
сини йўқотмоқ. н Шунинг учун ёз кунлари 
махдумнинг боғчаси оқ, нимранг, ола-зангор, 
малла-ложувард ва бошқа тус капалаклар- 
нинг ялт-юлт учишлари билан алоҳида бир 
кўринишга киради. А. Қодирий, Меҳробдан 
чаён. Марзалардаги майса-гиёҳлар бир хил 
рангда — олтин тусида товланади. Н. Ами- 
нов, Суварак. Мардон Йўлчиевич новча, юзи 
чўзинчоқ, mycu ҳам Темиржоннинг чеҳраси- 
дай тиниқ экан. Ж. Абдуллахонов, Орият. 
Одатда денгиз суви кўкимтир рангли, бўла- 
ди. Приморьеда эса денгизнинг суви темир 
зангининг тусини эслатади. Газетадан. 

2 Ташқи кўриниш; қиёфа. Замонлар ўз- 
гаради, жойнингҳам туси ўзгаради. Й. Шам- 
шаров, Тошқин. Болаларнинг қий-чуви, хо- 
тинларнинг бақириб-чақиришлари бу жим- 
жит тўқайзорга маҳалла тусини бериб қўйди. 
С. Аҳмад, Уфқ. Қизи шомда қайтганда, 
ҳовлида гард ҳам йўқ, салқин, сув сепилган, 
ҳовлининг туси ўзгариб, чанг босиб ётган 
акаслар ҳам чеҳраси очилгандай эди. С. Ну- 
ров, Нарвон. Ҳомид мағрур тус билан Ота- 
бекка қаради. А. Қодирий, Ўтган кунлар. Қу- 
вонч, қўшиқ ҳар ёнда, Оқ каптарлар осмонда 
Парвоз қилади кўркам, Байрам тусида ўл- 
кам. Р. Бобожон. 


Тус бермоқ Қандайдир тус пайдо қил- 
моқ, қандайдир тусга олмоқ, тусда ифода- 
ламоқ, тус киритмоқ. Юзига тушуниб бўл- 
майдиган аллақандай тус бериб, бир хўрси- 
ниб қўйди-да, унга деди.. К. Яшин, Ҳамза. 
-Наҳотки ўз жангчиларимизни унутсак, — 
дея гапга тус берди Муҳаррам. Шуҳрат, 
Шинелли йиллар. Ҳар анорларки донаси 
чойнакдай, узумини кўтаролмай букилиб 
қолган ишкомлар, ёмби олтиндек сап-сариқ 
беҳилар бу боққа чинакам жаннат тусини 
берар эди. С. Аҳмад, Ҳукм. Тус олмоқ Қан- 
дайдир тус-қиёфа касб этмоқ; тусга кир- 
моқ. Унинг ранги оқариб, важоҳати қўрқинч- 
ли тус олди. М. Ҳазратқулов, Журъат. Пай- 
каллар этагини ювиб оқаётган Қашқа суви 
қизғиш-сариқ тус олиб.. тол, жийдалар 
остигача тошган. С. Нуров, Нарвон. Аста- 
секин муносабатларимиз бошқача тус ола 
бошлади. Э. Аъзамов, Жавоб. Тусга кирмоқ 
Қандайдир тус, қиёфа касб этмоқ, тус-қиё- 
фага айланмоқ. Ариқ ва анҳорлардаги сувлар 
шаффофлигини йўқотиб, малларанг тусга 
кирди. С. Зуннунова, Янги директор. Мурзин 
унинг назарида лаҳза сари юксалиб, ажойиб 
қаҳрамон тусига кириб бормоқда эди. Шуҳ- 
рат, Шинелли йиллар. Нафис кийимлар 
билан ёш келин тусига кирган Холжон.. де- 
разадан ўтган-кетганларни томоша қилиб 
ўтирди. Ғайратий, Довдираш. 

ТУСАМОҚ Ихтиёр этмоқ; хоҳламоқ, 
истамоқ. Йигитали қорни ниҳоятда очгани- 
hu, кўнгли аччиқ кўк чой тусаётганини сез- 
ди. Д. Нурий, Осмон устуни. Узоқ йўл босиб 
келдим, серқатиқ, аччиққина маставани 
кўнглим тусаб турган эди, чақирдим. «Муш- 
тум». Беш йил ўқиб, унинг бирор марта пул- 
дан қийналганини ёки кўнгли тусаган кийи- 
мини олиб киймаганини Аҳмад кўрмаган. Ф. 
Мусажонов, Ҳиммат. Холи бўлишни, бир ўзи 
якка қолиб хаёл суришни кўнгли тусади. Р. 
Файзий, Ҳазрати инсон. 

ТУСЛАМОҚ тлш. Феълларни шахс, сон 
ва замон қўшимчалари ёрдамида ўзгартир- 
моқ. 

ТУСЛАНМОҚ 1 Ҳар хил тус, рангда кў- 
ринмоқ, товланмоқ. Товус патлари ранг- 
баранг тусланади. Атлас электр нурида ҳар 
хил бўлиб тусланади. 

2 тлш. Шахс, сон ва замонда ўзгармоқ 
(феъллар ҳақида). 





ТУСМОЛ Аниқ билмаган ҳолда ўзича 
қилинган гумон; тахмин, чама. Менинг тус- 
молимча. Тусмол қилмоқ. н Улар гап ораси- 
да Фотимага яна кимларнинг жазманлиги.. 
ҳақида ўз шубҳа ва тусмолларини гаплаш- 
дилар. П. Турсун, Ўқитувчи. Ой ботиб, кеча 
қоронғилашиб қолган, жуда авайлаб, тусмол 
билан ҳаракат қиламиз. Ғ. Ғулом, Шум бола. 

ТУСМОЛЛАМОҚ Тусмол-тахминга 
асосланмоқ, тусмол-тахмин асосида иш кўр- 
моқ; тусмол қилмоқ. Ҳурбоннинг Кўктошга 
кетганини ўзи ҳам тусмоллаган эди. Ш. 
Холмирзаев, Қил кўприк. Оқимнинг кучини, 
йўналишини тусмоллаш керак эди. А. Мухтор, 
Чинор. Ёдгор кўз ўнги қоронғилашди-ю, 
бошини қуйи солганча, тусмоллаб юриб кет- 
ди. Ў. Ҳошимов, Қалбингга қулоқ сол. 

ТУССИЗ Туси бўлмаган, туси, ранги 
йўқ; рангсиз. Туссиз газ. н Бек эшикни оч- 
ди. Кулмат унинг докадек туссиз юзига қа- 
раб кулди. Ҳ. Ғулом, Машъал. 

ТУСТОВУҚ Товуқлар зотига мансуб, 
патлари чиройли, асосан тўқайзорларда 
яшайдиган, овланадиган қуш; қирғовул. 
Тустовуқ қамишларнинг ичига кириб ғойиб 
бўлди. Ш. Рашидов, Қудратли тўлқин. Қа- 
димда овчи қуимар билан тустовуқ, каклик 
ва бошқа паррандаларни овлаш кенг тарқал- 
ган эди. «Фан ва турмуш». 

ТУТ [а. о — тут дарахти] 1 Барглари 
ипак қурти учун асосий озиқ бўладиган 
дарахт. Ана боғлар-чорбоғлар.. Ана буталари 
қизғиш тутундай ҳавога ёйилиб турган 
катта тут. П. Турсун, Ўқитувчи. Мамнун 
бўлиб ипак қуртлари, Ўрмалар тут 
япроқларида. Ҳ. Пўлат. 

2 Шу дарахтнинг истеъмол қилинади- 
ган оқ, қора ёки қизил тусли тотли меваси. 
Жувон бошидан рўмоли тушиб кетган, Си- 
диқжонга орқасини ўгириб, зўр иштаҳа би- 
лан тут териб емоқда эди. А. Қаҳҳор, Қўш- 
чинор чироқлари. 

Тут майиз, тутмаймиз Қуритилган тут 
меваси, қуруқ тут. Шу кеча унга [ Кимсанга] 
бошпана бериб, нон, тут майиз, қурт, айрон 
билан меҳмон қилдилар. С. Абдулла, Ҳасан 
билан Кимсан. Тутдай тўкилмоқ 1) қи- 
рилмоқ, қирилиб кетмоқ; маҳв бўлмоқ. Душ- 
ман аскарлари тутдай тўкилди; 2) путур- 
дан кетиб емирилмоқ, вайрон бўлмоқ. Тут- 
дай тўкилиб турган деворлар. н Кўз қа- 
маштирувчи бу чаманзор ёнида тутдай тў- 


килиб турган икки уй бўлиб, буларнинг бири- 
да — кунгайдагида Гулбодомларнинг.. сиги- 
ри, унинг ёнидаги.. уйда эса, ўзлари тури- 
шарди. С. Кароматов, Бир томчи қон; 3) эс- 
кириб, тўзиб йиртилмоқ, йиртилиб (сити- 
либ) кетмоқ, йиртилиб тушмоқ (кийим 
ҳақида). Кўйлагим тутдай тўкилиб кетди. 
Қўноқ тут Меваси ейилмайдиган оч қизил 
тут. 

ТУТА I 1 Пахтадан ип йигириш учун 
тайёрланган пилта. 

2 Учи чақмоқца чўғлатиш учун мослаш- 
тирилган (учи куйдириб қорайтирилган) 
пахта ипи. Уч кишилашиб чақмоқни тошга 
уриб, тутани ёмғирдан бекитиб, роса урин- 
ганларидан кейин, ниҳоят, аччиқ пахта ту- 
туни димоғларига урилди. П. Қодиров, Юл- 
дузли тунлар. 

ТУТА II Эрта баҳорда ўсадиган ўсим- 
ликнинг бир тури. Лойхонада бадбўй, лекин 
чиройли эртабаҳор ўсимлиги — туталар бир 
текис униб чиқди. Ш. Холмирзаев, Тўлқин- 
лар. 

ТУТАК Пахтадан қўдда ип йигиришда 
ишлатиладиган қовоқ найча. 

ТУТАЛ шв. Ишониб бўлмайдиган нар- 
са, гап; уйдирма. Шаҳардаги ҳар ким унинг.. 
қизиқ ҳаракатларига ва тутал сўзларига 
қизиқар эди. А. Қодирий, Ўтган кунлар. Шу 
хилдаги тутал, аския, лутф сўзлар, ашула 
анчагача давом этди. К. Яшин, Ҳамза. 

ТУТАМ Нарсаларнинг тутамлаш ёки 
сиқимлаш мумкин бўлган миқцори; пан- 
жанинг шунча миқцорни оладиган (тута- 
диган) ҳолати. Бир тутам соч. Бир тутам 
пахта. Дангасанинг қуйруғи бир тутам. 
Мақол. н Робия хола бир тутам печак ўт- 
ни жўякка ташлаб, қўлларини қоққанича, 
Ширмонхон қаршисига юрди. С. Зуннунова, 
Олов. Қўйлар кеча эрталаб охирги тутам 
хашакни еб бўлишган. С. Анорбоев, Оқсой. 
Ёқуббек соқолини тутамига олиб, бир лаҳза 
ўйланиб турди-ю.. П. Қодиров, Юлдузли 
тунлар. 

Бир тутам 1) бир тутам миқцордаги, бир 
тутамлашга лойиқ. Бир тутам хашак. н 
-Булар ҳам сизга! — деди у бир тутам-бир 
тутам гул тутқазиб. Ж. Абдуллахонов, Тў- 
фон; 2) ингичка, нозик; озғин. [Аноранинг] 
Ёш ниҳолдек бир тутам нозик қадди-қома- 
ти бошқалардан ажралиб турар.. кулганда 
қўнғироқдек жаранглайдиган овози ўтириш- 






га алоҳида бир файз бағишлар эди. М. Хай- 
руллаев, Тилла маржон; 3) жуда қисқа. Ёз 
кечалари бир тутам — кўз очиб юмгунча 
ўтиб кетади. Р. Файзий, Ҳазрати инсон. 

ТУТАМЛАМОҚ Тутамга олмоқ. Сочини 
тутамламоқ. н Ҳовоғини солиб, соқолини 
тутамлаб, гапга жимгина қулоқ солиб 
ўтирган уста: -Ҳани, бу ёққа юр, — деди 
[бангига]. О. Ёқубов, Ларза. 

ТУТАМОҚ 1 Тутунланиб ёнмоқ, буруқ- 
симоқ; тутун чиқармоқ. Печка тутаб кет- 
япти. Ҳўл ўтин тутайди, ёнмайди. н Ту- 
таб ётган тўнка ёнида сочлари ўсиб, соқоли- 
га қўшилиб кетган бир девона бу мудҳиш 
қоронғиликка қариш курашган каби гулхан- 
ни ёндиришга тиришар.. эди. А. Қодирий, Ўт- 
ган кунлар. Аҳмаджон ўрнидан турди ва ҳа- 
нуз тутамоқда бўлган қишлоқни кўрсатди. 
А. Қахдор, Олтин юлдуз. 

2 Ис, дуд чиқармоқ (ёғ, пилик ва ш.к. 
ҳақида). Ҳозонда ёғ тутай бошлади. 

3 кўчма Тутақмоқ, тутақиб кетмоқ, қи- 
зишмоқ; ёнмоқ. Ҳайдарбой ич-ичидан тутаб 
кетди. Н. Фозилов, Оқим. Ҳиздан жавоб 
бўлмагач, Ойшахон баттар тутай бошлади: 
-Минг марталаб айтганман бу мегажинга, 
бир нимани тайинли қилиб қўйгин деб. А. 
Муҳидцин, Айбсиз айбдор. 

ТУТАНМОҚ шв. Тутақмоқ, тутақиш- 
моқ, қизишмоқ. У бирдан тутаниб кетди. 
™ Гўрўғлибекнинг бол Авазга «Раъйингдан 
қайтгин!» деганида, Авазхон ўтдай ёниб, 
оловдай тутаниб, отасига қараб бир сўз 
сштгани. «Хушкелди». 

ТУТАНОҚ I шв. Тутқаноқ, қуёнчиқ. Ҳи- 
зинг энди ўшанинг тутаноғини эшитиб, 
кўнгилсиз бўлиб тургандир-да. Ҳамза, Па- 
ранжи сирлари. Тағин унинг тутаноқ дарди.. 
бунинг устига ортиқча. Ҳамза, Паранжи 
сирлари. 

ТУТАНОҚ II Ғайрати ичига сиғмайди- 
ган, шўх. Елена тутаноқ дўстининг [ Надя- 
нинг] озгина хатога йўл қўйганлигини бил- 
са ҳам, юзига солиб, баттар куйдиргиси 
келмади. Ҳ. Назир, Мафтунингман, Озар- 
байжон. 

ТУТАНОҚЛИК Тутаноққа хос хусуси- 
ят, хатти-ҳаракатга эгалик. [Йигит-қиз- 
ларнинг] Шу ғайратлари, шу тутаноқлик- 
лари бўлса, марра бизники, — деб қўйди Ҳо- 
диржон. Ҳ. Назир, Ўтлар туташганда. 


ТУТАНТИРИҚ 1 Ўт олдириб олиш учун 
хизмат қиладиган майда тараша, пайраҳа ва 
ш.к.; тутатқи. Ҳуруқ тутантириқ. н 
[Афанди:] Ҳозонни осиб қарайдики, ўчоққа 
тутантириқ йўқ. «Латифалар». У сув тўл- 
дириб тайёрлаб қўйилган қумғон тагига 
олов ёқди. Ҳушёр шогирдлари ҳатто тутан- 
тириқ ҳам тайёрлаб қўйишган экан. Мир- 
муҳсин, Меъмор. 

2 кўчма Бирор нарсанинг амалга ошу- 
вига, юришиб кетишига сабаб, омил. Бу 
учрашув тутантириқ бўлди. Устига чўн 
ташламаса, ўчиб қолади. Шуҳрат, Умр по- 
ғоналари. Тўғрироғи, тутантириғини Умрзоқ 
ота тутатибди-ю, бу ёғини Бўтавойлар 
алангалатибди. Н. Фозилов, Дийдор. Ўша 
справкангиз тутантириқ бўлди-ю, ишим юри- 
шиб кетди. «Муштум». 

Тутантириқ ҳам бўлмайди Жуда оз, ки- 
фоя қилмайди, урвоқ ҳам бўлмайди. 

ТУТАТМОҚ 1 Тутамоқ фл. орт. н. Печка- 
ни тутатмоқ. н Орадан ярим соат ўт- 
гандан кейин, полвон секин кўзини очиб.. бек- 
нинг олдига бир сиқим сомон тутатиб қў- 
йишни сўради. А. Қаҳҳор, Кўр кўзнинг очи- 
лиши. 

Исириқ тутатмоқ қ. исириқ. -Шошилма, 
болам, — кампир тандир томонга югурди ва 
хокандозда исириқ тутатиб келди, Нор- 
матнинг бошидан айлантирди. И. Раҳим, Чин 
муҳаббат. 

2 Ўт олдириб, ёндириб олмоқ; ёндириб 
олиб чекмоқ. Салимхон ҳозир келиб тугат- 
ган папироснинг ўтидан иккинчисини тута- 
тиб, Саидийни меҳмонларга танитди. А. Қаҳ- 
ҳор, Сароб. Бектемир ёнида махорка ту- 
татиб ўтирган ёшгина рус жангчини турт- 
ди. Ойбек, Қуёш қораймас. 

ТУТАТҚИ I шв. Тутантириқ. 

Тутатқи ҳам бўлмайди айн. тутантириқ 
ҳам бўлмайди қ. тутантириқ. 

ТУТАТҚИ II этн. 1 Тутатилганда касал- 
лик, фалокат ва ш. к. ни даф этувчи ёки 
керакли предмет, воқеа-ҳодисани юзага кел- 
тирувчи, ҳозирловчи нарса. Эзибички бериб, 
тутатқи тутатиб, бошингиздаги бало-қа- 
золарни қайтариқ қилибҳайдайман. К. Яшин, 
Ҳамза. Эрмана мерган бир тутатқини ту- 
татган экан, парининг отларидан бири пай- 
до бўлди. «Олтин бешик». Ҳиличқорага бир 
тутатқи бериб: -Ҳачон шуни тутатсангиз, 
биз тайёр бўламиз, — дебди. «Олтин бешик». 





2 Тутатиладиган ҳар қандай хушбўй нар- 
са ёки восита (мас., исириқ). 

ТУТ АТТ1 I Тутамоқ фл. ҳар. н. Самовар- 
нинг туташи. Исириқнинг туташи. 

ТУТ АТТТ II Бир-бирига ёнма-ён уланган; 
туташган. Ҳошлари туташ. н Сайҳонлик ту- 
габ, туташ боғлар кўринди. С. Сиёев, Ёруғ- 
лик. Бир томонингиз — харсанглар макони, 
иккинчи томонингиз — уфққа туташ ям- 
яшил водий. Ж. Абдуллахонов, Орият. 

ТУТАШМОҚ I Т Алангаланмоқ, аланга 
олмоқ. 

2 кўчма Ёнмоқ, куймоқ. Сиз ўзингизни 
тупроқ билан тенглаштирмоқчи бўлгансиз, 
лекин мен ҳозир Кумушга ҳам қаноатланмай, 
Олтинбиби деб атамоқ фикрига тушдим.. 
Борлиғим муҳаббатингиз алангаси билан 
туташгани ҳолда, завжангиз Отабек. А. 
Қодирий, Ўтган кунлар. Ҳеч ким менингдек 
куймаган ҳажринг ўтига, эй санам, Танҳо 
туташдим мен ўзим, сўзона бўлдим соғиниб. 
Ҳамза. 

3 фолък. Тутақмоқ, қизишмоқ. Жуда ҳам 
туташиб кетди Ҳакимхон. «Алпомиш». Ар- 
зирумдан экан асли элати, Туташган бола- 
дир — кўпдир ғайрати. «Нигор ва Замон». 

ТУТАШМОҚ II 1 Туташ ҳолатда бўл- 
моқ. Бир-бирига туташиб кетган кичкина, 
тиниқ кўлчалар кўринди. С. Сиёев, Аваз. 
Бундан [дарёдан] чиқадиган сув билан мак- 
таб участкасинигина эмас, унга туташган 
томорқа ерларни ҳам суғориш мумкин. Ҳ. 
Назир, Чўл ҳавоси. Шамол тоғанинг уйи бир 
томондан қирга туташ эди. С. Сиёев, Ёруғ- 
лик. Адолатнинг юзи бирдан жиддийлашди. 
Қора қошлари туташиб, кўзларида ғазаб 
чақнади. С. Зуннунова, Гулхан. 

2 кўчма Бир-бирига боғланган, пайванд. 
Тожибой ўзи камбағаллардан бўлса ҳам, mo- 
мири Олахўжа махсум билан туташган эди. 
П. Турсун, Ўқитувчи. Хаёлига хаёли туташ, 
қалбига қалби яқин одамларни кўрган сайин 
Муборак ундан баттар узоқлашар, баттар 
орқага қараб кетар эди. С. Зуннунова, Кўк 
чироқлар. 

ТУТАҚИШМОҚ Т Тутақмоқ 2 фл. бирг. н. 

2 айн. тутақмоқ 2. Сорахон «Шунча иш 
бўлган экан, мен қаерда эдим, доим уйдаман- 
ку», дейиш ўрнига тутақишиб кетди. А. 
Қаҳҳор, Сароб. 

ТУТАҚМОҚ 1 кам қўлл. Тутаб, ўт олиб 
қизимоқ. -Шошманг, бу дарди ҳарина оз-моз 


тутақсин! Пуф, пуф. Ўҳў, аҳ. Тутун жи- 
гаримни ҳам титиб юборди! -Бас.. у ўтин 
ёнмайди, саратон юзини кўрганда ҳам ён- 
майди. Ойбек, Танланган асарлар. 

2 Аччиғидан, ғазабдан ўта қизишмоқ, ўта 
дарғазаб бўлмоқ. Домла шу қадар дарғазаб 
бўлдики, азбаройи тутаққанидан кўзлари 
косасидан чиқиб кетаёзди. Н. Мақсудий, 
Лайлатулқадр. Ваққос ота тутақиб кет- 
ганидан қалтирар, тили гапга келмасди. С. 
Юнусов, Кутилмаган хазина. 

3 кўчма Ҳарорати кўтарилиб, алангаи 
оташ бўлиб ёнмоқ. Иситмадан тутақиб 
кетяпман. н Буни эшитиб, азбаройи худо, 
тутақиб, иситмам чиқиб кетди. Ойбек, Тан- 
ланган асарлар. 

4 кўчма Юқори ҳарорат таъсирида жуда 
«куйган» ҳолатда бўлмоқ. -Нега қичқирасиз, 
Адолат? Бирор ерга ўт кетибдими? -Ғўзага 
ўт кетибди; қаранг, тутақиб ётибди. И. Ра- 
ҳим, Чин муҳаббат. 

ТУТГИЧ Тутиш учун хизмат қилувчи 
асбоб, нарса. Товуш тўлқинларини тутгич 
вазифасини ўтовчи қулоқ cynpacu табобатда 
катта аҳамиятга молик экани Шарқ тиб- 
биётида қадимдан маълум. «Фан ва турмуш». 

ТУТЗОР Фақат тут экилган ер, майдон. 
Ипакчилик учун.. тузилган шартномада беш 
гектар тутзор қилишни колхоз ўз устига 
олган. А. Қодирий, Обид кетмон. 

ТУТИЛИШ 1 Тутилмоқ фл. ҳар. н. 
Жиноятчининг тутилиши. Деразаларга nap- 
da тутилиши лозим. Кўрпа-ёстиқлар озода 
тутилиши керак. 

2 астр. Осмон жисмларининг, хусусан, 
Ой ва Қуёшнинг бошқа самовий жисмлар 
ёки уларнинг сояси билан бекилиб, қисқа 
муддатга қоронғилашиш ҳодисаси. Ойнинг 
тутилиши. Ҳуёшнинг тутилишини кузатиш. 
н Аҳмад махдум белгилаган вақтда ойнинг 
юзида ҳеч бир тутилиш нишонаси қолмай, 
бутунлай очилди. С. Айний, Эсдаликлар. 

ТУТИЛМАГАН 1 Тутилмоқ фл. сфдш. 
Тутилмаган идиш, асбоблар. 

2 кўчма Фойдаланилмаган, ҳеч ким 
эшитмаган, билмаган. Гуласал кулгили гап- 
ларни, тутилмаган латифаларни кўп билар- 
ди. Ойбек, Улуғ йўл. Мен Фарғонанинг жуда 
кўп қўшиқларини билар эдим, бироқ устозим 
менга шундай тутилмаганларини айтиб 
берганида, халқ даҳосининг, унинг кўнгил 
хазинасининг нақадар бойлигини кўриб, 

ҳайратда қолардим. Ҳ. Носирова, Мен ўзбек 
қизиман. 

ТУТИЛМОҚ 1 Тутмоқ фл. ўзл. ва мажҳ. 
н. Жиноятчи кеча тутилди. Тутилган балиқ- 
ларни пиширмоқ. Деразаларга napda тутил- 
ган эди. Ҳурт тутилган хона. Ҳовли доим 
озода тутилади. Сир тутилган иш. Иш билан 
тутилиб қолмоқ. Назарда тутилган вази- 
фалар. н Кўтарилди чанг-тўзон, Куннинг 
юзи тутилди. «Ойсулув». Ҳамма ўша томонга 
юзланди. Чироқ тутилди. Ойбек, Танланган 
асарлар. Эшикдан келганда, қўлига илиқ сув 
тутилди.. тагига кўрпача тўшалди. «Муш- 
тум». 

2 Дучор бўлмоқ, йўлиқмоқ. Ёмғирдан қу- 
тулиб, қорга тутилдим. н Ҳасанали «Қу- 
тулдим!» деган эди, яна тоғдек қайғуга ту- 
тилди. А. Қодирий, Ўтган кунлар. 

3 Гап-сўзини давом эттиролмай қолмоқ; 
тили айланмай қолмоқ. Чўпон довдираб, ту- 
тилиб қолди, оқаринқираб кетди. Нима де- 
йишини билмай, қўлидаги чақалоқни кўрсат- 
ди. А. Мухтор, Чинор. Раҳим Саидов нима 
жавоб қилишини билмай, тутилиб қолди. 
Шофёр буни сезиб, хижолатликдан қутқарди. 
Ў. Умарбеков, Ёз ёмғири. Жаноб тутилиб, 
лом-мим деёлмай қолди. У бир лаҳзадан сўнг 
қизариб, яна савол берди. Мирмуҳсин, Нуқра. 

4 Гап-сўзида равонлик йўқолмоқ, тўх- 
ташлар, ғўлдираш юз бермоқ. [Умарали:] Рус 
тилини пича билиб қолдим; тутилиб бўлса- 
да, гаплашадиган бўляпман. Ойбек, Улуғ йўл. 
Нброҳимов ҳеч тутилмаганидан кейин, кўз- 
ойнагини пешонасига сурди-да.. унинг афти- 
га тикилди. У бировдан хурсанд бўлганида 
шундоқ қилар эди. А. Қаҳҳор, Қўшчинор чи- 
роқлари. Қолоқ цех бошлиқлари бирин-кетин 
минбарга чиқиб, тутилиб-тутилибҳисоб бер- 
дилар. А. Муҳидцин, Юзга айтганнинг заҳ- 
ри йўқ. 

Тили тутилмоқ Тили гапга келмай қол- 
моқ, гапида тутилиш(лар) бўлмоқ, гапирол- 
май қолмоқ. -Уялмай қўя қол, ўғлим.. Раҳ- 
матлик.. — деган жойида ойимнинг тили 
тутилди. Ҳ. Назир, Ёнар дарё. Сувонжоннинг 
тили тутилди. Беихтиёр дадаси кўз олдига 
келди. Томоғига бир нима тиқилгандай бўлди. 
С. Анорбоев, Оқсой. Ўртаниб гапираётган 
Бобурнинг тили тутилаётганидан табиб чол 
ҳайратга тушиб, унга тикилиб қолди. П. Қо- 
диров, Юлдузли тунлар. 


5 астр. Бошқа жисмлар ёки уларнинг 
сояси билан бекилиб қоронғилашиб қолмоқ 
(асосан Ой ва Қуёш ҳақида). Ой тутилган 
тун ҳали ҳам эсимда. н -Кун тутилди, — 
деб шу чоқ мардум бор абзалини данғиллат- 
ди. «Эрали ва Шерали». 

6 кам қўлл. Ёрдамчи сўз вазифасида боғ- 
лама бўлиб келади; ҳисобланмоқ. Маъзур 
тутилади. н Иккинчи, Отабекка бу йўлда 
кўмакчи бўлиб юрган Марғилон фуқароси 
Мирзакарим қутидор ҳам шу жазога сазо- 
вор тутилади. А. Қодирий, Ўтган кунлар. 

ТУТИМ қ. тутум. Шаҳрихоннинг иқлими 
ҳам, одамларининг тутими ҳам, улфатчили- 
ги ҳам, шеърпарастлиги ҳам Қўқонга ўхшай- 
ди. С. Абдулла, Мавлоно Муқимий. Одил- 
жоннинг бошқа ҳар қандай хатти-ҳарака- 
ти Саодатга қилган муруввати.. олдида 
кечиримли, узрли эди. Бироқ бу найранги 
тутадиган тутимга тўғри келмасди. «Ёш- 
лик». 

ТУТИНМОҚ I 1 Тутмоқ 1 фл. ўзл. н. 
Ўқишдан қўл силтаб кетадиган оғир кунлар- 
ни ҳам кўрди, аммо ҳамма вақт ўзини жар 
ёқасида ёлғиз кучли қўллари билангина ту- 
тиниб турган ҳис қилар эди. А. Қаҳҳор, 
Сароб. 

2 (ж. к. билан) Бирор ишни бажара бош- 
ламоқ, бирор ишга киришмоқ. Ишга ту- 
тинмоқ. н Йўлчи қармоқни кўл бўйига су- 
қиб, ўзи хашак йиғиштиришга тутинди. Н. 
Юсуфий, Ҳаёт сўқмоқларида. ..бурнига кўз- 
ойнагини қўндириб, ўқишга тутинди. «Шарқ 
юлдузи». 

ТУТИНМОҚII Кимса билан аҳдлашиб, 
қалин дўст, ўртоқ, томир бўлмоқ, қарин- 
дошдек муносабат боғламоқ. Ака-ука ту- 
тинмоқ. Дўст тутинмоқ. н -Э-э-э, — dedu 
Қурбон ота, - Ўрмонжон ? Ўрмонжон менинг 
тутинган ўғлим-ку! А. Қаҳҳор, Қўшчинор 
чироқлари. Маҳбубахон опам билан биз опа- 
сингил тутинганмиз. А. Убайдуллаев, Ҳаёт 
оқими. Мутрибдек кишини биродар, оға ту- 
тиниб, Авазнинг ёруғ кунлари зиёда бўлди. С. 
Сиёев, Аваз. 

ТУТМОҚ 1 Қўл билан ушламоқ, ушлаб 
турмоқ; тутинмоқ. Бир қўлда китоб, бир қўл- 
да гулдаста тутиб турмоқ. Боланинг қўли- 
дан тутмоқ. Отнинг жиловидан тутмоқ. Кўр 
тутганини қўймас, кар — эшитганини. Ма- 
қол. н Темирчи ycma қаҳру ғазаб билан ич- 
кари кирди ва тикка бориб, Хайринисанинг 





куёви бўлмиш йигитнинг ёқасидан тутди. С. 
Абдулла, Манлоно Муқимий. Гавҳар тоқати 
тоқ бўлиб, ўрнидан тура бошлаган эди, 
Талъат тирсагидан тутиб ўтқазди. Ў. Ҳо- 
шимов, Қалбингга қулоқ сол. Кетмон ту- 
тишга одатланган дағал қўллар игна ушлаш- 
га, қатим тортишга келишмаганидан диқ- 
қати ошган Охун.. Ойбек, Танланган асар- 
лар. 

2 Овлаб, қувиб, изидан бориб ва ш. к. 
йўллар билан ушламоқ, ушлаб олмоқ, қўлга 
туширмоқ. Балиқ тутмоқ. Куён тутиб ол- 
моқ. Ўғрини тутмоқ. н Сайил ҳам сайил, 
саргардон ҳам сайил-да, домлажон. Ҳали ки- 
йик тутдикми, йўқми, ҳеч бўлмаса, шамол- 
лаб келамиз-да. М. Мансуров, Ёмби. Агар 
Ҳамзани тутиб берсанг, ўғлинг Умар полвонни 
рўйхатдан ўчирамиз. К. Яшин, Ҳамза. 

3 Бирор нарсани илтифотан кимсага так- 
лиф қилмоқ, узатмоқ; фойдаланиш учун 
тўғриламоқ, бермоқ. Меҳмонларга сочиқ тут- 
моқ. н Чол белбоғидан носқовоғини олиб, 
ўтирганларга тутди. С. Аҳмад, Ҳукм. [Су- 
лув\ Ҳеч нарсага қарамай, сакраб туриб, ҳан- 
сираб қолган отасини юпатгиси, совуқ айрон 
тутиб, елкасини силагиси келарди. А. Мух- 
тор, Қорақалпоқ қиссаси. Дуодан сўнг Ота- 
бек тўриқ йўрғани чиқариб, қутидорга тут- 
ди. А. Қодирий, Ўтган кунлар. Бўстон қу- 
тичали атир олиб келиб, ойисига тутди. С. 
Зуннунова, Янги директор. Али мешкобчи яна 
мадраса қурилишига кириб, одамларга сув 
тутди. Мирмуҳсин, Меъмор. 

4 Қўлидаги (ўзидаги) бирор нарсани 
бошқа нарсага тўғриламоқ, рўбарў ҳолга ол- 
моқ. Хатни чироқ ёруғига тутиб ўқимоқ. 
Елкасини офтобга тутмоқ. н Отбоқар фо- 
нусни яна Бўтабойнинг юзига тутди. А. Қаҳ- 
ҳор, Қўшчинор чироқлари. Сенга ҳавас би- 
лан боқурман, рости, Ўлимга тик кўксин 
тута олган зот. А. Орипов. 

5 кўчма Йўқ бўлиш, кетиш ва ш.к. дан 
сақлаб турмоқ. Ҳокимиятни тутиб турмоқ. 
Ўз позицияларини тутиб турмоқ. Жангчи- 
ларимиз тепаликни тутиб туриш учун бу- 
тун воситаларни ишга солдилар. ^Азамат.. 
комбатнинг.. мадад кучи етиб боргунча душ- 
манни тутиб туриш ҳақидаги фармонини 
Эргашевга айтди. Н. Сафаров, Қаҳрамон- 
нинг туғилиши. 

6 Бирор ҳолат, вазиятда сақламоқ, ас- 
рамоқ. Саидбобо негадир тили учида турган 

гстни ютиб, сир тутди. Н. Сафаров, Олов- 
ли излар. Туғилган кун зиёфатига таклиф 
қилиш шарт эмас. Ўша кунни эсида тутган 
яқинлари ўзлари боришаверади.. Р. Файзий, 
Чўлга баҳор келди. Итни занжирга боғлаб 
қўйгач, оч тутади дейишади. С. Нуров, Нар- 
вон. 

7 кўчма Бирор нарсадан ўзини тиймоқ 
ёки бирор нарсани, воқеани юз беришдан 
тўхтатмоқ, босмоқ, ушламоқ. У кўзларига 
тўлган томчиларни базўр тутиб жавоб берди. 
Ойбек, Танланган асарлар. 

Ўзини тутмоқ 1) ўзини босмоқ, тиймоқ; 
ўзини қўлга ола билмоқ. Йиғидан ўзини тут- 
моқ. У кулгидан ўзини тутолмади. н Ўзим- 
ни кулгидан тутолмай, ҳиринглаб кулиб 
юбордим. Э. Раимов, Ажаб қишлоқ; 2) ўзи- 
ни бирор тарзда ушламоқ. Ўзини баланд 
тутмоқ. Ўзини катталардек тутмоқ. Ўзини 
тетик тутмоқ. н Ибодовнинг ўзини ту- 
тиши ҳайрон қолдирган эди уни. Ф. Муса- 
жонов, Ҳиммат. Уўзини имкони борича бе- 
парво тутишга ҳаракат қилди. Т. Ашуров, 
Оқ от; 3) ўзини эплаб қолмоқ, оёққа тур- 
моқ. Эрталаб яна қонли урушлар бошлан- 
ди. Аммо халқ энди ўзини анча тутиб қолган 
эди. А. Қодирий, Ўтган кунлар. Бобоқул ота 
ўзини тутиб олиб: -Илгари фақат селдан 
эмас, қурғоқчилик офатидан ҳам одамлар 
қириларди.. — деди. Ҳ. Назир, Сўнмас чақ- 
моқлар. 

8 кўчма Идора қилмоқ, бошқармоқ. Рўз- 
ғор тутмоқ. н Яхши қилиб юртни тут- 
ди, Ким кам бўлса, йўл кўрсатди. Эргаш 
Жуманбулбул ўғли. 

9 кўчма Ўз қўли остидаги, измидаги, 
қарамоғидаги кимсаларга қандайдир му- 
носабатда, муомалада бўлмоқ. Болани бўш 
тутиш ярамайди. Синглингни кафтингда 
тутсанг, онангни бошингда тут. Мақол. н 
Шариат хотинни қаттиқ тутиш керак 
дейди-ю, аммо хотинни қанча қаттиқ тут- 
сангиз, шунча ғафлатда қолишингизни пой- 
лайди. А. Қаҳҳор, Майиз емаган хотин. Ўз- 
бек ойимнинг «Келинни хор тутар экан 
демасинлар, сен ҳам ўзингни тузат!» деб 
айтгани учун, Зайнаб ҳам тамом ипакларга 
кўмилиб ясанган, кеча эрга теккан янги 
келинлар суратига кирган эди. А. Қодирий, 
Ўтган кунлар. 

10 Бирор тарзда ишлатмоқ, фойда- 
ланмоқ, кўлламоқ. Идиш-товоқни, кўрпа- 

ёстиқни тоза тутмоқ. Янги олиб келган 
тешани тутмоқ. н -Лекин, — деди Саман- 
даров қошиқни салмоқлаб, — ҳали ҳам мана 
бунақа қошиқ тутиш айб.. Бунга йўқчиликни 
важ қилиб бўлмайди. А. Қаҳҳор, Қўшчинор 
чироқлари. 

11 Парвариш қилмоқ, боқмоқ (пилла 
қуртини). Мен, бешовларинг қурт тутинг- 
лар, бешта одам бўшасин, демоқчи эмасман. 
А. Қаҳҳор, Кампирлар сим қоқци. 

12 Ишлатиш, фойдаланиш учун ўз 
ихтиёрида, қарамоғида олиб турмоқ, сақ- 
ламоқ. Қани иложи бўлса, битта одам 
тутмасдан, бутун ишни ўзим эплай олсам. 
Ойбек, Танланган асарлар. 

13 Пардалаш, тўсиш, қоплаш ва ш.к. 
мақсадлар учун ўрнатмоқ, боғлаб, илиб ёки 
осиб қўймоқ. Пашшахона тутмоқ. Дера- 
заларга napda тутмоқ. Этак тутиб, naxma 
термоқ. Дастрўмолни юзига тутиб йиғламоқ. 
Эл оғзига элак тутиб бўлмас. Мақол. н 
Бахмал паранжили хотин чиммат тутган 
юзини Азим тажанг томонга хиёл ўгирди-ю, 
бир-икки томоқ қириш билан кифояланди, 
жавоб бермади. М. Исмоилий, Фарғона т.о. 

14 Кўпайиб, тарқалиб, ёйилиб ва ш. к. 
йўллар билан маълум жойни эгалламоқ, 
қогшаб олмоқ, босмоқ. Самоварнинг буғи уйни 
тутиб кетди. Ҳўй-эчкиларнинг маъраши 
кўчани тутган эди. н Йилқи, пода, сурув- 
лар Дард кўрмай ўсса дейман, Тоғу тошга 
сиғишмай, Яйловни тутса дейман. Қ. Му- 
ҳаммадий. Қўнғироқдай товуши билан Гулсун 
ҳам қўшиқчига жўр бўлгандагина ҳамма ёқ- 
ни одам тутиб кетганини кўрди. Ж. Абдул- 
лахонов, Тонг ёришган соҳилда. Дўнан ака 
минбардан тушишлари билан, зални қарсак 
тутиб кетди. «Ўзбекистон қўриқлари». 
Даштни тутиб ётган лолалар узоқда қолиб, 
гулларидан асаларилар бол эмаётган мевазор 
боғлар бошланди. «Гулдаста». Достоннинг 
овозаси оламни mymdu. Н. Фозилов, Ҳаёт 
ўргатди. 

15 Кўзимоқ, кўзиб қолмоқ, ҳуруж қил- 
моқ (одатда, инсон табиатида бўладиган 
турли хислатлар ҳақида). Отанинг тантилиги 
тутиб кетди. Унинг жазаваси тутди. Шўх- 
лиги тутмоқ. н Ҳиндининг ҳам ҳиммати 
тутиб кетди, сарроф халтадан битта беш 
сўмлик тилла олиб берди. Ғ. Ғулом, Шум бола. 
Гапинг рост бўлса, қани юр! Ёки дангасали- 


гинг тутиб, ишлагинг келмаётибдими ? Га- 
зетадан. 

16 Амал олмоқ, ўсмоқ, ривожланмоқ 
(янги кўчат ёки пайванд ҳақида). Боғбонўзи 
эккан ё улаган кўчати тутиб, бўй тортиб 
кетгунча, ҳар кун тагига неча марта кела- 
ди. М. Исмоилий, Бизнинг роман. Онда-сонда 
кўчатлар ўтқазилган экан-у, кўпи тутмап- 
ти. А. Мухтор, Опа-сингиллар. 

17 Ёрдамчи феъл сифатида боғловчи 
вазифасида қўлланади; ҳисобламоқ. Парвозга 
шайланиб ночор nam урган Ярадор бургутга 
тутмагил осон. У. Қўчқоров, Ҳаяжонга кў- 
милган дунё. 

18 Баъзи сўзлар билан қўлланганда, шу 
нарса эвазига бирор нарсага дучор бўл- 
моқ, унинг ҳақидан қутула олмаслик маъ- 
носини билдиради. -Уволи тутади дема- 
дингизлар-а, уволини ўйламадингизлар-а , — 
деди жавраб турган Зулхумор, юраги бўлмай 
нари кета бошлади. М. Мансуров, Ёмби. 
Сизни ўша норасидаларнинг кўз ёши тут- 
майдими? С. Сиёев, Ёруғлик. Беш боланинг 
уволи уради сен бекларни! Менинг бегуноҳ 
қоним тутади ҳаммангниШ. Қодиров, Юл- 
дузли тунлар. 

Аза тутмоқ қ. аза. Ғалаба куни тўйга 
айланган хонадонлар ҳам бўлди, яраси янги- 
ланиб, қайта аза тутганлар ҳам. «Ўзбекис- 
тон кўриқлари». Бошини тутмоқ Бирор иш, 
ҳунар ва ш.к. билан машғул бўлмоқ, уни 
эгалламоқ, касб этмоқ. Бирор ишнинг боши- 
ни тутмоқ. н Бирон бошқа ҳунарнинг боши- 
ни тутса ҳам эплаб кетарди. С. Сиёев, 
Ёруғлик. Ватан (ёки макон) тутмоқ Бирон 
ҳудуд ёки жойни яшаш жойи (ватан) қи- 
либ олмоқ. Эрбўтаевлар оиласи ҳам яйдоқ 
чўлни ватан тутиб, меҳнатда донг тара- 
тиб, ўзларидан кўпайишиб боришяпти. «Ўз- 
бекистон кўриқлари». Гапга тутмоқ Гапга 
солиб, савол-жавоблар билан банд қилмоқ. 
Ҳамма гапи ёлғон бўлмасин, ўртага олиб, гапга 
тутинг. «Юсуф ва Аҳмад». Тракторчи йигит 
ишга шошилганидан тоқатсизлана бошлади. 
Чол буни сезиб, ортиқча гапга тутмади. Ў. 
Усмонов, Сирли соҳил. Дариғ тутмоқ қ. дариғ. 
Якка ва ягоналигинг ҳаққи.. мендек бир ба- 
локаш гуноҳкор ожиза бандангдан марҳа- 
матингни дариғ тутмагайсан.. К. Яшин, 
Ҳамза. Иш тутмоқ Маълум сабаб, шарт- 
шароит ва ш.к. ни ҳисобга олган ҳолда иш 
қилмоқ, иш олиб бормоқ. Нега бир-биримизга 





ёқишимиз керак. Еки бўлмаса, сизга яқин бўл- 
ган инсон кўнглига қараб иш тутиш лозим- 
ми? Газетадан. Йўл (ёки йўлини) тутмоқ Иш- 
фаолиятда муайян бир йўлни танламоқ, шу 
йўлдан бормоқ. Шунинг унун у тилёғлама- 
лик йўлини тутди. Газетадан. Сендан сўнг 
қолиб ҳам у қаримайди, У мангу ёшликнинг 
йўлин тутгандир. Шуҳрат, Ёшлигимнинг 
давоми. Кўз тутмоқ Келиши, учрашуви юз 
беришини интизорлик, иштиёқ билан кут- 
моқ. Кўз тутдим, кўзларим нигорон бўлди. 
«Ёшлик». Темиржон, айиқча қайтиб кела- 
дигандай, унинг йўлига интизор кўз тутди. 
Ж. Абдуллахонов, Орият. Кўзда тутмоқ 
Назар-эътиборида бўлмоқ, назарда тутмоқ. 
Келгуси вазифаларни кўзда тутмоқ. Ишдаги 
кийинчиликларни кўзда тутмоқ. н Бу гап- 
лари билан қурилишдаги ишларни кўзда ту- 
таётганлигини Бароқов яхиш тушунди. «Ўз- 
бекистон қўриқпари». Сўроққа тутмоқ Уз- 
луксиз сўроқ беришда давом этмоқ. Лекин 
у ерда сиз эмас, улар сизни сўроққа тут- 
масалар, деб қўрқаман. К. Яшин, Ҳамза. Тўп- 
га (ёки ўққа) тутмоқ Кимса, нарса, жой 
томонга (устига) тўхтовсиз тўп отмоқ, ўқ 
отмоқ, ўқ ёғдирмоқ. Кўпдан бери кутилган 
жанг тонг маҳалида душман артиллерияси 
бизнинг позицияларимизни ниҳоятда қаттиқ 
тўпга тутиши билан бошланиб кетди. А. 
Қаҳҳор, Олтин юлдуз. Душман жангчила- 
римизни миномётдан ўққа тута бошлади. 
Газетадан. Этагини тутмоқ Раҳнамолигида 
иш тутмоқ, раҳнамолигига суянмоқ. Омон 
бува Ёдгоров каби ингичка толали пахта 
усталари бор. Ана шуларнинг этагини тут. 
«Ўзбекистон қўриқлари». Юз тутмоқ қ. юз. 
Ўрин тутмоқ Мавқега эга бўлмоқ, аҳамият 
касб этмоқ. Улар ичида Шодмонов алоҳида 
ўрин тутади. «Ўзбекистон қўриқлари». Меҳ- 
нат жамоаларида туғилаётган анъаналар 
орасида мусобақанинг такомиллашиб бора- 
ётган янги шакл ва усуллари алоҳида ўрин 
тутади. Газетадан. Қулоқ тутмоқ 1) эши- 
тишга диққатни қаратмоқ. Бирпас девор 
тагида тўхтаб, атрофга қулоқ тутишди: 
жимлик ҳукмрон.. «Муштум»; 2) тингламоқ, 
эшитмоқ. Акам томда қор курар.. мен сан- 
дал ичига тиқилиб олиб, шифтдан келаёт- 
ган курак овозига қулоқ тутиб ётар эдим. 
М. Мансуров, Ёмби. 

ТУТОҚИШМОҚ 1 Тутоқмоқфл. бирг. н. 
Бу аҳволдан йигитлар жуда тутоқишди. 


2 айн. тутоқмоқ. -Ҳали туғилмаган бола- 
ни, ер еткур, дединг-а, — деди Туробжон 
борган сайин тутоқишиб. А. Қаҳҳор, Анор. 

ТУТОҚМОҚ айн. тутақмоқ. Ҳаёт Сал- 
тонбунинг сўзларидан тасалли топишга 
улгурмай, Мастон кампир унинг тутоққан 
ўтини ловуллатди. М. Исмоилий, Фарғона 
т. о. Полиция эшиги берк; яшил ранг билан 
сирланган ёғоч панжаралар олдида тутоқ- 
қан халқ қайнайди, йигитлар, хотинлар пан- 
жарага ёпишади. Ойбек, Танланган асарлар. 
Юрагим тутоқиб кетди, сиз билан ичмоқ- 
чиман, қуйинг, раис. Ш. Рашидов, Бўрондан 
кучли. Ахир, бу ер, худди танда пайдо бўл- 
ган ёмон ярадай, кўм-кўк водий ўртасида қақ- 
шаб тутоқиб ётибди-ку.. Ойбек, О.в. ша- 
бадалар. 

ТУ-ТУ унд. с. Товуқларни чақиришда 
ишлатилади. 

ТУТУМ Иш тутиш йўсини. Тутумлари 
жойида, истараси иссиқ, сўзамол бола оила 
аъзоларига ёқиб қолди. Н. Юсуфий, Ҳаёт сўқ- 
моқлари. Бу ерда жуда қизиқ — Шаҳобид- 
диновнинг тутган тутуми Кўшоқов, Раҳи- 
мовларга, уларники эса бошлиққа ёқмайди. 
Газетадан. Юзидан жон олувчи нимтабас- 
сум аримас, тутумидан оғир жисмоний меҳ- 
натдан холи ўсганлиги яққол сезилиб турар- 
ди. Н. Норқобилов, Бекатдаги оқуйча. Ҳиз 
бола ўзга хонадонга бордими, ўша ернинг 
тутумини олади. Борига ҳам, йўғига ҳам 
қаноат қилади. Газетадан. 

ТУТУН Бирор нарса ёнганда, ҳавога 
ажралиб чиқадиган майда зарралардан 
иборат газсимон моддалар мажмуи. Папирос 
тутуни. Уй тутунга тўлди. Тутун осмонга 
кўтарилиб кетди. н Уйларнинг мўрисидан 
тутун чиқар буралиб. Уйғун. Бир вақтлар 
турли ранглар билан бўялган уйнинг шифт- 
лари оташдонда ёқилган ўт тутунидан 
хираланди. Ҳ. Шамс, Душман. Жиққа ҳўл ўтин 
ёлғиз « nupc-nupc » қилиб, аччиқ заҳар тутун 
буруқтиради. Ойбек, Танланган асарлар. 

Тутун пули тар. Хонадон эгасидан яшаб 
турган жойи учун олинадиган солиқ. Ўзинг- 
ни бос, Жаломбой, сени ҳеч ким ҳайда- 
майди. Онангга мен пул юбораман, майли, 
«тутун пули»ни тўласин. Ҳ. Турсунқулов, 
Ҳаётим қиссаси. Тутун қайтармоқ дағл. 
Буюрилган, қилинган иш ёқмаслигини 
билдирувчи қўпол гап-сўз қилмоқ. Моллар, 
молхоналар жойидами ? Яна Гавҳар пошша, 




уна бўлмапти, буна бўлмапти, деб тутун 
қайтариб юрмасин. «Муштум». Э, тузламай 
қуриб кет.. ўшанинг учун роса тутун қай- 
тариб ётган экан-да. К. Яшин, Ҳамза. 
Тутуни (осмонга) чиқмоқ Жаҳли, ғазаби 
қўзғамоқ. -Ия, боятдан бери қулоғингга 
танбур чертяпманми, — жаҳл билан деди 
Остонақул, — шунга тутуним чиқиб ёниб 
ётибман-да. С. Абдуқаҳҳор, Санамай сак- 
киз дема. Фаишстларнинг бева-бечоралар- 
га бераётган мислсиз азобларини кўрганда, 
Ўринбойнинг тутуни осмонга чиқади. Т. Рус- 
тамов, Мангу жасорат. 

ТУТУНЛАНМОҚ кам қўлл. Тутун чи- 
қармоқ, буруқсимоқ. Самолёт бирдан ту- 
тунланди-ю, ерга шўнғиди. н Узоқда ту- 
тунланган ўрмонлар орқасидан самолёт- 
лар пайдо бўлди. Ойбек, Қуёш қораймас. 

ТУТУНЛИ Тутун чиқарадиган, тутаб 
турадиган, тутайдиган. Тутунли порох. Ту- 
тунли мўри. 

ТУТУНМОҚ қ. тутинмоқ. У ўз хонасига 
кириб, каравотга чўзилди. Китоб олиб ўқишга 
тутунди. П. Турсун, Ўқитувчи. [Раҳматулла] 
Бу одам билан қиёматлик дўст тутунган 
бўлиб, бири бўлмаса, бирининг томоғидан бир 
қултум мой ўтмас эди. А. Қаҳҳор, Қўшчинор 
чироқлари. 

ТУТУНСИЗ Тутун чиқармайдиган, ту- 
туни йўқ. Тутунсиз порох. Тутунсиз уй 
бўлмас, ёзиқсиз — йигит. Мақол. н Бирор 
қишлоққа ўт кетса, одамлар дарҳол воқиф 
бўладилар, ёнғин даф этилади. Юрак ёнса- 
чи? Унсиз, тутунсиз лаққа чўғ бўлиб ёниб, 
кулга айланган дил оҳ-зорини эшитувчи бор- 
ми?С. Кароматов, Ҳижрон. 

ТУТУРИҚ 1 Кимсанинг ўз сўзида, ваъ- 
дасида тура олиш хислати; лафз, бурд. 
Тутуриғи йўқ одам. н Наҳотки, кечагина 
техникага биркитилган болаларни яна қай- 
тариб, тупроқ ишига қўйишга тўғри келса! 
Болалар олдида лафз, тутуриқ қоладими ? А. 
Мухтор, Туғилиш. Бир соатнинг ичида икки 
одамни иғвогарга чиқариб, яна сўзингиздан 
қайтибўтирсангиз, сизда тутуриқ бормиўзи! 
«Муштум». 

2 Иш, гап-сўздаги қатъийлик, тайин. 
..мен бу дунёдаги ишларинг бетутуриқ деб 
юрсам, охиратдаги ишларингда ҳам ту- 
туриқ йўқ экан. А. Қаҳҳор, Асарлар. Отам- 
нинг дарди оғир, баъзи вақтлар иситма ора- 


сида аллақандай тутуриғи йўқ гапларни га- 
пириб қўяди. Ғайратий, Менинг ёшлигим. 

ТУТУРИҚЛИ Тутуриғи, бурди бор; сў- 
зида, лафзида турадиган; бурдли; тайинли. 
Тутуриқли одам. Тутуриқли гап. 

ТУТУРИҚСИЗ Тутуриғи, бурди йўқ; 
сўзида, лафзида турмайдиган, бебурд, бе- 
тайин, бемаъни. Тутуриқсиз одам. Тутуриқ- 
сиз гап. н Икки тутуриқсизни деб кўрпа- 
ни куйдирмоқчимисан? А. Мухтор, Тонг би- 
лан учрашув. Табибий хоннинг Ғозий ma- 
халлуси билан тутуриқсиз шеърлар битади- 
ган жияни Саид Ғозий тўрага ишора қи- 
лаётган эди. С. Сиёев, Ёруғлик. 

ТУТУРИҚСИЗЛИК Тутуриқсиз экан- 
лик, тутуриқсизга хос хусусият, хатти-ҳа- 
ракат, қилиқ. Мақсумжоннинг сўзидан қан- 
дайдир бир тутуриқсизликнинг ҳиди буруқ- 
саб турарди. Ғайратий, Довдираш. Дўқуриш 
ва қўполлик ходимнинг.. ожизлигини, ту- 
туриқсизлигини кўрсатади. Газетадан. [Она- 
хон\ Назокатнинг яна паранжи ёпиниб олиб, 
ўтакетган тутуриқсизлик қилганини эшит- 
гач, қаттиқ хафа бўлган эди. А. Мухтор, Опа- 
сингиллар. 

ТУТУҚ I 1 кам қўлл. Тутиб қўйилган; 
тутуқпи. Парда тутуқ дераза. 

2 эск. айн. айириш белгиси қ. айириш. 

ТУТУҚ II шв. Дудуқ. 

ТУТУҚ III шв. Чиммат, чачвон. 

ТУТУҚЛИ Тутиб қўйилган, тутилган. 
Ойналарда парда тутуқли эди. 

ТУТЧИЛИК Тут дарахти ўстириш, 
етиштириш. Ипак қурти учун асосий озуқа 
базаси бўлган тутчиликка эътибор бермоқ. 

ТУТҚА Даста, тутқич. Эшик тутқаси. н 
Душаннинг отаси.. тутқаси ялтиллаб турган 
ҳассасини олиб, ўз хонасига кириб кетади. А. 
Мухтор, Давр менинг тақдиримда. 

ТУТҚАЗМОҚ айн. ушлатмоқ. Ноиб от- 
дан тушди. Қамчисини этигининг қўнжига 
буклаб тиқиб, жиловни Аматжонга тут- 
қазди. С. Сиёев, Аваз. Машраб ҳали-ҳали 
эслайди, Ашрафжон бир кун унинг қўлига 
аллақайси китобни тутқазиб, Барнога олиб 
бориб беришни илтимос қилди. О. Ёқубов, Эр 
бошига иш тушса. 

ТУТҚАЛОҚ шв. Тутқаноқ, қуёнчиқ. 
Соҳиблар миробга: -Тутқалоғи тутди ит- 
ваччанинг, — деб кулди. Ж. Шарипов, Хо- 
разм. 

ТУТҚАНОҚ 1 тиб. Даврий равишда 
тўсатдан тутиб қоладиган, киши ҳушидан 
кетиб, акашак бўлиб қоладиган, бедаво асаб 
касаллиги; қуёнчиқ, эпилепсия. Тутқаноғи 
бор одам. Тутқаноқ касаллиги. н Салим 
ваҳиманинг тутқаноғи яна бошланди. Асаби 
жуда чатоқ экан боланинг. А. Мухтор, Чи- 
нор. 

2 Шундай касалга йўлиққан одам. 

ТУТҚАНОҚЛИ Тутқаноқ касалига муб- 
тало бўлган, тутқаноғи бор. Тутқаноқли бола. 

ТУТҚИ айн. тутқа. 

ТУТҚИЗМОҚ қ. тутқазмоқ. У кийим- 
ларини менга тутқизиб, сувга шўнғиди. н 
Йўлчи ўтиргач, Шокир отанинг етим на- 
бираларини.. ўпиб, узумдан ukku бошини 
уларнинг қўлига тутқизди. Ойбек, Танлан- 
ган асарлар. 

ТУТҚИЛАМОҚ с. т. Ушлаб тортавер- 
моқ, тортқиламоқ. Бола онасининг этагидан 
тутқиларди. 

ТУТҚИЧ 1 Нарсаларнинг қўл билан 
ушлаш учун хизмат қиладиган қисми, дас- 
та. Дераза тутқичи. н Паранжи-чачвон 
ёттган аёллар деразаларни астагина силаб 
кўришар, ичкарига мўралаб, бўялган эшик- 
нинг ялтироқ, чиройли шиша тутқичларини 
авайлабгина ушлаб қўйишарди. П. Турсун, 
Ўқитувчи. 

2 Турли нарсаларни қисиб тутиб тура- 
диган буюм, қисқич. Ювилган кийимларни 
тутқич билан тишлатмоқ. 

Тутқич бермоқ (кўпинча бўлишсиз шакл- 
да) Ўзини туттириб қўймоқ. Куён тутқич 
бермай қочди. н Ҳуш ҳам итга тутқич 
бермай, яна пириллаб учди. Ҳ. Назир, Сўн- 
мас чақмоқлар. 

ТУТҚИЧЛИ Тутқичи бор, тутқичга эга 
бўлган. Уйнинг ўнг томонидаги оғир, попукли 
духоба парда.. шиша тутқичли бир эшикда 
ҳимарилган дарпарданинг узун этаклари 
солланиб турарди. У. Исмоилов, Сайланма. 

ТУТҚИЧСИЗ Тутқичи йўқ, тутқич ўр- 
натилмаган. Тутқичсиз дераза. н Ахир Тош- 
кентдек шаҳри азимда қанча-қанча артелъ, 
корхоналар бўлса-ю, қурган иморатлари- 
мизнинг деразалари тутқичсиз қолса.. «Муш- 
тум». 

ТУТҚУН 1 Асир олинган, асирлик ҳо- 
латидаги шахс; асир, банди. Орадан ярим 
соат ўтар-ўтмас, ҳалиги туркман.. яна 
тутқунлар қошида пайдо бўлди. С. Айний, 


Қуллар. [ Тоғамни\ Тутқун қилиб олганлардан 
бири мен билан ўзлари орасида ўтган воқеани 
у ердагиларга айтиб берди. С. Айний, 
Эсдаликлар. Фарзандим, ёлғизим, ғанимларга 
тутқун бўлиб қолмагин. «Равшан». Бундан 
ортиқ жазо беришдан ўзини тийди, сабаб 
устод Ҳавом бошқа тутқун кишиларнинг 
қаҳрли кўзларидан ҳайиқди. Мирмуҳсин, 
Меъмор. 

2 кўчма Эрки, ҳуқуқи ўзида бўлмаган, 
ҳуқуқи биров ихтиёрида бўлган. Сени кўр- 
дим, ёдимга тушди Ёшлигимда кўрган бир 
жувон. Ўзи сухсур каби гўзал эди, Фақат 
тутқун, бағри тўла қон. Уйғун. Биз балиқ 
овловчи, тутқун қуллармиз, Не тутсак, хон 
томон дарҳол йўллармиз. С. Абдулла. [ Зумрад] 
Шунча тутқун бўлишига қарамасдан, бу 
қизнинг қалбига муҳаббат олови аллақачон 
тушган эди. С. Зуннунова, Гулхан. 

ТУТҚУНЛИК 1 Тутқун ҳолат. Тутқун- 
ликдан.. қутқазилган Гулнорнинг қушдек 
учгиси келар, лекин бошидан кечган даҳшат- 
ли воқеалар орқасида оёқларида заррача ма- 
дор сезмас эди. Ойбек, Танланган асарлар. 

2 Асирликдаги ёки эрксиз, ҳақ-ҳуқуқ- 
сиз шароитдаги ҳаёт; асорат. Сенинг эркинг, 
ҳаққинг ўғирлаб, Иродангга занжир солган 
ким? Эрк макони бўлган ўлкада Нечун қол- 
динг тутқунликда жим! Зулфия. Унда [«Сай- 
динг қўя бер, сайёд» daj авторнинг тутқун- 
лик ва қулликка қаршилиги, эркин ҳаётга 
интилиш орзулари ифодаланган. «ЎТА». 

ТУФ I унд. с. 1 Тупурганда ҳосил бўла- 
диган товушни билдиради. Насва [насиба] 
тортиб келиб қолса Аҳмаджон, Ҳақ, туф, деб 
тупуради юзингга. «Юсуф ва Аҳмад». 

2 этн. Кўз тегмасликни истаб айтила- 
диган сўз. Анзират хола унинг боласига ҳава- 
си келиб, ўрнидан туриб, болани қўлига олди: 
-Туф, ёмон кўздан сақла, мунча ҳам дўмбоқ, 
мунча ҳам оппоқ! А. Мухтор, Опа-сингил- 
лар. 

Туф деб (ёки туфлаб) тугмоқ Топганини 
йиғмоқ, тўпламоқ. - Нусратбек топганини 
туф деб тугаётган бўлса керак, — деди юз- 
лари қип-қизил, думалоққина шеригиуни қув- 
ватлаб. С. Нуров, Нарвон. Юзига туф демоқ 
(ёки туфламоқ) дағл. Ҳақорат ифодаси си- 
фатида бетга қараб «туф» демоқ. Сағирнинг 
ҳақи менга эмас, менинг ҳақим сағирга ўт- 
маса, юзимга туф денг.. П. Турсун. Ўқитувчи. 





ТУФ II [ итал. tufo < лот. tofus — ғовак 
тош] геол. Қурилиш материали сифатида ёки 
бошқа мақсадларда ишлатиладиган ғовак, 
рангдор тоғ жинси (вулқон отилиши маҳ- 
сули ёки иссиқ булоқ чўкиндиси сифатида 
ҳосил бўлади). Туф кўп асрлардан буён фа- 
қат қурилиш материали ҳисобланар эди. 
Эндиликда эса бу тошдан оригинал газлама 
тайёрланмоқда. Газетадан. 

ТУФАЙЛИ I [а. JjjJa — (бировнинг) ҳи- 
собига, воситасида; сабаб, баҳона] 1 кўм. 
Сабабли, орқали. н Экзема организмда мод- 
да алмашинишининг бузилииш туфайли ҳам 
пайдо бўлиши мумкин. Газетадан. Ён қадоқ 
жўхори туфайли шу кўйга тушаман, деб Аваз 
сира ўйламаган эди. С. Сиёев, Аваз. Турмуш- 
даги жамики яхшиликлар, гўзаллик ва фаро- 
вонликлар инсон туфайлидир. Газетадан. 

ТУФАЙЛИ II [а. — чақирилмаган 

меҳмон, текинтомоқ] эск. Биров ҳисобига 
кун кечирувчи, текинхўр, текинтомоқ шахс. 
Ундай туфайлиларни битирмоқ керак эди. 
Ойбек, Навоий. 

ТУФАЙЛИДАН с. т. айн. туфайли 1. 

Муштипар волидаи муҳтарамлар! Биз истиқ- 
лол туфайлидан ёруғлик, рўшнолик кўрдик. 
Газетадан. 

ТУФАНГ, тўфанг эск. Чақмоқтош ёрда- 
мида отиладиган пилта милтиқ. Амир ўшан- 
ча тўп, туфанг, хазина ва дафина билан 
ҳеч бир иш қилолмаган эди.. С. Айний, 
Дохунда. Эшитганимга кўра, болъшевиклар- 
нинг тўплари, туфанглари ва фидойи аскар- 
лари кўп эди. «Муштум». 

ТУФДОН Тупуриш учун қўйилган 
махсус идиш. Туфдон, одатда, касалнинг бош 
томонида полга қўйилади. Н. Исмоилов, 
Касалларни парвариш қилиш. Мутриб оғир 
йўталиб, туфдонга тупурди. С. Сиёев, Аваз. 

ТУФДОНЛИ Туфдони бўлган, туфла- 
надиган махсус қисми бор. Кунлардан бир 
куни Қарши ҳокими Бухоро амири Олимхон 
саройига мисдан ясалган туфдонли ажойиб 
дастшўй туҳфа қилади. Газетадан. 

ТУФЛАМОҚ 1 айн. тупурмоқ 1, 2. Су- 
лаймонов қаймоқдан бир қошиқ олиб ичди- 
да, бирдан афти бурушди, туфлагани жой 
излади, туфлади. А. Қаҳҳор, Мунофиқ. Кир 
бармоқларига туфлаб, бир-бирига ёпишган 
киприкларини ҳўллаб юмшатиб, зўрға очарди. 
С. Нуров, Нарвон. 

3 «Туф» («туф-туф») демоқ. қ. туф I 2. 


Кўкрагига (ёки кўксига) туфламоқ этн. 
Қўрқиб кетганда, бирор нарсанинг даф 
бўлишини тилаб ёки даф бўлганидан хур- 
сандлик белгиси сифатида «туф» («туф- 
туф») демоқ (қ. туф 3). -Кайфим учиб кет- 
ди-я! — деди қори ва ёқасини катта очиб. 
кўкрагига уч марта туфлади. А. Қаҳҳор, 
Қўшчинор чироқлари. ..қўрққанларидан дағ- 
дағ қалтираб, кўкракларига туфлаб, пастга 
туширишибди. Э. Раимов, Ажаб қишлоқ. 
Уларнинг саломатлигини кўрган шогирд ўз 
кўксига туфлади. Мирмуҳсин, Меъмор. Туф- 
лаб тугмоқ айн. туф деб тугмоқ қ. туф. [Куёв\ 
Ўта зиқналикдан, ичадиган чойларини ҳам 
ўлчаб берадиган бўлди, тийинларни туфлаб 
тугди. Ш. Ғуломов, Саҳрода. 

ТУФЛИ [қад. нем. tuffele, голл. tuffel — 
бошмоқ < юн. pantophelle — таглиги пўкак- 
дан бўлган сандалет] Тўпиқдан паст оёқ ки- 
йими. Баланд пошнали туфли. Амиркон туф- 
ли. Туфли киймоқ. н Қабулга келган қиз 
шинамгина туфлисининг баланд пошналари- 
ни тақиллатиб, стул олдига юриб келди-да, 
атлас кўйлагининг этакларини астагина 
йиғиштириб, ноз билан стулга ўтирди. Ш. 
Рашидов, Бўрондан кучли. 

ТУФ-ТУФ Туф I с. такр. -Қўй кўриб, 
бундақангисини кўрган эмасман! Елкасигача 
нақ ёғ бўлиб кетибди, йўлда кўзланган бўл- 
масин, туф-туф! — деди хотин. С. Абдулла, 
Соялар. 

ТУХМАК I [ф. дСо-кз — насл, авлод, уруғ; 
уруғдон] тиб. Кўзга қон қуйилиши, кўзнинг 
қизариши билан характерланадиган касал- 
лик. 

ТУХМАК II Воҳаларда ўсадиган оч са- 
риқ хушбўй гулли ўсимлик (дарахт, бута ёки 
кўп йиллик ўсимлик). 

ТУХУМ [ф. — уруғ, тухум; авлод, 

насл; сперма] 1 Урғочи парранда, тошбақа 
ва б. баъзи ҳайвонларнннг бола очиш учун 
қўядиган, қобиқ билан ўралган жинсий 
юмуртқаси ва шу нарса — таркибида барча 
озиқ моддаларига эга бўлган таом маҳсулоти 
сифатида. Товуқнинг тухуми. Ўрдакнинг ту- 
хуми. Тухум қилмоқ. Қовурилган тухум. Тухум 
ютмоқ. 

Анқонинг тухуми /у. анқо. Нимасини су- 
риштирасиз, мулла ака, хўжайинлар ораси- 
дан эпақага келадиганини қидириш анқонинг 
тухумини қидириш билан баробар экан.. Ой- 
бек, Танланган асарлар. Тухум босмоқ 1) 







тухум қилиш учун мояк устида ўтирмоқ. 
Бундан роса ўн йил бурун мана шу болохо- 
надаги қазноқда тухум босиб ётган фаранги 
товуқ бирданига қоқолаб, том орқасига — 
Собиржон қориникига учиб тушди. А. Қаҳ- 
ҳор, Қўшчинор чироқлари; 2) жўжа очиш 
учун маълум вақт тухумларга бағрини бе- 
риб ётмоқ. Сўрининг бурчагига ин қурган 
мусичанинг тухум босиб ётганини кузатди. 
Газетадан; 3) кўчма ҳеч бир иш қилмай, 
уйдан эшикка чиқмай ётмоқ, лоқайд юра- 
вермоқ. Раҳим тағин четга суриларди, бал- 
ки яна чакагини боғлаб, уйда тухум босиб 
қоларди. Ҳ. Назир, Сўнмас чақмоқлар. Ту- 
хум бостирмоқ Жўжа очиб чиқарсин учун, 
курк бўлган товуқнинг остига тухум қўймоқ. 
Комилжон бостирган тухумлар жўжа бўл- 
май, палағда чиқиб қолдими ? И. Раҳим, Их- 
лос. Тухум очмоқ Тухум босиб ётиб, жўжа 
чиқармоқ. Тухум уриштирмоқ (ёки ўйнамоқ) 
Пишган тухумларни бир-бирига уриб, ким- 
ники синмай қолишга ўйнамоқ. Икки ариқ- 
нинг атрофига чойхоналар очиларди.. Қи- 
морбозлик бўларди, мозорлардан шайх ва 
қаландарлар келарди.. тухум ўйнашарди, 
сўнгра мастбозлик. И. Раҳим, Ихлос. Тухум- 
га кирмоқ Тухум қила бошламоқ. Товуғимиз 
тухумга кириб қолди. Тухумдан чиқмоқ 1) 
тухум қилмай қўймоқ; 2) тухумни ёриб чиқ- 
моқ, жўжаламоқ. Тухуми оғзига келмоқ (ёки 
тиқилмоқ) Жуда зиқ, танг аҳволда қолмоқ. 
Охири тухум оғзига келганда, «ҳа бўл, ҳа 
бўл»га тушиб, шўр ернинг ярмини ҳам ювол- 
мадик. «Муштум». 

2 биол. Жинсий ҳужайра. Тухум йўли. 
Тухум ҳужайраси. 

3 бот. Уруғ. Ошқовоқнинг тухуми. 

4 кўчма Насл, авлод, зурриёт, зот. Туху- 
ми қуриган ҳайвонлар. н Кўк қурт! Ёмон 
офат. Ғўзанинг заволи. Тезда тухум-ту- 
хумини қуритиш керак. Р. Азизхужаев, Яшил 
чайла. Ўлсам ўлайин, одам тухумидан қўрқ- 
майман. «Ойсулув». 

Тухми одам (ёки инсон) Одам зоти. 
Султоним, бир кун бўлган одам, бир кун ўла- 
ди, тухми одам бошида шу савдо бор. «Гу- 
лихиромон». Тухумини қуритмоқ (ёки қир- 
моқ) Бутунлай йўқ қилмоқ. Агарда нажо- 
тимиз қипчоқ тухумини қуритишда бўлса, 
мени ҳам оссинлар! А. Қодирий, Ўтган кун- 
лар. У [Давлатёр] фиғон чекаётир: -Сени 


ўлдирганнинг тухумини қираман, акажоним! 
П. Турсун, Ўқитувчи. 

5 кўчма Умуман, юзага келтирувчи нар- 
са, уруғ. Агар сиз нафсиламрга қарасангиз, 
икки халқни бир-бирига совуқ кўрсатиб, 
адоват тухумини сочиб келувчи бир неча- 
гина одам бор.. А. Қодирий, Ўтган кунлар. 

ТУХУМБАРАК шв. Хамир ичига тухум 
солиб, қайнатиб пишириладиган овқат тури. 

ТУХУМДОН [ф. — тухум туради- 

ган, ҳосил бўладиган жой] анат. Аёлларда, 
урғочи ҳайвон ва жониворларда тухум ҳу- 
жайраси ҳосил бўладиган, жуфт ҳолдаги 
жинсий без; оналик (урғочилик) бези. Ҳо- 
миланинг ривожланиш жараёни тухумдонда 
уруғланиш билан боишанади. «Фан ва турмуш». 

ТУХУМЛАМОҚ шв. Тухум қилмоқ, ту- 
хум кўймоқ. 

ТУХУМСИМОН Тухумга ўхшаш, кўри- 
нишдан тухумни эслатадиган. Тухумсимон 
тош. Тухумсимон барглар. 

ТУХУМХЎР | ф. j — тухум еювчи] 

1 Тухум ейишни яхши кўрадиган. Тухумхўр 
бола. 

2 зоол. Ўз тухумларини бошқа ҳашарот- 
ларнинг тухумлари ичига қўядиган ҳашарот, 
уруғхўр. 

ТУШ I Уйқуда вужудга келадиган 
субъектив психик ҳодиса, жараён; уйқуда 
кўриладиган образлар, нарсалар. Анов мут- 
таҳам ким? Нега мени бу ерга ўғирлаб кела- 
ди? Ҳеч нима тушунмайман! Тушимми? Ўн- 
гимми! Ойбек, Танланган асарлар. Қани эн- 
ди ҳозир шу тушим ўнг бўлиб қолса. Онам 
ўлмаган бўлсалар. Э. Раимов, Ажаб қишлоқ. 
Қани энди шуларнинг ҳаммаси тушим бўлса- 
ю, уйғониб кетсам!.. Қадамимни билиб босар 
эдим. А. Қаҳҳор, Оғриқ тишлар. 

Туш билибманми (ёки кўрибманми)? 
Қаёқдан билай? Туш кўрибманми унинг ке- 
лишини? н Туш кўрибмизми апрелда совуқ 
бўлишини? С. Маҳкамов, Шогирд. Туш кўр- 
моқ Уйқуда туш жараёни юз бермоқ, уйқу- 
сида нарса, воқеа-ҳодиса ва ш.к. кўринмоқ. 
Бир яхши туш кўрдим, айтиб бераман. К. 
Яшин, Ҳамза. Тушига кирмоқ Уйқусида 
(тушида) кўринмоқ. -Гавҳар, аям тузук- 
милар? -Кеча тушимга кирибдилар. Қоп- 
қоронғи чакалакзорда оқ кўйлакда юрган- 
миииар. Ў. Ҳошимов, Қалбингга қулоқ сол. 
Агрегатлар ёрдам берар ишимга, Севган кас- 
бим ҳатто кирар тушимга. «Гулдаста». Ту- 







шида кўрмоқ айн. тушига кирмоқ. Етти ой- 
дан бери фақат тушимда кўраман уни. И. 
Раҳим, Чин муҳаббат. Тушда кўрдим дил- 
баримни, эй сабо, уйғотмагил. Э. Воҳидов. 
Тушингизни сувга айтинг Бекор айтибсиз, 
бўлмаган гап, асло ундай эмас. Эс-ҳушини 
йўқотиб, гарангланган деҳқон дастлаб ин- 
дамади. Ёш баққол вайсайвергандан сўнг, бир 
уҳ тортиб, секингина деди: -Ўн тўрт сўм 
берасиз.. -Э? Ўн тўрт сўм? Тушингизни сувга 
айтинг. Ойбек, Танланган асарлар. (Ухлаб) 
тушига кирмаган (ёки тушида кўрмаган) ёки 
етти ухлаб, тушига кирмаган (ёки тушида 
кўрмаган). Дилдор ўйламаган, ўйлаб тушига 
ҳам кирмаган икки қийинчиликка рўбару кел- 
ди. С. Аҳмад, Уфқ. У куёви билан шу хилда 
учраишшни етти ухлаб, тушида ҳам кўрма- 
ган эди. С. Зуннунова, Гулхан. У ердан Ғу- 
ломжон кутган, Ғуломжонни зору интизор 
этган жонон эмас, Ғуломжоннинг етти ух- 
лаб, тушига кирмаган нотаниш бир жувон 
чиқди. М. Исмоилий, Фарғона т. о. Абдишу- 
кур тушида ҳам кўрмаган пойтахт театр- 
ларини мақтамоқчи бўлиб, энди сўз бошлаган 
эди, Ёрмат дастурхон келтириб, норин тай- 
ёр бўлганини билдирди. Ойбек, Танланган 
асарлар. Анвар жим бўлиб қолди, тушига ҳам 
кирмаган бу таклифга нима дейишини бил- 
май энтикди. А. Қодирий, Меҳробдан чаён. 
Энди тушингизда кўрасиз «Эндиликда асло 
кўрмайсиз», «кўриб ҳам бўлибсиз» каби 
маъноларни ифодаловчи ибора. Бундай ке- 
линни энди тушингизда кўрасиз. 

ТУШ II Қуёш қоқ тепага келган пайт. 
Тушгача ишламоқ. Тушда дам олмоқ. Дево- 
нанинг ақли тушдан кейин кирибди. Мақол. 
н Туш пайти, таълимдан қайтдим бемажол. 
Туйғун. Туш чоғи яқинлашганда, бир чопар 
om чоптириб, бойнинг ҳовлисига кириб келди. 
С. Айний, Қуллар. 

ТУШАМОҚ кам қўлл. Тушовлаб боғ- 
ламоқ, тушовламоқ. Маҳбусларга.. бу ҳам 
етмаганидек, тағин тирсакларидан бир- 
бирига тушаб қўйилган. М. Исмоилий, Фар- 
ғона т. о. 

ТУШИМ қ. тушум. Расво қилган мени 
пора, Бебилиска тушим, аттанг. Т. Йўлдош. 
Кўмир омборининг тушим пулларини даста- 
лаб санашда отаси унга тан берадиган бўлиб 
қолди. Газетадан. 

ТУШИРГИ шв. Ортиқча сувни оқизиб 
юборишга мўлжалланган махсус тарнов, 
мас., сув тегирмонида. 


ТУШИРГИЧ Бирор нарсани тушириш, 
тушириб қўйиш учун хизмат қиладиган 
буюм, мослама. Қозон туширгич. Сув ту- 
ширгич. н Алижон ўғит туширгични кўздан 
кечирди. Ҳ. Нуъмон, Фасллар. 

ТУШИРМОҚ 1 Тушмоқ фл. орт. н. Ер- 
тўлага туширмоқ. Трамвайдан тушириб 
қўймоқ. Амалдан тушириб юбормоқ. Поезд- 
дан тушириб юбормоқ. Пардани туширмоқ. 
Чув туширмоқ. Арзонга туширмоқ. Ҳўлга 
туишрмоқ. Пенициллин иситмани туширади. 
н Муҳтарам қайин отамизга! Сиз билан 
мени қоронғи зиндонларга тушириб, дор 
остларигача тортган.. Ҳомид исмли бир 
тўнғизни, ниҳоят, икки йиллик саргардонлик 
сўнгида, ёрдамчилари билан тупроққа қо- 
риштиришга муваффақ бўлдим. А. Қодирий, 
Ўтган кунлар. Танаси икки қулочга сиғмай- 
диган бир myn сада теваракка тангадай 
офтоб туширмайди. Ойбек, Танланган асар- 
лар. Бўтабой ака аввал яхши гапирди, кейин 
шовқин солиб, «бригадирликдан туширамиз», 
деди. А. Қаҳҳор, Қўшчинор чироқлари. 
Элмурод ҳаммани мукофотга тақдим эт- 
ганда, ўзини тушириб қолдирган эди. Шуҳ- 
рат, Шинелли йиллар. 

2 Ортилган юкни ерга олиб қўймоқ, юк- 
дан бўшатмоқ. Юк туширмоқ. Қурилиш ма- 
териалларини вагондан туширмоқ. н [Йўл- 
чи\ Бойнинг дўкони олдига ўнларча, юзларча 
той газламани тушириб.. ердан шипга қадар 
тахлар, яна аравани миниб жўнар эди. Ой- 
бек, Танланган асарлар. 

3 Бирор нарса билан урмоқ, солмоқ 
(одатда қаттиқ, залворли нарса билан бўла- 
диган зарб ҳақида). Мушт туширмоқ. Тош 
билан туширмоқ. н У [Роҳила] бор кучини 
тўплаб туриб, автоматнинг қўндоғи билан 
асирнинг қулоқ чеккасига шарақлатиб ту- 
ширди, А. Муҳиддин ва Ҳ. Тожибоев, Оташ 
қалбли қиз. Матпано сўйил билан битта 
итнинг калласига туширди. С. Сиёев, Аваз. 

4 кўчма с. т. Иштаҳа билан емоқ, ич- 
моқ; еб-ичиб қўймоқ. Бир коса шўрвани ту- 
ширдим. н Йигитлар дастурхонлар ёнига 
ўтирдилар-да, шаробларни нўш қилиб.. гўшт- 
ларни тушира кетдилар. М. Осим, Аждод- 
ларимиз қиссаси. Зуннунқори.. тўртта нон- 
ни чой билан паққос тушириб, энди ҳол- 
вайтарга иштаҳа сақлаб турган эди, бир 
киши чақириб келди. С. Абдулла, Мавлоно 
Муқимий. Хола, кўнглимдагини сезгандай, 





бир коса лсўхори гўжа олиб чиқиб, олдимга 
қўйди. Яримта зоғора нон билан тушириб 
олдим. С. Сиёев, Ёруғлик. 

5 Ўқиб ёки оғзаки, ёдаки айтиб тамом- 
ламоқ, тугатмоқ. Достонни ўқиб туширмоқ. 
н Самад бўқоқ индамай, четга бурилиб 
кетди. Шукур сўфи шом намози учун такбир 
тушира бошлади. А. Қодирий, Меҳробдан 
чаён. 3 айниддин қўлига олган китобни ту- 
ширмагунча қўймасди. М. Осим, Сеҳрли сўз. 

Қовун туширмоқ шв. Ўринсиз ҳаракат, 
гап ва ш. к. билан ишни расво қилиб қўй- 
моқ, ишни бузиб қўймоқ. 

ТУШКИ Туш пайтида бўладиган; туш 
вақтидаги. Меъмор тушки овқат вақтида 
Зулфиқорни ёнига чақириб, ундан бўлган 
воқеани сўради. Мирмуҳсин, Меъмор. Сидиқ- 
жон тушки дам олишдан кейин кечгача хий- 
ла дуруст ишлади. А. Қаҳҳор, Кўшчинор чи- 
роқлари. 

ТУШКУН Сўниқ ҳис-туйғули, руҳи 
паст; сўниқ. У бугун ҳам ҳовлимизга паришон 
ва тушкун бир ҳолатда кириб келди. Ў. 
Ҳакимали, Навбаҳор. -Вақт ўтди, — деди 
ҳазрат тушкун бир овоз билан. К. Яшин, 
Ҳамза. Жабборов, ундаги [Аҳмаджондаги\ 
ўзгаришни одатда бир-бирига меҳрибон ки- 
шилар узоқ вақт ажралишаётганда бўлади- 
ган тушкун кайфиятнинг таъсири, деб бил- 
ди. А. Муқимов, Ғалати одамлар. 

ТУШКУНЛИК 1 Тушкун ҳолат. Ичкилик 
тушкунликка олиб боради. н Калладаги қо- 
ра хаёлларни ҳайдаш керак, тушкунлик — энг 
ёмон душман. Ф. Мусажонов, Ҳиммат. Пў- 
латнинг кўзларидаги алам аралаш тушкун- 
ликни кўргач.. деди: -Хафа бўлма, Пўлат. Ш. 
Рашидов, Қудратли тўлқин. 

Тушкунликка тушмоқ Тушкун ҳолатга 
берилмоқ. Иродали киши ҳаётни ҳамиша 
тўғри тушунади, тушкунликка тушмайди. 
С. Кароматов, Бир томчи қон. Бундай одам 
ҳеч қачон тушкунликка тушмайди, нолимай- 
ди. Ф. Мусажонов, Ҳиммат. 

2 Тарихий жараёнда ривожланиш эмас, 
аксинча, орқага, қуйига кетиш. Иқтисодий 
тушкунлик. н ..бой тарихга эга бўлган 
Ўзбекистон фани, муайян тарихий сабаблар- 
га кўра, бир неча аср давомида тушкунликни 
бошидан кечиради. Газетадан. 

ТУШКУР Ўзидан олдинги сўз билдир- 
ган шахсни эркалаш, суйиш ёки енгил 
койиш каби маъноларни беради; шундай 


муносабатни ифодалайди; тушмагур, қур- 
ғур, қурмағур. Бироқ қизи тушкурнинг ҳус- 
ними, ширин сўзларими, ҳар қалай, Ғиёсид- 
диннинг тил-жағини боғлаб, қулоғини кар, 
кўзини кўр қилиб қўйган эди. С. Аҳмад, Ҳукм. 
Шунинг учун [ҳожи\ ўз тарафидан Ўзбек ойим 
тушкурни яхишлаб эпга олмоқ, юз қизарти- 
радиган ишларига қариш чораларни кўрмак 
фикрига тушди. А. Қодирий, Ўтган кунлар. 
-Вой, отаси тушкур-эй, — деди кула-кула 
Муса, — мен сизни сўфи, бундай ишларга 
эътибор қилмайди, деб юрсам, сизда гап кўп 
экан. Вой, отаси тушкур-эй!Т1. Турсун, Ўқи- 
тувчи. 

ТУШЛИК Туш вақтида ейиладиган ов- 
қат; овқатланиш, ейиш-ичиш. Тушликка 
шўрва пиширмоқ. Туитик чой. н Боғда ишла- 
ётган колхозчилар аллақачон тушликка чи- 
қиб, ўзларининг камтарин овқатларига Ой- 
қизниҳам таклиф этдилар. Ш. Рашидов, Бў- 
рондан кучли. Бўлган иш шуки, ўша куни 
тушлик маҳалида Холмурод аканинг звеноси- 
даучта кетмон йўқолди. А. Қаҳҳор, Қўшчи- 
нор чироқлари. 

ТУШМАГУР айн. тушкур. Қиз тушмагур 
ўйинга уста экан. н Йигитали энди жавон- 
га яқинлашган эди, Caepu хола кирди: -Мана, 
ўғлим, ўзингиз ажратинг, бу қурғур ukkucu- 
ям жигарранг дафтар, Дилнавоз тушмагур 
қайси бирини сўрапти экан. С. Кароматов, 
Бир томчи қон. [ Роқия:] Муҳаббатингиз 
балодек кийим танлайди. Турғунжон акам 
зиёфатимга етиб келолмасалар, нима қила- 
ман, деб ичи пишганича бор экан-да, қизим 
тушмагурнинг. Н. Сафаров, Ҳаёт мактаби. 

ТУШМОҚ 1 Юқоридан, баланддан ёки 
бирор нарса устидан пастга томон ҳаракат 
қилмоқ; йўналмоқ. Ердан чиқдими, осмон- 
дан тушдими, йўлда биттаси пайдо бўлиб 
қолсами?! О. Мўминов, Хиёбондаги уч уч- 
рашув. Машина шундоққина Менглибойнинг 
ёнига келиб тўхтади-ю, ундан эшикни тар- 
силлатиб очиб, Қазратқул билан Темурланг 
тушди. С. Аҳмад, Юлдуз. Сен баланд тоғуз- 
ра эрдинг мисли оҳу ёки қуш, Ёлвориб мен 
пастда дердим: Бир нафас ёнимга туш. Э. 
Воҳидов, Муҳаббат. 

2 Чиқиб жойлашган, ўтирган, бўлган жо- 
йини тарк этиб, ерга инмоқ. Самолётдан 
тушмоқ. Аравадан тушмоқ. Томдан тушмоқ. 
Автобусдан тушмоқ. н Кечирасиз, қаерда 
тушмоқчилар? X. Тўхтабоев, Ширин қо- 







вунлар мамлакати. Вагондан энг кейин туш- 
ган.. Аҳмаджон: -Строй [саф] бўлмасдан 
шундай кетаверсак бўлмасмикан, — деди. А. 
Қаҳҳор, Олтин юлдуз. 

3 Ўз жойидан чиқмоқ, кўчмоқ; чиқиб, 
кўчиб жойидан кетмоқ, йўқ бўлмоқ. Сочи 
тушмоқ. Илоннинг пўсти тушибди. Молнинг 
туёғи тушибди. н Бунинг устига унинг 
[Нафисанинг] тиши тушган — бу ҳомиладор 
вақтида содир бўлган эди. Мирмуҳсин, То- 
пилган ҳусн. [Яра] Усти қора қўтир бўлиб 
қотади, у тушиб кетгандан сўнг, яна тери 
асли, соғҳолига қайтади. Газетадан. 

4 Мансаб, лавозим ва ш.к. дан кетмоқ, 
бўшамоқ. Мен хизматдан тушгандан сўнг 
пиёда юриш яхши бўладими? А. Қодирий, 
Меҳробдан чаён. ..икки ҳафтадан сўнг бў- 
шашганича қайтибкелди.. -Оқ пошшо тахт- 
дан тушгани билан, оқ амин аминлигидан 
тушмапти, — деди. А. Қаҳҳор, Асрор бобо. 
Мана, мудирликдан тушди-ю, хийла одамша- 
ванда бўлиб қолди. П. Турсун, Ўқитувчи. 

5 Мавқе, даража, қиймат ва ш.к. жиҳат- 
дан даражаси пастлашмоқ, бўшашмоқ. 
Шаштидан тушмоқ. Ҳовридан тушмоқ. Ҳад- 
ри тушмоқ. Руҳи тушмоқ. н Факульте- 
тимиз институт бўйича умумий рўйхатда 
бешинчи ўринга тушиб қолибди. Ў. Ҳошимов, 
Қалбингга қулоқ сол. Дунё бозорида тери- 
ларимизнинг нархи тушмаса дейман. С. Аҳ- 
мад, Юлдуз. 

6 Куйи томон йўналмоқ, қуйи сатҳдан 
жой олмоқ. Шаҳарга тушмоқ. Бозорга туш- 
моқ. Ерга тушмоқ. н Улар.. мажнунтол- 
лар орасидан ўтиб, сойга тушдилар. О. Ёқу- 
бов, Эр бошига иш тушса. Кампир жавоб 
бўлмаганидан ҳайрон қолди шекилли, зина- 
лардан авайлаб қадам босиб, ҳовлига тушди. 
Ў. Ҳошимов, Қалбингга қулоқ сол. 

7 Сатҳнинг бирор томони, ўрнидан жой 
олмоқ, унда бўлмоқ. Ялпи шовқин билан 
«тортишмачоқ» бошланди: қиз томондан 
гумбаздек юм-юмалоқ хотин белини белбоғ 
билан маҳкам боғлаб, ўртага тушди. Ойбек, 
Танланган асарлар. Эшқобил бунақа давра- 
ларга кўп тушган. М. Ҳазратқулов, Журъат. 
Шамси Тўраевич унинг гапларига қулоқ ҳам 
солмасдан, олдинга тушганча лўмбиллаб ке- 
таверди. Н. Аминов, Суварак. 

8 Турли томоша ва б. бўладиган, кўри- 
ладиган жойга кирмоқ. Театрга тушмоқ. 
Циркка тушмоқ. Стадионга тушмоқ. н 


Улар фақат бир марта кинога тушишди. Ў. 
Ҳошимов, Қалбингга қулоқ сол. У ҳордиқ 
оқшоми ҳаммомга тушди-ю, ходмигарлардан 
бирига ҳалиги сўроғини берди. А. Қаҳҳор, 
Асарлар. 

9 Даволаниш, ахлоқ тузатиш ва ш.к. 
масканга олинмоқ, унда бўлмоқ. Ҳамоққа 
(турмага) тушмоқ. Милисага тушмоқ (с.т.) 
н У фақат бир нарсани — отаси касал- 
хонага тушганини онасига билдирмасликни 
ўйларди, холос. О. Ёқубов, Эр бошига иш 
тушса. Эҳтимол, кўп ичиб қўйиб, ҳушёрхона- 
га тушгандир. «Муштум». 

10 Қуйи томон йўналиб, осилиб, сатҳ- 
нинг маълум нуқтасига етмоқ, ўша ўринда 
турмоқ. Гавҳарнинг эгнида гулдор кўк кўй- 
лак.. қоп-қора, узун сочлари тақимига ту- 
шиб турибди. С. Сиёев, Ёруғлик. ..Ҳирот 
йигитларига хос ихчамгина салла ўраб олган, 
салланинг зар чизиқли печи елкасига тушиб 
турар эди. Мирмуҳсин, Меъмор. Ёқимли 
садонинг сеҳрига берилиб, кўзлари секин 
юмилди, боши яна қуйироқ тушди. Ойбек, 
Танланган асарлар. 

11 Келин бўлмоқ; эрга тегмоқ, куёвга 
чиқмоқ. Синглим тушган ерларга Ой бўла- 
йин, ёр-ёр.. «Қўшиқлар». Укиши менинг янгам 
бўлади, акамга тушган. «Гулдаста». Ҳой, 
Тўрахон, Тешабойга тушганингизга ҳам уч йил 
бўп қолди шекилли. М. Исмоилий, Фарғона 
т. о. 

12 Ўзи бирикиб келган сўз билдирган 
иш, ҳаракат, нарсани бажармоқ, қилмоқ 
маъносини билдиради. Гапга тушмоқ. Мақ- 
танишга тушмоқ. н ..ҳаваскор ҳофизлар 
қўшиқ айтди, шўх йигитлар ўйин тушди. С. 
Юнусов, Кутилмаган хазина. Кечалар тон- 
готарга қадар Ҳалимахон қўшиқ айтиб, 
Тамарахон рақсга тушган жойларда бўлдик. 
«Ўзбекистон қўриқлари». 

13 Шахс (кимса)да шу феъл бириккан 
сўз билдирган ҳолат юз бериши, унинг 
шундай вазиятда қолиши маъносини бил- 
диради. Саросимага тушмоқ. Даҳшатга туш- 
моқ. Талвасага тушмоқ. Ҳайратга тушмоқ. 
н Бу манзарани кўриб турган халойиқ бир 
лаҳза ҳаяжонга тушиб, саросималаниб қолди. 
К. Яшин, Ҳамза. Баширжон ҳам акахонининг 
бу сукутидан ноқулай аҳволга тушиб, лом- 
лим демай, унга зимдан бир қараб қўйди-да.. 
Н. Аминов, Суварак. 





14 Борлиқца шу феъл бириккан сўз анг- 
латган нарсанинг юзага келиши, бўлиши 
маъносини билдиради. Оқшом тушиб, зиё- 
фат яримлаганда, ҳовлиқиб ҳудайчи кирди. 
С. Сиёев, Аваз. Орага бир лаҳза жимлик 
тушди. С. Зуннунова, Янги директор. Улар 
совуқ тушиб қолмасдан кўзлаган манзилларига 
етиш учун толмас қанотларини бетиним 
силкитардилар. Газетадан. 

15 Бирор иш, манбадан кўлга кирмоқ, 
келмоқ (пул, даромад кабилар ҳақида). 
Тузуккина тушиб туради, яширишнинг ҳо- 
жати йўқ. О. Мўминов, Хиёбондаги уч 
учрашув. Ошиҳалолга тушадиган овқат ор- 
тиб қола бошлади. С. Сиёев, Ёруғлик. Ўғ- 
лимнинг қўлига пул тушди дегунча еб қўяди. 
«Муштум». 

16 Маълум нарса, ҳаракат-ҳолатнинг 
бирор кимса ёки нарса учун шу феъл 
боғланган сўз англатган маънода бўлишини 
билдиради. Юлдузингиз нақ бир-бирингизга 
тўғри тушган экан, иккингизнинг ҳам бир- 
бирингиздан камлигингиз йўқ! А. Қодирий, 
Ўтган кунлар. Бу ёш йигит, дунёда муҳаб- 
батни ҳар қандай қулфга тушадиган калит- 
га айлантириб олган хотинлар ҳам борлигини 
билиб қўйсин.. А. Қаҳҳор, Асарлар. Унинг 
сурати ҳам асосий мақсадга, Алишернинг 
табиатига хўб мувофиқ тушади. Ойбек, 
Навоий. 

17 Шахс учун бирор нарса қандайдир 
қиймат, миқдор билан тегмоқ, қўлга кир- 
моқ, тўғри келмоқ. Сарф-харажат эса ол- 
тиннинг ўзидан ҳам қимматга тушаётган 
эди. С. Кароматов, Олтин қум. Лекин ўша 
ўтни сигирга едириб, қачон сут бўлишини 
пойлаб ўтиргандан кўра, ўтнинг ўзидан олса, 
ҳам арзон, ҳам осон тушаркан. Шукрулло, 
Сайланма. Ўзиям [беда] сув текин тушди. 
Ойбек, Танланган асарлар. 

18 Урилмоқ, тегмоқ (бирор нарса би- 
лан бўлган зарб ҳақида). Шу шовқин-сурон 
орасида Бектемировнинг қорни ва белига 
бир-икки тепки тушди. С. Аҳмад, Ҳукм. 
Бирдан елкамга тушган муиипдан уйғониб 
кетдим. Э. Раимов, Ажаб қишлоқ. Унинг 
шапалоғи шарақ этиб Ғуломнинг чап юзига 
тушди. М. Ҳазратқулов, Журъат. 

19 Пайдо бўлмоқ, юз бермоқ. [Мадрим- 
бойнинг] Сариқ-қўнғир чўққи соқолига бир- 
дан оқ тушди. Ж. Шарипов, Хоразм. -Жин- 
пин урганми сени? — Аҳмад бригадирнинг 


юрагига ғулғула тушди.. С. Нуров, Нарвон. 
Сув қўйибман жийда майдон бурчига, Хол 
тушибдир келинчакнинг юзига.. «Қўшиқпар». 
Бу фожиа катта кемага тушган дарзга 
ўхшарди. Мирмуҳсин, Меъмор. 

20 Барпо этилмоқ, қурилмоқ. Ертўлалар 
бирин-кетин йўқолиб, ўрнига уйлар туша 
бошлади. «Ўзбекистон қўриқлари». Сидиқ- 
жоннинг диққати.. териб қўйилган сон-са- 
ноқсиз ғиштга жалб бўлди.. «Шу ерга мак- 
таб тушади» [деди хотин] А. Қаҳҳор, Қўш- 
чинор чироқлари. Канал тушмасдан илгари 
бир одам Шаҳрихондан тухум кўтарса, 
Учқўрғондан кўринарди, шундоқ яйдоқ эди. 
«Ўзбекистон қўриқлари». 

21 Банд ҳолатга дучор бўлмоқ, илинмоқ. 
Тузоққа тушмоқ. Ҳопқонга тушмоқ. Тўда- 
дан ажралган тўрга тушар. Мақол. н Бо- 
бур Шайбонийхоннинг қўлига тушса, тирик 
қутула олмаслигини билади. П. Қодиров, Юл- 
дузли тунлар. Орқа томонидан ўқ ёғдири- 
лаётганига Дурди қилич ҳайрон: «Наҳотки 
қуршовга тушиб қолдик», деб гаранг эди. Ж. 
Шарипов, Хоразм. 

22 Олинмоқ, берилмоқ (хат, ариза ва ш.к. 
ҳақида). Тингловчилардан савол тушди. Ил- 
тимос тушди. Таклиф тушди. н Орадан кўп 
ўтмай.. редакцияга шундай хат тушди. 
«Муштум». Мажлисга.. янаўн тўққиз киши- 
дан ариза тушди. А. Қаҳҳор, Қўшчинор чи- 
роқлари. 

23 Ўзга учун сарф-харажат қилмоқ, шун- 
дай сарф-харажатга илинмоқ. Хотин киши 
эрига хушомад қилдими.. билингки, катта- 
роқ бир нарсага туширмоқчи. С. Сиёев, От- 
лиқ аёл. ..ҳали битта морожний эмас, ли- 
монадга ҳам тушасиз.. Мирмуҳсин, Умид. 

24 кўм. фл. взф. Ҳаракатнинг қўққисдан, 
кутилмаганда бажарилиши маъносини бил- 
диради; маънони кучайтиради. Чўчиб туш- 
моқ. Қоқилиб тушмоқ. Бу сўзлар унга ёқиб 
тушди. н -Аҳмаджон оға, — деб чақир- 
ганини эшитди. Юраги бир сапчиб тушди. 
С. Сиёев, Аваз. Унинг калтагина мўйлови, 
қоп-қора қоши ўзига ярашиб тушган. Ҳ. 
Шамс, Душман. 

Асир тушмоқ Бандилик ҳолатида бўлмоқ, 
душман қўлига тушмоқ. Айри тушмоқ қ. айри. 
Кўзи хира тортиб борарди, Айри тушиб ёруғ 
оламдан. X. Даврон, Болаликнинг овози. 
Бош(и)га тушмоқ 1) қисматда тўғри келмоқ, 
хоҳиш-ихтиёрдан ташқари ҳаётда дуч кел- 





моқ, тўғри келмоқ. Бошга тушганни кўз кў- 
рар. Мақол. н Низомжон ўз бошига туша- 
диган савдоларнинг худди шу дақиқадан 
бошланишини қаёқдан билсин. С. Аҳмад, Уфқ. 
Дунёнинг иимари шунақа экан, дўстим. Бо- 
шингизга тушган ишларнинг ҳаммасидан 
хабарим бор. К. Яшин, Ҳамза; 2) айн. бўйни- 
га тушмоқ. Ўн беш яшар чоғимда, Рўзғор бо- 
шимга тушди. «Оқ олма, қизил олма». Бўй- 
нига тушмоқ қ. бўйин. Шундай қилиб, мовут 
менинг бўйнимга тушиб турибди, денг?! С. 
Зуннунова, Янги директор. Ёдига тушмоқ 
Хаёлида (ёдида) қайта тикланмоқ. -Онам- 
ни хафа қилганим ёдимга тушди, — деди 
хотини яна кўзига ёш олиб. «Гуддаста». Ёнига 
тушмоқ 1) ёнига ўтмоқ. ..кўзларини ерга бир 
лаҳза қадаб турди-да, кейин шартта ҳали- 
ги йигитнинг ёнига тушиб, ўйнаб кетди. К. 
Яшин, Ҳамза; 2) тарафини олмоқ, ҳимоя 
қилмоқ, ёнини олмоқ (яна қ. ён). Зиммасига 
(ёки бўйнига, гарданига, елкасига, устига) 
тушмоқ қ. зимма. Тўйдан кейин бойбуванинг 
хизматини икки кишилашиб қилди: таш- 
қаридаги юмушлар Холбойнинг, ичкарида- 
гилари эса янги келинчак зиммасига тушди. 
К. Яшин, Ҳамза. Шартнома мазмунига кўра, 
сизнинг гарданингизга тушадиган бир кўп 
чиқимларни мен ўз зиммамга олдим. Ойбек, 
Танланган асарлар. Изга тушмоқ қ. из. Шу 
тариқа мактабда ўқиш-ўқитиш ишлари мус- 
таҳкам изга тушиб кетди. М. Исмоилий, 
Фарғона т. о. Изига тушмоқ қ. из. Кейин ҳаёт 
яна ўз изига тушади. О. Ёқубов, Эр бошига 
иш тушса. Демак, Бадианинг изига тушган- 
лар бор экан, бўлмаса, унинг қиз бола экани- 
ни авлиёдан бўлак ҳеч ким билмас эди. 
Мирмуҳсин, Меъмор. Ишга тушмоқ Янги- 
дан ёки маълум муддат ўтказиб қайтадан 
ишлай бошламоқ. Завод ишга тушди. Иши 
тушмоқ қ. иш. Одамзоднинг ҳамма вақт бир- 
бирига иши тушиб туради. С. Зуннунова, Ян- 
ги директор. Ичи тушган Пишиб ўтиб кет- 
ган, пўла (асосан қовун ҳақида). Танишим- 
нинг ўғли бўлганинг учун ҳам сийлаб, қову- 
нингни олдим.. Бари йўлда уриниб, ичи туш- 
ган. С. Анорбоев, Ҳамсуҳбатлар. Ишқи туш- 
моқ қ. ишқ. Бунинг чиройлилигига Тожибой 
оқсоқолнинг ҳам ишқи тушиб қолган. П. 
Турсун, Ўқитувчи. Иўлга тушмоқ қ. йўл. Юк 
машинаси чангни иккига бўлиб, йўлга тушди. 
Н. Қобил, Беморлар. Уни биров айнитдими, 
меҳнатдан совиб.. саёқлик йўлига тушдими, 


билмайман. Ойбек, Танланган асарлар. Са- 
водсизликни тугатиш бўйича ўқиш бир қадар 
йўлга тушиб олди. К. Яшин, Ҳамза. Кўнгли 
жойига тушмоқ қ. кўнгил. Унинг кулаётганини 
кўриб, Зойиржоннинг кўнгли жойига тушди 
шекилли, қаршисидаги стулга ўтирди. Ў. Ҳо- 
шимов, Қалбингга қулоқ сол. Энди синглинг- 
нинг акасини топиб кел, ўргилсин онанг. Кўр- 
сатмасанг, кўнгли жойига тушмаяпти. Н. Са- 
фаров, Оловли излар. Назарга тушмоқ Эъ- 
тибор қозонмоқ, назар-эътиборда бўлмоқ. 
Интизоми яхши, ишига ҳам бажонидил ки- 
ришади-ю, назарга тушмайди. Шуҳрат, Жан- 
нат қидирганлар. Назардан тушмоқ Назар- 
эътибордан қолмоқ, обрў-эътиборини йў- 
қотмоқ. Дастлабки кунларда қишлоқ аҳоли- 
сининг диққати жалб бўлган янги домла бора- 
бора назардан тушиб қолди. А. Қаҳҳор, Қўш- 
чинор чироқлари. Терга тушмоқ Тер бос- 
моқ, қаттиқ терламоқ. Отлар терга тушиб, 
кишнаганларича йиқила бошлади.. М. Осим, 
Аждодларимиз қиссаси. Тил(и)дан тушмас- 
лик Бирор кимса ёки нарса ҳақида доим 
гапирмоқ, эсга олиб гапирмоқ. Фаттоҳ пол- 
воннинг қизи Ҳурихон кўзга чалиниб, қирқбу- 
лоқлик йигитларнинг тилидан тушмай қол- 
ди. А. Эшонов, Бир оғиз сўз. 

ТУШОВ 1 Узоққа кетиб қолмаслик учун 
от-улов ва молларнинг олдинги икки оёғи- 
ни маташтириб боғлайдиган арқон ёки мос- 
лама. Искандар эса кўрпачада ётганча, беда- 
си ўрилган пайкалда тушовини судраб, ҳак- 
(к)ачаклаб юрган эшакдан кўзини узмасди. С. 
Нуров, Нарвон. Худоёров отнинг тушовини 
ечиб минди-ю, орқасига қарамай, жўнаб қол- 
ди. О. Қўчқорбеков, Чўпон. 

2 кўчма Умуман, эркин ҳаракатланишга 
қўймайдиган, уни «боғлаб қўядиган» нарса. 
Айтадиган гапим йўқ, бир зум чайналиб ту- 
риб, кутилмаганда Ошно берган ваколат 
ёдимга тушди-ю, тилимнинг тушови ечилди. 
М. М. Дўст, Лолазор. 

Оёққа тушов бўлмоқ Эркин ҳаракат- 
ланишга тўсиқ бўлмоқ, имкон бермаслик. 
..ўз вақтида олиб кетмаганимиз учун ўғит 
оёғимизга тушов бўлди. «Муштум». Эшагига 
(ёки уловига) яраша тушови Бир-бирига 
яраша, мос, муносиб, монанд каби маъ- 
ноларни ифодалайдиган ибора. Эшагига яра- 
ша тушови демоқчисиз-да? Уйгун, Сўнгги 
пушаймон. Баракалла, уловига яраша тушо- 
ви деганларидек.. техникадан қийинчилик 






тортгани учун дард қолишяпти булар. Й. 
Шамшаров, Довруқ. Эшагидан тушови 
қиммат Ўзидан абзали, керак-яроғи қиммат 
ёки харажатни қопламайди деган маънода 
ишлатиладиган ибора. Бутун иш кетмонда 
бажариларди. Натижада эшагидан тушови 
қимматга тушарди. Н. Сафаров, Катта кар- 
вон йўлда. 

ТУШОВЛАМОҚ Тушов билан оёқлари- 
ни боғламоқ, оёғига тушов солмоқ. Курадан 
ташқаридаги майдонда икки туя ёнма-ён 
чўктирилиб, тиззалари чилвир билан боғ- 
ланган ва икки эшак тушовлаб қўйиб юбо- 
рилган эди. С. Айний, Қуллар. Отларни ту- 
шовлаб, ўтга қўйиб келаётган Шербек узоқ- 
дан: -Ҳорма, Сувонжон! — деб қичқирди. С. 
Анорбоев, Оқсой. 

2 кўчма Эркин ҳаракатлана олмайдиган 
қилмоқ, измига бўйсундирмоқ. Орамизда ҳеч 
нарса йўқлигини, бошқалар билмаса ҳам, сиз 
биласиз. Энди ўша ёлғон гап-сўзлар билан мени 
тушовлаб олмоқчимисиз? П. Қодиров, Қалб- 
даги қуёш. Иброҳимбек мийиғида кулум- 
сиради. Кулумсиради-ю, йигитни баҳарҳол 
тушовлаб олгандек туйди ўзини. Ш. Хол- 
мирзаев, Қил кўприк. 

ТУШОВЛИ с. т. Тушов солинган, ту- 
шовланган. У [Саман\ яна устма-уст киш- 
нади. Тушовли бўлса ҳам, анча жойгача сак- 
раб-сакраб борди. Н. Фозилов, Тушовли той. 

ТУШ-ТУШ Ҳар томон, атроф, теварак. 
Онги кетиб қолди турган одамлар, Туш- 
тушига қоча берди ёронлар. «Очилдов». Туш- 
тушидан йиғилишиб келайик, Танимасин биз- 
ни душман халойиқ. «Гулихиромон». 

ТУШУМ Савдодан ёки умуман ҳар 
қандай ишдан тушган пул, даромад. Мага- 
зиннинг бир кунлик тушуми. н Имомат- 
чиликнинг тушуми ўзингизга маълум бу за- 
монда. Ҳ. Нуъмон ва А. Шораҳмедов, Ота. 
..у ёғингиздан кириб, бу ёғингиздан чиқиб, 
кундалик тушумнинг ўндан тўққизини уриб 
қолмоқда. Газетадан. 

Тушум келишиги тлш. «Кимни?» ёки 
«нимани?» сўроқларига жавоб бўладиган, 
ҳаракат йўналган объектни билдирадиган 
келишик тури, шакли. Китобни олмоқ. 

ТУШУНАРЛИ Тушуниш мумкин бўл- 
ган, тушунса бўладиган; аниқ, равшан, анг- 
лашиларли. Тушунарли вазифа. Тушунарли 
қилиб гапирмоқ. н Аҳмаджонов мақолани 


боплаган-да: ҳам тушунарли, ҳам ишонарли. 
Р. Файзий, Чўлга баҳор келди. 

ТУШУНГАН 1 Тушунмоқ фл. сфдш. Ту- 
шунган бўлсангиз, айтиб беринг. 

2 Воқеликни, ижтимоий ҳаётни, ўз бур- 
чи ва ш.к. ни яхши биладиган, онги баланд, 
онгли, билимли. Ўз хотинингизни шундай 
дегани уялмайсизми.. ким сизни тушунган 
одам дейди?! Мирмуҳсин, Топилган ҳусн. 
Мунча жеркасиз, улуғ. Албатта сизларнинг.. 
илмингиз бор, тушунган кишиларсиз. С. Аҳмад, 
Ҳукм. 

ТУШУНИКСИЗ кам қўлл. Тушунилиши, 
англаш қийин бўлган. Норхўжа тушуник- 
сиз бир тарзда ғўлдиради. Э. Усмонов, Ёлқин. 

ТУШУНМОВЧИЛИК Тушуниб етма- 
ганлик ёки тўғри тушунмаганлик туфайли 
келиб чиқадиган хатолик; англашилмовчи- 
лик. Бу ерда андак тушунмовчилик борга 
ўхшайди. н Жўра дик этиб ўрнидан турди.. 
Йигиталига яқинлашиб: -Kanumm бер, оғай- 
ни, энди бир тушунмовчилик қилиб қўйибмиз, 
юқоридагиларга айтиб юрма, — деб ялинди. 
С. Кароматов, Бир томчи қон. Тегишли таш- 
килотлар, муассасалар редакция сўровлари- 
га, хатларга ўз вақтида жавоб йўллаган- 
ларида, кўпгина тушунмовчиликларнинг ол- 
дини олиш мумкин бўларди. Газетадан. 

ТУШУНМОҚ 1 Бирор гап, иш-ҳаракат, 
имо-ишора ва ш.к. нинг маъно, мазмунини 
англамоқ. Ҳамма гапларингизга тушундим, 
жуда тўғри. Мирмуҳсин, Меъмор. Шерали 
узоқдан бир ерга тўплаб қўйилган кет- 
монларни кўргач, гап нимадалигини тушун- 
ди. С. Кароматов, Олтин қум. -Бу ҳолни 
қандоқ тушунмоқ керак, — Меъмор шогир- 
дининг кўзларига қаради. Мирмуҳсин, Меъ- 
мор. 

2 Ҳақиқий ҳолни англамоқ, билмоқ, ун- 
га баҳо бермоқ. Ўз мавқеини яхши тушунмоқ. 
Вазиятни тушуниб иш кўрмоқ. н Энди, 
келин, ўзинг тушунасан, юртда очарчилик, 
оишҳалолга боқади-да ўғлинг. С. Сиёев, Ёруғ- 
лик. -Мен сизнинг аҳволингизни тушунаман, 
— деб гап бошлаган эди, аёл шартта кесди.. 
Ў. Ҳошимов, Қалбингга қулоқ сол. 

3 Нарсаларнинг сифат даражаси ёки 
белгисини яхши фарқлай олмоқ, ажрата 
билмоқ, фарқига бормоқ; тилини билмоқ. 
Дарҳақиқат, пахтани тушуна оладиган, ер- 
ни биладиган тажрибали раиссан. Ш. Ра- 
шидов, Бўрондан кучли. Эртасига от оғриб 

қолса бўладими! Капалагим учиб кетди. Ях- 
шики, мендан бўлак ҳеч ким пайқамади. Хў- 
жайиним отни тариқча тушунмайди. Ойбек, 
Танланган асарлар. 

Мазасига тушунмоқ Бирор нарсага одат- 
ланиб қолмоқ, мазахўрак бўлмоқ. Сен юбор- 
ган пулнинг мазасига тушундими, бўлди, 
ҳафтада, ойда пул сўрайверади. Ойбек, Тан- 
ланган асарлар. 

ТУШУНТИРИШ 1 Тушунтирмоқ фл. ҳар. 
н. - Менимча, — деди Мўттихон ўйчанлик 
билан, — аввал қизга тушунтириш керак. 
С. Зуннунова, Гулхан. 

2 Бирор гап, ҳужжат ва ш.к. нинг маъ- 
носини очиш, ойдинлаштириш учун бе- 
рилган оғзаки ёки ёзма изоҳ, шарҳ. Тушун- 
тириш хати. Олий Мажлиснинг фармонлари 
ва тушунтиришлари. 

ТУШУНТИРМА Тушунтириш хати, ту- 
шунтириш; уқтириш. Эртасига Комилжон, 
Анорхон ва Эрназар акаларни.. нима учун 
агротехника қоидаларини бузиб, ўзбошим- 
чалик қилганлиги ҳақида тушунтирма ёзиб 
беришни сўрадилар. И. Раҳим, Ихлос. 

ТУШУНЧА 1 Нарса ва ҳодисаларнинг 
мантиқан ажратилган муҳим белгиларини, 
алоқа ва муносабатларини умумлаштириб 
акс эттирувчи умумий тасаввур; тафаккур 
шакли. Сўз туркумлари ҳақида тушунча. 
Материя ҳақида тушунча. Кўшимча қиймат 
тушунчаси. 

2 Умуман, нарсалар, ҳодисалар ҳақида- 
ги тасаввур, тушуниш. Ҳишлоққа янги за- 
моннинг янги одамлари келар ва.. янги ном, 
янги тушунча олиб келадилар. П. Турсун, 
Ўқитувчи. Кейинги кунлар унинг [Абдулаҳад- 
нинг\ ҳаёт ҳақидаги барча тушунчаларини 
остин-устун қилиб, ўзгартириб юборди. А. 
Мухтор, Чинор. Халқ тушунчасича, ҳажга 
бориб, «табаррук» бўлиб келган кишининг 
қўлидан бу хил пасткашликлар келмас, агар 
келса, у асл ҳожи эмас, ёлғон ҳожи деб қа- 
ралар эди. М. Исмоилий, Фарғона т. о. 

3 Онглилик даражаси, онг. Сиёсий ту- 
шунча. н Бизнинг мақсадимиз — кишиларга 
онг, тушунча бермоқ, токи ҳар бир киши 
яхшилик ва ёмонликни, оқу қорани ўзи аж- 
рата оладиган бўлсин! П. Турсун, Ўқитувчи. 

4 Инсоннинг билим ва тасаввурлари 
даражаси; савия. Тушунчаси nacm одам. 

ТУШУНЧАЛИ 1 Бирор тушунчага эга 
бўлган, биладиган, савияси кенг. Тушунчали 
одам. 


2 Онги баланд; онгли. Тушунчали курашчи. 

ТУШУНЧАСИЗ 1 Бирор тушунчага эга 
бўлмаган, ҳеч нарса билмайдиган, савияси 
паст. Тушунчасиз одам. 

2 Онги йўқ ёки паст; онгсиз. 

ТУШЬ [нем. Tusche — ранг, бўёқ] Қора 
ёки бошқа рангда махсус равишда тай- 
ёрланган, узоқ вақт рангини йўқотмайди- 
ган суюқ бўёқ (чизмачилик, расм солиш ва 
муҳим хат-ҳужжатларни ёзиш учун ишла- 
тилади). Ҳора тушъ. Ҳизил тушъ. н Баъзи 
эстамплар кўпинча у ёки бу йўл билан сиёҳ 
ёки тушда тасвирланмоқда. Газетадан. Шу- 
кур Каримович Умид дипломини қўлига олиб, 
тушъ билан ёзилган фамилиясини ўқиди. 
Мирмуҳсин, Умид. 

ТУЮЛМОҚ қ. туйилмоқ II. Набижонга 
қизнинг овози шу қадар майин, шу қадар 
ширали туюлдики, кўнгли унга сенинг изла- 
ганинг, ўйлаганинг мана шу қиз, деяётгандай 
эди. С. Зуннунова, Кўк чироқлар. Мана шу 
юпқа лаблардан бир ўпич олиш эришиб бўл- 
майдиган бахтдек туюларди. Ў. Ҳошимов, 
Қалбингга қулоқ сол. 

ТУЮР шв. Бўлак, бурда. Кейин гўшт 
туюрларини юлғун бутоғига ўтказиб, усти- 
га токчадан топилган туздан сепиб, ўтга 
тоблай бошлади. Ш. Холмирзаев, Қил кўп- 
рик. Бир туюр гўиипу макарон солиниб 
қайнатилган шулон шўрва.. жонингизга те- 
гиб кетади. Ш. Холмирзаев, Сайланма. Ҳай- 
сар дегани ўлсин, Бир туюр нон бермади. 
«Ойсулув». 

ТУЮҚ ад. Сўз ўйинига, кўпинча тажнис 
қофиясига асосланган, тўрт сатрдан иборат 
шеър; шеърий жанр. Навоий туюқлари. н 
Туюқларни бир тилдан бошқа тилга таржима 
қилиш амри маҳол. Ғ. Саломов, Таржима 
назариясига кириш. 

ТУЮҚСИЗДАН шв. Тўсатдан, қўққис- 
дан, бирдан. Мунисхон тўппонча билан муо- 
мала қилишни билмас экан-да, оғзини ўзига 
қаратиб туриб, туюқсиздан тепкисини босиб 
юборибди. А. Қаҳҳор, Сароб. Бирови сштди: 
Биз туюқсиздан кўчсак, қаерга борамиз? 
«Ёдгор». 

ТУЯ Бир ёки икки ўркачли, жуфт туёқ- 
ли, асосан, юк ташиш учун хизмат қила- 
диган, сувсизликка чидамли сутэмизувчи 
иш ҳайвони. Туяларни ҳақли равишда саҳро 
кемалари деб аташади. Газетадан. Баъзи 
кунлари [Йўлчи] кўмир саройга тушиб, кў- 




мир, таппи, хашак келтирган қозоқларнинг 
туяларини харидорнинг уйига етаклайди. 
Ойбек, Танланган асарлар. Сувсизликни туя 
кўтаради.. А. Қаҳҳор, Мастон. 

Бақироқ туянинг бори яхши Оила, жамоа 
кабиларда тергаб, куткилаб йўлга солиб 
турадиган ота-она, раҳбар, ёши улуғ кишига 
нисбатан қўлланадиган мақол. Бақироқ туя- 
нинг бори яхши, дейдилар. Ота-она борлиги- 
да болалар бир-бирлари билан аҳил бўладилар.. 
И. Аҳмедов, Оғир операция. Камбағални 
туянинг устида ит қопар Камбағал, ночор 
шахснинг иши юришмаслиги, ҳар қандай 
шароитда ҳам унга нимадир панд беришини 
билдирадиган мақол. Камбағални туя устида 
ит қопсин экан-да?! « Муштум». Нонини туя 
қилмоқ Бировнинг нарсаси, улуши ва ш.к. 
га шерик бўлмоқ, ундан ўмармоқ. Ишона- 
мизки.. гўдаклар нонини туя қилиб келаётган 
Унсин Болтабоевани оғир ташвишдан тез 
халос этиб, у билан узил-кесил гаплашиб қўя- 
диган марди майдон топилур. Ш. Тоҳиров, 
Тешик томоқ. Қачонгача маҳалла ҳисобига 
кайфу сафо қилиб, халқ нонини туя қилади- 
лар. Газетадан. От билан туя бўлармиди У 
қадар катта, кўп эмасликни билдирувчи 
ибора (сумма, нарса ҳақида). Жонфиғон 
мукофотни ўз гази билан ўлчагани учун бунга 
ҳам унча парво қилмабди — олган мукофоти- 
га «от билан туя бўлармиди», дебди. А. Қаҳ- 
ҳор, Қанотсиз читтак. Туя гўшти еган Бирор 
иш, нарсанинг битиши, амалга ошиши жуда 
судралиши, чўзилишини қайд этувчи ибора. 
Туя гўиипи еган театр. «Муштум». Туя кўр- 
дингми — йўқ қ. кўрмоқ. Туя бўлса ҳам, 
думини кўрсатмай ютиб юбориб, туя кўр- 
дингми — йўқ, деб безрайиб тураверадиган- 
лар чиқиб қолди. «Муштум». Туя чўкса, жой 
топар Ўтирувчилар тиғиз, зич бўлган ҳолат- 
ларда яна бошқа кимса ўтиришни хоҳласа, 
жой топилишини, сиғишини қайд этувчи 
ибора. Эшикдан бирин-кетин одамлар кирар.. 
сўнгра «туя чўкса, жой топар» қилиб, у ер— 
бу ерга сиқилиб ўтирардилар. П. Турсун, 
Ўқитувчи. Туя ҳаммомни ҳавас қилгандай 
Ўзига хос ва мос бўлмайдиган, ярашмай- 
диган уриниш, интилиш, орзу қилиш ҳо- 
латига нисбатан қўлланадиган ибора. Туя 
ҳаммомни ҳавас қилгандай, сенга ким кўйиб- 
ди бундай ишларни. н Раислигинг ўзингга 
буюрсин. Мен туя эмасманки, ҳаммомни орзу 
қилсам. Т. Малик, Ажаб дунё. Туяни ютиб. 


думини кўрсатмайди Ҳар қандай катта (кўп) 
нарсани ҳам ўзлаштириб, ундан нишон, из 
қолдирмасликни билдирувчи ибора. Ҳозиру 
томоғининг қуртини ўлдириш учун туя бўлса 
ҳам, думини кўрсатмай ютиб юборишдан 
тоймайди. «Муштум». Туяни ют, лекин думи 
оғзингдан кўриниб турмасин. Ойбек, О.в. 
шабадалар. Туянинг думи ерга текканда (ёки 
етганда) Рўёбга чиқмайдиган, амалга ош- 
майдиган иш, қуруқ ваъда эканликни 
билдирувчи ибора. Ҳасан сўфи: -Сув чиқади- 
ю, лекигин бойга яраша чиқади. Бу сувдан 
бизга туянинг думи ерга етганида тегади, — 
деди. М. Исмоилий, Фарғонат. о. Ҳайтдеган 
туяга мадор Кичиккина ҳисса, ҳатто бир 
оғиз сўз ҳам ёрдам бўлишини қайд этувчи 
мақол. Иш сенсиз тўхтаб қолмайди, аммо 
ҳайт деган туяга мадор, — деди.. А. Муҳид- 
дин, Инсон қалби оташ. 

ТУЯДАЙ, -дек 1 Туя сингари, туяга 
ўхшаш. Ўзинг-чи?Гулзорга бўйин чўзган туя- 
дай, ҳар аёлга суқланасан! Ойбек, Қуёш 
қораймас. Кўндаланг культивация ҳозир сув 
билан ҳаводай зарур. Шу бўлмаса, қалин кў- 
чатларни гармсел уради, туллаган туядек 
яйдоқ бўлиб қолади. И. Раҳим, Ихлос. 

2 кўчма Катта, улкан. Менинг гуноҳим 
игнанинг учидай бўлса, сизларнинг айбингиз 
туядай. Ш. Рашидов, Бўрондан кучли. 
Кўрққан олдин мушт кўтарар қабилиданми.. 
ҳар қалай, оғзидан туядай-туядай гаплар 
чиқиб кетди. Н. Фозилов, Дийдор. 

ТУЯКАШ Ўз туясида киракашлик қи- 
лувчи ёки кимсанинг туясини ҳайдовчи 
киши. Туякашлар катта қоплардаги ғаллани 
елкаларига чапдастлик билан олиб, бизнинг 
омборга бўшатавердилар. Ойбек, Болалик. 
[Миркарим] Уч ой юргач, яна туз ташувчи 
туякаш карвонлар билан киши билмас бўлиб 
Тошкентга келиб олди. П. Турсун, Ўқитувчи. 

ТУЯКАШЛИК Туякаш иши, касби. Туя- 
кашлик қилмоқ. 

ТУЯМОҚ кам қўлл. Юкламоқ, ортмоқ. 
Том бошини шуваганда кўрганим бор, Қопга 
ўтин туяганда кўрганим бор. А. Мухтор. 

ТУЯПАИПОҚ Чўл ва адирларда ўсади- 
ган паст бўйли сершох бута. Кўм-кўк япалоқ 
баргларидан тортиб кувача нусха ғунча- 
ларигача тиканак.. қўнғир туяпаймоқ. С. 
Анорбоев, Йўлда йўлдош бўлганлар. 

ТУЯСАНДИҚ Катта сандиқ. Калитини 
Ҳожи бобо белбоғидаги ҳужранинг калити, 






дарвозанинг калити, уйнинг калити, туя- 
сандиқнинг калити.. ва бошқа калитларга 
қўшиб қўйди. Ғ. Ғулом, Шум бола. 

ТУЯТИШ бот. 1 Дони йирик, йирик 
донли (анор, буғдой ҳақида). Патнисдаги 
новвотранг ҳусайни, оқ, қизил олмалар.. чўл 
шамолида тарс-тарс ёрилган туятиш анор- 
лар чироқ шуъласида анвойи товланарди. Ҳ. 
Ғулом, Сенга интиламан. 

2 Хўраки, майизбоп, ғужуми йирик, ду- 
малоқ, сарғиш-яшил узум нави. 

ТУЯТОВОН Қумликларда ўсадиган, ўт, 
бута, чала бута кўринишидаги кўп йиллик 
ўсимлик тури. Қовжираган туятовоннинг 
нимтатир ҳиди шошқалоқ кузнинг омонат- 
лигини эслатади.. ёвшанлар, шувоқлар, 
тиканлар ва туятовондек қумга хос ўсим- 
ликлар бу саҳронинг табиий кўринишларидан 
бирини ташкил қиларди. С. Айний, Куллар. 

ТУЯЧИ 1 айн. туякаш. -Кеч билан бозор- 
ни олиб, сомон сотиб қайтган туячининг 
туясига иккита-иккита мингашиб, Эшон- 
бозорга қараб йўл солдик, — деди Шум бола. 
Ғ. Ғулом, Шум бола. 

2 Туячилик билан шуғулланувчи киши, 
туячилик мутахассиси. 

ТУЯЧИЛИК 1 Туячи иши, касби; туя- 
кашлик. 

2 Чорвачиликнинг туя боқиш, уларни 
кўпайтириш, шу асосда чорва маҳсулотлари 
етиштириш иши билан шуғулланувчи соҳа- 
си. Туячилик фермаси. н Устюрт қора- 
кўлчилик ва туячилик янада тараққий этади- 
ган ҳудуд ҳисобланади. Газетадан. 

ТУЯҚУШ Уча олмайдиган, аммо жуда 
тез югурадиган, иссиқ мамлакатларда (асо- 
сан Африкада) яшовчи йирик қуш. 

ТУҚ тақл. с. Қаттиқ нарсаларнинг ури- 
лишидан ҳосил бўладиган бўғиқ товушни 
билдиради. 

ТУҚҚАН 1 Туғмоқ фл. сфдш. Беш бола 
туққан хотин. н Онангиз сизни нима учун 
туққан? А. Қодирий, Ўтган кунлар. 

2 Туғишган қариндош, тувғон. Ёт егун- 
ча, туққан ўлгунча. Мақол. Туққан-туқ- 
қан топишар, ётга бало ёпишар. Мақол. н 
-Зулм? — бой елкасини қисди ва қутуриб 
бақирди, — сан нонкўрсан, ман сани туқ- 
қаним, жигарим, дедим. Овқат бердим, ки- 
йим бердим, бу — зулм эмиш. Ойбек, Тан- 
ланган асарлар. 


ТУҒ 1 Мусулмонларнинг ёғоч дастага 
ўрнатилган қўтос, ҳўкиз ёки от думидан ва 
ярим ой тасвиридан иборат байроқсимон 
белгиси (қадимдан Шарқ мамлакатларида 
ҳукмдорлик, беклик ва ш.к. белгиси ҳисоб- 
ланган). У кўчанинг нариёғидаги бир авлиё- 
нинг соғонаси устига ўрнатилган туғни кўр- 
ди. Ш. Тошматов, Эрк қуши. 

2 эск. Байроқ, алам. Ё бирор жаҳонгир, 
юрт таловчининг Унутиб қолдирган мудҳиш 
туғидир. Ш. Раҳмон, Юрак қирралари. 

ТУҒА қ. тўқа. Бисмилло, деб тортти ўи- 
рот белига, Ярашиққа тилла туға, айилни. 
«Гулихиромон». 

ТУҒАЛОҚ Кўп бола туғадиган, бола- 
лайдиган. Туғалоқ мол. н Ёмғир ёғалоқ, эчки 
туғалоқ.. «Қўшиқпар». 

ТУҒАСИ кам қўлл. айн. туғма 1. Туғаси 
соқов. н Қозоқ билан қадимдан қондош, 
Туркман билан туғаси жондош. Миртемир. 

ТУҒДИРМОҚ 1 Туғмоқ фл. орт. н. Бир 
томонда хотин-қизлар.. қўй соғмоқда,.. ик- 
кинчи томонда эркаклар: қуллар, қарол ва 
чўпонлар қўй туғдирмоқда. С. Айний, Қул- 
лар. 

2 кўчма Юзага келтирмоқ, пайдо этмоқ, 
яратмоқ. Ишонч туғдирмоқ. Хавф туғдирмоқ. 
Имконият туғдирмоқ. Фикр туғдирмоқ. Иш 
учун шароит туғдириб бермоқ. н Бу шоду 
хуррамликни туғдирган яна ўша сув эди. Сув, 
албатта, сув! М. Исмоилий, Фарғона т. о. 

ТУҒДОР 1 дин. Туғи бўлган, туғ ўрна- 
тилган. Туғдор мозор. 

2 эск. Байроқ кўтарган киши; байроқ- 
дор. Олдингда отланар туғдору сардор, Ёлғиз 
юриб сарсон бўлмоқ не даркор. «Муродхон». 

3 эск. Аскарий қисм, давлат ва ш.к. нинг 
байроғини сақловчи лавозимли киши; бай- 
роқцор. Амалдорлар барин чақириб олади, Туғ- 
дорларман кўп маслаҳат қилади. «Алпомиш». 

ТУҒДОҚ шв. Тувдоқ, тувалоқ. 

ТУҒЁН 1 Тошқин, сув тошқини. 

2 кўчма Кучли ички туйғу-кечинмалар 
тўлқини; зўр ғалаён, ғулғула. Шодлик туғё- 
ни. Туғён қилмоқ (урмоқ). н Раъно чуқур 
ўйлаб қолди. Ҳафиза юрагида қайнаётган 
ҳислар туғёнини шундоқ юзидан сезиб ту- 
рарди. Мирмуҳсин, Умид. Чағалайдай чарх 
уради Бетинч ўйларим, Туғён ичра жим 
кезаман Денгиз бўйларин. Э. Воҳидов. Дилда 
ёшлик ҳисси гпуғён қилади Ўриклар кўпириб 
гуллаган дамда. Уйғун. Эҳтирос туғён урган- 




да, ақл чироғи хиралашади. Т. Жалолов, Ол- 
тин қафас. 

3 кўчма Ғалаён, исён. Нур ва маърифат 
сари талпинганлар, ҳақсизликка қарши туғ- 
ён кўтарганлар амир зиндонининг абадий 
маҳбуслари бўлган. Газетадан. 

ТУҒИЛМОҚ 1 Туғмоқ фл. ўзл. н. Чала 
туғилган бола. Бир онадан туғилган ака-ука. 
Ишчи оиласида туғилган киши. н Бир она- 
дан алвон хил бола туғилади деганларидек, 
Анварнинг яратилиши оғаларига нисбатан 
бошқача эди. А. Қодирий, Меҳробдан чаён. 
Биз теги олтинсойлик бўламиз. Мен ҳам шу 
ерда туғилганман. Ш. Рашидов, Бўрондан 
кучли. 

2 кўчма Юзага келмоқ, пайдо бўлмоқ. 
Бизда бир фикр туғилди. Унда нотўғри та- 
ассурот туғилибди. н Журналнинг номи 
«Маориф ва ўқитувчи» эди. Адолатнинг 
кўнглида уни ўқишга ииипиёқ туғилди. С. 
Зуннунова, Гулхан. Муттасил олиб борилган 
изланиш ва тадқиқотлар натижасида грипп- 
ни қўзғатувчи омилларни аниқлаш имкония- 
ти туғилди. «Фан ва турмуш». 

ТУҒИШГАН 1 Туғишмоқ фл. сфдш. 

2 Бир ота-онадан туғилган. Туғишган опа- 
сингиллар. Туғишган ака-ука. Чин дўст ту- 
ғишганинг билан тенг. Мақол. н Бу уйда 
Гулнор опам учун сочим оқаргунча хизмат 
қилишни истар эдим. Умени туғишган опам- 
дан афзал севади. Ойбек, Танланган асарлар. 

3 Яқин қариндош. Сизлар менга туғиш- 
ганларимдан ҳам азиз бўлиб қолдингиз! Ҳ. 
Ғулом, Машъал. Колхозчиларнинг каттасию 
кичиги, эркагию аёли унга туғишгандай яқин 
эди. Ойбек, О.в. шабадалар. 

ТУҒЛИ Туғи бор, туғ ўрнатилган; туғ 
кўтарган. Қанчаси пиёда, ботирлар отли, 
Нечови кўтарган туғли байроқни. «Баҳром 
ва Гуландом». 

ТУҒМА 1 Кишида туғилишданоқ пайдо 
бўлган, аслида бор бўлган. Туғма соқов. Туғ- 
ма оқсоқ. Туғма касалликлар. 

2 Табиий ҳолда мавжуд бўлган. Туғма 
минераллар. Туғма элементлар. 

3 Туғилишдан бирор иш-фаолият учун 
яратилган, шундай хусусиятга эга бўлган. У 
республикада хизмат кўрсатган, атоқли ўқи- 
тувчи, болалар руҳини яхиш биладиган туғма 
педагог. М. Исмоилий, Бизнинг роман. 

Онадан туғма Онадан янги туғилган(дай). 
Бу ўзгаришдан кейин онадан туғма бўлиб ен- 


гил тортди. А. Қодирий, Ўтган кунлар. Ҳам- 
мом ўзи шунақа жой, ҳаммани онадан туғма 
қилиб қўяди. С. Аҳмад. 

ТУҒМОҚ 1 Бўйида, қорнида бўлган 
болани, ой-куни етгач, дунёга келтирмоқ. 
Уст-устига эгизак туғмоқ. Хотини ўн йил 
мобайнида икки қиз, бир ўғил туғди. н Ға- 
нижоннинг хотини туғмай юриб-юриб, 
бирданига қўчқордай ўғил туғиб берди. А. 
Қаҳҳор, Асарлар. Гулсумбиби қизини нари 
итарди.. пешонасига уриб йиғлади: -Кошки 
ўлсам! Кошки ажал кела қолса!.. Куйдирдинг, 
нега туғдим сени? Ойбек, Танланган асарлар. 

2 Болаламоқ (ҳайвонлар ҳақида). Сигир 
иккита туғибди. Кўй туғибди. н Оқпош- 
шонинг овчи итларидан яна биттаси туғиб- 
ди — суюнчи йиғилади. М. Исмоилий, Фар- 
ғона т. о. 

3 шв. Тухум қилмоқ. Тавба, товуқдан аҳ- 
моқ жонивор йўқ — мояк қўйсанг, туғади. А. 
Қаҳҳор, Асарлар. 

4 кўчма с. т. Фойда келтирмоқ; кўпай- 
моқ. Войнодон одамлар!.. Билишмайдики, пул 
болалаб туради, индамасдан туғади, чақа- 
лоқлари инғаламайди. Ойбек, Танланган 
асарлар. 

Иккитани (ёки тўрттани) туғмоқ с. т. 

Кимсани кутиб, ортиқ хавотир бўлмоқ. Сен 
келгунча, тўрттани туғдим. Кун(и) туғди 
Кимсанинг кўнглидаги ишини, хоҳлагани- 
ни қилиши мумкин бўлган кун, пайт, ша- 
роит келди. Қор ёғиб, чанғичиларнинг куни 
туғди. н Ёз ҳам ўтди, куз ҳам келди, қиишоқ 
чорбозорчиларининг куни туғди. С. Абдулла, 
Мавлавий Мирсидиқнинг ижодлари. Ой 
туғди 1) янги ой бошланди. Ой туғиб, мўл- 
жал яқин етди. А. Қодирий, Ўтган кунлар; 
2) янги ой кўринди. Қибла бетдан бир ой 
туғиб келади, Ойнинг гирдин тўртта юлдуз 
олади. «Алпомиш». 

ТУҒРО эск. кт. 1 Китоб ёки унинг фасл- 
лари бош саҳифасида, сатр бошида икки- 
уч ҳарф қўшилмаси тарзидаги безакли ёзув. 

2 тар. Подшоҳларнинг ёрлиқ, фармон 
ва ш.к. ҳужжатлар тепасига қўйиладиган, 
уларнинг унвон ва амалларини кўрсатадиган 
безакли ҳарфлардан иборат белгиси. 

3 айн. герб. Халқимиз катта даврада 
пахта байрамини бошлаган куни республи- 
камизнинг туғросида яшнаб турган шу 
чаноқни бошимиз узра баланд кўтариб, жа- 
ҳонга кўз-кўз қиламиз. Ҳ. Нуъмон, Чаноқ. 

Юртнинг байроғи, унинг туғроси қаталар 
эзгу ҳурматга сазовор бўлса, унинг мадҳияси 
ҳам шунчалар жарангдор. Газетадан. 

ТУҒУРУҚ 1 Ҳомиладорликни якунлай- 
диган мураккаб физиологик жараён; аёлнинг 
фарзанд кўриши, туғиш. 

2 этн. Фарзанд кўриш муносабати би- 
лан ўтказиладиган маросим; бешик тўйи. 
Эндиу.. сават-сават кулчалар, баркашларда 
ошлар, совға-салом билан, бутун қоидага 
мувофиқ, тўйларга, азаларга, туғуруқларга 
бориб келади. Ойбек, Танланган асарлар. 

ТУҒУРУҚХОНА Ой-куни яқинлашган 
оналарни қабул қилиб, уларга туғиш пай- 
тида ва ундан кейинги бир неча кун да- 
вомида тиббий ёрдам кўрсатадиган махсус 
тиббиёт муассасаси. Туғуруқхона остона- 
сини ҳатлаб ўтган мўътабар аёл ўз тақди- 
ридан кўра кўпроқ бўлажак фарзанд иштиёқи 
билан ўртаниб ёнади. Газетадан. 

ТУҲМАТ [ а. л /, ^ — айблаш, айблов] 1 
Бировни айблаш ёки қоралаш мақсадида 
ўйлаб чиқарилган асоссиз даъво; бўҳтон. 
Туҳмат қилмоқ. Туҳмат ёғдирмоқ. Туҳмат 
тош ёради, Тош ёрмаса, бош ёради. Мақол. 
н -Нега эрингга xam ёзмайсан? -Вой бундан 
бўлак ҳам туҳмат борми? Нега хат ёзмас 
эканман. А. Қаҳҳор, Хотинлар. Уйинг куйгур- 
да икки ой қадар ишладим. Кейин ҳайдади. 
Бошимга қанча туҳматлар ортди яна. Ой- 
бек, Танланган асарлар. 

2 с. т. Ортиқча ташвиш, дардисар. Шо- 
шиб турганимда, сен ҳам туҳмат бўлдинг 
менга. 

Хизматга туҳмат с. т. Кимсага хизмат, 
яхшилик қилиб, охири айбдор бўлиб қолиш 
ёки ўзига ташвиш, дардисар орттириш; ях- 
шиликка ёмонлик. [Меҳри:] Даданг шу тўн- 
ғиз қўпкурнинг заводида қанча йил тер тўк- 
ди. Бой, хизматга туҳмат қилиб, дадангни 
уч ой қаматтирди. 3. Саид, Н. Сафаров, 
Тарих тилга кирди. Қуруқ туҳмат 1) ошкор- 
ойдин туҳмат. -Тўғрисини айтсам, сиз бу 
тўғрида бир нарса биласиз, лекин сўзлашга 
Шокирбекдан чўчиб турасиз! — деди уста. - 
Ҳуруқ туҳматни қўйинг-чи! — деди уста 
Фарфи. А. Қодирий, Ўтган кунлар; 2) с. т. 
ортиқча ташвиш, ғалва, дардисар. Э, худо- 
йим-ей, қанақа қуруқ туҳматга қолдим-а! С. 
Аҳмад, Ҳукм. 

ТУҲМАТЧИ Туҳмат қилувчи, бировлар 
устидан туҳмат гаплар айтиб, ёзиб, тарқа- 


тиб юрувчи; бўҳтончи. Туҳматчи одам. н 
[Комилов:] Танқид қилганларни туҳматчи, 
амалпараст, деб айблагансиз ea шу билан 
гуноҳингизга гуноҳ қўшгансиз. Уйгун, Нав- 
баҳор. 

ТУҲМАТЧИЛИК Туҳматчига хос иш, 
хатти-ҳаракат. Фоҳишалигингни билардим-у, 
туҳматчилигингни билмасдим. Ҳай, майли, 
агар эркак киши бўлганингда, ичак-човоғинг- 
ни салла қилиб қўярдим. С. Аҳмад, Ҳукм. 

ТУҲФА [а. — совға, тортиқ] 1 кт. 

Кимсанинг кўнглини олиш ёки хизмат- 
ларини тақдирлаш учун берилган нарса; 
тортиқ, совға. Ҳимматбаҳо туҳфа. Туҳфа 
олиб бормоқ. н [Соҳибдоро:] Ҳилиб олам- 
шумул санъатни бунёд, Кетирмиш сизга 
туҳфа уста Беҳзод. Уйғун ва И. Султон, 
Алишер Навоий. Ҳусайн Бойқаро шу ша- 
ҳарни [Астрободни].. кичикўғли Музаффар- 
га туҳфа қилди. М. Осим, Аждодларимиз 
қиссаси. 

2 кўчма Кўпчилик учун атаб тайёрлан- 
ган нарса; совға. Мақомларнинг грамплас- 
тинкага ёзиб олинаётгани санъаткорлари- 
мизнинг халққа ажойиб туҳфасидир. Газе- 
тадан. 

3 Туҳфа (хотин-қизлар исми). 

ТЮЛЕНЬ [/).] Куракоёқли сутэмизувчи 

денгиз ҳайвони. 

ТЮЛЬ [фр. tulle < Tulle — Франциянинг 
Коррез департаментидаги жой номи] Кў- 
пинча гулдор қилиб тўқиладиган енгил на- 
фис тўр. Ойна парда учун боп тюлъ. Тюлъ 
парда. н ..мана шу тюлъ, — деб у дера- 
заларга тутилган нафис гулли оппоқ тўрни 
кўрсатди. П. Қодиров, Уч илдиз. 

ТЯГАЧ \р. тягать — «тортмоқ, судрамоқ» 
фл. дан ясалган от] Шатакка олинувчи ёки 
тиркама машиналарни тортиш учун бел- 
гиланган қувватли автомобиль ёки трактор. 
Нормат нима қилишини билмай, атрофига 
қаради-да, беш метрча нарироқда турган 
тягач тагига эмаклади. И. Раҳим, Чин му- 
ҳаббат. 

ТУБИЧОҚ шв. Чопқир, йўрға (от ҳа- 
қида). Тўбичоқ om. н Майдонда минардим 
бу тўбичоқни, Хафа қилма, ойим, бу қўччоқ- 
ни [қўзичоқни]. «Алпомиш». Мулла Фазлид- 
дин эрталаб, подшоҳ инъом қилган тўбичоқ 
отни минди-да, ишҳар доруғаси қабул қи- 
ладиган маҳкамага йўл олди. П. Қодиров, 
Бобур. 




ТЎГАРАК 1 Айлана, доира шаклидаги, 
доиравий. Тўгарак стол. Тўгарак ойна. н 
Умида докладчилардан бири бўлгани учун 
президиумда ўтирарди. У ерга тўгарак зални 
кесиб ўтиб, зинадан чиқиб бориш керак. А. 
Мухтор, Чинор. Шийпоннинг устунлари 
саккиз қиррали бўлиб, остки қисми ҳандалак 
шаклида тўгарак қилиб тарашланган эди. 
С. Айний, Эсдаликлар. 

2 от Кишиларнинг биргаликда ишлаш, 
машғулотлар ўтказиш, машқ қилиш, билим- 
ҳунар олиш ва ш.к. умумий мақсадлар би- 
лан тузилган гуруҳи ва шундай бирлаш- 
манинг, уюшманинг ўзи. Мусиқа тўгара- 
ги. Ёш табиатшунослар тўгараги. Тўгарак 
тузмоқ. Тўгаракка қатнашмоқ. н Ибро- 
ҳимов ўзининг ҳар пайшанба бўладиган 
агрономия тўгарагини шу ерга кўчирди. А. 
Қаҳҳор, Қўшчинор чироқлари. Жўрахон раҳ- 
барлигида ҳаваскорлик тўгараклари, спорт 
ииишри жонланди. Назармат, Жўрлар баланд 
сайрайди. 

ТУДА [ф. ьл — дўнг қилиб тўпланган 
нарса, ғарам] 1 Бир ерга тўплаб ёки уйиб 
қўйилган нарса; уюм, тўп, тўплам. Ахлат 
тўдаси. Бир тўда парча-парча ғишт. Нар- 
саларни тўда қилиб қўймоқ. н Кейин уни 
суғуриб олди-да, бир тўда қоғозни олдимга 
ташлади. «Гулдаста». 

2 Бир ерга тўпланган кишилар ёки 
ҳайвон, қуш ва ш. к. гуруҳи, галаси, тўпи. 
Улоқчилар тўдаси. Қушлар тўдаси. Тўда бў- 
либ юрмоқ. Тўдадан ажралган тўрга тушар. 
Мақол. н Арилар тўдаси ўзини қоп ичига 
урди. Бу болаларга чиндан қизиқ томоша 
бўлди. Ҳ. Назир, Сўнмас чақмоқлар. Аваз 
тор ҳовлига мўралаб қўйиб, эшик олдида 
қўл қовуштириб турган кишилар тўдасига 
қўшилди. С. Сиёев, Ёруғлик. 

3 Бирор мақсад билан уюшган кишилар 
гуруҳи. Назирқул Холхўжа йигитларидан 
хабардор эди. У эшоннинг гапидан, шулар 
тўдасига бор, деган маъно англади. С. Аҳмад, 
Ҳукм. Тошкентдаги Юсуфбек ҳожи тўдаси- 
дан амалий чоралар кўрсатилиб ёзилган жа- 
воб мактуби олинди. А. Қодирий, Ўтган кун- 
лар. Бизнинг ҳозир ўз тўдамиз бор. Агар ис- 
тасанг.. сени ҳам сардоримиз ҳузурига олиб 
бораман. Мирмуҳсин, Меъмор. 

ТЎДАКАШ Тўдадан чаққонлик билан 
айрилиб, тез ўзадиган абжир, кучли улоқ- 
чи от. 


ТЎДАЛАМОҚ Бир ерга тўплаб, йиғиб, 
уйиб қўймоқ, тўпламоқ. Ғишт парчаларини 
тўдаламоқ. Ахлатни тўдалаб қўймоқ. н 
Тоғда очилган лола, териб тўдалай дейман. 
Яшнаб ётган ғўзамни кунда бир кўрай дей- 
ман. «Қўшиқлар». 

ТЎДАЛАШМОҚ 1 Тўдаламоқ фл. бирг. 

н. Болалар хашак тўдалашяпти. 

2 Бир ерга тўпланмоқ. Элмурод.. ўрнидан 
аранг турди-да, комиссия эшиги олдида тў- 
далашган дўстлари ёнига борди. П. Турсун, 
Ўқитувчи. 

ТЎДАЛОҒЛИҚ Тўдалаб, тўплаб қўйил- 
ган, тўплоғлиқ. Олия опа қўлидаги ғиштни 
тўдалоғлиқ бутун ғиштлар ёнига қўйди-да, 
челакдаги тупроқни тўккани чуқур томон 
юрди. Газетадан. 

ТУЁНА1 этн. Тўй муносабати билан шу 
тўй эгаларига яқинлари томонидан қилин- 
ган (қилинадиган) пул ёки кийим-бош 
тарзидаги совға. Қани, айтинглар-чи, тўёна- 
га нима олиб борай? С. Аҳмад, Қадрдон 
далалар. Тўйга тўёна билан бориш — хал- 
қимизнинг азалий одати. Газетадан. 

2 кўчма Ишчи ва меҳнаткашларнинг 
муҳим бир воқеа-ҳодиса, байрам ва ш.к. га 
аталган меҳнат совғаси. Тўйга тўёна керак, 
мўл ҳосил тўёнамиз. Р. Бобожон. 

ТУЗ эск. Чанг, ғубор. Ариқлар қақраган, 
дарахт япроқлари тўз, осмон — чанг. М. 
Исмоилий, Фарғона т. о. Отинг изи тўзлари 
кўзимга сурмадирким.. «Оқ олма, қизил 
олма». 

ТЎЗИМ Кишининг қийинчилик, кул- 
фат, оғриқ ва ш.к. га чидаш қобилияти; 
чидам, бардош. Тўзим билан ўқимоқ. н Қай- 
си бир садаф сийна Тўзим-ла санчиб игна, 
Инжуларин бирма-бир Шу шоҳига қадаган? 
F. Ғулом. Салимнинг кутгани чиқмади, қўрғон- 
да аввалгидай тинчлик, жимжитлик. Бу ҳол 
уни яна эзди. Охирига қадар кутишга куч ва 
тўзим сезмади ўзида. Ойбек, Танланган 
асарлар. 

Тўзим берсин 1) чидам, бардош берсин 
(тилакни билдиради). -Сизҳали шу ерда бир- 
икки кун бўларсиз. Тўзим берсин, — деди. А. 
Мухтор, Чинор; 2) қойил қолиб тан олиш- 
ни билдиради; баракалла, балли-е. Қаранг, 
бир соатга бардош бермабсиз. Янаям она- 
ларимизга тўзим берсин. «Муштум». Чол 
тўнғиллаб: -Қўй-е, ҳамма сенга ўхшаганлар 
ёрилиб ўлаверса, лапанглаб юрадиган семиз- 






ларга тўзим берсин-е, — деб ҳазиллашиб 
цўярди. Д. Нурий, Осмон устуни. Тўзим 
билмас (ёки билмайди) Тўзиб тарқамас, 
тўзиб, йўқ бўлиб кетмайди. Сен-чи мангу 
чиқаверасан, Тўзим билмас сендаги бардош. 
Ш. Раҳмон, Юрак қирралари. Сизнинг бу 
яратган мўъжиза санъат Юз йил тўзим 
билмай турмоқлиги рост. А. Орипов, Йиллар 
армони. 

ТЎЗИМЛИ Чидам-бардоши кучли. Тў- 
зимли йигит н Тоғлар соясида қумурс- 
қасимон, Довул қанотида учган хас каби Бўл- 
са ҳамки, аммо тўзимли инсон, Ҳамма даҳ- 
шатлардан зўрроқдир қалби. С. Акбарий. 
Сипобек ота деган бир чол мени ҳайратда 
қолдирди... ҳеч қандай пардозсиз, адабиётга 
шундай кирса бўладиган бақувват образ.. 
турмушнинг ўзидай кекса, тўзимли. Н. Фо- 
зилов, Қуш қаноти билан. 

ТЎЗИМЛИЛИК Сабр-бардошлилик, 
чидамлилик. Инсоннинг тўзимлилиги. Тў- 
зимлилик кўрсатмоқ. н Унинг [ Қосимовнинг\ 
қиёфаси ва юриш-туриишга саҳро сокинлиги, 
жонли барханларнинг сезилар-сезилмас 
силжиши, теран қатламлардан нам юқи 
топиб аста сўрадиган чайир саксовул то- 
мирларининг тўзимлилиги асар қилганга 
ўхшарди. А. Мухтор, Давр менинг тақци- 
римда. 

ТУЗИМОҚ айн. тўзмоқ. Эишк очилиб, 
шамолда қоғозлар патдай тўзиди. Кенгаш- 
ли уй тўзимас. Мақол. н Уларнинг юз-кўзла- 
ри чанг, ранглари заҳил, сочлари тўзиган эди. 
И. Раҳим, Чин муҳаббат. Йўлдошбой уч-тўрт 
ҳафтадан бери ички кийимини ечмаган, 
кўйлаги терда қотиб кетган, тўни билан 
этиги тўзиб қолган эди. Ҳ. Нуъмон ва А. Шо- 
раҳмедов, Ота. Бу хабар бирпасда бутун ар- 
ши аълога тарқалди. Фаришталар, уяси бу- 
зилган аридай, тўзиди. А. Қаҳҳор, Қўшчи- 
нор чироқлари. 

ТУЗИМСИЗ Тўзими-бардоши йўқ; чи- 
дамсиз, бардошсиз. Тўзимсиз одам. 

ТЎЗИМСИЗЛАНМОҚ кам қўлл. Сабр- 
тоқати чидамаслик; тоқатсизланмоқ. ..сиздек 
оғайниларга кўмаклашмасам бўладими! — 
деди ҳалиги йигит ва тўзимсизланди: -Қани, 
илдамроқ юринглар! А. Қодирий, Улокда. 

ТЎЗИМСИЗЛИК Тўзимсиз ҳолат, ху- 
сусият. Тўзимсизлик қилмоқ. Тўзимсизлик 
кўрсатмоқ. Тўзимсизлик билан кутмоқ. н 
Бу гал [ҳожи\ Ўзбек ойимнинг ўша эски 


ашуласини ортиқча бир тўзимсизлик ораси- 
да кутар эди. А. Қодирий, Ўтган кунлар. 

ТЎЗИҚ Ҳар ён сочилган, тўзиган ҳо- 
латли, ҳолдаги. Тўзиқ хас-хушларни супуриб, 
бир ерга тўпламоқ. н Бари бир, раҳбар оғиз- 
га яқин бўлади. Қанча камтар бўлсанг ҳам, 
кўпнинг огзида бўласан. Катта бўлдингми, 
тупроғинг тўзиқ бўлади, азизим. Ш. Раши- 
дов, Бўрондан кучли. 

2 кўчма Сочиқ, сочилган, бўлинган; па- 
ришон. Унинг хаёли тўзиқ. 

3 Бетартиб ёйилган, тўзиган, тўзғоқ, 
пахмоқ. Қиз тол тагидан чиқиб югурганча, 
ўзини сувга отди. Низомжон унинг орқаси- 
дан оппоқ болдирларини савалаган тўзиқ 
сочларини кўриб қолди. С. Аҳмад, Уфқ. 

4 Эскирган, титилиб кетган. Ҳужранинг 
бурчагида Шоқосимнинг увада чопони, тўзиқ 
кўрпа-ёстиғи уйилган. Ойбек, Танланган 
асарлар. Гулнор кўча эшигидан ҳовлисига 
кираркан.. шипи, деворлари тўзиқ айвонга 
паранжисини отди. Ойбек, Танланган 
асарлар. 

ТЎЗМОҚ 1 Тўзондек ҳар ён сочилмоқ, 
учмоқ, тўзғимоқ. Пар тўзиб кетди. н 
Жимжимадор япроқларинг Сарғайиб банд 
узмоқда. Беватандай шамол билан Ерда изғиб 
тўзмоқда. Т. Тўла. 

2 кўчма Ҳар ёнга тарқалмоқ, тарқалиб, 
сочилиб кетмоқ, пароканда бўлмоқ. Қўйлар 
бўри теккандай тўзди. н Шеър анжумани 
тўзди, уят сўз аралашди. С. Абдулла, Мав- 
лоно Муқимий. 

3 кўчма Тарқамоқ; тарқаб, бўлиниб йўқ 
бўлмоқ. Умр ўзади, ҳусн тўзади. Мақол. н 
Гавҳар хаёллари тўзиб, Талъатга ўгирилиб 
қаради. Ў. Ҳошимов, Қалбингга қулоқ сол. 
Наҳот шундай осон бўлса бу дунёнинг тўзмо- 
ғи. Т. Тўла. 

4 Бетартиб ёйилмоқ, тўзғимоқ, пахмай- 
моқ. Силлиқ қилиб таралган, кўп диққат ва 
меҳнат сарф қилиниб ўрилган сочлар тўз- 
ган, сочилган. А. Қаҳҳор, Сароб. 

5 Эскириб, титилиб ишдан чиқмоқ. Кен- 
гаш қилган эл озмас, Кенг бичилган тўн тўз- 
мас. Мақол. н Менга овқат беради, кийи- 
мим жуда тўзса, кийим қилиб беради. Ой- 
бек, Танланган асарлар. 

6 кўчма кам қўлл. Ўзини оддирмоқ, ха- 
зон бўлмоқ, сўлмоқ. Хўжайин айтганча, 
«узилмаган гул» бўлмаса ҳам, руҳи, қалби бу 




чиркин бўғиқ муҳитда сўнмаган, тўзмаган 
кўринади. Ойбек, Танланган асарлар. 

ТЎЗОН 1 Ҳавога кўтарилган (тўзган) 
хас-хуш ва б. майда нарсалар аралаш чанг. 
Дарё қуриса ҳам, ўзани қолар, Бўрон босилса 
ҳам, тўзони қолар. С. Акбарий. Маишналар 
кетидан кўтарилган тўзон кун тиғида, 
осмонда бир зум кезиб, кейин пахтазорга 
ёпирилади. А. Муҳидцин, Теримчилар. 

2 Нарса бетига, сатҳига қўнган, инган 
шундай нарса; гард-ғубор, чанг. Николин 
унинг тўзон босган елкасига оғаларча қўлини 
қўйиб: -Раҳмат, Бектемир, — депти. Ой- 
бек, Куёш қораймас. Ўчоқ бошида қумғон 
шарақлаб қайнаб, чўғустига тўкилди, буғва 
кул тўзони кўтарилди. А. Мухтор, Опа-син- 
гиллар. Тегирмон йўлаги ун тўзони ичига 
кўмилиб, кеч кузнинг қуюқ туманли ҳавоси 
манзарасини беради. А. Қодирий, Обид кет- 
мон. 

Тўзон бўлмоқ Вайрон-толқон бўлмоқ, 
чанг-тўзонга айланмоқ. Тонг отганда, дунё 
тўзон бўлади, Ҳар тарафдан девлар ошиб 
келади. «Ширин билан Шакар». Тўзон қил- 
моқ Вайрон-толқон қилмоқ, чанг-тўзонга 
айлантирмоқ. Келса, мамлакатни тўзон қи- 
лади, Ишқириб дамига тортиб олади. «Рус- 
тамхон». 

ТУЗОНЛИ Тўзон қоплаган, тўзон кў- 
тарилган. Тўзонли бўрон. н Интилади тў- 
зонли йўлга — Юраётган сафларга қараб. Э. 
Раҳим, Янги қадам. Най навоси дам барглар- 
да ўйнаган баҳор ели, дам узоқдан момақал- 
дироқ нафаси каби, тўзонли шом ҳавосини 
лим-лим тўйдирган.. А. Мухтор, Чинор. 

ТЎЗҒИМОҚ айн. тўзмоқ 1, 2, 4, 5. Хазон 
тўзғиб кетди. н Чорак соатдан кейин шов- 
қин кўтарилиб, маслаҳат мажлиси тўзғиб 
кетди. А. Мухтор, Чинор. Низомжон унинг 
[Дилдорнинг] тўзғиган қоп-қора сочларини, 
мармардек оппоқ билакларини хаёлдан кет- 
кизолмасди. С. Аҳмад, Уфқ. Ҳиш-ёз оёғида 
оғир сағри кафш. Маҳси ҳам минг ямоқ, бо- 
шида кир, тўзғиган салла. Ойбек, Танлан- 
ган асарлар. 

ТУЗҒИН 1 айн. тўзиқ. Искандаро асабий 
ва тўзғин хаёллар қучоғида сукут этар эди. 
Ойбек, Нур қидириб. 

2 кўчма Озиб-тўзган, ўзини олдирган, 
озғин. Кўш қулоғидаги жулдур иштонли қа- 
ролнинг қовурғалари ҳам ҳўкизники сингари 


уриб чиққан, у ҳам озғин-тўзгин эди. М. Ис- 
моилий, Фарғона т. о. 

ТЎЗҒОҚ I Тўзғиган, тўзиқ, тўзғин. Зар- 
ралар тўзғоқ ҳолда бўлса, қуруқ тупроқ 
дейилади. М. Баҳодиров, Тупроқшунослик- 
дан амалий машғулотлар. Унинг тўзғоқ соч- 
лари, оппоқ бадани.. очилиб-сочилиб туради. 
У. Исмоилов, Сайланма. 

ТЎЗҒОҚ II Лух, қамиш ва ш.к. ўсим- 
ликларнинг тўзғувчан парсимон попуги, 
ҳосили. Қоқи ўт тўзғоғи. н Қайси бир узун- 
қулоқ орқали бу гап қамиш тўзғоғидай та- 
ралиб кетди. Ҳ. Назир, Ўтлар туташганда. 

ТУИ 1 этн. Уйланиш, турмушга чиқиш, 
хатна қилиш ва б. муносабатлар билан зиё- 
фат бериб, базм-томошалар билан ўтказила- 
диган халқ маросимларининг умумий номи. 
Никоҳ тўйи. Ўғил (хатна, суннат) тўйи. Бе- 
шик тўйи. Тўй қилмоқ. Маърака — мардни- 
ки, тўй — халқники. Мақол. Мақтанганнинг 
уйига бор, Керилганнинг тўйига бор. Мақол. 
н Ҳомидвой бўлса, бугун унашсаларинг, эр- 
тага тўйни бошлаймиз, дейди. А. Қодирий, 
Ўтган кунлар. Кечаги дам олиш куни Рашид- 
нинг тўйи бўлди. Шуҳрат, Шинелли йиллар. 
[Роҳила:] Ҳа! Кўзим очиқлигида қизимнинг 
тўйини кўрай, деб ўзимни ўйлабман-у, бу 
тўйдан кейин Насиба нима бўлишини ўй- 
ламабман. А. Қаҳҳор, Оғриқтишлар. Қўқон- 
ликлар таомилида никоҳ тўйи келинникида 
ўтади. К. Яшин, Ҳамза. Матёқуб қаллиғи 
[таътилда] келиши биланоқ тўйни бошла- 
моқчи. Ж. Шарипов, Хоразм. 

2 этн. Қудалар ўртасидаги келишувга му- 
вофиқ, куёв томондан қиз томонга берила- 
диган пул, сарпо, масаллиқва ш. к. мажмуи. 
Тўй учун куёв томонидан ўн беш арава юк 
юборилган. Ҳар бир аравада бошқа-бошқа 
моллар ва буюмлар. Ойбек, Танланган асар- 
лар. Мирзакаримбой қичқирди: -Мулла Абди- 
шукур, эртага ожизамизга тўй келади, мар- 
ҳамат қилинг, дурустми ? Ойбек, Танланган 
асарлар. 

3 этн. Шу нарсалар юборилиши муноса- 
бати билан куёв хонадонида, келиши муно- 
сабати билан қиз хонадонида ўтказилади- 
ган маросим. Якшанба куни ҳам тўй, ҳам 
никоҳ. н [Қутидорнинг] Битта жувон қизи 
бор-ку, мунча тўйни бошқа, никоҳни бошқа 
қиламиз, деганига ҳайронман. А. Қодирий, 
Ўтган кунлар. 




Тўй бермоқ 1) қудалар ўртасидаги кели- 
шувга мувофиқ белгиланган пул, сарпо, 
масаллиқ ва б. ни келин томонга юбормоқ; 
2) юртга ош, зиёфат бермоқ. Қирқ кеча-кун- 
дуз элга тўй бериб, қирқ кундан сўнг тўйи 
охир бўлганди. «Ширин билан Шакар». 

4 Бирор воқеа-ҳодисага бағишлаб зиё- 
фат ва ўйин-кулгилар билан ўтказиладиган 
тантаналар. Ҳовли тўйи. Ҳосил тўйи. н Бу- 
гун мактаб ўзининг биринчи катта тўйига, 
тўнғич ўғилларини мамлакатга тақдим қи- 
лиш тантанасига тайёрланаётир. П. Турсун, 
Ўқитувчи. Водокачканинг очилиш маросими 
катта тўйга, каттакон сайилга айланиб 
кетди. А. Қаҳҳор, Қўшчинор чироқпари. 

Кўпга келган тўй Кўпчиликнинг бошига 
тушган иш, ташвиш ва ш. к. ҳақида айти- 
ладиган ибора. - Ота, — деди Салим жеркиб, 

— бу нарса кўпга келган тўй, ўғлингиз ниҳоя- 
ти бир неча ой ишлаб қайтади. Нимасига 
қайғурасиз? Узоқ юртларни кўриб келади. 
Ойбек, Танланган асарлар. Тўйдан кейин 
ноғора қ. ноғора. Уй-уйига — така (ёки тепа) 
тўйига Одатда, болалар кечки пайт ўйин- 
дан чарчаб тарқалаётганда айтиладиган 
ибора. Начальник [бошлиқ] ётиб қолди, энди 
уй-уйига — така тўйига. А. Мухтор, Опа- 
сингиллар. 

ТЎЙБОШИ Тўйга бошчилик қилувчи 
шахс. Қишлоқда тўй бўлса, у [Тўламат], ал- 
батта, тўйбоши, йигитлар тўпига қўшилса 

— жўрабоши. С. Анорбоев, Оқсой. У тўй- 
бошиларга олдиндан уқтириб қўйган эди: - Тар- 
тиб бузилмасин, ҳар тоифани ўз вақтида, 
ўз ерига ўтқазиш, ўзига яраша кутиш керак. 
Ойбек, Танланган асарлар. 

ТЎИГАРЧИЛИК 1 Тўй-ҳашам кўп бўла- 
диган, тўйлар юришган пайт, шу пайтлар- 
даги тўйлар. Профессионал масхарабоз ea 
қизиқчиларнинг аксарияти тўйгарчилик кам- 
роқ пайтларда деҳқончилик, чорвачилик ea 
ҳунармандчилик билан шуғулланган. М. Қо- 
диров, Ўзбек халқ оғзаки драмаси. 

2 айн. тўйчилик. 

ТЎЙДИРМОҚ 1 Тўймоқфл. орт. н. Ерни 
сувга тўйдирмоқ. Ғўзаларни тўйдириб су- 
ғормоқ. Кўпчилик бир муштдан урса, ўлди- 
ради, бир бурдадан берса, тўйдиради. Мақол. 
н [Йўлчи:] Укам ишлайди. Лекин ёш бола 
хўжайинникида ўз қорнини тўйдирса, бунга 
ҳам хурсандман. Ойбек, Танланган асарлар. 
Унинг [Мусулмонқулнинг] истибдоди ўзга 


шаҳарларда унча сезилмаса ҳам, аммо мар- 
каз — Қўқон одамларини жуда тўйдирди. А. 
Қодирий, Ўтган кунлар. 

2 кўчма Егулик, ичгулик билан таъмин- 
ламоқ; боқмоқ. Шу боғдан келган даромад 
оиламизни тўйдиради. н Абдураҳмон бой 
тўғонимизни бузди. Кўтармани кўтартириб, 
тўйдириб турган ариғимизни қуритди. Н. 
Сафаров, Кўрган-кечирганларим. 

ТУИИМЛИ Қоринни яхши тўйдира- 
диган, тўқ тутадиган; керакли витамин ва 
ш.к. га эга (бой). Тўйимли овқат. Тўйимли ем- 
хашак. Тўйимли озуқа. н Инсон истеъмол 
қиладиган озиқ-овқатлар орасида энг лаз- 
затли, тўйимли ea шифобахши — асал. «Фан 
ва турмуш». Оқ саксовул, айниқса, унингуруғи 
қўй-эчкилар учун тўйимли озуқа. «Фан ва 
турмуш». 

ТЎЙИМЛИЛИК Тўйдириш ва тўқ ту- 
тиш хусусияти. Овқатнинг тўйимлилиги. 
Озуқанинг тўйимлилигини оширмоқ. н Нон 
ўзининг аъло даражада тўйимлилиги, юксак 
таъми билан жаҳонда жуда қадрланади. 
Газетадан. 

ТЎЙИНМОҚ 1 Обдан тўймоқ. Бу тўғ- 
рида қатъиятсиз, мужмал жавоблар бериш- 
дан.. тўйинган Раъно Анвардан кўз олмай 
турар эди. А. Қодирий, Меҳробдан чаён. 

2 махс. Етарли миқцорда ўзига олмоқ, 
сингдирмоқ. Буғга тўйинган ҳаво. Тўйинган 
буғ. Тўйинган эритма. 

ТЎЙИНЧИЛИК Ейдиган, озиқланади- 
ган нарсалар мўл ҳолат, тўйиб еб-озиқлана- 
диган шароит мавжудлиги (мол-ҳайвонлар- 
га нисбатан). Далада мол тўйинчилиги бош- 
ланган. Ҳ. Нуъмон, Фасллар. 

ТУИЛАМОҚ шв. 1 Тўйларда меҳмон бўл- 
моқ, тўйма-тўй юрмоқ. Тўйлагани келган меҳ- 
монлар. н Сухсур учар сой бўйлаб, Ўртоғим 
келар тўйлаб, Эртага келар чоғи, Ваъдани 
берай ўйлаб. «Қўшиқлар». 

2 Тўй билан муборакбод қилмоқ. Эр- 
каклар қўй, тана етаклаб тўйлади. Т. Му- 
род, От кишнаган оқшом. 

3 (асосан равишдош шаклида — тўйлаб) 
Тўй қилиб. Қабул қилсанг, қизим тўйлаб бе- 
райин. «Баҳром ва Гуландом». Қизин тўйлаб, 
никоҳ қилиб олганман. «Муродхон». 

ТЎЙЛИ Тўйи бўлган, тўй қилаётган, 
ўтказаётган. Тўйлининг тўйи ўтди, Тўйсиз- 
нинг куни ўтди. Мақол. н Ўзбек ойим ара- 
лашган тўйли хотинларнинг кўнгилларида- 






ги орзу-ҳаваслари ҳам эрлари томонидан 
камчиликсиз бажарилар.. эди. А. Қодирий, 
Ўтган кунлар. Куралари қўйли, уйлари тўйли. 
Фуқаросин кўнгли Тангритоғ бўйли. Газе- 
тадан. 

ТЎЙЛИК Тўй учун зарур бўлган нар- 
салар. [Қози Қодирқулга:] Бешик кетди бўл- 
гандан буёқ ҳар йил расм-русумларини қили- 
ишб, яқин вақтларда тўйлигини ҳам бериб 
қўйибди.. Ҳамза, Бой ила хизматчи. 

ТУИЛОВЧИ шв. Тўйга ташриф буюрув- 
чи, тўй билан муборакбод қилувчи. Тўйлов- 
чилар атаган совға-саломларини рўмолга 
ташлашди. Т. Мурод, От кишнаган оқшом. 
Тўйловчи аёллар сочқилар сочди. Т. Мурод, 
От кишнаган оқшом. 

ТУЙМАГУР ҳақр. Борига, берганга қа- 
ноат ҳосил қилмайдиган шахсга нисбатан 
қўлланади. Тўймагур директор яна mepu сў- 
ратибди. С. Аҳмад, Юлдуз. 

ТУИМОҚ 1 Ейиш, ичишга бўлган тала- 
би қонмоқ, қониб емоқ, ичмоқ, овқатга, 
сувга қонмоқ. Еб тўймаган, ялаб тўймас 
Мақол. Қўл билан берганга қуш тўймас. Ма- 
қол. Суқ тўймас, ўғри бойимас. Мақол. н 
Анвар Нигор ойимга раҳмат айтиб, тўй- 
ганини сўзлади ва қўл артар экан, чақалоққа 
гап қотди. А. Қодирий, Меҳробдан чаён. 
Камбағал халқ ўлиб-тирилиб меҳнат қила- 
ди-ку, қорни тўймайди, эгни бутун бўлмай- 
ди. Ойбек, Танланган асарлар. 

2 Сув, озуқага тўйинмоқ (ер ва ўсим- 
ликлар ҳақида). Ғўзалар сувга тўйди. Ер тўй- 
магунча, эл тўймас. Мақол. н Қор сувига 
тўйган ер хамирдек юмшоқ эди. С. Аҳмад, 
Уфқ. Халқнинг ер тўйса, эл тўяди, деган 
нақлида ҳикмат кўп. Газетадан. 

3 кўчма Роҳатланиб мириқмоқ. Уйқуга 
тўймоқ. Дийдорига тўймоқ. Тўйиб суҳбат- 
лашмоқ. Йиқилган курашга тўймас. Мақол. 
н У \Элмурод] ҳар гал бу йўлдан юрганда, 
узоқ-узоқларга тикилиб, сира тўймасди. П. 
Турсун, Ўқитувчи. Тўпа хола ўзини шунча 
тетик тутгиси, ҳориган кўзларини очгиси, 
табиатга тўйиб боққиси келади, аммо дар- 
мони йўқ. И. Раҳим, Ихлос. Кенг ҳовлининг 
ҳуснига хол бўлиб турган атиргуллар яқин 
кунларда очилиб, тўйиб бўлмайдиган жамо- 
лини намоён қилади. Ш. Рашидов, Бўрондан 
кучли. Тўйиб-тўйиб шўхлик, бебоишик, «жин- 
нилик» қилсанг, водийни бошингга кўтариб 
қаҳқаҳа урсанг. Ф. Мусажонов, Ҳиммат. 


4 кўчма Чидаб, тоқат қилиб чарчамоқ, 
тоқати тоқ, безорижон бўлмоқ. Ақл, инсоф 
билан иш қила-қила, энди жуда тўйдик. А. 
Қодирий, Ўтган кунлар. Мен ҳам тўйдим бу 
хўрлик, бу ҳақоратдан! М. Исмоилий, Фар- 
ғона т. о. Қишлоқ халқи Сарижўжа сувининг 
тошқинидан жуда тўйган экан. «Ўзбекистон 
қўриқлари». 

Жондан тўймоқ қ. жон 3. Кўнгли тўлмоқ 
қ. кўнгил. Еганингиз олдингизда, емаганингиз 
кетингизда, бу кўрганингизга кўнглингиз тўл- 
маса, ҳали ёшсиз, ўқинг! А. Қаҳҳор, Оғриқ 
тишлар. 

ТУЙПАРАСТ Тўйтўйлашни, тўйма-тўй 
юришни яхши кўрадиган. Тўйпараст одам. 
н Бошқа уйларда қариндош-уруғлар ва 
никоҳни пойлаб ётган тўйпараст, дайди, 
турли хотинлар бор эди. Ойбек, Танланган 
асарлар. 

ТЎЙХАТ 1 Тўйга таклиф қилиб ёзилган 
қоғоз, тўй таклифномаси. 

2 Тўй, байрам муносабати билан ёзилган 
табрикнома. 

ТЎИХОНА Тўй бўлаётган уй, жой. Афан- 
ди устида эски чопони билан тўйхонага ки- 
риб қолган эди. «Латифалар». Тўйхонани қий- 
қириқ босди. Бўз йигитлар сабрини йўқотиб, 
ўтирган ерларида селкиллаб тушдилар, қиз 
чирпирак бўлиб, лапар тўлқинига айлана 
бошлади. С. Сиёев, Аваз. 

ТЎЙЧИ 1 Тўйга келган меҳмон, тўй қат- 
нашчиси. Тўй тарқади, қизни никоҳ қилди. 
Авазхон йигитлари билан тўйчилар ҳам 
қайтди. «Бўтакўз». 

2 Тўй қилувчи киши, тўй эгаси. Агар 
ҳозирлик кўрмай шаҳарни кутсак, шаҳардан 
ёрдам чиқа бермаса, худди тўёнага ишониб, 
қўй олмаган тўйчи каби, тўй қозонини тўн- 
каришга мажбур бўламиз. А. Қодирий, Обид 
кетмон. 

3 Тўйчи (эркаклар исми). 

ТЎЙЧИЛИК Тўйдаги ўзига хос тартиб, 

муомала-муносабатлар. Тўйчилик, айланай, 
ҳеч кимдан гина қилиб бўлмайди. н -Ҳа, 
тўйчилик-да. Оғзимиз чучиб қолсин! — кули- 
шишди йигитлар. Ойбек, Танланган асарлар. 

ТУИЧИҚ Кичкина тўй, тўйча. 

ТЎЙ-Ҳ АТТТА М Турли тўй маросимлари. 
Мениям орзу-ҳавасларим бор, тўй-ҳашам 
кўрмоқчиман. Ойбек, О. в. шабадалар. Базм- 
ларда, ўтиришларда, тўй-ҳашамда хонан- 






далар Огаҳийдан бир ғазал ўқиса, Аваздан бир 
ғазал ўқирди. С. Сиёев, Аваз. 

ТЎКИБ-СОЧИБ 1 Тўкмоқ фл. рвдш. Тў- 
киб-сочиб ун қопламоқ. 

2 кўчма кам қўлл. Мўл-кўл қилиб, тў- 
кин-сочин. [Олахўжа] Тўйдан илгари ma- 
йинлади: -Дўст-душман — ҳаммасини ай- 
тинглар, тўкиб-сочиб едиринглар! Ола- 
хўжанинг ош-сувини юртдан аямайдиган 
кииш эканини билиб қўйсин бу халқ! П. Тур- 
сун, Ўқитувчи. 

ТЎКИЛМОҚ 1 Тўкмоқ фл. ўзл. ва мажҳ. 
н. Дастурхонга чой тўкилди. Қоплардан буғ- 
дой тўкиляпти. Қатиқ тўкилган ерда юқи 
қолар. Мақол. Тўкилса манглай теринг — 
унумли бўлур еринг. Мақол. н Қўшоқ, от 
тагига тўкилган бедаларни бир қучоқ қи- 
либ супуриб олиб келди. Ҳ. Шамс, Душман. 
Салдов деб нечанинг қадди букилди, Ер тиш- 
лаб, кўксига ёши тўкилди. Ғайратий. Бу 
мажлисдан кейин мен бир неча вақт Отабек 
ва йўлдошларининг қонлари тўкилмасин, деб 
бу гапни ичимга солиб юрдим. А. Қодирий, 
Ўтган кунлар. Шағал тўкилган йўл бўйида 
бошига гулдор соябон тутиб.. Гавҳар ту- 
рарди. С. Сиёев, Ёруғлик. 

2 Бўшаб, уваланиб дув тушмоқ. Энди зах 
ариқлар пайдо бўлиб, ҳамма ёқни қамиш бо- 
сиб кетибди: пахса деворларнинг ости шўра- 
лаб тўкиляпти. С. Нуров, Нарвон. 

Бир туки тўкилса.. Салгина зарар-зиён 
етказилса, жабр қилинса. Хавотир олманг, 
ул жанобнинг бир туки тўкилса, мен жа- 
вобгар. М. Осим, Ибн Сино қиссаси. Оҳори 
тўкилмаган қ. оҳор 2. Тутдай тўкилмоқ қ. тут. 
Тўкилиб (ёки тўкилай деб) турмоқ Путурдан 
кетмоқ; қулай, ўлай деб турмоқ (аранг тур- 
ган, шарти кетиб, парти қолган нарсалар, 
одамлар ҳақида). Оташ дукчининг отасидан 
қолган бўғот томли пастак уйнинг бир 
чеккаси чўккан, қийшайиб тўкилиб турар эди. 
Ойбек, Улуғ йўл. Феруз тўкилай деб тур- 
ган пастак уйга имо қилиб кулади: -Кун- 
жагинг хароба-ку, Мамажон. С. Сиёев, Ёруғ- 
лик. Шўрига шўрва тўкилмоқ қ. шўр II. Юраги 
тўкилиб (ёки тўкилай деб) турибди Дили 
оғриб, эзилиб турибди, юраги тўлиб, тўли- 
қиб, ўзини аранг тутиб турибди. Ғулом- 
жоннинг тўкилиб турган юрагига қиз ил- 
тифоти мадад берди. М. Исмоилий, Фарғо- 
на т. о. Қирови тўкилмаган қ. қиров II. 


ТЎКИН Ноз-неъматларга бой, мўл-кўл, 
маъмур. Қовун-узумнинг тўкин вақти. Зиё- 
фат тўкин эди. н Умурзоқ ака азиз меҳ- 
монни фарғоналикларга хос сахийлик ва очиқ 
юз билан қарши олди, тўкин дастурхон ёзил- 
ган уйнинг тўрига ўтқазди. Ҳ. Назир, Сўн- 
мас чақмоқлар. Тўкин кузда туғилган фар- 
занднинг пешонаси ярқироқ бўлади. «Саодат». 

ТЎКИНДИ 1 Тўкиб ташланган ёки таш- 
ланадиган қолдиқ нарса. Тўкиндиларни ўрага 
ташламоқ. 

2 Тўкилиб, тушиб қолган нарса. Тўкинди, 
парча-парча пахталарни йиғиб.. далага жў- 
найди. Ойбек, О.в. шабадалар. 

ТУКИНЛИК Тўкин, маъмур ҳолатлилик. 
Ҳо зирги маъмур ҳаётимиз, тўкинлик — ҳам- 
маси пахтадан.. X. Аҳророва, Ўзимизнинг 
Турсуной. Ҳар ёнда тўкинлик — Куздан ни- 
шона. А. Орипов, Юртим шамоли. 

ТЎКИН-СОЧИН Жуда тўкин, мўл-кўл. 
Тўкин-сочин дастурхон. н Мен боғдаман, 
атрофимда тўкин-сочин ёз, Ишкомларда тов- 
ланади қора кўз чарос. Э. Охунова. Бу йилги 
булутсиз илиқ кунлар, яшил япроқлар, тўкин- 
сочин мевалар мавсумининг ғанимат бир қис- 
ми қолгани юракни алланечук суюнтиради. П. 
Қодиров, Уч илдиз. 

ТЎКИНЧИЛИК Ноз-неъматларнинг тў- 
кинлиги, сероблиги; мўл-кўлчилик. Биз 
Тошкентдаги Олой бозорига жуда эрта 
келдик.. Чинакам маъмурчилик, тўкинчилик- 
ни шу ерда кўриш мумкин. Газетадан. 

ТЎКИС 1 Ҳар жиҳатдан таъминланган, 
мукаммал, камчилиги йўқ; бекам-кўст. Тўкис 
рўзғор. н Тошкентда мандай тўкис келин 
бормикан ?Ҳамма нарса жойида. Ойбек, Тан- 
ланган асарлар. -Ҳусни, одоби тўкис экан, — 
кесатди Анорхон. Ойбек, О.в. шабадалар. 

Ҳар тўкисда бир айб Камчилиги, нуқсо- 
ни йўқ одам бўлмайди. «Ҳар тўкисда бир 
айб» дегандай, унча-бунча камчилигимиз бор.. 
«Муштум». 

2 Савлатли, кенг-мўл (кийим ҳақида). Тў- 
кис костюм. 

ТЎКИСЛИК Тўкис ҳолатга эгалик. Дас- 
турхоннинг тўкислиги. Кийшмнинг тўкислиги. 

ТУКМА этн. Улфатлар ўртага тўккан 
маблағ ва масаллиқ ҳисобига, одатда, қиш 
кунларида ўтказиладиган ўтириш. Бизнинг 
шаҳар, қишлоқларимизда қиш кириши билан 
ёш-яланглар, ҳар ким ўз тўпи билан «тўкма» 
бошлашар.. эди. М. Муҳаммаджонов, Турмуш 






уринишлари. Бир тенгдошимникига борувдим. 
У бизнинг жўрабоишмиз, ҳафталик тўкма- 
миз бор эди. Т. Рустамов, Мангу жасорат. 

ТЎКМОҚ 1 Суюқ ёки сочилувчан нар- 
саларни идишдан туширмоқ, сочилишига 
йўл қўймоқ. Шўрвани тўкмасдан олиб кел. 
Ошни тўкмасдан е! Шакарнинг ярмини йўлда 
тўкиб келибсан. 

2 Дув туширмоқ, ташламоқ. Ғўзаларнинг 
баргини тўкмоқ. н Кекса ўрик дарахтлари 
пахса деворларни қўлтиқлаб олгандай, гул- 
ларини кўчага тўкиб ётарди. А. Мухтор, Опа- 
сингиллар. Мен чиқдим-у, бодом шохидан Тўда 
қушлар гурр этиб кетди. Тагдўзи дўппили 
бодомнинг Гулларини дув тўкиб кетди. Т. Тўла. 

3 Ағдариб бўшатмоқ, ағдармоқ. Бола сут- 
ни тўкиб юборди. Графиндаги сувни тўкиб 
ташладим. н Ўзбек ойим бурчакда бола 
кўтариб ўтирган Зайнабдан чақалоқни олиб, 
уни жомни тўкиб келишга буюрди. А. Қо- 
дирий, Ўтган кунлар. \Аёл\ Пахтасини кел- 
тириб, хирмондаги энг катта тўпга тўка 
бошлади. М. Исмоилий, Фарғона т. о. 

4 кўчма Оқизмоқ, оқизишга мажбур эт- 
моқ (кўз ёши, қон, тер ҳақида). Кўз ёши тўк- 
моқ. Тер тўкмаса — эр эмас, Қўл тегмаса — 
ер эмас. Мақол. н Хон қуролсиз халқнинг 
қонини тўкиб, зўрлик билан исённи бостир- 
ди. Ж. Шарипов, Хоразм. 

5 кўчма Ёғдирмоқ, сочмоқ (ёғду, нур ва 
ш.к. ҳақида). Тўлин ой сутдек ёғдусини мак- 
таб саҳни ва том тунукаларига аёвсиз тў- 
кар, булбул эса ҳамон тинмай сайрар эди. П. 
Турсун, Ўқитувчи. Раҳмат, синглим, шу сўз, 
шу бўса, Шу гулдаста баридан афзал. Меҳр 
майингдан тутдинг лим коса, Гўё тўкдинг 
бошим узра зар. Ё. Мирзо. 

6 кўчма Дилдаги бор нарсани, бор-йў- 
ғини айтмоқ, дилдагини айтиб, юракни бў- 
шатмоқ. [Хайриниса] Бир зум жағи тинмас, 
ичида йиғилганларни бировга тўкмаса тин- 
чимас эди. Ойбек, Улуғ йўл. [Қурбон:] Биз 
юракдаги дардимизни бир тўкай деб келса- 
гу, берган жавобинг бу бўлса! Раҳмат сенга! 
О. Ёқубов, Айтсам, тилим куяди, айтмасам 
— дилим. Ўзбек ойим ўғлининг «ўлганнинг 
устига чиқиб тепиш» қабилидан бўлган бу 
харакатидан тутуни кўкка чиқиб, борлиқ 
қаҳр-ғазабини эри устига тўкади. А. Қо- 
дирий, Ўтган кунлар. Низомжон чидамади. 
Юрагида тўлиб-тошган гапларни узил-кесил 


тўкиб солмоқчи бўлиб, қизни излаб, яна дала- 
га қараб кетди. С. Аҳмад, Уфқ. 

Обрўйини тўкмоқ қ. обрў(й) 1. Оҳорини 
тўкмоқ қ. оҳор 2. Савлат тўкмоқ қ. савлат 1. 
Тер тўкмоқ қ. тер. Қўр тўкмоқ қ. қўр. 

ТУЛ шв. Қўйларнинг туғиш, болалаш 
мавсуми; қўзилаш; қўзилатиш. Келаси тўл- 
да мен ҳам қўзини ҳозиргидан кўпроқ олишга 
сўз бераман. П. Қодиров, Қора кўзлар. Эрта- 
га ейдиганини бугун берса, айни тўл вақтига 
бориб, омборлар шипишйдам бўлади. Унда 
қўйлар тупроқ ялайдими? С. Анорбоев, Оқ- 
сой. 

ТЎЛА 1 Бутун ҳажми, сиғими эгаллан- 
ган, банд бўлган. Тўла қоп. Тўла зал. Тўла 
бир челак сув. Кўча тўла одам. н Курси 
устига дастурхон ёзилиб, мева-чева тўла 
патнис қўйилди. Ойбек, Танланган асарлар. 

2 кўчма Ҳис-туйғу, куч-қувват ва ш.к. га 
тўлган, тошган. Қувонч тўла кўзлар. н Эл- 
мурод унинг рўпарасига келди ва заҳар тўла 
овоз билан сўради. П. Турсун, Ўқитувчи. 
Сарпардалардан жон олгич дард-алам тўла 
бир куй оқа бошлади. К. Яшин, Ҳамза. Аҳмад 
энди ўзини ота ҳисоблар ва бу тотли ҳолдан 
юраги ғурурга тўла эди. Ф. Мусажонов, Ҳим- 
мат. Тўрт томоннинг ҳаммаси баҳор нафо- 
сатига тўла. П. Қодиров, Юддузли тунлар. 

3 Етишмаган ери, қисми, кам-кўсти йўқ; 
мукаммал, расо, тўлиқ, бут. Тўла иш куни. 
Асбобларнинг тўла комплекти. Гапнинг тўла 
мазмуни. Тўла жавоб. Тўла ишонч. Имкони- 
ятлардан тўла фойдаланмоқ. Тўла қурол- 
сизланиш. Тўла жорий этмоқ. Фикрингизга 
тўла қўшиламан. н Турсуной кўзини ҳали 
тўла очгани йўқ эди, узун киприклари хира 
кўзларини тўсиб турарди. А. Мухтор, Опа- 
сингиллар. Шокир отанинг уйида яшай бош- 
лагач, Унсин ҳамма воқеани — акаси билан 
Гулнорнинг севги эртагини кампирдан тўла 
эшитди. Ойбек, Танланган асарлар. Унинг 
мойи қўй ва қорамолнинг мойига нисбатан тез 
эрийди ва тўла ҳазм бўлади. «Фан ва турмуш». 

4 Жуссаси ёки бирор аъзоси бўлиқ эт- 
ли, семиз. Тўла одам. н Ўрта бўйли, тўла, 
лекин кенг юзининг гўштлари сарғайиб, сал- 
қиб тушган, эллик саккиз ёшларда бўлган 
касалнамо хотин аста-секин юриб келавер- 
ди. Ойбек, Танланган асарлар. Тўрдаги кич- 
кина эшик очилиб, ичкаридан тўла юзли.. 
белига қилич осган қирқ беш ёшлар чамасида 
бир киши кўринди. А. Қодирий, Ўтган кун- 




лар. Тўла, қип-қизил мағиздек аёл бир ҳафта- 
да чўпдек бўлиб қолган эди. Ў. Умарбеков, Ёз 
ёмғири. 

5 Тўла (эркаклар исми). 

ТУЛАЛИК Тўла ҳолат. Идишнинг тўла- 
лиги. У сиздан тўлалик қилади. н [Зайнаб\ 
Илгариги тўлалигининг ярмисини йўқотган- 
дек, тусига қаримсиқлик кирган. А. Қодирий, 
Ўтган кунлар. 

ТУЛАМОҚ 1 Олинган, харид қилинган, 
фойдаланилган ва ш. к. нарсалар эвазига 
тегишли миқцорда пул, ҳақ бермоқ. Кассага 
нақд пул тўлаб, нарса олмоқ. Кира ҳақи 
тўламоқ. Арзон тўламоқ. н Бу нарсаларин- 
гиз менда гаров туради, қачонки пул топ- 
сангиз, менинг яроғ учун тўлаган пулимни 
бериб, нарсаларингизни оласизлар. С. Айний, 
Қуллар. 

2 Олинган пулни, қарзни қайтармоқ, 
узмоқ; зиммасидаги пул, тўлов мажбурия- 
тини адо этмоқ. Солиқ тўламоқ. Бадал тў- 
ламоқ. Жарима тўламоқ. н Бугун қарз- 
ларингни тўлайсанлар — мен тинч, сенлар 
тинч. М. Исмоилий, Фарғона т. о. 

3 Етказилган зарарнинг муздини бермоқ, 
ўрнини тўлдирмоқ. Товон тўламоқ. Хун тў- 
ламоқ. н -Вой, [қўғирчоғим ] касал бўлиб 
қолибди, тўлаб берасан, — деди Муҳайё Ман- 
зурага. Н. Ёқубов, Кичкина доктор. 

ТЎЛДИРМОҚ 1 Тўлмоқ фл. орт. н. Ван- 
нани тўлдирмоқ. Шкафни китобга тўлдир- 
моқ. Атир иси уйни тўлдирди. Штатни ёш 
мутахассислар ҳисобига тўлдирдик. Кам- 
кўстини тўлдирдик. Эл қозонини тўлдирганни 
эл тўйдирар. Мақол. н Ўз ғув-ғуви билан 
гузарни тўлдирган одамлар гурунги ҳам бир 
зумда тинди. М. Исмоилий, Фарғона т. о. 
Латофат яна бир йўталиб, кўкрагини тўл- 
дириб, чуқур нафас олди. О. Ёқубов, Мир- 
затерак. 

2 Бўш ўринларга, графаларга тегишли 
рақам, маълумот ва ш. к. ёзмоқ. Анкета 
тўлдирмоқ. н Майор.. варақани ўзи тўл- 
дирди. Шуҳрат, Шинелли йиллар. Мудира 
никоҳ шаҳодатномасини тантанали вази- 
ятда тўлдириб, аввал Ферузага, кейин Нор- 
қўзига ручка тутиб, қўл қўйдирди. Ҳ. Ғулом, 
Сенга интиламан. 

3 Турли қўшишлар, қўшимчалар билан 
мукаммаллаштирмоқ; қўшимча фикр-му- 
лоҳаза билдирмоқ. Улар бир оз суҳбатдан 
кейин бирга китоб ўқишди. Бир-бирларига 


саволлар беришди, бир-бирларининг фикр- 
ларини тўлдиришди. Шуҳрат, Шинелли йил- 
лар. Улар мазмунан бири иккинчисини қувват- 
лайди, тўлдиради.. «ЎТА». 

ТЎЛДИРУВЧИ 1 Тўлдирмоқ фл. сфдш. 

2 тлш. Гапнинг бирор бўлагига боғла- 
ниб, уни изоҳлаб, тўлдириб келувчи иккин- 
чи даражали гап бўлаги. Воситали тўлди- 
рувчи. Воситасиз тўлдирувчи. 

Тўлдирувчи эргаш гап Бош гапнинг ке- 
симини тўлдирувчи эргаш гап. 

ТЎЛИН Тўлиқ гардиш шаклига кирган, 
бутун (ой ҳақида). Тўлин ой ғарбга томон 
оққан, ҳамма ёқ сутдай оппоқ. Ж. Шарипов, 
Хоразм. Навоий суюниб баҳо берди: -Сиз 
шеърда ҳилол эмас, тўлин ой бўлибсиз энди! 
Ойбек, Навоий. Гаҳи боқсам тўлин ойдек 
юзига, Гаҳи шўх ўйноқи шаҳло кўзига. Ҳа- 
бибий. 

ТЎЛИШМОҚ 1 Тўлмоқфл. бирг. н. Оло- 
мон бир нимага қасд қилиб тўлишиб турган- 
да, бир оғиз гап кифоя қилади. А. Қаҳҳор, 
Асрор бобо. 

2 Тўлалик, бўлиқлик касб этмоқ; тўл- 
моқ, Юзи тўлишибди. н [Аҳмаджон[ Яна 
тикилди. Ўша-ўша Латофат. Сира ўзгар- 
мабди. Тиниқиб, хиёл тўлишибди. С. Каро- 
матов, Ҳижрон. Гулнорнинг бўйиўсиб, кўкра- 
ги тўлишиб, бутун гавдаси қизлик латофа- 
ти билан яитаган чоғда, бойвачча уни кўз 
тагига олиб қўйган эди. Ойбек, Танланган 
асарлар. 

ТЎЛИҚ 1 Тўлган, тўлдирилган, тўла. У 
ўзини ушлаб туролмади, нафрати қайнади, 
ғазаб билан тўлиқ, бўғиқ товуши билан 
ғижиниб сўйлади. М. Исмоилий, Фарғона 
т. о. Киноя ea аччиқлар билан тўлиқ макту- 
бингизни олдим. А. Қодирий, Ўтган кунлар. 

2 Бекам-кўст, мукаммал, тўла. Тўлиқ рўй- 
xam. Асбобларнинг тўлиқ комплекти. Тўлиқ 
асарлар тўплами. н Мажлисда ҳамма ма- 
сала ечилгандай, Аҳмедовдан сўралмаган ea 
тўлиқ жавоб олинмаган савол қолмагандай 
бўлган зди. А. Қаҳҳор, Қўшчинор чироқлари. 
Гектарлар тўлиқ, ниҳоллар баравж, текис 
шоналаган. «Ўзбекистон қўриқлари». 

ТЎЛИҚЛАМОҚ Расо, мукаммал, бут 
қилмоқ, расоламоқ, тўлдирмоқ, мукаммал- 
лаштирмоқ. 

ТЎЛИҚМОҚ 1 Юраги тўлиб, ўзини 
аранг тутиб турмоқ. Шохариқ бўйлаб Анорхон 
келиб қолди. У нимадандир хафа, куйин- 

ганидан тўлиқиб турибди. И. Раҳим, Ихлос. 
Ёш йигит, юраги тўлиқади, ҳаприқади. Э. 
Аъзам, Кечикаётган одам. 

2 кам қўлл. Керкмоқ, шишинқирамоқ. 
Ширмонхон кўз ёшини сира тиёлмади. Қовоқ- 
лари шишиб, юзлари тўлиқиб кетди. С. Зун- 
нунова, Олов. 

ТЎЛИҚСИЗ Тўлиқ бўлмаган, нотўла. Тў- 
лиқсиз комплект. 

Тўлиқсиз гап тлш. Бирор бўлаги туши- 
рилган, лекин мазмуни осон тушунилаве- 
радиган гап. 

ТУЛМОҚ 1 Бўш жойи қолмай эгаллан- 
моқ, банд бўлмоқ. Ҳовуз тўлди. Зал тўлди. 
Кўча одамга тўлди. Қоп тўлди. Дафтарнинг 
икки бети тўлди. Кўзи ёшга тўлди. 

2 Кўп ёки етарли миқцорда бирор нарсага 
эга бўлмоқ, эгаллаб олмоқ, қамраб олмоқ; 
қопланмоқ, бурканмоқ. Гуллар ҳидига тўл- 
ган илиқ, маст қилувчи ҳаво. Ойбек, Тан- 
ланган асарлар. Жажжигина хона биллур 
қандилдан ёғилаётган нурга тўлган.. Ў. Ҳо- 
шимов, Қалбингга қулоқ сол. Ғуломжоннинг 
юраги ачишди. Унинг юрагида шу аламлар 
заҳри тўлиб ётарди. М. Исмоилий, Фарғо- 
на т. о. Бир зумда эшик болалар чуғурига тўл- 
ди. М. Исмоилий, Фарғона т. о. Лолага тўлди 
дала, Чаккангга тақ, чаккангга. Сараси тар- 
ғил лола, Чаккангга тақ, чаккангга. Т. Тўла. 
Энг улуг байрам бугун, Келинг, ўртоқлар. 
Нурларга тўлди бугун Уйлар, ўтлоқлар. И. 
Муслим. 

3 кўчма Ҳис-туйғу, ички кечинма ва ш.к. 
билан ошиб-тошмоқ. Онанинг юраги умид ва 
қувончга тўлди. Ойбек, О.в. шабадалар. Унинг 
[Лаълининг] бийрон-бийрон сўзларини эшит- 
ган Мирҳосил маҳлиё бўлиб қолди, кўкраги 
завқ-шавққа тўлди. Ҳ. Ғулом, Машъал. 
Гапингнинг ёлғони билиниб қолди, Шу сабаб- 
дан Ёдгор ғазабга тўлди. «Ёдгор». 

4 кўчма айн. тўлиқмоқ. Ўжар эрдан тўлиб 
юрган кампир бир оғиз гап билан ярасига 
туз сепгандек бўлди. С. Абдулла, Соялар. Ҳай- 
дар ота ундан [кампирдан] Ёдгорбойни сў- 
раб: -Хат келиб турибдими? — деган эди, 
кампир ўзи тўлиб турган экан, кўз ёши қил- 
ди. А. Қаҳҳор, Асрор бобо. 

5 Сон-миқцор, вақтнинг маълум бир 
даражасини эгалламоқ. Мен, ўн олтига роса 
тўлмаган қиз, бирдан ёт ва катта оилага 
тушиб қолдим. Ойбек, Танланган асарлар. 
Ўн беш кунга тўлганида ой, Кўкка чиқиб. 


тунни ахтарди, Орқасидан баланд осмонда 
Олам-олам юлдузлар борди. Ҳ. Олимжон. 
Ҳурматли устознинг пойқадами етганига 
бугун росауч йил тўлди. М. Исмоилий, Фар- 
ғона т. о. Пахта экдик, бўлсин деб, Шарт- 
номамиз тўлсин деб, Юз центнерга қўл қўй- 
дик Душман куйиб ўлсин деб. «Қўшиқлар». 

Куни (ёки қазоси, паймонаси) тўлмоқ 
Куни битмоқ, қазоси етмоқ, ўлар чоғи 
келмоқ. Худо сенинг ақлу ҳушинг олдими? 
Ажал етиб, сенинг кунинг тўлдими? «Рус- 
тамхон». Таралганда тоза гуллар сўлмасин, 
Омон бўлсин, паймонаси тўлмасин. «Эрали 
ва Шерали». Қазом тўлса, қадам босмай 
ўлайин. «Нурали». 

6 Мукаммаллашмоқ, расо, бут бўлмоқ; 
ўрни қопланмоқ. Гуруҳ тўлди. Штат тўл- 
ди. Чаласи тўлди. Зарарнинг ўрни тўлди. 

Ақли (ёки мияси) тўлмоқ Ақли ўсиб, 
вояга етмоқ, ақли етилмоқ. Китоб ўқиган 
кишининг мияси тобора очилади, тўлади. П. 
Турсун, Ўқитувчи. 

7 Эт қўймоқ; семирмоқ, тўлишмоқ. Зай- 
наб Кумуишинг тўлиб етмаган гавдасига 
ва.. ғубор тегмаган ҳуснига ҳайрон бўлиб, 
мулоҳазасини айтишдан қўрқди. А. Қодирий, 
Ўтган кунлар. Салтанатхон курортдан қай- 
тиб келдиларми ? Ойдай тўлиб, кундай кулиб 
келгандирлар бўлмасам? С. Абдуқаҳҳор, Са- 
намай саккиз дема. 

Ичи (ёки юраги) тўлмоқ Тўлиқмоқ, диқ- 
қинафас бўлмоқ, диққати ошмоқ. Тўғриси, 
уйдаги ганларни ҳаммадан бекита-бекита, 
ичим тўлиб кетди. Ҳ. Назир, Ёнар дарё. Юраги 
тўлиб кетган пайтларида эса ҳаммаҳалла- 
си Зубайдахонларникига чиқади. К. Яшин, 
Ҳамза. Кўнгли тўлмоқ қ. кўнгил. Сабр коса- 
си тўлмоқ қ. сабр 2. Уйи тўлиб қолди 
Кимсанинг сафардаги яқин кишиси келиб, 
унинг оиласи жамулжам бўлганда айтила- 
диган ибора. Йигитча фронтчи акасининг 
келишидан, уйи тўлиб қолишидан қувончи 
ичига сиғмади. С. Аҳмад, Уфқ. Упкаси тўлмоқ 
қ. ўпка I. 

ТУЛОВ 1 Тўламоқ фл. ҳар. н. От иш- 
латганингда, нос пули, чой нули сўраб ол- 
ганингда, қўлинг кўксингда эди, энди тўлови- 
га келганда жириллайсан. Й. Шамшаров, 
Тошқин. 

2 Бирор мажбурият юзасидан ёки қарор, 
қонун ва ш.к. га мувофиқ тўланадиган пул, 
маблағ ёки нарса. Биринчи тўлов. Иккинчи 






тўлов. Тўлов қоғози. н Бир рўзғорга қирқ 
хил тўлов.. ўласанми, қоласанми — иши йўқ. 
Ш. Тошматов, Эрк қуши. 

3 Товон, компенсация. Тўловига қолмоқ. 

ТЎЛОВДОР Бирор тўлови ёки тўлов 
юзасидан қарзи, боқимондаси бўлган шахс, 
ташкилот. 

ТУЛҚИН 1 Қаттиқ чайқалиб турган сув 
бетидаги пўртана; долға. Дарё тўлқини. Қа- 
йиқ тўлқинда қалқиб бормоқда. Денгиз 
тўлқинга келди. н Денгиз, мунча ҳовлиқа- 
сан, Қайиқларни ирғитасан, Тоғдай-тоғ- 
дай тўлқинларни Соҳилларга сен отасан. 
Ғайратий. Бирдан сув чайқалиб, тўлқин тур- 
ди. Тўлқин кўтарила-кўтарила, биз томон- 
га етиб келди. Ҳ. Назир, Ёнар дарё. Кўприк 
тагидан шитоб билан ўтаётган Анҳор тўл- 
қинлари гўё пастдан қайнаб чиқар ва юма- 
лаб-юмалаб оқарди. П. Қодиров, Уч илдиз. 

2 кўчма Шакли, ҳаракати ва б. белгиси 
билан шу ҳодисани билдирувчи нарсаларга 
нисбатан қўлланади. Шамол тўлқини. Қум 
тўлқини. н Ҳаво тўлқини зарбидан да- 
рахтлар эгилар, шохлари синиб тушарди. А. 
Қаҳҳор, Олтин юлдуз. «Хонга арзга борамиз», 
«Жабр-зулмдан дод» деган халқ тўлқини 
Хивага томон оқиб келаверган. Ж. Шарипов, 
Хоразм. Унинг руҳи ашуланинг гоҳ жўшқин, 
гоҳ ипакдек, нурдек майин тўлқинида оқиб 
борарди. Шуҳрат, Шинелли йиллар. Тўлқин- 
тўлқин учиб келар куй, Юрагимни қучиб ке- 
лар куй. Г. Жўраева. 

3 кўчма Ҳис-туйғу, ички кечинма ва ш.к. 
нинг жўшқин ҳаракати, тўлғаниши, ға- 
лаёни; туғён. Ғазаб тўлқинлари. н Янгиер 
қандайдир катта бир қувонч тўлқинида су- 
зар эди. Ш. Ғуломов, Ёрқин уфқлар. Мам- 
лакатда.. хон-беклар зулми авжига минди. 
Буларни ўз кўзи билан кўрган Аваз наф- 
ратланиб, юрак тўлқинини қоғозга битди. 
Ж. Шарипов, Хоразм. Элмурод, ичидан тўл- 
қин урган ғазабини яшира олмай.. сўради. П. 
Турсун, Ўқитувчи. 

4 физ. Физик муҳитдаги тебранма ҳара- 
кат. Товуш тўлқинлари. Электромагнит 
тўлқинлар. Қисқа тўлқинлар. 

5 Тўлқин (эркаклар исми). 

ТЎЛҚИНЛАНМОҚ 1 Тўлқинли ҳара- 

катга келмоқ. Сув тўлқинланди. н Пастда 
жуда катта лойқа кўл тўлқинланиб ётар.. 
эди. А. Мухтор, Қорақалпоқ қиссаси. Ша- 
молда қум даласи денгиздай жимир-жимир 


қилади, тўлқинланади. Ҳ. Назир, Ёнар дарё. 
Тўлқинланар орқада Сочлар майин бир ипак. 
Ғайратий. 

2 кўчма Тўлқинга ўхшаш ҳаракатланмоқ, 
тўлқинни эслатувчи ҳаракат қилмоқ. Мил- 
тиқлар ўқталганда, халқ ҳам бир қўзгалиб, 
тўлқинланиб олди. М. Исмоилий, Фарғона 
т. о. Шу вақтгача тинч ётган халқ денгизи 
тўлқинланиб, босқинчиларни ютиб, йўқ қи- 
либ юбориш даражасига келди. М. Осим, 
Аждодларимиз қиссаси. Мажлис ўтаётган- 
да, зал гўё тўлқинланаётгандай эд и. «Муш- 
тум». 

3 кўчма Қайнаб тошмоқ, жўш урмоқ, 
ғалаён қилмоқ, тўлғанмоқ, туғён урмоқ 
(ҳис-туйғу, ички кечинма ва ш.к. ҳақида). 
Кутилмаганда қалбимда ғурур ҳисси тўл- 
қинланиб кетди. А. Мухтор, Давр менинг 
тақдиримда. Элмурод ичида тўлқинланган 
ҳаяжонни босиб гстирди. П. Турсун, Ўқитув- 
чи. Зокир булбул қайнаб-тошиб, тўлқинла- 
ниб куйлайверди. Ш. Бўтаев, Қўрғонланган 
ой. 

ТЎЛҚИНЛИ 1 Тўлқинланиб турган, 
тўлқинга келган, тўлқини бор (тўлқин — 
тўғри ва кўчма маънода). Тўлқинли дарё. 
Тўлқинли шамол. н Қора денгиз Тўлқинли 
денгиз.. Э. Воҳидов, Муҳаббатнома. Тарих- 
нинг тўлқинли, ўтли изидан Қип-қизил қон 
тусли чечаклар тердим. Уйғун. [Нотиқлар] 
Бир-биридан жўшқин, бир-биридан тўлқин- 
ли сўзлардилар. Ойбек, Улуғ йўл. 

2 физ. Белгили узунликка эга бўлган 
(физик тўлқинлар ҳақида). Қисқа тўлқинли 
нурлар. н Темир: -Қисқа тўлқинли радио- 
передатчик орқали қизлар билан танишамиз, 
— деб Тўлаганларнинг вагонига келаверди. 
А. Мухтор, Чинор. 

ТЎЛҚИНСИМОН Тўлқинга ўхшаш, 
тўлқин тахлитида. Тўлқинсимон булут. Тўл- 
қинсимон cupm. Тўлқинсимон ҳаракат. н 
Зинадан пастга тушмай, госпиталнинг юқо- 
ри қават деразаларига қаради. Деразалар 
ойнаси оқ бўёқ билан тўлқинсимон бўялган. 
Шуҳрат, Шинелли йиллар. 

ТУЛҒАМОҚ шв. Чайқатмоқ; силкимоқ, 
тебратмоқ. Сулув оғир тулумни тўлғаб, қо- 
воқ косадан жиндак сув ҳўплади-да.. яна иш- 
га тушди. А. Мухтор, Қорақалпоқ қиссаси. 
Ойхон икки ўрим сочини тўлғаб, ўчоқдан бош 
кўтармай тўнғиллади. А. Мухтор, Кумуш 




тола. Қодир гуваладек муигтини ҳавода тўл- 
ғади. Н. Норқобилов, Бекатдаги оқ уйча. 

Бош (ёки бўйин) тўлғамоқ кам қўлл. қ. 
бош, бўйин. Итоатдан бош тўлғаган Тош- 
кент устига, албатта, Мусулмонқул золим 
қўшин тортар. А. Қодирий, Ўтган кунлар. 
Бизлар бамаслаҳат нима десак, у бўйин тўл- 
ғамас. А. Қодирий, Ўтган кунлар. Юраги тўл- 
ғади Қорни бураб оғриди. 

ТЎЛҒАНМОҚ 1 Тўлғамоқ фл. ўзл. н. Илон 
думи тўлғанишдан тўхтаб, ерга чўзилди. М. 
Исмоилий, Фарғона т. о. Шербек Нигорага 
ер остидан қаради. Унинг йўғон икки ўрим 
сочи баланд қуймичида тўлғаниб ётарди. С. 
Анорбоев, Оқсой. 

2 Тўлқинли ҳаракатга келмоқ, тўлқин- 
ланмоқ. Оҳ.. тортди қиз, гўёки дарё — Тўл- 
ғанди-ю қирғоқдан ошди. Т. Тўла. Қишлоқнинг 
чап унгуридан мангу куйини чалганича, тўл- 
ғаниб-тўлғаниб Оқдарёоқибўтади. «Ёшлик». 

3 Алам-изтироб, безовталикдан ўзини у 
ён-бу ёнга ташламоқ, безовталанмоқ. Унинг 
[Элгелдининг] азобли тўлғанишига қараб фа- 
рёд кўтармаслик учун чексиз бардош, тош 
юрак керак эди. А. Мухтор, Қорақалпоқ қис- 
саси. Уч дақиқали курашдан сўнг Мутал 
бўшашди, илгариги кучанишларидан қолди ва 
бир-икки дафъа тўлғаниб, жимгина жон 
берди. А. Қодирий, Ўтган кунлар. Шермат 
ака.. кечаси билап ухлолмай, тўлганиб чиқди. 
А. Ҳайитметов, Пўлат бармоқлар. 

ТУЛҒИН кам қўлл. 1 Тўла, тўлиқ. Навоий 
бир неча ойгина бир қадар сокин ишлай олди. 
«Қуш тили» устида тўлғин завқ билан иш- 
лади. Ойбек, Навоий. 

2 Тўла, этли, семиз. - Овқат эмиш! Заҳар 
бер, заҳар! — қиз қаддини ростлаб, алам билан 
қичқираркан, кўзлари ёнди, тўлғин кўкраги 
ғазаб билан мавжланди. Ойбек, Навоий. 

ТУЛҒОҚ 1 Туғиш олдида қаттиқ оғриқ, 
дард билан бўладиган (тутадиган) ҳолат; 
дард. Уни тўлғоқ тута бошлади. н Султон 
бўзчининг хотини Ойша бибини тўлғоқ тутиб 
ётганда, кўча эшигини биров қоқди. Н. Са- 
фаров. Султон бўзчининг неваралари. 

2 кўчма Оғир машаққат, қийинчилик; бе- 
зовталик. Умаралининг кўзига Зуннунов қан- 
дайдир безовта ва серташвиш кўринди. Рост- 
дан ҳам яраси янгиланганга ўхшайди. Ўзини 
қўйгани жой тополмаяпти. Тўлғоғи бежиз 
эмас. И. Раҳим, Ихлос. Малоҳат эса, рассом- 
нинг илҳом тўлғоғидан бехабар: тоғ ёнбағ- 


ридаги табиспп жаннатига — кўм-кўк қир- 
ларга сеҳрланиб тикиларди. И. Раҳим, Ти- 
нимсиз шаҳар. 

ТУЛҒОҚЛИ 1 Тўлғоқ ҳолатли, тўлғоқту- 
таётган ҳолатли. 

2 кўчма Безовта ҳолатли. Қабр тепасида- 
ги теракзорда доим ёпирилиб ётган қарға- 
лар, қачон борсак, тўлғоқли, ҳаяжонли овоз 
билан қағиллагани қағиллаган эди.. А. Мухтор, 
Давр менинг тақциримда. 

ТЎМПАЙМОҚ 1 Чўккалаб мук тушиб 
ётмоқ. Ўроз билан Йўлчи оғизларини нақ ту- 
тунга еткизиб, тўмпайиб, галма-гал пуфла- 
шарди. Ойбек, Танланган асарлар. Болалар 
ўтирган ўринларида тўмпайиб ё турли вази- 
ятда узала тушиб, бирин-сирин ухлашди. Ой- 
бек, Танланган асарлар. 

2 Туртиб чиқиб турмоқ, тўппаймоқ, қап- 
паймоқ. Ён чўнтаги тўмпайиб турибди. 

ТУМТОҚ 1 Учи, тиғи ўткир бўлмаган, 
ўтмас (баъзи тешувчи нарсалар ҳақида). 
Тўмтоқ игна. Тўмтоқ мих. н Уста қизнинг 
қовоғидан қоғозларни олиб, кипригини тўм- 
тоқ қайчи билан қайираётган эди. С. Аҳмад, 
Мўтти. Қиличнинг тўмтоқ томони Йўлдош- 
нинг калласига тегди. С. Сиёев, Аваз. 

2 Олд, уч томони кесиб ташланган, ке- 
силган (оёқ, қўл, бармоқ, дарахт ва унинг 
шохлари ҳақида). Унинг тўмтоқ қўли били- 
нар-билинмас қалтирар, жағ мушаклари 
жимжилоқдай бўртиб лўқиллаётганди. С. 
Кароматов, Олтин қум. Новдалари қирқила 
бериб тўмтоқ бўлиб қолган қатор тут да- 
рахтлари чорси карталарни ажратиб ту- 
рибди. Мирмуҳсин, Нуқра. 

3 Умуман, уч (бош, олд) томони ўткир 
бўлмаган, учли эмас. Баширжон секин ўрни- 
дан турди. Тўмтоқ бурни сал-пал керилиб, 
чуқур-чуқур нафас оларди. Н. Аминов, Ёл- 
ғончи фаришталар. Дадаси маҳаллада бирин- 
чи бўлиб галстук таққан, учи тўмтоқ бо- 
тинка кийиб, шимини устига туширганлар- 
дан эди. Шуҳрат, Жаннат қидирганлар. 

4 кўчма с. т. Ақли, зеҳни унчалик ўткир 
эмас, билими, тушунчаси чекланган, тор. 
Тўмтоқ одам. н Уч-тўрт кундаёқ Тожи- 
бойнинг ўқишга қунти йўқ, зеҳни тўмтоқ 
ўқувчилардан экани билиниб қолди. П. Тур- 
сун, Ўқитувчи. Устарани қайраб турилмаса 
ўтмасланганидек, одам ҳам ўз билимини 
орттирмаса, тўмтоқ бўлиб қолар экан. А. 
Муҳиддин, Ҳадя. -Биламан қурумсоқни, — 




деди камгст, сўзга тўмтоқ читфуруил бой- 
вачча. Ойбек, Улуғ йўл. 

5 кўчма Мазмуни ёки тузилиши жиҳа- 
тидан қусурли; чала-чулпа, чўлтоқ, мужмал. 
Тўмтоқ жумла, Тўмтоқ жавоб. Гапи тўм- 
тоқнинг ўзи тўмтоқ. Мақол. н [ Ҳози:] Сиз 
аралашмай туринг, элликбоши, жоҳилсиз. 
Тўмтоқ гапириб, ишнинг пачавасини чи- 
қардингиз! Ҳамза, Бой ила хизматчи. Ҳожи 
хола.. шу билан ҳикоясини тўмтоқ қилиб 
тугатди. М. Исмоилий, Фарғона т. о. 

ТЎН 1 Олди очиқ, пахтали ёки пахтасиз 
узун устки миллий кийим; чопон. Кимхоб 
тўн. Зарварақ тўн. Олача тўн. Банорас тўн. 
н [Аваз] Тўнини кийиб, белини маҳкам 
танғиб, уйдан чиқди. С. Сиёев, Аваз. Хосият 
буви бўлса кундузию кечаси тўн тикарди. 
С. Зуннунова, Гулхан. Аваз синглиси олиб 
келган пахталик тўнга ўраниб.. қабристон 
оралайди. С. Сиёев, Ёруғлик. 

2 кўчма Пўст, қобиқ. Ҳовуннинг тўни. 
Тўни кўк қовун. 

3 кўчма Либос. Баҳор келди элимизга, 
Яшил тўн кийди дала. И. Муслим, Сенинг 
совғанг. Шаҳар ичидаги баъзи дарахтлар ал- 
лақачон яишл тўнини ечиб, қорни кутар.. 
Газетадан. Ҳизлар унинг [Нафисанинг] ғазаб 
ва изтироб тўнида эканини билдилар. Ш. 
Ғуломов, Ёрқин уфқлар. Нафсиламрда эрса, 
орамиз жуда бузилган, мен ҳам ўша вақтлар- 
да чин кундошлик тўнини кийган эдим. А. 
Қодирий, Ўтган кунлар. 

Бақа тўн(и) Кўлмак сувда ҳосил бўла- 
диган яшил (тўқ яшил) юмшоқ қатлам. 
Одамлар шундай секин қимирлар эдиларки, 
худди бақа тўни босган кўлмак сувдай бир 
жойда турганга ўхшар эдилар. Ш. Ризо, Қор 
ёғди, излар босилди. Гапга тўн кийгизмоқ 
Гапни жуда боплаб, қойилмақом қилиб 
гапирмоқ. Оббо сиз-е.. Хўп гапга тўн кий- 
гизасиз-да.. Н. Сафаров, Оловли излар. Тўн 
бичмоқ Асл ҳолат асосида ёки уни кўрмай- 
билмай хулоса қилмоқ, иш қилмоқ. Кадр- 
ларнинг савлатига, сўзамоллигига қараб эмас, 
уларнинг ишига, истеъдодига қараб тўн 
бичинглар. «Муштум». Кабинетдан туриб тўн 
бичишларига қараганда, Шовот, Кўшкўпир, 
Хонқа районларидаги китоб савдоси яхши. 
«Муштум». Тўн кийгизмоқ Тўн ҳадя қилмоқ, 
тўн билан сийламоқ. Назарбой совчиларни оқ 
ўтовга киргизиб, олдига дастурхон ёзиб, 
икковига тўн кийгизиб сўради.. «Ойсулув». 


Тўнини (ёки тепа тўнини, телба тўнини) 
тескари киймоқ Ўжарлик қилмоқ, қайсарлик 
томонига ўтмоқ. Тўнглик қилсангиз, тўнини 
тескари кийиб олади —ундан қайсари йўқ. С. 
Анорбоев, Оқсой. Бир қараса, ундан меҳри- 
бон одам йўқ, бир қараса, тепа тўнини 
тескари кийиб олади. С. Аҳмад, Чўл шамол- 
лари. Отаси Умурзоқ Зокиров шу йилнинг июнъ 
ойидаёқ телба тўнини тескари кийиб, этак 
қоқиб, уйдан чиқиб кетган. «Муштум». 

ТУНАМОҚ Тунда йўлини тўсиб, босиб 
ечинтирмоқ, таламоқ. Худди шу бугун кечаси 
самоварга тушган аллақайси чорвачи бойни 
ўғрилар тўнаб, ўзини ўлдириб кетган экан. Ғ. 
Ғулом, Шум бола. 

ТЎНГ 1 Ёқимсиз, қўпол, дағал. Ҳамма- 
ни бездирадиган тўнг сўз, қовоқ солиш улар- 
да бўлмайди. Газетадан. Латофат Зокир- 
жоннинг бу тўнг муомаласи замирида нима 
борлигини асло тушуна олмас эди. Ғайра- 
тий, Довдираш. Уни зулматдан қарийб фарқ 
қилмайдиган ним ёруғлик эмас, ҳеч бир 
маъно англатмайдиган ажабтовур тўнг 
сукунат ҳам қаршилади. А. Дилмурод, Фано 
даштидаги қуш. Усмонбек ўсиқ қошлари та- 
гидан янада тўнгроқ қаради. Ш. Тошматов, 
Эрк қуши. 

2 Ёқимсиз (дағал) муомалали; қўрс. Тўнг 
одам. н [Устани] Ансамблдан бўшатиб 
юборайлик деймиз-у, яна, қари одам — ти- 
рикчилиги нима бўлади, деймиз. Ўзи ҳам ўл- 
гудай тўнг. Мирмуҳсин, Созанда. Яширибни- 
ма, Тўхтаназар қўрс, тўнг, ичкиликка ружу 
қилган.. меҳнатга бўйин бермасди. Й. Шам- 
шаров, Қаҳрамонлик йўли. 

3 кам қўлл. Тўнгиб, музлаб қолган, муз- 
лаган. Тўнг дарё. н Биз ҳамла бошладик тўнг 
қирғоқларда. Миртемир. 

Тўнг бўйин Бўйин бермайдиган, бўйин 
эгмайдиган, ўжар. Бўйин эгибҳар тўнг бўйин 
дарёлар, Биз истаган йўлга бурилди, юрди. 
Ҳабибий. Чунки бу ердаги тўнг бўйинлар.. 
кундалик иш, касб-корлари бўлган пахта- 
чиликни тамоман ёдларидан чиқарганлар. 
«Таниш башаралар». 

ТЎНГАК Тўнка, кунда. Тол тўнгаги. Тўн- 
гак ковламоқ. Ҳўполдан тўнгак айлансин. 
Мақол. н Ақлли [одам] тўнгакка нозик ери- 
ни, ёриладиган ерини топиб туриб, болта 
уради — ақли билан ёради, ўзини қийнамай- 
ди. М. Исмоилий, Фарғона т. о. Сидиқжон 
сал юргандан кейин йўл бўйидаги каттакон 






тўнгакда ўтирган хотинни кўрди. А. Қаҳҳор, 
Қўшчинор чироқлари. 

ТЎНГЛАМОҚ шв. Тўнгмоқ. [Қизларни] 
Эритаман деб тағин ўзингиз тўнглаб қолманг, 
ефрейтор. 3. Фатхуллин, Сўнмас юлдуз. Эч- 
ки гўштининг ёғи оқ тусда ва тўнглайди- 
ган бўлади. К. Маҳмудов, Ўзбек тансиқ та- 
омлари. 

ТЎНГЛИК Тўнг хусусиятга эгалик, тўнг 
шахсга хос хусусият, хатти-ҳаракат. -Мен ўз 
бошимга ўзим ҳоким! — тўнглик билан жавоб 
берди Тўғонбек. Ойбек, Навоий. Алдагани бола 
яхши деганларидай, Тўламат мўйлов бола 
табиат; яхши гапнинг қули. Тўнглик қил- 
сангиз, тўнини тескари кийиб олади — ундан 
қайсари йўқ. С. Анорбоев, Оқсой. Қиёмов 
билан анчадан бери чиқишмай юради — бунга 
сабаб ўзининг тўнглиги, тўғрисўзлиги бўлса 
керак. Мирмуҳсин, Умид. 

ТЎНГМОҚ 1 Музлаб қотиб қолмоқ, 
музламоқ. Дарё тўнгди. Шўр тўнгмас, аҳмоқ 
ўнгмас. Мақол. н Музёрарнинг палубасида 
тўнгадиган қанақа суюқлик бўлса, ҳаммаси 
тўнгиб, музга айланади. П. Қодиров, Уч ил- 
диз. 

2 кўчма Совуқ қотмоқ, совуқ емоқ, сов- 
қотмоқ. Совуқда қолиб, жуда тўнгиб кетдим. 
н Нормат ака Каримжонга яқинлашиб: 
-Оёғингиз тўнгган бўлса керак. Отдан ту- 
шинг, бир оз тепиниб, оёқларни эпақага кел- 
тириб олайлик. Ё. Шукуров, Камолот. 

3 Қуюқлашмоқ, қотмоқ. Тўнгиб қолади- 
ган ёғ. 

ТЎНИҚ Қора булут босган, булутли. У 
қорни шиддатли элаган тўниқ кўкка қарай- 
ди, хўрсинади. Ойбек, Танланган асарлар. 

ТЎНКА 1 Кесилган ёки синиб тушган 
дарахтнинг ердан учи чиқиб турган, илдиз- 
лари билан бирга ер остидаги қисми; тўн- 
гак. Тўнка ковламоқ. н Тўнкалар жуда кўп 
ҳам бир-бирига жуда яқин. Ер эса тош-ме- 
тин. Ойбек, Танланган асарлар. Кўчага чи- 
қиб, толнинг қазиб олинмаган тўнкаси усти- 
да — ошхонанинг орқасида ўтирардим. М. 
Мансуров, Ёмби. 

2 кам қўлл. айн. кунда 2. -Кел, болам, кам- 
намосан, — дўконхона бурчагида усти ейил- 
ган, текис катта косиб тўнкаси орқасида 
ишлаётган Шокир ота, одатдагича, кўзой- 
нагини оз-моз кўтариб деди. Ойбек, Танлан- 
ган асарлар. Баҳайбат, улкан хона ўртасида 
каттакон бир юмалоқ тўнка турарди: ток- 


чадаги шам ёруғида бу — кесилган ёнғоқ да- 
рахтининг катта тўнкаси эканини билди. 
Мирмуҳсин, Меъмор. 

3 Қадди-басти, шунингдек, муомаласи 
қўпол шахсни билдиради. Шайх Исмоил 
билан анави тўнка — Бузрук эшон Шоҳимар- 
донни ёппасига тўйга айтган.. К. Яшин, 
Ҳамза. 

ТУНКАМОҚ Кимсага ағдармоқ, ким- 
садан кўрмоқ (ножўя иш, хатти-ҳаракат, айб 
ва ш.к. ни). Қилғилиқни қилиб, бировга 
тўнкайди. н Ориф ёлғончилик қилиб, ҳам- 
ма айбни менга тўнкагани учун.. сал бўлма- 
са йиғлаворай дедим. «Ёшлик». Э, қўйинг-е! 
Илгарилари айбингизни об-ҳавога тўнкамас 
эдингиз-ку! Уйғун, Навбаҳор. 

ТУНКАРМОҚ Остини устига, устини 
остига қилиб қўймоқ; ағдармоқ, тўнтармоқ. 
Қозонни тўнкариб қўймоқ. Тўлқин қайиқни 
тўнкариб юборди. н \Элмурод\ Чойхоначи 
берган қора патнисни олдига тўнкариб, «рўй- 
хат формаси» деган катта рўйхат қоғоз- 
ларини ёйди. П. Турсун, Ўқитувчи. Аваз сом- 
санинг устига товоқ тўнкариб қўйиб, чойни 
шопиришга тушди. С. Сиёев, Аваз. 

ТЎНЛИ Тўн кийган. Азизбек.. Райимбек 
додхоҳ ва олабайроқ тўнли кишига саркар- 
даларидан бўлган кимларнингдир бошларини 
кўрсатмоқда. А. Қодирий, Ўтган кунлар. 

ТУНМОҚ шв. Кўзини тикиб қарамоқ; 
тикилмоқ. Бир зўр дарахт кўринди, Ўшанга 
кўзи тўнди. Ҳ. Олимжон. -Келиб-келиб қи- 
зингни бир ялангоёққа бердингми ? — деди бой 
Малика холага тўниб. Н. Фозилов, Оқим. 

ТЎНТАРИШ 1 Тўнтармоқ фл. ҳар. н. Қо- 
зонни тўнтариш. Қайиқни тўнтариш. 

2 сиёс. Давлатни, ҳокимиятни куч билан 
ўзгартириш, ағдариш, қўлга олиш. Сиёсий 
тўнтариш. н Профессор.. Ироқда давлат 
тўнтариши бўлгани.. ҳақида гапириб, \Умид- 
га] турли саволлар берарди. Мирмуҳсин, 
Умид. 

ТЎНТАРИҒЛИҚ Тўнтарилган, тўнка- 
рилган, тўнтариб қўйилган. Чироқни тўнта- 
риғлиқ сопол товоқчага қўйиб, ўзи сандалга 
ўтирди. М. Исмоилий, Фарғона т. о. 

ТЎНТАРМОҚ 1 Остини устига, устини 
остига қилиб қўймоқ, ағдармоқ, тўнкармоқ. 
Йўлчи токчада ётган шамни ёқиб, бир пиё- 
лани тўнтариб, унинг устига шамни ўтқаз- 
du. Ойбек, Танланган асарлар. 




2 сиёс. Давлатни, ҳокимиятни куч би- 
лан ўзгартирмоқ, ағдармоқ, қўлга олмоқ, 
тўнтариш қилмоқ. 

ТУНҚАИМОҚ Тик оёқ устида ёки тиз 
чўкиб, бошини қуйи, орқаси (кети)ни 
юқори қилмоқ. Тўнқайиб, икки оёқ орасидан 
қарамоқ. н Чол тўнқайиб, пешонасини 
бордонга қўйганида, тепада Бойтеватнинг 
шарпаси сезилди. Мирмуҳсин, Тунги чақ- 
моқлар. 

Давлатига тўнқаймоқ 1) ношукурлик 
қилмоқ, нонкўрлик, кўрнамаклик қилмоқ; 
2) кўрсатилган иззат-ҳурматни билмай кек- 
каймоқ, ҳаддан ошмоқ. 

ТУНҚАТАР тар. Амир саройида улуғ- 
ларни отдан туширувчи лавозимли киши. 
Ясовуллар.. деҳқонни ёқасидан ушлаб, арк 
дарвозасига судраб олиб бордилар ва тўн- 
қатарнинг буйруғи билан уни ўн беш таёқ 
уриб, ундан хизматона ва жаноби олий ҳақига 
дуо олгандан кейин қўйиб юбордилар. С. Ай- 
ний, Қуллар. 

ТЎНҒИЗ 1 Ёввойи чўчқа, қобон; уму- 
ман, чўчқа. Ер овлоқ бўлса, тўнгиз тепага 
чиқар. Мақол. Эшак — иши билан, тўнғиз — 
тиши билан. Мақол. н Унинг [Турсунбой- 
нинг] қамиш чайласи олдидан ўрдаклар уча- 
ди, яқингинасидан тўнғизлар ўтади. С. Аҳ- 
мад, Уфқ. Ҳамиш ўрмонларнинг бир хилдаги 
салобатли шовуллаши билан тўлган жим- 
житлик тўнғиз овчиларининг гоҳо узоқларда 
гумбурлаган милтиқлари товушидан бузила- 
ди, холос. А. Мухтор, Қорақалпоқ қиссаси. 
Бизникилар: «Карам шўрва ичмаймиз, тўнгиз 
гўшти солади», дейишган эди, гўшт-ёғни ҳам 
ўз қўлимизга берадиган бўлишди. И. Раҳим, 
Чин муҳаббат. 

2 кўчма Тарбия кўрмаган, нодон ёки 
виждонсиз одам ҳақида; шу ҳайвонга нис- 
батли ҳақоратни билдиради. Муҳтарам қа- 
йин отамизга! Сиз билан мени қоронғи зин- 
донларга тушириб, дор остларигача торт- 
ган.. Ҳомид исмли бир тўнғизни, ниҳоят, ик- 
ки йиллик саргардонлик сўнгида.. тупроққа 
қориштиришга муваффақ бўлдим. А. Қо- 
дирий, Ўтган кунлар. -Кет, тўнғиз, кет, 
тавба қилиш замони ўтди.. — дер эди халқ. 
А. Қодирий, Ўтган кунлар. -Анави тўнғиз- 
нинг хириллаб ухлашига ҳавасим келяпти, — 
у Ғаввосни кўрсатди. Мирмуҳсин, Меъмор. 

3 Мучал йил ҳисобида ўн иккинчи йил 
номи. Унинг йили — тўнғиз. н Ҳай, Шукур 


кампир, мучалингиз тўнғиз бўлиб, сафар ойи- 
нингўн бирида туғилганмисиз, нима бало, сира 
эл бўлмайсиз-а? А. Мухтор, Опа-сингиллар. 

Тўнғиз йили Мучал йил ҳисобида ўн 
иккинчи йил (қ. мучал). 

ТЎНҒИЗТАРОҚ Бир йиллик, баъзилари 
кўп йиллик баланд бўйли, тўпгулли, тўпгули 
етилганда кийим-бошга, ҳайвонлар танасига 
ёпишадиган ўтсимон ўсимлик. Нусратилла 
икки кунгача унинг [ тойчанинг] ёлига тўн- 
ғизтароқ ёпиштириб ўйнади-ю, кейин қара- 
май қўйди. А. Мухтор, Опа-сингиллар. Этак- 
ка ёпишган тўнғизтароқларни юлиб ташлаб, 
«барака» қидиришлар ҳам.. ҳамма-ҳаммаси- 
да қайтиб келмас орзулар бор эди. Ў. Ҳо- 
шимов, Қалбингга қулоқ сол. 

ТЎНҒИЛЛАМОҚ 1 Ўз-ўзича ғўнғиллаб, 
тушуниб бўлмайдиган қилиб, ғудурлаб га- 
пирмоқ; пўнғилламоқ. У алланималар деб 
тўнғиллади. н Бир сониялик сукутдан сўнг 
ўрнига чўзилиб, тўнғиллади. С. Кароматов, 
Сўнгги бархан. Толиб ака яна нима балолар 
деб тўнғиллади. Аммо энди Аҳмад без бўлиб 
ўтирарди. Ф. Мусажонов, Ҳиммат. 

2 Норозилик оҳанги билан, қўрс га- 
пирмоқ. -Кул, ҳа, кул! Сенга шунақа кулги 
бўлса!— тўнғиллади Сувонжон. С. Анорбоев, 
Оқсой. [Салимжон] Бора-бора уйга пўнғил- 
лаб кириб, тўнғиллаб чиқиб кетадиган бўлиб 
қолди. А. Муҳиддин, Давлат қораловчиси. 

ТЎНҒИЧ 1 Энг катта (биринчи фарзанд 
ҳақида). Тўнғич бола. н Моҳирабонудан икки 
ўғил ва икки қиз дунёга келиб, тўнғичи — 
Азимбек, ундан кейингиси — Хушрўй, учинчи- 
си — Каримбек ва тўртинчиси бизнинг Зай- 
наб эди. А. Қодирий, Ўтган кунлар. 

2 кўчма Энг биринчи, дастлабки. Чирчиқ 
дарёси бўйларида кимё ва энергетика са- 
ноатининг тўнғич корхоналари бунёд этил- 
ди. Газетадан. [ Чевар қиз] Шу тола Мирзачўл 
ерида етиштирилган ҳосилнинг тўнғич ча- 
ноқларидан олинганини билармикин ? Р. Фай- 
зий, Кишиларимиз қиссаси. 

ТЎП I [ф. — копток; парча, ўрам, 

(газмол)] айн. копток 1. Футбол тўпи. Тўп 
ўйнамоқ. Рақиб дарвозасига тўп киритмоқ. 
н Бола ўтириб олиб, жон-жаҳди билан 
тўпни пуфлашга тушди. Ҳ. Назир, Чўл ҳа- 
воси. Қоронғи тушгунча қўшни болалар билан 
тўп тепишдик. Ҳ. Назир, Ёнар дарё. 

Қўл тўпи Икки жамоа аъзоларининг 
тўпни қўлда муайян қоидалар асосида бир- 




бирларига ошириб, рақиб дарвозасига кири- 
тишга қаратилган спорт ўйини. ..спортнинг 
қўл тўпи, футбол, теннис, шахмат-шашка, 
волейбол каби турли секциялари ишлаб ту- 
рипти. «Муштум». 

ТУП II [ф. 1 айн. тўда. Тўпдан ай- 

рилганни бўри ер. Мақол. н Уч давангир йи- 
гит орасида келаётган Маъсума бека дарҳол 
ўзини шоҳи мато сотаётганлар тўпига урди. 
Мирмуҳсин, Меъмор. Аёл картотекадан бир 
тўп хатни олиб, кўз югуртира бошлади. 
«Гулдаста». |/1<?л| Пахтасини келтириб, хир- 
мондаги энг катта тўпга тўка бошлади. М. 
Исмоилий, Фарғона т. о. 

2 Фабрикада ўралган, ҳали бузилмаган 
ўлчовли газмол; газмол ўрами. Бир тўп чит. 

ТУП III 1 Узун стволли, қуруқлик ва 
сувдаги ёки ҳаводаги нишонларга зарба 
берадиган артиллерия қуроли; замбарак. 
Танкка қарши ўқ отадиган тўп. Тўп ўқи. 
Тўпга тутмоқ. н Кимдир артиллеристлар- 
дан бири 76 миллиметрли тўпни судраб ке- 
либ, Нормат окопининг ёнига ўрнатди. И. 
Раҳим, Чин муҳаббат. Тонг ёрир-ёримас Оқ- 
mena томонидан тўп ота бошладилар, А. 
Қодирий, Ўтган кунлар. Қаердадир тўплар 
шошилмасдан, вазмин гумбурлайди, ора-сира 
пулемётлар асабий такиллаб қўяди. Ойбек, 
Қуёш қораймас. Ўзинг биласанки, қисм ҳу- 
жум бошлашидан илгари артиллерия душ- 
ман позициясини қаттиқ тўпга тутади. А. 
Қаҳҳор, Олтин юлдуз. 

2 кўчма айн. тўпотар. Тўпга яқин, қуёш- 
нинг ўтли нафаси зўрайиши билан буғ йўқо- 
либ, ҳамма ёқ чарақлаб кетди. А. Муҳиддин, 
Ҳ. Тожибоев, Оташ қалбли қиз. Тўпдан ке- 
йин Луқмончанинг онаси етиб келди. А. Мух- 
тор, Туғилиш. 

ТУП VI тақл. с. Юмшоқ нарсанинг ерга 
урилишидан чиқадиган кучсиз товуш ҳақи- 
да. Олма тўп этиб ерга тушди. Ташқарида 
бир нарса тўп этди. 

ТЎПАЛАНГ шв. Тўполон. 

ТУПАР қ. тўпир. Бир тўпар от келаяпти 
майдондан. «Гулихиромон». 

ТУПГУЛ Попук ёки шода, бошоқ, кал- 
лак, соябон шаклида бутунлик ҳосил қил- 
ган гуллар мажмуи. Мураккаб тўпгуллар. 

ТЎПДАЙ, -дек 1 Тўпга ўхшаш, тўп син- 
гари. Ажали етмаган экан, бола бечора соғ 
қолди.. Нақ бошимдан ошириб отди. Tyn- 


роққўргондаги тўпдай гумбурлади савил. 
Ойбек, Танланган асарлар. 

2 с. т. Қуруқ, мойсиз, тўпондай. Тўпдай 
ош. 

ТЎПИЛЛАМОҚ «Тўп» этган овоз чи- 
қармоқ, «тўп» этмоқ. Олма тўпиллаб ерга 
тушди. н Йигитча уйга тўпиллаб кириб 
келди-да, ҳеч нарсадан ҳеч нарса йўқ, стол 
устига кичкина бир тугунчани қўйди. Ё. 
Хаимов, М. Раҳмон, Ҳаёт-мамот. 

ТУПИР шв. Тўп, тўда; одамлар тўпи, 
халқ. Ҳамма ёқ қабристон жимлигидай унсиз, 
ваҳимали.. ҳар жой-ҳар жойда тупроқ, қум 
тўпирлари. А. Ҳакимов, Илон изидан. Кин- 
дик қони тўкилган она тўпиридан ким жудо 
бўлгиси келади. Ж. Абдуллахонов, Тўфон. 

ТЎПИЧОҚ қ. тўбичоқ. Тўпичоқни минган- 
да, Тез юришга ундаймиз.. «Қўшиқпар». Отинг 
бўлса тўпичоқдан, Ёл, қуйруғи бир қучоқдан. 
«Қўшиқлар». 

ТЎПИҚ Болдир суягининг пастки учи- 
даги ён томонга туртиб чиққан дўмбоқ қис- 
ми. Тўпиқ суяги. н Лўмбоздай ғилдирак тош 
думалаб бориб, ўнг оёги тўпиғига қарс этиб 
урилди. Ҳ. Назир, Сўнмас чақмоқлар. Ни- 
ҳоят, бир қарорга келгандай эгилиб, Шер- 
бекнинг этигини ечишга уринди. Бефойда. 
Тўпиғи, панжаси шишиб, этикни ёриб юбор- 
гудай тирсиллаб турарди. С. Анорбоев, Оқ- 
сой. ..далада бир кўктошга тойиб, тўпиғим- 
ни чиқариб олдим. С. Сиёев, Ёруғлик. Ёз кун- 
лари Найманчанинг кўчалари тўпиқдан чанг 
бўларди. А. Мухтор, Опа-сингиллар. 

Дунёни сув босса, тўпиғига чиқмайди (ёки 
тўпиғидан келмайди) қ. дунё. Тўпиқ ўйини 
Тўпиқ суягини ўйновчилардан бирига, сў- 
ралганда дарҳол кўрсатиш шарти билан, 
бериб ўйналадиган писандали ўйин. Тўпиқ 
ўйнаб, битта ўтиришга тушдим. Тўпиғини 
яламоқ Хушомадгўйлик қилмоқ, оёғини (то- 
вонини) яламоқ. Кўрқма, жинни! Ҳачонга- 
ча тўпиғини ялайсан.. П. Турсун, Ўқитувчи. 

ТЎПЛАМ 1 Маълум тартибда тўпланган 
бир турдаги нарсалар йигиндиси; коллек- 
ция. Ҳадимги танга-чақалар тўплами. 

2 Маълум тартибда тўпланган ва нашр 
этилган асар, қонун, қарор ва ш. к. мажмуи; 
мажмуа. Шеърлар тўплами. н Тўпламда 
шоирнинг сара масаллари жамланган. Газе- 
тадан. 

3 Тўп, тўда, уюм. Бир тўплам ўтин. 


16—Ўзбек тилининг изоҳли луғати 

ТУПЛАМОҚ 1 Битта-битта териб ёки 
супуриб, сидириб, бир ерга йиғмоқ, тўп, 
тўда ҳолга келтирмоқ. Тўкилган олмаларни 
тўплаб қўйдим. Қумни тўплаб қўй. н [ Йўл- 
чи\ Мўлжаллаган миқдорини ўриб бўлди. Сўнг, 
уюм-уюм тўплаб, кенг қулочига сиққанча 
кўтариб, бойнинг ташқарисига ташимоққа 
бошлади. Ойбек, Танланган асарлар. Ола- 
хўжа шошилиб, лаганлардаги ошларни бир 
лаганга тўплади. Бошқалар қўлларини ар- 
тишди. П. Турсун, Ўқитувчи. 

2 Йиғиб кўпайтирмоқ, қўр қилмоқ, жам- 
ғармоқ. Маблағ тўпламоқ. н Акбар пул 
тўплаб.. қачондир Ҳиндистонга саёҳат 
қилишни орзу қиларди, тилагига етдимикан ? 
X. Султонов, Онамнинг юрти. Сиз ҳам нафс- 
га берилиб, жуда кўп сийму зар тўплаган- 
сиз.. П. Қодиров, Юддузли тунлар. 

3 Турли манбалардан олиб, бир бутун, 
яхлит ҳолга келтирмоқ, йиғмоқ; тузмоқ, 
тартиб этмоқ. Коллекция тўпламоқ. Гербарий 
тўпламоқ. Маълумот тўпламоқ. Диссерта- 
ция учун материал тўпламоқ. Навоий шеър- 
ларини тўпламоқ. Колхоз чорвачилик соҳаси- 
da катта тажриба тўплади. 

4 Чақириб, чорлаб, бир ерга йиғмоқ, 
уюштирмоқ. Самарқанд обидаларидек санъат 
асарларининг бунёд бўлишига ҳомийлик қил- 
ган, жаҳонга донғи кетган одамларни тўп- 
лаб, уларга шароит яратиб берган одам 
эзгуликни ҳис қилмаслиги мумкин эмас. Ў. Ҳо- 
шимов, Қалбингга қулоқсол. Биз мактабда 
урушга кетганларнинг расмини тўплаётган 
эдик. Э. Раимов, Ажаб қишлоқ. 

5 кўчма Борини бир ерга йиғмоқ, йиғиш- 
тирмоқ (куч, диққат-эътибор ва ш.к. ни). 
Ҳушини тўпламоқ. Бутун иродасини тўп- 
ламоқ. н -Нима? — шу вақтгача паришон 
турган Ҳури фикрини тўплади. Ф. Мусажо- 
нов, Ҳури. Убутун кучини тўплаб, дарахтга 
чирмаша бошлади. Н. Сафаров, Тилсимчи- 
лар. [Йўлчи] Сўнгги зарба учун бутун ғазаби- 
ни, кучини, upodacuuu тўплади-да, бир қўли- 
ни ерга тираб, бошини ердан узди. Ойбек, 
Танланган асарлар. 

6 Юзага келтирмоқ, ҳосил қилмоқ. ..ўқ- 
ариқдан ҳатлаб ўтди-да, қийғос ҳосил тўп- 
лаётган ғўза тупларидаги кўсакларни санай 
бошлади. Газетадан. Тоғ бағирларида асалари- 
ларнинг мўл ва шифобахш асал тўплаши учун 
шароит етарли. Газетадан. 


ТЎПЛОВЧИ 1 Тўпламоқфл. сфдш. Аъзо- 
лик бадали тўпловчи. 

2 Бирор асар, мажмуа ва ш.к. ни тўпла- 
ган, тартиб этган шахс, тузувчи. 

ТЎПОЛОН 1 Беҳаловат, тартибсиз 
ўйин, шўхлик. Бола-да. Бола бўлгандан ке- 
йин, тўполони, шўхлиги билан бўлади-да! 
Шуҳрат, Шинелли йиллар. Ҳамроев кечки 
овқатдан кейин бирпас чўзилмоқчи бўлган 
эди, тўғри келмади: нариги уй тўполон — 
болалар бир-бирини ёстиқ билан уриб ўй- 
наётибди. А. Қаҳҳор, Айб кимда? Ҳар бир 
тўйда тўполон қилиб, беармон ўйнаб-кулиш- 
га ўрганган болалар бу «улуғ тўтдан норози 
эдилар. Ойбек, Танланган асарлар. 

2 Умуман, бетартиб ғовур-ғувур ҳаракат; 
югур-югур, қий-чув, ур-йиқит. [Жўра:] Оғай- 
ни, бу яна нима тўполон? И. Султонов, Бур- 
гутнинг парвози. Сен тўполонда билмадинг. 
Мелис иккаламиз Ғани тўтини ҳам роса дўп- 
посладик. Э. Раимов, Ажаб қишлоқ. Ваҳима- 
га тушган қўшин бирдан ўзини орқага таш- 
лади, аммо ур-сур тўполонда кўприкка сиғ- 
май, от-уловлари билан сувга тутдай тўки- 
ла бошлади. П. Қодиров, Юлдузли тунлар. 

3 Уриш-жанжал, машмаша, можаро. Ар- 
зимаган гап устида дунё бузган кундош тў- 
полонлари кимнинг қулоғига ёқсин? А. Қо- 
дирий, Ўтган кунлар. Шербек Оқсойга тўрт 
кун деганда, тўполон устига етиб келди. С. 
Анорбоев, Оқсой. Бир тўполон чиқазиб, 
обрўсини уч пул қилай дедим-у, яна шайтон- 
га ҳай бердим. «Муштум». 

4 кўчма Исён, ғалаён. Тўполон чиқармоқ 
(кўтармоқ). н [Навоий:] Шоҳим мендан ни- 
ма истайдилар. [Ҳусайн:] Дарвешали тўпо- 
лонини бартараф қилиш ea фитначини ти- 
риклай тутиб келтиришни ўзларига ҳавола 
қилсак. Уйғун ва И. Султон, Адишер Навоий. 
Суворий казаклар кимдандир дарак топиб, 
ғалаённи бостиргани келишган эди. Тўполон 
босилиб, мадраса олди жимжит бўлгач, яна 
казармага қайтиб кетдилар. С. Сиёев, Аваз. 

ТЎПОЛОНЧИ 1 Беҳаловат ўйинни, шўх- 
ликни яхши кўрадиган, ортиқ даражада шўх. 
Тўполончи бола. н Малика тўполончироқ, 
Холдор эса ҳамма вақт қўлларини қовуш- 
тириб, «интизом» бўлиб ўтирарди. Ж. Аб- 
дуллахонов, Тонг ёришган соҳилда. Шундай 
тўполончи боланинг бирданига ювош бўлиб 
қолганини кўриб, синфдошлари ҳайрон эди. Ў. 
Ҳошимов, Қалбингга қулоқ сол. 




2 Бекорга, бўлар-бўлмасга уриш-жанжал 
қилаверадиган, жанжалкаш. Тўполончи хо- 
тин. н Республикада безорилар ва myno- 
лончилар йилдан-йилга камайиб бормоқда. 
Газетадан. 

ТЎПОЛОНЧИЛИК Тўполончига хос 
хатти-ҳаракат. Биров [ Садриддиннинг\ дарс 
вақтида ўтирмаслиги.. бошқаси тўполон- 
чилиги натижасида синфдаги болаларга кун 
бермаётгани ҳақида арз қилади. А. Шомир- 
заев, Бизнинг муаллима. 

ТЎПОН 1 Донни янчиш ва тозалагцда 
чиқадиган чиқинди; майда чори ёки йирик 
кепак. Мен бир оз тўпон юборғизаман. Икки 
хил ем, майин беда — кўк чиққунча етади шу- 
лар. И. Раҳим, Зангори кема капитани. 

2 махс. Қизиган темир, мис, қўрғошин 
кабиларга ишлов берганда тўкиладиган зар- 
ралар; кукун. Қизиган темирни чўзганда, 
сандон остига тўкилган майда темирлар 
«тўпон» деб аталади. М. Муҳаммаджонов, 
Турмуш уринишлари. Кошинпаз учун қарноб 
тупроғи, оқ қум.. мис тўпони, қўрғошин 
тўпони керак. Мирмуҳсин, Меъмор. 

3 Умуман, чанг, тўзон. 

ТЎПОНДАИ Қуруқ, мойсиз; тўпдай. Қўй, 

бўлди, Бувисара, агар ўша кунги мошкичи- 
рингни ёғли десанг, кам ёғи қанақа бўлади, 
тўпондай эди-ку. В. Ғофуров, Вафодор. 

ТУПОРИ Жуда содда, оддий, қилвир- 
ликни билмайдиган. Тўпори одам. н Бутун 
ўқиш даврида кўзга ташланмаган, ҳатто 
баъзан кулгили ҳазилларга нишон бўлган бу 
оқ кўнгил, тўпори йигит [Рустам] фронтда 
ўз ўрнини топиб олди. В. Ғофуров, Вафодор. 
Қишлоқ қизларини биласан, анча тўпори 
бўлишади. М. Исмоилий, Фарғона т. о. Ба- 
ширжон тўпори кўринган кекса шоирнинг 
байтни жуда тез ва осонгина ёзганига қойил 
қолди. Н. Аминов, Суварак. 

ТУПОТАР эск. Кундуз соат 12 пайти; 
туш, чошка, тўп (авваллари Тошкентда шу 
пайтда тўп отилар эди). -Вой ўлмасам, тўп- 
отар бўлиб қолибди-ку! - деди [Ҳожия хола\ 
бир вақт соат стрелкасининг 12 рақами 
устида турганини кўриб. В. Ғофуров, Ва- 
фодор. Унсин тумшуғига тунука қопланган 
чойнакка чой дамлаб, иккита кулча билан 
Шокир отага узатди: -Отажон, тўпотар 
бўлди, чой ичинг! Ойбек, Танланган асарлар. 

ТЎППАИМОҚ Дўппаймоқ, тўмпаймоқ. 
Кўприк тагидан ўтгач, йигит cye четида 


тўппайиб чиқиб турган қайрағоч илдизига 
интилиб бориб, маҳкам ёпишди. Мирмуҳсин, 
Чиниқиш. 

ТУППИ с. т. Дўппи. Унинг зар билан 
тикилган жуда чиройли тўпписи бир эди. А. 
Қаҳҳор, Асарлар. 

ТЎППОНЧА Яқиндаги нишонга ўқ узиш 
учун белгиланган, ёнда олиб юриладиган 
қурол; пистолет, револьвер. Тўппонча отмоқ. 
Тўппончадан ўқ узмоқ. н Бўронбек тўппон- 
часини яланғочлаб, ота-болага ўқталиб тур- 
ди. Ҳ. Ғулом, Машъал. У тўппончасини ях- 
шилаб текшириб, ғилофига солди-да, ёстиқ 
тагига қўйди. Ж. Шарипов, Хоразм. 

ТЎПТОШ Қиз болаларнинг майда тош- 
ларни ташлаб-илиб олиб ўйнайдиган ўйи- 
ни ва шу тошларнинг ўзи. Саодатншг ҳам, 
Анорнинг ҳам тўптош ўйнаш даври ўтган- 
да, бўлмаса, улар ана шу думалоқ, силлиқ, 
ранг-баранг майда тошларни этакларига 
тўлдириб олишарди. И. Раҳим, Ҳаёт булоқ- 
лари. Улардан беш-олти қадам наридаги санг- 
зор бўйида қизчалар.. тўптош ўйнашар эди. 
П. Қодиров, Қора кўзлар. 

ТЎПХОНА [тўп III + хона] тар. Ўрта 
Осиё хонликларида: тўплар, қурол-асла- 
ҳалар сақланадиган жой; арсенал. Биринчи 
тўқинишда ўз лашкарбошиси ea тўпхонаси- 
ни қўлдан берган амир яна ҳийла йўлини 
тутди. С. Айний, Қуллар. 

ТЎПЧИ Тўп отувчи, тўп билан қурол- 
ланган қисмда хизмат қилувчи; артилле- 
риячи, артиллерист. Бу тепа устида доимий 
тўпчи ea қоровуллар турар эдилар. А. Қоди- 
рий, Ўтган кунлар. Тўпчилар ҳолдан кетиб 
йиқилгунча отдилар. Ойбек, Қуёш қораймас. 

ТЎР 11 Умуман, ҳар қандай материалдан 
катак-катак кўзли ёки бежамдор қилиб 
тўқилган нарса; асбоб, буюм ва ш.к. нинг 
шундай нарсадан иборат қисми. Сим тўр. 
Футбол дарвозасининг тўри. н Каптар- 
хонани каптарлардан холи ea [каптархона] 
оғзидаги новдадан тўқилган тўрларни бу- 
зилган кўриб ҳайрон бўлади. А. Қодирий, Обид 
кетмон. Асалариларни парвариш қилишда, асал 
олишда бошга ҳимоя тўри кийилади. «Зоо- 
логия». Этакдаги сим тўр ортида товуқлар 
қақағлайди. Ў. Ҳошимов, Қалбингга қулоқ 
сол. Ҳамхонам каравот тўрини ғижирлатиб, 
ўрнига ётди. Ў. Усмонов, Сирли соҳил. 

2 Табиий ёки сунъий толадан катак-ка- 
так кўзли ёхуд бежамдор қилиб тўқилган 




газмол; тюль. Нафис тўр. Ип тўр. Пардабоп 
тўр. Тўр парда. н -Нима ҳақда ёзиш ҳам 
жуда муҳим масала, — давом этди у. — 
Лекин.. мана шу тюль, — деб у деразаларга 
тутилган нафис гулли оппоқ тўрни кўрсат- 
ди. П. Қодиров, Уч илдиз. 

3 Шундай тўқилмадан иборат буюм. Эр- 
талаб, одат бўйича, Нури тўр рўмол ёпиниб, 
бешикдаги боладан то кексаларга қадар — 
ҳаммага салом қилар экан. Ойбек, Танлан- 
ган асарлар. Қора тўр қўлқоп кийиб, юзига 
сачвонга ўхшаш тўр тутган шляпали хотин 
уни кўриши билан.. афтини буруштирди. С. 
Аҳмад, Ҳукм. Зуҳра бегимнинг юзи оқ ипак 
тўр ортидан аниқ кўринмас эди. П. Қодиров, 
Юддузли тунлар. 

4 Шундай катаклар шаклида тўқилган 
(ишланган), балиқ ёки қуш овлаш учун 
ишлатиладиган буюм, асбоб. Бедана тута- 
диган тўр. Тўр билан балиқ овламоқ. н Пир- 
нафас ака қайиқ, тўр.. санчқи сотиб олди. 
Ж. Шарипов, Хоразм. Овчи секин-аста тўр- 
нинг ипини тортибди, ҳамма каптар тўрга 
илинибди. «Эртаклар». Дарёга қармоқ таш- 
лаган киши илинганини олади-да, қайси бир 
балиқчи тўрига тушган лаққани ташлабди. 
И. Раҳим, Чин муҳаббат. 

5 кўчма Қўлга тушириш, илинтириш во- 
ситаси; дом, тузоқ. Қўй, болам, Оқтошга зин- 
ҳор бормагин, Ёш баччасан, тўрга тушиб қол- 
магин. «Нурали». Бойвачча яна ошиқ. Шаҳзо- 
да унинг яна кимга тўр таимаётганини се- 
зиб қолган. К. Яшин, Ҳамза. 

6 Умуман, шундай тўқилмага ўхшаш, 
уни эслатувчи нарса. Тўри тарам-тарам, 
ёқимли ҳиди гуркураётган қовунлар.. «Саодат». 
Ҳозир Дўстбек билан Аҳмад Танбал бизни 
ўргимчак тўридай чирмаб келурлар. П. Қо- 
диров, Юлдузли тунлар. 

ТУР II Пойгакдаги жойга нисбатан юқо- 
ридаги жой, умуман, жойнинг юқори, яъ- 
ни қуйига қарама-қарши томони. Ардоқли 
меҳмонни тўрга ўтқазмоқ. Ғалчани иззат 
қилсанг, чориғи билан тўрга чиқади. Мақол. 
Тентак тўрини бермас. Мақол. н Полвон тик 
туриб, отасининг тўрга ўтишини кутди. Ж. 
Шарипов, Хоразм. Марҳамат! Бу уйнинг тў- 
ри — сизники, Тўйга келгувчилар мингдан кам 
эмас. Ғ. Ғулом. [ Элмурод] Қурилишнинг икки 
томонини кўздан кечириб, унинг битгач, 
қандай бино бўлишини тасаввур қилади: синф- 
лар, зал, залнинг тўрида ўқитувчилар хонаси. 


П. Турсун, Ўқитувчи. Ноибнинг мулозими 
ҳовли тўрига қочди. С. Сиёев, Аваз. 

ТЎРА 1 тар. Юқори табақага мансуб 
киши; зодагон, оқсуяк, аристократ. Бу икки 
қаватли катта ҳовли Азлархон тўранинг 
ҳовлиси эди. Ойдин, Ҳазил эмиш. 

2 тар. Хонлар даврида ва чор Россияси 
даврида Туркистонда катта амалдор, ҳоким. 
Унга жавоб қилмай, ҳокимдан сўради: -Нима 
қилайлик бўлмаса, тўрам? М. Исмоилий, 
Фарғона т. о. Элликбоши.. ўйлади: «Маҳкама- 
га бориб, Ҳакимбойваччанинг обрўсини дас- 
так қиламан. Тўраларнинг оғзига уриш учун 
пулни бойвачча беради. Мандан нима кетади, 
қабул қилаверай». Ойбек, Танланган асарлар. 

3 Ҳурмат юзасидан ёки улуглаб, киши- 
ларнинг номига, унвонига, мансабига, шу- 
нингдек, кўчма маънода баъзи нарсаларни 
билдирувчи сўзларга қўшиб ишлатиладиган 
сўз. [Содиқ:] Ҳа-ҳа-ҳа, балли, Мутал тўрам! 
А. Қодирий, Ўтган кунлар. [Мулладўст ўзига 
ўзи:] Оббо, ҳай бу кун-эрта ёр-ёр, чилдирма 
бака-банг, қиблага қараб куёв тўрам ўти- 
радилар. Ҳамза, Майсаранинг иши. Қудрат 
ака, паловхон тўра ўзларини жуда азиз қи- 
либ қўйдилар, қарздормиз. Н. Сафаров, Уй- 
ғониш. Мана, ёнига конъяк тўрани қўйиб, 
тўнғич ҳосил билан дастурхонни безатдим. 
Ш. Рашидов, Бўрондан кучли. 

4 кўчма Расмиятчи, расмиятпараст, бю- 
рократ. Бошқарма идорасига жойлашиб қол- 
ган икки-учта ўзбилармон тўранинг бебош- 
лиги туфайли ишлар кетга кетганди. Ш. Ғу- 
ломов, Ёрқин уфқлар. 

5 Тўра (эркаклар исми). 

ТЎРАЛАРЧА 1 Зодагонларга, аристо- 

кратларга хос равигцда. Тўраларча кеккайиш. 

2 Расмиятпарастларга, бюрократларга 
хос равишда. Сиз бу тенгсиз гўзалликка, бу- 
тун бир ўлканинг тақдирига тўраларча қўл 
силтамоқдасиз, А. Мухтор, Чинор. 

ТЎРАМИЖОЗ айн. анғирт. 

ТЎРАЧИЛИК Ишга, ўз вазифасига рас- 
миятчилик билан қараш, қуруқ расмият- 
парастлик; бюрократизм. -Энди, сиз қолиб- 
мидингиз тўрачилик қилмаган! — деди Тур- 
суной. Ҳ. Назир, Ўтлар туташганда. Идора- 
бошқарув annapamu учун сансалорлик, тўра- 
чилик.. тамомила ёт нарсадир. Газетадан. 

ТЎРВА Кичкина қопчиқ; халта. Бўз тўр- 
ва. Бир тўрва ёнғоқ. н Қўрбоши ҳам, тўр- 
васини йўқотган гадойдек, қушбегининг чап 




ёнига, Кумушбибининг юқорисига бориб ўтир- 
ди. А. Қодирий, Ўтган кунлар. Ҳархил асбоб- 
ускуналар солинган тўрвасини катта темирга 
илиб, обкашдай елкасига қўйиб олган челак 
тузатувчи гуркураган овози билан жимжит 
маҳаллага жон киргизиб борарди: -Чела-ак 
ту-за-та-ма-ан! П. Турсун, Ўқитувчи. 

Тузлуқ тўрва қ. тузлуқ. Тўрва қоқци Охир- 
ги фарзанд, кенжатой. Ҳайдар Абдураҳмон 
отанинг кенжа ўғли.. тўрва қоқди боласи эди. 
М. Муҳамедов, Қаҳрамон изидан. Айниқса, 
Мавлон аканинг тўрва қоқдиси.. Нишонбой 
серхархаша. Ҳ. Ғулом, Машъал. 

ТУРИҚ Қора қизил, тўқ жийрон (от ту- 
си ҳақида). Тўриқ om. н Отабек тўриқ 
йўрғани чиқариб, қутидорга тутди. А. Қо- 
дирий, Ўтган кунлар. -Нигора?! — Шербек 
қизиб кетган тўриқнинг тизгинидан тортар 
экан, ўз кўзига ишонмагандек тикиларди. 
— Қайси шамолучирди?С. Анорбоев, Оқсой. 

ТЎРЛАМА Пўсти тўр билан қопланган, 
тўрлаб, етилиб пишган (қовун ҳақида). 
Тўрлама шакарпалак. н Алижон бошмал- 
доғини найза қилиб, тўрлама қовунларни бир 
урибучириб юборади. Мирмуҳсин, Чиниқиш. 

ТЎРЛАМОҚ 1 Ипни тўр шаклида ке- 
сиштириб тикмоқ, шу йўсинда тикиб, бирор 
юзани қопламоқ. Пайпоқни тўрлаб ямамоқ. 

2 Тўр шаклида кесишган чизиқлар би- 
лан қопланмоқ, тўр ҳосил қилмоқ (етил- 
ган, пишган қовун ҳақида) (қ. тўр I 6). Ша- 
карпалак тўрлай бошлабди. н Тарвузлар бир 
қучоқ, тўрлабди қовун.. Миртемир. 

3 кўчма Умуман, шундай шаклни (тўр 
шаклини) олмоқ. [Темир тоға\ Тўрлаб кет- 
ган қадоқ қўлларини бир-бирига ишқаб, йи- 
гитларнинг кўзига тикилди. Ҳ. Нуъмон ва А. 
Шораҳмедов, Ота. У.. кўзойнагини қаншари- 
дан олиб, кўкиш томирчалари тўрлаб кет- 
ган энгагини оқ рўмолча билан артиб қўйди. 
А. Мухтор, Давр менинг такдиримда. 

ТЎРС Тўнг, қўпол, дағал, қўрс. Тўрс одам. 
Тўрс гап. Тўрс гапирмоқ. 

ТУРСАИМОҚ Қовоқ солмоқ, тумтаймоқ. 
-Гапимга ҳеч қулоқ солишмайди, — деди тўр- 
сайиб Раҳим. Ҳ. Назир, Сўнмас чақмоқлар. 
Эрининг гапирмай, тўрсайиб бораётгани 
[Меҳринисанинг] юрагини сиқарди. Р. Файзий, 
Ҳазрати инсон. -Ҳой яхшилар! Нега бундай 
тўрсайиб чиқиб кетяпсизлар!? Ш. Бўтаев, 
Қўрғонланган ой. 


ТУРСИҚ 1 Меш, саноч. Бир тўрсиқ қи- 
миз. н [ Бозорнинг\ Ҳимирлашга дармони йўқ, 
ичида бир жойи ловуллаб ёнади, тўрсиқдаги 
илиқ сувни ичган сари, қора тер босади та- 
нини. А. Мухтор, Чинор. Бир кулбанинг соя- 
сида уч-тўрт кўчманчи қўлларида заранг ко- 
са уитаб, қимиз тўла тўрсиқларни эзғилаб 
ўтирар эди. М.Осим, Элчилар. 

2 с. т. ҳазил Лўмбиллаган катта эмчак. 

ТЎРТ 1 4 рақами ва шу рақам билан 
ифодаланган сон, миқдор. Тўрт кун. Тўрт 
сўм. Тўрт килограмм. Тўртдан бир улуш. 
Ўндан тўрт ҳисса. Тўрт баравар оширмоқ. 
н Тўрт атрофда садоқатли дўстлар, ҳам- 
фикрлар. Ш. Рашидов, Бўрондан кучли. Ёни- 
га тўрт нафар ясовул олиб, Султонали йўлга 
тушди. А. Қодирий, Меҳробдан чаён. Бой чой 
қоғозга ёзилиб, тўрт букланган хатни очди. 
Ойбек, Танланган асарлар. 

2 Беш балли баҳо тизимида: аълодан ке- 
йинги яхши баҳо. Ҳамма дарслардан тўрт 
олдим. 

Тўрт кўз тугал (ёки тугаллик билан) қ. 
тугал. Тўрт кўз билан кутмоқ ёки (икки) кўзи 
тўрт бўлмоқ /у. кўз. Тўрт муча қ. муча 1. Тўрт 
оғайни қ. оғайни. Тўрт томонинг қибла! қ. 
қибла. 

ТЎРТБУРЧАК 1 сфт. Тўрт томони тенг 
бўлган; чорси, квадрат. Тўртбурчак ҳовли. 

2 айн. тўртбурчаклик. 

ТЎРТБУРЧАКЛИК мат. Қарама-қарши 
томонлари параллел, тўртта бурчакли гео- 
метрик шакл. Тўғри тўртбурчаклик. 

ТЎРТИНЧИ 1 Тартиб қатори, ўрни 4 ра- 
қами билан белгиланган, 4 номерли. Тўр- 
тинчи уй. Тўртинчи бет. Тўртинчи синф. н 
Ниҳоят, тўртинчи куни ов бароридан келди. 
А. Қаҳҳор, Олтин юлдуз. 

2 Катта-кичик нарсаларнинг учинчидан 
катта, бешинчидан кичик ўлчами. Тўртинчи 
калиш. 

3 от, тар. Октябрь тўнтаришининг даст- 
лабки кунларида, фуқаролик уруши йил- 
ларида большевикларга берилган ном (боль- 
шевиклар Таъсис мажлисига сайловларга 
кўрсатилган номзодлар рўйхатида тўртинчи 
ўринда бўлган). [Мухтор:] Бугун қўлга оли- 
надиган тўртинчиларнинг рўйхати Тўрабек- 
ка топширилган. Тўрабек бу топшириқни ба- 
жара олмаса, эртага ишимиз барбод бўлади. 
А. Раҳмат, Абдулла Набиев. 




ТУРТКУЗ 1 Ит лақаби. Бу итни биламан 
— Ҳосимжон бойватанинг итлари, мени та- 
нийди.. Маҳ, Тўрткўз, маҳ! Ҳа, бетавфиқ, 
ювош эдинг-ку! А. Қаҳҳор, Миллатчилар. 

2 с. т. дағл. Кўзойнакли киши ҳақида. 

ТЎРТЛАМЧИ 1 шв. Тўртинчи. Тўртламчи 
гапим шуки.. 

2 кт. Бирор нарса ёки ҳодиса жараёнида 
тўртинчн ўрин тутадиган, тўртинчи дара- 
жали ёки тўртинчи навбатда юзага келган, 
ҳосил бўлган. Тўртламчи система (геол.), 
Тўртламчи давр (геол.). 

ТУРТЛИК 1 ад. Тўрт мисрадан иборат, 
тугал мазмун ифодасига эга бўлган шеърий 
шакл; қитъа; мурабба. 

2 Тўрт кишидан иборат бўлган гуруҳ. 
Тўртлик мажлиси. Тўртлик комиссия. 

3 Тўртта холи бўлган карта. Ғиштиннинг 
тўртлиги. 

ТУРХАЛТА Тўр тўқиб ишланган, катак- 
катак кўзли халта. Тўрхалта кўтарган аёл- 
лар дам у дўконга, дам бу дўконга ўзини ура- 
ди. Ж. Абдуллахонов, Хонадон. ..қўлида кат- 
та тўрхалта тўла нарса билан илжайганча 
эшикдан Шаҳоб кириб келди. Л. Тожиева, 
Меҳрим сизга, одамлар. 

ТУРҚОВОҚ Бедана ва б. сайроқи қуш- 
лар сақлаш учун ярим палла қовоқ пўчоғи 
ёки ёғоч гардишга тўр тўқиб ясалган қафас. 
Чинор шохига илинган тўрқовоқдаги бедана 
бетиним сайрайди. С. Кароматов, Олтин қум. 
Бу жимликни фақат боғларнинг чайлаларига 
осилган тўрқовоқлардан чиққан «вавағ, ва- 
вағ, питпилиқ, питпилиқ» садолари бузиб ту- 
рар эди. С. Айний, Қуллар. 

ТУРҒАИ 1 Чумчуқсимонлар туркуми- 
нинг бир оиласига мансуб кичкина сайро- 
қи кушларнинг умумий номи. Дала тўрғай. 
Қора тўрғай. н [Элмурод\ Кўзларини қисиб, 
кўм-кўк осмонга қарар экан, қанотини ди- 
риллатиб, бир ерда сайраб турган тўрғайни 
кўрди. П. Турсун, Ўқитувчи. Бир шўх бўз 
тўрғай Ғуломжон бошидан кетмай ҳадеб 
бўзлар, нималардир сўзлар эди. М. Исмоилий, 
Фарғона т. о. 

2 Ўзбек халқ мумтоз куйларидан бири- 
нинг номи. 

ТУС 1 Қайин дарахтининг эгарчиликда 
ишлатиладиган пўстлоғи. 

2 Махсус қора бўёқ. Шам қаршисида 
қизарган шаҳло кўзлари, ёш билан сингган 
жингила киприклари, чимирилган тўсдек қо- 


ра қошлари уни [Кумушни] аллақандай бир 
ҳолга қўйган эдилар. А. Қодирий, Ўтган кун- 
лар. 

3 кўчма Қора, қоп-қора. Йигит тўс мўй- 
ловини ҳимариб кулди. Ҳ. Назир, Қанотлар. 

ТУСАТ кам қўлл. қ. тўсатдан. Пайдо бўл- 
ди тўсат бир чол ва бир ит. Т. Тўла. Бўрон 
турса тўсат ёки дўл, жала. Миртемир. 

ТУСАТДАН рвш. 1 Хаёлга келмаган ҳол- 
да; кутмаганда, кутилмаганда. Тўсатдан меҳ- 
монлар келиб қолди. Тўсатдан қаттиқ ша- 
мол турди. н Эшик тўсатдан қаттиқ ита- 
рилди. Узоқда Шоқосимнинг ким биландир 
хириллашгани эшитилди. Ойбек, Танланган 
асарлар. Бошимга биров тўсатдан катта 
бир калтак билан ургандек бўлди. О. Ёқубов, 
Тилла узук. 

2 Ғайриихтиёрий равишда, бехосдан, 
бирдан. [ Йигит] Тор кўчанинг ярмисига em- 
гач, тўсатдан орқасига қайрилиб қаради. А. 
Қодирий, Ўтган кунлар. Тўсатдан оёқлари- 
дан мадор кетиб, қалтирай бошлаганини сез- 
ди. Ў. Ҳошимов, Қалбингга қулоқ сол. 

3 Сездирмай туриб бирдан, дабдуруст- 
дан. Бешиктерват ўлжаси яқинлашиши би- 
лан тўсатдан, яшин тезлигида сстчиб, уни 
ушлаб олади. «Фан ва турмуш». 

ТЎСИН Иморатнинг ва, умуман, ҳар 
қандай қурилма ёки иншоотнинг томи, ора- 
ёпмалари, полига кўндаланг солинган ба- 
қувват ёғоч, темир ёки бошқа нарса. Ёғоч 
тўсин. Темир тўсин. н Ёнидаги йигит.. ўзи- 
ни сувга ташлади, кўприк тўсинига илин- 
ган жасадни йигитлар ёрдамида қирғоққа 
чиқарди. Ж. Шарипов, Хоразм. Ўрмондан кел- 
тирилган тўсин ва ёғочлардан ерости бос- 
тирмалари тайёрланмоқда. И. Раҳим, Чин 
муҳаббат. 

ТЎСИНБОП Тўсинга ярайдиган, тўсин 
бўладиган. Тўсинбоп ёғоч. 

ТУСИНДАН айн. тўсатдан. У тўсиндан 
бетоб бўлиб қолди. н Ғўзалар ерда тўрт эн- 
лик кўтарилиб, дала бўйлаб кўм-кўк чизиқ- 
лар кўзни қувонтирганда, бир вақт, тўсин- 
дан ҳаво айниди. Ойбек, О.в. шабадалар. 

ТЎСИНЛИ Тўсини бўлган. Ўн бир тў- 
синли уй. 

ТУСИНЛИК айн. тўсинбоп. Тўсинлик 
ёғоч. н Биз қишлоққа тушиб, тўсинлик те- 
рак топамиз. «Ўзбекистон қўриқлари». 

ТУСИҚ 1 от Йўлни тўсиш, бекитиш, 
иҳота қилиш ёки икки жойни бир-биридан 




ажратиш учун ясалган қурилма; ғов, иҳота. 
Чий тўсиқ. Ҳарбий тўсиқ. Сув тўсиқдан ошиб 
ўтди. н Ҳадемай, шох-шаббалардан катта 
тўсиқ ҳосил бўлди. С. Аҳмад, Қадрдон дала- 
лар. Шифтгача етиб бормаган фанер тўсиқ 
орқали гаплар баралла эшитиларди. П. Қо- 
диров, Уч илдиз. Танклар унча-мунча тўсиқ- 
ни назар-писанд қилмай, даҳшат ва ишонч 
билан масофани қамрарди. Ойбек, Қуёш қо- 
раймас. 

2 кўчма Тўсқинлик, қаршилик; тўғоноқ, 
ғов. Тўсиқ бўлмоқ. н Ҳаёт нашидаси шу 
кураш, хавф-хатар, тўсиқларни енгиб ўтиш, 
интилиш борлиги учун ҳам қизиқ, лаззатли. 
С. Нуров, Нарвон. 

3 сфт. Тўсилган ҳолатли, тўсиб қўйил- 
ган. Тўсиқ йўл. Ҳовузнинг атрофи тўсиқ. 

ТЎСИҚЛИ Тўсиб, ажратиб қўйилган, 
тўсилган; тўсиқ. Тўсиқли йўл. н Элмурод чий 
тўсиқли айвон олдидан аста одимлаб, ўз 
ҳужрасига ўтди. П. Турсун, Ўқитувчи, 

ТУСИҚПИК кам қўлл. Тўсқинлик, қар- 
шилик, монелик. Тўсиқлик қилмоқ. н Да- 
dacu ўз сўзли, вақти келганда, ҳар қандай 
монеликни яксон қилувчи забардаст кекса 
бўлганидан, унинг қизга уйланишига тўсиқ- 
лик қилиш мумкин эмаслигини англади. Ой- 
бек, Танланган асарлар. 

ТЎСИҚСИЗ 1 Тўсилмаган, очиқ. Тўсиқ- 
сиз йўл. Тўсиқсиз ҳовли. 

2 Ҳеч қандай қаршиликсиз, монесиз. Тў- 
сиқсиз иш. н Бўлинма бир ярим километр- 
ча тўсиқсиз, отишмасиз йўл босди. Ҳ. Ғулом, 
Тошкентликлар. 

Тўсиқсиз эргаш гап тлш. Бош гапнинг 
мазмунига зид, аммо унга тўсиқ бўла ол- 
майдиган мазмунли эргаш гап. 

ТЎСМОҚ I 1 Тўсиқ қуриб, ғов солиб, 
ўтиб бўлмайдиган қилмоқ, бекитмоқ ёки 
иккига ажратмоқ. Дарёни тўсмоқ. Ҳовлини чий 
билан тўсиб олмоқ. 

2 Тўсқинлик қилмоқ, йўлига ғов бўлмоқ, 
йўналишига тўсиқ бўлмоқ; ўтказмай қўй- 
моқ, тўхтатмоқ. Баҳор қўлларини кўтариб, 
кичкина нам кафтлари билан ғир-ғир ша- 
бадани тўсди. Ш. Рашидов, Қудратли тўл- 
қин. -Ўғил, қандай бўлмасин, отанинг қули 
бўлади, — элликбоши бойваччанинг олдини 
тўсди. Ойбек, Танланган асарлар. Сизга ўх- 
шаш даллолларга ҳожат йўқ. Мен сизни хўп 
синаганман. Сиз халқ бўронини тўсмоқчи- 
мисиз? Ойбек, Танланган асарлар. 


Йўлини тўсмоқ 1) йўл бермай тўхтатмоқ; 
ўтказмай қўймоқ. Сув йўлини чим босиб тўс- 
дик. н -Керак эмас, кира кўрманг! — йўлни 
тўсди Ҳури. Ф. Мусажонов, Ҳури; 2) кўчма 
қаршилик қилмоқ, монелик кўрсатмоқ, 
тўғоноқ бўлмоқ, тўғоноқ солмоқ. Биз тан- 
танали, қизғин, ғайратли, оммавий иш бош- 
лаш билан ҳамма иғволарнинг йўлини тўса 
оламиз. А. Мухтор, Опа-сингиллар; 3) йўл- 
тўсарлик қилмоқ. Бу ерларда мени ёлгиз бил- 
дингми? Йўл тўсмоқчи бўлиб, чиқиб кел- 
дингми? «Ёдгор». 

3 Пардалаб, пана қилиб бекитмоқ, пар- 
даламоқ, паналамоқ. Саҳнани қизил духоба 
парда тўсди. н Ғуломжон қизнинг чап қу- 
лоғини тўсиб турган жингалак зулфига mu- 
килиб тўхтади. М. Исмоилий, Фаргонат.о. 
Чайла эшигини шинели билан тўсиб.. тит- 
раб-қақшаб гугурт чақди. Ойбек, Қуёш қо- 
раймас. 

ТЎСМОҚ II Чақалоқни, ёш болани ҳо- 
жат учун қулай вазиятда тутиб, ушлаб тур- 
моқ. 

ТЎС-ТЎПОЛОН Беҳад тартибсизлик, 
бесаранжомлик, ур-йиқит, жанжал-тўполон. 
Тўс-тўполон қилмоқ. Тўс-тўполонини чи- 
қармоқ. н Бола-чақалар бўлмаганидан, уй- 
лари бизникига ўхшаш тўс-тўполон эмас — 
йиғинчоқли.. F. Ғулом, Шум бола. Ойпошша 
қайтиб келмади. Тўс-тўполон бошланди. 
Ойпошшаншг қочгани тўғрисида эрталаб 
дув-дув гап тарқалди. П. Турсун, Ўқитувчи. 
Бир муддат ўтар-ўтмас, даштда тўс- 
тўполон кўтарилди, отлар кишнар, қиличу 
қалқонларнинг шарақ-шуруғи, бақириқ- 
чақириқлар авжга чиқди. Мирмуҳсин, Меъ- 
мор. 

ТЎС-ТУС: тўс-тўс бўлмоқ Ҳар ён тар- 
қалмоқ, сочилмоқ, қочмоқ, тумтарақай бўл- 
моқ. Додҳо қуён инини ижарага олгач, бош- 
қа «катта»лари ҳам тўс-тўс бўлиб кетди. 
Ҳ. Шамс, Душман. Тўс-тўс қилмоқ Ҳар ён 
тарқатмоқ, қочирмоқ, сочмоқ, тумтарақай 
қилмоқ. 

ТУСҚИН Бирор иш-ҳаракат, чора-тад- 
бир, ният ва ш.к. га ғов бўлиб тушган, ха- 
лал бераётган, тўғоноқ солувчи (нарса) қар- 
шилик, тўсқинлик. -Орзуларим бор, жур- 
налист бўлишни истайман — деди, — лекин 
дардисар тирикчилик тўсқин, Ойбек, Нур 
қидириб. Бизга ҳам тўсқин бўлишлари мум- 
кин. Ш. Рашидов, Бўрондан кучли. 




ТУСҚИНЛИК Тўсқин, ғов бўлувчи ҳо- 
лат, вазият, нарса. ..музокаралар бошлашни 
истаса, бундай музокараларга келишув учун 
ҳеч қандай тўсқинлик йўқ. Газетадан. Дониё- 
ров.. участкадаги ҳамон судралишга сабаб 
бўлаётган асосий тўсқинликларни исботлай 
бошлади. Ж. Абдуллахонов, Тўфон. 

Тўсқинлик қилмоқ (ёки кўрсатмоқ) Тўс- 
қин бўлмоқ, қаршилик кўрсатмоқ. Инсон- 
нинг эркига тўсқинлик қилиш ҳам, унинг 
истак ва интилишини поймол қилиш ҳам 
ваҳшийлик. П. Турсун, Ўқитувчи. ..мусулмон- 
ларга қадамжоларни зиёрат қилиш учун 
тўсқинлик кўрсатишмайди. К. Яшин, Ҳамза. 
Шундай раислар бор, илғорларга суянади, ях- 
ши ташаббусни қўллаб-қувватлайди. Бизнинг 
раис тўсқинлик қилишдан бошқани билмай- 
ди. Н. Сафаров, Ҳаёт мактаби. 

ТУСҚИНЧИ 1 Йўл тўсувчи; йўлтўсар, 
қароқчи. 

2 Умуман, тўсқинлик, қаршилик қи- 
лувчи. Меҳнат қўли-ла ҳадсиз Ер сийнаси 
кулди. Тўсқинчи, ғаним, душман Йўқлиққа 
сурилди. Ғайратий. 

ТЎСҚИНЧИЛИК 1 Тўсиш, йўлтўсар- 
лик, қароқчилик. Кечалари тўсқинчилик 
қилмоқ. 

2 aim. тўсқинлик. [ Тўлаган ] Мавжуд бўл- 
ган имкониятлардан тўла фойдаланишга ва 
йўқ имкониятларни яратишга нималар тўс- 
қинчилик қилаётгани тўғрисида ғапириб 
кетди. А. Қаҳҳор, Қўшчинор чироқлари. Вой, 
ўзингиз ўқиган одам бўла туриб, озодликка 
тўсқинчилик қиласизми ? А. Қаҳҳор, Оғриқ 
тишлар. 

ТУСҚИЧ 1 Тўсиқ қилиб қўйилган (нар- 
са). Каримов Норбувини тўхтатди. Кўприк- 
нинг икки ёнига қоқилган эгри, ёғоч тўсқи- 
чига суяндилар. Ҳ. Шамс, Душман. Машина- 
ларнинг ғилдираклари кўприк четига қоқил- 
ган тўсқич ходаларга қадалиб тўхтади. 
«Шарқ юлдузи». 

2 эск. клапан 1, 3. 

ТЎСҚОВУЛ эск. Қоровул, соқчи, Сен 
Чамбилнинг тўсқовули йўқ кўчаларини би- 
ласан. «Бўтакўз». Деди: ҳар кимнинг эрки ўз 
қўлида, На ғов, на тўсқовул бордир йўлида. 
Ҳабибий. 

ТЎТИ [ф. jJo ^Ja | 1 Тропик ўрмонларда 
яшайдиган, кўпчилик тури чиройли, ранг- 
баранг патли қуш. Илҳом самоварчи одамни 
кўпроқ чақириш учун тўти сақлагандай, Ҳо- 


жи бобо уста Салимни тўти қилиб боқар эди. 
Ғ. Ғулом, Шум бола. Тоғлардаги оҳулар, ўр- 
мондаги тўтилар, чамандаги булбуллар ҳам 
ёлғиз эмас, жуфт яшайдилар. А. Қодирий, 
Меҳробдан чаён. 

2 кўчма Жуда гўзал, нозанин аёл ҳақида. 
Қизлар мажлиси гуллар, лолалар, тўтилар, 
қумрилар мажлиси! А. Қодирий, Ўтган кун- 
лар. Бир қиё боқдим, илиндим тўтининг зан- 
жирига, Ҳеч илож тополмадим парвадигор 
тақдирига. М. Исмоилий, Фарғона т. о. 

3 кўчма Тақлидчи, ўзганинг гапини так- 
рорлайдиган шахсга нисбатан қўлланади. 

4 Тўти (хотин-қизлар исми). 

ТЎТИДАЙ, -дек 1 Тўтига ўхшаш, тўти 

сингари. Тўтидай бировншг гапини қайтар- 
моқ. 

2 кўчма Жуда чиройли, гўзал аёл ҳақи- 
да. Иккита тўтидек хотинингиз бек акам 
учун сочини тараб ўлтирадир.. тагин қанақа 
каму кўст? А. Қодирий, Ўтган кунлар. Оҳ, 
агар менинг ҳам болам бўлса эди, тўтидек 
қилиб ясантириб қўяр эдим-да, бағримга 
босиб-босиб эмизардим. Уйғун, Турсуной. 

ТУТИЁ |0. L.j — мис зангидан ҳосил 
бўлган кристалл] 1 Мис купороси (тиниқ 
кўк йирик кристаллардан иборат модда, мис 
сульфат). 

2 эск. Эски вақтларда кўз оғриғига қар- 
ши ёки кўзни равшан қилиш учун кўзга 
суртиладиган дори. 

Кўзга тўтиё Жуда азиз, муқаддас ёки 
ноёб нарса ҳақида. Тупроғинг кўзимга тўтиё 
бўлсин. Н. Сафаров, Уйғониш. Тўтиё қилмоқ 
Тўтиёдек кўзга суртмоқ, эъзозламоқ. Тўтиё 
қилсам муқаддас тупроғини, не ажаб, Ўй- 
ласам, роҳат топар ҳар лаҳза жоним, ас- 
салом. Ҳабибий. Мен нечун севаман Ўзбе- 
кистонни, Тупроғин кўзимга айлаб гпўтиё? 
А. Орипов, Юртим шамоли. 

ТУТИҚУШ айн. тўти. Фақат кенжатойи 
индамайди.. отасининг олдига келади: -Дада, 
тўтиқуш олиб беринг. С. Нуров, Нарвон. Уне 
деса тўтиқўш монанд, Мен ҳам тилга жо 
қилармишман. Э. Воҳидов, Шарқий қирғоқ. 

ТЎФОН [а. ^li^J= — кучли сув тошқи- 
ни; зўр ғавғо, тўполон] 1 Шиддатли бўрон, 
довул. [Нормат\ Икки кечагача уйқу ололма- 
ди, кўзини юмса, теракнинг шовуллаши тў- 
фон босиб келаётгандай кучаяверди. А. Мух- 
тор, Опа-сингиллар. ..шунча бўрон, сел ea 
тўфонларга бардош берган тоғ кичкина бир 






махлуқ [сичқои] олдида бағри тешилиб, чил- 
парчин бўлади. У. Исмоилов, Сайланма. Тў- 
фонларни севувчи Нуҳим, Сукунатга қулоқ 
солсанг-чи. А. Шер. 

2 кўчма Алғов-далғовли, ларзага со- 
лувчи, шиддатли хатти-ҳаракат, қўзғалиш. 
Унутманглар, амир лашкарлари ортида ға- 
зотталаб муллаваччалар туради. Бу катта 
тўфонга пухта ҳозирлик кўрилмоқда. С. 
Кароматов, Бир томчи қон. Ким мақсадга 
етаман деса, балолар тўфонига бардош бе- 
ради, сабот билан курашади. Н. Сафаров, 
Шарқ тонги. 

3 кўчма Руҳий, ҳиссий қўзғалиш, туғён. 
Инсон қалбида не-не бўронлар, тўфонлар, 
шодликлар пўртана қилади. «Саодат». У 
қарама-қарши ўйлар тўфонида ғарқ эди. 
Шуҳрат, Шинелли йиллар. 

4 Диний афсоналарга кўра, одамларнинг 
гуноҳи учун бутун дунёни босган сув тош- 
қини. 

ТУФОНЛИ Тўфон билан бўлган; бў- 
ронли. Тўфонли денгиз. н Оловли шар юқо- 
рига кўтарилар экан, ўрнида тўфонли ба- 
ҳайбат кулранг-оқиш устун ҳосил бўлар эди. 
Газетадан. 

ТУХТА айн. тувалоқ. 

ТЎХТАЛМОҚ 1 Тўхтамоқ фл. ўзл. н. Иш 
тўхталмасин. Унинг нафас олиши тўхталди. 
н Абдурасул Элмуродга нима тўғрисидадир сўз 
очган эди, тўхталиб, жавоб қайтаришга 
мажбур бўлди. П. Турсун, Ўқитувчи. 

2 айн. тўхтамоқ 6. Тошкент беклиги тўғ- 
рисида кўп музокарадан кейин Юсуфбек ҳо- 
жи ўз яраси устида тўхталди. А. Қодирий, 
Ўтган кунлар. 

Тўхталиб гапирмоқ Дудуқланиб ёки ту- 
тилиб гапирмоқ. 

ТУХТАМ 1 Қарор, ҳукм. Хўжабеков ке- 
йинги вақтда кўп ўйлади. Ниҳоят, «Шербек 
жиддий хавфли рақиб» деган тўхтамга кел- 
ди. С. Анорбоев, Оқсой. Аҳмаджон чарчади. 
Аммо тобора чувалашиб кетаётган хаёлига 
бирор қатъий тўхтамга олиб келадиган фикр 
келмади. С. Кароматов, Ҳижрон. 

2 Битишув, келишув, битим. Тошкент- 
далигимда ташкилотимизнинг бошқа раҳ- 
барлари билан шундай тўхтамга келдик. А. 
Ҳакимов, Илон ишдан. 

ТЎХТАМОҚ 1 Давом этмай қўймоқ, да- 
вомдан қолмоқ. Иш тўхтади. Гап тўхта- 
ди. Отишма тўхтади. Шамол тўхтади. 


Ёмғир тўхтади. Сув тўхтади. н Оёқ то- 
вуши тўхтаб, нариги ёқдан уста Олимнинг 
товуши келди. А. Қодирий, Ўтган кунлар. 
Вужудини қақшатиб турган тиш оғриғи 
бирдан тўхтагандай, Сидиқжоннинг кўзи ялт 
этиб очилиб кетди. А. Қаҳҳор, Қўшчинор 
чироқлари. Тўхтаб қолган, қовжираган бу- 
лоқлар Шарақ-шарақ яна қайнаб чиқмишдир. 
Ғайратий. 

2 Ўз ишини, ҳаракатини, фаолиятини бас 
қилмоқ, юрмай, ишламай қўймоқ. Соат тўх- 
тади. Вентилятор тўхтаб қолди. н [Ота- 
бек] Икки йилдан бери тўхтаб қолган cae- 
догарчилик ишини қайтадан бошламоқчи эди. 
А. Қодирий, Ўтган кунлар. Йўлчи санқиб 
юриб, анҳор ёқасида тўхтади. Ойбек, Тан- 
ланган асарлар. 

3 Иш-фаолият, ҳаракатда узилиш қил- 
моқ, тўхтам ҳосил бўлмоқ. Элмурод отт- 
ойининг дўқи билан йиғидан тўхтади. П. Тур- 
сун, Ўқитувчи. Шарофатхон, бир зум тўх- 
таб, атрофга қаради, сўнг товушини пасай- 
тириб давом этди. Ойбек, Танланган асар- 
лар. Орада ётсирашга ўхшаш бир ҳол, нима 
учундир бир сўзлаб, икки тўхтар эдилар. А. 
Қодирий, Ўтган кунлар. 

4 Сафарда, йўлда бирор ерга қўнмоқ, 
тушмоқ; қўнган, тушган, борган ерида маъ- 
лум вақт бўлмоқ, турмоқ. Батальон ярим 
кечада хароба бир қишлоққа келиб тўхта- 
ди. Ойбек, Қуёш қораймас. У[Отабек] Мар- 
ғилонда кўп тўхтамас, бир кун, узоққа тор- 
тилса, икки-уч кун туриб қайтар эди. А. Қо- 
дирий, Ўтган кунлар. 

5 Туриб қолмоқ, сақпанмоқ. Унинг қўли- 
да пул ҳеч тўхтамайди. Керакли мол мага- 
зинда тўхтаб қолмайди. Cye қаттиқ ерда 
тўхтар. Мақол. 

6 Қарор қилмоқ, қарорга, тўхтамга кел- 
моқ. Шундай қилиб нимага тўхтадинглар? 
н Биз шу ердаги оғайнилар билан кенгаишб, 
бир гапга тўхтаб қўйдик. А. Қодирий, Ўтган 
кунлар. 

7 кўчма Оғизга, тилга олиб ўтмоқ, тўх- 
талмоқ. Мен бир масала устида муфассал 
тўхтамоқчиман. н Лекин, ўртоқлар, мен 
ҳам қисқача тўхтаб ўтмасам, тарс ёрилиб 
кетаман. А. Қаҳҳор, Тўй. Рўзномадаги асо- 
сий докладлар устида сўзлаган нотиқлар 
кўпроқ ижодий масалалар устида тўхтади- 
лар. Н. Сафаров, Оловли излар. 






8 махс. Ҳомиладор бўлмоқ, қочмоқ (чор- 
ва моллари ҳақида). 

9 Сабр қилмоқ, кутмоқ. Майли, яна бир- 
икки кун тўхтаб туринг! н -Тўхтанг бўл- 
маса, — деди, — мен бир иш қилайки.. аммо 
шу дақиқадан бошлаб ихтиёрингизни менга 
топширинг! А. Қодирий, Ўтган кунлар. 

ТУХТОВСИЗ 1 Узлуксиз ҳолда; бетўх- 
тов. [ Искандарнинг] Қизига икки йилдан бери, 
эшикларининг турмини бузадигандай, тўх- 
товсиз совчи келади. Ў. Усмонов, Сирли со- 
ҳил. Тўхтовсиз бўраб ёғиб турган қордан ер 
тобора оқараётган пайтда, Элмурод қорон- 
ғи уйда ёпирилиб қўнаётган қор учқунларини 
томоша қилар эди. П. Турсун, Ўқитувчи. 

2 Кечиктириб бўлмайдиган, бетўхтов, 
ошиғич. Тўхтовсиз жавоб. Тўхтовсиз етиб 
келинг. Буйруқни тўхтовсиз бажаринг. н 
Агар қочмаганларида, подшо уларни тўхтов- 
сиз ўлдириб юборар эди. «Эртаклар». 

ТЎШ 1 Гавданинг бўйин билан қорин 
ўртасидаги олд қисми; кўкрак. Тўшни тўшга 
қўймоқ. н [Зебо] Ойнага қараб, ўзини ту- 
затди. Дуррачаси билан тўшига ёпишган кўй- 
лагини сал кўтариб елпиди. Шуҳрат, Ши- 
нелли йиллар. Болам, деб босайин тўишма, 
Келгин, болам, чаққон қошима. «Рустамхон». 
Айтинг, нима қилай?? Қизингизни тўшига 
тортган номард мени масхараламайдими ? С. 
Аҳмад, Ҳукм. 

2 Мол ва қушларнинг кўкрак қисми, 
кўкраги. Дала-тузни сув олса, қўнғир ғознинг 
тўшидан. Мақол. н Тагидаги қўнғир om 
қишлоқ кўчасидан тўшига тупроқ сачратиб 
йўртиб боряпти. М. Мансуров, Ёмби. 

3 Ҳайвон ва паррандаларнинг кўкрак 
олди гўшти, қовурғалардан қолган қисми. 
Норинбоп тўш. Тузланган қўй тўши. н Афан- 
ди ғознинг тўшини олиб сштди: -Мен хиз- 
матдаги қулман.. шу ҳам бўлади. «Латифа- 
лар». Лаганда самарқандча майиз палов бў- 
либ, ош устига тўш ва қази қўйилган. А. Убай- 
дуллаев, Ҳаёт оқими. 

4 кўчма Бирор нарсанинг кўкракка ўх- 
шаш, кўкракка нисбатланувчи, кўкракли 
ери; сийна, бағир. Она тупроқ тўшига инсон 
қўли билан илк чигит доналари қадалди. Ш. 
Ғуломов, Ёрқинуфқлар. Сени ўраб олган тоғ- 
лар тўшига Тўлин ой ёймоқда кумуш коки- 
лин. Зулфия. 

Тўш урмоқ (ёки бермоқ) 1) тўшини тек- 
кизмоқ, бағрини бермоқ, қўймоқ. Диловар- 


хўжа тўш бериб ётган еридан ирғиб турди. 
Шуҳрат, Олтин зангламас. Тўлқинга тўшуриб 
қалдирғоч, Сув устида этади парвоз. Э. Ра- 
ҳим; 2) бирор юксакликка етмоқ, уринмоқ. 
Булутга тўш урган юксак тоғлар ҳам Буюк- 
ликни сендан олар, онажон. М. Умаров. 

4 шв. Тенгқур; дўст, ўртоқ. Етимда не 
қилар тенг билан тўшлар. «Равшан». Топиб 
ўйнагил, эй бола, Ўзингнинг тенгу тўшингни. 
«Тоҳир ва Зуҳра». 

ТЎШАК 1 Жун, пахта сингари юмшоқ 
нарса солиб тикиб тайёрланган, ётиш, ўти- 
риш учун тўшаладиган буюм, анжом. Пар 
тўшак. Жун тўшак. Духоба жилдли тўшак. 
Ўз уйим — ўлан тўшагим. Матал. н Дилшод 
токча ёнидаги тўшакка ўтирди. М. Исмои- 
лий, Фарғона т. о. Тўй учун янги кўрпалар 
қопламоқчи бўладилар, nap тўшаклар олмоқ- 
чи бўладилар. А. Қодирий, Ўтган кунлар. 

2 Ётиш учун солинган ўрин; ост ва устга 
ташланадиган (солинадиган) нарса. Чала 
ечиниб, юпқа тўшакка кирдим. С. Сиёев, 
Ёруғлик. Тор уйни тўлдирган аҳил, тинч уй- 
қу оғушидан ҳаммалари бир зумда, гўё тў- 
шакни олов қамрагандай сакраб турдилар. 
Ойбек, Қуёш қораймас. Зуҳра бегим олти 
йилдан бери тўшакда ёлғиз ётади. Унинг гул- 
дай умри беваликда сўлиб боряпти. П. Қо- 
диров, Юлдузли тунлар. 

3 шв. Кўрпача, пойандоз. 

Ўлим тўшаги Соғайиши гумон, ўлими 
муқаррар бўлган бемор ётган тўшакни қайд 
этади. Одатда, ўлим тўшагидаги бемор ёт- 
ган хонада шунақа жимлик бўлади. Ў. Ҳо- 
шимов, Қалбингга қулоқсол. У[Саъди Мах- 
сим\ ўлим тўшагида ётганида ҳам ҳазилини 
қўймаган эди. Т. Обидов, Юсуфжон қизиқ. 

ТЎШАМА Бирор юзага тўшалган, со- 
линган, ётқизилган нарса, қатлам. Похол тў- 
шама. Ботқоқ йўлга босилган шох тўшама. 
н Ҳалин қўй қийлари ўрнидан қўзғатилиб, 
устига янги тўшама сепиб қўйилган. Ҳ. 
Нуъмон ва А. Шораҳмедов, Ота. У[Ойниса 
хола\ қуртларни овқатлантириш, тўшама- 
ларини янгилаш жадвалини кўриб чиқди. А. 
Мираҳмедов, Ёт юраклар. 

ТЎШАМОҚ 1 Тўшама солмоқ, босмоқ, 
ётқизмоқ, тўшама билан қопламоқ. Кўчага 
тош тўшамоқ. Ботқоқ йўлга шох тўшамоқ. 
н Адёлга газета тўшаб, мастава ичишди. Ў. 
Ҳошимов, Қалбингга қулоқ сол. Очил би- 

лан Мадумар ертўла кавлашни буюришди, ер- 
га хашак тўишшди. А. Мухтор, Чинор. 

2 Солмоқ, ёзмоқ (ўрин, палос ва ш.к. 
ни). Умри хола қизи билан менга ўрин тўшаб 
берди. Ғайратий, Узоқцаги ёр. Бозоров.. ма- 
газин рўпарасига, ариқ бўйидаги сўрига қи- 
зил гилам, иккита кўрпача тўшаб, тўртта 
пар ёстиқ ташлаб қўйибди. И. Раҳим, Чин 
муҳаббат. Ойдинда у [жувон] ўзига супа ўр- 
тасига ўрин тўшаётганини кўриб турибман. 
С. Аҳмад, Таъзим. 

3 кўнма Бирор нарсани шундай тўша- 
маларга нисбатлаб ифодалайди. Қор бўро- 
ни.. ер юзига бир ярим қарич оппоқ қор тў- 
шаб.. ўз ишини тугатди. П. Турсун, Ўқитув- 
чи. Нишаб бўлиб борган ва охири осмон би- 
лан туташган Навоий кўчасига кун ботиш- 
даги иморатлар узун соя тўшаб турарди.. П. 
Қодиров, Уч илдиз. Шу кўзлар юлдуздай аба- 
дий кулсин, Баҳор йўлларингга тўшасин че- 
чак. Зулфия. 

ТУ ТТТД ОР Тўши, кўкраги кенг, кўкрак- 
дор, тўшли, кўкракли. Тўшдор йигит. 

ТУШЛИ Т Тўши, кўкраги бўлган. Қора 
тўшли қалдирғоч, Уй шипига ин қўйди. «Қў- 
шиқлар». 

2 айн. тўшдор. 

ТЎШОҒЛИҚ Тўшалган, тўшаб, солиб 
қўйилган; солиғлик. Деворга қадалган тах- 
та каравотларга юпқа тўшак тўшоғлиқ. Ж. 
Абдуллахонов, Тўфон. 

ТЎҚ I Т Овқатга бўлган талабини, наф- 
сини қондириб, тўйиб овқатланган, овқат 
еб олган. Тўқ бола. Тўқ моллар. Қорни тўқ- 
нинг қорни очдан хабари йўқ. Мақол. н 
Таомни тугатиб, қизлар тўқ ва шод, қўш- 
ниларникига, дугоналариникига копток ўй- 
нагани чиқиб кетдилар. Ойбек, Нур қиди- 
риб. 

Тўқ тутадиган Қоринни яхши тўйдира- 
диган; тўйимли, жирли. Одамни тўқ тута- 
диган хушбўй ва ширин Тошкент совғаларини 
маза қилиб едик. М. Муҳамедов, Қаҳрамон 
изидан. 

2 Ҳеч нарсадан муҳтожлиги йўқ, егулик- 
ичгулик билан яхши таъминланган. Тўқ хў- 
жалик. н Гўрўғли ўзбек-туркман элини 
боқиб, очига нон бериб, тўқидан закот олиб 
ёта берди. «Нурали». Турмуш оғир, қиммат- 
чилик, ҳаммаси ўзингизга маълум. Тўқларнинг 
иши йўқ, дардимиз кўп. Ойбек, Болалик. 


3 Мағзи, ҳосили етарли бўлган; тўлиқ, 
бўлиқ, бўлали. Тўқ ёнғоқ. Тўқ пилла. н 
Кўраги мўл, толаси пишиқ, чигити тўқ бўл- 
син десанг, шундай [барвақт ҳаракат] қил. 
Н. Сафаров, Соҳиб чангал. Дон етилиши 
кечикди, дон тўқ бўлмади. «Ўзбекистон қў- 
риқлари». 

4 кўчма Керакли нарса, моддалар билан 
тўйинган; бақувват, кучли. Ер жуда тўқ, шу 
шарбатни ҳазм қилсаям ҳали.. Ойбек, О.в. 
шабадалар. 

5 Қорага ёки умуман қуюқ рангга мо- 
йил, қуюқ (ранг, тус ҳақида). Тўқ ранг. Тўқ 
қизил духоба. н Осмон тўқ сариқ булут 
билан қопланган эди. Ш. Рашидов, Бўрондан 
кучли. Энди кўрсам милтиқнинг ўқидек, 
пушти гулнинг тўқидек келиним бор экан. А. 
Қодирий, Ўтган кунлар. 

Кўзи тўқ Кўз олдида, ҳаётда нарсанинг 
мавжудлигини, шу туфайли ўзини тўқ ҳис 
этишни билдиради. Худога шукур, оч бўлсак 
ҳам, кўзимиз тўқ. Н. Сафаров, Наврўз. Кўнгли 
тўқ қ. кўнгил. ..куёв йигит тўғрисида ҳам 
Нурининг кўнгли тўқ эди.. Ойбек, Танланган 
асарлар. Ҳорни тўқ одамнинг кўнгли тўқ 
бўлади.. С. Сиёев, Ёруғлик. 

(Мендан) қорнингиз тўқ экан Кимсанинг 
айтмоқчи бўлганини бошқа киши олдинроқ 
айтганда ишлатиладиган ибора. Мен ҳам 
худди шуни айтай деб турган эдим, мендан 
қорнингиз тўқ экан. 

ТУҚ II тақл. с. Бўшроқ нарсаларнинг 
урилишидан ҳосил бўладиган товуш ҳақида. 
Ҳози уларнинг кўкариб кетган юзларига бир 
зумгина хўмрайиб тургач, қўлидаги ҳасса 
билан олдиндаги столни тўқ этказибурди-ю: 
-Йўқол! — дебқичқирди. М. Исмоилий, Фар- 
ғона т. о. 

ТЎҚА Камар, тасма ва ш.к. нинг учини 
ўтказиб тақиладиган қисми. Muc тўқа. Ка- 
мар тўқаси. Бўзчи белбоққа ёлчимас, темир- 
чи — тўқага. Мақол. н Тилладандир ёқаси 
Олтин отнинг тўқаси. «Равшан». 

ТЎҚАИ 1 Қамиш, чангал ва ш.к. ўсим- 
ликлар ўсиб ётган, одатда, захкаш ер. Тў- 
қайга ўт кетса, ҳўлу қуруқ баравар ёнади. 
Мақол. н Мавлон ака анави куни Султон- 
бой билан тўқайга бориб, «қўқон арава»си- 
га қамиш босиб келди. Ҳ. Ғулом, Машъал. 
Сидиқжон болани бағрига босганича, бир- 
бирига киришиб кетган буталар, шохлар 
орасидан оёғи ва елкаси билан йўл очиб. 

тўқайнинг ичкарисига бошлади. А. Қаҳҳор, 
Қўшчинор чироқлари. 

2 кўчма с. т. Шундай ҳолат олган жойга 
нисбатан қўлланади. Ҳовлимиз тўқай бўлиб 
кетибди. 

ТУҚАИЗОР айн. тўқай 1. Атрофдан оғоч- 
лар, ўтлар, тўқайзорлар орасидан у қичқи- 
риқ, дод, инграш эшитди. Ойбек, Қуёш қо- 
раймас. 

ТЎҚАЙИСТОН кам қўлл. Тўқай кўп ер; 
тўқайзорлик. Қалмоқ юртин назар солиб кў- 
ради, Тўқайистон ерда кетиб боради. «Ал- 
помиш» 

ТЎҚАЙЛИК Тўқай босган ер, тўқайзор, 
тўқай. -Олдимда бир тўқайлик пайдо бўлиб 
қолди. Тўқайнинг ичида ёлгиз йўл бор экан, — 
деди Шум бола. Ғ. Ғулом, Шум бола. 

ТЎҚАЛИ Тўқаси бор, тўқа тақилган. Қо- 
ра тўни устидан елкасига қадимги ўқдон- 
ларини осган, белига қадимги кумуш тўқали 
қалин камарини боғлаган.. П. Турсун, Ўқи- 
тувчи. 

ТЎҚИЛЛАТМОҚ Тўқ-тўқ овоз чиқармоқ. 
У [ Мўтилал] қўлтиқтаёғини тўқиллатиб, 
вокзалдан чиқди. Мирмуҳсин, Мўтилал. Чол 
ҳали тиззасидаги маҳсини тўқиллатиб уриб 
қўяр, ҳали сув пуркар, ичида китобдаги гап- 
ларнинг магзини чақар эди. Ойбек, Улуғ йўл. 

ТУҚИЛМА айн. тўқима. Хаёли янги асар- 
нинг тўқилмаси билан овора эди. Ойбек, На- 
воий. 

ТЎҚИМ 1 Жазлиқ ёки эгар остига қўйи- 
ладиган, одатда кигиздан қилинадиган от- 
улов абзали. Кигиз тўқим. Эшакка — тўқим, 
одамга — либос. Мақол. н «Оқтой»нинг 
устида эски олача кўрпачадан тўқим, суяк 
қоши учиб кетган эгар, қандайдир дарвоза 
ҳалқаси илинган узанги. Ҳ. Назир, Сўнмас 
чақмоқпар. Соқи дарҳол Сариқ саманга якка 
тўқим солиб, жуганлаб, миниб чиқиб кетди. 
«Бўтакўз». 

Тўқим урмоқ 1) от-уловга тўқим солмоқ; 
тўқимламоқ. Тойга тўқим урмоқ; 2) кўчма 
бирор нарса ўтказиб, миннатдор қилиб ёки 
бошқа бирор йўл билан ўзига тобе, қарам 
қилиб олмоқ. Ер — сизники, деганимиз сизга 
тўқим урганимиз бўладими ҳали? А. Қаҳҳор, 
Кўшчинор чироқлари. 

2 шв. Тандир ёки ўчоқнинг намат ёки 
матодан қилинган ёпиғи. 

Тўқим табиат Ҳеч нарсанинг маъноси- 
га, фарқига бормайдиган, диди йўқ, дид- 


сиз, бефаросат. Дунёда энг азоб тирикчилик 
— қалби нурсиз, шуурсиз, тўқим табиат 
кишилар билан бирга ишлаш ва мулоқотда 
бўлишдир. Н. Қобил, Унутилган соҳиллар. 

3 ( 3-ш. эгалик қўшимчаси билан) кўчма 
Кийиниш ва б. жиҳатдан қиёфаси. Ҳарасам, 
тўқими ўзгарган: қошларида ўсма, кўзларида 
сурма.. бўйнини дока билан боғлаб олибди. 
«Нима қилди, томоғинг оғридими?» десам, 
«Эшик қисиб олди», деб хир-хир кулади. А. 
Қаҳҳор, Асарлар. Азимхўжаев катта кўча- 
нинг оғзида турса, тўқими бошқачароқ бир 
жувон келаверди. Шуҳрат, Жаннат қидирган- 
лар. 

ТЎҚИМА 1 сфт. Тўқиб ясалган, тўқил- 
ган. Шавкат Зокир билан индамай кўришди- 
да, тўқима стулни четроққа суриб ўтирди. 
П. Қодиров, Уч илдиз. Тўқима иияпа кийган 
Раъно онасининг кўзига бошқача кўриниб 
кетди. Ҳ. Назир, Чўл ҳавоси. 

2 от. махс. Газмол, газлама. Шойи тў- 
қималар. Тўқималар виставкаси. 

3 от биол. Ўзаро боғланган ва организм- 
да белгили бир ҳаётий вазифани бажара- 
диган ҳужайралар тизими. Нерв тўқимала- 
ри. Суяк тўқималари. н Дарвоқе, оғриққа 
чидамли ва чидамсиз ҳужайралар ҳамда 
тўқималар бўлади. «Фан ва турмуш». 

4 от ад. Бадиий асарнинг асосий маз- 
мунини ва ундаги қаҳрамонларнинг харак- 
терини очиб берадиган, ўзаро узвий боғ- 
ланган воқеа-ҳодисалар мажмуи, тўқилма, 
сюжет. Уйғур постановкага халқ шоири — 
баёнчи ролини киритди, баёнчи ҳар бир 
кўриниш олдидан, тингловчиларга воқеа- 
ҳодисалар, Фарҳоднинг саргузаштлари тўғ- 
рисида сўзлаб бериб, пъеса тўқимасини 
тўлдириб борди. Ҳ. Носирова, Мен ўзбек 
қизиман. 

5 сфт. Йўқ ердан тўқиб, ўйлаб чиқа- 
рилган; уйдирма. Тўқима гап. Тўқима об- 
разлар. н Уни ўқиб, дастлаб кўплар ҳай- 
ратга тушган, бу воқеани шунчаки тўқи- 
ма, фантазия дебўйлаган эди. У. Норматов, 
Талант тарбияси. Афсуски, сценарий муаллиф- 
лари ва постановкачи-режиссёр ижодий 
тўқимага ҳаддан зиёд ўрин бериб, қаҳра- 
мон бошидан кечирган чинакам реал жан- 
говар эпизодлар ўрнига, тўқима, ясама ҳо- 
латлар киритишган. С. Хўжаев, Ўзбек тари- 
хий фильмлари. 






ТЎҚИМАЧИ 1 Тўқимачилик саноати- 
нинг ишчиси, мутахассиси. Қашқадарёлик 
пахта тозаловчилар Иваново тўқимачиларига 
дастлабки туркум тола жўнатдилар. Газе- 
тадан. 

2 Газмол тўқувчи ишчи ёки ҳунарманд. 

3 кўчма с.т. Йўқ ердан гап тўқувчи, уй- 
дирмачи. Тўқимачи одам. н Сўзлар худди 
тўқимачи шоирникидай қуйилиб, бир-бирини 
бежаб тушади. Ойбек, Қуёш қораймас. 

ТЎҚИМАЧИЛИК 1 Тўқимачи иши, кас- 
би. Тўқимачиликни эгалламоқ. 

2 Газмол тўқиш ва ишлаб чиқариш ҳам- 
да халқ хўжалигининг шу иш билан шуғул- 
ланадиган тармоғи. Ўзбекистонда тўқима- 
чиликнинг юзага келиши ва ривожланиши. 
Тўқимачилик саноати. Тўқимачшик комби- 
нати. 

3 айн. тўқувчилик. Меҳмонхона айни за- 
монда дўконхона ҳам бўлиб, пойга томонида 
тўқимачилик дўкони.. бор эди. С. Айний, Эс- 
даликлар. 

4 кўчма с.т. Йўқ ердан гап тўқиш, ёл- 
ғон-яшиқлар уйдириш; уйдирмачилик. Тў- 
ғонбек бу сўзлардаги кинояни тушунди: -Ун- 
дай тўқимачиликка берилманг, — деди. Ой- 
бек, Навоий. 

ТЎҚИМЛАМОҚ От-уловга тўқим ур- 
моқ, тўқим солмоқ. Отни тўқимлаб мин- 
моқ. н Эшакнинг бирини тўқимлаб, устига 
нон, сув идиши ва битта коса солинган 
хуржунни ортдилар. С. Айний, Қуллар. 

ТЎҚИМОҚ 1 Тўқима газмол ёки буюм 
ясамоқ, тайёрламоқ. Чит тўқимоқ. Пайпоқ 
тўқимоқ. Замбил тўқимоқ. Тўқшган рўмол. 
Мулла бшганин ўқир, Бўзчи билганин тўқир. 
Мақол. н Элликбоши майин тўқилган чак- 
монини ечди, тухумдай силлиқ ва оппоқ сал- 
ласини олиб, қозиққа илди. Ойбек, Танлан- 
ган асарлар. Ўзинг тўқиб кетган катта са- 
ватда Тўлатиб шафтоли узиб чиқаман. Ғ. Ғу- 
лом. 

2 кўчма Ижод этмоқ, ёзмоқ; басталамоқ. 
Шеър тўқимоқ. Кўшиқ тўқимоқ. н Сўзини 
ўзим ёзганман, оҳангини Анорхон тўқиди. И. 
Раҳим, Ихлос. Вой, у чалган дуторни, тўқи- 
ган ғазалларни эшитсангиз! М. Исмоилий, 
Фарғона т. о. Санъаткор фақат қизиқчилик- 
ларнигина эмас, балки кичик кулгили ҳикоя- 
ларни ҳам тўқирди. Т. Обидов, Юсуфжон 
қизиқ. 


3 кўчма Йўқ ердан ўйлаб чиқармоқ; сўқ- 
моқ, уйдирмоқ. Гап тўқимоқ. Иғво тўқимоқ. 
Билган ўқир, билмаган тўқир. Мақол. н 
Ҳаммаси бўлган гап-да. Бўлмаса, ёлғонни шун- 
дай тўқиб бўладими-а, ўртоқ Дўсматов? 
П. Турсун, Ўқитувчи. «Минг бир кеча»нинг 
Шаҳризодаси афсона тўқиб, ўлимдан қуту- 
либ қолгандай, Мухторхон ҳам юқоридаги 
сингари ривоятлар паноҳида омон юрибди. Ҳ. 
Ғулом, Машъал. 

ТЎҚИНИШ 1 Тўқинмоқ фл. ҳар. н. Дар- 
ҳол.. ярим газлик пичоғини қинидан ярим 
суғуриб чиқаради, дамига чироқнинг нури 
тўқиниши билан пичоқ ярқираб кетади. А. 
Қодирий, Обид кетмон. 

2 айн. тўқнаш. Мен остонага қадам қўй- 
ганимда, унга тўқиниш келдим. 

3 айн. тўқнашув 2, 3. Ҳуролли тўқиниш. 
Автомобиллар тўқиниши. Намойишчилар би- 
лан полиция ўртасидаги қонли тўқинишлар. 
н Ҳусайн Бойқаро.. тўхтовсиз ea давомли 
урушларда, тўқинишларда қиличбозликдаги 
маҳоратини намоён қилган эди. Ойбек, На- 
воий. 

ТЎҚИНИШМОҚ 1 Тўқинмоқ 1 фл. бирг. 
н. Машиналар тўқинишиб, қаттиқ шикаст 
ебди. 

2 Тўқнаш келиб жанг қилмоқ, жангга 
кирмоқ. Разведка душман дозорлари билан 
тўқинишди. 

ТЎҚИНМОҚ кам қўлл. 1 Тегмоқ, урил- 
моқ. Автомашина трамвайга бориб тўқин- 
ди. н Булутларнинг оҳистагина сайридан.. 
енгилгина бир изғириқ ҳам юзга келиб тў- 
қинар.. эди. А. Қодирий, Ўтган кунлар. 

2 кўчма Тегмоқ, ботмоқ. Қора Аҳмаднинг 
сўзлари Тантибойваччага қаттиқ тўқинди. 
Ойбек, Танланган асарлар. 

ТЎҚИШМОҚI Тўқимоқ фл. бирг. н. Кам- 
пирлар пайпоқ тўқишяпти. Болалар янги шеър 
ea қўшиқ тўқишибди. 

ТЎҚИШМОҚ II шв. Тўқнашмоқ, уч- 
рашмоқ. Туғу байроқ бир-бирига тўқишди 
энди.. Бир-бирига «не қиламиз?» дейишди эн- 
ди. «Хушкелди». 

ТУҚЛАМОҚ кам қўлл. Тўйдирмоқ, тўқ 
қилмоқ Яна қувончли бир хабар, ишдан чи- 
қиб, қоринни тўқлаб олганларингдан кейин 
даврани катта тортасизлар. Й. Шамшаров, 
Тошқин. 

ТЎҚЛИ Бир ярим ёшга етмаган, қочи- 
рилмаган урғочи қўзи. Бир қўчқор боши 

кетгунча неча тўқлининг бошини ейди. Н. 
Сафаров, Ҳаёт мактаби. Ориқни семизга, қў- 
зини тўқлига, тўқлини қўйга, кичикни кат- 
тага алмаштирганини биласизми? Биласиз! 
Ш. Рашидов, Бўрондан кучли. 

ТУҚЛИК 1 Тўқ ҳолатга эгалик, тўқ 
ҳолатдалик. Қориннинг тўқлиги. Рангнинг 
тўқлиги. Бир очликнинг бир тўқлиги бор. 
Мақол. н Тўқликдан, семизликдан, иссиқдан 
худди узоқ йўл юриб келган қўй сингари 
шосупада пўқиллаб ўтирган мингбошини 
самоварчининг дастёри тинмай елпир эди. 
М. Исмоилий, Фарғона т. о. 

2 Тўқ, фаровон турмуш. Тўқлик, тўқ- 
ликдан чиқар шўхлик. Мақол. н Мен тирик- 
лик тўғрисида ўйлайман. Сенлар тўқликка 
шўхлик қиласанлар. А. Қодирий, Меҳробдан 
чаён. 

ТЎҚМОҚ 1 Дастаси ва уриладиган қис- 
ми кўпинча ёғочдан қилинадиган, босқон- 
га ўхшаш асбоб. Олчин тўқмоқ. Тунукасоз- 
лар тўқмоғи. Дурадгорлар тўқмоғи. н Ола- 
хўжа махсум бошига қўққисдан тўқмоқ би- 
лан урилгандай, гангиб қолди. П. Турсун, Ўқи- 
тувчи. Обиджон шу қадар хаёлга кетади- 
ки, ҳатто маҳалласидаги дегрезлик, туну- 
касозлик дўконларидан чиқаётган тўқмоқлар 
овозини ҳам эшитмайди. Ф. Жўраев, Обид 
Жалилов. 

2 махс. Турли механизм ва қурилмалар- 
нинг уриладиган, зарб берадиган қисми. 
[Йўлдош ] Бугун куни билан трассага парма 
тишлари, бурғи тўқмоқларини ташиб, ҳозир- 
гина қайтиб келди. А. Мухтор, Чинор. 

3 кўчма Зарб, калтак. Ёмон ўртоқ — ошга 
ўртоқ, бошга тўқмоқ. Мақол. Яхшининг сўзи 
— қаймоқ, Ёмоннинг сўзи — тўқмоқ. Мақол. 
н Тўғри сўзнинг тўқмоғи бор дегандай, бу 
дашном онага қаттиқ таъсир қилди. Ҳ. На- 
зир, Маёқ сари. Уруш қурсин, қашинишга 
тирноғим ҳам қолмади, ҳаммасини Мекалай 
еди! Жабрнинг тўқмоғига тоқат йўқ. Ойбек, 
Танланган асарлар. 

4 қ.х. Ғалла янчадиган босқонсимон иб- 
тидоий асбоб. 

ТЎҚМОҚПАМОҚ Тўқмоқ билан урмоқ. 
Тўқмоқлаб пай титмоқ. Тунукани тўқмоқ- 
лаб текисламоқ. н -Икки чорак буғдойни 
тўқмоқлаб еганим учун, — деди Сафар, — 
«подшоҳлик ҳақини аниқлашдан бурун ўғир- 
лаб ебсан», деб мени қирқ-эллик қамчи урган 


амлокдор, ўз кўзим олдида буғдойимни ер би- 
лан яксон қилдирди. С. Айний, Қуллар. 

ТЎҚНАШ: тўқнаш келмоқ Юзма-юз 
келмоқ, дуч келмоқ. Тор кўчада икки маши- 
на тўқнаш келди. н Сидиқжон йўталиб, 
ичкарига кирди ва икки қадам босмасдан, 
Анзират холага тўқнаш келди. А. Қаҳҳор, 
Қўшчинор чироқлари. 

ТЎҚНАШИШ 1 Тўқнашмоқ фл. ҳар. н. 
Бу — оддий тўқнашиш эмас, икки ёш қалб- 
нинг кўзлар орқали дардлаишши эди. А. Му- 
ҳиддин, Ҳ. Тожибоев, Оташ қалбли қиз. 
Бепоёндек кўринган ўрмон ҳам энди хавфсиз 
эмасди, кутилмаганда душман аскарларига 
тўқнашиш мумкин. Ойбек, Қуёш қораймас. 

2 кам қўлл. айн. тўқнашув. Қонли тўқна- 
шиш. 

ТЎҚНАШМОҚ 1 Юзма-юз учрашмоқ, 
тўқнаш, дуч келмоқ, йўлиқмоқ. Давлатёр 
кўприкдан ўтмай, ариқдан ҳатлади, кутуб- 
хона эшиги олдида Саодатхон билан тўқ- 
нашди. Н. Сафаров, Саодатнинг қиссаси. 

Кўзлар тўқнашди Кўзлар бир-бирига 
тушди. Тешабой ҳам айни назокат билан 
жавоб қилди, шунда икковининг кўзлари 
тўқнашди. М. Исмоилий, Фарғона т. о. 

2 Икки томондан дуч келиб, бир-бири- 
га урилмоқ, тўқинмоқ. Машиналар кўприк 
устида тўқнашиб шикастланди. 

3 Бир-бирига рўбарў бўлмоқ, бир-бири- 
га дуч келмоқ (қарама-қарши, рақиб то- 
монлар, қарашлар ва ш.к. ҳақида). Якшанба 
куни шаҳарнинг Қарши дарвозасидан уч фар- 
сах нарида икки томон сарбозлари тўқнашиб, 
бир муддатлик тўс-тўполон жангдан сўнг, 
бухороликлар тор-мор этилди. Мирмуҳсин, 
Меъмор. Илғорлик билан қолоқлик, самимий- 
лик билан ҳасад, олийжаноблик билан тубан- 
лик.. тўқнашади. Шукрулло, Жавоҳирлар 
сандиғи. Муроднинг миясида қарама-қарши 
фикрлар тўқнашди. Т. Ашуров, Оқ от. 

ТЎҚНАШУВ 1 Тўқнашмоқ 2, 3 фл. ҳар. н. 
Автомобиллар тўқнашуви. Қўишнлар тўқна- 
шуви. н Мунира ҳам, Аҳмад ҳам боя ўрта- 
ларида бўлиб ўтган тўқнашувни унутмаган 
эдилар. Ф. Мусажонов, Ҳиммат. Ҳарорат 
кучли фикрларнинг тўқнашувидан келиб чи- 
қади. Шукрулло, Жавоҳирлар сандиғи. 

2 кўчма Ихтилоф, низо ва ш.к нати- 
жасида юз берган олишув, кураш. Синфий 
тўқнашувлар. н Шербек бу тўқнашувда 
тақдири ҳал бўлишини сезган эди. Шунинг учун 




ҳам, ўзини ҳимоя қилишга зўр бермаса ҳам, 
бўлган воқеаларни батафсил сўзлаб беришга 
ҳаракат қилди. С. Анорбоев, Оқсой. 

ТУҚОЛ 11 Шохи йўқ, шохсиз. Тўқол си- 
гир. 

2 шв. Қисқа, калта. Охири у чидолмади 
шекилли, нарироқдаги тўқол тут тагига 
бориб ўтирди. «Муштум». Қараса, ўша ўзини 
алдаган паризод тўқол ёлли тўриқ отни 
миниб.. бир-бир босиб, ирғалиб бораётган экан. 
«Муродхон». 

ТУҚОЛ II тар. Хотин устига олинган 
иккинчи хотин. Бошлаб сиз мени ўз уйингиз- 
га олиб борасиз. Қани, чиндан ҳам хотин- 
ларингиз ўзлари озодликка чиқишни иста- 
маётганмикин, кўрамиз. Айниқса, отасининг 
қарзи эвазига олган тўқолингиз. С. Анорбоев, 
Меҳр. Тўқол хотин аслида бекаларнинг чўри- 
си.. Миртемир. 

ТУҚОЧ шв. 1 Катта бўғирсоқ. 

2 Кулча нон. Ўзбек ойим бўғирсоқ қо- 
вуртириш, толқон туйдириш, тўқоч ёпти- 
риш билан машғул бўлди. А. Қодирий, Ўтган 
кунлар. 

ТУҚСАБО тар. Ўрта Осиё хонлик, амир- 
ликларида: олий ҳарбий мансаблардан би- 
ри ва шу мансабга эга бўлган шахс. -Итоат 
қилмаганларни, — деди Абдулла тўқсабо, — 
уриш, ўлдириш, бўри бўлиб, қоринларини ёриш 
керак. С. Айний, Қуллар. Бейлини Бухоро- 
нинг Қавола дарвозаси олдида амирнинг тўқ- 
сабоси Юсуфбек кутиб олди. А. Ҳакимов, 
Илон изидан. 

ТУҚСОН 1 90 рақами ва шу рақам би- 
лан ифодаланган сон, миқцор. Тўқсондан 
ўнни айирмоқ. Тўқсон сўм пул. Тўқсон пуд 
буғдой. н Тўққиз сўм оламан деб, тўқсон 
гап эшитдим. Ойбек, Танланган асарлар. 

2 Қиш фаслининг 1 декабрдан 1 мартга- 
ча бўлган давридаги 90 куни. Тўқсон кирди. 
Мевани тўқсонда суғорсанг, тўқсон ботмон 
ҳосил қилади. н Кеча тўқсон чиқди; наврў- 
зи олам. Кўчат — келинларнинг тўйи бош- 
ланди. Ғ. Ғулом. -Боғингга уннамадингми? - 
Ҳали вақт бор, токларни очсам, совуқ олиб 
қўядими, деб қўрқяпман. Тўқсоннинг изғири- 
ни ўтсин, деб турибман. Ҳ. Шамс, Душман. 

3 Тўқсон (эркаклар исми). 

ТЎҚУВ 1 Тўқимоқ фл. ҳар. н. 

2 Тўқиш иши; тўқиш. Тўқув дўкони. 
Тўқувни ўрганмоқ. н Моки қолипларидан 
резинкадек чўзилиб тортилган нозик ипак 


толалар тўқув маишналарига уланди. Туй- 
ғун, Станоклар ёнида. 

ТЎҚУВЧИ 1 Тўқимоқ фл. сфдш. Тўқувчи 
аёл. 

2 Тўқувчилик касбини эгаллаган шахс, 
мутахассис; тўқимачи. Тўқувчи ҳушёр, уқув- 
ли бўлиши шарт. М. Жўра, Қуёшдан нур эм- 
ганлар. -Қандай мутахассисликка ўқийсизлар ? 
— деб сўради Элмурод. -Тўқувчи мастерлик- 
ка, — деди қиз. П. Турсун, Ўқитувчи. 

ТЎҚУВЧИЛИК Табиий ва сунъий тола- 
лардан газлама ва б. тўқимачилик маҳсу- 
лотлари олиш жараёнлари мажмуи; тўқувчи 
иши, касби; тўқиш иши. Тўқувчиликни ўр- 
ганмоқ. Тўқувчилик дастгоҳи. н -Касбим 
тўқувчилик, Шокирбек, — деди уй эгаси. А. 
Қодирий, Ўтган кунлар. -Аммо, — давом эт- 
ди Гуландом, — бозор касодлигиданми ё иши 
яхши унмаганлигиданми, дадам тўқувчилик- 
дан ёлчимади. Ойбек, Танланган асарлар. 

ТУҚЧИЛИК Фаровон, тўқ ҳаёт, тўкин- 
чилик, маъмурчилик. Тўқчиликда яшамоқ. 
Кўпчилик қайда бўлса, тўқчилик шунда бў- 
лар. Мақол. 

ТУҚҚИЗ1 9 рақами ва шу рақам билан 
ифодаланган сон, миқдор. Тўққиздан учни 
айирмоқ. Тўққиз сўм пул. Тўққиз килограмм 
ёғ. н Душман кечгача тўққиз марта ҳужум 
қилди ва ҳар сафар қақшатқич зарбага уч- 
рар.. эди. А. Қаҳҳор, Олтин юлдуз. 

2 айн. тўққиз-тўққиз. [Ҳожар Тўлахонга :] 
Опшнг юртнинг бири, ками беш юз жойдан 
тўққиз олиб, тўн кийган. Ҳамза, Паранжи 
сирлари. Мен баҳузур ёзилиб ўтириб, тўй 
зиёфатларини едим, ҳамманинг олдига «тўқ- 
қиз» улашилгандан кейин қайтдик. М. Му- 
ҳаммаджонов, Турмуш уринишлари. 

Тўққиз пул Ҳеч нарсага, бир пақирга ар- 
зимайди, арзимас. Соғлиғинг бўлмаса, бу дав- 
латинг тўққиз пул. Тўққиз пулга қиммат 
одам. Тўққиз пулдек қилиб тушунтириб (ёки 
тугиб) бермоқ Жуда оддий қилиб тушун- 
тириб бермоқ. Ҳушёр савдогар учун элчининг 
бир имоси кифоя қилди, унга гапни тўққиз 
пулдек қилиб тугиб беришнинг ҳожати йўқ 
эди. М. Осим, Элчилар. 

ТЎҚҚИЗЛИК Тўққизта холи бор карта. 
Ғиштиннинг тўққизлиги. 

ТЎҚҚИЗТЕПА айн. себарга. 

ТЎҚҚИЗ-ТЎҚҚИЗ этн. Тўй маросим- 
ларида хотинларга патнисда улашиладиган, 
одатда, тўққиз хил нарсадан иборат тортиқ. 




Хотинларга тўққиз-тўққиз тортилди. Тўқ- 
қиз-тўққиздан кейин хотинлар тарқалишди. 
н Латофат.. қўшни болаларини чақириб, 
аллақайси тўйдан тўққиз-тўққизданми, соч- 
қиданми олиб келган жийда-майизни бериб, 
яна ўқитарди. Шуҳрат, Шинелли йиллар. 

ТЎҒИН ўилдиракнинг ташқи гардиши. 
Арава тўғини. Тўғинга темир қоқмоқ. н 
[Акбаралининг] Дадаси ҳўл қайрағочни қўр 
аралаш кулга кўмиб, тўғин эгар, кегай йўнар 
эди. А. Мухтор, Чинор. Ҳовли саҳнида тўғин 
эгадиган кунда қаққайиб турибди. Ҳ. Нуъ- 
мон ва А. Шораҳмедов, Ота. Арава тўғини 
дўқиллаб, гоҳ эски чуқур изидан, гоҳ йўлни 
янгилаб, отни ҳам, аравадагиларни ҳам қий- 
наб бормоқда эди. С. Абдулла, Мавлоно Му- 
қимий. 

ТУҒНАМОҚ Санчиб ўтказиб маҳкамлаб 
қўймоқ, қадамоқ. Кўкракка медаль тўғнамоқ. 
Игнани ишпечга тўғнаб қўймоқ. Лентани 
сочга тўғнағич билан тўғнаб олмоқ. 

ТУҒНОҒИЧ Тўғнаш, қадаш, маҳкамлаш 
учун ишлатиладиган мослама (мас., бир учи 
тўмтоқ игна, ўткир учи уячасига тушиб 
маҳкамланадиган асбоб, сочга қадаладиган 
тутқич). Дўппини тўғноғич билан тиззага 
тўғнаб тикмоқ. Лентани сочга тўғноғич 
билан тўғнаб қўймоқ. Сочни тўғноғич билан 
маҳкамламоқ. н Мен кийинар эканман, шо- 
шар, қўлларим қалтирарди. Шу пайт тугма- 
ча узилиб кетди, уни қадаб олишга вақт зиқ, 
тўғноғич қадай десам, у ерга тушиб кетди. 
Ҳ. Носирова, Мен ўзбек қизиман. 

ТЎҒОН 1 Сувни тўсиш, бўғиш, сув оқи- 
мини бошқариш учун хизмат қиладиган, 
одатда, каттароқ оқимга эга бўлган ариқ, 
дарё ва сойларга қуриладиган гидротехник 
қурилма, иншоот. Тупроқ тўғон. Бош тўғон. 
Тўғон қурмоқ (солмоқ). н Ваҳобжон баҳор 
тошқинида cye олиб кетиб, ҳалигача туза- 
тилмаган канал тўғонини тузаттиришга бир 
ҳафтадан бери oeopa эди. С. Аҳмад, Тоғ 
афсонаси. Днепрдай азим дарё олдида бу ни- 
ма деган гап, қаҳратон қишда, ўқ ёмғири 
остида cye кечганлар наҳотки шу кичик сой- 
га тўғон сололмаса ? С. Аҳмад, Қадрдон да- 
лалар. 

2 кўчма кам қўлл. Тўсиқ, ғов, тўғоноқ. 
Тўғон бўлмоқ. Тўғри таёқ — балога тўғон. 
Мақол. н Аъзамнинг ҳамон хотинидан кўнг- 
ли тўлмас эди. Унга.. бахтимнинг тўғони 
деб қарарди. Шуҳрат, Жаннат қидирганлар. 


Бизлар энди илгариги сен сштган гўл, — Чўпу 
хасдан ҳадик олиб қолатурган Батрак эмас, 
бўлолмайсан бизга тўғон. Ғ. Ғулом. 

3 Тўғон (эркаклар исми). 

ТЎҒОНОҚ 1 Аравага ортилган юкни 
маҳкамловчи арқоннинг учига боғланади- 
ган катта ёғоч илгак. Бу ўтинкашларнинг.. 
кўпчиликларида учига тўғоноқ боғланган бир 
арқон ea бир ўроқдан бошқа асбоблари йўқ 
эди. С. Айний, Қуллар. 

2 кўчма Бирор ишга, ҳаракатга тўсиқ, 
ғов бўлиб, тўсқинлик қилиб турган кимса, 
нарса. Тўғоноқ бўлмоқ. Тўғоноқ солмоқ. н 
Мен акушерка бўлиб бордим-у, лекин бу ишни 
бажаришга руҳонийлар тўғоноқ бўлишди. М. 
Алавия, Севинчларим. -Ўзингни ҳам брига- 
дирликка кўтарган Қодиров эди-ку! Энди сен 
миннатдор бўлиш ўрнига.. оёғимга тўғоноқ 
солмоқдасан, — деди Қодиров. Ш. Рашидов, 
Бўрондан кучли. 

ТЎҒРАМ Тўғралган, ушатилган нарса- 
нинг ҳар бўлаги. Бир тўғрам гўиип. н Му- 
қимий икки пиёла қандчой билан икки тўғ- 
рам бўлка нондан еб, андак жонланди. С. Аб- 
дулла, Қувғунда. Алижон.. кабоб сихидан бир 
тўғрам серсел қайноқ гўштни оғзига солди. 
Ҳ. Ғулом, Тошкентликлар. 

ТЎҒРАМА Тўғралган, тўғрамча. Тўғрама 
гўшт. н Қозоқлар менинг олдимга тўғрама 
келтиришди. О. Ҳусанов, Чўлда. 

Тўғрама палов Гўштни тўғраб солиб пи- 
ширилган палов. 

ТУҒРАМОҚ Кесиб, синдириб майдала- 
моқ, ушатмоқ. Карам тўғрамоқ. Сабзи тўғ- 
рамоқ. Норин тўғрамоқ. Шўрвага нон тўғ- 
рамоқ. н Хайри ҳафсала билан пиёзни май- 
далаб тўғрар эди. Ш. Рашидов, Қудратли 
тўлқин. Олим полвон лаганга тўғраб, тайёр- 
лаб қўйилган қазини кафтида кўтарганча, яна 
Зиёдилланинг ёнига лапанглаб келди. Ҳ. Ғулом, 
Машъал. -Қани, нонга қаранг, мулла, — деди 
Олахўжа, патнисдаги нонни тўғраб. П. Тур- 
сун, Ўқитувчи. 

ТЎҒРАМЧА Тўғралган, тўғрама. Тўғрамча 
гўшт. н Умарали бир парча сур гўштни 
тўғрамча қилиб, масаллиқнинг устига қўйди- 
да, ошхонага қараб кетди. Ойбек, Улуғ йўл. 

ТУҒРИ 1 Эгри эмас, қинғир ери йўқ; 
тик, адил. Тўғри чизиқ. Тўғри сим. Тўғри ёғоч. 
н [ Кумушнинг] Тўғри.. қоматига ердан би- 
чиб олинган мудҳиш хотиннинг қўллари зўрға 
етди-да, «эсонмисиз, омонмисиз, пошша қиз». 






деб сўрашди. А. Қодирий, Ўтган кунлар. Эҳ- 
тиёт юзасидан [Йўлчи\ тўғри йўлни қўйиб, 
айланма йўллар билан намозгар вақтида 
Шоқосимникига [Гулнорни] бошлаб келди. 
Ойбек, Танланган асарлар. Мирзакаримбой- 
нинг ери охирида баланд, тўғри ўсган, унлари 
бир-бирига туташган қатор тераклар жим- 
гина титрайди. Ойбек, Танланган асарлар. 

2 Хатодан холи, янглиши, нотўғри ери 
йўқ; бехато. Тўғри жавоб. Тўғри фикр. Тўғри 
маслаҳат. Масалани ечишнинг тўғри йўли. 
Аслига тўғри нусха. Билмагандан билган ях- 
ши, Тўғри ишни қилган яхши. Мақол. н -Бир 
нарсага олдиндан ҳукм этиш тўғри эмас, 
Абдишукур, — салмоқлаб деди Мирзакарим- 
бой. Ойбек, Танланган асарлар. Бундай жой- 
ларда ҳамма вақт ҳам кўз билан тўғри чама- 
лаб бўлмайди. М. Исмоилий, Фаргона т. о. 

3 кўчма Ҳақиқатдан иборат; чин, рост, 
ҳақ. Тўғри ҳукм. Тўғри тил тош ёрар, Эгри 
тил бош ёрар. Мақол. Тўғри сўзнинг тўқмоғи 
бор. Мақол. Бошингга қилич келсаҳам, тўғри 
сўзла! Мақол. н Тўғри гапим туққанимга 
ёқмайди, деганлари бежиз эмас экан-да. Н. 
Сафаров, Соҳиб чангал. 

4 Белгили талаб, қоида ва ш.к. га жавоб 
берадиган; мос келадиган; қоидали. Кетмон- 
ни тўғри ушла. Эгри кўчада юрсанг ҳам, тўғ- 
ри юр. Мақол. н Мен тўғри ўқий олмасам, 
тунов кундагидек куласиз. А. Қодирий, Меҳ- 
робдан чаён. 

5 Қувлик-шумлик, қинғирлик ва ш.к. 
ни билмайдиган; одоб, ахлоқ доирасидан 
чиқмайдиган, унга зид иш тутмайдиган; ҳа- 
лол, виждонли, инсофли. Тўғри одам. Тўғри 
аёл. Тўғри киши тили эгридан ор қилади. 
Мақол. Дили тўғрининг — тили тўғри. Ма- 
қол. Эгри озар, тўғри тўзар. Мақол. н Су- 
риштирсанг, ҳамма бой бир текисда инсоф- 
сиз. Тўғри одам бой бўлмайди шекилли, ман 
ўзим шу фикрдаман. Ойбек, Танланган асар- 
лар. Бизнинг кўзимизга совуқ кўринган қип- 
чоқвачча Нормуҳаммаднинг эл учун қилиб 
турган тўғри хизматини мен ўз умримдаги 
Тошкент беклари орасида биринчи мартаба 
кўраман. А. Қодирий, Ўтган кунлар. Оғайни, 
бизга тўғри тошингизни қўйсангиз бўлар эди. 
Н. Сафаров, Ҳаёт мактаби. 

6 Тўғридан-тўғри амалга ошириладиган, 
бўладиган; бевосита, воситасиз. Тўғри сай- 
ловлар. Тўғри солиқлар. 


7 (урғу биринчи бўғинда) рвш. Тўғридан- 
тўғри, тўппа-тўғри, бошқасига, бошқа то- 
монга чалғимай. Меҳмонлар тўғри бизникига 
тушди. Тўғри раиснинг ўзига учрашдим. н 
Насияга бўлса ҳам гўиипнинг лаҳим жой- 
ларидан еган яхиш бўлар экан-у, кейин ҳақи- 
ни тўлашни билмай гаранг бўлиб, кўчадан 
тўғри ўтолмсш юрган ёмон экан. П. Турсун, 
Ўқитувчи. -Бу киши ҳидлабўтирмайди, тўғри 
ейди-қўяди, — деди ва қойил қилганига ишо- 
ниб, ҳаммадан баландроқ қаҳқаҳа урди. А. 
Қаҳҳор, Кўшчинор чироқлари. 

8 крш. с. Дуруст, ҳақиқатан ҳам, дарҳа- 
қиқат. Тўғри, жон ширин, ҳар ким ўз жонини 
аяйди, лекин одамнинг юрагида бошқаларга 
меҳр бўлиши керак. Ойбек, Танланган асар- 
лар. 

Тўғри бўлмоқ 1) тўғри шаклга, ҳолга кел- 
моқ, тўғриланмоқ. Йўл тўғри бўлди; 2) ҳақи- 
қат, чин, рост бўлмоқ. Тўғри бўлса бу гап- 
лар, Турмай қанот қоқайин. Бутун вужу- 
дим билан Бир сел каби оқайин! Ғайратий; 
3) ҳақ бўлмоқ, ҳаққоний, адолатли бўлмоқ. 
Бу тўғрида раисимизни танқид қилиш бир 
томондан тўғри бўлса, иккинчи томондан 
тўғри эмас. А. Қаҳҳор, Қўшчинор чироқ- 
лари; 4) инсофли, виждонли бўлмоқ, ҳалол 
бўлмоқ. Тўғри бўлсанг, ўсиб бориб, гул бўла- 
сан, Эгри бўлсанг, ўсиб бориб, кул бўласан. 
Мақол. н Сен тўғри бўлганингда, бу таъна- 
лар нима эди менга! Н. Сафаров, Ҳаёт мак- 
таби; 5) рўпара бўлмоқ, юзма-юз келмоқ. 
Бир маҳал Соли совуқ, икки букилиб, минг- 
бошига тўғри бўлди. М. Исмоилий, Фарғона 
т. о. Тўғри келмоқ 1) мувофиқ, мос келмоқ. 
Бу гап ҳақиқатга тўғри келмайди. Ақлга 
тўғри келмайдиган иш. Уйдаги гап бозорга 
тўғри келмайди. Мақол. н Ҳабул бўлмаган 
дуо учун мени гуноҳкор санайсизларми? Бу 
дуруст эмас, бу шариатга тўғри келмайди. 
С. Айний, Қуллар; 2) лойиқ, монанд кел- 
моқ. Палъто бир номер катта, менга тўғри 
келмайди. Этик оёғимга тўғри келди; 3) 
амалга ошмоқ, бўлмоқ. Ҳамроев кечки ов- 
қатдан кейин бирпас чўзилмоқчи бўлган эди, 
тўғри келмади: нариги уй тўполон — болалар 
бир-бирини ёстиқ билан уриб ўйнаётибди. А. 
Қаҳҳор, Айб кимда; 4) баравар, тенг кел- 
моқ, бас келмоқ, бараварлашмоқ, тенглаш- 
моқ. -Ўғлим, — деб қичқирди кулиб дадаси, 
— кимники олди ? - Тоҳир гунчакнинг жийро- 
ни. Om боласи унга тўғри келмас экан. Ой- 

бек, Танланган асарлар; 5) дуч келмоқ, тўқ- 
наш келмоқ, учрашмоқ. Тўғри келган киши 
билан саломлашмоқ. н Икки томондан те- 
шишга-ку теишмиз, тўғри келмай қолса 
нима бўлади? М. Исмоилий, Фарғона т. о.; 
6) бир вақтда юз бермоқ, бўлмоқ, қарама- 
қарши келмоқ. Иккала тўй бир кунга тўғ- 
ри келиб қолибди. н Ишқилиб, Абдулла поч- 
чамнинг зиёфатига тўғри келмасин. Ойбек, 
Танланган асарлар; 7) бирор иш қилишга 
мажбур бўлмоқ. [Отабек] Саройдан анча 
узоқлашган эди, қаршидан.. келувчи Рақмат- 
ни кўрди ва чор-ночор сўрашмоққа тўғри 
келди. А. Қодирий, Ўтган кунлар. Тўғри 
қилмоқ 1) тўғри шаклга, ҳолга келтирмоқ, 
тўғриламоқ. Дарё ўзанини тўғри қилдик; 2) 
тўғри иш қилмоқ. Ўқишга кириб тўғри қил- 
динг; 3) рўпара қилмоқ, тўғриламоқ. Чатоқ 
ишларни менга тўғри қилаверинг. н Ҳали 
ҳам сиз қуруқ қолмайсиз, умидим борки, сиз- 
ни Вобкент қозилигига тўғри қилсам. С. 
Айний, Қуллар. 

9 ( эгалик, ў.-п. ea ч. к. шаклларида — тўғ- 
рида, тўғрисида, тўғрисидан) Оидлик, те- 
гишлилик, сабаб, макон каби маъноларни 
билдиради; ҳақида, юзасидан, сабабли, жи- 
ҳатдан. Бу тўғрида раҳбарлар билан мас- 
лаҳатлашмоқ. Пул тўғрисидан бир оз қий- 
налиб қолибди. Эртага бўладиган мажлис- 
даги масалалар тўғрисида келишиб олдик. н 
Фазлиддин бу кеча хурсанд эди. Ҳар тўғрида 
сўзлар, кулар эди. Ойбек, Танланган асар- 
лар. Сизни сиртдан танирдим, сиз тўғрин- 
гизда кўп эшитганман. К. Яшин, Ҳамза. 
Тўлаган бинокорлик тўғрисида бир гапга 
тушиб кетса, уни тўхтатиш хийла қийин 
эканини билгани учун Бўтабой ҳам қўйиб бер- 
ди. А. Қаҳҳор, Қўшчинор чироқлари. 

ТЎҒРИДАН-ТЎҒРИДАН рвш. 1 Тўппа- 
тўғри, бевосита. Тўғридан-тўғри юқорига 
мурожаат қилмоқ. н У [Мавлонов] билан 
тўғридан-тўғри муомалада бўлмайдиганлар 
уни «райком», «райком Мавлонов» деб ата- 
салар, яқиндан.. муомалада бўладиганлар «ўр- 
тоқ Мавлонов» деб атар эдилар. П. Турсун, 
Ўқитувчи. 

2 Гапни узоқцан олиб келмасдан, таф- 
силотларга берилиб ўтирмасдан, узоқ даро- 
мадсиз; тўппа-тўғри. Тўғридан-тўғри асо- 
сий масалага ўтмоқ. н У \ Бўтабой \. Сидиқ- 
жоннинг назарида, сўзни чўзмаслик ea тез- 
роқ правлениенинг қарорини тасдиқлаш 


масаласига ўтиш учун гапни ўртасидан бош- 
лади: ҳатто одатдагича «ўртоқлар» ҳам 
демасдан, тўғридан-тўғри.. правление туз- 
ган планни батафсил сўзлаб берди. А. Қаҳ- 
ҳор, Қўшчинор чироқлари. 

ТЎҒРИЛАГИЧ Ўзгарувчан электр токи- 
ни ўзгармас токка айлантирувчи асбоб, қу- 
рилма. Симобли тўғрилагич. 

ТЎҒРИЛАМОҚ 1 Тўғри шаклга ёки ҳол- 
га келтирмоқ, тўғри, адил, тик қилмоқ. Сим- 
ни тўғриламоқ. Дарё ўзанини тўғриламоқ. 
Эгилган ўқни тўғриламоқ. Эгри битганни эл 
тўғрилайди. Мақол. н -Дардингизга даво мен- 
да! — у қаддини тўғрилаб.. яна жилмайди. 
Ойбек, Танланган асарлар. 

2 Хато, нуқсон ва ш.к. ни йўқотмоқ, 
тузатмоқ. Имло хатоларини тўғриламоқ. Та- 
лаффузни тўғриламоқ. Соатни тўғриламоқ. 
н Гулнор айтганига пушаймон қилди, хато- 
сини тўғрилаш учун сўзламоққа мажбур бўл- 
ди. Ойбек, Танланган асарлар. 

3 Тегишли вазиятга келтирмоқ, тартиб- 
га солмоқ, тузатмоқ. Ёқангни тўғрилаб ол. 
н Анвар.. қизнинг юзидан ўпди ea унинг тўз- 
ғиган сочларини тўғрилаб, ҳаётбахш кокил- 
ларнинг муаттар бўйини узоқ ҳидлади. А. Қо- 
дирий, Меҳробдан чаён. 

Кавушини тўғрилаб қўймоқ қ. кавуш. Ка- 
вушини тўғрилаб қўйиш керак, қурилишни 
ҳам, коллективни ҳам сариқ чақага сотади 
бу. А. Мухтор, Туғилиш. 

4 Бирор томонга қаратмоқ, рўпара қил- 
моқ; йўналтирмоқ. Прожекторларни само- 
лётга тўғриламоқ. н Чол у ёқ-бу ёқ суриб.. 
ўртадаги ходани хаёл қилинган un йўлига 
тўғрилаб қўйди. М. Исмоилий, Фарғонат. о. 
Гулнор умримга эгов бўлди. Яна у Мирзака- 
римбой хонадонига бошлиқ бўлиб кеккайсин, 
ҳеч ким билан сўзлашмасин, туғсин, бойлик- 
нинг нишабини ўз томонига тўғриласин. Ой- 
бек, Танланган асарлар. Ухаёл сураркан, ким- 
нингдир қўли елкасига қўйилганини сезиб, дар- 
ҳол орқасига бурилди ea юзини юзига тўғри- 
лаб турган Лолани кўрди. Ш. Рашидов, Бў- 
рондан кучли. Биров ёшга тегади, биров.. бош- 
қага. Худо юлдузингни ўшанга тўғрилаган 
экан, чорамиз йўқ. Ойбек, Танланган асарлар. 

5 с.т. Эпини, иложини қилиб битирмоқ, 
юзага келтирмоқ, муҳайё қилмоқ; эплаштир- 
моқ. Мушкул ииши тўғриламоқ. Бу ҳақда 
ташвиш қилманг, ўзимиз тўғрилаймиз. н Ҳо- 
зир секретарнинг олдига тушгин, у ҳаммаси- 




ни тўғрилаб беради. Ойдин, Уялди шекил- 
ли, ерга қаради. Наинки, амирзода, бу ишни 
устод Қавомнинг бир оғиз сўзи билан ҳам 
тўғриламоқ мумкин.. Мирмуҳсин, Меъмор. 

ТУҒРИЛИК Тўғри эканлик, тўғри ҳо- 
латга эгалик, тўғри бўлишлик. Йўлнинг 
тўғрилиги. Фикрнинг тўғрилиги. Тўғриликка 
ўлим йўқ. Мақол. н Деворий coam бирга занг 
ypdu. Ўрмонжон, бу соатнинг тўғрилигига 
шубҳаланди шекилли, ўз соатига қаради. А. 
Қаҳҳор, Қўшчинор чироқлари. Ҳалоллик, 
тўғрилик, поклик — одамийликнинг зарурий 
мезонидир. Газетадан. 

ТЎҒРИЛИКЧА 1 Тўғрилик билан, одатга 
кўра, очиқ, ошкор. Шу гапни тўғриликча 
айта қолсанг бўлмайдими. н Элмурод.. тўғ- 
риликча тўйиб овқат ейишга ҳам ҳақсиз эди. 
П. Турсун, Ўқитувчи. 

2 Беғараз, очиқ кўнгиллик билан, ях- 
шиликча. Мен ундан тўғршикча сўраган эдим, 
эгриликка олди. н Уларнинг ундай-бундай 
сўзлари бўлмаган, тўғриликча келиб кетган 
эдилар. А. Қодирий, Ўтган кунлар. 

ТУҒРИСИ 1 Иш, гап, нарса, одам ва 
ш.к. нинг тўғри деб ҳисобланадигани. Иш- 
нинг тўғриси шу. Одамнинг тўғриси экансиз. 
Туянинг бувраси яхши, Сўзнинг тўғриси яхши. 


Мақол. н Қани, хўш, тўғриси қанақа бўлар 
экан. П. Турсун, Ўқитувчи. 

2 Гапнинг очиғи; очиғини айтганда, сўз- 
нинг рости. Тўғриси, мен сизни ҳозиргача ун- 
ча яхши билмайман. н У севиб, севимли бўл- 
ганидан мамнун эди, бахтиёр эди. Энди у шу 
кунгача ҳеч кимни севолмаганидан, тўғриси, 
севмаганидан ажабланарди. Шуҳрат, Шинел- 
ли йиллар. 

Тўғрисини айтсам (ёки айтганда) айн. тўғ- 
риси 2. Тўғрисини айтганда, хато ўзингиздан 
ўтган. н Тўғрисини айтсам, бу гапларнинг 
ҳаммасига сиз сабаб бўлмоқдасиз, эр! А. Қо- 
дирий, Ўтган кунлар. 

ТЎҒРИСИДАГИ 1 Қаршисидаги, рўпа- 
расидаги. Боғ тўғрисидаги уй. н Дўллар 
тўғрисидаги бешинчи чироқ титраб-титраб, 
ун гарди ўтирган кичкина шишасидан хира, 
кучсиз нур сочиб туради. А. Қодирий, Обид 
кетмон. 

2 Устидаги, ҳақидаги, хусусидаги. Эшон- 
нинг «жилов» тўғрисидаги фикри Элмурод- 
нинг ғазабини келтирди. П. Турсун, Ўқитув- 
чи. Қоратойнинг юрагидаги ғазаб тўлқини, 
Йўлчи ва қиз тақдири тўғрисидаги ташвиш 
ишлашга имкон бермади. Ойбек, Танланган 
асарлар. 

У ( ж.к ., ў.-п. к., ч.к. — унга, унда, ундан) 
1 кш. олм. 3-ш. бирл. Сўзловчи ва тингловчи- 
дан бошқа шахсни, нутқ жараёнида қатнаш- 
маётган шахс («ўзга»)ни билдиради. Умен- 
дан бир ёш катта. Ундан ёшлар ўрнак оли- 
шади. н У кетгандан кейин, Сидиқжон шу 
ернинг ўзида чўкка тушди. А. Қаҳҳор, Қўш- 
чинор чироқлари. Мана, бошқарма бўлими- 
да уни [Искандаровни\ роса қизартиришди. С. 
Аҳмад, Бош оғриғи. Унинг овози ўзига жуда 
узоқдан эшитилаётганга ўхшарди. С. Аҳмад, 
Юлдуз. 

2 кўрс. олм. Сўзловчидан наридаги ёки 
узоқдаги кимса, нарсани кўрсатиш учун 
қўлланади. Бу китобни эмас, у китобни бе- 
ринг. Уйигитни танийсанми?Дарёнингу ёғи. 
н У epda нима кўп — паст-баландлик. Шуҳ- 
рат, Олтин зангламас. Мен бўлсам унинг йў- 
лини аллақачон топиб қўйганман. X. Тўхта- 
боев, Ширин қовунлар мамлакати. 

Бошини (ёки ўзини) у ёққа урмоқ, бу ёқ- 
қа урмоқ Бирор нарса ҳаракатида ўзини минг 
алфозга солмоқ, астойдил уринмоқ. [Мир- 
закаримбой :] Бошни у ёққа урдим, бу ёққа 
урдим, ахир бир эвини топдим, жиян. Ойбек, 
Танланган асарлар. Ё у ёқлик, ё бу ёқлик 
қилмоқ Масалани кўндаланг ҳал қилмоқ, 
ишни бир ёқлик қилмоқ, ажрим қилмоқ. У 
дунё қ. дунё 8. Тақдирга шукур қил, номусли 
камбағал бўл. У дунёда фойдасини биласан. 
Ойбек, Танланган асарлар. У дунё-бу дунё, 
у дунёю бу дунё қ. дунё 8. У ёқда турсин қ. 
турмоқ. Очилиш у ёқда турсин, очиқ хотин- 
ларнинг юзини ҳам кўрмайман, деб онт ич- 
ганман. А. Қаҳҳор, Майиз емаган хотин. У 
ёқда қолиб Ёддан кўтарилиб, эсдан чиқиб, 


унутилиб. Канизак.. кўзи жиққа ёшга тўл- 
ди-ю, узр у ёқда қолиб, ҳасратга тушиб кет- 
ди. А. Қаҳҳор, Қўшчинор чироқлари. У ёғи- 
ни суриштирсанг Аниғини билмоқчи бўл- 
санг, очиғини айтганда, аслида. У ёғини су- 
рииипирсанг, қишлоқда ҳамманинг рўзғори 
танг. Ойбек, Танланган асарлар. Уни қўй, 
буни қўй с.т. Бошқа гапларни қўятур.. Уни 
қўй, буни қўй, қачон бизникига келасан? 

-у (унли товушлардан кейин -ю) 1 боғл. 
Тенг ҳуқуқли икки сўз ёки гап бўлагини 
ўзаро боғлаб, «ва» маъносида қўлланади. Еру 
кўк. Ёшу қари. Кечаю кундуз. Тўқсон бешу 
ўндан уч фоиз. н Ҳир-адирда ўтлар менинг 
қўю қўзим. Ислом шоир. 

2 боғл.-юкл. Қиёс, зид маъноли гапларни 
таъкид маъноси билан боғлаш учун қўл- 
ланади. Мен ҳам шуни ўйлаяпман-у, иккинчи 
ёқдан Шералига қараб туриб, ҳам раҳмим 
келади, ҳам ҳавасим. С. Кароматов, Олтин 
қум. 

УБОРШИЦА [р. убрать — «йиғиштириб, 
саранжом, ораста қилмоқ» фл. дан ясалган 
от] қ. фаррош. Малоҳатхон.. эрининг қарши- 
лигига қарамай, район советига уборшица 
бўлиб ишга кирган экан. А. Қаҳҳор, Жонфи- 
ғон. 

У-БУ 1 Ноаниқ бўлган нарса, гап, ҳо- 
диса маъносини биддиради. Тахта ва ғииип- 
лар устига у-бу ёпдилар. А. Мухтор, Опа- 
сингиллар. Излама энди баҳона, Демагин у- 
буда айб. Э. Воҳидов, Муҳаббат. Нури билан 
у-бу тўғрисида гаплашиб, кир ювар эди. Ой- 
бек, Танланган асарлар. ..гап сўрасам, ти- 
шим оғриб қолди, у-бу деб мужмал жавоб 
берди. А. Қаҳҳор, Асарлар. 




2 Бирор гап-сўз; алай-балай. ..хурсанд- 
чилигини қилсин. У-бу дейдиган одамнинг 
оғзига уриш керак. А. Қаҳҳор, Асарлар. 

УВ тақл. с. Ит, бўри каби ҳайвонлар 
чиқарадиган чўзиқ овозни ва шу овозга 
ўхшаш бошқа нарсалар товушини, жумла- 
дан, инсон йиғисидаги шу каби овозни 
билдиради. Ув.. деб келар бўри овози. С. Жўра. 
Тўсиндан даҳшатли ув билан гирдибод қуюн 
уларни ўради. Ойбек, О.в. шабадалар. Бирга 
турмайман десангиз, майли, судга беринг. 
Бироқ мен шармандани кечиринг! Мен сизнинг 
тирноғингизга ҳам арзимайман! Ув!.. С. Сиё- 
ев, Отлиқ аёл. 

Ув солмоқ (ёки тортмоқ) «Ув» деган чў- 
зиқ овоз чиқармоқ. Овул тинч, гоҳо узоқда, 
Аллонбий қўраси томонда бўри ув тортар- 
ди. А. Мухтор, Қорақалпоқ қиссаси. Дарахт- 
ларни юмдалар бўрон.. Гоҳ қутуриб ув солар 
бўрон. 3. Обидов, Яхши ният. Шу тилда ал- 
ласин айтгандир онам, Шу тилда ув торт- 
ган фарзанд доғида. Шуҳрат, Ёшлигимнинг 
давоми. Хадича буви ҳам ув тортиб йиғлади. 
М. Исмоилий, Фарғона т. о. 

УВА Тоғ ёнбағирларидаги чети қиялаб 
кўтарилган ерлар, пасттекислик. Гўё табиат 
қирлар, адирлар ва уваларга ям-яшил гилам 
қўйгандай. Газетадан. Ҳаршидаги улуғвор тоғ- 
лар, уваларни томоша қилиб.. аравада лиқил- 
лабланж бораман. Ойбек, Болалик. Сувёқалаб 
келиб қолганим бу чечаклар уваси мунчалар 
гўзал, дўстим! Миртемир, Тингла, ҳаёт. 

УВАДА1 Кийим, тўшак ва ш.к. нинг тўз- 
ган, узилган парчаси. Мен совуқдан сақла- 
ниш учун увадаси оқиб ётган кўрпа-тўшак- 
ларга ўралиб олар эдим. Ҳ. Турсунқулов, Ҳаё- 
тим қиссаси. Ниҳоят, тўнидан увада олиб 
отибди.. Шунақа, Тўлаган ака, душман отган 
тошдан жигар отган увада қаттиқ тегади. 
А. Қаҳҳор, Қўшчинор чироқлари. 

2 Эскириб, ситилиб, йиртилиб дабдала 
бўлган кийим-кечак; латта-путта, эски-тус- 
ки. Чувриндиларга ўралган Лаъли увадага ўрал- 
ган гўдагини қучоқлаб.. пўстак устида ўти- 
рарди. Ҳ. Ғулом, Машъал. Зангдан қорайиб 
кетган темир каравот устида кўрпанамо 
эски увадаларга бурканиб Дороббек ётарди. 
Д. Нурий, Осмон устуни. Болор ҳам хода 
бозори. Пахта, увада бозори.. «Равшан». 

3 сфт. Йиртилган, тўзган, увада ҳолга 
келган. Увада камзулда биллур тугмадай Бу- 
лутлар ортидан боқади юлдуз. А. Орипов. 


4 кўчма Увадага ўхшаш нарса ҳақида. 
Оппоқ увада булутларни шамол ҳайдайди. С. 
Зуннунова, Гўдак ҳиди. Бир ёнда судралган 
қиш увадаси: Иркит қор уюми, тўнгган нам 
тупроқ. Р. Бобожон. ..этда-бетда увада қор- 
лар сочилиб ётарди. Мирмуҳсин, Қуламас 
қоя. 

Увадаси чиққан 1) эскириб, йиртилиб 
тўзган, дабдала бўлган. Увадаси чиққан тўн. 
н Бояги тикроқ бола увадаси чиққан дас- 
турхонни ёзиб, қотган-қутган бурда нонлар- 
ни расамади билан сочиб юборди. С. Карома- 
тов, Олтин қум. ..аёл увадаси чиққан кўрпа- 
ча солиб, эшитилар-эшитилмас овозда деди.. 
Ж. Абдуллахонов, Хонадон; 2) яроқсиз ҳолга 
келган, «дабдала» бўлган. Комилжоннинг так- 
лифи — увадаси чиққан эски гап. И. Раҳим, 
Ихлос. ..композиторлар-ку қайта ишлайве- 
риб, халқ қўшиқларининг увадасини чиқарди, 
энди қайта ишлашни ошпазга ким қўйибди.. 
И. Раҳим, Ҳилола. 

УВАДАЛАНМОҚ Эскириб, титилиб, пар- 
ча-пурча бўлиб кетмоқ; увада ҳолига кел- 
моқ. Ҳоратой икки томондан очиқ бўғотлари 
увадаланган ишхонада.. темир парчасини 
болға билан гурс-гурс урар, яссилар, чўзар, 
қайирар эди. Ойбек, Танланган асарлар. 

УВАДАЧИ айн. эскифуруш. 

УВАЛАМОҚ 1 Майда, увоқ қисмларга 
бўлмоқ; майдаламоқ, ушатмоқ. Кесакни ува- 
ламоқ. Нонни уваламоқ. н Ҳум-кесакдан кўп 
бемадор қирғоқни [пўртана\ ўпирарди, ува- 
ларди. Ғ. Ғулом. 

2 Бошоқ, сўта ва ш.к. даги доналарни 
уқалаб ажратиб олмоқ. Жўхорини уваламоқ. 
Анорни уваламоқ. 

УВАЛАНУВЧАН Яхши, тез, осон ува- 
ланиш (майдаланиш, парчаланиш) хусусия- 
тига эга. Уваланувчи ғишт. 

УВАЛИ-ЖУВАЛИ Кўп фарзандли, не- 
вара-чеварали. Икки ёшнинг муҳаббатли, 
ували-жували бўлишларига дуо қилишгач, 
совчиларга заррин тўнлар кийдирилди. А. 
Қодирий, Ўтган кунлар. Буви.. уй соҳиби 
Ўтапнинг серфарзанд, ували-жували бўлиши- 
га истак билдирди. Ҳ. Ғулом, Машъал. То- 
либжон ҳам ували-жували, хотин, бола- 
чақаси билан чиқиб, бобони кузатгани от- 
ланган эди. А. Мухтор, Чинор. 

УВАЛЛО қ. уввало. Шошиб қолганидан, 
увалло уринишига қарамай, пальтосининг 
енгини тополмасди. С. Абдуқаҳҳор, Кўзлар. 






УВАЛМОҚ Майда бўлакчаларга бўлин- 
моқ; ушалиб кетмоқ, уваланмоқ. Бўр увалиб 
кетди. 

УВАТ қ.х. Дала ёки экин майдони ичи- 
да, четларида қолдирилган бўш ер, тор йўл. 
Адирларда ўрим боради, Уватларда ўтлайди 
пода. X. Салоҳ, Чашма. Марза, уват, йўл ёқа- 
ларини ҳайдаш ҳисобига майдонимизни ўн икки 
гектарга кенгайтирдик. Газетадан. 

УВВАЛО Астойдил уриниб, зўр бериб; 
астойдил, роса. Маҳкам ака уввало тушун- 
тиришга уринса ҳам, чол эшитмасди. Р. Фай- 
зий, Ҳазрати инсон. Хотинлар уввало қис- 
таса ҳам, Бувинисо ҳалимга коса кўтариб 
бормади. П. Турсун, Ўқитувчи. Уни тинчитиш, 
нима бўлганини аниқлашга уриниб, уввало 
ялинаман, қани тинчиса, қани очиқ айта 
қолса. Ҳ. Назир, Кўктерак шабадаси. 

УВВОС Ўкирган овоз, шундай овозли 
йиғи. Куни билан Осим аканинг ҳовлисидан 
қий-чув, уввос кўтарилиб турди. И. Қалан- 
даров, Шохидамас, баргида. Дилшод дарахт- 
га қараб югурди. Аёллар ҳам уввос билан да- 
рахт тагига келишди. М. Исмоилий, Фар- 
ғона т. о. 

Уввос солмоқ (ёки тортмоқ, кўтармоқ) 

Ўкирган, қаттиқ овоз чиқармоқ; шундай 
овоз билан йиғламоқ. Барча баравар уввос 
солди. Қий-чув олқишлар, қарсак қўшилиб, 
ўрис созини эшиттирмай қўйди. С. Сиёев, Аваз. 
Қопқоғи қалайланган темир тобут уй ўр- 
тасига қўйилгач, хотин-халаж бирдан уввос 
солиб, азаочди. Э. Усмонов, Ёлқин. ..одамлар 
уввос тортиб, чапаклар, қарсаклар билан, оҳ- 
войлар, қичқириқлар билан яна сўрадилар. М. 
Исмоилий, Фарғона т. о. Бечора она чидол- 
мади, қабрни қучоқлаб, уввос тортди. А. Қо- 
дирий, Ўтган кунлар. Мабодо оломон ичидан 
бири чиқиб: «Биз одам бўлмаймиз», дейдиган 
бўлса, қолганлар «тўғри», дебуввос кўтариши 
турган гап. «Муштум». 

УВЕРТЮРА [фр. ouverture < лот. aper- 
ture, operture — очилиш, бошланиш] мус. 1 
Опера, балет, кинофильм ва ш.к. га ёзил- 
ган, ана шу асарнинг асосий мавзуларини 
ифодаловчи мусиқали муқадцима. Кўп ўт- 
май, фрак кийган дирижёр ўз ўрнига чиқди-ю, 
«Боғчасарай фонтани»нинг увертюраси бош- 
ланди. П. Қодиров, Уч илдиз. Симфоник ор- 
кестр опера бошланиши олдидан чалинадиган 
увертюрани.. ижро этади. Ҳ. Носирова, Опе- 
ра ҳақида айрим тушунчалар. 


2 Оркестр учун ёзилган, бир қисмдан 
иборат мустақил мусиқий асар. Концерт 
увертюраси. 

УВИЗ шв. Оғизнинг икки чети. Оғзи ним 
очиқ, увизидан сизган сўлаги соқолига ёпиш- 
ган. «Шарқюлдузи». 

УВИШМОҚ 1 Қоннинг яхши (меъё- 
рий) юришмаслиги сабабли карахт ҳолат- 
ли бўлмоқ (асосан, оёқ, қўл ҳақида). -Қўл- 
ларини ечиб юборинг! — Арғун белидаги хан- 
жарини суғуриб олиб, чилвир арқонни узиб 
ташлади. Амирак Аҳмад увиишб қолган қўл- 
ларини осилтирибуқалади. Мирмуҳсин, Меъ- 
мор. Қимирлатиб кўриб, ҳеч нарса сезмади. 
Оёқлари увишиб, йўқ бўлиб қолгандай эди. М. 
Мансуров, Ёмби. Сезганмисиз, оёқ увишиб 
қолганда, зилдай бўлиб, эгасига бўйсунмайди. 
М. Ҳазратқулов, Журъат. 

2 Лоҳаслик билан қисман қалтироқ ҳис 
этмоқ; жунжикмоқ (тана, эт, бадан ҳақида). 
Оқшом салқинидан увишган танасини ҳара- 
катга келтириш учун керишаётган жангчи- 
нинг елкасига панжаси билан қоқиб.. Н. Са- 
фаров, Оловли излар. Заргаров чиндан ҳам 
эти увишиб, зўрға ўтирган эди. А. Мухтор, 
Бўронларда бордек ҳаловат. Бадани увиишб 
ўтирган аёл жонланиб, у айтган шим билан 
кўйлакни қўлига олди. «Ёшлик». 

3 кўчма Умуман, карахт ҳолатда бўлмоқ 
(нарса ҳақида). Лаъли ўғилчасининг ўлимига 
чидаёлмай, кўп йиғлади, илгари юзи ёпилган 
булоқдай, юрак қаърида увиишб ётган она- 
лик меҳри мана, ниҳоят, кечроқ бўлса ҳам, 
жўшурди. Д. Нурий, Осмон устуни. 

Юраги (ёки қалби) увишмоқ Нохуш нар- 
садан ўзини ёмон ҳис қилмоқ. Мен, ёпири- 
либ келган совуқ туйғудан юрагим увишиб, 
арчага суяниб қолдим. О. Ёқубов, Излайман. 
У қоларкан қалби увишиб, Қўрқиб боқар ҳов- 
лиси томон. О. Ҳожиева, Ҳаётга таъзим. 

УВЛАМОҚ айн. увилламоқ. Увлаб йиғла- 
моқ. н Увлаб қолди бир тўда оч, малъун 
бўрилар. Ғайратий. Туни билан бўлган ғазаб- 
ли бўкиришлар, хунук алаҳлашлар, йиртқич- 
дайувлаб йиғлашлар тинди. А. Мухтор, Опа- 
сингиллар. 

УВОЛ [а. jl — ноқулай муҳит; бало, 
офат; фалокат ёки JL>j — камчилик, нуқ- 
сон] 1 Айб, гуноҳ. Ёшгина эмадиган чақало- 
ғи бўлмаганда ҳам майли эди, унга қўл те- 
гизмоқ увол! И. Акрам, Адолат. Меҳмонлар 




тўйга бориб хурсанд бўлишмади. Тўйбошининг 
орзу-ҳаваси уволга, замон сўзи билан айтсак, 
гуноҳга айланди. Н. Сафаров, Оловли излар. 

Уволи тутмоқ ёки уволига қолмоқ Ножўя 
иш ёки ҳаракатнинг айбдори бўлмоқ; жа- 
зосини олмоқ. Ўқишини жувонмарг қилсак, 
уволига қоламиз. М. Исмоилий, Фарғона т. о. 

2 Фойдасиз ёки бевақт йўқ бўлиш, йў- 
қолиш; нест-нобуд. Умр увол, увол, баҳор ме- 
валарин, Ёшлик бўсаларин тўйиб тотмасанг. 
А. Мухтор. Хоҳишларинг бўлмасин увол! Ҳ. 
Олимжон. 

3 кўчма Бировга озор бермайдиган, зи- 
ён етказмайдиган; ювош, заиф. [Акрам:\ Ие, 
ҳали сутдан оқ, мусичадек уволман денг? О. 
Ёқубов, Айтсам, тилим куяди, айтмасам — 
дилим. Боя чумолидек увол кўринган қиздек 
йигит энди кийикдек ел қувиб учиб борарди. 
С. Аҳмад. Чўл бургути. 

4 Оғир, қийин, аянчли. Жўжабирдек жон, 
болаларигаувол бўлди. Н. Сафаров, Уйғониш. 
Оёқ-қўли бутун бўла туриб, чумчуқдан бат- 
тар увол яшайдиган одамлар ҳам бор. С. Аҳ- 
мад, Қадрдон далалар. 

УВОҚ 1 Уватилган нарсанинг кичик бир 
бўлаги, увалган қисми; ушоқ. Зокир.. бос- 
тон пиджагининг енгига ёпишган нон увоғи- 
ни чертиб таииади. П. Қодиров, Уч иддиз. 
Бинонинг ташқи томони мармар тахталар 
ҳамда мармар увоқлари билан пардозланган. 
Газетадан. 

2 кўчма Жуссаси кичик, майда. [Шербек:] 
Қорамол билан увоқ молга бу ерда тўплайди- 
ган ем-хашагимиз бемалол. С. Анорбоев, Оқ- 
сой. Бундай мураккаб машинани мендек увоқ- 
қина бир қиз бошқаришини қаёқдан билар эди 
улар. Н. Сафаров, Узоқни кўзлаган қиз. У, 
Дилбархон тасаввур қилганидек, йўғон, бар- 
васта эмас, балки 55 ёшлардаги увоққина 
одам эди. X. Тўхтабоев, Садоқат. 

3 кўчма Умуман, майда, кичик. Увоқмақ- 
сад учун тарихни чаплаб, Ҳомийларни, закий- 
ларни сотганлар озми? А. Орипов, Йиллар 
армони. 

УВОҚДАМОҚ айн. уваламоқ 1. Жувон 
нонни увоқлаб, қанд билан латтага тугиб, 
сувга чайқагандан сўнг, гўдак оғзига тутади. 
С. Азимов, Оппоқ тонг қўшиғи. 

УВУЛДИРИҚ Балиқ ва б. баъзи сувда 
яшовчи жониворларнинг тухумчалари, уру- 
ғи; икра. Босилиб, увулдириғи ситилиб чиқ- 


қан балиқлар. н Қовоқ хумчадаги сутдан 
оқлаб, увулдириқ суркалган кулчани синдириб, 
меҳмоннинг олдига қўйди. А. Мухтор, Қора- 
қалпоқ қиссаси. 

УВУЛЛАМОҚ Чўзиқ «ув» деган овоз 
чиқармоқ; ув тортмоқ. Бўри увуллади. Ит 
увуллади. н Аллақандай бир тўда ит тўл- 
қинга қарши увулламоқда. Ғ. Ғулом. Шсшол гоҳ 
оч бўридай увуллар.. эди. А. Қаҳҳор, Даҳшат. 

УВУН-ТЎДА 1 Эски, чирик, йиртиқ 
нарсалар; эски-тускилар. Увун-тўдаларнинг 
орасида, хонақонинг бир бурчагида тонг 
оттирдим. Ғ. Ғулом, Шум бола. 

2 Бетартиб, пала-партиш; йиғишти- 
рилмаган. Увун-тўда ҳовли. н Уйнинг эши- 
ги ланг очиқ эди. Нарсалар увун-тўда бўлиб 
ётибди. Ш. Ғуломов, Ёрқин уфқпар. 

УВУШМОҚ қ. увишмоқ. 

УГЛЕВОДЛАР \р. уголь — кўмир + вода 

— сув: кўмирсувлар] Одам, жониворлар ва 
ўсимликлар ҳаёти учун зарур бўлган, угле- 
род, кислород ва водороддан таркиб топ- 
ган органик бирикмалар гуруҳи. 

УГЛЕВОДОРОДЛАР \р. уголь — кўмир 
+ водород] Молекулалари фақат углерод ва 
водород атомларидан таркиб топган орга- 
ник бирикмалар синфи. 

УГЛЕРОД [р. уголь — кўмир + род(ить) 

— туғдирмоқ] Менделеев даврий система- 
сининг IV гуруҳига мансуб, ҳамма органик 
модцаларнинг энг муҳим таркибий қисми 
бўлган кимёвий элемент. 

УГРА 1 Юпқа ёйилиб, узун ва майда 
қилиб кесилган хамир. Угра кесмоқ. н Зиё- 
дахон шитоб билан угра кесар экан, унга 
[Сидиқжонга] бир қараб қўйди. А. Қаҳҳор, 
Қўшчинор чироқлари. 

2 Шундай хамирдан тайёрланган суюқ 
ош. Олий нав ун угра, лағмон, манти каби 
таомлар учун кўл келади. К. Маҳмудов, Ўз- 
бек тансиқ таомлари. Уста Абдуллажон 
келтирган бир коса серқатиқ угра ошидан ик- 
ки-уч қошиқ ичиб, қайтариб берди. О. Ёқу- 
бов, Видо. 

УД [й. jjjl — дарахт, поя, новда; торли, 
чертма мусиқа асбоби номи] Катта нокси- 
мон косахонали, калта дастали, кўп торли, 
чертиб чалинадиган мусиқа асбоби. Уд 
чалмоқ. н Уд [барбат] — қадимги Ўрта 
Осиёда чертма торли мусиқа асбоби. «Фан 
ва турмуш». 






УДАЙЧИ айн. ҳудайчи. Анвар бугунги но- 
ма ва аризаларни йиғиштириб, удайчига топ- 
ширди. А. Қодирий, Меҳробдан чаён. 

УДАРНИК I \р. ударить — «урмоқ, зарба 
бермоқ; уриб чалмоқ» фл. дан ясалган от] 
Отиш қуроллари затворининг отиш пайти- 
да ўқ капсюлини уриб чақадиган, ўт ол- 
дирадиган учли қисми, учи. Затвор ударни- 
ги. Ударник чақалаган пистон. 

УДАРНИК II эск. қ. зарбдор. 

УДДА | а. — масъулият, жавобгар- 

лик; кафиллик, кафолат] Бирор ишни ба- 
жара олиш, ўринлатиш; амалга ошириш, 
эплаш. Бу нозик вазифанинг уддасини сизга 
ҳавола этмоқчимиз. Ойбек, Навоий. 

Удда қилмоқ ёки уддасидан чиқмоқ Ба- 
жара олмоқ, эпламоқ, уддаламоқ. Майли, 
ишни ҳам, ўқишни ҳам удда қиламан десанг, 
боравер. Ҳ. Назир, Сўнмас чақмоқлар. Бит- 
та бузоқни удда қилолмайсан-а. С. Нуров, 
Нарвон. Бригадамиз унча катта ва кучли 
бўлмаса ҳам, барча ишнинг уддасидан чиқа- 
миз, ишонаверинг\ Ш. Рашидов, Бўрондан 
кучли. 

УДДАБУРО(Н) [ а. + ф. — ке- 

сувчи, кескир, ўткир] Ҳар ишни удца қила 
оладиган, эплай оладиган; эпчил, абжир, 
тадбиркор. Уддабуро аёл. н Ҳомидхўжа Мир- 
валининг уддабуро бола эканини яхши билар- 
ди. С. Аҳмад, Сайланма. Нуъмонжон моҳир 
мастер, яхши бригадиргина эмас, балки уд- 
дабуро ташкилотчи ҳамдир. Н. Ёқубов, Қалб 
кўзи билан. 

УДДАБУРО(Н)ЛИК Уддабурога хос 
хислат. Фотиманинг бир сўзлилиги, уддабу- 
ронлиги ҳаммага ёқиб тушди. «Саодат». 

УДДАЛАМОҚ Удцасидан чиқмоқ, удда 
қилмоқ, эпламоқ. Кулиб туриб йиғлаш муш- 
кул ҳол, буни энг моҳир артистларгина уд- 
далаши мумкин. «Ёшлик». Раиса ўша йили 
раисга берган ваъдасини уддалади. Газетадан. 

УДЛИ-ШУДЛИ Ишни тез бажарадиган, 
эпчил; серҳаракат, серғайрат. Удли-шудли 
қиз. Удли-шудли хизматчи. Удли-шудли бўл- 
моқ. н Болангиз тузук, удли-шудли чиқяп- 
ти. Ҳадемай, сизга суянчиқ бўлиб қолади. Ҳ. 
Назир, Индамас. 

УДМУРТ 1 Россия Федерацияси тарки- 
бидаги Удмуртия Республикаси туб аҳоли- 
сини ташкил этувчи халқнинг номи (қ. уд- 
муртлар). Удмурт халқи. Удмурт миллати. 

2 Шу халқ, миллатга оид, мансуб. Уд- 
мурт аёли. 


УДМУРТЛАР Удмуртия Республикаси- 
нинг туб аҳолисини ташкил қиладиган, 
фин-угор тил гуруҳига мансуб пермь тил- 
ларидан бирида сўзлашадиган халқ. 

УДУМ \а. ajxc. — йўқпик, номавжудлик; 
йўқолган (йўқотилган) нарса] 1 Умум то- 
монидан қабул қилинган ва амал қилина- 
диган тартиб; одат, расм. Тошкентликда ба- 
ғоят қадим Яшаб келар эзгу бир удум: Уч- 
рашганда биринчи сўроқ — «Тинчликми?» деб 
ҳол суриштирмоқ. М. Шайхзода. Қора уйлар- 
ни эса, эски удумга кўра, фақат аёллар ти- 
кишади. Ш. Холмирзаев, Оғир тош кўчса. 

2 с.т. Айрим шахсга хос иш-машғулот, 
одат. Паррандага ўч: ҳали қарқуноқ тутиб 
келади, ҳали бедана. Бобосининг удумини қи- 
либ, овчи бўламан, дейди. Ҳ. Назир, Сўнмас 
чақмоқлар. 

УЕЗД [қад. р. ездь — йўл; кўча; юриш] эск. 
Чор Россиясида ва собиқСССРда: 1929 йил- 
гача губерна таркибидаги маъмурий-ҳуду- 
дий бўлинма. Уезд ҳокими «акангни мингбо- 
ши қиламан» деб.. дегрезлик Исомиддин деган 
жаллобни сайлаган эди. А. Қаҳҳор, Йиллар. 

УЗАУзра с. қисқарган шакли. Боғингуза 
рафтор ила ўтганда хиромон.. Т. Тўла. 

УЗАИМОҚ 1 Бўйига чўзилмоқ, узун- 
лашмоқ. Йўл узайди. Қуёш оғиб, соялар узай- 
ди. н Катта-кичик дарахтларнинг ерга 
ташлаган кўланкалари, гердайиб кўкка узай- 
ган ҳайбатли қайрағочлар сирли, ваҳимали 
кўринди. Ойбек, Танланган асарлар. 

2 Узоқ вақт давом этмоқ, чўзилмоқ. Кам- 
бағал рўза тутса, кун узаяр. «Қанотли сўз- 
лар». Сентябрнинг охирлари. Кунлар қисқа- 
риб, тунлар эса узая бошлайди. Т. Обидов, 
Юсуфжон қизиқ. 

УЗАЛА: узала чўзилмоқ (ёки тушиб ёт- 
моқ) Бор бўйи билан ясланиб, чўзилиб ёт- 
моқ. Ёрмат майса устига узала чўзилиб, қат- 
тиқ уҳ тортди. Ойбек, Танланган асарлар. 
Шерниёз узала тушиб, ухлаб қолган эди. Ж. 
Шарипов, Хоразм. Ҳовлига чиқиб, бирпас ай- 
ланиб киради-ю, янаузала тушиб ётиб олади. 
С. Сиёев, Аваз. 

УЗАЛАСИГА Бор бўйича чўзилган ҳол- 
да. Бир-икки чайқалиб, гул пайкали устига 
узаласига йиқилиб тушди. «Муштум». 

УЗАЛМОҚ айн. узанмоқ. Саидий қизар- 
ди-да, узалиб, стол устида турган nanupoc- 
дан бирини олиб тутатди ва илжайди. А. Қаҳ- 
ҳор, Сароб. Нортожи полвон узалиб, довуч- 




чалардан бирини олди. Н. Норқобилов, Бе- 
катдаги оқуйча. «Эндиўлдим», дебузалиб ёт- 
ди. «Баҳром ва Гуландом». 

УЗАМОҚ кам қўлл. Анча нари кетмоқ, 
узоқлашмоқ. Тонг omdu, қизлар узаб кетди. 
«Равшан». 

УЗАНА шв. айн. узала, узаласига. Гоҳуза- 
на, гоҳ чалқанча ерга ётдим. Н. Нарзуллаев. 

УЗАНГИ Эгарнинг икки томонига қа- 
йиш билан боғлаб, осиб қўйиладиган, отга 
миниш ва эгарда оёқларни тираб ўтириш 
учун хизмат қиладиган, металлдан ясалган 
от абзали. Комил кумуш узангига оёқ учини 
қўйиб, эгарга миниб олди. Ҳ. Ғулом, Машъал. 
Маълум отлиқ қутидорнинг дарвозасида оти- 
ни тўхтатди-да, ўнг оёғини узангидан узди. 
А. Қодирий, Ўтган кунлар. 

УЗАНГИСОЗ Узанги ясовчи темирчи 
уста. Темиртош ўтрорлик бир узангисоз ҳу- 
нарманднинг биттаю битта ўғли эди. М. 
Осим, Ўтрор. 

УЗАНМОҚ 1 Бутун бўйи (гавдаси) би- 
лан чўзилмоқ, чўзилиб ётмоқ. Буни пайқа- 
ган Отабек, ханжарини қинидан чиқариб, 
қўлига ушлагач, юзтубан ерга узанди. А. Қо- 
дирий, Ўтган кунлар. Гиламга узаниб, боши- 
ни қўллари устига қўйди. Чўлпон, Кеча ва 
кундуз. 

2 Бирор нарсани олиш учун интилмоқ, 
қўл чўзмоқ; чўзилмоқ. Кўзлари.. ёришиб кет- 
ди, лабларини ялаб, милтиққа узанди. Ойбек, 
Қуёш қораймас. Тилов узаниб, каравотдан 
парёстиқ олди-ю, Жамшидга ялт қаради. Ш. 
Холмирзаев, Тоғларга қор тушди. 

3 айн. Узаймоқ, чўзилмоқ. Тўхтамади за- 
мон дарёси, Кунлар ортди, узанди бўйим. М. 
Шайхзода. 

УЗАТМОҚ 1 Қўлидаги бирор нарсани 
бошқа бир шахсга бермоқ, кўл чўзиб тут- 
қизмоқ, бировга тутмоқ. Чой узатмоқ. Гул 
узатмоқ. н Раъно китобни секингина ёпиб, 
Анварга узатди. А. Қодирий, Меҳробдан чаён. 
Тамила унга сўрғич кийгизилган сутли ши- 
шани узатди. Ў. Ҳошимов, Қалбингга қулоқ 
сол. Юзини рўмол билан тўсган бир аёл де- 
разадан ошузатди. С. Аҳмад, Ҳукм. 

2 кўчма с.т. Пора (пора тарзидаги нар- 
са) бермоқ. Унга бирор нарса узатмасангиз, 
ишингиз битмайди. 

3 Бирор томонга йўналтирмоқ, чўзмоқ, 
ёзмоқ; ростламоқ (оёқни, қўлни). Шерали 
дум-думалоқ қўлини Каримга узатди. С. Ка- 


роматов, Олтин қум. У иккала оёғини уза- 
тиб, ўзини уйқу ихтиёрига топишрди. Ф. 
Мусажонов, Ҳиммат. 

4 спрт. Ирғитиб, тепиб, иккинчи ўйин- 
чига ўтказмоқ, етказиб бермоқ; оширмоқ 
(тўп, шайба ва ш.к. ни). ..бир-бирларининг 
қарши ҳужумларини мустаҳкамлаб, тўпни 
қисқа ва аниқ узатиб ўйнар эдилар. Газета- 
дан. 

5 Маълум жойгача биргалашиб бормоқ, 
кузатмоқ. Уни электр чироқли столба таги- 
гача узатиб, сўнг хайрлашди. П. Турсун, Ўқи- 
тувчи. Уста Олим Отабекни кўчагача уза- 
тиб чиқди. А. Қодирий, Ўтган кунлар. 

6 Бирор манзилга йўлламоқ, жўнатмоқ. 
Она бугун узатади ўз ўғлини фронтга. Ҳ. 
Олимжон. Менгбой таниитарини узатди, яна 
Ғаффор билан буфетга қайтиб кирди. Ш. 
Холмирзаев, Оғир тош кўчса. 

7 Етказмоқ, етказиб бермоқ. Хабарларни 
узатмоқ, Электр токини узатмоқ. 

8 Турмушга чиқармоқ, эрга бермоқ. Ҳиз 
бола ота-онага омонат, узатиб тинчий! С. 
Зуннунова, Янги директор. Сиз узатишни 
хоҳламасангиз ҳам, балки у эрга тегишни 
хоҳлаб қолгандир. Ў. Ҳошимов, Қалбингга 
қулоқ сол. Келин қилсанг — йўқдан қил, қиз 
узатсанг — борга қил. «Қанотли сўзлар». 

Кўрпага қараб оёқ узатмоқ қ. кўрпа. Оёқ 
узатиб Хотиржам, бемалол. [Фотима:] Мен 
ҳам дунёга умид билан келганман, оёгимни 
узатиб ўтирармиканман, деб ўғил ўстирган- 
ман. А. Қаҳҳор, Оғриқ тишлар. Пенсияга 
чиқиб кетиб, энди оёқни узатиб ётаман. 3. 
Эгамбердиев, К. Холмуҳамедов, Қари бил- 
ганни — пари билмас. Қаёққа узатса, қўли 
етади ёки қўлини қаёққа узатса, етади 
Нимани истаса, шуни удда қилади; ҳар қан- 
дай мушкулотни ҳал қилишга қодир. [Зуҳ- 
ра:] Кимга гапирсанг, гапинг ўтади; қаёққа 
узатсанг, қўлинг етади. А. Қаҳҳор, Оғриқ 
тишлар. 

УЗВ [а. j — аъзо, тана қисмларидан 
бири] 1 Тана аъзоси; муча. Саидийнинг икки 
йил ичида бўшаёзган иликлари тўлди, узвлари 
эшилиб бўртди. А. Қаҳҳор, Сароб. [Бу мав- 
жудотларда] Бош ўрнидаги узв пастга қа- 
раган, кўринишлари мискин ва қайғули эди. 
Ҳ. Шайхов, Туташ оламлар. 

2 Бирор бутунликнинг ажралмас қисми, 
бўлаги. Бу чаман шонли ватаннинг узви бўл- 
гандан кейин.. Ғ. Ғулом. 




УЗВИЙ Чамбарчас ҳолдаги, ўзаро боғ- 
ланган; ажралмас. Узвий алоқа. н Навоий 
мусамматлари унинг улкан лирик меросининг 
узвий бир қисмидир. «ЎТА». Бундай ҳол тур- 
мушда такрор бўлиши мумкин, чунки бир иш 
иккинчиси билан узвий боғлиқдир. Ш. Раши- 
дов, Бўрондан кучли. 

УЗГИЧ Электр токини узиш, улаш учун 
хизмат қиладиган мослама. Аккумулятордан 
келаётган ток тўғридан-тўғри трансфор- 
маторга келмасдан, узгич-улагич орқали ке- 
лади. Газетадан. 

УЗЕЛ I [қад. р. возеле < везати (вязать) 
— тўқимоқ; боғламоқ, бириктирмоқ] 1 
Транспорт йўлларининг туташган, кесишиб 
ўтган жойи. Энг йирик темир йўл узели — А. 
станцияси учун шиддатли жанг давом эт- 
моқда эди. Н. Сафаров, Оловли излар. 

2 Бир жойга ўрнаштирилган, вазифаси 
жиҳатидан бир-бирига боғланган иншоот- 
лар, механизмлар, қурилмалар ва ш.к. йи- 
ғиндиси. Гидроиншоотлар узели. н Қотиш- 
ма тайёрлаш узелида қишга яхши тайёргар- 
лик кўрилмаган. Газетадан. 

3 Машина ёки аппаратнинг ўзаро би- 
риккан бир қанча содца деталлардан ташкил 
топган яхлит бир қисми. Абдусаттор трак- 
торнинг узелларини кўздан кечирди. «Ўзбе- 
кистон қўриқлари». Шубҳасиз, пахта териш 
машинасида ҳамма узел ва агрегатлар муҳим. 
Газетадан. 

4 анат. Организмдаги маълум ҳужайра- 
ларнинг ғуж ўрнашган жойи; тугун. Лим- 
фатик узел. Нерв узели. 

УЗЕЛ II денг. Кемаларнинг бир соатда 
босиб ўтилган денгиз мили сони билан 
ҳисобланадиган тезлик ўлчови. Пароход ўн 
икки узел тезликда юрди. 

УЗЗОЛ [а. Jl j-c. — узоқлашиш, ажралиш; 
пастга сакраш] мус. Ўзбек халқ куйларидан 
бири; Шашмақом таркибида маълум шўъба 
номи (куй ҳаракатида қўққисдан 4-5 поғона 
пастлаш рўй беради). 

УЗЗУКУН Куни билан, кун бўйи. Қўй- 
лар уззукун ўтлаб тўймагандек, ердан бош 
кўтармайди, қўра томон жилгиси келмасди. 
Н. Фозилов, Дийдор. Қорнинг ҳам очиққан- 
дир уззукун юриб, ҳозир овқатингни иситиб 
бераман. С. Кароматов, Сўнгги бархан. 

УЗИКМОҚ шв. айн. узилмоқ 4. Дилшод 
Ғуломжонни аввал узикиб қолди, деб ўйлаган 
эди. М. Исмоилий, Фарғона т. о. 


УЗИЛ-КЕСИЛ 1 рвш. Бекам-кўст, тўла 
ҳолда; батамом. [Низомжон] Юрагида тўлиб- 
тошган гапларни узил-кесил тўкиб солмоқчи 
бўлиб, қизни излаб, яна далага қараб кетди. С. 
Аҳмад, Уфқ. Ҳали биз қипчоқ элидан узил- 
кесил қутулганимиз йўқ. А. Қодирий, Ўтган 
кунлар. Муайян соҳага оид муаммолар, жум- 
боқлар шу соҳанинг кўпчилик олимлари ҳам- 
корлигидагина тўла ва узил-кесил ҳал эти- 
лиши мумкин. «Фан ва турмуш». 

2 Қарор ҳолига келган, қатъий. Узил-ке- 
сил жавобимизни ўн кундан сўнг хабар қила- 
миз. О. Мўминов, Хиёбондаги уч учрашув. 
Ниҳоят, Раҳматулла хаёлий режалардан чар- 
чаб, узил-кесил қарорга келди. «Ёшлик». 

УЗИЛМОҚ 1 Узмоқ фл. ўзл. ва мажҳ. н. 
Умиди узилди. Алоқа узилди. Ўқ узилди. Тан- 
дирдан янги узилган нон. Hn ингичка еридан 
узилади. Мақол. н Кўзлари жиддий, Ма- 
ратдан узилмайди. Ж. Абдуллахонов, Хо- 
надон. 

2 Алоқаси, боғлиқпиги йўқ бўлмоқ; аж- 
ралмоқ. Хотин кишининг уйдан узилиб, кўча- 
га чиқиши осон эканми\ С. Анорбоев, Оқсой. 
[Қодир Комилович] Халқдан узилиб қолганга 
ўхшайди. Уйғун, Навбаҳор. 

3 Давом этишдан тўхтамоқ. Йигит узил- 
ган ширин тушини яна бир он кўриш умидида 
кўзларини юммоқчи бўлди. Ойбек, Қуёш қо- 
раймас. Магазин эрталабдан кечгача очиқ, бу 
ердан эрталабдан кечгача хотин-халаж 
узилмасди. А. Мухтор, Опа-сингиллар. ..кич- 
кина қора қумғон тагидан олов узилмас эди. 
Ойбек, Қуёш қораймас. 

4 Касали қайталамоқ, қайта оғирлашмоқ. 
-Сен уринма, узилиб қоласан, — деди Маҳ- 
кам ака Фотима опага. Р. Файзий, Чўлга 
баҳор келди. Одатда врачлар бемор олдига 
одам қўйишавермайди. Толиқади, узилади, 
дейишади. Р. Файзий, Ҳазрати инсон. 

5 Жон бермоқ, жон таслим қилмоқ; ўл- 
моқ. ..бир қултумгина сув ҳам ичолмай, гул 
ҳидлаб ётиб, бечора узилди. Мирмуҳсин, 
Умид. Калта-калта нафас олиб, шипга қа- 
раб ётиптилар.. Кун ёйилганда узилдилар. А. 
Қаҳҳор, Қўшчинор чироқлари. 

Ичаги (ёки ичи, қорни) узилмоқ 1) қорни 
жуда очмоқ, очиқмоқ. [Рузвон хола:] Қўй, 
болам, бунақа беҳуда хаёлларни.. Ол, ошинг- 
ни ич, ичагинг ҳам узилиб кетгандир. Ҳ. На- 
зир, Ўтлар туташганда. Ола қол.. қорнинг ҳам 
узшшб кетгандир.. С. Акбарий, Чўлдаги пар- 




воз; 2) қаттиқ кулгидан ёки йиғидан ҳол- 
дан тоймоқ. -Чиройли йигит, ақлли йигит, 
— деб мақтай-мақтай, Тўйбеканинг ичаги 
узилди. А. Қодирий, Ўтган кунлар. Насибаси 
(ёки туз-насибаси) узилмоқ Бирон ердан 
кетиш зарурати туғилмоқ, кетишга тўғри 
келмоқ. Наҳот Зорқишлоқдан ҳам насибам 
узилган бўлса. С. Аҳмад, Ҳукм. Еримиздан туз- 
насибанг узилмасин, болам! М. Хайруллаев, 
Тилла маржон. Оёғи узилмоқ Келмай қўй- 
моқ, келиш-кетишни тарк этмоқ, тўхтат- 
моқ. Келди-кетди бўлиб, Низомжон уч-тўрт 
кун Дилдор билан бафуржа учрашолмади.. 
Ниҳоят, уйдан меҳмонларининг оёғи узилди. 
С. Аҳмад, Уфқ. Юраги (ёки юрагининг бир 
чети) узилмоқ Бирор кимса ёки нарсага 
ачинмоқ, ғоят хафа бўлмоқ. Жонузоқнинг 
юмалоқ қуйма гавдаси.. узоқдаги тунд бута- 
лар орасида кўздан яширинганида, Бобоқул- 
нинг юраги узилиб қолди. С. Анорбоев, Оқсой. 
[Нодир] Автобусга ўтириб, станцияга яқин- 
лашгани сари, юрагининг бир чети узилиб 
қолгандек бўлаверди. Ш. Ғуломов, Ёрқин 
уфқлар. 

УЗЛАТ [а. cJj-t — ёлғизланиш, якка- 
ланиш; ёлғизлик] кт. дин. Кишилардан узоқ, 
якка ҳолдаги ҳаёт; холи жой; ёлғизлик. Бу 
имонсизлардан имонимни асрай десанг, етти 
қат ер тагидаги жаҳаннамда ёнмай десанг, 
узлатга чекин, узлатга, бошингни олиб кет 
бу ердан, Бобоқул. С. Анорбоев, Оқсой. Қол- 
ган кунларимни бир чеккада, узлатда худо- 
йи таолога сиғиниб, тоат-ибодатда яша- 
моқчиман. Мирмуҳсин, Меъмор. 

УЗЛАТНИШИН [а.+ ф. - 

узлатда ўтирувчи] кт. Узлатда яшовчи. На- 
заримда, бошқа ҳеч нарса билан иши йўқ, 
димиқиб ётган бу узлатнишин одамга бизнинг 
келишимиз деразадан отилиб кирган баҳор 
шабадасидек туйилиши керак эди. А. Мухтор, 
Давр менинг тақдиримда. 

УЗЛУКМОҚ шв. айн. узилмоқ4. [Гавҳар:] 
Сал дармонга кирсангиз, яхши бўларди. Уз- 
лукиб қолмасмикансиз? С. Зуннунова, Гул- 
хан. Икки мартаба одам юборганимда, [Аб- 
думажиднинг хотини] унамабди, ҳали дар- 
монга киргани йўқ, узлукади, дебди. А. Қаҳ- 
ҳор, Асрор бобо. 

УЗЛУКСИЗ 1 Бирин-кетин, кетма-кет, 
пайдар-пай. Машиналар узлуксиз ўтиб ту- 
рипти. н Бетон қоришмаси узлуксиз келиб 


туради. «Ўзбекистон қўриқлари». Граната- 
лар узлуксиз учди. Ойбек, Қуёш қораймас. 

2 Тўхтамасдан, тинимсиз, изчил равиш- 
да. Икки сутка узлуксиз ёмғир ёғди. н Йўл 
бўйлаб кетган симёғочлар эса узлуксиз гу- 
вуллайди. П. Турсун, Ўқитувчи. Қишлоқ хў- 
жалиги ишлаб чиқариши узлуксиз юксалиш 
йўлидан бормоқда. Газетадан. 

Узлуксиз таълим Ўзаро мантиқий изчил- 
лик асосида боғланган ҳамда содцадан му- 
раккабга қараб ривожланиб борувчи ва бир- 
бирини тақозо этувчи босқичлардан иборат 
яхлит таълим тизими. 

УЗМА Юпқа ёйилган хамирни қўлда 
узиб, қиймали шўрвага солиб пиширила- 
диган таом. 

УЗМОҚ 1 Куч билан тортиб, юлқиб, бу- 
тундан ажратмоқ, бутунни қисмга бўлмоқ. 
Ҳўкиз бир силтаб, арқонни узиб юборди. н 
Жўра пошша бўйнидан марварид маржонини 
чиқарди-да, ипини шарт-шарт узиб, марва- 
ридларни кигизга тўкди. М. Исмоилий, Фар- 
ғона т.о. Дуторчи дуторнинг қулоғини жаҳл 
билан қаттиқ бураб, торини узиб юборди. А. 
Қаҳҳор, Қанотсиз читтак. Зиёдахон, зувала 
узар экан, ҳазиломуз жавоб берди. А. Қаҳҳор, 
Қўшчинор чироқлари. 

2 Палак, новда ёки тупидан ажратиб ол- 
моқ, кесмоқ. Қовун узмоқ. Помидор узмоқ. 
Узум узмоқ. Олма узмоқ. н ..гулга терми- 
либ ўтиришни эмас, ўша гулни узиб, искаб 
юришни ёқтиради. С. Сиёев, Отлиқ аёл. 

3 Кесиб, қирқиб, жойидан бўлак қил- 
моқ. Қилич билан боишни узмоқ. н Глухов- 
нинг иккала оёғини нақ сонидан снаряд узиб 
кетди. Т. Рустамов, Мангу жасорат. 

4 Турган, ёпишган жойидан ажратмоқ, 
холи қилмоқ. Бу харсангни ердан узиб бўл- 
майди. Тандирдан нон узмоқ. н Жапақ қиз- 
чани бағридан зўрға узиб, отилиб ташқари- 
га чиқди. А. Мухтор, Қорақалпоқ қиссаси. 
Юнус.. тиззаларини оғриқ кемириб еб таш- 
лаётган бўлса ҳам, бошини ёстиқдан узиб, 
қимирлатиб қўйди. С. Анорбоев, Оқсой. 

5 Давом қилдирмаслик; тўхтатмоқ, кес- 
моқ. Гапни узмоқ. Суҳбатни узмоқ. н [Сао- 
дат:] Қўрқмасим ҳам борми, ўзингга эҳтиёт 
бўл, хатингни узма. Н. Сафаров, Саодатнинг 
қиссаси. Бўй етган қиз, ҳозир сен билан ало- 
қани узган, узмаса ҳам, бўшаштирган бўлар 
эди. П. Турсун, Ўқитувчи. 




6 Қарзни тўламоқ, эвазини бермоқ (қай- 
тармоқ). [Ғофир:] Шунча қарзим бор эканми? 
Мен буни қандай узаман, бой ота? Ҳамза, 
Бой ила хизматчи. Олган омонатини бата- 
мом уздими?К. Яшин, Ҳамза. ..юртдан еган 
ошларини узиш ниятида тўй тараддудига 
тушди. С. Аҳмад, Хазина. 

7 Қаттиқ тишламоқ ёки чақмоқ; тишлаб 
ёки чақиб яраламоқ. Итнинг иши — узмоқ, 
Ёмоннинг иши — бузмоқ. Мақол. н Атроф- 
да ғув-ғув пашша: оёқларга ёпишади, бурун 
катакларига суқилади, қулоқни узади. Ойбек, 
Танланган асарлар. 

8 кўчма Қаттиқ таъсир қилиб азоб бер- 
моқ, оғритмоқ, ачиштирмоқ (иссиқ, совуқ, 
зарб, гап-сўз ва ш.к. ҳақида). Қизилқумда қиш 
изғирини баданни узиб ола бошлаган кезда, 
кечаги студент трассага келиб, колонна ме- 
ханиги бўлиб ишга тушган эди. Ҳ. Назир, Ўт- 
лар туташганда. Шудгор, қизиган мисдай, оёқ- 
ни жизиллатиб узиб олади. Ғ Ғулом, Тирил- 
ган мурда. Пишиқ ўрилган чарм қамчин би- 
лан Йўлчининг очиқ кўкрагини ва бўйнини узиб 
олди.. Ойбек, Танланган асарлар. ..ўртоқ Қо- 
билов шу гаплари билан Фармонқул акани 
бир узиб олди. С. Маҳкамов, Шогирд. 

Ичагини узмоқ Кулги ва ш.к. дан ҳолдан 
тойдирмоқ. Ўтов оғаси Сулаймон оқсоқолни 
кулдириб ичагини узди. К. Яшин, Ҳамза. Кўз 
(ёки кўзини) узмоқ Нигоҳини олмоқ, қара- 
май қўймоқ. Ҳасан узоқлашиб кетган маши- 
надан кўзини узмай қотиб турарди. С. Зун- 
нунова, Кўк чироқпар. Йўлчи гоҳ-гоҳ кўз- 
ларини ердан узиб, қисқа-қисқа жавоб бериб 
mypapdu. Ойбек, Танланган асарлар. Кўнгил 
узмоқ қ. кўнгил. Аммо билимга чанқоқ бола- 
лар мактабдан кўнгилларини узмай, ўқишда 
давом этдилар. К. Яшин, Ҳамза. Оёқ (ёки 
оёғини, қадамини) узмоқ қ. оёқ. Ҳув ўша 
Моҳирўйжаҳонда ўқилган таърихдан кейин у 
Табибийнинг уйидан оёқ узиб кетган эди. С. 
Сиёев, Аваз. Нега бизникидан қадам узиб 
кетдингиз ё кўнгил қоларлик гап ўтдими 
биздан? К. Яшин, Ҳамза. Тутган жойини (ёки 
ерини) узади Айтганини, кўзлаганини 
амалга оширмай қўймайди. Юмшоққина 
гстиради-ю, тутган ерини узаман дейди-я.. 
Р. Файзий, Чўлга баҳор келди. Умид (ёки 
умидини) узмоқ Истагининг амалга ошмас- 
лигига ишонмоқ, ундан воз кечмоқ, умид- 
сиз ҳолатда бўлмоқ. Ҳасан полвон умид узди 
ўзидан.. Эргаш Жуманбулбул ўғли. Авазўғлон 


кўнглин бузиб боради, Дунёдан умидин узиб 
боради. «Маликаи айёр». Ўқ узмоқ Ўқ отмоқ. 
Мингта ўқни камонидан узади.. «Нурали». 
Қулоқ узмай Диққат билан қулоқ бериб. 
Тағин бир неча дақиқа қулоқ узмай туриб, 
ўрнидан қўзғалмоқчи бўлиб турган эди. А. 
Қодирий, Ўтган кунлар. 

УЗОР [а. jllc — юздаги майин тук; юз, 
чеҳра] эск. поэт. Юз, рухсор. Мунча латифу 
мунча соз лола узорини кўринг. Ҳабибий. 

УЗОҚ 1 Оралиқ масофаси (нисбатан) 
катта, нисбатан нарида жойлашган; олис. 
Узоқ қишлоқдан келди. Овози узоқ-узоқларга 
етмоқ. Туяга миниб, узоқни кўзла. Мақол. н 
Сидиқжоннинг кўзи дарёнингу томонида, узоқ 
уфқда милтиллаб турган сон-саноқсиз чи- 
роқларга тушди. А. Қаҳҳор, Қўшчинор чи- 
роқлари. Бир маҳалда узоқда қора нуқта 
кўринди. Мирмуҳсин, Меъмор. 

2 Вақт эътибори билан давомли, катта, 
кўп. Узоқ тикилмоқ. Узоқ суҳбатлашмоқ. 
Узоқ кутмоқ. Узоқ муддатли кредит. Узоқ 
яшамоқ. н Бу жанг узоққа бормайди. Мир- 
муҳсин, Меъмор. Сидиқжон узоқ сукут қи- 
либ қолгандан кейин бош чайқади. А. Қаҳҳор, 
Қўшчинор чироқлари. 

3 Дўстлик, қариндошлик, танишлик ва 
ш.к. жиҳатдан боғланиш у қадар яқин бўл- 
маган, яқин эмас. У ерда Элмуроднинг ҳам 
бир эмас, кўпгина узоқ қариндош-уруғлари 
бордир. П. Турсун, Ўқитувчи. Меҳмон узоқ 
қариндош — отасининг аммавачаси — Ашир- 
мат эди. Ойбек, О.в. шабадалар. Нурининг 
никоҳ куни у бегона қиз — узоқ қиз бутунлай 
таниш ва яқин бўлиб қолди. Ойбек, Танлан- 
ган асарлар. 

4 кўчма Бевосита алоқаси, муносабати 
йўқ; алоқасиз. Бундоқ маслаҳатларда маҳ- 
кама соҳиби, аммо илму фандан узоқ Аҳмад 
Чалабий ҳам бир чеккада эснаб ўтирарди. 
Мирмуҳсин, Меъмор. Султонмурод шу вақт- 
гача халқ тирикчилигидан узоқ яшар, унинг 
дардларига бегона эди. Ойбек, Навоий. 

Кўздан узоқ Назар-эътибордан четда. Кўз- 
данузоқ юр, уқдингми ? Ойбек, Навоий. Узоқ 
гап с.т. Амалга ошиши ёки юзага чиқиши 
қийин бўлган нарса ҳақида. Офтоб ойим қа- 
риндошларидан жонкуяр деб танилган киши 
Кумушбибининг тоғаси — Аҳмадбек бўлиб, у 
ҳам умрининг кўпини Кўқондами, Хўжандда- 
ми ўтказар, шунинг учун ундан ёрий кутиш 
ҳамузоқ гап эди. А. Қодирий, Ўтган кунлар. 




Узоқ йили Ўтган йилдан олдинги йил, бур- 
ноғи йил. Бухорода, узоқ йили бетоб бўлиб 
ётганида ҳам, кўзига шундай мурдалар, ал- 
вастилар.. кўринган эди. Мирмуҳсин, Меъ- 
мор. Узоқни кўрмоқ Келажак ҳақида тўғри 
фикр юрита билмоқ, оқибатини ўйлаб иш 
тутмоқ. Бугунни эмас, узоқни кўриш керак, 
косовинг узун бўлса, қўлинг куймайди. А. Мух- 
тор, Қорақалпоқ қиссаси. Ҳамма бало шу 
саводсизликдан чиқяпти. Узоқни кўролмайди. 
С. Аҳмад, Ҳукм. Узоққа бормайди Кўп да- 
вом этмайди, тез фурсатда барҳам топади, 
тамом бўлади. Энди ўзини қаёққа урса ҳам, 
узоққа бормайди. Ҳисоботини эшитамиз-у, 
тамом. П. Турсун, Ўқитувчи. Узоғи билан 
Кўп деганда, кўпи билан. Узоғи билан икки- 
уч кун ичида ишингизни оласиз. Н. Сафаров, 
Ҳаёт мактаби. Эҳтимолдан узоқ эмас Амалга 
ошиши осон, бўлиши мумкин. 

УЗОҚЛАМОҚ кам қўлл. 1 Кўп (анча) 
вақт ўтказмоқ (ўтмоқ). Узоқламай Норму- 
ҳаммад қушбеги Қўқондан бош тоблаб, ўз 
олдига мустақил ҳукумат эълон қилган бўлди. 
А. Қодирий, Ўтган кунлар. 

2 айн. узоқлашмоқ. Дилбар, гўё ўз номини 
унутгандек, орқасига қарамай узоқлаб кет- 
ди. «Гулдаста». Икромжон шовуллаб турган 
кимсасиз тўқай ичида анча узоқлаб кетган 
эди. С. Аҳмад, Уфқ. 

УЗОҚЛАШМОҚ 1 Бирор кимса ёки 
нарсадан нари (узоқ) кетмоқ; йироқлаш- 
моқ. Зайнаб орқасига қарай-қарай, Ота- 
бекдан узоқлашди. А. Қодирий, Ўтган кун- 
лар. Чойхўрлар бирин-кетин ўринларидан ту- 
риб, Ойқизнинг кўзидан узоқлашишга шоши- 
лар эдилар. Ш. Рашидов, Бўрондан кучли. 

2 кўчма Қариндошлик, қадрдонлик, 
яқинлик алоқаларини сусайтирмоқ ёки 
йўқотмоқ; борди-келди қилмай қўймоқ; 
бегоналашмоқ. У [Мирзакаримбой\ ўз ичида 
ўйлади: «Онасининг узоқлашиб кетган тоға- 
сини йигит бекорга йўқлаб келадими?» Ой- 
бек, Танланган асарлар. Гавҳар бир нарсани 
тушунмасди: Одамлар ундан узоқлашяптими 
ё ўзи одамларга бегона бўлиб қоляптими? Ў. 
Ҳошимов, Қалбингга қулоқ сол. Равшан эса 
лаҳза сайин бегоналашиб, узоқлашиб борар, 
ёнига йўлатмасди. «Ёшлик». 

УЗОҚЛИК 1 Узоқ эканлик, узоқ бўлиш. 
Йўлнинг узоқлиги анча қийнади. 

2 Оралиқ масофа, масофа. Қишлоқ шў- 
роси Учқулоқ қишлоғига жойлашган. Тикте- 


падан узоқлиги уч чақиримча бор. А. Қоди- 
рий, Обид кетмон. 

3 Узоқда бўлган жойлар, узоқда жой- 
лашган ерлар. Поёнсиз қирнинг.. кўз илға- 
майдиган узоқликлари туманлангансимон кў- 
риниш берар эдилар. А. Қодирий, Ўтган кун- 
лар. [ Гулнор] Шийпоннинг панжарасига яқин 
келиб, узоқликларга тикилди. Ойбек, Танлан- 
ган асарлар. 

УЗОҚМОҚ кам қўлл. Узоқ вақт келмай 
қолмоқ; ҳаяллаб қолиб кетмоқ. Ишбоши дей- 
ман, шаҳарда жуда узоқиб қолдингиз, қани, 
ўтиринг, нима гаплар бор? Ҳ. Шамс, Душ- 
ман. 

УЗР [а. ji с. — кечирим; кечириш, оқ- 
лаш; баҳона, сабаб] 1 кам қўлл. Кечириш, 
афв этиш. Ёшликда ҳаммадан ҳам хатолик 
ўтади. Кичикдан — хато, каттадан — узр. 
Ў. Ҳошимов, Қалбингга қулоқ сол. 

2 Бирон иш, хатти-ҳаракатни оқповчи 
нарса; сабаб, важ. Ишлашдан қўрқишим тўғ- 
рисидаги узримни айтиб йиғладим. F. Ғулом, 
Тирилган мурда. Уйланиш сизга ҳам фарз, 
ҳам қарз. Бунга қолганда, албатта, бир узр 
кўрсатолмайсиз. А. Қодирий, Ўтган кунлар. 
..Молимизни ортган туякашлар шу саройга 
тайинланган эдилар. -Ҳар ҳолда, бу узр эмас! 
А. Қодирий, Ўтган кунлар. 

3 Афв этиш, кечириш ҳақидаги илти- 
мос; кечирим. Ўтиб кетган, ҳозир ҳамма- 
мизни ҳам хижолатга қўйган иш тўғрисида 
Фармонқул, узр тариқасида бўлса ҳам, гап 
очармикин, деб хавотирда эдим. А. Қаҳҳор, 
Қўшчинор чироқлари. 

Узр сўрамоқ (ёки айтмоқ) Гуноҳини ке- 
чиришни, афв этишни илтимос қилмоқ. 
Юсуфжонов шу хаёлда келаркан, ўзини бир 
аёлга уриб олиб, ундан зўрға узр сўради. Н. Фо- 
зилов, Ҳаёт ўргатди. Бор, жонгинам, ама- 
кингга, Саврихон аяга узр айт. «Муштум». 

4 унд.с. «Афв этинг», «кечиринг» маъно- 
ларида ишлатилади. -Узр, сизни қўрқитиб 
юбордим, — деди Ғуломжон. М. Исмоилий, 
Фарғона т. о. -Узр, айбга буюрмайсиз, — деди 
Нусратбек, олимни ишдан қолдираётганига 
ийманиб. С. Нуров, Нарвон. 

УЗРА ( б.к. билан) кўм. поэт. Макон му- 
носабатини билдиради; сиртида, устида ёки 
тепасида. Ўрмонлар шувуллаган Олис юртда 
ҳали ҳам, Номсиз тепалик узра Ухлаб ётиб- 
ди отам. Э. Воҳидов. Адирдаги лолалар кўм- 
кўк майса узра чирой касб этган. Газетадан. 




Кетмонни расмана ушлаб, боши узра баланд 
кўтарди. С. Кароматов, Олтин қум. 

УЗРЛИ Кечирса бўладиган, сабаби бор, 
сабабли. Бугун узрли иш чиқиб қолди: Шаҳар- 
дан божамиз совға-салом билан келган эди. 
А. Қаҳҳор, Кўшчинор чироқпари. Одилжон- 
нинг бошқа ҳар қандай хатти-ҳаракати, 
Саодатга.. кўрсатган марҳамати олдида 
кечиримли, узрли эди. Бироқ бу найранги ту- 
тадиган тутумга тўғри келмасди. «Ёшлик». 

УЗР-МАЪЗУР [узр + маъзур] Кечирим 
сўраш ва афв этиш, кечириш; узр ва маъ- 
зур. Узр-маъзур айтишмоқ. н Айб сизда бўл- 
са, бир узр-маъзур кечаси қиламиз. А. Қаҳҳор, 
Сароб. Куёви билан узр-маъзур қилиб олган 
Пошша хола кечга томон уйига қайтди-ю, 
кўча эшиги олдида асло кутмаган кишисига 
йўлиқди. Д. Нурий, Осмон устуни. 

УЗРСИЗ Асосли сабаби бўлмаган; асос- 
сиз, сабабсиз. Узрсиз сабаб. Машғулотдан 
узрсиз қолмоқ. 

УЗУАЛ [лот. usus — қўллаш, ишлатиш, 
фойдаланиш] тлш. Умум қўлланишга оид, 
умум қўланишга хос. Узуал маъно. 

УЗУК Безак учун бармоққа тақилади- 
ган, турли металлардан ҳар хил шакл ва 
катталикда ясаладиган ҳалқасимон заргар- 
лик буюми. Тилла узук. Ёқут кўзли узук. 
Узукка кўз солмоқ. н Ҳожи хола узукни эт- 
дор синчалоғига ўтказа туриб, ҳиринглади. 
М. Исмоилий, Фарғона т. о. Эримбет муш- 
тумига бежирим иягини тираб ўтирар, бар- 
моғидаги узуги лунжига ботиб кетган эди. 
А. Мухтор, Қорақалпоқ қиссаси. 

Узукка кўз солгандай (ёки қўйилгандай) 
Бир-бирига ниҳоятда мос, муносиб. Ёрмат- 
нинг қизини дадангизга қўшсак, нақ узукка 
қўйилган асл тошдай ўз жойига тушадими ? 
Ойбек, Танланган асарлар. 

УЗУКЛИ Узуги бор, узук тақилган. 
[Уста] Сопол обдастадан қўлига сув солиб, 
узукли қўллари билан бошимни ишқалай кет- 
ди. Ғ. Ғулом, Шум бола. Валихон бриллиант 
узукли кўрсаткич бармоғини бигиз қилиб 
таъкидлади. Ш. Тошматов, Эркқуши. 

УЗУМ 1 Токнинг ғужумлардан иборат 
меваси. Бир ишнгил узум. Узум ғужуми. Узум 
шарбати. Узумини енг, боғини суриштирманг. 
Мақол. н Салимбойвачча икки ишкомга 
кириб, бошдан-оёқ кўриб чиқди: Узум ток 
баргидан ҳам мўл. Ойбек, Танланган асарлар. 


Бир куни кўчада кетаётсам, Умри бир бош 
узум кўтариб келяпти. А. Қаҳҳор, Хотинлар. 

2 с.т. Ток. Узум экмоқ. Узумни хомток 
қилмоқ. 

УЗУМЗОР Ток экилган ер, токли май- 
дон, боғ. Боғ ea узумзорлар, полизлар.. мўл 
ҳосилни кўз-кўз қиларди. «Саодат». Бу ер 
узумзор экан. Улар биринчи ишкомга кириб 
олдилар. Ҳ. Ғулом, Машъал. 

УЗУМЧИ 1 Ток экиш ва узум етишти- 
риш билан шуғулланувчи мутахассис, боғ- 
бон. 

2 Кўплаб узум олувчи, узум билан савдо 
қилувчи шахс. -Гард орасидан ориқ байталга 
минган бир узумчи чол пайдо бўлди, — деди 
Шум бола. F. Ғулом, Шум бола. 

УЗУМЧИЛИК 1 Боғдорчиликнинг ток 
ўстириш ва узум етиштириш билан шуғул- 
ланадиган тармоғи. Узумчиликни ривожлан- 
тирмоқ. 

2 Токнинг биологик хусусиятлари ва 
уни ўстириш усулларини ўрганадиган фан 
(ўсимликшуносликнинг бир бўлими). 

УЗУН 1 Бўйига, узунасига ўлчами кат- 
та, меъёридан ортиқ. Узун сим. Узун соч. 
Узун ёғоч. н Адолат қалин ea узун кип- 
рикларини ялт этиб кўтариб, Норматга 
қаради. И. Раҳим, Чин муҳаббат. Илк кўклам 
ёғдулари ўқув корпусининг узун коридорла- 
рини равшанлаштириб юборган. П. Қодиров, 
Уч илдиз. Куёв узун ea кенг зарбоф тўн ки- 
йиб, катта салласига кўркам олтин жиға 
қўндириб, ҳавони титратган карнайлар, сур- 
найлар садоси билан ўзиникига кетди. Ойбек, 
Танланган асарлар. 

2 Баланд, новча. Узун терак. н Ҳасан 
сўфи узун, нозик гавдасини чўзиб, ерга ётди. 
М. Исмоилий, Фаргона т. о. 

3 Узоқ вақт давом этадиган, чўзилади- 
ган; тезда тугамайдиган; давомли, узоқ. Узун 
маъруза. Узун эртак. н Қишнинг узун тун- 
лари бу ерда улфатлар гап ейишади. П. 
Турсун, Ўқитувчи. Унинг кичик, кўкишроқ 
кўзлари.. узун умрининг тарихини жонли 
ифода қилар эди. Ойбек, Танланган асарлар. 

Арқонни узун ташламоқ қ. арқон. Узун 
косов Ҳар қандай буйруқни бажарувчи, 
зарар етказмайдиган. Сен пистони чақилган 
одамсан, бизнинг қўлимизда узун косов бўлиб 
хизмат қилишдан бошқа ишга ярамайсан. А. 
Қаҳҳор, Қўшчинор чироқлари. 

УЗУНАСИГА рвш. Бўйи томонга қараб; 
бўйига томон. Йигит қулочини катта отиб, 
сувни шақ-шақ савалаб, қирғоқ бўйлаб — 
узунасига сузди. Ойбек, Танланган асарлар. 
Ҳовлининг узунасига икки бети баланд лой 
томли иморат бўлиб, янги бинога тақалади. 
С. Юнусов, Кутилмаган хазина. 

УЗУНЛАШМОҚ Узун бўлмоқ, узаймоқ. 
Куёш оғса, соялар узунлашади. н Шамол 
кучайиб, оловнинг тили яна ҳам узунлашди. 
С. Аҳмад, Уфқ. 

УЗУНЛИК 1 Узунасига ўлчами, бўйи. 
Дарёнинг узунлиги. Сочнинг узунлиги. н Шер- 
бек бўлса, қўлидаги линейкаси билан қўзи- 
чоқнинг жунини ўлчар ва дафтарига унинг.. 
узунлигини ёзиб қўярди. С. Анорбоев, Оқсой. 
Қазиладиган ариқнинг узунлиги ўттиз ча- 
қирим.. эди. А. Қодирий, Меҳробдан чаён. 

2 геогр. Бош меридиандан экватор бўй- 
лаб кетган ва градуслар билан ўлчанадиган 
масофа (ер сатҳи юзасидаги нуқтани аниқ- 
лаш учун хизмат қилади). Шарқий узунлик. 
Ғарбий узунлик. 

УЗУНЧОҚ Энига қараганда бўйи анча 
чўзиқ, анча узун; чўзинчоқ. Узунчоқ юзли 
одам. н Узунчоқ столнинг икки четида идо- 
ра хизматчилари ўтирибди. С. Сиёев, Отлиқ 
аёл. Карп балиқларининг гавдаси қўполроқ, 
узунчоқ, ўзи читтакдай чаққон. Ҳ. Назир, 
Сўнмас чақмоқлар. 

УЗУНҚАНОТ Қалдирғочнинг қанотла- 
ри бўйига нисбатан узунроқ бир тури. 

УЗУНҚУЛОҚ: узунқулоқ гаплар Оғиздан 
оғизга ўтиб юрган, бир-биридан эшитилиб 
етиб келган гаплар. Шум хабарнинг қулоғи 
бўлади дегандай, узунқулоқ гаплар Хоразм- 
нинг қишлоқларига тарқалди. Ж. Шарипов, 
Хоразм. 

УЗУРПАТОР [лот. usurpator < usurpare 
— фойдаланмоқ, қўлламоқ; даъво қилмоқ] 
Ҳокимиятни ноқонуний эгаллаб олган ёки 
бировнинг ҳуқуқларини тортиб олган шахс. 

УЗУРПАЦИЯ [лот. usurpatio — фойда- 
ланиш; ишлатиш; эгаллаб олиш] Куч иш- 
латиб, қонунга зид равишда ҳокимиятни 
эгаллаб олиш ёки кимсанинг ҳуқуқларини 
ўзлаштириб, ўзиники қилиб олиш. 

УЗУҚ 1 Узилиб қолган, узилиб кетган, 
узилган. Узуқ арқон. Узуқ сим. 

2 Бир-бирига боғланмаган, бетартиб; 
узуқ-юлуқ. Узуқ хаёллар. Узуқ гап-сўзлар. н 
Бирдан қий-чув, қизлар галаси Қуршаб олар 


шодлик, ҳаяжон Барин қучган. Гап-сўзлар узуқ. 
Ойбек. 

УЗУҚ-ЮЛУҚ 1 Бир неча еридан узил- 
ган; узилган-юлинган. [Ҳаммолларнинг] Бе- 
лида, елкасида эски-туски нарса, узуқ-юлуқ 
арқон, кийимлари жулдур, ифлос. Ойбек, Тан- 
ланган асарлар. 

2 Бир-бирига боғланмаган; чала-чулпа. 
Ширмонхоннинг қулоғига узуқ-юлуқ сўзлар 
чалинди-ю, ҳеч нарса уқолмади. С. Зуннуно- 
ва, Олов. Бу ҳолатда уларнинг суҳбати ҳам 
узуқ-юлуқ.. боғланишсиз давом этарди. А. 
Мухтор, Туғилиш. 

УЙ 1 Яшаш учун ёки турли ташкилот, 
муассаса ва ш.к. жойлашиши учун мўл- 
жалланган бино. Уч хонали уй. Беш қаватли 
уй. н Баъзан кўринар кўзга Шоҳона уйлар 
кўркам. Ғайратий. Фақат канал эмас, балки 
тўғонлар, шлюзлар, темир-бетон уйлар ҳам 
бир йўла ва бирданига қурилаётганга ўхшай- 
ди. И. Раҳим, Чин муҳаббат. 

2 Яшаш учун мўлжалланган бино ичи- 
даги ҳар бир хона. Бу бино уч уй ва бир ай- 
вондан иборат. Ёруғ уй. Кенг уй. н Уйлар- 
да, айвонларда хотинлар кўп эди. Ойбек, Тан- 
ланган асарлар. Очиқ эшикдан эсган шамол 
уй ичида Сабогулнинг сочларини тўзғитди. С. 
Кароматов, Олтин қум. 

3 Бирор ижтимоий талабни қондиришга 
қаратилган муассаса. Меҳрибонлик уйи. Дам 
олиш уйи. Маданият уйи. н Қуёшнинг аксида 
кўринар яққол Маърифат уйига ташланган 
қадам. Ғайратий. 

4 Бирор оила ёки хонадон ўрнашган би- 
но ва шу бинога тааллуқли ер; ҳовли. Қиз- 
лик уйга қирқ от бойланар. Мақол. н Уйлар, 
кўчалар қулф уриб гуллаган дарахтлар ораси- 
га шўнғиган. «Гулдаста». Боғкўча тамом бўл- 
ганидан кейин бригадирнинг уйидан ўтишга 
тўғри келади. Ў. Усмонов, Сирли соҳил. 

5 Оила; хонадон. Қирқуй қуда бўлса, қирқ 
йил қирғин бўлмас. Мақол. Ёмон арава йўл 
бузар, Ёмон киши уй бузар. Мақол. н Фар- 
занд — уй ободлиги, Келажак ниҳолидир! Ё. 
Мирзо. Уйдагилар менинг ҳавойироқ бўлиб 
қолганимни билишади. С. Сиёев, Ёруғлик. 

Уй ичи Оила аъзолари. [ Холисхон :] Уй 
ичларимиз қалай, бариси тирикми? Ҳамза, 
Паранжи сирлари. Уйи бузилмоқ Эр- 
хотиннинг ажралганлиги, оиласи барбод 
бўлганлигини билдиради. Уйи куймоқ 






Хонавайрон бўлмоқ. ..унда менинг уйим 
куяди-ку, ахир. К. Яшин, Ҳамза. 

УИДИРМА Ўйлаб, тўқиб чиқарилган; 
ёлғон. Айбдор ўз уйдирмаларини исботлашга 
тиришди. н Эртасига Исломхужа ҳақида 
уйдирма гаплар, фисқ-фасодлар тўқилди. Ж. 
Шарипов, Хоразм. 

УИДИРМАЧИ Ёлғон-яшиқ гапларни 
ўйлаб, тўқиб чиқарувчи; ёлғончи. 

УЙДИРМОҚI 1 Уймоқ фл. орт. н. 

2 иш. Қовоғини солмоқ. Кокилингнинг бан- 
ди-бандин туйдирма, Ҳошинг кериб, қовоғинг- 
ни уйдирма. «Равшан». 

УИДИРМОҚ II Ёлғон, туҳмат гаплар 
тўқимоқ. Ниҳоят, улар ҳийла билан туҳмат 
уйдирадилар. Ҳамза, Танланган асарлар. 

УИ-ЖОИ 1 Яшаб, истиқомат қилина- 
диган жой, ҳовли ва ш.к. Ҳиз уларнинг бола- 
ларини боқади, кирларини ювади, уй-жой- 
ларини йиғиштиради. Ойбек, Танланган асар- 
лар. Элмурод.. ўз оиласинингуй-жойидан аж- 
раб, қишлоқдан чиқиб кетганини хаёлидан 
ўтказар эди. П. Турсун, Ўқитувчи. 

2 Оила; рўзғор, хўжалик. | Ҳори:\ Ийе, 
онангиз бўлса, уй-жойингиз бўлса.. давлат- 
ку! А. Қаҳҳор, Қўшчинор чироқлари. Гулнор 
қиз билан гаплашганда, унинг қишлоғи, уй- 
жой тирикчиликлари.. тўғрисида сўз очар эди. 
Ойбек, Танланган асарлар. 

УЙ-ЖОЙЛИ 1 Уй-жойи бор, уй-жойга 
эга. 

2 Оилали, бола-чақали. Болаларни уйли- 
жойли қилмоқ. Уй-жойли киши. 

УИИМОҚ с.т. Ивимоқ. Кейинроқ хурма- 
чанинг устини очиб қўйгин, ўзинг биласан-ку, 
болам, яна зардоб йиғиб, уйимай қолмасин. С. 
Анорбоев, Шерали. 

УИКУРАР этн. Бўлажак келин қарин- 
дошларининг куёв бўлмиш йигитнинг уй- 
жойи, хонадони билан танишиши маро- 
сими. 

УИЛАМОҚ игв. айн. уйлантирмоқ. 

УИЛАНМОҚ Бирор қиз ёки аёлни ўз 
никоҳига олмоқ, оила қурмоқ (эр киши 
ҳақида). Толибжонбойнинг.. икки ўғли уйлан- 
ган, бир қизи эрга теккан, набиралари ҳам 
бор. Ойбек, Танланган асарлар. Ҳўишилар, шу 
Ваҳобжон уйлана қолсайди , ўзидан тинчиб 
кетармиди, дейишади. С. Аҳмад, Тоғ афсонаси. 
Йигит бирдан уйланиш тараддудига тушди-ю, 
бир ҳафтанинг ичида тўй ҳам бўла қолди. А. 
Қаҳҳор, Хотинлар. 


УЙЛАНТИРМОҚ Уйланмоқ фл. орт. н. 
..бир ойча аввал отаси уни Тошкентнинг 
Ҳашқар маҳалласидаги бадавлат хонадон- 
лардан бирининг қизига уйлантирган. Ҳ. Fy- 
лом, Машъал. Ҳайдар ота бош бўлиб [Ас- 
рорқулни] бир бева хотинга уйлантириб қўй- 
ди. А. Қаҳҳор, Асрор бобо. 

УЙЛИ 1 Уйга эга, ўз уйи бор. Уйли куёв. 

2 Уйлардан ташкил топган, уйлардан 
иборат. Беш юз уйли қишлоқ. м Бу — сой 
бўйлаб баланд тоғ ёнбағирларига тизилиш- 
ган қинғир-қийшиқ уйли бир қишлоқ эди. П. 
Турсун, Ўқитувчи. 

3 Хотини бор, уйланган ёки эри бор, 
эрга теккан. Уйли йигит. Уйли хотин. 

УЙМАЛАНМОҚ 1 Бирор нарса, юмуш 
билан шуғулланмоқ, овора, машғул бўлмоқ. 
Бир оздан кейин Чўливой ака ҳалиги нарса- 
ларни олиб кетди ea яна эгатларнинг бошида 
уймаланди. О. Ҳусанов, Най. 

2 Бирор жойда тўпланишмоқ; ўралаш- 
моқ. Дераза яқинидаги бир каллакланган 
тутнинг бутоқларида.. қора тумшуқ чум- 
чуқлар уймаланган. П. Турсун, Ўқитувчи. 
Сандиқ ёнида уймаланиб ётган кўрпа-тўшак 
устига ўзини юзтубан ташлади. А. Мухтор, 
Опа-сингиллар. 

УЙМАЛАШМОҚ айн. уймаланмоқ 2. 

Ҳироатхонанинг шашка-шахмат бўлимида 
бир тўда ўқувчилар уймалашиб, ҳеч кимга 
қарашмайди. Ҳ. Нуъмон, Фасллар. Янги ма- 
шинада тикиб кўриш учун Замон, Зуҳра, 
Ҳанифа унинг тепасида уймалашиб туриш- 
ганди. Н. Назаров, Замон. 

УИМОҚ Устма-уст қалаштириб, бир 
ерга тўпламоқ, уюм ёки ғарам ҳосил қил- 
моқ; йиғмоқ. Тошларни бир ерга уймоқ. Те- 
рилган пахтани уймоқ. Беда уймоқ. н Ҳа- 
мишларни боғ-боғ қилиб, канал ичига уйиб, 
ёқишадиган бўлишди. «Ўзбекистон қўриқ- 
лари». Бўтабойни қурол-яроғ уйиб ташлаган 
бир ҳужрага олиб киришди. С. Аҳмад, Ҳукм. 
..юз-қўлини ювиб, муздаккина бўлиб олгач, ўз 
экскаватори ҳозиргина уйган тупроқ тепа 
устига чиқиб, чордана қурди. Ш. Ғуломов, 
Шонли авлод. 

Қовоқ уймоқ айн. қовоқ солмоқ қ. қовоқ 

II. Райком секретарининг қовоқ уйиб, ер 
тагидан назар ташлаганини кўриб, бирдан 
унинг нафаси ичига тушиб кетди. Н. Сафаров, 
Узоқни кўзлаган қиз. 




УЙ-РЎЗҒОР Оила хўжалиги (ишлари), 
тирикчилик. Сорахон ҳам уй-рўзғор тутиш- 
ни ўрганади. А. Қаҳҳор, Сароб. Уй-рўзғорга 
ҳам эпчил: яхши кийинади, яхши ейди. Ўн 
кулиб, бир гапиради. Ойдин, Икки кўзи шун- 
да. Ҳамма айни шу маҳалда уй-рўзғор иши 
ва кечки овқат билан банд бўлганидан, гу- 
зарда ҳеч ким кўринмас эди. П. Турсун, Ўқи- 
тувчи. 

Уй-рўзғор қилмоқ Оила қурмоқ (қилмоқ). 
Уй-рўзғор қилиб, бирон кун яйраганим йўқ. С. 
Аҳмад, Хазина. 

УЙСИЗ 1 Уйи йўқ; ўз уйи йўқ. Уйсиз 
куёв. 

2 Хотини йўқ, уйланмаган ёки эри йўқ, 
эрга тегмаган. 

УЙСОЗ Уй қуриш иши билан шуғулла- 
нувчи; бинокор. Кран ковши тўлиши билан 
Файзи дарҳол уни юқори кўтарар ва том 
устида турган уйсозларга узатарди. Газе- 
тадан. 

УЙСОЗЛИК Уй, бино қуриш иши, би- 
нокорлик. Тошкент уйсозлик комбинати. 

УЙҚ АТТТ Т Бир-бирига ниҳоятда яқин, 
ўхшаш. Менман бу — ўзбекнинг фахрий хў- 
жаси, Уйқашга ўхшайди исмимиз бир оз. А. 
Орипов. 

2 Мос, монанд, уйғун; ярашган. Ўсиқ 
қоши ўткир қора кўзларига уйқаш тушган 
йигитга лаб жуфтладим. С. Нуров, Дурдона. 

3 кўм. взф. Каби. Мен сизни япроқлар рангига 
уйқаш Бокира муҳаббат билан севаман. X. 
Даврон. 

УИҚИ-ТУИҚИ шв. айн. айқаш-уйқаш. 

УЙҚУ Т Одам ва ҳайвонларда даврий юз 
берадиган физиологик ҳолат (Уйқуда нерв 
системаси, асосан, бош мия пўстлоғининг 
фаоллиги пасаяди, онг, мускул тонуси ва 
сезувчанлик сусаяди). Қаттиқ уйқу. Ширин 
уйқу. Уйқум келди. Уйқу арслонни ҳам йиқи- 
тар. Мақол. н Ғуломжоннинг ухлаб қолгани- 
ни ҳам, уйқусида ширин тушлар кўраётгани- 
ни ҳам билмайди. М. Исмоилий, Фарғона т.о. 
Доридан ичгандан кейин юрак сиқилиши ка- 
майиб, уйқуси ҳам бир оз яхшиланди. Ў. Ус- 
монов, Сирли соҳил. Иштаҳа йўқ, уйқу 
бузилган, бошим ари тўлдирилган қовоқдек 
гувуллагани-гувуллаган. X. Тўхтабоев, Ширин 
қовунлар мамлакати. Кошона эгалари \рўза- 
да\ салқин хоналарда ётиб, уйқу билан жон 
сақлашни одат қилганлар. П. Қодиров, Юл- 
дузли тунлар. 


2 кўчма «Ҳаёт»дан тўхтаган, ҳаракатсиз, 
шовқин-суронсиз, тинч ҳолат (табиат ҳо- 
дисалари ва ш.к. га нисбатан). Она табиат, 
эртанги кураш олдидан мириқиб дам олиш- 
га чоғланган паҳлавонлардай, оғир уйқуга 
чўмганди. Ў. Усмонов, Сирли соҳил. Дов- 
дарахтлар қиш уйқусидан уйғониб, баҳорни 
олқишлайдилар. Газетадан. Асрлар ухлаган 
саҳро уйқусин Маҳв этдик, бир йўла айладик 
бедор. Ғайратий. 

Абадий уйқу кт. Ўлим. Балки абадий уй- 
қудамисан, Салтанат! С. Аҳмад, Ҳукм. Кўзи 
уйқуга кетмоқ Кўз юмилиб, уйқу(си) бош- 
ланмоқ. Қўчқор билан Акмални топиб, юм- 
шоқ похолга чўзилди, кўзи уйқуга кетаркан, 
ўзича жилмайди. О. Ёқубов, Эр бошига иш 
тушса. Кўзига уйқу келмоқ Уйқу билан кўз- 
лар юмилмоқ, уйқу тортмоқ. Тун ярим кеча- 
дан оғган, Нодирнинг кўзига уйқу келмасди. 
С. Юнусов, Кутилмаган хазина. Кўзларига 
уйқу келган шогирд бола мумли ипни қир-қир 
чўзиб, қатим тортар.. Ойбек, Танланган 
асарлар. Кўз(и)да уйқу йўқ Уйқу келмаган, 
уйқусиз ҳолатни билдиради. Хаёлий бир ишқ 
билан Кўзларимда уйқу йўқ. Миртемир. Маст 
уйқу Роҳатли қаттиқ уйқу. Тўпанисо бир 
текисда нафас олиб, маст уйқуда ётар эди. 
А. Қаҳҳор, Қўшчинор чироқлари. Ноз уйқу 
қ. ноз 3. Бир куни ана шунақа ноз уйқуда 
ётган эканман, «Бемор Бакиров, укол!» деган 
товушдан уйғониб кетдим. С. Сиёев, Ёруғ- 
лик. Уйқу бермаслик Ухлашга қўймаслик, 
ухлатмаслик. Шу-шу бўлиб, бу йигитнинг су- 
рати, унинг майин жилмайиши.. Шаҳзодага 
уйқу бермай қўйди. К. Яшин, Ҳамза. Уйқу 
босмоқ Уйқу ўз таъсирига тортмоқ. Яна ор- 
тиқ туриб қолинса, уйқу босиб, совиб қолиш- 
дан қўрққан аравакаш: -Майманага етиб 
олгач, карвонсаройда ухлаб, яхшилаб дам ола- 
миз, — деди. Мирмуҳсин, Меъмор. Уйқу йўқ 
Уйқу(си) келмайди, ухламайди. Уйқуси йўқ, 
ҳаловати йўқ, Қайғу эзар, эрк уларга ёт. 
Ғайратий. Қизда уйқу йўқ. Унинг бадани 
қизиган.. юраги шиддатли уради. Ойбек, 
Танланган асарлар. Уйқу олмоқ Уйқу ўз таъ- 
сирига тортмоқ. Эртадан кечгача яйлов 
далада тинмай ўйнаб чарчаган шўх болалар- 
ни бир лаҳзада ва бирдан уйқу олди. Ойбек, 
Танланган асарлар. Кечаси билан уйқу олма- 
ди, кўзимни юмиб, Сўнагулни кўз олдимга 
келтириб.. гаплашиб чиқдим. А. Мухтор, Давр 
менинг тақдиримда. Уйқу танг қилмоқ Уйқу 

талаби кучаймоқ. Ниҳоят, кута-кута уйқу- 
си танг қилгач, ўрнига чўзилиб.. ухлаб қол- 
ганини ўзи ҳам сезмай қолди. А. Қодирий, 
Ўтган кунлар. Уйқу элитмоқ айн. уйқу олмоқ. 
Кўп ўтмай Меъморни уйқу элитди.. Мирмуҳ- 
син, Меъмор. Уйқуга бормоқ айн. уйқуга кет- 
моқ. Туҳфа бирдан хохолаб юборди. Бу кулги- 
дан уйқуга борган қизлардан баъзиси чўчиб 
кетди. А. Қодирий, Меҳробдан чаён. Уйқуга 
кетмоқ Уйқу ҳолатига ўтмоқ, ухлаб қолмоқ. 
Бутун баданим зирқираб, ўринга кирибман- 
у, салда уйқуга кетибман. Ў. Усмонов, Сирли 
соҳил. Уйқуни олмоқ Ухламоқ, ухлаб турмоқ. 
Роса уйқуни олдик. Уйқуси келмоқ Уйқуга 
хоҳиш, эҳтиёж уйғонмоқ. Камолиддин уйқуси 
келмаса ҳам, ўринга кириб ётди. Ў. Усмонов, 
Сирли соҳил. Уйқу(си) ўчмоқ Уйқуга хоҳиш, 
талаб ҳолат(и) тарқамоқ, йўқ бўлмоқ. Ўринга 
ётганда, тезроқ тонг отиигини кутиб, ҳор- 
ғинлигига қарамай, уйқуси ўчиб кетди. Ойбек, 
Танланган асарлар. Кечаси поездда ухла- 
магани учун.. мизғиб олгиси келарди. Ечиниб 
ўтирмасдан, дарров ётди.. Аммо энди уйқуси 
ўчиб кетди. Ў. Ҳошимов, Қалбингга қулоқ 
сол. Уйқуси қочмоқ Уйқу тарк этмоқ, уйқу- 
си ўчмоқ. У кечаси билан тўлғаниб чиқди, 
уйқуси қочди.. М. Исмоилий, Фарғона т. о. 
Темиржон алламаҳалгача уйқуси қочиб, Ус- 
монали отанинг Ҳилол ака ҳақидаги гаплари- 
ни эслаб ётди. Ж. Абдуллахонов, Орият. Ярим 
уйқу Чала уйқу, уйқули-уйқусиз ҳолат. Ана 
шундай кунларнинг бирида Ширмонхон ярим 
уйқу, ярим хаёл орасида дарвоза тақилла- 
ганини эшитди. С. Зуннунова, Олов. Қуш 
уйқуси Тез-тез уйғониш билан бўладиган, 
енгил-елпи, қисқа уйқу. - Қуш уйқуси, — деди 
она. Ойбек, О.в. шабадалар. 

УЙҚУЛИ Уйқу таъсиридаги, уйқу асо- 
рати бор, уйқу аралаш. Улар [қизлар] секин- 
аста туришиб, уйқули кўзларини ишқай 
боигладилар. И. Раҳим, Чин муҳаббат. Уйқули 
товуш билан сўкиниб, қалин дарахтлар ора- 
сида зим-зиё тунда жангга тайёрландилар. 
Ойбек, Қуёш қораймас. Тун тонготарга яқин- 
лаигган, унинг [Ҳасаналининг] уйқули мияси 
бу муаммони еча билмас эди. А. Қодирий, Ўт- 
ган кунлар. 

УИҚУСИЗ Ухламаган, бедор. Уйқусиз 
тунлар Сергейни ҳаддан таигқари толдирган 
бўлса ҳам, у оромини ўйламади. Ҳ. Ғулом, 
Машъал. Бирор одам унга узоқроқ қараб қол- 


са борми, ҳадиксираб, кечаларни уйқусиз ўт- 
казарди. С. Анорбоев, Оқсой. 

УЙҚУСИЗЛИК Уйқунинг бузилиши; 
тунда кам ёки енгил-елпи ухлаш, уйқу кел- 
маслик, бевақт уйғонавериш, жуда эрта уйқу 
ўчиб кетиш ва б. Беморда тажанглик, уйқу- 
сизлик, ииипаҳа йўқолиши.. жиззакилик ва тез 
жаҳл чиқиши каби нохуш аломатлар куза- 
тилади. Газетадан. Қобил хотинидан икки 
қадам нарида тўхтади-да, уйқусизликдан 
қизарган кўзларини Баҳрига қадаб: -Нега 
келдинг? — деб сўради. Ҳ. Ғулом, Маъшал. 
Оғир ўйлар изтиробиданми, уйқусизликдан- 
ми, ланж бўлиб турдим. С. Сиёев, Ёруғлик. 

УЙҚУСИРАМОҚ 1 Ухлашни жуда ис- 
таб қолмоқ, уйқуси ёки ухлагиси келмоқ; 
мудрамоқ. Уйқусираб ўтирмоқ. Соқчи уйқу- 
сираган кўзларини ишқалади. н Бу ўйларни 
тугатгандан кейин, унинг [Ҳасаналининг] 
кўзлари уйқусираб, юмила бошлаб, қаршиси- 
га Отабек келиб тўхтайди. А. Қодирий, 
Ўтган кунлар. 

2 Уйқуда ёки уйқу аралаш бирор гап- 
сўз, хатти-ҳаракат қилмоқ. Порахўр уйқуси- 
раса, хотинидан пул сўрар экан. Газетадан. 
Зеби уйқусираб келиб, яна фонарни ёқди. 
Чўлпон, Кеча ва кундуз. Тун яримдан оғди.. 
эшик қия очиқ қолган шекилли, қўшни хона- 
дан Умиджоннинг уйқусираб айтган гапла- 
ри қулоққа чалинди. Р. Файзий, Гўзал. 

УИҚУТОБ рвш. Уйқуга мойил, уйқу эл- 
таётган. У [Элчибек] қулочини ёзди, сал кайф 
ва ширали хаёл билан уйқутоб бўлиб келаёт- 
ган юз-кўзига аёз совуғи ёқди. А. Мухтор, 
Туғилиш. 

УЙҚУЧИ Кўп ухлайдиган, серуйқу. Пў- 
лат билан Нортой бўлса унга [Шуҳратга] 
«уйқучи» лақабини тиркашибди. К. Раҳим, 
Олтин балиқ. 

УЙҚУЧИЛ 1 шв. Уйқучи. 

УЙҒОНИШ Уйғонмоқ фл. ҳар. н. Кур- 
такларнинг уйғониш даври. Меҳр уйғониши. 
н [Ҳасанали] Эрталаб Ойбодоқнинг чойи- 
га бормай, Отабекнинг уйғонишини кутиб 
юрди. А. Қодирий, Ўтган кунлар. Элмурод.. 
асрлар бўйи ғафлатда ётган кишиларнинг 
уйғониши бу одамда қувонч туғдираётгани- 
ни кўрди. П. Турсун, Ўқитувчи. 

Уйғониш даври тар. Шаркда (9-12 ва 15- 
асрлар) ва Ғарбий Европада (14-16 асрлар) 
юз берган алоҳида маданий ва тафаккурий 
тараққиёт даври; фан, адабиёт ва санъат 




тараққиёти ҳамда улуғ кашфиёт ва ихтиро- 
ларда ўз аксини топган ва антик маданиятга 
қизиқиш кучайган давр. 

УИҒОНМОҚ 1 Уйқусини тарк этмоқ, 
уйқудан турмоқ. Ғуломжон чўчиб уйғонди-ю, 
теварагига аланглаб қаради. М. Исмоилий, 
Фарғона т. о. Кўз илинди дегунча каллага даҳ- 
шатли тушлар ўралашиб келиб, босинқираб- 
босинқираб уйғониб кетишар эди. М. Ман- 
суров, Ёмби. Бобоси унинг шарпасига уй- 
ғониб, тикилиб қолди. С. Анорбоев, Ҳам- 
қишлоқлар. 

2 кўчма Ҳаёт, фаолиятга қўзғалмоқ, 
ҳаракатга келмоқ; амалга кирмоқ. Тупроқ 
исиши билан, дов-дарахтлар уйғонмасдан 
бошлаш керак бу ишни.. С. Нуров, Нарвон. 
Эгилиб турган қатор олчалар ҳам уйғонди; 
гулдан ҳали дарак йўғ-у, кўм-кўк, ушоқ-ушоқ 
япроқчалар чиқарди. Ш. Холмирзаев, Тўл- 
қинлар. 

3 кўчма Пайдо бўлмоқ, ҳосил бўлмоқ, 
қўзғалмоқ (ҳис, туйғу ва ш.к. ҳақида). Унда 
адабиётга қизиқиш уйғонди. н Буни кўриб 
Сидиқжоннинг қалбида жувонга нисбатан 
ҳар қандай ғараздан холи бир меҳр уйғонди. 
А. Қаҳҳор, Қўшчинор чироқлари. Ўсмир- 
ликда уйғонган ҳавас, Бориб-бориб бўлди 
муддао. Ё. Мирзо. 

УИҒОҚ 1 Ухламаган ҳолатли. Вақт ярим 
кечага яқинлашганди. Саодат ҳамон уйғоқ, 
хаёл суради. X. Ёдгоров, Ҳаёт тўлқинлари. 
Кемадагиларнинг ҳеч қайсиси ухламас, бари 
уйғоқ. Ж. Шарипов, Хоразм. 

2 кўчма Ҳаракат-фаолиятда бўлган; 
ҳушёр. Кечалари киприкларимдай Мангу уй- 
ғоқ ўйларимдасан. X. Даврон, Болаликнинг 
овози. Ариқларда доим уйғоқ cye, Полизлар- 
га кетади шошиб. Р. Парфи, Кўзлар. 

УИҒУН 1 Монанд ҳолатли; мос, мута- 
носиб, муносиб; ҳамоҳанг. Тиниқ юзларинг- 
га севгинг ҳам уйғун.. Г. Жўраева. Баҳор 
уйғонар, Шовуллайди боғ. Уйғун туйғулар 
Уйғонар бу чоғ. Т. Қаҳҳор, Оқ ўрик. Атлас- 
нинг ёрқин безаклари чаманларга бурканган 
Ўзбекистон табиати фонига айниқса уйғун 
тушади. «Фан ва турмуш». 

2 Уйғун (эркаклар исми). 

УЙҒУНЛАШМОҚ Бир-бирига монанд 
бўлмоқ, мос, мутаносиб бўлмоқ, ҳамоҳанг 
бўлмоқ. Ҳеч бўлмаса, саройлар, клублар, маъ- 
мурий бинолар қурилиишда замонавий усул 
билан қадимий шарқ услуби уйғунлашиб кет- 


са яхши бўларди. Ў. Ҳошимов, Қалбингга 
қулоқ сол. Баъзи қўшиқларда қўшиқ шеърига 
мусиқа, баъзиларида эса мусиқага шеър уй- 
ғунлашмайди. Газетадан. 

УЙҒУНЛИК Мутаносиб, мос ҳолат; му- 
таносиблик, ҳамоҳанглик. У овозини баланд 
кўтармай, хиргойи даражасига ҳам тушир- 
май, ажойиб бир уйғунликда айтаётир. М. 
Исмоилий, Фарғона т.о. Назаримда, Жўра- 
хон билан сайроқи жўрлар ea яшноқ табиат 
ўртасида уйғунлик бордек туйилди. Назармат, 
Жўрлар баланд сайрайди. 

УЙҒУР Хитой Халқ Республикасининг 
Синьцзян-Уйғур мухтор районида, шу- 
нингдек, Ўрта Осиёнинг баъзи ҳудудлари- 
да яшовчи, туркий тилда сўзлашувчи халқ- 
нинг номи. Уйғур халқи. Уйғур миллати (қ. 
уйғурлар). 

2 Шу халқ, миллатга мансуб, оид, те- 
гишли. Уйғур тили. Уйғур ёзувчиси. 

УЙҒУРЛАР Хитой Халқ Республикаси 
Синьцзян-Уйғур мухтор районининг туб 
аҳолисини ташкил этган, туркий тилда 
сўзлашадиган халқ. 

УЙҒУРЧА 1 Уйғурларга, унинг тили, 
адабиёти ва маданиятига оид, уйғурларга 
хос. Уйғурча рақс. Уйғурча қўишқ. 

2 Уйғур тили; уйғур тилидаги. Сен уй- 
ғурча(ни) биласанми? Уйғурча гапирмоқ. н 
Агар малол келмаса, асарларингиздан уйғур- 
ча ёки ўзбекча нашр қилинганларидан юбор- 
сангиз. Газетадан. 

УКА 1 Бир ота-она ўғилларидан кичиги 
(катта ёшдаги фарзандларга нисбатан). 
Укаси ҳар гал уйдан чиқиб кетаётганида, 
кўнгли алланечук бўлиб кетар, кимдир бир 
оғиз илиқ гап айтса, қайтиб келгудек бўлар 
эди. С. Аҳмад, Уфқ. Ўшанда Шерали ўн бир- 
дан ўн иккига қадам қўйган, укаси Муҳам- 
маджон уч ёшли дардчил бола эди. С. Каро- 
матов, Олтин кум. 

2 Умуман, фарзандларнинг кичиги, ки- 
чиклари (каттасига нисбатан). Қизалоқлар 
онасининг қўлидан қозон-товоқ, сидир-супур, 
тикиш-илишни олишади, укаларини ўйна- 
тишади. С. Нуров, Майсаларни аёз урмай- 
ди. У отасидан йигирма ёшда қолиб, ука- 
ларини қийинчилик билан боққан. И. Раҳим, 
Чин муҳаббат. 

3 Ўзидан ёш эр кишига мурожаатни 
билдиради. Қаердан келгансиз, ука? П. Тур- 
сун, Ўқитувчи. [Сафар бўзчи.} Ахир бировни 




ука, бировни ака деб, сиз ҳам тузукроқ ишга 
қайишинг-да, тақсир. А. Қодирий, Меҳроб- 
дан чаён. 

УКАЛИКУка эканлик. Укалигингниунут- 
ма. 

Укалик қилмоқ Укага хос ишни, ёрдам- 
ни адо этмоқ. Ёрдамингиз керак, бир укалик 
қиласиз энди. 

УККИЛАР Япалоққушлар уруғидан бўл- 
ган йирик йиртқич тун қуши. Бойўғлилар- 
нинг энг катта вакили укки ҳисобланади. 
«Фан ва турмуш». 

УКЛАД [р. уклад — расмийлашган, бар- 
қарор тартиб] 1 иқт. Муайян ижтимоий- 
иқтисодий формациянинг асосий хўжалик 
шакли. Масалани бу тахлитда қўйиш.. Гер- 
мания битта ижтимоий-иқтисодий укладга 
эга яхлит давлат бўлиб турган вақтда ўрин- 
ли бўлур эди. Газетадан. 

2 Ижтимоий ҳаётнинг, турмушнинг би- 
рор соҳасида барқарорлашган ёки жорий 
қилин(ади)ган тартиб. Кишиларимиз турму- 
шининг бутун уклади, уларнинг маишати ва 
дунёқарашининг ўзгарганлиги.. Газетадан. 

УКОЛ [р. колоть, укалнвать — «бирор 
учли, ўткир нарса билан тегиб оғритмоқ» 
фл. дан] Баданга, тери остига, томирга шп- 
риц воситасида суюқ дори юбориш. Укол 
қилмоқ. н Уколдан кейин Хосият, гарчи кў- 
зини очмаса ҳам, лекин равон нафас ола бош- 
лади. Ў. Усмонов, Сирли соҳил. Иситмам 
баланд эди. Устма-уст уколдан анча пасай- 
ди. Р. Азизхўжаев, Яшил чайла. Стол устида 
шприц қутиси очиқ турар ва дори ҳиди 
анқирди — врач укол қилиб, уни бир оз ўзига 
келтирганди. П. Қодиров, Уч илдиз. 

УКПА махс. Майин юпқа чарм. Ҳўнжи 
укпа, юзи тошдан қаттиқ қўпол чарм билан 
қопланган.. этикни кийди. Ойбек, Танланган 
асарлар. Белларини фўталар билан боғлаган, 
бошларида оддий телпак ва оёқларида укпа 
этик бўлган йигитлар югурардилар. С. Айний, 
Эсдаликлар. 

УКПАР 1 Укки пати (одатда болалар ки- 
йимлари, асосан, бош кийимини безатиш 
учун унга чатиб қўйилади). Аксар хотинлар- 
нинг олди-орқаси тўла катта-кичик, ясанган- 
тусанган, укпар таққан болалар. Ойбек, Тан- 
ланган асарлар. 

2 кўчма Укпардек майин ва енгил нарсага 
нисбатан қўлланади. Борар эдик сой аро, - Тул- 
ки, — деди болалар, Судратиб укпар думин 


Тулки кўздан йўқолар. Қ. Муҳаммадий. Мени 
укпар қанотида олиб юрар ўйларим. Э. 
Воҳидов. 

УКРАИН 1 Украина Республикаси туб 
аҳолисини ташкил этувчи, шарқий слав- 
янлар гуруҳига мансуб халқнинг номи. Ук- 
раин халқи (қ. украинлар). 

2 Шу халқ, миллатга мансуб, тегишли. 
Украин тили. Украин қизи. 

УКРАИНЛАР Украина Республикаси- 
нинг туб аҳолисини ташкил этувчи, шар- 
қий славянлар гуруҳига мансуб халқ. 

УКРАИНЧА 1 Украин халқига, унинг 
тили, адабиёти ва маданиятига оид; укра- 
инларга хос. Украинча куй. н Украинча кўй- 
лагининг енгини ҳилпиратганича ўрта бўй.. 
киши хонага кирди. Ў. Усмонов, Сирли со- 
ҳил. 

2 Украин тили. Сен украинча(ни) била- 
санми? н «Запорожелик Дунайнинг нар- 
ёғида» деган ашулани украинча айтиб қу- 
вонтирар, кулдирар эди. Шуҳрат, Шинелли 
йиллар. 

УКРОП [р. укроп < копёр — хушбўй 
ўсимлик] Соябонгуллилар оиласига мунсуб 
бир йиллик, баъзан икки йиллик хушбўй 
ўтсимон ўсимлик; шивит; ошкўклардан би- 
ри. Малик ака.. бозордан кашнич, укроп, кўк 
пиёз.. сотиб олмайди. «Муштум». Бу суюқ ош 
юзига майда кертилган укроп, райҳон солиб, 
косаларда дастурхонга тортилади. «Саодат». 

УКСУС [р. уксус < юн. oxys — аччиқ, 
нордон] қ. сирка I. ..жорий йилда ЮООтонна 
уксус кислотаси ишлаб чиқарилди. Газетадан. 

УЛ (у — чўзиқ) шв. Ўғил. Бежой билдим, 
тўрам, Ёдгор улингни, Аймоқнинг юртига 
талаб қилибди; Ҳандай жўнатасан жону 
дилингни?! «Ёдгор». Армон билан мен улдан 
айрилдим дер, Кетганингни, болам, билмай 
қолдим дер. «Равшан». 

УЛ эск. айн. у II. Ой билан ошно бўлиб, 
йилларча ўйнанг ул билан. М. Муҳамедов, 
Гавҳар. Югуриб чиққан ул мушфиқ онамлар- 
га салом айтинг. Ҳамза. 

УЛАГИЧ 1 Нарсаларни бир-бирига би- 
риктириш, улаш учун ишлатиладиган воси- 
та. Шиша бўлаклари, одатда, бир-бирига қўр- 
ғошиндан қилинган улагичлар ёрдамида ула- 
нади. М. Аминжонова, Шишанинг кашф 
этилиш тарихидан. 

2 Электр токини узиш, улаш учун хиз- 
мат қиладиган мослама. Аккумулятордан 




келаётган ток тўғридан-тўғри трансфор- 
маторга келмасдан, узгич-улагич орқали ке- 
лади. Газетадан. 

УЛАЙ-БУЛАЙ с.т. У-бу. Агар улай- 
булайинг бўлса, айт ҳозир! Ҳам сенинг, ҳам 
Ёдгорнинг, ҳам у кишининг ишини баравар 
қиламан. Ҳамза, Паранжи сирлари. Бойлар 
қишлоқнинг бир хил каттаконлари билан 
чиқишиб, ҳукуматдан қўрқмай, улай-булай 
қилиб, камбағал батракни ишлатиб турди. 
Эргаш Жуманбулбул ўғли. 

УЛАМА Бириктириб, улаб қўйиладиган, 
уланган. Улама соч. Улама киприк. Улама 
оёқ. н Унинг пиджаги билан галстуги стул 
суянчиғига осиб қўйилган; кўйлагининг улама 
ёқаси яғринига қийшайиб тушган, олдида 
ёзиб-чизиб ташланган қоғоз тахланиб ётиб- 
ди. П. Қодиров, Уч илдиз. 

УЛАМО [а. pLJlc — «олим» с. кўпл.] 
Ислом илоҳиётчилари ва ҳуқуқшунос (фа- 
қиҳ)лари, шунингдек, диний муассасалар- 
га, суд (қозилик) маҳкамаларига, ўқув юрт- 
ларига мутасадди бўлган барча ислом дини 
олимлари. -Дуруст, миянг тўлибди, — деди 
кулиб Тантибойвачча, — яқин ўртада унча- 
мунча уламони бир чўқишда қочирасан. Ой- 
бек, Танланган асарлар. Маъдалихон [Му- 
ҳаммад Алихон]га фатво ёзиб берган Қўқон 
уламоларидан бир нечалари.. қочиб қутулди- 
лар. А. Қодирий, Меҳробдан чаён. -Ёимарга 
ҳомийлик қилиш, йўл-йўриқ кўрсатиш ис- 
ломнинг, уламоларнинг ишидир, — деди қал- 
тираб, бўзариб мунофиқлардан бири. Ойбек, 
Нур қидириб. 

УЛАМОҚ 1 Ип, арқон, тасма ва ш.к. 
нарсаларнинг учларини бир-бирига боғлаб 
бириктирмоқ. Отнинг тизгинига арқон улаб 
беринглар, ўзим ҳайдаб кетавераман. А. Қаҳ- 
ҳор, Асрор бобо. -Шошманглар, шошманглар, 
— деди дуторнинг ипини улаётган Мели пол- 
вон. П. Турсун, Ўқитувчи. Тоҳир иккала бел- 
боғини бир-бирига улаб, бир четини белига 
боғлаб, кўприкнинг тагига осилиб тушди. П. 
Қодиров, Юлдузли тунлар. 

2 Бутунлаш мақсадида ямаш, пайванд- 
лаш ва ш.к. йўл билан бириктирмоқ. ..даҳ- 
лизда Ҳасанали узилган от асбобларини улаб 
тикар эди. А. Қодирий, Ўтган кунлар. Йўлда 
чанғароғи синган экан, шуни улаймиз деб ури- 
ниб қолдик. Ш. Холмирзаев, Йўллар, йўл- 
дошлар. Қулоч етмас баҳайбат қувурларни 
бир-бирига улаш ишлари кетяпти. Газетадан. 


3 кўчма Туташтирмоқ, боғламоқ. Ғишт- 
кўприк иккита катта кўчани бир-бирига 
улайди. «Шарқюлдузи». 

4 қ.х. Пайванд қилмоқ. Гилосни олчага 
уламоқ. Наъматакка атиргулни уламоқ. 

5 кўчма Биридан кейин бошқасини қў- 
шиб, узлуксиз давом эттирмоқ. Ишни ишга 
уламоқ. Куйни куйга уламоқ. Кунни тунга 
уламоқ. н У ҳар тўғрида тинимсиз гапи- 
риб, гапни гапга улаб юборди. О. Ёқубов, 
Тилла узук. Абдураҳимов сигаретнинг ту- 
тунини тутунига улаб чекаркан, ўзидан ўзи 
гапира кетди. «Муштум». [Низомжон] Кеча- 
лари юлдуз тўла осмонга тикилиб, тунни 
тонгга улаб, қушлар наъмасидан, сувлар 
шилдирашидан кўнглига аллақандай юпанч 
изларди. С. Аҳмад, Уфқ. 

6 Алоқа, боғланишни тикламоқ, туташ- 
тирмоқ. Алло, менга Бухорони улаб беринг. Т. 
Алимов, Хушбичим йигит. Кейин телеви- 
зорни токка улади. Т. Ашуров, Оқ от. 

УЛАШМОҚ I Уламоқ фл. бирг. ва ўзл. н. 
Болалар ипларни улашди. Монтёрлар электр 
симларини улашди. Хотинлар гапни гапга 
улашди. н Қирлар бағрида бир-бирига ула- 
шиб кетган олмазорлар.. Н. Сафаров, Олов- 
ли излар. 

УЛАШМОҚ II Бўлиб тарқатмоқ, тар- 
қатиб бермоқ. Хайри опа болаларга ярим- 
тадан, катталарга биттадан кулча улашиб, 
иккитадан ёнғоқ берди. Ойдин, Ямоқчи 
кўчди. Кунига йигирма-ўттиз коса овқат- 
ни нима қиламиз, увол-ку, деб қўни-қўшни- 
ларга улашадиган бўлдик. С. Сиёев, Ёруғлик. 
Олиб чиққан нарсаларини болаларга улаша- 
ётиб, ён-верига назар солди. Н. Фозилов, 
Дийдор. 

УЛАШ-УЛАШ: улаш-улаш қилмоқ қ. 
улашмоқ II. Клубнинг мебель ва бошқа жи- 
ҳозларини А.Ҳасанов бошқарма аъзоларига 
улаш-улаш қилиб юборган. «Муштум». 

УЛ-БУЛ айн. у-бу. [Қамчи:] Кўнглинг 
бирор нарса тусайдими ? Ул-бул ола келайми? 
Ҳ. Ғулом, Машъал. Эртасига тоғам билан 
ул-булларни кўтариб, йўлга тушдик. Ғай- 
ратий, Узоқдаги ёр. 

УЛГИ, улгу шв. кам қўлл. Ўрганишга, 
тақлид қилишга лойиқ нарса, иш-фаолият, 
ҳаракат; ибрат, ўрнак, намуна. Улги бўлмоқ. 
Улги олмоқ. н Улги бўлди учқур от қарчи- 
ғаю лочинга. «Кўшиқпар». Шамолингга оқар 
дарё музлаган, Қарчиғайдан улги олган бе- 

довсан. «Нигор ва Замон». Бу ҳужжатлар- 
нинг ҳаммасини матбуотда эълон қилиш 
керак: ҳам ёшларимизга улги бўлади, ҳам 
иғволарга яхши бир зарба бўлади. О. Ёқубов, 
Ота изидан. Илон овламоқни Ҳоравой чан- 
галзорда ўрганган, бу соҳада у типратикан- 
дан улгу олганди. Н. Норқобилов, Бекатдаги 
оқ уйча. 

УЛГУРЖИ 1 Бутун борича; кўп миқцор- 
да; кўтара. Улгуржи савдо. Улгуржи олмоқ. 
Улгуржи сотмоқ. Доналаб сотдим. Бу ерда 
улгуржи оладиган киши йўқ. И. Раҳим, Чин 
муҳаббат. Сотиболди тўқилган саватчалари- 
ни улгуржи оладиган баққолдан йигирма тан- 
га қарз кўтарди. А. Қаҳҳор, Бемор. 

Улгуржи бозор Товар истеъмолчиларига 
ёки уларни чакана сотадиган харидорларга 
товарлар йирик тўп (партия) лари билан 
кўтарасига сотиладиган бозор. 

2 Катта миқцорда, катта суммага эга; сал- 
моқдор. Улгуржи ҳосил. Магазинга улгуржи 
мол келди. н Пулини фойдага қўювчи суд- 
хўр ҳиндлар.. улгуржи савдони кўтардилар. 
Ш. Тошматов, Эрк қуши. Улгуржи нархҳа- 
қидаги хушхабарни маълум мижозларга ет- 
казиш кейинги йилларда Пошша холанинг 
вазифаси бўлиб қолганди. Д. Нурий, Осмон 
устуни. 

3 Бошдан-оёқ, бутунлай. Улгуржи ре- 
монтдан чиқармоқ. 

УЛГУРИШ 1 Улгурмоқ фл. ҳар. н. 

2 Вақтида дарсларни ўзлаштириш, орқа- 
да қолмаслик. Бу синфда улгуриш юз фоиз. 

УЛГУРМОҚ 1 Бирор ишни бажаришга 
имконият, вақт топмоқ, муваффақ бўлмоқ, 
бажара олмоқ, эришмоқ. Ёлғиз баъзи бир чақ- 
қонларгина йўл устида, этикларини нари- 
бери ечиб, сувини силқитмоққа улгурдилар. 
Ойбек, Куёш қораймас. Санобар девордаги 
соатга қаради-да, Дилшод боғчадан келгунча 
улгураман, деган фикрда бамайлихотир ки- 
йина бошлади. М. Хайруллаев, Кўнгил. 

2 Берилган билимларни тушуниб, эгал- 
лаб олмоқ, ўзлаштирмоқ. Синфимизда улгур- 
майдиган ўқувчилар йўқ. 

УЛИ: ули тортмоқ айн. ув тортмоқ қ. ув. 
Унда-бунда яқин қишлоқларда итларнинг 
ялқовлик билан ули торгани.. қулоққа ча- 
линади. Ш. Сулаймон, Ота, ўғил. -Аллаким 
ули тортиб йиғлаётир, — деди саройбон. М. 
Осим, Элчилар. 


УЛИМОҚ I айн. увламоқ. Яқиндаги, чи- 
роқ милтираб турган қўрғонда ит улиди. С. 
Аҳмад, Ҳукм. Қум барханлари орасида қаш- 
қирлар улийди. А. Мухтор, Опа-сингиллар. 

УЛИМОҚII шв. Яллиғланмоқ (оғиз шил- 
лиқ пардаси ҳақида). Боланинг оғзи улибди. 

УЛКАН 1 Эгаллаган ўрни, ҳажми ғоят 
йирик, жуда катта, буюк. Улкан бино. Ул- 
кан дарахт. Улкан дарё. Улкан қурилишлар. 
н -Минг йил чақмоқ чақсин, улкан тоғ 
гердайиб тураверади, — деди Бектемир қатъ- 
ий. Ойбек, Куёш қораймас. Ана шу зайлда 
ойлар, йиллар, қандайдир бир улкан денгизга 
қўшилишни истаган ирмоқлардай, шилдираб 
оқиб ўта бошлайди. М. Жабборов, Севинч 
ёшлари. 

2 Кўлами, қамрови, кудрати жиҳатдан 
жуда катта; буюк. Жуда улкан иш. Фақат сиз- 
лардақанги марди майдонлар эплай оладиган 
иш! Р. Файзий, Чўлга баҳор келди. Бунёдкор 
халқимиз водий ва воҳаларда сунъий денгиз- 
лар, улкан саноат корхоналари барпо этмоқ- 
да. «Ўзбекистон қўриқлари». Навоий му- 
самматлари унинг улкан лирик меросининг 
узвий бир қисмидир. «ЎТА». 

3 кўчма Мазмун-мундарижаси, аҳамия- 
ти жиҳатидан катта, йирик. Улкан асар. н 
Зийнатуллаевнинг қўлида зўр ҳақиқат бўлиб 
кўринаётган нарса — аслида улкан ҳақи- 
қатдан узиб олинган бир ҳақиқатча эканини 
у энди аниқ кўриб турарди. П. Қодиров, Уч 
илдиз. Бугунги Наврўз байрами барча-барча- 
га янги бахт, улкан зафарлар келтиради. 
Газетадан. 

4 Ном, эътибор қозонган; буюк, улуғ. 
Улкан ёзувчи. Улкан оқин. н Қариндошим, 
туғишқоним, улкан қозоқсан ўзинг. Ғ. Ғулом. 
У адабиёт ва санъат оламининг зукко би- 
лимдони.. оташин нотиқ ва улкан санъат- 
кор эди. Газетадан. Паҳлавон Маҳмуд жа- 
вонмардлик оқимининг улкан намояндалари- 
дан бири бўлган. «ЎТА». 

УЛКАНЛАШМОҚ Ғоят катталашмоқ, 
йириклашмоқ, улканлик касб этмоқ. Кор- 
хонанинг даргоҳи кенгайиб, фабрикалари, 
цехлари улканлаишбди. М. Жўра, Куёшдан 
нур эмганлар. Ҳаёт-мамот туйғуси эса шу 
тоғдай улканлашиб кетган. П. Қодиров, Қо- 
ра кўзлар. 

УЛЛИ шв. Катта. Маҳмуджон катта 
майдонга етиб қараса, қизлар айтган улли 
ҳовли кўринди. «Авазхон». Бу улли сир. Ота- 




онанг, хотининг.. хуллас, жумлаи оламдан сир 
тутасан, билдингми? С. Сиёев, Ёруғлик. 

УЛОВ 1 Миниб юриладиган ҳайвон. 
Регистон олдидан ўтадиган йўловчилар улов- 
ларидан тушиб, арк дарвозасига қараб таъ- 
зим қилар.. эдилар. С. Айний, Қуллар. 

2 Умуман, ишчи ҳайвон. Сувнинг бошида 
бўладиган бақақуруллоқликлар ҳам ўзи ёки 
уловининг жонини койитгиси келмас эди. А. 
Қаҳҳор, Қўшчинор чироқлари. Бугун уло- 
вимиз қўш-ҳўкиз эмас, Ҳудратли техника 
қўлимизда, бас! Б. Бойқобилов. 

3 кўчма Умуман, йўловчи, юк ташиш 
воситалари. Самолёт — бебаҳо улов. Мана у 
парвозга кўтарилди. Н. Сафаров, Оловли 
излар. 

Уловига яраша тушови қ. тушов. 

УЛОВЛИ 1 Улови бор. Уловли хўжалик- 
лар. н ..дурустроқ ҳосил олсам, келаси йил 
уловли бўлар эдим. А. Қаҳҳор, Қўшчинор 
чироқлари. 

2 Улов минган, улов ҳайдаган. Шунинг 
учун ҳам йўл устидаги бу чойхонада бирон 
уловли йўловчи учратармиз, деган мақсад 
билан эрталаб барвақт келиб ўтирган эдик. 
Н. Сафаров, Оловли излар. 

УЛОР Қирғовуллар оиласига мансуб йи- 
рик тоғ қуши. Баланд тоғларда, эримайди- 
ган музликлар чегарасида улор қуши яшайди. 
Газетадан. 

УЛОҚ I 1 от Уланадиган нарса. Улоқ 
солмоқ. Арқоннинг улоғини олиб ташламоқ. 
н ..йиртиғингизга ямоқ, узуғингизга улоқ 
тегмай юрардингиз, — деди Нафиса эрига. 
Шуҳрат, Жаннат қидирганлар. 

2 сфт. Турли йўл билан (боғлаш, тикиш, 
елимлаш, кавшарлаш, михлаш ва ш.к. би- 
лан) ўзаро туташтириб, маҳкамлаб бирик- 
тириб қўйилган, уланган бир неча бўлак- 
дан иборат, яхлит эмас. Улоқ арқон. Улоқ дас- 
турхон. Улоқ сим. Улоқ тунука. н Бой бо- 
бомнинг қизлари, Сочи улоққа ўхшайди. «Оқ 
олма, қизил олма». 

3 от Нарсанинг бўлаклари ўзаро улан- 
ганда ҳосил бўлган тугуни ёки чоки, улан- 
ган жойи. Арқоннинг улоғи. Парданинг улоғи. 
Электр симининг улоғи. Тунуканинг улоғи. 

УЛОҚ II 1 Эчки боласи. Ҳозир юзлаб ма- 
йин жунли қўзи ва улоққа эгамиз. С. Анорбо- 
ев, Оқсой. Кўз олдимга кўм-кўк ўтлоқлар.. 
ўтлаб юрган жажжи улоқлар, барра қўзичоқ- 
лар келади. Н. Фозилов, Қуш қаноти билан. 


2 Ҳар бир отлиқ ўртага сўйиб ташланган 
улоқни (одатда эчки ёки кичикроқ бузоқни) 
бир-биридан куч билан тортиб олиб, тезроқ 
маррага элтиб ташлаш учун курашишдан 
иборат миллий спорт ўйини; кўпкари. От 
боққанинг — улоққа, Қўй боққанинг — қў- 
ноққа. Мақол. н Улоқда отдан йиқилиб бо- 
ши ёрилган, қўл-оёғи синган чавандозлар 
инқиллашиб ётмоқда. М. Муҳаммаджонов, 
Турмуш уринишлари. Ҳимматнинг звено- 
сидаги йигитларнинг иккитаси фронт кўр- 
ган.. қолганлари улоқларда соврин олган йи- 
гитлар эдилар. М. Муҳамедов, Қаҳрамон 
изидан. 

3 Шундай спорт мусобақасида ўртага 
тикилган — сўйиб ташланган эчки ёки бу- 
зоқ. [ Қамбар :] Улоқ олиш учун чавандоз бў- 
лиш керак, укам Обиджон! Ойбек, Танлан- 
ган асарлар. Ана, бир отлиқ бошсиз улоқни 
тақимига босиб, тўйхонадан чиқди. Т. Му- 
род, Юлдузлар мангу ёнади. 

Улоқ бермоқ 1) улоқца чопиладиган, ўр- 
тадан олиб, маррага етказиб ташланадиган 
эчки, бузоқ кабини бермок. Ҳар кун икки юз 
қозон ош дамланар.. икки юзлаб улоқ бери- 
лар, мамлакатдан тўйга келувчи аъёнга ҳар 
кун минглаб тўн кийдирилар эди. А. Қодирий, 
Меҳробдан чаён; 2) улоқ ўйинини ташкил 
қилмоқ, ўтказмоқ. Улоқ берган киши соврин 
ҳам беради-да. М. Исмоилий, Фарғона т.о. 
Рухсатсиз улоқ берган кишига жарима со- 
линур. «Муштум». Улоқ чопмоқ Улоқ ўйини- 
да қатнашмоқ. Дадам Маҳкамнинг бобоси- 
нинг улоқ чопишини гапираверса, киши ҳай- 
рон қолади. А. Қодирий, Улоқца. Улоқ қил- 
моқ Биридан бири олиб, олиб қочиб ўйин 
қилмоқ, улоқ каби ўйин қилмоқ. Тағин 
эҳтиёт бўл, қўрбошилар ўғирлаб кетиб, улоқ 
қилмасин. Ойдин, Ҳикоялар. Улоқни олмоқ 
Улоқца, умуман, мусобақада ғолиб чиқмоқ, 
ғалаба қилмоқ. Бу сафар улоқни меҳмонлар 
олишди. ^Андижон, Сурхондарё улоқни олиб, 
Хоразм, Қашқадарё қувлашиб бориб.. А. Пў- 
лат, Тасаддуқ. 

УЛОҚМОҚ Узоқлашиб кетмоқ, узоқ 
(олис)ларда юрмоқ; дайдимоқ. Невараси узоқ 
улоқиб, Қайтди бир кун унинг ёнига. У. Кўч- 
қоров, Ҳаяжонга кўмилган дунё. Ёвуз ким- 
салардан қочиб, улоқиб, Кимлар ахтармаган 
бағрингдан макон. А. Орипов, Йиллар армо- 
ни. Иш бўлмаган кезлари, марҳамат, ётиб 
дамингни ол, аммо зинҳор-базинҳор ўз ҳолинг- 




га улоқиб кетма. Н. Норқобилов, Бекатдаги 
оқ уйча. 

УЛОҚГИРМОҚ1 Улоқмоқ фл. орт. н. Бир 
хилига кўп подани боқтирган, Ёки тоққа, ё 
чўлга улоқтирган. Эргаш Жуманбулбул ўғли. 

2 Бирор томонга отмоқ, итқитмоқ. От- 
лиқнинг қўлидаги қамчисини юлиб олиб, улоқ- 
тириб юборди. С. Сиёев, Ёруғлик. Орадан 
дақиқа ўтмай, Танзиланинг қичқириғи, сўнг 
сувнинг шалоплашини эшитган Шерали рюк- 
загини улоқтириб, югурди. С. Кароматов, Ол- 
тин қум. 

3 кўчма Суриб ташламоқ, йўқ қилмоқ. 
Ичкилик, таъмагирлик Низомовни маданият 
бўлимидан улоқтириб ташлади. «Муштум». 
Шундоқ илму амалиёт билан кунлари ўтиб 
турган Меъмор бошига улкан ташвиш ту- 
шиб, ўғлининг ҳибс этилиши ҳаммасини бир 
томонга улоқтириб ташлади. Мирмуҳсин, 
Меъмор. ..иложи борича хушмуомала бўлиш, 
ўртадаги ноқулайликни осойишталик билан 
улоқтиришни ўйларди. Ж. Абдуллахонов, Хо- 
надон. 

УЛОҚЧИ 1 Улоқ чопадиган, улоқда чо- 
пиладиган. Унинг ҳаракати улоқчи йигитлар- 
га ўхшаб кетди. Ҳ. Назир, Ёнар дарё. Бирулоқ- 
чи отим бор, Ҳорабайир зотидан. 3. Диёр. 

2 Улоқ мусобақасида қатнашувчи, улоқ 
чопувчи киши. Бу чол Гулистондагина эмас, 
бутун водийда «чавандоз» номини олган улоқ- 
чи эди. И. Раҳим, Чин муҳаббат. -Маҳкам- 
бойваччанинг ота-бобоси улоқчи бўлиб кел- 
ган-да! — деди Собир тегирмончининг ўғли. А. 
Қодирий, Улоқда. 

УЛОҚ-ҚУРОҚ Турли лахтаклардан улаб- 
қуралган; улоқ-улоқ. Улоқ-қуроқ кийим. 

УЛТОН шв. Қорамол терисидан тайёр- 
ланган, пишиқ, қалин чарм; тагчарм. Наф- 
сини тийган киши султон бўлур, Хом терини 
ийласанг, ултон бўлур. Мақол. н Асов от 
бизни судраб кетарди. Ерга тиралавергани- 
миздан этигимизнинг ултони тарс-тарс ай- 
рилиб кетарди. С. Муродбеков, Ёвшан иси. 

УЛУМ [ а . *. jlt — «илм» с. кўпл.] эск. кт. 
Илмлар, билимлар. Улум, фунуннинг қадр- 
қийматини билган ота.. фарзанди аржуман- 
дига гўдакликдан гўзал тарбия, ҳусн-ахюқ 
берган. Ойбек, Навоий. 

УЛУС | мўғ. — давлат; эл, халқ] 1 тар. 11- 
12-асрларда мўғуллар давлатида маълум бир 
нўёнга (мўғул асилзодасига) қарашли ер- 
ларда унга тобе ҳолда кўчманчилик билан 


ҳает кечирувчи катта-кичик оилалар, уруғ- 
лар гуруҳи. 

2 тар. Мўғуллар истилоси даврида босиб 
олинган ҳудудлардан Чингизхон фарзанд- 
ларига бўлиб берилган мулклар, кейинча- 
лик мустақил давлатларнинг номи. Чиғатой 
улуси. Жўжи улуси. 

3 эск. Эл, халқ, халойиқ; одамлар. Наво- 
ий она ватани, ўз улуси, ўз тилини жондан 
севар эди. А. Қаюмов, Шеърият султони. Эй 
муллам, улуснинг дарди кўп, қай бирини ай- 
тайин. Ойбек, Навоий. 

УЛУШ Нарсанинг кимсага тегишли қис- 
ми, бўлаги; ҳисса. Чекишга ўрганганига баъ- 
зан афсуслангани учун, ичишдан тортинар, 
аксар вақт ўз улушини Полвонга берарди. 
Ойбек, Қуёш қораймас. Ана шундай катта 
ишга муносибулуш қўшиш ниятида ҳамюрт- 
ларимиз астойдил ва мардонавор меҳнат қил- 
моқдалар. И. Раҳим, Қадриабад одамлар. 

УЛУҒ 1 Эгаллаган ўрни, ҳажми ғоят 
йирик; жуда катта, улкан, буюк. Келтир- 
ганлар иккисин боғлаб, Ташлаганлар улуғ 
дарёга. Ғайратий. Хотин.. асл ўрданинг улуғ, 
муҳташам дарвозасига яқинлашгандан кейин 
ўнгдаги айри йўлга бурилди. А. Қодирий, 
Меҳробдан чаён. Шу кеча йўл тортди.. чош- 
када [чошгоҳда] улуғ бир тоққа етди. «Ҳа- 
санхон». 

2 Куч-қудрат, имконият ва ш.к. жиҳат- 
дан жуда катта имкониятларга эга; қудрат- 
ли. Шайбонийхон марказлашган улуғ бир дав- 
лат тузишга интилар экан.. қўл остидаги 
одамларнинг ихлос ва эътиқодини ҳам қозо- 
нишга.. алоҳида эътибор берар эди. П. Қоди- 
ров, Юлдузли тунлар. 

3 Қадр-қиймати, аҳамияти ва ш.к. жиҳа- 
тидан юқори даражали; буюк. Бизнинг жа- 
миятда инсон қадр-қиммати ҳар нарсадан 
улуғ. Газетадан. Шоиручун бу оламда мухлис- 
нинг эҳтиромидан кўра улуғроқ бахт йўқ. Га- 
зетадан. Инсондаги энг улуғ фазилатлардан 
бири камтарлик ва оддийликдир. Газетадан. 

4 Салмоғи, кўлами, аҳамияти юқори бўл- 
ган; муҳим. Саидқосим улуғ ишларни амалга 
оширувчилардан бўлгани учун қувонарди. 
«Ўзбекистон қўриқлари». Биз катта ишлар, 
улуғ ўзгаришлар арафасида турибмиз. Га- 
зетадан. 

5 Ўз қобилияти, хизматлари билан буюк 
ишларни амалга оширган ва ҳурмат-эъти- 
бор қозонган; буюк. Ҳадимги юнон мулкида 






ўтган донишманд, ҳандаса илмига асос сол- 
ган, ер ўлчаиши ўргатган улуғ олим [Евклид]. 
М. Осим, Ибн Сино қиссаси. Улуғ шоир ҳай- 
кали пойига меҳр-муҳаббат ва чуқур эҳти- 
ром рамзи сифатида гуллар қўйилмоқда. 
Газетадан. 

6 Шундай улуғликни қайд этувчи сўз 
сифатида шахс билдирувчи сўзларга қўшиб 
ишлатилади. Улуғамир. Улуғ Алишер. н Иш- 
қилиб, худойи таоло улуғ султонни паноҳи- 
да асрасин.. Мирмуҳсин, Меъмор. Бобур 
суратга [Навоий суратига] қараб туриб, 
ўзича сўради: «Улуғ амир, насиб қилса, ҳузу- 
рингизга борсам.. шеърият тилсимини очғучи 
калит берурмисиз?» П. Қодиров, Юлдузли 
тунлар. Демак, Низомиддин бу «ниҳоятда 
хавфли тўда»га мансуб, улуғ ҳазрат жонига 
қасд қилганлар орасида бор.. Мирмуҳсин, 
Меъмор. 

7 Раҳбар, бошлиқ. Илгарилари Бўтабой- 
ни, улуғимиз, деб юрадиган кишилар уни кўр- 
ганда, «бетинг қурсин», деб.. ўтиб кетади- 
ган бўлиб қолишди. С. Аҳмад, Ҳукм. Сўз сўзла- 
са, дурри гавҳар сочилар. Ўрозали юртимиз- 
нингулуғи.. «Ёдгор». Ия, ия, улуғ, Сизҳам шу 
гапни айтдингизми. С. Аҳмад, Ҳукм. 

8 Улуғ (эркаклар ва хотин-қизлар исми). 

УЛУҒВОР 1 Савлатдор кўринишли; са- 

лобатли; муҳташам. Нурота тизма тоғлари 
ўз гўзаллиги билан бағоят улуғвор, бағоят 
бетакрордир. Газетадан. Хива ва Кўҳна Ур- 
ганчнинг улуғвор архитектура ёдгорликлари 
жаҳон маданияти хазинасининг энг ноёб 
дурдоналаридан ҳисобланади. «Саодат». 

2 айн. улуғ 4. Чўл бағрида чақнаб турган 
чироқларнинг.. ҳаммаси бир бўлиб, улуғвор 
ишнинг кенг миқёсда олиб борилаётганидан.. 
далолат беради. Ш. Рашидов, Бўрондан 
кучли. 

УЛУҒВОРЛИК Улуғвор ҳолат, кўри- 
ниш. Бинонинг улуғворлиги. Режаларнинг 
улуғворлиги. н Ҳора атлас ҳамма қизларга 
ярашади. Маликага эса, бу либос алоҳида ҳусн, 
малоҳат ва улуғворлик бағишларди. Т. Жало- 
лов, Олтин қафас. Нигора кечаси тоғ кўри- 
ниишга афсонавий улуғворлик бахш этиб, бир 
текис гувуллаётган бу шаршарага бориб, уни 
ўз кўзи билан кўришга аҳд қилган эди. С. 
Анорбоев, Оқсой. 

УЛУҒЗОДА Юқори мартабали улуғ ки- 
шининг фарзанди. Сен девонанинг боласи 


дебмидинг, у ҳам подшонинг боласи, бир улуғ- 
зода. «Равшан». 

УЛУҒЛАМОҚ 1 Улуғлигини қайд этмоқ, 
мадҳ этмоқ. Биз.. фидокорликни улуғлаб, бе- 
вафоликни ранж билан қаламга олдик. Газе- 
тадан. Ухалқнинг яхшиликни улуғлаб айтган 
ҳикматли сўзлари ва.. мақолларини жуда 
усталик билан қайта ишлаб, ўз ижодида 
фойдаланган. «ЎТА». Ишқни улуғлаш Навоий 
ва бир қатор мутасаввиф шоирларда ҳам 
мавжуд. «ЎТА». 

2 Шаън-эътиборини юқори даражага кў- 
тармоқ. Меҳнат инсонга фақат моддий фа- 
ровонлик келтирибгина қолмай, унинг маъ- 
навий дунёсини бойитади, ўзини эса улуғлай- 
ди. Газетадан. Эътиқод Али Ҳушчини инсон 
ва олим сифатида улуғласа, эътиқодсизлик 
мавлоно Муҳиддинни тубанлик жарига ир- 
ғитади. «ЎТА». 

УЛУҒЛАШМОҚ1 Улуғламоқ фл. бирг. н. 
Замондошлари ва касбдошлари ҳайрат ва 
ҳаяжон билан уни «жонли қомус» дея улуғ- 
лашарэди. Газетадан. 

2 Улуғлик даражасига етмоқ, улуғ бўл- 
моқ. Вазифамиз улуғлашди. н Ғоят катта 
бўлиб кетди бизнинг ишимиз, Улуғлашдик, улуғ 
бўлди ҳам хоҳиишмизП. Тўла. 

УЛУҒЛИК 1 Улуғ эканлик. Бунинг қан- 
чалик улуғлигини хўрликни бошидан кечирган 
етимчагина билади. П. Турсун, Ўқитувчи. 

2 Улуғ ҳолат, кўриниш, даража. Камтар- 
лик, ақл-заковат кишиларга улуғлик ба- 
ғишлайди. Газетадан. Бир қарашда у ўрта ёш- 
ли кўринса-да, заҳил рангига улуғлик бағиш- 
лаб турган пешона ажинларига.. қараб, 
элликлардан ошиб кетганини билиш қийин 
эмасди. Ҳ. Назир, Кўктерак шабадаси. 

УЛУҒСИФАТ 1 Кўриниши улуғвор, са- 
лобатли, серсавлат. Йўлакка кирганидан сўнг 
ўзини дадил mymdu, ҳатто ukku томондаги 
қатор кетган эшикларнинг биридан чиққан 
улуғсифат бир одамдан Кенжанинг қайси 
уйда эканини тортинмай сўради. А. Қаҳҳор, 
Сароб. 

2 Ўзини оғир, яхши тутадиган; ўзига ҳур- 
мат уйғотадиган. Усокин, камтарин, муомала- 
да нозик, лекин улуғсифат. Ойбек, Навоий. 

УЛУҒСИФАТЛИК Улуғсифат ҳолат, 
қиёфа. [Салимжон] Ўзининг обрўйи, улуғси- 
фатлигига қарамай, такаббур эмас, дилкаш, 
кўнглида кири йўқ, инсониятпарвар. А. Қаҳ- 
ҳор, Сароб. 






УЛФАТ [ a. ° I I — розилик; иттифоқлик, 
иноқлик; яхши кўриш, меҳр, муҳаббат] 1 
Суҳбат, зиёфат ва ш.к. да доимий бирга 
бўладиган кишилар бирлиги, шундай киши- 
лардан иборат бўладиган йиғин; улфатчи- 
лик. Мирза сариқ қўшилган улфатдан тезда 
қутулиб чиқиш осон бўлмайди. Шукрулло, 
Жавоҳирлар сандиғи. 

2 Шундай йиғин, улфатчиликнинг ҳар 
бир қатнашчиси, аъзоси (бошқаларига нис- 
батан); жўра. Қишнинг узун тунлари бу ерда 
улфатлар гап ейишади. П. Турсун, Ўқитувчи. 
Салимбойваччанинг улфатлари бу ҳафта маш- 
ҳур бир бойваччанинг даласида тўпланишла- 
ри керак эди. Ойбек, Танланган асарлар. 

3 Умуман, суҳбат, зиёфат ва ш.к. учун 
тўпланган (икки ва ундан ортиқ) шахслар, 
улардан ҳар бири (бир-бирига нисбатан). 
Болтавойнинг ялласига қулоқ соладиган ул- 
фатлар чойхонани тарк этиб, урушга кет- 
ган. С. Аҳмад, Қадрдон далалар. Қараса, 
кабобпаз йигит: Ҳисоб-китоб қилинг-у, ул- 
фатингиз билан даф бўлинг, — деб турибди. 
«Гуддаста». 

4 айн. улфати. Хўжайин жудаулфат, дил- 
каш одам чиқиб қолди. Мен ишлайман, у бўл- 
са чой қуйиб бериб ўтиради. Н. Сафаров, 
Оловли излар. 

5 кўчма Доим бирга бўлувчи нарса; «ше- 
рик». Бир қалам, оппоқ қоғоз бирлан сиёҳ- 
дон улфатим. С. Абдулла. У мудир бўлган 
кундан буён ароқ билан улфат тутиниб, 
босар-тусарини билмай.. юра берди. «Муш- 
тум». 

6 Улфат (эркаклар ва хотин-қизлар исми). 

УЛФАТИ Улфатчиликни ўрнига қўя- 

диган, улфатчиликка мойил. Усўзамол, сер- 
ҳаракат, ошналаридан ҳеч нарсани аямай- 
диган, қўли очиқ, улфати эди. Мирмуҳсин, 
Меъмор. 

УЛФАТЛАШМОҚ 1 Ўртоқ ёки ошна 
бўлиб қолмоқ; иноқлашмоқ; дўстлашмоқ. 
Бора-бора жинни мени танийдиган бўлди, 
улфатлашди. С. Айний, Эсдаликлар. 

2 Улфатчилик қилмоқ, суҳбатлашмоқ. 
Авазхон Замон билан бир улфатлашайлик деб 
келса, Замон кулбасида йўқ. «Нигор ва За- 
мон». 

УЛФАТЧИЛИК 1 Улфатлар йиғини, 
зиёфати; улфатлар давраси. Умингбошининг 
қайнағаси, улфатчиликда жўраси бўлса ҳам, 
«додхоҳ»ни.. ҳамиша шундай таъзим билан 


ҳурматлар эди. М. Исмоилий, Фарғона т.о. 
Ёш, косиб кўндўз вақтларида ўз тенги ко- 
сиблар қишда, улфатчиликда ундан ҳалиги 
достонларни ўқитиб эшитар эдилар. А. Қо- 
дирий, Обид кетмон. 

2 Умуман, бир ёки ундан ортиқ киши 
билан биргаликдаги маишатли суҳбат, шун- 
дай йиғин. ..худонинг берган куни шу ерда, 
улфатчиликка муккасидан кетган, ўлгудек 
«ширин бола». А. Мухтор, Она-сингиллар. 
Алимардон қанча май ичганининг, қанча аёл- 
лар билан улфатчилик қилганининг ҳисобига 
етмади. Ў. Ҳошимов, Қалбингга қулоқ сол. 

УЛЬТИМАТУМ [фр. ultimatum — қатъ- 
ий, узил-кесил талаб < лот. ultimus — энг 
охирги] 1 ҳуқ. Бирон масала юзасидан бир 
давлат ҳукуматининг бошқа давлат ҳуку- 
матига ёзма ёки оғзаки баён қилинган, ҳеч 
қандай баҳс ёки эътирозга ўрин қолдирмай- 
диган қатъий талаби. Ҳозирги шароитда дўқ- 
лар қилиш ва улътиматумлар қўйиш мето- 
ди.. бутунлай яроқсиз воситадир. Газетадан. 

2 кўчма с.т. Қатъий огоҳлантириш, та- 
лаб. Унинг ҳикоясини рақибининг «Гарде!» 
[«кишт»] деган ультиматуми кесиб қўйди. У 
фарзинини ўрнидан кўчирмаса, ютқазиб қўя- 
ди. И. Раҳим, Чин муҳаббат. Қаюмжон аж- 
ралиш ҳақида [Қорияхонга ] улътиматум юбор- 
ган эди. «Муштум». 

УЛЬТРА- [лот. ultra — устида, юқори; 
чегарадан ташқари] Байналмилал ўзлашма 
қўшма сўзларнинг биринчи қисми: миқцор 
ва сифат белгиларига кўра меъёрдан, ҳаддан 
ташқари; энг четки, охирги, ўта каби маъ- 
ноларни билдиради, мас., улътрамикроскоп, 
улътратовуш каби. 

УЛЬТРАБИНАФША [ультра + бинаф- 
ша]: ультрабинафша нурлар физ. Спектрда 
бинафша ва рентген нурлари оралиғидаги 
кўзга кўринмайдиган нур (қишлоқ хўжа- 
лиги, саноат ва тиббиётда қўлланади). 

УЛЬТРАМИКРОСКОП [ультра.. + мик- 
роскоп] Оддий микроскоп ёрдамида кўриб 
бўлмайдиган майда зарраларни ёритиб ту- 
риб кўришга хизмат қиладиган оптик асбоб. 

УЛЬТРАТОВУШ [ультра.. + товуш] Мах- 
сус аппарат ёрдамидагина эшитиш мумкин 
бўлган ва тўлқинларининг тебраниш час- 
тотаси 20 килогерпдан юқори бўлган товуш; 
эластик тебранишлар (техника ва тиббиёт- 
да қўлланади). 




УЛЬТРАҚИСҚА [ультра.. + қисқа]: уль- 
трақисқа тўлқин Тўл қин узунлиги 1 мил- 
лиметрдан 10 метргача бўлган радиотўл- 
қинлар (телевидение, радиоалоқа ва ш.к. да 
қўлланади). 

УЛҒАИМОҚ 1 Балоғатга, вояга етмоқ, 
катта бўлмоқ. Кампир кўз олдига улғайган, 
кучга тўлган неварасини келтирди-ю, ийиб 
кетди. Газетадан. Мен унга «Бешикдаги бола 
улғайганда ким бўлиб чиқишини айта ола- 
санми» десам, «Ҳайдам, тарбияга боғлиқ», 
деди. Ҳ. Назир, Сўнмас чақмоқлар. 

2 Ривожланмоқ, авжланмоқ. Ғўзаунибул- 
ғайган сари, пахтакорнинг руҳидаги шодлик, 
кўнглидаги қувончни кўрсангиз! Н. Сафаров, 
Хадича Аҳророва. 

3 Кучаймоқ, зўраймоқ, ортмоқ. Отабек- 
нинг юзидаги ўйчанликка разм қўйган сайин, 
Офтоб ойимнинг ҳалиги шубҳаси улғая борди. 
А. Қодирий, Ўтган кунлар. Хотин, гап ул- 
ғаймасин дедими, қўлига илинган товоқ-қо- 
шиқларни олди-ю, ташқарига чиқиб кетди. 
Газетадан. 

УМАРО [а. pI j_ol — «амир» с. кўпл.] тар. 
Шоҳ (хон, амир) ҳузуридаги юқори ман- 
сабли шахслар. Дастлаб Исломхўжа, сўнгра 
уламо ва умаролар, барча аъёнлар [Исфан- 
диёрни] муборакбод қилдилар. Ж. Шарипов, 
Хоразм. Бу хусусда умаромизнинг раъйлари- 
ни билдик [деди подшоҳ Навоийга]. Ойбек, 
Навоий. 

УМБАЛАҚАШМОҚ айн. умбалоқ ошмоқ 
қ. умбалоқ. Омонга қоқилиб, умбалақашиб 
тушдим. Ғ. Ғулом, Шумбола. [Туҳфа:] Тағин 
дарахтдан умбалақашиб тушгани-чи! Кап- 
катта бола. Ҳ. Назир, Чиранма ғоз — ҳуна- 
ринг оз. 

УМБАЛОҚ: умбалоқ ошмоқ Бошини ерга 
тираб, орқасига ағдарилиб ўйнамоқ, дума- 
лоқ ошмоқ. Ўйинчилар.. симларда умбалоқ 
ошиб, турли-туман ўйинларни қилиб.. ёш 
болаларни ҳайрон қолдирар эдилар. М. Му- 
ҳаммаджонов, Турмуш уринишлари. Қўзи- 
бой.. ёнбағирдаги буталарга илина-илина, 
умбалоқ ошиб бориб, кўлга шалоп этиб туш- 
ди. Ҳ. Назир, Сўнмас чақмоқлар. 

УМБУРВОҚИ с.т. Умрбоқи. [Ўктам] 
Полизга кириб, бирпас теваракка қараб, тўни 
хунук битта умбурвоқини шартта узиб чиқ- 
ди. Ойбек, О.в. шабадалар. 

УМИВАЛЬНИК \р. уммвальник < 
умнть, умнться — «ювмоқ; ювинмоқ» фл. 


дан ясалган от] Юз-қўл ювиш учун мўл- 
жалланган жўмракли қурилма. Башорат уми- 
валъник ёнида юзига совун суркаб турган 
эди. А. Мухтор, Опа-сингиллар. 

УМИД [ф. ju-ol — ишонч; орзу, тилак, 
истак] 1 Бирор истакнинг амалга ошишига 
бўлган ишонч; ишонч билан кутиш; эъти- 
қод. Сиздан умидимиз катта. Сендан уми- 
дим шуми? н Таассуфки, отамнинг Азиз- 
бекдан бўлган умиди бўшга кетди. А. Қоди- 
рий, Ўтган кунлар ..бу камбағалчилик ёруғ 
дунёдан бўлган умидимизни эмас, ёруғ дунё- 
дан бўлган умидимиз бу камбағалчиликни еб, 
кемириб ташлаётипти. А. Қаҳҳор, Қўшчи- 
нор чироқлари. 

2 Бирор нарса қилишга, бирор нарсага 
эришишга бўлган ички интилиш, ички 
ҳиссиёт; истак, орзу, ният. Ҳаётни билиш ва 
ундан ўзининг лойиқ ўрнини топишга инти- 
лиш — ҳар бир кишининг умиди. Шуҳрат, 
Шинелли йиллар. Ўзганики бўлса ҳам, ўғил 
қилиб олайлик, деган умидда бола қидириб 
юрибмиз. И. Раҳим, Чин муҳаббат. Қизга ота- 
онаси катта умид билан Субҳ деб ном қўй- 
ган эканлар. Мирмуҳсин, Ал Маҳдий. 

Умид боғламоқ Орзу қилган нарсанинг 
амалга ошишига, бунда бировнинг кўмаги- 
га умид билан қарамоқ. -Ким агар ғалабага 
умид боғласа, албатта, ғолиб келади, — деди 
Жўрахон. Назармат, Жўрлар баланд сай- 
райди. Бобур мирзо ҳали ёшлар. Мен ҳам шу 
зотгаумид боғлаган эдим.. П. Қодиров, Юл- 
дузли тунлар. Умид қилмоқ 1) айн. умид боғ- 
ламоқ. Юртда адолатли давлат.. кўрмоқ 
орзусида бўлган Навоий Ҳусайн Бойқародан 
кўп нарса умид қилар эди. Ойбек, Навоий; 
2) орзусида (ниятида) бўлмоқ. Қудра/пли қа- 
нотингиз остида бирим икки бўлишини умид 
қилиб келдим. Ш. Рашидов, Бўрондан кучли. 

3 Умид (эркаклар исми). 

УМИДБАХШ [ф. ui.KjjL-._ol — ишонч, 

умид бағишловчи] Кишида ишонч ва умид 
ҳосил қиладиган; келажакка умид, ишонч 
билан қарашга ундайдиган; умид бағиш- 
ловчи. Йўлчи бу гал ҳам касалнинг кўнглини 
кўтариш учун, унга таскин берувчи умидбахш 
сўзлар айтди. Ойбек, Танланган асарлар. 

УМИДВОР \ф. jl jJlj-oI — ишонган, ишо- 
нувчи, ишончга тўла] Умид, орзу ифода- 
ловчи; умидли. Икки лашкарбоши бир-бири- 
га соғлик-саломатлик тилаб, ғалабамиз учун, 
дегандай умидвор сўзлар билан рюмкаларини 




бирпасда бўшатдилар. 3. Фатхуллин, Сўнмас 
юлдуз. Ҳар қалай, бу ишда унга устод Анду- 
гоний кўмак бермоғидан умидвор эди. Мир- 
муҳсин, Меъмор. 

Умидвор бўлмоқ айн. умид боғламоқ, умид 
қилмоқ қ. умид. Қўриқнинг шўрвасини ичга- 
нингиз етар, энди эски ернинг паловига умид- 
вор бўлинг. Ш. Рашидов, Бўрондан кучли. 
Умидвор қилмоқ Орзу, ишонч қўзғамоқ, 
пайдо қилмоқ; умид боғлатмоқ. Ирода би- 
лан эҳтиёт бўлиб сўзлашиши, уни умидвор 
қилиб қўймаслик кераклигини тушунарди Аҳ- 
мад. Ф. Мусажонов, Ҳиммат. 

УМИДВОРЛИК Умидвор ҳолат, умид- 
ли ҳолатда бўлиш, умид билан қараш. Ҳам- 
занинг ажойиб фазилатларидан бири — оп- 
тимизм. Умидворлик унга ҳамиша ҳамроҳлик 
қилган. Газетадан. Мана шу умидворлик бои- 
сидан, танамизда жонимиз бор экан, кура- 
шамиз. А. Ҳакимов, Илон изидан. 

УМИДЛАНТИРМОҚ айн. умидвор қил- 
моқ қ. умидвор. Учрашувдан умидлантирди. 
н У юпатгучи сўзлар билан дўстини умид- 
лантиришни истамади. Ойбек, Танланган 
асарлар. 

УМИДЛИ 1 Бирор нарсадан умид қила- 
диган; умидвор. 

2 Келажагидан умид бор, келажагига 
ишонса бўладиган. ..келажаги энг умидли 
кўринган йигитга тегмоқчи бўлиб.. қаллиқ 
танлаётган қиз экан. П. Қодиров, Уч илдиз. 
Асранди қиз Роҳила ролини ўйнаган умидли 
санъаткор Р.Тўраевани ҳамма ҳурматлади. 
Газетадан. 

Умидли дунё Ҳаётда ишонч, умид билан 
яшаш лозимлигини, умидсизланмасликни 
қайд этувчи ибора. 

УМИДСИЗ 1 Умид узиб, умидсизлик 
билан, ноумид. Уўғлининг қутулиши йўлида 
ҳар бир мулоҳаза кўчасига кириб чиқмоқда, 
аммо ҳар бирисидан ҳам бўш ва умидсиз 
қайтмоқда эди. А. Қодирий, Ўтган кунлар. 
Унинг [ Тоҳиржоннинг\ катталашган қора 
кўзлари чироқда аллақандай умидсиз, лекин 
маънодор ёнади. Ойбек, Танланган асарлар. 

2 Келажакка бўлган ишонч ва умидини 
йўқотган, келажакдан умидини узган. Умид- 
сиз киши. 

УМИДСИЗЛАНМОҚ Умидсиз ҳолга 
тушмоқ, умидини йўқотмоқ. Сен биринчи 
марта қийноққа дуч келдинг, умидсизланма! 
Ноумид шайтон.. И. Раҳим, Чин муҳаббат. 


УМИДСИЗЛАРЧА Умидсиз ҳолатда, 
умидсизлик билан. Али тажанг умидсизлар- 
ча қўлини силкиб, туриб кетди. Ойбек, Қуёш 
қораймас. 

УМИДСИЗЛИК Умидсиз ҳолат. Қизнинг 
юзида умидсизлик белгилари йўқ; у кулар эди. 
А. Қаҳҳор, Сароб. Бу саволдан хотиннинг 
юзига умидсизлик туси кирди. А. Қодирий, 
Ўтган кунлар. Сенга берадиган маслаҳатим 
ва насиҳатим шуки, умидсизликка тушма. С. 
Айний, Қуллар. 

УММАТ [а. iL_Sl — халқ, миллат; маълум 
динга эътиқод қилувчи жамоа] 1 дин. Ма- 
динада Муҳаммад пайғамбар изидан борган 
ва ислом динини қабул қилган кишилар 
жамоаси; мусулмонлар. Яхши ўйлаб, чора- 
ларини топиш лозимдирки, ислом уммати 
саҳобалардек чуқур, имон ва завқ-шавқ билан 
ўз бурчларини бажарсинлар. Ойбек, Нур 
қидириб. Каломи шарифни неча бор хатм 
қилганман. Пайғамбаримиз Муҳаммад алай- 
ҳиссаломга умматман. К. Яшин, Ҳамза. 

2 Уммат (эркаклар исми). 

УММОН [а. (jLLc. — Уммон мамлакати 
ва уни ўраб турган қирғоқ (қўлтиқ) номи- 
дан: денгиз, океан] 1 эск. Денгиз, океан. 
Машриқ мамлакатларидан бирида ҳудудсиз 
уммонлар орасидаги мўъжазгина бир оролда.. 
мўъжиза бир дарахт ўсармиш. О. Ёқубов, 
Кўҳна дунё. 

2 кўчма Бирон-бир ҳолат, жараён, иш- 
фаолият доираси, соҳаси. Хаёл уммони. н 
Ёшлигидан савдо уммонида сузиб, шу соҳанинг 
баланд-пастини хўп эгаллаган. А. Ибодинов, 
«Латофат» дўконидаги қатл. 

УМОЧ Уваланган хамир солиб пиши- 
рилган суюқ ош. Арслонқул.. заранг товоқда- 
ги умочни катта қошиқ билан хўр-хўр ичди. 
Ойбек, Навоий. Атала, умоч.. каби суюқ 
ошларнинг масаллиғи камчил бўлганлиги са- 
бабли.. «камбағал овқати» деб юритиларди. 
К. Маҳмудов, Ўзбек тансиқ таомлари. 

УМР [а. — яшаш, ҳаёт; ёш, яшаш 

муддати] Туғилгандан то ўлгунгача бўлган 
давр, яшаш муддати, шу муддат давомида- 
ги ҳаёт, яшаш. Узоқ умр кўрмоқ. Умрининг 
охири. Семиз қўйнинг умри калта. Мақол. н 
Ҳазратим, мен мунгли қизингиз сизга худо- 
дан Шайх Саъдийнинг умрини тилабман! Ило- 
ҳим, юзга киринг!П. Қодиров, Юлдузли тун- 
лар. «..саховатли Меъмор ҳазратларининг 
умрлари узоқ бўлиб, доимо сиҳат-саломат 




бўлсинлар», деб дуо қиларди. Мирмуҳсин, 
Меъмор. Шундай кўркам, доно, тадбирли 
хотиннинг умри эрсиз ўтиб кетаётганига 
баъзилар ачинса, баъзилар таажмсубда эди. 
Ҳ. Шамс, Душман. 

2 Умуман, ҳаёт, яшаш. Инсонга умр бир 
марта берилади. Ичкилик — умрнинг эгови. 
Соғлик — умрнинг гарови. Бировга ўлим ти- 
лагунча, ўзингга умр тила. Мақол. 

Бир умр Умр давомида, умр бўйи. Бой- 
лик ботқоққа ўхшаган нарса. Домига бир 
тортса, бир умрга ғарқ бўлиб кетишинг 
турган гап. Ф. Мусажонов, Ҳиммат. Зарга- 
ров ҳам бир умр кутган.. А. Мухтор, Бў- 
ронларда бордек ҳаловат. Умр берса Яшат- 
са. Xydo умр берса, йўлинг ҳали олис. С. Сиё- 
ев, Ёруғлик. Умр бўйи айн. бир умр. Сун- 
натулло махсум умр бўйи савдо соҳасида 
ишласа ҳам.. ибратли ҳикоя ва шеърларни 
биладиган киши эди. Шукрулло, Жавоҳирлар 
сандиғи. Умр йўлдоши қ. йўлдош. Ушбуни 
кўрсатувчи Марасул Ҳузуржоновни тегиш- 
ли умр йўлдоши ўртоқ Насибахон Асқарова 
билан тегишли дафтарингиздан ўтказиб.. А. 
Қаҳҳор, Оғриқ тишлар. Умр кечирмоқ 1) умр 
ўтказмоқ, яшамоқ. «..агар (одам) одам бола- 
сига ўхшаб умр кечираман деса, унга шунча 
кўп нарса керак бўлар экан!», — деб кулар 
эди. А. Қаҳҳор, Қўшчинор чироқлари; 2) айн. 
умр қилмоқ. Бир хотин билан муҳаббатли умр 
кечирмоқ, менимча, энг маъқул иш. А. Қо- 
дирий, Ўтган кунлар. Умр кўрмоқ Ҳаёт 
кечирмоқ, яшамоқ. Узоқ умр кўриб, бахт- 
саодатли яшаётган кексаларимиз фаровон 
ҳаётимизга файз-тароват бағишлаб ту- 
ришибди. Газетадан. Умр сурмоқ Умр ўт- 
казмоқ, яшамоқ (одатда, яхши, бахтли умр- 
га нисбатан қўлланади). Дунёда яхиш умр 
сурдинг, ор-номусли, адолатли яшадинг.. Т. 
Обидов, Юсуфжон қизиқ. Умр қилмоқ Эр- 
хотин бўлиб яшамоқ. -Тенгинг эмас, қизим! 
Сенинг илминг катта, уники кичик. Умр қи- 
либ кетолмайсизлар, — деди онаси Ҳуснияга. 
М. Исмоилий, Одамийлик қиссаси. Умри 
бино бўлиб қ. бино. Ёдгор умри бино бўлиб 
баҳорнинг кириб келишини шу қадар диққат 
билан кузатмаган экан. Ў. Ҳошимов, Қал- 
бингга қулоқ сол. Умри боқий Доимий ҳаёт, 
йўқ бўлмайдиган. Инсоният қалбини мунав- 
вар этадиган эзгуликнинг — шеъриятнинг ум- 
ри боқий экан, демак, шоир умри ҳам боқий. 
Газетадан. У баъзан.. Шоҳрухни дуо қилар, 


юртда тинчлик бўлса, умри боқий бинолар 
қуриб юришини ўйларди. Мирмуҳсин, Меъ- 
мор. Умри қисқа Кўп яшамайди, узоққа бор- 
майди, тез барҳам топади. Туҳматнинг умри 
қисқа. 

УМРА [а. ь ^ — кичик ҳаж] Ислом анъ- 
анасида кичик ҳаж; Қуръон ояти ва Пай- 
ғамбар алайҳиссалом суннати билан собит 
бўлган амал (Умрани йил-ўн икки ой ба- 
жариш мумкин). 

УМРБОД [а.+ф. < л_>1 j^c. — аба- 

дий умр, умр бўйи] рвш. 1 Ҳаётининг охири- 
гача, ўлгунга қадар; ўлгунича. Борди-ю, Эл- 
мурод қасос олса, бу сир унга, Муҳаррамга 
умрбод сир қолиб кетар, мотам тутар. 
Шуҳрат, Шинелли йиллар. Нигорага бора- 
ман: оёғига тиз чўкиб, умрбод юрагимни сизга 
бағишладим, дейман. С. Анорбоев, Оқсой. 

2 Ҳамма вақт; мангу, абадий. Сайр этай- 
лик, кел бирга, эркам, Рози кетсин биздан 
умрбод — Шодлик учун яралган олам, Севмоқ 
учун берилган ҳаёт. Э. Воҳидов. 

УМРБОҚИ [а. + ф. — абадий, 

узоқумр] Қовуннинг пўчоғи қалин, саргиш- 
кўкиш бўлиб, қишга сақланадиган кечпи- 
шар хили. Вали ака ўғлига бир коса умрбо- 
қидан узатиб: -Мана буни еб олинг, ўғлим.. 

— деди. М. Исмоилий, Фаргона т. о. 

УМРГУЗАРОНЛИК [а. + ф. 

— «умр ўтказмоқ» фл. дан] эск. Ҳаёт кечи- 
риш, яшаш. Умргузаронлик борасида Қурбон 
чаққоннинг ўз фалсафаси, ўз йўли бор. Й. Шам- 
шаров, Тошқин. Йўл азоби орқада қолиб 
кетди, энди жаннатмонанд пошпахтимиз 
Ғазнада роҳат-фароғат билан умргузаронлик 
қилинглар. М. Осим, Карвон йўлларида. 

УМРДОШ кам қўлл. айн. умр йўлдоши қ. 
йўлдош. Ҳозир Масъуда опа соғ-саломат ўз 
уйида, болалари, садоқатли умрдоши, оиласи 
бағрида ширин ҳаёт кечирятпи. Газетадан. 

УМРДОШЛИК Бирга ҳаёт кечириш, эр- 
хотинлик. Умрдоиллик савдоси — қийин cae- 
до, уни обдан ўйлаб, сўнг оила қасрини қур- 
моқ керак. Газетадан. Ўзининг.. алданганини, 
уларнинг умрдошлик биноси қум устига қу- 
рилганини, энди унинг бутунлай нураб бўл- 
ганини тушунди. Шуҳрат, Жаннат қидир- 
ганлар. 

УМРЛИ Маълум мудцат яшайдиган, умр 
кўрадиган. Узун умрли. Ҳисқа умрли. н У 
[Худойқул] Мадаминсиз ҳам ўз тирикчилиги 
ўтиши мумкинлигини англамади. Унга хўжа 

остонаси умрли макон бўлиб кўринди. П. Тур- 
сун, Ўқитувчи. 

УМРЛИК Умрининг охиригача, умр бў- 
йи; абадий. Миршабга пора бериб, ўлим жазо- 
сидан қутулиб, умрлик қамалганлар бор. С. 
Айний, Жаллодлар. У ердан отини миниб, 
умрликка Марғилон билан видолашмоқчи эди. 
А. Қодирий, Ўтган кунлар. 

УМСУНМОҚ Эмчаги сутга тўлиб, эми- 
зишга эҳтиёж сезмоқ (эмизикли хотин ҳа- 
қида). 

УМТИЛМОҚ шв. Интилмоқ, ҳаракат 
қилмоқ. Гўё махфий бораётган синфий ку- 
рашнинг кашагини очишга умтилгандай ту- 
йилди бу муштлаш. Ҳ. Шамс, Душман. 

УМУМ [а. з j-a-t — умумийлик, оммавий- 
лик; ҳартомонламалик; барча, ҳамма] Одам- 
лар, жамоат; халойиқ; кўпчилик. Умум фой- 
даси учун ишламоқ. н Етмаса, сени қўлга 
тушириб, умум олдида шармандангни чиқа- 
риб, очиқ суд қилсин. 3. Саид, Н. Сафаров, 
Тарих тилга кирди. Энди инграган ёки, ма- 
дорсиз бўлса ҳам, умумдан ажралмаслик учун, 
чала-чулпа ўралган яраларидан қон оқизиб, 
судралиб бораётган ярадорлар кўпгина эди. 
Ойбек, Қуёш қораймас. 

УМУМ- [а. з j-a-t] Қўшма сўзларнинг 
таркибий қисми бўлиб, жамоатга, ҳаммага, 
кўпчиликка тегишли эканликни, муштарак- 
ликни билдиради, мас., умумхалқ, умумит- 
тифоқ, умуммиллий. 

УМУМАН [а. Lj-a-t] рвш. 1 Асос эъти- 
бори билан, асосан. Мақола умуман яхши 
таассурот қолдирди. н Унинг [Унсиннинг] 
умуман юз бичими келишган эди. Ойбек, Тан- 
ланган асарлар. Умуман картошкачиликда 
калий ўғитларига алоҳида эътибор берилади. 
«Фан ва турмуш». 

2 Мутлақо, бутунлай. Бу ишдан умуман 
хабарим йўқ. н Отам менга умуман га- 
пирмас, онам ҳам кўпинча унутиб қўяр эди. 
Ў. Ҳошимов, Қалбингга қулоқ сол. Қирқин- 
чи йиллардан кейин эса умуман геологлар 
бормаган. С. Кароматов, Олтин қум. 

УМУМБАШАРИЙ [умум.. + башарий] 
Бутун инсониятга, одамзодга оид. Тарихда 
шундай шахслар бўладики, уларнинг аҳа- 
мияти.. бир ва бир неча мамлакат доираси- 
дан ташқарига чиқади, дунёвий аҳамият касб 
этади, умумбашарий бўлиб қолади. В. Зоҳи- 
дов, Ўзбек адабиёти тарихидан. 


УМУМДАВЛАТ [умум.. + давлат] Дав- 
лат миқёсидаги, давлат учун умумий. Умум- 
давлат манфаатларини кўзламоқ. н Театр 
умумдавлат ишининг бир қисми бўлиб қолди. 
Ҳ. Носирова, Мен ўзбек қизман. 

УМУМДЕМОКРАТИК [умум.. + демо- 
кратик] Барча демократик кучларни ўз ичига 
олган, барча демократик ташкилотлар учун 
умумий. 

УМУМИЙ | а. j л r — ҳаммага оид, та- 
аллуқли, универсал] 1 Ҳаммага оид, ҳаммага 
тегишли; ҳамма учун хизмат қиладиган; 
ягона. Умумий мажлис. Умумий мажбурий 
таълим. Умумий тил. Умумий ҳарбий хизмат. 
н Онгли интизом, умумий иш учун масъул- 
лик туйғуси меҳнат унумдорлигини ошириш- 
га ёрдам беряпти. Газетадан. 

2 Бирор нарса, ҳодиса ва ш.к. нинг бар- 
ча қисмлари, соҳалари, тармоқлари учун 
бир хилда тегишли бўлган, барчасини қам- 
раб олувчи. Умумий сарлавҳа. Умумий рўй- 
хат. Умумий хулоса. Тил тараққиётининг 
умумий қонуниятлари. 

3 Муайян бўлмаган, аниқ бир нарса ҳа- 
қида тушунча бермайдиган. Умумий тасав- 
вур. Нотиқ умумий гаплардан нарига ўтмади. 

4 Умуман ҳисобга олгандаги ҳаммаси; 
бутунича, ялпи. Умумий маҳсулот. Умумий 
фойда. 

УМУМИЙЛИК Ўзаро умумий белги- 
хусусият; ўзаро бир хиллик. Вазифанинг 
умумийлиги. Манфаатларнинг умумийлиги. 
н ..тил билан нутқ умумийлик билан хусу- 
сийликнинг диалектик муносабатида бўлиб, 
улар бири иккинчисига ўтиб турадиган ҳо- 
дисалардир. «ЎТА». 

УМУМЛАШМА 1 Умумий белги-хусу- 
сиятларни акс эттирувчи, шундай белги- 
хусусиятларни ўзида жамлаган. Султонмурод 
ўша замонда кўплаб учрайдиган илғор илм 
кишиларининг умумлашма образидир. Газе- 
тадан. 

2 Умумий белги-хусусиятларни қайд 
этувчи фикр, нуқтаи назар. Матбуот хо- 
димлари.. ҳаёт жараёнларини ҳозир ҳар қа- 
чонгидан ҳам чуқурроқ ўрганишлари лозим. 
Бусиз жиддий умумлашмалар чиқаришга умид 
боғлаб бўлмайди. Газетадан. Ҳар қандай на- 
зарий фаолият қонуниятлар жорий қилишга 
ea назарий умумлашмалар яратишга зарурат 
сезади.. Ғ. Саломов, Таржима назариясига 
кириш. 

УМУМЛАШМОҚ 1 Умумий хулосага 
келмоқ, хулосаланмоқ, якунланмоқ. Фикр 
умумлашди. Умумлашган тажриба. 

2 Умумга, кўпчиликка, халққа тегишли 
бўлмоқ, халққа хизмат қиладиган бўлмоқ, 
халқ мулкига айланмоқ. Хусусий хўжаликлар 
умумлашди. н [ Мавлонов:] Аввал колхоз ту- 
зиб, ерларни белгилаб олинглар-чи, трактор- 
га умумлашган катта ер керак. П. Турсун, 
Ўқитувчи. 

Шахси умумлашган гап тлш. Мазмунан 
ҳар учала шахсга тааллуқли гап. 

УМУММИЛЛИЙ [умум.. + миллий] 
Бутунича миллатга, шу миллатдаги киши- 
ларнинг барчасига тааллуқли, миллат учун 
умумий. Умуммиллий тил. Умуммиллий бой- 
лик. 

УМУМПАРТИЯВИЙ [умум.. + партия- 
вий] Бутунича партияга тааллуқли, партия 
учун умумий. Умумпартиявий иш. 

УМУМРЕСПУБЛИКА [умум.. + рес- 
публика] Республикага тааллуқли, респуб- 
лика учун умумий; бутун республикага 
ёйиладиган, тарқаладиган. Умумреспублика 
бадиий ҳаваскорлик кўриги. 

УМУМХАЛҚ [умум.. + халқ] Бутун халқ- 
қа тааллуқли, бутун халқучун умумий. Умум- 
халқ мулки. Умумхалқ намойиши. Умумхалқ 
байрами. н Чўлни ўзлаштириш умумхалқ 
ҳашари деб эълон қилингач, турли шаҳар ва 
қиииюқлардан одамлар бетўхтов кела бош- 
лади. «Ўзбекистон қўриқпари». 

УМУРТҚА қ. умуртқалар. 

Умуртқа поғонаси Одам ва умуртқали 
ҳайвонлар скелетининг умуртқаларнинг 
ўзаро устма-уст қўшилишидан вужудга 
келадиган асосий қисми (унинг бўйин, 
кўкрак, бел, думғаза ва дум бўлимлари бор). 
Умуртқа канали Ҳамма умуртқалар тешик- 
ларининг бирлашишидан ҳосил бўлувчи 
канал (орқа мия шу каналда жойлашган 
бўлади). Умуртқа тешиги Умуртқа танаси 
билан унинг равоғи ўртасидаги тешик. 

УМУРТҚАЛАР анат. Одам ва умуртқа- 
ли ҳайвонларнинг умуртқа поғонасини 
ташкил этадиган калта ғовак суяклар (одам 
умуртқаси тана, равоқ ва ўсиқлардан иборат). 

УМУРТҚАЛИЛАР зоол. Гавдани тутиб 
турувчи умуртқа поғонаси бўлган ҳайвон- 
лар гуруҳи. 

УМУРТҚАСИЗЛАР зоол. Жониворлар 
оламининг умуртқа поғонаси бўлмаган 
гуруҳи. 


УН I 1 Турли экинлар донини, асосан 
буғдойни тегирмонда тортиш йўли билан 
олинадиган кукунсимон озуқа. Буғдой уни. 
Жўхори уни. Оқ ун. Кепакли ун. н Бос- 
тирмада Зиёдахон супра ёзиб, ун элаб ўти- 
рар эди. А. Қаҳҳор, Кўшчинор чироқлари. У 
қайроқи буғдой унидан ёғлиқ патир, сомса 
ёпди, қатлама пиширди. И. Раҳим, Чин 
муҳаббат. Жаннат хола шошиб ун чалиб, 
қуймоқ солди-да, болтани қўлига олиб, 
тўқайга қараб кетди. С. Аҳмад, Уфқ. 

2 Кукун ҳолига келтирилган маҳсулот. 
Картошка уни. Суяк уни. Фосфор уни. 

Қулоғига ун босмоқ Эшитмайдиган, кар 
бўлиб қолмоқ. [Хонзода.] Кулоғингга ун бос- 
дингми, етимча, етти кулча! Чилим! Ҳамза, 
Бой ила хизматчи. Бу ўзи қандай одам, қу- 
лоғигаун босқанму? А. Қодирий, Меҳробдан 
чаён. 

УН II эск. шв. Товуш, овоз. Анчадан сўнг 
итларнинг уни ўчди. С. Анорбоев, Оқсой. 
Овозини эшитиш учун томоғига зўр бериб 
кўради. Фақат қандайдир хирилдоқ ун чиқа- 
ди. С. Азимов, Оппоқ тонг қўшиғи. 

УНАМОҚ Бирор иш, илтимос, талаб ва 
ш.к. га розилик билдирмоқ; рози бўлмоқ, 
кўнмоқ. Мулла Икром қийиқ одам бўлгани- 
данми ёки касби шуни лозим кўрганиданми, 
муросага унамади. Ойбек, Танланган асар- 
лар. Менинг маслаҳатимга Омон, Омоннинг 
маслаҳатига мен унадим. Ғ. Ғулом, Шумбола. 

[ Қушбеги:] Буйруғимни қўрбоишга айтсанг, 
унар! А. Қодирий, Ўтган кунлар. 

УНАР-УНМАС Унча аҳамияти бўлма- 
ган, арзимаган нарса, бўлар-бўлмас. [Ҳа- 
санали:\ Унар-унмасдан баҳс қилиб, ниҳоят, 
бу унар-унмаснинг охирига шу саволни ҳам 
улаб юборди: -Бу гал Марғилонга кечикдин- 
гизми? А. Қодирий, Ўтган кунлар. Бора-бора 
ўша, «мусичадай беозор» эр тирриқлик қи- 
либ, унар-унмасга Шаҳодатни ураверадиган 
бўлди. «Муштум». 

УНАШМОҚ 1 Унамоқ фл. бирг. н. Улар 
ярашишга унашди. Болалар уйда қолишга 
унашмади. 

2 Хотин қилиб олиб бериш, хотинликка 
бериш учун ўзаро келишмоқ. Отамга.. Ҳам- 
рохоннинг қизи Зеваройни унашганлар. С. 
Айний, Эсдаликлар. Энди қизни Олахўжа- 
нинг ўғлига унашибди, деб эшитдим. М. Жў- 
рабоев, М.Б. мартабаси. Отабек гангиб, шо- 




шиб сўради: -Қайси қизига унашиб келдин- 
гиз? А. Қодирий, Ўтган кунлар. 

УНАШТИРИШ этн. Никоҳ тўйидан ол- 
дин йигит ва қиз томоннинг розилигини 
расмийлаштириш, халққа маълум қилиш 
учун ўтказиладиган маросим. 

УНАШТИРМОҚ айн. унашмоқ 2. Она- 
сини қўлга олиб, қизнинг ўзини алдаб-сулдаб, 
юқори қишлоқдаги бир бадавлат одамнинг 
ўғлига унаштирди. П. Турсун, Ўқитувчи. 

УНАҚА с.т. Ундай. [Йўлчи:] Ёрмат ака, 
эртага борамизми, унақа одамлар жуда кек- 
чи бўлади-ку? Ойбек, Танланган асарлар. 
Унақа олифта бўлса, келмасин эди! Ярашга- 
ни келганми, уй кўргани келганми? А. Қаҳҳор, 
Қўшчинор чироқлари. 

УНАҚАНГИ айн. унақа. 

УНВОН [а. j+l. — адрес; сарлавҳа, ном; 
белги, рамз] 1 эск. Мактуб устига ёзилган 
ном, қаерга, кимга жўнатилганлик ҳақида- 
ги ёзув. Кумуш хатни хотиннинг қўлидан 
олиб, раҳмат айтди ва хатнинг унвонига кўз 
ташлади: «Марғилон шаҳрида сокин Мирза- 
карим қутидор ҳовлисига». А. Қодирий, Ўт- 
ган кунлар. 

2 Бирор иш-фаолият соҳасидаги алоҳи- 
да хизматни ёки мутахассислик даражаси- 
ни расман эътироф этадиган, ваколатли ор- 
ганлар томонидан белгиланадиган ва бери- 
ладиган ном. Профессорлик унвони. Халқ 
артисти унвони. н Эртасига.. келиб, уни 
лейтенант унвони ва взвод командири вази- 
фаси билан табриклади. Шуҳрат, Шинелли 
йиллар. 

3 эск. Мерос бўлиб келадиган ёки иш- 
вазифа даражасини кўрсатувчи, шунингдек, 
инъом қилинган ҳурматли, фахрий ном. 
Князлик унвони. н Қорилик унвонини олиш 
учун мен ҳам бел боғлаган эдим. М. Муҳам- 
маджонов, Турмуш уринишлари. Бухорога 
келиб, Зулфиқор билан Завракка «уста» де- 
ган унвон берилди. Энди улар мустақил иш 
қилишлари мумкин эди. Мирмуҳсин, Меъ- 
мор. Подшоҳ оиласи Қосимбекка алоҳида эҳ- 
тиром билдирганда, унинг номига «амирлар 
амири»деган унвон қўшиб айтар эди. П. Қо- 
диров, Юлдузли тунлар. 

УНГУР Тоғликлардаги тик ўйиқ жой; 
унча чуқур бўлмаган ғор. Қайси бир унгурдан 
йиртқич қушнинг қийқириғи эшитилиб, акс 
садо беради. Ж. Абдуллахонов, Орият. Унгур- 
лар қурилиш ишлари (йўл қуриш, газ ва нефтъ 


қувурлари ўтказиш)га салбий таъсир кўрса- 
тади. «ЎзМЭ». 

УНДА 1 У олмошининг ў.-п. к. шакли. 
Унда ҳеч қандай айб йўқ. н Портретни суқ- 
ланиб томоша қилувчилар унда бир камчилик 
кўришар, бу ҳам бўлса, жонон қизнинг кўз- 
ойнаги эди. М. Хайруллаев, Тилла маржон. 

2 У ҳолда, ундай бўлган тақдирда. Дунё- 
ни кезиш билан шоир бўлиш мумкин бўлса, 
унда Али проводник шоир бўлиши керак: бу- 
тун мамлакатни кезиб чиққан. Шукрулло, 
Жавоҳирлар сандиғи. ..Унда тўғри бизники- 
га кетдик. С. Сиёев, Ёруглик. 

УНДА-БУНДА 1 Бир-биридан анча узоқ 
масофада жойлашган, оралиғи бир-биридан 
узоқ бўлган; у ер-бу ерда. -Бу атрофда сув 
йўқми? -Сув қаёқда? Унда-бунда қудуқ бор 
дейишади. Ж. Абдуллахонов, Тўфон. Унда- 
бунда тўп-тўп сада, уларнинг орасида оппоқ 
гуллаган ўриклардан бошқа ҳеч нарса кўрин- 
майди. Ойдин, Гулсанам. Унда-бунда ёввойи 
эчкиларнинг изларигина кўзга ташланади. С. 
Кароматов, Олтин қум. 

2 Баъзи вақтлардагина; баъзан, гоҳо-го- 
ҳо. [Ёрмат:] Ўз декчамизни ўзимиз қайна- 
тамиз. Хўжайиннинг қозонидан унда-бунда 
бир тотмасак.. мойсиз бўлса ҳам, ўз декчам 
яхши. Ойбек, Танланган асарлар. Иш даво- 
мида унда-бунда бегона сўзларни эшитиб, 
кейин эса китоб таталаб, инглизчани бир оз 
билиболдим. «Гулдаста». 

УНДАИ кўрс. олм. У каби, ўшанга ўхшаш; 
унақа. [Элмурод:] Иштаҳасини бўғиб қўйиш 
керак ундай одамларнинг. П. Турсун, Ўқитув- 
чи. [Тавҳидий:] Яъни сенҳам um, деганингиз- 
ми бу!? Мирза Баҳром ундай маъно чиқишини 
сира кўзда тутмаган экан, ўсал бўлди. А. 
Қаҳҳор, Миллатчилар. Бироқ Шарофат ун- 
дай қилмади. Уўзини ерга отиб урди-ю, худ- 
ди илон чаққандай тўлғаниб, йиғи бошлади. 
А. Қаҳҳор, Қўшчинор чироқлари. 

УНДАЛМА, ундалма сўз тлш. Сўзлов- 
чининг нутқи қаратилган бошқа бир шахс 
ёки предметни билдирадиган сўз ёки сўз 
бирикмаси. Хўш, Темир Мардонов, бу гапга 
сиз нима дейсиз? К. Яшин, Пьесалар. 

УНДАМОҚ Бирор иш, ҳаракатни ба- 
жаришга чақирмоқ; даъват этмоқ, таклиф 
қилмоқ. Виждоним, бутун фикрим мени 
масалани худди ана шундай узил-кесил ҳал 
қилишга ундар эди. М. Жабборов, Севинч 
ёшлари. Уни қандайдир бир куч борган сари 




Инобатни ҳурматлашга ундарди. Ж. Ша- 
рипов, Саодат. Кимдир курси олиб келиб, ўти- 
ришга ундар, Меъмор бўлса, бош ирғаб та- 
шаккур айтар-у, ўтирмас.. Мирмуҳсин, Меъ- 
мор. 

УНДА-МУНДА с.т. Унда-бунда. Қирғоқ- 
да мажнунтол , унда-мунда терилмаган жий- 
далар маржондай қизариб турибди. Ғайра- 
тий, Узокдаги ёр. ..ўзининг унда-мунда бўлса 
ҳам ичишини пайпаслаб гапириши отамга хуш 
келмасди. Шукрулло, Жавоҳирлар сандиғи. 

УНДАН-БУНДАН 1 Турли нарсалардан 
сайлаб. Ўзи ҳеч нимани истамаса ҳам, қиз 
тортинмасин, дебундан-бундан емакка урин- 
ди. Ойбек, Танланган асарлар. 

2 Турли мавзуларда, ҳар тўғрида. Ундан- 
бундан сўзлаб ўтирди. н Гоҳо маҳалланинг 
бекорчилари киради. Ундан-бундан гаплашиб, 
баъзилари эрмак учун маҳсиларни бўяб, пар- 
дозлаб ўтирадилар. Ойбек, Болалик. 

УНДОВ Ҳаракат қилишга таклиф, чақи- 
риқ; буйруқ, амр. Қалб амри, виждон ундо- 
ви.. билан урушга жўнаган саноқсиз шерзод 
баҳодирларимиз орасида.. журналист ҳам- 
касбларимиз ҳам оз эмасди. Ҳ. Тожибоев, 
Жанговар қаламкашлар. 

Ундов белгиси тлш. Ундов гап охирига 
қўйиладиган белги(!). Ундов гап тлш. Ҳис- 
ҳаяжон ифодаловчи гап. Ундов сўз тлш. Ҳис- 
ҳаяжон, ҳайдаш, чақириқ каби маъноларни 
ифодаловчи сўз, мас., тисс, чу, оҳ, вой. 

УНДОВЧИ 1 Ундамоқ фл. сфдш. Ёхуд 
қари отасининг сабр-бардошга ундовчи на- 
сиҳатлари.. йўлига ғов эди. С. Сиёев, Ёруғ- 
лик. 

2 этн. Тўй куни келиннинг ота-онаси 
томонидан куёв ва унинг меҳмонларини 
келиннинг уйига таклиф қилиш учун юбо- 
риладиган вакил. 

УНДОШ: ундош товуш тлш. Огиз ва 
бўғиз бўшлиғида турли тўсиқларга учраб 
ҳосил бўладиган, таркиби фақат шовқиндан 
ёки овоз ва шовқиндан иборат бўладиган 
товуш. Мас., б, в, д товушлари. 

УНДОҚ с.т Ундай. -Ҳа-ҳа, ундоқ дегин, 
— деди Ефим Данилович чўзиб, гўё мушкул 
бир масалани зўрға тушуниб олгандай. А. Мух- 
тор, Опа-сингиллар. 

УНИВЕРМАГ [р. «универ(сальньга) 
маг(азин)» бирикмасининг қисқартмаси] 
Хилма-хил кенг истеъмол товарлари (ки- 
йимлар, уй жиҳозлари, хўжалик товарлари), 

жумладан, озиқ-овқат маҳсулотлари билан 
савдо қилувчи чакана савдо корхонаси. Мар- 
казий универмаг. н Домла бозор қилишни, 
магазинга киришни жинидан баттар ёмон 
кўрар эди, кимдир уни универмагда.. кўрибди. 
А. Қаҳҳор, Тўйда аза. 

УНИВЕРСАЛ I [лот. universalis — уму- 
мий, кенг қамровли, кўп томонлама] 1 Кўп 
ёки ҳамма нарсани ўз ичига қамраб олган; 
ҳар тарафлама. Универсал билим. Универсал 
билимга эга одам. Универсал магазин. н Саи- 
дий маълумот жиҳатидан универсал бўлиш- 
ни яхши кўради. А. Қаҳҳор, Сароб. 

2 Бир неча хил ишни бажаришга мос- 
ланган. Универсал станок. 

УНИВЕРСАЛ II с.т. Бир неча хил иш- 
ни бажара оладиган трактор. Кулътивация 
қилиб, жўяк оладиган универсал иши усти- 
дан алоҳида назорат ўрнатилди. Ш. Рашидов, 
Бўрондан кучли. Универсалнинг тишли кат- 
та ғилдираклари ҳовлини теша билан чоп- 
гандай қилиб юборибди. М. Мансуров, Ёмби. 

УНИВЕРСАЛЧИ Универсални бошқа- 
рувчи шахс (қ. универсал II). 

УНИВЕРСАМ \р. «универса(льньш) м(а- 
газин)» бирикмасининг қисқартмаси] Озиқ- 
овқат маҳсулотлари, шунингдек, баъзи бир 
хўжалик товарлари билан савдо қилувчи, 
истеъмолчилар талабларини тўла таъминлаш 
учун хизмат қиладиган йирик магазин. 

УНИВЕРСИАДА [универс(итет) + (олим- 
п)иада] 1 Талабаларнинг бутунжаҳон спорт 
мусобақалари. 

2 Ўзбекистонда: «Талаба» спорт уюшма- 
си ташкил қиладиган оммавий мусобақа. 
«Универсиада-2002» мусобақаларининг сўнгида 
шаҳарнинг марказий стадионида спорт шон- 
шарафи музейи очилди. Газетадан. 

УНИВЕРСИТЕТ | нем. Universitat < лот. 
universitas, universitatus — жами, барчаси; 
йиғинди, мажмуа] 1 Таркибида бир қанча 
табиий-математик ва ижтимоий-гуманитар 
йўналишдаги факультетлари бўлган, айни 
йўналишларда юксак малакали мутахассис- 
лар тайёрлайдиган кўп тармоқли олий ўқув- 
илмий муассаса. Ўзбекистон миллий универ- 
ситети. Университетга кирмоқ. н Мен 
сизни университетда ўқитаман, аспиран- 
турада ўқитаман. А. Қаҳҳор, Оғриқтишлар. 

2 Умумий маълумотни ва сиёсий би- 
лимни ошириш соҳасидаги бир қатор ўқув 
муассасаларининг номи. Халқ университети. 




3 кўчма Билим, малака, тажриба ва ш.к. 
ни эгаллаш, ошириш учун манба бўлган 
даргоҳ, жой. Ҳизилқум кўпгина йигит-қизлар 
учун университет ҳам бўлди. С. Анорбоев, 
Ўзбекистон олтини. Чўл ўнлаб, юзлаб ёшлар 
учун жасорат, қаҳрамонлик, фидокорликнинг 
ажойиб университетига айланди. «Ўзбекис- 
тон қўриқлари». 

УНИКАЛ [лот. unicus — яккаю ягона, 
бирдан-бир] қ. нодир, ноёб. Уникал қўлёзма. 
Уникал асар. Уникал тажриба. 

УНИТАР [фр. unitaire — ягона, яхлит < 
лот. unitas — бирлик; бирлашиш]: унитар 
давлат Давлат тузилиши шакли; бунда бу- 
тун давлат ҳудуди, федерациядан фарқли 
равишда, ўз таркибида федератив бирлик- 
лар (республикалар, штатлар ва ш.к.)га эга 
бўлмайди, балки давлат суверенитети ало- 
матлари бўлмаган маъмурий-ҳудудий бир- 
ликлар (департаментлар, вилоятлар, туман- 
лар ва б.)га бўлинади. 

УНИФИКАЦИЯ [лот. uni, unus — бир 
+ facere — қилмоқ]: унификация қилмоқ 
Ягона тизимга, шаклга, бир хилликка кел- 
тирмоқ; уйғунлаштирмоқ. Машина деталла- 
рини унификация қилмоқ. Алифбони унифи- 
кация қилмоқ. 

УНИФИКАЦИЯЛАШТИРМОҚ айн. 
унификация қилмоқ қ. унификация. Илмий 
терминологияни унификациялаштирмоқ. 

УНЛИ I Уни бор, ичига ун солинган. 
Унли қоп. 

УНЛИ II: унли товуш тлш. Оғиз ва бўғиз 
бўшлигида ҳеч қандай тўсиққа учрамай 
ҳосил бўладиган, таркиби овоздан иборат 
(шовқин деярли иштирок этмайдиган) то- 
вуш. Мас., а, и, о товушлари. 

УНМОҚ 1 Ривожланиб, бошланғич поя 
ва баргчалар ҳосил қилмоқ; ниш ҳолати юз 
бермоқ (экилган уруғ ҳақида). Орадан кўп 
вақт ўтмади, янги нав уруғ униб чиқди. Н. 
Сафаров, Дон. 

2 Ўсиб чиқмоқ, ўсмоқ. Яккам-дуккам 
унган маккажўхори ниҳоллари, парвариш ни- 
малигини билмай, қисилиб ётибди. «Муштум». 
Саҳролар қўйнида чаманлар униб.. Уйғун. 

3 Юзага келмоқ, ҳосил бўлмоқ, етиш- 
моқ. Ҳунт билан ўрган ҳунар, Ҳунардан риз- 
қингунар. Мақол. Тер тўкиб меҳнат қилсанг, 
Ердан ҳатто зар унар. Мақол. н Ер ўтди- 
ми, улар ҳам ҳозирдан бизга ўтади. Ҳаммаси 
ердан унган нарсалар.. «Шарқ юлдузи». 


4 Жисмоний етук ҳолга келмоқ, ул- 
ғаймоқ, етилмоқ. Отни тойчалигида кўрган 
киши, у от бўлгач, кўрса танимаганидек, эшон 
ҳам ўн йил ичида ўсиб, униб, тамом бошқа 
қиёфага кирган йигитни таний олмади. П. 
Турсун, Ўқитувчи. 

5 Қисташ, талаб қилиш, таъсир кўрса- 
тиш натижасида қўлга кирмоқ (қарз, насия, 
зиёфат ва ш.к. ҳақида). Ҳарз унди. н Ҳам- 
масини ундирамиз. Ҳани, унмай кўрсин-чи!П. 
Турсун, Ўқитувчи. Мирослав ютқизган зиё- 
фат унадиган бўлибди. Ҳ. Аҳмар, Ким хақ? 

6 Яхши натижа бермоқ, унумли бўлмоқ. 
Шошганнинг иши унмас. Мақол. н Энди, 
хўжайин, иш унсин десангиз, ошни пешинга 
дамлатасиз. Т. Алимов, Жоним ҳиқилдоғимга 
келди. 

УННАМОҚ 1 Бирор нарсанинг ҳара- 
катини қилмоқ, унга киришмоқ (асосан, 
овқат, таом билан боғлиқ иш-ҳаракатлар 
ҳақида). Санобархон эрта туриб, тандир 
сомсага уннаб кетди. Ғайратий, Йўқлов. 
Хосиятхон, ҳеч нарсага уннаманг, мен узоқ 
ўтирмайман.. Р. Файзий, Чўлга баҳор келди. 
Шарифа ошхонада қозонга уннаётган эди. Ҳ. 
Олимжонов, Тақдир тақозоси. Ёши қайтган, 
хушфеъл аёл икки қизни очиқ чеҳра билан 
кутиб олди. Дарҳол дастурхон ёзиб, овқатга 
уннай кетди. Мирмуҳсин, Ажрим. 

2 Ҳаракат қилмоқ, уринмоқ. Минг унна- 
саларинг ҳам, азалий дўстларни бир-биридан 
ажрата олмайсизлар. Ё. Хаимов, М. Раҳмон, 
Ҳаёт-мамот. Булардан ташқари ҳам «Хамса» 
ёзмоққа уннаб кўрган шоирлар кам бўлмади.. 
Ғ. Ғулом, Тарихий муносабатлар. 

3 Тегинмоқ. Бай-бай-бай, бирам ширин 
уннадики оғзимга. Ойбек, Улуғ йўл. Титки- 
лаб юрган эди, унинг қўлига этик уннади. 
«Муштум». 

УННИҚМОҚ Бўғиқ қора тусга кирмоқ. 
-Уни [Сўнагулни] ўйлайвериб, ориқлаб, ун- 
ниқиб кетдим.. — деди Аҳмаджон. А. Мух- 
тор, Давр менинг тақциримда. Асқар полвон 
қорайиб унниққан эди. Ойбек, Қуёш қорай- 
мас. Солининг фиғони осмонга чиқди. Бир-ик- 
ки соат ичида унинг қора юзи баттар унни- 
қиб кетди. Ё. Шукуров, Уч савол. 

УНОБИ, унноби [а. <_Aic / <uLLc] айн. 
чилон, чилонжийда. 

УНС [а. — яқинлик, улфатлик, хуш- 

муомалалик, меҳрибонлик; шодлик; сами- 
мий суҳбат] эск. кт. Яқинлик, қадрдонлик 






муносабати; дўстлик. Хуллас, устод билан 
шогирд ўртасида самимий унс пайдо бўлиб, 
бир-бирларини тез-тез йўқлайдиган.. бўл- 
дилар. С. Абдулла, Мавлоно Муқимий. 

УНСИЗ 1 эск. айн. ундош. 

2 Товушсиз, товуш чиқармай. Супалаби- 
да унсиз йиғлаб, омонатгина ўтирган Лаъли 
бирдан онаси томон ўгирилди. Д. Нурий, 
Осмон устуни. 

УНСУР \а. — элемент, модда; тар- 

кибий қисм; келиб чиқиш, ирқ] 1 Бир бу- 
тунни ташкил этган мураккаб нарсанинг 
таркибий қисми. Неон чироқлари ёритиб 
турган чизмакашлик столи ёнида биринчи 
тўғоннинг вертикал унсурларини оққа кў- 
чираётган экан. «Саодат». Демак, поэтик 
образ ва тасвирий воситалар муайян бир 
услубнинг унсурларигина, холос. «ЎТА». 

2 эск. айн. элемент 1. Кимёвий унсур. 

3 эск. Маълум бир ижтимоий гуруҳ ва- 
кили. Бузғунчи унсур. Реакцион унсур. Ёт 
унсур. н Орамизда бу қўрқинч ҳолатга 
баҳаққи тушунадиган яхши одамлар йўқ, 
билъакс, бузғунчи ва низочи унсурлар томир 
ёйиб, ҳар замон содда халқни ҳалокат чу- 
қурига қараб тортадилар. А. Қодирий, Ўт- 
ган кунлар. Йўқ, Зиёдахон опа, мен унсур 
эмасман! Агар мени биров унсур деса, ҳақимга 
жуда-жуда жабр қилади А. Қаҳҳор, Қўш- 
чинор чироқпари. 

УНТЕР-ОФИЦЕР [нем. Unteroffizier < 
unter — қуйи, энг кичик + офицер] Бир 
қанча мамлакатлар, жумладан, чор Рос- 
сияси армиясида кичик командирлар тар- 
кибидаги ҳарбий хизматчи унвони. 

УНУМ 1 Етиштириладиган, бўладиган, 
ҳосил. Ишга қўним — хирмонга унум. Мақол. 
н Ер куч билан, тер билан унум беради. 
Ойбек, Танланган асарлар. Кечикиб экилган 
ғалла ҳам, чигит ҳам, Матқовулнинг кейин 
берган иитовларига қарамай, яхши унум қил- 
мади. М. Исмоилий, Фарғона т. о. Йиғиб бу- 
тун унумни Қайси бозорга ортдинг? Ғайра- 
тий. 

2 Иш, меҳнат натижаси, кўрсаткичи; 
маҳсулдорлик. Устозлар тажрибасидан баҳ- 
раманд бўлган ёш чўлқуварлар юксак унум 
билан меҳнат қилдилар. «Ўзбекистон қў- 
риқлари». Титраш таъсирида одам хаёли 
паришон бўлади.. ишининг унуми бўлмайди. 
«Фан ва турмуш». 


УНУМДОР Унум бериш, унумлилик да- 
ражаси юқори. Тошкент қадимдан серқуёш, 
мусаффо ҳаволи, серсув, унумдор тупроқли 
шаҳар сифатида шуҳрат қозонган эди. «Сао- 
дат». 

УНУМДОРЛИК 1 Унум бериш, унум- 
лилик даражаси. Ернинг унумдорлиги, экин- 
ларнинг ҳосили ошади. Очлик-ночорликдан 
асар ҳам қолмайди. Ҳ. Ғулом, Машъал. 
Минерал ўғитлар органик ўғитлар билан 
тўйинтирилган ерлардагина унумдорлик 
юқори бўлишини унутмаслик керак. «Фан ва 
турмуш». 

2 иқт. Ишлаб чиқариш самарадорлиги- 
ни акс эттирувчи, ишлаб чиқарилган маҳ- 
сулотнинг ҳажми, сифати ва меҳнат хара- 
жатлари ўртасида миқдорий (сон бўйича) 
ўзаро боғлиқлик. 

УНУМЛИ 1 Яхши унум (ҳосил) беради- 
ган. Унумли ер. 

2 Яхши натижали, иш-натижа кўрсат- 
кичи яхши. Унумли меҳнат. Унумли техни- 
ка воситалари. н Пахтакор тадбиркор 
бўлиб, янги тажрибалардан унумли фой- 
даланса, меҳнати унумли, ҳосили баракали, 
турмуши завқли бўлади. Газетадан. 

УНУМСИЗ 1 Яхши унум бермайдиган, 
унуми йўқ. Унумсиз тупроқ. 

2 Яхши натижаси, самараси йўқ. Унум- 
сиз машина. Унумсиз меҳнат. 

УНУТ: унут бўлмоқ с.т. Хотирадан ўч- 
моқ, эсдан чиқиб кетмоқ, унутилмоқ. | Эъ- 
тибор ona:] Худо шифо берса, ҳеч гап эмас, 
бу кунлар ҳам унут бўлиб кетади! Ҳ. Ғулом, 
Машъал. Кўпни унутсанг, ўзинг унут бўли- 
шинг жуда осон. Р. Файзий, Балли, она қи- 
зим. 

УНУТМОҚ 1 Хотирадан, эсдан чиқар- 
моқ; эслаёлмай, билмай қолмоқ. Бировнинг 
исмини унутмоқ. н Азимов ҳамма нарсани 
унутиб, бутун борлиғи билан шахмат тах- 
таси устига энгашиб олди. И. Раҳим, Чин 
муҳаббат. Ахир орадан 30 йилдан ортиқ вақт 
ўтди. Унутган бўлиши мумкин. С. Аҳмад, 
Сайланма. 

2 Эсига келмаслик, ёдидан чиқармоқ; 
эсламаслик. Ошга туз солишни унутмоқ. н 
Зарифбой қимматбаҳо телпагини ҳам унутиб, 
отнинг бошини чўрт бурди. С. Сиёев, Аваз. 
[Йўлчи] Меҳнат учун ҳақ олишни ҳам уну- 
тиб, Ёрматнинг орқасидан кетди. Ойбек, 
Танланган асарлар. 




Ўзини унутмоқ Шошиш, ҳаяжон, ғазаб 
ва ш.к. сабабдан эс-ҳушини, ақлини йў- 
қотмоқ. ..бирда мурувваптеша, бирда жо- 
ҳилликдан ўзини унутадиган Муҳаммад Ра- 
ҳимхон [Авазнинг] ҳам шафқатини уйғотар, 
ҳам нафратига туртки берарди. С. Сиёев, 
Ёруғлик. 

3 Маълум муддат хаёлидан чиқармоқ, 
ўйламай қўймоқ. Элмурод далада ўзини эр- 
кин сезар, ғам-ҳасратни унутар, юраги си- 
қилмас эди. П. Турсун, Ўқитувчи. Менга қол- 
са, у хумпар Марғилонда хотини борлигини 
унутиб юборган, деб ўйлайман. А. Қодирий, 
Ўтган кунлар. 

УНЧА 1 Олмош вазифасида, миқдор 
билдирувчи сўз ёки сўз бирикмаси ўрнида 
(одатда, бунча, мунча сўзи билан бирга) 
қўлланади. Мирзакаримбой ўйлаб қолди: 
Бегона қурсин, сўзга қулоқ осмайди, унча бер, 
мунча бер, деб жанжаллашади. Ойбек, 
Танланган асарлар. 

2 Белги, миқдор, ҳаракат билдирувчи 
сўзлар билан қўлланиб, белги, миқдор, 
ҳаракат даражасининг меъёрдан пастли- 
гини, кучсиз, кам эканини билдиради; у 
қадар, айтарли. Кўчада одам унча кўп эмас. 
Шамол унча кучли эмас. Бобом унча қари эмас. 
н Сой, унча катта бўлмаса ҳам, ниҳоят 
тез оқар.. эди. А. Қаҳҳор, Олтин юлдуз. 
Мунисхон.. ҳаётга анчайин енгил қарайдиган, 
эртага нима бўлиши билан унча қизиқ- 
майдиган одам эди. Ў. Умарбеков, Ёз ёмғири. 
Айт, севганингни(нг) сенга парвоси йўқми 
унча?Э. Воҳидов. 

УНЧАЛИК айн. унча. Келган-кетган 
одамлар билан унчалик иши йўқ. Ойбек, Тан- 
ланган асарлар. Аҳмаджон ҳали бу овнинг 
гаштини татиб кўрмагани учун унчалик 
тажанг бўлмас эди. А. Қаҳҳор, Олтин юлдуз. 
Барно унчалик ёмон, унчалик беҳаё қиз эмас. 
О. Ёқубов, Эр бошига иш тушса. 

УНЧА-МУНЧА 1 Озроқ миқдорда; бир 
оз, сал-пал. Қизи тушмагурнинг тили унча- 
мунча аллага ҳам келиб қолди. Ҳ. Ғулом, 
Машъал. Қараса бўлмайдиган, участка қуриш 
вақтида унча-мунча чиқимдор бўлиб қолиб- 
ди. «Муштум». Холиқова унча-мунча юридик 
маълумотга эга. М. Иброҳимов, Йўлакдаги 
муҳаббат. Ўзи ҳам унча-мунча нарса йиғиб 
қўйган. С. Нуров, Нарвон. 

2 Ўрта даражадаги; оддий, жўн. Сиз ун- 
ча-мунча одамнинг ишини ойдинда оёғингиз 


билан қилиб қўясиз. П. Қодиров, Уч илдиз. 
[ Ўтбосар :] Унча-мунча машиначиларни на- 
заримга илмай, бир кун шаҳарнинг энг маш- 
ҳур тикувчиларидан бирига.. бордим. Ғайра- 
тий, Эпчил куёв. 

УПА 1 Гигиена ва косметика мақсад- 
ларида ишлатиладиган хушбўй ва ниҳоятда 
майин кукун. Ёғупа. Упа қутичаси. Упа қўй- 
моқ. н Бозоров яшикларни очиб қўйди: оқ- 
қанд, конфет, совун, атир, упа.. Буларнинг 
муаттар ҳиди гуркураб, димоққа уриб, қиз- 
ларни қувонтириб юборди. И. Раҳим, Чин му- 
ҳаббат. 

2 кўчма Упага ўхшаш майин кукун ҳа- 
қида. Юзингизда чангни кўрдим Гўё бўз ер 
упаси. П. Мўмин. Упаси кўпроқ гуручни 4-5 
маротаба эринмай ювиш зарур. К. Маҳмудов, 
Ўзбек тансиқ таомлари. 

УПА-ЭЛИК Пардоз учун ишлатилади- 
ган упа, ёғупа, сурма ва ш.к. Хотиннинг ёши 
ўттиздан ошган бўлса-да, упа-элиги, пардози 
билан ёшроқ кўринар эди. Ойбек, Танланган 
асарлар. У ичкаридан сочини орқасига танғиб, 
лабига қизил суркаб, упа-элик қўйиб чиқди. А. 
Мухтор, Опа-сингиллар. Кўпўтмай.. Чилон- 
зордаги магазиннинг упа-элик бўлимида иш- 
лаётганмиш, деган гап тарқалди. Д. Нурий, 
Осмон устуни. 

УПОР қ. уфор. .. ғув-ғув арилар ёпишган 
ва кишини элитарли даражада упор пурка- 
ган қийғос гул-чечаклар буркамиш ёнбағир- 
ларда кўклам нашъаси ҳукмрон. Ҳ. Назир, 
Мафтунингман, Озарбайжон. 

УПҚУН кам қўлл. Ҳаво ёки ел билан та- 
раладиган ҳарорат (совуқ ёки иссиқ) таъ- 
сири. Дўлнинг упқуни! Яқин бир жойда дўл 
ёғяпти. П. Қодиров, Қора кўзлар. 

УРА [< т. урҳо-ур < урмоқ] I унд.с. Ҳу- 
жум қилаётган жангчиларнинг жанговар 
нидоси; кўтаринки руҳ билан маъқуллаш ёки 
хурсандликни ифодаловчи нидо, хитоб. Қа- 
ердадир пулемёт тариллади; якка милтиқ 
товушлари, ура садолари келди. А. Қаҳҳор, 
Олтин юлдуз. У эшикдан чиқиши билан бир 
гала бола ё «ypal», ё «ола» деганини англаб 
бўлмас даражада шовқин солиб, уни ўртага 
олди. П. Турсун, Ўқитувчи. 

УРА II Урмоқ фл. рвдш. Лекин бу орада 
Алижон болта билан ура-ура, дарвоза ҳал- 
қасини узиб юборган эди. К. Яшин, Ҳамза. 

УРА III: ура солиб Эпчиллик билан, 
тезда. Ойликни тўплаб олади-ю, «хайт!» деб 






ура солиб жўнайди. П. Турсун, Ўқитувчи. Ура 
қочмоқ Тезлик билан, лип этиб қочмоқ. 
«Тўхтанг, ада», — дейиши билан «Зуҳра ча- 
қирятпи», деб ўйлаган Неъматжон куёв ура 
қочди. А. Муҳидцин, Чап чўнтак. Бола билан 
мен коппон томон ура қочдик. Н. Сафаров, 
Оловли излар. 

УРАН I [ юн. Uranos — Осмон; осмон маъ- 
буди] Қуёш системасига кирувчи ва Қуёш- 
дан узоқлиги бўйича 7-сайёра. Ураннинг ўн- 
дан ортиқ йўлдоиш мавжуд. «ЎзМЭ». 

УРАН II [лот. Uranium < юн. Uranos] 
Менделеев даврий системасининг III гу- 
руҳига мансуб кимёвий элемент; радиоак- 
тив хоссага эга бўлган кумушсимон оқ ме- 
талл. Уран рудалари. 

УРБАНИЗАЦИЯ [фр. urbanisation < лот. 
urbanus — шаҳарга оид < urbs — шаҳар] 1 
Жамият ҳаётида демократия ва мадани- 
ятнинг умумий ривожи билан боғлиқ ҳолда 
саноат, ишлаб чиқариш ва аҳолининг ша- 
ҳарларда тўпланиши ҳамда шаҳарлар мав- 
қеи (роли)нинг ошиб боришидан иборат 
ижобий ижтимоий-демографик жараён. 

2 Шаҳарга, саноат марказига хос белги 
ва хусусиятларнинг тарқалиши, жорий 
бўлиши (мас., қишлоқ жойларда). 

УРВОҚ 1 Муштлаш, ёйиш ва б. жиҳат- 
дан ишлов берилаётганда, тахтага ёки суп- 
рага ёпишмаслиги учун хамир, зувала ва ш.к. 
га сепиладиган ун. Урвоғига чидаган юпқа 
қилади. Шуҳрат, Шинелли йиллар. Мол ёки 
қўй жигари қалинлиги 2 см ҳажмида шапа- 
лоқдек қилиб кесилгач, урвоққа беланади. К. 
Маҳмудов, Ўзбек тансиқ таомлари. 

2 кўчма Энг кичик бўлак, зарра. Ҳар би- 
римиз халқнинг бир урвоғимиз. Ҳ. Турсун- 
қулов, Ҳаётим қиссаси. [Тилланинг] Урвоғи 
ҳам кўринмайди. Б. Раҳмонов, Олтин одам- 
лар. 

Урвоқ ҳам бўлмайди Талаб учун мутлақо 
етмайди, маъносидаги ибора. Бойнинг ар- 
зимас садақаси Миркомилларнинг оиласига 
урвоқ ҳам бўлмасди. «Фан ва турмуш». Қўй- 
эчкилар оч. Самолётда ташланган ем-хашак- 
лар урвоқ ҳам бўлмаяпти. Газетадан. 

УРЁН [а. — яланғоч, очиқ, очи- 

либ қолган] кт. поэт. Яланғоч. Барин, барин 
шилиб олгувси, Бечора халқ урён қолгувси. М. 
Али. Ғайрату ғафлат сенинг Жавлон ўзинг, 
урён ўзинг. Э. Воҳидов. 


УРИЛМОҚ 1 Урмоқ фл. ўзл. ва мажҳ. н. 
Боши деворга урилди. Ташқаридаги эшик бир 
нарса билан қаттиқ-қаттиқ урилди. н 
Жиззали нон, исириқ, қалампир, мева ҳиди 
димоғига урилди. А. Мухтор, Опа-сингиллар. 

2 кўчма Ишидан, лавозимидан қаттиқ 
танқид (айблов) билан бўшатилмоқ, олин- 
моқ. 

УРИНМА мат. Эгри чизиқ устига бир 
нуқтада тегиб ўтган тўғри чизиқ. 

УРИНМОҚ 1 Ўзини ҳар томонга урмоқ, 
ҳар ёққа талпинмоқ; ҳаракат қилмоқ, ин- 
тилмоқ. Қафасда қуш уринаётир. н Бозор- 
да юрган халқ — фуқаро ҳам кир-юпун, 
исқирт, ғазабли, шошади, туртинади, ури- 
нади. Ойбек, Танланган асарлар. 

2 Бирор ишни бажаришга киришмоқ; 
уннамоқ, тутинмоқ; бирор иш билан банд, 
овора бўлмоқ. [ Назокат\ Ошга уринди. Ҳ. 
Ғулом, Машъал. Чол ойнагини олиб, кўз 
ёишни артди ва яна ишга уринди. Ойбек, 
Танланган асарлар. Сайфини илгарироқ иш- 
га жўнатдим-да, ўзим нимагадир уриниб, 
кечроқ қолиб бордим. А. Қодирий, Ўтган 
кунлар. 

3 Бирор ишни бажариш, бирор нарсага 
эришиш ва ш.к. учун ҳаракат қилмоқ, ҳара- 
катида бўлмоқ. Қиз уни [товуқни] ушлаб ол- 
гани кўп уринди, жуда қийналиб кетди. А. Қаҳ- 
ҳор, Қўшчинор чироқлари. Аъзам кун бўйи 
Муҳиддинни холироқ учратишга уриниб кўр- 
ди, бўлмади. Р. Файзий, Чўлга баҳор келди. 
Иложи борича унинг шеърларини ерга уриш- 
га, Ферузнинг кўзи олдида обрўсизлантириш- 
га уриндилар. С. Сиёев, Аваз. 

4 Ҳолдан тоймоқ; чарчамоқ; қийналмоқ. 
[Ўғил:] Жон она, ўзим йўлда жуда уриниб 
келдим. А. Қодирий, Ўтган кунлар. Бир оз 
кутмабсиз-да, қори ака, иссиқда анча ури- 
ниб қолибсиз. И. Раҳим, Чин муҳаббат. Ку- 
мушбиби.. оғриқлардан ишкоят қилиб юрар, 
шунинг учун онаси «тинч ухласин, ортиқ урин- 
масин!» деб бугун намозга ҳам уйғоттирма- 
ган эди. А. Қодирий, Ўтган кунлар. 

5 кўчма Асли ҳолатини, сифатини йў- 
қотмоқ: эскирмоқ. Уринган рўмол. н Уйга 
уриниб, эзилиб қайтиб келган нонни ейдиган 
одам йўқ. С. Аҳмад, Нон-насибамиз ҳақида. 
Мактуб анчагина уринган, қоғоз шалақлан- 
ган эди. А. Қодирий, Ўтган кунлар. [Чопон] 
Жуда янги бўлмаса ҳам, ҳар ҳолда уринма- 
ган.. Т. Малик, Ажаб дунё. 




Сўз уринмоқ Сўз айланмоқ, сўз тегин- 
моқ. Сўз уринди, сўздан сўз чиқди, ниҳоят, 
ҳожининг кутганидек, ўғил ҳасрати ҳам бош- 
ланди. А. Қодирий, Ўтган кунлар. 

УРИНЧОҚ 1 Ҳар ишга уринаверадиган, 
серҳаракат; тиришқоқ. Масъудахон уринчоқ 
қиз эмасми, бу касбнинг паст-баландига тезда 
тушуниб олди. Газетадан. 

2 Тинч турмайдиган, уринаверадиган, 
тек турмас. Уринчоқ бола. 

УРИШ 1 Урмоқ фл. ҳар. н. Юрак уриши. 

2 Ўзаро жанжал, можаро. Уриш, қўйди- 
чиқди ҳам ҳар хил бўлади. Баъзи уришлар 
шундай арзимаган нарсадан чиқадики, ора- 
дан совуқ гаплар ўтиб, «ҳордиқ чиққандан 
кейин», уриш нимадан чиққанини на эр эслай 
олади, на хотин. А. Қаҳҳор, Асарлар. Уриш, 
жанжал кўпаймасин, деб бутун дардимни 
ичимга ютаман. Ойбек, Танланган асарлар. 

УРИШИҒЛИ Ўзаро чиқишолмаслик, 
жанжаллашиш туфайли муносабати бу- 
зилган; кўришмайдиган, гаплашмайдиган. 
-Мен қув эмасман! — деди кулиб Кумуш. — 
Мен ҳали уришиғли ҳолдаман, ярашганим йўқ! 
А Қодирий, Ўтган кунлар. 

УРИШМОҚ 1 Урмоқ фл. бирг. н. Ёмон 
уришдими? Ўлдиришдан ҳам тоймайди бу бе- 
зорилар. Ў. Ҳошимов, Қалбингга қулоқ сол. 
Кўплашиб уларни отларига миндиришди-ю.. 
отларнинг сағрисига хипчин уришди. М. Ис- 
моилий, Фарғона т. о. Уст-боши юпун йи- 
гитлар, чоллар қулоқларини рўмол билан боғ- 
лаб олиб, кетмон уришади. А. Қаҳҳор, Қўш- 
чинор чироқпари. 

2 Ёқалашмоқ, олишмоқ. Бизнинг ўғил кўп 
яхши-да: биров билан уришмайди, папирос 
чекмайди.. А. Қаҳҳор, Асарлар. -Шариат 
номидан фатво берманг! — деди мулла Абду- 
жалил, худди уришишга тайёрланаётган хў- 
роздай бўйнини чўзиб. «Муштум». 

3 Ёмон, ҳақоратли сўзлар билан бир- 
бирини койимоқ, бир-бири билан айтиш- 
моқ. ..Маъсума бека ўртага тушиб: -Уриш- 
манглар, бир-бирингизга қаттиқ гапирманг- 
лар.. — деди. Мирмуҳсин, Меъмор. Фалокат 
босиб эр-хотин уришиб қолишди. Охир бўл- 
мади, ажралиб кетишди. Газетадан. 

4 Насиҳатомуз, қаттиқ гап-сўз айтмоқ; 
койимоқ. Қайтиб бормайман, деган экан, 
Зиёдахон уришибди. А. Қаҳҳор, Қўшчинор 
чироқлари. Менинг ойим бир ёқдан, уй иш- 
ларига ёрдамлашмадинг, деб уришади, бир 


ёқдан, қўлингни совуқ сувга урма, дейди. Ҳ. 
Назир, Ёнар дарё. 

5 Жанг қилмоқ, жангда қатнашмоқ. У 
[Мирзаев] оддий қисмда оддий аскар бўлиб 
уришиб юрганида, бўлинма командири.. [унга] 
бир совға берди. А. Қаҳҳор, Олтин юлдуз. 
Дадам Берлин қулагандан кейин Узоқ Шарқ- 
қа бориб, японлар билан ҳам уришибди. С. 
Сиёев, Ёруғлик. 

УРИШТИРМОҚ 1 Уришмоқ фл. орт. н. 
Маҳалла болалари, ўспирин йигитлар юнги 
ҳурпайган икки катта кучукни уриштира- 
дилар. Ойбек, Танланган асарлар. Сидиқжон- 
нинг хотинини чақиртириб, икковини уриш- 
тирганинг.. нимаси? А. Қаҳҳор, Қўшчинор 
чироқлари. Сайил кунларида.. савдо-харид, 
баъзида курашу дор, қўчқор уриштириш ҳам 
авж оларди. Мирмуҳсин, Меъмор. 

2 Бир-бирига урмоқ, тегизмоқ (асосан 
қадаҳ ҳақида). Темиржон эса қадаҳ уриш- 
тириш у ёқда турсин, ақлини йўқотиб, хо- 
муш ўтирарди. Ж. Абдуллахонов, Орият. -Инс- 
титутни муваффақиятли тугатганингиз 
учун! — деди Рашид ва [пиёласини] Муҳар- 
рамнинг пиёласига уриштирди. Шуҳрат, Ши- 
нелли йиллар. 

Кўз уриштирмоқ Бир-бирига маънодор 
қараб қўймоқ; тикилмоқ. Бектемиров кулди. 
Бўйнини чўзиб, одамлар орасидан чолни то- 
пиб, кўз уриштириб олди, кейин имлаб, ёни- 
дан жой кўрсатди. С. Аҳмад, Ҳукм. Пул 
уриштирмоқ Пулни ишга солмоқ, пулни 
айлантирмоқ (савдода). Бу катта бозорда пул 
уриштириб бойийдиганлар, корчалонлар, 
уддабуронлар тўлиб-тошиб ётибди. Ё. Хаи- 
мов, М. Раҳмон, Ҳаёт-мамот. Сўз уриш- 
тирмоқ Сўз талашмоқ, баҳслашмоқ. -Раҳбар 
билан сўз уриштириб чакки қилдингиз, отам, 
— деб тўсатдан гина қилди Ойимхон. П. Тур- 
сун, Ўқитувчи. Ҳарф уриштирмоқ Ҳарфлар- 
ни бир-бирига қўшмоқ, боғламоқ. Китоб 
саҳифасидаги катта қора ҳарфларни овоз 
билан бир-бирига уриштириб, бир маъно 
чиқариш қишлоқ меҳнаткашлари учун ҳар 
қандай завқдан ортиқ эди. П. Турсун, Ўқи- 
тувчи. 

УРИШҚОҚ 1 Арзимас баҳона туфайли 
кишилар билан уришаверадиган; жанжал 
чиқараверадиган; жанжалкаш. Уришқоқ бо- 
ла. н Гулнор қайнаналарнинг кўпининг бад- 
феъл, уришқоқ бўлишини яхши билса-да, 
Йўлчининг онасини меҳрибон, кўнгилчан, ғоят 




самимий бир қайнана каби тасаввур қилди. 
Ойбек, Танланган асарлар. 

2 Уришадиган, зўр, зўравон. Шу пайт 
обдан боқилиб совитилаётган уришқоқ хў- 
розлар меҳмонлар ўтирган уй деразасига ке- 
либ, ўз акслари тушган ойнани чўқий бош- 
ладилар. «Муштум». 

УР-ИИҚИТ Жисмоний куч қўлланади- 
ган тўполон, ола-ғовур; муштлашиш; бир- 
бирини ўлдириш; қирғин. Ҳоронғи уйда ур- 
йиқит, муштлаш, отишма, дод-вой бошлан- 
ди. Ҳ. Ғулом, Машъал. Кайфи хийла даража- 
га етган бек ур-йиқит орасидан эсон-омон 
чиқиб, отига базўр миниб олди. Ҳ. Ғулом, 
Машъал. Муштлашиш, ур-йиқитни миршаб- 
лар ҳам босолмади. Мирмуҳсин, Қаҳрамон- 
нома. 

УР-КАЛТАК 1 айн. ур-йиқит. 

2 Жиноятчини, айбдор шахсни, давлат 
рухсатисиз, ўзбошимчалик билан жазолаш, 
уриш. ..ғазабга келган оломон, элликбошилар, 
рўйхатчи мирзаларни ур калтак-сур калтак 
қилиб, тарқатиб юборди. К. Яшин, Ҳамза. 

УРМОҚ 1 Қўл ёки бирор восита билан 
зарб бермоқ. Бола итни урди. н Ота пис- 
миқ югуриб келиб, бошимга шақ этиб уриб 
қўйди. Э. Раимов, Ажаб қишлоқ. Бектемир 
милтиқ қўндоғи билан унинг пешонасига бир 
урди. Душман шилқ этиб тушди. Ойбек, Қуёш 
қораймас. Аҳмад ҳалқани урди, эшик шу 
заҳоти очилди. Ф. Мусажонов, Ҳиммат. 

2 Калтакламоқ, дўппосламоқ. Мени Пис- 
миқ майна қилгани-ю, мен уни чала ўлик қи- 
либ урганим-у.. Ҳаммаси ўша куниёқ бувим- 
нинг қулоғига етиб келди. Э. Раимов, Ажаб 
қишлоқ. Уни уриб, озор берманглар, унда гу- 
ноҳ йўқ, бу бир англашилмовчилик! Мир- 
муҳсин, Меъмор. 

3 Тиғли қуроллар (қилич, найза, ниш- 
тар) билан солмоқ (санчмоқ, тиқмоқ, чоп- 
моқ). Ништар урмоқ. Пичоқни аввал ўзинг- 
га ур, оғримаса, бировга ур! Мақол. н 
Бектемир бургутдай сапчиб, душман қорни- 
га найза урди. Ойбек, Қуёш қораймас. У бе- 
хос ёндан келиб, фарғоналикнинг елкасига 
қилич уриб, отдан қулатди. Мирмуҳсин, 
Меъмор. Робиянинг оёғидан қучоқлаб олган 
қисиқ кўзли йигитнинг биқинига ханжар урди. 
П. Қодиров, Юлдузли тунлар. 

4 Мўлжалга олиб тегизмоқ; отмоқ. Ни- 
шонга аниқ урмоқ. Икки юз метрдан мўл- 
жалга урмоқ. Бир кесак билан икки қарғани 


урмоқ. Мақол. н ..бу қадар мерганлик билан 
ураётган батареянинг кўзи — кузатувчиси- 
ни немис пайқайди-ю, бир снаряд билан ға- 
рамнинг кулини кўкка совуради. А. Қаҳҳор, 
Олтин юлдуз. 

5 Тегмоқ, урилмоқ. ..олмазор боғлардан 
тутун кўтарилиб, димоққа болаликдан та- 
ниш бўлган аччиқ тезак ҳиди урди. О. Ёқу- 
бов, Излайман. Гулнорнинг ғойиб бўлиши 
Йўлчига яшин урган каби таъсир кўрсатди. 
Ойбек, Танланган асарлар. Кудуқ тубидан 
ураётган салқин хуш ёқиб, Отамурод бирпас 
ўтирган бўлди. М. Мансуров, Ёмби. 

6 Шиддат билан ёғмоқ. Дўл ypdu. н Шу 
куни бутун кун ёмғир майдалаб уриб турди 
ва кечга яқин қорга айланди. А. Қаҳҳор, Са- 
роб. Чапараста ураётган қор кўз очиргани 
қўймайди. Н. Сафаров, Оловли излар. 

7 Бир нарса орасига, ичига солмоқ, жой- 
ламоқ; беркитмоқ. Газетани қўлтиғига ур- 
моқ. Қўлини чўнтагига урмоқ. Нарсаларини 
сумкасига урмоқ. н Биз тоғ камарига кири- 
шимиз билан чол садақани чўнтакка уриш 
учун ўзини чордевор ичига олган эди. Н. Са- 
фаров, Оловли излар. 

8 Ювиб ўпирмоқ, емирмоқ, бузмоқ. Тош- 
қин урди. н Бу йилги сел бугун сойнинг у 
томонини олса, эртасига бу томонини уриб 
кетаверди. Й. Шамшаров, Кўрк меъморла- 
ри. Қоровул шўра ва ялпизларни ўриб, сув ур- 
ган жойга тиқа боиишди. Э. Раимов, Ажаб 
қишлоқ. 

9 Зарб билан ҳаракат қилмоқ, тепмоқ. 
Беморнинг томири билинар-билинмас уриб 
турар эди. н [ Болтабой] Отдан тушиб, уни 
дарахтга боғлар экан, уй ичидан чиққан «ин- 
га-инга» деган товушни эшитиб қолиб, юра- 
ги дукиллабурди. Ж. Шарипов, Саодат. 

10 Айрим сўзлар билан қўлланиб, шахс 
ёки нарсага шу сўзлар билдирган нарсанинг 
таъсири ўтиши маъносини билдиради. Чала- 
Қудуқ деган жойда Давроновни офтоб ypadu. 
А. Мухтор, Бўронларда бордек ҳаловат. Кўн- 
даланг кулътивация ҳозир сув билан ҳаводай 
зарур. Шу бўлмаса, қалин кўчатларни гарм- 
селуради. И. Раҳим, Ихлос. 

11 Лой, кесак, ғишт ва ш.к. ни тартиб 
билан термоқ; териб, қалаб, бирор нарса 
қурмоқ, бунёд қилмоқ. Пахса урмоқ. Токча- 
ни урмоқ. Тешикни урмоқ. Эшик ўрнини ур- 
моқ. н Кечгача қалтираб девор урдик. Э. 
Раимов, Ажаб қишлоқ. 




12 Солмоқ, қўймоқ, босмоқ. Эшакка нўх- 
таурмоқ. Отга эгар урмоқ. н Бир неча сол- 
дат келиб, маҳбусларни ушлади, ясовул ҳам- 
масининг қўлига кишан урди. М. Исмоилий, 
Фарғона т. о. Қўтос тақиб бўйни узун жий- 
ронга, Ҳирқ қуббали юган урди бошига. «Рав- 
шан». 

13 Ўзини бирор жойга олмоқ. ..артист- 
лар ўйин кўрсатади, аммо, оғайнилар, сич- 
қоннинг ини минг танга деб, ертўлага уриб 
кетманглар тағин. Й. Шамшаров, Тошқин. 
Одамлар жон ҳовучлаб, ўзларини ўрмонга 
урадилар. Ойбек, Қуёш қораймас. 

14 с.т. Тўла истеъмол қилмоқ; емоқ, 
ичмоқ. Шароб — узум сувидан тайёрланади- 
ган ажойиб ичимлик, ўзи хуштаъм, бир коса 
уриб олсангиз, вақтингиз чоғ бўлиб кулаве- 
расиз. М. Осим, Тўмарис. Қани, нонни син- 
дириб, қаймоққа булаб-булаб уриб олинглар- 
чи. Э. Раимов, Ажаб қишлоқ. 

15 Ўз фойдасига олмоқ, ўзиники қил- 
моқ; ўғирламоқ. ..деҳқонлар билан суҳбат 
қилиб, пахтафуруш бойларнинг ҳам тош- 
тарозидан, ҳам нархдан уриб, уларни куй- 
диришларини билиб олар.. эди. К. Яшин, Ҳам- 
за. -Бугун подшонинг хазинасини урамиз. 
Шайланинг, йигитлар! — деди. «Чалпак ёқ- 
қан кун». 

16 с.т. Танқид қилмоқ, қораламоқ. Ота- 
бувамни ковлаб, газетага уриб чиқишди. Ш. 
Ризо, Қор ёғди, излар босилди. 

17 Ж.к. билан келган баъзи отларга боғ- 
ланиб, ниманидир шу отдан англашилган 
жойгача етганлигини билдиради. Қулф уриб 
яшнаган беда белга уради. Лой тиззага ура- 
ди. Сочи тақимига урадиган қиз. н Май- 
донда бизникилар кўринмас эди. Қор белга урар 
эди. Н. Сафаров, Қаҳрамоннинг туғилиши. 

18 Баъзи сўзлар, жумладан, мустақил 
қўлланмайдиган сўзлар билан бирикиб, шу 
сўзлар англатган нарсанинг юз бериши, 
бўлиши маъносини билдиради. Жўш урмоқ. 
Барқ урмоқ. Қулф урмоқ. Жавлон урмоқ. н 
Умрида қўлига қилич ушламаган қўпол ўғли- 
нинг юрагида жанг ва ғалаба сурури туғён 
урарди. Мирмуҳсин, Меъмор. Яхши парва- 
риш қилинган ғўзалар мавж уриб ривожлан- 
япти. Газетадан. 

19 Миқдор (саноқ) сонлар билан қўл- 
ланиб, шу сон билдирган ёшга кирганлик 
маъносини билдиради. Ҳаш-паш дегунча 
қирқни уриб қўйибмиз. н Похол устида.. 


афтидан, етмишларни уриб қўйган кампир 
ўтирарди. Н. Фозилов, Дийдор. Худо ёрла- 
қаса, ҳадемай саксонни уради. С. Сиёев, Ёруғ- 
лик. 

Бало урмоқ Бирон-бир шикаст емоқ, 
ёмонликка учрамоқ. Жони ҳам, боши ҳам 
метин экан, шунча санчаман, Гулнорга бало 
урганини эшитганим йўқ. Ойбек, Танланган 
асарлар. Бош уриб келмоқ Нажот иадаб, па- 
ноҳ истаб келмоқ. Бош уриб келдим ҳузуринг- 
га.. У. Исмоилов, Сайланма. Ерга урмоқ қ. ер. 
Жигардан урмоқ Шайдо қилмоқ, ишқ-му- 
ҳаббат уйғотмоқ. Тақсирни ҳам урибди-ку 
жигардан, Мажнун бўлиб кетманг яна саҳ- 
рога. Ҳ. Олимжон. Йўлдан урмоқ қ. йўл. Меъ- 
дага урмоқ (.ёки тегмоқ) қ. меъда. Сертаманно 
кеккайган таннозлар ёхуд нима десанг кўна- 
верадиган чўрисифат лақмалар дарров меъдага 
уради. Ф. Мусажонов, Ҳиммат. Юракдан 
урмоқ айн. жигардан урмоқ. Юракдан биринчи 
марта урган ишқ-муҳаббат кимнинг эсидан 
чиқади.. С. Зуннунова, Янги директор. Би- 
ронтаси юрагингдан ургандир, бўлмаса, қан- 
дай шамол учирарди сени бемаҳалда бу ёққа. 
«Гулдаста». Ўзини ўтга ҳам, сувга ҳам урмоқ 
қ. ўт. Қўл урмоқ 1) айн. қўл тегизмоқ 1. қ. 
қўл. Авазнинг қисташига қарамай, қайтиб 
ҳандалакка қўл урмади. С. Сиёев, Ёруғлик; 
2) бирор иш, нарсага дахл қилмоқ, тутин- 
моқ, киришмоқ. Ахир у қўл урган иш битмай 
қолмайди-ку. «Гулдаста». Ҳар қандай қинғир 
иш қиладиган одам, аввало, ўзига суянчиқ 
топиб олади, кейин хиёнатга қўл уради. Шук- 
рулло, Жавоҳирлар сандиғи. 

УРНА [лот. urna — кўза, ваза] 1 Махсус 
куйдирилган мурда хоки сақланадиган 
идиш. 

2 Яширин сайловда бюллетенлар ташлаш 
учун мослаштирилган махсус қути, яшик. 

3 Турли чиқинди, папирос қолдиқлари 
ташланадиган махсус идиш. 

УРНАМОҚ қ. уннамоқ, уринмоқ. Яна 
ишга урнаб кетди. М. Исмоилий, Фарғона 
т.о. Ҳасанали паловга урнаш учун ташқарига 
чиқди. А. Қодирий, Ўтган кунлар. Қани, нонга 
қаранглар. Жамолиддин, ё ошга урнаб юбо- 
райми, а? М. Исмоилий, Фарғона т. о. 

УРОЛОГ Урология мутахассиси, врач, 
шифокор. 

УРОЛОГИК Урологияга оид. Урологик 
кабинет. Урологик клиника. 




УРОЛОГИЯ [юн. uron — сийдик + logos 
— таълимот] Клиник тиббиётнинг сийдик 
аъзолари системасини, жинсий аъзолар 
касалликларини, уларнинг келиб чиқиш 
сабабларини ўрганувчи, шунингдек, бу 
касалликлар диагностикаси, давоси ҳамда 
олдини олиш усулларини ишлаб чиқувчи 
соҳаси. 

УРПОҚ с.т. Урвоқ. Урпоғингда бўлса, 
уруғингга татийди. Мақол. н ..мактаб 
қўлидан кетса, сўфиликдан келадиган даро- 
мади тирикниликка урпоқ ҳам бўлмас экан. 
А. Қаҳҳор, Ўтмигццан эртаклар. 

УР-СУР Тортишувли жанжал, тўполон; 
муштлашиш, уриш. Умуман айтганда, 
маҳалла аҳил, аммо гоҳо хонадонлар орасида 
олди-қочди ғийбат, ур-сурлар бўлиб туради. 
Ойбек, Болалик. Неча-неча қонли жанг, ур- 
сур бўлса ҳам, Лекин тетик қоядай турди 
мустаҳкам. Шуҳрат. Шу аснода кўчада бир- 
дан ур-сур бошланиб кетди. Ойбек, Нур қи- 
дириб. 

УРТМОҚ эск. Ўраб олмоқ, қопламоқ, 
беркитмоқ. Хотин бошини катта рўмол би- 
лан уртиб олди. Китобларни қоғоз билан 
уртиб қўймоқ. 

УРТУК эск. Сиртдан қоплаб турувчи 
парда. Лойқа сув кўксида пуфакдек оқиб, 
Қаерга борасиз, енгил кўпиклар. Бир чўп ё 
бир хасга илашмак билан Йиртиларди юз- 
дан сирли уртуклар. Ғайратий. 

УРУШ 1 Қабилалар, давлатлар ёки 
ижтимоий гуруҳлар ўртасидаги уюшган 
қуролли кураш. Фуқаролар уруши. Иккинчи 
жаҳон уруши. н Урушнинг иккинчи йили 
отаси армияга кетди-ю, қўлида ҳунари йўқ 
она икки бола билан қолди. П. Қодиров, Уч 
илдиз. Ҳар эшикда бир қайғу санқир, Қора 
уруш узоқ чўзилди. У. Қўчқоров, Ҳаяжонга 
кўмилган дунё. 

2 Томонлар ўртасида қуролли жанг, 
тўқнашув. Аҳмаджон шериклари билан уруш- 
дан хийла узоқда дам олиб ётган бир қисм- 
га келиб тушди. А. Қаҳҳор, Олтин юлдуз. 
Кечки соат тўртлар, асрдан бир оз эртароқ 
ҳукумат аскари билан халқ орасида уруш 
бошланди. А. Қодирий, Ўтган кунлар. 

УРУҒ 1 Ўсимликнинг муртак, озиқ мод- 
далари ва қобиқцан иборат ҳосили; дон, 
тухум. Сочилган уруғ униб чиқди. Бемаза қо- 
вуннинг уруғи кўп. Мақол. Тертўкиб, сочсанг 
уруғ, ер сени қўймас қуруқ. Мақол. н Кўклам- 


да она-бола тоғ этагидаги қўриққа чиқиб, 
белкурак билан ер ағдариб, лалми буғдой 
экишди, лекин қурғоқчилик бўлиб, уруққа 
ҳам чув тушишди. П. Қодиров, Уч илдиз. 

2 Жониворлар, ҳашаротларнинг жинсий 
ҳужайраси; тухум. Бир чуғурчуқ бир кунда 
ўн мингтагача ҳаишротни ейди. Ҳашарот эса, 
йўқ бўлиб кетмаслиги учун, миллионлаб ту- 
хум қўяди. С. Нуров, Нарвон. 

3 Ипак қурти капалагининг тухуми, қурт 
уруғи. Самарқанд қурт уруғи заводи фақат 
оқ пилла ўрайдиган ипак қурти уруғлари 
тайёрлай боитади. Газетадан. 

4 биол. Эркаклар жинсий бези ишлаб 
чиқарадиган, жинсий ҳужайралардан ибо- 
рат суюқлик; сперма, маний. 

5 кўчма Кўпайтирадиган, кўпаядиган, 
урчийдиган нарса. Болалагида унинг миясига 
илм уруғи қадалса, кейин сермева дарахт 
бўлиб униб чиққай. М. Осим, Ибн Сино 
қиссаси. Низомулмулк фитна уруғини узоқни 
мўлжаллаб, жуда махфий сепмоқда. Ойбек, 
Навоий. 

6 (3 -ш. бирл. шаклида: уруғи) Айрим сўз- 
лар билан қўлланиб, шу сўз англатган нар- 
са ёки шахс тоифаси, кўплиги маъносини 
билдиради; зоти. Бўлса бўлар, бўлмаса — хо- 
тиннинг уруғи Ҳиротдан келган эмас! А. 
Қаҳҳор, Асарлар. Дунёда китоб уруғи борки, 
ҳаммасини ўқиб бўлдим. «Муштум». 

7 Бир ота-бободан, бир аждоддан келиб 
чиққан кишилар гуруҳи; авлод. Бир уруғ- 
данмиз.. алоқаларимиз бузилмасин. Ш. Хол- 
мирзаев, Оғир тош кўчса. Султон Аҳмадбек 
орага одам қўйган. Бутун уруғлари билан 
сизнинг марҳаматингизга мунтазир. П. Қо- 
диров, Юлдузли тунлар. 

8 Ибтидоий жамоа тузумида: ўзаро қон- 
қардош бўлган кишилардан иборат даст- 
лабки асосий ташкилот, уюшма, жамоа. Ил- 
гари оқсоқоллар бошчилигидаги ҳар бир уруғ 
ўзини бир-биридан юқори қўяр, бир-бирининг 
одатидан, тилидан кулар эди. П. Турсун, 
Ўқитувчи. Широқ бизнинг уруғдан. Ўзи эр- 
такчи, достончи доно чол. М. Осим, Широқ. 

Анқонинг уруғи қ. анқо. Уруғини ўйнат- 
моқ Ниҳоятда азоб бермоқ. Бир томчи қо- 
нинг қолгунча уруғингни ўйнатади. С. Ис- 
моилзода, Темур. Уруғини қуритмоқ 1) ав- 
лоди билан қириб юбормоқ. [Умарали:] Иус- 
ратилла ака, мен-чи.. мен ҳар қандай душ- 
манингизнинг уруғини қуритаман. А. Мухтор, 




Опа-сингиллар; 2) батамом йўқ қилиб 
юбормоқ. [Дадажон:] Муродова яна бир-икки 
йил турадиган бўлса, чилимнинг уруғини ҳам 
қуритадиганга ўхшайди. И. Раҳим, Ихлос. 

УРУҒДОН 1 анат. Одам ва ҳайвонлар 
эркагида уруғ ҳужайралар — сперматозоид- 
лар шаклланадиган жинсий безлар. 

2 бот. Ўсимликнинг уруғ етиштирувчи 
ва сақпаб турувчи қисми, қобиғи. 

УРУҒДОШ Бир уруғ аъзоси, уруғ. У 
билан уруғдошмиз. н У [ Ойнагул] ҳам ёвмут 
қизи. Ўз уруғдошини беҳуда йўқотишмас.. — 
деди Фарҳод Дурдига. А. Ҳакимов, Илон 
изидан. 

УРУҒЛАМОҚ 1 қ.х. Уруғ ҳосил қилмоқ. 
Беда уруғлай бошлади. Пиёз иккинчи йили 
уруғлайди. 

2 кўчма Кўпаймоқ. ..иллатларнинг уруғ- 
лаб кетишига.. кўпчиликнинг лоқайдлиги ҳам 
сабабчи. Газетадан. 

3 шв. айн. қўзиламоқ II. Кўлидаги пиёла- 
ни кўриб.. хумда уруғлаб ётган ёғидан тўл- 
дириб берди. М. Исмоилий, Фарғона т. о. 

УРУҒЛАНМОҚ биол. Уруғ (сперма) би- 
лан қўшилмоқ (она тухум ҳужайраси ҳа- 
қида) Ҳомиланинг ривожланиш жараёни ту- 
хумдонда уруғланиш билан бошланади. «Фан 
ва турмуш».. 

УРУҒЛИ Уруққа эга, уруғи бор. Майда 
уруғли ўт. 

УРУҒЛИК Уруғ (экиш) учун ажратил- 
ган нарса (дон, мева, ҳосил ва б.). Уруғлик 
чигит. Уруғлик картошка. н Самарқанд 
деҳқонлари очарчиликда уруғлик донларини 
еб қўйган эмишлар. П. Қодиров, Юлдузли 
тунлар. 

УРУҒХОНА Уруғлик сақпанадиган жой. 

УРУҒЧИ қ. уруғшунос. 

УРУҒЧИЛИК 1 Ўсимликшуносликнинг 
навли уруғ етиштириш иши билан шуғул- 
ланувчи соҳаси; тармоғи; уруғ тайёрлаш. 
Уруғчилик хўжалиги. н Ҳа, айтгандай, ус- 
тод шу яқин кунларда уруғчилик совхозига 
келар эканлар. Хат олдим. А. Қаҳҳор, Қўш- 
чинор чироқлари. Пахтачиликнинг истиқ- 
боли ҳақида ўйламайдиган калтабин ходим- 
гина уруғчилик ишини ташкил этишга мен- 
симасдан қараши мумкин. Ш. Рашидов, Бў- 
рондан кучли. 

2 Уруғ ажратиш, уруғларни бир-бирига 
зидлаш (қ. уруғ 7). Кулжон эшон, Мулламу- 
ҳаммад, Нафас Охунлар ўтакетган мута- 


ассиб, жоҳил бўлганидан, уларда қабила, 
уруғчилик таъсири кучли. А. Ҳакимов, Илон 
изидан. Энди, ана шу касофат уруғчилик 
зимдан ўртага тушиб, ишнинг белига mena- 
ди. П. Турсун, Ўқитувчи. 

УРУҒШУНОС Уруғ етиштириш, уруғ- 
чилик билан шуғулланувчи мутахассис, 
олим. Селекционерларимиз ва уруғшунос- 
ларимиз олдида жиддий вазифалар турибди. 
Газетадан. 

УРУҒШУНОСЛИК Уруғлар тўғрисида- 
ги фан, уруғчиликнинг назарий асоси; аг- 
рономиянинг бир бўлими. 

УРФ [а. — эътироф, баҳо бериш; 

расм, одат, таомил; ўрганиш] Умум томо- 
нидан қабул қилинган ва амал қилинади- 
ган тартиб-қоида; расм, таомил. Ҳар бир 
халқнинг ўз урфи бор. н Биз кўпинча ажо- 
йиб, кўрилмаган, ҳалигача урф бўлмаган ран- 
го-ранг гулларни дасталаганда.. қайси боғда 
битган-у боғбони ким? деб суриштирибўтир- 
маймиз. Газетадан. Пошша хола эгнида эса 
шаҳар урфидан чиқиб қолган қора духоба чо- 
пон. Д. Нурий, Осмон устуни. 

УРЧИМОҚ Кўпаймоқ, кўплаб насл 
юзага келтирмоқ. Пашша жуда тез ур- 
чийдиган ҳашаротдир. н ..яйловда урчиёт- 
ган чорва моллари ҳам давлат ва жамоат 
бойлигидир. Н. Сафаров, Оловли излар 

УРЧУҚ 1 Толалардан қўлда ёки маши- 
нада ип йигириш, пишитиш учун ишла- 
тиладиган мослама ёки қурилма; дук. Қўр- 
ғоннинг ичида бир неча қора уй қатор 
тикилган ва буларнинг олдида ёш болалар 
икковлашиб.. туя юнгидан урчуқ билан un 
йигирадилар. С. Айний, Қуллар. 

2 Тўқимачилик саноатида: ип йигирув 
машиналарининг ипни пишитиб ўрайдиган 
қисми; дук, йиг. Бир кило.. naxma чит бўлиб 
тўқилгунча Минглаб моки отилур, минглаб 
урчуқ айланур. Ғ. Ғулом. Улар пиллакашлик 
фабрикасининг кенг, ёруғ корпусларига кириб, 
мингларча урчуқларга майин ипак толалари 
ўраётган йигит ва қизларни кўришибди. Ш. 
Ғуломов, Ёрқин уфқлар. 

УРҒОЧИ Эркакка қарама-қарши жинс- 
ли (ҳайвон, жонивор). Урғочи айиқ. Урғочи 
бузоқ. 

УРҒУ тлш. Турли фонетик воситалар 
(мас., овозни кучайтириш) орқали бўғин 
ёки сўзни ажратиш, шу ажратишга хос 
кучли талаффуз. 




Урғу белгиси Урғули унли устига қўйи- 
ладиган диакритик белги. Урғу бермоқ Нутқ 
жараёнида бирор сўз ёки унинг қисмига 
алоҳида диққат жалб этиш мақсадида уни 
бошқаларидан ажратиб, кучлироқ айтиш. 
Мамажон ака унинг [инженернинг] «ўртоқ» 
сўзига урғу берганини сезди. А. Мухтор, Опа- 
сингиллар. Рўпарадаги ошхона ойнасидан 
мўралаган ошпаз хотин «д» ҳарфига урғу бе- 
риб деди: Келдила Сиддиқ акангиз. «Муштум». 

УРҒУЛИ Урғуга эга, урғу тушган, урғу 
билан айтиладиган. Урғули бўғин. Урғулиунли. 

УРҒУСИЗ Урғуси йўқ, урғу тушмаган. 
Урғусиз бўғин. 

УСКУНА [а. [ 1 Муассаса, корхо- 

на учун зарур бўлган нарсалар, ашё; жиҳоз. 
Ошхона ускуналари. Мактабускуналари. Ла- 
боратория ускуналари. н [Ғуломжон:/ Тақ- 
сирим менинг мактабимни ғорат қилдим, 
ускуналарини ёндирдим, деб хурсанддирлар. 
М. Исмоилий, Фарғона т.о. Замонавий уску- 
налар билан жиҳозланган медицина-сани- 
тария маркази қуриб, фойдаланишга топ- 
ширилди. С. Анорбоев, Ўзбекистон олтини. 

2 Касб-ҳунар амалиётида зарур бўлади- 
ган қурол ва мосламалар. Дурадгорлик уску- 
налари. Наққошлик ускуналари. 

УСКУНАЛАМОҚ Зарур нарсалар, ас- 
боб, қурол ва ш.к. билан таъминламоқ, 
ускуналар билан жиҳозламоқ. Лаборатория- 
ни янги техника билан ускуналамоқ. н Элек- 
тростанция қуринг. Заводингизни ускуналанг. 
Н. Сафаров, Уйғониш. 

УСЛУБ [а. <_> j-LJ — тартиб, тартиб-усул; 
усул, йўсин; шакл] 1 Тил унсурларининг 
маълум вазифа бажаришига боғлиқ ҳолда 
бирлашадиган, тил бирликларининг ўзига 
хос танланиши, бирикиши ва ш.к. билан 
характерланадиган тизимлар. Тил услублари. 
Функционал услублар. н Демак, турли поэ- 
тик образ ва тасвирий воситалар муайян 
бир услубнинг унсурларигина, холос. «ЎТА». 

2 Тил воситаларидан фойдаланишнинг 
маълум бир ёзувчи, асар, жанр учун харак- 
терли бўлган усуллари мажмуи. А. Ҳаҳҳор 
услуби. Фелъетонлар услуби. н Навоий учун 
Хусрав [Деҳлавий] ўзига хос услубга эга бўл- 
ган ажойиб лирик шоир ҳамда буюк хамса- 
нависдир. «ЎТА». 

3 Тил воситаларининг экспрессив-ус- 
лубий белги асосида танланиши (сайлани- 
ши); нутқнинг сўз қўллаш ва синтактик 


меъёрларга мос ҳолда тузилиши. Китобий 
услуб. Расмий услуб. Илмий услуб. 

4 Ишлаш, бошқаришдаги ўзига хос йўл, 
усул. Раҳбарлик услуби. Сузиш услуби. Мир- 
зачўл пахтакорларининг иш услуби. н Би- 
нокорликда шарқона услуб кўплаб бинолар 
кўркига кўрк қўшди. «Фан ва турмуш». 
Марказнинг асосий мақсади — дунёдаги энг 
яхши ўқитиш услубини ўрганишдир. «Фан ва 
турмуш». 

УСЛУБИЙ Услубга оид. Услубий хато. 
н Санъат турларининг уйғунлашуви учун 
умумий услубий хусусиятларнинг мавжудли- 
ги зарурий шарт ҳисобланади. «Саодат». 

УСЛУБИЯТ | а. — «услуб» с. дан] 

тлш. Тил бирликларининг услубий имко- 
ният ва хусусиятлари, функционал-услубий, 
эмоционал-экспрессив бўёғи, шунингдек, 
нутқца тил воситаларини мақсадга мувофиқ 
тарзда танлаш ва қўллаш ҳақидаги таъли- 
мот. 

УСЛУБШУНОСЛИК Тилшунослик- 
нинг турли услубларни ўрганувчи соҳаси; 
стилистика. 

УСМОНЛИ: усмонли турк Туркларнинг 
қадимги номи (турклар салтанатининг асос- 
чиси, Туркия султони Усмон I исмидан). 

УСТ 1 Нарсаларнинг юқори томони; 
тепа; зид. паст. Усти очиқ аравага юклар ор- 
тилди. Ойбек, Танланган асарлар. Ясси қора 
столларнинг ён-вери одамга, усти эса уюм- 
уюм китобга тўла. П. Қодиров, Уч илдиз. 
Эрининг ёрдамида хонтахта устини ширин- 
ликлардан бўшатди. С. Анорбоев, Оқсой. 
Дўконхона бурчагида усти ейилган, текис 
косиб тўнкаси.. Ойбек, Танланган асарлар. 

2 Ичга қарама-қарши томон; сирт. Палъ- 
тонинг усти. Идишнинг усти. н [Гулсум- 
биби] Усти кўк сирли катта челакни олиб, 
сигир соққани оғилхона томон кетди. Ойбек, 
Танланган асарлар. Сидиқжон этикни чи- 
роққа солиб, устини, ичини кўрди. А. Қаҳҳор, 
Қўшчинор чироқлари. Саодатхон устига ҳеч 
нарса ёзилмаган, елимланган конвертни nopm- 
фелига солиб қўйди. С. Зуннунова, Янги ди- 
ректор. 

3 кўчма Кийим, кийимлар мажмуи; уст- 
бош. Усти юпун, қорни оч, озғин бола унинг 
ўзи эмасдек туюлди. П. Турсун, Ўқитувчи. Шу 
ҳам баҳонами? Устинг бут, қорнинг тўқ. 
Ҳордан қўрқасанми ?! Э. Раимов, Ажаб қиш- 
лоқ. 




4 кўчма Зимма, масъулият. Ҳоким тек- 
шириб, ҳеч бир натижа чиқара олмагандан 
кейин, айбни карвонсарой қоровули устига 
қўяди. Ш. Зуннун, Ҳийлакор ўғри. Бу йўлда 
қанча зарба бўлса, устимга олишга ҳозирман. 
Ш. Рашидов, Бўрондан кучли. 

5 3-ш. эгалик ва ж.к., ў.-п.к., ч.к. аффикс- 
лари билан (устига, устида, устидан) кў- 
макчи вазифасида макон, пайт, объект каби 
муносабатларни ифодалайди. Меъмор ара- 
вадан тушиб, бир муддат бўлса ҳам майса 
устига ёнбошлади. Мирмуҳсин, Меъмор. 
Ҳўрғонбеги от устида қўрғоннинг у бошидан 
бу бошига чопарди. А. Қодирий, Ўтган кунлар. 
Чой устида эри руҳиясини кузатади, унинг 
нечундир кайфи бузуқ.. Мирмуҳсин, Топилган 
ҳусн. Пастда қамишзор ботқоқлик ва унинг 
устидан ўтган узун ёғоч кўприк бор эди. П. 
Қодиров, Юлдузли тунлар. Домла икки шиша 
пивонинг устидан юз грамм ароқни битта 
отиб, ўрнидан турди. А. Қаҳҳор, Тўйда аза. 

Усти ялтироқ — ичи қалтироқ Кўриниш- 
дан яхши, мазмун-моҳияти яроқсиз, но- 
мақбул. 

УСТА [ф. I~ ... I — ўргатувчи, муаллим] 1 
Бирор касб-ҳунар билан шуғулланувчи 
малакали мутахассис. Соатсоз уста. Этик- 
дўз уста. Тикувчилик ycmacu. Иш устасидан 
қўрқар. Мақол. н Бу бинони ким қурган, Кўк 
билан улаштириб? Қоматин заб ўхшатган 
Устаси келиштириб. Қ. Муҳаммадий. [7у- 
лаган:] Оғил солган усталарга доим қараш- 
дим, лекин бировдан бир чақа сўраганим йўқ. 
А. Қаҳҳор, Қўшчинор чироқлари. 

Уста солмоқ Уста, мутахассис ёллаб иш- 
латмоқ. Сидиқжон онаси кутгандан ҳам ор- 
тиқроқ ғайрат қилиб, ҳаш-паш дегунча ёғоч, 
сомон, бўйра, тахта ва бошқа нарсаларни 
ташиб олди ва тездан уста солди. А. Қаҳҳор, 
Қўшчинор чироқлари. 

2 Маълум касб ёки ҳунарни эгаллашга 
ўргатувчи шахс; раҳбар, устоз. Уста кўр- 
маган шогирд ҳар мақомда йўрғалар. Мақол. 
н Устанинг шогирди — ўн тўрт яшар 
Йўлдош дераза олдида ўтирарди. Ойбек, 
Танланган асарлар. Ака-ука уста қўлида уч 
йил ишлашди.. Мирмуҳсин, Меъмор. 

3 Шундай шахсларни билдирувчи сўз- 
ларга (шахснинг исми ёки бува, амаки каби 
сўзларга) қўшиб ишлатилади. Қиииюқ чек- 
касида уста Абдуваҳоб деган, Аштдан кўчиб 
келиб қолган тожик яшайди. Т. Ашуров, Оқ 


от. Уста бобонинг кайфи чоғ эди. С. Сиёев, 
Ёруғлик. Уста амаки, мундан халат тикиб 
берсангиз. «Гулдаста». 

4 Бирор иш, соҳанинг машҳур, моҳир 
билағони; моҳир. Бадиий сўзустаси. Юқори 
ҳосил усталари. Санъат усталари. 

5 Спортнинг у ёки бу соҳасида маълум 
натижаларни қўлга киритган спортчиларга 
бериладиган унвон ва шу унвонга эга бўл- 
ган шахс. Cnopm устаси. Хизмат кўрсатган 
cnopm устаси. 

6 Эпчил, чечан. Марасул ака, кўк пиёз 
тўғрашга устасиз.. А. Қаҳҳор, Оғриқ тиш- 
лар. Гапга ҳам уста экансиз.. Мирмуҳсин, 
Меъмор. Майнабозчилик қилишга уста эди 
Раҳим ака. Ф. Мусажонов, Ҳиммат. 

УСТАБУЗАРМОН Бирор нарсани туза- 
таман, яхшилайман деб уриниб, уни бузиб 
қўювчи, ишдан чиқарувчи, қош қўяман деб, 
кўз чиқарувчи шахс. Бола деган сал бўйи 
чўзилгандан кейин, мол боқади, бозор-ўча- 
рингни қилади. Наҳотки тарақ-тарақ қи- 
либ, устабузармон бўлиб ўтирса. Ойдин, 
Ўзига монанд. Буни нон ейишдай осон деб 
ўйламанглар, устабузармонлар. Ҳ. Назир, 
Сўнмас чақмоқлар. 

УСТАВ \р. | қ. низом. 

УСТАЗОДА [ф. — устанинг бо- 

ласи] Ота-боболарининг ҳунарини эгалла- 
ган фарзанд. 

УСТАКОР [ф. jKI~ ...I — бирор ишга мо- 
ҳир киши] 1 Маълум иш ёки ҳунар бўйича 
усталарга бошчилик қилиб, уларни бошқа- 
рувчи, бош уста; корхона бошлиғи. Уста 
Олим билан уста Фарфининг сўзларидан, 
илгарида бир устакорникида ишлаганликлари.. 
ва шундан сўнг [уста Олим\ ўз уйига дўкон 
қуриб, ўзича ишлай бошлаганлиги англашилар 
эди. А. Қодирий, Ўтган кунлар. 

2 Ном чиқарган уста; усталарнинг устаси. 

УСТАКОРЛИК 1 Устакор иши. Устакор- 
лик қилмоқ. 

2 Устакорга, устачиликка хос. Номаълум 
киши қандайдир бир ишни бажармоқчи бўлиб, 
ҳар турли устакорлик асбобларига диққат 
билан кўз ташлади. Ғайратий, Тун қўйнида. 

УСТАЛИК 1 Уста эканлик. Ҳаммасини 
ҳам қўйинг-а, гапга усталиги.. ва гап орасида 
кулиб қўйишларини қаранг. Ойдин, Садағанг 
бўлай, командир. 

2 Устага хос маҳорат; моҳирлик. Юръев 
бу йўлнинг ана шу ноқулайликларидан уста- 





лик билан фойдаланади. И. Раҳим, Чин му- 
ҳаббат. Биканинг уйида қанчадан-қанча жи- 
ҳозлар.. кимхоб тўшаклар, усталик билан иш- 
ланган Хива ёйма кўрпалари. Ж. Шарипов, 
Хоразм. 

3 Устага оид, уста билан боғлиқ (қ. уста 
1). Усталик ишим йўқ. Самоварга чой ичгани 
келдим. С. Сиёев, Ёруғлик. 

УСТАМА 1 Пул ҳисобида тайинли (бел- 
гиланган) миқдорга қўшиб бериладиган; 
устига қўшимча. Агар пайкал сифатли ҳай- 
далган бўлса, механизаторга устама ҳақ 
тўланади. Газетадан. Кузга борибмеҳнат ҳа- 
қидан ташқари қанча устама мукофот 
олишларини ҳам хаёлида чўтлаб айтиб бер- 
ди. С. Анорбоев, Йўлда йўлдош бўлганлар. 

2 Маҳсулотнинг ишлаб чиқарилиши 
билан боғлиқ бўлмаган, таннархдан таш- 
қари, таннарх устига қўйиладиган. Хуллас, 
эгов ва бошқа бир қанча товарларга ҳам 
мудирнинг ҳакалак отган нафсига жавоб 
берадиган даражада устама нарх қўйилди. 
Газетадан. Ўғитларни жойлаштириш учун 
катта-катта омборлар зарур. Мана шулар- 
нинг ҳаммаси устама харажатларни анча 
кўпайтириб юбормоқда. Ш. Рашидов, Бў- 
рондан кучли. 

3 с.т. кам қўлл. Қўшимча равишда; яна. 
Бир неча тарёкийлар менинг ҳикояларимдан 
ўзларидан кетай деб қолдилар, баъзилари ҳо- 
зиргина еган афюнлари эсларида йўқ, яна ус- 
тама афюн еб олдилар. Ғ. Ғулом, Шум бола. 

УСТАНОВКА \р. установить — «ўрнат- 
моқ, қурмоқ; белгиламоқ, йўлга кўймоқ» фл. 
дан ясалган от] 1 қ. қурилма. Фарғона азот 
ўғитлари заводида эса баъзи янги қувват ва 
установкалар белгиланган муддатларда иш- 
га туширилмаган. Газетадан. 

2 қ. қўлланма, кўрсатма. ..шогирдлари 
томонидан илгари сурилган методологик ва 
методик установкалар тўғрисида гапириш 
керак эди. «ЎТА». 

УСТАРА Соч-соқолни қириш учун иш- 
латиладиган ўткир тиғли, дастали асбоб. 
Сочини устара билан қирдирган, янгигина 
марғилоннусха дўпписи ўзига ярашиб турар- 
ди. Ҳ. Ғулом, Феруза. Отаси Афғонистондан 
олиб келган дандон сопли устара ярим очиқ- 
лигича чормихга илиниб турибди. С. Сиёев, 
Ёруғлик. 

УСТАХОНА [уста + хона] 1 Бирор нар- 
са ясаш, тайёрлаш ёки таъмирлаш учун 


махсус жиҳозланган кичик муассаса ва 
унинг биноси. Умарали техника устахонаси 
олдида қаторлашиб турган машиналар ичи- 
да.. «Победа» га ҳавас билан қаради. И. Ра- 
ҳим, Ихлос. Аваз ярим соатча дам тортиб 
ўтирди-ю, бу тор, нимқоронғи устахонадан 
зерикиб, чиқиб кетди. С. Сиёев, Ёруғлик. 

2 Корхона, хўжалик ва ш.к. ларда уста- 
чилик, таъмирлаш ишларини олиб борув- 
чи бўлим. Хўжаликларнинг устахоналари бу 
ишга мослаштирилмаган, йиғиш сифати 
техника талабларига мутлақо жавоб бер- 
майди. Н. Худойқулов, Ер тафти. Ҳар бир 
ўқув кабинети ва устахонага комбинат 
бўлинмаларининг раҳбарлари бириктириб 
қўйилган. Газетадан. 

3 Рассом, ҳайкалтарошнинг иш олиб 
борадиган жойи, хонаси (хоналари). Рассом 
ўз устахонасида ёлғиз ижод қилади. Газе- 
тадан. 

УСТАЧИЛИК Уста бажарадиган ишлар 
билан шуғулланиш. Устачилик қилмоқ. Ус- 
тачиликни йиғиштирмоқ. 

УСТ-БОШ Шахсга хос, оёқ кийимидан 
бошқа ҳамма кийимлар. ..янги уст-бош тўғ- 
рисида ҳам, янги этик тўғрисида ҳам ўй- 
ламас.. эди. П. Турсун, Ўқитувчи. Аксарининг 
уст-боши юпун, маҳсиларининг йиртиқ- 
ларидан кир пайтавалари осилиб туради, 
кимларда похол тиқилган эски калиш, ким- 
ларда жағи йиртиқ кафш, лекин улар шод. 
Ойбек, Танланган асарлар. 

УСТИГА-УСТАК Бунинг устига, буни- 
си етишмагандай. Тушда иштаҳа бўлмай, 
қовун билангина таҳаммул қилганларидан, 
қорин оч, бунинг устига-устак жазирама 
офтоб. И. Қаландаров, Шохидамас, баргида. 

УСТКИ 1 Юқорида, тепа қисмда жой- 
лашган; юқориги, тепадаги. Устки тиш. 
Устки жағ. Уйнинг устки қавати. н [ Ка- 
молхонов\ Сулаймоновнинг кулмаганини кўриб, 
ўзини жиддий кўрсатиш учун, қошларини 
чимирди, устки лабини сўра бошлади. А. Қаҳ- 
ҳор, Икки ёрти — бир бутун. 

2 Нарсанинг ташқи қисмида, сиртида 
жойлашган; сиртидаги. Нормат бинтни npo- 
тивогаз халтасининг устки чўнтагига солиб 
қўйди. И. Раҳим, Чин муҳаббат. Шудгорларни 
бороналашни тупроқнинг устки қатлами 
етилиши биланоқ бошлаш керак. Газетадан. 

УСТМА-УСТ рвш. 1 Бири устига бош- 
қасини қўйиб, қалаштириб. Китобларни уст- 




ма-уст жойламоқ. н [Маҳмуд Торобий] Бо- 
зор кунлари икки инисини икки ёнига олиб, 
ycrrma-ycm тахланган ғалвир-элакларни орқа- 
лаган ҳолда, пиёда Бухорога жўнар. М. Осим, 
Маҳмуд Торобий. 

2 Кетма-кет, уст-устига. Отига устма- 
уст қамчи босди. н Мадамин пастга тушиб, 
Худойқулнинг биқини ва кўкрагига устма-уст 
тепди. П. Турсун, Ўқитувчи. [Душман] Бута- 
ларни оралаб юз эллик метрча яқин келган- 
da, [Аҳмаджон] устма-уст икки сидра ўқ 
ёғдирди. А. Қаҳҳор, Олтин юлдуз. 

УСТОД \ф. — муаллим, ўргатувчи] 

кт. айн. устоз. Аваз ҳар куни эрталаб улуғ 
устодларининг китобларини ўқиб, дарс оларди. 
Ж. Шарипов, Хоразм. У ҳатто Ҳиротда 
қолиб, бошқа бир ерда истиқомат қилса ҳам, 
устоднинг қўлида хизмат этишни истарди. 
Мирмуҳсин, Меъмор. 

УСТОДОНА [ф. — устоз каби; 

моҳирона] рвш. Устодларга ўхшаш, устод- 
ларга хос. Маждиддин парвоначи.. бармоқ- 
ларини енгилгина қисирлатиб, устодона тур 
билан мажлисга қаради. Ойбек, Навоий. 

УСТОЗ [ф. М~ ...I — муаллим, ўргатувчи; 
уста] 1 Касб, ҳунар, илм ва ш.к. ни ўрга- 
тувчи; ўқитувчи, муаллим. Устозидан сабоқ 
олган, аудигпорияларда бўладиган баҳслар ва 
жиддий машғулотларда қатнашган студент, 
бўшаган заҳоти, иккинчи уйи — ётоқхонага 
шошилади. Газетадан. 

2 Йўл-йўриқ кўрсатувчи, тарбияловчи, 
мураббий; раҳнамо, ўқитувчи, муаллим. Бо- 
бур отдан тушиб, устози билан кўришар 
экан, бирдан кўнгли юмшаб, кўзларига ёш 
қуйилиб келди. П. Қодиров, Юлдузли тун- 
лар. Шундай қилиб, китобни кўтариб, минг 
истиҳола билан устоз Миртемирга яқинлаш- 
дим. Газетадан. Сизлар, сизларнинг устозла- 
рингиз огпнинг қашқасидай маълум бўлиб қол- 
гансиз. Ҳ. Ғулом, Машъал. 

УСТОЗЛИК Устозга хос ҳолат, мавқе; 
устоз иши. Мунис ёмон бир сўз айтмоқчи 
бўлди-ю, яна устозлик ҳурмати, ўзини тийди. 
3. Фатхуллин, Сўнмас юлдуз. 

УСТОМОН Жуда усталик, муғамбир- 
лик, ҳийлакорлик билан муомала қилади- 
ган; айёр, ҳийлагар, маккор. Тўрахонов ус- 
томон, обрўси ҳам баланд, ёлғонни ҳам қойил 
қилади. Ш. Рашидов, Қудратли тўлқин. 
Толипов жуда устомон киши, фирибгарликни 
эзги қилиб ичиб юборган. «Муштум». 


УСТОМОНЛИК Устомонга хос хислат, 
хатти-ҳаракат. Туя ютса, думини кўрсатмай- 
диган бу очофатлар ғоят устомонлик билан 
иш битириб юришган экан. «Муштум». Унинг 
сўзларидан қандайдир устомонлик баъзан- 
баъзан кўзга ташланиб қолади. А. Убайдул- 
лаев, Ҳаёт оқими. 

УСТУВОР [ф. jlji^ol — чидамли, маҳ- 
кам, тўғри, ўткир, кучли] эск. кт. Маҳкам, 
мустаҳкам, бузилмас. Яна қонлар гпўкиб ус- 
тувор қилдик.. Ғ. Ғулом. 

Устувор йўналиш Биринчи даражали, 
устун йўналиш. Устувор турмоқ 1) қимир- 
ламасдан, мустаҳкам турмоқ; 2) кўчма икки- 
ланмасдан бир фикрда қатъий турмоқ. 

УСТУН I [ф. — тиргак, 

поя, тирговуч, таянч] 1 Томни кўтариб ту- 
рувчи тик таянч ёғоч. Меъмор айвонга қара- 
ди: пешайвоннинг ўша тўрт устуни кўзига 
оловдек кўринди. Мирмуҳсин, Меъмор. Лаъ- 
ли отхонанинг ўт ялаётган хариларини, 
чарсиллаб ёнаётган устунларини кўрди. Ҳ. 
Ғулом, Машъал. 

2 архит. Бино пештоқи ва шифтининг 
асосий таянчи; колонна. Театр пештоқининг 
устунлари. Фойе устунлари. н Станция ай- 
вонининг баҳайбат устунлари, ранг-баранг 
ясаниб, поезд кутишга чиққан одамлар ас- 
та-секин суза бошлаганда, Элмурод тоқат 
қилолмади. П. Турсун, Ўқитувчи. 

3 Умуман, бирор нарсани кўтариб ту- 
риш, осиб қўйиш ва ш.к. учун фойдала- 
ниладиган узун тик ёғоч ёки шу тахлитда 
ишланган қурилма. Чегара усгпуни. Йўл кўр- 
сатувчи устун. н Ажалнинг ништари бағ- 
рим йиртади, Шиқирлатиб дор устунга тор- 
тади. «Ширин билан Шакар». Кетмон кў- 
тарган икки мўйсафид унинг ёнидаги электр 
устуни тагида гаплашиб ўтирарди. Ў. Умар- 
беков, Ёз ёмғири. 

4 физ. Ҳаво босими ёки ҳарорат ўлчаш 
асбобларининг тик шиша найчаси ичидаги 
суюқлик. Симоб устуни пасая бошлади. н 
Суюқлик устуни қанча баланд бўлса, босими 
шунча катта бўлади. «Физика». 

5 кўчма Ушлаб, тутиб, сақлаб турувчи 
шахс; таянч, суянчиқ. Афсуски, орамизда 
устоз Абдусамад Аввал йўқлар, маърифат 
иморатининг бир устуни йиқилиб тушди. М. 
Осим, Карвон йўлларида. Тунов куни ша- 
ҳардан чиқиб келаёгпган уч-тўрт оқсоқол ме- 
ни кўрсатиб, «районнинг устуни» дегани қу- 





лоғимга чалинди. Р. Раҳмон, Меҳр кўзда. Ус- 
тунлари тезлик билан яксон қилинган бўлса 
ҳам, эски жамият осонликча қуламади. 
«ЎТА». 

Дунёга устун бўлмоқ Абадий яшамоқ. 
[Исломхўжа:] Ҳаммамиз ҳам бу дунёга меҳ- 
монмиз. Ҳеч ким дунёга устун бўлган эмас. 
Ж. Шарипов, Хоразм. 

УСТУН II Бирор жиҳатдан юқори, ба- 
ланд, кучли. Сон жиҳатдан устун. н Мир- 
закаримбойнинг қизи Нуринисонинг та- 
биатида енгиллик билан макр устун турар 
эди. Ойбек, Танланган асарлар. Эл-юрт 
манфаатлари ҳар бир нарсадан устун ва улуғ. 
Н. Сафаров, Оловли излар. 

Устун чиқмоқ (ёки келмоқ) Ғалаба қо- 
зонмоқ, ғолиб келмоқ; енгмоқ. Одамларнинг 
салобати унинг қайғусидан устун келдими.. 
энди у йиғламас эди. П. Турсун, Ўқитувчи. 
Туғилаётган янгилик билан эскилик ўрта- 
сидаги кураш жараёнида илғор фикр устун 
чиқди. Н. Сафаров, Оловли излар. 

УСТУНЛИК I Устунга мўлжалланган, 
устун учун ишлатса бўладиган. Устунлик ёғоч. 

УСТУНЛИК II Юқори, устун ҳолатга 
эгалик; устун эканлик. Рамазон қори бу са- 
фар ҳам ўзининг устунлигини ҳис қилар эди. 
П. Турсун, Ўқитувчи. Айниқса, Кенжанинг 
асосий характеристикалари ўзиникидан ус- 
тунлиги бу масалани янада ойдинлаштиради. 
О. Мўминов, Хиёбондаги уч учрашув. 

УСТУНЧА 1 Устун I 1 с. кичр. Ариқчалар 
бўйида.. икки томондан бир-бирига рўпара 
қилиб, қатор устунчалар ўтказилган. С. Ай- 
ний, Эсдаликлар. 

2 бот. Гулнинг уруғи (оналик) оғизчаси 
билан тугунчаси оралиғидаги найчасимон 
қисми. 

УСТ-УСТИГА рвш. Иш-ҳаракатнинг так- 
рорланишини ифодалайди; бирин-кетин, 
устма-уст. Куч олади қарсак қалблардан, Уст- 
устига тушади хитоб. Э. Раҳим. Эшик қўн- 
ғироғи уст-устига жиринглаб, холанинг хаё- 
лини бўлди. «Гуддаста». 

УСТУХОН [ф. — сўнгак, суяк] 

Суяк, сўнгак (одатда, эт билан бирликда). 
Онангизни кўринг: устухон, бир ҳовуч усту- 
хон. Шуҳрат, Умр поғоналари. 

2 Гўштли, пиширилган суяк. Махсум.. 
пешинда ейилган гўштдан қолган устухон- 
ни тозалай бошлади. С. Анорбоев, Оқсой. 


Устухон бўлмоқ Ниҳоятда озиб кетмоқ, 
қоқ суяк бўлиб қолмоқ. Озиб, тўзиб, биргина 
устухон бўлиб қолган жафокаш қиз бидъат 
овоқтасидан чиқарилди. М. Исмоилий, Фар- 
ғона т. о. Устухони йўқ айн. суяги йўқ қ. суяк. 
Очиғи, Адашев қариндошчилик, маишатбоз- 
ликка устухони йўқ.. одам экан, қурғур. А. Му- 
ҳиддин, Характеристика. Устухони қолган 
ёки эти (бориб) устухонига ёпишган Ни- 
ҳоятда озиб кетган, қуруқ суяк. Кечқурунла- 
ри ухлаш учун ечинаётганда, у озиб-тўзиб, 
устухони қолган баданига қарамасликка ҳа- 
ракат қиларди. Газетадан. Бир неча кун ичи- 
да Нодиржоннинг эти устухонига ёпишди. А. 
Муҳиддин, Чап чўнтак. 

УСТҚУРМА Тарихан шаклланган иж- 
тимоий муносабатлар ва сиёсий, ҳуқуқий, 
ахлоқий, диний, эстетик, фалсафий қараш- 
лар ва уларга мос келувчи ва жамиятнинг 
иқтисодий базиси томонидан бошқарила- 
диган, ўз навбатида, базисга таъсир ўтка- 
зувчи муассасалар мажмуи. 

УСУЛ | а. Jj^=,l — асосий қоидалар, қо- 
нунлар; қабул қилинган тартиб] 1 Бирор 
нарсани юзага чиқариш, амалга ошириш 
йўли; ҳаракат тарзи, хили, тартиби; йўл. 
Қоғоз тайёрлаш усули. Масала ечиш усули. 
Квадрат уялаб экиш усули. Сунъий нафас ол- 
дириш усули. н Кишиларни меҳнатга му- 
ҳаббат руҳида тарбиялаш хурофотга зарба 
беришнинг энг қулай усулидир. Газетадан. Ғўза 
суғоришнинг янги-янги усуллари қўлланадиган 
бўлиб, Жамоловнинг мулоҳазалари эскириб 
қолди. Ж. Абдуллахонов, Орият. 

2 Бирор иш, машғулот кабиларга хос 
бўлган, унда кўлланувчи асосий хатти-ҳа- 
ракат, йўл. Фарғонача кураш усуллари. н 
Оғир вазнлилар беллашувида Республикамиз 
вакили чиройли усул қўллаб, соф ғалабани 
қўлга киритди. Газетадан. 

3 айн. услуб 1. Проза усули. 

4 мус. Куйнинг ижро этилиш суръати 
ҳамда бу суръатни бошқариб (тезлатиб ёки 
секинлатиб) туриш учун бериладиган му- 
сиқий имо-ишоралар. Усуллар рақснинг ритм- 
ларидир. Т. Обидов, Юсуфжон қизиқ. Отаси 
танбур ёки торда машқ қилаётганида, унга 
доира билан жўр бўлиб, усул бериб турадиган 
бўлди. А. Мадраҳимов, Моҳир жангчи. 

5 Ноз-карашма, ишва; шўх қилиқ, шўх- 
лик. Усул қилмоқ. 

Гоҳ худою расул, гоҳ ғамзаю усул Фақат 
тоат-ибодат билан яшамай, дунё лаззати- 
дан ҳам баҳраманд бўлиш керак, маъноси- 
даги эски ибора. -Ҳунарингиз гоҳ ҳудою ра- 
сул, гоҳ ғамзаю усул экан-да, генерал, — деди 
Мардонбек. С. Азимов, Оппоқ тонг қўшиғи. 

УСУЛЧИ 1 мус. Куй суръатини бошқа- 
риб, унга усул бериб турадиган созанда. 
Усулларнинг мураккаб турларини ўзлаштир- 
ган усулчилар жуда кам бўлади. Т. Обидов, 
Юсуфжон қизиқ. 

2 шв. раққоса. 

УТИЛЬ [фр. utile < лот. utilis — фойдали] 
с.т. Ишдан чиққан, лекин иккиламчи хом- 
ашё сифатида ишлатса бўладиган эски-туски 
нарсалар, чиқиндилар (темир-терсак, латта, 
қоғоз, суяк, шиша, пойабзал ва ш.к.). Утилъ 
тўпламоқ. н Утилдан олинган китоблар эди, 
шундай китобларки, ажойиботлар. Т. Тўла. 
Ана ундан кейин утилъ идорасига ишга ки- 
риб, битта эшак араванинг эгаси бўлиб.. ши- 
ша йиғадиган бўлди. С. Аҳмад, Сайланма. 

УТМОҚ шв. Устидан қайноқ сув қуйиб 
ёки ўтга тутиб, жунини, тукини тозаламоқ. 
Каллани утмоқ. Товуқни утмоқ. 

УТОПИЗМ [«утопия» с. дан] Амалга ош- 
майдиган назария ва қарашлар; утопияга 
мойиллик, хаёлпарастлик, хомхаёллик. 

УТОПИК Амалга ошмайдиган, реал 
эмас, хаёлий, ғайриилмий. 

Утопик социализм флс. Жамиятни мол- 
мулкнинг умумийлиги, барча кишиларнинг 
тенглиги, меҳнатнинг мажбурийлиги, шаҳар 
билан қишлоқ, ақлий меҳнат билан жис- 
моний меҳнат ўртасидаги тафовутларнинг 
йўқ бўлиши негизида идеал тарзда қайта 
қуриш ҳақидаги таълимот (инглиз ёзувчиси 
Томас Морнинг «Утопия» асаридан келиб 
чиққан). 

УТОПИСТ 1 Утопик социализм тараф- 
дори. 

2 Амалга ошмайдиган, нореал нарса- 
ларни орзу қилувчи, хаёлпараст, хомхаёл 
одам. 

УТОПИЯ [юн. utopos < мавжуд бўлмаган 
жой, мамлакат < u — йўқ, мавжуд эмас + 
topos — жой, макон ёки eutopos — гўзал, ажо- 
йиб мамлакат < eu — яхши, соз + topos — 
жой, макон] 1 флс. Илмий асосга эга бўлма- 
ган идеал ижтимоий тузум тасвири (Т. Мор- 
нинг айни шундай жамият тасвирланган 
«Утопия» асари номидан). 


2 Илмий фантастика жанри; ижтимоий 
қайта қуришларнинг нореал, хаёлий режа- 
лари тасвирланган барча асарларнинг бел- 
гиси. 

3 Амалга ошмайдиган орзу, хомхаёл. 

УТОРИД [а. jjlKc] айн. аторид. 

УФ унд.с. Бирор нарсадан шикоят, ран- 
жиш, бўғилиш каби туйғуларни ифодалай- 
ди. Уф, ҳаво жудаям дим! Уф, саримсоқ иси 
келяпти! Уф, ҳамма ёқни тутун босиб кет- 
ди! н -Уф! Сувсадим, — деди Фотима 
елпиғичини силкитар экан. П. Турсун, Ўқи- 
тувчи. Хотин паранжиси билан айвоннинг 
олдига ўтириб олгач, уф, деб чайқалди. А. Қо- 
дирий, Ўтган кунлар. Йигит ичкари кирди; 
қўлидаги портфелини диванга улоқтирди; уф 
тортиб, пешонасига ypdu. А. Қаҳҳор, Қай- 
ғулар. 

УФЛАМОҚ Уф демоқ, уф тортмоқ. 
[ Отабек] Бу қарашида бутун ўтган кунлари- 
ни яна бир қайта хотирлагандек бўлди ва.. 
уфлабюборди. А. Қодирий, Ўтган кунлар. ..со- 
вуқдан этикчаларини бир-бирига уриб иш- 
қайди, қўлларига уфлайди. Ҳ. Ғулом, Тош- 
кентликлар. 

УФОЛОГ Уфология мутахассиси, уфо- 
логия билан шуғулланувчи. 

УФОЛОГИЯ [ ингл. ufology < UFO 
(unknown flying object) — НУЖ (номаълум 
учар жисм) + logos — сўз, таълимот] Но- 
маълум учар жисмлар ва улар билан тах- 
минан боғлиқ бўлган воқеа-ҳодисалар, 
ҳолатлар ҳақидаги гувоҳларнинг хабар ва 
маълумотларини тўплаш, гуруҳлаштириш ва 
талқин қилиш, уларнинг тўғри-нотўғ- 
рилигини аниқлаш билан шуғулланувчи соҳа. 
Астрология, уфология ва шу каби соҳаларга 
оид билимлар пинҳоний билим тури дейилади. 
Газетадан. 

УФОР [а. jLLc — чанг; тўзон; ҳид] 1 айн. 
мушк, ифор. Ўйлаб қолар тонгда ғунчалар, 
Кийиб баргикарам нимчалар. Пинҳон-пинҳон 
кўзин очарлар, Борлиқ узра уфор сочарлар. Э. 
Охунова. 

2 мус. Қадимги доира, шунингдек, ноғора 
усулларидан бири. 

3 Халқ ва мумтоз мусиқада шу усул 
жўрлигида ижро этиладиган чолғу ва ашула 
йўллари. Рубобчи уфор ҳавосига чала бои<ла- 
ди, кокилини тараб ўтирган бола ўйинга 
тушди. С. Айний, Дохунда. Чалинади най, 





чилдирма, дўмбира, Жўшар ғижжак, қайнар 
уфор, дилхирож. М. Шайхзода. 

УФУРМОҚ Ҳаво оқими билан атрофга 
таратмоқ, димоққа урмоқ. Анҳор томондан 
енгил шабада ялпиз ҳидини уфуриб эсарди. Ў. 
Умарбеков, Ялпиз ҳиди. Гўзал Фарғонадан 
эсган шабада Мирзачўл кўксига уфурар ҳаёт. 
М. Икром. Чор атрофда гуллар чаманзор, 
Хушбўй атрин уфурар баҳор. Ҳ. Ҳасанова. 

УФҚ \а. jil — ер ва осмон туташган че- 
гара; горизонт; истиқбол] Очиқ жойда ос- 
мон билан ернинг ёки сув сатҳининг кўз 
илғаган узоқликда ўзаро туташгандай, ер 
билан осмон қўшилгандай бўлиб кўринган 
чизиғи, қисми; горизонт. Ғарбий уфқда са- 
молётлар пайдо бўлди. Куёш уфққа яширин- 
ди. н Уфқни ўз гавдаси билан тўсган паст- 
баланд тоғлар қоп-қорайиб.. кўринади. Шуҳ- 
рат, Шинелли йиллар. Кеч кириб, қуёш ғарб- 
га ёнбошлагач, уфқ қип-қизил аланга ичида 
қолгандай бўлди. Ж. Шарипов, Саодат. Энди- 
энди уфқ ёришмоқда. Ҳ. Назир, Сўнмас чақ- 
моқлар. 

УХЛАМОҚ 1 Уйқуга кетмоқ, ухлоқ ҳо- 
латда бўлмоқ. Бола.. гоҳу ишга, гоҳ бу ишга 
югурар, кечалари эса ҳолдан тойиб, ҳориб, донг 
қотибухлар эди. М. Исмоилий, Фарғонат.о. 

2 кўчма Тинч ҳолатда бўлмоқ. Оғир суку- 
натга чўмиб Ухларди қишлоқ. Ғайратий. 
Пашша учмас, ухлар унгурлар. Аллалайди сой- 
нинг шовқиниП. Тўла. 

Етти ухлаб, туш(и)да (ҳам) кўрмаган ёки 
етти ухлаб, туш(и)га (ҳам) кирмаган қ. туш. 

УХЛОҚ Уйқу ҳолатида, ухлаган. 

УХУ тақл. с. Йўтал товушини ифода- 
лайди. Тойни миниб шаҳарга туш, икки ши- 
ша конъяк ол. Тез. Уху-уҳу.. йўтал қурсин. 
Ойбек, Танланган асарлар. 

УЧ I 1 Нарсаларнинг ингичкалашган, 
ўткир томони. Найза учи. Ханжар учи. Ҳо- 
зиқнинг учи. Игнанинг учи. Тикан заҳри — 
учида, душман заҳри — ичида. Мақол. н 
Жувон Сидиқжондан пичоқ сўраб олиб, ик- 
кита бодринг арчиди, бирини ўзи тишлаб, 
иккинчисини пичоқ учида Сидиқжонга узат- 
ди. А. Қаҳҳор, Кўшчинор чироқлари. Мир- 
закаримбой соқолининг учини бармоқлари би- 
лан чимтиб, кулиб қўйди. Ойбек, Танланган 
асарлар. 

2 Ёғоч, ип, сим ва б. энсиз, узун нар- 
саларнинг томонларидан бири, бир томон 
охири, боши. Таёқнинг учи. Арқоннинг учи. 

20—Ўзбек тилининг изоҳли луғати 


н Яна бир йиги/п дс/рвозага тирмс/шиб 
чиқаётир, пастда иккитаси бир-бирининг 
елкасига чиқиб, узун алвоннинг учини унга 
узатишга уринмоқда. А. Мухтор, Опа-син- 
гиллар. Аравадагилар дарров тушиб, кўчанинг 
икки учига қараб кетди. М. Исмоилий, Фар- 
ғона т. о. 

3 Нарсаларнинг ўзи бириккан, ўрнашган 
жойдан ташқари йўналган томони, охири. 
Бармоқнинг учи. Чойнак жўмрагининг учи. н 
Акрамжонни бир нав қучоқлаган бўлдим, 
жувонга эса қўлимнинг учини бердим. А. 
Қаҳҳор, Минг бир жон. Унинг юзида, шун- 
дай бурнининг учида холи бор. Ў. Умарбеков, 
Ёз ёмғири. ..вафот этган холасини эслади ва 
кўзидан тирқираб чиққс/н ёшини енг учи би- 
лан артди. И. Раҳим, Ихлос. 

4 Чорбурчак буюмларнинг томонлари ту- 
ташган жойи, бурчаги. Фанернинг тўрт учи- 
дан ушлаб кўтармоқ. н Полвон елкасига 
ташлаб чиққан қийиғини олди-да, икки учи- 
дан ушлаб, бир-икки айлантирди. М. Ис- 
моилий, Фарғона т. о. 

5 мат. Чизиқдарнинг ёки сиртларнинг 
ўзаро туташиб, кесишиб, бурчак ҳосил қил- 
ган нуқтаси. 

6 Нарсаларнинг юқори қисми, тепаси, 
боши. Миноранинг учи. Дарахтнинг учи. Сим- 
ёғочнинг учи. н Тераклар учида ўйнар қизил 
нур. Ғайратий. Бир куни ўрикнинг учига чи- 
қиб.. атрофни томоша қилдим. Ойдин, Са- 
дағанг бўлай, командир. Деворга таи/қари- 
дан қўйилган кенг нарвонларнинг учлари хиёл 
чиқиб турарди. П. Қодиров, Юддузли тунлар. 

7 кўчма Бирор нарсанинг бошланиш қис- 
ми, боши. Сир(нинг) учини сўз очар. Мақол. 
н У [ Элмурод] ҳали бу муваффақиятнинг 
фақат учигина эканини ҳеч бир унутмади. П. 
Турсун, Ўқитувчи. Нури бу воқеанинг учини 
эшитган ҳамон безгакдай қалтираб кетди.. 
Ойбек, Танланган асарлар. 

Оёқ учида (ёки учи билан) кўрсатмоқ 
Назар-писанд қилмаслик, менсимаслик. 
Аммо муомаласи дағал.. одамларни оёқ учида 
кўрсатади. Ҳ. Назир, Кўктерак шабадаси. 
[Нури\ Камбағал, ҳатто ўртаҳол оила қиз- 
ларини оёқ учи билан кўрсатар.. эди. Ойбек, 
Танланган асарлар. Тил учида Истар-ис- 
тамас, шунчаки йўли учун. -Келинг, — деди 
бошқарувчи тилучида. «Муштум». -Тилучи- 
да ай/пган экансиз-да бу гапни. -Нега /пил 
учида бўлади. А. Қаҳҳор, Қўшчинор чироқ- 






лари. Уч бермоқ 1) кўриниш бермоқ, пайдо 
бўлмоқ, юзага келмоқ. Кунлар ўтди. Опа- 
нинг образиуч бера боииади. Ш. Холмирзаев, 
Оғир тош кўчса. Кун энди уч бериб, қояларда 
жилоланар, тиниқ осмон шишадай ялтиллаб, 
бу манзарага яна бир кўрк бағишламоқда эди. 
С. Кароматов, Бир томчи қон; 2) белги бер- 
моқ, очилмоқ, ошкор бўлмоқ. Нарироққа бо- 
риб, бу жумбоқ тасодифан уч берди. Ҳ. На- 
зир, Кўктерак шабадаси. Учини чиқармоқ 
Бошланғич, белги тарзидаги маълумот бер- 
моқ; шипшимоқ. Орамизда қоладиган гап бор, 
азизим! Фақат сизгагина учини чиқаришим 
мумкин. Ш. Рашидов, Бўрондан кучли. Жўрт- 
тага очиқ айтмадим. Лекин хайрлашаётиб, 
учини чиқаргандим, шунга ҳам бир сапчиб 
тушди. О. Ёқубов, Бир фельетон қиссаси. 
Уччига чиққан Энг ашаддий, ўтакетган. 
Айёрликда уччига чиққанман, деб мақтансам 
ёлғон эмас.. Ойбек, Улуғ йўл. Ўзи бориб тур- 
ган иғвогар, уччига чиққан материалчи, пис- 
миқ одам. «Муштум». Хамир учидан патир қ. 
патир. Қалам учи Ёзилган, ёзиб эълон қи- 
линган нарса учун бериладиган ҳақ. Манави 
осонлиқни қаранг, тақсир. Қалам учисига бўз- 
ни узатдим, олмайди. А. Қодирий, Меҳроб- 
дан чаён. Қўл учида 1) астойдил эмас, ис- 
тар-истамас. Бу йигитни ҳеч кўрмаган эди, 
малол олди шекилли, қўл учида сўрашиб, қизга 
савол назари билан қаради. «Муштум»; 2) 
ночор ҳодда, енгил-елпи. Энди сен қўл учида 
қиладиган тирикчилигинг учун кеча-кундуз 
капиталистларга иишашинг керак. Ё. Хаимов, 
М. Раҳмон, Ҳаёт-мамот. 

УЧ II снқ. сон 1 3 рақами ва шу рақам 
билан ифодаланган сон, миқдор. Уч карра 
уч тўққиз. Уч йил бурун. Уч ойдан кейин. Бир 
бўлган, икки бўлмай қолмас, Икки бўлган, уч 
бўлмай қолмас. Мақол. н Эртасига соат 
бирда уч партизанни кўмиш маросими бўлди. 
А. Қаҳҳор, Олтин юлдуз. Собиржон овчилар 
инъом қилган икки қуён ва уч ўрдакдан бир 
қуён ва икки ўрдакни Асқар отага берди. А. 
Қаҳҳор, Хотинлар. 

2 Беш балли баҳо тизимида ўзлаштириш 
«қониқарли», «ўртача» деган маънодаги баҳо. 
Унинг баҳоси — уч. Бу иншо учун уч қўйса 
бўлади. 

3 этн. айн. кирювди. Чолнинг ёстиғи та- 
гидан топилган пул уни кўмиб келишгагина 
етди. Ҳали бу ёқда учи, еттиси, йигирмаси, 


фотиҳахонлиги.. ва ҳоказолар бор. М. Осим, 
Тилсиз гувоҳ. 

УЧ III дин. этн. Учига пахта ўраб, ёғлаб, 
марҳум арвоҳига атаб пайшанба, жума оқ- 
шомлари ёқиб кўйиладиган чўп. Уч ўрамоқ. 
Уч ёқмоқ. 

УЧА шв. Елка, елканинг орқа томони. 
Ҳар бир полвоннинг ўз ўнги бўлади. Отаси- 
нинг ўнги — яғрини, боласининг ўнги — учаси. 
Т. Мурод, Кўшиқ. 

УЧАК шв. айн. том I. Кеча кўҳна арк ол- 
дидан ўтгандим, кўзим дўконингга тушди: 
девори қийшайган.. учаги босай деб турибди. 
Ж. Шарипов, Хоразм. 

УЧАЛАТОЙ Ғилдирак тўғини ясаш учун 
ишлатиладиган, ниҳоятда қаттиқ ёғочли 
қайрағоч тури. 

УЧАР 1 Учмоқ фл. сфдш. Учар балиқлар. 
н Учар қушдан улги олган жонивор, Мин- 
ганнинг кўнглида қолмайди ғубор. «Ёдгор». 

2 кўчма Учгандай тез юрадиган, жуда тез 
чопадиган; чопқир. Бўтабой ака бу кунларда 
ўзини ҳали от минишни дурустроқ билмай 
туриб, жуда учар отда улоққа кирган ки- 
шидай сеза бошлади. А. Қаҳҳор, Кўшчинор 
чироқлари. 

3 кўчма Ҳийла-найранг билан ҳар нар- 
сани ундира оладиган, ҳар нарсага эриша 
оладиган; эпчил. Тўлқинжон, ким айтади се- 
ни олғир, учар йигит деб. Мана ярим йилча 
бўлиб қолибди-ку, битта қишлоқи қизнинг 
муҳаббатини қозонолмайсан. Ф. Мусажонов, 
Ҳури. Жонкуяр, ҳалол кишилар ўғрига чи- 
қарилди. Ўндан тўққизини ураётган айрим 
учарларнинг боши силанди. В. Маҳкамов, 
Айбсиз айбдорлар. 

Учар юлдуз с. т. Метеор. 

УЧАСТКА \р. участок] 1 Бирор мақсадда 
ажратилган ер бўлаги, майдон. Бундан чиқа- 
диган сув билан.. мактаб участкасинигина 
эмас, унга туташган томорқа ерларни ҳам 
суғориш мумкин. Ҳ. Назир, Чўл ҳавоси. Эл- 
мурод полкдан ўз баталъонига участка олиб, 
мудофаага ўтганда, тонг ёришиб қолган эди. 
Шуҳрат, Шинелли йиллар. 

2 Ер майдони, даланинг бирор белгиси 
билан ўзига хосликка, алоҳидаликка эга 
бўлган бўлаги. Кўчатхонада бир участка 
тайёрланиб, унга мажнун арча кўчатлари 
ўтқазилди. Газетадан. 

3 Маълум бир хўжаликнинг ҳудудий 
жиҳатдан ажратилган, алоҳида бўлими. Ўр- 







монжон бугун, негадир.. ҳамма участкага 
борди, кечга яқин.. уйига қайтди. А. Қаҳҳор, 
Қўшчинор чироқлари. 

4 Бирор нуқтаи назардан чегараланиш- 
да ҳудудий ички бўлинма, бўлинмалар; ҳу- 
дудлар. Халқ судларининг ҳозирги вақтда 
амалда бўлган участка системасини тугатиш 
ва ягона туман (шаҳар) халқ судларини ту- 
зиш кўзда тутилади. Газетадан. Ҳозир, сен 
келмасдан бир оз бурун, бир одамни Кумариқ- 
қа юбордим. Участка пристави ҳам ўша ер- 
да. Чўлпон, Кеча ва кундуз. 

5 Маълум бир иш-фаолият олиб бо- 
рилаётган, унга оид жой, объект. Қурилиш 
участкасининг бошлиғи Гулбой Бўриевнинг 
ишончи комилки, йирик объект ҳам белги- 
ланган муддатда аъло сифат билан топ- 
ширилади. «Ўзбекистон қўриқлари». Эркак- 
лар билан тенг ҳуқуқли аёлларни бугунги кун- 
да ишлаб чиқаришнинг барча участкаларида 
учратиш мумкин. Газетадан. 

6 с.т. Хусусий уй-жой қуриш учун рас- 
мий равишда ажратиб берилган ер, майдон 
ва унда барпо этилган ҳовли-жой. Уларнинг 
участкаси ҳали битмаган, икки уйни хомсу- 
воқ қилиб, кўчиб киришган эди. Ў. Ҳошимов, 
Қалбингга қулоқ сол. Участка олиш учун 
ариза берганимга икки йил бўлди, ҳалигача 
дарак йўқ. «Муштум». Бу орада ер тузувчи Ху- 
дойназаров билан ўзингиз иккитадан тўрт- 
та участка қуриб олдингиз. «Муштум». 

УЧАСТКОВОЙ \р. участковьш ] с.т. Аҳо- 
ли яшайдиган ҳудуднинг муайян бир қисми- 
да тартиб-қоида сақланишини назорат қилиб 
турувчи милиция офицери (қ. участка 4). 

УЧБУРЧАК 1 Учта бурчакли, туморча 
шаклидаги. Учбурчак ҳовли. н Тўққиз само- 
лёт учга бўлиниб, учбурчак шаклида текис 
оқиб келарди. Шуҳрат, Шинелли йиллар. 
Нарироқда уч муллабачча бир бўйра устида 
учбурчак бўлиб ўтириб, мушкул бир масала- 
ни баҳслашади. Ойбек, Навоий. 

2 с.т. эск. Муассаса, корхоналарда уч 
раҳбар шахс (директор ёки раис, партком 
котиби ёки вакили ва касабақўм раиси). Бу 
масалани учбурчак ҳал этади. 

3 мат. Бир тўғри чизиқда ётмаган учта 
нуқта ва учлари шу нуқталарда бўлган учта 
кесмадан ясалган геометрик шакл. Тўғри бур- 
чакли учбурчак. Тенг бурчакли учбурчак. н 
Олиб кирилган чой ҳам совиб қолар, алла- 


қандай ўлчовлар-учбурчаклар хаёлини тортиб 
кетарди. Мирмуҳсин, Меъмор. 

УЧЁТ \р. учесть — «ҳисоблаб чиқмоқ, 
рўйхатга олмоқ, қайд қилмоқ» фл. дан ясал- 
ган от] 1 Бирор ташкилот ёки муассасада- 
ги кишиларни ҳисобга олиш, рўйхатга ки- 
ритиш орқали қайд этиш. Учёт варақаси. 
Учётга ўтиш (ёзилиш). Учётга олиш. Учёт- 
дан чиқиш. 

2 Ҳисоблаш, рўйхатга олиш йўли билан 
нарсаларнинг борлигини аниқлаш; ҳисоб- 
китоб. Бухгсшпер учёти. Молларни учёт қи- 
лиш. 

УЧЁТЧИ қ. ҳисобчи. 

УЧИРИҚ айн. учуриқ. 

УЧИРМА 1 Эндигина инидан чиқиб уча 
бошлаган (қуш боласи ҳақида). Кўнғирлар 
май ойида тухум очиб, жўжаларини июндаёқ 
учирма қиладилар. Ж. Абдуллахонов, Тўфон. 

2 кўчма айн. учуриқ. Обиджон.. кинояли 
ва учирма гаплар қилишдан нарига ўтмайди. 
Газетадан. ..раиснингучирма гаплари ғашига 
тегар, асабини бузар эди. М. Ҳазратқулов, 
Журъат. 

УЧЛАМОҚ Бир томонини йўниб, ин- 
гичка ва ўткир қилмоқ. Ёғочни учламоқ. Қа- 
ламни учламоқ. 

УЧЛАМЧИ 1 Айтилаётган фикрнинг 
тартибини билдиради; учинчидан. [Нор:\ 
Учламчи, улар биздан бойроқ кишилардан.. 
уларга бизнинг ҳеч бир важ билан алоқамиз 
йўқ. Ҳамза, Паранжи сирлари. 

2 Баъзи терминлар таркибида «бирор 
нарсанинг учинчи даври, даражаси» каби 
маъноларни ифодалаш учун ишлатилади; 
учинчи. Ер тарихининг учламчи даври. 

УЧЛИ 1 Бир томони борган сари ин- 
гичкалашиб тугалланадиган. Навоий.. сал- 
ласиз, учли тақя кийган, боши бир оз эгик. 
Ойбек, Навоий. Турсуной нимранггина узун- 
чоқ юзи, учли ияги билан онасига ўхшаб 
кетарди. А. Мухтор, Опа-сингиллар. 

2 Учи бор; учи муайян шаклга эга. Узун 
ёғоч боишга боғланган қайирма учли ўткир 
темир ойдинда ялтирарди. Ж. Шарипов, 
Хоразм. 

УЧЛИК I Бирор нарсанинг учига кий- 
гизиб, ўрнаштириб қўйиладиган учли, ўт- 
кир қисм. Камалак ўқинингучлиги. Омоч ти- 
шининг учлиги. Сумбанинг учлиги. 

УЧЛИК II 1 Ваколатли уч шахсдан ёки 
уч томоннинг вакилларидан иборат мувақ- 






қат гуруҳ, комиссия. ..жанговар учлик груп- 
пасини уюштириити Мадёровга буюрган. Ш. 
Тошматов, Эрк қуши. Бу гаплар учлик ко- 
миссия аъзоси Низомиддинов йиққан мате- 
риаллар. С. Аҳмад, Ҳукм. 

2 Уч холли, уч рақамли нарса (карта, 
домино кабиларда). Ғиштиннинг учлиги. До- 
минонинг учлиги. 

УЧМА-УЧ рвш. 1 Учлари ўзаро туташти- 
рилган ҳолда. Ҳатор-қатор ўрмаловчи кран- 
лар йўғонлиги ўн одамнинг қучоғига зўрға 
сиғадиган қувурларни бир-бирига учма-уч 
қўйиб ётқизмоқдалар. Ж. Абдуллахонов, Тў- 
фон. 

2 кўчма Даромади харажатини аранг қоп- 
лайдиган ҳолда; аранг, зўрға. Балиқ сотиб 
топган пули рўзғорига керакли нарсаларга 
учма-уч етар эди. Ж. Шарипов, Хоразм. 
Оладиган ҳосилим қарз билан учма-уч кела- 
вергандан кейин пахта экишни ташлаб 
юборган эдим. А. Қаҳҳор, Қўшчинор чироқ- 
лари. 

3 Баб-баробар, тенг ҳолда. -Бухгалтер- 
нинг дебет-кредити учма-уч бўлиб туриши 
керак,— деди Одил. Б. Раҳмонов, Хўжайин 
кўчди. 

УЧМОХ 1 дин. Жаннат, биҳишт. 

2 кўчма Киши бахтли ҳаёт кечирадиган 
гўзал ва фаровон жой; жаннат. Умринг ёруғ, 
Ватанинг — учмох, Мендан сўра, Мен ёниб 
ўтдим. Миртемир. Одамлар ундан: «Нима иш 
билан машғулсиз?» деб сўрасалар, аксар вақт: 
«Гуноҳга ботган Ҳиротда бир учмох қур- 
япмиз!» деган жавобни қайтаришни ceeap эди. 
Ойбек, Навоий. 

УЧМОҚ 1 Қанот воситасида ҳавода ҳара- 
катланмоқ, қанот қоқиб, бирор томонга йў- 
налмоқ; парвоз қилмоқ. Қуш қаноти билан 
учиб, қуйруғи билан қўнар. Мақол. н Баҳор 
ҳидидан бесаранжом бўлган қарғалар қа- 
ғиллаб.. далалар устида учарди. А. Қаҳҳор, 
Қўшчинор чироқлари. 

2 Махсус механизмлар, аппаратлар ёр- 
дамида ҳавода бир томонга йўналмоқ; пар- 
воз қилмоқ. Баландда, юлдузли кўкда, қаёқ- 
қадир самолётлар учиб ўтди. Ойбек, Қуёш 
қораймас. Асад модели эса, Тик ea тез учар 
эди. Т. Тўла. 

3 Елмоқ, эсмоқ (шамол ҳақида). Меъмор- 
нинг диққатини кенг ea яш-яишл дала, ғир- 
ғир учаётган шабада, адирлардаги қип-қи- 


зил гилам лолалар тортса ҳам.. Мирмуҳсин, 
Меъмор. 

4 Шамол, зарб ёки бошқа нарса таъ- 
сирида ҳавода бирор йўналишда ҳаракат- 
ланмоқ. Ҳавода момиқ оқ толалар арғамчи 
бўлиб учиб юрарди. Газетадан. Тепада руҳни 
суғуриб олаётгандек хунук инграб учган снар- 
ядлар атрофда ёрилмоқда. Ойбек, Қуёш 
қораймас. 

5 кўчма Ҳавода кезмоқ, парвоз қилмоқ 
(мавҳум нарсалар ҳақида). Куй узоқдан, бой- 
никиданучар эди. Ойбек, Танланган асарлар. 
Ёдимдадир аччиқ дардларим каби Фазоларда 
учар хаёлим. Р. Парфи. Кўшиқ учар эди кўк- 
да беармон. А. Орипов, Юртим шамоли. 

6 кўчма Жуда катта тезликда ҳаракатлан- 
моқ. Тепаликка учиб чиқаётган отнинг туё- 
ғи ердан бош кўтариб, бугун-эрта очилай деб 
турган лола ғунчасини эзиб, янчиб ўтди. П. 
Қодиров, Юлдузли тунлар. Маишна шиддат 
билан қалтис тоғ йўлидан учиб кетди. 
Газетадан. ..поезд чўлдан кўм-кўк водийга 
бирдан учиб кираркан.. фарғоналик аскарнинг 
кўзларидан ихтиёрсиз равишда қайноқ ёш 
томчилаган эди. Ойбек, О.в. шабадалар. 

7 Қор, муз устида сирпанмоқ, тойғаноқ 
отмоқ. Чанада учмоқ. н Момиқ қор кўрпаси- 
га бурканган Чимён тоғлари бағрида ёшлар 
чанғи учишмоқда. Газетадан. 

8 Мавжуд еридан узилиб отилиб кетмоқ. 
Тоғдан учган катта-катта тошлар. Бола 
мотоциклдан учиб кетди. н Соқолли солдат 
от тагида қолди, униси отдан учиб, юмала- 
ниб кетди. М. Исмоилий, Фарғона т. о. 

9 Синиб узилмоқ, синмоқ. ..товоқнинг 
жиндай жойиучган экан. «Муштум». Шиша- 
си ярмидан учган кичкина лампани тутатиб, 
ёлғизўтирар эди. Ойбек, Танланган асарлар. 
..синган, четиучган, чегали пиёла, чойнаклар. 
Ойбек, Болалик. 

10 Асаб ёки бошқа таъсир сабабли пир- 
пирамоқ, титрамоқ (лаб, киприк каби 
аъзолар ҳақида). Онаси тебраниб қўйди. Қо- 
воқлари пир-пир учди. Ж. Абдуллахонов, 
Орият. Бу боланинг бир қадар ўзини мус- 
таҳкам тутиши Толиб акага ёқмади, лаби 
асабий учди. Ф. Мусажонов, Ҳиммат. ..оғ- 
зининг икки чеккасида зулукдай осилиб myp- 
ган йўғон мўйловлари бир-икки учди. М. Ис- 
моилий, Фарғона т. о. 

11 кўчма Берилмоқ, қизиқмоқ, асири 
бўлмоқ (асоссиз, номақбул равишда). Ши- 





рин гапга унма, мақтаганни қунма. Мақол. 
н [Рашида] Курсдоши Темурнинг енгилтак 
гапларига учди-ю, Рўзиматни бутунлай унут- 
ди. Тўлқин, Оғир эслаш. [Элдор:] Дарвоқе, 
Райҳоннинг нимасига уча қолдим ? Ж. Абдул- 
лахонов, Тонг ёришган соҳилда. Ақлли одам- 
лар мақтовли ва баландпарвоз сўзларга уч- 
майдилар.. Н. Сафаров, Оловли излар. 

12 Кайф таъсирида эс-ҳушини йўқот- 
моқ, ўзидан кетмоқ. Афанди бўза ичиб, учиб 
қолибди. «Муштум». Маъмуржон кўчадан ичиб 
келган эканми, юз грамм шампанни отди-ю, 
учиб қолишига сал қолди. Ш. Холмирзаев, Тўл- 
қинлар. 

13 Айрим сўзлар билан қўлланиб, шу 
сўзлар англатган нарсанинг йўқ бўлиши 
(йўқолиши), кетиши маъносини билдиради. 
Баракаси учмоқ. Ҳуши бошидан учмоқ. Кайфи 
учмоқ. 

Елга (ёки ҳавога, осмонга) учмоқ қ. ел. Эҳ, 

аттанг, орзулар учди ҳавога, Англамай йўлиқ- 
дим бу бедавога. Я. Қурбон, Меҳрим ва қаҳ- 
рим. Кўзим учиб тургани йўқ ёки кўзим учиб 
турувди (алоҳида, киноя оҳанги билан). Би- 
рор шахс ёки нарсанинг келишини, бўли- 
шини ёқтирмаслик, истамасликни билди- 
ради. Келибдилар-да.. сизни кўрамиз деб кў- 
зимиз учиб турувди! А. Мухтор, Опа-сингил- 
лар. 

УЧОВОРА Уч киши бирга, уч кишига 
бир. Икковора, учовора шивир-ишвир, одам- 
лар шивирлаша бердилар. «Равшан». Палов 
сузилиб, учовора бир товоқ бўлди. Т. Мурод, 
Қўшиқ. 

УЧОҚ1 эск. Самолёт, вертолёт каби учиш 
аппарати. «Юлдузча» манзилига озиқ-овқат- 
лар ва анжомлар учоқ [вертолёт] ёрдамида 
етказиб берилди. Газетадан. Учоқлар ҳам 
учолмайдиган даражада юк ортиб, совуқ 
ўлкаларга парвоз қилмоқда. Газетадан. 

УЧОҚ II шв. этн. Кинна, суқ. У исириқ 
тутатиб, қўлим енгил, кимгаки учоқ кирса, 
ўзим силабқўйганман.. деди. Ш. Бўтаев, Қўр- 
ғонланган ой. 

УЧРАМОҚ 1 Қаршисидан чиқмоқ, дуч 
келмоқ. Йўлда ukku отлиқ учради. Бу жой- 
да бирорта таниш учрамади. н Сел оқими 
йўлида учраган ҳамма нарсани остин-устун 
қилиб, шаҳарга бостириб келарди. Газетадан. 

2 Ҳузурида, суҳбатида бўлмоқ; учрашмоқ. 
Отасига учраб, ўзимни танитдим, қимтиниб, 
тортиниб, арзимни айтдим. «Муштум». Ана 


шундан кейин Ғуломжон шаҳарга тушиб, тўғ- 
ри ҳокимга учради. Уҳам мингбошидай юмшоқ 
муомала қилди. М. Исмоилий, Фарғона т. о. 

3 Қисматига тушмоқ, насиб бўлмоқ, йў- 
лиқмоқ. Ҳўявер, хотин, шу қизга ҳам менга 
ўхшаган кўса куёв учрасин. С. Аҳмад, Ҳукм. 
Ҳеч қаерда бундай улгуржи ғанимат учрама- 
ди. А. Қаҳҳор, Башорат. 

4 Мавжуд бўлмоқ, бўлмоқ. Бу касаллик 
кўпинча ёз ойларида тарқалади ва 2~8ойлик 
қўзи, улоқларда кўпроқ учрайди. «Фан ва тур- 
муш». Менинг бошқаларда учрамайдиган яна 
битта фазилатим бор. X. Тўхтабоев, Ширин 
қовунлар мамлакати. 

5 Дучор бўлмоқ, йўлиқмоқ. Тавба денг, 
болам, бўйдоқсиз, яна шундай таннозлардан 
бирига учраб.. «Гулдаста». Умрим паккасига 
етай деганда, худонинг қаҳрига учрадим, қи- 
зим. К. Яшин, Ҳамза. Мариянинг бахтига 
қарши, амаки сил касаллигига учраб, ишдан 
қолди. Ойбек, Танланган асарлар. 

УЧРАШМОҚ1 Учрамоқ фл. бирг. н. Улар 
дарров врачга учрашсин. н Бўронбек билан 
Комил Чирчиқдан ўтаётганда, қизиллар тў- 
сиғига учрашибди. Ҳ. Ғулом, Машъал. Эшик- 
ни Инобат очди. Аламли кўзлар бир-бирлари 
билан учрашди. X. Тўхтабоев, Фельетондан 
сўнг. 

2 Бирор мақсад билан ҳузурида бўлмоқ; 
учрамоқ (қ. учрамоқ 2). Йўлчи эртасига Қора- 
тойга учрашгани Шоқосимни юбормай, ўзи 
кетди. Ойбек, Танланган асарлар. Маъқул, 
агар бу кун домлага учрашсам, жавобини 
эртага оламан, деяйми? А. Қодирий, Меҳ- 
робдан чаён. 

3 Бирор мақсад билан ўзаро мулоқот 
қилмоқ, кўришмоқ. Қаллиқлар одамларнинг 
кўзидан йироқда — яшириқча учрашиб юрар 
эдилар. П. Қодиров, Юлдузли тунлар. Аҳме- 
дов Саодатхоннинг районо мудири Воҳидов 
билан учрашмоқчи бўлганини эшитиб, сал ўз- 
гариб қолди. С. Зуннунова, Янги директор. 

УЧРАШУВ 1 Учрашмоқ фл. ҳар. н. Унинг 
мақсади Йўлчи билан учрашув, албатта. Ой- 
бек, Танланган асарлар. Меъмор Бухорий би- 
лан устод Қавом учрашуви ғайриодатий бўл- 
ди. Мирмуҳсин, Меъмор. Юсуфжон қизиқ 
Мадаминбек билан кўп «ширин учрашув ea 
суҳбатлар»да бўлган. Т. Обидов, Юсуфжон 
қизиқ. 

2 Ким(кимлар) биландир суҳбат ўтка- 
зиш мақсадида тайёрланган (уюштирилган) 




махсус йиғин. Фармон эълон қилингандан бир 
неча кун ўтгач, ҳарбий қисм жангчиларининг 
Ж. Усмонов билан учрашуви бўлиб ўтди. Т. 
Рустамов, Мангу жасорат. Янги қабул қилин- 
ганлар билан юқори курс студентларининг 
учрашув кечаси уюштирилди. Ж. Абдуллахо- 
нов, Орият. 

3 Беллашув, беллашув ўйини. Ҳишлоқ 
спортчилари спартакиадасида футбол учра- 
шувлари ҳамиша кескин курашлар остида 
ўтади. Газетадан. 

УЧУВЧИ 1 Учмоқ фл. сфдш. Бу саҳро- 
ларнинг қумлари сирғалувчи ва учувчи бўлиб.. 
у барча жонли мавжудотни кўмиб ташлаш- 
га қодирдир. Газетадан. 

2 Учиш аппаратларини бошқарувчи, 
ҳайдовчи мутахассис. Ҳарасам, эшик олдида 
Чимёнга учган учувчи турибди. Ойдин, Уял- 
ди шекилли, ерга қаради. 

УЧУВЧИЛИК Учувчи касби, иши. Уч- 
қун бўлса учувчиликка ўқиб.. биз кўрмаган 
қанчадан-қанча элларни кўрар. Ҳ. Ғулом, 
Машъал. [Пўлатжон] Учувчилик мактабини 
яқинда битириб, Тошкент аэропортига ny- 
тёвка олармиш. Ҳ. Назир, Сўнмас чақмоқ- 
лар. 

УЧУН кўм. Сабаб, мақсад, аталганлик 
каби маъноларни билдиради, шундай маъ- 
ноли муносабатларни кўрсатади. Бу ерга 
Мадали аканинг жиғига тегиш, рашкини 
келтириш учун кирганлигимни эслаб, мулзам 
бўлдим. А. Мухтор, Давр менинг тақдиримда. 
Дунёда тўғри яшаб, юртга хизмат қилиб 
ўтишдан ортиқ бахт борми инсон боласи 
учунТ. Т. Ашуров, Оқ от. Ота-онаси саводли 
киишлар бўлганлиги учун ҳам ёшлигидан са- 
вод чиқарди. «Фан ва турмуш». 

УЧУНИҚ Шамоллаш натижасида юз 
берадиган енгил бетоблик; бир қанча ка- 
салликларнинг бошланғич белгиси. 

УЧУНМОҚ этн. Ёмон кучлар таъсири- 
да, қўрқиш, чўчиш сабабли тоби қочмоқ, 
оғримоқ. 

УЧУРИҚ 1 Шама тарзидаги сўз, гап, 
ибора; қочириқ. Хоннинг бош айғоқчиси Али 
маҳрамни биладиганлар олакўз деҳқонга учу- 
риқ ташлаб, масхара қилиб кулдилар. С. 
Сиёев, Аваз. -Юрагингдаги хуфёна ниятла- 
рингдан анчадан буён хабардорман, — учуриқ 
қилдиу. Ш. Бўтаев. Кўрғонланган ой. Чол- 
кампирнинг учуриғига стол атрофидагилар 


қийқириб кулишди. Ҳ. Ғулом, Сенга интила- 
ман. 

2 шв. Бир учи, кичик бир қисми. Аммо 
бола тарбияси талаб қиладиган катта 
вазифанинг бир учуриғи холос бу. М. Исмои- 
лий, Бизнинг роман. 

УЧУҚ I Шамоллаш, учуниш ва ш.к. 
сабаблар туфайли лабга тошадиган тошма. 
Лабларига тошган учуқ ҳали қайтмаган 
бўлса-да, иситмаси пасайган эди. Р. Раҳ- 
монов, Чангалзордаги шарпа. 

Лабига учуқ тошмоқ (ёки чиқмоқ) қ. 
тошмоқ. Унда кўнгли қинғирларнинг лабига 
учуқ тошириб юборадиган қип-қизил гу- 
воҳнома бор. Газетадан. Доим шундай қила- 
сиз, янгилик деса, лабингизга учуқ чиқавера- 
ди. А. Муҳидцин, Ҳадя. 

УЧУҚ II Четининг кичик бир қисми 
синган, чети учган; синиқ. Лаби учуқ лаган. 
Лаби учуқ пиёла. 

УЧҚУН 1 Ёниб ёки лаққа чўғ бўлиб 
турган моддадан отилиб, учиб чиқувчи 
зарра.. Йилтираган чўғ ерга тушиб, ожиз 
учқунлар сачратиб сўнди. М. Муҳамедов, 
Қиммат билан Ҳиммат. Тўхта хола тандир- 
га ўт қўйганга ўхшайди, кўча томонга гоҳ- 
гоҳ учқун учиб турибди. И. Раҳим, Чин му- 
ҳаббат. 

2 Нарсаларнинг бир-бирига тегиши, 
уринишидан ҳосил бўлувчи олов-зарра. 
Тоҳир болтани.. гоҳ қулфга, гоҳ дарвоза 
занжирининг зулфинига урар, темирдан уч- 
қун сачрар.. эди. П. Қодиров, Юлдузди тун- 
лар. Кўкрак чўнтагидан мўъжазгина ялти- 
роқ қутичани олиб, бир жойини босган эди, 
«чирс» этиб учқун сачраб, қутичага ўрна- 
тилган пилик аланга олди. К. Яшин, Ҳамза. 

3 Нарсаларнинг сачрайдиган, сочила- 
диган энг майда бўлаги, зарраси. Темир уч- 
қуни. н Совуқ шамол зўрайиб, қор учқунла- 
ри бурунга, кўзга, пешонага урила бошлади. 
Ҳ. Ғулом, Машъал. Ҳалин, қора булут яна 
битта-битта совуқ учқун ташлаб, ҳамма 
ёқни қоплаб олган. Ў. Ҳошимов, Икки сурат. 

4 кўчма Сезги, ҳиссиёт, қобилият ва ш.к. 
белгиси. Лекин кўнглида гоҳо йилт этган 
учқун чақнайди. Бу —умид, рўшнолик, нажот 
учқуни. С. Сиёев, Аваз. ..бу хотинда, ширин- 
сўзлиги ва ташқи кўринишини ҳисобга олма- 
ганда, сатангликдан учқун ҳам йўқ эди. С. 
Зуннунова, Гулхан. 







УЧҚУНЛАМОҚ 1 Учқун сачратмоқ, уч- 
қунлар сочмоқ. Электр сими учқунлади. 

2 Зарра (учқун) тарзида ҳаракатланмоқ 
(қ. учқун 3). Қор жуда эринчоқлик билан 
майдалаб, сийрак учқунлар эди. П. Турсун, 
Ўқитувчи. 

3 кўчма Учқун чиқармоқ, учқун (зарра) 
сифатида намоён бўлмоқ (қ. учқун 4). Агар 
бу умид учқунламаса, ҳаёт уқубатга айла- 
ниб, кўнгиллар вайрон бўларди. Ҳ. Ғулом, 
Тошкентликлар. Шу топда Тоҳирнинг кўнг- 
лида ҳам умид учқунлагандай бўлди. П. Қо- 
диров, Юлдузли тунлар. 

УЧҚУР1 Тез уча оладиган, тезучар. Вақт 
бамисоли бир учқур қуш экан. Ж. Абдулла- 
хонов, Йўл. 

2 кўчма Тез чопа оладиган; чопқир. Қам- 
чи еб ўрганмаган учқур бедов олдинга ўқдай 
отилиб, эгасини бало-қазодан олиб чиқиб 
кетди. П. Қодиров, Юлдузли тунлар. 

3 кўчма Жуда тез (учиш каби) ҳаракат- 
ланувчи (мавҳум нарсалар ҳақида). Учқур 
замон билан қалқиб, чайқалиб, Чарх уриб 
бораман гирдоблар аро. Э. Воҳидов, Чароғбон. 
[ Ойбекнинг ] Қақроқ дудоқларида айтилма- 
ган сўз.. учқур хаёлида улкан китоб.. қолиб 
кетди. Миртемир, Йўқлаш. Йиллар учқур, 
ўтаверади, Хотиралар тобора оғир.. X. Дав- 
рон. 

УШАЛМОҚ Бўлак-бўлак бўлиб синмоқ, 
майда-майда бўлинмоқ. Тун совуғи билан 
қотган лой оёқ остида, синиқ шиша парчаси 
каби, қирс-қирс ушалади. Ойбек, Танланган 
асарлар. 

Орзуси (ёки нияти, умиди ea ш.к.) ушал- 

моқ Орзуси, умиди амалга ошмоқ, рўёбга 
чиқмоқ. Ука, ер олганимдан кейин ҳам ўша 
мўлжалларим юзага чиқмади, орзуларим 
ушалмади. А. Қаҳҳор, Қўшчинор чироқлари. 
Кунлар келар, толеингиз ёр — Ушалади умид 
ea армон. Ғайратий. 

УШАТМОҚ 1 Бўлак-бўлак қилиб син- 
дирмоқ, майда бўлакларга бўлмоқ, ажрат- 
моқ, синдирмоқ. Қудрат.. нонларни ушат- 
ди, чой қуйди. М. Исмоилий, Фарғона т.о. 
Отхонада дийдираб, кунжара ушатиб, қўй- 
ларга беради. Ойдин, Ҳазил эмиш. ..тиши 
билан нўхатдек қандни ушатиб, бир қултум 
чой ичди.. Ойбек, Танланган асарлар. 

2 Урмоқ, уриб пачақламоқ. -Уриб, жағи- 
ни ушатмадингми? — Қодир гуваладек муш- 


тини ҳавода тўлғади. Н. Норқобилов, Бе- 
катдаги оқ уйча. 

3 с.т. кам қўлл. Йирик пулни шу қий- 
матдаги майда пуллар билан айирбош қил- 
моқ, майдаламоқ. Юз сўмликни ушатмоқ. 

Патир (ёки нон) ушатмоқ этн. Йигит ва 
қизни никоҳлаш ҳақида аҳдлашмоқ, келиш- 
моқ, унаштирмоқ. Орадан уч-тўрт кун ўт- 
гач, нон ушатиб, фотиҳа ҳам қилинди. Ҳ. 
Нуъмон ва А. Шораҳмедов, Ота. Розилик бе- 
риб. патир ушатасиз, бир ойга қолмай, 
қизингизни ўйнаб-кулиб узатасиз. К. Яшин, 
Ҳамза. Рўзани ушатмоқ Овқат еб қўйиб, 
рўзани бузмоқ. Жаноби устоз! Рўзангизни 
ушатиб қўйдингизми? « Латифалар». Таҳорат 
ушатмоқ қ. таҳорат. 

УШБУ кўрс. олм. кт. Шу, мана шу; 
мазкур. Ушбу ёзган мактубимни Бошдан-оёқ 
тоза кўр, Озроқ муҳаббатинг бўлса Тезроқ 
жавоб ёза кўр. Ҳамза. Ёвга қарши ғазаб-ла 
Чақнар эди кўзлари. Ҳамон менинг эсимда 
Унинг ушбу сўзлари. 3. Диёр. 

УШЛАМОҚ 1 Кўл, панжа билан дахл 
қилмоқ, тутмоқ. Пешонасини ушламоқ. Икки 
қўли билан бошини ушламоқ. Кўкрагини уш- 
ламоқ. н ..бу текин томошадан завқланиб, 
қоринларини уишаб, қотиб-қотиб кулишарди. 
Э. Раимов, Ажаб қишлоқ. Бу киши шунақа, 
боғдан деворларни ушлаб чиқиб кетмаса, ҳи- 
соб эмас.. А. Қаҳҳор, Асарлар. Набижон 
беморнинг томирини уииаб, юзига қаради. С. 
Зуннунова, Кўк чироқлар. 

2 Кўл, панжа, бармоқ(лар) орасига ол- 
моқ, шундай ҳолда тутмоқ. - Оғирроқ бўлинг, 
шайх! — деди сўйил уисааб турган йўғон бир 
йигит. К. Яшин, Ҳамза. Эишк олдига етга- 
нида, негадир ўзининг ҳам ўша ёққа кета- 
ётганини сезиб, ҳаяжон ичида тутқични 
ушлади. Ў. Ҳошимов, Қалбингга қулоқ сол. 
Ҳар замонда бир қўлида тўрхалта, бир қўли- 
да зонтик ушлаган қари-қартанглар, бола- 
лар ўтиб турибди. Э. Раимов, Ажаб қишлоқ. 
Ализамон унинг қўлидан уишаб, тинчлантир- 
гандек силаб қўйди. А. Обиджон, Аканг қа- 
рағай, Гулмат. 

3 Қўл билан тутиб олмоқ; тутмоқ. Улар 
[қизлар] чимчиловчиларни қарғайдилар. Уш- 
лаб олсалар, урадилар. Ойбек, Танланган 
асарлар. Қиз уни [товуқни] уимаб олгани кўп 
уринди.. А. Қаҳҳор, Қўшчинор чироқлари. 
Войдод, ҳой, қўшнилар.. ушланглар.. ҳой, Абду- 
раҳмон, ушла уни! С. Зуннунова, Олов. 






4 Қўлга олмоқ, қўлга туширмоқ (мас., 
жиноятчини). Бу ерга келиб, фақат айрим 
хавфли шахсларни кузатиб, уларни жиноят 
устида уисааб, қамоққа ташлаш билан ки- 
фояланиб.. К. Яшин, Ҳамза. Бир неча солдат 
келиб, маҳбусларни ушлади, ясовул ҳамма- 
сининг қўлига кишан урди. М. Исмоилий, 
Фарғона т. о. 

5 Бирор ҳолатдан (кетиш, йўқ бўлиш ва 
ш.к. дан) сақламоқ; тутмоқ. Уни то шу 
пайтгача икки нарса ушлаб турар эди: 
..биродарининг уйига қуруқ қўл билан кириб 
боргиси келмасди. У шаҳид кетган бўлса, 
болалари зориқаётгандир, бир тишламдан 
бўлса ҳам у-бу олиб борай, дерди. Т. Малик, 
Ажаб дунё. Беаёв тонг яқинлашмоқда. Ёв- 
дан тортиб олинган жойни ушлаб туришса, 
бас. Назармат, Жўрлар баланд сайрайди. У 
Зулфиқорни ортиқ ушлаб турмай, фотиҳа 
берди. Мирмуҳсин, Меъмор. 

6 Бериладиган ҳақни ёки унинг бир 
қисмини бермасдан чегириб олмоқ, олиб 
қолмоқ, тутиб қолмоқ (қарз, жарима каби 
тўловлар ҳисобига). Кассир ойликдан беш 
сўм ушлади. 

7 кўчма Сақламоқ, тутмоқ. ..ёлғиз бошим- 
га ҳам Тошкентдан, ҳам Марғилондан икки 
хотин ушлаб туриш оғирлик қила бошлади. А. 
Қодирий, Ўтган кунлар. Саид ака, болалар 
эрталаб албатта сут ичишлари керак деб, 
кўп йиллардан бери мол ушларди. Ў. Умар- 
беков, Ёз ёмғири. 

8 Риоя қилмоқ, амалда тутмоқ (қонун- 
қоида, таомил кабилар ҳақида). «Ер-сув 
ишлаганники! Фақат ишлаган тишлайди!» 
шиорини маҳкам ушлаб иш қилдик. Н. Са- 
фаров, Оловли излар. Шариатни маҳкам 
ушлаган хотин шаҳарда иккита бўлса, бири 
— мулла Норқўзининг хотини, иккинчиси — 
шу! А. Қаҳҳор, Майиз емаган хотин. 

9 Қўзгамоқ, тутмоқ (вақти-вақти билан 
авж оладиган касаллик ҳақида). Кутил- 
маганда санчиқ ушлади. н Кумушни ўқтин- 
ўқтин оғриқ ушламоқда. А. Қодирий, Ўтган 
кунлар. 

Нозик жой(и)дан ушламоқ Қалтис, жид- 
дий еридан тутмоқ. Дарҳақиқат, Кумуш энг 
нозик жойдан ушлаган эди. А. Қодирий, Ўт- 
ган кунлар. Этагини ушламоқ айн. этагини 
тутмоқ қ. этак. Ўртоқжон, мен сенинг раҳ- 
барлигингда одам бўламан, деб этагингни 


маҳкам ушлаганман. А. Қаҳҳор, Қанотсиз 
читтак. 

УШОҚ 1 Ноннинг майда бўлакчалари; 
увоқ. Сухари ушоғи. Патир ушоғи. н -Ҳад- 
дини кўтаргунча, заводчи бойлардан солиқ 
олинмаслиги керак, — деди.. нон ушоқларини 
териб ўтирган Ёлмонбой. Ж. Шарипов, Хо- 
разм. Раҳмим келиб уларга, Айвончага дон 
сепдим. Ҳар хил нарса: қўноқ, сўк Ҳамда ушоқ 
нон сепдим. Уйғун. 

2 Жуссаси, гавдаси кичик, заиф, ним- 
жон. Ушоқ киши. н Ҳикояни тинглаган 
сарим, бу қотма, ушоқ чол кўз ўнгимда 
салобат касб этиб.. гавдаланарди. Ҳ. На- 
зир, Узр, отахон. Ёиш қирқ бешга бориб қол- 
ган.. ушоқ, пакана Нуруллаев турмада бат- 
тарроқ чўкди. Ж. Шарипов, Хоразм. 

3 шв. Бола, бола-чақа. [Оқсоқол:] Мўғул 
келиб, ўзимизни қул қилиб олса, хотин, ушо- 
ғимизни бозорга чиқариб сотса, яхшими? 
М. Осим, Ўтрор. 

УШР [а. — ўндан бир] тар. Деҳ- 

қончиликдан келадиган даромаднинг ўндан 
бири ҳисобидан олинадиган солиқ. Хазина- 
ни бойитаман деб, халқни гадо қилдингиз.. 
ушр деб оласиз, улоғ деб оласиз. Уйғун ва И. 
Султон, Алишер Навоий. ..ўлпону ушр солиқ- 
лари раиятни тобора қашшоқлаштириб, 
тинкасини қуритди. Мирмуҳсин, Меъмор. 

УШУ, у-шу \хит. | cnpm. Шахсни камо- 
лотга етказишнинг фалсафий, ахлоқий ва 
руҳий-жисмоний (психофизик) жиҳатларга 
асосланган, турли хил қуроллар билан ёки 
қуролсиз жанг олиб бориш усулларини 
қамраб олувчи махсус жисмоний машқ- 
лардан иборат анъанавий хитойча ҳарбий 
санъатлар мажмуи. 

УШУК I шв. Совуқ. Қорабўрон. Ўлат. 
Қор. Ушук. Камчил эди замбарагу тўп. 
Миртемир. 

Ушук урмоқ айн. совуқ урмоқ. қ. совуқ. 

. .қулоқ-бурнимни ушук уриб, госпиталда ҳам 
ётиб чиқдим. А. Мухтор, Давр менинг тақ- 
диримда. 

УШУК II шв. кам қўлл. Эртак, чўпчак. 
Бир пайтлар ушугимизни эшитиб одам бўл- 
ганлар бугун ўзимизга ушук айтиб ўтирса-я! 
«Ёшлик». 

УШШОҚ [а. 3LLc — «ошиқ I» с. кўпл.] 
мус. «Шашмақом»нинг иккинчи мақомлар 
гуруҳига оид куй ва шу куйдаги ашуланинг 
номи. Юнус ака катта йиғинларда «Ушшоқ» 





айтадиган бўлса, уста Сирожиддинни топ- 
тириб келмай иложи йўқ. Мирмуҳсин, Со- 
занда. 

УЮМ Бир ерга уйиб ташланган нарса; 
тўп, тўда. Қум уюми. Шағал уюми. Ғишт 
уюми. Китоблар уюми. н Ҳаммамиз кўсак 
уюми атрофига ўтириб олиб, кўсак чувир- 
дик. У. Икромов, Унутилмас хотиралар. 

УЮМОҚ шв. Ивимоқ. 

УЮР Орасида бир айғири бўлган бия- 
лар тўдаси. Узоқ йўл босган уюр ҳовуз ат- 
рофидаги барханларнинг ёнбағрида тўзон 
булутидай бўлиб ётибди. А. Мухтор, Давр 
менинг такдиримда. Ўти тизза бўйи кела- 
диган кенг яйловларда йилқи уюрлари.. ўтлаб 
юрибди. А. Шермуҳамедов, Ўт-ўланлар во- 
дийси. 

УЮРМА Ўралиб ҳаракат қилувчи кучли 
шамол; бўрон, гирдибод; шундай шамол 
билан юқорига кўтарилиб тушадиган майда 
нарсалар. Тўзон уюрмаси. Қорли уюрма. н 
Саҳродан келган қум уюрмаларидан ўзлари- 
ни сақлаш учун ҳамма жониворлар ин-инига 
беркинди, чўл ҳувуллаб қолди. М. Осим, Аж- 
додларимиз қиссаси. Уюрма ер юзини су- 
пурмоққа қасд этгандай, тиккайган нимаи- 
ки бор, комига тортмоққа уринади. Н. Нор- 
қобилов, Бекатдаги оқ уйча. ..саратонда 
завол топган, қуриган хаслар осмон бўйи уюр- 
мада чирпирак бўлиб айланади. Н. Норқо- 
билов, Бекатдаги оқ уйча. 

УЮШИҚ Уюшган, жипслашган, аҳил. 
Уюшиқ маҳалла. 

Уюшиқ бўлаклар тлш. Гапда бир хил 
сўроққа жавоб бўлиб, бир хил синтактик 
вазифани бажариб, тенг боғловчилар ёки 
санаш оҳанги билан боғланган бўлаклар. 

УЮШМА Бир мақсад йўлида бирга- 
ликда ҳаракат қилиш учун бирлашган 
кишилар ёки ташкилотлар бирлашмаси; 
иттифоқ, ташкилот. Ёзувчилар уюшмаси. н 
Ер ислоҳоти ўтказилиш олдидан қишлоқ 
камбағаллар уюшмаси тузилади. А. Қоди- 
рий, Обид кетмон. У [Мўмин] ҳозир шу 
фикрда бўлиб, колхозга вақтинчалик бир 
уюшма деб қарар, ишга асло ихлос қўймас эди. 
П. Турсун, Ўқитувчи. 

УЮШМОҚ I Ўзаро бирлашиб, бир мақ- 
сад йўлида бирга ҳаракат қиладиган гуруҳ, 
жамоа, ташкилот ҳосил қилмоқ, бирга 
ҳаракат қилиш учун ўзаро бирлашмоқ. 
Келганидан буён ҳаваскорларни тўплаб, тў- 


гарак очмоқчи бўлиб юрган Жалолхон ҳали 
жуда уюшиб, қовушиб бўлмаган тўгаракнинг 
дастлабки бадиий хизматини кўрсатди. Р. 
Файзий, Чўлга баҳор келди. 

УЮШМОҚ II шв. Увишмоқ. ..болалар 
уюшган оёқларини ишқалаб ёзиб, ерга туша 
бошладилар. И. Раҳим, Чин муҳаббат. Бўри 
полвоннинг қалби уюшиб кетди. Т. Мурод, 
Юлдузлар мангу ёнади. 

УЮШТИРМОҚ 11 Уюшмоқ I фл. орт. н. 
[Абдурасул] Қамишкапада биринчи мартаба 
батрак-камбағалларни уюштиради. П. Тур- 
сун, Ўқитувчи. 

2 Ташкил қилмоқ. Ҳашар уюштирмоқ. 
Фитна уюштирмоқ. н Ўтган йили санъат- 
шунослик институти Хоразмга экспедиция 
уюштирди. Газетадан. Ҳозирги хурсандчилик, 
тантананинг ҳаммасини Комилжон уюштир- 
ганлигини у биларди. С. Зуннунова, Янги ди- 
ректор. 

УЮШТИРМОҚII Уюшмоқ II фл. орт. н. 

Хушрўйнинг оғзидан чиққан бу таҳдид бечо- 
ра онанинг юрагини уюштирадир. А. Қодирий, 
Ўтган кунлар. 

УЮШҚОҚ Бир мақсад йўлида бирла- 
шиш, уюшишга ҳаракат қиладиган, шунга 
интилувчан. Биз, ишчилар, жуда катта уюш- 
қоқ оиламиз. А. Мухтор, Опа-сингиллар. ..та- 
шаббускор, уюшқоқ, энг муҳими, бир тан, бир 
жон бўлиб, қовушиб меҳнат қилаётган кол- 
лективлар бор. «Ўзбекистон қўриқлари». 

УЮШҚОҚЛИК Уюшиб, қовушиб ҳа- 
ракат қилиш, иш-фаолиятда яхши уюшиш, 
жипслашиш. Меҳнат интизоми шундай бир 
воситаки, у ишда уюшқоқликни, ташаббус- 
корликни.. таъминлайди. «Ўзбекистон қў- 
риқлари». Дастлабки кунданоқ уюшқоқлик 
билан иш бошланиб, терим суръати кучая 
борди. Р. Файзий, Чўлга баҳор келди. 

УЯ 1 Ёввойи ҳайвонлар, қушлар ва 
ҳашаротларнинг яшаш ва кўпайиш учун 
мослаб ясаган жойи, уйи; ин. Қалдирғоч уя- 
си. Арининг уяси. Юмронқозиқнинг уяси. Бў- 
риуяси. Қушуясида кўрганини қилар. Мақол. 
Йўлбарс боласини тутмоқ учун йўлбарс 
уясига кирмоқ керак. Мақол. н Қуш дўст- 
лари, қушларни кутинг, дарахтларга уя ўр- 
натиб. 3. Диёр. Қаердадир ўргимчак уясига 
илинган пашша ғинғиллар эди. А. Қаҳҳор, 
Сароб. 

2 қ.х. Уруғни ташлаш, экиш учун очил- 
ган чуқурча, жой. Ҳар уяга маълум миқдор- 





да чигит экиилга кўчиш.. энг муҳим масала- 
лардандир. Газетадан. Энди чигитни жўякка 
эмас, уяга экар эканмиз, Ҳатамбек. Н. Са- 
фаров, Ҳаёт мактаби. 

3 Ёмон ниятли кишилар ўрнашган ёки 
учрашадиган, тўпланадиган жой, макон. 
Жосуслар уяси. Текинхўрлар уяси. Ўғрилар 
уяси. н Ҳўзғолончилар аввалги ғайрат би- 
лан олға талпиндилар. Душман уясига ай- 
ланган Кармана шаҳрига йўл очиқ эди. М. 
Осим, Аждодларимиз қиссаси. -Ўша пайтда 
бизнинг колхозга ҳаромхўрлар уя қўйган экан, 
мен кейин билдим, — деди Аброр. П. Қоди- 
ров, Қалбдаги қуёш. 

4 кўчма Фитна, ваҳима, қайғу ва ш.к. лар 
кўплаб мавжуд бўлган ёки пайдо бўладиган 
жой, макон. Адоват уяси. Фисқ-фужур уяси. 
н Сиз аввал шаҳардаги ғулуни бартараф 
қилинг, фитнанинг уясини топинг. П. Қо- 
диров, Юлдузли тунлар. 

УЯЛАМОҚ I Уя қурмоқ. Кўлтиғимда ари 
уяласа чидайман-у, лекин қаллиғимнинг чўл- 
га боришига чидолмайман. А. Ҳасанов, Чи- 
роқлар. Кимсасиз қишлоқлар, тахта қоқил- 
ган деразалар, кўршапалак уялаган қутсиз 
уйлар.. тоғ манзараларига қабристондай со- 
вуқ тус бериб турипти. А. Мухтор, Чинор. 

Уялаб экмоқ қ.х. Оралиғи бир хил бўл- 
ган уялар ҳосил қилиб, шу уяларга уруғ 
экмоқ. Сиз, уялаб чигит эксак қандоқ бўла- 
ди.. десангиз, раҳматлик Маллавой ака эсим- 
га тушади. Н. Сафаров, Ҳаёт мактаби. 

УЯЛАМОҚ II Ётган жойидан туролмай 
қолмоқ, туришга мажоли келмай қолмоқ 
(ҳайвонлар ҳақида). Қора қушлар айлангани- 
га бирорта чўлоқ қўй уялаб қолиб кетганми, 
деган эдим. П. Қодиров, Қора кўзлар. 

УЯЛИ Муайян ҳудуднинг турли участ- 
каларида уяча (хонача) тартибида сим- 
метрик жойлашган радиоузаткичлар асоси- 
да ишловчи алоқага оид. Уяли алоқа. 

Уяли телефон Симсиз телефон тури; кўл 
телефон. 

УЯЛМАЙ-НЕТМАЙ рвш. Уят, ор-номус 
ҳақида ўйламасдан; уят-андишага бормай. 
Тўйдан бир кун бурун қизни ҳаммомга олиб 
боришларига бало борми, уялиб-нетишмайди 
ҳам. К. Яшин, Ҳамза. Уялмай-нетмай, Маҳ- 
муд номига хутба ўқитайлик, дейди-я! М. 
Осим, Карвон йўлларида. 

УЯЛМОҚ Уят-андиша ҳис-сезгисини 
туймоқ. Эр йигитнинг уялгани — ўлгани. 


Мақол. н Ортиқ бир сўз деёлмадим Анди- 
шалик бу ишдан. Лекин отда уялмадим «Хайр, 
жоним» дейишдан. Т. Тўла. -Дилор, ўртоғинг 
қаерга тушган? — Дилора ҳам бўйига етиб 
қолган қиз эди, бўласига тик қарашдан 
уялдими, ғўзалар ичидан туриб: -Уйида, — 
деди. М. Исмоилий, Фарғона т. о. 

УЯТ 1 Ўз қилмиши, ноўрин хатти-ҳа- 
ракатидан хижолатлик ҳисси; номус. Бе- 
тамизда бет бўлмас, Безорида уят бўлмас. 
Мақол. н Кўнглида уйғонган қўрқувми, 
уятми — аллақандай тушуниб бўлмас бир 
туйғудан ранги ўчиб кетганини ўзи ҳам се- 
зиб, Анварга зимдан қараб қўйди. Ў. Ҳоши- 
мов, Қалбингга қулоқ сол. [Йўлчи:] Андак 
инсоф, уят керак. Чолнинг меҳнатда чири- 
ган кўксига бигизни санчаверманг! Ойбек, 
Танланган асарлар. Уятни йиғиштириб қў- 
йиб, Замираларникига телефон қилди. Ў. 
Умарбеков, Ёз ёмғири. 

2 Ахлоқ-одоб, таомил талабига тўғри 
келмайдиган, унга зид иш, хатти-ҳаракат 
ва ш.к. Санам хола ишқ-муҳаббатни қат- 
тиқ уят ҳисоблар эди. П. Қодиров, Қора 
кўзлар. Ёўғлинг сартарош бўлса, уяласанми? 
Дунёда ғарлик уят, ўғирлик уят! Э. Раимов, 
Ажаб қишлоқ. 

3 Уят бўладиган, уятли. Ўтган хотинга 
гап ташлайди, уят гапларни гапиради. Чўл- 
пон, Кеча ва кундуз. Ҳисобчи уят сўз ай- 
тиб, оёғини кўтарди-ю, тепмади. С. Сиёев, 
Ёруглик. 

4 Уятли иш, хатти-ҳаракат, ҳолат каби- 
ларни алоҳида таъкидлаш, қайд этиш учун 
қўлланади. Дудуқланма, буйруқ бажарил- 
дими, йўқми? Уят! И. Раҳим, Чин муҳаббат. 
Соқолингизда битта ҳам қора тук йўқ-ку, 
ёлғон гапирасиз, уя/и/Ойбек, Танланган асар- 
лар. 

УЯТЛИ Киши уяладиган, кишини уял- 
тирадиган; хижолатли. Холмурод бу ҳақда 
эндигина шубҳа қилар, гўё бир уятли иш қи- 
либ қўйгандай, ўз-ўзидан номусланар эди. 
М. Абдулла, Кутилмаган меҳмон. Болалар 
кетиб қолишибди.. жуда уятли иш бўлдику- 
а! Ў. Ҳошимов, Қалбингга қулоқ сол. 

2 Уят бўладиган, уят мазмунли. Қори 
Зоҳид [ўзининг] қозикалан ўғли билан боши- 
дан ўтказган ҳодисаларни уятли таъбирлар 
билан ёзиб қўйган экан. С. Айний, Эсдалик- 
лар. Ўткинчиларга уятли гаплар айта бош- 







лади, ҳатто бир хотинга ҳужум қилди. А. 
Қаҳҳор, Сароб. 

Уятли бўлмоқ Уятли, хижолатли ҳолатда 
қолмоқ. Биз сиздан жуда ҳам уятли бўлдик, 
почча. А. Қодирий, Обид кетмон. Уятли 
қилмоқ Уятли, хижолатли ҳолга қўймоқ. 
Кўйинг, бобо, ўзимиз ечиб минармиз, бизни 
уятли қилманг. «Эрали ва Шерали». 

УЯТМОҚ с.т. Уялмоқ. 

УЯТСИЗ 1 Уят-номуси йўқ; номуссиз, 
шарманда. Қандай даҳшат! Беномус, уятсиз 
хотин. Ў. Умарбеков, Ёз ёмғири. 

2 Ахлоқ-одобга тўғри келмайдиган. Уят- 
сиз хатти-ҳаракатлар. Уятсиз гап. 

3 Шундай шахсларга нисбатан ҳақорат 
сўзи сифатида қўлланади (қ. уятсиз 1). 
«Номард! — деб ўйлади Чарос аламдан қақ- 
шаб, — атайлаб таъна қилгани келибсан-да, 
уятсиз!» Ў. Ҳошимов, Қалбингга қулоқ сол. 

УЯТСИЗЛИК Уятсизга хос хатти-ҳа- 
ракат, хислат. Бу хўрлик, бу одатдан таш- 
қари уятсизлик бечора қутидорни жуда эз- 
ган.. эди. А. Қодирий, Ўтган кунлар. Мир- 
закаримбойнинг уятсизлиги, дадасининг но- 
донлиги.. ва ҳоказони ҳикоя қиларди [Гулнор]. 
Ойбек, Танланган асарлар. 

УЯТЧАН Уят-номус ҳис-туйғуси кучли; 
тортинчоқ. Неъматжон хуштабиатли, уят- 
чан бир йигит бўлиб, одамлар билан ҳам жу- 
да одобли, бир маромда сўзлашарди. Ж. Ша- 
рипов, Саодат. Бировга ишқингиз тушса, қиз 
боладан беш баттар уятчан бўлиб қолар 
экансиз. П. Турсун, Ўқитувчи. 

УЯТЧАНЛИК Уятчан эканлик, уялиш 
ҳис-туйғуси кучлилик. Қизнинг қўрқоқлиги- 
дан, уятчанлигидан фойдаланиб, уларни зўр 
билан ажратиб, қизни тутиб, бошқа кишига 
берсалар, оқибати ёмон бўлади. С. Айний, 
Эсдаликлар. - Раҳмат! — деди, кейин шу 
сўзнинг ўзини уятчанлик билан секин так- 
рорлади. А. Мухтор, Опа-сингиллар. 

УҚА Безак учун газмол буюмлар, кийим- 
кечак ва ш.к. нарсалар четига тикиб, қадаб 
қўйиладиган узун энсиз мато. Ислом барлос 
қаҳрли кўзларини юқорига — ипак чодирнинг 
кўркам уқаларига, ранг-баранг ипак шоки- 
лалари осилиб турган шипга тикди. Ойбек, 
Навоий. Очиқ деразадан кирган баҳор шамо- 
ли деразанинг, учига уқа тутилган сурп 
пардасини силкитди. С. Аҳмад, Ҳукм. Зарбоф 
тўни ёқасига заррин уқа тутилган барваста 


эшик оғаси кириб, таъзим қилди. X. Султо- 
нов, Бир оқшом эртаги. 

УҚАЛАМОҚ 1 Баданни ёки унинг би- 
рор қисмини босиб силамоқ, эзғиламоқ, 
ишқаламоқ. Анорхон кечаси билан кампирнинг 
бошларини уқалаб, хўрозларнинг товушлари- 
ни тинглаб чиқди. И. Раҳим, Ихлос. Афғон 
чойфуруш қорнини тўйғазиб бўлиб, дарров 
оёқларини чўзди, тиззаларини уқалаб, гапга 
тушди. А. Мухтор, Опа-сингиллар. Саид 
кўзини йиртиб, қовоқларини уқалаб, уйқусини 
қочирди. Й. Муқимов, Олов ва ниҳоллар. 

2 Ишқаб кўчирмоқ. Терговчи ўйланиб 
қолди ва зўр бериб пешонасининг кирини 
уқалар эди. А. Қаҳҳор, Сароб. Ашур кийим- 
ларига ёпишиб қуриб қолган лойни уқалаб 
туширяпти. П. Қодиров, Уч илдиз. 

3 Ишқаб, доналарни сўта, пўст ва ш.к. 
дан кўчириб туширмоқ, ажратмок, тоза- 
ламоқ. Кунгабоқарни уқаламоқ. н Жўхори- 
ни амакимнинг ўғли учдан бирга қайириб, 
уқалаб, келтириб берди. Ғ. Ғулом, Тирилган 
мурда. Қози пиёлани олдига қўйди-да, сўйил- 
ган анордан катта бир бўлагини олиб, йирик 
қизил доналарини кафтига уқалай бошлади. 
М. Исмоилий, Фарғона т. о. 

УҚМОҚ 1 Мазмунини ўзлаштирмоқ, 
билиб етмоқ; англамоқ, тушунмоқ. Гапни 
гапир уққанга, жонни жонга суққанга. Ма- 
қол. н Қассоб бошини тез-тез ирғаб, уқиб 
олганини ишора қилди. П. Турсун, Ўқитувчи. 
[Қоидаларни] Роса ўқиб, ёдлаб ол, Уқиб, дил- 
га жойлаб ол. Қ. Муҳаммадий. 

2 Пайқаб олмоқ, ҳис қилмоқ, сезмоқ. 
Олимов бошқа болаларнинг ҳам ҳайрат би- 
лан боққан кўзларида шундай саволни уққан 
эди. Ҳ. Назир, Сўнмас чақмоқлар. Қиз-жу- 
вонларнинг кўзларидан фақат қишлоқ одам- 
ларига хос соддалик ва теранликни уқиш 
мумкин. Э. Усмонов, Ёлқин. 

УҚТИРИШ 1 Уқтирмоқ фл. ҳар. н. Сен 
саҳро боласига сўзни уқтириш ҳам қийин. 
Ойбек, Танланган асарлар. 

2: уқтириш хати Ёзма шарҳ, изоҳ. 

УҚУБАТ [а. — жазо; таъзир; ўч, 

қасос; жарима] Руҳий ёки жисмоний азоб, 
қийноқ, жафо. Ғуломжон бу кекса дунёда 
жуда кам яшаган бўлса ҳам, бошидан жуда 
кўп уқубатлар кечирди. М. Исмоилий, Фар- 
ғона т. о. Э парвардигорим.. боламни ўз пано- 
ҳингда асра, қолган умримни уқубатга таш- 
лама! Мирмуҳсин, Меъмор. 

УҚУБАТЛИ Азоб ва қийноқли, машақ- 
қатли. Уқубатли меҳнат. Уқубатли ҳаёт. 
н Қасос йўли! Оҳ, бу уқубатли ва мардона 
йўл. Ш. Тошматов, Эрк қуши. Бу ҳид Шаҳ- 
нозани ғалати, ҳам ширин, ҳам уқубатли 
бир аҳволга солиб кетди. С. Зуннунова, Гў- 
дак ҳиди. 

УҚУВ 1 Кишининг бирор нарсани ту- 
шуниб, билиб олиш хусусияти; дид, фаҳм, 
фаросат. Ҳар ишга уқув керак. н Маҳмуда 
уқуви зўрлиги, саводлилиги ва уддабуролиги 
туфайли ҳар қандай янгиликни тез ўзлаш- 
тириб олади. Газетадан. Ҳаваси келарди-ю, 
шунга маҳорсипи, кучи, уқуви етадими-йўқ- 
ми, ўйлаб кўрмас эди. Шуҳрат, Шинелли йил- 
лар. Эрматжон билан Иномжон ремонтга 
киришган бўлса ҳам, баъзи жойларига уқув- 
лари етмай, мурватни бураб олишга олиб, 
жойига қўёлмай, унинг [Қўқонбойнинг] юра- 
гига ғулғула сола бошлади. Мирмуҳсин, Қи- 
зил дурралар. 

2 Ўқиш-ўрганиш кучи, имконияти; ис- 
теъдод, қобилият. Шеър яхши нарсаку-я, ле- 
кин уни ёзишга уқувимиз йўқ. Ойдин, Суҳ- 
бати жонон. 

УҚУВЛИ 1 Уқуви яхши; дид-фаросат- 
ли. Уқувли қиз. н -Солдат уқувли, эпчил, 
ботир бўлмоғи лозим, — деди генерал. Ойбек, 
Қуёш қораймас. Дастурхон безашда бунақа 
уқувлисини учратмаган эдим. И. Ўктамов, 
Ҳикоялар. 

2 Лаёқатли, истеъдодли. Уқувли, тажри- 
бали кишилар. 


УҚУВСИЗ 1 Уқуви яхши эмас, диди паст. 
Содда кун кечиришга ўрганган уқувсиз бир 
қишлоқи аёл нима ҳам қила олади? П. Тур- 
сун, Ўқитувчи. Қишлоққа келадиган кўчма 
кинонинг уқувсиз механиклари узиб ташла- 
ган ямоқ ленталардан йиғиб, олақуроқ «ки- 
нофилъм» қилган эди. С. Аҳмад, Чўл ша- 
моллари. 

2 Таланти, истеъдоди йўқ. Буларнинг ҳам- 
маси уқувсиз ёш apmucnviap томонидан бирин- 
чи мартаба биринчи репетицияда бажарилган 
ролдай ясама чиқди. А. Қаҳҳор, Сароб. 

УҒОН эск. дин. Худо, олло, тангри. Тў- 
ғонбек салмоқланиб деди: -Маблағни сўзсиз 
берганларга, уғоним гувоҳ, тилимни қимир- 
латмадим. Ойбек, Танланган асарлар. 

УҲ унд.с. Чарчаш, бўғилиш каби руҳий- 
жисмоний ҳис-туйғуларни ифода этади. 
[Марям:] Уҳ! Жуда қийин ҳолда қолдим-да! 
Ҳамза, Ким ўғри. ? -Уҳ, бу Говнинг қилаёт- 
ган найранги! — деди-да, Абдурасул токчага 
суяб қўйилган қўшотарни қўлига олди. П. 
Турсун, Ўқитувчи. 

Уҳ тортмоқ айн. уҳламоқ. У [Қобил] ғам- 
гин ва хаёлчан гапириб, ҳикояси давомида 
неча-неча марта уҳ тортди. Ш. Рашидов, 
Бўрондан кучли. 

УҲДА [а. а_ц_с. — масъулият, жавобгар- 
лик; кафиллик] айн. удда. Аммо тўрт юз 
жаллоднинг қаршисига чиққан бир кишининг 
уҳдаси, албатта, бир кишича эди. А. Қоди- 
рий, Ўтган кунлар. 

УҲДАМОҚ «Уҳ» демоқ, уҳ тортмоқ. 








ФА [лот. fa] Диатоник (ўзгарувчан тон- 
ли) товушқаторнинг тўртинчи поғонаси; 
асосий етти поғонали товушқаторнинг тўр- 
тинчи товуши. Нота йўлининг биринчи ва 
иккинчи чизиқлари орасига ёзилган товуш 
фа дир. И. Акбаров, Музика саводи. 

ФАБРИКА [лот. fabrica — устахона] Ма- 
шина-ускуналардан фойдаланиш асосида 
хомашёдан маҳсулот ишлаб чиқарадиган 
енгил саноат корхонаси. Пойабзал фабри- 
каси. Тикувчилик фабрикаси. Бадиий буюм- 
лар фабрикаси. н Темуржон боғчага бора- 
диган бўлгандан кейингина, тикув фабри- 
касига қатнай бошлади. Ж. Абдуллахонов, 
Орият. 

ФАБРИКАНТ Катта фабрика эгаси, 
фабрикачи. Улар ҳаяжонли нутқларида фаб- 
рикантларнинг кирдикорларини фош этишди. 
Ойбек, Нур қидириб. 

ФАБРИКАТ [лот. fabricatus — тайёр- 
ланган, ишлаб чиқарилган] Ишлаб чиқа- 
риш, қайта ишлаш саноатининг истеъмол 
учун мўлжалланган тайёр маҳсулоти; фаб- 
рикада ишлаб чиқарилган тайёр буюм. Тў- 
қимачилик фабрикатлари. Фабрикатлар 
сотмоқ. 

Ярим фабрикат қ. яримфабрикат. Ҳалима 
холанинг ҳавасини келтирган.. бу ярим фаб- 
рикат маҳсулотлар магазини қаерда дей- 
сизми? «Саодат». 

ФАБРИКАЧИ эск. айн. фабрикант. ..фаб- 

рикачилардан фабрикаларни, заводчилардан 
заводларни тортиб олиб, халққа бер, дейди. 
Чўлпон, Кеча ва кундуз. 

ФАБУЛА [лот. fabula — ҳикоя қилиш, 
айтиб бериш; тарих; масал] ад. Бадиий асарда 


тасвирланган воқеа-ҳодисаларнинг баёни, 
уларнинг ўзаро боғлиқ бўлган сюжет тизи- 
ми. Масхарабозларнинг ҳикоялари, бир то- 
мондан, қизиқарли фабуласи.. билан, иккинчи 
томондан, ижро этилиши билан кишиларни 
ўзига тортган. М. Қодиров, Ўзбек халқ оғ- 
заки драмаси. 

ФАВВОРА [а. ijl j_a — қайнаб тошган, 
кўпирган нарса, фонтан] кт. 1 Кучли (та- 
биий ёки сунъий) босим билан юқорига 
отилиб турадиган газ, нефть, сув, суюқлик. 

2 Сувни ана шундай ҳаракатга келти- 
рувчи қурилма, иншоот; фонтан. Икки квар- 
тал наридаги кенг хиёбон жуда ўтиришли 
жой: ўртаси гулзор, кичкина фаввораси бор. 
Ф. Мусажонов, Ҳиммат. 

Фаввора урмоқ кўчма Жўш урмоқ, ав- 
жига чиқмоқ. Адолат чашмаси фаввора урди, 
Хиёнат балчиғин ҳар ёнга сурди. Ҳабибий. 
Ҳадемай тўй карвони йигит уйи томон йўл 
олди. Карвон ўтган кўчаларда тўй шодиёнаси 
фаввора уриб борди. М. Исмоилий, Одамий- 
лик қиссаси. 

ФАВТ [а. ji — кетиш, жўнаш; ўтиш] 
эск. Ўлиш, дунёдан ўтиш. Фавтимдан сўнг 
халойиқ не деб мазаммат қилур? «Ёшлик». 

ФАВҚУЛОДДА [а. t>jUJI jj_s — одатдан 
ташқари] 1 Ниҳоят кам учрайдиган; бошқа- 
ларга ўхшамаган; кутилмаганда юз берган; 
тасодифий. Фавқулодда ҳодиса. н Отнинг 
кавш қайтариши фавқулодда ерда, фавқу- 
лодда вақтда кечади. Т. Мурод, От кишна- 
ган оқшом. Замиранинг Муҳаммаджонга 
унаштирилгани ҳали ҳам одамларга фавқу- 
лодда бир янгилик бўлиб кўринарди. П. Қо- 
диров, Уч илдиз. 





2 Одатдан ташқари; кам дуч келинади- 
ган, камёб. Тиктепа қишлоғининг гузарида 
мулла Обиднинг қўлидаги фавқулодда кет- 
монни кўрган ҳар ким кулади. А. Қодирий, 
Обид кетмон. Ойбек фавқулодда серқирра 
истеъдод соҳиби эди. Газетадан. 

3 рвш. Ғоят даражада, ҳаддан ташқари; 
ғоят, жуда. Шералининг назарида, бугун ҳам- 
ма нарса фавқулодда сўлим, қушларнинг 
нағмаси эса жозибалироқ эди. С. Кароматов, 
Олтин қум. Никоҳ тўйи фавқулодда суронли 
ва тантанали бўлди. Ойбек, Танланган асар- 
лар. 

4 Махсус шароит талаби билан белги- 
ланадиган, содир бўладиган; навбатдан таш- 
қари. Фавқулодда мажлис. Фавқулодда ва 
мухтор элчи. н Бу ҳодисалар саройда фав- 
қулодда чора-тадбирлар кўришни тақозо 
этди. Мирмуҳсин, Меъмор 

ФАГОЦИТ [юн. phagos — ебтўймас, оч- 
кўз + kytos — ҳужайра] биол. Одам ва ҳай- 
вонлар организмида ёт жисм ва бактерия- 
ларни тутиб олиш ва ҳазм қилиш хусуси- 
ятига эга бўлган ҳужайра. 

ФАЖЕ | а. — фожиали, ҳалокатли] 

кт. айн. фожи(ъ). Фаже аҳвол. Фаже воқеа. 
н Яқин тарихнинг ўзиёқ унинг [Навоийнинг] 
кўзига фаже манзараларни беҳисоб қатор- 
лаштиради. Ойбек, Навоий. 

ФАЗА [юн. phasis — намоён бўлиш, пайдо 
бўлиш] 1 Табиат ёки жамиятдаги бирор 
воқеа-ҳодиса, жараён ва ш. к. нинг ривож- 
ланишидаги муайян пайт, муддат, давр. Ғў- 
занинг шоналаш фазаси. н Бу мақолада биз 
асосан гул ва ҳосил тугунчалари, унинг ри- 
вожланиш фазалари ҳақида фикр юритмоқ- 
чимиз. Газетадан. 

2 махс. Бирор нарсанинг шакли, ҳолати 
ёки ҳаракати ўзгаришидаги маълум ҳал қи- 
лувчи пайт, давр. Маятникнинг тебраниш 
фазаси. н Галилей дунёда биринчи бўлиб 
телескоп ясади-да, унинг ёрдамида Венера 
фазаларини кузатишга муваффақ бўлди. «Фан 
ва турмуш». 

3 эл. Генератор ўрамасининг айрим гу- 
руҳи, шунингдек, унга уланган электр сим- 
лар. 

ФАЗИЛАТ | а. L ,л_а — афзаллик, ижо- 
бий хислат; эзгу иш] 1 Ижобий хислат, ях- 
ши хулқ ёки хусусият. Ҳалоллик энг яхиш 
фазилатдир. н Меҳр-оқибат ea садоқат 
истасанг, ўзинг ҳам шу фазилатларнинг эга- 


си бўл. Газетадан. Самимийлик қизларнинг 
келажак ҳаётларида энг зарур фазилатдир. 
«Саодат». 

2 Афзаллик, устунлик. Бу ерларнинг ўз 
фазилати, ўз кўрки бор. Газетадан. Ҳар фасл- 
нинг ўз хислати бор, Ҳар фаслнинг — ўз фази- 
лати. Уйғун. 

2 Фазилат (хотин-қизлар исми). 

ФАЗИЛАТЛИ Яхши, ижобий хислатга 
эга бўлган, яхши хулқ, характер соҳиби. 
Фазилатли одам. н Гап камтарлик ҳақида 
борар экан, кўз ўнгимизда ажойиб фазилат- 
ли кишилар, шу билан бирга, гердайган, мағ- 
рур, калондимоғ баъзи кимсалар жонланади. 
Газетадан. 

ФАЗИҲАТ [а. .а <> — уят, номус; рас- 
волик, шармандалик] эск. Обрўсизлик, рас- 
волик, шармандалик. Хомуш ўлтур, Муаз- 
зам, суҳбати аҳли тамиз ичра, Фазиҳат 
бўлмағайсан, эл аро беҳуда кўп сўзлаб. «Ўзбек 
шоиралари». 

ФАЗЛ [а. J .а а — қадр-қиммат; обрў, 
шараф] кт. Ижобий хислат, фазилат, аф- 
заллик, устунлик. Энг шарафли фазл эрур 
инсонга деб аҳлу вафо, Ҳар нафас меҳру 
муҳаббат айлаб изҳор ўлтирур. Ҳабибий, 
Девон. 

Аҳли фазл Яхши фазилат соҳиблари, 
фазилат аҳли. Паҳпавон, Алишерга қараганда 
анча катта бўлса ҳам, аҳли фазл ўртасида 
ном чиқарган ёш шоирни катталардек ҳур- 
мат қилар эди. М. Осим, Сеҳрли сўз. Фазлу 
карам Яхшилик ва саховат, марҳамат. A.i- 
батта, фазлу карам Оллоҳнинг қўлида, уни 
ўзи истаган кишиларга берур. «Шарқ юлдузи». 

ФАЗЛ-КАМОЛОТ, фазлу камолот 
Ижобий хислат(лар) ва камолот, фазл ва 
етуклик, балоғат. У ўз хўжасининг фазлу 
камолотини тақдирлаб, унга хизмат қилиш- 
ни ўзи учун бир шараф деб ҳисоблар эди. 
Ойбек, Навоий. 

ФАЗО [а. sLAi — очиқ кенг майдон; 
коинот] 1 айн. макон 1. Нисбийлик назарияси 
— материя мавжуд бўладиган фазо ea вақт 
назариясидир. «Фан ва турмуш». 

2 Ҳамма томонга чексиз йўналган 
бўшлиқ; осмон; коинот. Жисмнинг фазодаги 
ҳаракати. н Дейдилар, фазонинг чегараси 
йўқ, Миллиард юлдузларнинг сўнги ҳам фазо. 
А. Орипов, Юртим шамоли. 

3 кўчма Оғуш, қучоқ. Хотини отланиб 
уйдан чиқиб кетгач, у аста хўрсинди-да, чексиз 







хаёл фазосига парвоз қилди. О. Мўминов, 
Хиёбондаги уч учрашув. 

ФАЗОВИИ [а. os \ .ла — фазога, коинотга 
оид] Чексиз бўшлиққа, коинотга дахлдор, 
тегишли. Олимлар, карта — дунёнинг фазо- 
вий, тасвирий образидир, деб таъриф бериш- 
ган. «Фан ва турмуш». 

ФАЗОГИР [ а. + ф. jX \ .А а — фазони эгал- 
ловчи] кт. Фазони забт этувчи; космонавт. 
Тонг билан Ер янги фазогирини ўзга сайёра- 
лар сари учирар. А. Исроилов, Биз — дунё 
одамлари. Йўлга чиқар бу кун фазогир, Со- 
мончининг йўли пойандоз. Э. Воҳидов, Му- 
ҳаббатнома. 

ФАЗОГИРЛИК Коинотни забт этиш 
маҳорати, касби, ҳунари. Биз унинг [Гага- 
риннинг] фазогирлигига қойил қолиб, мак- 
табни унинг номи билан атадик. Газетадан. 

ФАЗОКОР айн. фазогир. Унинг фазокор 
ўғли Ер атрофида айланаркан, шу азамат 
чинорга бир он бўлса ҳам кўз ташлар. А. 
Мухтор, Чинор. Мактаб йўли, дўстлар, фа- 
зокор парвозидан кам эмас зарра. А. Орипов, 
Йиллар армони. 

ФАЗОМЕТР [юн. phasis — пайдо бўлиш 
+ юн. metreo — ўлчайман] физ. Ўзгарувчан 
ток қурилмаларида фазаларнинг силжиш 
бурчагини, яъни занжирдаги ток билан куч- 
ланиш фазалари ўртасидаги фарқни ўл- 
чайдиган асбоб. Электрон фазометрлар би- 
лан ўлчаш электрон-механик фазометрлар 
билан ўлчашдагидан аниқроқ чиқади. «ЎзМЭ». 

ФАЗОТРОН [юн. phasis — пайдо бўлиш 
+ (элек)трон] физ. Зарядланган оғир зар- 
рачаларнинг ҳаракатини тезлаштирувчи 
мослама, атом ядросини текширишда қўл- 
ланади. ..фазотроннинг параметрлари ўзи- 
нинг бошланғич қийматларига қайтади ҳам- 
да тезлатишнинг янги цикли бошланади. 
«ЎзМЭ». 

ФАЙЗ [а. и + ; « — тўкилиш, ёйилиш; мўл- 
кўлчилик; саховат, мурувват] 1 Ўзига жалб 
қилишлик, қувонч бахш этувчи жозибадор- 
лик. Суҳбатга файз кирди. Базмнинг файзи 
кетди. н Оромбахш «Чўли ироқ» полизнинг 
сеҳрли оқшомига яна ҳам файз киритди. Н. 
Фозилов, Дийдор. Шу пайт электр чироқ- 
лари ёқилди, ҳовлига файз устига файз 
қўшилди. Газетадан. 

2 кўчма Барака, мўллик. Файз ёғилди 
Ўзбекистонга, Бу дилрабо боғу бўстонга. X. 
Расул. Бахтнашъаси. Фарғонанинг ҳусни кел- 


ди саҳрога, Пахта экдим, файз келди, инжу 
келди. Т. Тўла, Оромижон. 

ФАЙЗБАХШ [файз + ф. а ч. к — бағиш- 
ловчи] кт. Лутфу карам, қут-барака бахш 
этувчи, инъом-эҳсон берувчи. 

ФАЙЗИЁБ [файз + ф. <_>Lj — топувчи] 
кт. 1 Ўта тароватли, мафтункор, кўркам, 
серфайз. Боғлар нурдан файзиёб бўлди. Ҳ. 
Ғулом. Ёмғир савалаган сайин чанг-ғуборли 
атроф-жавониб мусаффолашмоқда, файзиёб 
бўлмоқда эди. «Ёшлик». 

2 Баҳраманд. Бепоён мамлакатимизда.. 
ҳаёт неъматларидан ҳамма файзиёб. Газе- 
тадан. То ҳаёт эканмиз — савобга зормиз, 
Йилт этган шуъладан диллар файзиёб. А. 
Орипов, Йиллар армони. 

ФАЙЗЛИ Ўзига жалб қиладиган; жози- 
бадор, истараси иссиқ; кўркам. Файзли боғ. 
Файзли одам. Файзли суҳбат. н Шаҳримиз 
қиёфаси кечқурун янада файзли бўлади. 
Газетадан. Балки менинг онам ҳам Мўъта- 
бархоннинг онасига ўхшаб ширинсўз, минг 
марта айланиб-ўргилиб, гиргиттон бўлади- 
ган файзли аёлмиди?М. Алиев, Шонли авлод. 

ФАЙЗСИЗ Ёқимсиз таассурот қолди- 
радиган, жозибасиз, хунук, бефайз. Файз- 
сиз одам. Файзсиз суҳбат. Файзсиз кўча. н 
Эркаксиз уй файзсиз, кўрксиз кўринади кўз- 
га. Фарзанд учун эса ота бир тоғдай. М. 
Алавия, Болаларимнинг отаси. Деворнинг қу- 
лаган жойидан олмазор ҳовли рўяси бирда- 
нига файзсиз, хунук бўлиб кўринди. Э. Ус- 
монов, Ёлқин. 

ФАЙЗ-ТАРОВАТ Кўркамлик, ҳусн; гў- 
зал кўриниш. Узоқумр кўриб, бахт-саодат- 
ли яшаган кексаларимиз фаровон ҳаётимизга 
файз-тароват бағишлаб туришибди. Газе- 
тадан. Нуроний оналаримизу отахонларимиз 
яшаётган уйларнинг ўзига хос файз-тарова- 
ти бор. Газетадан. 

ФАЙЗ-ФУТУР: файз-футур кетмоқ айн. 
футур кетмоқ қ. футур. Навоий кетди — Ҳи- 
ротдан файз-футур кетди. Ойбек, Навоий. 

ФАЙЗ-ҲАЛОВАТ [файз + ҳаловат] Жо- 
зиба, осойишталик, кўркамлик ва тинчлик. 
Аёллар бор жойда файз-ҳаловат бор.. «Ёш- 
лик». 

ФАИЛ [ингл. file — қоғозлар тикмаси, 
картотека] тех. Компьютер хотирасида ало- 
ҳида ном (сарлавҳа) остида сақланадиган, 
бошқа алоҳида номдаги ҳужжатларни (матн- 





ларни) қабул қилмайдиган ҳужжат ёки ҳуж- 
жатлар мажмуи. 

ФАЙЛАСУФ [ а. е_а j ... Б i < юн. philosop- 
hos — доноликни севувчи] 1 Фалсафа ил- 
ми, дунёқараш муаммолари билан шуғул- 
ланувчи олим, мутахассис. Шарқнинг маш- 
ҳур файласуфлари. н Файласуф ҳақиқатга 
ошиқ кишидир. Шунга кўра, ҳар бир ҳақи- 
қатталаб одам маълум даражада файла- 
суфдир. «Оз-оз ўрганиб доно бўлур». Фай- 
ласуфларнинг оқил гаплари бор. Ўзгарти- 
ришнинг иложи бўлмаган нарсага кўникмоқ 
керак, дейишади. «Ёшлик». 

2 с. т. Донолар каби муҳокама юргиза- 
диган; донишманд. -Файласуф эканку-а? — 
Бозор Ҳудратов энгашиб, Рауфга шивирлади: 
-Сатторнинг гапларини қа/)й-я/«Ўзбекистон 
кўриқлари». 

ФАЙЛАСУФЛИК 1 Фалсафа илми би- 
лан шуғулланиш. 

2 Файласуф сингари, файласуфнамо 
фикр юритиш. Эрнинг бирдан файласуфли- 
ги тутиб кетди. С. Аҳмад, Сайланма. -Сен 
бир харсангтошсан, сендан мен ажойиб ҳай- 
кал ясайман, — деган эди бир куни файла- 
суфлиги тутиб кетиб Жанна. Мирмуҳсин, 
Умид. 

ФАЙЛАСУФНАМО [файласуф + ф. 

— сингари, ўхшаш] с.т. Файласуфга ўхшаш, 
файласуф қиёфасидаги; файласуфлардек. 
Файласуфнамо мулоҳаза юритмоқ. н Суҳ- 
батдошим нуроний бир чол — қувноқ, тетик, 
файласуфнамо. С. Зуннунова. 

ФАИТОН эск. айн. фойтун. У [от\ гоҳ 
эгарланади, гоҳ ҳовлидаги файтонга қўшила- 
ди. Ҳ. Ғулом, Машъал. Ёқутой мактаби 
олдига икки файтон келиб тўхтади. Ж. Ша- 
рипов, Хоразм. 

ФАИТОНЧИ эск. айн. фойтунчи. Амирнинг 
файтончиси.. чарчаган оқсоқ отнинг сағри- 
сига устма-уст қамчи сола берди. С. Айний, 
Куллар. 

ФАКС қ. телефакс 1, 2. Компъютер, факс, 
«уяли» телефон каби мўъжизалар ҳаётимиз- 
га нисбатан яқинда кириб келди. Газетадан. 
Вилоят почта бўлимларида 16 та компъю- 
тер.. 3 та факс аппаратлари ўрнатилган. 
Газетадан. 

ФАКСИМИЛ Айнан, аслидагидек акс 
эттирилган, факсимиледан иборат, факси- 
миле каби. Факсимил телеграмма. н Бу 
китоблар орасида машҳур шоир ea таржимон 


Сайфи Саройи асарларининг қўлёзма тўпла- 
мидан олинган факсимил нусха ҳам бор. «ЎТА». 

ФАКСИМИЛЕ [лот. fac simile — айнан 
шундай қил, бажар] 1 Фотонусха воситасида 
аслидек қилиб босилган қўлёзма, ҳужжат ва 
б. хил босма маҳсулотлар. 

2 Шахснинг ўз қўли билан қўйилган 
имзони айнан акс эттирувчи босма шакл; 
клише-муҳр. 

ФАКТ [лот. factum — бажарилган, қи- 
линган] 1 Ўйлаб топилмаган, уйдирма бўл- 
маган, реал, мавжуд нарса; ҳақиқий воқеа, 
ҳодиса. Суҳбатларни жонли, қизиқарли, тур- 
мушдаги фактларга суяниб ўтказиш керак. Р. 
Файзий, Чўлга баҳор келди. Ҳар қандай да- 
дил фантазиянинг замирида ҳам ҳаётий таж- 
риба, реал фактлар, манзаралар ётади. У. 
Норматов, Талант тарбияси. 

2 Бор нарса, воқеа ёки ҳодиса ҳақида 
маълумот, далил. -Ҳамма бўлган фактларни 
ёза бер. П. Турсун, Ўқитувчи. Энди у дангал 
фактларни рўпара қилишга қарор берди. П. 
Турсун, Ўқитувчи. 

3 Бирор нарса ҳақида хулоса чиқариш, 
қатъий бир фикрга келиш учун хизмат 
қиладиган нарса, асос (мас., ҳужжат, далил, 
мисол). Жиноят юзасидан йиғилган фактлар 
етарли эди. н Юридик аҳамиятга эга бўл- 
ган фактларни аниқлаш тўғрисидаги суд 
uuinapuHU кўриб чиқиш практикаси муҳока- 
ма этилди. Газетадан. Шундан сўнг раис Ни- 
зомиддиновга танбеҳ қилди: Конкрет факт- 
ларга ўтинг. А. Қаҳҳор, Танланган асарлар. 

ФАКТИК Аниқ далилга асосланган; 
шубҳа туғдирмайдиган, ҳақиқий ҳолат ифо- 
даси бўлган. Фактик материаллар. Фактик 
материаллар таҳлили. 

ФАКТОР [лот. factor — бажарувчи, иш- 
лаб чиқувчи] қ. омил 1. Ҳал қилувчи фактор. 
н Бу факторлар ҳақиқий ёзувчини ҳам- 
касабаларидан ажратиб турадиган индиви- 
дуалликка олиб келади. У. Норматов, Талант 
тарбияси. Узоқ яшаш факторларидан бири 
тоза ҳаводир. «Саодат». 

ФАКТУРА [лот. factura — қайта ишлаш, 
тузатиш] 1 Харидорларга сотиш учун жўна- 
тилган молларнинг рўйхати, миқдори ва 
нархи кўрсатилган ҳужжат. Фактура билан 
мол бермоқ. н Қизиқиб фактурани талаб 
қилдим. Газетадан. Дорихона олиб, унда фак- 
тураси йўқ моллар сақлаб, уларни истаган 
нархда сотди. Газетадан. 

2 Тасвирий санъатда: асар сиртининг иш- 
ланиш ёки тузилиш хусусияти. XXаср санъа- 
тида фактурани мураккаблаштириш бўйича 
тажрибалар тарқади. «ЎзМЭ». 

ФАКУЛЬТАТИВ \фр. facultative < лот. 
facultas, facultatis — имконият, мумкинлик] 
Мажбурий бўлмаган, ихтиёрий; ихтиёрий 
равишда танлаб олинадиган. Факулътатив 
курс. Факулътатив семинар. Факулътатив 
машғулотлар. н ..бундай қўлланиш адабий 
тилда ва айрим шеваларда факулътатив 
характерга эга. «ЎТА». 

ФАКУЛЬТЕТ | нем. Fakultat < лот. facul- 
tatis — қобилият, имконият] Олий ўқув юр- 
тининг маълум ихтисослик бўйича тегишли 
фанлар ўқитиладиган бўлими. Филология фа- 
кулътети. Кимё факулътети. Факультет 
йиғилиши. н У Шерали учунгина эмас, бу- 
тун факулътет, университет учун мўътабар 
ва ҳурматли киши. С. Кароматов, Олтин қум. 

ФАКУЛЬТЕТЛАЛАРО Факультетлар 
ўртасида, орасида. Факультетлараро спорт 
мусобақаси. Факультетлараро муносабат. 

ФАЛАЖ [а. gia — шол, паралич] тиб. Асаб 
системасининг ишдан чиқиши натижасида 
тана аъзоларидан бирортасининг тамоман 
ҳаракатсиз бўлиб қолишидан иборат касал- 
лик; шол. Оёқ фалажи. Фалаж бўлиб қол- 
моқ. н Шу (Вў дармондори етишмаслиги 
натижасида киши фалаж касалига йўлиқи- 
ши мумкин. К. Маҳмудов, Ўзбек тансиқ та- 
омлари. [Анорбиби] Юрак фалажига йўлиқ- 
қани маълум бўлиб, шу кун кечаси, ҳатто уч 
гўдаги тўғрисида бир оғиз васият қилолмай.. 
вафот этди. А. Қодирий, Меҳробдан чаён. 

2 кўчма Ишдан чиқиш, ҳаракатсиз бў- 
либ қолиш. Асрлар ўтишига қарамай, бу ерда 
ҳаёт ҳали ҳам фалаж эди. Ойбек, Навоий. 

ФАЛАЖЛАМОҚ Фалаж, шол қилиб 
қўймоқ. Алкоголъ даставвал бош мия ҳужай- 
раларига таъсир қилади, кейин уларни фа- 
лажлайди. Газетадан. 

ФАЛАК [а. dJii — осмон; осмон гумбази] 
1 Ердан юқорига қараганда гумбаз, қубба 
шаклида бўлиб кўринадиган фазо бўшли- 
ғи, осмон гумбази; осмон, кўк. Яна чақмоқ 
чақди, яна фалак гумбурлади. Ҳ. Ғулом, За- 
мин юлдузлари. Чингизхон от солиб келиб, 
Минори Калон тагида фалакка бўй чўзган бу 
обидага маҳлиё бўлиб қолибди. Мирмуҳсин, 
Меъмор. 


Осмони фалак с. т. 1) жуда баланд, юк- 
сак. -Сиз билан тўхтовсиз қилинган маи- 
шатлар мени аввал осмони фалакка олиб 
чиқиб, кейин жарга улоқтирди, — деди Олим 
Эргашга. Б. Раҳмонов, Қилмиш-қидирмиш. 
Шу баробар олдинда чанг-тўзонни осмони 
фалакка чиқариб гирдоб кўтарилди. М. Ман- 
суров, Ёмби; 2) кўчма дабдабали, баланд- 
парвоз. Ноғоралар гумбури ea карнайлар садо- 
си яна осмони фалакка чиқди. О. Ёқубов, 
Кўҳна дунё. 

2 кўчма Тақцир, қисмат, кўргилик. Мен 
ўзим бу фалакнинг дастидан нажот излай- 
ман, бегим. П. Қодиров, Юлдузли тунлар. Эй 
фалак, чархинг бузилсин, Кимларга хор эт- 
дингмени. Э. Усмонов, Ёлқин. 

Фалакнинг гардиши билан Фавқулодда 
ҳоларда, ғайриихтиёрий равишда, вазият 
талаби, бирор мажбурият орқасида; тақдир 
тақозоси билан. Бу ғариб ea кимсасиз киши 
асли Сабзавор шаҳридан, фалакнинг гардиши 
билан Ҳиротга келиб қолган. Мирмуҳсин, 
Меъмор. Фалакнинг гардиши билан шу қиш- 
лоққа куёв бўлиб келди. «Муштум». Парвойи 
фалак Юз бераётган воқеа ва ҳодисаларга 
бефарқ қаровчи; парво қилмайдиган, беғам. 
Ғўзаларингиз чанқаб кетибди.. сиз бўлсангиз 
парвойи фалаксиз. Ж. Абдуллахонов, Тонг 
ёришган соҳилда. Ювош эса парвойи фалак; 
ҳеч нарса билан иши йўқ, доим хурсанд. Э. 
Раимов, Ажаб қишлоқ. Фиғони фалакка 
чиқмоқ (ёки ўрмаламоқ, кўтарилмоқ) Ҳад- 
дан ташқари жаҳли чиқмоқ, асабийлашмоқ, 
бўғилмоқ. Хайри боғчадан ўғлини олгани 
кирганда, тарбиячининг фиғони фалакка чи- 
қиб турган эди. С. Аҳмад, Қадрдон дала- 
лар. -Падарига минг лаънат, шу ҳам кўп 
бўлдими, — саксон ёшлар атрофидаги ота- 
хоннинг фиғони фалакка ўрмалади. «Муш- 
тум». 

ФАЛАКАТ с.т. айн. фалокат 2. Ҳаракат- 
да — баракат, ётиб еган фалакат. Газета- 
дан. Дугонажон, эрга тегдик десак, куйган 
эканмиз. Ҳаердаги фалакатга теккан экан- 
миз. «Гулихиромон». 

ФАЛАКИЁТ [а. — астрономия; 

астрономияга алоқадорлик] эск. тар. Астро- 
номия ва табиий географиядан умумий 
маълумотлар берувчи, ўрта асрларда ривож 
топган фан; астрономия. Абу Наср.. вақти- 
ни риёзиёт, ҳандаса, фалакиёт илмларини 
ўрганишга сарф этар эди. М. Осим, Жайҳун 


21—Ўзбек тилининг изоҳли луғати 

устида булутлар. Сўнгра устод Қозизода Ру- 
мий онҳазратнинг илтимоси билан зарбоф 
матога ўралган қалин китобини очиб, риёзи- 
ёт илми ҳамда бу илмнинг фалакиётни ўрга- 
нишдаги ўрни тўғрисида баҳс юритди. О. 
Ёқубов, Улуғбек хазинаси. 

ФАЛАҚ [а. jii — тешик, ёриқ, дарз; ёғоч 
тўсин] эск. Ўтмишда эски мактабларда гу- 
ноҳкор ўқувчининг оёқлари илигига кири- 
тиб боғлаб жазолайдиган махсус тахтакач, 
тахта исканжа. Биз домланинг қанча калта- 
гини еб, фалақ азобларига чидаб, ўн йилда 
хат-саводли бўлган эдик. С. Айний, Дохунда. 

Фалаққа тортмоқ {ёки осмоқ) Айбдор- 
нинг оёқпарини фалақ тешигига киргизиб, 
боғлаб қўймоқ. \Домла\ Бўлар-бўлмасга фа- 
лаққа тортавериб, бола бечораларнинг юра- 
гини олиб қўйган экан. Н. Сафаров, Кўрган- 
кечирганларим. ..домла беҳининг новдаси 
билан уради, мошга чўккалатади, фалаққа 
осади.. А. Қаҳҳор, Ўтмишдан эртаклар. 

ФАЛЛОҲ [ а . jT-'Ai — деҳқон, экинчи, зи- 
роатчи] Араб мамлакатларида ўтроқдеҳқон- 
нинг номи. Карбало даштига қўл узатиб у, 
Фаллоҳлар ҳолидан бўлди хабардор. Б. Бой- 
қобилов, Мени кутинг, юлдузлар. Бу кўча- 
ларда ўтар фаллоҳлару ҳаммоллар, Тоғчилар, 
қурувчилар, қаламкашлар, адиблар. Мирте- 
мир, Асарлар. 

ФАЛОКАТ [а. .зАУА — мусибат, бахтсиз- 
лик; мушкул аҳвол] 1 Одамлар ихтиёридан 
ташқари, кутилмаганда юз берадиган кўн- 
гилсиз воқеа, ҳодиса; бахтсизлик; офат. Фа- 
росатсиз — фалокатга йўлиқар. Мақол. н 
Кумушбиби учун бу ҳол кутилмаган бир 
бахтсизлик, кутилмаган бир фалокат эди. А. 
Қодирий, Ўтган кунлар. Тоҳир ёмон бир фа- 
локатни олдиндан сезгандай, юраги увушди. 
П. Қодиров, Бобур. 

Фалокат оёқ остида Офат, бахтсизлик 
кутилмаганда, қўққисдан юз бериши мум- 
кин. -Фалокат оёқ остида, деганлари ҳақ гап 
экан-да, — деди кимдир. Т. Рустамов, Мангу 
жасорат. Фалокат босиб Ғайриихтиёрий ра- 
вигцца; ўйламасдан, адашиб, билмай. Бир ку- 
ни фалокат босиб, меҳнат дарсида.. электр 
аррани синдириб қўйсак бўладими?Э. Раимов, 
Ажаб қишлоқ. Фалокат босиб, эру хотин ури- 
шиб қолишди. Охир бўлмади, ажралиб кетиш- 
ди. Газетадан. 

2 сўк. Ярамас; бадбахт. | Бой: | Ғофирни 
кўрдингми? [Холмат:] Боя шу ўртада ўра- 


лашиб юрувди, фсиюкат! Бир зумда йўқолиб 
қолибди. Ҳамза, Бой ила хизматчи. ..Немис 
фалокат лотинчани ҳам, ўзбекчани ҳам би- 
лар экан. Ойбек, Қуёш қораймас. 

ФАЛОКАТЗАДА [а. + ф. г>з yc^Mi — фа- 
локат урган, бахтсиз] Фалокатга дучор бўл- 
ган, фалокат азобини чеккан. [Муҳаммад 
Паҳлавон] Ҳозир тонг уйқуси элитган фало- 
катзада дўстининг сарғайган юзига қараб, 
унинг уйғонишини кутибўтирар эди. М. Осим, 
Сеҳрли сўз. 

ФАЛОКАТЛИ Хавфли, мудҳиш, бахт- 
сизлик келтирувчи; хавф-хатарли. [Отабек] 
Ўзининг очиқ кўзи, ўткир зеҳни орқали бун- 
дай ўзбошимчалик орқасидан мудҳиш фало- 
катли манзаралар кўрар.. эди. А. Қодирий, 
Ўтган кунлар. Бу фалокатли ишни Йўлдош 
бошлади. Ғ. Ғулом, Шум бола. 

ФАЛОКАТСИЗ Хавф-хатарсиз; беши- 
каст; бирор кор-ҳол юз бермай, бахтсиз- 
ликка учрамай. -Айт хўжайинингга, нозик 
юкни фалокатсиз элтиб қўйдим, пулни мўл- 
роқ чўзсин, — деди [Қора Аҳмад]. Ойбек, Тан- 
ланган асарлар. 

ФАЛОН [а. ^Mi — шундай, шундай бир] 
гум. олм. 1 Нарса, шахс ёки воқеа-ҳодиса, 
улар ҳақидаги бирор хусусият, белгини аниқ 
билдирувчи сўзлар ўрнида ишлатилади. 
Фалон кииш. Фалон нарса. Фалон жой. Фа- 
лон сўм. Фалон вақт. н Фалон вақтда ке- 
ламан деса, тамом, келмасдан қўймасди. Ў. 
Умарбеков, Чарос. Фалон ҳовлида бўйи ет- 
ган қиз бор, деган гапни эшитиб, кўзимиз 
ўйнар, лекин юзини кўрмасдик. П. Турсун, 
Ўқитувчи. 

Фалон-писмадон (ёки фалон-пистон, фа- 
лон-тугун) с. т. У-бу, ундай-бундай, анави- 
манави. Фалон-пистон деб гапни чўзма. н 
Акам пақирнинг қорнини ёрсанг, алиф чиқ- 
майди-ю, тағин фалону писмадон деганига 
куяйми! П. Турсун, Ўқитувчи. 

2 Бирор хусусият ёки ҳодисанинг, жара- 
ённинг миқдоран жуда ортиқлигини, юқо- 
ри даражада эканлигини билдиради. Энг ёмо- 
ни — шаҳарда қовун етишмаётган экан, бир 
тилими фалон пул эмиш. X. Тўхтабоев, Ши- 
рин қовунлар мамлакати. -Синиқчига обо- 
ришни ўзим ҳам биламан. У фалон пул сўрай- 
ди. С. Сиёев, Ёруғлик. Бозорда муштумдай 
жўжа фалон пул. Шуҳрат, Жаннат қидир- 
ганлар. 




3 Одоб-ахлоққа зид, айтиш уят ҳисоб- 
ланган сўзлар ўрнида қўлланади. Она билан 
қизни бир одамнинг фалон қилии/и шариат 
юзасидан тузук эмас. С. Айний, Қуллар. 
Кампир, агар шунга тегмасанг — фалон, деб 
оғзига сўз олди, мени уйидан ҳайдаб чиқарди. 
«Муштум». 

ФАЛОНЧА с. т. Номаълум миқдорни 
ифодалайди; шунча, шу миқдорда. Фалон- 
ча сўм. Фалонча китоб. н Хўш, фалонча 
таноб ер сеники, деди. Ҳ. Шамс, Душман. Шу 
билан бирга ердан олинадиган ҳосилни «фа- 
лонча» деб чегаралаб ҳам бўлмайди. Газета- 
дан. 

ФАЛОНЧИ гум. олм. Кимсани аниқ 
атамасдан, унинг исми ўрнида ишлатила- 
диган сўз. Фалончи, ота-онаси бўлмаса ҳам, 
ўксимай ўсди, дейишади. Ў. Ҳошимов, Қал- 
бингга қулоқ сол. Ёзганда ҳам, фалончини 
мақтайман, деган ўйим бўлмаган. Жўнгина 
қилиб, ўзим ўйлаган нарсаларни ёзганман. 
М. М. Дўст, Лолазор. 

Кимсан — фалончи 1) энг машҳур, юқо- 
ри мартабали. Ўшанда Ҳамза кимсан — 
фалончи бўлиб ном қозонади. К. Яшин, Ҳам- 
за. Отанг кимсан — фалончи, онанг тиллага 
топиб бўлмайдиган Нафисахон бўлса, сендан 
бахтли қиз борми! Мирмуҳсин, Умид; 2) 
юқори мансабли; бой, бадавлат. Кимсан — 
терифуруш фалончи бой! Лекин кўрган одам 
ямоқчими, бўзчими, деб ўйлар эди. Ойбек, 
Танланган асарлар. 

ФАЛСАФА [а. «_g ... U < юн. philosophia < 
phileo — севаман + sophia — донишмандлик] 
1 Табиат, жамият ва тафаккур тараққиё- 
тининг умумий қонуниятлари ҳақидаги фан; 
олам ва унда инсоннинг тутган ўрни ҳа- 
қидаги ғоялар, дунёқарашлар тизими. Умар 
Хайёмнинг қисқа, лекин сермазмун байтлари- 
га сингдирилган ҳаёт фалсафаси буюк, ҳаёт 
ва дунёдайин бепоён. Газетадан. Устоз Қори- 
Ниёзий Шарқ ва Ғарб фалсафаси тарихи, 
сиёсий иқтисод, адабиёт, санъат бобида ҳар 
қандай мутахассис билан баҳслаша оларди. 
«Фан ва турмуш». 

2 с. т. Эшитиб ўтириш ва мулоҳаза 
қилишга арзимайдиган, асоссиз, мавҳум 
фикр, мулоҳаза; қуруқ сафсата. Бу одам 
«ҳаётнинг олға босуви мумкин эмаслигини 
исбот қилатурган» ўзининг фалсафаси билан 
Саидийни юпатар эди. А. Қаҳҳор, Сароб. Бу 
анави чол — Пўлатжон домланинг гапи! Бу- 


нақа фалсафалар ўшандан чиқади! А. Қаҳ- 
ҳор, Оғриқ тишлар. 

Фалсафа сотмоқ (ёки сўқмоқ) Ўринсиз, 
фойдасиз, узоқ мулоҳаза юритмоқ, гапни 
чўзмоқ; сафсата сотмоқ. - Фалсафа сотиш бас, 
— деб Ҳасаннинг сўзини кесди Фотима. С. 
Айний, Қуллар. 

2 Шахсий тажриба, фикр-ўй асосида 
юзага келган ишонч, эътиқод. Жони бор одам 
қимирлаб туриши керак — унинг фалсафаси 
шу. Ҳ. Ғулом, Машъал. Бу сўзлари билан у 
ўзининг содда фалсафасига якун ясагандай 
бўлди. С. Анорбоев, Оқсой. 

ФАЛСАФИЙ [а. ^inili] 1 Фалсафагаоид 
(қ. фалсафа 1, 2). АбуАли ибн Синонинг ада- 
бий ижодида унинг фалсафий, этик ва эсте- 
тик қарашлари ўз ифодасини топган. Га- 
зетадан. Одатда, назарий, фалсафий қои- 
даларни лўнда қилиб ечиб бериш жуда муш- 
кул масала. X. Ёдгоров, Ҳаёт тўлқинлари. 

2 Табиат ва жамият ҳақидаги теран дунё- 
қарашни ўзида ифода этган. Фалсафий ро- 
ман. Фалсафий оқим. Фалсафий лирика. н 
Шу нарсани таъкидлаб ўтиш жоизки, фал- 
сафий лириканинг фалсафа фанига дахлдор- 
лиги нисбий характерга эга. «ЎТА». 

ФАЛСАФИЙЛИК Фалсафий мушоҳа- 
даларга эгалик. Шеър руҳидаги чуқур фалса- 
фийлик.. хусусиятларини биз Ойбекнинг шеъ- 
риятида ҳам кўрамиз. «ЎТА». 

ФАЛЬСИФИКАТОР Фальсификация, 
яъни сохталаштириш билан шуғулланувчи, 
сохталаштирувчи. Тарих фалъсификаторлари. 

ФАЛЬСЙФИКАЦИЯ [юн. falsificare — 
сохталаштирмоқ, қалбакилаштирмоқ] Чин, 
ҳақиқий воқеа ёки ҳодисани бузиб, бўяб 
кўрсатиш, сохталаштириш, қалбакилаш- 
тириш. 

ФАМИЛ [р. фамильньш — оилага ало- 
қадор < лот. familia — хонадон, оила]: фа- 
мил чой, фамилчой с. т. Қора чой ва шундай 
чой солиб дамланган ичимлик. ..аччиқ фа- 
мил чойнинг иссиғи юзига тепгандек, нозик 
қирра бурнининг учи қизариб кетди. С. Анор- 
боев, Оқсой. Девзира гуручнинг палови фа- 
мил чойни хуш кўрмайди.. С. Аҳмад, Сайлан- 
ма. Ёғлиқ овқат, гўшт, жигар, сут, қаймоқ, 
юмшоқ нон ейиш мумкин эмаслигини, нон 
қоқиси еб, қуюқ фамилчой ичиш лозимлигини 
айтди. М. Исмоилий, Фарғона т. о. 

ФАМИЛИЯ [лот. familia — қуллар, то- 
белар; хонадон; меросий ном; авлод, оила] 




Ота-она ёки бобо исмидан ясалиб, шахс 
исмига қўшиб айтиладиган, наслдан наслга 
ўтадиган оилавий ном. -Икки кун ўтгандан 
кейин вестибюлъ деворини тўлдирган узундан- 
узоқ буйруқ — рўйхатда Шавкатнинг фами- 
лияси ҳам чиқди. П. Қодиров, Уч илдиз. У 
фамилиясидан «хўжа»ни олиб ташлаган, до- 
мовойга [уй дафтарига] «Тошхўжаев» эмас, 
«Тошев» деб ёзилган. А. Қодирий, Кичик 
асарлар. 

ФАМИЛИЯДОШ Фамилиялари ўхшаш, 
бир хил бўлган шахслар. Ҳаранг-а, дадажон, 
сиз билан биз фақат фамилиядош эканмиз, 
холос. «Ёшлик». 

ФАН [а. /Д — санъат, маҳорат; эркин 
касб; илм, билим; тармоқ] 1 Табиат ва 
жамиятнинг тараққиёт қонуниятларини 
очиб берувчи ҳамда ўзи эришган натижалар 
билан атроф муҳитга таъсир кўрсатувчи 
билимлар тизими. Фан асослари. Фан ютуқ- 
лари. н Ҳар бир фаннинг ўзига хос сири 
ва сеҳрли томонлари бўлади. «Ёшлик». Фан 
тарихида қизиқарли ҳодисалар кўп учрайди. 
«Фан ва турмуш». 

2 Шундай билимлар тизимининг алоҳи- 
да тармоғи, йўналишлари, соҳалари. Аниқ 
фанлар. Ижтимоий фанлар. Табиий фанлар. 
Физика фани. Тилшунослик фани. н Би- 
ласизми, бўталоғим, табиий фанлар даврнинг 
зарурий эҳтиёжларидан вужудга келади. С. 
Кароматов, Олтин қум. Биология фани ҳам 
ниҳоятда ривож топиб кетди. Ж. Абдул- 
лахонов, Орият. 

ФАНАТИЗМ [«фанатик» с. дан] 1 Ўз 
дини ва эътиқодига ортиқ даражада ёпишиб 
олиб, бошқа ҳар қандай қарашларни рад 
этиш, фанатикларча фикр юритиш ва 
ҳаракат қилиш; ўтакетган мутаассиблик, 
жоҳиллик. Диний фанатизм. н Покистонда 
ижтимоий ва сиёсий жараёнлар орқасида 
халқнинг ўзи тобора секин-секин фанатизм- 
дан воз кечмоқда. Ойбек, Нур қидириб. 

2 Бирор ғоя, иш ёки машғулотга бутун 
вужуди билан берилиб кетиш, муккасидан 
кетганлик, ўта ишқибозлик. 

ФАНАТИК [лот. fanaticus — асабийлаш- 
ган; жазаваси тутган] 1 Ўзининг ўта дин- 
дорлиги, бошқа динлар, эътиқодларга то- 
қат қила олмаслиги билан ажралиб турувчи 
киши; ўтакетган мутаассиб. 

2 Бирор ғоя, иш ёки машғулотга бутун 
вужуди билан берилиб муккасидан кетган, 


ўта ишқибоз одам. Афанди доктор napu- 
шонхотир бўлгани билан ўз касбига nyxma, 
медицинага фанатик ошиқ эди. Газетадан. 

ФАНАТИК сфт. Фанатизмга оид, ўта- 
кетган мутаассиблик руҳи билан суғорил- 
ган. Фанатик одам. Фанатик ҳаракат. 

ФАНЕР [нем. Furnier < фр. fournir — 
устма-уст қўймоқ, қомламоқ| 1 Юпқа қилиб 
текисланган ёғоч тахталарни устма-уст, 
қатлам-қатлам елимлаб ёпиштириб тайёр- 
ланган қурилиш материали. Аҳмад шиддат 
билан фанердан ясалган кичкина дарчани 
тақиллатди. Ф. Мусажонов, Ҳиммат. Шу 
маҳал якка табақали фанер эишк очилиб, 
остонада ишфтдай бўлиб, Тўрабек кўринди. 
М. Мансуров, Ёмби. 

2 Мебелларнинг сиртини қоплаш учун 
ишлатиладиган юпқа тахта, пластинка. Маҳ- 
кам стул сурибўтирар экан.. бир четига сиёҳ 
тўкилган, сирти фанер стол кўзига одат- 
дагидан бошқачароқ кўриниб кетди. П. Қо- 
диров, Уч илдиз. 

ФАНЕРА айн. фанер. 

ФАННИИ [а. JA — бадиий, ижодий; мо- 
ҳирона] кт. Фанга, илмий асосларга таян- 
ган; илмий. Уўзининг.. қалтис таваккал би- 
лан қўл урган хатарли фанний тажрибала- 
ридан мамнун бўлур эди. А. Мухтор, Чинор. 

ФАНО [а. — ўлим, ўлиш; йўқ бў- 

лиш, ҳалокат] эск. кт. 1 Йўқ бўлиб кетиш, 
ўлиш. Гарчи фано ҳар кимсага Азалий бир 
қисматдир. А. Орипов, Онажон. 

Фано бўлмоқ ( ёки топмоқ) Ўлмоқ, ва- 
фот қилмоқ; йўқ бўлмоқ. Юрт эгаси энди 
фано бўлибди, Ул сабабдан сендай жаллод 
келибди. «Ширин билан Шакар». Вақт, замон 
олий ҳакам, Бу кун фано топгай ғазал. Гар 
ғазал узра қуёшдек Сочмаса ёғду замон. Э. 
Воҳидов, Муҳаббатнома. 

2 Ўзидан ва бутун борлиқцан кечиб, 
илоҳиётга сиғиниш. -Умримни фақру фано 
йўлига бағишламоқ ниятидамен, — кўзла- 
ридаги ҳасратни учқунлантириб гапирди Ҳай- 
дар. Ойбек, Навоий. Дунёнинг ҳой-ҳуйидан 
«этак силтаб», фақр ea фано йўлини тут- 
синми? Ойбек, Навоий. 

ФАНОР с.т. айн. фонарь. Тол шохига осиғ- 
лиқ фанорни ёқсаммикин, ёқмасаммикин, деб 
ўйлади. Ҳ. Ғулом, Машъал. 

ФАНТА [«фантазия» с. дан] Цитрус ўсим- 
ликлар (лимон) мевасидан тайёрланадиган 
чанқовбосди ичимлик. Раҳимжон уйдан бир 

шиша арақ, бир шиша «Фанта» ичимлиги, 
олма, бодринг олиб чиқди. Газетадан. 

ФАНТАЗИЯ [юн. phantasia — хаёл, та- 
саввур] 1 Инсоннинг бирор нарсани ўйлаб 
чиқариш, тасаввур қилиш қобилияти; ижо- 
дий тасаввур, фараз. Фантазияси кучли одам. 
н Деворий cypamda фақат фантазияга 
таяниб иш кўриб бўлмайди. «Гулистон». Сар- 
гузашт — фантазия билан тирик, фолъклор 
эса фантазия бобида ёзувчи учун бамисоли 
бир қанот. У. Норматов, Талант тарбияси. 
Шахмат ўйини фантазияни қўзғатади ва 
ўстиради. Газетадан. 

2 Амалга ошиши қийин бўлган ёки 
умуман амалга ошмайдиган, хомхаёл, пуч 
орзу. Очил.. Маҳкамнинг ижод фантазия- 
сига тушунмаганидан жилмаяр эди. П. Қо- 
диров, Уч илдиз. Э, бунга ишонмайман, бу 
пуч хаёл, фантазия. Газетадан. 

3 мус. Эркин услубдаги енгил мусиқа 
асари. Катта ва кичик формадаги энг яхши 
асарларнинг деярли ҳаммаси тингловчиларга 
ҳавола қилинмоқда.. М. Насимов ва бошқа 
композиторларнинг.. рапсодия ва фантазия- 
лари шулар жумласидандир. Б. Зиёев, Ижод 
уфқлари. 

ФАНТАСТ [юн. phantastikos — хаёл, та- 
саввурга оид] Фантастик асарлар (бадиий 
асар, сурат, фильм ва ш.к.) яратувчи ижод- 
кор. XIX асрда Францияда улуғ фантаст- 
ёзувчи Жюлъ Верн ўтган. «Фан ва турмуш». 
Ҳар бир фантаст адиб ўзининг ижодий 
қобилияти, фаннинг у ёки бу соҳасидаги би- 
лим доираси имкон берган даражада асар 
яратади. «Ёшлик». 

ФАНТАСТИК 1 Фантазияга (қ. фанта- 

зия 1) асосланган; фантастикага оид; бор- 
лиқцаги воқеа ва ҳодисалар нотабиий ра- 
вишда, муболаға билан тасвирланадиган. 
Фантастик роман. Фантастик ҳикоя. н 
Эртаклар тўла сюжет компонентларига эга 
бўлиб, уларда воқеа-ҳодисалар фантастик 
либосда тасвирланади. «ЎТА». 

2 Амалда, ҳақиқатда бўлмайдиган, ўй- 
лаб, тўқиб чиқарилган; уйдирма; хаёлий. 
Фантастик воқеа. 

ФАНТАСТИКА [юн. phantastike — хаёл 
қилиш санъати, қобилияти] 1 Хаёлда, тасав- 
вурда туғилган, ғаройиб, ғайритабиий ҳо- 
диса, образ ва ш. к. ҳамда уларнинг хаёлий 
тасвири. Халқ эртаклари фантастикаси. н 
Адабиётшуносликда уни [фантастикани] ик- 


кига — илмий фантастика ea бадиий фан- 
тастикага бўлибўрганилади. «Фан ва турмуш». 

2 Шундай образлар тасвирланган бади- 
ий ижод тури, жанр (адабиёт, кино, тасви- 
рий санъат). Дарҳақиқат, ҳар қандай ада- 
биёт ривожида фантастика жанри ҳам 
муҳим ролъ ўйнайди. «Ёшлик». Ўзбек.. ада- 
биётида фантастиканинг жанр сифатида 
қарор топа боииаганига ҳали кўп вақт бўл- 
гани йўқ. «Фан ва турмуш». 

ФАНФАРА [итал. fanfara] мус. 1 Мисдан 
ясалган, пуфлаб чалинадиган мусиқа асбо- 
би. Фанфараларнинг овозлари, ноғора ea 
барабанларнинг товуши байрам бошланга- 
нидан дарак берди. Газетадан. 

2 Шундай чолғу асбоби ёрдамида бай- 
рам ёки парад бошланганидан хабар бера- 
диган, тантанавор руҳда ижро этиладиган 
қисқа мусиқий сигнал. Спорт парадининг 
қатнашчилари фанфараларнинг садоси ости- 
да майсазорда саф тортдилар. Газетадан. 
Спартакиада байроғини кўтаришга чорлов- 
чи фанфаралар овози бутун майдонни янг- 
ратиб юборди. Газетадан. 

ФАНШУНОСЛИК Фанларнинг вази- 
фаси, тарихий тараққиёт қонуниятларини, 
тузилиши, фаолият кўрсатувчи тузилма- 
ларини, фаннинг жамият ҳаётида тутган 
ўрни ва ш.к. ни тадқиқ қилувчи илмий соҳа. 

ФАОЛ [а. JUi — ҳаракат қилувчи; таъ- 
сирчан] 1 сфт. Бирор ғоявий ҳаракат ёки 
ишга ғайрат билан, астойдил киришадиган, 
ишчан. Нормурод фаол бир колхозчи бўлса 
ҳам, соддагина бир одам, ундан ҳар сирни олиш 
мумкин. С. Айний, Қуллар. Муҳиддин Кари- 
мов ерларни обод қилишда фаол қатнашди. 
«Ўзбекистон қўриқлари». Бунинг сабаби шу- 
ки, фаол фикрлаш, ўйлаш мияга қон келиши- 
ни кучайтиради. «Фан ва турмуш». 

2 от Бирор жамоанинг ижтимоий ҳаё- 
тида, фаолиятида астойдил, берилиб иш- 
лайдиган шахс, жамоатчи. Қишлоқ фаоллари 
катта тўйлардаги сингари гурс-гурс ер бо- 
сиб елиб юришибди. Й. Шамшаров, Чироқ. 
Мулла Обид қишлоқ йиғинларига, фаоллар 
мажлисларига бормайди эмас, боради. А. Қо- 
дирий, Обид кетмон. 

3 Ҳаракатчан, кўп ҳаракат қиладиган. 
Нутқнинг фаол аъзолари. 

ФАОЛА [а. «Jlii — фаол аёл] Ижтимоий- 
ташкилий ишларда ва меҳнатда берилиб иш- 




лайдиган (қатнашадиган) аёл. Норбуви деб 
аталувчи бу хотин — қишлоқнинг фаоласи, 
кўп йиллардан бери жамоат ишларида иш- 
лайди.. Ҳ. Шамс, Душман. 

ФАОЛИЯТ [а. — ҳаракатчанлик; 

таъсирчанлик; самарадорлик] 1 Бирор соҳада 
олиб бориладиган иш, машғулот, ҳаракат. 
Ижодий фаолият. Сиёсий фаолият. Ижтимоий 
фаолият. Нутқий фаолият. н Шоир ўз 
ижодий фаолиятида янги дунё яратувчи 
кишилар тўғрисида куйлаб келди. Н. Сафаров, 
Очерклар. Бернора Қориева ўз фаолияти 
давомида жуда кўп қувончли, ҳаяжонли 
кунларни бошидан кечирди. «Саодат». 

2 Шундай иш, ҳаракат жараёни. Юрак- 
нинг фаолияти. н Организмнинг нормал 
ҳаёт фаолияти учун оқсил, ёғ, углеводлардан 
ташқари витаминлар ҳам зарур. «Саодат». 
Кўк чой киши руҳини тетик қилиб, иш 
фаолиятини яхшилайди. «Фан ва турмуш». 

ФАОЛИЯТСИЗ Бирор ишга берилиб 
қатнашмайдиган, астойдил ишламайдиган; 
нофаол. Фаолиятсиз ходим. н ..магазин ди- 
ректори М. Носировнинг фаолиятсизлиги 
кўрсатиб ўтилди. Газетадан. 

ФАОЛИЯТСИЗЛИК Иш-ҳаракатда 
сустлик, берилиб ишламаслик, ҳаракатсиз- 
лик. Фаолиятсизлиги учун танқид қилмоқ. 

ФАОЛЛИК Меҳнатда ёки бирор ҳара- 
катда, жараёнда жадаллик, жонбозлик кўр- 
сатиш, ишчанлик; таъсирчанлик. Ҳисобот 
кампанияси халқни оёққа турғизди, кенг 
омманинг фаоллигини ошириб юборди. Ҳ. 
Носирова, Мен ўзбек қизиман. 

ФАР с. т. Фара, ёритгич. Троллейбуслар 
ёйларини бошларига олиб, уйқуга киришди. 
Кўчаларда машина фарлари порламай қолди. 
И. Раҳим, Тинимсиз шаҳар. 

ФАРА \фр. phare < юн. Pharos — қадимги 
Мисрда Искандария яқинидаги, жуда кат- 
та маёғи билан машҳур булган Фарос оро- 
ли] Транспорт воситалари (автомобиль, 
локомотив, велосипед ва ш. к.)нинг олд 
қисмига ўрнатилган, қоронғида йўлни, иш 
бажарилаётган жойни ёритишга хизмат 
қиладиган электр фонарь. Kamma кўчадан 
келиб бурилган маишна фарасидан тушган 
ёруғликдан Шералининг кўзи қамашди. С. 
Кароматов, Олтин қум. Соҳилдаги трактор 
фарасини ёқиб, унга қаратди. С. Аҳмад, Уфқ. 

ФАРАЗ [а. j-s — тахмин; мажбурият, 
бурч] Бирор нарса ёки масала юзасидан 


олдиндан, тахминан чиқарилган ҳукм, ху- 
лоса; тахмин, тахминий мулоҳаза. -Фанучун 
тажриба ва фараз, қиёс ва таҳлил жуда 
зарур, — деди профессор. А. Раҳмонов, Ҳур- 
мат-эҳтиром. Олим илмий фаразлар олдида 
қул бўлиб қолмаслиги керак. Ж. Абдуллахо- 
нов, Орият. 

Фараз қилмоқ (ёки этмоқ) 1) тахмин, 
гумон қилмоқ. Йўлчи унинг тоғасининг қизи 
эканини фараз қилди. Ойбек, Танланган 
асарлар. Улар қизни йигит деб фараз қили- 
шибди. «Эртаклар»; 2) ..деб ҳисобламоқ, бил- 
моқ. Элмурод бугунги машқни такрорлаш учун 
пулемётга ётар экан, генерал шошилмаслик- 
ни таъкидлади: -Бизни бу ерда йўқ, деб фа- 
раз қилинг. Шуҳрат, Шинелли йиллар. Фа- 
раз қилинг, бу ерда яшар ошиқ йигит — хаёли 
осмон. «Ёшлик». 

ФАРАЗАН [а. Ui ji — тахминан, фараз 
тарзида] рвш. кт. Фаразга асосланиб, фараз 
қилиб; тахминан. Фаразан, чигитлар кирсайди 
тилга, Дердилар: -Шоҳидмиз гарчи минг йилга, 
Сира топмагандик шунча эътибор! М. Шайх- 
зода, Чорак аср девони. Тимсоҳнинг умридир 
фақат уч минг йил, Уч нафас яшайди фаразан 
пашша. Шукрулло, Жавоҳирлар сандиғи. 

ФАРАЗИИ [а. ^> — тахминий, фараз- 
га асосланган] кт. Фаразга асосланган, тах- 
миний; хаёлий. Ўзбекистоннинг келажаги бу 
— фаразий бир нарса эмас. Фақатгина орзу 
эмас, реал ҳақиқатдир. Газетадан. 

ФАРАЗИЯ [а. — гипотеза, тахмин] 

айн. фараз, гипотеза. 

ФАРАНГ [ф. Лз — европалик, Евро- 
пага, Францияга алоқадор] эск. 1 айн. фран- 
цуз. Фаранг тилига ҳам уста деб эшита- 
ман. К. Яшин, Ҳамза. Ким фарангу, ким 
ҳабаш, Ирқ талаш, имон талаш. Э. Воҳи- 
дов, Муҳаббатнома. 

2 Европалик, Европадан келган. У [Ғу- 
ломжон ] комитет аъзолари билан маслаҳат- 
лашиб, хуфтондан кейин ёнида тўртта фа- 
ранг йигит билан уста Баҳромникига келди. 
М. Исмоилий, Фарғона т. о. 

2 с.т. Францияда, Европада тайёрлан- 
ган; Франциядан, Европадан келтирилган. 
-Кампирнинг дарди ғўзада дегандек, сиз ко- 
сибларнинг дардингиз мум, чарм, фаранг ип- 
да, — деди кулиб ака Наврўз. М. Осим, Эл- 
чилар. Милтиқ босса, қистаб чиқар фаранг 
ўқ, Ўзингиздан ҳар вақт менинг кўнглим тўқ. 
«Ҳасанхон». 




Фаранг милтиқ (ёки тўппонча) эск. Пи- 
ликли милтиқцан фарқланадиган, патрон 
билан ўқланадиган милтиқ. Елкасида фаранг 
милтиқ таққан Ҳайдар мерган қўлида бур- 
гут қўндириб бормоқда эди. М. Жўрабоев, 
М. Б. мартабаси. Кумуш қуббалик қадалган 
сербар камарида.. Худоёрхон туҳфа қилган 
фаранг тўппонча осилиб турарди. Мирмуҳ- 
син, Қаҳрамоннома. Фаранг рўмол Ипак рў- 
молнинг юпқа, енгил ва товланиб туради- 
ган бир тури. Майна бошига ташлаб олган 
ҳарир фаранг рўмолининг икки учини тутиб, 
очиқ деразадан Ҳабиба хонимни кўрди. Ш. 
Тошматов, Эрк қуши. 

3 кўчма Ҳар бир иш қўлидан келадиган; 
моҳир, уста. Устози — гаранг, шогирди — 
фаранг. Мақол. н Аҳлиямиз [хотиним] ҳам 
уччига чиққан чевар, худога шукур. Ожиза- 
миз ҳам дўппи тикишга фаранг бўлиб чиқди. 
Чўлпон, Кеча ва кундуз. -Ҳа, Азизжон.. ўзинг 
ҳам фаранг жарроҳ бўпсан-да, — дейди Ко- 
мил ака. С. Азимов, Оппоқ тонг қўшиғи. 

Устаси фаранг 1) ўз ишининг моҳири, 
устаси. Собирбой, мулла Жуманиёзни яхши 
биламан, у устаси фаранг йигитлардан, уни 
алдаб бўпти. Ж. Шарипов, Хоразм. Диви- 
зионда Шариповни «устаси фаранг» мўл- 
жалчи, мерган тўпчи дейишади-я. Т. Руста- 
мов, Мангу жасорат; 2) кўчма салб. юлдуз- 
ни бенарвон урадиган, олғир. У ойга човут 
соладиган устаси фаранглардан. «Муштум». 
-Саидов, жудаям устаси фаранг бўлибсан-а! 
— деб кулишди Иброҳимга. Т. Рустамов, 
Мангу жасорат. 

ФАРАНГИ(Й) [ф. j_ s — Франция, 

Европага оид] Францияда (ёки Европада) 
ишлаб чиқарилган, тайёрланган ёки ўша 
ҳудудга мансуб (маҳсулот). Фаранги соат. 
Фаранги товуқ. Фаранги ип. н Хуржун 
ортилган эшакни қишлоқма-қишлоқ олдига 
солиб бориб: «Фаранги ип, ироқи совун, оқ 
сақич, қора сақич!» деб қичқирадиган аттор 
ҳам бедарак йўқолди. П. Турсун, Ўқитувчи. 
Бундан роса ўн йил бурун мана шу боло- 
хонадаги қазноқда тухум босиб ётган фаранги 
товуқ, бирданига қоқолаб, том орқасига — 
Собиржон қорининг боғига учиб тушди. А. 
Қаҳҳор, Қўшчинор чироқлари. 

ФАРАНГИСТОН [ф. (Ф - 

катта ) эск. Франция, Европа. 

ФАРАҲ [а. — шодлик, хурсандлик; 

шодиёна, қувноқлик] поэт. Шодлик, хур- 


сандлик туйғулари; вақтичоғлик, севинч. 
Дўстлик бу — муҳаббат янглиғ фараҳким, 
Билгай у на ҳадни ва на довонни. А. Орипов, 
Йиллар армони. Шу Ватанга фарзандман, 
она! Қалбим чексиз фараҳга тўлур. М. Али, 
Боқий дунё. 

ФАРАҲБАХШ [а. + ф. J^ Z ji ~ фараҳ, 
шодлик, қувонч бағишловчи] кт. Шодлик, 
қувонч бахш этадиган, кўнгил очадиган; 
ёқимли. Дунёда ҳамма оҳанглар орасида энг 
ёқимли, фараҳбахш оҳанг — она алласи та- 
раляпти. Газетадан. Кўклам энди бошланган, 
бизнинг томорқамиздаги ўрик дарахтлари 
гуллаб, ўз чечаклари билан боғчага фараҳбахш 
тус бергандилар. С. Айний, Эсдаликлар. 

ФАРАҲЛИ айн. фараҳбахш. Фараҳли тонг. 
н Кўп фараҳли бўлар эди ёғин эртаси, Қулф 
урарди лола — тоғнинг сўлим эркаси. X. 
Салоҳ. Она-Ер! Нақадор фараҳли дунё, Мо- 
вий уфқларда ўйнар кўзларим. Ж. Жабборов, 
Қуёш юрти. Назарнинг ҳаётида бундай бе- 
завол, фараҳли кечалар жуда кам бўларди. Э. 
Усмонов, Ёлқин. 

ФАРАҲЛИК 1 кт. Фараҳ, қувончга тў- 
лалик, дилраболик. Муҳаббатли, тотимли 
бўлди турмуш, Келиб шодлик, фараҳлик, кет- 
ди ташвиш. Ҳабибий, Девон. 

ФАРАҲМАНД [а. + ф. ,г, Д л Д — шод, қув- 
ноқ, хушҳол] айн. фараҳнок. Келиб жилмай- 
ди Xucpae, бўлди хурсанд, Бугун мақсадга 
еткандек, фараҳманд. Ҳабибий, Девон. 

ФАРАҲНОК [а. + ф. Д — қувноқ, 
хушчақчақ] эск. кт. Дилхуш, хушҳол, хур- 
санд. Фараҳнок бўлмоқ. Фараҳнок қилмоқ. 

ФАРД [а. j — бир, битта, якка, ёлғиз] 
эск. кт. 1 Якка, ёлғиз, танҳо. Ўзи шамсиз 
туриб, ота-онага чироқ ёқишни асло macae- 
eyp қилолмас.. яъни истиқбол Анварнинг фард 
ҳаётида ёлғиз муҳаббат эди. А. Қодирий, 
Меҳробдан чаён. 

2 ад. Шарқ мумтоз шеъриятида бир байт 
(икки мисра)дангина иборат бўлган кичик, 
мустақил шеър. Лутфий девонидаги битил- 
ган фардлардан 450 дан ортиғи бизгача етиб 
келган. «Фан ва турмуш». 

ФАРЁД [ф. jLji — бақириқ, ҳайқириқ, 
дод-вой, нола] Ниҳоятда хафалик, руҳий 
азоб, алам кабилар таъсирида ўзини ту- 
толмай ўкириб йиғлаш, дод солиб йиглаш, 
додлаш. Фарёд қилмоқ (этмоқ, айламоқ). н 
Бу ниҳоясиз дарднинг фарёдига ўхшар, бу 
фарёдда тирик жоннинг чидаб бўлмайдиган 




аччиқ азоби эшитилар эди. А. Мухтор, Асар- 
лар. Фарзандин қабрида она жигархун, Унинг 
фарёдидан дунё ғамхона. А. Орипов, Йиллар 
армони. 

ФАРЗ [а. — фармойиш, амр, кўр- 

сатма] дин. 1 Шариатда барча мусулмонлар 
учун бажарилиши мажбурий бўлган диний 
амаллар. Ҳаж исломий фарзларнинг бешин- 
чиси ва сўнггисидир. Газетадан. ..мусулмонлар 
учун худонинг айтгани фарз бўлиб, унга шак 
келтириш, ундан зорланиишинг ўзи ҳам гуноҳ 
ҳисобланади. «ЎТА». 

Фарзи айн дин. Барча мусулмонлар би- 
лиши, бажариши шарт бўлган асосий қои- 
далар ҳамда шундай қоидалар ёзилган тўп- 
лам. Бутун умрида пешонаси сажда кўрма- 
ганлар ҳам кўп, аммо фарзи айннинг бош 
томонидан тўрт-беш жумлани ҳар ким 
қийналмасдан сайрай олар эди. А. Қодирий, 
Ўтган кунлар. Раис афанди мулозимларига 
дарра кўтартириб, намозсизларни гпекширар, 
фарзи айнни билмаганларни урдирар эди. А. 
Қодирий, Ўтган кунлар. 

2 Бажарилиши зарур бўлган ахлоқий- 
маънавий вазифа, бурч. Ёшнинг ҳурмати — 
қарз, қарининг ҳурмати — фарз. Мақол. Қарз, 
қарзни бериш фарз. Мақол. н Кексалардан 
кўнгил сўраб туриш, кези билан кўмак бериш 
ёшларга фарзу қарз. Газетадан. 

ФАРЗАНД [ф. ajjji — бола, ўғил-қиз; 
насл] Битта ота-онадан дунёга келган бола; 
ўғил ёки қиз (ота-онага нисбатан); бола. 
Фарзанд азиз, одоби ундан азиз. Мақол. Дав- 
латнинг боши — фарзанд. Мақол. Ота-онанг 

— давлатинг, Фарзандларинг — савлатинг. 
Мақол. н Фарзанд — бу келажак, фарзанд 

— ўтган аждодларни келажак авлодлар би- 
лан абадий боғлайдиган ҳалқа. К. Яшин, 
Ҳамза. Асрорқул фарзанд кўрди.. боланинг 
отини Ёдгор қўйди. А. Қаҳҳор, Асрор бобо. 

2 кт. кўчма Ўз Ватани ёки халқига ман- 
фаат келтирадиган, унга астойдил хизмат 
қиладиган киши; ватанпарвар, элсевар. Ва- 
таннинг содиқ фарзандлари. Миллат фар- 
занди. н Мустақил давлат фарзанди экан- 
лигимдан бошим осмонга етди. Газетадан. 

3 кўчма Бирор жамоа, ижтимоий-сиё- 
сий, ғоявий гуруҳ, ҳаракат ёки ҳудудга ман- 
суб, унга алоқадор шахс. Мусулмон фарзан- 
ди. н -Мусулмон фарзандисиз, дилингиздаги 
васвасани ҳайданг. К. Яшин, Ҳамза. Қайлар- 
дадир фисқу фасод, ҳасад, хусумат Инсони- 


ят фарзандларин тортмоқда дорга. А. Ори- 
пов, Йиллар армони. 

4 кўчма Бирор маънавий, руҳий фаоли- 
ят маҳсули. Шеър — илҳом фарзанди. Ақл — 
эҳтиёж фарзанди. 

ФАРЗАНДЛИ Фарзанди бор, фарзанд 
кўрган; болали. Фарзандли аёл. н Фарзанд- 
ли уй доим бўлар лолазор.. «Эрали ва Ше- 
рали». Дугонамнинг ўғли бир қиз билан се- 
вишиб, турмуш қурдилар, фарзандли бўлди- 
лар. Газетадан. 

ФАРЗАНДЛИК Фарзанд мақомида бў- 
лиш, фарзанднинг бурч ва мажбурият- 
ларини адо этиш; бирор кимсага фарзанд 
бўлиш. Фарзандлик бурчи. Фарзандлик сало- 
ми. н Биз фарзандлик бурчин ўйлаб, тан- 
ладик аъмол. А. Шер, Қадимги куй. 

Фарзандлик қилмоқ Кимсага ўғил ёки 
қизлик бурчини адо этмоқ. Фарзандликка 
бермоқ Ўз боласини (ўғил ёки қизини) 
бировга бутунлай фарзанд қилиб, унинг 
тарбиясига топширмоқ. [ Шоқосим[ Хўжа- 
йинлар тоифасида инсоф йўқлигидан.. биров- 
га фарзандликка берган ўғлини кўриб келиш- 
га ҳам вақт тополмаганидан, умуман, ярали 
кўнгилнинг додидан бир-бир баҳс очди. Ойбек, 
Танланган асарлар. Фарзандликка олмоқ 
(ёки қабул қилмоқ) Бировнинг боласини 
ўзига бутунлай фарзанд (ўғил ёки қиз) 
қилиб, ўз тарбиясига қабул қилмоқ. Ёмон- 
ликни йиғиштириб қўйди-да, Фарзандликка 
қабул қилди меҳмонни. «Юсуф ва Аҳмад». 

ФАРЗАНДСИЗ Фарзанди йўқ; бефар- 
занд, боласиз. Иккови ҳам катта бўлди. 
Бойсари — бой, Бойбўри шоҳ эди. Иккови 
ҳам фарзандсиз бўлди. «Алпомиш». Эрининг 
фарзандсиз бева аммаси уни [Мунисни] жуда 
совуқ кутиб олди. С. Аҳмад, Хотин. 

ФАРЗАНДСИЗЛИК Боласи йўқлик, 
фарзандга зорлик, муҳтожлик. Йўлдош са- 
моварчи Ғозибек келгач, унга фарзандсиз- 
лик доғи, ёлғизқўлликнинг азобидан хўб ҳас- 
рат қилди. Н. Юсуфий, Ҳаёт сўқмоқпарида. 

ФАРЗАНДТАЛАБ [фарзанд + талаб] 
Фарзанд кўришни, болали бўлишни ис- 
товчи; болага муҳтож бўлган. Сиз туғмас 
экансиз, бахтингиз боғланган, фарзандта- 
лаблар менинг дуом билан тўққиз ой деган- 
да фарзанд кўрадилар. К. Яшин, Ҳамза. 

ФАРЗИН [ф. ~ қиролича, ферзь] 

Шахмат ўйинида энг кучли дона, сипоҳ. 
Фарзинни юрмоқ. н Азимов қора фарзинни 




қўлида бир оз ушлаб туриб, тақиллатиб 
босди-да, «Шах!» деди. И. Раҳим, Чин му- 
ҳаббат. 

ФАРЗОНА [ф. 4.jlj_>i — доно, ақлли, 
олим, билимли] поэт. Кўп нарсадан хабар- 
дор; оқил, донишманд, зийрак. Одам аҳлин 
қадрини фарзона бир одам билур. Ҳабибий, 
Девон. Ҳабибий, ўйла, ғофил — ғофилу, фар- 
зона — фарзона. Ҳабибий, Девон. Яйратар 
қирқ кокилин, фарзона қизлар хушқилиқ. А. 
Орипов, Ҳайрат. 

ФАРИНГИТ \юн. pharynx, pharyngos — 
ҳалқум] тиб. Ҳалқум шиллиқ пардасининг 
яллиғланиши. 

ФАРИШТА [ф. «дд,> — малак, ҳур, ғил- 
мон] 1 Исломда ва б. баъзи динларда худо- 
нинг амрини бажарувчи ғайритабиий мав- 
жудот; малак (фаришталар сон-саноқсиз 
бўлиб, ҳар бири маълум вазифани бажаради). 
Баъзи ривоятларга қараганда, фарии/талар 
жаннатдаги кавсар сувидан.. қумғонлари- 
мизга қуйиб кетар эмиш. М. Муҳаммаджо- 
нов, Турмуш уринишлари. Фарииипа, мало- 
йиклар — нурдан, сиз билан биз лойдан яра- 
тилган. «Маликаи айёр». 

2 кўчма Яхши хулқ-атворга эга бўлган 
ва гўзал (кўпинча аёллар ҳақида). Бу хотин 
тўғрисида мулла Норқўзи шундай фикрда: 
агар фаришта илгари ўтган бўлса — шунинг 
онаси, энди туғилса — шунинг боласи бўлади, 
агар ҳозир ер юзида бўлса — шу хотиннинг 
ўзи. А. Қаҳҳор, Асарлар. Во ажабо! Бу ким 
бўлди? Чўрими ёки бир офатижон фариш- 
тами ? Ҳамза, Бой ила хизматчи. 

3 кўчма Файз, зийнат. Аёлнинг саришта- 
си — рўзғорнинг фариштаси. Мақол. н Ҳа, 
ота — кўча кишиси, она уй фариштаси бў- 
лар экан. Л. Тожиева, Меҳрим сизга, одам- 
лар. 

4 кўчма Покиза, мусаффо; бегуноҳ. Ажо- 
йиб одамсан-да, дўстим, ажойибсан, фариш- 
тасан. Шукрулло, Сайланма. Шу кунгача 
Равшан ўзини ҳалолман деб фаришта санаб 
юрди. «Ёшлик». 

Фариштаси бор Жозибали, файзли. Эсон 
Давлат бегим суратни қўлга олди ea Навоий 
тасвирига беихтиёр қизиқиб: -Юзларида фа- 
ришталари бор зот эканлар, — деб қўйди. П. 
Қодиров, Юлдузли тунлар. Фариштаси йўқ 
Ўзига жалб қиладиган фазилати, кўрки йўқ; 
хосиятсиз. Фариштаси йўқ уй. н Куёвнинг 
юзида фарииипаси йўқ, Ҳожархон, фариштаси 


йўқ. Кўнгилга хуш келмаган никоҳ худога 
хуш келмайди! А. Қаҳҳор, Тобутдан товуш. 
Иблис устозларингнинг фариштаси йўқ 
китобларини ёндириб, кулларини кўкка со- 
вурдим. К. Яшин, Ҳамза. Фариштаси қочмоқ 
Файзсиз, кўримсиз бўлиб қолмоқ; қут- 
баракаси йўқолмоқ. Лекин ёлғизлик баттар 
эзди. Уйдан фаришта қочган, табассум ўч- 
ган эди. А. Мухтор. Асарлар. Беитақт намоз- 
ни канда қилма! Бўлмаса, уйингдан фариш- 
талар қочади. Ҳамза, Бой ила хизматчи. 
Супурилмаган ҳовлидан фаришта қочади. Н. 
Аминов, Қаҳқаҳа. 

ФАРИШТАЛИ 1 Файзли; сербарака. Са- 
риштали уй — фариштали уй. Мақол. 

2 кўчма Ёқимли, жозибали; ҳалол, по- 
киза. Бай-бай-бай, бу Ўтар бобо бағоят 
фарииипали одам эканлар. С. Сиёев, Ёруғлик. 
Фариштали одам, деб шунақаларни айтса 
керак-да, а? Шуҳрат, Жаннат қидирганлар. 

ФАРИШТАСИЗ Кишини ўзига торт- 
майдиган; кўрксиз, ёқимсиз; файзи йўқ. Фа- 
риштасиз одам. Фариштасиз ҳовли. 

ФАРМАКОГНОЗИЯ [юн. pharmakon — 
дори + gnosis — билиш, ўрганиш] Фарма- 
циянинг ўсимликлар ва ҳайвонлардан оли- 
надиган доривор маҳсулотлар ва уларни 
дастлабки қайта ишлашдан ҳосил бўлади- 
ган моддаларни ўрганувчи бўлими. 

ФАРМАКОЛОГ тиб. Фармакология му- 
тахассиси; доришунос. Хизмат қилувчи фар- 
макологлар мижозларга «яхши дорихона»дан 
қандай фойдаланиш тўғрисида маслаҳат 
беришади. «Фан ва турмуш». 

ФАРМАКОЛОГИК Фармакологияга 
оид. 

ФАРМАКОЛОГИЯ [юн. pharmakon — до- 
ри + logos — билим, тушунча] Дори-дармон 
маҳсулотларининг организмга таъсирини ва 
дориларни қўллашнинг усул ва тамойил- 
ларини ўрганадиган ва белгилайдиган фан; 
доришунослик. Кимёдаги бу алкалоидшу- 
нослик тиббиёт, фармакология соҳаларининг 
ривожланишига ёрдам берувчи янги фан бў- 
либқолди. Газетадан. 

ФАРМАКОТЕРАПИЯ [юн. pharmakon — 
дори + терапия] Касалликларни дори- 
дармон билан даволаш. 

ФАРМАЦЕВТ [юн. pharmakentes — дори 
тайёрловчи] Фармацевтика, доришунослик 
бўйича олий (провизор) ёки ўрта (прови- 
зор ёрдамчиси) маълумотга эга бўлган до- 




рихона ходими; фармацевтика мутахасси- 
си; доришунос. Дорихонага кирдим, фар- 
мацевт қиз билан танишдим, исми Малика 
экан. Ҳ. Ғулом, Замин юлдузлари. Шифокор 
ва фармацевтга энг азиз нарса.. кишиларнинг 
ҳаёти, соғлиги ишониб топширилган. Газе- 
тадан. 

ФАРМАЦЕВТИКА [юн. pharmakon — до- 
ри] айн. фармация. Қолаверса, илон заҳари 
фармацевтикада қимматбаҳо хомашё экани 
ҳам яхши маълум. «Фан ватурмуш». Чаканда 
мевасидан фармацевтика саноатида мой 
олинади. Газетадан. 

ФАРМАЦИЯ [юн. pharmakeia < phar- 
makon — дори, дори-дармон] Янги дори- 
дармонлар қидириб топиш, уларни қайта 
ишлаш, тайёрлаш, сақлаш ва беморларга 
тавсия қилиш бўйича илмий ва амалий би- 
лимлар соҳаси; доришунослик. 

ФАРМОЙИШ [ф. — буйруқ, 

буйруқ бериш; буюртма] кт. Бирор чора- 
тадбир ёки ишнинг бажарилиши ҳақида 
бериладиган буйруқ, топшириқ, кўрсатма. 
Фармойиш бермоқ. Фармойиш олмоқ. н 
Амирзодам, ҳар бир дақиқа ғанимат. Хос 
навкарларингиз отланган. Ҳаммаси фармо- 
йишингизга мунтазир. П. Қодиров, Юлдузли 
тунлар. Назар тракторчига янги фармойиш 
берди-да, руҳсиз бир аҳволда машинага 
ўтирди. Э. Усмонов, Ёлқин. 

ФАРМОН [ф. jL>j-a — амр, ҳукм; кўр- 
сатма; қатъий қарор] 1 Бирор ишнинг ба- 
жарилиши ҳақида бериладиган буйруқ, 
ҳукм, топшириқ; амр. Фармон бермоқ. Фар- 
мон чиқармоқ. Борники — фармон билан, 
Йўқники — армон билан. Мақол. н Уфармон 
кутиб, хонга юзланди. С. Сиёев, Ёруғлик. 
Ўлмас мастон қирқин қизига фармон қилди. 
«Маликаи айёр». 

Фармони олий Подшоҳ ёки хон томони- 
дан берилган фармон. Capou вазири ноилож 
бош эгиб, фармони олий ҳозирлагани чиқиб 
кетди. М. Осим, Карвон йўлларида. 

2 Ҳокимият олий органи ёки давлат 
бошлиғининг қонун кучига эга бўлган 
буйруғи, фармойиши. Ўзбекистон Респуб- 
ликаси Президентининг фармони. Ўзбекистон 
Республикаси Олий Мажлисининг фармони. 

ФАРМОНАЧИ тар. Подшоҳ, хон ёки 
амирнинг фармонини халққа маълум қи- 
лувчи мансабдор. -Фармоначи от чопиб, 
қайнатамиз Исломхўжа ҳазрат ҳовлисига 


келиб, марҳумнинг бола-чақаларини огоҳ эт- 
ди, — дейди хон. Мирмуҳсин, Чўри. 

ФАРМОНБАРДОР [фармон + — 

итоат қилувчи, бўйсунувчи] 1 Буюрилган 
ишни бош товламай бекам-кўст бажара- 
диган, бировга сўзсиз қулоқ соладиган; 
итоаткор. Келин итоаткор, фармонбардор 
бўлади. С. Кароматов, Олтин қум. Фармон- 
бардорлар Равшанни судраб, Самарқанд дар- 
воза томон юришди. С. Кароматов, Бир том- 
чи қон. 

2 Ҳамиша хизматга тайёр, илтифотли. 
Аммо оғаси буюрган ишни... адо қилувчи бир 
фармонбардор йигит. А. Қодирий, Обид 
кетмон. Ўзингиз биласиз, мен бир фармон- 
бардорман, сиз ҳар нима амр қилсангиз, шу- 
ни қиламан. «Гўруғлининг туғилиши». 

3 салб. Хушомадгўй, лаганбардор. Дирек- 
тор ва унинг фармонбардорлари буларнинг 
бирини «ёш», бирини «нўноқ».. деб ишдан 
бўшатдилар. Газетадан. 

ФАРМОННОМА [фармон + нома] кам 
қўлл. Ёзма равишда берилган фармон, ёзма 
буйруқ. «Фармоновдан таклифнома чиқмай- 
ди, фармоннома чиқади..» — деб кўнглидан 
ўтказди уста. Мирмуҳсин, Созанда. 

ФАРМОНОМУЗ [фармон + ф. - 
каби, ўхшаган] Буйруқ оҳангида, буйруққа 
ўхшаган. Элликбоши яна ўшқириб, фармоно- 
муз гаплар айта бошлади. Мирмуҳсин, Чўри. 

ФАРМУДА [ф. г>-1 j-o — буюрилган] Бую- 
рилган, буюртма; қўшалоқ сомса. Фарму- 
да сомса. н Жигару буйрак, думба ёғдан 
тайёрланган, қўшалоқ фармуда сомсалар. 
«Ёшлик». 

ФАРОВОН [ф. jljl j-s — мўл, жуда кўп, 
ортиқ, зиёда] 1 Ҳар жиҳатдан тўла-тўкис 
таъминланган, ҳамма нарсаси мўл-кўл; тўқ. 
Фаровон ҳаёт. н Яхши ишласак, ўз тур- 
мушимиз фаровон, юрт обод бўлади. Ойбек, 
О.в. шабадалар. Аёл бор жойда меҳнат 
мазмунли, фарзандлар бахтиёр. Оила фаро- 
вон ва аҳил. «Саодат». 

2 Кўп миқцорда мавжуд бўладиган; мўл- 
кўл, сероб. У томонларнинг [ қишлоқнинг\ 
биринчи ва фаровон меваси узум эди. С. Ай- 
ний, Эсдаликлар. Бу сирни кўриб, жа [жуда] 
бўлдим ҳайрон, Ҳай десам, келурми сўзлар фа- 
ровон. «Муродхон». 

3 кўчма Обод, яшнаган, бахтиёр. Фаро- 
вон ҳаёт бу — гўзал турмуш, осуда, серфайз 
ҳаёт демакдир. Газетадан. Фаровон қишлоқ- 






лар, обод шаҳарлар, Нур билан балқиган оп- 
поқ саҳарлар. Ж. Жабборов, Тоғлар садоси. 

ФАРОВОНЛИК Тўкин -сочинлик, мўл- 
кўлчилик; серфайз ҳолат. Яхшилик ва фаро- 
вонлик илдизи илм билан ривожланади. Га- 
зетадан. Ҳалол ва самарали меҳнат бор жой- 
да фаровонлик ҳам барқ уриб ривожланади. 
«Фан ва турмуш». 

ФАРОИЗ, фаройиз [а. ji - ҳисоб, 
ўлчов] тар. 1 Ернинг ҳажмини ўлчаш билан 
шуғулланувчи, ҳисоб-китобларга оид соҳа 
(фан). Рост, илм, риёзиёт ва фалакиётдин 
таълим берадурганлар йўқ, аммо мантиқ, 
фалсафа, фароиз [ерўлчов] илми равнақ 
топган. М. Осим, Карвон йўлларида. Домла- 
нинг айтишига кўра, биз куздан бошлаб 
фароиз [ҳисоб] ва харита ўқишимиз керак 
эди. А. Қаҳҳор, «ЎТА». 

2 Фиқҳ илмида: бажарилиши шарт 
бўлган амаллар ҳақидаги бўлим, жумладан, 
шариатнинг меросни тақсим қилиш ҳақи- 
даги қоидаларига оид билимлар. 

ФАРОМУШ [ф. jij-ol j_s — унутиш; уну- 
тилган] Паришонхотир, хаёлчан, хаёли қоч- 
ган ҳолатда, ўзини унутган ҳолда. Онаси- 
нинг саволига жавобан Севаргул фаромуш 
бош ирғаб, нохуш чимирилиб қўйди.. Н. Қили- 
чев, Чиғириқ. Асрор деразадан ташқарига 
фаромуш, кайфиятсиз қаради: ҳалиям қор 
ёғяпти. «Шарқюлдузи». 

Фаромуш бўлмоқ эск. кт. Хаёлдан кўта- 
рилмок, эсдан чиқмоқ, унутилмоқ. -Қайси 
гап? — деди хон чимирилиб, — нечукдир, 
хотиримдан фаромуш бўлибдур. С. Сиёев, 
Аваз. Фаромуш қилмоқ (ёки айламоқ) Унут- 
моқ, эсдан чиқармоқ. -Ҳай мулло Солиҳ, яна 
бир гапни фаромуш қилибман! — деди ҳазра- 
ти мударрис. А. Қодирий, Меҳробдан чаён. 
Ногоҳ ул паҳлавоннинг ҳовлисига борур йўл- 
ни фаромуш қилганимни сездим. «Шарқ юл- 
дузи». Фаромуш айламас бир нафас халқинг, 
Магар юракларда қўёлсанг ҳайкал. А. Ори- 
пов, Йиллар армони. 

ФАРОМУШЛИК Паришонхотирлик ҳо- 
лати. Ҳамма нарсадан хабардор бўлиб юради- 
ган комендантнинг фаромушлиги ўзига таъ- 
сир қилди. «Ёшлик». 

ФАРОМУШХОТИР [фаромуш + хотир] 
эск. кт. Бирор нарсани тез унутиб юбора- 
диган; паришонхотир. Фаромушхотир одам. 
Фаромушхотир бўлмоқ. 


ФАРОСАТ [а. сд^1 ji — самимият, зийрак- 
лик; заковат, ўткир ақп] Кишидаги тез ва 
тўғри фаҳмлай олиш қобилияти, сезгиси; 
фаҳм; заковат; дид. Фаросатни бефаросат- 
дан ўрган. Мақол. Тил — ақлнинг қиличи, 
фаросат — ғилофи. Мақол. н Атиргуллар 
ҳовлиларга файз киритган — бу эса ҳовли 
эгасининг диду фаросатини кўрсатиб ту- 
рарди. Мирмуҳсин, Умид. Болани тарбия- 
лашга фаросати етмаган киишгина унинг 
устидан шикоят қилади. Р. Усмонов, Одоб- 
нома. 

ФАРОСАТЛИ Фаҳмли, ақлли, дидли. 
Фаросатли одам. н Ўзи жуда фаросатли, 
доно, достончи чол. М. Осим, Карвон йўл- 
ларида. Баҳромбек оилада кўпроқ отасига 
тортган, хаёлчан, камгап, ишни пишиқ қи- 
ладиган, фаросатли ўғил эди. «Ёшлик». 

ФАРОСАТСИЗ Ақл билан иш тутмай- 
диган; фаҳмсиз, дидсиз; пала-партиш. Фа- 
росатсиз бола. Фаросатсиз — фалокатга 
йўлиқар. Мақол. н Фаросатсиз, дидсиз, 
нодонда кўз доимо кўр, оёқ шолдир. Нурбек, 
Умид йўли. 

ФАРОҒ [а. ў\ — тугаш, якун; бўш вақт, 
ишдан холи вақт] кам қўлл. кт. айн. фаро- 
ғат. Ошифта Ҳабибийни ўз ҳолига қўймай- 
дир, На бир дам олур ором, на лаҳза фароғ 
истар. Ҳабибий. 

ФАРОҒАТ [а. ддТ1 j_s — дам олиш, бўш 
вақт, тинчлик, осойишталик, осудалик, ро- 
ҳат] 1 Киши ором оладиган ҳол, шароит; 
осойишталик, тинчлик; роҳат. Фароғатда 
яшамоқ. Фароғат қилмоқ. Уйда роҳати йўқ- 
нинг кўчада фароғати йўқ. Мақол. н Чол- 
кампир бундай фароғатга қандай етишди? 
Ҳалол меҳнат, ҳалол лафз туфайли эришди. 
«Муштум». Қанча фароғат, қанча тароват, 
қанча латофат ва қанча маъно бор эди бу 
кўз қарашларда. Ф. Мусажонов, Ҳиммат. 

2 Фароғат (хотин-қизлар исми). 

ФАРОҒАТЛИ Хотиржамлик, осойишта- 
лик бахш этувчи, ҳузур-ҳаловатли. Фароғат- 
ли турмуш. н Тоғ булоғи. Ёнига чўккала- 
санг, бир ҳовуч шаффоф сувидан симирсанг, 
сўнгра осуда, фароғатли лаҳзалар оғушида тин 
олсанг. Ф. Мусажонов, Ҳиммат. Укечаги фа- 
роғатли дамларини яна эслади-ю, кўнгли кў- 
тарилди. Ў. Ҳошимов, Қалбингга қулоқ сол. 

ФАРОҒАТСИЗ Ҳузур-ҳаловатсиз, тинч- 
лиги, осудалиги бузилган. Фароғатсиз кун- 
лар. 




ФАРРОШ [а. — хизматкор; малай; 

йиғиштирувчи; қоровул] 1 тар. Кўча-кўй, 
ҳовли ва боғларга сув сепиб, супуриб-си- 
дириб юрувчи хизматкор; қоровул. Ўнлаб 
фаррошлар ҳафсала билан вр супурган, меш- 
кобчилар этакларини белбоққа қистириб, 
сув сепган. С. Сиёев, Аваз. Эшикда қари 
фаррош Ҳожи Солиҳ пайдо бўлди. У дарвиш- 
намо, камтарин, хаёлчан киши эди. Ойбек, 
Навоий. 

2 Идора ёки муассасаларда хоналарни 
супуриб-сидирувчи ходим. Фаррошларимиз 
етарли, ҳар куни пештахталар тозаланиб, 
хлор билан ювилади. Газетадан. Икки йилдан 
кейин бозорнинг фарроши унга одам қўйди. 
Ш. Холмирзаев, Оғир тош кўчса. 

ФАРРОШЛИК Фаррош, супуриб-си- 
дирувчи касби. Жасура дарсгача бир жойда 
фаррошлик қилар экан. Э. Аъзамов, Жавоб. 
Меҳнат фаолиятини шу ерда фаррошликдан 
бошлаган эди. М. Муҳамедов, Қилни қирқ 
ёриб. 

ФАРСАНГ [ф. Л\ ji] эск. кт. Эскича 
ҳисобда бир тош; саккиз чақирим, янгича 
ҳисобда тахминан 6 километрга тенг бўлган 
узунлик (масофа) ўлчови. Ҳусайн Бойқаро 
лашкари Мирзо Ёдгорнинг йигитларини бир 
неча фарсанг масофагача қувиб, асирлар би- 
лан қайтдилар. Ойбек, Навоий. Воҳанинг 
узунлиги нари борса — уч-тўрт фарсанг, 
кенглиги, кўп бўлса, бир фарсанг келар. О. 
Ёқубов, Кўҳна дунё. 

ФАРСАХ [а. jj] айн. фарсанг. Ҳиш- 
лоқдан чиқиб, бирор фарсах йўл босилгач, 
офтоб қиздириб, лоҳас қилди. М. М. Дўст, 
Лолазор. Жаҳонда Фурқат каби тентима- 
дим бемурод, Ватан тупроғин аммо кездим 
фарсах ea фарсах. А. Орипов, Ҳайрат. 

ФАРТУК [нем. Vortuch — бирор нарса 
олдидаги бир парча мато] 1 Одатда кийимни 
ифлос қилмаслик учун унинг устидан ки- 
йиладиган ёки иш пайтида белга боғлаб 
олинадиган иш кийими; пешбанд. Бошида 
моғор босган эски дўппи, олдида шакар қоп- 
дан тикилган фартук. М. Исмоилий, Фар- 
ғона т. о. Тўрдаги стол ёнида хат ёзиб ўтир- 
ган оқ фартукли хушрўйгина қиз дафтардан 
бошини кўтариб: -Келинг, хизмат? — деб 
сўради. Ҳ. Ғулом, Бинафша атри. 

2 Ўқувчи қизларнинг расмий мактаб 
кийими устидан кийиладиган оқ ёки қора 
рангдаги енгил кийими. Ҳаворанг штапелъ 


кўйлак устидан оқ фартук кийган бир жаж- 
жи қиз олтинчи «В» синфининг қўштабақа.. 
эшиги олдида бир оз аланглаб турди. М. Ис- 
моилий, Бизнинг роман. 

3 с. т. айн. этак 2. Иззатулла ўрнидан 
туриб, бир фартук пахта кўтариб келаёт- 
ган Шоира исмли котиба қизга пеишоз чиқ- 
ди. Н. Аминов, Каҳқаҳа. 

ФАРФОР [ф. j j_a jJ — чинни буюмлар] 
Оқ лойнинг энг аъло навидан турли ара- 
лашмалар қўшиб, сунъий тайёрланадиган 
минерал масса ва ундан ясаладиган чинни 
буюмлар. Фарфордан ясалган ваза. Фарфор 
идишлар. 

ФАРШ [а. (ji, — уй жиҳозлари: гилам, 
палос, бўйра]: фарш қилмоқ эск. кт. Ҳовли, 
йўлка ва ш.к. га тош ёки ғишт ётқизмоқ. 
Пиишқ ғишт билан фарш қилинган ҳовли. 

ФАРҚ I [а. 3 jJ — ажралиш, узоқлашиш; 
айрилиқ, жудолик] Нарсалар орасидаги но- 
мувофиқлик, ноўхшашлик; айирма, тафо- 
вут. Сўздан сўзнинг фарқи бор, ўттиз икки 
нархи бор. Мақол. н Марғилонлик келин 
билан сенинг бизга ҳеч бир фарқларинг йўқ, 
икковларинг ҳам боламизнинг қўшоғи — бо- 
ламизсиз. А. Қодирий, Ўтган кунлар. Хаёл 
билан ҳаёт орасидаги фарқ қанчалик калта 
бўлишини Бобур энди билди. П. Қодиров, 
Юлдузли тунлар. Илм билан амал ўртасида 
катта фарқ бор. С. Зуннунова, Олов. 

Фарқ қилмоқ 1) бирор предметни, во- 
қеа-ҳодисани унинг ўзига хос хусусият- 
ларига кўра бошқаларидан ажрата билмоқ, 
улар орасидаги тафовутни сеза олмоқ. Ай- 
ниқса.. Элмурод бу ҳолатни бошқалардан 
кўра кўпроқ фарқ қилди. П. Турсун, Ўқитув- 
чи; 2) ўзининг бирор хусусияти билан бош- 
қалардан ажралиб турмоқ. Писмиқ, телба 
фарқ қилар, Тинч оққан cye ғарқ қилар. 
Мақол. н Куйганёрнинг табиати бошқа 
жойлардан фарқ қилар эди. С. Аҳмад, Уфқ. 
Масал лирикадан ўзининг воқеабандлиги би- 
лан фарқ қилади. «ЎТА». Фарқига бормоқ 
айн. фарқ қилмоқ. Чой навларининг фарқига 
бормоқ. н Аслида Аҳмад ёқут нима, дур, 
бриллиант, марварид нима, унчалик фарқига 
бормасди. Ф. Мусажонов, Ҳиммат. Жувон бу 
гстни ҳазил аралаш айтдими, чин айтдими, 
Сидиқжон фарқига боролмади. А. Қаҳҳор, 
Қўшчинор чироқлари. 

ФАРҚ II [а. 3 ji | Сочнинг икки томонга 
тарашдан бошда ҳосил бўладиган йўл, 

чизиқ. Фарқ очмоқ. Фарқни қийшиқ очмоқ. 
н Кутлуғ Нигор хонимнинг ранги хиёл ўч- 
ган. Унинг пешонасидан юқорида — сочининг 
фарқ очилган жойида Бобур бир тутам 
оқарган соч толаларини кўрди. П. Қодиров, 
Юлдузли тунлар. Зулайҳо икки кафти билан 
сочларининг фарқини очиб, боишни кўтарди. 
Ў. Ҳошимов, Қалбингга қулоқ сол. 

ФАРҚЛАМОҚ Бирор нарсани иккин- 
чисидан ажрата билмоқ, фарқига бормоқ. 
Кеча ва кундузни барча кўзи очиқ одамлар 
фарқлайди. «Саодат». 

ФАРҚЛАНМОҚ 1 Фарқламоқ фл. мажҳ. 
н. Юлдузлар бир-бирларидан ўзаро фарқла- 
надилар. н Янтоқлар бир-биридан ташқи 
кўриниши, барглари, тиканларининг узунлиги 
билан фарқланади. «Фан ва турмуш». 

2 айн. фарқ қилмоқ 2 ( қ. фарқ I). 

ФАРҚЛИ Бирор белги-хусусияти билан 
бошқасидан ажралиб турадиган, фарқлана- 
диган, тафовут қиладиган, фарқи бор. Гар- 
чи бу икки эгачи-сингил бир қориндан тала- 
шиб тушган бўлсалар ҳам, бир-бирларидан 
фарқли эдилар. А. Қодирий, Ўтган кунлар. 
[ Зағчакўз] Қамишкапаликларни.. таҳқир қи- 
лар ва уларнинг шаҳарликларникидан анча- 
йин фарқли бўлган шева ва тилларини мас- 
харалар эди. П. Турсун, Ўқитувчи. 

ФАРҚЛОВЧИ 1 Бирор нарса ва ҳоди- 
сани бошқасидан фарқлашга, ажрата олиш- 
га хизмат қилувчи. Фарқловчи маъно. Фарқ- 
ловчи белги. 

2 Фарқига борувчи. Ақлли, доно кишилар, 
яхши-ёмонни фарқловчилар.. инсоний фази- 
латларларни яхши биладилар. Газетадан. 

ФАРҚСИЗ Фарқи йўқ, тафовутсиз. Фарқ- 
сиз уйлар. Бу менинг учун фарқсиз. н Улар 
худди эгизаклардек, чеҳралари бир-бирларига 
ғоят ўхшар, гавдалари қарийб фарқсиз, 
кўринишдан ювош одамлар эди. Ойбек, Қуёш 
қораймас. 

ФАРҒОНАЧА 1 Фарғонага, фарғона- 
ликларга хос, Фарғонада бўладиган, Фар- 
ғона ҳудудига дахлдор. Фарғонача ашула. 
Фарғонача тўн. 

2 Ўзбек халқ куйларидан бирининг номи. 

ФАС [а. ^La — Марокашдаги Фас шаҳ- 
ри номидан; ушбу бош кийим дастлаб шу 
ерда тайёрланган] Баъзи шарқ мамлакат- 
ларида кийиладиган, попук қадалган кесик 
конус шаклидаги бош кийим; ҳожи дўппи. 
Вазир бахмал фас кийган. «Шарқ юлдузи». 


Абдулвоҳид кичкина, чўзинчоқ бошидаги то- 
за, кўркам саллани қозиққа илди-да, эски ай- 
ниган фасни — «ҳожи дўппи»ни кийди. Ой- 
бек, Нур қидириб. 

ФАСАД [фр. facade < итал. facciata — олд] 
архшп. Уй, бинонинг олд томони. Халойиқ 
гуруллаб, фасаддаги сингари чироқлар билан 
ёритилган фойега ea ундан уч эшик орқали 
залга кирди. А. Қаҳҳор, Қўшчинор чироқлари. 

ФАСИҲ [а. а — гапга чечан, сўзамол, 
нотиқ] Равшан, равон, аниқ, ёқимли; ада- 
бий (нутқ ҳақида). Аммо маърузангиз бисёр 
фасиҳ ёзилган эркан, ўқуб ҳузурлар қилдим. 
А. Қодирий, Кичик асарлар. Таржималари 
оригинал даражада фасиҳ ea мукаммал. Ғ. 
Саломов, Таржима назариясига кириш. 

ФАСЛ [а. J а — бўлим, қисм; йил вақ- 
ти, мавсум; бўлиниш] 1 Бир йилни ташкил 
этадиган тўрт мавсумнинг бири (қиш, ба- 
ҳор, ёз, куз). Тошкентда уч фасл ёз: Баҳор 
— шошган ички ёз. Ёз — катта ea асл ёз. 
Куз — кечиккан кечки ёз. М. Шайхзода, 
Тошкентнома. Ҳар фаслнинг ўз хислати бор. 
Ҳар фаслнинг — ўз фазилати.. Уйғун. Ҳар 
фаслнинг ўз ҳусн-латофати бор, деган гап- 
ни йил фасллари тўғрисидагина эмас, умр 
фасллари тўғрисида ҳам айтса бўлар экан. 
А. Қаҳҳор, Асарлар. 

Уйғониш фасли кўчма Эрта баҳор. Аён 
бир хислатинг бордир азалдан, Сени ата- 
мишлар уйғониш фасли. А. Орипов, Йиллар 
армони. Фасли баҳор кўчма Умрнинг энг 
яшнаган, камолга етган даври. Ҳожихоннинг 
фасли баҳори ҳам, ҳусну малоҳати ҳам, кучу 
қуввати ҳам тугалишга қараб юз тутди. 
М. Исмоилий, Фарғона т. о. 

2 эск. Асарнинг бирор боби, қисми. Ки- 
тоб тўрт фаслдан иборат. н Бу боришдан 
[Отабек] бирор иш чиқара олдими, йўқми, 
бу тўғрида биз келаси фаслларнинг бирида 
ўрганармиз. А. Қодирий, Ўтган кунлар. Ҳар 
ўлтирганда наҳот бир ҳикоя ёки бирон ро- 
маннинг бир фаслини битиролмасам. А. Қаҳ- 
ҳор, Сароб. 

3 кўчма Вақт, муддат, давр. Ўт соласан 
қалбимга, эй гул, Севги фасл танламас экан. 
Ж. Жабборов, Тоғлар садоси. Севишмак гў- 
зал фасл, севги ёшлик муттасил. Ғайратий. 

Бир фасл Бирпас, бир оз. Бир фасл жим 
бўлган меҳмонхона ичида яна тапир-тупур, 
тўполон бошланди. С. Айний, Қуллар. Жа- 




ноблари бир фасл ўтириб турсалар, ҳозир 
олиб тқаман. «Олтин бешик». 

ФАСОД [ а. jI ... i — чириш, йиринглаш; 
бузуқлик, ахлоқсизлик] 1 Тирик организм- 
нинг яллиғланиши, чириши туфайли ву- 
жудга келадиган қўланса ҳидли сарғиш- 
кўкиш қуюқроқ суюқлик; йиринг. Фасод 
боғлаган яра. Яранинг фасодини чиқармоқ. 
н Дифтерит касаллиги юзага чиққанда, 
томоқда оқ фасод пайдо бўлади. Н. Исмои- 
лов, Касалларни парвариш қилиш. Фасодни 
сиқиб чиқараман, деб ярани газак олдириб 
қўйдим. М. Исмоилий, Фарғона т. о. 

Фасод олмоқ 1) фасод боғламоқ, йи- 
рингламоқ. Яра фасод олди; 2) кўчма оғир- 
лашмоқ, мураккаблашмоқ. Иш фасод олди. 

2 кўчма Фитналик билан қилинган ғий- 
бат, иғво. ..пойтахт осойишталигини бузган 
аҳли фитна ва фасод ҳам жазодан холи 
қолмаслиги лозим. Ойбек, Навоий. Ўзаро та- 
лашлар, фитнаю фасод Меҳнатни, савдони, 
қўшиқни эзди. М. Шайхзода, Тошкентнома. 

3 кўчма Ярамас, чиркин. Туркистондан 
дарҳол қочиш каби фасод хаёлларга бормай- 
лик. К. Яшин, Ҳамза. 

ФАСОДЛАМОҚ 1 Газак олиб, фасод 
ҳосил қилмоқ, фасод боғламоқ, йирингла- 
моқ (яра ҳақида). 

2 кўчма Оғирлашмоқ, чигаллашмоқ (иш, 
жиноят ҳақида). 

ФАСОДЧИ Бузғунчи; ғийбатчи, бўҳ- 
тончи. Амир Темур айни вақтда қонунбу- 
зарларни, ўғри ва қароқчиларни шафқатсиз 
жазолатган, фасодчи, бузуқи, нафси ёмон 
кишиларни мамлакатидан ҳайдатган. Газе- 
тадан. 

ФАСОН [фр. facon] 1 Кийим, пойабзал 
ва ш.к. нинг бичими, ташқи кўриниши, 
шакли, модели. Янги фасонда тикилган туф- 
ли. н Мижоз фасон танлагандан кейин, ун- 
дан ўлчовлар олинади ва бир неча соатдан 
сўнг кийим тайёр бўлади. «Фан ва турмуш». 

2 с. т. Янги бичим ёки моделда тикил- 
ган, илгари кўрилмаган нусхадаги. Фасон 
кўйлак. Фасон туфли. н У [Ғойибжон] 
янгиликни севади, янги фасонни ёқтиради. 
М. Жўра, Изтироб. Кўйлак учун юрган каби 
жаҳонда, Ўттиз кўйлак бари турли фасон- 
да. «Муштум». 

3 с. т. Башанг бўлиб юрадиган; олифта. 
Фасон йигит. Фасон бўлмоқ. н Бу Назо 
фасон бизга тинчлик берадими, йўқми? С. 


Аҳмад, Қадрдон далалар. Ҳа, ана бу соат!.. 
Эртага фасон қилиб, районга тақиб борамиз. 
Уйғун, Асарлар. 

ФАСОНА [ф. — «афсона» с. нинг 

бошқача шакли] Афсона; ҳикоя, баён. Чин 
ошиқ улки ишқин элга фасона қилмас. Э. Во- 
ҳидов, Ёшлик девони. Ҳақиқатларга айлан- 
ди фасонам.. Ҳабибий, Девон. 

ФАСОҲАТ [а. -> I а — гапга чечанлик, 
нотиқпик; нутқнинг тўғрилиги] 1 кт. Чи- 
ройли ва ёқимли сўзлаш қобилияти, нутқ- 
нинг аниқ ва равонлиги. Фасоҳат билан сўз- 
ламоқ. н -Унинг [Зокиржоннинг] нозик 
ҳаракатлари, шоирона муомалалари, зако- 
вати, малоҳати, жозибали фасоҳати мени 
ўзига мафтун қилди, — деди Муқимий. С. 
Абдулла, Мавлоно Муқимий. 

2 Лисоний хусусият, нозик қирралар. Рус 
тилининг ҳам, ўзбек тилининг ҳам ўзига хос 
фасоҳати, жуда нозик нафосати бор. М. 
Исмоилий, Одамийлик қиссаси. 

3 Фасоҳат (хотин-қизлар исми). 

ФАСОҲАТЛИ 1 Лисоний жиҳатдан му- 

каммал, равон, содда. Тўғри, унинг ғазалла- 
ри фасоҳатли, фикрлари тиниқ, назми ўз- 
галарнинг назмидан зебороқ. С. Сиёев, Ёруғ- 
лик. 

2 Равон нутқли, нотиқ. ..Назм кечалари- 
нинг сарвари бўлган фасоҳатли Феруз шоир 
ўтирарди олтин тахтда! С. Сиёев, Ёруғлик. 

ФАТАЛ [лот. fatalis — муқаррар, тақцир- 
да бор бўлган] Албатта юз берадиган, бў- 
лиши муқаррар. Ҳозирда жаҳон бўйлаб фа- 
тал уруш хавфи йўқ. 

ФАТАЛИЗМ [лот. fatalis — муқаррар, 
пешонага ёзилган; тақдирда бўлган] Тақ- 
дирга, пешонада ёзилганига ишонишни, 
унга кўникишни тарғиб қилишдан иборат 
диний дунёқараш, эътиқод. 

ФАТАЛИСТ Фатализмга берилган, тақ- 
дирга, пешонада ёзилганига ишонувчи 
одам. 

ФАТАЛИСТИК 1 Фатализмга оид; фата- 
лизмга асосланган. Фаталистик қарашлар. 

2 Албатта юз берадиган, юз бериши му- 
қаррар бўлган, шак-шубҳасиз. Фаталистик 
уруш. 

ФАТВО [а. ^ / I jii — муфтининг ҳук- 
ми, қарори; тушунтириш, изоҳ] Шариат, 
дин қонун-қоидалари асосида руҳонийлар 
(муфти, шайхулислом, қози) томонидан 
бирор диний, ҳуқуқий, сиёсий ҳамда ижти- 




моий масала юзасидан чиқариладиган ҳукм, 
қарор, изоҳ ёки бирор ишнинг шариат нуқ- 
таи назаридан амалга ошириш мумкинлиги 
ҳақидаги кўрсатма, буйруқ. Фатво ҳам пу- 
лингга яраша бўлади. Мақол. н Квлинг, Ва- 
ли ака, биргалашиб қозига борайлик, фат- 
восини олайлик. М. Исмоилий, Фарғона т. о. 
Муфтилар фатво берсалар ҳам, ўз қалбин- 
гизга қараб иш тутинг. «Фан ва турмуш». 

2 кўчма Кафиллик, кафолат, ишонч. Бу- 
нинг ҳалоллигига фатво бера оламан. К. Яшин, 
Ҳамза. 

3 кўчма Баҳона, важ, йўл-йўриқ. -Эртага 
имомингнинг олдига бор, бу тўғрисида ҳам 
сенга бирон фатво топиб берар. С. Айний, 
Қуллар. Қара-я, тўрт йил писиб юришингга 
фатво ҳам топибсан-да, ҳе, ҳезалак! Т. Ма- 
лик, Ажаб дунё. 

ФАТВОХОН \ф. ^jl jjJ jii — фатво ўқув- 
чи, фатво берувчи] Шаръий ҳукм чиқарув- 
чи, фатво берувчи. Наҳот ўйламайсанки, фат- 
вохон муфтилар халқ ривоятларига «фи са- 
билиллаҳ» муҳр босиб берсалар. «Шарқ юл- 
дузи». 

ФАТИЛА [а. — эшилган пахта пи- 

лик; калава; жамалак, гажак] 1 Ҳалқа-ҳал- 
қа бўлиб турган ёки эшилган, жингалак (соч 
ҳақида). Қизчанинг сочлари фатила-фатила 
бўлиб турарди. н У кишининг.. ўсиб кетган 
сочи фатила-фатила бўлиб, елкасига туш- 
ган эди. Н. Аминов, Суварак. 

ФАТГОН [а. ^lia — мафтун қилувчи, маф- 
тункор, жозибали; йўлдан оздирувчи] эск. 
кт. Кишини ўзига мафтун қиладиган, маф- 
тункор, шаҳло (кўпинча севикли ёр кўзи 
ҳақида). Ёниб турган, қорачиғи кенг фат- 
тон кўзлар унинг [Қодирнинг] дамини қай- 
тарди. Шуҳрат, Олтин зангламас. Ким ярат- 
миш кўзу қошу ғамзаи фаттонини.. Мир- 
муҳсин, Меъмор. Фитнагар олам аро фат- 
тон ўзинг, қурбон ўзинг. Э. Воҳидов, Муҳаб- 
батнома. 

ФАТҲ [а. ^ii — очиш, очилиш; эгаллаш, 
забт этиш; ғалаба] кт. Ўзига бўйсундириш, 
забт этиш, эгаллаш; босиб олиш. Фатҳ қил- 
моқ (этмоқ). н Маҳмуд Ғазнавий Рай шаҳ- 
рини босиб олиб, униўғли Масъудга совга қил- 
ди-ю, Ҳамадон, Исфаҳон шаҳарларини фатҳ 
этишни унинг зиммасига юклади. О. Ёқубов, 
Кўҳна дунё. Қалъалар фатҳ этдик ер, кўк ea 
сувда, Ўлимни ҳам енгиб олсайдик омон. Мир- 
темир. 


ФАТҲА [а. A_^.i — забар] Араб ёзувида 
ундош ҳарф устига қўйилиб, ундан кейин 
келадиган «а» унлисини ифода этувчи бел- 
ги, забар. «А» товуишни ифодалаш учун ҳарф 
устига қўйиладиган чизиқча (/) «забар » ёки 
«фатҳа» дейилади. «Ўқиш китоби». 

ФАТҲ-НУСРАТ, фатҳу нусрат [фатҳ + 
нусрат] Зафар, ғалаба; зафар тантанаси. Бў- 
либ даҳшатли жанглар, ўтди сонсиз давру 
давронлар, Бунингдек фатҳу нусрат кўрма- 
ган бу гумбази атлас. Ҳабибий. 

ФАУНА [нем. Fauna — ҳайвонот дунёси < 
Рим мифологиясида дала ва ўрмонлар маъ- 
будаси] Бирор ҳудуд, мамлакат ёки геоло- 
гик даврнинг ҳайвонот дунёси, уларда яша- 
ган ёки яшаётган ҳайвонлар мажмуи. Ўзбе- 
кистон фаунаси. Африка фаунаси. Мезозой 
эрасининг фаунаси. 

ФАХР | а. — ўз-ўзини мақташ; ғу- 
рур, ифтихор] 1 Мамнунлик ҳисси, мамну- 
ният; ғурур, ғурурланиш. Касбни севиш, 
унинг фахри билан яшаш ea садоқат билан 
ишлаш бахт калитидир. Р. Усмонов, Одоб- 
нома. Кўзларида нозик бир нур чақнади. У 
фахр ўтими ё қаҳр ўти — билиб бўлмади. М. 
Исмоилий, Фарғона т. о. 

2 Мақтанишга, кўз-кўз қилишга, ғурур- 
ланишга арзийдиган нарса ёки кимса, энг 
яхши намуна; ифтихор объекти. Пахта — 
ўзбек халқининг фахри. н Тарихий ea мил- 
лий ёдгорликлар бизнинг миллий бойлигимиз, 
чексиз фахримиздир. Газетадан. Бу шеър даҳо- 
сига минг йил умр бер! Бу элнинг фахридир, 
шоир Алишер. Уйғун ва И. Султон, Алишер 
Навоий. 

Фахр қилмоқ (ёки этмоқ) айн. фахрлан- 
моқ. Баъзи одамлар пайғамбар ёшига етдим, 
деб қувонса, Соли совуқ ҳам мингбоиш ёши- 
даман, деб фахр қиларди. М. Исмоилий, Фар- 
ғона т. о. Узоқ асрлардан келаётган мадани- 
ятли аждодларим билан ҳам фахр этаман. 
Мирмуҳсин, Умид. 

ФАХРИЙ [а. — ҳурматли, шараф- 

ли, муҳтарам] 1 Алоҳида, катта ҳурматга са- 
зовор бўлган; энг ҳурматли. Фахрий аъзо- 
лар. Жамоанинг фахрий аъзоси. Шаҳримиз- 
нинг фахрий фуқароси. 

Фахрий қоровул 1) бирор давлат арбоби 
ёки расмий кишилар ҳурмати учун қўйи- 
ладиган (саф қилинадиган) ҳарбий бўлин- 
ма. Ўзбекистон Республикаси Президенти 
Ислом Каримов ишрафига фахрий қоровул 

саф тортди. Газетадан; 2) марҳум ҳурмати 
учун тобут қошида турадиган кишилар. 

2 Алоҳида хизматлари учун ҳурмат юза- 
сидан бериладиган, тақцирланадиган. Фах- 
рий ёрлиқ. Фахрий унвон. н Ўғлим билан 
катта майдонда Эгалладим букун фахрий 
жой.. Ҳ. Пўлат. 

3 Ҳурмат юзасидан сайланадиган. Ўзбе- 
кистон Республикаси Фанлар академияси- 
нинг фахрий аъзоси. 

4 Ҳурмат, шон-шараф ва шуҳрат бахш 
этадиган, ғурурланишга арзийдиган. Қисқа 
қилиб айтганимизда, ўзбек санъати ва ада- 
биёти катта, лекин фахрий синовдан ўтди. 
Т. Обидов, Юсуфжон қизиқ. 

5 Ижтимоий-сиёсий ҳаётнинг, касб- 
корнинг, Ватан мудофаасининг бирор соҳа- 
сида узоқ муддат фаолият кўрсатган шахс. 
«Нуроний» фахрийлар жамғармаси. н У бар- 
чанинг ҳурматига сазовор меҳнат фахрий- 
сидир. Газетадан. 

ФАХРИЯ \а. — ғурур, фахрланиш; 

мақтаниш] Шарқмумтоз шеъриятида: шоир 
томонидан ўз ижоди, истеъдоди ва фази- 
латларини мақтаб ёзилган шеър, шоирнинг 
ўз ижоди билан фахрланиб айтган сўзла- 
ридан иборат жанр. Фахрия десам ҳам ло- 
йиқдир шеърим, Ахир, она бўлдинг, ҳам бўл- 
динг қизлик! Ҳ. Ғулом, Гулдаста. 

ФАХРЛАНМОҚ Бирор кимса, нарса ёки 
эришилган ютуқ туфайли мамнун бўлмоқ; 
ғурурланмоқ. Дўстларингнинг сони билан 
эмас, содиқлиги билан фахрлан. Шуҳрат, 
Шинелли йиллар. Шундай йигитнинг ёри 
эканидан фахрланаётгани кўзидан, чими- 
рилган қошларидан билинар эди. Шуҳрат, 
Шинелли йиллар. 

ФАХРЛИ Ҳурмат, шон-шараф келти- 
радиган; фахрланса арзийдиган; шарафли. 
Оналаримизнинг кундалик, тинимсиз меҳна- 
ти фахрли ва олижаноб меҳнатдир. «Сао- 
дат». Фахрли касб эгаси — химик бўлганим 
учун ич-ичимдан қувонаман. Газетадан. 

Ф АТТТ [ф. ^ii — от ёли; салла печи] Сал- 
ланинг елкага тушган қисми; печи, учи. 
Хатиб домла кулумсираб.. оқ бўйра устидаги 
тобут ёнига боради ва салласининг фашини 
тушириб, такбир учун қўл кўтаради. А. Қо- 
дирий, Обид кетмон. Бошига кўк саллаўраб, 
фашини узун қилиб орқасига ташлаган бир 
киши котибга ариза берди. С. Айний, Қуллар. 


ФАШИЗМ [итал. fascismo < fascio — боғ, 
боғлам, даста; бирлашма, бирлашув < лот. 
fascis] Жангари ирқчилик, антисемитизм ва 
шовинизм мафкураси; унга таяниб иш 
кўрувчи сиёсий оқимлар, шунингдек, бир 
ҳукмрон партиянинг ошкор террористик 
диктатураси, у томонидан яратилган ва 
илғор ижтимоий ҳаракатларни, демокра- 
тияни йўқ қилишга ва урушлар келтириб 
чиқаришга қаратилган қатағон режими. 
Кекса авлод фашизм билан шафқатсиз оли- 
шувда урушнинг барча оғирликларини енг- 
ди. Газетадан. 

ФАШИСТ [итал. fascista] Фашизм та- 
рафдори; фашистлар ташкилотининг аъ- 
зоси; фашизм ғоялари, ҳаракатининг ижро- 
чиси. Наинки фашист фақат душмангина 
бўлса, наинки унинг бутун қилмиш-қидир- 
мишларини минг йиллардан бери одам бола- 
сига маълум бўлган «душман» калимаси ифо- 
да қила олса? А. Қаҳҳор, Асарлар. 

ФАЭТОН [юн. Phaethon — юнон мифо- 
логиясида: қуёш маъбуди Гелиоснинг ўғли 
Фаэтон исмидан: у икки ғилдиракли қуёш 
аравасини бошқаришни хоҳлаб, Ер юзини 
хавф-хатарда қолдирган < phao — ярқирай- 
ман, нур сочаман] сшн. файтон, фойтун. 

ФАҚАТ [а. _kii — атиги, ёлғиз; аммо; 
нуқул] 1 рвш. Биргина, ягона, ёлғиз. Меҳри 
касалхонада узоқ ётиб қолди. Ундан фақат 
Нисо буви хабар олиб турар эди. А. Қаҳҳор, 
Бошсиз одам. Чувалчанг фақат ёмғир 
ёққандан кейингина ер юзасига чиқади. «Фан 
ва турмуш». Ёдгор сирларини фақат Зо- 
киржонга айтарди. Ў. Ҳошимов, Қалбингга 
қулоқ сол. 

2 зидл. боғл. Чеклаш маъносини ифода- 
лайди. Ҳамма нарса тушунарли, фақат 
битта саволим бор. н Яна айтаман, фа- 
қат эҳтиёт бўл, ёмон кўздан ўзи асрасин. 
Т. Ашуров, Оқ от. Фақат ожиз қаламим 
маним, Ўзбекистон, Ватаним маним. А. 
Орипов, Юртим шамоли. 

ФАҚИР [а. ^ii — камбағал, қашшоқ, 
муҳтож] 1 Модций жиҳатдан ночор, камба- 
ғал, қашшоқ; муҳтож. Фақир одам. Амирнинг 
ошидан фақирнинг мушти яхши. Мақол. н 
Бировнинг мол-дунёси ошиб-тошиб ётса-ю, 
фақирга кўз олайтирса, ҳақиқат борми ахир, 
эй фалак!Ж. Шарипов, Хоразм. Жавоб олол- 
мади ҳеч ким ҳам зотан: На султон, на гадо, 
на шоҳ, на фақир. А. Орипов, Йиллар армони. 

2 эск. Биринчи шахс ўрнида ёки «мен», 
«биз» олмошлари билан бирликда ишла- 
тилиб, сўзловчининг камтарлик қилаётга- 
нини ифодалайди. Табибий энтикди: -Фақи- 
рингиз виждоним буюрган гапни айтдим. С. 
Сиёев, Ёруғлик. Фақир у зотнинг суҳбат- 
ларидан баҳраманд бўлган пайтларимни эс- 
ласам, юрагим эзилур! П. Қодиров, Юлдузли 
тунлар. Сиздек муҳтарам зот таклиф эта- 
ди-ю, биздек фақир бош тортадими? С. 
Сиёев, Аваз. 

3 кўчма Ночор, бечора, чорасиз. Кичик, 
хароб, фақир бир уй. Кампир ва ёш бир хо- 
тин жўхори тозалар эди. Ойбек, Нур қиди- 
риб. Фақир юрагим орқамга тортиб, пешо- 
намни совуқ тер босди. «Фан ва турмуш». 

Бола фақир Ачинарли, қийин аҳволга 
тушган ёш бола; бечора бола. -Бола фақир- 
га қийин бўлди , — деди Жонузоқ оқсоқол. — 
Иссиқ-совуғига қарайдигани йўқ. Ёлғиз. С. 
Анорбоев, Оқсой. Бола фақирнинг қилган 
меҳнатига ҳали бу ҳосилалар ҳам оз, тақсир! 
А. Қодирий, Обид кетмон. 

ФАҚИРЛАШМОҚ Моддий жиҳатдан 
ожизланиб бормоқ, қашшоқлаша бормоқ, 
камбағаллашмоқ. -Алишер мамлакатнинг 
фақирлашганининг сабабларини кўрсатиб, 
ўзича исботлаб, бутун давлат тартиботини 
ислоҳ қилмоқни тавсия қилади, — деди Маж- 
диддин. Ойбек, Навоий. 

ФАҚИРЛИК 1 Моддий жиҳатдан ожиз- 
лик, қашшоқлик, камбағаллик. Фақирлик- 
ни бошдан кечирмоқ. н Содиқлар.. фақир- 
ликда яшаб, йил сайин менга оз-оз ерларидан 
сотиб, тирикчилик қилар эдилар. А. Қодирий, 
Ўтган кунлар. Мутрибнинг ҳазилнамо байти- 
да Аваз йўқчилик, фақирлик оиласини қурит- 
ган, аммо кўнгли қаноатга тўла некбин шо- 
ир қалбини кўргандек бўлди. С. Сиёев, Аваз. 

2 кўчма Хокисорлик, камтарлик. Фақир- 
лик йўлини ихтиёр қилдим, Шамшоднинг юр- 
тига бормоқчи бўлдим. «Баҳром ва Гуландом». 

3 кўчма Маънавий қашшоқлик. Кишида 
уч хил сифат бордирки, улар фақирликдан- 
дир: Подшоҳким, яхшилигингга шукр қил- 
майди, ёмонлигингни кечирмайди. Кўшниким, 
сендан яхшилик кўрса — яширади, ёмонлик 
кўрса — оширади.. «Фан ва турмуш». 

ФАҚИРОНА [а. + ф. — камбаға- 

лона, эҳтиёжли ҳолатда] 1 рвш. Фақирга хос; 
фақирларча, камбағалларча, ночор. Фақи- 
рона яшамоқ. Фақирона ҳаёт кечирмоқ. н 


Шоир Ёрий деҳқончилик қилиб, фақирона 
ҳаёт кечирган. Газетадан. 

2 кўчма Аҳволи ночор, кўримсиз. Халқ- 
нинг ақлу иродаси ва қудрати билан фақи- 
рона катакча кулбалор ўрнида бетондан, 
металлдан.. шаҳримиз қаддини кўтарди. Га- 
зетадан. 

ФАҚИР-ФУҚАРО [фақир + фуқаро] с. 
т. Ғариб, ночор, камбағал кишилар, бева- 
бечоралар. Уста Маҳмуднинг теварак-ат- 
рофга донғи кетди, уни фақир-фуқаронинг 
дўсти.. сифатида таний бошладилар. М. 
Осим, Маҳмуд Торобий. 

ФАҚИҲ [а. 4_yi — шариат ҳуқуқшуноси, 
қонуншуноси; қуръон ўқувчи, қори] Дини 
ислом, шариат қонун-қоидаларини яхши 
билувчи ва таҳлил қилувчи. Фақиҳлар маъ- 
навий баркамол, зўр иззат-ҳурматга сазовор, 
чуқур ақл-заковатга ва зарур маънавий фази- 
латларга эга бўлганлар. Газетадан. Мазкур кў- 
чанинг охирида Алишербекнинг устозлари фа- 
қиҳ Абдулла истиқомат қилар эди. П. Қоди- 
ров, Юлдузли тунлар. 

ФАҲМ [а. — англаш, тушуниш; фа- 

росат; билармонлик] Инсоннинг тушуниш, 
англаш, онгли сезиш қобилияти; идрок, 
фаросат; ақп. Аждоду боболарнинг фаҳмига 
балли: Илк деворни урганлар, кулба қурганлар. 
М. Шайхзода. Фаҳмини еб қўйган қай бир 
ногирон Демишки, кўр бўлсин буткул бу дунё. 
А. Орипов, Йиллар армони. 

Фаҳм қилмоқ 1) фикр юритмоқ, ўйла- 
моқ, тушунмоқ. -Албатта, хўжайинники 
ноҳақ. Боласи билан ўралиб қолди, энди иш- 
лай олмайди, деб ўйласа керак у. Мен шундай 
фаҳм қилдим, — куйиниб сўзлади Йўлчи. Ой- 
бек, Танланган асарлар; 2) айн. фаҳмламоқ. 
Фаҳмига етмоқ (ёки бормоқ) Идрок этмоқ, 
англамоқ; фарқига бормоқ, тушунмоқ. Ҳа, 
майли, укажон, ҳали ёшсиз, кўп нарсанинг 
фаҳмига бормайсиз. «Гулдаста». Ҳа, фақат 
табиблик қилолмайди. Ундан бўлак ҳамма 
нарсанинг фаҳмига етади. Мирмуҳсин, Меъ- 
мор. 

ФАҲМЛАМОҚ 1 Гап, воқеа, ҳодиса ва 
ш.к. нинг маъносига, моҳиятига тушуниб 
етмоқ, англамоқ; сезмоқ, уқмоқ. Китобхон 
сохталикни дарров фаҳмлайди. Газетадан. 
..эшикдан кирган киши бу ерда соҳибжамол 
жонон туришини дарров фаҳмлайди. Шуҳрат, 
Шинелли йиллар. 

2 ..деб билмоқ, ўйламоқ. Мен сени дўст 
фаҳмлаб юрардим. н Отабек бу терс жа- 
вобни ҳазил фаҳмлаб, кулди ва Кумушнинг 
манглайига қўлини текизди. А. Қодирий, Ўт- 
ган кунлар. Аравакаш, Меъмор ўғлини кам- 
гап, димоғдор фаҳмлаб, орқасига қайрилиб, 
яна бир қараб қўйгандек бўлди.. Мирмуҳсин, 
Меъмор. 

ФАҲМЛИ Идрокли, фаросатли; сезгир. 
Фаҳмли бола. Фаҳмли жонивор. н Ана шун- 
доқ зийрак, фаҳмли.. пок йигитчани худонинг 
ўзи етказди.. К. Яшин, Ҳамза. 

ФАҲМСИЗ Фаросатсиз, дидсиз, пала- 
партиш; бефаҳм. Фаҳмсиз бола. 

ФАҲМ-ФАРОСАТ, фаҳму фаросат Фаҳм 
ва фаросат, ақл, идрок. Ақл, фаҳм-фаросат 
билан кўнгилни йўлга солиб туриш керак. А. 
Қаҳҳор, Асрор бобо. У шу маҳалгача ҳеч 
ким пайқамаган ҳақиқатга идроки етган 
шогирдининг фаҳм-фаросатига қойил қолди. 
М. Осим, Карвон йўлларида. 

ФАҲШ [а. — беадаблик, ахлоқсиз- 

лик, бузуқлик, зино] Зино ишларига ҳад- 
дан ташқари берилиш; бузуқлик, ахлоқсиз- 
лик. Фаҳш ишлар, фаҳш сўзлар исломда йўқ 
нарсадир. «Фан ва турмуш». Тангри фаҳш 
ишларни қилувчи ва беҳаё сўзларни гапирувчи 
киишларни ёмон кўради. «Фан ва турмуш». 

ФАҲШИЯТ [а. Аз. « — бузуқлик; шаҳ- 
воният] Бузуқлик, ахлоқсизлик; шаҳвоний 
нафс. Тошпўлат, ёзувчининг ўз таъбирича, 
фақирлик орқасида ўғрилик ва фаҳшият 
денгизида сузиб, тажангланган холис бир 
чапанидир. А. Қодирий, Отам ҳақида. 

ФАҲШХОНА айн. фоҳишахона. - Тушинг 
эмас, ўнгинг. Бу кушхона, фаҳшхонага сендан 
беизн кирганим учун мени маъзур тутасан, 
бойвачча. К. Яшин, Ҳамза. 

ФЕВРАЛЬ [лот. februarius — тозаланиш, 
ҳалолланиш ойи] Янгича (календарь) йил 
ҳисобида иккинчи ой номи. Февралнинг ўр- 
таларида ҳаво юмшаб, дала-тошни, тўқай- 
ларни босиб ётган қалин қор ёпиғи тешила 
бошлади. А. Қаҳҳор, Қўшчинор чироқлари. 

ФЕДЕРАЛ [лот. federalis — иттифоқ, 
уюшмага оид] айн. федератив. Федерал ор- 
ганлар. Федерал марказ. Федерал қўшинлар. 

ФЕДЕРАЛИЗМ [фр. federalisme < лот. 
foedus — иттифоқ, уюшма; боғланиш] сиёс. 
1 Федерация системасига асосланган давлат 
тузуми. 


2 Шундай давлат тузуми ўрнатишга 
интилувчи сиёсий ҳаракат, оқим. 

ФЕДЕРАЛИСТ [фр. federaliste] Федера- 
лизм тарафдори, федералчи 

ФЕДЕРАТИВ [фр. federatif — иттифоққа 
оид, асосланган] сиёс. Федерация асосида 
тузилган. Федератив давлат. 

ФЕДЕРАЦИЯ [лот. foederatio — итти- 
фоқ, бирлик] 1 сиёс. Алоҳида мустақил дав- 
латлар ёки республикаларнинг бирлашуви 
асосида тузилган яхлит давлат, давлат ёки 
республикалар бирлашмаси. Россия Феде- 
рацияси. 

2 Айрим жамиятлар ёки ташкилотлар 
уюшмаси; иттифоқи. Жаҳон демократик ёш- 
лар федерацияси. Хотин-қизларнинг халқаро 
демократик федерацияси. н Тошкент биро- 
дарлашган шаҳарлар жаҳон федерациясининг 
аъзосидир. Газетадан. 

ФЕЛЬДМАРШАЛ [нем. Feldmarschall] 
Бир қатор мамлакатлар (Австрия, Пруссия, 
чор Россияси ва б.) армияларида жорий 
қилинган олий ҳарбий (генераллик) унвон 
ва шу унвонга эга бўлган киши (бу унвон 
Буюк Британия ва б. баъзи мамлакатларда 
сақланган). 

ФЕЛЬДШЕР [нем. Feldscher < Feld- 
scherer — жарроҳ; ҳарбий қисм сартароши] 
Ўрта тиббий маълумотга эга бўлган тибби- 
ёт ходими, врач ёрдамчиси. Зебо госпитал- 
га ўз хоҳиши билан фельдшер бўлиб киргач, 
онасига ҳам иш топилиб қолди. Шуҳрат, Ши- 
нелли йиллар. Хуллас, Отажон йигирма ол- 
ти ёшида фельдшер бўлди. С. Зуннунова, Гў- 
дак ҳиди. 

ФЕЛЬДЪЕГЕРЬ [нем. Feldjager] Армия 
ёки ҳукуматнинг ўта муҳим, кўпинча мах- 
фий қоғоз-ҳужжатларини тегишли жойга 
етказиб берувчи курьер. 

ФЕЛЬЕТОН [фр. feuilleton < feuille — ва- 
рақ; дастлабки фельетонлар Францияда ало- 
ҳида варақларда чоп этилган] Кундалик 
ҳаётда рўй берадиган салбий ҳодисаларни 
ёки бирор кимсани ўткир тил билан танқид 
қилиб, унинг устидан кулиб, долзарб мав- 
зуда ёзилган газета ёки журнал мақоласи; 
публицистик жанр. Сатира ва юморнинг 
жанрлари жуда кўп: фельетон, ҳажвий ҳи- 
коя, памфлет.. ва ҳоказолар. «Муштум». Ко- 
мил Алиевнинг фельетонлари дўстларни қу- 
вонтирар, душманларга даҳшат соларди. М. 
Жўра, Ноширнома. 




ФЕЛЬЕТОНЧИ Фельетонлар ёзиш би- 
лан шуғулланувчи шахс; фельетонлар му- 
аллифи. ..қизиқчиларимиз, фелъетончи ва 
адабиётшуносларимизнинг теша тегмаган 
ҳангомаю ҳажвияларини мазза қилиб ўқий- 
сиз. Газетадан. 

ФЕН I [ингл. fan < лот. vannus — елпиғич 
(машина)] Сочни қуритишга мўлжалланган, 
ҳавони илиқ қилиб ҳайдовчи электр асбоб. 
Фен сочни қуритишга жуда қулай, боши 
оғрийдиганларга фойдаси бор. Газетадан. 

ФЕН II [юн. phaino — кўрсатаман, намо- 
ён этаман] биол. Организмнинг ирсий (ген- 
лар билан боғлиқ) белгиси, хусусияти. 

ФЕНОЛ [юн. phaino — кўрсатаман, на- 
моён қиламан + лот. ol(eum) — мой] ким. 
Тошкўмир қатронидан, бензолдан ёки син- 
тетик йўл билан ҳосил қилинадиган, тех- 
никада кенг қўлланадиган кристалл модда. 
Бетон қоришмага ўювчи натрийнинг сувли 
эритмаси билан аралаштирилган полимер — 
фенол қўшилади. Газетадан. 

ФЕНОЛОГ Фенология мутахассиси. 

ФЕНОЛОГИЯ [юн. phaino — кўрсатаман, 
намоён қиламан + logos — билим] Биоло- 
гиянинг жонли табиатга йил фасллари алма- 
шинувининг таъсирини ва шу билан боғ- 
лиқ ҳолда юз берувчи ўзгаришларни (қуш- 
ларнинг учиб келиши ва кетиши, ўсимлик- 
ларнинг гуллаши ва б.) ўрганадиган бўлими. 

ФЕНОМЕН [юн. phainomena — туюла- 
диган, кўринадиган нарса] 1 флс. Ҳис-туйғу 
тажрибаси билан билинадиган ҳодисани 
англатувчи тушунча. 

2 Ғайриодатий, камдан-кам учрайдиган 
ҳодиса, факт, шахс. 

ФЕНОМЕНАЛИЗМ [«феномен» с. дан] 
Объектив оламнинг мавжудлигини инкор 
қилувчи, у фақат инсон тасаввурида, хаё- 
лида мавжуд бўлади, деб ҳисобловчи фал- 
сафий таълимот. 

ФЕОДАЛ I [лот. feodalis < feodum < қад. 
юн. fihu, fehu — ер-мулк + od — эгалик] тар. 
Феодализм даврида: ҳукмрон синф вакили 
— катта ер-мулк эгаси; заминдор; помешчик. 
Бу даврда асосий бойлик ҳисобланган ер, 
сув, ўрмон ва ўтлоқлар феодалнинг қўлида 
эди. «Янги тарих». Шундан кейин аламзада 
феодалларнинг шаҳзодага рағбати ошди. «Фан 
ва турмуш». 

2 кўчма Шафқатсизларча, қўпол муно- 
сабатда бўлувчи; эскича фикрловчи. Сен дес- 


пот бўлиб, мени турткилайверма. Феодал 
бўлма, азизим! Мирмуҳсин, Умид. Ҳа, дар- 
воқе, олти ойлик ярашув муддатида бу 
феодал, муттаҳамнинг устидан ўн бешта 
ариза бердим. Н. Аминов, Қахқаҳа. 

ФЕОДАЛ II [лот. feodalis] Феодализм- 
га, феодалларга хос; феодализм принцип- 
ларига асосланган. Феодал муносабатлар. 

ФЕОДАЛИЗМ [ ингл. feodalism < лот. 
feodum — ер-мулкка эгалик] тар. Деҳқонлар 
мустақил хўжалик юритадиган, лекин шах- 
сан ва иқтисодий жиҳатдан ҳукмрон синф- 
га — катта ер-мулк эгаларига қарам бўлиб, 
уларга феодал рента тўлайдиган, тарихан 
капитализмдан олдинги ижтимоий-иқти- 
содий формация. 

ФЕОДАЛЛАРЧА рвш. Феодалга хос, зў- 
равонликка асосланган, феодаллардай. Фео- 
далларча синфий муносабат. Феодалларча 
қараш. 

ФЕРМА I \фр. ferme < лот. Ilrmus — мус- 
таҳкам] 1 Бозор иқтисодиёти мамлакат- 
ларида ўз мулкида ёки ижарага олинган ер- 
да хўжалик фаолияти билан шуғулланади- 
ган фермерга тегишли бўлган хусусий қиш- 
лоқ хўжалик корхонаси. 

2 тар. Чорвачилик маҳсулотлари ишлаб 
чиқариш ва чорва молларини парвариш 
қилиш билан шуғулланадиган ихтисослаш- 
ган қишлоқ хўжалик корхонаси ёки бўлин- 
маси. Паррандачилик фермаси. Чорвачилик 
фермаси. Наслчилик фермаси. н Ҳар куни 
тонг қоронғисида қорининг хотини Тўпанисо 
билан сигир соққани фермага борар эди. А. 
Қаҳҳор, Қўшчинор чироқлари. Cammopoe 
кассани ҳисоблаб чиққач, товуқ фермасига 
ўтди. «Муштум». 

3 Чорва моллари ва паррандаларни 
етиштириш (боқиш ва сақлаш) учун мўл- 
жалланган бино. 

ФЕРМА II [лот. firmus — мустаҳкам] Том 
ёпиш, бостирмалар ва кўприк қуришда 
ишлатиладиган, металл, темир-бетон, ёғоч- 
дан бўлган таёқ(ча)ларни бир-бирига би- 
риктириб ясаладиган қурилиш конструк- 
цияси. 

ФЕРМЕНТ(ЛАР) [лот. fermentum — 
ачитқи] биол., ким. Ҳайвон, ўсимлик ва 
микроорганизмларнинг тирик ҳужайра- 
ларида катализаторлик вазифасини ба- 
жариб, ундаги кимёвий жараёнларни мил- 
лион марталаб тезлатишга ёрдам қиладиган 






оқсил моддалар (кундалик турмушда, ен- 
гил, озиқ-овқат ва кимё саноатларида кенг 
қўлланади). Асалнинг шифобахш модда бўли- 
шининг бирдан-бир сабаби таркибида фер- 
ментларнинг кўплигидир. Л. Икромов, Минг 
дардга даво. Турпдаги ферментлар киши ор- 
ганизмида модда алмашинишига.. ёрдам қи- 
лади. К. Маҳмудов, Ўзбек тансиқ таомлари. 

ФЕРМЕНТАТИВ Ферментга оид; фер- 
мент хоссаларига эга, ферментлар таъсири- 
да юзага келадиган. Ферментатив модда. 
Ферментатив жараёнлар. Ферментатив 
фаоллик. 

ФЕРМЕНТАЦИЯ [лот. fermentare — 
ачитмоқ, бижғитмоқ] биол., ким. Тегишли 
микроорганизм турлари ишлаб чиқарадиган 
ферментлар таъсирида хомашё моддалар 
(узум шираси, чой, тамаки барглари)ни 
қайта ишлашдаги биокимёвий жараён; 
ачиш, бижғиш, ачитиш. Тамаки фермента- 
цияси. Чой барглари ферментацияси. н Қо- 
ра чой яхши пишган барглардан тайёрлана- 
ди. Бунда улар аввал қуритилади ва эзилади, 
сўнгра ферментация қилиниб, яна қуритила- 
ди. «Фан ва турмуш». 

ФЕРМЕР [ингл. farmer] Ўзига қарашли 
ёки ижарага узоқ муддатга олинган ерда 
зироат, чорва, парранда маҳсулотларини 
етиштириш билан шуғулланувчи майда ёки 
ўртача қишлоқ хўжалик корхонаси эгаси. 
Фермерларга аталган ерларни мерос қилиб 
қолдириш шарти билан узоқ муддатга 
ижарага олиш ҳуқуқи мустаҳкамланиб 
қўйилди. Газетадан. Ўша куни.. Аҳмад Ҳоди- 
ров деган фермер укамизни учратиб қолдим. 
Газетадан. 

ФЕРМИЙ [лот. fermium < итал. Fermi — 
италиялик физик Энрико Ферми номидан] 
ким. Менделеев даврий системасининг III 
гуруҳига мансуб кимёвий элемент; сунъий 
йўл билан олинган радиоактив металл. 

ФЕРРО- [лот. ferrum — темир] Байнал- 
милал ўзлашма қўшма сўзларнинг биринчи 
қисми бўлиб, темирга оидлик, темир би- 
лан алоқадорлик каби маъноларни ифо- 
далайди, мас., ферромагнит, ферроқотиш- 
малар. 

ФЕРРОМАГНИТ [ферро.. + магнит] 
Кучли магнит хусусиятига эга бўлган, тез 
магнитланадиган (темир, пўлат, чўян, ни- 
кель, кобальт ва б.). 


ФЕРРОҚОТИШМАЛАР [ферро.. + қо- 
тишма] ким. тех. Темирнинг бошқа элемент- 
лар (кремний, марганец, хром, молибден, 
ванадий ва б.) билан қотишмалари. 

ФЕРРУМ [лот. ferrum — темир] Темир- 
нинг кимёвий формулаларни айтганда (ўқи- 
ганда) фойдаланиладиган номи. 

ФЕРУЗ [а. < ф. jjj^ / jjja - 

ғолиб, музаффар, зафарли; бахтли] 1 Бахт- 
ли, толели; ғолиб, музаффар. 

2 Ўзбек халқ мумтоз куйларидан бири- 
нинг номи (Феруз — Муҳаммад Раҳимхон II 
ва Муҳаммад Раҳим I даврларида яратилган). 

3 Феруз (эркаклар исми). 

ФЕРУЗА [ф. bjjjA> / bjjj^ — яшил ранг- 
ли қимматбаҳо тош] Заргарликда безак бу- 
юмлар учун ишлатиладиган, кўк-яшил, 
ҳаворанг-яшил рангли қимматбаҳо тош. 
Феруза ва забаржад тошлар кўз қамашти- 
риб ётади. Ойбек, Навоий. Меъморнинг хаё- 
лидан.. мирзо ҳадя этган феруза кўзли тилла 
узуги ўтди. Мирмуҳсин, Меъмор. Мағриб 
мамлакатларида феруза «шарқ тоши» деб 
аталган. «Фан ва турмуш». 

2 кўчма Мовий, ҳаворанг. Феруза сув 
тагларида сузар олтин балиқлар. Миртемир, 
Асарлар. Унинг.. ярим очиқ кўзлари мусаф- 
фо, феруза осмонга қадалган. Н. Аминов, 
Ёлғончи фаришталар. 

3 Феруза (хотин-қизлар исми). 

ФЕСТИВАЛЬ [фр. festival < итал. festivus 

— байрамона, шод, қувноқ] Санъатнинг 
мусиқа, кино, театр, цирк ва б. соҳаларида 
эришилган энг яхши ютуқлар бўйича вақти- 
вақти билан ўтказиладиган танлов, кўрикдан 
иборат оммавий байрам, тантана, сайил. 
Мусиқа фестивали. Ўзбек кинофилъмлари 
фестивали. н Фестиваль халқлар билимини 
оширишга, бир-бирларини яхшироқ билиб 
олишларига ёрдам беради. «Саодат». «Тош- 
кентнинг олтин кузи» фестивали ўз номига 
ғоят муносиб. Газетадан. 

ФЕТИШ | фр. fetiche — бут, санам < порт. 
fetico — тумор; сеҳргарлик] 1 Ибтидоий қа- 
билалар муқадцас, ғайритабиий кучга эга, 
деб сиғинган, топинган жонсиз нарса. 

2 кўчма Кўр-кўрона ишониб, қаттиқ 
ёпишиб олинган нарса, ғоя ва ш. к. 

ФЕТИШИЗМ [«фетиш» с. дан] 1 Ибти- 
доий қабилаларда фетишларга — илоҳий- 
лаштирилган нарсаларга топиниш, сажда 
қилиш (ҳозирда ҳам иконаларга, рамзий 

ҳайкалчаларга, баъзи жониворларга сиғи- 
ниш, сажда қилиш тарзида учраб туради). 

2 кўчма Бирор нарсага кўр-кўрона, бе- 
рилиб эътиқод қилиш, бундай нарсага маҳ- 
кам ёпишиб олиш. Пул фетишизми. 

ФЕЪЛ I [ а . Jii — ҳаракат, таъсир кўр- 
сатиш; иш, амал] 1 Киши характерини таш- 
кил этувчи руҳий хусусиятлар ва ундан юза- 
га келувчи хатти-ҳаракатлар мажмуи; хулқ, 
характер, хулқ-атвор. Ҳар ким феълига яра- 
ша олар. Мақол. н -Бу ойимчанинг феъли- 
ни биласиз-ку! — деди Мастура кўзига ёш 
олиб. Э. Аъзамов, Жавоб. Зсшнабнинг шу 
феъли балоғатга етиб, эрга теккандан кейин 
ҳам ўзгармади. А. Қодирий, Ўтган кунлар. 

2 Инсоннинг маълум пайтдаги руҳий 
ҳолати, кайфияти, авзойи. Феъли бузилмоқ. 
Феъли айнимоқ. Феъли озмоқ. н Шундай 
феъли бузилдики, худодан ҳам хафа бўлиб 
кетди. М. Исмоилий, Фарғона т. о. Бироқ 
раиснинг феъли бирданига айниб қолди. С. 
Зуннунова, Олов. 

Ит феъл, итфеъл Ёмон хулқли, ярамас. 
Самоварчининг «ит феъл» эканини пайқаган 
бўлса ҳам, ноилож унинг олдига борди. Ой- 
бек, Танланган асарлар. -Ит феъл, бадбахт! 
қошу қовоғингдан нақ қор ёғади.. Ойбек, 
Танланган асарлар. Феъли айнамоқ кўчма 
Ўзгармоқ, ёмонлашмоқ (об-ҳаво ҳақида). 
Шамол эсиб, ҳавонинг феъли айниб бирпас- 
да.. Ғайратий, Танланган асарлар. Гоҳо ку- 
либ, осмон ҳаммани хурсанд қилади, гоҳо 
бирдан феъли айниб, деҳқон дилини сиёҳ қи- 
лади. Н. Сафаров, Оловли излар. Феъли кенг 
Бор нарсани биров билан баҳам кўрадиган, 
бировдан аямайдиган, сахий. Тегирмонда my- 
ғилган сичқоннинг феъли кенг. Мақол. Ўлган- 
да гўринг кенг бўлсин, тирикликда — феълинг. 
Мақол. н Темирчининг уйи mop бўлса ҳам, 
феъли кенг эди. Ш. Рашидов, Қудратли тўл- 
қин. Эй, феъли кенг қишлоқ ўғли, куйлайин 
сени!А. Шер, Қадимги куй. Феъли тез қ. тез 
5. -Хотининг, бунақа феъли тез экан, [бола- 
ни] олиб кетмагани ҳам дуруст. А. Қаҳҳор, 
Қўшчинор чироқлари. Феъли тор Ҳаддан 
ташқари зиқна, хасис. Ҳадим ўтган замон- 
да, Каттақўрғон томонда, Бир очкўз бой 
бор эди, Феъли жуда тор эди. Уйғун. -Улар- 
да пул бўлади, биламан. Лекин аёлларнинг 
феъли тор. Ойбек, Танланган асарлар. Феъ- 
ли қайтмоқ айн. тўнини тескари киймоқ қ. 


тўн. Ё тавба, ё тавба! Мунча феълинг қайт- 
маса, қизим? Н. Сафаров, Танланган асар- 
лар. 

3 кўчма Одат, хулқ, қилиқ; иш, хатти- 
ҳаракат. Ёлғончилик шундай бир шум феъл- 
дирки, имонга, ризққа, умрга, эътибор ва 
обрўга зиёни бордур. Ҳамза, Танланган асар- 
лар. Ҳойил қолдим энди қилган феълингга, 
Ўғил кўргин, қўлин солсин бўйнингга. «Эрали 
ва Шерали». Ҳали ҳам тавба қил қилган 
феълингга, Тўхта, ойим, етолмайсан элингга. 
«Муродхон». 

Хуш феъл қ. хушфеъл. [Ўроз] Мирза- 
каримбойга қарол бўлиб ёлланган, кет-боши 
кир, увада бўлишига қарамай, чиройли, хуш 
феъл, ёқимтой йигит эди. Ойбек, Танланган 
асарлар. 

ФЕЪЛ II [а. Jji — иш, ҳаракат] тлш. Ҳа- 
ракат, шунингдек, ҳолат ва ҳодисани бил- 
дирадиган сўзлар туркуми ва шу туркумга 
оид ҳар бир сўз. Феъл замонлари. Келаси 
замон феъли. Ўтган замон феъли. Ўтимли 
феъл. Ўтимсиз феъл. 

ФЕЪЛАН [а. 5Ui — феълига, иши, ҳара- 
катига кўра] рвш. кам қўлл. Характер, хул- 
қига кўра, шу жиҳатдан. У [Умид] бошқа 
ўртоқларига қараганда анча тежамкор, феъ- 
лан босиқ. Мирмуҳсин, Умид. 

ФЕЪЛ-АТВОР [феъл + атвор] Шахснинг 
атроф муҳитга ва ўз-ўзига муносабатида 
намоён бўладиган, ўзигагина хос хусусияти; 
характер. Одамнинг феъл-атвори унинг қис- 
матидир. Газетадан. Боланинг хатти-ҳара- 
кати ва феъл-атвори маълум даражада ота- 
онасининг кимлигидан далолат беради. Р. 
Усмонов, Умр сабоғи. 

ФЕЪЛДОР [а. + ф. jl,iLti — маълум феъл- 
атворга эга] кам қўлл. Феъл-атвори ёмон, 
дағал муомалали; асабий. Ўз хотининг феъл- 
дор бўлса, бировни ғазаблаш ҳам ярашмас 
экан. И. Раҳим, Ҳилола. 

ФЕЪЛЛИК тлш. Феъл туркуми хусу- 
сиятларига эгалик; феълга хослик. Сифат- 
дошлар феъллик ва сифатлик хусусиятлари- 
га эга бўлади. «Ўзбек тили» дарслиги. 

ФЕЪЛ-ХЎЙ айн. феъл-атвор. Мулла Муҳ- 
син Хатиб домланинг феъли-хўйига яхши 
тушунганликдан, унинг ҳамма сўзларига ҳам 
батамом ишониб етолмайди. А. Қодирий, 
Обид кетмон. Бу йигит деҳқонларнинг феъл- 
хўйини яхши билганидан, улар билан тез тил 
топишиб кетди. Ойбек, Навоий. 




ФЁН [нем. Fohn < лот. favonius — илиқ 
ғарбий шамол] геогр. Тоғли ўлкаларда тоғ- 
лардан водийларга, юқоридан пастга томон 
эсувчи кучли, илиқ ва куруқ шамол. Фённинг 
зарарли таъсирини камайтириш учун иҳота 
дарахтзорлари барпо этилади. «ЎзМЭ». 

ФИБРА [лот. fibra — тола] тех. Кимёвий 
йўл билан ишланиб, бир неча қатламли 
прессланган, букилувчан, жуда пишиқ қа- 
лин қоғоз; ўраш, изоляциялаш материали 
сифатида ҳамда тери ўрнида ишлатилади. 
Сиртига фибра сирилган чамадон. 

ФИБРОМА [лот. fibra — тола + юн. -oma 
— шиш, ўсмани билдирувчи қўшимча] тиб. 
Толадор бириктирувчи тўқимадан пайдо 
бўлган, тананинг ҳар қандай қисмида уч- 
раши мумкин бўлган хавфсиз ўсма. 

ФИГОР [ф. jlis — «афгор» с. нинг бош- 
қача шакли] қ. афгор. Қилма кўнглум хори 
ҳижрондин фигор, эй сарвиноз. Фурқат. 
Муҳаббатдин бўлурман фигор, майлигаму? 
Тараҳҳум айламасанг, эй нигор, майлигаму? 
Муқимий. 

ФИГУРА [лот. figura — образ, кўриниш] 
с. т. 1 Гавданинг тузилиши, бичими; қадди- 
қомат, жусса. Фигураси ниҳоятда чиройли. 
н У қўғирчоқлар ясайди.. сувенир фигу- 
раларнинг нодир коллекциясини яратади. 
Газетадан. 

2 Муайян ҳаракат (рақс, ҳавода учиш, 
сувда сузиш, конькида учиш ва ш.к.) ни 
бажаришда кимса ёки нарса томонидан 
ҳосил қилинган ҳолат, вазият. 

3 Шахмат ўйинида: пиёдалардан бошқа 
асосий сипоҳлар; қарта ўйинида: туз, қи- 
рол каби асосий қарталар. Зуҳра шахмат 
фигураларидан кўзларини узмасди. Ибохон, 
Улуғ кун. 

4 Геометрик шакл. Симметрик фигура. 
н Алоҳида ёки бир-бири билан турли ком- 
бинацияларда олинган нуқта, чизиқ ва сирт- 
лар геометрик фигуралар ҳосил қилади. «Гео- 
метрия» дарслиги. 

5 кўчма Бирор иш, соҳа, жабҳадаги асо- 
сий, ҳал қилувчи, етакчи сиймо. Таълим-тар- 
бия ишида ўқитувчи бош фигура саналади. н 
Теримчи ва механик-ҳайдовчи naxma йигим- 
теримида марказий фигура, ҳал қилувчи куч- 
дир. Газетадан. 

ФИГУРАЛИ 1 Фигуралар ҳосил қилиб 
бажариладиган (қ. фигура 2). Фигурали учиш 
мусобақаси ҳақидаги суратли афишаларни 


кўздан кечирди. А. Обиджон, Аканг қарагай 
Гулмат. 

2 Кўплаб геометрик шаклларга эга бўл- 
ган. Маълумки, кўп фигурали картиналар яра- 
тиш муаллифдан юксак маданият талаб 
қилади. «Гулистон». 

ФИГУРАЧИ спрт. Конькида турли фи- 
гуралар ҳосил қилиб учувчи, рақс тушувчи 
спортчи. Мусобақада фигурачиларимиз беш- 
та совринли ўринни эгалладилар. Газетадан. 

ФИДЕИЗМ [ фр. fideisme < лот. fides — 
ишонч, эътиқод] флс. Имон-эътиқод ақл- 
идрокдан устун туради, деб ҳисобловчи, фан 
ва илмий билишни чекловчи диний дунё- 
қараш. 

ФИДО [а. <djii — қутулиш, кутултириш; 
товон, эваз; қурбонлик, қурбон бериш, 
фидо бўлиш] Бирор кимса, нарса ёки ғоя 
учун ўзини бағишлаш; бахшида, қурбон 
қилиш. Жонингни фидо қилсанг қил, ному- 
сингни фидо қилма. Мақол. н Мустақил- 
лик учун жонини фидо қилган шаҳидларни 
ғам-андуҳ билан эслаймиз. Газетадан. 

ФИДОИИ [а. (jjl-ii — ўз жонини қурбон 
қилувчи] 1 Бирор кимса, нарса ёки ғояга 
астойдил берилган ва улар учун жондан 
кечишга ҳам тайёр; содиқ. Меҳнаткаш, фи- 
дойи, ҳалол инсонни ўлимидан кейин эъзоз- 
лаш тириклар қўлига чироқ тутқазиш билан 
баравардир. «Саодат». Бизнинг кишилар мард, 
камтар, фидойи, Саботига айтсанг тасанно 
арзир. М. Бобоев. 

2 Кўнгилли, ўз ихтиёри билан келган 
(қолган) аскар. Ёш Аҳмад янги тузумни мус- 
таҳкамлашга бел боғлаган фидойилар сафи- 
га қўшилди. Газетадан. 

ФИДОЙИЛИК Ўз танлаган йўли, мас- 
лаги, ғоясига, касбу корига ёки бирор ким- 
сага содиқлик, ўзини бахшида этиш. Фи- 
дойилик бор жойда ғалаба бор, дейдилар. 
«Шарқ юлдузи». Ўзига шунчалар фидойилик 
қилган мана шу гўзал қизнинг — жондан 
ортиқ Азизасининг олдидаги қарзини қандай 
узсин ?! Ў. Ҳошимов, Қалбингга қулоқ сол. 

ФИДОКОР [а. + ф. jlSI ji — ўз жонини 
қурбон қилувчи; фидойи] Бирор кимса, 
нарса ёки эътиқод учун ўз жонини фидо 
қиладиган; чексиз садоқатли, фидойи. Фи- 
докор одамнинг йўли доим ойдин бўлади. Га- 
зетадан. Бобуржон, сизнинг дилингиз беғу- 
бор, сиз нодир истеъдодли фидокор йигитсиз! 
П. Қодиров, Юлдузли тунлар. 





343 


ФИДОКОРЛИК Ўз иши, касб-кори, 
маслаги, эътиқодига ёки бирор кимсага ўта 
берилганлик, ўта содиқлик. Ўзгаришларнинг 
ҳаммаси осонликча бўлмади. Бутун халқимиз 
ғоят зўр фидокорлик кўрсатди. «Ўзбекистон 
қўриқлари». Йўлчи қизнинг бундай туйғунлиги 
ва фидокорлигига қандай баҳо беришни.. 
билмай қолди. Ойбек, Танланган асарлар. 

2 Бутун борлиғи билан берилиб ишлаш- 
лик, жонбозлик. ..ҳамма, мижжа қоқмай, 
фавқулодда фидокорлик билан ишлади. Ой- 
бек, Қуёш қораймас. Сут соғувчиларимиз 
фидокорлик намуналарини кўрсатиб меҳнат 
қилдилар. Газетадан. 

ФИДОКОРОНА [а. + ф. «л1 jLSIjj — жо- 
нини фидо қилган ҳолда, жонбозлик кўр- 
сатиб] рвш. Жонини фидо қилиб, бутун 
борлиғи билан, садоқат билан, берилиб. Хў- 
жалик муваффақияти соҳибкорларимизнинг 
фидокорона меҳнати билан яратилди. Газе- 
тадан. 

ФИЗИК I Физика фани мутахассиси. 
Мен физикман, фазо қонунлари ҳақида фикр 
юрита оламан. О. Мўминов, Хиёбондаги уч 
учрашув. 

ФИЗИК II Физикага доир, физика би- 
лан боғланган; физикавий. Жисмларнинг фи- 
зик хоссалари. Физик ҳодисалар. Физик жа- 
раёнлар. н Бир неча кун ўтгач, Солиҳ ўзи 
ишлайдиган физик проблемалар институти 
томон йўл олди. О. Мўминов, Хиёбондаги 
уч учрашув. 

ФИЗИКА \юн. physike < physis — табиат] 
Моддий дунё (материя)нинг тузилишини, 
энг умумий хоссаларини ҳамда унинг ҳа- 
ракат қонунларини ўрганувчи фан. Назарий 
физика. Атом ядроси физикаси. Физика ка- 
бинети. н Физикада жисмларнинг ҳара- 
кати, товуш, иссиқлик, электр, магнит ва 
ёруғлик хоссалари ўрганилади. «Физика» 
дарслиги. Унинг ўзи ёшликданоқ физикага 
қизиқар, онаси эса Юнусовга [тоғасига] суя- 
нарди. Ў. Ҳошимов, Қалбингга қулоқ сол. 

ФИЗИКАВИИ Физикага оид, физикага 
хос; физик. Жисмларнинг физикавий хусу- 
сиятлари. 

Физикавий кимё Кимёвий ҳодисаларни 
физикавий усуллар ёрдамида ўрганувчи фан. 

ФИЗИОЛОГ Физиология олими, мута- 
хассиси. Баъзи физиологларнинг фикрича, 
узоқ вақт қанд емаслик ҳатто фикрлаш 


қобилиятини ҳам сусайтирар экан. К. Маҳ- 
мудов, Қизиқарли пазандалик. 

ФИЗИОЛОГИК Физиологияга оид; 
физиологияга дахлдор бўлган. Физиологик 
жараён. н Ҳозирча титрашнинг инсонга 
қиладиган физиологик ва руҳий таъсири 
хусусида узил-кесил хулоса йўқ. «Фан ва тур- 
муш». 

ФИЗИОЛОГИЯ [юн. physis — табиат + 
logos — билим] 1 Одам, ҳайвон ёки ўсимлик 
организми ва унинг алоҳида бўлаклари — 
муайян системалари, аъзолари, тўқимала- 
ри, ҳужайралари ҳаёт фаолиятини (пайдо 
бўлиш, ўсиш, ривожланиш, кўпайиш, ат- 
роф муҳитга мослашиш каби жараёнларни), 
улар ўртасидаги ўзаро алоқадорликни ўр- 
ганувчи фан. Умумий физиология. Қиёсий 
физиология. Ўсимликлар физиологияси. 

ФИЗИОТЕРАПЕВТ Физиотерапия му- 
тахассиси, врачи. 

ФИЗИОТЕРАПЕВТИК Физиотерапия- 
га оид. Даволашнинг физиотерапевтик усули. 

ФИЗИОТЕРАПИЯ | юи. physis — табиат 
+ терапия] Тиббиётнинг хилма-хил физик 
омиллар (сув, ёруғлик, иссиқлик, электр 
энергияси ва ш.к.) нинг организмга таъ- 
сирини ўрганувчи ва уларни касалликлар- 
ни даволаш ва олдини олиш мақсадида 
қўллаш усулларини ишлаб чиқувчи соҳаси. 
Физиотерапия йўли билан даволаш. н За- 
рур тиббиёт инвентарлари билан жиҳозлан- 
ган физиотерапия кабинети дам олувчилар 
хизматида. «Саодат». 

ФИЗКУЛЬТУРА [р. физическая культу- 
ра («жисмоний маданият») бирикмасининг 
қисқартмаси] 1 Инсон соғлигини мустаҳ- 
камлашга ва умуман организмни ҳар то- 
монлама чиниқтириш ва такомиллашти- 
ришга қаратилган жисмоний машқпар. Физ- 
кулътура билан шуғулланмоқ. 

2 Шу йўналигццаги фан ва таълим. Физ- 
кулътура ўқитувчиси. н Физкулътура инс- 
титутига кириш ҳам осонмас, дейишади- 
ку! Ў. Ҳошимов, Қалбингга қулоқ сол. Би- 
ринчи дарс тарих, кейин она тили, алгебра, 
рус тили, физкулътура. Э. Раимов, Ажаб 
қишлоқ. 

ФИЗКУЛЬТУРАЧИ Доимий равишда 
ёки танланган касб сифатида физкультура 
билан шуғулланувчи шахс, спортчи. Физ- 
культурачилар паради. н ..Истироҳат бо- 
ғидаги кўл бўйига физкулътурачи қиз ҳайка- 




ли қўйилганда, «яхши жой банд бўлиб қол- 
ди», деб бўғилган эди. А. Қаҳҳор, Асарлар. 

ФИКР [а. — тафаккур, ғоя; ақл, ўй- 

лаш, ўй, хаёл, мулоҳаза] 1 Бирор нарса, 
ҳодиса ёки кимса ҳақида ўй, хаёл. Фикри 
равшаннинг сўзи равшан. Мақол. н Ҳани- 
фанинг фикри бир зумда айқаш-уйқаш бўлиб 
қолди. «Саодат». | Пури\ Тили билан Фазлид- 
динга ҳар хил ёқимли сўзлар сўзласа ҳам, 
фикри бошқа ёқларда кезди. Ойбек, Танлан- 
ган асарлар. 

Фикрга толмоқ (ёки кетмоқ, чўммоқ, 
шўнғимоқ) Қаттиқўйланиб, хаёл суриб қол- 
моқ. Ташқарига чиққандан кейин, [Кумуш] 
айвоннинг тумшуғига ўтирди ва ўнг қўлининг 
кафтига юзини олиб, фикрга толди. А. Қо- 
дирий, Ўтган кунлар. Афлотун танбурни 
чалиб, фикрга шўнғибди. Ойбек, Танланган 
асарлар. [Отабек] Бирмунча вақт фикрга 
кетиб ўтиргандан сўнг сўради.. А. Қодирий, 
Ўтган кунлар. 

2 Бирор нарсага нисбатан муносабатни, 
уни баҳолашни ифодалайдиган ҳукм, хулоса. 
Яхшини кўриб, фикр қил, ёмонни кўриб, шу- 
кур қил! Мақол. н Боринг, қозингизни топиб, 
ўз фикрингизни айтинг. У. Исмоилов, Сайлан- 
ма. У Бўтаевнинг фикрига қўшила олмади. 
«Ёшлик». 

Фикр юргизмоқ (ёки юритмоқ) Бирор ху- 
лосага келиш мақсадида нарса ёки ҳоди- 
саларни таққосламоқ; улар ҳақида ўйламоқ, 
мулоҳаза қилмоқ. [Шоқосим:] Хотинимни 
ҳам камбағаллик йиқитди, бу ердаги оғир иш 
нобуд қилди. Бу томонларга андак фикр юр- 
гизиб, кейин гапиринг, Ёрмат ака. Ойбек, 
Танланган асарлар. 

3 Бирор масала, иш юзасидан берила- 
диган таклиф; маслаҳат. Бу иш юзасидан 
қандай фикр берасиз? н Моҳира ойим эри- 
дан фикр сўраш ўрнига қизига арз қиладир. А. 
Қодирий, Ўтган кунлар. Аламазон газета- 
дан Акбарнинг туркум шеърларини ўқиб, фикр 
билдиргиси келиб қолди. А. Обиджон, Аканг 
қарағай Гулмат. 

Фикр олишмоқ Бирор масала юзасидан 
бир-бири билан маслаҳатлашмоқ, фикрлаш- 
моқ. Фикр олишув натижасида улар шундай 
қарорга келишди: Ҳакимбойвачча онасининг 
арвоҳига «хатми қуръон» қилади. Ойбек, Тан- 
ланган асарлар. 

4 Бирор нарсага эришиш, бирор ишни 
амалга ошириш ҳақидаги ният, мақсад. [ Са- 


лимбойвачча] Гулнорнинг ахлоқсиз қиз экани- 
ни ўша вақтда фош этишга жазм қилган 
бўлса-да, бу фикридан дарров воз кечишга 
мажбур бўлган эди. Ойбек, Танланган асар- 
лар. Қўрчибоши уч томони девордай тик 
қоятош бўлган.. тоққа тахтиравон ишлатиш 
фикридан қайтди. П. Қодиров, Юлдузли 
тунлар. 

Фикрига тушмоқ Бирор нарсага эри- 
шишга, бирор ишни амалга оширишга бел 
боғламоқ, жазм қилмоқ, шу ишнинг пайи- 
га тушмоқ. Шундан кейин бир неча ёр- 
дўстлари, тўй чиқимини ўзаро устларига 
олишиб, уни уйлантириш фикрига тушдилар. 
А. Қодирий, Ўтган кунлар. 

5 Нарса ва ҳодисаларни таққослаб ўр- 
ганиш, мулоҳаза юритиш натижаси; тўхтам, 
қарор. Демак, эркаклар ҳамма нарса тўғ- 
pucuda ўйлаб, бир фикрга келишган. Ойбек, 
Танланган асарлар. -Мен ўзим ҳам шу фикр- 
га келган эдим, — деди Меъмор. Мирмуҳсин, 
Меъмор. Ҳар қандай инсон ўз фикрини бил- 
дириб, қалбини ёзишга ҳақли. О. Мўминов, 
Хиёбондаги уч учрашув. Бошлиқ ўз фикрига 
эга бўлмаса, қўғирчоққа айланади. «Шарқ 
юлдузи». 

6 Тушунча, билим; онг, ақл. Оламнинг 
тузилиши ҳақидаги фикримиз такомиллаш- 
моқда. н -Агар кииш ақлни, фикрни ки- 
тобдан олмаса, қаёқдан олади? — деди Эл- 
мурод. П. Турсун, Ўқитувчи. Ақли, фикрининг 
теранлигини кўзлари айтиб турарди. С. 
Зуннунова, Олов. 

7 Жамият ҳаёти ва табиатни тушуниш 
йўсини; дунёқараш, маслак. Отамнинг, ҳам 
ўзимнинг қандай фикр ва маслак кишиси 
эканлигимизни айтиб ўтмоқчи бўламан. А. 
Қодирий, Ўтган кунлар. Уни ўқидингизми, 
инсоф билан айтинг, асарда қандай зарарли 
фикр бор. Ойбек, Нур қидириб. 

8 (эгалик қўшимчаси ва -ча аффикси 
билан) крш. с. взф. Айтилаётган фикрнинг 
қайси шахсга тегишли эканлигини билди- 
ради. Менинг фикримча, ватанпарварлик 
тарихни ўрганишдан бошланади. «Фан ва 
турмуш». 

ФИКРАН [а. 1^£_а — фикр юритган ҳол- 
да, ўйлаб] рвш. кт. Хаёлда тасаввур қилиб, 
хаёл билан, хаёлан. Фикран суҳбатлашмоқ. 
н У фикран худога нола қиларди. К. Яшин, 
Ҳамза. Бувниса хола фикран оламни кезиб 
чиқди. Р. Файзий, Чўлга баҳор келди. 





ФИКРАТ [а. — фикр, ғоя, ўй-хаёл, 

тасаввур] эск. Фикр қилиш, фикр юритиш, 
ўйлаш. Модомики бу рўйи жаҳонда беш кун- 
лик меҳмон экансан, атрофингга боқиб, 
фикрат қилсанг бўлмайдими? С. Сиёев, 
Ёруғлик. 

ФИКРДОШ Бирор кимса билан бир 
хил фикрда, маслакда бўлган киши; ҳам- 
фикр, маслакдош. Кўрдингми, катта одам- 
лар бир-бирлари билан қандай фикрдош бў- 
лар эканлар ? С. Айний, Эсдаликлар. 

ФИКР-ЁД айн. фикр-зикр. Ҳизнинг фикри- 
ёди фронтда, ишддатли жанглар кетаёт- 
ган ерларда эди. «Саодат». 

ФИКР-ЗИКР [фикр + зикр] Бутун ву- 
жуд билан орзу қилинган ўй-хаёллар. Унинг 
барча фикри-зикри янгиликлар билан банд 
эди. Ш. Рашидов, Бўрондан кучли. Яхшилар- 
нинг топган моли тўй бўлар, Фикри-зикри 
эли учун ўй бўлар. «Қўшиқлар». 

ФИКРИИ |«. — фикрга, ғояга асос- 

ланган, ғоявий] Фикрлаш, фикр юритиш 
нуқтаи назаридан; маъно жиҳатдан; маъно- 
вий. Фикрий изчиллик. Гаплар орасидаги фик- 
рий боғланиш. н ..шоир мисраларда ранг 
сўзини такрор келтириш орқали.. фикрий 
изчилликни таъминлайди. «ЎТА». 

ФИКРЛАМОҚ Бирор кимса, нарса ёки 
ҳодиса, жараён ҳақида муайян бир хулоса- 
га келиш мақсадида мулоҳаза юритмоқ; 
ўйламоқ. Ҳўрбоши бу хабарни эшитиб, фикр- 
лаб, нор дегани Гўрўгли бўлиши керак.. деб 
Авазхонни қамаб, банди қилади. «Нигор ва 
Замон». Ҳаёт фақат жанг, меҳнат эмас, 
фикрлашдан ҳам иборат. Шукрулло, Жа- 
воҳирлар сандиғи. 

ФИКРЛАШМОҚ Биргаликда ўйлаб 
кўрмоқ, мулоҳаза қилмоқ, фикр олишмоқ, 
маслаҳатлашмоқ. Улар даставвал бажари- 
лиши лозим бўлган ишлар хусусида фикрла- 
шиб олгач, маишнага ўтиришди. «Ўзбекистон 
қўриқлари». Ўша куни севимли устозим би- 
лан.. кўп нарсалар ҳақида фикрлашиб олдик. 
X. Тўхтабоев, Ширин қовунлар мамлакати. 

ФИКРЛАШУВ 1 Фикрлашмоқ фл. ҳар. н. 

2 Бирор иш, муаммо, тадбир, режа ва 
ш.к. ҳақида ўзаро фикр олишув, суҳбат. 
Фикрлашув дўстона вазиятда ўтди. 

ФИКРЛИ Ўйлаб, ақп билан иш тута- 
диган; мулоҳазали. Хаёллар дунёси кенг, ўт- 
кир фикрли бу ҳассос қиз берилиб кичик-ки- 
чик ҳикоялар ёзар эди. Ойбек, Нур қидириб. 


Ўзинг фикрли эдинг, ўзинг олима эдинг, 
халқнинг маърифатсиз, илмсизлигидан ўзинг 
яхши хабардор эдинг-ку! Ҳамза, Танланган 
асарлар. 

ФИКР-МУЛОҲАЗА Муайян шахс, 
воқеа-ҳодиса ҳақидаги, одатда, шахсий 
қарор, хулоса. Бу мулойим, қоши қора, унча 
сўзамол бўлмаса ҳам, фикр-мулоҳазаси куч- 
ли бу олим.. жамоат ишларига фаол қат- 
нашарди. Мирмуҳсин, Умид. Томошабин- 
ларнинг жуда кўплаб фикр-мулоҳазалари унинг 
шубҳасиз мувафаққиятидан далолат берар- 
ди. Газетадан. 

ФИКР-ХАЁЛ, фикру хаёл айн. фикр-зикр. 

[Йўлчи] Куннинг иссиғида кетмон ташлар- 
кан, фикру хаёли ҳалиги деҳқонда бўлди. 
Ойбек, Танланган асарлар. Ҳозир ўзим шу 
ерда ўтирибман-у, фикру хаёлим бошқа нар- 
са билан банд. Ф. Мусажонов, Ҳиммат. 

ФИКР-ЎЙ айн. фикр-хаёл. Шу фикр-ўй 
билан Пошшахон бозор қизи бўлиб ўсди, вояга 
етди. Д. Нурий, Осмон устуни. 

ФИКСАЖ [фр. fixage — мустаҳкамлаш < 
лот. fixus — мустаҳкам, барқарор, қатъий1] 
Фотоқоғоз, пластинка ёки плёнкага туши- 
рилган расмларнинг тасвирини сақлаш, 
мустаҳкамлаш учун ишлатиладиган кимёвий 
эритма. 

ФИЛ [а. Jjj < ф. J^] зоол. 1 Африка ва 
Осиёда яшайдиган, сутэмизувчилар синфига 
мансуб, сиртга чиққан иккита узун, курак 
тишли ва бақувват хартумли, ўсимликлар 
билан овқатланувчи улкан жуссали ҳайвон. 
Ҳуруқда яшовчи ҳайвонларнинг энг йириги 
филдир. «Зоология». Чивин кўплашса, филни 
йиқитади, деган гап бор. И. Раҳим, Чин 
муҳаббат. 

2 Шахмат тахтасида бурчак ҳаракати 
(диагональ) бўйича истаган катакка юра 
оладиган сипоҳ. [ Шайхулислом] Э.. Э.. ға- 
лат, филингизни кўрмабман. Уйғун ва И. 
Султон, Алишер Навоий. 

3 кўчма Бақувват, қудратли, катта им- 
кониятларга эга. Халилов билан баҳслашиб 
ўтириш ишртми! Халилов — фил, сен — 
қўчқор. И. Раҳим, Ихлос. 

Филдан пашша ясамоқ ёки пашшани фил 
қилмоқ Ошириб юбормоқ, кўпиртирмоқ; 
муболаға қилмоқ. Сиз, ўртоқ Рафиқ, паш- 
шадан фил ясамоқчи бўласиз! Н. Сафаров, 
Танланган асарлар. -Уззукун пашшани фил 
қилиб, қаёқдаги гапларни чулғатиб юрдин- 




гиз. А. Муҳидцин, Ҳадя. У.. рост-ёлғон ха- 
барларнинг пашшасини фил қилиб етказиб, 
уйимизни куйдирди. С. Айний, Қуллар. 

ФИЛ-, ФИЛО- [юн. philos — дўст, меҳ- 
рибон, севувчи < phileo — севаман] Бай- 
налмилал ўзлашма қўшма сўзларнинг тар- 
кибий қисми бўлиб, бирор нарсани севув- 
чи, бирор нарсага мойил, мухлис; бирор 
нарсани дўст тутувчи каби маъноларни бил- 
диради, мас.: филармония, филология. 

ФИЛАНТРОП [юн. philanthropos] Филан- 
тропия билан шуғулланувчи, хайр-эҳсон 
қилувчи, саховатли киши 

ФИЛАНТРОПИЯ | io н. philanthropia — 
одамсеварлик < фило.. + юн. anthropos — 
одам, инсон] Хайр-саховат, эҳсон, муҳтож- 
ларга ёрдам. 

ФИЛАРМОНИЯ [фило.. + юн. harmonia 
— уйғунлик, оҳангдошлик] Мусиқа санъати- 
ни тарғиб қилувчи ва концертлар қўйиш 
иши билан шуғулланувчи маданий муассаса. 
Ўзбек давлат филармонияси. н У шу ния- 
тини филармониядаги оғайнисига айтган эди, 
бу гап унга ҳам ёқди. С. Аҳмад, Юлдуз. 

ФИЛАТЕЛИСТ Филателия билан шу- 
ғулланувчи шахс; филателия ишқивози. 

ФИЛАТЕЛИЯ [фило.. + юн. ateleia — тў- 
ловдан озод қилиш] Почта маркалари ва 
гербли маркаларни, умуман маркали, штамп- 
ли конвертларни коллекция учун йиғиш, 
сақлаш ва ўрганиш. 

ФИЛБОН [ф. jjL-Lj / oL-Lj — фил бо- 
қувчи, сақловчи] Фил боқувчи ва филни 
ҳаракат пайтида бошқарувчи киши. Филбон- 
дан ошнанг бўлса, дарвозангни катта қил. 
Мақол. н Филбонларнинг ҳайқириғи остида 
азамат йигитлар юкни тушириб, бурунлари 
ерга теккундай букчайиб ташийдилар. Ой- 
бек, Навоий. Фил ҳайдовчилар, яъни фил- 
бонлар уни ювинтириб, қашлаб боқади. Ҳ. Ҳа- 
санов, Экватордан ўтганда. 

ФИЛЖУМЛА [а. — хулласи ка- 

лом] кт. кам қўлл. Қисқасини айтганда, хул- 
ласи калом, сўзнинг қисқаси; ҳаммасини 
бирга олиб айтилса. Филжумла, мазкур шеър 
Исфандиёр тўра хусусинда бўлмай, зоти 
паст, бадфеъл бир бетавфиқ борасиндадир. 
С. Сиёев, Ёруғлик. 

ФИЛИАЛ [лот. filialis — ўғилга оид, ўғил- 
ники] Бирор йирик корхона, муассаса ёки 
жамоат ташкилотининг мустақил бўлими, 
шўъба. Илмий-тадқиқот институтининг 


филиали. н Бешёғочда «Семурғ» фирмаси- 
нинг филиали бор. Газетадан. 

ФИЛМОЙ зоол. Каспий, Орол, Қора 
денгиз ҳавзаларида яшайдиган, ов қили- 
надиган, осётрсимонлар оиласига мансуб 
йирик балиқ. 

ФИЛОГЕНЕЗ [юн. phyle — уруғ, қабила, 
тур + genesis — келиб чиқиш, тарқалиш] 
биол. Бутун органик дунёнинг, жумладан, 
унинг айрим гуруҳлари (тип, синф, оила, 
тур ва ш.к.) нинг тарихий тараққиёт жа- 
раёни. 

ФИЛОЛОГ [юн. philologos — доноларча 
суҳбатни севувчи] Филология соҳаси тад- 
қиқотчиси, филология мутахассиси; фило- 
лог-олим. Сиз филологсиз-ку, билсангиз ке- 
рак: кўз ёшини қақраган ташна ерларга эмас, 
боғу бўстонга қуйган булутни сахий демас- 
лар.. С. Зуннунова, Кўкчироқлар. 

ФИЛОЛОГИК Филологияга оид. Фило- 
логик тўплам. Филологик тадқиқот. н Фи- 
лологик изланишлар.. қилаётган кишилар.. 
махсус филологик тайёргарлик кўрган, юқори 
ихтисосли мутахассислардир. Ғ. Саломов, 
Таржима назариясига кириш. 

ФИЛОЛОГИЯ [фило.. + юн. logos — сўз] 
У ёки бу халқнинг у ёки бу даврда тил ва 
адабиётда ифодаланган маданияти ҳақидаги 
фанларнинг умумий номи; тил ва адабиёт 
ҳақидаги билимлар мажмуи. Ўзбек филоло- 
гияси. Роман-герман филологияси. Универси- 
тетнинг филология факультети. н Атиги 
уч йил илгари филология факультетини би- 
тирган эди. О. Мўминов, Хиёбондаги уч уч- 
рашув. 

ФИЛОСОФ [юн. philosophos — донолик- 
ни, донишмандликни севувчи ] қ. файласуф. 

ФИЛОСОФИК қ. фалсафий. 

ФИЛОСОФИЯ [юн. philosophia < фило.. 
+ юн. sophia — донишмандлик] қ. фалсафа. 

ФИЛЬМ [ингл. film — парда, қобиқ] кино 
1 Теле-, видео- ёки кинокартина: ягона 
сюжет билан боғлиқ, кетма-кет плёнкага 
олинган ва экранда намойиш қилишга мўл- 
жалланган фототасвирлар мажмуи (яна қ. 
кинофильм). Овозсиз филъм. Бадиий филъм. 
н Дастлаб кинотомошабинлар ўзбекча- 
лаштирилган фильмларни кўриб, ҳайрон 
бўлишган. Ғ. Саломов, Таржима назарияси- 
га кириш. Кеча oxupuda «Кўринмас киши» 
бадиий фильми намойиш қилинди. С. Аҳмад, 
Юлдуз. 





2 Кинофильмнинг кинотеатрларда на- 
мойиш қилинадиган бир нусхаси. 

ФИЛЬМ-КОНЦЕРТ Мусиқавий томо- 
шанинг, концертнинг кинофильмга олин- 
ган ҳолати; кинофильмларда ижро этилган 
куй ва қўшиқлардан иборат алоҳида фильм. 
..суриштириб кўрса, машҳур.. «Дутор-гитар» 
ансамбли ҳақида фильм-концерт суратга 
олинаётган экан. А. Обиджон, Аканг қарағай 
Гулмат. 

ФИЛЬМОСКОП [фильм + юн. skopeo — 
қарайман] Диафильмдаги қўзғалмас тас- 
вирларни дурбинсимон трубка орқали ёки 
оқ пардага тушириб намойиш қилишга 
мўлжалланган аппарат. Ўйинчоқ филъмоскоп. 
Ўқув филъмоскопи. 

ФИЛЬМОТЕКА [фильм + юн. theke — 
қути; омбор] 1 Кинофильмларни тўпловчи 
ва сақловчи, уларни тарғибот қилувчи жой, 
омбор; муассаса. ..қурилажак мактаб ло- 
йиҳаси тузилганда, ўқув филъмлари сақ- 
ланувчи филъмотекалар ва филъмлар кўриги 
ўтказиладиган махсус залларни ҳам эсдан 
чиқармаслик керак. А. Иброҳимов, Фильм 
ҳам китоб. 

2 Киноленталар йиғиндиси, мажмуи. 

ФИЛЬТР [фр. filtre < лот. filtrum — ки- 
гиз, намат] 1 Суюқлик ёки газларни ке- 
раксиз аралашмалардан тозалаш учун хиз- 
мат киладиган мослама, сузгич. Тўр филътр. 
Противогаз фильтри. Винони филътрдан 
ўтказмоқ. н ..сувлар шағал, қумлар ea ер 
остидаги бошқа жинслар орасидан сизиб, 
филътрдан ўтгандек тозаланиб келади, 
натижада чучук, зилол cye бўлиб қолади. 
Газетадан. 

2 Электр занжирига уланадиган ва 
маълум частотадаги электр токи, элек- 
тромагнит, ёруғлик нурлари ёки товуш 
тўлқининигина ажратиб ўтказадиган асбоб. 
Акустик филътр. Электр филътри. 

ФИЛЬТРАЦИЯ [ингл. filtration < лот. 
filtrum — кигиз] 1 Фильтрдан сиздириб ўт- 
казиб тозалаш, фильтрлаш. 

2 Сувнинг ғовак қатламлардан табиий 
ҳолда сизиб, тозаланиб ўтиши, фильтрла- 
ниши. 

ФИЛЬТРЛАМОҚ Фильтрдан ўтказмоқ, 
сузмоқ. Фильтрлаш лабораториясида лойқа 
суюқликларни тозалаш учун улар филътр- 
ланади. «Фан ва турмуш». Корхона мута- 
хассислари ишлаб чиққан махсус мослама 


цехлар ҳавосини филътрлаб беради. «Фан ва 
турмуш». 

ФИЛЬТРЛИ Тозалаш мосламасига эга; 
тозалаш хусусияти мавжуд. Заводнинг бош 
корпусида, цехлар ea участкаларда филътр- 
ли камералар ўрнатилган. Газетадан. [Қиз\ 
Филътрли сигарет чекиб ўтирибди. М. Ис- 
моилий, Одамийлик қиссаси. 

ФИЛҒОН бот. Ҳайвонларга овқат 
бўладиган бир турли ўт. Қўй ейдиган филғон 
билан.. ерга ёпишиб ўсадиган ўтлар ҳам он- 
да-сонда кўриниб қолади. А. Шермуҳамедов, 
Ўт-ўланлар водийси. 

ФИЛҲАҚИҚАТ [а. cJLJ^JI^ — ҳақи- 
қатдан, аслини олганда] рвш. эск. кт. Ҳа- 
қиқатан ҳам, чиндан ҳам; дарҳақиқат. Фил- 
ҳақиқат, она тилининг асли туганмас ол- 
тин конларини ёш Навоийнинг мўъжизали 
қалами кашф этди. Ойбек, Навоий. 

ФИЛҲОЛ [а. JLJI^ — дарҳол, дарров] 
рвш. эск. кт. Тезлик билан, ҳозирнинг ўзи- 
да; дарҳол. Отаси буюрдики, филҳол анвои 
лазиз таомлардин пиширгайлар. А. Қаҳҳор, 
Миллатчилар. Филҳол тилини кестиринг, 
қулоғимиз тинсин! К. Яшин, Ҳамза. 

ФИМОЗ [юн. phimosis — тортишиш, 
торайиш] тиб. Эркаклар таносил аъзоси 
чекка кертмак қисмининг тор бўлиши, 
торайиши (кўпинча болаларда учрайдиган 
бу нуқсон туғма ёки яллиғланиш, жароҳат 
натижаси бўлиши мумкин). 

ФИН қ. финлар. Фин тили. Фин халқи. 
Фин аёли. 

ФИНАЛ [ингл. finale < лот. finis — охир- 
ги, сўнгги] 1 Мусиқа, драма, опера, балет, 
кинофильм ёки адабий асарнинг охири, 
тугалланувчи қисми, хотимаси. Комедиянинг 
финали. Операнинг финали. Поэманинг фи- 
нали. н Поэманинг финалида эса Зайнаб 
билан Омоннинг бахти бутун халқнинг бах- 
ти каби янграйди. «Ўзбек адабиёти» дарс- 
лиги. Киноочеркдаги олтин тўй эпизоди 
аслида фильмнинг финали ҳисобланади. Га- 
зетадан. 

2 Спорт мусобақаларида ўйин ғолибини 
белгилайдиган охирги, ҳал қилувчи босқич. 
Шахмат мусобақасининг финали. Финалда 
ўйнамоқ. Финалга чиқмоқ. Ярим финал. Чо- 
рак финал. 

ФИНАЛИСТ сшн. финалчи. 

ФИНАЛЧИ Спорт мусобақасида фи- 
налга — охирги маррага чиққан ўйинчи. 




Бугун.. бошланадиган якунловчи учрашув- 
лардан кейин финалчилар аниқланади. Газе- 
тадан. 

ФИНЖОН [а. oUii < Ф \ эск. Дастали 
(сопли) пиёла, чинни кружка. Хайрлашаётиб 
бир финжон тутди. Улар сопли пиёлани шуна- 
қа дейиишди. М. Исмоилий, Фарғона т. о. 

ФИНИШ [ингл. finish — тугаш, тугал- 
ланма] 1 Югуриш мусобақаларининг ва пой- 
галарнинг охирги, ҳал қилувчи босқичи, 
қисми. Финиш мусобақаларида қатнашмоқ. 

2 Шундай мусобақаларнинг охирги мар- 
раси; марра. Финишга биринчи бўлиб етиб кел- 
моқ. 

ФИНКА [р.\ Енги калта ёзлик кўйлак. 
Кейин эишк зарб билан очилди-да, катта 
енгил гулдор финка кийган Карим кўринди. Ҳ. 
Ғулом, Бинафша атри. 

ФИНЛАР Финляндиянинг туб аҳолиси; 
фин халқи. 

ФИНЧА 1 Финляндия ҳудудига, фин 
халқига оид, тегишли. Финча уй. Финча 
қўшиқ. 

2 Фин тили. Сен финча(ни) биласанми? 
Финча гапирмоқ. 

ФИРДАВС [ф. — жаннат, жаннат 

боғи] кт. айн. жаннат 1, 2. Ҳани, илоҳим, 
додхоҳнинг бу дунёда мансаб ва равнақлари 
сарбаланд бўлиб, охиратда фирдавсга сазо- 
вор бўлсинлар. Ҳамза, Бой ила хизматчи. 

ФИРДАВСМОНАНД Жаннатга ўхша- 
ган, жаннатсимон. Аммо Хўқанди фирдавс- 
монанднинг ўзида ул саховатпешалар беҳад 
ва беҳисоб. А. Қодирий, Ўтган кунлар. Бугун 
қутламоқда сизни Самарқанд, Самарқандки, 
шаҳри фирдавсмонанд. Н. Нарзуллаев, Ёғду. 

ФИРИБ [ф. i-u^s — алдовчи; алдамчилик; 
йўлдан оздириш; ҳийла, макр] Кишини 
қасддан адаштириш, қўлга тушириш, ал- 
даш; ҳийла-найранг, макр. Иишнг фириб, 
ҳийла экан сўзларинг, Юзинг қонсиз, ола экан 
кўзларинг. «Равшан». Унинг чақчайганроқ 
кўзларида муаллим қандайдир шайтоний фи- 
риб ва нафрат сезди-да, аламдан қалтираб, 
деворга суянди. Ойбек, Нур қидириб. 

Фириб бермоқ (ёки қилмоқ) Найранг иш- 
латмоқ, алдамоқ, қўлга туширмоқ. Насим, 
кўзингизни лўқ қилиб, фириб беради. Т. Му- 
род, Қўшиқ. Гоҳ кимнингдир пинжига кириб, 
Сездирмасдан берарди фириб. А. Пўлкан, Из- 
ҳор. Фириб емоқ Бировга алданмок, алда- 
ниб қўлга тушмоқ; панд емоқ. Соддадиллик 


қилиб, фириб еди-ю, қаҳрамонлик қилиб, ўзи- 
ни оқлади. Н. Сафаров, Жангчи шоир. Душ- 
ман фирибин ема ва маддоҳ хушомадин чин 
дема. «Ҳикматли сўзлар». Шайтонга фириб 
беради Ҳийла-найрангда шайтонни ҳам 
йўлда қолдирадиган, ўтакетган фирибгар. 
Баъзи бировлардай шайтонга фириб бера- 
диган маккор, устомон бўлгандан, аслида 
шунақа соддалик ҳам дуруст. С. Сиёев, Эр- 
каклар эртаги. 

ФИРИБГАР [ф. jlujj — фириб берув- 
чи, ҳийлагар, алдоқчи] салб. Алдамчилик, 
товламачилик, макру ҳийла билан шуғул- 
ланувчи кимса; товламачи, ҳийлагар. Фи- 
рибгар ёндиради, ҳақиқатчи қондиради. Ма- 
қол. Заргар фирибгар бўлса, олтин занглар. 
Мақол. н Рузвон отин жуда фирибгар хо- 
тин экан. «Юнус пари». 

ФИРИБГАРЛИК Алдамчилик, ҳийла- 
гарлик. У [Навоий] ўз рубоийларида.. муно- 
фиқлик, ёлғон сўзлаш, дангасалик ва фи- 
рибгарлик каби хислатларни қаттиқ қора- 
лади. «Ватан адабиёти». Фирибгарлик йўли би- 
лан илмий унвон олган киишнинг умри ру- 
ҳий азобда ўтади. Р. Усмонов, Одобнома. 

ФИРМА [итал. firma — имзо] 1 Юридик 
шахс ҳуқуқларидан фойдаланувчи хўжалик, 
саноат ёки тижорат корхонаси (компания- 
си). Марғилон «Атлас» фирмаси. «Ҳизил тонг» 
фирмаси. н Иккинчиси, чет эллардаги ил- 
ғор фирмалар билан алоқа боғламаган бирон- 
та ҳам корхона бўлмаслиги лозим. Газетадан. 

2 с.т. сфт. Юқори сифатли маҳсулот тай- 
ёрлайдиган ёки хизмат кўрсатадиган. Жиз- 
захдаги пластмасса заводининг янги фирма 
магазинидан харид қилинган чашка қўлин- 
гиздан туишб кетса ҳам синмайди. Газета- 
дан. 

ФИРОҚ [а. jl Д — айрилиқ, жудолик, 
ҳижрон; ташлаб кетиш] 1 Энгяқин, севимли 
кишидан жудо бўлиш, айрилиш ва бу ту- 
файли тортиладиган руҳий азоб; айрилиқ, 
жудолик, ҳижрон. Мардни ўлдирар фироқ, 
Номарддан номус йироқ. Мақол. н Ҳайси 
дилдор ўз ёрига фироқ изтиробини раво кўра- 
ди. М. Жўра, Изтироб. Волидамиз бедом-да- 
рак кетган икки ўғлининг.. фироқида куйиб, 
ётиб қолибдилар. А. Қаҳҳор, Кўшчинор чи- 
роқлари. 

2 Инжиқлик, эркалик; тантиқлик, нозу 
истиғно. Тўфахон, фироқ билан қош чими- 
риб, «билганингиз» дегандай елка учириб қўй- 

()u. Ҳ. Назир, Кўктерак шабадаси. Уҳам сал 
нарсага зарда, фироқ қиладиган бўлиб қолди. 
«Муштум». 

3 Жахд, зарда. Хадича хола фироқ қилиб, 
уйга кириб кетди. Т. Алимов, Совға. -Ийе, ҳа, 
фироғинг кимга, ҳазил ҳам қилиб бўлмайди- 
ми ёки арпангизни хом ўриб қўйдикми ? — деди 
Шаҳло Зуҳрага. Р. Файзий, Дугоналар. 

ФИРУЗ айн. феруз 1-3. 

ФИРУЗА 1 айн. феруза 1. Фируза кўзли 
узук. н Фируза, лаъл, зумрад каби нодир 
тошлар Шарқда жуда машҳур ва қадрли 
бўлган. М. Мирбобоев, Конлар юрти. 

2 айн. феруза 2. Фируза осмон ҳаддан таш- 
қари тоза эди. М. Муҳамедов, Қаҳрамон изи- 
дан. Ҳар оқшом фируза каби уфқлар, зардан 
қулоғига сирға тақади. Уйғун. 

3 Фируза (хотин-қизлар исми). 

ФИРЪАВН [а. ~~ золим, мустабид 

< қад. миср. per-o — подшоҳ саройи] тар. 
Қадимги Миср подшоҳларининг унвони, 
фахрий номи. Мисрни биласизми, Эски Миср- 
ни? Шунда фиръавнларнинг эҳромлари бор. Ғ. 
Ғулом. Фиръавнлар, шаҳаншоҳлар кетдилар 
ҳам йўқ бўлиб, Нигоҳларни то бу чоғлар 
ёндирасан чўғ бўлиб. Э. Воҳидов, Шарқий 
қирғоқ. 

ФИРҚА [а. Csj-s — гуруҳ, тўда; партия; 
жамоа] эск. 1 Мақсади, ғояси, дунёқара- 
шининг муштараклиги жиҳатидан бирлаш- 
ган кишилар гуруҳи; гуруҳ, тўда. Мусулмон- 
қул кутмаган жойда қўшинидан бир турку- 
ми ўз устига ҳужум бошлаб ва бир фирқаси 
Тошкент йигитлари томонига қочиб ўтди. А. 
Қодирий, Ўтган кунлар. 

2 айн. партия I. Агар шундай қилсанг, 
фирқасининг сиёсатини бузиб ўтган бўласан. 
С. Аҳмад, Ҳукм. 

ФИРҚАВИИ \а. ^ — фирқага оид] 
эск. айн. партиявий. 

ФИРҚАЛИ эск. айн. партияли. Фирқали- 
лар билан қишлоқ камбағалларининг бир- 
лашган мажлисида 44 киши иштирок этди. 
А. Қодирий, Обид кетмон. 

ФИРҚАСИЗ эск. айн. партиясиз. Бирин- 
чи орзуим шуки, бундан сўнг фирқасиз бўлиб 
юрмасанг, фирқага кирсанг. А. Қодирий, Обид 
кетмон. 

ФИСҚ [а. з ,.i s — бузуқпик, ахлоқсизлик, 
фаҳш] 1 Бировнинг орқасидан ёмонлаб 
тарқатилган уйдирма гап-сўз; ғийбат, иғво. 
[Қодиров билан Султонов] Даъволарини ис- 


бот қилиш учун далил тополмай, энди фисқ, 
туҳмат, иғво йўлига қадам босганлар. Ш. Ра- 
шидов, Бўрондан кучли. 

2 Ахлоқий бузуқлик, фаҳш. Кеча фисқ 
ўлса, кундуз зулм пеша. Тишу тирноғи қай- 
ралган ҳамиша. Ҳабибий. Хақиқатгўйлар оёқ 
остида, Мўътабар бўлди фисқу коримиз. 
Ҳамза. 

ФИСҚ-ФАСОД, фисқу фасод [фисқ + 
фасод] Бирор кимса тўғрисида тарқатилган 
уйдирма гап; туҳмат, бўҳтон. Улуғбекнинг илм 
билан шуғулланишини руҳонийлар даҳрийлик- 
ка йўйиб, унга қарши фисқ-фасод уюштир- 
дилар. «Фан ва турмуш». Ҳожар холанинг 
муомаласидан ҳам иғво, фисқ-фасод анқиб 
туради. Ю. Шомансур, Қора марварид. 

ФИСҚ-ФАСОДЧИ Ёлғон-яшиқ гаплар- 
ни тарқатувчи, ғийбатчи; иғвогар; бўҳтончи. 

ФИСҚ-ФУЖУР, фисқу фужур [фисқ + 
а. i — ахлоқсизлик, бузуқлик, шаҳват] 1 
айн. фисқ-фасод. Шербек ўзи ҳақида бир 
вақт Акрамнинг Нигорага айтган фисқ- 
фужур гапларини эслаб, кинояли жилмайди. 
С. Анорбоев, Оқсой. Саройнинг фисқу фу- 
журга, разолатга тўла рутубатли ҳавосию 
мармар ҳовузлардаги салқини — барча-барча- 
си ўтмишга чекинди. С. Сиёев, Аваз. 

2 Ғ1ошаръий, гуноҳ ишлар, ахлоқий бу- 
зуқпиклар; фаҳш. Фисқ-фужур, май ёлғиз 
Ҳусайн Бойқаронинг гавдасига эмас, балки 
бутун маънавий сиймосига ҳам таъсир этган 
эди. Ойбек, Навоий. 

ФИТНА [а. (CjZJ — мафтун этиш; йўлдан 
оздириш; исён, ғалаён] салб. 1 Ғаразли 
мақсадга эришиш йўлида бировни қоралаш 
учун қилинадиган яширин хатти-ҳаракат, 
бузғунчилик. Фитна тўқимоқ. Орага фитна 
солмоқ. Фитна қўзғамоқ. н Шу фитнани 
уюштирган одам Бўтанинг саводсизлигидан, 
узоқни кўролмаслигидан фойдаланиб, шу иш- 
ни қилган. С. Аҳмад, Ҳукм. Қораилон билан 
ўйнашиб бўлмайди! Амирзодалар орасига 
нифоқ солиб, фитна билан не-не кишиларни 
ёқалаштирадиган ҳам Қораилон! Мирмуҳ- 
син, Меъмор. 

2 Маълум сиёсий мақсадга эришиш ния- 
тида яширин тил бириктириш йўли билан 
давлатга, сиёсий раҳбарга, ташкилотга ёхуд 
шахсга қарши қилинган ҳаракат. Фитна 
уюштирмоқ. 

3 кам қўлл. айн. фитначи. Фитна одам. н 
Бундай фитна хотинни кўрмаганман. С. Зун- 
нунова, Олов. 




4 с. т. Уришқоқ, жанжалкаш. Ўзингиз би- 
ласиз, фитна одамлар кўп. А. Қаҳҳор, Сароб. 
-Одамзоднинг фитнаси ёмон бўлади. Кўнгли 
очиқликка не етсин, — деди Иноғомжон. 
Мирмуҳсин, Умид. 

ФИТНАГАР [а. + ф. j^Aiii — фитначи, 
фитна қилувчи] Фитна иши билан шуғул- 
ланувчи; фитнаю фасодни ҳунар қилиб 
олган, фитначи. Фитнагар олам аро фат- 
тон ўзинг, қурбон ўзинг. Э. Воҳидов, Муҳаб- 
батнома. 

ФИТНАКОР [а. + ф. — фитна қи- 

лувчи] айн. фитнагар. Ичи унинг гўё муд- 
ҳиш жаҳаннам, Кўп яхишдир бир фитнакор 
бўлса кам. Ҳ. Олимжон. 

ФИТНАКОРЛИК Доимий равишда 
фитна билан шуғулланиш, фитнани ҳунар 
қилиб олиш. ..муфти олиб борган барча 
фитнакорлик ишлардан хабардорлиги Мирзо- 
ни ажаблантирмас, муфти сўзларининг туб 
мақсади устида ўйларди. А. Ҳакимов, Илон 
изидан. 

ФИТНАЛИК айн. фитнакорлик. Қўймади 
разиллар ўз фитналигин. Ғ. Ғулом, Ташак- 
курнома. 

ФИТНА-ФАСОД [фитна + фасод] Ға- 
разли мақсад билан қилинадиган иш, хат- 
ти-ҳаракатлар мажмуи. Ўзинг бир вақт фит- 
на-фасоддан нолиган эдинг. А. Қаҳҳор, Сароб. 

ФИТНА-ФАСОДЧИ Ғаразли ҳаракат- 
лар, уйдирма гап-сўзлар билан шуғулла- 
нувчи шахс, ғаламис, иғвогар. 

ФИТНАЧИ Бузғунчилик ва тўполонлар 
сабабчиси, фитна уюштирувчи; ғаразли 
ҳаракатлар иштирокчиси. Фитначилар амир 
Шоҳмалик жўнаб кетган куннинг эртаси 
тунда аркка ҳужум қилдилар. Б. Аҳмедов, 
Улуғбек. Фарғонада мени Азизбекнинг шери- 
гидир, деб ўйлаииари ва сени бир фитначи- 
нинг ўғли, деб танишлари эҳтимолдан йироқ 
эмасдир. А. Қодирий, Ўтган кунлар. 

ФИТО- [юн. phyton — ўсимлик] Бай- 
налмилал ўзлашма қўшма сўзларнинг тар- 
кибий қисми бўлиб, ўсимликларга ёки 
ўсимликлар ҳақидаги фанга алоқадорликни 
билдиради, мас., фитобар, фитопатология. 

ФИТОБАР [фито.. + бар] Дорихоналар- 
нинг, баъзан магазинларнинг ўсимлик- 
лардан тайёрланадиган маҳсулотлар (йиғма, 
дамлама, қайнатма, бальзам) билан савдо 
қилувчи бўлими. Краснодарда аҳоли хоҳиши- 


га кўра «Флора» фитобари очилди. «Фан ва 
турмуш». 

ФИТОНЦИД [фито.. + caedere — ўлдир- 
моқ] биол. Ўсимликлар ажратиб чиқаради- 
ган зарарли микроорганизмларнинг кўпа- 
йиши ва ривожланишига қаршилик қилув- 
чи модда, суюқлик. Уй ўсимликлари ўзидан 
фитонцидлар чиқариб, зарарли микроорга- 
низмларни ўлдиради. Газетадан. 

ФИТОПАТОЛОГИЯ [фито.. + патоло- 
гия] Ўсимлик касалликлари, уларнинг ол- 
дини олиш ва бартараф этиш чора-тад- 
бирлари ҳақидаги фан. 

ФИТОТЕРАПИЯ [фито.. + терапия] Тиб- 
биётнинг касалликларни ўсимликлар ёр- 
дамида даволаш усулларини ўрганувчи бў- 
лими. 

ФИТОФАГЛАР [фито.. + юн. phagos — 
ютувчи, емирувчи] Фақат ўсимликлар билан 
озиқланувчи ҳайвонлар. 

ФИТР [а. _>_ki — рўзанинг тугаши, оғиз 
очиқлик: рамазон ҳайитида бериладиган эҳ- 
сон, садақа] дин. 1 Рўзанинг тамом бўлиши; 
рўза тамом бўлиши билан одатдагича ов- 
қатланиш ҳуқуқига эга бўлиш. 

2 Рўза охирида камбағалларга, мулла- 
ларга бериладиган садақа, эҳсон. Ҳосилнинг 
ўндан бири ҳисобида мачитга бериладиган 
ушур, моҳи рамазонда жон бошига бериладиган 
фитр, имомга, миробга, сартарошга берила- 
диган капсан.. қўйинг-чи, ҳаммаси ана шу 
шўрлик чоракорга тегадиган тўртдан бир 
бўлак устида. М. Исмоилий, Фарғона т. о. 
Ўтган ҳафта мулла Кудратга ўттиз сўм 
фитр пулиям бердим. М. М. Дўст, Галатепа 
қиссаси. 

Фитр(и) рўза 1) рўза тамом бўлиши би- 
лан камбағалларга бериладиган садақа; 2) 
рўза тутмаган кишиларнинг ўз гуноҳларини 
ювиш учун мулла, имомга берадиган сада- 
қаси. Аммо мен бўлсам, топган фойдала- 
римнинг ярмини ҳамиша хайру садақага сарф 
қиламан: имомга фитри рўза бераман, халқни 
қурбонлик гўштидан зиёфат қиламан.. Бу- 
ларнинг бари садақа. С. Айний, Дохунда. 

ФИҚҲ [а. «ii — билим, тушунча; мусул- 
мон ҳуқуқи] эск. Дин, шариат қонун-қои- 
далари ҳақидаги фан, ислом ҳуқуқшунос- 
лиги, илоҳиёт. У мантиқ, фиқҳ, фалакиёт 
илмларини четлабўтолмади. «Шарқ юлдузи». 
Бобур фиқҳнинг баъзи бир масалалари юза- 

сидан олимдан фикр сўради. X. Султонов, 
Бир оқшом эртаги. 

ФИҚҲИЙ [а. — фиққга оид, тегиш- 

ли] Шариат қонун-қоидаларига оид. Ҳа- 
дисларнинг биринчи тўплами кўпинча фиқ- 
ҳий-ҳуқуқий масалаларга оид ҳадисларни ўз 
ичига олган. Газетадан. 

ФИҒОН [ф. — бақириқ, дод-вой; 

фарёд, йиғи] Қаттиқ хафа бўлиш, қайғу- 
риш, алам чекиш туфайли юз берадиган 
йиғи-сиғи; нола, фарёд. Она фиғон билан 
югуриб келиб, миршаб қўлига осилди. М. 
Исмоилий, Фарғона т. о. Қурбонинг бўлайин, 
эй онажоним, Сенинг фарёдларинг — менинг 
фиғоним. М. Юсуф, Уйқудаги қиз. 

Фиғон чекмоқ (ёки тортмоқ) Дод-фарёд 
кўтармоқ, нола қилмоқ, мунгли товуш чи- 
қармоқ. Танбур мунгли товушда фиғон чека 
бошлади. Э. Усмонов, Ёлқин. Қандайдир ҳа- 
шарот чийиллаб фиғон чекади. Ф. Мусажо- 
нов, Ҳиммат. Бу ерларда қайғу муттасил 
кезар. Бу ерда шамоллар тортарди фиғон. Ғ. 
Ғулом. Фиғони ошмоқ (ёки чиқмоқ) Жуда 
жахди чиқмоқ, жиғибийрон бўлмоқ. Буни 
кўрган Гулчеҳранинг фиғони ошди, чин юрак- 
дан ачинди. Газетадан. Ашурали қизнинг бўш 
келмаётганлигидан фиғони ошди. «Шарқ юл- 
дузи». Фиғони чиқиб Жалиловнинг ўзи етиб 
келди. И. Раҳим, Зангори кема капитани. 
Фиғони фалакка (ёки кўкка, осмонга) чиқ- 
моқ ( ёки кўтарилмоқ) Ҳаддан ташқари ха- 
фа бўлмоқ, тутақиб кетмоқ. Инобатншг фи- 
ғони фалакка чиқди. Ж. Шарипов, Саодат. 
Чолнинг фиғони кўкка чиқиб, уларни олдига 
солиб қувиб кетди. Ҳ. Аҳмар, Ким ҳақ? 

ФИҒОНЛИ Қайғу -ҳасратга тўла; қай- 
ғули, ғамгин. Солистлар Фурқат ғазалига 
ёзилган фиғонли, ғамгин қўшиқларни ижро 
этадилар. Газетадан. 

ФЛАГМАН [нем. Flaggemann < голл. vlag 

— байроқ + man — одам] 1 Флот ёки йирик 
ҳарбий кемалар қўшилмаси қўмондони. 

2 Қўмондон жойлашган ва унинг байроғи 
кўтариладиган кема. 

3 кўчма Илғор, етакчи; бош, асосий, 
муҳим. Навоий кон-металлургия комбинати 

— Ўзбекистон кимё саноатининг флагмани. 

ФЛАГШТОК [нем. Flaggenstok < голл. 
flaggestok] Кемада байроқни кўтариш учун 
хизмат қиладиган тик ёғоч, хода. 

ФЛАКОН [фр. flacon < лот. flasco, flas- 
conis — шиша идиш, бутилка] Атир, оде- 


колон, вино, дори қуйиш учун ишлатила- 
диган кичикроқ шиша идиш. Муқаддам 
флакондаги дорини шприцга тортиб олди-да, 
игнасини юқорига кўтарди. Ў. Ҳошимов, 
Қалбингга қулоқ сол. 

ФЛАМИНГО [порт. flamingo < лот. 
flamma — аланга, олов] зоол. Тропик ва суб- 
тропикларда тарқалган, пушти ёки қизил 
патли, узун бўйинли ва узун оёқли қуш тури. 

ФЛАНГ [фр. flanc — ён томон] ҳарб. Қў- 
шин ёки кемалар сафининг ўнг ёки сўл 
томони, ён томони, қаноти. Ражабов ўз 
пулёмети билан немис флангидан айланиб 
ўтиб, душманнинг орқа томонидан уриб қол- 
ди. Н. Сафаров, Оловли излар. 

ФЛЕЙТА [итал. flauto, нем. Flote] Ёғоч- 
дан ясалган, найсимон, пуфлаб чалина- 
диган мусиқа асбоби. Флейта — оркестр- 
нинг юқори товушларини берадиган, ёғочдан 
ясалган духовой [пуфлама] асбоб. И. Акба- 
ров, Музика саводи. 

ФЛЕЙТАЧИ Флейта чалувчи созанда. 

ФЛЕКСИЯ [лот. flexio — эгилиш, бу- 
килиш] тлш. Сўз ўзгаришларида намоён 
бўладиган грамматик категориялар мажмуи 
кўрсаткичи; қўшимчалар қўшилиши ёки 
асос (негиз)даги баъзи товушларнинг ўрин 
алмашиниши натижасида сўзларнинг даст- 
лабки шаклини йўқотиши ёки ўзгартириши. 

Ички флексия Сўз шаклларининг, баъ- 
зан янги сўзларнинг асос таркибидаги (кў- 
пинча унли) товушларни ўзгартириш ор- 
қали ҳосил қилиниши. 

ФЛЕКТИВ тлш. Флексия хусусиятига эга 
бўлган; флексияга оид. 

Флектив тиллар Морфологияда, баъзан 
сўз ясалишида флексия ҳодисаси устунлик 
қиладиган тиллар. 

ФЛОМАСТЕР [ингл. flowmaster < flow — 
оқим + master — хўжайин, соҳиб] Найча- 
симон ғовак стерженга шимдирилган мах- 
сус бўёқ билан ёзиш ёки расм чизиш учун 
хизмат қиладиган асбоб; бўёққалам. Сао- 
датнинг фломастери йўқолиб қолди. Мама- 
юсуфнинг қистови билан портфеллар тинтув 
қилинди. А. Кўчимов, Ҳалқа. 

ФЛОРА [лот. Flora — Рим мифология- 
сида: гуллар, баҳор ва ёшлик маъбудаси < 
flos, floris — гул] Ер куррасининг бирор 
қисмида ёки бирор геологик даврда мавжуд 
бўлган барча ўсимликлар мажмуи; ўсимлик- 






лар дунёси. Ўзбекистон флораси. Зарафшон 
флораси. Денгиз флораси. 

ФЛОТ [голл. vloot, фр. flotte] 1 Муайян 
бир вазифа бажарадиган ёки маълум бир 
соҳага, ҳудудга мансуб кемалар мажмуи. 
Ҳарбий-денгиз флоти. Балиқ овлаш флоти. 
Денгиз флоти. Дарё флоти. н Ривоятларга 
қараганда, Архимед Сиракузи шаҳрини қамал 
қилган Рим флотининг барча кемаларини 
ботиқ кўзгулар ёрдамида ёндириб юборган. 
«Фан ва турмуш». 

2 Ҳарбий-денгиз кемаларининг катта 
қўшилмаси (айн. флотилия). 

Ҳаво флоти Мамлакатнинг ҳарбий ҳам- 
да фуқароларга хизмат кўрсатадиган учиш 
аппаратлари мажмуи; авиация. Ҳабиб.. уруш 
тамом бўлгач, албатта, ҳаво флоти хиз- 
матига ўтиб кетишини тўлиб-тошиб ёзган 
эди. С. Зуннунова, Олов. 

ФЛОТИЛИЯ [фр. flottille] 1 Дарё ва 
кўлларда, баъзан эса ёпиқ денгизда хизмат 
қиладиган ҳарбий кемалар қўшилмаси. 
Амударё флотилияси. Каспий флотилияси. 

2 Муайян вазифа бажарувчи (ов, экс- 
педиция ва ш.к.) кемалар отряди. Кит ов- 
ловчи флотилия. Сувости флотилияси. 

ФЛЮГЕР [нем. Fliigel, голл. vleugel — 
қанот] Кема мачтасига ёки баланд хода, 
бино гумбази учига ўрнатилган, шамолнинг 
йўналиши ва тезлигини ўлчаш учун хизмат 
қиладиган қурилма, асбоб. 

ФЛЮОРОГРАФИЯ [лот. fluor — оқим 
+ юн. grapho — ёзаман] Рентгенодиагнос- 
тика усули: инсон аъзоларининг нурланув- 
чи экрандаги рентген тасвирини унчалик 
катта бўлмаган фотоплёнкага кўчириш. 

ФЛЯГА [нем. Flasche — шиша (идиш] 1 
Елкага, камарга осиб ёки чўнтакда олиб 
юриладиган кичик япалоқ сувдон. Ҳар куни 
эрталаб, йўлга чиқишда олинадиган бир фля- 
га сув сал ўтмасданоқ исиб қолади. О. Ёку- 
бов, Излайман. Ориф флягасидаги охирги 
қултумни ярадорнинг сувсизликдан тарсил- 
лаб ёрилиб кетган лабига тутди. А. Эшонов, 
Тонготар таронаси. 

2 Суюқ нарсалар (сут, ёғ ва ш.к.) ни 
сақлаш ёки ташиш учун ишлатиладиган, 
бандли катта идиш. Сут қуйиладиган фляга. 
н Хотин-халаж даладан чиқиб, ўчоқ бо- 
шидаги катта флягадан чўмичлаб сув ича 
бошлади. С. Сиёев, Отлиқ аёл. 


ФОЖЕ айн. фожи(ъ), фожиали. ..Кечаги 
фоже кунларимни сўрамай қўя қол. Мирте- 
мир, Тингла, ҳаёт! Унутишга арзир бахт, 
шон-шуҳрат, бошқа.. Унутилмас нарса фа- 
қат фоже Ватандир. Р. Парфи, Кўзлар. 

ФОЖЕИИ айн. фожиавий. Гулсара ўзининг 
чуқур фожеий ариясида ҳалок бўлган онаси- 
ни айтиб йиғлайди. Ҳ. Носирова, Мен ўзбек 
қизиман. 

ФОЖИА [а. La — бахтсиз ҳодиса, 
бахтсизлик; ҳалокат] 1 Ўта аянчли, мудҳиш 
аҳвол, ҳолат; фалокат. Мен сизни кишилар- 
нинг фожиасига бу қадар енгил қарайдиган 
киши, деб ўйламас эдим. Уйғун, Асарлар. 
Боланинг фожиаси мени тамоман карахт 
қилиб қўйган эди. «Шарқ юлдузи». 

2 эск. айн. трагедия 1. 

ФОЖИАВИИ Фожиа руҳи билан суғо- 
рилган; фожиали ҳолатга дахлдор. Вазият- 
нинг фожиавий руҳи мусиқий кириш қисми- 
даёқ акс этиб туради. Газетадан. 

ФОЖИАЛИ Ўта аянчли, мусибатли, 
қайғули. Муҳсинали дадасининг фожиали 
ўлимидан кейин ўзларига ҳамроҳ бўлиб тур- 
ган кекса нўғай кампир билан қолди. Д. Ну- 
рий, Осмон устуни. Шунда мен кеча беих- 
тиёр қилган номаъқул ишимнинг қанчалик 
фожиали эканини биратўла англадим. А. 
Мухтор, Туғилиш. 

ФОЖИОНА [а. + ф. — бахтсиз- 

ларча, ҳалокатли] рвш. кт. Фожиали, аянч- 
ли равишда; мудҳишларча. Фожиона ҳалок 
бўлмоқ. Фожиона ҳодиса. н Уруш ўзининг 
фожиона изини қолдирмаган оила бизнинг 
мамлакатимизда камдан-кам учрайди, деса 
бўлади. Газетадан. 

ФОЖИР [а. _>^.li — фоҳиш, уятсиз; бе- 
тавфиқ, гуноҳкор, бузуқ; ёлғончи] эск. кт. 
Ёмон йўлга юрувчи, зино қилувчи; ахлоқ- 
сиз. «Айбсиз» деганинг жаноби олий — фо- 
сиқ, фожир, халқнинг молини уриб олиб егув- 
чи бир золим, қонхўр бир жаллод. С. Айний, 
Жаллодлар. 

ФОЖИ(Ъ) [а. j-^-li — оғриқ-азобли, 
мусибатли, қайғули; оғир] Мусибатли, фо- 
жиали, қайғули. Бу воқеа мени ё ўта бах- 
тиёрликка ёки фожиъ бир фалокатга олиб 
борар. А. Қодирий, Меҳробдан чаён. 

ФОЗИЛ [а. J_u=sLi — ҳурматли, иззат-ҳур- 
матга сазовор; бенуқсон, баркамол] 1 Илм- 
фан асосларини яхши эгаллаб олган киши; 
олим. -Агар у йигит сен айтгандек оқилу 




jg? saa 


фозил бўлса, бир қизим эмас, ўн қизим бўлса, 
беришга тайёрман, — дебди чол. Т. Жалолов, 
Олтин қафас. Гўзал Зарафшон водийси қа- 
дим замонлардан бери ўзининг шоир ва фо- 
зиллари билан машҳур. Газетадан. 

2 Фозил (эркаклар исми). 

ФОЗИЛА [а. а I J ali — фозил аёл] 1 Илм- 
фан асосларини яхши эгаллаган аёл; олима. 
Оқила ва фозила аёлларнинг барчасида ажиб 
тароват, бахтидан шукроналик.. сезилиб 
туради. Газетадан. Бегим ой деса ойдек, кун 
деса кундек, оқилаю фозиладирлар. П. Қо- 
диров, Юлдузли тунлар. 

2 Фозила (хотин-қизлар исми). 

ФОИЗ [а. ^Ls — мўл-кўл, лабо-лаб, 
ортиқча, тўла; мўллик; процент] эск. 1 Би- 
рор сон ёки миқцорнинг юздан бир ҳисса- 
си, улуши (% белгиси билан ифодаланади). 
Корхонамиздаги хизматчиларнинг эллик фои- 
зи — хотин-қизлар. н Биров бировни ёмон- 
ласа, камида ўша заҳоти саксон фоиз ишо- 
намиз! Ю. Шомансур, Қора марварид. 

Юз фоиз Тўла-тўкис; бутунлай, бошдан- 
оёқ. Гапингиз юз фоиз тўғри. н Эмин Ус- 
моновнинг асари тўғрисидаги фикрларингиз- 
га юз фоиз қўшиламан. «Шарқ юлдузи». 

2 Қарзга олган пулдан фойдаланганлик 
учун пул эгасига тўлаб туриладиган ҳақ, 
фойда. Яқинда бир миллион саккиз юз минг 
сўм пулини банкка қўйибди. Яна йилига олти 
фоиз фойдаси билан. К. Яшин, Ҳамза. 

3 Даромадга қараб тўланадиган ёки 
олинадиган ҳисса. 

ФОЙДА [а. 4 3jl_a — афзаллик, имтиёз; 
ҳаён, наф, баҳра] 1 Бирор кимса ёки нарса 
учун бўладиган наф, манфаат; ижобий 
натижа. Ёлғон айтиб, фойда кўрсанг, охири 
зарар топарсан. Мақол. н Сирингизни мен- 
дан яширманг, балким фойдам тегиб қолар. 
К. Яшин, Ҳамза. Навоий эл фойдаси ва 
давлат манфаати учун бўлган бу вазифага, 
ўз одати бўйича эътироз қилмади. Ойбек, 
Навоий. 

2 Қилинган харж билан олинган даро- 
мад ўртасидаги фарқдан ташкил топган 
сумма, маблағ; даромад. Ҳамишкапаликлар 
Зокирхўжа қассоб тўғрисида гап борса, «ҳар 
бир сўйилган қўйдан икки ҳисса фойда 
кўрмаса, ўзини чангакка осади», деб таъриф- 
лар эдилар. П. Турсун, Ўқитувчи. Менимча, 
тижорат пайдо бўлган замондан бошлаб 


бундай мўл фойдани ҳеч ким кўрган эмас. 
Ойбек, Танланган асарлар. 

Фойда қилмоқ 1) ижобий натижа бер- 
моқ, ўзининг фойдали таъсирини кўрсат- 
моқ. Дори фойда қилди. н Халқ жуда кўп 
шишларни пахтадоғ билан даволайди. Агар 
бу шиш газак шиши бўлса, пахтадоғ фойда 
қилади, лекин рак шиши бўлса, авж олдира- 
ди. А. Қаҳҳор, Қўшчинор чироқлари; 2) би- 
рор иш, соҳадан иқтисодий манфаат топ- 
моқ, даромад олмоқ. Тадбиркор деҳқончи- 
ликдан катта фойда қилади. 

3 Қарзга берилган пулдан фойдалан- 
ганлиги учун қарздордан кредитор олади- 
ган қўшимча пул, ҳақ; фоиз. Қарзимни уз- 
ганман, фақат фойдаси қолган. С. Абдулла, 
Танланган асарлар. 

ФОЙДАЛАНМОҚ Бирор нарса ёки 
имкониятдан баҳраманд бўлмоқ, уни ўз 
талаб ва эҳтиёжи учун ишлатмоқ. Газдан 
фойдаланмоқ. Китобдан фойдаланмоқ. Лу- 
ғатдан фойдаланмоқ. н Бунинг учун.. энг 
муҳими машиналардан, электрдан фойда- 
ланиб, кучни, вақтни тежаш лозим. Ойбек, 
О. в. шабадалар. Вақт ҳар кимнинг ўз қўли- 
да. Гап ундан тўғри фойдаланишда. Ҳ. На- 
зир, Ёнар дарё. 

Пайтдан (ёки фурсатдан, дақиқадан) 
фойдаланмоқ Фурсатни, имкониятни қўл- 
дан бермай, бирор иш-ҳаракатни дарров 
амалга оширмоқ. Миркомил пайтдан фой- 
даланиб, ўзини дарвозадан боққа отди. Ҳ. 
Ғулом, Машъал. Фурсатдан фойдаланиб, 
Пўлат ота уни узиб-узиб олди. К. Яшин, 
Ҳамза. Ҳар бир дақиқадан фойдаланиб, хо- 
тирангда ажойиб из қолдиришга ҳаракат 
қил. Газетадан. 

ФОЙДАЛИ 1 Моддий фойда, наф кел- 
тирадиган. Фойдали қазилмалар. Фойдали 
меҳнат. н Зайтун дарахтининг турган- 
битгани киши организми учун фойдали. Га- 
зетадан. Соз тупроқлар инсонларнинг ер юзи- 
да биринчи бўлиб таниган фойдали қазил- 
масидир. Газетадан. 

2 кўчма Маънавий жиҳатдан бирор 
манфаати, нафи тегадиган. Фойдали гап. 
Фойдали фикр. н -Йўқ, жуда қизиқ, жуда 
фойдали китоб, — ёлвориб тушунтиришга 
бошлади хотини. Ойбек, Танланган асарлар. 

ФОЙДАСИЗ 1 Бирор моддий фойда ёки 
даромад келтирмайдиган, бефойда. Фойда- 
сиз меҳнат. Фойдасиз ҳаракат. н Офтоб 

ойим бўғилиб, фойдасиз тортишиб ўтириш- 
ни тарк қилди. А. Қодирий, Ўтган кунлар. 
Фойдасиз сел бўлгандан, одамларга обиҳаёт 
улашадиган сокин ариқ бўлган яхши. Газе- 
тадан. 

2 кўчма Маънавий, руҳий манфаати йўқ, 
нафи тегмайдиган. Фойдасиз гап. н Зеро, 
ўзининг бу ўтинчини [илтимосини] қуш уч- 
ган сўнг отилмоқчи бўлган сопқон қабили- 
дан ҳисоблар ва фойдасиз бир илтимос деб 
чўчир эди. А. Қодирий, Ўтган кунлар. 

ФОЙДАТАЛАБ [фойда + талаб] Фақат 
фойда кўришни ўйлайдиган; фойда кетидан 
қувувчи. Ўзингизга маълум, савдо аҳли зарар- 
ни ёқтирмайдиган, фойдаталаб халқ бўлади. 
К. Яшин, Ҳамза. 

ФОЙДАХЎР [а. + ф. — фойда 

еювчи, кўрувчи] 1 Бирор нарсани фойдасига 
сотиш билан шуғулланувчи ва шунинг ҳи- 
собига яшовчи киши. Фойдахўрнинг моли 
шундай кўпайди, Бойлар олган юртнинг 
баланд-пастини. «Фольклор». 

2 айн. судхўр. Фойдахўр Шейлок ижара- 
га берган пулини қайтармаган кишидан, 
пулинг бўлмаса, бир қадоқ гўштингни кесиб 
бер, деб талаб қилган. Газетадан. 

ФОЙЕ [фр. foyer — ўчоқ] Театр, кино ва 
б. хил биноларда томоша бошланиши ку- 
тиладиган, танаффус, антракт вақтларида 
томошабинлар дам оладиган махсус жой, 
хона. Театрларнинг фойеларида ёки исти- 
роҳат боғларида Марғилон атласини кийиб, 
сайр этиб юрган қизларни ким кўрмаган? 
«Саодат». Шоиста опа билан Рашид туғу- 
руқхонанинг чорсигина фойесига киришди. 
«Шарқ юлдузи». 

ФОЙТУН [қ. фаэтон] эск. Тўрт ғилди- 
ракли, очилиб-ёпиладиган соябонли енгил 
арава. Бир куни фойтунда уйга қайтаёт- 
ганимда, қаршимдан Муаззам чиқиб қолди. 
Л. Эргашев, Вафодор. Нойиб шошилиб чи- 
қиб, фойтунга ўтирди. Чўлпон, Кеча ва кун- 
дуз. Фойтун Ферузанинг жияни Ҳусайн Му- 
родбекники эди. С. Сиёев, Ёруғлик. 

ФОЙТУНЧИ с. т. Фойтун эгаси; фой- 
тун ҳайдовчи. Аллонхўжа.. отбоқару фой- 
тунчиларни, текинтомоқ, ялқовлар, деб сў- 
киб, жувозга қувди. А. Мухтор, Қорақалпоқ 
қиссаси. 

ФОКСТРОТ [ингл. foxtrot < fox — тулки 
+ trot — тез юриш, йўртиш: тулки қадами] 
Майда қадам билан оёқни судраб босиб 


ижро этиладиган тўрт қисмли рақс (танца) 
ва шу рақснинг мусиқаси. Вика дафнинг 
зарбига.. фокстрот ўйнай бошлади. Мир- 
муҳсин, Она. 

ФОКУС I [лот. focus — ўчоқ, олов] 1 физ. 
Оптик система орқали ўтган параллел 
нурлар дастасининг ўзаро кесишган ёхуд 
тўпланган нуқгаси. Линза фокуси. Ботиқ кўз- 
гу фокуси. н Ҳар бир планета эллипс бўйлаб 
ҳаракат қилади ea бу эллипснинг фокус- 
ларидан бирида қуёш туради. «Астрономия». 

2 Фотографияда: сурати олинаётган 
нарсанинг объективда энг аниқ ва равшан 
кўринадиган нуқтаси. Фокус масофаси. Фо- 
кусни тўғриламоқ. Фокусда турмоқ. 

ФОКУС II [нем. Hokus pokus] с. т. Кўз 
илғамас даражадаги, кўзни алдайдиган чақ- 
қонлик, моҳирлик билан қилинадиган, ўзи- 
нинг ғайритабиийлиги билан томошабин- 
ларни ҳайратга соладиган ҳийла: кўзбойлоқ- 
чилик, найрангбозлик. [ Мунира :] Биринчи 
курсликларнинг номини кўтариш учун битта 
фокус кўрсатасиз концертда. Ф. Мусажонов, 
Лофчи. 

ФОКУСЧИ 1 Фокус кўрсатувчи артист 
(қ. фокус II). Фокусчи артист. н [Мунира:] 
Бекитмай қўя қолинг. Сизнинг уста фокусчи 
эканлигингизни ҳамма билади. Ф. Мусажо- 
нов, Лофчи. 

2 кўчма Ҳар хил найрангбозликлар кўр- 
сатувчи шахс; ҳийлагар. Прокуратура узоқ 
қидирувдан сўнг бу фокусчини эндигина қўл- 
га туширган эди. Газетадан. 

ФОЛ [а. jla — яхши аломат, хайрли бел- 
ги, нишона] 1 Бирор нарсага (мас., қўл, 
китоб, майда тош, қарта, ойнага) қараб, 
киши билишга қизиққан нарса ёки ҳодиса- 
ни одиндан «айтиб бериш», башорат қилиш. 
Бир тангани кўриб, димоғи чоғ бўлиб, олдида- 
ги фол ёғочини қўлига олиб, суф-куф, деб дам 
солиб, китобнинг устига ташлабди. «Эр- 
таклар». Бахтингиз бор эканки, мендай қўли 
енгил, дами ўткир ромчига йўлиқдингиз: ма- 
на, фол айтиб турибди, сизни юк босибди.. 
К. Яшин, Ҳамза. 

Фол очмоқ (ёки боқмоқ, кўрмоқ) 1) киши 
билишга қизиққан номаълум воқеа, ҳоди- 
саларни гўё олдиндан айтиб беришга урин- 
моқ ёки олдиндан «билмоқ», айтиб бермоқ. 
Узоқ варақлаб ўлтирди-да, сўнгра отасининг 
китобга қараб фол очиши эсига тушди. А. 
Қаҳҳор, Сароб. Одамлар Аҳмад махдумни 






«мунажжим», яъни юлдузлар юзидан фол 
кўрадиган деб билардилар. С. Айний, Эсда- 
ликлар; 2) бирор нарса ҳақида тахмин; фа- 
раз қилмоқ. Турли-туман миш-миш гаплар. 
Одамлар аниқ бир тасаввурга эга бўлмагани 
учун ҳар ким ўз ҳолича фол очарди. Н. Са- 
фаров, Оловли излар. Фол очтирмоқ (ёки 
боқтирмоқ, кўрсатмоқ) Ўзи қизиққан но- 
маълум воқеа, ҳодисани (бирор кимса ёки 
нарса тақцирини) билиш учун фолбинга 
мурожаат қилмоқ. Мен кетай. Дадамга фол 
очтиргани кетяпман.. С. Зуннунова, Гулхан. 

2 кўчма Бирор нарса ҳақидаги тахмин; 
чама, фараз. Ҳақиқатан, бирон ой ўтмас- 
дан, Ўринбой отанинг фоли тамоман тас- 
диқланди. Ойбек, Қуёш қораймас. 

3 кўчма Бирор иш ёки хатги-ҳаракатнинг 
қандай тугалланганини кўрсатувчи белги, 
нишона. [Кулмуҳаммад:] Бугун тонг билан 
Жалолиддинни ҳибсга олибдилар. [Гули:] Ё 
раббий! Бу ёмон фол. Уйғун ва И. Султон, 
Алишер Навоий. Айниқса мулла Абдураҳмон 
ҳануз Раънонинг эрга берилмаганлиги хабари- 
ни эшитгач, бу тасодифни истиқболнинг 
хайрли фоллари сирасига киритди. А. Қоди- 
рий, Меҳробдан чаён. 

ФОЛБИН [а. + ф. t^JLa ~ фол кўрувчи, 
фол очувчи] Фол очувчи шахс. Фолбиннинг 
сўзига аҳмоқ ишонар. Мақол. н Фолбин бу 
тугунчакни Гулнорнинг остонасига кўмиш 
кераклигини уқтирди. Ойбек, Танланган 
асарлар. Францияда олтмиш мингта фолбин 
бўлиб, уларнинг даромади йилига уч миллиард 
франкни ташкил қилади. Газетадан. 

ФОЛБИНЛИК Фолбин фаолияти, касби. 

Фолбинлик қилмоқ 1) фол очиш билан 
шуғулланмоқ; 2) бирор нарса, ҳодиса тўғри- 
сида тахминий мулоҳаза юритмоқ, тахмин, 
фараз қилмоқ. Даштдаги қизлар Адолатнинг 
авзойини кўриб, кечаси билан фолбинлик қи- 
либ чиқдилар. И. Раҳим, Чин муҳаббат. 
Фолбинлик қила бериш ҳам яхши эмас!Ҳафи- 
за ақлли қиз, мана, эртага бориб кўрасан. 
Мирмуҳсин, Умид. 

ФОЛЧИ айн. фолбин. Ўшанда фолчи кам- 
пир қандайдир дуоларни ўқиб, бир ойнага 
қараб, нималарнидир гапирган эди. Газетадан. 

ФОЛЬГА [пол. folga < лот. folium — ва- 
рақ, япроқ] Рангли металлар ва қотишма- 
лардан тайёрланадиган, техникада, ёзув ёки 
нақшни босиб (сиқиб) акс эттиришда, 


озиқ-овқат маҳсулотларини ўрашда ишла- 
тиладиган юпқа варақлар. 

ФОЛЬКЛОР [ингл. folklore < folk — халқ 
+ lore — билим; фан] Халқ ижодиёти; халқ 
томонидан яратилган ва халқ орасида кенг 
тарқалган асарлар (эртак, достон, қўшиқ, 
лапар, масал, мақол, матал, топишмоқ ва 
б.). Халқнинг кўп асрли тарихи мобайнида 
яратшган ҳикматли сўзлар — мшлий фолък- 
лорнинг энг яхиш намуналаридир. X. Ёдго- 
ров, Ҳаёт тўлқинлари. 

ФОЛЬКЛОРИСТ [«фольклор» с. дан] 
Фольклоршунослик соҳаси мутахассиси; 
халқ оғзаки ижодини ўрганувчи шахс. Н. 
Ғаниев моҳир адиб ва фольклорист ҳам эди. 
Газетадан. 

ФОЛЬКЛОРИСТИКА [«фольклор» с. 
дан] Фольклор ҳақидаги фан; фольклор- 
шунослик. Ўзбек фолъклористикаси ўзининг 
илк тонгидаёқ жиддий ютуқларни қўлга 
киритди. «ЎТА». 

ФОЛЬКЛОРЧИ с. т. Фольклоршунос. 
Фолъклорчи олима Музайяна Алавия ўзбек 
халқ кўшиқлари устида қарийб 15 йилдан 
буён тинимсиз илмий иш олиб боради. Газе- 
тадан. 

ФОЛЬКЛОРШУНОС [фольклор + ф. 
— ўрганувчи] Фольклоршунослик 
мутахассиси. Ўзбек фолъклористикасининг 
кекса намояндалари сафига кўплаб ёш фолък- 
лоршунос олимлар келиб қўшилди. Газетадан. 

ФОЛЬКЛОРШУНОСЛИК Халқ ижо- 
диётини ўрганиш, фольклор асарларини 
тўплаш ва нашр этиш билан шуғулланувчи 
фан. Ўзбек фолъклоршунослиги. Фолъклор- 
шунослик равнақи. н Ўзбек фолъклоршу- 
нослиги — ривож топган шмий соҳалардан 
биридир. «ЎТА». 

ФОН I \фр. fond < лот. fundus — асос, 
таг, замин] 1 Сурат чизиладиган (солина- 
диган), бирор нарса тасвирланадиган, су- 
рат бўёқларидан ажралиб турадиган асосий 
ранг. Оқ фонга чизшган қизил гуллар. Осмон 
фонида олинган сурат. 

2 Кўзга ташланиб турган кимса ёки нар- 
са орқасидаги кўриниш; асосий расм, су- 
рат ортидаги манзара. Бу уй ҳайвонининг 
расми яшш ўтлар фонида қизил бўёқ билан 
ииианган. Газетадан. Юсуф ўзининг ибрато- 
муз киноларида кишиларнинг идеал образ- 
ларини уйдирма бўлмаган, жонли кишилар 
фонида тасвирлайди. «ЎТА». 




3 кўчма Умумий шароит, вазият, муҳит. 
Ҳамза Ҳакимзода Ниёзий тарихий шахс 
сифатида.. ўзбек маданиятининг ривожланиш 
тарихи фонида кўрсатилади. Газетадан. 
..миллий онг ва миллий тафаккур она тили 
бойликлари фонида, бевосита ёрдамида шакл- 
ланади. Газетадан. 

ФОН II [ юн. phone — товуш, овоз] То- 
вушнинг баландлик даражаси бирлиги, 
ўлчови. 

ФОНАРЬ [юн. fanari(o)n — ёруғлик, нур 
тарқатувчи < fanos — чироқ, машъала] 1 
Ёритувчи қисми шар, қутича, найча ва б. 
шакллардаги шиша ёки шаффоф материал 
билан ўралган чироқ. Чўнтак фонари. Қўл 
фонарь. н Мунира югуриб, вагонга чиқди-да, 
қўл фонарини олиб тушди. Ў. Умарбеков, Ёз 
ёмғири. Козим ака.. столнинг тортмасини 
очиб, у ердан электр фонаръ олиб, менга 
кўрсатди. Э. Раимов, Ажаб қишлоқ. 

2 Фонус. Фонаръ яна тутай бошлади, 
керосин тугай деб қолган эди. Й. Муқимов, 
Олов ва ниҳоллар. Ғуломжоннинг кулгиси шу 
қадар беғубор эдики, ҳужрада қирқинчи 
фонаръ ёқилгандай бўлиб кетди. М. Исмои- 
лий, Фарғона т. о. 

Фонарь ёғи эск. айн. керосин. 

ФОНД [фр. fond < лот. fundus — туб, асос] 
1 Давлат, муассаса ва ш.к. нинг муайян 
мақсад учун ажратилган пули, маблағи, 
моддий бойликлари мажмуи; жамғарма. 
Валюта фонди. Иш ҳақи фонди. Бўлинмас 
фонд. н Фондимизда бир юз минг сўм пул 
бор. С. Аҳмад, Қадрдон далалар. Бўлинмас 
фондимизда нақд бир ярим миллион сўм пул 
бор. «Ўзбекистон қўриқлари». 

2 Қатъий, барқарор даромад келтирув- 
чи қимматбаҳо қоғозлар. Фонд биржаси. Фонд 
бозори. 

3 Памлаб, эҳтиётлаб қўйилган захира, 
бойлик. Жамоа хўжалигининг уруғлик фонди. 
Музей фонди. Уй-жой фонди. Китоб фонди. 
Тилнинг луғат фонди. н Музейимиз фонди- 
да Ўроқовнинг шахсий буюмлари, суратлари 
сақланмоқда. Н. Сафаров, Оловли излар. 

4 Бирон-бир ижтимоий қатлам, аҳоли 
гуруҳига (болалалар, ногиронлар, бадиий- 
ижодий уюшмаларнинг аъзоларига) моддий 
ёрдам кўрсатиш мақсадида ташкил этилган 
муассаса, ташкилот. Архитекторлар фонди. 
Бадиий фонд. 


Олтин фонд 1) олтин захираси; 2) кўчма 
жамият ёки унинг бирор қисмининг энг 
яхши интеллектуал кучлари. Ватан, инсон 

— бу каби мангу, боқий мавзуларда битилган 
асарлар жаҳон шеъриятининг олтин фонди- 
ни ташкил этади. «ЎТА». Агроном — дав- 
латимизнинг олтин фондини ташкил қилув- 
чи кадрларимиздандир. Газетадан. 

ФОНЕМА [юн. phonema — овоз, товуш] 
тлш. Бирор тилда сўз ёки морфемаларнинг 
маъно фарқини белгиловчи, уларни бир- 
биридан фарқлашга хизмат қилувчи товуш 
бирлиги. Унли фонемалар. Ундош фонемалар. 
н Ниҳоят, олтита унли фонема тилимиз 
учун мезон сифатида қабул қилинди. «ЎТА». 

ФОНЕМАТИК тлш. Фонемага оид. Тил- 
нинг фонематик таркиби. 

ФОНЕНДОСКОП [юн. phone — товуш + 
endon — ички, ичида + skopeo — кўраман] 
Одам ва ҳайвон организмида юзага кела- 
диган юрак уриши, нафас шовқинлари ва 
б. табиий товушларни эшитишга хизмат 
қиладиган, қулоққа тутиладиган икки найча 
ҳамда овоз кучайтирувчи мембранали мос- 
ламадан иборат тиббий асбоб. 

ФОНЕТИК 1 Фонетикага оид. Фонетик 
қонунлар. Тилнинг фонетик тизими. Фоне- 
тик транскрипция. н Уйчи шеваси ўзининг 
характерли фонетик хусусиятлари билан 
кўпгина ўзбек шеваларидан ажралиб туради. 
«ЎТА». 

ФОНЕТИКА [юн. phonetike, phonetikos 

— товушга оид] тлш. 1 Тилшуносликнинг 
нутқ товушларининг ҳосил бўлиш усулла- 
ри, акустик хусусиятлари ва таркибини ўр- 
ганадиган бўлими. Умумий фонетика. Тари- 
хий фонетика. Қиёсий фонетика. н Поэ- 
тик фонетикада текширилаётган бадиий 
усуллардан бири — аллитерация. «ЎТА». 

2 Муайян тилнинг товуш таркиби, то- 
вушларнинг акустик ва артикуляцион ху- 
сусиятлари. Ўзбек тили фонетикаси. 

ФОНЕТИСТ Фонетика соҳаси билан 
шуғулланувчи тилшунос. 

ФОНИИ [а. j^jLa — кўҳна, эски, кекса; 
ўткинчи, муваққат, омонат] эск. кт. Тез ўтиб 
кетадиган; тезда барҳам топувчи; ўткинчи, 
омонат. Шундай қилиб, мадраса қураётган 
яхши одамлардан бири фоний дунёдан боқий 
дунёга кетди. Мирмуҳсин, Меъмор. Неча 
шоҳлар ўтди фоний дунёда: Баъзиси отли-ю 
баъзиси — пиёда. «Зулфизар билан Авазхон». 






ФОНО- [юн. phone — овоз, товуш] Бай- 
налмилал ўзлашма қўшма сўзларнинг би- 
ринчи қисми бўлиб, шундай сўзларнинг 
товушга, овозга алоқадорлигини билдира- 
ди, мас., фонограмма, фонетика. 

ФОНОГРАММА [фоно.. + юн. gramma — 
ёзув, ёзма белги] махс. Махсус техник во- 
сита ёрдамида грампластинка, магнит тас- 
ма, кино- ёки видеоплёнка, лазер диск ва 
ш.к. га ёзилган товуш садолари (нутқ, ашу- 
ла, куй). График фонограмма. н Газетада 
фонограмма билан қўшиқ айтиш каби қусур 
қайта-қайта тилга олинади. Газетадан. 

ФОНОГРАФ [фоно.. + юн. grapho — ёза- 
ман] махс. Товуш, овозлар (мусиқа, ашула, 
нутқ ва ш. к.)ни ёзиб олиш ва қайта эшит- 
тириш учун хизмат қилувчи аппарат. 

ФОНОГРАФИК 1 Фонографга, товуш 
ёзиб олиш ва қайта эшиттиришга оид. 
Фонографик плёнка. Фонографик материал- 
лар. 

2 Алоҳида товушни ифодаловчи. Фоно- 
график ёзув. 

ФОНОЛОГИК Фонологияга оид. Фоно- 
логик тизим. Фонологик текшириш. 

ФОНОЛОГИЯ [фоно.. + юн. logos — би- 
лим, тушунча] тлш. Тилшуносликнинг нутқ 
товушларини, яъни фонемаларни сўз ва 
морфемаларнинг товуш қобиғини фарқ- 
ловчи восита сифатида ўрганувчи соҳаси. 
Тарихий фонология маълум бир тил фоноло- 
гик тизимининг тарихий тараққиётини.. 
ўрганади. «ЎзМЭ». 

ФОНОМЕТР [фоно.. + юн. metreo — ўл- 
чайман] Товуш ёки шовқиннинг тебраниш 
кучини, унинг баландлик даражасини ўл- 
чайдиган асбоб. 

ФОНОТЕКА [фоно.. + юн. theke — ом- 
бор; қути] 1 Муайян тартибда сақланадиган 
овоз ёзувлари, фонограммалар тўплами. 

2 Овоз ёзувларини тўпловчи, қайта иш- 
ловчи, сақловчи муассаса. 

ФОНТАН | итал. fontana < лот. fons, fon- 
tis — манба, булоқ] 1 айн. фаввора 1 . Театр 
майдони узра кўк бўйи Шалола отарди ран- 
го-ранг фонтан. Т. Тўла. Ҳайнаб чиқар зўр 
булоқлари, Фонтан бўлиб отилар тикка. Ё. 
Мирзо. «Шимолий Сўх» деб аталган ёш кон- 
да яна бир табиий газ фонтани ҳосил қилин- 
ди. Газетадан. 

2 айн. фаввора 2. Алижон зинапоядан 
пастга тушиб, фонтан четига ўтирди. Мир- 


муҳсин, Чиниқиш. Нарироқда фонтандан 
шариллаб отилган сув Ориф акани ҳушига 
келтирди. А. Мухтор, Чинор. Фонтан атро- 
фи одамлар билан гавжум. С. Аҳмад, Пой- 
қадам. 

ФОНУС [а. ^ jjl_a — шишали чироқ < 
phanos — ёруғлик, нур] Қўлда кўтариб юри- 
ладиган ёки бирор жойга ўрнатиладиган, 
шамол ва ёғиндан муҳофаза қилинган, ичи- 
га чироқ ёки шам қўйиладиган ёритиш 
асбоби, чироқ. Ҳар маҳаллага биттадан 
шаҳар думахонаси ўтқазган хира фонуслар- 
нинг ичида еттинчи пиликли керосин лампа 
ёнар эди. Ғ. Ғулом, Шум бола. Ҳовли ўрта- 
сидаги улкан машъала ёқилди. Дарахтларга 
кичкина фонуслар осилди. С. Сиёев, Аваз. 

ФОРИНТ [венг. forint] Венгрия давлати- 
нинг асосий пул бирлиги. 

ФОРИҒ [а. — холи, бўш; эгаллан- 

маган; бефойда]: фориғ бўлмоқ эск. кт. Би- 
рор иш-ҳаракатдан холи бўлмоқ, бўшамоқ, 
қутулмоқ. Ота-онасининг наздида, Ҳафиза 
юрагидаги дардлардан фориғ бўлгандай кў- 
ринди. Мирмуҳсин, Умид. Сен шу ерда тур- 
гин, мен намоздан фориғ бўлайин, сўнгра 
гаплашамиз. «Ойсулув». Фориғ қилмоқ Би- 
рор нарсадан, иш-юмугцдан холи қилмоқ, 
қутултирмоқ. Қатра май гадолардин, соқиё, 
дариғ этма, Ақлдин қилиб фориғ, мастлиғда 
султон қил. Увайсий. 

ФОРИҒБОЛ, фориғулбол [а. JLJI^jLa - 
ўй-хаёллардан холи, тинч, хотиржам] эск. 
кт. Ташвишдан холи, озод; хотиржам, осо- 
йишта; ҳузур-ҳаловатли. Фориғбол яшамоқ. 
н Ёзилурми энди, фориғбол, Тарқалгандай 
кузги туманлар? М. Али, Боқий дунё. 

ФОРМА [лот. forma — шакл; ташқи 
кўриниш] 1 қ. шакл 1-5. 

2 Маълум тоифадаги кишилар учун мўл- 
жалланган, ранги, тикилиши ва б. белгила- 
ри жиҳатидан бир хил кийим. Ҳарбий фор- 
ма. Мактаб формаси. Милиция формаси. н 
Пўлатжон учувчи формасида тушган сура- 
тини ҳам юборибди. Ҳ. Назир, Сўнмас чақ- 
моқлар. 

ФОРМАЛ 1 қ. шаклий. Аниқ нисбат ҳеч 
қандай формал кўрсаткичларга эга эмас. 
«ЎТА». 

2 қ. шаклан; юзаки. ..бу соҳада улар кўп 
вақт формал яқинликларни, тўғриси, қофия, 
вазн уйғунлигини асос қилиб келтирадилар. 
«ЎТА». 




ФОРМАЛИЗМ [ингл. formalism < лот. 
forma — шакл; ташқи кўриниш] 1 Инсоннинг 
турли фаолият соҳаларида шакл (форма)ни 
мазмундан устун қўйиш, шаклни афзал 
билиб, мазмун ва моҳиятга зарар етказиш. 
Ёшлар билан ишлашда кўпинча формализм, 
расмиятчиликка йўл қўйилмоқда. Газетадан. 

2 Санъат ва адабиётда: «соф» шаклни энг 
муҳим ягона бадиий унсур, деб тан олиш- 
дан, шаклнинг алоҳидалиги ва устунлиги- 
ни таъкидлашдан иборат, реализмга зид 
бўлган метод. 

ФОРМАЛИН [ингл. formalin < лот. acidi- 
tas formica — чумоли кислота] Дезинфекция 
қилиш ёки тозалаш учун ишлатиладиган 
ўткир ҳидли модда (чумоли кислотанинг 
сувли эритмаси). Формалин эритмаси. Чи- 
гитни формалин билан дориламоқ. н Ўз 
навбатида унга ўткир ҳидли дори — фор- 
малин, ультратовуш ёки ультрабинафша 
нурлар таъсир эттирилади. «Фан ва турмуш». 

ФОРМАЛИНЛАМОҚ Формалин билан 
дезинфекция қилмоқ, тозаламоқ, дорила- 
моқ. Экиш олдидан чигитни формалинламоқ. 

ФОРМАЛИСТ 1 Бирор ишда расмият- 
чиликка йўл қўювчи шахс; расмиятчи, рас- 
миятпараст. Сен унча формалист бўлма. 

2 Формализм тарафдори (қ. формализм 2). 

ФОРМАЛИСТИК 1 Расмиятчиликдан 
иборат. Ишга формалистик муносабатда 
бўлиш. 

2 Формализм тамойилларига асосланган, 
бўйсунган (қ формализм 2). Формалистик 
асар. 

ФОРМАТ \фр. format < лот. forma — 
шакл; ташқи кўриниш] Китоб, дафтар, 
варақ, карточка ва ш.к. нинг энига ва бўйи- 
га кўра катта-кичиклиги, ўлчови. Ҳоғоз фор- 
мати. Катта форматга эга бўлган китоб. 

ФОРМАТЛИ Муайян шакл, ўлчамга эга 
бўлган. Кичик форматли китоб. Катта фор- 
матли варақ. 

ФОРМАЦИЯ [лот. formatio — ташкил 
бўлиш; шакл, кўриниш] 1 Бирор нарсанинг 
муайян тараққиёт босқичи, поғонасига мос 
келувчи типи, тузилиши. 

Ижтимоий-иқтисодий формация Киши- 
лик жамияти тараққиётидаги муайян ишлаб 
чиқариш усули ва унга боғлиқ ишлаб 
чиқариш, ижтимоий ва сиёсий муноса- 
батлар, ҳуқуқий меъёрлар ва мафкура би- 
лан характерланадиган тарихан шаклланган 


босқич, давр (қулдорлик, феодализм, капи- 
тализм). Туркистон халқлари феодализм 
формациясидан капиталистик формацияга 
аста-секин ўта бошладилар. Газетадан. 
Замонлар ўтди, ижтимоий-иқтисодий фор- 
мациялар алмашди, одамлар ўртасидаги 
муносабатлар ўзгарди. Газетадан. 

2 геол. Ҳосил бўлиш шароитларининг 
умумийлиги билан ўзаро боғлиқ бўлган, Ер 
пўсти асосий структуравий ривожлани- 
шининг муайян босқичларида вужудга 
келган тоғ жинслари йиғиндиси, геологик 
чўкиндилар. 

ФОРМОВКА [лот. forma — шакл; ташқи 
кўриниш] тех. Бирор нарсага ишлов бериш, 
уни тайёрлаш баробарида унга қандайдир 
шакллар бериш; керакли шакллар ясаш 
(қуйиш) учун тайёрланган қолип. Формов- 
ка цехи. Формовка машинаси. н Уни [Меҳ- 
ринисони] формовка машинасида иимаётган 
қиз олдига бошлаб келди. «Саодат». 

ФОРМУЛА [лот. formula — шакл, қоида] 
1 Бирор қоида, воқеа-ҳодиса, қонун ва ш.к. 
нинг барча хусусий ҳолатлар учун татбиқ 
этиладиган аниқ, қисқа ва умумий таъри- 
фи, ифодаси. Абдужалил бой ўзининг бу 
кашфиётини қуйидаги «формула»дан кел- 
тириб чиқаради.. А. Қодирий, Обид кетмон. 

2 мат. Бирон-бир гап, фикр, тасдиқни 
ифодаловчи математик белгиларнинг ўзаро 
уйғун бирикмаси, комбинацияси. Алгебраик 
формула. Ҳўшиш формулалари. н Йўлдош 
қўлида тайёр тутиб турган ён дафтарча- 
сини Элмуроднинг олдига қўйиб, ундаги 
формулани бир чеккадан уқтира бошлади. 
Шуҳрат, Шинелли йиллар. У бир варақ 
қоғозга тажрибанинг формуласини шоша- 
пиша ёзиб кўрсатди. Ў. Ҳошимов, Қалбингга 
қулоқ сол. 

3 ким. Бирор бирикманинг элементлар 
номи ўрнида қўлланувчи лотинча ҳарфлар 
ҳамда элементларнинг айни бирикма тар- 
кибидаги миқцорий нисбатини кўрсатувчи 
рақамлар билан ёзилган қисқача ифодаси; 
мас., NaCI — ош тузининг формуласи. 

ФОРМУЛИРОВКА [«формула» с. дан] 
Бирор фикр ёки қарорнинг қисқа ва аниқ 
ифодаси. Теореманинг формулировкаси. н У 
ҳозирги Шарқ тарихидан жуда зерикарли 
лекция ўқирди. Гапи сийқа ибораларга, қуруқ 
формулировкаларга.. тўла. П. Қодиров, Уч 
илдиз. 




ФОРМУЛЯР [ нем. Formular < лот. for- 
mula — шакл, қоида] 1 Бирор иншоот, ме- 
ханизм ва ш.к. нинг ҳолати ва уни ишлатиш 
бўйича маълумотлар батартиб ёзиб борила- 
диган махсус дафтар ёки варақа. 

2 Кутубхоналарда ҳар бир китоб ичига 
солиб қўйиладиган ва шу китоб ҳақидаги 
асосий маълумотлар ёзилган ҳисоб варақаси. 

ФОРПОСТ [нем. Vorposten < голл. voor- 
post — олдиндаги пост] 1 ҳарб. Ҳарбий қисм- 
ни ҳимоя қилиб туриш учун қўйилган ил- 
ғор (етакчи) соқчилар гуруҳи. 

2 кўчма кт. Бирор нарсанинг олдинги, 
илғор қисми, таянчи; авангард. Уч йил ол- 
дин ташкил қилинган хўжалик.. чўлга бош- 
ланган янги ҳужумнинг форпости бўлиб қол- 
ди. Газетадан. 

ФОРС [ ф. ^ jli — эронлик; Эрон жану- 
бидаги вилоят номи] қ. форслар. Форс тили. 
Форс қизи. н У араб, форс тилларини яхши 
эгаллаган. Ойбек, Навоий. Ҳамза отасидан 
таълим олиб, ўн беш ёшида форс, араб 
тилларидаги китобларни ўқийдиган бўлди. 
К. Яшин, Ҳамза. 

ФОРСИГЎИ [ф. ^ jli — форсча сўз- 
ловчи] Форс тилида ижод қиладиган, 
ёзадиган, гапирадиган. Форсигўй шоир. н 
Соҳиб Доро замонанинг кўзга кўринган 
форсигўй шоирларидан бўлиб, ёш қалам- 
кашларни ўз маслаҳатлари билан баҳраманд 
қилиб турарди. М. Осим, Сеҳрли сўз. 

ФОРСИЙ [ф. jli — форсларга, форс 
тилига оид, алоқадор] 1 Форс тили. У зот 
забони арабийни — фасиҳ, туркистонийни — 
саҳиҳ, форсийни малиҳ [гўзал].. биладурғон 
донишманд. Мирмуҳсин, Темур Малик. 

2 Форс тилида айтилган ёки ёзилган; 
форсча. Ҳақиқатан ҳам Навоий форсий дево- 
ни билан Жомийдан сўнг форс-тожик ада- 
биётини янги бир босқичга кўтарди. «ЎзТА». 

ФОРСИХОН [ф. jlj^^jli - форсча 
ўқувчи] Форс тилида битилган асарларни 
ўқий оладиган, уни тушунадиган ва талқин 
қила оладиган шахс. Анвар ўн беш ёшида.. 
яхшигина форсихон ва бир даража араб 
тилига ошна эди. А. Қодирий, Меҳробдан 
чаён. 

ФОРСЛАР Эроннинг асосий, туб аҳо- 
лиси ва уни ташкил қилувчи халқ; эро- 
нийлар. 

ФОРСУНКА [ингл. force-pump — босим 
берувчи, ҳайдовчи насос] тех. Суюқ ёнил- 


ғини ёки кукун ҳолидаги ёқилғини босим 
билан зарралар тарзида пуркаш, сочиш учун 
мўлжалланган мослама, насос. 

ФОРСЧА айн. форсий. Форсча-русча 
луғат. Форсча сўзлашмоқ. н Ашотда русча, 
форсча ва арманча шеърлар бор экан-у, улар 
Баширжонга ўтиришмади. Н. Аминов, Су- 
варак. 

ФОРТЕПЬЯНО [нем. Fortepiano< итал. 
forte — қаттиқ + piano — аста, кучсиз] Кла- 
вишлари бармоқ билан босиб чалинадиган 
торли мусиқа асбоби (рояль ва пианинонинг 
умумий номи). Фортепъяно чалмоқ. н Сози 
бузуқ фортепъянонинг баланд овози янгради. 
«Ёшлик». 

ФОРТОЧКА [нем. Pforte < лот. porta — 
дарвоза] Уйни шамоллатиш мақсадида де- 
разага ўрнатиладиган кичкина дарча. Сао- 
датхон форточкани очиб юборди. С. Зунну- 
нова, Янги директор. 

ФОРУМ [лот. forum] 1 тар. Қадимги 
Римда халқ йиғинлари, ярмаркалар, суд 
мажлиси ва б. тадбирлар ўтказиладиган 
майдон. 

2 Кенг ваколатли йиғилиш, анжуман. 
Бутун дунё ёшлар форуми. Журналистлар 
форуми. н Икки қитъа ёзувчилари форуми 
дўстлик ва бирдамлик байрамига айланиб 
кетди. Газетадан. 

ФОСГЕН [юн. phos — ёруғлик + genos — 
насл, авлод; келиб чиқиш] ким. Нафас олиш 
аъзоларига зарар етказувчи, чириган пичан 
иси келадиган рангсиз, заҳарли газ. Фосген 
жуда заҳарли модда, нафас йўлларига кучли 
таъсир қилади. «ЎзМЭ». 

ФОСИД [а. jl-u Li — бузилган; айниган; 
йўлдан адашган; бузуқ, ахлоқсиз, ярамас] 
1 эск. кт. Ёмонлик қиладиган; жирканч; 
бузуқ, ярамас. Фосид хаёл. Фосид мақсад. н 
Тўғри айтасан. Лекин бу фосид рақс, ашула, 
мусиқийларни мажусийлар, оташпарастлар.. 
ижод этганлар. К. Яшин, Ҳамза. Бериб фат- 
во, «уришинглар», демай қози калон ўлсин, 
Ҳаммани йўлдин оздирган ўшал фосид хаёл 
ўлсин. А. Қаҳҳор, Сароб. 

2 дин. Ислом анъанасида диний маж- 
буриятларни адо этмаган гуноҳкор. ..Аллоҳ 
фосидлардан рози бўлмайди, эҳсонларини қа- 
бул этмайди ва ўзларини ҳидоятга эриш- 
тирмайди.. «ЎзМЭ». 

ФОСИҚ [а. j-uli — бузуқ, фоҳиш, ахлоқ- 
сиз; муртад, кофир] эск. кт. Бузуқ, гуноҳ, 




ҳаром ишлар билан шуғулланувчи, ёмон 
йўлга юрувчи; ахлоқсиз. Фосиқдан ҳаё ти- 
лама, золимдан — вафо. Мақол. н Ва улар- 
нинг юракларида Ғараз, фосиқ ҳаваслар ту- 
нар. Ш. Раҳмон, Юрак қирралари. Нусратил- 
ло фосиқ эканлиги устига порани қилдек 
суғуриб, иликдек ютмоғи махфий эмас. А. 
Қаҳҳор, Тобутдан товуш. 

ФОСФАТЛАМОҚ Металл ва металл 
буюмларни атмосферавий емирилишдан 
сақлаш мақсадида улар сиртида эримай- 
диган фосфатлар пардаси (плёнкаси)ни 
ҳосил қилиш. 

ФОСФАТЛАР [ ингл. phosphate < юн. 
phosphoros — нурафшон, нур сочадиган ] ким. 
Фосфат кислота тузлари ва эфирлари (асо- 
сан ўғит сифатида, шунингдек, тиббиёт ва 
техникада ишлатилади). Кальций фосфати. 

ФОСФАТЛИ Таркибида фосфати бўл- 
ган. Ўзбекистонда фосфатли ўғитлар — 
аммофос ea аммонийлаштирилган суперфос- 
фат ишлаб чиқарадиган жуда катта кор- 
хоналар барпо этилган. Газетадан. 

ФОСФОР [юн. phosphoros — нурафшон, 
нур сочадиган < phos — ёруғлик + phoros — 
олиб борувчи] 1 Менделеев даврий систе- 
масининг V гуруҳига мансуб кимёвий эле- 
мент; оқ, қизил ва қора рангда бўладиган, 
суюқланиш температураси ва б. баъзи хос- 
саларига кўра ўзаро фарқланувчи, кимёвий 
фаол металлмас модда (ўғит, гугурт ишлаб 
чиқаришда, металлургияда, органик синтез- 
да қўлланади). Она сутида оқсиллар, ёғлар.. 
кальций ea фосфор каби тўйимли моддалар 
етарли бўлади. «Саодат». Тупроқда фосфор 
тақчил бўлса, картошканинг гуллаши ea ҳо- 
сил пишиши секинлашади. «Фан ва турмуш». 

2 с.т. Фосфатли ўғит тури. Фосфор янаги 
ҳафта келади. Иккинчи чопиқни тамомла- 
дингми? И. Раҳим, Чин муҳаббат. 

ФОСФОРИТЛАР [ингл. phosphorite < юн. 
phosphoros] Таркибида фосфат кўп бўлган 
чўкинди тоғ жинслари; асосан минерал 
ўғитлар ишлаб чиқаришда ишлатилади. Гео- 
логларнинг айтишича, фосфоритларнинг тах- 
миний захиралари чексиздир. Газетадан. Бизда 
фосфорит конларининг энг йирик манбалари 
мавжуд. Газетадан. 

ФОСФОРЛИ Таркибида фосфор мавжуд 
бўлган; фосфор аралаш(тирил)ган. Фосфор- 
ли туз. Фосфорли руда. Фосфорли ўғитлар. 
н Фосфорли ea калийли ўғитларнинг асосий 


қисми ерга кузда гўнг бшган бирга солинади. 
«Фан ва турмуш». 

ФОТИҲ [а. jjli — очувчи, бошловчи; бос- 
қинчи, забт этувчи] 1 Бирор шаҳар, дав- 
лат, мамлакатни урушиб кўлга киритган, 
забт этган; голиб; жаҳонгир. ..ўжар Сирдарё 
қарийб бутун жаҳонни забт этган, та- 
рихларда «жаҳон фотиҳи» деб ном олган 
Искандарга ҳам бўйсунмади. Газетадан. Йўл- 
ларда ётарди кўп бегуноҳлар, Фотиҳлар 
излари, бесон қабрлар. М. Шайхзода. 

2 Фотиҳ (эркаклар исми). 

ФОТИҲА [а. 4_эЛ1_а — очиш, очилиш, бош- 
ланиш, ибтидо, муқаддима; Қуръоннинг 
биринчи сураси] 1 дин. Қуръоннинг би- 
ринчи, бошланғич сураси, бошланиши. 

2 Кимсага эзгулик тилаб айтиладиган 
дуо, олқиш. Чоллар Ҳудратга тани-жони 
соғлик, ишига барака тилаб, фотиҳага қўл 
кўтардилар. М. Исмоилий, Фарғона т. о. 
Раҳим домла фотиҳага қўл очиб, ёшларни 
дуо қилди. Ҳ. Ғулом, Машъал. 

Фотиҳа ўқимоқ 1) қуръоннинг қисқа 
сураларидан бирини ўқиб, марҳумнинг 
руҳига худодан меҳру шафқат, эзгулик 
тиламоқ. Мирзакаримбой қўллари билан со- 
қолини енгилгина сийпаб, марҳумга фотиҳа 
ўқиган бўлди. Ойбек, Танланган асарлар. 
Кампир тепасини бурган босган қабр олдида 
тўхтаб, ҳассасига суяниб, ерга ўтирди-да, 
нималарнидир пичирлаб, фотиҳа ўқиди. И. 
Раҳим, Ихлос; 2) қўл очиб ва уни юзларига 
тортган ҳолда, ўзи ёки бошқалар учун ях- 
шиликлар, эзгулик, тинчлик, саломатлик 
тиламоқ, дуо килмоқ. Ошдан сўнг уста Олим 
шундай фотиҳа ўқиди: -Душманларингизнинг 
йўқ бўлганлари чин бўлсин, севганингиз би- 
лан энди масъуд яшанг! А. Қодирий, Ўтган 
кунлар. Фотиҳа қилмоқ с. т. Фотиҳа ўқимоқ. 
Қаландар пойгакка чордана қурди. Ичида 
ниманидир пичирлади, фотиҳа қилди. С. Сиё- 
ев, Ёруғлик. Юзига фотиҳа тортмоқ Фоти- 
ҳа ўқиб бўлингач, икки қўлнинг кафти 
билан юзни юқоридан пастга томон ен- 
гилгина силамоқ. Насиба креслога ўтириб, 
юзига фотиҳа тортди. А. Қаҳҳор, Асарлар. 
Ботир ҳам бобосига қўшилиб, юзига фотиҳа 
тортди. А. Дилмуродов, Осмоннинг бир пар- 
часи. 

3 Бирор иш-ҳаракатни бажаришга ки- 
ришаётган кишига омад, бахт тилаган ҳол- 
да бериладиган рухсат, ижозат. Фотиҳа бер- 




моқ. Фотиҳа олмоқ. н Мвн рози, куёв қи- 
ламиз, фотиҳа беринг. У. Исмоилов, Сай- 
ланма. Ориф сардор халқдан фотиҳа олиб, 
отини югуртириб, тўдага кетди. А. Қоди- 
рий, Кичик асарлар. 

Оқ фотиҳа Бирор ишни бажаришга ки- 
ришиш учун рози бўлиб, мамнунлик билан 
бериладиган рухсат, ижозат. Ота, сиздан оқ 
фотиҳа тилайман, Ширвон элда Зулхуморга 
бораман. «Равшан». [Тангриқулҳожи:] Менга 
оқ фотиҳа беринг, сафар отини эгарлаб, йўл- 
га чиқай М. Осим, Ибн Сино қиссаси. Фо- 
тиҳа сўрамоқ Бошқалардан олдинроқ туриб 
кетиш учун йиғилиш аҳлидан ёки ёши 
каттароқ кишидан рухсат сўрамоқ. Абду- 
раҳмон сардор.. қайтмоқчи бўлиб, халифадан 
фотиҳа сўради. С. Айний, Қуллар. 

4 этн. Қиз билан йигит турмуш қуришга 
рози бўлгандан кейин, буни қариндош-уруғ, 
маҳалла аҳлига маълум қилиш мақсадида 
никоҳцан олдин ўтказиладиган маросим; 
унаштириш. Фотиҳа — гўёярим никоҳ, у икки 
томоннинг келажак ҳаётига тақдир муҳрини 
босади. Ойбек, Танланган асарлар. Мусулмон 
бўлсаларинг, қизимга тегманглар! Бировнинг 
омонати! Бировга фотиҳа бўлган. П. Қодиров, 
Юлдузли тунлар. 

Фотиҳа тўйи Қиз билан йигитнинг унаш- 
тирилганлиги муносабати билан ўтказила- 
диган кичик тўй; унаштириш тўйи. Келинг.. 
катта тўйдан илгари фотиҳа тўйини ўт- 
казиб олайлик. Ҳамза, Ким ўғри? Ичкарида 
бир оқсоч кампир, ташқарида бир карқулоқ 
отбоқар қолган, бошқа ҳеч ким йўқ, ҳамма 
фотиҳа тўйига кетган. К. Яшин, Ҳамза. 

5 этн. Ўлик чиққан хонадонда ўлимнинг 
дастлабки уч куни ҳамда ҳайит кунлари 
марҳумнинг хотираси учун ўтказиладиган 
маросим; таъзия. Фотиҳага кириб чиқмоқ. н 
Ўлигим кафансиз қолмаса, дуойи фотиҳага 
келганларнинг олдига битта-иккита қат- 
тиқ-қуттиқ нон қўйсангиз бўлгани. А. Қаҳ- 
ҳор, Сароб. Шу пайт уч киши фотиҳага 
кирди. С. Сиёев, Аваз. 

6 кўчма Табриклаш, муборакбод қилиш, 
яхши тилаклар билдириш. [ Махдум:] Сен қиз- 
ларингни озод қўй, Нигор, дастурхон тай- 
ёрлаб, чой қайнат! Фотиҳага одамлар келса 
керак. А. Кодирий, Меҳробдан чаён. 

ФОТИҲАЛИ Ўлик чиққан, фотиҳа ўқи- 
лиши лозим бўлган; таъзияли. -Ҳайит кун- 
лари қишлоққа бир бориб келсанг бўларми- 


ди, — деди ниҳоят Мавжуда хола, — фо- 
тиҳали хонадонлар кўпайиб қолган. Т. Маҳ- 
муд, Оқар дарё оқмасмиди жимгина. 

ФОТИҲАХОН [а. + ф. <yl — фо- 

тиҳа ўқувчи] Ўлимнинг дастлабки уч куни 
ва ҳайит кунлари ёки умуман ўлик чиққан 
хонадонга кириб, фотиҳа ўқувчи киши. 

2 Бирор хурсандчилик, ижобий воқеа- 
ҳодиса муносабати билан кимсанинг хона- 
донига бориб, уни табрикловчи, муборак- 
бод қилувчи, дуо қилиб, яхши тилаклар 
билдирувчи. Шу кун кечгача шаҳарнинг ҳам- 
ма табақаларидан ҳам фотиҳахонлар келиб 
турдилар. А. Қодирий, Меҳробдан чаён. Ик- 
кинчи, учинчи туркум фотиҳахонлар кел- 
гандан сўнг, махдум.. уни [Анварни] чақир- 
тириб келишга мажбур бўлди. А. Қодирий, 
Меҳробдан чаён. 

ФОТИҲАХОНЛИК Белгили кунларда 
ўлик чиққан уйга кириб, фотиҳа ўқиш, 
таъзия изҳор қилиш жараёни, маросими. 

2 Бирор воқеа-ҳодиса муносабати билан 
кимсани табриклаш, муборакбод қилиш. 
[Абдураҳмон] Уйига бориб тушди. Бир неча 
кунгача фотиҳахонлик, ҳордиқ чиқариш ма- 
росимлари давом этди. А. Қодирий, Меҳроб- 
дан чаён. 

ФОТИҲАЧИ сшн. фотиҳахон. 

ФОТИҲПИК Бирор ҳудуд, мамлакатни 
забт қилишлик, босқинчилик. Ўрта Осиё 
халқларининг воқеаларга бой тарихида Ис- 
кандарнинг фотиҳлик юришлари ҳам маълум 
ўрин эгаллайди. А. Қаюмов, Навоийнинг 
«Садди Искандарий» достони. Ҳар қандай 
фотиҳлик қурол билан, қон билан амалга 
оширилса-да, бу усул фотиҳлар ғалабасини 
барқарор қилади, деган гап эмас. Ш. Ризаев, 
Жадид драмаси. 

ФОТМАЧУМЧУҚ зоол. шв. Тўрғай; сўфи- 
тўрғай. Жар ичида сув милтирайди, у ердан 
фотмачумчуқ.. қушининг чиқ-чиқ, қийқ-қийқ 
овозлари келади. Ш. Холмирзаев, Ўн саккиз- 
га кирмаган ким бор. 

ФОТО [юн. phos, photos — ёруғлик] айн. 
фотография. Янги экспонсиплар токчасининг 
охирги бурчагида эса бир фото жилваланиб 
турарди. «Муштум». 

ФОТО- [юн. phos, photos — ёруғлик, нур] 
Байналмилал ўзлашма, шунингдек, ярим 
калькаланган қўшма сўзларнинг биринчи 
қисми: 1) ёруғлик ҳодисаларига, ёруғлик 
таъсирига, умуман, ёруғликка тааллуқли- 




ликни кўрсатади (мас., фотосинтез, фото- 
кимё, фотоэлемент) ; 2) фотография, суратга 
алоқадорликни, фотография усулида тайёр- 
ланганликни билдиради (мас., фотошта- 
рат, фотомонтаж, фотоқоғоз). 

ФОТОАППАРАТ [фото.. + аппарат] Фо- 
тосурат оладиган оптик-механик қурилма, 
фотография аппарати. Фотоаппарат бир 
лаҳзада киили тасвирини қандай илиб қолса, 
унинг тасаввури ҳам қизнинг ўша қиёфасини 
шундай эслаб қолган эди. Ў. Ҳошимов, Қал- 
бингга қулоқ сол. 

ФОТОБИОЛОГИЯ [фото.. + биология] 
Биологиянинг ультрабинафша ва инфра- 
қизил нурлар, умуман, ёруғлик таъсирида 
организмларда содир бўладиган жараён- 
ларни ўрганувчи бўлими. 

ФОТОГРАФ Фотография мутахассиси, 
фотография билан шуғулланувчи. Қарсак 
тиниб, зал энди жимиган эди, киночилар, 
фотографлар чаққонлик билан ишга киришиб 
кетдилар. Н. Сафаров, Оловли излар. 

ФОТОГРАФИК Фотографияга оид, ало- 
қадор. Фотографик санъат. Фотографик 
камера. Фотографик кўргазма. 

ФОТОГРАФИЯ [фото.. + юн. grapho — 
ёзаман] 1 Махсус оптик аппарат — фото- 
аппарат воситасида объектларнинг кўз ил- 
ғайдиган тасвирини ёруғликсезгир мате- 
риаллар (қоғоз, пластинка ёки плёнка)га 
тушириш, суратга олиш усули. Фотография 
тўгараги. н 20-асрда фотография асосий 
ахборот ва ҳужжатлаштириш воситаси 
бўлиб қолди. «ЎзМЭ». 

2 Шундай усулда олинган сурат. Рангли 
фотография. 

3 Шундай усулда сурат оладиган ишхо- 
на, устахона. Фотографияга келмоқ. 

ФОТОГРАФЛИК Фотограф касби, 
машғулоти. Фотографликни ўрганиб олмоқ. 

ФОТОКАМЕРА [фото.. + камера] айн. фо- 
тоаппарат. 

ФОТОКИМЁ [фото.. + кимё] Физик 
кимёнинг ёруғлик таъсирида содир бўла- 
диган кимёвий реакцияларни ўрганувчи 
бўлими. 

ФОТОКОПИЯ [фото.. + копия] айн. фо- 
тонусха. Биз фотокопиясига эга бўлган лу- 
ғатда рўйхати берилган рус сўзлари қар- 
шисига ўзбек ва тожик сўзлари араб алиф- 
босида ёзиб қўйилган. «ЎТА». 


ФОТОКЎРГАЗМА [фото.. + кўргазма] 
Фотосуратлар қўйиладиган, фоторасмлар 
билан безатиладиган кўргазма; фотовитрина. 

ФОТОЛАБОРАТОРИЯ [фото.. + лабо- 
ратория] Фотосурат олиш ва кўпайтириш 
учун махсус жиҳозланган хона, кабинет, 
лаборатория; суратхона. Фотолаборатория 
ва зарур жиҳозларнинг йўқлиги ҳаваскор су- 
раткашлар учун катта қийинчилик туғдир- 
ди. Газетадан. 

ФОТОЛАМПА [фото.. + лампа] 1 Фото- 
расмларни ишлашда қўлланадиган қизил 
шишали лампа. 

2 айн. фотоэлемент. 

ФОТОЛЕНТА [фото.. + лента] Фото- 
расмлар туширишга мўлжалланган лента. 
Анализ натижалари 12 см кенгликдаги фо- 
толентага.. эгри чизиқлар асосида ёзиб 
олинади. «ЎТА». 

ФОТОЛИЗ [фото.. + юн. lysis — ажралиш, 
парчаланиш; бузилиш] ким. Суюқ, қаттиқ 
ва газсимон модцаларнинг ёруғлик нури 
таъсирида парчаланиши. 

ФОТОЛИТОГРАФИЯ [фото.. + лито- 
графия] плгрф. Литография учун босма қо- 
лип тайёрлаш усули: тасвирни ёруғлик сез- 
гир қатлам билан қопланган тош ёки ме- 
таллга тушириш (босиш); шундай усулда 
тайёрланган босма қолипдан олинган нус- 
ха. Фотолитография усули. 

ФОТОМАТЕРИАЛ [фото.. + материал] 
1 Фотосурат ва кино олишда ишлатилади- 
ган материаллар (фотоқоғоз, плёнка, хил- 
ма-хил ёруғликсезгир химикатлар). Станция 
биносига почта, озиқ-овқат, янги приборлар, 
кино ва фотоматериаллар олиб ўтилди. Га- 
зетадан. 

2 Бирор мақсад учун фойдаланиш мум- 
кин бўлган турли фотосуратлар, фотогра- 
фия маҳсулотлари. Кўргазма учун фотома- 
териал тайёрлаш. 

ФОТОМЕТР [фото.. + юн. metreo — ўл- 
чайман] физ. Фотометрик (ёруғлик) катта- 
ликлар (ёруғлик кучи, ёруғлик энергияси, 
ёритилганлик ва б.)ни ўлчайдиган оптик 
асбоб. 

ФОТОМЕТРИК Фотометрияга оид. 
Фотометрик методлар ёрдамида олиб бо- 
рилган кузатишлар Марс сирти жуда текис 
эканлигини ва унда ҳеч қандай тоғлар йўқ- 
лигини кўрсатди. Газетадан. 

ФОТОМЕТРИЯ [фото.. + юн. metreo — 
ўлчайман] физ. Оптиканинг ёруғлик катта- 
ликларини ҳамда электромагнит нурланиш- 
нинг энергетик тавсифларини ўлчаш билан 
шуғулланувчи бўлими. 

ФОТОМОНТАЖ [фото.. + монтаж] Фо- 
тосуратлар ёки уларнинг айрим қисмла- 
ридан, баъзан бошқа расмлар қўшган ҳол- 
да бадиий ва мазмуний жиҳатдан яхлит 
композиция тузиш; шу усулда тайёрланган 
фотоплакат, реклама ва б. 

ФОТОМУХБИР [фото.. + мухбир] Газе- 
та ва журналларга долзарб масалалар юза- 
сидан фотосуратлар тайёрлаб берадиган 
мухбир. Айрим журналистлар, фотомухбир- 
лар ва табиат ҳаваскорлари пул мукофот- 
лари ва дипломлар билан тақдирланди. Га- 
зетадан. 

ФОТОН [юн. phos, photos — ёруглик] 
Электромагнит нурланишнинг кванти, энг 
кичик зарраси. 

ФОТОНУСХА [фото.. + нусха] Бирор 
асар, ҳужжат ва ш.к. нинг фотографик 
нусхаси, айнан кўчирмаси. 

ФОТОПЛАСТИНКА [фото.. + пластин- 
ка] Фотографиянинг расм тушириш учун 
мўлжалланган, ёругликни тез илғовчи ой- 
наси. 

ФОТОРАСМ [фото.. + расм] айн. фо- 
тосурат. -Бу одамнинг жиноят қилганига 
ҳечам ишонмайман, — деди Нигора қўлидаги 
фоторасмга тикиларкан. С. Анорбоев, Оқ- 
сой. 

ФОТОРЕПОРТАЖ [фото.. + репортаж] 
Фотография воситасида тайёрланадиган ре- 
портаж. 

ФОТОРЕПОРТЁР [фото.. + репортёр] 
Репортаж учун сурат олиш билан шуғул- 
ланувчи фотограф, сураткаш. 

ФОТОСИНТЕЗ [фото.. + синтез] бот., 
биол. Яшил ўсимликлар, сувўтлар ҳужай- 
раларида ва баъзи микроорганизмларда 
ёруғлик таъсирида карбонат ангидрид ва 
сувдан органик моддаларнинг ҳосил бўлиш 
жараёни; қуёш энергиясининг органик мод- 
далардаги кимёвий энергияга айланиши. 

ФОТОСУРАТ [фото.. + сурат] Фотогра- 
фия усулида олинган сурат; фоторасм. Аф- 
суски, унинг [Малоҳатнинг] фотосурати 
ҳам йўқ эди. И. Раҳим, Тинимсиз шаҳар. Умид 
янги уй деворидаги Ҳафиза фотосуратига 
тикилди. Мирмуҳсин, Умид. 


ФОТОСЪЁМКА [фото.. + съёмка] Би- 
рор ҳудуд ёки объектни фотография йўли 
билан (кўпроқ осмондан туриб) суратга 
олиш. 

ФОТОТЕЛЕГРАММА [фото.. + теле- 
грамма] Фототелеграф орқали юборилган 
ёки олинган телеграмма, матн, хат, ҳужжат, 
чизма ва ш.к. 

ФОТОТЕЛЕГРАФ [фото.. + телеграф] 
Қоғозга туширилган хат, ҳужжат, чизма, 
расм ва ш. к. тасвирларни узоқ масофага 
узатадиган телеграф аппарати. 

ФОТОТЕРАПИЯ [фото.. + терапия] тиб. 
Сунъий, нотабиий манбалардан ҳосил 
қилинадиган инфрақизил, кўзга кўринар- 
ли ва ультрабинафша нурлардан даволаш 
ва профилактика мақсадларида фойдала- 
ниш; нур билан даволаш. 

ФОТОХРОНИКА [фото.. + хроника] 
Фотосуратларда, фотосуратлар ёрдамида акс 
эттирилган воқеалар хроникаси. 

ФОТОЧИ с. т. Фотограф. Кичкина су- 
ратни катта қиладиган фоточи келган, 
хоҳлаганлар кутубхоначи қизга учрашсин. С. 
Аҳмад, Саҳарларда. 

ФОТОЭЛЕМЕНТ [фото.. + элемент] 
Ўзига тушадиган ёруғликни ютиб, электр 
энергиясига айлантирадиган электр асбоб. 
Фотоэлементлар, одатда, нурланиш ёки 
ёруғлик қабул қилгичлар вазифасини ўтайди. 
«ЎзМЭ». 

ФОТОҚОҒОЗ [фото.. + қоғоз] Бир то- 
мони ёруғликсезгир модда билан қоплан- 
ган, фотосуратлар тушириладиган қоғоз. 

ФОТОҲАВАСКОР [фото.. + ҳаваскор] 
Фотография иши билан ҳаваскор сифатида 
шуғулланувчи киши. Кўргазмадаги фото- 
ҳаваскорлар олган суратлар ҳам киишнинг 
диққатини тортади. Газетадан. 

ФОТОҲУЖЖАТ [фото.. + ҳужжат] Би- 
рор масала юзасидан тўпланган фоторасм- 
лардан иборат далил, ҳужжат; фотоматериал. 

ФОХИРА [а. г>_>_к li — чиройли, келиш- 
ган] Кўркам, келишган, серҳашам; ғурур- 
ланишга лойиқ. Ундай бўлса, бозорга бориб, 
ўзинг учун либоси фохира харид қилгин, деди. 
«Шарқ юлдузи». Менга фохира либослар кий- 
диришди. «Шарқ юлдузи». 

ФОХТА [ф. <C-Kli] зоол. Бўйнида қора 
ҳалқаси бўлган, каптардан кичикроқ, кул- 
ранг чўл қуши; тўрғай; жиблажибон. Чум- 

чуқлар чирқилламоқда.. мусича, фохталар 
кукуламоқда. С. Айний, Қуллар. 

ФОШ [ ф . ,jiLs — очиқ, ошкор; машҳур] 
Ҳаммага маълум, машҳур; ошкор, ошкора. 
Фош бўлмоқ. Фош қилмоқ (этмоқ). Кам- 
чиликларни фош қилмоқ. н Зебо ўз му- 
ҳаббати ҳақида ҳеч ким билан маслаҳат- 
лашишни, бировга фош қилишни истамасди. 
Шуҳрат, Шинелли йиллар. Зебихон, ёлғони 
фош бўлиб қолганидан, гапни ҳазилга буриб 
юборди. С. Аҳмад, Уфқ. 

ФОҲИШ [а. — чегарадан чиққан, 

ҳаддан ортиқ; бемаъни; ахлоқсиз, беадаб] 
1 Одобдан ташқари, беадаб, ахлоқсиз. Фо- 
ҳиш эркак. н Қодирохун кабилар — Фоҳиш 
орзунинг қули. Қай тарафга узатса, Етадир 
ифлос қўли. Ғайратий. 

2 Ана шундай иш билан шуғулланувчи 
шахс, хиёнаткор, фоҳишабоз. Мансурхўжа.. 
иғвогарлиги устига ўлгунча фоҳиш. «Муштум». 

ФОҲИША [а. 4,7. li — фоҳиш аёл, бу- 
зуқ, хиёнаткор аёл] Ўз танини сотишдек 
бузуқ, фаҳш ишлар билан шуғулланувчи 
аёл; зинокор аёл. Шундай йўллар билан бу- 
лар фоҳиша кўпайтирар экан-да. Ҳамза, 
Паранжи сирлари. Аммо сен ифлос балчиққа 
бўғзингдан ботиб, унинг қўланса исини олиб 
қолган экансан, фоҳиша! К. Яшин, Ҳамза. 

ФОҲИШАБОЗ [а. + ф. jL« ,i.~> La — фоҳи- 
ша ўйновчи; ўйнаш тутувчи] Ахлоқи бузуқ 
аёллар билан жинсий алоқа қилишга ўта 
берилган эркак. 

ФОҲИШАБОЗЛИК Фаҳш ишлар би- 
лан машғул бўлиш, ахлоқий бузуқлик, 
зинокорлик. Гиёҳвандлик қандай қилмиитарга 
сабаб бўлиши, фоҳишабозликнинг нақадар 
жирканч, тубан эканлигини яширмай-нетмай 
кўрсатмоқдамиз. Газетадан. 

ФОҲИШАЛИК Танини сотишдек ах- 
лоқсиз, бузуқ иш билан шуғулланиш. Фо- 
ҳишалигингни билардим-у, туҳматчилигинг- 
ни билмасдим. С. Аҳмад, Ҳукм. 

ФОҲИШАХОНА [фоҳиша + хона] эск. 
Фоҳишалар яшайдиган ва фоҳишабозлар- 
ни қабул қиладиган жой; исловотхона. Ҳа- 
йит кунлари тўқлигидан шўхлик қиладиган 
бойвачча йигитлар қовоқхона ва фоҳиша- 
хоналарга кириб, ичиб юрарди. М. Муҳам- 
маджонов, Турмуш уринишлари. 

ФРАГМЕНТ [лот. fragmentum — синиқ, 
бўлак, парча] 1 Бирор ижод маҳсули (бади- 


ий асар, мақола, мусиқа) парчаси, бир қис- 
ми. Операдан олинган фрагмент. 

2 Рассомлик, ҳайкалтарошлик, меъмор- 
лик каби санъат асарининг сақланиб қол- 
ган парчаси, қисми. 

ФРАЗА [юн. phrasis — ибора, жумла] 1 
тлш. Нутқнинг тугал фикр билдирувчи, 
одатда гапга тенг келувчи мустақил бирлиги. 

2 мус. Унча катта бўлмаган, алоҳида, 
нисбатан тугалланган мусиқа асари (куй, 
оҳанг). 

ФРАЗЕМА тлш. қ. фразеологизм. Экс- 
прессивликнинг даражаланишини биргина фра- 
земанинг турли ўзгаришлар билан қўллани- 
шида ҳам кўриш мумкин. «ЎТА». 

ФРАЗЕОЛОГИЗМ [юн. phrasis — ифода, 
жумла + logos — сўз] тлш. Тузилишига кўра 
сўз бирикмасига, гапга тенг, семантик 
жиҳатдан бир бутун, умумлашган маъно 
англатадиган, нутққа тайёр ҳолда кири- 
тиладиган луғавий бирлик (мас., томдан 
тараша тушгандай — тўсатдан, қўққисдан). 
Асарда чуқур маъноли, ихчам, ҳикматона 
жумлалар — фразеологизмлар кўп учрайди. 
«YTA». 

ФРАЗЕОЛОГИК Фразеологияга оид, 
алоқадор. Фразеологик луғат. Фразеологик 
омонимия. Фразеологик ибора. 

ФРАЗЕОЛОГИЯ [юн. phrasis — ибора + 
logos — билим, тушунча] 1 Тилшунослик- 
нинг муайян тилгагина хос бўлган фра- 
зеологизм (фразема)ларни ўрганадиган 
соҳаси. 

2 Бирор тилдаги барча фразеологизмлар 
(фраземалар) мажмуи. Ўзбек тилининг фра- 
зеологияси. Навоий асарлари фразеологияси. 

ФРАК [фр. frac] Олд қисми калта қилиб 
ўйилган, узун орқа этагининг қуйи қисми 
иккига ажралган, асосан тантаналарда ки- 
йиладиган эркаклар кийими, костюм. Кўп 
ўтмай фрак кийган дирижёр ўз ўрнига чиқ- 
ди-ю, «Боқчасарой фонтани»нинг увертюра- 
сини бошлади. П. Қодиров, Уч илдиз. 

ФРАКЦИОН сиёс. Фракцияга оид, ман- 
суб. Фракцион кураш. Фракцион гуруҳ. 

ФРАКЦИОНЕР айн. фракциячи. 

ФРАКЦИЯ I [фр. fraction — қисм, бўлак; 
улуш < лот. fractio — синиш, парчаланиш, 
дарз кетиш; синиқ жой, дарз] сиёс. 1 Бирор- 
бир сиёсий партиянинг, қонунчилик ор- 
ганининг сиёсатини парламентда, маҳаллий 
ўз-ўзини бошқариш органларида, жамоат 




ташкилотларида ифода этувчи ташкилий 
гуруҳ. 

2 Аниқ ғоявий-сиёсий стратегияга ва уни 
амалга оширишга қаратилган дастур (плат- 
форма)га эга бўлган сиёсий партиянинг 
алоҳида қисми. 

ФРАКЦИЯ II Суюқ аралашманинг, со- 
чилувчан ёки бўлак-бўлак қаттиқ матери- 
алнинг бирон-бир белгиси, хоссасига кўра 
ажратилган қисмлари. 

ФРАНК [фр. franc] Франция, Бельгия, 
Швейцарияда, шунингдек, баъзи Европа ва 
Африка мамлакатларида пул бирлиги (евро- 
нинг жорий этилиши муносабати билан ай- 
рим мамлакатларда муомаладан чиқарилди). 

ФРАНЦИИ [лот. francium — элемент 
кашф этилган жой (Франция) номидан] 
Менделеев даврий системасининг I гуруҳи- 
га мансуб радиоактив кимёвий элемент; 
энг фаол ишқорий металлардан бири. 

ФРАНЦУЗ қ. французлар. Француз тияи. 
Француз аёл. Француз адабиёти. н Дилшод.. 
ҳозир ўша мактабда француз тилидан дарс 
беради. Ў. Ҳошимов, Қалбингга қулоқ сол. 

ФРАНЦУЗЛАР Франциянинг асосий, 
туб аҳолисини ташкил қилувчи халқ, фран- 
цуз ҳалқи. 

ФРАНЦУЗЧА 1 Францияга, француз 
халқига, унинг алифбоси, тили, мадания- 
тига оид. Французча қўшиқ. н Дилшод ки- 
нодаги офицерлардек бошини кескин силкиб, 
сўзсиз саломлашди. Бу қилиғи Ёдгорга ёқма- 
ди. «Мана, французча саломлашишниям ўр- 
ганиб олдик», деб ўйлади. Ў. Ҳошимов, Қал- 
бингга қулоқ сол. 

2 Француз тили. Сен французча(ни) била- 
санми? Французча гапирмоқ. 

ФРЕЗА [фр. fraise — қулупнай] тех. Ме- 
талл ва металлмас материаллардан чала тай- 
ёрланган маҳсулотларнинг юзаларига иш- 
лов бериш, уларда тиш, резьба ўйиш ва б. 
ишлар учун хизмат қиладиган кўп тиғли 
кесувчи асбоб. 

ФРЕЗАЛАМОҚ Фреза асбоби билан 
ишлов бермоқ. 

Фрезалаш станоги Деталларнинг ташқи 
ва ички юзалари, ботиқлар ва чиқиқларга, 
айланувчи жисм сиртларига фреза билан 
кесиб ишлов берувчи станок. 

ФРЕЗЕРОВКАЧИ Фрезалаш станогида 
ишловчи ишчи, уста. Фрезеровкачи бўлиб 
ишламоқ. 


ФРЕЗЕРЧИ айн. фрезеровкачи. 

ФРЕСКА [итал. fresko — янги, қурима- 
ган] Хом, ҳали қуримаган сувоқ устига ранг- 
дор қилиб ишланган расм. Афросиёб фрес- 
калари. н Фреска санъатининг Ўзбекис- 
тонда ривожланишига Ч. Аҳмаров.. ва бошқа- 
лар катта ҳисса қўшганлар. «ЎзМЭ». 

ФРИКАТИВ [лот. fricatio — ишқаланиш]: 
фрикатив ундошлар тлш. Нутқ аъзолари бир- 
бирига яқинлашиб, ҳаво тор оралиқцан сир- 
ғалиб чиқиши натижасида ҳосил бўладиган 
в, ф, з, с, ж, ш, х ундошлари. 

ФРИЦ [нем. Fritz — немисларда кенг 
тарқалган исм] Шарқий Европанинг айрим 
мамлакатларида немисларнинг, Иккинчи 
жаҳон уруши даврида немис солдатларининг 
нафрат ифодаловчи номи. Зебо фрицни би- 
ринчи марта яқиндан кўриши эди, унинг юраги 
гупиллаб уриб кетди. Газетадан. 

ФРОНТ [фр. front — пешона < лот. frons, 
frontis — пешона, олд томон] 1 Ҳарбий саф 
ёки колонна ва унинг қўмондонга қараб 
турган олд томони. 

2 Жанг ҳаракатлари бўлаётган ҳудуднинг, 
майдоннинг душманга қараб турган олд 
томони, жанг майдони. Дадамат ака, ба- 
шарти уруш бошланиб қолса, ўша заҳотиёқ 
қўлига қурол олиб, фронтга жўнайди. Ф. Му- 
сажонов, Ҳиммат. Онанинг уч ўғли — кўзи- 
нинг оқ-қоралари фронтдан қайтмади. «Гул- 
даста». 

3 Бевосита уруш, жангнинг ўзи. Фронт 
Бектемирга дастлаб унча ваҳимали кўрин- 
мади. Ойбек, Қуёш қораймас. 

4 Уруш вақтида ҳаракатдаги армиянинг 
бир қўмондон раҳбарлиги остидаги энг 
йирик гуруҳи — олий оператив-стратегик 
бирлашма. Украина фронти. Жанубий фронт. 
н Мирзаев Ғарбий фронтнинг ўзида учта 
хат, иккита совға олган эди. А. Қаҳҳор, Кўк 
конверт. 

5 кўчма Оммавий ҳаракатлар майдони, 
шунингдек, бирон-бир иш, фаолият соҳаси. 
Меҳнат фронти. н Мудҳиш уруш — қон 
тўкиш тўхтатилди. Тинч меҳнатда тер 
тўкиш фронти бошланди. Н. Сафаров, Олов- 
ли излар. Бу ер фронт! Пахта фронти!Дан- 
гасалик қилган одам шафқат кутмасин. Ў. 
Ҳошимов, Қалбингга қулоқ сол. 

ФРОНТДОШ Бир фронтда бирга хиз- 
мат қилган. Фронтдош дўстлар хат орқали 
ўзаро алоқа боғлаб туришарди. Газетадан. 




ФРОНТОВИК [«фронт» с. дан] с. т. 
Фронтчи. Ўзингиз фронтовик бўлсангиз ҳам, 
фронт эсингиздан чиқибди, ука. О. Ёқубов, 
Эр бошига иш тушса. 

ФРОНТЧА сшн. фронтчасига. Асрорқул.. 
чолларни йиғиб, мажлис қилди. Шу маж- 
лисдаёқ ҳалиги чоллар фронтча ишлайдиган 
бригадаларга бирикиб олди. А. Қаҳҳор, Асрор 
бобо. 

ФРОНТЧАСИГА рвш. Фронтдагидек, 
уруш давридагидек; фронт талабига муво- 
фиқ равигцда. [Тоға\] Раҳмат, жиян, раҳ- 
мат. Фронтчасига иш қипсан. С. Аҳмад, Уфқ. 
Доим шунақа, фронтчасига лўнда, аниқ, қис- 
қа сўзлайди Ҳоишм ака. Назармат, Жўрлар 
баланд сайрайди. 

ФРОНТЧИ Фронтда хизмат қилаётган 
ёки уруш маҳалида фронтда, ҳаракатдаги 
армияда бўлган киши. Йигитча фронтчи 
акасининг келишидан, уйи тўлиб қолишидан 
қувончи ичига сиғмас эди. С. Аҳмад, Уфқ. 

ФРУКТОЗА [лот. fructus — мева] Мева 
ва асалда кўп миқцорда учрайдиган ширин 
таъмли, рангсиз кристалл модда, мева ша- 
кари. Асал глюкоза, фруктоза, сахароза ва 
минерал моддалардан ташкил monadu. «Фан 
ва турмуш». 

ФТИЗИАТР Фтизиатрия мутахассиси, 
ўпка силини даволовчи врач. 

ФТИЗИАТРИЯ [юн. phthisis — сил ка- 
саллиги + iatreia — даволаш] Тиббиётнинг 
ўпка сили, унинг келиб чиқиши ва касал- 
лик жараёнини ҳамда уни даволаш, олди- 
ни олиш йўлларини ўрганадиган бўлими. 

ФТОР [р. < юн. phthoros — ўлим; еми- 
рувчи] Менделеев даврий системасининг VII 
гуруҳига мансуб кимёвий элемент; галоген- 
лар қаторига кирувчи ўткир ҳидли, оч са- 
риқ тусли, заҳарли газ. Бир суткада орга- 
низмга овқат орқали 1 миллиграммга яқин 
фтор киради. «ЎзМЭ» 

ФТОРЛИ Таркибида фтор бўлган. Фтор- 
ли водород. Фторли бирикма. 

ФУ унд.с. Жирканиш ҳолатини ифода 
этади. Фелъдшер, фу, дея афтини буриш- 
mupdu. Т. Мурод, От кишнаган оқшом. 
Енгини шимараётган эди, қиз секин: -Фу! 
қўйинг, мой бўласиз! Бу сизнинг ишингиз эмас! 
— деди. 

ФУГАС [фр. fougasse] Ерга кўмиладиган, 
сув остига ёки бошқа бирор объектга қў- 
йиладиган портловчи модда заряди. Погодин 


қисмлари кўприкдан ўтиб олгандан кейин, 
Юръев кўприк остида учта фугас атроф- 
ларига мина кўмдириб, уни истаган дақиқа- 
да портлатишга ҳозирлаб қўйди. И. Раҳим, 
Чин муҳаббат. 

ФУЖЕР [фр. fougere] Таглиги (пояси) ба- 
ланд катта бокал. Жавлон қўлларини бир-би- 
рига завқ билан ишқаб, стол устидаги фу- 
жер, рюмкаларни нари-бери қилиб, текислаб 
қўйди. Л. Тожиева, Меҳрим сизга, одамлар. 

ФУЗАЛО [а. — «фозил» с. нинг 

кўпл.] эск. кт. Ўқимишли кишилар; дониш- 
мандлар, зиёлилар; фазилат эгалари. Ҳукм- 
дор қанчалик оқил ва одил бўлса, раият, 
уламо, фузало ҳам ҳақгўйликка юз тутгай. 
М. Маҳмудов, Мангу куй. [20-аср] 80-йил- 
ларнинг ўрталарига келиб олим ва фуза- 
лоларга қарши.. юриш бошланди. М. Қўшжо- 
нов, Дийдор. 

ФУЗУЛ [а. J j .а j — «фазл» с. нинг кўпл.] 
Яхши хислатлар, обрў-эътибор, илтифот- 
лар, афзалликлар. -Сенинг илму фузул аро 
шуҳратинг, Устоди Соний номинг ғалатми? 
Сен бу офатнинг қаёқдан келганини, нима 
эканини билмайсанми? — деди шоҳ Ал-Фо- 
робийга. А. Мухтор, Чинор. 

ФУЗУН [ф. (jj ji — «афзун» с. нинг бош- 
қача шакли] эск. кт. Ортиб, зиёда бўлиб 
борадиган, кўп ортиқ, зиёда. Илойим, дўст- 
ларингнинг умри узун, давлатлари фузун 
бўлсин. Б. Раҳмонов, Олтин одамлар. 

ФУНДАМЕНТ [лот. fundamentum — асос, 
пойдевор] 1 Бирор бино девори, иншоот, 
дастгоҳ ва ш.к. нинг пастки, мустаҳкам 
қисми; пойдевор. Уч йил илгари қурила 
бошлаган биноларнинг ҳали фундаменти ҳам 
битмабди. «Муштум». 

2 кўчма Бирор нарсанинг асоси; ишонч- 
ли таянчи, базаси. Ёшлик — фундамент. 
Унинг ғиштини тўғри қўйиш керак. Мир- 
муҳсин, Ажрим. 

ФУНДАМЕНТАЛ [лот. fundamentalis — 
асос (негиз) бўлувчи, асос қилиб олинувчи] 
1 Асосий, бош, энг муҳим. Фундаментал 
кутубхона. 

2 Чуқур текширилган, асосли, теран. 
фғундаментал асар. Фундаментал билимлар. 
Ф>ундаментал тадқиқот. 

' ФУНДАМЕНТАЛИЗМ [лот. fundamen- 
talis — асос бўлувчи] Бирор таълимот ақи- 
даларининг, жумладан, илоҳий китоблар- 
даги тушунчаларнинг дастлабки, соф ҳола- 




тини сақлаб қолишни астойдил ҳимоя 
қиладиган, уларни бошқа (мажозий) маъ- 
нода талқин этишни рад этадиган ижти- 
моий, мавкуравий, диний йўналиш. Фун- 
даментализм диндор мусулмонларнинг дав- 
латга бўлган ии/ончини йўққа чиқаришга 
уринади. Газетадан. 

ФУНДАМЕНТАЛИСТ Фундаментализм 
тарафдори; фундаментализм ғоялари учун 
курашувчи. 

ФУНКЦИОНАЛ 1 Функцияга оид; ва- 
зифага алоқадор; вазифавий. Функционал 
боғланиш. Функционал таҳлил. Тилнинг функ- 
ционал доираси. Функционал услублар. н 
Ҳар бир функционал услуб ижтимоий фао- 
лиятнинг маълум соҳаларидан бирига хизмат 
қилади. «ЎТА». 

2 Бирор нарсанинг тузилишига эмас, 
балки фаолиятига, хизматига, вазифасига 
боғлиқ бўлган. Меҳнатнинг функционал тақ- 
симоти. Юракнинг функционал касаллиги. 

ФУНКЦИЯ [лот. functio — ижро этиш, 
бажариш] 1 мат. Эркин ўзгарувчи миқцор 
(аргумент)нинг ўзгаришига қараб ўзгариб 
турадиган, боғлиқ (тобе) ўзгарувчан миқцор. 
Ўткир бурчакнинг тригонометрик функ- 
циялари. Функциялар назарияси. н Битта 
функциянинг ўзи турли хил формулалар би- 
лан ифодаланиши ҳам мумкин. «ЎзМЭ». 

2 биол. Бирор аъзо ёки организмнинг 
ишлаб туриши, фаолияти. Юракнинг функ- 
цияси. н Одам ўз организмининг тузилиши 
ва функциялари тўғрисидаги билимларга эга 
бўлиши муҳим. «Одам анатомияси ва фи- 
зиологияси». 

3 кўчма Бирор ижтимоий ташкилот, ким- 
са ёки нарсанинг иш, фаолият доираси; 
вазифаси. Бу ишни бажариш менинг функ- 
циямга кирмайди. н Она образининг бошқа 
бир ғоявий-эстетик функциясини ҳам 
унутмаслик керак. У. Норматов, Талант 
тарбияси. 

ФУНТ [нем. Pfund < лот. pondus — вазн, 
оғирлик; тарози тоши] 1 Инглиз ўлчов 
тизимида асосий масса бирлиги: савдода 
0,4536 кг га, дорихонада 0,3732 кг га тенг; 
рус ўлчов тизимида масса бирлиги: савдода 
0,49951241 кг га, дорихонада 0,3073 кг га 
тенг бўлган. 

2 Ирландия, Кипр, Ливан, Миср, Су- 
рия каби бир қатор мамлакатларда асосий 
пул бирлиги. 


Фунт стерлинг [ингл. pound sterling] Буюк 
Британиянинг асосий пул бирлиги. 

ФУНУН [а. ^jii — «фан» с. нинг кўпл.] 
эск. кт. Фанлар, илмлар. Улум, фунуннинг 
қадр-қийматини билган ота.. гўзал тарбия, 
ҳусн, ахлоқ берган. Ойбек, Навоий. Ёқа 
ушлаб қолди бутун Шарқ, Таъзим этди жа- 
ҳон фунуни. М. Али, Боқий дунё. 

ФУРАЖКА [фр. fourrage — ем-хашак 
тайёрловчининг бош кийими < feurre — со- 
мон] Эркакларнинг гардишли ва қисқа соя- 
бон (козирёк)ли бош кийими. Курбон ота 
фуражкасини тўғрилаб, йигитларча қийғир 
қараш қилди. О. Ёқубов, Эр бошига иш туш- 
са. Лейтенант ҳам бошига фуражкасини 
кийди-да, Йигиталининг орқасидан юрди. Д. 
Нурий, Осмон устуни. 

ФУРГОН [ф. fourgon] 1 эск. Думалоқ соя- 
бонли, от қўшиладиган арава. 

2 Юк ва йўловчи ташиш автотранс- 
портининг усти ёпиқ кузови. Кечга яқин 
идоранинг қизил фургон «Москвич»ида уйига 
қайтди. Н. Аминов, Ёлғончи фаришталар. 

ФУРСАТ [а. — мақбул, қулай вақт; 

имконият; ишдаги узилиш, таътил] 1 Бирор 
ишни бажариш учун энг қулай вақт, пайт. 
Фурсат пойламоқ. Фурсат келди. Фурсат- 
дан фойдаланмоқ. н Ҳасратлашишга жуда 
қулай фурсат туғилди. Кимнинг дарди йўқ 
дейсиз! И. Раҳим, Чин муҳаббат. Фурсат — 
олтин, сен кўкрак кериб, Олтинингни сочиб 
юрибсан. Э. Воҳидов, Муҳаббатнома. 

Фурсатни бой ( ёки қўлдан) бермоқ Қу- 
лай вақт, пайтдан фойдаланмай, уни бе- 
корга, бемақсад ўтказмоқ. Ҳозир.. ўйланиб 
ўтириш, фурсатни бой бериш пайти эмас. М. 
Исмоилий, Фарғона т. о. Ҳофиз фурсатни 
қўлдан бермай, сафар анжомларини тайёрлаб, 
икки навкар билан йўлга чиқди. М. Осим, 
Зулмат ичра нур. Фурсатни қочирмоқ айн. 
фурсатни бой бермоқ. Зуҳра чиндан ҳам мени 
таниган! Фурсатни қочирмасдан, чорасини 
кўриш керак! Н. Сафаров, Танланган асарлар. 

ФУРУШ \ф. (jijji — сотувчи; сотиш, 
пуллаш]: фуруш қилмоқ кам қўлл. Сотмоқ, 
пулламоқ. Ҳаш-паш дегунча моллар белги- 
ланган нархда харидорларга фуруш қилиб 
ташланди. «Муштум». 

ФУРУШАНДА [ф. ьл\л, j>i — сотувчи, 
савдо қилувчи] кам қўлл. Сотувчилар, чай- 
қовчилар. Фурушандалар ўз молларини мақ- 
таб, харидор чорларди. Н. Сафаров, Наврўз. 




ФУРФУРОЛ [ингл. furfurol < лот. furfur 
— кепак, қипиқ + ol(eum) — ёғ, мой] ким. 
Ёғоч қириндилари, маккажўхори сўтаси, 
кунгабоқар пўчоғи ва ш.к. лардан олина- 
диган, жавдари нон ҳиди келадиган оч са- 
риқ рангли суюқлик; органик бирикма 
(кимё ва нефть саноатида ишлатилади). 
Эндиликда.. суюқлик шаклидаги фурфурол 
пахта чигити ва чигит тўфонидан олинади. 
Ш. Тоҳиров, Янгилик яратувчилар. 

ФУРҚАТ [ а. — айрилиш, жудо- 

лик; тафовут, айирма; ихтилоф] 1 эск. кт. 
Ўзига азиз, севимли бўлган кимса, ватан 
ёки нарсадан узоқца яшаш; айрилик; ҳиж- 
рон. Фурқат аро ташлаб мени, эй шўхи 
дилдор, ўртама. Ж. Шарипов, Хоразм. 

2 Фурқат (эркаклар исми). 

ФУСАҲО \а. r. \ а — «фасиҳ» с. нинг 
кўпл] эск. кт. Гапга чечан, чиройли ва маз- 
мунли гапирадиган кишилар, сўз усталари. 
Бу ғазалларни ўқиб, форс фусаҳолари ва 
ўзимизнинг форсипарастларимиз не деб оғиз 
очишга жасорат қила олурлар? Ойбек, На- 
воий. 

ФУСУН \ф. u j » — «афсун» с. нинг бош- 
қача шакли] эск. кт. Киши ёки нарсани 
ўзига жалб ва мафтун этувчи куч; жозиба, 
чирой. Узун кўйлаги яшириб турган қадди- 
қомати, кўзлардаги фусуну лаблардаги лато- 
фат ногаҳоний ҳасрат ниқобига ўралди. Мир- 
муҳсин, Меъмор. 

2 Сеҳр, жоду; макр, ҳийла. Зоти олийни 
ул бухоролик жодугарнинг фусунларидан 
қутқариб олмоқ керак.. М. Осим, Ибн Сино 
қиссаси. 

ФУСУНГАР [ф. — афсун қилув- 

чи, сеҳр-жоду қилувчи] 1 Ҳийлагар, жоду- 
гар, алдоқчи, кўзбўямачи. Мени порсо одам- 
лар фусунгарга чиқаришган. М. Қориев, Ибн 
Сино. 

2 Ўзига жалб этувчи, мафтун қилувчи. 
Адабиёт олами мен учун аллақандай фусун- 
гар, улуғвор, ҳатто илоҳий бир оламга ўх- 
шайди. Газетадан. 

ФУСУНКОР [ф. J..A — афсун қи- 

лувчи; сеҳрловчи] Ўзига тортадиган, маф- 
тун этадиган; жуда гўзал, ўта жозибали. Қиз 
ҳақиқатан гўзал экан. Ёниб турган фусункор 
кўзлари унинг юрагини қитиқлади. Мир- 
муҳсин, Қизил дурралар. Ҳовлини Хоразм ма- 
қомларининг фусункор, мунгли наволари тўл- 
дирди. С. Сиёев, Аваз. Дилшод оҳу кўзларда- 


ги шўх ўтни.. нафис лаблардаги фусункор 
табассумни кўриб, бехуд турар эди. М. Ис- 
моилий, Фарғона т. о. 

ФУСУНКОРЛИК Кўркамлик, мафтун- 
корлик; ўзига тортувчи ҳолат. Баҳорнинг фу- 
сункорлигини ўз кўзинг билан кўрсанг.. қис- 
қаси, бутун жисминг билан баҳорни эмсанг 
— унда бошқача бўлади. О. Ҳусанов, Най. 

ФУТБОЛ [ингл. football < foot — оёқ + 
ball — тўп] Ҳар бири ўн бир кишидан ибо- 
рат иккита команданинг бир-бирининг 
дарвозасига оёқ, бош, елка (қўлдан таш- 
қари) зарби билан кўпроқ тўп киритиш- 
га асосланган спорт ўйини. Футбол тўпи. 
Футбол командаси. Футбол ўйнамоқ. н 
Мол боқишга чиққан болалар эндигина 
майсалар кўз очган майдонда бақириб- 
чақириб футбол ўйнашарди. Ў. Ҳошимов, 
Қалбингга қулоқ сол. 

ФУТБОЛКА [«футбол» с. дан] Енги кал- 
та трикотаждан тикилган спорт кўйлаги. 

ФУТБОЛЧИ Футбол ўйновчи. Футбол- 
чиларимиз саралаш ўйинларини кўтаринки 
руҳда ўтказмоқдалар. Газетадан. 

ФУТУВВАТ [а. o_jii — ёшлик, ўспи- 
ринлик; мардлик, ботирлик] Кўли очиқлик, 
сахийлик, саховатлилик. Паҳлавон Маҳмуд 
футувват — жавонмардлик ҳаракатининг 
ташкилотчисигина эмас, унинг маънавий раҳ- 
намоси эди. Газетадан. 

ФУТУР [а. j^ii — бўшашиш, ожиз- 
ланиш; ҳолсизлик] Зарар, зиён, шикаст. 
Серёмғир, рутубатли Мозандарон Ибн 
Синонинг сиҳатига футур етказган эди. М. 
Осим, Ибн Сино қиссаси. 

Футур кетмоқ Заифлашмоқ, кучсиз- 
лашиб қолмоқ, аввалги мавқеини йўқотмоқ. 
Соғлигимнинг футури кетди. н -У замон- 
ларда ҳунардан футур кетган эди, — деди 
Йўлдошев. «Шарқ юлдузи». Сўнгра, сотиб 
ейишдан бошқани билмаган бойваччанинг шу 
вақтларда анча футури кетган эди. Ойбек, 
Танланган асарлар. 

ФУТУРИЗМ [лот. futurum — келажак] 20- 
аср бошларида Европа адабиёти ва санъати- 
да пайдо бўлган, адабиёт ва санъатдаги бади- 
ий ва маънавий мерос анъаналарини инкор 
этиб, анъанавий маданият билан алоқани 
узишни, замонавий урбанистик маданиятни 
тарғиб қилган авангардлик оқимларидан бири. 

ФУТУРИСТ Футуризм ғоялари тараф- 
дори. 




ФУТУРИСТИК Футуризм ғоялари би- 
лан суғорилган, футуризмга асосланган. 
Футуристик роман. Футуристик оқим. 

ФУТУРОЛОГИЯ [лот. futurum — кела- 
жак + юн. logos — билим, тушунча] Ин- 
сониятнинг ва жамият ҳаёти айрим соҳа- 
ларининг келажак ҳолатини башорат ва 
тадқиқ қилиш билан шуғулланувчи илмий 
соҳа. 

ФУФАИКА [итал. fofa — иссиқкўйлак] 1 
Пахта солиб қавилган, олди тугмалаб қў- 
йиладиган калта кийим, куртка. Очил эса 
ёқаси ва енгларига қўнғир клеёнкадан жияк 
қўйиб тикилган эски пахталик фуфайкада.. 
эди. П. Қодиров, Уч илдиз. Сувонжон худди 
шу харсангнинг тагида бошини фуфайкага 
буркаб, ғужанак бўлиб ётарди. С. Анорбоев, 
Оқсой. 

2 Иссиқ тутувчи трикотаж ёки жундан 
тўқилган калта уст кўйлак. [Абдусамад:] Ис- 
сиқ сақланг. Москвадан жун фуфайка олиб 
келинг.. А. Мухтор, Опа-сингиллар. 

ФУҚАРО [а. c l — «фақир» с. нинг кўпл.] 
1 Бирор мамлакатнинг доимий (муайян 
юридик ҳуқуқларга эга бўлган) аҳолиси, 
гражданлар. Ўзбекистон фуқароси. Россия 
фуқароси. Англия фуқароси. н Ҳай подшо- 
нинг фуқароси бўласан? «Юсуф ва Аҳмад». 
Аслини олганда, томошабинларнинг акса- 
рияти амирдан қочиб ўтган Бухоро фуқа- 
ролари эди. К. Яшин, Ҳамза. 

2 Умуман, оддий халқ, омма. Келган маҳ- 
сулотнинг нархи эса оддий фуқаро ҳамёни- 
ни чақади. «Газетадан». Мен подшолар учун 
эмас, Хуросон фуқароси учун мадраса соляп- 
ман. Мирмуҳсин, Меъмор. 

3 этн. Оддий, қашшоқ қора халқ ваки- 
ли; зид. хўжа 3. Фуқаро бош эгиб кирадиган 
қийшиқ эшик, гувала деворини эплаб олса ҳам 
катта гап. Мирмуҳсин, Умид. 

ФУҚАРОЛИК 1 Фуқаро (граждан) 
эканлик; фуқароларга оидлик; фуқаронинг 


ҳуқуқий ҳолати. Фуқаролик кодекси. Фу- 
қаролик йиғини. н Бу ҳар иккала чиқиш 
унинг улкан фуқаролик, ёзувчилик ва олимлик 
жасоратидир. Газетадан. Биз фуқаролик 
жамиятини қуришни ўз олдимизга мақсад 
қилиб қўйганмиз. Газетадан. 

ФУҚАРОПАРВАР [а. + ф. — 

фуқаросевар, халқпарвар] Оддий халқнинг 
ҳақ-ҳуқуқини, талаб-эҳтиёжларини ҳимоя 
қилувчи, унга ҳар томонлама ёрдам бе- 
ришга интилувчи ёки амалда ана шундай 
ёрдам бераётган. ..Иккови ҳам фуқаропар- 
вар: ғарибни дўст кўрадиган, етимлар манг- 
лайини силаган, оққўнгил шаҳзодалар эди. 
«Ойсулув». 

ФУҚАРОПАРВАРЛИК Оддий халқ — 
фуқароларнинг манфаатларини ҳимоя қи- 
лиш; халқпарварлик. -Мен сизларга жаноби 
олийнинг фуқаропарварлик билан тўла бўл- 
ган ҳумоюн саломларини келтирдим, — деди 
девонбоши. С. Айний, Қуллар. 

ФЮЗЕЛЯЖ [фр. fuselage — урчуқ] авиа. 
Учувчи аппаратларда: унинг барча қисм- 
ларини бирлаштиришга ва экипаж, йў- 
ловчилар, турли жиҳоз ва юкларни жой- 
лаштиришга хизмат қиладиган умумий та- 
наси, корпуси. Самолётнинг фюзеляжлари 
ёнига иккита кучли реактив двигатель ўр- 
натилган. Газетадан. 

ФЮРЕР [нем. Ftihrer — доҳий] тар. 
Фашистлар Германиясида Гитлерни шундай 
ном билан аташган. ..Бошқа ҳеч нарсани 
ўйлама, чунки фюрер сенинг учун ўйлайди. А. 
Қаҳҳор, Асарлар. 

ФУТА \ф. — матодан қилинган бел- 

боғ] Белга бир неча марта айлантириб ўра- 
ладиган узун белбоғ. Сочини ёйиб, белига 
фўта ўраб олган Ойтуман юзларини тирнай- 
тирнай садр тушарди. Э. Аъзамов, Олам ям- 
яшил. Унинг тилласимон ялтироқ фўтасига 
ойболта осилган, чап қўлида туғли узун найза 
бор эди. Ҳ. Шайхов, Туташ оламлар. 


24—Ўзбек тилининг изоҳли луғати 




ХАБАР [а. — дарак; ахборот, маъ- 

лумот; овоза; кесим (тлш.)\ 1 Бирор ким- 
са, нарса ёки ҳодиса ҳақидаги ахборот, да- 
рак, билдириш. Муҳаммад Арғуннинг хаба- 
рига кўра, душманнинг катта қўшини Раф- 
қондан ўтиб, Конибодом сари келаётган эди. 
Мирмуҳсин, Меъмор. Ойлар ўтди ва йил- 
лар ўтди, Лекин сендан бўлмади хабар. Р. 
Парфи. Онаси, эртага барвақт боққа кўчишга 
тўғри келгани учун, тезроқ ётиб тинчиш 
кераклигини айтди. Гулнор бу хабарни жуда 
совуқ қарши олди. Ойбек, Танланган асарлар. 

2 Янгилик. -Мулла Абдишукур, - Мирза- 
каримбой меҳмонлардан бирига мурожаат 
қилди, — оламда нима хабарлар бор, гапир- 
сангиз-чи. Ойбек, Танланган асарлар. 

3 Кундалик матбуот, радио ва теле- 
видение воситасида олинган ахборот, маъ- 
лумот; мақола. Кечалари ухламай радио кар- 
найига қулоқ тутиб, олис фронтда бўлаёт- 
ган хабарларни эшитарди. С. Аҳмад, Уфқ, 
Республиканинг етакчи газетасида хабар чоп 
эттиришга ҳар қандай журналист ҳам муяс- 
сар бўлавермайди. Ф. Мусажонов, Ҳиммат. 

Ёмон (ёки совуқ, хунук, шум, қора) ха- 
бар Нохуш, қўрқинчли, даҳшатли воқеа- 
ҳодиса ҳақидаги маълумот, дарак. Ёмон ха- 
барнинг қаноти енгил бўлади. Ж. Абдулла- 
хонов, Орият. Бу совуқ хабар халқни бир 
чайқатди. С. Аҳмад, Уфқ. Кеча Андижондан 
хунук хабар келди: Рўзиохуннинг кенжасини 
чавақлаб кетишибди. К. Яшин, Ҳамза. Убир 
марта шундай шум хабарнинг дардини торт- 
ган. С. Аҳмад, Уфқ. Айниқса, дадамнинг ке- 
йинги хатларидаги қора хабар билан.. дунё 
кўзимга торайди. А. Қодирий, Ўтган кунлар. 


Хабар бермоқ Хабардор қилмоқ; билдирмоқ. 
Хизматчилар ҳожидўппи кийган бу дарвиш 
ҳақида бойга хабар бердилар. У. Исмоилов, 
Сайланма. Хабар олмоқ Бирор кимса, нарса 
ёки ҳодиса ҳақидаги маълумотга ўз кўзи 
билан кўриб эга бўлмоқ; келиб кўрмоқ. 
Нусратбек бўш вақти бўлганида, гоҳ кечаси, 
гоҳ кундузи бирров холасиникига келиб, 
ўғлидан хабар олиб кетади. С. Нуров, Май- 
саларни аёз урмайди. Мен нариги хоналардан 
бир хабар олай, шогирдлар нима қилаётган 
экан, кўздан кечириб қўяй. X. Тўхтабоев, Ши- 
рин қовунлар мамлакати. Хабар топмоқ 
Муайян воқеа-ҳодиса ҳақидаги ахборотни 
эшитмоқ, билиб олмоқ. Умар полвон бундан 
хабар топиб, отасидан қолган бир парча 
ерларини сотиб бўлса ҳам, укасини Тозагулга 
уйлантирмоқчи эди. К. Яшин, Ҳамза. Бу 
воқеадан хабар топган ойиси уни [Хуршидни] 
қаттиқ жеркиганича.. бўш стулга ўтқаза- 
ди. Н. Аминов, Қаҳқаҳа. Хабари бор 1) ха- 
бардор, воқиф. Завқийнингҳам кейинги пайт- 
ларда табибнинг оиласи четга суриб қўйил- 
ганидан хабари бор эди. К. Яшин, Ҳамза; 2) 
бирор иш ёки ҳунарни биладиган. Тикув- 
чиликдан хабари бор қиз. Хабари йўқ Бирор 
нарса ҳақидаги маълумотни билмайдиган; 
бехабар. Дилдорнинг бу гапдан хабари йўқ. С. 
Аҳмад, Уфқ. -Ботир ака, ўлимдан хабарим 
бор, бу гапдан хабарим йўқ, — деди қизариб 
Низомиддинов. С. Аҳмад, Ҳукм. Ҳолидан хабар 
олмоқ Бемор, кекса, ёрдамга муҳтож ким- 
саларни бориб кўрмоқ; ёрдам бермоқ. Ўзи 
эмасми, онамнинг ҳолидан хабар олиб туринг, 
сизга ишонаман, деб илтимос қилган.. Ў. 
Ҳошимов, Қалбингга қулоқ сол. Дадамга та- 







ҳорат суви берадиган, эрта-кеч ҳолидан ха- 
бар оладиган бир мўъмин-маъҳул заифа то- 
пилса, яхши бўларди. Ойбек, Танланган асар- 
лар. 

ХАБАРДОР [а. + ф. _,b j-jz. — маълум ха- 
барга эга, биладиган, хабар берилган] 1 
Хабари бор, ахборотга эга. Унинг [Мусанинг] 
назарида, гўё Зиёдбек ҳамма гаплардан ха- 
бардор. Н. Фозилов, Дийдор. 

Хабардор бўлмоқ 1) воқиф бўлмоқ, ха- 
бар топмоқ, эшитмоқ; билмоқ. Шов-шув кў- 
тарма! Даданг хабардор бўлиб қолса, яхши 
бўлмайди. Ойбек, Танланган асарлар. Мулла 
Фазлиддиннинг юраги така-пука бўлиб кет- 
ди. Наҳотки бу бек пўлат сандиқдаги сурат- 
дан хабардор бўлса?! П. Қодиров, Юлдузли 
тунлар; 2) кузатиб турмоқ, назорат қилмоқ. 
Олияхоннинг ота-онаси.. қизларидан хабар- 
дор бўлиб туриш учун уларни ўз уйларига кў- 
чириб келдилар. «Муштум». Хабардор қилмоқ 
Маълум қилмоқ, билдирмоқ. Охири ўйлаб- 
ўйлаб, бу гаплардан сизни хабардор қилишга 
аҳд қилдим. С. Аҳмад. Уфқ. Бошлиққа телефон 
қилишдан мақсад маслаҳат сўрашэмас, бал- 
ки чархпалак ўйинининг бошланганидан хабар- 
дор қилиш. «Ёшлик». 

2 сфт. Бирор соҳа бўйича муайян маъ- 
лумотга эга, шу соҳани биладиган; омил- 
кор. Кафиллик берсам-бермасам, дипломатия 
ишларидан хабардор бошқа одамимиз йўқ. Т. 
Малик, Қаддирғоч. Бу қиз [Хонзода] меъмор- 
лик санъатидан ҳам хабардор экан.. П. Қо- 
диров, Юддузли тунлар. 

ХАБАРКЛШ [а. + ф. jX. — хабар, 
гап ташувчи] шв. Чақимчи. Ашурнинг: «Мен 
хабаркаш эмас!» деб илтижоли, қўрқув тўла 
боқишидан Изатулла ака: «Сиз хабаркаш 
экансиз!» деган маънони ўқирди. Н. Аминов, 
Қаҳқаҳа. 

ХЛБЛРКЛШЛ ИК шв. Чақимчилик. -Айт- 
сам, хабаркашлик бўларди-да, домлажон, — 
деди Чоршанбиев дув қизариб. М. М. Дўст, 
Лолазор. 

ХАБАРЛАМОҚ Хабар қилмоқ, маълум 
қилмоқ, дарак бермоқ; жар солмоқ. Чол 
ноилож эртага тушдан кейин ҳаммани тўй- 
га хабарлаб келди. С. Аҳмад, Сайланма. Бугун 
соат ўн иккида Отабек ила Мирзакарим 
қутидорнинг исёнчилик гуноҳи билан дорга 
осилишларини жарчи шаҳарга хабарлаб юрар.. 
эди. А. Қодирий, Ўтган кунлар. 


ХАБАРНОМА [хабар + нома] Бирор нар- 
са, воқеа ҳақида хабар берувчи ҳужжат; 
чақирув қоғози. У бугун кеч соат тўққизда.. 
Наманган билан гаплашииш керак эди, чўн- 
тагидаги хабарномада ким чақираётгани 
айтилмаган бўлса ҳам, ойиси эканини билар- 
ди. П. Қодиров, Уч илдиз. 

ХАБАРСИЗ айн. бехабар. Куёвингизнинг 
қизиқ табиатини шундан ҳам яхши билиб 
олсангиз бўлардики, шу чоққача ота-оналари 
ҳам бу фожиадан хабарсиз эканлар! А. Қоди- 
рий, Ўтган кунлар. Кампир бу гаплардан ха- 
барсиз, ҳадеб овқат ейишга қистарди. Ойдин, 
Ҳикоялар. 

ХАБАРСИЗЛИК айн. бехабарлик. Мусул- 
монларнинг иттифоқсизлиги, бир-бирининг 
ҳолидан хабарсизлиги натижасида.. бундай 
фожиъ воқеалар рўй берди. Ойбек, Танлан- 
ган асарлар. 

ХАБАРЧИ Хабар берувчи, маълум қи- 
лувчи; жарчи. Ҳар ёққа хабарчилар.. Чопа- 
чопа кетдилар. Ҳ. Олимжон. 

ХАБИС [а. — ёмон, ярамас, разил; 

нопок, ифлос] эск. кт. Ёвуз; ифлос, бузуқ. 
Оллоҳ.. Куръони каримда афандимиз воси- 
талари илан наҳйи этибдурки, 1300 сана 
сўнгра оврўпойилар бу хабисларнинг зарарини 
билиб, ўзларини сақламоқдадур. М. Беҳбудий, 
Қасди сафар. 

ХАВОТИР [а. _>.U j-K — «хотир» с. нинг 
кўпл.] 1 Бирор кимса, нарса ёки бирор иш, 
ҳодиса ҳақида ташвишланиш, ҳадиксираш. 
Келмаганингиздан хавотирда эдим. н ..бир 
оёғи чўлоқ хомсемиз Эминҳожи тегирмончи 
хавотирда атрофга жаланглаб турарди. Т. 
Ашуров, Марварид тут. Ҳайдар боииши кў- 
тарди, Козимга хавотир аралаш синчков 
боқди. Э. Усмонов, Ёлқин. 

Хавотир бўлмоқ (ёки олмоқ) қ. хавотирга 
тушмоқ. Ишлаганларнинг ҳақини ўзимиз тў- 
лаймиз, хавотир бўлманглар. Мирмуҳсин, 
Меъмор. Йигитлар ундан [Иномжондан] ха- 
eomup олиб, анча вақтгача ухламай кутиб 
ўтиришди. С. Аҳмад, Мўтти. Хавотир қилмоқ 
1) ташвишлантирмоқ. -Жон болам, — деди 
[Хадича хола] ҳовлининг ўртасида туриб, — 
хат юборгин, бизни хавотир қилма; 2) қ. 
хавотирга тушмоқ. Шунча одам орасида ҳар 
қайсиси ўзидан хавотир қилмай, бир-бирининг 
сирини очиб ташлаётипти. А. Қаҳҳор, Оғай- 
нилар. Хавотирга солмоқ Ташвишлантирмоқ. 
Уни яна бир нарса хавотирга солиб қўйган 

эди. Ў. Умарбеков, Одам бўлиш қийин. Ха- 
вотирга тушмоқ Бирор кимсадан, нарсадан 
ташвишланмоқ, ҳадиксирамоқ. Заргаров 
Зиёданинг ҳаётини билган сари, хавотирга 
тушар.. эди. А. Мухтор, Бўронларда бордек 
ҳаловат. 

ХАВОТИРЛАНМОҚ 1 Ташвишга туш- 
моқ, ташвишланмоқ; Хосият хола қизидан 
хавотирланиб, эишк томон боргач, кўчага 
тикилди. Р. Файзий, Чўлга баҳор келди. 

2 Бирор нарсадан хавфсирамоқ, чўчи- 
моқ, қўрқмоқ. Темиржон хавотирланди. 
Қаршисидаги йигитдан кўзини узмай, ортга 
бир қадам тисарилди. Ж. Абдуллахонов, 
Орият. 

ХАВОТИРЛИ 1 Хавфли, қўрқинчли; 
хатарли. Хавотирли иш. Хавотирли тун. н 
Водийдаги аҳвол хавотирли эди. Т. Малик, 
Қалдирғоч. 

2 кўчма Ташвишли. Уч-тўрт қадам юр- 
гандан кейин Талъат хавотирли оҳангда 
гапирди: -Қаранг, Гавҳар, ҳавони булут 
ўраяпти. Одамларга жабр бўлади-да.. Пах- 
тага ҳам. Ў. Ҳошимов, Қалбингга қулоқ сол. 

ХАВОТИРЛИК Қўрқув, ҳадик; ташвиш, 
саросима. -Нима гап, қуда? — Очил бува 
ўрнидан туриб, Анзиратга хавотирлик билан 
қаради. А. Мухтор, Чинор. Қоракўз бегимнинг 
катта-катта кўзлари хавотирлик туйғу- 
сидан яна ҳам улканлашиб кетди. П. Қоди- 
ров, Юлдузли тунлар. 

ХАВОТИРОНА [а. + ф. j_U j_b. — ха- 
вотир билан] рвш. Хавотирланиб, хавфси- 
раб, қўрқа-писа. У бир кўзини қия очиб, 
атрофга хавотирона назар ташлади. Ф. 
Мусажонов, Чиқинди. 

ХАВОТИРСИЗ Хавфсиз, хатарсиз, тинч. 
Бу ер анча хавотирсиз эди. Хавотирсиз яша- 
моқ. 

ХАВФ [а. _s — қўрқинч, қўрқиш, ва- 
ҳима, ҳадиксираш] 1 Бирор хатарли ҳодиса 
ёки фалокат содир бўлиши эҳтимоллиги, 
хатар. Бу воқеадан хабар топган Султон Али 
мирзо ўлим хавфи ўзига ҳам яқинлашиб ке- 
лаётганини сезди.. П. Қодиров, Юлдузли 
тунлар. Шошиш керакмас, чунки бу йил 
тошқин хавфи йўқ. А. Қаҳҳор, Қўшчинор 
чироқлари. 

2 Хавотирланиш, хавфсираш; хавотир, 
ташвиш. Ҳамиша хавфда кўнглим бу муҳаб- 
бат интиҳосидан, Мени ҳам этмаса мажнун 


дебон Раънони(нг) савдоси. А. Қодирий, Меҳ- 
робдан чаён. 

Хавф остида Бирор нарса ёки кимсанинг 
ҳаёти, мавжудлиги бўлажак фалокат ту- 
файли маҳв бўлиш, йўқ бўлиш эҳтимоли 
юзага келган ҳолат. Ватанимиз хавф остида 
турган кунлар.. Қорасувга бориб, тўй-томо- 
ша қилиб беришга фурсат йўқ эди. О. Ёқу- 
бов, Излайман. [Абу Юсуф:] Мирзо ҳазрат- 
лари, салтанатимиз хавф остида! П. Қо- 
диров, Юлдузли тунлар. -Йўқ, бугун йўлга 
чиқасан, — деб қолди кутилмаганда қалпоқ- 
чам, — севгилингнинг ҳаёти хавф остида. X. 
Тўхтабоев, Ширин қовунлар мамлакати. 

ХАВФЛАНМОҚ Бирор нарсадан хавфга 
тушмоқ, қўрқмоқ, хавотирланмоқ. [Нури] 
Вақтнинг тиғизлигидан хавфланиб, дарров ўз 
дардини очди. Ойбек, Танланган асарлар. 
Юртда катта қўзғолон, отиш-тутиш бўл- 
ганини эшитган Унсин акасидан хавфланиб, 
кечга яқин.. Тахтапулга келган эди. Ойбек, 
Танланган асарлар. 

ХАВФЛИ Хавф пайдо қиладиган, хатар- 
ли, қўрқинчли. [Ҳорунбек:] Сиз салтанат учун 
хавфли одам сифатида жўнатиляпсиз. Мир- 
муҳсин, Меъмор. У тажрибасига суянган 
ҳолда бир нарсага амин бўлади: жамият учун 
жиноятчидан кўра лоқайд одам хавфли! «Ёш- 
лик». Бухорога энг яқин йўл шу бўлгани билан, 
у ғоятда хавфли эди. Мирмуҳсин, Меъмор. 

ХАВФНОК [а. +</>.<-$ lai ji. — қўрқинчли, 
ваҳимали, хавфли, зарарли] эск. кт. Қўр- 
қинчли, хатарли. Хобимда бир хавфнок туш 
кўрдим, Кимни кўрсам, таъбир сўрайман. Чус- 
тий. 

ХАВФСИЗ Хавф туғдирмайдиган; хатар- 
сиз. Мен сенга айтсам, Уммат, ўғлинг хавф- 
сиз жойда. С. Аҳмад, Уфқ. 

ХАВФСИЗЛИК Хавф-хатарнинг йўқ- 
лиги; хавф бўлмаган ҳолат. Хавфсизликнинг 
таъминланиши. 

Хавфсизлик техникаси Ишлаб чиқариш- 
даги жараёнларда вужудга келадиган хавф- 
ли омилларнинг олдини олишга доир таш- 
килий ва техник чора-тадбирлар мажмуи. Ҳар 
бир корхонада хавфсизлик техникаси учун 
маъмурият жавобгар ҳисобланади. «ЎзМЭ». 

ХАВФСИНМОҚ айн. хавфсирамоқ. Ма- 
лика шоҳдан ҳадик олиб, хавфсиниб юрар эди. 
«Баҳром ва Гуландом». 

ХАВФСИРАМОҚ Бирор кўнгилсиз ҳо- 
диса юз бериши эҳтимоллигидан ташвиш- 




ланмоқ, чўчимоқ, қўрқмоқ. Қиз хавфсираб.. 
мени безори ёки йўлтўсар деб ўйладими, 
қадамини хиёл тезлатгандек бўлди. X. Тўх- 
табоев, Ширин қовунлар мамлакати. Зағча- 
кўз хавфсираб, орқасига қаради. П. Турсун, 
Ўқитувчи. 

ХАВФСИРАНМОҚ айн. хавфсирамоқ. 

Улар хавфсираниб.. юрадилар. Ойбек, Навоий. 

ХАВФ-ХАТАР [хавф + хатар] Зиён-заҳ- 
мат етказадиган таҳликали вазият. [ Қосим- 
бек:] Иншоолло, Самарқандни бу йил забт 
этсак, хавф-хатарлар бартараф бўлғай. П. 
Қодиров, Юлдузли тунлар. 

ХАЁЛ [а. JL_a. — ўйлаш, тасаввур қилиш; 
орзу, ғаройиб истак; арвоҳ] 1 Ўйлаш, фикр- 
лаш жараёни; ўй, фикр. Ҳар каллада минг 
хаёл. Мақол. н [Ибн Яминнинг] Хаёлида 
қўрқинчли фикрлар айланарди. К. Яшин, 
Ҳамза. Ёш шоир дўстларимга тинчимас хаёл, 
илҳом завқлари.. тилайман. Газетадан. 

2 Тасаввур. Гулнорнинг кўзлари, юзи ёлғиз 
Йўлчининг хаёлларидагина кулади, жил- 
валанади. Ойбек, Танланган асарлар. [Бо- 
бурнинг] Хаста хаёлида бирдан қилич тут- 
ган Танбал гавдаланди. П. Қодиров, Юлдуз- 
ли тунлар. 

3 Орзу, фантазия. Истиқболнинг ширин 
хаёлларига кўмилган ҳолда махдум аср намо- 
зиучун таҳорат олар эди. А. Қодирий, Меҳ- 
робдан чаён. Аммо ўз элимга қайтиб кўр- 
димки, Шамайда ўйлаганларим, ошиққан- 
ларим ширин бир хаёл эмиш! А. Қодирий, 
Ўтган кунлар. 

4 Эс, хотира. Ўшанда бу қиз унинг [Ёд- 
горнинг] назарида фариштадек жонланган, 
хаёлида алланечук муқаддас бир из қолдирган 
эди. Ў. Ҳошимов, Қалбингга қулоқ сол. 
Хаёлим мени узоқ ўтмишга олиб кетади. 
Газетадан. 

..деган хаёлда ёки ..деган хаёл билан 1) 

фикран муайян хулосага келиб; шундай деб 
ўйлаб. Бир оздан кейин балкон эшиги ғий- 
қиллаб очилиб, ёпилди. У Тамила опами, Зо- 
киржонми, деган хаёлда қайрилиб қарамади. 
Ў. Ҳошимов, Қалбингга қулоқ сол. Сидиқ- 
жон уни [болани] албатта бир нима чақди, 
деган хаёлда тура солиб югурди. А. Қаҳҳор, 
Қўшчинор чироқлари; 2) бирор мақсадда 
У [чол], уйимнинг бузилишини кўрмай, деган 
хаёлда орқасини ўгиргач.. ўт ёқа бошлади. Ў. 
Усмонов, Сирли соҳил. Пуч хаёл Амалга 
ошмайдиган, хом хаёл. Аммо олий мактаб 


орзуси мен учун ёлғиз пуч хаёл бўлса ҳам, ун- 
дан воз кеча олмадим. Ойбек, Нур қидириб. 
Хаёл олиб кетмоқ (ёки қочмоқ) қ. хаёлга 
ботмоқ. Саодатхонни яна хаёл олиб кетди. 
С. Зуннунова, Янги директор. Хаёл сурмоқ 
Ўйламоқ, фикрламоқ. Пастаккина айвон 
ёнида ўрта ёшлардаги бир одам.. хаёл суриб 
тикка турибди. С. Зуннунова, Олов. Хаёл 
қилмоқ 1) ўйламоқ. Мадраса қурилиишда бир 
ишкаллик чиқмадимикин, деб хаёл қилди у 
[Қавом]. Мирмуҳсин, Меъмор; 2) орзу 
қилмоқ. У [Йўлчи] дам ўйлаб, хафа бўлади, 
дам анча пул юбориб, онасини севинтиришни 
хаёл қилади. Ойбек, Танланган асарлар; 3) 
тасаввур қилмоқ. Рафқон ва Шўрсув даиипи- 
да душман билан тўқнашувни хаёл қилиб, 
[Аҳмад мирзо] Рафқон текислигига боргоҳ 
қурди. Мирмуҳсин, Меъмор. Хаёлга ботмоқ 
(ёки толмоқ, чўммоқ) Узоқ вақт чуқур ўй- 
ланиш ҳолатида бўлмоқ. Думалоқ стол ор- 
muda бир одам хаёлга чўмиб ўтирибди. н 
Расулжон ҳозиргина ўқиб бўлган хатнинг бир 
четидан ушлаганича, хаёлга ботган эди. Ж. 
Абдуллахонов, Хонадон. [Авазнинг] Тушидаги 
ишоралар уни хаёлга толдирган эди. С. Сиё- 
ев, Ёруғлик. Хаёлга келмоқ Эсга, хотирага 
тушмоқ, хотирада тикланмоқ. Хаёлига кел- 
ган ҳамма нарсани Гавҳарга бир-бир айтиб 
берди. П. Қодиров, Уч илдиз. Кўпдан бери 
хаёлимга келмаган нарсаларни эсимга солиб 
қўйгани учунми, у билан баҳслашгани сўз 
тополмай қолдим. И. Раҳим, Ҳилола. Хаёл(и)- 
га (ҳам) келтирмаслик 1) тасаввур қила ол- 
маслик. ..рад жавоби олиш қанчалик оғир 
эканини сен хаёлингга ҳам келтирмайсан. X. 
Султонов, Онамнинг юрти; 2) бирор нар- 
сани мақсад қилиб қўймаган, у ҳақда ўйлаб 
кўрмаган. Мирзакаримбой ерга ўч одам эди. 
..Ҳатто ер сотишни хаёлига келтирмаган 
одамларнинг ерларини.. ўзиникига қўишш учун 
ҳеч нимадан тоймас.. эди. Ойбек, Танлан- 
ган асарлар; 3) кутмаган, олдиндан билма- 
ган. Доктор, Ҳамзани бу epda учратишни 
хаёлига ҳам келтирмаганди. К. Яшин, Ҳам- 
за. Хаёлдан кетмаслик Бот-бот ёки доимо 
хаёлда гавдаланмоқ. Аммо тушлик пайтгача 
Иблис хаёлимдан нари кетмади. X. Тўхтабо- 
ев, Ширин қовунлар мамлакати. Авазнинг 
хаёлидан бир-биридан машъум, юракни тилка- 
nopa қилувчи манзаралар кетмай қолди. С. 
Сиёев, Ёруғлик. Хаёл(и)дан кечмоқ (ёки 
ўтмоқ) Маълум бир муддат бирор нарса 

тўғрисида ўйламоқ, фикрламоқ. Шу билан 
бирга унинг хаёлидан ғалати фикрлар ҳам 
кечиб турди. П. Турсун, Ўқитувчи. Ҳар ик- 
каласи ҳам.. ҳар бир икир-чикирни хаёлидан 
кечириб.. бирон нарса топишга уринар эди. А. 
Қаҳҳор, Қўшчинор чироқлари. Негадир [Ча- 
роснинг] хаёлидан «Дилшод айтган» деган 
фикрлип этибўтди. Ў. Ҳошимов, Қалбингга 
қулоқ сол. Хаёл(и)дан кўтарилмоқ Эсидан 
чиқмоқ. Китобни кутубхонага топшириш 
хаёлимдан кўтарилибди. Хаёли жойида эмас 
Руҳан безовта, ўй-фикри тарқоқ. Болам боё- 
қиш нотинчроқ бўлиб қолди. Хаёли ҳам жо- 
йида эмас. Мирмуҳсин, Меъмор. Чодир хаёл 
эск. Қўғирчоқ театри. Ҳар хил хаёлга бормоқ 
1) шубҳаланмоқ, ёмон фикрга бормоқ. [Ни- 
горани] Шу қадар кўргиси келадики!.. Бироқ 
кеч бўлиб қолди. Уй эгалари ҳар хил хаёлга 
боришлари мумкин. С. Анорбоев, Оқсой; 2) 
бирор нарсадан ташвишланмоқ; хавотир ол- 
моқ. [Степан Соколов:] Келдингларми.. Нега 
шунча қолиб кетдиларингиз, ҳар хил хаёлга 
бориб, ҳайрон бўлиб тургандим. К. Яшин, 
Ҳамза. 

ХАЁЛАН [а. 'JLj». | Хаёлда, фикран та- 
саввур қилган ҳолда. Саттор шундагина 
хаёлан ўзи билан ўзи гаплашаётганини пай- 
қади-ю, ҳорғин кулумсираб, қўл силтади. Ў. 
Усмонов, Қисмат. Баширжон шунча режани 
бирпасда, хаёлан тузиб чиққач, сангтарош 
билан қўл ташлашди. Н. Аминов, Суварак. 
Зулфиқор хаёлан Ҳирот кўчаларида чопиб 
юрарди. Мирмуҳсин, Меъмор. 

ХАЁЛИЙ [а. (j-IO-K — фантастик; тасав- 
вурдаги, фаразий] 1 Хаёлда тасаввур қили- 
надиган, афсонавий. Зубайдахон хаёлий 
оламдан.. кундалик чин оламга улоқтирилиб, 
норози кўзларини чақирилмаган меҳмонга 
тикди. К. Яшин, Ҳамза. Гавжум ресторан 
ранг-баранг чироқлар ёғдусидан хаёлий нурга 
чулғанган. Н. Қиличев, Қуюн. Бир ёнда хаё- 
лий Эрам боғидек Буюк ва бетимсол менинг 
Ватаним. А. Орипов. 

2 Ўйлаб чиқарилган, тўқима. Шу китоб- 
ни ёзган киши ўзининг китобидаги бир талай 
хаёлий ea қизиқ ҳикоялар қаторига Абутан- 
бал деган бир ялқов йигитнинг ҳикоясини ҳам 
тиркаган. F. Ғулом, Тирилган мурда. 

ХАЁЛКАШ [а. + ф. ^lLJLa. — кўп хаёл 
сурувчи] кт. Хаёлпараст. Икки шоир, маъюс 
хаёлкаш, Ўрталикда олов сиёҳдон. Р. Парфи. 


ХАЕЛЛАНМОҚ Хаёлга берилмоқ; ўй- 
ланмоқ. Бекдавлат хаёлланиб, далага боқди. 
«Ёшлик». Оёғини судраб, яна Боғчадарвоза 
томон борар экан, «Шоири замон қаерда бўл- 
ди экан-а?» дебхаёлланди. С. Сиёев, Ёруғлик. 

ХАЁЛОТ [а. oVCb. — ўйлар, хаёллар] 
кт. 1 Хаёллар, ўйлар; фикрлар. Темур Ма- 
лик бўлса хаёлот денгизида жим сузарди. 
Мирмуҳсин, Темур Малик. Фирдавсий мис- 
раси кўздан кечаркан, Миямни чулғайди тур- 
ли хаёлот. Ғайратий. 

2 Тасаввур, фантазия. Инсоният юксак 
хаёлот ea тафаккур кучи билан яратган барча 
маънавий-бадиий бойликлар орасида оғзаки 
ижод намуналари алоҳида ажралиб туради. 
«Фан ва турмуш». Бу ҳолни шоирнинг бадиий 
фантазияси ea кенг хаёлот олами бевосита 
баҳор mapoeamu.. билан уйғунлашган ўрин- 
ларда кўриш мумкин. «ЎТА». 

ХАЕЛПАРАСТ [а. + ф. r, ... — хаёл 
суришни яхши кўрувчи] Кўп хаёл сурувчи. 
У жуда камгап, аммо кўп китоб ўқир, ўлгу- 
дай хаёлпараст эди. С. Зуннунова, Кўк чи- 
роқлар. Кейинчалик кампир буви неваранинг 
хаёлпараст, хомуш бўлиб қолганини пайқаб, 
жаннату дўзахлардан камроқ гапирадиган 
бўлди.. Мирмуҳсин, Умид. 

2 Фантазияга мойил одам. Мен шу вақт- 
гача олимларни хаёлпараст бўлади, деб юрар 
эдим. Ҳ. Зоҳидий, Соғлар ва доғлар. Мут- 
риб, хаёлпарастсан, иним, дегандек, Авазга 
таънаомузразм солди. С. Сиёев, Ёруғлик. 

ХАЁЛПАРАСТЛИК 1 Кўп хаёл суриш 
одати. Баъзи болалардаги хаёлпарастлик 
хусусиятлари улар шахмат билан жиддий 
шуғуллана бошлаган даврларда кескин кама- 
йиши тажрибада синалган. Газетадан. 

2 Романтикага, фантазияга берилиш. 
Раҳмонқулов қурилиш учун жавобгар. Хаёл- 
парастлик қилмасдан, амалий иш билан шу- 
ғулланиш керак. А. Мухтор, Туғилиш. 

ХАЁЛПАРИШОН айн. паришон хаёл қ. 
паришон. Нозим хаёлпаришон ўрнидан турди, 
элан-қаран дафтар-китобини йиғиштириб, 
секин эшик томон юрди. Н. Қиличев, Чиғи- 
риқ. 

ХАЁЛПАРИШОНЛИК Хаёли тарқоқ- 
лик, ортиқча ўйлашлик. Вазира дугоналари- 
нинг ҳазилларига хаёлпаришонлик билан жил- 
майиб қўярди. С. Зуннунова, Гўдак ҳиди. 

ХАЁЛСИРАМОҚ с.т. Хаёл сурмоқ, хаёл- 
га берилмоқ, ўйланмоқ. Хаёлсираб ўтирмоқ. 

ХАЁЛХОНА эск. кт. 1 Мия, бош; фикр- 
лаш. Натижада эса унинг [ўқувчининг] мушо- 
ҳадаси автор хаёлхонасида юз берган ассо- 
циация ва синтезга тушолмай, мутлақо но- 
тўғри ёки бир томонлама хулоса билан ту- 
гаши мумкин. «ЎТА». 

2 Тасаввур, хаёл. Ўз хаёлхонасида планни 
ортиғи билан бажариб қўядилар. Ойбек, О.в. 
шабадалар. 

ХАЕЛЧАН Хаёлга ботган, ўйчан, хаёл 
сурган ҳолатда. Шербек шолчанинг бир чек- 
касида узоқларга тикилганча, хаёлчан ўти- 
рарди. С. Анорбоев, Оқсой. У[чол] тажанг 
бўлмаган вақтида кўпинча боши ярим қий- 
шайган, хаёлчан, хомуш юрарди. Мирмуҳсин, 
Қаҳрамоннома. 

ХАЁЛЧАНЛИК қ. ўйчанлик. Саодатхон 
теракка суянганича, ҳамон хаёл суриб турар, 
туннинг гўзаллиги ва сеҳрли товушларини 
хаёлчанлик билан кузатар ва эшитар эди. С. 
Зуннунова, Олов. 

ХАЗАНАК \ф. ДС1 — кузга оид] Кузда 
йиғиштириб олинган ҳосилнинг қолдиғи 
(полиз экинлари, олма, узум ва ш.к. ҳақи- 
да). Унда-бунда ҳали кўк палак, Чирик қовун 
жўяк пастида. Уч-тўрт бола излар хазанак, 
Тавба, шундай ёмғир ocmuda. А. Шер, Қа- 
димги куй. 

Хазанак қилмоқ Кузда йиғиштириб олин- 
ган ҳосил қолдиғини қидириб топиб олмоқ. 

ХАЗАРЛАР 4-асрда Шарқий Европада 
пайдо бўлиб, 10-асрда Дашти Қипчоқцаги 
туркий бижанакларга сингиб кетган, асосан 
Шимолий Доғистонда ва Қуйи Волга бўйида 
ҳаёт кечирган туркий халқ. Хазар тили. Хазар 
хоқонлиги. 

ХАЗИНА [а. — қимматбаҳо нарса, 

бойлик, дафина; маблағ; касса] 1 Бирор 
шахс, ташкилот ёки давлат ихтиёридаги 
қимматбаҳо буюмлар; маблағ; бойлик; дав- 
лат. Мирзакаримбойнинг хазинаси Гулнорни- 
ки. Ойбек, Танланган асарлар. Темур Осиё- 
нинг ҳамма қисмидан ҳадсиз-ҳисобсиз хазина 
йиғди, лекин уларни хасис одамлар каби сақ- 
ламади. «Фан ва турмуш». 

2 ҳуқ. Ер остига кўмилган ёки бошқа усул 
билан яшириб қўйилган, эгасини аниқлаш 
қийин бўлган пул ёки қимматбаҳо буюмлар 
(булар топилса, давлат мулкига ўтади ва уни 
топган киши тегишли тартибда мукофот 
олади). 


3 Давлат пули, қимматбаҳо нарсалари, 
умуман, бойлиги сақланадиган жой. [Ҳусайн:] 
Хазинамда ҳар қанча зар, ҳар қанча ақча 
бўлса, юртнинг ободонлиги учун сарф этишга 
ваъда бераман. Уйғун ва И. Султон, Алишер 
Навоий. 

4 Олтин, кумуш каби қимматбаҳо нар- 
салар кўмилган, яширилган жой, дафина. 
Йўл қувлаган хазинага йўлиқар, Гап қувла- 
ган бир балога йўлиқар. Мақол. н Шербек бу 
нуроний чолнинг кимлигини билиб, хазина 
топган кишидай суюниб кетди. С. Анорбоев, 
Оқсой. 

5 Марказлашган давлатларда уларнинг 
молиявий захиралари мажмуи. Хазина би- 
летлари. 

6 Ер ёки табиат бойликлари, табиий 
бойлик. Ер — хазина, сув — олтин. Мақол. 
н Ўзбекистон ери — кони хазина, Халқи — 
олим, деҳқон камтар камина. Ҳабибий. Ва- 
танимизнинг тупроғи — олтин, тоғу адир- 
лари, чўлу саҳролари — туганмас хазина. С. 
Зоҳидов, Тоғлар бош эгмоқда. 

7 кўчма Маданий ва маънавий бойлик- 
лар, дурдона асарлар мажмуи. Роман [«Са- 
роб»] 20 йил давомида адабиётнинг бебаҳо 
хазинасидан олиб ташланди. Газетадан. До- 
нолар таърифича, китоб — билим манбаи, 
инсоният тўплаган ҳикматлар хазинаси. М. 
Жўра, Ноширнома. 

ХАЗИНАБОН [а + ф. 3 -К — хази- 
нани қўриқловчи, хазиначи] 1 кт. айн. ха- 
зиначи 1. [Улуғбек:] Саркардаларга айтинг, 
шаҳар таланмасин! Хазинага кирилмасин, 
хазинабоннинг ўзи бунда [бу ерга] келсин! 
Мирмуҳсин, Меъмор. 

2 кўчма Табиат бойлигини топиб, уни 
халқ иродасига бўйсундирувчи киши. Олма- 
лиқ — бағри бойликларга тўлиқ. Бу бойлик- 
нинг хазинабони ea фармонбардори оддий, 
содда кишиларимиздир. Газетадан. 

ХАЗИНАДОР [а. + ф. — хази- 

нага эга, хазиначи] айн. хазиначи. Мулла 
Обиднинг хазинадори сифатида ақчани ўзи 
ушлаб, рўзғор керак-яроқларини ҳам ўзи тўғ- 
рилаб туради. А. Қодирий, Обид кетмон. Са- 
рой вазири ҳам.. хазинадор ҳам сизга хайри- 
хоҳ одамлар. М. Осим, Ибн Сино қиссаси. 

ХАЗИНАХОНА [хазина + хона] айн. ха- 
зина 3. Ҳамма ернинг эшиги очиқ, хазина- 
хоналар ҳам очиқ, ичидаги яхши олмос хан- 
жарлар йўқ. «Маликаи айёр». 




ХАЗИНАЧИ 1 тар. Ҳукмдор ва бошлиқ- 
ларнинг хазинасини ва б. модций бойлик- 
ларини сақловчи, бошқарувчи шахс; хази- 
на бошлиғи. Хазиначилар сипоҳлар орқасидан 
икки отни етаклашиб, ҳудайчи ёнига етди- 
лар. А. Қодирий, Ўтган кунлар. Қорахонийлар 
давлатида хазиначи масъулиятли лавозим- 
лардан бири саналиб, «ағичи» атамаси билан 
ифодаланган. «ЎзМЭ». 

2 Корхона ва ташкилотларда пул сақ- 
ловчи ва тарқатувчи кассир. 

ХАЗИНАЧИЛИК эск. Хазиначи манса- 
би (қ. хазиначи 2). Орадан бир йилча ўтар- 
ўтмас, у нашриёт хазиначилиги — кассир- 
лигига кўтарилди. М. Назаров, Хазиначи. 

ХАЗОН 1 [ф. — куз; барг тўкили- 

ши] 1 Кузда сарғайиб тўкиладиган барглар. 
Йўл бўйидаги дов-дарахтлар остида хазон- 
лар тўкилиб ётибди. Н. Аминов, Ёлғончи 
фаришталар. Енгил шамол ўтди, хазон тў- 
килди. «Ёшлик». 

Хазон бўлгур! қарғ. Қуриб кетгур, ўлгур. 
[Ҳожи она:] Бор, юз-қўлингни ювиб чиқ, ха- 
зон бўлгур!Қ амза, Бой ила хизматчи. Хазон 
бўлмоқ 1) саргайиб, қуриб қолмоқ. Бу гул 
субҳ шабнамини ҳам кўрмай хазон бўлди. Ҳ. 
Зиёхонова, Биринчи мактуб; 2) кўчма азоб- 
уқубатда мажруҳ бўлиб қолмоқ, адо бўлмоқ, 
маҳв бўлмоқ. Гул эдим, хазон бўлдим, най- 
лайин, Адо бўлмас дардга қолдим, найлайин. 
«Маликаи айёр»; 3) бевақт оламдан ўтмоқ; 
йўқбўлмоқ. [Азизхон] Яша, полвон бола.. деб 
олқишлаганларга қарамас, ниятига етмай 
хазон бўлган Лутфинисани ўйлар эди. С. Аҳ- 
мад, Уфқ. Бевақт хазон бўлмай ҳар ким 
Яшаб ўтсин дунёда. А. Орипов. Назира.. юза- 
га чиқмай хазон бўлган севги аламидан хўрли- 
ги келиб, тақдирни қарғарди. С. Аҳмад, Уфқ. 
Хазон қилмоқ 1) қуритмоқ, сўлитмоқ; 2) 
кўчма маҳв этмоқ, йўқ қилмоқ; қирмоқ. Қир 
томондан ногаҳонда бўри ёки қоплон чиқиб, 
бир талай қўй-қўзини хазон қилиб кетганини 
билиб қоласан. Й. Муқимов, Қизилқум 
паҳлавони. Ўйнаб юрган баччаларин Ҳамма- 
син хазон қилинг. «Гулнорпари». 

2 Зардўзликда ишлатиладиган безак ту- 
ри: сўлиган барг тасвири. 

ХАЗОНМАРГ [ф. Л j-ojljj». — хазондай 
ўлиш] кам қўлл. айн. жувонмарг. [Ҳожар 
Тўлахонга:] Хазонмарг бўлгур, нима бало 
бўлган сенга, айтмайсанми? Ҳамза, Паран- 
жи сирлари. 


ХАЗОНРЕЗ [ф. jjjjlj^- — хазон тўкув- 
чи] Барг ва хазонларни тўкувчи. Хазонрез 
куз. Тун кўркам, дилбар, Намхуш ҳаво, Ой, 
юлдуз, сабо. «Ёшлик». Сарғиш барг билан 
қопланган дарахтлар ўзидан-ўзи шитирлаб, 
тиниқ ҳовуз бети жимирлаб, узоқлардан 
кезган хазонрез шамолдан дарак бериб тура- 
ди. А. Мухтор, Опа-сингиллар. 

ХАЗОНРЕЗГИ \ф. J j^jjlj^ - хазон 
тўкилиш даври; кеч куз] айн. хазонрезгилик. 
..чўққи ортига юмалаган қуёш қурий бошла- 
ган кимсасиз боғларни хазонрезги палласи- 
дагидек сарғайтириб юборди. А. Мухтор, Чи- 
нор. 

ХАЗОНРЕЗГИЛИК Барг, хазон тўкила- 
диган давр, кеч куз. Хазонрезгилик бошлангани 
учун япроқлар сарғайиб, ерга чирт-чирт тў- 
килмоқда. Ж. Абдуллахонов, Тўфон. Боғ-роғ- 
лар, далаларда ўт-гиёҳлар, майса, япроқлар 
сарғайиб, хазонрезгилик бошланди. Газетадан. 

ХАЗОНРЕЗЛИК айн. хазонрезгилик. -Бўл- 
маса, ҳозир хазонрезликда бир-икки қоп ха- 
зон тўплаб ол, — деб маслаҳат берди афанди. 
«Латифалар». 

ХАЗОНЧИНАК [ф. jlj^ — хазон, 
барг тўплаш] шв. Хазанак. Ниҳоят, олма ха- 
зончинак бўлди. О. Ёқубов, Тилла узук. 

Хазончинак пахта Ғўзапоянинг у ер-бу 
ерида қолиб кетган, ерга тўкилган ҳосил- 
дан йиғиб-териб олинган пахта. Хазончинак 
қилмоқ айн. хазанак қилмоқ қ. хазанак. 

ХАИ с.т. айн. хайр I 3. -Хай, ишқилиб, 
охири бахайр бўлсин, — деди Махсум. П. Тур- 
сун, Ўқитувчи. 

ХАИИТҚОРА Кечпишар тарвуз нави. 
Ҳайитқора Ўзбекистоннинг ҳамма вилоят- 
ларида экилади. «ЎзМЭ». 

ХАИЛ \а. — уюр, пода; отлиқлар; 

отлиқ аскар] кт. Гуруҳ, тоифа. Лола тердик 
даста-даста, Кеч билан қайтдик шаҳар, 
Йўлда 6up-6up тарқатиб Эркин муҳаббат 
хайлига. Э. Воҳидов. 

ХАИР I [а. jj-K — яхши, эзгу, соз; эзгу- 
лик, яхшилик] 1 Тиланчига, бева-бечора- 
ларга бериладиган садақа, эҳсон. Афанди 
баланд айлана зинадан пастга тушгандан 
сўнг, хайр сўраётган гадойни кўрди. Газетадан. 

Хайр қилмоқ Муҳтож одамга садақа 
бермоқ Хайр қилсанг, бутун қил. Мақол. н 
Кампир хайр қилайин деса, бир қисим ғал- 
ласи ҳам, бир парча нони ҳам йўқ эди. «Гул- 
шанбоғ». 

2 Бировга қилинадиган холис ёрдам, 
яхшилик; саховат. Сафар хайрсиз бўлмайди. 
П. Турсун, Ўқитувчи. 

Худо хайрингизни берсин Мақсадингиз- 
га етинг, муродингиз ҳосил бўлсин. [Ғофир:] 
Дуо қиламан, xydo хайрингизни берсин! Бола- 
чақангизнинг орзу-ҳавасини кўринг, Ҳасан ака! 
Ҳамза, Бой ила хизматчи. 

3 мод. с. Яхши, майли, хўп; нима бўлса 
бўлди. Хайр, биздан кетса-кетсин, даргоҳи- 
да қабул бўлса, бас! А. Қодирий, Кичик асар- 
лар. Хайр десанг, ҳозир наъра тортаман, 
Бадбахтларни бугун қирғин этаман. «Мали- 
каи айёр». 

ХАИР II [а. ^ — эзгулик, яхшилик] 
унд.с. Хайрлашганда, видолашганда айти- 
ладиган сўз. -Хайр, соғ бўлинг, — деди Сао- 
дат Лолахонни эшиккача узатиб. С. Зун- 
нунова, Олов. Хайр энди.. Қалбимда бир ви- 
до қолди. Хайр энди.. Сен кетдинг, бегуноҳ 
оҳу. А. Орипов. 

' ХАЙРИХОҲ [а. + ф. »1 — эзгу- 

лик, яхшилик истовчи] Яхшилик тилай- 
диган, қўллаб-қувватлайдиган; илтифотли, 
тарафдор. [ Қози:] Мендан сира кўнглингизга 
шубҳа келтирманг. Нимага десангиз, холис 
хайрихоҳман. Ҳамза, Бой ила хизматчи. 
Онахон тикка турар, ўтирганларнинг ҳам- 
маси ўзига хайрихоҳ эканини сезгандай бўлар 
эди. А. Мухтор, Опа-сингиллар. 

ХАЙРИХОҲЛИК Яхшилик тилаш, қўл- 
лаб-қувватлашлик. Ахир муҳаббат ҳам, ахир 
дўстлик ҳам Бошланган эмасми хайрихоҳ- 
ликдан ? А. Орипов. Тиллабувадан кейин сўзга 
чиққанларнинг.. яна бири ҳукумат деҳқонни 
яхши йўлга бошлайди, деган қаттиқ ишонч 
билан колхозга хайрихоҳлик кўрсатди. А. 
Қаҳҳор, Қўшчинор чироқлари. 

ХАЙРИХОҲОНА [а. + ф. 

— хайрихоҳларча, самимий] Хайрихоҳлик 
билан қилинадиган, қўллаб-қувватлайдиган. 
Васвасаланиишинг ўрни йўқ, ундан сўнг ҳам 
сизнинг хайрихоҳона кенгашларингизга.. муҳ- 
тожман. А. Қодирий, Ўтган кунлар. Таъна, 
дашном, танқид ea бошқа минг турли дўс- 
тона, хайрихоҳона товушларга таҳсин ара- 
лашса, қулоққа фақат таҳсингина киради. А. 
Қаҳҳор, Сароб. 

ХАИРИЯ [а. — хайр-саховат, эҳ- 

сон, муҳтожларга ёрдам]: хайрия жамияти 
Модций ёрдам уюштирувчи жамият. Кейинги 


вақтларда бир қанча хайрия жамиятлари 
фаолият кўрсатмоқда. Газетадан. 

ХАИРИЯТ [а. — яхшилик, эзгу- 

лик, хайрли иш] мод. с. Гап бошида, ўр- 
тасида ёки охирида келиб, ундан англа- 
шилган мазмунга нисбатан мамнунликни 
ифодаловчи сўз. Хайрият, бир шамол бўл- 
ди-ю, булутни ҳайдаб кетди. С. Аҳмад, Уфқ. 
Бобур кўзини очганини сезиб, Қосимбек унинг 
тепасига келди: -Хайрият-е!.. Амирзодам, 
бизни мунча қўрқитдингиз? П. Қодиров, 
Юлдузли тунлар. 

ХАЙРИЯТКИ мод.с. айн. хайрият. Тў- 

сатдан ишша қўлидан тушиб кетди. Хай- 
риятки, синмади. «Ёшлик». Хайриятки, ма- 
шинамиз узоқ турмай юрди. «Шарқ юддузи». 

ХАЙРИЯТЛИК Хайрли иш, яхшилик, 
эзгулик. Мсша, жаноблар, юмшоқликдан 
хайриятлик чиқмайди. Н. Сафаров, Шарқ 
тонги. 

ХАИРЛАШМОҚ Ўзаро яхши истаклар 
тилашиб ажралишмоқ; видолашмоқ; тарк 
этмоқ Муяссар хоним арчалар қуршовидаги 
йўлак бошига қадар келди, сўнг яна бир бор 
қўл бериб хайрлашди. М. М. Дўст, Лолазор. 
Ана шундан кейин Тоға Азизхонни бағрига 
босиб хайрлашди-да, зирилламаликлар келган 
автобусга чиқди. С. Аҳмад, Уфқ. Қопни 
қўлтиқлаб, ўн беш йиллик таниш қўрғон.. 
билангина эмас, шу куннинг ўзида туғилган 
қишлоқ билан ҳам хайрлашди. А. Қодирий, 
Кичик асарлар. Ниҳоят, оладиганим қолма- 
гач, қирқ олти кунлик ётоғим билан унсиз 
хайрлашдим-у, эшикка чиқдим. С. Сиёев, 
Ёруғлик. 

Бу дунё билан хайрлашмоқ Вафот этмоқ, 
ўлмоқ. Агар йўқ десанг ё сотиб қўйсанг, бу 
дунё билан хайрлашавер. С. Аҳмад, Уфқ. 

ХАИРЛАШУВ 1 Хайрлашмоқ фл. ҳар. н. 
Хайрлашув вақти келди. 

2 Бирон жойга, сафарга кетиш, кузатиш 
муносабати билан уюштириладиган тадбир. 
Талъат синфдош дўстларини йиғиб, уйда 
зиёфат қилмоқчи эди, дадаси бир сўзда ту- 
риб олди: -Мактабда хайрлашув кечаси 
бўлдими, тамом! Зиёфат бўлса.. кейин қи- 
ласан. Ў. Ҳошимов, Қалбингга қулоқ сол. 

ХАИРЛИ Яхши, ижобий; хосиятли. Хайр- 
ли ишнинг кечи йўқ. Мақол. н Мозийга қай- 
тиб иш кўриш хайрли(к), дейдилар. А. Қо- 
дирий, Ўтган кунлар. Мен бир хайрли иш 
қилгандек, ўзимни олийжаноб ҳис этдим.. А. 




Мухтор, Давр менинг тақциримда. Шу кеча 
у бир хайрли туш кўрди. «Шарқ юлдузи». 

ХАИР-МАЪЗУР [хайр + маъзур] Яхши 
тилаклар билан хайрлашиш. -Хайр-маъзур 
эртага бўлади, ўртоқлар. Ҳали сизлар билан 
кўп отамлашамиз, — деди Эломонов. М. М. 
Дўст, Галатепа қиссалари. 

Хайр-маъзур қилмоқ Хайрлашмоқ. Ов- 
қатдан кейин Шукуров отадан рухсат сўраб, 
хайр-маъзур қилди. О. Ёқубов, Диёнат. Хайр- 
маъзурни насия қилмоқ Хайрлашмай кетиб 
қолмоқ. -Ҳа, қочоқ! — деди у кулиб, — Хайр- 
маъзурни насия қилиб қочибсан-а! X. Сул- 
тонов, Бир оқшом эртаги. 

ХАЙР-САДАҚА [хайр + садақа] Хайр ва 
садақалар, садақа, эҳсон. Хайр-садақани ўз 
оилангиздан бошланг. «Фан ва турмуш». 

ХАИР-ХУШ айн. хайр-маъзур. Хайр-хўш 
овозлари тинч кўча осмонига кўтарилди. П. 
Турсун, Ўқитувчи. 

ХАЙР-ХЎШЛАШМОҚ айн. хайрлаш- 
моқ. Бирдан соатига қараб Азизов, Ярим тун 
деганда хайр-хўшлашди. А. Мухтор. 

ХАИРЧИ 1 с.т. Хайр-садақа сўровчи; ти- 
ланчи, гадой. Бир хайрчининг боласини боқиб 
олган эдик. П. Турсун, Ўқитувчи. 

2 эск. Жамоат эҳтиёжи учун хайр-эҳсон 
тарзида маблағ йиғувчи. 

ХАИР-ЭҲСОН [хайр + эҳсон] айн. хайр- 
садақа. Бошга тушган мусибатларни, ўзида- 
ги касалликларни ва қилган хайр-эҳсонини 
яшириш яхишлик хазиналаридандир. «Фан ва 
турмуш». 

ХАКАС Хакас халқига мансуб бўлган 
шахс. Хакас аёл. 

ХАКАСЛАР Асосан Россия Федерация- 
сининг Хакасия Республикасида, Красно- 
ярск ўлкаси ва Тува Республикасининг ун- 
га қўшни туманларида яшовчи, хакас ти- 
лида сўзлашувчи туркий халқ. Хакас халқи- 
нинг бой оғзаки ижодиёти — эртак, ривоят, 
афсона, қўшиқлари бор. «ЎзМЭ». 

ХАКЕР 1 [ ингл. hacker < hack — бузмоқ; 
кесмоқ, қирқмоқ] 1 Компьютер дастурла- 
рини яратишга ўта ишқибоз бўлган киши. 

2 Компьютер дастурлари ва қоидалари- 
ни бузувчи — ҳуқуқи бўлмагани ҳолда ком- 
пьютер дастурларига ўзгартиришлар ки- 
ритадиган шахс; юқори малакали про- 
граммист. 

3 Банк, тижорат, давлат, ҳарбий ва б. 
ташкилотлардаги ахборотларнинг ҳимоя 


воситаларини йўқотиб, ўта қимматли маъ- 
лумотларни қўлга киритиш, ўзга ҳисобра- 
қамлардаги пулни ўзлаштириш, компью- 
терларга вирус юқтириш каби ишларни 
амалга оширишга уринувчи шахс. Сўнгги йил- 
ларда одатдаги хакерлар билан бир қаторда 
кибернетик террорчиларнинг хуружлари ҳам 
қайд этиляпти. Газетадан. 

ХАКИ [ ф. ^Lk. ёки ҳинд. khaki — лой, ер 
ранги] 1 Жигарранг-яшилга мойил (ҳимоя- 
вий] ранг. 

2 Шу рангдаги мато, газлама (асосан 
ҳарбийлар учун, шунингдек, сайёҳлар, гео- 
логлар, овчилар ва турли амалий соҳа хо- 
димлари учун кийим тикишда ишлатилади). 

ХАЛА I [ф. <cLk — ички дард, касаллик] 
Санчиқ, қаттиқ оғриқ. 

Хала бўлмоқ Санчиб оғримоқ. Одатда 
аспиринни турли кўринишдаги оғриқларда: 
бош оғриғи, тиш оғриғи,.. хала бўлганда ичиш- 
га одатланганмиз. Газетадан. 

ХАЛА II [ф. — ҳайвонларни ниқтаб 

юргизиш учун ишлатиладиган учли таёқча] 
айн. халачўп. 

Хала босмоқ (ёки урмоқ) айн. хала қилмоқ 

2. Кейин эгарга ўтирдим-у, «чу, жонивор», 
дея эшакка хала босдим. А. Кўчимов, Ҳалқа. 
Бозордан қайтаётган бир чол эшагига хала 
уриб, етиб келди. С. Анорбоев, Оқсой. Хала 
қилмоқ 1) халачўп ясамоқ. Ўтган-кетган йў- 
ловчи тўғри келган ниҳолни синдириб, эшаги- 
га хала қилади. Н. Сафаров, Катта карвон 
йўлда; 2) тезроқ юргизиш учун халачўп ёки 
оёқ билан ниқтамоқ. Кўзибой эшакни хала 
қилавериб, оёғи чарчагани.. учун пастга ту- 
шиб олди. Ҳ. Назир, Сўнмас чақмоқлар. 

ХАЛАКАШ [ф. — хала (билан) 

тортувчи] Доимо хала, ниқташ билан юра- 
диган (эшак, от ҳақида). -Ишрат девона де- 
ган девона бор эди. Бир чувури бор эди —хала- 
каш. Хала қилса, дингиллар эди. «Равшан». 

ХАЛАЛ [а. Jlb. — бузилиш, ишдан чи- 
қиш; шикаст; зиён, нуқсон, камчилик]: ха- 
лал бермоқ Муайян иш-ҳаракатни амалга 
оширишга монелик қилмоқ; халақит бер- 
моқ. Биринчи соатдаги дарсда Асрор ўз май- 
лига, ўз хаёлларига банди бўлиб турарди. Ун- 
га ҳеч ким халал бермади. «Ёшлик». Халал 
етмоқ Зарар етмоқ. Аммо таснифотимдаги 
имло-иншоларимга бир андаккина халал ет- 
ганлигини кўрдим.. А. Қодирий, Кичикасар- 
лар. Бу ишларни қишлоқ хўжалик ишларига 




заррача бўлса ҳам халал етказмай бажари- 
шимиз керак. Р. Файзий, Чўлга баҳор келди. 

ХАЛАТ [а. Cjjl I ч — совға, инъом қилин- 
ган кийим; мукофот] 1 с.т. Ўзи ҳам, енги 
ҳам узун ва кенг бўлган, тугма ўрнига бел- 
боғ қўлланадиган устки кийим (асосан хо- 
тин-қизлар, баъзан эркаклар ҳам кияди). 
Қизил халат кийган қиз. 

2 Шундай ёки шунга ўхшаш бичимдаги 
махсус (тиббиёт, савдо, кимё ва айрим тех- 
ника соҳалари ходимлари киядиган) уст 
кийим. Оқ халат кийган доктор қиз энга- 
шиб, беморни қараяпти. С. Аҳмад, Қадрдон 
далалар. 

ХАЛАТЛИ Халат кийган, халати бор. Оқ 
халатли киши эса гапни давом қилди.. «Ёш- 
лик». Дарвозахонада қора қути кўтарган оқ 
халатли врачларга дуч келди. С. Сиёев, От- 
лиқ аёл. 

ХАЛАФ [а. , о 1 ч — ворис, давомчи; ўрин- 
босар; анча кейинги авлод] эск. кт. айн. 
ворис, ўринбосар. Муқимий халафлари. 

ХАЛАЧЎП [ф. <_> j-a.<LLi.] Эшак, туя каби 
ҳайвонларни ниқтаб, тезроқ юргизиш учун 
ишлатиладиган учли таёқча; хала. Оқсоқол 
шундай деди-ю, эшакка халачўп ниқтади. С. 
Аҳмад, Уфқ. Мустафо эшагига халачўп бос- 
ди: -Хих, жонивор, хих! М. М. Дўст, Галатепа 
қиссалари. 

ХАЛАҚИТ [а. гЛ 1 % < jia. — ўраб олмоқ; 
йўлни тўсмоқ]: халақит бермоқ Бирор иш- 
ҳаракатга монелик кўрсатмоқ. Толибжон унга 
халақит бермаслик учун оёқ учида юриб, 
ичкари хонага кириб кетди. С. Аҳмад, Жим- 
житлик. Совун ҳидли нам чойшаб баданига 
нохуш ботдимми ёки оёғи учида ўтирган йи- 
гитча халақит бердими — Нусратбек ғинг- 
шиб, бу ёнига ағдарилди. С. Нуров, Майса- 
ларни аёз урмайди. 

ХАЛИЛИ(И) бот. Узумнинг Марказий 
Осиёда етиштириладиган эртапишар нави. 
Ишкомдаги шиғил-шиғил халили узум шин- 
гиллари қўнғирланиб кўринарди. «Ёшлик». Қо- 
ра ёки қизил халилий Ўзбекистон, Қирғизис- 
тон, Туркманистонда тарқалган. «ЎзМЭ». 

ХАЛИЛУЛЛОҲ | а. д! J_. Ix — Оллоҳнинг 
дўсти] [X — катта] дин. Иброҳим пайғам- 
барнинг лақаби. Бу сўзни эшитиб шундай 
қаландар, Халилуллоҳ, деди, Оллоҳу акбар. 
«Маликаи айёр». 

ХАЛИФА [а. aJm I ч — ўринбосар; ноиб] 
1 тар. Мусулмонлар жамоаси ва мусулмон 


давлатининг диний, айни бир пайтда дунё- 
вий бошлиғи; руҳоний ҳукмдор; Муҳаммад 
пайғамбарнинг вориси, Аллоҳнинг ердаги 
ноиби ҳисобланган. Лекин [ Тангриқул ҳожи] 
халқ орасида: «Халифаи Рум Бухорога келди, 
Эргаш қўрбоши бориб, мусулмонобод йўлида 
ғазот қилгани халифадан фотиҳа ва юз минг 
сарбоз олиб келди», деб гап тарқатибди. А. 
Қаҳҳор, Қўшчинор чироқлари. Абдишукур 
давом этди сўзида: -Бутун олами исломнинг 
халифаси Султон ҳазратлари буурушда танҳо 
қолдилар. Ойбек, Танланган асарлар. 

2 Бухоро хонлигида: шариат ақидалари- 
нинг бажарилишини текшириб турувчи ман- 
сабдор шахс. Абдураҳмон сардор кейинги чой- 
накни бўшатгандан кейин, қайтмоқчи бўлиб, 
халифадан фотиҳа сўради. С. Айний, Қуллар. 

ХАЛИФАЛИК 1 Ислом динининг сун- 
нийлик мазҳабида ҳокимиятни идора этиш 
тартиби. Халифаликнинг асосчиси Муҳаммад 
пайғамбарнинг яқин сафдоши халифа Абу- 
бакр (632-634) дир. Б. Аҳмедов, Тарихдан 
сабоқлар. 

2 7-8-асрларда араб истилолари нати- 
жасида Арабистон яримороли, Яқин ва Ўрта 
Шарқ, Шимолий Африка, Испания, Мар- 
казий Осиё ва Кавказортини ўз ичига ол- 
ган давлат. Араб халифалиги. Бағдод хали- 
фалиги. н Араб халифалиги VIII асрнинг 
охирларидан бошлаб майда-майда қисмларга 
ажралиб кета бошлади. Б. Аҳмедов, Тарих- 
дан сабоқпар. Шундай қилиб, Аббосийлар ха- 
лифалиги мўғуллар томонидан йўқ қилинди. 
«ЎзМЭ». 

3 Халифанинг мансаби ва унвони. Абу 
Бакр Сиддиқнинг халифалик даври. 

ХАЛЛОҚ [а. — яратувчи, ижод- 

кор] Аллоҳнинг сифатларидан бири; яра- 
тувчи. Халлоқ ўзига мақбул мўминга лозим 
кўради тахтни. Т. Малик, Қалдирғоч. 

Халлоқи олам Оламни яратган, оллоҳ, 
худо ..лекин ундан [Бобурдан] қайси бир гуно- 
ҳи азим содир бўлдики, халлоқи олам уни 
бунчалар қаҳрига олмаса?! X. Султонов, Бо- 
бурийнома. 

ХАЛО [а. рУь. — бўшлиқ бўш, очиқжой] 
с.т. Ҳожатхона. Бозор аминнинг капаси олди- 
да ўн олти-ўн етти яшар бир бола қўлида 
обдаста билан, унинг халодан қайтишини 
кутиб турмоқда эди. С. Айний, Куллар. 

ХАЛОЖОЙ [а. + ф. — бўш, эгал- 

ланмаган жой] с.т. Ҳожатхона. 






ХАЛОЙИҚ [ a. — Оллоҳ яратган 

махлуқлар, одамлар] Одамлар, халқ. Саға- 
нага тупроқ тортилгач, бир мўйсафид ўр- 
нидан туриб, оломондан сўради: -Марҳум 
қандоқ эди, халойиқ? Ҳар тарафдан бўғиқ 
овозлар келди: -Яхши эди раҳматлик. С. 
Сиёев, Отлиқ аёл. Кимики бўлса инсон, бўлса 
одам, Халойиқнинг ғамин ейдур дамо-дам. 
Уйғун ва И. Султон, Алишер Навоий. 

ХАЛОС [а. — қутулиш, озод бў- 

лиш; илож, нажот]: халос бўлмоқ Қутул- 
моқ. Исфандиёр бош вазирдан халос бўлиш 
ҳаракатини илгарироқ бошлаган эди. С. Сиё- 
ев, Аваз. Халос қилмоқ (ёки этмоқ) 1) озод 
қилмоқ, қутқармоқ. Халос қилиб муродимга 
етказган, Меҳрибоним, жоним болам, хуш эн- 
ди. «Маликаи айёр». Эй худойим, золимларга 
хор қилма.. Бандиликдан, раҳм қилиб, халос 
эт. «Тоҳир ва Зуҳра»; 2) кам қўлл. айир- 
моқ, жудо қилмоқ. -Бизга хунук хабар 
келтирган бу жувонмаргларнинг хом калла- 
ларини таналаридан халос қил! — деди 
Мардонбек Шерматга. С. Азимов, Биринчи 
фасл. 

ХАЛОСКОР [а. + ф. — халос 

қилувчи] Халос этувчи, озод қилувчи, қут- 
қарувчи. Юрт бошига иш тушганда, халос- 
корларнинг олдинги сафида бўлганимдан 
фахрланаман. «Ёшлик». 

ХАЛОСКОРЛИК Халоскор эканлик; 
халоскор иши; халос қилиш. Не-не беклар- 
нинг қўлидан келмаган халоскорлик сендек 
бечораҳол йигитнинг қўлидан келгани аломат 
бўлди-да! П. Қодиров, Юлдузли тунлар. 

ХАЛОХОНА [а. + ф. «CiLkM-K — бўш, холи 
жой, хона] айн. ҳожатхона. 

ХАЛТА 1 Кичкина қоп, қопчиқ. Болалар 
ёпишавергач, [ кампир] халтани очишга маж- 
бур бўлди. Ойбек, Танланган асарлар. Ала- 
мазон халтани шолчага қўйиши биланоқ, қизча 
унга талпиниб, қўлини чўзди. А. Обиджон, 
Аканг қарағай Гулмат. 

2 Озиш туфайли одам ёки ҳайвон бада- 
нида, кўпинча юзида салқиб, осилиб қол- 
ган тери. -Кўнгил ўлсин, илойим. Жағида жағ 
қолмай, лунжи халта бўп кетса ҳам, йи- 
гитман дейди, — деди кампир А. Убайдулла- 
ев, Ҳаёт оқими. Бузоқча.. сигирнинг халта 
бўлиб қолган елинини туртиб-туртиб, шид- 
дат билан эма кетди. С. Нуров, Майсаларни 
аёз урмайди. 


3 зоол. Баъзи ҳайвонларнинг қорни ос- 
тида бўладиган, ёш боласини солиб кўта- 
риб юришга мосланган халтасимон тери 
қатлами. Халталиларнинг урғочиси туғилган 
боласини анча вақт қорнидаги халтасида олиб 
юради. «Зоология». 

4 Кийимнинг осилиб, салқи бўлиб тур- 
ган жойи. Курбон ака яна Мамажонга ўги- 
рилди: нимпар кўк кителининг этакларини 
қорни туртиб турибди, ёқа тугмалари очиқ. 
Шимининг тиззалари халта бўлиб турибди. 
С. Нуров, Нарвон. 

Халта кўйлак Ёқаси кўндаланг очилган, 
елкадан боғичлаб қўйиладиган, одатда мул- 
лалар киядиган кўйлак. Мамат, халта кўй- 
лак этагидан тиззаларини зўрға чиқариб, 
ўрнидан турди. «Ёшлик». Халта палов қ. па- 
лов. 

ХАЛТА-ХУЛТА Ҳар хил халталар. [Са- 
лимбойвачча] Атторлик растасида энг қо- 
ронғи, энг кичкина бир дўконда мингларча 
халта-хулталардаги шубҳали дори-дармон ва 
ҳар нав заҳар-заққум орасида ўтирган.. эди. 
Ойбек, Танланган асарлар. Тўрга йиғилган 
халта-хулталарнинг сояси чойшабда пайдо 
бўлди. X. Султонов, Бир оқшом эртаги. 

ХАЛТАЧА 1 Кичик халта. [ Тошкентлик 
мардикор] Иштонининг липпасига қистирил- 
ган кир бўз халтачани — ҳамённи олиб, танга, 
чақа аралаш бир сўмни санаб тўкди. Ойбек, 
Танланган асарлар. 

2 айн. халта 2. Чолнинг ранглари сарға- 
йиб, кўзларининг остида халтача пайдо бўл- 
ган эди. Ш. Рашидов, Бўрондан кучли. 

ХАЛТУРА [р. халтура — марҳумни хотир- 
лаш; дафн маросими < лот. chartularium — 
арвоҳларга дуо қилинаётганда, руҳоний 
ўқийдиган хотирлаш рўйхати] Тартибсиз 
равишда, юзаки қилинадиган хом иш. Ма- 
на, кўрдингизми, адабиётимиз ичида ҳам 
конфликт бор: маҳорату талант ва халтура 
тўқнашуви келиб чиқади. «ЎТА». 

ХАЛТУРАЧИ Тартибсиз равишда, юза- 
ки, хом иш қилувчи киши. Халтурачилар- 
нинг ўзларини яширадиган баҳоналар топи- 
шига имкон қолмади. «ЎТА». 

ХАЛТУРАЧИЛИК Одат даражасига ай- 
ланган, кенг тарқалган халтура. Шаклбозлик 
— халтурачиликнинг бошқача кўриниши. Га- 
зетадан. 

ХАЛФА [а. л д I ч — бир-бирининг орти- 
дан бориш, эргашиш; ўрин алмашиш] эск. 

1 Шариат қоидаларини яхши биладиган, 
ўқимишли одам. Турдибой халфа ўз ҳовлиси- 
да иш бошлаган ўқитувчига катта ҳурмат 
билан қараганини ишора қилиб, у билан эги- 
либроқ кўришди. П. Турсун, Ўқитувчи. 

2 Эски мактабда ўқувчиларга бошлиқ 
қилиб тайинланган, мактабдор домлага 
кўмаклашадиган ўқувчи. Аваз бир вақтлар 
мана шу мадрасада таҳсил кўрган; ҳам- 
ҳужралари то ҳануз бу врда халфами, му- 
таваллига ёрдамчими бўлиб юришарди. С. 
Сиёев, Аваз. 

3 Ўрта асрлар устахоналарида ҳунар 
ўрганувчи шогирд; ҳунар-касб ўрганувчи 
шогирдлар бошлиғи. Унга, ўн беш ёшидан 
бошлаб, аввал шогирд, квйин халфа, сўнг 
мустақил уста сифатида то шу дамгача 
эрта-кеч букчайиб ишлашга тўғри келгани 
учун, унинг елкаси букур каби, ортиқча 
туртиб чиққан эди. Ойбек, Танланган асар- 
лар. 

Халфа тушмоқ Халфа бўлиб ишламоқ (қ. 
халта 3). Отам маҳалладаги бойга халфа 
тушиб, бўз, алак, беқасам тўқий бошлади. Ё. 
Шукуров, Қасос. 

4 фольк. Хоразм воҳасида маҳаллий оғза- 
ки ижод намуналарини ижро этувчи аёл. 
Халфалар репертуаридан асосан «Тўй му- 
борак», «Ёр-ёр», «Ошиқ» туркумидаги.. дос- 
тонлардан парчалар, Маҳтумқули ва бошқа 
шоирларнинг шеърлари асосидаги насиҳат ва 
рақсбоп қўшиқлар ўрин олган. «ЎзМЭ». 

ХАЛҚ [а. jLb. — яратиш, ижод қилиш; 
яратилган жонзот ва одамлар] 1 Одамлар. 
Халққа хизмат — олий ҳиммат. Мақол. н 
Тўйингизга йиғилибди бутун эл, Халқ кел- 
моқда тўйга оқиб гўё сел. Ҳ. Олимжон. Бу 
хушовоз хонанда, йигирма йилдан ошдики, 
халқнинг назаридан қолмай.. дилларимизни 
яйратиб келмоқда. С. Аҳмад, Юлдуз. 

2 Тарихий бирликнинг турли шакллари; 
қабила, элат, миллат. Ўзбек халқи Навоий, 
Бобур, Лутфий каби буюк донишманд шоир- 
ларнинг асарларини ўқиган. Шукрулло, Сай- 
ланма. Туркий халқлар йилларни 12 мучал- 
дан ташқари, 60 йиллик даврлар билан ҳам 
ҳисоблашган. «Фан ва турмуш». 

3 Муайян жой аҳолиси. Ўзбекистон хал- 
қи. Ҳишлоқ халқи. Шаҳар халқи. н Филип- 
пин оролларида яшовчи халқларнинг энг се- 
вимли ноёб таоми митти балиқлардир. К. 
Маҳмудов, Қизиқарли пазандалик. 


4 Бирор жойга тўпланган одамлар; ха- 
лойиқ, оломон. Товушга қўйишда халқ бир 
оғиздан қўл кўтаради, орқасидан бир неча 
дақиқагача олқиш давом этади. А. Қодирий, 
Кичик асарлар. 

5 Касб, машғулот, тоифа ёки жинсни 
билдирувчи сўзлар билан келиб, ўша касб, 
машғулот, тоифа ёки жинсга мансуб киши- 
лар гуруҳини билдиради. Шоир халқи. н Пол- 
вон халқи енгилган рақибини белидан олиб, 
кўтариб қўяди. С. Аҳмад, Уфқ. Аёл халқи уй- 
дан қуруқ кетмайди, Нима лозим меҳмонлар- 
га, тақсиржон. «Гулнорпари». 

6 Умум (аҳоли, одамлар) га алоқадор- 
ликни, умум томонидан эътироф этилган- 
ликни ифодаловчи сўз сифатида баъзи му- 
ассасалар, лавозим ва унвонлар номлари 
таркибида қўлланади. Халқ маорифи. Халқ 
таълими. Халқ суди. Халқ депутати. Ўзбе- 
кистон халқ шоири. Ўзбекистон халқ ар- 
тисти. 

Ерли халқ Муайян жойнинг туб аҳоли- 
си, маҳаллий халқ. Чор ҳукумати, ерли халқ 
ўз эркини ҳимоя қилиб чиққанда, уларни от- 
тирди.. Б. Аҳмедов, Тарихдан сабоқлар. 
Халқ ижоди Халқ томонидан бунёд этилган 
санъатга оид ҳамда адабий асарлар. Халқ 
ижоди ҳар қандай ёзувчи учун катта мак- 
табдир. 

ХАЛҚАРО 1 Халқлар ёки мамлакатлар 
ўртасидаги муносабатга доир. Халқаро таш- 
килотлар. Халқаро аҳвол. Халқаро ҳуқуқ. н 
Ажиниёз оға жуда сиёсатчи чиқди: нуқул 
халқаро аҳволни суриштиради. А. Мухтор, 
Давр менинг тақциримда. 

2 Халқларга оид, тааллуқли. Халқаро хо- 
тин-қизлар байрами. н Халқаро Тошкент 
кинофестивали иштирокчилари сафи йил 
сайин ортиб боряпти. «Саодат». 

Халқаро тиллар Турли давлатлар халқ- 
ларининг алоқа воситаси бўлиб хизмат 
қиладиган тиллар. Халқаро ҳуқуқ Халқаро 
мулоқотдаги давлатлар орасидаги ва бошқа 
субъектлар ўртасидаги муносабатларни 
тартибга солиб турадиган оммавий ҳуқуқий 
тамойиллар ва меъёрлар мажмуи. 

ХАЛҚОБ \ф. — ҳалқа-ҳалқа бўлиб 

тўпланиб қолган сув] Чуқур жойларда ту- 
риб, йиғилиб қолган сув. Халқоб сув. н Ҳа- 
во сархуш. Халқоблар кўкимтир кўринар, би- 
ринчи совуқдан оёқ остида юпқа муз қирсил- 






лар эди. А. Мухтор, Бўронларда бордек ҳа- 
ловат. 

ХАЛҚОНА [а. + ф. «^Lsli. — халққа хос 
ва мос] Кўпчиликка, халққа хос; оддий ки- 
шилар, халқ ишлатадиган. Халқона ибора- 
лар. н Биз.. уни [Ғафур Ғуломни] оддийгина 
қилиб, Ғафур ака, деб атай олишимиз билан 
фахрланамиз. Бу халқона, самимий яқинлик 
сўзи.. ҳамон оғзимиздан тушмайди. А. Мух- 
тор, Бебаҳо хазинамиз. 

ХАЛҚПАРВАР [а. + ф. jj jjJLk ~ халқ- 
ни тарбияловчи, севувчи] Халққа ғамхўр- 
лик қиладиган, халқ манфаатини кўзлай- 
диган; халқни севадиган. Чаман-ку! Барака 
топкур, бахтинг очилгур бу қиз кўп халқпар- 
вар чиқди-да. У. Исмоилов, Сайланма. 

ХАЛҚПАРВАРЛИК Халққа ғамхўрлик 
қилиш. 

ХАЛҚЧИЛ Халқ билан чамбарчас боғ- 
ланган, халқ руҳи, маданияти ва дунёқара- 
шига мос келадиган. Халқчил адабиёт. н 
Дорбозлик чинакам халқчил санъатдир. Ш. 
Ғуломов, Дорбоз. Ҳамид яратган поэзиядаги 
жўшқинлик.. ҳаммабоп ва халқчил эди. Н. 
Сафаров, Оловли излар. 

ХАЛҚЧИЛИК Бирор халққа доир хусу- 
сият, хислат, фазилатлар мажмуи. Халқчилик 
ғоялари. 

ХАЛҚЧИЛЛИК Халқ руҳиятига яқин 
бўлишлик. Ёзувчи асарларининг халқчиллиги. 

ХАМ [ф. — эгилган, букилган; эгри; 

эгик, букик; қат, бурма] Пастга эгилган, 
қуйи солинган. Мевали дарахтнинг боши хам. 
Мақол. н Ҳиз бошини хам қилиб, беморлар 
халатида унинг ортидан юрди. «Ёшлик». 

Боши (ёки калласи, бўйни, гардани) хам 
Хижолатдан, уятдан боши қуйи солинган. 
[Эшон:] Нимаси бор, арзимаган иш деб бо- 
шимни хам қилманг. С. Аҳмад. Ҳукм. 

ХАМАК [ф. ^LoLk— хом нарса (қовун)] 
Ҳали пишиб етилмаган, хом қовун; сапча. 
Бундай кезларда хазанак бўлган полиздан 
топилган хамак ҳам, пайкал кесагида ёриб 
ейдиган туйнак ҳам ширин бўлади. С. Аҳмад, 
Қадрдон далалар. 

ХАМЕЛЕОН [лот. chamaeleon < юн. cha- 
maileon] 1 айн. буқаламун. Кўпчилик хаме- 
леонлар ўпкасида халтасимон ўсиқлари бўла- 
ди. «ЎзМЭ». 

2 кўчма с.т. Ўз манфаати йўлида ҳар 
қандай шароитга тез мослашадиган одам. 
Хамелеон одам. 


ХАМИР [а. — хамиртуруш солин- 

ган нон] 1 Одатда унни сув, ёғ, тухум ёки 
сутга қоришдан ҳосил бўладиган юмшоқ 
чўзилувчан қоришма; яримфабрикат. Кам- 
пир кечга яқин хамир қориб, оишргани қўйди. 
С. Аҳмад. Уфқ. Адолат хамирни ёйиб, соч 
толасидай ингичка, чиройли қилиб кесиб бер- 
ди. С. Зуннунова, Олов. Хамирга солиш учун 
сариёғ.. маргарин, доғлаб совитилган пахта 
мойи, эритилган қўй ёғи ҳам тавсия қилина- 
ди. К. Маҳмудов, Ўзбек таомлари. 

Хамири ачимаган Ҳаракати суст, имил- 
лаган. Оббо, хамири ачимаган-ей, туша қол- 
майсанми энди!? Н. Сафаров, Қурбонали. 
Хамири ачимоқ Кайфияти бузилмоқ, феъли 
айнимоқ. Қараб турсам, ўртоғимнинг хами- 
ри ачиб, кайфи ланж тортиб кетяпти. С. 
Абдуқаҳҳор, Санамай саккиз дема. Хамир- 
дан қил суғургандай Осонлик билан, ҳеч 
қандай қийинчиликсиз. Ҳар ҳолда, ҳамма иш 
хамирдан қил суғургандай, ими-жимида ҳал 
бўлди. Ш. Рашидов, Бўрондан кучли. Хамир 
(нинг) учидан патир қ. патир I. 

ХАМИРГИР [а. + ф. — хамир 

қилувчи, қорувчи] Хамир қорувчи ишчи, 
мутахассис. Жўраларнинг бириси нон завод- 
да хамиргир, Бириси халқ артисти, сўзлари 
хандон писта. Ғ. Ғулом. 

ХАМИРСИМОН Хамирга ўхшаш, юм- 
шоқ. Хамирсимон масса. 

ХАМИРТУРУШ [а. + ф. Jb Jj^ - ха- 
мир ачитқиси] 1 Хамирни ошириш учун 
ишлатиладиган ачитқи. Оби нон (уй нони) тай- 
ёрлаш учун.. 40 г хамиртуруш керак бўлади. 
К. Маҳмудов, Ўзбек тансиқ таомлари. 

2 кўчма Ўғит, гўнг. Ер — хамир, ўғит — 
хамиртуруш. Мақол. 

3 кўчма Бирор нарсанинг бошланиши, 
юзага келиши ёки амалга ошиши учун асос 
ёки дастак бўладиган омил, пойдевор. -Ях- 
шидан боғ, ёмондан доғ, — деганларидек, ҳо- 
зирги.. боғимизга илк хамиртуруш ташла- 
ган, қўлинг дард кўрмагур шу ота бўлади, — 
деди раис. М. Назаров, Жилвон жилвалари. 

ХАМПА [ф. — ғалла сақланадиган 

бордон, ўра] 1 Дон, ғалла ва ш.к. қўйиш ва 
сақлаш учун қурилган махсус жой; кандик. 
-Бир кун омборда қараб турсам, хампанинг 
бурчаги камар бўлиб қолди, шувуллаб кет- 
япти, қани энди тўхтаса. С. Маҳкамов, Шо- 
гирд. 

2 махс. Тегирмон қурилмасининг тор- 
тиладиган дон солинадиган қисми. Айлана- 
ётган тегирмон тошлари орасига хампадан 
буғдой тўкилиб турар эди. 

3 Нонвойхоналардаги хамир қорадиган 
ва оширадиган катта идиш; хамир тоғора. 
Юз тоннали хампада хамирлар гупуради. Ғ. 
Ғулом. Хампасида бир кафт ун қолмай, 
танқисликка унраган хонадонларда бу ном 
тез-тез тилга олинар эди. С. Анорбоев, 
Сайли. 

4 с.т. Айрим деҳқончилик машина- 
ларининг сепиладиган уруғ, ўғит ва ш.к. ни 
ортиб юрадиган яшиксимон қисми. -Шу 
хампани беш юз килограмм чигит сиғадиган 
қилиб ясаб беринг, ўн минутда чигит тугаб 
қолиб, хуноб қиляпти, — илтимос қилди у. Р. 
Раҳмонов, Тиниб-тинчимас. 

ХАМСА [а. д ^ ч — бешлик] ад. Шарқ 
халқлари мумтоз адабиётида бир муал- 
лифнинг 5 достондан иборат йирик асари. 
Навоий «Хамса»син ўқидим такрор.. А. Ори- 
пов. 

ХАМСАНАВИС [а. + ф. | Хамса 

ёзувчи шоир. 

ХАМСАЧИЛИК Шарқ халқлари ада- 
биётида достоннавислик шаклларидан би- 
ри, «Хамса» яратиш билан боғлиқ адабий 
анъана. Туркий халқлар адабиётида хамса- 
чиликка қизиқиш 13—14-асрлардан боитан- 
ган. «ЎзМЭ». 

ХАНДА [ф. — кулги, қаҳқаҳа] по- 

эт. Кулги, табассум. Ханда қилмоқ (айламоқ). 
н Кўз ёшинг-ку кўп нафис, гўзал, Билки, 
ханданг йиғингдан афзал/М. Шайхзода. Би- 
ламан, ҳамшаҳрим ташвишли, бедор. Ва ле- 
кин лабида аския, ханда. М. Бобоев. Яна кўнг- 
лим олиб, юз ноз бирла хандалар қилдинг. 
Завқий. 

ХАНДАҚ [а. — чуқур, ўра, окоп] 1 

Шаҳар, қалъа, қўрғон, мудофаа истеҳком- 
лари ташқи девори ёнидан душман ўтол- 
маслиги учун гир айланасига қазилган узун 
чуқурлик. Ўша пайтда мамлакатни ёвдан 
сақлаш учун шаҳарнинг ташқарисида хандақ 
қазиб қўйилар эди. «Эртаклар». Амир Темур 
ea темурийлар даврида қўшин лашкаргоҳга 
тушганда, унинг атрофи хандақ билан мус- 
таҳкамланган. «ЎзМЭ». 

2 Ўқлардан, бомба ёки снаряд парчала- 
ридан сақланиш учун қазиладиган энсиз, 
тор чуқурлик, окоп. Ҳаво тревогаси бошлан- 


ди. Чернецов босиқ овоз билан: -Хандаққа 
киринг! — деди. И. Раҳим, Чин муҳаббат. 

3 Бирор нарсани асраш, сақлаш ва ш.к. 
мақсадда кавланган чуқурлик, ўра. Силос 
бостирилган хандақлару.. ораста далалар 
кўзга чалинади. «Шарқ юлдузи». 

ХАНДОН [ф. — кулиб турувчи; 

хушчақчақ] Кулиб турувчи. [Навоий:] Мени 
девона қилган нозанин ҳур, Юзи гул, лаъли 
хандон, тишлари дур. Уйғун ва И. Султон, 
Алишер Навоий. 

2 Хурсанд, шод; мамнун. Болалик уй — 
хандон, боласизуй — зиндон. Мақол. н Ший- 
поннинг кўҳна айвонида тағин хандон кулги 
янгради. С. Сиёев. Отлиқ аёл. 

Кўча хандон, уй зиндон қ. зиндон. Хан- 
дон писта Мағзи уч томонидан кўриниб 
турадиган қилиб чақилган писта. [ Ёдгорбек] 
Тортинмасдан озгина майиз ea хандон пис- 
тани олиб, ташқарига чиқди. «Ёшлик». Хан- 
дон отмоқ ёки хандон ташлаб (отиб, уриб) 
кулмоқ Қаттиқ кулмоқ, қаҳқаҳа отмоқ. Қиз 
чапак чалиб, хандон отди-да, дўланазор ора- 
лабқочди. «Ёшлик». Одамлар уйни бошларига 
кўтарар даражада хандон ташлаб, қаттиқ 
кулдилар. С. Айний, Эсдаликлар. 

ХАНДОН-ХУШОН [ф. ^ “ 

кулган, хушчақчақ ҳолда] Хушчақчақ, хур- 
санд ҳолда. Бирҳафта йўқ бўлиб кетган Эра- 
ли Тошкентдан хандон-хушон қайтиб келди. 
С. Аҳмад, Жимжитлик. 

ХАНЖАР [а. — ханжар] Икки то- 

мони тиғли қурол, дудама. Хотин лаган би- 
лан уйга кириб кетгач, [Отабек] ичидан 
тақилган ханжарини қинидан суғуриб олди- 
да, дамини ойдинга солиб боқди. А. Қодирий, 
Ўтган кунлар. Зимистон бурчакдан йилт этиб 
калтакдай ханжар учиб келиб, Матпанонинг 
кўкрагига санчилди. С. Сиёев, Аваз. 

ХАНЖАРБОЗЛИК Ханжар ишлатиб 
жанг қилиш ёки урушиш. Ханжарбозлик 
қилмоқ. н Маст бўлиб ханжарбозлик қил- 
ган авбошларни олиб кетмоқдалар. Ойбек, 
Ғ1авоий. 

ХАНЖУВАР Қовун, тарвуз, ошқовоқ ва 
ш.к. нинг уруғини гўнг солиб экиш учун 
қазилган чуқурча. Ханжуварни кўммоқ. 

Ханжувар қилиб экиш Махсус қазилган 
чуқурчага гўнг солиб, уруғни кўмиб экиш, 
кўмма қилиб экиш. Қовунни ханжувар қилиб 
экиш. 

ХАНИК шв. Пойгак; остона. У этигини 
ханикка артиб-артиб, чўзилиб, тугунни сан- 
дал устига қўйди. С. Анорбоев, Сайли. 

ХАНТАЛ [а. Jj _>_к — хантал (горчица) 
ўсимлиги ва унинг уруғи] 1 Майда сариқ 
гулли, қўзоқмевали, уруғи нонвойлик, қан- 
долатчилик, консерва, парфюмерия саноа- 
тида иишатиладиган ўсимлик; горчица. Хан- 
тал намликни яхши кўрадиган, совуққа чи- 
дамли ўсимлик ҳисобланади. «Фан ва турмуш». 

2 Шу ўсимликнинг уруғи ва ундан ов- 
қатга солиш учун тайёрланган аччиқ зира- 
вор; горчица. Нонга хантал суриб емоқ. н 
Наҳотки ханталдан ҳолвайтарни фарқ қи- 
лолмаган бедид пазанда қайла пиширишни 
ўргатса. Ж. Абдуллахонов, Тўфон. 

ХАНТАЛЛИ Ханталдан тайёрланган зи- 
равор қўшилган. Ханталли таом. 

Ханталли қоғоз тиб. Юпқа қилиб хан- 
тал суртилган, яллиғланишга қарши воси- 
та сифатида қўлланувчи стандарт қоғоз; гор- 
чичник. Хантал кунжарасидан олинадиган 
кукундан тиббиётда ишлатиладиган хан- 
талли қоғоз ва истеъмол қилинадиган зира- 
вор бўтқа тайёрланади. «ЎзМЭ». 

ХАР [ф. j-K — эшак] 1 кам қўлл. айн. эшак. 
Ҳунар — зар, ҳунарсиз — хар. Мақол. 

ХАРАЖАТ [а. r.-. _>_k. — чиқиш; дафн (ма- 
росими); чиқиқ жой] Бирор нарса учун қи- 
линадиган сарф; чиқим. Катта харажат. 
Ош харажатлари. Харажат қилмоқ. н 
[Йўлчи\ Белбоғидан ҳовли пулини чиқариб са- 
нади. Аяб-тежаб харажат қилгани учун, 
ёнида яна ўн беш сўм қолган эди. Ойбек, Тан- 
ланган асарлар. 

ХАРАК [ф. — эшакча; таглик, поя] 

Дутор, танбур каби чолғу асбобларининг 
ипи ёки симларини кўтариб туриш учун 
ишлатиладиган тиргак; эшак. Дутор хараги. 
Рубоб хараги. н Қўбиз тегмади-ю, аммо қўш 
торини тутиб турган ёғоч хараги чиқиб кет- 
du. «Ёшлик». 

ХАРАКИРИ [яп. хара — қорин + кири — 
ёрмоқ, кесмоқ] Японияда самурайларда: 
қоринни ёриб ташлаш орқали шахснинг 
ихтиёрий ёки мажбурий равишда ўз-ўзини 
ўлдириши. 2-жаҳон урушида Япония енгил- 
гач, бир қанча япон солдат ва зобитлари, 
иттифоқчи қўшинларга acup тушмаслик учун, 
харакирига амал қилиб, ўзларини ўлдирган- 
лар. «ЎзМЭ». 


ХАРАКТЕР [юн. charakter — фарқланув- 
чи хусусият, белги] 1 Одам, нарса ва ҳоди- 
саларнинг ўзига хос кўриниши, хусусияти; 
бошқалардан ажралиб, фарқ қилиб туради- 
ган томони. Бахшилар томонидан яратил- 
ган қўшиқлар эса лиро-эпик характердадир.. 
«ЎТА». 

2 псхл. Одамнинг хатти-ҳаракати ва ат- 
роф-муҳитга муносабатида намоён бўлади- 
ган ўзига хос хусусияти, ички маънавий бар- 
қарорлиги. Ҳар ким ўзига хос феъл-атвор, 
характерга эга. «Фан ва турмуш». 

3 Адабиёт ва санъатда: хусусий белгилари 
мукаммал тасвирланган ва ўзида феъл-ат- 
ворнинг тарихан аниқ типини мужассам- 
лантирган, шунингдек, муаллифнинг маъ- 
навий-эстетик концепциясини ифодалаган 
инсон образи. Исм, характерни белгиловчи 
омил сифатида, катта ғоявий вазифа бажа- 
ради. «ЎТА». Шу тарзда ҳамма деталлар 
тайёр бўлган, характерлар етилгандагина 
ёзишга ўтирар эдилар. К. Қаҳҳорова, Чорак 
аср ҳамнафас. 

ХАРАКТЕРИСТИКА [«характер» с. дан] 
1 Муайян нарса ёки шахснинг характерли, 
фарқланувчи сифатлари, белгиларининг 
таърифи ва тавсифи. 

2 айн. тавсифнома. Ижобий характерис- 
тика. 

3 мат. Ўнли логарифмнинг бутун қисми. 

ХАРАКТЕРЛАМОҚ Бирор кимса ёки 

нарсанинг муҳим томони ёки хусусиятла- 
рини очиб бермоқ, шарҳламоқ. 

ХАРАКТЕРЛАНМОҚ 1 Характерламоқ 

фл. мажҳ. н. 

2 Бирор хусусияти билан ажралиб тур- 
моқ. Унинг фаолияти нима билан характер- 
ланади ? н Элементнинг кимёвий хоссалари 
ядро заряди билан характерланади. «Фан ва 
турмуш». 

ХАРАКТЕРЛИ 1 Бирор характерга, феъл- 
атворга эга бўлган. Ҳизиқ характерли одам. 
Бўш характерли бола. 

2 Кимса ёки нарсанинг ўзига хос хусу- 
сиятини ифодалайдиган, уни бошқалардан 
фарқлаб, ажратиб кўрсатадиган; муҳим, асо- 
сий. Характерли мисоллар келтирмоқ. н 
Амир Темурнинг характерли хусусиятлари- 
дан бири — давлат, мамлакат, фуқарога 
ғамхўрлиги эди. «Фан ва турмуш». 

ХАРГУШ [ф. yh — эшак қулоғи: 

куён]: харгўш йили айн. қуён йили қ. қуён. 






ХАРЖ [а. £ j-i. — сарф, чиқим; харажат 
пули; солиқ, хирож] Бирор эҳтиёж учун 
ишлатиладиган пул, маблағ; сарф. Йўл хар- 
жи. Тўй харжи. н Тўйга қилган харжингни 
ол, бу ёғига ёпиқли қозон ёпиқлигича қолсин, 
дедик. С. Аҳмад, Уфқ. 

Харж қилмоқ Сарфламоқ, ишлатмоқ. Мў- 
мин онаси берган пулни ҳеч нарсага харж 
қилмади. «Ёшлик». 

ХАРЖЛАМОҚ 1 Пулни бирор мақсад 
учун сарфламоқ. Пулни топган харжласин. 
Мақол. 

2 Ишлатмоқ; ишга солмоқ. Ҳаранг, энди 
дол Ғирот Бор кучини харжлайди. «Гўрўғли». 

3 кўчма Фойдаланмоқ. Ҳикмат битмас- 
туганмас хазинадир, хармслаганинг билан у 
камаймайди. Газетадан. 

ХАРИ Иморат тўсинлари остидан кўн- 
далангига қўйиладиган узун, йўғон асосий 
ёғоч. Шифтдаги нотекис харилар, вассалар 
қатидан қамии/ пўстлоқлари осилиб турар- 
ди. Ш. Холмирзаев, Қаҳрамоннинг сўнгги 
куни. 

ХАРИБОП Харига ярайдиган, хари бў- 
ладиган. Харибоп ёғоч. 

ХАРИД [ф. — сотиб олиш; сотиб 

олинган нарса] Сотиб олиш, сотиб олин- 
ган нарса. Молнинг харид нархи. Аҳолининг 
харид қуввати. Харид қилмоқ. н Аҳмад ўзи 
яхши кўрган шафтолидан бир кило харид қил- 
ди. Ф. Мусажонов, Ҳиммат. [Ошно\ Бирорўн 
кунча ўтиб, бир қучоқ харид билан кириб 
келди. М. М. Дўст, Лолазор. 

ХАРИДОР [ф. — сотиб олувчи] 1 

Харид қилувчи, сотиб олувчи. Ҳарҳолда, ха- 
ридор дегани олаётган молининг феълини 
тузук-қуруқ билиб олгани маъқул. М. М. Дўст. 
Лолазор. 

2 кўчма с.т. Бировга (одатда бирор қиз 
ёки аёлга) кўнгил қўйган киши, хуштор. 
..бизнинг давлатимиз соясида ўсиб баркамол 
бўлган бир гули норастамиз бўлиб, атрофда- 
ги шоҳ-шаҳзодалар харидор. «Тоҳир ва Зуҳра». 

3 Ишқибоз, хоҳловчи. Тўйда сўз бер 
бахшига, Харидор бўл яхшига. Мақол. н 
[Ҳайитжон:] Ҳар одам қизини жони билан 
беришга харидор-у, бироқ отаси, отангнинг 
давлату обрўйига қизиқиб, киши қўйдираяп- 
ти. Ҳамза, Паранжи сирлари. 

ХАРИДОРБОП айн. харидоргир. Бах- 
тимга, менинг ўригим харидорбоп чиқди. 
«Ёшлик». 


ХАРИДОРГИР [ф. jjSjIajj^ - сотиб 
олинадиган, харидор тез оладиган] Хари- 
дорларнинг дидига, талабига мос, тез со- 
тилиб кетадиган. Мана шу чевар қизлар ха- 
ридоргир маҳсулот тайёрлашади. «Саодат». 

ХАРИЛИК айн. харибоп. Харилик ёғоч. 

ХАРИТА [а. 4,-kj jA. — харита < лот. char- 
ta < юн. kartis — папирус япроғи] қ. карта I 1. 
Географик харита. Жаҳон харитаси. н Гео- 
график харитага назар солсангиз, ер шари- 
нинг турли жойларида туз билан боғлиқ бўл- 
ган номларни кўп учратасиз. К. Маҳмудов, 
Қизиқарли пазандалик. Аваз ҳужрасида Ҳо- 
симбек ҳадя этган жаҳон харитасини томо- 
ша қилиб ўтирган эди. С. Сиёев, Аваз. 

ХАРИТАГРАФИЯ [харита + юн. grapho 
— ёзаман] Харитаграфик асарларни ўрга- 
ниш, яратиш ва фойдаланиш билан шу- 
гулланувчи фан, картография. 9-11-асрлар- 
да яшаб, ижод қилган Хоразмий, Беруний, 
Кошғарий, Ҳофизи Абрў каби буюк алломалар 
жаҳон географияси ва харитаграфиясининг 
ривожланишига салмоқли ҳисса қўшганлар. 
«ЎзМЭ». 

ХАРИТАШУНОСЛИК Харитаграфик 
асарлар ҳақидаги таълимот, харитаграфия- 
нинг бўлими. 

ХАРИШ [ф. / (jil ji>. — тирнаш, 

қириш, қиртишлаш; тирналган жой] 1 вет. 
Кўпинча уй ҳайвонларида бўладиган тери 
касаллиги. Поезд хариш бўлган бедаво отдай 
судраларди. Т. Малик, Қалдирғоч. 

2 Хариш касалига чалинган, ҳар нарса- 
га суркалавериб, жунлари тўкилиб кетган. 
[ Подишо\ Катта ва ўртанча куёвига яхши 
отлар бериб, «Небилан»га бир хариш отни 
миндириб, овга жўнабди. «Зумрад ва Қим- 
мат». Ҳосим Хўжаев оч қолган хариш бир му- 
шук.. Унинг.. манфур тили қиличнинг тиғини 
яламоқчи бўлади. F. Ғулом, Қора мушук. Ҳа- 
расалар, бир ҳолвачи келяпти, тагида мин- 
ган оти хариш, ёли-думи тўкилган. «Гўрўғли». 

ХАРИШЛАНМОҚ Хариш бўлмоқ, 
қичима-қирчанғи касалига йўлиқмоқ (ҳай- 
вонлар ҳақида). 

ХАРОБ [а. v l ji>. — вайрон бўлиш, ҳа- 
локат; вайрона; харобазор] 1 Қаровсиз қол- 
ган, бузилган, вайрон; нообод. Хароб ша- 
ҳар. Хароб боғ. Карвонсиз — йўл хароб, Оқсо- 
қолсиз — эл хароб. Мақол. н Бундай миш- 
мишларни эиштган уйдагиларнинг ҳам, бу 


25—Ўзбек тилининг изоҳли луғати 

(иморат) эски иморатингиздан ҳам хароб-ку, 
деб раъйи бўлмади. Шукрулло, Сайланма. 

2 Модций ёки маънавий жиҳатдан аҳво- 
ли танг. Зар бўлмаса, заргар хароб, Ер бўл- 
маса, деҳқон хароб. Мақол. н Шундай ёни- 
даги дўстининг оиласи хароб яи/ашига асло 
эътибор бермаган экан. «Ёшлик». 

3 Эски, юпун, жулдур. Уст-боши хароб 
одам. 

4 Озғин, ориқ, нимжон; кўримсиз. Ха- 
роб от. н -Нимаси зотли, ўзимизнинг жай- 
дари қўйлардан ҳам хароб-ку! — ажабланди 
чўпон. «Муштум». 

Хароб бўлмоқ 1) вайрон бўлмоқ. Остинг- 
да ўйнайди Ғиркўк тулпоринг, Сенсиз хароб 
бўлар гулу гулзоринг. «Гўрўғли»; 2) жисман 
ёки маънан аҳволи ёмонлашмоқ. Ризо тош 
ёки бутага илкис қоқиниб йиқилар, ўша за- 
ҳоти.. ўрнидан туриб кетар, бўлмаса, тана- 
си мана бу чағир тошлар устида тимдала- 
ниб хароб бўларди. «Ёшлик». Қадам босма, 
менинг кўнглим хароб бўлган, азизим.. «Ёшлик». 
Хароб қилмоқ (ёки этмоқ) 1) бузмоқ, вайрон 
қилмоқ. Кўп элларни хароб қилди жанжалинг.. 
«Гўрўғли»; 2) кўчма ёмон аҳволга солмоқ. 
Умрингни хароб этма ўткувчи ҳавас бирлан.. 
Уйғун. Бу одамни ароқ хароб қилганди. «Шарқ 
юлдузи»; 3) увол қилмоқ. Яхши хотин арпа 
унини кабоб қилар, Ёмон хотин буғдой унини 
хароб қилар. Мақол. 

ХАРОБА [а. — вайрона, хароба- 

зор] 1 от Қаровсиз қолган жой, иморат, 
иншоот. Ҳовли харобага айланиб қолган экан. 
«Ёшлик». Қишлоқ ва шаҳарлар хароба бут- 
кул, Шу ердан ўзига фашист очмиш йўл. Ғ. 
Ғулом. 

2 от Бузилиб кетган бирор жой ёки 
қадимий иншоотлардан қолган қисм. Қуйи- 
га энгани сари собиқ ҳовли харобалари кўри- 
на борди. «Шарқ юлдузи». [Искандар] Чўк 
тушиб ётган туя карвонидай бир-бирига 
мингашиб кетган Далварзинтепа хароба- 
ларига тикилиб туриб қолди. М. Мансуров, 
Ёмби. 

3 сфт. Қаровсиз, файзсиз. Чол.. қишлоқ- 
нинг энг чети, кунботаридаги эгасиз ҳувул- 
лаб ётган хароба ҳовлига кирди. «Ёшлик». 

ХАРОБАГАРЧИЛИК с.т. Харобалик. 

ХАРОБАЗОР [а. + ф. _>ly<u1 jjs,] Қаров- 
сиз қолган, хароб бўлган уйлар, вайрона- 
лар. Ҳаёт шами бутунлай сўнган Жиззах кул- 
тепа, харобазорга айланиб, мозор жимлиги 


ҳукмрон бўлиб қолганди. Н. Сафаров, Оловли 
излар. 

ХАРОБАЛИК айн. харобазор. Зилзила 
харобаликлари. н Ҳовлининг кунботар то- 
монида харобаликдан озгина берида.. икки 
даричалик бир уй, бу уй қаторида бир айвон 
бўлиб, шунинг ила бу ҳовлининг тиккайган 
биносининг ҳисоби тамом эди. А. Қодирий, 
Ўтган кунлар. 

ХАРОБЛАШМОҚ 1 Хароб бўлмоқ, вай- 
рон бўлмоқ, бузилмоқ. Хароблашган шаҳар. 
Қадимги хароблашган қишлоқлардан асар йўқ. 

2 кўчма Моддий ва маънавий жиҳатдан 
қийин, оғир аҳволга тушмоқ; қашшоқпаш- 
моқ. [Шокир ота:] Мен қанча хароблашсам, у 
шунча хурсанд бўлади. Ойбек, Танланган 
асарлар. 

ХАРОБЛИК 1 Хароба, вайрона эканлик. 
Қишлоқнинг хароблиги. 

2 Моддий ва маънавий қийинчилик; 
қашшоқлик. 

ХАРОБОТ [а. oLI — вайроналар, ха- 
робалар; ичкиликхона] айн. харобазор. Мам- 
лакатда рўзғор бузғунлиги, босқинчилик, оч- 
лик ва бошқа хароботлар. А. Қодирий, Ки- 
чик асарлар. 

2 эск. кт. Қовоқхона. Харобот ичра кир- 
дум оиғуфтаҳол, Май истарға илкимда син- 
ган сафол. Алишер Навоий. 

ХАРРАК [ф. — эшакча; таглик, поя] 

шв. Ўриндиқ, скамейка. Бозордан чиқаве- 
ришда кимсасиз бир гузардаги тол тагига 
сув сепиб қўйилган экан, ўша ердаги ёғоч 
харракка ўтириб, бир зум дам олгиси келди. 
А. Мухтор, Кумуш тола. Яхшибоев ўтирган 
харрагидан турди. М. М. Дўст, Лолазор. Бир 
харрак четида ўтириб, газетани кўздан 
кечира бошлади. О Мухтор, Бухоролик бир 
йигит. 

ХАРРОТ [а. _У — ёғоч ўювчи, йўнув- 
чи уста; токарь] 1 Ёғочни ўйиб, гул, безак 
солувчи уста, ёғочсоз. Ҳозир.. малакали бино- 
корлар — дурадгорлар, харротлар тайёрлана 
бошланди. Газетадан. 

2 айн. тароқчи. 

ХАРСАНГ [ф. Л\ jj*. — катта, тараш- 
ланмаган тош] Катта табиий тош. Машина 
ўнгир оралаб кечагина сел суриб туширган 
харсанг уюмлари олдида тўхтади. С. Аҳмад, 
Жимжитлик. 

ХАРСАНГТОШ айн. харсанг. Абдурасул 
сувнинг кечувига етиб, харсангтошга ўтир- 




ди. Ш. Холмирзаев, Оғир тош кўчса. Хар- 
сангтоиллар орқасига яширинган, қирғоқнинг 
юқори тарафига ўтиб кетган киишлар аста 
қайтиб кела бошладилар. С. Аҳмад, Уфқ. 

ХАРТИЯ \юн. chartion — қоғозча < char- 
tes — папирус варағи; қоғоз] сиёс. Ижти- 
моий-сиёсий аҳамият ва мазмунга эга бўл- 
ган айрим ҳужжат ва декларацияларнинг 
номи. Англия ҳурриятпарварларининг улуғ 
хартияси. 

ХАРТУМ [а. *. — хартум, тумшуқ; 

узун бурун] 1 Айрим судралиб юрувчи ва 
сутэмизувчилар тумшуғининг узайган бурун 
қисми. Филлар хартуми билан отлиқларни 
ўраб олиб, ерга урар, босиб ўлдирарди. М. 
Осим, Карвон йўлларида. Фил хартуми би- 
лан сўриб олган сувни оғзига юборади. Пара- 
зит чувалчанглар илмоқ хартуми ёрдамида 
ичак деворига ёпишиб олади. «ЎзМЭ». 

2 кўчма Экскаватор, кран кабиларнинг 
ер қазиш, юк кўтариш сингари ишларни 
бажарувчи, олдинга чўзилиб чиққан қисми. 
Хартуми узун кран ердан эшикдай келадиган 
оғир темирбетон тахталарни кўтариб, 
осмони фалакка кўтаради.. С. Анорбоев, 
Ҳамсуҳбатлар. 

ХАРТУМЧА 1 Хартум с. нинг кичр. эркл. 
шакли. 

2 зоол. Пашша, ари каби ҳашаротларнинг 
тешиш, сўриш (чақиш) учун хизмат қила- 
диган узун наштарсимон оғиз ўсимтаси. 
Арилар.. кўз илғамас хартумчалари билан 
шира эмиб оладилар-да, яна визз этганича 
келиб, эшикчалардан «уй»ларига кириб ке- 
тадилар. Ҳ. Назир, Сўнмас чақмоқлар. 

ХАРХАША [ф. 4,7.ч j-K — адоват; уриш, 
жанжал; саросима, ғулғула] 1 Арзимаган 
нарса учун қилинадиган жанжал; машма- 
ша, инжиқлик. Шунинг оқибатида Акобир 
Мастуранинг барча хархашаларини кўтара 
бошлади. Ш. Холмирзаев, Бодом қишда гул- 
лади. 

Хархаша қилмоқ Жанжал кўтармоқ, ин- 
жиқлик қилмоқ. Саҳарга яқин туш кўриб- 
ди. Туишда Ғани қайтиб келиб, нуқул хар- 
хаша қилармиш. М. Мансуров, Ёмби. Бола 
уйғониб, яна дадамга бораман, деб хархаша 
қила бошлади. С. Аҳмад, Уфқ. 

2 Бирор ишни бажаришдаги қийналиш; 
қийинчилик, ташвиш; дахмаза. Асаларичи- 
ликнинг хархашаси кўп бўлади. Табиий газ 
аҳолини кўп хархашалардан озод қилди. 


ХАРХАШАЛИ 1 Қийинчилик билан бў- 
ладиган, серташвиш, дахмазали. Хархашали 
иш. 

2 Хархаша қиладиган, серхархаша; ин- 
жиқ. Хархашали бола. 

ХАРХАШАСИЗ 1 рвш. Хархаша қилмас- 
дан, жанжалсиз, тинч, осойишта. Хархаша- 
сиз яшамоқ. н Бу йилги қиш хархашасиз 
ўтмағуси. Ғ. Ғулом, Кўкан. 

2 Хархаша (жанжал ёки инжиқлик) қил- 
майдиган, тинч яшайдиган. Хархашасиз бола. 
Хархашасиз оила. 

3 Осонгина амалга ошадиган; ташвишсиз. 
Хархашасиз иш. 

ХАРХАШАЧИ Хархаша қилувчи, жан- 
жалкаш; инжиқ. Хархашачи бола. 

ХАС [ф. — хашак; шох-шабба, қу- 

руқ шохча] Қуруқ ўсимлик пояси; хашак, 
чўп. Чўкаётгст одам хасга ёпишар. Мақол. н 
Рўзиев сигирнинг ювоитигию хасни ташласа 
ҳам ейишини мақтайди. «Ёшлик». 

ХАСВА I зоол. Ғалла ўсимликларига за- 
рар келтирувчи ҳашарот, ўсимлик қандала- 
си. Донли экинларга Осиё чигирткаси ва хас- 
ва қандаласи.. катта зиён келтиради. «Зоо- 
логия». 

ХАСВА II шв. Хасмол. 

ХАСИС [fl. a ,ij ..,-к — паст, тубан, қабиҳ, 
разил, мурдор] 1 Бировга нарса ёки пул 
бермасликка, сарфламасликка интиладиган 
киши; зиқна; қизғанчиқ. Бахил эҳсондан қо- 
чар, Хасис меҳмондан қочар. Мақол. н Бу 
дейман, Сайдибой.. уст-бошинг бир аҳволда.. 
сал хасисроқмисан? — деб сўради Ибодулло 
Махсим. М. М. Дўст, Галатепага қайтиш. 

2 кўчма Ҳосил бермайдиган, экин бит- 
майдиган, ориқ (ер ҳақида). Хасис ердан унум 
чиқмас, аҳвол чатоқ. Ойбек, Зафар ва Заҳро. 

3 кўчма Ортиқча, ўринсиз сўз ишлат- 
майдиган (ёзувчи ҳақида). Сўзга хасис адиб. 

ХАСИСЛАШМОҚ Хасис ёки қизғанчиқ 
бўла бормоқ. У жуда хасислашиб кетибди. 

ХАСИСЛИК Қизғаниш, зиқналик ода- 
ти, хусусияти; қизғанчиқпик. Мана, сиз ха- 
сислик қилган бўлсангиз, биз сахийлик қила- 
миз. С. Аҳмад, Уфқ. 

ХДСКАШ [ф. — хас тортувчи, 

тўпловчи] Хашак, хас-чўп ва ш.к. ни йиғиш, 
тўплаш, шунингдек, чопилган ер тупроғи- 
ни майдалаб текислаш учун ишлатиладиган, 
узун дастали, кўп тишли қишлоқ хўжалик 
қуроли. Ҳовлида сочилиб кетган пичанларни 

хаскаш билан йиғиштириб, тўплаб юрган 
Болтабой ота хаскашнинг сопига бағрини 
бериб, хаёл суриб қолганди. С. Зуннунова, 
Олов. 

ХАСМ I [а. » — душман; мухолиф] 

фольк. Рақиб, ғаним, душман. Оғирлашкар 
элга яқин келдими, Ўзима бир подшо хасм 
бўлдими? «Юсуф ва Аҳмад». 

ХАСМ II [а. — ушлаб, чегириб 

қолиш, чегирма] Бировнинг ихтиёридаги 
нарса ёки киши. Шакархондек қудратли 
ноибнинг хасмига кўз олайтиришга кимнинг 
ҳадди сиғди экан, унинг мулкига бостириб 
киришга.. қайси зот юрак ютди экан! X. 
Тўхтабоев, Йиллар ва йўллар. Ҳиз бола — 
бировнинг хасми. М. М. Дўст, Лолазор. 

ХАСМОЛ [ф. JLo^a_b.] Йиринглатувчи 
микроблар кириши натижасида қўл бармо- 
ғи тўқималарининг ўткир йирингли яллиғ- 
ланиши; милкак. Ҳўлингга хасмол чиққур! 
(қарғ.) н Бир вақтлар Тошбувининг бош- 
малдоғига хасмол чиққан эди.. Мирмуҳсин, 
Умид. Хасмолнинг ҳар қандай шакли, айниқ- 
са, чуқур хасмол нохуш оқибатларга олиб 
келиши мумкин. «ЎзМЭ». 

ХАСПЎШ [ф. Jl — хас, хашак 
билан ёпиш]: хаспўш қилмоқ айн. хаспўш- 
ламоқ. У кирдикорларини.. хаспўш қилишга 
интилса ҳам, ўз ифлослигини одамлардан яши- 
ролмади. Ойбек, Навоий. 

ХАСПЎШЛАМОҚ Хато ва камчилик- 
ларни яширмоқ, шунга уринмоқ. Наҳотки 
одамнинг умри ўз заифлигини хаспўшлаш би- 
лан ўтса ?! Ҳ. Темиров, Хиёбондаги одам. 

ХАСТА [а. «Доа-К — чарчаган, толиққан, 
беҳол; қийналган; яраланган] кт. Касал, 
касалманд. Профессор: -Сиз хаста эмассиз, 
Яхшибоев, — деб кулди, — шунчаки чарча- 
гансиз.. М. М. Дўст, Лолазор. У[Нигина\ бечо- 
ра оғир хаста эди. Мирмуҳсин, Темур Ма- 
лик. 

2 кўчма Қийналган, дардли; қайғули. Аваз 
ўғлон хаста кўнглин хушлади.. «Гулшанбоғ». 

3 кўчма Кучсиз, заиф; паст (овоз ҳақи- 
да). УИсмат Ҳорихаста, нолинқираган овоз- 
да шикоятга ўтди. Н. Аминов, Қаҳқаҳа. 

ХАСТАДИЛ [а. + ф. ,..ч — қалби, 
юраги беҳол; юраги эзилган] 1 Азоб-уқубат 
чеккан, руҳан эзилган. [Мансур:] Пирим, афв 
айлангиз бахти қарони, Ғарибу хастадил 
мотамсарони. Уйғун ва И. Султон, Алишер 
Навоий. 


2 кўчма Жуда қаттиқ севиб қолган, оши- 
қу беқарор. Етолмайин соғиниб, хастадил 
Ҳабибингман.. Ҳабибий. 

ХАСТАДИЛЛИК Ғамгин, қайғули ҳо- 
латда бўлишлик. -Саидғози Саидвалиевичдан 
ҳам айрилиб қолдик, — деди Акрамов хаста- 
диллик билан. С. Анорбоев, Оқсой. 

ХАСТАЛАНМОҚ Бирор касал билан 
оғримоқ, касал бўлмоқ. Ҳандли диабет би- 
лан хасталанган беморнинг кундалик ов- 
қатида карам, қовоқ, бодринг, укроп, поми- 
дор бўлиши керак. «Фан ва турмуш». 

ХАСТАЛИК қ. касаллик. Бу хасталик 
[буқоқ] оғир асоратларни келтириб чиқариши 
мумкин. Газетадан. 

ХАСТАХОНА [хаста + хона] кт. айн. ка- 

салхона. Исломхўжа камбағаллар учун хас- 
тахонани бепул қилдириб қўйди. С. Сиёев, 
Аваз. 

ХАСТАҲОЛ [ф. + а. JUa«3^aj>. — аҳволи, 
ҳолати касал каби] кт. Хаста каби; заиф. 
Энди Усмоновнинг овози суҳбат бошидаги- 
дек жарангдор ва дадил эмас, балки ёнимда 
хастаҳол бошқа киши гапириб келаётгандек 
эди. «Ёшлик». Севаргул хастаҳол жилмайди: 
начора, онажон.. Н. Қиличев, Чиғириқ. 

ХАС-ХАШАК [хас + хашак] Турли ўт, 
хашаклар. Иркит қор устидан қалин кул 
сепилган, тор йўлкага қалин хас-хашак со- 
чилган. X. Султонов, Бир оқшом эртаги. 

ХАС-ЧЎП [хас + чўп] Турли хас ва ўтин- 
чўп. Кечаси тоғларга ёмғир ёққан бўлса ке- 
рак, сойнинг суви.. йўл-йўлакай хас-чўпларни 
оқизиб келмоқда эди. Ш. Рашидов, Бўрон- 
дан кучли. 

ХАТ [а. -L.K — чизиқ; йўл; чегара чизиғи; 
саф, қатор; нома, мактуб; ёзув; дастхат] 1 
Ёзув, ёзилган, чизилган ёки ўйиб туширил- 
ган белгилар; матн. Олим тошга ўйилган 
қадимий хатни ўқишга уринди. н Хат ки- 
чикроқ қоғозда ўлчовлик сўзлардан иборат 
эди. А. Қодирий, Ўтган кунлар. 

2 Ёзувда ишлатиладиган график бел- 
гилар; ҳарфлар тизими. Арабча хат. Лотин 
хатини ўрганмоқ. 

3 Бирор хабар бериш ёки фикр алмашиш 
мақсадида аниқ манзилга асосан почта ор- 
қали юбориладиган, матн ёзилган қоғоз. Бир 
куни почталъон Ашурали отага хат тут- 
қазди: -Ўғлингиз Кимсанбойдан. Т. Ашуров, 
Оқ от. 




4 Ҳарфларни ёзишдаги ўзига хос ус- 
луб, кўриниш, ёзув хили. Унинг хати хунук. 
н [Асар] Жуда сифатли новвотранг қоғозга 
настаълиқ хатида кўчирилган. «ЎТА». 

5 Савод; ҳарф таниш. [Имом:] Тўғрисини 
айтсак, хатимиз йўқ ҳисобида! Ҳамза, Бой 
ила хизматчи. Уста Мўмин, раҳматлик, хат 
билар эди, китоб кўриб, боланинг отини Ёд- 
гор қўйди. А. Қаҳҳор, Асрор бобо. 

6 Расмий қоғоз, ҳужжат. Бунга ташки- 
лотлар ва шахслар ўртасидаги расмий ишга 
тааллуқли бўлган хатлар, ёзишмалар киради. 
«ЎТА». 

7 Сатр, мисра. Билиш учун ҳар қайси 
шеърдан бир-икки хат ўқиб кўриш керак эди. 
А. Қаҳҳор, Сароб. 

Талоқ хати Эр-хотиннинг бир-биридан 
ажралиши ҳақидаги расмий қоғоз, ҳужжат. 
Бир неча вақтдан сўнг Ҳомиднинг сохта та- 
лоқ хати билан эридан чиққан қиз Комил- 
бекка бериладир. А. Қодирий, Ўтган кунлар. 
Хат тортмоқ 1) чизиқ тортмоқ, чизмоқ; 2) 
кўчма чек қўймоқ, йўқ қилмоқ, даф қил- 
моқ. Бу золимнинг жабрига худо ўзи хат 
тортмаса, бандаси невлайди. Чўлпон, Кеча 
ва кундуз. Хат қилиб бермоқ Ўз мулкини 
бировга қонуний йўл билан расмийлаш- 
тириб бермоқ, топширмоқ. Уйимни интер- 
натга хат қилиб бердим. н Сиз бойларнинг 
ер-мулкларини мусодара қилиш вақтида энг 
яхши ерларни уларнинг ўзларига хат қилиб 
бергансиз. Ҳ. Ғулом, Машъал. Хатга олмоқ 
(ёки солмоқ, битмоқ) Рўйхатга киритмоқ. 
Мулкни хатга олмоқ. н Бу уйдаги ҳамма 
нарса хатга олингандан кейин, ташқарига 
чиқилди. А. Қаҳҳор, Қўшчинор чироқлари. 
Хатга тушмоқ Рўйхатга киритилмоқ. Хатга 
тушдинг — ўтга тушдинг. Мақол. Юмалоқ 
(ёки думалоқ) хат с.т. айн. имзосиз хат қ. 
имзосиз. «Колхоз жун планини пул билан 
тўлдирди», деган мазмунда райкомга думалоқ 
хат ёзиб юборди. А. Кўчимов, Ҳалқа. 

ХАТА \р. хата < венг. haz < ф. — 
қазноқ, кичик омборхона] Украина, Бело- 
руссия ва Жанубий Россия қишлоқларида- 
ги деҳқонлар яшайдиган уй. Унда хатамиз 
ҳув дарё бурилган жойда, ўрмон ёқасида эди. 
Р. Файзий, Кишиларимиз қиссаси. Хаталар- 
дан бирида тунни ўтказдик. «Шарқ юлдузи». 

ХАТАР | а. — хавф; таҳлика, ваҳи- 
ма, хавотир] 1 Бирор бахтсизликка, фало- 
катга олиб келиши мумкин бўлган шароит. 


Бу ерда бир хатар бор. Елғон айтган киши- 
нинг Хатари бор ишининг. Мақол. н Аввал 
мен сиздан миннатдор бўлишим керак.. Сиз 
туфайли кўп қаторида мен ҳам бир хатар- 
дан қутулиб қолганман. Ҳ. Назир, Сўнмас 
чақмоқлар. 

2 Хатарли, хавфли, таҳпикали. Душман- 
нинг бири ҳам хатар. Мақол. н Аммо бири 
кетса, бадтари келди, Янги очкўзларнинг 
хатари келди. М. Шайхзода. 

ХАТАРЛИ Бирор бахтсизликка, ёмон 
натижага олиб келиши мумкин бўлган, 
хавфли, таҳликали. Юрак-томир касаллик- 
лари орасида айниқса миокард инфаркти энг 
хатарли хасталиклардан ҳисобланади. «Фан 
ва турмуш». У биронта хатарли тадбирни 
таклиф қилди, шекилли, бригадир қўлларини 
тез-тез силтаб, аввал анчагача унамади. А. 
Мухтор, Давр менинг тақциримда. 

ХАТАРНОК [а. + ф. . <l~.j — хавфли; 

хавотирли; таҳликали] кт. айн. хатарли. 
Бунинг устига, сарбоннинг айтишига қара- 
ганда, бу манзиллар хатарнок, қароқчи тў- 
далари ҳужум қилиб тураркан. X. Султон, 
Бобурийнома. 

ХАТАРСИЗ Бехатар, хавфсиз. Асқар пол- 
вон билан Али тажанг.. хатарсиз бир пар- 
ча жой топиш умидида ҳолсиз югурдилар. 
Ойбек, Қуёш қораймас. 

ХАТБОШИ Босма ёки ёзма матнда хат- 
нинг дастлабки қаторидан бир оз жой таш- 
лаб бошлаш, абзац. Хатбошидан ёзмоқ. 

ХАТИБ [а. . U ч — нотиқ, воиз, ваъз- 
хон; унаштирилган, куёв] дин. Масжидда 
жума ва ҳайит намози пайтида хутба ўқий- 
диган, ваъз айтадиган домла, имом; воиз. 
Бароқ қошлари қоп-қора хатиб минбарга 
чиқиб, ваъзхонлик қилаётган экан. М. Осим, 
Карвон йўлларида. 

ХАТК АТТТ [а. + ф. — хат, чизиқ 

тортувчи] 1 эск. Хат ёзиб берувчи; мирза. 

2 махс. Чизиқ, йўл ҳосил қиладиган 
қишлоқ хўжалик асбоби; маркер. 

ХАТЛАМОҚ с.т. 1 Мусодара қилинган 
мол-мулкни бирма-бир ҳисобга олиб, ёзиб 
чиқмоқ, рўйхатга олмоқ. Икромжон акамни 
қамоққа олиб кетишди. Ҳамма нарсани хат- 
лаб кетишди. С. Аҳмад, Гулдаста. 

2 Мол-мулкни биров номига қонуний 
расмийлаштириб бермоқ. Ғунончани қайта- 
риб олдик, деб кулди Яхшибоев ичида, энди 
тагидаги «Волга»ни ҳам Тамара келинга xam- 




латиб берсак, унда оёғига туилов тушади.. 
М. М. Дўст, Лолазор. 

ХАТЛАШМОҚ с. т. Бир-бирлари билан 
хат ёзишиб, хат олишиб турмоқ. Мен дўс- 
тим билан хатлашиб тураман. 

ХАТЛИ 1 Хати бор, ёзувли. Хатли қоғоз. 
н Акбаржоним отлидир, Салласи гул хат- 
лидир. «Қўшиқлар». 

2 Хат-саводи бор, ёзув-чизувни била- 
диган. У \ Ғ. Ғу.юм \ «Менинг саводли, хатли 
бўлишимга бошида отам, сўнгра онам сабаб 
бўлдилар», деб таъкидлайди. Ҳ. Ёқубов, Ға- 
ФУР Ғулом ҳаёти ва ижоди. 

ХАТМ [а. ^ — тугатиш, тамом қилиш, 

охирига етказиш]: хатм қилмоқ эск. 1) би- 
рор ишни охирига етказмоқ, тугатмоқ. Тўрт 
кунсиз Ҳуръонни хатм қилиб бўлмайди. А. 
Қодирий, Обид кетмон. Сиз Шарқда ишлаб 
жуда кўп тажриба орттиргансиз, бир неча 
тил биласиз, — давом этди Малисон, — Қуръон- 
ни хатм қилган забардаст мударриссиз.. К. 
Яшин, Ҳамза; 2) мукаммал билмоқ, эгал- 
лаб олмоқ, эгалламоқ. Китоб кўравериб, са- 
водинг ҳам чиқиб қопти. Инглизчани ҳам хатм 
қилиб юборган бўлсанг керак. К. Яшин, Ге- 
нерал Раҳимов. Хатми кутуб қилмоқ Мад- 
расани тамомламоқ, тугатмоқ. Марҳум буз- 
руквор Бухородан хатми кутуб қилиб ке- 
либдур. А. Қодирий, Кичик асарлар. Хатми 
қуръон 1) Қуръонни тўлиқ ўқиб тушириш. 
Рамазон ойида, таровиҳ намозида Қуръоннинг 
аввалидан охиригача тиловат қилиб чиқили- 
ши ҳам хатми Қуръондир. «ЎзМЭ»; 2) мар- 
ҳумлар арвоҳига атаб қуръон тушириш ва 
шу муносабат билан ўтказиладиган диний 
маросим, кичик зиёфат. У[Миробид[ кекса- 
ларни йиғиб, ота-боболарининг арвоҳига хат- 
ми қуръон қилдирди. В. Ғофуров, Вафодор. 

ХАТ-МАҲР, хатти-маҳр [а. _ 4 _о — 

маҳр ҳақидаги ҳужжат] Маҳрига ёки чекига 
тушганлик ҳақидаги ҳужжат. 

Хат-маҳр қилиб бермоқ (ёки топширмоқ) 
Расмий равишда ихтиёрига топширмоқ ёки 
зиммасига юкламоқ. -Лўлиларни менга хат- 
маҳр қилиб топширганмидингиз? Тушунол- 
май қолдим, — деди Раҳимжон. Н. Сафаров, 
Катта карвон йўлда. 

ХАТНА [а. — кесиш, кестириш; 

суннат қилиш] дин. Мусулмонлар ва б. баъзи 
халқларда ўғил болалар жинсий аъзосининг 
чекка кертмагини кесиш ёки кестириш. 


Хатна маросимлари ўзбеклар ва бир қанча 
халқларда тўй шаклидаўтказилади. «ЎзМЭ». 

Хатна тўйи Хатна муносабати билан 
ўтказиладиган маросим, зиёфат; суннат тў- 
йи. Ҳали бунча қарз, чиқимларнинг устига икки 
қизни узатиш, бир ўғилни уйлантириш, бир 
хатна тўйи ҳам бор. Ҳамза, Бой ила хиз- 
матчи. Хатна қилмоқ Шундай тадбирни 
амалга оширмоқ. Ботиржон, Шокиржон- 
ларнинг туғилган кунларини ўтказиб, уларни 
хатна қилмоқчи эканлар.. «Ёшлик». 

ХАТО [а. -.1 U\ — хато, қусур; гуноҳ] 1 
Ҳисоблаш, ёзиш, ўқиш, сўзлаш ва ш.к. 
ларда адашиш, янглишиш, нотўғрилик, 
қусур. Имловий хато. Математик хато. 

2 Умуман, турмушда, ишда йўл қўйил- 
ган камчилик, нуқсон, нотўғри хатти-ҳа- 
ракат. Душман сирингни ўғирлайди, Дўст ха- 
тонгни тўғрилайди. Мақол. н ..аммо му- 
ҳаббат жуда ноёб нарса, бу йўлдаги хатони 
ҳеч кечириб бўлмайди! Мирмуҳсин, Умид. 

Хато қилмоқ (ёки кетмоқ) Хатога йўл 
қўймоқ, камчилик ёки нуқсон юз бериши- 
га имкон бериб қўймоқ. Хато қилмоқ бор- 
дир, тузатмаслик ордир. Мақол. н Ватер- 
лоода хато қилди Наполеон, Жаҳонгирнинг 
қайтди шу кун омади. А. Орипов. Сиз Меҳри 
тўғрисида хато кетдингиз, чунки у фақат 
янги ерда ишлаш нияти билан секретарлик- 
дан кетди. Ш. Рашидов, Бўрондан кучли. 

3 Ҳақиқатга тўғри келмайдиган, асоссиз, 
нотўғри. Хато ёзмоқ. Хато ҳисобламоқ. Хато 
сўзламоқ. н Жўрттага хато ўқиб, ўзинг 
кулдирдинг.. Ўқи, Раъно. А. Қодирий, Меҳ- 
робдан чаён. 

4 қ.х. Ердан чиқмай ёки унмай қолган 
уруғ ҳақида. Яхши ишланмаган ерга экилган 
уруғ хато чиқади. 

5 Мўлжалга, нишонга тегмаслик. Ўқ хато 
кетди. н Ҳеч қайсисининг отгани хато 
кетмас эди, ҳеч бир душман омон кетмас эди. 
«Алпомиш». 

ХАТОЛИК Хато иш, хатти-ҳаракат; янг- 
лишув. Ёки мендан бир хатолик ўтдими.. 
«Гулшанбоғ». Доимий хатоликларнинг учра- 
ши ўлчов асбоблари билан боғлиқ. «ЎзМЭ». 

ХАТОСИЗ 1 Хато қилмаган ҳолда, тўғри; 
бехато; тўла-тўкис. Хатосиз ёзмоқ. Хатосиз 
сўзламоқ. н Ғўзани хатосиз ундириб олиш 
Қурбонали полвон звеносида одат ҳукмига 
кириб қолди. Н. Сафаров, Қурбонали. 







2 Ўқни зое кетказмай, аниқ нишонга 
олиб. н Ўқни хатосиз отмоқ. Хатосиз мер- 
ган бўлмас. Мақол. 

ХАТПАРАСТ [а. + ф. ... j_. кь, — хатни, 
ёзишни яхши кўрувчи] кам қўлл. Хат ёзиш- 
ни яхши кўрадиган. Хатпараст одам. н 
Одатим — хатга бир ўтирсам, қаторасига 
ёзаман. Лекин хатпараст эмасман. Ойбек, 
О.в. шабадалар. 

ХАТ-ПАТ с.т. Хат-хабар, ёзув. Подшо- 
нинг ўғли яна етти йил ўқигандан кейин унча- 
мунча xam-nam танийдиган бўлган экан. «Эр- 
таклар». 

ХАТ-САВОД [хат + савод] Ўқиш, ёзиш. 
Париларга ўхшар экан келбати, Мулла бўлиб 
чиққанди хат-саводи. «Нурали». 

Хат-саводи бор Ўқиш, ёзишни билади- 
ган, саводли. Сен.. хат-саводинг бор-а? А. 
Мухтор, Опа-сингиллар. Хат-саводи йўқ 
Ўқиш, ёзишни билмайдиган, саводсиз. Хат- 
саводини чиқармоқ 1) ўқиш, ёзишни билиб 
олмоқ, саводли бўлмоқ; 2) ўқиш-ёзишни 
ўргатмоқ. 

ХАТ-САВОДЛИ Хат-саводи бор, ўқиш, 
ёзишни биладиган. Турсунбува.. дуойи салом- 
ни ўқитиш учун бутун қишлоқда бирор хат- 
саводли кииш тополмасдан, мулла қидириб, 
Наманганга тушишга мажбур бўлган эди. 
Газетадан. 

ХАТ-САВОДСИЗ Хат-саводи йўқ, ўқиш, 
ёзишни билмайдиган. Хат-саводсиз одам. 

ХАТГИ-МУҲР [а. j^ ~U\ — муҳрли ҳуж- 
жат]: хатти-муҳр қилиб бермоқ Бирор нар- 
са ёки мулкни расмий равишда, ҳужжат 
билан топширмоқ. Ҳали заводимни хатти- 
муҳр қилиб бераман, деб сиз билан нотариус- 
га бормоқчи эдим. Жуда қизиқ иш қилиб 
қўйдингиз-да. С. Аҳмад, Ҳукм. 

ХАТТИ-РАЙҲОН [а. Ҳ -^ йч - рай- 
ҳон шохларига ўхшаш хат] Хаттотликда 
арабча ёзув шаклларидан бири (яна қ. рай- 
ҳоний). Ўйлаб-ўйлаб, арабий калималарни 
хатти-райҳон шаклида ёзиб.. бозор томон 
равона бўлдим. Ғайратий, Довдираш. 

ХАТТИ-ҲАРАКАТ [а. - ҳара- 

кат чизиғи, чегараси] 1 Юриш-туриш, хулқ- 
атвор. Бекнинг хатти-ҳаракатини кўрган 
бойнинг фиғони фалакка чиқди. Ҳ. Ғулом, 
Машъал. Кичкина қизчаларнинг хатти-ҳара- 
катлари катталарни эслатарди. «Ёшлик». 

2 эск. Ҳаракат қилиш, иш олиб бориш 
режаси, тактика. Йўл ycmuda ҳам, Тошкент 


билан яширшча сўз олишиб, хатти-ҳаракат 
чизишиб туришдилар. А. Қодирий, Ўтган 
кунлар. 

ХАТТОТ [а. U1 и=ч — ҳуснихат ёзувчи; 
ҳуснихат муаллими] эск. Чиройли ва аниқ 
ёзадиган одам; каллиграф. Haeouu асарлари 
машҳур хаттотлар томонидан кўчирилган. 
н Улуғбек ажойиб хаттот, мусаввир ва 
саҳҳофнинг олтин қўллари билан яратилган 
бу китобни зўр иштиёқ билан узоқ томоша 
қилди. Б. Аҳмедов, Улуғбек. 

ХАТТОТЛИК эск. Асарларни ҳуснихат 
билан кўчириб, китоб ҳолига келтириш би- 
лан шуғулланиш, хаттот касби. 

ХАТ-ХАБАР [хат + хабар] Хат ва хабар, 
дарак. Ғайри юртда юрган одам хат-хабар 
қилмасмикан ? «Нурали». 

ХАТЧЎП [хат + чўп] Ўқилаётган бетни 
осон топиш учун китоб ичига солиб қўйи- 
ладиган махсус чўп, безакли ип ёки бир 
парча қоғоз, лента ва ш.к. Мутриб хатчўп 
солинган бир саҳифани очди-ю, «Ўқи!» деди. 
«Ёшлик». 

ХАТ-ҲУЖЖАТ [хат + ҳужжат] Хат ва 
ҳужжат(лар). Хат-ҳужжатларни тартибга 
келтирмоқ. 

ХАФА [ф. «дж — бўғиш, бўғилиш, на- 
фас қайтиш; бўғиб ўлдириш; бўғувчи] 1 
Ғамли, қайғули, ҳасратли. У[3улфизар\ жу- 
да ҳам хафа, шаҳло кўзларида нам, мунғайиб 
қолган эди. К. Яшин, Ҳамза. Кумуш жуда 
хафа кўринганликдан, унинг кўнглини очмоқ- 
қа тўғри келар эди. А. Қодирий, Ўтган кун- 
лар. 

2 Ранжиган, озор топган, норози; араз- 
лаган. Кимдан хафасиз? Мендан хафа бўл- 
манг. н [Вера:] Мактаб билганида, тўйингни 
бир йил кейинга қўйдирар эди. Яширдинг. 
Ҳамма сендан хафа. А. Қаҳҳор, Оғриқтишлар. 

Хафа бўлмоқ 1) қайғули ҳолатда бўлмоқ. 
Хафа бўлиб, ёшга тўлганди кўзим, Ўлсам, ўчар 
Чамбилдан босган изим. «Нурали»; 2) ран- 
жимоқ; озор топмоқ. -Анави куни мендан ха- 
фа бўлдингиз-а, — деди у орқасига қарамай. 
Ў. Ҳошимов, Қалбингга қулоқ сол. Икром- 
жон хафа бўлмаганини билдириб.. илжайди. 
С. Аҳмад, Уфқ. Хафа қилмоқ Ранжитмоқ, 
озор бермоқ. Агар у ерда ҳам уни хафа қи- 
лишса.. чопонини елкасига ташлаб кетаве- 
рарди. С. Аҳмад, Уфқ. 

ХАФАГАЗАК [ф. _S | 1 Яллиғланиш, 
газак олиш (яра ҳақида). Яра хафагазак бў- 
либди. 






2 с.т. Хафа бўлган, аразлаган ҳолда. Ан- 
зират хафагазак чимирилиб, қочиб кетди. Н. 
Қиличев, Қуюн. 

ХАФАГАЗАКЛИК айн. хафалик. Севар- 
гул отасининг хафагазаклигини жилла ари- 
тиш илинжида куну тун хизматда шай тур- 
ди. Н. Қиличев, Чиғириқ. 

ХАФАГАРЧИЛИК айн. хафалик. Хафа- 
гарчилик узоқ давом этмади: улар уч кунда- 
ёқ яраишб олдилар. «Ёшлик». Масъудахон 
эрининг келишини, нима олиб келишини сабр- 
сизлик билан кутар, хафагарчилик, қайғу- 
аламлари тарқалгандек бўларди. Газетадан. 

ХАФАЛАНМОҚ кам қўлл. Хафа бўлмоқ. 
Муаллиф ўз асарининг бунчалик эътироф 
топганидан мамнуният билдиргани ҳолда, 
баъзи масъулиятсиз ўзбошимчаликлардан 
хафаланганини ҳам изҳор этган эди. Ш. Ри- 
заев, Жадид драмаси. Абдулазиз.. Аппон чол- 
нинг ранги ўзгариб, юзидаги ажинлари янаям 
қуюқлашганини.. қаттиқ хафаланиш алома- 
тига йўйди. «Ёшлик». 

ХАФАЛАШМОҚ Бир-биридан хафа бўл- 
моқ, келиша олмай қолмоқ; койишмоқ. Гап 
шу: хатойингни тузатасан. Йўқса, ёмон ха- 
фалашиб қоламиз. А. Кўчимов, Ҳалқа. 

ХАФАЛИК Ғамғинлик, қайғули ҳолат; 
ранжиганлик. Зайнаб хафалиги ошган кез- 
ларда қариндош-уруғлариникига юриб, чи- 
гилини ечар эди. А. Қодирий, Ўтган кунлар. 
Унинг [Нигоранинг] нозик қирмизи.. юзида 
хафалик, кўзларида чуқур ўйчанлик бор эди. 
С. Анорбоев, Оқсой. 

ХАФАОМУЗ [ф. — хафага ўх- 

шаш, хафанамо] Хафа бўлган сингари, 
маъюслик билан. Фотима чиройли кўзлари- 
ни шўх ўйнатиб, қони қочган билакларини 
ишқаб, хафаомуз гапирди. Н. Ёқубов, Бўса- 
ғада. 

ХАФАХОН айн. хафақон 1. -Комилжон 
ака, — деди Содиқ хафахон овозда, — қанча 
зарар бўлса тўлаймиз. Мени озод қилинг бу 
қийноқдан. И. Раҳим, Ихлос. 

ХАФАЧИЛИК айн. хафалик. У хафачи- 
лик нималигини билмайдиган шўх-шаддод бир 
қиз эди. М. Мансуров, Ёмби. 

ХАФАҚОН 1 [а. — юрак уриши, 

дукиллаши] Мунгли, ғамгин, хафаҳол. Унга 
ўз ўйлари чигилини ёзиб олишга ёлғизлик, 
хафақон қалбига ором, нафаси бўғилаётган 
ўпкасига ҳаво керак эди. Ҳ. Ғулом, Машъал. 
Театрга борганингизда, биронта хафақон 


актёрни учратиб қолсангиз, унинг дарди ролъ 
устида бўлади. Ш. Холмирзаев, Оғир тош 
кўчса. 

2 Дилсиёҳлик билан ўтадиган. Хафақон, 
чалкаш кунларнинг бирида Исфандиёрнинг яна 
икки катта амалдори қочди. Мирмуҳсин, 

Чўри. 

3 тиб. Юракнинг тез ёки нотекис ури- 
шини сезиш ҳолати. Хафақонни даволаш ва 
олдини олиш касалликни келтириб чиқарган 
сабабларга боғлиқ. «ЎзМЭ». 

4 тиб. Қон босимининг ортиши туфайли 
юз берадиган касаллик, гипертония. Баъзи 
кишиларнинг айтишига қараганда, онам ха- 
фақон касалига йўлиққан эмишлар. М. Му- 
ҳаммаджонов, Турмуш уринишлари. [Бе- 
морларнинг] Бири хафақон, бошқаси сил ка- 
салига мубтало, кимгадир чипқон чиқибди. М. 
Қориев, Ибн Сино. 

Хафақон бўлмоқ 1) диққат бўлмоқ, си- 
қилмоқ; хуноб бўлмоқ. -Бугун сени кўрма- 
ганим учун жуда зерикиб, хафақон бўлиб 
ўтирган эдим, — деди Раъно Ҳафизага. Мир- 
муҳсин, Умид; 2) қон босими ортиш ка- 
салига йўлиқмоқ. 

ХАФАҲОЛ [ф. + а. — хафалик 

ҳолати] Хафа бўлган, руҳи тушган, маъюс. 
-Оллоназар, фойтунни келтир, — деди Ис- 
ломхўжа фойтунчига қараб, хафаҳол қиёфа- 
да. Ж. Шарипов, Хоразм. [Гулзира] Хафаҳол 
бош эгиб чиқиб кетди. А. Мухтор, Кумуш 
тола. 

ХАФИФ [а. , — кичик, енгил] кт. 

Майин, ёқимли. Ажойиб баҳор куни. Хафиф, 
ёқимли шамол эсади.. Р. Комилов, Имтиҳон. 
Булутларнинг оҳистагина сайридан сезилар- 
сезилмас хафиф бир шамол юриб, енгилгина 
бир изғирин ҳам юзга келиб тўқинар.. эди. А. 
Қодирий, Ўтган кунлар. 

ХА-ХА-ХА унд. с. Хахолаб кулишни ифо- 
далайди. -Ха-ха-ха, шамол сиздан ўчимни 
олди, қани, гапиринг! — деди Раъно Анварга. 
А. Қодирий, Меҳробдан чаён. -Ха-ха-ха.. — 
Фазлиддин Нурининг сўзларидан таъсирланиб, 
қаттиқ кулди, — отангга пул керак бўлса, 
биздан қарз олсин. Ойбек, Танланган асар- 
лар. 

ХАХОЛАМОҚ Қаттиқ овоз чиқариб 
кулмоқ. Шамси Тўраевич хахолаб кулди. Н. 
Аминов, Қаҳқаҳа. Темур Малик хахолаб ку- 
либ юборди. Мирмуҳсин, Темур Малик. 






ХАХО-ТАРАЛА с.т. Хурсандчилик, хуш- 
чақчақлик. Шу тариқа жами сайёҳлар: эру 
хотин, ёшу қари қий-чув, хахо-тарала билан 
оқшомгача кетма-кет ҳамма чўмилиб чиқади. 
Ҳ. Ҳасанов, Экватордан ўтганда. 

ХАЧИР От (бия) билан эшак (ҳанги)- 
дан урчиган, юк ташувчи уй ҳайвони. По- 
дишо буларга ориқ хачирга мол-дунё ва йўл 
озиғини ортиб берибди. «Зумрад ва Қиммат». 
20-асрнинг 50-йилларидан бошлаб хачир 
Ўзбекистонда автомобиль транспортининг 
ривожланииш билан деярли йўқолиб кетди. 
«ЎзМЭ». 

ХАШАК [ф. S.Jb.±. — қуруқ, қуриган, 
қуритилган] Қуритилган ўт-ўлан, пичан. 
Қолаверса, қиш бўйи одамларга хашак керак. 
С. Сиёев, Ёруғлик. Бригадамиздан тўрт 
кишини.. хашак йиғишга жўнатишди. Ш. 
Жўраев, Бола дунёни тебратар. 

ХАШАКИ \ф. ч — қуриганлик, қур- 
ғоқчилик, қуруқлик; дағаллик, қўполлик] 
1 Чорва учун озуқа, ем-хашак бўладиган. 
Хашаки лавлаги. Хашаки жўхори. 

Хашаки тут Меваси уруғли, қора, қиз- 
ғиш, оқиш, сарғиш рангларда бўладиган 
маҳаллий тут; чағир тут. Хашаки тут таги- 
да она-бола довон томонга кўз тутиб ёти- 
шарди. Й. Шамшаров, Бахт излаб. 

2 Паст зотли, зотсиз, жайдари, маҳал- 
лий. Хашаки от. Хашаки товуқ. 

3 кўчма с.т. Оддий, содца, ҳамма қато- 
ри (одам ҳақида). -Аҳмад полвон унақа сен- 
лар ўйлаган хашаки болаларданмас, — деди 
Боқи. Қ. Кенжа, Тоғ йўлида бир оқшом. 

4 кўчма Жўн, асоссиз. Айтган гаплари- 
нинг ҳаммаси хашаки чиқиб, мажлис аҳли- 
нинг энсасини қотирди. М. М. Дўст, Галатепа- 
га қайтиш. 

ХАШАКЛАМОҚ с.т. Хашак емоқ. От 
хашаклади. 

ХАШАКХОНА [хашак + хона] Хашак, 
пичан сақланадиган жой. 

ХАШАК-ХУШАК Хашак, пичан, қури- 
ган ўт-ўлан. Ундан [қабрлардан] нарида то- 
мига сандал курси, машина баллони, хашак- 
хушак уйиб ташланган бостирма. «Ёшлик». 

ХАШТАК-ПАШТАК айн. аштак-паштак. 
Ўрикдан турли усулда.. хаштак-паштак, 
баргак [олтингугурт тутуни билан дудла- 
тиб\, аъло даражада туршак қилинади. К. 
Маҳмудов, Ўзбек тансиқ таомлари. 


ХЕЗ [ф. — тик турувчи, кўтарилув- 

чи; кўтарилиш, сакраш]: хез қилмоқ фолък. 
Ташланмоқ, сапчимоқ; ҳамла қилмоқ, хез- 
ланмоқ. Қари чинорда пойлаб турган бургут 
Юнус парига хез қилди. «Маликаи айёр». 

ХЕЗЛАМОҚ 1 фольк. Тез ҳаракат билан 
олдинга интилмоқ, ташланмоқ; ҳамла қил- 
моқ; сапчимоқ, сакрамоқ. Бедов отлар чув 
деганда хезлайди. «Хушкелди». Майдон кўр- 
са, кийикдек бўб хезлайди, Душманга тиши- 
ни доим тезлайди. «Равшан». Давлат қуши 
муяссардир боишнгга, Душман хезлаб келол- 
майди қошингга. Ислом шоир. 

2 Бирор иш ёки ҳаракат қилишга унда- 
моқ, қистамоқ. Хизир билан Бадбахт тоғин 
кўзлайин, Узоқларга Ғиркўкимни [отни] хез- 
лайин. «Гўрўғлининг туғилиши». 

ХЕЗЛАНМОҚ 1 Хезламоқ 2 фл. ўзл. н. 

2 Уришиш, жанжаллашиш, ҳамла қи- 
лиш ҳолатида бўлмоқ. -Бу уйда тариқчалик 
ҳаққинг йўқ. Минбаъд ҳаром сенга бу жой- 
лар! — Каромат хезланиб, қўлини белига 
қўйганча, эрига пастдан қиё боқиб бақирар.. 
эди. А. Мухтор, Кумуш тола. .. Тўрабек бўлса 
ўша ерда ётган белкурак дастасини чиқариб, 
яқинлашиб кўрларинг-чи, дегандай хезланиб 
турибди. М. Мансуров, Ёмби. 

” ХЕЛИ-ХЕШ [а. + ф. - яқин- 

лар, қариндошлар гуруҳи] Қариндош, қа- 
риндош-уруғ. Бул жойда йўқ хели-хеишм. 
«Тоҳир ва Зуҳра». 

ХЕМИ-, хемо- [лот. chimia < а. И^Л] 
Байналмилад ўзлашма қўшма сўзларнинг 
биринчи қисми бўлиб, ўзи қўшилган сўз- 
нинг кимёга, кимёвий жараёнларга алоқа- 
дорлигини билдиради, мас., хемосинтез. 

ХЕМОСИНТЕЗ [хемо.. + синтез] Микро- 
организмлар томонидан оксидланиш реак- 
циясида ҳосил бўлган энергия ҳисобига 
карбонат ангидриднинг ўзлаштирилиши ва 
органик бирикмаларнинг биосинтез қили- 
ниш жараёни. Хемосинтезнинг кашф қили- 
нииш тирик организмларда кечадиган мод- 
далар алмашинуви жараёнининг асосий mun- 
лари тўғрисидаги тушунчани ўзгартириб 
юборди. «ЎзМЭ». 

ХЕМОСОРБЦИЯ [хемо.. + лот. sorbere 
— ютмоқ, ўзига сингдирмоқ] ким. Суюқлик 
ва қаттиқ жисмнинг атроф муҳитдан мод- 
далар ютиши. 

ХЕХЕЛАМОҚ «Хе-хе» каби овоз чиқа- 
риб кулмоқ. Қози домла кулгидан четда қол- 




мади, калласини ликиллатиб, роса хехелади. 
М. Исмоилий, Фарғона т. о. 

ХЕ-ХЕ-ХЕ унд.с. Хехелаган кулги тову- 
шини ифодалайди. -Пари йигитга ошиқ- 
мисан ? Хе-хе-хе! -Нега куласан, Гулшан ona ? 
А. Қодирий, Меҳробдан чаён. 

ХЕШ [ф. — ўз, ўзи; қариндош, 

яқин киши] шв. Қариндош, қариндош-уруғ, 
қавм-қариндош; яқин одам. Ёлғизэкан, соч- 
соқоли оқ, На ўғли бор, на қиз, на ёр, хеш. 
Миртемир. Ёқубжон айтган кииш аллақа- 
чон оламдан ўтган экан.. Қайдан келганини, 
кимнинг хеши эканини билмасэкан. М. М. Дўст, 
Лолазор. 

ХЕШ-АҚРАБО, хешу ақрабо [хеш + ақ- 
рабо] кт. Қариндош-уруғлар, уруғ-аймоқ- 
лар, қавм-қариндошлар; яқин кишилар. Бир 
ҳафта ўтгач, хеш-ақрабою таниш-билишлар 
бешик тўйига чорланди.. «Ёшлик». Ҳол сўргани 
яна хеш-ақрабо, ёр-дўст, ҳамсоялар кириш- 
ди. С. Сиёев, Аваз. 

ХЕШЛИК Қариндошлик, қариндош- 
уруғлик муносабати. Ўртақўрғонга ўзингиз 
бориб келасиз, ўртоқ Яхшибоев, мен борсам, 
эришроқ туюлади, ҳар қалай, рафиқангиз боис 
хешлиги бор. М. М. Дўст, Лолазор. 

ХИ айн. хих. 

ХИВИЧ Ҳўл, узун новда, хипчин. Бўта- 
бой тол хивичини ўйнаб, хиргойи қилиб келар- 
ди. С. Аҳмад, Ҳукм. Гулчеҳра «ҳим», дебўрни- 
дан турди, ташқарига чиқиб, йўғон хивич 
топиб, уйга кирди. «Саодат». Аёз, тарайман, 
дер ўжарлик билан Тутларнинг тиккайган 
хивичларини. А. Шер. 

ХИВИЧЛАМОҚ Хивич билан урмоқ, 
саваламоқ. 

ХИЁБОН [ф. оССь. — бульвар, хиёбон] 
Икки томонига қатор дарахт, бута ва гул- 
лар ўтқазилган йўл ёки йўлка; сайргоҳ. 
Асфальт кўчаларда юксак бинолар, Икки чет 
хиёбон, арғувон тип-тик. Ғ. Ғулом. Хиё- 
бондаги дарахтларнинг япроқларида йиғил- 
ган томчилар тўкилиб тушди. С. Кароматов, 
Олтин қум. 

ХИЁЛ [fl.JL._i.] рвш. 1 Билинар-билин- 
мас даражада; озгина, бир оз. Яхшибоевнинг 
рангихиёл оқарган эди. М. М. Дўст, Лолазор. 
Қўчқор келиб кетгандан кейин, Машрабнинг 
миясида бурғидай айланган оғир ўйлар сал 
тарқаб, хиёл енгил тортди. О. Ёқубов, Эр 
бошига иш тушса. Орадан хиёл фурсат ўтиб, 
қўнғироқ жиринглади. С. Нуров, Нарвон. 


ХИЁНАТ [а. ciiL^ — макр, ҳийла; хоин- 
лик, мунофиқпик, вафосизлик] Аҳдни бу- 
зиш, бировнинг ишончини ёки ишониб 
топширган нарсасини суиистеъмол қилиш. 
Макру ҳийла ва хиёнатнинг жойи дўзахдир. 
«Фан ва турмуш». -Мени хиёнат йўлига бош- 
ламоқчимисан ? — дедим қалтираб. X. Тўхта- 
боев, Ширин қовунлар мамлакати. 

Хиёнат қилмоқ 1) аҳдини бузмоқ, би- 
ровнинг ишончини ёки ишониб топширган 
нарсасини суиистеъмол қилмоқ. Омонатга 
хиёнат қилма. Мақол. н Оддий пахтакор 
аввал қандай ишлаган бўлса, ҳамон шундай. 
Пахтага ҳеч қачон хиёнат қилмайди. «Сао- 
дат»; 2) ёри ёки севгилисига нисбатан вафо- 
сизлик қилмоқ, бошқага, бегонага кўнгил 
бермоқ. [Умиднинг] Баъзан юраги орзиқиб 
тушарди: кимдандир эрига хиёнат қилиб 
юрадиган бир аёлни эшитган эди. Мирмуҳ- 
син, Умид. 

ХИЁНАТГАР [fl. + ф. — хиёнат 

қилувчи] эск. айн. хиёнатчи. 

ХИЁНАТГАРЛИК Хиёнат қилишлик. 
Қилиб зотингдаги найрангни охир, Хиёнат- 
гарлигинг кўрсатдинг охир. Ҳабибий. 

ХИЁНАТКОР [а. + ф. jLSc^La. — хиёнат 
қилувчи] айн. хиёнатчи. Танқид кўриб, хиё- 
наткорнинг димоғи куйди, Ўт тушди режа- 
сига, қўйган тузоғи куйди. С. Абдулла. Хиё- 
наткорнинг дўсти бўлиб танилган Султо- 
налининг ҳам ҳаёти таҳлика остида турадир. 
А. Қодирий, Меҳробдан чаён. 

ХИЁНАТКОРЛИК Хиёнат қилишлик. 
Хиёнаткорлик қилмоқ. 

ХИЁНАТКОРОНА [а. + ф. «iljLS^L^ 
— хиёнаткорлик билан, хиёнат қилган ҳол- 
да] рвш. Хиёнатчиларга хос; хиёнаткорлар- 
ча. Хиёнаткорона ҳужум. н Булутлар ора- 
сидан ой хиёнаткорона мўралади, «Ҳой уят- 
сизлар, ҳаддиларингиздан ошманглар», де- 
гандай илжайиб, атрофни ёритди. Ф. Му- 
сажонов, Ҳури. 

ХИЁНАТЧИ 1 Аҳдида турмайдиган, би- 
ровнинг ишончини ёки ишониб топшир- 
ган нарсасини суиистеъмол қиладиган ки- 
ши; алдоқчи, муттаҳам. Унинг [Ҳамзахўжа- 
евнинг] олдида уч йўл бор. Биринчиси — хиё- 
натчиларнинг патини тўзғитадиган ҳамлага 
ўтиш. «Муштум». 

2 Сотқин, хоин. Чиғатой ўз аскарларидан 
кўра шаҳар ичидаги хиёнатчиларга кўп умид 
боғлар эди. М. Осим, Карвон йўлларида. 




ХИЁНАТЧИЛИК кам қўлл. айн. хиёнат- 
корлик. Хиёнатчилик позицияси. 

ХИЖИЛ | а. J ? х — ор, номус, уят, уя- 
лиш; уятчанлик, тортинчоқлик] Хижолат- 
да қолган, кўнгли ғаш. Бир уятчан йигит 
бетоб ётган қайнотасиникига уялиб бормай 
юрар ва бундан ўзи ҳам хижил эди. А. Му- 
қимов, Ҳол сўраш. 

Кўнгли хижил бўлмоқ (ёки тортмоқ) 
Бирор нарсадан хижолат бўлмоқ, безовта- 
ланмоқ, нотинч бўлмоқ. Улар [Озод билан 
Қаҳҳор] тинчиб, ўринларига ётишганда, Озод 
нимадандир кўнгли хижил бўлаётганини се- 
зиб қолди. «Ёшлик». Шу онда кўз олдига 
томоғини боғлаган Ёқут келди-ю, кўнгли 
хижил тортди. А. Абдуллаев, Бизнинг йў- 
лимиз. Кўнглини хижил қилмоқ Хижолатга 
солмоқ, ноқулай аҳволга солмоқ, ғаш ёки 
нотинч қилмоқ. Кечадан бери кўнглимни 
хижил қилаётган ташвишларни бир зумда 
унутгандек бўлдим. Ў. Ҳошимов, Икки эшик 
ораси. 

ХИЖИЛЛИК Хижил бўлиш, гашлик, 
нотинчлик. Дала ҳавоси димоғига урилиши 
билан кўнглидаги хижиллик офтоб тафтида 
эриган қировдай ҳовурга айланиб кетди. А. 
Кўчимов, Ҳалқа. 

ХИЖОЛАТ [а. dJ — уят, уялиш] 
Уятдан ўзини ноқулай, ўнгайсиз сезиш; 
уялишҳисси. Ошно хижолатдан қизарди. М. 
М. Дўст, Лолазор. -Вой, мени деб лойга 
беландингиз, — деди аёл хижолат билан. С. 
Аҳмад, Уфқ. 

Хижолат бўлмоқ (ёки тортмоқ, чекмоқ) 

Бирор нарсадан уялмоқ, ўнғайсиз, ноқулай 
ҳолга тушмоқ. Ғафур аканинг олдида бундан 
бир оз хижолат бўлдим. Шукрулло, Сай- 
ланма. Али полвоннинг бу гапидан хижолат 
тортган Эш полвон унга зардали қараб олди. 
С. Аҳмад, Уфқ. Норқўзининг бундай мақ- 
товини эшитган Феруза.. хижолат чекди. Ҳ. 
Ғулом, Феруза. Хижолат қилмоқ ёки хижо- 
латга қўймоқ Бировни уялтирмоқ, ўнғай- 
сиз, ноқулай ҳолга туширмоқ. Баҳодир но- 
жўя ҳаракати билан Оқилани хижолатга 
қўйганидан қаттиқ ўкинар, лекин иш ўтган 
эди. М. Жалолиддинова, Кейинроқ. Хижо- 
латда қолмоқ Ўнғайсиз, ноқулай ҳолатда 
қолмоқ, уялиб қолмоқ. Элмурод хижолатда 
қолди. П. Турсун, Ўқитувчи. 

ХИЖОЛАТЛИ 1 Хижолат ёки уялиш 
билан; хижолат бўлган ҳолда -Маматвой 


иним, — гап бошлади у хижолатли оҳангда.. 
«Ёшлик». Азизхон хижолатли овоз билан де- 
ди: -Мен эдим, ая. Мен эдим. С. Аҳмад, Уфқ. 

2 Кишини уялтирадиган, ноқулай аҳвол- 
га соладиган. Машина зарур бўлиб қолса, хи- 
жолатли иш бўлмасин. С. Аҳмад, Уфқ. 

ХИЖОЛАТЛИК 1 Хижолат бўлиш, но- 
қулай аҳволда қолиш. Умматали боласини 
хижолатликдан чиқариш учун гапни бўлиш- 
га уринарди.. С. Аҳмад, Уфқ. 

2 айн. хижолат. -Яна кўнгилларига бошқа 
гап келмасмикан ? — деди хижолатлик билан 
Адолат. С. Зуннунова, Гулхан. 

ХИЖОЛАТОМУЗ [хижолат + ф. - 
ўхшаш, каби] Хижолат бўлган ҳолда, хижо- 
лат бўлиб, хижолат тортиб. Матпано боядан 
бери хижолатомуз ўтирарди. С. Сиёев, Ёруғ- 
лик. Ниҳоят, холи қолишгач, Гулчеҳра хи- 
жолатомуз жилмайиб, секингина деди.. «Сао- 
дат». 

ХИЖОЛАТПАЗЛИК с. т. Хижолат. У 
[Салима] бу масалада фақат акасининггина 
эмас, ўзининг ҳам айбдорлигини сезиб, хижо- 
латпазликдан терлаб кетди. М. Исмоилий, 
Бизнинг роман. Турғунов ўзини билмаганга 
олган бўлса ҳам, Бўрибой хижолатпазлик 
билан илжайиб, ёлғонлади: -Меҳмон келган 
экан. Ҳ. Назир, Ўтлар туташганда. 

ХИЗМАТ [а. — хизмат; иш, лаво- 

зим; хизмат кўрсатиш; ёрдам] 1 Бирор иш 
ёки меҳнат билан шуғулланиш; бирор ишни 
бажариш; иш, меҳнат. Бир кун эшон мени.. 
чақириб: -Ўғлим, — деди, — мана энди бизга 
анча хизматинг сингди. Ғ. Ғулом, Шум бола. 
Юрт, ҳукумат асло бу хизматларингни унут- 
майди. С. Аҳмад, Уфқ. -Агар менинг бу хиз- 
матим хон жанобининг марҳаматига лойиқ 
кўрилар экан, — деди ҳожи, — менга энг 
манзур бўлган мукофот ўғлимнинг озод қили- 
нишидир. А. Қодирий, Ўтган кунлар. 

Хизмат қилмоқ 1) иш, юмуш қилмоқ. 
Бу эса елиб-югуриб хизмат қилиб юрган 
Обидовнинг кўнглига ғулғула олди. Газета- 
дан; 2) бирор муассаса, корхонада ишла- 
моқ. У институтда хизмат қилади; 3) му- 
айян вазифани бажармоқ, керак бўлмоқ. 
«Бобурнома» даги маълумотлар ҳозирги за- 
мон фани учун ҳам хизмат қилади. «Фан ва 
турмуш». 

2 Бировга ёрдам кўрсатиш; холисона қи- 
линган иш; ёрдам; яхшилик. Бу хизматинг- 
ни сира унутмайман. Элга хизмат — олий 




ҳиммат. Мақол. н Элга хизмат қилиб, бо- 
лам, дуо ол. «Маликаи айёр». То ўлгунча, oma, 
қилай хизматинг, Қилган хизматларим — 
сенинг иззатинг. «Маликаи айёр». 

3 Бирор ташкилот, муассаса ёки кор- 
хонада бажариладиган иш, вазифа; лавозим; 
шундай жойда ишлаш. Биринчи ноябрда бўл- 
са керак, «Муи/тум» хизматига киришган- 
ман. А. Қодирий, Кичик асарлар. Сиз, оғай- 
нилар, илгари хон ёнида қандоқ хизматда 
бўлган бўлсаларингиз, энди ҳам ўша вазифада 
қолаберасизлар. А. Қодирий, Ўтган кунлар. 
У [Аҳрор халфа Фузайилхонов] шу ердаги 
хизматга кириб, кейинчалик секин-аста би- 
ринчи синф ўқитувчиси бўлиб олди. «Муш- 
тум». 

Хизмат ҳақи Бирор иш ёки топшириқни 
бажаргани учун бериладиган ҳақ. Мана, Му- 
тал полвон, ҳозирча оз бўлса ҳам, шуни олиб 
турасиз, аммо хизмат ҳақингиз ўз йўлига 
бўладир. А. Қодирий, Ўтган кунлар. 

5 Иш, топшириқ, вазифа. [Ҳомид:] Киши- 
нинг хизматидан қочган одам эмасман. А. Қо- 
дирий, Ўтган кунлар. Сизга оғир келмаса, бир 
хизмат топширмоқчиман, уста! А. Қодирий, 
Ўтган кунлар. 

Хизматингизга тайёрман Нима иш буюр- 
сангиз, бажаравераман, буйруғингизга мун- 
тазирман. [Шофёр йигит:] Хизматингизга 
доим тайёрмиз. С. Анорбоев, Оқсой. 

6 Сўроқ оҳанги билан айтилиб, «Менда 
нима ишингиз бор?» деган маънони бил- 
диради. -Хўш, ўртоқ Дўсматов, хизмат ? — 
dedu Давлатёр. П. Турсун, Ўқитувчи. -Хиз- 
мат? — dedu у [Акрам] юмшоқ креслонинг 
суянчиғига ўзини ташлаб, Нигорага тикилди. 
С. Анорбоев, Оқсой. 

7 с.т. Армия сафида бўлиш, ҳарбий маж- 
буриятни ўташ. Хизматга чақирилмоқ. н 
[Ота-оналар] Бундан бир ёки икки йил илга- 
ри аскарликка узатган ва хизматини ту- 
гатиш олдида урушга тўғри келиб, ҳозир жанг 
қилаётган болаларни эсладилар. И. Раҳим, 
Чин муҳаббат. 

8 Армия таркибидаги айрим ихтисос- 
лашган соҳалар ёки тармоқлар. Алоқа хиз- 
мати. Тиббиёт хизмати. Разведка хизмати. 

Хизмат кўрсатган Меҳнати эътироф 
этилган кишиларга бериладиган фахрий 
унвонлар таркибида ишлатилади. Хизмат 
кўрсатган ўқитувчи. Хизмат кўрсатган фан 
арбоби. Ўзбекистон Республикасида хизмат 


кўрсатган артист. Хизмат кўрсатмоқ Ки- 
шилар эҳтиёжини, талабини қондириш би- 
лан боғлиқ бирор иш қилмоқ. Маданий хиз- 
мат кўрсатмоқ. Хизматда (ёки хизматин- 
гизда) бўлайлик Бирор кимсани меҳмондор- 
чиликка таклиф қилганда, илтифот юзаси- 
дан айтиладиган ибора. Мулла Ғулом, бугун 
хизматда бўлайлик, қўл бўшади дегунча тўғ- 
ри келаверасиз. М. Исмоилий, Фарғона т. о. 

ХИЗМАТДОШ Бирга хизмат қиладиган 
кишилар (бир-бирига нисбатан); ҳамкасб. 
Кўчада хизматдош дўстларни учратиб қол- 
дим. н Ишдан кейин гоҳо ўзига ўхшаган хиз- 
матдошлари билан кўчанинг нариги бетида- 
ги.. қаҳвахонага ўтиб, андак шакаргуфтор- 
лик қилади. Э. Аъзамов, Жавоб. 

ХИЗМАТКАШ [а. + ф. - иш, 

меҳнат қилувчи] 1 айн. хизматкор. 

2 Ишдан қочмайдиган, ишни яхши ба- 
жарадиган; ишчан, меҳнаткаш. Хизматкаш 
йигит. 

ХИЗМАТКОР [а. + ф. — хизмат 

қилувчи] 1 Бировларнинг шахсий хизмати- 
ни, уй ишини қилувчи киши. Бу асар бир 
пардалик фожиа бўлиб, унда бир золим бой- 
нинг йигирма йиллик мўйсафид бир хиз- 
маткорига сўнг вақтда қилган жабр ва зул- 
ми тасвир қилингандир. Ҳамза, Танланган 
асарлар. 

2 Халқ ёки жамият манфаати учун хиз- 
мат қилувчи. -Йўлингга кўз тикар, тикар 
албатта. Улғайсанг, ўқиб, бўл элга хизмат- 
кор! М. Алавия. 

ХИЗМАТКОРЛИК Хизматкор бўлиш- 
лик. Хизматкорликка Йўлчибойни сўрамоқ- 
чиман. У синалган одам, сан нима дейсан? 
Ойбек, Танланган асарлар. 

ХИЗМАТОНА [а. + ф. «дС-олдД кам қўлл. 
Хизмат учун тўланадиган ҳақ. -Бизнинг ва- 
зифамиз, мана шу шар/пларга биноан.. хиз- 
матона ва ширинкома олишдир, — деди 
[ноиб]. С. Айний, Судхўрнинг ўлими. [Эшон 
қози] Мазкур ҳаққи хизматонани астагина 
ёнларига солдилар. А. Қодирий, Кичик асар- 
лар. 

ХИЗМАТЧИ 1 Бирор идора ёки кор- 
хонада ёзиш-чизиш билан шуғулланувчи 
киши; ходим. Унинг ижтимоий келиб чиқи- 
ши — хизматчи. н Идора хизматчилари- 
нинг бир мажлисида Сулаймоновни роса су- 
лайтиришди. А. Қаҳҳор, Икки ёрти — бир 
бутун. Бирлашма хизматчилари таркибига 

стоматологларнинг киритилиши тасодифий 
чора эмас. Газетадан. 

2 Умуман, меҳнаткаш киши; ишчи. Улар 
темир йўл хизматчилари эди. Ойдин, Суҳ- 
бати жонон. Ҳилинадиган ишнинг бир хиллиги 
хизматчини толиқтиради, аксар, анчагина 
куч сарф этишни талаб этади. «Фан ва 
турмуш». 

3 айн. хизматкор. Мулладўст — 54 ёшда, 
шўхтабиат.. кўнгилчан бир киши. Қозининг 
хизматчи ҳам мулозими. Ҳамза, Майсара- 
нинг иши. 

ХИЗР [а. — «яшилланмоқ, яшил 

тусга кирмоқ» фл. дан] (X — катта) дин. 
Ислом ривоятларида зикр этилган, ҳаёт 
булоғидан «оби ҳаёт» ичиб, умри боқий 
бўлган тақводор шахс; оғир аҳволда қолган 
кишиларга чол, сувори ёки йўловчи кў- 
ринишида учраб, уларнинг мушкулини осон 
қилади. Хизр назар қилмаса, эшак бозорга 
даллол ҳам бўлолмайсан. Мақол. н Юрган 
киши баланд тоғлардан ошар, Хизр назар 
қилган ҳам кўп узоқ яшар. «Эрали ва Ше- 
рали». 

Хизрни йўқласам (ҳам) бўлар экан 

Сўзловчи йўқлаб ёки истаб турган одам 
тасодифан келиб қолганда айтиладиган 
ибора. -Хизрни йўқласанг бўлмасмиди, — деди 
Тўлаган кулиб. А. Қаҳҳор, Оғайнилар. 

ХИЙЛА [ф. Гх — кўп, ортиқ] 1 рвш. 
Маълум даражада, бирмунча, анча. Бемор- 
нинг соғлиги хийла яхшиланди. У сендан хий- 
ла ёшроқ. 

2 Бирмунча фурсат, анча вақт. Биз 
бекатда хийла кутиб қолдик. н Эргаш ота 
хийладан кейин келди. О. Ёқубов, Қаҳрамон 
излаб. 

ХИЙЛИ [ф. Г ч] с.т. айн. хийла. Ва- 
тан фарзандлари қалбининг кучи Атомлар 
сиридан хийли буюкдир. Ғ. Ғулом. 

ХИЛ [а. — хусусият, сифат] Бирор 

нарсанинг нави, тури; зот, жинс. Икки хил 
фикр. Атласнинг етти хил ранг жилоси. н 
Лекин Карим Toupoe дегани ҳам бўш кел- 
майдиганлар хилидан экан. С. Аҳмад, Юлдуз. 
Ичимликларнинг қайси хилидан сўрасангиз 
— тайёр. С. Зуннунова, Олов. Дилдор қош- 
ларини, елкаларини учириб, минг хил муқом 
билан қўишқ айтарди. С. Аҳмад, Уфқ. 

Бир хил 1) бир турли; ҳар жиҳатдан тенг. 
Кунлар бир хил, кунлар зерикарли. С. Сиёев, 
Ёруғлик. Тош кўзага тушсаям, кўза тошга 


тушсаям, оқибат бир хил — тош синмайди, 
кўза синади. С. Сиёев, Ёруғлик; 2) айрим, 
баъзи, баъзи бир. Кўп лашкар вағирлашди, 
Тоғларнинг қуши учди. Қўрқоқнинг ҳуиш учди, 
Бир хили отдан тушди. «Юсуф ва Аҳмад». 
Бир хил бўлиб кетмоқ Тўлқинланмоқ, ҳая- 
жонланмоқ; ўзини ноқулай сезмоқ. У бў- 
йинбоғини боғларкан, хотинига разм солиб, 
кўнгли бир хил бўлиб кетди. С. Нуров, Май- 
саларни аёз урмайди. Хил тушмоқ (ёки кел- 
моқ) Бир-бирига мос келмоқ, мос тушмоқ. 
Кўп ўтмай [Набижон билан раиснинг] ора- 
ларидан ола мушук ўтадиган, гаплари гап- 
ларига хил келмайдиган бўлиб қолди. Ф. Нас- 
ридцинов, Ота ўғли. 

ХИЛВАТ [а. сз j-Lk — ёлғизланиш, ёлғиз 
қолиш; махфий, пана жой; чекка, овлоқ 
жой] 1 сфт. Одамлардан, кўздан йироқ, ҳеч 
ким кўрмайдиган, одам кам бўладиган; 
пана, овлоқ, чекка. - 1 Чол\ Биз билан хилват 
уйда гаплашди, — деди Усмон. О. Ҳусанов, 
Қўшиқчининг тақцири. Усмонбек Ўратепа 
қозисига қарашли хилват ea дабдабали уйда 
ёлғиз, дарича ёнида ўтириб, Туркистоннинг 
ҳарбий картасини кўздан кечирмоқда. Ш. 
Тошматов, Эрк қуши. Имтиҳон ҳафтаси 
кириши билан факультетда хилват бурчак 
қолмади. А. Қаҳҳор, Сароб. Кейинги якшанба 
борилган жой ҳақиқатан салқин, хушҳаво, 
хилват ер экан. С. Абдулла, Ўртоқ Холна- 
заров. 

2 от Тинч, осуда жой. [Ҳусайн:] Дўстим, 
ёшлигимизни замон олиб кетди.. қолган ум- 
римизни хилватда ea фароғатда ўтказайлик. 
Уйғун ва И. Султон, Алишер Навоий. 

Хилват қилмоқ Панада суҳбат қурмоқ, 
гапиришмоқ. 

ХИЛВАТГОҲ [а. + ф. j I ч — чекка, 

пана жой] Хилват жой; овлоқ, чекка жой. 
Хилватгоҳда яшамоқ. н Кимсасиз бу хил- 
ватгоҳлар қўйнида турли-туман кемирувчи, 
емирувчи, ўрмаловчи, думалаб юрувчи жон- 
дорларнинг изи жуда кўп. Ж. Абдуллахонов, 
Тўфон. 

ХИЛВАТНИШИН [а. + ф. jl^ 

— хилватда ўтирувчи] эск. кт. Хилватда 
яшашни севадиган, хилватда якка-ёлғиз 
яшайдиган одам. 

ХИЛВАТХОНА [хилват + хона] Хилват 
ёки овлоқ жойдаги уй, бино; махфий кен- 
гаш хонаси. Кечқурун султон.. Маждиддинни 
хилватхонага чақиртирди. М. Осим, Карвон 
йўлларида. 

ХИЛЛАМОҚ 1 Хилларга, навларга аж- 
ратмоқ. Қовунларни хилламоқ. Пиллани хил- 
ламоқ. 

2 Танлаб олмоқ, сараламоқ. Гулларни 
хилламоқ. н Мактаб ташкилотларини қўлга 
олгандан кейин, ўқувчи ва муаллимларни 
хиллаш керак бўлади. А. Қаҳҳор, Сароб. 

ХИЛЛИ Навли, турли. Кўп хилли. 

ХИЛМА-ХИЛ Ҳар хил, турли-туман. 
Очилмиш хилма-хил гуллар, топиб зийнат 
хиёбонлар. Ҳабибий. Кампир куёвини ҳами- 
ша шундай кутадими ёки Нусратбек келгани 
боисми, таом анча кўп ва хилма-хил эди. С. 
Нуров, Майсаларни аёз урмайди. 

ХИЛМА-ХИЛЛИК Ҳар хиллик, фарқ. 
Имлодаги хилма-хиллик. Фикрлар хилма- 
хиллиги. 

хилондон эск. Ичига соқолтароқ, қа- 
йирма пичоқ, тишковлагич каби буюмлар 
солиб, белбоққа осиб юриладиган, чармдан 
ясалган кичик сумка. Қўлида ўша ўзинг кўр- 
ган хилондони, оёғида нағмалик этик! А. Қо- 
дирий, Кичик асарлар. 

ХИЛОФ [а. — қарама-қаршилик; 

келишмовчилик; зиддият; тафовут] Зид, қа- 
рама-қарши, тескари. Қоидага хилоф ҳара- 
кат. Интизомга хилоф равишда. н Биров- 
никини олиш шариатга хилоф, мусулмонлар! 
«Шарқ юлдузи». 

Хилофи шаръий Шариат, дин кўрсатма- 
ларига зид, қарши. Мана шундай хилофи 
шаръий ишларингизнинг касофатидан бундай 
кунларга тушдингиз. С. Айний, Қуллар. 

ХИЛТ [ а. U I ч — чалкашлик, ноаниқлик; 
аралашма] 1 тиб. эск. Одам организми тар- 
кибидаги тўрт модда (қон, балғам, сафро, 
савдо)нинг бири. 

2 Организмдаги турли моддалар. 

хил-хил айн. хилма-хил. Кўзни алдар 
хил-хил бўёқлар.. Миртемир. 

ХИЛХОНА [а. + ф. -CiU. — хайли хона: 
бир хона аҳпи, одамлари] Қабристоннинг 
бирор уруғ-авлодга ёки маҳаллага, ўзига 
қарашли марҳумни дафн этиш учун ажра- 
тилган бир бўлаги, бир қисми. Чиғатой кў- 
часин сўл томонида Ўтсангиз муқаддас хил- 
хона тараф. Саноқсиз қабрлар ғаладонида 
Ётибди Отелло — у буюк араб. А. Орипов. 
Лекин онам: -Йўқ, мен бу жойни ташлаб 
кетолмайман. Бу ерда ота-боболарим ўтган. 
Хилхонамиз шу ерда, — дер эди. Ш. Холмир- 
заев, Оғир тош кўчса. 


ХИЛЪАТ [а. 1ч — туҳфа, инъом қи- 
линган уст кийим] 1 эск. кт. Одатда инъом, 
ҳадя қилинадиган қимматбаҳо тўн. Дуодан 
кейин ҳудайчи икки тўн келтириб, кимхобни 
домла Ниёзга ва қора бахмалдан тикилган 
мирзабошилик хилъатини Анварга кийдирди. 
А. Қодирий, Меҳробдан чаён. 

2 эск. Умуман, тоза кийим, либос. Ажаб 
хилъат ярашган қомати зеболаринг бордир. 
Муқимий. Хилъати раъно, бўйи зебо гулис- 
тоним мени. Фурқат. 

ХИЛҚАТ \а. .VC ч — табиат; ташқи кў- 
риниш; тузилиш; шакл] кт. Яратилган, бун- 
ёдга келган нарса ёки кимса. Бунчалар сир- 
лисан, о қаттол олам, Бунчалар бедилсан, 
бепоён хилқат. А. Орипов. Бемор менга узоқ 
тикилиб турди. Худди мени биринчи кўра- 
ётгандай, ажиб хилқатга тикилаётгандай 
томоша қилди. А. Нурмуродов, Уруш бева- 
лари. 

ХИМИК қ. кимёгар. Химик олим. 

ХИМИК қ. кимёвий. Химик реакция. 

ХИМИКАТ [«химия» с. дан] Кимёвий 
усулда тайёрланган препаратлар, кимёвий 
моддалар. Учувчи унинг [Қудратнинг] усти- 
дан заҳарли химикат — бутифос сепмоқда. 
«Ёшлик». 

ХИМИЯ [лот. chimia < а. П j « А — кимё] 
қ. кимё. Органик химия. 

ХИМИЯВИИ қ. кимёвий. Химиявий маҳ- 
сулотлар. Химиявий npenapam. Химиявий қу- 
роллар. н Натрийнинг химиявий активлиги 
калийникидан устунроқ. «Фан ва турмуш». 

ХИНА [а. — хина] 1 Дербендошлар- 

га мансуб буталар ёки дарахтчалар турку- 
ми; шу туркумга оид қизғиш гулли ўсимлик. 
Ариқ бўйидаги.. кичикроқ cyna атрофида 
райҳон, намозшом, хина гуллари барқ уриб 
ётарди. С. Зуннунова, Олов. 

2 Шу ўсимликдан олинадиган, қўл, тир- 
ноқ, сочни бўяш учун ишлатиладиган қиз- 
ғиш-сариқ рангли бўёқ. Ингичка белларинг 
тасма, Қўлда хина, қошда ўсма. «Эрали ва 
Шерали». 

Ҳайитдан кейин хинани кетингга (ёки 
орқангга) қўй (аввалги пайтда қўл ва оёқ 
бармоқларига, кафтга хина кўпинча ҳайит 
арафасида қўйилган) с.т. Ўз вақтида қилин- 
маган иш, кўрилмаган чора-тадбир ҳақида 
айтиладиган ибора. 

ХИНАГУЛ Манзарали ўсимлик сифа- 
тида экиладиган, оқ, пушти, қизил рангда 
гуллайдиган бир йиллик ўт ўсимлик. 






ХИНАЛАМОҚ Хина билан бўямоқ. Тир- 
ноқларни хиналамоқ. 

ХИНАЛИ Хина қўйилган, хина билан 
бўялган. Келинг, икков кўриилайлик Ноз хи- 
нали қўл билан. «Кўшиқлар». 

ХИНЗИР [а. — чўчқа] эск. кт. 

Чўчқа, тўнғиз. 

хинин [ингл. quinine < кечуа тилида: 
kina — пўстлоқ, пўст, қобиқ] Тиббиётда без- 
гакка қарши препарат сифатида қўлланув- 
чи, хин дарахти пўстлогидан олинадиган 
алкалоид. 

хино кт. поэт. айн. хина 1, 2. Бодайи 
гулгун ичиб, рангим хино қилмоқчиман. Ҳа- 
бибий. Мен жим ётарману қирда ё жарда 
Ва йиғлаб ўпарман қўлинг хиносин. М. Юсуф. 

ХИППА рвш. 1 Батамом, узил-кесил. 
Мақсуд қори ортиқ гапиролмади, йиғи келиб, 
томоғини хиппа бўғиб қўйганди. X. Тўхтабо- 
ев, Йиллар ва йўллар. 

2 Жон-жаҳци билан, бирдан. Икки ёндан 
келган икки киши уни хшта ушлади. «Шарқ 
юлдузи». 

ХИПЧА Ингичка, нозиккина; келишган. 
Алёнка қамишдек хипча бел, чиройли бир 
қиз эди. М. Осим, Элчилар. Сочинг сунбул, 
хипча келгандир белинг. «Нигор ва Замон». У 
сочи оқара бошлаган, лекин қадди-қомати 
йигитларникидек хипча, бўйи ўртадан тик- 
роқ киши эди. П. Қодиров, Уч илдиз. 

Хипчадан келган Бели ингичкароқ, но- 
зикроқ; озғинроқ. Почталъон хипчадан кел- 
ган, юлдузи иссиққина ўспирин эди. Ш. Ра- 
шидов, Бўрондан кучли. 

ХИПЧАЛАШМОҚ Хипча бўлмоқ, но- 
зиклашмоқ; ингичкалашмоқ. Кимсан Сул- 
тонпошшанинг киртайган кўзларини, ориқ- 
лаб, хипчалашиб қолган гавдасини кўз олди- 
га келтирди. А. Мухтор, Туғилиш. 

хипчин айн. хивич. Олимжон нуқул 
ҳўкизларини хипчин билан савалар эди. Ў. Ҳо- 
шимов, Икки эшик ораси. Файзулла учиб 
келади-ю, душманнинг калласига қўлидаги 
хипчин билан бир туширади. С. Сиёев, Ёруғ- 
лик. 

ХИПЧИНЛАМОҚ айн. хивичламоқ. 

ХИРА [ф. bj-i -Ь. — қоронғи, қора; ожиз, 
қўрқоқ; ҳайрон, саргашта; ботир, жасур; 
беҳаё, сурбет, шилқим; хумор, ғамгин (кўз)] 
1 Ёруғ, равшан эмас; нурсиз. Хира ёруғунинг 
юзини бир дамгина ёритади. С. Зуннунова, 


Кўк чироқпар. Шифтга илинган тошчироқ 
чайла ичини хира ёритиб турарди. «Ёшлик». 

2 Тиниқ, шаффоф эмас. Хира cye. н 
Трамвайнинг хира ойнасидан бўш вагонда 
ўтириб кетаётган кондуктор лип этиб бир 
кўринишдаёқ Зайнабнинг бутун хаёлини ўғир- 
лаб кетганини билармикан? С. Зуннунова, 
Кўк чироқлар. 

3 Ноаниқ равишда; яққол кўзга таш- 
ланмайдиган. Шундан сўнг улар ҳув олисда 
кўзга хира ташланиб турувчи сарбаланд 
тоғлар томон юриб кетишди. «Ёшлик». 

4 Яхши кўролмайдиган, кўриш қоби- 
лияти паст. Мана шундай маъноли Бувим 
айтган сўзлари. Электрдан нур олар Энди 
хира кўзлари. 3. Диёр. Оқсоқолнинг хира 
кўзлари чақнади, аччиғи келди. П. Турсун, 
Ўқитувчи. 

5 кўчма Жаранглаб чиқмайдиган, хирил- 
лаган (овоз ҳақида). Хира овоз. н -Болам, 
қорнинг тўқ экан, овозинг хира чиқди, — деди 
дадаси. Ойбек, Танланган асарлар. 

6 кўчма Ғашга тегадиган; шилқим, сур. 
-Бўлди! Мунча хира пашшага ўхшаб ғин- 
ғиллайсан! — деди у зардаси қайнаб. «Ёш- 
лик». Хира меҳмон шунда ҳам нари кетмади: 
-Лекин мен бугун шу ерда тунашим керак. X. 
Султонов, Онамнинг юрти. 

7 кўчма Ноаниқ; чигил. Хира ўйлар юра- 
гини ғаш қилар эди. «Ёшлик». 

8 кўчма Кишини хурсанд қилмайдиган, 
кўнгил тўлмайдиган; камчилиги бор. Ютуқ- 
ларимиз кўп. Бироқ ишимизнинг айрим хира 
томонлари ҳам бор. Газетадан. 

Кўз(и) хира тортмоқ Кўриш қобилияти 
пасаймоқ. Кўзим хира тортганми, билмай- 
ман, уни зўрға танидим. «Ёшлик». Кўнгли ( ёки 
таъби) хира Юраги ғаш, нотинч. Бироқ Са- 
ломат ona чойга уринганда, яна бирдан кўнг- 
ли хира бўла боииади. А. Мухтор, Ҳаётга ча- 
қириқ. Кўнгли ғаш, таъби хира бўлиб ётган 
Гулхайри ичкари хонага ўтиб кетди. С. Ну- 
ров, Майсаларни аёз урмайди. Хира торт- 
моқ Ёруғлиги, нури камаймоқ. Ой ҳам бу- 
тунлай хира тортиб, уфққа ёнбошлади. А. 
Мухтор, Кумуш тола. Хира қилиб ётмоқ Би- 
рор жойнинг кўркини бузиб, банд қилиб 
ётмоқ. [ Тўнка ] Ётарди хира қилиб Ҳовлимиз 
бир бурчини. Қ. Муҳаммадий. 

ХИРАД [ф. л j^. — ақл, идрок, эс, фаҳм] 
эск. кт. Ақл, заковат; донолик. 

ХИРАДМАНД [ф. — ақлли, эс- 

ли; доно] эск. кт. Ақлли, донишманд. То- 
пиб илму хирадга пайванд, Ҳам олим эди-ю, 
ҳам хирадманд. Алишер Навоий. 

ХИРАЛАНМОҚ 1 Ўз шаффофлигини, 
тиниқлигини, равшанлигини йўқотмоқ; 
хира бўлиб қолмоқ, хиралашмоқ. Қуёш бот- 
ди, оқшом чўкди далага, Хираланиб келар қў- 
риқ этаги. Ғ. Шоди. 

2 Кучсизланмоқ, заифлашмоқ, нур со- 
чиш, ёритиш даражаси камаймоқ, яхши кў- 
ринмайдиган бўлиб қолмоқ. Туман қуюқла- 
шиб, ой хираланди. н Юлдузлар хираланиб, 
жимгина сўнаркан, Шокир oma унинг қўли- 
дан тутиб, куч билан судраб етаклади. Ой- 
бек, Танланган асарлар. Сийрак оқ булут 
орқали хираланиб кўринган қуёш ғарбга қараб 
юмалай бошлаган бир пайтда отлиқлар 
қиимоққа кириб келиб, ўзларини ўраб олган 
одамлардан оқсоқолни сўрадилар. П. Турсун, 
Ўқитувчи. 

3 Кўриш қобилияти пасаймоқ, яхши кў- 
ролмайдиган бўлиб қолмоқ; хиралашмоқ. 
Эртак эшитишга қизиққан боладек [Элмурод] 
чолнинг.. хираланган кўзларига тикилди. П. 
Турсун, Ўқитувчи. 

4 кўчма Бировни зериктирадиган, ғашига 
тегадиган даражада ҳаракат қилмоқ, хира- 
лик қилмоқ; шилқим бўлмоқ. Бола хирала- 
ниб, онасига ёпишарди. Газетадан. 

ХИРАЛАШМОҚ айн. хираланмоқ. Бу 
орада туман тушди. Юлдузлар хиралашди. 
«Ёшлик». Онанинг кўзлари ёшдан хиралашиб, 
ўғлини овутди.. С. Нуров, Нарвон. 

ХИРАЛИК 1 Бирор нарса, буюмнинг ти- 
ниқ, равшан эмаслиги. Шишанинг хиралиги. 
Кўзнинг хиралиги. 

2 кўчма Шилқимлик, гашга тегиш. Хи- 
ралик қилмоқ. н Хайрият, Раҳматов ортиқ 
хиралик қилмади, тансиҳатлик тилаб, секин 
чиқиб кетди. М. М. Дўст, Лолазор. 

3 кўчма Безовталик; нохушлик; ғашлик. 
Топиволдининг кўнглидаги хиралик бир оз 
тарқалгандек бўлди. Т. Ашуров, Оқ от. 

ХИРАХАНДОН [ф. - бекор- 

дан-бекор, бежо кулаверадиган] Ўз хурсанд- 
чилиги учун бошқаларга озор берадиган; 
шилқим; безори. Мушукларни қийнаб, то- 
вуқларга тош отиб ўйнайдиган хирахандон 
болалар бўлади. П. Қодиров, Уч илдиз. 

ХИРГОИИ Паст овоз билан айтилади- 
ган ашула. Узоқдан қизларнинг хиргойиси эши- 
тилди. О. Ёқубов, Эр бошига иш тушса. 


ХИРИЛДОҚ айн. хириллоқ. Анчадан ке- 
йин ичкаридан: -Савдо йўқ, дўкон ишламай- 
ди, — деган хирилдоқ овоз эшитилди. О. Ёқу- 
бов, Улуғбек хазинаси. 

ХИРИЛЛАМОҚ Хир-хир овоз чиқар- 
моқ, хир-хир қилмоқ. [Алимардон Тўраев] Пул 
учун дунёнинг нариги чеккасига боришдан ҳам 
тоймас, тўйларда тонготар ашула айтиб, 
хириллаб қоларди. Ў. Ҳошимов, Баҳор қайт- 
майди. Аввало моторнинг овози ўзгарди, хи- 
риллади, кейин бутунлай ўчди. О. Ёқубов, Ба- 
ҳор кунларидан бирида. 

ХИРИЛЛАШ 1 Хирилламоқ фл. ҳар. н. 

2 тиб. Нафас йўлларининг торайиши ёки 
уларда патологик ҳолат бўлиши натижасида 
юзага келадиган нафас шовқинлари. 

ХИРИЛЛАШМОҚ 1 Хирилламоқ фл. 
бирг. н. Итлар бир-бирига хириллашди. 

2 кўчма с.т. Биров билан уришмоқ, ай- 
тишмоқ; жанжаллашмоқ. [Йўлчи] Ҳозир унинг 
назарида оламда энг nacm ва разил кўринган 
Мирзакаримбой билан пул юзасидан хирил- 
лашиш, ёқа бўғишишни ўзига ор билади. Ой- 
бек, Танланган асарлар. 

ХИРИЛЛОҚ Хириллайдиган, «хир-хир» 
қиладиган (овоз, товуш ҳақида). Зиндоннинг 
қопқоғи очилиб, «Чиқ, сени қўрбоши жаноб- 
лари йўқлаяптилар», деган хириллоқ овоз эши- 
тилди. X. Тўхтабоев, Йиллар ва йўллар. Фа- 
қат қандайдир хириллоқ ун чиқади. С. Ази- 
мов, Оппоқ тонг қўшиғи. 

ХИРМОН [ф. , 3 _о ji>. — дон ёки янчил- 

маган буғдой уюми; буғдой тўкилган жой] 
1 Йиғиб-териб олинган экинлар ҳосилини 
тўплаш учун ажратилган жой, майдонча. 
[Уста амаки] Жўхори ери ёнидаги буғдойи 
ўриб олинган бир ерни кўрсатиб, у ерни хир- 
мон жойи қилишга маслаҳат берди. С. Ай- 
ний, Эсдаликлар. Вали ака ўғлига хирмон қи- 
линадиган жойни кўрсатиб, ўзи теримчилар- 
ни Мадаминхўжанинг пахтазорига.. бошлаб 
кетди. М. Исмоилий, Фарғона т. о. 

2 Шундай жойга янчиш, тозалаш ёки 
қуритиш учун келтирилган маҳсулот (ғал- 
ла, пахта ва ш.к.). Ўроқда йўқ, машоқда йўқ, 
хирмонда ҳозир. Мақол. Ишга қўним — хир- 
монга унум. Мақол. н -Сизнинг ўроғингизни 
ўрган, хирмонингизни янчган.. чексиз хўрлан- 
ган бир инсонни биламан, — деди Элмурод. П. 
Турсун, Ўқитувчи. 

3 Кўп миқдорда тўплаб қўйилган, уйиб 
ташланган нарсалар. Шайх Исмоил ҳам ким- 

гадир имо қилди. Бир лаҳзада ҳар томондан 
китобхирмонига ўт урилди. К. Яшин, Ҳамза. 

Хирмон кўтармоқ Ҳосил етиштириб, 
йиғиб олмоқ. Гектаридан 15 центнердан 
хирмон кўтарди. Т. Ашуров, Оқ от. Хирмон 
қилмоқ Ҳосилни бир жойга тўпламоқ, 
йиғмоқ. Пахтани хирмон қилмоқ. Ғаллани 
хирмон қилмоқ. 

ХИРМОН-ХИРМОН Хирмонлаб; кўп- 
лаб, жуда кўп. Бугунги хирмон-хирмон nax- 
талар.. халқимизнинг меҳнати эвазига кел- 
ган чўл инъомидир. Ш. Рашидов, Янги ер 
ҳақида сўз. 

ХИРОЖ [а. jrl_>-K — чиқариш; ер соли- 
ғи] Яқин ва Ўрта Шарқ мамлакатларида, 
жумладан, Ўрта Осиёда ўрта асрлар ва янги 
даврда давлат томонидан ундирилган ер 
солиғи (7-асрда араблар томонидан жорий 
қилинган). [Навоий.■] Азиз фуқаро! Ҳирот 
беклари тарафидан ноҳақ солинган хирож 
бекор қилинди. Уйғун ва И. Султон, Алишер 
Навоий. Хива хони Муҳаммад Раҳим I хи- 
рожни пул билан ундиришни жорий қилган. 
«ЎзМЭ». 

ХИРОМ [ф. — латиф, назокатли 

юриш, виқорли қадам] поэт. Чиройли 
юриш, ноз-таманно билан қадам босиш. 
Хиром айламоқ (этмоқ, қилмоқ). н Агар 
ёринг хиром этса, Саболардан аён бўлгай. А. 
Орипов. Ҳар дам хиром айлаб кирсанг гулзо- 
ра, Гуллар кўксин йиртиб қилгай юз nopa. 
Ҳабибий. 

ХИРОМОН [ф. ,yLol_>-K — латиф, назо- 
катли юрадиган, виқорли қадам ташловчи] 
1 поэт. Чиройли юрадиган, ноз-таманно 
билан қадам босадиган. Хайр, гўзал жоно- 
ним, Севимли хиромоним. М. Шайхзода. От- 
магай тонг боғ аро азминг хиромон бўлмаса, 
Булбули шайдоларинг гул узра нолон бўлмаса. 
С. Абдулла. Товус каби айлаб хиромон, Рақсга 
тушди бир гўзал жонон. Э. Воҳидов, Нидо. 

ХИРПА 1 Бир томони тошга ишқаб сил- 
лиқланган; сийқаси чиққан, силлиқ (ошиқ 
ҳақида). [Султон киссавур] Ҳўлида тўртта 
xupna ошиқни ўйнаб келар эди. Ғ. Ғулом, Шум 
бола. 

2 кўчма Кўпни кўрган; қув, туллак. Тул- 
киликда бу одам xupna бўлиб кетган. Мир- 
муҳсин, Қизил дурралар. [У| Баъзи эски хир- 
na амалдорларнинг кирдикорларини ўрганди. 
Ойбек, Навоий. 


ХИРПАЛАМОҚ 1 Тошга ишқаб, едириб 
текисламоқ, силлиқламоқ. Оишқни хирпала- 
моқ. 

2 кўчма Бурнини ерга ишқаламоқ, ада- 
бини бермоқ. -Биз ўттиз киши Бадиузза- 
моннинг эллик-олтмиш йигитини обдан хир- 
паладик, — деди Арслонқул Навоийга ир- 
жайиб. Ойбек, Навоий. 

ХИРПИ айн. хирпа. 

ХИРС [ф. — айиқ] с.т. Айиқ. Ўзи 

ҳам хирсдан баттар кучли экан, то бошини 
қайиргунимча, тағин икки тупни эзиб юбор- 
ди. Ҳ. Назир, Бир туп ғўза. Катта темир 
дарвоза остида чўзилиб ётган хирсдай ит 
бошини кўтариб ириллади. А. Қаҳҳор, Бошсиз 
одам. 

Хирсдай тўқ 1) овқатни кўп еган, қорни 
тўқ; 2) кўчма мўл-кўлчиликда яшовчи бой, 
бадавлат киши ҳақида. 

ХИРУРГ [юн. cheirourgia — қўл иши] қ. 
жарроҳ. Мурод Раҳимов қўли енгил хирург эди. 
Газетадан. 

ХИРУРГИК қ. жарроҳлик 2. Хирургик one- 
рация. 

ХИРУРГИЯ [юн. cheirourgia — қўл иши < 
cheir — қўл + ergon — ҳаракат, иш] қ. жар- 
роҳлик 1. Хирургия бўлими. н Ҳозирги замон 
хирургия фани кимё, физика, молекуляр био- 
логия каби соҳалардаги ютуқлар натижаси- 
да ривожланиб бормоқда. «Фан ва турмуш». 

ХИР-ХИР тақл. с. Хириллаган овоз, 
товуш ҳақида. Бек сўз давомида негадир хир- 
хир кулади. А. Қаҳҳор, Асарлар. Аҳрор хир- 
хир йўталди. Ш. Тошматов, Тонгдаги кў- 
ланка. 

ХИРҚА [а. Са_>ь. — қуроқ; лахтак; латта- 
путта] эск. 1 Дағал матолардан кураб ти- 
килган либос; дарвишлар кийими; жанда. 
Қаландар дарвишлик хирқасини кийишга ки- 
йиб, пушаймон чекиб юрган пайтлар эди. О. 
Ёқубов, Улугбек хазинаси. 

2 Эски, жуддур кийим. Камбағалнинг хир- 
қасидан ор қилмоқ шунчалар. Муқимий. 

ХИРҚАПЎШ [a '. + ф. _>_к — хир- 

қа кийган; дарвиш, қаландар] эск. 1 Жанда 
кийган; дарвишлик қилувчи, дарвиш. 

2 Енгил-юпун кийинган; фақир, кам- 
багал; тиланчи, гадой. 

ХИРҚИ айн. хирқироқ. Хонага жимлик 
чўкиб, тўсатдан яна йиғи товуши хавф со- 
либ қолди. Шу топда ҳаммадан тетикроқ 


26—Ўзбек тилининг изоҳли луғати 

Оксана эркакча хирқи товуш билан бунинг 
олдини олди. А. Мухтор, Туғилиш. 

ХИРҚИРАМОҚ «Хир-хир» қилиб овоз 
чиқармоқ. Ёнда Дадақўзи ҳам инқиллаб 
инграб, пичоқ егандек хирқирарди. А. Мухтор, 
Бўронларда бордек ҳаловат. 

ХИРҚИРОҚ Хириллаган, «хир-хир» 
қиладиган; хирилдоқ. Ушалмаган орзу ала- 
мидан изтироб чекиб, паришонҳол турганида, 
кимдир хирқироқ товушда.. деди. С. Анорбо- 
ев, Сайли. Муаззинларнинг хирқироқ тову- 
ши тинган, тонг ёришиб келарди. С. Сиёев, 
Ёруғлик. 

ХИСЛАТ [а. I — сифат, хосса, ху- 
сусият] Киши ёки нарсанинг муҳим ижо- 
бий белгиси; сифати; хусусият, фазилат. 
Яхши хислат — гўзал фазилат. Мақол. н 
Ҳар фаслнинг ўз хислати бор, Ҳар фаслнинг 
ўз фазилати, Кумуш қишдан, зумрад баҳордан 
Қолишмайди кузнинг зийнати. Уйғун. 

ХИСЛАТЛИ Бирор хислатга эга, хислати 
бор. Бу ажойиб хислатли аёлнинг қилмиш- 
қидирмишларини унинг ўзидан эшитамиз. Т. 
Рустамов, Мангу жасорат. 

ХИТ Тажанг, асабий; бўғилган. Мен, дар- 
возани ёпиб, ичкарига кирдим. Негадир хит 
эдим. Ш. Холмирзаев, Оғир тош кўчса. 

Кўнгли хит Таъби хира, кўнгли гаш. -Кўнг- 
лим хит бўлиб, диванга ёнбошладим, — деди 
Учқун. О. Ёқубов, Бир фельетон қиссаси. Хит 
бўлмоқ Асабийлашмоқ. Рустам бобо ҳали- 
дан буён суҳбатга аралашолмагани учун, 
баҳона тополмаганидан, хит бўлиб турган- 
ди. X. Тўхтабоев, Йиллар ва йўллар Хит қил- 
моқ Юракни сиқмоқ, асабийлаштирмоқ. 
Босим ўтириб, хатларга жавоб ёзавериш 
одамни хит қилиб юборади. Ф. Мусажонов, 
Ҳиммат. [Шум бола:] Хўжайин, дейман, ўзин- 
гиз ҳам жуда хит қилиб юборар экансиз-да! 
F. Ғулом, Шум бола. 

ХИТЛАНМОҚ кам қўлл. айн. хит бўл- 
моқ қ. хит. 

ХИТЛИК Қайсарлик, ўжарлик, асабий- 
лик. Йўлдошнинг асаби кечгача ёзилмади. 
Самоварнинг жўмрагини бурашга ҳам xum- 
лик қилиб, бир-икки марта қўлини куйдириб 
олди. Н. Юсуфий, Ҳаёт сўқмоқларида. 

ХИТОБ [а. — нутқ; ёзув, ёзувли 

хабар, ахборот] Кучли ҳис-туйғу, ҳаяжон- 
ни, истакни ифодаловчи жумла; чақириқ. 
Оломон яна гув этиб, «Балли, азамат!» 


«Умринг узоқ бўлсин, болам!» деган хитоблар 
эшитилди. О. Ёқубов, Эр бошига иш тушса. 

Хитоб қилмоқ (ёки этмоқ) Кучли ҳис- 
ҳаяжон билан қичқирмоқ, бировга мурожаат 
қилмоқ. -Ҳурматли жаноблар! — деди у хитоб 
қилиб. К. Яшин, Ҳамза. 

ХИТОБАН [а. Ll_kA. — хитоб қилган 
ҳолда, хитоб тарзида] рвш. Мурожаат қи- 
либ, мурожаат тарзида. -Жанобнинг амрлари 
билан, — деди Анвар уларга хитобан, — энг 
оғир ва жавобгарлик бир хизматни ўз ус- 
тимга олишга мажбур бўлдим. А. Қодирий, 
Меҳробдан чаён. [Навоий] Шунинг учун ли- 
рик бир чекиниш билан соқийга хитобан ай- 
тади.. Т. Жалолов, «Хамса» талқинлари. 

ХИТОБНОМА [хитоб + нома] Бирор иш 
ёки ҳаракат қилишга ундаб ёзилган мактуб, 
ёзма чақириқ, мурожаатнома. Тинчлик ma- 
рафдорларининг хитобномаси. 

ХИТОИ 1 қ. хитойлар. Хитой тили. Хи- 
той аёл. н Бу паҳлавон Искандар илтифо- 
тига ноил бўлган хитой гўзали бўлиб чиқади. 
Т. Жалолов, «Хамса» талқинлари. 

2 Хитойга, хитойларга хос; Хитойда иш- 
ланган. Хитой маданияти. Хитой вазаси. н 
Эшон ая хитой лаганда қовурма олиб кирди. 
С. Аҳмад, Ҳукм. ..безак учун у ерга, бу ерга 
қўйилган хитой вазаларини латта билан ях- 
шилаб артди. Ойбек, Танланган асарлар. 

Хитой девори 1) Хитойни Мўғулистон- 
дан ажратиб турган қадимий девор; Садди 
Чиний. Ана, катта қўрғон. Унинг уч томо- 
нидаги баланд деворлар Зиёдиллага «Искан- 
дарнома»да таърифланган хитой деворига 
ўхшаб кўринди. Ҳ. Ғулом, Машъал; 2) кўчма 
ўтиб бўлмас тўсиқ, ғов; ажратиб турувчи 
чегара. Шундан кейин бу икки дўст ўртасида 
хитой девори пайдо бўлди. «Ёшлик». Хитой 
ловия с. т. Соя (ўсимлик). Хитой қогоз с.т. 
Юпқа шалдироқ қоғоз. Эрталаб кичкина 
хитой қоғозга ёзилган хатни олиб, Серёжа 
Астахов орқасига қайтди. А. Раҳмат, Соқов 
бола. 

ХИТОИИ Хитой мамлакати ва хитой- 
ларга оид; Хитойда тайёрланган. Хитойи 
шоҳи. н Отабек шошиб, токчадаги хитойи 
норин товоқни олди. А. Қодирий, Ўтган кун- 
лар. Беклар, вазирлар.. кимхобларга, хитойи 
шоҳига беланиб [подшоҳ ёнига] киришди. 
Ойбек, Навоий. 

ХИТОЙЛАР Хитой Халқ Республикаси- 
нинг асосий аҳолисини ташкил этувчи, 







хитой тилида сўзлашувчи халқ (ўзларини 
ханцзу, хань деб атайдилар). Улуғбек турк- 
лар ва хитойлар кеча-кундузни ярим кеча- 
дан бошлаганликларини қайд этади. «Фан ва 
турмуш». 

ХИТОИЧА 1 Хитойга, хитой халқига, 
унинг алифбоси, тили, адабиёти ва мада- 
ниятига оид. Хитойча рақс. 

2 Хитой тили. Хитойча гаплашмоқ. Сиз 
хитойчани биласизми ? 

ХИТОЙШУНОС [хитой + ф. - 

ўрганувчи] Хитой тили, адабиёти, иқтисо- 
диёти, сиёсати, фалсафаси, маданияти ва 
тарихи билан шуғулланувчи мутахассис; 
синолог. Хитойшунос олим. 

ХИТОЙШУНОСЛИК Хитой тили, ада- 
биёти, иқтисодиёти, сиёсати, фалсафаси, 
санъати, маданияти ва тарихини ўрганувчи 
фан; синология. 

ХИХ унд. с. Эшакни тез юргизишга қис- 
таш учун ишлатилади. У [Ҳасан овчи] эшак- 
ни, хих, деб тезлатди. Ш. Тошматов, Эрк 
қуши. 

ХИ-ХИ тақл. Секин, босиқ товуш би- 
лан кулишни ифодалайди. -Хи-хи-хи. Бу 
менга сир эмасди, дўстим, — деди Урфон, 
оғзининг таноби қочиб. К. Яшин, Ҳамза. 

ХИХИЛАМОҚ Секин, босиқ товуш 
билан кулмоқ. - Камтарликдан ўргилай, — яна 
хихилаб кулди банги. О. Ёқубов, Ларза. Ҳам- 
малари кулиишб, айниқса, Холмирза аканинг 
хихилашдан ичаги узилаёзди. А. Қодирий, 
Обид кетмон. 

ХИХЛАМОҚ «Хих», «хих» деб эшакни 
юришга ундамоқ. Майна эшагини хихлади ва 
шу заҳотиёқ кетидан Нарзи тоға минган 
эшакнинг ҳам дикирлаган йўрғаси эшитилди. 
Ш. Тошматов, Эрк қуши. 

ХИШТ [ф. .т,ч — ғишт; қуйма (олтин)] 
эск. айн. ғишт. Қўлингдан ўтмишдир ҳар 
битта хишти, Раҳмат, дер ўзбекнинг ўн 
етти пушти. Ғ. Ғулом. 

ХИШТАК [ф. JLi Д..К — кичик ғишт; 
иштон оғига, кўйлак қўлтиғига қўйилади- 
ган мато парчаси] Иштон, шим, шалвар 
кабиларнинг ҳар икки қисмини бир-бирига 
улашда чот оралиғига ёки кўйлак қўлтиғига 
қўшиб тикиладиган туморча шаклидаги бир 
парча мато; оғ. 

ХИШТИН | ф. йҲ — ғиштли, ғишт- 
дан қилинган] эск. айн. ғиштин. Отабек, 
қутидор ва Офтоб ойим.. янги хиштин саға- 


на қаршисида тўхтадилар. А. Қодирий, Ўт- 
ган кунлар. 

ХЛОР [юн. chloros — яшил-сариқ] Мен- 
делеев даврий системасининг VII гуруҳига 
мансуб кимёвий элемент; яшил-сариқ тус- 
ли, ўткир ҳидли, заҳарли, бўғувчи газ. Хлор 
бирикмалари халқ хўжалигининг турли соҳа- 
ларида кенг миқёсда иитатилади. «Анорга- 
ник кимё». 

ХЛОРЛАМОҚ Нарсаларни хлор воси- 
тасида зарарсизлантирмоқ, дезинфекция 
қилмоқ. Оқова сувларни сув ҳавзаларига 
ағдаришдан олдин хлорлаб, улътрабинафша 
нурлар.. таъсир эттирилади. «Фан ва тур- 
муш». 

ХЛОРЛИ Таркибида хлори бор, хлор 
қўшилган. Хлорли сув бўлган идишнинг тиқи- 
ни очилса, ундан хлорнинг ҳиди келиб туради. 
«Анорганик кимё». Хлорнинг сувдаги эрит- 
маси «хлорли сув» дейилади. «Анорганик 
кимё». 

ХЛОРОФИЛЛ [юн. chloros — яшил + 
phyllon — барг] Ўсимликларнинг яшил пиг- 
менти: ёруғлик энергиясини ўзлаштириб, 
уни органик моддаларнинг кимёвий энер- 
гиясига айлантиришдан иборат биологик 
вазифани бажаради. Сувўтлар.. ҳужайра- 
ларида хлорофилл доналари сақлайдиган ва 
ёруғлик таъсирида органик моддалар ҳосил 
қиладиган тубан ўсимликлардир. «Ботаника». 

ХЛОРОФОРМ [юн. chloros — яшил + 
лот. form — тус, кўриниш] Саноатда эри- 
тувчи, тиббиётда асосан наркоз сифатида 
қўлланувчи ўткир ҳидли, ширин таъмли 
рангсиз суюқлик. Хлороформ ҳидлатмоқ. н 
Хлороформни барқарорлаштириш учун унга 
1% ли этил спирти қўшилади. «ЎзМЭ». 

ХОБ [ф. <_>l j_k — уйқу, ухлаш; туш, туш 
кўриш] 1 кт. айн. уйқу. Ёмғир ҳам тинмади 
ўша куни ҳеч, Уҳам қуволмади кўзда хобинг- 
ни. А. Орипов. 

2 айн. туш 1. Қалбгинаси зирқирар лўқ-лўқ, 
Ўнгмас гўё кезар хоб ичра. М. Али. 

ХОБГОҲ [ф. j-K — ухлаш хонаси; 
кўрпа-ёстиқ] кт. Ётоқхона. Бу мудҳиш хабар 
Самарқандга келганда, Бобур қаттиқ бетоб 
бўлиб.. хобгоҳда иситмалаб ётган эди. П. 
Қодиров, Юлдузли тунлар. 

ХОБХОНА [хоб + хона] айн. хобгоҳ. Ла- 
тофат хобхона эшигини очиб, унинг жойини 
тайёрлаб қўйган экан. А. Ибодинов, «Лато- 
фат» дўконидаги қатл. 

ХОДА [ф. — узун ёғоч, таёқ] Катта 

дарахтнинг бутоқ ва шох-шаббалари кесиб 
ташланган пояси, танаси; узун ёғоч. Сада 
соя берар, Тол хода берар. Мақол. н Йўлчи.. 
чирик тахталар ўрнига йўғон-ингичка хода- 
лар ётқизилган кўприк олдида қовун ортган 
арава тўхтаганини.. кўрди. Ойбек, Танлан- 
ган асарлар. 

Думини хода қилиб қ. дум 1. 

ХОДИМ [а. — хизматчи; хизмат- 

кор; югурдак] 1 эск. Ўтмишда сарой ёки 
ўрдада хон, бек ва ш.к. нинг хизматини 
қилиб юрувчи киши. Хон, аъёнларига рухсат 
бериб, ҳарамга кирган, ўрданинг кундузлик 
ходимлари тарқалишиб, фақат кеча бекла- 
ри, хон соқчилари, доимий ходимлар қолган 
эдилар. А. Қодирий, Меҳробдан чаён. 

2 Бирор идора ёки муассасада ишловчи 
киши, хизматчи. Савдо ходими. Халқ маори- 
фи ходимлари. Тиббиёт ходими. н -Тергов 
ўтказмасдан қандай ушлайсиз, — эътироз 
билдирди прокуратура ходими. X. Тўхтабоев, 
Ширин қовунлар мамлакати. 

Илмий ходим Илмий текшириш муасса- 
сасида ишловчи киши. Кўп ўтмай илмий 
ходимлардан баъзилари Салимхон Обидий- 
нинг.. нега кетиб қолганини Умиддан сўраш- 
ди. Мирмуҳсин, Умид. Институтимизда 
қанча илмий ходим бўлса, ҳаммаси ёпирилиб 
келаверди. X. Тўхтабоев, Ширин қовунлар 
мамлакати. 

ХОДИМА [а. 4_о — хизматчи аёл; 

оқсоч] Аёл ходим. Ўттиз беш ёшларда кў- 
ринган бу гўзал хотин ҳарам ходималари- 
дан Гулшанбону эди. А. Қодирий, Меҳроб- 
дан чаён. Кейин ходима ҳовлининг бир чек- 
касида қўл қовуштириб турган дуркунгина 
канизакни кўриб, бир имо қилди. М. Осим, 
Карвон йўлларида 

ХОДИМГАР [а. + ф. — ходим- 

лик қилувчи] Ходими қилувчи киши. -Ота- 
ларимизнинг кўпчилиги майда косиблар, қо- 
ровул, ходимгар, мешкоб.. ва ҳоказо бўлган- 
ликлари учун.. уларнинг ёнига кўмакчи бўлиб 
тушиш бизга тўғри келмас эди, — деди Шум 
бола. Ғ. Ғулом, Шум бола. 

ХОДИМИ [а. + ф. — ходимлик, 

хизмат кўрсатиш]: ходими қилмоқ Бировни 
ишқалаб, уқалаб ювинтирмоқ, массаж 
қилмоқ (асосан ҳаммомда). Ҳасанхонни Хон 
Далли ходими қилиб ухлатди. Эргаш Жу- 
манбулбул ўғли. 


ХОДИМЛИК Ходим бўлиб хизмат қи- 
лишлик. Газетада ходимлик қилмоқ. 

ХОДИМЧИ с.т. Ходимгар. 

ХОДМИГАР с.т. Ходимгар. У [Мирзо\ 
ҳордиқ оқшоми ҳаммомга тушди-ю, ходми- 
гарлардан бирига ҳалиги сўроғини берди. А. 
Қаҳҳор, Мирзо. 

ХОЖА [ф. <цЛ — ҳурматли, обрўли 
киши; жаноб, хўжайин; мулкдор] кт. тар. 
1 Хўжа, хўжайин. [Беруний:] Гурганж ами- 
ридек золим юртимизга хожа бўлса, ҳолимизга 
вой! М. Осим, Жайҳун устида булутлар. 

2 Тасаввуфда: тариқат машойихларига 
бериладиган унвон. Масалан: Хожа Юсуф 
Ҳамадоний, Хожа Абдухолиқ Ғиждувоний. 

ХОИН [а. — аҳдини бузувчи, хиё- 

наткор] 1 Аҳцини, қасамини бузиб, хиёнат- 
корона иш тутувчи; фирибгар, муттаҳам. 
Эндигина ғунчадан чиқаётган бу ёсуман гул- 
ни [Кумушбибини] хоин қўлларнинг заҳри 
сўлитган. А. Қодирий, Ўтган кунлар. 

2 Ўзи мансуб бўлган ижтимоий гуруҳ ёки 
ўз халқи, ўз ватани манфаатига зид иш 
тутувчи, унинг душманлари билан ҳамкор- 
лик қилувчи, душман томонига ўтган ки- 
ши; сотқин. [Навоий:] Давлатимизни яксон 
қилмоқчи бўлган хоинга салтанат даргоҳида 
ўрин йўқ! Уйғун ва И. Султон, Алишер На- 
воий. 

ХОИНЛАРЧА айн. хоинона. Хоинларча иш 
тутмоқ. 

ХОИНЛИК Сотқинлик. Сизлар учун мард- 
лик билан хоинликнинг фарқи қолмадими? 
Кечагина Бобур мирзога содиқмиз, деб қасам- 
ёд этганлар бугун унга шунчалар ёмонлик 
қилмоқдасиз?!И. Қодиров, Юлдузли тунлар. 

ХОИНОНА [а. + ф. — хоинларча, 

хиёнаткорона] рвш. Хоинларча, хиёнат- 
корона. Аблаҳ Қутим қоранинг хоинона иши 
билан қанча фалокат содир бўлди. Ж. Ша- 
рипов, Хоразм. 

ХОК [ф. — тупроқ, ер; юрт, ҳудуд; 

чанг, тўзон] кт. 1 айн. тупроқ. Боболар юр- 
ти бу, чироғим, Ҳадрлаб кўзга сурт хокини. 
У. Абдуазимова. 

2 Тупроққа ёки кулга айланган инсон 
жасади. Чунки сенинг сўлим соҳилларингда 
Узоқ боболарнинг хоки бор, Аму! Миртемир. 

ХОКА [ф. 4$U>. — чанг, тўзон; кукун] 
Майда, кукун (кўмир ҳақида). Тойир ака ўз 
олдидаги ёниб ўчган хокаларни кулдан аж- 





ратиб, гулханга таиллар эди. А. Қодирий, 
Меҳробдан чаён. 

ХОКАНДОЗ [ф. jlA^I<_£Lk. — чанг-тупроқ, 
ахлат йиғиштирадиган (куракча)] Олов, кул, 
кўмир, супуринди ва ш.к. ни олиш, ташиш 
учун ишлатиладиган дастали асбоб; олов- 
курак. Хосият хола хокандозда писта кўмир 
келтириб, самоварга ташлади. Р. Файзий, 
Чўлга баҳор келди. Унинг [капитаннинг] қар- 
шисига супурги ва хокандоз кўтарган бир аёл 
шахт билан келарди. Ў. Умарбеков, Ёз ём- 
ғири. 

ХОКИ [ф. ^Ll — ер рангидаги, чанг 
босган]: хоки анжир Анжир дарахтининг ёзда 
пишадиган меваси (иккинчи марта кузда 
пишадиганидан фарқлаб шундай дейилади). 
Хоки анжир тугаб, қовун ғарқ пишган Бахт- 
ли тонготар чоғуни кузатдим. Ғ. Ғулом. 

ХОКИПОЙ [ф. — оёқнингчан- 

ги, гарди] Оёқ остидаги тупроқ. Армон бўл- 
ди, хокипойин ўпмадим, Дилдоримга кўп зор 
айладинг, фалак. «Тоҳир ва Зуҳра». 

ХОКИПОК [ф. _SLi_SIa. — тоза, муқад- 
дас тупроқ] Муқаддас тупроқ. Мен ҳам бир 
ўғлингман, она сайёра, Бағринг мен учун ҳам 
хокипок бўлсин. А. Орипов. 

ХОКИСОР, хоксор [ф. jLu-LIa. — чанг, 
тўзон босган; камтар, содда; итоаткор] 1 Ни- 
ҳоят даражада камтар, содца. Мавлоно Шаҳо- 
биддин ғоят камтарин ва хокисордир. Ойбек, 
Навоий. 

2 Итоат қилувчи, итоаткор, бўйин эгув- 
чи; ожиз. Улуғ хоқон, бу хокисор қулингиз- 
нинг бир тортиғи бор. Ойбек, Навоий. Ле- 
кин инсон қул, инсон ожиз, у бамисоли чумо- 
лидай хокисор махлуқ, деганлар мутлақо 
янглишади.. К. Яшин, Ҳамза. Ўшанда Ақида 
ғаройиб ҳикоялари билан тобора юрагига 
чуқурроқ кириб келаётган бу боланинг олдида 
ўзини жуда хокисор ва ҳатто хўрлангандек 
ҳис қилди. Н. Отахонов, Оқшом хаёллари. 

ХОКИСОРЛИК, хоксорлик Ўта камтар- 
лик; итоаткорлик, мутелик. Маждиддин хо- 
кисорлик билан унга яқин келиб, қуллуқ қил- 
ди. Ойбек, Навоий. Қурбон унга хокисорлик 
билан тикилди. Ш. Холмирзаев, Қил кўприк. 

ХОКИСОРОНА, хоксорона кт. Хокисор 
ҳолатда. -Начора, — деди боягидай камтару 
хокисорона илжайиб, — бошқа чорам йўқ 
менинг. М. М. Дўст, Лолазор. 

ХОКИТУРОБ [ф. + а. *_>l — чанг 
ва тупроқ] кт. Ер билан яксон; хароб. -Дин- 


дан қайтганлар қўлида наҳотки бизнинг хо- 
нумонимиз куйиб, хокитуроб бўлиб кетса, 
бунга асло чидаб бўлмайди, — деди Содиқжон 
бойвачча тутақиб. К. Яшин, Ҳамза. 

ХОКИТЎЗОН айн. хокитуроб. Қолди 
хайрлашиб ортида энди Хокитўзон бўлган 
кулбаси яна. Т. Тўла. 

ХОККЕИ [ингл. hockey < эҳтимол эски 
фр. hoquet — чўпонларнинг учи қайрилма 
таёғи] Дарвозали муз майдони ёки майса 
устида клюшка ва тўп (шайба) билан ко- 
манда бўлиб ўйналадиган спорт ўйини. Тўп- 
лихоккей. Чим ycmuda хоккей. Шайбали хок- 
кей. н Бир оз танаффусдан сўнг программа- 
да.. хоккей ўйини кўрсатила бошланди. Ў. 
Усмонов, Сирли соҳил. 

ХОККЕЙЧИ Хоккей ўйновчи спортчи. 
Мириман Ким, Ойбек Патиддинов, Ринат 
Маматказин каби маҳоратли мураббийлар 
етакчи хоккейчиларни тарбиялади. «ЎзМЭ». 

ХОЛ [ф. Jli. — менг, хол] I 1 Баданда, 
тери устида бўладиган туғма доғ ёки бўртма. 
[Кумуш] Латиф бурни ёнидаги қора холи- 
нинг табиийлигига ишонмагандек қашиб кўрди 
ва кўзгу ёнидан жўнади. А. Қодирий, Ўтган 
кунлар. 

Хол қўймоқ 1) ясама хол ҳосил қилмоқ; 
бирор жойга нуқта ёки холга ўхшатиб белги 
қўймоқ. Икки қош ўртаси қизил хол қўймоқ 
Ҳинду қизларининг қадим кўркидир. Ғ. Ғулом. 
Лаъли шакар, сўзлари бол, Оқ юзига қўйибди 
хол. «Баҳром ва Гуландом»; 2) кўчма ишнинг 
пачавасини чиқармоқ, расво қилмоқ. Энди 
бўлар иш бўлди. -Қўй, Холвой, мунча куйдинг, 
Мўл ҳосил етказдинг-у, Йиғиб олмай хол қўй- 
динг. О. Қўчқорбеков. 

2 тиб. Терининг туғма нуқсонларидан 
бири. 

3 Домино, пичоқдастаси ва ш.к. га ўйил- 
ган ёки қадалган белги; безак учун қилинган 
кўз ва ш.к. 

4 кўчма Бирор нарсанинг энг муҳим, чи- 
ройли жойи; латофат, гўзаллик, ҳусн. Фар- 
ғона — Ўзбекистоннинг холи, ҳусни. Шуҳрат, 
Шинелли йиллар. 

Хол бўлиб тушмоқ Ҳусн бўлиб турмоқ, 
ярашмоқ. -Йўл бўлсин Авазхон ўғлингизга, Хол 
тушган Чамбил элингизга.. — деди Жорти- 
бой оқсоқол Гўрўғлига. «Зулфизар билан Аваз- 
хон». 

ХОЛ II Аёлларнинг пешона ва чаккага 
тақадиган безаги, заргарлик буюми. Бақтрия 




(2-аср), Далварзинтепа (3-аср) дан топил- 
ган, пешонасида холлари бўлган ҳайкаллар хол- 
нинг қадимийлигидан дарак беради. «ЎзМЭ». 

ХОЛА [а. aJLo. — хола] 1 Онанинг синг- 
лиси ёки опаси. ..Бобур холаси ва қайлиғи- 
ни бутун одамларию кўч-кўронлари билан 
бирга қўриқлаб олиб кетмоқда. П. Қодиров, 
Юлдузли тунлар. 

2 Кекса аёлларга ҳурмат билан мурожа- 
ат қилиш шакли. Лутфинисо бўғчадан икки 
дўппи олиб, беш сўм пул билан узатди. Йўл 
тўсувчилар қувониб бақиришди: - Тўй устига 
тўй кўринг, хола! Ойбек, Танланган асар- 
лар. У кампирга яқинроқ бориб: -Икки кило 
тортворинг [нокдан], хола, — дея унга юз- 
ланди. А. Обиджон, Аканг қарағай Гулмат. 

3 Ҳурмат юзасидан ёши катта аёллар 
исмига қўшиб ишлатилади. [Раис:] Қани, 
Тўхта хола, гапиринг! А. Қаҳҳор, Кампирлар 
сим қоқди. 

ХОЛАВАЧЧА [а. + ф. — хола- 

нинг боласи, фарзанди] Опа-сингилларнинг 
фарзандлари (бир-бирларига нисбатан). [Хо- 
лида] Холаваччаси билан қуюқ кўришди. 
«Ёшлик». 

холдинг [ингл. holding — эгалик қи- 
лувчи, эга бўлган] иқт. 1 Бошқа фирма- 
ларни назорат қилиш ва бошқариш мақ- 
садида уларнинг акция назорат пакетлари- 
ни сотиб олиб эгалик қилиш. 

2 айн. холдинг компания. Ўзининг таш- 
килий-ҳуқуқий шаклига кўра, холдинг, одатда, 
акциядорлик жамияти қаторига киради. 
«ЎзМЭ». 

Холдинг компания [ингл. holding-com- 
pany] иқт. Асосий фаолияти бошқа корхо- 
наларнинг акцияларини ўз тасарруфига 
олиш орқали уларнинг ишини назорат 
қилиш ва бошқаришдан иборат бўлган 
компания, бош корхона. 

ХОЛДОР [ф. jlaJLk. — холга эга бўлган, 
холли] 1 Юзида, баданида холи бор; холли. 
Холдор жувон. 

2 Баданида ёки сиртида майда доғи ёки 
доғлари бўлган. Холдор от. Холдор қанотли 
капалак. н [.Ўғил буви] Қутичани айлан- 
тирган эди, унинг ичидаги қалай, кумушузук.. 
чиройли холдор қилиб ишланган кўзмунчоқ 
каби бир қанча майда нарсалар ерга тў- 
килдилар. Ҳ. Шамс, Душман. 

3 Холдор (эркаклар исми). 


ХОЛЕЦИСТИТ [юн. chole — ўт, сафро 
+ kystis — пуфак] тиб. Ўт пуфагининг ўткир 
ёки сурункали яллиғланиши. Ўткир холецис- 
титда ўнг қовурға остида — жигар соҳасида, 
баъзан киндик атрофида тўсатдан қаттиқ 
оғриқ пайдо бўлади. «ЎзМЭ». 

ХОЛИ [а. (jJLk ~ бўш, қуруқ; эгаллан- 
маган] 1 Кимсасиз, бўш. Нуринисо эса ичка- 
ри ҳовлидаги тўрт уйдан бири — онасининг 
уйига кирди. Чунки бу уй холи эди. Ойбек, 
Танланган асарлар. 

2 сфт. Чет, хилват, овлоқ. Йигит ўйлай- 
ўйлай, Шоқосимнинг хизмат қиладиган жойи- 
ни, жувозкашникини маъқул кўрди. Чунки бу 
жой Мирзакаримбой уйидан икки-уч маҳалла 
нарида, ҳам бундан бошқа холи жойни топиш 
қийин. Ойбек, Танланган асарлар. 

3 рвш. Яккама-якка, гувоҳларсиз. Қани, 
ўтиринг, сиз билан холироқ гаплашайлик-чи 
бўлмаса. П. Турсун, Ўқитувчи. -Сиз билан 
маслаҳатлашмоқчи эдим, холи кўришганимиз 
яхши бўлди, — деди Нина Ойнисага. Ҳ. Fy- 
лом, Тошкентликлар. 

4 Бирор нарсадан озод, бўшаган, унга 
алоқасиз. Бу [ҳижрон] Темиржонни хийла 
қийнаган, кундалик ташвишлардан холи 
бўлган пайтларда эса ўйлай-ўйлай ўйига 
етолмай ҳасрат чекар эди. Ж. Абдуллахонов, 
Орият. 

..дан холи эмас Чиқиш келишигидаги от 
билан боғланиб, шу от англатган нарса, 
воқеа-ҳодисанинг мавжудлиги, борлигини 
билдиради. Одамнинг ўз фаолиятини ўзи 
таҳлил этиб туриши фойдадан холи эмас. 
Кечга бориб ёмғир ёғиши эҳтимолдан холи 
эмас. Мазкур илмий иш камчиликдан холи 
эмас. Холи қолдирмоқ (ёки қўймоқ) Суҳбат- 
га гувоҳ бўлмаслик ёки халақит бермаслик 
учун кимса(лар)ни ёлғиз қолдирмоқ. -Эшон 
халфа, энди бизни холи қолдиринг, — деди 
ҳазрат фотиҳа ўқилгач. -Хўп, тақсир, — 
деди-ю, Матқовул халфа.. чиқиб кетди. К. 
Яшин, Ҳамза. Қовоғи солиқ соқчи ҳам унча- 
лик инсофсиз эмас экан, икковимизни холи 
қолдириб, ҳовлига чиқиб кетди. X. Тўхтабо- 
ев, Ширин қовунлар мамлакати. 

ХОЛИЛАТМОҚ кам қўлл. Бирор жойни 
кишилардан холи қилмоқ; бўшатмоқ; би- 
ровни ёлғиз қолдирмоқ. Ўзбек ойим уйни 
холилатиб, Ҳасаналини ўз олдига чақирти- 
риб кирди. А. Қодирий, Ўтган кунлар. 







ХОЛИС [а. ^^JLk — тоза, соф, қориш- 
масиз; самимий; бўш, холи] 1 Воқеликка 
ҳаққоний назар билан қарайдиган, объектив 
баҳолайдиган. Таржима гпанқидчиси холис 
бўлиши, таҳлилга олдиндан қатъий ҳукмлар 
билан «чекланиб» киришмаслиги керак. Ғ. 
Саломов, Таржима назариясига кириш. 

2 Беғараз, самимий; таъмасиз. Моҳлар 
ойимнинг Анвар билан муомаласи холис ва 
самимий.. эди. А. Қодирий Меҳробдан чаён. 
-У [Тўхтасин Жалилов] билганларини менга 
миннатсиз, жон-дили билан, холис ўргатар 
эди, — деди Ҳалима. Ҳ. Носирова, Мен ўз- 
бек қизиман. 

3 ҳуқ. Қамоққа олиш, тинтув ўтказиш 
каби ҳолларда ҳукумат органлари томони- 
дан объектив гувоҳ сифатида чақирилган 
шахс. Холис ўзи иштирок этган тергов ҳара- 
катини юритиш билан боғлиқ ҳолатлар бў- 
йича гувоҳ тариқасида сўроқ қилиниши мум- 
кин. Газетадан. 

4 Бирор кимса ёки нарсадан холи. Дунё 
нодонлардан холис бўлганда эди, бу олам яна 
ҳам мунавварлик кашф этарди. Газетадан. 

5 Холис (хотин-қизлар исми). 

Нияти холис Нияти сидқидиддан, беға- 
раз. Буни қаранг, нияти холис боламан-да, 
ўзингизга рўпара келиб турибман. С. Аҳмад, 
Уфқ. Холис гувоҳ 1) икки томонга ҳам бе- 
тараф гувоҳ; 2) айн. холис 3. Холис хизмат 
1) таъмасиз, ҳалол хизмат. Бу жой меҳнат- 
кашларга холис хизмат қиладиган.. ором- 
гоҳдир. К. Маҳмудов, Қизиқарли пазанда- 
лик; 2) кест. (қўштирноқ ичига олинади) 
ғаразли ният билан қилинган иш. Бу тинтув 
Сайфийнинг «холис хизмати» туфайли бўл- 
ганлигини у [Аваз] дарҳол англади. С. Сиёев, 
Аваз. 

ХОЛИСАНЛИЛЛО(Ҳ) [а. айн. 

холисона. Аммо ёзувчи ҳақида, унинг китоби 
ҳақида кимки ўйлаб, холисанлилло фикр айт- 
маса, шарманда бўлиши турган гап экан. 
Шукрулло, Жавоҳирлар сандиғи. 

ХОЛИСЛИК Ҳаққонийлик, объектив- 
лик; самимийлик, беғаразлик. Ниятнинг хо- 
лислиги. н Менинг холислигимни шундан 
ҳам билсангиз бўлар эди, ука. А. Қодирий, 
Меҳробдан чаён. 

ХОЛИСОНА [а. + ф. I I ч — холис- 
лик билан, объектив тарзда] 1 рвш. Ҳаққо- 
нийлик билан, объектив ҳолда. «Бобурно- 
ма»да эса тарихий ҳақиқат холисона ра- 


вишда.. қайд қилинади. «Фан ва турмуш». 
Танқид аёвсиз ва холисона бўлиши керак. Га- 
зетадан. 

2 Ўз манфаатини кўзламаган ҳолда, таъ- 
ма қилмасдан; беғараз. Лекин шунга қара- 
май, бугунги кунда сиз бизга холисона ёрдам 
қўлини чўзиб турибсиз! Ҳ. Шайхов, Рене жум- 
боғи. 

ХОЛИҚ [а. jJLk — яратувчи, ижодкор] 
1 дин. Яратувчи (Аллоҳнинг сифатларидан 
бири). Яхшилик қил, дарёга от, дарёбилмаса, 
балиқ билур, балиқ билмаса, холиқ билур. 
Мақол. 

2 Холиқ (эркаклар исми). 

холл [ингл. hall] 1 Европада илк ўрта 
асрда инглиз тураржойларининг жамоат- 
хонаси; жамоат йиғиладиган, нисбатан катта 
хона. 

2 Театр, меҳмонхона каби замонавий 
жамоат биноларида дам олиш ёки бирор 
шахс билан суҳбатлашиш учун фойдалани- 
ладиган жиҳозланган хона. 

ХОЛЛИ Холи бор. Унинг [Нигоранинг] қоп- 
қора холли лабларига табассум қўнди. С. 
Анорбоев, Оқсой. 

ХОЛОДИЛЬНИК [р. холодильник — со- 
вуткич] 1 Тез бузиладиган озиқ-овқат маҳсу- 
лотларини совитиш, музлатиш йўли билан 
сақлайдиган корхона ва унинг биноси. 

2 Ичига совитиш аппарати ўрнатилган 
жавонсимон рўзғор буюми. Холодильникдан.. 
егулик қидирди. «Ёшлик». 

холоии шв. 1 Қариндош ёки яқин бўл- 
ган катта ёшли аёлларга нисбатан мурожа- 
ат қилиш шакли. 

2 Хола. 

ХОЛОС [а. ^^Lk — қутулиш, озод бў- 
лиш] юкл. Бори-йўғи, фақат, фақатгина. 
Шоирлар алдайди бизни, жонгинам, Баҳор 
доим эмас, уч ойдир холос. А. Орипов. Икром- 
жон ўз ишлари қолиб, Эш полвондан гапирар- 
ди холос. С. Аҳмад, Уфқ. 

Ана холос! Таажжубни, ҳайратланишни 
ифодалайдиган ибора. Ана холос! Чин ошиқ- 
нинг гапи эмас бу. К. Яшин, Ҳамза. 

ХОЛПАРАНГ: холпаранг рўмол Хол-хол 
паранг рўмол. [Асра кал].. зангори шоҳи қи- 
йиқ боғлаган, елкасига холпаранг рўмол таш- 
лаган хушфеъл йигит эди. Ғ. Ғулом, Шум 
бола. 

ХОЛ-ХОЛ Сирти холлар ёки холсимон 
нуқталар билан қопланган; холдор. Хол-хол 

чит. н Қўнғизча хол-хол қора доғли қизғиш 
қанотларини товлантирганча... учиб кетди. 
Ў. Ҳошимов, Қалбингга қулоқ сол. 

ХОМ [ф. — яхши қайнамаган ёки 

пишмаган; етилмаган, ғўра; охиригача иш- 
ланмаган; тажрибасиз] 1 Табиий равигцца 
пишиб етилмаган, пишмаган; ғўр. Хом тар- 
вуз. Хом олма. н Узум ғўрасини ғарч-ғарч 
чайнардилар, турпнинг сувини ичардилар, хом 
анорни емасалар, ухлолмасдилар. С. Аҳмад, 
Юлдуз. Талъат.. бир дона хом кўракни юлиб 
олиб, орасини ёрди. Ў. Ҳошимов, Қалбингга 
қулоқ сол. 

2 Пиширилмаган, қайнатилмаган. Хом 
гўшт. Хом сут. н Ўзингиз ҳам неча бор си- 
наб кўрдингиз: бир дона хом сабзи жиғилдон 
қайнашини тўхтатади. К. Маҳмудов, Қи- 
зиқарли пазандалик. 

3 Қайта ишланмаган, яхши ишлов берил- 
маган ёки чала ишланган; хомаки. Атро- 
фимдаги иморатларнинг кўпи пишиқ ғишт- 
дан, баъзилари хом ғиштдан бўлса ҳам кўк- 
ракдор.. Шукрулло, Сайланма. Тезак, хом 
mepu иси аралаш ачимсиқ бадбўй ҳид димоғи- 
га урилди. А. Мухтор, Бўронларда бордек 
ҳаловат. Тўтиқиз токчадан дўппи хомини олиб, 
кўрпачага келибўтирди. М. Исмоилий, Фар- 
ғона т. о. 

4 кўчма Енгил-елпи, чала, юзаки. Хом 
асарларга йўл қўйиб берсак, бошқалар, ме- 
никининг ундан нимаси кам, деб қолмасми- 
кин? Шукрулло, Сайланма. 

5 кўчма Пухта эмас, юзаки. Биласизми, 
ишни хом қилдингиз, ёнингизга Баротовдан 
бошқа одамни торта олмадингиз. С. Зунну- 
нова, Олов. У [Маҳкам] гўдаклигига бориб, 
хом ўйлаган экан. Р. Файзий, Ҳазрати ин- 
сон. 

6 кўчма с.т. Тажрибаси йўқ, содда, ғўр. 
-Вой овсин-эй, хомсиз-да ҳали. Эрнинг гапи- 
га лаққа тушиб юраверасиз, — деди Сабохон 
Маҳмудага. Ж. Абдуллахонов, Тўфон. 

Арпангни хом ўрдими қ. арпа. Хом от 

Минилмаган, аравага қўшилмаган от. Ол- 
тин сувлиғин чайнатди, Олти ой боқилган 
хом отди. «Эрали ва Шерали». Хом сут эм- 

ган банда қ. эммоқ. Хом хаёл, хомхаёл Амал- 
га ошмайдиган, пуч хаёл. Буюкман деб хом 
хаёл сурма. Ш. Раҳмон. Чучварани хом сана- 
моқ қ. чучвара. 

ХОМА I [ф. <u.La. — қалам; ёзиш усули] 
эск. айн. қалам 1, 2. Авазнинг кўнглига шеър 


сиғмай, хомаю қоғозни йиғиштирди. С. Сиё- 
ев, Ёруғлик. 

ХОМАК [ф. — пишмаган, сапча] 

Пишиб етилмаган, хом қовун ёки тарвуз. 
Ҳозир пайкал оралаб боришаркан, Нусратбек 
йўлда учраган пайкалдан қовундеккина хомак 
узиб олди.. С. Нуров, Нарвон. 

ХОМАКИ [ф. — охиригача иш- 

лов берилмаган; пухта эмас] 1 Узил-кесил 
ҳал қилинмаган, аниқланиши, тўлдирили- 
ши лозим бўлган; ҳали хом. Хомаки режа. 
Хомаки расм. н У [ Саттор] метронинг хо- 
маки лойиҳасига яна кўп аниқликлар кири- 
тилганини сўзлай бошлади. П. Қодиров, Эрк. 

2 Тахминий, чамали. Хомаки ҳисоб. н 
Сувдан фойдаланишнинг ўтган йилги хомаки 
ҳисоблари ўзимдаям бор. С. Кароматов, Сўнг- 
ги бархан. 

Хомаки уруш эск. айн. манёвр 1. 

ХОМАКЛАМОҚ Хомак ҳосил қилмоқ, 
сапча қилмоқ. Қовун хомаклабди. н Томор- 
қага, бодрингнинг ёнига икки гектаргина 
конъяк экиб қўйсанг, мартда гуллаб, апрелда 
хомакласа, — хаёл қилди Ўрин. А. Муқимов, 
Ғалати одамлар. 

ХОМАШЁ [хом + ашё] Меҳнат таъси- 
рида ўзгарган ёки ўзгарадиган ва яна ишла- 
ниши лозим бўлган дастлабки, хом маҳсу- 
лотлар. Пахта тўқимачилик саноати учун 
хомашёдир. Хомашё манбаи. Хомашё ресурс- 
лари. н Сунъий хомашёга синтетик смола- 
лар, пластмассалар, синтетик каучук, сунъий 
тери, синтетик ювиш воситалари ea бошқа- 
лар киради. «ЎзМЭ». 

хомиқмоқ кам қўлл. Жисмоний иш 
билан шуғулланмай, бўшашиб, хомсемиз 
бўлиб қолмоқ. - Чарчаб қоласиз, ona, — деди 
Қумри Лолахонга ачиниб, ҳамма оғирликка 
бардош берадигандек, қизларга қараб кулди: 
-Хомиқиб қолибмиз, ҳаммаси ўшаники. Ҳ. 
Нуъмон, Фасллар. 

ХОМКАЛЛА [хом + калла] Ҳеч нарса ту- 
шунмайдиган; фаҳмсиз; тентак. Кал тароқ- 
ни яхши кўргандек, бу хомкалла [Сулаймон] 
баҳсу мунозараларни яхши кўрарди. Мирмуҳ- 
син, Чодрали аёл. 

ХОМЛИГИЧА рвш. Хом ҳолатда, пи- 
ширмасдан ёки қайнатмасдан. Тухумни 
хомлигича ютмоқ. 

ХОМЛИК 1 Пишмаганлик, етилмаган- 
лик. Бу олма ейишга хомлик қилади. 





2 кўчма Тажрибасизлик. Ҳали озгина хом- 
лигинг бор экан, шогирд.. келиб, пича таълим 
олиб кетсанг бўларкан. «Муштум». 

ХОММАПИШ Болаларнинг кўча туп- 
роғини гумбаз қилиб уйиб, устидан сув 
сепиб қотиргач, тепаси ва ёнларидан тешик 
очиб, ичига олов ёқиб ўйнайдиган ўйини. 
Кудратларнинг эшигида, ариқ бўйида Раъно 
кичкинтой болалар билан хоммапиш ўйнаб 
ўтирарди. Ҳ. Назир, Сўнмас чақмоқлар. -Хом- 
мапиш ўйнайдиганлар озода қиз бўлмайди, — 
деди Манзура опа Лолага. Газетадан. 

ХОМСЕМИЗ [хом + семиз] Семиз, тў- 
ла бўлишига қарамай, кучсиз, заиф, пўк. 
Намоз Очилов — қирқни қоралаган, хомсе- 
миз, тепакал йигит. С. Сиёев, Отлиқ аёл. 

ХОМСИМОҚ айн. хомсирамоқ. -Кеча 
бир оз хомсиган эди, — деди Каримқул понсад. 
А. Қодирий, Ўтган кунлар. 

ХОМСИРАМОҚ шв. Шубҳа қилмоқ, 
шубҳаланмоқ; иккиланмоқ. Мен хомсираб, 
эшик олдида тўхтадим. «Муштум». 

ХОМСУВОҚ [хом + сувоқ] Дастлабки 
хомаки сувоқ, қора сувоқ. Чол айвоннинг хом- 
сувоқ деворига суяб қўйилган қўлтиқтаёғи 
билан ҳассасига таяниб, қаддини ростлади. 
X. Султонов, Онамнинг юрти. 

ХОМСУРП [хом + сурп] Гул босилма- 
ган, бўялмаган оқ ип газлама. Филиал бир 
йилда 10,5 миллион метр хомсурп ишлаб 
чиқаришга мўлжалланган. Газетадан. 

ХОМСЎЗ [ф. — ичи пишмай ус- 

ти куйган] Яхши пишмаган, етилмаган; хом. 
Содиқжон бойвачча.. уни [Пўлат отани] 
эрмак қилишга ўтди: Бу гапингиз хомсўз 
ноннинг ўзгинаси. К. Яшин, Ҳамза. 

ХОМТАЛАШ [хом + талаш] 1 этн. Би- 
рор жонлиқ сўйиб, гўшт-ёғини текинга ху- 
дойи сифатида тарқатиш. [Майсара:] Бир эч- 
ки билан сигиримизни дарров хомталаш 
қилайлик, зора тонггача ўнгарилса. Ҳамза, 
Майсаранинг иши. Юз сўм-ярим юз сўмнинг 
бетига қарамай, дуохон қушночларга қара- 
тилсин, иложи бўлса, бирорта жонлиқни 
хомталаш қилиш керак. А. Қаҳҳор, Бемор. 

2 кўчма Қўлга тушганини олиб кетиш; 
талон-торож. Ёғ-гўшт хомталаш бўлаверса, 
қозонга маза кирармиди? Н. Сафаров, Ҳаёт 
мактаби. Ҳачонлар хомталаш бўлган еримда 
Кеза боиигайдилар улуғ сиймолар. Газетадан. 

ХОМТАМА [ф. — беҳуда, қуруқ 

орзуга берилган; очкўз] Бирор нарсадан 


асоссиз равишда умид қилувчи; тамагир. 

- Тез кунда Холхўжанинг кунига тушиб, ка- 
фансиз ўлиб кетасан, буни тушунсанг-чи, 
хомтама! — деди онаси [Сафарга]. Ё. Шуку- 
ров, Қасос. -Бировга яхшилик қилдингми — 
дарров унут, юрагингда сақлаб юрма, у ҳам 
яхшилик қилиши керак, деб хомтама бўлма, 

— деди Расул акаўғлига. М. Исмоилий, Биз- 
нинг роман. 

ХОМТАМАЛИК Ўринсиз умидворлик; 
тамагирлик Мен сенинг ҳали ҳам ўша уятсиз 
эрингдан кўнгил узолмаганингни биламан. Се- 
нинг хомтамалигинг кони болалагингдандир. 
А. Қодирий, Ўтган кунлар. 

ХОМТАРАШ [ф. ,jil — чала тараш- 
ланган, силлиқланган] Ёғоч ёки тахтани 
чопиб йўниш, дастлабки, пардозсиз текис- 
лаш. Хомтараш қилмоқ. 

ХОМТОК [ф. — пишмаган ток 

(новдаси)] қ.х. 1 Токни парвариш қилиш 
усулларидан бири, ҳосилсиз, ортиқча новда- 
ларни, янги бачки новдаларни олиб таш- 
лаш. Карвон Сурхнинг этагидаги боғда хом- 
ток қилаётган эди. X. Султонов, Онамнинг 
юрти. 

2 Токдан эндигина қирқиб ташланган ҳо- 
силсиз, хом новда. 

ХОМУТ [р. хомут < қад. р. хомти — «қис- 
моқ, сиқмоқ» фл. дан] От бўйнига кирити- 
либ, икки ёнидан арава шотиси учига си- 
риб боғланадиган ёғоч буюм, бўйинча. Ара- 
вакашлар хомутни эсдан чиқаришибди. Стар- 
шинага элтиб берсам, хурсанд бўлади. И. Ра- 
ҳим, Чин муҳаббат. 

ХОМУШ [ф. <_,i j-oLk / ji_ol_K — камгап, 
индамас, шов-шувсиз; ўчган, сўнган] 1 Ғам- 
гин, кайфияти йўқ; маъюс. Отабек хомуш 
ўтирар, Ҳасанали эса унинг ҳолини таъқиб 
этмоқда эди. А. Қодирий, Ўтган кунлар. [Аҳ- 
мад] Паришон ва хомуш бир кайфиятда зўр- 
базўр қадам босиб, ишхонаси томон йўл олди. 
Ф. Мусажонов, Ҳиммат. 

2 Ўйчан, сўзсиз. У [чол] тажанг бўлма- 
ган вақтда кўпинча боши ярим қийшайган, 
хаёлчан, хомуш юради. Мирмуҳсин, Зангла- 
ган қилич. Командир жим, командир хомуш. 
У. Носир. 

Хомуш тортмоқ Маъюсланмоқ, кайфияти 
бузилмоқ. -Ҳаммаси жойида дейсанми? — 
Болта муаллим хомуш тортди. — Қанийди 
шундай бўлса. Афсуски, бундай эмас. Н. Нор- 
қобилов, Тўқнашув. 




3 кўчма Авзойи бузуқ, жимжит (об-ҳаво 
ҳақида). Шамол босилган.. Табиат хомуш. Ҳ. 
Ғулом, Машъал. 

Хомуш булут Қора булут. Зилзиладан чала- 
вайрон шаҳар устида хомуш булут карвонлари 
вазмин сургалади. Ҳ. Ғулом, Замин юлдуз- 
лари. 

ХОМУШЛАНМОҚ Хомуш бўлмоқ, ғам- 
гин, маъюс бўлмоқ. Темур Малик юзига фо- 
тиҳа тортиб, хомушланди. Мирмуҳсин, Те- 
мур Малик. 

ХОМУШЛИК Ғамгинлик, хафалик; 
кайфиятсиз ҳолат. Ойшабегим ундаги [Бобур- 
даги] хомушликни сезиб, сукут сақлаб ўти- 
рибди. П. Қодиров, Юлдузли тунлар. Зуҳра 
ўрнидан туриб, хомушлик билан секин-секин 
юриб чиқиб кетди. С. Зуннунова, Олов. 

ХОМ-ХАТАЛА 1 Чала пишган; хом. Хом- 
хатала ёки ланж бўлиб кетган паловни еган 
кишилар ошпазга эмас, Давронга минг лаънат 
айтиб кетишарди. «Ёшлик». 

2 кўчма Меъёрига етказилмаган; чала, 
ғўр, хом. Хом-хатала асар. н Ўсарвой ҳар 
куни ҳеч бир эринмай, Хом-хатала шеърлар 
келтирар тинмай. С. Абдуқаҳҳор. 

ХОМЧУТ [ф. ^Lk. — чала ишланган, хо- 
маки + р. счётм — пул ҳисоб-китоби; чўт, 
ҳисоблаш мосламаси] Бирор нарсани хома- 
ки равишда ҳисоблаб чиқиш; тахминий 
ҳисоб. Хомчўт қилмоқ. н Йўлдош новча, қай- 
чини қўзининг қорнига қўйиб, бармоқларини 
букиб, алланарсаларни хомчўт қилди. С. 
Анорбоев, Оқсой. Сўнгра иш режангни хом- 
чўт қилиб, ўз-ўзингча сўйлана кетдинг. Уйғун. 

ХОМЧЎТЛАМОҚ Бирор нарсани хо- 
маки ёки тахминан ҳисоблаб кўрмоқ, хом- 
чўт қилмоқ. У даромадини хомчўтлаб кўрди. 

ХОМҚОЛИП Ҳали узил-кесил тайёр 
бўлмаган, битмаган; дастлабки, хомаки. Рас- 
сомлар кўргазмасига ҳайкалтарош Л.Н.Ива- 
новнинг Пушкин, Гоголъ ва генерал-майор Ра- 
ҳимовларнинг ҳайкалларига ишланган хом- 
қолип лойиҳалари ҳам қўйилган. Газетадан. 

ХОН 1 тар. Туркий ва мўғул халқлари 
ҳукмдорлари унвони. Кўқон хони. Хон саро- 
йи. н [Мулла Фазлиддин:] Тошкент хони 
Маҳмудхон ҳам бизга қарши қўшин тортиб 
келмоқда эмиш. П. Қодиров, Юлдузли тун- 
лар. 

Хон кўтармоқ Хон қилиб белгиламоқ. 
Мусулмонқул.. ўзини мингбоши эълон қилиб, 
ақлсиз бир гўдакни [Худоёрни] хон кўтариб, 


эл елкасига минди. А. Қодирий, Ўтган кун- 
лар. Шу ернинг ўзида унга «Саид Жалолхони 
соҳибқирон» деб ном берилди ва хон кўтарил- 
ди. А. Қаҳҳор, Башорат. 

2 тар. Хонлик қилган, хон лавозимида- 
ги шахс исмига қўшилиб, унвон ифодалайди. 
Баҳодирхон — Хивада, Худоёрхон — Қўқонда 
хонлик қилган. 

3 Эркак ва аёллар исмига қўшилиб, ҳур- 
матни ифодалайди, мас., Оқилхон, Карима- 
хон. 

Ўзи хон, кўланкаси майдон ёки ўзига хон, 
ўзига бек Нима хоҳласа, шуни қилади, кўнг- 
ли истаганини қила олади маъносидаги 
ибора. -Хотинлари ҳам «кимсан — оқсоқол- 
нинг хотинимиз», деб кеккайиб, ўзларига хон, 
ўзларига бек бўлиб, роса зуғумини ўткази- 
шади-да, — деди Юсвали тоға. П. Турсун, 
Ўқитувчи. 

ХОНА [ф. — уй, тураржой, бино] 1 

Тураржойнинг алоҳида ажратилган ҳар бир 
бўлими; бўлма. [Қизнинг] Кўзларига яна ёш 
қуйилиб келди-ю, чопиб бориб, ўз хонасига 
кирди. Ў. Ҳошимов, Қалбингга қулоқ сол. 
Овқатдан сўнг бир оз телевизор кўриб 
ўтиришди. Кейин ота-болага шу телевизор- 
ли хонага жой солиб беришди. Ў. Усмонов, 
Сирли соҳил. 

2 Корхона, ташкилот, муассасаларда 
муайян мақсад учун ажратилган алоҳида 
жой; бўлма. У [Азиза] деворига ҳар хил ди- 
аграммалар, портретлар илиб ташланган 
ўқитувчилар хонасидан ўтиб.. эшикни та- 
қиллатди. Ў. Ҳошимов, Қалбингга қулоқ 
сол. Бош врачнинг хонасида ўтирган икки 
киши профессорни кўриши билан ўрнидан 
турди. С. Юнусов, Кутилмаган хазина. 

3 Айрим буюм ёки организмларнинг 
ичида бирор нарса жойлашадиган (етиша- 
диган ёки сақланадиган) чуқурча, ўйиқ. Ари 
уя хоналари. Ғўзапўчоқ хонаси. н Унинг 
товуши йўғонлашди, кўзлари хонасидан чи- 
қаёзди, юзлари тиришиб, хунук аломатлар 
пайдо бўлди. Ҳ. Турсунқулов, Ҳаётим қисса- 
си. Бунча сочилган ҳарфни жой-жойига қў- 
йиш, қайси хонада қандай ҳарф туришини 
билмаган Саидий учун кўп қийин иш эди. А. 
Қаҳҳор, Сароб 

4 мат. Ўнли саноқ системасида ёзилган 
натурал сонда қатнашган рақамлар ўрни. 

ХОНАВАЙРОН [хона + вайрон] Уй- 
жойи ёки оиласи бузилган, вайрон бўлган; 

бор-будидан айрилган, қашшоқ. Ахир ка- 
фангадо, хонавайрон, бир бурда нон илинжи- 
да қамиш-қўғазорлар ичида зор қақшаган бу 
бечораларнинг тортиб келаётган алам- 
кулфатлари озмиди! К. Яшин, Ҳамза. 

Хонавайрон бўлмоқ 1) бузилмоқ, вайрон 
бўлмоқ; хароблашмоқ. Уруш туфайли хона- 
вайрон бўлган мамлакат; 2) уй-жойдан, мол- 
мулкдан ажралмоқ, ҳамма нарсадан жудо 
бўлмоқ, қашшоқлашмоқ. [Қосимбек:] Амир- 
зодам, ҳаммамиз ҳам хонавайрон бўлдик. 
Менинг молу мулкимни талатибдилар. П. 
Қодиров, Юлдузли тунлар. 

ХОНАДОН [ф. — оила, сулола; 

насл] 1 Оила. Қобил карвоннинг қамоққа 
олиниши Абдураҳмонбой хонадонини қаттиқ 
ташвишга солиб қўйди. Ҳ. Ғулом, Машъал. 

2 Оила аъзолари яшаб турган хўжалик, 
уй, ҳовли. Шаҳарнинг андазаси чиройли, хо- 
надонлари чорси-чорси бўлиб тушган. 3. Ак- 
рамов, Ҳиндистон лавҳалари. 

3 тар. Қариндошлик ёки валиаҳдлик 
ҳуқуқига кўра, бири ўрнига иккинчиси 
тахтга чиқадиган, ҳокимиятни наслдан 
наслга ўтказиб, ҳукмронлик қиладиган ҳо- 
кими мутлақ ёки монархлар авлоди; сулола. 
Маълумки, Темурнинг вафотидан сўнг унинг 
поёнсиз империясини идора қиларлик бир қўл 
бу хонадондан чиқмади. Т. Жалолов, «Хамса» 
талқинлари. 

ХОНАЗОД [ф. jl — бир хонадонда 
туғилган] 1 Бирор хонадонда туғилиб ул- 
ғайган. Отам ўлгандан кейин, мен ҳам бой- 
нинг эшигида хоназод қул бўлиб қолдим. С. 
Айний, Дохунда. 

2 фолък. Уйда боқиб катта қилинган (уй 
ҳайвони ҳақида) Чу деса, бир қирдан хатлар 
Яшин қанот хоназодлар. Эргаш Жуманбул- 
бул ўғли. 

ХОНАКИ [ф. — уйга оид, уйда 

тайёрланган ёки парвариш қилинган] 1 Қўл- 
да тайёрланган; қўлда қилинган. Хонаки нон. 
Хонаки туфли. н Дастурхонда хонаки пе- 
ченъелар, атиргул нусха торт ва турли хил 
мевалар бор эди. С. Аҳмад, Қадрдон далалар. 

2 с.т. Махсус тайёрланган; қўлбола. Хо- 
наки чой дамламоқ. Хонаки палов қилмоқ. 

3 Уйда, хонадонда боқиладиган; парва- 
риш қилинадиган; қўлга ўргатилган. Хонаки 
ит. Хонаки гул. Хонаки ўрдаклар. н Бу 
шифобахш ўсимликни [алоэни] истаган ҳар 


бир киши хонаки қилиб ўстириши мумкин. 
«Саодат». 

4 Хона ёки уй ичида бўладиган, уйда 
бажариладиган. Хонаки базм. Хонаки иш. 
Хонаки ҳунар. н Сотиболди.. тирикчилик 
учун хонаки бир касб қилишга мажбур бўл- 
ди — ҳар хил саватчалар тўқишни ўрганди. 
А. Қаҳҳор, Бемор. 

ХОНАКИЛАШМОҚ Уй шароитида 
яшашга, қўлдан овқатланишга ўрганмоқ 
(ёввойи ҳайвон ва ўсимликлар ҳақида). 

ХОНАЛИ 1 Маълум миқдорда хонаси 
бор. Бектемир дўстлари Дубов, Асқар полвон 
ва бошқа бир неча жангчилар билан икки 
хонали бир уйга жойлашди. Ойбек, Қуёш 
қораймас. Ота-она вафотидан сўнг у исти- 
қомат қилаётган уч хонали уй карвонсарой- 
га айланди. Газетадан. Бир хонали пакана уйин 
Ёритади ёниб жинчироқ. Ҳ. Пўлат. 

2 Маълум миқцордаги катаги ёки бўл- 
мачалари бор; катакли (жадвал, дафтар, 
шахмат тахтаси, босмахона яшиги ва ш.к. 
ҳақида). Шахмат тахтаси олтмиш тўрт 
хонали бўлади. Ўн олти хонали яшик. 

3 мат. Маълум миқдордаги хонага эга 
(қ. хона 4). Уч хонали сон. Беш хонали сон. 
н 100 дан 999 гача бўлган сонлар уч хонали 
сонлардир. «Математика». 

ХОНАНДА [ф. г>лДз1 j-3. — ўқуВЧИ, ЎҚИ- 
ётган; қори; ашула айтувчи] Ашула, қўшиқ 
айтувчи санъаткор; ҳофиз. Навбат таниқ- 
ли, севимли хонандамиз Алимардон Тўраевга. 
Ў. Ҳошимов, Баҳор қайтмайди. Ҳовлининг бир 
томонида, баланд сўрида хонанда ва созан- 
далар мақомни янгратмоқда. Мирмуҳсин, 
Умид. 

ХОНАНИШИН [ф. — хонада 

ўтирувчи] Доимо уйда ўтирадиган; кўчага, 
бошқа ёқка чиқмайдиган. Бобонинг хона- 
нишин бўлиб қолганидан фақат шу қизалоқ 
хурсанд эди — ахир, у энди ҳеч зерикмайди. 
Мирмуҳсин, Қуламас қоя. 

ХОНАСАЛЛОТ сўк. Уйинг куйгур, бад- 
бахт. Сенинг даданг зўр, болам. Даданг уруш- 
да элликта хонасаллот фашистни ўлдирган. 
С. Аҳмад, Қадрдон далалар. 

ХОНАСИ Бирор ишни амалга ошириш 
учун қулай пайт, қулай фурсат. Ҳозир зап 
сайил қиладиган хонаси-да, ўртоқ Раҳмон- 
қулов. А. Мухтор, Туғилиш. У[Асрора\ хона- 
си келганда ҳеч кимни аямасди. С. Аҳмад, Уфқ. 
[ Очилов] Ҳар гал планини дўндириб, «қани. 






келаси йилга ким дов?» деб тураверади. Хо- 
наси келса, баъзан кураил ҳам тушади. А. 
Мираҳмедов, Ўт юраклар. 

ХОНАТЛАС Маҳаллий саккиз тепкили 
атласнинг энг аъло навларидан бири. Хон- 
атлас кўйлак. н Шанба куни Нуқра стан- 
цияга ясаниб келди: хонатлас устида ял-ял 
ёнарди. Мирмуҳсин, Нуқра. 

ХОНАҚОҲ [ ф . ilijLk. — хилватхона, 
узлат; дарвишлар макони] 1 дин. Масжид- 
нинг намоз ўқиладиган, одатда кенг ва катта 
хонаси. Карвонсаройнинг ёнида катта бир 
хонақоҳ бор эди. М. Осим, Аждодларимиз 
қиссаси. Кичик масжид қишлоқнинг «этак 
маҳалла» деб аталган қисмида бўлиб, сиқиқ- 
роқ бир хонақоҳ ва торроқ бир айвондан 
иборат. А. Қодирий, Обид кетмон. 

2 дин. Суфийлар машғулотларини ўтка- 
зиш учун мўлжалланган катта хона ва унинг 
атрофидаги ҳужралар. Йилига бир зикру са- 
но бўладиган хонақоҳ ҳувуллаб ётибди. С. 
Аҳмад, Ҳукм. 

3 Маҳалла, қишлоқ масжидларининг 
томи гумбазли ёки текис бўлган қишки 
қисми. 

ХОНАҚОҲНИШИН [ф. - j, .ti~i „LaiLi. - 
хонақоҳда ўтирувчи] Хонақоҳдан чиқмасдан 
тоат-ибодат билан шуғулланадиган, кўпинча 
умрини хонақоҳда ўтказадиган; тарки дунё 
қилган. -Эшонтўра ҳазратлари машҳур хо- 
нақоҳнишин шайхлардан бўлмасалар ҳам, 
кашф-каромат эгаси, «соҳиби ҳол» бир ки- 
шидирлар, — деб Исомиддин жавоб берди. С. 
Айний, Дохунда. 

ХОНЗОДА [ф. ajlyjLb. — хондан туғил- 
ган, хоннинг боласи] 1 Хоннинг фарзанди 
(ўғли ёки қизи), хон авлоди. Подшозодами, 
хонзодами, хўжазодами, албатта, бир ерда 
нишонаси бўлади. «Равшан». 

2 Зодагонлар табақасига мансуб; асил- 
зода; тагли-тугли. Гўлахдан чиққан таги 
пастни бошингизга урасизми, олсангиз — би- 
рор хонзодани олинг, деб минг марта айт- 
дим, қулоқ солмадингиз. Ҳ. Ғулом, Машъал. 

3 Хонзода (хотин-қизлар исми). 

ХОНИМ I 1 Аёлларга ҳурмат юзасидан 

мурожаат қилганда қўлланадиган сўз. Ҳуда- 
миз Мирзакарим қутидорга ва қудачамиз 
хонимга етиб маълум бўлгайким, бизлар бун- 
да соғ-саломатдирмиз. А. Қодирий, Ўтган 
кунлар. 


2 Ҳурмат юзасидан аёллар исмига қў- 
шиб айтилади, мас., Мукаррама хоним, Та- 
мара хоним, Ҳалима хоним. н Ой юзли 
рафиқам, қундуз қошли маъшуқам Кумуш 
хонимга! А. Қодирий, Ўтган кунлар. 

3 c.m. Гўзал, барно аёл; хушбичим жу- 
вон. Ҳой-ҳой, хоним, йўл бўлсин, Қаерга 
йўрғалайсиз! «Қўшиқлар». 

ХОНИМ II Хамир орасига қийма со- 
либ, қасқонда пишириладиган овқат. 

ХОНИШ \ф. ^jijl j-j. — ўқиш; куйлаш; 
нола] 1 Ашула айтиш, куйлаш. То ярим ке- 
чагача умрида ўйин-кулги кўрмаган чўлда 
ҳофизлар хониши эшитилди. С. Аҳмад, Ҳукм. 
«Волга»нинг радиоси тинимсиз хониш қилади. 
«Муштум». 

2 Сайраш. Булбуллар хониши сира тин- 
масди. н Азим балхи тут шохида саъва 
хониш қилади. А. Муҳиддин, Ҳадя. 

ХОНЛИК тар. 1 Хон лавозими. Халқ чин 
хонлик билан уни [ Худоёрни ] муборакбод 
қилишдилар. А. Қодирий, Ўтган кунлар. Ис- 
фандиёрга.. хонлик либоси: зар чакмон, боши- 
га жиғали шерозий nanax кийгизишиб, белига 
олтин қилич тақиб, қўлтиқлаб, тахтга 
ўтқаздилар. Ж. Шарипов, Хоразм. 

2 Хон бошқарадиган давлат ва шундай 
давлат тузуми. Кўқон хонлиги. Xuea хонлиги. 

ХОНТАХТА [ф. < yl — бе- 

затилган дастурхон + — тахта] Ўтириб 

овқатланиш учун хизмат қиладиган, оёқла- 
ри калта ёғоч стол. Хонтахта атрофига кўр- 
пача солмоқ. н Хосият хола лагандаги ошни 
келтириб, хонтахтага қўйди. Р. Файзий. 

ХОНУМОН [ф. ,jLajLK / (jLo joLk — ои- 
ла, оила аъзолари; хонадон ва ундаги мол- 
мулк] Бирор шахсга тегишли мол-мулк, бор 
бисот, бойлик. Хонумонидан айрилмоқ. н 
-Одамлар севгисини деб, хонумонидан ҳам, 
жонидан ҳам кечади, — дейди Суннатилла. 
А. Эшонов, Тошдан қаттиқ, гулдан нозик. 
[Зуҳра бегим:] Хон ҳазратлари!.. Фарзандим- 
ни, хонумонимни — ҳаммасини марҳаматин- 
гизга ишониб топширдим! П. Қодиров, Юл- 
дузли тунлар. 

хонқизи зоол. Танаси яримшар шак- 
лидаги, устки қисмида холлари бўладиган 
ярқироқ тусли қўнғиз. Ўргимчак тўқир оқ 
толалар, Хонқизи боради меҳмонга. Ш. Раҳ- 
мон. 

ХОР I [ф. jl — ҳақир; бечора, бад- 
бахт] 1 Беэътибор; камситилган, таҳқир- 

ланган. Очман! Яланғочман! Хорман! Сиз у 
деб сўкасиз, бу деб сўкасиз, бас-да шунча 
хўрланганим! М. Исмоилий, Фарғона т. о. 

2 Ночор аҳволга тушган; ғоят қашшоқ. 
Хунар — зар, ҳунарсиз — хор. Мақол. Ҳунар- 
ли эл хор бўлмас. Мақол. 

3 Беқадр, қиммати тушган. Бозорда ме- 
валар хор. 

Хор бўлмоқ Беқадр, беҳурмат бўлмоқ. 
[Муқимий:] Ҳақиқат истаганлар бўлдилар 
хор, Кимики муттаҳамдур, юртга саркор. С. 
Абдулла, Ота ва ўғил. Хор қилмоқ (ёки тут- 
моқ) Беқадр, беҳурмат қилмоқ; аянчли 
аҳволга солмоқ. Бууч болани Нодира хор қи- 
либ қўйишни истамаса ҳам, эрининг фақир- 
лиги бунга моне эди. А. Қодирий, Меҳробдан 
чаён. [Ўзбек ойим Зайнабга:] Келинни хор 
тутар экан, демасинлар, сен ҳам ўзингни 
тузат! А. Қодирий, Ўтган кунлар. 

ХОР II [ф. jIa. — тикан, тиканак] кт. Гул 
тикани. Гул деб санчиб эдим бошимга, Қуруқ 
тикан, хор эканин билмадим. Фозил Йўл- 
дош ўғли. 

ХОР III [юн. choros — давра ўйин қўши- 
ғи] 1 Вокал ашулаларни биргаликда ижро 
этувчи, 12 кишидан ортиқ бўлган ашу- 
лачилар жамоаси. Хор ансамбли. Хор ижро- 
чилари. 

2 Шундай жамоа ижроси учун ёзилган 
кўп овозли мусиқа асари. ..Тўхтасин ака 
уларга [.ҳаваскорларга] янги ёзилган хор ва 
лапарлар ўргатар эди. С. Абдулла, Халқ бас- 
такори. 

ХОРВАТ Хорватияда яшовчи халқ, мил- 
лат номи. 

ХОРВАТЛАР Хорватия давлатининг асо- 
сий аҳолиси; хорват-серб тилида сўзлашув- 
чи халқ (Сербия, Босния, Герцеговинада 
ҳам яшайди). Хорватларнинг қадимий ма- 
росим, эпик, рақс, лирик ва бошқа халқ қў- 
шиқлари ҳозиргача давом этиб келаётир. 
«ЎзМЭ». 

ХОРГУЛ [ф. jS jIa. — тиканли гул] Наъ- 
матакнинг сариқ очиладиган бир тури. 

ХОРЕОГРАФИК Хореографияга оид. Хо- 
реографик санъат. 

ХОРЕОГРАФИЯ [юн. choreia — давра 
рақс + grapho — ёзаман] Махсус шартли бел- 
гилар ёрдамида ёки сўзлар билан рақс ҳа- 
ракатларини ёзиш. «Хореография» атамаси 
дастлаб Р. Фёйе томонидан «Хореография 


ёхуд рақс ёзуви санъати» китоби (1700)да 
қўлланган. «ЎзМЭ». 

2 Халқ рақс йўналишидаги ва балет спек- 
таклларини яратиш санъати; умуман, рақс 
санъати ёки балет театри. 

3 Рақс санъати. Ёш балерина [Бернора 
Қориева] 1955 йилда Москва хореография би- 
лим юртини тугатди. «Саодат». 

ХОР-ЗОР, хору зор 1 Оғир, аянчли аҳ- 
волга тушган; таҳқирланган. Сув келтирган 
хор-зору кўза синдирган азиз. Мақол. н Ҳеч 
кимга хор-зор бўлмай, деб тиришиб-тир- 
машиб ётибман. Ойбек, Танланган асарлар. 

2 Ўта қашшоқ, муҳтож. Кўрпа-ёстиғини 
орқалаб, хор-зор юрган одамларнинг саноғи 
йўқ. Ойбек, Танланган асарлар. 

ХОР-ЗОРЛИК Оғир, аянчли шароит. 
Бобур мутелигу хор-зорликдан кўра бир ўлим- 
ни бўйнига олиб, Шайбонийхонга йўлбарсдай 
дадил ташланишни афзал кўрган, бекларини 
ҳам шунга кўндирган эди. П. Қодиров, Юл- 
дузли тунлар. 

ХОРИЖ [а. £ jl_3. — чиқувчи; четга чи- 
қиш; ташқи, ташқаридаги] 1 Бирор нар- 
садан холи, озод, бўш (одам ҳақида). Ўртоқ 
Мансур, мени шу ишдан хориж қилиб қўйиш 
яхши бўлар эдими, дейман. 3. Саид, Н. Са- 
фаров, Тарих тилга кирди. 

2 Хорижий мамлакат; чет эл. Нонушта- 
дан кейин.. хорижда ишлаган, кулранг дип- 
ломат кўтарган бир киши кириб келди. Н. 
Аминов, Қалтис хато. 

ХОРИЖИИ [а. — ташқи, ташқа- 

ридаги; ўзга, бегона; ажнабий] 1 Мамлака- 
тимиздан ташқаридаги, чет элдаги. Хорижий 
давлат. Хорижий матбуот. н Бобур хори- 
жийлар сафарига чиққанда, замин ва маъдан 
ҳақидаги маълумотларни.. ёритишга уринди. 
«Фан ва турмуш». 

2 Чет эл кишиси, чет эллик. У [Мурод 
мирзо] бу ерга тўпланадиган хорижийларнинг 
баҳсларини тинглашни яхши кўрарди. Ш. 
Тошматов, Эрк қуши. 

ХОРИҚУЛОДДА [а. — ғайри- 

табиий, ғайриодатий] эск. кт. айн. фавқу- 
лодда. Хориқулодда ҳодиса. 

ХОРЛАМОҚ Қадр-қимматини тушир- 
моқ, камситмоқ, хор қилмоқ. Ноннихор қил- 
ган унга зор бўлади. н Наҳотки ёшлигида 
бирга катта бўлган бир манқага кўзи тушга- 
ниучун шунча хорласа-я!М. Исмоилий, Фар- 
ғона т. о. 

ХОРЛИК Хорланиш; камситилиш. Боши- 
мизга тушган неки кулфат бўлса, бадбахт- 
лик, зулм, хорлик бўлса, бари шундан, нафси- 
миздан. С. Сиёев, Ёруғлик. 

ХОРЛИК-ЗОРЛЙК айн. хор-зорлик. Си- 
диқжоннинг онаси Хадича хола умрини хор- 
лик-зорлик тортиб ўтказган ҳамма киши- 
лардай тез қариган, лекин ҳамма қишлоқ 
қарияларидай кексаликка сўз бермайдиган, 
ғайратли, тетик эди. А. Қаҳҳор, Қўшчинор 
чироқлари. 

ХОРМЕЙСТЕР [юн. choros + нем. Meis- 
ter — раҳбар, уста] Хор раҳбари, хор дири- 
жёри (қ. хор III). Хормейстер касби 19-аср 
ўрталаридан дунёвий хор санъати ва концерт 
ижрочилигининг жадал ривожи туфайли 
қарор топди. «ЎзМЭ». 

ХОР-ХАС, хору хас Ҳар турли хас, хас- 
чўп, хас-хашак. Хоинлар ўчоққа хор-хас те- 
риб келар.. эдилар. А. Мухтор, Чинор. Олиб 
кетгил боғимни буткул, Ҳолдирмагил ҳатто 
хору хас. Олиб кетгил боримни, фақат Юра- 
гимни бериб кетсанг бас. Уйғун. 

ХОС [а. — махсус, алоҳида; хусу- 

сий, шахсий] 1 Бирор кимса ёки нарсанинг 
ўзигагина оид, ўзидагина бўладиган. Бола- 
ларга хос қилиқ. Раҳбарнинг ўзига хос иш 
услуби. н Клара аёлларга хос чиройли ҳара- 
кат билан сочини орқасига таитаб юборди. 
Ў. Ҳошимов, Қалбингга қулоқ сол. Чол.. 
кексаларга хос боқиш билан бир зум тикилди: 
-Кел, чироғим, нима хизмат? Ойбек, Тан- 
ланган асарлар. 

Ўзига хос Ажралиб, фарқланиб тура- 
диган. Шаҳримиз меъморчилик қиёфаси ўзига 
хос гўзалликка эга. Газетадан. 

2 Бирор шахснинг ўзигагина тегишли 
бўлган, ўзигина фойдаланадиган; шахсий. Оқ 
отлиқ Бобур мирзо юздан ортиқ беклари ва 
хос навкарлари билан.. тоғ этагига яқинлашиб 
қолган эди. П. Қодиров, Юлдузли тунлар. 

ХОСА(КИ) фолък. Наслдор, учқур. Жони- 
вор узоқдан чопиб келибди, Хосаки тулпор- 
да, совиб келибди. «Равшан». 

ХОСИЯТ | а. — алоҳида белги, 

хусусият; ўзига хослик] 1 Ижобий хусусият, 
яхши фазилат, хислат. Меҳнатда бор кўп 
хосият, шарофат, Бел боғласа меҳнатга ким, 
азиздир. Ҳабибий. -Рост, бу келиннинг ҳус- 
нидан ҳам бошқа яна тағин бир алоҳида 
хосияти борга ўхшайдир, — деб кулар эди 
[Ўзбек ойим]. А. Қодирий, Ўтган кунлар. 


Хосияти йўқ Ижобий натижа бермайди- 
ган; яхшиликка олиб бормайдиган; фази- 
латсиз. Бу ишнинг хосияти йўқ. Кўп йиғлама, 
кўз ёшининг хосияти йўқ. 

2 Хосият (хотин-қизлар исми). 

ХОСИЯТЛИ Яхши хусусиятга эга; ижо- 
бий натижа берадиган; фазилатли. Бу ернинг 
офтоби, шамоли, суви ана шундай хосиятли. 
Ойбек, О.в. шабадалар. Умидвор инсонлар, уни 
олқишланг, Фақат хосиятли бўлади баҳор. А. 
Орипов. -Сенинг пойқадаминг хосиятли кел- 
ди, ўғлим, золим Асфандиёр зулми барбод 
бўлди, — деб эди Курбон ота. Н. Сафаров, 
Севги. 

хосиятсиз айн. бехосият. [Заргаров- 
нинг] Кўнглида нимадир қаттиқ дарз кетган 
хосиятсиз оқшом кўз олдида гавдаланди. А. 
Мухтор, Бўронларда бордек халоват. Вай- 
роналар азалдан хосиятсиз жой ҳисобланган. 
«Ёшлик». 

ХОСЛАНМОҚ Махсуслашмоқ, мослаш- 
моқ. Бироқ бу сўз.. фақат бир муносабатни — 
зидлов-кучайтирув муносабатини ифодалаш- 
га хосланиб қолган. «ЎТА». 

ХОСЛИК Бирор нарсага хос бўлишлик. 
Бу ғайритабиийликни Зулфиқор билан Зав- 
рак қиз феълидаги ўзига хослик деб тушуни- 
шарди. Мирмуҳсин, Меъмор. 

ХОССА | а. А. — алоҳида белги, хусу- 
сият; ўзига хослик] Муайян нарсанинг 
бошқа нарсалардан фарқини, ўзига хосли- 
гини билдирувчи белгилар. Биологик мем- 
браналарнинг яна бир ноёб хоссаси — ионларни 
термодинамик усулда таишшдир. «Фан ва 
турмуш». 

ХОСХОНА [хос + хона] 1 Катта мансаб 
эгалари ёки ҳукумат бошлиғи турадиган 
жой, сарой; резиденция. Гилам устига хон- 
тахта қўйилиб, дастурхон ёзилган, шийпон 
тўридаги эшикдан кириладиган хосхона эса 
бутун бир гарнитур, анвойи жиҳозлар билан 
безатилган эди. Ҳ. Ғулом, Сенга интиламан. 

2 Бирор шахснинг ўзига тегишли бўл- 
ган, ўзигина фойдаланадиган уй, хона. [Та- 
бибий ea Аваз] Ҳанча йиллардан бери дилга 
туташ ўша қадрдон хосхонага кирдилар. С. 
Сиёев, Аваз. Зубайданинг хосхонаси. Токча- 
ларга мис кўза.. пиёлалар тартиб билан те- 
риб қўйилибди. К. Яшин, Ҳамза. 

ХОТАМ [а. — узук; кўзига муҳр ўйиб 

туширилган узук] эск. кт. Имзо ўрнини 





415 


босиш учун мактуб охирига чекиладиган, 
мактуб эгасининг номи ўйилган тамға, муҳр. 

ХОТИМА [а. «uajlA. — охир, ниҳоя; нутқ- 
нинг якунловчи қисми] 1 Бирор нарса, во- 
қеанинг якуни, тамом бўлиши. Бу якун, бу 
хотима Толиб акага мутлақо ёқмади. Ф. Му- 
сажонов, Ҳиммат. 

2 Бадиий ёки илмий асарнинг охирги 
якунловчи қисми, хулоса қисми; эпилог. 
Аваз ҳикоят хотимасида берилган бир байтга 
кўз югуртириб қизарди. С. Сиёев, Ёруғлик. 

Хотима бермоқ Барҳам бермоқ; тугатмоқ. 
Энди Марғилон қатнаб юришларга хотима 
берилгандек ва Марғилон ҳам ундан [Ота- 
бекдан] «Тағин менда нима ишинг бор?» деб 
сўрагандек бўлар эди. А. Қодирий, Ўтган кун- 
лар. Хотима ясамоқ Хулоса ясамоқ, якун- 
ламоқ, тугатмоқ [Домла\ Ғуломжонга ўқра- 
йиб, гапига хотима ясади. М. Исмоилий, 
Фарғона т. о. 

ХОТИН 1 Жинсий жиҳатдан эркак тои- 
фасига зид, фарзанд кўриш, эмизиш қоби- 
лиятига эга одам; аёл. Бозорқулнинг онаси жу- 
да чиройли хотин эди.. А. Мухтор, Чинор. 

Хотин киши айн. хотин. -Ёшинг йигирма 
бешга қараб кетяпти, — деди онаси, — хо- 
тин киши ўттизга кирса, ўтин бўлади. Ў. 
Ҳошимов, Қалбингга қулоқ сол. 

2 Бирор эркак никоҳидаги аёл. Эр-хо- 
тиннинг уриши — дока рўмолнинг қуриши. 
Мақол. н У [меъмор\ тўғри уйга қайтиб 
келди-да, бор гапни қизи Бадиа билан хоти- 
ни Маъсума бекага айтиб, ўрнига чўзилди. 
Мирмуҳсин, Меъмор. 

Хотин олмоқ Уйланмоқ. [Раҳматилла\ 
Аста-секин ўзини ўнгарди, уй-жой қилди, 
хотин олди. А. Қаҳҳор, Қўшчинор чироқла- 
ри. Хотин оши Тўйда хотинларни махсус 
чақириб ўтказиладиган маросим ва унда 
бериладиган ош. Хотин пешин Хотинларнинг 
пешин намозини ўқийдиган вақти (кундуз 
соат 4—5 лар чамаси). Хотинталоқ қ. талоқ 
I 2. Хотин қўймоқ Хотини билан ажрашмоқ. 

ХОТИНАК: хотинак супурги қ. супурги 1. 

ХОТИНБОЗ [хотин + ф. jl_> — ўйновчи; 
ишқибоз] салб. Тез-тез хотин олиб, хотин 
қўядиган. [Қиз] Онасининг.. ўксиб-ўксиб йиғ- 
лаётганини ҳам, ер ютгур «ўша» хотинбозни 
қарғаётганини ҳам эшитмади. Ў. Ҳошимов, 
Қалбингга қулоқ сол. 

ХОТИНЁНҒОҚ Бодомнинг бир тури. 


ХОТИНЛИ Хотини бор, уйланган. Ку- 
мушнинг гўзаллик таърифини ғойибона эши- 
тиб, оғзининг суви келувчи хотинли ва хо- 
тинсиз орзумандлар.. қутидорникига совчи- 
ларни турнақатор юбора бошлаган эдилар. 
А. Қодирий, Ўтган кунлар. 

ХОТИНЛИК 1 Хотин, аёл бўлишлик. 
Шу йўсин қизлар ўзларининг бир ўртоқлари- 
ни хотинлик дунёсига узатиб, мажлисдан 
тарқалишдилар. А. Қодирий, Ўтган кунлар. 

Хотинликка олмоқ Бирор хотинни ўз 
никоҳига ўтказмоқ, уйланмоқ. Бой хотин- 
ликка олгандан кейин, ўғли ҳам бирдан ўлиб 
қолди. С. Зуннунова, Гулхан. 

2 Хотинларга, хотин-қизларга хос ху- 
сусият, хислат, фазилат. Хотин кишини 
ҳамма вақт ноумид, норози кўриб ўрганган 
ва буни хотинлик латофати деб билган Си- 
диқжонга бу жувоннинг гаплари, катта 
ишонч ва зўр мамнуният билан гапириши унча 
ботмади. А. Қаҳҳор, Қўшчинор чироқлари. 

3 с. т. Хотинли. [Заргаров:\ Сиздан бир 
оғиз сўз! Бир оғиз! «Мен Заргаровнинг хотини 
эмасман, ўйнашиман», десангиз қутулиб ке- 
таман. Хотинлик эркак ўйнаш тутмасин, 
деган закон [қонун] йўқ! Йўқ! А. Қаҳҳор, 
Оғриқ тишлар. Ҳамма кўп хотинлик оилалар- 
да бўлгани каби, Искандар ҳам бир хотинига 
[Равшанакка] кўпроқ меҳр қўяди.. Т. Жалолов, 
«Хамса» талқинлари. 

ХОТИНПАРАСТ [хотин + ф. - 

яхши кўрувчи, таъзим қилувчи] 1 Ўз хоти- 
нини ўта даражада севадиган, хотинига бе- 
рилиб кетган. 

2 айн. хотинбоз. 

ХОТИНСИЗ Хотини йўқ, уйланмаган; 
бўйдоқ. Хотинсиз эркак. Хотинсиз ўтиш — 
хато, Боласиз ўтиш — жафо. Мақол. 

ХОТИНСИЗЛИК Хотини йўқ бўлиш- 
лик; уйланмаганлик. 

ХОТИНФУРУШ [хотин + ф. JljjI - 
сотувчи] тар. Хотинларни олиб сотиш би- 
лан шуғулланувчи; эркакларга хотин топиб 
бериш орқасида тирикчилик қилувчи. [Ғо- 
фир:\ Мен ҳали келиб-келиб одамгарчиликни, 
диёнатни, номусни тупроқ билан тенг қил- 
ган сиздай разил, хотинфуруш қўшмачилар 
олдида шунчалик паст тушдимми! Ҳамза, 
Бой ила хизматчи. 

ХОТИН-ХАЛАЖ с. т. Хотин-қизлар, 
аёллар. Остонада.. тўрт-беш хотин-халаж 
тўпланиб турар.. эди. Ў. Ҳошимов, Қал- 





бингга қулоқ сол. Хотин-халаж тағин йиғи 
кўтарди. М. М. Дўст, Галатепага қайтиш. 

ХОТИНЧАI айн. хотинчасига. Хотинча 
юриш. Хотинча ўйинга тушмоқ. н Ҳамма- 
нинг диққати хотинча кийинган ва эшик 
ёнида ерга қараб турган йигитга жалб бўл- 
ди. А. Қаҳҳор, Майиз емаган хотин. 

ХОТИНЧА II Хотин 2 с. кичр. 

ХОТИНЧАЛИШ Қилиғи ёки хатти-ҳа- 
ракати билан хотинларга ўхшаган, хотин- 
ларни эслатадиган (эркак киши ҳақида). 
Шукуржон билан бирга узун бўйли, ингичка, 
хотинчалиш бир йигит ҳам имтиҳон топ- 
ширган эди. О. Ёқубов, Ота изидан. Кимдир 
хотинчалиш хунук товуш билан йиғлаб, бур- 
нини артарди.. А. Мухтор, Чинор. 

ХОТИНЧАСИГА рвш. Хотинларга ўх- 
шаб; хотинларга хос равишда. -Яхшироқ 
ишласа, тўпласа бўлади, — деди Кимсан чўн- 
так тиккан ипини хотинчасига тиши билан 
«қирс» этиб узиб. А. Мухтор, Туғилиш. 

ХОТИН-ҚИЗЛАР Аёллар ва қизлар; аёл- 
лар ва қизларнинг умумлаштириб айтили- 
ши. н ..эркаклар билан хотин-қизларнинг 
ҳаққи-ҳуқуқи тенг бўлгандан кейин бирининг 
иккинчиси олдидаги масъулияти ҳам тенг 
бўлиши керак. П. Қодиров, Уч илдиз. 

Хотин-қизлар консультацияси Малакали 
гинекологлар ёрдам кўрсатадиган, маслаҳат 
берадиган даволаш-профилактика муасса- 
саси. 

ХОТИР [а. — ўй, фикр; ғоя; ақл, 

фаросат; қалб; истак] 1 Эсда сақлаш, эслаб 
қолиш, эсга тушириш қобилияти; эс, ёд; 
хаёл. Хотиримда: илк бўса бизни Ҳаддан зиёд 
қилмиш эди шод. Уйғун. Гиёҳларнинг номлари 
ҳам ёдимдан чиқай деган экан, бир-бир хо- 
тирда тиклаб чиқдим. М. М. Дўст, Лолазор. 

Хотирга келмоқ Эсга тушмоқ. Жаноби 
меъмор, бу тошлардан зинапоя тарашлаш 
хотирларига келмабдир-да. П. Қодиров, Юл- 
дузли тунлар. Хотирда тутмоқ Эсда сақпа- 
моқ. Хотирдан кечмоқ Эсга тушмоқ. Ёшлик 
йилларим хотиримдан кечди. н Ҳакимбой- 
вачча ёлғиз қоларкан, унинг маълум ва чала 
маълум кирдикорларини бир-бир хотирдан 
кечирди.. Ойбек, Танланган асарлар. Хотир- 
дан кўтарилмоқ (ёки чиқмоқ) Эсдан чиқ- 
моқ. Сизга бу гапни айтиш хотиримдан кўта- 
рилибди 

2 Ўйлаш, фикрлаш қобилияти; фикр; 
мия. У ёқимли овоз ва шўх оҳангни бутун 


вужуди билан тинглади. Тинглаган сайин 
xomupu равшанлашарди. Ш. Тошматов, Эрк 
қуши. 

3 Бирор кимса учун қилинадиган ҳур- 
мат; юз-хотир, андиша. -Хўп, синфраҳбаринг 
xomupu [туфайли].. гуноҳингдан ўтиб ту- 
рамиз, — деди директор Тўлага. М. Исмои- 
лий, Бизнинг роман. Ҳеч бўлмаганда икки- 
ma боласининг xomupu учун хотинини ҳурмат 
қилиши лозим эди. И. Акрам, Адолат. 

Хотири жам Ташвишлардан қутулган, бе- 
ташвиш. -Ҳамиша дадил бўламиз, Зайниддин 
ака, хотирингиз жам бўлсин, — деди ўзича 
[Зайниддин]. С. Кароматов, Бир томчи қон. 
Хотири паришон Хаёли сочилган; фикри 
тарқоқ; паришонхотир. [Лутфинисо] Қуда- 
лари кўрсатган эъзоз ва эътибордан мамнун 
бўлса-да, унинг хотири паришон, кўнгли но- 
тинч эди. Ойбек, Танланган асарлар. 

ХОТИРА [й. — фикр, тафаккур; 

ғоя; хаёл] 1 айн. хотир 1. Хотираси кучли одам. 
н Зиёда тийрак қора кўзлари билан кулди 
ва шу қиёфада Заргаровнинг хотирасига 
ўрнашиб қолди. А. Мухтор, Бўронларда бор- 
дек ҳаловат. 

2 Бирор кимса ёки нарса ҳақидаги ёдда, 
эсда сақланган таассурот. Саёҳат хотира- 
лари. н У [Мансур] Боғишамол нафасини, 
ўтмиш сўқмоқларида қолган бебаҳо бола- 
ликнинг азиз хотираларини олиб келган бу 
йигитга ҳавас билан қарар эди. Ў. Ҳошимов, 
Қалбингга қулоқ сол. 

3 Эсдалик, ёдгорлик. [Ботир Дилбарга:] 
Салом! (китобни узатиб) Мендан сизга хо- 
тира. Н. Сафаров, Ҳаёт мактаби. [Чақалоқ- 
нинг] Отини Шавкат қўяман! Шавкат! 
Шавкатли кунларимдан хотира бўлсин! — 
дерди [Алимардон]. Ў. Ҳошимов, Баҳор қайт- 
майди. 

Хотира дафтари Хотира, эсдаликлар ёзи- 
ладиган махсус дафтар. Хотира дафтарла- 
рим орасидан йўқотиб юрган кўк дафтарчам 
чиқиб қолди. Н. Сафаров, Оловли излар. 

3 Хотира (хотин-қизлар исми). 

ХОТИРЖАМ [а. ^ _>_L 1_д — тинч, ба- 

майлихотир; мамнун, ўзига ишонган] Бе- 
ташвиш, осойишта. Аҳмад хотиржам ва 
жиддий эди. Ф. Мусажонов, Ҳиммат. 

Хотиржам бўлмоқ Бирор ишнинг на- 
тижаси яхши бўлганлигига ёки бўлишига 
ишонч ҳосил қилмоқ; руҳан тинчланмоқ. У 
врач кабинетидан хотиржам бўлиб чиқди-да, 





телефон будкаси томон йўл олди. Ҳ. Ғулом, 
Замин юлдузлари. Хотиржам қилмоқ Тинч- 
лантирмоқ. Мударрисов, қўяверинг, ҳеч қаёқ- 
қа кетмайди, деган маънода кўз қисиб, уни 
хотиржам қилди. Д. Нурий, Осмон устуни. 

ХОТИРЖАМЛАНМОҚ кам қўлл. Хотир- 
жам бўлмоқ; тинчланмоқ. У хотиржамла- 
ниб, ишини давом эттирди. 

ХОТИРЖАМЛИК 1 Руҳан тинч бўлиш- 
лик, осойишталик. Ўзимдаги бундай нога- 
ҳоний журъат ва хотиржамликдан бир зум 
ҳайратга тушдим. О. Мўминов, Хиёбонда- 
ги уч учрашув. 

2 Бирор кимса ёки нарса халақит бер- 
майдиган тинч шароит. [Низомжон:] Бошқа 
бир келасизлар энди хотиржамликда. А. Му- 
қимов, Ғалати одамлар. [Холмат Рузвонга:] 
Келинг, ойимпошшо! Хотиржамликда сўз- 
лашиб, ҳасратлашиб олайлик! Ҳамза, Ким 
ўғри? 

3 Беғамлик, бепарволик. Хотиржамлик- 
ка берилиш кайфияти. н Навоий «Тарихи 
мулуки Ажам»да ҳам подшоларнинг ғурурга, 
кайф-сафога, хотиржамликка.. берилиши 
оқибатида мамлакат ва халқни ёмон аҳвол- 
га солиб қўйишини кўрсатиб беради. «ЎТА». 

ХОТИРЛАМОҚ Бирор кимса, нарса ёки 
таассуротни эсга олмоқ, эсламоқ. Ўтмишни 
хотирламоқ. н Узоқ ёшлигини хотирлади у, 
Яна ҳавас билан ўғлига боқди. А. Мухтор. Қиз 
бутун вужудини тўсатдан қоплаган оғриқ 
билан онасини хотирлади.. Ойбек, Танланган 
асарлар. 

ХОТИРОТ [а. — «хотира» с. нинг 

кўпл.] 1 Хотиралар. Қайта тиклаш мумкин 
барчасин, фақат Қайта тикланмагай ўчган 
хотирот! А. Орипов. 

2 Бирор кимса ёки нарса ҳақидаги та- 
ассурот, кишининг кўрган-кечирганлари. 
Отабек Шамай хотиротини сўзлаб берди. 
А. Қодирий, Ўтган кунлар. 

ХОЧ \ф. < арманча] Вертикаль ўқ 

ва унга кўндаланг қадалган бир ёки ундан 
ортиқ ходадан иборат предмет, хрис- 
тианликнинг асосий тимсолларидан бири; 
бут, крест, салиб. [Қабр устига] Кўплашиб 
ёлғиз бир хоч қўйишдилар ноилож. Ҳ. Олим- 
жон. Христианлар ривояти бўйича, Исохочга 
михлабўлдирилган. «ЎзМЭ». 

хоқон тар. Қадимги туркий халқлар 
ва мўғуллар ҳукуматида йирик давлат 
бошлиқларининг энг олий унвони ва шу 


унвонни олган шахс. Хитой йилномаларида 
хоқонларнниг тахтга чиқиш маросими ҳақи- 
да кенг тафсилотлар берилган. «ЎзМЭ». 

ХОҚОНИЙ Хоқонларга хос. [ Ойхола Хо- 
лисхонга:] Бўлмаса, бундай хоқоний давлат- 
ни қўйиб, қайга борасан!? Ҳамза, Паранжи 
сирлари. 

хоқонлик тар. 1 Хоқон лавозими. 
Хоқонликдан воз кечмоқ. 

2 Хоқонга қарашли давлат ёки мамла- 
кат. Хазар хоқонлиги. Уйғур хоқонлиги. н 
Турк хоқонлиги даврида, жумладан, 6—8-аср- 
ларда Марказий Осиёнинг бир қанча ўлка- 
ларида.. «хоқон» унвони билан тангалар 
чиқарилган. «ЎзМЭ». 

ХОҲ [ф. »1 j-K — хоҳловчи; гоҳ.. гоҳ..] 
боғл. Айрим гаплар ёки гап бўлакларини 
ўзаро боғлаб, «ёки», «ёхуд», «майли», 
«хоҳласа», «бўлса ҳам» каби маъноларда 
такрор ҳолда ишлатилади. Хоҳ келсин, хоҳ 
келмасин — менга бари бир. Хоҳ ёш, хоҳ қари 
— ҳамма тўпланди. Хоҳ бугун, хоҳ эртага. 
н Ҳар нарсадан азиз бу ер тупроғи: Қа- 
дамни хоҳ кўзим, хоҳи ерга қўй!М. Алавия. 

ХОҲИШ [ф. ji_4l j-K — илтимос; истак, 
хоҳлаш] Бирор нарсани хоҳлаш, исташ, 
истак. Сувнинг оқишига қара, Халқнинг хо- 
ҳишига қара! Мақол. н -Мусобақада ютиб 
чиқиш учун энг аввал ғалаба қилишга зўр 
хоҳиш ва.. ишонч керак, — деган эди Норжон 
ака. Ф. Мусажонов, Чиқинди. У [Жайнак 
мирзо] ҳол-аҳвол сўраб келганларни Ҳожи 
отанинг хоҳиши билангина ичкарига қўярди. 
«Ёшлик». 

ХОҲЛАГАН 1 Хоҳламоқ фл. сфдш. 
Бозорда хоҳлаган нарсангиз топилади. 

2 Ҳамма; ҳар бир, ҳар қандай. Бу жур- 
налга хоҳлаган одам аъзо бўлиши мумкин. н 
Пул билан деҳқоннинг оёғига кишан ур. 
Шундай қилсанг, хоҳлаган шартингга кўна- 
веради. Ойбек, Танланган асарлар. 

ХОҲЛАДИМ 1 с.т. Хоҳламоқ фл. 1-ш. 
ўтг. зам., аниқлик майлидаги шакли. Мен 
шундай қилишни хоҳладим. 

2 кўчма с.т. Никоҳцан расман ўтиш жойи. 
Йигитали келин-куёвнинг мақсади, борар 
манзилини билсаҳам.. сўради: -Ҳа, йигитнинг 
гули, йўлингиз бўлсин? -Хоҳладимга кета- 
япмиз. Т. Малик, Ажаб дунё. 

ХОҲЛАМОҚ 1 Бирор нарсага ўзида 
эҳтиёж сезмоқ, унга эришишни истамоқ. 
Меъморни ўз ҳолига қўйиб берииг керак. У 

шуни хоҳларди. Мирмуҳсин, Меъмор. На- 
сибанинг ўзи ўқишни хоҳламаса, ҳвч кимга гап 
тегмайди. А. Қаҳҳор, Оғриқ тишлар. Ёши 
ортиб бораётган ҳар бир қиз, ҳар бир жу- 
вон сингари Тўрахон бола кўришни хоҳлар эди. 
М. Исмоилий, Фарғона т. о. 

Худо хоҳласа Гап бошида қўлланиб, 
муайян ният албатта амалга ошсин, деган 
мазмунни билдиради. Худо хоҳласа, ўзингиз 
ёр-ёр айтиб, гўшангага ўзингиз олиб кирасиз. 
X. Тўхтабоев, Ширин қовунлар мамлакати. 

2 Ўз хоҳиши билан танламоқ, рози бўл- 
моқ (қиз ёки йигит ҳақида). [Она қизига:] 
Унга йўқ дейсан, бунга йўқ дейсан, кимни 
хоҳлайсан ўзи? ..Ё биронта билан гап бериб 
юрибсанми?«Ёишик». «Мен Азимжон акамни 
хоҳладим, яхши кўраман, тегмасам — ўла- 
ман» дегани ёлғон экан-да? М. Исмоилий, 
Фарғона т. о. 

ХОҲ-НОХОҲ [ф. dI iljj». — истар- 
истамас, хоҳлаб-хоҳламай] Истар-истамас, 
чин кўнгиддан хоҳламаган ҳолда. Хоҳ-нохоҳ 
шундай қилишга мажбур бўлдим. 

ХРЕН \р. хрен] қ. ерқалампир. 

ХРЕСТОМАТИЯ эск. [юн. chrestos — 
яхши, фойдали + manthano — ўрганаман, 
ўқийман] Таниқли ёзувчилар ёки олимлар- 
нинг танланган асарларидан ёки улардан 
парчалардан тузилган тўплам шаклидаги 
ўқув қўлланмаси. Адабиёт хрестоматияси. 

ХРИЗАНТЕМА [юн. chrysanthemon < 
chrysos — олтин + anthemion — гул] Мурак- 
кабгуллилар оиласига мансуб, қатма-қат 
тўпгуллари турли рангда чиройли бўлиб 
очиладиган манзарали ўсимлик ҳамда шу 
ўсимликнинг гули. Японияда баққоллик дў- 
конида хризантема сотилаётганини кўриб 
қолган киши ажабланмайди. «Фан ва тур- 
муш». 

ХРИСТИАН 1 [юн. Christos — пешо- 
насига мой суртилган (подшо); Иисус Хрис- 
тос (Исо пайғамбар) номидан] Христиан- 
лик динига эътиқод қилувчи шахс. Христи- 
анлар ўпар эди Инжилни. М. Шайхзода. 

2 Христианликка оид. Христиан черкови. 
Христиан жамоалари. 

ХРИСТИАНЛИК Милоднинг 1-асрида 
Рим империясида Исо пайғамбарга, яъни 
Иисус Христосга эътиқод қўйиш асосида 
вужудга келган, ҳозирги вақгда жаҳонда кенг 
тарқалган динлардан бири. Христианлик 
таълимоти. н Ҳозирги кунда Ўзбекистонда 


христианликнинг турли оқимларига мансуб 
диндорлар яшайди. «ЎзМЭ». 

ХРОМ I [юн. chroma — ранг, бўёқ] 1 
Менделеев даврий системасининг VI гуру- 
ҳига мансуб кимёвий элемент; зангори- 
кумуш тусли, қийин эрийдиган қаттиқ 
металл (кўпгина қотишмаларнинг зарурий 
компоненти). Хром кислотаси. н Хром Ер 
пўстининг масса жиҳатидан 0,035% ини 
ташкил этади. «ЎзМЭ». 

ХРОМ II Хром тузлари билан ишлов 
бериб тайёрланган юмшоқ, юзаси тўрсимон 
нақшли, ялтироқ юпқа тери. [Баширжон] 
«Ҳизил этик ҳозир мода эмас, — деб ўйлади. 

— Ҳора хромдан тиктириш керак». Н. Ами- 
нов, Қаҳқаҳа. 

ХРОМЛАШ ким. Пўлат ва темирдан 
ясалган буюмларнинг чидамлилигини, кор- 
розиябардошлигини ошириш ёки уларга 
безак бериш мақсадида уларни юпқа хром 
қатлами билан қоплаш. 

ХРОМО- [юн. chroma — ранг, бўёқ] Бай- 
налмилал ўзлашма қўшма сўзларнинг би- 
ринчи қисми бўлиб, ўзи қўшилган сўзнинг 
рангга ёки кимёвий элемент — хромга ало- 
қадорлигини билдиради, мас., хромосома. 

ХРОМОСОМАЛАР [хромо.. + юн. soma 

— тана] Ҳайвон ва ўсимлик ҳужайралари 
ядроларининг доимий таркибий қисми 
бўлган ва ҳужайранинг бўлиниш даврида 
тегишли ранг берилганда яққол кўрина- 
диган, ўз-ўзидан кўпаювчи тузилмалар. Хро- 
мосома касалликлари. н Ҳар хил турга ман- 
суб организмлар бир-биридан хромосомалар 
сони ва уларнинг тузилиши билан фарқ қила- 
ди. «ЎзМЭ». 

ХРОМОСФЕРА [хромо.. + сфера] Қуёш 
атмосферасининг 7—8 минг километр қа- 
линликдаги, қирмизи рангдаги қатлами. 

ХРОНИК [юн. chronos — вақт] қ. сурун- 
кали. Хроник касаллик. 

ХРОНИКА [юн. chronikos — вақтга, давр- 
га оид, алоқадор] 1 қ. йилнома. 

2 Ижтимоий ёки оилавий воқеаларнинг 
изчил баёнини ўз ичига олувчи адабий жанр. 

3 Вақтли матбуотда кундалик воқеа- 
ҳодисаларни ёритишга бағишланган қисқа 
ахборот; жанр. Газетанинг хроника бўлими. 

4 Кундалик, жорий воқеа-ҳодисалар ёри- 
тилган ҳужжатли фильм. 

ХРОНИКАЛ Хроникага оид (қ. хроника 
4). Кино соҳасида олиб борган 20 йиллик фао- 







лиятим давомида Ўзбекистон тўғрисида 20 
га яқин хроникал-ҳужжатли филъмларни 
суратга олдим. Газетадан. 

ХРОНО- [юн. chronos — вақт] Байнал- 
милал ўзлашма қўшма сўзларнинг биринчи 
қисми бўлиб, ўзи қўшилган сўзнинг вақтга, 
даврга алоқадорлигини билдиради, мас., 
хронология, хронобиология. 

ХРОНОБИОЛОГИЯ [хроно + биология] 
Замонавий биологиянинг турли хил био- 
логик жараёнларнинг муайян вақтда кечи- 
шини, уларнинг манбаи ва механизмларини 
ўрганувчи соҳаси. 

ХРОНОЛОГИК Хронологияга асослан- 
ган. Бу танга пуллар хронологик жиҳатдан 
узоқ тарихга эга. 

ХРОНОЛОГИЯ 1 [хроно.. + юн. logos — 
фан, таълимот] 1 Воқеа ёки ҳодисаларнинг 
даврий изчилликдаги баёни, рўйхати. Зеро, 
уйдирмасиз ҳар қандай асар яланғоч воқеалар 
хронологиясидан иборат бўлиб қолар.. эди. 
«ЎТА». 

2 Вақт ўлчови ҳақидаги, тарихий воқеа- 
лар ва ҳужжатлар санасини аниқловчи қў- 
шимча тарих фани. Астрономик хронология. 
Тарихий хронология. н Ҳозирги пайтда хро- 
нологиянинг тараққиёти бу фаннинг архео- 
логия, табиий фанлар, статистика ва бош- 
қалар билан ўзаро ҳамкорлигига боғлиқдир. 
«ЎзМЭ». 

ХРОНОМЕТР [хроно.. + метр] Вақтни 
жуда тўғри, аниқ кўрсатадиган, экспеди- 
цияда, кемада сузишда қўлланадиган махсус 
кўчма соат. 

ХРОНОМЕТРАЖ [хроно.. + метраж] 
Ишлаб чиқаришда қўлда ёки машинада 
бажариладиган (такрорланадиган) муайян 
меҳнат, ишни амалга ошириш учун сарф- 
ланган вақтни аниқ ўлчаш. Хронометраж 
мақсадида компъютердан ҳам фойдаланила- 
ди. «ЎзМЭ». 

ХРОНОМЕТРАЖЧИ Хронометраж 
иши билан шуғулланувчи киши. 

ХРОНОМЕТРИК Хронометр воситаси- 
да бажариладиган, хронометрда белгила- 
надиган. Вақтни хронометрик усулда аниқ- 
лаш. 

ХРУСТАЛЬ [юн. krystallos — муз; шаф- 
фоф тош, биллур] қ. биллур. Хрусталь идиш- 
лар. 

ХУВАРИ Ҳазил аралаш енгил сўкиш 
шакли: шумтака, шайтон, хумпар, хумса 


каби. Ҳа, xyeapu, қўлга тушдингми! н -Вой 
xyeapu ҳожи, — деди Ниёз қушбеги, — олди- 
даги овни кўрмай, узоқдаги ёвни кўрадир! А. 
Қодирий, Ўтган кунлар. [Шокир ота:\ Йўл- 
чининг айни олов вақти-да, биронта ўзи тенги 
билан бахт қидириб кетдими, xyeapu! Ойбек, 
Танланган асарлар. 

ХУД [ф. Л — ўз, ўзиники] эск. Ўз, ўзи, 
айнан ўзи. Бу шаклу шамойил била худ ҳуру 
парисен.. Бобур. 

Гоҳ худ, гоҳ бехуд Гоҳ яхши, гоҳ ёмон; 
гоҳ ундай, гоҳ бундай, гоҳ ўзига келиб, гоҳ 
ҳушсиз. Хотинларнинг кўнглига ҳеч тушуниб 
бўлмайди.. гоҳхуд, гоҳ бехуд. С. Нуров, Нар- 
вон. 

ХУД-БЕХУД [ф. jj-Kjjj_k — ўз-ўзидан, 
ўзидан-ўзи; беихтиёр] айн. гоҳ худ, гоҳ бе- 
худ қ. худ. Эрталаб ишга келсам, хонамда 
худ-бехуд бўлиб Кўшшаев ўтирибди. Н. Қо- 
бил, Унутилган соҳиллар. Худ-бехуд бўлиб 
ётган янгамнинг оғзига cye тутдим. «Шарқ 
юлдузи». 

ХУДБИН [ф. х^л j_k — манман, эгоист; 
ўзинигина кўзловчи] Ўзини ёки ўз манфа- 
атини ҳаммадан устун қўювчи. Худбин ea 
дилозор кимсанинг ахир Оғзи қон йиртқич- 
дан қандай фарқи бор?! А. Орипов. Исфан- 
диёрнинг инжиқ ea худбин кўнглида ўч олови 
ёнар, исёнкорларни бирма-бир дорга остира- 
ман, деб онт ичиб қўйган эди. С. Сиёев, Аваз. 

ХУДБИНЛИК Ўз манфатини бошқа ки- 
шилар манфаатидан устун қўйишдан ибо- 
рат салбий ахлоқий сифат. Нодирнинг юраги- 
да номус ўти, йигитлик лафзи, ориятидан 
кўра худбинлик, ўжарлик устун туради. Ш. 
Ғуломов, Ёрқин уфқлар. Худбинлик манфа- 
атпарастлик ea шахсиятпарастликни ўз ичи- 
га олади. «ЎзМЭ». 

ХУДБИНЛАШМОҚ Худбинлик одати- 
га берилиб кетмоқ. Худбинлашиб кетганини 
ўзи ҳам сезарди. Газетадан. 

ХУДДИ [ф. j_k — ўзиники] 1 Айнан, 
аниқ. Инобатнинг худди ўзига ўхшаган но- 
зиккина, қора қош, қора кўз бир синглиси бор 
эди. О. Ёқубов, Эр бошига иш тушса. Бир 
ойдан кейин худди мана шу катта боғда дан- 
ғиллама тўй бўлди. Ў. Ҳошимов, Қалбингга 
қулоқ сол. Худди шу пайт эшик ғийқиллаб 
очилди. Ў. Ҳошимов, Қалбингга қулоқ сол. 

2 Роппа-роса, тўппа-тўғри, аниқ. Мен 
худди соат ўнда келдим. н Агар ўша кетиши 





бўлса, бугун худди Қуқонга бориб етган. А. 
Қодирий, Ўтган кунлар. 

3 Гўё, гўёки; баайни. -Келдингизми? — деди 
Алимардон, худди унинг албатта келишини 
билгандай. Ў. Ҳошимов, Қалбингга қулоқ 
сол. 

4 Ҳойнаҳой; афтидан. [Майсара:] Шош- 
манг, тақсирим! Ҳозир чиқиб бўлмайди! У 
худди гумонсираб келган, эҳтимол, ҳар то- 
монга одам қўйгандир. Ҳамза, Майсаранинг 
иши. 

ХУДКОМ [ф. j_b. — ўз манфаатини 
кўзловчи; ўзбошимча] эск. кт. Фақат ўзини 
ўйлайдиган, ўзини яхши кўрадиган; худбин. 

[Навоий:] Э, насими субҳ, аҳволим дилоро- 
мимга айт! [Гули:] Лаъли рангин, лафзи ши- 
рин, шўхи худкомимга айт. Уйғун ва И. 
Султон, Алишер Навоий. 

ХУДО, худой [ф. Ij_k — илоҳ, худо; ҳукм- 
дор хўжайин] 1 Диний тушунчага, хусусан 
ислом динига кўра, бутун мавжудотни, 
бутун оламни яратган ва уни бошқарувчи 
олий илоҳий куч; ҳар қандай диннинг эъ- 
тиқод қилиш асоси (мусулмонларда: «Ал- 
лоҳ» сўзининг синоними). Худо бутун жо- 
ниворларни яратиб бўлиб, ҳар қайсисига умр 
улашадиган бўлибди. А. Қаҳҳор, Қўшчинор 
чироқлари. -Мирзо Анвар инимга худо мар- 
таба ато қилган эмиш деб эшитдим, — деди 
Сафар бўзчи.. А. Қодирий, Меҳробдан чаён 

Аввали худо Аввало Худонинг хоҳиши, 
қудрати билан. [Ибн Ямин:] Ҳизимнинг жо- 
нини аввали худо, қолаверса, сиз асраб қол- 
дингиз. К. Яшин, Ҳамза. Азбаройи худо қ. 
азбаройи. -Агар эшикни ёпиб ухласанг, аз- 
баройи худо, ҳужрангда бир ҳафтагача тонг 
отмайди, — деди Мирвали. А. Қодирий, Ки- 
чик асарлар. Худо асрасин (ёки сақласин) 
Бирор нохушлик, фалокат, зарарли кимсага 
йўлиқмасликни тилаб айтиладиган ибора. 
Ишқилиб, ўзингга эҳтиёт бўл, болам. Бирор 
фалокатдан худо асрасин!Ҳ. Ғулом, Машъал. 
[Меъмор:] Мунофиқлардан худо асрасин! Мир- 
муҳсин, Меъмор. Худо берди «Бахтли, дав- 
латли бўлди» ёки «нима истаса, шуни қила 
олади» каби маъноларни ифодалайди. Кейин 
Гулнорга худо беради, у эрка, арзанда хотин 
бўлиб, эрга суялиб, кўнглига нима келса, шуни 
қилади. Ойбек, Танланган асарлар. Худо бил- 
син (ёки билади) Ким билади дейсиз, эҳти- 
мол. Қоронғида яхши ажратолмадим, тусини 
ғира-шира анови қора Ҳомидга ўхшатдим. 


Тағин уми, бошқами, худо билсин, шатир- 
шутир қилди-да, чиқиб кетди. А. Қодирий, 
Ўтган кунлар. Худо кўрсатмасин Бирор кўн- 
гилсиз воқеа юз бермаслигини тилаб айти- 
ладиган ибора. Агар бу касаллик маҳаллий 
халққа ҳам юқса борми, худо кўрсатмасин, 
ана унда кўрасиз қиёматни.. К. Яшин, Ҳам- 
за. Худо кўтарсин! ёки худо олсин! қарғ. 
Бирор кимсага бўлган нафратни ифодалаб, 
унга ўлим тилаб айтиладиган ибора. Зулфи- 
зар ичида: «Худо кўтарсин сени» деди-ю, 
қадамини тезлатди. К. Яшин, Ҳамза. Худо 
раҳмати ёки худо раҳмат қилсин Раҳматли 
(марҳумни ҳурмат билан тилга олганда 
айтиладиган ибора). -Китоблар икки жойда 
ёлғон айтишни маъқул деган эканлар: бит- 
таси — эру хотиннинг орасида, иккинчиси — 
икки мўъминни битириш учун. Буни худо раҳ- 
мати домлам ўқиб берар эдилар, — деди 
Сафар бўзчи. А. Қодирий, Меҳробдан чаён. 
[Олчинбек:] Бошингизга тушган ишларнинг 
ҳаммасидан хабарим бор. Кампирнинг ўлими, 
худо раҳмат қилсин, янги ёзган асарларин- 
гизнинг йўқ қилиниши.. К. Яшин, Ҳамза. Худо 
урган 1) ёмон, разил, ярамас. Хўжайин то- 
ғанг жуда худо урган одам. Уйинг куйгур, шун- 
ча йил ишлатиб, энди кўчага ташлайдими? 
Ойбек, Танланган асарлар; 2) ночор, расво. 
Мен сизга: «Қопонғич, жангари ит топиб 
келинг!» десам, худо урган итни топиб 
келибсиз. «Латифалар». Худо урди Расво 
бўлди; ишнинг пачаваси чиқди. [Одам] 
Ичкиликка берилдими, худо урди, Обрў ке- 
тиб, йўқолади тамом бурди. Т. Йўлдош. Ке- 
йин ерга энгашиб, қўлларига катта бир тош 
олдилар. Юрагим шув этди: «Оббо, худо ур- 
ди», дедим. П. Турсун, Ўқитувчи. Худо урди- 
кетди Наҳотки шундай бўлса? Қўйинг-эй, 
Раҳимжон, гапирманг-эй! Худо урди-кетди. 
Қизим қўлингизга тушгандан бери бир кун 
рўшнолик кўрмади. А. Қаҳҳор, Сароб. Худо 
уриптими Бўлмаган гап, ўлибманми, наҳот- 
ки шундай бўлса? Мени худо уриптими, ун- 
дай деганим йўқ. Худо хайрингни берсин 
Яхши тилак, миннатдорлик билдирувчи 
ибора. Жон биродар, худо хайрингни берсин, 
бу яхшилигингни икки дунёда унутмасман. 
С. Сиёев, Ёруғлик. Худо ҳақи Тўғриси; чин- 
дан ҳам, ҳақиқатда ҳам. Худо ҳақи, одам ҳад- 
дан ташқари қўрқса, қизиқ бўлар экан. А. 
Қаҳҳор, Сароб. Худога нима ёздим? «Нима 
гуноҳ қилдим, гуноҳим йўқ эди-ку?!» маз- 







мунидаги ибора. [Матпано:] Худога нима ёз- 
дим? Наҳот ўтган-кетганнинг қўлига тер- 
милиб, қариб-чириб адо бўлажакман ? С. Сиё- 
ев, Ёруғлик. Худога солдим Жазосини худо 
берсин. Гулсумбиби қизининг бошини силади, 
йиғлаб гапирди: -Қўй, қизим, Нури туҳмат 
қилган бўлса, худога солдим. Ўзи бир кун жа- 
зосини тортар, бир кун изза бўлар. Ойбек, 
Танланган асарлар. Худога топширдим Хайр- 
лашиш чоғида айтилиб, худо ҳар қандай 
ёмонликдан асрасин, соғ бўл, омон бўл, 
деган мазмунни билдиради. Худога топшир- 
дим, Кумуш, қазом етиб кўролмай қолсам, 
мендан рози бўл! А. Қодирий, Ўтган кунлар. 
Худога (минг марта, беадад) шукур! 1) би- 
рор нарсага эришилганда айтилиб, мамнун- 
лик, шукронани биддиради. Худога шукур, 
тўй кўрдим, чимилдиққа кирдим, орзу-ҳавас 
кўрдим. И. Раҳим, Чин муҳаббат; 2) ўзаро 
ҳол-аҳвол сўрашилганда, жавоб тарзида ай- 
тилади. [ Отабек:] Тузукмисиз, oma ? -Худога 
шукур! — деди Ҳасанали. А. Қодирий. Ўтган 
кунлар. Худойимдан ўргулай Худога шукур. 
-Худойимдан ўргулайки, — деди Кумуш энти- 
киб ва даҳшатланиб, — ёмонларнинг жазо- 
сини ўзи берган. А. Қодирий, Ўтган кунлар. 

2 Кўпхудоликда оламнинг қандайдир бир 
қисмининг олий ҳукмдори. Севги худоси. 
Уруш худоси. н Гўзалликнинг қошида ахир 
Чўкка тушган ҳатто худолар. А. Орипов. 

ХУДОБЕЗОР(И) [ф. — худодан 

қочувчи; бетавфиқ] Ҳар қандай ёмон ҳара- 
катдан ҳам қайтмайдиган; ўта дилозор, бе- 
тавфиқ. -Бу безбетни қаердан топдингиз, 
худобезори-ку у? — деди Солиев ўрнидан ту- 
риб. «Ёшлик». 

ХУДОБЕХАБАР [ф. — худодан 

хабарсиз, бетавфиқ] Худодан қўрқмайдиган; 
динсиз; инсофсиз, диёнатсиз, бетавфиқ. 
Шу худобехабар амир эшигида амалдор бў- 
лишдан кўра, ўғирлик қилиб юриш минг марта 
аъло. С. Айний, Жаллодлар. 

ХУДОВАНД [ф. — худо; соҳиб, 

эга; ҳукмдор] Худонинг сифатларидан би- 
ри; айн. худо. 

Худованди карим Карамли, мурувватли 
худо. [ Баҳромбек:] Эй худованди карим, мол- 
дунёдеб, бу йўлларга кирган бандангни кечир.. 
«Ёшлик». 

ХУДОВАНДО [ф. I jj. jljLi. — эй худованд]: 
худоё худовандо Худога мурожаат шакли; 
эй худо, худоё. -Ё худоё худовандо! Банда- 


ларингга ўзинг инсоф бер, — деди аёл. П. Тур- 
сун, Ўқитувчи. 

ХУДОГЎЙ [ф. j I jl^. — худо деювчи, 
худони тилга олувчи] Худо номини тилдан 
қўймайдиган, доим тоат-ибодат билан шу- 
ғулланадиган. Худогўй одам. н Рўзиқул 
ўткинчи худогўйларга қуръон ўқиб бериш би- 
лан беш тийин-ўн тийин топиб юрди. Ғай- 
ратий, Тепалик мозор. 

ХУДОЁ [ф. CIjl-K — э худо] Худога му- 
рожаат шакли; э худо. Худоё худовандо! Ху- 
доё тавба! н Махсум ўзича имон келтирди: 
-Худоё худовандо, бир ожиз бандангман. 
Гуноҳим бўлса, ўзинг кечиргайсан! П. Турсун, 
Ўқитувчи. 

ХУДОЖЎ(Й) [ф. ^ je-'j^ — худо(ни) из- 
ловчи] Худо ва дин йўлидан чиқмайдиган, 
худога ишонадиган; диндор. [Ҳожи она:] Мен 
икки йўл ҳаж қилган художўй, батавфиқ 
хотинман! Мусулмонларга ёмонликни асло 
раво кўрмайман. Ҳамза, Бой ила хизматчи. 
Художўйлар камайиб, зиёратгоҳга кўп вақт- 
дан буён назр-ниёз тушмай қолган эди. Га- 
зетадан. 

ХУДОЖУЙЛИК Дин йўлидан чиқмас- 
лик. Уларнинг авом халқ олдидаги художўй- 
ликлари ҳам риёкорликдан бошқа нарса 
эмаслигига гумоним қолмади. М. Исмоилий, 
Фарғона т. о. 

ХУДОЙ [ф. ^Ijl-k] қ. худо. 

ХУДОЙИ [ф. (jjlj^ ~ илоҳиёт; худога 
оид, алоқадор] дин. Марҳумлар руҳига ба- 
ғишлаб ёки бирор иллатдан эсон-омон 
қутулганлиги учун худо йўлига қилинади- 
ган садақа, қурбонлик, зиёфат. Ҳазрат Ба- 
ҳовуддин йўлларига етти нон худойи қилиб- 
дурлар. А. Қодирий, Кичик асарлар. Бир не- 
ча ой ичида юзлаб қўйлар, туялар сўйилиб, 
маҳалла-гузарларда худойилар қилинди. С. 
Сиёев, Аваз. 

ХУДОЙИХОНА [худойи + хона] эск. 
Камбағал, етим-есирларга худойи тариқа- 
сида озиқ-овқат бериладиган жой. 

ХУДОЙИХЎР [худойи + ф. — еюв- 
чи] Худойига бориб овқатланишни одат 
қилиб олган киши. Мадрасамизнинг.. «жи- 
ловхона»сида ҳар якшанба ва пайшанба 
кунлари худойихўрлар кўча пойлаб, тикили- 
шиб ўтирар эди. М. Муҳаммаджонов, Тур- 
муш уринишлари. 

ХУДОЙИЧИ айн. худойихўр. 






ХУДОПАРАСТ [ф. Cj. — худога 

ишонувчи, диндор] Динга, худога ишона- 
диган; диндор. Худопараст одам. н Довуд 
асл худопараст, менга содиқ. Ё. Хаимов, М. 
Раҳмон, Ҳаёт-мамот. 

ХУДОСИЗ Худони тан олмайдиган, ху- 
дога ишонмайдиган; даҳрий, атеист. Доктор 
бир куни [Қурбон отани] маҳаллада ўзи таш- 
кил этган худосизлар тўгарагининг машғу- 
лотига олиб борди. А. Қаҳҳор, Тўй. 

ХУДОТАРС [ф. - худодан қўр- 

қувчи; тақводор] эск. дин. Худодан қўрқа- 
диган; мўмин, художўй. Душман эмас, булар 
устаи Заргар, Анга ҳамроҳ бир xydomapc 
қаландар. «Маликаи айёр». 

ХУДПАРАСТ [ф. ... jjj — ўзига би- 

но қўйган, худбин] Фақат ўз манфаатини 
кўзлаб иш тутадиган; худбин. Худпараст 
одам. 

ХУК [ф. _S — тўнғиз]: хук йили айн. 
тўнғиз йили қ. тўнғиз 3. 

ХУЛЁ кам қўлл. Фақат хаёлда, тасаввур- 
да зоҳир бўладиган, аслида йўқ нарса. 
Дилшод бу мудҳиш хулёни қувиш учун боиш- 
ни бир силтаб, ўрнидан турди. М. Исмои- 
лий, Фарғона т. о. Нима учун ёш бир одам- 
нинг қуруқ сўзи билан бутун ниятларим, 
қасдларим ва хулёларимдан кечдим. Чўлпон, 
Кеча ва кундуз. 

ХУЛИГАН [ингл. hooligan < ирландча 
атоқли от (Houlihan) дан] қ. безори. Хули- 
ган бола. 

ХУЛЛАС [а. lx — тугалланиш, якун 
топиш] мод. с. «Хулоса қилиб айтганда», 
«шундай қилиб», «қисқаси» каби маъно- 
ларни ифодалайди. Хуллас, инсоннинг инсон 
бўлиши учун керакли гаплар деярли Шайх 
Саъдий «Гулистон»ининг ўзидаёқ айтиб 
ўтилган. Шукрулло, Сайланма. Иккинчи хо- 
нада стол-стуллар, диван, приёмник, хуллас, 
ўртамиёна оила рўзғорига хос жихозлар. С. 
Зуннунова, Олов. 

Хуллас(и) калом Гапнинг хулосаси, яку- 
ни; гапнинг қисқаси. Хулласи калом, камина 
салкам қирқ кун деганда ёруққа чиқиб, офтоб 
кўрдим.. О. Ёқубов, Излайман. 

ХУЛЛАСИ айн. хуллас. Юзбоши [тил- 
лани\ еганича епти, ютолмай қолганидан 
кейин ўғрилар оғзига зўрлаб тиқишибди.. 
хулласи, ит азобида ўлипти. А. Қаҳҳор, Қўш- 
чинор чироқпари. 


ХУЛЛАСКИ айн. хуллас. Қамишкапада- 
ги икки юз эллик хўжаликнинг ҳаммаси қўл- 
ларидаги бор мол-мулкларини, ерларини, боғ- 
ларини, хулласки, бор бисотларидаги ҳамма 
молларни колхозга икки қўллаб топшириб, 
бирваракайига колхоз бўлиши шарт эмиш. П. 
Турсун, Ўқитувчи. 

ХУЛОСА [а. — сараланган нарса; 

натижа; қисқача баён, мазмун; моҳият] 
Юритилган фикр ёки мулоҳазанинг ман- 
тиқий натижаси, якун. Бундай тасаввур қа- 
димги инсонларнинг эмпирик хулосаларидан 
бошқа нарса эмас, албатта. «ЎТА». 

Хулоса қилмоқ (ёки чиқармоқ) ёки ху- 
лосага келмоқ Якуний фикрга келмоқ, уни 
айтмоқ. -Хўп, кўрамиз, — деди раис хулоса 
қилиб. С. Аҳмад, Уфқ. [Навоий] Шунинг билан 
бирга Низомий ва Хусравларнинг заиф то- 
монларини топиб, ундан чуқур фалсафий ху- 
лосалар чиқаради. Т. Жалолов, «Хамса» тал- 
қинлари. Чўлпон ҳақида тўғри хулосага кел- 
ганлардан бири Ойбек бўлди. Газетадан. 

2 айн. хуллас. Хулоса, теварагимизни ўраб 
олган ҳозирги манзара бояги маҳзун кўриниш 
таъсиридан бизни қутқаради. А. Қодирий, 
Обид кетмон. 

ХУЛОСАВИЙ [а. ^— хулоса тар- 
зидаги, якуний] эск. с.т. Хулоса сифатида 
тақцим этиладиган; якунловчи. Хулосавий 
гап. 

ХУЛОСАЛАМОҚ Фикрнинг мантиқий 
натижасини ифодаламоқ, хулосасини баён 
қилмоқ; якунламоқ. -Айтмоқчи бўлганим 
шуки, болаларим, — деди сўзини хулосалаб 
Қурбон ота, — ҳаммамиз ҳамжиҳат бўлиб, 
бир ёқадан бош чиқармасак, ишимиз барор 
топиши қийин. Ҳ. Назир, Кўктерак шаба- 
даси. 

ХУЛҚ[п. jLk — феъл-атвор, табиат; кай- 
фият; ғазаб] 1 Кишининг муомала ва руҳий 
хусусиятлари мажмуи; феъл, характер. Хул- 
қи совуқ одам. Яхши хулқ — кишининг ҳусни. 
Мақол. н Саодатхон буларнинг хулқи ҳақи- 
да ўйлаб, чуқур хаёлга чўмган эди. С. Зун- 
нунова, Олов. Қаҳрамонларнинг сўз ифода- 
лари уларнинг савияларига ва хулқларига му- 
вофиқ танланган. Т. Жалолов, «Хамса» тал- 
қинлари. 

2 Кишига одат бўлиб қолган, такрор- 
ланиб турадиган хатти-ҳаракат; одат, қилиқ. 
Қодир анча юмшарган эди. Набигул ярамас 
хулқлари бор эканини бўйнига олиш билан 




Қодирни яна ҳам юмшатди. А. Қаҳҳор, Қа- 
нотсиз читтак. Унинг рақсларида қуш енгил- 
лиги, Шабада шўхлиги, гулнинг нози бор. Унинг 
одобида, унинг хулқида Инсоний камолот 
мавжуд, барқарор. Уйғун. 

ХУЛҚ-АТВОР [хулқ + атвор] Феъл-ат- 
вор, характер. Ҳамида хулқ-атвори шамолга 
ўхшагани билан кўп нарсага ақли етарди. С. 
Анорбоев, Меҳр. Бола етти ёшга тўлиб, мак- 
табга борган йили унинг хулқ-атворида бир- 
мунча бурилиш пайдо бўлади. «Фан ва тур- 
муш». 

ХУМ [ф. fj*. — катта кўза] Бирор суюқ- 
лик, дон ва ш.к. сақлаш учун турли катта- 
ликда ясаладиган, оғзи торроқ сопол идиш. 
Қурбон ота иккинчи самоварга хумдан сув олиб 
қуймоқда эди. А. Қаҳҳор, Қўшчинор чироқ- 
лари. [Ўринбиби ая\ Хумдаги мусалласни кўза- 
ларга қуйишга ўзи кўмаклашиб юборди. X. Тўх- 
табоев, Йиллар ва йўллар. Ҳа, дарвоқе, хум- 
да қўй ёғим, Омборда сур гўштим қолмапти. 
С. Акбарий. 

ХУМБОШ айн. хумкалла. 

ХУМДАЙ Жуда катта. Баширжоннинг.. 
сочи тўкила бошлаган хумдай калласи қип- 
қизариб кетди. Н. Аминов, Қаҳқаҳа. 

ХУМДОН [ф. — хум ясаладиган 

жой, идиш] Кулолчиликда лойдан ясалган 
идишлар ёки ғишт пишириладиган ўчоқ, 
печь. Кулол хумдони. н -Ҳу, кўрдингизми, — 
деди чап қўли билан кўрсатиб, — у ерда ғишт 
хумдони қуряпмиз. Ш. Рашидов, Бўрондан 
кучли. Султонмурод хумдонга идиш қалашда 
уста эди. Мирмуҳсин, Тунги чақмоқлар. 

ХУМДОНЧИ Хумдонда ғишт ёки ку- 
лолчилик маҳсулотларини пишириш билан 
шуғулланувчи ишчи. -Катта кўчага чиқиб 
олмоғим учун орада биттагина Ҳамдам хум- 
дончининг чакалаги қолди, — деди Ўсар ака. 
А. Қодирий, Жинлар базми. 

ХУМКАЛЛА [ф. < ii<»x — хум каби катта 
бош] 1 Боши хумдай, калласи катта; калла- 
дор. Аҳмад бригадир.. хумкалла ўғилчасига 
киссасидан майиз олиб берди. С. Нуров, Май- 
саларни аёз урмайди. 

2 кўчма Мияси йўқ, каллаварам, қовоқ- 
бош. [ Олимхон:] Ҳумкалла! Шариат йўлидан 
тойган қизнинг сўзига ишонасанми? Бари 
ҳийла, бари айёрлик, макр! Ойбек, Танлан- 
ган асарлар. Лекин жуда боплади, хумкаллани 
ўтқазиб қўйди, офарин! А. Мухтор, Давр ме- 
нинг тақциримда. 


ХУМЛАБ Хум билан; хумда. Кўп киши- 
ларнинг уйларида мусаллас билан бўзалар хум- 
лаб қайнаб ётса, иккинчи томонда расмий 
суратда ичкилик сотиш билан тирикчилик 
қилувчилар ҳам йўқ эмас эдилар. А. Қодирий, 
Ўтган кунлар. 

ХУМОР [а. — (ичкиликдан) ка- 

рахтлик, бош оғриғи] 1 от Одатланиш ту- 
файли бирор нарсага бўлган чанқоқлик; 
муштоқлик, зўр истак. У бугун уйқудан бир 
қадар хумори босилгандай бўлиб турди. С. 
Анорбоев, Ҳамсуҳбатлар. 

Хумор қилмоқ Бирор нарсага етишувга 
бўлган интилишни, истакни кучайтирмоқ; 
ўта хоҳламоқ; соғинтирмоқ (одатланган нар- 
са ҳақида). -Дуруст, олдинги касбинг хумор 
қилаётгани йўқми ? — деб ҳазиллашдим. Шук- 
рулло, Сайланма. Хумордан чиқмоқ Ўйлаб 
юрган бирор иш ёки ҳаракатни амалга оши- 
риш натижасида таскин топмоқ, тинчлан- 
моқ. [ Аҳмад] Улоқ чопиб, кўпкариларни кўриб 
хуморидан чиқиб, уйига қайтмоқчи бўлди. С. 
Нуров, Майсаларни аёз урмайди. Хумори 
тутмоқ Одатланган нарсасини қўмсамоқ, 
соғинмоқ; унга етиша олмай тажанг бўлмоқ. 
Қисқаси [чолнинг] носи адо бўлса, айниқса, 
хумори тутганда, ҳеч бир куч уни тўхтатиб 
қололмайди. Н. Норқобилов, Тўқнашув. Ху- 
морини тарқатмоқ (ёки ёзмоқ) Ўзи қўмсаб, 
соғиниб юрган кимса ёки нарсага етишиб 
қаноатланмоқ, таскин топмоқ. Ўйнаб, ҳас- 
ратлаишб, хуморини тарқатиб, уйига қай- 
тади одам. Газетадан. Сизларни кўрсам, уни 
[набирамни] кўргандай хуморим ёзилади. «Сао- 
дат». 

2 Бирор нарсага эришувга, етишувга иш- 
тиёқи баланд, орзуманд; муштоқ. «Хат ку- 
тиб жонимда қолмади тоқат, Бир кўрмоққа 
хумор бўлди Адолат!» И. Раҳим, Чин муҳаб- 
бат. Тожибой хумор бўлиб, яна нос чекди-да, 
отига қамчи урди. П. Турсун, Ўқитувчи. 

Хумор кўз ёки кўз(лар)и хумор 1) сузук, 
чиройли кўз. Зумраднинг хумор кўзларида 
қандайдир чуқур бир қайғу яишринган. Ҳ. 
Зиёхонова, Менинг табригим. У [Гулнор] 
чиройли майин товуш билан сўзларкан, йи- 
гитнинг қўлидан чойнак-пиёла оларкан, шўх, 
хумор кўзлари билан йигитга қарайди. Ойбек, 
Танланган асарлар; 2) шундай кўзли ёр, 
дилбар. Кўз тинди кутиб, кўзи хуморим, ни- 
ма бўлди? Ҳабибий. Ўз гапи ўзига хумор 
қилмоқ Ўзининг гапи ўзига қизиқ бўлиб 




туюлмоқ. Муаллим ўз гапи ўзига хумор қилиб 
хохолади.. «Ёшлик». 

ХУМОРГАРЧИЛИК Одат қилинган, ўр- 
ганилган нарса ёки кимсани қўмсаш, унинг 
йўқлигидан дилгир бўлиш, хумор бўлиш; 
интизорлик, муштоқдик. Дилгирлик ҳаддан 
ошди, қорадорининг хуморгарчилиги.. ҳусним- 
га путур етказган эди. Ғайратий, Сабаби 
тириклик. 

ХУМОРИ [а. + ф. „ч — винога, ич- 
киликка оид; хумор бўлган] Хумор бўлган, 
иштиёқи баланд, муштоқ. Баҳс тугар, аския 
бўлиб ўтади, Баъзилар қўшиқни қилар хумо- 
ри. X. Салоҳ. Наманганнинг анори, Кимни 
қилмас хумори? Т. Тўла. 

ХУМОРЛИК Хумор бўлишлик, муштоқ- 
лик, соғиниш. Кенжасининг йўлига кўзи 
тўрт бўлиб, хуморликдан бағри кабоб бўл- 
ган Тўхта она.. ўғлининг бошдан оёғигача 
синчиклаб боқади. И. Раҳим, Танкчининг от- 
пускаси. 

ХУМПАР Ҳазил аралаш енгил сўкиш 
шакли («қурғур», «шайтон», «шумтака» ка- 
би). -Вой-бўй, тирикмисан, хумпар, Тош- 
кентга қачон келдинг?.. — деди Шум болага 
Туроббой. Ғ. Ғулом, Шум бола. Кўшним бу 
билан: «Нонуштани тезда тугалла ea чи- 
қиб, чала қолган шахматни ўйна, хумпар», 
демоқчи эди. Ҳ. Аҳмар, Яккама-якка. 

ХУМСА 1 Енгил сўкиш шакли («бемаъ- 
ни», «ярамас», «аблаҳ» каби). -Оёғингни 
боғлаб ол, қалтироқ хумса! — деб бақирди 
Култой.. Дадақўзига. А. Мухтор, Бўронлар- 
да бордек ҳаловат. Подишолик билан ҳазил 
ўйнайдиёв бу хумсаларинг. А. Қодирий, Ки- 
чик асарлар. 

2 айн. хунаса 1. 

ХУМЧА Унча катта бўлмаган, кичик хум. 
Ёғ хумчаси ташидан билинур. Мақол. н 
Шу лаҳза Бадиа.. хумчадан ним коса шарбат 
олиб келди. Мирмуҳсин, Меъмор. 

ХУН [ф. (jj-K — қон] 1 айн. қон. Минг 
жафо бирлан эзиб қалбимни, тўкдилар ҳу- 
ним. М. Исмоилий, Фарғона т. о. Дарё бўлиб 
оқди дарёда хунлар, Дўзах оловида бамисли 
дунё. Э. Воҳидов. -Ҳар ким шаҳид — ўзхунига 
бўялар, Элу халққа озор берма, Авазжон, — 
деди Ҳулмалойик бобо. «Зулфизар билан 
Авазхон». 

Жигари (ёки бағри, юраги) хун бўлмоқ 

Бирор нарсадан қаттиқ таъсирланиб изти- 
роб чекмоқ, руҳан қаттиқ эзилмоқ. - Онамга 


билдирманглар, — деди аёл бағри хун бўлиб. 
А. Нурмуродов, Уруш бевалари. Ёлғиз сени, 
мен ёлғиз кутдим, Кутабериб хун бўлди 
жигар. Р. Парфи. [Абдулазиз] Шу вақт ичида 
қанча фойдадан қолганини ҳам тахминан 
ҳисоблаб кўриб, юраги хун бўлиб кетди. С. 
Анорбоев, Оқсой. Хун бўлмоқ Руҳан қаттиқ 
эзилмоқ. «Йиғлайвериб, хун бўлиб кетдим», 
деб ёзган эди Мастура. Ш. Холмирзаев, Бо- 
дом қишда гуллади. Хун йиғламоқ Эзилиб 
йиғламоқ. [Қўнғиз бола] Ариқдан ўтолмай, 
йиғламоқда хун, Кўз ёши юзини ювибди бу- 
тун. С. Абдуқаҳҳор. 

2 Уруғдошлик тузуми даврида вужудга 
келган одат; ўлдирилган шахс учун олина- 
диган қонли ўч. Қўйвор, деяпман сенга.. Ба- 
ри бир укамнинг хунини оламан.. Қўйвор, 
қаёққа судраяпсан! « Ёшлик». Ўликни тобут- 
га солаётганда, хизматкорлардан биттаси: 
-Бу одамхўрларни қозига бериб, бечора гў- 
дакнинг хунини олиш керак, — деди. Ойдин, 
Ҳазил эмиш. 

Хун довламоқ Қонли ўч олишни талаб 
қилмоқ. Хун довлайман, нима жавоб берасан, 
Болаларим нобуд бўлган — биласан. «Алпо- 
миш». 

3 Умуман, ўлдирилган кимса, йўқотил- 
ган ёки тортиб олинган нарса учун тўлана- 
диган ҳақ; товон. - Том тагида қолиб ўлсак, 
сан билан манинг хунимни улардан ким даъ- 
eo қилади ? — қайғули товуш билан деди Ўроз. 
Ойбек, Танланган асарлар. Ўлган сигир қози- 
ники бўлса, нима қилиш керак ? - Сузган сигир 
эгасидан хунини тўлатиб олиш керак, — де- 
ди афанди. «Латифалар». 

Отасининг хунини сўрамоқ Бирор нарса 
учун ҳаддан зиёд пул ёки ҳақ сўрамоқ, би- 
рор нарсага жуда қиммат баҳо қўймоқ. Ху- 
нини тўламоқ тар. 1) ўлдиргани учун товон 
тўламоқ. Агар қўлга келса Бойсуннинг хони, 
Ўлдирсам, тўланар ўғлимнинг хуни. «Алпо- 
миш»; 2) бирор нарса қийматини тўламоқ. 
Ҳазратнинг номларига доғ тушмасин учун 
шариат амрига мувофиқ сизга хун тўланади. 
М. Жўрабоев, М.Б. мартабаси. 

ХУНАСА [а. — хунаса] 1 Ҳам эр- 

как, ҳам аёллик жинсий белгилари бўлган 
одам ёки ҳайвон. «Балиғингиз эркакми, ур- 
ғочими?» Афанди вазирнинг макрини тушу- 
ниб, жавоб берди: «Ҳунаса». «Латифалар». 

2 сўк. Ярамас, аблаҳ, разил. -Шу хунаса 
қимор ўйнамаса, бу ғавғолар йўқ эди, — деди 






Ислом. «Ёшлик». Оқ подшо деган хунаса фар- 
мон чиқариб, мардикор сўраб қолди. Урушда 
қўли баланд эмас шекилли. Ойбек, Танланган 
асарлар. 

ХУНБОР [ ф. _,Сз — қон тўкувчи, қо- 
тил; қонли] эск. кт. Қонга тўлган, қон оқиб 
турадиган. Ғунча янглиғ дийдаси хунбордур- 
ман соғиниб. Муқимий. Кеча тонг отқуча 
бедор эрди, Ишқдин кўзлари хунбор эрди. М. 
Солиҳ, Шайбонийнома. 

ХУНДОР [ф. jlaj — хун эгаси, хунга 
эга] Хун талаб қиладиган; қасоскор. [ Ҳусайн:] 
Иблис Маждиддин.. Мўмин Мирзони ўлдириш 
ҳақида фармон ёзиб, менга мастлигимда қўл 
қўйдириб олибди. Кеча тонгда у мени ҳам 
набирамдан, ҳам ўғлимдан жудо қилди. Энди 
Бадиуззамон менга фарзанд эмас, хундор душ- 
ман. Уйғун ва И. Султон, Алишер Навоий. 

ХУНЙБИЙРОН \ф. 0 L^ 0> ^ - қизди- 
рилган, қовурилган қон] Ниҳоятда хуноб, 
руҳан қаттиқэзилган, алам-изтироб чеккан. 
Шавкат қирқ беш минут хўрлиги келиб, 
хунибийрон бўлиб йиғлаб ўтирди. Қ. Кенжа, 
Тоғ йўлида бир оқшом. Мустафо хунибий- 
рон бўлиб йиғлаганча, қишлоққа қайтди. Н. 
Қобил, Унутилмас соҳиллар. 

ХУНОБ [ф. <_>1д j-j. — қонли кўз ёши] 1 
Тоқати тоқ; диққат, бўғилган, тажанг. Икки 
ҳафтадан бери сув ололмай [мўйсафид] хуноб 
экан. Ойбек, Танланган асарлар. [ Анвар:] 
Майли. Мен ҳам тезроқ қайтишим керак. 
Алимардон ҳам хуноб бўлиб ўтиргандир. Ў. 
Ҳошимов, Баҳор қайтмайди. 

Хуноб қилмоқ Асабийлаштирмоқ. [Зеби 
Акромхонга:] Жонингизга тегиб, хуноб қил- 
дим. Ш. Рашидов, Қудратли тўлқин. Хуно- 
би ошмоқ (ёки чиқмоқ) Ўта диққат бўлмоқ. 
-Юринг, кетдик! — деди паст овоз билан 
хуноби ошган Қўчқорвой ака. Мирмуҳсин, 
Илдизлар ва япроқлар. Кўчқор хуноби чиқиб, 
қўлини силтади. О. Ёқубов, Эр бошига иш 
тушса. 

2 кўчма Қийин, оғир, мушкул, серма- 
шаққат, сердиққат. Хуноб вазифа. н Олам- 
да заргарликдек хуноб иш бўлмас дердим, 
буларники яна сермашаққат экан. Ойбек, 
Навоий. 

ХУНОБА [ф. j-j. — қонли кўз ёши] 1 
айн. хуноб. Хуноба қилмоқ. н Ўзаро низо- 
нинг дарду марази Тинкамиз қуритди, хуноба 
қилди, Талашган хонларнинг кеку ғарази Em- 
ди юрт бошига, хароба қилди. М. Шайхзода. 


2 от Диққатни оширадиган, сердиққат 
иш. -Албатта, асли хунобаси мана шунда, — 
деди бош қимирлатиб Ўктам. Ойбек, О.в. ша- 
бадалар. 

Хуноба ютмоқ фольк. Азоб тортмоқ, қий- 
налмоқ. Ғариблик кўйида хуноба ютдим. «Му- 
родхон». 

ХУНОБАГАРЧИЛИК айн. хунобгарчи- 
лик. 

ХУНОБГАРЧИПИК Хафагарчилик, диқ- 
қатбозликни ифодалайдиган ҳолат; хуноб- 
лик. Эгат очишнинг турган-битгани хуноб- 
гарчилик-ку! Р. Раҳмонов, Чангалзордаги 
шарпа. 

ХУНОБЛИК Асабийлик, тоқати тоқлик. 
Зумрад кўзларининг нурини тўка-тўка, кўп 
хуноблик билан иш тикарди. Ойбек, Улуғ йўл. 

ХУНОЛУД [ф. j j_l l j — қонга белан- 
ган] эск. кт. Қонга беланган, қонга тўлган. 
Хунолуд либос. н Хунолуд қуюқ қошлари 
остидаги ярим очиқ кўзлари кимнидир из- 
лагандек қарайдир. А. Қодирий, Ўтган кун- 
лар. 

ХУНРЕЗ [ф. — қон тўкувчи] 1 Қон 

тўкувчи; жаллод. 

2 Қонхўр, бераҳм. [Низомиддин:] Аммо, 
бари бир, ёш мирзолар катта бўлгач, ўз ота- 
боболари каби хунрез, золим бўладилар. Мир- 
муҳсин, Меъмор. 

ХУНРЕЗЛИК Қонли тўқнашув; қирғин- 
лик, қирғин. Ўтрор шаҳри бунёд бўлгандан 
бери бундай қирғин, бундай хунрезлик, зўра- 
вонликни кўрмаган эди. М. Осим, Ўтрор. Хун- 
резлик қил, демаган-ку На Ведаю на Қуръон! 
Э. Воҳидов. 

ХУНУК [ф. — салқин, совуқ; ёқим- 

сиз, жозибасиз; мунгли] 1 Кўриниши ёқим- 
сиз; кўримсиз, чиройли эмас. Французлар 
дунёда хунук аёллар йўқ, фақат ўзига оро 
бермаган, парваришсиз аёлларгина бор, деб 
ҳисоблашади. «Саодат». Вой-вуй, қишлоғимиз 
шунақа хароб, шунақа хунукми! А. Қаҳҳор, 
Қўшчинор чироқлари. 

2 кўчма Ёқимсиз; нохуш, жирканч. Ху- 
нук воқеа. н Ҳар қалай, кеча хунук иш бўл- 
ди. С. Аҳмад, Уфқ. Бечора хотиннинг инсон- 
лик қадру қийматини ерга урадиган ниҳоят- 
да хунук йўл бу. М. Исмоилий, Фарғона т. о. 

3 кўчма Қўрқинчли. Унинг [Анварнинг] 
кўзлари қоронғида чарақлар, важоҳати ху- 
нук эди. Ў. Ҳошимов, Қалбингга қулоқ сол. 




4 кўчма Қулоққа ёқмайдиган, ёқимсиз 
эшитиладиган. Хунук товуш. н Туни би- 
лан бўлган ғазабли бўкиришлар, хунук алаҳ- 
лашлар, йиртқичдай увлаб йиғлашлар тин- 
ди. А. Мухтор, Опа-сингиллар. Жимжит 
қабристон тепасидаги чинорда бойқуш хунук 
сайради. С. Аҳмад, Уфқ. 

Хунук кўринмоқ Ёқимсиз таассурот қол- 
дирмоқ. Вой, илм увол эмасми, нега ишла- 
майсиз? Ҳозирги замонда сичқон тутаман 
деган мушук ҳамма одамнинг кўзига хунук 
кўринади-я! А. Қаҳҳор, Оғриқ тишлар. 

ХУНУКЛАШМОҚ Кўриниши ёқимсиз, 
кўримсиз бўлиб қолмоқ; чиройини йў- 
қотмоқ. Дастлабки пайтларда Муборак ун- 
га дурустгинадай кўринган эди. Бироқ уни 
яқиндан билиб боргани сайин, назарида ху- 
нуклаша борди. «Ёшлик». 

ХУНУКЛИК Кўримсизлик; чиройли 
эмаслик. Биласизми, хунукликда ягона қиз 
ҳам етилган вақтда йигитнинг диққатини 
жалб қиладиган бўлади. А. Қаҳҳор, Сароб. 

ХУНХОР [ф. jl j-Kjj-K — қонхўр, қон 
ичувчи; золим] айн хунхўр. Вақти замон, 
кампир, ажалинг етди, Яна хунхор, билгин, 
Авазинг кетди. «Маликаи айёр». 

ХУНХЎР [ ф . jj-Kj j-K — қонхўр, қон 
ичувчи; золим] кт. Қонхўр, қотил; золим. 
Ўзбекнинг одати: хунхўр душмани келса 
ҳам, бўсағадан қайтармайди. С. Нуров, 
Майсаларни аёз урмайди. 

ХУНХЎРЛИК Қон тўкишлик. Уйингиз 
орқасида қилган адабсизликларим, хунхўр- 
ликларим учун мени кечирингиз. А. Қодирий, 
Ўтган кунлар. 

ХУРАЛ [мўғ. хурал — мажлис, йиғилиш] 
Мўғулистон Республикасида олий ҳокимият 
органларининг номи. Улуғ халқ хурали. 

ХУРЖУН [ф. ёки а. ^ - 

қўшалоқ бўлмали халта] 1 Эгар устига ёки 
елкага ошириб ташланадиган, юк солина- 
диган икки кўзли қоп, қўш халта. Жун хур- 
жун. Ип хуржун. н Қоп орқалаган оқ як- 
такли эркак билан икки кўзи тўла хуржун 
елкалаган аёл тошдан тошга ҳатлаб, нариги 
томонга ўтиб боряпти. Т. Ашуров, Мар- 
варид тут. 

2 эск. кўчма Қониқарсиз, ёмон. [Саид- 
аҳмадхон:] Пул масаласи хуржун. Қўқон 
бойлари, namup учидан, деб жиндай пул бе- 
ришди. Ойбек, Улуғ йўл. 


Ишни хуржун қилмоқ Ишни ёмон аҳ- 
волда қолдирмоқ, ўлда-жўлда, чала қилмоқ; 
на у ёқпи, на бу ёқли қилмоқ. -Гап деганда 
қоп-қоп, иш деганда бетоб хушёқмаслар бор, 
шулар ишни хуржун қилади, — деди раис. 
Ойбек, О.в. шабадалар. 

ХУРЖУНЛАШМОҚ эск. Ора йўлда қол- 
моқ; ёмонлашмоқ, чатоқлашмоқ. Цехлардаги 
бригадалараро ижтимоий мусобақа ишлари 
хуржунлашиб.. қолди. «Муштум». 

ХУРИЛЛАМОҚ «Хур-хур» этган овоз 
чиқармоқ. Ҳуриллаб ухламоқ. н Кўрпачада 
хурпайиб ётган мушук унинг [хотиннинг] 
қатим тортаётган қўлларига қараб хурил- 
лайди, ғалтак ипни олиб қочишга пайт пой- 
лайди. С. Аҳмад, Уфқ. 

ХУРМА Қатиқ ивитиш, сут солиб қў- 
йиш учун ишлатиладиган сопол идиш; 
қўшқулоқ. Фотиҳадан кейин Офтоб ойим 
товоқни хурмага, хурмани товоққа уриш- 
тириб, куёвга қатиқ олиб чиқди. А. Қодирий, 
Ўтган кунлар. 

ХУРМАЧА 1 Кичик хурма. Кечқурун аям 
бир хурмача қсипиқ.. кўтариб келди. С. Сиёев, 
Ёруғлик. 

2 кўчма с. т. Қорин, ошқозон. -Тўхта, 
тўхта, эй нонкўр. Ҳурмачангга лойиғини ич- 
да, ўз обрўсини билмаган гўл, — деди Эргаш 
Олимга. Б. Раҳмонов, Қилмиш-қидирмиш. 

Хурмачаси оқармаган айн. косаси оқар- 
маган қ. оқармоқ. Хурмача қилиқ Ёмон, 
бемаъни, совуқ қилиқ; хунук одат. Дадам- 
нинг пули кўпайиб, бир йилдан буён хурмача 
қилиқ чиқариб қолдилар. «Муштум». Хурма- 
чанинг тагини ялаганмидинг? Тўйи куни қор 
ёки ёмғир ёққан йигит ёки қизга нисбатан 
ҳазил тариқасида айтиладиган гап. Чурук na- 
ранжи ёпинган бир хотин узоқдан шанғиллаб 
келаверди: -Қор ҳам қурсин, кафшим ҳам қур- 
син, Нуриой, хурмачанинг тагини хўп ялаган 
экансиз-да! Ойбек, Танланган асарлар. 

ХУРМАҚОВОҚ шв. Ойимқовоқ. 

ХУРМО [ф. Lo j-K — хурмо] Тропик ва 
субтропик мамлакатларда ўсадиган, хурмо- 
дошларга мансуб дарахт ва унинг меваси. 
Унинг [Нил дарёсининг] икки томонида фа- 
лакка бўй чўзган миноралар, кўп қаватли 
бинолар, хурмолар. Мирмуҳсин, Ал Маҳдий. 
Арабларда хурмо энг муҳим озуқалардан бири 
ҳисобланади. К. Маҳмудов, Қизиқарли па- 
зандалик. 




ХУРМОЗОР [ ф. — хурмо май- 

дони] Хурмо дарахтлари экилган ер, боғ. 

ХУРМОЙИ [ ф. ^L, — хурмога оид; 
тўқ сариқ, оч жигарранг] 1 Ранги хурмо 
меваси рангига ўхшаган; қизғиш-тўқ сариқ. 
Тўрда соқоли хурмойи-қизилча бўлган.. бир 
йигит ўтирарди. С. Айний, Эсдаликлар. 

2 Ўзбекистондаги ўрик навларидан бири. 
[Ўрикнинг] ..хурмойи, мирсанжали.. навлари 
яхши туршак беради. К. Маҳмудов, Ўзбек 
тансиқ таомлари. 

ХУРОФИЙ [а. _Д1 jjs.] Хурофотга оид, 
хурофотга асосланган. Хурофий урф-одатлар. 

2 эск. айн. диний. Китоб ғоят диний, ху- 
рофий — Ҳазрат Али жанг қилиб, кофирлар- 
ни қириб, мусулмонларни уларнинг жабр-зул- 
мидан қутқарди, деб ҳикоя қиларди бу ки- 
тоб. Ойбек, Болалик. 

ХУРОФОТ [а. cjLaljj». — бидъат, таас- 
суб, ирим-чиримлар] Диний эътиқод, урф- 
одатлар, иримларни сохталаштирувчи иж- 
тимоий-психологик ҳодиса. Ҳақиқат ўз ку- 
чини йўқотган жойда хурофот илдиз отиши 
шубҳасиз. «Саодат». Нодон кишиларнинг кўнгли 
хурофотга яқин бўлади. Газетадан. 

ХУРОФОТФУРУШ [а. +ф. ,jiijji^Lsl jb. 
— хурофот сотувчи, тарқатувчи] кам қўлл. 
Хурофотни тарғиб қиладиган, хурофотни 
восита қилиб кун кўрадиган. Инқилобдан ке- 
йин хурофотфуруш бу хонадон тезда қуриб, 
тўзғиб кетади. Ойбек, О.в. шабадалар. 

ХУРОФОТЧИ Хурофотга берилган одам. 
Аввалига Абдужаббор ўлгудай хурофотчи, ўл- 
гудай кўнгли тор бўлиб кўринди. М. М. Дўст, 
Лолазор. 

ХУРРАК Уйқуда нафас олганда чиқади- 
ган хириллаган товуш. Ҳасанали ундан [Ота- 
бекдан] жавоб кутар экан, бир оздан сўнг 
жавоб ўрнига хуррак товушини эшитди. А. 
Қодирий, Ўтган кунлар. Кампир кучсиз хур- 
рак торта боииади. Ойбек, Танланган асар- 
лар. Тўрт ошхўр идорани бошларига кўтариб, 
хуррак тортишарди. С. Аҳмад, Сайланма. 

ХУРРАКЧИ Хуррак отиб ухлайдиган ки- 
ши. Хурракни эмас, хурракчини отаман. Шун- 
доқ ёқасидан ушлайман-у, деразадан omeo- 
раман. А. Мухтор, Туғилиш. 

ХУРРАМ [ф. ~ шод, қувноқ, хуш- 

чақчақ; мамнун] 1 Шод, хурсанд, хушчақ- 
чақ. Чавандоз Гулсум опанинг ёш қизлардай 
«дув» қизарганини кўриб, хуррам жилмайди. 
О. Ёқубов, Эр бошига иш тушса. Боринг 


бизнинг Андижонга ҳам, Боғларида сайр этинг 
хуррам. X. Салоҳ. 

2 Хуррам (эркаклар исми). 

ХУРРАМЛИК Шодлик, масрурлик. Ҳо- 
физ Шерозий — эҳтиросли муҳаббат, гўзал 
табиат.. шодлик ва хуррамлик таронала- 
рининг ижодчиси. «ЎТА». Лекин ерда ва кўк- 
да мен томошага чиққан вақтимдаги лато- 
фат, хуррамликдан асар қолмаган эди. С. 
Айний, Эсдаликлар. 

ХУРСАНД | ф. i'. jA. — мамнун, қано- 
атланган; шод, қувноқ] 1 Ҳаётдан жуда мам- 
нун, кайфияти жуда яхши; шод, хуррам; 
хушчақчақ. Озод ёшларнинг руҳлари тетик 
ва ўзлари хурсанд эдилар. Н. Фозилов, Дийдор. 
Ойим азбаройи хурсанд бўлганидан: -Бара- 
калла, ўғлим! — деб елкамга қоқиб қўйди. Ҳ. 
Назир, Ёнар дарё. 

2 Бирор кимсадан ёки нарсадан қаноат 
ҳосил қилган; мамнун, рози, миннатдор. Шу 
йўсин Нодира, Моҳлар ойимдан жуда хурсанд 
бўлгани ҳолда, уйига қайтди. А. Қодирий, 
Меҳробдан чаён. Элмурод уни [Давлатёрни] 
шундай шароитда учратганидан хурсанд бўл- 
ди.. П. Турсун, Ўқитувчи. 

3 Хурсанд (эркаклар ва хотин-қизлар ис- 
ми). 

ХУРСАНДЛИК Мамнунлик, вақтичоғ- 
лик. Хурсандлигимни айтсангиз, гўё дарёман- 
у, қирғоққа сиғмай, тўлқин ураётгандекман. 
X. Тўхтабоев, Ширин қовунлар мамлакати. 

ХУРСАНДЧИЛИК 1 Вақтни хурсанд, 
шод, ўйин-кулги билан ўтказиш; вақтичоғ- 
лик. Бу — бошларига тушган фожиадан ке- 
йинги биринчи хурсандчилик эди. Мирмуҳсин, 
Меъмор. ..шу кунларнинг бирида Хайри ача 
уйида кичкина хурсандчилик бўлди. Д. Нурий, 
Осмон устуни. 

2 Хурсандлик, шодлик. -Мен сенга айт- 
сам, дўстим, — деди Элмурод, — хурсандчи- 
лигим ичимга сиғмайди. П. Турсун, Ўқитувчи. 

ХУРУЖ [а. £ jj-K — олға чиқиш, отла- 
ниш; сўзга чиқиш] 1 Тўсатдан ҳужум қи- 
лиш; ҳужум. Танк орқасидан келаётган душ- 
ман пулемётчилари хуруж қилиб қолди. На- 
зармат, Жўрлар баланд сайрайди. Хуруж қи- 
лаётган оломон турган жойида қотиб қолди. 
К. Яшин, Ҳамза. 

2 кўчма Иссиқ, совуқ, шамол, ёмғир, 
ўт, сув каби табиат кучларининг ҳамласи; 
авжига чиқиши, кучайиши. Хуруж қилмоқ. 
н Шамол яна хуруж қилади, дарахтларнинг 




кўксини тилка-пора қилиб шовуллайди. Ф. 
Мусажонов, Ҳиммат. Ногаҳон хуруж қилган 
бу ёмғир уни анча шошириб қўйган эди. С. 
Аҳмад, Ойдин кечалар. 

3 Касалликнинг кучайиши. Иситма ху- 
руж қилиб, [Башорат холанинг] ҳамма ёғи 
қақшаб оғриди. А. Мираҳмедов, Кулган че- 
чаклар. 

4 с. т. Бирор салбий нарсага берилиб 
кетиш, ружу қилиш. Ашир, хотини Хўжа- 
бековга тегиб кетгандан кейин, ичкиликка 
хуруж қилди. С. Анорбоев, Оқсой; 

ХУРУШ I [ ф. — қайла; зиравор, 

дориворлар] 1 Бирор иш ёки жараённинг 
юзага келиши, тезлашуви учун ёрдам бе- 
радиган восита. Терини пардозлашда ишла- 
тиладиган хуруш. Пайвандлаш хуруши. 

2 Овқат, чойга маза, таъм бериш учун 
унга қўшиладиган ошкўк, зиравор, дори- 
вор каби воситалар. Агар чойнак узоқ вақт 
оловда турса, чой айнийди, айниқса, тарки- 
бидаги хурушлари куйиб, бемаза бўлиб қолади. 
К. Маҳмудов, Қизиқарли пазандачилик. 

ХУРУШЛАМОҚ тех. Қаттиқ материал- 
лар сиртига кимёвий усул билан ишлов 
бермоқ, пардозламоқ. Металларни хуруш- 
ламоқ. 

ХУР-ХУР тақл. с. Хуррак товушини 
билдиради. Соқи бобо пўстинининг бир енги- 
га бошини тиқиб, бир енгига икки оёғини 
суқиб, хур-хур этиб, хуррак тортиб ухлаб 
ётибди. «Хушкелди». 

ХУРШИД [ф. л. л, — қуёш] 1 Ёритиб 
турувчи нарса; қуёш, ёруғлик, машъал. 
Оламнинг хуршиди кундир, одамнинг хурши- 
ди — илм. Ҳамза. Тепаликка илк нурин сочди 
хуршиди жаҳон. Э. Воҳидов. 

Хуршиди тобон поэт. Ёрқин нур сочувчи, 
порлоқ қуёш; ёрнинг гўзал юзига ишора. 

2 Хуршид (эркаклар исми). 

ХУСУМАТ [а. — жанжал, низо; 

душманлик, адоват] Бировга нисбатан бўл- 
ган кек, адоват; қасд; душманлик. Собир яна 
ўша ёқимтой йигитга айланган ва Аҳмаднинг 
юрагида унга нисбатан ҳеч қандай хусумат 
қолмаганди. Ф. Мусажонов, Ҳиммат. Тўти- 
хоннинг юраги эзилиб, рашк ва хусуматдан 
юз терилари тортишди. Н. Аминов, Тилло 
табассумлар. 

ХУСУМАТЛИ Хусумат белгиси ифода- 
ланган; адоватли. У [Маждиддин] ўғлининг 
елкасидан қўлини секин тушира туриб, чо- 


дир томон хусуматли назар ташлайди-да, 
отга минмоқчи бўлади. Ф. Жўраев, Обид Жа- 
лилов. 

ХУСУС [а. j ч — хусусият, ўзига хос- 
лик, алоҳидалик; айримлик] 1 Муҳокамага 
сабаб бўлган ёки кўзда тутилган масала, 
мавзу. Майли, ҳар ким айтсин ўз фалсафа- 
син.. Уни мот қиларман мен бу хусусда! О. 
Ҳакимов. Юсуфбек ҳожининг қандай одам 
экани айниқса Акрам ҳожига англашилиб, бу 
тўғрида ортиқ баҳс қилинмади ва сўз бошқа 
хусусларга ўтди. А. Қодирий, Ўтган кунлар. 
Шарт шу: Бундан кейин ҳар хусусда мен 
билан яктан бўлиб ишласангиз.. дурустми? 
Ойбек, Танланган асарлар. 

2 3-ш. эгалик ва ў.-п.к. аффикслари би- 
лан кўмакчи вазифасида қўлланади (қ. ху- 
сусида). Интизом хусусида гапирмоқ. 

ХУСУСАН [ а. Lo — асосан; ай- 
ниқса, махсус] рвш. Бошқаларидан кўра; 
айниқса. ..Самарқандда, хусусан, Фарғона 
водийсида одам шаклини чизиш ҳали ҳам 
Қуръон номидан қаттиқ тақиқланиб кел- 
моқда эди. П. Қодиров, Юлдузли тунлар. 
Чарос, хусусан, Темур nopmpemu ҳақида га- 
пирмоқчи эди. Ў. Ҳошимов, Қалбингга қу- 
лоқ сол. 

ХУСУСИДА кўм. взф. Тўғрисида, ҳақи- 
да. -Пилла хусусида тил қисиқлик жойим 
йўқ. Планни бир юз ўн бир процент қилиб 
қўйганман, — деди раис. С. Аҳмад, Ҳодивой. 

ХУСУСИИ [а. j — алоҳида, мах- 
сус; шахсий] 1 Бирор шахснинг ёлғиз ўзи- 
га қарашли, тегишли бўлган; шахсий; ало- 
ҳида. Хусусий дўкон. н Анвар хусусий ҳаёти, 
айниқса, Раънога алоқасидан ҳеч кимга оғиз 
очмас эди. А. Қодирий, Меҳробдан чаён. 
Кундузлари ўрда девонини бошқариш, эрта- 
лаб ва кечқурун ўз уйида хусусий кишиларни 
қабул қилиш, албатта, Анвар учун оғир эди. 
А. Қодирий, Меҳробдан чаён. 

2 Муайян бир нарса ёки мавзуга ба- 
ғишланган; айрим бир нарса ёки мавзуни 
ўз ичига оладиган. Хусусий ва умумий маса- 
лалар. 

ХУСУСИЙЛАШТИРИШ иқт. Фуқаро- 
ларнинг ва давлатга тааллуқли бўлмаган 
юридик шахсларнинг давлат мулки объект- 
ларини ёки давлат акциядорлик жамият- 
ларининг акцияларини давлатдан сотиб 
олиши; давлат мулкига эгалик ҳуқуқининг 
давлатдан хусусий субъектларга ўтиши 




жараёни. Давлат уй-жой фондини хусусий- 
лаштириш Ўзбекистон Республикасининг 
махсус қонунларига мувофиқ амалга оши- 
рилади. Газетадан. 

ХУСУСИЙЛИК 1 Айримлик, ўзига хос- 
лик. 

2 флс. Фалсафа фани категорияларидан 
бири. Демак, тил билан нутқ умумийлик би- 
лан хусусийликнинг диалектик муносабати- 
да бўлиб, улар бири иккинчисига ўтиб тура- 
диган ҳодисалардир. «ЎТА». 

ХУСУСИЯТ | а. ч — ўзига хос- 

лик; алоҳидалик, айримлик] Бирор нарса 
ёки кимсанинг ўзига хос, бошқалардан аж- 
ралиб турадиган томони, ўзига хос белгиси. 
Характерли хусусият. Ўзбек тилининг ўзига 
хос хусусиятлари. 

ХУТБА | а. ..k-3. — ваъз, нутқ; панд- 
насиҳат] 1 дин. Жума ва ҳайит кунларида 
имом хатибнинг суннатдан кейинги (фарз- 
дан олдинги) ваъзхонлиги; диний панд- 
насиҳат. Намоздан кейин семиз ва такаббур 
Бўрихон ҳазрат эшон минбарга чиқиб, хутба 
бошлади. М. Муҳаммаджонов, Турмуш ури- 
нишлари. Ўрта асрларда хутбанинг муҳим 
сиёсий аҳамияти бўлган. «ЎзМЭ». 

Номига хутба ўқитмоқ ёки номини хутбага 
қушиб ўқитмоқ тар. Тахтга чиққан ҳукмдор- 
нинг номини намоздан кейинги дуода тил- 
га олиб, унинг ҳақиқий ҳукмдор эканлиги- 
ни тан олмоқ. Бир куни Абу Убайд Қобуснинг 
ўғли Манучеҳр Маҳмуд номига хутба ўқитиб, 
расман унинг ҳокимлар қаторига ўтгани 
тўғрисида хабар олиб келди. М. Осим, Ибн 
Сино қиссаси. 

2 Никоҳпаш вақгида ўқиладиган дуо. Ҳози 
никоҳхутбасини ўқишга киришди.. С. Айний, 
Эсдаликлар. -Афанди, шайтоннинг хотини- 
нинг оти нима? — деб сўради имом. -Никоҳ 
куни сиз хутба ўқиган экансиз-ку, билмай- 
сизми? «Латифалар». 

ХУТОР \р. хутор < қад. нем. huntari — 
вилоят, ҳудуднинг бир қисми] 1 Россияда 
қўрғони, уйлари билан алоҳида ажратиб, 
ўраб олинган, муайян шахсга қарашли ер 
майдони. 

2 тар. Кубань, Украина ва Ўрта Осиёда 
икки-уч хўжаликдан иборат қишлоқча. 

ХУФИЁНА [а. + ф. длСкл. — яширинча, 
билдирмай, зимдан] Бошқаларга билдир- 
масдан; яширин равигцда; яширинча. Кеча 
оқшом Аматжон масжиднинг имомию бир 


муллани чақиртириб, хуфёна никоҳ ўқит- 
тириб қўйган эди. С. Сиёев, Аваз. 

ХУФИЯ [а. — яширинлик, махфий- 

лик; сирини бошқаларга айтмаслик] 1 Бош- 
қаларга билдирилмайдиган, сир тутилади- 
ган; яширин, махфий. Иброҳим султон Қора- 
илон қулоғига шивирлаб, хуфия топшириқни 
маълум қилди. Мирмуҳсин, Меъмор. -Амаки, 
ташқарида гаплашсак бўлмайдими ? — деди 
қиз.. -Йўқ, — деди Жўра қоровул, — хуфия 
гап бор. Ю. Шомансур, Қора марварид. 

2 Билдирмасдан бузуқилик қилувчи; 
яширин равишда фоҳишалик қилувчи. [Мас- 
тура:\ Менинг қўлимдан беш юзга етиб ху- 
фияси, сатанги, акабаччалари чиқди. Ҳамза, 
Паранжи сирлари. 

ХУФИЯКИ aim. хуфиёна. Рўза ойи кели- 
ши билан Саид Бурҳон махзум кундуз кунла- 
ри қоронғи ҳужрага кириб.. хуфияки май- 
хўрлик қилиб, дам олиб ётар.. эди. Ғайратий, 
Махзум қочди. 

ХУФТОН [ф. — ухламоқ, ухлаш] 1 

Қуёш ботгандан бир-икки соат кейинги 
вақт; тахминан кеч соат еттидан ўнгача 
давом этувчи вақт. Кеч кирди, хуфтон бўлди, 
баъзи ўтовларда чироқлар ўчди. Ж. Шарипов, 
Хоразм. 

2 дин. Қуёш ботгандан бир ярим соат 
ўтгач ўқиладиган кечки намоз. [Тиллабой] 
Овқатларни хўп еб олгандан кейин, хуфтонни 
намозшомдаёқ чала-чулпа ўқиб олиб, дарров 
ухлаб қолар эди. П. Турсун, Ўқитувчи. 

Дили (ёки кўнгли, таъби) хуфтон Кўнгли 
ғаш; хафа. Бўрининг дили хуфтон бўлди. Т. 
Мурод, Қўшиқ. Кўнглим бирдан хуфтон 
бўлиб, ўзимни ҳақоратлангандек сездим. М. 
Қориев, Ойдин кечалар. Етти (ёки икки, уч) 
хуфтон Алламаҳал, аллавақт. Хайри ачанинг 
чоли азонлаб тегирмонга чиқиб кетади, шу 
билан икки хуфтонда қайтади. Д. Нурий, 
Осмон устуни. Қўли кишанли Авазни сарбоз- 
лар етти хуфтонда.. мозористонга олиб ке- 
лишди. С. Сиёев, Аваз. Хуфтон намози айн. 
хуфтон 2. Чол хуфтон намозини ўқиш учун 
тахмондан жойнамозни олиб, намат устига 
тўшамоқда эди. Ш. Холмирзаев, Оғир тош 
кўчса. 

ХУФЯ [а. — сир; айғоқчи, изқу- 

вар] тар. Айғоқчи, изқувар. Уларнинг бу 
музокараларини четда эшитиб турган хуфя- 
лардан бири бу сўзни Азизбекнинг қулоғига 
етказур. А. Қодирий, Ўтган кунлар. [Қосим- 




бек:] Кулингиз Самарқанддаги хуфялардан 
келган бир хабарни амирзодамга кўрсатиш- 
дан тортинган эди. П. Қодиров, Юлдузли 
тунлар. 

ХУШ [ф. Jb — ёқимли, яхши, ажо- 
йиб; шод, қувноқ] 1 Яхши, ёқимли. Яхши 
куй ва қўшиқ инсонга хуш кайфият бағиш- 
лайди. Газетадан. Димоққа бир хуш ҳид ура- 
ди Боғлар ошиб келган шаббода. X. Салоҳ. 

Вақти (ёки кўнгли) хуш Кайфи чоғ, хур- 
санд. Вақти хуш бўп, карнай-сурнай қўяди, 
Ўйинчи, созанда бари келади. «Баҳром ва Гу- 
ландом». Фарҳоднинг кўнгли хуш бўлиб, Ота- 
си ҳам бирга кетди. «Баҳром ва Гуландом». 
Хуш ёқмоқ Жуда ёқмоқ, маъқул тушмоқ. 
Бунақа шарт элликбошига албатта хуш 
ёқади-да! Дарров ҳовлини ўз баҳосидан анча 
ортиққа олибди. А. Қаҳҳор, Қўшчинор чи- 
роқлари. Хуш келибсиз! ёки хуш келдингиз! 
Меҳмон келганда, ҳурмат юзасидан айти- 
ладиган ибора. -Хуш келибсиз, сафо келиб- 
сиз, жуда хурсандман, — деди уй эгаси. М. 
Осим, Ибн Сино қиссаси. Хуш келмоқ Ёқ- 
моқ, яхши кўрмоқ. Унинг ўзига сариқ атлас 
хуш келса-да, бироқ ҳозир ўз хоҳишини бир 
ёққа қўя туриб, Отабек кўнглича кийинишга 
қарор қилди. А. Қодирий, Ўтган кунлар. Хуш 
кўрдик айн. хуш келибсиз. | Бобур: \ -Хуш 
кўрдик, бегим, — деди-да, унга ўнг елкасини 
тутди. П. Қодиров, Юлдузли тунлар. Хуш 
кўрмоқ Ёқтирмоқ, яхши кўрмоқ. Аммо Ан- 
варнинг айниқса хуш кўрган кишиларидан 
биринчиси Раъно ea иккинчиси.. Насим исмли 
бола эди. А. Қодирий, Меҳробдан чаён. Хуш 
энди! Хайрлашиш вақтида айтилади; хайр. 
Менинг билан бирга келган Меҳрибонлар, хуш 
энди! «Баҳром ва Гуландом». Хуш қолинг 
Хайрлашиш вақтида кетувчининг қолувчига 
яхшилик тилаб айтадиган ибораси. Азамат- 
лар, наъра шерлар.. Бегу хонлар, хуш қол эн- 
ди! «Эрали ва Шерали». Хуши йўқ Хоҳла- 
маслик, ёқтирмаслик; хоҳиши йўқ. Дастур- 
хонда ҳолва, новвот, мураббо.. Заргаровнинг 
буларга хуши йўқ.. А. Мухтор, Бўронларда 
бордек ҳаловат. Хуши келмоқ Кайфияти ях- 
ши бўлмоқ. Бундайлар ҳақида халқда кўча 
хандон, уй зиндон, деган нақл бор. Чунки ху- 
ши келганда, ундан қувноқ одам йўқ. Ж. Аб- 
дуллахонов, Орият. Хушига келса Хоҳласа, 
ёқтирса. Хушингга келса — шу, бўлмаса, бил- 
ганингни қил. 


ХУШ- [ф. ,jii — ёқимли, яхши; шод, 
қувноқ, хурсанд] Бир қанча қўшма сўзлар- 
нинг биринчи қисми бўлиб, «яхши, ажо- 
йиб; ёқимли, дилкаш, қувноқ, қувончли» 
каби маъноларни билдиради. 

ХУШАТВОР [хуш + атвор] эск. кт. Хуш- 
феъл, яхши ахлоқли, яхши хулқли. Берди- 
лар таълим менга мен билмаган ҳар кордин, 
Илму одобу ҳунар, фаҳм этмаган асрордин, 
Хушсуханлик, хушкаломлик ҳамда хуш- 
атвордин, Ҳеч бири бахтимга ёри бермади, 
нолон бошим. Мутриб. 

ХУШАХЛОҚ [хуш + ахлоқ] кт. Ахлоқи 
яхши, одобли. Хушхулқ, хушахюқ.. тўғрисўз 
Маҳаммадкарим чинакам ботир, шижоат- 
ли, душманларга нисбатан раҳмсиз, шаф- 
қатсиз киши эди. М. Ўринхўжаев, Унутил- 
мас кунлар. 

ХУШБАХТ [хуш + бахт] кт. Бахтли, сао- 
датли. Хушбахт йигит. н -Не Фарғона, эл 
тўй қилар, Қувнар, ўйнар хушбахт диёр. Мир- 
темир. Биз ўшанда сўлим соҳилда хушбахт 
кезиб, анчагача қолиб кетдик. Газетадан. 

ХУШБАХТЛИК Бахтлилик; мамнунлик. 
Шунга қарамай, ҳамма хурсанд, юзларда хуш- 
бахтлик жилваланарди. Ж. Абдуллахонов, 
Тўфон. 

ХУШБАҲРА [хуш + баҳра] кт. Киши- 
нинг баҳридилини очадиган; хушҳаво. Бў- 
либсан ўзгача хушбаҳра, хушҳаво, чаманим. 
Ҳабибий. 

ХУШБАҲРАЛИК Одамнинг баҳриди- 
лини очишлик. Ўрикзорга қараб турган, дид 
билан бино қилинган.. эски айвон озодалиги, 
хушбаҳралиги билан меҳмонлар диққатини 
жалб қилди. С. Абдулла, Мавлоно Муқимий. 

ХУШБИЧИМ [хуш + бичим] 1 Яхши 
тикилган; кийганда ярашадиган, бичими 
яхши (кийимлар ҳақида). Хушбичим дўппи. 
Хушбичим костюм. н Ўғилой чўлқуварлар 
фарзандларига чиройли ea хушбичим кийим- 
лар тикиб берди. «Ўзбекистон қўриқлари». 

2 Бўйи-басти келишган, қадди-қомати 
чиройли. Хушбичим йигит. н Бир байрам 
кечасида унинг [Назокатнинг] сермароқ 
рақси ea хушбичим қадди-қоматини кўрган 
қандайдир меҳмон уни балет мактабига 
таклиф қилди. Шуҳрат, Умр поғоналари. 

3 Ташқи қиёфаси, тузилиши, кўриниши 
чиройли, келишган. Хушбичим иморат. н 
Улардан бири [Алиев] барваста қомат, қуюқ 





қора қошли, хуилбтим чеҳрали йигит эди. Ҳ. 
Шайхов, Рене жумбоғи. 

ХУШБИЧИМЛИК Келишганлик. 

ХУШБЎЙ [хуш + бўй II] Ёқимли ҳид 
таратадиган; яхши ҳидли, муаттар. Ҳамма 
ёқни димоғни қитиқловчи хушбўй буғдой ҳи- 
ди тутиб кетди. Н. Фозилов, Дийдор. Ди- 
моғига аллақандай хушбўй атир иси гупиллаб 
урилди. Ў. Ҳошимов, Қалбингга қулоқ сол. 

ХУШВАҚТ [хуш + вақт] Вақти чоғ, хур- 
санд, шод. Очил кечагидан анча бошқача — 
шўх, хушвақт. П. Қодиров, Уч илдиз. Давра- 
da унинг [Бўрининг] дастидан рўшнолик кў- 
ролмай юрганлар хушвақт бўлди. Т. Мурод, 
Юлдузлар мангу ёнади. 

Хушвақт бўлинг! Меҳмон келганда айти- 
ладиган «Хуш келибсиз!» иборасига жаво- 
бан айтилади. [Рихси хола:] Хуш кептилар! 
[Саодатхон :] Хушвақт бўлинг!С. Зуннунова, 
Янги директор. 

ХУШВАҚГЛИК Хурсандчилик, шодлик. 
[Шариф:] Хуш келибсиз, азиз меҳмонлар. [Ҳам- 
ма: | Хушвақтлик бўлсин. Н. Сафаров, Кимга 
тўй, кимга аза. 

ХУШГАП [хуш + гап] Ширинсўз; хуш- 
муомала. Хушгап одам. н [Меҳмонларнинг] 
Баъзилари адабиётдан хабарсиз бўлсалар ҳам, 
хушгап, хушчақчақ ва аскиячи эдилар. С. Ай- 
ний, Эсдаликлар. Очиқ чеҳра, диловар, марду 
хушгап, Кўзи ўйнаб турар кулганда сўзлаб. 
Ҳабибий. 

ХУШДИЛ [хуш + дил] кам қўлл. Очиқ 
кўнгил, ёқимли. Вагонда қолаётган солдат- 
лар оқкўнгил, хушчақчақ ea хушдил улфати- 
дан ажралиб қолаётганларига ачинардилар. 
3. Фатхуллин, Сўнмас юлдуз. 

ХУШЁҚМАС Ишга бўйни ёр бермайди- 
ган; дангаса, ишёқмас. Хушёқмасни эл хуш- 
ламас. Мақол. 

ХУШЁҚМАСЛИК Дангасалик, ишёқ- 
маслик. Хушёқмаслик билан ишламоқ. н 
Амалдорлар ўзаро гап сотиб, вазифаларини 
хушёқмаслик билан бажарардилар. Ойбек, 
Навоий. 

ХУШИЧИМ Яхши ичиладиган, ютуми 
яхши, ичишли. -[Мусаллас] Жуда хушичим, 
кайфи ҳам нозик.. — деди кампир Зумрадга. 
Ойбек, Танланган асарлар. 

ХУШКАИФ [хуш + кайф] 1 Кайфияти 
яхши, хурсанд, ўйнаган-кулган, хушчақчақ. 
У жуда хушкайф эди. н Хушкайф бир гуруҳ 


тор кўчадан чиқиб, мадраса орқасида ғойиб 
бўлди. Ойбек, Навоий. 

2 айн. ширакайф. Хушкайф одам. 

ХУШЛАМОҚ Ёқтирмоқ, суймоқ, Са- 
миғжон ҳам бошқа қишлоқ қизлари ораси- 
дан ёлғиз Матлубани хушласа керак, уни 
кўпроқ суратга олишга тиришарди. О. Ёқу- 
бов, Излайман. Семиз, бети очиқ қора хо- 
тин менга хушламай боқди. С. Сиёев, Ёруғ- 
лик. 

Кўнглини (ёки вақтини) хушламоқ Би- 

ровни хурсанд қилмоқ, унга шодлик, вақ- 
тичоғлик бахш этмоқ. Ҳеч кимса бийларнинг 
кўнглини хушламайди.. «Алпомиш». Уч кани- 
зи бувисининг вақтини хушлаб.. рўмолини 
бошига елвагай ташлаб, чопиишб.. бора со- 
либ, занжирни ушлади. «Эрали ва Шерали». 

ХУШЛАШМОҚ 1 Хушламоқ фл. бирг. н. 

2 фолък. Ёқимли сўз ва ҳаракатлар би- 
лан бир-бирларини хурсанд қилишга урин- 
моқ. Мени кўриб, кўшкдан у пастга туш- 
ди, Парвона бўб, атрофимда хушлашди. 
«Нигор ва Замон». Раъно баргига қўниб, 
шўхлик бошлашиб, Мен билан хуишашдилар 
булбул, саъваси. Ғайратий. 

3 Бир-бирига «хуш келибсиз», «хуш қо- 
линг» дейишмоқ; хайр-хўшлашмоқ; хайр- 
лашмоқ. Чаққон дарвозадан буларни чиқа- 
риб, хушлашиб, Соқи билан Авазни жўнат- 
ди. «Бўтакўз». 

ХУШЛУҚУМ [хуш + а. — «луқма I» 
с. нинг кўпл.] кам қўлл. Ютуми яхши; хуш- 
ичим; лаззатли. -Во-ей, муздаккина-я, ажаб 
хушлуқум, ютган сари роҳат қиляпман, — 
деди Унсин морожнийни ялаб. Ойбек, Улуғ 
йўл. 

ХУШМАНЗАРА [хуш + манзара] Кў- 
риниши кишининг баҳридилини очадиган; 
чиройли манзарага эга; кўркам. Ўзининг 
қисқа умрини шу хушманзара водийда тинч- 
гина ўтказсин, эркинликдан маҳрум бўлма- 
син. М. Осим, Ибн Сино қиссаси. Янги Ўр- 
да, юқорида ёзганимиздек, ҳақиқатан шу- 
куҳлик, хушманзара бино қилинган эдики, 
унинг ҳозирги харобасидан ҳам кўрса бўлур. 
А. Қодирий, Меҳробдан чаён. 

ХУШМАНЗАРАЛИК Кўркамлик. Бу 
шийпон ўзининг хушкайф ea хушманзарали- 
ги билан қишлоқда.. «Обид кетмоннинг ший- 
пони», дебмашҳур бўлади. А. Қодирий, Обид 
кетмон. 




ХУШМУЛОЗИМ [хуш + мулозим] Ки- 
шини хурсанд қилишга тиришадиган; хуш- 
муомала, хушфеъл, сермулозамат, серта- 
возе. Хушмулозим йигит. н Бу ерда, хуш- 
мулозим мезбонларимизнинг қабул маросими- 
да кўп мамлакатларнинг вакиллари тўп- 
ланган. Газетадан. 

ХУШМУЛОЗИМАТ [хуш + мулозимат] 
айн. хушмулозим. Хушмулозимат мезбон. 

ХУШМУЛОЗИМАТЛИК Хушмуома- 
лалик, сертавозелик. -Мен дарвозага етар- 
етмас, мингбошининг ўзи чиқди: болани сў- 
киб, мени эса яна ҳам хушмулозиматтк би- 
лан қариш олди, — деди Шокиржон. Ш. Ризо, 
Қор ёғди, излар босилди. 

ХУШМУОМАЛА [хуш + муомала] 1 
Муомаласи, гап-сўзлари, хатти-ҳаракати 
ёқимли; хушфеъл. Ҳақиқатдан ҳам Лаъли- 
нинг бунчалик хушмуомала йигитни бирин- 
чи бор кўриши, гап билан элитиб қўяди-я! Д. 
Нурий, Осмон устуни. Бошлиқнинг хушмуо- 
мала, маданиятли бўлгани яхши.. Ф. Муса- 
жонов, Ҳиммат. 

2 от взф. Одоб билан ёқимли муомала 
қилиш; хушфеъллик. Анвар ҳар ким учун се- 
вимли ва ҳушмуомаласи барчага баравар эди. 
А. Қодирий, Меҳробдан чаён. 

ХУШМУОМАЛАЛИК Бировга яхши 
муомалада бўлиш. Рихсивой аканинг хуш- 
муомалалик одати ҳамсуҳбатига қаттиқ 
гапиришга имкон бермади. Р. Файзий, Чўлга 
баҳор келди. 

ХУШМЎЙЛОВ [хуш + мўйлов] Мўйло- 
ви чиройли, мўйлови ўзига ярашган. Йи- 
гитлар кулумсираб, ўртадаги думалоқ юзли, 
хушмўйлов йигитга ишора қилишди. X. Сул- 
тонов, Онамнинг юрти. Ўртадаги сўрида 
ўтирган баланд бўйли.. хушмўйлов йигит 
сўрини қасир-қусур қилиб, ўзини пастга отди. 
С. Аҳмад, Ҳукм. 

ХУШНАВО [ ф. I — хушоҳанг, 

ёқимли овозли] Ёқимли куйлайдиган; куй- 
лари, қўшиқлари кишига завқ-шавқ бағиш- 
лайдиган. Минг фарёдким, ўзбек поэзия гу- 
листонида хандон урган хушнаво булбул сай- 
рашдан тўхтади. Н. Сафаров, Мардлар. 
Ҳофизу созанда — жамъи хушнаволарга салом. 
Муқимий. 

ХУШНУД \ф. j jUb j-3. — мамнун, қо- 
ниққан; шод, хурсанд] кт. 1 Хурсанд, шод; 
мамнун. Миробидов.. уйга жуда хушнуд кай- 
фиятда кириб келди. О. Ёқубов, Диёнат. 


Барча хушнуд, диллар чоғ эди. Э. Воҳидов, 
Нидо. 

2 Кишини хурсанд қиладиган; кайфия- 
тини кўтарадиган. Шерзоднинг кўкрагига 
фонендоскопнинг муздек ҳалқаси тегиши би- 
лан вужудида хушнуд бир енгиллик сезди. Ў. 
Ҳошимов, Нур борки, соя бор. 

3 Хушнуд (эркаклар исми). 

ХУШНУДЛИК Мамнунлик, хурсанд- 

чилик. -Терим жуда хушнудлик билан бош- 
ланди, болам, — деди.. oma ҳаяжонланиб. 
Ойбек. О. в. шабадалар. Рўзғорнинг барча 
оғир-енгили Ҳабиба опанинг елкасида. Ҳамма 
ёқ саранжом-сарииипа. Болалари, эрининг 
чеҳрасида ҳам хушнудлик. Э. Охунова, Элга 
содиқ аёл. 

ХУШОВОЗ [хуш + овоз] Овози ёқим- 
ли, тиниқ. Хушовоз ашулачи. н Булоқ бўй- 
ларида гул, райҳон, ялпиз, Қушлар хушовоз- 
дир, баланд парвоздир. Миртемир. 

ХУШОМАД [ф. — (л.м. яхши 

келди, хуш ёқди) — саломлашиш, салом 
бериш; ёқимли сўз; тилёғлама мақтов] Би- 
рор кишига тамагирлик билан хизмат 
қилиш, сермулозамат бўлиш, мақташ ва 
ш.к.; хушомадгўйлик, лаганбардорлик. Хом 
кишини хушомад хароб этар. Мақол. н Ай- 
рим раҳбарлардек Баширжонга ҳам хушомад 
ёқарди. «Ёшлик». 

Хушомад қилмоқ 1) хушомадгўйлик би- 
лан муомала қилмоқ, лаганбардорлик қил- 
моқ. -Хотин киши эрига хушомад қила бош- 
ладими, билингки, у гуноҳ қилган бўлади. С. 
Сиёев, Отлиқ аёл; 2) мамнуният ифодаси 
сифатида «дўст», «барака топ», «қурбо- 
нингиз бўлай» каби иборалар билан кимсага 
қарата хитоб қилмоқ. Шўх йигитлар ўйинчига 
хушомад қилар, қийқиришар эди. П. Турсун, 
Ўқитувчи. 

ХУШОМАДГЎЙ [ф. - 

хушомад айтувчи] Бировга хушомад қи- 
лувчи; лаганбардор. Илмсиз бош қашир, 
Хушомадгўй гап ташир. Мақол. н Сизга 
бошқа одамлар тўсқинлик қилди, бўлмаса, 
бундай зиёнчилар, хушомадгўйларни уриб, 
патини тўзитиб юборар эдингиз. А. Қаҳҳор, 
Мунофиқ. 

ХУШОМАДГЎЙЛИК қ. лаганбардорлик. 

Хушомадгўйлик қилмоқ. Хушомадгўйлик би- 
лан гапирмоқ. н Олахўжа Элмуродни кўр- 
ган жойида хушомадгўйлик билан гаплашиш- 
га тиришарди. П. Турсун, Ўқитувчи. 




«к 


ХУШОМДДОМУЗ [хушомад + ф. y-J 
— ўхшаш, каби] рвш. Хушомад тариқаси- 
да, хушомад қилгандай; лаганбардорлик 
билан. Унинг [раиснинг\ ранги оқариб, хуш- 
омадомуз жилмайди. С. Анорбоев, Мехр. 

ХУШОҲАНГ [хуш + оҳанг] Оҳанги қу- 
лоққа ёқадиган, ёқимли. Бу ҳазин ва хуш- 
оҳанг куйлар, дам қувноқ, дам мунгли лапар- 
лар тонг отгунча давом этишини истайди. 
О. Ёқубов. Эр бошига иш тушса. 

ХУШРЎЙ [ф. jJl j -Ь. — чиройли юз- 
ли] 1 Чиройли; гўзал. Хушрўй қиз. Хушрўй 
йигит. н Уруш вақти. Декабръ оқшом- 
ларидан бирида хушрўйгина жувон Тош- 
кентнинг собиқ эски шаҳари кўчаларидан 
шошиб борарди. Ф. Хўжаев, Онадек меҳри- 
бон. -Ёвонимизда Жумагул отли бир қиз бор. 
Ундай хушрўйи йўқ.. — деди тўра Ашир маҳ- 
рамга. Ж. Шарипов, Хоразм, 

2 рвш. Очиқ чеҳра билан, самимий. Хуш- 
рўй қаршилаган ёшгина, қорачадан келган, 
истараси иссиқ бир хотин [ Искандарога] 
челакда сув тутди. Ойбек, Нур қидириб. 
Саодат уларга одатдагидек кулиб, хушрўй 
жавоб қилибўтирди. И. Раҳим, Чин муҳаб- 
бат. 

3 Хушрўй (хотин-қизлар исми). 

ХУШРЎЙЛИК Чиройлилик; кўркамлик. 

Хушрўйлик, кўзларидаги нур, юракдаги эз- 
гулик, шўхлик, кўҳлилик — ҳаммаси тотув- 
ликдан экан. Э. Охунова, Бахти кулганлар. 

ХУШСУРАТ [хуш + сурат] Кўриниши 
чиройли, кўркам, гўзал. Хушсурат одам. н 
Унинг ёши ўтиб қолган, аммо қош-кўзидан 
ёшликда хушсурсип бўлгани аниқ кўриниб 
турарди. Ў. Ҳошимов, Нур борки, соя бор. 
Эридан анча ёш бўлган қора қош, қуралай 
кўзли хушсурат Ситорабону «дадаси уришиб 
бермасайди», дебҳайиқиб турар эди. М. Осим, 
Ибн Сино қиссаси. 

ХУШСУХАН [хуш + сухан] Ёқимли сўз- 
лайдиган, ширинсўз, суҳбати ширин. Хуш- 
сухан одам. 

ХУШСУҲБАТ [хуш + суҳбат] Яхши суҳ- 
бат қурадиган, суҳбатни қизитадиган; гапи- 
сўзи ёқимли. Хушсуҳбат одам. н [Инже- 
нер\ Ўттиз беш яшар, хушсуҳбат, қадди-қо- 
мати келишган.. қурилишга келган. Ҳ. Назир, 
Мафтунингман, Озарбайжон. 

ХУШТАБАССУМ [хуш + табассум] Юзи- 
дан ёқимли табассум аримайдиган; хушфеъл. 
Хуштабассум аёл. 


ХУШТАБИАТ [хуш + табиат] Хатти-ҳа- 
ракати ёқимли, хушфеъл; очиқ. Оддийгина 
кийинган хуштабиат аёл Дадашевни кутув- 
чилар столига таклиф қилди. И. Раҳим, Тақ- 
дир. Руқия опа ўрта ёшлардаги хуштабиат 
аёл экан. Ў. Умарбеков, Кўк дафтарнинг 
сири. 

ХУШТАБИАТЛИ айн. хуштабиат. Неъ- 
матжон хуштабиатли, уятчан бир йигит 
бўлиб, одамлар билан ҳам жуда одобли, бир 
маромда сўзлашарди. Ж. Шарипов, Саодат. 

ХУШТАБИАТЛИК Хатти-ҳаракати 
ёқимли, хушфеъл бўлишлик. У қиз хушта- 
биатлиги билан ажралиб турарди. 

ХУШТАВОЗЕ [хуш + тавозе] Тавозе би- 
лан муомала қиладиган; хушмуомала, ил- 
тифотли. Хуштавозе одам. н Қўни-қўшни- 
лар билан саломлашиб юрадиган хуштавозе 
бу йигитдан қишлоқ кампирлари қочишмас.. 
эдилар. М. Осим, Тилсиз гувоҳ. 

ХУШТАКАЛЛУФ [хуш + такаллуф] Из- 
зат-ҳурматни ниҳоятда ўрнига қўядиган; 
хуштавозе. Хуштакаллуф одам. 

ХУШТАКАЛЛУФЛИК Хуштавозелик, 
сертакаллуфлик. Хуштакаллуфлик билан муо- 
мала қилмоқ. 

ХУШТАКАЛЛУФЛИЛИК айн. хушта- 
каллуф. Бу ерда харидорларга хуштакаллуф- 
лилик кўрсатилади. Газетадан. 

ХУШТАЪБ [хуш + таъб] эск. айн. хуш- 
табиат. Рустамжон хуштаъб йигит. Унинг 
одоби, сиполиги Шокир акага кўп маъқул ке- 
ларди. М. Хайруллаев, Кўнгил. 

ХУШТАЪМ [хуш + таъм] Суйиб истеъ- 
мол қилинадиган; таъми яхши, ёқимли; 
хушхўр. Хуиипаъм овқат. н Махсум бу 
хуиипаъм таомни шошиб-пишиб тановул 
қилгунича, кампир тепасида қараб турди. Ҳ. 
Ғулом, Замин юддузлари. 

ХУШТАЪМЛИК Хуштаъм бўлишлик. 
Сутга ёки қатиқ зардобига қорилган хамир- 
дан тайёрланган нон хуштаъмлик хоссасига 
эга бўлади. Ғ. Маҳкамов, Дастурхонимиз 
файзи. 

ХУШТОР [ф. — яхшиликка, 

ёқимлиликка эга] 1 Бирор кимсани севган, 
унга кўнгил қўйган киши; ошиқ. Шу гўзал 
қизнинг хуштори бўлдим, Санъатин кўриб, 
завқларга тўлдим. А. Пўлат. Қамархонга хуш- 
тор бўлганларнинг сон-саноғи йўқ экан. «Эр- 
таклар». 

2 Бирор нарса билан жуда қизиқадиган, 
унга меҳр қўйган; иштиёқманд, орзуманд. 
Эҳтимол, булоқдан чиқаётган бу тиниқ сув- 
нинг хуштори, кушандаси кўпдир: бу сув тоғу 
тошни тўлдириб юрган қушлар, кавак-кан- 
дикларда истиқомат қиладиган жониворлар- 
дан ортмас. И. Раҳим, Чин муҳаббат. -Идо- 
рада ўтириб қиладиган иш районимизда ҳам 
топилади, — двди [Мўмина] гапни шарт ке- 
сиб, — унақа ишга хуиипор бўлганимда, бу ер- 
га [ Мирзачўлга\ келиб нима қилардим. Ҳ. Ну- 
рий, Лочин боласи — лочин. 

ХУШТОРЛИК Ошиқлик. Барча шодлик 
сенга бўлсин, Бор ситам, зорлик менга, Барча 
дилдорлик сенга-ю, Барча хуиипорлик менга. 
Э. Воҳидов. 

ХУШФЕЪЛ [хуш + феъл] Феъл-атвори 
яхши, кишига муомаласи ёқадиган. Хушфеъл 
одам. н Тўладан келган, хушфеъл Шукур 
Каримович ҳам дастлабки кундан бошлаб ун- 
га ёқиб қолган эди. Мирмуҳсин, Умид. 

ХУШФЕЪЛЛИК Яхши муомала. У [Да- 
дамат ака\ ажойиб хушфеъллик билан йи- 
гитларни чорпояга таклиф этди. Ф. Му- 
сажонов, Ҳиммат. 

ХУШХАБАР [хуш + хабар] Кишини хур- 
санд қиладиган хабар; яхши хабар; мужда. 
Кечқурун Гулчеҳра билан гаплашгани кетган 
Муяссар ҳам хушхабар билан қайтди. О. 
Ёқубов, Эр бошига иш тушса. Ҳар гал биров 
сизга қўнғироқ қилса, юрагингизда бирор 
хушхабар эшитишнинг заифгина умиди пайдо 
бўлади. Ф. Мусажонов, Ҳиммат. 

ХУШХАНДОН [хуш + хандон] Хушчақ- 
чақ, хурсанд, шод. Йўлда таниш-билишлар 
учраса, хушхандон кўришаман, ярашса-яраш- 
маса ҳазил қиламан. С. Сиёев, Эркаклар 
эртаги. 

ХУШХАТ [хуш + хат] 1 от Чиройли 
ёзилган хат; чиройли ёзув, ҳуснихат. Чокар- 
нинг хушхатини Аваз дарров таниди. С. Сиё- 
ев, Ёруғлик. 

2 сфт. Чиройли ёзиш санъатига эга бўл- 
ган, хатни чиройли ёза оладиган, хати чи- 
ройли. Мавлоно Абдусамад жуда хушхат 
котиб ва моҳир наққош эди. М. Осим, Сеҳр- 
ли сўз. 

3 сфт. Чиройли, тартибли (ёзув ҳақида). 
Хушхат ёзув. 

ХУШХОН [ф. jl j -Ь. — яхши, ёқим- 
ли ўқийдиган, хушовоз] Овози ёқимли, оҳанг- 
дор. Боғи шинам, ариқ бўйида Гуркирайди 


райҳон, ялпизлар. Тўқсон ёшли oma тўйида 
Хизматдадир хушхон ҳофизлар. Ҳ. Ғулом. 
Бутун борлиқ хушхон қушларнинг Шод ялласи 
билан тўлғуси. 3. Диёр. 

ХУШХОНЛИК Ёқимли овоз соҳиби 
бўлишлик. Бу йигит хушхонлиги билан шуҳ- 
рат қозонди. 

ХУШХУЛҚ [хуш + хулқ] айн. хушфеъл. 
Қиз боланинг хушхулқ, эпчил, уқувли бўлиб 
тарбияланиши.. кўпинча унга онадан ўтади. 
«Саодат». 

ХУШХУЛҚЛИК Яхши, ёқимли феъл- 
атворга эга бўлишлик. Мажнун ўзининг хуш- 
хулқлиги ва ахлоқи билан ўқувчининг ҳар қанча 
таҳсин ва офаринига лойиқ. Т. Жалолов, 
«Хамса» талқинлари. 

ХУШХЎР [ф. jj-^-oi ji- — яхши ейила- 
диган, мазали] Тотли, мазали. Козим ҳушхўр 
айрондан мириқиб сипқарди. Э. Усмонов, Ёл- 
қин. 

ХУШЧАҚЧАҚ 1 Ҳаётдан мамнун; доимо 
хурсанд бўлиб юрадиган. Раис.. қирқ беш- 
элликлар чамасидаги тўлагина, хушчақчақ 
киши эди. Н. Фозилов, Дийдор. 

2 Қувноқ, шод-хуррам. Телефондаги хуш- 
чақчақ гап тугагандан кейин, бу ерда ҳали- 
дан бери давом этаётган суҳбат бирдан 
маъносиз бўлиб туюлди.. А. Мухтор, Бўрон- 
ларда бордек ҳаловат. 

ХУШЧАҚЧАҚЛИК Қувноқлик, хур- 
сандчилик, яхши кайфият. -Ислом Норович, 
— деди у хушчақчалик билан, — ҳамма соҳага 
бир кўз билан қараладиган бўлди. Н. Аминов, 
Тилло табассумлар. 

ХУШҚАД [хуш + қад] кт. айн. хушқо- 
мат. Шийпонда енгил куй янграмоқда, хуш- 
қад, хушсурат бир жувон рақс тушмоқда. 
О. Ёқубов, Диёнат. 

ХУШҚОМАТ [хуш + қомат] 1 Қадди- 
қомати келишган; хушбичим. Юпқа оқ ки- 
гиздан қалпоқ кийган хушқомат қизни ав- 
вал танимабман. П. Қодиров, Қадрим. 

2 кўчма Ҳашаматли, савлатли; адил. Ма- 
шина ойнасидан баланд, хушқомат иморат- 
лар лип-лип ўтиб турипти. С. Аҳмад, Меҳ- 
рибон. Темир йўл ёқасидаги йирик япроқли 
хушқомат тераклар кумуш тангалардек нур 
сочиб жилваланарди. О. Ёқубов, Ота изидан. 

ХУШҲАВО [хуш + ҳаво] Иқлими, ҳа- 
воси жуда ёқимли; ҳавоси тоза. Муҳиддин- 
ларнинг боғи ҳақиқатан ҳушҳаво, гўзал жой- 
да экан. С. Зуннунова, Гўдак ҳиди. 

ХУШҲИД [хуш + ҳид] кам қўлл. айн. 
хушбўй. Хушҳид гул. 

ХУШҲОЛ [хуш + ҳол] кт. Бирор нар- 
садан мамнун, шод, хурсанд. Хушҳол қил- 
моқ. н [Эркин\ Фикрининг аниқ айтилга- 
нидан хушҳол бўлиб, Салимжонга мулойим 
тикилди. П. Қодиров, Эркин. -Ассалому алай- 
кум, Алихон ака, — деди Аҳмад хушҳол бў- 
лишга тиришиб. Ф. Мусажонов, Нозик ма- 
сала. 

ХУБ [ф. <_> jK — чиройли, яхши; сифатли; 
мос, яроқли] 1 айн. яхши 1. У савдогарни ўз 
ҳузурингизга олиб келиб, ҳисобни ўзингиз қил- 
ганингиз хўброқдир.. «Бўтакўз». 

2 эск. поэт. (кўпл. шаклда) Чиройли, гў- 
зал киши. Хўблар била келганда-ку, мендан 
қиласиз ор, Энди ўзингиз яккаю танҳо, қара- 
майсиз. Фурқат. Гўзаллардан гўзалдир, хўблар- 
нинг хўби, мумтози, Қилур мафтун агар бир 
кўрса ҳар ким ишваю нози. Ҳабибий. 

3 айн. хўп I 2. Ғафур ака шеърларимни 
ўқиган бўлса, хўб мени мақтаса керак, деган 
хаёл билан уйига бордим. Шукрулло, Жаво- 
ҳирлар сандиғи. -Жонивор хўб етилибди-да, 
— деди Мадаминхўжа қовунни коса қилаётиб. 
М. Исмоилий, Фарғона т. о. 

ХУЖА \ф. <цЛ— ҳурматли, обрў-эъ- 
тиборли киши; хўжайин, соҳиб; савдогар; 
мураббий] 1 эск. Бирор кимсанинг ёки нар- 
санинг эгаси; хўжайин. Сўнг [мулозим] ял- 
тоқланиб, хўжасига ўгирилди. С. Сиёев, Ёруғ- 
лик. ..Хўжаси унинг [отнинг] ёлларини сила- 
ётганда, Лаъли унга ғамза қилиб: -Отингиз- 
га намунча хушторсиз? — деди. Ҳ. Ғулом, 
Машъал. Мардон Йўлчиевичга қараганда уй 
хўжаси Саримсоқ аканинг ёши улуғроқ эди. 
Ж. Абдуллахонов, Орият. 

2 тар. Ўзларини чорёрларнинг авлодлари 
деб ҳисобловчи мусулмонларнинг фахрий 
номи. Хўжалар муайян имтиёзларга эга бўл- 
ганлар. «ЎзМЭ». 

3 этн. Ўрта Осиёда илгари маълум имти- 
ёзга эга бўлган оқсуяклар ва уларнинг авлод- 
лари; зид. фуқаро. Абдурасул, мен сизга айт- 
сам, бизнинг Ҳамишкапа эскидан уруққа 
ажраб келади: фуқаро ва хўжа. П. Турсун. 
Ўқитувчи. 

4 Хўжазода эркаклар исмига қўшилади. 
Мадаминхўжа тол соясида ўтирган экан, бу- 
ларни кўриб, дарров ўрнидан турди. М. Ис- 
моилий, Фарғона т. о. 


Хўжа кўрсинга (ёки кўрсин учун) Биров- 
ни алдаш, чалғитиш учун; номига; нари- 
дан-бери, шунчаки, юзаки. Хўжа кўрсинга 
ишлаб турмоқ. н Баъзилар фақат хўжа 
кўрсин учун [ишга] чиқади. А. Қаҳҳор, Кўш- 
чинор чироқлари. 

ХУЖАБЕКА Хўжайин аёл; хўжайиннинг 
хотини. Ҳасанали хўжабекасининг ички сири- 
га унча ошна эмас эди. А. Қодирий, Ўтган 
кунлар. 

ХУЖАЗОДА [ф. з-цП j -Ь. — хўжанинг 
фарзанди, авлоди] 1 Хўжайиннинг ўғли (қ. 
хўжайин). Хўжазодасидаги бу ҳолат уни 
[Ҳасаналини] ҳар турли мулоҳазаларга олиб 
кета бошлади. А. Қодирий, Ўтган кунлар. 

2 Хўжа (қ. хўжа 3) авлодидан келиб чиқ- 
қан киши. Келинг, ўзбеклар сараси.. Савдо- 
гар хўжазодалар, Сизми ўзбекнинг тўраси? 
«Тоҳир ва Зуҳра». 

ХЎЖАЙЙН [р. хозяин (хозя+ин) < ф. 
<ц>. 1 jA. — хўжа, эга, соҳиб] Бирор нарсага, 
мас., ер-сув, мол-мулк, уй-жойга эгалик 
қилувчи шахс; хусусий мулк эгаси; мулк- 
дор, бой. [ Мирзакаримбой:] Ваъда.. Нодон. 
Хўжайин деган хизматкорларини қизиқти- 
риш учун ваъда қилаверади-да.. Ойбек, Тан- 
ланган асарлар. 

2 Бирор нарсанинг тўла ҳуқуқли эгаси. 
Ўзимиз хўжайин ўз еримизга, Эркинмиз, но- 
мимиз, ҳуқуқимиз бир. Р. Бобожон. 

3 с.т. Раҳбар ходимга мурожаат шакли. 
-Хўжайин, машина тайёр, — деди шофёри. 
Газетадан. 

4 с.т. Аёл кишининг турмуш ўртоғига 
мурожаат шакли. -Хўжайин, овқат тайёр 
бўлди. Келтирайми? — Мастура ошхонадан 
туриб сўради эридан. «Ёшлик». 

ХЎЖАЙИНЛИК Хўжайин бўлишлик; 
хўжайин мақоми. [ Адолатхон:] Ёввойи ўтни 
йўқотишга кўз ёши керак эмас-ку. -Вой, 
Адолатхон, бизга нега хўжайинлик қиласиз? 
[деди қизлар]. И. Раҳим, Чин муҳаббат. 

ХУЖАЛИК I 1 иқт. Жамият ишлаб чи- 
қариш кучларининг тегишли тараққиёт бос- 
қичига мувофиқ келувчи ишлаб чиқариш 
муносабатлари мажмуи; ижтимоий ишлаб 
чиқариш усули. 

2 Ишлаб чиқаришни ташкил этадиган, 
уни юзага келтирадиган омиллар; ишлаб 
чиқариш мажмуи; ишлаб чиқариш. Мамла- 
кат халқ хўжалиги. Ҳишлоқ хўжалиги. н 
Оқсоқол чойдан яна ҳўплади-да, ҳар ким ўз 






мол-жонини ҳисобдан ўтказиши лозимлиги- 
ни, район хўжалик ташкилотларининг бу 
ишни шошилтираётганини гапирди. П. Тур- 
сун, Ўқитувчи. 

3 Ишлаб чиқаришнинг бирор соҳаси, 
тармоғи. Сув хўжалиги. Ўрмон хўжалиги. н 
Шундай қилиб, бинокорлик бригадаси кол- 
хознинг бошқа хўжалик тармоқларидаги энг 
сара ва муҳим бригадалар қаторига кириб 
олди. А. Қаҳҳор, Қўшчинор чироқлари. 

4 Бирор кимса, ташкилот ёки халқ их- 
тиёридаги барча моддий бойлик, мулк-ашё, 
ер-сув, уй-жой, асбоб-ускуна ва жиҳозлар. 
Сал кунда колхоз хўжалиги бир қадар тар- 
тибга тушгандай бўлди. А. Қаҳҳор, Қўшчи- 
нор чироқлари. 

Хўжалик мудири Бирор ташкилот, муас- 
саса ёки корхона ихтиёридаги мулк-ашёни 
бошқарувчи киши. Колхоз хўжалик мудири 
бир арава лом келтириб ташлади. И. Раҳим, 
Чин муҳаббат. 

5 Қишлоқ хўжалигидаги ва умуман ўз ер- 
сувига, мулкига, ишлаб чиқариш восита- 
ларига эга бўлган ҳар бир алоҳида ишлаб 
чиқариш бирлиги, корхона. Тангриқул ҳожи 
бақувват хўжалик эди. Ғулом ака ел келса 
йиқиладиган беқувват хўжалик эди. А. Қаҳ- 
ҳор, Қўшчинор чироқлари. Кейинги йиллар- 
да мен раҳбар бўлган хўжалик негадир оқсаб 
қолди. «Муштум». 

6 Алоҳида уй-жойга эга бўлган ҳар бир 
оила, хонадон. Ёйишга жойи бўлмаган хўжа- 
ликларгина молларини оғилхонага қамаб бо- 
қади. С. Анорбоев, Оқсой. -Бугун биз колхоз- 
да олтмиш хўжалик бўлсак, эрта-индин 
тўқсон, юз хўжалик бўламиз, — деди Абду- 
расул. П. Турсун, Ўқитувчи. 

ХЎЖАЛИК II 1 эск. Бирор кимса ёки 
нарсага эгалик, хўжайинлик. 

2 Хўжа авлодига мансублик (қ. хўжа 3). 

ХЎЖАСАВДОГАР [ф. Ўр- 

мон тўрғайининг бир тури. 

ХЎЖАСИЗЛАРЧА рвш. Тежаб-тергамас- 
дан, аямасдан, пала-партиш. Ерлардан хў- 
жасизларча фойдаланишга хотима бериш 
пайти келди. Газетадан. 

ХЎЖАСИЗЛИК Хўжаликнинг ихтиё- 
ридаги моддий бойликни, мулк-ашёни ая- 
масдан, тежаб-тергамасдан иш тутиш; ис- 
рофгарчилик, ўзибўларчилик. Хўжасизлик — 
эгасизлик хавфли ижтимоий иллатдир. Га- 
зетадан. 


ХЎЖАҒАТ Мевали бута ўсимлиги ва 
ўсимликнинг майда, тўқ қизғиш рангда бў- 
ладиган меваси; малина. Маълумки, хўжа- 
ғат, қорағат, саримсоц, зирк сингари бота- 
ник атамалар ўзбек тилида қадимдан иш- 
латилиб келади. «ЎТА». 

ХЎМРАЙМОҚ Қовоғини солиб тикил- 
моқ, ёмон кўз билан қарамоқ. -Гавҳар менга 
хўмрайиб қаради-ю, терс ўгирилди. С. Сиёев, 
Ёруғлик. 

ХЎП I [ф. j-b. — яхши, майли] 1 тас- 
диқ юкл. Бирор ишга розилик маъносини 
ифодалайди; майли, майлига. [ Отабек:] Раҳ- 
мат, ота, бўлмаса, бизга чой қайнатиб бе- 
ринг-чи! [Ҳасанали:] Хўп, бегим. А. Қодирий, 
Ўтган кунлар. Хўп, розиман бу даргоҳдан 
кетмоққа.. Ҳ. Олимжон. 

Хўп бўлади Жуда соз, маъқул. -Хўп бў- 
лади, — дедим-у ўрнимдан турдим. Э. Раимов, 
Ажаб қишлоқ. Хўп демоқ Унамоқ, кўнмоқ, 
рози бўлмоқ. [Ҳайитжон Тўлахонга:] Сенга 
нима бўлди, қизим! Боя хўп деганингда, шун- 
чалик беюзчиликлар бўлмас эди. Ҳамза, Па- 
ранжи сирлари. 

2 рвш. Ниҳоят даражада; роса; жуда. Бо- 
лалар хўп ўйнашди. Хўп яхши иш бўлди-да. 
н -Невараларингизга қараб хўп қувонасиз- 
да, ойи, — деди Комилжон кулиб. С. Зунну- 
нова, Ҳикоялар. 

3 Диққат, эътибор билан, яхшилаб; жу- 
да яхши. [Жоной:] Ундай бўлса, менга бир оз 
муҳлат бер. Мен Мадаминнинг гапларига хўп 
қулоқ солиб, мақсадини билай. П. Турсун, 
Ўқитувчи. Сўзни танлаб сўзлаганлар — хўп 
билур сўз қадрини. С. Абдулла. 

Хўп бўпти кест. Ажаб бўлибди, жазосини 
тортсин. 

ХУПН айн. хўптир. Хўп ҳайда-ё, хўп ҳай- 
да. «Қўшиқпар». -Хўпга қўшилган ҳўкиздан 
фарқимиз йўқ эмиш, — деди ғазабини базўр 
жиловлаган ҳолда. Н. Норқобилов, Бекатдаги 
оқ уйча. 

ХЎППА: хўппа семиз с. т. Ниҳоятда се- 
миз, дум-думалоқ. Шундай нозик, мўрчамиён 
нарсани ўша хўппа семиз давангирга бера- 
сизми? Ш. Саъдулла, Икки билагузук. Мў- 
ғуллар бало-қазодек қўрғончага бостириб 
киргач, кампир, боши тепасида турган 
сочлари ўсиқ, хўппа семиз башараларни кўрди. 
М. Осим, Ўтрор. 

ХЎПТИР Ғалла янчиш учун от, ҳўкиз 
каби ишчи ҳайвонлар қўшиб юргизилади- 




ган, шох-шаббадан ясалган, устига одатда 
оғир юк бостириб қўйиладиган моласимон 
маҳаллий қурол. Хўптир ҳайдамоқ. 

ХУП-ХУП тасдиқ юкл. Тасдиқни таъ- 
кидлайди, кучайтиради. Хўп-хўп, шошманг. 
н Мирҳомидхўжа таъзим қилди: -Хўп-хўп, 
жоним билан. А. Қаҳҳор, Қўшчинор чироқ- 
лари. 

ХУР [ф. jl — пасткаш, жирканч, ра- 
зил; эътибори йўқ, ҳақир] айн. хор I. Хўр 
бўлмоқ. Хўр қилмоқ 

ХУРА [ф. aj^b. — бирор нарсага ўта 
берилган] Овқатни танламай кўп ейдиган, 
серовқат. -Хотининг хўра бўлса — урди худо, 
молинг хўра бўлса — берди худо, деб шуни 
айтар экан-да! — луқма ташлади Шерали. 
М. Муҳамедов, Қаҳрамон изидан. -Оббо, 
мени сиз ҳам хўра деб атайсиз. Аслида ўлгу- 
дек чимхўрман! — деди Гўппонбой. Ш. Хол- 
мирзаев, Қил кўприк. 

ХУРАК [ф. ^Ijj_b. — овқат, озиқ, емиш; 
иштаҳа] 1 Ейиш мумкин бўлган нарса; 
емиш, овқат. Ақлли одам қиш ғамини ёз ер, 
Кеча бўлса, хўрагини оз ер. Мақол. н Дас- 
турхонда турфа ноз-неъматлар — хўрак- 
лар: палов, нишолда, ҳолва.. Т. Мурод, Юл- 
дузлар мангу ёнади. Яқинларда табиблар- 
га кўрсатган эдим, қонингиз оз, қимиз ичинг, 
хўрак олдидан майиз истеъмол қилинг, деб 
кенгаш бердилар. А. Қодирий, Ўтган кунлар. 

Хўрак қилмоқ Овқат емоқ, овқатланмоқ. 
-Хўрак қилдингизми ? — деди [Кумуш Отабек- 
ка]. А. Қодирий, Ўтган кунлар. 

2 Мол, ҳайвон, парранда овқати (ем, дон 
ва ш.к.). Қўйга хўрак бермоқ. н -Нега 
хўракка териб ташлаган бездек бўзрайиб 
турибсан? — деди Мавлон. Б. Раҳмонов, 
Мардлар қиссаси. 

3 с.т. Хўра. 

ХЎРАКИ [ф. ^ljj-b. — ейимли, емиш- 
ли; озиқ-овқат] Ҳосили истеъмол қилина- 
диган, ейиладиган; истеъмол учун махсус 
экиладиган. Экиладиган хўраки навларнинг 
узуми ширин ва мазали. Р. Мусамуҳамедов, 
Мўл узум ҳосили етиштиришдаги тажри- 
баларим. 

ХЎРАКХОНА [хўрак + хона] с.т. Овқат- 
ланадиган жой; ошхона. Шу серҳашам меҳ- 
монхонанинг биринчи қаватида ундан ҳам 
ҳашаматлироқ хўракхона бор. Газетадан. 

ХЎРАМ-НОХЎРАМ [ф. f jj^L. ^jji. - 
ейман-емайман] рвш. шв. Истар-истамас; 


зўраки, аранг. Ноилож, хўрам-нохўрам суд- 
ралиб, бориб-келиб ўқимоқдаман. Ғ. Ғулом, 
Тирилган мурда. 

ХЎРАНДА [ф. jjib. — (овқат) еювчи] 
Овқат сотиб олувчи киши; овқатланувчи. 
Аммо танноз официанткалар.. мунча хира 
хўранда экан, деётгандек туюлаверди йи- 
гитнинг назарида. Д. Нурий, Осмон устуни. 

ХЎРДА I [ф. ajjji>. — ейилган, ичилган], 
хўрда ош Гуручли суюқ овқат; мастава. Ни- 
ҳоят, тушга яқин ойиси қилиб берган аччиқ 
хўрдани ичиб, бир оз ўзига келди.. П. Қоди- 
ров, Уч илдиз. Шоқосим қаердадир пишириб 
берган серқатиқ хўрда ошдан у [Гулнор] ярим 
коса ичди. Ойбек, Танланган асарлар. 

Бировнинг хўрда-бурдасида бўлмоқ дағл. 
Кимса қарамоғида бўлмоқ. Ҳам хўрдани, ҳам 
бурдани урмоқ Икки тарафлама манфаатдор 
бўлмоқ. 

ХЎРДАII [ф. йз ji. — ушоқ, парча; бўлак, 
майда] Ғадир-будур жойлари ейилиб, сил- 
лиқланган; текис. Хўрда бўлмоқ. Араванинг 
ўқи ҳали хўрда бўлмапти. 

ХЎРИЛЛАМОҚ айн. хурилламоқ. 

ХЎРИЛЛАТМОҚ 1 Хўрилламоқ фл. орт. 
н. Чилимни хўриллатмоқ. 

2 «Хўр-хўр» овоз, шовқин чиқарган ҳолда. 
[Ҳожиқудуқ:] Каравотга чиқдим-у, ёнбошлаб 
олиб, аччиққина кўкчойни хўриллатиб ича 
бошладим. Э. Раимов, Ажаб қишлоқ. 

ХЎРЛАМОҚ Бировнинг иззат-нафсини 
таҳқирламоқ, поймол қилмоқ. Боқмасанг, 
молинг кетар; Хўрласанг, хотининг кетар. 
Мақол. н Шу ўтиришда Муаззамнинг мени 
хўрлаганлари кўзимга кўринаверди. С. Аҳмад, 
Сайланма. Раҳмат, азизларим, бировнинг бо- 
ласини мунчалик хўрлаш яхши эмас. А. Қо- 
дирий Ўтган кунлар. Одамлар [Зиёдулланинг] 
сағирлигини билиб хўрлаяпти, дейман ўзимга 
ўзим. Т. Мурод, От кишнаган оқшом. 

ХЎРЛИК Иззат-нафси поймол бўлиш, 
таҳқирланиш. Кет десанг, Қашқар кетай, 
йўлларда ёлғизлик ёмон, Ёлғизликдан ким 
ўлибди, ҳаммадан хўрлик ёмон. «Қўшиқлар». 
Киши очликка чидаса ҳам, хўрликка чидол- 
майди. Мирмуҳсин, Чодрали аёл. 

Хўрлиги келмоқ Камситилганликдан ру- 
ҳан қаттиқ эзилмоқ, ўта ўксинмоқ. -Қасам 
ичаман, — дедим негадир хўрлигим келиб. X. 
Тўхтабоев, Ширин қовунлар мамлакати. 

ХЎРОЗ [ф. — хўроз] 1 Хонакито- 

вуқларнинг ва баъзи товуқсимонларнинг 




эркаги. Бабақ хўроз. Урушқоқ хўроз. н Қў- 
ноқдаги хўроз нўзиб-чўзиб қичқирди. Ў. Ҳо- 
шимов, Қалбингга қулоқ сол. 

2 кўчма с. т. Танти; мард. Хўроз йигит. 
н Тантибойваччаникига борамиз эртага.. 
Жуда хўроз одам. Кўрсангиз, ўзингиз ҳам 
ҳайрон қоласиз. Ойбек, Танланган асарлар. 
-Ғанивой жуда бопта иш қипти, бунақа иш- 
ни йигитнинг хўрози қилади, — деди Бургут. 
С. Аҳмад, Чўл бургути. 

Хўроз гап ёки гапнинг хўрози с. т. Гап- 
нинг асоси, хулласи. [Юсуфжон:] Ҳамзахон, 
нуқул ҳақиқатни дангал ёзибсиз.. Бойлардан 
қўрқмай, хўроз гап қилибсиз. К. Яшин, Ҳам- 
за. Хўроз қичқирмасдан Ниҳоятда барвақт, 
эрта тонгда. Врач қабулига биринчи бўлиб 
ёзилай, деб хўроз қичқирмасдан келгандим. 
«Муштум». Келин хўроз қичқирмасдан туриб, 
нонга хамир қорди. Газетадан. 

ХЎРОЗБОЗ [ф. jC<_^jj -ъ. - хўроз ўй- 
новчи] Хўроз уриштиришни яхши кўради- 
ган одам. Чунончи, машҳур Алимжонбойнинг 
ўғли Тўрахон бойвачча қўчқорбоз, хўрозбоз ea 
хотинбоз эди. М. Муҳаммаджонов, Турмуш 
уринишлари. 

ХЎРОЗЛАНМОҚ Хўроз сингари ҳужум- 
га ташланмоқ, хезланмоқ. Нусратбек хўроз- 
ланиб ўрнидан турди, қорнини ичига тортиб, 
кўкрагини кериб, намойишкорона чиқиб кет- 
ди. С. Нуров, Нарвон. 

ХЎРОЗҚАНД [хўроз + қанд] Болалар 
учун хўроз шаклида тайёрланадиган ши- 
ринлик, қанд. Ўғилча билан қизчаси, дадам 
хўрозқанд олиб келадилар, деб кўз тутиб 
ўтирибдими? Ш. Тошматов, Тонгдаги кў- 
ланка. 

ХУРСИНИҚ Бирор ғам, ташвиш ва ш.к. 
туфайли чиқариладиган оғир нафас; уфу- 
риш; хўрлиги келиб, кескин нафас олиш. 
[Оқиланинг] Кейин яна юрагидан чуқур хўр- 
синиқ келиб, томоғига пичоқдай қадалиб ўтиб 
кетди. Ю. Шомансур, Қора марварид. 

ХЎРСИНМОҚ Бирор ғам, ташвиш ва 
ш.к. туфайли оғир нафас чиқармоқ; уфур- 
моқ. Чуқур хўрсинмоқ. н Гулсум опа кўк- 
рагида мавж урган туғённи ичига ютиб, се- 


кин хўрсинди. О. Еқубов, Эр бошига иш 
тушса. Навоий яширин, ичдан хўрсинди. Ой- 
бек, Навоий. 

ХЎР-ХЎР тақл. с.. хўр-хўр ичмоқ Шов- 

қин чиқариб, қаттиқ ҳўпламоқ, хўриллатиб 
ичмоқ. Ҳодир дераза олдида тик турганча, 
шиша банкадан хўр-хўр қатиқ ичарди. Э. Ус- 
монов, Ёлқин. 

ХЎТИК Эшакнинг боласи; ёш эшак. 
Ким, кучук бирлан хўтикка қанча қилсанг 
тарбият, Ит бўлур, эшак бўлур, бўлмаслар 
асло одами! Уйғун ва И. Султон, Алишер 
Навоий. 

ХЎШ I \ф. jj>.] юкл. 1 Сўроқ гап олди- 

да келиб, «айтинг-чи», «жавоб беринг-чи», 
«тушунтириб беринг-чи» каби маъноларни 
ифодалайди. [Ҳомид:] Хўш, Содиқ полвон, 
uuuiap қанақа, Тошкентда нима гаплар бор? 
А. Қодирий, Ўтган кунлар. 

2 Қисташ маъносини ифодалайди. Ҳеч 
ким бошламади. -Хўш, гапиринглар, — деди 
Бўтабой. А. Қаҳҳор, Қўшчинор чироқлари. 

3 Нутқ жараёнида топилмай қолган сўз 
ўрнида ёки пауза ўрнида қўлланади. Хўш, бир 
нима демоқчи эдим. н Хўш десангиз, Бағдод 
шаҳрида Абутанбал деган бир ялқов йигит ўз 
онаси билан яшар экан. Ғ. Ғулом, Тирилган 
мурда. 

ХЎШ II [ф. Jh j.3.] айн. хайр II. «Хайр, 
худонинг паноҳига, Анвар!» — «Хўш, Султо- 
нали ака!» — иккиси ажралишдилар. А. Қо- 
дирий, Меҳробдан чаён. 

ХЎШ III унд с. Молни ҳайдаш ёки қай- 
тариш учун айтилади. [Болалар] Хўш, хўш, 
жонивор, деб унинг [буқачанинг] орқасини 
силаб қўйишади. Э. Раимов, Ажаб қишлоқ. 

ХЎШЛАШМОҚ айн. хайрлашмоқ. На- 
мозгардан кейин Содиқ ўрнидан туриб, хўш- 
лашиб чиқиб кетди. Ойбек, Болалик. -Шош- 
ма, каззоб! — деди Аваз. — Мен болалар билан 
хўишашиб чиқай. С. Сиёев, Аваз. 

ХУҚАЧА Кичик кўза; кўзача. [Ойим- 
тилла] Хўқачадаги зиғир ёғидан қозонга озги- 
на солиб, пиёздоғ қилди. Ҳ. Нуъмон ва А. Шо- 
раҳмедов, Ота. Чўпон хўқачага cye тўлдир- 
ди. Н. Ёқубов, Жон. 




ЦАНГА | нем. Zange — омбур, қисқич] тех. 
Металл қирқувчи ва ёғочга ишлов берувчи 
станокларда цилиндрик ёки призматик шакл- 
даги деталларни қисиб қўйиш учун мўлжал- 
ланган мослама. 

ЦАПФА [нем. Zapfen — тиқин, пўкак; 
ўқ, стержень] тех. Машина, механизм, ста- 
ноклар ўқи ёки валининг подшипникка 
таяниб, унда айланадиган қисми. Буриш цап- 
фаси. н Цапфанинг зарур шакл ва ўлчам- 
дан хиёл бўлса ҳам оғиши механизмнинг иши- 
га салбий таъсир қилади, шунинг учун у 
жуда аниқ қилиб тайёрланади. «ЎзМЭ». 

ЦЕДРА [итал. cedro — лимон] Цитрус 
ўсимликлар (апельсин, лимон ва б.) мева- 
сининг бўёқцор ташқи қавати, пўсти (май- 
даланган ёки қуритилган ҳолда озиқ-овқат 
саноатида ва ошпазликда зиравор сифати- 
да ишлатилади) 

ЦЕЗИИ [лот. caesius — ҳаворанг, оч кул- 
ранг] ким. Менделеев даврий системасининг 
I гуруҳига мансуб кимёвий элемент, осон 
эрийдиган кумуш тусли юмшоқ ишқорий 
металл. Шишага цезий аралаштирилганда 
эса у радиоактив нурланиш таъсирида хира- 
ланмайди. «Фан ва турмуш». 

ЦЕЙТНОТ [нем. Zeit — вақт + Not — 
эҳтиёж] Шахмат ва шашка ўйинида: даст- 
лабки юришлар учун белгиланган вақт ор- 
тиқча сарфланиб, кейинги юришларни ўй- 
лаш учун вақт етишмаслиги; вақт танқис- 
лиги. Цейтнотда қолмоқ. 

ЦЕЛЛОФАН [лот. cellula — ҳужайра + 
юн. phanos — тиниқ, шаффоф] Вискозадан 
махсус йўл билан ҳосил қилинадиган юпқа, 
сув ўтказмайдиган шаффоф материал (мол 


ўраш учун ва полиграфияда ишлатилади). 
Целлофан пакет. Целлофан цехи. н Вискоза 
эритмасидан фақат сунъий ипаккина эмас, 
ундан целлофан, сунъий жун толаси, парда 
ea бошқа нарсалар ҳам ҳосил қилиш мумкин. 
«Саодат». 

ЦЕЛЛУЛОИД [целлюлоза + юн. eidos — 
кўриниш] Целлюлоза нитратидан тайёрлан- 
ган, тез алангаланадиган, эластик шаффоф 
модда (атторлик буюмлари, ўйинчоқлар ва 
ш.к. лар ясагцца ишлатилади). Целлулоидмас- 
саси. Целлулоид ўйинчоқ. н Маълумки, иш- 
қаланиш натижасида пластмасса, целлулоид 
нарсаларда электр заряди вужудга келади. 
«Фан ва турмуш». 

ЦЕЛЛЮЛОЗА [фр. cellulose < лот. cellula 
— ҳужайра] 1 Глюкоза қолдиғидан ҳосил 
бўладиган, ўсимлик ҳужайралари қобиғи- 
нинг асосий таркибий қисми бўлган юқори 
молекулали бирикма; ўсимлик тўқималари- 
нинг механик чидамлилиги ҳамда эластик- 
лигини таъминлайди. [Олимлар[ Пахтанинг 
мураккаб кимёвий таркибини, айниқса, 
унинг.. «целлюлоза» деган моддадан таркиб 
топганлигини кейинроқ тушунганлар. «Гу- 
листон». 

2 Ёғочдан ва баъзи бир ўсимликлар поя- 
сидан кимёвий йўл билан ҳосил қилина- 
диган тола модда [қоғоз ва картон, сунъий 
ипак, пластмасса, лок, портловчи моддалар 
ва ш.к. тайёрлаш учун ишлатилади]. Ёғоч 
целлюлозаси. Пахта целлюлозаси. 

ЦЕЛЬСИЙ [швед астрономи ва физиги 
Андерс Цельсий (Celsius) номидан]: Цель- 
сий шкаласи Сувнинг музлаш нуқтасидан 
қайнаш нуқтасигача бўлган температурани 


Ушбу ҳарф луғат мақолалари А. Мадвалиев томонидан тузилди. 




кўрсатадиган, 100 градусга бўлинган шкала 
ва шундай шкалали термометр. 

ЦЕМЕНТ [лот. caementum — майда- 
ланган тош; шағал] 1 от Сувга қорганда, 
тез қотиб, тошсимон массага айланадиган 
қурилиш материали; кукунсимон бирик- 
тирувчи қурилиш материалларининг уму- 
мий номи. Юқори навли цемент. н Цемент, 
оҳак, ганч, михларимизни — қурилишда зарур 
бўладиган нарсаларимизни — бўрондан, қум- 
дан сақладик. Ш. Рашидов, Бўрондан кучли. 
Икки кунда цемент ҳам топилди, булъдозер 
ҳам, бетон плиталар ҳам топилди. С. Аҳмад, 
Тоғ афсонаси. 

2 сфт. Цемент билан сувалган, текис- 
ланган. Цемент пойдевор. Цемент сувоқ. н 
Йигитлар хароб станциянинг кенг цемент 
зинасида нон кавшаб ўтириишркан, тасо- 
дифан.. бухоролик йигит келиб қолди. Ойбек, 
Қуёш қораймас. Ўнг қатордаги биринчи хона- 
га боғланган каттакон тарғил сигир цемент 
охурни тили билан ялашдан тўхтаб, шохдор 
боишни кўтарди. С. Анорбоев, Оқсой. 

3 анат. Тишнинг ўзаги ва бўйни асосий 
тўқимасини қоплаб турадиган суяксимон 
модда. 

ЦЕМЕНТЛАМОҚ Цемент билан сува- 
моқ, цемент билан бириктирмоқ. Цемент- 
ланган тротуар. Цемештанган девор. н -Биз 
қаршилик кўрсатганимиздан кейин, мозор 
бошқармаси дахманинг очиқ-тешик жой- 
ларини цементлаб ташлади, — деди Абду- 
раҳмонов. И. Қаландаров, Шохидамас, бар- 
гида. 

ЦЕНЗ [лот. census — баҳолаш, баҳолан- 
ган мол-мулк < censeo — рўйхатга оламан] 
Кишиларнинг айрим ҳуқуқлардан, хусусан 
ваколатли ҳокимият органларига сайлаш ва 
сайланиш ҳуқуқидан фойдаланишига рух- 
сат берувчи, йўл қўювчи шартлар. Мулк 
цензи. Сайлов цензи. н Турли давлатлар 
конституциявий тажрибасида сайлов ценз- 
ларининг ҳар хил турлари мавжуд. Газетадан. 

ЦЕНЗОР [лот. censor < censeo — рўй- 
хатга оламан] Цензура хизматидаги, матбу- 
от устидан назорат қилувчи шахс. 

ЦЕНЗУРА [лот. censura — қадимги Рим- 
да цензор лавозими] 1 тар. Матбуот усти- 
дан назорат қилиб турувчи давлат муасса- 
саси. Лермонтов бир неча драмалар ёзди, ле- 
кин подшо цензураси уларни саҳнада кўрса- 
тишга ижозат бермади. Газетадан. 


2 тар. Матбуот, саҳна ва ш.к. учун бел- 
гиланган асарларнинг, умуман, оммавий 
ахборот воситаларининг мазкур муассаса 
томонидан текшириб, назорат қилиб ту- 
рилиши. Цензура қилмоқ. Цензурадан ўт- 
казмоқ. 

ЦЕНТ [ингл. cent < лот. centum — юз] 
АҚШ, Канада, Нидерландия ва б. айрим 
мамлакатларда шу мамлакатлар асосий пул 
бирликларининг юздан бирига тенг бўл- 
ган танга пул. 

ЦЕНТНЕР [нем. Zentner < лот. cen- 
tenarium — юз қадоққа тенг оғирлик] 1 Мет- 
рик ўлчов тизимида 100 килограммга тенг 
оғирлик ўлчови бирлиги. Ҳосилдорлик ўт- 
ган йилдагига нисбатан беш центнер ошиб, 
42 центнерга етди. Газетадан. 

2 Ғарбий Европадаги бир қанча мам- 
лакатларда 50 килограммга тенг оғирлик 
ўлчови бирлиги 

ЦЕНТНЕРЛИ Центнер оғирлигидаги. 
Икки центнерли той. 

ЦЕНТНЕРЧИ тар. Ҳар гектар ердан 
маълум центнер ҳосил етиштирувчи деҳқон. 
Юз центнерчи қизларнинг мақтови шеърга 
сиғмас. Зулфия. 

ЦЕНТРАЛИЗМ [ингл. centralism < лот. 
centrum — марказ, ўрта < юн. Kentron — 
циркуль игнаси] тар. Маҳаллий муассаса ва 
ташкилотлар марказий ҳокимиятга, ягона 
бир марказга бўйсундирилган ва унинг 
кўрсатмалари асосида фаолият юритадиган 
бошқарув тизими. 

ЦЕНТРИЗМ [ингл. centrism < лот. cen- 
trum — марказ] тар. сиёс. Сиёсий арбоблар 
ва ташкилотларнинг ижтимоий барқарор- 
ликка эришиш мақсадида турли хил мўъ- 
тадил ҳаракат ва партияларни бирлаштириш 
йўлидаги интилиши. 

ЦЕНТРИСТ [ ингл. centrist] Центризм 
тарафдори, издоши. 

ЦЕНТРИФУГА [нем. Zentrifuge < лот. 
centrum — марказ + fuga — қочиш] Катта 
тезликда айланиш пайтидаги марказдан 
қочма куч таъсири билан бир жинсли 
бўлмаган бирикмаларни таркибий қисм- 
ларга ажратадиган аппарат (кимёвий тад- 
қиқотларда, озиқ-овқат саноати ва ш.к. ларда 
қўлланади). Тупроқни механик анализ қилиш- 
да центрифугадан фойдаланилмоқда. М. Ба- 
ҳодиров, Тупроқшуносликдан амалий маш- 
ғулотлар. 





ЦЕРИЙ [лот. Ceres, Cereris — кичик 
сайёра номи; элемент шу сайёра билан деяр- 
ли бир вақтда кашф этилгани учун шундай 
номланган; Церера — рим мифологиясида 
ҳосилдорлик, оналик ва оила маъбудаси] 
Менделеев даврий системасининг III гуру- 
ҳига мансуб кимёвий элемент; яхши кеси- 
лувчи ва яссиланувчи металл. 

ЦЕСАРКА қ. сесарка. Цесарка жуда ҳа- 
ракатчан: учади ва тез югуради. «ЎзМЭ». 

ЦЕХ [нем. Zeche] 1 Завод, фабрика каби 
улкан саноат корхонасининг муайян маҳ- 
сулот ёки ярим фабрикат ишлаб чиқаради- 
ган асосий ёки ёрдамчи бўлими. Ип йигирув 
цехи. Цех бошлиғи. н Заводнинг пахта то- 
залаш цехида эса чиқиндини қайта ишловчи 
регенератор ўрнатилди. Газетадан. Корхона 
цехларини ўзига хос ижодхонага қиёс қилиш 
мумкин. Газетадан. Ўгириш ишида киносту- 
диянинг монтаж, овоз, филъмни қайта ишлаш 
ҳамда мураккаб съёмка цехлари фаолият 
кўрсатади. Ғ. Саломов, Таржима назариясига 
кириш. 

2 Шундай бўлим жойлашган бино. Цех- 
лар ичига шахдам қадам ташладик. Ғайра- 
тий. 

ЦИАН [юн. kyanos — оч ҳаворанг тош] 
ким. Азот билан углероддан иборат ўткир 
ҳидли, ёнувчи, рангсиз заҳарли газ. Цианга 
сулъфат кислота таъсир эттирилса, цианат 
кислота ҳосил бўлади. «ЎзМЭ». 

ЦИАНЛИ Таркибида циан бўлган. Ци- 
анли калий. 

ЦИВИЛИЗАЦИЯ [фр. civilization < лот. 
civilis — фуқарога хос, давлатга хос] 1 Мод- 
дий ва маънавий маданиятнинг ижтимоий 
тараққиётида эришилган муайян босқич; 
маданий тараққиёт даражаси. Шарқ циви- 
лизацияси. н Бозор иқтисодиёти — жаҳон 
цивилизацияси ривожланиши йўлидаги муқар- 
рар босқичдир. Газетадан. 

2 айн. маданият, тамаддун. 

3 Маданиятнинг замон ва маконда че- 
гараланган тарихий типи. Миср цивилиза- 
цияси. Месопотамия цивилизацияси. 

4 Инсониятнинг ёввойилик ва ваҳший- 
лик давридан кейинги ижтимоий тараққиёт 
босқичи. 

ЦИГАРА қ. сигара. Баланд мартабали 
меҳмон ёнбошлаб цигара чекар, бошқалар 
камтарлик билан чўкка тушиб ўтирарди. М. 
Исмоилий, Фарғона т. о. 


ЦИКЛ [юн. Kyklos — гардиш, айлана, 
доира] 1 Маълум давр ичида такрорланиб 
турадиган иш, ҳодиса, жараён ва ш.к. нинг 
ҳар бир давраси. Ишлаб чиқариш цикли. 
Ўзгарувчан ток цикли. н Ғўза парвариши- 
нинг тўла бир циклини амалга ошириш учун 
10—12 кун вақт сарфланади. Газетадан. Ро- 
ботнинг ишлаш циклини ўзгартириш, уни бош- 
қа операция бажаришга мослаштириш мум- 
кин. «Фан ва турмуш». 

2 қ. туркум 2. Бундай асарлар орасида 
«Ватандоишарим» цикли, «Мангулик» синга- 
ри ўнларча ажойиб очеркларимиз китобхон- 
ларга манзур бўлган. Н. Сафаров, Жасорат- 
нинг давоми. Масалан, Гомер циклидаги поэ- 
маларни ижро этган қадимғи юнон макта- 
би.. бизга маълумдир. «ЎТА». 

ЦИКЛИК Цикллар бўйича содир бўла- 
диган, циклли, даврий. Қайта ишлаб чиқа- 
ришнинг циклик ҳаракати. 

ЦИКЛЛАШТИРМОҚ айн. туркумламоқ 1. 

ЦИКЛЛИ Даврали, даврий. Циклли жа- 
раён. Ишнинг циклли графиги. 

ЦИКЛОН I [юн. Kyklon — айланувчи] ме- 
теор. Атмосферанинг кучли ёгингарчилик, 
шамол ва қуюқ булутланиш билан кечади- 
ган шиддатли, уюрмавий ҳаракати; радиуси 
бир неча минг километрга етадиган ҳаво 
гирдоби. Ернинг булут ea қор қоплами, кун- 
дузги ea кечқурунги уфқи фотосуратга олин- 
ди, довуллар ea циклонлар аниқланди. Газе- 
тадан. Ўзбекистонга Атлантика океанидан 
келадиган циклонлар қишда илиқ, ёмғирли, 
қорли об-ҳаво келтиради. «ЎзМЭ». 

ЦИКЛОН II тех. Ҳаво (газ)ни муаллақ 
қаттиқ зарралардан марказдан қочма куч 
таъсирида тозалаш учун мўлжалланган 
аппарат. 

ЦИКЛОТРОН [юн. kyklos — айлана + 
(elek)tron — каҳрабо (бу ерда «трон» — 
электроникага алоқадор асбоблар номини 
ҳосил қилувчи қўшимча)] Зарядланган мик- 
розарралар (протон ёки ионлар)нинг ҳара- 
катини тезлаштирадиган, атом ядросини 
текширишда ишлатиладиган мослама. Ке- 
лажакда энг кучли циклотронлардан бири 
бўладиган циклотрон пойдевори ёнига ae- 
тосамосваллар кетма-кет келиб турибди. 
Газетадан. 

ЦИЛИНДР [юн. kylindros — вал, ғалтак] 
1 мат. Цилиндрик сирт ва иккита параллел 
текислик билан чегараланган жисм. Агар 




цилиндрик сирт ясовчилари цилиндр ясовчи- 
сига перпендикуляр бўлса, у тўғри цилиндр 
деб аталади. «ЎзМЭ». 

2 тех. Шу шаклдаги деталь ёки буюм. 
Ғилдиракнинг ҳар бир спицаси ўз ўлчамини 
ўзгартира олувчи ўзига хос пневматик ци- 
линдрга эга. Газетадан. Мис, рух ва қалайдан 
тайёрланган.. цилиндрни кимдир ғилдиратиб 
келди. «Муштум». 

3 кўчма Соябони кичикроқ, тепаси ба- 
ланд цилиндрсимон бош кийими, эркаклар 
шляпаси. Цилиндр кийган киши. 

ЦИЛИНДРИК 1 Цилиндрга оид. Ци- 
линдрик жисм. 

2 Цилиндр шаклидаги, цилиндрсимон. 

ЦИЛИНДРЛИ 1 Цилиндри бўлган, ци- 
линдр билан таъминланган. Цилиндрли ма- 
шиналар. Тўрт цилиндрли двигателлар. 

2 Бошига цилиндр кийиб олган. Ци- 
линдрли киши. 

ЦИНГА [қад. р. цинга — панжа бўғим- 
ларининг зирқираб оғриши] тиб. Витамин 
етишмаслиги туфайли юз берадиган, дар- 
монсизлик, тиш милкларининг бўшашуви, 
қонаши ва тишларнинг тўкилиши билан 
характерланадиган касаллик. «С» витамини 
рахит, витаминоз, цинга касалликларидан 
сақлайди. «Саодат». 

ЦИНК [нем. Zink — рух] ким. Менделеев 
даврий системасининг II гуруҳига мансуб 
кимёвий элемент, кумушсимон-оқиш, ях- 
ши чўкичланадиган металл, рух. 

ЦИНКОГРАФ Цинкография мутахас- 
сиси. Цинкографлар офсет-босма фабрикаси 
аҳил жамоасининг ишчан аъзоларидир. Га- 
зетадан. 

ЦИНКОГРАФИЯ [цинк + юн. grapho — 
ёзаман] плгрф. 1 Типографияда расм, чизма 
ва ш.к. ларни босиш учун фотомеханик йўл 
билан рух клишелар тайёрлаш усули. Цин- 
кография клишеси. Чизмани цинкография 
усули билан босиб чиқариш. 

2 Шундай клишелар тайёрлайдиган кор- 
хона ёки цех. Нашриётимизнинг цинкография 
цехи республикамиздаги энг йирик иллюстра- 
ция устахонаси ҳисобланади. Газетадан. 

ЦИРК [лот. circus — айлана, доира] 1 
Санъатнинг акробатика, гимнастика, мас- 
харабозлик, иллюзионизм, дорбозлик, 
жонглёрлик, ҳайвонлар ўргатиш, ўйнатиш 
ва ш.к. жанрлар (томошалар)ни ўз ичига ол- 
ган тури. [Искандар] Олти-етти ёшларда 


отасидан етим қолиб, кўчманчи цирк артист- 
лари билан кўп шаҳарларни кезган. Ш. Ризо, 
Қор ёғди, излар босилди. 

2 Санъатнинг шу турини томошабин- 
ларга кўрсатиш билан шуғулланадиган му- 
ассаса ва унинг биноси. Тошкент цирки. н 
Улар цирк олдидан ўтиб, аллақандай ариқ- 
чалардан ҳатлашди. П. Қодиров, Уч илдиз. 

ЦИРКОНИЙ [лот. zirconium < нем. Zir- 
kon < ф. — тилларанг, олтин рангли 

ёки а. 0 j j — қимматбаҳо тош; сурик] ким. 
Менделеев даврий системасининг IV гу- 
руҳига мансуб кимёвий элемент, кумуш- 
симон ялтироқ, қийин эрувчи қаттиқ металл. 
Соф цирконий атом техникасида нейтрон- 
ларни қайтарадиган конструкцион материал 
сифатида ишлатилади. «ЎзМЭ». 

ЦИРКУЛЬ |ло/и. circulus — айлана, доира] 
Тушь ёки қалам билан айлана, доира, ёйлар 
чизишга, чизиқлар, кесмалар узунлигини 
ўлчашга хизмат қиладиган чизмачилик ас- 
боби; паргар. Циркулъ билан айлана чизмоқ. 
Циркулъ игнаси. Циркуль оёқчаси. Чизмачи- 
лик циркули. 

ЦИРКУЛЯР [нем. Zirkular < лот. circu- 
laris — айланма] эск. Юқори раҳбар органлар 
томонидан ўзига қарашли ташкилотларга 
ёки барча тобе мансабдор шахсларга юбо- 
риладиган ёзма фармойиш, буйруқ; кўр- 
сатма. Циркуляр олмоқ. Циркуляр теле- 
грамма. 

ЦИРКЧИ Цирк артисти. Чорсунинг ўр- 
тасида иккита тахта аравада Юпатовнинг 
циркчилари тўхтаб, жар солар эдилар. Ғ. 
Ғулом, Шум бола. Циркчи хотин ўзининг 12 
«дўстлашган» тимсоҳлари билан майдонга 
чиқиб келади. Газетадан. 

ЦИРРОЗ [юн. kirrhos — сарғиш, малла 
ранг] тиб. Жигар, ўпка, буйрак каби аъзо- 
лардаги қалин бириктирувчи тўқималарнинг 
ўсиб, катталашиши оқибатида шу аъзонинг 
чандиқланиб бужмайиши ва шаклининг 
ўзгариши; склероз. Жигар циррози. 

ЦИСТЕРНА [лот. cisterna — ҳовуз, ҳав- 
за; сув омбори] 1 Суюқликлар, суюқ газ- 
лар, тўкиладиган маҳсулотлар сақданадиган 
ёки ташиладиган кўчма ёки стационар ре- 
зервуар, идиш. Дастлабки сув цистерналари 
Газлига етиб келди. Газетадан. 

2 Шундай резервуар ўрнатилган авто- 
мобиль, вагон ва ш.к. Жавод машинасининг 
бункерини бўшатгани чиққан кезда кўчма 




заправка цистернаси келиб қолди. И. Раҳим, 
Жаводнинг жадвали. 

ЦИСТЕРНАЛИ Цистерна ўрнатилган. 
Цистернали вагон. 

ЦИСТИТ [юн. kystis — қовуқ + itis — 
яллиғланишни билдирувчи қўшимча] тиб. 
Қовуқнинг яллиғланиши билан характер- 
ланувчи касаллик. Цистит касаллиги. н 
Цистит ўз вақтида даволанмаса, сурунка- 
ли касалликка айланиб кетиши мумкин. 
Газетадан. Циститнинг олдини олишда шах- 
сий гигиена қоидаларига риоя қилиш.. парҳезга 
эътибор бериш керак. «Саломатлик» энцик- 
лопедияси. 

ЦИТАТА [лот. citatum < citare — чақир- 
моқ, даъват қилмоқ; номламоқ] Бирор матн- 
дан, адабий, мусиқавий ва ш.к. асардан айнан 
кўчирилган парча; иқгибос. Цитата келтирмоқ. 
н -Цитаталар ўринли, лекин назаримда, улар 
кўпайиб кетган, — талаба лсуръатсизлик билан 
ўз фикрини билдирди. «Ёшлик». 

ЦИТАТАБОЗЛИК Цитаталар келтириш- 
га берилиб кетиш, ўринли-ўринсиз равишда 
цитаталар келтиравериш. Цитатабозлик 
касали. н Цитатабозлик ва умумий гаплар 
билан вақтни олиш сингари ярамас ҳоллар ҳали 
батамом тугатилмаган. Газетадан. 

ЦИТО- [юн. kytos — идиш; омбор; ҳу- 
жайра] Байналмилал ўзлашма қўшма сўз- 
ларнинг таркибий қисми бўлиб, ўзи би- 
рикиб келган сўзнинг ҳайвон ёки ўсимлик 
ҳужайраларига алоқадорлигини кўрсатади, 
мас., цитокимё, цитология. 

ЦИТОДИАГНОСТИКА [цито.. + диаг- 
ностика] ииол. тиб. Тананинг бирор сирти- 
дан ёки унинг суюқликларидан олинган 
ҳужайра унсурларини микроскопик тадқиқ 
этиш йўли билан касалликларни аниқлаш. 

ЦИТОКИМЁ [цито.. + кимё] Ҳужайра 
тузилмаларининг кимёвий таркиби ва ўз- 
гаришларини ўрганадиган фан; цитология- 
нинг бир бўлими. Цитокимё соҳасидаги тад- 
қиқотлар 19-асрнинг ўрталаридан 20-аср 
ўрталаригача айниқса жадал ривожланган. 
«ЎзМЭ». 

ЦИТОЛИЗ [цито.. + юн. lysis — эриш; 
бузилиш] биол. Ҳайвон ва ўсимлик ҳужай- 
расининг одатдаги физиологик жараёнлар 


ҳамда турли патологик ҳолатларда бутунлай 
ёки қисман эриши. 

ЦИТОЛОГИЯ [цито.. + юн. logos — таъ- 
лимот] Ҳужайраларнинг тузилиши ва функ- 
циясини, кўп ҳужайрали ва бир ҳужайрали 
организмлардаги аъзо ва тўқималарнинг 
ўзаро боғланиши ва муносабатларини ўр- 
ганувчи фан. Ҳозир республикамиздаги мав- 
жуд тиббиёт институтларида цитология 
гистология билан қўшиб ўқитилади. «ЎзМЭ». 

ЦИТРУС [лот. citrus — лимон] Лимон, 
апельсин, мандарин каби ўсимликларнинг 
умумий номи. Кавказ цитруслари. Цитрус 
меваси. н Цитрус ўсимликларини иқлим- 
лаштириш юзасидан олиб борилган ажойиб 
ишлар ўз самарасини кўрсатмоқда. Газе- 
тадан. 

ЦИФЕРБЛАТ [нем. Zifferblatt < Ziffer - 
рақам + Blatt — варақ; қават, қатлам] Ст- 
релкали ўлчов асбобларида рақамли бўли- 
нишларга эга бўлган пластинка; у бўйлаб 
ҳаракатланадиган стрелка учи ўлчанаётган 
катталик қийматини кўрсатади. Рўпарадаги 
юмалоқ тарози циферблати устидаги мил 
ҳаракатга келди. С. Анорбоев, Йўлда йўл- 
дош бўлганлар. [ Соатнинг] Циферблати ҳам 
эски, рақамларига доғ тушган. Ў. Умарбеков, 
Соат. 

ЦИФЕРБЛАТЛИ Циферблат ўрнатил- 
ган, циферблати бор. Циферблатли тарози. 

цоколь [итал. zoccolo] 1 архит. Бино, 
иншоот ташқи деворининг, ҳайкал ва ш. к. 
нинг фундамент устига қурилган ва юқори 
қисмига нисбатан олдинга бир оз туртиб 
чиққан пастки қисми. Бино цоколи. Цоколъ 
плитаси. н Цоколь пишиқ ғишт, бетон ёки 
темир-бетон блоклардан ишланади. «ЎзМЭ». 

2 тех. Электрон ва чўғланма лампаларда 
лампани патронга бириктиришга хизмат 
қиладиган конструктив қисм. 

ЦУНАМИ [яп. — ажал ва вайроналик 
келтирувчи тўлқинлар] Сув остида ёки со- 
ҳил бўйида кучли зилзила бўлганда ёки сув- 
ости вулканлари отилганда, денгиз устида 
пайдо бўладиган жуда катта, ҳалокатли 
тўлқинлар. Бир неча мамлакатларда аҳолини 
цунамидан хабардор қилиш хизматлари ту- 
зилган. «ЎзМЭ». 




P± 



ЧАВАНДОЗ 1 [ф. — чап қўл би- 

лан ўқ (камон) отувчи; чапдаст; моҳир] От 
чоптириш, улоқ чопиш, отда ўйнаш 
санъатини эгаллаган одам. Икки чавандоз 
ёнма-ён от йўрттириб келарди. Ҳ. Ғулом, 
Машъал. У [Авлиёқул] эски чавандоз, неча 
улоқларда қатнашиб, оёғи маймоқ бўлиб 
қолган. Мирмуҳсин, Тунги чақмоқлар. 

2 кўчма Илғор, пешқадам. Олти йил 
ўтдими шунга, мана энди Анорхон бригадир- 
лар чавандози. Й. Шамшаров, Танланган 
асарлар. Илм-фан йўлида моҳир чавандоз 
бўлаверинг.. кашфиётларингиз шуҳрату шон 
топаверсин. Газетадан. 

ЧАВАНДОЗЛИК Отда юриш маҳорати. 
Славик эгарга ўтириб, «мана мен кимман!» 
дегандек, чавандозлигини кўз-кўз қилди. И. 
Раҳим, Чин муҳаббат. 

ЧАВАТИ шв. айн. чапати. Ҳар куни чол 
ўтинга чиқиш вақтида хотини иккита 
чавати қилиб берар экан. «Эртаклар». 

ЧАВГОН [ф. jlS — учи эгри таёқ] Учи 
эгри қилиб тайёрланган махсус таёқ; шу 
таёқ ва тўп билан от устида ўйналадиган 
жамоавий спорт ўйини. Дарвозахонага яқин- 
лашиб, симтўр билан ўралган майдончада 
чавгон ўйнаётган ёшларга яна кўзи тушди. 
М. М. Дўст, Лолазор. 

ЧАВКАР 1 сфт. Ола-була; қора холли, 
хол-хол (от туси ҳақида). Чавкар отда қоқ- 
қан қозиқдек бўлиб ўтирган.. йигит: -Мана 
бу бўз хўп чарчатди мени, — деди. Ш. Хол- 
мирзаев, Т. Усмонов, Сўнмас ўт. 

2 Шундай тусдаги от. Нигора ўша куни 
пешин маҳалда чавкарини қора терга боти- 


риб, Оқсойга кириб келди. С. Анорбоев, Оқ- 
сой. 

ЧАВКОН айн. чавгон. [Одамлар] Отлари- 
ни гижинглатиб, «чавкон» ўйинидан қайта- 
дилар. Ойбек, Нур қидириб. 

ЧАВОҚ Балиқ тури. Ҳавода бир неча май- 
да чавоқ ялт-юлт этди-ю, сувга тушиб 
кетди. Қ. Кенжа, Тог йўлида бир оқшом. 

ЧАВОҚЛАМОҚ Бир неча ерига пичоқ 
урмоқ, пичоқ уриб ичак-човоғини ағдармоқ. 
Низомиддин читфуруш.. маст вақтида ўзи- 
ни чавоқлаб қўйди. С. Аҳмад, Сайланма. 

ЧАЁН 1 зоол. Ўргимчаксимонлар синфига 
мансуб бўлган бўғимоёқлилар туркумига 
кирувчи заҳарли ҳашарот. Ривоятларга қа- 
раганда, чаён ўзининг вижир-вижир болала- 
рини ўз елкасида олиб юрармиш. А. Мухтор, 
Давр менинг тақциримда. 

2 кўчма Тили аччиқ, бамисоли чаёндек 
чақувчи, газанда (одам ҳақида). [Султонали:] 
Бу калтакесак ютган чаённинг юрагида сиз- 
га қарши катта адоват бор. А. Қодирий, 
Меҳробдан чаён. 

Чаён чақиб олгандай ёки чаён чаққан 
одамдай Бирданига тезлик билан; кучли 
даражада. Умар акам бу гапни шу қадар ишонч 
билан айтдики, чаён чаққан одамдай сапчиб 
туриб, бора солиб, ёқасига ёпишгим келди. Ў. 
Ҳошимов, Икки эшик ораси. 

ЧАЕНВАЧЧА 1 Чаённинг боласи. 

2 кўчма Газанда, ёмон одамнинг бола- 
си. Сиз билан бирга турмага киришга ро- 
зиман, дадажон, аммо чаёнваччага [Неъ- 
матга] эрга тегмайман. 3. Фатхуллин, Бу- 
лутсиз кўланка. 




ЧАЁНУТ Пояси ва барги заҳарли қил- 
чалар билан қопланган, баданга тегса қат- 
тиқ қичитадиган ёввойи ўт. 

ЧАИИНДИ Бирор нарса чайилгандан 
кейин қолган ифлос, кир сув. 

ЧАИИР I 1 Толалари маҳкам бириккан, 
ёрилиши, ишланиши қийин (ёғоч-тахта, 
ўтин ҳақида). У чайир тўнкалар ёрилади- 
ган ўткир болтани олиб.. отхона томонга 
шахдам юриб кетди. Ҳ. Ғулом, Машъал. 

2 кўчма Бақувват, пишиқ. Умар озғин, 
чиллакдек бўлса ҳам, жуда чайир. С. Аҳмад, 
Сайланма. Мансур.. унинг [Гавҳарнинг] но- 
зик, аммо чайир қўлини маҳкам қисди. Ў. 
Ҳошимов, Қалбингга қулоқ сол. 

ЧАИИР II Қуруқ даштларга мослашган, 
гуллари сарғиш, озуқабоп ва шифобахш 
ўтсимон ўсимлик. Чайирнинг илдизларида 
шира — смола, крахмал, баргларида эфир 
мойи бор. «ЎзМЭ». 

ЧАИИРЛИК Пишиқлик, кучлилик. 
[Кўшнилар] Оташнинг чайирлигини эслаб, 
Ойқиз холанинг кўнглини кўтаришади. Р. 
Раҳмонов, Чангалзордаги шарпа. 

ЧАИЛА Шох-шабба, қамиш ва ш. к. дан 
одатда полиз экинлари тепасига вақтинча 
қурилган уйча; капа. Адирнинг қоқ ўртасига 
тоғам қамиш, шохлардан чайла қуриб олган 
эди. «Шарқ юлдузи». 

ЧАИМОҚ 1 Ювилган нарсани тоза сув- 
га ботириб ёки устидан тоза сув қуйиб, 
чайқаб тоза қилмоқ. Болакай дарров чойнак- 
ни ариқчада чая бошлади. Р. Файзий, Асад 
либоси. 

Кир чаймоқ Ювилган кирларни тоза 
сувда чайқаб, совун юқини кетказмоқ. Мўъ- 
табархон ҳайрон бўлди-ю, кирларини тез- 
тез чайиб қўя қолди. «Муштум». 

2 Ювмоқ. [Яхшибоев] Шошилмай ванна- 
хонага кириб, юз-қўлини чайиб, артиниб, 
шундан кейингина ичкарига ўтди. М. М. Дўст, 
Лолазор. 

3 Пок, тоза тутиш ёки даволаш учун сув 
ёки бирор доривор суюқлик билан ювмоқ; 
чайқамоқ. Оғиз чаймоқ. Томоқни сода би- 
лан чаймоқ. н Садаф каби оқ тишларини 
бир-икки чайди-да, ариқ бўйини ва унинг 
сувларини ташлаб кетди. А. Қодирий, Ўтган 
кунлар. 

4 Ҳўл, нам қилмоқ (ёғин-сочин, шуд- 
ринг ҳақида). Кечагина ёққан жала ўт- 
ўланлар билан гиёҳларни чайиб ўтибди. Н. 


Фозилов, Дийдор. Шудринг чайган ёлғизоёқ 
йўлдан юқорига унсиз юришди. «Ёшлик». 

ЧАЙНАЛГАН 1 Чайнамоқ фл. сфдш. 
Чайналган гўшт. 

2 кўчма Кўп марта эшитилган, сийқаси 
чиққан; эски. Чайналган мавзу. н Миялари 
бошқа нарса билан машғул бўлган косиблар, 
эснашдан ўзларини зўрға тийиб, чолнинг минг 
марта чайналган гапини тинглар эдилар. М. 
Осим, Элчилар. 

ЧАЙНАЛМОҚ 1 Чайнамоқ фл. мажҳ. н. 
Чайналган нон. 

2 кўчма Ўнғайсиз ҳолатга тушиш натижа- 
сида ноаниқ гапирмоқ. Йигит гапини йў- 
қотиб чайналди. С. Аҳмад, Уфқ. Чол алла- 
нарса деб чайналди-да, ҳисобчига бир қараб 
қўйди. Ш. Холмирзаев, Тоғларга қор тушди. 

3 кўчма Гап-сўз бўлмоқ. Аввало, одам- 
ларнинг оғзига тушма, оғизга тушганингдан 
кейин, сақич бўлиб чайналасан. И. Раҳим, Зан- 
гори кема капитани. 

ЧАИНАМ (нумератив сўзлар билан бирга 
қўлланади) Оғизда чайнашга лойиқ бирор 
нарса. ..бир бутун сигир гўштидан бир чай- 
нам ҳам бизга насиб бўлмади. Ғ. Ғулом, Шум 
бола. 

ЧАИНАМОҚ 1 Оғиздаги таомни тиш- 
лар орасида майдаламоқ, юмшатмоқ. Аҳмад 
парвойи палак, оғзини тўлдириб, нон чайнар- 
ди. Ф. Мусажонов, Ҳиммат. Отлар пишқи- 
риб туриб, хушбўй ҳўл бедани иштаҳа билан 
чайнамоқда эдилар. Ойбек, О. в. шабадалар. 

2 Тирикчилик учун ишлатмоқ. [Яхши- 
боев:] Майда чайнаб есанг, бу пул сенга кўп 
йилга етади. М. М. Дўст, Лолазор. 

3 с. т. айн. ғажимоқ 5. Машина қўлини 
чайнаб кетибди. 

4 кўчма Бировни ғийбат қилмоқ, ёмон- 
лаб гапирмоқ; койимоқ. Дадаси билан ойи- 
си ҳамон унинг опоқ дадасини «чайнаётган» 
эди. «Ёшлик». [Ёрқиной] Бир куни тўйга 
борган эди, хотин-халаж нуқул уни «чайнаб» 
ўтиришди. Р. Раҳмон, Меҳр кўзда. 

5 кўчма салб. Бир гапни ҳадеб қайта- 
равермоқ; гапни чўзмоқ; ҳал бўлган ма- 
салани яна айлантириб муҳокама қила- 
вермоқ. [Бўтабой] Ўзи ҳам аниқ-равшан бир 
сўз айтолмай, гапни чайнай бошлади. А. 
Қаҳҳор, Қўшчинор чироқлари. 

Чайнаманг шиминг айн. обакидандон. 
[Зумраднинг] Қулоғидаги шиша исирға худди 
бир парчагина чайнаманг шимингдек йилтил- 




лаб турар.. эди. А. Мухтор, Бўронларда бор- 
дек ҳаловат. 

ЧАИНВОРД [ингл. chain — занжир, ҳал- 
қа + word — сўз] Занжир шаклида кетма-кет 
жойлашган катакларни ҳарфлар билан тўл- 
диришдан иборат бошқотирма тури; бунда 
қидирилаётган сўзлар қаторидаги аввалги 
сўзнинг охирги ҳарфи кейин келувчи сўз- 
нинг биринчи харфи бўлиб келиши талаб 
қилинади. 

ЧАЙҚАЛМОҚ 1 Чайқамоқ фл. мажҳ. н. 
Чайқалган кирларни ёймоқ. 

2 У ён-бу ён тебранмоқ, лапанглаб ҳа- 
ракат қилмоқ. Юрганда букчайиш, у ёқ-бу 
ёққа чайқалиш, оёқларни бир-бирига уриб 
юриш ярамайди. «Фан ва турмуш». Чайқалади 
денгиз беором.. Ғайратий. 

3 кўчма Тўлқинланмоқ, жунбушга кел- 
моқ, ҳаяжонланмоқ Ёш қалблар ҳаяжондан 
тўлқин каби чайқалади. «Ёшлик». Юрагида 
дард тўлқини бирдан кучли чайқалиб кетди. 
Ойбек, Танланган асарлар. 

4 кўчма Ғ1отинч, безовта бўлмоқ. Кекса 
дилингизга тушмасин титроқ, Оталар, чай- 
қалиб турибди олам. А. Орипов. [Ҳилол буви:] 
Нима гап ўзи, нега замон чайқалиб қолди? 
Ойбек, Улуғ йўл. 

ЧАЙҚАЛТИРМОҚ 1 Чайқалмоқ фл. орт. 

н. Тўлқин кемаларни силтаб-силтаб, чсшқал- 
тириб ташлаяпти. Т. Рустамов, Мангу жа- 
сорат. 

2 кўчма Қўзғатиб юбормоқ; руҳиятда 
ўзгаришни юзага келтирмоқ. ..ҳали қизалоқ- 
қа дастлаб кўз ташлаган пайтида вужу- 
дида қўзғалган илиқлик қалбининг туб- 
тубида беркиниб ётган бошқа ҳис-туй- 
ғуларини ҳам чайқалтириб юборди. X. Тўх- 
табоев, Йиллар ва йўллар. 

ЧАИҚАМОҚ 1 айн. чаймоқ. Кунлардан 
бирида бир тўда банди хотинлар тоғдан 
анҳорга кир чайқагани тушишди. С. Аҳмад, 
Ҳукм. 

2 У ён-бу ён тебратмоқ. Бошини чайқа- 
моқ. н Улғай эна афсус билан бош чайқади. 
«Шарқ юлдузи». 

ЧАЙҚАТМОҚ 1 Чайқамоқ 1 фл. орт. н. 

Кирни икки марта чайқатмоқ. 

2 Ҳар ёнга тўлқинлатмоқ, тебратмоқ. Сув- 
ни чайқатмоқ. н Шамол ўт-ўланларни 
чайқатар, ёввойи жийда шохларини буйда- 
ларди. С. Аҳмад, Жимжитлик. 


ЧАЙҚОВ Олибсотарлик; олиб-сотиш, 
олиб-сотув. Кўса эртасига каллаи саҳарлаб 
етиб келди. Авжи чайқов вақти экан, бақи- 
риқ-чақириқлар қулоқни қоматга келтира- 
ди. «Муштум». 

Чайқов бозор(и) Олибсотарлар савдо 
қиладиган бозор. / Аҳмаджон] Катта чайқов 
бозорида юргандай боши ғувуллаб кетди. С. 
Кароматов, Ҳижрон. 

ЧАИҚОВЧИ Олибсотарлик билан шу- 
ғулланувчи шахс, олибсотар; спекулянт. 

ЧАЙҚОВЧИЛИК Чайқов билан шуғул- 
ланиш; спекуляция. Белига ўн-ўн беш рўмол- 
ни ўраб олиб.. бемалол чайқовчилик қилиб 
юрган эмиш. С. Сиёев, Ёруғлик. 

ЧАК [ф. . С — томчи] тақл. с. Томчи- 
нинг урилишидан ҳосил бўладиган товуш- 
ни билдиради. Тарнов бўғотларида осилиб 
турган сумалаклар офтобда йилтилларди-ю, 
чак этмасди. Р. Файзий, Ҳазрати инсон. 

ЧАКАК I анат. Пастки жағ. ..раис эса 
тиши оғриган кишидек, икки кафти билан 
чакагини ушлаб, асабий ўйлаб ўтирарди. Н. 
Аминов, Қаҳқаҳа. 

Чакаги очилмоқ Тинимсиз гапиравер- 
моқ, эзмаланмоқ. Ҳожиматнинг чакаги очи- 
либ, гапга тушиб кетди. С. Аҳмад, Қадрдон 
далалар. Чакаги очиқ 1) йиғлоқи (бола ҳа- 
қида); 2) сергап, эзма. -Бунча чакаги очиқ 
одамсиз.. — деди регистрация қилувчи хотин 
чолга кўзларини олайтириб. «Муштум»; 3) 
тинимсиз овоз чиқарадиган ҳайвонлар (ит, 
сигир, қўй каби) ҳақида. ..чакаги очиқ ит- 
ларнинг вовуллаши, отларнинг кишнаши со- 
кин қишлоқни ғала-ғовурга тўлдирди. А. Му- 
ҳиддин, Ҳ. Тожибоев, Оташ қалбли қиз. 
Чакаги тинмайди 1) кўп бетўхтов гапиради; 
эзма. Тарози шайинларини муттасил ликил- 
латиб турганларнинг чакаги тинмайди. 
«Муштум». Чакаги тушмоқ Гапира-гапира 
чарчамоқ; бирор гапни кўп таъкидламоқ. 
Бу ҳақда гапиравериб, чакагим тушди. Чакак 
урмоқ айн. чакаги тушмоқ. [Ойшахон:] Ўлар 
ҳолатга етдим-ку бу қизингизга чакак ура- 
вериб. А. Муҳиддин, Айбсиз айбдор. Чакаги 
чакагига тегмаслик 1) тез ва кўп гапирмоқ; 
эзмаланмоқ; 2) кўп овоз чиқармоқ. Ора-си- 
ра пулемётлар чакаги чакагига тегмаган 
ғазабли лайчадсш акиллаб қўяди. Ойбек, 
Қуёш қораймас; 3) кўп, тинимсиз йиғламоқ 
(бола ҳақида). 

ЧАКАК II Оёқ кийимининг юзи билан 
дастагининг бирлашган ери, ёни. Қатнай- 
қатнай кавушимнинг чакаги тушди. 

ЧАКАКЛИ 1 Серйиғи, йиғлоқи. Чакакли 
бола. 

2 Сергап, эзма. Чакакли хотин. 

3 кўчма Ебтўймас, очофат. -Вой-бўй, — 
деди чол [Шум болага], — чакаклигина мол 
кўринасан, қирдаги киши нега сени сўкиб 
кетаётибди бўлмаса? Ғ. Ғулом, Шум бола. 

ЧАКАК-ЧАКАК Ориқ, юз гўштлари кам. 
Дадамат аканинг қотма ea абжир гавдаси- 
га мос чакак-чакак қорамағиз башараси 
Аҳмадга кўпроқ ёқарди. Ф. Мусажонов, 
Ҳиммат. 

ЧАКАЛАК Шохлари бир-бирига чал- 
кашиб кетган қалин бутазор ёки дарахтзор. 
Ҳовли орқасидаги чакалакдан секин-секин 
ой кўтарила бошлади. Ойбек, Танланган 
асарлар. Бир кун чакалакка ўтин кесгани 
бордик. «Зумрад ва Қиммат». 

Чакалакка қочмоқ (ёки урмоқ) Ўзини 
бирор ишдан четга тортмоқ, ўзини қуруққа 
олиб қочмоқ. Қодиров салгина шаиапидан 
тушиб, бўшашгандай бўлди: -Нима учун 
қилғиликни қилиб, чакалакка қочасан? Ш. 
Рашидов, Бўрондан кучли. 

ЧАКАЛАКЗОР Чакалак босган жой; 
бутазор. Чакалакзордан бир ҳакка «шақ- 
шақ»лаб, узун думини чўзганча, нариги соҳилга 
учиб кетди. С. Нуров, Майсаларни аёз ур- 
майди. 

ЧАКАМУҒ Ёпишқоқ юмалоқ тиканли, 
япалоқ баргли ёввойи бир йиллик ўтсимон 
ўсимлик ва унинг тиканаги. Калта думига 
дарҳол аллақаердан чакамуғ ёпштириб олган 
эшак ютоқиб, ўзини ўтга урди. X. Султонов, 
Онамнинг юрти. 

ЧАКАНА [ф. 1 Доналаб, майдалаб 

ёки кичик тўп билан сотиладиган ва сотиб 
олинадиган. Чакана савдо. н Чакана нарх- 
ларни ўзгартириш мумкинлиги, шубҳасиз, 
ҳозирги пайтда энг мунозарали масаладир. 
Газетадан. 

2 Унчалик аҳамиятга эга бўлмаган; ар- 
зимас, майда-чуйда. Хосият холанинг эрла- 
ри ҳам чакана пахтакор бўлмаган эканлар. 
Р. Файзий, Чўлга баҳор келди. Гўшт-ёғ ўз 
қўлингизда. Даромад ҳам чаканамасдир? С. 
Анорбоев, Оқсой. Чакана гапга қулоқ йўқ. 
Иш кечикади. Ҳ. Назир, Сўнмас чақмоқлар. 


3 шв. Майда чорва моллари, қўй-эчки 
ва аҳолига тегишли шундай молларни бо- 
қувчи. Шу кундан эътиборан аскар чакана 
чўпон бўлди.. Адирда узун кун чакана мол боқди. 
Т. Мурод, От кишнаган оқшом. 

ЧАКАНАЛЛБ рвш. Доналаб, майдалаб, 
чакана. Чаканалаб олмоқ. Чаканалаб сотмоқ. 
н [Тожибой] Ҳатто қалампирдан тортиб, 
сақич, қуртгача олиб чиқиб қўяр, зориққан- 
ларга чаканалаб сотар эди. С. Зуннунова, 
Гулхан. 

ЧАКАНАЧИ Чакана савдо қилувчи, ча- 
кана савдо билан шуғулланувчи. 

ЧАКАНА-ЧУКАНА с. т. Унчалик аҳами- 
ятга эга бўлмаган; арзимаган, майда-чуйда. 
Чакана-чукана гап. н Ғунажин пулланди. 
[Нодир] Чакана-чукана қарзлардан қутулди. 
Ж. Абдуллахонов, Тўфон. 

ЧАКАНДА [ ф. Жийдадошлар 

оиласига мансуб, сариқ нордон майда ме- 
вали, сертикан доривор бута ва унинг ме- 
васи. Қаршисидаги шохи синган чакандага 
тикилиб турган Усмоновнинг фикри тўх- 
тамга келиб, хўрсинди. Н. Қобил, Унутил- 
ган соҳиллар. Чаканда мевасидан фармацев- 
тика саноатида мой олинади. Газетадан. 

ЧАКАС Ов қуши қўндириладиган сим 
қўндоқ. Қора йўрға бўлсин барин мингани.. 
Юзта чакас берсин қушлар қўнгани. «Бўта- 
кўз». 

ЧАКИДА [ф. — томган, томиб тур- 

ган] айн. қорадори. Зокир булбул баъзи- 
баъзида кўкнорининг чакидасидан ичиб юра- 
ди. Ш. Бўтаев, Қўрғонланган ой. 

ЧАКИДАХЎР [ф. — чакида ис- 

теъмол қилувчи] Қорадори истеъмол қи- 
лувчи; банги. Чакидахўр мулла Содиқохун.. 
тузоқларига тушадиган аҳмоқ тополмасдан, 
кучала еган итдек тиришиб қолдилар. «Муш- 
тум». 

ЧАКИЛЛАМОҚ Чак -чак томмоқ, томиб 
турмоқ. Токнинг қайчи теккан танасидан 
чакиллаб шарбат томди. «Саодат». 

ЧАКИЧ Нонни чакичлаш учун дастали 
ёғоч каллакка бир текисда сим қоқиб ёки 
парранда патларини дасталаб боғлаб ясал- 
ган уй-рўзғор асбоби. Сим чакич. Пат ча- 
кич. н Тандирда ёғлиқ хамир acma вижир- 
лаб, бўртиб, чакич ўринлари дарҳол шакл- 
ланди. Ҳ. Ғулом, Тошкентликлар. 

ЧАКИЧЛАМОҚ Нонга чакич урмоқ, ча- 
кич босмоқ. 






ЧАККА I Бош суягининг ёноқлар билан 
пешона оралиғидаги ён қисми. Чакка суяги. 
Чакка томирлари. н Валиеванинг бир ўзи 
столга тирсагини таяб, икки кафти билан 
чаккасини қисиб ўтирибди. Ў. Ҳошимов, 
Қалбингга қулоқ сол. 

Чаккага тегмоқ Жонга, меъдага тегмоқ, 
зериктириб юбормоқ; жондан тўйдирмоқ. 
Жанжал чаккамга тегди. н Қор, ёмғир ай- 
ниқса Шокир отанинг чаккасига теккан эди. 
Ойбек, Танланган асарлар. 

ЧАККАII [ф. iKy — томчи; томиш; оқим] 
1 Томнинг бирор жойидан сизиб ўтиб, 
шипдан уйнинг ичига томаётган ёмғир ёки 
эриган қор томчиси. Куз келиб, ёғингарчилик 
бошланди. Томнинг қамиши эскирган бўлса 
керак, чакка ўтиб қолди. Ҳ. Ғулом, Машъал. 

2 (фақапг бўлишсиз шаклда) Мутлақо, 
ҳеч; бир томчи ҳам, бир қатра ҳам. Бир чак- 
ка ҳам ёғ қолмабди. Уйда ичишга чакка cye 
йўқ. 

ЧАККАIII [ф. у — томчи; томиш] Суз- 
мага ошкўклар аралаштириб тайёрланади- 
ган парҳез таом. [Қурбон:] Чеча, чой, овқат 
керак эмас. Агар чакка бўлса, қудуқ сувидан 
чалоб қилиб берсангиз. С. Нуров, Нарвон. 

ЧАККАЗАРБ [чакка + зарб] с. т. Асабий; 
жаҳли тез. Шундоқ дейсиз-у, Зокирим ўқтин- 
ўқтин ичадиган одат чиқарди.. Зўрам [ке- 
линим Зуҳра] ҳам чакказарброқ бўб қолди. 
Ў. Ҳошимов, Икки эшик ораси. 

ЧАККАХОНА [чакка + хона] Ҳамма жо- 
йидан чакка ўтиб ётган хона, уй. 

ЧАККИ I 1 Ёмон; қониқарсиз. Бу ерда 
унинг турмуши чакки бўлмади. С. Анорбоев, 
Оқсой. -Ғўзаларимиз чакки эмас, — дейди 
полвон. А. Қодирий, Обид кетмон. -Башо- 
ратдан бошқа ҳаммамиз умуман чакки баҳо 
олмадик, — деди Зайнаб. «Шарқ юлдузи». 

2 Ножўя, ноўрин. Чакки юрсанг, дакки 
ерсан. Мақол. н - Чакки гап айтган бўлсам, 
узр, отахон, — йигит хижолатда қолган эди. 
«Гулдаста». 

3 Бекор, беҳуда. Асли бугунҳам чакки oeopa 
бўлгансиз. А. Қодирий, Меҳробдан чаён. - Бу 
киишни чакки умидвор қилибсиз, мендан бир 
оғиз сўрасангиз, ёмон бўлмас эди, — деди киноя 
билан [директор]. С. Кароматов, Ҳижрон. 

Чакки қилмоқ Ёмон иш қилмоқ; хато 
қилмоқ. Кекса одамнинг дилини ранжитиб, 
чакки қилибсан. Газетадан. 


ЧАККИ II шв. спш. чакка II. Чакки ўтган 
эски томга ўхшайман, Кўзимдан ёмғирлар 
тўкилар тинмай. М. Юсуф. 

ЧАККИ-ЧУККИ с. т. Бўлар-бўлмас, чак- 
ки, ножўя. Чакки-чукки гап. н Майхонада 
Аҳмад маст бўп қолган-да, Чакки-чукки Аҳ- 
мад кўп гап айтган-да. «Юсуф ва Аҳмад». 

ЧАКМА айн. чатма 1. 

ЧАКМАЗАК [ф. -S ^ > — сўзак; сий- 

дик тутолмаслик] тиб. Сийдик тутолмаслик, 
сийдик оқиб туриш касаллиги. 

ЧАКМОН Одатда жун матодан тикила- 
диган эркакча узун қишки тўн. Чойхонанинг 
бурчагида, куннинг даҳшатли ёнувига қара- 
май, қалин, қора жун чакмонга ўралган қо- 
зоқ деворга суяниб мудрар.. эди. Ойбек, Тан- 
ланган асарлар. 

ЧАКМОҚ I с.т. Чекмоқ. Папирос чак- 
моқ. Нос чакмоқ. 

ЧАКМОҚ II: чакич чакмоқ айн. чакич- 
ламоқ. 

ЧАКСА эск. Ўзбекистон ҳудудидаги қа- 
димги ўлчов бирлиги (асосан, пуднинг 1/3 
қисмига тенг бўлган). Чумчуқ семирса, чакса 
келмас. Мақол. Уйида чакса уни йўқ, Том 
бошида қўш тандир. Мақол. 

ЧАКЧАК Угра шаклидаги хамирни ёғда 
қовуриб, устидан асал қуйиб тайёрлана- 
диган ширинлик. Бундай мўрт хамирдан 
печенъе, чакчак, ўрама каби таомлар 
тайёрланса, оғизда уқаланиб туради. К. 
Маҳмудов, Ўзбек тансиқ таомлари. 

ЧАК-ЧАК Чак с. такр. Чак-чак томмоқ. 
н Гўрўғлибекнинг бурнидан чак-чак қон кет- 
ди. «Гўрўғлининг туғилиши». У[Ширмонхон] 
ҳар киприк силкитганида, юзини ювган кўз 
ёшлари газета юзига чак-чак томарди. С. 
Зуннунова, Олов. 

Бурнидан (ёки юзидан) чак-чак заҳар 
томади Тили жуда ҳам аччиқ, заҳар одам 
ҳақида. 

ЧАЛА 1 Маромига ёки тамомига етка- 
зилмаган, битказилмаган, тамомланмаган. 
Чала уй. Чала иш. Бола — боланинг иши чала. 
Мақол. н Ҳали яна бир оз яшашдан умид- 
ворман, чала ишларим бор. С. Нуров, Нар- 
вон. 

2 Тўлиқ эмас, нотўла, ярим-ёрти. Кам- 
бағалнинг бир тўйгани — чала бой бўлгани. 
Мақол. н Чаласига биз қарздор. А. Қаҳҳор, 
Олтин юлдуз. 





3 Вақтидан олдин, етилмасдан тушган, 
барвақт туғилган. Қандли диабет хасталиги 
кўпинча ҳомиланинг чала ёки мажруҳ ту- 
ғилишига сабаб бўлади. «Саодат». 

4 от Ёниб битмаган ёки куйиб тугамаган 
ўтин. Куллар кўкка учар, чўғлар кулга ботар, 
чалалар чўққа айланар эдилар. А. Қодирий, 
Меҳробдан чаён. Уларнинг [одамларнинг]ярим 
юмуқ кўзлари ўчоқда биқсиб, қизариб ёнаёт- 
ган чалаларга тикилган эди. П. Турсун, Ўқи- 
тувчи. 

5 спрт. Ўзбек курашига оид атама. 

6 Қўшма сўзлар таркибига киради, мас. 
чалабош, чаласавод. 

ЧАЛАБОШ Сочи чала-чулпа олинган. 
Чалабош бола. 

ЧАЛАБУТАЛАР бот. Танасининг фақат 
пастки қисми ёғочланиб, юқори қисми 
қишда қуриб қоладиган кўп йиллик ўсим- 
ликлар. Чалабуталар кўп йиллик ўтлардан 
куртак чиқарадиган шохларнинг ер устидан 
бир неча сантиметр юқорида ўрнашганлиги 
билан фарқланади. «ЎзМЭ». 

ЧАЛАЖОН Ўлар ҳолатига келган, жо- 
ни чиқай деб турган, ярим тирик. Чалажон 
қилиб урмоқ. н Бир бандани чалажон қип 
қўйиб, қаёққа қочмоқчисан? «Ёшлик». Намоз- 
шомда чалажон дадамизни аравада эшикка 
келтиришди. М. Мансуров, Ёмби. 

ЧАЛАКАМ-ЧАТТИ айн. чала-чулпа. 
Чўлнинг чўтир бетида чалакам-чатти ўсган 
янтоқлар қуриб, сарғайиб ётибди. Ҳ. Ғулом, 
Замин юлдузлари. 

ЧАЛАМА-ЧАТТИ айн. чала-чулпа. Ле- 

кин унинг [Аҳмаднинг] чалама-чатти ҳара- 
катига қайиқ жойидан жилмади ҳам. Ё. 
Шукуров, Қайиқ чайқалади. 

ЧАЛАМУЛЛА 1 с.т. Саводи тўлиқ чиқ- 
маган киши. - Сиз чаламулласиз, Ғайбаров! — 
деди Ҳайкал Ғаниевич. М. М. Дўст, Галатепа- 
га қайтиш. 

2 сфт. Ўз соҳасини яхши эгалламаган, 
билмайдиган; билимсиз. [Профессор:] Мур- 
дани кўрса, лабига учуқ тошадиган чаламул- 
ла врачларни кўргани кўзим йўқ! Ў. Ҳоши- 
мов, Нур борки, соя бор. 

ЧАЛАСАВОД Тўлиқ саводга эга бўлма- 
ган, чала ўқиган; саводи кам. Тўғонбек 
чаласавод бўлса ҳам, илм-фаннинг қадрини 
яхши билади. Ойбек, Навоий. 

ЧАЛАСАВОДЛИК Саводи тўлиқ бўл- 
маслик, саводи пастлик. | Саид: \ Дадамнинг 


бундай пастлаб кетишларига.. чаласавод- 
ликлари ҳам сабабчи. Э. Раимов, Ажаб қиш- 
лоқ. 

ЧАЛА-ЧАТТИ сшн. чала-чулпа. Ҳайто- 
вур, дадам ёшлигида шоҳи тўқишни чала- 
чатти ўрганиб олган экан. Ойбек, Танлан- 
ган асарлар. 

ЧАЛА-ЧУЛПА 1 Наридан-бери; чала 
қилинган, маромига етказилмаган. Мансур 
эрталаб чала-чулпа нонушта қилиб, Раҳ- 
моннинг ёнига етиб борди. Ё. Шукуров, Уч 
савол. 

2 Тўлиқ эмас, ярим-ёрти. Қия очиқ эшик- 
дан ичкаридаги суҳбат қулоғига чала-чул- 
na эшитилди. Й. Шамшаров, Ғурумсарой- 
ликлар. 

ЧАЛА-ЯРИМ 1 айн. чала-чулпа. Чала- 
ярим иш. 

2 айн. чала-чулпа 2. Бувимнинг «оҳ-воҳи» 
қулоғимга чала-ярим эшитиларди. Э. Раимов, 
Ажаб қишлоқ. 

ЧАЛАҚУРСОҚ Ярим оч; тўйиб овқат 
емаган. Чалақурсоқ бўлиб қолмоқ. н Борни 
тежаб йўндириб, дам оч, дам чалақурсоқ 
бўлиб яшадик. Ойбек, Танланган асарлар. 

ЧАЛДИВОР с. т. Вайрона ҳолга келган 
ҳовли-жой. [Аваз] Боғи эрамга пойи пиёда 
бораётир эди, ногоҳ йўл устида олдидан бир 
чалдивор чиқиб қолди. «Балогардон». 

ЧАЛИНМОҚ 1 Чалмоқ фл. мажҳ. н. 
Карнай халқнинг қадимий чолғуларидан. У 
асосан тўйларда чалинади. Газетадан. Ча- 
линганда қўнғироқ, Синфингда бўл, эй чироқ! 
Қ. Муҳаммадий. FUy онда қаттиқ қарсак 
чалинди-ю, ҳамма гуруллаб ўрнидан турди. А. 
Қаҳҳор, Қўшчинор чироқлари. 

2 Чалмоқ II фл. ўзл. н. Учинчи минутда 
Ҳайдар рақибини суриб бораётиб, чалиниб, 
йиқилиб тушди. И. Раҳим, Ихлос. 

Гапга чалинмоқ Гап-сўз бўлмоқ, оғизга 
тушмоқ. Касалга (ёки дардга) чалинмоқ Би- 
рор касаллик билан оғриб қолмоқ; касал 
бўлмоқ. Қанд касалига чалинган одамнинг 
тишлари мўрт бўлади. К. Қаҳҳорова, Чорак 
аср ҳамнафас. Бу вақт унинг [Умиднинг] 
дардга чалиниб қолган пайти эди.. Мир- 
муҳсин, Умид. Кўзга чалинмоқ Кўринмоқ; 
кўзга ташланмоқ. Бир вақт узоқда — олдин- 
да қорайинқираб саквовулзорми, юлғунзор- 
ми, кўзга чалинди. М. Мансуров, Ёмби. Қу- 
лоққа чалинмоқ 1) эшитилмоқ. Тун сукуна- 
muda отларнинг дупури қулоққа баралла 

чалинарди. П. Қодиров, Юлдузли тунлар; 2) 
бошқалардан эшитиб, бирор хабар, янги- 
лиқдан воқиф бўлмоқ. [Шофёр:] Кулоғингизга 
чалингандир — отам ҳаждалар. «Муштум». 

ЧАЛИШМОҚ 1 Чалмоқ I фл. бирг. н. 
Чапак чалишди. Овқатга занг чалишди. н 
Созандалар бир тўхтаб, уфор чалишди. А. 
Қаҳҳор, Кўшчинор чироқлари. 

2 Юрганда, қадам ташлаганда бир-бири- 
га урилмоқ, қоқилмоқ, чалкашмоқ (оёқ ҳа- 
қида). Оёқлари тақимигача қорга ботар, баъ- 
зан чалишиб кетарди. С. Анорбоев, Оқсой. 

3 эск. Ҳаракат қилмоқ, меҳнат қилмоқ. 

4 кўчма Сузилиб, юмилиб кетмоқ; юми- 
либ кетмоқ (кўз ҳақида). Уста Абдуғафур 
уйқуси келиб мудраётган одамдек, кўзлари 
чалишиб, боши қийшая бошлади. Мирмуҳсин, 
Меъмор. Офтобнинг шуъласига қарагандек, 
Гўрўғлининг икки кўзи чалишиб қолди. «Гул- 
шанбоғ». 

ЧАЛИШОЁҚ Оёқлари бир-бирига ури- 
либ, тегиб юрадиган, оёғи чалишадиган. 
Чалишоёқ одам. 

ЧАЛИШТИРМОҚ Оёқларини ёки қўл- 
ларини бир-бирининг устига қўймоқ. Аммо 
Анвар.. қўлини чалиштириб, хотиржам ту- 
рарди. Ў. Ҳошимов, Қалбингга қулоқ сол. 
Ўрта бўйли официантка деворга суянганича 
қўлларини чалииипириб, лоқайд бир қиёфада 
турарди. М. Хайруллаев, Ғурур. 

ЧАЛКАШ 1 Чигаллашиб кетган; айқаш- 
уйқаш, бетартиб. Чалкаш ип. Чалкаш ёғоч- 
лар. 

2 кўчма Англашилиши қийин; чигал. У 
[Заргаров] энди қандайдир чалкаш, мавҳум 
руҳий қийноқлардан қутулгандек. тиниқ ўй 
сура боиллаган эди. А. Мухтор, Бўронларда 
бордек ҳаловат. У ўзининг чалкаш қисмати 
қизининг ҳам бошига тушишини хоҳламади. 
Ў. Ҳошимов, Қалбингга қулоқ сол. 

ЧАЛКАШЛИК Ноаниқлик; чигаллик; 
хато. Чалкашликка йўл қўймоқ. Чалкашлик- 
ни бартараф қилмоқ. н Фурқатнинг ўз 
сўзларида ҳам баъзи чалкашликлар бор. Га- 
зетадан. 

ЧАЛКАШМОҚ1 Бетартиб равишда бир- 
бирига ўралмоқ; чигаллашиб кетмоқ. Чал- 
кашган сим. н Чалкашиб ётган наъматак, 
ёввойи жийдалар ҳиссиётларингизни қитиқ- 
лайди. «Шарқюлдузи». 

2 Тушуниб бўлмайдиган ҳолга келмоқ. 
Менимча, болалар бўлимидаги ишлар чал- 


кашиб, айқаш-уйқаш бўлиб кетганга ўхшай- 
ди. «Муштум». 

3 кам кўлл. айн. чалишмоқ 2. Нима бўл- 
ди-ю, Мели полвоннинг оёқлари чалкаишб 
кетиб, пахта тўлдирилган қопдай лапанглаб 
йиқилди. П. Турсун, Ўқитувчи. 

ЧАЛКАШТ ИРМОҚ 1 Чалкашмоқ фл орт. 
н. Симларни чалкаштирмоқ. 

2 кўчма Чувалаштирмоқ, чигаллаштир- 
моқ. Бир-бирини инкор қилувчи гаплар Бо- 
бурнинг хаёлларини чалкаштириб юборди. П. 
Қодиров, Юлдузли тунлар. 

3 Адаштирмоқ, янглиштирмоқ. Нега уни 
мен билан чалкаинпиришади, қани айт-чи, 
ўхшашлигимиз бўлмаса? А. Мухтор, Чинор. 

4 кам кўлл. айн. чалиштирмоқ. Оёқларни 
чалкаиипириб ўтириш японлар учун бета- 
каллуфлик ҳисобланади. Ғ. Саломов, Таржи- 
ма назариясига кириш. 

ЧАЛКАШ-ЧУЛКАШ Бош -кети йўқ, жу- 
дачалкаш, чигал. Чалкаш-чулкаш маълумот- 
лар. 

ЧАЛМА I 1 Қўй-эчки оёғи остида тўп- 
ланиб, қатлам ҳосил қилган гўнг. Абдусамад 
эрталабдан кун қиёмга етгунча пишиллаб 
чалма чопди. Ш. Бўтаев, Қўрғонланган ой. 

2 Мол гўнгидан катта чамбарак қолипга 
солиб ясалган ёқилғи. Чалма қуймоқ. н 
Саккиз гектар чиқадиган ўрикзорга қараш, 
баҳор аёзларида чалма тутатиш Омоннинг 
бўйнида эди. Ш. Холмирзаев, Бодом қишда 
гуллади. 

ЧАЛМА II шв. айн. салла I. [Қори] Чопо- 
нининг устидан чакмонини кийди, боишни 
чалмаси билан танғиди. Ш. Тошматов, Эрк 
қуши. 

ЧАЛМА III Дўппи, тўн ва ш.к. нинг 
четига тутиладиган энсиз жияк. Дўппи чал- 
маси. Тўн чалмаси. 

ЧАЛМАК махс. Чархнинг дук ўрнати- 
ладиган айрисимон қисми. 

ЧАЛМАШМОҚ шв. қ. чалишмоқ 2. Мир- 
вали тоға.. кетига тисарилиб бораркан, оёғи 
чалмашиб йиқилди. «Шарқ юлдузи». 

ЧАЛМАҚОВОҚ бот. Ошқовоқнинг сал- 
ласимон бир тури. 

ЧАЛМОҚ I 1 Мусиқа асбобида бирор 
куй, оҳанг ижро этмоқ. Ноғорачи йигит ус- 
та экан! Шундай берилиб, шундай терга 
ботиб чалдики, осмон пардасини йиртиб 
юборгудай бўлди. Ў. Ҳошимов, Қалбингга 
қулоқ сол. 





2 Садо, овоз чиқарадиган, сигнал бера- 
диган асбобларни ишга солмоқ. Қунғироқ 
чалмоқ. Гудок чалмоқ. Ўт ўчириш машинаси 
устма-уст сигнал чалди. 

3 Бирор аъзо воситасида товуш, садо, 
овоз чиқармоқ (одам ҳақида). Шер чапак 
чаламан деб, қўлидан кўкчани тушириб юбо- 
ришига сал қолди. С. Анорбоев, Ҳамсуҳбат- 
лар. Ашур икки бармоғини оғзига тиқиб, 
ҳуштак чалди. Н. Аминов, Қаҳқаҳа. 

4 Садо, овоз чиқармоқ (жонсиз нарса- 
лар ҳақида). Мен борай, куртаклар кутиб 
қолдилар.. Мен борай, шамоллар ҳуштак 
чалдилар. «Ёшлик». Еллар чалган чапакдан 
Новдалар ухлар қониб. «Ёшлик». 

Чапак чалиб қолмоқ қ. чапак. Қорни 
ноғора чаляпти ҳазил Қорни оч киши ҳа- 
қида. Пулим йўқ, қорним ноғора чаляпти, 
дейдиганларга гоҳ бир сўм-ярим сўм чойчақа 
ташлаб ўтишади. X. Тўхтабоев, Йиллар ва 
йўллар. 

ЧАЛМОҚ II 1 Бировнинг оёғини ўз оё- 
ғи билан илиб, тепиб, уни йиқитмоқ ёки 
гандираклатмоқ. Зарина эпчиллик билан Си- 
парангизни чалиб, уни йиқитиб юборди. М. 
Осим, Карвон йўлларида. 

2 кўчма Халал бермоқ; зарар етказмоқ. 
Биламан, бари ишни ўша қиляпти, менга ўча- 
кишган, қадамда чалмоқчи бўлади. «Ёшлик». 

3 шв. Кесмоқ, қирқмоқ, йиқмоқ. Қирқ 
жаллод ҳунарини бошлади, Ким кўндаланг 
бўлса, чалиб ташлади. Эргаш Жуманбулбул 
ўғли. Индамай ўроқ чалавердим. «Ёшлик». 

Гап билан чалмоқ Гап билан узиб олмоқ. 
Пайти келганда, Микола илмоқдор қилиб, гап 
билан чалиб ташлар эди. С. Анорбоев, Дўст- 
лар. Жин (ёки ажина, арвоҳ, дев) чалди с.т. 
Асаб касаллиги туфайли оғзи, юзи қий- 
шайиб қолган, дардга чалинган кишига 
нисбатан айтиладиган ибора. Ажиналар 
тенага яқинлашган одамни чалиб, кўзини 
ғилай, оғзини қийшиқ, оёғини шол қилиб таш- 
лаган эмиш. А. Кўчимов, Ҳалқа. Касал (ёки 
дард) чалди Касалга йўлиқди, касал бўлди. 
Ўзи ўлимдан қолди, худо раҳм қилди. Мана 
энди қизини дард чалди. А. Мухтор, Опа- 
сингиллар. 

ЧАЛМОҚ III 1 шв. Ўрамоқ, боғламоқ; 
тақмоқ. Ўнг қўлини тўлғаб олиб, Бошга 
рўмолини чалиб.. «Нурали». [Авазхон:] Май- 
дон куни бедовимни елайин, Олмос, пўлат 


қайраб, белга чалайин. «Гулшанбоғ». Гўрўғли 
шамширин белига чалди. «Гулшанбоғ». 

2 шв. Қопламоқ, ўрамоқ. Ҳут кирганда, 
тоғни туман чалади. «Гулшанбоғ». 

3 Қормоқ, аралаштирмоқ. Тухум чалмоқ. 
н Жаннат хола шошиб, ун чалиб, қуймоқ 
қилди. С. Аҳмад, Уфқ. 

4 Наридан-бери; чала-чулпа супурмоқ. У 
уйни супурги билан чалиб чиқди. Ҳ. Ғулом, 
Машъал. 

ЧАЛОБ шв. Сузма ёки қатиқцан тай- 
ёрланган чанқовбосди ичимлик. н -Ўти- 
ринг, чалоб ичасизми? — деди Инод. Ш. Хол- 
мирзаев, Оғир тош кўчса. Тайёр чалоб ис- 
теъмолдан олдин совитилади ёки муз со- 
линади. «ЎзМЭ». Шаймон чол эндигина со- 
мондан қайтиб, айвонда чалоб ичиб ўтирар- 
ди. Н. Норқобилов, Бекатдаги оқ уйча. 

ЧАЛОВ Ғалладошларга мансуб, қир- 
адирларда ўсадиган, ем-хашак бўладиган 
кўп йиллик ёввойи ўсимлик. Сарҳовуз бети- 
ни чалов босган. С. Сиёев, Отлиқ аёл. 

ЧАЛП тақл. с. Овқат чайнаганда, лой 
кечганда чиқадиган ва ш.к. товушлар ҳақи- 
да. Чалп этиб лойга тушмоқ. 

ЧАЛПАК 1 шв. Хамирни юпқа ёйиб, ёғ- 
да пишириладиган егулик. -Эсимдан чиқиб- 
ди, — дейди кампир. — Майлига, мен ўзим 
ўнта чалпак пишириб, чироқ ёқаман. М. М. 
Дўст, Галатепа қиссалари. 

2 Ўрик, олча ва ш.к. ҳўл мевалар шин- 
нисидан ёйиб қуритилган ширинлик. 

Чалпак бўлмоқ ёки чалпак(дек) бўлиб 
тушмоқ Йиқилиб узала тушмоқ, чалқан- 
часига йиқилмоқ:; чалқанча ётмоқ. Жим 
бўл-э, бир урса, чалпак бўлиб тушасан-у, 
кекирдак чўзишингни қара! 3. Фатхуллин, 
Обиҳаёт. Юзларини офтобдан яшириб, чал- 
пак бўлиб ётиб қолдилар. М. Мансуров, Ём- 
би. Чалпак қилмоқ Иккала қўл ва оёғидан 
ушлаб чўзилтириб кўтармоқ. Тез юр! Ғиринг 
десанг, чалпак қиламиз. Ойбек, Болалик. 

ЧАЛПИМОҚ Бировни ёмонлаб гапир- 
моқ, ғийбат қилмоқ. Айниқса, фронтовикнинг 
хотинини чалпишга ҳеч кимнинг ҳаққи йўқ. 
Ў. Ҳошимов, Икки эшик ораси. У ҳар куни 
самоварга чиқиб.. ҳадеб янги раисни чалпий- 
ди. С. Аҳмад, Ҳодивой. [Шакар] Аламига 
чидолмай, Зеби бечорани куракда турмайди- 
ган сўзлар билан чалпиди-ю, жўнаб қолди. 
Ҳ. Назир, Кўктерак шабадаси. 






ЧАЛП-ЧАЛП Чалп с. такр. ..лабини чалп- 
чалп қилиб ялаб қўйди Мулла Мамасолиҳ. 
Н. Мақсудий, Лайлатулқадр. 

ЧАЛП-ЧУЛП айн. чалп-чалп. Чалп-чулп 
лой кечмоқ. 

ЧАЛЧАИМОҚ Ялпайиб ётмоқ. Бировнинг 
олдида узала тушиб, чалчайиб ётиш шар- 
мандалик-да! Қ. Кенжа, Тоғ йўлида бир 
оқшом. 

ЧАЛЧИҚ Балчиқ; ифлос, лойқа сув. Чал- 
чиқ ерда туя юрса тояди. «Юсуф ва Аҳмад». 

ЧАЛҚА: чалқа тушмоқ Орқани ерга бе- 
риб, чўзилиб ётмоқ, чалқанча тушиб ётмоқ. 
Ўлик солдат чалқа тушиб ётибди. Т. Рус- 
тамов, Мангу жасорат. 

ЧАЛҚАИМОҚ шв. Орқага эгилмоқ; бош- 
ни орқага ташламоқ. Бизни кўрди-ю, тоға 
қўлларига суяниб чалқайди. Т. Мурод, От 
кишнаган оқшом. 

ЧАЛҚАМЧА с. т. Чалқанча(сига). Турсун- 
бой қовжираб қолган ариққа чалқамча ётиб, 
осмонга тикилди. С. Аҳмад, Уфқ. 

ЧАЛҚАНЧА(СИГА) рвш. Орқани ерга 
бериб, чўзилиб, осмонга қараб. Бобом кўл- 
макда чалқанча ётар, инграр эди. Ў. Ҳо- 
шимов, Икки эшик ораси. У чалқанчасига 
сузди. «Ёшлик». 

ЧАЛҚИМОҚ шв. Чайқалмоқ, тебранмоқ. 
Сув келар тўлиб, чалқиб, Бетида ойи бал- 
қиб. «Тоҳир ва Зуҳра». 

ЧАЛҒИ Узун дастали катта ўроқ. Чол 
пичан ғарами олдида чалғи чархлар эди. 
«Шарқ юлдузи». 

ЧАЛҒИМОҚ Бирор нарсага алаҳсиб, 
асосий иш, мавзу ва ш.к. ни унутмоқ ёки 
улардан четга чиқмоқ; адашмоқ. Олтмишин- 
чи йилнинг кузида чет элда юрганида, недир 
бир қизиқ томошага чалғиб, самолётга 
кечикди. М. М. Дўст, Лолазор. Йўқ, бекачим.. 
Мен шунчаки чалғидим гапдан. А. Орипов. 

ЧАЛҒИТ Ола-була (от туси ҳақида). 

ЧАЛҒИТМОҚ 1 Чалғимоқ фл. орт. н. 
[Аҳмад] Иш ҳақида ўйламаслик учун ўзини 
бошқа нарсаларга чалғитишга уриниб кўрди. 
Ф. Мусажонов, Ҳиммат. 

2 Эътиборини бошқа нарсага тортиб 
алдамоқ; нотўғри фикр пайдо қилмоқ. 
Бундайлар унча-мунча терговчини чалғити- 
ши, унча-мунча юристни ҳуқуқ бобида мот 
қилиб қўйишлари ҳам мумкин. «Ёшлик». 

Гапни чалғитмоқ Суҳбат мавзусини чет- 
га бурмоқ. Аҳмад бригадир гапни атайлаб 


чалғитаётганини Нусратбек сезди. С. Нуров, 
Нарвон. 

ЧАЛҒИЧИ Чалғи билан ўт ўрувчи; 
ўроқчи. 

ЧАМА 1 Ўлчов, меъёр. Ҳар бир ишнинг 
чамаси бор, Ҳар дарёнинг кемаси бор. Мақол. 

2 Мўлжал, тахмин. Чамамда соат уч бўл- 
ди. Чамангда шу қовун неча кило келади! н 
Уларнинг [одамларнинг] чамаларича, бу ер- 
ларда иш ҳали уч-тўрт кунга етиб ортарди. 
«Шарқ юлдузи». 

3 мод. с. Менинг фикримча: шекилли. 
Чамамда, қиз ўша томонга бурилиб ўтириш- 
ни истарди. «Ёшлик». Лайло менинг кели- 
шимдан ҳайрон бўлди чамамда. М. Қориев, 
Ойдин кечалар. 

Чама сон тлш. Чама, тахмин билдирув- 
чи сон. Чама сон билан аниқлаш эса илмий 
информациянинг характерига умуман мос 
келмайди. «ЎТА». Чамага келтирмоқ ёки ча- 
ма олмоқ Пайт пойлаб туриб амалга ошир- 
моқ, қилмоқ. Али полвон билан бел олишдим! 
Хумпар курашнинг ҳадисини хўп олган экан. 
Мени бир неча вақт айлантириб юрди, сўнг- 
ра чамага келтириб, ёнбоишга олмоқчи ва 
ерга урмоқчи бўлди. П. Турсун, Ўқитувчи. 

ЧАМАДОН [ф. < ьС. — кийим 

+ (jlj — идиш маъносини билдирувчи қў- 
шимча: кийимдон, кийим қутиси] Одатда 
сафарга чиққанда керак бўладиган буюмлар 
солинадиган қути. Латофат эрталаб шоишб 
қолмаслик учун кийим-кечакларини, харид 
қилган совғаларини чамадонига жойлаштира 
бошлади. Л. Тожиева, Меҳрим сизга, одам- 
лар. 

ЧАМАЛАМОҚ 1 Чама билан аниқпамоқ, 
чама қилмоқ, мўлжалламоқ; тахминлаб кўр- 
моқ. У қайиққача бўлган масофани чамалаб, 
икки юз қулочдан кам эмаслигига кўзи етди. 
«Ёшлик». Даллол қувониб, эшагига минди-да, 
соясига қараб, вақтни чамалади. «Ёшлик». 

2 Ўйлаб, мўлжал қилиб, режалаштириб 
қўймоқ, белгилаб олмоқ, кўзламоқ. [Ола- 
хўжа] Тўйга капипа тайёргарлик кўрди.. Ка- 
мида икки кун юртга ош тортишни чамала- 
ди. П. Турсун, Ўқитувчи. Мияда бир нарсани 
чамалаб юрган эдим, шуни қоғозга тушириш- 
га жазм қилдим. «Муштум». 

ЧАМАЛИ Чамасидаги, чамасида бўлган. 
Зайнаб Кумуишинг тўлиб етмаган гавдаси 
ва ўн олти ёшлар чамали, ғубор тегмаган 




ҳуснига ҳайрон бўлиб, мулоҳазасини айтиш- 
дан қўрқди. А. Қодирий, Ўтган кунлар. 

ЧАМАН [ф. — ўтлоқ; гулзор; са- 

йилгоҳ] Гул кўп жой; гулзор, чаманзор, 
гулшан. Булбул чаманин севар, одам — ва- 
танин. Мақол. н Куз шамоли кириб чаман- 
га, Ахтаради гуллар атрини.. Уйғун. 

Чаман бўлиб очилмоқ Қийғос очилмоқ 
(гул ҳақида). Митти чигит уруғи ер бағри- 
да ниш уриб, чаман бўлиб очилгунга қадар 
қанчадан-қанча меҳнат ва ҳаракатни тақо- 
зо этади. Газетадан. 

ЧАМАНДАГУЛ Тўпгул бўлиб очилади- 
ган, гуллари оқ, қизил, пушти, сариқ, би- 
нафшаранг ўтсимон ўсимлик. Чамандагул 
хонадонларда, кўп қаватли уйлар балконида, 
парк ва хиёбонларда манзарали ўсимлик 
сифатида ўстирилади. «ЎзМЭ». 

Чамандагул дўппи Дўппининг сергул 
қилиб, гулзорга, чамандагулга ўхшатиб ти- 
килган нусхаси. Сочимни иккита қилиб ўриб, 
чамандагул дўппимни бошимга илдим. Ў. 
Ҳошимов, Икки эшик ораси. 

ЧАМАНЗОР [ф. jl — гулзор; кўка- 
ламзор] Гулзор, гулхона; гулшан. Тонгда кир- 
дим чаманзоримга, Барглар билан ел ўйнар 
майин. Миртемир.. 

ЧАМАСИ 1 рвш. Тахминан шу миқдор- 
га тенг. Орадан ярим coam чамаси вақт ўт- 
ган эди. А. Қодирий, Ўтган кунлар. Зайнаб 
эгачиси Хушрўйдан етти ёш чамаси кичик 
эди. А. Қодирий Ўтган кунлар. Танк мендан 
уч-тўрт юз метр чамаси нарида аланга ол- 
ди. Н. Сафаров, Оловли излар. 

2 мод. с. Афтидан. Чамаси, Азизбек осон- 
лик билан жон берадиган кўринмайдир. А. 
Қодирий, Ўтган кунлар. 

ЧАМАСИДА рвш. қ. чамаси 1. Эркак қирқ 
ёшлар чамасида, оқ-сариқдан келган, хомсе- 
миз одам эди. Ф. Мусажонов, Ҳиммат. 

ЧАМАСИДАГИ қ. чамаси 1. Машинадан 
эллик ёшлар чамасидаги чуваккина малла бир 
одам тушиб келди. Ў. Усмонов, Сирли со- 
ҳил. 

ЧАМБАР [ф. — доира, ҳалқа; ўм- 

ров суяги] Ғилдирак, доира шаклидаги 
нарса, доира. Рулъ чамбари. н Даштда 
буғдой ўради Сочи чамбар қизлар-эй. «Шарқ 
юлдузи». 

ЧАМБАРАК [ф. — айланма, ҳал- 

қа; кампирак (самоварда)] 1 от Коса, то- 
воқ ва ш.к. га нарса солиб осиб қўйиш 


учун симдан, новдадан ва эгилувчан ма- 
териаллардан ясалган ҳалқа. Кечқурун соғил- 
ган сутни докада сузиб олинади ва махсус 
сопол идишга қуйиб, чамбаракка осиб, сал- 
қин жойга олиб.. қўйилади. К. Маҳмудов, 
Ўзбек тансиқ таомлари. 

2 сфт. Ғилдирак, доира шаклидаги; 
доиравий. Чойхоначи.. кўкқарға шойи чорси- 
ни чамбарак қилиб танғиган Зулун Чайирга 
им қоқди. Қ. Кенжа, Нотаниш гул. 

Дўпписи чамбарак айн. дўпписи яримта 
қ. дўппи. Паноҳингизда дўппини чамбарак 
қилиб юрибмиз, хўжайин, сизга ҳар қанча 
одамгарчилик қилсак арзийди. А. Муҳидцин, 
Чап чўнтак. 

ЧАМБАРЛАМОҚ Чамбарчас қилиб, 
ўраб-чирмаб боғламоқ. Сигирнинг арқонини 
қозиққа чамбарлаб қўйдим. 

ЧАМБАРЧАС [ф. ... ^ j ; g. — чамбар 

бўлиб ёпишган, бириккан] 1 рвш. Ечилиб 
кетмайдиган қилиб, чирмаб, мустаҳкамлаб. 
Абдибилолни йиқитиб, олдиндан тайёрлаб 
қўйилган арқон билан қўл-оёғини чамбарчас 
боғлаб ташлашди. С. Юнусов, Кутилмаган 
хазина. 

2 кўчма Узвий, мустаҳкам, жипс (алоқа, 
боғланиш ҳақида). Туғилажак боланинг соғ- 
лиги ҳомиладор аёл саломатлиги билан чам- 
барчас боғлиқ. «Саодат». 

ЧАН [р. чан < қад.р. дишчани — ёғоч, 
тахтадан қилинган] Суюқлик сақланадиган, 
темир белбоғлар билан маҳкамланган катта 
ёғоч идиш; ём. Вино солинадиган чан. Тери 
иишанадиган чан. 

ЧАНА [қад. р. сани — илон; жағ] Қишда 
қор, муз қоплаган йўлда сирпаниб юради- 
ган чанғили аравача. Чанада учмоқ. Чана 
cnopmu. н ..девор тагидаги тепаликда 
болакайлар чанада учишарди. Ў. Ҳошимов, 
Қалбингга қулоқ сол. 

ЧАНГ I 1 Майда зарра, кукун ҳолидаги 
тупроқ ёки бошқа моддалар; гард, тўзон. 
Ёлғиз отнинг чанги чиқмас, чанги чиқса ҳам, 
донғи чиқмас. Мақол. Подадан олдин чанг 
чиқарма. Мақол. н Шоён меҳнатингнинг 
нишонаси бу — Қора қошларингга қўнган чанг, 
ғубор. А. Орипов. Тўхта хола.. юз-кўзига кўча 
чанги ёпишаётганини ҳам пайқамас эди. И. 
Раҳим, Чин муҳаббат. 

Чанг босмоқ Қалин чанг билан қоп- 
ланмоқ (узоқ вақт ишлатилмай ётган нарса 
ҳақида). Телвизор, приёмникни чанг босиб 

ётарди. T. Ашуров, Оқ от. Чанг кўтармоқ (ёки 
чиқармоқ) Бекорга ғалва ёки шов-шув 
кўтармоқ. Чанг қундирмаслик (ёки юқтир- 
маслик) 1) гард, доғ тегизмаслик, озода 
тутиш. У кийимига чанг қўндирмайди; 2) 
кўчма ўзига, номига доғ туширмаслик, гап 
тегизмаслик. Ҳакимбойвачча илондай тўл- 
ғанди.. у ўзининг ва оила аъзоларининг усти- 
га чанг қўндиришни истамас, оиласи билан 
ҳеч қандай оилани тенглаштирмас эди. 
Ойбек, Танланган асарлар. Чангини чиқар- 
моқ с.т. 1) тез тамом қилмоқ; пок-покиза 
туширмоқ, еб юбормоқ, еб ташламоқ. Бо- 
қижан бутун гавдаси билан лаганга таш- 
ланди. Ота ва ўғил, гўё баҳслашгандай, па- 
ловнинг чангини чиқаришди. Ойбек, О. в. 
шабадалар; 2) тўзитиб юбормоқ, дабдала 
қилиб ташламоқ. Ҳасратидан чанг чиқади 
Ҳасрати кўп, ҳасрати сира тугамайди. Мах- 
сум.. Кўчқорнинг мусулмони комил банда- 
ларга кўп озор бераётганини гапириб, ҳасра- 
тидан чанг чиқди. С. Анорбоев, Оқсой. 

2 сфт. Чанг қўнган; ғуборли. [Заргаров] 
Хона ўртасида сал букчайганича туриб, 
чанг этиги билан оғир одимлаб чиқиб кетган 
қурувчининг бесўнақай гавдасини ҳорғин.. 
кузатиб қолди. А. Мухтор, Бўронларда 
бордек ҳаловат. Арава чанг қишлоқ йўлидан 
чиқиб, катта тош йўлга тушиб олди. И. 
Раҳим, Чин муҳаббат. 

3 бот. Ўсимликларнинг эркак жинсий 
ҳужайралари. Ашир Ҳаққулов заргарларга хос 
диққат билан бир гулнинг чангини мўйчинак 
билан олиб, иккинчи бир гулни чанглаётган 
экан. С. Нуров, Нарвон. 

ЧАНГ II [ ф. — торли мусиқа асбо- 

би] 1 Кутисимон трапеция ёки ёй шаклида- 
ги, сим торлар тортилган, тирнама ёки 
қўш чўп билан уриб чалинадиган жаранг- 
дор чолғу асбоби.. Чанг — ўзбек халқ чолғу 
асбоблари орасида энг кўп торлиси ҳисоб- 
ланади. Газетадан. 

2 Лабга қўйиб, пўлат тилини бармоқ 
билан туртиб, нафас билан чалинадиган 
кичик чолғу асбоби; чанговуз. 

3 с. т. айн. зил III. 

ЧАНГ III [ф. , , К \ > — панжа, тирноқ; чан- 
гал; бармоқлар букилган кафт] Панжа; 
чангал. Қочиб қутулган-ман (қутулган би- 
лан) қайда борасан, Ахири чангимда сен ҳам 
ўласан. «Маликаи айёр» 


Чанг солмоқ 1) чангал билан ушламоқ, 
тутмоқ; чангал солиб ҳужум қилмоқ. -Ба- 
шаранг қурсин! — Саида бирдан юзимга чанг 
солди. «Ёшлик»; 2) кўчма тажовуз қилмоқ, 
қасд қилмоқ. Билмайман, қайси кун, қайси 
дамдадир Менинг қисматимга чанг солди 
сайёд. А. Орипов. 

ЧАНГАК [ф. t < v i \'.-g- — илмоқ, илгак] 1 
Бирор нарса илиш учун ёғоч, темир ва ш.к. 
дан ясалган панжали илмоқ; илгак. Чангак- 
да осилиб турган челакдан бир чўмич сув 
олиб ичди. «Ёшлик». [Қассоб\ Чангакдаги 
гўштларию ғаладондаги пулларини ёнидаги 
чойхоначига тайинлаб кетибди. Шукрулло, 
Жавоҳирлар сандиғи 

Чангак бўлмоқ Тиришиб, томирлари 
тортишиб қолмоқ, акашак бўлмоқ. Йигит- 
нинг қўл-оёқлари чангак бўлиб қотиб қолган- 
du. «Ёшлик». 

ЧАНГАЛ I [ф. > / JlX", > — панжа, 

тирноқпар; илгак; паншаха] 1 Панжа, чанг. 
Бургут чангали. Айиқ чангали. н Бирдан Пош- 
ша хола чангалини ёзиб, Йигиталига қаради. 
Д. Нурий, Осмон устуни. 

2 кўчма Исканжа. У дадасини ҳеч қачон 
бунчалик ғам ва изтироб чангалида кўрмаган 
эди. «Шарқ юддузи». 

3 Сиқимга сиғарли нарса, бир сиқим. 
Ёғочга қистириб қўйилган исириқдан бир 
чангал солиб чиқди. Ш. Холмирзаев, Оғир 
тош кўчса. 

Пул бўлса, чангалда шўрва қ. шўрва. Чан- 
гал солмоқ 1) айн. чанг солмоқ 1. Лекин 
Тўравой [душман ўқига] бургутдек чап берди 
ва бир сакраб, унинг бўғзига чангал солди. Н. 
Сафаров, Оловли излар; 2) айн. чанг сол- 
моқ 2. Ҳа, лейтенант, уруш ҳамманинг бах- 
тига чангал солди. Ҳ. Ғулом, Тошкентлик- 
лар. Ўлим чангали Ўлим хавфи, ўлим искан- 
жаси. Мени ўлим чангалидан суғуриб олган 
офицернинг ким эканлигини сўраб билиб 
олмаганлигим учун ўзимни кечира олмайман. 
Н. Сафаров, Оловли излар 

ЧАНГАЛ II [ф. J^". ? — ўрмон, дарахт- 
зор] 1 Тиканли буталар, ўсимликлар. Янтоқ 
ёғ ўрнини босмас, Чангал — боғ. Мақол. н 
Улар чапга бурилиб, ўт босган катта ариқ- 
дан йигирма-ўттиз қадам юргач, тўп-тўп 
чангал бошланди. О. Ёқубов, Эр бошига иш 
тушса. 

2 айн. чангалзор. [Йўлбарс] Мангу қочар, 
қочар тоғлардан, Ўрмонлардан, чангал, тў- 
қайдан. Ш. Раҳмон. 

ЧАНГАЛЗОР [ ф. jl j K'. ? — дарахтлар кўп 
жой] Чангал қоплаган майдон, бутазор. Бир 
куни тулкибой чангалзорда овқат қидириб 
юриб, бир ангии/вона топиб олибди. «Эртак- 
лар». 

ЧАНГАЛЛАМОҚ 1 Беш панжа билан, 
тирноқларни ишга солиб, сиқиб ушламоқ, 
қўл билан маҳкам сиқимламоқ. Бургут қуш- 
ни чангаллади. н Бу мунг шу қадар оғир 
эдики, Мирвали икки панжаси билан кўк- 
рагини чангаллаб туриб, бир оҳ урди. С. Аҳ- 
мад, Жимжитлик. Йигиталининг оёғидан куч 
кетди. Лекин билак томирлари бўртиб, сим 
арқонни маҳкам чангаллаб олди. Д. Нурий, 
Осмон устуни. 

2 кўчма Кучли хуруж билан тутмоқ, сиқ- 
моқ (дард, оғриқ ҳақида). Азимий шу хилда 
«ватанпарварлик» қилиб ўтириб, бирдан қор- 
ни чангаллаб оғриб қолди. «Муштум». 

Ер чангалламоқ Парчин бўлиб йиқил- 
моқ, ер тишлаб қолмоқ. [Султонов] Ич- 
ичидан хўрлиги келиб, ер чангаллаб қолди. М. 
Мансуров, Ёмби. 

ЧАНГДОН бот. Гулнинг чанг, яъни эр- 
как жинсий ҳужайралари пайдо бўладиган 
тепа қисми; чангчининг асосий қисми. 

ЧАНГИМОҚ 1 Чанг, тўзон ҳолида кў- 
тарилмоқ. Кўча чангиб кетди. н Бир қиё- 
мат-қойим бўлди, Ҳамма ёқда тупроқ чан- 
гиб. «Юсуф ва Аҳмад». 

2 Чанг босмоқ, чангга тўлмоқ. Азимжон.. 
чангиб кетган этиги, уст-бошига ўнғайсиз- 
ланиб қаради. А. Мухтор, Чинор. 

ЧАНГИТИШ 1 Чангитмоқ фл. ҳар. н. Бу 
тирранчаларни ўқитиб мулла қилмасангиз, 
кўча чангитишдан бошқани билмай қола 
беради. П. Турсун, Ўқитувчи 

2 қ.х. Зарарли ҳашаротларни йўқотиш 
мақсадида ўсимликларга ёки тупроққа чан- 
гиткичлар ёрдамида кукунсимон заҳарли 
моддаларни сепиш. 

ЧАНГИТКИЧ қ.х. Дала экинлари, боғ, 
токзорларда дефолиация қилиш ва чанг- 
симон модцалар сепиш учун мўлжалланган, 
тракторга ўрнатиб ёки елкага осиб ишла- 
тиладиган машина. Чангиткичнинг иш орган- 
лари тракторнинг қувват олиш валидан 
ҳаракатланади. «ЎзМЭ». 

ЧАНГИТМОҚ Чангимоқ фл. орт. н. Чан- 
гитиб уй супурмоқ. н Аравакаш чангитиб ер 
тепинди. X. Тўхтабоев, Йиллар ва йўллар. 


Маишна тупроқли йўлни чангитиб, илгари 
кетди. М. Ҳазратқулов, Журъат. 

Чангитиб сўкмоқ дағл. Болохонадор қи- 
либ сўкмоқ, қаттиқ ҳақорат қилмоқ. Сат- 
тор аввал хотинининг авлодини чангитиб 
сўкди, кейин.. қайнонасининг гўрига ҳам ғишт 
қалаб, ўрнидан туриб кетди. А. Мухтор, Ку- 
муш тола. 

ЧАНГЛАГИЧ 1 бот. Ўсимликларнинг 
четдан чангланишига ёрдам берувчи воси- 
талар (ҳашаротлар, шамол ва ш.к. ҳақида). 

2 айн. чангиткич. 

ЧАНГЛАМОҚ 1 айн. чангитиш 2. Ғўза 
битларини йўқ қилишда баъзан қуруқ дори- 
ни чанглаш усули қўлланади. 

2 Гулларнинг эркак ва урғочи жинсий 
ҳужайраларини биридан иккинчисига ўт- 
казмоқ. Асаларилар гулдан гулга қўниш би- 
лан ўсимликларни четдан чанглайдилар. «Зоо- 
логия». 

ЧАНГЛАНИШ Ўсимликларда: чанг- 
ларнинг уруғчи тумшуқчасига ёки уруғ кур- 
такка тушиши. Четдан чангланишда бир 
гулнинг чангдонидаги чанглар иккинчи гул 
уруғчиси тумшуқчасига, ўзидан чангланишда 
чанглар шу гул уруғчиси тумшуқчасига 
тушади. «ЎзМЭ». 

ЧАНГЛАНМОҚ 1 Чангламоқ фл. мажҳ. 
н. Чангланган ғўзалар. 

2 Чангламоқ 2 фл. ўзл. н. Ўсимликларнинг 
табиий ва сунъий йўллар билан чангланиши. 

ЧАНГЛОВЧИ 1 Чангламоқ фл. сфдш. 

2 айн. чанглагич 1. 

ЧАНГОВУЗ шв. айн. чанг II 2. Нуқра тил- 
ли чанговузни Бол оғзингга тутиб юр. «Қў- 
шиқпар». 

ЧАНГСИМОН Чанг-тўзонга ўхшаш, 
чанг ҳолидаги. Ушалган ой далани совуқ, хи- 
ра, қандайдир чангсимон нур билан қопла- 
ган эди. Ойбек, О. в. шабадалар. 

ЧАНГ-ТУПРОҚ Тупроқ аралаш чанг, 
чанг ва тупроқ. [Ҳурбон] Болалигида пода 
орқасидан юриб, чанг-тупроққа беланиб, 
супада тошдек қотиб ухларди. С. Нуров, 
Нарвон. 

Чанг-тупроқ яламоқ Чанг-тупроққа бо- 
тиб ишламоқ, меҳнат қилмоқ. Йўлчи ёзда 
ёниб, чанг-тупроқ ялаб, бутун оғирликларга 
қарамасдан, жонкашлик билан ишлади. Ой- 
бек, Танланган асарлар. 

ЧАНГ-ТЎЗОН Чанг ва тўзон, шамол 
аралаш кўтарилган ҳар хил гард ва зарра- 






лар. Кечга томон бир зумда чанг-тўзон, 
қуюн кўтарилди. X. Султонов, Бир оқшом 
эртаги 

ЧАНГЧИ I Чанг чалувчи созанда. Уста 
Рўзиматхон моҳир чангчи ҳам эди. «Гулис- 
тон». 

ЧАНГЧИ II бот. Ўсимлик гулининг 
чангдон ва эркак жинсий ипдан иборат 
асосий қисми. Чангчининг яшаш хусусияти 
ҳар хил ўсимлик турларида турлича. «ЎзМЭ». 

ЧАНГ-ЧУНГ Ҳар хил чанг, тупроқ, гард. 
/ Мастон] Уст-боши чанг-чунг.. кўзлари ҳор- 
ғин. О. Ёқубов, Излайман. 

ЧАНГ-ҒУБОР Чанг ва ғубор, чанг ва 
тўзон. Чанг-ғуборда одам кўрмай бир-бирин, 
Тоғнинг ичи e'map дуд бўлиб гпутаб. Эргаш 
Жуманбулбул ўғли. 

ЧАНДИМОҚ 1 Маҳкам сириб боғламоқ, 
сириб қўймоқ. Бузоқни олмага қапиштириб, 
чандиб боғладим. «Ёшлик». 

2 шв. Чатмоқ, чатиб уламоқ, бириктир- 
моқ. Уларнинг ишораси билан икки сарбоз оғзи 
каноп билан чандилган қопни олиб келиб, ҳа- 
лиги кишиларнинг оёғи остига ташлади. С. 
Кароматов, Бир томчи қон. 

3 Кимса тўғрисида гапирмоқ, ғийбат 
қилмоқ. Сидиқжон бу одамлар иш вақтида 
ҳам шундай беғам, хушчақчақ, бир-бирини 
чандиб, кунни билинтирмасдан ўтказади, деб 
ўйлаган экан. А. Қаҳҳор, Қўшчинор чироқ- 
лари. 

4 Бир-бирини гап билан олмоқ, аския 
қилмоқ. -Кечқурун.. чойхонада яна гурунги- 
миз чўзилди.. Биттаси Йўлдошжоннинг ял- 
қовлигини чандиб, аския бошласа, иккинчиси 
Зулфиянинг чечанлигини мақтайди, — деди 
Пўлат. Ғайратий, Менинг ёшлигим. 

ЧАНДИР 1 Гўштнинг қаттиқ пай қисми. 
Гўшт ўрнида чандир чайнашга кимнинг то- 
қати бор дейсиз. Газетадан. 

2 кўчма Қотма, пишиқ, чайир. Чандир 
одам. н Бир-икки чайқалиб, гул пайкали ус- 
тига узаласига йиқилиб тушди. Чандир қўл- 
лари тупроқни чангаллади. «Муштум». 

ЧАНДИШ 1 Чандимоқ фл. ҳар. н. Арқон 
билан чандиш. 

2 Бир-бирини ran билан олиш, аския- 
нинг бир тури. Чиндан ҳам чандишларда ҳа- 
зил элементи бор. «ЎТА». 

ЧАНДИҚ1 от Битган яранинг ўрни, изи. 
[Ошнонинг] Ранги баттар заҳил тортибди, 
ёноғидаги чандиқ билинмай кетибди — усти- 


дан чуқур бир ажин тушибди. М. М. Дўст, 
Лолазор. 

2 сфт. Чандиқли, чандиғи бор. Қаландар 
чандиқ пешонасини силаб, унга бир зум ти- 
килиб қолди. О. Ёқубов, Кўҳна дунё. 

ЧАНДИҚПИ Чандиғи бўлган, чандиғи 
бор. Темиртош чап юзи чандиқли, бир кўзи 
кўр, бадқовоқ, камгап бир аскар ҳамроҳлигида 
йўлга чиқди. М. Осим, Ўтрор. 

ЧАНДОЗА шв. Ёнга боғлаб олиб юрила- 
диган ҳамён. [Болта аравакашнинг] Ёнида 
катта пичоқ, танга, қоғоз соладиган.. чандоза 
К. Яшин, Ҳамза. 

ЧАНДОН [ф. — шунча, шунчалик; 

қанчалик] рвш. 1 Марта, карра, мартаба. Бу 
уй «Тешикқалъа»дан ўн чандон яхши. Ж. Ша- 
рипов, Хоразм. Ҳаваси минг чандон ошиб 
кетди. М. Муҳамедов, Қаҳрамон изидан. 

2 рвш. Ҳар қанча, қанчалик. Мирзаев ра- 
қибининг оёғини ердан узишга чандон интил- 
са ҳам, Ражаб солдатча чапдастлик қилди 
ва уни азот кўтариб қўйди. Ҳ. Назир, Маёқ 
сари. Бечора камтарлик қилишга, босиғу ба- 
маъни гапиришга чандон уринди ҳамки, асло 
эплай олмади.. М. М. Дўст, Лолазор. 

3 Астойдил; етарли даражада. Ойим сов- 
чиликка чандон киришганини билдим. Кечаси 
нон ёпди. Ў. Ҳошимов, Икки эшик ораси. 
Санъаткор Солиҳбой ролининг текстини чан- 
дон ўқиб, уни ёдлаб олган бўлса ҳам, қаноат 
ҳосил қилмади. Ф. Жўраев, Обид Жалилов. 

4 Бўлишсизлик шаклидаги феъл билан 
келиб, «ҳеч ҳам, асло» деган маъноларни 
ифодалайди. Азиза онасидан Ёдгорнинг «бир 
қоишқ сув билан ютгулик» қизни етаклаб 
юрганини эшитганда, чандон ишонмаган эди. 
Ў. Ҳошимов, Қалбингга қулоқ сол. 

ЧАНОҚ 1 Кўсакнинг ҳар бир хонаси. 
Ғўзалар бўлиқ, ҳар битта чаноқ пиёладек 
бўлиб очилиб турибди. С. Сиёев, Отлиқ аёл. 

2 Бош косаси, кўз косаси ва умуман 
косачасимон суяклар. Чаноқ суяги. н У 
[Баширжон].. эшигига калла чаноғи ҳамда 
илик суяги туширилган темир уйча панасига 
ўтди. Н. Аминов, Қаҳқаҳа. Унинг [Аҳмад- 
охуннинг] кўз соққалари чаноғидан чиқаёз- 
ганди. К. Яшин, Ҳамза. 

3 Тегирмоннинг дўлидан дон тушиб ту- 
радиган тарновсимон қисми. 

4 шв. Чиғаноқ. 

ЧАНҚАМОҚ 1 Сувга ташна бўлмоқ, сув- 
самоқ. Йигит ғоят чанқаган эди, чойни қу- 




йиб, пуфлаб-пуфлаб ичди. Ойбек, Танланган 
асарлар. 

2 кўчма Эҳтиёж, талаб сезмоқ; соғин- 
моқ, қўмсамоқ. Чанқаб кутдим сени ёр, бир 
илтифотинг кўрмадим. Н. Сафаров, Шарқ 
тонги. Ўзи ҳам дейман, Мирҳосил халқ иишга 
роса чанқаган экан-да /Ҳ. Ғулом, Машъал. 

ЧАНҚАТМОҚ 1 Чанқамоқ 1 фл. орт. н. 
Ҳаймоқ зўрлик қилиб, ўлгудай чанқатди. Э. 
Раимов, Ажаб қишлоқ. 

2 қ. х. Сувга ташна қилиб қўймоқ; сув- 
сиратиб кўймоқ. Ғўзани чанқатиб суғормоқ. 
Чанқатиб қўйилган ғўза гулларини тўкиб 
юборади. 

ЧАНҚОВ 1 Чанқамоқ фл. ҳар. н. 

2 Сувга ташналик, сувсаш. Чанқовни бо- 
сишга айниқса кўк чой яхиш. Газетадан. 

3 кўчма Ўта даражада хоҳлаш, ташна- 
лик. -Ишга чанқовмиз-да, — деб жавоб бер- 
ди Йўлчи. Ойбек, Танланган асарлар. 

ЧАНҚОВБОСДИ Чанқовни босувчи. 
Чанқовбосди ичимликлар. н Чанқовбосди 
қовунларни эса овқатдан кейин сўямиз. М. 
Мансуров, Ёмби. Пештахтадаги чанқовбос- 
ди ичимликлар ва шарбатлар ассортименти 
қашшоқ. Газетадан. 

ЧАНҚОҚ 1 Сувга ташна, сувталаб, сув- 
саган; сувсираган. Садақанинг афзали чан- 
қоқ одамларга сув улашмоқдир. «Фан ва 
турмуш». 

2 кўчма Зор, ташна, муштоқ, интизор. 
Қайдадир айтгандим, айтаман такрор: 
Чанқоқ туғилганман ҳақиқатга мен. А. 
Мухтор. Ёш, ишга чанқоқ ходим учун эр- 
талабдан кечгача бекор ўтиришдан оғир- 
роқ, азоблироқ нарса йўқ. Ф. Мусажонов, 
Ҳиммат. 

ЧАНҚОҚПИК Сувга ташналик; сувси- 
раш. Айрим ҳолларда чанқоқлик тепадан 
бетиним тушиб турган бомбалар ва снаряд- 
лардан кўра кўпроқ тинкани қуритиб, 
жангчиларни ҳолдан тойдириб юборарди. Т. 
Рустамов, Мангу жасорат. 

ЧАНҒАРОҚ Ўтовнинг устки қисмидаги 
туйнук чамбараги. Ўтов чанғароғидан дас- 
турхонга тафтли нур тушди. Т. Мурод, 
Юлдузлар мангу ёнади. 

Чангароғи тушди (ёки ўйнади) Инқирозга 
учради, синди. 

ЧАНҒИ Қорли жойлар, ботқоқ ерлар ва 
сув юзида таянч майдонни кенгайтириб, 
силжишни осонлаштирувчи, оёқларга маҳ- 


камланувчи мослама. Сув чанғиси. Турист- 
лар чанғиси. н Ҳозир чанғиларнинг одимловчи 
ва сирғалувчи турлари мавжуд. «ЎзМЭ». 

Чанғи спорти Сакраш, турли масофага 
югуриш, тоғ чанғиси ва биатлонни ўз ичига 
олган спорт тури. 1910 йилди Халқаро чанғи 
cnopmu комиссияси тузилди ва чанғи cnop- 
тининг қоидалари тасдиқланди. «ЎзМЭ». 

ЧАНҒИЧИ Чанғида учувчи, чанғи отув- 
чи, чанғи спорти билан шуғулланувчи одам. 
Бу ерда чанғичиларнинг мусобақалари тез- 
тез ўтказиб турилади. Газетадан. 

ЧАП I [ф. з. — сўл; сўл томон] 1 Гав- 
данинг юрак жойлашган томонидаги; сўл. 
Чап қўл. Чап елка. н Таажжубки, унинг 
чап оёғи увушгандек, ўнг қўлининг бармоқ- 
лари ҳам дир-дир mumpapdu. С. Сиёев, Ёруғ- 
лик. 

2 Сўл томон, ўнг томоннинг қарама- 
қарши томони. Аҳмад кўчанинг чап бетидан 
— сердарахт ва қоронғи йўлакдан юрди. Ф. 
Мусажонов, Ҳиммат. 

3 кўчма Ўнг келмайдиган, тескари, но- 
қулай. -Йўл гарчи чапроқ бўлса ҳам, бу гал 
унча қийналмадим. Кечга яқин Донохонлар 
уйига етиб бордим, — деди Нафиса. Ғайра- 
тий, Узокдаги ёр. 

4 кўчма Муносабати яхши эмас (бирор 
кимса билан). Мадаминжон қизлар билан 
чап бўлиб қолган эди. Ойбек, Танланган 
асарлар. Мирвали шу одам билан анчагина 
чап эди. С. Аҳмад, Жимжитлик. Бу орада 
нариги икковининг гапи яна чап тушиб қол- 
ди. Н. Норқобилов, Бекатдаги оқуйча. 

Йўлни чап солмоқ Кўзга ташланмаслик, 
чалғитиш мақсадида тўғри йўлдан юрмай, 
эгри, айланма йўлдан юрмоқ. Ҳайдарали 
йўлни чап солиб, сўқмоқлардан юрди. Ҳ. Нуъ- 
мон ва А. Шораҳмедов, Ота. [Умматали] 
Йўлни чап солган эди, у [Қимматхон] қувиб 
emdu. Шуҳрат, Жаннат қидирганлар. Чап 
бермоқ 1) эпчиллик билан ўзини олиб қоч- 
моқ. Авазхон.. оёғини ерга тираб, абжир- 
лик билан чап бериб, чап томондан қилич 
солди. «Маликаи айёр». Автомат ўқига чап 
берамиз-а, аммо офицернинг чўнтагида гра- 
ната бўлса-чи?Т. Рустамов, Мангу жасорат; 
2) тутқич бермай, ўзини олиб қочиб юр- 
моқ. Ишга чиқ, десам, чап беради, қачон 
қарасангиз, бозорнинг гули. С. Маҳкамов, 
Дала тонги; 3) рўбарў бўлмасдан, бирор 
ҳолатдан ўзини асрашга ҳаракат қилмоқ. 

Назаримда, Абдураззоқ ота кексаликка чап 
бериб, йил сайин кучига куч.. қўшилиб бора- 
ётгандай. Н. Сафаров, Оловли излар. [Ях- 
шибоев:] Майли, ҳозирча ўлимга чап бериб 
юрибмиз, бундан кейин ҳам бирор ўн беш- 
йигирма йил мўлжалимиз бор.. М. М. Дўст. 
Лолазор. Чап ёни (ёки ёнбоши) билан туриб- 
ди Кимсанинг омади юришмаган, иши чап- 
пасига кетган ёки серзарда бўлиб турган 
куни шундай дейилади. Муҳаммад Расул ўз 
ичида: «Бу кун бой чап ёни билан турган 
шекилли», деб анча вақтгача калласини 
осилтириб ўтирди. Ойбек, Танланган асар- 
лар. Чап ичакка ҳам юқ бўлмайди Жуда оз, 
овора бўлиб ейишга арзимайди (овқат 
ҳақида). Чап кўз билан қарамоқ Бошқаларга 
нисбатан камситиб, эътиборсиз қарамоқ. 
Колхозда ҳамма нарса бригадаларга баравар 
тақсимлансин. Раис бировга ўнг кўз, бировга 
чап кўз билан қарамасин. Ҳ. Ғулом, Сенга 
интиламан. Чап қўл айн. чап 2. Отақўзи чап 
қўлдаги эшикни очди. О. Ёқубов, Диёнат. 

ЧАП II айн. чалп. 

ЧАПАК [ ф. . <,, ^ — қарсак] Кафтларнинг 
бир-бирига урилиши ва ундан чиқадиган 
товуш; қарс, қарсак. Гулдурос чапаклар. н 
Суярқулнинг сўзи жуда қаттиқ чапак ва 
олқишлар билан қариш олинди. С. Айний, 
Куллар. 

Чапак чалиб қолмоқ Армонда қолмоқ, 
қуруқ қолмоқ. Элмуроднинг.. юз ва кўзлари- 
да: «Ана, олиб кетди. Сен бекорга ўпкангни 
қўлтиқлаб юрибсан-да. Чапак чалиб қола- 
берасан», деган маъно ўйнар эди. П. Турсун, 
Ўқитувчи. 

ЧАПАКБОЗЛИК Чапаклар, қарсаклар 
билан ифодаланган севинч, мамнуният, 
хурсандлик; зўр олқишлар. У.. мажлисларда 
сўзга чиқса борми, одамлар «гапни қийворар 
эканми», деб қойил қолишар ва чапакбозлик 
бўлиб кетарди. С. Анорбоев, Оқсой. 

ЧАПАНДОЗ [ф. jl. — чап қўлда ўқ 
отувчи; тескари; чапақай] 1 Ўзбек ва тожик 
мусиқасида мураккаб доира усули; талқин 
усулининг акси. 

2 Шу номли доира усули жўрлигида иж- 
ро этиладиган мумтоз куй ва ашулалар. 
«Чапандози наво». «Чапандози Ироқ». 

ЧАПАН(И) [ ф. — жулдур, увада 

кийинган; жулдурвоқи] Безоринамо, олиф- 
та, енгил-елпи ҳаётга ўрганган одам. Мул- 
ла Наби чапани бир йигит бўлиб, кечаси 


билан бўзахоналарда, чойхоналарда санқиб 
юрар эди М. Муҳаммаджонов, Турмуш ури- 
нишлари. Араббой қанча ўқиса ҳам, унинг қи- 
лиқ ва гапириши, юриш-туриши мактабда 
таълим кўрган киши эмас, балки чапани ара- 
вакашни эслатиб турар эди. П. Турсун, Ўқи- 
тувчи. Чойхонадан икки чапан йигит югуриб 
чиқиб.. чолга таъзим қилди. Ойбек, Танлан- 
ган асарлар. 

ЧАПАНИЛАРЧА айн. чапаничасига. [Ха- 
ритоновнинг] Гимнастёркасининг кўкраги ча- 
паниларча очилган, кўзлари мастона сузил- 
ган. О. Ёқубов, Излайман. 

ЧАПАНИЧА рвш. Чапани одамларга хос 
бўлган; чапани одамлардай. Ашур чапанича 
хохолаб кулди. П. Қодиров, Уч илдиз. 

ЧАПАНИЧАСИГА рвш. Чапани одамлар- 
га хос равишда, чапаниларча. Назар тўши- 
га гурсиллатиб урди-да, чапаничасига қий- 
қириб юборди. Э. Усмонов, Ёлқин. 

ЧАПАНЧА айн. чапанича. Бироқ, чапан- 
ча қилиб айтганда, «баданда одамгарчилик 
бўлиши зарур»га ўхшайди. А. Қодирий, Обид 
кетмон. 

ЧАПАРАСТА [ф. 43^olj<g^. < — 

чап ва ўнг; чапга ва ўнгга] рвш. Ўнг-сўл; ўн- 
гу сўлга; ҳар тарафга; тартибсиз. Одам тў- 
либ баланд-пастда, жўнаётир чапараста. 
«Алпомиш». Чапараста ураётган қор кўз 
очиргани қўймас эди. Н. Сафаров, Оловли 
излар. 

Чапараста қилмоқ Остин-устин қилмоқ, 
астар-пахтасини чиқармоқ. Шоир шу ке- 
тишда тўғри бошлиқнинг олдига кириб бо- 
риб, чапараста қилиб сўкди. Т. Мурод, Қў- 
шиқ. 

ЧАПАТИ шв. Юпқа қатирма нон; лочи- 
ра. Эрталаб Аҳмад Ҳусайн бир пиёла чой ва 
бир бурда чапати билан наҳорлик қилиб, 
ўрнидан турди. Ойбек, Нур қидириб. 

ЧАПАҚАИ 1 Иш-ҳаракатни асосан чап 
қўл билан қиладиган. Чапақай одам. н 
Шавкат чапақай эди. Қ. Кенжа, Тоғ йўлида 
бир оқшом. Чапақайларда бош миянинг ўнг 
яримишри функцияси чап яримшарникидан 
устун туради. «ЎзМЭ». 

2 Чап оёкдан чиққан. Чапақай ошиқ. 

3 кўчма Ўнг келмайдиган, ноқулай, тес- 
кари, чап. Чапақай йўл. 

Чапақай жаҳли чиқмоқ с.т. Астойдил 
жаҳли чиқмоқ, ғазаби ошмоқ, ғазабига ол- 
моқ. Кампирнинг ҳам чапақай жаҳли чиқди. 




С. Аҳмад, Сайланма. Ака, ҳозир кайфим оишб, 
чапақай жаҳлим чиқиб турибди. Уйғун, 
Ҳуррият. 

ЧАПАҚАЙЛИК Ҳаракатларни бажа- 
ришда чап қўлнинг ишлатилиши; ирсиятга 
боғлиқ ҳолат. 

ЧАПДАСТ [ф ....— чапақай; эпчил, 
абжир] 1 Чаққон, эпчил, удцабурон. Тилов 
бува Яхшибоев тегирмонга тушганда ҳам 
бутун чиққан, чапдаст одам. Т. Тўла. Ғайрат 
Ҳакимдан кўз узмас, унинг эпчил, чапдаст 
ҳаракатларини ҳавас билан кузатарди. М. 
Ҳазратқулов, Журъат. 

2 Уста, моҳир. Унинг [Ғанининг] ота- 
бобоси новвой ўтгани учун ўзи нон ёпишга 
чапдаст эди. Ш. Холмирзаев, Бодом қишда 
гуллади. 

ЧАПДАСТЛИК Чаққонлик, эпчиллик, 
абжирлик. ..дўконда сочлари калта қирқил- 
ган бир йигитча чапдастлик билан савдо 
қилади. Н. Аминов, Қаҳқаҳа. Назирқул чап- 
дастлик билан отнинг жиловини тутди. С. 
Аҳмад, Уфқ. [Музаффар] От минганда, от- 
нинг бели толгудек, Чапдастлиги учар қуш- 
ни олгудек. Я. Қурбон. 

ЧАПИЛЛАМОҚ «Чап-чап» овоз чиқар- 
моқ; шапилламоқ. Кўл чапиллар. Қайиқ би- 
қинига тегиб қочар, кўпириб тўлқин. Ҳ. Пў- 
лат. 

ЧАПИЛЛАТМОҚ 1 Чапилламоқ фл. орт. 
н. Қодир қалин лабларини чапиллатиб, нонни 
узоқ чайнади. Э. Усмонов, Ёлқин. 

2 Сувни кечиб ўтиш, сузиш каби ҳара- 
катларда чапиллаган овоз чиқармоқ. [Бек- 
темир] Қиялик остидан кўлмак сувни чапил- 
латиб кечиб ўтди-да, юқорига тирмашди. 
Ойбек, Қуёш қораймас. 

ЧАПИМОҚ 1 Чаплаб ёпиштирмоқ. Ба- 
шарасига бўёқ чапиб, грим қилмоқ. 

2 Чапиқ қилмоқ, қора сувоқ қилмоқ. 
Маҳкам ака деворнинг ёриқларини чапиш 
билан овора. Р. Файзий, Сен етим эмассан. 

ЧАПИШТИРМОҚ Иссиқ сув билан 
совуқ сувни аралаштириб, илиқ ҳолга кел- 
тирмоқ. Меҳриниса икки челакка сув чапиш- 
тириб, уйга олиб кирди. Р. Файзий, Ҳазрати 
инсон. 

ЧАПИҚ Қора сувоқ, дастлабки сувоқ. Ча- 
пиқ қилмоқ. Девор чапиғи текис чиқибди. 

ЧАПЛАМОҚ I 1 айн. чапмоқ 1. Онасиуни 
чўмилтирадиган бўлса, эрталабдан бошига 
қатиқ чстлаб қўярди. С. Аҳмад, Сайланма. 


2 Кафтига олиб уриб ёпиштирмоқ. ..йи- 
гит молхона деворига лой чаплай туриб, 
қайлиғига ўтли-ўтли қараб қўяди. «Ёшлик». 

Қора бўёқ (ёки лой, қора, қоракуя) 
чапламоқ Ўта ёмон қилиб кўрсатмоқ, сал- 
бий баҳо бермоқ. Ўртоқ Парпиева жиз- 
закилик қилиб, авторларни қаттиқ нишонга 
олган, уларга қора бўёқларни чаплаб таш- 
лаганлар. «Муштум». Отамурод чуқур тин 
олди: худо берди унга. Бошланди энди. Роса 
дийдиёсини айтадиган бўлди. Тоза қора чап- 
лайди. М. Мансуров, Ёмби. Танқид қилишга 
ҳаммамиз ҳам ycma. Кимёнинг юзига қоракуя 
чаплаш ҳам инсофдан эмас. С. Нуров, Нар- 
вон. Танқидни тош отиш, қора суртиш, лой 
чаплаш деб тушунмаслик керак. Газетадан. 

ЧАПЛАМОҚ II Чап томонидан ёки чап 
бериб ўтмоқ. [Отабек] Иккинчи бекатдан 
йўлни чаплаб, Тошлоқ дарвозаси орқали яна 
қайтиб Марғилонга кирган эди. А. Қодирий, 
Ўтган кунлар. 

ЧАПЛАШМОҚ11 Чапламоқ I фл. бирг. 

н. Оқ тунукадан ясалган бакни ерўчоққа 
ўрнатиб, атрофига лой чаплашмоқда. С. 
Аҳмад, Уфқ. 

2 Ёпишмоқ, ёпишиб қолмоқ. Юзига чап- 
лашган лойни кир панжаси билан артди. 
Ойбек, Қуёш қораймас. Бугунги кутилма- 
ган тун Ҳасанали отани чарчатган; унинг 
кекса кўзлари уйқу билан тамом чаплашиб 
олган эдилар. А. Қодирий, Ўтган кунлар. 

3 Бир-бирига айқашиб-чалкашиб но- 
аниқпашмоқ. Хат ўчирилавериб, жуда чап- 
лашиб кетган эди. О. Ёқубов, Излайман. 

ЧАПЛАШМОҚ II Қарши бўлиб, зид- 
лашиб қолмоқ, тескари бўлиб қолмоқ. [Ка- 
римийнинг\ Пичинги кўнглимни баттар ғаш 
қилди, чунки Матлуба билан чаплашиб қол- 
ганимиз рост эди. О. Ёқубов, Бир фельетон 
қиссаси. 

ЧАППА [ф. ^ — чапақай; нотўғри; тес- 
кари, терс] рвш. Тескари, терс. Тахмондаги 
пўстаклардан бирини олиб, чаппа тўшаб ёт- 
ди. «Ёшлик». Йўқ, чагта айланмас фалакнинг 
чархи. Б. Бойқобилов. 

Чаппа бўлмоқ (ёки кетмоқ) Кутилган 
ҳолнинг, исталган нарсанинг бутунлай ак- 
си, тескариси бўлмоқ. Ишинг бир чаппа кет- 
са, кетавераркан. Эрталаб турсак, боқувда- 
ги қора новвосимиз йўқ. А. Кўчимов, Ҳалқа. 

ЧАППАР: чаппар урмоқ 1 Бирварака- 
йига, ёппасига, ялписига юз бермоқ. Водий- 

ларни яёв кезганда. Бир ажиб ҳис бор эди 
манда. Чаппар уриб гуллаган боғин, Ўпар эдим 
ватан тупроғин. Ҳ. Олимжон. 

2 Чарх урмоқ, шиддат билан ҳаракат 
қилмоқ; жавлон урмоқ. Мана бу кун боболар 
арвоҳи чаппар урар Менинг азамат юртим - 
ўзбекнинг саҳросида. А. Орипов. Оқ ва қора 
дунёни чаппар уриб айлангум. А. Суюн. 

ЧАППА-РОСТА айн. чапараста. Чаппа- 
роста бўлиб айланди дунё. Б. Бойқобилов. 

ЧАППАСИГА рвш. Тескарисига, олди 
орқасига ёки остин-устин. Аҳмадали тўни- 
нинг орқасини олдига ўгириб, чаппасига кий- 
ди. «Ёшлик». 

Чаппасига айланмоқ (ёки кетмоқ) айн. 
чаппа бўлмоқ (ёки кетмоқ) қ. чаппа. Иш чап- 
пасига кетганига яраша хотиннинг кўнгли- 
ни олиш керак. Қ. Кенжа, Нотаниш гул. 

ЧАП-ЧАП Чап II с. такр. У [Баливой].. 
дўрдайган лабларини чап-чап ялади. Ҳ. На- 
зир, Ўтлар туташганда. 

ЧАПЧАП Юпқа, шапарак ноннинг ту- 
ри. [Кампир] Сопол лаганда тухум қовурдоқ 
билан қозонга ёпган иккита чапчап нон кел- 
тирди. Ғ. Ғулом, Шум бола. 

ЧАПЯ шв. Сут, қатиқ, суюқ овқат со- 
лиш учун ишлатиладиган сопол идиш; хур- 
мача. 

ЧАПҒАЛАТ шв. Шамғалат. Кўзини чап- 
ғалат қилиб қочмоқ. 

ЧАРАҚЛАМОҚ Ялтирамоқ, ярқирамоқ; 
порлаб, нурланиб турмоқ. Юлдузлар ёнади, 
Офтоб чарақлар.. А. Орипов. 

2 кўчма Шодлиги юз ифодасида акс 
этмоқ. [Қиз] Уларнинг шодликдан чарақлаб 
кетган чеҳраларига қараб, булар ҳам шод- 
ланиимари, кулишлари мумкинлигига ажаб- 
ланди. М. Исмоилий, Фарғона т. о. 

ЧАРАҚ-ЧАРАҚ кам қўлл. айн. жарақ- 
жарақ. Тўғри, ерни пулга сотадилар, нақд 
пулни чарақ-чарақ санаб оладилар. Ойбек, 
Танланган асарлар. 

ЧАРВИ [ф. <_> j-a. / ^ j-a. — ёғ, мой; ёғли; 
ёғлилик] Молнинг (ёки қўй, эчки, от ва ш.к. 
нинг) ичаклари атрофида бўладиган ёғ; 
ички ёғ. Қўй чарвиси. м Гўшт эзилиб, қий- 
масимон бўлганда олиб, чарви ёғидан майда 
тўғраб, мижиб аралаштирамиз. К. Маҳму- 
дов, Ўзбек тансиқ таомлари. 

Чарви боғламоқ 1) семирмоқ; 2) кўчма 
бойимоқ. Ё, ҳаром-харишга аралашиб юриб. 


сен ҳам чарви боғлаб қолдингми РУйғун, Ҳур- 
рият. 

ЧАРВОҚ [ф. — тўрт томони боғ: 

катта боғ] с.т. Чорбоғ. Бизлар сайр этгали 
бордик чарвоққа, Одами йўқ гул очилган ов- 
лоққа. «Равшан». 

ЧАРЛАМОҚ 1 Чақирмоқ, таклиф қил- 
моқ. Келсин, деб чарлайди бувишим сизни, Эл- 
чи қип юборган ойимча бизни. «Ширин билан 
Шакар». 

Чарлаб чақирсанг ҳам келмайди Атай- 
лаб чақирсанг ҳам келмайди (мартабаси 
улуғ, кибрли ва ш. к. одам ҳақида). 

2 этн. Келин ёки куёвни чарлар мароси- 
мига чақирмоқ. 

ЧАРЛАР этн. Никоҳ тўйидан сўнг ке- 
лин ёки куёв шарафига ҳар икки қудалар 
уйида ўтказиладиган биринчи чақириқ. Ҳа- 
во очилиб кетиб, чарлар куни келиннинг кенг- 
мўл ҳовлисида ҳамма аёллар.. роса яйраб 
қайтишди. Л. Тожиева, Меҳрим сизга, одам- 
лар. 

Келин чарлар Келиннинг ўз ота-онаси- 
никига тўйдан кейин дастлабки боришига 
бағишланган чақириқ. Куёв чарлар Куёвнинг 
қайната-қайнанасиникига тўйдан кейин 
дастлабки келишига бағишланган чақириқ. 
Бог чарлар Боғда ўтказиладиган чарлар. Қуда 
чарлар Қудаларнинг биринчи чақирилиши. 

ЧАРМ [ф. *. j-a. — ишлов берилган тери] 
1 Ҳайвонлар терисидан ёки сунъий хом- 
ашёдан тайёрланадиган материал; кўн. [Чол] 
Терига сув пуркайди ва кўва билан дўқ-дўқ 
уриб, чармни текислайди. Ойбек, Танланган 
асарлар. 

Юзига (ёки бетига) чарм қопламоқ Ор- 

номус, виждонни йиғиштириб қўйиб, без- 
бет бўлиб олмоқ. Пошша хола шунга ҳам 
шукур қилиб, бетига чарм қоплаб, истаса- 
истамаса, куёвининг олдида гирдикапалак 
эди. Д. Нурий, Осмон устуни. Tan бошласанг 
унга агар танқиддан, Бетига чарм қоплаб 
олар шу замон. «Муштум». 

2 Оёқ кийимининг остки қисми, таг- 
чарм. Маҳси чарми. Туфли чарми. 

3 сфт. Чармдан тайёрланган, чармдан 
тикилган, чарм қопланган. Чарм сумка. н 
[Мулла Фазлиддин] Оёғига чарм кавуш ки- 
йиб, обрез четида бет-қўлини ювди. П. Қо- 
диров, Юлдузли тунлар. Менинг ҳам қутим 
ўчиб, жон ҳолатда.. чарм суянчиқни шартта 
ушлаб олдим. Н. Фозилов, Дийдор. 





Чарм қўлқоп усталари Боксёрлар. Баҳс- 
ларда тошкентлик ёш чарм қўлқоп усталари 
энг кўп ғалабага эришиб, биринчи ўринни қўл- 
га киритдилар. Газетадан. 

ЧАРМЛАМОҚ Пойабзалнинг остки қис- 
мига чарм қопламоқ, тагчарм қўймоқ. Бо- 
тинкамни уста янгидан чармлаб берди. 

ЧАРМФУРУШ [ ф. j-a, — чарм со- 

тувчи] эск. Чарм билан савдо қилувчи, чарм 
сотувчи одам. 

ЧАРОС Ўртапишар, юмалоқ қора узум. 
Ичкари ҳовли кенг, гулзор, баланд сўрига 
кўтарилган токлар. Чарос, ҳусайни узумлар 
ғарқ пишиб, бошлари осилиб турибди. Й. 
Шамшаров, Тошқин. 

Чарос кўз Гўзал, қоп-қора кўз. Юлдузхон 
чарос кўзларини оҳиста очди. Газетадан. 

ЧАРОҒ кт. қ. чироқ. Бор экан инсон 
қўлида Орзу ёққан чароғ, Бу чароғни, ўйла 
бир кун Офтоб айлар хаёл. Э. Воҳидов. 

ЧАРОҒБОН [ ф. jLi^l j-a. — чироқ қоро- 
вули; чироқ ёқувчи] тар. 1 Кўча чироқла- 
рига қаровчи киши. 

2 кўчма Илм-маърифат тарқатувчи одам. 
Мактаб боғ бўлса, бола ниҳол бўлса, бу боғ- 
нинг боғбони, илм чароғбони ўқитувчидир. 
Газетадан. 

ЧАРОҒОН [ф. jltl j-a. — машъалалар, чи- 
роқпар: жуда ёруғ, равшан] 1 Равшан ёри- 
тилган; ёруғ. Чароғон кўчалар. н ..одатда 
йўл ва йўлкаларни чароғон этиб турадиган 
кўча чироқлари нурсиздек кўринади. М. Хай- 
руллаев, Тилла маржон. Атроф чироқлардан 
чароғон. «Шарқ юлдузи». 

2 кўчма Яшнаган, обод. Ғайрсипимиз бир 
чароғон ўлкани қилди бино. F. Ғулом. Рота 
адир устига чиққанда, унинг нариги томони- 
да чароғон бир водий кўринди. А. Қаҳҳор, 
Олтин юлдуз. 

ЧАРС I тақл. с. Муз, ойна, чинни каби 
нарсаларнинг синишидан чиқадиган то- 
вушлар ҳақида. Ойна чарс этиб синди. Муз 
чарс этиб ёрилди. 

ЧАРС II 1 Шартаки, тўрс, ўжар; бетга- 
чопар. Бийди момо ҳамон ўша-ўша — чарс, 
аччиқсўз кампирлигича қолаберди. «Ёшлик». 
Аммо унинг чарс феъли қарз олмоқни ёқтир- 
майди. Н. Норқобилов, Бекатдаги оқ уйча. 

2 Асов, ёввойи табиат, ҳурковуч (ҳай- 
вонлар, қушлар ҳақида). Айтиб бўлмайди-да, 
баъзи отлар чарс, ўргатилмаган бўлади, 


устидан улоқтириб ташлаши мумкин. Н. 
Аминов, Ёлғончи фаришталар. 

ЧАРСИЛЛАМОҚ 1 «Чарс» этган овоз 
чиқармоқ. Пуфлашнинг зўри билан ўтин ни- 
ҳоят чарсиллаб ёна кетди. Ойбек, Қуёш 
қораймас. 

Чарсиллаган совуқ Қаттиқ, қуруқ совуқ. 
Азаматлар чарсиллаган совуқда яланғоч бў- 
либ, сойга шўнғимоқда. Ойбек, О. в. шабадалар. 

2 кўчма Жаҳпи чиқиб, дарғазаб бўлиб, 
одамни егудек бўлиб турмоқ. Холмирзанинг 
тили қичиб келди-ю, хотинининг чарсиллаб 
турганини кўриб, ўзини оғирликка солди. Ҳ. 
Назар, Ўтлар туташганда. 

ЧАРС-ЧАРС Чарс I с. такр. Тарновдан 
тушаётган ёмғир суви шамолда дераза ойна- 
ларига чарс-чарс уриляпти. Р. Азизхўжаев, 
Яшил чайла. 

ЧАРС-ЧУРС айн. чарс-чарс. Бир томон- 
да чарс-чурс билан гулхан ёнади. Ойбек, Тан- 
ланган асарлар. 

Чарс-чурс қилмоқ (ёкм этмоқ) 1) чарс- 
чурс овоз чиқармоқ. Ўтинлар чарс-чурс этиб.. 
ёниб кетди. С. Нуров, Майсаларни аёз ур- 
майди; 2) норозилик, жаҳл билан қўпол 
муомала қилмоқ. Эртасига ҳам Холниса хола 
чарс-чурс қилиб юрди. Мирмуҳсин, Чиниқиш. 

ЧАРТЕР [ингл. charter — шартнома < юн. 
chartion — варақча, бир парча қоғоз] Денгиз 
ёки ҳаво орқали йўловчи ёки юк ташиш учун 
кема, самолёт эгаси билан уни ёлловчи шахс 
ўртасида тегишли транспорт воситасини ёки 
унинг бир қисмини маълум рейс ёки вақтга 
ижарага олиш ҳақида тузилган шартнома. 

Чартер рейс Шундай шартнома асосида 
амалга ошириладиган рейс. 

ЧАРХ [ф. j- j-a. — гилдирак; доира, айла- 
на; чиғир] 1 Ип йигирадиган дукли қўл 
асбоби. Яхши хотин эрта туриб, чарх йи- 
гирар, Ёмон хотин эрта туриб, ўчоқ ковлар. 
Мақол. н Кимдир чарх йигиряпти шекилли, 
ғир-ғир овоз ҳам келяпти. X. Тўхтабоев, Йил- 
лар ва йўллар. 

2 Ҳар хил асбобларнинг, қурилмалар- 
нинг айланадиган қисми; парраги. Тегирмон 
чархи. н -Юринглар, ўшал қудуқнинг чархини 
айлантирурмиз, — деди Алишер.. М. Осим, 
Карвон йўлларида. 

3 Кесувчи асбобларнинг тиғини ўткир- 
лайдиган, қайрайдиган асбоб. Чархда пичоқ 
чархламоқ. 




Чарх илонлар Қора илонлар оиласига 
мансуб илонлар уруғи (танасини ҳалқа 
қилиб ўраганида, тангачалари ишқаланиб, 
чарх тоши айланишига ўхшаш овоз чи- 
қаради). 

4 кўчма Гардиш, айлана. Давр чархи. 
Чархи фалак. н Ғаниева гап чархини ай- 
лантириб юбориш учун: -Лаълихонни ҳам олиб 
келмабсиз-да, — деди. Ойдин, Кўнгли тўл- 
дими, яхши йигит. Тарк этдим чархи фа- 
лакни, мени тарк этмади оҳлар. «Ёшлик». 

Чарх урмоқ 1) айланмоқ; атрофида 
айланмоқ. Ҳовуз атрофидаги қор босган 
толлар устида қарғалар чарх уриб қағил- 
лайди. Ў. Ҳошимов, Икки эшик ораси; 2) 
турган ерида олдинга босмай айланмоқ. 
Велосипед чарх уряпти. 

5 кўчма поэт. Фалак; дунё. Бу — чарх- 
нинг фақат бир-бир айланиши, Ҳамал қуёши 
ҳам тахтига минди. А. Исроилов. Номеҳрибон 
кўзлардан омон асрамени, чарх!А. Обиджон. 

Чархи кажрафтор Тескари айланувчи, 
адолатсиз дунё. Чархи кажрафтор тўнини 
тескари кийди. н Чархи кажрафторнинг 
бир шевасидин доғмен.. Фурқат. 

ЧАРХАК [ф. — кичик чарх; ип, 

калава ўраш қурилмаси] 1 шв. айн. чамба- 
рак 2. 

2 Ип калавалайдиган чархсимон мос- 
лама. 

ЧАРХЛАМОҚ 1 Кесувчи асбобларнинг 
тиғини ўткирламоқ, қайрамоқ. Пичоқ чарх- 
ламоқ. н Чол пичан ғарами олдида чалғи 
чархлар эди. «Шарқ юлдузи. Ҳаким совға 
қилган қаламтарошнинг ёнига ошпичоғимиз- 
ни чархлаб қўшиб қўйдим. С. Сиёев, Ёруғлик. 

2 кўчма Ўстирмоқ, ўткирламоқ, пеш- 
ламоқ. Ақлни чархламоқ. н Чархлаб туриш 
керак аммо Туйғу билан ақлни. А. Орипов. 
Қат-қат йиллар ташвиши бесаранжом 
кампирнинг сезги қувватини чархлаган эди. 
«Ёшлик». 

3 кўчма Бировга қарши хезламоқ. [Нор 
Мастурага:] Хола, мени кўп чархламанг-у, 
уврангизни кесаберинг! Оғзингизга сиққани- 
ни уч кунда лаққа жигардек қанорангизга 
илиб қўяман. Ҳамза, Паранжи сирлари. 

ЧАРХПАЛАК [ф. + а. isLLa^- — осмон 
гумбази; дунёнинг, тақцирнинг ўзгарув- 
чанлиги, беқарорлиги] 1 Сув кучи билан ай- 
ланиб, катта ариқдан юқорига сув чиқа- 
радиган энг қадимий қурилма; чиғир. Кеч 


енгил шабадада барглар аста шилдирар, бу 
майин сас.. ялқовланиб айланаётган чарх- 
палакнинг ғирч-ғирчига қўшилиб кетарди. 
Й. Шамшаров, Тошқин. Чархпалак чуқур сой 
тубидан cye олиб, теваракка жон бахш 
этмоқда. Ж. Абдуллахонов, Орият. 

2 Маданият-истироҳат боғларига, бо- 
лалар майдонларига ўрнатиладиган, бир 
нечта кажаваси бўлган, горизонтал ўқ ат- 
рофида электр қуввати ёрдамида айланув- 
чи катта ғилдирак тарзидаги кўнгилочар 
иншоот. [Қиз\ Қийқириб кулар, тезликни 
писанд қилмас, чархпалак яна ўн марта 
тезроқ чарх урса ҳам, унга камлик қила- 
дигандек эди. А. Мухтор, Давр менинг тақ- 
диримда. 

Тарих чархпалаги Тарихий воқеа-ҳо- 
дисалар силсиласи; тарихнинг гардиши. 
Абул Аббос Маъмуннинг фожиали ўлимидан 
сўнг кўҳна тарихнинг чархпалаги тезроқ 
айлана бошлади. М. Осим, Карвон йўллари- 
да. Чархпалак бўлмоқ Думбалоқ ошиб, оёғи 
осмондан бўлиб йиқилмоқ. f Отамурод] Бу 
аҳволда икки қадам юрмай чархпалак бўлиб 
йиқилади-ку. Эмаклагани маъқулмикан? М. 
Мансуров, Ёмби. 

ЧАРХЧИ I 1 Чарх ясовчи уста. 

2 Кесувчи асбобларни чархловчи одам. 
-Ҳай-ҳай-ҳай, калима келтир, иним, оллога 
минг марта шукур дегин, — деди чархчи чол 
ранжиган тусда. Ойбек, Улуғ йўл. 

ЧАРХЧИ II Кичик сайроқи қуш. 

ЧАРЧАМОҚ Меҳнат, иш-ҳаракат, дард- 
алам ва ш.к. натижасида ҳорғинлик, чарчоқ 
сезмоқ; ҳоримоқ, толмоқ. Оёқ чарчаса, таёқ 
ярамайди. Мақол. н Икромжон юра-юра 
чарчади. С. Аҳмад, Уфқ. -Асабларингиз оғир 
хаёллардан чарчаган. Қаттиқ чарчаган, — 
деди врач. «Ёшлик». Икки соатлик қизиқ бир 
базмдан сўнг қизлар чарчадилар-да, ўйинни 
тўхтатдилар. А. Қодирий, Ўтган кунлар. 

ЧАРЧОҚ от 1 Ҳориганлик, ҳорғинлик; 
толиқиш, чарчаш. Шукуржон бутун аъзойи 
баданида қаттиқ чарчоқ ҳис этиб, бир на- 
фас эишкка суяниб турди. О. Ёқубов, Ота 
изидан. 

2 сфт. Чарчаган, толиққан. Тоғ ҳавоси 
нақадар сўлим — чарчоқ асабларга ором, 
юракларга мадор, танларга қувонч бағиш- 
лар, иноқлик ea ширин мулоқотларга сабаб- 
чи бўларди. Мирмуҳсин, Илдизлар ва яп- 
роқлар. 

ЧЛРЧОҚЛИК Чарчаганлик, толиққан- 
лик. Нигора Шврбекка боқаркан, бутун ву- 
жудини чарчоқлик эзиб юбораётгандай ту- 
юлди. С. Анорбоев, Оқсой. 

ЧАСОВОИ \р. часовой — маълум соат- 
ларда алмашинадиган (соқчи) < часм — 
соат] қ. соқчи. 

ЧАСТОТА [ р. частота < частнй — бирин- 
кетин тез алмашинувчи, муайян вақт ора- 
лиғида тез такрорланувчи (ҳаракат, ҳолат 
ёки воқеа-ҳодиса)] физ. 1 Маълум вақт ичи- 
да такрорланган ҳаракат ёки тебранишлар 
сони. Тебранишлар частотаси. 

2 кино тех. Кадрларнинг алмашиниш 
даврийлиги ёки тезлиги. 

3 тлш. Муайян лингвистик ҳодисанинг 
нутқда миқдоран қўлланиш даражаси. Ол- 
мош туркумидаги сўзлар частотаси. 

ЧАСТОТАЛИ физ. Маълум миқцордаги 
частотага эга бўлган. Олимларнинг аниқла- 
шича, кўршапалаклар ҳавода юқори часто- 
тали ультратовуш тўлқинлари ёрдамида 
мўлжал олиишркан. «Фан ва турмуш». 

Частотали луғат тлш. Сўзларнинг (сўз 
шакллари, сўз бирикмаларининг) нутқда 
қўлланиш миқдори ҳақида маълумот бе- 
рувчи луғат. Частотали луғат тилда у ёки 
бу грамматик конструкция қайси частота 
билан қўлланганлигини ҳисоблаш имконини 
беради. «ЎТА». 

ЧАТАНОҚ с.т. Икки оёқнинг ораси; чот. 
Ола қарғанинг юришини қиламан, деб чум- 
чуқнинг чатаноғи йирилибди. Мақол. н Шу 
аснода юмалоқ, хушчақчақ миришкор.. кат- 
та тарвузни қорнига қўйиб, чатаноғини 
сипайин кериб кира қолди. Ойбек, Танлан- 
ган асарлар. 

ЧАТИЛМОҚ Чатмоқ 1 фл. мажҳ. н. Хат 
саккиз букланиб, қизил ипак билан бир-икки 
чатилган ва Отабекка аталган эди. А. Қо- 
дирий, Ўтган кунлар. 

Қулоққа чатилмоқ айн. қулоққа чалин- 
моқ қ. чалинмоқ. 

ЧАТИР [ф. — соябон; гажак] бот. 

Ем-хашак бўладиган ёввойи ўт. Ўтказилган 
тажрибалар чўл ва адирларда, яйловларда 
шувоқ.. ялтирбош, чатир сингари ёввойи 
ўсимликлардан экиб, табиий яйловларнинг 
ҳосилдорлигини бирмунча ошириш мумкин- 
лигини кўрсатади. «Фан ва турмуш». 

ЧАТЙР-ЧУТУР тақл. с. Қуруқ ўтиннинг 
ёнишидан чиқадиган товушни билдиради. 
Гулханнинг чатир-чутури. 


ЧАТИШ 1 Чатмоқ фл. ҳар. н. Оқ ип би- 
лан чатиш. Тугма чатиш. 

2 Аралаш, дурагай. Чатиш қўй. 

3 Туташ, чегарадош. Чатиш далалар. 

4 Узоқ қариндош, бир оз қариндошли- 
ги, яқинлиги бўлган, чатишган. У бизга она 
томондан чатиш. 

ЧАТИШМОҚ 1 Чатмоқ фл. бирг. н. 

2 Дурагай бўлмоқ, дурагайлашмоқ. Ча- 
тишган моллар. 

3 Узоқ қариндошлик муносабати билан 
боғланмоқ. -Аҳмад Яссавий балки бизнинг 
пиримизга чатишган қариндошдир? — сўра- 
ди мажлис аҳпидан бири. Ойбек, Улуғ йўл. 
Асли улар билан Анзиратларнинг чатишган 
жойи бор — қариндош. «Ёшлик». 

4 Бир-бири билан қўшилиб, бирлашиб 
кетмоқ. Бобоқайрағочнинг ўзаро чатишиб 
кетган шохларига боқиб, «ислимий мўъжи- 
за», деб ўйлади йигит. С. Сиёев, Ёруғлик. 
Бепоён далада бир ботир ухлар: Сочлари 
чатишиб кетган гиёҳга. X. Даврон. 

5 кўчма Ўзаро қўшилмоқ, бирлашмоқ. 
Хоразм воҳаси ўзбек достончилигининг ўзига 
хос, эпик анъаналар чатишиб кетган эт- 
ник регионларидан биридир. «ЎТА». Авазнинг 
гапида енгил киноя билан самимий эҳтиром 
нозик бир усулда чатишиб кетган эди. С. 
Сиёев, Аваз. 

ЧАТИШТИРИШ Уруғланиш жараёни- 
да ирсий жиҳатдан бир-бирига ўхшамай- 
диган иккита жинсий ҳужайранинг табиий 
ёки сунъий қўшилиши; уруғларни қўшиш 
йўли билан янги нав, янги зотни юзага 
келтириш. Чатиштиришга бирин-кетин 
иккитадан ортиқ ота-она шакллари жалб 
этилса, мураккаб чатиштириш ҳисоблана- 
ди. «ЎзМЭ». [Зайниддин]Лимон дарахтлари- 
ни бир-бирига чатиштириб, янги, мазали, 
серҳосил навлар бунёд этиш учун астойдил 
интилди. «Гулистон». ..бурноғи йили майин 
жунли зотли қўчқорлар келтирилиб, ўзи- 
мизнинг жайдари қўй ва эчкиларга.. чатиш- 
тириш бошланган эди. С. Анорбоев, Оқсой. 

ЧАТИШТИРМОҚ Чатишмоқ 2 фл. орт. 
н. Майин жунли қўйларни чатиштириб кў- 
пайтириш. 

ЧАТИҚ: чатиқ қош Ўсиқ ва қўшилган 
қош. Бу қора кўзлар мудом йиғлар чатиқ 
қош остида. Ғ. Ғулом, Шум бола. 

ЧАТМА 1 от Каштачиликда гул ти- 
кишнинг бир усули. Тикиши силлиқ эмас, 




угирмаси чатмага, санамаси иурмага кун- 
дош бўлиб тургандай. Ғ. Ғулом. 

2 Тахта, хода, милтиқ ва ш.к. нарса- 
ларнинг тик ҳолда бир-бирига ёнма-ён 
боғлаб маташтирилган ёки учлари пирами- 
дасимон бирлаштирилган ҳолати, кўрини- 
ши. Бошқа сарбозлар милтиқларни бир жой- 
да чатма қилиб қўйиб, кўчани сув сепиб 
супурдилар. С. Айний, Дохунда. Янги туғил- 
ган бузоқларни хода чатмаларидан қўра қи- 
либ қамаб қўйишибди. Э. Раҳим, Ҳаёт амри 
билан. 

Чатма қош айн. чатиқ қош қ. чатиқ. Де- 

вор наҳрасидан тандирдан нон узаётган 
аёлнинг чатма қора қошлари кўриниб турар- 
ди. С. Нуров, Нарвон. 

ЧАТМОҚ 1 У ер-бу еридан тикиб ула- 
моқ, ёпиштирмоқ. Кўйлакка тугма чатмоқ. 
н Шу куни қайнана эски бир учбурчак ту- 
морни чақалоқ бешиги устига [гаврапўшга] 
чатиб қўйди. Мирмуҳсин, Чўри. 

Игна чатмоқ Игна билан тикмоқ. Ҳовли- 
да ёш жувонлар юришар, кимдир овқат пи- 
ширар, баъзи бирлари айвончага ёзилган на- 
мат устида ҳадеб игна чатарди. «Ёшлик». 

2 кўчма Бириктирмоқ, боғламоқ. У [ин- 
женер] миясидаги бутун билганларини йи- 
ғиштириб, бир-бирига чатиб кўрди. А. Мух- 
тор, Опа-сингиллар. 

ЧАТНАМОҚ Дарз кетмоқ, ёрилмоқ; 
синмоқ. У [капитан] ғиштга тойғаниб йи- 
қилган экан, тўпиқ суяги чатнабди. А. Мух- 
тор, Давр менинг тақциримда. Қиз меҳнат- 
дан, изғириндан чатнаган қўлларини қип- 
қизил чўққа тутиб.. Ойбек, О.в. шабадалар. 

ЧАТНОҚ Ёрилган. Сочлар пахмоқ, юзу 
қўл чатноқ, Лекин шон-ла қайтди беш ўр- 
тоқ. Чанқоқ ва чатноқ лаби: Сув! — деди — 
сув бер кўпроқ! Миртемир. 

ЧАТОҚ 1 Қониқарсиз, ёмон; яхши эмас. 
Қаранг, қандай ажойиб хислатларим бор. 
Лекин сиз ишга олмсшсиз мени. Чунки менга 
ишонмайсиз —ўтмишим чатоқ-да. «Ёшлик». 
[Талъат:] Яхши гапирдингиз.. Фақат маши- 
на учрамагани чатоқ бўлди-да. Аксига юради 
ўзи. Ў. Ҳошимов, Қалбингга қулоқ сол. 

2 Мушкул, қийин. Тантибойваччанинг 
нафаси ичига тушиб кетди, лекин бу ўнғай- 
сиз, чатоқ аҳволдан қутулиш учун ўзини 
билмасликка олди. Ойбек, Танланган асарлар. 

3 Хато, нотўгри. ..табелчи ҳам худди 
жўрттага қилгандай, унинг номини ё ту- 


тилиб айтар ёки чатоқ ўқиб, икки марта 
такрорлар эди. А. Қаҳҳор, Кўшчинор чи- 
роқлари. Лекин ёш болани — табибнинг ўғли- 
ни янтоқ билан савалаганим чатоқ бўлган 
экан. Ў. Ҳошимов, Икки эшик ораси. 

4 кўчма Қайсар, ўжар; қитмир, ишкал 
қидирувчи. Ер тўғрисида бир чсипоқ одам 
билан судлашиб юрган эди, суд ишни бунинг 
зарарига ҳукм қилганмикан, деб ўйлади. Ой- 
бек, Танланган асарлар. [Умар:] Умуман, 
эҳтиёт бўлинг, сизни кўролмайдиганлар кўп. 
Ҳалиги индамас Ваҳоб ҳам чатоқ. Газетадан. 

Аҳвол (ёки иш) чатоқ Аҳвол, вазият яхши 
эмас; ёмон, чигал. -Қозон қайнамай қолди, 
ошна, аҳвол чатоқ, — дедим. П. Турсун, Ўқи- 
тувчи. Ишлар чатоқ, ҳамма нарса чаппаси- 
га айланиб кетибди. X. Тўхтабоев, Ширин 
қовунлар мамлакати. Чатоқ қилмоқ ёки ча- 
тогини чиқармоқ 1) нотўгри, хато иш қил- 
моқ. Дарвеш гов яна бу epda ҳам тилини 
тиймай чатоқ қилди. Барча бекларни ёмон- 
лаб, қарғаб, оловга мой сепди! П. Қодиров, 
Юлдузли тунлар; 2) ёмон, оғир аҳволга сол- 
моқ, зарар етказмоқ. -Шодиёрга айтинг, кў- 
пам айланишмасин, тутсам, чатоқ қила- 
ман, — деди Тоғай. «Ёшлик». 

ЧАТОҚЛАШМОҚ Мушкул, ёмон аҳ- 
волга келмоқ; чигаллашмоқ. Бир кори ҳол 
юз бериб, Ҳакимнинг аҳволи чатоқлашади- 
ган бўлса, у мадад бериш ўрнига, дарҳол 
қоралашга ўтиши аниқ. Ж. Абдуллахонов, 
Тўфон. -Энди, бу ёғини ҳеч бўшаштирмаслик 
керак. Агар иш салгина чатоқлашса, биров- 
ларга масхара бўлиб қоламиз, — деди Элму- 
род. П. Турсун, Ўқитувчи. 

ЧАТОҚЛИК 1 Чалкашлик, чигаллик, 
ишкал; хато. Ҳисоб-китоб ишларидаги ча- 
тоқликлар туфайли бухгалтер Маюсуф иш- 
дан бўшаб кетди. «Муштум». 

2 Ноқулайлик; талабга мос келмаслик. 
-Дом жоннинг роҳати дейишади-ю, шунақа 
пайтда [тўй-маърака қилаётганда] чатоқ- 
лиги билинади-да, — деди сийрак соқолли 
киши.. Ў. Ҳошимов, Қалбингга қулоқ сол. 

3 Қитмирлик; ёмонлик. [ Ҳазратовнинг\ 
Лақаби ўзига мос, фикри-ёди чатоқлик. 
«Муштум». 

ЧАТОҚ-ЧУТОҚ Жуда чатоқ, чигал, иш- 
кал. Чатоқ-чутоқ ишлар. 

ЧАХ-ЧАХ тақл. с. айн. чағ-чағ. Бутоқ- 
ларда минглаб қуимар чах-чах сайрайди. 3. 
Акрамов, Ҳиндистон лавҳалари. Бу етма- 




гандек, ҳовлининг ҳув этак томонидан 
баралла булбуллар чах-чахи эшитила боииа- 
ди. А. Мухтор, Бухоролик бир йигит. 

ЧАЧВОН тар. Отнинг думи қилидан 
тўқилган, паранжи остидан юзга тутила- 
диган тўр парда; чиммат. У [Жаҳон отин] 
чачвонини кўтариб, паранжи орқасига таш- 
лаб келаётган эди. М. Осим, Карвон йўл- 
ларида. 

ЧАШМ [ф. — кўз; булоқ; нинанинг 

кўзи; орзу-умид] эск. поэт. Кўз. Буюк Улуғ- 
бекнинг чашмига кўзгу — Кўкда ҳамон кезар 
ўша тўлин ой. А. Орипов. Жаннат! Менга 
қўлгинангни бер, Нозик-ниҳол, эй чашми 
офат!М. Али. 

Ч АТ1Т МА [ф. «ua — булоқ; манба] Т Ер 
остидан чиқаётган сув манбаи ва унинг су- 
ви. Мерган бағрини ерга бериб, чашма суви- 
дан қониб-қониб ичди. Унинг ўткир кўзлари 
чашма атрофидаги гиёҳларга қадалди. «Ёш- 
лик». 

2 кўчма Бирор нарсанинг манбаи. Ижод 
чашмаси. Билим чашмаси. Меҳр чашмаси. 

ЧАШМБАНД [ф. — кўзни тў- 

сувчи] Чачвон; юз ёпинчиғи. Ясаниб олган 
болалар, янги дока чодирга ўралиб, юзига 
чашмбанд ташлаб олган аёллар, кексалар 
ҳам бор. Ҳ. Ғулом, Жазоирда тонг. 

ЧАШНАЧИЛИК, чашнагирлик [ф. 

— таъм; татиб, еб кўриш; таъмини билиш, 
синаш] Узум, вино, озиқ-овқат маҳсулот- 
лари ёки ўсимлик хомашёси сифатини 
кўриш, ҳидлаш, таъм билиш, эшитиш аъзо- 
лари орқали аниқпаш. Чашначиликнинг кам- 
чилиги — унинг муайян даражадаги субъек- 
тивлиги; афзаллиги эса, энг сезгир асбоблар 
билан аниқлаб бўлмайдиган ўзига хос нозик 
сифат хоссаларини фарқлаш ва унга баҳо 
беришдир. «ЎзМЭ». 

ЧАҚА 1 Асосан мис, жез сингари ме- 
таллардан ясалган, қиймати паст майда тан- 
га пул. Оқ кўйлак устидан олача ипак тўн 
кийган, гавдаси йўғон баққол.. ёш харидор- 
нинг айтган нарсаларини тортиб, қўлидан 
майда чақаларни олди. М. Осим, Ибн Сино. 

2 эск. Бир тийин. [Отабек ва Али] Дас- 
турхонни йиғиштирувчи келинчакка ўғил 
тилаб dyo қилгандан кейин, қўлига ўттиз 
чақа сурма пули бердилар. А. Қодирий, Ўтган 
кунлар. 

3 Умуман пул, маблағ. Темирчи йигит- 
нинг чақаси миёнагина тўйга етарли бўлиб 


қолганида, Холхўжа қўрбоши йигитларининг 
хуружи бошланди. С. Аҳмад, Ҳукм. 

Бир чақага (ёки сариқ чақага) арзимай- 
ди Ҳеч нарсага ярамайди, арзимайди. -Хаёл- 
ларим бир чақага ҳам арзимайди, муҳтарам 
зот, — ҳозиржавоблик билан узиб олди моҳир 
санъаткор. Газетадан. Бир чақага (ёки сариқ 
чақага) олмаслик Менсимаслик, ҳурмат қил- 
маслик. Бу кулишдан унинг меҳмонни бир 
чақага олмаслиги аниқ билиниб турарди. А. 
Мухтор, Опа-сингиллар. Мен тирикман — 
бозори чаққон, мен ўлсам, уни биров сариқ 
чақага олмайди. М. М. Дўст, Лолазор. Бир (ёки 
сариқ) чақалик Сира, мутлақо. Бу Насим 
дегани шунақа.. Бемаврид ёғаётган қор би- 
лан ҳам.. Аброрнинг тажангланиб тургани 
билан ҳам унинг бир чақалик иши йўқ. О. 
Мухтор, Эгилган бош. Бу чатоқ ишга ўзи- 
нинг сариқ чақалик алоқаси бўлмаса ҳамки, 
бутун жавобгарлик ўз елкасига ағдарилган- 
дай ҳанг-манг бўлди. Ҳ. Назир, Сўнмас чақ- 
моқлар. Сариқ чақам йўқ Сира ҳам пулим 
йўқ. [Йўлчи:] Онам, укаларим учун бу ерда 
юрибман, Эшвой ака, буни яхши биласиз. Ам- 
мо ҳозир ёнимда сариқ чақам йўқ. Ойбек, 
Танланган асарлар. Чақа қилмоқ Сотмоқ, 
пулламоқ. Мана, Барат супургичи! Бозордан 
супургисини чақа қилолмай, яна орқалаб қай- 
таётир. Ойбек, Танланган асарлар. 

ЧАҚА II 1 Кичик яра, жароҳат. Пулни 
юз-бетига чақа тошган иккита ўспирин олди. 
М. М. Дўст, Галатепа қиссалари. Ниёзмурод 
Бибигул юзидаги қонталашган чақаларни 
кўрди. Мирмуҳсин, Чўри. 

2 Бирон-бир зарб, таъсир натижасида 
нарсаларнинг юзасида ҳосил бўлган ўйиқ. 
Машина урилиб чақа бўлди. н Пластмас- 
садан қилинган шкаф урилиб, чақа бўлади ёки 
стулнинг оёғи тез синиб қолади, деб сира 
хавотирланманг. «Саодат». 

ЧАҚА III шв. Бола, фарзанд. 

ЧАҚАЛОҚ Янги туғилган бола; гўдак. 
Дунёга келган чақалоқлар улғайгани сайин, 
уларда ҳиссий аъзолар шакллана боради. «Фан 
ва турмуш». Еттинчи кун хатми қуръон 
қилиниб, халққа ош берилди ва шу муносабат 
билан чақалоққа «Ёдгорбек» деб исм қўйилди. 
А. Қодирий, Ўтган кунлар. 

ЧАҚИЛМОҚ Чақмоқ V фл. ўзл. ва мажҳ. 
н. Ҳар ким ҳам чақилар, Яхши от ҳам қоқи- 
лар. Мақол. Чақилган тухум. Чақилган гугурт 
чўпи. н Ғалвирак ёнғоқнинг иккитасини 

партага устма-уст қўйиб, бир урсангиз, 
иккаласиям чақилиб кетади. Ў. Ҳошимов, 
Икки эшик ораси. Ана бунда чақилган ёнғоқ, 
бодом ва данак мағиз.. бор. Н. Аминов, 
Қаҳқаҳа. От чопса, чақилар тоғларнинг тоиш. 
«Тоҳир ва Зуҳра». 

Пистони чақилган Кучи кетган, ишдан 
чиққан (одам ҳақида). Бундан ташқари, сен 
пистони чақилган одамсан, бизнинг қўлимиз- 
да узун косов бўлиб хизмат қилишдан бошқа 
ишга ярамайсан. А. Қаҳҳор, Қўшчинор чи- 
роқлари. Пулга чақилмоқ Пули оз қолмоқ; 
пул етишмаслигидан қийналмоқ. Ўша пайт- 
ларда иморат қуриб, пулга чақилиб қолган 
эдик. Газетадан. 

ЧАҚИМЧИ Бировнинг гапини бировга 
ташувчи, бирор кимсанинг сирини очувчи, 
бировлар устидан махфий хабар етказиб 
турувчи. Бекорчидан безиб қоч, Чақимчидан 
— кўчиб. Мақол. н [Шоҳрух] Ҳар бир совуқ 
гап, фитнаю чақимчиларга қулоғини ту- 
тар, эркинроқ фикр юритувчи.. арбобларни 
қувғунга солиб, эътиборини пасайтирарди. 
Мирмуҳсин, Меъмор. 

ЧАҚИМЧИЛИК Чақимчига хос хатти- 
ҳаракат ва одатлар; гап ташувчилик. Чақим- 
чилик ёмон иллатдир, чунки у туфайли одам- 
лар ўртаси бузилади. Газетадан. 

ЧАҚИН Ўт, ўт учқуни. Тўғон menacuda 
электр псшванди чақин чақади. С. Аҳмад, 
Онажонлар. Катта олов йилт этган чақин- 
дан бошланади. «Шарқюлдузи». Кетмонлар- 
нинг чақини ялтирар эди. Ойбек, О.в. шаба- 
далар. 

2 айн. чақмоқ III. Баҳор осмонида чақнаса 
чақин, Кўксингдан отилар оловли нафас. А. 
Орипов. Қора булутлар орасида қиличдек 
ялтираб чақин чақа бошлади. С. Аҳмад, 
Жимжитлик. 

ЧАҚИР Ўткир қиррали, қиррадор. Қия 
тушиб турган офтобда чақир тошларнинг 
акси сувга уриб, жимир-жимир товланар эди. 
С. Анорбоев, Оқсой. 

Чақир кўз айн. чағир кўз қ. чағир. Ва- 
зирнинг новча, чақир кўз ўғли эса, ҳеч нарса- 
ни эшитмагандек, кўзларини бақрайтириб 
турарди. М. Осим, Карвон йўлларида. 

ЧАҚИРИЛУВЧИ ҳарб. Ҳарбий хизмат- 
га чақирилган ёки чақирилиш ёшида бўл- 
ган шахс. Юртдошлар армияга чақирилув- 
чиларни кузатгани шу ерга келдилар. Газе- 
тадан. 


ЧАҚИРИМ [«чақирмоқ» с. дан] Метрик 
ўлчов системаси қабул қилингунга қадар 
қўлланган, 1,06 километрга тенг қадимги 
узунлик ўлчов бирлиги; бир километр. Ёд- 
гор қизнинг бир марта кулиб қарашини кў- 
риш орзусида саккиз чақирим наридан гоҳ 
пиёда, гоҳ ўртоғининг велосипедида келиб 
кетарди. Ў. Ҳошимов, Икки эшик ораси. 

ЧАҚИРИМЛАМОҚ Чақирим билан ўл- 
чамоқ, ҳисобламоқ. Чўллардан чақиримлаб 
эмас, бутун-бутун областъ ea район жой- 
лашадиган ерларни очамиз. Ойбек, О.в. ша- 
бадалар. 

ЧАҚИРИҚ 1 Чақириш мақсадида айтил- 
ган сўз, гаплар. Ғафур аканинг: -Қочадиган 
одам йўқ, келаверинг, — деган ҳазилнамо ча- 
қириғи эшитилди. Шукрулло, Жавоҳирлар 
сандиғи. 

2 Бирор хатти-ҳаракатга ундаш, даъват 
қилиш. Демак, Бобурнинг дунё лаззатлари- 
дан фойдаланиш.. тўғрисидаги насиҳат ea 
чақириқлари ҳаётдаги турли-туман кўн- 
гилсиз, бахтсиз воқеалардан.. ғам чекишнинг 
ўрнига тавсия этилган тадбирлардан эди. 
«ЎТА». Командирнинг чақириқлари взвод 
жангчиларини жасоратга чорларди. Назар- 
мат, Жўрлар баланд сайрайди. 

3 Хонадонда бирор муносабат билан 
ўтказиладиган меҳмондорчилик, зиёфат. 
Яқинда бир танишим қизининг туғилган 
куни муносабати билан меҳмон чақириқ қил- 
ди. М. Исмоилий, Одамийлик қиссаси. 

Қуда чақириқ этн. Никоҳ тўйидан кейин 
қудалар тарафидан келин ёки куёвнинг 
оиласи ва қариндош-уругларини чақириб 
бериладиган зиёфат. Совуқчилик қуда чақи- 
риқдан бошланди. «Шарқ юлдузи». 

4 тар. Шўро даврида: партия, ҳукумат 
ёки съезд, қурултой, мажлис ва ш.к. томо- 
нидан эълон қилинган мурожаат, даъват 
ёки шиорлар. 1 Май чақириқлари. н Бўта- 
бой сўзининг охирида.. чақириққа ўзининг 
тайёр эканини билдирди. А. Қаҳҳор, Қўшчи- 
нор чироқлари. 

5 Навбатдаги сайловдан кейин ҳамкор- 
ликда иш олиб борувчи депутатлар таркиби. 

Чақириқ қоғози Идора, муассаса ва ш.к. 
нинг расмий таклиф қогози; повестка. Қо- 
дирбек билан бўлган тунги можародан бир 
ҳафтача ўтгандан кейин милициядан менга 
чақириқ қоғози келиб қолди. М. Қориев, Ой- 
дин кечалар. 




ЧАҚИРЛАМОҚ кам қўлл. айн. шиқир- 
ламоқ. Маҳалла чойхонасида одам тиқилинч, 
қаердадир чойнак қопқоқлари чақирлайди. 
«Муштум». 

ЧАҚИРМОҚ 1 Номини айтиш, овоз 
чиқариш ёки бирор хатти-ҳаракат восита- 
сида муайян жойга келишга ундамоқ, чор- 
ламоқ. Бир вақт Кумуш хола чақириб қолди: 
-Ҳув Қоракўз! Мунда кел, болам! С. Сиёев, 
Ёруғлик. Хон қарс уриб, мулозимини чақирди. 
С. Сиёев, Ёруғлик. Аҳмедов имо билан уни 
[Канизакни] чақирди. А. Қаҳҳор, Қўшчинор 
чироқлари. Бўтабой баланд овоз билан бри- 
гадирларни чақирди. А. Қаҳҳор, Қўшчинор 
чироқлари. 

2 Ўзига қаратиш мақсадида номини 
айтиб ёки бошқа сўзлар воситасида узоқ- 
роқ жойдан туриб мурожаат қилмоқ. Кўча- 
нинг нариги юзидан уни кимдир чақирди. 
Ҳамроқул, чақирган кишига қарайман, деб 
гандираклаб кетди. А. Қаҳҳор, Асарлар. 

..деб чақирмоқ Атамоқ, шундай ном, сўз- 
ни қўллаб мурожаат қилмоқ. Бу кишининг ус- 
тодлари.. Зокир эшон-да.. Хонуни «Зокир гов» 
деб чақирар эди. К. Яшин, Ҳамза. Бўлмаса 
сизни, амаки, деб чақирсам майлими?Х. Тўх- 
табоев, Ширин қовунлар мамлакати. 

3 Таклиф, даъват қилмоқ. Деҳқон ўзининг 
яқин қариндошларини ва ошна-оғайниларини 
меҳмонга чақирибди. «Чалпак ёққан кун». 
Куёш тик келганда, Чўли бобо ҳаммани ов- 
қатга чақирди. Мирмуҳсин, Меъмор. 

Куёв чақирди этн. айн. куёв чарлар. қ. 
чарлар. Бегимхоннинг онаси куёв чақирдиси- 
ни ўтказиши билан 1939 йили Эрали ҳарбий 
хизматга кетди. И. Раҳим, Чин муҳаббат. 

4 Бирор иш, вазифа ва ш.к. ни адо этиш- 
га ёки унда иштирок этишга даъват қилмоқ, 
ундамоқ. Ёрдамга чақирмоқ. Мусобақага ча- 
қирмоқ. н Раҳбарлар Фотиманинг ишини 
мақтаб, ҳаммани ундан ўрнак олишга ча- 
қирарди. Т. Ашуров, Оқ от. Чолнинг жаҳли 
чиқиб, золим хонни урушга чақирди. «Чалпак 
ёққан кун». Никоҳ куни.. самовар қайнатиш 
ишига бойнинг хотини Йўлчини чақирди. 
Ойбек, Танланган асарлар. 

Мажлис (ёки кенгаш) чақирмоқ Мажлис 
ёки кенгаш бўлиши ҳақида унга алоқадор 
шахсларга билдирмоқ, хабар бермоқ; маж- 
лис ёки кенгаш ўтказмоқ. Эртоевнинг бах- 
тига, иккинчи секретарь ҳам кичик мажлис 
чақирган экан.. О. Ёқубов, Эр бошига иш 


тушса. Ҳусайн Бойқаро кенгаш чақирди. Ой- 
бек, Навоий. 

5 Бирор нарсани келтиришни сўрамоқ, 
буюртма бермоқ (ошхона, чойхона ва ш.к. 
ларда). [Йўлчи] Чойхоналардан бирига кирди. 
Устунга суяниб, тахта каравотда оёғини 
узатиб ўтирди. Чой чақирди. Ойбек, Тан- 
ланган асарлар. Ўзинг чақирдинг, ўзинг бу- 
юрдинг. [Пулини] Тўлайбер! А. Қаҳҳор, Оғай- 
нилар. 

6 Олло(ҳ), худо, эгам, парвардигор каби 
сўзлар билан бирга қўлланиб, «вафот қилди, 
ўлди» деган маънони англатади. Олло Фар- 
рухни ўз даргоҳига чақириб олибди. С. Сиёев, 
Ёруғлик. 

7 Қичқирмоқ, товуш чиқариб хабар 
бермоқ. Гудок чақирди. н Бу орада яна бир 
хўроз чақириб ўтди. М. Исмоилий, Фар- 
ғона т. о. 

8 кўчма Пировардида бирор натижага 
олиб келмоқ; келтириб чиқармоқ. Уйқу ка- 
сал чақирар. Мақол. н Ортиқча кулги йи- 
ғи чақиради. Газетадан. Тут тепасида бир 
қарға бўйнини чўзиб, жон-жаҳди билан қа- 
ғиллаб, қор чақирарди. Мирмуҳсин, Қула- 
мас қоя. 

Эшигини чақирмоқ Бировнинг эшигини 
қоқмоқ, тақиллатмоқ. 

ЧАҚИРТИКАН айн. чақиртиканак 2. 

Дўст орттираман десанг, ширин суҳбат қил, 
Душман орттираман десанг, чақиртикан бўл. 
Мақол. н Севишганлар — қизил гул билан оқ 
гул ўртасига тушган чақиртикан ким экан ? 
Мирмуҳсин, Умид. 

ЧАҚИРТИКАНАК 1 бот. Пояси ер ба- 
ғирлаб ўсадиган ёввойи ўт ва унинг юлдуз- 
ча шаклли тикани. Умид янтоқ, чақирти- 
канаклар ёнида чўнқайиб ўтириб, ҳўнг-ҳўнг 
йиғларди. Мирмуҳсин, Меъмор. 

2 кўчма Бировнинг йўлига тўғоноқ бў- 
лувчи, унга зарар етказувчи. Энди қарасам, 
ўзим ҳам чақиртиканак эканман, Ғозиддин 
Қобулов мени юлиб таиигашга ҳаракат қил- 
ган сайин, унинг қўлини қоната бошладим. О. 
Мухторов, Эгилган, бош. 

ЧАҚИРТИРИҚ Биров орқали чақириқ. 
Ҳасанали бу чақиртириқдан бир нарса ҳам 
сезмаган.. эди. А. Қодирий, Ўтган кунлар. 

ЧАҚИРУВ 1 Чақирмоқ фл. ҳар. н. 

2: чақирув қоғози айн. чақириқ қогози қ. 
чақириқ. Назира Жалилованинг ўттиз на- 
фар курсдоши имтиҳондан чиқибоқ, чақирув 




қоғози билан фронтга жўнаб кетишди. «Сао- 
дат». Раис, сизга рухсат, судда ҳам бир-икки 
марта безовта қилишади. Чақирув қоғози 
олишингиз билан албатта келишингиз керак. 
С. Аҳмад, Жимжитлик. 

ЧАҚИЧ шв. айн. Сақич. -Буви, қутингиз- 
да битта ҳам чақич қолмадими ? — деб сўра- 
ди бола. «Ёшлик. 

ЧАҚИШМОҚ 1 Чақмоқ V фл. бирг. н. 
Меҳмонлар писта чақишиб, гаплашиб ўти- 
ришибди. 

2 дағл. Жипслашиб, қапишиб қолмоқ 
(итлар ҳақида). 

ЧАҚИҚ Бировнинг устидан етказилган 
махфий маълумот, хабар; туҳмат. Бойларнинг 
чақиғи билан Йўлчининг uuiu оғирлашди. Ой- 
бек, Танланган асарлар. 

ЧАҚМАЧАҚАР с.т. қ. чақимчи. Акамнинг 
ўрнида бўлганимда, чақмачақар синглимнинг 
юзини бир уриб, қизартириб қўйган бўлар- 
дим. А. Кўчимов, Ҳалқа. 

ЧАҚМОҚ I 1 Атмосферавий электр за- 
ряди; яшин. Осмондаги дабдабали, аммо 
фойдасиз чақмоқ бўлишдан кўра, ерда бир 
тутам олов бўлиб, бир ғарибнинг қозонини 
қайнатмоқ афзалдир. Уйғун ва И. Султон, 
Алишер Навоий. 

Чақмоқ чақди Чақмоқ ялт этиб кўринди. 
Мана чақмоқ чақди ногаҳон, Зимистон тун 
чоки сўкилар. Р. Парфи. Гулдур этиб, булут 
тарқаб, Ялт-юлт этиб чақмоқ чақди. Ҳамза. 

2 кўчма Ўт, учқун. Ҳизнинг шаҳло кўзида 
нафрат чақмоғи ялт этиб ёнди-ю, ўчди. 
«Ёшлик». 

ЧАҚМОҚ II Ўт олдириш асбоби. Тоҳир 
шивирлаб сўради: -Чақмоқ билан тутан- 
тириқни ҳам олдингми?П. Қодиров, Юлдуз- 
ли тунлар. Папирос чекиш учун олиб юрган 
чақмоғидан бошқа ёруғ берадиган бир нарса 
йўқ. Ойдин, Мардлик — мангулик. 

Чақмоқ мўйлов Қоп-қора, хушбичим 
мўйлов. Чақмоқ мўйловини бураб, дўгтисига 
райҳон қистирган Икромжон.. ғўза қатор 
ораларига кириб кетди. Мирмуҳсин, Қизил 
дурралар. 

ЧАҚМОҚ III: чақмоқ телпак Тепаси 
духобадан, жияги тулки, сувсар ёки қундуз 
мўйнасидан тикилган қимматбаҳо телпак. 
Хомтама бўлма, сенинг кавушингга улар зор 
эмас, мўйнадўзлар тиккан чақмоқ телпак- 
ларни ҳам бошларига урмайдилар. М. Осим, 
Элчилар. Шунда эшикдан гимнастёрка, га- 


лифе ишм ва чақмоқ телпак кийган бир йи- 
гит энгашиб кирди. «Ёшлик». 

ЧАҚМОҚ IV: чақмоқ қанд Тўртбурчак 
шаклли қанднинг ҳар бир бўлаги. Кимёгар 
янги бир зарра кашф этса, Бу ижод боиси 
бўлган, ҳойнаҳой, Столнинг четига сиз қўйиб 
кетган Бир чақмоқ қанд билан бир пиёла чой. 
Э. Воҳидов. 

ЧАҚМОҚ V 1 с.т. Писта, бодом, ёнғоқ 
ва ш.к. қаттиқ пўчоқли меваларни ёки баъ- 
зи ҳўл меваларнинг данакларини тишлаб 
ёки бирор нарса билан уриб ёрмоқ. Абди- 
шукур бодом -nucma чақиб, аччиқ чой ичиб, 
яйраб ўтирарди. Ойбек, Танланган асарлар. 
Зарар қилғай данакни тишда чақмоқ. Ҳа- 
бибий. Бола ёнғоқни чақиш учун атрофига 
кўз югуртириб, тош қидирди. «Ёшлик». 

2 Қаттиқ нарсани синдириб майдаламоқ, 
бўлак-бўлак қилмоқ; ушатмоқ. Тош чаққан, 
цемент қорган ҳам ўзим.. Миртемир. Оппон 
қиррали стакан лабига тухум уриб чақди- 
да.. яхшилаб арчиб, лунжига солди. С. Аҳмад, 
Сайланма. 

3 Бир-бирига уриб, суртиб, олов чи- 
қармоқ; ёндирмоқ. Гугурт чаққандим, кў- 
зим тўрдаги ёғоч сандиққа тушди. Ш. Хол- 
мирзаев, Йўллар, йўлдошлар. Баратов.. na- 
nupoc олиб, гугурт чақди. С. Зуннунова, Ян- 
ги директор. 

4 кўчма Чақа қилмоқ (қ. чақа II 1). Яланг 
оёқ юриб кўрсам, шағал бармоқларимни ча- 
қиб ташлади. Ҳ. Назир, Бир туп ғўза. 

5 кўчма Чарчатмоқ, уринтирмоқ. -Бугун 
лойда ишлайсан. Қорнингни тўқламасанг, 
лой чақади, — деди [Йигитали]. Т. Малик, 
Ажаб дунё. Элчи Муҳаммадалини йўл чақиб 
қўйган, бир неча кундан бери ўз меҳмон- 
хонасида дам олиб ётар эди. М. Осим, Элчи- 
лар. 

6 кўчма Мазмун-моҳиятини англамоқ; 
ечимини топмоқ. Иборалар кўп, ибораларнинг 
маънолари ҳам кўп, ҳар бирини чақиш керак- 
ки, кейин қўлингда фонус бўлиб, йўлингни 
ёритади. М. М. Дўст, Лолазор. [Ҳафиз] Алё- 
хиннинг этюдларини ёнғоқдай чақиб таш- 
ларди, қурғур. А. Мухтор, Туғилиш. 

Мағзини чақмоқ қ. мағиз I 3. Чакки бў- 
либди, жиян. Ер сотган эр бўлмайди, эр ер 
сотмайди. Мана бу гапнинг мағзини чақ. 
Ойбек, Танланган асарлар. Пулга чақмоқ 
Қийматини пул билан белгиламоқ, ўлчамоқ. 
Ҳосилни пулга чақиб кўрсам, катта фойда 




т. Ar 


олшиим аниқ бўлиб қолди. «Ёшлик». Ҳамма 
нарсани пулга чақиб гаплашадиган савдо- 
гарнамо Суръатнинг хатти-ҳаракатлари 
доимо Умиднинг жинини қўзғар, «нвга буна- 
қасан?» дерди баъзан у. Мирмуҳсин, Умид. 

ЧАҚМОҚ VI 1 Тишлаб ёки найзасини 
санчиб жароҳатламоқ, оғритмоқ ёки заҳар 
солмоқ (илон, чаён, ари каби газандалар, 
чумоли, бурга, чивин каби ҳашаротлар ҳа- 
қида). Маълумки, Ҳиндистонда илон ча- 
қишидан ҳар йили минглаб киши ҳалок бўла- 
ди. «Фан ва турмуш». Бир марта чаён чақиб 
олувди, ҳозир ўша эсимга тушиб кетди. X. 
Тўхтабоев, Ширин қовунлар мамлакати. 
Оёғини чақаётган чумолини ушлаб, кўздан 
кечирди. «Ёшлик». 

Пули чақади Нархи жуда оғирлик, қим- 
матлик қилади. Ўзи ёқади, пули чақади. 
Мақол. 

2 кўчма Аччиқ гаплар айтмоқ, заҳрини 
сочмоқ. -Ҳандай қилай, ўлиб бўлдим, — деди 
она кўзидан ёш оқиб, — отанг ўлгур чақа- 
ман дейди. Ойбек, Нур қидириб. Вақт ўт- 
ган сари онанинг гумонлари асоссиз ишончга 
айлана борди, у заҳарли киноялар билан 
куёвини чақиб ола бошлади. Ф. Мусажонов, 
Баҳор нафаси. 

3 кўчма Чақимчилик қилмоқ, гап 
ташиб, гийбат қилмоқ. ..у ўзи ишламагани 
ишламаган, кишилар ҳақига хиёнат қил- 
моқда. Яна.. бизни амирзодага чақади. Мир- 
муҳсин, Меъмор. Ким сизга шундай деб 
чаққан бўлса, бекор айтибди. С. Абдулла, 
Мавлоно Муқимий. 

ЧАҚМОҚДАЙ, -дек 1 Чақмоқ каби, 
чақмоққа ўхшаб. У Жумабойнинг турқига, 
қўлида чақмоқдай ярақлаётган камар тў- 
қасига қараб туриб, юрагини ваҳима босди. 
А. Кўчимов, Ҳалқа. 

2 кўчма Қоп-қора; чиройли. Тўламат 
чақмоқдай мўйловини аста силаб қўйди. С. 
Анорбоев, Оқсой. 

3 кўчма Топ-тоза; тартибли кийинган; 
ясанган. Чақмоқдай қиз. Чақмоқдай энгил- 
боши ўзига ярашган эди. 

ЧАҚМОҚИ: чақмоқи телпак айн. чақ- 
моқ телпак қ. чақмоқ III. -Ҳаммомга ўт 
қаловчи — гўлахликни ўргансанг, эртаю кеч 
ўт олдидан жилмайсан, гуппи билан чақ- 
моқи телпакнинг ҳам кераги бўлмайди, — 
деди Шум бола Омонга. F. Ғулом, Шум бола. 


ЧАҚМОҚЛАМОҚ 1 Синдирмоқ, ушат- 
моқ, бўлак-бўлак қилмоқ, чақмоқ (қанд, 
тош ва ш. к. ни). Ҳандни чақмоқламоқ. 

2 Қовун-тарвузнинг ширинлигини, ма- 
засини билиш учун озгина кесиб олмоқ. 
Тарвузнинг яхши-ёмонлигини баъзилар чер- 
тиб билади, баъзилар чақмоқлаб билади. 
Шукрулло, Жавоҳирлар сандиғи. 

ЧАҚМОҚТОШ Бир-бирига ёки темир 
парчасига урганда ўт чиқарадиган қаттиқ 
тош. Ҳолдирмиш у сенга қора кун учун Бир 
чимдим туз билан бир жуфт чақмоқтош. А. 
Орипов. [Зулфизар билан Авазхон] Иккови 
отидан тушиб, даланинг хас-хашагидан 
йиғиб, чақмоқтош уриб, олов чиқариб.. ён- 
дириб юборди. «Зулфизар билан Авазхон». 

ЧАҚНАМОҚ 1 Ёрқин нур, олов учқун- 
лари сочмоқ. Заргаров саҳрода яшин чақна- 
ган тунларни яхши кўрар.. эди. А. Мухтор, 
Бўронларда бордек ҳаловат. Ҳуёш дам булут 
орасига кириб, дам кескин ялтираб чақнар- 
ди. Ойбек, Навоий. 

2 Ярқирамоқ, ялт-ялт этиб товланмоқ; 
ялтирамоқ. ..худди шу пайт Муқаддас ҳам 
қаради-да, садаф тишларини чақнатиб, бир 
кулди. О. Ёқубов, Муқаддас. Кўзлари ҳамон 
кулгидан чақнаб турарди. «Саодат». Чўққи- 
ларнинг қил учи худди қилич дамидек чақнаб 
турибди. С. Аҳмад, Жимжитлик. 

3 Ёришмоқ, ёп-ёруғ бўлмоқ. У [Комил] 
тўғри уйга кириб.. электрни ёқиб юборди. 
Ясоғлиқ хона чақнаб кетди. Ойбек, О.в. 
шабадалар. Туйнукдан нур тушиб, хонанинг 
бир бурчи чақнаб кетди. «Ёшлик». 

4 Акс этмоқ; намоён бўлмоқ, ифода- 
ланмоқ, билинмоқ (нигоҳ, кўз қарашга 
нисбатан). Нигоҳида нафрат чақнаб, беих- 
тиёр кафтини пешонасига босди. С. Юнусов, 
Кутилмаган хазина. Олазарак кўзларида фа- 
қат ташвиш ea ҳадик чақнарди. Ф. Муса- 
жонов, Ҳиммат. 

5 кўчма Яшнамоқ, гул-гул очилмоқ; 
ёш ва чиройли кўринишга эга бўлмоқ. 
..Скамейкада ўтирган она ҳали замон 
қизининг чақнаб, тоғ кийигидек ўйноқлаб 
чиқишини кутарди. Мирмуҳсин, Умид. 
Чақнаб юрган чоғи юзлари нақш олмадай 
бўлиб турар, энди.. ўзини ёшлигидагидай 
кўргиси келар.. эди. «Ёшлик». Шу қиёфада 
[Ҳобул Комилович] хушқад йигитлардай 
чақнаб кўринарди кўзга. Ж. Абдуллахонов, 
Хонадон. 




6 кўчма Жўш урмоқ, туғёнга келмоқ. 
Юрагингда чақнасин фақат Ёруғ хаёл, са- 
мовий ўтлар. А. Орипов. 

Оёғидан ўт чақнамоқ Шахдам, эпчил, 
абжир бўлмоқ. Йигит деган арғумоқдай ўй- 
ноқлаб, оёғидан ўт чақнатиб юриши керак. 
С. Сиёев, Отлиқ аёл. Туёғидан ўт чақнамоқ 
(от, тойга нисбатан). Тез ва енгил чопади- 
ган; учқур. Уч ёшга кирганида, [Қора Жай- 
рон] булутга сакрайдиган, туёғидан ўт чақ- 
найдиган от бўлди. С. Аҳмад, Жимжитлик. 

ЧАҚНОҚ Ярқироқ; нурли, ёрқин. Гўё 
чақноқ юлдуз пайдо бўлди-ю, Фикрдай йилт 
этиб кечди самодан. X. Даврон. Ёш дўстим, 
сенга қараб туриб ҳавасим келади: юзларинг- 
да ёиишкка хос тароват, кўзларингда чақноқ 
нур. Газетадан. 

ЧАҚОНҒИЧ шв. Чаёнўт. 

ЧАҚУВ айн. чақиқ. Эҳтимол, орага би- 
рон шубҳа ёки чақув тушиб, ўғлимизни ҳибс 
қилгандирлар. Мирмуҳсин, Меъмор. 

ЧАҚЧА шв. Носқовоқ. Белида ханжар бор, 
чақчада нос бор. Миртемир. 

ЧАҚЧАИМА Чақчайган, катта очилган 
(кўз ҳақида). Чақчайма кўз. 

ЧАҚЧАЙМОҚ 1 Кўзини катта очиб, 
ола-кула қилиб қарамоқ; бақраймоқ. Чақ- 
чайиб турган Шамси: -Э, сизнинг нима иишн- 
гиз бор, ишингиз бўлмасин! — деган эди. Мир- 
муҳсин, Чиниқиш. 

2 Катта очилмоқ (кўз ҳақида). Бувимнинг 
кўзлари чақчайиб, соққадай думалоқ бўлиб 
кетди. Э. Раимов, Ажаб қишлоқ. Чақчайма, 
Адолат! Чақчайган кўзларинг эримнинг бо- 
шини еди. И. Раҳим, Чин муҳаббат. 

ЧАҚЧАҚ Хурсандчилик, хушчақчақлик 
билан қилинган суҳбат; ҳангама. Болаларнинг 
қизир суҳбат, чақчақи. Қ. Муҳаммадий. Су- 
паларга, сўриларга тўшалган шолча, ги- 
ламларда одамлар чақчақи тинмайди. Ҳ. Нуъ- 
мон ва А. Шораҳмедов, Ота. 

Чақчақ уриб 1) баланд, ёқимли овоз 
чиқариб. Булбуллар сайрар, какликлар чақ- 
чақ уриб, ҳар қуш бир турда сайраб туриб- 
ди. «Нурали»; 2) хушчақчақ, хурсанд бўлиб. 
Ҳамиша кулиб, чақчақ уриб юрадиган дилкаш 
одам эди у. М. Исмоилий, Одамийлик қис- 
саси. 

ЧАҚЧАҚЛАМОҚ Баланд овоз, кўта- 
ринки кайфият, хушчақчақпик билан га- 
пирмоқ, кулмоқ. Тинмай жавраб, чақчақ- 
лаб гпурган Светлана бирдан бўшаишб туш- 


ди, хомуш бўлиб қолди. Р. Файзий, Ҳазрати 
инсон. 

ЧАҚЧАҚЛАШМОҚ Хушчақчақлик 
билан вақт ўтказмоқ, суҳбатлашмоқ. Кунига 
биз билан чақчақлашиб, биз билан чой ича- 
диган Султон амаки бўлса индамай ўтириб- 
ди. Ҳ. Назир, Ёнар дарё. Табибий билан Аваз 
чақчақлаишб, тўйхонага кириб келдилар. С. 
Сиёев, Аваз. 

ЧАҚЧАҚЛИК кам қўлл. Хурсандчилик, 
хушчақчақлик. Замоналининг чеҳрасидаги 
бояги чақчақлик йўқолди. М. Исмоилий, 
Фарғона т.о. 

ЧАҚ-ЧУҚ тақл.с. Металл ёки металл- 
дан қилинган асбобларнинг бирор нарсага 
урилиши натижасида чиқадиган овозини 
билдиради. Темирчининг «чақ-чуқ» сасига, Бир 
куни денг, ишхонасига Кирди ўйнаб талай 
болалар. С. Очил. Тарс-турс, чақ-чуқ этган 
товушлар чиқиб, юқори кўтарилган кет- 
монларнинг йилтироқ сиртига тўқинган қу- 
ёш нури ялт-юлт чақнаб турарди. А. Қо- 
дирий, Обид кетмон. 

ЧАҚҚОН 1 сфт. Эпчиллик билан ҳа- 
ракат қиладиган; чапдаст. Бургут — анча 
йирик, чаққон ва кучли қуш. «Фан ва тур- 
муш». Ҳўшнисининг чаққон қизини кўз ос- 
тига олиб қўйган эди. «Ёшлик». 

2 рвш. Тез, эпчиллик билан. У чаққон 
кийина бошлади. «Ёшлик». Ҳизил чуваклари 
билан юмшоқ босиб, чаққон елиб хизмат 
қилмаса, ўзини қаёққа қўйишни билмай қо- 
лади. А. Мухтор, Давр менинг тақциримда. 

Бозори чаққон қ. бозор 2. Оёқ-қўли (ёки 
қўл-оёғи) чаққон Жуда чаққон; эпчил. Оқ 
халатли юмалоқ ошпазнинг оёқ-қўли чаққон. 
«Шарқ юлдузи». Оқ сочли гапга чечан десам, 
қўл-оёғи ҳам чаққонгина бир киши экан. X. 
Тўхтабоев, Ширин қовунлар мамлакати. 
Тили чаққон Юз-хотир қилмасдан шартта 
гапирадиган; шартаки. Зумраднинг қўли ҳам, 
тили ҳам чаққон эди. С. Сиёев, Отлиқ аёл. 

ЧАҚҚОНЛАШМОҚ Ҳаракати тезлаш- 
моқ, жадаллашмоқ. Заргарнинг эса оёқ- 
қўллари чаққонлашиб, кайфи чоғ бўлиб 
қолганидан, Тўранинг унга ёқиб қолганини 
пайқаш қийин эмас эди. Ё. Хаимов, М. Раҳ- 
мон, Ҳаёт-мамот. Кампир.. борган сари қўл- 
лари қовушиб, чаққонлашиб кетди. Газета- 
дан. 

ЧАҚҚОНЛИК Тез ҳаракат қилишлик; 
эпчиллик; чапдастлик. -Э, қани чиқинг, 







домла, — Илҳом чаққонлик билан кабина 
эшигини каттароқ очди. — Марҳамат! Н. 
Аминов, Қаҳқаҳа. Ҳалиги барваста одам 
ўгирилиб, ўзига ярашмаган чаққонлик билан 
унга интилди. М. Мансуров, Ёмби. 

ЧАҒАЛАЙ Кўлларда яшовчи ёввойи 
қушларнинг бир тури. Мовий кўллар узра 
сузса чағалай, Адирларда кезса оққув гала- 
лар. А. Орипов. Оққушларми, чағалайлар- 
ми, денгизга тўш уриб, яна шодон кўтарил- 
ди. М. Мансуров, Ёмби. 

ЧАҒДАВУЛ, чангдовул [мўғ. чагдуул] 1 
эск. тар. Чингизийлар, темурийлар армия- 
сида қўшиннинг орт — арьергард қисми. 

2 Қўшиннинг орт қисми кўмондони. 

ЧАҒИЛЛАМОҚ айн. чағирламоқ. 

ЧАҒИР I эск. айн. чоғир. Эл қонидан ичи- 
шар чағир, Бари бирдай ўғри, муттаҳам. 
Миртемир. 

ЧАҒИР II Ола-була, кулранг. Баширжон 
чағир кўзли шофёрга зимдан қараб-қараб 
қўяр.. эди. Н. Аминов, Қаҳқаҳа. Севаргул 
жилмайибгина онасининг.. чағир кўзларига 
тикиларкан, беихтиёр кўнглидан шу фикр 
ўтди. Н. Қиличев, Чиғириқ. 

ЧАҒИР III айн. чақир. Чағир тошлар 
товонимдан тишлаб олган, Ҳўлларимдан 
кийикчаларушлаболган. М. Юсуф. Олис, ча- 
ғир тошли йўллардан Отда елиб ўтамиз 
бирга. X. Даврон. 

ЧАҒИРЛАМОҚ «Чағ-чуғ» овоз чиқар- 
моқ, чуғурлашмоқ (зағча, қарға каби қуш- 
лар ҳақида). 

ЧАҒИРЛАШМОҚ1 Чағирламоқфл. бирг. н. 

2 кўчма Шовқин солиб, бири олиб- 
бири қўйиб гаплашмоқ, чувурлашмоқ. 

ЧАҒИР-ЧУҒУР тақл. с. 1 Қушларнинг 
баравар сайрашидан, чуғурлашидан чиқа- 
диган бетартиб овозни билдиради. Аллақа- 
ердан учиб келган қушларнинг чағир-чуғур 
сайрашигина эиштилади. 3. Фатхуллин, Сўн- 
мас юлдуз. 

2 кўчма Бетартиб, бақириб-чақириб сўз- 
лашиш, олағовур суҳбат. [Бой:] Ҳой, ичкари 
кир, чағир-чуғурдан қулоғим битди. Ойбек, 
Танланган асарлар. Уларнинг чағир-чуғур 
аралаш қаҳқаҳалари ҳовлини янгратди. Ой- 
бек, Танланган асарлар. 

ЧАҒИРҚАНОТ Ўрдаклар кенжа оила- 
сига мансуб бир турли ёввойи ўрдак. 

ЧАҒРАК Туркий этник гуруҳ. Тахмин 
қилинишича, чағраклар қипчоқ қабилалари- 


дан бири бўлиб, 11—12-асрларда Фарғона 
водийсининг тоғли ҳудудларига келиб ўрна- 
шиб қолган. «ЎзМЭ». 

ЧАҒ-ЧАҒ тақл. с. Зағча, қарға сингари 
қушларнинг овозини билдиради. Баъзан чағ- 
чағ этади бирдан Зағчалар ҳам топгандек 
висол. Газетадан. 

ЧАҒЧАҒЛАМОҚ «Чағ-чағ» овоз чиқар- 
моқ, сайрамоқ. Ёнимдан чағчағлаб ўтган 
эй тўрғай, Севинчимни куйлаб уч яна баланд. 
Ҳ. Пўлат. Бутун дунёнинг булбули шу ер- 
ларга йиғилиб келгандай, ҳар шохда чағ- 
чағлайди. Ш. Холмирзаев, Сайланма. 

ЧАҒ-ЧУҒ айн. чағ-чағ. Қора қарғаларнинг 
кузда тўда-тўда бўлиб далалардан қайтиш 
пайтларидаги қаттиқ чағ-чуғлари диққат- 
ни жалб этади. Газетадан. 

ЧЕВАР 1 Кийим-бош ёки кашта ти- 
кишга уста аёл, моҳир тикувчи. Мана шу 
чевар қизлар харидоргир маҳсулот тайёр- 
лашади. «Саодат». 

2 кўчма Ўз ишининг моҳири, устаси; 
уддабуро. Пахталар ватанининг асл чевари 
— Пахта даласининг қиз-жувонлари. Ғ. Ғу- 
лом. 

ЧЕВАРА Эваранинг фарзанди — ўғли 
ёки қизи (катта бобога, бувига нисбатан). 
Бу йигит бир вақтлар унинг чевараси Темир 
билан қалин ўртоқ эди. Ҳ. Ғулом, Замин 
юлдузлари. 

ЧЕВАРЛИК 1 Кийим-бош тикишга 
моҳирлик. Ҳизлар чеварликни иштиёқ билан 
ўрганмоқдалар. Газетадан. 

2 Моҳирлик, удцабуронлик. Унинг [.Жа- 
миланинг] озодалиги, ҳусн-жамоли, пазанда, 
чеварлиги ҳамманинг оғзига тушиб кетган. 
Ҳамза, Бой ила хизматчи. 

ЧЕВРИЛМОҚ Айланмоқ. Москвадан 
самолёт Тошкентга етиб, Лолалар устида 
чеврилар эди. Ғ. Ғулом. Ҳамманинг армони — 
соғайсин қўшиқ, Заррин қанотида чеврилсин 
осмон. А. Орипов. 

ЧЕГА 1 Чинни асбобларнинг синиғини 
улаш учун ишлатиладиган, иккала учи қай- 
рилган металл михча. Чега тушган коса. Ти- 
ришганнинг тўқмоғи тошга чега қоқади. Ма- 
қол. 

2 Идишларнинг шундай михчалар билан 
уланган, чегаланган ери. Пиёланинг чегаси- 
дан сув сирқияпти. 

3 Ёғоч мих. 




ЧЕГАЛАМОҚ Синган чинни идиш-ас- 
бобларни чега билан уламоқ, бутунламоқ. 
Пиёлани чегалаган билан бари бир изи били- 
ниб туради. «Шарқ юлдузи». Шу лаҳзада 
Қамчинбекнинг кўзи чегаланган бир чойнакка 
тушиб қолди. Мирмуҳсин, Супургига сажда. 

ЧЕГАНА шв. айн. чакана 3. 

ЧЕГАРА 1 Бир-бирига қўшни, ёндош 
бўлган вилоят, туман, ҳудуд орасидаги ҳад, 
бўлиниш, ажралиш чизиғи. Энди Қорабулоқ 
чегарасидаги довондан ўтиб олишса, у ёғи 
осон. М. Исмоилий, Фарғона т. о. 

2 Кўшни давлатларнинг сувдаги ва қу- 
руқликдаги ҳудудини, доирасини кўрсатув- 
чи чизиқ. Давлат чегараси. Чегара соқчиси. 
н Қаландарлар чегарадаги назорат пунк- 
тидан хат-ҳужжатларини кўрсатиб, Тур- 
кистон тупроғига ўтишди. К. Яшин, Ҳамза. 

3 Охир, ниҳоя, поён. Чўлнинг чегараси 
йўқдек.. Р. Файзий, Чўлга баҳор келди. 

4 кўчма Чек, меъёр; ўлчов; доира. Одоб 
чегараси. н Аммо у сабр-бардошнинг ҳам 
чегараси борлигини аллақачон билиб олган.. X. 
Султонов, Онамнинг юрти. Бу газандалар 
ваҳшийлигининг чегараси йўқ экан-да! Т. Рус- 
тамов, Мангу жасорат. 

Чегарадан чиқмоқ Бирор хатти-ҳаракат- 
да меъёрга риоя қилмаслик. Ҳей, Нишопу- 
рий! Чегарадан чиқиб кетяпсиз! [деди Бадиа]. 
Мирмуҳсин, Меъмор. 

ЧЕГАРАДОШ Умумий чегарага эга бўл- 
ган, ёнма-ён жойлашган; кўшни. Чегарадош 
давлатлар. н Колхоз катта, бу ёғи кончи- 
лар шаҳри Кенсойга чегарадош. С. Сиёев, 
Отлиқ аёл. Мирзакаримбой.. одамларнинг 
ерларини — агар уларнинг ерлари ўз ерларига 
чегарадош бўлса — ўзиникига қўшиш учун.. 
ҳар қандай номус ва адолатнинг бетига 
mynypap эди. Ойбек, Танланган асарлар. 

ЧЕГАРАЛАМОҚ 1 Икки орани, чега- 
рани белгиламоқ; чегара билан ажратмоқ. 
Давлатларни чегараламоқ. 

2 кўчма Белгили талаб, ўлчов, меъёр ва 
ш.к. билан чекламоқ. чек қўймоқ. Ҳақ-ҳу- 
қуқини чегараламоқ. Таъсир доирасини чега- 
раламоқ. н Жумладан, комедиядаги айрим 
ортиқча кўринишлар билан ташбеҳ, ҳолат ва 
элементлар чегаралаб ташланган. Газетадан. 

ЧЕГАРАЛИ 1 Белгили чегара билан 
ўралган, чегараси бўлган, маълум чегара 
доирасидаги. 


2 кўчма Маълум талаб, ўлчов, меъёр ва 
ш.к. билан чекланган; чекли, ўлчовли; 
ҳисобли. Николиннинг қалбини янги бир қўр- 
қинч таталарди: ўқ-дори, озиқ-овқат унда 
чегарали эди. Ойбек, Қуёш қораймас. 

ЧЕГАРАСИЗ 1 Белгили чегараси йўқ, 
маълум чегара билан ажратилмаган. 

2 кўчма Чекланмаган, ҳеч қандай чек, 
чегара кўйилмаган ёки кўйиб бўлмайдиган, 
чеки, чек-чегараси йўқ; чексиз, битмас- 
туганмас, бениҳоя. Чегарасиз хаёллар. н 
Қизнинг орзулари чегарасиз эди. «Ёшлик». 

ЧЕГАРАЧИ Давлат чегараларини муҳо- 
фаза қилувчи ҳарбий хизматчи; чегара хиз- 
матчиси, соқчиси. Менинг ёрим чегарачи — 
ёвга йўл бермас. «Кўшиқпар». 

ЧЕГАЧИ Синган чинни, сопол идиш- 
ларни чегаловчи, чега қилувчи. Эски Жўва- 
да ҳангама кўп. Бир томонда синиқ чинни- 
лар ямоқчиси — чегачилар ғув-ғуви авжида. 
Ойбек, Болалик. 

ЧЕГИРМА Бирор миқдордаги пул, 
маблағ, нарса ва ш.к. дан чегириб олинган 
қисм, ҳисса. 

ЧЕГИРМОҚ Бирор миқдордаги пул, 
маблағ, нарса ва ш.к. дан маълум қисмни 
чиқариб ташламоқ; ушлаб, тутиб қолмоқ. Иш 
ҳақидан қарзини чегирмоқ. Оғирлигидан нам- 
лик учун 5% чегирмоқ. н Иш ҳақингиздан 
чегириб қолинади, деб огоҳлантиришди. Га- 
зетадан. 

ЧЕК I 1 Давомли нарса ёки ҳодисалар- 
нинг энг сўнгги чегараси, охири, ниҳояси, 
поёни. Йўлнинг чеки. Чеки йўқ дашт. Чек 
нуқта. Чек йўл. н Ўз ерининг чекларига бо- 
сиб тикан.. Ғ. Ғулом. 

2 кўчма Йўл кўйилиши мумкин бўлган 
чегара; меъёр. Ҳар нарсанинг чеки бор. Чек- 
дан чиқмоқ. Доноликнинг чеки йўқ. Мақол. н 
Қуролланишга тезроқ чек қўйиш лозим. Га- 
зетадан. У даҳшатли хаёлларга чек қўйиб, 
дарҳол институтга отлана бошлади. Га- 
зетадан. 

ЧЕК II [ф. — қозининг ҳукми, қа- 

рори] 1 Ҳисса, улуш. Ўз чекини олмоқ. 

2 Зимма; мажбурият. Сиздан яишрадиган 
сир йўқ, тўйнинг нони менинг чекимга туш- 
ган эди. Н. Сафаров, Оловли излар. Шу 
йилларда онанинг ҳолидан хабар олиш То- 
жихон опаларнинг чекига тушган. А. Нурму- 
родов, Уруш бевалари. 

3 Тақцир, қисмат, пешона. Чекингга туш- 
са, чекчайма. Мақол. 

Чек ташламоқ Қуръа ташламоқ, қуръа 
ташлаб бахт синамоқ, ўз чекига тушганини 
аниқламоқ. 

ЧЕК III [ингл. check < ф. — пул муо- 
маласига доир ҳужжат, шартнома; вексель] 
мл. Маълум юридик шахснинг жорий ҳисоб 
рақамидан муайян миқдордаги пулни бериш 
ёки ўтказиш ҳақидаги ёзма фармойишдан 
иборат махсус ҳужжат. Чек билан пул олмоқ. 

2 Касса томонидан бериладиган, товар 
учун тўланган сумма кўрсатилган талон, 
шунингдек, тўланиши лозим бўлган сумма 
кўрсатилган ва кассага тақцим этиладиган 
квитанция. Сотувчининг қўли-қўлига тегмас, 
чек олиб, одамларга сут, кефир берарди. 
Мирмуҳсин, Илдизлар ва япроқлар. 

ЧЕК IV 1 қ.х. Шоли экиш учун текис- 
ланиб, марзалар билан ажратилган ер, дала 
участкаси. Шаҳардан чиқиб, катта-кичик 
қишлоқларни, майда-йирик чекларни кесиб 
ўтган чанг-тупроқ йўлда.. Ҳожи хола ёшги- 
на жувон билан.. боради. М. Исмоилий, 
Фарғона т. о. 

2 Шахсий уй-жой қуриш учун аж- 
ратилган ер майдони ва шу ерга қурилган 
уй-жойнинг ўзи. 

ЧЕКА с.т. Чет, чекка. Чекага чиқ! н 
[Командир] Бир чекадан пулемётга чақир- 
ди. Шуҳрат, Шинелли йиллар. 

ЧЕКА [р. «Чрезвьшайная комиссия» 
(фавқулодда комиссия) бирикмаси қис- 
қартмаси (ЧК)нинг ўқилиши] тар. Шўро 
даврида 1918—1922 йилларда мавжуд бўл- 
ган «Аксилинқилоб ва саботажга қарши 
кураш бўйича Бутунроссия фавқулодда 
комиссияси»нинг қисқарган номи. [Муҳар- 
рир:] Ахборингиз учун Чека ўша вақтларда 
боқимсиз болалар устидан ғамхўрлик қилиш- 
ни ўз зиммасига олган эди. А. Қаҳҳор, Сароб. 

ЧЕКАНКА [р. чеканка] қ.х. Ғўзанинг, 
узумнинг юқори шохларини ёки юқори шох 
учларини қирқиш, узиш, чилпиш. Ҳосил 
тугиш даврида ғўзани чеканка қилиш муҳим 
агротехник талаблардан ҳисобланади. Газе- 
тадан. Илгари чопиқ, яганаю чеканка ҳам 
ўқувчиларсиз битмас эди. М. Ҳазратқулов, 
Журъат. 

ЧЕКАНКАЧИ Ғўзани чеканка қилувчи 
мутахассис деҳқон. 


ЧЕКИМ Бир марта чекиладиган, бир 
чекишга етарли, бир чекишли. Бир чеким 
нос. н Турдибой ундан бир чеким нос олиб, 
чекмоқчи бўлиб, бурнининг яқинига келтириб, 
Элмуродга тикилди. П. Турсун, Ўқитувчи. 

ЧЕКИМЛИК Чекиладиган нарса (ма- 
хорка, папирос, сигарета, наша ва ш.к.). 

ЧЕКИНДИ Чекиб ташланган ёки чекиб 
тамомланмаган папирос, сигарета ва ш.к. 
қолдиғи. Гугурт чўпи ва махорка чекинди- 
ларига диққат билан қаради. Ойбек, Қуёш 
қораймас. 

ЧЕКИНИШ Чекинмоқ фл. ҳар. н. Ниҳо- 
ят, ярим кечага борганда, душман тамом 
ҳолдан тойиб, чекинишга мажбур бўлди. А. 
Қаҳҳор, Олтин юлдуз. 

Лирик чекиниш ад. Бирор мақсадда асо- 
сий мавзудан четга чиқилган, муаллиф ҳис- 
туйғулари ифодаланган лирик парча. 

ЧЕКИНМОҚ 1 Орқага тисарилмоқ, тис- 
ланмоқ. Директор ранги ўчиб, сал орқага 
чекинди. «Шарқ юлдузи». Ўсар бухгалтер, 
тумшуғини ари уясига тиқиб олган айиқдай, 
ортига чекинди. А. Кўчимов, Халқа. Хотин 
ноз билан чекинди. С. Аҳмад, Ҳукм. 

2 ҳарб. Душман ҳужуми натижасида 
илгариги позицияларни ташлаб, орқага 
кетишга мажбур бўлмоқ, орқага жилмоқ. 
Душман тепадан жанг билан чекинаркан, 
муаллим яна ҳаммадан олдинда ўтга кириб 
кетди. Ойбек, Қуёш қораймас. Асирни дар- 
ҳол сўроққа тутдик. У чекиниш вақтида 
қуршовда қолган артиллериячилардан экан. 
Н. Сафаров, Оловли излар. 

3 кўчма Қайтмоқ, воз кечмоқ. Ойқиз ҳам 
ўз фикридан асло чекинмай, қатъий тура- 
верди. Ш. Рашидов, Бўрондан кучли. 

4 кўчма Ўтмоқ, тугамоқ. Қишнинг сўнгги 
кунлари аста-секин чекинмоқда эди. Ш. Ра- 
шидов, Бўрондан кучли. 

5 кўчма Йўқолмоқ, йўқ бўлмоқ. Орқага 
чекинар ним қоронғилик. X. Даврон. Ойнинг 
хира ёғдуси чекинди. «Ёшлик». 

6 кўчма Четга чиқмоқ. Қоидадан чекинмоқ. 

ЧЕКИСТ [р. чекист] Чека ходими, аъ- 

зоси. Тошкентда менга учра. Сени шогирд 
қилиб оламан. Чекист бўласан. Хўпми? Ҳ. 
Ғулом, Машъал. 

ЧЕКИШ 1 Чекмоқ II фл. ҳар. н. У че- 
кишнинг ҳам машқини олган эди. Мирмуҳ- 
син, Умид. У[Думбул Ғани] аллақандай юто- 
қиб, шошиб, чекишни қўмсаб, гугурт чақиш- 

га уринар, лекин қўллари қалтираб, ҳадеган- 
да уддасидан чиқа олмасди. М. Мансуров, 
Ёмби. 

2 Сигарета; истеъмол қилинувчи нар- 
котик модца. ..йигитча икки оғайниси билан 
муюлишда турарди. Уяна чекиш сўради. «Ёш- 
лик». 

ЧЕККА Нарсаларнинг, жойнинг ўрта 
қисмига, марказига нисбатан энг чети, 
четки томони; ён, ёқа, қирғоқ, чет. Айвон- 
нинг чеккаси. Йўлнинг чеккаси. Чеккадаги 
одам. н Йўлнинг чеккасида қатор терак- 
лар саф тортган. Газетадан. 

Бир чеккадан 1) бирор томондан, бир 
четдан. Бир чеккадан кимнингдир овози эши- 
тилди; 2) бир бошдан, батартиб. Нон ясаб 
бўлгунча, тандир қизиди. Кейин бир чеккадан 
ёпдим. Ойбек, Танланган асарлар. Бир чек- 
каси 1) бир чети, томони. ..тип-тиниқ ос- 
моннинг бир чеккасида бўзарган ой хомуш 
осилиб қолган эди. Ў. Ҳошимов, Қалбингга 
қулоқ сол; 2) крш. с. взф. Бир ҳисобда; шу- 
нингдек. Ҳакимбойвачча учун Йўлчи синал- 
ган, азамат бир малай ва, бир чеккаси, қа- 
риндош эди ҳам. Ойбек, Танланган асарлар. 

ЧЕККАЛИК Чеккага, марказдан чет ер- 
га мансуб. Чеккалик киши. 

Бир чеккалик тур Четга чиқиб тур. Иш- 
лар бир чеккалик бўлди Ишлар бартараф 
бўлди. 

ЧЕКЛАМОҚ Белгили талаб, ўлчов, 
меъёр ва ш. к. билан чегараламоқ; чегара, 
чек қўймоқ; чегарасини белгиламоқ, қатъий 
қилиб қўймоқ. Вақтни чекламоқ. н Бунинг 
устига, таржимоннинг луғатини ҳам чек- 
лаш уни бутунлай занжирбанд қилиб қўяр 
эди. «ЎТА». 

ЧЕКЛАНМОҚ 1 Чекламоқ фл. мажҳ. н. 
Харажатлар чекланди. Вақт чекланди. 

2 Чегараланмоқ, кифояланмоқ. Тошкент 
тиббиёт институти шифокор мутахассис- 
лар етиштиришнинг ўзи билан чекланмай- 
ди. «Гулистон». 

ЧЕКЛИ 1 Чеки, охири, поёни бўлган. 
Чекли фазо. Чекли миқдор (мат). 

2 Чеклаб қўйилган, ўлчовли, ҳисобли. 
Чекли вақт. Чекли маблағ. 

ЧЕКМОҚ I эск. Тортмоқ, урмоқ. Тиғ чек- 
моқ. н Армон билан билмаганни билдирар, 
Ханжар чекиб, қора бағринг тилдирар. «Кун- 
туғмиш». 


ЧЕКМОҚ II Бошдан кечирмоқ, руҳан 
ёки жисман ҳис қилмоқ. Азоб чекмоқ. Ма- 
шаққатлар чекмоқ. н ..фоний дунё азоб- 
уқубатларини кўп чеккан банда боқий дунё 
роҳатини кўради. Мирмуҳсин, Мемор. 

Жон чекмоқ Астойдил, жонини жаббор- 
га бериб ишламоқ, ҳаракат қилмоқ. Меъ- 
морнинг дашт офтобида сардоба қуриб 
бераман, деб жон чекиб юрганини кўраётган 
шогирдлари устодга ачинишарди. Мир- 
муҳсин, Меъмор. Оҳ (ёки нола, фарёд, ёҳу) 
чекмоқ Чуқур қайғуриб, изтироб билан 
йиғламоқ; оҳ тортмоқ. Оҳлар чекиб ҳар дам 
кундуз, Жўраси йўқ ўзи ёлғиз. «Баҳром ва 
Гуландом». Қобил Комиловичнинг ўзи эса ай- 
вон устунига дам-бадам бошини уриб, нола 
чекарди. Ж. Абдуллахонов, Хонадон. Йи- 
гитлар мактубин битганда қондан, Келин- 
лар фироқдан чекканда ёҳу, Унинг ҳам пано- 
ҳи қайтмади жангдан.. А. Орипов, 

ЧЕКМОҚ III 1 Истеъмол қилмоқ. Си- 
гарет чекмоқ. Чилим чекмоқ. н Орамизда 
беш киши махорка чекади. С. Сиёев, Ёруғ- 
лик. Мен ҳам уни кўтараётганимда, шундай 
ачимсиқ ҳид димоғимни ёриб юборай деганди, 
наша чекканига иқрор бўлдим. Газетадан. У 
айвон чеккасида сигарет чекиб турарди. Ў. 
Ҳошимов, Қалбингга қулоқ сол. 

2 Санчиб, куйдириб, босиб тасвир, 
нақш, безак ҳосил қилмоқ, безамоқ. Эгнида 
тўқ кўк шевиотдан костюм, ёқаларига гул 
чекилган оч пушти блузка. Ойдин, Суҳбати 
жонон. 

Имзо чекмоқ Қўл қўймоқ. Сафо Авезов 
ўнг қўли билан актга имзо чекди. «Муштум». 

ЧЕКСИЗ 1 Чеки, чегараси, охири, поё- 
ни йўқ; поёнсиз, бепоён. Чексиз фазо. Чек- 
сиз пахта далалари. Чексиз миқдор (мат.). 
н Бир оздан кейин Ҳумри чексиз даштга 
ишора қилди. Мирмуҳсин, Қумри ва Та- 
манно. 

2 кўчма Чекланмаган, жуда катта; бит- 
мас-туганмас; бениҳоя; чуқур. Чексиз садо- 
қат. Чексиз имкониятлар. н Бузрук эшон- 
нинг Ҳамзага нисбатан адовати чексиз эди. 
К. Яшин, Ҳамза. Мен чексиз ҳайрат ea диқ- 
қат билан Ҳилолага тикилдим. О. Мўминов, 
Хиёбондаги уч учрашув. [Аянинг] Дардли 
кўзларида чексиз алам, лабларида унсиз таъ- 
на. О. Ёқубов, Диёнат. 

ЧЕКСИЗЛИК 1 Чексиз бўлишлик, бепо- 
ёнлик. Осмоннинг чексизлиги. Садоқатнинг 
чексизлиги. 




2 мат. Чексиз миқцор. Чексизликка ин- 
тилувчи сон. 

ЧЕКЧАЙМОҚ шв. Чақчаймоқ; бақрай- 
моқ. Чекингга тушса чекчайма. Мақол. н 
Илгари кийик билан кучук бир-бирларидан 
қўрқар, бир-бирларига яқин келолмай, чек- 
чайиб туришарди. Ҳ. Нуъмон, Фасллар. 

ЧЕЛ шв. Экин майдонлари, ер пол (тах- 
та)лари орасидаги чегара; уват. Резина этик- 
ли киши эрталабдан буён дала айланиб, 
челларни кўздан кечиради. Газетадан. 

ЧЕЛАК Асосан суюқликларни сақлаш, 
ташиш учун хизмат қиладиган, цилиндр 
шаклли, ёйсимон бандли идиш; пақир. 
Сирли челак. Бир челак сув. н Қудуқ бўйида 
челак тўла сув ва занжирга боғланган мис 
жом турарди. С. Айний, Дохунда. 

ЧЕЛАКЛАБ рвш. Челак билан, челакда. 
Челаклаб сув таишмоқ. н Ҳурилишда эса 
цемент билан қум аралашмалари челаклаб 
қўлда ташилмоқда. «Муштум». 

Челаклаб қуймоқ 1) челак билан қуймоқ; 
2) кўчма шаррос қуймоқ, қаттиқ ёғмоқ 
(кучли ёмғир ҳақида). Булутларнинг ҳарака- 
ти бежо. Ҳали замон тепамиздан челаклаб 
қуйиб берса ҳам, эҳтимол. Ҳ. Назир, Сўнмас 
чақмоқлар. Тунлари челаклаб ёмғир қуяди, 
эрталаб қарасанг, экин-тикинларингдан ном- 
нишон йўқ. Ж. Абдуллахонов, Хонадон. 

ЧЕЛАКЧИ Челак ясайдиган ёки тузата- 
диган уста. 

ЧЕМОДАН айн. чамадон. Хотини —Анна 
иссиқ кийимларни чемоданга жойлади.. Ой- 
дин, Ҳикоялар. 

ЧЕМПИОН [ингл. champion < фр. cham- 
pion — жангчи; курашчи] Спортнинг бирор 
тури бўйича шаҳар, вилоят, мамлакат ёки 
жаҳон биринчилиги учун ўтказилган мусо- 
бақа ғолиби бўлган спортчи ёки спорт жа- 
моаси. Бугун ҳамманинг оғзида бир гап: Рус- 
там Қосимжонов — шахмат бўйича жаҳон 
чемпиони! Газетадан. 

ЧЕМПИОНАТ [р. чемпионат < ингл. 
championshi р] Чемпион унвонини олиш, 
чемпионни аниқлаш учун ўтказиладиган 
мусобақа, беллашув. Шахмат чемпионати. 
н Футболчиларимиз чемпионатнинг кумуш 
медалини қўлга киритишди. Газетадан. 

ЧЕН шв. Чама, мўлжал; ўлчов. Ким та- 
нимас Кўкан деган колхозчини, Танимаган 
эслаб кўрсин, emca чени. Ғ. Ғулом. 

ЧЕНА c.m. Чана. 


ЧЕП кт. ҳарб. Турли нарсаларни айқаш- 
уйқаш босиб, ёвга қарши қурилган тўсиқ. 
Чеп қурмоқ. н 1365 йилда шаҳар зарбдор- 
лари шаҳарни мўғуллардан фақат кўчалар- 
га чеп босиб ҳимоя қилган эдилар. Я. Ғуло- 
мов, Кўҳна тарих излари. 

ЧЕР фолък. Алам, қайғу; доғ. Кўп чопил- 
са, отингиздан тер келар, Ёмон гапга юрак- 
лардан чер келар. «Ойсулув». Юрагида чер 
эди, Гуркураган эр эди. «Ҳасанхон». 

ЧЕРВОН [р. червонец < пол. czerwony 
— тилларанг, қирмизи] тар. Собиқ СССРда: 
1922—1947 йилларда муомалада бўлган ўн 
сўмлик пул; давлат кредит билети. Кампир 
ҳайрон: бундоқ червонларни Қуръоннинг 
ичида сақлайдиган чолга нима бало бўлди? 
Мирмуҳсин, Бир хумча тилла. 

ЧЕРДАК [т. < ф.+ а. 3 IJo j L^. — тўрт 
қиррали гумбаз; ланг очиқ; чордоқ] қ. чор- 
доқ. Қўрғоннинг тўрида иккита оқ уйнинг 
қамиш билан ёпилган чердаги сал-пал кў- 
ринади. С. Анорбоев, Оқсой. 

ЧЕРЕПИЦА \р. череп — бош чаноғи < 
санск. korpara — пўст, қобиқ] бнк. Сопол ва 
цемент-қум қоришмаси, шунингдек, ме- 
талл, пластмасса каби материаллардан 
тайёрланадиган, том ёпиш учун ишлати- 
ладиган новли пластинка шаклидаги қури- 
лиш материали. Сопол черепица. Тунука чере- 
пица. н Назаров жангчиларни черепица 
томли пастаккина хата олдида қолдириб, 
ичкарига кириб кетди. Ҳ. Ғулом, Тошкент- 
ликлар. 

ЧЕРЁМУХА [қад.р. черема — қорачадан 
келган, буғдойранг.] Шох-шаббалари кенг, 
гуллари хушбўй ҳидли, резавор мевали, 
раънодошлар оиласига мансуб дарахт ёки 
бута; шумурт. 

ЧЕРИК [мўғ. цэрэг — аскар, жангчи; 
қўшин < санск. ksatrika — қўшин, лашкар] 
тар. Ҳарбий юриш вақтида олий ҳукмдор 
томонидан чиқарилган фармонга мувофиқ 
йиғиладиган мунтазам қўшин. Чериклар 
ўтади жанггоҳлар томон. X. Даврон. Черик 
ўнлик, юзлик, минглик ва туманларга тақ- 
симланган ва уларга ўнбеги, юзбеги, мингбе- 
ги ва туманбегилар сардорлик қилган. 
«ЎзМЭ». 

ЧЕРКАС қ. черкаслар. Черкас тили. Чер- 
кас аёл. 

ЧЕРКАСЛАР Россия Федерациясининг 
Қорачой-Черкасия Республикасида яшов- 




чи, кабардин-черкас тилида сўзлашувчи 
халқ (ўзларини адиге деб аташади). 

ЧЕРКЕЗ Чўлларда, қумлоқ ерларда 
ўсадиган, ем-хашак бўладиган доривор 
йирик бута ёки дарахт. Черкез номли ўсимлик 
мевасидан доривор моддалар олинади. «Фан 
ва турмуш». 

ЧЕРКОВ \р. церковь < юн. kyriake — ху- 
донинг уйи] 1 Христианлар ибодатхонаси. 
Ўзбекистонда 160 та христиан черкови 
фаолият кўрсатади. «ЎзМЭ». 

2 Христианликда: ўз диний ақидалари 
ва маросимлари тизимига эга бўлган мах- 
сус диний ташкилот. Черковга мансуб ки- 
шилар руҳонийлар ва оддий диндорларга бў- 
линади. «ЎзМЭ». Черковларда художўйлар 
Саждагоҳга бош қўяди. Э. Охунова. 

ЧЕРТЁЖ \р. чертёж < қад.р. черсти, 
черту — чизмоқ] эск. айн. чизма. Донишманд 
раис чертёж чизиб, зовурлар чизиғини бел- 
гилади. Н. Сафаров, Оловли излар. Мен 
дўстимнинг ёнига чиқсам, Чертёжлардан 
ёзар дастурхон. Э. Воҳидов. 

ЧЕРТИБ-ЧЕРТИБ 1 Чертиб с. такр. 
Столни чертиб-чертиб гапирмоқ. 

2 кўчма рвш. Саралаб, танлаб-танлаб. 
..академик ёзувчимиз Ойбек «Навоий» рома- 
нида жуда кўп фразеологик иборалар, мақол, 
матал ва идиомаларни чертиб-чертиб иш- 
латган. «ЎТА». 

3 кўчма Ҳар бир сўзни алоҳида таъ- 
кидлаб, дона-дона қилиб (сўзлашиш пай- 
тида). -Йўқ десангиз, бир умрга хайр! — деди 
чертиб-чертиб Шаҳзодахон. К. Яшин, Ҳамза. 

ЧЕРТМАК 1 Бармоқ билан чертиб бе- 
рилган зарб. 

Чертмак олмоқ Кимсанинг бирор ерига 
чертмоқ. Чертмак ўйнамоқ ҳазил Ютқизган 
кишига чертиш йўли билан жазо бермоқ; 
чертмак олиш шарти билан ўйнамоқ. 

2 Чертиб чиқарилган оҳанг, ритм, куй. 
Дутор ёнига чилдирманинг чертмаги келиб 
қўшилгандан кейин, базм тағин ҳам жон- 
ланди. А. Қодирий, Ўтган кунлар. 

Чертмак чалмоқ Бирор нарса чертиб, 
оҳанг чиқармоқ ёки асосий куйга жўр бўл- 
моқ. Кўшиқни ёшлар айтсин, улар чалган 
чертмакка Сел бўлиб, бош ирғатиб қўя қо- 
лиш кифоя. Ғ. Ғулом. 

ЧЕРТМОҚ 1 Бармоқ билан кескин зарб 
бермоқ, бармоқ билан уриб, паст, кескин 
овоз чиқармоқ, тақиллатмоқ. Ойнани чертиб 


чақирмоқ. Тарвузни чертиб кўрмоқ. Дўпписи- 
ни чертиб тозаламоқ. н Аваз ҳазиллашиб, 
унинг тақир бошига икки марта чертди. С. 
Сиёев, Аваз. Бўта идорага кириб, стулга 
ўтирди. Нима қилишни билмай, столни чер- 
тиб, хаёлга толди. С. Аҳмад, Ҳукм. 

Бурнига чертса йиқилгудай Жуда ҳам 
озғин, ҳолдан тойган. Ихчам елкалари яна 
ҳам кичкина тортиб кетган, бурнига чертса 
йиқилгудай чарчаган бўлса ҳам, ўзини тетик 
тутишга.. тиришар эди. Шуҳрат, Шинелли 
йиллар. 

2 Чертмак билан итқитмоқ, улоқтирмоқ. 
Зокир қўлидаги қоғозни икки буклаб, чўн- 
тагига солди ва йўл-йўл бостон пиджагининг 
енгига ёпишган увоқни чертиб ташлади. П. 
Қодиров, Уч илдиз. \Мўминжоннинг отаси] 
Қуюқ қошларини чимириб, чекиб турган 
папиросини гуллар орасига чертиб юборди-да, 
уйга кириб кетди. Қ. Мақсумов, Муҳаббат 
қўшиғи. 

3 Бармоқ ёки бармоқлар билан зарб 
бериб чалмоқ. Тор чертмоқ. Дўмбира черт- 
моқ. н У яхши чалаётганини, тор ўзининг 
қўлида булбулдай сайраётганини билар, бил- 
ган сари завқ билан чертарди. Ў. Ҳошимов, 
Баҳор қайтмайди. 

Ҳўкизнинг (ёки эшакнинг) қулоғига тан- 
бур чертмоқ қ. танбур. 

ЧЕТ 1 от Бирор нарсанинг марказидан 
узоқ атроф, жой; бирор нарсанинг энг 
чеккаси; чекка, овлоқ. Шаҳар чети. Супа- 
нинг чети. Чет жой. Чет ўлка. н -Мана 
ақча, — Мирзо чўнтагидан тилла тангалар 
тўлдирилган халтачани чиқариб, дастурхон 
четига қўйди. Мирмуҳсин, Меъмор. Йўл- 
ларнинг ukku четидаги ариқлар ва чуқурлар 
кўчма қум, хас-хашак билан тўлди. Ш. Ра- 
шидов, Бўрондан кучли. Тўққиз-ўн кунлик 
ой шаҳарнинг қоқ ycmuda чети қорайган 
баркашдек ялтираб турар эди. А. Қодирий, 
Меҳробдан чаён. 

2 Бирор объектга нисбатан бошқа томон, 
тараф; ташқари. Четга қарамоқ. Четга торт- 
моқ. н Раъно юзини четга ўгириб, кулиб 
турар эди. А. Қодирий, Меҳробдан чаён. 
Мурзин Элмуродни кўриб, четга бурилди. 
Шуҳрат, Шинелли йиллар. 

Четда қолмоқ 1) бир чеккада, ташқари- 
да қолмоқ; 2) бебаҳра бўлмоқ; бирор фао- 
лиятдан ташқарида бўлмоқ. Ишдан четда 
қолмоқ. Назардан четда қолмоқ. н Раҳмат 




сўздан четда қолдирмаслик учун Отабекни 
ҳам орага олди. А. Қодирий, Ўтган кунлар. 
Бироқ туркий тиллар материаллари ҳозирга 
қадар лингвист-структуралистлар эътибо- 
ридан четда қолиб келмоқда. «ЎТА». Ўзини 
четга олмоқ (ёки тортмоқ) 1) ўзини бир чек- 
кага, панага олмоқ, бир тарафга, томонга 
чиқмоқ, ўтмоқ; четламоқ. Нақ шу паллада 
дарвозадан катта қора сигир шаталоқ отиб, 
орқасида бир кишини суриб кирди. Бой чўчиб, 
ўзини четга олди. Ойбек, Танланган асарлар; 
2) кўчма бирор ишдан ўзини олиб қочмоқ. 

3 Қирғоқ, соҳил, ёқа, лаб. Дарё четидаги 
дарахтлар акси сувда чайқалади. «Ёшлик». 

4 кўчма сфт. Бегона, ажнабий, хорижий. 
Чет эл. Чет мамлакат. Чет тили. н Ўнин- 
чи синфда чет тили тўгарагининг машғуло- 
ти борарди. С. Зуннунова, Янги директор. 
Деворда ва ерда қимматбаҳо гиламлар, аъло 
сифатли чет эл гарнитури. Ф. Мусажонов, 
Ҳиммат. 

5 от Ташқари, сирт; чекка. Четдан одам 
ёллаш. Четдан томоша қилиб турмоқ. 

ЧЕТАН I 1 Сочилувчи юкларни ташиш 
учун тол, тут новдаларидан тўқиб ясалган 
махсус кажава, кузов. Ҳовуним пишиб чириб 
кетди. Жилла бўлмаса, битта четанда олиб 
тушай-да, сотиб, болаларга кийимлик олай, 
деб хаёл қилган эдим. Ойбек, Танланган 
асарлар. 

2 Четандан қилинган, четан билан ўрал- 
ган. Адолат хирмондаги пахтани четан ара- 
вага ортгач, тепасига ўтириб, қишлоққа 
жўнади. И. Раҳим, Чин муҳаббат. Улар че- 
тан девор билан ўралган мўъжазгина ҳовлига 
кириб боришди. Р. Файзий, Чўлга баҳор кел- 
ди. Кейин билсам, чайланинг четан эшиги 
очилиб-ёпилаётган экан. Ҳ. Назир, Ёнар дарё. 

ЧЕТАН II Раъногуллилар оиласига ман- 
суб, қизил ёки сарғиш шода-шода мевали 
дарахт ёки бута ҳамда унинг меваси. 

ЧЕТКИ Чекка томондаги, чет тарафда, 
четда бўлган, четда жойлашган. Четки уй. 
Энг четки қатор. н Маҳкам елпиғичга ўх- 
шатиб қўйилган билетлардан четкисини 
тортди. П. Қодиров, Уч илдиз. 

ЧЕТЛАМОҚ Чеккага чиқмоқ, чет то- 
монга ўтмоқ; белгили йўлдан бормай, чет- 
да юрмоқ, ҳаракат қилмоқ. Кумуш бўлса, 
онасининг ҳозирги ҳолига ачингандек, унга 
яқинлашмай, четлаб юрар. А. Қодирий, Ўт- 
ган кунлар. 


Четлаб ўтмоқ 1) айланиб, чап бериб ўт- 
моқ. Расулжоннинг ғазаби қайнаб, акасини 
четлаб ўтмоқчи эди, яна шаштидан қайтди. 
Ж. Абдуллахонов, Хонадон; 2) кўчма та- 
қилмай, тилга олмай ўтмоқ, ташлаб ўтмоқ. 
Шу боисдан ҳам экстремистлар ўз йиғинла- 
рида бундай қалтис саволларни четлаб ўти- 
шади. Газетадан. 

ЧЕТЛАНМОҚ 1 Четламоқ фл. ўзл. н. Гул- 
нор бир оз четланиб юриб, зинага оёқ қўйди. 
Ойбек, Танланган асарлар. Зайнаб четланиб, 
уйдан чиқди. А. Қодирий, Ўтган кунлар. Хо- 
тин ҳушини йўқотиб, ишлқ этиб тушди. 
Бирдан одамлар четланишди. Ў. Ҳошимов, 
Қалбингга қулоқ сол. 

2 кўчма Ўзини четга олмоқ, қочмоқ, 
четлашмоқ. Ишдан четланди. 

ЧЕТЛАТМОҚ 1 Четламоқ фл. орт. н. 

2 Ишдан бўшатмоқ; бирор иш қилиш 
ёки бирор игцца қатнашиш ҳуқуқидан маҳ- 
рум этмоқ. Яқинда эътиборли бир одам.. 
раҳбарлик вазифасидан четлатилган. Га- 
зетадан. 

ЧЕТЛАШМОҚ 1 Четламоқ фл. бирг. н. 
Улар катта йўлдан четлашдилар. 

2 Бир-биридан узоқлашмоқ; ётлашмоқ, 
бегоналашмоқ. Шунчаликки бир-биримиздан 
четлашиб, мунғайишиб юришимиз кишига 
оғир келар экан. А. Қодирий, Ўтган кунлар. 
Бировга дуч келишдан безиллаб қолдим. Одам- 
лардан четлашиб, гаплашмайдиган бўлдим. 
А. Мухтор, Туғилиш. 

2 кўчма Иштирок этмай, қатнашмай 
қўймоқ, узоқлашмоқ. Ишдан четлашди. 

ЧЕХ /у. чехлар. Чех тили. Чех аёл. 

ЧЕХЛАР Чехия Республикасининг туб, 
асосий аҳолисини ташкил этувчи халқ. Чех- 
ларнинг миллий кийимлари, анъанавий ҳунар- 
мандчилиги сақланган. «ЎзМЭ». 

ЧЕЧА шв. Янга, келинойи. Гўрўғли шун- 
дайин тиклаб қараса, Келаётган — Холжу- 
вондай чечаси. «Гўрўғлининг туғилиши». 

ЧЕЧАК I Табиий равигцца ўсадиган гул- 
ли ўсимлик; гул. Дала чечаклари. Хушбўй 
чечак. н Ранго-ранг капалаклар чечаклар- 
нинг хушбўй ҳидидан маст. М. Осим, Кар- 
вон йўлларида. Шамоллар ичида мен ҳам бир 
шамол, Чечаклар атридан мен ҳам сармаст- 
ман. А. Орипов. 

ЧЕЧАК II Баданга сувли пуфакчалар 
тошириб, иситма чиқарадиган, кўпинча 
болаларда учрайдиган оғир юқумли касал- 

лик. Агарда ўзингизга ҳам чечак чиққан бўл- 
са, сезарсиз: мисоли ғалвирак бодом. А. Қо- 
дирий, Кичик асарлар. 1980 йил Жаҳон Соғ- 
лиқни сақлаш ассамблеясининг 33-сессияси- 
да Ер юзида чин чечак буткул тугатилган- 
лиги расмий равишда эълон қилинди. «ЎзМЭ». 

Пулингга чечак чиққанми? Керакли нар- 
сани олиш учун ўз пулини қизғаниб, би- 
ровдан нарса сўрагувчи кишига айтилади- 
ган ибора. 

ЧЕЧАКЛАМОҚ 1 Гулламоқ, гул ёзмоқ. 

2 кўчма кам қўлл. Гуллаб-яшнамоқ. 

ЧЕЧАН Чаққон, уддабурон, уста, моҳир. 
Гапга чечан. Чечан теримчи. Кўли чечан одам. 
н Боқи ҳар қандай даврани гуллатади, гап- 
га чечан. Қ. Кенжа, Тоғ йўлида бир оқшом. 
Илғорлар тенгдошиман, Қирқ қизларнинг бо- 
шиман, Илдам бўлинг, жон ака, Чечанлар 
йўлдошиман. 3. Обидов. Э, сен жуда чечан 
экансан-ку, туллак беданадай сайрайсан-а! 
П. Турсун, Ўқитувчи. 

ЧЕЧАНЛАШМОҚ Тез-тез, равон, чи- 
ройли гапирмоқ. Мабодо кўнгли ийиб, бирор- 
бир янги ҳангома, эртак, афсона айтгудек 
бўлса, кутилмаганда чечанлашиб кетарди. 
Газетадан. 

ЧЕЧАНЛИК Чаққонлик, усталик, удда- 
буронлик. У чопиқда чечанлигини кўрсатди. 
н Шоазим гапга чечанлик қилиб, баланд 
келгани Маҳкамнинг ёдига тушди-ю, эски 
оғриқ гўё янгиланди. П. Қодиров, Уч илдиз. 

ЧЕЧЕН қ. чеченлар. 

ЧЕЧЕНЛАР Асосан Россия Федерация- 
си таркибидаги Чеченистон ва Ингушияда 
яшовчи халқ; Шимолий Кавказнинг туб 
аҳолиси. Чеченларнинг анъанавий машғулоти 
— пасттекисликларда деҳқончилик, тоғлар- 
да чорвачилик. «ЎзМЭ». 

ЧЕЧМОҚ шв. Ечмоқ. Алпомиш ўзини маъ- 
лум этади, Устидан кийимин чечиб отади. 
«Алпомиш». 

ЧЕҲРА [ф. ь j 4 ^. — юз, сиймо] 1 Юз, бет, 
афт-ангор; сиймо. Улар худди эгизаклардек, 
чеҳралари бир-бирига ғоят ўхшар, гавдалари 
қарийб фарқсиз, кўринишда ювош одамлар эди. 
Ойбек, Қуёш қораймас. Шунда унинг хаёл 
боғида яна Адолатнинг чеҳраси кўринди. И. 
Раҳим, Чин муҳаббат. 

2 кўчма Киши кайфияти, руҳий ҳолати 
ёки хулқ-атворининг юздаги акси. Унинг 
чеҳраси бузуқ. Чеҳраси очиқ одам. Чеҳрасини 
очмоқ. н Чеҳра деган кўнгилнинг ойнасидир. 


Ҳамза. Қори уни гоҳ «сизлаб», гоҳ «сенлаб», 
яхши муомалада бўлгани учун, очиқ чеҳра 
билан гаплаша кетди. П. Турсун, Ўқитувчи. 
Чол соқолини қириб, янги комбинезон кийиб 
олган. Унинг чеҳраси очиқ, нимадандир хур- 
санд. И. Раҳим, Чин муҳаббат. 

ЧИБИН шв. Чивин. 

ЧИБИҚ шв. Чивиқ. 

ЧИБОР шв. Чипор, ола-чипор. 

ЧИВИН 1 Икки қанотли, узун мўйлов- 
ли қон сўрувчи майда ҳашарот. Безгак чиви- 
ни. Ўрмон чивини. Икки нор уришса, ўртаси- 
да чивин ўлади. Мақол. н - Чивин кўплашса, 
филни йиқитади, деган гап бор, — деди Эр- 
гаш салмоқлаб. И. Раҳим, Чин муҳаббат. Ажал 
етмай, ўлмас Бойсуннинг хони, Бесабаб чиқ- 
майди чивиннинг жони. «Алпомиш». 

Чивин чаққандай ҳам бўлмади Сира 
оғритмади, сезилмади ҳам. 

2 шв. Пашша. 

ЧИВИҚ 1 Сурх новда. Тол чивиғи. Чивиқ 
тутган еридан синмайди, эгилган еридан 
синади. Мақол. н Зайнаб тўрт тарафга 
зир югуради. Толнинг чивиқларидан синдира- 
ди. «Ёшлик». 

2 mex. Ингичка ва узун металл таёқча. 
Чивиқ темир. н Чивиқдан темир-бетон 
тайёрлаш учун арматура сифатида ҳам 
фойдаланиш мумкин. «ЎзМЭ». 

3 сфт. Майда чизиқ-чизиқ йўлли (газ- 
лама). Яна юриб кетади: саккизтепки гул 
атлас, Чивиқ беқасамларнинг олағовур бозо- 
ри. Ғ. Ғулом. 

ЧИГАЛ 1 Учини топиб, ёзиб бўлмай- 
диган, чалкашиб, у ер-бу ерига тугун ту- 
шиб қолган (ип, ингичка сим ва ш. к. ҳақи- 
да). [Онам\ Отамнинг бу жавобидан чигал 
калаванинг учини топгандай, уни яхшилаб 
ечишга киришди. С. Айний, Эсдаликлар. 

2 кўчма Чалкашиб, мураккаблашиб кет- 
ган; чалкаш. Чигал бир масала. н Мен она 
юртим, жонажон Оролим ва унинг чигал 
қисмати ҳақида оғир ўйга толдим. Газета- 
дан. 

3 кўчма Муаммо; қийин масала. Улуғбек.. 
ҳандаса илмида чигалларни ечувчи.. эрди. 
«Ёшлик». Сув муаммоси ҳал бўлди-ю, бошқа 
чигал чиқди. Э. Самандар, Дарёсини йўқот- 
ган қирғоқ. 

Чигалини ёзмоқ 1) оғриғини, увушиғи- 
ни тарқатмоқ. Йигит ўрнидан туриб, чигали- 
ни ёзиш учун керишди. 3. Аълам, Зарб; 2) кўн- 




гил ғашлигини тарқатмоқ. \Хола:\ Бунақа 
уйларда ис босиб ўтираверса, юрагига зар- 
доб тўпланади-да! Бундай тўй-пўй қилиб, 
кўнглидаги чигалини ёзмаса. С. Нуров, Нар- 
вон. 

ЧИГАЛЛАШМОҚ 1 Учини топиб бўл- 
майдиган ҳолга келмоқ; чалкашмоқ. Ип 
чигаллашиб қолибди. 

2 кўчма Чалкашмоқ, мураккаблашмоқ, 
тушуниб, охирига етиб бўлмайдиган ҳолга 
келмоқ. Масала чигаллашди. Иш чигалла- 
шиб боряпти. н Бироқ шаҳарлик бу майор 
пайдо бўлди-ю, режалари чигаллашиб кетди. 
«Шарқ юлдузи». 

ЧИГАЛЛИК 1 Увушиб қолишлик; чал- 
кашлик, чалкашиб қолишлик. Тонг ҳавоси- 
ни далада симирмаса, жон ришталаридаги 
чигаллик ёзилмай.. руҳи тушиб кетаётган- 
дай бўлаверади. А. Кўчимов, Ҳалқа. 

2 Чигал нарса, иш, масала ва ш.к. Ҳозир 
қалбида пайдо бўлаётган шубҳа ва чигал- 
лик унинг ишонувчанлиги ва соддадиллиги 
билан сиғишмасди. П. Қодиров, Уч илдиз. 

ЧИГИЛ I айн. чигал. Чигил арқон. Арқон- 
нинг чигилини ёзмоқ. н Оёқнинг чигилини 
ёзмоқ истаб, секин қўзғалдик. М. М. Дўст, 
Лолазор. Шу оқшом Низомжон дилига туги- 
либ ётган чигилни ечиб ташлади. С. Аҳмад, 
Уфқ. 

ЧИГИЛ II қ. чигиллар. 

ЧИГИЛЛАР Ўзбек халқининг этник 
таркибига кирган туркий қабилалар итти- 
фоқи. 11-асрнинг 1-ярмида чигилларнинг бир 
қисми Зарафшон водийсига кўчиб келиб, ма- 
ҳаллий аҳоли билан аралашиб кетган. 
«ЎзМЭ». 

ЧИГИРТКА 1 Тўғри қанотлилар тур- 
кумига мансуб, қишлоқ хўжалик экинла- 
рига зарар келтирувчи ҳашарот. Чигиртка- 
лар экин ер, экмай-тикмай текин ер. Ма- 
қол. н Чигиртка чириллайди.. ҳаммаёқ сув 
қуйгандек жимжит. Ў. Ҳошимов, Икки 
эшик ораси. Уларнинг [ўт-ўланларнинг] ора- 
сидан майда сариқ, қора чигирткалар учиб 
чиқар, сакраб, бошқа ерга қўнарди. «Ёшлик». 

2 кўчма нафр. Балохўр, босқинчи. -Кел- 
дилар чигирткалар! — деди у томонга қараб 
Ҳайдар. Ҳаммалари у томонга қарадилар. 
Йигирма-йигирма беш отлиқ йўлни чангитиб 
келмоқда эди. С. Айний, Қуллар. 

ЧИГИТ Ғўзанинг уруғи; терилган пах- 
тани қайта ишлаб олинади. Ёзиб олинг ён 


дафтарга: Ғўза унар чигитдан. «Муштум». 
Чигит чиқиндиларини қайта ишлаб, улардан 
целлюлоза, спирт, лок ва бошқа маҳсулотлар 
ишлаб чиқаришда фойдаланилади. «ЎзМЭ». 

ЧИГИТЛИ: чигитли пахта Чигити олин- 
маган пахта. 

ЧИДАМ 1 Қийинчилик, дард, алам, 
азоб ва ш.к. га тоқат қила олиш қобилияти; 
тўзим, тоқат, сабр-бардош. Чидами йўқ одам. 
Чидам бермоқ. н Келса бошга ҳар оғирлик, 
воҳ дема, Бардош қилиб, чидам кўрсат, оҳ 
дема. Ҳабибий. Бола фақир ҳар бир оғирлик- 
ни чидам билан енгишдан бошқа чораси йўқ. 
П. Турсун, Ўқитувчи. Қабулга келганларни 
қунт ва чидам билан эшитиш, улар қўйган 
масалани ҳал этиш Ойқиз учун темир қо- 
нун.. эди. Ш. Рашидов, Бўрондан кучли. 

2 Узоқ хизмат қилиш, чидаш хусусия- 
ти, пишиқлик, пухталик, мустаҳкамлик. 
Чидами йўқ ип. 

ЧИДАМЛИ 1 Қийинчилик, оғриқ, дард, 
алам ва ш.к. га чидайдиган; тоқатли, тўзим- 
ли, бардошли. Чидамли аёл. Чидамли эр ло- 
чин тутар. Мақол. н Демак, Феруза чи- 
дамли бўла олмаган шаҳарлик ёш агроном 
йигит ўрнига келибди. Ҳ. Ғулом, Феруза. 

2 Турли оғир табиий шароитларда яшай 
оладиган. ..узун толали ва ҳар қандай ка- 
салликларга чидамли, айниқса, вилтга чи- 
дамли навлар яратиш иши оқсаяпти. Мир- 
муҳсин, Умид. 

3 Узоқ хизмат қиладиган, чидайдиган; 
пишиқ, пухта, мустаҳкам. Чидамли пойаб- 
зал. н -Мен ҳайронманки, — деди сўзга 
чиққан хўжалик мудири, — халқ силлиқ ва 
чидамли сурп, чит ва сатинларни олмай, қў- 
пол ва дағал бўз ва қалами орқасидан югура- 
ди. С. Айний, Қуллар. 

4 Турли шароитларда (ўт, сув ва ш.к. 
таъсирида) ўз хусусиятларини йўқотмай- 
диган. Ўтга чидамли ғишт. 

ЧИДАМЛИЛИК Ташқи таъсирлар на- 
тижасида ўзгармаслик; ишга яроқлилик 
хоссаси, бардошлилик. Ҳожинова газлама- 
нинг чидамлилигини синайдиган махсус ас- 
бобнинг лойиҳасини ҳам тузиб берди. М. Жў- 
ра, Қуёшдан нур эмганлар. 

ЧИДАМОҚ 1 Руҳий ёки жисмоний қи- 
йинчиликларнинг тугашини сабр билан 
кутмоқ; уларга бардош бермоқ. Оғриққа чи- 
дамоқ. Қийинчиликка чидамоқ. Совуққа чи- 
дамоқ. Танқидга чидамоқ. Қирқига чидаган. 

қирқ бирига ҳам чида. Мақол. н Бу гап мен- 
га анча оғир ботди, лекин чидадим. «Ёшлик». 
Тои/нинг қирраси оёғига ёмон ботди, лекин 
чидади. «Ёшлик». 

2 Кўп, узоқ муддат хизмат қилмоқ. Эти- 
гим узоқ чидади. Бўздан кўра сатин узоқ чи- 
дайди. 

3 Турли шароитларда (ўт, сув, зах ва 
ш.к. таъсири остида) ўз хусусиятларини 
сақламоқ. Ўтга чидайдиган ғишт. Кислота- 
га чидайдиган материал. 

4 Етмоқ, кифоя қилмоқ. Ётиб еганга 
турум тоғ чидамас. Мақол. н [Мирзака- 
римбой:] Ҳар нимани бозордан олаверса, Су- 
лаймоннинг ғазнаси ҳам чидамайди, жиян. 
Ойбек, Танланган асарлар. 

Бети (ёки юзи) чидамади Бирор хатти- 
ҳаракатни амалга оширишдан уялди. Бу 
одамнинг кутилмаганда ўртага ташлаган 
таклифига жавоб беришга Исҳоқ Махсум 
билан Уста Мўминнинг бети чидамади. Га- 
зетадан. ..неча марта ундан гап сўрашга ҳам 
чоғландим, лекин ўзбекчилик экан, юзим чи- 
дамади. О. Мухтор, Эгилган бош. Чидаганга 
чиқарган 1) кутилмаган, хоҳламаган нарса, 
воқеа-ҳодисанинг рўй бериши муқаррар, 
уни чидам билан қабул қилиш зарур ёки 
бирор нарсани кучи етган олади, деган 
маъноларда ишлатиладиган ибора. -Уйла- 
нишни чидаганга чиқарган, — деди магазин- 
чи тоғамнинг суюкли хотини хохолаб. Га- 
зетадан; 2) бир вақтларда танқис бўлган 
ёзлик юпқа читнинг номи. Чидасанг — шу, 
чидамасанг — катта кўча Шу шароитга, 
мавжуд ҳолатга кўникишга мажбурсан, маъ- 
носидаги ибора. [Нури] Меҳмонга келган 
таккаббур келин каби, ялқовланиб кезди, ги- 
лос гулларини томоша қилди. У шу билан 
қайнанасига: «Чидасанг — шу, чидамасанг — 
катта кўча. Онам мени иш учун туққан 
эмас».. демоқчи бўлди. Ойбек, Танланган 
асарлар. 

ЧИДАМСИЗ 1 Оғриқ, дард, қийинчи- 
лик ва ш.к. га бардош беролмайдиган, тоқат 
қилолмайдиган; тўзимсиз. Чидамсиз бола. 

2 Турли оғир табиий шароитларга чи- 
дам бера олмайдиган; нозик. Совуққа чи- 
дамсиз гул. 

3 Узоқ хизмат қилмайдиган, чидамай- 
диган; бўш, жонсиз. Чидамсиз ип. 

4 Турли шароитда, турли таъсир остида 
ўз хусусиятларини сақлай олмайдиган. Кис- 
лотага чидамсиз материал. 


ЧИДАШ 1 Чидамоқ фл. ҳар. н. Ҳамма 
гинасига ҳам чидаш мумкин-ку, аммо «бола- 
ларингиз тарбиясиз», деганига чидаш қийин. 
Ҳ. Назир, Сўнмас чақмоқлар. Ҳавонинг ўт 
тафти бергувчи нафасига чидашнинг ило- 
жи йўқдай туюларди. М. Исмоилий, Фар- 
ғона т. о. 

2 Чидамлилик даражаси, чидам. Чидаш 
бермоқ. Сиқувга чидаш бермоқ. Ўтга чидаш 
берадиган ғишт. 

ЧИЁВЛАМОҚ «Чиёв-чиёв» деган овоз 
чиқармоқ, чийилламоқ. Балиқчи қушлар чи- 
ёвлабучибўтди. «Ёшлик». 

ЧИЁВ-ЧИЁВ тақл. с. Жўжаларнинг ёки 
баъзи қушларнинг чийиллашидан чиқадиган 
овозни ифодалайди. 

ЧИЁН айн. чаён. 

ЧИЗГИ 1 Чизилган тасвир; расм; лойи- 
ҳа. Чизгиларга узоқ тикиламан, улардан завқ- 
ланаман. «Саодат». 

2 Хомаки, машқ учун чизилган расм. 
Сиздан шу эскизни сўрадим. Бу фақат чизги 
бўлгани учунми ёки мени ростдан хурсанд 
қилгингиз келдими, ҳадя қилдингиз. «Ёшлик». 

ЧИЗЕЛЛАШ қ. х. Тупроққа ишлов бе- 
ришнинг тупроқни юмшатиш, аралаш- 
тириш, бегона ўтларни йўқотиш жараён- 
ларидан иборат усули. Чизеллаш, айниқса, 
картошка ва бошқа илдизмевали экинларда 
яхши самара беради, уларнинг ҳосилдорлиги 
15—20% га ошади. «ЎзМЭ». 

ЧИЗЕЛЬ [ингл. chisel — юз, бет, ён то- 
мон] қ.х. Ерни (тупроқни) чуқур ҳайдай- 
диган, юмшатадиган, бир неча тишли оғир 
культиватор. Чизеллаш учун тиркама ва осма 
чизеллар осма ёки тиркама бороналар билан 
бирга ишлатилади. «ЎзМЭ». 

ЧИЗИ [ф. — бир нарса, нимадир; 

андак, сал] рвш. кам қўлл. Бир оз, озгина, 
андак. Кўйлак чизи чоғроқ келди. Чизи вақт- 
дан сўнг. н Кимки йўлдан чизи тойса, По- 
кистоннинг чин ўғли эмас у. Ойбек, Нур 
қидириб. Алқисса, баъдаз жаноза фақирнинг 
қўлимга чизи ҳадя бериб узатдилар. А. Қо- 
дирий, Кичик асарлар. 

ЧИЗИЛИШМОҚ с.т. Тизилишмоқ, қа- 
тор тизилмоқ. Болалар бир сафга чизилишди. 

ЧИЗИМЧА Ингичка, пишиқ арқон, 
чилвир. Мастура чизимча узатиб турди, 
Нуриддин бойлади. Э. Аъзамов, Жавоб. Ҳат- 
то заргар дўконлари ҳам чизимча боғлан- 





ганча ташлаб кетилганди. 3. Аълам, Афан- 
дининг қирқ бир пашшаси. 

ЧИЗИҚ 1 Ёзадиган, чизадиган ёки 
юқадиган нарсалар қолдирган из. Йўғон 
чизиқ. Ингичка чизиқ. Бўр билан чизилган 
чизиқ. Ҳассанинг учи билан чизилган чизиқ. 

2 Шундай шаклдаги йўл, из. Беқасам 
чизиқлари. Юз чизиқлари. 

3 Нарсаларнинг чегарасини, жойла- 
шишини ёки боришини кўрсатувчи йў- 
налиш. Экватор чизиғи. Уфқ чизиғи. н Ҳам- 
ма дарахтлар бир чизиқ ycmuda текис саф 
тортиб mypadu. Ойбек, Танланган асарлар. 

4 мат. Сиртнинг икки қўшни соҳасида- 
ги умумий қисм; узлуксиз қатор нуқталар 
мажмуи. Горизонтал чизиқ. Тўғри чизиқ. Эг- 
pu чизиқ. Синиқ чизиқ. н Тўғри бурчакли 
координаталар тизимида чизиқ тенглама- 
ларнинг турига қараб ажралади. «ЎзМЭ». 

Устига чизиқ тортмоқ Рад этмоқ; эъ- 
тибордан четда қолдирмоқ; тан олмаслик. 
Унингча, Навоий асарлари халққа керак 
эмас! У адабий мероснинг устига чизиқ 
тортади. К. Яшин, Ҳамза. (Чизган) чизиғи- 
дан чиқмаслик Кимсага тўлиқ итоат қилиш. 
Мени Қамар бағрига олди. Умрим бўйи чиз- 
ган чизиғидан чиқмайман. «Ёшлик». 

ЧИЗИҚПИ 1 Чизиғи, чизиқлари бўлган. 
Бир чизиқли дафтар. 

2 физ. Қандайдир чизиқ бўйлаб содир 
бўладиган. Эгри чизиқли ҳаракат. 

ЧИЗМА 1 Қоғоз, калька, тахта, ер ва ш. 
к. юзига чизилган лойиҳа; махсус чизма- 
чилик асбоблари ёрдамида маълум қоида- 
ларга асосан бажарилган график тасвир. н 
Чизмаларга назар ташласак, нозик дид би- 
лан яратилган улкан бинолар лойиҳаси кўз 
олдимизда намоён бўлади. Газетадан. Уста- 
лар ўз ишлари учун чизма нақшлар буюрар 
эдилар. С. Айний, Эсдаликлар. 

2 Каштачиликда: гул тикиш учун мато- 
га туширилган (чизилган) нақш, нусха. 

ЧИЗМАКАШ 1 Чизмалар (схемалар, ха- 
риталар, графиклар) чизиш билан шуғул- 
ланувчи мутахассис. 

2 Каштачиликда: матога чизма, нақш, 
нусха чизиб берувчи уста. 

ЧИЗМАКАШЛИК Чизма чизиш билан 
шуғулланиш; чизмакаш касби. Турли соҳа- 
ларнинг муҳандислари, конструкторлари ва 
лойиҳачилари чизмакашликни билишлари 
шарт. «ЎзМЭ». 

31—Ўзбек тилининг изоҳпи луғати 


ЧИЗМА-ЧИЗИҚ Бетартиб, айқаш-уй- 
қаш чизиқлар; шундай чизиқлардан иборат, 
тушуниб бўлмайдиган тасвир, ёзув. 

ЧИЗМАЧИЛИК Турли объектларнинг 
чизмасини, схемалар, хариталар ва гра- 
фикларни чизишга, турли буюмларнинг 
тасвирларини ясашга доир қонун-қоидалар 
ва усулларни ўз ичига олган техника фани. 
Машинасозлик чизмачилиги. Қурилиш чизма- 
чилиги. Проекцион чизмачилик. 

ЧИЗМОҚ 1 Чизиқ тортмоқ, туширмоқ. 
Тўғри чизиқ чизмоқ. н Боғча боласи ва мак- 
таб ўқувчиси мактабга бориш ёки қайтиш- 
да кўчадаги дарахтларни синдирса, уй де- 
ворларига чизиб ўтса.. Н. Сафаров, Оловли 
излар. Штаб бошлиғи Йўлдош ясама столга 
мукка тушиб, нималардир чизарди. Шуҳрат, 
Шинелли йиллар. 

2 Туширмоқ, солмоқ, тасвирламоқ (расм 
ёки сўз билан). Расм чизмоқ. н Юртим, 
суратингни энтикиб чизсам, Сенинг сура- 
тингни чизсам, онажон! X. Даврон. Кумуш- 
нинг бу дақиқадаги ҳолини қалам билан чи- 
зиб кўрсатиш, албатта, мумкин эмас эди. А. 
Қодирий, Ўтган кунлар. Бобур лирикасида 
маъшуқа образи катта маҳорат билан чи- 
зилган. «ЎТА». 

3 с.т. Тизмоқ, қатор қилмоқ. Қўшиқ, дос- 
тон сабабин Чизиб кетди битталаб. Ғай- 
ратий. [Ҳожи] Отабекни эпақага олиш учун 
унга кулги туюлган бир қанча насиҳатларни 
чизди. А. Қодирий, Ўтган кунлар. 

4 кўчма Кўрсатмоқ, кўрсатиб бермоқ 
(йўл, режа ва ш.к. ни). Мен бир вақт сенга 
йўл чизиб берган эдим-ку, шундан чиқма: 
Пахтани биринчи қўлдан ол. Деҳқонларга 
пулни қишда тарқат. Пул билан оёғига ки- 
шан ур. Ойбек, Танланган асарлар. 

Ер чизиб қолмоқ (ёки ўтирмоқ) Уялиб, 
ерга қараб қолмоқ, ўнғайсиз аҳволга тушиб 
қолмоқ. Қамбарали ака қизариб, ер чизиб 
ўтирар эди. А. Қаҳҳор, Қўшчинор чироқла- 
ри. Юсуф ер чизиб, қилт этмасдан ўтирарди. 
«Ёшлик». 

ЧИЗҒИЧ Чизиқ чизиш учун ишлатила- 
диган ўқув ва идора ишлари асбоби. [Стол 
устида] Фил суягидан ўйиб ишланган чизғич 
ва қоғоз қирқадиган «пичоқ». Мирмуҳсин, 
Умид. 

ЧИИ 1 Чўл-адирларда ўсадиган баланд, 
бошоқли, ем-хашакбоп ўсимлик; чаловнинг 
бир тури. Сиз гаплашиб ўтирганда, чий ора- 




сидан қараб турдим. Ш. Холмирзаев, Бодом 
қишда гуллади. 

2 Қамишдан ёки савағич поясидан ип, 
сим билан қаторлаб боғлаб тўқилган қури- 
лиш материали. Чий билан ўралган ҳовли. 
Чий билан тўсмоқ. Чий девор. н Чий ту- 
тилган кўчма яслида қарқуноқ болаларининг 
«қиғ-қиғ»лашига ўхшаб чақалоқлар йиғиси 
эшитилмоқда. Ҳ. Назир, Сўнмас чақмоқлар. 

Чий алак шв. Йўл-йўл тўқилган бўз. 
Оёғига кўн этик, эгнига чий алакдан яктак 
тўн, қалами иштон берди. М. Исмоилий, 
Фарғона т. о. 

ЧИИБАХМАЛ айн. чийдухоба. Жигарранг 
чийбахмал костюм-шимию японча кўйлаги.. 
ўзига хўп ярашган йигит энди шу томонга 
отилди. М. Мансуров, Ёмби. 

ЧИИДУХОБА Духобанинг йўл-йўл бўрт- 
ма чизиқли хили; чийбахмал. Мен янги бели 
бурма, сариқ чийдухоба костюмим билан 
чолворимнинг чангини қоққанимча, бирпас 
гарангсиб, аланглаб турдим. Ҳ. Назир, Чўл 
ҳавоси. 

чииилдоқ Ингичка, ўткир ёқимсиз 
овоз чиқарадиган, чийиллаб гапирадиган. 
Чийилдоқ қуш. н -Суюнчи! Суюнчи! — деди 
Раҳим, чийилдоқ товуш билан Қудратга. Ҳ. 
Назир, Сўнмас чақмоқлар. 

ЧИЙИЛЛАМОҚ 1 Ингичка, ўткир ёқим- 
сиз овоз чиқармоқ. - Чийиллама! — деди ҳай- 
қириб Йўлчи [Салимбойваччага]. Ойбек, Тан- 
ланган асарлар. Бурчакдаги электрчойнак 
чийиллаб, чой қайнаганидан дарак беради. 
«Шарқ юлдузи». 

2 «Чий-чий» овоз чиқармоқ (қушлар ёки 
айрим ҳайвонлар ҳақида). Бахтлиман, деб 
қушлар чийиллар. Ҳ. Олимжон. Тунлари ка- 
ламушлар чийиллаббезор қиларди. М. М. Дўст, 
Лолазор. Палапон чийиллаб, онасининг оғзи- 
даги овқатга интилади. «Ёшлик». 

ЧИЙИР фольк. Оёқ, туёқ изи; из, йўл. 
Отга солди apna билан ийирни, Қор ёққанда, 
карвон солар чийирни. «Алпомиш». 

ЧИЙЛАМОҚ 1 Аралаштирмоқ (ўйин 
қартасини). 

2 Қўлда ёки махсус йигирув асбоби воси- 
тасида ипни, ипакни пишитмоқ, товламоқ. 

ЧИЙЛАМПА Чий қоқиб сувалган шип. 

ЧИЙРАЛМОҚ 1 Чийрамоқ фл. мажҳ. н. 
Чийралган un. 

2 кўчма Мустаҳкамланмоқ, пишиқ бўл- 
моқ. Толеимиз ёр бўлиб, ота-боболаримиз боғ- 


лаган дўстона алоқа эндиликда янада nu- 
шиқроқ чийралди. Ҳ. Назир, Мафтунингман, 
Озарбайжон. 

ЧИЙРАМОҚ айн. чийламоқ. 

ЧИЙРАТМА Пишитилган, чийланган, 
тобланган. Чийратма un. Чийратма ипак. н 
Домла.. қўлида битта катта пичоқ, бир 
болта ва бир оз чийратма арқон билан тўп- 
na -тўғри менинг олдимга келди. F. Ғулом, 
Шум бола. 

ЧИЙ-ЧИЙ тақл. с. Жўжа, сичқон ва ш. 
к. нинг овозига ўхшаш ингичка, ўткир ёқим- 
сиз овозни билдиради. Чий-чий қилмоқ. 

ЧИЙЧИЙЛАМОҚ «Чий-чий» товуш 
чиқармоқ, «чий-чий» қилмоқ. Ойна ona.. 
чийчийлаб учаётган қалдирғочларни лоқайд 
кузатибтурарди. Ш. Холмирзаев, Тўлқинлар. 

чик айн. чикка. Товва пукни ейди, олчи 
чикни ейди, дегандек.. А. Мухтор, Опа-син- 
гиллар. 

ЧИККА Ошиқнинг ичи чуқур томони ва 
шу томони сиртга қараган вазияти; пукка- 
нинг акси. Мендан бошқа одам бўлса, ҳозир 
чиккасида пукка қилади. К. Яшин, Ҳамза. 

Ошиғи чикка Бахти юрмаган, иши ўн- 
гидан келмаган, иши чаппа. Ошиқ эди Ша- 
карбекка, Гоҳи олчи, гоҳи чикка. «Ширин 
билан Шакар». Чикка бел Ингичка, нозик 
бел, хипча бел (хотин-қизларга нисбатан). 
Кўрсат белингни, мен кўрайин, Чикка бел 
жувон, ёр-ёр. «Кўшиқлар». 

ЧИКОРА 1 [ ф. г>_,1£^. < — нима 

иш қиласан? касб-коринг нима?] Нима дар- 
кор; ҳеч гап эмас. Ортиқча гап чикора, тўғ- 
ри унинг сўзлари! «Муштум». 

2 Ким кўйибди: йўл бўлсин. Э, ўқиш — 
тўқларнинг иши, мактабни уларга чиқарган 
худойим, камбағалларга чикора! Ойбек, Бо- 
лалик. Сиз билан мен бир ишни мувофиқ 
кўрганимиздан кейин Зайнабга чикора! А. 
Қодирий, Ўтган кунлар. 

ЧИЛ I Қирғовулсимонлар оиласига 
мансуб ўтроқ ов қуши. ..кийик овига кета- 
ётган бўлса, йўлида дуч келган каклик, чил- 
ларни ҳам аямасди. Ш. Холмирзаев, Сай- 
ланма. 

Чил каклик Чўл каклиги. 

ЧИЛ II \ф. J^. < J^ - қирқ, қирқта] 
айн. қирқ 1. Чиллада суғорилган боғ чил бот- 
мон узум берар. Мақол. 

ЧИЛАНГАР [ф. — майда металл 

буюмлар ясовчи уста] Металл буюмларни 




қўлда ясовчи, тузатувчи мутахассис ишчи; 
темирчи; слесарь. Заргарнинг минг ургани, 
чилангарнинг бир ургани. Мақол. н [Темур 
Малик] Бозор четидаги чилангарлар раста- 
си томон юрди. Мирмуҳсин, Темур Малик. 

ЧИЛАНГАРЛИК 1 Чилангар, слесарь 
касби; темирчилик. Чилангарлик қилмоқ. н 
У [Муҳаммад] тош ва ёғочга нақш солар, 
чилангарлик, дурадгорлик.. ва ҳоказоларни 
билар эди. М. Осим, Карвон йўлларида. 

2 Бозорда чилангарлар қатори, растаси. 

ЧИЛБАНД [ ф. jlLiJ^. ~ қирқта боғли, 
тугунли] Қирқ еридан богланган, кўп, қат- 
тиқ боғланган, қирқ тугун. 

ЧИЛВИР Ингичка пишиқ арқон, ар- 
ғамчи; чизимча. Ҳожи ота.. отнинг чилви- 
ридан ушлаб, пиёда юрди. «Ёшлик». Райҳон 
арабнинг белидаги чилвири узилиб кетди. 
«Гўрўғлининг туғилиши». 

Чилвир соч (ёки кокил) 1) майда ўрил- 
ган соч. Кўп ўтмай [Мўмина] чилвир сочлари- 
ни чамбарак қилиб, тракторга минди. Ҳ. 
Нурий, Лочин боласи — лочин. Ҳадаб оташ 
нигоҳин чилвир кокил қўшни қиз, Юракка 
бирам яқин бир туйғу солиб кетди. М. Юсуф; 
2) сочлари шундай ўрилган қиз, аёл. Била- 
санми, ким у, ўша қиз — Осмондаги ўша 
қалдирғоч? Ўша қўрқмас ва ўша лочин, Ўша 
дилбар, ўша чилвир соч? Ҳ. Олимжон. 

ЧИЛВИРЛАМОҚ Чилвир билан боғ- 
ламоқ. Ҳўлини чилвирлаб қўйди. «Ёшлик». 

чилги шв. Чиллаки. Яқинда гилос пи- 
шади, сўнгра — чилги. И. Раҳим, Ҳаёт бу- 
лоқлари. Ўлимдан бошқа ҳамма нарсанинг 
чилгиси яхши. Газетадан. 

ЧИЛДИРМА Ёғоч гардишга тери қоп- 
лаб ясалган, чертиб чалинадиган мусиқа 
асбоби; доира, чирманда, даф. Катта чил- 
дирма. Чилдирма базми. Чилдирма чалмоқ. н 
Тўй жуда гавжум — қўш чилдирманинг гиж- 
банги ҳаммаёқни mymdu. Мирмуҳсин, Жабр- 
дийда. Хушвақт бўлиб, чилдирмалар чалай- 
лик. «Юсуф ва Аҳмад». 

ЧИЛДИРМАКАШ айн. чилдирмачи. 

ЧИЛДИРМАЧИ Чилдирма чалувчи со- 
занда; доирачи. Чилдирмачи йигит.. қани 
бошладик, дегандек кўз қисди. Н. Аминов, 
Қаҳқаҳа. 

ЧИЛЁСИН [ ф. + а. j^LJ^ — қирқ 
ёсин] Қуроннинг Ёсин сурасини ўқиш би- 
лан боғлиқ бўлган диний одат; оғир касал- 
ни тузатиш ёки енгиллаштириш мақсадида 


касал тепасида Есин сурасини 40 марта 
ўқиб, дам солиш. Чилёсин ўқиттирмоқ. 

ЧИЛИМ Сархонасига тамаки солиб, на- 
йи орқали чекиладиган, кўпинча қовоқцан 
ясалган чекиш асбоби. Чилим чекмоқ. н 
Раҳматли бувамнинг.. мис чилимлари бор эди. 
Н. Аминов, Қаҳқаҳа. Гўрўғли султон.. чилим 
чекиб, кайфу сафо қилиб ётган эди. «Мали- 
каи айёр». 

Чилим солмоқ Чекиш, чектириш учун 
сархонасига тамаки солиб, чилимни тайёр- 
ламоқ. Ҳайдар ўчоқбошига бориб, яна бир 
чилим солиб чекди, Сафарга ҳам чектирди. 
С. Айний, Қуллар. 

ЧИЛИМКАШ 1 Чилим чекувчи. 

2 Чилим солиб, одамларга чектириб 
юриб тирикчилик қилувчи одам; пояки. 

ЧИЛИМҚОВОҚ Қобиғидан чилим яса- 
ладиган узун қовоқ. Нон ўрнига кесак тиш- 
лаб, ёз бўйи сув ичиб ишлаб.. битта чи- 
лимқовоққа эга бўлиб ўтирибман. А. Қоди- 
рий, Кичик асарлар. 

ЧИЛЛА [ф. <lL. / 414 ? < и jjjJ^. — қирқ 
кун] 1 Йилнинг энг иссиқ ёки энг совуқ 
қирқ куни. Чилла кирди. Чилла чиқди. н 
Ҳали барвақт бўлишига қарамай, чилла 
эмасми, қуёш ёниб бош кўтармоқда эди. 
«Шарқ юлдузи». 

Ёз чилласи ёки ёзги чилла 25 июндан 
5 августгача бўлган энг иссиқ қирқ кун. 
Август — ёз чилласи. Менинг шаҳримнинг 
ўткир қуёши яллиғи нақ ёндиряпти. Ҳ. На- 
зир, Мафтунингман, Озарбайжон. Чилла 
суви Ёз чилласида экинларга бериладиган 
сув. Қиш чилласи ёки қишки чилла 25 де- 
кабрдан 5 февралгача бўлган энг совуқ 
қирқ кун. Ҳиш чилласи анча оғир келди. С. 
Аҳмад, Жимжитлик. [С. Тўйчибоев] Ҳиш 
чилласи.. тонг саҳарда фермага қараб йўл 
олди. «Муштум». 

2 этн. Бола туққан ёки туғилгандан, қиз 
турмушга чиққандан, йигит уйлангандан, 
марҳум кўмилган кундан кейинги қирқ 
кунлик давр: турмушдаги баъзи ҳодиса- 
ҳолатларнинг энг оғир, хатарли ёки масъу- 
лиятли даври. Чақалоқнинг чилласи чиққач, 
янги уйга кўчиб бордилар «Ёшлик». Халқ 
табобатида чилла даври қирқ кун ҳисобла- 
ниб, шундан йигирма куни кичик чилла, йи- 
гирма куни катта чилла дейилади «ЎзМЭ». 

Чилла яра Болага чилла даврида чиқа- 
диган яра, тошма. Шуҳратнинг бошига, бўй- 




нига чилла яра чиқип, олти ойга чўзилди. Қ. 
Кенжа, Тоғ йўлида бир оқшом. Чилласи 
чиқмаган 1) чилла даври тамом бўлмаган. 
Келар ҳафта туғуруқхонадан чиқади янган- 
гиз. Шунга, чилласи чиқмасаям майли, бир 
зиёфат қилмоқчи эдик. Ш. Холмирзаев, Оғир 
тош кўчса. Қирқ марта айтдим, ҳов келин, 
қишлоқнинг оғзи ёмонлари бор, кулади, ҳеч 
бўлмаса, чиллангиз чиққунча шу зорманда- 
ни кийиб, ишга боринг, деб. «Ёшлик»; 2) кўч- 
ма тажрибасиз; ғўр, хом. 

3 дин. Суфий ёки муриднинг якка ўзи 
алоҳида хона (ҳужра)да, одамлардан яши- 
риниб, қирқ кун давомида тоат-ибодат 
қилиши. 

Чилла ўтирмоқ 1) суфийлик тариқати- 
да: қирқ кун давомида уйдан чиқмасдан 
ёлғизликда тоат-ибодат қилмоқ. Чиллага 
ўтирган шунда қирқ кун шайх, Даф қил, дея 
сўраб худодан уни. Т. Тўла. Чилла ўтириш 
вақти диндор томонидан олдиндан ният 
қилинган бўлади. «ЎзМЭ»; 2) кўчма узоқ 
вақт уйдан эшикка чиқмай, қимирламай 
ўтирмоқ. Чилла(га) ўтқазиб кетмоқ Алдаб, 
фириб бериб кетмоқ. Ипак-атлас карвонига 
бош бўлган савдогарлар косибларни чиллага 
ўтқазиб кетардилар. Н. Юсуфий, Фарғона 
шўх кулади. 

ЧИЛЛАГУЗАРОН [ф. - чил- 

ланинг ўтиши] этн. Янги фарзанд кўрган 
онанинг чилласи чиққандан сўнг ўз ота- 
онасиникига ёки бошқа яқинлариникига 
меҳмонга бориши ва шу муносабат билан 
ўтказиладиган маросим. Чиллагузарон қилмоқ 
(ўтказмоқ). Чиллагузаронга бормоқ. 

ЧИЛЛАГУРАЗОН с. т. Чиллагузарон. 

ЧИЛЛАК [ф. .ijJLa. — бир турли бола- 
лар ўйини] 1 Битта узун, битта калта ёғоч 
билан ўйналадиган болалар ўйини ва шу 
ўйинда хизмат қиладиган ингичка ёғоч. Улар 
[болалар] чиллак ўйнаётган бўлса керак, ҳар 
дам-ҳар дамда қайсисидир зувуллаб югуради. 
«Ёшлик». 

Чиллак бола Чиллак ўйинида ишлати- 
ладиган икки ёғочнинг калтароғи. Чиллак 
она Чиллак ўйинида ишлатиладиган икки 
ёғочнинг узунроғи; чиллаксоп. 

2 Варрак ипи ўраладиган қисқа чўп. 
Шамол турганда, қоронғи кечаларнинг қоқ 
ярмисида бўлса ҳам, чиллакдаги ипнинг ҳам- 
масини қўйиб, устунга боғлайман. Ойбек, 
Болалик. 


ЧИЛЛАКДАЙ, -дек Ингичка, ориқ. Уй- 
нинг ўртасида оёқлари чиллакдек бир бола 
чол-кампирга қараб, тиржайиб турган эмиш. 
«Зумрад ва Қиммат». 

ЧИЛЛАКИ [ф. — «чилла» с. дан: 

қирқ кунда (эрта) пишадиган] 1 от Эрта- 
пишар узум, узумнинг энг олдин пишади- 
ган тури. Оқ чиллаки. Чиллаки чиллакини кў- 
риб чумак уради. Мақол. н Оқ кишмиш, қо- 
ра, оқ чиллаки, чарос.. кўзларни қамаштир- 
гудай серҳосил. Н. Сафаров, Оловли излар. 

2 сфт. Эртапишар, эртаги. Чиллаки шаф- 
толи. Чиллаки қовун. 

3 сфт. кўчма Яхши тайёрлик кўрмаган, 
чала ўқиган. Чиллаки олим. н Маориф оч- 
ган курсларда бир талай чиллаки муаллимлар 
ўқишаётибди. Ўрнимга ўшалардан биттаси- 
ни ола беради-да. П. Турсун, Ўқитувчи. 

ЧИЛЛАКИРЎЗОН с.т. айн. чиллагузарон. 

ЧИЛЛАКСОП Чиллак ўйинида ишлати- 
ладиган икки ёғочнинг узунроғи. Катта 
доира чизилади-да, бир бола чиллаксопни олиб, 
доиранингўртасида туради. М. Ҳазратқулов, 
Журъат. Собир яқинда олган «Урал» велосипе- 
ди билан ўзини тўсиб, деворга қапишиб ту- 
рибди. Бир қўлида чиллаксопдай насос. А. 
Кўчимов, Ҳалқа. 

ЧИЛЛАЛИ Чилласи чиқмаган. Чиллали 
она. н [Хотин:] Вой, мусулмонлар, дин қани, 
диёнат қани, янгигина туширган чиллали ке- 
линим бор. С. Аҳмад, Ҳукм. 

ЧИЛЛАШИР 1 [ф. - чилла + - 

сут: чилла даврида сут эмаётган ёки эми- 
заётган] Тўхтовсиз ич кетиши, камқонлик, 
озиб кетиш билан кечадиган касаллик. Шу- 
ниси аниқки, отқулоқ.. камқонликда, колит, 
энтероколитда, болаларда бўладиган чил- 
лаширда дори сифатида ишлатилган. Газе- 
тадан. 

2 Жуда озғин, ориқ. Илҳомжон ғилди- 
ракни ўрнатиб, мурватларни калит билан 
қотираётганида, бир чўпон бола сутдан ай- 
рилган, чиллашир бузоқларни ҳайдаб ўтди. 
Н. Аминов, Қаҳқаҳа. 

ЧИЛЛИК Ўйин қартасининг қора ранг- 
ли, уч барг шаклдаги тури. Чилликнинг тузи. 
Еттилик чиллик. 

ЧИЛОН I I р. «член» (аъзо) с. нинг бу- 
зилган шакли] с. т. Чор Россияси даврида- 
ги Туркистонда: бирор муассаса ёки банк 
аъзоси. Мен банкнинг чилони. Ҳаммасининг 
сири менга равшан, ўғлим. Ойбек, Танланган 




асарлар. Юзбошининг мол-дунёси бениҳоят 
кўп, кечалари уйини ўн иккита мерган қў- 
риқлар эди. Уни «чилон» ҳам дейишар эди, 
билмадим, ўша вақтда нимага «чилон» экан. 
А. Қаҳҳор, Қўшчинор чироқлари. 

ЧИЛОН II [ ф. ~ жийданинг бир 

тури] айн. чилонжийда. [Чилон] Ўзбекистон- 
да қадимдан маълум бўлиб, номи турлича: 
чилонжийда, чилон, жилон, уноби деб аталиб 
келинмоқда. К. Маҳмудов, Ўзбек тансиқ 
таомлари. 

ЧИЛОНЖИЙДА бот. Жийданинг қиз- 
ғиш-жигарранг пўстли, оқ, ширин этли, 
думалоқ ёки тухумсимон меваси бўлган 
тури. Мутахассисларнинг фикрига қараган- 
да, хиёбонларга, истироҳат масканларига.. 
нок, ўрик, чилонжийда, гилос, тут ўтқа- 
зиш мумкин. Газетадан. 

ЧИЛОПЧИН [ф. ^ Г J^. — қирққа 

бўлинган сувни тўпловчи] шв. Дашша. Хо- 
тини чилопчин билан обдастада сув олиб 
кирди. «Шарқ юлдузи». 

ЧИЛПАРЧА айн. чилпарчин. Занг босган 
кишанлар чилпарча бўлди. Уйғун. 

ЧИЛПАРЧИН [ф. ~ қирққа 

бўлинган, парчаланган] рвш. Парча-парча, 
майда-майда; чил-чил. 

Чилпарчин бўлмоқ I) парча-парча бўл- 
моқ, чил-чил бўлмоқ. Ойна чилпарчин бўлди. 
н Шавкат ҳозир энг юқори қаватда, ердан 
жудаям баландда эканликларини, бу ердан 
йиқилган одам чилпарчин бўлишини ўйлади. 
Қ. Кенжа, Тоғ йўлида бир оқшом; 2) кўчма 
маҳв бўлмоқ, тилка-пора бўлмоқ; йўқ бўл- 
моқ, йўққа чиқмоқ. Ёв чилпарчин бўлди. 
Душманнинг қора ниятлари чилпарчин бўлди. 
н Бўриевнинг қурилишни ўпирилишдан чи- 
қаришга қаратилган дадил лойиҳаси.. чил- 
парчин бўлди. А. Мухтор, Туғилиш; 3) озор 
чекиб, ранжиб, эзилиб пора-пора бўлмоқ, 
садпора бўлмоқ. Нафисанинг қалби бирпас- 
да чилпарчин бўлди. Ш. Ғуломов, Ёрқин 
уфқпар. Чилпарчин қилмоқ I) парча-парча, 
чил-чил қилмоқ, синдирмоқ. Бухоронинг Са- 
марқанд дарвозаси ҳам чилпарчин қилиниб, 
йўл четларига улоқтирилган. Ш. Тошматов, 
Эрк қуши; 2) кўчма маҳв этмоқ йўқ қил- 
моқ. Душман чилпарчин қилинди; 3) кўчма 
озор бермоқ, қаттиқ ранжитмоқ. Ортиқ шу 
бир оғиз гап билан унинг кўнглини чштарчин 
қилиб ташлаганини сезди. М. Мансуров, 
Ёмби; 4) кўчма тўсатдан таъсир қилиб, тар- 


қатиб юбормоқ; йўққа чиқармоқ. Наргис- 
хоннинг жарангдор овози хаёлимни чилпарчин 
қилиб юборди. «Шарқ юлдузи». 

ЧИЛПИМОҚ 1 қ. х. Ўсимликни бўйига 
ўсишдан тўхтатиш, ҳосил тўплаш, тезроқ 
етилтириш мақсадида уларнинг бачки шох- 
ларини ёки ҳосил новданинг учки қисми- 
ни юлиб ёки кесиб ташламоқ; чеканка 
қилмоқ. Ғўзаларни чилпимоқ. 

2 кўчма Умуман, бирор нарсанинг ор- 
тиқча, кераксиз қисмини олиб ташламоқ, 
йўқ қилмоқ. Унинг ёзганларини ҳар ким ва 
ҳар бир ҳукумат арбоби текшириб, ортиғи 
бўлса — чилпиб, ками бўлса, тўлдириб бори- 
ши зарурдир. А. Қодирий, Кичик асарлар. 

ЧИЛПОРА [ф. — қирққа бўлин- 

ган, парчаланган] айн. чилпарчин. Ўртага 
тушган совуқчилик Фариданинг қалбини чил- 
пора қилди. Мирмуҳсин, Чиниқиш. 

чилп-чилп тақл. с. Лойгарчиликда 
юрганда, сув кечганда чиқадиган товушни 
билдиради. Чилп-чилп лой кечмоқ. н Вали 
ака тахтанинг устига чиқиб, ариққа энгаш- 
ди. Тахта эгилиб, таги чилп-чилп сувга тег- 
ди. М. Исмоилий, Фарғона т. о. 

ЧИЛТАН, чилтон [ф. — қирқ ки- 

ши, қирқта руҳ] Диний тасаввурларга кўра, 
ғайритабиий кучга эга бўлган, кўзга кў- 
ринмайдиган, бир-биридан ажралмайдиган 
афсонавий қирқ руҳ. Комил пирлар бўлсин 
сизга мададкор, Қирқ чилтанлар бўлсин сизга 
жшювдор. «Маликаи айёр». Чилтанлар назар 
қилди шекилли, хонадоним қайта бошдан 
обод бўлди. М. Осим, Карвон йўлларида. 

ЧИЛТОР [ф. — қирқта тор; қирқ 

торли мусиқа асбоби] Кўп торли қадимий 
чолғу асбоби. Чилтор қилларидай таралар 
ёмғир. А. Орипов. Чилтор садоси эшитилиб, 
аёл киши мунгли товуш билан мусиқага жўр 
бўлди. Газетадан. 

ЧИЛ-ЧИЛ [ф. J^. J^. — қирқта-қирқта 
(бўлинган, парчаланган)] 1 рвш. Майда-май- 
да, парча-парча, кул-кул. Коса чил-чил син- 
ди. н Шиша, зинапоя қиррасига тегиб, чил- 
чил синди. «Ёшлик». 

Чил-чил бўлмоқ 1) майда-майда, парча- 
парча бўлмоқ, кул-кул бўлмоқ. Ҳурининг ба- 
дан-бадани жимирлаб кетди, қўлидаги пиёла 
ерга тушиб, чил-чил бўлди. Н. Фозилов, 
Оқим; 2) кўчма озор чекиб, ранж тортиб, 
тилка-пора бўлмоқ. Умиди кесшгдигина эмас, 
неча йиллар кўнглида ардоқлаб келган нияти 

чил-чил бўлди. «Ёшлик». Чил-чил қилмоқ 
1) майда-майда, парча-парча қилмоқ, син- 
дириб ташламоқ. У қўлидаги тақсимчани 
полга қарсиллатиб уриб, чил-чил қилди. Мир- 
муҳсин, Умид; 2) кўчма озор, ранж бериб, 
тилка-пора қилмоқ. Лекин унинг суйиб тек- 
кан полвони, суянган тоғи кўнглини чил-чил 
қилди. С. Сиёев, Отлиқ аёл. 

ЧИЛЧИРОҚ [ф. — қирқта чи- 

роқ; қандил, люстра] эск. Кўп шамли чи- 
роқ, қандил. Супалар устидаги чилчироқлар 
нур сочиб турар, боғ кундуз кундагидай 
ёруғэди. М. Осим, Карвон йўлларида. 

ЧИЛЧЎП [ф. <_> — қирқга чўп, нов- 

да] Нишолда тайёрлашда ишлатиладиган 
бир даста ингичка чўп. 

ЧИМ 1 айн. ажриқ. Биз учун кўкарар 
дўнгликларда чим, Биз учун яшайди кўкда 
юлдузлар. «Ёшлик». 

2 Ажриқнинг илдизлари, поялари билан 
бирга палахса-палахса қилиб кўчирилган 
тупроқ қатлами. Сувни чим тўхтатар, сўзни 
— чин. Мақол. н Ерни ҳайдашда ва мол 
боқилганда чим бузилса, тупроқ эрозияси 
рўй беради. «ЎзМЭ». Яна беш чақиримча 
юрилгач, учтача ўтов ва чимдан ясалган 
қўтон чиқди. Н. Аминов, Қаҳқаҳа. 

Чим босмоқ 1) сув йўлини тўсиш ёки 
чимзор қилиш учун кўчириб келинган чим- 
ни маълум тартибда ерга ётқизмоқ. Эгатлар- 
га чим босмоқ. Футбол майдонига чим бос- 
моқ. н Бирор жойни сув уриб кетса, кет- 
мон билан ўша жойга чим босади, бебош сув- 
ни яна йўлга солиб юборади. Ж. Шарипов, 
Саодат; 2) кўчма ғов солмоқ, йўлни тўсиб 
қўймоқ, бекитмоқ. Пошшахон тушмагур, сек- 
ретарликка сайланди-ю, барчасининг йўлига 
чим босди. А. Муқимов, Қипчоқ сеники. Чим- 
дай чиқмоқ Ёппасига, гиламдай бўлиб чиқ- 
моқ (ўсимликлар ҳақида). Укроп чимдай чи- 
қибди. 

ЧИМДИЛАМОҚ 1 шв. айн. чимчиламоқ. 

2 айн. чимдимоқ 1. [ От | Кечгача адир- 
ларда, сой бўйларида ўт чимдилаб келади. 
С. Аҳмад, Жимжитлик. 

чимдим Икки-уч бармоқ билан чим- 
диб оларли миқдор. Овқатга уч-тўрт чим- 
дим туз ташламоқ. 

Бир чимдим 1) бир марта чимдиб олиш- 
ли миқдор. [Чол] Бир чимдим носни буру- 
шиқ кафтига тўкди-да, уни тилининг таги- 
га отди. «Ёшлик»; 2) кўчма озгина, жиндак, 


қиттак. Бир пиёладан чой ичиб, бир чимдим 
ҳол-аҳвол сўралгач, дўсти меҳмонни таниш- 
тиришга тушди. М. Мансуров, Ёмби. Хи- 
тобда ҳам, мақтовда ҳам бир чимдим кеса- 
тиқ бор эди. М. М. Дўст, Лолазор. Бир чим- 
дим ухласанг, кучга тўлиб яйрайсан. Ойбек, 
О. в. шабадалар. 

ЧИМДИМОҚ 1 Оз-оздан емоқ, чайна- 
моқ. Серка бўлса, ҳар замонда бир хашак 
чимдиганича, тепада туриб.. кузатаркан. 
Н. Аминов, Қаҳқаҳа. 

2 Бармоқларнинг учи билан ушлаб, чим- 
чиб олмоқ. Тиканзордан чиққан киши кўзи 
ер чизиб, om ўмровидаги хасни чимдиб таш- 
лади. Ш. Холмирзаев, Бодом қигцда гулла- 
ди. Тожихон ая хотиржам, кенг-ковул қар- 
ғашойи кўйлагининг тўшбурмасидан чимдиб 
ушлаб, елпинди. А. Мухтор, Кумуш тола. 

3 кўчма Гап билан узиб олмоқ. -Ҳали бу 
ҳолвасими, Султонов ака, — Зулхумор ҳам 
гст билан чимдиб олди. М. Мансуров, Ёмби. 

ЧИМЗОР Чим босган ер, ажриқзор. Сўнг 
туёқ излари қотиб қолган чимзордан тез 
ўтаётган извошда чайқалиб кетаркан, ғу- 
борли осмонга қаради. Ш. Холмирзаев, Қаҳ- 
рамоннинг сўнгги кунлари. Суярқул терлаб- 
пишиб чимзорга етиб борганида, ҳали фут- 
бол бошланмаган эди. А. Кўчимов, Ҳалқа. 

ЧИМЗОРЛИК айн. чимзор. Ҳар иккови- 
миз маслаҳатлашиб, қўйларни чимзорлик- 
ка ёйдик. Ғ. Ғулом, Шум бола. 

чимилдиқ айн. гўшанга. Бутун қиз- 
лар, бутун жувонлар Чимилдиқда эрни кўр- 
дилар. Ҳ. Олимжон. Гул-гул ёниб, муқаддас 
Чимилдиққа кирарсан. М. Юсуф. 

ЧИМИРИЛМОҚ 1 Чимирмоқ фл. ўзл. 
ва мажҳ. н. Қошлари чимирилди. Қулоқлари 
чимирилди. 

2 Қош-қовоқни, пешонани тириштир- 
моқ (таажжуб, аччиқланиш ва ш. к. ҳис-туй- 
ғуларни ифодалаш учун). -Қанақа ҳикоя 
экан? — чимирилиб сўради аёл. «Шарқ юл- 
дузи». Холиса чимирилиб, ана, айтмовдим- 
ми, дегандек эрига қараб қўйди. С. Нуров, 
Майсаларни аёз урмайди. 

ЧИМИРМОҚ Қош -қовоқни йиғмоқ, 
буруштирмоқ (таажжуб, норозилик, ҳадик- 
сираш, кибр каби ҳис-туйғуларни ифода- 
лаш учун). Дандонов сийрак қошларини чи- 
мириб, узоқ эзмаланди. Н. Аминов, Қаҳқаҳа. 
-Ёқмаса.. — Алимардон кинояли жилмайиб, 
қошини чимирди. — Ёқмаса.. Кета қол/Ў. Ҳо- 






шимов, Қалбингга қулоқ сол. Асқар Баки- 
рович норози қои/ чимирди. Н. Аминов, Қаҳ- 
қаҳа. 

Қулоқ чимирмоқ Қулоқларини орқага 
буриб, тик қилиб, бирор ҳаракатга ҳозир- 
ланмоқ (ҳайвонлар ҳақида). Қорабайир думи- 
ни силкитиб, қулоқларини чимирганича.. ор- 
қа оёғини ҳавога ура бошлади. Ш. Тошматов, 
Эрк қуши. 

ЧИМЛАМОҚ Чим босмоқ, чим босиб 
тўсмоқ ёки кўкаламзор қилмоқ. Уста бу йил 
эгат оғзини чимлаб суғоришда ҳам ибрат 
кўрсатишга аҳд қилган. О. Ёқубов, Ларза. 

ЧИММАТ [«чашмбанд» с. нинг бузил- 
ган шакли] 1 айн. чачвон. Ой юзинг қаро чим- 
мат зулмидан қутултиргил. Ҳамза. Зеби чим- 
матини юзидан олди.. Чўлпон, Кеча ва кун- 
дуз. Чимматдаги бекага кўзи тушганлар бош 
эгиб салом беришди. Мирмуҳсин, Темур Ма- 
лик. 

2 кўчма Парда, тўсиқ. Туннинг қора чим- 
мати жимирлаб-жимирлаб, ер бетини қоп- 
лади. И. Раҳим, Тақцир. 

ЧИМТОМОҚ Кам овқат ейдиган, ов- 
қатни танлаб, оз-оз ейдиган; чимхўр. [Ма- 
лика] Чимтомоқ эди. Аммо бугун онаси қўй- 
ган бир товоқ овқатни ҳам пок-покиза ту- 
ширди-да, кейин тоза мақтади. Ж. Абдул- 
лахонов, Тонг ёришган соҳилда. 

ЧИМХУР 1 айн. чимтомоқ. Овқатга асло 
мазангиз йўқ экан, пошша қиз, чимҳўр экан- 
сиз. Ойбек, Улуғ йўл. Шу қилиқлари устига 
бу нозик ойим бирам чимхўрлар.. «Шарқ юл- 
дузи». 

2 Овқатни танлаб, оз-оз ейдиган, ҳар 
қандай овқатни еявермайдиган (ҳайвонлар 
ҳақида). Чимхўр ҳўкиз очдан ўлар. Мақол. н 
Шомурод хатчи [.хат ташувчи, почталъон]- 
нинг сигири чимхўрроқ эди. М. М. Дўст, Гала- 
тепа қиссалари. 

ЧИМЧАЛОҚ шв. Жимжилоқ. 

ЧИМЧИЛАМОҚ 1 Тананинг бирор ери- 
ни бармоқлар билан қисиб олмоқ (кўпинча 
жазолаш учун, баъзан ҳазил тариқасида). 
Шўхчан койиниб, эрининг биқинларидан чим- 
чилаб, нариги хонага олиб чиқди. М. М. Дўст, 
Лолазор. -Ахир кампирлардай тишларинг 
тушган! — деди Изатулла ака боланинг юзи- 
ни қайта чимчиламоқчи бўлиб. Н. Аминов, 
Қаҳқаҳа. Фотима келин атласнинг бир че- 
тини чимчилаб кўрди. Ў. Ҳошимов, Икки 
эшик ораси. 


2 кўчма Ачитмоқ, жизиллатмоқ, жон- 
дан ўтмоқ (совуқ, шамол, изғирин ва ш. к. 
ҳақида). Изғирин изиллаб, юз-кўзни чимчи- 
лайди. С. Нуров, Нарвон. Совуқ қулоқ-бур- 
нингизни чимчилаб ўтади. Т. Қосимова, Кўн- 
гилли тасодиф. Ёмғир томчилари билан ювил- 
ган ҳавонинг покиза еллари баданини чимчи- 
лаб ўтади, гоҳ сескантиради. Шуҳрат, Ши- 
нелли йиллар. 

3 кўчма Гап билан узиб олмоқ, тил те- 
гизмоқ, кимсанинг шаънига аччиқ, қаттиқ 
гап айтмоқ; койимоқ. -Ҳали хотинчангизни 
ҳам бориб кўрарсиз, — гап билан чимчилаб 
олди у. «Ёшлик». 

ЧИМЧИМОҚ 1 айн. чимчиламоқ. Бур- 
нини чимчиди. 

2 Бармоқларнинг учи билан ушлаб, чим- 
диб олмоқ. Зайнабнинг қўрқа-писа «Олинг, 
опа!»сидан сўнг, икки тараф ҳам лагандан 
чимчиган бўлишдилар-да, бирин-сирин қўлни 
дастурхон четига артишди. А. Қодирий, 
Ўтган кунлар. 

ЧИМҚИРҚАР қ. х. Плугнинг чимни, ил- 
дизларни кесиб борувчи қисми, пичоғи. 

ЧИН I 1 от Ҳақиқий ҳол, иш, гап, ҳо- 
диса ва ш. к.; рост, тўғри. Отамнинг йўқдир 
тайини, Мен айтай гапнинг чинини. «Ну- 
рали». Шу онда хавотири чинга айланди. 
«Шарқ юлдузи». 

2 сфт. Ҳақиқий, ҳаққоний, чинакам. Чин 
ваъда. Чин сўз — мўътабар, Яхши сўз — мух- 
тасар. Мақол. 

3 Асл, ҳақиқий, чинакам. Оҳ, ширин ҳа- 
ёт, чин йўлдош.. ҳар бир жиҳатдан комил, 
фозил инсон бўлса.. Ҳамза, Танланган асар- 
лар. 

Чин кўнгилдан (ёки қалбдан, юракдан) 

Астойдил, самимий. У бу аёлнинг, тили ач- 
чиқ бўлишига қарамай, чин дилдан орттириб 
берган пулларини сира унутгани йўқ эди. 
«Ёшлик». Чин маъноси билан Асл, ҳақиқий 
маъноси билан; том маъноси билан. У чин 
маъноси билан одам. н Хуллас, чин маъноси 
билан серҳосил қишлоқ. Ҳ. Ғулом, Машъал. 
Чини билан Ҳазилсиз, ростдан, ҳақиқатан, 
дарҳақиқат. Чини билан ҳам Ҳожининг ту- 
сидаги бояги ҳасрат ва қайғу аломатлари 
йўқолиб, уларнинг жойини шарқ оталиги 
вазияти олди. А. Қодирий, Ўтган кунлар. 

ЧИН II [ф. | Хитойнинг Шарқмам- 

лакатларида қабул қилинган ва ўзбек тили- 
да ҳам учрайдиган номи. Чин хоқони. н Чин 




чегарасидаги Ўтрор шаҳрига келгани замон 
йўлини қор девори тўсди. М. Осим, Ўтрор. 

Чин ( ёки чинни) каптар Хонаки кўк 
каптар. 

ЧИНАК [ф. ^ < tj '-? — «термоқ, 

тўпламоқ; йиғиштирмоқ» фл. дан] Ўтмишда: 
маълум шартлар билан ёлланиб пахта те- 
риш тартиби ва шу тартибдаги пахта терими. 

ЧИНАКАМ 1 Ҳақиқий, асл, чин. Чина- 
кам дўст. н Аммо зиёфат дастурхони чи- 
накам бойвачча номига яраша эди. «Ёшлик». 
Ёшлик — умрнинг чинакам асл даври. Газе- 
тадан. Мусофирдан аҳвол сўраш савоб чина- 
кам. А. Орипов. 

2 айн. чиндан. Чинакам ишонмоқ. н Зиё- 
дулла чинакам қўлга тушганига ишонди. Ҳ. 
Ғулом, Машъал. Киши чинакам йиғлаш учун 
мўл-кўл кўз ёши тўкмоғи ёки фарёд кўтар- 
моғи шарт эмас. П. Турсун, Ўқитувчи. 

ЧИНАКАМИГА рвш. Чиндан, ҳақиқа- 
тан; ростдан. [Универмагда] ..халқимизнинг 
ажойиб миллий анъаналарини ифода этишга, 
давр билан уйғунлаштиришга чинакамига 
эришилган. Газетадан. 

ЧИНАКЧИ 1 Ёлланиб пахта терувчи 
киши. Нигоҳим кундузнинг нурига чўмган, 
Узоқдан чинакчи қизлар кўринар. У. Носир. 

2 Чаноқда қолган пахталарни қўшимча 
равишда қўлда терувчи; теримчи. Машина 
теримига ажратиб, мослаб қўйилган пахта- 
зорни бир гала чинакчи оралаб юрибди. И. Ра- 
ҳим, Зангори кема капитани. 

ЧИНАКЧИЛИК Чинакчи бўлиб ишлаш, 
чинак билан шуғулланиш. Эрназар аканинг 
хотини коллективлаштиришдан илгари ҳам 
чинакчиликда донг чиқарган хотин. И. Раҳим, 
Ихлос. 

ЧИНБАРГ Пахта ўсимлигининг шона- 
лайдиган барги, ҳосилдор барг. Ғўза энди 
икки-учтадан чинбарг чиқарганда, Мўми- 
нанинг бирдан тоби қочиб қолди. Ҳ. Нурий, 
Лочин боласи — лочин. 

ЧИНГИЛ Дуккаклилар оиласига мансуб 
тиканли ўсимлик (илдизидан сариқ бўёқ 
тайёрланади). 

чинглинг шв. Ихчам, бежирим ва 
саранжом, шинам. Мирвали шу йўл ёқасига 
иккита чинглинг посёлка қуриб қўйди. С. Аҳ- 
мад, Жимжитлик. 

ЧИНДАН рвш. Чини билан, тўғри; бе- 
ҳазил. - Чиндан сўзлайман, Анвар! — деди 
Султонали. А. Қодирий, Меҳробдан чаён. 


2 Ҳақиқатан, ростдан. Шу тобда унинг 
гинаси Искандарга чиндан хуш ёқиб, жил- 
майди. М. Мансуров, Ёмби. Шаҳар чиндан 
ҳам ўлат чангалида экан. «Фан ва турмуш». 

ЧИНДОВУЛ тар. Дубулға шаклидаги, 
бир томони тери билан қопланган урма 
чолғу асбоби (ҳарбий юришлар ва турли 
маросимларда қўлланган). Чиндовул отлиқ 
аскар эгарига бойланган, таёқ ёки қамчи 
дастаси билан чалинган. «ЎзМЭ». 

ЧИНИИ [ф. ;jr ^. — Хитойга мансуб] эск. 
Хитойда тайёрланган. Хатни чиний қоғозга 
Муҳаммад Интизомнинг ўзи ёзди. Мирмуҳ- 
син, Темур Малик. 

ЧИНИҚМОҚ 1 Меҳнат ёки жисмоний 
тарбия билан ўз организмининг ҳар қандай 
оғир шароитга, касаллик ва ш.к. га бардош 
бериш қобилиятини оширмоқ; тобланмоқ, 
пишиқмоқ. Меҳнатда чиниққаннинг ранги 
тоза бўлади. «Қўшиқлар». У кўйлаксиз эди, 
офтобда чиниқиб пишган бадани тер билан 
ялтирарди. Ш. Рашидов, Бўрондан кучли. 

2 кўчма Амалий иш, тажриба жараёнида 
етилмоқ, тобланмоқ. Дўстлик синовда чи- 
ниқади. Мақол. н Унинг [қизнинг] муҳаб- 
бати айрилиқда чиниқди. Газетадан. 

ЧИНИҚТИРМОҚ 1 Чиниқмоқ фл. орт. н. 
Организмни чиниқтирмоқ. 

2 махс. Янги ишлаб чиқарилган авто- 
мобиль, трактор, трамвай, самолёт, дастгоҳ 
ва ш.к. ни дастлаб белгили тартибда иш- 
латиб, аста-секин равон ишлайдиган ҳолга 
келтирмоқ. 

ЧИНИҚҚАНЛИК И ттгл а, меҳнатда ёки 
машқ билан тобланганлик. Ишда чиниққан- 
лиги унга [мардикорга] қўл келди. «Ёшлик». 

ЧИНК, чинг (қозоқча шинг) 1 Қир ва 
баландликларнинг тик тушган баланд ён- 
бағри; жарлик. 

2 Чўққи; тоғ тепаси. 

ЧИН-МОЧИН [ф. ^Loj^] эск. Жа- 
нубий Хитой, Тибет ва Шарқий Туркистон 
ҳудудининг эски, тарихий манбаларда уч- 
райдиган номи. 

ЧИННИ [ф. ^ •■■^ — Хитойга мансуб] 1 
Турли идиш-оёқ, ёдгорликлар, изоляцион 
ашёлар тайёрлаш учун ишлатиладиган оқ 
лой. Хитой чинниси. Тошкент чинниси. 
Сопол чинни бўлмас, бегона — ини. Мақол. 
н Ўрта Осиёга чинни қадимдан Хитой ва 
Эрондан, кейинчалик Россиядан келтирилган. 
«ЎзМЭ». 




2 сфт. Чиннидан ясалган. Чинни пиёла. 
н Саида чинни чойнак-пиёлаларни яхишлаб 
ювиб, артиб, токча тепасига териб қўйди. 
Газетадан. 

3 Чинни (хотин-қизлар исми). 

ЧИННИГУЛ | ф. jS — хитой гули] 

Чиннигуллилар оиласига мансуб, қизил, 
пушти, оқ гулли кўп йиллик ўтсимон ўсим- 
лик ва унинг гули. Рашиднинг қўлидаги чин- 
нигулларни кўриб, Гули ёстиқдан бошини кў- 
тарди. Ҳ. Бадалов, Боботоғ болалари. 

ЧИННИДАИ, -дек. Чинни каби, чин- 
нига ўхшаб; топ-тоза. Умид ғариб.. аммо ҳам- 
маёқ чиннидай озода бир уйда бўлганидан 
кўнгли равшан тортди. Мирмуҳсин, Умид. 

ЧИННИСОЗ [ф. — чинни ясов- 

чи] Чинни саноати ходими, мутахассиси; 
чинни ясовчи уста. Чиннисозларнинг 1991 йил- 
ги режалари ҳаммани қизиқтириши табиий. 
Газетадан. 

ЧИННИТАРВУЗ Эртапишар, гулдор 
пўчоқли тарвуз нави. 

ЧИННИТЕРАК Тикка ўсадиган баланд 
оқ терак. 

ЧИННИФУРУШ [ф. - чин- 

ни сотувчи] эск. Чинни асбоблар билан 
савдо қилувчи савдогар, чинни сотувчи. У 
Соли чиннифуруш номи билан донг чиқар- 
ган. «Ёшлик». 

чинничи айн. чиннисоз. 

ЧИНОВНИК [қад. р. чин — «тартиб, 
қоида; даража, мансаб» с. дан ясалган от: 
амалдор] Чор Россиясида: амалдор, ман- 
сабдор шахс. Чор ҳукуматининг чиновник- 
лари. н У ё чиновник, ё катта савдогар, 
ёки айни замонда ҳар иккиси. Ойбек, Тан- 
ланган асарлар. 

ЧИИОЁҚ Хитойи чинни идиш, хитой 
чинниси. Олти йигит ичида отинг Турсун, 
Чиноёққа сув қуйдим — тиниб турсин. «Қў- 
шиқлар». Мирёқуб курсини яқинроқ жилдир- 
ди, чиройли бир чиноёққа самовардан қуюқ- 
қина чой қуйгач.. Чўлпон, Кеча ва кундуз. 

ЧИИОР [ф. jLl^.] 1 Пўсти кўкиш, пан- 
жасимон шапалоқ баргли, узоқ умрли сер- 
соя катта дарахт. Чинор чиримас, арча қури- 
мас. Мақол. н Ҳаммаёқ озода, сув сепилган, 
тоза. Сарҳовуз.. осмонга етадиган чинорлар.. 
«Нурали». 

2 кўчма Турмуш ўртоғи ёки ўгил, фар- 
занд (аёлга нисбатан). Чиройинг борида чино- 
рингни топ. Мақол. н Бўйнимга таққан 


туморим сен эдинг, Олдимда ўсган чинорим 
сен эдинг. «Ойсулув». 

3 кўчма Суянчиқ, қўллаб-қувватловчи 
шахс. [Турдиқуловнинг] Районда суянган чи- 
норлари бор. «Ёшлик». 

ЧИИОҚ 1 Қулоғи кесилган ёки кулоғи 
кертик. Чиноқ um. Чиноқ қўй. н -Э, дом- 
лажон-а, сиз кўрмадингиз, ўртадаги девор- 
дан бир ғишт кўчирганимизни биламиз, ҳай- 
ҳай-ҳай.. — дея бидирлай кетди чиноқ йигит 
унга эргашиб. М. Мансуров, Ёмби. 

Чиноқ бурун 1) кемтиги бор бурун; 2) чан- 
диқ бурун. Чиноқ қулоқ Кесик қулоқ. 

2 Қулоғи кичкина ёки чандиқпи киши- 
ларга қўйиладиган лақаб. Ёдгорхўжанинг ама- 
киси Қосимхўжа.. Тўрақул чиноқнинг capma- 
роши бўлган. Ш. Холмирзаев, Қаҳрамоннинг 
сўнгги кунлари. Кўча бошида Аҳмад чиноқ 
кўринди. «Ёшлик». 

ЧИИОҚЧИ қ. х. Чорва молларнинг қу- 
лоғини кесиб ёки кертиб, тамға, нишон со- 
лувчи киши. 

ЧИИЧАЛОҚ шв. Жимжилоқ. 

ЧИИҚИРИҚ Ингичка ва ўткир овоз, 
қичқириқ. Чақалоқнинг чинқириғи. Гудокнинг 
кар қилгудек чинқириғи. н Узоқдан паровоз 
чинқириғи янгради. А. Мухтор, Опа-сингил- 
лар. 

ЧИИҚИРМОҚ Ингичка ва ўткир товуш 
чиқармоқ, чийиллаган товуш билан қич- 
қирмоқ. Гулнора чинқирганча ўрнидан туриб 
кетди. X. Тўхтабоев, Йиллар ва йўллар. -Вой- 
дод, кимсиз? Одамлар, ёрдам бе.. — деб чин- 
қирди аёл ea шу заҳотиёқ тинчиб қолди. 
«Ёшлик». Жонивор Гиркўк от Авазни кўрди, 
Тўрт оёғин ерга тираб чинқирди. Эргаш Жу- 
манбулбул ўғли. Поезд яна бир чинқирди-ю, 
қалин дарахтзор ичига шўнғиб кетди. С. Ка- 
роматов, Бир томчи қон. 

ЧИИҚИРОҚ Ингичка ва ўткир, қулоқ 
тешгудай қаттиқ (товуш ҳақида). -Музаффар! 
— ойимнинг чинқироқ овозига Омоннинг йи- 
ғиси қўшилди. Ў. Ҳошимов, Икки эшик ораси. 

ЧИНҒИЛ, жангал Чўл ва адирларда ўса- 
диган тиканли бута. 

ЧИИҒИЛЛАМОҚ 1 айн. шанғилламоқ. 
Қулоғим чинғиллаяпти. 

2 айн. жирингламоқ. Эшик қўнғироғи чин- 
ғиллади. 

ЧИИҒИРЛАМОҚ айн. чинғилламоқ. 

ЧИП тақл. с. Ялпоқ нарсаларнинг аста 
урилишида, ёпишқоқ нарсаларнинг кўчи- 

шида чиқадиган товушларни ифодалайди. 
Чип этган товуш. н Сариқ, қизил барглар 
чип этиб ерга шўнғийди. «Ёшлик». 

Чип битмоқ айн. чиппа битмоқ қ. чиппа. 
Искандарнинг қулоқлари шанғиллаб келиб, 
чип битди-ю, ҳеч нарса эшитилмай қўя қол- 
ди. «Ёшлик». Чип ёпишмоқ айн. чиппа ёпиш- 
моқ қ. чиппа. ..баданига чип ёпишган қоп- 
қора қондан ғашланиб, [Жавлоннинг] юраги 
баттар сиқилди. «Ёшлик». 

ЧИПОР Ола-була, олачипор. Чипор то- 
вуқ. Чипор илон. н Унда [суратда] катта- 
кон дарахтга ўралиб ётган йўғон чипор илон 
тасвир этилган. Ш. Холмирзаев, Оғир тош 
кўчса. Изатулла ака боланинг бошини чипор 
шапкачаси устидан силаркан, «балли», деб 
қўйди. Н. Аминов, Қаҳқаҳа. 

ЧИППА: чиппа битмоқ Бутунлай, том 
битмоқ (қулоқ ҳақида). Гулнор десам, қулоқ 
чиппа битибди. «Гулнорпари». Чиппа ёпиш- 
моқ 1) яхши, зич ёпишмоқ. Яктаги икки 
курагининг ўртасига чиппа ёпишиб, елкаси 
ачишади. «Ёшлик». Пайкалга кирсангиз, этик- 
ка лой чиппа ёпишиб, оёғингиз билан қўшиб 
суғуриб оламан, дейди. Ў. Ҳошимов, Икки 
эшик ораси; 2) қуйиб қўйгандай, ўлчаган- 
дай лойиқ келмоқ. Узун самбитдек қома- 
тига, кенг яғринига ҳарбий форма чиппа ёпи- 
шиб турибди. Ойдин, Садағанг бўлай, ко- 
мандир. 

ЧИППАК I с. т. Шиппак, сандал. 

ЧИППАК II: чиппакка чиқмоқ 1) йўққа, 
пучга чиқмоқ. Ёлғон даъволар чиппакка чиқ- 
ди. н Ўқувчиларнинг ишончлари табиат 
инжиқлиги туфайли чиппакка чиқадиган бўл- 
ди. О. Ёқубов, Олов қалблар; 2) беҳуда, зое 
кетмоқ. Салимхон Обидийнинг ҳужуми чип- 
пакка чиқди. Мирмуҳсин, Умид. 

ЧИППА-ЧИН Шак-шубҳасиз; тўғри, 
рост, чин. Чшта-чин бўлган иш. Сўзларим 
ёлғон эмас, чшта-чин. н Чиппа-чин ишон- 
динг-а, тавба [деди Искандар]. М. Мансуров, 
Ёмби. 

ЧИПТА I 1 Дағал буюмлар тўқиш учун 
тайёрланган юпқа тилим-тилим пўстлоқ ва 
ундан тўқилган нарса. Нарироқда атрофи 
чипта девор билан ўралган қўра. Ш. Хол- 
мирзаев, Оғир тош кўчса. 

2 Одатда токни бағазларга тараб боғлаш 
учун ишлатиладиган пўстлоқтоласи. Чипта 
билан боғламоқ. 


ЧИПТА II 1 с. т. Поезд, автобус, само- 
лёт каби транспорт воситаларида юриш, 
учиш ҳуқуқини берувчи билет. Мана бу ган- 
ни эшитинг, Андижонга борганимда, «Мак- 
симка» пойизга [поездга] чипта ололмай, 
начайликнинг [начальник — бошлиқнинг] 
олдига кирдим. С. Аҳмад, Ҳукм. 

2 Бирор томошахонага ёки турли спорт 
мусобақалари ўтказилаётган жойга кириш 
ҳуқуқини берадиган расмий қоғоз; билет. 
«Пахтакор»нинг ўйинига чипта қолмабди. 

ЧИПТАЧИ с. т. 1 Темир йўл билети 
сотувчиси; кассир. 

2 Йўл транспорти билети сотувчиси; 
кондуктор. Автобус чиптачиси. 

ЧИП-ЧИП Чип с. такр. Кўйлагининг ик- 
ки кураги ўртаси баданига чип-чип ёнишар- 
ди. Шуҳрат, Шинелли йиллар. 

ЧИПҚОН Тук халтачаси ҳамда унга боғ- 
лиқ ёғ бези ва тўқималарнинг йирингли 
яллиғланиши; йирингли катта чиқиқ; хўп- 
поз. Насим полвонга чипқон чиққани чин экан, 
бу даврада олишмади. Т. Мурод, Қўшиқ. 

Дард устига чипқон қ. дард I. Дардусти- 
га чипқон деганларидай, Асрорнинг бир дар- 
ди икки бўлди. «Ёшлик». 

ЧИР: чир айланмоқ Гир-гир айланмоқ, 
тез айланмоқ. Ўйнар бўрон, чир айланиб қор, 
Тинмай инар кўкдан ер сари. Уйғун. Ўнгир- 
ларда кўтарилган гирдоб хас-хашакларни чир 
айлантириб, осмони фалакка олиб чиқиб, қў- 
йиб юборарди. С. Аҳмад, Жимжитлик. 

ЧИРАНМАЧОҚ с.т. Мақтанчоқ, керил- 
мачоқ. ..Шундай деди-ю, ўзини тутолмай 
кулиб юборди — Ошнога ишонмади, уни шун- 
чаки чиранмачоқ деб ўйлади. М. М. Дўст, 
Лолазор. 

ЧИРАНМОҚ 1 Бирор мақсадда бор 
кучини ишга солиб ҳаракат қилмоқ; ку- 
чанмоқ. Буқа орқасига тисарилиб, уввало 
чиранди. «Шарқ юлдузи». Сандиқ жуда оғир 
эди, зўрға зинага яқинлаштириб, чирана- 
чирана, тепага олиб чиқишди. А. Кўчимов, 
Ҳалқа. Арава қилт этмас.. ҳўкизлар ҳарчанд 
чирангани билан, арава жойидан жилмас 
эди. Ў. Ҳошимов, Икки эшик ораси. 

2 кўчма салб. Ўз имкониятларини ҳи- 
собга олмай катта кетмоқ; керилмоқ. -Чи- 
ранманг, полвон, — деди кулиб Ўсаржон. Ой- 
бек, О. в. шабадалар. Ўзинг жойсиз [ноўрин] 
чиранганингдек, мени ҳам ўз ёнингга торт- 
моқчи бўласан. А. Қодирий, Ўтган кунлар. 

Аларга мен: -Шоҳи Эрон билан урушаман, деб 
чиранманг, — дедим. М. Осим, Карвон йўл- 
ларида. 

ЧИРГИ шв. Терлик, ёпиқ (от абзали). Шул 
замонда солди отнинг устига Зарлию зар- 
бофдан бўлган чиргини. «Алпомиш». Омбор- 
хонадан от абзалларини — терлик, беллик, 
чирги.. юган, эгарни қўлтиқлаб келдим. Т. 
Мурод, От кишнаган оқшом. 

ЧИРГИЛИК шв. 1 Чиргибоп материал, 
намат. 

2 Чирги. Чиргилик тикаётганда, калава- 
га мум едирмасанг бўлмайди — эртаси куни- 
ёқ чириб тушади. М. М. Дўст, Галатепа қис- 
салари. 

ЧИРИК 1 Чириган, чириб ишдан чиқ- 
қан, яроқсиз ҳолга келган. Чирик пахта. 
Чирик тиш. Чирик олма. н Йигит чирик 
оғочлар тирқишидан пастга қаради. С. Сиё- 
ев, Аваз. Чирик сомон ва гўнг ҳиди [ Caud - 
нинг] димоғига урилди. X. Султонов, Бир 
оқшом эртаги. 

2 от Нарсаларнинг чириган жойи. Олма- 
нинг чиригини олиб ташламоқ. 

3 кўчма Ўлиб, йўқ бўлиб бораётган, ҳало- 
катга юз тутган; носоғлом; эски, бузуқ. Чирик 
назария. н Драма ёзганда, мавзуни тур- 
мушимизнинг нақ чирик бир жойидан олмоқ 
ва унинг ила баробар адабиёт тарозисига 
солиб ёзмоқ керакдир. А. Қодирий, Кичик 
асарлар. 

ЧИРИЛДОҚ 1 сфт. Чирилловчи, ҳадеб 
чириллайверадиган. 

2 от Қанотлари ишқаланиши натижа- 
сида «чир-чир» овоз чиқарадиган, тўғриқа- 
нотлилар оиласига мансуб ҳашарот; қора 
чигиртка. Чигирткалар, чирилдоқлар 6upu 
олиб-бири қўйиб хониш қилади. С. Аҳмад, 
Жимжитлик. Чинқириб юборар куннинг зў- 
ридан Қайгадир беркиниб олган чирилдоқ. 
А. Орипов. 

ЧИРИЛЛАМОҚ 1 «Чир -чир» қилмоқ; 
чигилламоқ. Бу кеча ҳам бўрилар увлар, 
Чирилдоқлар чириллар бир-бир. «Ёшлик». У 
ер-бу ерда чигиртка эриниб чириллайди. 
«Ёшлик». 

2 айн. Қаттиқ йиғламоқ (чақалоқ, гўдак 
ҳақида). Бешикда ётган болакай тинимсиз 
чирилларди. «Ёшлик». 

3 кўчма Куйиниб, изтироб билан, йиғи 
аралаш сўзламоқ. Чириллаб, акам, деб турса 
бошимда, Қалдирғоч — шўрлик жигарим 


бўлмади. «Алпомиш». Узала тушиб ётган 
боласининг тепасида хола «Онанг ўлса бўл- 
масмиди, болам!» деб чирилларди. «Шарқ юл- 
дузи». 

4 айн. чир-чир айланмоқ қ. чир-чир. 

ЧИРИМОҚ 1 Табиий таъсирлар туфайли 
парчаланмоқ; айнимоқ, ишдан чиқмоқ, 
яроқсиз ҳолга келмоқ. Чириган ип. Чинор 
чиримас, арча қуримас. Мақол. н Тутнинг 
шохлари тегиб турган айвон устуни қорайиб, 
чирий бошлади. С. Нуров, Майсаларни аёз 
урмайди. Майли, мени бурдалаб ташласинлар, 
таним зиндонда чирисин. С. Кароматов, Бир 
томчи қон. 

2 Иримоқ, айнимоқ. Чириган қовун. Чири- 
ган олма. 

3 кўчма Адойи тамом бўлмоқ, хазон бўл- 
моқ. [Йўлчи:/ Андак инсоф керак, уят керак. 
Чолнинг меҳнатда чириган кўксига бигизни 
қадайверманг! Ойбек, Танланган асарлар. 
-Нари туринг, — Лаъли жаҳл билан эрининг 
кўкрагидан итарди. — Эсиз умрим, бу ғамхо- 
нада чириб кетаётибди. Ҳ. Ғулом, Машъал. 

4 кўчма Умри тугаб, ўлиб, йўқ бўлиб 
бормоқ, ҳалокатга юз тутмоқ. Золимлар ёқ- 
қан ўт ёнмасин сира, Қора ниятлари чирисин 
дилда. Ғ. Ғулом. 

ЧИРИНДИ Чўп -хас, хазон, ўсимлик ва 
ш.к. нинг чириб, тупроқнинг таркибий қис- 
мига айланаётган қисми, чирик нарса. Ерга 
чиринди солмоқ. н Чириндининг аччиқ ҳиди 
димоқни тешгудай эди. А. Кўчимов, Ҳалқа. 

ЧИРИШ 11 Чиримоқ фл. ҳар. н. 

2 Микроорганизмлар таъсири натижа- 
сида бузилиш, айниш ҳодисаси, жараёни. 
Ҳозир илмий ходимлар илдиз чириш касалини 
ўрганишаётган экан. С. Нуров, Майсаларни 
аёз урмайди. 

ЧИРИШ II: чиришни бузмоқ Иш, суҳ- 
бат ва ш.к. ни, ўтиришни бузмоқ; битган, 
бўлиб турган ишни йўқ қилмоқ. 

ЧИРИҚТАМОҚ айн. чирқилламоқ. Чум- 
чуқча келиб кетди, Ушоқларни еб кетди, Чи- 
риқ-чуруқ чириқлаб, Эрта келай, деб кетди. 
У. Баҳромова. 

ЧИРК I [ф. — кир, ифлос; кир- 

лик, ифлослик] 1 Ёғ ва қурум аралаш ёпиш- 
қоқ масса; ис. Қозоннинг чирки. Чирк босиб 
қорайган уй. н Идиш ювадиган, ишчилар қўл 
ювадиган жой чирк босган. Газетадан. 

2 Қалин қатирма кир, яғир. Чирк боғлаб 
кетган дўппи. н Чирк босган кепка кийиб 




юрадиган.. қоп-қора, боиш сўпоқ, суяги бу- 
зуқ, рангпар йигит. А. Мухтор, Давр менинг 
тақциримда. 

3 Қотиб қолган арава мойи. 

ЧИРК II тақл. с. Чиркиллайдиган қуш 
ва ҳашаротларнинг овозини билдиради. 

ЧИРКИН [ф. ~ кир, ифлос] 1 

Чирк босган, чирк босиб қорайган; хира. 
Чиркин ва синиқ шишалар. 

2 Қатирма кир, яғир, исқирт, ифлос. 
Улар гулларни севадилар. Кийимлари чиркин 
бўлса ҳам, чаккаларига гул қистириб юра- 
дилар. Ойбек, Танланган асарлар. Улардан 
бири енгли майкада, бошига.. чиркин дўппи 
кийган. Н. Аминов, Қаҳқаҳа. 

3 кўчма Разил, қабиҳ, тубан. Чиркин ҳа- 
ёт. Чиркин маънавий қиёфа. н Бу чиркин 
ғамхонада жой учун ижара тўлайсизлар-а! 
Ойбек, Нур қидириб. У [Султон Ҳусайн] ке- 
ча бир дақиқалик чиркин ҳисга берилиб, бе- 
маъни иш қилганидан пушаймон эди. М. Осим, 
Карвон йўлларида. 

4 кўчма Чирик, чириган, ўлиб бораёт- 
ган. Ўтмишнинг чиркин қолдиқлари жамия- 
тимизга иснод келтиради. А. Мухтор, Ту- 
ғилиш. 

ЧИРКИНЛАШМОҚ Тубанликка юз 
тутмоқ, тубанлашмоқ, разиллашмоқ, қабиҳ- 
лашмоқ. Бўҳтончилар.. ўз ғалабалари на- 
тижасида юзлари баттарроқ қорайганини, 
ичлари яна баттарроқ чиркинлашганини 
сезмайдилар. Ойбек, Нур қидириб. 

ЧИРКИНЛИК Разиллик, тубанлик. Чир- 
кинликлар тўлган эски дунёдан Учмохлар 
ундириш бизнинг ишимиз. Ғ. Ғулом. 

ЧИРК-ЧИРК Чирк II с. такр. Аҳён-аҳён- 
да жимликни чигирткаларнинг чирк-чирк 
этган овози бузарди, холос. Ш. Тошматов, 
Эрк қуши. 

ЧИРМАЛМОҚ 1 Чирмамоқ фл. ўзл. ва 
мажҳ. н. Ахири жодугар кампир катта 
паранжига чирмалиб олган қизни судраб 
киритди. «Ёшлик». Шаҳар касалхонасининг 
озода хоналаридан биридаги каравотда бо- 
ши оқ дока билан чирмалган Абдужаббор 
бир неча соатдан бери ҳушсиз ётар.. эди. 
С. Абдулла, Соялар. 

2 Ўралиб олмоқ, чирмашмоқ. Илон да- 
рахтга чирмалди. 

ЧИРМАМОҚ 1 рвш. Маҳкам ўраб, чан- 
диб боғламоқ. Тўқсонта қутини ичкима- 
ички бир-бирига кийдирди, ўраб-чирмаб маҳ- 


камлаб қўйди. «Маликаи айёр». Мурид Аваз- 
ни гужумга чирмаб боғлади. С. Сиёев, Аваз. 

2 кўчма Ўраб, қамраб, чулғаб олмоқ; 
ишғол қилмоқ. Ишқ ўти [Зевархонни] чир- 
маб олибди. «Тоҳир ва Зуҳра». Бирдан Ни- 
зомнинг жисму жонини ҳаяжон чирмаб олди. 
Н. Қиличев, Чиғириқ. 

ЧИРМАНДА айн. чилдирма. Йигит чир- 
мандани қўлига олиб, завқ билан чала кет- 
du. «Ёшлик». Тумбур, гумбур, гумбурлаб ҳов- 
лиқади чирманда. Газетадан. 

ЧИРМ АНДАКА ТТТ айн. чилдирмачи. 

ЧИРМАНДАЧИ айн. чилдирмачи. 

ЧИРМАШМОҚ 1 Маҳкам қучмоқ, 
ўралмоқ, ўралиб, ёпишиб олмоқ. Чирмовуқ- 
лар — сариқ, суқ чувалчанглар Ҳийнар рай- 
ҳонларни чирмашиб олиб. «Ёшлик». Илонуни 
[Юсуф Асвадни] қўйиб юбормай, маҳкам 
чирмашгани ҳолда, қсптпиқ бўға бошлади. 
Мирмуҳсин, Илон ўйнатувчи. Қора сочи 
белга чирмашиб, Шаҳло кўзлар сўрар эди 
жон. Миртемир. 

2 Маҳкам ёпишиб, тирмашиб, юқорига 
интилмоқ, тирмашмоқ. Ғўлабур сариқ Крас- 
нов олдинлашиб, биноклъ билан узоққа қара- 
ди, сўнгра, ҳарсиллаб-ҳарсиллаб, дарахтга 
чирмашди-да, теваракни кузатди. Ойбек, 
Қуёш қораймас. Бирпасда қарасангиз, паст- 
даги одамлар арқонга чирмашиб, тоққа чи- 
қиб олишди. Ойдин, Олтмиш газ арқон. Қиш- 
лоқ этагидан кўтарилган ой олисдаги фар- 
зандлари — юлдузларни кўрмоқ истаб, осмонга 
чирмашарди. С. Нуров, Ёстиқ. 

ЧИРМАШУВЧАН Қаттиқ чирмаша- 
диган, чирмашиб, ўралиб оладиган. Чирма- 
шувчан илон. Чирмашувчан ўсимликлар. 

ЧИРМОВ I Чирмамоқ фл. ҳар. н. Ол ха- 
бар гулшанда гул аҳволидан, эй боғбон, Ўт 
гиёҳ чирмовига чирмалди қийноқ ичра гул. 
С. Абдулла. 

ЧИРМОВ II айн. чирмовуқ. 

ЧИРМОВГУЛ Печакгул, карнайгул. 

ЧИРМОВУҚ 1 Девпечак, зарпечак, пе- 
чакгул сингари чирмашиб ўсадиган ўсим- 
ликларнинг умумий номи. Искандар ўзидан 
кичикроқ.. боланинг қўчқорга чирмовуқ ўт 
бераётганини кузатиб туриб, кейин ўзи ҳам 
аста-секин қўй олдига борди. С. Нуров, Май- 
саларни аёз урмайди. 

2 айн. зарпечак. 

ЧИРОИ 1 Гўзаллик; ҳусн, кўрк. Муҳаб- 
бат чирой танламас, уйқу — ўрин. Мақол. 






н Асрор, қирққа борган бўлса-да, чиройини, 
тароватини йўқотмаган бу аёлнинг кип- 
риклари узун кўзларига.. қарашга ботинмай, 
ерга боққанча, «ҳа, кўрдим», деди. «Ёшлик» 

2 Кўзга ёқадиган кўриниш, кўркамлик, 
кўрк, қиёфа. Шаҳар чиройи. н Бино тайёр 
бўлгандан кейин унга чирой бериш, нафислик 
билан ичию ташига кўрк бағишлаш — санъат. 
«Саодат». Чол кўзида ўзгарар ҳар он Ҳиш- 
лоғининг чиройи, туси. Ҳ. Олимжон. 

Чиройи очилмоқ Кайфияти яхшиланмоқ. 
Муҳсина хонимнинг чиройи очилди: эрини бун- 
дай жаҳлдору чўрткесар ҳолда кўриш унга 
ёқарди. М. М. Дўст, Лолазор. Оқсоқолнинг 
чиройи очилиб, «Баракалла, оқил йигит экан- 
сан», дегандай мийиғида кулумсирабди. М. 
Мансуров, Ёмби. 

ЧИРОЙЛИ 1 сфт. Ҳусни одатдагидан 
ортиқ; гўзал; кўркам. Чиройли қиз. н Чол- 
нинг келини чиройли, оппоқ, кўзга яқин жу- 
вон эди. «Ёшлик». Шаҳарда шундай чиройли 
қизлар бор — кўрсанг, оғзинг очилади. «Ёш- 
лик» 

2 сфт. Кўриниши, ташқи қиёфаси кўз- 
га ёқимли кўринадиган. Энг чиройли қуш де- 
ганда, ҳамманинг кўз ўнгига оққуш келиши 
табиий. Газетадан. Биласизми, дунёда чирой- 
ли нарсалар шундай кўпки! Ўрмон, капалак, 
тонг, ўтлоқ, тун.. А. Мухтор, Давр менинг 
тақдиримда. 

3 сфт. Манзараси кўзга ёқимли; кўркам. 
Фарғонадан йўлга чиққан енгил машина чи- 
ройли асфалът йўлда учиб борарди. Мирмуҳ- 
син, Умид. -Марказ чиройли бўлиб кетди-а, 
одам суюнади, — деди Чарос мамнун жил- 
майиб. Ў. Ҳошимов, Қалбингга қулоқ сол. 

4 сфт. Яхши; ўринли; манзур. Чиройли 
гап. Чиройли тўй. н Чиройли маърузага 
маҳлиё бўлиб, руҳиятимда сусткашлик бош- 
ланди. X. Тўхтабоев, Йиллар ва йўллар. Минг 
афсуски, ҳозир тўйларда ўйин-кулги, чирой- 
ли анъаналар санъатини намойиш қилиш 
эмас, исрофгарчиликлар меъёридан ошиб 
кетади. Мирмуҳсин, Умид. Ҳар бир ота-она 
орзиқиб кўрган фарзандига чиройли ва маз- 
мундор исм қўйишга ҳаракат қилади. Газе- 
тадан. 

5 рвш. Ёқимли, жозибали, батартиб; ўр- 
нига қўйиб. Чиройли гапирмоқ. Чиройли қа- 
дам ташламоқ. Чиройли кийинмоқ. н -Вой, 
шунақами? — Офтоб ўспиринга қараб, чи- 
ройли жилмайди. М. Мансуров, Ёмби. Бирор 


ишни пухта ea чиройли қилган одамни танг- 
ри дўст тутади. «Фан ва турмуш». 

ЧИРОЙСИЗ Кўримсиз, хунук. 

ЧИРОҚ [ф. — чироқ] 1 Хонани, 

жойни ёритиш учун хизмат қиладиган уй- 
рўзғор асбоби; лампа. Жин чироқ. Неон чи- 
роқ. Осма чироқ. н Баширжон электр чи- 
роқлари порлаб турган катта йўлдан юриш- 
га истиҳола қилибми.. ўзини қоронғилик 
қўйнига урди. Н. Аминов, Қаҳқаҳа. Унинг 
[ўтовнинг] ичи иссиқ, лампа чироқ чароғон 
қилиб турарди. Газетадан. 

2 Машина, телевизор, радио ва ш.к. нинг 
ёниб турувчи қисми. Машина мотори гурул- 
лаб, чироқлари асфалът йўл, ресторан девор- 
ларини пийпаслаб ўтди. С. Нуров, Майса- 
ларни аёз урмайди. 

3 кўчма Фарзанд ёки яқин одам. Чи- 
роққинам, шундай ёмон туш кўрдим. «Юсуф 
ва Аҳмад». Ўғил тугул, йўқдир-да бирор қи- 
зим, Чамбилда чироқсиз ўтганман ўзим. «Ну- 
рали». 

Ичига чироқ ёқса ёришмайди Жуда ха- 
фа, тушкун кайфиятда. Дилдорнинг ичи чи- 
роқ ёқса ёришмас, ҳамма нарсага бефарқ эди. 
«Саодат». Чироғини ёқмоқ Марҳумдан кейин 
унинг уй-жойини обод қилиб, хотирасини 
асрамоқ. Ўғил ёққан чироқни қиз ҳам ёқар. 
Мақол. н -Мендан кейин чироғимни ёқади- 
ган шу набирам, — деди кампир. «Ёшлик». 

ЧЙРОҚПОЯ [ф. «uLjjJ — чироқ таг- 
лиги] Чироқ қўядиган таглик, чироқ ўр- 
натиладиган учоёқ. Кеч бўлди, мен қора 
чироқни ёқиб, чўпдан ясалган чироқпоя усти- 
га қўйдим. С. Айний, Эсдаликлар. [Ойхон:] 
Ҳаммаси бор. Бешик билан чироқпояси қолди, 
холос. Ҳамза, Майсаранинг иши. 

ЧИРОҚЧИ 1 Кўча чироқларини ёқув- 
чи; чироқ тутувчи; чироғбон. 

2 кўчма Уй-хонадон чироғини ёқиб, 
унинг анъаналарини давом эттирувчи, ота- 
она хотирасини сақловчи авлод. Нодира Ан- 
варни.. отасининг уйига чироқчи қилмоқчи 
эди. А. Қодирий, Меҳробдан чаён. 

ЧИРОҒБОН [ф. э-г- — чироқларга 
қаровчи] айн. чироқчи 1. Чироғбон кетидан 
йўлакка кирдилар. С. Абдулла, Мавлоно Му- 
қимий. 

ЧИРПИНДИ Пойтеша, болта билан 
чопиш натижасида тўпланган майда-чуйда 
ўтин, тутантириқ; пайраҳа. 




ЧИРПИРАК: чирпирак бўлмоқ 1) гир- 
гир айланиб, буралиб-буралиб учмоқ. Гир- 
доб раққосадек чирпирак бўлиб айланиб ке- 
либ, ўтиб кетди-ю, саксовулзорда олатўпо- 
лон бошланди. «Ёшлик»; 2) умбалоқ ошиб, 
оёғи осмондан бўлиб йиқилмоқ, чархпалак 
бўлмоқ. Ўлмас чирпирак бўлганича, кўрпанинг 
устига учиб тушди. «Ёшлик». Чирпирак қил- 
моқ 1) гир-гир айлантирмоқ. Улар [одамлар].. 
бир-бирларини табриклаб қучоқлашар, чир- 
пирак қилиб айлантиришар.. эди. М. Ман- 
суров, Ёмби; 2) умбалоқ ошириб, чархпа- 
лак қилиб йиқитмоқ. У[3арина] бехосдан ке- 
либ, йигитни белидан олди-да, чирпирак қи- 
либ, улоқтириб юборди. М. Осим, Карвон 
йўлларида. 

ЧИРПИРАМОҚ 1 Гир -гир айланмоқ, 
гир-гир айланиб учмоқ, чирпирак бўлмоқ. 
Ер уюмлари фиғон билан чирпираб, гирдоб 
каби кўкка кўтарилади. Ойбек, Қуёш қо- 
раймас. 

2 Умбалоқ ошиб йиқилмоқ, чархпалак 
бўлмоқ. Худойқул пастга қараб чирпираб 
кетди. П. Турсун, Ўқитувчи. 

ЧИРПИТ \р. четверть («чорак, тўртдан 
бир») с. нинг бузилган шакли] с. т. Метрик 
ўлчов системаси қабул қилингунча ишла- 
тилган, уч литрга яқин ҳажм ўлчов бирлиги 
ва шу ҳажмдаги шиша идиш. Пешинга яқин 
Оқсоқолникидан тўй келди: ярим қоп гуруч, 
бир чирпит ёғ, бир қоп ун. Ў. Ҳошимов, Ик- 
ки эшик ораси. -[Эчкининг] Онаси ҳар йили 
иккитадан туғади, — дерди даллол шан- 
ғиллаб, — кунига бир чирпитдан сут беради. 
«Ёшлик». 

ЧИРС тақл. с. Шиша, муз ва ш.к. нинг 
синишидан, қуруқ ўтиннинг ёнишидан 
чиқадиган кучсиз товушларни билдиради. 
Лампа шиша чирс этиб синди. н Тухум 
тошга тушиб, чирс этиб ёрилди. «Ёшлик». 
Қадам босган сари оёғи остидаги муз чирс 
этиб ёриларди. Газетадан. 

ЧИРСИЛЛАМА 1 Чирсиллаб ёрилгу- 
дай таранг, етилиб турган. Чирсиллама қовун. 

2 Чирсиллаб ёнадиган, қуруқ. Чирсилла- 
ма ўтин. 

3 кўчма Қирчиллама, аччиқ, қаттиқ. Чир- 
силлама совуқ. 

ЧИРСИЛЛАМОҚ 1 «Чирс -чирс» овоз 
чиқармоқ. Каттакон тўнкадан чирсиллаб 
олов сачраяпти. Ў. Ҳошимов, Икки эшик 


ораси. Магнитофоннинг лентаси тугаб, чир- 
силлаб айлана бошлади. «Ёшлик». 

2 кўчма Жаҳли чиқиб кетмоқ; асабий- 
лашмоқ. Энди Ҳалима чирсиллаб кетди: -Ҳа, 
сенга ҳазил қилиб ҳам бўлмайдими! Ў. Ус- 
монов, Қисмат. 

3 кўчма Долзарблик касб этмоқ; кескин 
тус олмоқ, кескинлашмоқ. Пахта масаласи 
— ҳамма вақт чирсиллаб турган масала. 
Мирмуҳсин, Умид. Замон чирсиллаб турибди. 
X. Тўхтабоев, Ширин қовунлар мамлакати. 

4 кўчма Синиб кетай демоқ. Меҳмонхо- 
на. Зиёфат столи ноз-неъматлардан чир- 
силлаб mypunmu. «Муштум». 

5 кўчма Кучаймоқ, зўраймоқ (совуқ ҳа- 
қида). Ҳамма ёқ кўкиш қор билан қоплан- 
ган, совуқ чирсилларди. М. Осим, Элчилар. 

ЧИРС-ЧИРС Чирс с. такр. Кимдир чирс- 
чирс синдириб, бурган ҳидини анқитиб, чўп 
узатди. М. Мансуров, Ёмби. Пилиги сўхта 
чироқ чирс-чирс қилди. Ў. Ҳошимов, Икки 
эшик ораси. 

ЧИРТ I тақл. с. Ип узилиши, чўпнинг 
синиши ва ш. к. дан ҳосил бўладиган кескин 
товушларни ифодалайди. Ип чирт узилди. н 
Илкис бир силтовдан арқон чирт узилди. 
«Шарқ юлдузи». ..ҳар замонда олтинранг 
барг чирт узилиб, пилдираб учарди. А. Мух- 
тор, Кумуш тола. Шербек тишлари орасидан 
чиқариб, чирт этказиб тупурди. С. Анорбо- 
ев, Оқсой. 

ЧИРТ II рвш. Шартта, кескин. Чиртўги- 
рилмоқ. Чирт бурилмоқ. н Гулсумнинг лаб- 
лари чирт юмилди. П. Турсун, Ўқитувчи. 

Кўзни чирт юммоқ 1) кўзни қаттиқ 
юммоқ. Севаргул беихтиёр чинқириб, кўз- 
ларини чирт юмди. Н. Қиличев, Чиғириқ. 
Жамол полвон кўзларини чирт юмиб олди. 
«Шарқ юлдузи»; 2) кўчма бўлганча бўлар 
деб, таваккал қилмоқ. Кўзни чирт юмиб, 
тўйни бошлайверинг. 

ЧИРТИНГ-ПИРТИНГ с. т. Майда-чуй- 
да, арзимас. Чиртинг-пиртинг гап. Чиртинг- 
пиртинг олиб, пул ҳам тамом бўлди. 

ЧИРТ-ПИРТ: чирт-пирт бўлмоқ с. т. 
Майда-чуйдага сарфланиб тамом бўлмоқ. 
Баъзи вақтда унча-мунча пул ҳам сўраб 
оламан. Лекин чирт-пирт бўлиб, қўлдан 
учади-кетади. Ойбек, Танланган асарлар. 

ЧИРТТА кам қўлл. айн. чирт II. Шундай 
пайтларда юрагим қинидан чиқиб, кўзимни 






чиртта юмиб олиб, чопиб ўтардим. Н. Са- 
фаров, Оловли излар. 

ЧИРТ-ЧИРТ Чирт I с. такр. Чирт-чирт 
узилмоқ. н [Мамажон] Ойнани чирт-чирт 
чертиб, сим-сим ёғаётган ёмғирга, қоп-қора 
булутларга хўмрайиб қарарди. С. Нуров, 
Нарвон. 

ЧИР-ЧИР: чир-чир айланмоқ айн. чир 
айланмоқ қ. чир. 

ЧИРҚ тақл. с. Қушларнинг чирқилла- 
ши, баъзи майда нарсаларнинг урилиши ва 
ш. к. дан ҳосил бўладиган товушларни ифо- 
далайди. Кўп ўтмай бир қушча чирқ этди. 
Кечаги читтакмикан? А. Мухтор, Чинор. 
Роҳила сумкани чирқ этиб беркитди-ю, кўчага 
қараб чопди. Ш. Тошматов, Тонгдаги кўланка. 

ЧИРҚИЛЛАМОҚ 1 «Чирқ-чирқ» овоз 
чиқармоқ. Ғор олдидан ўтиб кетаётсам, бир 
гала чумчуқ чирқиллаб ётипти. А. Кўчимов, 
Ҳалқа. Тик жарга ин қуриб, чирқиллашиб ёт- 
ган минг хил қушларнинг уни ўчиб, ўзи гурра 
кўтарилди. М. Мансуров, Ёмби. 

2 Қаттиқ қичқириб, чинқириб йиғламоқ 
(ёш бола ҳақида). -Мана сенга тепиш! — 
Карим қўлидаги думалоқланган қорни кучи- 
нинг борича отди. Саида юзини чангалла- 
ганича чирқиллаб қолди. «Ёшлик». 

3 кўчма Зорланиб, илтижо қилиб ёки 
куйиниб гапирмоқ. -Яхиш кўрасан деб, атай 
манти қилаётган эдим. Бир оз шошма, еб кет, 
— деб чирқиллаганича қолди она. М. Алавия, 
Севинчларим. Орадан озгина вақт ўтгач.. 
Жўравойнинг ўзи ва унга ҳамдардликда чир- 
қиллаб, одамларни ёрдамга чақираётган бир 
хотин қолди, холос. «Ёшлик». 

4 кўчма Моддий муҳтож, оч ҳолатда бўл- 
моқ; қарам бўлмоқ. Уйимда саккизта бола 
чирқиллаб турипти, қандай боқаман уларни? 
X. Тўхтабоев, Йиллар ва йўллар. 

Арвоҳи (ёки руҳи) чирқилламоқ Арвоҳи 
безовта ёки норози бўлмоқ. Тушига раҳмат- 
ли Биноқул кирибди: қўлларини фотиҳага 
очиб турган эмиш. «Арвоҳи чирқиллаб юриб- 
димикан?» дея эзилди Ҳофиз Кўйкий. «Ёш- 
лик». Шўрлик Адолатимнинг руҳи чирқиллаб 
ётгандир менинг бу ишимдан?! О. Мухтор, 
Эгилган бош. 

ЧИРҚИРАМОҚ айн. чирқилламоқ 1, 2. 

Ҳарчиғай чирқирар баланд уяда. «Эрали ва 
Шерали». Чирқираб йиғлаётган боланинг 
овозини эшитиб.. ичкарига отилдинг. А. Нур- 
муродов, Уруш бевалари. 


ЧИРҚ-ЧИРҚ Чирқ с. такр. Сокинликда 
боғ тўридан ёлғиз чигиртканинг чирқ-чир- 
қи.. эшитилди. С. Нуров, Майсаларни аёз 
урмайди. 

ЧИСЛО \қад. р. число < чит-сло > чи- 
тать — ўқимоқ, билиб олмоқ] с.т. Ой-кун, 
сана. Тўртинчи число. Биринчи число. н 
-Ўтган йилнинг худди шу бугунги числоси 
эсингдами? — сўради Баҳодир қиздан. «Ёш- 
лик». 

ЧИСТОН [ф. — у 

(бу) нимадир?] 1 Топишмоқ, жумбоқ. 

2 Қочириқли гап, ибора; қочириқ, қо- 
чирим. Ҳа, тилингиздан олганми, нега ин- 
дамайсиз? — чистон қилди яна Лобархон. 
Газетадан. Олимбой ака энди тўю ҳашам- 
ларда илгаригидек гапирмас, аскияга арала- 
шадиган бўлса, юмшоқроқ қилиб, суяб чис- 
тон қилар эди. С. Аҳмад, Ойдин кечалар. 

3 ад. Шарқ шеъриятида лирик жанр- 
лардан бири: нарса ёки ҳодисанинг муҳим 
белгиларини мажозий тавсифлаб, унинг 
нима эканлигини топишни ўқувчига ҳаво- 
ла этадиган, икки байтдан ўн байтгача бўл- 
ган шеърий шакл. Шоиранинг [Увайсийнинг] 
шеърлари «Девон»да жамланган бўлиб, у 
асосан чистон жанрида катта шуҳрат қо- 
зонган. С. Матжон ва Ш. Сариев, Ўзбек 
адабиёти. 

ЧИСТОНЧИ Чистон, қочирим билан 
гапирувчи, чистонга, қочиримга уста одам. 

ЧИТ [ф. < ҳинд. , , гулли ип газла- 

ма] 1 Пахта толасидан тўқилган мато, газ- 
лама. Сидирға чит. Гулли чит. Астарбоп чит. 
н [Хол Бўтаевич:] Ҳа, айтгандай, онангиз 
тунов куни бир тўп чит сўраган эди. А. 
Кўчимов, Ҳалқа. 

2 сфт. Читдан тайёрланган, тикилган. 
Даҳлизнинг ярмисини тўсиб турган гулли чит 
napda кўтариб қўйилган эди. Н. Аминов, 
Қаҳқаҳа. Кўп ўтмай уйидан енглари кенг ва 
узун чит кўйлак кийиб.. чайир бир аёл чиқди. 
Н. Аминов, Қаҳқаҳа 

ЧИТГАР [ф. Jd. _э. — газламага гул бо- 
сувчи] эск. Бўз матога ўйма ёғоч қолип ёр- 
дамида гул босувчи ҳунарманд, уста. Чит- 
гарлар илгари барча жараён (тўқиш, бўяш ва 
гул босиш)ни устахоналарда бажаришган. 
«ЎзМЭ». 

ЧИТГАРЛИК Матога гул босиш; чит- 
гар касби. 90-йиллар читгарликда ўзига хос 
ривожланиш босқичи бўлди: чойшаб, дас- 




турхон каби бадиий буюмлар билан бир 
қаторди замонавий либосларни ишлаб чи- 
қаришда ҳам читгарлик санъати кенг қўл- 
ланади. «ЎзМЭ». 

ЧИТИР I тақл. с. Қуруқ хашак ёнганда 
чиқадиган товушга ўхшаш кучсиз товуш- 
ларни билдиради. Хашак читир этиб аланга 
олди. 

ЧИТИР II Чўл, адирларда ўсадиган бир 
йиллик ёввойи ўсимлик (ипак қурти пилла 
ўраши учун дасталаб қўйилади). Гиёҳларнинг 
номлари ҳам ёдимдан чиқай деган экан: ёв- 
шан, янтоқ, каврак, қушқўнмас, читир.. М. 
М. Дўст, Лолазор. Гулзира райҳон ҳиди келиб 
турган читир дасталарини иккита-икки- 
тадан кўтариб, ичкарига таишб турди. А. 
Мухтор, Кумуш тола. 

ЧИТИРЛАМОҚ «Читир -читир» қилмоқ, 
«читир-читир» овоз чиқармоқ. Тун оққанда, 
Қумри ўрнидан acma туриб, токчада читир- 
лаб ёнаётган чироқни пуфлаб ўчирди. Ҳ. 
Ғулом, Машъал. 

ЧИТИР-ЧИТИР Читир с. такр. Қоқ чў- 

киртакларнинг керосин сепгандай читир- 
читир этиб ёниши қизиқ туюлди. Ҳ. Назир, 
Сўнмас чақмоқлар. 

ЧИТМОҚ фолък. Чимирмоқ. Қошинг 
читиб, қовоғингни уясан, Мендайин шунқор- 
нинг кўнглин бўласан. «Авазхон». Қошу қово- 
ғин читиб, Айладинг бизни хаста. «Қў- 
шиқлар». Эрназар полвоннинг йўриғи эса бў- 
лак — биргина қовоқ читишининг ўзиёқ 
юракни ларзага солади. Н. Норқобилов, 
Бекатдаги оқ уйча. 

ЧИТТАК Кичкина, чаққон, сайроқи 
қуш. Читтак дарахт коваклари ва шох- 
шаббаларига уя қуради. «ЎзМЭ». Мен осмон- 
ни тутиб турган читтак — аканг қарағай! 
Газетадан. 

Қанотсиз читтак Бир жойда муқим ту- 
ролмайдиган, қўнимсиз, беқарор (енгил- 
табиат одамлар ҳақида). [Қодир:] Мен қа- 
нотсиз читтакнинг уйига борган эдим, маъ- 
лум бўлишича, у ерда қанотсиз қузғунлар 
ҳам бор экан. А. Қаҳҳор, Қанотсиз читтак. 

ЧИТФУРУШ [ф. - чит со- 

тувчи] Чит савдоси билан шуғулланувчи 
савдогар; баззоз. Бувайдалик Низомиддин 
читфурушнинг ўғли Ғиёсиддин Бухоронинг 
Девонбеги мадрасасида таҳсил кўриб юрган 
пайтларида отаси уни оқ қилди. С. Аҳмад, 
Ҳукм. 


ЧИТФУРУШЛИК Чит сотиш билан 
шуғулланиш; читфуруш касби. Бизнинг бу 
атроф маҳалладаги кўп бойлар.. баъзилари 
Тошкент бозорларидаги расталарда чит- 
фурушлик, чойфурушлик.. қилар эдилар. М. 
Муҳаммаджонов, Турмуш уринишлари. 

2 Бозорда чит дўконлари қатори, растаси. 

ЧИХ унд. с. Туя чўктиришда ишлати- 
ладиган сўз. 

ЧИЧАНГЛАМОҚ шв. Дикангламоқ, ўй- 
ноқламоқ. [Мадамин] Отнинг ёлига ёпишиб, 
қорнига тепди, от бир чичанглаб, уни учириб 
кетди. П. Турсун, Ўқитувчи. 

ЧИЯ I Тоғли ерларда ўсадиган ёввойи 
олча ва унинг меваси. Тошкентларга посил- 
калар солайин, Ёр емакка чия, олма олайин. 
«Қўшиқлар». Ғир-ғир шамол эсади, қорақанд, 
чияларнинг ёқимли иси анқийди. С. Мурод- 
беков, Ёвшан иси. 

ЧИЯ II: чияси чиқмоқ фолък. Сири очил- 
моқ. Фарзанд бўлар кишининг меҳригиёси, 
Айрилганнинг чиқар экан чияси. «Орзигул». 

ЧИЯБЎРИ Итсимонлар оиласига ман- 
суб йиртқич сутэмизувчи ҳайвон; шақал. 
..арслон ўзи ов қилади.. чиябўри эса арслон- 
дан қолган-қутган майиб-мажруҳларни те- 
риб юради. М. М. Дўст, Лолазор. 

чиқ тақл. с. Баъзи қушларнинг сай- 
раши, енгил нарсаларнинг бирор нарсага 
урилишидан чиққан ва шунга ўхшаш то- 
вушларни ифодалайди. Қулф чиқ этиб очил- 
ди. Чумчуқ чиқ этди. н Аҳмад чўчиб ўрни- 
дан турди, қулоғидаги қалам ерга чиқ этиб 
тушди. Ҳ. Назир, Сўнмас чақмоқлар. Онам, 
томчининг ҳар «чиқ» этгани бир кунлик 
умрнинг чиққани, дейдилар. П. Турсун, Ўқи- 
тувчи. 

ЧИҚАВЕРИШ Бирор ердан, мас. уй, ша- 
ҳар, вокзал ва ш. к. дан ташқарига чиқиш 
жойи; зид. киравериш. [Сидиқжон] Қишлоқ- 
нинг чиқаверишида унга етиб олди. А. Қаҳ- 
ҳор, Қўшчинор чироқлари. [Саттор] Шу 
хаёл билан чиқаверишга борди-ю, кечаги ду- 
хоба дўппили қоровул чолга йўлиқди. Ў. Ус- 
монов, Қисмат. 

ЧИҚАЗМОҚ Чиқмоқ фл. орт. н. Элликбо- 
ши шу қизини қаролига бериб, катта ердаги 
қўрғонга чиқазиб юборди. С. Аҳмад, Ҳукм. 

ЧИҚАРМОҚ 1 Чиқмоқ 1-4, 6, 8-10, 
12, 13, 21, 24, 26, 27, 29-31, 35-37, 39-41 
фл. орт. н. Тоққа чиқармоқ. Варракни осмонга 
чиқармоқ. Трамвайга чиқариб қўймоқ. Эсдан 




чиқармоқ. Эсини чиқармоқ. Четга мол чи- 
қармоқ. Газлама чиқармоқ. Завод йилига минг- 
лаб трактор чиқаради. Қарор чиқармоқ. 
Қонун чиқармоқ. Ҳукм чиқармоқ. Пул чи- 
қармоқ. Шира чиқармоқ. Қурилиш учун маб- 
лағ чиқармоқ. Отни аравадан чиқармоқ. н 
[Ўзбек ойим:] Тойчоғимнинг кўрманасини 
чиқар, дадаси! А. Қодирий, Ўтган кунлар. 
Аммо, энди роҳатини кўради, энди сизларни 
рўёбга чиқараман. Ойбек, Танланган асарлар. 

2 Шундай деб ҳисобламоқ. Бировлар уни 
модернист деди, бошқалар донишмандга чи- 
қарди. «Ёшлик». 

3 Феъл билан бирга қўлланиб, тахмин, 
чама маъносини билдиради. Унинг [Мирва- 
лининг] бу жарликка келмаганига ҳам беш- 
ўн йил бўлган чиқаров. С. Аҳмад, Жимжитлик. 

Учини чиқармоқ 1) қаламнинг уч томо- 
нидаги ёғоч қисмини тарашламоқ. ..курси- 
да доимо қоғоз, учи яхшилаб чиқарилган беш- 
ўнта қалам тайёр туради. Газетадан; 2) 
мақсадга ўтмоқ. Ниҳоят, Ошно гапнинг учи- 
ни чиқарди. М. М. Дўст, Лолазор. Қиз 
чиқармоқ Узатмоқ, эрга бермоқ. Ёзда қанча 
ташвишим бор: қизимни чиқаришим, ўғлим- 
ни уйлантиришим керак. «Ёшлик». Қон чи- 
қармоқ қ. қон 1. [Бекқул:] Биринчи иморат- 
га қон чиқарган эдингми? «Ёшлик». 

ЧИҚАСИ: чиқаси келса Агар чиқадиган, 
кетадиган, йўқоладиган бўлса. Чиқаси кел- 
са, эгаси сабаб бўлади. Мақол. н -Дард 
чиқаси келса, табиб эшикдан келар, деган гап 
бор эди, — деди Зулфизар. «Зулфизар билан 
Авазхон». 

ЧИҚИЛЛАМОҚ «Чиқ-чиқ» ёки «чиқир- 
чиқир» овоз чиқармоқ (соат, механизм, ҳар 
хил нарсалар, асбоблар ҳақида). Машина 
тинмай чиқилларди. н Девор соати чиқил- 
лагани қулоғимга кириб, ўша ёққа қарадим. 
С. Кароматов, Бир томчи қон. 

ЧИҚИМ 1 Сарфланган ёки сарфлана- 
диган моддий маблағ; харажат, буромад. Тўй 
чиқимлари. Чиқим дафтари. Чиқимига қа- 
раб кирими. Мақол. н Эсонбой, ҳозир Ҳури 
сариқ.. камёб молларни чиқим қилмай олиб 
келиш қийинлигидан ҳасрат қилади, деб 
ўйлаган эди. «Ёшлик». Ҳали бунча қарз, чи- 
қимларнинг устига икки қизни узатиш, бир 
ўғилни уйлантириш, бир хатна тўйи ҳам 
бор. Ҳамза, Бой ила хизматчи. 

2 Тез ва яхши дам ейиш хусусияти, та- 
тим (асосан чой ҳақида). Чиқими яхши чой. 


ЧИҚИМДОР 1 Кўп сарф-харажат, чи- 
қим қилган ёки қиладиган одам. Чиқимдор 
бўлмоқ. н Беҳуда нарсалар учун қудасини 
чиқимдор қилавериш кўнгилни қолдирмас- 
микин?\\. Сафаров, Оловли излар. 

2 Кўп чиқим, харажат талаб қиладиган, 
серчиқим. Чиқимдор соҳа. Чиқимдор қурилиш. 

ЧИҚИМЛИ Моддий маблағ, чиқим, 
сарф-харажат талаб қиладиган; чиқимдор, 
серчиқим. Чиқимли иш. Чиқимли қурилиш. 

ЧИҚИНДИ 1 Керакли қисми ишла- 
тилгандан қолган нарсалар; чиқит, қолдиқ. 
Саноат чиқиндиси. Нефтъ чиқиндиси. н 
Табиатни ифлослантирадиган офатлардан 
яна бири чиқиндилардир. «Фан ва турмуш». 
Республикамиздаги ёғ-мой комбинати чи- 
қиндиси йилига 80 000 тоннадан ортиб кет- 
ди. «Фан ва турмуш». 

2 Ахлат. Жамики ахлат шу сувга туша- 
ди. Айниқса ёғингарчилик, сел пайтларида 
ёнбағирлардаги жами хонадонларнинг чи- 
қиндилари ўрлардан тошиб, шу сойга туша- 
ди. С. Аҳмад, Жимжитлик. 

3 кўчма салб. Тубан, паст (одам ҳақида). 
Сабр косаси тўлган Қўзибой ака умрида 
биринчи марта дағал гап қилди: -Э, сиздақа 
чиқинди.. Э, ҳатто ўғитга ҳам ярамайди. 
Ф. Мусажонов, Чиқинди. 

ЧИҚИР тақл. с. Майда тош, чинни ёки 
кичик металл буюмларнинг бир-бирига 
урилиши ва ш. к. га ўхшаш товушларни 
ифодалайди. Чойнак қопқоғининг чиқир- 
чиқири. 

ЧИҚИРЛАМОҚ айн. чиқилламоқ. 

ЧИҚИР-ЧИҚИР Чиқир с. такр. Маши- 
нанинг чиқир-чиқири. н Қўшни хонадан 
машинканинг чиқир-чиқири эшитиларди. 
Газетадан. 

ЧИҚИТ 1 Чиқинди, қолдиқ. Босмахона 
чиқитлари. н Ҳар тарафга тарқаб юрган 
товуқлардан иккита-учтаси сигир охури 
тагидаги юзароқ пўчоқларни, шунга ўхшаш 
сабзавот чиқитларини титиш билан маш- 
ғул. «Ёшлик». 

2 Яроқсиз нарса; брак. Кеча акт билан 
чиқитга чиқарилган рестораннинг нимдош 
чойнак-пиёлаларидан бир дастасини уйга 
юборсак бўларди-ю.. Н. Аминов, Ёлғончи 
фаришталар. 

3 кўчма Чиқиндига чиқарилган, паст 
назар билан қараладиган (одам ҳақида). У 
вақтларда хўжайинлар камбағални одам 

қаторидан чиқит ҳисоблашган. Ойбек, Тан- 
ланган асарлар. 

4 Асосий ишдан четда қолган. Бригадада 
кўп одам «чиқитга» чиқиб кетади. Бригадир- 
ларнинг ўзи, ошпаз, табелчи, аравакаш, ясли 
ходими, шийпон қоровули. С. Нуров, Парвоз. 

ЧИҚИШ 1 Чиқмоқ фл. ҳар. н. Уйдан 
чиқиш. Далага чиқиш. Автобусга чиқиш. н 
Ҳаво айнияпти. Бунақа ҳавода чўққига чиқиш 
хавфли. Ҳ. Назир, Сўнмас чақмоқлар. 

2 Қуёшнинг, ойнинг уфқцан кўтарилиш 
пайти, кўриниши. Ўрданинг кун чиқиш то- 
монидаги ихчам ғиштин хона — хазина, унинг 
сўл томонидаги хоналарда тўпларнинг ўқ- 
дориси, баъзи қурол-яроғлар сақланади. Мир- 
муҳсин, Қаҳрамоннома. 

3 Нутқ, мақола, асар, сўз ва ш.к. билан 
қатнашиш, кўриниш. Катта чиқиш қилиш. 
Олимнинг газетадаги чиқиши. н [80-йил- 
ларда] Матбуотда чиқиш қилган амалдор 
борки, ўзбек халқига осилди. «Фан ва турмуш». 

Чиқиш келишиги тлш. Иш-ҳаракатнинг 
бошланиш ўрни, манбаи, сабаби каби маъ- 
ноларни билдирадиган, кимдан? нимадан? 
қаердан? каби сўроқларга жавоб бўладиган 
келишик. 

ЧИҚИШМОҚ 1 Чиқмоқфл. бирг. н. Иш- 

га чиқишди. Йўлга чиқишди. Уйдан чиқишди. 
Томга чиқишди. Сайлга чиқишди. н Орадан 
бир соатча вақт ўтгач, кириб кетганлар 
бирин-сирин чиқиша бошлади. Мирмуҳсин, 
Умид. 

2 Муроса қилмоқ, аҳил, иттифоқ, эл 
бўлиб яшамоқ ёки ишламоқ. У ҳамма билан 
чиқишади. н Бу афандихон билан чиқишол- 
майдиганга ўхшайман. С. Аҳмад, Ҳукм. Ай- 
ниқса, тоғаси Самад билан унча чиқишмай- 
ди. Н. Норқобилов, Тўқнашув. 

3 Ёқтирмоқ. Умушук билан чиқишмайди. 

ЧИҚИШОҚ Ҳамма билан тез чиқишиб 

кетадиган, тез эл бўладиган; киришимли. 
Каминада уч келин бор. Келинларим жуда чи- 
қишоқ, ҳар ишда ҳамжиҳат. Ойбек, О. в. ша- 
бадалар. 

ЧИҚИҚ 1 от Яра, говмижжа, чипқон 
сингари касалликлар. Чаканда яра-чақа, ҳар 
хил чиқиқларга даво бўлади. Газетадан. 

2 от Суяк чиққан жой. Максим ана шун- 
дай чоғларда, айниқса, бетоқат болаларнинг 
синиғини ушлаб, чиқиғини солаётганда, уларни 
овутиб, кўнглини топиб шифолар эди. И. Ра- 
ҳим, Чин муҳаббат. 


3 от Туртиб чиққан жой, дўнг, дўмбоқ 
ер. Ҳуйманинг чиқиғи. Деталнинг чиқиғи. 
Чиқиғини текисламоқ. 

4 сфт. Туртиб чиққан; бўртган. Лекин бу 
кулча юзли, ёноқлари хиёл чиқиқ.. қиз Ҳуб- 
бижамол эди. Ш. Холмирзаев, Бодом қишда 
гуллади. Кўриб оғзим очилиб қолди: унинг 
[хўжайиннинг] ёши олтмишлардан ошган, 
елкаси чиқиқ, калта соқол чол. Ҳ. Аҳмар, 
Яккама-якка. 

ЧИҚМОҚ 1 Юқорига, баландга ёки би- 
рор нарса устига кўтарилмоқ. Тепага чиқ- 
моқ. Дарахтга чиқмоқ. Тоққа чиқмоқ. н 
Қоровул тепаликка чиқиб, ҳар томонни 
диққат билан кўздан кечирди. «Ёшлик». 
Алъпинистлар шу чўққига чиқиб, уни забт 
этишга аҳд қилдилар. Газетадан. 

2 Бирор транспорт воситасига тушмоқ, 
ўтирмоқ, минмоқ. Автобусга чиқмоқ. н 
Фосиҳ афанди сўрига эмас, извошга чиқди. М. 
Исмоилий, Фарғона, т. о. 

3 Бирор ҳаракатни амалга ошириш ёки 
бирор нарсага эришиш мақсадида муайян 
жойга бормоқ. Дўконга чиқди. Сувга чиқди. 
н У бир куни саккиз юз йигит билан овга 
чиқибди. «Булбулигўё». -Нега яна Эрали би- 
лан тўйга чиқдинг? — деди эр. Н. Аминов, 
Қаҳқаҳа. Эрининг намоз ўқиш учун масжидга 
чиқиши янгилик эмас. «Шарқ юлдузи». 

4 Бирор мақсадда узоқ жойга бормоқ, 
турган жойидан узоқлашмоқ. Бир соатдан 
сўнгузоқ йўлга чиқаман. Э. Самандар, Дарё- 
сини йўқотган қирғоқ. Муқбил бир қалан- 
дар суратига кириб, сафарга чиқибди. «Чал- 
пак ёққан кун». 

5 Табиий йўналишини ўзгартирмоқ, 
тошмоқ. Сув тошиб, қирғоққа чиқди. н 
Фақат анҳор ўз ўзанидан чиқолмади. Ў. Ҳо- 
шимов, Қалбингга қулоқ сол. 

6 Кўтарилиб, баландлашиб, бирор да- 
ражага етмоқ (турли жараёнлар ҳақида). 
Иссиғи қирққа чиқди. Қон босими юзга чиқди. 

7 Умрнинг маълум бир муддатига, пай- 
тига етмоқ. Ёшим қирққа чиқди. н -Ҳисоб- 
ласам, бир кам тўқсонга чиқибман, — деди 
чол. «Ёшлик». 

8 Бирор ҳаракат, уриниш натижасида 
янги бир ҳолатга ўтмоқ, эришмоқ, етмоқ. 
Озодликка чиқмоқ. н Ойнинг ўн беши қо- 
ронғи бўлса, ўн беши ёруғ — биз ҳам ёруғ 
кунларга чиқамиз. «Ёшлик». Сусамбилликлар 

энди тамом эркинликка чиқиб.. сал кунда 
семириб кетибдилар. «Чалпак ёққан кун». 

9 Ичкаридан ташқарига йўналмоқ, ич- 
каридан ташқарига ҳаракатланиб, маълум 
жойга етмоқ. Яхши гап билан илон инидан 
чиқар, Ёмон гап билан пичоқ қинидан чиқар. 
Мақол.и Лип этиб бир қора шарпа уйдан 
чиқиб кетди. Э. Самандар, Дарёсини йў- 
қотган қирғоқ. Жўра қизиқ индамай, боши 
эгилганича, кабинетдан чиқиб кетди. С. Ка- 
роматов, Бир томчи қон. Келин уйдан ҳовли- 
га чиқди. «Ёшлик». 

10 Чуқур жойдан юқорига ҳаракатланиб, 
уни тарк этмоқ. Ўрадан чиқмоқ. Жардан 
чиқмоқ. н Бу орада Ҳасан акалар ҳам 
чуқурликдан чиқиб олишади. Ш. Холмирза- 
ев, Т. Усмонов, Сўнмас ўт. 

11 Белгиланган йўлдан, йўналишдан 
тоймоқ, чекинмоқ. Машина издан чиқди. 
Ўқувчи дафтар чизиғидан чиқиб кетди. 

12 Бўшалмоқ, қутулмоқ, озод бўлмоқ 
(ҳайвон ва паррандалар ҳақида). Тулки қоп- 
қондан чиқиб, қочиб қолди. Газетадан. Бур- 
гут чангалидан чиқиш осон эмас. М. Ман- 
суров, Ёмби. Эринмасдан тўр тўқийман, 
илинган жойга тузоқ ёзаман.. токи ўлжа 
қўлдан чиқмасин. М. М. Дўст, Лолазор. 

13 Суғурилмоқ, ажралиб кетмоқ. Маши- 
нанинг ғилдираги чиқиб кетди. 

14 Қийин шароитдан ёки бирор мав- 
сумдан ўтиб олмоқ. Қирқ олтинчи йил оғир 
келди.. Урушдан янги чиқилган, одамлар 
эзилган. Ў. Ҳошимов, Икки эшик ораси. 

15 Бунёд қилинмоқ, ясалмоқ, ишлов бе- 
рилмоқ. [Тақинчоқнинг] Тилла симдан тўқил- 
ган икки жуфт шокиласи, худди кеча заргар 
қўлидан чиққандек, ярқирайди. М. Мансуров 
Ёмби. Шоир қаламидан чиққан мисралар 
қоғозга шиддат билан битилмоқда эди. Га- 
зетадан. 

16 Бирор фаолият доирасидан четда қол- 
моқ; фаолиятни тўхтатмоқ. Урфдан чиқмоқ. 
н Ҳой Абдумажид, нима бало, хотининг 
одамгарчиликдан чиқиб қолганми, дейман. С. 
Аҳмад, Уфқ. Ҳозирга келиб.. грамматика- 
лизация асосидаги усуллар истеъмолдан чиқ- 
қан. «ЎТА». 

17 Бирор жойдан, табақадан пайдо бўл- 
моқ, юзага келмоқ, бирор даражага етиш- 
моқ. Ишчидан чиққан ёзувчи. Сендан яхши 
футболист чиқади. н Мусаввирнинг Шарқ 
халқлари орасидан чиққан машҳур кишилар.. 


қиёфасини акс эттирган асарлари ҳам 
томошабин эътиборини тортади. Газетадан. 
Тамаки асли Ҳиндистондан чиққан. К. Қаҳ- 
ҳорова, Чорак аср ҳамнафас. Сен каллава- 
рамдан космонавт тугул, шофёр ҳам чиқ- 
майди. Н. Норқобилов, Тўқнашув. 

18 Бирор руҳий ҳолатдан қутулмоқ. У 
газетани ёнига қўйиб, бир неча минут стол- 
ни чертиб, ҳозир ўқиган нарсалари таъсири- 
дан чиқолмай туриб қолди. С. Аҳмад, Уфқ. 

19 Бирор нарсадан безор бўлмоқ, зе- 
рикмоқ ёки кўтара олмай қолмоқ. У ошдан 
чиқиб қолди. Ёш болаларнинг хархашасидан 
жуда чиқибман. 

20 Тамом бўлмоқ, охирламоқ, ўтмоқ, 
тугамоқ, кечмоқ. Чилла чиқди. н -Ҳа, энди 
қиш чиқди, — дейишди кўзли деҳқонлар. Р. 
Раҳмон, Меҳр кўзда. 

21 Вужудга келмоқ; пайдо бўлмоқ. Ма- 
шинанинг «Матиз» деган янги хили чиқибди. 

22 Топилмоқ. Йўқолган нарса уйимиздан 
чиқди. Ғордан чиққан бойлик. н Уч кундан 
кейин минг сўмга олувчи харидор чиқади. А. 
Қаҳҳор, Сароб. Ўтирганлардан бири ирғиб 
ўрнидан турди-ю, даҳлизнинг эишгини очиб, 
қаттиқ ишвирлади: -Мўйдин, кир, аризанг 
чиқди. А. Қаҳҳор, Қўшчинор чироқлари. 

23 Юзага келиш эътибори билан бирор 
манбага мансуб бўлмоқ. Расмий доиралар- 
дан чиққан хабар. н -Бунақа гаплар ким- 
дан чиқади ? — деди Аҳмедов мийиғида кулиб. 
А. Қаҳҳор, Қўшчинор чироқлари. 

24 Нашр бўлмоқ, чоп этилмоқ, босил- 
моқ. Китоб босмадан чиқди. н -Мақола 
вақтида чиқди, — деди Сафаров, — айни 
вақтида чиқди. А. Қаҳҳор, Қўшчинор чи- 
роқлари. 

25 Маҳсул, самара, натижа сифатида 
юзага келмоқ. Қуруқ гапдан фойда чиқмайди. 
Беш килограмм гилосдан неча килограмм 
мураббо чиқади? Сўнгги пушаймондан наф 
чиқмас. Мақол. н Ҳар қутидан етмиш 
саккиз килодан пилла чиқса бўладими! А. 
Қаҳҳор, Қўшчинор чироқлари. 

26 Бирор иш, жой, ташкилот ва ш.к. дан 
ажралмоқ, узилмоқ, ажралиб, узилиб қол- 
моқ; ташлаб кетмоқ. Ташкилотдан чиқмоқ. 
Халққа суянсанг, бўласан, Халқдан чиқсанг, 
сўласан. Мақол. н Мусулмонқулга тараф- 
дорларингиз бўлса, тинчликча қўишндан чиқ- 
син! А. Қодирий, Ўтган кунлар. 




27 Алоқани узмоқ, аҳцни бузмоқ, аж- 
ралишмоқ. Ўртоқчиликдан чиқмоқ. Эрдан 
чиқмоқ. 

28 Учрамоқ, йўлиқмоқ, пайдо бўлмоқ. 
Сарвинознинг қаршисидан кутилмаганда ўша 
йигит чиқиб қолди. «Ёшлик». Боғнинг бир 
чеккасидан чиройли кийик чиқиб қолибди. 
«Булбулигўё». 

29 Қазиш, ковлаш натижасида топил- 
моқ, кўринмоқ. Нефть чиқди. Газ чиқди. Ер- 
ни қазимасанг, олтин чиқмас. Мақол. н 
Тупроқ қатлами тагидан тарих гувоҳлари — 
ҳар хил ашёлар чиқди. Газетадан. 

30 Ўрнидан кўзғалмоқ (бўғим суяклари 
ҳақида). Кўлим чиқиб кетди. н Лутфулла 
қалъа деворидан сакраб, оёғи чиқди. Мир- 
муҳсин, Қаҳрамоннома. 

31 Рўй бермоқ, содир бўлмоқ. Тўполон 
чиқди. Келишмовчилик чиқди. н Азизхон бу 
суратни кўриб қолиб, ойнани синдириб, су- 
ратни йиртиб ташлаган, катта жанжал 
чиқиб, зўрға милиция қўлидан қочиб қолган 
эди. С. Аҳмад, Уфқ. 

32 Осмонда кўринмоқ, пайдо бўлмоқ 
(осмон жисмлари ҳақида). Ҳали қуёш чиқ- 
маган, сув юзида нозик туман пардаси сил- 
киниб турарди. Ў. Ҳошимов, Қалбингга қу- 
лоқ сол. Тоғу тошни қоплайди сукут, Ой 
булутга ўраниб чиқар. «Ёшлик». 

33 Туртиб, бўртиб турмоқ. Ёноқлари чиқ- 
қан қиз. н Унинг [Баширжоннинг].. елкалари 
чиқиб, қомати олдинга энгашиб қолгандек 
эди. Н. Аминов, Қаҳқаҳа 

34 Тошмоқ, сиртга тепмоқ. Яра чиқди. 
Сўгал чиқди. н [Қизнинг] Лабларига учуқ 
чиқиб кетибди. «Шарқ юлдузи». 

35 Сиртга тепмоқ, ажралиб намоён бўл- 
моқ, кўринмоқ. Иситмаси чиқди. н [Ка- 
римнинг] Пешонасига тер чиқди. «Шарқ юл- 
дузи». Кўзларидан ёш чиқиб кетди. А. Кўчи- 
мов, Ҳалқа. 

36 Тепага кўтарилиб, атрофга ёйилмоқ; 
тўзғимоқ (чанг ҳақида). Ёр юрган кўчаларни 
супурай сочим билан, Чанги чиқса, сув сепай 
кўздаги ёшим билан. «Қўшиқлар». 

37 Муайян тарзда эшитилмоқ (товуш, 
овоз ҳақида). Торнинг овози жаранглаб чиқ- 
ди. н -Бас қил, ҳой! — Маҳмуданинг овози 
баттар хириллаб чиқди. «Ёшлик». Овози йиғи 
аралаш қалтираб чиқди. «Шарқ юлдузи». 

38 Натижа сифатида юзага келмоқ. Чиз- 
ган суратим нотўғри чиқди. «Ёшлик». Дал- 


варзинтепадан топилган.. қуроллар ҳам ан- 
тиқа чиқиб қолди. «Фан ва турмуш». Дирек- 
торнинг гапи акс бўлиб чиқди. «Ёшлик». Аммо 
унинг тахмини нотўғри чиқди. «Ёшлик». 

39 Бирор белги-хусусияти юқори да- 
ражага етмоқ. Увадаси чиққан тўн. н ..бар- 
ханлар орасида яғири чиққан тўртта ўтов 
қад ростлаган. Газетадан. 

40 Тарқалмоқ, таралмоқ (ҳид ҳақида). 
Мансур чемоданни очган эди, уйга ҳанда- 
лакнинг ҳиди чиқиб кетди. «Ёшлик». 

41 cnpm. Мот бўлиш вазиятини ўзгар- 
тириб, ундан қутулмоқ (шахмат ўйинига 
нисбатан). Оқлар юришни ўзгартириб, вази- 
ятдан чиқиб кетди. Газетадан. 

42 Телевизор ёки радио орқали сўзламоқ, 
бирор ҳаракатни бажармоқ. Телевизорда 
ашула айтиб чиқди. Радиода чиқди. 

43 Чекига, номерига ва ш.к. га тўғри 
келмоқ. Лотереяга машина чиқди. Чиптасига 
жек -nom чиқди. 

44 Унмоқ, кўкармоқ (ўсимликлар ҳа- 
қида). Бойчечак чиқибди, наврўз экан.. «Қў- 
шиқлар». 

45 Табиий таъсир натижасида матодан 
ажралиб, унинг сифатига салбий таъсир 
кўрсатмоқ (газламанинг ранги ҳақида). Ранги 
чиқадиган чит. Кўйлагини ювган эди, ранги 
чиқиб, ола-була бўлиб қолди. 

46 Кўмакчи феълли сўз қўшилмалари 
таркибидаги -и(б) қўшимчали равишдош- 
лар билан келиб, иш-ҳаракатнинг тўлиқ 
бажарилганлиги ва тугалланганлигини бил- 
диради (мас., қараб чиқмоқ, кўриб чиқмоқ, 
санаб чиқмоқ). н Эрталабгача мижжа 
қоқмай, ўйлаб чиқдим. «Шарқюддузи». [Қора 
қоплон] Хонанинг у ёқ-бу ёғига кўз ташлаб 
чиқиб, каравот устида ётган китобни кў- 
риб қолди. К. Яшин, Ҳамза. 

47 Қўшма феъллар таркибида келади. 
Мас., сўзга чиқди, олиб чиқди, қарши чиқди. 

Абжағи чиқмоқ қ. абжақ. Фашистни ур, 
абжағини чиқар, у ёғи билан ишинг бўлмасин. 
Ойбек, Танланган асарлар. Авж(и)га чиқмоқ 
қ. авж 2. Ҳий-чув қилишиб, кулгилар авжга 
чиқди. «Шарқ юлдузи». Бошига чиқмоқ қ. бош. 
Бошингиз тўйдан чиқмасин «Ҳар доим хур- 
санд бўлиб юринг» маъносида айтиладиган 
тилак. «Бошингиз тўйдан чиқмасин», деб ти- 
лар эканлар-у, аммо бу тилак ҳамма вақт 
ҳам амалга ошавермас экан. Н. Сафаров, Олов- 
ли излар. Гапдан гап чиқиб қ. гап. Гапдан 





гап чиқиб: -Абдуллажон, — дедилар Иззат 
Отахонович, — Намангандан Санжар Тилла 
келган. К. Қаҳҳорова, Чорак аср ҳамнафас. 
Дараги чиқди Топилди, топилгани ҳақида 
хабар келди. Уч кун деганда опасининг дара- 
ги чиқди. «Шарқюлдузи». Жойи чиқмоқ Му- 
носиб, кўнгилдагидек куёв (йигит) учра- 
моқ. Янганг ҳам [қизларнинг] жойи чиқса, 
узатмоқчи бирин-кетин. С. Нуров, Нарвон. 
Жон(и) чиқмоқ қ. жон. Чиқмаган жондан — 
умид. Мақол. н ..бўридан бир қўзини ажра- 
тиб олган эди. Жони чиқмаган экан. С. Анор- 
боев, Оқсой. Менга насиҳат қилавериб, жо- 
нимни чиқарманг\ Ойдин, Кўнгли тўлдими, 
яхши йигит? Издан чиқмоқ қ. из. Меҳнат 
интизоми издан чиқди. «Шарқюлдузи». Иш- 
дан чиқмоқ қ. иш. Агар машина ва ускуна- 
лардаги тебранишлар олди олинмаса, бора- 
бора улар ишдан чиқиши.. мумкин. «Фан ва 
турмуш». Иўлдан чиқмоқ Айнимоқ, ёмон 
одатга ўрганмоқ. Тўғри йўлдан чиқма, зинҳор 
адашма. Ҳабибий. Миси чиқди қ. мис. Нархи 
осмонга чиқди Нархи жуда қиммат бўлиб 
кетди. Картошканинг нархи деҳқон бозорида 
осмонга чиқиб кетди. Газетадан. Оғзининг бир 
чеккасидан чиқиб кетаверади Мулоҳаза қил- 
май айтаверади. Пулингга чечак чиққанми? 
қ. чечак II. Сўз(и)нинг устидан чиқмоқ Ваъ- 
да қилган ишини амалга оширмоқ. Ошно 
сўзининг устидан чиқди. М. М. Дўст, Лолазор. 
Тили чиқмоқ /у. тил II 2. [Бола] Тили чиқиб, 
чулдираб қолди. «Шарқ юлдузи». Турмушга 
чиқмоқ қ. турмуш. Қизимиз турмушга чиқиб 
кетди. Мирмуҳсин, Умид. Уддасидан чиқ- 
моқ қ. удда. Эпламоқ; бажара олмоқ. Одил- 
бекдан бошқа киши бу ишнинг уддасидан чи- 
қолмайди. «Булбулигўё». Умиди пучга чиқмоқ 
Орзуси амалга ошмай қолмоқ. Йўқ, Қизгул- 
нинг бу умиди ҳам пучга чиқди. «Шарқ юл- 
дузи». Фиғони фалакка чиқмоқ қ. фалак. Ҳо- 
жининг фиғони фалакка чиқди. «Фан ва тур- 
муш». Чуви чиқмоқ қ. чув II. Юз жойига пи- 
чоқ урсанг, бир жойидан қон чиқмайди. Ҳар 
қанча гапирсанг ҳам, таъсир қилмайди. 
Энка-тенкаси чиқди 1) қийналиб кетди. 
..onmu тўхтатиб, қайириб олгунча, Қудрат- 
нинг энка-тенкаси чиқди. Ҳ. Назир, Кўкорол 
чироқлари; 2) тўсатдан қаттиқ қўрқмоқ. Жа- 
миланинг ўз ёнидан ғойиб бўлганини пайқа- 
май қолибди. Бирдан энка-тенкаси чиқиб, 
ўрнидан турган эди.. йиқилиб тушди. Мир- 
муҳсин, Жамила. Юзага чиқмоқ қ. юза. Юра- 


ги қинидан чиқмоқ қ. юрак. Юраги қинидан 
чиқиб, қотиб қолди. «Шарқ юлдузи». Қуюш- 
қондан чиқмоқ қ. қуюшқон. -Қуюшқондан 
чиқманг-да бундай, жўражон! — деди Зариф 
Сайфининг елкасига қўл ташлаб. Газетадан. 
Ҳасратидан чанг чиқади қ. чанг I. 

ЧИҚОН шв. Дугона, ўртоқ. Яхши кўрган 
чиқоним қўшнимизга тушибди. «Кўшиқлар». 
«Жуда қийин шароитда ишлаяпман, чиқон», 
деб ёзган эди у.. «Ёшлик». 

ЧИҚ-ЧИҚ Чиқс. такр. Соатим чиқ-чиқ 
этар, Қўлимда ҳар иш битар. «Қўшиқлар». 
Шитирлаб ёғаётган ёмғирнинг томчилари 
дераза ойналарига уриларди: у баъзан нари- 
ги хонадаги ёзув машинкасининг чиқ-чиқини 
ҳам босиб кетарди. Мирмуҳсин, Умид. 

ЧИҒ тақл. с. Баъзи қушларнинг овозини 
билдиради. Қарқуноқ чиғ этиб, оғзини очди. 

ЧИҒАНОҚ 1 айн. шиллиқ қурт қ. шил- 
лиқ II. 

2 Баъзи умуртқасиз жониворларнинг, 
мас., моллюскаларнинг турли шаклда бў- 
ладиган косаси; уларнинг танасини қоплаб, 
ҳимоя вазифасини бажарувчи скелет тузил- 
маси. Чиғаноқ маржон. Чиғаноқ кулдон. н 
Дарёнинг тагидан бир ҳовуч асл Чиғаноқ 
тошлардан чиқариб бердим. Ҳ. Олимжон. 

3 анат. Тирсак; тирсак суяги. 

ЧИҒАТОИ 1 Ўзбек уруғларидан бири- 

нинг номи. Ўзиям чиғатойлардан экан, яхши 
аёл.. [улар] вақтида довруғи кетган эл. Ш. 
Холмирзаев, Оғир тош кўчса. 

2 Эски ўзбек тили ва адабиётининг ғарб 
илмий адабиётида нотўғри қўлланиб келган 
номи. Чиғатой тили. Чиғатой адабаёти. н 
Навоий чиғатой, яъни туркий тилда қалам 
тебратган биринчи шоир бўлган. «Фан ва 
турмуш». 

Чиғатой гурунги тар. Абдурауф Фитрат 
бошчилигида Туркистон жадидлари томо- 
нидан ташкил этилган маданий-маърифий 
ва илмий-адабий ташкилот (1919—1921 йил- 
лар). Тузук, «Чиғатой гурунги» сиёсат би- 
лан машғул бўлмоқни истамади, ёлғиз тил, 
имло, адабиёт билан шуғулланди. Фитрат, 
Ёпишмаган гажаклар. 

3 Чиғатой (Чингизхоннинг тўрт ўғли- 
дан иккинчисининг номи). 

Чиғатой улуси тар. Чингизийлар импе- 
риясида Чиғатой қўл остида бўлган, Қаш- 
қар, Еттисув, Мовароуннаҳр ерларини қам- 
раб олган ҳудуд. 

ЧИҒИЛЛАМОҚ «Чиғ-чиғ» овоз чиқар- 
моқ, «чиғ-чиғ» қилмоқ (қушлар ҳақида). 
Какликлар бирдан ваҳимали чиғиллаб, том 
оша учиб кетишди. Ш. Холмирзаев, Сай- 
ланма. 

ЧИҒИР 1 Юкларни кўтариш ёки сил- 
житиш учун мўлжалланган машина. Чиғир- 
дан кўтариш-ташиш машинаси ёки мурак- 
каб кранларнинг кўтариш механизми сифа- 
тида фойдаланиш мумкин. «ЎзМЭ». 

2 Одам, уй ҳайвонлари ёки оқар сув 
кучи билан ҳаракатга келтирилиб, сувни 
юқорига кўтариб берадиган қадимги энг 
оддий гидравлик мослама. Тарихий маълу- 
мотларга кўра, оқар сув кучи билан ҳара- 
катлантириладиган чиғир Ўрта Осиёда 
(айниқса, Хоразмда) 9-11-асрларда кенг тар- 
қалган. «ЎзМЭ» 

ЧИҒИРИҚ 1 Пахтани чигитидан аж- 
ратиш учун ишлатиладиган қадимги қўл 
асбоби. Чиғириқда пахта тозаламоқ. 

Чиғириқцан ўтказмоқ 1) чиғириқ орқа- 
ли ўтказиб, пахтани тозаламоқ; 2) кўчма 
обдан текширмоқ, ҳамма синовлардан ўт- 
казиб текширмоқ. Минг бир чиғириқдан ўт- 
ган Равшан полвоннинг ўзи ҳам ҳозир кўп 
нарсаларга фаҳми етмай қолди. О. Ёқубов, 
Ларза; 3) ўйлаб мулоҳаза қилмоқ. [Асрор] 
Тренернинг гапларини бир-бир ақл чиғириғи- 
дан ўтказди. «Ёшлик». 

2 Дорнинг энг тепасида дорбозлар ўйин 
кўрсатадиган, нарвонга ўхшаш поғонали 
қурилма. Ҳакимжон ака, ўғиллари ва жиян- 
лари билан мусобақа қилгандай, дорда ва 
чиғирда ўйнаб қўяди. М. Қодиров, Кекса 
дорбозлар. Ҳамманинг нигоҳи чиғириқ ус- 
тида чирпирак бўлиб айланаётган дорбоз 
Барчинойга қадалган эди. Н. Қиличев, Чи- 
ғириқ. 

3 сшн. чиғир. [Ап-Хоразмий] Механикани 
ричаг ёрдамида оғирликларни кўтариш, гид- 
равлик маишналарни эса чиғириқ, тегирмон 
билан шуғулланиш деб ўйлади. «Фан ва 
турмуш». 

ЧИҒИРЛАМОҚ I айн. чиғилламоқ. Чум- 
чуқлар зўр бериб чиғирлар.. эди. А. Қаҳҳор, 
Қўшчинор чироқлари. 

ЧИҒИРЛАМОҚ II тех. Чиғирдан ўтка- 
зиб ёймоқ, юпқаламоқ. Пўлатни чиғирламоқ. 

ЧИҒ-ЧИҒ Чиғ с. такр. Қушларнинг чиғ- 
чиғи. 


ЧОБУКСУВОР [ф. jl — тез чо- 

пувчи; моҳир чавандоз] Моҳир, эпчил ча- 
вандоз. Изларам сиздан шафоат, Чобуксу- 
ворим, ё Али. «Маликаи айёр». 

ЧОВ I анат. Қориннинг пастки қисми 
билан сон оралиғи; бут. Отнинг чови. Чов 
безлари. н -Ҳассобларнинг қўли тарози бў- 
либ қолган, қўйнинг човига қўл югуртириб 
туриб, қанча ёғ, қанча гўшт қилишини ай- 
тиб берадиган одамлар, — деб ўйлади Шо- 
киржон ака. С. Абдулла, Соялар. У чови қи- 
ров босган ҳорғин отини анҳор бўйида тўх- 
татиб, эгардан тушди. «Ёшлик». 

ЧОВ II шв. Эшкак. 

ЧОВГУМ айн. човгун. Ўчоқдаги човгум 
қайнаб, тўкила бошлади. «Ёшлик». 

ЧОВГУН Ўтда чой қайнатиш учун мос- 
ланган идиш, чойдиш, қумғон. Мис човгун. 
Чўян човгун. Човгунда чой қайнатмоқ. н 
[Севаргул] Рўмолчани сувга тутиб, обдан 
ишқалади, сўнг кўҳна мис човгунни тўлатиб, 
жўмракни маҳкамлади. Н. Қиличев, Чиғириқ. 

ЧОВЛИ Новда ёки симдан тўқилган, 
угра, шилпилдоқ ва ш.к. хамир овқатларни 
сузиб олиш учун ишлатиладиган чўмич- 
симон рўзғор асбоби. Чўп човли. Сим човли. 

Човли солмоқ (ёки урмоқ) 1) хамир ов- 
қатни ёки бирор нарсани човли билан 
сузиб олмоқ; 2) кўчма бировнинг ишига 
аралашмоқ; ҳар нарсага суқилавермоқ, бу- 
рун суқмоқ. Врачнинг иши — касалларни да- 
волаш. Нигорага ҳайронман, ҳар нарсага ўз 
човлисини солавермай, тинчгина юрса нима 
қиларкин? С. Анорбоев, Оқсой. 

ЧОВУТ: човут солмоқ (ёки урмоқ, қил- 
моқ) 1) айн. чанг солмоқ қ. чанг III. Бургут 
қўзичоққа човут солди. н -Ким нокас? — 
Мирзақул унга [Анзиратга] човут солди. 
«Ёшлик». Қорабой Кўктойнинг бўйнига чо- 
eym солди-ку. Ш. Холмирзаев, Оғир тош 
кўчса; 2) кўчма тажовуз қилмоқ, ҳамла 
қилмоқ, бостириб келмоқ. - Чингизхон Маш- 
риқдаги барча катта-кичик ўлкаларни олиб 
бўлгач, бари бир бизга човут солади! — деди 
Инолчиқ. М. Осим, Ўтрор. 

ЧОГАН Шўрхок ерларда ўсадиган кам- 
баргли ёввойи ўсимлик. 

ЧОДИР [ф. — капа, бостирма; ёпин- 

чиқ] 1 Матодан қурилган капа; палатка. Чо- 
дир тикмоқ. Чодир қурмоқ. н Кутайбанинг 
чодири, таомилга кўра, баланд тепаликка 
жойлашганди. 3. Аълам, Зарб. Азизхон ўша 

куни кечаси чодирда ётмай, Орзихон аяники- 
га кетди. С. Аҳмад, Уфқ. 

2 этн. Гўшанга, чимилдиқ. Хушрўй, чо- 
дирдан чиқмасданоқ, чой ташиб, хизмат 
қилиб юрган кундошига кесатиқ билан ҳу- 
жум бошлайдир. А. Қодирий, Ўтган кунлар. 

3 этн. Аёллар паранжи ўрнида ёпина- 
диган махсус ёпинчиқ; чодра. Бир вақт 
қаердан ҳам устига қора чодир ёпинган Ёсу- 
ман пайдо бўлармиш. М. Исмоилий, Фарғо- 
на т. о. Қара, унинг кўксида юлдуз — Меҳ- 
натидан бўлмиш қаҳрамон. Сен-чи, нечун 
чодир ичида Қолиб кетдинг, азизим, ҳамон? 
Зулфия. 

4 кўчма Парда, ёпинчиқ; уртук. Юксак 
дарахтларнинг учлари қучоқлашиб, муаззам 
яшил чодир ясаган. Ойбек, Қуёш қораймас. 
Ҳамма ёқни оппоқ қор қоплаган, ҳавони 
кулранг булут чодири тўсиб олган бир кун 
эди. П. Турсун, Ўқитувчи. 

5 Мева қоққанда тагига тутиладиган кат- 
та мато. Тўрттаси чодир тутади, биттаси 
товоққа чопади. «Қўшиқлар». Ҳабиба буви 
қирқ ямоқ бўлиб кетган чодирни олиб чиқади. 
Камида ўттизта бола қалдирғочдек тизи- 
либ, чодирнинг тўрт тарафидан ушлаб ту- 
ради. «Ёшлик». 

ЧОДИРЖАМОЛ эск. Ўзбек анъанавий 
қўғирчоқ театрининг қўғирчоқлар қўлга 
кийиб ўйнатиладиган тури. 

ЧОДИРХАЁЛ эск. Ўзбек анъанавий қў- 
ғирчоқ театри тури: қўғирчоқнинг барча 
қисмлари (аъзолари) иплар билан боғланиб, 
бир дастчўпга уланади ва чодир (парда) 
ортидаги қўғирчоқбоз ипларни тортиш 
орқали қўғирчоқни ҳаракатлантиради. Ил- 
гари ҳайит кунлари кўмирсаройда қўғир- 
чоқбозлик бўлар эди, «чодирхаёл» бўлар эди. 
Ойбек, Танланган асарлар. Матпано чодир- 
хаёлдаги йигитнинг қилиқларига маҳлиё бў- 
либ, тикилиб турибди. С. Сиёёв, Аваз. 

ЧОД(И)РА [ф. 1_э, — ёпинчиқ; ҳижоб] 

айн. чодир 3. Бир оздан кейин чодрага ўрал- 
ган бир жувон ёш табибнинг олдига келиб, 
бир нима деди. М. Осим, Карвон йўлларида. 
[Нигина] Яна қора чодрасига ўралиб, ҳовли- 
дан чиқиб кетди. Мирмуҳсин, Темур Малик. 

ЧОЙ [т.ф. < хит. ча] 1 Барги дам- 

лаб ичиладиган, жанубий ўлкаларда ўсувчи 
доимий яшил бута дарахти, бута. Чой план- 
тациялари. н Чой ўсимлиги 2-3 ёшлик бўл- 


ганда, тупларга шакл берилади, ён шохлар 
кесилади. «ЎзМЭ». 

2 Шу ўсимликнинг қуритиб махсус иш- 
ланган, майдаланган, дамлаб ичиладиган 
барглари. Кўк чой. Ҳинд чойи. Цейлон чойи. 
Грузин чойи. Бир дамлам чой. Чой қути. н 
Кўкрагимда войим қолди, уч юмалоқ чойим 
қолди. Эргаш Жуманбулбул ўғли. Кўк чойни 
кўк чойнакка дамлаб, кўк кўзли, кўйлаги кўк 
Каримга бердими? Тез айтиш. 

3 Шу ўсимликнинг махсус ишланган, 
майдаланган баргларидан дамланган хушбўй 
ичимлик. Бир пиёла чой. Аччиқ чой. Иссиқ 
чой. Яхна чой. н Ҳиндининг ичгани асл чой 
бўлар. «Гулнорпари». 

4 Шу ичимлик билан бирга овқатланиш. 
Эрталабки чой. Тушки чой. н Сидиқжон 
чойни кутмай, ишга кетди. А. Қаҳҳор, Қўш- 
чинор чироқлари. [Анзират хола] Чой ма- 
ҳалида гоҳ кулиб, гоҳ йиғламсираб, ўзи, бо- 
лалари тўғрисида гстирди. А. Қаҳҳор, Қўш- 
чинор чироқлари. 

Олма чой қ. олма. Сут чой Сутли чой. Чой 
пули айн. чойчақа. Чой қошиқ Ош қошиқдан 
кичикроқ металл қошиқ. Мураббо ола ту- 
риб, чой қошиқни тушириб юбордим — куёв 
буниям сезди. М. М. Дўст, Лолазор. Қора чой 
1) қуруғи қора тусда, дамлаганда, тўқ қиз- 
ғиш ранг чиқарадиган чой; 2) сутсиз чой. 

ЧОИГУМ с.т. Чойдиш. [Суярқулнинг ] 
Онаси чой дамлаб, чойгумга яна сув тўлди- 
раётган экан. А. Кўчимов, Ҳалқа. 

ЧОИДИШ Сув, чой қайнатиладиган 
металл идиш, қумғон. Бир чойдиш чой. 
Чойдиш шақиллаб қайнади. н Ланғиллаб 
ёнаётган кўмир тепасига қўйилган чойдиш 
ҳамма вақт вақирлаб қайнаб туради. С. 
Аҳмад, Жимжитлик. Чол қўрдаги қора қум- 
ғон ёнида турган чойдишни олиб, меҳмоннинг 
олдига қўйди. А. Мухтор, Бўронларда бордек 
ҳаловат. Ўчоқда заранг бодом чўғи ловул- 
лайди, бир чеккасида чойдиш секин шиғил- 
лайди. А. Суюн, Олис жанглар. 

ЧОЙДОН [хит. + ф. (JIjljL^.] Чой идиш, 
чой қути. 

ЧОЙЖЎШ [хит. + ф. Jh — чой 

қайнатувчи] шв. Чойдиш, човгун. Нуъмон- 
жон чойжўшни қайнатиш учун ўт ёқди. О. 
Ҳусанов, Най. 

ЧОЙКОР [хит. + ф. — чой етиш- 

тирувчи] Чой етиштирувчи деҳқон ёки хў- 




жалик. Грузия чойкорлари. Чойкор жамоа 
хўжалиги. 

ЧОЙЛАШМОҚ Бирга чойхўрлик қил- 
моқ, чой ичишиб ўтириб суҳбат қилмоқ. Биз 
Маъмуржон билан чойлашиб ўтирдик. «Ёш- 
лик». ..ҳузур қилиб овқатланишди, чойла- 
шишди. Н. Норқобилов, Бекатдаги оқ уйча. 

ЧОЙНАК [ р. чайник — чой идиш] Чой 
дамлаб ичиладиган, жўмракли ва дастали 
идиш, уй-рўзғор асбоби. Чинни чойнак. Мис 
чойнак. Бир чойнак чой. н Нусратбек устига 
сочиқ ёпилган чойнакдаги чойни қайтариб, 
бир пиёлага қуйди. С. Нуров, Майсаларни 
аёз урмайди. Бўта.. чойнакнинг қопқоғини 
тескари ёпиб, иккита беш тийинликни 
таитаб, ўрнидан турди. С. Аҳмад, Қиссалар. 

ЧОИПОЯ [чой + поя] Дала-даштда сув, 
чой қайнатиш учун ясалган қурилма; учоёқ. 

ЧОЙФУРУШ [хит. + ф. Jl — чой 
сотувчи] Чой савдоси билан шуғулланувчи 
тижоратчи. Тимнинг икки томонидаги қа- 
тор дўкон-расталарда чойфуруш эронийлар.. 
улгуржи савдони кутардилар. Ш. Тошматов, 
Эрк қуши. 

ЧОЙФУРУШЛИК 1 Чой савдоси билан 
шуғулланишлик. [Бойларнинг] Баъзилари 
Тошкент бозорларидаги расталарда чит- 
фурушлик, чойфурушлик.. дўконлари очиб, 
савдо қилар эди. М. Муҳаммаджонов, Тур- 
муш уринишлари. 

2 Бозорда чой дўконлари қатори, рас- 
таси. 

ЧОЙХОНА [чой + хона] Чой ичиб, та- 
мадци қилиб, ҳордиқ чиқариладиган жамо- 
ат жойи; самовар, самовархона. Маҳалла 
чойхонаси. Оталар чойхонаси. Чойхонада уч- 
тўрт чол чақ-чақ суҳбат қилади. н Бо- 
зордаги чойхоналарнинг ҳаммаси сершовқин 
ва тўполон бўлади. Ф. Мусажонов, Ҳиммат. 

Чойхона палов қ. палов. Чойхона палов- 
ларда ошнинг сабзисини албатта Элчиев 
тўғрайди. Э. Аъзамов, Жавоб. 

ЧОИХОНАЧИ Чойхонада хизмат қи- 
лувчи, чойхонада чой сотувчи ёки чой 
ташиб берувчи киши. Чойхўрлар кўплиги- 
дан чойхоначининг қўли-қўлига тегмайди. 
Газетадан. 

ЧОЙХУР [хит. + ф. — чой ичув- 

чи] 1 Чойни яхши кўрадиган, кўп чой 
ичадиган. [Анвар] Сўриларда чойхўрлар 
чордана қуриб ўтирган чойхона олдидан 
югурибўтди. Ў. Ҳошимов, Қалбингга қулоқ 


сол. Ҳозирда ер куррасида яшайдиган аҳоли- 
нинг бир ярим миллиарддан зиёди чойхўр 
ҳисобланади. Газетадан. 

2 Чойхонада чой ичувчи, мижоз. Куз 
ҳавосининг суякларни зирқиратувчи совуғи- 
га қарамай, гузарда чойхўр кўп эди. М. Ис- 
моилий, Фарғона т. о. 

ЧОЙХЎРЛИК Чой ичиб, суҳбатлашиб 
ўтириш. Меҳмонлар чойхўрлик қилаётиб, 
футбол, шахматдан гап бошлашди. С. Нуров, 
Нарвон. Уч-тўртта қариялар эса ўрик та- 
гидаги каттакон супада чойхўрлик қилишар- 
ди. «Шарқ юлдузи». 

ЧОИЧАҚА 1 Кўча -кўйдаги майда ха- 
ражатлар учун мўлжалланган оз миқцорда- 
ги пул; чой пули. Ота чойчақага муҳтож 
бўлиб, бозор кунлари Қўйлиқда ҳаммоллик 
қилди. Ҳ. Ғулом, Машъал. 

2 Унча-мунча хизмат учун бериладиган 
ҳақ, хизмат ҳақи. Агар Шоқосим иш билан 
ўзини ёқтирса, хўжайин ўз билгича «чойча- 
қа» ҳам бериб туради. Ойбек, Танланган 
асарлар. 

3 Тақчил молни топиб бергани учун 
дўкончига бериладиган устама ҳақ, пул. Ўғ- 
ли қанча овора-саргардон бўлиб, магазин- 
чиларга чойчақа бериб олиб келган нарсаси 
қувонч бағишлаш ўрнига, айвонда чанг босиб 
турса.. С. Нуров, Нарвон. 

ЧОЙЧЎП [чой + чўп] Чўл-қумда ўсади- 
ган, хушбўй, оч бинафшаранг гулли кўп 
йиллик ўтсимон ўсимлик. 

ЧОЙШАБ [ф. ^i-ijjLa. ёки — 

тунги чодир, ёпинчиқ] Ўрин-тўшак устига 
ёзиладиган ялангқават тўртбурчак мато, 
ёпинчиқ. Оқ чойшаб. н [Полина] Ҳўлти- 
ғидаги чойшаб ва адёлларни бурчакдаги бўш 
каравот устига қўйиб, бирин-кетин ёзди. Ш. 
Холмирзаев, Бодом қишда гуллади. Бир- 
лашмада чойшаб ва ёстиқ жилди тикилади. 
Газетадан. 

Оқ чойшаб 1) гулсиз, гул босилмаган 
чойшаб; 2) кўчма қор. Ҳиш келиб, яйлов ва 
ўрмонлар устига оқ чойшабини ёзгунига қа- 
дар гул-чечаклар кулиб боққани-боққан. Н. 
Сафаров, Оловли излар. Сурмаранг чойшаб 
кўчма Нимқоронғилик. Ҳош қорайиб, сур- 
маранг чойшаб борлиққа таралди. «Шарқ 
юлдузи». 

ЧОК [ф. ^1-э- — тешик, тирқиш; кесик, 
йиртиқ, қийиқ жой] 1 Чеварликда: газла- 
ма, тери ва ш.к. дан тикилган буюмларнинг 

тикиб бириктирилган жойи. Кўйлак чоки. 
Маҳсининг чоки сўкилибди. Чокидан йиртил- 
ди. н Унинг тиккан чокин кўрсанг, донадай 
силлиқ.. Ғ. Ғулом. Сумкаларнинг чоклари те- 
кис.. астари шойидан. «Саодат». 

2 тех. Машинасозликда: деталларнинг 
пайвандлаб, парчинлаб ёки бошқа бирор 
усул билан уланган жойи. Пайванд чок. Учма- 
уч чок. Устма-уст чок. н Муҳими шундаки, 
лазер пайвандда ҳосил бўладиган чоклар 
ниҳоятда мустаҳкамдир. «Фан ва турмуш». 

3 бнк. Терилган ғиштлар, блокларнинг 
оралиғи, панелли уйларда панеллар туташ- 
ган жой. 

4 анат. Калла суяги қисмларини бирик- 
тириб турадиган асосий тузилма. 

5 тиб. Жарроҳлик амалиётида жароҳат- 
ланган, кесилган жойларни, тўқималарни 
бириктириш усули. 

Ёқани чок қилмоқ (ёки этмоқ) Йиртмоқ, 
пора-пора қилмоқ. Онамни сўрайман сендан 
эрта-кеч, Қайтар, деб сўрайман чок этиб яқо. 
А. Орипов. Ёқам чок-чок этиб, қиларман 
фарёд. «Гулшанбоғ». Юраги (ёки бағри, ди- 
ли) чок бўлмоқ Юраги пора-пора бўлмоқ, 
гам-алам, изтиробдан эзилмоқ. Дўстлар шо- 
dy хандон, душман бағри чок. F. Ғулом. 

ЧОКАР [ф. — хизматкор, малай] эск. 

Хизматкор, чоракор, малай. Бойнинг Холёр 
деган чўпони бўлиб, унинг Эрназар деган 
чокари бор эди. «Ойсулув». Яқзон бир чокари- 
ни Ибн Синога ҳамроҳ қилиб, қалъадан чи- 
қариб юборди. М. Осим, Карвон йўлларида. 

ЧОКЛАМОҚ Чокини тикмоқ, чокини 
тикиб уламоқ. Кўрпанинг астарини чоклади. 

ЧОКЧИ 1 Фақат бичилган нарсаларни 
тикувчи ҳунарманд. 

2 Тикувчи, каштачи, чевар. 

ЧОКЧИЛИК Бозорда бирор кийим ту- 
ри билан савдо қилувчи одамга бичилган 
кийимни тикиб тайёр қилиб бериш билан 
шуғулланиш. [Хосият буви] Каримжон маши- 
начига битта тўнни ўттиз пулдан тикиб, 
роса ўн саккиз йил чокчилик қилган. С. Зун- 
нунова, Гулхан. 

ЧОК-ЧОК: чок-чок бўлмоқ 1) чок-чо- 

кидан сўкилмоқ. Кўйлаги чок-чок бўлди; 2) 
кўчма қаттиқ изтиробга тушмоқ; пора-пора 
бўлмоқ. Юраги чок-чок бўлди. Чок-чок қил- 
моқ (ёки этмоқ) 1) чок-чокидан сўкмоқ; 2) 
кўчма пора-пора, тилка-пора қилмоқ. Ёв- 


войи мўғул сени оёғости қилиб, бағрингни чок- 
чок этади. М. Осим, Карвон йўлларида 

ЧОЛ Қари эр киши; қария; кекса, мўй- 
сафид. Нуроний чол. Донишманд чол. н Гўё 
ажин кетди қари бетидан, Яшаргандек бўл- 
ди, тетикланди чол. Ҳ. Олимжон. Бояги ёғоч 
ва бордонлар орқасидан олтмиш ёшлардаги 
бир чол арава миниб чиқди. А. Қаҳҳор, Кўш- 
чинор чироқлари. 

Чолни кўриб, бобом дема! Таний олмай 
адашган, янглишган кишига айтиладиган 
ибора. 

ЧОЛВОР \р. шароварь 1 — кенг иштон 
< ф. jli — иштон, шим] Асосан уйда кийи- 
ладиган, шимга ўхшаш кийим. У[Акбар] уйда 
киядиган олачипор чолворда, майкачан бў- 
либ, майка остидан юмалоқ қорни ҳам дўп- 
пайиб турарди. Ж. Абдуллахонов, Хонадон. 

ЧОЛ-КАМПИР, чолу кампир 1 Кексай- 
ган ота-она; кексайган эр-хотин. Чол-кам- 
пирим бор, нима ғамим бор! н Чол-кампир 
бир-бирига ялт этиб қаради. А. Қаҳҳор, Ас- 
рор бобо. 

2 Умуман, кекса эркак ва хотин. Қиш- 
лоқнинг ҳамма чол-кампирлари йиғилди. 

ЧОЛҒУ 1 Мусиқа асбоби. Ўзбек халқ 
чолғулари. Чолғу асбоби. н Танловда халқ 
чолғу асбоблари ҳам тўлиқ қамраб олинган. 
Газетадан. Машшоқлар чолғуларини қўлга 
олдилар. М. Исмоилий, Фарғона т. о. 

2 Мусиқа асбобларида ижро этилган куй, 
оҳанг; мусиқа. Унинг асл исми — Наби. Ўзи- 
нинг ашуласи, чолғуси ва қизиқчилиги билан 
суҳбатларни гуллатгани учун маҳалладаги 
улфатлари уни «гул» — «Набигул» деб 
атаганлар. А. Қаҳҳор, Қанотсиз читтак. 

ЧОЛҒУЛИ эск. айн. мусиқали. Чолғули 
драма. Чолғули асар. 

ЧОЛҒУЧИ Чолғу чалувчи созанда; му- 
сиқачи. Озодахон чолғучилар билан янги 
айтиладиган қўшиқ ҳақида пичирлашиб 
турган эди. Н. Аминов, Қаҳқаҳа. Бас, етар, 
чолғучи, бас қил созингни, Бас, етар, қал- 
бимга урмагин ханжар. А. Орипов. 

ЧОП [ф. — нашр, босиб чиқариш; 

босма]: чоп қилмоқ (ёки этмоқ) Нашр эт- 
моқ, матбуотда босиб чиқармоқ. Ҳайқири- 
ғим, хитобим Сизга, Чоп этилган китобим 
Сизга! «Ёшлик». Машҳур адиб Жюлъ Верн- 
нинг бутун дунёга донғи кетган «Ердан ой 
сари» номли романи чоп этилганидан буён 
110 йил ўтди. «Фан ва турмуш». 






ЧОПАР map. Давлат аҳамиятига эга ва 
ошиғич хабарни етказиш учун юборилган 
отлиқ, сувори. Намозгар пайти Ҳўқондан 
чопар келиб, нома ташлаб кетганди. X. Тўх- 
табоев, Йиллар ва йўллар. Ана, чопар, суюнчи 
деб, Эралихонга етти. «Юсуф ва Аҳмад». 

ЧОПАҒОН с. т. Тез, яхши югурадиган; 
чопқир. Чопағон от. н Яшил майдон ат- 
рофидаги йўлкага чопағонлар чиқишди. С. Ну- 
ров, Чопағон. 

ЧОПАҒОНЛИК Тез югура олишлик, 
шундай хусусиятга эгалик. 

ЧОПИШМОҚ I 1 Чопмоқ I фл. бирг. н. 
Болалар кўчага чопишиб чиқишди. 

2 Бир-бири билан ким ўзиш ўйнамоқ, 
югуришдан мусобақа қилмоқ. Қани, чопи- 
шасизми мен билан? Ойбек, Танланган асар- 
лар. 

ЧОПИШМОҚ II Чопмоқ II фл. бирг. н. 
Қилич билан чопишмоқ. Ғўзани кетмон билан 
чопишди. 

чопиқ қ.х. Ўсимликларнинг таги, ён- 
атрофларини чопиб юмшатиш. Ғўза чопиғи. 
Теша чопиқ. н Пахта олма пишди, шотут 
қизарди, Учинчи чопиқни бошладик кеча. Ғ. 
Ғулом. Ниҳоллар ўзини тутиб олгунча шу 
хилда уч марта чопиқ қилиш керак. А. Кў- 
чимов, Ҳалқа. 

Чопиқ трактори Экинларнинг қатор ора- 
ларига ишлов берадиган трактор. 

ЧОПИҚЧИ Чопиқ қилувчи, чопиқ иш- 
ларини бажарувчи деҳқон. Қумғонда чой ке- 
лиши билан.. чопиқчилар чуғурчуқдек қум- 
ғонга ёпишдилар. А. Қодирий, Обид кетмон. 
Тоғдан эсган шабада.. қизил, кўк, оқ ва са- 
риқ кўйлакли чониқчи аёлларнинг чекка соч- 
лари ва бошларидаги рўмолларини бетиним 
елпийди. П. Турсун, Ўқитувчи. 

ЧОПМОҚ I 1 Бирор йўналишда оёқлар 
билан жуда тез ҳаракат қилмоқ, югурмоқ. 
Кўпинча Азизхон сменадан чиқарди-ю, адир 
ёқсшаб «Қирғизовул»га чопарди. С. Аҳмад, Уфқ. 
Катта тезлик билан қиялаб чопаётган Фо- 
зил ака дуч келган харсангдан ҳатлаётиб, 
қоқилиб тушибдилар. М. Хидир, Қирғоқпар. 

2 Отга минган ҳолда уни югуртирмоқ. 
Бувиси буваси билан ёнма-ён от чопиб, 
душман билан олишган экан. Ў. Умарбеков, 
Бобоёнғоқ. 

3 Кўпкари мусобақасида қатнашмоқ, 
иштирок қилмоқ. Улоқ чопмоқ. н Кўпкари- 


ни чопиб ётир Ўн икки мингча бойбачча. 
«Гулшанбоғ». 

4 кўчма Бирор мақсадни амалга оши- 
риш учун тегишли жойларга бормоқ, ҳара- 
кат қилмоқ. -Уёққа чопдим, бу ёққа чопдим, 
охири ишимни битирдим, — деди хола. 
Газетадан. 

5 Ирғимоқ, ошмоқ (эркак ҳайвон ҳақида). 

Бахти ( ёки омади) чопмоқ Бахти, омади 

келмоқ. Ўйлаб кўрсам, укам, бахтинг чо- 
пибди. «Ойсулув». Аёллар бобида омадим 
чопмаган. М. М. Дўст, Лолазор. Бетга (ёки 
юзга) чопмоқ Раъй-андиша қилмай, қаттиқ, 
шартта гапирмоқ. Бечора Зеби.. Қанчадан- 
қанча заҳру заққум ютди-ю, ҳеч кимнинг 
раҳми келмади. Ёрдам қилиш ўрнига, юзига 
чопдилар, нолойиқ хотин, қўшнимизнинг тен- 
гиэмас, дедилар. Ш. Рашидов, Қудратли куч. 
Кўнгли чопмади Бирор хатти-ҳаракатни 
амалга оширишга юраги бетламади, юраги 
дов бермади. 

чопмоқ II 1 Тиғли асбоблар билан 
зарб бериб парчаламоқ, ёрмоқ, кесмоқ. 
Севаргул хаёли чалғиб, ташқарига қулоқ 
солди: онаси гўшткундада гўшт чопяпти. 
Н. Қиличев, Чиғириқ. [Толибжоннинг қўш- 
ниларидан] Бири ходаларнинг пўстлоғини 
шилади. Бири пойтеша билан тўсин чопа- 
ди. С. Аҳмад, Жимжитлик. 

2 Тиғли асбоблар билан зарб бериб 
ўлдирмоқ, кесмоқ. Юртдан айрилганни ёв 
чопар. Мақол. н Одамлар ғуж бўлиб, бир- 
бирига найза санчар, қилич билан чопар 
эди. М. Осим, Карвон йўлларида. 

3 Ўсимлик таги ва атрофини, умуман, 
ерни кетмон ва ш.к. билан ишламоқ, юм- 
шатмоқ; чопиқ қилмоқ. Ғўзаларни чопмоқ. н 
Кетмон чопдим, тер тўкдим, Apna, буғдой 
— дон экдим. Қ. Муҳаммадий. Ойим молга 
қарайди.. қулупнай пушталарини чопади, 
терт қоради. Ў. Ҳошимов, Икки эшик 
ораси. 

ЧОПОВУЛ 1 тар. ҳарб. 14—19-асрларда 
Ўрта Осиёда душман томонга қўққисдан 
ҳужум қилиб, уни парокандага учратишдан 
иборат тактик усул. 

2 тар. Душман ҳарбий кучлари ва 
объектларига тўсатдан ҳужум қилиб, ўлжа 
келтирувчи суворий гуруҳ. 

3 шв. Югурдак, хизматкор. 

ЧОПОН Кийим устидан кийиладиган, 

ичига пахта солиб қавилган узун миллий 

кийим; тўн. Беқасам чопон. Пахтали чопон. 
Зарбоф чопон. Чопон кийгизмоқ. н Баъда- 
зон ош тортилиб, андин сўнг фақирга зар- 
рин чопон ва яна жиғалиқ салла келди. А. 
Қодирий, Кичик асарлар. Зийрак чол уйқу- 
дан уйғониб саҳар, Янги чопонини ташлар 
елкага. Миртемир. Юсуфбек ҳожи эгнида 
кимхоб чопон билан ўрдадан чиқди. А. Қо- 
дирий, Ўтган кунлар. 

Бир чопони (ёки тўни) икки бўлмади 
Қашшоқликда кун кечиради; косаси оқар- 
мади; ёлчимади. Ўзингиз биласиз, тўрт йил- 
дан бери бу ерда ишлайман, тиним йўқ, иш- 
дан бошим чиқмайди. Лекин ҳали ҳам бир 
чопоним икки бўлмади. Ойбек, Танланган 
асарлар. Чопонини тескари киймоқ айн. 
тўнини тескари киймоқ қ. тўн. Эски чопон- 
лар эск. Камбағал одамлар, қашшоқлар. Эс- 
ки чопонлардан битта-яримтаси соддалик 
билан мабодо келиб қолса, тўйбошиларнинг 
кўзлари олаяди. Ойбек, Танланган асарлар. 

ЧОПОНФУРУШ Чопон, тўн билан сав- 
до қилувчи, чопон сотувчи. Рўзиматнинг 
отаси.. маҳалласидаги Сўфичопон деган чо- 
понфурушга қароллик ҳам қиларди. Туйғун, 
Шоир ҳақида ҳақиқатлар. 

ЧОПТИРМОҚ 1 Чопмоқ I фл. орт. н. 
Чўпон йигит отини чоптириб кетди. С. 
Анорбоев, Меҳр. 

2 с. т. бол. Шариллатиб сиймоқ (эркак- 
лар ҳақида). Анов бойваччанинг устига чоп- 
тирайми! Жуда қистаниб турибман. Ойбек, 
Танланган асарлар. 

ЧОП-ЧОП Бирор ишни битириш учун 
тезлик билан ҳаракат қилиш; югур-югур. 
Атиги уч кун муҳлат берилган эса-да, ҳайъ- 
ат аъзолари қарийб икки ҳафта чоп-чоп қилиб 
ҳам топшириқни уддалай олмади. «Ёшлик». 

ЧОПҚИ 1 Шох-шабба қирқиш, гўшт, 
пиёз қиймалаш ва ш.к. ишларда ишлати- 
ладиган катта ва оғир, пичоққа ўхшаш рўз- 
ғор асбоби; ошпичоқ. Чопқида гўшт қий- 
маламоқ. шл Пичоқ, ўроқ, чопқи, ранда ва 
бошқа меҳнат қуролларини ўткирлаш учун 
ишлатиладиган предмет «эгов» деб юри- 
тилади. «ЎТА». Ҳадемай баргни новдадан 
ажратиш учун ҳаракатга келган чопқи ва 
пичоқларнинг чиқ-чиқи авжга минди. Га- 
зетадан. 

2 эск. Қиличга ўхшаш жанг қуроли; ой- 
болта. Шу олмос чопқи билан бир уриб, ки- 
шанни узди. «Нурали». 


ЧОПҚИЛАМОҚ Чопқи билан бирор 
нарсани кертмоқ, қиймаламоқ ёки чопмоқ. 
Гўшт чопқиламоқ. 

ЧОПҚИЛЛАМОҚ Майда қадамлар би- 
лан тез юрмоқ, югурмоқ. Гулнора «Шошма!» 
деди-ю, чопқиллаб уйларига кириб кетди. 
«Ёшлик». Бола иккиланиб, пулни олди-да, 
эшик томон чопқиллаб кетди. А. Кўчимов, 
Ҳалқа. Эъзозхон Ботиралининг ёнбошида 
ҳамон чопқиллаб юриб келарди. Ҳ. Ғулом, 
Машъал. 

ЧОПҚИН Тиғли қурол билан ёппасига 
чопиш, кесиш; қирғин. [Алимқулбек] Умри- 
нинг кўпчилиги жонталашларда, чопқинлар- 
да ўтган. Мирмуҳсин, Тунги чақмоқлар. 

ЧОПҚИР Тез чопадиган, елдай югу- 
радиган; чопағон, учқур, югурик. Чопқир 
бола. Чопқир от — ўткир пичоқ. Мақол. н 
Бу ерда узоқ кутиб қоладиган бўлса, ҳар 
қандай чопқир отда, шамол извошда ҳам 
отасига етиб олиши амримаҳол. Ҳ. Ғулом, 
Замин юдцузлари. ..муаллимнинг кўп яхши 
чопқир оти бор эди. Ш. Холмирзаев, Оғир 
тош кўчса. 

ЧОПҚИРЛИК Чопағонлик, учқурлик, 
тез югуришлик. Туркман отлари чопқирлиги 
билан машҳур. 

ЧОР I [ф. jL^. / jL^. — тўрт, тўртга] Тўрт, 
тўртта. Чор фасл. н Қочай деса, чор атро- 
фи беркилди майдон ичинда. Эргаш Жу- 
манбулбул ўғли. 

Чор айланмоқ Гир айланмоқ. [Маҳмуд] 
Атторлик дўкон эгаси сифати билан савдо 
бозорини чор айлана бошлади. Н. Сафаров, 
Ниқоб йиртилди. Чор ишкал Кўл, оёқ, кўз 
ва қулоқ. Чор ишкали бут 1) тўрт мучаси 
бут, соғлом; 2) кўчма ҳамма иши жойида, 
хотиржам. Чор улфат ёки улфати чор Тўрт 
улфат, тўрт дўст; улфатлар, дўстлар. Улфати 
чор, анда маза бор. Матал. н Бу «улфати 
чор» ичида катта саллали, оппоқ соқолли, 
лекин важоҳати йигитдай бир кекса киши.. 
диққатни ўзига жалб этади. Ойбек, Тан- 
ланган асарлар. 

ЧОР II \р. царь — подшоҳ, ҳукмдор] тар. 
Россия подшоси. Чор ҳукумати. Чор Рос- 
сияси. н Табиий, отам Руссия чор ҳукума- 
тини сираҳам тиламайдир. А. Қодирий, Ки- 
чик асарлар. 

ЧОРА I [ф. ijLa. — ёрдам бериш йўли; 
дори-дармон; пул; қутулиш йўли] 1 Бирор 
ишни, мақсадни амалга ошириш, рўёбга 

чиқариш ёки унинг олдини олиш учун пух- 
та ўйлаб тузилган, ишлаб чиқилган тад- 
бирлар мажмуи; илож, тадбир. Сўнгги чора. 
Кескин чоралар. Эҳтиёт чоралари. Касал- 
ликка қариш кураш чоралари. н Завод иқ- 
тисодини кўтариш чораларини излаб топиш 
энг долзарб масала бўлиб турибди. Газетадан. 

Жазо чоралари Маъмурий ёки суд йўли 
билан бериладиган жазолар. Маъмурий 
чоралар Маъмурий йўл билан бериладиган 
жазолар. 

2 Бирор қийинчиликдан, мураккаб ва- 
зиятдан қутулиш йўли; илож. Чора изламоқ. 
Чора топмоқ. н Қайин отангиз, эҳтимол, 
бунинг бирор чорасини топар! А. Қодирий, 
Ўтган кунлар. У [Темур Малик] мўғулларга 
панд бериб, уларни қириб ташлаш чорасини 
изларди. Мирмуҳсин, Темур Малик. Долон 
ўртасида тезак тутаб туради. Бу чивин- 
лардан сақланиш учун бир чора. Ж. Шарипов, 
Хоразм. 

Чора кўрмоқ 1) тадбир кўрмоқ; бирор 
мақсадни, ишни амалга ошириш ёки унинг 
олдини олиш учун зарур шароит яратмоқ. 
Врачлар мумкин бўлган барча тиббий чора- 
ларни кўрдилар. «Фан ва турмуш»; 2) ило- 
жини, йўлини топмоқ, иложини қилмоқ; 
3) жазо, танбеҳ бермоқ. Қаерда қўй йўқолса, 
Айбдор — биз, бўрилар. Еган мудир-ку, унга 
Қачон чора кўрилар? Газетадан. 

ЧОРА II Катта ёғоч тоғора. Дастурхон 
ёзилиб, каттакон чора товоқда архар гўш- 
ти келтирилганда, Махсум меҳрибонлик би- 
лан сўз бошлади. С. Анорбоев, Оқсой. 

ЧОРАБЗАЛ [ф. — тўрт буюм, 

ашё] Керакли нарсалар, асбоб-ускуналар, 
қурол-яроғлар ва ш.к. нинг жами. Ишнинг 
чорабзали бут. Тўйнинг чорабзали maxm 
қилинди. Сафарга чиқиш учун чорабзал шай 
қилинди. 

ЧОРАК [ф. •KjUf / jla. — тўртдан бир] 
1 Тўртдан бир улуш; тенг тўрт бўлакнинг 
ҳар бири. Чорак аср. Чорак кам бир coam. 
н Мен Абдулла Қаҳҳор билан чорак аср 
турмуш кечириб, «Хотинни хотин қилади- 
ган ҳам эр» деган хулосага келдим. К. Қаҳ- 
ҳорова, Чорак аср ҳамнафас. 

2 Ўқув йилининг тўртдан бир қисми. 
Биринчи чорак. Чорак баҳолари. н Учинчи 
чоракнинг охири эди. «Ёшлик». Ўша йили куз- 
да Бегимхон еттинчи синфнинг биринчи 


чорагидан кетиб қолди. И. Раҳим, Чин му- 
ҳаббат. 

3 шв. Баъзи ҳудудларда беш пуд (87,36 
кг) га, баъзи жойларда беш қадоққа, яъни 
икки килограммга (кичик чорак), баъзи 
жойларда эса ўн қадоққа, яъни 4,1 кг га 
(катта чорак) тенг оғирлик ўлчови. [Қодир- 
қул:[ Ундай бўлса, мени банкага ташлаб 
келасан-да.. омбордан ярим чорак гуруч олиб, 
секингина боғ томондан Нурмат акангники- 
га ўтказиб қўясан. Ҳамза, Бурунги сай- 
ловлар. 

ЧОРАКОР [ф. — тўртдан бирга 

ишловчи] тар. Бойлар ерида, олинадиган 
ҳосилнинг тўртдан уч қисмини ер эгасига 
бериш шарти билан ёлланиб ишлаган, ўз 
ери ёки от-уловига эга бўлмаган деҳқон. 
[Ҳасан:] Ана шу мен оламан деб турган ерни 
Дўсматбойнинг чоракори олиб қўймадими? 
Ҳамза, Бурунги сайловлар. 

ЧОРАКОРЛИК Чоракор бўлиб ишлаш; 
ер ижараси турларидан бири. Бутун умри 
чоракорликда йўқчилик билан ўтган оилада 
дунёга келган Тошпўлат.. К. Яшин, Ҳамза. 

ЧОРАКТА Чорак катталигидаги, чорак 
қисмга тенг. Чоракта нон. 

ЧОРАСИЗ 1 Амалга оширишнинг ёки 
олдини олишнинг иложи бўлмаган; чораси 
йўқ, иложисиз. Чорасиз дард. Чорасиз иш. 
н Ғуссага ботса одам — муҳаббатга суян- 
гай, Чорасиз қотса одам — муҳаббатга су- 
янгай. А. Орипов. 

2 Мушкул, ноилож аҳволга тушиб қол- 
ган; ночор, бечора. Чорасиз бир инсон учра- 
ган дамда, Унсиз саволига қилдингми жавоб? 
А. Орипов. 

ЧОРАСИЗЛИК Ноилож ҳолга тушиб 
қолишлик, чорасиз аҳвол. Аҳмадали кўприк- 
ка ета-етгунча чорасизлик азобидан бўзлаб 
ўтирган опасининг қиёфаси кўз ўнгидан ўч- 
мади. «Ёшлик». 

ЧОРАСОЗ [ф. jl^DjL^. — чора қилувчи, 
топувчи] кам қўлл. Тадбиркор, тадбирли, 
ишбилармон. Тўғонбек каби nyxma, чорасоз 
одамлардан бир нечасини шаҳарда ўз хиз- 
матларига олурлар. Ойбек, Навоий. 

ЧОРБОЗОР [ф. jl jCjL^. — тўрт бозор] 
тар. Ҳафтанинг ҳар хил кунларида, бошқа- 
бошқа яқин қишлоқларда бирин-кетин ўт- 
казиладиган бозорлар. Пиёзяхши битган би- 
лан нархи арзон, [Кўкан] Сотолмасдан чор- 
бозорда бўпти сарсон. Ғ. Ғулом. 







ЧОРБОЗОРЧИ тар. Чорбозорда савдо- 
сотиқ билан шуғулланувчи савдогар. Чор- 
бозорчи жаллоблар. н Кеча бир чорбозорчи 
келди. Хуржуни тўла каклик. Ш. Холмирза- 
ев, Бодом қишда гуллади. Ёз ҳам ўтди, куз 
ҳам келди, қишлоқ чорбозорчиларининг куни 
туғди. С. Абдулла, Соялар. 

ЧОРБОҒ [ф. — тўртта боғ: катта 

ва кўркам боғ] Шаҳардан ташқаридаги 
ҳовли-жойли, қўрғонли боғ, боғча. Алишер 
Навоий шаҳар ташқарисидаги чорбоғига 
кўчиб чиқди. М. Осим, Карвон йўлларида. 
Чорбоғларингда мевалар пишиб, тагига ту- 
шиб ётибди. С. Нуров, Нарвон. 

ЧОРБУРЧАК айн. тўртбурчак. Чорбур- 
чак хона. Чорбурчак қоғоз. н Ҳарамхона ҳов- 
лисига чорбурчак ғишт ётқизилган. М. Осим, 
Карвон йўлларида. Хайрият.. атир солинган 
чорбурчак қути ҳам ҳеч жойда кўринмади. 
М. М. Дўст, Лолазор. 

ЧОРВА [ф. I jjL^. / CjU. — тўрт оёқ(ли)] 
Қишлоқ хўжалигида: қўй-кўзи, мол. Чорва 
моллари. Чорва қишлови. н Чорва иши пах- 
та ишидан ҳам нозик. Ш. Холмирзаев, Бо- 
дом қишда гуллади. 

Чорва одам с.т. Содца, оқкўнгил одам. 

ЧОРВАДОР [ф. jbl jjLa. — юк ҳайвон- 
ларини ҳайдовчи; чорва эгаси] Чорвачилик 
билан шуғулланувчи киши. Чорвадорсан, бо- 
тирсан, қўлда қўбизинг билан. А. Орипов. 
Устма-уст ёққан қор икки кунда тизза 
бўйи бўлди. Бу чорвадорларни гангитиб қўй- 
ди. М. Ҳазратқулов, Журъат. 

ЧОРВАДОРЛИК айн. чорвачилик. Чор- 
вадорлик билан шуғулланувчи ширкат хўжа- 
лиги. 

ЧОРВАЧИ айн. чорвадор. Янги ерларга 
кўчиш чорвачилар учун бир байрамдек эди. 
М. Осим, Карвон йўлларида. 

ЧОРВАЧИЛИК Қишлоқ хўжалигининг 
чорва молларини боқиш ва урчитиш, чорва 
маҳсулотлари етиштириш билан шуғулла- 
нувчи соҳаси. Чорвачилик маҳсулотлари. н 
-Ўтган йилдан эътиборан чорвачилик ҳам 
фойда бера бошлади, — дейди бош иқтисодчи 
Ҳайдарали Жўраев. «Муштум». Сополлитепа- 
ликлар чорвачилик билан ҳам шуғулланган. 
«Фан ва турмуш» 

ЧОРГОҲ [ф. alSjl^. — тўрт давр, вақт; 
тўрт жой, ўрин] Ўзбек мумтоз куйларидан 
бирининг номи. «Чоргоҳ» неча юз йиллар- 
дан бери айтилиб келган бўлса, яна юз йил- 


лар бўйи айтилиши мумкин. С. Хўжаев, Кур- 
мак. 

ЧОРДАНА: чордана қурмоқ (ёки қуриб 
ўтирмоқ) Оёқларни тиззадан букиб ва тиз- 
задан пастини бир-бирига чалкаштириб 
босиб ўтирмоқ. Шундан сўнг ўзи [Юсуф Ас- 
вад] ҳам саватнинг ёнига келиб, чордана 
қурди. Мирмуҳсин, Илон ўргатувчи. Ошно 
ўзини сал ўнглаб, ерга чордана қуриб ўтир- 
ди. М. М. Дўст, Лолазор. 

ЧОРДАРД [ф. jjjjL^. — оғир дард: тўл- 
ғоқ азоби] Туғиш вақтидаги энг кучли ва 
давомли дард, тўлғоқ. 

ЧОРДЕВОР [ф. jl jjjjU. — тўрт(та) де- 
вор] Ҳамма томони девор билан ўраб 
олинган, тўрт девор. Йиллар ўтди-ю, қиш- 
лоқ Ўзгармади ва бироқ Ёқадаги чордевор 
Чўкиб қолди бемадор. Ҳ. Олимжон. Девор- 
ларда, чордеворларда исириқнинг бўйларин 
туйдим. А. Маҳкам. 

ЧОРДОҚ [ф. + а. jLLjLa. — тўрт қирра- 
ли гумбаз] Том билан шип оралиғидаги бўш 
жой; чердак. Чеккадаги эгасиз ҳовлининг 
чордоғига биқиниб, қишлоқни кузатдик. Н. 
Сафаров, Оловли излар. 

ЧОРЁР [ф. jLjL^. / jLj' $ ^ — тўрт дўст: 
Муҳаммад пайғамбарнинг тўрт издоши] дин. 
Муҳаммад пайғамбар вафотидан кейин араб 
халифалигида ҳокимият тепасида турган 
дастлабки тўрт халифа (Абу Бакр, Умар, 
Усмон, Али). -Олинг, олдирманг.. чорёр 
мададкорингиз бўлғайлар! — деб халифа.. 
уйдан чиқдилар. С. Айний, Қуллар. Мусул- 
монни дўстим десин чорёр. «Юсуф ва Аҳ- 
мад». Ислом анъанасида чорёрлар ҳукмрон- 
лик даври исломнинг олтин асри деб юри- 
тилади. «ЎзМЭ». 

ЧОРЗАРБ [ф. + а. ^j^ijLa. / ^j^ijl^. 
— тўрт зарб, такт] Ўзбек мумтоз куйлари- 
дан бирининг номи. 

ЧОРИ Дон маҳсулотларини ғалвирлаб 
тозалашда, элашда ҳосил бўладиган қолдиқ. 
Катта хирмон қизил бўлса, чори чиқмас. 
Мақол. н Бозорда хирмоннинг фақат чори- 
си қолди. С. Айний, Дохунда. 

ЧОРИЗМ [р. царизм — подшоҳлик] тар. 
Россия подшоҳининг, монархиянинг чек- 
ланмаган ҳокимиятга асосланган давлат 
тузуми. 

ЧОРИКОР с.т. айн. чоракор. Кетмон, 
чўкич, ўроқ, сўйил кўтарган жабрдийда 
косиблар, деҳқонлар, чорикорлар, қўшчилар 




тўдалашиб, Хива сари отланди. С. Сиёев, 
Аваз. 

ЧОРИҚ Қаттиқ хом теридан тикилган, 
асосан тоғлик ҳудудлар халқлари орасида 
расм бўлган оёқкийими. Нодонни сийласанг, 
чориғи билан тўрга чиқар. Мақол. н Омон 
мерган маҳси устидан чориқ кийиб олган, оё- 
ғи енгил, қорга ботмасди. Ш. Холмирзаев, 
Бодом қишда гуллади. 

Чориқ судрамоқ Бири икки бўлмай, ҳеч 
нарсага ёлчимай кун кечирмоқ. Қийинчи- 
ликка қийин, болам. Лекин чориғимизни суд- 
раб юрибмиз. Ойбек, Танланган асарлар. Юзи 
чориқ Юзи шумшук; юзи хунук. Борнинг юзи 
ёруғ, йўқнинг юзи чориқ. Мақол. 

ЧОРКУНЖ [ ф. j^jU. — тўрт бурчак(ли)] 
айн. чорбурчак. Шаҳар чеккасидаги тор, 
каталак ҳовли. Дарвоза олдидаги чоркунж, 
кичик меҳмонхонада отаси Зайниш кўса маҳси 
тикарди. Н. Аминов, Елвизак. Паст бўйли, 
елкалари кенг, юзи чоркунж Шайдулов.. nux- 
пихкулди. Ш. Холмирзаев, Сайланма. 

ЧОРКЎЧА [ ф. а^. jU. — тўрт кўча, йўл] 
сшн. чорраҳа. 

ЧОРЛАМОҚ 1 Ҳузурига чақирмоқ. Ку- 
ёвни у [Раҳимов] тез-тез Тошкентга чор- 
лаб турарди. С. Аҳмад, Жимжитлик. Таби- 
бий гўё ушбу фармонни била туриб, атайин 
Авазни саройга чорлаб кетгандек хижолат 
чекди. С. Сиёев, Аваз. Азон жамоатни пешин 
намозига чорлади. «Шарқ юлдузи». 

2 кўчма Бирор нарсага ундамоқ. Бу нидо 
кетмагай қулоғимиздан, Бизни тинчлик учун 
курашга чорлаб. «Шарқ юлдузи». Баҳор биз- 
ни яна янги меҳнатга, ижодга.. чорламоқда. 
«Саодат». 

ЧОРЛОВ Чақириш, ундаш. Марҳумнинг 
тушидаги чорлови бир неча кунгача юрагини 
ғаш қилиб юрди. «Ёшлик». Бу соғинч, бу чор- 
лов [қизнинг] юз-кўзларида ўз ифодасини то- 
пади. «Саодат». 

ЧОРМИХ [ф. — тўртта мих; тўрт 

қиррали мих; ўтмишда жазолаш воситаси 
ва усули] Катта мих. Отаси Афғонистондан 
олиб келган дандон сопли устара ярим очиқ- 
лигича чормихга илиниб турарди. С. Сиёев, 
Аваз. 

ЧОР-НОЧОР [ф. — истар-иста- 

мас, ноилож] рвш. 1 Ноилож; истар-истамас. 
Чор-ночор рози бўлмоқ. н Саид кўнгли ғаш- 
ланиб, ўрнидан турди, чор-ночор галстуги- 
ни тақди. X. Султонов, Бир оқшом эртаги. 


Шавкат чор-ночор ўртоқлари билан хайр- 
лашди. Қ. Кенжа, Тоғ йўлида бир оқшом. 

2 Муҳтожлик билан, муҳтожликда. Чор- 
ночор кун кечирмоқ. 

ЧОРОЙНА [ф. — тўрт ойна, кўз- 

гу: совут; қурол-яроғ] фолък. Тўрт парча яс- 
си темирни бириктириб ясаладиган, зирҳ- 
ли кийим устидан кўкрак ва елкага тақи- 
ладиган ҳимоя мосламаси. Дубулға бошида, 
чоройна тўшида, худди яшин оққандай бўлиб, 
беклар тизилиб келяпти. «Юсуф ва Аҳмад». 

ЧОРПАЛАК [ф. A U jU — тўртта палак] 
1 Бодринг, қовун, ғўза сингари ўсимлик- 
ларда тўртинчи барг чиқарган ниҳол. Ғўза- 
лар чорпалак бўлиб қолди. 

2 Шундай ниҳоллар чиқариш даври. 

ЧОРПАҲИЛ [ф. jljjjU. — тўртта томон- 
(ли); семиз, тўла] Тўладан келган, яғрини 
кенг; ғўлабур, миқти. Чорпаҳил йигит. н 
[Ўртоғининг] Бўйи Маҳкамникидан пастроқ, 
лекин чорпаҳил эди. П. Қодиров, Уч илдиз. 
Йигит дарвозахонага кириб кетди-да, чор- 
паҳилдан келган ўрта ёшли кишини бошлаб 
чиқди. М. Осим, Карвон йўлларида. 

ЧОРПОЯ [ф. ■uLjU^ — тўртта оёқ(ли); 
табуретка] Очиқ ҳавода ўтиришга, ётишга 
мўлжалланган, тўрт оёқли ва панжарали 
катта кенг ёғоч каравот, сўри. Хола айвондаги 
чорпояга кўрпача тўшаб, чой дамлаб келди. 
С. Нуров, Майсаларни аёз урмайди. Қизлар 
чорпояга чиқиб, кўрпачага ўтиргач, Ражаб- 
бой Сатторни ўчоқбошига чақирди. Ў. Ус- 
монов, Қисмат. 

ЧОРРАҲА [ф. aljjU. / aljjl д ? — тўртта 
кўча ёки йўл кесишган жой] 1 Транспорт 
қатнайдиган кўчаларнинг кесишган, серқат- 
нов, гавжум жойи; чоркўча. Аҳмад бригадир 
чорраҳадаги светофорнинг сариқ кўзи ёниб 
турганда шошибўтиб кетди. С. Нуров, Май- 
саларни аёз урмайди. ..чорраҳалардаги ола- 
була тўсиқлар, семафор чироқлари жуда 
кўримли эди. «Шарқ юлдузи». 

2 кўчма Ҳаёт, умр йўли; ҳаётдаги туб 
бурилишлар даври. Умр чорраҳалари. н 
Аҳмаджоннинг ҳаёт чорраҳаларидан Адолат 
ғойиб бўлди-ю, бу чорраҳалар жуда-жуда 
зерикарли, файзсиз.. бўлиб қолди. С. Нуров, 
Майсаларни аёз урмайди. 

ЧОРСИ, чорсу [ф. j-ujU. / 3j^jU. - 
тўрт томон; тўғри бурчакли квадрат; бозор- 
да расталар кесишган майдон] 1 сфт. тар. 
Тўрт томони тенг тўртбурчак шаклидаги; 

квадрат. Чорси рўмол. Чорси ҳовуз. н Нов- 
дсигари қирқилавериб тўмтоқ каллак бўлиб 
қолган қатор тут дарахтлари чорси кар- 
таларни ажратиб турибди. Мирмуҳсин, 
Умид. У каттакон чорси қийиқчанинг бир 
учидан тутиб силкитди. Ў. Ҳошимов, Икки 
эшик ораси. 

2 шв. от Белбоғ, қийиқча. Бобур миж- 
жаларида йилтираган томчиларни ипак чор- 
си билан артишдан истиҳола қилмади. X. 
Султонов, Бир оқшом эртаги. Мулла Чори, 
қўлида тупроқ солинган кўк чорси, Ғайбаров- 
нинг ёнига келди. М. М. Дўст, Галатепага 
қайтиш. 

3 шв. от Катта рўмол. Кампир негадир оқ 
сурп чорсисининг учини лабига қистириб ол- 
ган, юзи сирлироқ кўринарди. М. М. Дўст, 
Галатепа қиссалари. Ҳаршимда оппоқ чорси- 
гаўралган.. бор дунёси фариштадай улуғ сий- 
мо турарди. А. Нурмуродов, Уруш бевалари. 
Юзларини тилим-тилим ажин қоплаган 
қайнонаси дока чорсисининг учларини кифт- 
ларига елвагай ташлаган кўйи.. муштдек 
кичрайиб ўтирарди. Н. Қиличев, Чиғириқ. 

4 Тарихий шаҳарларда: усти ёпиқ савдо- 
сотиқ жойи, яъни бозорнинг марказий, 
расталар кесишган жойи; умуман, савдо- 
сотиқ жойи. Авазхон бундай қараса, шаҳар.. 
чорсу билан регистондан иборат экан. «Гул- 
шанбоғ». Хивада чорсу дўконлари кўпроқ 
Ота ва Полвон дарвозалар кўчалари бўйлаб 
жойлашган эди. «ЎзМЭ». 

ЧОРСУПА [ф. + а. а а — тўрт(та) 
супа] Тўрт томонининг узунлиги бир хил 
супа. Ҳовли саҳни оппоқ, чорсупа юзи, cyna 
устидаги сўри ёғочлари оппоқ. «Шарқ юл- 
дузи». 

ЧОРТАНГ [ф. . — тўрттомони си- 

қиқ, камбар, зич] Қизғин, жўшқин, жон- 
ли (гап, суҳбат ва ш. к. ҳақида). Чортанг суҳ- 
бат. Чортанг ўтириш. н Шоирнинг одатда 
суҳбат қурадиган хонасига кирганида, гап 
чортанг эди. Ойбек, Навоий. 

ЧОРТОР [ф. jCjU^. — тўртга тор(ли)] Тўрт 
торли мусиқа асбоби. 

ЧОРТОҚ [ф. + а. jLLjl^. — тўрт қирра- 
ли гумбаз; айвон] Хонларга, бекларга ман- 
суб ҳашаматли бино; сарой, қаср. Тунов кун 
Бадиуззамон мирзо ўз чортоқида.. бир маж- 
лис тартиб бермишлар. Ойбек, Навоий. 

ЧОРХАРИ 1 Тўртта кесишувчи хариси 
бўлган, тўрт харили. 


Чорхари уй (ёки айвон) Ўртадаги битта 
устунга таянувчи тўртта харили катта квад- 
рат хона, айвон. Катта, чорхари уйга кир- 
дилар. Чол Жамшидни қўярда-қўймай тўрга 
ўтқазди. «Ёшлик». 

2 Моллар турадиган бостирма. 

ЧОРЧЎП [ф. ^jL^. — тўртта ёғоч, 

тахта] 1 Тўртта тахтачадан ясалган рамка. 
Дераза кўзлари, ром чорчўплари ва ғиитшари 
яна mumpadu. «Ёшлик». Стол устидаги чи- 
ройли чорчўпга солинган, чоғроқ катталикда- 
ги сурат.. беихтиёр киши ихтиёрини ўзига 
жалб этарди. Н. Қиличев, Чиғириқ. 

2 бнк. Иморатнинг тўрт девори пойде- 
ворига қўйиладиган тўрт тагсинч. 

ЧОРШАНБА [ф. «luijU. / <ци^1нн=. - 
шанбадан кейинги тўртинчи (кун)] Ҳафта- 
нинг якшанбадан кейинги учинчи куни. 
Пайшанбанинг келиши чоршанбадан белгили. 
Мақол. н Чоршанба — муродбахш кун, дей- 
дилар. Газетадан. 

ЧОРҚИРРА 1 Тўрт қиррали. Шавкат ай- 
воннинг чорқирра устунини қучоқлаб, энаси- 
га зимдан қараб, жилмайиб тураверарди. Қ. 
Кенжа, Тоғ йўлида бир оқшом. 

2 Буғдой нави. 

ЧОТ Икки сон ораси; бут оралиғи. Ғозга 
эргашаман деб, чумчуқнинг чоти айрилибди. 
Мақол. 

ЧОТМОҚ фольк. Урмоқ, саваламоқ. Ач- 
чиқлансам, отга қамчи чотарман.. «Алпо- 
миш». Ғайрат қилиб бу бекзот «Чуҳ», деб 
қамчини чотди. «Интизор». 

чоч с.т. Соч, зулф. Турқи яхши болам, 
сендан сўрайман, Чочи узун қизим, қайда бо- 
расан? «Эрали ва Шерали». 

чочвоқ c.m. Сочбоғ. Хотинининг кучи 
йўқ, Чочвоғининг учи йўқ. «Қўшиқпар». 

Чочвоқ ўт Пояси сутли ёввойи ўсимлик. 

ЧОЧИҚI с.т. Сочиқ, лунги. 

ЧОЧИҚ II 1 Сочилган, сочилиб ётган; 
паришон. 

2 этн. Тўйларда куёв, янги туғилган ёки 
хатна қилинаётган бола бошидан сочила- 
диган ва асосан, болалар талашиб-торти- 
шиб териб оладиган майда пул, ширинлик 
ва ш.к.; сочқи. Куёв поччангиз келди, қочин- 
гиз, Чочиқ чочингиз, йўлни очингиз. Ғ. Ғулом. 

чочмоқ с.т. Сочмоқ; сепмоқ. Эрали- 
хон подшо арава-арава танга-тилла чиқариб, 
Бўзўғлон подшонинг ўз иззати билан боши- 
дан чочди. «Юсуф ва Аҳмад». 

ЧОЧОҚ Сочоқ, попук. Дастурхон чочо- 
ғи. Чочоқ гулли ўсимлик. н Минган оти 
тўбичоқлар, Найзада заррин чочоқлар. «Гўр- 
ўғлининг туғилиши». 

ЧОЧОҚБОШ Чочоқ бошли, супурги- 
симон гулли ўсимлик. 

ЧОЧПОПУК с.т. Сочпопук. 

ЧОЧҚИ айн. чочиқ II 2. Аскарнинг боши 
узра чочқилар чочилди. «Ёшлик». 

ЧОШ 1 Тозаланган ғалла, пахта ва ш.к. 
нинг хирмондаги уюми; уйилган ғалла, хир- 
мон. Ҳариндошингни ошга чақир, чошга ча- 
қирма. Мақол. н Ҳайдар ғалвирни олиб, чош 
бошига келиб тўлдирди. С. Айний, Куллар. 

2 рвш. Лиммо-лим, лиқ тўла. Яхшилаб ош 
дамлаб, ноз-неъматлару бизнинг ўзимиздан 
чиққанларини дастурхонга чош этиб, гурунг- 
ни гуллатиб юбордик. М. М. Дўст, Лолазор. 
Бир оз фурсат ўтиб, кампир уйга ҳам катта 
товоққа чош қилиб солинган гўшт кўтариб 
кириб кетди. Н. Қиличев, Чиғириқ. 

Чош ғалвир Йирик кўзли ғалвир. 

ЧОШГОҲ [ф. olS.-, ,t,Lg- — тушгача бўл- 
ган вақт] Кун анча кўтарилиб қолган вақт. 
Чошгоҳ вақти ўтиб, ота, туш бўлди. «Ин- 
тизор». Кун чошгоҳга бориб, туман бутун- 
лай кўтарилди. «Ёшлик». Ўша куни чошгоҳ- 
дан то ярим кечагача Темур беҳуш ётди. Б. 
Аҳмедов, Улуғбек. 

ЧОШНИГИР [ф. - татиб кў- 

рувчи] тар. Хон ва подшоҳлар саройида: 
шоҳ оиласи ошхонасининг бошлиғи (шоҳга 
тайёрланадиган таомларни дастлаб татиб 
кўрувчи шахс). 

ЧОШ-ЧОШ рвш. Тўла-тўла, лиммо-лим 
тўлдириб, тошириб. Чош-чош тўрт пиёла 
гуруч. 

чоқ айн. чоғ I. Ўлимга ким тайёр тур- 
са ушбу чоқ, Олдинроқ ўлган, ё туғилган 
ўлик. X. Даврон, Қақнус. Пайдо бўлди айни 
шу чоқда Тепаликда иккита одам. Ҳ. Олим- 
жон. 

ЧОҚЛАМОҚ фолък. айн. чоғламоқ. Қал- 
дирғоч акасини отлантириб, от-анжомини 
чоқлаб, яхши бор, деб бул сўзни айтиб тур- 
ди. «Алпомиш». 

ЧОҚҚИНА Кичикроқ, унча катта бўл- 
маган. Чоққина хона. Ерга қалин кигиз тў- 
шалган. Ш. Холмирзаев, Қаҳрамоннинг сўнг- 
ги кунлари. Мастура кекса бувиси билан 
Қоратошдаги чоққина ҳовлида яшарди. Э. 
Аъзамов, Жавоб. 


ЧОҒ I Вақт, давр; пайт, кез, кун, он. 
Тонг чоғи. Терим чоғи. Шу чоғ. Айни чоғда. 
Ёш чоғим — олтин чоғим. Мақол. н Йи- 
гитлик йилларим ёдимга келур, Зарафшон 
бўйларин ўйлаган чоғим. Ғ. Ғулом. ..қариган 
чоғимда бир замонлар беомон бой берилган 
вақтимнинг ҳам ҳиссасини чиқарсам, юзим 
ёруғбўлса, дебўйлайман. М. М. Дўст, Лолазор. 

ЧОҒ II Хурсанд, шод, яхши. Қарға «қағ» 
этади, ўз вақтини чоғ этади. Мақол. 

Димоғи (ёки кайфи, кўнгли) чоғ Кай- 
фияти жуда яхши. Гўрўғли султоннинг ди- 
моғини чандон чоғ қилиб ёта берди. «Мали- 
каи айёр». Қизлар, кайфи чоғ, ғуғулашиб, 
коридорга чиқишди. Мирмуҳсин, Илдизлар 
ваяпроқлар. Қассобнинг ўнг қаватида Самад 
чол, кўнгли чоғ, келгувчилардан ҳол-аҳвол 
сўраб қўяди. «Ёшлик». 

ЧОҒ III Ўлчови, ўлчами мўлжалдан ки- 
чик, кичкина. Қадди чоғ. н Унинг [бола- 
нинг] жуссаси чоғ бўлса ҳам, чайир эди. 
Газетадан. Кўп ўтмай, ўртадаги чоғроқ 
столга дастурхон ёзилди. «Шарқ юлдузи». 
-Марҳамат, дўстлар, — деб дастёр йигит 
чоғроқ бир баркашда столга тўрт сих ка- 
боб қўйди. Н. Қиличев, Чиғириқ. 

2 Тор. Саҳни чоғ ҳовли. н [Йигитнинг] 
Этиги ҳам, қўлқопи ҳам ўзига чоғ эмас, 
катта. А. Мухтор, Туғилиш. 

ЧОҒ IV: чоғ бўлиб турмоқ Тайёр, шай 
бўлиб турмоқ. 

ЧОҒ V Куч-қувват, қурб; имконият; 
истак. Чоғим келмади. н Тоғай деворга бе- 
ҳол суянаркан, уларни қувиб етишга чоғи 
келмаслигини сезди. «Ёшлик». Энди қўйиб 
берсанг, одамни писанд қилмайдиган чоғи 
бор. Н. Норқобилов, Тўқнашув. 

ЧОҒИ 1 мод. с. Афтидан, шекилли. Бу 
йил қурғоқчилик бўлади, чоғи. М. М. Дўст, 
Лолазор. 

2 Тахминан; қарийб, чамаси; -га яқин. 
Икки минг чоғи одам. н Алланарса деб 
пичирлади. Чоғимда, ўша икки сатрни так- 
рорлади. Ш. Холмирзаев, Бодом қишда 
гуллади. 

ЧОҒИР эск. Май, шароб. Фироқ ўтида 
овунсам чоғир била не ажаб.. Бобур. Уй 
эгаси пешвоз бўлиб.. чоғир — қирмиз шароб 
тутади. Ҳ. Олимжон. 

ЧОҒИШТИРМА Солиштирма, таққос- 
лама; қиёсий. Чоғиштирма анатомия. Чо- 
ғиштирма грамматика. 







ЧОҒИШТИРМОҚ Бирор нарса, воқеа- 
ҳодиса, белги ва ш.к. ни бошқаси билан 
ўзаро таққослаб кўрмоқ; қиёсламоқ, со- 
лиштирмоқ. Ўзаро чоғиштирмоқ. Икки ва- 
риантни чоғиштирмоқ. н Нозик Амакини 
хаёлан ўз дадасига чоғиштириб кўрди. Ҳ. 
Ғулом, Тошкентликлар. Яна чоғиштиринг: 
сапча, чўпчак, чақалоқ каби. «ЎТА». 

ЧОҒЛАМОҚ I 1 Ҳозирламоқ, тайёрла- 
моқ, шай қилмоқ. Соқи Мажнун кўк отни 
чоғлаб, эгарлаб олиб квлди. «Нурали». Ўзимни 
йўлга чоғласам, Ҳар кимдан сўроқласам, То- 
парманми, болам, сени? « Ойсулув». 

2 Ҳисобламоқ, ..деб ўйламоқ. Хуррамбек! 
..Э-э, ўзини қарийб Иброҳимбек билан тенг 
чоғлайди. Ш. Холмирзаев, Қаҳрамоннинг 
сўнгги кунлари. Йўл ycmuda бундай жойда 
бўлибсан, Ўзингни ким чоғлаб, бобо, туриб- 
сан? «Интизор». 

3 Тахмин, мўлжал билан аниқламоқ, 
мўлжалламоқ, тахмин қилмоқ. Қўйнинг гўш- 
тини қанча чоғладингиз? н Акбарнинг ғў- 
лабурдай бўй-бастига кўз қирини ташлаб, 
бир уришда қулатиш мумкинлигини чоғлади. 
Н. Қиличев, Чиғириқ. Агар ёишмни назарда 
тутаётган бўлсангиз, мени.. йигирма беш 
яшар чоғланг. Н. Норқобилов, Бекатдаги оқ 
уйча. 

4 Мўлжалга олмоқ, кўзламоқ. Хотин 
ҳарам дарвозасини чоғлаб борар эди. А. Қо- 
дирий, Меҳробдан чаён. Ўрлайверди само- 
лёт Олис-олисни чоғлаб. Газетадан. 

ЧОҒЛАМОҚ II Ўзини ёки кимсани 
хурсанд қилмоқ; вақтини, кайфини ёки 
димоғини чоғ қилмоқ. Подшо димоғин чоғ- 
лади. «Гулнорпари». 

ЧОҒЛИ Тахминан, қарийб, деярли; 
..чамасидаги. Эллик чоғли аскар. Бир тонна 
чоғли юк. н Уни [секретарни] бирданига юз 
чоғли одам ўраб олди. «Шарқ юлдузи». Ўт- 
тиз чоғли эркак-аёллар йиғиштиринмоқда 
эдилар. Э. Самандар, Дарёсини йўқотган 
қирғоқ. 

ЧОҒЛИК I: вақти (ёки кайфи, димоғи) 
чоғлик Хурсандлик, шодлик. Одам деган 
вақти чоғликда ҳам, хафагарчиликда ҳам 
посангисини йўқотмагани тузук. М. Ис- 
моилий, Фарғона т. о. Вақти (ёки кайфи, 
димоғи) чоғлик қилмоқ Хурсандчилик қил- 
моқ, хурсандлик, вақтихушлик билан вақт 
ўтказиб, кўнгилни ёзмоқ. Даврон бу бемаъ- 


ни таърифдан дилғашланиб, киноя билан: 
-Нега, вақти чоғлик қилиш учунми ? — деди. 

ЧОҒЛИК Кичиклик; торлик. Аммо Яши- 
нимиз жуссаси бу пўстинлар учун чоғлик 
қилиб қолди. Н. Сафаров, Оловли излар. 

ЧОҲ [ф. <>U. - қудуқ; чуқур, ўра] 1 Чу- 
қур ўра. Бировга чоҳ қазисанг, ўзинг йиқила- 
сан. Мақол. н Зум ўтмай, пол ёрилиб, даҳ- 
шатли чоҳ кўринди. «Ёшлик». 

2 кўчма Қаър; оғуш. Сен уни оқ қилдинг! 
Нега оқ қилдинг?! Разолат чоҳига тушдинг 
юзтубан! «Ёшлик». 

(Тагига) чоҳ қазимоқ Бирор кимсага 
зарар-заҳмат етказиш мақсадида зимдан 
ҳаракат қилмоқ. Аслини сўрасангиз, ҳаммамиз 
бу дунёга меҳмонмиз. Лекин бандаси шуни 
била-кўра туриб, бир-бирининг тагига чоҳ 
қазийди. К. Яшин, Ҳамза. [Душманлари] Сўнг 
муллага қарши чоҳ қазишнинг амалий то- 
монларини гаплашдилар. «Ёшлик». 

ЧУ айн. чув I. Чу, қора тойчоғим! Чу, қо- 
ра йўрғам! Муродга қасд қилиб югурган етур. 
У. Носир. Кейин эгарга ўтирдим-у, «чу, 
жонивор», дея эшакка хала босдим. А. Кў- 
чимов, Ҳалқа. 

ЧУБУР шв. Оддий, хашаки от. Бир тул- 
порни нодон олса, Туёғидан эгар солса, Чубур 
қилиб миниб олса, Бедовнинг қадрин на бил- 
син. «Гўрўғлининг туғилиши». 

ЧУВ I унд. с. Отни чоптириш, олдинга 
ундаш учун ишлатилади. -Чув, ҳа! — деди, 
қамчи чотди, Урган қамчи симдай ботди. 
«Ширин билан Шакар». Чув, дейди тулпор 
отни, Оти қилди ғайратни, Тўрўғли шердай 
ҳайбатли. « Гулшанбоғ». 

ЧУВ II Арава ўқининг ғилдиракни тутиб 
турадиган қулоғи; чув чўп. 

Чуви чиқмоқ Сири очилмоқ; ёлғони фош 
бўлмоқ. Ёлғон гапнинг чуви чиқар. Мақол. н 
Борди-ю Маматовнинг чуви чиқадиган бўлса, 
менинг ҳам ҳолимга маймунлар йиғлаши 
турган гап. Ж. Абдуллахонов, Хонадон. 

ЧУВ III Қиморда тўрт ошиқнинг ют- 
қизиқ ҳолати (битта олчи, учта чикка ёки 
битта товва, учта пукка). 

Чув тушмоқ 1) қиморда ташланган тўрт 
ошиқ чув ҳолатини олгани учун ютқизмоқ. 
Очиқ кўксига уриб, ошиқ отади. Чув тушиб 
нечалар, кайф тарқатади. Ғайратий; 2) кўч- 
ма зарар кўрмоқ, зиён тортмоқ, фириб емоқ. 
-Тоза чув тушдик-ку! — Ортиқ чидамай, 
ўрнидан туриб кетди. М. Мансуров, Ёмби. 

ЧУВАК I Қотмадан келган, ориқ; кич- 
кина, озғин. Чувак бола. н Бош агроном 
рангпар, чувак юз, бидиллаб гапирадиган 
йигит эди. С. Сиёев, Отлиқ аёл. Узоқ қиш- 
лоқларимиздан бирида Уста Хушвақт деган 
чуваккина одам яшайди. Мирмуҳсин, Ясама 
гул. 

ЧУВАК II Ёзлик енгил оёқ кийими; 
шиппак. Ниҳоят, кимнингдир тақ этиб пол- 
га тушгани, сўнг енгил чувак судраган оёқ 
товуши эшитилди. Ж. Абдуллахонов, Хо- 
надон. 

ЧУВАЛАНМОҚ 1 айн. чувалмоқ 1. Чува- 
ланган ип. Чуваланган бўйра. н [Аёл] Пой- 
гакда чуваланиб ётган улама сочини олиб, 
ичкари уйга кирди. Н. Аминов, Қаҳқаҳа. 

2 айн. чувалмоқ 2. [Нурбекнинг] Хаёли чу- 
валанмоқда эди. «Ёшлик». 

ЧУВАЛАШМОҚ 1 айн. чувалмоқ 1. Ма- 
ҳалла кўчаларида.. симёғочлар қийшайиб, 
баъзи ерларда электр, телефон симлари узи- 
либ, чувалашиб ётарди. Мирмуҳсин, Умид. 

2 айн. чувалмоқ 2. Баҳонаю сабаб риш- 
таларининг қанчалар чувалашиб бораёт- 
ганини сезаётган чиқарсиз? М. М. Дўст, 
Лолазор. Заргаров гапирарди-ю, лекин фикри 
қандайдир чувалашиб кетганини, айтадиган 
асосий гапи бу эмаслигини пайқаб турар, 
асабийлашар эди. А. Мухтор, Бўронларда 
бордек ҳаловат. 

3 Чуввос солиб ўралашиб юрмоқ (асо- 
сан болалар ҳақида). Оёқ остида чувалаша- 
верманглар! 

ЧУВАЛМОҚ 1 Чувамоқ фл. ўзл. ва мажҳ. 
н. Қўлида узилган чипор арқон, салласи чува- 
либ кетган Вафо аттор рўпарасида ҳанси- 
раб турарди. Н. Аминов, Қаҳқаҳа. 

2 кўчма Аралаш-қуралаш бўлмоқ, қо- 
ришмоқ. Чувалиб кетган фикрлар. Чувалган 
хаёллар. н Чувалади ўйларим сенсиз, Хаё- 
лимга тароқ ургайман. А. Орипов. Ўй-хаёл- 
лар гирдобида онанинг фикри чувалгани- 
чувалган. «Ёшлик». 

Гап (ёки сўз) чувалди Гап кўпайди. Оқ- 
соқолларга бор-буд аҳволни билдириш мумкин 
эмас. Айниқса, энди гап чувалиб кетади. О. 
Мухтор, Эгилган бош. 

ЧУВАЛЧАНГ Ер остида яшовчи, ёмғир- 
дан сўнг ер устига чиқиб, судралиб юра- 
диган, умуртқасиз жониворлар гуруҳига 
мансуб узун қорамтир-қизғиш қурт. Боссанг, 
чувалчанг ҳам қимирлайди. Мақол. н Ариқ- 


дан топилган ёлғиз чувалчанг ўрмалаб чиқа- 
ётган экан. Ш. Холмирзаев, Бодом қишда 
гуллади. 

ЧУВАМОҚ 1 Ёзмоқ, бўшатмоқ (копток- 
ка, ғалтакка ўралган ёки калаваланган ип, 
сим ва ш.к. ҳақида). Ғалтакдаги ипни чува- 
моқ. н Ҳакимжон акамлар актни гумдон 
қилибдилар. Калавангнинг учи чувамасин, деб 
мени «Солор» ресторанига кўчирмоқчилар. Б. 
Раҳмонов, Хўжайин кўчди. 

2 Тўқилган нарсани титиб, суғуриб буз- 
моқ. Бўйрани чувамоқ. 

Гап чувамоқ Гап ковламоқ, гап-сўзни 
кўпайтирмоқ. Гап чувайди Гап айланади, 
гап-сўз кўпаяди. Секин, секин гапир! Хотин- 
лар эшитса, гап-сўз чувайди.. Ойбек, Тан- 
ланган асарлар. 

ЧУВАТМОҚ Чувамоқ фл. орт. н. 

Гап чуватмоқ айн. гап чувамоқ қ. чува- 
моқ. Миробид Муҳаббат тўғрисида ҳам ун- 
ча-мунча гап чуватиб қўйди. В. Ғофуров, 
Вафодор. 

ЧУВ АТТ1 қ. чувашлар. Чуваш тили. Чуваш 
аёл. 

ЧУВАШЛАР Россия Федерациясининг 
Чувашия (Чаваш) Республикасида ва унга 
қўшни ҳудудларда яшовчи туркий халқ- 
лардан бири. Чувашиянинг шимолий қисмига 
келиб ўрнашган булғорлар билан фин-угор 
аҳолисининг аралашуви натижасида 15-аср- 
га келиб чуваш халқи шаклланди. «ЎзМЭ». 

ЧУВВОС Тартибсиз ғовур-ғувур гап, 
товуш; қий-чув. Қизлар чуввос солиб кулади. 
С. Сиёев, Отлиқ аёл. Бир уй хотин чуввос 
кўтарди. С. Аҳмад, Хукм. 

ЧУВИМОҚ т Титкилаб юмшатмоқ, тит- 
моқ. Жун чувимоқ. Эски пахтани чувимоқ. 

2 Пахтани чаноғидан суғуриб чиқармоқ. 
[Аёл] Лавлагини қозондаги қуруқ сувга таш- 
лаб қўйиб, керосин чироқ ёруғида саҳаргача 
кўсак чувиди. С. Нуров, Нарвон. 

ЧУВЛАМОҚ I «Чув-чув» деб, отни 
юришга ундамоқ. Чувлаб от қўяди ул замон 
беклар. «Маликаи айёр». 

ЧУВЛАМОҚ II шв. Чувурлашмоқ, қий- 
чув кўтармоқ. Ҳаммалари чувлашди, Боққа 
тезроқ етсак, деб. «Маликаи айёр». 

ЧУВОҚ 1 Чуваланган, чувалашиб, чал- 
кашиб кетган. Чувоқ un. н У бошини қуйига 
энгаштирди ea чувоқ соқолини тузатиб, 
фикрда қолди. А. Қодирий, Ўтган кунлар. 





2 айн. офтобчувоқ. Исинди чувоқда қуш- 
лар. «Шарқюлдузи». 

Чувоқ офтоб айн. офтобчувоқ. 

ЧУВРИНДИ 1 Эски-туски, увада, жул- 
дур (асосан, кийим-кечак ҳақида). - Чуврин- 
ди чопончада эдинг, оёқларингда эски ка- 
лиш.. кўча четида писта сотиб ўтирардинг, 
— деди Яхшибоев. М. М. Дўст, Лолазор. 

2 кўчма Эски, жулдур кийимли одам; 
қашшоқ. Наинки шу етимча чувринди ҳам 
эшонойи бўлиб, бизнинг қаторимизга қў- 
шилса?! С. Анорбоев, Меҳр. Сен-ку бир чув- 
ринди эдинг. Энди одам бўлиб қолдингми? 
«Шарқ юлдузи». 

ЧУВУЛЛАМОҚ айн. чувурламоқ. Ҳамма 
чувуллаб, раиснинг гапини маъқуллади. С. 
Сиёев, Отлиқ аёл. Чувуллашар шодланиб 
қушлар. Уйғун. 

ЧУВУР I Қоришиқ қий-чув, ғовур-ғу- 
вур гап, овоз; чуғур. Кўчадаги хотинлар 
чувури, болалар йиғиси юрагига ваҳм солар- 
ди. М. Исмоилий, Фарғона т. о. 

ЧУВУР II шв. айн. чубур. Шу ёмон чувур 
билан биздан илгари келибсан. «Алпомиш». 

ЧУВУРЛАМОҚ Тартибсиз, ҳар ёқдан 
сўзламоқ, ғовур-ғувур, қий-чув қилмоқ. 
Қизлар кампирни алахситиш учун бирдан 
чувурлаб юборишди. С. Аҳмад, Онажонлар. 

ЧУВУР-ЧУВУР Чувур I с. такр. Лак-лак 
одам. Чувур-чувур қилиб, алланималарни гап- 
лаишшади. Ў. Ҳошимов, Икки эшик ораси. 
Чувур-чувур тўхтади. Ҳ. Назир, Ёнар дарё. 

ЧУВ-ЧУВ айн. чувур-чувур. Амаки дар- 
возани очиши билан болаларнинг чув-чуви 
эштилди. Газетадан. 

ЧУИМОҚ фолък. Овга қуш солмоқ; қуш 
солиб ов қилмоқ. Шаҳзодаси шунқор қувиб 
чуйиб юрганда, Хизматкор беклари тинч бўп 
ётарми? «Юсуф ва Аҳмад». Беклар чуяр ол- 
тин кўлга қушини. «Юнус пари». 

ЧУК бол. Ўғил боланинг таносил аъзоси. 

ЧУКБУРРОН [чук + ф- б 1 _h> ~ қирқиш, 
кесиш] этн. Хатна (ўғил) тўйида тўйнинг 
охирги босқичи, боланинг чукини кесиш 
маросими. Ўғлини чукбуррон қилдираётган 
экан. Э. Аъзам, Кечикаётган одам. 

ЧУКРИ шв. Ровоч. [Хуррам:] Тоғдан чук- 
ри опкелиб сотишимни биласизми? « Ёшлик». 
Рангон тоғнинг ҳақиқий чўққилари, чукри- 
лар тиғиз ўсган унгурлар.. ҳали олдинда эди. 
Ш. Бўтаев, Қўрғонланган ой. 

ЧУК(У)РОН с. т. айн. чукбуррон. 


ЧУЛДИРАМОҚ 1 Шалдирамоқ, шил- 
дирамоқ. Баҳор чоғи чулдираган ирмоқлар- 
дан.. Салом бўлсин саховатли йил бошига. А. 
Орипов. Жилғаларда сувлар пастликларга 
шитоб билан чулдираб оқа бошлади. С. Аҳ- 
мад, Жимжитлик. 

2 Чулдир-чулдир, ёқимли овоз билан 
сайрамоқ. Қир устида сўфитўрғай нозик 
чулдиради. М. Мансуров, Ёмби. ..рўпарадаги 
қалин боғлар қўйнида бижилдоқ қушларнинг 
чулдираб сайрагани эшитилади. «Ёшлик». 

3 Гўдакка хос гапирмоқ; бижирламоқ. 
Жамалаксоч қизалоқ ботинкаси билан эшик- 
ни тепиб очиб, чулдираб, Жўрабек ака ка- 
равоти ёнига келди. Мирмуҳсин, Қуламас 
қоя. 

Чулдираб қолмоқ Кайфи ошиб ёки дов- 
дираб, тили гапга келмай қолмоқ. Ичкилик- 
ка Иваннинг энди иштаҳаси очилган пайт- 
да Мутавалли маст бўлиб чулдираб қолди. 
М. Осим, Элчилар. Азимбойвачча икки пиё- 
ладаёқ чулдираб қолди. С. Аҳмад, Ҳукм. 

ЧУЛДИРАТМОҚ1 Чулдирамоқ фл. орт. н. 

2 «Чулдир-чулдир» овоз чиқармоқ (ҳуш- 
так чалганда, чилим чекканда ва б. ҳолат- 
ларда). Ҳуштакни чулдиратиб чалмоқ. Чи- 
лимни чулдиратиб тортмоқ. 

ЧУЛДИР-ЧУЛДИР тақл.с. Сувнинг 
оқиши, қушларнинг сайраши, ҳуштакнинг 
чалиниши ва ш.к. да чиқадиган овозни 
ифодалайди. Сувнинг чулдир-чулдири. 

ЧУЛИ-ЧУЛИ: чули-чули бўлмоқ 1) бе- 
тартиб, бошбошдоқ бўлиб қолмоқ; 2) айн. 
чулдираб қолмоқ қ. чулдирамоқ 3. 

ЧУЛКИ \р. чулки, бирл. — чулок < т. 
«чулғов, чулғамоқ» с. дан] Хотин-қизларнинг 
тиззадан юқоригача кийиладиган узун пай- 
поғи. Капрон чулки. 

ЧУЛОН шв. Шулон, тугун оши. Гўр- 
ўғлибек айтди: -Подшо деганнинг қатори- 
да нори бўлади, Ҳамиша фуқароларга бериб 
турадиган чулони бўлади. «Гўрўғлининг ту- 
ғилиши». 

ЧУЛЧИТ с.т. Гапга сира ҳам тушун- 
майдиган, гап уқмайдиган одам. [Фотима:] 
Ҳеч бўлмаса насибангни олсанг-чи! Қандоқ 
чулчитсан! А. Қаҳҳор, Оғриқ тишлар. [Ма- 
лик:] Чулчитга ўхшаб нега гапга тушун- 
майсан? А. Кўчимов, Ҳалқа. 

ЧУЛҒАМОҚ 1 Айлантириб, атрофлаб 
ўрамоқ, атрофига ўраб қўймоқ, ўраб чиқ- 
моқ. Нари-бери бўз салласини бошига чулғаб.. 





дарвозадан ичкарига кириб бормоқда бўлган 
Сафар бўзчини махдум тўхтатди. А. Қо- 
дирий, Меҳробдан чаён. Икромжон от жи- 
ловини эгар қошига омонатгина чулғаб, тол 
тагига келди. С. Аҳмад, Уфқ. 

2 Қопламоқ, босмоқ, буркамоқ. Хона 
ичини ғира-шира қоронғилик чулғади. «Ёш- 
лик». Нурбек эти увушганини, теграсини 
нимҳарир туман чулғаганини пайқади. «Ёш- 
лик». 

3 кўчма Руҳиятини, вужудини эгалла- 
моқ, банд этмоқ, қамраб олмоқ. [Авазнинг] 
Кўксини алам, кек, ифодасиз бир ўтли туғ- 
ён чулғади. С. Сиёев, Аваз. Сунбулахон аяни 
куни бўйи ваҳимали хаёллар чулғади. Мир- 
муҳсин, Умид. Шундагина бирдан Нурбекнинг 
вужудини қўрқув чулғади. «Ёшлик». 

ЧУМАК I шв. Жўмрак. Нормат яна уйда 
қамалиб қолди, энди эски чориқларни ямаш, 
чумаги синган чойнакларни чегалаш билан 
овунар эди. «Ёшлик». 

ЧУМАК II: чумак урмоқ Ранг, тус олиб, 
қизариб пиша бошламоқ (эртапишар узум, 
чиллаки ҳақида). Бизнинг томорқадаги чил- 
лаки ҳамманикидан олдин чумак уради. Ў. 
Ҳошимов, Икки эшик ораси. Чиллаки чил- 
лакини кўриб чумак уради Бир-биридан 
кўриб ўрнак олади, тақлид қилади, бир- 
биридан ўрганади. Чиллаки чиллакини кўриб 
чумак уради, дегандек Зебонинг шодон руҳи, 
қараши Муҳаррамга кўча бошлади. Шуҳрат, 
Шинелли йиллар. 

ЧУМОЛИ Оила, тўда бўлиб бир уяда 
яшайдиган кичкина ҳашарот; қумурсқа. 
Қизил чумоли. Қанотли чумоли. н Эрта 
кузнинг илиқ, майин, тиниқ тунида чумо- 
лининг япроқлар устида ўрмалагани ҳам 
эшитилади. С. Нуров, Майсаларни аёз ур- 
майди. Бир гал яримта бошоқни судраб 
кетаётган чумолини кўрганман. Ў. Ҳошимов, 
Икки эшик ораси. 

Чумоли бел Хипча, ингичка белли, нозик 
бел. 

ЧУМОЛИЧА рвш. Чумолидай кичкина, 
зиғирдай. Шу замон кўзингиз олдида бирдан 
Кичик чумолича қолгуси Фарҳод. А. Орипов. 
[Директор:] Тушунаман, ҳаммамиз ҳам 
ёшликда ўт-олов бўлганмиз, кўзимизга фил 
ҳам чумолича кўринмаган. «Ёшлик». 

ЧУМЧУҚ Кўпинча хонадонларга яқин 
жойларда яшайдиган, ҳашарот ва дон би- 
лан озиқланадиган кичкина қуш. Чумчуқдан 


қўрққан тариқ экмас. Мақол. н Чумчуқлар 
чирқиллайди — Шом бўлганга ўхшайди. «Қў- 
шиқлар». Ёмғир ёғаётганда шодон шовулла- 
ган тарнов ҳам, бўғотдаги чумчуқлар ҳам 
бир нимадан чўчигандай овозсиз қотди. Ў. 
Ҳошимов, Қалбингга қулоқ сол. 

Чумчуқ пир этса, юраги шир этади Салга 
қўрқадиган, чўчийдиган, қўрқоқ одам 
ҳақида. 

ЧУМЧУҚКУЗ Меваси жингалак туклар 
билан қопланган, бир йиллик доривор 
ўсимлик. Қийма навбаҳорда илк кўкариб 
чиққан отқулоқ, чумчуқкўз каби доривор 
гиёҳлардан тайёрланади. К. Маҳмудов, Ўз- 
бек тансиқ таомлари. Унда митти-митти 
чумчуқкўздан тортиб қўнғир қўзигуллару оқ- 
сариқ бойчечаклар ҳам очилиб ётарди. Ш. 
Холмирзаев, Сайланма. 

ЧУН [ф. a ~ қандай? нимага? айнан, 
худди; чунки] Худди, айнан, -дек, ўхшаб. 
Кетиб тандин мадорим, гул юзим чун заъ- 
фарон ўлди. Ҳамза. Кампир бир кун зор-зор 
чун абри навбаҳор йиғлаб.. мени бисёр танг- 
ликка солди. Ғайратий, Довдираш. 

ЧУНКИ [ф. «Aj — чунки, зероки] са- 
баб боғл. Бош гап билан эргаш гапнинг 
сабабий боғланишини кўрсатади; «негаки», 
«сабаб шуки», «зероки» маъноларини бил- 
диради. Чақимчилик ёмон иллатдир, чунки 
у туфайли одамлар ўртаси бузилади. Га- 
зетадан. Айниқса, стронций-90 хатарли, 
чунки у атом портлашларида ҳосил бўла- 
ди. «Фан ва турмуш». Янги сўзлар жуда кўп 
чиқди, чунки халқ оғзаки ижоди ниҳоятда 
бой. Газетадан. 

ЧУНОН [ф. оЧ — шундай; шундай 
қилиб, шунчалик] рвш. Шунча, шундай, шу 
қадар, роса. Чунон ҳаракат қилди. Чунон 
уринса ҳам бўлмади. н Одамлар-чи тўплан- 
ди шу он Фарёдига қилолмай тоқат. Бир қа- 
мишни йиғлатиб чунон, Сўнг ўзлари қилди- 
лар роҳат. А. Орипов. Хонадонга шоду хур- 
рамлик тўлиб-тошган чунон. Ҳабибий. 

ЧУНОНАМ [асли чунон ҳам] с.т. Чунон 
ҳам, чунон. Рўзиевнинг чунонам жаҳли чиқ- 
дики, асти қўяверинг. «Ёшлик». [Бузоқ] Ға- 
заб билан мўраганча, думини хода қилиб, чу- 
нонам югурди! «Шарқ юлдузи». 

ЧУНОНЧИ [ф. — шундайки, 

шунчаликки, зеро] Яъни, масалан; жумла- 
дан. У кўп тилни, чунончи, рус, инглиз, араб 
тилларини ўрганган. н Соч касалликлари 

бир неча хил. Чунончи, сочнинг тугунсимон 
касаллиги халқ орасида «сув сиркаси» деб 
аталади. «Фан ва турмуш». 

ЧУРВАҚА Майда-чуйда, ёш болалар. 
[Чори ота:] Ёнимда ейман, ичаман, деб ти- 
шини қайраб турган беш-ўнта чурвақам йўқ. 
С. Нуров, Нарвон. 

ЧУРР тақл. с. Ҳуштак овозига ўхшаш 
товушларни ифодалайди. Қоровул бинодан 
югуриб чиқиб, «чурр» этиб ҳуштагини чалди. 
«Ёшлик». 

ЧУРРА Ички аъзолардан бирининг ёки 
улар бир қисмининг, мас., ичакнинг оси- 
либ, бирор бўшлиққа ички қорин пардаси 
билан туртиб чиқиб қолишидан иборат 
касаллик; дабба. Чурра умуртқалараро диск- 
дан чиқадиган бўлса, бел ва оёқларга оғриқ 
беради, ҳаракат чекланади. «ЎзМЭ». 

Чурраси тушмоқ 1) чурра касаллигига 
йўлиқмоқ. Орқадан қудасининг «ҳуҳ», «ҳуҳ» 
дея кетмон уриб, лой ағдаришини эшитгани- 
да, кўзидан ёш сирқиб чиқди: Чурраси тушиб 
қолмаса эди. А. Мухтор, Кумуш тола; 2) кат- 
та чиқим қилмоқ. Тўйнинг ўзи бўладими, ун- 
ча-мунчанинг чуррасини туширади. Шуҳрат, 
Умр поғоналари. 

ЧУРРАК I Ўрдакдан кичикроқ, ов қи- 
линадиган ёввойи қуш. Кун чиққунча ов қил- 
ди, шундай олғир қушлар ақалли бир чуррак- 
ни олмади. «Юсуф ва Аҳмад». 

ЧУРРАК II: чуррак нон с.т. Кавказ халқ- 
ларининг тўртбурчак шаклли тарам-тарам 
миллий нони. 

ЧУРУК с.т. Эски, жулдур, чириб кет- 
ган. Чурук тўн. Чурук маҳси. н Чуруқ кўр- 
пача ташланган сандиқ, палос — уйнинг бор 
жиҳози шу. «Ёшлик». Чурук костюм кийиб 
олган киши айниқса хириллаб кўп гапирарди. 
«Шарқ юлдузи». 

ЧУРУЛЛАМОҚ «Чурр» этган овоз чи- 
қармоқ (ҳуштак ҳақида). Узоқда ҳуштак чу- 
руллади. Ў. Ҳошимов, Икки эшик ораси. 

ЧУРҚ: чурқ этмади Овоз чиқармади; оғиз 
очиб, бирор нарса демади, индамади. Йўл- 
да Яхшибоев анчагача чурқ этмади. М. М. 
Дўст, Лолазор. Амакиси унча-мунчага чурқ 
этмайди, камгап. «Ёшлик». 

Чурқ этган товуш йўқ Ҳеч қандай то- 
вуш эшитилмайди, жимжит. 

ЧУЧВАРА Ичига қийма солиб тугилган, 
мантидан кўра кичикроқ хамир овқат. Кўк 
чучвара. Қовурма чучвара. н Чучвара жа- 


ҳон пазандалигида кенг тарқалган таом ҳи- 
собланади. К. Маҳмудов, Ўзбек тансиқ та- 
омлари. Вафо атторнинг келини бир лаган 
чучвара чиқарди. Н. Аминов, Ёлғончи фа- 
ришталар. 

Чучварани хом санамоқ Йўқ ёки амалга 
ошмайдиган нарсага ишонмоқ; хом ўйла- 
моқ, хомхаёл қилмоқ. Сен чучварани хом са- 
наб юрибсан, ука, дўст билан душманни аж- 
ратолмайсан. И. Раҳим, Ихлос. 

ЧУЧВАРАХОНА Чучвара пишириб, 
хўрандаларга хизмат қиладиган махсус ош- 
хона. 

ЧУЧИМОҚ 1 Ширин тортмоқ, ширин 
бўлмоқ. Ҳолва деган билан оғиз чучимайди. 
Мақол. н Қисқаси, ҳозир ширин гапирган 
билан оғиз чучимайди, бу қуруқ гап бўлади. 
А. Мухтор, Давр менинг тақциримда. 

2 Қизиб, доғ бўлиб тозаланмоқ. Энди от- 
ни совитмоққа киришди: тузни сувга ивитиб, 
отни ювди.. зиғир мойини чучитиб, ичига 
ишқор солиб ювди. «Гўрўғлининг туғилиши». 

ЧУЧИТИЛМОҚ Чучитмоқ фл. мажҳ. н. 
Чучитилган мой ea қовурилган гўштнинг 
мазали ҳиди димоғларга урилди. Ойбек, На- 
воий. Қўшни ҳовлидан чучитилган жувоз 
мойининг иси келди. С. Аҳмад, Ҳукм. 

Чучитилган сув Махсус йўл билан шўри 
кетказилган денгиз суви. 

ЧУЧКИРМОҚ айн. акса урмоқ қ. акса. 
Илгари Аҳмадали устма-уста чучкирса, «ғў- 
за гуллаяпти», деб башорат қилар.. эди. 
«Ёшлик». 

ЧУЧМАЛ 1 Тузи ёки шираси меъёри- 
дан кам, маза-матраси йўқ; бадхўр, тотсиз, 
бемаза. Чучмал овқат. н [Нусратбек] Аму- 
нинг қизғиш-лойқа сувини эслатувчи чучмал 
қаҳвадан тотиб кўрди-ю, ичмади. С. Нуров, 
Майсаларни аёз урмайди. 

2 кўчма салб. Тайинли бир маъноси йўқ; 
бетайин, ноаниқ, дудмол. Чучмал жавоб. 
Чучмал гап. н -Шунинг учун ер юзида чуч- 
мал одам кўп-да, — деди йигит бармоқлари- 
ни асабий ўйнатиб. X. Султонов, Бир оқшом 
эртаги. Рухсат айланг, о буюк зот, тиз чў- 
кай сизга, Ҳар хил чучмал тавозедан йироқ- 
ман гарчанд. А. Орипов, Йиллар армони. 
Дастёр йигит чучмалгина ишшайиб, apaea- 
сини шийпон томон суриб кетди. «Ёшлик. 

ЧУЧМАЛЛАШМОҚ Бачканалашмоқ, 
бачкана бўлмоқ; дудмоллашмоқ. -Бир аёл бор 





экан, — деди Баширжон чучмалланиб.. Н. 
Аминов, Ёлғончи фаришталар. 

ЧУЧМЎМА Эрта баҳорда очиладиган 
бинафшаранг, чочоқ гулли ўтсимон ўсим- 
лик ва унинг гули. Ёнбағирларда худди би- 
ров атайлаб сафсар сиёҳ тўкиб юборган- 
дек, чучмўмалар шамолда силкинади. С. Аҳ- 
мад, Жимжитлик. Қизғалдоғу чучмўмалар 
билан қопланган ариқ уватига беҳол чўк- 
дим. А. Кўчимов, Ҳамза. 

ЧУЧУК 1 Аччиқ эмас, нордон эмас; 
ширин. Чучук олма. Чучук анор. н Чучук 
қалампир асосий дармондориларнинг манбаи 
бўлиб.. айниқса, С дармондорига жуда бой- 
дир. К. Маҳмудов, Ўзбек тансиқ таомлари. 
Лимонли шарбатлар, чучук чойлар.. ўзининг 
ижобий натижасини кўрсатмасдан қўймай- 
ди. Газетадан. 

Чучук сув Таъми яхши, ичимли сув 
(дарё, булоқ ва ш. к. суви ҳақида). Чучук сув- 
ни соғиниш туйғуси ҳали менга таниш 
эмас, лекин шу дақиқадан уни мен сеза 
бошладим. А. Мухтор, Давр менинг тақци- 
римда. 

2 кўчма Кишига озор бермайдиган; ёқим- 
ли, кўнгилли, ширин. Бир аччиқнинг бир 
чучуги бор. Мақол. н Бир оғиз чучук сўз 
одамнинг кўнглини қанчалар кўтаради! Га- 
зетадан. Мени Юлдуз пари дейди, Тилим бор- 
дир болдан чучук. «Нурали». 

3 кўчма Айрим товушларни (мас., «р» 
ни) тўла айта олмайдиган. Тили чучук бола. 
н -Насимжон Файзуллаев, — деди чучук 
тил билан секретарь ва гилам четига омо- 
натгина ўлтириб, сўзини давом эттирди. 
Ойбек, О. в. шабадалар. 

ЧУЧУКЛИК 1 Чучук эканлик. Олманинг 
чучуклиги. Тилнинг чучуклиги. 

2 Ширинлик, қанд-қурс. Чучукликка ўч 
одам. Чучуклик билан чой ичмоқ. 

ЧУЧУКМИЯ айн. ширинмия. 

ЧУЧУКТОМОҚ айн. ширинтомоқ. 

ЧУЧУТ: чучут отмоқ Сайрамоқ (бедана 
ҳақида). Наврузий беданаларнинг пайдар- 
пай сайрашлари кўклам келишига «Хушвақт, 
хушвақт» деб чучут отади. Ғ. Ғулом, Ёдгор 

ЧУШКИРМОҚ шв. Акса урмоқ, аксир- 
моқ. Билинар-билинмас чушкирди. П. Турсун, 
Ўқитувчи. 

ЧУҚУЛАМОҚ Ўйиб, ковлаб, чуқур(ча) 
ҳосил қилмоқ; чуқурламоқ. Эркиндан садо 


чиқмас, у бошини эгиб, қумни чуқулаб ўти- 
рар эди. Газетадан. 

Ер чуқулаб ўтирмоқ кам қўлл. айн. ер 
чизиб қолмоқ (ёки ўтирмоқ) қ. чизмоқ. 

Валижон.. бошини қуйи солганча, ер чуқулаб 
ўтирарди. О. Ёқубов, Ларза. 

ЧУҚУР 1 от Қазилган, ўйилган ёки 
табиий чуқурлик, ўйиқ; ўра. Бировга чуқур 
қазисанг, ўзинг йиқиласан. Мақол. н Бу 
ахлатларни тезда шупуриб, бир чуқурга 
тўкиб, устидан тупроқ тортиб.. А. Қоди- 
рий, Кичик асарлар. Кўчат келтириб, чуқур- 
га қўяман, танасидан тутиб тураман, Ях- 
шибоев ўртасига тупроқ тортади. М. М. Дўст, 
Лолазор. 

2 сфт. Сатҳцан анча паст; чўнқир, те- 
ран. Чуқур дарё. Чуқур ҳовуз. Чуқур жарлик. 
н Бинонинг ранги униқиб кетган, кўҳна ёғоч 
дарвозаси олдидан чуқур ариқ оқарди. Н. 
Аминов, Қаҳқаҳа. 

Елкамнинг чуқури кўрсин «Бирор жой- 
га ҳеч қачон қадам босмайман» деган 
маънода айтиладиган ибора. -Шу магазин- 
ни елкамнинг чуқури кўрсин, — деб жаҳл 
билан чиқиб кетди [қиз]. «Ёшлик». 

3 рвш. Ичдан, ўпкадан тўлиб-тошиб 
чиққан ёки ўпкани тўлдирувчи. Қудрат 
«тушимми, ўнгимми?!» деб чуқур хўрсинди. 
Ҳ. Назир, Сўнмас чақмоқлар. Нигора чуқур 
нафас олди. «Шарқ юлдузи». Яхшибоев чуқур 
тин олди. М. М. Дўст, Лолазор. 

4 сфт. кўчма Ҳар томонлама кенг, 
асосли, атрофли, теран. Чуқур маъно. Чуқур 
илмий текширишлар. н Олимнинг бу йил- 
ларда эълон қилган мақолалари чуқур таҳ- 
лилга эга эканлиги билан ажралиб туради. 
«ЎТА». 

5 сфт. кўчма Кучли; беҳад катта. Чуқур 
қайғу. Чуқур сукунат. н Онанинг кўнгли- 
га чуқур ғашлик чўккан. «Саодат». Тайёрла- 
наётган таомларнинг сифатидан ишчилар 
чуқур қониқиш ҳосил этишяпти. Газетадан. 

6 рвш. Юзадан ичкарига, ич-ичига. Чу- 
қур ботаверди юракка ханжар. X. Даврон. 

7 рвш. Мустаҳкам, қаттиқ. Ҳалима Но- 
сированинг беқиёс санъати, табиий ea бе- 
такрор овози халқимиз қалбидан чуқур жой 
олди. «Саодат». 

ЧУҚУРЛАМОҚ Чуқур қилмоқ, чуқур 
ковламоқ. Ўрани чуқурламоқ. Зовурни чу- 
қурламоқ. 







ЧУҚУРЛАШМОҚ 1 Чуқур булмоқ, чу- 
қур тортмоқ. [Қариянинг] Сийрак қошлари 
бир-икки паст-баланд бўлди, пешонасидаги 
толим-толим ажинлари чуқурлашди. «Ёш- 
лик». 

2 кўчма Кенгаймоқ, теранлашмоқ. Му- 
ҳаббати чуқурлашди. Билими анча чуқур- 
лашди. н «Машраб», «Муштум» кулги маж- 
муаларимиз ҳажвияда унча чуқурлашолмай- 
дилар. А. Қодирий, Кичик асарлар. 

3 кўчма Жиддийлашмоқ, зўраймоқ. Му- 
аммо чуқурлашди. н Марҳумнинг шахси аниқ- 
ланиб, маълумотлар бирин-кетин кўпайган 
сари, масала янада чуқурлашиб, калаванинг 
учи кўринай демасди. «Ёшлик». 

ЧУҚУРЛИК 1 Чуқур жой; ўра, чоҳ. У 
[Султон тандирчи] битта-битта қадам 
ташлаб юради. Чуқурликлар, камарчалар 
олдида тўхтайди. «Ёшлик». 

2 кўчма Чуқур эканлик, теранлик. Уй- 
ғуннинг воқеавий шеърларида лиризмнинг, 
субъектив асоснинг чуқурлиги, эпик психоло- 
гизмнинг кучлилиги ҳам шундандир. «ЎТА». 

ЧУҚУРЧА Кичкина, пастакчуқур. Билъ- 
ярд чуқурчаси. Юз чуқурчаси. ^шДевор ости- 
даги чуқурчада қон кўпикланиб турар.. эди. 
С. Нуров, Майсаларни аёз урмайди. 

ЧУҒЗ [ф. — бойқуш] эск. кт. 

сшн. бойқуш. Уфқи хонадонингда кулсин ҳар 
замон хуршиди бахт, Ҳар тараф тахти раво- 
нинг топмасин чуғз ошён. Ғ. Ғулом. Халқ ичи- 
да басе бўлдум афсона, Чуғз янглиғ, сўрма, жо- 
йим вайрона. Муқимий. 

ЧУҒУЛЛАМОҚ айн. чуғурламоқ. 

ЧУҒУР 1 айн. чувур I. Бир зумда эшик 
болалар чуғурига тўлди. М. Исмоилий, Фар- 
ғона т. о. 

2 тақл. с. Баъзи қушларнинг баравар 
сайрашидан чиқадиган қоришиқ овозлар- 
ни ифодалайди. Қушларнинг чуғурини, булоқ- 
лар жилғасининг шилдираганини эшитгандек 
бўларди. С. Аҳмад, Жимжитлик. 

ЧУҒУРЛАМОҚ 1 «Чуғур-чуғур» овоз 
чиқармоқ, «чуғур-чуғур» сайрамоқ. Қушлар 
ошён қуриш ташвишида чуғурлайди. Ў. Ҳо- 
шимов, Икки эшик ораси 

2 айн. чулдирамоқ 3. Уч яшар бола нима 
эканини биласизми?Билмайсиз.. Кўчадан кел- 
ганингда, тиззангга ўтирса, қўлчаси билан 
юзингни силаса, чуғурласа. А. Қаҳҳор, Олтин 
юлдуз. 


ЧУҒУРЛАШМОҚ1 Чуғурламоқ фл. бирг. 

н. Қушлар чуғурлашмоқда. 

2 Баравар гапириб шовқин кўтармоқ. 
Болалар чуғурлашди. н -Ёмон одаммас бу, 
— баъзилар яна чуғурлашади. Ш. Холмирза- 
ев, Т. Усмонов, Сўнмас ўт. 

ЧУҒУРЧУҚ Қора патли, гала бўлиб 
юрадиган, ерда ва дарахтда ҳаракатланишга 
мослашган, ҳашарот ва мевалар билан 
озиқланадиган қуш. Ёз бўйи сон-саноқсиз 
ҳашаротларнинг боишга етадиган чуғурчуқ 
бир кунда 1230 километр учиб ўтади. «Фан 
ва турмуш». Боғларда тонг ғира-ширасида 
чуғурчуқ, майналарнинг нағмаси авжга ми- 
нади. С. Нуров, Нарвон. 

ЧУҒУР-ЧУҒУР 1 Чуғур 2 с. такр. Ҳовли 
жимжит, фақат сатҳида насибасини те- 
риб юрган мусичаларнинг қуқусию чумчуқ- 
ларнинг чуғур-чуғуригина жимжитликни 
бузади. «Ёшлик». 

2 Қоришиқ ғовур-ғувур гап, овоз; чу- 
вур-чувур. Тушликка чиққан аёлларнинг чу- 
ғур-чуғури.. С. Зуннунова, Олов. 

3 рвш. Ўзаро суҳбат, гурунг. Она-бола 
чуғур-чуғур қилиб, ошга дамтовоқни бости- 
ришгач.. ҳовлига туишшди. Газетадан. 

ЧУҲ айн. чув I. [Юсуф] Отни «чуҳ» деб 
ҳайдаб ўтиб кетаверди. «Юсуф ва Аҳмад». 

ЧУҲЛАМОҚ «Чуҳ» деб отни юришга 
ундамоқ. 

ЧУБИР шв. айн. чубур. Яхшибоев чў- 
бирини тўрдаги охурга боғлаб, тумшуғига 
тўрва илди. М. М. Дўст, Лолазор. Оғажон, 
менинг ёдимга плугдан чиққан чўбир от 
тушди. Ш. Холмирзаев, Сайланма. 

ЧЎГИР 1 айн. чўгири. 

2 айн. чўкиртак. 

ЧУГИРИ Сариқ ёки малларанг йўлли, 
олапўчоқ, эртапишар ширин маҳаллий қо- 
вун нави. Чўгири тилимидек олтинранг ой 
оҳиста сузар эди. «Ёшлик». 

ЧЎГИРМА Хоразм ва Қорақалпоғис- 
тонда расм бўлган катта мўйна қалпоқ. Абу 
Наср елкасига ямоқ тушган бўз чопонли 
боланинг бошидаги қўтир чўгирмасига қараб, 
ўйга толди. М. Осим, Карвон йўлларида. 
Бошида улкан чўгирма, почапўстинининг 
этагини ҳилпиратиб Ўтар бобо келди. С. 
Сиёев, Аваз. Иккалови ҳам чўгирма, тўн ва 
чориқ кийган. Э. Самандар, Тангри қудуғи. 

ЧУЗАЛА шв. Бор бўйича чўзилиб; узала. 
[Бузрукхўжа] Остига чала қуриган бедадан 





тўшаб, бошига ҳам катта бир боғини қў- 
йиб, чўзала тушиб ётиб олди. X. Тўхтабоев, 
Йиллар ва йўллар. 

ЧЎЗИЛМОҚ Чўзмоқ фл. ўзл. ва мажҳ. н. 
Синов муддати раҳбарият томонидан яна 
бир ойга чўзилди. Йўғон чўзилар, ингичка 
узилар. Мақол. н Ҳўллар ошга чўзилди. М. М. 
Дўст, Лолазор. 

2 Бўйин чўзиб, тик турган ёки ўтирган 
ҳолда гавда билан юқорига ёки бирор 
тарафга интилмоқ. Нариги хонада шовқин 
эшитилди. Яхшибоев чўзилиб қараб, кечаги 
«элчи»ни кўрди. М. М. Дўст, Лолазор. ..пакана 
шофёр оёқ учида чўзилиб, орқа бортнинг 
илгагини кўтарар.. дадам бортни тут- 
ганча, унга кўмаклашарди. Ў. Ҳошимов, 
Икки эшик ораси. 

3 Узунасига катта ҳудудни эгалламоқ, 
жойлашмоқ. Бир тарафи — дашт, бир 
тарафи — тоғ, сойликлар ичида чилвирдай 
чўзилиб ётган қишлоқ экан. М. М. Дўст, 
Лолазор. Тепаликлар қишлоқ чегарасигача 
чўзилган экан. Газетадан. 

4 Бўйига узаймоқ, ўсмоқ. Интизорлик- 
да бўйи чўзилиб, эси кириб, Саттор ака- 
сининг қадрига етадиган бўлиб қолади бу 
пичингчи пучуқ. А. Мухтор, Кумуш тола. 

5 Узоқ давом этмоқ. Беҳаловат кеча 
унинг назарида анча чўзилди. Ҳ. Назир, Ёнар 
дарё. [Жарроҳ:] Олдиндан айтиб қўяй.. 
даволаниш муддати бир йилгача чўзилиб 
кетиши мумкин. «Ёшлик». 

6 Узала тушиб ётмоқ. Арқон чўзилиб 
ётибди. н Гулчеҳра ноилож уйга қайтиб 
келиб, ўрнига чўзилди. «Саодат». [Абдураҳ- 
монбой:] Мен жиндак чўзилмасам бўлмай- 
ди, иситмам бор. X. Тўхтабоев, Йиллар ва 
йўллар. 

7 Чарчаб, ҳолдан тойиб йиқилмоқ. 
[Директор:] Агар мен бир кун у қилган иш- 
ни қшсам, эртасига ишга чиқолмай, чўзилиб 
қоламан. «Ёшлик». 

8 кўчма Кўп, узоқ гапирмоқ. Нотиқ роса 
чўзилди. 

ЧЎЗИЛУВЧАН Яхши чўзиладиган. 
Чўзилувчан толалар. Чўзилувчан модда. 

ЧЎЗИЛУВЧАНЛЙК Яхши чўзилиш 
хусусиятига эгалик. Модданинг чўзилув- 
чанлиги. Толанинг чўзилувчанлигини тек- 
ширмоқ. 

ЧЎЗИНЧОҚ Бўйи энига нисбатан ан- 
ча узун; чўзиқ, узунчоқ. Чўзинчоқ юз. Чў- 


зинчоқ ҳовли. Чўзинчоқ қовоқ. н Аёли мул- 
зам тортиб, мунғайиб қолди. Чиройли чў- 
зинчоқ юзида ёноқлари ёнди. С. Нуров, 
Нарвон. Гаванадан учган самолёт Чилининг 
чўзинчоқ харитаси бўйлаб учиб, қайсидир 
кўрфазни кесиб, Панамага тушди. М. М. Дўст, 
Лолазор. 

ЧУЗИҚ 1 айн. чўзинчоқ. Чўзиқ юз. Чўзиқ 
стол. Чўзиқ cyna. н Каталакдеккина ҳов- 
ли экан, икки-уч уй, охирида нураб ётган 
чўзиқ айвон — бор-йўғи шу. X. Тўхтабоев, 
Йиллар ва йўллар. 

2 Узоқ давом этган ёки этадиган, узун, 
давомли (овоз, товуш, ҳайқириқ ва ш. к. 
ҳақида). Чўзиқ овоз. н Олислаб бораётган 
паровоз, нола чеккандек, чўзиқ гудок чалди. 
Ў. Ҳошимов, Икки эшик ораси. 

3 тлш. Узоқ, давомли талаффуз этила- 
диган. Чўзиқ унли. Чўзиқ бўғин. 

ЧЎЗИҚПИК 1 Чўзиқ бўлишлик. 

2 тлш. Талаффузнинг узунлиги, давом- 
лилиги. Унли товушларнинг чўзиқлиги. 

ЧЎЗМА Хамирни юпқа ёйиб, юзига 
пиёз, баъзан қийма солиб, ёғда пиширила- 
диган тансиқ овқат, юпқа. Чўзма қилмоқ. н 
Бир оҳангаронликнинг тўйига келган нон, 
қатлама, чўзманинг ўзига тўққизта сандиқ 
тўлибди. М. Алавия, Тўйларимиз ҳақида. 

ЧЎЗМА-ЧАЛПАК Ёғда пиширилган 
юпқа хамир таомлар. 

ЧЎЗМОҚ 1 Тортиб узайтирмоқ, узайт- 
моқ. Резинкани чўзмоқ. Хамирни чўзмоқ. н 
[Жайрона:] Полуфабрикат магазинидан муз- 
латилган чучвара, гувалача қилиб тайёрлан- 
ган котлет, ёғли хамир, чўзиб қўйилган 
лағмонларни опкелиб, пишириб юрган одам- 
ман. С. Аҳмад, Жимжитлик. 

2 Уриб, пачақлаб, чиғирдан ўтказиб ёки 
бошқа бирор йўл билан узайтирмоқ, ёймоқ. 
Симни болғалаб чўзмоқ. н Қоратой.. қизил 
чўғ бўлган темир парчасини болға билан гурс- 
гурс урар, яссилар, чўзар, қайирар эди. Ойбек, 
Танланган асарлар. 

3 кўчма Бир гапни ҳадеб гапиравермоқ, 
гап чайнамоқ, эзмалик қилмоқ. Отанг те- 
мирчи бўлса ҳам, гапни чўзма. Мақол. н 
-Гапни чўзманг, — жеркинди Ҳақназаров.. О. 
Мухтор, Эгилган бош. 

4 Қўлни, тана аъзоларини юқорига ёки 
олдинга узатмоқ, чўзилтирмоқ. [Аваз] Қалам- 
га қўл чўзди. С. Сиёев, Аваз. Тожинисо бегим 
нола билан кўкка чўзган қўлларини ерга 







ташлаб энгашди. «Ёшлик. Креслога ўтириб, 
оёғини олдинга чўзди. «Саодат». 

5 Қўл узатиб, бирор нарсани бермоқ. 
Қараса, юзлари шафтолиқоқидай буруишқ 
бир кампир қандолатфурушга кумуш танга 
чўзиб турарди. С. Сиёев, Аваз. 

6 Узайтирмоқ (муддат, вақт ва ш.к. 
ҳақида). Ўқув йилини августгача чўзмоқ. н 
Ўша мсойда.. элчихона ходимлари озгина 
койинган бўлиб, визасини чўзиб беришди. М. 
М. Дўст, Лолазор. 

7 Орқага судрамоқ, кечиктирмоқ, пай- 
салга солмоқ. Экин кампаниясини чўзиб юбор- 
манг. н Шошилмасликнинг иккинчи, ҳам 
кучли сабаби, мумкин қадар тўйни узоққа 
чўзиб, шу воситада Анварни соғиш.. эди. А. 
Қодирий, Меҳробдан чаён. 

8 Иқтисод қилиб, тежаб-тергаб, кўпга 
етказмоқ. Оз пул олса ҳам, чўзиб-чўзиб, уч 
кунга етказди. н Бу маблағни у [Тўғонбек] 
анча чўзди. Ойбек, Навоий. 

Бўй чўзмоқ қ. бўй I 3. Кекирдак чўзмоқ 
қ. кекирдак. 

ЧУЗҒИ тлш. эск. Унли товуш ва унинг 
график белгиси (араб алифбосидан фой- 
даланилган вақтларда). У[Саидакбар]ҳарф- 
ларнинг чўзғиларини эгри-бугри ёзарди. С. Ай- 
ний, Эсдаликлар. 

ЧЎЗҒИЛАМОҚ Чўзиб тортмоқ, торт- 
қиламоқ; чўзиб-чўзиб узайтирмоқ. [Омонни] 
Кўтариб боряпман-у, нуқул қулоғимни чўз- 
ғилаб ўйнайди. Ў. Ҳошимов, Икки эшик 
ораси. 

ЧЎК: чўк тушмоқ айн. чўк(ка) тушмоқ 
қ. чўк(ка). Чўк тушиб ўтирмоқ. н Вужуди 
қулоққа айланиб, Юнусхон онаси сари эн- 
гашди, чўк тушди. «Ёшлик». [Амаки] Қўққис 
бандидан узилган шохдек гурсиллаб, кигиз 
устида чўк тушди. Н. Қиличев, Чиғириқ. 

ЧУКАР айн. чўкарқанд. Чўкар қовун мағ- 
зи кўм-кўк.. Шундай шарват-қандингиз 
манов ёқда қолади. М. Қўшмоқов. 

ЧЎКАРҚАНД Қовуннинг ширин бир 
нави. 

ЧЎКИК Ичига кирган, чўккан, ботган; 
ботиқ. Қобилжоннинг чўкик юзидан Қони 
қочди, сабри қолмади. Ҳ. Пўлат. Муаллима 
опа.. чўкик кўринадиган ўйчан кўзларини 
болаларга тикди. «Ёшлик». 

ЧУКИНДИ 1 Тинган суюқликнинг та- 
гига чўккан қуйқаси, тагида тўпланиб қол- 
ган лойқа. Агар Орол денгизининг cyeu қуриб, 


унинг сатҳидаги чўкинди тузларни қуюн 
учирса, бир қанча областларни метрлаб қа- 
линликда туз қоплар экан. А. Нурмуродов, 
Уруш бевалари. 

2 геол. Узоқ ўтмишда мавжуд бўлган, сув 
ҳавзаларининг тагидаги қолдиқлардан юзага 
келган тоғ жинслари. Тоғ жинсларининг ну- 
раши натижасида, шунингдек, чўкинди тар- 
зида бўлган экзоген конларда ҳам олтин 
учраса-да, лекин улар кўпинча саноат аҳа- 
миятига эга бўлмайди. «Фан ва турмуш». 

ЧУКИР айн. чўкиртак. Оёғимни чўкир 
тилиб, Давлатим сағана бўлиб.. «Юсуф ва 
Аҳмад». 

Чўкир тиш айн. чўкиртак тиш қ. чўкир- 
так. [Кампирнинг] Ора-сира қолган чўкир 
тишлари кўриниб кетди. «Ёшлик». 

ЧУКИРЛИК Тикан қоплаган ер, тикан- 
зор. Чўкирликда яланг оёқ елганда, Сўнгги 
пушмон наф бермайди, Юсуфжон! «Юсуф ва 
Аҳмад». 

ЧЎКИРМОҚ 1 Тиз чўктирмоқ, чўкка- 
латмоқ (асосан туя ҳақида). Туяни чўкириб 
минмоқ. 

2 кўчма Ўкситмоқ, чўктирмоқ. Ярадор- 
ман, деб кўнглингни чўкирма. «Юсуф ва Аҳ- 
мад». Кўнглини чўкирма мендай бувишни.. 
«Интизор». 

ЧЎКИРТАК Чақиртиканакдай ўткир 
синиқ-мертик шох, илдиз, поя ва ш.к. [Мус- 
тафо] Аввал сочилиб ётган чўкиртаклар- 
ни эринмай териб ташлади.. М. М. Дўст, Га- 
латепа қиссалари. Бир-икки ёмғир кўрган 
чўкиртаклар қўнғир тус олган. «Ёшлик». 

Чўкиртак тиш Чириган, еликкан синиқ- 
мертик тиш. 

ЧЎКИЧ Қаттиқ тошлоқ ер, муз ва ш.к. 
ни қазиш, ковлаш учун ишлатиладиган, учи 
ўткир пўлат асбоб; метин. Чўкич урмоқ. н 
Лекин фақат оёқ билан чиқмаслар тоққа, 
Арқон керак, чўкич керак, керак от-улов. А. 
Орипов. Биров чўкич билан заранг ерни юм- 
шатади, тўп-тўп одам юқорига шағал та- 
шийди. «Ёшлик». 

ЧЎКИЧЛАМОҚ 1 Чўкич билан уриб 
бўшатмоқ, ушатмоқ, бузмоқ, қазимоқ, ков- 
ламоқ. Кўмир чўкичламоқ. н Шу вақтда 
бир жинғилни томири билан чўкичлаб ков- 
лай берди. «Нурали». 

2 Болғалаб ишлов бермоқ. Олам бўйи тар- 
қалди шиор: Қиличларни қайта чўкичлаб, 

Биз уларни оловда ушлаб, Омоч, ўроқ қилай- 
лик тайёр!М. Шайхзода. 

ЧУК(КА): чўк(ка) тушмоқ айн. чўкка- 
ламоқ 1. Рустам бобо қиблага қараб чўкка 
тушди-да, пичирлаб, калима ўгира бошла- 
ди. X. Тўхтабоев, Йиллар ва йўллар. Кампир 
уни [кийикни] эшик олдида қолдириб, ич- 
каридан пақир олиб чиқди-да, чўкка туш- 
ганча, пов-пов соға бошлайди. С. Аҳмад, 
Жимжитлик. 

2 айн. тиз чўкмоқ қ. тиз I. Юзларингни 
майлига яшир, Керак эмас нозлар, имолар. 
Гўзалликнинг қошида ахир Чўкка тушган 
ҳатто худолар. А. Орипов. 

ЧЎККАЛАМОҚ 1 Оёқларни тиззадан 
букиб, тиз ва оёқ кафтларига таяниб ўтир- 
моқ, чўкка тушиб ўтирмоқ, чўкка тушмоқ. 
Султон пиён гиламга чўккалаб, майин, ин- 
гичка овозда гап бошлади. Н. Аминов, 
Қаҳқаҳа. Ойсара шошилмай бориб, беишк 
ёнига чўккалади. Ў. Ҳошимов, Икки эшик 
ораси. Зулхумор ерда чўккалаб ўтирганича, 
атрофга аланглади. М. Мансуров, Ёмби. 

2 Бирор нарса таъсирида оёқлари бу- 
килиб, тиззаларга таяниб қолмоқ, тиз 
чўкмоқ. Дадам, биров оёғидан чалиб юбор- 
гандек, чўккалаб қолди. Ў. Ҳошимов, Икки 
эшик ораси. Ўша заҳоти ойимнинг қўлидан 
капгир учиб кетди. Бошидаги жун рўмоли 
елкасига тушиб, қорга чўккалаб қолди. Ў. 
Ҳошимов, Икки эшик ораси. 

ЧУКМА айн. чўкинди 1. Машинасозликда 
мос келувчи электролитлар йўқлиги сабабли 
теллурнинг электролитик чўкмаси шу вақт- 
гача қўлланмай келарди. «Фан ва турмуш». 

2 Ер сатҳининг чуқурлашиб, чўкиб қол- 
ган қисми. Бухоро дельтасининг юзаси те- 
кис бўлса ҳам.. кичик-кичик чўкмалар кўп. 
П. Ғуломов, Зарафшон этакларид. 

ЧЎКМОҚ 1 Тиззаламоқ, чўкка тушмоқ. 
Чўк, деса, туя ҳам чўкар. Мақол. н Унинг 
[қудуқнинг] ёнига чўккан нортуяни эса, бо- 
ра-бора қум кўмиб, улкан туятепага ай- 
лантирибди. М. Мансуров, Ёмби. 

Тиз чўкмоқ қ. тиз 1. Мард номардга тиз 
чўкмас. Мақол. н ..бир пешин чоғи пайкал- 
да [Анвар] тиз чўкиб, Севаргулжон, мен 
сизни севаман, деди. Н. Қиличев, Чиғириқ. 

2 Умуман, бирор жойга ўтирмоқ. Турди 
ғилай Малик муаллимнинг ёнига чўкди. А. 
Кўчимов, Ҳалқа. Ранги ўчган ўриндиққа 
чўкканча, барглари тўкилган намчил новда- 


ни томоша қиляпман. «Ёшлик». Нурали ито- 
аткорлик билан супага чўкди. «Шарқ юлду- 
зи». Ҳориганимдан ноилож тўнкага чўкдим. 
«Ёшлик». 

3 Сатҳ, юзадаги дастлабки вазиятига 
нисбатан пастламоқ; ботмоқ; ич-ичига ки- 
риб кетмоқ. Ер сатҳининг бир хил жойлари 
чўкиб, бошқа жойлари кўтарилиб туради. 
«Фан ва турмуш». Алимардон унинг.. ичига 
чўккан кўзларига бир лаҳза тикилиб қолди. 
Ў. Ҳошимов, Қалбингга қулоқ сол. 

4 Тиниб, тагига ўтирмоқ, тинмоқ (суюқ- 
ликдаги аралашма, қуйқа ва ш.к. ҳақида). 
Лойқа чўкиб, сув тиниқлашибди. Намакоб- 
нинг тузи тагига чўкиб қолибди. 

5 Ғарқ бўлмоқ, ботмоқ; сувга ботиб, 
оқиб ҳалок бўлмоқ. Чўкаётган чўпга ёпишар. 
Мақол. н [Аёл] Беихтиёр мувозанатини 
йўқотиб, сувга чўкди. «Ёшлик». 

6 кўчма Қадди, бўйи қисқариб, пастроқ, 
калтароқ бўлиб қолмоқ, қисқа тортмоқ. 
Унинг [Баширжоннинг] бўйи бир қарич 
чўккандек, елкалари чиқиб, қомати олдинга 
энгашиб қолгандек эди. Н. Аминов, Қаҳқаҳа. 
Эрининг ранги докадек оқариб кетган, ўзи 
бир зумда чўкиб, кичкина бўлиб қолганди. С. 
Зуннунова, Гўдак ҳиди. Деворлар жим чў- 
каверади.. X. Даврон. 

7 Тепадан пастга тушиб, сатҳни қоп- 
ламоқ. Осмон юзини қоплаган қуюқ сарғиш 
чанг ерга чўкди. Мирмуҳсин, Ғурбатдаги 
одам. Баланд тоққа чўкар қор. «Нурали». 

8 Қопламоқ, ёйилмоқ. Оқшом чўкди. н 
Тун оғиб, қоронғилик чўкди. Мирмуҳсин, 
Темур Малик. Қишлоққа тун чўка бош- 
лаганда, менга жиян саналмиш Зокир иш- 
дан қайтди. «Ёшлик». 

9 кўчма Эгалламоқ, ўрнашмоқ (руҳий 
ҳолатга нисбатан). Онанинг кўнглига чуқур 
ғашлик чўккан. «Саодат». [Яхшибоев:] Меҳр 
кейин келди, армонларим юрагимнинг тубига 
чўкди. М. М. Дўст, Лолазор. Хотира — уну- 
тилмас, унутиб бўлмас армон. Юрак қаърига 
чўккан хаёл. «ЎТА». 

10 Маълум муддат давом қилмоқ. Орага 
оғир жимлик чўкди. «Ёшлик». Суҳбат узи- 
либ, орага сукунат чўкди. «Саодат». 

11 кўчма Руҳий тушкунликка тушмоқ. 
Фарзандининг ўлимидан сўнг она анча чўкиб 
қолди. Газетадан. Эрининг хиёнати Фази- 
латни беҳад чўктириб юборди. «Ёшлик». 




12 кўчма Иқтисодий жиҳатдан танг 
аҳволга тушмоқ; орқада қолмоқ. У [Исмои- 
лова] чўкиб қолган бир неча колхозни бирлаш- 
тириб, уларни кўтаришга раҳбарлик қилди. 
Н. Сафаров, Оловли излар. 

Кўнгли чўкмоқ қ. кўнгил 1. -Хариш деманг, 
отимнинг кўнгли чўкади, — деб Авазхон 
отининг сағрисини силади. «Гулшанбоғ». Оқ 
туя чўкди Биринчи, дастлабки қор ёғди. 

ЧУЛ 1 Ўсимлик жуда кам ўсадиган, 
доимий қуруқ ва иссиқ иқлимли, сувсиз 
бепоён дашт; саҳро, биёбон. Қизилқум чўл- 
лари. Қақроқ чўл. Бойсун чўли. Тома-тома 
кўл бўлур, Ҳеч томмаса, чўл бўлур. Мақол. 
н Поезд Малик чўли бағрини тилиб борар- 
ди. Н. Аминов, Қаҳқаҳа. Мен бу чўллар қўй- 
нида туғилиб топдим камол. А. Орипов. Чўл 
шамоллари, жумладан, гармсел ҳавони қуруқ- 
лаи/тиради. «Фан ва турмуш». 

2 кўчма кам қўлл. Ташна, зор. Болага чўл 
хотин. 

ЧЎЛИСТОН Чўл-биёбондан иборат 
бўлган ер, қуруқ саҳро. Амунинг ўнг қирғо- 
ғидаги бепоён чўлистонда биридан-бири даҳ- 
шатли воқеалар юз бера бошлади. М. Осим, 
Аждодларимиз қиссаси. Сенинг босган изинг 
бўлган гулистон, Неча душман элин қилдинг 
чўлистон. «Маликаи айёр». 

ЧУЛИҚ шв. Кичик чўпон, чўпоннинг 
ёрдамчиси. Ойчинор балоғатга етгач, уни 
Холиёрнинг чўлиғи севиб қолади. «Фан ва 
турмуш». Холбўта.. ўзим ана шу чўпонга чўлиқ 
бўлсам.. деб ўйларди. «Ёшлик». 

ЧЎЛИҚЧИ айн. чўлиқ. 

ЧЎЛЛАМОҚ Сувга ташна бўлмоқ; сув- 
самоқ, чанқамоқ. Чўллаб, оғзим қақраб кет- 
ди. Чўллаган ерлар. Чўллаган ғўзалар. н 
Саҳрода чўллаган ғариб йўловчи Бўтана сув- 
ни ҳам шарбат деб тотар. Уйғун. 

ЧУЛЛАНИШ Қурғоқчил иқпимли ўл- 
каларда экологик тизимларнинг бузилиши: 
табиий ўсимликлар ва ҳайвонлар тури ва 
миқцорининг камайиши, тупроқ унумдор- 
лигининг пасайиши ва ш.к. Дунёда 250 
миллион киши чўлланиш жараёнидан азият 
чекмоқда. Газетадан. Минтақамизда ҳам 
чўлланиш давом этаяпти. Газетадан. 

ЧЎЛЛИК Чўлда яшовчи киши, чўл ки- 
шиси. Кўпгина маданий-маиший объектлар 
чўлликларга хизмат қиляпти. Газетадан. 

ЧУЛОҚ 1 Оёғи майиб; оқсоқ. Чўлоқ ки- 
ши. Чўлоқ қуш. Чўлоқ бўлсанг ҳам, нўноқ 


бўлма. н Ибройим чўлоқнинг сўзларидан 
сўнг узунқулоқ маҳобатлар урчигани муқар- 
рар. М. М. Дўст, Лолазор. [Жувоннинг эри] 
Чўлоқ бўлса, девор ошиб, ўғирлик қилиб бўл- 
магандир. Ў. Ҳошимов, Икки эшик ораси. 

2 Қўли ёки оёғи йўқ; ногирон, инвалид. 
Қўли чўлоқ одам. 

3 с. т. Оёғи синиқ, синган (стол, стул 
ва ш.к. ҳақида). Чўлоқ стул. 

Чўлоқ кетмон Дастаси калта ёки синган 
кетмон. 

ЧЎЛОҚЛАНМОҚ 1 Оқсаб юрмоқ, оқ- 
соқланмоқ, оқсамоқ. Тангриқул чўлоқла- 
ниб, кўзини ушлаб, бошқа сўқмоқ билан 
жарликдан чиқиб кетди. Мирмуҳсин, Ил- 
дизлар ва япроқлар. Дадам чўлоқланиб 
югурди. Ў. Ҳошимов, Икки эшик ораси. 

2 Оёқ ёки қўлдан ажралиб, ногирон, 
инвалид бўлиб қолмоқ. 

ЧЎЛОҚЛ ИК 1 Чўлоқ бўлишлик. Оёқнинг 
чўлоқлиги. Қўлнинг чўлоқлиги. Стулнинг 
чўлоқлиги. 

2 Оқсоқланиб юриш, оқсоқлик. У чў- 
лоқланар, аммо чўлоқлик ва оғриқни жаҳл 
билан енгмоқчи бўлгандай, тўғри босишга 
тириишр, лекин зардаси бир неча қадамга 
етар эди, холос. Ойбек, Қуёш қораймас. 

ЧУЛП тақл. с. Нарсаларнинг сувга ури- 
лиши, бўса олиш ва ш. к. ҳаракатлардан 
ҳосил бўладиган товушларни билдиради. 
Ҳовузда кичик балиқча «чўлп» сакраб, ку- 
муш биқинини кўрсатди-да, сув юзида 
ҳалқачалар қолдириб кетди. С. Нуров, Нар- 
вон. [Марат қизнинг] Қулоғининг остги- 
насидан чўлп этиб ўпиб қўйди. Ж. Абдул- 
лахонов, Хонадон. 

ЧЎЛПИ I Аёлларнинг сочга тақилади- 
ган ёки кўкракка тушириб юриладиган, 
кумуш ёки олтиндан ясалган зийнат бую- 
ми. Шол рўмол ўраган кадхудо оналарнинг 
елкасида кумуш чўлпи жиринглайди. С. Сиё- 
ев, Аваз. Сора кампирнинг сочи учидаги 
чўлпилари шиқирлаб, юқорига кўтарилди. 
«Ёшлик». ..кекса киши бир жуфт кумуш чўл- 
nu билан тиллақош ўтказиб, эвазига ярим 
халтагина ун олди. С. Анорбоев, Сайли. 

ЧУЛПИ II шв. Човлисимон саватча. Лақ- 
қа балиқлар шу қадар кўпки, чўлпи.. сувга 
тиқилса бас, тўлиб чиқаверади. Э. Саман- 
дар, Тангри қудуғи. 

ЧЎЛПИЛЛАМОҚ «Чўлп-чўлп» овоз чи- 
қармоқ. Тош сувга чўлпиллаб тушди. 






ЧЎЛПОН 1 (Ч — катта) астр. Ёруғ 
тонг юлдузи; Зуҳра, Венера. Осмон элининг 
турфа-туман юлдузи кўпдир, Хўбдир бари- 
си, равшани — Чўлпон, ёзажакман. А. Орипов. 

2 кўчма Гўзал, чиройли, шаҳло (кўз ҳа- 
қида). Ўйнатиб қош, дилни ўртаб, кўзи чўл- 
поним келур. Уйғун. Шу чўлпон кўзларнинг 
буюк ҳурмати, Шу ақиқ лабларнинг рост сўзи 
дея, Сўйланг-чи, вафонинг надир қиммати, 
Сиз ҳам кутганмисиз бирор сония ?! А. Ори- 
пов. 

3 Чўлпон (хотин-қизлар исми). 

ЧУЛП-ЧУЛП Чўлп с. такр. Онам мени 

бағрига босиб, юз-кўзим демай, чўлп-чўлп ўпа 
бошлади. А. Кўчимов, Ҳалқа. 

ЧУЛТОҚ 1 Юлинган, кесилган, калта, 
тўмтоқ. Чўлтоқ дум. н [Нормат:] Шариф 
отолмайди — қўли чўлтоқ. «Ёшлик». Чўпон 
бола яйловда зерикиб ўтирганида, урушда 
кўрганларини чўлтоқ қалам билан бир парча 
қоғозга тушира бошлайди. М. М. Дўст, 
Лолазор. 

2 кўчма Нотўла, юмалоқ-ёстиқ, тўмтоқ. 
Чўлтоқ жавоб. Иншони чўлтоқ қилиб қўйиб- 
сиз. Жавоб чўлтоқ бўлиб қолди. 

ЧУЛЯЛПИЗ Ёввойи ялпиз, кийикўтлар 
туркумига мансуб бир йиллик ўт. 

ЧЎЛҚУВАР Чўлни ўзлаштирувчи, қўриқ 
ерларни экиб обод қилувчи. Чўлқуварлар- 
нинг фарзандлари ҳам яхши мактабларда 
ўқиши керак. Газетадан. 

ЧЎМИЛМОҚ 1 Чиниқиш, даволаниш 
мақсадида ёки иссиқцан дарё, ҳовуз ва ш. к. 
сувига тушиб сузиб юрмоқ. Умид мошки- 
чирини туширди, ундан кейин анҳорга чўмил- 
гани жўнади. Мирмуҳсин, Умид. 

2 Ечиниб ювинмоқ. Душда чўмилмоқ. 
Ҳаммомда чўмилмоқ. н [Фотима:] Кечқу- 
рун Рашид абзининг мўрчасига борамиз.. 
Сизам юринг. Маза қилиб чўмилиб келамиз. 
Ў. Ҳошимов, Икки эшик ораси. 

3 кўчма Кўмилмоқ, чўммоқ, ботмоқ. 
Океан ҳам нур қўйнида чўмиларди. «Ёшлик» 
Шабнамга чўмилиб, кўз очар дунё. Газетадан. 

ЧУМИЧ Суюқ овқатни шопириш ва 
сузиш учун ишлатиладиган, узун дастали 
рўзғор асбоби; ёғлоғи. Ёғоч чўмич. Сирлан- 
ган чўмич. Қозонда бўлса, чўмичга чиқар. Ма- 
қол. Туяни чўмич билан суғориб бўлмас. Ма- 
қол. н ..қозонда cym қайнаган, cym чўмичда 
шопирилган, чўмичга қасмоқ ҳиди уннаган. М. 
М. Дўст, Лолазор. 


Чўмичда қоқмоқ Бировнинг ҳақини, 
тегишини қоқиб, уриб қолмоқ. -Ҳатто энг 
олийжаноб мақсадлар бўлганда ҳам, — дейди 
Юсупов, — оддий одамларни чўмичда қоқмас- 
лик керак. Газетадан. 

2 Бирор идишдан сув олиш учун ишла- 
тиладиган, дастаси калта, ёғоч, металл ёки 
пластмассадан қилинган рўзгор асбоби. Саид 
сув тўла чўмични узатаётганда, бир қул- 
тум сув отасининг сонига тўкилиб кетди. 
«Ёшлик». 

Экскаватор чўмичи Экскаваторнинг қум, 
тупроқ оладиган қисми; ковш. 

ЧЎМИЧЛАМОҚ Чўмич билан сузмоқ 
ёки ўлчамоқ. Ҳўрандалар сотувчининг ат- 
рофини ўраб, ерга чўққайиб ўтирибдилар. 
Оитазлар [овқатни] чўмичлаб сузиб бериб 
турибди. F. Ғулом, Шум бола. Хотин-халаж 
даладан чиқиб, ўчоқбошидаги катта фляга- 
дан чўмичлаб сув ича бошлади. С. Сиёев, 
Отлиқ аёл. 

ЧЎММОҚ 1 Суюқликка, сувга ёки 
юмшоқ нарсага ботмоқ, чўкмоқ, кўмилмоқ. 
Сувга чўммоқ. н Саодат.. ич кўйлагига бир 
оз атир сепиб олгач, оқ чойшаблар орасига 
кириб, парёстиққа чўмди. И. Раҳим, Ихлос. 
Бир кун томчи бўлиб, абадият Денгизига 
чўмиб кетаман. Уйғун. 

2 кўчма Берилмоқ, кўмилмоқ, ботмоқ. 
Хаёлга чўммоқ. н Мунчоқ кўзларингни ти- 
киб турардинг, Чўмсам хаёлларга гоҳо, как- 
лигим. А. Орипов. Хаёлга чўмган кишига 
олдидаги ҳақиқатдан йироқларда бўлган 
хаёлий ҳур-ғилмонлар ортиқча лаззатлик- 
дир. А. Қодирий, Кичик асарлар. 

3 Юзага келмоқ; қарор топмоқ; чўкмоқ. 
Ёдгор жиддий сукунат чўмган залга қараб 
қўйди. Ў. Ҳошимов, Қалбингга қулоқ сол. 

4 кўчма Кўмилмоқ, қопланмоқ. Қийғос 
гулга чўмар ҳар битта оғоч. «Саодат». Аброр 
ой нурларига чўмган саҳродан қайтаётиб, 
ўзини худди.. ой сатҳида кетаётган одамдек 
ҳис этди. О. Мухтор, Эгилган бош. 

ЧУНГ \хит. | шв. Катта, улкан; зўр; куч- 
ли. Чўнг харсанг. Чўнг гавдали. Чўнгдарё . н 
[Яхшибоев] Сездики, Қўзибойнинг дардлари 
чўнг. М. М. Дўст, Лолазор. Укиши чўнг бувам 
бўладилар-да! Ҳ. Шайхов, Туташ оламлар. 
Билаги чўнг баҳодир ночор қолган шоҳни 
опичлаганча, хатарсиз жойга еткизади. А. 
Дилмуродов, Фано даштидаги қуш. Нақадар 




сулувсан, нақадар инжу, Эй, сен илимол юртин 
чўнг ўрмонлари. А. Орипов. 

ЧУНТАК 1 Кийимнинг пул ва б. зарур ен- 
гил нарсалар олиб юриш учун тикилган 
сиртқи ёки ички халтачаси; кисса. Ён чўнтак. 
Устки чўнтак. Соат чўнтак. н Бирор жой- 
да топилса ногоҳ гавҳар донаси, Чўнтаги те- 
шик ҳар ким даъво қилган ҳамиша. А. Орипов. 

Чўнтагидан тушиб қолган с.т. Бировлар- 
дан қолиб кетган; сийқаси чиққан. Ҳачон- 
лардир Ғарбнинг чўнтагидан тушиб қолган 
одатларни «янгитдан» урф қилишимизга 
ҳожат йўқ. Газетадан. Чўнтак дафтар Ёнда 
олиб юриладиган, зарур маълумотлар ёзиб 
бориладиган кичик дафтарча; ён дафтар. 
Элмурод Ойимхон ва Гулсум тўғрисида га- 
пирганда, Алексей Иванович бу номларни 
чўнтак дафтарига ёзиб олди. П. Турсун, 
Ўқитувчи. 

2 кўчма с. т. Кимсага тегишли маблағ, 
пул. Ўз чўнтагидан сарф қилмоқ. Бировнинг 
чўнтагига тушмоқ. н Соябон дегани ҳам 
қиммат матоҳ экан. Чўнтак кўтармади. А. 
Нурмуродов, Уруш бевалари. Чўнтак чатоқ. 
Чўнтак қачон Қайта қурарўзини?0. Матжон. 

ЧУНҚАИМА Ўзбекча курашда қўлла- 
надиган усуллардан бири. Чўнқайма — энг 
нозик санъат. н Борди-ю, полвон чўнқайма- 
ни эплай олмаса, ўзи мағлуб бўлади. Т. Мурод, 
Қўшиқ. Бўри полвон Ўтан полвонни чўн- 
қаймага олиб урди. Т. Мурод, От кишнаган 
оқшом. 

ЧЎНҚАЙМОҚ 1 Оёқларни тиззадан 
букиб ва икки оёқ панжасига таяниб ўтир- 
моқ. Кумушбиби ариқ бўйидаги бир ўринни 
кўзлади-да, сакраб, нариги юзига ўтди ва 
чўнқайди. А. Қодирий, Ўтган кунлар. 

2 Орқа оёқларини букиб ўтирмоқ (ҳай- 
вонлар ҳақида). 

ЧУНҚИР 1 с.т. Чуқур, теран. Чўнқир 
ҳовуз. 

2 Чуқурлик; ўра. Полк йўлга шай, сароси- 
ма йўқ эди, Шунда Али чиқиб келди чўнқир- 
дан. А. Мухтор. 

ЧУП [ф. <_> j-i. — дарахт, ёғоч; хода; ҳас- 
са] 1 Новда, шох бўлаги; ингичка, узун 
тараша, ёғоч парчаси. Ота узун чўп билан 
шиша тубини ковлаштира туриб, саволомуз 
тикилди. «Ёшлик». Даврон тоға яктаги 
ёқасидан зирк дарахти чўпидан йўнилган 
тишковлагични олиб.. тиш ковлашга туш- 
ди. Н. Аминов, Қаҳқаҳа. 


2 Бирор мақсад учун махсус тайёрлан- 
ган таёқ(ча). Ноғора чўп. Лангар чўп. Гугурт 
чўпи. н [Ноғорачи] Ноғора чўпи билан 
ноғорани эмас, худди ўзига ўхшаш бир 
йигитнинг қалбини савалаганини билмай 
қолди. Ў. Ҳошимов, Қалбингга қулоқ сол. 

3 Молга овқат бўладиган қуруқ ўт, хас- 
хашак (беда, пичан ва ш. к.). Уй эгаси Му- 
қимийни ётқизиб, дарғанинг отига яна пича 
чўп солгач, кўча эшикни тамбалаб, оёқ учида 
ичкарига кириб кетди. С. Абдулла, Мавлоно 
Муқимий. 

4 Ўсимлик, гиёҳ. Норинда сув бор экан, 
Чўллар сувга зор экан. Чўп битмаган биёбон, 
Сув келса, гулзор экан. «Кўшиқлар». Мен бу 
кун дўстларимга афсус-надомат билан Ерга 
чўп қадамаган амирлардан сўйлайман. А. Ори- 
пов. 

Арининг инига чўп суқмоқ Тинч ҳолатни 
бузиб, ўзига зарар қилмоқ. Охир-оқибат, зан- 
ғарнинг қилиб юрган ишини қаранг. Арининг 
инига чўп суқади-я. А. Кўчимов, Ҳалқа. Кў- 
зига чўп солмоқ (ёки ташламоқ) қ. кўз. У 
ердаги чўпни бу ерга олиб қўймайди Ҳеч иш 
қилмайди; ойимтилла. Чўп бўлиб кетмоқ (ёки 
қолмоқ) Озиб кетмоқ, ориқлаб, қилтириқ 
бўлиб қолмоқ. Фазилат опанинг аҳволи оғир- 
лашиб бораверди. Ранги сарғайиб, озиб, чўп 
бўлиб қолди. М. Ҳазратқулов, Журъат. Чўп 
тушди Орага совуқчилик, хиралик тушди, 
иш бузилди. Ширин суҳбатга чўп тушди. н 
[Ҳасанали} Отабекдаги бу ҳолларнинг сирини 
билгандек, муҳаббати орасига чўп бўлиб 
тушган кейинги уйланиши аламидан, деб қарор 
қилиб қўйган эди. А. Қодирий, Ўтган кунлар. 
Чўпдан ҳадик олмоқ Ҳар нарсадан ҳадик 
олмоқ, шубҳа қилмоқ, ҳадиксирамоқ, 
кўрқмоқ. [Салмонов] Хулосаларга қараб иш 
кўриш лозимлигини унутдими, чўпдан ҳадик 
олдими.. ҳар ҳолда, иш жуда сусайиб кетган 
эди. И. Қаландаров, Шохидамас, баргида. 
Қўй оғзидан чўп олмаган қ. қўй. 

ЧЎПИЛЛАТМОҚ «Чўлп -чўлп» овоз 
чиқармоқ. У [Нигора] онасининг бўйнига 
осилиб, у юзидан-бу юзидан чўпиллатиб ўпа 
бошлади. С. Аҳмад, Пойқадам. 

ЧЎПОН Яйловда майда мол боқувчи 
киши. Раимбой таёқ олиб, чўпон бўлмоқчи 
эмиш. Н. Норматов, Исмоил тоға тарози- 
си. [Ошно] Ҳеч кимга айтмасдан, тоғдаги чў- 
пон танишининг ўтовида яшади. М. М. Дўст, 
Лолазор. 






ЧУПОНЛИК Яйловда майда мол бо- 
қиш билан шуғулланиш, чўпон касби. 
Шоирлик ёдимдан чицқан маҳали Чўпонлик 
йилларим тушар эсимга. А. Орипов. 

ЧУПОН-ЧУЛИҚ Чўпон ва чўлиқлар. 
Брезент капа остида беш-ўн чоғли чўпон- 
чўлиқ қўйларнинг жунини қирқишаётган эди. 
Н. Аминов, Ёлғончи фаришталар. 

ЧУПСА махс. Тайёр ип ёки ипак тутам- 
лари ўраладиган, узунлиги бир метргача 
бўлган силлиқ таёқ. Дадаси ярим чоракли 
қозонда пилла қайнатар, ёғоч чўпса билан 
ипак учини илинтириб олиб, калава қилаёт- 
ган бўларди. С. Анорбоев, Сайли. Дераза 
тагидаги бошқаси чўпсага ипак ўрамоқда. 
С. Анорбоев, Сайли. 

ЧУПХИНА Ёввойи хина; хинадошлар- 
га мансуб бир йиллик бегона ўт. 

ЧУПЧАК I 1 Топишмоқ, жумбоқ. Чўп- 
чак топар ўйнамоқ. 

2 Халқ оғзаки ижодида: ҳикоя, эртак, 
ушук. Нега зерикасан энди? Бир йил-ярим 
йил най чалиб, чўпчак айтиб бериб юраман. 
Ҳ. Ғулом, Машъал. 

ЧУПЧАК II Ёқиладиган майда қуруқ 
шох-шабба, хас-чўп. Юнус ота шитирлат- 
масдангина чўпчак териб юрийди. А. Қоди- 
рий, Обид кетмон. 

ЧУПЧАКЧИ 1 Топишмоқ тўқувчи, то- 
пишмоққа уста одам. 

2 Эртак айтувчи, халқ эртакларини ях- 
ши биладиган ва таъсирли қилиб айтувчи 
одам; эртакчи. 

ЧУРИ тар. 1 Қул хотин; тутқунликдаги 
аёл. У қишлоқларда фақат қиз чўрилардан 
қирқ нафар бўлиб, уларга эгалари кўп зулм 
қилар эканлар. С. Айний, Эсдаликлар. 

2 Хизматкор хотин; оқсоч. [Жамила:] Мен 
сизни ўла-ўлгунча дуо қилай, лойиқ кўрсан- 
гиз, чўрингиз бўлиб, эшигингизни супурай. 
Ҳамза, Бой ила хизматчи. 

ЧУРИЛИК Чўри бўлишлик; оқсочлик, 
қуллик. [Бой:] Бу нозанин увол! [Жамила] 
Чўриликка эмас, бекачликка арзийди-я! 
Ҳамза, Бой ила хизматчи. [Фотима:] Мен 
сизга айтсам, муҳтожман, бу ерда чўрилик 
қилиб, ойига саккиз фунт оламан. Мир- 
муҳсин, Нил устида ой. 

ЧУРТ рвш. Кескин, шарт, шартта. Чўрт 
ўгирилмоқ. Чўрт кесиб гапирмоқ. Чўрт синиб 
тушмоқ. Чўрт жавоб. н Улар кўчани чўрт 
кесиб, рўбарўдаги қўрага қараб юра бош- 


ладилар. Ғ. Ғулом, Шум бола. Матпанонинг 
эти увушиб, чўрт бурилди. С. Сиёев, Аваз. 

ЧУРТАН: чўртан балиқ Дарё ва кўллар- 
да яшайдиган, майда, ўткир тишли йирт- 
қич балиқ. [Ҳовуздаги] Зоғора балиқ, чўртан 
балиқ, лаққа балиқлар гоҳ сув юзига чиқиб.. 
гоҳ билтанглаб ўйнаб, шўнғиб кетарди. Ж. 
Шарипов, Хоразм. 

ЧУРТКЕСАР Шартта гапирадиган, ай- 
тадиган. Мен тоғамнинг ҳақгўй, талабчан, 
ўрни келганда чўрткесар одамлигини илгари- 
дан билардим. «Шарқ юлдузи». 

ЧУРТТА кам қўлл. айн. чўрт. Гўрўғли Бад- 
кирга тармашиб туриб, иягига бир шохлади, 
тиши тилини чўртта қирқиб ўтди. «Гўрўғ- 
лининг туғилиши». 

ЧУТ I \р. счётн — пул ҳисоб-китоби; 
ҳисоблашни амалга ошириш мосламаси] 1 
Бухгалтерияда, идораларда қўлланадиган, 
тўртбурчак рамкага маҳкамланган темир 
симларга тизилган доналарни суриб, кўшув 
ва айирув амаллари бажариладиган содда 
мослама. Чўт қоқмоқ. Чўтга солмоқ. н Кек- 
сагина одам дамодам шақиллатиб чўт қоқа- 
ди. Мирмуҳсин, Яширинган куч. Бухгал- 
терия хонасидаги чўтларнинг шақ-шуқи, 
одамларнинг узуқ-юлуқ гаплари энди аниқроқ 
эшитиларди. Газетадан. 

2 Мўлжал, тахмин, ҳисоб. [Ғофир:] Ме- 
нинг чўтимда ҳаммаси бўлиб беш юз сўмдан 
ошмас эди-ку? Ёки адашдингизми экан-а, бой 
ота ? Ҳамза, Бой ила хизматчи. 

Чўт бермайди Фойда бермайди. -Трак- 
торларимиз ёмон эмас, лекин «универсаллар» 
бир оз чўт бермай қўйди.. — деди Икромжон. 
И. Раҳим, Хислат. Чўт эмас Писанд эмас, 
ҳеч нарса, ҳеч гап эмас. [Нурмат тоға:] 
Пулни-ку, тўлайсан. Сенга пул чўт эмас. С. 
Аҳмад, Жимжитлик. 

ЧУТП шв. Теша. Дарахтларни чўт билан, 
болта билан қирқиб, ўтни ёқиб, фамил чойни 
дамлаб, эгарини курси қип, аслаҳасини ерга 
қўйди. «Юсуф ва Аҳмад». 

ЧУТАЛ Қимор ўйинларида ютган то- 
мондан олинадиган пул, улуш. [Абдулқаҳ- 
ҳорнинг] Ҳорнига ейдирган овқат учун то- 
падирган ақчаси қиморбозлардан чўтал бўлиб 
қолган эди. Ҳамза, Танланган асарлар. 

2 Улуш, ҳисса. Қўзибой чол ана шу иши 
учун мол эгасидан чўтал олади. Ш. Хол- 
мирзаев, Оғир тош кўчса. 




ЧУТАЛЧИ Қиморда ютуқдан чўтал 
олувчи одам. Қиморни бошқарадиган нўтал- 
чи ютган томондан ўн сўмга бир сўм олиб 
турар, баъзан чўтал пулдан ютқазганлар- 
ни, қарз бериб, «кўтариб» қўяр эди. Ҳ. Нуъ- 
мон ва А. Шораҳмедов, Ота. 

ЧУТИР 1 Чечак, қўтир ва ш.к. нинг изи 
қолган. Соҳиб хунук: чечак туфайли Юзи 
чўтир, сўқир бир кўзи. Уйғун, Тонг қўшиғи. 
Айни суҳбатда ҳозир бўлган чўтир ҳисобчи 
масхараомуз тиржайдики, Яхшибоев бунда 
бошқачароқ бир синоат борлигини пайқади. 
М. М. Дўст, Лолазор. 

2 Ғадир-будур, ўнқир-чўнқир. Чўтир ён- 
ғоқ. н Чўлнинг чўтир бетида чалакам- 
чатти ўсган янтоқлар қуриб, сарғайиб ётиб- 
ди. Ҳ. Ғулом, Замин юлдузлари. 

ЧУТКА [р. гцётка — чўтка] 1 Нарсаларни 
ювиш, тозалаш учун ясси дастага тартибли 
қилиб маҳкамланган қил толаларидан ёки 
симлардан иборат буюм. Қил чўтка. Тиш 
чўтка(си). Кийим чўтка(си). 

2 Соч, қош, киприкни бўяшда ишла- 
тиладиган, кичик дастасига қилсимон то- 
лалар ўрнатилган пардоз буюми. Шифтга- 
ча етган каттакон тошойна олдида атир- 
упаю турли бўёқлар, қош бўяйдиган чўтка- 
дан тортиб, тирноқ оладиган асбоблар — 
ҳаммаси бетартиб сочилиб ётибди. Мир- 
муҳсин, Умид. 

3 Бўяш, оқлаш учун кўпинча қилдан 
ясаладиган асбоб; мўйқалам. Бўёқчилик 
чўткаси. н Уста қорамой, чўтка ва бош- 
қа хил асбоблари турадиган ёғоч сандиқ- 
дан қоғозга ўроғлиқ бир нарса чиқарди. Н. 
Аминов, Қаҳқаҳа. 

ЧУТКАЛАМОҚ Чўтка билан тозаламоқ. 
Кийимларни чўткаламоқ. н Ундан кейин 
[Нафиса] уйдан эрининг костюмини олиб 
чиқиб чўткалайди. Мирмуҳсин, Топилган 
ҳусн. 

ЧУТЛАМОҚ Мўлжалламоқ, чоғламоқ; 
мўлжаллаб, чоғлаб кўрмоқ. Имкониятларни 
чўтлаб кўрмоқ. н Шивир-шивирга кўра, 
йигитлар Латифбойни ўлгудек дўппослаш, 
умуман.. ўша қиз номини бошқа тутмайди- 
ган қилиб қўйишни чўтлаган эдилар. «Ёшлик». 

ЧУХ кт. Катта; кўп; жуда. Душман бўлса, 
чўх савдолар солайик, Ажал етса, ўққа учиб 
ўлайик. «Юнус пари». Ёшлик — бу умрнинг 
бетакрор фасли, Жўшқин ва оловли, чўх гў- 
зал чоғи. «Ёшлик». 


ЧУЧАНГЛАМОҚ шв. 1 Чўчиб, қўрқиб 
қочмоқ, сакрамоқ. Сигир чўчанглади. 

2 салб. Бирдан асабийлашиб кетмоқ; 
асабий ҳолда аччиқ гаплар айтмоқ. Искан- 
дарнинг гапини ҳеч бир оғир олмайдиган одам 
ўша куни чўчанглаб кетди. М. Мансуров, 
Ёмби. 

ЧУЧИМОҚ 1 Бехос ташқи ёки ички 
таъсирдан сакраб, сапчиб тушмоқ, сескан- 
моқ. Чўчиб уйғонмоқ. н Пешайвонда бано- 
гоҳ телефон жиринглаб, [Искандар] чўчиб 
тушди. М. Мансуров, Ёмби. Ориққина бир 
бола машина товушидан чўчиб, йўл четига 
чиқди. С. Нуров, Майсаларни аёз урмайди. 
[Яхшибоев] Хаёлига келган қалтис фикрдан 
чўчиб тушди. М. М. Дўст, Лолазор. 

2 кўчма Қўрқмоқ, ҳадиксирамоқ; шубҳа- 
ланмоқ. Қийинчиликлардан чўчимоқ. н Гоҳо 
ваҳималар бағрингни тилиб, Роса чўчитади, 
юришмас ишинг. А. Орипов. [Муҳсина] Ўғли 
талоқ айтса, келин уйдаги лаш-лушларни 
талоққа қўшиб кўтариб кетишидан чўчийди, 
холос. М. М. Дўст, Лолазор. 

ЧЎЧЧАЙМОҚ Аразлаган, хафа бўлган, 
ҳазиллашган, ҳуштак чалган вақтда бир оз 
олдинга чўзилмоқ (лаб ҳаракати ҳақида). 
Ойиси уни [Хуршидни] зўрға қувиб тутаркан, 
қиқир-қиқир кулар, лабларини чўччайтириб, 
аллақандай овозлар чиқарарди. Н. Аминов, 
Қаҳқаҳа. Вазира аразлагандек, чўччайиб қа- 
ради. «Ёшлик». 

ЧЎЧҚА 1 Гўшт ва ёғ олиш учун боқи- 
ладиган жуфт туёқли, калта оёқли, йирик 
сутэмизувчи уй ҳайвони. Ёввойи чўчқа. 
Хонаки чўчқа. н [Бола] Девордан ошиб қараб, 
хир-хир овоз чиқариб, пўчоқ титкилаётган 
уч-тўртта чўчқани кўрди. «Ёшлик». 

2 сўк. Аблаҳ, ҳайвон. [Ишчи:] Мана, Ис- 
мат деган янги директор келди. Шу тузукми 
деб ўйловдик. Ғирт чўчқа экан. «Ёшлик». 

ЧЎЧҚАБОҚАР Чўчқа боқувчи. 

ЧЎЧҚАЧИЛИК Чорвачиликнинг чўчқа- 
ларни урчитиш ва боқиш, улардан гўшт, ёғ, 
тери ва б. маҳсулотлар олиш билан шуғул- 
ланадиган соҳаси. Бўпти, бинонинг бир то- 
монида чўчқачилик, иккинчи тарафида қора- 
молчилик фермасини ташкил қиламиз. Га- 
зетадан. 

ЧЎЯН \р. чугун < т. чўйан] Пўлат ҳосил 
қилиш ёки қуйма деталлар тайёрлаш учун 
ишлатиладиган, углерод билан темирдан, 
шунингдек, жуда оз миқцордаги бошқа 




қўшилмалардан иборат қотишма (пўлатга 
нисбатан мўртроқ ва кам болғаланувчан бў- 
лади). Оқ чўян. н Чўяндан қаттиқдир бо- 
тир бадани. «Юсуф ва Аҳмад». 

2 сфт. Чўяндан тайёрланган, чўяндан қи- 
линган. Жоннинг роҳати-да бу мўрча. Чўян 
бандли пвчкани ёқишингиз билан, қозонда сув 
исийди. Ў. Ҳошимов, Икки эшик ораси. 

ЧЎҚИЛАМОҚ 1 Ҳадеб чўқийвермоқ, 
дам-бадам тўхтовсиз чўқимоқ, тўхтовсиз 
чўқиб емоқ. Жўжалар чўқилаб дон емоқда. 
Қизилиштон чўқилаб дарахт тешмоқда. 

2 кўчма Ҳадеб уришавермоқ, бўлар-бўл- 
масга койийвермоқ; ҳар ёндан тинмай тан- 
беҳ бермоқ; таламоқ. Коллектив ўртага олиб 
изза қилди, бўлмади. Кейин кўпчилик уни 
чўқилаб, кавушини тўғрилаб қўйди. Ҳ. Назир, 
Ўтлар туташганда. 

3 айн. чўқимоқ 3. Овқатдан бир-икки чў- 
қилади. 

ЧУҚИМ нумератив с. Сонлар билан бир- 
га қўлланиб, асосан овқатнинг бармоқлар 
учи билан сиқиб олинган миқцорини бил- 
диради. Бир-икки чўқим ош. н Севаргул 
хушлар-хушламас товоқчага бир капгир ош 
сузди, сўнг.. ошдан бир чўқим оғзига солди. 
Н. Қиличев, Чиғириқ. 

ЧЎҚИМОҚ 1 Тумшуқ билан илиб олиб 
емоқ. Жўжалар дон чўқишмоқда. Мулла бил- 
ганини ўқир, Товуқ кўрганини чўқир. Мақол. 
н Патнисда тўртта кулча, икки бош қизил 
чиллаки ва қуш чўқиган қандайдир бир бош 
узум бор эди. Ойбек, Танланган асарлар. 

Бир чўқиб, икки қарайди Жуда эҳтиёт- 
кор одам ҳақида. 

2 Тумшуқ билан зарб бермоқ (қуш ва 
паррандаларга нисбатан). Қарға қарғанинг 
кўзини чўқимайди. Мақол. н Бургут жон- 
ҳолатда унга [латта-путталар боғланган 
ходага] ташланиб, тирноқлари билан чан- 
галлаб чўқирди. Бу — дастлабки ов — машқ 
эди, албатта. «Ёшлик». 

Бир чўқишда қочирмоқ Устун чиқмоқ. 
Мулла Мамажон ўз даврида ялқовлик билан 
«Алиф лайли»даги Абутанбални бир чўқишда 
қочирадиган киши бўлган экан. Ғ. Ғулом, Ти- 
рилган мурда. 

3 кўчма Қўл учи билан чимдиб, озгина 
емоқ, еб кўрмоқ, татимоқ. [Ҳожи ва Ҳаса- 
нали] Сўзлашмасдангина, лагандан бирмунча 
чўқиган бўлдилар-да, қўл артдилар. А. Қо- 
дирий, Ўтган кунлар. 


4 кўчма с. т. Баланд келиб, зўр чиқмоқ; 
қаттиқ койимоқ, уришмоқ. Ораларида зўр- 
зўр адвокатларни чўқиб ташлайдиган раҳ- 
барлари бор эмиш. Ойбек, Улуғ йўл. 

ЧУҚИНДИ дин. Мусулмон динидан қай- 
тиб, христиан динига кирган, чўқинган. У 
[Зокиржон] ўн икки ёшида найрангбоз Азим 
чўқинди тўпига қўшилиб, жарчилик қилган. 
М. Қодиров, Ханда ва қаҳқаҳа усталари. 

ЧЎҚИНМОҚ I 1 дин. Қўл учини пешо- 
насига ва икки елкасига келтириб ибодат 
қилмоқ, худога сиғинмоқ (христианларда); 
христиан динига кирмоқ. -Ҳа, Абжал, чў- 
қиндингми, шапкани қанчага олдинг?! — де- 
дим. А. Қодирий, Кичик асарлар. 

2 Умуман, ибодат, сажда қилмоқ, си- 
ғинмоқ, топинмоқ. Бутга чўқинмоқ. Оловга 
чўқинмоқ. н Баримиз ўз тилимизда чўқи- 
ниб бордик, Масковдан то Берлингача сўки- 
ниб бордик. М. Юсуф. 

3 кўчма салб. Қулларча сажда қилмоқ, 
сиғинмоқ, топинмоқ. Пулга чўқинадиган 
одам. 

ЧЎҚИНМОҚ II Чўқимоқ 1, 3 фл. ўзл. н. 
-Анови Мусулмонқул бўлмаса, бошқа Алим- 
қул бош кўтариши аниқ! — деди қушбеги ва 
дастурхондан чўқиниб давом этди. А. Қо- 
дирий, Ўтган кунлар. Тўрқовоқ ичида тул- 
лак ҳам қоқинди, чўқинди, сайраб бир нафас. 
Ғ. Ғулом. 

ЧЎҚИШТИРМОҚ шв. 1 Чўқишмоқ фл. 

орт. н. Хўрозларни чўқиштирмоқ. 

2 Май косаларини ёки қадаҳларни бир- 
бирига тегизиб олмоқ, уриштирмоқ. [Яхши- 
боев] Чўқиштириб ўтирмади, дадилроқ бўлай 
деб, қадаҳни олди-ю, шартта сипқарди. М. 
М. Дўст, Лолазор. 

ЧЎҚМОР 1 Тўқмоқ шаклидаги қадимий 
уруш қуроли; гурзи, шашпар. Асроранинг 
миясига биров чўқмор билан ургандай бўлди. 
«Ёшлик». ..бўшроқ жойгаўтган йигитчанинг 
худди орқасида, деворга тиркалиб турган узун, 
оғир чўқморга унинг [Ғозиддиннинг] кўзи 
тушди. О. Мухтор, Эгилган бош. 

2 Тош кесадиган, парчалайдиган оғир 
тўқмоқ. Фарҳод, қўлида теша ва чўқмори 
билан катта-катта тоғ тошларини қўпо- 
риб, Сирни бўға боииади. И. Жабборов, Кўҳ- 
на харобалар сири. 

ЧЎҚҚАЙМОҚ 1 айн. чўнқаймоқ. Унча- 
мунча гапга йиғламайдиган Умид янтоқ. 




чақиртиканаклар ёнида чўққайиб ўтириб, 
ҳўнг-ҳўнг йиғларди. Мирмуҳсин, Умид. 

2 Диккайиб, қўққайиб чиқиб турмоқ. 
Чўққайган катта тош. 

ЧУҚҚАРА шв. Соққа (ёнғоқ ўйинида). 

ЧУҚҚИ 1 Тоғнинг энг баланд, юксак 
жойи. Ҳисор чўққилари оқариб, шаҳар, қиш- 
лоқларга яқинлашиб келгандай туюлди. С. 
Нуров, Майсаларни аёз урмайди. Асрий 
чўққилар қуёшда ялтирар ва сукут сақлар, 
унинг тўишдаги қорлар кўзни қамаиипирар- 
ди. «Саодат». 

2 Тик нарсаларнинг энг юқори қисми. 
Телерадиоминоралар чўққиси. н Навқирон 
бир теракнинг чўққисида ошён, Кеч куз 
тонготарин салом билан олқишар. Ғ. Ғулом. 

3 кўчма Эришилган ёки эришилиши 
мумкин бўлган энг юксак даража, поғо- 
на, кўрсаткич; олий нуқта. Камолот чўқ- 
қиси. Бахт чўққиси. н Фидокорона меҳ- 
натсиз илм чўққиларини эгаллаб бўлмай- 
ди. Газетадан. Шафқатсиз дунёда шеърият 
ғолиблигини сезиш, унинг беқиёс қудрати- 
ни ҳис этишнинг ўзи киши кайфиятини 
юксак чўққига кўтариб, дунёни инсон кўзи- 
га чаман қилиб кўрсатади. «ЎТА» 

Чўққи соқол 1) калта қилиб қўйилган 
соқол. Вафо аттор чўққи соқолини қашлади, 
йўталиб олиб, бир чеккага тупурди. Н. Ами- 
нов, Қаҳқаҳа; 2) шундай соқол қўйган 
киши. Абдуваҳоб Шоший эллик беш ёшларда, 
қотма, чўққи соқол, қарашлари ўткир бир 
одам. Мирмуҳсин, Тунги чақмоқлар. 

ЧЎҒ I 1 Ёниб бўлиб, алангаси сўнган 
ўтин, кўмир ва ш.к. Лахча чўғ. Самоварга 
чўғ ташламоқ. н Ошпаз оппоқ халатининг 
енгларини намойишкорона шимариб, кўрага 
кўмир чўғини терди. «Ёшлик». 

Чўғ устида ўтиргандек Бетоқат, бесаран- 
жом, безовта. Суҳбат вақтида [Султон Ҳу- 
сайн] ўзини худди чўғустида ўтиргандек ҳис 
қилди. А. Кўчимов, Ҳалқа. Ўзини ўтга, чўққа 
урмоқ Мақсадга эришиш учун ўзини ҳар 
ёққа урмоқ, ҳеч нарсадан қўрқмай, тап 
тортмай ҳаракат қилмоқ. Биз ёшлигимизда 


кўрган қаттиқчиликни шу болаларим кўр- 
масин, деб ўзимни ўтга ҳам урдим, чўққа ҳам 
урдим. И. Ўктамов, Ҳикоялар. 

2 кўчма Аланга, оташ, тафт; иштиёқ, 
завқ-шавқ. Ишқ чўғи. Умид чўғлари. Юрак 
чўғи. н Халқ кўксига чўғ солиб турадиган 
шеърлар бўлади. Газетадан. Юрагига санъат 
чўғи тушган қиз ўз мақсади сари интилди. 
Газетадан. 

ЧЎҒ II Салмоқ, чама. Ҳосилнинг чўғи ях- 
ши. Пулнинг чўғи. н [Нонни] Салмоқлаб кўр, 
чўғи оғирроғидан ол. Ғ. Ғулом, Шум бола. 

Чўғи қочган Миқдоран камайган, озай- 
ган. Икки атрофда пахтасининг чўғи қочган 
далалар гоҳ чўп бўлиб ғўзапояси қолган, гоҳ 
naxmacu эгатларга оқиб тушган пайкаллар 
билан алмашинади. М. Мансуров, Ёмби. 

ЧЎҒЛАНМА: чўғланма лампа Электр 
токи ўтганда, ички сими (толаси) қизиб, 
чўғланиб, ёрқин нур сочадиган ёруглик 
манбаи. Дастлабки чўғланма лампани 1872 
йилда А.Н. Лодигин ихтиро қилган. «ЎзМЭ». 

ЧЎҒЛАНМОҚ 1 Чўғ ҳолига келмоқ, чўқ- 
қа айланмоқ; чўғдек қизармоқ. Гулхайрининг 
кўзлари чўғланган кўмирдек яшнаб, киприк- 
ларига тутун илашгандай бўлди. С. Нуров, 
Нарвон. [Султонов] Тинмай, босиб-босиб че- 
кади, ҳар тортганида, аламининг зўридан 
nanupocu чўғланиб, ёниб кетгудек бўларди. М. 
Мансуров, Ёмби. 

2 кўчма Чўғдек ёнмоқ, ярқирамоқ. [Пай- 
ғомовнинг] Яшил кўзлари чўғланиб, юзи қо- 
ронғида гугурт чаққандек яна ҳам ял-ял ён- 
ди. С. Нуров, Нарвон. 

ЧЎҒОЛ 1 Бақувват, тўладан келган; ғў- 
лабур. [Болаларнинг]Яна бир чўғолроғи «Нор- 
мат акам урушга боряпти, Гитлерни ўлди- 
риб келади», деб бошқаларнинг гапини бўлиб 
қўяди. И. Раҳим, Чин муҳаббат. 

2 эск. Бақувват, кучли хизматкор. Хон- 
нинг раъйи cye чиқаришга тўхтади.. Барча 
шаҳар ea қишлоқларга саркорлар, чўғоллар 
тарқатди. Улар халқдан солиқ йиғишти- 
ришга, ёрдам тўплашга буюрилган эди. А. Қо- 
дирий, Меҳробдан чаён. 

ШАБ [ф. — кеча, тун; кечаси] кт. 

кам қўлл. Сутканинг қоронғи қисми; кеч, 
тун, кеча. Утшчи шаб ул сакбачча кечаги 
бесаранжомликни баттарроқ қилди. А. Қо- 
дирий, Кичик асарлар. 

Бозори шаб эск. Рўза кунларида кечаси 
бўладиган бозор, тунги бозор. [Шайханто- 
ҳурда] Болалар жуда кўп, бозори шабнинг ҳар 
бурчида тентираб юришади. Ойбек, Болалик. 
Шаби ҳижрон поэт. Айрилиқ туни, айри- 
лиқ кечаси. 

ШАБАДА Енгил, майин шамол. Субҳи- 
дам шабадаси. Оқшом шабадаси. Баҳор ша- 
бадаси. н Тонг чоғи, ҳаво очиқ, офтоб ҳали 
чиқмаган. Лекин юлдузлар кўринмайди, ёқимли 
шабада эсмоқда. С. Айний, Дохунда. Бир оз- 
дан кейин Амударё томонидан эсган салқин 
шабада бўғиқ ҳавони тарқатиб юборди. Ж. 
Шарипов, Хоразм. 

Кўкрагига шабада тегмоқ айн. кўкрагига 
шамол тегмоқ қ. шамол. Юраги соғ одамларни 
кўрсангиз, кўкрагингизга шабада тегса, бут- 
кул тузалиб кетсангиз ажабэмас. А. Қаҳҳор, 
Минг бир жон. 

ШАБАДАЛАМОҚ 1 Тоза, соф ҳавода 
бўлмоқ, тоза ҳаводан нафас олиб юрмоқ. 
-Бирпас шабадаланг, райком болам, — деди 
чол. Ойбек, О.в. шабадалар. 

2 айн. шамолламоқ 1. Нега қўзғалдингиз, 
тўрам ? Шабадалаб қолманг, яна. И. Султон, 
Бургутнинг парвози. 

ШАБАДАЛАТМОҚ 1 Шабадаламоқ 2 
фл. орт. н. Чақалоқни шабадалатиб қўйма. 

2 Шамол (шабада) билан ғуборини кет- 
казмоқ; шамолламоқ. Хоналарни тез-тез 
шабадалатиб туриш керак. н Хирмонга тў- 


килган пахтани қабул қилиш, ёйиб шаба- 
далатиш, қоплаш ва жўнатиш — анча ма- 
шаққатли иш. И. Раҳим, Куз лавҳалари. 

ШАББОДА поэт. айн. шабада. Шаббо- 
далар тарар сочингни. Кўзгу тутар сувлар 
юзингга. Манман деган барно йигитлар Бош 
уради босган изингга. Уйғун. Ва шаббода қур- 
ғур илк саҳар Олиб кетди гулнинг тотини. 
Ҳ. Олимжон. Юзларимга майинлик билан Хуш 
шаббоданг урилди салқин. X. Салоҳ. 

ШАБГАРД [ф. — тунда айла- 

нувчи, тунги қоровул; тунги ўғри] эск. тар. 
Тунги қоровул; миршаб. Бандиларнинг meea- 
рагини яланғоч қилич кўтарган шабгардлар 
ўраб олган. С. Айний, Қуллар. Растанинг 
ўртасида девордаги қозиққа осилган қора 
фонус хира ёнмоқда, чироқ остидаги гулхан 
олдида.. шабгард [миршаб одами] ётарди. С. 
Айний, Дохунда. 

ШАБДОР [ф. . .t.] Йўнғичқанинг бир 

тури. 

ШАБИСТОН [ф. ,jl-. ■». . 7 , — кечки ётоқ- 
хона; қоп-қоронғи кеча, қоронғилик] 1 эск.кт. 
Кечки ётоқхона; ички ҳарам доираси. 

2 кўчма поэт. Қоронғилик, зулмат ҳукм- 
рон бўлган жой; тун. Шабистонда хаёл сур- 
сам, Сен осмонимда юлдузсан. На юлдузсан, 
ой гулюз, Шабистонимда кундузсан. Т. Қаҳ- 
ҳор, Оқ ўрик. 

Шамъи шабистон Қоронғиликни, мас- 
канни ёритувчи нур, равшан чироқ. Ўчмагай 
сўнгра Муқийм шамъи шабистоним менинг. 
Муқимий. 

ШАБИХУН [ф. g y-'i; ■” — тунги ҳужум, 
тунги талон-торож]: шабихун урмоқ 1) би- 
рор томонга қараб югурмоқ, чопмоқ; жуф- 

такни ростламоқ. Охири, чол-кампир мас- 
лаҳатлашиб.. бир кечадаёқ шабихун уриб, 
узоқ бир қиииоққа ғойиб бўлдик. Ғайратий, 
Сабаби тириклик; 2) эск. кечаси қўққисдан 
ҳужум қилмоқ, билдирмай бостириб кир- 
моқ. Юлдузларга шабихун урган Ҳаҳрамонга 
қурарлар қаср. У. Исмоилов, Сайланма. 

ШАБКУР [ ф. j£~_i — тунда кўрмай- 
диган] Кечаси, қоронғи тушганда кўрол- 
майдиган. Шабкўр одам. н [Узоқ вақт\ Ов- 
қат емаслик натижасида кишининг боши 
айланади.. кўзлари хиралашади, ҳатто шаб- 
кўр бўлиб қолади. Газетадан. 

ШАБКЎРЛИК Қоронғиликда кўз кў- 
риш қобилиятининг ёмонлашуви; шом ва 
тунда яхши кўрмаслик. Ёш мол сут ёки ем- 
хашак орқали «А» витамини олмаса.. [унда\ 
шабкўрлик аломатлари рўй беради. Газетадан. 

ШАБЛОН I | нем. Schablone — андоза, 
намуна] 1 тех. Бирор нарсанинг қолипи; 
андоза. Шаблон ясамоқ. н Чигит сеялка- 
ларини созлаш учун.. яратилган «ПС-56» 
шаблони республика саноати томонидан бир 
неча юз дона ишлаб чиқарилди. Газетадан. 

2 кўчма Чайналган, сийқаси чиққан 
нарсага кўр-кўрона эргашиш, шундай йўл; 
қуруқ сафсата. Ёзувчиларни халқнинг бой, 
жонли тилидан фойдаланиб, ижод аҳллари- 
ни шаблондан қочиб, ижодий изланиш ва 
интилишга чақиради. А. Алиев, Жулқунбой 
сабоғи. Ҳисқаси, шаблон йўқлиги Ойбек ти- 
лининг асосий хусусиятидир. «ЎТА». 

ШАБЛОН II сфт. Кўр-кўрона тақлид 
қилишга асосланган; бир қолипдаги, сий- 
қаси чиққан, чайналган. Нотиқнинг шаблон 
нутқига хос типик элементларни топиш.. 
учун, таъсирдан ташқари, ўзига хос талант 
ҳам бўлиши керак. «ЎТА». 

ШАБЛОНЛАШМОҚ Шаблонга ай- 
ланмоқ, сийқалашмоқ. Шаблонлашган усул. 
Шаблонлашган ибора. н Навоиёна ёзилган 
Ниёзий асарлари мақсадсиз тақлидчилик, 
шаблонлашган шаклбозлик юзага келтирган 
ғазаллардан иборат бўлмай.. реал ҳаёт, воқе- 
ликнинг шакли, талаби билан бунёд этилган 
бадиий асарлардир. «ЎТА». 

ШАБЛОНЧИЛИК Иш ёки ҳаракатда 
кўр-кўрона тақлид қилиш, сийқаси чиққан 
усулни қўллаш. Шаблончиликка қарши ку- 
рашмоқ. 

ШАБНАМ [ф. Ҳ-Д, — шудринг < — 

тун + — ҳўл, нам; сув] Баҳорда, ёзда 


кечаси ҳароратнинг пасайиши туфайли 
майда томчилар тарзида ерга инадиган ҳаво- 
даги, атмосферадаги буғ, намлик; ҳаводан 
инган мусаффо томчи; шудринг. -Ҳудуқлар- 
да сув камайиб қолганда, қўйларга тонг шаб- 
нами қўнган гиёҳ шимитиб ҳам олиб юрдим, 
— деди Чатоқбобо. С. Нуров, Дурдона. Эр- 
талабки шабнам қуёш иссиғида дарҳол кў- 
тарилгандай, хафалик ҳам Ойқиз дилидан 
дарҳол кўтарилиб кетди. Ш. Рашидов, Бў- 
рондан кучли. Отам эккан чигитлар Бир- 
дай текис унади, Шабнам эмган ғўзалар Нур 
қўйнида кулади. 3 . Диёр. 

ШАБНАМЛАНМОҚ Шабнам билан 
қопланмоқ, юзига шабнам тушмоқ. Ёқут 
кўзли олтин узук билан порласа Келинчакнинг 
хиналанган нозик бармоғи, Чанқоқ-чанқоқ 
термулишлар — биринчи бўса Шабнамланса 
себарганинг тоза япроғи. F. Ғулом. 

ШАБНАМЛИ Шабнам тушган; шабнам 
қўнган, шабнам билан қопланган. Бир ба- 
ҳорнинг шабнамли тонги эди, Япроқ йиғлоқ 
киприклардай намланган. А. Умарий. 

ШАБНАМСИЗ Шабнам тушмаган; шаб- 
нам қўнмаган. Шабнамсиз тонг. Шабнамсиз 
қуруқ майсалар. 

' ШАБОҲАНГ [ф. Лиъ^-А,] (Ш - катта) 
астр. Катта Ит буржидаги энг йирик ёруғ 
юлдуз; Сириус. 

ШАБПАРАК [ф. jS. — тунда учув- 
чи] эск. кт. айн. кўршапалак. Кундуздан сўра- 
дим: -Мухолифинг ким ? Дедики: Шабпарак, 
бойўғли, бўри. М. Шайхзода. 

ШАБРАНГ [ф. — тун рангидаги] 

эск. Қора рангдаги, қора. 

ШАБРОН айн. шевро. Тагчарм, хиром, 
шаброн, амирконларнинг қай хилидан сўрасан- 
гиз, топилади. «Муштум». ..эгнида янги беқа- 
сам тўн, оёғида шаброн этик, ҳаяжони юзига 
қалққан. Ж. Абдуллахонов, Тошқин. 

ШАБ-РЎЗ, шабу рўз [ф. jjjj^^i, — ке- 
чаю кундуз] кт. кам қўлл. Кеча-кундуз, ке- 
ча ва кундуз, кун-тун. Чалпак бирла ош та- 
шиб, ўтса шабу рўзлари. Ҳамза. 

ШАБЧИРОҚ [шаб + чироқ] 1 Қоронғи- 
ликда нур сочиб турадиган афсонавий тош; 
чақнаб турадиган, рангдор, ярқирама тош. 

2 айн. шамчироқ. Ҳош-қовоқ ораси тўрт 
йил сақланган Умид шабчироғи порлади ғоят. 
Ғ. Ғулом. 

ШАБЧОР [ф. 6 ‘_^ < _ )-i-u тун + 

(j — ўтламоқ] қ.х. Чорва молларини тунда 
ўтлатиш. 




ШАВАҚИ шв. Шовқин-сурон кўтарув- 
чи, бақироқ; шанғи. Шавақи одам. 

ШАВВОЛ [а. Jl — унча катта, кўп 
бўлмаган] Қамария йил ҳисобининг 29 кун- 
дан иборат ўнинчи ойи. Ислом дини талаби- 
га кўра, худонинг бандаси бир ой рўза тут- 
ган, рамазон ойидан сўнгги шаввол ойининг уч 
куни рўза ҳайити қилиши.. лозим. Газетадан. 

ШАВКАТ [а. сА — тикан; тиғ; куч, 
қудрат, қувват] 1 Эл-халқ ичида қозонил- 
ган катта обрў, ҳурмат; шон-шуҳрат, дов- 
руқ. Ҳизини ер-кўкка ишонмаган онаси.. бу 
қизни катта шавкат ва дабдаба билан уза- 
тии/ни орзу қиларди. Ойбек, Танланган асар- 
лар. Шавкати оламга кетиб, Бировларга қам- 
чи чопиб.. «Ойсулув». Ҳайдан келди бу шав- 
кат, ўзғирлик, пешқадамлик. Миртемир. 

2 Салобат, виқор; савлат. Саройнинг ўр- 
талигида.. адрас кўрпачалар тўшалган ший- 
пон остида.. шавкат билан парёстиққа 
суяниб, карвонбоши ўтирмоқда эди. С. Айний, 
Қуллар. 

3 Дабдаба, тантана, ҳашамат. Базм бу- 
тун шавкати, бутун анъана ва одати.. би- 
лан давом этади. Ойбек, Танланган асарлар. 

4 Шавкат (эркаклар ва хотин-қизлар 
исми). 

ШАВКАТЛИ 1 Катта ҳурмат ва обрўга 
эга бўлган; донг таратган; шонли, шуҳрат- 
ли. Менинг шавкатли кунларим ўтди, энди 
тунларим яқинлашмоқда.. Мирмуҳсин, Меъ- 
мор. 

2 Дабдабали, ҳашаматли. Шавкатли қаср. 

ШАВЛА [ф. 4Jj -Д, / 4_Li — гуручдан тай- 
ёрланган юмшоқ ош] Гўшт, сабзи-пиёз ва 
гуруч солиб пишириладиган бўтқасимон 
овқат. Шавла пиширмоқ. Шавлани емоқ. Ар- 
зимайди ғалваси, куйдиради шавласи. Мақол. 
н Бир қўлида лаганда шавла, бир қўлида 
чойнак кўтариб кириб келаётган Гулчеҳра 
эрига ғалати қараб қўйди. С. Зуннунова, Гў- 
дак ҳиди. 

Қулоғининг тагида шавла қайнатмоқ 

Шапалоқ билан урмоқ, тарсаки солмоқ. 
Ҳўшни звено бошлиғига ўғлингизни тутиб 
берсам, қулоғи тагида шавла қайнатиб қўярди. 
Ҳ. Назир, Сўнмас чақмоқпар. 

ШАВҚ [а. jj -Д, — ҳис-туйғу, эҳтирос; 
кучли орзу, ҳавас, истак] 1 кт. Кучли ҳа- 
вас, интилиш; қизиқиш, иштиёқ. Бу ғазал- 
да.. ёш йигитнинг ҳисси, шавқи, нашъаси 
янгради. Ойбек, Навоий. Бу тил-адабиёт 


муаллими таълим ва тарбия ишини севар, 
юрагида тобора кучайган бир шавқ билан 
мактабда ишлар эди. Ойбек, Нур қидириб. 

2 Шундай интилиш, қизиқиш туфайли 
юзага келган кўтаринки руҳий ҳолат; завқ. 
Шавққа тўлиб куйламоқ. н [ Гули:] Ғазал- 
ким, сўзлагай ишқдин, сафодин. Ғазалдин бу 
каби шавқ олмаган ким? Уйғун ва И. Султон, 
Алишер Навоий. Гармончи ҳам шавқидан бе- 
ихтиёр ўртага тушиб, ўйин айни доли-гули- 
га келганда, майдон гумбурлаб кетди. Ойбек, 
Қуёш қораймас. 

ШАВҚЛАНМОҚ Бирор нарсага ғоят 
мамнунлик ҳисси билан берилмоқ, руҳий 
кўтаринкилик билан қизиқмоқ; завқланмоқ. 
Шавқланиб куйламоқ. н Нодиржон Наби- 
жонович ёш дўстининг ичдан тўлқинланиб 
бораётганидан шавқланди. Ж. Абдуллахонов, 
Орият. Кафтларини бир-бирига уриб, шавқ- 
ланиб, ўртоғини мақтади Комила. Ойбек, О.в. 
шабадалар. 

ШАВҚЛИ 1 Бирор нарсага ғоят бери- 
либ ёки қизиқиб кетадиган; серзавқ. Шавқли 
одам. 

2 Кишига шавқ-завқ, руҳий кўтарин- 
килик, шодлик, роҳат бахш этадиган; жўш- 
қин; жозибали, завқли. Яшил уватларда 
завқли қўишқлар, Шавқли ҳангамалар бўлар 
кўп шинам. F. Ғулом. Унинг назарида, бундан 
суюмлироқ, бундан ҳам завқ ва шавқлироқ иш 
йўқ эди дунёда. Н. Фозилов, Дийдор. 

ШАВҚСИЗ 1 Бирор нарсага юракдан 
берилиб, қизиқиб кетмайдиган; бирор нар- 
садан завқлана олмайдиган; лоқайд. Шавқ- 
сиз одам. 

2 Кишига шавқ-завқ, ҳузур бағишла- 
майдиган; завқсиз. Шавқсиз мусиқа. Шавқсиз 
ҳикоя. 

П1АВҲАР [ф. jJh — эр] эск. Хотиннинг 
эри; эр, рафиқ. Инчунин ўшал хотиннинг.. 
шавҳари жавобгардир. И. Акрам, Адолат. 

ШАГРЕНЬ [фр. chagrin — ф. < т. 

сағри] 1 Қўй, эчки, от териларидан тайёр- 
ланган, гадир-будур юмшоқ тери. Шагрен- 
дан тикилган маҳси. 

2 махс. Муқовага ишлатиладиган қогоз 
ёки коленкор. 

ШАДДОД [а. jIILi — кучли, қудратли; 
жуда ёмон (оғир); қийин; золим, қаҳрли] 1 
Ўз хоҳиши, ҳукмини ўтказадиган; шафқат- 
сиз, золим. Болалар бахтининг юлдузларига 
Заҳарлар сочмоқчи қайси жаллодлар ? Дунё- 




нинг равиланлик — кундузларига Зулмат қуй- 
моқчими бебош шаддодлар? М. Шайхзода. 
Иброҳим ака, гапингиз тўғрику-я, лекин 
Исфандиёр тўрани шаддод дейишади. Ж. 
Шарипов, Хоразм. 

2 Ўз фикрини ўтказишга тиришадиган; 
ўжар, чўрткесар; ўз фикрини қатъийлик би- 
лан, дадил айтадиган, тортинмас (асосан 
аёллар ҳақида). Шаддод, гапини бировга бер- 
майдиган, эркакшода Асрора звенога бошлиқ 
бўлди. С. Аҳмад, Уфқ. Майнанинг уддабу- 
ронлиги.. [Иван Василични] ҳайратда қол- 
дирди: «Шаддод қиз. Оламга татийди». Ш. 
Тошматов, Эрк қуши. 

ШАДДОДЛИК Шаддод шахсга хос 
хислат, хатти-ҳаракат. -Бунга мен жавоб 
бераман, — деди у [Лобархон] шаддодлик 
билан. И. Раҳим, Зангори кема капитани. 
Тожихонни, шаддодлигига қарамай, Маш- 
рабжон ёнида қизларга хос иффат чулғаб 
оларди. Мирмуҳсин, Югурдак. 

ШАЖАРА [а. — дарахт; дарахт 

шаклида тузилган схема] Маълум бир уруғ 
авлодларининг келиб чиқиши ва ўзаро 
қариндошлик даражасини изчиллик билан 
кўрсатувчи рўйхат, тарих; силсила. Сомо- 
нийлар шажарасининг сўнгги бутоғи бўлган 
подшо Нуҳ бинн Мансур касалманд одам эди. 
М. Осим, Китобга ихлос. Шажарамиз бор. 
Унда барча аждодларимизнинг тарихи ёзил- 
ган. А. Ҳакимов, Илон изидан. 

ШАИ I Тайёр ҳолга келтирилган; тай- 
ёр, тахт. Ҳамма нарса шай. Доим шай бўлиб 
турмоқ. Қуролни шай қилиб қўймоқ. н 
Клубда столлар ясатиб бўлинган. Ўтиришни 
бошлашга ҳамма нарса шай. М. Хайруллаев, 
Кўнгил. Асбоб-ускуна шай бўлса, материал- 
лар тахт бўлса, калавачи панд емайди. М. 
Жўра, Қуёшдан нур эмганлар. 

ШАИ II [а. &СГ Д, — нарса, буюм; нима- 
дир] кам қўлл. Нарса, предмет. У [Раҳмон- 
али\ ҳикоя қилади: «Муҳаббат бир бало 
шайдир, гирифтор бўлмаган билмас». Н. Са- 
фаров, Катта карвон йўлда. 

ШАИБА [нем. Scheibe — лаппак; гардиш; 
диск] 1 тех. Гайка ёки винт каллаги остига 
қўйиладиган, ясси ҳалқа кўринишидаги 
деталь. Унинг орқасидан гайка, шайба.. яна 
аллақандай эҳтиёт қисмлар чиқиб келавер- 
ди. «Муштум». 

2 спрт. Хоккей ўйинида қўлланадиган, 
қаттиқ қора резинадан тайёрланадиган яс- 


си диск. Дарвозага шайба киритмоқ. Шайба- 
ни урмоқ. Шайбани тўсиб қолмоқ. 

ШАИДО [ф. I л. — севгидан девона 
бўлган, ҳаддан ташқари гирифтор, мафтун] 
1 Бирор кимсани ғоят даражада севиб қол- 
ган, мафтун бўлган, унинг учун ҳамма нар- 
садан кечишга тайёр; жўшқин ошиқ. Шай- 
do бўлмоқ. Шайдо қилмоқ. н -Парво қил- 
ма. Омон-эсон Тошкент борайлик, бировнинг 
суқи тушмаганидан топиб бераман. Кўриб- 
санки, у ҳам шайдо, сен ҳам. Мени дуо қи- 
лаверасанлар, — деди Суннат. Шуҳрат, Ши- 
нелли йиллар. - Шайдоларингиз иккита бў- 
либ қолибдими ? — деди яна кимдир. Яна кулги 
кўтарилди. М. Қориев, Ойдин кечалар. Гул 
юзи уни [Ғуломжонни] шайдо қилган ўша 
дамда, хирмонда Ҳаётнинг Мадаминхўжа 
қизи эканлигини билибмиди? М. Исмоилий, 
Фарғона т. о. 

2 Бирор нарсага ғоят даражада қизиқа- 
диган, ашадций ишқивоз. Футбол шайдоси. 
Мусиқа шайдоси. Санъат шайдоси. н Акаси- 
нинг ҳар қандай янгилик шайдоси эканлиги 
хусусида гапира кетди. «Ўзбекистон қўриқ- 
лари». 

ШАЙДОЙИ [ф. — телбаларча 

ошиқлик] 1 айн. шайдо. Бир кўришдаёқ у 
қизга шайдойи бўлди. Хоккей шайдойилари. 

2 Бирор кимсани ғоят даражада севиш 
ёки бирор нарсага ниҳоятда берилиш ту- 
файли ақл-ҳушини йўқотган; мажнуннамо, 
девона. Ўзингиз ҳам бирор қизни шайдойи 
бўлиб севганмисиз? Шукрулло, Жавоҳирлар 
сандиғи. 

ШАЙДОЙИЛИК Шайдо эканлик, 
шайдо бўлишлик; шайдолик, мафтунлик. 

ШАИДОЛИК Шайдо эканлик, шайдо 
ҳолат. Менинг шайдолигим бу нозпарвар дил- 
рабодандир. Ҳабибий. Шайдолигимни, дилбар, 
инкор қилмасанг-чи. Шўхий. Биламан баҳор- 
нинг эрка шамолин, Севаман тупроқнинг уй- 
ғониш чоғин, Бўсалар фаслини, ёрнинг жа- 
молин.. Ҳай-ҳай, шайдолигим тутмасин та- 
ғин! М. Шайхзода. 

ШАИИН [а. — нуқсон, кам-кўст] 

Икки учига тарози паллалари осиб қўйи- 
ладиган, унда тортиладиган нарса оғирли- 
гини аниқлаш учун хизмат қиладиган те- 
мир ёки ёғоч мослама. Холмат аканинг қораси 
кўринди. У елкасида тарозининг шайиними, 
лангарми, нималарнидир кўтариб, хирмон то- 
мон жадал келмоқда. И. Раҳим, Куз лавҳа- 




лари. Тарозибон бўлмаган вақтларда шайин 
боилига ўтиб, юк тортиш ҳам [Ҳошимнинг] 
қўлидан келади. С. Айний, Эсдаликлар. 

ШАИКА \р. шайка < турк. saika — 
казакларнинг катта қайиғи] Босқинчилик, 
ёвузлик қилиш ниятида тил бириктириб иш 
кўрадиган кишилар тўдаси. Жиноятчилар 
шайкаси. н Қўрқмас, ғсшратли милиция 
раҳбари турли шайкаларга даҳшат солди. 
Газетадан. 

ШАИЛАМОҚ Тайёр ҳолатга келтир- 
моқ, тайёр қилиб қўймоқ, тахт қилмоқ. От- 
араваларни шайламоқ. н Тракторимни 
шайлаб қўйганман. Қатор ораларида қўшиқ 
айтиб ишламасам, армондан чиқмайман. Ф. 
Нуруллаев, Бўз йигит. Одамларни механи- 
заторлик курсларида ўқитяпмиз.. техникани 
кўкламга шайлаяпмиз. Газетадан. Халқни.. 
курашга шайлаш керак. Ойбек, О.в. шабадалар. 

Ўзини шайламоқ Бирор иш-ҳаракатни 
бошлашга тайёр бўлиб турмоқ. Сизлар ҳам 
белни маҳкам бойланглар, ўзларингни шай- 
ланглар. «Равшан». 

ШАЙТАНАТ [а. — шайтонлик, 

иблислик; ярамас, шайтоний қилиқлар] 1 
дин. Шайтонлар; шайтонлар макони. 

2 кўчма Маккорлар, фирибгарлар тў- 
даси, разиллар мажмуи. Бу мақсад йўлида 
бутун одамлар Шайтанат тахтини ерга 
қилди жо. Ғ. Ғулом. 

3 Маккорлик, фирибгарлик, шайтонлик. 
Анвар ўзини табрик қилувчи уламо ва аш- 
рафлар юзидан очиқ равишда риё, шайтанат 
ва тама ўқир, камбағаллардан содда сами- 
мият кўрар эди. А. Қодирий, Меҳробдан 
чаён. 

ШАЙТОН I [а. а I U_. — иблис; жин, 
ажина] 1 дин. Одамларни дин йўлидан оз- 
дирувчи, уларни гуноҳга, жиноятга, разо- 
латга бошловчи ёвуз руҳ ёки ёвуз руҳлар- 
нинг бошлиғи; иблис. Эй улуғ шоҳ, бу йўлдан 
қайт, шайтон васвасасига учма, кейин пу- 
шаймон бўлиб юрма.. «Олтин бешик». Бойни 
ҳам шайтон йўлдан урган. К. Яшин, Ҳамза. 
Ибодат қилмаслик умуман гуноҳ эмас, лекин 
ибодат қилмаган киши, шайтоннинг гапига 
кириб қилмагани учун, гуноҳ ҳисобланади. А. 
Қаҳҳор, Қабрдан товуш. -Оббо, қизиталоқ. 
Шайтоннинг домласи экан-а! Закунчиларнинг 
кўпи шунақа бўлади, — деди Тантибойвачча 
папиросини тортиб. Ойбек, Танланган асар- 
лар. 


2 кўчма Айёр, қув одам; алдамчи. Анави 
магазинчи бор-ку. Ўлгудек шайтон.. Р. Фай- 
зий, Чўлга баҳор келди. 

3 кўчма Шўх, ўйноқи. Қиз бола шайтон 
бўлади-да, тавба, бўй-басти чўзилиб, рост- 
дан ҳам, суқсурдек қиз бўлибди. Ш. Тошма- 
тов, Эрк қуши. -Ҳа, шайтон қиз, — деди 
Ўринбой, — шу ерда ҳам қўймайсан-а? Ой- 
дин, Келин ўғил туғибди. Бизнинг Авазга ўх- 
шаган битта шайтонроғи «Йигирма ол- 
тинчиси отилмасин!» деб қийқиради. С. Сиё- 
ев, Ёруғлик. 

Ноумид — шайтон Инсон доим умид, 
яхши ният билан яшашини, умидсизлан- 
масликни қайд этувчи, шунга даъват этув- 
чи ибора. Дийдор кўришамиз, ноумид — шай- 
тон! И. Раҳим, Чин муҳаббат. -Қўйинг, но- 
умид — шайтон, — Ойшабону эрига таскин 
берган бўлди. Ҳ. Ғулом, Машъал. Шайтон 
арава с.т. эск. айн. велосипед. Йиртиқ-ямоқ 
кийим билан ўсган ўғиллари шайтон аравада 
ўтиб, атроф маҳалла болаларининг кўзлари- 
ни ўйнатди. Ойбек, Танланган асарлар. 
Шайтон йиғиси Ёлғондакам, йўлига бўла- 
диган йиғи. Озгина «шайтон йиғиси» қил- 
магунингча, иш ўнгланмайди. А. Қодирий, 
Улоқда. У буни «узатиладиган қизларнинг 
шайтон йиғиси» деб тушунди. Ойбек, Тан- 
ланган асарлар. Шайтонга ҳай бермоқ Би- 
рон хатти-ҳаракатдан ўзини тиймоқ, ўзини 
босмоқ. [Ҳайитжон:] Айбмас, хўп андиша 
қилгин, шайтонга ҳай бергин, бу кунлар ҳам 
ўтар. Ҳамза, Паранжи сирлари. Бир тўпо- 
лон чиқазиб, обрўсини уч пул қилай дедим-у, 
яна шайтонга ҳай бердим. «Муштум». Шай- 
тони зўр (ёки кучли) Шўхлиги («шайтон- 
лиги») тез ва кучли қўзғаладиган, шундай 
хусусиятли. Яна ким билсин, бу қизларни! 
Уларнинг шайтони зўр бўлади, дейишади. И. 
Раҳим, Чин муҳаббат. Шайтони қўзимоқ 
«Шайтони» қўзғамоқ, жини тутмоқ. [Холи- 
да] Қўл чўзса етгудай жойда бекиниб ётган 
акаси билан Мунавварни кўрмади. Мунав- 
варнинг шайтони қўзиб: -Этагидан торт!, — 
деди Йўлдошга. С. Анорбоев, Меҳр. 

ШАЙТОН II \а. 0 | с.т. Дурадгор- 
лик ва бинокорлик ишларида: сатҳнинг 
текислигини аниқлаш учун ишлатиладиган 
асбоб; ватерпас. Горизонт текислигини шай- 
тон ёрдами билан билиш мумкин. «Астро- 
номия». Тахтанинг бир учини қозиққа қадаб, 
иккинчи учини унгур томонга қаратиб, шай- 




тон билан текисланади. М. Исмоилий, 
Фарғона т. о. 

ШАЙТОНБАЧЧА [шайтон + бач(ч)а] 
сўк. Шайтоннинг боласи, кичкина шайтон. 
-Уҳ, бир фалокатдан қутулдим, ҳай, шай- 
тонбачча, кеча берган пулинг қанча эди? — 
деди Ҳожи бобо Шум болага. F. Ғулом, Шум 
бола. 

ШАЙТОНИЙ [а. ^•■1 U_. л. — шайтонга 
хос, оид] Айёр, фирибгарларга хос. [Ҳасан- 
али] Отабекни ечинтирар экан, ризосиз бир 
оҳангда деди: -Ўғлим, сизга шу ишйтоний иш- 
нинг нима зарурати бор ? А. Қодирий, Ўтган 
кунлар. 

ШАЙТОНКОВУШ 1 Эрта баҳорда ўсиб 
чиқадиган кўп йиллик бошоқли ўт. 

2 Шундай ўтдан кавуш тахлитида тўқиб 
ясаладиган болалар ўйинчоғи. 

ШАИТОНКОСА Итузумлар оиласига 
мансуб икки йиллик заҳарли ўт, мингдево- 
нанинг бир тури, қора мингдевона. 

ШАЙТОНЛАМОҚ 1 Тутқаноқ тутмоқ, 
тутқаноғи тутиб қолмоқ. Бола шайтонлаб 
қолди. н Уйимизда бир бечора бемор бор, 
шайтонлаб ётибди, тақсир, бориб дам солиб 
келинг, шояд, нафасингиздан шифо топса. Ой- 
бек, Танланган асарлар. 

2 кўчма Тутқаноқ тутгандагига ўхшаш 
ҳаракатга тушмоқ, ўзини у ёқ-бу ёққа таш- 
ламоқ; ўйноқиламоқ. Шайтонламай тўғри 
тур. н Гоҳо-гоҳо молхонада шайтонлаб, ша- 
талоқ отишга интилаётган бузоқни уриш- 
ган Раҳмон отанинг овози келиб туради. И. 
Қаландаров, Шоҳидамас, баргида. 

ШАЙТОНЛИК 1 айн. иблислик. 

2 Шайтонга хос хатти-ҳаракат, иш, қи- 
лиқ (қ. шайтон 2); айёрлик. Директор муло- 
йимгина юрган йигитдан шунча шайтонлик 
келганидан ажабланди. Шуҳрат, Жаннат қи- 
дирганлар. Лекин келинойилари.. бу ҳолни 
ҳийла ва шайтонлик эканини яхши англаса- 
лар ҳам, ҳовлиқма, лақма-енгил Лутфинисо 
бунга чиндан ишонар.. кўз ёши қилар эди. 
Ойбек, Танланган асарлар. 

ШАЙТОНТЕРИ с.т. Қалин, пишиқ ип 
газлама. Чидаганга чиқарган дейсизми, бурга 
чит дейсизми, роҳатбадан дейсизми.. шай- 
тонтери дейсизми.. кеп қолинг, харидор! F. 
Ғулом, Шум бола. Машинани мойлаганда ёки 
техник назоратлар пайтида шайтонтеридан 
тикилган фартук ёки халат кийиш фойдали. 
Газетадан. 


ШАИХ [а. — қария, кекса; уруғ, қа- 

била бошлиғи; диний раҳбар; олим, мураб- 
бий] Ислом дини тарқалган мамлакатлар- 
да, аввало, билимдон кишиларга, сўнгра 
уламо ва фақиҳларга берилган ном; кейин- 
чалик муқаддас жойларнинг мутасаддилари 
ҳам шайх деб юритилган. Миркарим.. дарров 
ўз қиёфасини ўзгартириб олди: бошига кат- 
та салла ўради, эгнига кимхоб тўн кийди ва 
вақтинча авлиё шайхга айланди. П. Турсун, 
Ўқитувчи. Амирлар, шайхлар, уламолар кен- 
гашиб.. катта қўшин билан боришга фатво 
берилди. М. Маҳмудов, Мангу куй излаб. Шу 
куни отасининг мозорига бориб, шам ёқди, 
қабристондаги шайхларга назр берди Малак. 
Мирмуҳсин, Йўқолган жавоҳир. 

ШАИХЛИК Шайх мақоми, лавозими. 
-Шайхлик муборак, — деди Нодиров, Бобо- 
мирзага ҳазил қилиб. И. Раҳим, Тақцир. Мир- 
карим Тўқсонов.. Шоҳимардонга қочди — ама- 
кисининг у ерда шайхлик қилишини билар эди. 
П. Турсун, Ўқитувчи. 

ШАЙХУЛИСЛОМ [а. - ис- 

лом дини шайхи; диний қонунларни шарҳ- 
ловчи] дин. Мусулмон руҳонийлари бош- 
лиғининг унвони, олий диний унвон ҳамда 
шу унвонга эга киши, бош руҳоний. Ҳусайн 
Бойқаро.. шайхулисломдан шариатга доир бир 
масалани сўради. Ойбек, Навоий. Шайхулис- 
лом Исомиддин ҳазратлари ҳам шаҳзода ёни- 
даги чодирлардан бирида. Мирмуҳсин, Меъ- 
мор. 

ШАК I [а. Лд. — шубҳа; ишончсизлик, 
ишонмаслик] Шубҳа, гумон. -Мен билмадим, 
— деди [уста] ниҳоят, — шак йўқ, оғир гап. 
О. Ёқубов, Ларза. Бу андишанинг ҳақлигида 
шак йўқ, Анвар! А. Қодирий, Меҳробдан 
чаён. Менинг Каримовдан жуда шаким бор, 
бу одам бизга яхшилик соғинмайдиган кўри- 
нади. Ҳ. Шамс. Душман. 

Шак келтирмоқ Шубҳа билан қарамоқ; 
ишонмаслик. Илоҳий қудратга шак келтир- 
моқ. н -Шариатга шак келтирган бу аб- 
лаҳни зиндонга солмоқ зарур, — деди [қози- 
калон] катта салласини силкитиб. Ж. Ша- 
рипов, Хоразм. Муқаддас авлиёлар ишига шак 
келтириш — улуғ гуноҳ. Н. Сафаров, Олов- 
ли излар. 

ШАК II [а. Дл, | Рамазон (рўза) ойи ки- 
ришидан олдинги кун; рўза арафаси. Шак 
куни. н Бир ёқдан рўза ойи ҳам юракка 
ғулғула солиб яқинлашмоқда эди. Пашмак 




Махдум, сўфи, яна бир неча обрўли одамларни 
чақириб, уларни шак куни палов билан сийлаб, 
рўза куни уларга оғиз очтириш.. керак! М. 
Осим, Тилсиз гувоҳ. 

ШАКАР [ ф. j<^ < қад. ҳинд. sakkhara — 
шағал, қум; қанд уни] 1 Лавлаги ёки ша- 
карқамиш ўсимлигидан саноат йўли билан 
олинадиган оқ-сарғиш рангли қумсимон 
ширинлик. Шакар сепилган қатлама. Ши- 
рин сўз шакардан ширин. Мақол. н Ҳолва 
ясамоққа шакар керакдир. Безак ишламоққа 
заргар керакдир. Ё. Мирзо. 

2 кўчма Ширин, мазали, тотли. Шакар 
қовун. 

3 кўчма Кишига ёқадиган, ёқимли. Тили 
шакар қиз. н Тополмайин юрур ёрнинг ўзи- 
ни, Тўтиё қилади шакар сўзини. «Ширин 
билан Шакар». 

4 Шакар (хотин-қизлар исми). 

Тил учида шакар бермоқ 1) тилидан сўр- 
дирмоқ. Кетма, ёрим, кетма, жоним бера- 
йин, Тилимни(нг) учида шакар берайин. «Қў- 
шиқлар»; 2) салб. ширин сўз билан ийдир- 
моқ; тилёғламалик қилиб аврамоқ, алдамоқ. 
Соҳиб қори, ўз таъбири билан айтганда, 
илонга ҳам тилининг учида ишкар беради- 
ган киши. И. Раҳим, Чин муҳаббат. Тилинг- 
га шакар Яхши, ёқимли сўз (гап) эшитган- 
да айтиладиган ибора. Шакар қоп Майин 
каноп матодан тикилган кичикроқ қоп, 
линча. [ Ҳудратнинг] Бошида моғор, эски 
дўппи, олдида шакар қопдан тикилган фар- 
тук.. бадани қўлидаги темирдай мустаҳ- 
кам. М. Исмоилий, Фарғона т. о. Шакари 
оғзингизда Савдо муносабатида: сотувчининг 
мол баҳосини айтиб, харидорга хитобан 
«сўранг, сизга қанча бўлса бўлади» мазму- 
нида айтадиган ибораси. 

ШАКАРАК I \ф. S .7. | Қовун турла- 
ридан бири. 

ШАКАРАК II [ф. S. j£^i,] Ўсимлик бити; 
шира. 

ШАКАРАНГУР [ф. j jJCl j£_i — шакар- 
дай ширин узум] Узумнинг пўсти юпқа, 
нимранг, карсиллайдиган ширин нави. 
Овқатни еб бўлишгач, бир баркашда кар- 
силлаган шакарангур, эчкемар ва шафтоли 
чиқди. Ойбек, Улуғ йўл. ..кампир тайёрла- 
ган дастурхон ёнига ўтириб, ҳусайни, кар- 
силлайдиган шакарангурдан чўқилади. Мир- 
муҳсин, Умид. 


ШАКАРГУФТОР [ф. jli^Sjl^ - ши- 

ринсўз] кт. кам қўлл. Гапи-сўзи ёқимли; 
тили ширин, ширинсўз. Садоқат бирла ҳар 
меҳнат учун тайёрлардансиз, Билимдону ши- 
рин сўзли шакаргуфторлардансиз. Ҳабибий. 

ШАКАРГУФТОРЛИК Кўнгил очади- 
ган, ширин суҳбат, гурунг. Шакаргуфтор- 
лик қилмоқ. н Хушчақчақлик, одамшаван- 
далик, шакаргуфторлик, соғлом ҳазил киши- 
ни яшартиради. Газетадан. 

ШАКАРЛАМОҚ Шакар аралаштирмоқ, 
шакар сепмоқ; шакар билан қориштирмоқ. 
Ҳулупнайни шакарламоқ. Варақи сомсани 
шакарламоқ. Лимонни кесиб, шакарлаб қўй- 
моқ. 

ШАКАРЛИ 1 Таркибида шакар бўлган. 
Шакарли моддалар. Шакарли ўсимликлар. 

2 Шакар қўшилган, шакар сепилган. 
Шакарли чой. 

ШАКАРНАЙ [ф. ^ .7, | айн. шакарқа- 

миш. 

ШАКАРОБ [0. <_>[ jl^i — ширин, ша- 
карли сув] шв. Аччиқ-чучук. Шакаробга туз 
сепмоқ. н -Келин, помидор олиб чиқинг, 
бекор ўтирмай, шакароб қила тураман, — 
деди уста. Т. Алимов, Одамсиз уйлар. 
Садбархон бўлса, шакаробга пиёз тўғраёт- 
ган эди. С. Зуннунова, Гўдак ҳиди. 

Шакароб соя Дарахт барглари оралаб 
тушган парча-парча соя. Толлардан тўкил- 
ган шакароб соя Дурра ҳам бўлолмас уйлар 
томига. Ҳ. Шарипов. Шакароб қилиб сув 
сепмоқ Челакдаги сувни қўл билан сачра- 
тиб сепмоқ. Жиккаккина самоварчи, кечки 
чойхўрларни кутиб олиш учун, пақирдаги сувни 
аягандай, чимдим-чимдим шакароб қилиб, 
сўрилар ёнига сепмоқда. А. Мухтор, Опа- 
сингиллар. 

ШАКАРПАЗ [ф. j^jKJb — шакар, ши- 
ринлик пиширувчи] Пашмак, ҳолва, оба- 
ки, новвот каби миллий ширинликлар пи- 
ширувчи мутахассис; қандолатчи. -Бобому- 
род шакарпаз — қўли гул одам. Жойинг жан- 
натда бўлгур, бултур қазо қилди, — почча 
қўл очиб, шакарпазнинг арвоҳига фотиҳа 
ўқиди. С. Анорбоев, Меҳр. 

ШАКАРПАЗЛИК 1 Шакарпаз иши, 
касби. Шакарпазликда бобомнинг олдига 
тушадигани бўлмаган экан. Газетадан. 

2 Пашмак, новвот каби маҳаллий ши- 
ринликлар тайёрланадиган бино, цех. Мен 
шакарпазликда ишлайман. 

ШАКАРПАЛАК [ф. + а. *<А± - па- 

лаги ширин] Сирти сертўр, ўзи серэт ўр- 
тапишар қовун нави. Маҳмуд яқиндаги по- 
лиздан битта шакарпалак узиб чиқиб, ерга 
қўйди-да, Ширмонхоннинг етиб келишини 
кутиб турди. С. Зуннунова, Олов. Шакар- 
палак қовунлар, зилол бодринглар қуёш нури- 
нинг, тупроқнинг ажойиб неъматлари эмас- 
ми! Э. Охунова, Қуёш — ошпаз. 

ШАКАРПОЯ [ ф. л. — пояси ши- 

рин, ширин пояли] Шақарқамиш ўсимли- 
гининг пояси; шакарқамиш. 

ШАКАРҚАМИШ Қанд (шакар)модда- 
ли, ўтсимон кўп йиллик ўсимликлар тур- 
куми. 

UIAKKOK | а. — шубҳа билан қа- 
райдиган, ишонмайдиган] 1 Ҳар нарсага 
шубҳа, ишончсизлик билан қарайдиган, 
ишонмай, иккиланиб турадиган одам. Мав- 
сумда 250—300 тонна пахта териб, шак- 
кокнинг кўзига кўрсатган қаҳрамонлар бит- 
та-иккита эмас. Газетадан. 

2 Диний ақидаларга шубҳа билан қа- 
райдиган, шак келтирадиган киши. Ҳой 
мусулмонлар!.. Бу шаккок.. бедин болшевой- 
ларни думага сайлаб, исломни оёғости қи- 
лишди. К. Яшин, Ҳамза. 

ШАККОКЛИК Шаккок иши, хатти- 
ҳаракати; шаккелтириш. -Сизни шаккоклик- 
да айблаш учун [бекларда] ҳеч асос борми ? — 
сўради Навоий кулиб Султонмуроддан. Ойбек, 
Навоий. 

Шаккоклик қилмоқ Шак келтирмоқ (қ. 
шак I). Бош тортувчилар чиқиб қолгудек 
бўлса.. дини ислом ишига шаккоклик қилган 
имонсиз сифатида бошини танасидан жудо 
қиласиз. Н. Сафаров, Наврўз. 

П1АКЛ [а. ,J< — кўриниш, расм; тарз, 
усул] 1 Нарсанинг ташқи кўриниши, сирт- 
қи қиёфаси, ифодаси. Учбурчак шаклидаги 
жисм. Айиқ шаклидаги қоя. Шаклини ўзгар- 
тирмоқ. Бирор шаклга киритмоқ. н Дераза 
ойналарига турли шаклда қийиқ қоғозлар 
ёпиштирилган. Ойбек, Қуёш қораймас. Дў- 
кондор уларга қалин китоб шаклида бир 
нимани тутқазди. Ойбек, Танланган асар- 
лар. 

2 мат. Маълум кўриниш, қолипдаги 
нарса, фигура. Геометрик шакллар. 

3 физ. Жисмнинг ҳолати, кўриниши. Муз 
сувнинг қаттиқ шаклидир. 


4 Мазмуннинг ифода томони, ташқи 
кўриниши, ифодаланиши. Бу ажойиб асар- 
обидада минг-минглаб ўзбек оилаларининг 
жасорати умумлашма шаклида ифодаланган. 
Газетадан. Янги давр қўшиқлари анъанавий 
шакллар.. тасвир воситаларисиз туғилииш 
ҳамда ёйилиши мумкин эмас эди, албатта. 
«ЎТА». 

5 кўчма Бирор нарсани амалга ошириш 
йўсини; усул. Сен билан иккимиз икки 
шаклда ўйлаймиз. н Пахта фронтидаги 
ижодий меҳнат хилма-хил шакллар касб 
этяпти. Ҳ. Ғулом, Ишонч. ..адабий алоқа- 
ларимиз янги-янги шакллар билан бойиди. 
Газетадан. 

ШАКЛАН [а. 'ЎБль — шаклига, ташқи 
кўринишига кўра] Воқе бўлиш, амалга 
ошиш ёки ифодаланиш усулига, шаклига 
кўра. Чиндан ҳам истиора шаклан энг сиқиқ 
формадаги ўхшатишни эслатади. «ЎТА». 

ШАКЛАНМОҚ эск. Шубҳа билан қа- 
рамоқ; шубҳаланмоқ. У бу ҳолдан шаклан- 
ди. А. Қодирий, Ўтган кунлар. 

ШАКЛДОР [а. + ф. jl.i К — шаклга эга] 
1 айн. шаклли. 

2 Мураккаб шаклга эга бўлган; жим- 
жимадор, серҳашам. Шаклдор нақш. Шакл- 
дор пештоқ. 

ШАКЛИИ [а. — шаклга доир] 

Муайян шаклга эга бўлган, аниқ бир 
шаклли; шаклан. 

ШАКЛИК дин. Шак куни марҳумлар- 
нинг арвоҳларига бағишлаб аёллар учун 
ўтказиладиган кичик маърака. Чолнинг ёс- 
тиғи тагидан топилган пул уни кўмиб ке- 
лишгагина етди. Ҳали бу ёқда учи, еттиси, 
йигирмаси, фотиҳахонлиги, шаклиги, иф- 
торлиги, икки ҳайити.. ва ҳоказолар бор. М. 
Осим, Тилсиз гувоҳ. 

ШАКЛЛАНМОҚ 1 Маълум бир шакл- 
га кирмоқ, шакл, тус олмоқ. Тандирда ёғ- 
лиқ хамир acma вижирлаб бўртиб, чекич 
ўринлари дарҳол шаклланди. Ҳ. Ғулом, Тош- 
кентликлар. 

2 Юзага келмоқ, яралмоқ. Болада дид 
йиллар давомида шаклланади, ривожланади. 
н Бу ердаги.. одамларнинг қиёфаси ўзгарди, 
янги ижтимоий муносабатлар шаклланаян- 
ти. Газетадан. Шариф Ризаев матбуотда 
ишлай бошлаган даврларда журналистика- 
нинг айрим жанрлари ҳали шаклланмаган 
эди. X. Ёдгоров, Ҳаёт тўлқинлари. 




ШАКЛЛИ Муайян шаклга, кўринишга 
эга бўлган. Унсин туморча шаклли ҳовлига 
намат ёзиб, курсида ўтириб, маҳси тикади. 
Ойбек, Танланган асарлар. Қирқма шахмат 
усулида ишлаш учун.. текис ва тўғри шакл- 
ли.. участкалар ажратилсин! Газетадан. 

ШАКЛ-ШАМОЙИЛ [шакл + шамо- 
йил] Ташқи кўриниш; қиёфа, важоҳат. 
Шакл-шамойили девни ҳуркитадиган.. бир 
махлуқни шонли бир куннинг армуғони қилиб 
белгилашга каминангизнинг у қадар кўнгли 
бўлмайди. К. Алиев, Кўланса ҳадя. Бизгача 
етиб келган бу ёдгорликларнинг кўпчилиги 
ҳозирда ҳам шакл-шамойилини, ҳусну чи- 
ройини қарийб сақлаб, томошабинларни 
ҳаяжонга солиб келмоқда. Газетадан. 

ШАКСИЗ Муқаррар равишда; аниқ, 
шубҳасиз. -Ҳар ким келса, бундан шод бўлиб 
кетар, Сил бўлса, ўпкасин яраси битар, Қари 
келиб кўрса, шаксиз ёш этар, Ёш йигитдек 
даврон сургали келдим. Эргаш Жуманбулбул 
ўғли. 

ШАЛ [а. JLb / ji — фалаж; фалажла- 
ниш; шол касали] айн. шол II. 

ШАЛАББО Сувда ивиб кетган, жиққа 
ҳўл; шилта. [Сувонжон билан Ойсулув] Ўз- 
ларини панага олгунча бўлмай, шилтаю 
шалаббо бўлишди. С. Анорбоев, Оқсой. Уст- 
боши шалаббо, совқотган икки дўст секин- 
секин қирғоқ томон силжишди. А. Кўчимов, 
Ҳалқа. Ёмғирда шалаббо бўлган деҳқон бо- 
лалари сакраб, ўйинга туишшарди. Мирмуҳ- 
син, Созанда. 

ШАЛАИИМ Ниҳоятда куч-мадори кет- 
ган ҳолатли; мажолсиз; шалвираган. Нонвой 
ерга тушганидан кейин шалайим бўлиб, ўр- 
нидан туролмай қолди. М. Муҳаммаджонов, 
Турмуш уринишлари. [Низомжон} Нкки тиз- 
засида дармон қолмай, оғир калтаклардан 
шалайим бўлиб йиқилиб, ўрнидан турганга 
ўхшарди. С. Аҳмад, Уфқ. 

ШАЛВАЙМОҚ Куч -мадорсиз, ҳолсиз 
ҳолатга тушмоқ; бўшашмоқ, шалвирамоқ. 
Қудрат почтадан негадир шалвайиб кела- 
ётган эди. Ҳ. Назир, Сўнмас чақмоқлар. 
Шафтолиқоқидек бурушиб, эски маҳсидек 
шалвайиб қолибмиз-у, бизга ким қўйитпи, 
болам. А. Мухтор, Опа-сингиллар. 

ШАЛВАР [ф. jl j_Li — иштон, шим] с.т. 
Чолвор. Почаси бўғиқ, кўк сатин шалвари 
озода ва ўзига ярашган. Ҳ. Назир, Сўнмас 
чақмоқлар. 


ШАЛВИЛЛАМОҚ айн. шалвирамоқ. 

Ана холос! ..муовиним ҳеч нарсадан хабарсиз, 
шалвиллаб юраверган экан-да! «Муштум». 

ШАЛВИРАГАН 1 Шалвирамоқ фл. 
сфдш. Ёстиқдошининг иягини танғиди-да, 
шалвираб қолган икки қўлини ёнига чўзиб 
қўйиб, оёқларини бир-бирига жипслаштирди. 
М. Осим, Тилсиз гувоҳ. 

2 Ишни яхши уддаламайдиган; бўшаш- 
ган, уддасиз. Мен бу шалвираган осиёликни 
ишга қабул қилиб, ўз мартабамга футур ет- 
казайми.. Ё. Хаимов, М. Раҳмон, Ҳаёт-ма- 
мот. 

ШАЛВИРАМОҚ 1 Осилиб турмоқ, бў- 
шашиб, солқи бўлиб қолмоқ. Чолнинг.. кўз- 
лари қаърига тортган, қовоқлари шалвираб 
осилиб тушган эди. 3. Фатхуллин, Сўнмас 
юлдуз. [Машинадан] Тушиб қарадим. -Баллон 
латтадек шалвираб қолибди, — деди Ботир. 
Ў. Ҳошимов, Чўл ҳавоси. Бутун юзи қу- 
лоқларигача кўкариб, қўллари ёнига шалви- 
раб тушган Писмиқ ўлим тусига кириб бор- 
ди. М. Исмоилий, Фарғонат. о. 

2 кўчма Мажолсизланмоқ, бўшашмоқ, 
ланж бўлмоқ. Иссиқдан шалвираб кетаяп- 
ман. н У, қоронғи кечада, ёт элларда йўлдан 
адашиб, қаёққа боришини билмай, умид- 
сизликка тушган кишидай шалвиради. А. Қаҳ- 
ҳор, Сароб. Мирсалим турган ерида шалви- 
раб қола берди. Унинг қимирлашга мадори йўқ 
эди. Шуҳрат, Олтин зангламас. 

3 кўчма Лапашанглик қилмоқ; сусткаш- 
лик қилмоқ, имилламоқ, бўшашмоқ. -Ба- 
ракалла, ҳали ҳам шалвираб юрибсанми? — 
деди таъна қилиб Тоитўлат Ўтбосарга. Ғай- 
ратий, Эпчил куёв. 

ШАЛДИРАМА 1 Эгилганда, букилган- 
да шалдирайдиган; янги. Шоир бир maxma 
шалдирама қоғоз олиб, очиқ, қалин китоб 
устига қўйди. Уйғун ва И. Султон, Алишер 
Навоий. Ўртада пул хирмондай уйилган. 
Оқподшонинг сурати тушган нуқул шал- 
дирама қоғозлар-а.. Қарасам, кўзимдан олов 
чиқиб кетди. Ойбек, Танланган асарлар. 

2 Шалдираб оқадиган. Тикка тоғ дуч 
келса ўтиб, шалдирама сой тўғри келганда 
кечиб.. ўз сурувини салобатли саркардадай 
вазминлик билан эргаштириб кетаверади- 
ган бу кўк серка.. ўзгариб қолган эди. С. 
Анорбоев, Оқсой. 

ШАЛДИРАМОҚ 1 Бир-бирига ёки 
баъзи нарсаларга урилиб, шалдир-шулдур 






овоз чиқармоқ. Боланинг қўйнидан ёнғоқлар 
шалдираб ерга тўкилди. н Тўйхона бекаси 
шалдираб турган енгилгина бир ҳовуч мар- 
жонни унинг қўлига тутқизди. М. Хайрул- 
лаев, Тилла маржон. Ҳамишлар шалдирай- 
ди. Ҳаёқдандир гумбурлаган овоз эшитилди. 
Ж. Абдуллахонов, Хонадон. 

2 Тўсиқларга урилиб ёки пастга шиддат 
билан қуйилиб, шалдир-шулдур овоз чи- 
қармоқ. Дарё улкан, унда сувлар шалдираб 
оқар. Ариқ ихчам, унинг суви шилдираб оқар. 
С. Кароматов, Олтин қум. 

ШАЛДИРОҚ 1 айн. шалдирама. Асрлар 
гувоҳи — қўлёзма ичра Ўтмиш ҳодисалар 
сирли, бепоён. Шалдироқ ва сарғиш қоғозлар 
узра Кезар нигоҳларинг, қадалган мужгон. X. 
Расул. Шалдироқ қоғозгамас, кўк япроқларга 
Кўз ёшларидай тўкар шоир шеърини. С. 
Акбарий. Унга кун, тун баробар, Жар-қирғоқ, 
ота уйи. Унга найдек туйилар Сувнинг 
шалдироқ куйи. Қ. Муҳаммадий. 

2 Бир-бирига урилганда, нарсаларга те- 
гинганда шалдирайдиган; шалдир-шалдир 
овозли. Шалдироқ кишанлар ҳукмига ачин- 
май берарсан ёшлигинг. Ш. Раҳмон, Юрак 
қирралари. 

ШАЛДИР-ШУЛДУР 1 Нарсаларнинг 
бир-бирига урилиши, сувнинг оқишида 
чиқадиган товушни билдиради. Шалдир- 
шулдур сув оқар, Ҳўшиғи менга ёқар. Ш. Саъ- 
дулла. Шундай кунларда кечга яқин шаҳар- 
нинг тор кўчаларидан бирига шалдир-шулдур 
қилиб уч арава кириб келди. Мирмуҳсин, 
Меъмор. 

2 кўчма Сир сақламайдиган, бор гапни 
тўкиб соладиган; дали-ғули. Шалдир-шулдур 
йигит. н Тожимат ака.. кўнглида кири йўқ, 
шалдир-шулдур одам эди. С. Анорбоев, Оқ- 
сой. Ҳақиқатан ҳам бу шалдир-шулдур кекса 
киши ҳормас-толмаслиги билан барчага иб- 
рат кўрсата бошлади. Ж. Абдуллахонов, 
Тўфон. Гапинг тўғри, қизим. Сен бир қоп ён- 
ғоқдай шалдир-шулдур эдинг, опанг ҳам шўх, 
қақилдоққина эди. Ойбек, Танланган асар- 
лар. 

ШАЛДИР-ШУЛДУРЛИК Шалдир- 
шулдур шахсга хос хислат, хатти-ҳаракат. У 
[Ҳамро Раҳимов] шалдир-шулдурлиги билан 
Моҳидилга маъқул тушди. Ж. Абдуллахонов, 
Тўфон. 

ШАЛЛАҚИ Шарм-ҳаёни билмайдиган, 
бўлар-бўлмасга жанжал кўтарадиган, жан- 


жалкаш. Ҳанифахон.. шаллақи қайнананинг 
заҳрига бардош берди. Ш. Тошматов, Эрк 
қуши. Мен сизни ўғил бола деб юрсам, шаллақи 
хотиндан ҳам баттар экансиз. С. Анорбоев, 
Оқсой. 

ШАЛЛАҚИЛАРЧА Шаллақиларга хос, 
шаллақиларга ўхшаб. Хадичахон ҳовлини бо- 
шига кўтариб, шаллақиларча сонига ша- 
патилаб, бақира бошлади. Н. Фозилов, Оқим. 

ШАЛЛАҚИЛИК Шаллақи шахсга хос 
хусусият, хатти-ҳаракат, ўзини шаллақилар 
каби тутиш. Пётр Кузъмич, жанжалнинг 
охирида шаллақилик йўлига ўтгани учун, 
Шавкатийнинг таъзирини бериб қўймоқчи 
бўлган эди. 3. Фатхуллин, Сўнмас юлдуз. 

ШАЛОЛА [а. 4-liLi, — шовва, шаршара] 
1 Сувнинг юқоридан тик пастликка шиддат 
билан қуйилиб тушадиган жойи; шундай 
отилиб тушаётган сув; шовва. Юқоридан жар- 
лик тубига отилувчи шалола шердай ўкира- 
ди. Ҳ. Ғулом, Тошкентликлар. 

2 шв. Дарё, жилға сувларининг тошларга 
урилиб, шовуллаб оқадиган жойи. Боғ, қўр- 
ғонлар орқада қолгач, Оқсой бўйига чиқила- 
ди. Ҳулоқни битирувчи шалола бошланади. С. 
Анорбоев, Оқсой. 

3 тех. Бир дарё оқимида жойлашган ва 
сув сарфи бўйича ўзаро боглиқ бир неча 
гидроэлектростанциядан бири. Бешинчи ша- 
лолани Абдусамат ака ўз колхозчилари билан 
қурмоқда. Й. Шамшаров, Тошқин. 

ШАЛОП тақл. с. Катта ва оғир нарса- 
нинг сувга, лойга тўсатдан тушишидан ҳо- 
сил бўладиган товушни билдиради. 

Шалоп этмоқ «Шалоп» деган товуш 
чиқармоқ. Пўлат куч билан қармоқни кў- 
тарган эди, нимадир оғир сезилиб, сўнгра 
шалоп этиб, сувга тушиб кетди. Ш. Раши- 
дов, Қудратли тўлқин. 

ШАЛОПЛАМОҚ «Шалоп -шалоп» этган 
овоз чиқармоқ. Сувнинг шалоплаган овози 
эшитилди. н Сув қирғоққа шалоплаб ури- 
либ, осилиб қолган новдаларни тортқилаб 
оқмоқда. С. Аҳмад, Уфқ. Бир-бирига тута- 
шиб кетган кичкина, тиниқ кўлчалар кўрин- 
ди. Сув шалоплар.. С. Сиёев, Аваз. 

ШАЛОҚ с.т. 1 Қисмлари эскириб, бў- 
шашиб, футурдан кетган; бузуқ. Шалоқ ара- 
ва. Шалоқ машина. н Чироқни топди, уни 
ёқиб, кичкина шалоқ хонтахта устига қўй- 
ди. Ойбек, Улуг йўл. 




Шалоғи чиққан айн. шалоқ 1. Шалоғи 
чиққан этик. н -Редактор шалоғи чиқиб 
кетган эски «Москвич»ини берадиган, мен 
каллайи саҳарлаб Жарқудуққа жўнайдиган 
бўлдим, — деди Учқун. О. Ёқубов, Бир фелье- 
тон қиссаси. 

2 кўчма Ҳолдан тойган, чарчаган; эзил- 
ган. Аъзойи баданим гўё биров калтаклаб 
ташлагандек шалоқ. «Муштум». 

3 Ахлоқи бузуқ, безори. Шалоқ одам. 
Шалоқ хотин. н -Хафа бўлманг, синглим, 
— юпатди мудира. — Унақа шалоқ эрнинг 
боридан йўғи! С. Анорбоев, Меҳр. 

4 Ахлоқ доирасидан ташқари; ахлоқсиз, 
уятли, бузуқ. Боқи ака энг шалоқ сўзлар би- 
лан сўкинганча, Ҳайдарга ташланди. А. Кў- 
чимов, Ҳалқа. Бир тўда одамлар бир даста 
акцияни чангаллаганларича, у ёқ-бу ёққа 
чопишар.. бир-бирларини шалоқ гаплар билан 
сўкишар, овозлари бўғилгунча бақиришарди. Ё. 
Хаимов, М. Раҳмонов, Ҳаёт-мамот. Убола- 
лигидан боииаб шалоқ юришлар ҳақида кўп 
эшитган.. П. Қодиров, Училдиз. 

Оғзи шалоқ Уятли, беҳаё ибораларни 
тилга оладиган; тап тортмай сўкинавера- 
диган. Унинг оғзи шунақа шалоқ, боди кириб, 
шоди чиқаверади. О. Ҳусанов, Тошга сув 
сепсанг. Оғзини шалоқ қилмоқ Шалоқ сўз- 
ларни айтмоқ, уят, беҳаё сўзлар билан 
сўкинмоқ. Лекин наригиси кассадан келган- 
дан бери оғзини шалоқ қилиб сўкингани- 
сўкинган. А. Мухтор, Туғилиш. 

ШАЛОҚЛИК 1 Футурдан кетганлик, 
шалоқҳолатга эгалик (қ. шалоқ 1). Араванинг 
шалоқлиги. 

2 Шалоқ шахсга хос хусусият, хатти- 
ҳаракат. -Мен бир неча йил аввал ота кас- 
бимнинг ҳадеганда жўнига тушиб ололмай, 
анчагина шалоқликлар ҳам қилганман, — деди 
домла. Ғ. Ғулом, Шум бола. 

ШАЛП тақл. с. 1 Юмшоқ, ҳўл нарса- 
нинг ерга ёки бошқа нарсага урилишидан 
ҳосил бўладиган товушни билдиради. Тўп 
учиб кетиб, писиллаганича дами чиқди-да, 
ерга шалп этиб тушди. Ҳ. Назир, Бир туп 
ғўза. Молхона томининг тарновидан катта 
қор парчаси эриб, шалп этиб ерга тушди. Ҳ. 
Нуъмон, Фасллар. 

2 айн. шалоп. Тош шалп этиб сувга тушди. 

ШАЛПАЙМОҚ 1 Иссиқ ёки қаттиқ со- 
вуқ таъсирида таранглигини, «тирик» ҳола- 
тини йўқотмоқ; сўлимоқ (ўсимлик ҳақида). 


Кун иссиқ, дарахтларнинг барглари ҳам шал- 
пайиб қолган. Газетадан. 

2 кўчма Ҳолсизланиб бўшашмоқ, ма- 
жолсиз, ҳаракатсиз ҳолатда бўлмоқ. Эрта- 
лабки гимнастика шалпайиш ва қотиб қол- 
ганликни йўқотади. Газетадан. Турсанг-чи, 
мунча шалпаясан. Ҳ. Шамс, Душман. 

3 кўчма Ҳафсаласи пир бўлмоқ, бў- 
шашмоқ; хомуш бўлиб қолмоқ. У[раис] мин- 
бардан шалпайиб тушди, боя ўтирган қато- 
рига эмас, орқароққа, панароққа бориб ўтирди. 
«Муштум». 

4 Уддасиз, хатти-ҳаракатсиз бўлмоқ; 
шалвирамоқ. ..бечора-ей, анави бола мунча 
аммамнинг бузоғидай шалпайган экан.. Э. 
Раимов, Ажаб қишлоқ. 

ШАЛ ПАНГ Шалпайган, осилиб тушган 
(қулоқҳақида). «Оқтой».. шалпанг қулоқлари 
хачирникидай узун.. оҳанжамаси зўр эди. Ҳ. 
Назир, Сўнмас чақмоқлар. Африка 
филларининг қулоғи ҳам катта, шалпанг 
бўлиб осилиб туради. Ҳ. Ҳасанов, Экватордан 
ўтганда. 

ШАЛПАНГҚУЛОҚ Қулоғи шалпайган; 
қулоғи бесўнақай катта. Шалпангқулоқ ит. 
н Элмурод.. янги курсантлар қабул қилар 
экан, камгўшт, қирғийбурун, шалпангқулоқ.. 
бир жангчи келиб, унинг қаришсида тўхта- 
ди. Шуҳрат, Шинелли йиллар. 

ШАЛТОҚ 1 Сийдик аралаш гўнг, бал- 
чиқ. Молхона шалтоғи. н Озғин, қорнидаги 
шалтоғи қотиб ётган эшакка қараган эди.. 
«Ёшлик». 

2 Шундай нарса ва лой кабилар билан 
ифлосланган; ифлос, исқирт. Бола тангани 
шалтоқ қўлида маҳкам қисганича, кўчани 
чангитиб.. арава орқасидан чопади. Газета- 
дан. Машина ўтганда, деворлар лой, сув сач- 
райвериб, шалтоқ бўлиб кетган. Э. Усмонов, 
Ёлқин. 

3 кўчма Умуман, ифлос, ярамас нарса, 
гап-сўз ва ш.к. Устма-уст ёғилаётган шал- 
тоқ қанча жирканч бўлса ҳам, Ғуломжон 
ўзини босди.. М. Исмоилий, Фарғона т. о. 
Бировнинг шалтоғига ботиб, жувонмарг бў- 
либ кетмасам, дебқўрқаман. С. Аҳмад, Ҳукм. 

Шалтоқ отмоқ Бировни айбловчи, гу- 
ноҳкор қилувчи, ёмонловчи гап-сўз қилмоқ. 
Сенинг, айниқса, раисимиз Обид кетмонга 
шалтоқ отмоқ учун пайт қидирганингни ҳам 
биламан. А. Қодирий, Обид кетмон. Сиз бу- 
ларга қўй, мой келтирасиз. Булар бўлса, ке- 





тингиздан шалтоқ отади. П. Турсун, Ўқи- 
тувчи. 

4 кўчма Озодаликка риоя қилмайдиган, 
ифлос иш тутадиган; ивирсиқ, исқирт. Бир 
шалтоқнинг ишини йигирма эпчил эплай ол- 
мас. Мақол. н Ўша чиноқбойни директор 
қилиб бўлармишми.. аввал ўзини эплаб олсин, 
ёқасининг кирини кўрганмисан ? Хотини ҳам 
ўлгудай шалтоқ. Мирмуҳсин, Кўринмас 
ҳалқа. 

ШАЛТОҚХОНА қ.х. Шалтоқ оқизиб 
қўйиладиган, шалтоқ йиғиладиган жой; чу- 
қурлик. 

ШАЛҲАК 1 Гўштдан ёки ёғдан ажра- 
тиш қийин бўлган юпқа парда. Гўшт шал- 
ҳагини ажратмоқ. 

2 Сифати паст, ориқ, ёғсиз гўшт. Эрта- 
ги думба мойдан бугунги шалҳак яхши. Мақол. 

ШАМ [а. — мум; шам; чироқ] 1 

Тўнғадиган ёки қуюқлашган ёғдан ўртаси- 
га пилик қўйиб ясалган таёқчасимон чироқ. 
Шам қолдиғи. Шамни ёқмоқ. н Қумри ток- 
чадаги шамни ўчирди. Уй қоронғиланди. А. Қо- 
дирий, Меҳробдан чаён. Таниш кошонанинг 
беҳисоб шамлар зўрға ёритган тор ва узун 
йўлаклари кимсасиз эди. О. Ёқубов, Кўҳна 
дунё. 

Шам пули дин. Гўристонга бориб, қаб- 
ристонда ёқиладиган шамлар учун ва хиз- 
мат ҳақи сифатида гўрков, шайх ва ш.к. 
ларга бериладиган пул, садақа. Ёрмат билан 
Гулсумбиби Гулнорнинг қабрига боришди. Олиб 
келинган ош-нонни ва шам пулини гўрковга 
топшириб.. қайтишди.. Ойбек, Танланган 
асарлар. Шамдай қотмоқ 1) ўта совқотмоқ, 
тўнғмоқ, музламоқ. Мастерской битгунча, 
очликдан тиришиб, совуқда шамдай қота- 
диганга ўхшаймиз. А. Муҳиддин, Ҳадя; 2) кўр- 
қув ёки бошқа нарса таъсирида қимирла- 
май қолмоқ. Соҳиб қорининг ҳозирги чим- 
чилаши бир оздан кейинги катта калтакнинг 
шабадаси эди. Шунинг учун Холида бисот 
сандиғи олдида шамдек қотиб қолди. И. Ра- 
ҳим, Чин муҳаббат. Шами сўнмоқ (ёки ўч- 
моқ) Ўзидан олдин қўлланган сўз билдир- 
ган нарсанинг ниҳоясига етганини, тугага- 
нини билдиради. Ҳамид Олимжоннинг ҳаёт 
шами кутилмаган бир пайтда сўнди. Н. Са- 
фаров, Оловли излар. Умидинг шами ўчиб, 
йўлларда толдинг. Ғайратий. 

2 эск. физ. Ёруғлик кучининг ўлчов бир- 
лиги. Кучи юз шам бўлган лампочка. 


IIIAMA I Дамлаб ичилган чойнинг идиш 
тагида чўкиб қолган қисми. Чойнакка шама 
тўлиб қолибди. н -Самоварчилик ўлгудек 
майда иш. Сув олиб кел, ўтин ёр, оғиз-бурнинг 
кулга тўлиб пуфлаб, чўп тиқиб тур, пиёла 
арт, шамани тўк.. — деди самоварчи. Ш. Ри- 
зо, Қор ёғди, излар босилди. Рихси бир қў- 
лида шамасидан сув силқиб ётган чойнакни 
уииаганича, титрабўртада турарди. С. Зун- 
нунова, Гулхан. 

ШАМА II Бирор нарсага ишора тарзи- 
даги сўз, гап; замирида бирор маъно бўла- 
диган гап. Бу шамаларни Ўлмасой сезадими- 
сезмайдими, билиш қийин, аммо Абдукарим 
асло фаҳмламайди. Р. Раҳмонов, Бахт билан 
учрашув. Йигит шамани тушунди. Юзига 
сезилар-сезилмас қизил югурди. М. Исмоилий, 
Одамийлик қиссаси. 

Шама қилмоқ Шама тарзидаги (таг маз- 
мунли) гап айтмоқ. Овқатдан кейин секин 
шама қилиб кўрган эдим, «Ҳа энди, от билан 
туя бўлардими», деб қолди. Т. Алимов, Жоним 
ҳиқилдоғимга келди. Йўлдош аввалига бепар- 
вогина тинглади. Кейин диққат қилса, Мур- 
зин нимагадир шама қиляпти. Шуҳрат, Ши- 
нелли йиллар. 

ШАМАЛОҚ Ғуж-ғуж ёки тўп-тўп. Да- 
рахтлар menacuda болалар шамалоқ. Ойбек, 
О.в. шабадалар. Ҳозир чойхонада одам шама- 
лоқ бўлса керак. Ш. Ғуломов, Ёрқин уфқлар. 
Икки томонида пахта демаганингиз шама- 
лоқ бўлиб очилиб ётибди. Э. Раимов, Ажаб 
қишлоқ. 

ШАМАЛОҚДАЙ, -дек айн. шамалоқ. 
Фарҳод тоғининг тагида Сирдарёнинг ҳар 
икки ёқасида шамалоқдек одам. Ойдин, Ши- 
рин келди. -Ҳизимнинг қувонганича бор, ҳам- 
ма ёқ шамалоқдай қурт. Худди садафдай 
товланиб ётибди-я — деди ўзига-ўзи ишон- 
маган Шарофат хола. Ғайратий, Латофат. 

ШАМАН қ. шомон. 

ШАМГАРЛИК этн. Кечаю кундуз, тун- 
лари ҳам шам ёқиб ишлаш. Бозор чаққон бў- 
либ қолган кезларда устакор шамгарлик эъ- 
лон қилади. Бундай пайтларда косиб кун-тун 
ухламасдан ишлашга мажбур. И. Каримов, Ат- 
лас жилваси. 

ШАМГИН: юзи шамгин айн. юзи шувут 
қ. шувут. Жўрабек бир ютиниб олди-да, боши- 
ни кўтариб, шамгин юз билан гап бошлади. 
С. Аҳмад, Ойдин кечалар. Унинг жатига кол- 
хоз катта-кичиклари олдида Холмирзанинг 




юзи шамгин бўлиб қолди. Ҳ. Назир, Ўтлар ту- 
ташганда. Қариган чоғимда юзимни шамгин 
қилдинг, ерга қаратдинг. К. Яшин, Ҳамза. 

ШАМДОН [а. + ф. ju д . 7 ! — шам иди- 
ши] Шам ўрнатиб қўйиладиган, металл, 
сопол, мармар ва ш.к. дан қилинган мосла- 
ма. Катта шамдондаги шамларни ўчира 
бошлади. н Тилла шамдондаги пал-пал ёниб 
турган шам билан ўйнашиб тургандай бў- 
либ, ухлабди. «Эртаклар». 

ШАМИЁН Омоч бўйинтуруғининг ик- 
ки чеккасига иккитадан ўрнатилган, ҳў- 
кизлар бўйнида туриши учун хизмат қила- 
диган тўртта қозиқ. Ёмон ҳўкиз шамиён син- 
дирар. Мақол. 

Шамиён қайтармоқ эск. Бўйсунмай ўжар- 
лик қилмоқ. Ҳултой Алпомишни кўриб.. жу- 
да шамиён қайтариб, дўқлаб, Алпомишга қа- 
раб бир сўз айтиб турган экан. «Алпомиш». 

ШАМЛИ 1 Шами бор; шам ўрнатилган. 
Шамли қути. 

2 физ. Маълум шам кучига, ёруғлигига 
тенг. Юз шамли лампочка. н Тўй кўпай- 
гандан бери Ёлғизжоннинг бош қашлашга қў- 
ли тегмай қолди. Тўйхоналарга, ҳовлиларга 
сим тортиб, беш юз шамли лампочкалар 
ўрнатиб бериш унинг иши. Р. Раҳмон, Меҳр 
кўзда. 

ШАМОЙИЛ [а. 1 л— фазилатлар, 

яхши хислатлар, афзалликлар] кам қўлл. 
Кўриниш, сурат; тузилиш, шакл Сумбати 
шамойилини эр йигитдек қилиб, Ахтабўзни 
миниб, Ҳасаннинг изидан тушиб кетди. «Бў- 
такўз». Арча тагида гул баргидай қалтираб 
турган Гулнознинг шаклу шамойили пажмур- 
да тусга кириб.. Т. Сулаймон, Интизор. 

ШАМОЛ [а. J1 ,ъ < Jj^.7, — ШИМОЛИЙ 
шамол, совуқ шамол] Ҳавонинг ер сатҳи 
бўйлаб (горизонтал) ҳаракати. Ёқимли ша- 
мол. Совуқ шамол. Қаттиқ шамол турди. 
Туяни шамол учирса, эчкини осмонда кўр. 
Мақол. Шамол бўлмаса, дарахтнинг учи 
қимирламайди. Мақол. н Очиқ деразадан 
кирган майин шамол қизнинг.. икки тола 
сочини бўйнига, томоғининг тагига тегизиб 
ўйнарди. С. Аҳмад, Бош оғриғи. 

Кўкрагига шамол тегмоқ Танг ҳолатдан 
қутулиб, эркин, енгил шароитга чиқмоқ, 
эркин нафас оладиган бўлмоқ. Шароитлар 
яхшиланиб, оддий халқнинг ҳам кўкрагига 
шамол тегди. Шамолга учмоқ (ёки кетмоқ) 
Беҳуда кетмоқ, сарф бўлмоқ ..озгина янг- 


лишсангиз ҳам, ҳамма қилганларингиз ша- 
молга учадир. А. Қодирий, Ўтган кунлар. 
Султонали.. қилган ҳаракатларининг шамол- 
га кетганини хотирлади. А. Қодирий, Меҳ- 
робдан чаён. Шамолга қарши тупурмоқ Ўзи- 
га зарар, ёмон оқибат келтирадиган ишни 
қилмоқ. Бу бола хоннинг қамчисидан ҳайиқ- 
мади.. муттасил шамолга қарши тупуради. 
С. Сиёев, Аваз. Шамолни раво кўрмайди 
Ниҳоятда эҳтиёт қилади; ардоқлайди, эъ- 
зозлайди. Отаси раҳматли, қариганимда кўр- 
ган болам, деб шамолни раво кўрмаган бо- 
ласига! «Шарқ юлдузи». Қандай (ёки қайси) 
шамол учирди? Қандай сабаб, ниманинг 
шарофати билан ташриф буюрдингиз, кел- 
дингиз? Дарвозани Нуриддиннинг хотини 
Ҳаловат очди: -Э, келинг, Набижон ака, 
қандай шамол учирди? О. Ҳусанов, Дўстлар. 
Э, қадамларига ҳасанот.. қайси шамол учир- 
ди ?! «Муштум». 

ШАМОЛЛАМОҚ 1 Шамоллаш каса- 
лига дучор бўлмоқ, шамоллаш туфайли 
касал бўлмоқ; шабадаламоқ. Шамоллайсиз, 
Сафар ака, ўраниб ўлтиринг. А. Қодирий, 
Меҳробдан чаён. Элмурод кечаси эшикка 
эҳтиётсиз чиқди-ю, шамоллаб қолди. П. Тур- 
сун, Ўқитувчи. 

2 с.т. Тоза ҳаводан нафас олиб юрмоқ. 
-Ҳа, йўл бўлсин, буваси? -Сирожвой билан 
бир шамоллаб келайлик. Ҳ. Ғулом, Тошкент- 
ликлар. Анча шамоллаб ва енгиллаб кирган 
вақтида мингбоши дастурхон ёнига ағнаб, 
учиб қолган эди. Чўлпон, Кеча ва кундуз. 

ШАМОЛЛАТМОҚ 1 Шамолламоқ фл. 
орт. н. Қумриой, Ғани отага айтинг, Тўлқин- 
ни олиб келсин, шамоллатиб қўймасин. Ҳ. 
Ғулом, Машъал. 

2 Бирор жойнинг ҳавосини янгиламоқ. 
Бугун эртароқ қайтди. Кун бўйи иссиқ қа- 
малиб, димиқиб қолган хонани шамоллатиш 
учун деразаларни очиб юборди. Ж. Абдул- 
лахонов, Хонадон. 

3 Тоза ҳаво, шамолда тутиб, гард-ғубор 
ва ш.к. дан холи қилмоқ. Хафа бўлма, ҳар 
замон келиб, шамоллатиб турмасам, чириб, 
ириб кетасан. А. Қаҳҳор, Асарлар. Ҳар куни.. 
рўмолни ечиб [бошимизни] икки соат-икки 
соат шамоллатиб юрамиз. Э. Раимов, Ажаб 
қишлоқ. Баҳорда, иссиқ кунларда.. уларни 
дорга ёйиб ташлар, шамоллатарди. Р. Фай- 
зий, Ҳазрати инсон. 







ШАМОЛЛАШ 1 Шамолламоқ фл. ҳар. 
н. Тоза ҳавода шамоллаш. 

2 Одам организмига совуқ тегиши на- 
тижасида пайдо бўладиган енгил касаллик; 
бошқа ўткир касалликларга сабаб бўладиган 
омил. Шамоллаш ва зотилжам касалининг 
олдини олишда чақалоқни чиниқтира бориш- 
нинг аҳамияти катта. «Саодат». 

ШАМОЛЛИ Шамол бўлган, шамол 
эсиб турган. Шамолли кун қичқирма, тову- 
шинг зое кетади. Мақол. 

ШАМОЛПАРРАК [шамол + паррак] 
с.т. Вентилятор. 

ШАМОЛСИЗ Шамол бўлмаган, эсма- 
ган; тинч. Шамолсиз тун. 

ШАМПАН с.т. айн. шампанский. Стол- 
га шампан виноси, ароқ, пиво, сув териб 
қўйилган эди. С. Нуров, Нарвон. Шампан 
тиқини пақиллаб отилди, дастурхонга ва- 
шиллаб вино оқди. Ў. Ҳошимов, Қалбингга 
қулоқ сол. 

ШАМПАНСКИЙ [фр. Champagne - 
Франциядаги айни вино дастлаб расм бўлган 
Шампань вилояти номидан] Карбонат ан- 
гидрид гази билан тўйинтирилиб, герметик 
идишда қайта ачитилган узумдан солинган, 
кўпикланиб вижиллаб турадиган вино. Шам- 
панский ичмоқ. н Собиржон муроди ҳосил 
бўлиб, қаттиқ олқишлар остида куёв билан 
келинга бир рюмкадан шампанский тутди. А. 
Қаҳҳор, Тўй. 

ШАМПУНЬ [ингл. sampoo — бошни 
ювиш] Турли хил мойли ва хушбўй мод- 
далар, махсус қўшимчалардан фойдаланиб 
тайёрланган, кенг кўламда қўлланадиган 
суюқ ёки хамирсимон ювиш воситаси. 

ШАМС [а. — қуёш] 1 кт. айн. 

қуёш 1. Бугун коинотда шамс — подшо, қамар 
— вазирдир. Ойбек, Навоий. 

2 Шамс (эркаклар исми). 

ШАМСА [а. 4 — металлдан ишлан- 

ган қуёш нақши] Таркибида қуёш тасвири 
бўлган гул ёки нақш. Уйнинг олтин рангли 
«шамса»си, деворлардаги ранго-ранг нақшлар 
ҳисларни, завқларни қанотлантирар эди. 
Ойбек, Навоий. 

ШАМСИЯ I [а. — қуёшга, қуёш 

йилига оид] 1 Қуёшнинг йиллик ҳаракат 
циклига қараб белгиланадиган, 365 ёки 366 
кундан иборат, 22 мартдан бошланадиган 
йил; қуёш йили (Шамсия йили қуйидаги 
ойлардан иборат: ҳут, ҳамал, савр, жавзо, 


саратон, асад, сунбула, мезон, ақраб, қавс, 
жадй, далв). 

2 Шамсия (хотин-қизлар исми). 

ШАМСИЯ II [а. a-i, — қуёшга оид, 
алоқадор] эск. кт. Қуёш нуридан, ёғин-со- 
чиндан сақланиш учун тутиладиган соябон; 
зонт. Намчил хиёбонларда шамсия тутган 
ошиқлар оҳиста кезар эди. X. Султонов, 
Онамнинг юрти. 

ШАМЧИРОҚ [шам + чироқ] айн. шам 
1. Ҳамманикида электр ёнса-ю, сиз шамчи- 
роқ ёқиб ўтирсангиз, яхишми? И. Раҳим, 
Ихлос. Токчада хира ёнаётган шамчироқ 
ташқарида эсган шамолни сезгандек пир- 
пиради. А. Мухтор, Опа-сингиллар. 

ШАМШИР [ф. — қилич, тиғ] 1 

от, кт. айн. қилич 1. Саид Жалолхон ғай- 
ратига чидолмай, шамшир суғурди ва ҳаво- 
да ўйнатиб, аскарга фармон берди. А. Қаҳҳор, 
Башорат. Отряд кетидан ҳавода шамширини 
ярқиратиб, темирчи Абдукарим билан.. Аб- 
дулла от чоптириб кетишди. Ш. Тошматов, 
Эрк қуши. 

2 сфт. кўчма Ўткир, етук. Ҳозир соҳиб- 
корлар даврасида зеҳни шамшир, халқ таж- 
рибаси билан мўъжизакор фанни пайванд 
этган ёшлар кўп. Р. Мусамуҳамедов, Кўчат 
эк, боғ қил! 

ШАМШОД [ф. jLi .о-Д,] Ёғочи қаттиқ, 
доим яшил, тик ўсадиган жанубий дарахт 
ёки бута. Шамшод кўчати. Шамшод тароқ. 

Қомати (ёки қадди) шамшод ёки шам- 
шод қомат (ёки қад) поэт. Қадди-қомати тик 
ва келишган. Хотин-қиз элига дарду бало 
паранжи, Шамшод қадларини қилди дуто 
паранжи. Ғ. Ғулом. Зуҳранинг шаҳло кўзлари 
жиққа ёшга тўлди, шамшод қомати тебран- 
ди. А. Муҳиддин, Чап чўнтак. 

ШАМҒАЛАТ [а. klC a-i.]: кўзини шам- 
ғалат қилиб Кўзига чап бериб, кўрсатмай, 
билдирмай. Ўзимга бўнакка теккан буғдой- 
дан 2—3 мартаба ярим пуддан-ярим пуддан 
кўтариб, Сатторқул акамнинг кўзини шам- 
ғалат қилиб, шаҳарга — бозорга тушиб сот- 
дим. Ғ. Ғулом, Тирилган мурда. Баъзида 
Мирёқуб уйдагиларнинг кўзини шамгалат 
қилиб, Ачаободга жўнаб қолар эди. Мирмуҳ- 
син, Тунги чақмоқлар. 

ШАНБА [ф. — ҳафтанинг биринчи 

куни; Ислом динида жума — ибодат ва дам 
олиш куни деб қабул қилингач, шанба янги 
ҳафтанинг бошланиш куни бўлиб қолган] 

Ҳафтанинг жумадан кейинги, якшанбадан 
олдинги олтинчи куни. Жума ёғса, шанба ти- 
нар; шанба ёғса, қачон тинар? Мақол. н 
Бу сўлим масканларда шанба ва якшанба 
кунлари сайру саёҳат қилган ҳамшаҳарла- 
римиз жуда кўнгилли дам олади.. Газетадан. 

ШАНБАЛИК Жамоа бўлиб, оммавий ва 
ихтиёрий равишда бирор ижтимоий фой- 
дали ишни бажариш (дастлаб бундай иш- 
лар шанба кунлари бажарилган). Шанбалик 
ўтказмоқ. н Шанбалик куни шу тераклар- 
ни, ҳув кўчанинг нариги томонидаги чи- 
норларни экишганди. «Ўзбекистон қўриқ- 
лари». Шаҳарни янада обод ва кўкаламзор 
қилиш мақсадида оммавий шанбаликлар ўт- 
казиш анъанага айланиб қолди. Газетадан. 

ШАНТАЖ [фр. chantage] Ўз мақсадига 
эришиш, бирон фойда кўриш учун қили- 
надиган иғво, дўқ уриш, қўрқитиш каби 
ёмон ниятдаги хатти-ҳаракат, дўқ, пўписа. 
Унчалик кетма. Шантаж деганинг нимаси? 
А. Мухтор, Туғилиш. Йўқ, бу исён, шантаж, 
ғалаён.. Р. Бобожон. 

ШАНТАЖЧИ Шантаж билан шуғул- 
ланувчи. Шантажчиларнинг шармандаси 
чиқди. 

ШАНҒИ 1: шанғи овоз (ёки товуш) 

Баланд ва қўпол овоз, товуш. Йўлнинг олис- 
лигини билдирмаслик учунми, Абилжон шанғи 
овози билан гоҳ қўишқ айтар, гоҳ ҳазиломуз 
гап қотиб борар эди. Ҳ. Назир, Ўтлар ту- 
ташганда. Кимдир шанғи товуш билан: -Мул- 
ла Асад, ҳамқишлоғингизни чақириб чиқинг, 
иккита ашула қилиб берсин, — деди. М. Ис- 
моилий, Фарғона т. о. 

2 Шундай товуш билан гапирадиган; 
бақироқ. Шанғи хотин. н Сидиқжоннинг 
кўзига қабр сингари қоп-қоронғи ва тор уй, 
қайнанаси сингари ўлгундай баджаҳл ва шанғи 
кампир.. кўриниб кетди. А. Қаҳҳор, Қўшчи- 
нор чироқлари. Шанғи самоварчи жўмраги 
учига жез қопланган чойнакни бир пиёла 
билан.. дўқ этиб қўйиб кетди. Ойбек, Тан- 
ланган асарлар. 

ШАНҒИЛЛАМОҚ 1 Баланд овоз би- 
лан, бақириб гапирмоқ. Телефонда гаплаша- 
ётган райижроком раиси овозининг борича 
шанғиллар, гапни тушунтиролмай бўғиларди. 
С. Аҳмад, Ҳукм. Кўп ўтмай аскиячиларнинг 
шанғиллаган овози ҳамманинг диққатини 
жалб қилди. М. Осим, Сеҳрли сўз. 


2 Қаттиқ ёқимсиз овоз чиқармоқ. Кўн- 
ғироқ қаттиқ шанғиллади. 

Қулоғи шанғилламоқ Чарчаш, толиқиш 
ёки қарилик натижасида қулоғида шовқин 
пайдо бўлмоқ. Хиёлнинг кўзи тиниб, қулоғи 
шанғиллай бошлади. И. Раҳим, Тақдир. Унинг 
[Навоийнинг] бели букчайиб, қўллари қал- 
тирайдиган, қулоғи ишнғиллайдиган бўлиб 
қолди. М. Осим, Зулмат ичра нур. 

ШАНҒИМОҚ с.т. Шанғилламоқ. У 
[Ҳожи хола\ бир ёқдан шанғиб, бир ёқдан 
пайпасланиб, Тўтиқиз орқасидан югурди. М. 
Исмоилий, Фарғона т. о. 

ШАП 1 айн. шалп. Бир дона олма узи- 
либ, шап этиб сувга тушди. н Хўжабеков 
гарданига шап этказиб урди. С. Анорбоев, 
Оқсой. Дарс вақти тугай деганда.. китобни 
шап этказиб ёпди. «Муштум». 

2 Тўсатдан, бирдан; қаттиқ. Мутал уни 
тўхтатмоқчи бўлиб, этагидан «шап» уш- 
лаганди.. кўйлаги ёқасигача йиртилиб кетди. 
О. Ёқубов, Ларза. 

ШАПАЛОҚ 1 Қўлнинг беш панжа ва 
кафтдан иборат қисми. -Ажаб қиламан! — 
деди Кумуш ва шапалоғи билан эрининг юзи- 
га секингина уриб қўйди. А. Қодирий, Ўтган 
кунлар. Замон у ёқ-бу ёққа бир жаланглаб 
олгандан кейин, бир шапалоғини оғзи ёнига 
тутди. М. Исмоилий, Фарғона т. о. 

2 Қўл, беш панжа билан (бетга) урил- 
ган зарба, тарсаки. Бир шапалоқ урмоқ. н 
Искандар, худди шапалоқ еган кишидек, 
турган ерида бир ирғиб тушди. М. Осим, 
Искандар ва Спитамен. Исфандиёр шеърнинг 
охирини эшитишга чидамади. Авазнинг бетига 
шсталоқ тортиб юборди. С. Сиёев, Аваз. 

3 кўчма Қарши ҳаракат, зарба. 

4 кўчма Шапалоққа ўхшаш, шапалоқ 
каби. Бақатерак шапалоқ-шапалоқ барглари- 
ни қарсиллатиб садо берар.. Ж. Абдуллахонов, 
Орият. Унинг шсталоқ гулли қизил кўйлаги 
ловуллар.. ёниб кўринарди. Ў. Ҳошимов, Бир 
томчи шудринг. 

ШАПАЛОҚГУЛ Шапалоқ баргли, кў- 
пинча хонада ўстириладиган, гулсапсарнинг 
бир тури. Мана ўша қизғиш тувакдаги ша- 
палоқгул. А. Мухтор, Опа-сингиллар. 

ШАПАЛОҚЛАМОҚ Шапалоқ билан 
урмоқ, тарсаки туширмоқ. Қосимов қайтиб 
ўрнига ўтираркан, тиззасига шапалоқлаб бир 
уриб қўйди. Ҳ. Нуъмон, Фасллар. [Бой Тул- 
баҳорга:] Ўйнаш деб, ўз болангни ўлдирдинг- 







ми ? Гапир, шариат ургур! (Шапалоқлаб урар, 
Гулбаҳор ерга юзтубан йиқилар). Ҳамза, Бой 
ила хизматчи. 

ШАПАРАК Юпқа, пучак. Шапарак нон. 
н Тахмонда бир эски яшик. Унинг ycmuda 
увада кўрпа, тошдай қапипиқ кир, шапарак 
ёстиқ. Ойбек, Танланган асарлар. Бир куни 
у мактабдан қайтса, онаси ишпараккина 
кўрпача устида ўтириб, қўл машинада иш 
тикаётган экан. Ў. Ҳошимов, Қалбингга 
қулоқ сол. 

ШАПАТИ шв. айн. шапалоқ 1, 2. Амат- 
жон пешонасига шапати урди. С. Сиёев, Аваз. 
-Сен билан улфатчилик қилган одамнинг ўзи 
аҳмоқ, — деб «устоди»нинг қулоқ-чеккасига 
шапати тортиб юбормоқчи бўлувди, кимдир 
қўлидан маҳкам ушлади. «Гулдаста». 

ШАПАТИЛАМОҚ Шапати урмоқ. Вақ- 
қос ота.. ачиниб, пешонасига шапатилади. С. 
Юнусов, Кутилмаган хазина. Хадичахон 
югуриб эшикка чиқиб.. шаллақиларча сонига 
шапатилаб, бақира бошлади.. Н. Фозилов, 
Дийдор. 

ШАПИЛЛАМОҚ «Шап-шап» этган 
овоз чиқармоқ. Моторларнинг гувуллаиш.. 
қайишларнинг шапиллаши.. тинди. Газетадан. 
Сувнинг шапиллашига вужудим талпиниб, 
қўрага кирдим. А. Мухтор, Давр менинг тақ- 
диримда. 

ШАПИР-ШУПУР тақл. с. Сувга нар- 
санинг кетма-кет урилиши билан чиқади- 
ган бир-бирига яқин товушни («шапир» ва 
шунга яқин товушни) билдиради. Бола ша- 
пир-шупур сузиб борар, оғзига cye кирар, со- 
вуқ суяк-суягига ўтар эди. А. Мухтор, Тонг 
билан учрашув. 

ШАПКА [р. шапка — эркаклар бош 
кийими] 1 с.т. Пешона томонида соябонча- 
си — козирёги бўлган бош кийим; фуражка, 
кепка. Сайдалим аканинг ўғли гимназия деган 
катта мактабда ўқийди. Мактабга шапка 
кийиб боради-я. Тушундингизми, шапка! Ой- 
бек, Танланган асарлар. Нормат.. шапка- 
сининг козирёги ea хром этигининг қўнжига- 
ча ярқираб турган капитанни кўрди. И. Ра- 
ҳим, Чин муҳаббат. 

2 айн. телпак. 

3 плгрф. с.т. Бир неча мақола учун уму- 
мий бўлган сарлавҳа. 

ШАПКАЛ И Шапкаси бор, шапка кий- 
ган. Шапкали бола. 


ШАПОҚ 1 Чиқаётган ёки ботаётган 
қуёшга, ёруғликка қарай олмайдиган (от 
ҳақида). Ҳоражонбек аччиқ қамчи уради, 
Шапоқман баравар кетиб боради. «Алпо- 
миш». Шапоқ от кунга қараёлмай, чангалга 
оёқ босолмай, суриниб йиқилди. «Гўрўғли». 

2 Касаллик туфайли кўзга тушадиган 
холсимон оқ парда; кўз касаллиги. Кўзига 
шапоқ тушибди. 

ШАППА Бирдан, тўсатдан. Асқар пол- 
вон бесўнақай лапанглаб, шаппа йиқилди. 
Ойбек, Қуёш қораймас. Хотин шаппа оғ- 
зимни ушлади: -Ҳой, сен нима қилмоқчисан? 
Ғ. Ғулом, Шум бола. | Ит\ Нигоранинг 
атрофида гир айланиб ўқраяр, қозиқ тиш- 
ларини кўрсатиб ириллар, шаппа ёпишиб, узиб 
олиш учун пайт пойлар эди. С. Анорбоев, 
Оқсой. 

ШАППАЛАМОҚ с.т. Шапалоқ билан 
секинроқ урмоқ, шаппатиламоқ. -Олиб 
келган одамларингиз саводли чиқиб қолди- 
ку, — деди мезбонлардан бири Мирзонинг 
елкасига шстпалаб. А. Қаҳҳор, Мирзо. 

ШАППАТИ айн. шапати. Бувинисо 
Авазнинг юзига шаппати урди. Бола йиғлади. 
П. Турсун, Ўқитувчи. У, Эҳсоннинг кафти- 
га шаппати билан уриб сўрашди-да, бурнини 
жийириб, уйнинг у ёқ-бу ёғига қаради. А. 
Қаҳҳор, Сароб. 

ШАППАТИЛАМОҚ айн. шапатиламоқ. 

Шаппати урмоқ, шаппаламоқ. -Овозингни 
ўчир, бадбахт, овозингни! Болаларнинг уйқу- 
сини ҳаром қилдинг, — деди [эшон] ea Эл- 
муроднинг юзларига шаппатиламоқчи бўлиб, 
паст эгилди. П. Турсун, Ўқитувчи. 

ШАПШАК шв. Ахлоқ-одобни бил- 
майдиган, адабсиз; ҳеч нарсадан тортин- 
майдиган, уялмайдиган. Менинг бошимга 
асилзода эрни ўлдириб келдингми? А? Беҳаё 
шстшак. Ш. Тошматов, Эркқуши. [Ҳожар:] 
Э, ўлим берсин, сен беюз шапшакка! Ҳамза, 
Паранжи сирлари. 

ШАПШАКЛИК Шапшак эканлик, 
шапшакка хос хатти-ҳаракат. Олим одамнинг 
отасига шатиаклик ярашмайди. Н. Норқо- 
билов, Бекатдаги оқ уйча. 

ШАП-ШУП тақл. с. «Шап» ва шунга 
яқин товушни билдиради. Нари-бери бўз 
салласини бошига чулғаб, сарпойчан кафши- 
ни шст-шуп босиб, дарвозадан ичкарига ки- 
риб бормоқда бўлган Сафар бўзчини махдум 
тўхтатди. А. Қодирий, Меҳробдан чаён. 


35—Ўзбек тилининг изохди луғати 






ШАР I [қид. р. шар — бўёқ ва ундан 
қоладиган думалоқ доғ] 1 мат. Фазодаги 
берилган нуқта (марказ)дан муайян узоқ- 
ликда жойлашган нуқталарнинг геометрик 
ўрни: ярим доиранинг ўз диаметри атрофи- 
да айланишидан ҳосил бўлган геометрик 
жисм. Шарнинг сиртини ўлчаш. Шарнинг 
радиуслари. 

2 Шундай шаклга эга бўлган нарса. 
Уларнинг шакли ҳам қизиқ: бири тухумга, бири 
бильярд шарига ўхшайди, баъзиси қайроқ 
тошдай узунчоқ ва силлиқ. Ҳ. Назир, Сўн- 
мас чақмоқлар. Аммо бўм-бўш коридорда 
тўсатдан Замира дуч келиб қолди. Кўз кўзга 
тушди-ю, электр шарлар чақин чаққандай 
бўлди. П. Қодиров, Уч илдиз. 

3 Болалар ўйнаши учун ичига ҳаво ёки 
ҳавога нисбатан енгил газ тўлдирилган, ду- 
малоқ шаклдаги резинка пуфак. Шар ёрил- 
ди. н Аввалги байрамлардагидек ҳавода ранг- 
баранг шарлар учиб юрмаятпи. И. Раҳим, Чин 
муҳаббат. 

Ер шари Ер сайёраси. Берма эркингни 
қўлдан, Яшамоқ чоғинг! Ернинг шаридир се- 
нинг Мулку чорбоғинг. Ҳамза. Ҳаво шари 
Думалоқ шаклдаги аэростат. 

ШАР II тақл. с. 1 Газмолнинг куч би- 
лан йиртилишидан ҳосил бўлган товушни 
билдиради. Сурп шар этиб йиртилди. 

2 Суюқликнинг шиддат билан оқи- 
шидан ҳосил бўладиган товушни билдира- 
ди. У қозонга бир пақир сувни шар этказиб 
қуйиб юборди. 

ШАРА-БАРА с.т. Турли-туман нарса- 
лар, қақир-қуқур. Бошимда бир тоғора ош, 
бўйнимда тасмали термос, шара-бара солин- 
ган тўрва. «Муштум». 

ШАРАФ [а. jJl — иззат, ҳурмат, фахр; 
асилзодалик, юқори мартаба; юксак ўрин] 
1 Фахрланишга арзийдиган нарса, юксак 
қониқиш ҳисси; бахт, фахр, ифтихор. Шод- 
лик билан туғилиб, шарафу обрў билан ўт- 
моқ — инсон учун бахт. Мирмуҳсин, Меъ- 
мор. Катта билим даргоҳининг талабаси бў- 
лишдек шарафга муяссар бўлдим. Газетадан. 
Туркистон мусулмонларининг ҳуқуқларини 
мудофаа эта биладиган тўрт-беш арбоби 
сиёсат етишса, биз учун шараф эмасми? Ой- 
бек, Танланган асарлар. 

2 Бирор ижобий хислат, хизмат ёки 
талант туфайли халқ орасида таратилган 
донг; шуҳрат, шон. Пахтакор қаҳрамонлар- 


га шон ва шарафлар бўлсин! н Юксак оқ 
олтин хирмони бунёд этиш учун кураш — 
шараф, обрў учун курашдир. Газетадан. Аб- 
дураҳмоннинг отаси уламо наслидан, аммо 
бу шараф нима сабаб биландир унинг отасига 
насиб бўлмаган. А. Қодирий, Меҳробдан чаён. 

Шараф билан Юксак ифтихор билан, 
шон-шарафга арзирли тарзда. Хўжалигимиз 
деҳқонлари ўз зиммаларига олган давлат 
топшириғини шараф билан адо этдилар. «Ўз- 
бекистон қўриқлари». Шарафига ёки шара- 
фи учун Бирор кимса ёки нарсанинг ҳур- 
мати, эътибори ҳисобга олиниб, шунга ба- 
ғишлаб, атаб. Ўшдаги қароргоҳда бу оқшом 
сизларнинг шарафингизга тантанали зиёфат 
берилур. П. Қодиров, Юлдузли тунлар. Бу 
ёдгорлик Марказий Фарғонани ўзлаштирган- 
лар шарафига Бектош Раҳимов ташаббуси 
билан ўрнатилган. «Ўзбекистон қўриқлари». 

3 Шараф (эркаклар исми). 

ШАРАФА [а. 4_а_>Д,] махс. Бинонинг де- 
вор, шип ва ш.к. жойларига одатда ганчдан 
қуйиб ёки ўйиб ишланган нақш, безак. - О, 
азизим! — ҳайрат билан гапирди генералнинг 
хотини ўз шеригига, уйнинг шифтидаги ганч 
шарафаларни, токчаларнинг ўймакор ганч 
нақшларини кўрсатиб. Ойбек, Улуғ йўл. 
Зилзила бўлганида, бу шарафа, гириҳлар 
ёрилган, кўчган, синган эди. А. Абдуқодиров, 
Уста Маҳмуд. 

ШАРАФЛАМОҚ Ҳурмат ва ифтихор 
билан тилга олмоқ, шон-шарафини қайд 
этмоқ. Севимли ва улуғ Ватанимизни шараф- 
лайдиган асарлар яратайлик. Ойбек, Халққа 
хизмат — бахт. Меҳнат инсонга фақат мод- 
дий фаровонлик келтирибгина қолмай, унинг 
маънавий дунёсини бойитади.. эл-юрт ичида 
шарафлайди. Газетадан. 

ШАРАФЛИ Шарафга, ҳурматга эга бўл- 
ган; фахрли; улуғ. Ўқитувчининг машаққат- 
ли, масъулиятли, лекин ғоят шарафли, олий- 
жаноб меҳнатини нимага қиёс қилса бўлади ? 
Газетадан. Унинг шарафли умр йўлларида 
журналистик ижодиётнинг янги сарчаш- 
малари очилмоқда. X. Ёдгоров, Ҳаёт тўлқин- 
лари. 

ШАРАҚ тақл.с. Тош, темир каби қат- 
тиқ нарсаларнинг ўзаро ёки бошқа қаттиқ 
нарсага урилишидан ҳосил бўлган овозни 
билдиради. Коса шарақ этиб синди. Кўча 
эшик шарақ этиб очилди. 







ШАРАҚЛАМОҚ 1 -Шарақ» этмоқ, 
«шарақ-шарақ» товуш чиқармоқ. У [Абдул- 
ла\ ҳужра ичидан занжирнинг шарақлагани- 
ни эшитди, кимдир деворни тимдалагандай 
бўлди. Ш. Тошматов, Эркқуши. Автомобилъ 
тезлаб кетган сари асбоблар бир-бирига 
шарақлаб урилади. Ҳ. Назир, Чўл ҳавоси. 
..ўртада электрга уланган самовар шарақ- 
лаб қайнаб турарди. О. Ёқубов, Диёнат. 

2 кўчма Чақчақлаб кулмоқ, қаттиқ 
кулмоқ. Ғиёс, ўқитувчининг оғзидан сал ҳа- 
зилнамо гап чиқиб қолгудек бўлса, шарақлаб 
кулиб юборарди. Ф. Мусажонов, Ғамхўр. 
Шоир бўлса ҳамон шарақлаб кулар, чиройли 
кўзлари сузилиб кетган эди. Ў. Ҳошимов, 
Нур борки, соя бор. 

ШАРАҚ-ШАРАҚ 1 Шарақ с. такр. Ку- 
зовдаги металл деталлар йўл бўйи шарақ- 
шарақ қилиб борди. 

2 айн. жарақ-жарақ. Уч-тўрт йил 
мобайнида кирмаган ковагим қолмади.. ша- 
рақ-шарақ пул топдим. А. Эшонов, Бир 
оғиз сўз. 

ШАРАҚ-ШУРУҚ такр. с. «Шарақ» ва 
шунга яқин товушларни билдиради. Зилзила 
вақтида жавондаги идишлар шарақ-шуруқ 
бўлиб кетди. н Бир бурчакда биттаси 
шарақ-шуруқ чўт уради. Ҳ. Шамс, Харак- 
теристика. 

ШАРБАТ [а. — бир қултум; ши- 

рин ичимлик] 1 Пишиб етилган ҳўл мева- 
лардаги қанд моддаси, ширинлик, шира. 
Мевалар шираю шарбатга тўлмоқда. Хоразм 
қовунлари ширинлиги ва шарбати билан 
машҳурдир. н Ҳоровул пахта гулли косада 
анор шарбати келтирди. С. Сиёев, Отлиқ 
аёл. ..бу ерларга сув чиқариб, ток кўкар- 
тирилса, ҳамма ёқни шарбатга тўлдириш 
мумкин. Мирмуҳсин, Меъмор. 

2 Мевалардан тайёрланган ширин ичим- 
лик. Шу лаҳза Бадиа яна ўрнидан туриб, 
аравадаги хумчадан ним коса шарбат олиб 
келди. Мирмуҳсин, Меъмор. [Беҳлул] Елка- 
сига ташлаган дастурхонни ёзиб, баркашни 
меҳмон олдига суриб қўйди, кейин икки косада 
шарбат келтирди. М. Осим, Зулмат ичра нур. 

ШАРБАТДОР 1 Сувли, ширали, ши- 
рин (мева ҳақида). Шарбатдор узум. н Бу 
қишлоқда пишган луччак шафтоли шунчалик 
катта, шунчалик шарбатдор бўлар эканки.. 
Ғ. Ғулом, Тирилган мурда. 


2 эск. тар. Хон саройидаги катта йиғин- 
ларда кишиларга май, шароб қуйиб берув- 
чи шахс. -Хон тайёр экан.. — деди кулумси- 
раб Қамбар шарбатдор. А. Қодирий, Ўтган 
кунлар. Шарбатдор чодирдан ичимлик идиш- 
ларини.. олиб чиқиб кетди. Ғ. Расул, Адолат. 

ШАРЖ [фр. charge < charger — ошириб 
(бўрттириб) кўрсатмоқ] Шеърий ёки нас- 
рий сатирик, юмористик ҳамда тасвирий 
асарларда: бирор шахсга оид ҳажвий хусу- 
сиятлар устидан кулиш; шу усулда яратил- 
ган расм ёки тавсиф. Театр артистлари Го- 
голъ персонажларини талқин қилишда, андак 
бўлса-да, шарж элементларига йўл қўйма- 
дилар. Газетадан. 

ШАРИАТ [а. jJb — тўғри йўл; ислом 
ҳукмлари, қонун-қоидалари] дин. Ислом ҳу- 
қуқ тизимида: мусулмонларнинг Қуръон 
асосида ишлаб чиқилган диний, жиноий ва 
фуқаролик қонун ва қоидалари мажмуи. 
Шариат қоидалари. н Ярашадиган бўлсан- 
гиз, шариат йўл топиб беради. А. Қаҳҳор, 
Қўшчинор чироқлари. Шариат ҳамма вақт 
адолатни ҳимоя қилади. К. Яшин, Ҳамза. У 
Бухорода мадрасада ўқиб юрганда, шариат 
ва тариқат илмини яхши ўрганган, Қуръонни 
ёд билар эди. П. Қодиров, Юлдузли тунлар. 

Шариат пешволари Шариат қонун- 
қоидаларини мукаммал биладиган, у ҳақда 
йўл-йўриқ кўрсатадиган кишилар (қози, 
уламо ва б). Саройда барча — шариат пеш- 
воларидан тортиб то кичкина амалдоргача 
шоирлик даъво қиларди. С. Сиёев, Ёруғлик. 

ШАРИАТПАНОҲ [а. + ф. ь\±>с^^ - 
шариат ҳимоячиси, паноҳи] Шариат қонун- 
қоидаларини изчиллик билан амалга оши- 
рувчи, шариатни ҳимоя қилувчи, қўллаб- 
қувватловчи шахс. Мен сени шариатпаноҳ 
деб юрган эканман. Энди кўзим очилди, се- 
нинг тулки башарангни танидим энди. М. 
Ўринхўжаев, Унутилмас кунлар. Шариат- 
паноҳ жанобларининг гстлари тўғри. С. Ай- 
ний, Жаллодлар. 

ШАРИК [«шар 1» с. нинг кичр.] Дума- 
лоқ шаклга эга бўлган кичикроқ нарса; соқ- 
қа, соққача. Подшипник шариклари. Билъярд 
шариклари. 

ШАРИКЛИ Шариги бор, шарик қў- 
йилган, шарик билан ишлайдиган. Шарик- 
ли подшипник. н Навоий nopmpemu акс эт- 
ган 60 минг дона авторучка ва ишрикли ручка- 
лар тайёрланмоқда. Газетадан. 

ШАРИЛЛАБ Кўп, кучли ва тез ҳолда 
(сув, ёмғир ва ш.к. нинг оқиши, ёғиши 
ҳақида). Жилғалардан шариллаб лойқа сел 
келди. С. Анорбоев, Оқсой. Мезоннингўрта- 
сидан яна шаримаб ёмғир ёғди.. С. Сиёев, Аваз. 
Жумагулнинг бутун вужудидан шариллаб тер 
оқарди. Ж. Шарипов, Хоразм. 

ШАРИЛЛАМОҚ «Шар», «шар-шар» 
этган товуш чиқармоқ; шалдирамоқ (сув, 
суюқлик ҳақида). Ёмғир тарновдан шарил- 
лаб тушяпти. н Суви қайтиб, тошлоқ қир- 
ғоқлари шақирлаб қолган сой бир текис ша- 
рилларди. С. Анорбоев, Оқсой. 

ШАРИЛЛАТМОҚ 1 Шарилламоқ фл. 
орт. н. У дарҳол кийимларини ечиб, жўмрак- 
дан сувни шариллатиб, ювинди. Мирмуҳсин, 
Умид. 

2 кўчма Тез ва тутилмай бажармоқ. У 
[раис] рақамларни шу қадар ёддан шарил- 
латардики, гапига ишонмасдан иложингиз йўқ 
эди. Н. Сафаров, Узоқни кўзлаган қиз. Қа- 
ни энди мен ҳам ўрисчани шариллатиб ўқий- 
диган бўлсам. С. Аҳмад, Ҳукм. Ручкамга мия 
ўрнатилган бўлса-ю.. масалаю мисолларни 
шариллатиб ишлайверса. Э. Раимов, Ажаб 
қишлоқ. 

ШАРИФ [а. j-2, — асилзода, таниқли; 

олийжаноб, виждонли] 1 эск. юқ. усл. Му- 
қаддас, азиз; табаррук. Қуръони шариф. н 
Бухоройи шарифда Абу Али ибн Сино деган 
бағоят улуғ табиб ўтган. М. Исмоилий, 
Фарғона т. о. -Қайтиб келгандан кейин сиз- 
ларнинг ёрдамингизда ҳазратимнинг мозори 
шарифларига бориб турамиз-да, — деди дом- 
ла. П. Турсун, Ўқитувчи. 

2 Шариф (эркаклар исми). 

ШАРЛАТАН [фр. charlatan — дастлаб: 
сайёр дори сотувчи; кейин: фирибгар < 
итал. ciallare — қуруқ гап сотмоқ ] с.т. Ал- 
дам-қалдамга ниҳоятда уста; алдамчи, тов- 
ламачи, фирибгар. Аммо у [Зикир] шарла- 
тан савдо инспекторини қўлга олиб, актлар- 
ни йўқ қилиб улгурибди. Ш. Ғуломов, Ёрқин 
уфқлар. Мен у одамни сиздан яхшироқ била- 
ман, юз сўмликнинг қирғоғини кўрмаса, овози 
хаста бўладиган шарлатанлардан. С. Маҳка- 
мов, Шогирд. 

ШАРМ [ф. f. jJl — уят; уялиш, уятчан- 
лик] Ножўя хатти-ҳаракатдан ўзини тия 
олиш, уялиш ҳисси; ҳаё, уят, номус. Шарм 
қилмоқ. н Ёки ўша ёқалашишда бирон ери 
лат еди-ю, шарм кучлилик қилиб индамадими ? 


Мирмуҳсин, Умид. Яхши аёлнинг бор шарм 
билан ҳаёси. «Гулхиромон». 

ШАРМАНДА [ф. 4Jilo jJh — виждонли, 
инсофли; уятчан; уятга қолган, изза бўл- 
ган] Шарму ҳаёни йўқотган; ҳаёсиз. У ах- 
лоқсиз бир кимса-ку! У беҳаё, шарманда. К. 
Яшин, Ҳамза. 

Шарманда бўлмоқ Ниҳоятда уятга қол- 
моқ; шармандаси чиқмоқ. Шундай қшшй- 
ликки.. пинҳона ҳаракатлари ҳам фош бўлиб, 
ўзлари эл орасида шарманда бўлсинлар. Га- 
зетадан. Шарманда қилмоқ Ниҳоятда уятли 
ҳолатга қўймоқ. Нега мени шунча одам олди- 
да шарманда қиласан, жодугар!Ў. Ҳошимов, 
Қалбингга қулоқ сол. 

ШАРМАНДАГАРЧИЛИК Шармандали 
ҳол, ҳодиса. Ўғил шаънига бундан ҳам ёмон- 
роқ шармандагарчилик бўлмаса керак. М. Ис- 
моилий, Одамийлик қиссаси. Бу қандай шар- 
мандагарчилик? ..Салимбойваччага бир хиз- 
маткор мушт кўтарсин! Ойбек, Танланган 
асарлар. 

ШАРМАНДАЛИ Шармандалик кел- 
тирувчи. Кечирасиз, ҳурматли ўқувчи.. бу 
шармандали ҳодиса шу кунларда рўй берди. 
«Муштум». Баъзи жойларда қалин тўлаш 
каби шармандали урф-одат давом этмоқда. 
Газетадан. 

ШАРМАНДАЛИК 1 Шармандали иш, 
ҳолат, шармандагарчилик. Зарифбойнинг 
авзойи ёмон эди. У бултурги шармандаликни 
ҳар эслаганда, бадани ўт бўлиб ёнади. С. 
Сиёев, Аваз. Қизининг қилган шармандали- 
гини кўтара олмаган Замира опа инфаркт 
туфайли ҳаётдан кўз юмди. Газетадан. 

ШАРМАНДАЧИЛИК қ. шармандагар- 
чилик. Эл оғзига элак тутиб бўлмас экан, 
ўйланмай босилган қадам шармандачилиги 
одамлар орасида анча гап-сўзга сабаб бўлди. 
М. Исмоилий, Одамийлик қиссаси. 

ШАРМИСОР [ф. — кулгили 

ҳолатда қолган, изза бўлган, шарманда] айн. 
шарманда. Шармисор бўлмоқ. н -Шарманда 
қилдинг, шармисор қилдинг! — Тожибой пешо- 
насига уриб, додлаганича уйига кириб кетди. 
С. Зуннунова, Гулхан. 

ШАРМИСОРЛИК Шарманда, шарми- 
сор иш, ҳолат. - О, ҳали сен иблис фарзандла- 
ри билан ҳамтовоқ бўлдингми? — қичқирди 
Абдулвоҳид тупугини сачратиб, — бу қандай 
шармисорлик! Ойбек, Нур қидириб. 





ШАРМЛИ Шарм -ҳаёси бор; ҳаёли. 
Шармли қиз. 

ШАРМСИЗ Шарм -ҳаёси йўқ; уятсиз, 
ҳаёсиз. Шармсиз йигит. н Эшонларнинг 
ўзлари, Шармсиздир юзлари, Ошга тўймас 
кўзлари. Ҳамза. 

ШАРНИР [нем. Scharnier < фр. char- 
niere < лот. cardo — ниманингдир атрофида 
айланувчи нарса] Бир-бирига бириктирил- 
ган икки валнинг, ўқнинг ўзаро бурчак 
ҳосил қилиб айланиши ёки ҳаракат қи- 
лишига имкон берадиган қўзғалувчан ме- 
ханизм. 

ШАРНИРЛИ Шарнирга эга бўлган, 
шарнири бор. Шарнирли бирикма. 

ШАРОБ [а. — ичимлик; шарбат; 

май, вино] кт. Кайф берувчи ичимлик- 
ларнинг умумий номи; май; вино. [ Навоий :] 
Таажжуб, янгича аза, янгича базм.. Эгни- 
ларида қора либос, қўлларида қизил шароб, 
тушкунликнингмужассам тимсоли!Ушун ва 
И. Султон, Алишер Навоий. Қалдирғочнинг 
расми ўйилган Шишалар ҳам шаробларга лим. 
Э. Раҳим. 

ШАРОБХОНА [шароб + хона] кт. Ша- 
роб ичиладиган жой; майхона. Мўл, текин 
овқатни егандан кейин [Тўғонбек] шаробхо- 
нага югурди. Ойбек, Навоий. 

ШАРОБХЎР [а. + ф. jJb — шароб 

ичувчи] кт. Шароб ичишга ружу қилган, 
берилган. Шаробхўр одам. 

ШАРОБХЎРЛИК Шароб ичиш, тўйиб 
май ичиш. Бойваччалар шаробхўрлик қилиб 
ўтираверишди.. С. Сиёев, Ёруғлик. 

ШАРОБЧИ эск.кт. Шароб сотувчи, 
майфуруш. Шаробчидан катта косада «оби 
ангур» сўраб, хонанинг бир бурчагига чўкди. 
Ойбек, Навоий. 

ШАРОИТ [а. _kj1 jJb — шартлар; тартиб- 
қоидалар] 1 Объектив ҳолдаги муайян вазият. 
-Тоғ шароитига мослаша боимаган қўйлар- 
нинг қонида ўзгариш бўлади. С. Анорбоев, 
Оқсой. Бу хислат ота-бобосининг қонидан.. 
чўл шароитида ҳар бир бошоқни минг ма- 
шаққат билан ўстириб, ҳар қўйни авайлаб 
боққан шароитидан сингган. С. Нуров, Май- 
саларни аёз урмайди. 

2 Бирор нарсанинг воқеланишига, бў- 
лишига таъсир этувчи ҳолат, вазият; имко- 
ният. Самарқанд обидаларидек санъат асар- 
ларининг бунёд бўлиишга ҳомийлик қилган, 
жаҳонга донғи кетган олимларни тўплаб, 


уларга шароит яратиб берган одам [Амир 
Темур] эзгуликни ҳис қилмаслиги мумкин эмас. 
Ў. Ҳошимов, Қалбингга қулоқ сол. 

ШАРОРА [а. — учқун, аланга] 

эск. кт. айн. учқун 3. Тим қора оҳу кўзлари- 
да ёшлик ва муҳаббат шарораси жўш уриб, 
ўз қурбонини излайди. К. Яшин, Ҳамза. ..қа- 
роқларидан ёғилаётган нозиккина туйғунлик 
ўзи бир алоҳида шарора ҳосил қилгандек эди. 
А. Дилмурод, Фано даштидаги қуш. 

ШАРОРАТ [а. c>jl jJb — ёмонлик, яра- 
маслик; ёвузлик] эск. кт. 1 Ахлоқий бузуқ- 
лик, фаҳш, ахлоқсизлик. Ҳамоқат дарсини 
шарорат дарсхонасида хатм қилган мендай.. 
К. Яшин, Ҳамза. 

ШАРОФАТ [а. — шон, шараф; 

иззат, обрў; олийжаноблик] 1 Яхши, наф- 
ли таъсир; хосият. Яхшининг шарофати те- 
гади, ёмоннинг — касофати. Мақол. н Меҳ- 
натда бор кўп хосият, шарофат, Бел боғла- 
са меҳнатга ким, азиздир. Ҳабибий. Маши- 
нанинг шарофатини эндиликда ҳамма яхши 
тушуниб қолди. Газетадан. 

Шарофати билан Бирор кимса ёки нар- 
са туфайли, унинг яхши хислати, хосияти- 
га кўра. Сизнинг шарофатингиз билан бошим- 
ни кўтариб турибман. Ёмғир шарофати би- 
лан ғўзалар яхши ўсяпти. н Умарқулнинг 
шарофати билан ҳамма бир уйга йиғилди. Ҳ. 
Ғулом, Машъал. 

2 Шарофат (хотин-қизлар исми). 

ШАРОФАТЛИ Шарофатга эга, хоси- 
ятли. Шарофатли киши. Шарофатли давр. н 
Илм амал билан шарофатлидир. Ғ. Ғулом. 

ШАРОФАТСИЗ Шарофати йўқ, хоси- 
ятсиз, фазилатсиз, бахт келтирмайдиган. 

ШАРПА 1 Қулоққа чалинар-чалинмас 
товуш. Тоитўлатов пойандоз солинган узун 
коридордан бамайлихотир кириб борар экан, 
оёқ шарпасини эиштиб, ичкаридан Хосият 
хола чиқиб келди. Р. Файзий, Чўлга баҳор 
келди. ..коридордан эшитилган ҳар бир шар- 
пага сергакланиб қулоқ солар.. эди. П. Қоди- 
ров, Уч илдиз. 

2 Кимса ёки нарсанинг ғира-шира, би- 
линар-билинмас қораси, ифодаси; шундай 
соя. Ҳалиги фонарнинг хирагина нури туишб 
турган тош ёнида бир шарпа қимирлади. А. 
Мухтор, Туғилиш. Анҳорнинг тўғонлари ол- 
дида одамларнинг хира шарпалари уймала- 
шар.. Ҳ. Назир, Сўнмас чақмоқлар. Отабек 
кетига бурилиб, ташқари йўлакдан киргувчи 




дадаси билан Ҳасанали шарпасини олди ва 
ўйланиб тўхтади. А. Қодирий, Ўтган кунлар. 

3 кўчма Далолат берувчи сезилар-се- 
зилмас ифода; белги, аломат. Шу пайт юра- 
гим мудҳиш бир нарсанинг шарпасини сез- 
гандай бўлди. «Гулдаста». Гўзал баҳорнинг 
шарпаси ер ва кўкда, гул ва япроцда, ўт- 
ўланларда кезар эди. Н. Сафаров, Қайта 
туғилиш. Ўртада адоватнинг хира шарпаси 
пайдо бўлгандек туюлди. Ф. Мусажонов, 
Ҳиммат. 

4 Ялтироқ нарса (мас., кўзгу) орқали 
бирор жойга тушган шуъла, нур акси. Шип- 
да ишрпа ўйнай бошлади. н Анорхоннинг 
сариқ ва кўк рўмолларигина шом қорасида 
шарпадай милтилларди. Ойбек, О.в. шаба- 
далар. 

ШАРПАСИЗ Овоз чиқармаган ҳолда; 
овозсиз, товушсиз. Ҳаёт саҳнда уккидай 
тикилиб турган катта бувиси томонга 
майин, шарпасиз одимлар билан шипиллаб.. 
кетди. М. Исмоилий, Фарғона т.о. Шу пайт 
дарвозанинг бир табақаси ўз-ўзидан шар- 
пасизгина очилди. С. Анорбоев, Оқсой. 

ШАРР I [а. — ёмонлик, ёвузлик; 

қаҳр-газаб] Ёмонлик, ёвузлик; касофат. 
[Қулаҳмад'.} Ҳазрати олий ҳовлимда меҳмон 
бўлганларида, фуқарони бу ёмонлар шарри- 
дан халос қиламан, дедилар. Мирмуҳсин, 
Чўри. 

ШАРР II айн. шар II. Севги деб аталган 
бу ҳислар баҳор ёмғиридек шарр этиб ўтиб 
кетмасмикан? Мирмуҳсин, Умид. 

ШАРРОС 1 рвш. Челаклаб қуйгандек, 
жадал (ёмғирнинг ёғиш тарзи хақида). Му- 
наввар навбатчиликдан бўшаб, эшикдан 
чиққанда, ёмғир шаррос қуяётган эди. С. 
Анорбоев, Меҳр. Туни билан шаррос қуйиб 
чиққан ёмғир тонготарга яқин тинди. С. 
Абдуқаҳҳор, Ушалган орзу. Кўз юмиб очгун- 
ча, бутун коинотни булут қоплаб, шаррос 
ёмғир қуяди. М. Назаров, Жилвон жилвалари. 

2 от Шу тарзда ёғаётган ёмғир; жала. 
Томчилар йилтиллаб йўлка тошида, Бўла- 
жак шарросдан берарди хабар. Шуҳрат. 

3 рвш. кўчма Тутилмасдан, дудуқлан- 
масдан ва тез. Мен эски жангномаларни ўқиб 
ўрганганим учун.. «Тараққий» газетасини 
шаррос ўқиб кетабердим. М. Муҳаммаджонов, 
Турмуш уринишлари. Ўзи тенги келадиган 
бир ўспириннинг шундай катта китобни 
тутилмасдан, шаррос ўқиётганига ҳайрон 


бўлиб, оғзи очилиб қолди. М. Осим, Тилсиз 
гувоҳ. Меҳмон эса унга қараб, форс тилида 
шаррос сўзлаб кетди. А. Ҳакимов, Илон 
изидан. 

ШАРТ I [а. jJj — талаб; ҳолат, вазият; 
тартиб-қоида] 1 Бирор иш ёки масала юза- 
сидан ёзма ёки оғзаки ўзаро келишиб олиш, 
ўзаро келишув. Шунинг учун Йўлчининг ил- 
тимосига дарров кўниб, шарт бўйича, Шо- 
қосимга овқат, ётиш учун жувозхона олдидан 
бир ҳужра берди. Ойбек, Танланган асарлар. 
Бир-биримиздан сир сақламаймиз. Хўпми? 
Шарт шу. М. Исмоилий, Фарғона т. о. 

2 Ўзаро шартлашаётган ёки бирор муно- 
сабатда бўлаётган томонлардан бирининг 
бошқа томонга нисбатан қўйган талаби. 
Лекин шарт — бизга астойдил, ихлос билан 
хизмат қиласиз.. Э. Раимов, Ажаб қишлоқ. 
Пудрат усулининг шартларига мувофиқ, бу 
маблағнинг анча қисми пудрат асосида иш- 
лаётганларга тақсимлаб берилади. Газетадан. 
Қиз, «Пойгада ютиб чиққан одамга тегаман», 
деб шарт қўйибди. Шукрулло, Жавоҳирлар 
сандиғи. ..эртага шаҳарга туш, нима шар- 
тинг бўлса, ўша ерда гапир. Ойбек, Танлан- 
ган асарлар. 

3 Тақозо этувчи нарса; талаб. -Мада- 
ниятли бўлишнинг энг биринчи шарти — 
соддалик, табиийлик, — деб юбордим. Ф. 
Мусажонов, Меҳмонда. Ҳозиржавоблик — 
аскиянинг асосий шартидир. «ЎТА». Санъат 
турларининг уйғунлашуви учун умумий услу- 
бий хусусиятларнинг мавжудлиги зарурий 
шарт ҳисобланади. «Саодат». 

4 кесим взф. Қатьий талаб этувчи; зарур. 
Бугун келишингиз шарт. н Бу жанг узоққа 
бормайди. Лекин Хуросон қўшини шай бў- 
либ турмоғи шарт! Мирмуҳсин, Меъмор. 
Болага оила ҳам, мактаб ҳам баравар тар- 
бия бериши шарт. Газетадан. 

Шарт майли тлш. Бирор иш-ҳаракатнинг 
бажарилиши учун шарт бўлган бошқа иш- 
ҳаракат ёки ҳолатни англатувчи феъл шак- 
ли ва шу шаклга мос маъно. Шарт эргаш 
гап тлш. Бош гапдан англашилган воқеа- 
ҳодиса, белги-хусусиятнинг рўй бериш шар- 
тини англатувчи эргаш гап. Эҳтиёт(и) шарт 
Ҳар эҳтимолга қарши. Шунинг учун учраш- 
гандаям уйда, мана шунақа пана-пастқам 
ерларда учрашсак, эҳтиёт шарт дейдилар- 
ку, ахир! С. Кароматов, Ҳижрон. 





ШАРТ II: шарти кетиб, парти қолган 

1) қариб, куч-қуввати кетиб қолган, мун- 
киллаган; бедармон. Шарти кетиб, парти 
қолган бой, тепага кўтарилган сари, оёғи 
қалтираб, бутун вужудидан тер оқа бошла- 
ган. Газетадан; 2) эски, шалоқ; хароб. Шар- 
ти кетиб, парти қолган арава. н Рўзғор- 
нинг шарти кетиб, парти қолди. Шу рўз- 
ғоримни тебратсам дейман. И. Султон, Бур- 
гутнинг парвози. ..шарти кетиб, парти қол- 
ган тегирмонлар нигоҳини тортиши мумкин. 
Ж. Абдуллахонов, Хонадон. 

ШАРТ III тақл. с. Бирор нарсанинг 
урилиши ёки узилишидан ҳосил бўладиган 
овозни билдиради. Икки-уч қамчидан сўнг 
толга боғланган тизгин шарт этиб узилиб 
кетди.. А. Қодирий, Ўтган кунлар. Кампир 
яна ғазабга келди.. кўйлагининг ёқасини шарт 
йиртиб юборди. С. Аҳмад, Ҳукм. Куйган одам 
шарт уради сонига.. «Ҳасанхон». Қизлардан 
уч-тўрттаси Нозикни таъқибэтди ва шарт- 
шурт бир-бирининг яланғоч этига уришиб, 
шартак олишдилар. А. Қодирий, Меҳробдан 
чаён. 

ШАРТ 1УТез ва кескин. Отамурод шарт 
орқасига бурилди-ю.. чайла томонга чопиб 
кетди. М. Мансуров, Ёмби. Дилдор шарт 
ўрнидан турди-ю, эшикни қарсиллатиб ёпиб 
чиқиб кетди. С. Аҳмад, Уфқ. 

UIAPTAK айн. шартаки 2. 

ШАРТАКИ 1 сфт. Ўйламай-нетмай, юз- 
хотир қилмай гапираверадиган. Шартаки 
одам. н Бир гапни тушунтиргунча етмиш 
марта луқма ташлайдиган шартакиларни.. 
оқламоқчи эмасмиз. Газетадан. Аммо мана бу 
шартаки Ҳамзангиздан уламолар хафа. К. 
Яшин, Ҳамза. 

2 от Шартиллатиб уриш, шаппати. 

ШАРТАКИЛИК Шартакига хос хусу- 
сият, хатти-ҳаракат; ўйламай, юз-хотир қил- 
май гапиравериш. Хўб қизсан-у, шартаки- 
лигинг чатоқ, гап келганда, отангни аямай- 
сан. А. Муҳиддин, Ҳадя. Саври хола овси- 
нининг хафалигини бир оз ёзиш учун пайпас- 
лаб кетди: -Шартакилигим ўлсин, овсин, 
гапиравераман. Р. Файзий, Кишиларимиз 
қиссаси. 

ШАРТИЛЛАМОҚ «Шарт» этган овоз 
чиқармок. Арқон шартиллаб узилди. 

ШАРТКЕСАР Дангал гапирадиган; дан- 
галчи. Шарткесар одам. н У [Муротали] 
виждони пок, юраги очиқ ва шарткесар эди- 


ки, кимдан ва нимадан норози бўлса, юзи- 
кўзига қарамай, кескин айтарди. Ш. Раши- 
дов, Бўрондан кучли. 

ШАРТЛАШМОҚ Бирор масала юза- 
сидан маълум шартлар билан ўзаро кели- 
шиб олмоқ; аҳцлашмоқ. Кечқурун кинога 
боришга шартлашдик. Ҳар икки томон ўзаро 
ёрдамни янада кучайтириш ҳақида шарт- 
лашдилар. н [Болалар] Шартлашиб олиш- 
ганми, бараварига олма тишлашди. «Ёшлик». 
Хўжайин эрта кўкламда шартлашиб, пулни 
тўлаб қўйган эди. Ойбек, Танланган асар- 
лар. 

ШАРТЛИ 1 Бирор шарт асосида ўзаро 
келишилган, шартлашилган. Шартли ишора. 
Шартли жойда учрашмоқ. 

2 рвш. Маълум шартлар асосида, бирор 
шарт билан. Турғун сизга қўшимча ҳужжат 
бермоқчи. Ҳозирча шартли қабул қилаверасиз 
[деди Валихўжа]. Н. Сафаров, Ҳаёт мактаби. 

3 Маълум шартлар асосида қайд қилин- 
ган, бирор шарт амалга оширилган тақцир- 
дагина кучга кирадиган. Оғир шартли битим. 

4 Бирор нарса, воқеа, ҳодиса ва ш.к. ни 
рамз, тасвир билан ифодалайдиган. Қабул 
қилинган шартли белгилар. Дарёларни шарт- 
ли чизиқ билан ифодаламоқ. 

Шартли рефлекс физиол. Организмнинг 
(одам ва ҳайвонларнинг) шахсий ҳаёти да- 
вомида янгидан ўзлаштириладиган рефлекс. 

ШАРТНОМА [шарт I + нома] Томон- 
лар (икки ёки бир неча шахс) ўртасида ту- 
зилган, уларнинг ҳуқуқ ва мажбуриятлари 
қайд этилган битим. Латофат нашриётдан 
шартнома билан олган таржимасини туга- 
толмой диққат эди. Л. Тожиева, Меҳрим сиз- 
га, одамлар. Хонани ижарага олган киши, 
шартномага биноан, уни яхши сақлаиш, жо- 
рий ремонт қилиши лозим. Газетадан. 

ШАРТСИЗ Шарт қўйилмаган, шарти 
йўқ; бирор шарт қўймасдан. -Буҳолдан қуту- 
лишнинг бирдан-бир йўли — деди йигитлар- 
дан бири, — ҳеч бир шартсиз, сўзсиз.. тас- 
лим бўлишдир. С. Айний, Қуллар. 

Шартсиз рефлекс физиол. Инсон ёки 
ҳайвон билан бирга туғиладиган, ирсийла- 
надиган рефлекс; туғма рефлекс. 

ШЛРТТА 1 Истиҳола қилиб ўтирмай, юз- 
хотир қилмасдан, рўйирост, дангал. Бор гап- 
ни шартта гапирадиган одам. н У [Асрора] 
хонаси келганда ҳеч кимни аямасди. Маж- 
лисларда, кимнинг камчилиги бўлса, шартта 




юзига айтаверарди. С. Аҳмад, Уфқ. У \Эл- 
мурод\ энди бўйни қисиқ етим эмас. Энди 
унга.. бор гапни ишртта айтиб, кўнгилни 
хижолатдан бўшатиш осонроқ! П. Турсун, 
Ўқитувчи. 

2 айн. шарт IV. Кўшоқ шартта ўрнидан 
турди-да, зарда билан дўқиллаб, чиқиб кетди. 
Ҳ. Шамс, Душман. Поччаев шартта бурилиб, 
жўнаб қолди. А. Мухтор, Туғилиш. 

3 Ўйлаб, чўзиб ўтирмай. Ирода шартта 
муддаога ўтиб қўя қолган эди, жавобни ҳам 
нақд қилиш керак. Ф. Мусажонов, Ҳиммат. 
Туробовага uiapmma «икки» қўйиб бердим. 
С. Сиёев, Ёруғлик. 

ШАРТТАКИ қ. шартаки. Кишилар билан 
муомалада хийла шарттаки бўлган бу сол- 
дат нимадан андиша қилаётганига ҳайрон 
бўлдим. Ҳ. Назир, Кўктерак шабадаси. 

ШАРТ-ШУРТ 1 «Шарт» ва шунга яқин 
товушни (товушларни) билдиради (қ. шарт 
III). Қоғозни шарт-шурт йиртмоқ. н Қиз- 
лардан уч-тўрттаси Нозикни таъқиб этди 
ва шарт-шурт бир-бирининг яланғоч этига 
уришиб, шартак олишдилар. А. Қодирий, 
Меҳробдан чаён. Ўзи ишга киришиб, шарт- 
шурт чеканка қилиб кетаверди. Бошқалар 
[Холдорнинг] орқасидан эргашдилар. Ж. Аб- 
дуллахонов, Тонг ёришган соҳидда. 

2 Тезлик билан, тез-тез, жадал. -Нега 
йиғлайсан, тинчликми ўзи? — Адол хола қўли- 
даги сузгични илиб, унга яқинлаша бошлаган 
эди, Тошхон халатни шарт-шурт ечиб улоқ- 
тирди-да, кўчага югурди. А. Мираҳмедов, Ўт 
юраклар. 

ШАРФ [нем. Scharfe < фр. echarpe < 
лот. scirpea — тўқима; ўрилган (тўқилган) 
нарса] Бўйинга ўраладиган ёки бошга, ел- 
кага ташлаб юриладиган, энига нисбатан 
узун мато. 

ШАРШАРА Баланд, тик тепаликдан 
пастга шовуллаб оқиб тушадиган сув оқи- 
ми; шалола. Олтмиш метр баландликдан 
отилиб тушаётган шаршара тўфони тагида 
бўлдик. Р. Файзий, Заранг барги. Нигора кечаси 
тоғ кўринишига афсонавий улуғворлик бахш 
этиб, бир текис гувуллаётган бу шаршарага 
бориб, уни ўз кўзи билан кўришга аҳд қилган 
эди. С. Анорбоев, Оқсой. 

ШАРШАРАК Кичик шаршара. Тоғора- 
лиғидаги шаришракнинг бу ажойиб қилиқ- 
лари болаларни ҳаяжонга солди. Ҳ. Назир, 
Сўнмас чақмоқлар. 


ШАРЪАН [а. Lt jJl — шариат юзасидан] 
дин. Шариат қонун-қоидаларига биноан, 
шариат бўйича. Сен ўғрисан! Одам бўлга- 
нингда, шаръан қўлингни кесиш лозим бўлар 
эди. А. Қаҳҳор, Башорат. Бировнинг устига айб 
қўйиш учун, шаръан, шоҳидлар лозим. А. Қо- 
дирий, Меҳробдан чаён. 

ШАРЪИИ [а. — шариатга (диний 

қоидага) тегишли, мансуб] дин. Шариат ақи- 
далари, қонун-қоидаларига мос келадиган; 
шариатга кўра қонуний. Иссиқ уйинг, ҳалол 
боланг, шаръий эринг турганда, бировларга 
белингни қучоқлатиб.. элга бош-қош бўлгун- 
ча, ҳар нарса еганинг яхши! С. Сиёев, Отлиқ 
аёл. Мен мавизни тамом шаръий қилиб тай- 
ёрлайман, тунов кун маҳалламизнинг охунлари 
ҳам ҳалоллигига фатво бериб кетдилар. А. Қо- 
дирий, Ўтган кунлар. 

Ҳийлаи шаръий ёки шаръий ҳийла Ша- 
риат қонун-қоидаларига чап бериб қили- 
надиган, тутиладиган иш, ҳийла. У [имом\ 
бойнинг қасамига шоҳид эди, ажабэмас эдики, 
бирор шаръий ҳийла топиб, бойни бу бот- 
қоқдан қутқазса. С. Айний, Эсдаликлар. 

ШАРҚ I [а. jj -Д, — кўтарилиш, чиқиш 
томон (мас., қуёш)] 1 Дунёнинг тўрт томо- 
нидан бири; ғарбга қарама-қарши бўлган 
томон, қуёш чиқадиган томон; кунчиқиш. 
От кўчанинг шарқига юриб.. яна шимолга 
бурилиб, тор кўча бўйлаб узоқ кетди. А. Қо- 
дирий, Ўтган кунлар. Уруш ғарбда, рота 
фронтдан уч-уч ярим минг километр берида, 
яна шарққа қараб кетаётибди! Аҳмаджон 
ўйлаб, ўйига ета олмас эди. А. Қаҳҳор, Олтин 
юлдуз. 

2 (Ш — катта) Ғарбий Европага нис- 
батан шарқ томондаги мамлакатлар, ўлка- 
лар. Шарққа саёҳат. Яқин Шарқ. Узоқ Шарқ. 
н [Салимхўжа\ Нусратилланинг иқболу ис- 
тиқболи ҳақида кўп чиройли китобий сўзлар 
билан гапирар, янги Шарқнинг қудрати, мил- 
латнинг гули бўлади, деб мақтар эди. А. Мух- 
тор, Опа-сингиллар. Улар ҳозирги Шарқ та- 
рихи китобини навбатма-навбат ўқиб ва 
эшитиб ўтирганларида, Очилнинг кўз олдига 
дам-бадам эзилиб йиғлаётган Замира келар, 
бунинг учун у ўзини гуноҳкордай ҳис қиларди. 
П. Қодиров, Уч илдиз. 

ШАРҚ II айн. шарақ. Санобархон дар- 
возани устидан кичкина босма қулф билан 
шарқ этиб беркитди-да, Адолатга эргашди. 
С. Зуннунова, Гулхан. 






ШАРҚИЙ I [а. — шарққа доир, 

алоқадор; шарқона] Шарқ томонда жой- 
лашган; шарқдаги, кунчиқигцдаги. Шарқий 
Европа. Шарқий машакатлар. 

ШАРҚИЙ II [а.^Дь] эск. Юриб туриб 
нақарот билан айтиладиган қўшиқ; марш 
қўшиғи. Болалар шарқий айтдилар. А. Қаҳ- 
ҳор, Сароб. Ҳўноқлар шарафига ўқияжак 
шарқийни машқ қилиб бўлдингми?3. Саид, Н. 
Сафаров, Тарих тилга кирди. 

ШАРҚИРАМОҚ айн. шарилламоқ 1. 
Тўлаган ака шарқираб оқаётган ариқдан юз- 
қўлини ювиб, белидаги белбоғининг бир учига 
артинди. Газетадан. Эшигим олдида бир туп 
терак бор, Ёнидан ўтади ариқ шарқираб. 
Шуҳрат. 

ШАРҚИРОҚ Шариллаб, шарқираб 
оқадиган. Шарқироқ сой. н Шарқироқ ариқ 
ёқасида, ўсиқ ялпизлар орасида ўтириб, 
кўклам қучоғида ястаниб ётган фусункор 
далага суқланиб тўйиб бўлармикан ?! Н. Ёқу- 
бов, Бўсағада. 

ШАРҚЛИК Шарқца яшовчи, шарқий 
мамлакатларнинг бирида истиқомат қилувчи. 
Шарқлик одам. 

ШАРҚОНА қ. шарқча. Устозлар тур- 
ганда, ўзи ҳақида сўзлаш шарқона одобга 
сиғмайди. Газетадан. Бинокорликда шарқона 
услуб кўплаб бинолар кўркига кўрк қўшди. 
Газетадан. 

ШАРҚЧА Шарқхалқлари услуби, одати 
ёки маданиятига хос; шарқона. Ҳар икки 
қаватдаги хоналарнинг кенг деразалари ўй- 
макор устунли узун, лекин торроқ шарқча 
айвонга очилар эди. Ойбек, О.в. шабадалар. 

ШАРҚШУНОС [Шарқ + ф. - 

ўрганувчи] Шарқшунослик мутахассиси. 
Шарқшуносларнинг бутунжаҳон анжумани. 
н Бу шарқшуносларнинг фикрича, қадимги 
замонларда бир бутун умумолтой тили мав- 
жуд бўлган.. «ЎТА». 

ШАРҚШУНОСЛИК Шарқ мамлакат- 
ларининг маданияти, тарихи, иқтисодиёти, 
тили, санъати ва ш. к. ни ўрганадиган фанлар 
мажмуи. Шарқшунослик институти. 

ШАРҲ \а. j- j-i — тушунтириш, изоҳ, 
тавсиф; эслатма] Бирор нарсанинг мазму- 
ни, моҳиятини очиб бериш, тушунтириб 
бериш; изоҳлаш, изоҳ. Шарҳлар билан чи- 
қарилган Навоий асарлари. н Абдураҳмон.. 
кутилмаганда жонланиб кетди. Яъни «Ақо- 


ид»нинг шарҳига яхши тушунишга енг иш- 
марди. А. Қодирий, Меҳробдан чаён. 

Шарҳ қилмоқ (ёки этмоқ) Ёзма ёки 
оғзаки тарзда шарҳини бермоқ, айтмоқ; 
шарҳламоқ. Гоҳи худман, гоҳи бехуд, Шавқу 
дардим шарҳ қил. Э. Воҳидов. Ўз туққан 
қишлоғимнинг шу бугунги тонгини Кошкийди 
шарҳ этолсам бу бир кичик шеъримда. П. 
Абдуллаев, Менинг қишлоғим. Шарҳи дил 
Дилдаги бор гапларни очиқ-ойдин баён 
қилиш. Шарҳи дилим кимга ёзсам, Шакар деб 
дунёни кезсам. «Ширин билан Шакар». 

ШАРҲДАМОҚ Шарҳ-изоҳ қилмоқ, ту- 
шунтириб бермоқ, изоҳламоқ. Абдулвафо ал- 
Бузжоний.. қадимги юнон олимларининг ал- 
жабр ҳамда фалакиётга оид асарларини тар- 
жима қилдилар ва илмий шарҳладилар. Мир- 
муҳсин, Меъмор. Нуриллахон.. Бухоро тах- 
тини тортиб олганларга нисбатан бўладиган 
бу курашнинг моҳиятини шарҳлади. Ш. Хол- 
мирзаев, Қил кўприк. 

ШАССИ [фр. chassis] 1 Автомобиль, 
трактор ва транспорт воситаларининг барча 
қисмлари (кузов, мотор, барча механизм ва 
деталлар) ўрнатиладиган асос, таглик; рама. 
Автомобиль шассиси. 

2 Турли асбоб-ускуна, радиоприёмник 
ва ш.к. нинг асосий деталлари ўрнатилган 
асос. Телевизор шассиси. 

3 Самолётнинг ҳавога кўтарилишига, 
қўниш вақтида эса унинг ерга урилиш 
кучини пасайтиришга хизмат қиладиган 
қисми. Йиғма шасси. Йиғилмайдиган шасси. 

ШАТАК 1 Ўзи юролмайдиган улов, 
транспорт воситасини бошқа уловга, транс- 
порт воситасига тиркаб олиб юриш усули; 
тиркаладиган ёки тирковга оладиган нарса. 
Қумри қатъият билан машинага югурди-да, 
кузовга ташлаб қўйган, шатак тиркаш учун 
ииматиладиган сим арқонни судраб келтир- 
ди. С. Аҳмад, Ойдин кечалар. У иккинчи 
қаторни охирламаёқ, бункери «оқ олтитга 
лиммо-лим тўлганини кўриб, суюниб кетди. 
Дала четидаги шатаклар эса аллақачондан 
бери унга мунтазир эди. Ш. Ғуломов, Ёрқин 
уфқлар. Директор устахонадан шатак билан 
аранг олиб чиқилаётган тракторни кўриб, 
азбаройи жаҳли чиққанидан, тилини тишлаб 
олаёзди. «Муштум». 

2 кўчма Қолоқ, ночор аҳволдан олиб 
чиқиш, «судраш», юргизиш учун ёрдам 
берувчи шахс, нарса; ёрдам; кўмак. Кечаги- 




на бошқаларнинг шатагига муҳтож бўлган 
бригада — бугун, қарабсизки, илғор. Газета- 
дан. Кучи кетиб, эплай олмаяпти, ёрдам 
қилиш керак, деб ёнингизга шатак берсак, 
асов отдек тепкилайсиз. «Қаҳрамоннома». 

Шатак қилмоқ Шатакка олувчи қилиб 
қўшмоқ. ..зўрлиги билан донғи чиққан тўриқ 
отни аравага қўшиб, унинг ёнига бошқа бир 
отни шатак қилиб, зўрға судраб келдик. С. 
Айний, Қуллар. Шатакка олмоқ 1) ўзи 
юролмайдиган улов ёки бирор транспорт 
воситасини бошқасига тиркамоқ, бошқасига 
тиркаб юргизмоқ, судрамоқ. Юки оғир от.. 
олға интилмаса, ё шатакка олинади, ёки 
аравадан чиқариб, бошқа от қўшилади. «Шарқ 
юлдузи». Кўздан йироқлашган трактор кўп 
ўтмай машинани шатакка олиб қайтди. 
«Ўзбекистон қўриқлари»; 2) ўз кучи билан 
тортмоқ, судрамоқ; тортиб юргизмоқ. Кўп- 
чилик йигитлар сакраб ерга туишб, арқонни 
боғлаб, машинани шатакка олдилар. Ш. Ғу- 
ломов, Бўз ер уйғонди; 3) кўчма ишнинг 
силжиши, юришиб кетиши учун ёрдам бер- 
моқ, кўмаклашмоқ. Ўтсам-ўтмасам, хаво- 
тир эмасман. Биласиз-ку, раис, шатакка олиб 
юрган йигитмиз. «Қаҳрамоннома». Биз nacm 
ҳосилли бригадалардан бирини шатакка олиш- 
га қарор бердик. Газетадан. 

ШАТАКЛАМОҚ 1 кам қўлл. айн. шатак- 
ка олмоқ қ. шатак. Бузуқ автомобилни ша- 
такламоқ. Крлоқ цехни шатакламоқ. 

2 Бир-бирига тиркаб бириктирмоқ, ша- 
так ҳолатига олмоқ. Зўрайиб бораётган пўр- 
тана [ҳарбий кемаларни] бир-бирига шатак- 
лаган арқонни узиб ташлади. Т. Рустамов, 
Мангу жасорат. 

ШАТАКЧИ Шатакка олувчи (қ. шатак). 
Шатакчи кема. Шатакчи от. Шатакчи бри- 
гада. 

ШАТАЛОҚ: шаталоқ отмоқ 1) орқа оёқ- 
ларини баравар кўтариб тепинмоқ; тепиниб 
югурмоқ; ўйноқлаб чопмоқ (от, мол каби 
ҳайвонлар ҳақида). От шаталоқ отиб қочди. 
н Эшак.. бир шаталоқ отиб, йўртишга 
тушди. М. Исмоилий, Фарғона т. о. Сигир 
қўрққанидан шаталоқ отиб, жар томонга 
қараб қочди. Ҳ. Турсунқулов, Ҳаётим қисса- 
си; 2) сакраб-сакраб югурмоқ, ўйноқлаб 
чопмоқ (бола ҳақида). -Амаким келдилар, 
амаким! — деди.. Адҳамнинг кенжатойи Рус- 
там ва яна шаталоқ отиб, кўчага югуриб 
чиқиб кетди. Ҳ. Зиёхонова, Биринчи мак- 


туб; 3) бирданига қочиб қолмоқ, орқа-ол- 
дига қарамай ура қочмоқ. Сизга қойилман.. 
бойваччаларингиз ҳаммаси шаталоқ отиб 
қочди. А. Мухтор, Опа-сингиллар. 

ШАТАЛОҚЛАМОҚ айн. шаталоқ отмоқ 
қ. шаталоқ. Сергей ишком орқасидаги бе- 
дазорга шаталоқлаб чопди. Ҳ. Ғулом, Тош- 
кентликлар. 

ШАТИЛЛАМОҚ айн. шатирламоқ 2. У 

яна олдинга интилиб, шатиллаганича юриб 
кетди. Мирмуҳсин, Чўри. 

ШАТИР 1 тақл.с. Қуруқ шох-шабба, 
қамиш кабиларнинг ҳаракатга келиши, сув, 
ёмғир кабиларнинг урилишидан ҳосил бўл- 
ган товушни билдиради. 

2 Ўйлаб ўтирмай, дабдурустдан, тўсат- 
дан. Опаси кўп кулар, ҳар ишни тез ва ша- 
тир, беэҳтиёт қилар, шунинг учун ҳам уйда 
бирор идиш-товоқ синса, албатта, ундан 
кўришар эди. А. Мухтор, Опа-сингиллар. 

ШАТИРА- ШУТУ Р айн. шатир-шутур. 
Унинг [момақалдироқнинг] кетидан шивалаб 
ёмғир, дам ўтмай ёнғоқ қоққан каби шатира- 
шутур дўлуриб берди. Ҳ. Назир, Сўнмас чақ- 
моқлар. 

ШАТИРЛАМОҚ 1 «Шатир» этган овоз 
чиқармоқ; «шатир-шутур» қилмоқ. Куруқ 
ўтин шатирлаб ёна боиашди. н Жимжит 
хонада тарновлардан тушаётган сувнинг 
шатирлаши эшитилиб турарди. П. Қодиров, 
Уч илдиз. 

2 с.т. кўчма Жадал ёки шидцат билан 
ҳаракат қилмоқ; шахдам одим отмоқ. Қирқ 
йигит тўп бўлиб, шатирлаб, бирдан келиб 
қолди. «Хушкелди». 

ШАТИРЛАТМОҚ 1 Шатирламоқ 1 фл. 

орт. н. Майнанинг тасаввурида кийиклар 
галаси пайдо бўлди. У тош, шағалларни ша- 
тирлатиб, ҳозир ёнбошидан югуриб келиши- 
ни, улардан семизгинасини отиб олишни ис- 
тади. Ш. Тошматов, Эрк қуши. Солдат, офи- 
церлар эртаги жангга тайёргарликни кўра- 
ётганда — эрталаб ёмғир шатирлатиб тур- 
ганди. А. Муҳиддин, Ҳ. Тожибоев, Оташ қалб- 
ли қиз. 

2 кўчма Бирор иш-ҳаракатни шошилинч 
равишда, жадал бажармоқ. Олмаларни ша- 
тирлатиб узмоқ. н Шатирлатиб кўксул- 
тонни қираётган Турғун жим бўлиб қолди. 
Ойбек, Болалик. 

ШАТИР-ШУТУР тақл. с. 1 «Шатир» 
ва шунга яқин товушни билдиради (қ. ша- 






тир 1). Ўрик шохлари шатир-шутур синиб 
тушди. н Милтиқларнинг оғзидан чиққан 
оловдан чўчишдими, ҳайтовур, биздан уч- 
тўрт қадам наридан маккажўхорини шатир- 
шутур қийратиб, [тўнғиз] учиб ўтиб кетди. 
С. Анорбоев, Оқсой. Ҳозиргина яшнаб тур- 
ган осмонни бир зумда қўрғошиндек булут 
ўрайди. Шатир-шутур ёмғир қуяди. С. Аҳмад, 
Уфқ. 

2 рвш. Тезлик билан, ҳаш-паш дегунча. 
Шатир-шутур иш қилмоқ. Хатни шатир- 
шутур ёзиб ташламоқ. 

ШАТМОҚ шв. Ўта кир, яғири чиққан. 
Шатмоғи чиққан бола. н Анови яланғоч 
шатмоқ бола энди бир мирини тангадан 
ажрата бошлаган чоғи, сочи бўйра-бўйра 
йигитча [Латифжон\нинг эса студентлик 
чоғи. С. Анорбоев, Ҳаётга йўлланма. 

ШАТРАНЖ [а. gj < санск. «ча- 
туранга»] 1 Шахматга ўхшаш қадимий ҳар- 
бий ўйин. [ Навоий\ Қип-қизил туркман 
гилами устида сочилиб ётган шатранж 
доналарини йиғиштирди. Ойбек, Навоий. У.. 
шатранж устида баъзан хонга ҳам ҳазил 
ташлашдан тоймайдиган чоллардан. С. Сиё- 
ев, Аваз. 

2 айн. шахмат 1. 

ШАТТА 1 Тепиб бериладиган зарб; теп- 
ки, тарсаки, шапалоқ. 

Шатта отмоқ Кейинги икки оёқ билан 
тепмоқ, тепинмоқ (от, мол ва ш.к. ҳақида). 
Шу пайт от сўнани кўриб, шатта отди. 
Сидиқжон, худди от олиб қочадигандай, 
ваҳима билан ўзини эгарга отди. А. Қаҳҳор, 
Қўшчинор чироқлари. 

2 кўчма Қилмишига кўра бериладиган 
зарба, дашном, сазо, жазо. Қосимхўжаев 
халқнинг шаттасига йўлиқмаслик учун.. 
паст кўчадан йўрғалашга мажбур бўлган. 
«Муштум». Қора Аҳмаднинг жиноятлари.. 
суднинг қаттиқ шаттасини тақозо этади. 
К. Алиев, Безори ҳужумни шиддатлатди. 

Шатта емоқ 1) тепки емоқ; тарсаки ёки 
шапалоқ емоқ; 2) сазо бўлмоқ, уялиб қол- 
моқ. Шарму ҳаёсиз бўлсанг, ҳар ерда ерсан 
шатта. Маъқул, билимдон бўлсанг, иззат- 
ҳурматинг катта. Мақол. н Бироқ Нази- 
рий гапига яраша шатта ейди. К. Яшин, 
Ҳамза. 

ШАТТАЛАМОҚ айн. шатта отмоқ қ. 
шатта 1. [Майсара:] Ўғридан қочириб қўй- 
дим, дейман. Лекин келиб бундоқ қуйруғин- 


гиздан ушласа, «моо» деб қўясиз-да, шсипта- 
лайсиз! Ҳамза, Майсаранинг иши. Ферма му- 
дири ўчакишиб, бизни урмоқчи бўлган эди.. 
олдимиздан келса — суздик, орқамиздан келса 
— шатталадик. «Муштум». 

ШАФАҚ [а. — тонготардаги ёки 

кунботишдаги ғира-шира пайт] Кун чиқиш 
ёки кун ботиш олдидан уфқда ҳосил бўла- 
диган лоларанг қизиллик. Уфқдаги бир жом 
олтин батамом ерга сингиб кетди, йироқ- 
йироқларда ловуллаб ёнган шафақ аста сўн- 
ди. О. Ёқубов, Кўҳна дунё. Нориннинг икки 
соҳилида салқин тушиб келарди ҳозир. Кечки 
шафақнинг майин жилоси тараларди. Ж. Аб- 
дуллахонов, Хонадон. 

ШАФАҚШАНМОҚ Шафақ билан қоп- 
ланмоқ, шафақ рангини олмоқ. Осмон тез 
тинчиди. Бир неча вақтдан кейин ғарб та- 
рафда осмон, худди кун ботиш вақтидаги 
каби, шафақланди. Ойбек, Қуёш қораймас. 

ШАФЕ [а. — тарафини олувчи, 

ҳомий; воситачи] эск. Бировга ён босувчи, 
ҳомийлик қилувчи; ҳомий. 

Анқога шафе қ. анқо. 

ШАФИҚ [а. — раҳмдил, шафқат- 

ли] 1 эск. кт. Бировга меҳрибонлик қила- 
диган, шафқатли, мурувватли. Ғурбатда ға- 
риб шодмон бўлмас эмиш, Эл анга шафиқу 
меҳрибон бўлмас эмиш. Алишер Навоий. 

2 Шафиқ (эркаклар исми). 

ШАФОАТ [а. Jq-nl а — тарафини олиш, 
(биров учун) воситачилик] 1 кт. Мартабаси 
ва ҳурмати юқори киши томонидан ўзидан 
паст кишиларни, бева-бечораларни қўллаб- 
қувватлаш, уларга нисбатан ҳомийлик, ях- 
шилик. Шафоат қилмоқ. н [Карим:] Ша- 
фоатингиздан ноумид қилманг, пирим! Н. 
Сафаров, Шарқ тонги. Бу бир азизнинг ша- 
фоати билан бўлган боғ. «Ёдгор». Балки ўзи- 
нинг халққа қилаётган шафоатларида ҳам 
ўша азалий армон — яхшиликка интилиш ғоя- 
ларининг таъсири бордир. Ш. Холмирзаев, 
Қил кўприк. 

2 Шафоат (хотин-қизлар исми). 

ШАФТОЛИ [ф. j И ~ ° т, | Иссиқжойлар- 
да, жанубда ўсадиган, пушти гулли, узунчоқ 
баргли дарахт ва унинг меваси. Оқ ўрик, шо- 
тут, шафтоли ва ғайнолининг сап-сариқ 
япроқлари ҳовли бетини кўмиб ётибди. И. 
Раҳим, Чин муҳаббат. Муяссар шафтолининг 
тепасида.. Гулчеҳра эса.. шафтолиларга эта- 




гини тутиб турибди. О. Ёқубов, Эр бошига 
иш тушса. 

Шафтоли қоқмоқ Жуда совуқ емоқ, со- 
вуққа қотмоқ. 

ШАФТОЛИЗОР Шафтоли экилган 
майдон. Шафтолизор боғларни кўрдим. Гул 
кўкарган тоғларни кўрдим. Ҳ. Олимжон. 

ШАФТОЛИХЎР [ф. jj-K j_lli д ,ъ — шаф- 
толи еювчи] Қизилиштонлар оиласига ман- 
суб, Марказий ва Жанубий Америкада 
яшовчи мевахўр йирик қуш. 

ШАФТОЛИҚОҚИ Данагини олиб таш- 
лаб қуритилган шафтоли. 

ШАФФОФ [а. а ■» — тиниқ; ҳарир; 
юпқа, нозик] Ёруғлик ёки нурни яхши ўт- 
казадиган; тиниқ. Шаффоф сув. Шаффоф 
шиша. Шаффоф май. Шаффоф қоғоз. н 
Шишанинг энг ажойиб хусусияти — бу унинг 
шаффофлигидир. «Фан ва турмуш». Ҳалин 
ўрмон ичидан ёриб ўтган бир тутам нур оқ 
қайинни, гўё ичидан ёритгандай, шаффоф қи- 
либ кўрсатар эди. А. Мухтор, Давр менинг 
тақциримда. 

2 Ниҳоятда мусаффо, тоза, тиниқ. Осмон 
гумбази артилган шишадек шаффоф. 
Саратоннинг сахий қуёиш гулшан диёр узра 
олтин сепини ёйган. Ҳ. Тожибоев, Жасур қиз 
қишлоғида. Унутиб бўларми, айтингиз-чи 
ўзи, Сут билан эмганинг шаффоф ҳавони ? Ж. 
Жабборов. 

3 кўчма Гард-ғубор, ифлосликдан холи; 
пок, тоза. Меҳри опанинг кўзидан тирқираб 
ёш, кўксидан сут келди. Уни.. тонгдай 
шаффоф, пок онанинг қалби бошлаб келди. Р. 
Файзий, Шоҳи дарпарда. 

ШАФҚАТ [а. — раҳмдиллик,ачи- 

ниш, ҳамдардлик; илтифот] Аяш, раҳм ҳис- 
туйғуси; шундай ҳис-туйғули муносабат. 
Оға-инилар ўзларининг аҳиллиги, бир-бирига 
меҳри, шафқати билан ҳамманинг диққатини 
жалб этар, ҳавасини келтирар эди. Ойбек, 
Қуёш қораймас. Кимки улуғроқ — анга хиз- 
мат керак, Кимки кичикроқ — анга шаф- 
қат керак. Газетадан. Бу гал ҳам унинг мўлти- 
раб қараб туриши хотинида шафқат эмас, 
ғазаб қўзғатганига ишонмасди. С. Аҳмад, 
Сайланма. 

Шафқат қилмоқ Шафқатли муносабатда 
бўлмоқ, шафқат кўрсатмоқ; аямоқ. Мана 
шундай от! Энг муҳими — душманга шафқат 
қилма. К. Яшин, Ҳамза. Амин бува: «Унга 
тушунтирсак.. халққа ачинар, шафқат 


қилар», дебўйлаган эди. М. Исмоилий, Фар- 
ғона т. о. 

ШАФҚАТЛИ Шафқат билан муноса- 
батда бўладиган, шафқат қиладиган; раҳм- 
дил, меҳрибон. Оҳ, раҳмдил, шафқатли ин- 
сон ҳам бор экан-ку бу дунёда! К. Яшин, Ҳамза. 
Болаларнинг бахти учун камбағал эр билан 
бирга ишлаб, тиниб-тинчимаган.. шафқатли 
она\ Ойбек, Танланган асарлар. 

ШАФҚАТСИЗ Шафқат билмайдиган, 
раҳм-шафқати йўқ; бировга ачинмайдиган, 
раҳм қилмайдиган, аямайдиган, раҳмсиз. Ҳ. 
Олимжон шафқатсиз душманни аёвсиз кураш 
билан енгишга чақирди. Н. Сафаров, Оловли 
излар. Боёқиш йигит нима қилсин, шафқат- 
сиз, беомон тақдир ёшлигидан қийноққа сол- 
ди. К. Яшин, Ҳамза. Ким у, нима у севги би- 
лан масъуд, севги билан хушнуд дилларни шаф- 
қатсиз нимталаган, қон тизғитиб тимда- 
лаган? М. Исмоилий, Фарғонат. о. 

ШАФҚАТСИЗЛИК Шафқатсиз муно- 
сабат, хатти-ҳаракат. Мана сизга қонунбузар 
қонуншуносларнинг бир-бирига ҳомийлигию, 
жабрдийдаларга шафқатсизлиги. «Муштум». 
Актриса Зебуннисодаги бир дақиқали чақин- 
дек ўтиб кетувчи дағаллик, жазава, шаф- 
қатсизлик каби хусусиятларни кўрсатишдан 
чўчимайди. Газетадан. 

ШАХДАМ Тез ва дадиллик билан қи- 
линган; тетик, дадил. Адолат эрининг юзла- 
рига қарашга ботинмай, боққа чиқадиган 
эшик томон юрди ва шахдам қадам ташлаб, 
далага жўнади. Ш. Рашидов, Бўрондан куч- 
ли. Тамара шахдам ҳаракат қилди, аёлнинг 
ёнбошига ўтиб, ёнидан юзига кўз қирини 
ташлади. М. Муҳамедов, Қаҳрамон изидан. 
Вазири аъзам йигитдек шахдам ўрнидан 
турди. С. Сиёев, Аваз. 

ШАХМАТ [р. шахматн < ф. oL>aLi, — 
шоҳ ўлди] 1 64 та оқ ва қора катакли тахта 
ва 16 та оқ, 16 та қора доналардан иборат 
спорт ўйини қуроли. Шахмат тахтаси. 
Шахмат доналари. н У ишга келганида ҳам, 
кетаётганида ҳам қўлтиғида шахмат юр- 
ганидан чойхоначи бу лақабни унга ёпиш- 
тирган. «Гулдаста». 

2 Шу нарса (қурол) тахтасида унинг 
доналари билан муайян қоидалар асосида 
бўладиган спорт ўйини. Шахмат мусобақа- 
си. Шахмат бўйича ёшлар ўртасида рес- 
публика чемпионати. н Одамлар бўш вақт- 
ларида шахмат, домино ўйнайдиган скамей- 




557 g% s. 


кага ўтириб олиб, роса гаплашдик. Э. Раимов, 
Ажаб қишлоқ. Мирмуродов дарсдан бўшаган 
пайтларда мудирга шахмат ўргатди. «Гул- 
даста». 

3 кўчма Шахмат тахтаси каби катак- 
катак қилиб экиш усули. Шахмат усулида 
экилган майдон. Шахмат усулида экиш. н 
[Комилжонларнинг] Оғзидан «шахмат», 
«квадрат», «илғор метод» деган гаплар туш- 
маяпти. И. Раҳим, Ихлос. 

ШАХМАТЧИ Шахмат ўйновчи киши. 
Шахматчи қизлар. н Бировлар овқатлан- 
моқда, яна бировлар бильярд ўйнамоқда, шах- 
матчи ва шашкачилар атрофи гавжум. И. 
Раҳим, Ихлос. Аҳмаджонов шахмат у ёқда 
турсин, шахматчилар билан чойни ҳам ўйлаб 
ичадиган одам. «Гулдаста». 

ШАХС [а. А — кимса, киши, зот] 1 
Жамиятдаги алоҳида бир киши, одам. Но- 
таниш шахс. Тарихий шахс Шахсга сиғиниш. 
н Серхаражат тўйларнинг палак ёзишига 
асосий сабаблардан бири, бизнингча, нопок йўл 
билан пул топувчи шахслардир. «Саодат». 

2 айн. шахсият. Кўп турли қобилиятлар- 
ни ўз шахсида ғоят кўркам жам қилган. 
Ойбек, Навоий. -Ҳар нарса дейишинг мум- 
кин, аммо ўзингдан катта одам шахсини 
ҳақорат қилишга ҳаққинг йўқ! — деди Умид, 
ўша икки ёноғи бўртиб чиққан одобсиз йи- 
гитга. Мирмуҳсин, Умид. 

3 тлш. Феъл ва от туркумига оид сўзнинг 
уч шахсдан бирини кўрсатувчи шакли ва шу 
шаклга хос маъно. Мас., ўқидим, китобим 
— 1-шахс, ўқидинг, китобинг — 2-шахс; 
шунингдек, олмошнинг шахсни билдирувчи 
тури: мен — биринчи шахс, сен — иккинчи 
шахс. 

ШАХСАН [а. .т, — шахснинг ўзи] 

Ҳар бир шахснинг ўзи (ўзим, ўзинг, ўзи ва 
ш.к.). Шахсан мен бунга қаршиман. Бу ҳақда 
сиз, шахсан, қандай фикрдасиз? н Прак- 
тикум, минимум, максимум — булар ҳаммаси 
лотинча ёки лотинчага яқин сўзлар. Мен, 
шахсан, шундай деб биламан. А. Қаҳҳор, 
Адабиёт муаллими. 

ШАХСИИ [а. ^ — шахсга оид, 

тегишли; субъектив; хусусий] Шахснинг 
ўзига тегишли бўлган, шу шахснинг ўзи 
фойдаланадиган; хусусий, ўз. Шахсий мулк. 
Шахсий кутубхона. Шахсий жавобгарлик. 
Шахсий манфаатларни жамоат манфаат- 
лари билан бирга қўшиб олиб бормоқ. н Ҳар 


биримизнинг жамоат, давлат ишидан таш- 
қари, шахсий юмушларимиз бор. Н. Сафаров, 
Оловли излар. Ҳар бир ёзувчининг меҳнатга, 
ҳаётга, оилага, кишиларга ўзининг шахсий 
муносабати бўлади. Шукрулло, Жавоҳирлар 
сандиғи. 

Шахсий таркиб Корхона, муассаса, ҳар- 
бий қисм ва ш.к. да ишлайдиган, хизмат қи- 
ладиган кишилар таркиби. Дивизиянинг шах- 
сий таркиби. Бригаданинг шахсий таркиби. 

ШАХСИЯ [а. — шахсий; хусусий]: 

манфаати шахсия эск. кт. Шахсий манфаат. 
-Бас, айб қипчоқда эмас, балки ўзининг ман- 
фаати шахсияси йўлида иш кўрувчи бошлиқ- 
ларида.. — деди [Ҳожи] ва ўрнидан турди. А. 
Қодирий, Ўтган кунлар. 

ШАХСИЯТ [а. ч - — одам, киши; 
зот, инсон; ўзига хослик] 1 Ўзига хос хусу- 
сиятлари билан бошқалардан ажралиб 
турувчи муайян шахс; шахснинг ўзлигини 
белгиловчи томонлари, хусусиятлари маж- 
муи; ўзлик, ким эканлик. Шахсияти номаъ- 
лум одам. н Санъаткорнинг ички дунёси 
мураккаб.. ижодий шахсияти алоҳида сезгир, 
ҳаётни тушуниш билан ўткирлашгандир. 
Газетадан. Бу тасвирлар орқали қисман ав- 
торнинг истеҳзоли, ақлли, ҳамма нарсага 
тўғри баҳо берувчи ва юморни сезувчи шах- 
сияти ҳам гавдаланади. «ЎТА». Отахон шоир- 
ларимиз болалар қалби ва психологиясини, маъ- 
навиятини очиш орқали уларнинг бетакрор 
шахсиятини улуғладилар. «Фан ва турмуш». 

Шахсиятига тегмоқ Муайян шахснинг 
қадри, иззат-нафси ва б. жиҳатидан таҳқир- 
ловчи хатти-ҳаракат қилмоқ. Ўртоқ Қўчқо- 
ров, бир бегуноҳ колхозчининг шахсиятига 
тегдингиз. Бунингучун жавоб берасиз. С. Анор- 
боев, Оқсой. 

ШАХСИЯТПАРАСТ [а. +ф. л. 

— ўзлигини, ўз шахсини севувчи] Ўз шах- 
сиятини, қадр-қимматини бошқалардан 
юқори қўядиган; фақат ўз манфаатини ўй- 
лаб иш тутадиган; худбин. Бу ишхсиятпа- 
раст ваҳшийлар фақат ўзларини ўйлайдилар.. 
шахсий ўчларини олсалар, шу бас! К. Яшин, 
Ҳамза. 

ШАХСИЯТПАРАСТЛИК 1 Фақат ўз 
манфаатини, шахсиятини кўзлаб иш тутиш. 
Хуллас, ана шу шахсиятпарастлик, яна 
аниқроғи, молпарастлик томонларини ҳисобга 
олмаганда, Карим анча мулоҳазали, касбига 

пишиққина йигит эди. С. Кароматов, Олтин 
қум. 

2 Шахсиятпараст эканлик. У Санамнинг 
макрига учади, уйланмоқчи бўлади-ю, бу 
борада қизнинг ўта тантиқлиги, шахсият- 
парааплигини сезиб қолади. Ҳ. Ғулом, Замин 
юлдузлари. 

ШАХТ 1 Бирор иш-ҳаракатни бажа- 
ришга интилиш, берилиш ҳолати, даража- 
си. Мамат полвон, дейман, ютқизган киши- 
дай шахтингиз паст. С. Анорбоев, Меҳр. 
Ҳозир 10-бригадада ўзи машина ҳайдаяпти. 
Шахти дуруст. «Қаҳрамоннома». Унинг шах- 
тин буколмас На иссиқ ва на совуқ. Қ. Му- 
ҳаммадий. Сен ўзинг ҳам ойнага қара-чи, 
қирчиллама шахтинг қолмаган.. Шукрулло, 
Умрим борича. Дайди шамол энди шахтидан 
қайтиб, дарахт япроқларини машаққат би- 
лан тебратмоқда. С. Аҳмад, Қадрдон дала- 
лар. Ҳайдар тезда шахтидан тушди, атроф- 
га қайғули ва паришон боқди. Ойбек, Навоий. 

2 рвш. Бирдан, шартта, дадил. [Умарқул] 
Бир минутлар чамаси ётиб қолди. Бирданига 
юраги ҳовлиқиб, шахт ўрнидан туриб, йўлга 
тушди. О. Ҳусанов, Қўшиқчининг тақдири. 
Наимий.. нима бўлса бўлди, дегандай шахт 
кўтарди, лекин қўли қалтираб, винонинг ярми 
тўкилди. А. Мухтор, Опа-сингиллар. Ғофир 
машинадан шахт тушиб, катта кўк дарво- 
зага яқинлашди ва кнопкани босди. Қ. Мақ- 
сумов, Муҳаббат қўшиғи. 

ШАХТА [нем. Schacht — нов, тарнов; 
чуқур, ўра; кон] Ер остидаги фойдали қа- 
зилмалар қазиб олинадиган жой; кон. Тош- 
кўмир шахтаси. Шахта ускуналари. н 
Шахталарда шахтёр шиддаткор.. Бошда 
каска — аскарий тахлит. Гард-қурумга 
беланиб, бедор.. Кўмирларни қулатар яхлит! 
Ё. Мирзо. 

ШАХТАЧИ с.т. Шахтёр. 

ШАХТЁР Шахтада ишлайдиган шахс; 
кончи. Шахтёрлар шаҳарчаси. н Шах- 
тёрман, ер таги коним, маконим. М. Шайхзо- 
да. Саидийни рабфакда [ишчилар факульте- 
тида] ўқийдиган қўпол, йўғон гавдали, новча 
бир шахтёрга боғлаб қўйди. А. Қаҳҳор, Сароб. 

ШАХТЁРЛИК Шахтёр касби, шахтёр 
эканлик. Ҳамма ёғим куя ва қурум, Шах- 
тёрликнинг ажиб гашти бор. Пахта, ғалла, 
пўлат сингари, Она юртга кўмир ҳам даркор. 
Ё. Мирзо. 


TITATTTA [а. (jiLi / — юпқа, юмшоқ 

газлама; дока] Сийрак тўқилган, сийрак 
(юпқа мато ҳақида). Шаша дока. 

ТТТА ТТТ ВАР айн. шашпар. Ҳудайчи Азиз- 
бекдан илгарироқда қўриқчиларни огоҳлан- 
тириб борар, милтиқ, и/ашвар тутган ёш ва 
кекса муҳофизлар уни саломлаб қарши олар 
эдилар. А. Қодирий, Ўтган кунлар. 

ТТТАТТТКА I [р. шашки — «шах» «шахи» с. 
дан «шахмат(м)» қолипида ясалган сўз] 64 
та оқ ва қора катакли тахтада 12 та оқ ва 12 
та қора доналар билан маълум қоидага 
мувофиқ ўйналадиган ўйин. Шашка тах- 
таси. Шашка донаси. Шашка ўйнамоқ. 

Халқаро шашка 100 катакли тахтада 
ўйналадиган шашка тури. 

ШАШКА II [р.\ махс. Пресслаб тайёр- 
ланган портловчи модцадан иборат тахта- 
ча, плитка. Портловчи шашка. 

ШАШКАЧИ Шашка ўйнайдиган одам. 
Бировлар овқатланмоқда, яна бировлар билъ- 
ярд ўйнамоқда, шахматчи ва шашкачилар 
атрофи гавжум. И. Раҳим, Ихлос. 

ТТТА ТШ ТИК с.т. Кабоб. 

ШАШМАҚОМ [ф. jbJb — олти + мақом 
11,2] мус. Ўзбек ва тожик халқлари муси- 
қий меросида марказий ўрин тутган ма- 
қомлар туркуми; парда, оҳанг, усул, шакл, 
услуб каби воситалар билан ўзаро узвий 
боғланган, Бузрук, Наво, Дугоҳ, Сегоҳ, 
Рост, Ироқ мақомларидан ташкил топган 
мумтоз куй ва ашулалар мажмуи. Классик 
мусиқамиз мероси — шашмақомни тўла грам- 
пластинкага ёзиб олиш, шубҳасиз, ғоят му- 
раккаб иш. С. Кароматов, Классик мероси- 
миз — халққа. Юсуфжон қизиқ шашмақом- 
ларни, яъни йилнинг тўрт фаслига мосланган 
поэмаларни ҳам яхши биларди. Т. Обидов, 
Юсуфжон қизиқ. 

ТТТА ТТТ ПАР [ф. — олти учли (қир- 

рали) чўқмор, гурзи] тар. Учига юмалоқ ва 
ғадир-будур темир ўрнатилган таёқ, узун 
дастали енгил гурзи, чўқмор. Бочков.. қўли- 
даги.. шаитар билан қилич ўйнатиб турган 
қароқчининг калласига туширди. М. Осим, 
Элчилар. 

ТТТАТТТТ с.т. Шахт. [Маҳкам] Чоршанба 
куни барвақт туриб, ясаган асбобларини 
кўтариб, тақачиликка — бозорга отланга- 
нида, Аҳмад ака «гўдаклик қилма», деб койиб 
бермоқчи ҳам бўлди-ю, ўғлининг шаштини 
қайтаришни истамади, ётиғи билан гапирди. 

Р. Файзий, Ҳазрати инсон. -Энди уйингизга 
машина юбормоқчи бўлиб турган эдим, — де- 
ди сал шаиипидан тушиб Назира. Ф. Му- 
сажонов, Баҳор нафаси. Юсуповнинг шашти 
паст, ранглари бир ҳолда эди. М. Ҳазратқу- 
лов, Журъат. Мударрисов қўлидаги ручкани 
шашт билан столга уриб, уни тинчитган 
бўлди. Д. Нурий, Осмон устуни. 

ТТТ АТТТ ҚАТОР [ф. JlJl — олти + а. _,Lki — 
саф, ёнма-ён туриш] Тинмай оқадиган, дув- 
дув тўкилиб турадиган; қатор-қатор (кўз ёши 
ҳақида). Ошнолардин кечиб, бегоналарга ёр- 
ёр, Бу аламларга чидолмай, кўз ёшимдур 
шашқатор. Муқимий. Дилдорнинг кўзларидан 
шашқатор ёш оқиб кетди. Унинг бир неча 
томчиси хатга тушди. С. Аҳмад, Уфқ. 

ШАШҚОЛ [ф. JLa .71 Текис ерга таш- 
лаб ўйналадиган, куб шаклидаги, холли 
тош; кубик. Ҳаландар уни кўрса ҳам, ўзини 
кўрмасликка солди, кичикроқ халтадан икки- 
уч қулоч арқон, кўк рўмол, қиморбозларнинг 
шашқолига ўхшаш тошларни олди. «Шарқ 
юлдузи». 

ШАЪБОН [а. j Lj^i,] Қамария йили ҳи- 
собида 29 кундан иборат саккизинчи ой- 
нинг номи. Меъмор раислигида барча уста- 
ларни тўплаб, ишни яна ҳам тезлатиш ва 
шаъбон ойигача қурилишни тамомлаб, рама- 
зонга хурсандчилик билан киришни таъкидла- 
ди. Мирмуҳсин, Меъмор. 

ШАЪН \а. ^jLii — иш; алоқа, муносабат; 
қадр-қиммат, обрў; аҳамият; манфаат] Т Ин- 
сонга, шахсга тегишли бўлган қадр-эъти- 
бор. Албатта, у ўзустидаги гап билан қори- 
га таъна қилиши шаънига ҳеч ярашмайдиган 
бир ҳодиса бўлар эди. П. Турсун, Ўқитувчи. 
-Бекор гап, — деди Ўзбек ойим, — ҳали 
қудаларимизни муддаодагидек сийлай олга- 
нимиз йўқ, шу ҳолда жўнатсак, бизнинг шаъ- 
нимизга яхши эмас. А. Қодирий, Ўтган кун- 
лар. ..ўз ҳузурида улуғ истеъдод эгаси бўлган 
бир ҳаким ўтирганини пайқади ва унинг шаъ- 
нига муносиб муомала қилиб, ҳол-аҳвол сўра- 
ди. М. Осим, Ибн Сино қиссаси. 

2 Шараф, шуҳрат; обрў. «Сиз нашъу намо 
қилган жойда мени ҳалокат кутадир!» жум- 
ласи ва бу хитобдан кўз юмиш йигитлик шаъ- 
нига ярашадурган кўринмас эди. А. Қодирий, 
Ўтган кунлар. -Сиз баталъонимизнинг шаъ- 
ни, — деди комбат ҳаяжон билан, — полки- 
мизнинг обрўси. Ш. Тошматов, Эрк қуши. 


ШАҚ тақл.с. Қаттиқ урилигцдан ҳосил 
бўладиган овозни билдиради. Ҳулф шақ этиб 
бекилди. н Йўлчи бир сакрашда зўравоннинг 
олдига борди, тўппонча тутган қўлни маҳ- 
кам сиқиб, орқага қайирди. Тўппонча шақ 
этиб ерга тушди. Ойбек, Танланган асар- 
лар. Ота писмиқ югуриб келиб, бошимга шақ 
этиб уриб қўйди. Э. Раимов, Ажаб қишлоқ. 

ШАҚАЛ [ф. JLCi — чиябўри] айн. чия- 
бўри. Тўқай томонда эса шақаллар машъум 
улишарди. К. Яшин, Ҳамза. Тулки, шақал еб 
кетади гўшингни, Шакарни куйдирди сенинг 
нолишинг. «Ширин билан Шакар». 

ШАҚАТУЛ с.т. Ўйлаб, мулоҳаза юри- 
тиб иш тутмайдиган, ҳавойи, ҳовлиқма. 
Шақатул одам. н Шаҳарнинг эндиги куни 
шундай энтак-тентак, шақатулларга қол- 
дими? «Муштум». 

ШАҚАШУЛДУР с.т. Оқ кўнгил, кўнгли 
очиқ, дали-ғули. -Э, овораси бор эканми? — 
шақашулдур йигит йўл-йўлакай аёлга гап 
бермай, бирталай нарсаларни гапириб берди. 
Ф. Мусажонов, Баҳор нафаси. 

ШАҚИЛДОҚ Т айн. шиқилдоқ. Чақалоқ- 
нинг шақилдоғи. 

2 эск. Тунги қоровулнинг кескин сил- 
китганда шақиллаб овоз чиқарадиган, ичи 
ўйиқ ёғоч асбоби. [Йўлчига] Ҳуштак, ша- 
қилдоқ чалган танҳо қоровул кўлкалари ун- 
да-мунда учраб қолар эди. Ойбек, Танланган 
асарлар. Ухлаб қолган миршаб ҳам негадир 
уйғониб кетиб, яна шақилдоғини шақиллата 
бошлади. Мирмуҳсин, Меъмор. 

3 кўчма Қаттиқ-қаттиқ овоз билан, «ша- 
қиллаб» гапирадиган. Эртасига улар уруғ- 
ларидаги Саври шақилдоқ деган хотинни 
айтиб келиб, кинна солдиришди. Мирмуҳсин, 
Умид. - Ҳоч, дейман, аблаҳ, қоч! Нақ бўйнинг- 
ни узаман, — деб ўшқирди амакиси. -Ҳоч, 
яшшамагур, қоч! — деб такрорлади шақилдоқ 
келинойиси. П. Турсун, Ўқитувчи. 

ШАҚИЛЛАМОҚ Т «Шақ -шақ», «ша- 
қир-шақир» этган овоз чиқармоқ. Ҳовжироқ 
кўкнорилар худди пуч ёнғоқдай шақиллади. 
О. Ёқубов, Ларза. Эшон унга ўқрайиб қаради- 
ю, овози чиқмасданоқ, эшик зулфини шақил- 
лаб қолди. П. Турсун, Ўқитувчи. Тозагул ша- 
қиллаб қайнаб турган мис самоварни кўта- 
риб кирди. Ҳ. Ғулом, Машъал. 

2 кўчма Қаттиқ-қаттиқ овоз чиқариб 
гапирмоқ. Ойжамол айтди: -У эшонингизни 
гапирманг. Жағи қурушиб қолган, шақиллаб. 




ҳеч кимга гап бермайдиган бало эди-да. 
«Ёдгор». Хотинининг шақиллашини трубкада 
эшитди-ю, унга атаб йиғиб қўйган яхши 
гаплари тариқдай сочилиб кетди. С. Нуров, 
Нарвон. 

ШАҚИРЛАМОҚ айн. шақилламоқ 1. 

Кўйларнинг туёқларига, жунига ёпишган лой 
музлаб, ёнғоқдай шақирлаб қолди. С. Анорбо- 
ев, Оқсой. Ошхонада сариқ самовар шақир- 
лаб қайнаб турибди. А. Муҳиддин, Ҳ. То- 
жибоев, Оташ қалбли қиз. 

ШАҚИР-ШУҚУР 1 «Шақир» ва шун- 
га яқин товушни билдиради. Ҳамма ёқни 
темирнинг шақир-шуқур садоси қоплади. 
Ойбек, Қуёш қораймас. -Худди келишиб 
қўйилгандай, бир юк поезд шақир-шуқур қи- 
либ ўрнидан қўзғалди, — деди Усмон. О. Ҳу- 
санов, Қўшиқчининг тақцири. 

2 Ҳар хил майда-чуйда нарсалар; қақир- 
қуқур, лаш-луш. Шунча шақир-шуқурларни 
йиғиб нима қиласиз? 

ТТТАҚ ТТТ АҚ зоол. Чумчуқсимонлар тур- 
кумига мансуб ёввойи сайроқи қуш. 

ШАҚШАҚАДОР с.т. Турли-туман 
безакли, зийнатли, ҳашаматли, ҳашамдор. 
Дилшод янги саройни илгари ҳам бир неча 
бор кўрган эди. Шунинг учун унинг дабда- 
басига, қўшқават шақшақадор биносига, 
ҳамиша қулфлоғлиқ турадиган баланд темир 
дарвозасига энсаси қотмади. М. Исмоилий, 
Фарғона т. о. 

ШАҚ-ШУҚ «Шақ» ва шунга яқин то- 
вушни билдиради. Шақ-шуқ чўт қоқилади. 
н Яроғ-аслаҳаларнинг шақ-шуқ этгани 
эшитилди. М. Муҳамедов, Қаҳрамон изидан. 
Метро вагончаларининг шақ-шуқига қулоқ 
солиб бораркан, миясида турли-туман фикр- 
лар ғужғон ўйнарди. М. Ҳазратқулов, Журъат. 

ШАҒАЛ I 1 Майда тош қатлами ёки 
уюми. Қудуқ уч метр ковланганда, шағал 
чиқди. Шағал қазимоқ. н Шағал тўкилган 
янги йўлда пахта ортган юк машинаси 
тўхтади. С. Аҳмад, Қадрдон далалар. 

2 Қурилиш материали сифатида иш- 
латиладиган чақилган тош. Дилшод завод 
саҳнида.. пала-партиш ётган ёғочлар, қу- 
рилиш ахлатлари, цемент, шағал, хар- 
сангтошлар орасида адашиб қолишдан қўрқ- 
қандек, бир чеккада анграйиб турарди. М. 
Исмоилий, Фарғона т. о. 

ШАҒАЛ II: шағал маст фольк. Кайфи 
баланд, ғирт маст. Бойсарибий бойвачча- 


лар билан қимиз ичиб, шағал маст бўлиб, 
кайф-сафо сурибўтириб эди. «Алпомиш». 

ШАҒИЛЛАМОҚ «Шағ-шағ» товуш 
чиқармоқ; вағирламоқ. Шағиллайди бетиним 
дарё, Шағиллайди ваҳм тўлган жар.. Ша- 
ғиллайди водий, даралар. Ҳ. Олимжон. Саёз 
дарё шағиллайди, деганларича бор экан. С. 
Кароматов, Ҳижрон. 

ШАҲ [ф. iJh — шоҳ, ҳукмдор, подшо] 1 
поэт. Шоҳ, подшо. Э шаҳ, карам айлар чоғи 
тенг тут ёмону яхшини. Огаҳий. 

2 Шахмат ўйинида бирор фигура билан 
бевосита рақибнинг шоҳига қилинган 
ҳужум, шу ҳужумни қайд этувчи сўз. Доимий 
шаҳ. Шаҳ бермоқ. Икки шаҳ билан мот 
қилмоқ. 

ШАҲАНШОҲ [ф. Ч .v. d i, — шоҳларнинг 
шоҳи] айн. шоҳаншоҳ. Отам шаҳаншоҳдир, 
жаҳонда султон, Қулоқ солиб тингланг буни, 
бегу хон. «Баҳром ва Гуландом». Бу ишдан 
Эрон шаҳаншоҳи ютаётгани, дўстлари 
кўпаяётганини таъкидлади. Мирмуҳсин, 
Чодрали аёл. 

ШАҲАР [ф. — шаҳар; мамлакат] Аҳо- 

лиси, асосан, саноат, савдо, шунингдек, 
хизмат кўрсатиш, бошқарув, фан ва ма- 
даният соҳаларида банд бўлган йирик маъ- 
мурий, маданий аҳоли манзилгоҳи. Марка- 
зий шаҳар. Янги шаҳар. Қаҳрамон шаҳар. н 
Деворда осиғлиқ Кавказ харитасидаги ша- 
ҳарларнинг номларини санаб чиқдим. Шуҳрат, 
Шинелли йиллар. Тўрхалталарни кўтариб, 
автобусга ўтиришди-да, шаҳарнинг шимоли- 
шарқ массивига бориб тушишди. Ў. Ҳоши- 
мов, Қалбингга қулоқ сол. 

Шаҳар бермоқ Топишмоқ ўйинида: то- 
па олмаганликни ва топишмоқ айтганнинг 
ўзи айтиб беришини қайд этувчи ибора. 

ШАҲАРЛАШМОҚ 1 Шаҳарлик бўлиб 
қолмоқ. [Умурзоқбой] Юртнинг ўрта қисм 
деҳқонидан чиқиб, шаҳарлашган бойлардан, 
Тўлахоннинг omacudup. Ҳамза, Паранжи сир- 
лари. 

2 c.m. Шаҳар айланмоқ, шаҳарни кезиб 
чиқмоқ, шаҳарни сайр этмоқ. Агар вақтин- 
гиз бўлса, бир шаҳарлашиб келардик. 

ШАҲАРЛИК Шаҳарда яшовчи, шаҳарда 
истиқомат қилувчи; шаҳар кишиси, одами. 
Болалар шаҳарлик меҳмонлар билан салом- 
лашиб, бир тутам бойчечакни Малоҳатга 
тутдилар. И. Раҳим, Тинимсиз шаҳар. Ота- 
си — шаҳарлик бир косиб, деҳқонларча таъ- 







бир қилганда, «сояпарвар» бир одам. А. Қоди- 
рий, Обид кетмон. Сен жуда шаҳарлик бў- 
либ кетибсан! Шаҳардан кейин қишлоғимиз 
ёқмай қолдими? Уйғун, Навбаҳор. 

ШАҲАРНАМО [ф. LclL — шаҳарга 
ўхшаш] Шаҳарга ўхшаш, шаҳар каби. Во- 
дийларимиздаги шаҳарнамо посёлкалар кўр- 
кидан илҳомланамиз. Газетадан. 

ШАҲАРСОЗ [ф. jLlu J4L1 — шаҳар қурув- 
чи] Шаҳар қурилиши бўйича мутахассис, 
шаҳар қурувчи. Яқинда Навоийда бўлиб ўт- 
ган шахарсозларнинг умумреспублика конфе- 
ренцияси даштда қурилган янги шаҳарга юк- 
сак баҳо берди. Газетадан. 

ШДҲАРЧА I Шаҳарликларга хос. Боғ 
бурчагидаги сўрида шаҳарча кийинган бир 
йигит ўтирибди. А. Муқимов. Донишманд. 

ШАҲАРЧА II 1 Кичик шаҳар. Туганмас 
каби кўринган, изтиробли, суронли йўл кечга 
яқин шаҳарчага туташди. Ойбек, Қуёш қо- 
раймас. 

2 Бирор жиҳатдан бирлашган тураржой 
ва ёрдамчи бинолар гуруҳи ёки шаҳарнинг 
алоҳида бир қисми. Академик шаҳарча. Уни- 
eepcumem шаҳарчаси. Ишчилар шаҳарчаси. н 
Шербек турган жой баланд бўлгани учун ҳам 
бутун Академия шаҳарчаси кафтдай кўри- 
нади. С. Анорбоев, Оқсой. 

ШАҲАРЧИЛИК 1 Шаҳарга хос ҳаёт. 
Бир ёғи шаҳарчилик, яхши кийиниш керак. 

2 салб. Ўз ҳамшаҳарларини қўллаб-қув- 
ватлаш, ҳамшаҳарларига ён босиш. Шаҳар- 
чилик қилмоқ. 

ШАҲБОЗ [ф. 3L.4L, / jL.jiLi, — сариқ- 
бош лочин] 1 кт. Шунқор; лочин. Улар 
[савдогарлар] Россиядан ўқ ўтмас, найза 
ботмас coeym, қалқон, қозон, игна, овга 
ўргатилган шаҳбоз-лочинлар ea ҳоказолар 
келтирар эдилар. М. Осим, Элчилар. Бири 
кўкда шунқор ё шаҳбоз-лочин, Бири чегарада 
юрт посбони. С. Абдулла. 

2 кўчма Мард, жасур йигит. Табассум 
этди ул ой юз, деди: -Аё шаҳбоз! Маҳоратинг 
ҳақи, мен ўзни меҳрибон қилдим! С. Абдулла. 
Омон-эсон бўлгин, болам, Авазим, Муродим, 
мақсадим, туйғун шаҳбозим. «Хушкелди». 

ШАҲВАТ 1 [а. cj 44L , — кучли истак; 
ҳирс, эҳтирос] Эркаклар жинсий безидан 
ажраладиган суюқлик: сперматозоид ва уруғ 
суюқлигидан иборат. 

2 Шаҳвоний ҳирс, ҳиссиёт. Шаҳватга 
берилмоқ. н Муҳаббатнинг кўзига кўзи туш- 


ганда, вужудида уйғонган ғалаёнини аниқ 
эслади: ҳайвоний ҳирс, шаҳват қонини 
қиздирган эди. С. Анорбоев, Оқсой. 

ШАҲВАТПАРАСТ [а. 

шаҳватни яхши кўрувчи] Шаҳватга берил- 
ган, шаҳвоний ҳисси кучли (қ. шаҳват 2). 
Шаҳватпараст эркак. 

ШАҲВОНИЙ [а. Jj .т, — ҳирсли, эҳти- 
росли; шаҳватпараст] Шаҳват ва шаҳватпа- 
растликка оид, шаҳват билан боғланган. 
Шаҳвоний ишқ. Шаҳвоний ҳисга берилмоқ. н 
Раҳматилла Обидий ҳеч кимнинг хаёлига 
келмаган, жуда-жуда хунук бир шаҳвоний 
жиноят қилиб қўйиб, беш йилга кесилиб 
кетди. А. Қаҳҳор, Қўшчинор чироқлари. Унда 
эркакларни ўзига тортадиган шаҳвоний куч, 
сирли бир жозиба мужассам эди. Н. Қобил, 
Унутилган соҳиллар. 

ШАҲД [а. J 4 _i — мум аралаш асал] эск. 
кт. айн. асал. 

ШАҲД-ШАКАР, шаҳцу шакар Ниҳоятда 
ширин, тотли. Шаҳд-шакар лаб. Шаҳду шакар 
мевалар. н Ойжамол қизим, йўл бўлсин? 
Айтгил, эрка қўзим, йўл бўлсин ? Ҳайга бунча 
шошиб борасан, Шаҳду шакар сўзим, йўл 
бўлсин ? Ё. Мирзо. 

ШАҲЗОДА [ф. »jl 3_iLi, — шоҳнинг фар- 
занди, ўғли] 1 Шоҳнинг ўғли, шоҳ насли. 
Мана улар Самарқанднинг муҳташам кошо- 
насига кўчиб келишди. Бу ерда қанча асил- 
зодаю шаҳзодалар яшаган. П. Қодиров, Юл- 
дузли тунлар. 

2 Шаҳзода (хотин-қизлар исми). 

ШАҲИД [а. 44 ^, — урушда ўлган, ўл- 
дирилган; азият чекувчи] 1 Дин ёки мазҳаб 
йўлида ва б. айрим (ҳадисларда белгилан- 
ган) ҳолатларда ҳалок бўлган шахс. [Сало- 
ҳиддин:] Жангда ўлган — шаҳид, ўлдирган — 
ғозий, буни мусулмонларга айтиш керак. Н. 
Сафаров, Шарқтонги. Тирик бўлсалар, ғозий 
бўлиб келарлар, агар тангрининг буйруғи би- 
лан ажаллари етган бўлса, шаҳид бўларлар. 
С. Айний, Қуллар. 

2 Ватан уруши учун ёки ҳаққоният йў- 
лида қурбон бўлган, жонини фидо қилган 
одам. Шаҳид дўстлари абадий маконда бема- 
лол ётишлари учун [Бектемир] чуқурни кенг 
қазишга уринди. Ойбек, Қуёш қораймас. Ким 
бўлди бу Арғинбоев? Эҳтимол, қаҳрамонларча 
ҳалок бўлган, Ватан урушининг шаҳидлари — 
мард лочинлардан биридир? Газетадан. 


36—Ўзбек тилининг изоҳли луғати 






ШАҲЛО [ а. — кўк, мовий кўзли] 

1 Порлаб, ёниб турадиган катта-катта, 
чиройли ва қора (кўз ҳақида). [Кумушнинг] 
Камон қошлари ортиқ мавж уриб, ўзини 
кўрсатган, бир оз бота тушган шаҳло кўзлар 
тағин ҳам тим қоралик, тағин ҳам нурлилик 
касб этган эдилар. А. Қодирий, Ўтган кунлар. 
Зарофатнинг келишган қомати.. пир-пир 
ўйнаб турадиган шаҳло кўзлари Ҳайдарни 
мафтун қилган эди. М. Муҳамедов, Қаҳрамон 
изидан. 

2 Шаҳло (хотин-қизлар исми). 

ШАҲНОЗ [ф. jl : j -t. — мумтоз мусиқада- 
ги куй номи] 1 мус. Ўзбек халқ мумтоз куй- 
ларидан бирининг номи. Дуч бўлур ҳали 
талай Шўх ўланлар, шаҳнозлар. Миртемир. 

2 Шаҳноз (хотин-қизлар исми). 

ШАҲОДАТ [а. смЦ-Д, — гувоҳлик; ёзма 
гувоҳнома, диплом, аттестат; калимаи ша- 
ҳодат] 1 кт. Содир бўлган у ёки бу ҳодиса 
юзасидан бериладиган гувоҳлик, шоҳидлик. 
Шаҳодат бермоқ. н Эътимодлик бир ки- 
шининг шаҳодатига биноан, тошкентлик 
Юсуфбек ҳожининг ўғли Отабек, бу кунда 
хонимизга қарши бош кўтарган Азиз пар- 
воначи ва ўз отасининг ваколатлари билан 
келиб, бу ердаги фуқароларни ҳам хон жа- 
нобига қарши оёқлантирмоқчи бўлган. А. 
Қодирий, Ўтган кунлар. Айвоннинг палос ва 
асбобларида унча бойлик кўрилмаса ҳам, 
пухта, озода, чирк юқтирилмаган йўсинда 
йиғиштирилганлигидан, эгасининг ринд 
табиатли эканига шаҳодат бермакда эди. А. 
Қодирий, Ўтган кунлар. 

Калимаи шаҳодат [л.м. гувоҳпик кали- 
маси, сўзлари] Ислом динидаги 5 асосий 
рукннинг бири: «Аллоҳцан ўзга илоҳ йўқ, 
Муҳаммад унинг расулидир» (Ло илоҳа 
иллоллоҳ ва Муҳаммадун расулуллоҳ) ка- 
лимасини тил билан айтиб, дил билан 
тасдиқ этишдан иборат. Шаҳодат бармоғи 
эск. Кўрсаткич бармоқ. Феруза пишиллаб, ун- 
га шаҳодат бармоғини ўқталди. С. Сиёев, 
Ёруғлик. 

2 Шаҳодат (хотин-қизлар исми). 

ШАҲОДАТНОМА [шаҳодат + нома] 1 
Бирор ўқув юртини тамомлаганлик ҳақида- 
ги расмий ҳужжат; гувоҳнома. [Мирғиёс:] Ша- 
ҳодатномамни оламан-у, уйга жўнайман. Р. 
Азизхўжаев, Яшил чайла. ..ўқувчилар слётида 
шаҳодатнома олган 2000 дан ортиқ ёшнинг 


1600 га яқини ишлаб чиқаришда қолиш ис- 
тагини билдирди. Газетадан. 

2 Бирор фактни, бўлиб ўтган воқеа ёки 
ҳолатни тасдиқлайдиган расмий ҳужжат; 
гувоҳнома. Мудира никоҳ шаҳодатномаси- 
ни тантанали вазиятда тўлдириб, аввал 
Ферузага, кейин Норқўзига ручка тутиб, қўл 
қўйдирди. Ҳ. Ғулом, Сенга интиламан. 
Инсонни қадрлаш, инсон деб яшаш — шудир 
буюкликка шаҳодатнома. Шукрулло. 

ШАҲР [ф. — шаҳар; мамлакат] айн. 

шаҳар. Чирчиқ шаҳри. Шаҳримиз меҳмонлари. 

ШАҲРИСТОН [ф. — мустаҳкам- 

ланган шаҳар маркази] тар. Шарқда ўрта 
асрларда шаҳарларнинг мудофаа деворлари 
билан қуршалган асосий қисми, маркази. 
Кўпгина шаҳарлар қулдорчилик давридаги ша- 
ҳарлар ўрнида қад кўтаради.. буларда арк- 
лар, қалъалар, шаҳристонлар энди асосий ролъ 
ўйнамайди. М. Аминжонова, Шишанинг 
кашф этилиши тарихидан. 

ШАҲСУВОР [ф. jl j j .ъ < -сД, — шоҳ + 
jl — отлиқ] 1 Ҳашаматли ва дабдабали 
отлиқ, моҳир чавандоз. 

2 поэт. Паҳлавон; баҳодир (севимли ёр, 
маҳбубга нисбатан). Келар бўлсанг, кел, бах- 
тингдан ўргилай, шаҳсуворим. Э. Охунова. 

ШВЕД 1 Швеция асосий халқининг 
номи. Швед халқи. IIIвед миллати. 

2 Шу халқ, миллатга тегишли, мансуб. 
Швед тили. 

ШВЕДЛАР Швециянинг асосий аҳоли- 
сини ташкил этувчи халқ. 

ШВЕИЦАР [нем. Schweizer — швей- 
цариялик; француз қиролларини қўриқла- 
ган швейцариялик солдат] Меҳмонхона, 
ресторан, муассаса ва ш.к. ларнинг кира- 
веришида қоровуллик қилувчи шахс. Бироқ, 
мен швейцар эмасманки, тўғри келган ки- 
шининг пальтосини ечиб, қўлига сув қуявер- 
сам. «Муштум». 

ШЕВА I [ф. ь j . — усул, тарз; услуб; 
одат; одатланганлик] 1 тлш. Умумхалқ ти- 
лининг маълум ҳудудга хос тармоғи, ма- 
ҳаллий тил. Ўзбек тилининг Фарғона шеваси. 
н Турли шаҳар ва қишлоқлардан келганлик- 
лари турлича кийим ва шеваларидан билиниб 
турган ёш-ёш йигит-қизлар конференц- 
залнинг ичи-сиртини тўлдириб юборган эди. 
П. Қодиров, Уч илдиз. Ўз қавмлари ва асл 
ўзбеклар бўлмиш қамишкапаликларни [домла] 
дағал ном билан таҳқир қилар ва уларнинг 




шаҳарликларникидан анчайин фарқли бўлган 
шева тилларини масхаралар эди. П. Турсун, 
Ўқитувчи. 

2 айн. тил 3. Ўзбек шевасида шеър ўқи- 
ларкан, Ҳалбларнинг қаърида ҳислар уйғонар. 
Ватан мақтовлари кириб қулоққа, Зал чай- 
қалар — одам тўпи тўлғанар. С. Акбарий. 
«Афанди» демак — турк шевасида «муаллим» 
демакдир. Ҳ. Ғулом, Машъал. 

3 кам қўлл. Сўз. Сени ҳам домига торт- 
моқ бўлади Севги деб аталган бу эски шева. 
Ғ. Ғулом. Бош эгиб тонглардан тонгларгача 
то Виждон шевасига ташбиҳ излаймиз. Р. 
Парфи. 

ШЕВА II [ф. ь — ўйноқилик, ноз- 
карашма] кт. 1 Ноз-карашма, ишва. Бир шева 
билан жонон девона қилиб кетди, Ақлимни 
сочиб ҳар ён, мастона қилиб кетди. Ҳамза. 
Бир қиз келди шева билан, Неча ғамза, жилва 
билан. «Нурали». 

2 Одат, равиш, йўсин; қонун-қоида, 
йўл-йўриқ. Камтаринликни, Ҳабибий, шева 
қил, Ҳам мулойим бўл момиқ парқу каби. 
Ҳабибий. Чархи кажрафторнинг бир шева- 
сидан доғмен: Айшни нодон суриб, кулфатни 
доно тортадур. Фурқат. 

ШЕВИОТ [ ингл. cheviot < Шотлан- 
диядаги майин юнгли қўйлар зоти етиш- 
тирилган Шевиот тепаликлари (Cheviot 
hills) номидан] Жун толалари ёки аралаш 
толалар (жун, пахта ва б.) дан тўқиладиган 
майин, қалин, сал тукли газлама. Шевиот 
костюм. н Очил бувага қараганда у [Азим- 
жон] бошқа бир олам: ғарчли, ялтироқ этик, 
шевиот шим, ипак кўйлак.. ҳаммаси бежи- 
рим, ҳаммаси нафис, тахи бузилмаган. А. 
Мухтор, Чинор. 

ШЕВРО [фр. chevreau — эчкича] Эчки 
терисидан хром билан ошлаб ишланган 
юмшоқ юпқа чарм; шаброн. 

ШЕЗЛОНГ [фр. chaise longue — узун, 
узунчоқ курси] Ярим ётган ҳолда дам олиш 
учун мўлжалланган, очиб-ёпиладиган енгил 
кресло. Обиджон билан Ҳожар киради, шез- 
лонгга ўтиришади. А. Қаҳҳор, Оғриқтишлар. 

ШЕЙПИНГ [ингл. body shaping — тана- 
га муайян шакл бериш] Хотин-қизлар қад- 
ди-қоматини махсус жисмоний машқлар, 
парҳез, массаж ва ш.к. ёрдамида яхшилаш, 
мукаммал, бекам-кўст қилиш тизими. 

ШЕКЕЛ Исроил давлатининг асосий 
пул бирлиги. 


ШЕКИЛ [а. J< — кўриниш, усул; ўх- 
шаш, ўхшашлик; мисоли] с.т. Шекилли. 
Бойнинг йиғлаб келишини уй ичлари эшитиб, 
улар ҳам, «бир бало бўлди шекил», деб уйдан 
йиғлаб чиқа бошладилар. Ғ. Ғулом, Шум бола. 

ШЕКИЛЛИ мод. с. Фикрнинг гумон, 
тахмин ёки тусмол билан айтилганини 
билдиради; балки, эҳтимол, ..бўлса керак. 
Мажлис бўлиишни эшитмаган шекилли, у 
келмади. н Мастура эса менга бир қара- 
ди-ю, танимади шекилли, индамади. А. Қаҳ- 
ҳор, Минг бир жон. -Мен дадангизни оз-моз 
биламан, — деди Ойқиз, — Олтинсойга яқин- 
да келдинглар, шекилли? Ш. Рашидов, Бў- 
рондан кучли. Кинога олишаяпти, шекилли. 
С. Аҳмад, Лаъли Бадахшон. 

ШЕЛУХА [қад.р. шелуха — балиқ тан- 
гаси] Мағзи ажратиб олинган чигит; чигит 
пўчоғи (одатда молларга ем сифатида бе- 
рилади). Фарғонадаги собиқ «Гидролиз» заво- 
ди илгаридан шелухадан спирт ишлаб чиқа- 
риш билан шуғулланиб келарди. Газетадан. Бу 
ерда шелухага ачитқи қўшилиб.. молларга 
берилмоқда. Газетадан. 

ШЕР [ф. j -tJb — арслон; ботир, жасур; 
асад] 1 Мушуксимонлар оиласига мансуб, 
калта ва сарғиш юнгли (эркаклари эса қа- 
лин ёлли) йирик сутэмизувчи йиртқич 
ҳайвон; арслон. Овчининг зўри шер отади, 
Деҳқоннинг зўри ер очади. Мақол. Ўзингни эр 
билсанг, ўзгани шер бил. Мақол. н Булар [уч 
оғайни ботирлар] тушган тўқайнинг нариги 
томонида бир шернинг макони бор эди. «Эр- 
таклар». 

2 кўчма Шахсни шерга нисбатлаб атай- 
ди («азамат», «ботир» «полвон» маъносида). 
Бу ҳужжатни бутун районга тарқатмоқ- 
чимиз, шер, обрўйинг ошиб, чўққига кўта- 
рилаётганингни биласанми?И. Раҳим, Ихлос. 
-Балли, шер, хатни қўлингиздан ким олди? 
-Бир чол. А. Қодирий, Ўтган кунлар. Ёппа ёв- 
лик отга мининг, шерларим. «Юсуф ва Аҳмад». 
Фиғон қилган бунда шерлар, Йўлбарс, қоплон, 
бунда эрлар.. «Баҳром ва Гуландом». 

Шер бўлмоқ айн. шерланмоқ. Ичкиликнинг 
зўридан шер бўлиб кетган Язтурди энди кўча 
ҳаракати қоидасини унутиб қўйган эди. Га- 
зетадан. Балли, азамат, бугун жанг вақтида 
шер бўлиб кетдинг. Ҳ. Турсунқулов, Ҳаётим 
қиссаси. 

ШЕРАНДОМ [ф. — шер қо- 

матли] Қадди-қомати шерга ўхшаган; шер- 




тахлит. Шврандом бўйли қиличбознинг [Ҳусайн 
Бойқаронинг] бир вақтлар баҳодирона жус- 
саси жуда заифлашган эди. Ойбек, Навоий. 

ШЕРБАЧЧА [ф. — шер боласи] 

с.т. Кўрқмас, бақувват йигит; азамат; шоввоз. 
[Майсарсг.] Икки шербачча икки ёнимда бўл- 
гандан сўнг очликдан қўрқармумен. Ҳамза, 
Майсаранинг иши. Шу орада Бухоро амири 
шербаччалари кийимида иккинчи отлиқ етиб 
келади. С. Азимов, Оппоқтонг қўшиғи. 

ШЕРЕНГА \р. < пол. szereg — саф, қатор 
< т. черик — қўшин] Кишиларнинг бир 
қаторда ёнма-ён туриши, саф. Ҳаторлар-ла, 
Бригадалар-ла, Шеренгалар-ла, илгари! Ғ. 
Ғулом. 

ШЕРЗОД [ф. jJh — шер боласи, нас- 
ли] 1 Жасур, азамат одам. Дала гўзал. Унинг 
бағрида фидокорлик кўрсатаётган шерзод- 
ларнинг нияти ундан ҳам гўзал. Газетадан. 

2 Шерзод (эркаклар исми). 

ШЕРИК [а. dLj -Д, — бирга қатнашувчи, 
иштирокчи] 1 Бирор иш-ҳаракатни бирга 
бажарувчи; ҳамкор. Аҳмаджон шериги билан 
гранаталарни чоғлаб, ҳаёт-мамот пайтини 
кутиб туришди. А. Қаҳҳор, Олтин юлдуз. 
[Қодирқул:] Жим, аҳмоқ! Бойнинг бултур 
кузак бир қашқа оти йўқолган. Икки минг 
сўм пули саройдан ўғирланган. Шуларни ҳам 
сен ўғирлагансан. Гапир, шерикларинг ким- 
лар? Ҳамза, Бой ила хизматчи. Дўсматов 
тупроқни канал ўзанидан чеккага отиб бе- 
рар, шериги эса нарига итарарди. «Ўзбекис- 
тон қўриқлари». 

Тенг шерик қ. тенг. Жанг йиллари икки 
ҳамхона Бир майизга эди тенг шерик. 3. Оби- 
дов, Яхши ният. Шерикмисан, ҳаммолми- 
сан? Бирор ишни бирга амалга оширишдан 
манфаатдор бўлган киши ёрдамлашмай 
қўйганда айтиладиган ҳазиломуз матал. Э, 
шерикмисан, ҳаммолмисан? Пуфласанг-чи! 
Ҳ. Шамс, Душман. 

2 Ўзаро бирга бўлган шахс, бирга ҳо- 
латдаги шахс (бирга турган, бирга юрган ва 
ҳ.к.). Икки кишилик палатага жойлашдик. 
Шеригим бетлари қип-қизил, ўсиқ қошларига 
битта-иккита оқ тушган.. бир киши эди. Н. 
Аминов, Қалтис ҳазил. Узунроғи тўхтади, 
шериги югургилаб келди.. С. Сиёев, Ёруғлик. 

3 Бирор жиҳатдан, қайсидир жиҳат 
билан ўзаро бирга (биргаликда) бўлган икки 
шахс ёки шахслар; оғайни, дўст ва ш.к. 
шахслар. Равшан тушликда шўрвага навбат 


олди. Шериклари тандирдан янги узилган 
сомсани столга уйиб, жам бўлишиб, Равшан- 
ни кутиб туришди. «Ёшлик». Аваз шериклари 
билан дахма эшигидан четроқда турибди. 
С. Сиёев, Ёруғлик. 

4 Бирор нарсага бир хилда талабгор, бир 
тан бўлган шахс. Хуллас, икки группага бир 
хилда хизмат қилганим учун, униси ғолиб 
чиқса ҳам, буниси ғолиб чиқса ҳам, мукофот- 
га шерикман. X. Тўхтабоев, Ширин қовун- 
лар мамлакати. Бу ердан бир қоп олтин то- 
пиб олдим. Шерик бўламан десанг, чиқ! О. Ёқу- 
бов, Излайман. 

5 с.т. (фақат 3-ш. бирл. шаклида — 
шериги) Бир хил ёки бир жуфт нарсалар- 
нинг ҳар бири. Бу туфлининг шериги қани? 
н Бу қўйни олиб бориб, шериги билан яна 
бир-икки ой боқинг.. А. Қаҳҳор, Қўшчинор 
чироқлари. 

ШЕРИКЛАШМОҚ Бирор иш-ҳара- 
катни бажаришда бошқа киши билан 
бирлашмоқ, шерик бўлмоқ; бошқа кишига 
қўшилмоқ, биргалашиб ҳаракат қилмоқ. 
Шериклашиб ишлаганнинг юраги шердай бў- 
лар. Мақол. н [Матқовул] Ўзига ўхшаш бирон 
якка улов билан шериклашиб, ерга яхши ишлов 
бермоқчи, ҳосилни ҳам, албатта, кўпроқ 
олмоқчи эди. М. Исмоилий, Фарғона т. о. 

ШЕРИКЛИК Шерик бўлиш, шерик 
(биргалик) ҳолат; шерик ҳолатдаги (қ. шерик 
1-4). Шериклик ош қорнимни оғритади. 
Шуҳрат, Жаннат қидирганлар. Бир ошнам би- 
лан шерикликда тўрт қўй боқиб юрган эдим. 
А. Қаҳҳор, Қўшчинор чироқлари. Назирбой 
Ёлмонбойлар билан шериклик naxma заводи- 
дан ташқари мустақил «жин» ҳам солдир- 
ганди. Ж. Шарипов, Хоразм. 

ШЕРИКЧИЛИК Бирор иш-фаолиятда 
бир-бири билан шериклик қилиш, шерик 
бўлиб иш тутиш. У. бирорта ёлғиз отлик 
билан шерикчилик қилиб, адирга дон сепиб, 
ўз қишлоғида тирикчилик қилиш ниятида 
бўлади. П. Турсун, Ўқитувчи. Шоликорлик 
билан кўпинча шерикчилик асосида ишлай- 
диган, кўчиб юрувчи мавсумий кишилар шу- 
ғулланмоқда. Газетадан. 

ШЕРЛАНМОҚ Шер каби ҳаракат ва 
ҳолатда бўлмоқ; ботирланмоқ. Эргашев шер- 
ланиб кетди. Сакраб бориб, харсангтошга 
ўрнашган немис пулемётини ўлжа қилди. Н. 
Сафаров, Водиллик қаҳрамон. Кайфи ошган 
Ҳотам шерланиб, мақтаниб гапира бошлади. 






Мирмуҳсин, Умид. [ Турсун] Ўтиб бораёт- 
ган бир қизга гап ташловди, ёнидаги йигити: 
-Эй, ўзингни бос, кўтара олсанг, ич-да! — 
деди. Турсун қурғур шерланиб кетди. Газе- 
тадан. 

ШЕРОЗИЙ [ф. ~ Эрондаги 

Шероз шаҳри номидан] 1 Шероз 

деган жойга мансуб, шу ерда тайёрланган. 
Шоҳи рўмол солгум бошига, Йўлларига ше- 
розий гилам. Э. Воҳидов. Насл учун қолди- 
рилган, кумуш жило берувчи кўк шерозий, қоп- 
қора жингалак жунли арабий қўзичоқлар 
учбурчак болишдай думбаларини селкиллатиб, 
у ёқдан бу ёққа чопишади. С. Анорбоев, Ҳа- 
ракатда барака. 

2 Шерозий қўзичоқцан олинган, тайёр- 
ланган тери, қоракўл терининг кўк тусли, 
аъло сифатли нави. Ўктам.. шерозий қора- 
кўл попоғидан қорни қоқиб-суқиб, Сайра- 
мовнинг кабинетига кирди. Ойбек, О.в. ша- 
бадалар. Аваз синглиси олиб келган пахталик 
тўнига ўраниб, бошига шерозий телпагини 
бостириб, қабристон оралайди. С. Сиёев, 
Ёруғлик. 

ШЕРОЛҒИН Мураккабгулдошлар ои- 
ласи шувоқлар туркумига мансуб, баргида 
эфир мойи бўлган хушбўй зиравор ўсимлик. 

ШЕРСТЬ \р. шерсть, шерест — ўрдак, 
ғоз пати; ҳайвон жуни] с.т. Жундан тўқилган 
мато. Бир костюмлик шерстъ. Шерсть пай- 
поқ. н Маҳкам эшикдан қараб, уни [Гав- 
ҳарни] досканинг олдида кўрди: қизил шерстъ 
кофта ва клёш этакли қора юбка кийган.. П. 
Қодиров, Уч илдиз. 

ШЕСТЕРНЯ [р. ] Ҳаракат узатадиган, 
бошқа детални айлантирадиган тишли ғил- 
дирак. Конус шестерня. Цилиндр шестерня. 
н Ҳаракатни тишли ғилдираклар ёки шес- 
тернялар ёрдами билан узатиш техникада 
жуда кенг миқёсда қўлланади. «Физика» дарс- 
лиги. 

ШЕФ \фр. chef — бошлиқ, раҳбар; кор- 
хона бошлиғи] 1 с.т. Бошлиқ, раҳбар (бўй- 
сунувчи, тобе кишиларга нисбатан). Шеф 
билан ишлаб ҳам удда қилолмаётирсизми! А. 
Қаҳҳор, Сароб. Шефнинг фиғони фалакда.. 
Расулжон, ким устимиздан назоратчи қилиб 
қўйган? Ж. Абдуллахонов, Хонадон. Сиз бу 
ерда шеф экансиз, билмабман.. Н. Қобил, Уну- 
тилган соҳиллар. 

2 Бирор муассасани, корхона ва ш.к. ни 
оталиққа олган ташкилот. 


ШЕФЛИК айн. оталиқ 1. Шефлик қил- 
моқ. н Ўзим талаб қилиб.. икки кишининг 
шефлигини олдим. А. Қаҳҳор, Сароб. 

ШЕФ-ПОВАР [шеф + р. повар — ошпаз] 
с. т. Бош ошпаз, ошпазлар бошлиғи. Ҳа, 
шошманг, яхши қиз, шеф-поварингизга айтиб 
қўйинг, бизга пиёзни алоҳида, сочдек қилиб 
тўғраб берсин. О. Ёқубов, Учрашув. 

ШЕЪР [а. jjJl — назм, поэзия] Маълум 
вазн ва қофияли кичик бадиий асар. Аруз 
вазнидаги шеър. Бармоқ вазнидаги шеър. 
Лирик шеър. Эркин шеър. Ғафур Ғулом шеър- 
лари. н Хат конвертга тушаётганда, 
Нормат унинг охирига яна икки мисра шеър 
ёзиб қўйди. И. Раҳим, Чин муҳаббат. Юртим, 
сенга шеър битдим бу кун, Қиёсингни топ- 
мадим асло. А. Орипов. 

Оқ шеър айн. сочма шеър. қ. сочма 4. 

ШЕЪРИИ [а. Lf jj -Л, — назмий; шеър йў- 
ли билан, шеърга оид] 1 Шеърга оид, шеър- 
га хос. Бобурда бунчалик шеърий истеъдод 
бор деб ўйламаган Биноий бир лаҳза ҳай- 
ратланиб турди-ю.. П. Қодиров, Юлдузли 
тунлар. Масал — ҳажми унча катта бўл- 
маган, насрий ҳамда шеърий йўл билан ёзи- 
ладиган.. мустақил сюжетга эга бўлган эпик 
асардир. «ЎТА». 

2 Шеър билан ёзилган. Шеърий асар. н 
Мармар тошдаги шеърий битик уни гўё адлу 
инсофга, мурувват ва шафқатга ундагандек 
бўлиб турарди. С. Сиёев, Ёруғлик. 

ШЕЪРИЯТ [а. — назм, поэзия] 

1 Шеърий асарлар мажмуи; поэзия; шеър 
ёзиш санъати. Навоий яшаган давр шеърия- 
ти. н Куйланди эл тилаги бахиш созида, 
Шеъриятнинг энг дилкаш, энг таннозида. 
Уйғун. Ҳамза бўлди менга ҳар қачон Шеъ- 
риятда яқин устозим. X. Салоҳ. 

2 кўчма Ўзига мафтун қиладиган, олий 
ҳис-туйғу уйғотадиган нарса; ўта гўзаллик, 
нафосат. Отабек ва Кумуш ишқларида са- 
мимият, яна тўғриси, шеърият бор эди. А. 
Қодирий, Ўтган кунлар. Қора денгиз, ҳам 
шеъриятинг, Ҳам жанговар кўринишинг бор. 
Уйғун. Баҳорлар ҳақида куйламоқ осон, Ёз- 
нинг шеъриятин топа бил, шоир. М. Шайх- 
зода. 

ШЕЪРХОНЛИК Бирор давра ёки 
йиғинда навбат билан шеър ўқиш. Бутун кеча 
шеърхонлик билан ўтди. Шеърлар ўзбек, рус, 
қозоқ.. тилларида янгради. Газетадан. Шеър- 
хонлик ва овқатдан сўнг меҳмонлар у ёқдан- 




бу ёқдан гаплашиб ўтирдилар. М. Осим, 
Сеҳрли сўз. 

ШЕЪРШУНОСЛИК Адабиётшунос- 
ликнинг шеър тузилиши, шеърий асарнинг 
ғояси, бадиияти ва шаклини ўрганувчи 
бўлими. 

ШИА [ а . — гуруҳ, фирқа; содиқ 

кишилар, эргашувчилар; мазҳаб] айн. шиий. 
Қамбар бобо сунний тутқунларга шиа маз- 
ҳабининг асосларини ўргатди. С. Айний, Қул- 
лар. Қул жаллобларнинг зўри билан «қи- 
зилбош», яъни шиа бўлиб қолган Мардон 
Бухорога келтирилиб, молдек сотилди. М. 
Осим, Элчилар. 

ШИАЛИК, шиизм [а. — шиага ало- 

қадор, шиа] Муҳаммад пайғамбар даврида- 
ги Қуръонни тан олиб, унга кейинча қў- 
шилган диний ақидаларни, сунний хали- 
фаларни тан олмайдиган оқим, ислом ди- 
нидаги икки асосий мазҳабдан бири (қ. 
суннийлик). Шиизм тарафдорлари. 

ШИББА Тупроқни уриб зичлаш учун 
ишлатиладиган, таги текис дастали оғир 
ғўла. -Қани кел, Юнус, — деди Йўлдошбой 
шиббанинг тепа қулоғини чап қўли билан, 
белидаги дастасини ўнг қўли билан ушлаб. Ҳ. 
Нуъмон ва А. Шораҳмедов, Ота. Қирғоққа 
тўпланган кишиларни сон-саноқсиз қайиқлар 
ва кемалар оролга ташиб турмоқда, кетмон, 
бел, шибба, андава, теша, болта ушлаган 
одамлар сабрсизлик билан ўз навбатларини 
кутмоқда. М. Осим, Темур Малик. 

Шибба урмоқ (ёки қилмоқ) айн. шибба- 
ламоқ 1 . Йўлдошбой қишлоғида шибба уриш- 
ни кўрган бўлса ҳам, ўзи унинг дастасини 
ушлаб кўрмаган эди. Ҳ. Нуъмон ва А. Шо- 
раҳмедов, Ота. 

ШИББАЛАМОҚ 1 Шибба ёки бошқа 
нарса билан уриб, босиб, тупроқни зичла- 
моқ, тиғизламоқ. Пойдевор ўрнини шибба- 
ламоқ. н [.Лутфулла] Сувдан чиқиб, ҳар 
иккала қирғоқдан қуруқ тупроқ қазиб, лой 
устига ташлаб, оёги ва кетмон орқаси би- 
лан шиббалаб, сув кўтариб кета олмайдиган 
даражада мустаҳкамлади. С. Айний, Эсда- 
ликлар. От-арава, маишна юравериб ишбба- 
лаб юборган текис йўлдан сал юрганимиздан 
кейин, орқамиздан сотувчи йигит ҳаллослаб 
етиб келди. С. Аҳмад, Чўл бургути. Бўйрадек 
жойни танлади. Уни кафтдек текислаб, 
шиббалади. С. Кароматов, Сўнгги бархам. 


2 Босиб, тиқиб зичламоқ, тиғизламоқ. 
Сомонни қанорга шиббаламоқ. н -Чўртке- 
сар бўлса, ётиғи билан тушунтиринг-да, — 
деди қанорнинг ичига тушиб, naxma ишб- 
балаётган звено бошлиғи. А. Ҳайитметов, 
Пўлат бармоқлар. Очиқ усулда бостирила- 
ётган силос майдонига кўкпоя ортган ав- 
томашиналар кетма-кет келиб турибди, 
трактор ва бульдозерлар силосни шибба- 
ламоқда. Газетадан. 

ШИВАЛАМОҚ Бир текис, бир ма- 
ромда, ўртача тезлик, куч билан ёғмоқ 
(ёмғир ҳақида). Шивалаб турган ёмғир ку- 
чая борди. Р. Файзий, Сен етим эмассан. 
Эрталабдан ёмғир шивалай бошлади. С. Зун- 
нунова, Янги директор. Кечагина шивалаб 
ўтган ёмғирдан бош кўтарган ям-яшил 
ўтлоқда қўй-қўзилар яйраб юрибди. Газета- 
дан. Майдалаб, ишвалаб ёғаётган ёмғир то- 
бора тезлашарди. Э. Раимов, Ажаб қишлоқ. 

ШИВАҒА шв. Улуш, насиба. -Очқаб 
келдим, базмдан маликангизга ишваға олиб 
қўйгандирсиз? — деди Зулукхон Илҳомчага. Ҳ. 
Ғулом, Сенга интиламан. 

ШИВИЛЛАМОҚ айн. шивирламоқ 2. 
Сув шивиллаб, қандайдир сирли, ваҳимали 
кўриниш билан оқади. Ойбек, Танланган 
асарлар. 

ШИВИЛҒОНИ Доналари нисбатан 
майда, уруғсиз қора узум ва шундай мева 
берадиган ток. Шивилғон — тоғ-тош орасида 
кўм-кўк ишкомларга кўмилиб ётган қишлоқ, 
машҳур шивилғони узум шу ердан тарқалган. 
А. Мухтор, Чинор. Ғарқ пишган, доналари 
ширага тўлиб, ёрилай-ёрилай деб турган 
ҳусайни, чарос, шивилғонилар электр лам- 
почкалар нурида товланади. Й. Шамшаров, 
Пахтақайнар. Оқ чиллаки пишиб ётибди, ши- 
вилғони ранг олибди. С. Анорбоев, Гўзаллик 
излаб. 

ШИВИР тақл. с. Сўзлаётганда, айрим 
нарсаларнинг енгил ҳаракатида бир-бирига 
тегишидан чиқадиган кучсиз товушни бил- 
диради. Шивир-шивир, пичирлашлар эши- 
тилди: райком бобонинг уруғ-аймоғидан эмиш. 
С. Нуров, Нарвон. Сўзларни райҳондай ҳид- 
лайман, Сўзларнинг шивирин тинглайман. X. 
Даврон. Бир вақтлар курсдошлари билан ма- 
на шу япроқлар шивирига қулоқ солиб туриб, 
қайси дарахтлигини аниқлашарди. Ж. Аб- 
дуллахонов, Орият. 




ШИВИРЛАМОҚ 1 Жуда паст овоз би- 
лан, шивир-шивир қилиб гапирмоқ, пи- 
чирламоқ. Ҳулоққа шивирламоқ. Шивирлаб 
гапирмоқ. н Мингбоши бир оздан сўнг: -Агар 
бирор жойда ғинг десанг, ўзингдан кўравер, 
йигит! — деб шивирлабди. Т. Обидов, Юсуф- 
жон қизиқ. Моҳира ойим қизи Хушрўйнинг 
қулоғига нимадир шивирлаб, кулиб қўйди. А. 
Қодирий, Ўтган кунлар. 

2 «Шивир-шивир» товуш чиқармоқ (қ. 
шивир). Сув шивирлаб оқмоқда. н Майин ел 
шивирлаб боишнгдан эсса, Рўмолинг пириллаб 
ўйнаб кетади. Уйғун. Зокир япроқлари ба- 
ландда мулойим шивирлаб турган оқ те- 
ракларга.. қаради. П. Қодиров, Уч илдиз. 

ШИВИРҒОНИ қ. шивилғони. Яхши 
қизлар, ўртангизда ким йўқотди лабда ранг? 
Бир келиб, бу боғдаги «ўғри» шивирғондан 
сўранг. Ғ. Ғулом. Ишкомларда ҳусайни.. дили- 
каптар, кишмиш, ишвирғониларнинг боши 
ерга тегай деб энгашган. С. Абдулла, Бир 
шингили томоқни ёради. 

ШИВИТ | ф. — укроп] 1 шв. 

айн. укроп. Қишлоқ аҳолиси укропни кўпинча 
шивит, бодиён деб ҳам атайди. Газетадан. 
Тақсимча, косаларда барра пиёз, шивит бўк- 
тирилган сузмақатиқ. С. Нуров, Нарвон. 

2: шивит бўлмоқ айн. шувут бўлмоқ қ. 
шувут. Кечаларни уйқусиз ўтказаман. Район 
тўғрисида ўйлайман, юзим шивит бўлмасин, 
дейман. Ш. Рашидов, Бўрондан кучли. Узр 
сўрадим. Аммо ҳали ҳам юзим шивит. С. Аҳ- 
мад, Қадрдон далалар. 

ШИДДАТ [а. — куч, қудрат; ғай- 

рат; қатъийлик; бало, офат] 1 Ҳаракатдаги 
нарсаларнинг, ҳодисаларнинг интенсив ку- 
чи, юқори куч ва суръат. Шамол шиддати. 
Ёмғир шиддати пасайди. Шиддат билан 
ҳужум бошламоқ. н Терим шиддати зўрай- 
гандан зўрайиб бормоқда. Газетадан. Наби- 
жон қиз товушининг шиддатидан тааж- 
жубланиб.. унинг кўзларига қаради. Ҳ. Ғулом, 
Замин юлдузлари. Шерназарбойнинг шидда- 
ти зўрайиб, қалъани баттарроқ тўпга тут- 
тирди. Ж. Шарипов, Хоразм. Томларда, 
дарахтларда қор анча қалинлашган. Яна 
шиддат билан ёғишда давом этади. Ойбек, 
Танланган асарлар. 

2 Зўр ғайрат, шижоат. Кун ўтди, кун 
кетидан кун келди, лекин тоғ қазувчилар 
шиддати заррача ҳам бўшашмади. М. Ис- 
моилий, Фарғона т. о. - Чу! — деб шиддат 


беради Ғиркўк тулпор отига. Ҳай аттанг, 
деб мард Ҳасан Шарт уради сонига. «Рав- 
шан». 

ШИДДАТКОР [а. + ф. — шид- 

дат қилувчи, шидцатли] айн. шиддатли. Шид- 
даткор оқим. Шиддаткор ҳужум. н Қариб 
қолган Шоҳ Малик ишддаткор ва айни пайт- 
да анча тадбиркору серғайрат бу ёш тему- 
рийзодани биларди. Мирмуҳсин, Меъмор. 
Шафтолизорда саъванинг гоҳ фиғонли ноласи, 
гоҳ шиддаткор чақчақи тинмайди. С. Аҳмад, 
Ойдин кечалар. 

ТТТИ ДД АТЛ АНМОҚ кам қўлл. Авжига 
минмоқ, кучаймоқ. Гулнор бу ёт кишининг 
элликбоши эканини билгач, ғазаби шиддат- 
ланди. Ойбек, Танланган асарлар. 

ШИДДАТЛИ Шиддати бор, шиддатга 
эга бўлган, шиддат билан содир бўлган ёки 
бўладиган. Шиддатли шамол. Шиддатли 
оқим. н Баталъон шу куни кечгача душ- 
маннинг ўн уч мартаба қилган шиддатли 
атакасини қайтарди. А. Қаҳҳор, Олтин юл- 
дуз. Унинг чеҳрасида, юпқа лабларида алла- 
қандай бир қатъият бор, ҳаракатлари кес- 
кин, шиддатли эди. О. Ёқубов, Излайман. 

ШИЖОАТ [а. 1 ? л. — дадиллик, бо- 

тирлик, жасурлик] Ҳаракат, фаолиятда мар- 
дона, жасоратли интилиш; мардлик, жа- 
сорат. Шижоат кўрсатмоқ. н Одамлардаги 
ҳаракат, ишжоат, ғайратни кўраётибсан- 
ми? Уларнинг юрагига ким ғайрат солди? 
Уйғун, Навбаҳор. Биз кўрсатиб чексиз ма- 
ҳорат, Саҳроларда очдик бўстонлар; Мўъ- 
жизалар яратган ғайрат — Шижоатдан қо- 
лур достонлар. 3. Диёр. Қанча куч, қанча 
ғайрат, қанчалик шижоат бор бу тиниб- 
тинчимас қарияда! С. Кароматов, Олтин қум. 

ШИЖОАТКОР [а. + ф. jlXc^C^i, - 
шижоат қилувчи, шижоатли] айн. шижоат- 
ли. Шижоаткор йигитлар. н Бригаданинг 
шижоаткор пахтакорлари қийин об-ҳаво 
шароитида ҳам юқори ҳосил кўтардилар. 
Газетадан. 

ШИЖОАТКОРОНА кт. Шижоат билан 
қилинадиган, мардона; фидокорона. Шижо- 
аткорона парвоз. н Қишлоқ меҳнаткаш- 
ларининг шижоаткорона меҳнатлари ту- 
файли вилоятимиз давлатга пилла, қоракўл 
тери сотиш йиллик режаларини оишғи билан 
адо этди. Газетадан. 

ШИЖОАТЛИ Шижоати бор, шижоат 
билан ҳаракат қиладиган. Шижоатли йигит. 




н Оқсоқол опа ҳақиқатан ҳам жуда ши- 
жоатли, серғайрат бир жувон. С. Аҳмад, 
Қадрдон далалар. Ўт-олов йигитлар, ши- 
жоатли ёшлар механизация измини ўз қўл- 
ларига олдилар. «Ўзбекистон қўриқлари». 

ШИЖОАТСИЗ Шижоати йўқ, шижоат 
билан иш тутмайдиган, Шижоатсиз одам. 

ШИЗОФРЕНИЯ [юн. schizo — майда- 
ламоқ, парчаламоқ + phren — юрак, қалб; 
ақл, идрок, эс] тиб Бош мия фаолиятининг 
бузилиши натижасида юз берадиган, турли 
хил кўринишларга (алаҳлаш, галлюцинация, 
руҳий-асабий қўзғалиш, ҳаяжон ва ш.к.) эга 
бўлган оғир руҳий касаллик. Ҳид ёрдамида 
шизофрения, бўғма.. каби айрим касалликлар- 
ни аниқлаш мумкин. «Фан ва турмуш». 

ШИИИ [а. — шиа; шиага мансуб] 

қ. шиийлар. Шу кунларда шиий.. ғавғосидан 
ўзга муҳим ҳодисани билмайман. Ойбек, На- 
воий. 

ШИИЙЛАР дин. Шиизм тарафдори 
бўлган мусулмонлар; қиёсланг: суннийлар. 

ШИЙДАМ I Ҳеч нарсаси қолмаган, ҳеч 
нарса йўқ; бўм-бўш, қуруқ, яланғоч. Эл- 
мурод.. чалқанча ётиб, қоп-қора мунчоқ 
кўзларини шийдам бутоқлардан олмай, тут 
пишиғини хаёл қилди. П. Турсун, Ўқитувчи. 

ШИЙДАМ II фольк. Яхши кийинган, 
ясанган, башанг. Маҳрамлар айтди: -Ҳайит- 
арафада ўзбекнинг куёвини кўрар эдик. Ший- 
дам бўлиб юрар эди. Салла ўраб, кийиниб 
турар эди. «Алпомиш». 

ШИИПОН [хит. — тош уй] 1 Атрофи 
одатда ҳар томонидан очиқ, усти ёпиқ ёз- 
лик енгил қурилма. Ҳовуздан йигирма қа- 
дамлар нарида тўрт томони очиқ, устунлари 
чиройли нақшланган, ердан одам бўйи баланд 
кўтарилиб солинган каттагина шийпон, 
бунинг атрофи гулзор. Ойбек, Танланган 
асарлар. 

2 Далада ишловчиларнинг дам олиши 
ва овқатланиши учун махсус қурилган ёзлик 
бино ёки айвон. Шийпонга йиғилган терим- 
чилар ер остидан бир-бирларига қараб им- 
лашар эдилар. М. Муҳамедов, Қаҳрамон изи- 
дан. Июль ўрталарида.. звено қизлари тўр- 
тинчи чопиқни тугаллаб, дала шийпонига 
кўчиб чиқишди. С. Аҳмад. Қадрдон далалар. 
..тонг билан баробар ишга тушадиган ма- 
шиналар шийпондагиларнинг кўпчилигини 
барвақт уйғотиб юборарди. Р. Файзий, Чўлга 
баҳор келди. 


ШИКАСТ [ф. r, .7, — мағлубият; омад- 
сизлик; зарар, зиён; синиш, синиқ; суяк- 
нинг синган жойи] 1 Жисмоний зарар, лат. 
Шикастни тузатмоқ. н [Бектемир] Суяк 
шикаст топмаган соғ қўл билан ярани, қи- 
йин бўлса ҳам, пухта боғлади. Ойбек, Қуёш 
қораймас. [Пўлатжон домла:] Тувакда бир 
myn гул ўстирган одам шу гулнинг бирон 
япроғига шикаст етса, қанчалик ачинади! А. 
Қаҳҳор, Оғриқ тишлар. 

2 Нарсанинг зарарланган, бузилган, 
синган, лат еган жойи. Маишнани қиялик 
четидан олгач, у ёққа ўтди, бу ёққа ўтди, 
тупурди, сўкинди, шикастни тополмади. А. 
Мухтор, Туғилиш. Мадраса ҳужраларининг 
шикасти тузатилиб битмагани учун, мен 
кўп шогирдлар сингари, квартирада туриб, 
қатнабўқидим. М. Муҳаммаджонов, Турмуш 
уринишлари. 

3 кўчма Зиён-заҳмат, зарар. Араббой кўп- 
чилик кулгисидан бир оз изза тортди. Лекин 
у.. обрўсига шикаст етган катта бир шахс 
каби киброна бўзарди. П. Турсун, Ўқитувчи. 
Ёш болаларни ўз эркига қўйиб бериш уларнинг 
тарбиясига жиддий шикаст етказади. Н. Са- 
фаров, Оловли излар. 

ШИКАСТА \ф. «г. ..Ajl, — синган, парча- 
ланган; путурдан кетган; ғамли, қайғули; 
дабдала бўлган] Носоғ ҳолатли; эзгин, эзил- 
ган, хаста. Мастура жимгина кулумсираб 
тураверди: беозор, беғараз, айни чоғда қан- 
дайдир ночор, шикастами. Э. Аъзамов, Жа- 
воб. Фақат дард томади шикаста куйдан. 
Тўлқин. Жувон ёқимли, шикаста товуш би- 
лан хиргойи қиларди. С. Аҳмад, Уфқ. 

Шикаста хат ёки хатти шикаста Ҳарф- 
лари нуқтасиз ва бир-бирига тиркаб ёзила- 
диган арабча хат тури. Шикаста бу хатдан 
унинг ўқий олган жумлалари шулар бўлди. А. 
Қаҳҳор, Сароб. 

ШИКАСТЛАМОҚ Шикаст, зарар ет- 
казмоқ. Машинани шикастламоқ. н Ҳурт- 
лаган олма ерга тўкилиши билан унинг ичида- 
ги қурт ташқарига чиқиб, дарахт бўйлаб 
юқорига кўтарилади ва бошқа меваларни 
шикастлайди. Газетадан. 

ШИКАСТЛАНМОҚ 1 Шикастламоқфл. 
ўзл. н. Машина шикастланди. н Ер қимир- 
лаганда, Усмон отанинг уйи ҳам анча ши- 
кастланди. С. Аҳмад, Лаъли Бадахшон. 

2 Бирор зарб туфайли мажруҳ бўлмоқ, 
лат емоқ. Унинг ўнг қўли шикастланди. н 






-Муроджон бўлса, чаққонлик билан иликаст- 
ланган тоғамни кўтариб, иккинчи тарафга 
олиб қўйди, — деди Нафиса. Ғайратий, Узоқ- 
даги ёр. Фашист танкларининг иккитаси 
шикастланиб, тўхтаб қолди. П. Қодиров, Уч 
илдиз. 

ШИКАСТСИЗ 1 Лат емаган, соппа-соғ. 

2 Бузилмаган, синмаган, бус-бутун. 
Унинг [механизаторнинг ] қўлида энг яхиш, соз, 
юксак унум билан, шикастсиз, бетўхтов иш- 
лайдиган машина бўлиши керак. Газетадан. 

ШИКВА [ а. ь — шикоят, арз қилиш; 

айблаш] кт. Бирор нарсадан норозилик, 
шикоят; ҳасрат. Шиква қилмоқ. н Нима де- 
моқчисиз, шиквами ё арз? Миртемир. Вафо- 
сиз дилрабодин шиква қилсам, айб қилманг- 
лар. Маҳзуна. Бу Муаззам, бу фалакдин шик- 
ea этса арзигай. Муаззамхон. 

ШИКВАЛИ Норозиликни билдирувчи, 
шикоятомуз. Кампир сўнгги жумлани шиква- 
ли бир оҳангда айтди. Уйғун, Турсуной. 

ШИКОР [ф. — ов, овлаш; овлан- 

ган нарса] кт. Ов қилиш, ов. Шикор қилмоқ. 
н Подшо шикорга чиққанда, биринчи рўпара 
келган кийикни уролмай, ёнидаги одамлар 
олдида қизариб қолди. «Латифалар». От бели- 
га ҳавас билан минамиз, Бобо, рухсат беринг, 
шикор қиламиз. «Эрали ва Шерали». 

ШИКОЯТ [а. ZjA<. ■?, — арз қилиш, норо- 
зилик; айблаш] 1 Норозилик, нолиш сўзи; 
ҳасрат. Уйқусизликдан шикоят қилмоқ. н 
Ҳамманинг тилида шикоят: қимматчиликдан, 
мардикор олиш воқеасидан, бекорчиликдан 
шикоят. Ойбек, Танланган асарлар. -Кам- 
бағалчилик ўлсин! — хотин бу гапни шикоят 
тарзида айтди, аммо Туробжон буни таъна 
деб тушунди. А. Қаҳҳор, Анор. 

2 Норозилик ва маълум талаб билан 
оғзаки ёки ёзма тарзда билдирилган фикр; 
арз. Шикоят — ожизлик аломати. н Ши- 
коятни ўзига эп кўрмай, жим ўтирди Аҳмад. 
Ф. Мусажонов, Ҳиммат. Кўнчиликнинг арз- 
додига қулоқ солмагандан кейин шикоят оқа- 
веради-да. «Муштум». Ё Қўқон ҳокими Ме- 
динска жаноби олийларига арз қиларсан.. Бор, 
бора қол, ишкоят қила қол. К. Яшин, Ҳамза. 

3 айн. шикоятнома. Шикоят ea тавсия 
дафтари. н Касабақўм ишчи ea хизматчи- 
ларнинг шикоятларини корхона маъмурияти 
билан биргаликда кўриб чиқади. Газетадан. 
Ҳукмлар тўғрисида шикоят бериш эркинлиги 
кўзда тутилади. Газетадан. 


Шикоят қилмоқ 1) нолиш сўзини айт- 
моқ; нолимоқ, ҳасрат қилмоқ. Гулсумбиби 
бу саволга жавоб беришдан аввал камба- 
ғалчиликдан, эрининг аҳволидан шикоят қил- 
ди. Ойбек, Танланган асарлар. Кимдир кун 
ортиқ исиганидан ишкоят қилди. Н. Сафаров, 
Жасоратнинг давоми; 2) арз, шикоят билан 
мурожаат қилмоқ. Рост, Эртоевларнинг ус- 
тидан шикоят қилиш унинг хаёлига ҳам ки- 
риб чиққан эмас. О. Ёқубов, Эр бошига иш 
тушса. Хивага юр, хонга шикоят қиламиз.. Ж. 
Шарипов, Хоразм. 

ШИКОЯТБОЗ [а. + ф. jLCylii — шикоят 
қилишни яхши кўрувчи] Доим шикоят 
қилиш, шикоят ёзиш билан шуғулланувчи 
шахс. У айрим оналарнинг шикоятбоз бўлиб 
кетаётганидан зорланган эди. М. Хайрулла- 
ев, Тилла маржон. 

ШИКОЯТБОЗЛИК Доим шикоят қи- 
лиш, шикоят ёзиш билан шуғулланиш. 
Турмушда шикоятбозликдан бошқа иш қил- 
майдиган, буни ўзларига касб қилиб олган бир 
тоифа одамлар бор. О. Ёқубов, Ларза. 

ШИКОЯТЛАНМОҚ айн. шикоят қилмоқ 
1 қ. шикоят. -Астрободда бағоят номақбул 
ҳаракат рўй бермиш, — деди Ҳусайн Бойқаро 
шикоятланиб. Ойбек, Навоий. Хотин паран- 
жиси билан айвоннинг олдига ўтириб олгач, 
«уф-ф-ф» деб чайқалди ea «анча йўл экан, 
тинкаларим қуриб кетди-я», деб ишкоят- 
ланди. А. Қодирий, Ўтган кунлар. 

ШИКОЯТЛИ Норозилик, шикоят ёки 
нолишни ифодаловчи, ҳасратли. Дарров кўз- 
ларига қайғули жилва берди.. шикоятли то- 
вуш билан, гўё ўз-ўзига сўзлаган каби мин- 
ғирлади. Ойбек, Танланган асарлар. -Асли 
бизнинг ҳолимизни сўраманг! — дейди шикоят- 
ли оҳангда Берди татар, — биз бошда шу 
Обид кетмон деганни ўз ичимизга ўйламасдан 
олган эканмиз. А. Қодирий, Обид кетмон. 

ШИКОЯТНАМО [шикоят + ф. Ui — кў- 
риниш, қиёфа] Шикоятга ўхшаш, шикоят- 
омуз. Машинаси бўла туриб, генералнинг 
тўпиқдан чанг кечиб, пиёда юрганига адъю- 
тантнинг гоҳо жаҳли чиқиб қўяр ea ўзича 
нималарнидир пўнғиллаб, ишкоятнамо сўз- 
ланиб қўярди. 3. Фатхуллин, Сўнмас юлдуз. 
У [обком секретари] ҳар қандай ишкоятна- 
мо масалаларни ўз вақтида, аммо мужассам 
далиллар ёрдамида ҳал қилишга одатланган. 
Ж. Абдуллахонов, Тўфон. 






ШИКОЯТНОМА [шикоят + нома] Рас- 
мий тарздаги ёзма шикоят. -Бўлмаса, аҳоли 
хонга шикоятнома ёзмайдирми? -Нечанчи 
шикоятномани сўрайсиз, — деди Отабек, — 
Азизбекдан зулм, жафо кўрганлар билан бир- 
ликда энди ўнинчи шикоятномани юборган- 
дирмиз. А. Қодирий, Ўтган кунлар. Шу ши- 
коятномани олий ҳукуматимиз номига ишонч- 
ли бир кишидан бериб юбордим. Ҳ. Назир, 
Кўктерак шабадаси. 

ШИКОЯТОМУЗ [шикоят + ф. \ - 
аралашган; ўхшаш] Шикоятга ўхшаш, ши- 
коятнамо. Йўловчилар юзларини елпишар, uc- 
сиқдан бўғриққан рухсорларини рўмолчалари 
билан артишиб, бир-бирларига шикоятомуз 
қараб, бошларини сарак-сарак қилишар эди. 
С. Кароматов, Бир томчи қон. Унинг бу ши- 
коятомуз сўзларида ўз ишидан киши билмас 
фахрланиш оҳанги ҳам сезилиб mypapdu. Ҳ. На- 
зир, Кўктерак шабадаси. 

ШИКОЯТЧИ Бирор кимса ёки нарса- 
дан шикоят қилувчи. Хатлар ҳаракати ус- 
тидан назорат ўрнатилмаган, бир қанча 
ҳолларда шикоятчиларга жавоб қайтарил- 
маган. Газетадан. Убайдуллахўжа аълам ши- 
коятчи бойларнинг отдан ҳам кўра ўз элдош- 
лари олдида обрў учун курашаётганлигини 
англади-да.. уларни икки ой овора қилди. П. 
Турсун, Ўқитувчи. 

ШИЛ [ф. 4 L ,?, — айёрлик, муғамбирлик] 
шв. Фирибгарлик билан хамма нарсани ши- 
либ, ўзиники қилиб оладиган; товламачи, 
фирибгар; сурбет. Жамоатчилик, тегишли 
ташкилотлар.. бу ҳаромхўр, шил савдогар- 
ларни нўхталаб қўйишлари керак. «Муштум». 

ШИЛВИРАМОҚ с.т. Шилиниб, тир- 
налиб маддаламоқ, сувланиб турмоқ (яра, 
жароҳат ҳақида). Яраси шшвираб кетибди. н 
У [Ғуломжон] жисмини шу ерда қолдириб, 
фикри билан ёр ёнида бўзлайди, жароҳати 
шилвираб ётган дилида оғриқ туради. М. 
Исмоилий, Фарғона т.о. Унинг куюк, сочсиз 
боши, яримта юзи жизғанак бўлиб, шилвираб 
турар эди. Ойбек, Қуёш қораймас. 

ШИЛДИР I тақл. с. Нарсаларнинг ен- 
гил урилишидан ёки сув оқишида чиқадиган 
товушни билдиради. Сув шилдири, булбул 
қўшиғи, Феруза кўк, зангори япроқ. Уйғун. 

Шилдир сув с.т. Ниҳоятда суюқ овқат 
хақида. Бу шўрвангиз шилдир сув-ку. 

ШИЛДИР II айн. шил. Қанақа йигит 
экан ? Ким экан ? Ёмон, шилдир йигитлардан 
эмасмикан? Мирмуҳсин, Умид. 


ШИЛДИРАМА Шилдирайдиган, шал- 
дироқ. Чўнтакдан рўмолчасин Олмоқчи бўл- 
ганда ул, Ёнидан тушиб қолди Шилдирама 
беш сўм пул. Қ. Муҳаммадий. 

ШИЛДИРАМОҚ 1 Оқаётган сув ёки 
бошқа суюқликка хос бир хил майин овоз 
чиқармоқ, жилдирамоқ. Ариқчаларда тип- 
тиниқ сувлар шилдираб оқиб ётади. Ғ. Ғу- 
лом, Тирилган мурда. 

2 Енгил овоз чиқармоқ, шитирламоқ 
(хас-хашак, қоғоз ва ш.к. ҳақида). Ҳамишлар 
шилдиради, кўл атрофидаги ўрдаклар «ға- 
ға»лаб, парвоз қилди. Ж. Шарипов, Хоразм. 
Кечки куз. Дарахтлар қизғиш, олтин ранг, 
Шилдираб япроқлар куйлайди қўшиқ. Шук- 
рулло. 

ШИЛДИРОҚ Шилдираган майин овоз 
чиқарадиган. Негадир унинг [Ҳафизанинг] 
бирдан орқага қайтиб кетгиси келиб қолди, 
агар ҳозироқ Умид билан учрашадиган бўлса, 
бу ажойиб манзаралардан, пурвиқор тоғ- 
лардан, сарин елу шилдироқ сойлардан — 
баридан кечиб, у томон чопарди. Мирмуҳсин, 
Умид. [Ойна опа] «Озиқ-овқат» ва «Кийим- 
лар» магазинига кириб, шилдироқ қоғозга 
ўроғлиқ алланарсаларни кўтариб чиқди. Ш. 
Холмирзаев, Тўлқинлар. 

шилимшиқ Елим каби юмшоқ ва 
ёпишқоқ, шалҳак. Шшимшиқ модда. Шилим- 
шиқ гўшт. н Киши шшимшиқ бир нарсани 
кўрганида, таъби қандай тирриқ бўлса, унинг 
ҳам таъби ҳозир худди шундай хира эди. О. 
Ёқубов, Ларза. Низомиддинов бармоқларига 
шилимшиқ нарса ёпишганини сезди. С. Аҳмад, 
Ҳукм. 

ШИЛИНГПОЧА с.т. Кийимсиз, ялан- 
ғоч; оёқ яланг, сарпойчан. -Айниқса сарта- 
рошхонанинг қашқа пашшасини айтинг. Ши- 
лингпоча оёқларимни шунақа узиб чақадики, 
дод деб юборасан киши, — деди Шум бола. Ғ. 
Ғулом, Шум бола. 

ШИЛИНМОҚ Шилмоқ фл. ўзл. ва мажҳ. 
н. Пўсти шилинган тол. Оҳакдан унинг қўли 
шилинибди. н Кийимларим йиртшиб, тизза- 
ларимнинг кўзи шилиниб, соқолларим nax- 
майиб кетди. И. Раҳим, Оловкор. [Бозорқул] 
Бугун куни билан от етаклаб, яёв юрди. 
Узангига ўрганган оёқ ишлиниб кетди. А. 
Мухтор, Чинор. 

Шилиниб тушмоқ Жуда озиб, ориқлаб 
кетмоқ. Бир неча кун ичида Аъзам шилиниб 
тушди. Шуҳрат, Жаннат қидирганлар. 

ШИЛИҚI айн. шиллиқ I. 

ШИЛИҚ II айн. шиллиқ II. 

ШИЛЛИНГ [ингл. shilling] 1 Англияда 
1/20 фунт стерлингга тенг танга пул. 

2 Австрияда ва баъзи бир Африка мам- 
лакатларида пул бирлиги. 

ШИЛЛИҚI Суюқ ёпишқоқ елимсимон 
модда. Шиллиқ парда. н Соғ кишининг на- 
фас йўллари қуриб қолмаслиги ва чангдан 
сақланиши учун унда бир оз шиллиқ бўлади. Н. 
Исмоилов, Касалларни парвариш қилиш. 

шиллиқ II: шиллиқ қурт Қуруқда 
яшайдиган қориноёқли, ўпкали моллюс- 
калар. Намли ва булутли ҳавода ўргимчаклар, 
шиллиқлар туғилади, шудгордан бошқа озиқ 
тополмагандан сўнг, янги ўсиб чиққан ғўза- 
ларни қирқишга бошлайди. А. Қодирий, Обид 
кетмон. 

ШИЛМОҚ 1 Нарсанинг сиртидан, та- 
надан уни ўраб турувчи тери, пўст каби 
қопламини ажратмоқ. Дарахтнинг пўст- 
лоғини шилмоқ. Қуённинг терисини шилмоқ. 
н Тожиддин Қосим хушбўй бананларнинг 
олтин пўстларини илдам шилиб, бирмунча еди. 
Ойбек, Нур қидириб. Кўчанинг у юзида, лаб 
ва бурнига қон сачраган айиқдек бир қассоб, 
янги сўйилган қўйнинг терисини зўр бериб 
шиларди. П. Турсун, Ўқитувчи. 

2 Узиб ёки юлиб олмоқ, кўчириб юбор- 
моқ, қаттиқ тирнамоқ. Билмай ярамни ши- 
либ юборибман. н Мана бу еримни Люблин- 
да ўқ шилиб кетди. А. Убайдуллаев, Қонли 
издан. 

3 Ачиштириб ялаб кетмоқ; терисини еб, 
ўйиб юбормоқ. Оҳак қўлимни шилиб юборди. 
Қалампир ичимни шилиб кетди. н Сирка 
ичгандагидек қорнини шилиб юборди. Ойбек, 
Қуёш қораймас. 

4 кўчма Алдаш ёки зўрлик билан бош- 
қанинг бор-йўғини ўзиники қилиб олмоқ, 
таламоқ; ўғирламоқ. Бойлар камбағалларни 
шиларди. Савдогар харидорларни ишлади. н 
-Отам қариб, йўлда ҳориб қолган чол эди. 
[Қароқчилар] Уни бир зумда ётқизиб, ёнидаги 
бор пулини шилиб олишди, — деди Ҳожи хола. 
М. Исмоилий, Фарғона т. о. Ўғри, бандит! 
Эртага ҳамма ёқни шилиб қочади. А. Мухтор, 
Туғилиш. 

шилп айн. шилт I. Мингбоши ерда 
ғужанак бўлиб ётган Матқовулнинг орқаси- 
га қамчини шилп эткизиб туширди. М. Ис- 
моилий, Фарғона т. о. 


ШИЛПИЛДОҚ Қайнаган сувга тўрт- 
бурчак қилиб кесилган юпқа хамир ташлаб 
пишириб, шўрвали қайла билан тайёрла- 
надиган таом. -Мулла, эшон, бой, қиморбоз 
ёғила берди, ҳар кун норин, шилпилдоқ, палов. 
Ойбек, Танланган асарлар. Шилпилдоқ, беш- 
бармоқ.. каби қозоқ таомларининг кўпроқ 
Тошкентда тайёрланишининг боиси ҳам 
шунда. К. Маҳмудов, Ўзбектансиқтаомлари. 

ШИЛПИҚ 1 тиб. Кўз жилди ҳамиша 
қизариб, ёшланиб турадиган юқумли касал- 
лик; трахома. Кўзи шилпиқ, елкаси чиқиқ бўл- 
са ҳам, кўнгли тоза, топилмайдиган одам. 
Ойбек, Улуғ йўл. Биров букри, биров шол, 
биров шилпиқ.. К. Яшин, Ҳамза. 

2 Шу касаллик туфайли кўздан тўхтов- 
сиз оқадиган йирингли ёш. Мастон хола.. 
енги билан кўзларининг шилпиғини артиб 
бўлгач, эгачи-сингилга бир-икки қараб олди. 
Уйғун, Турсуной. Унинг [Мирҳосилнинг] кўз- 
ларини шилпиқ босган, чўмичнусха катта 
бурни одатдагидан ҳам қизариб кетган эди. 
Ҳ. Ғулом, Сенга интиламан. 

3 с.т. Шундай касалликка йўлиққан 
киши ва унинг исмига қўшиб айтилувчи сўз. 
Шилпиқ чийиллаб гапиради. Ойбек, Болалик. 
Мўмин шилпиқ Қўрғончадаги бир беванинг 
қизига уйланаётибди. П. Турсун, Ўқитувчи. 

ШИЛПИҚПАНМОҚ Шилпиқ ҳолатда 
бўлмоқ (кўз ҳақида). -Ўҳў, оғайни, одам де- 
ган махлуқ ҳар қандай оғирликни кўтараве- 
рар экан, — деди кўзлари шилпиқланган.. қари 
чархчи. Ойбек, Улуғ йўл. ..уйқусизликдан 
кўзлари шилпиқланиб қолган Шоди Мудар- 
рисов кириб келди. Д. Нурий, Осмон устуни. 

ШИЛТ I тақл. с. Юмшоқ нарсага ур- 
ганда ҳосил бўладиган товушни билдиради. 
От сулиқ чайнаб, пақирдан бош кўтариши 
билан, биқинига шилт тушган қамчи зарби- 
дан ўзини олдинга уриб, лўкиллаб юриб кетди. 
Мирмуҳсин, Чўри. Сигир.. сочоқли узун ду- 
мини ҳавода ўйнатган эди, учи шилт этиб 
Тошхоннинг юзига тегди. А. Мираҳмедов, Ўт 
юраклар. 

ШИЛТ II тасв. с. Ҳаракатнинг тез ва 
кескин ҳолатини билдиради. Шилт этиб 
чиқиб кетмоқ. Шилт уриб қочмоқ. н Қуд- 
рат даврадан шилт чиқиб, орқага ўтиб кет- 
ди. М. Исмоилий, Фарғонат. о. ..ўз кавушини 
қўлига олди-ю, шилт этиб, ичкари кирди. 
М. Исмоилий, Фарғона т. о. 

ШИЛТА 1 сфт. Ниҳоят даражада ҳўл, 
жиққа ҳўл. Йигитнинг тердан шилта бўлган 
кўйлаги баданига ётшшб қолган, ўзи ҳам 
нимадандир қўрққан одамга ўхшар, кўзлари 
бежо эди. О. Ёқубов, Ларза. Аллақачон шуд- 
ринг тушган экан, бирпасда шимининг поча- 
лари шилта бўлди. О. Ҳусанов, Қўшиқчининг 
тақдири. 

2 от Ёмғир ёғиши, қор эриши ва ш.к. 
дан юзага келган билч-билч ҳолат, ернинг 
шундай ҳолати. Оёқ тагидаги қор шилтага 
айлана бошлади. П. Турсун, Ўқитувчи. ..қуруқ 
ва аччиқ изғирин.. қуёшда шилта бўла бош- 
лаган қишлоқ кўчаларини даранглатиб қо- 
тириб ташлар эди. П. Турсун, Ўқитувчи. 

ШИЛТИЛЛАМОҚ с.т. Шилта бўлмоқ 
(қ. шилта 2). Қор эриб, кўчалар шилтиллаб 
кетди. 

шилқ тақл. с. Бирор нарса урилганда 
ёки ёпиқ идигцдаги суюқлик чайқалганда 
ҳосил бўладиган оҳиста товушни билдиради. 

Шилқ тушмоқ с.т. Осонгина ишонмоқ, 
таслим бўлмоқ, кўнмоқ. Тўла Салиманинг 
дағдағасини эслади-ю, Самаднинг гапига ишлқ 
тушди-қолди. М. Исмоилий, Бизнинг роман. 
Шилқ этиб 1) шилқ этган товуш чиқариб. 
Бу ерда бўлса, қош қораймасдан, эшигининг 
ичидан шилқ этиб занжир солади. Ҳ. Ғулом, 
Машъал; 2) ҳушини, мадорини йўқотиб; 
ҳолдан кетиб. Муҳаррам Элмуроднинг қўлига 
шилқ этиб тушди. Шуҳрат, Шинелли йил- 
лар. Ўн беш қадамлар чамаси югургач, тў- 
сатдан таққа тўхтади, сўнг шилқ этиб йи- 
қилди. «Ёшлик». Мунисхоннинг иссиқ қўллари 
совиб, шилқ этиб чойшаб устига тушди. Ў. 
Умарбеков, Ёз ёмғири. 

ШИЛҚИЛЛАМОҚ 1 «Шилқ -шилқ» эт- 
ган овоз чиқармоқ, шўлқилламоқ. Сигир кўп 
сув ичганидан, юрганда қорни шилқиллар эди. 

2 Сирқиб турмоқ; кўлмак ҳосил қилмоқ 
(суюқпик ёки намнинг мўллиги ҳақида). Ёғи 
шилқиллаган палов. н Кунгай қир ёнбағир- 
ларини тўшаган момиқ қор офтобнинг илиқ 
нурларига тоб бера олмай, шилқиллаб эриб, 
пастликка аста силқий бошлайди. Газетадан. 

3 кўчма Ҳолдан тоймоқ, дармонсиз- 
ланмоқ, бўшашмоқ. Овқатни еди-ю, шил- 
қиллаб тушди.. меҳнат чақиб қўймаса, бу 
бечорани. И. Раҳим, Ҳилола. Қизча йиғлаб 
чарчаган, шилқиллаб тушган эди. Р. Файзий, 
Ҳазрати инсон. 


ШИЛҚИМ Ҳол -жонига қўймай сурка- 
наверадиган, хиралик қилаверадиган. Минг 
ўргилиб, олдин сизга қаддин букар, Оҳ-воҳ 
қилиб, муғамбирлик ёшин тўкар, Эртасига 
унутади севгисини — Билиб қўйинг шилқим 
ошиқ белгисини. А. Пўлат. У ўзини ростлаб 
олгунча бўлмай, бояги шилқим яна пайдо бўл- 
ди ва унинг елкасига уриб деди: -Қойилман, 
тўрам. И. Раҳим, Тинимсиз шаҳар. Ўтакет- 
ган шилқим, маҳмадона Хол даллол, деҳқон- 
нинг қўлини силтайвериб, жон-ҳолига қўймади. 
«Муштум». 

ШИЛҚИМЛАРЧА Шилқимлардек, 
шилқим сингари, сурбетларча. Улар гап 
орасида Фотимага яна кимларнинг жазман- 
лиги, Латифийнинг унга шилқимларча те- 
гишиб юргани.. ҳақида ўз шубҳа ва тусмол- 
ларини гаплашдилар. П. Турсун, Ўқитувчи. 

ШИЛҚИМЛИК Сурбетлик, хиралик 
қилиб сурканиш. Шилқимлик қилмоқ. н Йи- 
гит кўп шилқимлик қила берганидан кейин, 
хотин қочиб, нариги уйга кириб кетди. А. 
Қаҳҳор, Қайғулар. Сиздақа салобатли одам- 
га бунақа шилқимлик ярашмас экан.. буни 
кутмагандим. Ж. Абдуллахонов, Хонадон. 

ШИЛҚҚА: шилққа тушмоқ айн. шилқ 
тушмоқ қ. шилқ. Пўписа қилавер, кўнмай ило- 
жи қанча, охир кўнади, ҳужрага қамасанг, 
шилққа тушади-қўяди. Ойбек, Улуғ йўл. 

ШИМ Гавданинг белгача бўлган пастки 
қисмига кийиладиган устки кийим. Талифе 
шим. Moeym шим. н Хўжабеков шимининг 
чўнтагидан дастрўмолини суғуриб, оқариб 
кетган юзини артди. С. Анорбоев, Оқсой. 
Ҳаракатининг зўрлигидан Раҳимнинг сепкил 
бетлари, дукки пешонаси терлаб, қизил май- 
каси шимидан чиқиб кетган эди. Ҳ. Назир, 
Сўнмас чақмоқпар. 

ШИМАРИҚ кам қўлл. айн. шимариғлиқ. 

Қўлларда зил, расмона кетмон, Сочлар чам- 
бар, енглар шимариқ. Ойбек. 

ШИМАРИҒЛИҚ Орқасига қайириб, 
юқори кўтарилган, шимарилган. Лойда унинг 
[Бекнинг].. бир почаси шимариғлиқ бақувват 
қора болдири ялтиради. А. Мухтор, Туғилиш. 
Енглари шимариғлиқ.. қайноқ сомса уйилган 
лаганни кўтариб, оқсоч кирди. Ойбек, Улуғ 
йўл. 

ШИМАРМОҚ Орқасига қайириб, ҳи- 
мариб, юқорига кўтармоқ (кийим ёки унинг 
бирор қисми ҳақида). Почани шимармоқ. 
Қайирсам — этагим, шимарсам — енгим. 






Мақол. н Улар [Эргаш билан Одил] йиртиқ 
иштонларини тиззагача шимариб, сув ке- 
чишади, ҳар бир тош тагига қўл тиқиб, ба- 
лиқ қидиришади. Ҳ. Аҳмар, Ким ҳақ? -Бўрон 
тўхтагач, ундан ҳам яхиш ишлаяпмиз, — деди 
Бекбўта билакларини шимариб. Ш. Рашидов, 
Бўрондан кучли. 

Енг шимариб Астойдил; жон-жаҳди би- 
лан. Тўғрироғи, сенга ўхшаш адашганларни 
тўғри йўлга солиш учун енг ишмарган бир 
кишиман. X. Тўхтабоев, Ширин қовунлар 
мамлакати. 

шимимоқ айн. шиммоқ. Мадраҳим 
араққа ботган сариқ мўйловини шимиди. А. 
Ҳасанов, Юзма-юз. 

ШИМИРМОҚ айн. симирмоқ. Айронни 
шимирмоқ. Яхна чойни ишмирмоқ. Майни 
шимирмоқ. н Йигит югуриб бориб, қўтон 
орқасидаги ўтовларнинг биридан мешда қи- 
миз олиб келди. Очил бува, Азимжон, шофёр, 
навбатлашиб, ukku косадан шимирдилар. А. 
Мухтор, Чинор. Марҳамат, тоғнинг тоза 
ҳавосини шимириб, олдинга юрар экан, гўзал 
манзаралар баҳрини очди. Т. Расулов, Мар- 
ҳамат. 

ШИММОҚ 1 Суюқлик, ҳаво ва ш.к. 
ларни ичига ёки таркибига тортмоқ, ўзига 
сингдирмоқ. Пахта ёғни шимиб олди. Сувни 
ер шимиб олди. н [Гулнор] Тер, мой ва чангни 
йилларча ишмган, жияги чармдай қотиб, 
кирдан йилтираган бу дўппини яна тозалади, 
қоқди, кўзларига суртиб ўпди. Ойбек, Тан- 
ланган асарлар. 

2 айн. сўрмоқ I. Қанд ишммоқ. н Ўроқ.. 
чўнтагидан конфет олиб, оғзига ташлаб ши- 
ма бошлади. Й. Муқимов, Матонатли ки- 
шилар. Асаларининг уяси! Турган-битгани 
асал! Мана, мана, сиқсанг, асал оқади. Буни- 
си оқ мум, ҳаром эмас — ишмса ҳам бўлади. 
А. Қаҳҳор, Анор. Бўксаларингни сандалга 
тиқиб, иссиқда қурут шимиб ётибсанлар! С. 
Сиёев, Ёруғлик. 

ШИМОЛ [а. J1 .7, — шимол; шимолий 
шамол; чап, чап томон] 1 Дунёнинг тўрт 
томонидан бири — жанубга қарама-қарши 
бўлган томон. Компас стрелкаси ишмолни 
кўрсатиб mypunmu. н Кечагина шимол 
ўлкасида Юрган чоғи эсига тушди. Ё. Мирзо. 
От ишмолга қараб бурилди. А. Қодирий, 
Ўтган кунлар. 

2 Маълум бир жой ёки ҳудуднинг айни 
шу томондаги қисми. Фарғонанинг шимоли. 


Африканинг шимолида. н Кўк гумбазига 
худди найзадай санчилган ишмол томондаги 
тоғ чўққиси устида бир парча қора булут 
сузиб юрибди. С. Анорбоев, Оқсой. 

3 Ер шарининг шимолий қутбига яқин, 
совуқ минтақадаги жойлар, ўлкалар. Шамол- 
дан тез учган поездлар ҳам то Шимолга ет- 
гунча кетади ҳолдан. Ҳ. Олимжон. 

ШИМОЛИЙ [а. ^Jl л ,7, — шимол томон- 
даги; чап томондаги] Шимол томондаги, 
шимол томонда жойлашган. Шимолий қутб. 
Шимолий Атлантика. н Суви анча торти- 
либ қолган кўлнинг шимолий этаги қишлоқ 
уйларининг ҳовлиларига бориб тақалар эди. 
М. Исмоилий, Фарғона т. о. 

ШИМОЛИ-ШАРҚ Уфқнинг шимол ва 
шарқ оралиғидаги томони. Шимоли-ишрқдан 
қора булут кўринди. 

ШИМОЛИ-ШАРҚИЙ Шимоли-шарқ 
томондаги; шимоли-шарққа оид. Вокзал ша- 
ҳарнинг шимоли-шарқий қисмида эди. 

ШИМОЛИ-ҒАРБ Уфқинг шимол ва 
ғарб оралиғидаги томони. Tena устига сипоҳ 
туриши учун бир неча бинолар солинган, жа- 
нуби-ғарбга қаратиб бир, ғарбга қаратиб бир 
ea шимоли-ғарбга қаратиб яна бир; барисига 
учта тўп қўйилган эди. А. Қодирий, Ўтган 
кунлар. Бизнинг ҳовлининг шимоли-ғарбида 
биздан унча узоқ бўлмаган бир мозор бор эди. 
С. Айний, Эсдаликлар. 

ШИМОЛИ-ҒАРБИЙ Шимоли-ғарб то- 
мондаги; шимоли-ғарбда жойлашган. Тош- 
кентнинг шимоли-ғарбий қисми. 

ШИМОЛЛИК Шимолда, шимол то- 
монда туғилган, шимол томонда яшовчи. 

ШИМПАНЗЕ [фр. chimpanze] Африка- 
нинг тропик ўрмонларида яшайдиган одам- 
симон маймун. 

ШИНА [нем. Schiene < нем. scheiden — 
ажратмоқ, бўлмоқ] 1 Ҳаракатни енгиллаш- 
тириш, ғилдиракни ейилишдан сақлаш ёки 
туртки-силкинишларни камайтириш учун 
ғилдиракка кийдириб қўйиладиган резина 
гардиш. Автомобиль ғилдирагининг шинаси. 
н Автомобиль ea тракторларни шиналар 
билан таъминлаш масаласи нақадар кескин 
эканлиги маълум. Газетадан. 

2 тиб. Юмшоқ тўқималарнинг анчагина 
қисми шикастланганда, суяк синганда, суяк 
ва бўғим касалликларида уларни қимир- 
латмай қўйиш мақсадида ишлатиладиган, 




металл, гипс, тахта, платмасса ва ш.к. дан 
тайёрланадиган мослама. 

ШИНАВАНДА [ф . ^ — эшитувчи; 

радиоэшитувчи] 1 Бирор нарсага ниҳоятда 
ихлос қўйган; ихлосманд, ишқибоз, мух- 
лис. Футбол шинавандаси. Кураш шинаван- 
далари. н Томоша зали санъат шинаван- 
далари билан лиқ тўлган эди. Газетадан. Куш- 
ни хонадан шахмат доналарининг тахтага 
тақ-туқ урилгани, қўли баланд шинаванда- 
нинг хурсанд овози эшитилди. С. Нуров, Май- 
саларни аёз урмайди. 

2 Бирор иш, касб-хунарга меҳр қўйган, 
уни яхши биладиган, омилкор, ҳадисини 
олган. Шўр ерларнинг пири, ташландиқ ер- 
ларнинг миришкори, ўз касб-корининг шина- 
вандаси Турсунбой бормаса, ким боради! М. 
Муҳамедов, Ҳамқишлоқлар. Тиним билмас 
техника шинавандалари ишлаб чиқаришга 
жорий этаётган янгиликлар бир дарё бўлса, 
юқорида эслатганимиз ундан қатрадир. 
Газетадан. 

3 Киши билан дилдан суҳбатлашадиган, 
элакишиб кетадиган. ..Кутбиддиновнинг феъ- 
ли айниди, яъни биронта шинаванда улфат 
билан бирпас дилкашлик қилгиси келди. А. 
Қаҳҳор, Асарлар. Уўрта ёшли, хийла тўла- 
лигидан бўйи паст кўринадиган, одамга тез 
элакишиб кетадиган шинаванда киши эди. Ҳ. 
Назир, Кўктерак шабадаси. 

4 Улфат учун ҳеч нарсани аямайдиган, 
улфатчиликни ўрнига қўядиган; одамша- 
ванда. Фозилжон ҳали ёш бўлишига қарамай, 
ўзини улфат кўрган ишнавандалардек ту- 
тарди. Ф. Мусажонов, Нозик масала. Буна- 
қанги шинаванда одам кам бўлади, ҳа. Ол- 
тин йигит. Дўст учун жонини ҳам аямайди. 
«Муштум». 

ШИНАК [ф. Л; .7.] эск. 1 Шаҳар, қалъа, 
қўрғон кабилар деворидан душманни ку- 
затиш ва отиш учун қилинган махсус туй- 
нукча. Қўрғон бурчидаги шинак орасидан узун 
бўйли, қора соқолли бир кишининг отаишн 
назари узоқларга тикилган эди. М. Осим, Аж- 
додларимиз қиссаси. Атрофини ўраган девор- 
дан ўқ отиш учун шинаклар қўйилган. Ш. 
Холмирзаев, Қил кўприк. 

2 Душманни кузатиш ва ундан сақпа- 
ниш мумкин бўлган пана жой. Яроғ олмай 
қолганлардан эҳтиёт қисм тайёрлаб, шинак 
орқасига қўйди, хотинлардан шафқат ҳам- 
ширалари тўдаси тузди. С. Айний, Қуллар. 


Шинакка етганларида, бегимнинг кўлидаги 
машъаласини олди: -Эҳтиёт бўлинг, бегим, 
ёғийга кўринманг! П. Қодиров, Юлдузли 
тунлар. 

ШИНАЛАШ тиб. Қимирламайдиган, 
ҳаракатланмайдиган қилиб боғлаш; тахта- 
качлаш. 

ШИНАМ 1 Кишининг баҳридили очи- 
ладиган, кўркам; ихчам ва қулай (жой ҳа- 
қида). Шинам хона. н Охирги бекатда ши- 
намгина чойхона ҳам бор экан. Н. Фозилов, 
Дийдор. Қатортолликлар чиройли ва шинам 
уйларни кўргач, юраклари севинч-қувонч би- 
лан тўлиб-тошди. Ш. Рашидов, Бўрондан 
кучли. Кавушдўз Исоқ отанинг шаҳар таш- 
қарисида уч таноб келадиган шинам боғи 
бор. М. Осим, Тилсиз гувоҳ. Боғда ҳовуз бўй- 
ларидаги ишнам шийпонларга ёзилган дас- 
турхонлар ёзилганича қолиб кетибди. О. Ёқу- 
бов, Диёнат. 

2 Ярашиб тушган; ярашиқли, ихчам. 
Қабулга келган қиз шинамгина туфлисининг 
баланд пошналарини тақиллатиб, стул олди- 
га юриб келди-да, атлас кўйлагининг этак- 
ларини астагина йиғиштириб, ноз билан 
стулга ўтирди. Ш. Рашидов, Бўрондан куч- 
ли. Бўлис буларнинг ҳаммасини яхши таний- 
ди, бироқ Ўтапнинг ёнида ўтирган ўрта бўй- 
ли, озғингина, шинам кийинган йигит унга 
нотаниш. Ҳ. Ғулом, Машъал. Бу завқ Дул- 
дулбекнинг гўштдор шолғом бурнини ҳам 
чимчилаб қўйгандек шинам ва гўзал қилиб 
кўрсатарди. Мирмуҳсин, Сўгал. 

3 Хуш ёқадиган, ёқимли, мароқли. Унинг 
шинам овози гўё «Кўча боғи» учун, «Кўча 
боғи»нинг мафтункор оҳанги эса Ғуломжон 
учун яратилгандек янграр эди. М. Исмоилий, 
Фарғона т. о. Яшил уватларда завқли қў- 
шиқлар, Шавқли ҳангамалар бўлар кўп ши- 
нам. Ғ. Ғулом. 

ШИНГАРФ [ф. А Д-.'. .71 кт. Қизил ранг- 
ли минерал, олтингугуртли симоб. 

ШИНГИЛ 1 Узум бошининг бир қанча 
доналардан иборат шохчаси. Бир шингил узум. 
н Узум узсам узумзордан бир шингил, Асал- 
ман дер, ишринликда даъвоси. С. Абдулла. Ан- 
вар ўзидан нарироққа тушган бир шингил 
узумни олиб еди ва бир-икки ғужумини ҳам- 
роҳига узатди: -Ма, Раъно. А. Қодирий, 
Меҳробдан чаён. 

2 кўчма кам қўлл. Бирор нарсадан қисм. 
Булар — бугунги Эрон халқи ҳаётига оид 






шингил мисоллар. Газетадан. Мамадали ака- 
нинг уруш йилларида қилган катта uuuiapu- 
дан шингиллар эшитайлик. Р. Раҳмонов, 
Мардлик — мангулик. 

Бир шингил 1) катта ва бир бутун нар- 
санинг бир бўлаги, кичик бир қисми. Бу 
катта ишнинг бир шингили, холос. н Бу 
айтганларим Бекчоновнинг қилмишидан бир 
шингил, холос. «Муштум»; 2) озгина, бир оз. 
Бир ишнгил ашула эшитсак. н Қудрат нон, 
колбасаларни тўграркан, фронт воқеалари- 
дан бир шингил-бир шингил ҳикоя қилиб бер- 
ди. 3. Фатхуллин, Сўнмас юлдуз. Ҳар икка- 
лови ҳам бир-бирини бир шингилдан чанди- 
шиб олишди. Ҳ. Шамс, Душман. 

ШИНГИЛЛАМОҚ Шингил-шингил 
қилиб синдирмоқ, шингилга ажратиб ол- 
моқ. Шингиллаб емоқ (узумни). 

ШИНГИЛ-ШАПОҚ Узум бошининг 
шингил ва майда-чуйда қисмлари. 

ШИНЕЛЬ [р. < фр. chenille — эркак- 
ларнинг тонгги кийими, костюми] Махсус 
матодан тикиладиган, махсус бичимдаги 
пальто. Шинель кийган солдат. Милиционер- 
лар шинели. н Машинадаги жангчиларнинг 
янги шинелларидан.. уларнинг узоқ фронт 
орқасидан келишаётганини пайқаш қийин 
эмас эди. А. Убайдуллаев, Қонли издан. 

ШИННИ Тут, узум каби мевалар ши- 
расини қайнатиб тайёрланадиган қиём. 
Дошларда қайнаган шиннининг ҳиди Димоғни 
шод этар, руҳни саломат. Ғ. Ғулом. Шойи- 
бофлар узун супа устига солинган палосларда 
ўтириб, дастурхонга даста-даста қилиб қў- 
йилган нонларни ушатиб, пиёлалардаги шин- 
ниларга ботириб ер эдилар. М. Осим, Элчи- 
лар. Онам у йил касаллиги сабабли тутдан 
шинни пиширолмай, бир қопча қуруқ тут- 
майиз қилиб қўйган эди. С. Айний, Эсда- 
ликлар. 

ШИНҒИЛЛАМОҚ айн. шинғирламоқ. 

ШИНҒИРЛАМОҚ Металл буюмлар 
бир-бирига урилганда ҳосил бўладиган 
товушга ўхшаш овоз чиқармоқ; жиринг- 
ламоқ. Кўшни кўчада шинғирлаб, ерни дирил- 
латиб, трамвай ўтиб кетди. А. Муҳиддин, 
Ихтирочилар. ..белларига қадалган қўнғироқ- 
нинг шинғирлаши шоҳнинг юришига танта- 
нали тус берар эди. М. Осим, Сеҳрли сўз. 

ШИНҒРАЙМОҚ Кўзлари бир тарзда 
(ёқимсиз) тикилиб турмоқ. [Бойдавлатов 


муовинига:] Ўзингда турипти айб, кулма би- 
ровга шинғрайиб. «Муштум». 

ШИОР [а. — даъват, чақириқ, 

белги, фарқ; девиз, шиор] 1 Бош ғоя, ма- 
сала ёки сиёсий талабни ифодаловчи, қис- 
қа шаклда баён қилинган чақириқ. Станция 
бинолари ва поездларда «Ҳамма нарса фронт 
учун, ғалаба учун!» деб ёзилган шиорлар кўзга 
ташланиб туради. Назармат, Жўрлар баланд 
сайрайди. 

2 Фаолиятни белгиловчи, ундаги асос 
мақсад, шу мақсадни ифодаловчи сўз, гап. 
Шиоримиз шу йил ҳар гектар ердан 35 цент- 
нердан ҳосил етииипиришдан иборат. «Ўз- 
бекистон қўриқлари». Умуман, достон қаҳ- 
рамонларининг асосий шиори ўз ҳаётининг 
сўнгигача комил ишонч билан яшаш ва яшаш 
учун тинимсиз курашишдан иборатдир. «ЎТА». 
Адолатнинг: «Ўзимизни ишда ҳам кўрса- 
тайлик», деган сўзлари бригада қизларининг 
асосий шиори бўлиб қолди. И. Раҳим, Чин 
муҳаббат. 

ШИП I қ. шифт. Шипи фанердан қилин- 
ган уй. н Борсам, [волидам] тилдан қолиб- 
дилар; калта-калта нафас олиб, шипга қа- 
раб ётибдилар. А. Қаҳҳор, Қўшчинор чи- 
роқлари. Хона ўртасида.. каттакон стол, 
атрофида вена стуллари, икки дераза ўрта- 
сида шипга етарли катта тошойна.. бор 
эди. М. Исмоилий, Фарғона т. о. Шишанинг 
тагига йўғон шапалоғи билан икки марта 
урди, пўк сачраб чиқиб, шипга тегди. Чўл- 
пон, Кеча ва кундуз. 

Шипдай бўлиб айн. шифтдек бўлиб қ. 
шифт. Эшик олдида шипдай бўлиб турган 
эрини кўриши билан ваҳимага тушган Ри- 
солат: -Нима гап? — деди ва югуриб ёнига 
келди. Ғайратий, Довдираш. Сал нарида 
шипдай бўлиб Каримов турарди. Ҳ. Шамс, 
Душман. 

ШИП II тақл.с. Енгил қадам ташлаб 
юрганда ёки қоғоз ишқалганда ҳосил бўла- 
диган кучсиз узуқ товушни билдиради. Бу 
одам уйқусида шип этган товушни ҳам сеза- 
ди. н Ҳўққисдан «шип» этган бир шарпа 
уни [Назар акани) тўхтатди. Ғайратий, 
Довдираш. 

Шип этиб Бирпасда, тезлик билан, тез- 
гина. Эртага Алига айтаман, машинасида 
шип этиб Марғилонга бориб келасиз. «Шарқ 
юлдузи». Қулоғи шип битди Қулоғи эшит- 
майдиган бўлиб қолди. Махсумнинг оғзидан 




чиқаётган ҳар битта сўз токдек миясига 
тегиб, икки қулоғини шип битириб қўйди. В. 
Ғофуров, Вафодор. 

ШИПИДЦОҚ: шипилдоқ товушлар тлш. 
Шовқинли сирғалувчи тил олди «ш», «ж» 
(мас. «журнал» сўзидаги «ж») ундошлари. 

ШИПИЛЛАМОҚ 1 «Шип-шип» қил- 
моқ; шитирламоқ. Ҳовлида дарахт шохла- 
ри шипиллаб, қизни чорлагандай бўлди. Ж. 
Саъдуллаев, Қиз орзуси. Вақт ҳам аллама- 
ҳал бўлиб қолган, бутун касалхона уйқуда. 
Фақат аҳён-аҳёнда шипиллаган оёқ товуши 
эшитилиб қолади. X. Тўхтабоев, Садоқат. 

2 Енгил ва тез-тез қадам ташламоқ, 
енгил ва тез-тез юрмоқ; зипилламоқ. -«Лай- 
латулқадр» бизларни иззат қилиб, ўз оёғи 
билан уйимизга кириб келган экан. Ана, ҳо- 
зир шипиллаб чиқиб кетдилар, — деди 
Шарифа буви эрига. Н. Мақсудий, Лайла- 
тулқадр. У[Хайрихола\ ҳашарчиларни алқай- 
алқай, шипиллаганча қўргончага кириб кет- 
ди. М. Осим, Тилсиз гувоҳ. 

ШИПИРГИ шв. айн. супурги 1. Кўча 
баққоллари шипирги баҳосини 3 ҳисса кў- 
тарди. «Муштум». 

ШИПЙРЛАМОҚ айн. шипилламоқ. 

ШИПИРМОҚ 1 шв. Супурмоқ. Отабой 
унинг дорихонасига юк ташиган, Олмахон 
эшик шипириб, кир ювган. И. Раҳим, Ти- 
нимсиз шаҳар. Эшигимни шипирсин бу қў- 
мондон.. Ҳ. Олимжон. 

2 кўчма Йиғиштириб олиб кетмоқ, шип- 
шийдам қилмоқ. Ўғрилар айёр бўлади, ўғ- 
лим. Улар тун қоронғисида келади-да, бир- 
пасда шипиради-кетади. Ойбек, Болалик. 
Эртами-индин Дилдор албатта кетади. 
Бисот-бағални шипириб, уйни шипшийдам 
қилиб кетади. С. Аҳмад, Уфқ. 

3 кўчма Кесиб, узиб ёки учириб кетмоқ 
(тиғ, ўқ ва ш.к. ҳақида). Кеча Ҳомид хан- 
жарли қўлини силтаб тортганда, ханжар 
унинг [Отабекнинг] бош бармоғи орасини 
суякка етгунча шипириб кетган эди. А. 
Қодирий, Ўтган кунлар. 

4 с.т. Батамом еб тугатмоқ, еб қўймоқ. 
[Эшон\ «Ўлдирса ҳам, паловхонтўра ўлдир- 
син» қилиб, лаган-лаган ошни шипирибди. 
Н. Мақсудий, Лайлатулқадр. 

ШИППАК Одатда ёзда кийиладиган, 
шунингдек, уйда оёққа илиб юриладиган 
енгил оёқ кийими; сандал. Анчадан кейин 
шиппак товуши яқинлашди-да, эшик қир- 


силлаб очилди. С. Аҳмад, Тоғ афсонаси. Гав- 
ҳарнинг эгнида гулдор кўк крепдешин кўй- 
лак, оёғида зар чизиқли юмшоқ шиппак.. С. 
Сиёев, Ёруғлик. 

ШИПТИР шв. Сийдик. Йўлчи қуруқ 
наматга ёпшб, устига кўрпача ёпди. Кўр- 
пачадан зах ҳиди билан от шиптирининг 
қўлансаси димоққа ypdu. Ойбек, Танланган 
асарлар. 

ШИПШИ 1 Қулоққа оҳиста айтила- 
диган гап, сўз; пичирлаш. Йигит уни мўъ- 
жаз қоматидан, чаққон юришидан дарҳол 
таниди. «Ҳаёт! Ҳаётим!» деб юборди у, 
қулоқларига бақириқдай эшитилган бир 
шипши билан. М. Исмоилий, Фарғона т. о. 

2 кўчма Яширин маъно, қочирим. Бош- 
қалар ҳам бекка ҳайратланиб қарашди. Чун- 
ки унинг сўз оҳангида, ҳаракатида сирли 
бир шипши бор эди. Ҳ. Нуъмон ва А. Шо- 
раҳмедов. Ота. 

ШИПШИЙДАМ Ҳеч нарсаси қолма- 
ган; ҳеч нарса қолдирмаган; қуп-қуруқ. Ту- 
нов куни қарасам, бир myn ёнғоқ сийракла- 
шиб қолибди. Болалар қоққандир, деб ўйла- 
дим. Бошқа куни яна бир myn ёнғоқ шип- 
шийдам бўлибди. С. Анорбоев, Оқсой. Фо- 
зилжоннинг дўконлари шипшийдам бўлиб 
қолди. И. Раҳим, Ҳилола. Пичанлар ўрилган, 
шипшийдам дала, Тоғларнинг қошида қордан 
оқ лола. Ҳ. Салоҳ. 

ШИПШИМОҚ 1 Паст овоз билан 
бирор нарса демоқ; пичирламоқ. - Бас! — 
шипшиди Тоҳир жувозкаш йигитга. П. Қо- 
диров, Юлдузли тунлар. -Ҳўп, бўлмаса, — 
деди чол ea тўсатдан унга энгашиб, худди 
бошқалар эшитиб қолишидан қўрққандай, 
шипшиди. О. Ёқубов, Ларза. -Ўйга толиб 
қолганимда, нариги хонада [онамнинг] Сўна- 
гулга шипшиганини эшитиб қоламан.. — деди 
Аҳмаджон. А. Мухтор, Давр менинг тақци- 
римда. 

2 Ҳеч кимга эшиттирмай, билдирмай 
айтмоқ, билдириб қўймоқ. Валасапит [вело- 
cunedj мингинг келган экан, бир оғиз шипшиб 
қўймайсанми қулоғимга. А. Кўчимов, Ҳалқа. 
Воҳидовга шипшиб қўйишни мен бўйнимга 
оламан. С. Зуннунова, Янги директор. 

ШИПШИТМОҚ айн. шипшимоқ 2. 
Шунақа ишлар бўлаётган экан, бир оғиз 
шипшитиб қўйсанг ўлармидинг?! Ж. Аб- 
дуллахонов, Хонадон. -Ууйга чой сўрашса, 
Йўлчи акангга келиб шипшит, Гулнор қи- 

зим! — деб тўй бекаси Лутфинисо кетди. 
Ойбек, Танланган асарлар. Йў-ўқ энди, укам, 
бир оғиз телефонда шипшитиб қўймайсан- 
мики, мен пешвоз чиқиб, кутиб олмайманми! 
С. Анорбоев, Оқсой. 

ШИР I тақл.с. Юпқа газмол йиртил- 
ганда, сув оққанда ҳосил бўладиган товуш- 
ни биддиради. Шу пайт шир этган товуш 
эшитилди-ю, қизнинг назарини ўзига торт- 
ди. Ж. Абдуллахонов, Тўфон. Енги чокидан 
шир этиб сўкилди. С. Сиёев, Аваз. Кейин шир 
эткизиб, занжирини узиб олди-ю, қоронғи- 
ликка отиб юборди. С. Сиёев, Ёруғлик. 

Чумчуқ пир этса, юраги шир этади Ҳар 
нарсадан ҳадиксирайдиган, салга чўчийве- 
радиган, жуда юраксиз, қўрқоқ одам ҳақи- 
да айтиладиган ибора. [ Холмат :] Пичоқни шу 
Ҳасан аканг урадими?! Чумчуқ nup этса, 
юраги шир этади-ю, бунинг! Ҳамза, Бой ила 
хизматчи. Шир этиб Ногаҳон, тўсатдан. -Ҳо- 
зир ҳаво яхши, эрта-индин шир этиб, нам- 
гарчилик бошланса, қўл билан қайси бирини 
териб бўлади, — деди Салим ота. Ҳ. Нуъ- 
мон, Фасллар. Шир яланғоч Ҳеч нарса кий- 
маган, қип-яланғоч. Холжон хола ўлиб, бир 
неча минг йилдан кейин кўзини очса, маҳшар- 
гоҳда юрган эмиш.. ҳамма шир яланғоч. Ғай- 
ратий, Довдираш. 

ШИР II [ф. j-Jl — сут] шв. қ. сут 1, 2. 

Бинобарин, шоҳ қулларига мурувват қилиб, 
берадиган емагини андак оишриб, ҳафтага 
шир, ойга бир гўшт ҳам улаштиради. А. 
Мухтор, Чинор. 

Ширу шакар [ л.м. қандли сут] ад. Маъ- 
лум бир тартибда икки тилда ёзилган шеър; 
шундай шеър ёзиш усули. Махмурнинг «Дар 
сифати Ҳосим бекларбеги» сатираси ширу 
шакар усулида ёзилган. 

ШИРА I [ф. — шарбат, сироп; 

мусаллас, вино; кўкнор суви] 1 Ҳўл мева 
ва полиз экинлари ҳосили пишиб етилиши 
билан улар таркибида ҳосил бўладиган 
ширин суюқлик; шарбат. Узумнинг шираси. 
Қовун шираси. н У [қози домла] бир неча 
лаҳзада косани тушириб, юпқа пўстлоқ 
ичидан шираси томиб кетгудай бўлиб турган 
шафтолига қўл урди. М. Исмоилий, Фарғона 
т. о. Ҳовун пишди, анор қизарди.. сенга атаб 
қўйган узумларим халта ичида шира боғлаб 
ётибди. И. Раҳим, Чин муҳаббат. 

2 Ўсимликлар танасида бўладиган суюқ- 
лик, намлик. Эргаш барг шираси сингиб кет- 
ган қадоқ кафтига боқди. А. Мухтор, Чинор. 


3 Инсон ёки ҳайвон организми ҳужай- 
раларида бўладиган суюқлик. Баъзи безлар 
ўзидан шира чиқариб туради. н Булар [баъ- 
зи овқатлар] ошқозон ости бези ширалари- 
нинг кўп-кам чиқарилишига ёки ошқозон ва 
ичакларнинг ҳаракатига таъсир қилади. Н. 
Исмоилов, Касалларни парвариш қилиш. 

4 с.т. Кўкнор пўстини сувда эзиб тай- 
ёрланган, кайф берадиган ичимлик. 

5 кўчма Бирор асар, гап, сўз ва ш.к. га 
хос мазмун, маъно. Гапининг ишраси йўқ 
одам. н Бир халқ тилидаги асар иккинчи 
халқ тилига шу асарнинг бутун фазилати, 
шираси, жозибаси сақланиб таржима қилин- 
гандагина мақсадга эришилади. Газетадан. 

6 кўчма Оҳангдорлик, жарангдорлик; 
ёқимлилик (овоз ҳақида). Овознинг шираси 
қочган, кексалик. А. Мухтор, Опа-сингиллар. 

Кўзини шира босмоқ Кеккайиб, ҳеч 
кимни танимай, менсимай қўймоқ. Ёзнинг 
нозу неъматлари ғанимат, сендан дарак йўқ. 
Ё бригадир бўлиб, кўзингни шира босдими? Н. 
Ёқубов, Бўсағада. Шира тортмоқ (ёки боғ- 
ламоқ) 1) шира ҳосил қилмоқ, шира тўп- 
ламоқ (қ. шира 1). Узумлар шира боғлабди\ 

2) қайнаб етилмоқ; қуюла бошламоқ (баъ- 
зи овқатлар ҳақида). Мошхўрда шира торт- 
ди. Сумалак кўп қайнаб, шира боғлаб қолди; 

3) ёқимли, жарангдор бўлмоқ, тобига кел- 
моқ (овоз ҳақида). -Ҳозир Шерозийнинг овози 
айни ишра боғлаган пайт, донғи Хоразмга 
тарқалган, — деди Собир ака. Ж. Шарипов, 
Хоразм. 

ШИРА II [ф. г^^] 1 Ўсимлик шира- 
сини сўриб озиқланадиган майда текинхўр 
ҳашарот; ўсимлик бити. Бу йил қовунга ши- 
ра тушди. Ширага қарши курашда кимёвий 
дориворлардан фойдаланиш лозим. н Шира 
кўп касофат нарса: ғўзанинг ёш баргларига 
ёпишдими, уни бужмайтириб қўяди, қанча- 
қанча ҳосили нобуд бўлади. Ҳ. Назир, Сўнмас 
чақмоқлар. 

2 Ўсимлик бити ҳаёт фаолияти нати- 
жасида ўсимлик баргларида ҳосил бўлади- 
ган ёпишқоқ ялтироқ суюқлик. 

ШИРАВА [ф. ь jbj^J | 1 Сут юзида ҳо- 
сил бўлган янги қаймоқ. Ширава қаймоқ. 
Сутнинг ширавасини пиёлага олмоқ. Шира- 
вага нон ботириб емоқ. н Янги сутнинг 
мазаси ширавадан қолишмайди. Р. Файзий, 
Балли, она қизим. Шарофат холаўғли Мир- 
пўлатга олиб келган бир коса ширава сутни 

Алижоннинг олдига қўйди. Ҳ. Нуъмон, Фасл- 
лар. -Офтобчувоқда нонушта қилиб ўти- 
рибмиз. Нонушта қуюқ: икки косачада ширава 
қаймоқ, узум, — деди Шокиржон. Ш. Ризо, 
Қор ёғди, излар босилди. 

2 кўчма Қор, қиров, муз кабилардан 
ҳосил бўлган юпқа қатлам. Совуқдан челак- 
даги сув ширава боғлабди. н Кечаси бирин- 
чи ширава қор ёғиб чиқди. Ғ. Ғулом, Шум 
бола. 

ШИРАВОР [ф. jl — ширали нар- 
салар] Қанд-қурс, мева-чева каби ширин 
нарсалар мажмуи; қандолат, ширинликлар. 
Ҳурилиш устахонаси, кийим тикиш, шира- 
вор тайёрлаш.. каби цехлар бирин-кетин 
тарқатилди. «Муштум». 

ШИРАВОРПАЗ [ф. jjjl — шира- 
вор пиширувчи, тайёрловчи] айн. қандолат- 
чи. Халқ театрида шираворпаз, нонвой ва 
бошқаларга бағиишанган комедиялар учрайди. 
М. Қодиров, Ўзбек халқ драмаси. 

ШИРАВОРПАЗЛИК айн. қандолатчи- 

лик. 

ШИРАВОРЧИ айн. шираворпаз. 

ШИРАДОР [ф. jbaj^i, — шираси бор, 
ширага эга] айн. ширали. Ширадор қовун. н 
Ҳозир ҳамма ерда дағал ва ширадор ем-ха- 
шак тайёрланмоқда. Газетадан. Унинг ҳар 
қандай ашула шинавандасини ўзига ром қила 
оладиган кучли ва ширадор овози бор. Ҳ. Но- 
сирова, Мен ўзбек қизиман. 

ШИРАДОРЛИК Ширага эгалик, шира- 
лилик. Тутларнинг тури бемаза қовуннинг 
уруғидан ҳам кўп. Аммо халқ хўжалигида 
тутган ўрни, мевасининг ширадорлиги, қий- 
мати жиҳатидан ҳеч бири балхи тутга тўғ- 
ри келмайди. «Фан ва турмуш». 

ШИРАКАЙФ [ф. + д. . o,< „j,.7. - ши- 
рин кайф] Енгил кайфли, озгина кайфи бор. 
Ширакайф киши. Ширакайф бўлмоқ. н Қум- 
рини ярим кечада ширакайф эри Салим ара- 
вакаш чақириб кетди. Ҳ. Ғулом, Тошкент- 
ликлар. Мансур Раҳмоннинг олдидан шира- 
кайф ҳолда хайрлашиб чиқиб кетди. Ё. Шу- 
куров, Уч савол. [Арабжон] Баъзи кунлари.. 
ширакайф келарди. С. Зуннунова, Излар. 

ШИРАЛИ 1 Таркибида шираси бор, 
шираси кўп; ширадор. Ширалиузум. Ширали 
озуқа. н Полизлардаги ширали қовунлар 
кечки куз совуғида ёрилиб кетиб, «мени 
енглар», деб термилиб турибди. Ж. Шарипов, 
Хоразм. Бутазорнинг ўртаси яланглик. У ер- 


да жуда ширали ўтлар ўсади. С. Анорбоев, 
Оқсой. 

2 Шира юқли, шира теккан. Ширали, 
ювуқсиз қўлларини икки томонга ёйиб, хуш- 
ламайроқ, меҳмонга елкасини тутди келин. 
А. Мухтор, Кумуш тола. 

3 кўчма Мазмунли, маънодор; сермаз- 
мун. Ширали гап. 

4 кўчма Хуш ёқадиган, ёқимли; жаранг- 
дор (овоз, куй ва ш.к. ҳақида). -У [Элмурод] 
баъзан ўзи русча ўқиганларини гапириб берар, 
лекин бу, ўқиб бергандай ширали ва маънодор 
бўлмас эди. П. Турсун, Ўқитувчи. Бу қўшиқ 
шунчалар ёқимли, ширали эдики, темирчи 
йигитнинг юрагида аллақандай бир ҳисни 
уйғотиб юборди. С. Аҳмад, Ҳукм. 

ШИРАЛИК Ширинлик, қанд-қурс; 
мева-чева. 

ШИРАПАЗ [ф. jji>j^-i — шарбат, ширин- 
лик тайёрловчи] айн. шираворпаз. 

ШИРАПАЗЛИК айн. шираворпазлик. 

ШИРАСИЗ 1 Шираси йўқ; мазасиз. Ши- 
расиз мева. Ширасиз озуқа. 

2 кўчма Мазмуни йўқ, мазмунсиз, маъ- 
носиз; зериктирарли. Ширасиз лекция. н Бу 
газеталардаги кўнгина материаллар юзаки 
бўлиб, ширасиз тил билан ёзилган ва газет- 
хонларга фалон жойда иш яхши, фалон жойда 
иш ёмон, деган хабарларни етказади, холос. 
Газетадан. 

3 кўчма Хуш ёқмайдиган, ёқимсиз (овоз, 
куй ва ш.к. ҳақида). Ширасиз овоз. 

ШИРАЧ айн. сирач. Кичкина ўтмас газан 
билан чармларни кесдим. Ширач билан бир- 
бирига ёпиштирдим. Ойбек, Болалик. 

ШИРАЧЛАМОҚ айн. сирачламоқ. Дўп- 
nu калнинг бошига ширачлагандек ёпишиб 
қолган эди. Т. Обидов, Юсуфжон қизиқ. Ик- 
кита ёнғоқни чақиб, тўртта оёғига тўрт- 
та палласини сирачлаб кийдириб қўйдим. 
Шуҳрат, Умр поғоналари. 

ШИРБОЗ [ф. jLj^ -Д,] Сут эмиб ўсаёт- 
ган, семиз (қўзи). ..ичига ширбознинг гўшти- 
ни қиймалатиб солдирганман. С. Нуров, Нар- 
вон. Темурланг ҳар гал отарга келганда, Менг- 
либой унга ширбоз пишириб берар, яхши 
тушган териларни кўрсатарди. С. Аҳмад, 
Юлдуз. 

ШИРВОЗ қ. ширбоз. -Хосхонадан икки 
бекзот келганди.. Унга сўйиб бердик ширвоз 
қўзингни.. «Орзигул». Шўх ширвозларнинг ора- 
сида Аваз даладан топган.. қўзичалар ҳам 






ўйноқлаб юрибди. П. Қодиров, Қора кўзлар. 
Ҳозир айни ширвоз қўзилар сўйиляпти. Ш. 
Холмирзаев, Сайланма. 

ШИРГУРУЧ [ф. -ii — сутли шав- 
ла] Гуручни сутда пишириб тайёрланган 
шавласимон қуюқ таом. Кечқурунги овқат 
учун ширгуруч, қуймоқ, тухум кабилардан 
бири берилади. Н. Исмоилов, Касалларни 
парвариш қилиш. Ширгуруч пишираётга- 
нингизда, гуручга оз-оздан совуқ сут ёки сув 
қуйиб турсангиз, эзилиб кетмайди. Газетадан. 

ШИРДОН [ф. — сут идиши; 

қўйнинг ошқозони] анат. Кавш қайтарувчи 
ҳайвонлар меъдасининг бир бўлими. Чай- 
налган овқат ютилганда, ошқозоннинг тўр- 
тинчи бўлимига — ширдонга ўтади. «Зоо- 
логия». 

ШИРЗАДА [ф. ij — яхши эмолмай- 
диган бола; қилтириқ бола] 1 тиб. Орга- 
низмда минерал тузларнинг етишмаслиги, 
модда алмашинувининг бузилиши туфайли 
ёш болаларда учрайдиган суяк касали — 
суякларнинг ўз вақтида қотмай, нотўғри 
ўсиши; рахит. 

2 с.т. Шундай касалга чалинган бола. 

ШИРИЛЛАМОҚ «Шир» этган овоз чи- 
қармоқ. Чит шириллаб йиртилди. н Бир 
жойда сувни тизгинлашга улгурса, нарироқ- 
дан шириллаб уриб кетади. Ойбек, О.в. ша- 
бадалар. 

ШИРИН [ф. ш — мазали, тотли; 
шакарли; ёқимли] 1 Шираси ўткир, ширали. 
Ширин қовун. Ширин ичимлик. н Ширин 
меваларга ўрганган оғизларига бу ернинг 
нордон неъматлари ёқмади. Ойбек, Қуёш 
қораймас. 

2 Таъми ёқимли, мазали, лаззатли. Ши- 
рин шўрва. н -Албатта, албатта, — деди 
Сулаймонов жиддий қиёфада, — масалан, 
балиқ — кўп яхши нарса, қовурилса, қандай 
ширин бўлади! А. Қаҳҳор, Икки ёрти — бир 
бутун. Менинг икки онам бор, Иккиси ҳам 
меҳрибон: Бири менга сут берди, Бири эса 
ширин нон. Уйғун. ..сиз пиширган таом шу 
даражада ширин, лаззатли бўладики.. Мир- 
муҳсин, Меъмор. 

3 кўчма Киши ҳузур қиладиган, ором 
оладиган, лаззатланадиган, хуш ёқадиган; 
ёқимли, ёқимтой. Ширин хаёллар. Ширин 
туш кўрмоқ. Ширин муомала. Ширин сўз ша- 
кардан ширин. Мақол. н Муҳаррам ширин 
табассум билан кулди-да, бежирим лабининг 


икки бурчагини нозик тўр тутилган даст- 
рўмолчаси билан артиб қўйди. Шуҳрат, Ши- 
нелли йиллар. Бир оғиз ширин сўз — нондек 
арзанда. Ғ. Ғулом. У шовқин-сурон ичида 
шундай ширин ухлардики, бундай уйқу ҳалол 
иишаб чарчаган вақтдагина бўлиши мумкин. 
Ш. Рашидов, Бўрондан кучли. Вой, мунча 
ширин бўлмасанг! ..Жуда ақлли боласан-да! 
С. Сиёев, Ёруғлик. -Дўмбилламай қолсин шу 
ширинлар-ей! — дегувчи эди, ҳарбийларни кўр- 
ганда бир ўртоғим. Ойдин, Садағанг бўлай, 
командир. 

4 Аҳил, тотув. Ширин оила. н Дунёда 
битсин уруш, Ер юзи кўрмасин доғ, Гулласин 
ширин турмуш, Тинчлик бўлсин ҳамма ёқ. Қ. 
Муҳаммадий. 

5 Ширин (хотин-қизлар исми). 

Жони ширин Ўзини ниҳоятда аяйдиган, 

оғриққа, оғир ишга тоби йўқ. 

ШИРИНАК [ф. . <•■_. + — «ширин» с. 

дан] Қовун-тарвузнинг энг ширин наму- 
наларини танлаш ва баҳолаш мақсадида ўт- 
казиладиган анъанавий мусобақа. Полиз- 
ларда тилёрар ананаслар тўрлар, шакарпа- 
лак, оқуруғлар дум бериб, ариқ бўйларида 
«ширинак» ўйинлари бошланиб кетганди. Ҳ. 
Назир, Сўнмас чақмоқлар. 

Ширинак ўйнамоқ Ким танлагани, ким- 
ники ширин чиқиши учун баҳслашмоқ 
(қовун, тарвуз ҳақида). -Бир ширинак ўй- 
наймиз, — деди раис йигитларга. — Ҳар ким 
ўзи танлаб узиб чиқсин. Ҳ. Иброҳимов, Ой- 
дин кечада. 

ШИРИНДИМОҒ [ширин + димоғ 2] 
Кайфияти яхши, димоги чоғ, хурсанд. Ши- 
риндимоғ йигит. н Кечагина машиначи 
қўлидан чиққан, бостон ёки коверкотдан 
тикилган костюмингиз бўлса, кайфингиз чоғ, 
ўзингиз шириндимоғ!С. Абдуқаҳҳор, Санамай 
саккиз дема. 

ШИРИНКОМА Олди -сотди вақтида 
ўртада турган воситачига, шунингдек, 
бошқа кишига (ҳатто болаларга) берилади- 
ган ҳақ, пул. Ширинкома бермоқ. н -Мана 
бу ширинкомаси, — деди пулни узатиб тўра. 
— Муҳлати — узоғи билан ўн кун. Ж. Шари- 
пов, Хоразм. -Гапни чалғитма?! Мендан 
ширинкома ундиролмайсан, — деди Самсоқ- 
бой. Б. Раҳмонов, Мардлар қиссаси. 

ШИРИНЛАМОҚ кам қўлл. Ширин қил- 
моқ, маза киритмоқ. - Чойларингизни ширин- 






лагани келдим, — деди Бозоров. — Мана бир 
пакет новвот. И. Раҳим, Чин муҳаббат. 

ШИРИНЛИК 1 Ширин таъмга эгалик, 
ширалилик, ширин эканлик, тотлилик, 
ёқимлилик. Тарвузнинг ширинлиги. Суҳбат- 
нинг ширинлиги. Боланинг ширинлиги. н 
Ширинлиги тил ёрар, Ҳиди ўткир, бўйи 
паст. Пишганини кўрдим-у, Ейман, дея ҳил- 
дим қасд. Уйғун. 

2 Қанд-қурс каби ширин нарсаларнинг 
умумий номи, ширавор. У ёшлигида ҳам 
ширинликка ўч эди. Ш. Рашидов, Бўрондан 
кучли. -Тўйдан шу болага атаб бир кафт 
ширинлик ҳам келтирмабсан, — деди Ўроз. 
Ойбек, Танланган асарлар. Гап унчалик қо- 
вушмаётгани учун бўлса керак, жувон чойни 
тўхтатди. Эрининг ёрдамида хонтахта ус- 
тини ширинликлардан бўшатди. С. Анорбо- 
ев, Оқсой. 

3 кўчма Шоду хуррамлик, вақтичоғлик, 
хурсандлик; яхшилик. Ширинлик билан ҳаёт 
кечирмоқ. Тўй ширинлик билан ўтди. н 
[Ҳайитжон:] Ундан кўра, ширинлик билан, 
ўйнаб-кулиб жавоб бер-қўй. Ҳамза, Паран- 
жи сирлари. 

ШИРИНМИЯ Дуккаклилар оиласига 
мансуб, илдизи саноат ва тиббиётда иш- 
латиладиган кўп йиллик ўсимлик; қизил- 
мия. Хайробод дарёлари ёқаларида ширинмия 
деган ажойиб тўйимли озуқа кўп ўсади. Га- 
зетадан. Айниқса, у ерларда [Зарафшон қир- 
ғоғида] одам бўйи бараварида ўсадиган ши- 
ринмия молга ёқимли ва семиртирувчи бир 
ем эди. С. Айний, Эсдаликлар. 

ШИРИНСУХАН [ф. ~ ши- 

ринсўз, ёқимли гапирадиган] айн. ширинсўз. 
Ширинсухан аёл. н У ҳам хотинидай жуда 
ширинсухан, ҳазилкаш одам экан. С. Анорбо- 
ев, Меҳр. У маст бўлганда, биров билан 
уришмас, аксинча, иноқ бўлиб.. ашулалар 
айтиб берарди. Жуда ширинсухан ва бир оз 
эзма бўларди. Мирмуҳсин, Умид. 

ШИРИНСУЗ Гапи, сўзи кишига ёқа- 
диган, ёқимли гапирадиган; ширинсухан. 
Ширинсўз йигит. н У одамларнинг ҳаммаси 
ҳам мулойим, сермулозамат, сертаъзим, ши- 
ринсўз бўлар эди. А. Қаҳҳор, Сароб. 

ШИРИНСЎЗЛИК Ширин, ёқимли сўз 
айтиш, шундай хислатга эгалик; ширинсўз 
эканлик. Мунисхон.. келинчакдай абжирлик 
билан Саидийнинг қўлидан палътосини олиб, 
қозиққа илди ва ўшандай ширинсўзлик билан 


ичкарига таклиф қилди. А. Қаҳҳор, Сароб. 
Бу хотинда, ширинсўзлиги ва ташқи кўрини- 
шини ҳисобга олмаганда, сатангликдан учқун 
ҳам йўқ эди. С. Зуннунова, Гулхан. 

ШИРИНТАК: ширинтак ўйнамоқ шв. 
айн. ширинак ўйнамоқ қ. ширинак. Қовун са- 
йилларида ширинтак ўйновчилар фақат Кат- 
тақишлоқ қовунларини танлар ва уни қиди- 
рар эди. И. Раҳим, Ҳаёт булоқлари. 

ШИРИНТОИ с.т. Ёш болаларни суйиб, 
эркалаб айтиладиган сўз; ёқимтой. Бобом қа- 
лин лабларини жўрттага қабартириб: -Бўб- 
бўб-бўб.. Айланай ширинтойдан, — деди. Ой- 
бек, Болалик. 

ШИРИНТОМОҚ Мазали, ширин ов- 
қатни яхши кўрадиган, шунга ўрганган. Ши- 
ринтомоқ хотин. н Соҳибкор ўзбексан, бу 
ер — полизинг, Мен эса — шаҳарлик бир ши- 
ринтомоқ. Ғ. Ғулом. Бу ерда ширинтомоқ бў- 
либ қолгансан. П. Турсун, Ўқитувчи. 

ШИРИНЧА I тиб. Болаларда организм- 
нинг заифлашуви туфайли баданга майда 
қизил яра-чақа тошиши билан ифодалана- 
диган касаллик. Ширинча тошган бола. Ши- 
ринча яраси. 

ШИРИНЧА II Сачратқининг халқ ора- 
сида тарқалган номи (қ. сачратқи 2). 

ШИРИН-ШАКАР 1 Жуда ширин, ни- 
ҳоятда ширин. Ширин-шакар қовунлар. 

2 кам қўлл. Турли ширинликлар мажмуи. 
Ғиёсиддин аъламнинг косовга ўхшаган қоп- 
қора қўлларида эса турли ноз-неъмат, ширин- 
шакар, қанд-қурс, патир-ширмонлар билан 
безатилиб, устига шойи рўмолчада қиттай 
туз қўйилган каттакон баркаш бор эди. М. 
Исмоилий, Фарғона т. о. 

3 кўчма Хулқ-атвори ёқадиган; ёқимли; 
суюмли. Ширин-шакар болалар. 

ШИРИҚ тақл.с. Металл, шиша парча- 
лари каби нарсаларнинг бир-бирига ури- 
лишидан ҳосил бўлган товушни билдиради. 
Шириқ этмоқ. Пиёла синиғи шириқ этиб ер- 
га тушди. 

ШИРИҚЛАМОҚ «Шириқ» этган товуш 
чиқармоқ; шиқирламоқ. Стол турли ноз-неъ- 
матлар билан безатилган, унинг бир четида- 
ги кичкина сариқ самовар устида турган қи- 
зил чойнакнинг қопқоғи шириқлар эди. А. Қаҳ- 
ҳор, Картина. От туёқлари бўғиқ man-myn 
қилади, эгар-жабдуқлар аста шириқлайди. 
С. Анорбоев, Гўзаллик излаб. 





ШИРК [а. d — бирга қатнашиш, ше- 
риклик; Аллоҳнинг шериги бор деб ҳисоб- 
лаш; кўпхудолилик] дин. Аллоҳнинг зотида, 
сифатларида, исмларида, ишларида ва 
ҳукмларида шериги бор, деб эътиқод қилиш 
(ширк кечирилмайдиган катта гуноҳ ҳисоб- 
ланади). 

ШИРКАТ [а. — шериклик; уюш- 

ма] 1 Маълум ишни бирга амалга ошириш 
мақсадида бирлашган кишилар ҳамкорли- 
ги, ўртоқлик уюшмаси, ихтиёрий бирлаш- 
маси. Улар ер, сув, от-улов, омоч-бўйин- 
туруғини бир ерга тўплаб, катта ширкат 
тузишди. Ҳ. Ғулом, Машъал. Зум ўтмай: 
«Ҳамма ширкат идорасига борсин, Охунбобоев 
ваъз айтади», деб хабар қилишди. Р. Раҳмо- 
нов, Изида гул унган. 

2 Тенг ҳуқуқли иштирокчилардан таш- 
кил топган саноат ёки савдо уюшмаси. 
Пайчилик ширкати. н Абдулланинг отаси 
Азиз ака керосинфуруш эди. От-арава билан 
кўчама-кўча юриб, Нобелъ ширкатининг 
керосинини сотар эди. Ғ. Ғулом, Шум бола. 
У [Мирзо\ Николай замонасида ширкатлар- 
да, фирмаларда мирзолик қилиб, ўз хизматини 
манзур қилган эди. А. Қаҳҳор, Мирзо. 

ШИРМА [нем. Schirm < лот. corium — 
тери, кўн] 1 Хонани бўлиш, айириш учун 
ишлатиладиган махсус йиғма тўсиқ, парда 
девор. Моҳидил ширма орқасига ўтиб, ечина 
бошлади. Ж. Абдуллахонов, Тўфон. 

2 кўчма с.т. Яшириш, пардалаш учун 
хизмат қилувчи шахс, нарса, хатти-ҳаракат. 

ШИРМОЙ(И), ширмой(и) нон [ф. 

— сут қўшилган нон] Олий навли унга нў- 
хат унидан қўшиб, сут ва ёғ солиб тай- 
ёрланган нон. Йигитча ўчакишгандай сет- 
када ширмойи кўтариб ўтиб кетди. И. Қа- 
ландаров, Шохидамас, баргида. Фахриддин 
бозордан, отаси тайинлаганча, иккита шир- 
мой нон, ярим қадоқ nucma олди. А. Қаҳҳор, 
Бошсиз одам. 

ШИРМОН, ширмон нон с.т. Ширмо- 
й(и). Қиз ширмондан бир бурда ушатиб, йи- 
гитга узатди. Ҳ. Ғулом, Тошкентликлар. 
..саватлардаги ширмон нонларни кўрганда, 
боланинг кўзлари олайиб, ичдан «ана овқату 
мана овқат!» деб қўйди. П. Турсун, Ўқитувчи. 

ШИРОЛҒА шв. Овланган ов, ўлжа ёки 
ютуқнинг бировга бериладиган қисми; чў- 
тал. Шундай мерганлар ўзимизнинг элда бир 
нима олиб келаётса, биров, широлға, деб 


олдига чиқса, иккита бўлса — биттасини, 
битта бўлса, яримтасини широлға, деб бе- 
риб кетади. «Ёдгор». 

ШИРТ тақл. с. Ип, барг кабилар узил- 
ганда ёки қирқилганда чиқадиган қисқа 
товушни билдиради. Hn ширт этиб узилди. 
У гулни ширт этиб кесиб олди. 

ШИРХЎРА [ф. — сут ичган; 

эмизикли бола] Бир онани эмган, эмиш- 
ган; эмикдош. Лекин Холмўминнинг онаси 
ўлди, бола этак остида қолди, Холбеканинг 
онаси эмизиб катта қилди. Булар ширхўра 
бўлиб, никоҳ юрмайдиган бўлиб қолди. «Кун- 
туғмиш». 

ШИРХЎРДА \ф. о JjjJ^j^ — сутли хўр- 
да; сут ичган] Сутда пишириладиган хўрда. 
Баъзида.. ширқовоқ ва ширхўрда каби таом- 
лар, совиганда ҳам ўз лаззатини йўқот- 
маганлиги учун, ёзнинг иссиқ кунларида со- 
вуқ ош сифатида истеъмол қилинади. К. 
Маҳмудов, Ўзбек тансиқ таомлари. 

ШИРЧОЙ I [ф. + хит. — сутли 

чой] Мароми билан чой, туз, сариёғ ва мурч 
солиб қайнатилган сут. Ширчой ичмоқ. н 
[Мунаввар] Нонуштага, одатдагидай, шир- 
чой тайёрлаган эди. С. Анорбоев, Меҳр. Йўл- 
дошалининг онаси ukku чинни косада ширчой 
узатди. С. Абдулла, Мавлоно Муқимий. 

ШИРЧОЙ II [ф. + хит. Атир- 

гуллилар оиласига мансуб, илдизи бўёқ ва 
ишқор моддаларига бой кўп йиллик ўт. 

ШИРҚ айн. шириқ. Ширқ этиб эшикнинг 
қулфи очилди. У. Назаров, Биринчи учрашув. 

ШИРҚИЛЛАМОҚ «Ширқ -ширқ» этган 
товуш чиқармоқ, шириқламоқ, ширқи- 
рамоқ. Белда беллик билқиллаб, Меҳтарада 
сув ширқиллаб, Йўлга тушди қирқ ботир, 
Бедов отлар пирқиллаб. «Хушкелди». 

ШИРҚИРАМОҚ «Ширқ -ширқ», «ши- 
риқ-шириқ» этган овоз чиқармоқ. Оққан 
сувдай ширқираб, Шамолдай бўп боради. 
«Равшан». 

ШИРҚОВОҚ Сут ва ошқовоқ солиб 
пишириладиган хўрда. Кечки овқатга хў- 
жайин ширқовоқ қилдирган экан, олиб чиқиб, 
олдимизга қўйди. Ғ. Ғулом, Шум бола. 

ШИТИР тақл. с. Қуруқ ўт, шох-шабба, 
қоғоз ва ш.к. нинг қўзғалишидан ҳосил 
бўладиган товушни билдиради. Шитир эт- 
моқ. Шитир этган шарпа. Алланарса шитир 
этиб кетди. н -Мен «шитир» этган то- 
вушдан ҳадиксирайман, гапнинг рости, ўз 




дўстим Холбойдан ҳам ҳадиксираб ўтириб- 
ман, — деди Усмон. О. Ҳусанов, Қўшиқчи- 
нинг тақцири. Аммо игипшиси шохлар ши- 
тирига қўшилиб кетди. Ҳаёт эшитмади. М. 
Исмоилий, Фарғона т. о. 

ШИТИРЛАМОҚ «Шитир» этган товуш 
чиқармоқ; «шитир-шитир» қилмоқ. Тол ва 
тераклар енгилгина тебранар, япроқлар эса 
чапак чалиб шитирларди. Газетадан. Ҳамиш- 
лар сирли шитирлар.. қушларнинг узуқ-юлуқ 
чирқиллаган саси эшитилиб қоларди. Э. Ус- 
монов, Ёлқин. 

ШИТОБ [ ф . — шошилган; шош- 

қалоқлик, ҳовлиқмалик; тезлик] 1 Ҳаракат- 
нинг бажарилишидаги тезлик; шошилиш, 
ошиқиш. Жоним олурға келдингиз, Мунча ши- 
тобингиз нима?Ҳ увайдо. Кема сувнинг шид- 
датига дош беролмай чайқалар.. Ғайрат бў- 
тана сувнинг шитобига қараб ўйларди. М. 
Ҳазратқулов, Журъат. 

2 Тезлик билан, тез. Велосипедни шитоб 
ҳайдаб келганидан, нафаси оғзига тиқилиб, 
афт-башараси терлаб кетган эди. Ҳ. Назир, 
Кўктерак шабадаси. Келганининг иккинчи 
куниёқ шитоб ремонтга уннади. Ҳ. Шамс, 
Душман. 

Шитоб қилмоқ (ёки айламоқ) Тезлик 
билан ҳаракат қилмоқ; шошилмоқ. Ҳар иш- 
да шитоб қилмағайсан, Бу демак, муродға 
етмағайсан. «Фан ва турмуш». Ойнакўлга 
бориб қолдим, айлаб мен шитоб, Кўк камзулли 
у оҳуни излаб сарсари. А. Орипов. 

ШИФЕР [нем. Schiefer] Асбест билан 
цементдан ёки сланеццан тайёрланадиган ва 
том ёпиш учун ишлатиладиган бинокорлик 
материали. Том ёпиш учун икки юз maxma 
шифер керак. н Дарвозахона олдидаги ycmu 
шифер билан ёпилган омонат гаражда.. эски 
бир «Москвич» турибди. С. Аҳмад, Таъзим. 

ШИФО [а. Л й .7! — даволаниш, соғайиш; 
дори-дармон] 1 Касалликдан халос бўлиш; 
соғайиш, тузалиш. [Шокир ота:\ Энди ши- 
фони ёлғиз оллодан, халлоқи оламдан сўра. 
Табибларнинг табиби у. Ойбек, Танланган 
асарлар. Аммо эшонга ихлос қўйиб, ундан ши- 
фо умид қилиб, касалларни олиб бориб ўқи- 
тадилар. С. Айний, Эсдаликлар. 

Худо (ёки олло) шифо берсин Беморга 
тасалли бериш учун айтиладиган ибора. Олло 
Тоҳиржонга шифо берсин, ниятим шу. Ойбек, 
Танланган асарлар. Тиланчи кампир яна 
қўлини кўтариб: -Худо шифо бергай! — деб 


дуо қилди. С. Айний, Қуллар. Шифо топмоқ 
Касалдан халос бўлмоқ; тузалмоқ. Табиб қўй 
жигарини хом кабоб қилиб, бужғун сепиб енг, 
деган экан, бир-икки қипти, лекин дарди ши- 
фо топмабди. М. Исмоилий, Фарғона т. о. 

2 Бирор касалликдан халос бўлиш, со- 
ғайиш воситаси; даво, дори. Чортоқ cyeu кўп 
дардларнинг шифоси. С. Абдулла. Э, э, болам, 
тоғ ҳавосига нима етсин. Турган-битгани 
шифо-ку. С. Анорбоев, Оқсой. 

ШИФОБАХШ \ а. + ф. и т, ч .1 — шифо 
бағишловчи, шифо бўлувчи] Саломатлик- 
ни яхшилайдиган, шифо бўладиган, даво 
бўладиган; шифоли. Шифобахш ҳаво. н 
Маълумки, Ўзбекистон қуёшининг шифобахш 
хусусиятлари чексиз. М. Жалолов, Шифо- 
кор. [Кудрат ариқдаги сувдан бир ҳовуч олиб :] 
Сенинг бу шифобахш сувингга ўн йил ташна 
бўлдим. 3 . Саид, Н. Сафаров, Тарих тилга 
кирди. 

ШИФОБАХШЛИК Шифо бахш этиш, 
шифо бўлиш хусусияти. Шифохонанинг.. ми- 
нерал сувлари шифобахшликда денгиз cyeu- 
дан қолишмайди. Газетадан. 

ШИФОКОР [а. + ф. jLSl-i-i — шифо- 
ловчи, даволовчи] 1 Умуман, касалликдан 
халос қилувчи; даволовчи. Шифокорлар қа- 
димги даврлардаёқ заҳарли моддаларнинг 
инсон сиҳат-саломатлиги учун нафи борли- 
гини эътироф этганлар. 3 . Эгамбердиев, За- 
ҳарнинг нафи. Қишлоқ врачи ҳам шифокор, 
ҳам маърифатчи бўлмоғи зарур. Газетадан. 

2 Тиббиёт институтини битирган ва да- 
волаш-профилактика ҳамда санитария-эпи- 
демиология муассасаларида ишлаш ҳуқуқига 
эга бўлган мутахассис; врач, дўхтир. Ёмон 
шифокорнинг қотилдан фарқи йўқ. Ў. Ҳо- 
шимов, Нур борки, соя бор. Иш куни охири- 
да шифокорлар, ҳамширалар, санитарлар 
кетиб, навбатчилар келишади. Газетадан. 

ШИФОЛАМОҚ кам қўлл. Касалликдан 
халос қилмоқ, даволамоқ. Табиб — табиб 
эмас, бошидан ўтган — табиб, деганлари 
сингари, мен ҳам майда-чуйда касалларни 
шифолаб тураман. М. Исмоилий, Фарғона 
т. о. Максим ака ана шундай чоқларда, айниқ- 
са, бетоқат болаларнинг синиғини ушлаб, 
чиқиғини солаётганда, уларни овунтириб, 
кўнглини топиб шифоларди. И. Раҳим, Чин 
муҳаббат. 

ШИФОЛИ 1 айн. шифобахш. Бу шифоли 
сувнинг яхши хусусиятини эшитган ea бу ер- 






да даволанишни истаганлар тобора кўпай- 
моқда. Газетадан. 

2 Шифоси бор, даволаб бўладиган. Ши- 
фосиз касалга ҳар бир дори-дармон заҳардек 
амал қилар экан.. шифоси бўлса-чи, сув ҳам 
доридек яхши амал қилиб, бемор тузалаве- 
рар экан. Ойбек, Танланган асарлар. 

ШИФОЛИК Шифо бўлиш хусусияти. Бу 
ўсимликнинг шифолиги бор. н Бир гал икки 
муллавачча ўртасида, шифолик учун бўза 
ичилса, ҳалолми, ҳаромми? деган масала 
устида талаш чиқди.. [Эшон\ «Азбаройи 
шифолик учун бўза ичилса, ҳалол!» деб жавоб 
берди. П. Турсун, Ўқитувчи. 

ШИФОН [фр. chiffon — латта] Юпқа ип 
ёки ипак газлама. Бир кийимлик шифон. н 
Фарғона ип-газлама комбинати калава ип, 
шифон, хом сурп.. ва бошқа маҳсулотларни 
ишлаб чиқаради. Газетадан. 

ШИФОНЬЕР [фр. chiffoner < chiffon — 
латта] Кийим-кечак сақланадиган шкаф, 
жавон. Собиржон яна уйга кирди. Шифонъер- 
ни очиб қараса, фақат ўз кийимлари осилиб 
турибди. С. Шамсиева, Сепсиз келин. Ши- 
фонъер ойнасига қараб, сочини ўриб турган 
Ҳалима қаҳ-қаҳ уриб кулиб юборди. Ҳ. Зиё- 
хонова, Қишлоқи. 

ШИФОСИЗ Давоси йўқ, тузалмайди- 
ган. Тоҳиржон киноя билан жилмайди: -Ши- 
фосиз касалга ҳар бир дори-дармон заҳардек 
амал қилар экан. Ойбек, Танланган асарлар. 

ШИФОХОНА [шифо + хона] Даволаш 
муассасаси; касалхона. Болалар шифохонаси. 
н Тиббий ҳамшира бўлса керак, оқ xaaam, 
оқ қалпоқли жувон келиб, Муродовани ши- 
фохонага таклиф этди. И. Раҳим, Ихлос. 
Пиримқул бир неча ой шифохоналарда даво- 
ланди. Назармат, Жўрлар баланд сайрайди. 

ШИФОЧИ с.т. кам қўлл. айн. шифокор. 
Ҳозир ҳар бир маҳаллада, қишлоқда ўнлаб халқ 
шифочилари — докторларни кўриш мумкин. 
Газетадан. 

ШИФР [фр. chiffre — рақам, сон < а. 
j — ноль; ҳеч нарса; бўш] 1 Махфий ёзиш- 
малар учун ишлатиладиган шартли алифбо; 
махсус мақсадлар учун мўлжалланган шарт- 
ли белгилар мажмуи. Шифр билан ёзилган 
телеграмма. Хатни шифр билан ёзмоқ. 

2 Кутубхона китобларига, айрим ҳуж- 
жат ва ш.к. га қўйиладиган рўйхат рақами, 
бошқалардан фарқдовчи белги. 


ШИФРЛАМОҚ 1 Шифр билан ёзмоқ. 
Телеграмма матнини шифрламоқ. 

2 Кутубхона китоблари, ҳужжат ва ш.к. 
га рўйхат рақами ёки бирор белги қўйиб 
чиқмоқ. Китобларни шифрламоқ. Ҳужжат- 
ларни шифрламоқ. 

ШИФТ Хона, айвон ва ш.к. нинг ички 
тепа қисми, томнинг хона ичидан кўрина- 
диган тепа қисми. Бир вақтлар турли ранг- 
лар билан бўялган уйнинг шифтлари оташ- 
донда ёқилган ўт тутунидан хираланган. Ҳ. 
Шамс, Душман. Ўқитувчилар хонасининг 
шифтида тўрт чироқли қандил ёниб турар- 
ди. Ў. Ҳошимов, Қалбингга қулоқ сол. 

Шифтдек бўлиб Бутун бўй-басти билан 
тик ҳолда (новча одамларга нисбатан қўл- 
ланади). Энди кетмоқчи бўлиб турган эдим, 
қаердандир шифтдек бўлиб Қодирбек пайдо 
бўлиб қолди. М. Қориев, Ойдин кечалар. Бег- 
мат Суннатов қўшниси томонга қараганча, 
қоронғида шифтдек бўлиб турарди. Ў. Ус- 
монов, Сирли соҳил. 

ШИХАНГ: шиханг бермоқ Бирор ёмон 
иш ёки ҳаракат қилишга ундамоқ, тезла- 
моқ, гижгижламоқ; бировга қарши йўнал- 
тирмоқ. Эрига шиханг беришга одатланган 
аёл. 

ШИХАНГЛАМОҚ айн. шиханг бермоқ 
қ. шиханг. Тўнгиз қўпгур ўша «Қорағужанак» 
шиханглаяптими сизни? Ёмон йўлдошдан йўн- 
маган таёқ яхши, дегандай бир кун сизнинг 
бошингизга етади у. Ж. Абдуллахонов, Тўфон. 

ШИХТА [нем. Schicht] махс. Хомашё 
(руда, кварц қуми ва ш.к.) ва ёқилғи ара- 
лашмасидан иборат, эритишга тайёрланган 
қатлам. Шиша пиширишда даставвал, ших- 
та — хомашё аралашмаси тайёрланади. М. 
Аминжонова, Шишанинг кашф этилиши 
тарихидан. 

ШИШ Организм тўқималарининг таш- 
қи таъсир ёки касаллик туфайли бўртиб чи- 
қиши; бўртма; ўсма. Ёмон шиш. Ўпка шиши. 
Шишни даволамоқ. н -Ахир дармоним йўқ, 
бод касалим бор, оёғим шиш, бу йил менга 
раҳм қилинг, — деб ялинди Шариф ота. Ж. 
Шарипов, Хоразм. Агар бу шиш газак шиши 
бўлса, пахтадоғ фойда қилади, лекин рак 
шиши бўлса, авж олдиради. А. Қаҳҳор, Кўш- 
чинор чироқлари. 

ШИША [ф. — ойна, шиша; бу- 

тилка] 1 Кварц қумига бошқа баъзи мод- 
даларни қўшиб эритиш ва кимёвий ишлов 

бериш йўли билан олинадиган қаттиқ ва 
шаффоф материал; ойна. Шиша эритадиган 
печъ. Шиша ишлаб чиқармоқ. н Бу док- 
торхона тўғрисида Сотиболдининг билгани 
шу: салқин, тинч.. баланд ва чиройли оқ 
иморат; шиша қабзали эшигида қўнғироқ 
тугмаси бор. А. Қаҳҳор, Бемор. 

Шиша ранг, шишаранг Ниҳоят тоза, 
мусаффо, шаффоф. Шиша ранг осмон. н 
Шарқираб оқаётган шиша ранг сувнинг 
жилосида.. эндигина уйқусидан турган, ҳали 
юзларини ювиб улгурмаган тонг. Р. Файзий, 
Балли, она қизим! 

2 Шундай материалдан ясалган ҳар хил 
шаклдаги турли идиш ва буюмлар. Бир шиша 
атир. Пиво шишаси. н Унинг бахтига бир 
вақтлар стадионда биргалашиб бўш шиша- 
лар терган болалардан бири йўлиқиб қолди. 
И. Раҳим, Тинимсиз шаҳар. Лекин бу ўқ- 
ларнинг бири деворни тешиб кетди, иккинчи- 
си чироқ шишасини чил-чил синдирди. Ҳ. Ғу- 
лом, Машъал. 

ШИШАДАМ [ ф. — шишани 

дамловчи, пуфловчи] Шиша саноатида: 
пуфлаб шиша буюмлар ясовчи ишчи. 

ШИШАДОШ айн. бутилкадош. Менсиз 
ҳолингиз нечук, Шишадошлар, ассалом. «Муш- 
тум». 

ШИШАК [ф. Л ,ii — бир ёшли қўй] Бир 
ёки икки ёшли қўй. 

ШИШАСОЗ [ф. ,ъ — шиша ясов- 

чи] Шиша саноатида ишловчи шахс. Ши- 
шасоз шарни темир қоплама ичига солиб, шу 
кўринишида унга патент олди. «Фан ва тур- 
муш». 

ШИШИНМОҚ 1 Шишмоқ 1-3 фл. ўзл. 
н. Бемор бир оз шишинган эди. 

2 кўчма Манманлик билан кеккаймоқ, 
мағрурланмок, кибрланмоқ. - Сизга ўхшаган 
тажрибакорлар билан кенгаш қилган эдим, 
чақиртирсам, бормадингиз, — деди Турғунов. 
-Ҳачон ? Ҳеч хабарим йўқ, — сал шишиниб деди 
Бўрибой. Ҳ. Назир, Ўтлар туташганда. Раҳбар 
шишинса, элни хонавайрон қилади. Н. Ёқубов, 
Жон. 

ШИШИРМОҚ 1 Шишмоқ 1-3 фл. орт. 

н. Ари чақиб, қовоғимни шишириб юборди. 
Шарни пуфлаб шиширмоқ. Велосипед каме- 
расини дамлаб шиширмоқ. Ҳўл беда сигир қор- 
нини шишириб юборади. н Самандаров ку- 
либ юбормаслик учун лунжини шиширди ea 
жаҳл билан столнинг тортмасини тортиб, 


унинг аризасини қидирган бўлди. А. Қаҳҳор, 
Қўшчинор чироқлари. 

2 кўчма Оз, кичик нарсани кўп ёки кат- 
та қилиб кўрсатмоқ, муболаға қилмоқ. Баъ- 
зилар асарнинг ижобий томонини шишириб 
кўрсатишга уринадилар. н Менинг йўқ гу- 
ноҳимни шиширган ўшалар. Шуҳрат, Жан- 
нат қидирганлар. 

Мияни (ёки каллани) шиширмоқ Мия- 
ни ниҳоятда чарчатмоқ, ҳолдан тойдирмоқ, 
гангитиб қўймоқ. Саҳардан оқшомгача чарх- 
нинг ғув-ғуви каллани шиширади. Ойбек, Улуғ 
йўл. 

ШИШМОҚ 1 Организмда ёки унинг 
бирор қисмида ташқи таъсир ёки касаллик 
туфайли шиш ҳосил бўлмоқ. Унинг оёғи 
шишиб кетибди. н Кўп йиғлаганликдан 
[Кумушнинг] кўзлари қизарган, қовоқлари 
шишган, юзлари бўртган эди. А. Қодирий, 
Ўтган кунлар. Чол қўйлар шишиб ўлган ўша 
бахтсиз ҳодисадан бери ўғлига бунчалик ши- 
рин гапирмаган эди. С. Анорбоев, Оқсой. 

2 Бўртиб катталашмоқ; бўртмоқ. У ҳар 
тош кўтарганда, билагидаги, бўйинларидаги 
томирлари бармоқдек-бармоқдек бўлиб ши- 
шиб чиқади. С. Аҳмад, Йўлда. 

3 Ҳаво, газ ва ш.к. билан тўлиб кен- 
гаймоқ, қаппаймоқ. Бола қанча пуфласа ҳам, 
пуфак шишмади. н Нусратбек катта уй- 
нинг бир тавақа деразасини балконга қара- 
тиб очиб қўйди. Тўрпардалар шишиб, уйга 
илиқ шабада кирди. С. Нуров, Майсаларни 
аёз урмайди. 

4 кўчма c.m. Семирмоқ, семириб кетмоқ, 
тўлишмоқ. -Мен шишиб кетсам, сен сим- 
ёғочдек қолибсан! — деди Хўжақул ea қий- 
қириб кулди. О. Ёқубов, Тилла узук. 

5 кўчма Ғурурланган, димоғи кўтарил- 
ган ҳолатда бўлмоқ. Матжон бобо, шишманг, 
кўнирманг, Сизни кўкка олиб чиқди банг. Э. 
Раҳим, Янги қадам. Бунақа қулайликларга 
у илгари ҳам осонликча эришарди.. туғма 
талантим бор, деб кўкрагига уриб қўярди. 
Ҳозир эса талантга шишадиган хонаси эмас. 
«Ёшлик». 

Боши (ёки мияси, калласи) шишмоқ 

Нима қиларини билмай ҳайрон ҳолатда 
бўлмоқ; боши қотмоқ. Эшитдим, лекин нима 
чора қиласиз? Шу кунда ҳамманинг боши 
шишган. Ойбек, Танланган асарлар. Дояча 
ким.. нечта эркак ea нечта хотин айтила- 
dup ea кимлар ? — мана шунингдек масалалар 






билан Ўзбек ойимнинг мияси жуда шишган 
эди. А. Қодирий, Ўтган кунлар. Димоғи шиш- 
моқ Жуда ҳам кеккайиб кетмоқ, ҳеч кимни 
назар-писанд қилмайдиган бўлмоқ. Жуда 
димоғингиз шишиб кетувди, бундан буён 
қадамингизни билиб босадиган бўласиз. О. 
Ёқубов, Бир фельетон қиссаси. Ўпкаси шиш- 
моқ 1) қаттиқ югуриш ва б. сабабли нафас 
олиши оғирлашмоқ, ўпкаси тиқилмоқ. Ро- 
зиқ.. ўрнидан турди-да, югурганича кетди. 
Салдан кейин ўпкаси шишди, оёғида дармон 
қолмади. С. Анорбоев, Оқсой; 2) йиғлар да- 
ражада алам қилмоқ, ўпкаси тўлмоқ. Дево- 
нанинг ўпкаси шишиб кетди. Эрмакчилар 
унинг юрагига галма-гал ўт ёқар эдилар. А. 
Қодирий, Ўтган кунлар. 

шиқ тақл.с. Мўрт нарса синганда ёки 
икки қаттиқ нарса бир-бирига урилганда 
ҳосил бўладиган товушни билдиради. Шиқ- 
шиқ товуш эшитилди. 

Шиқ этмоқ «Шиқ» деган товуш чи- 
қармоқ. Бирдан эшик шиқ этиб очилди. Э. Раи- 
мов, Ажаб қишлоқ. Сарой амалдори прези- 
дент бандлигини, гаплаша олмаслигини ай- 
тиб, шиқ этиб трубкани илди. Мирмуҳсин, 
Чодрали аёл. 

ШИҚИЛДОҚ Силкиганда «шиқ-шиқ» 
товуш чиқарадиган, шиқирлайдиган бола- 
лар ўйинчоғи; шақилдоқ. Марзия хола кич- 
кина шиқилдоқни олиб келиб, неварасининг 
қўлига тутқазди. С. Зуннунова, Гўдак ҳиди. 

ШИҚИЛЛАМОҚ «Шиқ -шиқ» этган 
товуш чиқармоқ, шиқирламоқ. Чойхонада 
одам кўп. Баъзан чойнакларнинг қопқоғи 
шиқиллаб қолади. Шуҳрат, Шинелли йиллар. 

ШИҚИЛЛАТМОҚ Шиқилламоқ фл. орт. 
н. Бармоқларни шиқиллатмоқ. н Машинка 
шиқиллатиб ўтирган секретарь қизнинг 
бетига ҳам қарамай: «Киринг», деб ўтиб 
кетди. С. Аҳмад, Лаъли Бадахшон. 

Туёғингни шиқиллат Жўнаб қол; йўқол, 
кет. Лекин Жалиловга ўхшаганлар: «Кўп қа- 
тори оларингни олдингми, туёғингни шиқил- 
лат!» дейдилар. Н. Сафаров, Узоқни кўзла- 
ган қиз. 

ШИҚИР айн. шириқ. Эшик занжири 
шиқир этиб очилди. 

ШИҚИРЛАМОҚ «Шиқир -шиқир» то- 
вуш чиқармоқ. Мотор гуруллади. Сеялкалар 
шиқирлаб, ишга тушиб кетди. Ш. Ғуломов, 
Ташаббус. 


ШИҒ: юраги шиғ этиб кетди айн. юраги 
шув этиб кетди қ. шув. Аҳмаджон ялт этиб, 
товуш эшитилган томонга қаради. Ҳаради-ю, 
юраги шиғ этиб кетди. Ф. Насриддинов, 
Кўнгил. 

ШИҒА Кўп даражада, ғоят мўл, бир 
текис ва ғуж-ғуж. Олча шиға гуллади. н 
Кўкраккача ўсиб, атрофга шох ёйган, таги- 
дан то учигача шиға кўсаклаган бўлиқ ғўза- 
лар. Ҳ. Нуъмон, Қаҳрамон пахтакор. Ҳамма 
жойда шиға ҳосил, уни ўз кучимиз билан те- 
риб олиш амри маҳол. М. Жўра, Қуёшдан нур 
эмганлар. 

ШИҒАБ 1 Бир текисда тўхтовсиз ва тез; 
зўр бериб; жон-жаҳд билан, астойдил. 
Ёпирилиб, шиғаб теринг, ўртоқлар. Улоқ олиб, 
донг чиқарсин қишлоқлар. А. Пўлат. [ Моҳидил\ 
Тўшакни тарк этмоқ ниятида докторнинг 
айтганларини бажонидил бажарар, иштаҳаси 
бўғиқлигига қарамай, шиғаб овқат ер, куч 
йиғишга уринарди. Ж. Абдуллахонов, Тўфон. 
Ерга бир зум эгилди-да, шиғаб тошбўрон 
қилишга тушди. Н. Норқобилов, Бекатдаги 
оқ уйча. 

2 айн. шиғил. Ғўза ҳозир шиғаб кўсакка 
кирган. Ҳ. Назир, Бир туп ғўза. 

ШИҒАЛАМОҚ қ. шуваламоқ. Ёмғирлар 
шиғалаб ёғар бағримга, Тағларим юзидан ўпар 
самолар. Газетадан. 

ШИҒИЛ 1 Бир текис; қийғос. Дарахт- 
лар шиғил гулга кирган, боғда зинғиллаб 
асаларилар учиб юрибди. Ж. Шарипов, Сао- 
дат. О, шиғил гуллабди олуча, бодом.. Тўлқин. 

2 айн. шовул II. ..ўйчан кўзларини шиғил 
шохлари ерга тегай-тегай деб турган шаф- 
толига, узоқ-узоқларга тикди. А. Раҳмат, 
Эллик бир баҳодир. Анор дарахтларида анор 
шиғил, чойнакдай-чойнакдай бўлиб осилиб 
ётибди. А. Қаҳҳор, Анор. 

ШИҒИЛЛАМОҚ 1 «Шиғ», «шиғ-шиғ» 
этган товуш чиқармоқ. Девор тагида дош- 
қозон, унинг ёнида қумғон-самовар шиғил- 
лаб қайнаб турибди. С. Сиёев, Аваз. 

2 айн. ғизилламоқ. Снарядлар шиғиллаб 
келиб, гумбурлаб, тўфон кўтарди. Шуҳрат, 
Шинелли йиллар. Катта кема дарё сувида 
шиғиллаб сузиб борарди. Ж. Шарипов, Хо- 
разм. 

Юраги шиғиллаб кетди айн. юраги шув 
этиб кетди қ. шув. Ғуломжон Ҳаётни кўрди- 
ю, юраги шиғиллаб, кўз ўнги хираланди. М. 
Исмоилий, Фарғона т. о. Меъморнинг юраги 




шиғиллаб кетди. У яна миқ этмай қолди. 
Мирмуҳсин, Меъмор. 

ШИҒИРЛАМОҚ айн. шиғилламоқ. 

Баланд тоғда шиғирлаган тош энди.. «Ҳа- 
санхон». 

Юраги шиғирлаб кетди айн. юраги 
шиғиллаб кетди қ. шиғилламоқ. Дилшод та- 
баррук ерга қадам босганда, юраги шиғирла- 
ган одамдай, остонадан авайлаб ҳатлади. 
М. Исмоилий, Фарғона т. о. 

ШИҒОВУЛ тар. Бухоро ва Хива хон- 
ликларида элчиларни кутиб олиш, уларни 
хон ҳузурига олиб кириш, саройдаги қабул 
маросимларини бошқариш ва назорат қи- 
лиш билан шуғулланган мансабдор шахс. 
Эрталаб хон саройидан шиғовул эгарлоғлиқ 
бир от келтириб, таъзим билан элчини аркка 
чорлади. М. Осим, Элчилар. 

ШИҒРАЙМОҚ айн. шинғраймоқ (ғилай 
кўзли одам ҳақида). Аъзам бир кўзини шиғ- 
райтирганича бақрайиб, кўчада қолди. Шуҳ- 
рат, Жаннат қидирганлар. 

ШКАЛА [лот. scala — нарвон, зина < 
scandere — кўтарилмоқ] 1 Ўлчов асбобла- 
рининг даража кўрсатувчи чизиқлари, ра- 
қам кўрсаткичи ёки циферблати. Термо- 
метр шкаласи. н Нормат рациянинг қу- 
лоғини бураб, шкаласи устидаги стрелкаси- 
ни йўрғалата бошлади. И. Раҳим, Чин му- 
ҳаббат. 

2 Бирор катталикни, миқдор, хусусият 
ва ш.к. ни ўлчаш ёки баҳолаш учун қабул 
қилинган сонлар системаси. Иш ҳақи шка- 
ласи. 

ШКАФ [р. < нем. Schaff — идиш жаво- 
ни] Турли анжомлар солиб қўйиладиган 
мебель тури; жавон. Ойнали шкаф. н ..де- 
вор тагидаги китоблар солинган шкаф ус- 
тида аллакимнинг ҳайкалчаси турарди. Ў. 
Ҳошимов, Қалбингга қулоқ сол. Шкаф ичига 
турли тоғ жинсларидан олинган намуналар 
қалаиапириб ташланган. С. Кароматов, Ол- 
тин қум. 

шкив [голл. schijf] тех. Бир ўқдан 
иккинчи ўққа тасма ёки арқон орқали ҳа- 
ракат узатадиган икки ғиддиракдан бири. 
Моторларнинг гувуллаши, шкивларга кийги- 
зиб қўйилган қайишларнинг шапиллаши, ри- 
чагларнинг ғижирлаши тинди. Газетадан. 

ШЛАГБАУМ [нем. Schlagbaum < schla- 
gen — урмоқ + Baum — дарахт] Заставада ёки 
йўлнинг поезд, машина ўтадиган жойлари- 


да қатновни тўхтатиб қўйиш учун хизмат 
қиладиган, кўлда ёки автоматик бошқа- 
риладиган кўтарма ғов, тўсиқ. Секин шлаг- 
баум кўтарилди. Машина йўлга тушди. И. 
Қаландаров, Шохидамас, баргида. Канал 
яқинидаги шлагбаум очиқ, у ердан ўтган йўл 
машиналардан холи. Ҳ. Ғулом, Сенга инти- 
ламан. 

ШЛАК [нем. Schlacke — болғаланганда 
учган металл парчалари < schlagen — бол- 
ғаламоқ] 1 Рудадан металл эритиб олишда 
қоладиган шишасимон ёки тошсимон мод- 
да; тошқол. Шлак уюми. Шлак кукуни. н 
Онда-сонда шлак парчалари ва қадимий кон- 
чилар ишлаган тошболға ҳамда исканалар 
кўзга ташланарди. С. Кароматов, Олтин қум. 

2 Қаттиқ ёқилғидан қоладиган чиқит. Бу 
кўчаларнинг тупроғи ҳам бошқа, йўлкаларга 
сурранг майда шлак тўкиляпти, юрганда 
ғичир-ғичир қилади. А. Мухтор, Опа-сингил- 
лар. 

ШЛАКОБЕТОН [шлак + бетон] тех. 
Цемент, қум ва шлак қоришмасидан тай- 
ёрланган енгил бетон. 

ШЛАКОБЛОК [шлак + блок I 2] тех. 
Шлак билан цемент аралаштириб тайёр- 
ланган қурилиш материали. 

ШЛАНГ [нем. Schlange — илон < schlin- 
gen — ўралмоқ, чирмалмоқ] Резина ёки сув 
ўтказмайдиган материаллардан ясалган эги- 
лувчан труба. Ўт ўчириш шланги. Шланг би- 
лан сув сепмоқ. н Шлангдан вариллаб келиб 
турган сув бирпасда ҳовузчани тўлдирди. С. 
Аҳмад, Томоша. Сайёра эрталаб спорт май- 
дончасига борганда, улар [болалар] қаердан- 
дир шланг топиб, майдончага сув сепишаёт- 
ган эди. О. Ёқубов, Дастлабки кадамлар. 

ШЛАНГА с.т. Шланг. Ке, қўй, Наби, кўп 
ўжарлик қилма, мана шланга ҳам тайёр. О. 
Ҳусанов, Дўстлар. Шланга бўлганда-ку, юз 
марта деса ҳам сувай берардик.. «Муштум». 

ШЛЕМ [р. шлем, шелом < герман тил- 
ларидан: нем. Hulle — қобиқ; ёпинғич] 1 Қа- 
дим замонларда ва ўрта асрларда қилич, 
гурзи, ўқ ва ш.к. зарбидан сақпаниш учун 
бошга кийиладиган темир қалпоқ; дубулға. 

2 Бош ва бўйинни урилиш, лат ейиш, 
босим ва ш.к. дан сақлаш учун махсус 
тайёрланган бош кийими. Космонавтлар 
шлеми. Танкистлар имеми. Ўт ўчирувчилар 
шлеми. н Одам ғаввослар ииемини кийиб, 
шўр сувга тушади, бундай сувнинг солиш- 




тирма оғирлиги одам танасининг солиштир- 
ма оғирлигига баравар бўлади. Ё. Тўрақулов, 
Космосга учиш. 

ШЛЕМОФОН [шлем + юн. phone — 
товуш] Учувчилар, танкчилар, космонавт- 
лар киядиган, ичига гаплашиш мосламаси 
(телефон ва микрофон) ўрнатилган шлем 
ҳамда шу гаплашиш мосламасининг ўзи. 
Йўлдош ўз звеноси ёнига келганда, самолёт- 
ларнинг экипажлари ўз ўрнини эгаллаб бўл- 
ган, учувчилар шлемофонларини қулоқлари- 
га бостириб, буйруқ кутиб турардилар. Ҳ. 
Ғулом, Тошкентликлар. 

ШЛИФОВКА \р. < нем. schliefen — йў- 
ниб ясамоқ, силлиқламоқ, сайқал бермоқ] 
Пардозлаш ёки маълум шаклга келтириш 
учун металл, ёғоч, ойна ва ш.к. ни абразив 
материаллар ёрдамида ишлаш; ишқаб сил- 
лиқлаш, жилолаш, сайқал бериш. Ёғочни 
шлифовка қилмоқ. 

ШЛИФОВКАЧИ Шлифовка қилувчи 
ишчи. 

ШЛЮЗ [голл. sluis < фр. ecluse < лот. 
exclusa — тўсиқ, ғов; йўл қўймаслик] 1 
Кемаларни дарё ёки каналнинг сув сатҳи 
турлича бўлган бир участкасидан иккин- 
чисига ўтказиш имконини берадиган, дар- 
возалар орқали ўзаро туташган гидротехник 
камералардан иборат иншоот. Бир камерали 
шлюз. Шлюз камераси. Пароходни шлюз ор- 
қали ўтказмоқ. н Фақат канал эмас, бал- 
ки тўғонлар, шлюзлар, темир-бетон уйлар 
ҳам бир йўла ва бирданига қурилаётганга 
ўхшайди. И. Раҳим, Чин муҳаббат. 

2 Тўгонларда сувни қўйиб юбориш ёки 
бўғиш учун хизмат қиладиган махсус тешик; 
тўгон қулфи. Шлюзни очмоқ. н Ариқларда- 
ги сув тақсимлайдиган шлюзлар эса деярли 
ишламайди. Газетадан. 

ШЛЮПКА [голл. sloep — қайиқнинг бир 
тури] Эшкаклар ёрдами билан юрадиган, 
баъзан елканли ёки моторли, палубасиз 
кичкина қайиқ. Эшкакли шлюпка. Елканли 
шлюпка. Моторли шлюпка. 

ШЛЯПА [нем. Schlappe — қалпоқ, шап- 
ка] Атрофи соябонли бош кийим. Похол 
шляпа. Аёллар шляпаси. н Рўпарасида шля- 
панинг кенг соябони тагидан Хуморхоннинг 
кўзлари ёниб турарди. А. Мухтор, Туғилиш. 

ШМУЦТИТУЛ [нем. Schmutztitel < Sch- 
mutz — кир, чанг-чунг + Titulus — уст ёзув; 
сарлавҳа] плгрф. Китобнинг бошланиши ёки 


ҳар қайси қисми олдидан қўйиладиган, 
одатда сарлавҳа ёзиладиган ёки расм соли- 
надиган варақ. «Ўзбек шоиралари» тўплами- 
га ишланган шмуцтитулларда яратилган 
образларда Шарқ поэзиясининг изтиробли 
лирикаси, самимият ва гўзаллиги жонланти- 
риб гавдалантирилган. Газетадан. 

ШНИЦЕЛЬ [нем. Schnitzel — қирқиб 
олинган лаҳм гўшт] Қийма гўштдан ёки 
тўқмоқланган гўштдан пиширилган ясси 
юпқа котлет. 

ШНУР [нем. Schnur — чилвир, сим] 1 
Изоляцияланган электр сими. Бир симли 
шнур. Шнур тортмоқ. н Йигитали магни- 
тофонни токчадан олиб, қўйиб юборди. 
Электр чойнакка сув тўлдириб, шнурни ток- 
ка тиқди. Д. Нурий, Осмон устуни. 

2 с.т. Ип, каноп, чилвир. Ботинкага 
шнур тақмоқ. 

ШОБИР фольк. Шарпа, жавоб садоси. 
Ҳеч шобир бўлмади, «шулар нима деркан», деб 
Новкал ҳам бир жойда қулоқ солиб турди. 
«Баҳром ва Гуландом». От солиб жўнади 
шундай фалакка, Шобири билинмай, яшин- 
дай оқиб. «Муродхон». 

шов тақл. с. Суюқпикнинг шиддат би- 
лан тез тушишида ҳосил бўладиган товуш- 
ни билдиради. 

Шов этмоқ «Шов» деган овоз чиқармоқ. 
Шов этиб тарновдан сув келди. 

ШОВВА Сувнинг баландликдан куч 
билан отилиб, шовуллаб тушадиган жойи, 
шаршара. Дунёдаги энг катта шаршара 
Венесуэладаги Анжея Фолла шоввасидир. 
Газетадан. Собир шимининг почаларини тў- 
пиғигача шимариб, оёғини шовва сувига бо- 
тириб ўтираркан, ғозқараш қилиб қўйди. Д. 
Нурий, Осмон устуни. 

ШОВВОЗ [ф. — лочин] Ҳар қан- 

дай ишни эплай оладиган, қойил қилади- 
ган эпчил; азамат. Дуруст, юрагинг дадил кў- 
ринади. Одамнинг шоввози қўриқ очади. Ҳ. 
Назир, Васият. Бўш келманглар, йигитлар, 
ураверинглар, шоввозлар! Ойбек, Танланган 
асарлар. Гулсумга ўхшаш шоввоз аёлларни ўз 
атрофингизга тўпланг. П. Турсун, Ўқитувчи. 
Яша, шоввоз! Омадинг келган экан, қўлинг 
ёқди. Н. Сафаров, Катта карвон йўлда. 

ШОВДИРАМОҚ кам қўлл. Шовулла- 
моқ; шалдирамоқ. Буғдойнинг сарғая бошла- 
ган бўлиқ бошоқлари майин шабадада шов- 
дираб, денгиз каби мавжланиб чайқалади. 




Ҳ. Нуъмон ва А. Шораҳмедов, Ота. Мадра- 
санинг кенг, текис чорбурчак саҳнидан кеча 
и/овдираб ўтган ёмғир кўзга илинар-илинмас 
буғ бўлиб, ҳавога кўтарилмоқда эди. Ойбек, 
Навоий. 

ШОВИНИЗМ [фр. chauvinisme] Миллат- 
чиликнинг ўзга миллатларни камситиш, 
таҳқирлаш, ўз миллатини бошқа миллатдан 
устун қўйиш, миллий такаббурлик, миллий 
худбинлик иллатларини ўзида мужассам эт- 
ган ўта тажовузкор шакли. Миллатчилик, 
шовинизм, ирқчилик — бузуқ дунёқарашнинг 
кўринишларидир. Газетадан. 

ШОВИНИСТ [фр. chauvinist < Напо- 
леонга ўлгудай содиқ солдат Шовин (N. 
Chauvin) номидан] Шовинизм тарафдори. 

ШОВИНИСТИК Шовинизмга оид; 
шовинизм руҳи билан суғорилган. Шовинис- 
тик тарғибот. 

ШОВУЛ I \р. шавель — нордон баргли 
ўтсимон ўсимлик] Отқулоққа ўхшаш, қора- 
буғдойлар оиласига мансуб, барги майда, 
таъми нордон, овқатга ишлатиладиган кўп 
йиллик ўсимлик; кўзиқулоқ. Шўрвага шовул 
солмоқ. 

ШОВУЛ II Жуда кўп, ғуж-гуж; шиғил. 
Биз ғўза пайкали оралаб ёнғоқдай шовул кў- 
сакларни санашиб, машина тўхтаган тараф- 
га қараб бордик. Ҳ. Назир, Механизатор. 
Зилол чашма тилга кирди: -Ўксиз, етим 
мажнунтол. Нечун шовул новдаларинг Бо- 
шим узра эгик, лол ? Т. Тўла. 

ШОВУЛДЕК, -дай айн. шовул II. Шо- 
вулдек олчалар кўзни қамаиипиради. н Кун 
кеч бўла бошлаган. Мен баланд ёнғоқда ўти- 
рибман. Атрофда шовулдек ёввойи узум. Ҳ. 
Аҳмар, Ким хақ? 

ШОВУЛЛАМОҚ «Шов-шов» этган то- 
вуш чиқармоқ. Шалоланинг шовуллаган ово- 
зи келди. н Ўрмон аллақандай бир хил овоз 
билан елпиниб шовулларди. 3. Фатхуллин, 
Сўнмас юлдуз. Бирдан ёмғир ёғиб, тарнов- 
лардан шовуллаб сув оқа бошлади. Ж. Ша- 
рипов, Хоразм. 

ШОВУН 1 айн. шоқул. 

2 Тикувчиликда дағал чоклар учун (мас., 
қоп тикиш учун) ишлатиладиган йўғон ип, 
каноп. 

ШОВУР тақл. с. 1 «Шов» ва шунга яқин 
аралаш товушни билдиради. Бир маҳал қан- 
дайдир шовурдан уйғонса, барзангидай одам 
тракторга уннаётган эмиш. «Ёшлик». Қўши- 


ғида гоҳ йилқи уюрига тўла дашт шовури.. 
бўлади. Н. Норқобилов, Бекатдаги оқуйча. 

2 Шов-шов товуш; шовуллаш. Салобатли 
ёмғир шовури эшитилиб турарди. П. Қоди- 
ров, Уч илдиз. 

ШОВУР-ШУВУР тақл. с. Мазмуни но- 
аниқ бўлган гап-сўз товушларини билдира- 
ди. Аудитория шовур-шувур. Биров ўтирган 
стулини ғўртиллатиб суради, биров безов- 
таланиб қимирлайди. П. Қодиров, Уч илдиз. 
Шовур-шувур бўлиб турганда, Акбарбой сўз 
олди, яна ҳамма жим бўлди. Ҳ. Турсунқулов, 
Ҳаётим қиссаси. Оломон орасида бирдан шо- 
вур-шувур кўтарилди. X. Султонов, Бир оқ- 
шом эртаги. 

ШОВУШ Муз, ях. Сирдарё суви шовуш 
аралаш кўпириб оқади. Ҳ. Нуъмон, Қаҳра- 
моннинг туғилиши. Ҳиш.. Дарахтлар шохи- 
da ларзон-ларзон шовуш.. Ш. Бўтаев, Қўр- 
ғонланган ой. 

Шовуш боғламоқ Қиров боғламоқ, муз- 
ламоқ. Унинг мўйлови шовуш боғлабди. 

ШОВШАМОҚ фольк. Зирқирамоқ, қақ- 
шамоқ. Кўп қўшин келганга ўхшайди, Эши- 
тиб суяги шовшади. «Ҳасанхон». Қирқ йи- 
гитнинг банди-бўғни бўшади. Бекларига қа- 
раб суяги шовшади. «Юсуф ва Аҳмад». 

ШОВ-ШУВ 1 «Шов» ва шунга яқин 
товушни билдиради. Новдан оқиб тушаёт- 
ган сувнинг шов-шуви дилрабо нағмалардай 
ёқиб кетди. Ш. Тошматов, Эрк қуши. Унинг 
[Жапақнинг] даҳшатли довул шов-шувини 
эшитмаган қулоқлари эшикдаги заиф бир 
шарпани аниқ пайқаган эди. А. Мухтор, Ко- 
рақалпоқ қиссаси. 

2 Ғала-ғовур, шовур-шувур, шовқин. 
Қурилиш участкасида шов-шув тинмайди. н 
Тўй узоққа чўзилди. Шу вақт негадир бирдан 
шов-шув, қий-чув кўтарилди. Ж. Шарипов, 
Хоразм. Улар вокзалнинг олдида қатор ти- 
зилиб турган «Победа»ларнинг бирига ўти- 
риб, шаҳарнинг шов-шувга тўла гавжум 
кўчаларидан учиб кетдилар. О. Ёқубов, Ота. 

3 кўчма Миш-миш гап, овоза. Бу воқеа 
ҳақида шов-шувлар юрибди. Шов-шув гап 
тарқатмоқ. н Домла ўйланиб қолди-да, 
анчадан кейин деди: -Қишлоқда шундай шов- 
шув бор эмишми? А. Қаҳҳор, Сароб. 

4 с.т. Бирор ҳодиса, кимса ёки нарсага 
ўта қизиқиш туфайли юз берадиган қизғин 
муҳокама, мунозара, ҳар хил гап-сўз. Сул- 
тонова звеносининг бу ғалабаси катта шов- 




шувларга сабаб бўлди. Н. Сафаров, Олияхон 
Султонова. «Ҳамза ўрис қизга уйланибди» 
деган хабар тарқалди. Бу гап шаҳарда беш- 
олти кун роса шов-шувга сабаб бўлди. К. 
Яшин, Ҳамза. Мана, пахта териш агрегати 
тўғрисида ёзилган диссертация ҳақида мат- 
буотда анчагина шов-шув бўлди. «Муштум». 

ШОВ-ШУВЛИ «Шов-шув» овози ке- 
либ турадиган; шовқин-суронли; ғала-ғо- 
вурли. У. қоғозни Ҳиротга кетувчилардан 
бериб юбормоқ учун работнинг шов-шувли 
кўчасига чиқди. Ойбек, Навоий. 

ШОВ-ШУВСИЗ Шовқин-суронсиз, 
осойишта, тинч; астагина. Улар [Сарағул 
билан Орифжон] ҳамма вақт икков ёлғиз 
яшаб, оҳиста, шов-шувсиз, камташвиш 
ҳаётга ўрганиб қолган эдилар. А. Мухтор, Чи- 
нор. ..Икки кампир ирим қилиб, Маликанинг 
дард тутаётганини ҳеч кимга билдирмаслик- 
ка тиришиб, шов-шувсиз эишкни ҳам занжир- 
лаб қўйишган эди. Мирмуҳсин, Чиниқиш. 

ШОВҚИН 1 Қаттиқ гап-сўздан эшити- 
ладиган, шунингдек, турли ҳаракат, ҳоди- 
салар туфайли юзага келиб, қўшилиб кета- 
диган товушлар. -Оқлаймиз! Оқлаймиз! — 
чойхонани ишчиларнинг шовқини босиб кетди. 
И. Раҳим, Чин муҳаббат. Аркда жанг тўх- 
тайди. Аммо орқада ҳамон шовқин. Уйғун ва 
И. Султон, Алишер Навоий. Намоз асрга яқин 
куёв оломон билан келди. Тўрт карнай, олти 
сурнайнинг шовқини кўкни тутди. Ойбек, 
Танланган асарлар. Унда-бунда сайёр ат- 
торларнинг «ип кетди..» каби қичқириқлари 
шаҳар шовқинига мадад бериб туради. М. Ис- 
моилий, Фарғона т. о. Чор атроф сайилчи- 
ларнинг ғовур-ғувури, трамвай-троллейбус- 
ларнинг шовқини билан тўлиб тошган. Ў. 
Ҳошимов, Қалбингга қулоқ сол. 

2 Баланд овоз билан бўлаётган жанжал, 
тўполон; шовқин-сурон. -Ҳай, бу нима шов- 
қин? — кампир кўча томонга қулоқ солди. 
Ойбек, Танланган асарлар. Мавлоно Фазлид- 
дин шовқин келаётган томонга қулоқ солиб 
туриб, қўрқиб кетди. П. Қодиров, Юлдузли 
тунлар. 

Шовқин кўтармоқ 1) сшн. шовқин қил- 
моқ. -Ёлғон, туҳмат! — деб бошқа деҳқон- 
лар ҳам шовқин кўтардилар. С. Айний, Қул- 
лар; 2) бирор хабарни кенг ёймоқ, бу ҳақ- 
да жар солмоқ. Нега матбуот шовқин кў- 
тармайди. А. Қаҳҳор, Сароб. Шовқин солмоқ 
1) айн. шовқин кўтармоқ. Фақат ичкаридан 


мастларнинг қииқириқлари, аллакимнинг 
бўғиқ алёри эшитилади; ашула, қичқириқ 
аралаш яна аллаким шовқин солиб сўкинади. 
Ҳ. Ғулом, Машъал; 2) қаттиқ (гувуллаган, 
шовуллаган ва ш.к.) товуш чиқармоқ. Шов- 
қин солиб сой оқар Қорабоғ қишлоғидан. X. 
Салоҳ. Бу тинчликни фақат Оқсойгина бу- 
зади.. кеч кирганда, гўё атайлаб қаттиқроқ 
шовқин соларди. С. Анорбоев, Оқсой. Шов- 
қин қилмоқ Бировга қарата қаттиқ овоз би- 
лан, бақириб гапирмоқ. Биттанг гапир! Бит- 
танг! Ҳамманг баравар шовқин қиласан, гап 
уқиб бўладими? Чўлпон, Кеча ва кундуз. 

3 тиб. Одам организмига салбий таъсир 
этадиган ва унинг ишлашига, дам олишига 
халақит берадиган бегона товушлар мажмуи. 

4 тлш. Оғиз бўшлиғида ун иштирокисиз 
хосил бўладиган товуш. Фақат шовқиндан 
ҳосил бўлган к, п, с, т, ф, ш, ч, қ, х, ц, ҳ 
товушлари жарангсиз ундош товушлардир. 
«Ўзбек тили» дарслиги. 

ШОВҚИНЛАМОҚ Баланд овоз билан 
гапирмоқ, бақирмоқ. Шовқинлама, болани 
уйғотиб юборасан. н -Ош тайёрми, ош! — 
деб шовқинлади Умар. П. Турсун, Ўқитувчи. 
Автобус силкиниб-силкиниб борар, одамлар 
бир-бири билан шовқинлаб гаплашишар эди. 
Ў. Ҳошимов, Қалбингга қулоқ сол. 

ШОВҚИНЛИ 1 Шовқин билан тўлган; 
ғала-ғовур ҳукм суриб турган. Шовқинли кў- 
ча. н Машшоқлар чолғуларини қўлга олди- 
лар. Энди гузарда шовқинли катта ўйин эмас, 
ширин, майин ҳужрабазм садоси оқа кетди. 
М. Исмоилий, Фарғона т. о. 

2 Кучли товуш чиқариб турадиган. Шов- 
қинли ўрмон. н Умурзоқ ота ғира-ширада 
чайласидан чиқиб келди-да, шовқинли дарё 
лабида таҳорат қилди ва тўнини майсага 
ёзиб, бомдод намозини ўқиди. Ҳ. Ғулом, 
Машъал. [Миркарим] Шовқинли сувлар бўйи- 
га жойлашган гумбаздор мозорлар.. мачит- 
лар орасида уч ой юргач, яна Тошкентга ке- 
либ олди. П. Турсун, Ўқитувчи. 

Шовқинли ундошлар тлш. Овознинг 
иштирокисиз, шовқин билан ҳосил бўла- 
диган ундошлар. 

ШОВҚИН-СУРОН 1 Кучли даражада- 
ги шовқин. Шовқин-сурон кўтармоқ. н Ва- 
гонларнинг қулоқларни қоматга келтирувчи 
овозлари борган сари узоқлашиб, ниҳоят, 
шовқин-сурон тинди. Н. Сафаров, Саодат- 
нинг қиссаси. Танклар юрганда, ўқ отганда, 






шовқин-сурони радиокарнай орқали узоқ- 
узоқларга тарқалади. И. Раҳим, Чин муҳаб- 
бат. 

2 Шундай товушлар билан бўлаётган 
жанжал-тўполон. Мавлон ака арава миниб 
уйига қайтиб келганда, шовқин-суроннинг 
устидан чиқиб қолди. Ҳ. Ғулом, Машъал. 

ШОВҚИН-СУРОНЛИ Кучли даража- 
да шовқинли; шовқин билан юз берадиган. 
Бу вақт ичкарида тартиб ўрнатилиб, боя- 
гидай шовқин-суронли вайсаш бошланган эди. 
П. Турсун, Ўқитувчи. 

шовқинчи с.т. Бақириб гапиришга 
одатланган; арзимаган нарсага шовқин кў- 
тарадиган. 

ШОГИРД [ф. j_^L i — ўрганувчи, хал- 
фа; издош; ўқувчи] 1 Бирор уста, мутахас- 
сис ёки олимдан ҳунар, касб, билим ўр- 
ганаётган (ўрганган)шахс (устозга нисба- 
тан). Шогирд тушмоқ. Уста кўрмаган шогирд 
ҳар мақомга йўрғалар. Мақол. н Ажабо, 
устознинг инсон қалбига солган ижод ишқи 
шогирднинг матонати билан қўшилса, мўъ- 
жиза туғилар экан. «Гулдаста». Охунжон қи- 
зиқ — машҳур Юсуфжон қизиқ Шакаржо- 
новнинг шогирдларидан бири. «Муштум». 
Шундай нуфузли олимнинг шогирди бўлиш 
унча-мунчага насиб қилмайди. Ж. Абдулла- 
хонов, Орият. Ҳар бир инсофли устод ўз 
муборак умрининг дурдона якунлари деб 
шогирдларини ҳисоблайди. Ғ. Ғулом, Жаноби 
инсонлардан бири. 

2 Бирор кимсанинг иши ёки таълимо- 
тининг тарафдори, уни давом эттирувчи; 
мухлис, издош. Ўзини олди-қочди саргу- 
заштлар пири Анвар пошшонинг шогирди деб 
юрувчи, чиндан ҳам шу саёқ турк зобитининг 
мухлиси бўлган Комил афанди ҳар галгидсш.. 
ўз устозига тақлид қилди. Ҳ. Ғулом, Машъал. 

' ШОГИРДЛИК Шогирд бўлиш, шогирд 
даражаси, ўрни. Отам мени шаҳримизда 
донғи кетган табибга шогирдликка берди. 
«Эртаклар». Маъмурият уни тола ажратгич 
машинада ишлаш учун шогирдликка ўтказди. 
Газетадан. 

ШОД [ф. jLi — хурсанд, шодон, кув- 
ноқ, хушчақчақ; мамнун] Бирор нарсадан 
мамнун, қувончга тўла; хурсанд. Кўнгли шод. 
Шод бўлмоқ. н Сочларин бўйнимга боғлаб, 
Шод эрурман бу кеча, Қўй, чаманлардан, са- 
бо, Гул атрини тарқатмагил. Э. Воҳидов. 
Чўнтагининг қаеридадир асраб юрган ўттиз 


сўмликни онасига бераркан, Болтабой ўзида 
йўқ шод эди. Ж. Шарипов, Саодат. 

ШОДА 1 Ипга тизилган бир хил, бир 
турдаги нарсалар мажмуи. Бир шода марва- 
рид. Бир шода қалампир. н Ўзиям унча-мун- 
ча маржонлардан эмас, ўн икки шода-я! М. 
Исмоилий, Фарғона т. о. -Ҳаммаси асл, қи- 
зим, менда паст нарса бўлмайди, — деди 
хўжайин, кейин қизга қараб, кўзини қисиб 
кулди, — ол, бир шодани тақиб кўр. Жуда 
ярашади. Ойбек, Танланган асарлар. 

2 кўчма Ғуж, тўп (бир турдаги нарса- 
ларнинг ғуж-ғуж, тўп-тўп ҳолати ҳақида). 
Чиннихон қўлини тепага чўзиб, жийда гули- 
дан бир шода узиб олди ва уни ҳидлаб кўрди. 
П. Қодиров, Эрк. Асадда.. унинг [экиннинг] 
кўксида кўсаклар шодаси бўлсин. Газетадан. 

3 махс. Тўқимачилик дастгоҳининг ўриш 
ипларини кўтариб-тушириб турадиган қис- 
ми. 

ШОДАЛАМОҚ Бир турли нарсаларни 
ипга тизмоқ, тизиб шода қилмоқ (қ. шода 
1). Мунчоқларни шодаламоқ. н -Ҳа, Соро- 
кин.. Баракалла! — деб мамнун жилмайди 
[Васильев], — гранаталарингни шодала.. Ор- 
қамдан ер бағирлаб эмакла. А. Муҳиддин, Ҳ. 
Тожибоев, Оташ қалбли қиз. 

ШОДИ \ ф. ^jLi — шодлик, хурсандлик; 
қувноқлик] 1: оғзидан боди кириб, шоди 
чиқмоқ Беҳаё сўзлар билан сўкмоқ, сўкин- 
моқ. Куёви Ғиёсиддин тилмоч, токчалари 
меҳробнухса меҳмонхонада бурма болишни 
бағрига босиб, ароқ ичар, оғзидан боди кириб, 
шоди чиқиб, оқсоқолни сўкар эди. С. Аҳмад, 
Ҳукм. Назоратсиз қолган оғиздан ҳам боди 
кириб, шоди чиқиши мумкин. М. Исмоилий, 
Отанг боласи бўлма, одам боласи бўл. 

2 Шоди (эркаклар исми). 

ШОДИЁНА [ф. <CiLjLi, — хурсанд бўлиб, 
севиниб, қувониб; хурсанд, қувноқ] 1 от 
Шод-хуррамлик, тантана. Байрам шодиёна- 
си. Ғалабага бағишланган шодиёна. н Зуҳра 
тўйга кўнмади, деб бўлманг танг, Ғўй бош- 
лансин, шодиёна бошлансин.. С. Абдулла, То- 
ҳир ва Зуҳра. Бу тантана сендек фарзанди 
билан фахрланган элнинг шодиёнасидир. Э. Ра- 
ҳим, Янги қадам. Файзиёб сентябръ оқшом- 
ларининг бири. Боғларда, зумрад далаларда 
меҳнат шодиёнаси, қизларнинг дилрабо ялласи 
авжида. Э. Охунова, Қадрингни бил, дуго- 
нам! 





2 сфт. Шод-хуррамлик ёки тантана 
билан ўтадиган (ўтган, ўтаётган). Шодиёна 
тўй. н У бу уйдаги, қишлоқ аёллари таъ- 
рифлаган шодиёна учрашувлар, мароқли 
суҳбатлар хаёли билан маст бўлиб юрган эди. 
Ҳ. Ғулом, Машъал. Шу пештоқлар, шу имо- 
ратлар Ҳад кўтаргай йиллардан буён, Мана 
шундай шодиёна дамни Кўрган-билган эмас 
ҳеч қачон! Э. Раҳим. Бирдан пастдан, тоғ 
қазувчилар манзилидан шодиёна қичқириқлар 
кўтарилди. М. Исмоилий, Фарғона т. о. 

3 от кам қўлл. Хушхабар келтирган 
кишига бериладиган инъом, совға; суюнчи. 

ШОДИМАРГ [ф. Л — шодиёна 
ўлим; ғоят шодликдан ўлиш]: шодимарг 
бўлмоқ шв. Севинчдан тўсатдан юраги ёри- 
либ ўлмоқ. -Қувончдан шодимарг бўлишга оз 
қолдим. Кечаси билан мижжа қоқмай, ши- 
рин хаёлларга чўмиб чиқдим, — деди Камо- 
лиддин. Т. Жалолов, Олтин кафас. 

ШОДЛАНМОҚ Шод бўлмоқ, хурсанд 
бўлмоқ, севинмоқ, қувонмоқ. Шодланиб кет- 
ган Собир темирчи, раҳмат устига раҳмат 
ёғдирди. Ж. Шарипов, Хоразм. Э нодон қиз, 
Тўлқинжон шунча қизларнинг ичида сени се- 
виб қолгани учун шодлан!Ф. Мусажон, Ҳури. 

ШОДЛИК Шод -хуррам ҳолат; хур- 
сандлик, севинч, қувонч. Шодлик байрами. 
Шодликдан ўзини йўқотмоқ. н Шодлик йўлга 
бошлади мени, Бахтиёрлик бўлди одатим, 
Шоир бўлиб шодлик ва бахтни Куйламоқлик 
зўр соадатим. Ҳ. Олимжон. Тўй. Бу сўз асо- 
сида халқнинг шодлиги, хурсандлиги ётади, у 
камбағалнинг уйини шодликка, қувончга тўл- 
диради. Т. Обидов, Юсуфжон қизиқ. 

ШОДМОН [ф. ^jLajLi, — шод, хурсанд, 
бахтиёр] 1 кт. айн. шод. Ғурбатда ғариб 
шодмон бўлмас эмиш. Алишер Навоий. Минг 
шукурким, келдинг бугун сиҳат-саломат, 
шодмон, Айлай Ниҳоний жон фидо, қурбона 
бўлдим соғиниб. Ҳамза. Э қўзим, жигарбан- 
дим, шодмон этиб келдинг, Кўкка еткуриб 
бошим, осмон этиб келдинг. Ҳабибий. 

2 Шодмон (эркаклар исми). 
шодмонлик кт. айн. шодлик. Бу — 
Шарқнинг юлдузи Ўзбекистондир, Ўрта аср- 
ларнинг Осиёси йўқ. Янги дарёларнинг севар 
ўлкаси, Бағри шодмонлик, бахт билан тўлиқ. 
Ҳ. Олимжон. Очликдан тинка-мадори қури- 
ганлар ҳам бу шодмонликдан [баҳор бай- 
рамидан) четда қолмас, неча ҳафталар дас- 


турхон тузашга ҳозирлик кўрар эди. С. Ка- 
роматов, Бир томчи қон. 

ШОДОН [ф. 6 LLi, — хурсанд, шод, 
қувноқ; мамнун] кт. Шод, қувноқ. Шодон 
кулги. н Ёш қизчасин босиб бағрига, Шодон 
қўшиқ ўқийди жувон. 3. Диёр. Устозларим 
Лермонтов, Байрон.. Кўз ўнгимда туришар 
қатор. Улар билан сўзлаишб шодон, Тунлар 
ўтиб, тонгларим отар. X. Салоҳ. 

шодонлик кт. айн. шодлик. Чўпон 
найидан оқар Шодонлик, бахт оҳанги. Чўқ- 
қидаги кумуш қор Орзум каби яп-янги. А. 
Умарий. 

ШОЁН [ф. ^LLi, — арзирли, муносиб, 
лойиқ] кт. Сазовор, арзийдиган, арзигун- 
дай. Манзур бўлган гўзал anviac сингари Санъа- 
тинг шоёндир эл қиссасида. М. Бобоев. 

Шоёни таҳсин Таҳсинга сазовор, лойиқ. 
Бойваччанинг «Ўйлаб иш кўриш лозим», деган 
гаплари шоёни таҳсиндир. К. Яшин, Ҳамза. 

ШОИР [а. j^Li, — шеър тўқувчи, ёзув- 
чи] 1 Шеърий асарлар ёзадиган киши. Улуғ 
шоир. Демократ шоир. Халқ шоири. н Биз- 
га адиблар, шоирлар, ҳақиқий курашчилар 
лозим. Ойбек, Нур қидириб. 

2 Бахши ёки оқинлар исмига ҳурмат 
юзасидан қўшиб айтиладиган сўз. Фозил 
шоир. Ислом шоир Назар ўғли. 

3 с. т. Гапдон, сўзамол, ҳозиржавоб одам 
ҳақида. Бу йигит жуда шоир экан. 

ШОНРА [а. ъ _>^Li,] Шеърий асарлар ёза- 
диган аёл. Ўзбек шоиралари. 

2 с. т. Гапдон, сўзамол, ҳозиржавоб қиз 
ёки аёл. Мажлиснинг шоиралари, ўйинчи- 
лари, чилдирмачи ва дуторчилари — барчаси 
ҳам ҳозир бўлиб, Кумушбибигина ҳаммомдан 
қайтмаган эди. А. Қодирий, Ўтган кунлар. 

3 Шоира (хотин-қизлар исми). 

ШОИРЛИК 1 Шоир иши, касби; шеър 

ёзиш. Мирзажон — кўнглида шоирлик дарди 
билан туғилган бола, ҳозирданоқ шундай 
шеърлар ёза бошладики, ўқиганингизда, кў- 
зингизга беихтиёр ёш келади. П. Турсун, 
Ўқитувчи. Йўқ, мен тақдиримдан эмасман 
хафа. Шоирлик унвони бахтимдан туҳфа. М. 
Шайхзода. 

2 с.т. Гапга чечанлик, сўзамоллик. Ҳе, 
Эргашвой ака-ей, жуда ҳазилкаш йигитсиз- 
да, Тўғри гапни ҳазилга олиб, шоирлик қила- 
сиз. И. Раҳим, Чин муҳаббат. -Не бало овсин, 
шоирлик қиляпсизми? — деди Кумрихон боғ 






эшигига тамба қўятуриб. Ойдин, Олтин 
узукка олмос кўз. 

ШОИРОНА [а. + ф. — шоирлар- 

ча; гўзал, нафис] рвш. Шоирларга хос ил- 
ҳом билан, шоирларча. Шоирона гапирмоқ. 
Шоирона ибора. н Аҳмад Ҳусайн бу сўзлар- 
ни баланд шоирона сўзлар каби тушуниб, 
уларнинг мазмунига унчалик эътибор берма- 
ди. Ойбек, Нур қидириб. Шоирона тафак- 
кур! Муболаға, мақташлар! Менингча, оқ 
садафдир Сой ичида оқ тошлар. М. Шайхзо- 
да. Хушманзаралар ёшлиги чўпонлик билан 
безанган, шоирона қалб эгаси Қудратга Са- 
марқанд тоғларининг этагидаги гўзал боғ- 
ларини эслатарди. 3. Фатхуллин, Сўнмас юл- 
дуз. 

ШОИИ [ф. ^Li — шоҳга оид, мансуб] 
1 Ипакдан тўқилган газлама, мато; шоҳи. 
Гулдор шойи. Шойи тўқийдиган дастгоҳ. 
Шойи кўйлак. Шойи рўмол. н Тахмонда myp- 
ли рангда атлас ва шойилардан қопланган 
кўрпалар, тахмон токчаларига уйилган пар- 
ёстиқлар.. киши кўзини қамаштирар дара- 
жада эдилар. А. Қодирий, Ўтган кунлар. [Ну- 
ри\ Тўй муносабати билан ўзига атаб ясал- 
ган тўққиз духоба ва тўққиз ҳар нав шойи 
кўрпани томоша қилди. Ойбек, Танланган 
асарлар. Бошида нафармон шойи дурра, орқада 
қирқ кокил, чеккаларида гажак. М. Исмои- 
лий, Фарғона т. о. 

2 с.т. Ипакли кийим, ипак газламадан 
тикилган кийим. Шойи билан кимхоб кийдим 
— устимда йўқ, Ҳази билан қарта едим — 
қорнимда йўқ. Мақол. н Ҳизу келин ясанди 
Атласу шойи билан. «Қўшиқлар». 

ШОЙИБОФ [ф. ^AL^-iLi — шойи тў- 
қувчи] Шойи тўқувчи косиб. Сибиръ бо- 
зорларида чаққон бўлган ип газлама, бўзнинг 
нархи ошди. Адрасбоф-шойибофлар ташвиш- 
га тушиб қолдилар. М. Осим, Элчилар. 

ШОЙИГУЛ [шойи + гул] Шойигул- 
дошлар оиласига мансуб, гулсапсарга ўхшаш 
очиладиган гуллари қизил, сариқ, пушти, 
барглари шапалоқ-шапалоқ кўп йиллик 
манзарали ўсимлик. 

ШОЙИФУРУШ [ф. Jl — шойи 
сотувчи] эск. Шойи газламалар билан савдо 
қилувчи шахс. 

ШОК [фр. choc < ингл. shock — туртки, 
зарба] тиб. Ниҳоятда кучли, фавқулодда 
таъсиротлар (оғир жароҳат, куйиш, миокард 
инфаркти, буйрак санчиши, мос бўлмаган 


қон қуйиш, руҳий касаллик ва ш.к.) нати- 
жасида марказий нерв системаси, қон ай- 
ланиши, нафас системалари фаолияти ҳам- 
да моддалар алмашинувининг кескин бу- 
зилиши билан ифодаланадиган, ҳаёт учун 
хавфли оғир патологик жараён. 

ШОКИЛА 1 Дастурхон, сочиқ, дар- 
парда, рўмол каби буюмларнинг четига- 
ҳошиясига тикиладиган ёки шу газмолнинг 
ўзидан титиб чиқариб ясаладиган безак; 
гажим, попук. Дастурхон шокиласи. н Ис- 
лом барлос қалпоқли бошини оғир тебрат- 
du-da, кўзини чодирнинг кўркам уқалари, ранг- 
баранг ипак шокилалари осилиб турган шип- 
га тикди. Ойбек, Навоий. [ Латофат] Парда 
шокиласига тирмашаётган капалакни кўрди. 
С. Кароматов, Ҳижрон. 

2 Баъзи буюмларга безак учун осиб 
қўйиладиган шу шаклдаги тақинчоқпар. Ўр- 
тага осилган катта қандилнинг асоси зар- 
ҳалдан бўлиб, элликлаб лампочкалар ва минг- 
лаб биллур шокилалар унга зеб бериб турар- 
ди. Т. Жалолов, Олтин қафас. 

ШОКИЛАДОР айн. шокилали. Белига 
шокиладор шойи чилвир боғлаб юрар, чўққи 
соқоли.. истарасини яна ҳам иссиқ қилиб 
кўрсатарди. Ж. Абдуллахонов, Хонадон. 

ШОКИЛАЛИ Шокиласи бор, шокила 
билан безатилган. Шокилали дастрўмол. н 
..носкадисидан шокилали тиқинни шошилмай 
олди, кафтига носдан солиб, тилининг ости- 
га отди. К. Яшин, Ҳамза. Шифтда оппоқ 
шокилали баҳайбат қандил, тўрда девор ба- 
равар гарнитур.. С. Сиёев, Отлиқ аёл. 

ШОКИЛДА с.т. Шокила. Унинг [Таман- 
но ойисининг] бармоқларидаги йўғон узук- 
ларнинг ёқут кўзлари, бухори сирға шокил- 
далари офтобда йилтирарди. Мирмуҳсин, 
Ажрим. Варрак десанг бўлмайди, Шокилдаси 
йўқ унинг, Икки кўзинг ўйнайди, Ҳуснига ки- 
рар суқинг. 3. Диёр. 

ШОКОЛАД [нем. Schokolade < ucn. cho- 
colate < индейс тилларидан] Какао, шакар, 
сут ва хушбўй дориворлар аралашмасидан 
қилинадиган аъло сифатли конфет ёки плит- 
ка шаклидаги ширинлик. Бозоров яшиклар- 
ни очиб қўйди: оқ қанд, шоколад, конфет, 
совун, атир, yna. И. Раҳим, Чин муҳаббат. 

ШОКОЛАДЛИ Шоколад аралашган, 
шоколад аралашмаси қўшилган. Шоколадли 
торт. 




ШОКОСА [ ф. 4^ul£t>Li — катга коса, жом] 
Катта коса. Анзират хола бир шокоса шир- 
гурунч келтириб, Сидиқжоннинг олдига қўй- 
ди. А. Қаҳҳор, Қўшчинор чироқлари. Мах- 
сум.. ҳамманинг олдига шокосаларда ширчой 
қўйди. А. Мухтор, Опа-сингилар. 

ШОЛ I [ ф. JLi / (j-lLi, — қалин жун ма- 
то] Юнгдан тўқилган қалин мато, юнг газ- 
лама. Шол бозори. н Бу бошига шолдан сал- 
ла ўрайди. Фозил шоир. Икки қиз чайқалган 
чойнак-пиёлаларни, туя юнгидан тўқилган 
шол дастурхонга ўралган нонларни келтириб, 
меҳмонлар олдига қўйдилар. С. Айний, Қул- 
лар. Шамоллатди молларин, Ипак-бахмал, 
шолларин. Қ. Муҳаммадий. 

ШОЛ II [а. j_L — фалаж] 1 Бирор аъзо- 
нинг нормал ҳаракат қилолмай ёки сеза 
олмай қолиши билан характерланадиган 
касаллик; фалаж. 

2 Шундай касалга йўлиққан. Шол кам- 
пир. Шол бўлиб ётмоқ. н Кампирим ишга 
ярамайди. Шол бўлиб қолган. Отаси ҳам шол 
бўлибўлган. С. Аҳмад, Ҳукм. -Ҳалиги мен би- 
лан бир синфда ўқиган Темиржон бор-ку, ҳо- 
зир икки оёғи шол бўлиб ўтирибди.. — деди 
Боймурод. Ш. Ғуломов, Қалб ундайди. 

ШОЛ III Бўйинга осиб ёки тешигидан 
кийгизиб қўйиладиган жазо тахтаси. Солди- 
лар шол бўйнига, Кунда — оёққа. Шу йўсин 
ҳукм этдилар Қирқ кун қамоққа. Ғайратий. 

ШОЛИ [ф. ^JLi — тозаланмаган гуруч] 
Иссиқ мамлакатларда ботқоқца ўсадиган, 
бошоқларида гуруч етишадиган дон ўсим- 
лиги; шу ўсимликнинг оқланмаган, гуруч 
ҳолига келтирилмаган ҳосили. Шоли оқла- 
моқ. н Бултур 5 гектар пахта ерини бузди- 
риб, шоли эктирдим.. «Муштум». Қори ўзи- 
нинг хотинини ёмонлаб кетди: шолини соч- 
масдан туёлмайди, сув қайнатса ҳам, таги- 
га олдириб қўяди. А. Қаҳҳор, Қўшчинор чи- 
роқлари. 

ШОЛИКОР [ф. jLS^jJLi, — шоли етиш- 
тирувчи] 1 Шоли экиб, гуруч етиштириш 
билан шуғулланувчи деҳқон. Шоликорлар 
экинга иккинчи ишлов бериш даврида ўсим- 
ликни шохлатиш тадбирларини кўришди. М. 
Қўшоқов, Ҳосилдорлик ошяпти. 

2 Шоли экиладиган; шоли етиштири- 
ладиган. Шоликор хўжалик. Шоликор ерлар. 
н Тустовуқлар кўпинча саҳарлаб шоликор 
ерларга учиб тушади. М. Қориев, Ойдин ке- 
чалар. 

ШОЛИКОРЛИК 1 Шоли экиш иши, 
касби. Турсунбой.. шоликорлик қиларкан-да, 
қоп-қоп шоли орттираркан. «Муштум». 

2 Қишлоқ ҳўжалигининг шоли экиш, 
гуруч етиштириш иши билан шуғулланувчи 
тармоғи. Республиканинг шимолида, Амударё 
бўйларида шоликорликни ривожлантириш 
учун катта имкониятлар бор. Газетадан. 

3 Шоли экиладиган ёкж экилган кенг 
дала. Шоликорлик қишлоқдан бир тош чама- 
си нарида бўлиб, Бердибой унда ётиб ишлай- 
ди. А. Қодирий, Обид кетмон. Чарақлаб оф- 
тоб чиқиб, шоликорлик полларини тўлдирган 
ёмғир сувларини ойнадек ялтиратди. С. Аҳ- 
мад, Уфқ. 

ШОЛИПОЯ [ф. «uLj^jJLi, — шоли экил- 
ган майдон, шолизор] 1 Шоли экилган май- 
дон. Шунинг учун ҳам шоликорлар сувни 
лойқалатиб, шолипоядан чиқишмай, кечиб 
юраверишади. С. Аҳмад, Уфқ. Терак таги- 
дан шолипоя бўйлаб йўл бор; Чирчиққа тик 
чиқади. Ҳ. Ғулом, Машъал. 

2 Шоли ўсимлигининг пояси. 

ШОЛИЧИЛИК 1 айн. шоликорлик 1. 
Шоличилик қилмоқ. 

2 айн. шоликирлик 2. Соғлиғимдан ноли- 
майман. Узоқ йиллар шоличилик бригадаси- 
да бошчилик қиламан. Газетадан. 

ШОЛПАР [ф. j^JLl | Юнгдан тўқилган, 
жунли. [ Ойимтилла хола] Кели урганда сир- 
ғалиб тушаётган шолпар рўмолини дамба- 
дам бошига танғир экан, кўча эшикка қараб 
қўяди. Ҳ. Нуъмон ва А. Шораҳмедов, Ота. 

ШОЛЧА Жундан тўқилган палос. Ҳим- 
матга «Қани, ўтир!» деди ошпаз, ёзиб қўйган 
шолчани кўрсатиб. М. Муҳамедов, Қаҳрамон 
изидан. Ўша ерга бир парча шолча ташланиб, 
ичкаридан бир патнисда нон, косаларда 
мошхўрда чиқди. Ойдин, Ўзидан кўрсин. 

ШОЛ-ШОЛ: шол-шол бўлмоқ Оғриқ 
аралаш ўзини оғир сезмоқ; мажолсизлан- 
моқ. Биров дўппослагандек бутун баданим 
шол-шол бўлиб кетяпти. н [Зуҳра\\ Бир вақт 
кўзимни очиб қарасам, касалхонада ётиб- 
ман: ҳамма ёғим шол-шол бўлиб кетган. Т. 
Жалилов, Зўравон. 

ШОЛҒОМ [ф. ^JJJ, | Овқатга ишлати- 
ладиган, илдизмеваси оқ, сариқ, қизғиш, 
оч бинафша рангларда бўладиган сабзавот 
ўсимлиги. Шолғомга сув қўймоқ. н Бўйра- 
дай жойга шолғом эккан одамга ҳам сувми! 
Ойбек, Танланган асарлар. Шолғом жуда 






қадим замонлардан истеъмол қилиб келина- 
ди. У тўқтутар ва и/ифоли масаллиқлар- 
дан бири. К. Маҳмудов, Ўзбек тансиқ 
таомлари. 

Шолғом бўлмоқ ёки шолғомдай қизар- 

моқ Қаттиқ изза ҳиссини туймоқ, шу са- 
бабли қизармоқ. Ғўзанинг авжи чатоқлиги 
кишини шолғом қилиб қўяди. И. Ўктамов, 
Ҳикоялар. -Кечирасиз! — деди ўз қилиғига 
шолғомдай қизариб кетган Мастонов. Ғай- 
ратий, Довдираш. Хўжайиннинг юзи қип-қи- 
зил шолғом бўлиб кетди. «Муштум». 

ШОМ [ф. j>.Li — кечки овқат; кечки пайт, 
оқшом] 1 Қуёш ботиб, қоронғилик туша 
бошлаган пайт ва шу пайтда ўқиладиган 
намоз. Одамлар ташқарига чиққанда, шом 
қоронғиси чўккан эди. С. Кароматов, Сўнгги 
бархан. Анзират билан Анорхоннинг сариқ ва 
кўк рўмолларигина шом қоронғисида шарпа- 
дай милтилларди. Ойбек, О.в. шабадалар. 

2 Қуёш ботгандан бошлаб, мағриб уф- 
қидаги қизил шафақ кўринмай қолгунча 
ўқиладиган намоз (беш вақт намознинг 
тўртинчиси). Шомни ўқигандан кейин Анвар 
Султонали мирзодан изн олиб чиқди. А. Қо- 
дирий, Меҳробдан чаён. Мачитдан шом 
азони эшитилди. Супадагилар баҳсни тўх- 
татиб, таҳоратга қўзғалишди. Ш. Тошма- 
тов, Эрк қуши. 

3 кўчма Қоронғилик Ҳовлига шом туш- 
ди. Аваз деразани очиб «Жуманиёз!» деб 
чорлади. С. Сиёев, Аваз. 

Ой шом еди ёки шом еб чиққан ой 
Шомдан кейин пайдо бўладиган, чиқадиган 
ой, ойнинг шу вақтда чиқиши ҳақида. Тун 
яримдан ошган. Шом еб чиққан ой ўрмон 
устларига ўзининг сутдай оқ пардаларини 
тўшаган. 3. Фатхуллин, Сўнмас юлдуз. Узоқ- 
да, баланд тераклар орқасида шом еган ой 
кўринди. О. Ҳусанов, Қўшиқчининг тақцири. 
Умр шоми Умрнинг охирги, тугаш палласи. 
-Ҳа, кела қол, шервачча! — деди мамнунлик 
билан Саксон ота кулиб — Умр шомига етсак 
ҳам, юракда ўтимиз бор. Ойбек, Танланган 
асарлар. 

ШОМОН [р. шаман < эвенкча шаман — 
будца руҳонийси ёки тунгус-манжурча ша- 
ман (саман) — жунбушга келган, жазаваси 
тутган киши] Амалда барча қадимги халқ- 
ларда, ҳозирда баъзи қолоқ халқ ва қабила- 
ларда: руҳоний, табиб, сеҳргар. 


ШОМОНЛИК Ёвуз ва эзгу руҳларга, 
уларнинг инсон ҳаётига таъсир кўрсатиши- 
га ишонишдан иборат ибтидоий эътиқод 
шакли. 

ШОМПОЛ [нем. Stempel — сумба; кели- 
соп] Милтиқ стволини тозалаш, мойлаш 
ёки (оғзидан ўқланадиган милтиққа) заряд 
жойлаш учун ишлатиладиган ингичка ва 
узун металл таёқ. 

ШОМПОЛЛИ Шомполга эга, шомпо- 
ли бор; шомпол ёрдамида ўқланадиган. 
Шомполли милтиқ. 

ШОМРУҚ Ёввойи ўрдакнинг бир хили. 

ШОМУРТ фолък. Узун, бурама мўйлов. 
Шомурти шохалаб ҳар ёққа кетган, Ичида 
сичқонлар болалаб ётган.. Шундай қалмоқ 
кўлин тўлгаб келади. «Алпомиш». Ямоқчи 
уйғониб туриб, эшикни очса, шомуртини 
шопдай қилиб, подшонинг мирғазаблари 
турибди. «Эртаклар». 

ШОН I [а. ^Li, — иш, алоқа, муноса- 
бат; қадр-қиммат, обрў, аҳамият; манфаат] 
1 Эришилган ҳурмат, обрў, шараф, шавкат. 
Сенга дўст бўлиб ортди.. Шон ила шуҳ- 
ратимиз. Ғайратий. Яраланган Ватан то- 
мирига Қуйди иссиқ юрак қонини, Шу му- 
қаддас ер замирига Қони билан ёзди шонини. 
Т. Тўла. 

2 Машҳурлик ҳолати; довруқ, донг, 
шуҳрат. Пахта териб ўтар узун кун, Оишб 
тўлар унинг плани, Иши бўлар унинг овоза — 
Достон бўлар донги ea шони. Ҳ. Олимжон. 
Ҳаётга.. ёмон йўлни қўйиб, яхши йўлдан бо- 
риш — адабийлик йўлидир. Шу йўлдан борган 
кишининг номи ўчмайди, унинг шони умридан 
узоқ яшайди. М. Исмоилий, Одамийлик қис- 
саси. 

3 Ғурур, фахр. Пахта — бизнинг шони- 
миз. н Қайнаб тошсин нефтъ булоқлари, 
Нефтъ мамлакатимизнинг шонидир. Ё. Мирзо. 

ШОН II [ф. (jLi, — асалари уяси катаги; 
елка кураги] махс. Маҳси ёки этик қўнжига 
уриладиган таёқ-қолип. | Унсин\ Шон қоқил- 
ган, бўйи бир қарич келар-келмас тайёр 
бачкана маҳсиларни силлиқ ёғоч билан кучи 
борича ишқалаб, сўнг қора гул суркаб, уларга 
пардоз беради. Ойбек, Танланган асарлар. 

Шонга тортмоқ айн. исканжага олмоқ қ. 
исканжа. 

ШОНАI [ф. «CiLi, — тароқсимон гулбарг] 
Ғўза ғунчаси. Гулпараст, деб атаманг, иши- 
миздан бехабар, Шоналар санаб юрган меҳ- 




наткаш қизлар эдик. Ғ. Ғулом. Бироқ озгина 
сув ҳам тақа-тақ тўхтаб қолди. «Сув» деб 
навбат кутиб ётган ғўзаларнинг барглари 
қорайиб, шона ташлай бошлади. И. Раҳим, 
Чин муҳаббат. 

Шонага кирмоқ Ғунчаламоқ (ғўза ҳақи- 
да). Янги квадратлардаги ғўзалар тез ри- 
вожланиб, олди текис шонага кирди. Газе- 
тадан. 

ШОНА II [ ф. AjLi — тароқ; парранда 
тожи] эск. айн. тароқ 1. Шона билан зулфин 
тараб ўрганлар, Ойна олиб, оқ юзини кўр- 
ганлар. Фозил шоир. Ҳизлар тонгда булоқ 
томон борарди, Ювинишиб, бари сочин та- 
рарди, Ҳар бирин боишда чиройли шона, Ҳу- 
рар кўнгил қуиш шунда кошона. М. Алавия. 

ШОНАБАРГ [ф. Л — тароқси- 

мон гулбарг] Шона атрофидан чиқиб, гул 
очилгунча уни ўраб турадиган тароқ тишли 
майда барг; ёнбарг. Ғўза гулида учта шона- 
барг бўлади. 

ШОНАЛАМОҚ I Шона чиқармоқ, шо- 
на пайдо қилмоқ (ғўза ўсимлиги ҳақида). 
Ғўзалар ёппасига шоналади. н Ғўзалар энди 
шоналаб, кўсак боғлаб келаётган бир маҳал- 
да.. шаҳар заводларига пахта ташилиши Ғу- 
ломжонни ажаблантирмади. М. Исмоилий, 
Фарғона т. о. 

ШОНАЛАМОҚ II Сочини тарамоқ. Гул- 
чеҳра.. сочини ювиб, шоналаб турган чоғида, 
ўғил ўрнига кўриб юрган ғози олдига келиб, 
йиқилиб ўлган эди. «Эрали ва Шерали». 

ШОНЛИ Шон-шарафга эга; донг та- 
ратган; шуҳратли. Бугун шонли бинокор- 
ларимизнинг анъанавий байрами. Газетадан. 
Ўзбек халқининг шонли фарзанди Жўрахон 
Усмонов мардлик, жасорат ва қаҳрамонлик 
кўрсатди. Назармат, Жўрлар баланд сай- 
райди. 

ШОП [ф. _aLi | эск. Учи орқага қайрил- 
ган тиғли қилич. [Мингбоиш] Шопу камари- 
ни белида кўриб, бирам қувонди, бирам қу- 
вондики, шопини авайлаб кўзларига келтир- 
ди-да, тўтиё қилиб кўзларига суртди. М. Ис- 
моилий, Фаргона т. о. 

Шоп мўйлов 1) катта, узун мўйлов. У 
Омонтойнинг қадди-қоматига, шоп мўйловига 
қараб, кўзлари яшнаб кетди. С. Аҳмад, Чўл 
шамоллари; 2) узун мўйловли, мўйлови узун 
киши. Ҳайдарга бир шоп мўйлов одам Ҳўлин 
бигиз қилибўқталди. Ю. Шомансур. Қўлини 
шоп қилмоқ Кўлини олдинга чўзиб ўқтал- 


моқ. -Ҳой, сен, — қўлини шоп қилиб, Майнага 
ўшқирди. — Менинг бошимга асилзода эрни 
ўлдириб келдингми? А? Ш. Тошматов, Эрк 
қуши. Жувон тарсаки тортиб юбормоқчи- 
дай қўлини шоп қилиб: «Йўқол!» деди. Н. Кдли- 
чев, Ёронгул. 

ШОПИРИНМОҚ: юраги шопиринмоқ 

Ҳаяжонланмоқ, ҳовлиқмоқ, ҳаприқмоқ. Ан- 
вар Султонали мирзога бояги ваъдани бериб, 
бу хабар билан юраги шопиринган ҳолда уйга 
келди. А. Қодирий, Меҳробдан чаён. Уч ки- 
шидан уч хил гап эшитган Нафисахоннинг 
юраги шопириниб, тинчимай, эртасига са- 
молёт билан Тошкентга келди. Мирмуҳсин, 
Умид. 

ШОПИРМОҚ 1 Идишдаги суюқ овқат 
ёки ичимликни чўмич билан олиб, яна қайта 
қуймоқ (шу ҳаракатни такрорламоқ). Айрон- 
ни шопирмоқ. н Муқимий.. Тўра Соҳибхон- 
дан кечаги мақомни ёлғиз ўқиб беришни 
илтимос қилди, шўрвани шопириб туришни 
ўз гарданига олди. С. Абдулла, Мавлоно Му- 
қимий. -Икки овул орасига ўт ёқиб иси- 
нолмайсан, тоға, — деди Эримбет хотир- 
жамлик билан қимиз шопириб. А. Мухтор, 
Қорақалпоқ қисқаси. 

2 Янчилган ғаллани тепадан тўкиб, 
шамолга тутиб, қипиқ ёки чўп-хаслардан 
тозаламоқ; совурмоқ, шунингдек, пахта, 
шулха, сомон каби нарсаларни курак, пан- 
шаха билан ирғитиб шамоллатмоқ. Буғдой- 
ни шопирмоқ. Шолини шопирмоқ. н Кўз 
илғамас дала оппоқ пахтазор, Ишлаб ҳори- 
гандай сирғилар офтоб. Пахта булутини 
шопириб бир чол, Ҳуритади уни, олтинни, 
шу тоб. Зулфия. 

3 Учирмоқ, тўзитмоқ. Дашнобод боғида 
барглар сарғайиб бўлган, куз шамоллари улар- 
ни шопириб кетган. С. Аҳмад, Ўйлар. Атро- 
фи бир зум жимигандай бўлади-ю, дам ўт- 
май аччиқ изғирин шовуллаб, димиқ айвонга 
ёпирилади-да, ўчоқ олдидаги хас-хашакни 
ҳовли саҳнига шопириб ўйнайди. Р. Раҳмон, 
Меҳр кўзда. 

ШОП-ШАЛОП эск. Амалдорлар тақиб 
юрадиган қилич, ханжар, тўппонча каби 
қуроллар, қурол-аслаҳа. Нонуштадан кейин 
биров эшикни қаттиқ тақиллатди. Комил 
югуриб чиқиб, остонада шоп-шалоп осган 
сержаҳл бир миршабни кўриб, қўрққанидан 
салом беришни ҳам унутиб қўйди. М. Осим, 
Тилсиз гувоҳ. Шу чоқ икки ясовул отда гу- 




сур-гусур қилиб, шоп-шалопларини шарақ- 
латиб, устахона олдига келиб тўхтади. Ж. 
Шарипов, Хоразм. 

ШОССЕ [фр. shaussee < лот. calciata- 
(via) — оҳактош қопланган йўл] Тош те- 
рилган ёки асфальт, бетон ва ш.к. ётқизил- 
ган кенг йўл. Автоматчилар танкларга 
ўтириб олишиб.. катта шоссе йўлга чиқиб 
олишган. Газетадан. 

ШОСУПА [ф. + а. д — катта супа] 

Ҳовли ёки боғ ўртасида бўладиган катта 
супа. Шосупада, ҳовуз бўйида Ёнбошладик 
охири ҳориб, Офтоб кириб кетди уйига, Юл- 
дуз чиқди осмонни ёриб. Ҳ. Шарипов. Шосупа 
устига сувлар сепилган, Атрофига яхши гул- 
лар экилган. «Рустам». 

ШОТЕРАК Пирамидасимон тик ўса- 
диган йирик терак. 

ШОТИ 1 Араванинг ўқи ва ғилдира- 
гидан ташқари юқори қисми. Шотида ўтир- 
ган тўранинг аравакаши отга қамчи ҳам 
урмайди. Ж. Шарипов, Хоразм. 

2 Араванинг от қўшиладиган икки ён 
ёғочи. «Оқтой» анчадан буён яйдов юргани 
учун, арава шотиси остига асти рўпара 
келмай, ўйноқилиб кетаверди. Ҳ. Назир, 
Сўнмас чақмоқлар. 

3 шв. Нарвон. Пўлатжон унинг ишини 
кузатиб турди-да, кейин темир шоти билан 
юқорига кўтарилди. С. Аҳмад, Қадрдон да- 
лалар. 

ШОТИКАПА: шотикапа атлас Хонат- 
ласнинг бир тури. - Чакка сочлари оппоқ 
оқарган.. шотикапа атлас кўйлак кийган 
озғингина Сўнагул кўз олдимга келди, — деди 
Аҳмаджон. А. Мухтор, Давр менинг тақци- 
римда. 

ШОТИР [а. — эпчил, моҳир; ай- 

ёр; ўткир зеҳнли, ақлли] тар. 1 Подшо, хон 
каби олий амалдорлар отини етаклаб, ту- 
тиб юрувчи навкар; жиловдор. Шоҳларнинг 
олдида бўлар шотири, Ёвча бўлар йигитлар- 
нинг ботири. «Равшан». 

2 кест. Бировнинг хизматини югуриб- 
елиб қиладиган хизматкор; югурдак. Сул- 
тон Суллоҳовнинг шотирлари типирчилашиб 
қолишди: бухгалтер Шотурсун Шомирзаев 
бир болани магазинга югуртирди. Т. Али- 
мов, Хиргойи. -Комиссия! — деб хитоб қи- 
либди Ғаниев. Шундан кейин шотирларнинг 
оёғи ерга гпегмай, у ёқ-бу ёқни йиғиштириш- 
га туишшибди. Газетадан. 


3 шв. Хон ёки шоҳни ўтқазиб, кўтариб 
юриладиган махсус ўриндиқ; тахтиравон, 
маофа. Ичкаридан хон кўринди, уни тўрт 
навкар шотирда олиб келарди. Ж. Шарипов, 
Хоразм. 

ШОТЛАНД 1 Шотландиянинг асосий 
аҳолисини ташкил қилувчи халқнинг номи. 
Шотланд халқи. Шотланд миллати. 

2 Шу халқ, миллатга мансуб. Шотланд 
аёли. Шотланд тили. 

ШОТЛАНДКА [р. «шотландская ткань» 
(шотланд газламаси) бирикмасининг қис- 
қарган шакли] Пахта ипидан ёки жун, ипак 
аралаштириб тўқилган рангдор катак-катак 
газмол. 

ШОТЛАНДЛАР Шотландиянинг асо- 
сий аҳолисини ташкил қилувчи халқ, шот- 
ланд халқи. 

ШОТУТ [ф. + а. cj — йирик қизил 
тут] 1 Тут дарахтининг тутгуллилар оиласига 
мансуб тури. Шотут тепасида майкачан 
бўлиб ўтириб олган Аъзамжон шотут еб ту- 
рарди. С. Аҳмад, Уфқ. 

2 Шу дарахтнинг тўқ қизил нордон сер- 
шира шифобахш меваси. 

ШОУ [ингл. show — кўрсатиш, томоша; 
кўрсатмоқ, намойиш қилмоқ] Оммавий то- 
мошабинлар ва тингловчиларга мўлжал- 
ланган дабдабали, телевизион ёки концерт 
эстрада томошаси. 

ШОУ-БИЗНЕС [ингл. show — business] 
Шоу ташкил этиш ва ўтказиш билан боғ- 
лиқ ишбилармонлик фаолияти; шоу таш- 
кил этиш йўли билан даромад топиш. 

ШОФЁР [фр. shauffeur — дастлаб: ўт- 
ёқар, гўлах; кейин: ҳайдовчи < chauffer — 
ўт ёқмоқ, иситмоқ] Автомобиль ҳайдовчи 
шахс. [Мирғиёс:] Кабинаси бўш бўлса ҳам, 
шофёрнинг ёнига ўтирмадим. Р. Азизхўжаев, 
Яшил чайла. 

ШОХ I [ф. j-Li — бутоқ, шох, шохча] 1 
Ўсимлик, дарахт ёки бута танасидан ён- 
верига ўсиб чиққан ўсимта. Дарахтнинг шо- 
хини кесмоқ. н Келди ёз чоғи, Мевалар пиш- 
ди. Олмалар шохи Эгилиб тушди. И. Муслим. 
Ҳа, Қодировга ишларинг тушмабди, сизлар 
дарахтнинг шохида бўлсаларинг, мен баргида 
юраман. Ш. Рашидов, Бўрондан кучли. 

Шох отмоқ Шох чиқармоқ, шохламоқ. 
Капитан бекатга келиб, наъматак олдида 
тўхтади. У катта сададек шох отган. Ў. 
Умарбеков, Ёз ёмғири. 




2 Синиб тушган, кесилган новда, бу- 
тоқ ёки шох-шабба. Шохларни ёқмоқ. н Рах- 
наларига янтоқ ва шох босилган паст девор- 
ли ҳовлиларнинг бузилган уйлари ташқари- 
дан кўриниб турар эди. С. Айний, Куллар. 

ШОХ II [ ф. j-Li — мугуз, шох] Баъзи 
ҳайвонларнинг бошидан ўсиб чиқадиган 
суяксимон қаттиқўсимта; мугуз. [Ҳўкиз] Най- 
задек ўткир шохларини унга тўғршаб.. ху- 
руж қилиб кела бошлади. К. Яшин, Ҳамза. 

Унинг шохи борми? Унинг бошқалар- 
дан нима ортиқлиги бор? Шох ташламоқ 
с.т. 1) оқсоқпаниб юрмоқ, оқсоқламоқ, чў- 
лоқланмоқ; 2) бир томонга оғмоқ, қийшай- 
моқ. Варрак шох ташлади. н Тожихон бир- 
дан шох ташлаб, қаҳқаҳа урди. Мирмуҳсин, 
Югурдак; 3) у ён-бу ёнга эгилиб, ўйинга 
тушмоқ, ўйнамоқ. Ўйинчилар ноз ea эҳтирос 
билан мақомга шох ташлаб, кўзларини сузиб 
ўйнардилар. Ойбек, Навоий; 4) бирор томон- 
га ён босмоқ, беқарорлик қилмоқ. Убайдул- 
лахўжа аълам.. кимдан кўпроқ пора олиш 
ниятида дам у, дам бу томонга шох таиллаб, 
уларни [бойларни] икки ой oeopa қилди. П. 
Турсун, Ўқитувчи. Шохи синмоқ (ёки қай- 
рилмоқ) Бирор ҳолат, даража имконияти- 
дан маҳрум бўлмоқ. [Муаттар:] Бир яланг- 
оёқ Пўлатнинг шохини қайиролмаган йигит 
осмондаги юлдузга қўл чўзса қизиқ бўлар экан. 
Н. Сафаров, Шарқ тонги. Кўявер.. биздан 
олдин ўзининг акасидан шохи синадиган бў- 
либ турибди. Ж. Абдуллахонов, Хонадон. Шо- 
хинг чиқадими? Бирор еринг ортиб қола- 
дими, нима фойда кўрасан? Билдики, хотини 
билан ади-бади айтиша бергани билан шохи 
чиқмайди. Шуҳрат, Жаннат қидирганлар. 

ШОХАЛАК айн. шохилак. 

ШОХАРИҚ Бир неча пайкалга сув бе- 
радиган асосий дала ариғи. -Ҳозирча марза 
текислаб, шохариқ чопяпмиз, — деди Ко- 
милжон Муродовага. И. Раҳим, Ихлос. 

ШОХИЛАК Шўрадошлар оиласига ман- 
суб, шўр ва тақирликда ўсадиган, барги май- 
да ва ширали бута ўсимлиги. 

ШОХЛАМОҚ I Шох, бутоқ чиқармоқ, 
шох отмоқ (ўсимлик ҳақида). Зокир ота ғўза 
шохласа, кўсак кўпаяди, деган фикрга қў- 
шилди, лекин ҳосил ортади, деган фикрни рад 
қилди. А. Қаҳҳор, Қўшчинор чироқлари. Тўрт 
йигит бирдан тўрт тарафга шохлаб кетган, 
қучоққа сиғмайдиган ёнғоқларга чиқиб, узун 


хода билан қарс-қарс қоқа берди. Ойдин, 
Ямоқчи кўчди. 

ШОХЛАМОҚ II Шохи билан сузмоқ. 
Шу топда у рақибини шохлайман деб боши- 
ни тошга урган қўчқорга ўхшайди. Р. Раҳ- 
мон, Меҳр кўзда. 

ШОХЛИ I Поясидан шох ўсиб чиққан; 
сершох. Шохли дарахт. Шохли ғўза. 

ШОХЛИ II Бошида шохи бор. Шохли 
қўйлар. Шохли кийик. Шохли қорамол. 

ШОХОБЧА [ф. <ul_KLi, — ирмоқ, кичик 
сув йўли; тор денгиз қўлтиғи] 1 Катта сув 
йўлидан тарқалган кичик сув йўллари: 
канал, ариқ ва ариқчалар. Канал шохобча- 
си. Ариқдан шохобчалар чиқармоқ. н Хо- 
разм ирригаторлари бу дарёнинг [Амударёнинг] 
қуйи оқимида янги-янги шохобчалар бунёд 
этаётирлар. 3. Сатиев, Туямўйин канали. 

2 кўчма Бир турдаги ташкилот, корхона 
ва ш.к. мажмуи. Темир йўл шохобчсшари. Савдо 
шохобчалари (яна қ. тармоқ). 

ШОХСИЗ I Шохи, бутоғи ёки новдаси 
бўлмаган, шох-шаббаси кесилган. Шохсиз 
dapaxm. 

ШОХСИЗ II Бошида шохи йўқ, тўқол. 
Шохсиз эчки. Шохсиз сигир. 

ШОХ-ШАББА 1 Дарахт ёки бутанинг 
шохлари ҳамда шохлардан иборат қисми. 
Шох-шаббаларни кесмоқ. н Ел кетма-кет 
бўкирар, бунга чидай олмаган шох-ишбба- 
лар қарс-қарс синар, кекса ёғочлар ғийқ- 
ғийқ этиб, ёлвориш овози чиқарар эдилар. А. 
Қодирий, Ўтган кунлар. 

2 Шундай шохлардан иборат ўтин; қу- 
руқ шохчалар. [ Низомжон] Ўзи ғишт қуйиб, 
ўзи девор кўтарди. Тепасига тўсиқ териб, 
шох-шабба бостириб, лўмбоз қўйишга тай- 
ёрлади. С. Аҳмад, Уфқ. 

ШОША-ПИША рвш. Шошилинч ра- 
вишда, шошган ҳолда. Шоша-пиша кийин- 
моқ. н Турсуной.. шоша-пиша кеч қолганлик 
сирини тушунтира бошлади. Н. Фотиҳ, 
Турсуной. Раҳим эса олазарак бўлиб, шоша- 
пиша китобларини халтасига тиқди. Ҳ. 
Назир, Ёнар дарё. 

ШОШИБ-ПИШИБ айн. шоша-пиша. 

Шошиб-пишиб гапирмоқ. н [Алишер] Шошиб- 
пишиб мешкобнинг оғзини очиб, тўйиб-тўйиб 
сувдан ичди, ичди-ю, бирдан кўзи равшан- 
лашиб кетди. М. Осим, Аждодларимиз қис- 
саси. 

ШОШИЛИНЧ 1 сфт. Тезда бажари- 
лиши лозим бўлган; ошиғич. Шошилинч 
буюртма. Шошилинч мажлис. Шошилинч 
иш. Шошилинч телеграмма. Шошилинч тиб- 
бий ёрдам. Иши жуда ҳам шоишлинч эмас. 
н Мен шошилинч бир иш билан Бухорога 
кетяпман.. Мирмуҳсин, Меъмор. 

2 рвш. Шошган ҳолда, шоша-пиша, 
шошиб-пишиб. Ғайратчан Халил ака ҳамма 
ишни ҳам шошилинч қиларди. Ф. Мусажо- 
нов, Ҳиммат. «Наҳотки Аваз бўлса?» деб 
гумонсиради ва калишини оёғига шошилинч 
илиб, ташқарига отилди. С. Сиёев, Ёруғлик. 

3 от Шошиб турилган пайт. Шошилинч- 
да китобимни унутибман. 

ШОШИЛИШ Шошилган, тиғиз ҳолат; 
шошилинч ҳаракат. Шошилишнинг ҳожати 
йўқ. Шошилишда калиши адаш бўлибди. н 
Бу растада минг хил кийимли оломон йўқ, 
шошилиш йўқ, қўлни сиқиб, «бор, барака 
топ»лар ҳам йўқ. Ойбек, Танланган асарлар. 

шошилмоқ айн. шошмоқ. Мунча 
шошиласан ? н Адолат шошилиб, уни [жур- 
нални] варақлай бошлади. С. Зуннунова, Гул- 
хан. Тол шохидаги болалардан бири шоши- 
либ туша бошлади. М. Исмоилий, Фарғона 
т. о. Бедармон бўлишига қарамай, бикаука- 
си билан амакисини кўришга шошиларди. Ж. 
Шарипов, Хоразм. 

ШОШМА(НГ) 1 Шошмоқ фл. буйр. м. 
шакли. -Шошманглар, овқат қилиб юбораман, 
— дея мулозамат кўрсатди кулол.. Мир- 
муҳсин, Меъмор. Шошманг, ойи! Олдин мен 
институтни битирай.. кейин кўз тагига олиб 
юрган қиз бор. «Муштум». 

2 унд. с. Бирор иш, хатти-ҳаракатдан 
тўхтатиш, диққат-эътиборни тортишни бил- 
диради. -Майли, мен борай, — деб пақиримни 
кўтарган эдим, Гулнора «шошманг» деди-ю, 
чопқиллаб уйларига кириб кетди. С. Сиёев, 
Ёруғлик. Вой-бў, иситманг бор-ку! Шошма.. 
ҳозир тузатамиз! Ў. Ҳошимов, Қалбингга 
қулоқ сол. 

ШОШМА-ШОШАР Ишни тез бажа- 
ришга интиладиган, шошиб иш қиладиган; 
шошқалок. Шошма-шошар бола. 

ШОШМА-ШОШАРЛИК Шошиб иш 
қилиш, ишни бажаришда шошиш. Тўғри 
айтасиз. Менинг шошма-шошарлигим қур- 
син.. «Муштум». Фурсат қўлдан бой берил- 
гани учун шошма-шоишрлик бошланади ea 


бунинг натижасида ишлар сифатсиз бажа- 
рилади. Газетадан. 

ШОШМОҚ 1 Эришиш, етиш ва ш.к. 
га сабрсиз интилмоқ; ошиқмоқ. Аваз Ёшул- 
ли билан очилиб гаплашолмади, раиснинг не- 
га шошаётганига ҳам тушунмади. С. Сиёев, 
Аваз. Ёмғир аралаш қор ёғиб турган бўлса 
ҳам, у негадир шошмас эди. С. Зуннунова, 
Янги директор. -Раҳмат, шошиб турибмиз, 
— деди Меливой. Ф. Мусажонов, Нозик ма- 
сала. 

2 Тез, зудлик билан бажармоқ; тез, ил- 
дамлик билан ҳаракат қилмоқ. Одамларнинг 
шошиб юришига қараганда, қорми, ёмғирми 
ёғса керак. Э. Раимов, Ажаб қишлоқ. Шошиб 
хатни ёнидан чиқазиб, қўлига берди. С. Аҳ- 
мад, Уфқ. Заргаров ҳали қаёққа боришини 
билмаса ҳам, шошиб, этикларини кийди. А. 
Мухтор, Бўронларда бордек ҳаловат. 

3 Тўсатдан юз берган иш, ҳодиса ту- 
файли ҳовлиқмоқ, ҳаяжонланмоқ, эсанки- 
рамоқ. Тўсатдан меҳмонлар келиб, шошиб 
қолдим. Шошганда лаббай топилмас. Ма- 
қол. н Қудрат эса болаларнинг гапини 
тинглашини ҳам, атрофдаги бой манзара- 
ларни кўриб олишини ҳам билмай, шоишб 
қолган эди. Ҳ. Назир, Сўнмас чақмоқлар. 

Ақли шошмоқ 1) ҳайрон қолмоқ, ажаб- 
ланмоқ. Кўргазмага келганларнинг у ерда- 
ги экспонатлардан ақли шошади; 2) гангиб 
қолмоқ, нима қилишини билмай қолмоқ. 
Ана шу ерга келганда кўпларнинг боши ган- 
гиб, ақли шоишб қолди. Ҳ. Ғулом, Машъал. 
Шошма ҳали ёки шошмай тур Қараб тур 
ҳали, мендан кўрасан (дўқ, пўписа). Шош- 
ма ҳали, пешонангдан отиб, ерга чўзилтир- 
масам, одам боласи эмасман. Ойбек, Тан- 
ланган асарлар. Сен ўзбошимчани акамга ай- 
тиб, адабингни бердириб қўймасамми, сен 
этаксиз, шошмай тур.. К. Яшин, Ҳамза. 

ШОШҚАЛОҚ айн. шошма-шошар. Э, 
мунча шошқалоқсан. Ҳали Назарбой ҳам 
шолғом, турп сепгани йўқ. Э. Раимов, Ажаб 
қишлоқ. Уст-боши лой, юз-кўзи қурум, 
жулдур, шошқалоқ одамлар бир-бирини та- 
нимас, гст қотгани вақти йўқ эди. А. Мух- 
тор, Чинор. 

ШОШҚАЛОҚЛАМОҚ кам қўлл. Шо- 
шиб ҳаракат қилмоқ, шошиб қолмоқ, шош- 
моқ. 

ШОШҚАЛОКЛИК Шошма-шошарлик 
қилиш, шошиш. Ўқитувчи тажанглик, қў- 




поллик, шошқалоқлик, бесабрлик каби но- 
матлуб сифатлардан бутунлай мусаффо 
бўлиши шарт. Р. Усмонов, Одобнома. Ҳали 
ўринларини йиғиштириб улгурмаган жангчи- 
ларнинг ҳаракатида шошқалоқлик кўринди. 
Шуҳрат, Шинелли йиллар. 

ттто ттт қин т Шошиб, тез ҳаракат қи- 
ладиган; бирор томонга ошиқаётган; шо- 
шаётган. Шўх қизлардай қанча шошқин бўл- 
санг-да, Кирибдурсан меҳнат аҳлин қўлига. 
Ғайратий. Тез оқар шошқин дарёнинг.. соҳил 
бўйларидаги дарахтларнинг сарв қомати 
аста-секин кўрина бошлади, тонг эндигина 
ёришаётган эди. А. Раҳмат, Эллик бир ба- 
ҳодир. 

2 айн. шошилинч Т. Эшикдаги шарпани 
уйдагилар сезди шекилли, девор орқасидан 
шошқин ҳаракатлар, оёқ товушлари, гап- 
сўзлар эшитилди. Ҳ. Ғулом, Тошкентликлар. 

ШОШҚИНЛИК Шошқин ҳаракат, шо- 
шиш. Унинг одимларида шошқинлик йўқ 
эди. М. Исмоилий, Фарғона т. о. 

шошқоқ с.т. кам қўлл. Шошма- 
шошар, шошқалоқ. 

ШОЯД(КИ) [ф. — эҳтимол, бал- 

ки; зора, кошки] мод. с. Хоҳиш-истак бил- 
диради; қани энди, зора, кошки. Шояд, у 
келиб қолса! н Шояд, ўйлаганларининг чап- 
паси чиқса; шояд, севгилиси нажот йўлини 
топиб келган бўлса? Ҳ. Ғулом, Тошкент- 
ликлар. Сиз иштоблик билан Ғуломжонга 
хабар қилинг, шояд, тадбирини топса.. М. 
Исмоилий, Фарғона т. о. 

ШОҚУЛ [а. J>sLi — ипга боғлаб осил- 
тирилган қўрғошин соққа < ҳинд. Jj>L±i 
(сахул) — айни маънода] Бинокорликда: 
девор, устун ва ш.к. нинг тик (вертикал) 
ҳолатини аниқлаш учун ишлатиладиган, бир 
учига тош боғланган ипдан иборат асбоб; 
шовун. Солланганда шоқулнинг ипи, Уюм- 
уюм ғиштлар ётганда, Мен кўраман бар- 
часини ҳув — «Ўн иккилар» аҳди-шссхтини! 
М. Али. 

ШОҲ [ф. aLi — подшоҳ] 1 айн. подшо(ҳ). 
Эрон шоҳи (тар.). Шоҳнинг қизи. н Шоҳ 
боласига — юрт ва сипоҳ, дарвеш боласига 
масжиду хонақоҳ керак. Ойбек, Навоий. 
Ўйлама, ўлгунча ҳар ким бу разолатда ке- 
тар, Шоҳлар бир кун гадо, бир кун гадо 
шаҳзоддур. Ҳамза. 

2 Шахмат ўйинида: энг асосий фигура. 
Бир вақтнинг ўзида рақиб шоҳига ва дона- 


ларидан бирига ҳужум қилиш икки ёқлама 
зарбанинг энг кўп учрайдиган хилидир. М. 
Муҳиддинов, Шахмат. 

3 Шахмат ўйинида: бирор дона билан 
бевосита рақибнинг шоҳига қилинадиган 
ҳужум; кишт. Шоҳ берибмот қилмоқ. н Мир- 
за Муҳиддин қалтис бир шоҳ бериб, Мух- 
торхон ўйланиб қолди. А. Қаҳҳор, Сароб. 

4 с.т. Қарта ўйинида: тождор чол расми 
тасвирланган, куч жиҳатидан туздан кейин 
турадиган қарта. 

5 кўчма Нарса ёки кимсаларнинг энг 
яхшиси, сараси. Қушлар шоҳи — бургут. н 
Неча юзлаб таомлар орасида палов миллий 
пазандаликнинг шоҳ таоми ҳисобланади. К. 
Маҳмудов, Ўзбек тансиқтаомлари. Шоҳқиз, 
шакар қиз, қизларнинг гули, Қошларингни 
кўрсатгил, мен унинг қули. С. Айний, Дохун- 
да. Бир юлдуздир етти кўкда — фалакда, 
Коинотнинг машъалига ўхшатдим. У, дунёга 
тақдим қилди шоҳ асар, Мен ҳам унга шу 
достонни яратдим. М. Шайхзода. 

6 Баъзи сўз бирикмалари таркибида 
«бош», «асосий», «катта» деган маъноларни 
билдиради (бундай сўз бирикмаларининг 
баъзилари қўшма сўзга айланган ва айлан- 
моқца). Шоҳ кўча. Шоҳ бекат. н Сирдарё 
тўсилиб, шоҳ тўғон қурилди. Газетадан. 

ШОҲАНШОҲ [ф. aLi3_il_i — улуғ шоҳ; 
шоҳдарнинг шоҳи] Эрон шоҳининг унвони 
ва шу унвонга эга бўлган шахс. Ул улуғ шав- 
катли шоҳаншоҳ кечаси муҳим давлат иши 
билан машғул бўлиб, энди ухламоққа майл 
бўлдилар. М. Жўрабоев, М. Б. мартабаси. 

ШОҲБАЙТ [ф. + а. i>Li — ғазал ёки 
қасиданинг муаллиф кўрсатилган байти] 
Чуқур мазмунли, юқори санъатли, диққат- 
ни жалб қилувчи байт (шеър). Авазнинг 
қулоғига унинг гапи кирмас, у тарсаки 
егандек, шайх Саъдийнинг шоҳбайтига ти- 
килибўтирарди. С. Сиёев, Ёруғлик. 

ШОҲИ [ф. ^y-iLi — шоҳларга мансуб] айн. 
шойи. Сен ухлайсан, аммо Марғилон Сенга 
атаб тўқийди шоҳи. Ё. Мирзо. Анвар Мурод.. 
шоҳи пардаларни кўтарди. Ойбек, Нур қи- 
дириб. Уялди-ю, ҳеч гап айтмайин, Уйга қа- 
раб секин қўзгалди, Сув бўйида, ойдинда ма- 
йин Битта шоҳи рўмолча қолди. Ҳ. Олимжон. 

ШОҲИД [а. j_j>Li — гувоҳ; кузатувчи] 
Бирор иш, воқеа, хатти-ҳаракатда бевоси- 
та иштирок этган, қатнашган ёки уни кўр- 
ган шахс; гувоҳ. Йўқ.. исбот учун виждоним- 

дан бошқа шоҳидим йўқ! \ деди Отабек]. А. Қо- 
дирий, Ўтган кунлар. -Менда ҳен қандай гу- 
воҳ йўқ! Шоҳидим бор! — Ғуломжон томоғи 
қирилиб, ранги ўтб, бўзариб гапирди. М. Ис- 
моилий, Фарғона т. о. Куштгирий шошиб- 
пишиб, ўзи шоҳид бўлган воқеалардан гапи- 
риб берди. М. Осим, Сеҳрли сўз. 
шоҳидлик айн. гувоҳлик. 

Шоҳидлик бермоқ Кўрган-билган воқеа- 
ҳодисалар ҳақида хабар, маълумот бермоқ, 
гувоҳлик бермоқ. Тарихчи Хондамир шоҳид- 
лик берганидек.. Амир (яъни Навоий) болалик 
давридан ҳаётининг охиригача файзли ва 
баракали вақтининг кўп қисмини илм ва камол 
таҳсилига сарф қилди. «Фан ва турмуш». 

шоҳичи айн. шойифуруш. Зиё шоҳи- 
чи, эрталабки чойни ичиб борарман, деган 
эди, биз унинг билан ҳам тўй кенгашларини 
қиламиз. А. Қодирий, Ўтган кунлар. 

ШОҲЛИК 1 Шоҳнинг мансаби, мав- 
қеи. Ҳаддан ошиб кетди кўрган меҳнатим, 
Қўлдан кетди бари шоҳлик, давлатим. «Рус- 
тамхон». 

2 Шоҳнинг қўл остидаги давлат, мам- 
лакат, эл-юрт. 

ШОҲНИШИН [ф. А |.7. - фахрий 

жой, ўрин; болохона] эск. Подшо, хон каби 
олий ҳукмдор ўтирадиган, унинг тахти қў- 
йилган хона. Бу дарвозадан хоннинг ўзи юр- 
мас, чунки унинг ҳарамга кирадиган йўли ўз 
маҳкамаси ва шоҳниишн орқали эди. А. Қо- 
дирий, Меҳробдан чаён. 

ШОҲНОМА [ф. — шоҳҳақидаги 

асар] 1 (Ш — катта ) Форс шоири Фирдав- 
сийнинг қадимги шоҳлар тарихига бағиш- 
ланган йирик достонининг номи. 

2 Умуман, кўпинча, йирик бадиий, шеъ- 
рий асар. Ҳаётимиз ҳали минг шоҳномалар 
бўлади. Ғ. Ғулом. 

ШОҲОНА [ф. 4д1_л1д, — подшоҳларча, 
подшоҳга оид; виқорли; ҳашаматли] 1 Под- 
шоларга хос, шоҳларда бўладиган; олий 
даражадаги, жуда яхши. Шоҳона кийим. Шо- 
ҳона жиҳоз. Шоҳона кийинмоқ. Шоҳона яша- 
моқ. н Бутун мажлисни [Ҳусайн Бойқаро] 
ўзининг шоҳона зиёфатига таклиф этди. 
Ойбек, Навоий. Шу орада тиктирди ўзига 
либос, Бир либоски, шоҳона, шоҳ қизига хос! 
Шуҳрат. Ўзига ўзи зеҳн солиб, шоҳона қадам 
билан залга қараб юрди. Ш. Холмирзаев, 
Оғир тош кўчса. 


2 кўчма Дабдабали, хашаматли. Пулин- 
гиз сандиққа сиғмаётган бўлса, каминага 
беринг, мен ўзим шоҳона уй-жой қурдириб 
бераман. О. Ёқубов, Диёнат. Мана шу янги 
иморатда дабдаба билан шоҳона тўй бер- 
моқчи бўлиб, чор томонга чопар чоптирди. 
«Муштум». 

3 кўчма Энг йирик ва энг яхши, олам- 
шумул. Космосга биринчи одамнинг.. парвоз 
қилиши кишилар ижодий меҳнатининг шоҳо- 
на самараси бўлди. Газетадан. Унинг [Пуш- 
киннинг] шоҳона асарлари яна кўплаб янги 
санъат дурдоналарини яратишга асос бўлди. 
Газетадан. 

ШОҲРОҲ [ф. dI — катта, бош йўл] 
кт. Катта йўл, бош йўл. 

ШОҲСУПА айн. шосупа. Шоҳсупага оқ- 
шом нафасин Сув бўйидан урарди райҳон. 
Шукрулло. Булар [меҳмонлар] кириши билан 
ойдинда шоҳсупадан барваста бир одам 
қўзғалиб: -Хуш келибсизлар, — деди. А. Мух- 
тор, Чинор. 

ШОҲТУТ айн. шотут. Шоҳтут қиёмин 
бир тотиб кўрсанг, Ажиб мўъжиза экан-ку, 
дерсан. Шуҳрат. 

ШПАКЛЁВКА, шпатлёвка [р. < нем. 
Spatel < итал. spatola — рассом ва аптека- 
чининг куракчаси < лот. spatha — курак, 
қилич] Бўяш олдидан тешик-ёриқларни, 
ботиқларни беркитиш учун ишлатиладиган 
хамирсимон махсус қоришма. Шпаклёвка 
сурмоқ. 

Шпаклёвка қилмоқ Тешик-ёриқларни 
шундай қоришма (шпаклёвка) суриб бер- 
китмок, текисламоқ. 

ШПАЛ [р. шпала < нем. Spale — зина 
поғонаси; узун, ясси хода ёки голл. spalk — 
тирговуч, тиргак] Темир йўл кўтармасига 
кўндаланг ётқизиладиган ва рельслар учун 
таянч вазифасини ўтайдиган, ёғоч, темир 
ёки темир-бетондан тайёрланган чорқир- 
ра тўсин. Гудрон суркалган дарахт ёнмайди, у 
сингдирилган темир йўл шпаллари эса чири- 
майди. Газетадан. 

ШПАНКА [р. < пол. hiszpan — испан, 
испаниялик] Раънодошлар оиласининг олча 
туркумига мансуб, меваси йирик, тўқ қизил 
оддий олча нави. 

ШПАРГАЛКА [р. < пол. szpargalka — эски, 
ёзиб ташланган қоғоз < лот. sparganum — 
йўргак] Имтиҳон вақтида ўқувчи, ўқи- 
тувчига билдирмай, яширинча фойдала- 





надиган, жавоблар ёзилган қоғоз. Розия им- 
тиҳон пайтларида бўлган қизиқ-қизиқ во- 
қеаларни, шпаргалка ишлатиб қўлга тушиб 
қолаёзганини кула-кула гапириб берди. О. 
Ёқубов, Тилла узук. 

ШПАТ [пол. szpat < нем. Spat] мин. 
Ишқорий ва ишқорий-ер металлар туз- 
ларининг изоморф аралашмасидан иборат 
минералларнинг умумий номи. Ернинг уст- 
ки қатлами — литосфера ҳар хил бирик- 
малардан иборат бўлиб, тоғ шпати, кварц 
каби минераллардан ташкил топган. М. Ба- 
ҳодиров, Тупроқшуносликдан амалий маш- 
ғулотлар. 

ШПАТЕЛЬ [нем. Spatel — рассом ва 
аптекачининг куракчаси < лот. spatha — 
курак, қилич] 1 махс. Замазка ёки шпак- 
лёвка суртиб текислаш учун ишлатиладиган, 
ясси куракча шаклидаги асбоб. 

2 тиб. Танглайни кўриш учун ишла- 
тиладиган, ясси куракча ёки ясси таёқча 
шаклидаги металл асбоб. Оғиз бўшлиғини 
қараш учун оғизни катта очиб, тилни ҳар 
томонга ўгириб, қошиқ банди ёки шпателъ 
билан тилни босиб қаралади. Н. Исмоилов, 
Касалларни парвариш қилиш. 

ШПИЛЬКА [пол. szpilka < нем. Spill — 
бино томининг нинасимон учи; вертикал 
чиғир] 1 Сочга тўғнаб қўйиладиган айриси- 
мон буюм. Суяк итилъка. 

2 с.т. Хотин-қизлар туфлисининг би- 
гизсимон пошнаси ва шундай пошнали 
туфли. 

ШПИНДЕЛЛИ Шпиндели бор, шпин- 
делларга эга. Горизонтал шпинделли пахта 
териш машинаси. 

ШПИНДЕЛЬ [нем. Spindel — урчуқ, дук, 
йиг] тех. 1 Металл кесиш станогининг ай- 
ланувчи вали; унга асбоб (фреза, парма, 
жилвиртош ва б.) ёки ишлов бериладиган 
буюм маҳкамланади. 

2 Пахта териш машинасининг конус 
ёки цилиндр шаклидаги иш органи. н 
Механик усул билан пахта терилганда, 
вертикал ёки горизонтал шпинделлардан 
фойдаланилади. Қ. Зокиров, Мўл-кўлчилик 
учун. 

3 Ип йигирувчи машинанинг дуги; йиг. 

ШПИОН [нем. Spion < spahen — кузат- 

моқ, таъқиб қилмоқ; айғоқчилик қилмоқ] 
1 Давлатга оид ва ҳарбий сирларни махфий 
равишда билиб, ўғирлаб олиб, бошқа мам- 


лакатга, душман томонга етказувчи шахс; 
жосус. 

2 с.т. Шпионга хос иш тутувчи, хатти- 
ҳаракат қилувчи. Кўряпсизми, итион ўлгур- 
ни? Шунга эҳтиёт бўлинг. Шум кампирнинг 
агенти у. С. Аҳмад, Келинлар қўзғолони. 

ШПИОНЛИК Шпионга хос иш, хатти- 
ҳаракат. Шпионлик билан шуғулланмоқ. 

ШПОНКА [пол. szponka < нем. Spon — 
пона; майда тараша] тех. Машина ва меха- 
низмларда: деталларни бириктирувчи қисм. 

ШПОР, шпора [нем. Sporn — туртки, 
ниқташ < sporen — оёқ билан ниқтамоқ 
(отни)] Отлиқ харбийларда: отни қисташ 
учун хизмат қиладиган, этик пошнаси ор- 
қасига бириктириб қўйиладиган ғилдирак- 
чали темир асбоб. Конвойлар отларнинг би- 
қинларига шпорларини қадашди. М. Исмои- 
лий, Фарғона т. о. Майна совуқ еган оёқлари- 
ни ўйнатган эди, хром этигидаги иторлар 
шиқиллаб кетди. Ш. Тошматов, Эрк қуши. 

ШПОРЛИ Шпор ўрнатилган, шпор та- 
қилган. Ҳоким қўл қовуштириб турган одам- 
ларни кўрмагандек, тўғри шосупага борди- 
да, бахмал кўрпа солиниб, парёстиқлар уйил- 
ган тўрга иторли этиги билан чиқиб ўтирди. 
М. Исмоилий, Фарғона т. о. 

ШПРИЦ [нем. Spritze < spritzen — сеп- 
моқ, пуркамоқ] Даражаларга бўлинган ши- 
ша ёки металл цилиндр ҳамда поршендан 
иборат асбоб (организмнинг тўқима ва бўш- 
лиқларига киритиладиган ковак нина ёки 
катетер орқали дори юбориш ёки суюқлик 
тортиб олигцца қўлланади). Шприцнинг иг- 
наси. н Гулноз шприцга аллақандай суюқ 
дори солиб кирди ва укол қилиш учун бемор- 
га яқинлашди. Ҳ. Ғулом, Тошкентликлар. 

ШРИФТ | нем. Schrift — ёзув, ёзиш; 
ҳарф < schreiben — ёзмоқ] Ҳарф териш ма- 
шиналарида матнлар териш учун мўлжал- 
ланган босмахона литерлари (ҳарфлари). 
Йирик шрифт. Kypcue шрифт. Шрифт тер- 
моқ. 

ШТАБ [нем. Stab — подшолик аломати 
бўлган асо, ҳасса; ҳарбий қароргоҳ] 1 Ҳар- 
бий қисмларни бошқарувчи асосий орган. 
Бош штаб. Полк штаби. Дивизия штаби. н 
Капитан, асирни штабга элтиш ҳақида буй- 
руқ бериб жўнади. А. Қаҳҳор, Олтин юлдуз. 
Кенгаш борар ҳарбий штабда, Қайнамоқда иш 
булоқ-булоқ. Ҳ. Пўлат. Биз энди дарҳол бош 
штаб ҳузуридаги ҳарбий кенгаш қарорларини 




амалга оишришимиз лозим. К. Яшин, Гене- 
рал Раҳимов. 

2 кўчма Умуман, раҳбарлик органи. 
Агросаноат бирлашмаси и/табига келганлар- 
нинг ҳасратларидан тутун чиқаётгандек эди. 
«Муштум». Йигитали ҳам факулътет штаб 
бошлиғи сифатида Сирдарёга жўнади. Д. Ну- 
рий, Осмон устуни. 

ШТАБ-КВАРТИРА [штаб + квартира] 
Ҳарбий штаб ўрнашган жой, штаб қарор- 
гоҳи. Кечқурун соат 19 да Юръев Ильичёв- 
ка қишлоғидаги штаб-квартирада кенгаш 
чақирди. И. Раҳим, Чин муҳаббат. 

ШТАМП [ нем. Stampfe < шпал. stampa 
— муҳр] 1 Муҳрнинг одатда тўғри бурчакли 
тури, унда муассаса номи, манзили ва б. 
кўрсатилган бўлади. Унинг ичидаги иккига 
букланган қоғознинг юқорисида.. журналнинг 
штампи бўлиб, остига «ўртоқ Cauduii» деб 
ёзилган эди. А. Қаҳҳор, Сароб. 

2 Турли материаллар (металл, пласт- 
масса ва б.) га босим билан ишлов бериб, 
муайян шаклдаги буюмлар тайёрлаш учун 
мўлжалланган асбоб. Пленум.. штамп ва 
асбобларни алмаштириш, ишлаб чиқарила- 
ётган маҳсулот сифатини ошириш.. юзаси- 
дан аниқ вазифаларни белгилади. Газетадан. 
Биз штамп усулида деталъ ишлашни йўлга 
қўйгандик, қиринди анча камайди. Газетадан. 

3 кўчма Ишлатилавериб сийқаси чиқ- 
қан, тайёр намуна, бир қолипдаги гап ёки 
ибора; шаблон. Адабий штамп. н У газета 
саҳифаларида шаблон ва штампга йўл қўй- 
маслик зарурлигини айтади. Газетадан. Нутқ- 
нинг нсихофизиологик, информатив ва штамп 
шакллари оғзаки нутқ учун ҳам, ёзма нутқ 
учун ҳам хосдир. «ЎТА». 

ШТАМПЛАМОҚ 1 Штамп босмоқ. 
Хатларни штампламоқ. 

2 тех. Штамповка йўли билан бирор 
нарса тайёрламоқ. Деталларни штампламоқ. 

ШТАМПОВКА, штамплаш 1 Штамп 
воситасида буюм ёки деталь тайёрлаш; 
штамплаш. Штамповка қилинган буюмлар. 
Штамповка станоги. 

2 Штамп воситасида тайёрланган буюм. 
Машинасозлик саноатида қуймалар, штам- 
повкалар ишлаб чиқарадиган корхоналарни 
ихтисослаштириш. Газетадан. 

ШТАМПОВКАЧИ Штамп воситасида 
буюм тайёрловчи, штамповка қилувчи иш- 
чи, мутахассис. Қосимжон ҳозир улкан кор- 


хонанинг уста штамповкачиси ҳисобланади. 
Газетадан. 

ШТАНГА [нем. Stange — узун таёқ(ча), 
хода] 1 Тахминан икки метрли металл таёқ 
ва унинг икки учига ўрнатилган маълум 
оғирликдаги дисклардан иборат, кўтариб 
куч синашда қўлланадиган спорт анжоми. 
Узоқ вақт стадион спортчилар билан гав- 
жум бўлади. Бири иипанга кўтаради, ик- 
кинчиси диск улоқтиради. Газетадан. Диск, 
штанга, турник сингари инвентарларни еб 
бўлмаса, ичиб бўлмаса! «Муштум». 

2 Футбол, хоккей ва ш.к. дарвозасининг 
тепа ва ён ёғочлари. Тўп иипангага тегди. 

3 Машина, механизмларда металл ғўла- 
дан иборат қисм, деталь. 

ШТАНГАЧИ Штанга кўтариш билан 
шуғулланувчи спортчи. Ер юзидаги энг кучли 
штангачи Алексеев бу сафар ҳам инсон им- 
кониятлари нақадар катталигини яна бир 
бор намойиш қилди. Газетадан. 

ШТАНГЕНЦИРКУЛЬ Stangen- 

zirkel] Деталлар ва уларнинг қисмларини 
(эни, бўйи ва қалинлигини) ўлчайдиган ас- 
боб. 

ШТАПЕЛЬ [нем. Stapel — пахта толаси] 
Қисқа толали сунъий ёки синтетик ипдан 
тўқилган газлама. Майдонда одам қанчалик 
кўп бўлса ҳам, оқ йўлли штапелъ кўйлак 
кийган Гавҳарни Маҳкам жуда узоқдан 
ажратди. П. Қодиров, Уч илдиз. Аввалги 
линтер naxma кўрпа-ёстиқдан бошқасига 
ярамасди. Ҳозиргисидан штапелъ тўқиляп- 
ти. Газетадан. 

ШТАТ I [нем. Staat — давлат; бошқарув 
< лот. status — ҳолат, хосса; бойлик] АҚШ, 
Бразилия, Мексика, Венесуэла, Нигерия ва 
б. баъзи федератив давлатларда: федерация 
таркибига кирувчи ва маълум даражада ўз- 
ўзини идора қилиш ҳуқуқига эга бўлган 
давлат маъмурий-ҳудудий бирлиги. АҚШнинг 
Калифорния штати. Ҳиндистоннинг Мадрас 
штати. 

ШТАТ II [нем. Staat] Корхона, муасса- 
са, ташкилот ходимларининг доимий, бар- 
қарор шахсий таркиби, уларнинг лавозим 
ва маошлари кўрсатилган рўйхати. Штатни 
қисқартириш. Штатдаги инженер. н -Та- 
белчилик штати керакми? — сўради раис 
бригадирдан. Газетадан. Штатни қисқар- 
тириш орқали тежалган бир неча минг сўм 
кўзга кўриняпти.. «Ўзбекистон қўриқлари». 





Тортмадан папкага солиб қўйилган иипат 
рўйхсппини олдим. Газетадан. 

ШТАТИВ [нем. Stativ < лот. stativus — 
тик турувчи] 1 Турли асбоб, кимёвий идиш 
ва ш.к. ни муайян вазиятда тутиб туради- 
ган мослама. Микроскоп штативи. Колбани 
штативга ўрнатиш. 

2 Фото- ва киноаппаратлар ёки аст- 
рономик, геодезик асбоблар ўрнатиладиган 
йиғма асбоб; учоёқ. 

ШТАТСИЗ Бирор муассаса штатида 
бўлмаган ёки штатда ҳисобланмайдиган. 
Штатсиз мухбир. Штатсиз лектор. н 
Штатсиз бўлимлар ўз ишини жамоатчилик 
асосида олиб боряпти. Газетадан. 

ШТЕМПЕЛЬ [нем. Stempel — муҳр, 
тамға] Тамға босадиган асбоб, муҳр; шун- 
дай предметнинг изи. Почта штемпели. 
Штемпель босмоқ. 

ШТИК [р. ihtbik < пол. sztych — тиғли 
совуқ қурол] Милтиқ стволи учига ўрна- 
тилган қиррали найза. Штик санчмоқ. н 
Унинг ўнг кифти ёнида тиккайиб турган 
қиррали штик Эргашнинг кўзига чақмоқдай 
кўринди. А. Мухтор, Опа-сингиллар. 

ШТОРМ [голл. storm — бўрон, кучли 
шамол] Довул, пўртана. Беш балли шторм. 
Шторм сигнали. 

ШТРАФ [нем. Strafe — жазо, жазолаш; 
пул жаримаси] қ. жарима. Штраф қилмоқ 
(солмоқ). Штраф тўламоқ. н -Жуда шаф- 
қатсиз одамлар-да, бу инспекторлар, — деб 
нолиди йигит бехавотир жойга етиб олгач, 
— қўлга тушсанг, штраф тўлаш билан қу- 
тулмайсан. Кира қиляпсан, деб молияга ёзиб 
беришдан ҳам тоймайди булар. С. Анорбоев, 
Оқсой. 

ШТРЕЙКБРЕХЕР [нем. Streikbrecher - 
иш ташлашни издан чиқарувчи, бузувчи] 
Иш ташлаш вақтида ишни давом эттириб, 
забастовкачилар манфаатига хоинлик қила- 
диган шахс. 

ШТРИХ [нем. Strich — чизиқ, линия] 1 
Қоғозга туширилган ингичка чизиқ. Оппоқ 
қоғозлар сатҳида штрих кетидан штрихлар, 
юмалоқ, конус, цилиндр шаклидаги қиёфалар 
стол устида сочилиб ётибди. Газетадан. 

2 кўчма Бирор предмет ёки нарсадаги 
алоҳида хусусият, ўзига хос нозик томон. 
Актёрлар ҳам ўз ролларига ижодий ёндаш- 
ганлар.. образларни комик штрихлар ёрдами- 
да тўлдирганлар. А. Акбаров, Ёр-ёр. 


ШТУРВАЛ [голл. stuurwiel < stuur — руль 
+ wiel — ғилдирак] Кема, самолёт ва б. тур- 
ли хил машиналарнинг ҳаракатини бош- 
қарадиган руль. Мастура, иипурвалга ўти- 
риб, «оқ олтин» денгизига шўнғиди. Б. Фай- 
зиев, Ойдин кеча. У [ Жерар ] ярим ойдай 
ялтираб турган штурвалга қўлини қўйиб, 
рўпарасидаги сон-саноқсиз лампа.. ва ци- 
ферблатларнинг кўк, қизил, бинафша шуъ- 
лаларига тикилиб ўтирибди. А. Мухтор, Қа- 
ноти синган орзу. 

ШТУРВАЛЧИ Штурвални бошқарувчи 
шахс. 

ШТУРМ [нем. Sturm — қаттиқ ҳужум] 1 
Душман истеҳкомига ёки таянч нуқтасига 
қилинган шидцатли ҳужум. Ҳалъани штурм 
билан эгалламоқ. н Шиддатли штурм на- 
тижасида душман мудофаа марраларидан 
қувиб чиқарилди. Н. Сафаров, Жангчи шоир. 

2 кўчма Бирор мақсадга эришиш учун 
шиддатли ҳаракат, интилиш. Алъпинистлар 
чўққини штурм билан эгалладилар. н Пах- 
та фронтида қаттиқ иипурм бошлаш керак. 
Газетадан. Завод ва фабрикаларимиз, қури- 
лиш ва транспортларимизда баъзан ойнинг 
сўнгги декадаси штурм кунларига айланиб 
кетади. Газетадан. 

ШТУРМАН [голл. stuurman — рулни 
бошқарувчи < stuur — руль + man — одам, 
киши] 1 Кема ва самолётларни энг муво- 
фиқ йўл танлаб, бошқариб борувчи мута- 
хассис. Учувчилар, иипурманлар хонасида, 
учиш хонасида диққинафас бўлиб ўтириша- 
ди. Газетадан. 

2 кўчма Машина ва ш.к. механизмларни 
бошқарувчи шахс. «Зангори кема» штурмани 
Эргашхон Турғунова ўз машинасининг бун- 
керидан 140 тоннага яқин naxma тўкиб, 
умумий меҳнат ғалабасига ўз ҳиссасини 
қўшади. Газетадан. 

ШТУРМБОЗЛИК айн. штурмчилик. 

Айрим корхоналар ойлик режаларини ошириб 
адо этяптилар. Лекин бунга штурмбозлик.. 
эвазига эришилмоқда. Газетадан. 

ШТУРМОВИК [«штурм 1» с. дан] 1 Унча 
катта бўлмаган баландликдан ердаги ни- 
шонларга ҳужум қилувчи жанговар самолёт; 
шундай самолёт учувчиси. Командирнинг ҳа- 
вода берган буйруғи билан Йўлдошнинг штур- 
мовиклар звеноси эскадрилъянинг бошқа ukku 
звеноси ўртасидаги позицияни эгаллади. Ҳ. 
Ғулом, Тошкентликлар. 






2 тар. Фашистлар Германиясида: ҳар- 
бийлаштирилган нацистлар ташкилотининг 
аъзоси. 

ШТУРМЧИ Штурм қилувчи (тўғри ва 
кўчма маънода). Штурмчи самолёт. н 
Штурмчилар ҳаммадан илгари Берлинга 
бостириб бордилар. Т. Рустамов, Мангу жа- 
сорат. Космоснинг навбатдаги штурмчи аза- 
матлари орасида врач ҳам борлиги биз учун 
беҳад қувончлидир. Газетадан. 

ШТУРМЧИЛИК Иш режасини бажа- 
ришда орқада қолиб, муддат оз қолганда, 
режани бажариш учун шошилинч равишда 
ишга ташланиш; штурмбозлик. Заводларни 
кварталлар бўйича бир текис иш билан 
таъминламасликка барҳам бериш, йилнинг 
охирида штурмчиликни тугатиш зарур. 
Газетадан. 

ШУ кўрс. олм. 1 Сўзловчига яқин, унинг 
кўз ўнгидаги нарсани ёки кимсани кўрса- 
тиш учун хизмат қилади. Шу нарса. Менга 
шу китоб керак. Ташаббусни шу бригада 
бошлаб берди. Мана шу жойдан кесинг. Мен- 
га шу ер маъқул. Ҳикоянинг шу ерига келганда, 
гап бўлинди. Сиз шу ерда қолинг. Канал шу 
ердан бошланган. Сиз шу ерликмисиз? 

Шу атрофда Унчалик узоқ бўлмаган 
жойда; яқин орада, яқин ўртада. Шу атроф- 
да қудуқ борми? Болалар шу атрофда эди. 
Шу орада (ёки ўртада) 1) яқин муддат ора- 
сида, айни вақтда. Шу орада раис келиб қол- 
ди. Шу орада тўй ҳам бўлиб ўтди; 2) яқин 
орада, яқин жойда, унчалик узоқ бўлмаган 
жойда. Сигирингни шу орада ўтлатиб юр! 
Кетмонни шу орада қолдирган эдим. Шу 
ўртада сув борми? н Шу ўртада бирдан.. 
хўжайин бориб қолдилар. Ойбек, Танланган 
асарлар. 

2 «Пайт», «вақт», «он», «дам» каби сўз- 
лар билан келганда, сўз бораётган нарса, 
воқеа, ҳодиса ва ш.к. нинг бошқаси билан 
айни вақтда, бир вақтда содир бўлганлиги- 
ни ифодалайди. Шу чоққача. Шу пайтгача. 
Шу вақтгача. Шу дамгача. Шу маҳалгача. 
Режани шу ой бўлмасаям, янаги ойда ба- 
жарамиз. Шу пайтда от кишнаб юборди. Шу 
вақтда хўроз қичқирди. Шу онда бир киши 
кириб келди. н Нақ шу паллада дарвозадан 
катта қора сигир шаталоқ отиб, орқасида 
бир кишини суриб кирди. Ойбек, Танланган 
асарлар. Шу онда ичкаридан ўз хотинининг 
товуши эшитилди. А. Қаҳҳор, Майиз емаган 


хотин. Искандаровнинг шу пайтгача разм 
солмаганини қаранг-а. С. Аҳмад, Лаъли Ба- 
дахшон. 

Шунда 1) ушбу ерда, бу жойда. Билсанг: 
уйим шаҳарда, Келдим сенга саҳарда, Юр, хўп 
десанг агарда, Ё шунда қоласанму? Э. Во- 
ҳидов; 2) у ҳолда, шундай ҳолда, шундай 
пайтда. Печка қурайлик, уй шунда исийди. 

3 Ўзи бирикиб келган сўз билдирган 
шахс, нарса, вақт ва ш.к. ни алоҳида қайд 
этади, таъкидлайди. Нима иш бўлганини шу 
одам билади. Шу қиш жуда совуқ келди. Пах- 
та плани шу бу йил ҳам бажарилса, яхши 
бўларди. Менга китоб шу бугун керак. Шу 
бугундан эътиборан дарсга қатнашмайман. 
н Шу бу йил мевага кирган бир талай 
шафтоли, олча, беҳини кесиб, [чол\ ўтин қи- 
липти. А. Қаҳҳор, Қўшчинор чироқлари. 

4 Кесим вазифасида келиб, шахс, нар- 
са-ҳодиса ва ш.к. нинг айнан шу гап бил- 
дирган нарса эканини қайд этади. Хоҳласанг 

— шу, хоҳламасанг — катта кўча. Айтади- 
ган гапим — шу. Ҳозирги давр талаби — шу. 
Унинг бўлган-тургани — шу. Унинг мақсади 

— шу. н [Ёрмат:] Ишнинг nup ургани — шу. 
Кишини чақиб қўяди. Ойбек, Танланган 
асарлар. 

Шу қадар Чунонам, шу даражада. Шу 
ҳам ишми? ёки шу ҳам иш бўлдими? 

Сўзловчининг бирор иш, хатти-ҳаракат, 
нарса ва ш.к. га салбий муносабатини, ун- 
дан қониқмаганини билдирувчи ибора. Шу 
ҳам иш бўлдими, нега кеч келдингиз? Шун- 
дан-шунга Аллақанча ердан, анча узоқцан. 
Шундан-шунга пиёда келдим. н ..Шундан- 
шунга мен, сен бор, — деб келдим. Муқимий. 

ШУАРО [а. А jjlAj — «шоир» с. кўпл.] эск. 
кт. Шоирлар. Мен бир ожиз фуқаронгиз- 
ман.. аҳли шуаро ила фузало қавмига кўр- 
сатган иноятларингиз таҳсинга сазовордир. 
С. Сиёев, Ёруғлик. Шуарога саховатнинг 
етти дарвозасини очишларига аминман. 
Ойбек, Навоий. 

ШУБА [нем. Schaube — узун ва кенг 
кўйлак < итал. giubba < а. — ип газла- 
мадан қилинган кенг енгли уст кийим] Ав- 
раси мўйнали устки қишки кийим. Бесўна- 
қай шуба кийиб, шол рўмол ўраган бир аёл 
машинадан тушди. Н. Аминов, Суварак. 

ШУБҲА [а. — ўхшашлик; гумон; 

тахмин; иккиланиш] Ишончсиз қараш; 
ишончсизлик, гумон. Кимдан шубҳанг бор? 





Шубҳага солмоқ. Шубҳага тушмоқ. Шубҳада 
қолмоқ. Шубҳа туғдирмоқ. Шубҳа билан қа- 
рамоқ. н Хаёлингдан шубҳани қувла. Юра- 
гингда сақлама тугун. Уйғун. Хотинда ҳая- 
жон ва энтикиш ҳолатлари бор эди. Шунинг 
учун қўрбошининг бояги шубҳаси яна кучай- 
ди. А. Қодирий, Ўтган кунлар. Унинг кўким- 
тир юзидаги изтироб таажжуб билан, та- 
ажжуб шубҳа билан алмашди. О. Ёқубов, Кўҳ- 
на дунё. Кўнглини.. шубҳалар, совуқ ваҳима- 
лар қоплаб, ўзини беҳол сезди. Ҳ. Ғулом, 
Машъал. 

Шубҳа йўқ айн. шубҳасиз. Шубҳа йўқ- 
ким, ёв қадами топажак барҳам. Ғайратий. 
Шубҳа қилмоқ Шубҳада бўлмоқ; шубҳа- 
ланмоқ. Бу гаплар амирзода қулоғига етиб 
борганига асло шубҳа қилмаса ҳам бўлади. 
Мирмуҳсин, Меъмор. Безовтадир элимиз — 
Юртимизга кирган ёв, Шубҳа қиламиз дар- 
ҳол, Бемаҳал юрса биров. Ҳ. Олимжон. 

ШУБҲАЛАНМОҚ Шубҳа қилмоқ, 
ишончсизлик билан қарамоқ; гумонсирамоқ. 
Кимдан шубҳаланасан ? н Сўфи ҳам домла- 
имом мендан шубҳаланиб, бир неча марта ер 
остидан кўз қирини ташлаб, хўмрайиб қара- 
дилар. Ғ. Ғулом, Шум бола. Йигитлар.. уни 
шунчалик иззат қилишар эдики, Асрор ота 
бу жувоннинг оддий тракторчигина эканига 
шубҳаланиб қолди. А. Қаҳҳор, Хотинлар. 

ШУБҲАЛИ 1 Шубҳа туғдирадиган; гу- 
мон қилиш мумкин бўлган. Шубҳали ҳара- 
кат. н Алиқулнинг шубҳали ишлар билан 
банд эканлигини сеза бошладилар. Ш. Ра- 
шидов, Бўрондан кучли. Шубҳали одамлар- 
нинг ёнига чиқаверманг, ота! Мирмуҳсин, 
Меъмор. 

2 Шубҳа ифодаланган, шубҳа туғдира- 
диган. Тўтибу Адолатга қараб, шубҳали овоз 
билан давом этди: -Назаримда, бир гап борга 
ўхшайди. С. Зуннунова, Гулхан. Кўплар ундан 
ҳуркиб, шубҳали назар билан қараб, четла- 
ниб ўтар эдилар. Ойбек, Танланган асралар. 

ШУБҲАСИЗ 1 Ҳеч қандай шубҳа туғ- 
дирмайдиган; аниқ. Ўзбекистон рассомлари 
эришган маваффақиятлар шубҳасиз. Газе- 
тадан. 

2 мод. с. Муқаррар равишда, албатта, 
сўзсиз. Шубҳасиз, уҳақ. Режа, шубҳасиз, ба- 
жарилади. н Мен биринчи навбатда тар- 
бияни улардан [ ота-онамдан\ олганман ва 
уларнинг хислат ва хусусиятлари, шубҳасиз, 
менга таъсир қилган. С. Айний, Эсдаликлар. 


Қўшиғимга илҳом берган қиз Олам-олам 
ҳайдаб кетди ер. Ким кўрса ҳам уни, шубҳа- 
сиз, Пахтазорнинг қаҳрамони, дер. Т. Тўла. 

ШУБҲАЧИ Шубҳа қилувчи, шубҳа 
қилаверадиган, шубҳа билан қараш одати 
кучли. Мен, тўғриси, шубҳачиман. Ҳар нар- 
сада, ҳар ҳодисада бир иллат кўраман. Ой- 
бек, Нур қидириб. 

ШУВ тақл. с. Бўғиқ шипилловчи то- 
вушни билдиради. 

Шув этмоқ «Шув» деган товуш чиқар- 
моқ. Девордан шув этиб тупроқ тўкилди. н 
Ҳалиги йигит мени мўлжалга олган эди, чап 
бериб қолдим. Бир копток ёнимдан шув этиб 
ўтиб кетди. 3. Дўсматов, Ёқут. Юраги шув 
этиб кетди. Юраги орқасига тортиб кетди; 
қаттиқ қўрқди. -Назира! — деди кимдир 
тўсатдан. Назира овозни дарров таниди, 
таниди-ю, юраги шув этиб кетди, турган 
жойида қотиб қолди. Ў. Умарбеков, Ширин- 
сой оқшомлари. 

ШУВАЛАМОҚ қ. шиваламоқ. Яқиндаги- 
на шувалаб ўтган ёмғирдан кейин ҳаво му- 
саффо. С. Анорбоев, Оқсой. Эрталабдан шу- 
валай бошлаган ёмғир куннинг иккинчи ярми- 
да тинди. Р. Файзий, Кишиларимиз қиссаси. 

ШУВАМОҚ шв. айн. сувамоқ. Андава 
билан шувамоқ. н Обиджонинг.. яна бир ку- 
ни токчаларни шуваб ташлаймиз, деб ўр- 
тоқларини бошлаб келипти. А. Қаҳҳор, Қўш- 
чинор чироқлари. ..деворни йиқитди. Икки 
кун уриниб, қайта урдим. Бир кун шувадим. 
А. Ҳамдам, Дастингдан. 

ШУВОҚ I Майда оқиш баргли, ўзига 
хос ҳидли кўп йиллик ёввойи ўсимлик. 
Қатортолдан тушиб, кенг чўлга чиқиш би- 
ланоқ онда-сонда шувоқ кўкарган қаттиқ ва 
тошлоқ ерлар босиб ўтиларди. Ш. Рашидов, 
Бўрондан кучли. Саксовулзорлар, сийрак ўс- 
ган чўл шувоқлари.. ортда қолди. «Ёшлик». 
Ерда — адирларда яшиллик униб чиқаётир: 
майсалар, шувоқлар, қўзигуллар.. Ш. Хол- 
мирзаев, Сайланма. 

ШУВОҚ II шв. Сувоқ. Малоҳат музи- 
кага маҳлиё бўлиб турган кезда, ер яна 
тебранди. Синчлар қарсиллаб кетди, шу- 
воқлар дув тўкилди, ҳовлини чанг қоплади. 
И. Раҳим, Тинимсиз шаҳар. Ҳатто том- 
(ни) шувоқ қилдирганда ҳам, бормадим. С. 
Аҳмад, Суд. 

ШУВОҚЗОР Шувоқ ўсган жой ёки 
майдон. Улар узоқ юришди. Кумлик тугаб.. 




шувоқзорда туишб олишди. М. Мансуров, 
Ёмби. 

ШУВОҚЧИ айн. сувоқчи. Уста шувоқчи 
янглиғ андавалаб шувалар.. «Муштум». 

ШУВУЛЛАМОҚ «Шув, шув» этган 
товуш чиқармоқ. Ертўла атрофидан зах 
тупроқ шувуллаб тўкилди. Шуҳрат, Шинел- 
ли йиллар. Табиат ўз тилида роз айтиб 
шувуллар экан, йигит бундан ўз қувончининг 
мадҳини ўқирди. М. Исмоилий, Фарғона т. о. 
Кўкда булутлар қуюқлаша бошлаб, майда 
ёмғир томчилари баргларни шилдиратиб, 
шувуллай бошлади. Ойбек, Қуёш қораймас. 

Юраги шувуллаб кетди айн. юраги шув 
этиб кетди қ. шув. Бирдан юрагим шувуллаб, 
яна ҳушсиздай бўлиб қолдим. Э. Раимов, Ажаб 
қишлоқ. 

ШУВУТ: юзи шувут бўлмоқ Қилмиши, 
айби туфайли бошқаларга кўринолмай- 
диган, уятга қолган, хижолатли. Алдамчининг 
юзи шувут, Рози бўлмас ундан элт-юрт. Ма- 
қол. н Бригадирнинг юзи шувут бўлиб, тили 
калимага квлмай турганда, Карим кўзига 
чалинди. Ш. Рашидов, Бўрондан кучли. 
Пахтанинг меҳнати зўр, ҳимматимиз ундан 
зўр. Қондош эллар олдида юзи шувут эмас- 
миз. F. Ғулом. 

ШУД [ф. аЛ, / j j^i] Кишидаги бирор иш- 
ни уддалай олиш қобилияти; лаёқат. Шуди 
бор йигит. Унинг ҳеч нарсага шуди йўқ. н 
[Султонмурод] Бир йил ичидаёқ чорвачилик- 
ни рентабелли соҳага айлантириб қўйди. 
Йигитга, шуд бўлса, ўргатишга ҳожат 
қолмайди. Газетадан. 

ШУДГОР [ф. — ҳайдалиб экин 

экилган ер] 1 Ҳайдалган, чопилган ер. -Кар- 
тани бешга бўлиб ташладик, — деди Тилла- 
ев шудгорни қўли билан кўрсатиб. Р. Азиз- 
хўжаев, Яшил чайла. Ноз уйқудан уйғониб, 
оқ олтинини эслаб, Кўк сабза кийиб, шудгору 
саҳро безанибдур. Ҳабибий. 


2 Ҳайдаш, шудгорлаш. Кузги шудгор. н 
Чала қолган далада шудгор.. Ҳ. Даврон. -Эн- 
ди бизга жавоб, — қўзғалди раис, — шудгор 
кечикди. Н. Сафаров, Оловли излар. 

Шудгор қилмоқ Шудгор ҳолига кел- 
тирмоқ; шудгорламоқ. ..ерларни ғўзапоядан 
тозалаб, шудгор қилиб қўйгандан кейингина 
уй-рўзғор ишларига қарар, тўй-кўпкариларга 
борарди. С. Нуров, Нарвон. 

ШУДГОРЛАМОҚ Экин майдонини, 
далани ҳайдаб, чопиб қўймоқ; шудгор қил- 
моқ. Ўтган йили режани олдин уддалаб, дар- 
ров ерни шудгорлаб қўйдик. Газетадан. Куз 
бўлгани учун, далаларда фақат шудгорлаш 
билан банд бўлган тракторчилар қолган. 
«Ўзбекистон қўриқлари». 

ШУДЛИ Қўлидан иш келадиган; уд- 
дабуро, эпли. Шудли йигит. н Баъзи ўтли- 
шудли студентлар эса уни «писмиқ» дейи- 
шарди. С. Анорбоев, Оқсой. Ўғилларнинг 
иккови ҳам шудли йигит бўляпти. Т. Малик, 
Ажаб дунё. 

ШУДРИНГ айн. шабнам. Эртасига оф- 
тоб ғўё тонг шудрингида ювиниб, кечаги чанг- 
тўзондан тозаланиб чиқди. С. Анорбоев, 
Оқсой. Баргларга шудринг инган, Ҳаво қи- 
миздай тинган. С. Акбарий. 

ШУДСИЗ Қўлидан ҳеч бир иш кел- 
майдиган; нўноқ, ношуд. Шудсиз одам. 

ШУИТИБ шв. Шундай қилиб. Шуйтиб, 
сен ҳам ботир бўлган, Сендай аҳмоқ бунда 
келган, Суякларинг қилай яксон, Қўрқмасанг, 
кел бери томон. «Ширин билан Шакар». Ях- 
ши шуйтиб гапни ўйлар, Ҳар гапини билиб 
сўйлар. «Эрали ва Шерали». 

ШУК: шук турмоқ кам қўлл. Жим ва 
ҳушёр турмоқ. Бир қўлингиз қилич дастасида, 
подшо ўтирган тахтнинг орқасида уни қўриқ- 
лаб шук турасиз. Ғ. Ғулом, Ҳасан Кайфий. 

ШУКР [а. jKJl — мақгов; миннатдор(чи)- 
лик, ташаккур] айн. шукур 1. 

ШУКРОНА [ a. + ф. Ai ,1 j< ,t. — миннат- 
дор(чи)лик, ташаккур; раҳмат айтиш] Қа- 
ноат ва мамнунлик, шукур қилиш ифодаси. 
Эртасига кампир бу севинч-қувончларнинг 
шукронасига хотин-халажни йиғиб, муш- 
кулкушод ўқиттирди. Ғайратий, Довдириш. 
Кўнглингда икки унсур ҳукмрон экан: бири — 
тақдири азал шукронаси, бири — қасди жон. 
С. Сиёев, Ёруғлик. 

ШУКРОНАЛИК Шукур қилиш, қано- 
атли ва мамнун ҳолат. Ҳаёт шохлар орасида 
нигорон бўлибўтирган ёрини кўрди-ю, қалби- 
да оғир чўккан дардлари тарқалгандай, шук- 
роналик билан жилмайди. М. Исмоилий, 
Фарғона т. о. Оқила ва фозила аёлларнинг бар- 
часида ажиб тароват, бахтидан шукрона- 
лик.. сезилиб туради. Газетадан. 

ШУКУР [а. — «шукр» с. нинг кўпл.] 

1 унд. с. Мамнунлик, қаноат ҳиссини бил- 
диради. Шунга ҳам шукур. -Соғлигингиз 
қалай? -Шукур, яхши! н Бор эканмиз, минг 
марта шукур.. дея она ёйди дастурхон. Ҳ. 
Пўлат. 

Шукур қилмоқ Мамнун ва қаноатда 
бўлмоқ. [Ҳожиона:] Ҳизим.. Ҳожионадай 
тақводор, меҳрибон, бадавлат хотинга ке- 
лин бўлиш ҳар қандай қизнинг бахтига учра- 
майди. Шукур қил, болам! Ҳамза, Бой ила 
хизматчи. Бундай одам ҳар қандай шароитда 
ҳам шукур қилиб яшайди. Ф. Мусажонов, 
Ҳиммат. 

2 Шукур (эркаклар исми). 

ШУКУҲ [ф. 6 j < .t. — улуғ(вор)лик, даб- 
дабалилик, тантанаворлик; шавкат, савлат] 
кт. Тантана; улуғворлик; салобат. Ҳар бир 
жойда байрам шукуҳи. н Моҳира пазанда. 


чаққон, саранжомли, режали келин эди. Унинг 
қутлуғ қадами билан Исоқ ота вақтидаги 
оиласининг эски шукуҳи қайтиб келгандай 
бўлди. М. Осим, Тилсиз гувоҳ. Ўттиз икки 
баҳор ўтди гулга кўмиб ўлкани, Ҳар бирида 
минг баҳорнинг шукуҳи бор, ҳусни бор. Уйғун. 
Кўз илғамас уфқ ҳам.. дала-қир ҳам бугун 
[Латофатнинг] назарида тамоман ўзга шу- 
куҳ, ўзгача бир нафосат кашф этгандек эди. 
С. Кароматов, Ҳижрон. 

ШУКУҲЛИ Шукуҳга эга, тантанавор, 
улуғвор; завқ-шавқ бағишловчи. Ҳа, шукуҳ- 
ли, руҳли баҳслар Худди қалбим қадар азиз- 
лар. М. Шайхзода. Нақадар шукуҳли дала 
йўллари.. яхлит-яхлит пахта пайкалларида 
тўп-тўп йигит-қизлар, ёш-яланг, хотин- 
халаж. С. Абдуқаҳҳор, Олтин водийларни 
кезганда. 

ШУЛ эск. кт. айн. шу. Шул эрур айбим, 
Муқимий, мардуми Фарғонаман. Муқимий. 
н -Адолатингиздан бизнинг талабимиз шул! 
— деди [Отабек] ва қўрбоишга қаради. А. 
Қодирий, Ўтган кунлар. 

ШУЛОН Камбағал, бева-бечораларга 
тарқатиладиган иссиқ овқат. Шулон шўрва. 
Шулон пиширмоқ. Шулон тарқатмоқ. н 
Қорин кўп оч, На гўжа бор, шулон шўрва Ва 
на умоч. F. Ғулом. Азимбой ҳам масжид қур- 
диргач, Гадоларга тарқатар шулон. М. Али. 

ШУЛХА с.т. Шелуха. Сигирга шулха 
бермоқ. Шулхани қопламоқ. н Ҳаммага 
маълумки, пахтадан турли-туман газлама, 
ёғ.. шулха олинади. Газетадан. 

ШУМ [а. — бахтсизлик, мусибат; 

бало, офат] 1 Ёмон фикрдаги; нияти бузуқ; 
ёмон, ярамас. Кеча шом вақтида бизникига 






иккита илум йигит келди. Танийман. Хўжа- 
йин ҳалигиларни меҳмонхонага киргизиб, 
эшикларни тақа-тақ ёпди. Ойбек, Танлан- 
ган асарлар Хушёр туриб, адашмай, Ҳар 
шарпани сезаман. Душман қаршилик қилса, 
Шум бошини эзаман. Уйғун. [Гуландом:] Не- 
гаки, шумларнинг қўлига тушиб, не балолар- 
га гирифтор бўлдим. Ойбек, Танланган 
асарлар. 

2 Бахтсизлик ёки ҳалокат келтирувчи, 
бахтсизликка дучор қилувчи. Шум бўрон- 
дан чайқалди денгиз, Кўк ҳам аста томчи 
ташлади. Э. Қамбаров. [Хосият:] Эрларни 
қаърига тортди шум уруш, Эрларсиз уй 
файзи тамом йўқолди. Г. Жўраева. 

Шум хабар Кишини ғоят хафа қила- 
диган, жуда қайғули хабар. Собиржон бу 
аҳволни кўрган кўзларига, бу шум хабарни 
эшитган қулоқларига сира ишонгиси келмас- 
ди. С. Шамсиев, Сепсиз келин. 

3 Кўлидан ҳар қандай ёмонлик кела- 
диган; айёр, маккор, қув, қилвир. Шум кам- 
пир. н -Ҳа, бу жуда пихи қайрилган шум 
халфа, — деди Давлатёр ва Турдивой хал- 
фанинг кирдикорини гапириб берди. П. Тур- 
сун, Ўқитувчи. Султонов жуда ҳушёр ва 
шум эдики, шамол қай томондан келаёт- 
ганини дарҳол билиб, вазиятга қараб тов- 
ланарди. Ш. Рашидов, Бўрондан кучли. 

4 Ярамас қилиқлар қиладиган, ўта шўх, 
тўполончи. Ҳалиги шум йигит: жуда гап 
тополмасанг, бармоғингни мана бундай би- 
ғиз қил-да, «кўзингизга қўлимни тиқиб 
олайми?» дегин, кейин қиз кулиб юборади 
[деди]. П. Турсун, Ўқитувчи. 

ШУМЛИК 1 Шум кишига хос иш, 
хатти-ҳаракат, қилиқ. Ҳўқондаги бир мак- 
табда турк афандидан таълим кўриб, ўша 
афандидан анчагина шумликларни ўрганган 
экан. П. Турсун, Ўқитувчи. Ўртоқ Умурзо- 
қова, кўриб турибманки, сиз ҳам шумлик 
қилаётирсиз, марҳамат, жавоб беринг, нима 
мақсад билан келдингиз? Ш. Рашидов, Бў- 
рондан кучли. Бу саҳройи болалар шумлик- 
ни билмайди. Ўргатиб-ўргатиб, ишга сола 
берасиз. П. Турсун, Ўқитувчи. 

2 Ёмонлик, қайғу-кулфат келтирувчи 
нарса. Унинг чарчоғи ҳам, уйқуси ҳам қочган, 
кўнгли бир шумликни сезгандай, кекса, ҳор- 
ғин юзини бетоқатлик кўланкаси қоплаган 
эди. А. Мухтор, Чинор. 


ШУМОЁҚ Пойқадами бирор шикаст- 
ликка, ёмонликка сабаб бўлувчи, фалокат, 
бахтсизлик келтирувчи. Тул, райҳонга тўл- 
ган қирғоғинг Шумоёқлар макони бўлди. Фа- 
шист деган одамхўр жаллод Соҳилингдан жой 
олди, тўлди. Ғайратий. 

ШУМТАКА с.т. Ниҳоятда шўх, тўпо- 
лончи бола. Ҳозир тўполон кўтаришади, 
миямни қоқиб, қўлимга беришади бу шум- 
такалар, эплаб бўлармиди уларни. Р. Файзий, 
Ҳазрати инсон. Қадимнинг одатига мувофиқ, 
ҳар икки томоннинг шумтака болалари кўча- 
да бир-бирларини қорга думалатиб, бир на- 
фас муштлашиб олдилар. Ойбек, Танланган 
асарлар. 

ШУМТОЛ Ёғочи қаттиқ, барги патга 
ўхшаш дарахт. Ўрмон зоналарида чинор, за- 
ранг, шумтол, оқ қайин, дўлана учрайди. Га- 
зетадан. 

ШУМУРТ Гули оқ, хушбўй бутасимон 
дарахт ва унинг қора, нордон меваси. Шу- 
муртнинг гуллари оқ, баъзан пушти рангга 
эга бўлади. Газетадан. 

ШУМШАЙМОҚ 1 Бўшашган, жун- 
жиккан, эзгин ҳолатда бўлмоқ. Ичкари ҳов- 
лида кекса Меъмор атрофида қизи ва хоти- 
ни шумшайибўтиришарди. Мирмуҳсин, Меъ- 
мор. [Мингбошининг] Ҳамма вақт шосупада 
талтайиб ўтирадиган йўғон гавдаси мана 
энди кичрайди, нортуядек новча бўйи пасай- 
ди, ўзи эса совуқда қолган етим боладек 
шумшайди. М. Исмоилий, Фарғона т. о. 
Степан болани кўтариб, тепага чиққанда, 
ярим яланғоч, шалаббо, совуқдан шумшайган, 
ҳолдан тойган одамларни кўрди. А. Мухтор, 
Қорақалпоқ қиссаси. 

2 Бирор нарсадан хафа бўлиб, қовоғи- 
ни солмоқ, тўрсаймоқ; уялиб тортинган 
ҳолатда бўлмоқ. Давронов рўпарада шумша- 
йиб турган Ғозига қараб, унинг кўнглидаги 
безовталикни сезди. И. Раҳим, Ихлос. Даст- 
лаб ўзини айбдор сезиб, шумшайиб ўтирган 
бола секин-секин тетикланди. Ойбек, Қуёш 
қораймас. 

ШУМШУК 1 Қилмиши, ёмон хатти- 
ҳаракати билан кишига хунук кўриниб 
қолган, ёқимсиз ҳолатга тушган; ёқимсиз. 
Мендан ҳеч ким хабар олмай қўйди. Ҳаммага 
шумшук кўриниб қолдим. Ғ. Ғулом, Тирилган 
мурда. Вали бултур чўлдан берухсат жўнага- 
ни, тўғрироғи, қочворгани маълум бўлгач, 
таниш-билишлари олдида шумшук бўлиб, ўз 




районига сиғмай қолган. Ҳ. Назир, Ўтлар 
туташганда. Тўнсиз карахт бўлиб келган Му- 
қимий қайнана кўзига жуда шумшук кўрин- 
ган эди. С. Абдулла, Мавлоно Муқимий. 

2 Шундай ҳолатга нисбатли ҳақоратни 
билдиради. -Э, шумшук, «Домла-имом оч 
қолса, бозор кезади, сўфи оч қолса, мозор 
кезади», деган мақолни эшитганмисан? — 
деди мулла Мамасолиҳ Ҳудҳуд сўфига. Н. 
Мақсудий, Лайлатулқадр. 

ШУМШУКЛИК Шумшук ҳолат. Она- 
сиз етим — шум етим, деганларидек, Умид 
шумшуклик ҳақоратини ўбдон [обдан] тот- 
ган етим эди. Мирмуҳсин, Умид. 

ШУМҚАДАМ айн. шумоёқ. -Бир марта 
шаҳардан сизга ўхшаган бир йигит келиб, 
қиинюқдаги шумқадамларни тўплаб, мажлис 
қилган эди, — деди мингбоши. Ш. Ризо, Қор 
ёғди, излар босилди. 

ШУМҒИЯ 1 бот. Бошқа экинлар илди- 
зидан озиқланадиган текинхўр ёввойи ўт. 
Дўстим, нафсни ўз ҳолига қўяверсанг, xyddu 
шумғияга ўхшаб, тезўсиб кетар экан. «Муш- 
тум». Тухуминг қуригур шумғия қовун-тар- 
вузнинг заволи! Н. Сафаров, Наврўз. 

2 кўчма Ўз манфаатини кўзлаб, ўзгалар 
ҳисобига яшовчи шахс; зараркунанда. Йў- 
лимиздаги ғовларни ҳам илдиз олишига им- 
кон бермай, ўз ўрнида юлиб ташлайлик! 
Шундагина дилимиз кўзлаган порлоқ манзил- 
га шумғияларсиз етиб борамиз. Газетадан. 

ШУНАҚА с.т. Шундай. Шунақа гаплар. 
Шунақа вақтда. н Киприк ҳам шунақа узун 
бўладими? С. Аҳмад, Лаъли Бадахшон. Шу- 
нақа, Тўлаган ака, душман отган тошдан 
жигар отган увада қаттиқ тегади. А. Қаҳ- 
ҳор, Қўшчинор чироқлари. 

ШУНАҚАНГИ с.т. 1 Шу каби; шундай. 
Ҳишлоқда шунақанги чиройли қизлар кўп. н 
Бўйи етган қизлар йигитнниг мана шунақан- 
ги мардини ёқтиради. Мирмуҳсин, Меъмор. 

2 Маънони кучайтиради; шу даражада, 
жуда. У шахматга шунақанги муккасидан 
кетганки, агар Фарғонада бу ўйинга жонини 
тикадиган одам иккита бўлса, шунинг бит- 
таси Аҳмаджонов. «Гулдаста». 

ШУНАҚАСИ с.т. 1 Шунга ўхшаган, ма- 
на шу каби; шундай. Ҳаламнинг шунақаси 
топиладими ? 

2 Ўша йўлдан, ўша томондан; йўл-йў- 
лақай. Шунақаси уйга кетамиз. Шунақаси 
магазинга ҳам кирдик. 


3 Шу тариқа, шу йўсинда. Сорахон шу 
куни кечқурун ҳам чиқмади ва шунақаси уч 
кун йўқ бўлиб кетди. А. Қаҳҳор, Сароб. 

ШУНГ айн. шумтол. Шунг барги. 

ШУНДАИ 1 кўрс. олм. Худди айтилган- 
га, кўзда тутилганга ёки кўз ўнгидагига 
ўхшаш, шунга ўхшаш, шу сингари. Шундай 
дўст қаерда бор? Шундай вақт келади. Ҳа- 
қиқатан шундай бўлиб чиқди. Мен ҳам ёш- 
лигимда шундай эдим. Ҳаламнинг шундай- 
ларидан учтасини танлаб олдим. н -Ҳалай ? 
— деди Сулаймонов трубкани қўйиб, — ум- 
рингизда шундай қаймоқ еганмисиз ? А. Қаҳ- 
ҳор, Икки ёрти — бир бутун. Унда [Ғулом- 
жонда] шундай нафратнинг туғилиши таби- 
ий эди. М. Исмолий, Фарғона т.о. Бу ишлар 
ичида шундайлари ҳам борки, шошилинч 
қилинмаса, бошқа ишга ҳам таъсир қилиши 
тайин эди. Ш. Рашидов, Бўрондан кучли. 

2 Маънони кучайтиради; шу қадар, шу 
даражада; шунақанги. У шундай тез юрар 
эдики.. Уҳеч қачон шундай аҳволга тушмаган 
эди. н Зангори осмон ҳам шундай тиниқ, 
шундай беғуборки, кўзни олади. Ойбек, 
Танланган асарлар. Бўғинлари бўртиб турган 
узун бармоқларини тугун қилиб, пиджагининг 
чўнтагига шундай қаттиқ тиқдики, чоклари 
чирсилаб кетди. П. Қодиров, Уч илдиз. 

3 рвш. Айтилган ёки кўзда тутилган бир 
тартибда, шу зайлда, ана шу тарзда. Хўжа- 
ликни шундай бошқариш керак. Сиз ҳам шун- 
дай ишласангиз бўлмайдими? н Ҳаким- 
бойваччадек ҳушёр йигит қайда?.. Боёнлари- 
мизнинг бари ҳушёр. Ақли бўлгани учун бой 
бўлган-да. Шундай эмасми, Салимжон ? Ой- 
бек, Танланган асарлар. Шундай қилиб, ёз 
ҳам ўтди. Ниҳоят, Аҳмаджон аскарий хиз- 
матга чақирилди. А. Қаҳҳор, Олтин юлдуз. 

Шундай бўлса ҳам Шунга қарамай. У 
касал эди, шундай бўлса ҳам, ишга келди. 

4 Қуйидагича, тубандагича. Бу хотин 
тўғрисида мулла Норқўзи шундай фикрда: 
агар фаришта илгари ўтган бўлса — шунинг 
онаси, энди туғилса — шунинг боласи бўлади, 
агар ҳозир ер юзида бўлса — шу хотиннинг 
ўзи. А. Қаҳҳор, Майиз емаган хотин. 

5 рвш. с.т. Одатдаги каби, одатдаги син- 
гари, одатдагидек; оддий усулда. Ўзимиз шун- 
дай гаплашиб ўтирган эдик. н Вагондан энг 
кейин тушган ea милтиғини тиғидан ушлаб, 
кетмондай елкасига қўйиб, шошмасдан кела- 
ётган Аҳмаджон: Строй [саф] бўлмасдан, 







шундай кетаверсак бўлмасмикан ? — деди. А. 
Қаҳҳор, Олтин юлдуз. 

6 Тасдиқловчи жавобни билдиради; ҳа, 
тўғри. - Врачмисиз? -Шундай. н [ Эиюн:\ Кат- 
таларни-чи, катталарни ҳам ўқитасизми ? — 
Шундай, — деб жавоб берди Элмурод. П. Тур- 
сун, Ўқитувчи. 

7 кўм. взф. Таъкид, кучайтирув ифода- 
лайди; худци, нақ. Ишхонамиз театр бино- 
сининг шундай рўпарасида. 

ШУНДАИИН шв. Шундай. Ўлжа бўлиб 
кетди шундайин тулпор, Учар қушдан ўтар 
эди жонивор. «Муродхон». 

ШУНДАИИЧА Қандай бўлса, худди 
ўша ҳолатда, ўзгармасдан, ўзгартирилмасдан. 
Аҳмаджон бир сакраб, [фашистни] бўйнидан 
сиқиб олди ea шундайича судраб, пастга олиб 
тушди. А. Қаҳҳор, Олтин юлдуз. 

ШУНДАЙЛИГИЧА айн. шундайича. 

ШУНДОҚ с.т. Шундай. Шундоқ қилиш 
керак. н Қанақа уруш бўляпти ўзи? Ҳачон- 
гача шундоқ давом этади? И. Раҳим, Чин му- 
ҳаббат. -Шундоқ, устоз, сиз қўяверинг, — де- 
ди Заврак. Мирмуҳсин, Меъмор. Ўша хо- 
тинбознинг шундоқ шармандасини чиқарай- 
ки! Ў. Ҳошимов, Қалбингга қулоқ сол. Бо- 
лохонанинг шундоқ остида, ариқ бўйида буви- 
си чўнқайибўтирарди. О. Ёқубов, Эр бошига 
иш тушса. 

ШУНИНГДЕК 1 Шунга ўхшаш, шу 
каби, шу сингари. Халқ шунингдек гаплар 
билан юз ёқдан.. ҳужум қилиб, ҳатто адаб- 
сиз сўзлар билан ҳам сўкар эди. А. Қодирий, 
Ўтган кунлар. 

2 мод. с. Бундан ташқари, бунинг усти- 
га, шу билан бир қаторда. У довюрак, шу- 
нингдек, билимдан киши эди. н -Шунинг- 
дек, раис мажлисни олиб боришда ҳам кўп- 
чиликка ҳурматсизлик қилди.. — деди Элму- 
род. П. Турсун, Ўқитувчи. 

ШУНЧА 1 рвш. Шу қадар, шунчалик, 
шу даражада. Шариат, хотинни қаттиқ 
тутиш керак, дейди-ю, аммо хотинни қанча 
қаттиқ тутсангиз, шунча ғафлатда қоли- 
шингизни пойлайди. А. Қаҳҳор, Майиз ема- 
ган хотин. Ватан агар бўлса бир чаман, Сиз 
қўйнида хандон ғунчалар; Ай, сиз, менинг 
кичик дўстларим, Ватанингиз ceeap шунча- 
лар. 3. Диёр. 

2 белг. олм. Ноаниқ миқдорга ишора 
қилади; шу миқдорда. Бир зумда шунча одам 
йиғилди. Дарров шунча йил ўтиб кетибди. 


Шунча ўйласам ҳам, эсимга келмади. Шунча 
вақтдан буён қаерда эдинг? н -[Ғофир:] 
Шунча қарзим бор эканми? Мен буни қан- 
дай узаман, бой ота? Ҳамза, Бой ила хиз- 
матчи. Ажаб, шунча невараси борми кам- 
пирнинг? « Гулдаста». Суюкли бўлсам, шунча 
балоларга гирифтор этиб, кўча-кўйда сар- 
гардон қилиб қўярмиди.. С. Сиёев, Ёруғлик. 
Кор қилмади шунча илм, этди қанча сар- 
гардон. А. Орипов. 

ШУНЧАЙИКИ с.т. Шунчаки. Саидий 
гарчи бу сўроқни шунчайики берган бўлса 
ҳам, Муҳаммадражабнинг жавобидан қано- 
атланмади. А. Қаҳҳор. Сароб. 

ШУНЧАЙИН с.т. Шунчаки. Мабодо 
Бобур шаҳарга қўшинсиз, шунчайин пойтахт- 
ни кўриш учун кирадиган бўлса, Бойсунқур 
мирзо уни туттириб, йўқ қилиб юбориши 
мумкин эди. П. Қодиров, Юлдузли тунлар. 

ШУНЧАКИ 1 рвш. Жидций мақсад би- 
лан эмас. У фотография билан шунчаки шу- 
ғулланади. н Хафа бўлманг тағин, шунчаки 
айтаётирман-да. А. Қаҳҳор, Сароб. Омон 
мени эски кеки юзасидан алдаган экан, мен 
уни шунчаки қизиқчилик қилиб алдаган эдим. 
Ғ. Ғулом, Шум бола. 

2 Катта аҳамиятга эга бўлмаган; арзи- 
мас, оддий. Шунчаки гап. Ушунчаки бир ашу- 
лачи эди. н Улар шунчаки актёргина эмас, 
балки.. вазият талаб қилса, душман билан 
юзма-юз олишадиган жангчи ҳам эдилар. Ҳ. 
Носирова, Мен ўзбек қизиман. Улар шунча- 
ки одамлар эмас, қасд қилиб, изингиздан 
тушган одамлар. Мирмуҳсин, Меъмор. 

ШУНЧАЛИК 1 Шу қадар, шу даража- 
да; шунча. Ўзбек ойим набира масаласида 
қанча хурсанд бўлса, Отабек шунчалик ха- 
фа.. эди. А. Қодирий, Ўтган кунлар. Асқар 
ота аввал қўрқди, кейин, жувоннинг от чо- 
пишини кўриб, шунчалик завқи келдики, отига 
устма-уст қамчи урганини ўзи ҳам сезмай 
қолди. А. Қаҳҳор, Хотинлар. [Қодирқул:] Ажаб 
одамсиз-да, домла! Битта савил бошни йўқ 
қилмоқ шунчалик мушкул эканми?Қ амза, Бой 
ила хизматчи. 

2 айн. шунчаки 1, 2. Лекин буларни шун- 
чалик айтиб қўйдим-да. Олдин қилинадиган 
бошқа иш бор. Ойбек, Танланган асарлар. Гул- 
сум Элмуроддан хафа эмаслигини, шунчалик 
ўзининг хўрлиги келиб йиғлаганини билдириш 
учун қайтиб кирди. П. Турсун, Ўқитувчи. 
Шунчалик гап экан, ўзини ҳам диққат қилиб, 






хизматчиларини ҳам ортиқ бўғмаса. С. Аб- 
дулла, Ўртоқ Холназаров. 

ШУНҚОР 1 Лочинсинмонлар оиласига 
мансуб кучли йиртқич қуш. Икки шунқор 
талашса, бир қарғага ем тушар. Мақол. н 
Шунқор қанча баланд учмасин, бари бир, ўз 
уясига қайтади. Ойбек, О.в. шабадалар. Ҳар- 
чиғай, лочин, шунқор сингари кичик йиртқич 
қушлар майда ҳайвонларни овлашга солинган. 
«Фан ва турмуш». 

2 кўчма Мард, жасоратли, ботир шахс- 
га нисбатан қўлланади. Дала шунқорлари бу 
ерга [клубга ] кино кўриш, янгиликлар билан 
танишиш учун тўпланганлар. Э. Охунова, 
Файзли оқшомлар. Бахт деган келмайди 
оддий тугунда, Уни келтиради юртнинг 
шунқори. Р. Бобожон. Тез бориб, шунқорларим- 
га айт, Бобурнинг бошини кесиб келган одам- 
га боши баробарлик олтин бераман! [деди 
Шайбонийхон чопарга]. П. Қодиров, Юлдуз- 
ли тунлар. 

ШУРУП [нем. Schraube — винт] Ёғоч 
ёки металл деталларни маҳкамлаш учун 
ишлатиладиган бурама мих. Шурупни бураб 
киритмоқ. 

ШУРУ(Ъ) [а. — киришиш, бош- 

лаш]: шуру(ъ) қилмоқ эск. кт. Бирор нарса- 
га қиришмоқ; бирор нарсани қила бошла- 
моқ. Мулла Абдураҳмон бутун камолотини 
ишга қўйиб, имомат ва хатибликка шуруъ 
қилди. А. Қодирий, Меҳробдан чаён. 

ШУРФ [нем. Schurf] Ер ости бойлик- 
ларини қидириш ёки тупроқни текшириш 
учун ковланган, ер юзасига чиқиш йўлига 
эга бўлган тик ёки қиялама қудуқ. Ҳазрат- 
қулов трасса бўйлаб шурфлар қазилгани, эр- 
та тонгда портлатиш бошланажагини айт- 
ди. «Ўзбекистон қўриқлари». Онахон тахта 
зинадан салмоқ билан юриб, котлован шур- 
фига туша бошлади. А. Мухтор, Опа-син- 
гиллар. 

ШУУР [а. j j » .a — англаш, сезиш, фаҳм- 
лаш; кечинма, ҳис-туйғу; ақл, идрок] кт. 
Онг, тушунча. Шоирларда зеҳн ва шуур ўт- 
кир, хаёл денгизи эса теран бўлади. А. Ҳа- 
кимов, Илон изидан. Майли, ўтмиш ўн йил 
менга Шуур берди, онг берди. Ғ. Ғулом, Ме- 
нинг шуурим эса зиддиятлар осмонида кезар. 
С. Азимов, Камалак. 

ШУУРИИ [а. ^jyxJh — ҳис-туйғуга, ақл- 
идрокка оид] кт. Шуурга, онгга оид, онг 


билан боғлиқ. Чунки мен ҳам ўзга оламларга 
шуурий саёҳат қиламан. «Сирли олам». 

ШУУРЛИ 1 кт. Маълум тушунчани ўзи- 
да мужассамлаштирган; онгли. Ҳақиқатан 
ҳам Зебо шуурли, жўшқин юракли бўлиб 
етишди. Р. Халилова, Ушалган орзу. Энг 
иродали, мақсади аниқ кишилар.. нурли, шу- 
урли жаҳон барпо этдилар. Зулфия, Чўқ- 
қилар. 

2 ҳуқ. Ақли расо, эсли (ўз қилмишлари 
учун қонун олдида жавоб бера оладиган). 

ШУУРСИЗ кт. 1 Онгсиз ҳолда, ғайри- 
шуурий. Йигит тафаккурдан тамом аж- 
ралиб, отга шуурсиз мўлтираб турар, тў- 
риқ эса ер тепинар эди. А. Ҳасанов, Чироқ- 
лар. Навоий индамасдан орқага қайтди. 
Бошқа хонага кириб, қоғоз ва қалам олди-да, 
шуурсиз равишда фармон ёза бошлади. Ойбек, 
Ғ1авоий. 

2 ҳуқ. Ақлдан озган, руҳий касал (қил- 
ган қилмиши учун жавобгарликка тортил- 
майдиган). 

ШУУРСИЗЛИК ҳуқ. Айбдорни жино- 
ий масъулиятдан халос қиладиган руҳий 
ҳолат. Шуурсизлик ҳолатида бўлмоқ. 

ШУ-ШУ Ўша вақтдан бери, ўшандан 
бери. Шу-шу у келмайди. Шу-шу тавба 
қилганман. Шу-шу соғайиб кетдим. н Шу- 
шу Раҳим Саидов қачон Қўқонга келмасин, 
Теракзорга келиб, бипипа ош қилдирмаса, 
кўнгли жойига тушмасди. Ў. Умарбеков, Ёз 
ёмғири. Шу-шу мен мактабга бормай қўй- 
дим. Э. Раимов, Ажаб қишлоқ. 

ШУЪБА [а. — соҳа, тармоқ; шо- 

хобча; бўлим, филиал] 1 эск. Бирор ташки- 
лот ёки муассасанинг алоҳида бир қисми, 
бўлим; идора. 1919 йилдан бошлаб Тошкент 
мусулмон хотин-қизлар шуъбасига раис бў- 
либ ишладим. 3. Юсупова, Оловли йиллар. 
Шаҳар маориф шуъбасининг вакили шу қўра- 
ни келиб кўриб, мактаб учун жуда мос, деб 
кетибди. Ҳ. Ғулом, Машъал. Ер шуъбасидан 
тракторни ҳозирдан сўраб қўйиш керак. Ҳ. 
Шамс. Душман. 

2 мус. Шашмақом таркибига кирувчи 
олти мақомдаги ҳар бир бўлимнинг номи. 

ШУЪЛА [а. — олов, аланга; машъал] 

1 Бирор жисмдан таралувчи нурли энер- 
гия; ёруғлик, нур. Ой шуъласи. Хатни чироқ 
шуъласида ўқимоқ. н Аммо офтобнинг ўт- 
кир шуъласи Кўксингни парчалаб ёрди бе- 
омон. Тарихнинг музаффар, нурли йўлидан 

Дадил бормоқдалар наслимиз ҳамон. Уйғун. 
Шох ўтиннинг ўчоқни тўлдириб ловуллаёт- 
ган ёлқини қорайган кўчага шуъла сочмоқда. 
П. Турсун, Ўқитувчи. 

2 айн. ёлқин. Ҳамон машъала шуъласи 
кўриниб турган ҳовлидан анча узоқлашгач, бир 
дарахтнинг панасига ўтирдилар. С. Сиёев, 
Ёруғлик. 

ШУЪЛАЛАНМОҚ поэт. Шуъла, нур 
таратмоқ; ярқирамоқ, барқ урмоқ. Қаердан 
тушаётгани номаълум бўлган кучли нур ос- 
тида бу ердаги амакиларнинг кийимлари кўз 
олгудек шуълаланарди. «Ёшлик». Шуълала- 
ниб, шарқираб ётар Кўк сувларда ой си- 
ниқлари. Ш. Раҳмон, Юрак қирралари. Унинг 
тепасида шуълаланиб, узоқ-узоқлардан кўзга 
ташланиб турадиган чироқ. Э. Самандар, 
Тангри қудуғи. 

ШУҒУЛЛАНМОҚ Бирор иш билан 
овора бўлмоқ; машғул бўлмоқ; иш олиб 
бормоқ. Гимнастика билан шуғулланмоқ. У 
энди мусиқа билан шуғуллана бошлади. 
Талабалар билан шуғулланмоқ. н Девонга 
эрта билан кетиб, кеч қайтадиган отаси 
ўғлининг нима билан шуғулланаётганидан 
бехабар эди. М. Осим, Ибн Сино қиссаси. 
Киши иш вақтида жамият учун фойдали 
бўлган ижтимоий меҳнат билан шуғулла- 
нади. «Фан ва турмуш». 

ШУҲРАТ \а. cj j -з-Д, — машҳурлик, таниқ- 
лилик; шон, довруқ] 1 Катта хизмат, талант, 
одамийлик ва ш.к. эвазига қозониладиган 
обрў; донг, довруқ. Бу артистнинг шуҳра- 
ти оламга кетган. Донога иш — шону шуҳ- 
рат, Нодонга иш — ғаму кулфат. Мақол. н 
Авлод-аждодимиз шуҳрати меҳнат, Меҳ- 
натсиз ҳеч кимса тополмас ҳурмат. Газета- 
дан. Машҳур қизиқчи халқ орасида шуҳрат 
қозона бошлаган ёш Юсуфжонни кўрмоқчи 
бўлиб, унга одам юборади. Т. Обидов, Юсуф- 
жон қизиқ. 

2 Шуҳрат (эркаклар исми). 

ШУҲРАТЛАМОҚ кам қўлл. Шуҳрат- 
эътиборини қайд этмоқ, эътиборда тутмоқ, 
ўрнига қўймоқ. У фуқаролар уруишнинг оғир 
кунларида халқ оммасини руҳлантириб тур- 
ди.. зиёлиларнинг фронтлардаги ва фронт 
орқасидаги мислсиз қаҳрамонлигини шуҳрат- 
лади. Газетадан. 

ШУҲРАТЛИ Шуҳрат қозонган, шуҳрат 
топган. Олтин пахта ифтихоринг, Шуҳрат- 
лидир пахтакоринг. Ё. Мирзо. Инсон ўз меҳ- 


нати, ўз ишлари, ўзи яратган нарсалари би- 
лан гўзал ва шуҳратлидир. Газетадан. 

ШУҲРАТПАРАСТ [а. + ф. - 

шуҳрат ишқивози, шуҳрат кетидан қува- 
диган] Фақат ўз шон-шуҳратини ўйлайди- 
ган ва доим шунга интиладиган. У талант- 
ли инженер. Аммо шуҳратпараст — фақат 
ўзини ўйлайди. Газетадан. Сиз билан бизнинг 
вазифамиз.. иғвогар, шуҳратпараст, мансаб- 
параст шахсларни супуриб ташлашдан ибо- 
рат. О. Ёқубов, Ларза. Калтабин.. шуҳрат- 
параст қўрқоқлар хиёнатга яқин туради. 
Шуҳрат, Шинелли йиллар. 

ШУҲРАТПАРАСТЛИК Шуҳратпараст- 
га хос иш, хатти-ҳаракат, хислат. Мени бе- 
зовта қилаётган нарса сизнинг шуҳратин- 
гиз эмас, балки шуҳратпарастлигингиз. Уй- 
ғун, Сўнгги пушаймон. Дарҳақиқат, бир қа- 
рашда иноқ, дўсара кўринган Ҳавомнинг ми- 
жозида шуҳратпарастлик унсурлари йўқ 
эмасди. Мирмуҳсин, Меъмор. 

ШЧИ [р. тци — карам ва турли ошкўк- 
лар солинган шўрва] Карам, шовул каби 
кўкатлар солиб пишириладиган шўрва. Шчи 
пиширмоқ. Шчи ичмоқ. 

ШЧИТ \р. гцит — тепа; тўсиқ, ғов; ҳи- 
моя, бошпана] 1 Бирор зарба, ўқ, учқун ва 
ш.к. дан сақланиш учун металлдан қилин- 
ган ёки бирор қуролга ўрнатилган тўсиқ; 
ҳимоя қалқони. Замбарак шчити. н Аҳ- 
маджон пулемётнинг қабзасини маҳқам уш- 
лаган ҳолда, шчитнинг тешигидан душманни 
кузатар, афтидан, шеригининг сўзини эшит- 
мас эди. А. Қаҳҳор, Олтин юлдуз. Эгнига ком- 
бинезон кийиб, қўлига электросварка шчити- 
ни ушлаб турган [ Самад аканинг\ юзи менга 
жуда таниш эди. С. Аҳмад, Иқбол чироқ- 
лари. 

2 тех. Гидротехника иншоотларида: 
тўғоннинг сув ўтказадиган, сурилиб очила- 
диган ёки ёпиладиган темир дарвозаси. 
Энергетика ва автоматика институти хо- 
димлари.. каналлардаги сув сатҳи ва ўтаёт- 
ган сув миқдорини, ичит ва затворларнинг 
ҳолатини автоматик аниқловчи.. асбоблар 
яратди. Газетадан. 

3 Намойиш қилиш учун бирор экспо- 
нат ўрнатилган ёки сурат солинган катта 
юпқа тахта. Ёш ишчилар.. газета саҳифаси 
тасвирланган катта шчитни кўтариб олиш- 
ган. Газетадан. 





4 махс. Бирор асбоб ёки нарса ўрнатил- 
ган тахта. Электр счётчигининг шчити. Ўт 
ўчирувчи асбоблар шчити. 

ШУЛП тақл. с. Оғир нарса суюқликка 
тушганда, шунингдек, сув қирғоққа ёки 
бошқа нарсага урилганда ҳосил бўладиган 
товушни билдиради. Водийни иккига бўлиб 
ўтган катта сой шовуллар, қирғоққа шўлп- 
шўлп урилиши эиштилиб турарди. Ж. Аб- 
дуллахонов, Орият. 

Шўлп этмоқ «Шўлп» деган товуш чиқар- 
моқ. Боланинг қўлидаги тош шўлп этиб, cye- 
га тушиб кетди. м Бу лаънати каламуитар 
бочкага шўлп этиб тушади-да, ёққа беланиб 
олади. С. Маҳкамов, Шогирд. 

ШЎЛТИ-ШЎРВА с.т. Шўрва-шўлти. 
Яхшики Исоқ отанинг боғи бор. Ёзда ўрик- 
узумга оғизлари тегиб туради. Бўлмаса, 
шўлти-шўрва билан оёқ чўзиш мумкин. М. 
Осим, Тилсиз гувоҳ. 

ШУЛҚ тақл. с. Суюқлик ёпиқ идиш 
ичида чайқалганда ҳосил бўладиган товушни 
билдиради. 

ШЎЛҚИЛЛАМОҚ «Шўлқ-шўлқ» қил- 
моқ. 

ШЎНҒИМОҚ 1 Сув ёки бошқа бир 
суюқлик ичига кириб ботиб кетмоқ; чўм- 
моқ. Бир шўнғиб чиқмоқ. Шошган ўрдак ҳам 
боши билан, ҳам кети билан шўнғийди. Ма- 
қол. н Сувонжон тол тагидаги камарга 
шўнғиб.. кетарди-да, анчадан кейин қўлида 
балиқ билан чиқиб келарди. С. Анорбоев, Оқ- 
сой. Ундаги [ҳовуздаги] зоғора балиқ, чўртан 
балиқ, лаққа балиқлар гоҳ cye юзига чиқиб, 
ташланган нонларни ер, гоҳ билтанглаб ўй- 
наб, шўнғиб кетарди. Ж. Шарипов, Хоразм. 

2 кўчма Бирор нарса орасига кириб, бер- 
киниб, кўздан ғойиб бўлмоқ, кўринмай кет- 
моқ, кириб кетмоқ; яширинмоқ. Ҳоронғи- 
ликка шўнғимоқ. н Бўрон ea тўс-тўполонда 
заха еган ой.. орқадан етиб келган туядек 
каттакон булут тагига шўнғиди. О. Ёқубов, 
Ларза. Аҳмад Ҳусайн.. бозорга шўнғиб кетди. 
Ойбек, Нур қидириб. 

3 Катта тезлик билан пастга қараб отил- 
моқ, ниҳоятда тезлик билан ерга томон 
учмоқ. Бургут бирдан пастга қараб шўнғиди. 
н Самолётлар қора бўрондай тепада гир 
айланиб, ажалкор қоида ea тартиб билан 
шўнғийдилар. Ойбек, Қуёш қораймас. 

4 кўчма Ўй, хаёл, қайғу каби ҳиссиёт- 
ларга қаттиқ берилмоқ, чўммоқ. Шу чоққа- 


ча мўлтсшиб, хаёл ичига шўнғиб ўтирган 
Кумушбиби бир сесканди-да, қўишқчи қиз- 
ларга қаради. А. Қодирий, Ўтган кунлар. 
Ўзимча неча хил нарсаларни бичиб-тўқийман, 
аллақандай ваҳималарга шўнғийман. Ойдин, 
Садағанг бўлай, командир. 

5 кўчма Иш-ҳаракатга, машғулотга қат- 
тиқ киришиб кетмоқ, берилмоқ. Ҳакимжон 
ҳеч кимнинг сўзи, таклифини кутиб тур- 
масдан, аввалгидек ишга шўнғиди-кетди. С. 
Зуннунова, Олов. Ўртага чамадон қўйиб, 
ўйинга шўнғиб кетдилар. Шуҳрат, Шинелли 
йиллар. 

ШУП айн. шўлп. Шўп этиб сувга тушмоқ. 

ШЎППАЙМОҚ Бошқалардан ажра- 
либ ёлгиз қолмоқ; мунғаймоқ; ўксиб қол- 
моқ, шумшаймоқ. Шўппайиб ўтирмоқ. н 
Эртага, икки қўлингизни, кечирасиз, бур- 
нингизга тиқиб, участкада битта ўзингиз 
шўппайиб қолсангиз, нима қиласиз? А. Мух- 
тор, Туғилиш. Бирга ўқишган синфдошлари 
аллақачон жой-жойларини топишган эди. 
Қишлоқда ёлғиз Тошхонгина шўппайиб қол- 
ди. А. Мираҳмедов, Ўт юраклар. Emmu бо- 
ла туққанман. Ҳаммасини тупроққа бериб, 
биргина қизим билан шўппайиб қолганман. 
С. Аҳмад, Чевара. 

ШЎР I [ф. jjJh — тузли, тузи кўп] 1 
Меъёридан ортиқ туз солинган, таъми ўт- 
кир (овқат, таом ҳақида). Шўр овқат. Па- 
ловни шўр қилиб қўймоқ. Аччиқ-чучукни шўр 
қилиб юбормоқ. н [Ҳодиржон:] Ҳали ош 
вақтида, ошнинг тузини nacm қилиб қўйиб- 
сан ёки шўр қилиб қўйибсан, деб баҳона қи- 
ламан-да, катта жанжал чиқараман. Ҳам- 
за, Туҳматчилар жазоси. 

2 Тузланган. Шўр балиқ. Шўр карам. 

3 Таркибида туз моддаси кўп бўлган, 
шўр босган. Шўр денгиз. Шўр кўл. Шўр myn- 
роқ. Шўр cye. н Айниқса, эрта баҳорда бо- 
роналаш шўр ерларда катта фойда беради. 
Газетадан. 

4 от Тупроқ таркибида тузнинг кўп- 
лигидан ер бетида ҳосил бўлган туз модда- 
си. Ернинг шўрини ювмоқ. н Ерда ҳали шўр 
кўп. Сотиболди отам ҳам менинг фикримни 
тасдиқлаяптилар. Н. Сафаров, Хадича Аҳ- 
ророва. Ўрмонжон.. шўр босган ердан илон 
изи бўлиб ўтиб, тўқайга кириб кетган myn- 
роқтепани қамчининг conu билан кўрсатиб: 
-Канал! — деди. А. Қаҳҳор, Қўшчинор чи- 
роқлари. 




5 Тернинг уст-бошга тепишидан ки- 
йимда ҳосил бўладиган туз, оқ доғ. Эртаю 
кеч тош майдалаб.. елкаларини бир эллик шўр 
босган йигитлар [дарвишга:] «Йўлингдан қол- 
ма!» дейишибди. С. Анорбоев, Оқсой. От 
йўрттириб Юсуф Мадёров келиб қолди. У 
ҳамон темирйўлчи кийимида — эгнида қора 
китель, тер(и)нинг шўри елкасида оқариб 
ётарди. Ш. Тошматов, Эркқуши. 

Шўр пахта Халқ табобатида: оғриқни 
ёки шишни қайтариш учун намакобга 
ботириб ишлатиладиган пахта. Уч-тўрт 
[марта] оёғимга шўр пахта боғлаб, уйда 
ётдим. С. Сиёев, Ёруғлик. 

ШУР II \ф. jyAi — изтироб, ғалаён; туғ- 
ён, жўшқинлик, эҳтирос] 1 фольк. Толеи 
паст, бахтсиз, бечора; шўрлик. Ҳози, муфти 

— бари бойнинг чокари, Камбағал шўр азал- 
дан хизматкори. Эргаш Жуманбулбул ўғли. 
Илоҳим, қурисин подшонинг иши, Кўп бўлди- 
ку мендай шўрнинг койиши. «Ширин билан 
Шакар». 

2 Азоб-уқубат, кулфат; бахтсизлик. Худо 
бандасини яратганда, пешонасига чоракор 
бўласан, деб ёзмасин.. Э-ҳа, камбағалнинг 
шўрини асти сўраманг. М. Исмоилий, Фар- 
ғона т. о. Ўйласам, ҳар дам ҳамият ўти дил- 
да мавж урар, Солгали душман бошига шўру 
савдо бораман. Ҳабибий. Хоним, тургин шу 
ваъдада ҳақиқат. Турмасанг, солурман шўру 
қиёмат. Ислом шоир. 

Вой шўрим с.т. «Энди нима қиламан», 
«Бу қандай кулфат» каби маъноларни 
ифодалайди. Вой шўрим, қўлингга нима қил- 
ди? С. Зуннунова, Гулхан. Пешонаси шўр 
Қисмати ёмон, иқболи паст, бахтсиз. Ота- 
сининг аччиқ ҳикоясини эшитган Полвон би- 
лан Бекжон ўз пешоналарининг шўр эканига 
ачиндилар. Ж. Шарипов, Хоразм. Шўри 
қуриди Бахтсизликка йўлиқди, хароб бўлди. 
Ҳеч ким унинг сўзини қайтармади, қайтара 
олмайди-да. Нега десангиз, ким унинг айтга- 
нини қилмаса, шўри қурийди деяверинг. А. 
Муҳиддин, Характеристика. Шўри қурсин 
Аҳволига вой, ҳоли ҳароб. -Улуснинг шўри 
қурсин! — деди Тоҳир. — Касофат подшолар 
урушмай туролмаса. П. Қодиров, Юлдузли 
тунлар. Шўрига шўрва тўкилмоқ Бахтсизлик- 
ка йўлиқмоқ, иши, аҳволи ёмон бўлмоқ. 

- Сиз қаерда бўлсангиз, биз ҳам ўша ерда бўла- 
миз. Офтобда шерикчиликда қатиқ ичган 
одамлар охиригача бирга бўлиши керак. 


Бўлмаса, шўримизга шўрва тўкилади, — деди 
Одил Эгамбердига. Б. Раҳмонов, Юрак сир- 
лари. Шўринг қурғур Бечора, шўрлик. [Ғо- 
фир домлага:] Ахир бу дуолар, ривоятлар ни- 
қобига яширинган зулмдан, жафолардан биз 
шўринг қурғурлар кимга дод деймиз? Кимга?! 
Ҳамза, Бой ила хизматчи. Шўрини қуритмоқ 
Бахтсизликка дучор қилмоқ, хароб ёки 
расво қилмоқ. Бир сартарош йигит ўзини, 
муаллимман, фалон мактабда дарс бераман, 
деб гулдек Кариманинг шўрини қуритгани 
ҳақиқат-ку! Мирмуҳсин, Умид. 

ШУРА I [ф. bjjS* — шўр ер, захоб ер] 
Ташландиқ ерларда, экин майдонларида 
ғовлаб ўсадиган, баргларининг усти ял- 
тироқ, ости кулранг ёввойи ўт. Ариқнинг 
нариги ёнида какра, супурги, шўра, сассиқ- 
капа, яна аллақандай ёввойи ўтлар ғовлаб 
ётарди. А. Мухтор, Опа-сингилар. Эрта ба- 
ҳор.. Ёрқиной кўк териб юрибди. Ҳўлидаги 
сирланган тоғорани у ердан бу ерга сурар, у 
ён-бу ёнига эланиб, отқулоқ, исмалоқ, жағ- 
жағ, момақаймоқ, ялпиз, шўра қидирарди. Р. 
Раҳмон, Меҳр кўзда. 

ШУРА II Токнинг (узумнинг) тўпгу- 
ли, ғунчаси. Токлар шўра чиқариб қолибди. 
н Биринчи хомтокни ток новдаларида 
шўра пайдо бўлишига қараб, апрель ойининг 
охирида.. ўтказиш маъқул. М. Собиров, 
Хомток. 

ШУРАЖРИҚ Шўр ерларда ўсадиган, 
бошоқлиларга мансуб кўп йиллик ўсимлик. 

ШЎРАЗОР [ф. jl jbjj-At — шўр ер, шўр- 
ланган тупроқ] Шўра кўп ўсадиган ер, шў- 
ра билан қопланган майдон. Бу ер илгари 
ташландиқ шўразор эди. н Маст учун гул- 
зор билан шўразор баравар — янчиб ўтавера- 
ди. Ойбек, Танланган асарлар. Униб гуллар, 
Ҳабибий, шўразор айланди гулзора, Жаҳонга 
бўлди ўрнак шавкату шоним каналлардан. 
Ҳабибий. 

ШЎРАК I [ф. ^jj^i,] 1 Тузли, шўр. 

2 Баъзи овқат номларини билдирувчи 
қўшма сўзлар таркибида ишлатилади, мас., 
нўхатшўрак. 

ШЎРАК II айн. қамғоқ. 

ШЎРАЛАМОҚ I 1 Пўст ташламоқ, қу- 
руқшамоқ (баданда, юз-кўзда ҳосил бўла- 
диган енгил тери касаллиги ҳақида.) Кич- 
кинтойингизнинг юзи шўралаб ёки қуруқла- 
шиб кетмасин десангиз, унинг юзини совун 
билан кўп ювманг. Газетадан. 





2 айн. шўрламоқ 1. Боланинг аъзойи ба- 
дани шўралаб кетибди. н Пастдаги икки 
хонанинг ғиштлари захкашликдан шўралаб, 
оқариб кетган. Мирмуҳсин, Умид. [Рўзи- 
мат отанинг] Бор бисотидаги битта чопо- 
нининг ҳам бари йиртиқ, дўпписининг жия- 
ги шўралаб кетган эди. Ҳ. Турсунқулов, 
Ҳаётим қиссаси. 

3 с.т. Шўра ўсимлиги билан қопланмоқ, 
шўразорга айланмоқ (ер ҳақида). Қаровсиз 
қолган дала шўралаб кетади. 

ШЎРАЛАМОҚ II Гуллаш олдидан шў- 
ра, ғунча ҳосил қилмоқ, шўра чиқармоқ 
(ток ҳақида). Токлар зангидан баргигача шо- 
вул-шовул шўралапти, ўриклар-чи, шохи 
ғўралапти.. Боғ меваси олган билан одош 
бўлмапти. Ё. Шукуров, Уч савол. Токим шў- 
ралади, занги сув очиб, Барглар қўлтиғида 
инғичка новда. С. Акбарий. 

ШЎРВА [ф. I jjj-i / ~ гуруч, гўшт- 

ли суюқ овқат; мастава] Гўшт, пиёз, кар- 
тошка ва б. сабзавотлар солиб пишири- 
ладиган суюқ овқат. Қайнатма шўрва. Қо- 
вурма шўрва. Товуқ шўрва. Шўрва пишир- 
моқ. Шўрва ичмоқ. Эти — этга, шўрваси — 
бетга. Мақол. н Дастурхон устидаги ко- 
салардан иссиқ ва ёғлиқ шўрваларнинг ҳо- 
вури чиқиб турарди. Ш. Рашидов, Бўрон- 
дан кучли. -Ҳозир сизларга қулинг ўргилсин 
қайнатма товуқ шўрва қилиб бераман, — 
деди Аҳмад. Ф. Мусажонов, Меҳмонда. Биз- 
никилар: «Карам шўрва ичмаймиз, тўнғиз 
гўшти солади», дейишган эди, гўшт-ёғни ҳам 
ўз қўлимизга берадиган бўлишди. И. Раҳим, 
Чин муҳаббат. 

Арзоннинг шўрваси татимас қ. татимоқ 
2. Пул бўлса, чангалда шўрва Пул, бойлик 
етарли бўлса, ҳар қандай нарсага эришиш 
мумкин, деган маънони ифодаловчи мақол. 
Шўрига шўрва тўкилмоқ қ. шўр 2. 

ШЎРВА-ШЎЛТИ Ёвғон суюқ овқат- 
ларнинг умумий номи (фақирона овқат 
ҳақида). Энг бемаза, энг арзон шўрва-шўлти- 
ни қайнатиш учун ҳам игна билан қудуқ қа- 
зиш керак бўлар экан. Ойбек, Танланган 
асарлар. 

ШЎРДАНАК [шўр I + данак] Намакобга 
солиб олиб, кулга ўхшаш махсус тупроқда 
қовуриб тайёрланадиган данак. Султон қо- 
ғоз халтани тўлдириб харажат қилди: қай- 
ноқ namup, шўрданак, ҳолва. X. Султонов, 
Онамнинг юрти. [Ўрикнинг] Мағзидан ҳолва 


қилиш, намакобга солиб олиш, пўчоғи билан 
қовуриб, самарқандча шўрданак тайёрлаш 
мумкин. К. Маҳмудов, Ўзбек тансиқ таом- 
лари. Самарқанднинг шўрданаги, нўхатини 
ҳам Дунё кезиб тополмайсиз, сўзим чин, иним. 
Н. Назруллаев. 

ШЎРИ(Й)ДА [ф. — ҳаяжонлан- 

ган, бесаранжом; жўшқин, эҳтиросли ошиқ; 
қўзғолон кўтарган] эск. кт. Бечора, шўрлик. 
Булбули шўрийдани ҳуснинг кўрарга этма зор, 
Дилни берганман сенга, рухсори олингни кў- 
риб. К. Яшин, Ҳамза. Ҳар қайда ғарибу но- 
тавону Шўрийдага меҳрибон Муқимий. С. Аб- 
дулла. 

ШЎРИШ [ф. JljjJl — тузи кўплик, 
шўрланганлик; туғён, ҳаяжон; қўзғолон, 
исён] 1 қ. савдо II. Эрталабдан бери бошига 
тушган шўришларни бир-бир ўйлаб, дунёда шу 
бугунгичалик абгор бўлмаганлигини эслади. М. 
Исмоилий, Фарғона т. о. Аҳмад мирзонинг 
номуносиб ҳаракати сабабли Хўқанд, Ахси- 
кент, Андижон вилояти устига тушадиган 
шўриш у зотнниг дилига алам берди. Мир- 
муҳсин, Меъмор. 

2 Ёмон иш; жанжал, ғавғо. -Мени бирон 
машинада тезда Тошкентга жўрнатинг! Бу 
қизингиз тушкур бир шўришни бошлаганга 
ўхшайди, — деди Нафисахон Пўлатжон акага. 
Мирмуҳсин, Умид. -Ахир нега алдадинг ме- 
ни, нега яширдинг бу шўришни-а?! — деди Ҳақ- 
қул ота. Ҳ. Назир, Сув гадоси — оқпадар.. Бу 
даҳшат олдида рангимиз сомон! Деб шўриш 
солибди, лекин йўқ нафи. Миртемир. 

ШУРИШЛИ кам қўлл. Шўриши бор, 
шўриш келтирувчи. Келиб шўришли бир ўт 
тушди жонга, Ўтиб жондан, туташмоққа 
жаҳонга. Ҳабибий. 

ШЎРЛАМОҚ 1 Таркибидаги туз мод- 
даси сиртига тепиб, тузли оқ доғлар ҳосил 
қилмоқ, шўр босмоқ. Пойдевор ғишти зах- 
дан шўрлаб кетибди. н [ Култойнинг] Азбаройи 
терлаганидан, чакмонининг елкаси шўрлаб- 
оқариб кетган эди. Газетадан. 

2 айн. шўрланмоқ. Ерларимиз шўрлаб кет- 
гани учун яхоб беряпмиз. 

ШЎРЛАНМОҚ Таркибида туз моддаси 
ҳосил бўлмоқ; ортиқ даражада шўр бўлмоқ. 
Сув ҳам шўрланиб, сифатини йўқотади. 
Газетадан. Шўрланган тупроқлар қишлоқ 
хўжалиги экинларининг ҳосилдорлигини кескин 
пасайтириб юбориши ҳаммага маълум. «Фан 
ва турмуш». 





ШЎРЛИ I Таркибида тузи бор, шўр 
босган. Шўрли ерларни ювиш. 

ШУРЛИ II айн. шўрлик 2. Уюқларда 
жонсиз кўринган, Овуллар ҳам йиғлаб ухла- 
ган. Саҳар туриб шўрли хотинлар, «Тангрим» 
деган, тўлиб йиғлаган. Ҳ. Олимжон. Қалмоқ 
келар ўз ҳолидан бехабар, Келиб, қирғин топ- 
масин-да, шўрлилар. «Алпомиш». 

ШУРЛИК I Шўр ҳолат, шўр эканлик. 
Овқатнинг шўрлиги. н Яқинда [ Чортоқда ] 
ковланган қудуқдаги сувнинг шўрлик даража- 
си Қора денгиз сувига жуда ўхшаш. Ф. Си- 
рожидцинов, Чортоқ ҳавоси. 

ШЎРЛИК II 1 Толеи паст, бахти қора; 
бечора. Отам шўрлик бу мусибатга бардош 
беролмади, фарзанд доғи чинор қоматини 
букди, сўнг қулатди. Н. Сафаров, Оловли 
излар. Бойвачча ака, отамга шафқат қилинг, 
у шўрлик жўжабирдек жон, хонадонимизнинг 
ризқ-рўзи ўтиб турган бир парча еримизга 
кўз тикманг. К. Яшин, Ҳамза. 

2 Ачиниш билдиради; бечора. «Байт» 
туфайли юз берган кўнгилсизликдан шоир 
шўрлик хабарсиз эди, албатта. Н. Аминов, 
Суварак. Опам шўрлик ўша жойда бекиниб 
ётиб, тонг оттирган экан. С. Нуров, Нарвон. 

3 айн. шўриш. Бир кафт тупроқ билан 
барча фалокат, Барча шўрликлардан чиқмоқ 
бўладир. Ҳ. Олимжон. 

ШУРО [а. j -Д, / ljj-i — маслаҳат; кен- 
гаш] тар. 1 Совет ҳокимияти (советлар)нинг 
20-аср 20—40-йилларигача ўзбек ва б. тур- 
кий тилларда ишлатилган номи (1990 йил- 
лар охирида ўзбек тилида яна қўллана бош- 
лади). Керенский ҳукумати ағдарилиб, шўро- 
лар ҳукумати тузилди. Н. Сафаров, Оловли 
излар. Шўролар ҳокимияти бойнинг мол-мулк- 
ларини мусодара қилди. Ҳ. Ғулом, Замин 
юлдузлари. 

2 Ўша даврларда сайлаб ёки тайинлаб 
қўйиладиган бошқарув-раҳбарлик, давлат 
ёки жамоат органи ва у жойлашган жой. Дав- 
лат план комиссияси ташкил қилиниб, унга 
нозирлар шўроси раиси муовини Турсунхўжаев- 
ни боишиқ қилиб тайинлашди. Ж. Шарипов, 
Хоразм. Қишлоқ шўроси Учқулоқ қишлоғига 
жойлашган. А. Қодирий, Обид кетмон. 

ШЎРПЕШОНА [шўр I + пешона] айн. 
пешонаси шўр қ. шўр II. Бу шўрпешоналарга 
раҳм қилувчи, уларга кийим-бош бергувчи, 
улардан ҳол сўрагувчи йўқ эди. М. Исмоилий, 
Фарғона т. о. 


ШЎРТАК Бироз шўр, шўрроқ. Шўртак 
мағиз. Шўртак қурт. н «Дадажоним, меҳ- 
рибоним!» Бу сўзлар [Ёрқинойнинг] чарос 
кўзларидан лабига юмалаб тушган шўртак 
ёшига йўғирилиб чиқди. Р. Раҳмон, Меҳр 
кўзда. 

ШУРТАНГ с.т. Шўртак. Туялар ўз таш- 
налигини денгиз суви ва бошқа шўртангроқ 
сувлар билан қондира алади. «Фан ва турмуш». 

ШЎРТОБ [ф. L~,j ] айн. шўрхок. Туп- 

роқнинг шўртоб ҳиди, қуёшнинг тафти, эр- 
та баҳорнинг юзларни ялаб қотирувчи шаба- 
даси.. Р. Раҳмон, Меҳр кўзда. 

ШЎРТУМШУҚ Одамга эл бўлмайди- 
ган, аралашмайдиган; одамови. Мен ту- 
шунтириб кетаман шўртумшуққа; улар 
бизнинг тилни ўрганишсин. А. Мухтор, Давр 
менинг тақциримда. Даф бўл, фалокат шўр- 
тумшуқ, Тегирмонда туз еган суқ. Ҳамза, 
Қузгунлар. 

ШУРТУПРОҚ айн. шўрхок. Беда, макка- 
жўхори каби озуқабоп экинларга аввалам- 
бор камҳосилли, шўртупроқ ерлар ажратил- 
ган.. Газетадан. 

ШЎРХОК [ф. ^Slb-jj^i , — шўр тупроқ, 
шўр босган ер] Шўр билан қопланган, шўр 
босган ер. Тупроқ шўрхок бўлганидан, ёзги 
шамол таъсирида осон кўчиб туради. «Фан ва 
турмуш». Даштнинг у ер-бу epuda олачалпоқ 
қор пағалари ётар, уни узоқдан киши оппоқ 
шўрхоклардан ажрата олмасди. Ҳ. Тур- 
сунқулов, Ҳаётим қиссаси. ..шўрхок ерларда- 
ги ғўзани суғориш учун сувчининг алоҳида 
усталиги керак. Газетадан. 

ШЎХ [ф. j- jJl — ўйноқи; гўзал севгили] 
1 Вақтини ўйин билан ўтказадиган, ўйин- 
қароқ; тўполончи. Эртадан кечгача яйлов 
далада тинмай ўйнаб чарчаган шўх болалар- 
ни бир лаҳзада ва бирдан уйқу олди. Ойбек, 
Танланган асарлар. Шўх болалар кўп, ғилди- 
рагига бирон нарса суқиб ёки ойнасини олиб 
кетса, йўлда сарсон бўлиб қолмайлик. С. 
Нуров, Нарвон. 

2 Ўйин-кулгини, ҳазил-ҳузулни яхши 
кўрадиган; хушчақчақ, қувноқ. Шўх қиз. н 
- О, бизнинг йигитлар жуда шўх бўлади, — 
деди Муҳаррам ўтираётиб, — битта наму- 
наси мана, қошингизда турибди. Шуҳрат, Ши- 
нелли йиллар. Темиржон қиишоқ қизларининг 
ниҳоятда шўх, ҳазил-мутойиба гапларга че- 
чан бўлишларини кўп эшитган эди. Ж. Аб- 
дуллахонов, Орият. 





3 Ўз қилиқлари, ишваси, ноз-караш- 
маси билан кишини ўзига мафтун қила- 
диган; ўйноқи. Шўх кўзлар. н Неча кундан 
бери кўрсатмайин васлин соғинтирди, Та- 
раҳҳум айласун, ул шўхи жонон бир келиб 
кетсун. Ҳамза. 

4 кўчма Ўйноқлаб тез ҳаракат қилади- 
ган; ўйноқи. Машина икки томони залворли 
тоғлар билан ўралган, илон изи бўлиб, шўх 
оқаётган сой бўйида тўхтади. Н. Фозилов, 
Дийдор. Мулла Фазлиддин уни шўх от усти- 
да чавандоз йигитлардай ўтирганидан ҳам 
таниди-ю, вужуди бирдан қизиб кетгандай 
бўлди. П. Қодиров, Юлдузли тунлар. 

5 кўчма Кишига шодлик бағишлайди- 
ган, ҳазил-мутойиба аралаш, жўшқин; ўй- 
ноқи, шўхчан (қўшиқ, ўйин, мусиқа каби- 
лар ҳақида). Шўх куй. Шўх ўйин. н Бир- 
биридан шўх, бир-биридан ўйноқи оҳангларга 
ёш-яланглар рақсга тушишяпти. Газетадан. 
Фақат ўқтин-ўқтин уруш совуқ нафасини 
пуркаган кунларда шўх кулгилар фарёд билан 
алмашиб, даштни зир титратади. О. Ёқу- 
бов, Эр бошига иш тушса. 

ШУХЛИК 1 Шўх хатти-ҳаракат, хусу- 
сият, хислат. Нотаниш бўлса-да, она-келин- 
чак Кўксида яшнаган шу фарзанд-чечак, 
Қийқириб, талпиниб, орттирди ихлос, Қи- 
лиғин, шўхлигин севиб қолдим рост. Ё. Мирзо. 
Тўлқинжон.. ҳазил ва шўхликда, ҳар хил 


ўйинлар ва қизиқчиликда ҳаммани ўзига 
қаратарди. Ф. Мусажонов, Ҳури. 

2 Ножўя одоб-ахлоқ чегарасидан чи- 
кувчи хатти-ҳаракат, тўполон. Мен қизлик 
вақтимда у хавфланди, мендан қочишга 
интилди. Бу яхши бўлди.. Шўхликка берилиб, 
ўзимни беҳуда шарманда қилган бўлар эдим. 
Ойбек, Танланган асарлар. 

ШУХЧАН 1 айн. шўх. Балки ғамгин бир 
зотдир у, балки шўхчан бир аёл. А. Орипов. 
Муниранинг хатти-ҳаракатларида, шўхчан 
боқишларида назокат, жозиба бор эди. Э. 
Усмонов, Ёлқин. Дарё шу ерга келганда 
анча торайиб, шўхчан оқади. Ж. Абдулла- 
хонов, Хонадон. ..шўхчан ва босиқ таро- 
налар ижодкорларидан бири — талантли ёш 
бастакор-созанда Салоҳиддин Тўхтаси- 
новдир. Газетадан. 

2 кўчма Ранги кўзга ташланиб туради- 
ган, очиқ рангли, рангдор (газмол ҳақида). 
Шўхчан гулли юмшоқ пойандоз-гилам тў- 
шалган зинапоядан тушаётганларида, Та- 
манно Тўланинг енгидан ушлаб: -Ҳов ана, 
тоғамлар турибдилар, — деди. М. Исмоилий, 
Бизнинг роман. 

ШЎХ-ШАТИР Шўхлик билан иш ту- 
тадиган, гапирганда ёки бирор иш қилган- 
да истиҳола қилиб ўтирмайдиган. Шўх- 
шатир «шум бола» бу ерда йўқ эди. Ғ. Ғулом, 
Шум бола. 





Э унд. с. 1 Ажабланиш, таажжуб, ҳайрат 
ҳис-туйғусини билдиради (бунда чўзиқ, 
такрор ҳолда қўлланиши мумкин). Э, ҳапиям 
турибсизми, суф сизга-е! «Гулдаста». Э, 
қандақа хотин бу, бировнинг уйига бости- 
риб киради!.. А. Қаҳҳор, Майиз емаган хотин. 
Э-э, отагинам, шундоқ улуғ айёмда йиғ- 
лайдими киши?! А. Қаҳҳор, Асрор бобо. 

2 Кейин билганлик, энди эслаганлик 
маъносини алоҳида ҳис-туйғу билан ифо- 
далайди. Нима қилсам экан? Э, бўлди, Нўғой 
холага ялиниб кўраман. С. Сиёев, Ёруғлик. 
-Э, — Мирзакаримбой бутун гавдаси билан 
бир қўзғалиб қўйди, — жияним Хушрўй- 
бибининг ўғлиман дегин, баракалла. Ойбек, 
Танланган асарлар. 

3 Чақириш, мурожаатни билдиради. Э, 
э, йигитча! Ҳани, бу ёққа келинг-чи! А. Қаҳ- 
ҳор, Ўжар. 

4 юкл. Баъзи сўзлар билан бирикиб, ало- 
ҳида таъкид билдиради. -Уялинг-е, ойи! — 
дедилар дадам бир зум ҳайратда қотиб тур- 
гач. Э. Раимов, Ажаб қишлоқ. 

ЭБ қ. эп. 

ЭВ қ. эп. 

Эви билан Меъёр-чегара доирасида; 
йўли билан. Лекин-чи, яна бир оз семириш 
ғамида бўлинг. Эви билан, яна семираман деб 
тарсиллаб кетманг. «Муштум». Бой бўлгур, 
эзмалик ҳам эви билан-да.. Р. Файзий, Ҳазра- 
ти инсон. 

ЭВАЗ [а. ^ — ўрнини босувчи; ўр- 

нини қоплаш; бадал] 1 Ўрнига, бадалига 
тўланадиган ёки олинадиган ҳақ, нарса; 
бадал. Куёв, эвази нақд бўлмаган оғир меҳ- 
натга тоб бера олмай, Кимсанойни олиб. 


шаҳарга кетиб қолди. А. Қаҳҳор, Қўшчинор 
чироқлари. 

2 (3-ш. эгалик ва ж.к. аффикслари билан 
— эвазига) кўм. взф. Асос, сабаб каби 
муносабатни (шундай маънони) билдиради; 
бадалига. Мадрасаю ҳашамдор кўкўпар 
бинолар.. ўша халқлар қони эвазига тикланди. 
С. Кароматов, Олтин қум. Ол, дея тақдиринг 
бердинг қўлимга, Оҳ, нима сўрайсан эвазига 
ёр ? Шуҳрат. 

ЭВАКУАЦИЯ (лот. evacuare — бўшат- 
моқ, холи қилмоқ] 1 Одамлар, ташкилот, 
корхоналарни, бадиий ва б. кадриятларни 
уруш, табиий офат кабилар хавфидан сақ- 
лаш мақсадида бир жойдан бошқа жойга 
кўчириш. Икки ҳафта давом этган эвакуа- 
ция ҳеч қандай талафотсиз тугади. Газета- 
дан. Минг-минг ярадорлар билан бир вақтда 
эвакуация қилинган завод-фабрикаларни қа- 
бул қилиб.. жой ҳозирлаш керак эди. Н. Са- 
фаров, Оловли излар. 

2 Жанговар ҳаракатлар бўлаётган жой- 
лардан ярадорлар, асирларни, таъмирга 
муҳтож ва ортиқча асбоб-ускуна ва ҳарбий 
техникани фронт ортига жўнатиш. 

ЭВАРА Неваранинг боласи (бобога, 
бувига нисбатан). Меъморнинг икки невараси 
ва бир эвараси бор. Мирмуҳсин, Меъмор. 

ЭВЕН 1 қ. эвенлар. Эвен халқи. 

2 Шу халққа тегишли, мансуб. Эвен тили. 

ЭВЕНК 1 қ. эвенклар. Эвенк халқи. 

2 Шу халққа тегишли, мансуб. Эвенк тили. 

ЭВЕНКЛАР Россия Федерациясининг 
Красноярск ўлкасида ва Сибирнинг бошқа 
минтақаларида ҳамда Хитойда яшовчи кам 
сонли халқ. 






ЭВЕНЛАР Россия Федерациясининг 
Саха Республикасида ва Охота денгизи 
соҳилларида — Магадан ва Камчатка ви- 
лоятлари, Хабаровск ўлкасида яшовчи кам 
сонли халқ. 

ЭВИДА айн. эви билан қ. эв. Сафаров кўз 
ва қош ишораси билан Самандаровга: «Эви- 
да-да! Бу гаплар, бумуомала ортиқча», деган- 
дай қилди. А. Қаҳҳор, Қўшчинор чироқлари. 

ЭВКАЛИПТ [юн. eu — яхши + kalyptos — 
қопланган, ўралган] Австралияда ўсадиган 
бўйи баланд, ёғочи қаттиқ ва мустаҳкам, 
барглари эфир мойига бой, доим яшил 
дарахт. 

ЭВЛАМОҚ /у. эпламоқ. Баланддан кела- 
верма. Бир хотинни эвлаб, йўлга солиб олол- 
мадинг.. Шуҳрат, Жаннат қидирганлар. Ҳа- 
физа яхши , аммо мана шу ўғлингни эвлаш 
қийин бўляпти. Мирмуҳсин, Умид. 

ЭВОЛЮЦИОН 1 Эволюцияга оид, уз- 
луксиз тадрижий равишда ривожланади- 
ган. Эволюцион жараён. 

2 Эволюцияни ифодалайдиган, ўргана- 
диган. Эволюцион таълимот. 

ЭВОЛЮЦИЯ [лот. evolutio — авж ол- 
дириш, кучайтириш] Узлуксиз тадрижий 
ривожланиш, ўзгариш; табиат ва жамиятда 
узлуксиз ва тадрижий равишда давом эта- 
диган ва сифат ўзгаришларига олиб бо- 
радиган миқдор ўзгаришлари. Эволюция жа- 
раёни. н Бош қаҳрамон эволюцияси ҳам 
романдан маълум даражада ўрин олган. 
Газетадан. Ирсият туфайли узоқ эволюция 
давомида пайдо бўлган асосий структура- 
лар.. ҳамма турларда сақланиб қолади. «Фан 
ва турмуш». 

ЭВОҲ унд. с. Қаттиқ афсус, изтироб, 
ўкинч билдиради. Оқиздилар, эвоҳ, қирмиз 
қон. «Гулдаста». Уёлғиз вафони ёлғиз хоҳлар- 
ди, Эвоҳ, жафо ундан минг карра кўпроқ. Э. 
Охунова. 

ЭВРИЛМОҚ 1 Айланмоқ, ўгирилмоқ. 
Чархнинг мангу эврилишидан Еллар кезиб 
юрипти шодон. А. Исроилов. 

2 Бирор мақсадга эришиш учун елиб 
югурмоқ, ҳаракат қилмоқ. Яшаш учун турли 
усулда эврила бошлади. Н. Норқобилов, 
Бекатдаги оқ уйча. Бундай эврилиш фақат 
номига эканлигини.. у тушунарди. А. Ибо- 
динов, «Латофат» дўконидаги қатл. 

ЭВТАНАЗИЯ [юн. eu — яхши + thanatos 
— ўлим, ўлиш] тиб. Беморнинг ўлим олди 


азоб-оғриқларини енгиллаштириш; туза- 
лиши қийин, оғриқ-азобдан қийналаётган 
беморларнинг ўлимини тезлаштириш. 

ЭВФЕМИЗМ [юн. euphemismos < eu — 
яхши + phemi — гапираман] Бирор сабабга 
кўра қўлланиши тақиқланган ёки қўлла- 
ниши ноқулай бўлган қўпол, дағал сўз, 
ибора ўрнига бошқа юмшоқроқ сўз ёки 
ибора қўллаш. Мас., чаён сўзи ўрнида эшак, 
оти йўқ сўз ва иборасининг қўлланиши. 

ЭВФОНИЯ [юн. euphonia < eu — яхши + 
phone — овоз] Оҳангдорлик; нутқда кучли 
оҳангдорлик туғдирувчи турли фонетик 
усуллар, ҳолатлар. 

ЭГА 1 Уй-жой, мол-мулк ва ш.к. лар 
қарашли бўлган шахс; хўжайин, соҳиб. Уй 
эгаси. Боғнинг эгаси. Чиқаси келса, эгаси 
сабабчи бўлади. Мақол. Эшакка мугуз битса, 
эгасини сузади. Мақол. Итнинг феъли эгасига 
маълум. Мақол. н Дафтарни эгасига қай- 
тариб юбориш керак эди-да. «Ёшлик». Бола- 
нинг топилгани уй эгаларининггина эмас, 
қўшнилар, ҳаммаҳаллаларнинг ҳам қувончига 
айланди. Р. Файзий, Сен етим эмассан. Мана 
шу мулкнинг эгаси Ўтар бобони биларсиз ? Шу 
зотнинг фарзандиман. С. Сиёев, Ёруғлик. 

2 Юрт, эл каби сўзлар билан қўлланиб, 
шу сўзлар англатган жойнинг бошқарув- 
чиси, бошлиғи маъносини билдиради. Ота- 
жон, сендирсан юртнинг эгаси.. «Равшан». 
Шунда Чамбилнинг овини овлаб, Чамбилнинг 
эгаси бўлиб юрганда, Чамбилнинг депарасида 
Туркман деган бир юрт бор эди. «Ширин 
билан Шакар». 

3 Шахс ёки нарсада ўзи бирикиб кел- 
ган сўз англатган нарсанинг бор, мавжуд 
эканини билдиради; бор, мавжуд. Тилсиз 
бўлиб келдим дунёга, Аммо тилга эгаман эн- 
ди. «Гулдаста». Барча қулайликларга эга бўл- 
ган бинолар қад ростлади. Газетадан. 

4 Мавҳум тушунчаларни билдирувчи 
айрим сўзлар билан қўлланиб, шахс ёки 
нарсанинг шу сўз англатган белги, хусусият 
кабига моликлигини билдиради; молик. 
Катта аҳамиятга эга. Юксак фазилатларга 
эга. н ..юксак технологик сифатларга эга 
бўлган чигитни экиш анча кўпайтирилди. 
Газетадан. Отасининг салтанат олдида 
катта ҳурматга эга экани Бадианинг қалбига 
ҳам фидойилик туйғуларини солган эди. 
Мирмуҳсин, Меъмор. 


2—Ўзбек тилининг изохди луғати 





5 Нарсани юзага келтириш, тайёрлаш ва 
ш.к. жиҳатдан қарашлилигини билдиради. 
-Йўқ, — деди Ўзбек ойим, — ош эгаси билан 
ширин.. Ҳа, айтгандек, қудангизникига юбор- 
ган кишингиз келдими? А. Қодирий, Ўтган 
кунлар. 

6 с.т. (фақат 1-ш. эгалик аффикси би- 
лан) Тангри, худо. -Буни яратган эгамнинг 
ўзи билади, — деди оқсоқол. П. Турсун, Ўқи- 
тувчи. Сизни эгам сўзга пичиб қўйган экан-да. 
Ойбек, Танланган асарлар. 

7 тлш. Икки таркибли гапларда фикр- 
нинг кимга, нимага қарашли эканини анг- 
латувчи, белгиси кесим томонидан аниқ- 
ланадиган бош бўлак. 

ЭГАЛИ Эгаси бор, эгалланган. Эгали ер. 
н Ўғли борнинг эгалидир қалъаси. «Эрали 
ва Шерали». 

Эгали гап тлш. Эгаси бор, эгаси ифо- 
даланган гап. 

ЭГАЛИК 1 Эга бўлган ҳолат, эга экан- 
лик. Эгалигини исбот қилмоқ. 

2 Эга бўлиш, шундай ҳуқуқли ҳолат. Мол- 
мулкка эгалик. 

Эгалик қилмоқ Эга бўлмоқ, (ўзини) эга 
сифатида тутмоқ, бошқармоқ. Ким эгалик 
қилар хазна-зарига. «Эрали ва Шерали». -Ўғ- 
лимга танноз-сатанг ўқитувчи эмас, уйига 
эгалик қиладиган хотин керак, — деди қай- 
нота Зебига. Ш. Рашидов, Кудратли тўлқин. 

3 Моликлик. Катта аҳамиятга эгалик. 
н Тошкент фестивалининг жаҳондаги 
бошқа киноанжуманлардан ўзига хос фарқи 
унинг ғоят демократик руҳга эгалигидир. 
Газетадан. 

Эгалик категорияси тлш. Отнинг пред- 
метнинг уч шахсдан бирига қарашли эка- 
нини билдирувчи шакллари ва бу шакл- 
ларга хос маънолар бирлиги. Эгалик шакли 
тлш. Отнинг предметнинг уч шахсдан би- 
рига оидлигини билдирувчи морфологик 
шакли. Эгалик қўшимчалари (ёки аффикс- 
лари) тлш. Отнинг эгалик шаклини ясовчи 
қўшимчалар: -м (укам), -нг (уканг), -си 
(укаси), -миз (укамиз), -нгиз (укангиз), -лари 
(укалари). 

ЭГАЛЛАМОҚ 1 Эга бўлмоқ, ўзиники 
қилиб олмоқ. Уйдаги асл буюмларни ўзи 
эгаллаб олади, биз унда нима қиламиз? Ой- 
бек, Танланган асарлар. Ҳа, муғамбир, менга 
ёмон кўрсатиб, ўзинг эгаллаб олмоқчисан 
шекилли. «Гулдаста». Иш битиб, эшак лойдан 


ўтгандан кейин зўравонлар чиқиб, ерларни 
эгаллаб оладиган бўлса, бунинг оқибати 
ёмон бўлади. М. Исмоилий, Фарғона т. о. 

2 Бирор жой, сатҳ ва ш.к. ни банд эт- 
моқ, унда жойлашмоқ, ўрнашмоқ. Минбар- 
ни.. юқори курс студентлари эгаллади. Ж. 
Абдуллахонов, Орият. Хон бошлиқ аркони 
давлат, дин пешволари тахтиравонни эгал- 
лашди. С. Сиёев, Ёруғлик. 

3 Бирор сатҳ, юзани қопламоқ. Бутун 
айвоннинг бўй-энини эгаллайдиган гилам ус- 
тидаги пастак стол одатдагидек безатиб 
қўйилган.. Ў. Ҳошимов, Қалбингга қулоқсол. 
Гўё хотини ўлмагандай, қоп-қора қалин 
сочлари бутун ёстиқни эгаллаганча ҳамон 
ёнида ётгандай туюлди Камолиддинга. Ў. 
Усмонов, Сирли соҳил. Рўпарадаги икки 
қаватли уйнинг сояси ҳовлининг ярмини эгал- 
лаб олибди. С. Сиёев, Ёруғлик. 

4 Қамрамоқ, қамраб олмоқ, чулғамоқ, 
қоплаб олмоқ. Ёдгорнинг бутун вужудини 
ҳорғин, мудроқ бир кайфият эгаллади. Ў. Ҳо- 
шимов, Қалбингга қулоқ сол. Саодатхон- 
нинг.. юзидаги жиддийлик ўрнини ғалати, 
кинояга ўхшаш табассум эгаллади. С. Зун- 
нунова, Янги директор. Кечаги изғирин ша- 
мол ўрнини тўсатдан илиқ майин шабада 
эгаллади.. Ў. Ҳошимов, Нур борки, соя бор. 

5 Забт этмоқ, ишғол қилмоқ. Взводга 
жанг билан.. муҳим тепаликни эгаллаш ea- 
зифаси топширилди. Т. Рустамов, Мангу 
жасорат. Ҳамма юксак маррани тезроқ эгал- 
лаш ииипиёқида меҳнат қилмоқда. Газетадан. 

6 кўчма Билиб, ўрганиб олмоқ; ўзлаш- 
тирмоқ. Бу йиллар мобайнида у пахтачи- 
ликнинг сир-асрорларини пухта эгаллади. 
Газетадан. Дарс бериш, лекция пайтида ауди- 
торияга жон киритиб юбориш санъатини 
эгаллади. Ж. Абдуллахонов, Орият. Болалар.. 
тўгаракларда иштирок этиб, дам олиш би- 
лан бирга, касб-ҳунар эгалламоқдалар. Газе- 
тадан. 

7 Бирон ўрин, даража ва ш.к. ни қўлга 
киритмоқ. Мусобақада фигурачиларимиз беш- 
та совринли ўринни эгаллашди. Газетадан. 

8 Бирон даража, мавқе, ўринда бўлмоқ, 
турмоқ. Маънавий камолот босқичлари ичи- 
да хушмуомалалик, ширинсуханлик асосий 
ўринни эгаллайди. «Саодат». Ўтмишдаги 
санъаткорлар ичида қизиқчилар алоҳида ўрин 
эгаллаб келганлар. Т. Обидов, Юсуфжон қи- 
зиқ. 






ЭГАР 1 От-улов устига уриладиган ва 
миниб ўтириш учун мосланган абзал. От 
эгари. н Комил кумуш узангига оёқ учини 
қўйиб, эгарга миниб олди. Ҳ. Ғулом, Машъал. 

Отдан тушса ҳам, эгардан тушмайди қ. от. 
Аммо, «отдан тушса ҳам, эгардан туш- 
майди», деганларидек, ҳамма ёқдан мосуво 
бўлса ҳамки, ҳали ҳавоси баланд. А. Муҳид- 
дин, Характеристика. Эгар урмоқ Эгарни 
улов устига қўйиб маҳкамламоқ. Бадиа оти- 
нинг олдига келиб, уни эркалади, эгар, жаб- 
дуқ уриб, қайишларини маҳкам тортиб боғ- 
лади.. Мирмуҳсин, Меъмор. Эгардан туш- 
моқ 1) от-улов устидан тушмоқ. Яхшиликча 
эгардан туш-у, қўлингни кўтар. Бўлмаса, от 
устидан телпакдай учираман. П. Турсун, 
Ўқитувчи; 2) кўчма кибр-ҳавоси пасаймоқ, 
димоғдан тушмоқ. Фақат Самадийгина 
ачитди: -Энди эгардан тушибсиз-да, доҳий. 
А. Мухтор, Туғилиш; 3) лавозимдан бўша- 
моқ, мавқеини йўқотмоқ. Оқподшо отдан 
тушса ҳам, Саид Жалолхон эшон ҳали эгар- 
дан тушмаган эди. С. Аҳмад, Ҳукм. Калон- 
димоғлигинг қолмади-да, полвон! Ҳамон мусо- 
фирчиликни бўйнингга олдингми, эгардан сал 
тушгин-да! Ҳ. Назир, Ўтлар туташганда. 

2 Турли машиналарнинг одам ўтиради- 
ган жойи, ўтирғичи. Велосипед эгари. Трак- 
mop эгари. 

ЭГАРЛАМОҚ Эгар урмоқ. Отингизни 
эгарлаб беринг, шаҳарга тушиб чиқаман Ҳ. 
Ғулом, Маъшал. 

ЭГАРЛАНМОҚ Эгарламоқ фл. мажҳ. н. 
У[от] гоҳ эгарланади, гоҳ ҳовлидаги фойтун- 
га қўшилади. Ҳ. Ғулом, Машъал. 

Эгарланган отдай Тайёр, шай ҳолда. Сен 
ҳали кўп яшайсан.. Мени-чи, шум ажал нақ 
остонада эгарланган отдай кутиб турибди. 
X. Султонов, Онамнинг юрти. 

ЭГАРЛОҒЛИҚ Эгар урилган, эгар уриб 
қўйилган. Эрталаб хон саройидан шиғовул 
эгарлоғлиқ бир от келтириб, таъзим билан 
элчини аркка чорлади. М. Осим, Элчилар. 

ЭГАРСИМОН Эгар шаклидаги, эгарга 
ўхшаган. Эгарсимон тоғ. 

ЭГАРЧИ Эгар ясовчи уста. 

ЭГАРЧИЛИК 1 Эгар ясаш касби. Унинг 
асл касби эгарчилик бўлиб, қўчқор, эчки 
шохларини кўчамиздаги ариққа ташлаб қўяр 
эди. Шукрулло, Жавоҳирлар сандиғи. 

2 тар. Эгарчилар маҳалласи ёки растаси. 


ЭГАСИЗ Бирор кимсага қарашли бўл- 
маган, эгаси йўқ; сабил. Эгасиз мулк. н Қо- 
рабулоқда бекор ётган эгасиз, қақраб ётган 
қўриқлар кўп. М. Исмоилий, Фарғона т. о. 
Фақат устига шелуха ортилган эгасиз ёлғиз 
apaea турарди. Н. Сафаров, Оловли излар. 

Эгасиз гап тлш. Эгаси бўлмаган (ифо- 
даланмаган) гап (қ. эга 7). 

ЭГАСИЗЛИК 1 Эгасиз ҳолат. 

2 айн. хўжасизлик. Хўжасизлик — эгасиз- 
лик хавфли ижтимоий иллат. Газетадан. 

ЭГАТ Шудгор ерда экин экиш учун тор- 
тилган узун ариқ. 

Эгат очмоқ (ёки солмоқ) Ҳайдалган ер- 
да эгатлар ҳосил қилмоқ, ариқ олмоқ. Маъ- 
лумки, жами қишлоқ хўжалик ўсимликлари 
ҳар хил кенгликда олинган эгатлар орқали 
суғорилади. «Фан ва турмуш». ..қишлоқда 
яшовчи борки, бари теримчига айланган, 
каттаю кичик эгат оралайди. Ж. Абдул- 
лахонов, Хонадон. 

ЭГАЧИ 1 Бир ота-онадан туғилган қиз- 
лардан каттаси (кичигига нисбатан; тари- 
хан ва баъзи шеваларда ўғил укага нисба- 
тан ҳам қўлланади). Зайнаб эгачиси Хушруй- 
дан етти ёш чамаси кичик эди. А. Қодирий, 
Ўтган кунлар. Бобур Самарқандга кетишда 
ўз онаси ea эгачисига «Ўшдаги ҳужрадан ха- 
бар олурсизлар», деб тайинлаб кетган эди. 
П. Қодиров, Юлдузли тунлар. 

2 Аёл кишининг ўзидан катта ёшдаги 
(шунингдек, ҳурмат юзасидан кичик ёш- 
даги) аёлга мурожаат шакли. - Туриб-туриб, 
мана шу норасидаларнинг бахтига сизга 
ўхшаш худо ярлақаган эгачим борлигидан 
қувониб кетаман, — деди Зоҳида Меҳринисо- 
га. Р. Файзий, Ҳазрати инсон. Ҳалима уни 
туғишган эгачисидай иссиқ қабул қилди. 
Ж. Абдуллахонов, Гулчеҳра. 

ЭГИЗ Иккаласи бирликда; бирга, қўш. 
Уруш билан жудолик ҳам бир-бирига эгиз. 
Ҳ. Ғулом, Тошкентликлар. Қариндошим, 
туғишқоним, Улкан қозоқсан ўзинг, Тонг- 
omapda эгиз болқар Ўзбек билан юлдузинг. 
Ғ. Ғулом. Бу четда ётган совлиқ.. ҳар йили 
эгиз туғади. С. Анорбоев, Оқсой. 

ЭГИЗ(АК) 1 Бирга туғилган икки ёки 
ундан ортиқ бола. Эгизак туғилган болалар. 
н Зуҳрахон Лолахон билан бир онанинг 
қорнидан талашиб тушган эгизаклардай 
яқин бўлиб қолишди. Ҳ. Ғулом, Замин юл- 
дузлари. 





2 айн. эгиз. Садоқат — асл виждон! Бурчга 
эгизак! У юракка қадрдон, Ҳаётга безак. Ё. 
Мирзо. Куёш ва пахта! Булар менинг диё- 
римда эгизак туғилганлар. Шукрулло, Жаво- 
ҳирлар сандиғи. Шодлик билан қайғу айни 
бир вақтда эгизак бўладиган шундай пайт- 
лар ҳам бўлади. Н. Сафаров, Оловли излар. 

ЭГИК 1 Эгилган, қуйи солинган; букик. 
Эгик бўйин. Қадди эгик одам. н Ҳамза ёлғиз 
эди, у боқарди тик, Унинг тик қомати ҳеч 
бўлмас эгик. Ж. Жабборов. Ўзингни гуноҳкор 
деб сезмаганингдан кейин, нега бошинг эгик 
бўлсин?!\\. Раҳим, Ихлос. 

2 Эгилган, қайрилган; эгри, қийшиқ, 
қийшайган. Каттакон бурнининг учи бир оз 
эгик.. С. Нуров, Нарвон. ..толнингэгик июхига 
қўнган қора қарға тинимсиз қағиллаб, қиш- 
ни чақиради. Ҳ. Ғулом, Тошкентликлар. 

ЭГИЛИК 1 Яхшилик, фазилат, хислат. 
Ҳай, ўртоқлар!.. Коллективлик эгилиги бизга 
аён. Ғ. Ғулом. 

2 Савобли иш; яхши, хайрли иш; эзгу- 
лик. Эгиликнинг кечи йўқ. Мақол. н Худо ҳо- 
жи акамизнинг умрини узун қилиб, бола- 
чақасининг эгилигини кўрсатсин.. А. Қодирий, 
Ўтган кунлар. Эгиликдан умидини узган Бува 
отларни тўқайга бошлади. Э. Самандар, 
Дарёсини йўқотган қирғоқ. 

ЭГИЛМА Эгилган, қайрилма. Онанинг 
кўзлари унинг чиройли эгилма қошлари ўрта- 
сидаги ғам тугунчасига тикилди. Ойбек, Нур 
қидириб. 

ЭГИЛМОҚ 1 Эгмоқ фл. мажҳ. ва ўзл. н. 
Бўйни эгилди. Эгилган таёққа суянма, сени 
ҳам эгади. Мақол. Чивиқ тутган еридан 
синмайди, эгилган еридан синади. Мақол. 

2 кўчма Бирор ишга қайишмоқ, бўйни 
ёр бермоқ. Уй ишига ҳам эгилсанг-чи! 

3 Таъзим қилмоқ, бошни хам қилмоқ. 
Эгилган бошни қилич кесмас. Мақол. н Ат- 
рофдаги одамлар бари пулдор.. Уларга эгил- 
санг, бошингни силайдилар. Ойбек, Танлан- 
ган асарлар. 

4 кўчма Қуллуқ қилмоқ, ўжарликни қўй- 
моқ. Нобакор укангдан ҳеч хабар оляпсанми ? 
Қийналиб кетса ҳам, эгилай демайди-я! Й. 
Шамшаров, Тошқин. 

ЭГИЛУВЧАН Яхши эгилиш хусусиятига 
эга, эгилишга мойил. Майин шабада.. суяги 
қотмаган гўдакдек эгилувчан ниҳолларни аста 
тебратади. Газетадан. Сувчилар меҳнатининг 
ўрнини эгилувчан қувурлар босди. Газетадан. 


ЭГИЛУВЧАНЛИК Яхши эгилиш хусу- 
сиятига эгалик. Инсон қадимдан асл метал- 
лар, уларнинг гўзаллиги, эгилувчанлиги, бош- 
қа металлар билан бирикиш хусусиятига эъ- 
тиборини қаратган. Газетадан. 

ЭГИН (3-ш. бирл. эгни) 1 Орқанинг елка 
ва бўйин орасидаги устки қисми. Энди эг- 
нимни қисиб турмайин, қандоқ бўлса, булар- 
га бир сўз айтайин, деб Ёдгор бир сўз ай- 
таётир. «Ёдгор». Ўзи полвон сиёқли.. Ҳар эг- 
ни қирдай, қараши тўқайдаги шердай. «Ой- 
сулув». 

2 Киши танаси (гавдаси)нинг кийим ки- 
йиладиган уст қисми. Мана ҳозир Мунисхон 
ётоқхонадан чиқиб келади. Эгнида оқ кўйлак. 
Ў. Умарбеков, Ёз ёмғири. 

3 Энгил, кийим-бош. Сувдан чиқдик, шо- 
ша-пиша эгнимизни кия бошлагандик, чорвоқ 
томондан биров кўринди-ю, писиб олди. М. 
Жўра, Изтироб. 

ЭГИН-БОШ с.т. Энгил-бош, кийим- 
бош. Ғуломжонни шаҳарда кўпроқ ажаб- 
лантирган нарса шу бўлдики, у мадрасадан 
кетиб қолгандан бери гадойлар, тиланчилар, 
эгни-боши хароблар илгаригидан ҳам кўпайиб 
кетган эдилар. М. Исмоилий, Фарғона т. о. 

ЭГМА Эгиб ясалган; эгилган, қайрил- 
ган. Эгма трубалар. н Сирож эгма кўприк- 
дан ўтиб, кўл ўртасидаги чойхонага кирди. 
С. Зуннунова, Одамлар орасида. 

ЭГМОҚ 1 Тўғри, тик ҳолатидан бирор 
томонга тортмоқ; қайирмоқ, букмоқ. Дарахт 
шохини эгмоқ. Новдани икки учидан ушлаб 
эгмоқ. н Дарё томондан ғириллаб эсиб 
турган шабада йўл бўйидаги ўт-ўланларни 
эгар, тебратар эди. А. Қаҳҳор, Қўшчинор 
чироқлари. Этак тутиб, тик қаддимни 
эгармишман, Кунга куйиб, мен ҳам пахта 
терармишман. «Муштум». 

2 Ўз измига бўйсундирмоқ, итоат эт- 
тирмоқ. Э нодон қиз, Тўлқинжон шунча қиз- 
ларнинг ичида сени севиб қолгани учун шод- 
лан! Майли, бари бир эгиб оламан! Ф. Му- 
сажон, Ҳури. Нима қилса, ишёқмасларни эгиб 
олиш мумкин? «Ўзбекистон қўриқлари». 

Бош эгмоқ 1) бошини қуйи солмоқ. Бо- 
зорқул бундай пайтларда бош эгиб, хомуш 
ўтирарди. А. Мухтор, Чинор; 2) ўзини 
итоатли, таъзимда тутмоқ. Полвон ёш бола- 
га ўхшайди, кекни билмайди, бош эгиб бор- 
са, албатта, кечиради. С. Сиёев, Отлиқ аёл. 
..жиндек тоқат қилинг, тоқатлига тоғ бош 







эгармиш. К. Яшин, Ҳамза; 3) бўйсунмоқ, 
измидан чиқмаслик. Жаҳолатга.. шафқат 
билмас золимларга ҳеч қачон бош эгмайман. 
К. Яшин, Ҳамза. Бўйин эгмоқ 1) йўлига 
юрмоқ, айтганига юрмоқ; бўйсунмоқ. Эски 
раислар бўйин эгармикин бу ёш жувонга. 
Ишласа ҳам бир йил ишлайди. И. Раҳим, 
Ихлос; 2) ишга қайишмоқ, кўнмоқ. Ароқ- 
хўрликка муккасидан кетган Абдужаббор 
ижтимоий фойдали меҳнатга бўйин эгмай 
қўйибди. «Муштум». Ҳозир шунчалик паст иш- 
га ҳам бўйин эгиш зарурати бор эди. А. Қо- 
дирий, Меҳробдан чаён. 

ЭГОВ 1 Қаттиқ буюмни (темир, ёғоч ва 
ш.к. ни) кесиш, текислаш, ўткирлаш, пар- 
дозлаш учун ишлатиладиган, қирадиган 
тиши пўлатдан ясалган чилангарлик асбо- 
би. Уч қиррали эгов. Юмалоқ эгов. Ялпоқ эгов. 
Йирик тишли эгов. н Кичикроқ эгов билан 
узангининг юзлари яна эговланиб силлиқла- 
нади. М. Муҳаммаджонов, Турмуш уриниш- 
лари. «Сиз занглаган кетмонсиз, оловга тоб- 
лаб, ўткир эговга чархлаш керак», деса-я 
юзсиз! Ҳ. Назир, Ўтлар туташганда. 

2 кўчма Кишини жондан тўйдирадиган, 
унинг умрини қисқартирадиган кимса, нар- 
са. Ичкилик — ақлнинг эгови. Ёмон хотин — 
умрнинг эгови. н Ҳамма косиб шундай бўла- 
ди, жоним! Косибчилик — умрнинг эгови. Ой- 
бек, Танланган асралар. 

ЭГОВЛАМОҚ 1 Эгов билан ишлов бер- 
моқ, эгов билан силлиқламоқ, ўткирламоқ. 
Аррани эговламоқ. Кетмоннинг дамини эгов- 
ламоқ. н Пўлат найза ер остида ётарми, 
Темир найза эговласа ўтарми.. «Ойсулув». 

2 кўчма Руҳий азоб бермоқ, қийнамоқ, 
емирмоқ. [Дилбар:] Ўзингизни ўзингиз эгов- 
лаяпсиз, Комилжон ака. О. Ёқубов, Айтсам, 
тилим куяди, айтмасам — дилим. Ойим раҳ- 
матликнинг умрини уруш даврининг қийин- 
чиликлари билан мана шу оғир кетмон ҳам 
эговлаган.. П. Қодиров, Юракдаги қуёш. 
Кечадан бери миямни эговлаган масалалар- 
дан сўз очдим. Ҳ. Назир, Кўктерак шабадаси. 

ЭГОВЛАНМОҚ 1 Эговламоқ фл. мажҳ. 
ваўзл. н. Эговланган юза. Эговланган пўлат. 

2 кўчма Силлиқланмоқ, сайқал топмоқ. 
Бир қолипга тушолмаган дурда-дурда фикр- 
лар эговлансин. Ғ. Ғулом. 

ЭГОИЗМ [фр. egoisme < лот. ego — мен] 
қ. худбинлик. ..ўзларининг ғаразли манфаат- 


ларини кўзлаб.. яккалик ва эгоизмни зўр бериб 
авж олдира бердилар. Газетадан. 

ЭГОИСТ [фр. egoiste < лот. ego — мен] 
қ. худбин. Эгоистлар — ёмон одамлар.. фа- 
қат ўзим бўлай дейишади. Ўзларинигина, ўз 
ҳаётларининг ҳузур-ҳаловатинигина ўйлаша- 
ди. П. Турсун, Ўқитувчи. 

ЭГОИСТИК Худбинликка, эгоизмга 
оид, худбинлик руҳида бўлган. Олий мактаб- 
лардан чиқаётган баъзи кишилар.. жамият 
манфаатларини эмас, балки ўзларининг 
эгоистик, шахсий манфаатларини афзал 
кўраётганликларидан кўз юмиш мумкин эмас. 
Газетадан. 

ЭГОИСТЛИК қ. худбинлик. Эгоистлик 
қилмоқ. н ..унинг ҳар бир гапида, сўзининг 
оҳангида ўзини ардоқлаб вояга етказган 
Аширгул онага нисбатан бемеҳрлик, эгоист- 
лик ҳислари ошкора сезилиб турарди. Н. 
Улуғжонов, Онажонингни унутдингми? 

ЭГОЦЕНТРИЗМ [лот. ego — мен + cen- 
trum — марказ, ўрта(лик)] Манманлик ва 
худбинлик (эгоизм)нинг учига чиққан шак- 
ли: шахснинг фақат ўз қизиқиш доира- 
сигагина боғланиб қолиши, бошқаларнинг 
фикри билан ҳисоблашмай, фақат ўз фикр- 
лари ва шахсиятини юқори қўйишидан 
иборат хислати. 

ЭГРИ 1 Тўғри чизиқ бўйлаб йўналма- 
ган; қийшиқ, қинғир. Эгри чизиқ. Эгри қи- 
лич. Эгри кўчадан юрсанг ҳам, тўғри юр. 
Мақол. н Азим толларнинг эгри шохларида- 
ги шокила-шокила попуклар йўловчиларни 
салқинга чақира бошлади. Ҳ. Ғулом, Машъал. 

2 Ҳақиқатга зид; нотўғри. - Қийиқ иш қирқ 
йилдан кейин ҳам маълум бўлади, эгрисини 
қўйиб, тўғрисини гапираверинг, — деди.. 
Дўстмуродов. «Муштум». Энди тўғри тан- 
қиддан эгри хулоса чиқариш одатингизни 
ташланг. Ойбек, О.в. шабадалар. Дўстим, 
ҳаётга чуқурроқ қарасангиз, тўғри билан 
эгрини айира биласиз.. Ойбек, Нур қидириб. 

3 Хатти-ҳаракат, гап-сўз ва ш.к. жиҳат- 
дан ахлоқ-одоб, қонун-қоида меъёрий та- 
лабларига зид бўлган, шундай иш тутади- 
ган; номақбул, ножўя, чакки. Бирорта одам 
савдо соҳасида ишласа, дарров мияларига эгри 
фикр келади. Ф. Мусажонов, Ҳиммат. Эгри 
одам соясидан ҳам хавотирланаверар экан. 
«Муштум». Ўзи тўғри бўлмаган одам бош- 
қаларга ҳам эгри кўз билан қарайди. Газета- 
дан. 




ЭГРИ-БУГРИ Эгилган, букилган; қин- 
ғир-қийшиқ. ..эгри-бугри ариқларни кетмон 
билан текислай боииадилар. П. Турсун, Ўқи- 
тувчи. Эгри-бугри шохлари бутун ҳовлини 
тутган катта нашвати дарахти тагида 
бир тўда болалар ўтиришибди. Ф. Насрид- 
динов, Артист ва режиссёр. Ҳали кўмилма- 
ган токлар эгри-бугри қизғиш танасини 
яширолмай, иймангандай осилиб ётарди. Ў. 
Ҳошимов, Қалбингга қулоқ сол. 

ЭГРИЛИК 1 Эгри ҳолат, эгри эканлик. 
Деворнинг эгрилиги. Йўлнинг эгрилиги. 

2 Эгри, ножўя иш, хатти-ҳаракат (қ. эг- 
ри 3). Мен домлаликда, эшонликда юравериб, 
хийла қўли эгриликка ўрганиб қолганман. 
Ғ. Ғулом, Шум бола. 

эди тўлиқсиз фл. Феъл, шунингдек, 
бошқа туркумга оид сўзлар билан бирикиб, 
ўтган замон ва б. модал маъноларни ифо- 
далаш учун хизмат қилади. Шу мактабда 
ўқиган эдик. Хабари бўлса келар эди. Бу ер- 
лар илгари чакалакзорлар эди. Хўп десанг, 
кинога борар эдик. 

ЭЖИКИЛАМОҚ: эжикилаб Майда-чуй- 
дасигача, ҳамма тафсилоти билан, батаф- 
сил; синчиклаб. -Гапир, қани, отанг саломат 
юрибдими?..— эжикилаб сўрай бошлади бу- 
вим. Ойбек, Болалик. 

ЭЗГИН Руҳий эзилган; эзилган, тушкун 
ифодали. Тўтиқиз бошини аста кўтариб, 
кампирнинг ғамгин, эзгин юзига тикилди. 
М. Исмоилий, Фарғона т. о. «Сегоҳ»га ўтди, 
яна аллақандай ғамгин, эзгин куйларни айт- 
ди. М. Исмоилий, Фарғона т. о. Кўзларида ёш 
ҳалқаланди. Ким билсин, бу энг сўнгги эзгин 
ёшлардир?! Ш. Бўтаев, Кўрғонланган ой. 

ЭЗГИНЛИК Эзгин, тушкун ҳолат. Эз- 
гинлик, хўрлик, йўқлик асаби бўш одамлар- 
да тажанглик туғдирар, муомалада парда- 
ни кўтарарди. М. Исмоилий, Одамийлик 
қиссаси. 

ЭЗГУ Яхшилик бахш этувчи; эгилик кел- 
тирувчи; хайрли. Эзгу ният. Эзгу иш. н 
Озодлик ҳайкали қошига бу он Эзгу ўйларим- 
ни олиб келдим мен. X. Даврон. Наврўз шамоли 
хаёлни шундай олиб қочади, эзгу йўлларга 
чорлайди. Газетадан. 

ЭЗГУЛИК Хайрли, эзгу иш. Жаҳонга 
донғи кетган олимларни тўплаб, уларга ша- 
роит яратиб берган одам эзгуликни ҳис эт- 
маслиги мумкин эмас. Ў. Ҳошимов, Қалбинг- 


га қулоқ сол. Эзгулик йўлида қилинган яхши- 
лик умрга сайқал бериб боради. Газетадан. 

ЭЗИБИЧКИ этн. Дуо ёзилган, сув ёки 
чойга чайқаб эзиб ичиладиган, гўё даво 
бўладиган қоғоз. Қиз, гўшангада кийилажак 
юпқа оқ кўйлакни.. ва икки томоннинг кўнг- 
лига «ўлмас муҳаббат» солувчи «эзибички»ни 
бирга қўшиб, рўмолчага тугиб, эртага унут- 
маслик учун, белгили жойга қўйди. Ойбек, 
Танланган асарлар. Эзибички бериб, тутат- 
қи тутатиб, бошингиздаги бало-қазоларни 
ҳайдайман. К. Яшин, Ҳамза. 

ЭЗИК 1 кам қўлл. Эзилган; уваланган; 
янчилган. -Отам ғирт оми бўлишига қара- 
май, ўта диндор эди.. Данак чақса, эзигини 
ўзи еб, бутунини олло йўлига бағишлаган, — 
dedu чол. А. Муқимов, Қопқон. 

2 кўчма Эзилган, жабрланган, абгор бўл- 
ган; эзгин. Алишгансан мени ўғлон болангга, 
Аламим кўп эзик юракларимда, «Орзигул». 
Мунг, алам билан учган бу эзик нола тоғ- 
тошларнинг қалбини тилгудай бўлди. Мир- 
темир. 

ЭЗИЛИШМОҚ 1 Эзилмоқ фл. бирг. н. 

2 с.т. Қониқиб, узоқ гаплашиб ўтирмоқ. 
Махдум Анварнинг бирор камбағал билан эзи- 
лишиб ўтирганини кўрса, ичидан аччиғланиб.. 
паст ҳамиша пастлигини қилади, деб ўйлар 
ва энсаси қотиб, четга кетар эди. А. Қо- 
дирий, Меҳробдан чаён. 

ЭЗИЛМОҚ 1 Эзмоқ фл. мажҳ. ва ўзл. н. 
Эзилган мева. Эзилиб пишган гуруч. Эзилган 
халқлар. 

2 Куйинмоқ, ачинмоқ; қийналмоқ, ди- 
ли хун бўлмоқ; ташвиш тортмоқ. Руҳан эзил- 
моқ. н Бечора қиз отага муҳтож. Отасиз 
эзилиб битмаса яхши эди. И. Раҳим, Ихлос. 
-Кумуш ҳам менинг тепамда ўтириб, эзилиб 
йиғлар, бутун вужуди қалтирарди, — деди 
Камолиддин. Т. Жалолов, Олтин қафас. 

ЭЗМА Гапдан оғзи тинмайдиган, кўп 
гапирадиган; сергап. Эзма чол. Эзма бўлмоқ. 
н Кўпчилик айтгандек, киши қариса, Эзма, 
насиҳатгўй бўлиб қоларкан. Ғ. Ғулом. Оғзи 
чарчамайдиган эзма одам керак бунча гапи- 
ришга. Э. Аъзамов, Шайтончалар кўчаси. 

ЭЗМАЛАНМОҚ 1 Эзмалик қилмоқ, 
гапни чўзмоқ. Бир неча фарсахдан кейин қу- 
дуқ келишини олдиндан айтар, қудуқни эз- 
маланиб тасвирлар, ҳаммаси тўғри чиқарди. 
Мирмуҳсин, Меъмор. Ортиқ эзмаланиб ўл- 




тиришга Эҳсоннинг фурсати йўқ эди. А. Қаҳ- 
ҳор, Сароб. 

2 с.т. Жуда секин, имиллаб иш қилмоқ; 
ивирсимоқ, ивирсирамоқ, имилламоқ. Эз- 
маланмай, тез кийинсанг-чи! 

ЭЗМАЛАШМОҚ Эзилиб (эзмалик би- 
лан) гаплашмоқ, суҳбатлашмоқ. Ўз қўли би- 
лан Курбоналига овқат олиб чиқди. У билан 
ўтган-кетганлардан эзмалашди. Шуҳрат, 
Жаннат қидирганлар. 

ЭЗМАЛИК 1 Эзмага хос хислат, эзма 
эканлик Мамарасул ака, сураткаш ҳам 
эзмалигингиздан хабардорга ўхшаб қолди 
дейман-а? Уйғун, Сайланма. 

2 Ортиқча ва унчалик керак бўлмаган 
тафсилотларга, майда-чуйдаларга берилиш. 
У тўйлардан, азалардан.. эсига маҳкам жой- 
лаб келган «миш-миш» ларни ҳар вақт эзма- 
лик билан сўйлар эди. Ойбек, Танланган 
асарлар. 

ЭЗМА-ЧУРУК с. т. Ортиқ даражада эз- 
ма. Нима қилиб бу эзма-чурукни судраб юриб- 
сиз, бети қурсин. С. Аҳмад, Сўнгги нусха. 

ЭЗМОҚ 1 Босиб, сиқиб ва б. йўл билан 
юмшатмоқ, пачақламоқ, янчмоқ ва ҳ.к. Оёғи 
билан сигаретани эзмоқ. Анорни эзмоқ. н 
Ёнида чумоли уясини кўриб, оёғи билан эзди. 
А. Мухтор, Опа-сингиллар. Чол бошқа чой 
чақириб, белбоғининг қатидан қуруқ чой 
олиб, кафтида эзди-да, пиёлага солиб қай- 
тарди. С. Аҳмад, Ҳукм. Эрталаб Шоқосим.. 
бир ўсимликнинг қовжироқ гулини келтириб, 
қайноқ сувда эзиб, қизга ичиришни буюрган 
эди. Ойбек, Танланган асарлар. 

2 Киши аъзоси ёки унинг бирор жойи- 
ни қаттиқ босим, сиқувга олмоқ. Оғир юк 
елкасини эзяпти. н Оёғини қиздириб эзган 
этигини ечолмай ўтирган Ширмонхон Мақ- 
суда келгандан кейин ўрнидан турди. С. Зун- 
нунова, Олов. Манглайни эзиб юборди бу 
чўян қалпоқ. Ойбек, Қуёш қораймас. 

3 Оғир, қийин аҳволга солмоқ, шундай 
аҳволда сақламоқ. Узоқ ва машаққатли йўл 
уларни жуда эзиб ташлаган эди. н Халқ- 
ларни қул қилиб эзиб келган подшо ҳукумати 
ағдарилди. Т. Бекмуродов, Унутилмас во- 
қеалар. Кириб майдонда жавлон урди эрлар, 
Эзиб душманни ҳайқирмоқда шерлар. Ҳаби- 
бий. 

4 Руҳан қийноққа солмоқ; қийнамоқ. 
Раҳимжон ака, бўлди, ўзингизни эзманг.. Ў. 
Умарбеков, Ёз ёмғири. Орага оғир, эзиб 


юборувчи жимлик чўкди. К. Яшин, Ҳамза. У 
билан талашиб-тортишиб ўтириб, ёлғизли- 
гини ҳам унутган экан. Энди танҳолик эза 
бошлади. С. Сиёев, Отлиқаёл. 

5 Қойилмақом қилиб, жуда таъсирли 
тарзда ижро қилмоқ (асосан куй, қўшиқ 
ҳақида). Шодмон ҳожи олдин дуторда майин 
эзиб, «Туя бўзлов» машқини чалиб, кейин 
танбурни олди. С. Абдулла, Қувғунда. Бобоси 
уни қувонтирадиган гап топганидан хурсанд, 
эзиб ҳикоя қила кетди. А. Мухтор, Бўронлар- 
да бордек ҳаловат. 

Жағини эзмоқ Уриб мажақламоқ, абжа- 
ғини чиқармоқ. Ол қўлингни, жағингни эзиб 
қўяман! Ш. Холмирзаев, Йўллар, йўлдош- 
лар. Жиғини эзмоқ қ. жиғ. Ҳа, Салим, Ҳа- 
кимларнинг жиғини эзаман, ука. Ойбек, Тан- 
ланган асарлар. Эзиб ёғмоқ Майдалаб тўх- 
товсиз ёғмоқ. Уч кундан бери ёмғир эзиб ёғар, 
ҳашарчилар ишга чиқмай, зерикиб қолишган 
эди. Ў. Ҳошимов, Бир томчи шудринг. Юрак- 
ни (ёки бағирни, қалбни, юрак-бағирни) 
эзмоқ Руҳий азоб бермоқ, руҳан қийнамоқ. 
Ўғли Турғунбой унинг юрагини эзиб юборди. 
Т. Ашуров, Оқ от. Ахир менда нима гуноҳки, 
муштипар онаизорнинг бағрини эзасан. К. 
Яшин, Ҳамза. Совлиқнинг фарёд уриб маъ- 
рагани юрак-бағрини эзиб юборди. С. Аҳмад, 
Юлдуз. Опа хатосин сезди, Тўғри сўз қалбин 
эзди. «Муштум». 

ЭЗҒИЛАМОҚ айн. эзмоқ 1. Тупроқни эз- 
ғиламоқ. Папиросни эзғиламоқ. Хамирни эз- 
ғиламоқ. н Тошпўлат бир сиқим кесакни 
олиб, кафтида эзғилади. Ў. Умарбеков, Юл- 
дузлар. 

ЭЙ унд. с. 1 Мурожаат, чақириқ маъно- 
сини билдиради. -Тўхта, эй тўхта дейман! 
П. Турсун, Ўқитувчи. Эй, буни қара, лайлак- 
нингуяси. О. Ёқубов, Эр бошига иш тушса. 

2 Ачиниш, эътироз, қўшилмаслик маъ- 
ноларини ифодалайди. Эй, ҳаммаси баҳона.. 
Ойбек, Танланган асарлар. Эй, бас қилинг- 
эй! Ҳамза, Танланган асарлар. Эй, қаёқда! 
Шукрулло, Жавоҳирлар сандиғи. 

-эй юкл. Таъкид, маънони кучайтириш 
учун хизмат қилади. Извошларинг шунақа 
юмшоқми-а?Нақ бахмал тўшакдай, жоннинг 
ҳузури-эй. Ойбек, Танланган асарлар. Оббо 
ноинсоф-эй, Ширмонбулоқнинг этагидаги 
қора тупроқ ерларнинг барисини қўлга кир- 
гизиб олди-я!М. Исмоилий, Фарғона т. о. 

ЭЙВОҲ айн. эвоҳ. 

ЭЙНШТЕЙНИЙ [лот. Einsteinium — 
машҳур физик Альберт Эйнштейн шарафига 
шундай ном олган] Менделеев даврий сис- 
темасининг III гуруҳига мансуб кимёвий 
элемент; сунъий равишда олинган радио- 
актив металл. 

ЭЙФОРИЯ [юн. euphoria < eu — яхши + 
phero — бошдан кечираман, ўтказаман] 
Объектив ҳолат билан боғлиқ бўлмаган ди- 
моғчоғлик, ўз-ўзидан, ғайриихтиёрий кў- 
таринки хурсанд ҳолат (асосан руҳий касал- 
ликларда, наркотик моддалар қабул қилган- 
да кузатилади). 

ЭКАН тўлиқсиз фл. Феъл, шунингдек, 
бошқа туркумга оид сўзларга бирикиб, ке- 
йин билганлик, шарт ва б. модал маъно- 
ларни билдиради. Ҳеч ким эшитмаган экан. 
Кўшнингиз жуда яхши одам экан. Кўришмоқчи 
экан, нега келмади? Йўлда давом этар экан, 
турли хаёлларга борди. 

ЭКВАТОР [лот. aequator < aequare — 
тенглаштирмоқ, баробар қилмоқ] Ер шари- 
нинг ҳар икки қутбидан тенг масофада 
жойлашган ва Ернинг айланиш ўқига пер- 
пендикулар бўлган ҳамда Ерни Шимолий 
ҳам Жанубий яримшарларга ажратадиган 
катта айлана, чизиқ. Географик экватор. Ер 
экватори. н Кун бўйи ўчоқдаги лахча чўғ- 
дай ловуллаб ёнган экватор қуёшининг таф- 
ти ҳам энди хийла босилди. С. Абдуқаҳҳор, 
Очиқ дераза тагида. Эквадор номи бу мам- 
лакатнинг экватордан пастда жойлашган- 
лигини кўрсатади. «Фан ва турмуш». 

Осмон экватори Осмон гумбазининг 
олам ўқига перпендикулар бўлган ҳамда 
осмонни Шимолий ва Жанубий яримшар- 
ларга ажратадиган катта доира. 

ЭКВАТОРИАЛ I астр. Иккита бир- 
бирига перпендикуляр бўлган ўқ атрофида 
айланадиган ва ҳар қандай осмон жисми- 
нинг осмон экваторига нисбатан вазиятини 
аниқлашга имкон берадиган линзали ёки 
кўзгули телескоп. 

ЭКВАТОРИАЛ II Экваторга оид, эква- 
торда ёки экваторга яқин жойлашган. Эква- 
ториал минтақа. н Бир нафасда эквато- 
риал қоронғилик борлиқни босди-қолди. «Фан 
ва турмуш». 

ЭКВИВАЛЕНТ I [лот. aequivalens, aequi- 
valentis — тенг кучли, тенг қийматли] от 
Бирор нарсага тенг ёки бирор жиҳатдан мос 
келадиган ва унинг ўрнини боса оладиган 


бошқа нарса. Иссиқликнинг механик эквива- 
ленти. Кимёвий эквивалент. н Ҳар бир 
ҳикоядан сўнг шу ҳикояда учрайдиган қийин 
сўзлар ва ибораларнинг ўзбекча эквиваленти 
луғат тарзида берилган. Газетадан. 

ЭКВИВАЛЕНТ II сфт. Тенг, тенг бўлган; 
мос келадиган, ўрнини боса оладиган. Экви- 
валент миқдорлар. Эквивалент сўзлар. 

ЭКЗЕМА [лот. eczema — тошма < ekzeo 
— қайнаб тошаман] тиб. Терининг нерв ва 
эндокрин система фаолиятининг бузилиши, 
организмда сурункали инфекция манбаи 
бўлиши, шунингдек, меъда-ичак касаллик- 
лари туфайли организм сезувчанлигининг 
ортиши билан кечадиган сурункали аллер- 
гик касаллиги. Экзема организмда модда ал- 
машинишининг бузилиши туфайли ҳам пайдо 
бўлиши мумкин. Газетадан. 

ЭКЗЕМПЛЯР [лот. exemplar — нусха, 
намуна] қ. адад 1, нусха 4. «Ўтган кунлар» 
китобидан ўн экземпляр сотиб олдим. 

ЭКЗОТИКА [юн. exotikos — бегона, ўзга 
ерли] Бир мамлакатга хос бўлиб, узоқдаги 
бошқа мамлакат халқига қизиқ, ғалати, ғай- 
риоддий бўлиб кўринадиган нарсалар, урф- 
одатлар. -Ҳани ўша экзотика? — ҳайратга 
тушди хорижий журналист. Ж. Саъдуллаев, 
Камолот йўллари. Экзотика билан миллий 
руҳни сақлаш орасида катта фарқ бор. Ш. 
Шомуҳамедов, Бадиий таржима ва адабий 
танқидчилик. 

ЭКИН Ҳосил олиш учун экилган ҳар 
қандай уруғдан униб-ўсган ўсимлик. Экин 
майдони. Экинларни суғормоқ. н Боғларни 
бир-биридан айирган деворлар кўринмас; иш- 
комлар, мевазорлар, экин далалари туташ 
яшил манзара ясайди. Ойбек, Танланган 
асарлар. 

2 Дала ва боғларда битадиган ўсимлик- 
ларнинг тури, хили. Ғалла экинлари. Полиз 
экинлари. Техника экинлари. н Унинг [Бо- 
тиралининг] айтиишча, қишлоқнинг асосий 
экини бўлган шолидан бу йил мўл ҳосил олин- 
ган. Ҳ. Ғулом, Машъал. 

Қора экинлар шв. Полиз экинлари. Қора 
экинлар билан жайдари пахтани ҳали ҳам 
камайтиришга маслаҳат бераман. Н. Са- 
фаров, Уйғониш. 

ЭКИНЗОР Экин экилган, экин билан 
банд бўлган жой, дала. Чўлни экинзорга ай- 
лантирмоқ. н Орқада бепоён водийлар.. 




экинзорлар, неча-неча обод қишлоқ ва ша- 
ҳарлар қолди. И. Раҳим, Чин муҳаббат. 

ЭКИНЛИ Экин экилган. Экинли ер. 

ЭКИН-ТИКИН Ҳар хил экин; ҳар хил 
экинлар; экин экиш; экин экиш ишлари. 
..экин-тикинлар йиғиб олингунча биз билан 
турсин. А. Ҳайитметов, Унсин хола. Тошкент 
халқи эркин нафас олди, савдо-сотиқ, экин- 
тикин ва касб-кор кўтарила бошлади. А. Қо- 
дирий, Ўтган кунлар. Авжи экин-тикин 
даврида ер қақраб, тупроқ тўзиб турди. И. 
Раҳим, Ижод, маҳорат, жасорат. 

экинчи эск. Экин экувчи, деҳқон. Ба- 
ҳорнинг ҳиди ҳам кела бошлади.. экинчилар- 
нинг ҳам куни туғди дея беринг. «Муштум». 

экинчилик эск. Экин экиш, деҳқон- 
чилик. Экинчилик қилмоқ. 

ЭКИПАЖ I [фр. equipage]OT қўшила- 
диган, одам ташувчи енгил арава; фойтун. 

ЭКИПАЖ II [фр. equipage — кема ко- 
мандаси, аслаҳа-анжомлари] Кема, само- 
лёт, танк ва ш.к. ларнинг шахсий таркиби. 
Самолёт экипажи. н Ҳўмондоннинг буй- 
руғи билан учала ўғилдан бир экипаж таш- 
кил этилибди. И. Раҳим, Чин муҳаббат. 
Исаевнинг танк экипажи жасурлик наму- 
насини кўрсатиб, душман техникасига зарба 
берди. Т. Рустамов, Мангу жасорат. 

ЭКЛЕКТИЗМ [юн. eklektikos — танловчи, 
сайлаб олувчи] флс. Ҳар турли, ҳатто бир- 
бирига қарама-қарши бўлган фикр, караш, 
ғоя ва назарияларни бирлаштиришга ури- 
ниш, принципсизларча қориштириб юбо- 
риш. 

ЭКЛЕКТИК Эклектизм тарафдори. 

ЭКЛЕКТИК Эклектизмга оид, унга 
асосланган. Бу бинолар эклектик архитек- 
туранинг намуналарига ўхшаб қолган, дав- 
латга жуда қимматга тушган. А. Бобохо- 
нов, Истиқболни ўйлаб. 

ЭКЛИПТИКА [юн. ekleiptike < ekleipsis 
— тутилиш (мас., қуёш)] астр. Осмон сфе- 
расининг Қуёшнинг кўринма йиллик ҳара- 
кати кўчиб турадиган катта доираси; бу 
доира Ернинг Қуёш орбитаси бўйлаб ҳара- 
катини акс эттиради. Осмон сферасида Қуёш 
маркази йил давомида силжиб борадиган 
катта айлана эклиптика деб аталади. «Аст- 
рономия». 

ЭКМА Экиб ўстириладиган. Бизнинг ўл- 
камизда гулхайрининг битта экма, еттита 
ёввойи тури бор. Газетадан. 


экмоқ Ўсимлик уруғини, уруғликни 
ерга ташламоқ, сепмоқ, тикмоқ; ўсимлик 
тупини, кўчатини ўтқазмоқ. Чигит экмоқ. 
Картошка экмоқ. Гул экмоқ. Арпа эккан ар- 
па олар, Буғдой эккан бугдой олар. Мақол. 
Бирни кессанг, ўнни эк! Мақол. Бир туп ток 
эксанг, бир туп тол эк! Мақол. 

ЭКОЛОГИК Экологияга оид, у билан 
боғлиқ. Экологик ҳолат. н Олимларнинг 
фикрича, минтақадаги экологик вазиятни 
яхшилаш учун туб чоралар кўриш талаб 
этилади. Газетадан. 

Экологик система Тирик организмлар ва 
уларнинг яшаш муҳитларидан ҳосил бўла- 
диган яхлит комплекс. 

ЭКОЛОГИЯ [юн. oikos — ватан, уй + 
logos — фан, таълимот] Биргаликда яшай- 
диган тирик организмларнинг ўзаро ва 
теварак-атрофдаги муҳит билан бўлган 
муносабатини, шунингдек, одам ва био- 
сфера ўртасидаги ўзаро муносабат маса- 
лаларини ўрганувчи фан. 

экономизм сиёс. 19-асрнинг охири 
— 20-асрнинг бошларида рус социал-демо- 
кратиясида пайдо бўлган, ишчилар ҳара- 
катининг асосий вазифаси фақат иқтисо- 
дий талаблар доирасида (меҳнат шароит- 
ларини яхшилаш, иш ҳақини ошириш ва 
б.) кураш олиб боришдан иборат бўлмоғи 
керак, деб даъво қилган оқим. 

ЭКОНОМИКА \юн. oikonomike — уй- 
рўзғор хўжалигини бошқариш санъати] қ. 
иқтисодиёт. Қуёшли Ўзбекистонимизда фа- 
қат пахтачилик эмас, экономиканинг бошқа 
тармоқлари ва маданият ҳам юксалмоқда. 
«Фан ва турмуш». Проблемаларни ҳал этиш 
хўжалик экономикасини юксалтиришнинг 
гаровидир. «Ўзбекистон қўриқпари». 

ЭКОНОМИСТ 1 қ. иқтисодиётчи, иқти- 
содчи. Қишлоқ хўжалиги бўйича экономист. 
Экономист олим. Экономист инженер. Бош 
экономист. 

2 Экономизм тарафдори. 

ЭКОНОМИЯ [юн. oikonomia — хўжалик- 
ни бошқариш] 1 /у. иқтисод 1 . 

2 тар. Капиталистик типдаги йирик по- 
мешчик хўжалиги. 

ЭКРАН [фр. ekran — тўсиқ, ғов; парда] 1 
Тасвир тушириш учун мосланган сатҳ, юза; 
парда. Кино экрани. Телевизор экрани. н Бу 
ёруғ уйнинг деразаси худди кино экранига 
ўхшарди. С. Аҳмад, Қадрдон далалар. 




2 тех. Турли энергетик нурланишларни 
ютадиган, қайтарадиган ёки нарса ва ки- 
шиларни улардан ҳимоя қиладиган қурил- 
маларнинг умумий номи. Буғ қозонининг 
экрани. Рентген аппаратининг экрани. Ра- 
диолампа экрани. 

3 кўчма Кино санъати. 

ЭКРАНЛАМОҚ тех. Экран билан, ҳи- 

моя тўсиғи билан таъмин қилмоқ; тўсмоқ. 
Буғ қозонини экранламоқ. 

ЭКРАНЛАШТИРМОҚ Бадиий асарни 
кинофильмга ёки телефильмга айлантир- 
моқ, шу асар асосида кинофильм яратмоқ. 
Романни экранлаштирмоқ. 

ЭКРАНЛИ Экрани бор, экранга эга 
бўлган. Кенг экранли кинотеатр. Экранли 
радиолампа. 

ЭКС- [лот. ех — келиб чиқиш, манбани 
ифодаловчи олд қўшимча; -дан] Байнал- 
милал ўзлашма сўзларнинг биринчи қисми 
бўлиб, 1) бирор жойдан чиқиш, ажралиш, 
чиқариб олиш (мас., эксгумация, экстер- 
риториалликў, 2) аввалги, собиқ (мас., экс- 
президент, экс-чемпион) маъноларини бил- 
диради. 

ЭКСГУМАЦИЯ |ло/и. ех — -дан, ичидан 
+ humus — тупроқ, ер] тиб. ҳуқ. Суд-тиб- 
бий, криминалистик экспертиза, патоло- 
гик-анатомик текшириш мақсадида мурда- 
ни кўмилган еридан ковлаб олиш. 

ЭКСКАВАТОР [ингл. excavator < лот. 
excavare — тешмоқ, ўймоқ] Ер ковлайдиган 
ва тупроқни чиқариб ташлайдиган, асосий 
ишчи қисми ковш бўлган ўзиюрар маши- 
на. Бир ковшли экскаватор. Экскаватор 
заводи. н Зовур қазиётган полвон — экс- 
каваторнинг оғир чўмичи фил хартумидай 
баландга кўтарилиб тушмоқда. Ҳ. Назир, 
Чўл ҳавоси. 

ЭКСКАВАТОРЧИ Экскаваторни бош- 
қарувчи машинист. Моҳир экскаваторчи 
ўзининг баракали меҳнати билан кўпчи- 
ликка ўрнак бўлаётир. Газетадан. 

ЭКСКУРС [лот. excursus — (нутқца) четга 
чиқиш, мавзудан чекиниш] Асосий мавзу 
орасида шу мавзуга алоқаси бўлган бошқа 
бир масалага мурожаат қилиш, тўхташ, уни 
ёритиш. Муаррихнинг асосий мақсади Хоразм 
шоҳларининг.. тарихини тиклашдан иборат 
бўлса-да, у ўз асарини узоқ ўтмишга экскурс 
қилишдан бошлайди. «ЎТА». 


ЭКСКУРСАНТ айн. экскурсиячи. Па- 

вильондаги экспонатларни жуда кўплаб экс- 
курсантлар ўрганмоқдалар. Газетадан. 

ЭКСКУРСИЯ [лот. excursio — бирор жой- 
га сафар, саёҳат] 1 Музей, кўргазма, шаҳар 
ва ш. к. жойларни кўпчилик бўлиб бориб 
кўриш, шундай мақсаддаги сафар. Экскур- 
сияга чиқмоқ. Экскурсия автобуси. н Му- 
аллимлари бошчилигида географиядан экс- 
курсияга келишган эди. С. Кароматов, Олтин 
қум. Экскурсия вақтида у ўзини жуда эркин 
тутиб, суҳбатни тарихий воқеаларга боғлаб, 
қизиқарли ўтказди. Газетадан. 

2 Экскурсия қатнашчилари гуруҳи; экс- 
курсантлар. Экскурсия Самарқанд шаҳрига 
жўнаб кетди. 

ЭКСКУРСИЯЧИ Экскурсия қатнаш- 
чиси. 

ЭКСКУРСОВОД [экскурсия + р. водить 

— бошлаб (бош бўлиб) бормоқ] Экскурсия- 
чиларни бошлаб юрувчи киши, экскурсия 
раҳбари. Латофат автобуснинг деразаси- 
дан экскурсовод ҳикоя қилиб кетаётган эски 
черковга қаради. Л. Тожиева, Меҳрим сизга, 
одамлар. 

ЭКСПАНСИОНИСТ айн. экспансиячи. 

ЭКСПАНСИОНИСТИК Экспансияга 
қаратилган, экспансия руҳидаги. Экспансио- 
нистик сиёсат. 

ЭКСПАНСИЯ [лот. expansio — кенгай- 
тириш, ерини кенгайтириб юбориш] Дав- 
латларнинг, ижтимоий гуруҳлар ёки ташки- 
лотларнинг ўзга ҳудуд ва бозорлар, хомашё 
манбаларига нисбатан куч ишлатиш ёки 
бошқа воситалар орқали ўз сиёсий ва иқти- 
содий таъсир доирасини кенгайтириш йўли- 
даги ҳаракати. 

ЭКСПАНСИЯЧИ Экспансия тараф- 
дори, экспансия сиёсатини юритувчи. 

ЭКСПЕДИТОР [лот. expeditor < expedire 

— юбормоқ, жўнатмоқ] Корхона, муассаса 
ва ш. к. да мол, товар, газета-журнал, хат- 
хабарларни тегишли жойларга тарқатиш 
билан шуғулланувчи ходим. Урганч район 
матлубот кооперациясининг экспедитори 
Қўзи Жумаев фактларни кўздан кечира- 
ётиб.. қарсак чалиб юборди. Газетадан. 

ЭКСПЕДИТОРЛИК Экспедитор иши, 
вазифаси. Шундан кейингина у нон ташиш 
бўйича экспедиторлик лавозимига тайин- 
ланган. Газетадан. 






ЭКСПЕДИЦИОН Экспедицияга оид, 
экспедицияга тааллуқпи. Экспедицион асбоб- 
ускуналар. 

ЭКСПЕДИЦИЯ [лот. expeditio — тар- 
тибга солиш; сафар, саёҳат < expedire — 
юбормоқ, жўнатмоқ] 1 Маълум гуруҳ ки- 
шиларнинг бирор мақсад билан (мас., ил- 
мий мақсадда) уюштирилган сафари. Ил- 
мий экспедиция. н Экспедицияга чиқишдан 
олдин уй эгаси кириб, у ёқ-бу ёқдан гапириб, 
пировардида, одатича, нолиди. С. Карома- 
тов, Олтин қум. 

2 Шундай сафар қатнашчилари. Экс- 
педиция манзилга етди. н Аммо ҳар гал 
экспедициялар бир-бирига қарама-қарши, 
чалкаш ахборотлар қолдиришган. С. Каро- 
матов, Олтин қум. 

3 Муассасанинг хат-қоғозларни юбо- 
риш, тарқатиш билан шуғулланувчи бўли- 
ми. Газета экспедицияси. Экспедиция бошлиғи. 

ЭКСПЕДИЦИЯЧИ Экспедиция қат- 
нашчиси, экспедиция ишлари олиб борув- 
чи шахс. Экспедициячилар қанча-қанча оғир- 
чиликларни енгиб, янги маршрут схемалари.. 
геологик маълумотларнинг хомаки нусха- 
ларини қоғозга туширавердилар. Ж. Абдул- 
лахонов, Тўфон. 

ЭКСПЕРИМЕНТ [лот. experimentum — 
синов, синаш; тажриба] Аниқлаш, синаш, 
текшириш мақсадида ўтказиладиган илмий 
тажриба, синов; синов ишлари. Биологик 
эксперимент. Илмий эксперимент. н Туя- 
лар ycmuda олиб борилган эксперимент шу- 
ни кўрсатдики.. улар бир неча ҳафта сувсиз 
яшай олади. «Муштум». 

ЭКСПЕРИМЕНТАЛ 1 Экспериментга, 
эксперимент ўтказишга оид. Экспериментал 
иш. Экспериментал метод. Илмий текшириш 
институтининг экспериментал базаси. 

2 Экспериментга асосланган, Экспери- 
ментал биология. Экспериментал физика. 

ЭКСПЕРИМЕНТЧИ Эксперимент ўт- 
казувчи, эксперимент асосида тадқиқот 
олиб борувчи. 

ЭКСПЕРТ [лот. expertus — тажрибали] 
Суд-тергов органлари, тиббий ёки илмий 
муассасалар томонидан экспертиза ўтка- 
зишга чақирилган шахс, муайян соҳа му- 
тахассиси. Суд экспертлари. Экспертлар 
комиссияси. н Эксперт иштирокида гўр 
очилди. Ундан йигирма ёшлар чамасидаги ўр- 
та бўйли, миқтигина йигитнинг гавдаси 


чиқди. Газетадан. Экспертлар келиб, барча 
тафсилотларни аниқламоқчи бўлишди. М. 
Ҳакимов, Бир фожианинг сири. 

ЭКСПЕРТИЗА [фр. expertise < лот. 
expertus — тажрибали; синалган] Қийин ёки 
чигал масалани ечиш ва ҳал қилиш учун 
мутахассислар иштирокида уюштирилган 
текшириш, шундай текшириш ўтказувчи 
мутахассислар ҳайъати. Суд-тиббиёт экс- 
пертизаси. Экспертиза хулосаси. н Тошмат 
шимининг чўнтагидан тиббий экспертиза 
справкасини чиқариб берди. Ҳ. Ғулом, Мапгьал. 
Экспертиза натижаси бўйича тузилган акт 
унга ўқиб берилди. И. Қаландаров, Шохи- 
дамас, баргида. 

ЭКСПЛУАТАТОР [фр. exploiteur] Бош- 
қаларнинг кучидан, меҳнатидан фойда- 
ланувчи мулкдор шахс. Эксплуататорлар 
синфи. н Болтабой қўл кўтарди.. Ўша 
мамлакатларда ҳукумат эксплуататорлар 
қўлида. А. Қаҳҳор, Қўшчинор чироқлари. 

ЭКСПЛУАТАЦИЯ [фр. exploitation — 
ишлатиш, фойдаланиш; фойда олиш < лот. 
explicitare — фойдаланмоқ, ишлатмоқ] 1 
Ишлаб чиқариш воситалари эгаларининг 
ўзгалар меҳнати маҳсулини ўзлаштириб 
олиши. Эксплуатацияга асосланган. 

2 Табиий бойликларни қазиб олиб, улар- 
дан фойдаланиш; ер, саноат корхоналари, 
транспорт воситалари, бинолар ва ш.к. дан 
фойдаланиш, уларни ишлатиш. Водопровод- 
ни эксплуатацияга тайёрламоқ. н Мактаб- 
ни.. эксплуатацияга топшириш учун.. конкрет 
чоралар кўрилди. «Муштум». 

ЭКСПЛУАТАЦИЯЧИ айн. эксплуататор. 

ЭКСПОЗИЦИЯ [лот. expositio — кўр- 
газма, томоша учун қўйиш; баён қилиш, 
тавсифлаш; тушунтириш] 1 ад. Бадиий асар 
сюжетининг таркибий қисми бўлиб, унда 
воқеалар юз берадиган макон ва замон, асар 
қаҳрамонлари ҳақидаги муаллиф маълу- 
мотлари баён қилинади. 

2 Мусиқа асарининг асосий мавзуини 
ёки мавзуларини тасвирловчи бошланғич 
қисми; муқаддима. 

3 махс. Музей, кўргазма ва ш.к. да санъат 
асарлари, тарихий обидалар ва ш.к. нинг 
томошабинларга кўрсатиш учун маълум бир 
системада жойлаштирилиши ва шундай 
тартибда жойлаштирилган материаллар. 
Музей экспозицияси ҳозирги замон талаби 




даражасида тузилган. Ф. Ҳусаинова, Қўқон 
адабиёт музейида. 

4 Кино санъатида ва фотографияда: 
суратга олиш пайтида ёруғлик сезувчи 
материалларга тушадиган ёруғликнинг 
миқцори. 

ЭКСПОНАТ \лот. exponatus — кўргаз- 
мага, томоша учун қўйилган] Музей ва 
кўргазмаларда намойиш қилинадиган, экс- 
позицияга қўйилган нарса. Музей экспонат- 
лари, Ҳишлоқ хўжалик кўргазмасининг экс- 
понатлари. н Бу табаррук даргоҳда адиб 
ҳаёти ва ижоди ҳақида ҳикоя қилувчи ўн бир 
мингдан зиёд экспонат мавжуд. Газетадан. 

ЭКСПОНОМЕТР [лот. exponere — қўй- 
моқ, кўрсатмоқ + юн. metreo — ўлчайман] 
Фото-, кино аппаратида экспозицияни 
аниқпаш учун хизмат қиладиган асбоб. Ҳар 
бир фотоҳаваскор фотоэлектрик экспоно- 
метрни яхиш билади. «Фан ва турмуш». 

ЭКСПОРТ [ингл. export < лот. exportare 
— четга (ташқи бозорга) чиқармоқ] иқт. 
Сотиш ёки бошқа мақсадларда чет элларга 
мол ёки капитал чиқариш ва чиқарилган 
мол, капитал; зид. импорт. Бир сўз билан 
айтганда, республикамиз импорт ўлкасидан 
экспорт ўлкасига айланиб бормоқда. Газе- 
тадан. 

Экспорт қилмоқ Чет элга (мол) чиқармоқ. 
Ҳозирги кунда завод маҳсулотлари йигирмадан 
ортиқ хорижий мамлакатларга экспорт 
қилинмоқда. Газетадан. 

ЭКСПРЕСС [ингл. express < лот. expres- 
sus — кучайтирилган; ифодали, тасвирий] 
Йўлда кам тўхтайдиган, тез юрадиган поезд, 
автобус, кема ва ш.к. Экспресс автобус. 

ЭКСПРОМТ [лот. expromptus — шай 
ҳолда бўлган; кўл остида тайёр турган] айн. 
бадиҳа. 

ЭКСПРОПРИАТОР | фр. expropriateur < 
лот.] Экспроприация қатнашчиси, экспро- 
приация қилувчи, уни амалга оширувчи. 

ЭКСПРОПРИАЦИЯ [фр. expropriation < 
лот. ех — =дан + proprius + шахсий, хусу- 
сий] сиёс. Давлат органлари томонидан маж- 
бурий равишда (ҳақини тўлаб ёки текин) 
мулкдан маҳрум қилиш. 

ЭКСТАЗ [юн. extasis — завқланиш] Ҳад- 
дан ташқари (жазава даражасида) завқла- 
ниш, маҳлиё бўлиб қолиш. 

ЭКСТЕРН [лот. externus — ташқи, сирт- 
қи; чет, бегона] Ўқув юртида: ўқимасдан, 


мустақил тайёрланиб, имтиҳон топширув- 
чи киши. Мактабни экстерн тариқасида 
тамомламоқ. 

ЭКСТЕРНАТ Экстерн тариқасида имти- 
ҳондан ўтиб, ўқув юртини тамомлаш. 

ЭКСТЕРРИТОРИАЛ Экстерриториал- 
лик ҳуқуқига эга бўлган. 

ЭКСТЕРРИТОРИАЛЛИК [ лот . ех - 
=дан, ташқари + territorialis — маълум 
ҳудудда жойлашган] юр. Халқаро ҳуқуқда: 
давлатлар томонидан дипломатик вакил- 
ларга ўзаро бериладиган ҳуқуқ ва имтиёз- 
лар: шахс ва тураржой дахлсизлиги, ма- 
ҳаллий судлар томонидан суд қилинмас- 
лик ва ш.к. 

ЭКСТРА [лот. extra — меъёрдан юқори, 
фавқулодда, ўта] Энг яхши, аъло (мол, 
товар нави ҳақида). Экстра чой. 

ЭКСТРАДИЦИЯ [фр. extradition < лот. 
ех — =дан, ташқари + traditio — топшириш, 
бериш] Муайян чет давлат қонунларини 
бузган шахсни шу давлатга топшириш. 

ЭКСТРАКТ [лот. extractus — чиқариб, 
тортиб, суғуриб олинган] Экстракция йўли 
билан олинган модда, маҳсул. Олча экс- 
тракти. н Японияда чуқур сув остида 
яшовчи акула турларининг жигаридан.. 
«акулин» деган экстракт олинмоқда. «Фан 
ва турмуш». 

ЭКСТРАКТИВ Экстракция йўли билан 
олинган. Гўшт пиширилаётганда ивиб қо- 
лувчи ёки ажралиб чиқувчи моддалар экс- 
трактив моддалар деб аталади. К. Маҳму- 
дов, Ўзбек тансиқ таомлари. 

ЭКСТРАКЦИЯ [лот. extractio — чиқар- 
моқ] Спирт, бензол ва ш.к. эритувчи мод- 
далар ёрдамида суюқ ёки қаттиқ моддалар 
аралашмасидан бирор керакли моддани 
ажратиб олиш. Мойни экстракция қилиш. 
Мой-ёғ комбинатининг экстракция цехи. 

ЭКСТРАСЕНС [лот. extra — -дан таш- 
қари, -дан ортиқ + sensitivus — таъсирчан, 
сезгир] Атроф муҳитни, борлиқни (сезги 
аъзолари иштирокисиз) идрок қилиш ҳам- 
да ўзга кишилар ва ҳайвонларга таъсир 
кўрсатишда ғайритабиий қобилиятга эга 
бўлган шахс. 

ЭКСТРЕМИЗМ [лот. extremus — энг 
охирги; ўтакетган, ашаддий; кескин] Сиё- 
сатда ва мафкурада ашаддий, фавқулодда 
усуллар билан йўл тутишга, кескин чора- 
лар кўришга тарафдорлик. 

ЭКСТРЕМИСТ Экстремизм тарафдори, 
кескин фикр ва чораларни ёқловчи, амалга 
оширувчи. 

ЭКСТРЕМИСТИК Экстремизмга оид, 
экстремизмга мойил бўлган. Экстремистик 
доиралар. Экстремистик талаблар. 

ЭКУВЛИ 1 Экин экилган, экинли. 
Экувли ер. 

2 Экин экса бўладиган, деҳқончилик 
учун яроқли. 

ЭКУВСИЗ Экин экилмай қолган, экил- 
маган. Экувсиз ер. 

ЭЛ 1 Бир жойнинг одамлари, аҳолиси, 
халқи; умуман, кўпчилик одам, халойиқ, 
ҳамма. У эрининг қилмишидан эл олдида 
бошини хам қилиб юрарди. Т. Ашуров, Оқ от. 
Одамларнинг кўз ёшидан, қаҳридан қўрқмай, 
эл отаси бўлиб юрганингизга ёқа ушлай- 
ман, тақсир. С. Сиёев, Ёруғлик. 

2 Бир юртга, қабилага мансуб одамлар; 
миллат, халқ. Қипчоқ эли. Манғит эли. Қар- 
дош эллар. н Шифокорлик касбини улуғлаш, 
элга сидқидилдан хизмат қилиш, кишилар- 
нинг дардига даво топиш олийжаноб ишдир. 
Газетадан. 

3 Юрт, диёр, мамлакат. Чет эллар. Ҳар 
ким элида, ўрдак кўлида. Мақол. н Баҳор 
келди элимизга, Яшил тўн кийди дала. И. 
Муслим. Шу пайт хаёл узоқларга, она элимга 
олиб кетди. Т. Рустамов, Мангу жасорат. 
Яшил элларга томон учиб кетди қушчалар. А. 
Орипов. 

Эл бўлмоқ Кимса билан ўз кишисидек 
яқин, дўст бўлмоқ; чиқишмоқ. Асли душман 
эл бўлмас, Этакни кессанг, енг бўлмас. Ма- 
қол. Томчи сел бўлмас, Душман эл бўлмас. 
Мақол. н Бекнинг тўплаган одамлари ал- 
лақандай бир-бирига эл бўлмайдиган олчоқ 
одамлар экан.. А. Мухтор, Чинор. Ёвга эл 
бўлмаган каби ҳеч замон, Ёвни эл қилмади 
фарғоналиклар. А. Обиджон. 

ЭЛАК Ун элаш учун ишлатиладиган, тўр 
қопланган ёғоч гардишдан иборат уй-рўз- 
ғор асбоби. Сим элак. Қалин элак. Элакка 
кирган хотиннинг эллик оғиз гапи бор. Ма- 
қол. н Зиёдахон.. элакдаги кепакни оғзи тор 
халтачага эҳтиёт билан солди. А. Қаҳҳор, 
Қўшчинор чироқлари. 

Элак бўлмаслик Хизмат қила олмаслик, 
хизматга ярамаслик. Қобилжон гап билмай- 
ди, гап билмагандан кейин, элга элак бўл- 
майди. Ў. Умарбеков, Юлдузлар. Элакдан 


ўтказмоқ 1) элаб тозаламоқ; эламоқ. Хом 
ёнғоқ пўстлоғини қуритиб, элакдан ўтказиб, 
хинанинг асилига келинг, деб яна пул топа- 
ди. С. Аҳмад, Сайланма; 2) обдан текши- 
рувдан (синовдан) ўтказмоқ. Бу ернинг та- 
биати шунақа, янги келганларни элагидан 
ўтказиб олади.. Ж. Абдуллахонов, Тўфон. 

ЭЛАКИШМОҚ 1 Эл бўлиб кетмоқ, 
дўстлашмоқ. Ҳафиза, негадир, бу гўзал ша- 
ҳарда ёлғизликдан зерика бошлади — қўшни 
қизлар билан элакишолмади. Мирмуҳсин, 
Умид. Кутиб олгани чиққан мактаб бола- 
лари.. бирпасда бир-бирларига элакишиб ке- 
тишди. Р. Файзий, Ҳазрати инсон. 

2 Тегажоғлик қилмоқ, ҳазиллашмоқ. Мен 
билан элакишма. 

ЭЛАКЧИ Элак ясовчи уста. 

ЭЛАК-ЭЛАК: элак-элак қилмоқ 1 Син- 
чиклаб текширмоқ; бирма-бир қараб, тек- 
шириб чиқмоқ. Иш элак-элак қилингач, Са- 
фаровнинг сири очилди. «Муштум». Шунга 
асосан комбинатга келган учлик комиссия 
Қурбон Ориповни тоза элак-элак қилди. 
«Муштум». 

2 Элаганга ўхшаш ҳолатга, ҳаракатга 
солмоқ. Ҳозиргина қумлар устини аста сий- 
палаб юрган шамол бирдан кучайиб, борлиқни 
элак-элак қила бошлади. Ж. Абдуллахонов, 
Тўфон. 

ЭЛАМОҚ 1 Элакдан ўтказмоқ, элакдан 
ўтказиб тозаламоқ. Бостирмада Зиёдахон 
супра ёзиб, ун элаб ўтирар эди. А. Қаҳҳор, 
Қўшчинор чироқлари. Тўй арафасида куни 
билан қор ёгди, шундай элаб ёғдики, кўзларни 
очирмай қўйди. М. Исмоилий, Фарғона т. о. 

2 (,фақат бўлишсиз шаклда — эламаслик) 
Эътибор (аҳамият) бермаслик, назар-пи- 
санд қилмаслик. Зебихон ўзига муносиб йи- 
гит изларди. Оёғи тагида ўралашаётганлар- 
ни писанд қилмас, йўлини тўсиб, йиғлаб, 
дардини айтадиганларни эламас эди. С. Аҳ- 
мад, Уфқ. Хола қўшнисининг гапини сирт- 
дан эламаган бўлса ҳам, аммо ичидан зил 
кетди. Л. Маҳмудов, Вафо. 

3 кам қўлл. айн. тебратмоқ. Зубайда бо- 
шини элаб, «йўқ» ишорасини билдирди. К. 
Яшин, Ҳамза. 

ЭЛАНМОҚ 1 Эламоқ 1 фл. мажх. ва ўзл. 
н. Эланган ун. н Замон тебранган сайин у 
мислсиз зўр ғалвирда эланаётган буғдойнинг 
жиридай четга чиқади. А. Қаҳҳор, Сароб. 

2 шв. Ялинмоқ ёлвормоқ, илтижо қил- 
моқ. Пўлат отадай нуроний кексаларнинг 
эланишлари наҳот сизнинг дилингизни юм- 
шатолмаса. К. Яшин, Ҳамза. Уйига ми- 
лиционер юбориб.. юрагини пўкиллатиб қў- 
ярдим.. Ўзи оёғини қўлига олиб югуриб келар- 
ди эланиб! С. Нуров, Нарвон. 

ЭЛАН-ҚАРАН Шошилмай, аста, ба- 
фуржа. Аравага қўшиладиган от, чарчаган 
эшакдай бошини осилтириб, элан-қаран қа- 
дам ташлайди: man, man, man.. Ш. Хол- 
мирзаев, Йўллар, йўлдошлар. Солия ona 
халта-хулталарини ҳужрага жойлаб, элан- 
қаран уйга кирса, Роҳила конверт ичидаги 
хатни олиб ўқиб, юм-юм йиғлаяпти. А. Му- 
ҳидцин, Ҳ. Тожибоев, Оташ қалбли қиз. 

ЭЛАС шв. Сал-пал, сезиларсиз даража- 
да. Дадақўзининг аянчли товуши қулоғига 
элас чалинди. А. Мухтор, Бўронларда бордек 
ҳаловат. Чеча коридорда туриб, баланд кара- 
вотда.. ётган эрини элас таниди. «Ёшлик». 

ЭЛАСЛАБ шв. Ғира-шира. Узоқдаги қо- 
ралар кўринади эласлаб. «Тоҳир ва Зуҳра». 

ЭЛАСТИК I [юн. elastikos — қайишқоқ, 
эгилувчан] Синтетик толалардан махсус тай- 
ёрланган чўзилувчан, эгилувчан, қайишқоқ 
модда, чўзиб қўйиб юборилганда, тез ўз 
ҳолига қайтадиган материал, мас., резинка. 

ЭЛАСТЙК II [юн. elastikos] Қайишқоқ, 
чўзилувчан, эгилувчан. Эластик жисмлар. 
Эластик материал. 

ЭЛАС-ЭЛАС Ғира-шира, билинар-би- 
линмас даражада (асосан, кўриш, эшитиш, 
тасаввур қилиш ҳолатлари ҳақида). Муқад- 
дам беш-олти қадам орқада турар, қорон- 
ғиликда гавдаси элас-элас кўринарди. Ў. Ҳо- 
шимов, Баҳор қайтмайди. Номаълум то- 
мондан Матлубанинг овози элас-элас эиш- 
тилади. Ҳ. Олимжонов, Тақцир тақозоси. 
Ҳозир ўиш кунларни, худди тушимда кўр- 
гандек, элас-элас эслайман. О. Ҳусанов, Қам- 
барнинг камоли. 

ЭЛАТ 1 Кишиларнинг миллат шаклига 
келмасдан олдинги тарихий бирлиги. Кўпдир 
мамлакатда эллар, элатлар, Қадим ва ноқа- 
дим халқлар, миллатлар. А. Орипов, Йиллар 
армони. 

2 Эл, эл-халқ, қабила. Қабила бошлиғи 
Олтиной ўз элатининг тўқ, тинч бўлиши учун 
ҳамиша қайғураркан. «Ўзбекистон қўриқ- 
лари». Дорига mopmdu, деб карвонлар айтди, 


Ҳамма элат ўлганини эшитди. «Юсуф ва 
Аҳмад». 

3 Бир жойли ёки бир қабилага, уруққа 
мансуб кишилар (бир-бирига нисбатан). Бу 
киши менинг элатим. н Элатлар махорка 
ўраб, ҳузур билан торта бошладилар. Ойбек, 
Қуёш қораймас. Ҳа, элат, ётоққа ҳамма- 
дан илгари кирадиган одатингиз йўқ эди, 
нима бўлди? В. Ғофуров, Вафодор. 

4 Юрт, диёр; мамлакат. Эл севган киши 
элатга оқсоқол бўлади. Мақол. н Мен ўлсам, 
сеники Жамбил элатим. Ҳарна борим, бари 
аркон давлатим. «Равшан». Борсанг, обод 
бўлар ўсган элатинг, Авж олади зиёда бўп 
давлатинг. «Муродхон». 

ЭЛАТДОШ айн. элат 3. Олтмиш тўрт- 
га кирганда қари ёшим, Ғамларга чулғанди 
қариган боишм, Ўлсам беҳисобдир у элат- 
дошим. «Эрали ва Шерали». 

ЭЛАТЛИК Элатларча ҳамжиҳатлик; 
элатларга хос ўзаро муомала, муносабат, 
одат. Баҳромгул napu Авазнинг каттакон 
ёри, унинг тарзига қараб, ғамгин бўлиб, 
кўзидан ёши оқиб, элатлик қилиб, бир сўз 
деди. «Зулфизар билан Авазхон». 

ЭЛАТЧИЛИК айн. элатлик. Ойжамол 
айтди: -Ўз элимизда бир одам «қиз меники», 
деб эшигимизни шупурган эди. Элатчилик — 
бировга беролмай, шунга бойланиб турибди. 
«Ёдгор». 

ЭЛАШИМЛИ Элакдан яхши ўтадиган, 
элаб бўладиган. 

ЭЛБЕГИ эск. Эл, элат бошлиғи, сардор. 
Хазина эшигин очинг, донолар, Элбегини, 
подшоларни жийинглар [йиғинглар]. «Юсуф 
ва Аҳмад». 

ЭЛБУРУНДАН с. т. Ҳаммадан бурун, 
ҳаммадан олдин, биринчи бўлиб, элдан 
бурун. Сен элбурундан жом қоқиб, ўз бошинг- 
ни ўзинг балога қўйма! Шуҳрат, Умр по- 
ғоналари. Шуни кўра-била туриб, элбурун- 
дан чекиняпсан. Ж. Абдуллахонов, Тўфон. 

ЭЛБУРУТДАН айн. элбурундан. Элбу- 
рутдан айтмасанг, кейинчалик ўзи ҳам 
эшитиб қолади, кўникади. Р. Файзий, Ҳазра- 
ти инсон. Қўзибой элбурутдан тизгинни 
тутиб, карвонларча арава қиррасига қий- 
шайиб олди. Ҳ. Назир, Ёнар дарё. 

ЭЛДОШ Бир жойли ёки бир элга, 
қабилага мансуб кишилар (бир-бирига 
нисбатан). Убайдуллахўжа аълам шикоятчи 
бойларнинг.. элдошлари олдида обрў учун 





курашаётганларини англади.. П. Турсун, Ўқи- 
тувчи. Мен бу ерга элдош оғайниларни кўрай 
деб келдим. М. Қўшжонов, Дийдор. 

ЭЛЕВАТОР [лот. elevator — (юқорига) 
кўтарувчи] 1 Ғаллани қабул қилиш, тортиш, 
қуритиш, элаш, юклаш механизмлари би- 
лан жиҳозланган махсус ғалла омбори. Тош- 
кент элеватори. Тегирмон элеватори. н Биз- 
ни сули қоплагани элеваторга олиб чиқадиган 
бўлиб қолишди. А. Раҳмат, Брест қаҳрамон- 
лари. 

2 тех. Сочилувчан ёки донали юкларни 
кўтарувчи машина, механизм ёки механизм- 
нинг бир қисми. Линотип элеватори. Ковш- 
ли элеватор. 

3 тех. Иситиш системаларида совиб қайт- 
ган сувни иссиқ сув билан аралаштириш 
учун хизмат киладиган мослама. 

ЭЛЕКТР [юн. elektron — каҳрабо; смола, 
қатрон] 1 Электрик зарядларнинг мавжуд- 
лиги, ўзаро таъсири ва ҳаракати натижаси- 
да рўй берган физик ҳодисалар мажмуи; шу 
ҳодисалар туфайли юзага келадиган энер- 
гия турларидан бири. Мусбат электр. Ман- 
фий электр. Электр токи. Электр қуввати. 
Электр лампаси. Электр қўнғироқ. 

2 с. т. Электр оқими қуввати билан ёна- 
диган ёриткич ва ундан тарқалувчи нур, 
ёруғлик. Қора чироқ ёқмайман, Электрлар 
турганда, Дангасага тегмайман, Зарбдорлар 
турганда. «Қўшиқлар». Кетмон ушлаган икки 
мўйсафид унинг ёнидаги электр устуни 
тагида гаплашиб турарди. Ў. Умарбеков, Ёз 
ёмғири. 

3 сфт. Электр қуввати билан ишлай- 
диган. Сартарошлик ёмон касб эмас. Электр 
машиналар ҳар қандай ошқовоқдай бошни 
ҳам бир зумда шилиб ташлайди. Э. Раимов, 
Ажаб қишлоқ. 

ЭЛЕКТРИК I айн. электротехник. Кўп- 

гина слесарлар, электриклар олий ўқув юрт- 
ларида сиртдан билим ола бошладилар. О. Жу- 
маназаров, Карвон келди. 

ЭЛЕКТРИК II Электрга алоқадор, унга 
хос, электр билан ҳаракатга келтирилади- 
ган, электр ҳосил қиладиган, электр туфай- 
ли ишлайдиган. Электрик таъсир. Электрик 
лампа. Электрик тебранишлар. 

ЭЛЕКТРИФИКАЦИЯ [электр + лот. fa- 
cere — қилмоқ] қ. электрлаштириш. 

ЭЛЕКТРИЧКА Электр қуввати билан 
юрадиган поезд. Бир ой ичида орттирган ош- 


на-оғайни ҳам электричкагача кузатиб чи- 
қади. Ойдин, Суҳбати жонон. 

ЭЛЕКТРЛАМОҚ Электр заряди бер- 
моқ, зарядламок. Ўтказгични электрламоқ. 

ЭЛЕКТРЛАШТИРИШ Электр энер- 
гияси билан таъминлаш; ишлаб чиқариш 
ва бутун хўжаликни электр энергиясидан 
кенг миқёсда фойдаланишга ўтказиш. Қиш- 
лоқни электрлаштириш. Саноатни электр- 
лаштириш. н ..ўқув дастурлари қишлоқ 
хўжалигини электрлаштириш бўйича бир- 
бирига уйғунлаштирилиши мақбулдир. Га- 
зетадан. 

ЭЛЕКТРЛИ Электр билан таъмин- 
ланган. Қирга кетди куйимиз, Кузда бўлар 
тўйимиз. Жинчироқни ирғитдик, Электрли 
уйимиз. «Қўшиқпар». 

ЭЛЕКТР(О)- [юн. elektron — каҳрабо] 
Байналмилал ўзлашма қўшма сўзларнинг 
биринчи қисми бўлиб, электрга алоқадор, 
унга хос, электр билан ҳаракатга келтири- 
ладиган, электр ҳосил қиладиган, электр 
туфайли ишлайдиган каби маъноларни 
билдиради. 

ЭЛЕКТРОВОЗ [электро.. + р. возить — 
тортмоқ; судрамоқ; ташимоқ] Электр кучи 
билан ишлайдиган локомотив. Тезда элек- 
тровозларни ишга туширишга қаратилган 
зарур тадбирлар кўрилди. Газетадан. 

ЭЛЕКТРОД [электр.. + юн. hodos — йўл] 
1 физ. Суюқлик ёки газга электр ўтказиш 
учун ишлатиладиган, пластинка, стер- 
жень, шар ва ш.к. шаклидаги ўтказгич. 
Мусбат электрод. Манфий электрод. н 
Агар эритма орқали ток ўтказилса, эрит- 
мага туширилган пластинкалар — элек- 
тродлар газ пуфакчалари билан қоплана 
бошлайди. «Кимё». 

2 Электр билан пайвандлаш, эритиш ёки 
кесишда ишлатиладиган деталга электр 
оқими ўтказадиган мослама. У электродни 
яхшилаб ўрнатди-да, детални учқунлар 
сачратиб пайвандлашга тушди. Б. Пўла- 
тов, Ихлос. 

ЭЛЕКТРОДИНАМИК Электродина- 
микага оид. Электродинамик ҳодиса. 

ЭЛЕКТРОДИНАМИКА [электро.. + 
динамика] Физиканинг ҳаракатланувчи 
электр зарядлари хоссаларини ва ўзаро 
таъсирини ўрганадиган бўлими. 

ЭЛЕКТРОКАРДИОГРАММА [электро.. 
+ кардиограмма] Юрак тепишининг элек- 




трокардиограф воситасида ёзиб олинган 
график тасвири. 

ЭЛЕКТРОКАРДИОГРАФ [электро.. + 
кардиограф] Электрокардиография усулида 
ишлатиладиган тиббий асбоб. 

ЭЛЕКТРОКАРДИОГРАФИЯ [электро.. 
+ кардиография] Юракнинг тепиши нати- 
жасида ҳосил бўладиган электр импульс- 
ларни график тарзда қайд этиб, юракнинг 
аҳволини текшириш усули. 

ЭЛЕКТРОКИМЁ [электро.. + кимё] Фи- 
зик кимёнинг моддаларда электр оқими 
таъсирида содир бўладиган кимёвий ҳоди- 
саларни, шунингдек, кимёвий жараёнлар 
натижасида электр оқимининг юзага кели- 
шини ўрганадиган бўлими. 

ЭЛЕКТРОЛИЗ [электро.. + юн. lysis — 
эрувчан, парчаланувчан; ажралувчи] ким. 
Туз ёки кислоталарнинг эритмасидан ўз- 
гармас электр оқими ўтаётганда, эритма- 
нинг таркибий қисмларга ажралиш жараё- 
ни. Электролиз цехи. Электролиз усули би- 
лан соф металл ҳосил қилмоқ. 

ЭЛЕКТРОЛИТ [электро.. + lysis — эрув- 
чан, парчаланувчан; ажралувчи] ким. Электр 
токини ўтказиш ионлар ҳаракати билан 
амалга ошадиган кимёвий модда. 

ЭЛЕКТРОЛИТИК Электролизга оид; 
электролиз йўли билан олинадиган. Элек- 
тролитик жараён. Электролитик мис. 

ЭЛЕКТРОМАГНИТ [электро.. + магнит] 
Электр оқими ёрдамида магнит майдони 
ҳосил қиладиган, одатда сим ўралган пўлат 
ёки темир ўзак шаклидаги мослама; сунъий 
магнит. 

ЭЛЕКТРОМЕТР [электро.. + юн. metreo 
— ўлчайман] физ. Кам зарядли ва кучсиз 
электр оқимлари потенциалларини ва улар- 
даги тафовутларни ўлчайдиган асбоб. 

ЭЛЕКТРОМЕТРИЯ физ. Электрга, 
электр ҳодисаларига оид катталикларни 
ўлчаш усуллари мажмуи. 

ЭЛЕКТРОМЕХАНИК Электромеханика 
мутахассиси. 

ЭЛЕКТРОМЕХАНЙК Электрик ва 
механик таъсирга асосланган. Электроме- 
ханик мослама. 

ЭЛЕКТРОМЕХАНИКА [электро.. + ме- 
ханика] Электротехниканинг электр энер- 
гияси билан ишлайдиган электр двига- 
теллар, электр машиналар ва механизм- 
ларни қуриш ва улардан фойдаланиш 


назарияси ва амалиёти билан шуғуллана- 
диган бўлими. 

ЭЛЕКТРОМОНТЁР [электро.. + монтёр] 
Электр тармоқпари ва асбоб-ускуналарини 
ўрнатиш, ишга солиш ҳамда назорат қилиб 
туриш билан шуғулланувчи ишчи-мута- 
хассис. ..ўқув юртларида электромонтёр, 
монтажчи ва бошқа касбдаги ишчиларнинг 
кўпайтирилиши ҳам қишлоқ хўжалигини 
кадрлар билан таъминлаш масаласини бир- 
мунча ҳал қилган бўлар эди. Газетадан. 

ЭЛЕКТРОМОТОР [электро.. + мотор] 
Электр мотори, электр двигатели; электр 
энергиясини механик энергияга айланти- 
радиган машина. 

ЭЛЕКТРОН I [юн. electron — каҳрабо; 
смола, қатрон] Энг кичик манфий электр 
зарядига эга бўлган элементар заррача. 

ЭЛЕКТРОН II Магнийга бир оз алю- 
миний, рух ва марганец қўшилишидан ҳо- 
сил бўладиган енгил қайишқоқ қотишма. 

ЭЛЕКТРОН III 1 Электронга оид (қ. 
электрон I). Электрон қобиқ. 

2 Электронлар хусусиятидан фойдала- 
надиган. Электрон лампа. Электрон ҳисоб- 
лаш машинаси. 

ЭЛЕКТРОН IV Электрондан қилинган, 
электронли (қ. электрон II). Электрон деталь. 

ЭЛЕКТРОНИКА 1 Фан ва техниканинг 
турли муҳитларда рўй берадиган электрон 
ва ион ҳодисаларни ўрганиш ва улардан 
фойдаланиш, шунингдек, электрон мос- 
ламалар, асбоб-ускуналар ишлаб чиқариш 
билан шуғулланадиган соҳаси. 

2 Электрон техника, электрон асбоб- 
ускуналар. 

ЭЛЕКТРОНЛИ айн. электрон IV. 

ЭЛЕКТР(0)ПАЙВАНД 1 Металларни 
электр оқими ёрдамида пайвандлаш, бирик- 
тириш. 

2 айн. электрод 2. Электропайвандлар- 
дан чиқаётган чарс-чарс олов кўзни қа- 
маштиради. С. Анорбоев, Ҳамсуҳбатлар. 

ЭЛЕКТР(0)ПАЙВАНДЧН Электро- 
пайванд билан шуғулланувчи ишчи-мута- 
хассис. Тўхтанг, нега кўзларингиз оқиб ту- 
шар даражага бориб қопти, электропай- 
вандчимисиз? Ж. Абдуллахонов, Тўфон. 

ЭЛЕКТРОСКОП [электро.. + юн. skopeo 
— қарайман; текшираман] Электр заряд- 
ларни аниқлаш ва ўлчаш учун ишлатила- 
диган содда асбоб. 

ЭЛЕКТРОСТАНЦИЯ [электро.. + стан- 
ция] Электр энергияси ишлаб чиқарадиган 
корхона. Агар сизлар шуни электростанция 
қилсаларинг, уч колхоз чароғон бўлади. А. 
Қаҳҳор, Қўшчинор чироқлари. 

ЭЛЕКТРОСТАТИК Электростатикага 
оид, электростатика ҳодисаларидан фойда- 
ланишга асосланган. Электростатик майдон. 
Электростатик генератор. 

ЭЛЕКТРОСТАТИКА [электро.. + ста- 
тика] Физиканинг барқарор, ҳаракатсиз 
электр зарядларнинг электр майдонини ва 
ўзаро таъсирини ўрганадиган бўлими. 

ЭЛЕКТРОТЕРАПИЯ [электро.. + тера- 
пия] тиб. Электр оқими, электр ва магнит 
майдонларини даволаш мақсадларида иш- 
латиш, кўллаш. 

ЭЛЕКТРОТЕХНИК Электротехника 
мутахассиси. 

ЭЛЕКТРОТЕХНЙК Электротехникага 
оид; электр асбоб-ускуна ва машиналарни 
ишлаб чиқариш ва улардан фойдаланиш 
техникасига доир. Электротехник саноат. 

ЭЛЕКТРОТЕХНИКА [электро.. + тех- 
ника] 1 Электр энергиясидан амалий мақ- 
садларда фойдаланиш йўллари ва усуллари 
хақидаги фан. Электротехникадан имтиҳон 
бермоқ. 

2 Техниканинг электр асбоб-ускуналар 
ва машиналар ишлаб чиқариш ҳамда улар- 
дан фойдаланиш билан боғланган соҳаси. 
Электротехника саноати. 

ЭЛЕКТРЧИ с. т. 1 Электромонтёр. 

2 Электротёхник. 

ЭЛЕМЕНТ [лот. elementum — стихия, 
дастлабки, бошланғич модда] 1 ким. Кимё- 
вий усуллар билан таркибий қисмларга 
ажралмайдиган, эркин ҳолатда энг содда 
модда (ҳозирги вақтда юздан ортиқ элемент 
маълум). Нодир элементлар. Радиоактив 
элементлар. 

2 қ. унсур 1. Иншоот элементлари. Пье- 
садаги драматизм элементлари. н Масалда 
сатирик ва юмористик элементлар муҳим 
ўрин тутади. «ЎТА». 

3 қ. унсур 3. Жамиятнинг прогрессив 
элементлари. Реакцион элементлар. н Бу 
материал таъсирида кўпгина ички душман 
элементлар жазосини олди. Н. Сафаров, Жа- 
соратнинг давоми. 

4 Кимёвий реакция ҳисобига электр 
оқими ҳосил қиладиган энергия манбаи. 
Гальвани элементи. Қуруқ элемент. 

3—Ўзбек тилининг изоҳли луғати 


ЭЛЕМЕНТАР |ло/я. elementarius — илк, 
ибтидоий, дастлабки; бирор нарсанинг асо- 
сига тааллуқли] 1 Ибтидоий, бошланғич. 
Элементар математика. Элементар маълу- 
мот. Агротехниканинг элементар қоидалари. 

2 Содда; жуда осон, оддий. Элементар 
масала. 

3 физ. Энг кичик, энг майда. Элементар 
зарра. 

элик айн. ёғупа. [Мунаввар]. Оқ рўмол- 
чадаги қизил элик доғларини Йўлдошнинг 
тумшуғининг тагига mymdu: -Бу қайси ойим- 
чанинг лабидан юққан? С. Анорбоев, Меҳр. 
Қовоқлар яшил, лабларига қондай элик сур- 
тилган. С. Нуров, Нарвон. 

эликишмоқ айн. элакишмоқ. Бола- 
лар синфдан синфга ўтган, вояга етган сари 
бир-бирига эликиишб, ораларидан қил ҳам 
ўтмайдиган даражада иноқлашиб боришар- 
ди. А. Муҳиддин, Ҳ. Тожибоев, Оташ қалб- 
ли қиз. 

ЭЛИКМОҚ 1 Эл бўлиб кетмоқ, дўст- 
лашмоқ, иноқлашмоқ. Биз бора-бора бир- 
биримизга шу қадар эликиб, ўрганиб қолдик- 
ки, асло ажралгимиз келмасди. Т. Жалолов, 
Олтин қафас. 

2 Эргашмоқ, илакишмоқ. Рўзимуҳаммад 
Зинаидага эликиб, унинг орқасидан гоҳ у 
хонага чопар, гоҳ бу хонага кирар эди. С. 
Абдулла, Мавлоно Муқимий. 

ЭЛИМОҚ Уйқу тортгандай, бўшашган 
ҳолатга тушмоқ. -Аблаҳ, — деб шивирлади ва 
булут босиб турган дим ҳавода аста элиб, 
пинакка кетди. А. Мухтор, Туғилиш. Бешик- 
даги Учқун.. Тозагулншг беишкни бир меъёр- 
да равон тебратишига элиди-да, ниҳоят., 
кўзларини юмиб, пишиллай бошлади. Ҳ. Ғулом, 
Машъал. 

ЭЛИТ [фр. elite — энг яхши, сара] Сара, 
энг яхши, сараланган. Элит уруғлик. Элит 
қорамол. 

ЭЛИТА [фр. elite — энг яхши, сара] Се- 
лекция йўли билан олинган ва келажакда 
кўпайтириш учун мўлжалланган энг яхши, 
сараланган уруғ, ўсимлик ёки ҳайвон нави, 
тури. 

Элита хўжалиги Энг яхши уруғлик ёки 
зотли молларни етиштириш билан шуғул- 
ланадигаи қишлоқ хўжалик муассасаси, 
станцияси. 

ЭЛИТМОҚ 1 Элимоқ фл. орт. н. Иссиқ, 
юмшоқ naxma қоплар, араванинг беишк син- 




гари тебратиши.. кеча уйқудан қолган Ғулом- 
жонни элитди. М. Исмоилий, Фарғона т. о. 
Ҳей, дўстим, бу чекиишнгда мени элитиб 
қўясан-ку.. Шуҳрат, Олтин зангламас. 

2 кўчма Эс-ҳушини, ихтиёрини оғдир- 
моқ, шу ҳолатда ўзига жалб этмоқ. Майна- 
нинг гул баргига ўхшаш тиниқ юзи, қуюқ 
киприклари остидаги қора кўзлари навкарни 
элитиб қўйган эди. Ш. Тошматов, Эрк қуши. 

ЭЛЛАМОҚ шв. Қопламоқ, босмоқ, тут- 
моқ. Холвайтарнинг ҳиди бутун мадрасани 
эллади. С. Абдулла, Мавлоно Муқимий. 

ЭЛЛИК I 50 рақами ва шу рақам билан 
ифодаланган сон, миқцор. Эллик яшар одам. 
Эллик гектар ер. Оғирлиги эллик килограмм 
келадиган юк. Беш карра ўн эллик бўлади. 
Элакка чиққан хотиннинг эллик оғиз гапи бор. 
Мақол. 

ЭЛЛИК II с. т. 1 Энли, сербар. 

2 айн. энли 2. Кўпдан кутилган қор тўрт 
эллик ёғиб, томларни оқартирган эди. Ой- 
бек, Навоий. Стулларни бир эллик чанг бо- 
сиб кетибди. «Муштум». 

ЭЛЛИК III Бирор элга мансуб бўлган. 
Чет эллик меҳмон. 

ЭЛЛИКБОШИ тар. 1 Ўрта асрларда: 
қирқ-эллик отлиқ аскар бошлиғи. 

2 Ўрта Осиё хонликларида кичик амал- 
дор, оқсоқол. Бир куни маҳалламизнинг эл- 
ликбоишси шаҳарга бориб келиб: -Аканг 
осилди, ўз кўзим билан кўрдим, — деди. А. 
Қаҳҳор, Қўшчинор чироқлари. 

ЭЛЛИПС [юн. elleipsis — камчилиги, нуқ- 
сони бор, қусурли] мат. Конус ёки ци- 
линдрни унинг ўқига қия бўлган текислик 
билан қирққанда ҳосил бўладиган ёпиқ 
эгри чизиқ ва шундай шаклдаги нарса. 
Тажриба жараёнида Кеплерда, сайёраларнинг 
орбитаси эллипс шаклидан иборат, деган 
доҳиёна фараз туғилди. «Фан ва турмуш». 

ЭЛЛИПСИС [юн. elleipsis — тушиш, ту- 
ширилиш] тлш. Нутқ элементининг тушиб 
қолиши; эллипсис нутқда турли мақсад- 
ларда (мас., ихчамлик талаби билан) юз 
беради. Мас., Яхшилар кўпайсин, ёмон қол- 
масин гапида «одам» сўзи эллипсисга уч- 
раган. 

ЭЛЛИПСОИД [ ioh. elleipsis — камчилик- 
ли, нуқсонли + eidos — кўриниш] мат. 
Эллипснинг ўз ўқларидан бири атрофида 
айланишидан ҳосил бўладиган ёпиқ гео- 
метрик сирт. 


ЭЛЛИПТИК [юн. ellei ptikos — эллипсга 
оид] Эллипсга оид; эллипс шаклидаги. Эл- 
липтик шакл. Эллиптик орбита. 

ЭЛНАВКАР айн. навкар. 

ЭЛОВЛАМОҚ шв. айн. эловсирамоқ. 
Аламазон атрофга эловлаб боқди. «Шарқ 
юлдузи». 

эловсиз шв. Эътибор берилмай, эъ- 
тибордан четда. Кўпдан эловсиз ётган Ҳай- 
батли чайир тўнка. Дадамнинг ҳам кучлари 
Етмаган экан унга. Қ. Муҳаммадий. 

ЭЛОВСИРАМОҚ шв. Уйқусирамоқ, дов- 
дирамоқ. Бўрибой ёнбошига ағдарилди-да, 
эловсираб, боққа кўз югуртирди. Ҳ. Назир, 
Ўтлар туташганда. 

ЭЛОМОН шв. Тунги қоровул, соқчи. 

ЭЛПАРВАР айн. халқпарвар. 

ЭЛСЕВАР 1 Элни, халқни севадиган, 
яхши кўрадиган, ватанпарвар. 

2 Дўстликни яхши кўрадиган; дўстона. 
Элсевар ўзбек халқи. 

ЭЛТМОҚ 1 шв. Олиб бормоқ; ташимоқ. 
Унинг имоси билан Маҳдини залдан олиб чи- 
қиб, ётоқхонага элтиб қўйдилар. С. Сиёев, 
Ёруғлик. ..аяларингга бир лаганда манти- 
сомса, икки чойнак аччиқ чой элтиб бер! К. 
Яшин, Ҳамза. Оила бошлиғи Зуннунхўжа.. 
Сидиқжон далага уруғлик ва гўнг элтиб, ҳо- 
сил келтиради. А. Қаҳҳор, Қўшчинор чироқ- 
лари. 

2 шв. Сиғдирмоқ; кетмоқ. Челак ўн литр 
сув элтади. н Илгари канал тўғрисида гап 
борганда, Сидиқжон уни бирон тегирмон сув 
элтадиган ариқ деб ўйлаган эди.. А. Қаҳҳор, 
Қўшчинор чироқлари. 

3 қ. элитмоқ 1. Асрорқул келиб ўтирди. 
Унинг чакка томирлари чиққан, нафас оли- 
ши бежо эди.. Чилим элтгандир. А. Қаҳҳор, 
Асрор бобо. Иссиқ элтибди, ука. Энди туза- 
либ қоласиз. С. Аҳмад, Таъзим. Ўтирдилар 
бари, ёнбошда парқу, Бошин қўйса, кишини 
элтар уйқу. М. Алавия, Севинчларим. 

Ақлни элтмоқ Ақлни (эс-ҳушни) олмоқ. 
Ширин ҳам ойдайин тўлган камоли, Ақлинг- 
ни элтар ҳусну жамоли. «Баҳром ва Гу- 
ландом». 

ЭЛФУРУШ Ўз элини, ватанини со- 
тувчи; ватанфуруш, сотқин. ..мол-мулк 
тўпловчи элфурушларнинг қадами тинди. 
А. Мухтор, Азамат водий. 

ЭЛЧИ 1 дип. Бир суверен давлатнинг 
бошқа бир суверен давлатдаги диплома- 




тик вакилларининг энг катта мартабаси, 
унвони ва шу унвонга эга бўлган шахс. 
Фавқулодда ва мухтор элчи. н Аллақачон- 
лардан бери бу давлатда элчимиз ҳам йўқ. 
Газетадан. 

2 тар. Шоҳ томонидан бирор топшириқ 
билан юборилган киши. Хўжа Абдулло бош- 
лиқ элчилар ундан рад жавоби олиб қайтди- 
лар. П. Қодиров, Юлдузли тунлар. Элчи пош- 
шонинг чуқур маъноли гапига қойил қолиб, 
таъзим қилди. «Латифалар». 

3 кўчма Дарак берувчи нарса, белги. Қиш 
элчиси — қарғалар қағиллай бошлади. н Би- 
нафшалар очилди Баҳор элчиси бўлиб. Ю. Ҳам- 
дам. 

4 кам қўлл. Совчи. Зебихонга элчи қўйиб 
юрилган вақтларда мингбоши бир сўз деган 
эмасмиди: Шуни қўлга келтирсам, бор-йў- 
ғимни тутаман.. Чўлпон, Кеча ва кундуз. 
Совчи бўлдим икковингга данакор, Элчи-сов- 
чи бўлмайдикан гуноҳкор. «Гулихиромон». 

5 ҳарб. Урушаётган томонларнинг ўзаро 
музокара олиб бориш учун юборган вакили. 
Элчига ўлим йўқ. Мақол. 

ЭЛЧИЛИК I Элчи иши, вазифа-лаво- 
зими. 

ЭЛЧИЛИК II Бирор элга, халққа хос 
расм-русум, тартиб-қоидалар. Хафа бўлмай- 
сиз, элчилик. 

ЭЛЧИХОНА дип. 1 Элчи ёки бошқа би- 
ринчи даражали дипломатик вакил томо- 
нидан бошқариладиган дипломатик вакил- 
лик. Париждаги Ўзбекистон элчихонаси. Элчи- 
хона ходимлари. 

2 Шу вакиллик жойлашган бино. Элчи- 
хонага бормоқ. 

ЭМ 1 Чечак ва баъзи бошқа касаллик- 
ларнинг олдини олиш учун тери орқали 
юбориладиган зардоб ва уни тери орқали 
юбориш. Тирсагидан юқорида олтинга бо- 
силган муҳрдек эм изи кўриниб турарди. Мир- 
муҳсин, Яширинган куч. 

2 Дори, дори-дармон; умуман, шифо- 
бахш нарса. Доктор сақлаб қолди ўлимдан, 
Эми билан согайдим отдай. О. Юнус. 

Эм бўлмоқ ( ёки тушмоқ) Кор қилмоқ, 
шифо бўлмоқ. Дори эм бўлди. н Мол деган 
нозик бўлади. Ҳарна кинна эм тушган бўлсин. 
А. Мираҳмедов, Кулган чечаклар. 

ЭМАҚДОШ 1 эск. Ҳамкасб, касбдош. 
Одатда, иш юзасидан елкадош бўлииш ке- 
рак бўлган ўртоқлар бир-бирларини буткул 


танимай, ўз эмакдоиш қандай заҳмат чека- 
ётганини билмай меҳнат қилади. Газетадан. 

2 эск. Ходим. Ўша вақтларда Қориёқубов 
группа раҳбари, Ҳамза адабий эмакдош эди. 
Т. Обидов, Юсуфжон қизиқ. 

3 айн. эмикдош. Мендан аввал ўлмасин 
эмакдошим.. Жаллод, шудир сенга айтган 
нолишим. «Ширин билан Шакар». 

ЭМАКЛАМОҚ Икки қўл кафти ва ик- 
ки тизза билан юрмоқ; ўрмаламоқ. Бола 
эмаклаб юрибди. Солдатлар эмаклаб бориб, 
истеҳкомга яқинлаишшди. н Баланд том 
устида эмаклаб юриб, тунукачилар тунука 
қоқардилар. П. Турсун, Ўқитувчи. 

ЭМАЛЬ [фр. email — сир, силлиқ сирт] 1 
айн. сир II 2, 3. Эмали кўчган кастрюлъка. 
н Эмалъ ва лок цехларида ишлаб чи- 
қарилаётган маҳсулот сифати талабга жа- 
воб бермайди. Газетадан. 

2 Тишнинг асосан минерал тузлардан 
ташкил топган қаттиқ ялтироқ қопламаси. 
Эмалъ тишни сақлайди. 

ЭМАН Ёғочи оқиш ва жуда қаттиқ, кенг 
япроқли, жигарранг узунчоқ мевали дарахт; 
дуб. Эман дарахтининг эгилгани — сингани, 
Эр йигитнинг уялгани —ўлгани . Мақол. Эман 
стол. 

ЭМАНЗОР Эман дарахтлари билан банд 
бўлган ер. 

ЭМАНСИПАЦИЯ [лот. emancipatio — 
озод бўлиш, озод қилиш] Озод бўлиш, озод 
қилиш, қутулиш; озодликка чиқиш, озод- 
ликка чиқариш; ҳуқуқий жиҳатдан тенг 
бўлиш. Хотин-қизларни озод қилиш, яъни 
эмансипация деган гап Англияда ҳам, Фран- 
цияда ҳам... барча мамлакатларда кўпдан 
бери бор. А. Мухтор, Асарлар. 

ЭМАС тўлиқсиз фл. Инкор, рад маъно- 
сини билдиради. Яхши эмас. Борган эмас- 
ман. Ҳеч гап эмас. Ўша киши эмасмикин ? н 
Хизматкор — қул эмас. Ойбек, Танланган 
асарлар. 

ЭМБАРГО | ucn. embargo — тақиқпаш, 
ман қилиш] 1 Чет эл товарларини ёки ва- 
люта бойликларини киритиш ёки шундай 
нарсаларни мамлакатдан олиб чиқиб кетиш- 
ни давлат томонидан тақиқлаш. 

2 Чет давлатга қарашли кемаларнинг 
мамлакат портларига киришини давлат 
томонидан тақиқлаш ёки бошқа давлатга 
қарашли кемалар, юклар, қурол-яроғларни 
вақтинча тўхтатиб туриш. 

ЭМБЛЕМА [ юн . emblema — бўртма нақш, 
безак] 1 Бирор ғоя ёки тушунчанинг шарт- 
ли ёки рамзий белгиси, рамзи. Оқ каптар 

— тинчлик эмблемасидир. 

2 Бирор ташкилот, уюшма ва ш.к. нинг 
хос белгиси. Ҳозирги ҳолида журнал эмб- 
лемаси, назаримда, кўнгилдагидек чиқмаган. 
Газетадан. 

ЭМБРИОЛОГ Эмбриология олими, му- 
тахассиси. 

ЭМБРИОЛОГИК Эмбриологияга оид. 

ЭМБРИОЛОГИЯ [юн. embryon — пушт, 
ҳомила; куртак + logos — фан, таълимот] 
Биологиянинг одам, ҳайвон ва ўсимлик 
эмбрионлари ўсишини ва ривожланишини 
ўрганадиган бўлими. 

ЭМБРИОН [юн. embryon — пушт, ҳоми- 
ла; куртак] биол. Одам, ҳайвон ёки ўсим- 
ликнинг илк ривожланиш давридаги ҳолати; 
пушт, куртак; гумона (бачадондаги); кур- 
так (уруғдаги). Товуқларнинг рационида А 
витамини етишмаса, тухумдаги эмбрион- 
нинг ривожланииш секинлашади ва жўжа 
очириш узоққа чўзилади. «Ўзбекистон пар- 
рандачилиги». 

ЭМГАК эск. 1 айн. меҳнат. Сенучун дала- 
нинг чокини сўкдик, Бола ўстиргандек эмгак- 
лар тўкдик. Миртемир. 

2 Заҳмат, қийинчилик. Эмгак чекмоқ. н 
Ўтиб бир қанча ойлар, бошлаб эмгак, Яна 
юрмоққа бошлаб, чекди эмгак. Ҳабибий. 

ЭМГАКЛАМОҚ кам қўлл. қ. эмакламоқ. 
Бир куни бойваччалар мени эмгаклатиб, 
ҳангра, дейишди. Ҳ. Турсунқулов, Ҳаётим 
қиссаси. 

ЭМГАКЧИ шв. Меҳнат қилувчи; меҳ- 
натчи. 

ЭМДИ с. т. Энди. -Эмди доиранинг сат- 
ҳини ўлчашни ўргатинг, — деди. М. Осим, 
Ибн Сино қиссаси. 

ЭМИГРАНТ [лот. emigrans, emigrantis 

— кўчувчи, кўчиб кетувчи] Ўз ватанини тарк 
этиб, бошқа мамлакатга кетиб қолган одам; 
муҳожир. Сиёсий эмигрант. н Аксарияти 
эмигрантлардан иборат йўловчилар пароход 
сатҳига чиқиб, теварак-атрофга кўз таш- 
ладилар. Ё. Хаимов, М. Раҳмон, Ҳаёт-мамот. 

ЭМИГРАЦИЯ [лот. emigrare — кўчиб 
бормоқ (кетмоқ), кўчмоқ] 1 Бошқа мамла- 
катга кўчиш, кўчиб кетиш. 

2 Шу мамлакатдаги ҳаёт. Эмиграцияда 

ЯШС1МОҚ. 


3 Бошқа мамлакатда яшовчи муҳожир- 
лар, эмигрантлар. 

эми-дими этн. Кинна солиш ва 
бошқа дуо, қоқиқ-суқуқлар билан даволаш. 
Эми-дими қилмоқ. н Абдурасул тўрт то- 
монга зир югуриб, жийрон қашқани эми- 
дими қилдиради. Бироқ от от бўлмайди. П. 
Турсун, Ўқитувчи. 

ЭМИЗАК айн. эмизгич. Онаси шўрлик 
кечаси билан ухламай кўтариб, аллалаб 
чиқади. Эмизак билан оғзига сут қуяди. М. 
Ҳазратқулов, Журъат. 

ЭМИЗГИЧ Бола, кўзичоқ ва ш.к. ни 
эмизиш учун ишлатиладиган сўрғичли идиш. 
Болага эмизгич билан сут бермоқ. Тойчани 
эмизгич билан боқмоқ. 

ЭМИЗИК Эмизгичнинг оғизга олиб 
сўриладиган резинка қисми. Бузоқ эмар экан, 
тумшуғи билан эмизикни тортиб-тортиб 
қўяр эди. Н. Назаров, Замон. 

ЭМИЗИКЛИ 1 Бола эмизадиган, эма- 
диган боласи бор. Эмизикли хотин. Эмизик- 
ли қўйларни парвариш қилиш. н Эмизикли 
оналар оёғига горчицали ванна яхши ёрдам 
беради. Газетадан. 

2 Эмадиган, кўкракдан ажралмаган. 
Янги туғилган чақалоқ ва эмизикли бола 
учун энг тўйимли овқат она сути ҳисоб- 
ланади. «Фан ва турмуш». 

ЭМИКДОШ Бир онани эмишган (ака- 
ука, ака-сингил, опа-сингил). Бир синглим 
бор — менинг билан эмикдош, Синглимга 
арзимни етказ, ёлгиз ғоз. «Алпомиш». Эмик- 
дош акамга ўхшар юзларинг. «Эрали ва 
Шерали». 

ЭМИН [а. ^ — ишончли; пок, соф- 
дил; хавф-хатарсиз; сақловчи; нозир] кам 
қўлл. Хавфсиз, омон, тинч. Деву парининг 
зиёнидан эмин бўлиш учун ўзингни ўқитиб 
юр. «Муштум». 

ЭМИН-ЭРКИН Эркин, тинч ҳолатли; 
ўзини бемалол, тортинмай эркин тутган 
ҳолатда. Бизнинг бояги эмин-эркин суҳбати- 
миз барҳам топди. Газетадан. Аям ўзини эмин- 
эркин тутар, бизнинг ортиқчалигимизни сез- 
дирмасликка ҳаракат қилар эди. С. Сиёев, 
Ёруғлик. 

ЭМИССИОН I мл. Эмиссияга оид (қ. 
эмиссия I); қимматли қоғозлар, қоғоз пул- 
лар чиқарадиган ва уларни ишга соладиган. 
Эмиссион банк. 




ЭМИССИОН II физ. Эмиссияга оид (қ. 
эмиссия II); эмиссия ҳодисаси билан боғ- 
лиқ бўлган. Эмиссион жараён. 

ЭМИССИЯ I [лот. emissio — чиқариш] 
мл. Пул ва қимматли қоғозларни муомалага 
чиқариш. 

ЭМИССИЯ II [лот. emissio — нур со- 
чиш, ёйилиш, тарқалиш] физ. Қиздирилган 
ёки ташқи электр ва магнит майдонлар таъ- 
сири остидаги жисмлар сиртидан зарралар- 
нинг отилиб чиқиши, чиқарилиши. Термо- 
электрон эмиссия. 

ЭМИШ тўлиқсиз фл. От ва феъл шакл- 
лари билан келиб, бевосита ўзи кузатган- 
лик, эшитиб билганлик каби маъноларни 
билдиради. Туишмда бутун дунёни сув босган 
эмиш. Эртага меҳмонлар келар эмиш. н 
Султон ҳазратларининг ўзлари ҳам оташ- 
нафас шоир эмишлар. Ойбек, Навоий. 

ЭМЛАМОҚ 1 Юқумли касалликларнинг 
олдини олиш учун одам ёки ҳайвон орга- 
низмига тери орқали зардоб юбормоқ. Че- 
чакка қарши эмламоқ. Тифга қарши эмла- 
моқ. н Куни билан уйма-уй югуриб касал 
боқар, мактаб болаларини эмлар, узоқ тоғ 
қиииюқларига отда бориб, касалларга ёрдам 
кўрсатар эди. А. Мухтор, Чинор. 

2 эск. Кинна, дуо ва бошқа қоқиқ-су- 
қуқпар билан даволамоқ. Саройбон бир қай- 
роқни унга булғаб олиб келиб, Некқадамнинг 
бошига суртиб, эмлаб: -Бой ака! Қулингиз- 
нинг боиш тошдан бўлсин, — деди. С. Айний, 
Қуллар. 

ЭММОҚ 1 Эмчакдан ёки сўрғичдан сут 
сўриб ичмоқ. Кўзичоқ онасини эммай қўйди. 
Яхши бузоқ икка онани эмади. Мақол. н 
Энангни ийдириб эмгин, Бойчибор! «Алпомиш». 
Оч чақалоқ соғинган маммасини апил-тапил 
эма бошлади. Ҳ. Ғулом, Машъал. 

2 кўчма Ўзига сингдирмоқ, олмоқ. ..ём- 
ғир сувини эмиб тўйган ер эркин-эркин на- 
фас оларди. Ў. Ҳошимов, Қалбингга қулоқ 
сол. ..гулларидан асаларилар бол эмаётган 
мевазор боғлар бошланди. «Гулдаста». 

Ит эмган қ. ит 1. Хом сут эмган банда 
(ёки инсон) Ҳар ким ҳам хато қилиши мум- 
кин, деган маъно билдирувчи ибора. Лекин 
хом сут эмган банда хатосиз яшай олмас экан. 
Газетадан. 

ЭМОЦИОНАЛ Эмоция жиҳатдан бўл- 
ган, эмоцияга оид; эмоция, ҳис-туйғу ифо- 
даловчи. Ҳажвий кулги — танқиднинг эмо- 


ционал шаклидир. М. Қодиров, Ўзбек халқ 
оғзаки драмаси. Режиссёр спектаклнинг эмо- 
ционал ривожини бошқариш.. учун саҳна 
қисмларидан фойдаланади. Газетадан. 

ЭМОЦИОНАЛЛИК Эмоционал белги, 
хусусият; шундай белги-хусусиятга эга- 
лик. Санъат бошқа фанлардан эмоцио- 
наллиги билан ажралиб туради. «Саодат». 
Давр проблемасининг ўзига хос бадиий тал- 
қин этилиши.. тасвир услубининг содда ва 
эмоционаллиги билан роман китобхонлар 
қалбидан жой олган. О. Тоғаев, Олтин занг- 
ламас. 

ЭМОЦИЯ [фр. emotion < лот. emovere 
— ҳаяжонга солмоқ, тўлқинлантирмоқ] Таш- 
қи ва ички қўзғатувчилар таъсири нати- 
жасида одам ва ҳайвонларда пайдо бўла- 
диган руҳий кечинма; ҳис, туйғу; ҳис-ҳая- 
жон; қўзғалиш. Кучли эмоция. Эмоцияга бе- 
рилмоқ. 

ЭМПИРИЗМ [юн. empeiria — тажриба] 1 
флс. Тажрибага асосланган идрокни, яъни 
ҳиссий идрок ва тажрибани билишнинг 
бирдан-бир манбаи деб биладиган ва наза- 
риянинг аҳамиятини инкор қиладиган фал- 
сафий таълимот, йўналиш. 

2 Назарияни камситиб, фақат амалий 
ишга, тажрибага берилиш, қуруқ амалиёт- 
чилик. 

ЭМПИРИК Эмпиризм тарафдори. 

ЭМПИРИК 1 Эмпиризмга оид. Эмпирик 
фалсафа. 

2 Тажрибага асосланган, тажрибадан 
олинган. Эмпирик формула. 

ЭМПИРИОКРИТИК Эмпириокрити- 
цизм тарафдори. 

ЭМПИРИОКРИТИЦИЗМ [юн. empei- 
ria — тажриба + kritike (techne) — танқидий 
муҳокама қилиш санъати] флс. Фалсафада 
19-аср охирида пайдо бўлган, моддий дунё- 
нинг объективлигини инкор этиб, материя- 
ни онгнинг маҳсули деб қарайдиган субъек- 
тив-идеалистик оқим. 

ЭМРАНМОҚ шв. Бирон қайғули, кўн- 
гилсиз воқеа, хабардан озор чекмоқ; ўр- 
танмоқ. Бошдан давлат кетса, тувғон эм- 
ранар. Мақол. н Кўргандан эмранди танда- 
ги жоним. «Равшан». Гул кетар бўлса, гулис- 
тон эмранар. «Алпомиш». 

ЭМУЛЬСИЯ [фр. emulsion < лот. emul- 
gere — соғиб олмоқ (дастлаб ўрганилган 
эмульсиялардан бири сут бўлгап] 1 Бир- 




бирида деярли эримайдиган икки суюқлик- 
нинг бири иккинчисида жуда майда том- 
чилар ҳолида муаллақ сузиб юрадиган ара- 
лашмаси (мас., ёғ томчиларининг сувдаги 
қоришмаси эмульсиядир). Экинларга эмулъ- 
сиялар пуркаш. Станокни эмулъсия билан 
совитиш. н Улътратовуш тебранишлари 
ёрдами билан ҳар хил эмулъсиялар ҳосил қи- 
линади. «Физика». 

2 Фотоплёнка, фотоқоғоз ёки фотоплас- 
тинка бетига суртилган ёруғлик сезувчи 
қатлам. 

ЭМФАЗА [юн. emphasis — ифодалилик, 
тасвирийлик] Нуткда бирор гап ёки унинг 
бўлакларидан бирини таъкидлаб талаффуз 
қилиш. 

ЭМФИЗЕМА [юн. emphysema — бўртиш, 
шишиш, қаппайиш] тиб. Киши организми 
тўқимасида ёки бирор аъзосида ҳавонинг 
тўпланиб қолиши натижасида шу аъзонинг 
шишувидан иборат касаллик. Ўпка эмфи- 
земаси. 

ЭМЧАК 1 Аёллар кўкрагидаги ҳар икки 
сут безлари ва уларнинг ҳар бири. Эмчак учи. 

2 Сутэмизувчи ҳайвонлар сут безлари- 
нинг эмиладиган, соғиладиган учи. ..тир- 
силлаб турган оппоқ елини сонларига шалоп- 
шалоп урилар, ўрта қўлдай йўғон-йўғон 
тарвақайлаб кетган эмчакларидан йўл- 
йўлакай сут тиз-тиз тирқирарди. С. Анор- 
боев, Оқсой. 

Эмчакдан ажратмоқ (ёки айирмоқ, чи- 
қармоқ) Гўдакни эмизмай, бошқа овқатлар 
билан боқа бошламоқ. Эмчакдан ажралган 
бир неча болага қараб туриш учун.. рўзғор- 
дан бир хотин чопиққа чиқмаса ҳақлидир. А. 
Қодирий, Обид кетмон. Йўқ, бу совлиқлар- 
нинг қўзилари ўтга ўрганиши биланоқ эм- 
чакдан ажратаман. С. Анорбоев, Оқсой. 

ЭМЧАҚДОШ айн. эмикдош. Ҳавмим йўқ, 
Равшанжон, қариндошим йўқ. Сир айтайин 
десам, эмчакдошим йўқ. «Равшан». 

ЭМЧИ 1 Эмловчи табиб, врач, ҳамшира. 

2 этн. Эми-дими, дуо, қоқиқ-суқуқлар 
билан даволовчи табиб. Бир ман ўзим қо- 
қимчи, Ҳам эмчиман, аласчи. Ҳамза. 

ЭН 1 Нарсаларнинг кўндаланг йўна- 
лишдаги катталиги; кенглиги. Уйнинг бўйи 
ва эни. Эни бир метр, бўйи икки метр 
келадиган гилам. н Энига йигирма олчин 
жой олган ўн беш даричали каттакон чорха- 
ри уй ичида эллик чоғли бек йигитлари гул- 


хан солиб ўтирар эдилар. А. Қодирий, Ўтган 
кунлар. 

Бўйра эни Бир бўйра ҳажмига тенг ўл- 
чов бирлигини (ҳажмни) билдиради. ..уй- 
нинг орқа девори бир бўйра эни кесиб ту- 
ширилган бўлиб, қорайиб кўринар эди. А. 
Қодирий, Ўтган кунлар. Тўрт бўйра эни 
келадиган ҳовлисига ўн хилга яқин экин эка- 
ди. «Муштум». Икки эн Икки бўлак нарса- 
дан энига улаб қилинган. Икки эн кўрпа. Эн 
(ёки энига) тортмоқ Кенгаймоқ, йўғонлаш- 
моқ. Умурзоқ ота пўстлоғи эн тортиб, тана- 
си ковак бўлиб кетган кекса толга суяниб 
ўтирибди. Ҳ. Ғулом, Машъал. У[Давронов] 
семириб, юзлари қизариб кетган, новча бўйи 
энига тортган эди. П. Турсун, Ўқитувчи. 

2 Бир кийимлик газлама. Аҳмад ўзи учун 
бир жоди, бир тарғил сигир, бир кийимлик 
эн олди. Газетадан. 

3 Белги, тамға (адаштирмаслик учун 
қорамол ёки қўй қулоғида ҳосил қилинган 
кесик). 

Эн солмоқ Молнинг ёки қўйнинг қуло- 
ғини кесиб, кертик қилиб қўймоқ. 

ЭНА шв. Она. Кейин бораман девдим, энам: 
-Қўй ўша ўқишингни. Биззи зотда олим 
чиқмаган сира, — деди. С. Нуров, Нарвон. 

ЭНАГА Кимсанинг боласини тарбиялаб 
катта қилган хотин. Икки энага сарполарини 
кўтариб, Зуҳра орқасидан кириб келдилар. 
С. Абдулла, Тоҳир ва Зуҳра. Келишувга бино- 
ан, Йигитали қизчани ҳар куни соат бир- 
лардан кейин янги энага қўлига келтириб 
берадиган бўлди. Д. Нурий, Осмон устуни. 

ЭНАМОҚ шв. айн. эн солмоқ қ. эн 3. 

ЭНАҒАР шв. Онағар. Юрган йўлинг ба- 
ланд тоғдир, энағар! Ошиқни биз билан ўйна, 
баччағар! «Гўрўғли». 

ЭНГ Белгининг юқори, ортиқ даража- 
сини билдирувчи сўз. Энг чиройли. Энг ба- 
ланд. Энг муҳими. н Халқ кўзида бу — энг 
қора, энг мудҳиш, энг золим маҳкама эди. 
Ойбек, Танланган асарлар. Бу ишда Қурбон 
отага биринчи бўлиб қўл бермоқчи бўлган 
одамларнинг энг биринчиси Абдусамадқори 
эди. А. Қаҳҳор, Қўшчинор чироқлари. 

ЭНГАК айн. ияк. Ётоқхона олдига кел- 
ганимизда, қулоқчинини энгагидан боғлаб ол- 
ган бир бола қаршимиздан чиқиб қолди. Ў. 
Умарбеков, Шонли авлод. Икки-уч қадам 
илгарилаб, ўнг қўли билан энгагини силаб ту- 
рибўйланиб қолди. С. Кароматов, Олтин қум. 




Энгак қоқмоқ Кўрсатиш, ишора қилиш 
мақсадида ияги билан им қоқмоқ, шу мақ- 
садда иягини ҳаракатлантирмоқ. Саидғози.. 
ёнида турган Зубайданинг тирсагидан ушлаб, 
олдимга туш, дегандай энгак қоқди. С. Анор- 
боев, Оқсой. 

ЭНГАШМОҚ 1 Белни букиб, тананинг 
юқори қисмини қуйи солмоқ; эгилмоқ. 
Ғуломжон чиройли қаддини букиб, онаси 
устига энгашди. М. Исмоилий, Фарғона т. о. 
Энгашиб, палакларни титиб қарасанг, ту- 
гунак, сапча, хомаклар қийғос.. Н. Фозилов, 
Дийдор. 

2 Оғмоқ, қийшаймоқ. Минора энгашиб 
қолибди. н Арава миниб келган Тожибой om 
ycmuda , девордан энгашиб тушган гилос 
шохини қайириб турганида, Лутфихон чиқиб 
қолди. С. Аҳмад, Муҳаббат. 

энгил айн. кийим. Эгнига энгил бит- 
маган шўрпешона, тўпори, қашшоқ деҳқон.. 
К. Яшин, Ҳамза. Болам, устингдаги ҳарбий 
кийимни ечиб, бошқаларини кийиб ол, ўзим 
сенга бирам чиройли энгиллар олиб қўйган- 
ман. Газетадан. 

ЭНГИЛ-БОШ Бир сидра кийим ва 
пойабзал; уст-бош. Энгил-боши бут. н 
..бирин-кетин энгил-бошлари шалаббо ишонч- 
ли йигитлар жам бўлдилар. X. Султонов, Бир 
оқшом эртаги. Зорий Хиванинг атоқли ула- 
моларидан.. энгил-бошига қарамас, аксар 
девонавор кийимда юрарди. С. Сиёев, Ёруғ- 
лик. 

энди рвш. 1 Сўз бораётган пайтда; 
ҳозир. Энди дераза ортидан тол новдалари 
қудратли чинор каби тебраниб турарди 
назарида. С. Кароматов, Олтин қум. Нав- 
замбилло! Танканинг ойнаси бўлишини энди 
эшитиб турибман. С. Сиёев, Ёруғлик. 

2 Сўз бораётган пайтдан кейин, бундан 
буён. Мана, энди саройдан бутунлай этак 
силкиди-ю.. унут бўлаёзган эски дўконга 
келди. С. Сиёев, Ёруғлик. Мен сизнинг кўр- 
пачангизга кўп ўтирганман, энди менга ор- 
тиқча такаллуфингизнинг ҳожати йўқ. А. 
Қодирий, Ўтган кунлар. Нима деяпсан? — 
Рост, Мунис энди йўқ. Ў. Умарбеков, Ёз 
ёмғири. 

3 (урғу биринчи бўғинда) Ҳаракат-ҳоди- 
санинг ҳозиргина юз бериши, бошлани- 
шини, юз берганига (бўлганига) ҳали ҳеч 
қанча вақт бўлмаганини билдиради. -Э, эн- 
ди одамнинг бадани қизувди-да, — деб қўл 


силтади. С. Сиёев, Еруғлик. Энди дераза ёни- 
га етганида, куйга худди торларнинг ўзи- 
дай тиниқ бир овоз қўшилди. Ў. Ҳошимов, 
Қалбингга қулоқ сол. Болани энди ерга қўй- 
моқчи бўлиб турганда, Сабогул етиб келди. 
С. Кароматов, Олтин қум. 

4 Ҳаракат-ҳодисаларнинг давомлилиги, 
кетма-кетлигида сўнггисини, навбатда- 
гисини билдиради. Тўғри топдинг, худонинг 
суюкли бандаси.. Мен шоир Авазман. Энди 
мендан тингла, йигит! С. Сиёев, Ёруғлик. 
-Ахир нега кетмаслигингиз керак? — Шера- 
ли энди шахдамроқ гапира бошлади. С. Ка- 
роматов, Олтин қум. 

5 юкл. взф. Маънони кучайтиради, таъ- 
кидлайди. Нега энди уларнинг бошларига 
тикилган балоларни, кулфатларни даф 
қилмаймиз. К. Яшин, Ҳамза. Билмадим эн- 
ди. Бир суриштириб кўриш керак, ёши неча- 
да экан? О. Ёқубов, Эр бошига иш тушса. 

Қани энди Хоҳиш-истакни кучайтириб 
ифодалайди. Ҳани энди ҳаётдаги саноқсиз 
эҳтимолларнинг барисига жавоб топиш 
мумкин бўлса. С. Кароматов, Олтин қум. 
Қани энди бунинг уддасидан чиқсанг. Т. 
Ашуров, Оқ от. 

ЭНДИГИ 1 Сўз бораётган пайтдаги, 
вақтдаги; шу пайтга тегишли; ҳозирги. Мен 
энди дунёдан ўтаёзган бир киши, эндиги 
мансабларга унча қизиқа олмайман. А. Қо- 
дирий, Ўтган кунлар. 

2 Сўз бораётган пайтдан кейин ёки ўша 
пайт ҳозир бўладиган; навбатдаги, бундан 
кейингиси. Эндиги хатни ниҳоятда эҳтиёт 
билан, нусхага қараб ёздиришни кўнглидан 
ўтказди-да.. Содиққа деди.. А. Қодирий, 
Ўтган кунлар. 

ЭНДИЛИҚДА Ҳозир, ҳозирги вақтда; 
бугунги кунда; ҳозир ва бундан кейинги 
вақтларда. Эндиликда она замин жавоҳи- 
ротларидан 92 турдаги минерал хомашёлар 
олинмоқда. Газетадан. Эндиликда биз, ёзувчи- 
лар ана шу талаблар асосида ижод қил- 
моғимиз керак. Н. Сафаров, Жасоратнинг 
давоми. 

ЭНДОКРИНОЛОГ Эндокринология 
мутахассиси, шу соҳадаги олим ёки ши- 
фокор. 

ЭНДОКРИНОЛОГИЯ [юн. endon - ич- 
ки, ичида + krino — ажратаман + logos — 
фан, таълимот] физиол. тиб. Эндокрин сис- 
тема аъзоларининг тузилиши ва вазифа- 

ларини, ишлаб чиқарадиган гормонларини, 
шунингдек, уларнинг фаолияти бузилиши 
туфайли келиб чиқадиган касалликлар, 
уларнинг диагностикаси, даволаш усуллари 
ва олдини олишни ўрганадиган клиник 
тиббиёт соҳаси. 

ЭНДОСКОПИЯ [ юн. endon — ички, 
ичида + skopeo — кўраман, қарайман] тиб. 
Махсус асбоб — эндоскоп ёрдамида бевосита 
кўриш орқали организмнинг ички ковак 
аъзоларини, тана бўшлиқларини ҳамда 
найчасимон тузилмаларини ўрганиш, тек- 
шириш усули. 

ЭНДШПИЛЬ [нем. Endspiel < Ende — 
охир, ниҳоя + Spiel — ўйин] Шахмат ёки 
шашка партиясининг охирги қисми; қиёс- 
ланг\ дебют. Пиёдали эндшпилларни ўрга- 
ниш мураккаб ҳисоблар юритишни осон- 
лаштиради, шахмат ҳаваскорларининг ўйин 
маҳоратини оширади. М. Муҳиддинов, Пиё- 
дали эндшпиллар. 

ЭНЕОЛИТ [лот. aeneus — мис, бронза 
+ юн. lithos — тош] Неолитдан бронза даври- 
га ўтиш даври (бу даврда дастлабки мис 
асбоблар пайдо бўла бошлаган). Калтами- 
нор маданиятининг ёдгорликлари неолит ва 
энеолитга.. оид бўлиб, жуда ҳам кенг тер- 
риторияга тарқалган. И. Жабборов, Кўҳна 
харобалар сири. 

ЭНЕРГЕТИК Энергетика мутахассиси. 
Ёш энергетиклар ҳам уларга тенглашиб.. 
астойдил меҳнат қилмоқдалар. Газетадан. 

ЭНЕРГЕТИК Энергетикага оид; турли 
кўринигцдаги энергия ишлаб чиқариш ва 
улардан фойдаланиш билан боғлиқ бўлган. 
Энергетик ресурслар. Қишлоқ хўжалигининг 
энергетик базаси. н Нефть ва газ бизнинг 
асримизда энг зарурий энергетик хомашё бў- 
либ қолди. «Фан ва турмуш». 

ЭНЕРГЕТИКА [юн. energeia — ҳаракат, 
фаолият] Фан, техника, саноат ва умуман 
халқ хўжалигининг турли кўринишдаги 
энергия ишлаб чиқариш, узатиш ва улар- 
дан фойдаланиш билан боғлиқ бўлган со- 
ҳаси. Қишлоқ хўжалиги энергетикаси. Мам- 
лакат энергетикаси. н Энергетика — иш- 
лаб чиқаришнинг техника даражасини оши- 
риш учун ҳал қилувчи аҳамиятга эгадир. Ш. 
Рашидов, Дўстлик байроғи. Эндиликда Ан- 
дижон вилояти қудратли энергетика база- 
сига эга. Газетадан. 


ЭНЕРГИЯ [юн. energeia — ҳаракат, фао- 
лият] Материянинг асосий хоссаларидан 
бири, материянинг ҳаракатланиши, иш 
бажара олиш қобилиятининг мезони; қув- 
ват. Механик энергия. Атом энергияси. н 
Инсон организмининг яшаши учун маълум 
даражада энергия зарур. «Фан ва турмуш». 
Фарҳод ГЭСи Тошкент энергия системаси- 
га уланди. «Ўзбекистон қўриқлари». 

ЭНЕРГОБЛОК [энергия + блок 4] 
Электр энергияси ишлаб чиқарадиган стан- 
циянинг ҳар бир мустақил қисми. Навоий 
ГРЭСида ҳар бири 25 минг киловатт қув- 
ватли иккита дастлабки энергоблок фойда- 
ланишга топширилди. Газетадан. 

эниш шв. 1 Энмоқ фл. ҳар. н. Тоғдан 
эниш. 

2 Пастлик, чуқурлик. Қурбон салласини 
ечиб қимирлатди ва энишга сакраб тушиб 
кетди. Ш. Холмирзаев, Қил кўприк. Бир оз- 
дан сўнг Эрназар полвон неварасини эниш- 
дан чиқаверишда кўрди. Н. Норқобилов, Бе- 
катдаги оқ уйча. 

ЭНКАИМОҚ Энгашмоқ, букчаймоқ, 
қуйи солинмоқ. Энкайган чол. Кеккайганга 
кеккайгин бошинг кўкка еткунча, Энкайганга 
энкайгин боишнг ерга теккунча. Мақол. н 
[Гулнор] Узун гўзал сочларини осилтириб, 
энкайиб, уйни cynypa бошлади. Ойбек, Тан- 
ланган асарлар. Энди тарқалаётган оломон 
тўхтади, ерда энкайиб ётган девонага қара- 
ди. К. Яшин, Ҳамза. Ориқ.. кийимлари жулдур 
деҳқонлар омоч ортида энкайиб, ҳорғин ер 
ҳайдайдилар. Ойбек, Нур қидириб. 

ЭНКА-ТЕНКА: энка-тенкасини қуритмоқ 
(ёки чиқармоқ) айн. энка-тинкасини қуритмоқ 
(ёки чиқармоқ) қ энка-тинка. Савол устига 
савол ёғдира бериб, энка-тенкамни қурита- 
ди. Ф. Насриддинов, Тундаги воқеа. Эши- 
гининг тагига одам тўплай бериб, ўзининг ҳам 
энка-тенкасини чиқариб юбордик. Шуҳрат, 
Жаннат қидирганлар. 

ЭНКА-ТИНКА: энка-тинкасини қурит- 
моқ (ёки чиқармоқ) Жуда безовта қилмоқ, 
ҳолдан тойдирмоқ. Кузак оёқлаган кезлари 
йиғим-терим кишиларнинг энка-тинкасини 
қуритиб юборади. «Ёшлик». Шанба куни 
Қўтирдала томонда кўтарилган чанг одам- 
ларнинг энка-тинкасини чиқариб юборди. 
Мирмуҳсин, Чўри. 

ЭНЛАМОҚ 1 Энини ўлчамоқ. Атласни 
энлаб кўрди. 







2 Сатҳини, юзасини қопламоқ. Фабри- 
кадан чиқаётган гиламлар уйни энлаб, чўғ- 
дай ёниб турса, қайси кўз қувонмайди. Г. Ну- 
риллаев, Гўзаллик оламида. У очиқ кўкра- 
гини энлаб турган оппоқ соқолини панжалари 
билан таради. Й. Шамшаров, Кўркмеъмор- 
лари. 

ЭНЛИ 1 Кенг; сербар. Энли камар. Энли 
газлама. н Унинг энли қошлари чимирил- 
ди, кўзларига ташвиш, жиддият чўкди. С. 
Анорбоев, Оқсой. Терак бўйи келадиган де- 
вор жуда энли эди.. П. Қодиров, Юлдузли 
тунлар. 

2 Бармоқ кенглигидаги. Пўлат икки энли 
келмайдиган тор пешонасини тириштирди. 
«Ғунча». Бўсағани тўрт энли тупроқ қопла- 
ган. С. Сиёев, Ёруғлик. 

ЭНЛИК 1 айн. энли 1. Козим белидаги 
энлик камарини ечиб, портфелини қўлига ол- 
ди. Э. Усмонов, Ёлқин. 

2 айн. энли 2. Шайхнинг чап юзида икки 
энлик чандиқ.. С. Сиёев, Ёруғлик. 

3 айн. элик. Ҳаёт одатдагича пардозсиз 
эди. Кўзларида на сурма, бетларида на эн- 
лик. М. Исмоилий, Фарғона т. о. 

энмоқ шв. 1 Паст (қуйи) томон йў- 
налмоқ; тушмоқ. Тарлон пастга энаётган- 
да, олд оёқлари букилиб, йиқилиб кетайин 
деди. Т. Мурод, От кишнаган оқшом. Ке- 
линчак чорраҳадан ўтиб, nacm кўчага эниб 
кетди. Ш. Холмирзаев, Оғир тош кўчса. Со- 
бир.. йигитча ортидан пастга энаркан, оёғи 
тортмаётганини ҳис этди. Н. Норқобилов, 
Бекатдаги оқ уйча. 

2 Тегмоқ, қўнмоқ, ўтирмоқ. ..тўлқин зар- 
ралари соҳил устида учиб, садақайрағоч- 
ларнинг яланғоч шох-бутоқларига энади. Й. 
Шамшаров, Тошқин. ..лабларига энган кўз 
ёшларини ялаб, ув тортди аёл. Н. Қиличев, 
Устун. 

3 Пайдо бўлмоқ, кирмоқ. Қозиғига мол 
боғланган хонадонга барака энади. С. Нуров, 
Нарвон. Мезон ишмолини еган сапчаларга 
ҳам шира энади. С. Нуров, Нарвон. Мама- 
саид эрмисан эрдай бўлиб, вужудига куч эниб.. 
бахт қушининг бошига қўнмоқчи бўлаёт- 
ганидан ўзида йўқ шод. Т. Сулаймон, Ин- 
тизор. 

ЭНСА Одам бошининг орқа пастки 
қисми; энса суяги. Чойхоначи дўпписини ne- 
шонасига суриб, энсасини қаишди. Э. Усмо- 
нов, Ёлқин. 


Энсаси қотмоқ Ёқимсиз гап, иш, хатти- 
ҳаракат, ҳолат ва ш.к. дан ғаши, ғазаби 
қўзғамоқ; аччиғланмоқ. Ойимнинг гапларига 
бувимнинг энсаси қотибди. Э. Раимов, Ажаб 
қишлоқ. [Элмурод] Мурзиннинг бу томонга 
келаётганини кўрди-ю, энсаси қотиб, қиздан 
йироқлашди. Шуҳрат, Шинелли йиллар. У 
қилиб юрган ишларни кўрган одамлар энсаси 
қотар, бир тамагир.. расво эканлигидан ға- 
забланардилар. Мирмуҳсин, Меъмор. 

ЭНСАҚОТАР Энсани қотирадиган; 
ёқимсиз, бемаза. Энсақотар гст. 

ЭНСИЗ Эни унча катта бўлмаган; кам- 
бар, тор. Энсиз мато. Энсиз тахта. Энсиз 
тош йўл. н Эгнида тўқ зангори кўйлак, 
нозик белига энсиз тилла камар боғлаган. С. 
Сиёев, Аваз. 

ЭНТАК-ТЕНТАК Пойма-пой, тутуруқ- 
сиз. -Менинг энтак-тентак сўзларимдан 
бой талмовсираб қолди, — деди Шум бола. Ғ. 
Ғулом, Шум бола. 

Энтак-тентак юрмоқ (ёки қадам босмоқ) 

Нотекис қадам ташлаб юра бошламоқ, зўрға 
бир-икки одим ташлаб юрмоқ, атак-чечак 
қилмоқ. 

ЭНТИКМОҚ 1 айн. хўрсинмоқ. Давлатёр 
қаттиқ энтикиб олди: -Йўқ, гаплашиш жу- 
да қийин. П. Турсун, Ўқитувчи. Кумуш кўзи- 
ни юмди-да, энтикиб қўйди, А. Қодирий, Ўт- 
ган кунлар. 

2 Ҳаво етишмаётгандек қийналиб, тез- 
тез нафас олмоқ, нафаси оғзига тиқилмоқ. 
Наримон узоқ жойдан чопиб келган одамдай 
энтикар, бўғиқ овоз билан гапирар, кўзлари 
олазарак бўлиб, атрофга қарарди. П. Қоди- 
ров, Уч илдиз. Орқадан бировнинг бўғиқ на- 
фаси, энтикиб ҳансирагани эшитилди. А. 
Мухтор, Қорақалпоқ қиссаси. 

3 Жуда иштиёқида бўлмоқ; орзиқмоқ. 
Тезроқ уйга етиб бориб, Жамил Каримович 
сўзларини эрига бирма-бир айтиб беришга 
энтикарди. Мирмуҳсин, Нуқра. Биз баъзи- 
да хом-хатала шеър ёзиб.. газетада босиб 
чиқаришга энтикамиз. Газетадан. Лекин у 
барқ уриб, мангу очиладиган фурсат қачон 
келишини энтикиб кутарди. Шуҳрат, Жан- 
нат қидирганлар. 

ЭНТОМОЛОГ Энтомология мутахас- 
сиси. Очилнинг группасига ёзилган энтомолог 
ҳовлиқмароқ эканми, ваҳима қилиб юборди: 
сариқ офат [чигиртка] Каспийдан Тянъ-Шан- 






гача минглаб километр масофани эгалла- 
ганмиш. А. Мухтор, Чинор. 

ЭНТОМОЛОГИЯ [юн. entomon — ҳаша- 
рот + logos — фан, таълимот] Зоологиянинг 
ҳашаротларни ўрганувчи бўлими. 

ЭНЦЕФАЛИТ [юн. enkephalos — мия + 
лот. itis — яллиғланишни билдирувчи қў- 
шимча] тиб. Бош миянинг яллиғланиши. 

ЭНЦЕФАЛОГРАММА \юн. enkephalos - 
мия + лот. grapho — ёзаман] тиб. Бош мия- 
ни рентгенографик текшириш усули. 

ЭНЦИКЛОПЕДИК Энциклопедияга 
оид; энциклопедия доирасидаги; ҳамма илм- 
фанларни ўз ичига оладиган; қомусий. Эн- 
циклопедик луғат. Энциклопедик билимга 
эга бўлган одам. 

ЭНЦИКЛОПЕДИСТ [фр. encyclopediste 
< юн. enkyklios paideytes — кенг фанлар 
доираси бўйича мураббий] 1 тар. 18-асрда 
яшаган, илм-фаннинг кўп соҳаларини 
эгаллаган илғор француз олимлари, фай- 
ласуфлари, ёзувчилари ва публицистлари 
гуруҳига мансуб киши (бу гуруҳ 1751—1780 
йилларда «Энциклопедия» тузган ва нашр 
этган). 

2 Энциклопедия тузиш ишлари мута- 
хассиси; энциклопедиячи, қомусчи. Бизда 
энциклопедист ихтисосини севадиган та- 
лантли ёшлар ишлайди. И. Мўминов, Ўлка- 
миз кўзгуси. 

3 айн. энциклопедик, қомусий. Машҳур 
энциклопедист олим Абу Али ибн Синонинг 
бизгача етибкелган тиббий рисолалари, «Тиб 
қонунлари»дан ташқари, 31 тага етади. 
Газетадан. 

ЭНЦИКЛОПЕДИЯ [фр. encyclopedie < 
юн. enkyklopeideia — кенг билимлар доираси] 
Илм-фаннинг ҳамма соҳаларини ўз ичига 
олган ёки бирор соҳа бўйича кенг, тўлиқ 
маълумот берадиган луғат тарзидаги илмий 
ёки илмий-оммабоп нашр, тўплам; қомус. 
Ўзбекистон миллий энциклопедияси. 

Жонли энциклопедия Ҳамма фанларга 
оид маълумотларга эга бўлган киши. 

ЭНЦИКЛОПЕДИЯЧИ қ. энциклопедист 

1 , 2 . 

ЭНЧИ Ота томонидан фарзандга аж- 
ратиб берилган жонивор, бош мол. Унинг 
Алпомишга энчи бир тарлон бияси бор эди. 
«Алпомиш». Менингўзимнинг энчи отимҳам 
Бойчибордан кам эмас. «Ёдгор». 


ЭП кам қўлл. Бажариш, уддалаш қоби- 
лияти. -Айтмоқчи, — деди Тешабой бирдан 
жонланиб, — Ғулом қорини тушира қолсан- 
гиз қалсш бўлади, эпи ҳам тузук. М. Ис- 
моилий, Фарғона т. о. 

Эп билмоқ Ўзига маъқул, муносиб бил- 
моқ (асосан бўлишсиз шаклда қўлланади). 
Анвар ваъда бериб қўйишни эп билмаганлик- 
дан сўзсиз ўтирар эди. А. Қодирий, Меҳ- 
робдан чаён. Индамай хонага кириб кетишни 
Ғайрат ўзига эп билмади. М. Ҳазратқулов, 
Журъат. Эп бўлмоқ Маъқул, ўринли бўл- 
моқ, тўғри келмоқ. Сизга бундай бепоиша 
гаплар эп бўлмайди. Т. Мурод, От кишнаган 
оқшом. Ўзига эп бўлса қизим, Зўрлик қилиб 
тортиб олсин. «Баҳром ва Гуландом». Эп 
келмоқ Маъқул бўлмоқ, тўғри келмоқ. Турк- 
маннинг тўй қоида-расмини яхши биласиз, 
элга эп келгудай тўйни олиб бора беринг. 
«Бўтакўз». Шу йўлларнинг қайси бири маъқул ? 
Ҳайси бири эп келади ? Ҳайси бирини қилсам, 
ўзимга хайрият бўлади? Чўлпон, Кеча ва 
кундуз. Эп кўрмоқ айн. эп билмоқ. Ҳотам 
ортиқча ади-бади айтиб ўтиришни эп кўр- 
мади. М. Ҳазратқулов, Журъат. Тўтиқиз, 
отаси ҳар қанча ёмон бўлганда ҳам, юзига 
нафрат ёғдиришни ўзига эп кўрмади. М. 
Исмоилий, Фарғона т. о. Эпга келмоқ Ду- 
руст, маъқул ҳолатга келмоқ; яхши бўлмоқ. 
Автобуслар тушсин тартибга, Тўхтар жой- 
лар келсин бир эпга. Ў. Рашид. Танбеҳ билан 
эпга келмаганларни идорага ёзиб топши- 
радилар. А. Қодирий, Обид кетмон. Эпга 
олмоқ (ёки солмоқ) Мақбул, дуруст ҳолга 
келтирмоқ. Поёнсиз қирларнинг.. уларнинг 
димоғига искатган даво ислари, ёқимли 
ҳидлари ҳар қандай ишдан чиқаёзган ҳаёт 
эгасини озгина бўлса ҳам эпга ола биладилар. 
А. Қодирий, Ўтган кунлар. Эпи келмоқ Удда- 
сидан чиқмоқ; машқини олмоқ; ўрганмоқ; 
эплай оладиган бўлмоқ. Отда юришга эпи 
келиб қолгандай эди — энди оғмаяпти ҳам, 
сурилмаяпти ҳам. С. Анорбоев, Меҳр. Эпини 
қилмоқ Йўл топа олмоқ, иложини қилмоқ. 
Нимаики керак бўлса.. айтишаверсин. Бу 
орада эпини қилолмасам, шаҳар бор, хўпми? 
М. Исмоилий, Фарғона т.о. Аҳволимиз сизга 
равшан.. — Бир эпини қилса бўлади. Ойбек, 
Танланган асарлар. 

ЭПАШАНГ Лапашанг, лаванг. ..марди 
майдонларни халқимиз чин юракдан таб- 
риклайди, фурсатни қўлдан бераётганларга, 






нўноқ, эпсшангларга ўзининг нафратини 
билдиради. Газетадан. 

ЭПАҚА: эпақага келмоқ (ёки тушмоқ) айн. 
эпга келмоқ қ. эп. Хўжалик эпақага келди. 
Бола шўхлигини ташлаб, анча эпақага келиб 
қолди. н Бир неча вақт ўтгандан кейин 
Ғиёс эпақага тушиб, ҳақгўй, тўғри бўлиб 
қолди. Ф. Мусажонов, Ғамхўр. Эпақага сол- 
моқ (ёки келтирмоқ, олмоқ) айн. эпга олмоқ 
(ёки солмоқ) қ. эп. Хўжаликни эпақага 
келтирмоқ. н Хуллас, мулла Обидни бошда 
эпақага олиш, одамшаванда қилиш Тиктепа 
меҳнаткашлари учун арзонга тушмайди. А. 
Қодирий, Обид кетмон. Йўқ, кейин танқид 
қила-қила, эпақага келтирдик. Ойбек, О. в. 
шабадалар. 

ЭПАҚАЛИ 1 айн. эпли 1. Эпақали бола. 

2 Эпақага келадиган, белгили тартиб, та- 
лаб чегарасидаги, жўяли. Лолахон эпақали 
сўз топиш ҳаракатида эди. Ҳ. Нуъмон, Фасл- 
лар. Энди Абдураҳмон ўзининг.. истиқболида 
ҳам эпақали бир ҳол тасаввур қилолмас эди. 
А. Қодирий, Меҳробдан чаён. 

ЭПИГРАММА \юн. epigramma — уст(и- 
даги) ёзув; кичик ҳажмли шеър] 1 Ҳайкал, 
ёдгорлик, бино, совға устига ёзилган ва 
унинг мазмун-моҳиятини тушунтирадиган 
ёзув. 

2 ад. Кичик ҳажмли, ўткир (аччиқ) ҳаж- 
вий шеър. Унинг ҳажвий ҳикоялари, шеърий 
фелъетонлари, эпиграмма ва комедияларини 
китобхонларимиз яхши билишади. О. Шара- 
фиддинов, Ижод самараси. 

ЭПИГРАФ [юн. epigraphe — уст(идаги) 
ёзув] 1 айн. эпиграмма 1 . 

2 Бутун адабий асар ёки асар қисмининг 
бошида берилган ва унинг мазмунини 
ифодалайдиган цитата, ибора, мақол ва ш.к. 
«Дўстлик» сўзи учрашувларимизнинг дебоча- 
си, адабий кечаларимизнинг эпиграфи, ҳаф- 
талигимизнинг лейтмотивидир. Газетадан. 

ЭПИГРАФИКА [юн. epigraphe — уст(и- 
даги) ёзув] Тош тахталар, қояларда, металл, 
сопол ва б. буюмларда ўйиб қолдирилган 
қадимий ёзувларни ўрганувчи қўшимча (ёр- 
дамчи) тарих-филология фани. 

ЭПИДЕМИК Эпидемияга оид, эпиде- 
мия характерида бўлган, ялпи, кенг тарқал- 
ган ёки тарқаладиган. Эпидемик касаллик. 

ЭПИДЕМИОЛОГ Эпидемиология му- 
тахассиси. 


ЭПИДЕМИОЛОГИК Эпидемиологияга 
оид. Касалликларнинг эпидемиологик таснифи. 

ЭПИДЕМИОЛОГИЯ [эпидемия + юн. 
logos — фан, таълимот] Тиббиётнинг юқум- 
ли кассаликларнинг келиб чиқиши ва тар- 
қалиш йўлларини ҳамда уларга қарши ку- 
раш, уларнинг олдини олиш чораларини 
ўрганадиган бўлими. 

ЭПИДЕМИЯ [юн. epidemia — ялпи, кенг 
тарқалган (касаллик)] Юқумли касалликлар- 
нинг муайян ҳудуд учун ғайриодатий тарз- 
да ялпи, кенг тарқалиши. Вабо эпидемияси. 
н Шу сабабли грипп эпидемияси асосан ша- 
ҳар аҳолиси орасида кўп учрайди. Газетадан. 

ЭПИЗОД [юн. epeisodion — қўшилган, 
уланган нарса, қўшимча] 1 Айрим ҳаётий 
воқеа, ҳодиса. Кураш йилларидаги эпизод- 
лар. У жанг майдонидаги бир эпизодни сўз- 
лаб берди. н Мен бўлиб ўтган воқеалардан 
икки эпизодни ҳикоя қилиб бермоқчиман. Н. 
Сафаров, Оловли излар. 

2 Адабий асарда, пьеса, кинофильм ва 
ш.к. да маълум даражада тугал мазмунга эга 
бўлган парча, воқеа. Расмда тасвирланган 
эпизод. «Алпомиш» достонидаги эпизодлар. н 
-Аттанг, — деди бир оздан сўнг, — сцена- 
рийнинг энг яхши эпизодларидан биттаси 
шу эди. «Муштум». 

ЭПИЗОДИК 1 Гоҳ-гоҳ бўлиб турадиган, 
кам бўладиган, тасодифий. Эпизодик му- 
ваффақиятлар. н IX-XIV асрлар ёдгорлик- 
ларида бу ҳодисанинг, эпизодик бўлса ҳам, 
мавжудлиги ҳаммага аёндир. «ЎТА». 

2 Айрим эпизодларда учрайдиган, кўри- 
надиган, қатнашадиган. Эпизодикроль. Эпи- 
зодик персонаж. 

3 Эпизод тарзидаги (қ. эпизод 2). Уэкран- 
да кичик бир эпизодик лавҳа яратади, лекин 
томошабин қалбида эса катта туғён уйғо- 
тади. Газетадан. 

ЭПИЗООТИЯ [юн. epi — устида, ёнида, 
кейин + zoon — ҳайвон, жонивор] Ҳайвон- 
ларда бирор юқумли касалликнинг муайян 
ҳудуд учун ғайриодатий тарзда кенг тар- 
қалиши; ўлат. 

ЭПИК [юн. epikos — эпосга хос, ҳикояга, 
қиссага оид] ад. Эпосга оид, эпосда бўла- 
диган, эпосда тасвирланган. Эпик қаҳрамон. 
н Аммо тарихий романда эпик воқелик, эпик 
образ ўтмишдан олинади. «ЎТА». Масал — 
ҳажми унча катта бўлмаган.. мустақил 
сюжетга эга бўлган эпик асардир. «ЎТА». 




ЭПИКРИЗ [юн. epi — устида; кейин + 
krisis — қарор, тўхтам: сўнгги, ҳал қилувчи 
натижа] тиб. Касаллик тарихи охирида 
ёзиладиган асосий ва хулосавий маълу- 
мотлар: касалликнинг бошланиши, кечиши, 
ташхиси, асосий даво чоралари ва натижа- 
си ҳамда келажакда касаллик қайтарили- 
шининг олдини олиш бўйича шифокор 
тавсияларининг қисқача баёни. 

ЭПИЛЕПСИЯ [юн. epilepsia — тутқаноқ] 
тиб. Тутқаноқ касаллиги; қуёнчиқ. Эпилеп- 
сия касаллигида бирдан бутун гавдада қал- 
тироқ пайдо бўлади. Н. Исмоилов, Касал- 
ларни парвариш қилиш. 

ЭПИЛОГ [юн. epilogos — хотима < epi — 
кейин(ги) + logos — сўз, нутқ] Адабий асар- 
нинг хотимаси, асар қаҳрамонларининг 
асарда тасвирланган асосий воқеалардан 
кейинги тақцири ҳақидаги қисм, хотима; зид. 
пролог. Романнинг эпилоги. н Операда про- 
логдан эпилоггача иштирок этадиган яна 
бир қаҳрамон мавжуд. Т. Жумаев, Ойжамол. 

ЭПИТЕЛИАЛ Эпителийга оид; эпи- 
телий ҳужайраларидан иборат бўлган. 

Эпителиал тўқима айн. эпителий 1. 

ЭПИТЕЛИИ [юн. epi — юқорида, усти- 
да, ёнида + thele — бўртиқ, ғудда; эмчак 
учи] 1 биол. Кўп ҳужайрали организмларнинг 
баданини, ундаги бўшлиқларнинг ички- 
ташқи деворларини қопловчи тўқималар. 

2 бот. Баъзи ўсимликларнинг бўшлиқ- 
ларини қоплаган юпқа деворли ҳужайралар 
қатлами (бу ҳужайралар мой, қатрон, эфир 
моддалари ажратиб чиқаради). 

ЭПИТЕТ [юн. epitheton — қўшилган, 
илова қилинган] ад. Нарса, воқеа, ҳодиса 
ва ш.к. нинг сифат-фазилатларини яққол, 
жонли тасвирлаш ёки тасвирли қилиб 
кўрсатиш учун уларнинг номига қўшиб 
ишлатиладиган сифатловчи сўз. Аёвсиз 
қоралов, фош этиш кучига эга бўлган «маз- 
лумкуш» эпитети авторнинг объектга нис- 
батан кескин.. позициясини жуда равшан 
ифодалайди. «ЎТА». 

ЭПИЦЕНТР [юн. epi — устида, юқорида 
+ лот. centrum — марказ] Ернинг зилзила, 
портлаш ва ш.к. ўчоғи, марказидаги устки 
қисми. Зилзила кучи эпицентрда етти балл- 
га етди. н Эпицентр — зилзила маркази 
бўлган бу маҳалла гўё булъдозерлар кириб 
чиққан қўрғонга ўхшаб ётарди. И. Раҳим, 
Тинимсиз шаҳар. 


ЭПКИН 1 Шамол, сув ва ш.к. нинг 
оқими, шу оқимдаги таъсири, уриниши. 
Шабада.. саратон яйловининг бошни айлан- 
тирадиган эпкинини олиб келади. А. Мухтор, 
Чинор. Эпкинга бардош беролмай, сув тагида 
бир-бирига урилаётган катта тошларнинг 
гулдур-гулдури кишини ваҳимага солади. Ҳ. 
Нуъмон ва А. Шораҳмедов, Ота. Хирмончи- 
лар эпкин туриб қолса, кечалари ҳам дон 
шопириб чиқишарди. Н. Қобил, Унутилган 
соҳиллар. Шу пайт унинг кўзи кечки эпкин- 
да силкинаётган супа ёқасидаги бўйчан май- 
сага тушиб қолди. Н. Норқобилов, Бекатда- 
ги оқ уйча. 

2 Умуман, нарсанинг йўналиши, йўна- 
лишдаги уриниш кучи. Бу зиддиятларнинг 
эпкини ўша биринчи учрашувдаёқ эсган эди. 
П. Қодиров, Уч илдиз. 

ЭПЛАМА кам қўлл. Эплаб-сеплаб қи- 
линган, бир амаллаб ясалган; ясама. Эпла- 
ма ош. Эплама курси. н Эртага ҳамманинг 
бола-чақаси янги энгил кийиб, кўчага чиқ- 
са-ю, унинг болалари эплама қилиб туришса, 
хунук-да! Қ. Кенжа, Нотаниш гул. ..у яхши 
кўриб қолган «қиз»нинг афт-ангори, ясама 
сўзларини, эплама ҳуснини кўз олдимга 
келтирсам, кўнглим ағдариладиган бўлди. 
«Муштум». 

ЭПЛАМОҚ 1 Уддаламоқ, уддасидан 
чиқмоқ. Ииши эпламоқ. Сен раис бўлсанг, 
эплайсан. н Бирон бошқа ҳунарнинг бошини 
тутса ҳам эплаб кетарди. С. Сиёев, Ёруғ- 
лик. Сенлар ҳали битта ўқишни ҳам эплол- 
май юрибсанлар. Э. Раимов, Ажаб қишлоқ. 

2 Тўгри, меъёрий ҳолга олмоқ, шундай 
ҳолда тутмоқ. Гулнор бошига илган камзули- 
ни жўрттага эплай олмаган бўлиб, юзини 
бир зумгина Йўлчига кўрсатиб олди. Ойбек, 
Танланган асарлар. Аввал битта xomumu 
эплаб, кейин бошқасига қўл чўз! А. Қаҳҳор, 
Қўшчинор чироқлари. 

3 Йўл-амалини қилмоқ, эпини қилмоқ. 
Эскини эплагунча эсинг кетар. Мақол. Оз 
бўлса, эплаб кўр, Кўп бўлса, сеплаб кўр. Ма- 
қол. н ..бир ўспирин укаси бор экан, бу ҳам 
бировда ишлар экан, ўзини эплаб кетади. 
Ойбек, Танланган асарлар. 

ЭПЛАШТИРМОҚ Эпини қилмоқ, 
амалламоқ. Кечаси Ажиниёз чолни қўярда- 
қўймай уйғотиб, ярим шишагина майни зўр- 
ға эплаштириб, тонгда кампирникига келди. 
А. Мухтор, Чинор. -Тихирлик билан ҳайто- 




вур кўнди, отаси! — ёлғонни эплаштирди 
шўрлик она. Ойбек, Нур қидириб. 

ЭПЛИ 1 Қўлидан иш келадиган, удда- 
ли, шудли. [Ҳамқишлоқлари:] Бу келинимиз 
ҳам сепли, ҳам эпли чиқди, барака топсин! — 
дейишарди. Ф. Усмонова, Она қалби. 

2 кам қўлл. айн. эпақали 2. 

ЭПОПЕЯ [юн. epopoiia — эпик шеърият; 
қўшиқпар, ривоятлар тўплами] 1 ад. Тари- 
хий воқеалар тасвир этилган, эпик жанрда- 
ги йирик асар. Л. Толстойнинг «Уруш ва 
тинчлик» эпопеяси. 

2 Мардонавор, жасурона ишлар билан 
боғлиқ давомли воқеа-ҳодисалар. Қаҳрамон- 
лик эпопеяси. 

эпос [юн. epos — сўз, нутқ; ҳикоя; 
қўшиқ] 1 Бадиий адабиётнинг лирика ва 
драмадан ажралиб турадиган, баён тарзи- 
даги учинчи тури. Воқеаларни кенг ҳикоя 
қилишга асосланган адабий асарлар гуруҳи 
эпик тур ёки эпос деб аталади. «Адабиёт 
назарияси». 

2 Халқ оғзаки ижодиётида қаҳрамонлик 
ва қаҳрамонлар ҳақидаги достонлар мажмуи. 
Қаҳрамонлик эпоси. Қирғиз халқининг «Ма- 
нас» эпоси. 

ЭПОХА [юн. epoche — тўхташ; тўхтаб 
қолиш] геол. Геологик даврнинг тог жинс- 
лари ҳосил бўлган муайян бир қисми. Тош 
тузи уюмлари энг қадимги геологик эпоха- 
ларда бўлган денгиз сувларининг қуриб қо- 
лишидан вужудга келгандир. «Кимё». 

ЭПСИЗ Ҳеч нарсани эплай олмайдиган; 
ношуд, лапашанг. Ҳа.. пича ғижим рўмол 
олувдик, эпчиллар илиниб, эпсизлар қуруқ 
қолди. Н. Сафаров, Танланган асарлар. 

ЭПСИЗЛИК Уддалаш қобилиятига эга 
эмаслик; лапашанглик, ношудлик. Баъзан 
уларга ҳасад қилса, баъзан ўзининг эпсиз- 
лигидан ғазабланарди ҳам. Ж. Абдуллахо- 
нов, Тўфон. 

ЭПЧИЛ 1 Ишни тез ва уддабуронлик 
билан бажариш қобилиятига эга; уддабурон. 
Бизда ҳушёр савдогарлар, эпчил бойлар бор, 
улар кўпаймоқда. Ойбек, Танланган асар- 
лар. Қорачадан келган, эпчил Маҳкамбой ака 
маслаҳат ошлари тепасида тургани учун, 
ҳар бир тўй ea маърака рисоладагидек ўтар- 
ди. М. Осим, Тилсиз гувоҳ. 

2 Тез, чаққон ҳаракатли; шундай ҳара- 
кат билан. Эпчил бир йигит дарҳол кино- 
аппаратини ғилофидан чиқариб, махсумни 


сурсипга ола бошлади. Ҳ. Ғулом, Замин юл- 
дузлари. Ҳамма Назир ота каби шиддаткор, 
Тўёовга чиққан эпчил, зўр бургут. Р. Бобожон. 
Кейин эпчил ўрнидан туриб, электр устара- 
да соқолини қиртишлади. Ф. Мусажонов, Қалб 
амри. Ўктам.. чиройли саман отига эпчил 
минди. Ойбек, Танланган асарлар. 

ЭПЧИЛЛИК Эпчил иш тутиш, ҳаракат- 
ланиш қобилияти; шундай ҳаракатнинг ўзи. 
Жангларда ботирликдан кўра қувлик, моҳир- 
лик, эпчиллик иш беради. Т. Рустамов, Мангу 
жасорат. Унинг ҳар бир ҳаракатидан ҳарбий- 
ларга хос кескинлик.. ҳамда эпчиллик сезилиб 
турибди. К. Яшин, Ҳамза. Сўнгра эпчиллик 
билан Бойчиборга минди-ю, Олтинсойга қа- 
раб йўл олди. Ш. Рашидов, Бўрондан кучли. 

ЭР 1 Эркак жинсига мансуб киши; эркак. 
Эр сийлаган ерда азиз. Мақол. Анғизли ерда 
от ўлмас, Ийирли ерда эр ўлмас. Мақол. 

2 Хотин киши билан никоҳ аҳцида бўл- 
ган эркак киши; қаллиқ (ўз хотинига нис- 
батан). Эрга бермоқ. Эрга тегмоқ. Эр қилмоқ. 
Эрдан чиқмоқ. Элдан қолгунча эрдан қолган 
яхшироқ. Мақол. Яхши хотин эрни эр қилади, 
ёмон хотин — ер (қилади). Мақол. н Қи- 
зимнинг кўнглини ол, эридан чиқариб, сенга 
бераман. А. Қаҳҳор, Кўшчинор чироқлари. 

3 Мард, олийжаноб, жасур киши. Эр бо- 
шига иш тушса, этик билан cye кечар, От 
бошига иш тушса, сувлуқ билан cye ичар. 
Мақол. Эр йигит майдонда билинар. Мақол. 
н Эр йигит энаси ғариб ўларми, Энам деб, 
мастонга кўнгил берарми? «Рустамхон». 

ЭРА [лот. aera — бошланғич берилган 
сон, сана] 1 Бирор йил ҳисоби бошланган 
пайт ва шундай йил ҳисобининг ўзи. Мусул- 
монлар эраси — ҳижрий йил ҳисоби Муҳам- 
мад пайғамбар Маккадан Мадинага ҳижрат 
қилган вақтдан ҳисобланади. Христиан- 
ларнинг милодий йил ҳисоби Исо пайғамбар 
(Иисус Христос) туғилган кунидан бошланади. 
н Йиллар ҳисобининг бошланган вақти ка- 
лендаръ эраси деб аталади. «Астрономия». 

2 Қандайдир тарихий ва ижтимоий хусу- 
сиятлари билан бошқаларидан (аввалги- 
ларидан) тубдан фарқ қиладиган давр. Кос- 
мик эра. 

3 геол. Ер тарихида маълум тоғ жинс- 
ларининг пайдо бўлиши билан характер- 
ланадиган, бир неча юз миллион йилларни 
ўз ичига олган муддат. Палеозой эраси. Кай- 
нозой эраси. 




ЗЦ Д: 46 


ЭРАМ [a. ^jl — Шарқ мифологиясида: 
Яманда подшоҳ Шаддод томонидан бунёд 
этилган афсонавий боғ]: боғи эрам ёки эрам 
боғи қ. боғ I 1. Бир ёнда хаёлий эрам боғидек 
Буюк ва бетимсол менинг ватаним. А. Ори- 
пов. Боғи эрам менинг ёлғиз боишмга нима 
ҳам керак? Кўпчиликка бўлсин. П. Турсун, 
Ўқитувчи. 

ЭРАН-ҚАРАН айн. элан-қаран. [Бола- 
нинг] Қадам олиши эран-қаран.. заранг таёғи 
чағир тошларга тегиб, енгил сакрайди. Э. Аъ- 
замов, Олам ям-яшил. Улар эран-қаран ўрин- 
ларидан туришди. Ш. Холмирзаев, Сайлан- 
ма. Тўдадан икки киши ажралиб, эран-қаран 
унинг ортидан юрдилар. Н. Норқобилов, Бе- 
катдаги оқ уйча. 

ЭРБИЙ [лот. Erbium < Швециядаги Ит- 
тербю (Ytterby) қишлоғи номидан] Менде- 
леев даврий системасининг III гуруҳига ман- 
суб кимёвий элемент; ялтироқ металл. 

ЭРГАНАК шв. Ўтов (чодир)нинг эшиги. 

ЭРГАШ 1 Эргашувчи, эргашиб борув- 
чи, эргашиб юрувчи. 

Эргаш бўлаклар эск. тлш. Иккинчи да- 
ражали бўлаклар. Эргаш гап тлш. Эргашган 
қўшма гапдаги бош гапга эргашиб, бош 
гапни ёки унинг бирор бўлагини изоҳлаб 
келган гап. 

2 Эргаш (эркаклар ва хотин-қизлар исми). 

ЭРГАШИШ 1 Эргашмоқ фл. ҳар. н. Би- 
ровга эргашиш. 

2 тлш. Тобе бўлиш, тобеланиш (бош гап 
билан эргаш гап ёки гап бўлаклари ўртаси- 
даги тобелик муносабати). Тенг эргашиш. 

ЭРГАШМОҚ 1 Орқасидан бормоқ, из- 
ма-из юрмоқ, кетидан бормоқ. Ҳаммалари 
Боисжоннинг орқасидан эргашиб, кўчага 
чиқишди. Н. Сафаров, Қаҳрамоннинг туғи- 
лиши. Мадримбой билан Собирбойлар худди 
соя каби унга эргашиб борарди. Ж. Шарипов, 
Хоразм. 

2 Бирга бориш учун хархаша қилмоқ, 
интилмоқ (болалар ҳақида). Бола онасига эр- 
гашиб, йиғлаб қолди. н Подачининг moey- 
шини эшитиб, далага ошиққан онасига эр- 
гаишб, қашқа бузоқ ҳам маъраб юборди. А. Қо- 
дирий, Ўтган кунлар. 

3 Бирор иш, ҳаракатда кимнингдир ке- 
тидан (унинг бошчилигида) бирга ҳаракат 
қилмоқ. Кимдир.. Ҳамзанинг қўшиқларидан 
бирини бошлаб юборди. Қолганлар эса унга 
эргашишди. К. Яшин, Ҳамза. 


4 Иш-фаолиятида кимнингдир йўлини 
тутмоқ, унга тақлид қилмоқ. Кўп юрганга 
эргашма, кўп билганга эргаш. Мақол. н Ол- 
дин Камолиддин махдум, унга эргашиб Асад- 
қори хихилаб кулди. М. Исмоилий, Фарғона 
т.о. Янгилик ғолиб чиқди. Ш. Холмирзаевга 
тобора кўпроқ одамлар эргаша бошлади. 
Газетадан. 

5 тлш. Эргашиш муносабатида бўлмоқ, 
тобе бўлмоқ. Гапнинг бошқа бўлакларига 
бўйсунмай, эргашмай, ўзаро мослашиб келган 
бўлаклар бош бўлаклар дейилади. «Ўзбек ти- 
ли» дарслиги. 

Эргашган қўшма гап Ўзаро эргаштирув- 
чи боғловчилар ёрдами билан (баъзан боғ- 
ловчисиз) боғланиб, эргаш ва бош гапдан 
тузилган қўшма гап. 

ЭРДОНЧА шв. Тирранча, тирмизак. Эн- 
ди саккиз-тўққиз яишр эрдончалар nap- 
nap, куёв-куёв, ўпич-ўпич ўйнайди. Ҳамза, 
Танланган асарлар. 

ЭРИМОҚ 1 Иссиқ таъсири натижасида 
қаттиқлигини йўқотмоқ, суюқ ҳолга ўтмоқ; 
юмшамоқ. Эриган пўлат. Эриган чўян. Эри- 
ган сариёғ. н Ерлар эриб, ҳамма ёқ ишлт- 
шилт лой, қўрғон кунгураларидаги қиров- 
лар буғга айланиб, кўкка кўтарилмоқда 
эдилар. А. Қодирий, Ўтган кунлар. 

2 кўчма Жисмонан бўшашган, «эриган» 
ҳолатга тушмоқ. Йўл тортиб — чарчаб ке- 
лаётган одам эмасми, сояда эриб, кўзи 
уйқуга бориб, ухлаб қолди. «Ёдгор». Тегир- 
мончи, гўё эриб кетгандай, бошини қуйи 
солди. Ойбек, О. в. шабадалар. Унинг бутун 
вужуди эригандай бўлди; кўкрагининг алла- 
қаеридан шув этиб кўтарилган бир нима 
томоғида лип-лип этди-ю, кўзига ёш олди. 
А. Қаҳҳор, Қўшчинор чироқлари. 

3 Иссиқлик ёки бошқа таъсир нати- 
жасида парчаланиб йўқ бўлмоқ, бошқа 
жисмга айланмоқ. Мавжларга оқ капалак- 
лардек қўнаётган қор учқунлари шу ондаёқ 
жимжит эрийди. Ҳ. Ғулом, Машъал. Ал- 
лақаерда қарға қорлар эриб кетганидан 
зорланиб қағиллайди. Шуҳрат, Шинелли 
йиллар. Туз эдикки, эриб кетамизми ? — Эриб- 
ку кетмаймиз.. А. Қаҳҳор, Қўшчинор чи- 
роқлари. Ҳаҳ шумтакалар, оғизларингда 
эриб кетадиган сузма қурутни берсам, ол- 
майсизлар, шу тош қурутни талашасиз- 
лар. Ойбек, Танланган асарлар. 




4 кўчма Парчаланиб йўққа айланмоқ; йўқ 
бўлмоқ. Сулув эсини йиғиб қараса, Эримбет 
жойида эриб кетгандай ғойиб бўлибди, ҳеч 
қаерда йўқ. А. Мухтор, Қорақалпоққиссаси. 
Агар йигит-қизни ҳақиқий севги бир-бирига 
боғласа, уни ҳеч қандай куч узолмайди, оила- 
да юз берадиган баъзи бир келишмовчилик- 
лар, хафаликлар ҳам севги-муҳаббат ҳаро- 
ратида эриб кетаверади. А. Эшонқулов, Оила 
бахти ҳақида. 

5 кўчма Руҳан илиқлик, ёқимлилик ҳис- 
си уйғонмоқ, хуш ёқмоқ; шундай ҳолатга 
тушмоқ. Яхши гапларни тинглаб, эриб ўтир- 
ган Нуқра аввал ялт этиб Жалил Каримович- 
га қаради. Мирмуҳсин, Нуқра. Бола кам- 
пирнинг сўзларини тушунмаса ҳам, унинг 
иссиқ оналик меҳридан эриди-да, қувончидан 
сакраб ўрнидан туриб, кампирни қучоқлаб 
олди. И. Раҳим, Чин муҳаббат. 

6 Мойиллик, меҳр, ҳиммат ҳисси уй- 
ғонмоқ; меҳри товланмоқ. Ҳозир бўлинг, ўр- 
тоқ ефрейтор, гўзал қизлар ҳам анойи эмас, 
салгина гапга эриб кетавермайди. 3. Фат- 
хуллин, Сўнмас юлдуз. 

7 кўчма с.т. Харид қилинган нарса, ян- 
гилик, муваффақият ва ш.к. учун зиёфат 
қилиб бермоқ; сийламоқ, ювмоқ. Нимага бу 
ерда турибмиз? Ошхонага олиб кириб, бир 
эрийин энди санга, жонгинам! Ж. Абдулла- 
хонов, Тўфон. -Яримта эмас, ўнта яримта- 
га эрийман! — капитан шундай деди-да.. 
қўлидан хатни юлиб олди. О. Ёқубов, Из- 
лайман. ..бугун сал эрисангиз бўларди, охирги 
ойда ўқиган лекцияларингизга 4,5 минг сўм 
ёзиб қўйдим. «Муштум». 

ЭРИНМОҚ Ҳафсаласизлик қилмоқ, 
ҳафсаласи келмаслик, майли бўлмаслик. 
Ғанижон қайтиб келгани эринди-ю, кета 
берди. А. Қаҳҳор, Асарлар. Кунига совун 
ишлатишга эринадиган одам бугун узоқ со- 
вунлаб ювинди. Ҳ. Назир, Ёнар дарё. Йигит- 
нинг ҳаракатлари қовушимсиз, кабобни эри- 
нибгина китоб муқоваси билан елпийди. Э. 
Усмонов, Ёлқин. 

ЭРИНЧАК Эриниш хусусиятига эга, 
ишга эринадиган, кучсиз; ҳафсаласиз. Эрин- 
чак бола. Эринчак икки ииишр, охири бармо- 
ғин тишлар. Мақол. Эринчакнинг иши бит- 
мас. Мақол. 

ЭРИНЧАКЛИК Эриниш хислатига эга- 
лик, эринчак бўлиш; эриниш, эринган 
ҳолат. Ҳорғинлик ва олов шу вақтда унда 


эринчакликни кучайтирган эди. Ойбек, Қу- 
ёш қораймас. Сувонжон уйқу аримаган кўз- 
ларини ишқаб, эринчаклик билан эшикка қа- 
раб юрди. С. Анорбоев, Оқсой. 

ЭРИНЧОҚ айн. эринчак. 

ЭРИТКИЧ тех. 1 Металларни эритиш 
учун ишлатиладиган қурилма, печь. 

2 Эритма ҳосил қилувчи, эритувчи су- 
юқпик. Намакоб тайёрлаш учун эриткич — 
сув ишлатилади. Ацетон — бўёқларни эри- 
тувчи яхши эриткичлардан биридир. 

ЭРИТМА 1 Бир ёки бир неча модцанинг 
суюқликда жуда майда қисмларга (моле- 
кулаларга) ажралган ҳолдаги қоришмаси. 
Сувдаги туз эритмаси. Тўйинган эритма. н 
Олма мевасига саккиз процентли калъций хлор 
эритмаси билан ишлов берилса, ундаги зам- 
буруғларнинг ривожланиши тўхтайди. «Фан 
ва турмуш». 

Қаттиқ эритма айн. қотишма. 

2 тех. Металл эритиш печида бир йўла 
олинадиган металл миқдори, эритилган 
махсулот. Пўлат эритиш жараёни қарийб уч 
соат қисқартирилди. Ҳозирда ҳар бир печдан 
суткасига тўрт марта эритма олиняпти. 
Газетадан. 

ЭРИТРОЦИТЛАР [юн. erythros — қизил 
+ kytos — ҳужайра] Қизил қон таначалари; 
таркибида қонга қизил ранг берувчи гемо- 
глобин моддаси бўлади. 

ЭРИТУВЧИ 1 Эритмоқфл. сфдш. Юрак- 
ни эритувчи гап. 

2 айн. эриткич 2. Сув жуда кўп турли 
қаттиқ, суюқ, газсимон моддалар учун эри- 
тувчидир. 

3 Металлургия саноатининг ишчиси. Пў- 
лат эритувчилар. 

ЭРИШ I 1 Эримоқ фл. ҳар. н. 

2 Иссиқлик таъсирида қаттиқ модда- 
ларнинг суюқ ҳолга ўтиш ҳодисаси, жараё- 
ни. Музнинг эрииш. Металлнинг эриши. Эриш 
температураси. н Инсон қадимдан асл ме- 
таллар, уларнинг.. бошқа металлар билан 
бирикиш хусусиятига эътиборини қаратган. 
Газетадан. 

ЭРИШ II Асл, одатдаги ҳолга тўғри 
келмайдиган; галати. Кўзга эриш кўринмоқ. 
Кулоққа эриш эшитилмоқ. н Бу ўтириш 
бугун Юсуповга жуда эриш, йўқ, ғоят оғир, 
қийин туюлди. М. Ҳазратқулов, Журъат. 

ЭРИШМОҚ Муваффақ бўлмоқ, қўлга 
киритмоқ. Мақсадга эришмоқ. Яхши нати- 

жага эришмоқ. Ғалабага эришмоқ. н Биз 
қанча яхши жанг қилсак, зафарга ҳам шунча 
тез эришамиз. Ойбек, Қуёш қораймас. Ёш 
авлод тарбиясида юқори самарага эришиш 
учун бир қатор шарт-шароитлар барқарор 
бўлиши лозим. Газетадан. 

ЭРК 1 Кишининг ёки кишиларнинг ўз 
хоҳиши билан иш-ҳаракат қилиш ҳуқуқи; 
ихтиёр, майл. Ҳар кимнинг эрки ўзида. Ўз 
эркига қўйиб бермоқ. Эркини бўғмоқ. Қўлинг- 
га, тилингга эрк берма. н Санъаткорда куч 
ва ишонч, эрк ва дадиллик бўлмас экан, у ўз 
мақсадига эриша олмайди. Ф. Мусажонов, 
Ҳиммат. 

2 Сиёсий, иқтисодий, ҳуқуқий жиҳат- 
дан мустақиллик; эркинлик. Эрк учун ку- 
рашмоқ. н Халққа эрк учун, нон учун, 
маданият учун курашга отилмоқ керак. 
Ойбек, Нур қидириб. 

Эрк бермоқ Ихтиёрни ўзига қўйиб қўй- 
моқ; йўл қўймоқ. Инсофсизга эрк берсанг, 
элни талар. Мақол. н Абдиев нафси билан 
бирга қўлига ҳам эрк бериб қўйганга ўхшай- 
ди. «Муштум». Уҳеч қачон ҳаяжонга ҳам эрк 
бермас эди. А. Мухтор, Бўронларда бордек 
ҳаловат. 

ЭРКА 1 Меҳр, суйиш ҳисси билан му- 
носабатда бўлинадиган; суюкли. Эрка қизча 
билан меҳрибон отанинг ўртасига рахна со- 
лиш жоҳиллик. Ф. Мусажонов, Ҳиммат. Бул- 
ғорнинг эркаси, болам, йўл бўлсин.. «Эрали 
ва Шерали». Сайр этайлик, кел, бирга, эр- 
кам, Рози кетсин биздан умрбод — Шодлик 
учун яралган олам. Э. Воҳидов, Муҳаббатнома. 

2 Кўнглига келган ишни қилиш учун 
ихтиёр бериб қўйилган, талтайтириб юбо- 
рилган, тантиқ. Эрка тутса онаси, талтая- 
ди боласи. Мақол. н Мунис тенгқурларига 
ўхшамасди: жуда эрка эди, сержаҳл эди. Ў. 
Умарбеков, Ёз ёмғири. Фахриддин эрка ўс- 
ган тантиқ бола бўлгани учун Нисо буви: -Ҳа, 
ишқилиб, икковининг жони омон бўлсин, — 
деб қўя қолар эди. А. Қаҳҳор, Бошсиз одам. 

3 Эркалик, суюмлилик ифодаловчи. -Ёл- 
ғончи экансиз, — деди у яна эрка товушда. 
С. Сиёев, Ёруғлик. Гулнор чиройли ва эрка 
табассум билан, хўп дегандай, бошини қи- 
мирлатди. Ойбек, Танланган асарлар. 

4 Эрка (эркаклар ва хотин-қизлар исми). 

ЭРКАК 1 айн. эр 1, 2. Эркак жинси. 

Эркаклар костюми. н Доя келгандан сўнг, 
ичкари ҳовли эркак зотидан тозаланди. А. 


Қодирий, Ўтган кунлар. Билмадим, хотин 
тортингани учун эркак тегишгиси келадими, 
эркак тегишадиган бўлгани учун хотин тор- 
тинадими?А. Қаҳҳор, Қўшчинор чироқлари. 

2 Эр жинсидаги ҳайвон, жонивор. Эркак 
мушук. Эркак қўй. Эркак ғоз. н Хотиним 
қиз туғди, деб хафа бўлма, шернинг эркак ва 
урғочиси баравар. «Ёшлик». 

Эркак новда Мевали дарахт, ўсимлик- 
нинг яхши ҳосил бермайдиган, ҳосилга 
яроқсиз новдаси. Энсаси қотиб, узун бир 
эркак новдани шартта қайчилаб, шиддат 
билан суғуриб олди. Шу беҳосил новда Содир 
тўнкага ўхшаб кетди. Шуҳрат, Жаннат қи- 
дирганлар. Эркак сабзи Ўзаги ёғочдай қот- 
ган, ишлатишга деярли яроқсиз сабзи; 
эркаклаган сабзи. -Пули бор-ку ейди, пули 
йўқ-чи, — баланд овоз билан сўради, эркак 
сабзига ўхшаган бир эски чопон. К. Яшин, 
Ҳамза. Эркак супурги шв. Ёввойи ҳолда 
ўсадиган ўсимлик ва ундан тайёрланадиган 
дағал супурги. 

ЭРКАКЛАМОҚ Етилган, яроқли вақти 
ўтиб қотмоқ, яроқсиз ёки деярли яроқсиз 
ҳолга келмоқ, яхши ҳосил бермайдиган 
бўлиб ўсмоқ (баъзи ўсимлик ва уларнинг 
меваси ҳақида). Эркаклаган сабзи. м Эр- 
каклаб кетган пиёздек бу новча «ёш бек» 
оғзидан ҳеч қачон ширин гап чиқмаган.. Мир- 
муҳсин, Меъмор. Мана бу йўғон, бўғинлари 
бир-биридан узоқ новда эркаклаб кетган, уни 
шартта олиб ташлаш керак. М. Осим, Тил- 
сиз гувоҳ. 

ЭРКАКЛАШМОҚ Эркакка хос хатти- 
ҳаракат, қилиқ, хусусият кабиларга эга 
бўлмоқ. [Меҳринисо] Ўзиям эркаклашиб кет- 
ган. Эри билан баб-баравар дам тортиб, 
босқон урармиш. Р. Файзий, Ҳазрати инсон. 
Биз ўзимизни йўқотиб, эркаклашиб кетдик. 
Эркаклар эса тобора заифлашиб боряпти. 
С. Сиёев, Ёруғлик. 

ЭРКАКЛИК Эркакларга хос нарса, 
белги-хусусият, хатти-ҳаракат ва ш.к. Ҳан- 
дайдир паривашнинг оловли жозибаси, ҳусн- 
малоҳати унинг эркаклик қонига ўт ташлаб 
юборган эди. К. Яшин, Ҳамза. -Хотинларим, 
— деди бой, — менда эркакликдан бирор нар- 
са қолмаганини биладилар, уйланиишмдан улар 
учун бирон зарар йўқ. С. Айний, Қуллар. 

ЭРКАКЧА Эркакларники каби, эркак- 
ларга ўхшаб. Кимдир тез-тез гапиради, дам 




эркакча, дам хотинча сўзлайди. Ойбек, Тан- 
ланган асарлар. 

2 Эркакларга хос, эркаклар учун бел- 
гиланган. Эркакча кийим. Эркакча ўйин. н 
Олдинда эркакча тўн ва бўрк кийган, бели- 
га камар боғлаб, ханжар осган Хонзода бе- 
гим. П. Қодиров, Юддузли тунлар. 

ЭРКАКЧАЛИШ 1 Эркакларга ўхшаган, 
эркаксимон. Эртаги кун нима қилади бу 
эркакчалиш секретарда?! С. Анорбоев, Оқ- 
сой. 

2 Эркакларча, эркакча. Фақат чолгина 
Комиланинг «эркакчалиш қилиқлари»ни ёқ- 
тирмайди, йигит бўлса, каллакесар бўларди, 
деб юради. А. Мухтор, Чинор. 

ЭРКАКЧИЛИК айн. эркаклик. 

ЭРКАКШОДА Эркакларга ўхшаш хат- 
ти-ҳаракатли. Шаддод, гапини бировга бер- 
майдиган, эркакшода Асрора звенога бошлиқ 
бўлди. С. Аҳмад, Уфқ. 

ЭРКАКУТ бот. Бошоқлиларга мансуб, 
чўлларда ўсадиган, баъзи турлари экила- 
диган кўп йиллик озуқабоп ўтсимон ўсим- 
лик. 

ЭРКАЛАМОҚ 1 Меҳр билан силаб- 
сийпамоқ, суймоқ. -Ухла, ухла, айланай пол- 
вон боладан! — эркалаб боланинг бошини 
силади Йўлчи. Ойбек, Танланган асарлар. Уни 
ёлғиз дадасигина эмас, бутун қишлоқ эрка- 
лар, ҳеч kuuiu унга қаттиқ гапирмас эди. 
С. Аҳмад, Уфқ. [Отабек] Ухлаб кетар экан, 
ўзини гоҳ қонга беланиб ётган ҳолда, гоҳ 
Кумушни эркалаб турган ҳолда кўрар эди. 
А. Қодирий, Ўтган кунлар. 

2 Кўнглига қараб, эрка қилиб ўстирмоқ; 
эрка, тантиқ қилиб юбормоқ. 

ЭРКАЛИК 1 Эркага хос хусусият, хис- 
лат. Эркалатган capu эркалиги ошади. 

2 Эрка одамларга хос қилиқ, иш, хатти- 
ҳаракат; ноз, эркаланиш. Ҳизча бирдан Бек- 
темир тиззасига бошини қўйиб, эркалик, 
ялинчоқлик билан деди: -Нон бер. Егим кел- 
япти. Ойбек, Қуёш қораймас. 

Эркалик қилмоқ 1) ўзини эркаларча тут- 
моқ, эркаланмоқ; 2) ҳадди сиғиб, бирор 
ишни қилмоқ, шу ишни қилишга ботин- 
моқ. Бирор нарса етмаса, эркалик қилиб, 
олдига бораверамиз. Ж. Шарипов, Хоразм. 

3 Эрка бўлган вақт, шароит. Минг бора 
розиман она юртимдан, Кўрди у эркалик 
чоғларимни ҳам. А. Орипов, Йиллар армони. 
Эркаликда ўсган Отабекка бу хўрлик тур- 

4—Ўзбек тилининг изоҳли луғати 


мушдан биринчи зарба эди. А. Қодирий, Ўт- 
ган кунлар. 

ЭРКАН эск. айн. экан. 

ЭРКАТОИ Эркалик қилиш хоҳиш-их- 
тиёрини қозонган, шундай эрк-ихтиёрга эга. 
Бу эр-хотинга.. тантиқ, эркатой қизлари 
яйраб-яшнаса бас! Газетадан. Қамар раис ол- 
дин секретарнинг эркатойи эди. М. Ҳазрат- 
қулов, Журъат. 

ЭРКИН 1 Ҳар қандай тўсиқ, ғов, мо- 
нелик ва ш.к. дан холи бўлган, эрк-ихтиёри 
ўзида бўлган. Эркин ҳаёт. н Наҳот чайқов- 
чиўзини шунча эркин сезса!А. Қаҳҳор, Асар- 
лар. У энди эркин қуш, боши оққан томонга 
учиши мумкин. Ф. Мусажонов, Ҳиммат. 

2 Қийналмай, қийинчиликсиз, бемалол. 
Машқларни эркин бажармоқ. Эркин ҳаракат 
қилмоқ. н Ўрта Осиё халқлари тилларида 
эркин сўзлайдиган Александр Васильевич 
Сидоров билимдон киши эди. Назармат, Жўр- 
лар баланд сайрайди. 

3 Очиқ-ойдин, бемалол тарзда. Мазкур 
китобда фуқаро ҳуқуқи ҳақида бирмунча 
эркин фикрлар айтилганини сарой аҳли, 
жумладан, аҳли фузало билар эди. Мирмуҳ- 
син, Меъмор. 

4 Қисиниш, тортинигцдан холи ҳолда; 
бемалол. Улар билан кўпдан танишдек эркин 
гаплаишб кетдим. М. Хайруллаев, Тилла 
маржон. Солижон энди Тошпўлатов билан 
ийманиб эмас, эркин, ўртоғи билан гапла- 
шаётгандай бўлди. Р. Файзий, Чўлга баҳор 
келди. Аҳмаднинг ўзини эркин тутиши Толиб 
аканинг сал жиғига гпегди. Ф. Мусажонов, 
Ҳиммат. 

5 Сиёсий, иқтисодий, ҳуқуқий мустақил- 
ликка эга бўлган, озод, ҳур. 

6 Эркин (эркаклар ва хотин-қизлар исми). 

Эркин нафас олмоқ Сиқилиш, танглик 

ҳолатидан қутулмоқ, эркин ҳолатли бўлмоқ. 
Аҳмад кўчага чиқиб, сал эркин нафас олди. 
Ф. Мусажонов, Ҳиммат. Ш. Хамроев бойлар 
қўлида эркин нафас олишни, одамдек яшаш- 
ни орзу қиларди. Газетадан. 

Эркин шеър ад. Қофияси бўлмаган шеър. 

ЭРКИНЛИК 1 Бирор жиҳатдан чекла- 
ниш, тазйиқва ш.к. дан холилик; кишининг 
ўз истаги бўйича иш тутиши. Бул ерга келиб, 
эркинликнинг лаззатини ҳис этаётирман. 
М. Осим, Ибн Сино қиссаси. Ўига куни 
оналар, кампирлар қиз ea невараларига эр- 
кинлик беришган. Ж. Шарипов, Хоразм. 

2 Эркин ҳаёт, шароит. Эркинликда яша- 
моқ. 

3 Озодлик, мустақиллик; ҳуррият, эрк. 
Эркинлик учун кураш. н Вақтли ҳукумат 
илгариги оз-моз берилган эркинликни ҳам 
қатағон қилди. К. Яшин, Ҳамза. 

ЭРКЛИ Ўз эрки ўзида бўлган; озод, ҳур. 
Эркли юрт. н Мен эрклиман, қувноқ қиз, 
Бахт чолғуси қўлимда. Ғайратий. 

ЭРКПАРВАР Эркнинг барқарорлиги 
учун курашувчи, уни ардоқловчи. Покистон 
халқи тинчлик тарафдоридир, аммо лига ea 
давлат эркпарвар халқимизни бўғмоқчи. Ой- 
бек, Нур қидириб. 

ЭРКСЕВАР Озодлик, эркинликни се- 
вувчи. Эрксевар халқ. н Тан бердим эрксе- 
eap шу капалакка, Деразам қанотин очиб 
юбордим. Шуҳрат, Шинелли йиллар. 

ЭРКСИЗ Ўз эрки ўзида бўлмаган, озод- 
ликдан маҳрум; эрки йўқ, ҳақ-ҳуқуқсиз, 
тобе. Эрксизга эрк бермоқ. н Замоннинг 
зайли шу бўлса, ўзим эрксиз, кучсиз бир бечо- 
ра бўлсам, нима қилай ахир, жон қизим! М. 
Исмоилий, Фарғона т. о. Булар таг-томири 
билан йўқ қилинмаса, халқ эрксиз яшай бера- 
ди. Ж. Шарипов, Хоразм. 

ЭРКСИЗЛИК 1 Эрксиз ҳолат, ўз эрки 
ўзида эмаслик. 

2 Тобеликдаги ҳаёт, шароит, ҳақ-ҳуқуқ- 
сизлик. 

ЭРЛИ Эри бор, эрга теккан, эри билан 
яшаб турган. Эрли хотин. н Ўйнашдан ай- 
ниб, эрли бўлмоқчиман, мулла ака. А. Қаҳҳор, 
Сароб. 

ЭРЛИК 1 Эрга хос ҳолат, эр эканлик 
(қ. эр II). 

2 Мардлик, мардонаворлик, қаҳрамон- 
лик, жасорат. Ҳар ким бу кунги урушдаги 
ўзининг эрликлари билан, қўлга туишрган 
олтин камари.. ea бошқа ўлжалари билан 
мақтанади. А. Қодирий, Ўтган кунлар. 

3 айн. эркаклик 2. 

ЭРМАК 1 Вақтни кўнгилчоғлик билан 
ёки зерикмай ўтказиш учун хизмат қила- 
диган нарса, машғулот. Болалар эрмаги. Бе- 
корчиликка эрмак. Эртак — эрмак. н Oe- 
қатдан кейин эрмак учун ўзининг ҳам ўзга 
шоирларнинг муаммоларидан бир нечасини 
ўқиб, яширилган исмларни топишни илтимос 
қилди. Ойбек, Навоий. 

2 Кўнгилга тасалли берадиган, овутади- 
ган нарса, кимса; овунчоқ, юпанчиқ. На- 


зокатнинг бирдан-бир машғулоти ea эрмаги 
дутор эди. Ш. Рашидов, Бўрондан кучли. 
Ёлғизликнинг дастлабки кунларида унинг 
эрмаги фақат Тўлқин билан Учқун бўлди. Ҳ. 
Ғулом, Машъал. 

3 Масхара, кулги, мазах бўлган кимса, 
нарса. Қизлар Салимахонни эрмак қилиб, 
кулишиб ўтирганларида, Хадичахон кириб 
келди. Н. Фозилов, Оқим. 

Эрмак қилмоқ 1) эрмак учун бирор нар- 
са билан машғул бўлмоқ. Муҳаммад Жамол 
урина-урина, ниҳоят, уйқуга кетди. Аҳмад 
Ҳусайн у-бу китобларни эрмак қилди. Ойбек, 
Нур қидириб. Ана, ҳар куни эрмак қилиб 
турадиган дўмбирасининг дастаси қамиш 
кули орасидан чиқиб ётибди. Н. Фозилов, 
Дийдор; 2) масхара қилмоқ, устидан кул- 
моқ, кулги қилмоқ. Ҳиз эрмак қилаётган- 
дек, орқасига қараб қичқирди: -Ҳой, Акбар, 
ўртоғинг келдилар, бу ёққа чиқ. С. Аҳмад, 
Тоғ афсонаси. Сайфи бўлса, ҳадеб тилини 
чиқариб, мени эрмак қилади. С. Аҳмад, Сай- 
ланма. 

ЭРМАКЛАМОҚ кам қўлл. айн. эрмак 
қилмоқ 1, 2. қ. эрмак. Самоварчи келтириб 
қўйган чойни мен ҳам майдалаб эрмаклай 
бошладим. Ҳамза, Танланган асарлар. «Сенга 
ўқишни ким қўйибди», деб эрмаклаган ким 
эди? П. Турсун, Ўқитувчи. 

ЭРМАКТАЛАБ Эрмак қилиш иштиёқи- 
да бўлган, эрмак истовчи. Йўловчилардек 
эрмакталаб халқ камдан-кам бўлади. С. Аҳ- 
мад, Хотин. 

ЭРМАКЧИ Эрмак қилувчи, кимсани 
мазах, масхара қилувчи одам. Девонанинг 
ўпкаси шишиб кетди, эрмакчилар унинг юра- 
гига галма-гал ўт ёқар эдилар. А. Қодирий, 
Ўтган кунлар. 

ЭРМАН Мураккабгулдошлар оиласига 
мансуб кўп йиллик, тўп бўлиб ўсадиган ўт 
(унинг ҳидли майда сарғиш-яшил, какра 
барглари дори тайёрлаш учун ишлатилади). 
..қоя пойларида эса сап-сариқ эрман гуллари 
тўлқини мавж уради. А. Ибодинов, «Лато- 
фат» дўконидаги қатл. 

ЭРМАНА айн. эрман. Эрманали уйда эр 
ўлмас, Дарманали уйда дард бўлмас. Мақол. 

ЭРМИШ эск. айн. эмиш. 

ЭРМОҚ эск. айн. эмоқ. 

ЭРОВУЛ тар. Отлиқ разведкачи, лаш- 
карнинг олдинги қисмларидан илгари бо- 
рувчи отлиқ аскар. 

ЭРОЗИЯ |./о/;г. erosio — ўйиш, шилиш, 
емириш] 1 геол. Тупроқнинг, тоғ жинс- 
ларининг оқар сувлар ёки шамол таъсирида 
емирилиши, нураши. Саҳродаги қудуқлар ат- 
рофида ўсимликлар пайҳон қилинганлиги са- 
бабли, у жойларда шамол эрозияси жуда кучли 
бўлади. П. Ғуломов, Зарафшон этакларида. 

Тупроқ эрозияси Тупроқнинг энг семиз 
устки қатламининг сув ва шамол таъсирида 
нураб ориқлаши. Бодом илдизи сертармоқ 
бўлгани сабабли, тупроқ эрозиясига қарши- 
лик қилади. «Фан ва турмуш». 

2 тех. Металл буюмлар сиртининг газ ёки 
сув оқими, шунингдек, электр заряди таъ- 
сирида аста-секин емирилиши. 

3 тиб. Тери шиллиқ пардасининг ёки 
эпителийнинг яллиғланиши (шилиниши ва 
яраланиши). 

ЭРОНИЙ [а. — Эронга, эрон хал- 

қига мансуб; эронлик] 1 Эрон халқига ман- 
суб шахс; эронлик. Эронийлар жанговар 
қийқириқлар билан жазавага тушиб кели- 
шарди. М. Маҳмудов, Мангу куй излаб. 

2 Эрон халқига тегишли; Эронда иш- 
лаган. Хоразм тупроғида етилган тотли 
мевалар, туркман отлари, эроний гиламлар.. 
император ҳазратларига пешкаш қилинади. 
С. Сиёев, Аваз. 

ЭРОНЛИК Эрон халқига мансуб шахс; 
эроний. 

ЭРОНЛИКЛАР 1 Эронда яшовчи халқ- 
лар; Эрон халқи. 

2 Она тили эрон тиллари гуруҳига ман- 
суб бўлган кишилар (форс, афғон, тожик 
ва б.). 

ЭРОНШУНОС [ ф. ,yl _>_>! — Эрон, эроний 
+ — ўрганувчи] Эроншунослик бўйи- 

ча мутахассис, олим. 

ЭРОНШУНОСЛИК Эроний халқлар- 
нинг (форс, тожик, афғон ва б. халқлар- 
нинг) тиллари, адабиёти ва маданиятини 
ўрганадиган фанлар мажмуи. Шарқшунослик 
факультетининг эроншунослик бўлими. 

ЭРРАЙИМ Текин даромаддан босар- 
тусарини билмай қолган ёки ўзгаларнинг 
мулки, бойлиги устидан каттаконлик қи- 
лувчи одам; зўравон; валламат. Иккита эр- 
райимнинг лунжига тугун солиш билан ово- 
ра бўлиб қолдик.. Иккаласи ҳам хўжайин, бу- 
тун Пархонада ном чиқарган зўравонлар эди.. 
«Шарқ юлдузи». Яллачиликнинг пулидан 


эргинамиз Раҳмат ҳожи бунчалик эррсшим 
бўлиб юрибди. Ғ. Ғулом, Шум бола. 

ЭРРАЙИМЛИК Эррайим одамларга хос 
иш, хатти-ҳаракат; валламатлик. -Сен мен- 
га нега эррайимлик қиляпсан! — деди жаҳл 
билан Умарали, — раис раислигида, самовар- 
чи самоварчилигида турсин. И. Раҳим, Ҳаёт 
булоқлари. 

ЭРСА эск. айн. эса. 

ЭРСИЗ Эри йўқ, эрга тегмаган ёки бева. 
Эрсиз хотин. Ўйнашга ишониб эрсиз қолмоқ. 
Мақол. н Моҳира ойим таънага тил очади: 
-Энди дунёдан эрсиз ўтасан, қизим! А. Қо- 
дирий, Ўтган кунлар. 

ЭРСИРАМОҚ Эр истаб, эр талаб бўлиб 
қолмоқ; куйикмоқ. Бу ҳийлакор қиз, жуда 
қув қиз. Мени севмайди юракдан. У ёлғиз 
эрсираб қолган. Унга ўйин керак. Ойбек, 
Танланган асарлар. [ Шарофат:] Мен эрси- 
раб келибманми?.. Эрсираган бўлсам, бўйни 
йўғон сон мингта! А. Қаҳҳор, Қўшчинор 
чироқлари. 

ЭРТА 1 рвш. Белгили, одатдаги, меъёрий 
вақтдан анча ёки бирмунча олдин, барвақт, 
вақтли. Эрта турмоқ. Эрта бориб, кеч қайт- 
моқ. Эрта қариган киши. Бу йил қиш эрта 
келди. Экинни эрта эккан ҳосилини эрта ўрар. 
Мақол. Ҳаракатинг эрта бўлса, кузда эрта 
ўрарсан. Мақол. н Раъно сув салқинида бу- 
гун ҳам эрта ухлаб қолди. И. Раҳим, Ихлос. 

2 Вақт, фасл билдирувчи баъзи сўзлар 
билан бирикиб, шу вақт, фаслнинг энг 
(эндигина) бошланиш вақтини билдиради. 
Эрта тонгданоқ ишга йўл оларкан.. қалбида 
ажиб ҳислар мавж ура бошлади. Газетадан. 
Икромжон, эрта баҳор Найманга кўчиб 
чиқаётганларида, Азизхонга ёзилган хатга 
қўл қўйди. С. Аҳмад, Уфқ. Эрта наҳор чоғида, 
денгизнинг ёқимли оромбахш майин шамоли 
эсиб турганда.. Каспий ажиб жилвагар кў- 
ринарди. Н. Сафаров, Оловли излар. 

3 кесим взф. Бирор иш-ҳаракатни ба- 
жариш, амалга оширишга ҳали вақт бор- 
лигини, вақти келмаганлигини билдиради. 
Уйга бории/ни истамади, лекин гапга бориш- 
га ҳали вақт эрта эди. Ойбек, Танланган 
асарлар. Ҳали ётмоққа вақт эрта эди. А. 
Қодирий, Ўтган кунлар. 

4 от Тундан кунга ўтиш вақти, тонгдан 
сўнгги пайт; эрталаб. Носвой йўқ, эртадан 
бери хумориман. Ойбек, Танланган асарлар. 
Нима қилибди юрагимга? Менга ўхшаб эр- 






тадан кечгача уйда ўтиринг-чи. А. Қаҳҳор, 
Асрор бобо. 

5 от Келаси кун, сўз бораётган кундан 
кейинги кун. Бу воқеанинг эртаси. Эсарнинг 
эртаси кўп. Мақол. Бугун бўлмаса, эрта. 
Бугунми, эртами, ўқишни бошлаймиз. н 
Сизлар чиқинглар.. иш бўлмаса, ётинглар, 
эрта вақтлироқ туриб, ёвонга гўнг та- 
шийсизлар. С. Айний, Қуллар. Директоримиз 
эрта бор, индин бор, деб ишни чўзиб юбор- 
дилар. «Муштум». 

Эрта билан Эрталаб. Шаҳид бўлган сар- 
бозларни эртага эрта билан шу ерга кўмиш- 
ни айтган карвонбоши.. отга қамчи босиб, 
Хўқанд сари чопди. Мирмуҳсин, Меъмор. 
Эрта бир кун Иш-ҳаракат, ҳодисанинг 
келгусига оидлиги, келгусида бўлишини 
билдиради. Кимлар эса бугун ғолиб, Эрта бир 
кун забундир. Э. Воҳидов, Шарқий қирғоқ. 
Эрта кунда Умуман; ҳар вақт, доим. Эрта 
кунда жанжал. н Ҳиммат-ку эрта кунда 
йўқ, яна ўзи ўлгудек бахил.. «Муштум». 

ЭРТАГА Сўз бораётган кундан кейинги 
куни. Эртага борамиз. Бугунги ишни эртага 
қўйма. Мақол. н Эртага эрталаб бизни 
машина келиб олиб кетишини тушунтирдим. 
С. Кароматов, Олтин қум. 

ЭРТАГИ 1 Эртага бўладиган; эртанги. 
Эртаги мажлис. Эртаги иш. Эртаги думба- 
дан бу кунги шалҳак яхши. Мақол. Эртаги 
савдонинг даҳсар оғирлиги бор. Мақол. н 
Эртаги машғулотлари ёдига тушиб, «Ётиш 
керак!» деди. Шуҳрат, Шинелли йиллар. 

2 Бошқа хилларга қараганда олдинроқ 
етиладиган, пишадиган; эртапишар, чил- 
лаки. ..эртаги, ўртанги ва кечки сабзавот, 
картошка, полиз ва резавор экинлари экиш 
режаси тўла бажарилган. Газетадан. 

Эртагиё эртаги, эчкиларнинг бўртаги 
Эртакнинг бошланишида айтиладиган ибора. 
-Эртагиё эртаги, эчкиларнинг бўртаги.. — 
деб бошлади бобом эртакни. Ойбек, Болалик. 

ЭРТАК 1 Халқ оғзаки поэтик ижодининг 
асосий жанрларидан бири; тўқима ва уй- 
дирмага асосланган, сеҳрли-саргузашт ва 
маиший мазмундаги эпик бадиий асар; 
чўпчак. Эртак айтмоқ. н Бир ариқда сут, 
иккинчи ариқда шарбат — эртакларда 
бўлади! С. Анорбоев, Оқсой. Илмий фан- 
тастик асарлар билан адабий эртаклар ўзаро 
яқин алоқададир. «Фан ва турмуш». 


2 Ҳикоя, қисса, воқеа. Унсин ҳамма во- 
қеани — акаси билан Гулнорнинг севги эрта- 
гини кампирдан тўла эшитди. Ойбек, Тан- 
ланган асарлар. Ёлғиз Тиктепа қишлоғи- 
дагина эмас, теварак қишлоқларда ҳам мул- 
ла Обиднинг эртаги, экиндаги муваффақия- 
ти оғиздан оғизга юриб кетди. А. Қодирий, 
Обид кетмон. 

ЭРТАКЧИ Эртакка уста одам, эртак 
айтувчи. 

ЭРТАЛАБ Куннинг бошида, тонг отган- 
дан кейин, эрта билан. Эрталаб йўлга чиқ- 
дик. Улар эрталаб бизникига келишди. н У 
бу хабарни эртага эрталаб қайси йўсин би- 
лан бекка билдириш йўлларини ўйлар эди. А. 
Қодирий, Ўтган кунлар. 

ЭРТАЛАБКИ Эрталаб бўладиган, эрта 
билан амалга ошириладиган, қилинадиган, 
бошланадиган, юз берадиган. Эрталабки чой. 
Эрталабки воқеа. Эрталабки қуёш нури. 
Эрталабки гимнастика. Эрталабки туман. 
Эрталабки поезд. Эрталабки иш кўнгилни 
қилархуш. Мақол. 

ЭРТАЛИК 1 Эрта билан ўтказиладиган 
йиғилиш (кўпинча болалар учун). Навоийга 
бағишланган эрталик. Байрам шарафига 
боғчада эрталик ўтказмоқ. 

2 Эртаги кунга оид; эртага бўладиган. 
Кунлик ишга якун ясалиб, эрталик вазифа- 
лар белгилаб олинди. Газетадан. 

ЭРТАМАТАН шв. Эрта билан, эрталаб. 
-Кўп вайсамай, ечиниб ёт, эртаматан кў- 
зингни очолмай қоласан тағин, — деди чол 
Мардоновга. Ж. Абдуллахонов, Йўл. 

ЭРТА-МЕРТАН шв. Эрта билан, эрта- 
лаб. Эрта-мертан жўнаб кетсам, говгум — 
ётарларда келиб қоларман. «Муродхон». 

ЭРТАН шв. 1 Эрталаб. Оқшом палов, эр- 
тан чой. «Равшан». 

2 Эртага. Шоҳим, бу мардуднинг тилини 
кесмасангиз, эртан сизга атаб ҳажв бит- 
моқдан тоймас. С. Сиёев, Ёруғлик. 

ЭРТАНГИ 1 Эртага бўладиган, эртаси 
куни амалга ошириладиган, рўй берадиган. 
Эртанги кун. Эртанги мажлис. Эртанги иш- 
га бугун режа туз. Мақол. н Бу кунги фой- 
да гўшт бўлса, эртангиси нуқул мой бўлиши 
аниқ. Ойбек, Танланган асарлар. 

2 Эрталабки, эрталаб бўладиган. Дас- 
турхон ёзилиб, эртанги нонушта учун дам- 
лаб қўйилган чой олиб келинди. А. Қодирий, 
Ўтган кунлар. -Қани, марҳамат, эртанги 




насиба, — деди нотаниш киши бизни анжирга 
таклиф қилиб. Н. Сафаров, Оловли излар. 

3 Келаси, бўлғуси. У [онанг] ҳам доим 
руҳимни кўтариб, эртанги яхши кун билан 
овутарди. Ё. Хаимов, М. Раҳмон, Ҳаёт-мамот. 
Эртанги раис ҳам, боғбону пахтакор ҳам 
ўқувчилар! «Ўзбекистон қўриқлари». 

4 қ. эртаги 2. Майда эгатларда сув ялти- 
раб оқар, рўмол танғиган хотинлар, чамаси, 
эртанги карам экишарди. Ў. Ҳошимов, Қал- 
бингга қулоқ сол. 

ЭРУВ 1 Эримоқ фл. ҳар. н. Эрув вақтида 
ярим белдан лой кечишга тўғри келадиган 
кўчаларнинг лойи қатқалоқланган. А. Қо- 
дирий, Ўтган кунлар. 

2 айн. эрувгарчилик. 

ЭРУВГАРЧИЛИК Қиш ёки илк баҳор 
кунлари ҳаво исиб, қор-муз эрийдиган 
жараён, вақт. Бу сойнинг сув миқдори тоғда- 
ги эрувгарчилик ва ёғин-сочинга боғлиқ. С. 
Кароматов, Олтин қум. Гўё кўклам эрув- 
гарчилигида дарё музи кўчгандай қасир-қусур 
бошланиб, кетидан.. қаттиқ гумбурлаш 
бошланди. Ҳ. Назир, Сўнмас чақмоқлар. 

ЭРУВЧАН Яхши эриш хусусиятига эга. 

ЭРУВЧАНЛИК Модданинг эриш қоби- 
лияти, хоссаси. Металларнинг эрувчанлиги. 
н Газларнинг сувда эрувчанлиги темпе- 
ратуранинг кўтарилиши билан камаяди. 
«Кимё» дарслиги. 

ЭРУВЧИЛИК айн. эрувгарчилик. 

ЭРУДИЦИЯ \лот. eruditio — ўқимиш- 
лилик, билимдонлик; билим, маълумот] Би- 
рор соҳада кенг маълумотга эгалик, билим- 
донлик. Очилнинг нутқи, эрудицияси яхши эди.. 
П. Қодиров, Уч илдиз. 

ЭРУР эск. Тўлиқсиз феълнинг сифатдош 
шакли, боғлама вазифасини бажаради; =дир. 
Шул эрур айбим, Муқимий, мардуми Фар- 
ғонаман. Муқимий. 

ЭС 1 Одамнинг билиш, фикр юритиш 
қобилияти; ақл, онг, мия. Эси паст. Эси 
бутун. Эсинг борми (жойидами, ўзингдами)? 
Эсинг борида эл тани, Кучинг борида ер та- 
ни. Мақол. 

Эси кетган айн. эсини еган. Эр-хотиннинг 
ўртасига эси кетган тушади. «Қанотли сўз- 
лар». Эси кетди 1) бирор ишнинг, гап-сўз- 
нинг жуда иштиёқ билан, берилиб, давом- 
ли тарзда бажарилиши, айтилишини бил- 
диради. Дорим билан тузалиб кетганлар ме- 
ни «доктор она», деб эслари кетишади. М. 


Исмоилий, Фарғона т. о. Кимсан ҳам уч 
кундан бери нормани ошириб бажаряпти. 
Прораби мақтаб эси кетяпти. А. Мухтор, 
Туғилиш; 2) бирор иш билан қаттиқ, ҳол- 
дан тойиш даражасида машғул бўлишни, 
ҳолдан тойиш даражасига келишни бил- 
диради. Эскини ямагунча эсинг кетади. Ма- 
қол. н Нозанин қиз.. нуқул илгариги бош- 
лиқнинг бу кабинетни безатгунча эси кет- 
ганлиги ҳақида гапирарди. Ж. Абдуллахонов, 
Тўфон. Эси кирар-чиқар бўлмоқ Фикрлаш 
қобилияти бузилмоқ, бир меъёрда фикрлай 
олмаслик. Абдуллахон мағрурликка берил- 
ганиданми ёинки қартайиб, эси кирар-чиқар 
бўлиб қолганиданми, Россия подшоҳининг 
соғлиғини сўрашни унутиб қўйди. М. Осим, 
Элчилар. Эси (ёки эсдан) оғмоқ Эс-ҳушини 
йўқотиш даражасига тушмоқ. Менинг бу 
ҳангамалардан эсим оғиб қолаёзган эди. Э. 
Раимов, Ажаб қишлоқ. Чарос билан охирги 
марта кўришганидан буён ўтган бир ярим ой 
ичида эсдан оғиб қолмаганига.. ўзиям ҳайрон 
бўлди. Ў. Ҳошимов, Қалбингга қулоқ сол. 
Эсим қурсин Бирор нарса эсга келмаганда 
ёки адашилганда айтиладиган ибора. -Вой, 
эсим қурсин! — Зулайҳо.. стулни чаққонлик 
билан олиб, Гавҳарнинг олдига сурди. Ў. 
Ҳошимов, Қалбингга қулоқ сол. Эсини еган, 
эсингни едингми Ақл билан иш қилмаган, 
нотўғри, номақбул иш қилаётган одамга 
нисбатан кўлланади. Бу ишга эсини еган одам 
аралашади. н Эсингни едингми, оч! Ў. Ҳо- 
шимов, Қалбингга қулоқ сол. Эсини тани- 
моқ Эс-ҳушли бўлмоқ, шундай ёшга етмоқ. 
Эсини танибдики, одам бўлсам, нимадир ях- 
ши иш қилсам, дейди. Ў. Ҳошимов, Қалбинг- 
га қулоқ сол. Ҳали эсимни таниб, биров ме- 
нинг шахтимни ҳам, илтимосимни ҳам қай- 
тармаган.. Р. Файзий, Чўлга баҳор келди. 
Эсини топмоқ Маълум ёшга етгач ёки би- 
рор воқеа-ҳодисадан кейин ақли кирмоқ, 
ақлли ва тўғри мулоҳаза юритадиган бўлиб 
қолмоқ. 

2 Ёдда сақлаш, қайта тиклаш қобилияти; 
ёд, хотира. Эсида бор. Эсимда йўқ. Эсида 
қолмади. Эсдан чиқармоқ. Эсда тутмоқ 
(сақламоқ). 

Эсга олмоқ 1) эсламоқ, эсга туширмоқ. 
Хола Тошкентга кўчиб келгандан бери эсига 
олмаган Фарғонасини эслади шу кун. «Гул- 
даста»; 2) ўйламоқ, ҳисобга олмоқ. Ёрмат.. 
боплаб сўкишни мўлжаллади-ю, лекин қаер- 




да, кимлар ўртасида турганини дарҳол эсига 
олиб, товушини ҳалқумида бўғди. Ойбек, Тан- 
ланган асарлар. Эсга солмоқ (ёки туширмоқ) 
Эслатмоқ, хотирга келтирмоқ. Шаҳзоданинг 
эри.. беш халта олтини йўқолган судхўр ҳин- 
дини эсимга соляптими?К. Яшин, Ҳамза. Эси 
чиқиб кетмоқ Ниҳоятда қўрқувга тушмоқ; 
қўрқмоқ. Ҳаерлардадир даҳшатли бақириқ.. 
эси чиқиб кетган хотинларнинг хунук фарёди 
эшитиларди. А. Мухтор, Қорақалпоқ қисса- 
си. Эсига келмоқ 1) эсида бўлмоқ, ўйламоқ. 
Ҳой Шоди, бу кўмир эсингга келадими ўзи, 
уйда тирноқдай ҳам кўмир қолгани йўқ. Э. 
Раимов, Ажаб қишлоқ; 2) хотирасига кел- 
моқ, ёдига тушмоқ. Кейин бир воқеа эсига 
тушиб, мийиғида кулиб қўйди. М. Исмоилий, 
Фарғона т. о. Эсига тушмоқ Хотирида тик- 
ланмоқ. Навбат Акмалга келганда, тўсат- 
дан Эшмат ака воқеаси эсига тушиб, юраги 
шув этди. О. Ёқубов, Эр бошига иш тушса. 

ЭСА 1 Боғлама вазифасини бажаради; 
бўлса. ..бурни бир оз беўхшовроқ эса-да, лекин 
унинг умуман юз бичими келишган эди. Ой- 
бек, Танланган асарлар. 

2 Шахс, нарса, ҳодисалар кетма-кет- 
лигида ўзи бирикиб келган сўз билдирган 
шахс, нарса ёки ҳодисани бошқаларига 
нисбатлаб, ажратиб қайд этади. Мен эса уни 
овунтиришга, юпатишга уринардим. «Гул- 
даста». Қирқинчи йиллардан кейин эсаумуман 
геологлар бормаган. С. Кароматов, Олтин кум. 
Мисрда рўй берган мана бу воқеа эса ҳамма- 
сидан ошиб тушади. «Фан ва турмуш». Ундан 
нарида эса «устод» Мирсалимов чала бўғиз- 
ланган қўйдек пихиллаб хуррак отарди. «Гул- 
даста». 

3 шв. Ундай бўлса, у ҳолда. Эса, Оққиз, 
бориб сен ҳам кўриб кел-чи. «Равшан». Чой- 
хоначи юзига фотиҳа тортиб насиҳат қил- 
ди: -Эса, бундайин ўтирма.. С. Сиёев, Ёруғ- 
лик. 

ЭСАИМОҚ шв. Эси кирмоқ, эс-ҳушли 
бўлмоқ. -Қизим бўйига етган, эсайган, ўз эр- 
ки ўзида, чақириб сўранглар! — дебди. «Эр- 
таклар». 

ЭСАНКИРАМОҚ Довдирамоқ, ганги- 
моқ, саросимага тушмоқ, саросимада қол- 
моқ; эсини йўқотмоқ. Қийинчиликлар олди- 
да эсанкирамаслик. Ютуқлардан эсанки- 
рамоқ. н Укасининг мантиқи қаршисида 
Ҳакимбойвачча ҳам эсанкираб қолди. Ойбек, 
Танланган асарлар. Имтиҳонда оғир саволга 


дуч келгандай эсанкирадим. Ҳ. Назир, Енар 
дарё. 

ЭСАР шв. Эси паст, тентактоб, овсар. 
Эсарнинг эртаси кўп. Мақол. н Бир ўғлим 
эсар, бир қизим майиб туғилди. Газетадан. 

ЭСВОС Эси пастроқ, эси кирали-чи- 
қали, чала жинни. 

ЭСДАЛИК 1 Эсда қолган таассурот, 
хотира. Отам шу мавзуда ўз эсдаликларидан 
бир воқеани нақл қилди. С. Айний, Эсда- 
ликлар. Асқар Аминовичнинг гаплари кўнг- 
лининг энг чуқурида ётган эсдаликларини 
яна қўзғаб, хаёлини ағдар-тўнтар қилиб 
юборган эди. О. Ёқубов, Излайман. 

Эсдалик дафтари 1) таассуротларни ёзиб 
қолдириш учун қўйилган дафтар (мас., 
музейда, кўргазмада); 2) хотиралар ёзиб бо- 
риладиган кундалик дафтар. Чанг босиб ёт- 
ган эсдалик дафтаримни яқинда эски ки- 
тоблар орасидан топиб олдим. Ў. Усмонов, 
Сирли соҳил. 

2 Хотира рамзи ёки хотира бўлиб қол- 
ган нарса; ёдгорлик. Бободан қолган эсдалик. 
Эсдалик совғалар. н Бу жойларни расмга 
олиб қўйсангиз, яхши бўларди. Ҳаммамизга 
эсдалик бўлиб қоларди. И. Раҳим, Тинимсиз 
шаҳар. Халқимиз, авлодларга эсдалик бўл- 
син, деб чинор экади. Газетадан. 

ЭСИЗ 1 унд. с. Ачиниш, афсусланишни 
билдиради; аттанг, афсус. Шундай қилиб, 
ёзнинг бутун кўркамлиги иш билан ўтиб 
кетди. Эсиз-эсиз. F. Ғулом, Тирилган мурда. 
Сиз уйда экансиз, билсам, дафтаримни олиб 
келар эканман.. эсизгина.. А. Қаҳҳор, Адабиёт 
муаллими. 

2 мод. с. Афсус(ки). Алишер! Чинданам 
шерсиз. Буюк шер. Фақат кўпдир, эсиз, кўп 
душманингиз. Уйғун ва И. Султон, Алишер 
Навоий. 

3 Увол, хайф. Эсиз шунча меҳнат. Қўшни- 
га берсам — эсиз ошим, уйда турса — сасир 
ошим. Мақол. н Э, хотинчалиш бўлмай ўл, 
эсизгина бўй-баст! А. Мухтор, Бўронларда 
бордек ҳаловат. 

ЭСИРИК эск. Маст, маст-аласт. 

ЭСИРИКМОҚ эск. Маст бўлмоқ, кайф 
қилмоқ. 

ЭСИРМОҚ кам қўлл. айн. эсирикмоқ. 

ЭСКАДРА [фр. escadre] 1 Бир ёки бир 
неча турдаги ҳарбий кемаларнинг йирик 
оператив-тактик қўшилмаси. Миноносецлар 
эскадраси. 




2 Айрим хорижий мамлакатлар ҳарбий 
ҳаво кучларида самолётлар ва ракеталарнинг 
тактик қўшилмаси. 

ЭСКАДРИЛЬЯ [фр. escadrille] Бир неча 
звено ёки отряддан иборат, асосан ҳарбий 
ҳаво флоти (10 тадан 30 тагача самолёт, 
вертолёт) бўлинмаси. Бомбардимончилар эс- 
кадрилъяси. н Штурман Жерар — француз. 
У «Нормандия-Неман» эскадрилъясида менинг 
ҳалок бўлган акам билан бирга хизмат ҳил- 
ган. А. Мухтор, Қаноти синган орзу. 

ЭСКАДРОН [фр. escadron] 20-аср ўрта- 
ларигача мавжуд бўлган, бир неча взводдан 
иборат отлиқ аскарлар бўлинмаси. Жанго- 
вар эскадрон. н Ҳов узоқдан тўзон кўта- 
рилди. Туёқ товуши! Эскадрон чопар. А. Мух- 
тор. 

ЭСКАЛАТОР [ингл. escalator — ҳаракат- 
ланувчи зинапоя < лот. scala — нарвон, 
зинапоя] Метро, катта магазин ва ш.к. да 
одамларни юқорига чиқариш ва пастга 
тушириш учун хизмат қиладиган, узлуксиз 
ҳаракатланувчи поғоналардан иборат қия 
зина. Метро эскалатори. н Энг қувончлиси 
3-қаватгача эскалаторда чиқасиз. Газетадан. 

ЭСКАЛАЦИЯ [ингл. escalation — зина 
билан юқорига кўтарилиш] Бирор нарса ёки 
ҳодисанинг аста-секин тадрижий равигцда 
кучайиб, зўрайиб, кўпайиб бориши ёки 
бирор нарсани аста-секин зўрайтириш, ку- 
чайтириш, кўпайтириш. 

ЭСКАРМОҚ эск. Эсламоқ. 

ЭСКАРТИШ эск. 1 Эскартмоқфл. ҳар. н. 

2 айн. эскартма. 

ЭСКАРТМА эск. айн. эслатма. 

ЭСКАРТМОҚ кам қўлл. Эскартма бер- 
моқ, эслатмоқ. 

ЭСКИ 1 Янгилик сифати кетган, яроқ- 
лилик даражасини маълум даражада йўқот- 
ган. Эски чопон. Эски этик. Эски кўрпа. Эс- 
ки кийимнинг иссиғи йўқ. Мақол. Олтин, 
кумушнинг эскиси бўлмас. Мақол. Янгини эски 
сақлар. Мақол. н Қозиққа осилган, чанг 
босган эски дўппидан бошқа ҳеч нима йўқ. 
Ойбек, Танланган асарлар. Сидиқжон қай- 
тиб келганида.. ток остидаги эски сўрида 
сочилиб ётган беҳиларга кўзи тушди. А. Қаҳ- 
ҳор, Кўшчинор чироқлари. 

2 Кўҳна, кўп вақтлардан бери маълум 
бўлган, кўп вақтдан бери турган (янгисига 
нисбатан). Тошкентнинг эски ва янги ша- 
ҳарларида тўплаб [тўпи билан] сотувчи ик- 


ки газлама дўкони.. унга қарайди. Ойбек, 
Танланган асарлар. Довон ошмаймиз. Айлан- 
ма йўл билан олиб келиб, эски изига соламиз. 
И. Раҳим, Чин муҳаббат. 

3 Ўтган вақтга оид, аввалдан маълум; 
ўтган. Эски йил. н Ҳозир эски замон эмас, 
бунақа нарсаларнинг унчалик аҳамияти йўқ. 
Ў. Ҳошимов, Қалбингга қулоқ сол. [Абди- 
шукур] Энг сўнгги хабарлар билан эски ха- 
барларни аралаштириб, бирмунча маълумот 
берди. Ойбек, Танланган асарлар. 

4 Аввал ҳам бўлган, эскидан маълум. 
Авазнинг эски қадрдони.. Ҳасан қайғичи хон 
амалдорлари ҳақида ичагузди ҳангомалар 
айтарди. С. Сиёев, Ёруғлик. Нима бўларди, 
домламиз Латиф Боқизоданинг эски дарди 
қўзғади. С. Кароматов, Олтин қум. Лато- 
фатхон.. эски танишдай, Саодатхонни гапга 
сола бошлади. С. Зуннунова, Янги директор. 

5 Эски усулдаги; эскича. Тўйнинг таъ- 
рифини эшитдим. Эски тўйга боргани номус 
қиламан. А. Қаҳҳор, Оғриқ тишлар. Бу ма- 
ҳалланинг шумтака эркак болалари «келин 
чимчилаш» деган эски одатга жуда риоя 
қилишар экан. Ойбек, Танланган асралар. 

6 Бундан (ҳозиргидан) олдинги; аввалги, 
собиқ. Эски директор. 

7 Истеъмолдан чиққан, эскирган ёки 
бекор қилинган. Эски алифбо. Эски пул. н 
Зиёдахон баъзан эски сўзларга тили келиш- 
май ва баъзи жумлаларни маъносига мос 
келмайдиган оҳангда ўқиб, тингловчиларга 
уқтира олмагани учун, ҳикоянинг давомини 
Иброҳимовнинг ўзи ўқиди. А. Қаҳҳор, 
Кўшчинор чироқлари. 

8 Кўпни кўрган, ҳаёт тажрибаларига эга 
бўлган, кўпдан маълум. Сув мутахассиси, жу- 
да эски мироблардан, ирригациянинг пири. 
Газетадан. Юрган жойи неча тоғу дашт 
экан, Эски киши кўп одамга бош экан. «Юсуф 
ва Аҳмад». 

Эски гап 1) маълум гап, ҳаммага маъ- 
лум нарса, воқеа. Эски гапни қўй.. Хоҳлайди, 
хоҳламай қаёққа борарди. С. Аҳмад, Сайлан- 
ма; 2) ҳадеб такрорланадиган иш. Ҳали ҳам 
эски гапми? Ҳей, менга қара, бола! Нега ура- 
сан Қўзибойни? Ҳ. Назир, Сўнмас чақмоқ- 
лар. Эски тос, эски ҳаммом Илгари қандай 
бўлса, ҳозир ҳам шундай, ҳеч қандай ўз- 
гариш йўқ. 

ЭСКИДАН Аллақачонлардан бери, узоқ 
вақтлардан буён; азалдан, қадимдан. Улар 




эскидан қаяин оғайни. Эскидан қолган эртак. 
н Бу ерда эскидан пахта экилади. «Ўз- 
бекистон қўриқлари». 

ЭСКИДУЗ Эски оёқ кийимларини ямаб 
сотувчи; ямоқчи. 

ЭСКИЗ [фр. esquisse — хомаки нарса] 
Бадиий асар, иншоот, механизмнинг ёки 
унинг бирор қисмининг дастлабки, хо- 
маки, қоралама нусхаси, чизмаси ёки ре- 
жаси. Портретнинг эскизи. Эскиз чизмоқ. н 
Блокнотларнинг бирида Акромжоннинг қалам 
билан чизган эскизлари, этюдлари бор эди. 
И. Раҳим, Тинимсиз шаҳар. Композициянинг 
бир неча вариантлари эскизларини яратдим. 
Газетадан. 

ЭСКИЛИК 1 Эски ҳолат, эски эканлик. 
Кийим тоза бўлса, эскилиги билинмайди. н 
Мойлагани билан, бари бир, эски эскилигини 
қилиб, йиртиғи билиниб турибди. Р. Файзий, 
Ҳазрати инсон. 

2 Ўтмишга, эски замонларга мансуб, 
урфдан чиққан, ҳозирги (янги) шароит 
талабларига жавоб бермайдиган, унга зид 
урф-одат, расм-русум, тартиб ва ш.к. Эс- 
килик сарқити. Эскиликдан юз ўгирмоқ. н 
Ҳар қандай янгилик эскиликнинг қаршилигига 
учрайди. С. Анорбоев, Оқсой. Уйимизнинг 
орқаси қалин терак, ёр-ёр. Совчи деган 
эскилик кимга керак, ёр-ёр. «Қўшиқлар». 

ЭСКИМО [фр. esquimau — эскимос хал- 
қи номидан] Шоколад қобиққа ўралган муз- 
қаймоқ. Тарелкадаги эскимо секин-секин ка- 
мая борди. Н. Назаров, Замон. 

ЭСКИМОС қ. эскимослар. Эскимос аёл. 

ЭСКИМОСЛАР Осиёнинг шарқи-ши- 
моли, Шимолий Америка ва Гренландияда 
яшовчи халқ. 

ЭСКИМОҚ айн. эскирмоқ. Кийган тўнинг 
эскийди, кийдирганинг эскимас. Мақол. н 
Вино қанча эскиса, мазаси шунча ошади. Ой- 
бек, Қуёш қораймас. 

ЭСКИРМОҚ 1 Ишлатилиб, тутилиб эс- 
ки бўлмоқ, тўзимоқ ёки яроқсиз ҳолга кел- 
моқ. Эскирган тўн. Эскирган машина. н Те- 
мирчининг икки хонадан иборат уйи эскириб 
кетган ea пастқам эди. Ш. Рашидов, Қуд- 
ратли тўлқин. Шипи шарқча нақшдор уй, 
нақшлар эскириб, ранги хиралашган. Ойбек, 
Танланган асарлар. 

2 Давр талабларига мос келмайдиган 
бўлиб қолмоқ; истеъмолдан чиқмоқ, урф- 
дан, модадан қолмоқ. Эскирган дарслик. 


Эскирган сўз. н Чўлнинг, йиллар ўтса ҳам, 
эскирмаган тартиб-қоидалари бор.. чўпон 
халқи.. унга бўйсунади. Газетадан. 

3 Яшаш, фаолият мудцати узаймоқ. Ои- 
ла эскирган сари эр-хотин олтин ea гавҳар- 
га айланиб боради. Газетадан. 

ЭСКИ-ТУСКИ Ҳар хил эски, яроқсиз 
нарсалар, лаш-луш, қақир-қуқурлар. Ҳов- 
лидаги хоналарнинг.. деразаларига эски- 
тускилар тутиб қўйилган. Мирмуҳсин, Чи- 
ниқиш. [Майрамхон] Эски-туски темир- 
терсакларни бир симдан ўтказиб, бошига 
кийиб юрар эди. Ғ. Ғулом, Шум бола. 

ЭСКИФУРУШ Эски-туски нарсаларни 
олиб сотувчи. Устида увада чопон, буни бо- 
зорда ёлғиз эскифурушлар олиши мумкин. 
Ойбек, Танланган асарлар. 

ЭСКИЧА Эски, илгариги вақтга мансуб 
бўлган, илгариги одат, расм, тартиб ва ш.к. 
га мос келадиган; қадимгича. Эскича тўй. 
Эскича усул. Эскича гап. Эскича кийинмоқ. 
Эскича ишламоқ. н Бу гапингиз нотўғри, 
қори, сизнинг илмингиз эскича илм. А. Қаҳ- 
ҳор, Қўшчинор чироқлари. 

2 кам қўлл. Аввалгидек. У онасининг бу 
киноясини кулгилик билан кечириб, яна эски- 
ча аразда қола берадир. А. Қодирий, Ўтган 
кунлар. ..юқорига чиқишга қистаса ҳам, 
кавушини ечмай, эскича ўтира берди. А. Қо- 
дирий, Ўтган кунлар. 

ЭСКИЧАСИГА Эски урф-одатларга мос 
равишда; қадимгича, бурунгидек. Янгичаси- 
га айтганда, мен қизингизни хоҳламайман, 
эскичасига керак бўлса — уч талоқ қўйдим. 
А. Қаҳҳор, Кўшчинор чироқлари. 
эскичи айн. эскифуруш. 

ЭСКУДО [исп.-порт. escudo — герб] Евро 
жорий қилингунга қадар Португалиянинг 
асосий пул бирлиги. 

ЭСЛАМОҚ 1 Ёдида тутмоқ, хаёлидан ўт- 
казмоқ, эсга олмоқ. Унинг ишхонасига дада- 
си билан бир марта борган, йўлни эслаб қол- 
ган эди. С. Юнусов, Кутилмаган хазина. 

2 Эсига келмоқ (келтирмоқ), эсига туш- 
моқ, хотирасида тикламоқ. Мен уни алла- 
қаерда кўргандайман. Эслолмаяпман. С. Зун- 
нунова, Янги директор. Қизнинг кулдирги- 
чига, лаби устидаги чиройли холига кўзи 
туишб, Навоийнинг бир байтини ногоҳ эсла- 
ди. К. Яшин, Ҳамза. 

ЭСЛАТМА 1 Матннинг алоҳида изоҳ 
талаб қилган ерига берилган тушунтириш. 




Эслатмалар ҳам оғзаки, ҳам ёзма тарзда 
бўлиши мумкин. Китобнинг охирида берилган 
эслатмалар. 

2 Огоҳлантириш мазмунидаги, алоҳида 
қайд этувчи сўз, жумла; шундай мазмунли 
қоғоз, хат. Яна янги буйруқ, анкет(а), кўр- 
сатма, «Бажарилсин /» деган қаттиқ эс- 
латма. Ҳаммасида «чорва» деган сўзлар бор. 
А. Пўлат, Тасаддуқ. 

ЭСЛАТМОҚ 1 Эсламоқ 1 фл. орт. н. 
Ваъдани эслатмоқ. Ўтган гапни эслатмоқ. 

2 Ўхшашлиги билан ёки муайян боғ- 
лиқлик, қиёслаш орқали эсга туширмоқ, 
хотирага келтирмоқ. Унинг эҳтиёткорлиги 
«Синамаган отнинг сиртидан ўтма» деган 
халқ мақолини эслатди. н Йўлдош Ойниса- 
га кўп мсиҳатдан Тоштемирни эслатади. Ҳ. 
Ғулом, Тошкентликлар. 

ЭСЛИ Ақл-ҳуши жойида, ақли бутун. 
Эсли қиз. н Бу болани, эсли деб, уйда 
қолдириб кетган эдилар. Ойбек, Танланган 
асарлар. Акрам қилни қирқ ёрган эсли йи- 
гитлардан эмасми.. С. Анорбоев, Оқсой. 

ЭСЛИ-ҲУШЛИ айн. эс-ҳушли. 

ЭСМИНЕЦ [р. «эскадренньш миноно- 
сец» бирикмасининг қисқарган шакли] 
Эскадра миноносеци. Битта эсминец пули- 
га тўрт минг оила уй-жой қуриб олса бў- 
лади. А. Мухтор, Туғилиш. 

ЭСМОҚ 1 Ҳаво оқими тарзида юрмоқ, 
урмоқ, ўтмоқ (шамол ҳақида). Тоғ томон- 
дан қор изғирини эсмоқда. П. Турсун, Ўқи- 
тувчи. Енгилгина эсган шамол димоққа тур- 
ли ўт-ўлан исларини келтириб урар эди. А. 
Қодирий, Ўтган кунлар. 

2 кўчма Юзага келмоқ, юз бермоқ, пай- 
до бўлмоқ. Эшик очилиб, Жўра кўрингач, 
Каримовда кичкинагина қўрқинч ҳолати эс- 
ди. Ҳ. Шамс, Душман. 

ЭСНАМОҚ Ихтиёрсиз ҳолда оғизни 
очиб, чуқур нафас олиб чиқармоқ; ҳомуза 
тортмоқ. Оғзини катта очиб эснамоқ. н 
Олди одамлар уйқу босиб, кафтларига эснай 
боишаган эдилар. С. Аҳмад, Уфқ. Анзират 
хола.. оғзини катта очиб эснади.. А. Қаҳҳор, 
Қўшчинор чироқлари. 

ЭСНАШ 1 Эснамоқ фл. ҳар. н. 

2 айн. эсноқ. 

эсноқ Эснаш ҳолати; ҳомуза. Вақт 
ўтиши билан бойлик мавзуси уни зериктира 
бошлади, келган эсноқни юта олмай, ҳомуза 
тортди. Ф. Мусажонов, Ҳиммат. 


Эсноқ босмоқ Эснаш ҳолати хуруж 
қилмоқ. Мени.. қўлимга қалам-қоғоз олдим 
дегунча эсноқ босади. «Муштум». 

ЭСОН 1 Соғ-саломат, соғ-омон. Эсон- 
мисиз? гш Масковдан нима олиб келай сен- 
га? — Ўзингиз эсон қайтсангиз, бас. Ойбек, 
Танланган асарлар. 

2 Эсон (эркаклар исми). 

ЭСОНЛАШМОҚ Ҳол-аҳвол сўрашмоқ; 
саломлашмоқ, сўрашмоқ. Мен билан ийма- 
ниброқ, бош қимирлатиб эсонлашиб қўя қол- 
ди. Ғайратий, Узоқлаги ёр. 

ЭСОНЛИК Эсон, соғ-саломат ҳолат. 
Эсонликда давлат учун ғам ема. Пўлкан 
шоир. Эсонлик бандага бир ғаниматдир.. 
«Ойсулув». Соҳиб қори рюмкани қўлига олиб.. 
«Эсонлик бўлсин, тинчлик бўлсин», деб чў- 
қиштирди. И. Раҳим, Чин муҳаббат. 

ЭСОН-ОМОН 1 Соғ-саломат, соғ-омон. 
Ҳамма эсон-омон. Эсон-омон бориб келинг. 

2 кўчма Бирор кор-ҳолсиз, ниятдагидек. 
Райҳонбиби ишнинг эсон-омон битганидан 
енгил тортди.. П. Турсун, Ўқитувчи. 

ЭСОНЧИЛИК с.т. Эсонлик, эсон-омон- 
лик, эсон-соғлик. Эсончилик бўлса — кў- 
ришармиз. 

ЭСПАНДЕР [лот. expandere — кенг оч- 
моқ, кермоқ; чўзмоқ] Ўзаро бир неча рези- 
на чилвир ёки пружина билан бирик- 
тирилган иккита тутқич (даста)дан иборат, 
уни чўзиш билан қўл, кўкрак ва елка мус- 
куллари чиниқтириладиган спорт анжоми. 

ЭСПЕРАНТО [эсперанточа esperanto — 
ишонувчан] Варшавалик кўз шифокори ва 
таржимон Л. Заменгоф томонидан 1887 
йилда яратилган сунъий халқаро тил (сўз 
асослари кенг тарқалган европа тилларидан 
олинган, лотин алифбосидан фойдаланади). 

ЭССЕ [фр. essai — тажриба, машқ; хома- 
ки нарса] ад. Адабий, фалсафий, ижтимо- 
ий, публицистик ва б. мавзуларда ёзилган, 
муаммолар систематик илмий тарзда эмас, 
балки эркин шаклда талқин қилинадиган 
насрий асар. 

ЭССЕНЦИЯ [лот. essentia — энг муҳим, 
асосий; негиз, моҳият] Бирор модданинг 
ўткир, қуюқ эритмаси ёки дамламаси (иш- 
латишдан олдин суюлтирилади). Сирка эс- 
сенцияси. 

ЭССИЗ I с.т. Эсиз. Нодонга сўзлаган эс- 
сиз сўзим, Ўликка йиғлаган эссиз кўзим. Ма- 
қол. н Эссиз, эссиз.. халқ олдида тикка қи- 




либ қўйиб, суд қилинмади-да! П. Турсун, 
Ўқитувчи. 

ЭССИЗ II 1 Эс-ҳуши ўзида эмас. Му- 
ҳаммад Жамол маҳбубасидан айрилиб, эссиз, 
ҳушсиз қолди. Ойбек, Танланган асарлар. 

2 Хотираси суст, ҳеч нарсани эслаб 
қололмайдиган. 

ЭСТАКАДА [фр. estacade — қозиқпарга 
ўрнатилган кўприк] махс. Транспорт воси- 
талари ва пиёдалар ўтиши, алоқа линия- 
лари, турли мақсадларга мўлжалланган қу- 
вурлар ўтказиш, юклаш-тушириш иш- 
ларини амалга ошириш учун ер юзасидан 
маълум баландликда, дарёлар ва сойлар 
устида қуриладиган, бир неча устунлар 
устига ўрнатилган тўсинсимон конструк- 
циялардан иборат кўприксимон иншоот. 
Эстакадага гувуллаб кириб келган самосвал- 
лар суюқ бетонни бадяларга билқиллатиб 
тўкарди. А. Мухтор, Туғилиш. 

ЭСТАФЕТА [фр. estafette — чопар, ха- 
барчи < итал. staffa — узанги] 1 Енгил 
атлетика, сувда сузиш, чанғи спорти каби- 
ларда кўпинча тўрт кишидан иборат спорт 
жамоаси белгиланган масофани бир-бири 
билан алмашиб ва бир-бирига рамзий таёқ- 
чани узатиб босиб ўтишдан иборат пойга 
мусобақаси. Чанғичилар эстафетаси. н 
Эстафетада қўлига калтакча тегиши билан 
бирдан чопишни тезлатган чопқирдек, Содиқ 
автоматни илиб олган замон ўт очди. Шуҳ- 
рат, Олтин зангламас. 

2 Шундай мусобақада кўлдан кўлга уза- 
тиладиган нарса (одатда ёғоч таёқча). Эста- 
фета биринчи этапдан бошлаб, то охирги 
этапгача қўлма-қўл узатилади. н Бизнинг 
штангачиларимиз мерганлар қўлидан олган 
эстафетани муваффақиятли олиб бордилар. 
Газетадан. 

3 кўчма Авлоддан авлодга ёки отадан 
болага ўтадиган фикр, ният, орзу, анъана 
ва ш.к. Бу орзу [сув орзуси] бамисоли эста- 
фета каби отадан ўғилга, ўғилдан набира- 
га.. авлоддан авлодга ўтиб келмоқда. Ш. 
Рашидов, Дўстлик байроғи. 

ЭСТАФЕТАЧИ Эстафета қатнашчиси. 
..гуллар билан безанган майдонлар учради, саф 
тортган болалар, майкасида номери бор 
эстафетачи қизлар ўтиб кетди. А. Мухтор, 
Чинор. 

ЭСТЕТ [юн. aisthetes — ҳис қилувчи] 
Санъат ва адабиёт асарларига эстетизм 


нуқтаи назаридан ендашадиган, санъатнинг 
фақат ташқи шаклларигагина эътибор бе- 
радиган одам, эстетизм тарафдори (қ. эсте- 
тизм). 

ЭСТЕТИЗМ 1 Санъатда мазмунни ва 
ғоявийликни бир чеккага йиғиштириб қў- 
йиб, ташқи шаклларга берилиш. 

2 Эстетика талабларига жавоб берадиган 
нарсаларни, гўзалликни, нафис санъатни, 
етук бадиий шаклларни севиш. 

ЭСТЕТИК Эстетикага оид; эстетика та- 
лабларига мос келадиган. Эстетик дид. Эс- 
тетик завқ. Эстетик тарбия. 

ЭСТЕТИКА [юн. aisthetikos — ҳиссий ид- 
рокка (билишга) оид] 1 Нафис санъат ва 
бадиий ижодиётни, табиат ва турмушдаги 
гўзалликнинг моҳияти ва шаклларини, 
инсон ва олам ўртасидаги қадриятлар му- 
носабатини ўрганувчи фалсафий фан. 

2 Бирор нарсанинг гўзаллиги, нафосати, 
латофати. Техника эстетикаси. 

ЭСТОН 1 Эстония Республикасининг 
туб (асосий) аҳолисини ташкил этувчи 
халқ(миллат)нинг номи. Эстон халқи. 

2 Шу халқ, миллатга мансуб. Эстон тили. 

ЭСТОНЛАР Эстония халқи; угро-финн 
халқлари гуруҳига кирадиган халқ. 

ЭСТОНЧА 1 Эстон халқи, тили, ада- 
биётига ва маданиятига оид. Эстонча рақс. 
Эстонча кийим. 

2 Эстон тили. Эстонча(ни) биласизми? 
Эстонча сўзлашмоқ. 

ЭСТРАДА [фр. estrade < estrado — тахта 
супа, минбар] 1 Артистлар ва оркестр кон- 
церт-томошалари учун белгиланган саҳна, 
баланд жой, супа. Эстрадага чиқмоқ. 

2 Оммавий саҳна санъатининг ашула, 
рақс, акробатика, бадиий ўқиш, кичик- 
кичик драматик ва кулгили асарлар ва ш.к. 
ни ўз ичига олган бир тури ҳамда шулар 
асосида ташкил этилган концерт-томо- 
шалар. Ўзбек давлат эстрадаси. Эстрада 
оркестри. 

ЭСХОНА: эсхонаси чиқиб (ёки ўйнаб) 
кетмоқ Жуда ҳам кўрқиб кетмоқ, қаттиқ 
қўрқмоқ. Чиндан ҳам ўғлининг шарпасини 
эшитиб, даҳлизда пайдо бўлган онасининг 
эсхонаси чиқиб кетди. М. Хайруллаев, Кўн- 
гил. Эсхонаси тескари бўлмоқ айн. эсхонаси 
чиқиб кетмоқ. Бай-бай, қўрққанимдан эсхо- 
нам тескари бўлиб кетаёзди-я! К. Яшин, 
Ҳамза. 




ЭС-ЭС: эс-эс билмоқ (ёки эсламоқ) 

Элас-элас билмоқ, ғира-шира эсламоқ, 
ноаниқ, зўрға хотирага келтирмоқ. Отамни 
эс-эс биламан. н Йўлдош Рашидни эс-эс 
эсларди. Шуҳрат, Шинелли йиллар. 

ЭС-ҲУШ 1 Эс ва ҳуш, ақл, мия. Унинг 
эс-ҳуши жойида эмас. 

2 Фикр-зикр, ўй-хаёллар. Нуринисанинг 
эс-ҳуши — эрга тегиш. Ойбек, Танланган 
асарлар. Бу ерда уч-тўрт кундан буён.. эс- 
ҳушим сизда. Ойбек, Танланган асарлар. 

ЭТ 1 айн. гўшт 2, 3. Мол эти. Қўй эти. 
Хом эт. Шафтоли эти. Эти қизил қовун. На- 
сия еманг этни, қизартиради бетни. Мақол. 
н Сиз мана шу пулга гузардан бир чорак 
эт келтириб, шўрва қилиб берсангиз! А. Қо- 
дирий, Ўтган кунлар. 

2 Одамнинг бадани; одам баданининг 
юмшоқжойи, мушаклари. Эти увишмоқ. Сўз 
суякдан, таёқ этдан ўтади. Мақол. н 
Қизлардан уч-тўрттаси Нозикни таъқиб 
этди ва шарт-шурт бир-бирининг яланғоч 
этига уриишб, шартак олишдилар. А. Қо- 
дирий, Меҳробдан чаён. 

Бир парча эт Ҳали ҳеч нарсани бил- 
майдиган, янги туғилган чақалоқ ҳақида. 
Онажон! Бир парча эт эдим, Сен қилдинг одам. 
Д. Файзий. Бир қоп эт 1) жуда семиз, турган- 
битгани гўшт; 2) ҳеч нарса қила олмайди- 
ган, ҳаракатсиз одам ҳақида. Умидсиз одам 
— бир қоп эт. Шукрулло, Жавоҳирлар сан- 
диғи. Эт билан тирноқ Бир-биридан аж- 
ралмайдиган, ўзаро жуда боғлиқ. Театр би- 
лан драматургни эт билан тирноққа қиёс 
қилиш мумкин. Н. Сафаров, Оловли излар. 
Эт олдирмоқ Озмоқ. Онажонининг анча эт 
олдириб қўйганини кўрган ўғли Ҳамидулла 
ҳам тунлари навбатчилик қиларди. М. Қў- 
шоқов, Катта хирмон жилғаси. Эт олмоқ (ёки 
солмоқ) Семирмоқ. Жониворлар мен йўғим- 
да салкам ўн килодан эт олибди. С. Анорбо- 
ев, Оқсой. Булар эт солиб, танбаллашиб 
қолишган, уларни ишлашга мажбур қилиш 
керак. А. Мухтор, Туғилиш. Эти суягига (ёки 
устухонига) ёпишмоқ Жуда озиб кетмоқ; 
суяги чиқмоқ. Бир неча кун ичида Нодир- 
жоннинг эти устухонига ёпишди.. пешонаси- 
да ажинлар пайдо бўлди. А. Муҳиддин, Чап 
чўнтак. Самоварчи эти суягига ёпишган.. 
ғирт кўса одам эди. Ойбек, Танланган асар- 
лар. Эти узилмоқ Қаттиқ қалтис ейишдан 
мушаклари чўзилиб қолмоқ. Кампир чўн- 


қайиб, ўғлининг оёғини кўздан кечирди, аста 
ушлаб кўрди — ҳартугул чиқмаган экан, эти 
узилган бўлса керак. М. Осим, Тилсиз гувоҳ. 
Эти ўлмоқ 1) бадани сезмайдиган бўлиб 
қолмоқ; 2) одатланиб, кўникиб қолмоқ. 
Отабой бунақа пўписаларни эшитавериб, 
эти ўлиб қолганидан, писанд қилмади. С. Аҳ- 
мад, Чўл шамоллари. Этига (ёки баданига) 
сув юқтирмаслик Ўзига гап тегизмасликка, 
ўз иззат-ҳурмати, обрў-эътиборини сақлаб 
қолишга ҳаракат қилмоқ. У этига сув юқ- 
тирмасликка уринди. Ж. Абдуллахонов, Йўл. 
Этидан тушмоқ Озмоқ, этини йўқотмоқ. 
Чолнинг кўзига ранги ўчиб.. бир қават эти- 
дан тушгандай кўринди. «Шарқ юлдузи». 
Этини ташламоқ айн. этидан тушмоқ. Минг- 
боши келувчига олайиб қаради.. Соли совуқ 
бирдан икки энлик этини ташлади. М. Ис- 
моилий, Фарғона т. о. 

ЭТАЖ [фр. etage — қават; поғона < лот. 
staticum — туриш] айн. қават 2. Квартирамиз 
тўртинчи этажда. 

ЭТАЖЕРКА [фр. etagere — тиргак, ус- 
тунча; пештахта < лот. staticum — туриш] 
Китоб териб қўйиш учун мосланган, бир 
неча қават токчали мебель тури. Пўлатжон 
этажеркадаги қатор китобларга бир кўз 
ташлаб олди. С. Аҳмад, Қадрдон далалар. 

ЭТАЖЛИ айн. қаватли. Кўп этажли 
уйлар. 

ЭТАК 1 Кийимнинг пастки, осилиб ту- 
шиб турадиган кенг қисми. Кўйлакнинг 
этаги. Тўннинг этаги н У гилваталик 
қўлини этаги барига артиб, Меъмор билан 
омонлашди. Мирмуҳсин, Меъмор. Ота-бола 
чопонларининг этакларини бар уриб, қазувга 
жўнаб кетдилар. Ж. Шарипов, Хоразм. 

2 кўчма Баъзи нарсаларнинг этакка 
ўхшаш осилган пастки қисми. Қуёш қишлоқ 
устидан этагини йиғиб олган, кеч кира бош- 
лаган эди. С. Зуннунова, Олов. Бир кун ҳам- 
ма ёқни рутубатли туман чулғайди, бир кун 
тунд борлиқ узра булут этагини судраб 
ўтади. Газетадан 

3 Матодан пахта териш учун махсус 
тикилган, бир томони бўйинга осиб, бир 
томони белга боғлаб олинадиган буюм. Бир 
этак naxma. н Қўли этак билан чаноққа 
худди бўзчининг мокисидай бориб келяпти. 
Э. Раимов, Ажаб қишлоқ. Звено аъзолари 
сентябрнинг ўрталарида этак боғлаб, те- 
римга тушдилар. «Ўзбекистон қўриқлари». 




ЭЦ Д; gg 


4 Баъзи нарсаларнинг, сатҳнинг чети, 
қуйи томони, охирги қисми. Дала этаги. 
Саҳро этаги. Ҳовли этаги. н Шаҳарнинг ҳар 
иккала томонида экин майдони бўлиб, этаги 
ўрмонга бориб тақаларди. А. Убайдуллаев, 
Қонли издан. Булоқдан эмас, этакда ҳай- 
қириб оқаётган сойдан сув олиб келтирар- 
ди. Н. Қобил, Унутилган соҳиллар. 

5 Тоғ, адир, баландликларнинг пастки 
қисми; пастки қисмидаги жой, майдон. Ёд- 
гор оҳиста юриб, адир этагига тушиб кет- 
ди. Ў. Ҳошимов, Қалбингга қулоқ сол. Те- 
паликнинг этагидан ҳар хил овозлар эшитил- 
ди. «Ёшлик». 

6 Ариқ, дарёнинг қуйи қисми; сувнинг 
қуйилиш жойи. Зарафшоннинг этаги. н 
Кўкиш ҳаво билан чулғанган жилға этагида 
бир қора пайдо бўлган эди. П. Турсун, Ўқи- 
тувчи. 

7 Вақт эътибори билан охирги қисм, 
охир, сўнг. Февралнинг этакларида кун исиб 
кетди. С. Анорбоев, Оқсой. Августнинг этак- 
ларига келиб, каналга сув очилди. Ш. Раши- 
дов, Бўрондан кучли. 

Бир этак бола Бирор аёл ёки оиланинг 
боласи кўплигини билдиради. Отанг тирик 
ахир.. ортимда бир этак болам бор. С. Сиё- 
ев, Ёруғлик. Ўзи далага чиққани билан уйида 
ишга яроқсиз бир этак боласи бор. С. Зун- 
нунова, Олов. Бнгидан кириб, этагидан 
чиқади Ўта устомон, айёр одам ҳақида. Эсинг 
борида этагингни ёп Номақбул иш, йўл 
ва ш.к. дан вақт-ғаниматда қайтиш, мақ- 
булига ўтиш керак, деган маънони бил- 
диради. -Йўқ, — деди полвон тўқайдан чи- 
қаётиб, — эсинг борида этагингни ёп, бу 
йўлингдан қайт! Ҳ. Назир, Ўтлар туташган- 
да. Этаги очилмоқ Сири очилмоқ, бирор 
айби, камчилиги маълум бўлиб қолмоқ. 
Кўйинглар.. хотин йўлга чиқса, этаги очила- 
ди. Кулги бўласизлар. П. Турсун, Ўқитувчи. 
Этагини тутмоқ (ёки ушламоқ) 1) иш-фао- 
лиятда бирор кимсага маҳкам суяниб, ун- 
дан қолмаслик. Омон бува Ёдгоров каби ин- 
гичка толали пахта усталари бор. Ана шу 
оқсоқолларнинг этагини тут. «Ўзбекистон 
қўриқлари»; 2) бирор иш, касб ва ш.к. нинг 
пайидан бўлмоқ, уни эгалламоқ. Оталари 
касби этагидан тутаётган фарзандларимиз 
қандини урсин. Газетадан. Этагини тутқиз- 
маслик Тутқич бермаслик. Лекин уйқу эта- 
гини тутқизмай кетди. С. Абдуқаҳҳор, Кўз- 


лар. Қидирув бўлими ходимларининг уста- 
лик билан ишламаётганликларидан фой- 
даланиб.. яна этак тутқизмай кетган. И. 
Қаландаров, Шохидамас баргида. Этагини 
ўпмоқ Муте бўлмоқ, айтганини қиладиган 
ҳолда бўйсунмоқ. Юрт беклари яшаб ўтган, 
Ўпиб ёвнинг этагин. «Шарқ юлдузи». Этак 
йиртиш этн. Унашиш, унаштириш мароси- 
ми. Оёғинг келишмаган, шумпешона экансан! 
Этак йиртиш қилиб қўйган куёвинг ҳаждан 
қайтмади. М. Исмоилий, Фарғона т. о. Этак 
силкимоқ Бутунлай умид узмоқ, кечмоқ. 
Этак силкиб, Андижонга кетай десам, рух- 
сат бермайдир. П. Қодиров, Юлдузли тун- 
лар. Мана, энди саройдан бутунлай этак 
силкиди-ю.. унут бўлаёзган эски дўконга кел- 
ди. С. Сиёев, Ёруғлик. Этак қоқмоқ айн. этак 
силкимоқ. Отаси.. телба тўнини тескари 
кийиб, этак қоқиб, уйидан чиқиб кетган. 
«Муштум». 

ЭТАКЛИ 1 Этакка эга бўлган, этаги бор. 
Бурма этакли кўйлак. 

2 Этак тутган (/,. этак 3). Далага бир нечта 
этакли талаба чиқди. 

ЭТАКСИЗ 1 Этаги, чети (чеки) йўқ (қ. 
этак 4). Чўл, учсиз-этаксиз дашт. Дазмол- 
лагандай теп-текис. С. Нуров, Сув қўшиғи. 

2 Этаги йўқ, беэтак (қ. этак 3). 

3 Этак тутмаган. 

4 кўчма Тайини йўқ, бетайин; уятсиз, 
шарманда. ..акамга айтиб, адабингни берди- 
риб қўймасамми, сен, этаксиз, шошмай тур.. 
К. Яшин, Ҳамза. 

ЭТАЛОН [фр. etalon — намуна] Бирор 
нарсанинг идеал намунаси, ўлчови ёки 
тури; ўлчов бирликларини ҳозирги кундаги 
фан ва техника эришган энг юқори аниқ- 
лик билан қайд этиш, сақлаш ва тарқатиш 
учун хизмат қилади. Метр эталони. Бирлам- 
чи эталон. н Ўтказгичларнинг қаршилиги- 
ни ўлчаш учун, аввало, қаршилик намунаси, 
яъни қаршилик эталони танлаб олиниши ке- 
рак. «Физика». 

ЭТАН [юн. aither — ҳаво, осмон; эфир] 
Нефть газлари ва табиий газлар таркибида 
учрайдиган рангсиз, ҳидсиз газ. 

ЭТАП [фр. etape — ўтиш, тўхташ жойи] 
1 Бирор нарса, ҳодиса, жараённинг алоҳи- 
да босқичи, даври. Тараққиёт этаплари. 

2 ҳарб. Қўшинлар йўлидаги дам олиш, 
овқатланиш ва тиббий ёрдам олиш пункти. 





3 тар. Сургунга олиб кетилаётган ки- 
шилар тўдаси, уларнинг йўлдаги қўниш 
жойи ва сургун жойигача бўлган йўл. Икки 
ҳафтадан кейин Содиқни этап рўйхатига 
тиркадилар. Шуҳрат, Олтин зангламас. 

Этап қилмоқ Этап билан сургунга юбор- 
моқ. 

4 спрт. Югуриш мусобақалари, пойга ва 
эстафета йўлининг айрим қисми. Биринчи 
этапни биринчи бўлиб француз спортчиси 
ўтди. 

ЭТДОР кам қўлл. 1 Этли, семиз, тўла, 
гўштдор. Ҳожи хола узукни этдор синчалоғи- 
га ўтказа туриб ҳиринглади. М. Исмоилий, 
Фарғона т. о. 

2 Эти қалин, серэт, этли. Этдор шаф- 
толи. 

ЭТИК Этикага оид; этика талабларига 
мос келадиган, ахлоқ меъёрларига жавоб 
берадиган; ахлоқий, маънавий. Этик таъ- 
лимот. Ахлоқнинг этик меъёрлари. 

ЭТИК Болдирни бекитиб турадиган узун 
қўнжли, пошнали пойабзал. Амиркон этик. 
Ағдарма этик. Кирза этик. Хром этик. Этик 
мойи. Этик қўнжи. Эр бошига иш тушса, 
этик билан сув кечар. Мақол. н Йўлчи эти- 
ги билан унинг [бойваччанинг] думбасига яна 
бир тепди. Ойбек, Танланган асарлар. 

Икки оёғини бир этикка тиқмоқ (ёки 
суқмоқ) қ. оёқ I. 

ЭТИКА [ лот . ethica < юн. ethos — урф- 
одат, хулқ-атвор] 1 Ахлоқ ва унинг шахс 
ҳамда жамият ҳаётидаги ўрнини, ахлоқнинг 
шаклланиш шарт-шароитларини ва шакл- 
ларини ўрганувчи фалсафий таълимот. 

2 Бирор синф, ижтимоий гуруҳ ёки 
бирор касб эгаларига хос одоб-ахлоқ, унинг 
меъёрлари ва қоидалари мажмуи. Тасаввуф 
этикаси. Касб этикаси. 

ЭТИКДУЗ Этик тикувчи уста, косиб. 
Этикдўз сомсапазлик қилса, хўрандаларнинг 
шўрига шўрва тўкилади, деган нақл бор. 
«Муштум». 

ЭТИКЕТ I [фр. etiquette — одоб-ахлоқ; 
маросим тартиби] Бирор жамиятда, ижти- 
моий гуруҳ ва ш.к. да қабул қилинган ўзаро 
муомала, одоб-ахлоқ; маросим тартиби, 
қоидалари. Сарой аҳлига хос этикет. Дип- 
ломатик этикет. 

ЭТИКЕТ II кам қўлл. айн. этикетка. 

ЭТИКЕТКА [фр. etiquette — ёрлиқ < 
etiqueter — ёрлиқ ёпиштирмоқ] айн. ёрлиқ 2. 


Раис энгашиб, булоқдан этикеткаси йўқ 
шишани олди. Э. Усмонов, Ёлқин. 

этикчи айн. этикдўз. Бой тикувчини 
сўкиб, қолипланган бир тоқа этикни унинг 
бошига чоғлаб отди. Этикчи бошини хам 
қилиб, бу ҳамлани рад қилди. С. Айний, Қул- 
лар. 

ЭТИМОЛОГИК Этимологияга оид. Эти- 
мологик белги. Этимологик луғат. 

ЭТИМОЛОГИЯ | юн. etymon — ҳақиқат, 
ҳақиқий маъно + logos — фан, таълимот] 1 
Тилшуносликнинг сўзларнинг келиб чи- 
қишини, манбаини ўрганадиган бўлими. 

2 Сўзнинг манбаи, келиб чиқиши. «Пул» 
сўзининг этимологияси. 

ЭТИОЛОГИЯ [юн. aitia — сабаб + logos 

— фан, таълимот] Касалликларнинг келиб 
чиқиш сабаблари, шарт-шароитлари ҳақи- 
даги таълимот. 

ЭТЛИ 1 Этдор, семиз, тўла. Этли бола. 
н Этлироқ йигитларнинг яктак елкалари- 
дан бирмунча тер нишоналари кўринади. А. 
Қодирий, Обид кетмон. 

2 Эти қалин, гўштдор; ейишли. Этли 
шафтоли. 

ЭТМОҚ I ёрд. фл. «Қилмоқ», «айламоқ» 
маъноларида қўшма феъл ясаш учун хиз- 
мат қилади. Мас., давом этмоқ, ташкил 
этмоқ, касб этмоқ, лип этиб чиқмоқ, man 
этиб тушмоқ, шув этмоқ, ялт этмоқ. 

ЭТМОҚII шв. Айтмоқ. Меҳмонга этмоқ. 

ЭТНИК [юн. ethnikos — қабилага, халқ- 
қа алоқадор] Келиб чиқиш жиҳатидан би- 
рор халққа оид, мансуб, хос бўлган. Аҳоли- 
нинг этник таркиби. н Бу халқ ва миллат- 
ларнингўз тили.. ўзининг этник хусусиятлари 
бўлиб, ўлкамизда ягона дўстлик ва қардошлик 
оиласини ташкил этади. Газетадан. 

ЭТНОГЕНЕЗ [юн. ethnos — халқ + genesis 

— келиб чиқиш] Муайян халқнинг келиб 
чиқиши, насл-насаби, пайдо бўлиши. 

ЭТНОГРАФ Этнография мутахассиси. 
..тарихчилар, этнографлар, археологлар.. 
Ўрта Осиёни ўрганиш билан шуғулланадилар. 
Газетадан. 

ЭТНОГРАФИК Этнографияга оид. Эт- 
нографик материал. Этнографик очерк. н 
Ўзбекистон кашта санъати ва этнографик 
асарларда.. «зардевор»нинг «сардевор » шак- 
лидаги талаффузи учрамади. «ЎТА». 

ЭТНОГРАФИЯ [юн. ethnos — қабила, 
халқ + grapho — ёзаман] 1 Тарих фанининг 




халқларнинг келиб чиқишини, таркибини, 
жойлашишини, турмушини, расм-русум- 
ларини, модций, маънавий ва ижтимоий 
маданиятини кўпинча бевосита кузатиш 
йўли билан ўрганадиган бўлими. 

2 Бирор халқнинг ёки бир ҳудуддаги бир 
неча халқнинг турмуши, маданияти, урф- 
одатларига хос хусусиятлар мажмуи. Ўрта 
Осиё этнографияси. Тарих-этнография кўр- 
газмаси. 

ЭТНОНИМ \юн. ethnos — қабила, халқ + 
onyma — ном] Халқ, қабила, уруғ ва б. хил 
этник уюшмалар номи. Кўпгина этнонимяар- 
нинг ўтмишда уруғ ва қабила бошлиқларининг 
номидан олингани шубҳасиздир. «ЎТА». 

ЭТНОС [юн. ethnos — қабила, халқ] Халқ, 
қабила; этник бирлик, умумийлик. Тарчи тил 
асосий этник белгилардан бири ҳисобланса- 
да, бу этноснинг ягона характерли кўрсат- 
кичи бўла олмайди. Ғ. Саломов, Таржима 
назариясига кириш. 

ЭТСИЗ 1 Эти, гўшти йўқ, гўшт солин- 
маган: гўштсиз. Этсиз шўрва. 

2 Эти (гўшти) меъёрдагидан кам (бадан 
ёки ундаги бирор аъзонинг эти ҳақида). У.. 
билаклари йўғон, гавдаси этсиз киши эди. 
Ойбек, Танланган асарлар. Унинг офтобда 
пишган, этсиз, йирик ёноқли юзида.. томчи- 
лар юмаланар эди. Ойбек, Танланган асарлар. 

ЭТХЎР 1 айн. гўштхўр. 

2 кўчма Одамхўр, қонхўр. 

ЭТЮД [фр. etude < лот. studium — ғайрат 
қилиш; иш, машғулот] 1 Тасвирий санъатда: 
бирор нарсанинг ўзига қараб ишланган 
дастлабки, хомаки расм, скульптура, чиз- 
ма (этюд катта асар учун материал бўли- 
ши, шунингдек, мустақил асар бўлиши 
ҳам мумкин). Раъно этюдларини ошхона 
деворига суяб қўярди. Йигитлар бўлса , этюд- 
ларидан ҳам кўра, кўпроқ ўзини кўриш пайи- 
дан эдилар. А. Мухтор, Чинор. 

2 Мусиқа ёки бошқа санъат асарининг 
машқ учун ёки мустақил ижод тариқасида 
ёзилган, созанданинг маҳоратини оши- 
ришга ёрдам берадиган бир тури. Програм- 
ма ўзбек халқ ўйинлари — дарбозлик, кураш.. 
аския, латифа, этюд ва яна бошқа омма- 
вий санъат турларидан иборат бўлди. Га- 
зетадан. 

3 Бирор масалага бағишланган, унчалик 
катта бўлмаган илмий, танқидий руҳдаги 
асар тури. 


4 Шахмат ва шашка ўйинида: кам сонли 
фигуралар билан ютиш ёки дуранг қилиш 
ечимини топиш учун бериладиган позиция, 
масала. 

ЭФЕМЕР I [юн. ephemeros — бир кун- 
ли(к)] қ. эфемерлар. 

Эфемер ўтлар айн. эфемерлар. 

ЭФЕМЕР II Узоқ давом этмайдиган, 
вақтли, ўткинчи. Агар иситма бир-икки кун- 
гина чиқса, эфемер иситмалаш дейилади. 
Н. Исмоилов, Касалларни парвариш қилиш. 

ЭФЕМЕРЛАР Баҳорда униб чиқиб, тез 
(бир неча ҳафта давомида) уруғлайдиган ва 
ёзда қовжираб, қуриб қоладиган ўтларнинг 
умумий номи. Баҳорда кўкариб, ёзда қуриб 
қоладиган ўтлардан эфемерлар шўрхок ерда 
кўп учрсшди. «Ўзбекистон географияси». 

ЭФИР [юн. aither — ҳаво, эфир; ҳаво- 
нинг юқори, нурли қатлами] 1 эск. физ. 19- 
асрдан то 20-асрнинг 20-30-йилларигача 
ўтган физикларнинг тасаввурига кўра, юл- 
дузлараро, планеталараро олам фазосини ва 
моддалардаги атомлараро, молекулалараро 
бўш жойларни тўлдирган қандайдир муҳит. 

2 Осмоннинг, жаҳоннинг радиотўлқин- 
лар тарқаладиган муҳитининг умумлашма 
номи. Эфирга чиқмоқ. Эфирда эшиттирмоқ. 
Эфирдан келган хабар. н Сен эй, сарҳад 
билмас эфир мавжлари, Дунёга ёй: Бугун 
қутлуғ айём, de. Миртемир. 

3 ким. Қўшалоқ углеводород гуруҳдан 
иборат хушбуй суюқ органик моддаларнинг 
умумий номи (тиббиётда эт ўлдирувчи дори, 
техникада эритувчи сифатида ишлатилади). 
Codda эфирлар. Этил эфир. н Кучли таъсир 
этадиган дориларнинг кўпи эфир ва алкоголъ 
билан аралаш ҳолда тайёрланган бўлади. Н. 
Исмоилов, Касалларни парвариш қилиш. 

ЭФИРЛИ Эфир берадиган, таркибида 
эфир бўлган. Эфирли аралаиша. Эфирли ўсим- 
ликлар. 

ЭФФЕКТ [лот. effectus — ҳаракат, фао- 
лият; натижа] 1 Иш, фаолият ва ш.к. нинг 
натижаси. Иқтисодий эффект. Даволанишдан 
олинган эффект. 

2 Мослама, курилма ва ш.к. воситасида 
муайян таъсир, таассурот туғдирувчи во- 
сита, усул. Шовқин эффекти (театрда). 

3 физ. Физик ҳодиса. Фотоэлектрик эф- 
фект. 

ЭФФЕКТИВ [лот. effectivus — натижа 
берадиган, фойдали] Яхши амалий натижа, 

эффект берадиган; унумли, фойдали. Эф- 
фектив чоралар. Эффектив таъсир. Маб- 
лағдан эффектив фойдаланмоқ. 

ЭФФЕКТЛИ 1 айн. эффектив. 

2 Кучли таъсир кўрсатадиган, эффекти 
бор. Эффектли кўриниш. Эффектли усул. 

ЭХИНОКОКК [лот. echinos — типра- 
тикан + kokkos — дон, уруғ: шарсимон бак- 
терия] тиб. Ит, мушук, бўри ичакларида 
бўладиган, уруғи уй ҳайвонлари орқали 
одамга ўтса, мия, ўпка, жигар ва б. ички 
аъзоларга жойлашиб, ўсиб, ғумбакка айла- 
ниб, оғир касаликка, ҳатто ўлимга ҳам са- 
баб бўладиган тасмасимон гижжа. Ҳизингиз- 
нинг ўпкасига эхинококк тушган, аҳволи ан- 
ча оғир.. Ё. Шукуров, Хирург. 

ЭХИНОКОККОЗ Одам ва ҳайвонларда 
эхинококклар қўзғатадиган гижжа касал- 
лиги. 

ЭЧКЕМАР 1 зоол. Калтакесакларнинг 
бўйи 1,5 метргача етадиган, турли жонивор- 
лар билан овқатланадиган энг катта тури. 
Карасам, лўла болишдек баҳайбат бир мах- 
луқ — эчкемар, ҳансираб ётибди. Й. Шам- 
шаров, Қаҳрамоннинг йўли. 

2 қ.ҳ. Узумнинг бир хили; қизил, ҳусай- 
нига ўхшаш ўртапишар хўраки узум. 

ЭЧКИ Қувур шохлилар оиласига ман- 
суб, кавш қайтарувчи жуфт туёқли сут- 
эмизувчи ҳайвон. Хонаки эчки. Тоғ эчкиси. 
Эчки cymu. Эчки жуни. Туяни шамол учирса, 
эчкини осмонда кўр. Мақол. н Эчкиларга 
ҳамма ҳайрон: нега Орифнинг эчкиси бир 
туққанда, иккита туғар экан-у, колхознинг 
эчкилари нуқул биттадан туғар экан. А. 
Қаҳҳор, Кўшчинор чироқлари. 

ЭЧКИЧИ Эчки боқувчи, етиштирувчи 
чорвадор. 

ЭЧКИЧИЛИК 1 Эчки боқиш иши, 
касби. 

2 Чорвачиликнинг эчкиларни боқиш ва 
кўпайтириш билан шуғулланувчи тармоғи. 

ЭЧКИЭМАР айн. эчкемар. 

ЭШ 1 Ўртоқ, ҳамдам, йўлдош, шерик. 
Кўп ўтмай, янги шаҳардаги бошланғич 
мактабга муаллим бўлиб кирди, билимли рус, 
қозоқ йигитларидан дўст-эш орттирди. А. 
Мухтор, Чинор. Ҳасратига қулоқ сол, ҳас- 
ратига бўлгил эш. Т. Тўла. Кўпинча бу ҳазил- 
ҳузулларда улар бир-бирига эш бўлишарди. 
Н. Норқобилов, Бекатдаги оқ уйча. 

2 шв. Жуфт. Бир эш маҳси. 


3 шв. Бола туғилгандан кейин тушадиган 
қобиқнинг қолдиғи; йўлдош. 

4 Эш (эркаклар исми). 

ЭШАК 1 Якка туёқлиларга мансуб, қу- 
лоқлари узун, сутэмизувчи, отдан кичик 
иш ҳайвони. Эшак минганнинг оёғи тинмас. 
Мақол. н Бобоқул ҳам юкларини эшагига 
ортиб бўлган эди. С. Анорбоев, Оқсой. Қиш- 
лоқ деҳқонлари қўқон араваларда, эшак 
араваларда ўрик, тут, терак саржинлари.. 
юклаб бормоқда эдилар. М. Исмоилий, 
Фарғона т. о. 

2 кўчма Бефаҳм, ҳеч нарсага қизиқмай- 
диган одам ҳақида. Ишқи йўқ — эшак, дарди 
йўқ — кесак. Мақол. 

3 (талаффузда кўпинча эшшак) Шу ҳай- 
вонга нисбатли ҳақоратни билдиради. 

4 Тўрт ёки кўп оёқли узун скамейка, 
ўтиргич. Мулла Обид жавоб ўрнига қўл 
силтаб, Берди татар ўтирган ёғоч эшакнинг 
иккинчи бошига келиб ўтиради. А. Қодирий, 
Обид кетмон. 

5 шв. Чаён. 

6 с.т. Харак. Дутор эшаги. 

7 с.т. Гимнастика машқпари учун бел- 
гиланган тўрт оёқли узун, усти чарм би- 
лан қопланган мослама; козёл. 

Кўп гап эшакка юк Ортиқча гап-сўзнинг 
фойдасизлиги ҳақида айтиладиган ибора. 
Мулла минган эшакдай Жуда итоатли, ювош. 
Қамоқда эзилса, мулла минган эшакдай, бўй- 
нини солиб, бир кунмас-бир кун балки чиқиб 
келар.. Ойбек, Танланган асарлар. 

ЭШАКВОЙ 1 фолък. Халқ эртакларининг 
эшак образли қаҳрамони, персонажи (одат- 
да бу образда ўжарлик, аҳмоқлик хусуси- 
ятлари мужассамланади). 

2 сўк. Тентак, аҳмоқ (кўпинча болаларга 
нисбатан айтилади). 

ЭШАКЕМ, эшакеми с.т. Терига, баъ- 
зан шиллиқ қаватларга катта-кичик пуфак- 
чали тошмалар тошиши, қаттиқ қичишиш 
билан кечадиган касаллик; организмнинг 
аллергик реакцияси. Эшонойимларнинг бит- 
та-яримтасига эшакеми тошдимикан деган 
хаёллар билан бориб.. бир кишининг эшагини 
бир соатга ижарага олиб келтирдим. Ғ. Ғу- 
лом, Шум бола. 

ЭШАКМИЯ бот. Дуккаклиларга ман- 
суб, уруғи заҳарли кўп йиллик ёввойи ўт. 
Қишлоқ жойларда донли экинлар билан бирга 
ўсадиган айрим ўсимликларда (эшакмия ва 




бошқаларда) заҳарли алкалоидлар мавжуд. 
«Фан ва турмуш». У вақтларда бу ерга сув 
чиқмаганда, эшакмиядан бўлак ўсимлик ҳам 
ўсмасди. Ш. Бўтаев, Қўрғонланган ой. 

ЭШАКҚУРТ зоол. Тенгоёқли қисқичба- 
қасимонлар туркумига мансуб, тўқ бинаф- 
ша рангли, бир неча жуфт оёқли умуртқа- 
сиз жонивор. 

Димоғидан эшакқурт ёғилмоқ қ. димоғ 3. 

Маъсуманинг эри димоғидан эшакқурт ёғи- 
ладиган, серзарда бойвачча эди. М. Осим, 
Тилсиз гувоҳ. Ҳемирининг тайини йўғ-у, ди- 
моғидан эшакқурт ёғилади. Ў. Ҳошимов, 
Қалбингга қулоқ сол. 

ЭШВОЙ Ўзбек халқ ашула ва куйла- 
ридан бирининг номи. Суҳбатимга кўзи шаҳ- 
ло, қоши ўқ-ёй истарам, Бошга парқу, тинг- 
ламоққа савти эшвой истарам. «Муштум». 

ЭШДОШ Эшлари бир, жуфт. 

Эшдош ундошлар тлш. Бир жуфтликни 
ташкил қиладиган ундошлар (мас., п ва б, 
т ва д.) 

ЭШЕЛОН [фр. echelon < echelle — зина, 
зинапоя; шкала] 1 ҳарб. Махсус юк, техника, 
артиллерия, танк ва қўшинлар ортилган 
поезд ёки автоколонна. Ҳарбий эшелон. н 
Бизлар бир эшелон солдат, бепоён даштга 
тушиб, саёзгина дарё бўйида чодир тикиб 
ётардик. О. Ёқубов, Излайман. 

2 ҳарб. Кетма-кет саф тортган, бирин- 
кетин жангга солинадиган қўшинларнинг 
навбатдаги гуруҳи. Биринчи эшелон. н Авиа- 
разведканинг маълумотига қараганда, душ- 
ман биз тарафга иккинчи эшелонини бурган. 
Шуҳрат, Шинелли йиллар. 

3 Бир хил юк ортилган, бир мақсад 
билан жўнатилган поезд ёки автомобиллар 
қатори. Пахта ортган эшелонлар кетма-кет 
ўтмоқда. н Станциядан телефон қилишди. 
Эшелон келибди. Юкларни эртадан қолдир- 
май ташиб олмасак, штрафга кирар эмиш. 
С. Аҳмад, Қадрдон далалар. 

ЭШИК 1 Уй, хона, бино ёки ҳовлининг 
кираверишида ўрнатиладиган, очиб-ёпиб 
туриладиган қурилиш буюми. Икки таба- 
қали эшик. Ўймакор эшик. Кабинет эшиги. 
Кўча эшиги. Ҳовли эишги. Эшикни очмоқ. 
Эшикни тақиллатмоқ. Меҳмон келар 
эшикдан, Ризқи келар тешикдан. Мақол. н 
Дилдор шарт ўрнидан турди-ю, эшикни 
қарсиллатиб ёпиб чиқиб кетди. С. Аҳмад, 
Уфқ. 


2 Умуман, одам, жонивор, нарсалар 
жойлашадиган қурилма, мосламаларнинг 
кириб-чиқиладиган, очилиб-ёпиладиган 
қисми. Машинанинг эшиги. Самолётнинг 
эшиги. Қафаснинг эшиги. н Автобуснинг 
эшиги овозсиз очилди: -Марҳамат, чиқинглар. 
X. Тўхтабоев, Ширин қовунлар мамлакати. 
Бу ўртада соат эшиги очилиб, какку қуш 
чиқди-да: «Какку! Какку!», деб яна кириб 
кетди. У. Исмоилов, Сайланма. 

3 шв. Ҳовли, уй-жой; хонадон. [Мирза- 
каримбой :] Эшигимда жуда кўп одамлар 
ишлаган. Ойбек, Танланган асарлар. -Эши- 
гини mona олдингизми? -Топдим. Айтганин- 
гиздек, унинг эшигини Тошкентда ҳар ким 
билар экан. А. Қодирий, Ўтган кунлар. 

Эшик супурмоқ 1) ҳовли супурмоқ; 2) 
хизматкор бўлиб ишламоқ, хизматкорлик 
ишларини бажармоқ. Эшигимни супурсин бу 
қўмондон, Бўлсин барча қилганига пушай- 
мон. Ҳ. Олимжон. [Жамила:] Мен сизни ўла- 
ўлгунча дуо қилай, лойиқ кўрсангиз, чўрин- 
гиз бўлиб, эшигингизни супурай. Ҳамза, Бой 
ила хизматчи. 

4 Ташқари, ташқи майдон, кўча. Эшик 
совуқ. 

Эшикка чиқмоқ 1) уйдан, хонадан таш- 
қарига, ҳовлига чиқмоқ. Кўрпача ёзиб, уни 
ўтқизгач, «мен ҳозир», деб эшикка чиқиб 
кетди. С. Кароматов, Олтин қум. Назарбой 
эшикка чиқиб қараса, бу чодирдан бошқа 
чодирлар кўп, одамлар сон-саноқсиз.. «Ой- 
сулув»; 2) ҳожатга чиқмоқ, ёзилгани чиқ- 
моқ, ёзилмоқ. 

5 кўчма Бир мақсадга, ерга етишиш, 
эришиш йўли, имконият йўли. Бахт эшиги 
кўриниб турибди. Ҳ. Ғулом, Машъал. Барча 
орзулар эшиги деярли ёпиқ эди. Н. Сафаров, 
Жасоратнинг туғилиши. 

Эшик оға (ёки оғаси) Ўрта Осиё хон- 
ликларида хон саройидаги бош хизматкор; 
олий ҳукмдорнинг турли қабул маросим- 
ларини ўтказиш ишларига мутасадци бўл- 
ган шахс. Эшик оға кириб, аркони давлат- 
нинг ҳозир бўлганини билдиргач, Ҳусайн Бой- 
қаро киришга ижозат берди. Ойбек, Навоий. 
Эшик қоқмоқ 1) эшикни тақиллатмоқ; 2) 
бирор вақт, фурсатнинг яқинлашиб, келиб 
турганини билдирувчи ибора. Баҳор эшик 
қоқяпти. н Айниқса, эшик қоқиб ёз келди- 
ю, хаёл тўрт ёққа сочилиб, вақт етишмай 
қолди. Ҳ. Назир, Ёнар дарё. 




ЭШИЛМОҚ1 Эшмоқ 11 фл. ўзл вамажҳ. 
н. От белига торта берди сайислар Ипак- 
дан эшилган майин айилди. «Ойсулув». 

2 кўчма Кокил каби таралмоқ, ипакдай 
майин осилиб сочилмоқ. Қора зулфинг 
эшилгандир тол-тол.. «Муродхон». Каҳра- 
бодек сап-сариқ сабзи унинг пичоғи остида 
ипак сингари эшилиб, таралиб чиқар эди. А. 
Мухтор, Чинор. 

3 кўчма Мулойим ҳаракат, ҳолат касб 
этмоқ (шахс ҳақида). -Тўхтанг! — деди жу- 
вон ноз билан эшиларкан. Н. Аминов, Ёлғон- 
чи фаришталар. Бунақа пайтда оғзимиздан 
бол томиб, ўзимиз ҳам эшилиб кетамиз. X. 
Тўхтабоев, Ширин қовунлар мамлакати. 

ЭШИТИШ 1 Эшитмоқ фл. ҳар. н. Ҳикоя- 
ни эшитиш асноси имомда бир ғижиниш 
вазияти бор эди. А. Қодирий, Меҳробдан 
чаён. 

2 Одам ва ҳайвонларнинг эшитув аъзо- 
си ва эшитув анализатори орқали товуш 
тўлқинларини қабул қилиш хусусияти. 

ЭШИТМОҚ 1 Товушни эшитиш аъзо- 
си орқали қабул қилмоқ; қулоғига кирмоқ, 
чалинмоқ. Кимнингдир инграганини эшитди. 
Отнинг кишнаганини эшитди. н Саодат- 
хоннинг оёқ шарпасини эшитиб, секин кўз- 
ларини юмди. С. Зуннунова, Янги директор. 
Отасининг хуррагини эшитиб, кўнгли рав- 
шан тортди. М. Исмоилий, Фарғона т. о. 

2 Диққат-эътибор билан, маъно, мазму- 
нини ҳам англаш, ўзлаштириш мақсадида 
қулоқ бермоқ; тингламоқ. У Меъморнинг 
гапларини эътироз билдирмай эшитар, бош 
қимирлатиб тасдиқларди. Мирмуҳсин, Меъ- 
мор. Ўз умримда кўп одамларни кўрганман, 
кўпларнинг саргузаштларини эшитганман. С. 
Аҳмад, Юлдуз. 

3 Хабар топмоқ, хабардор бўлмоқ, эши- 
тиб билмоқ. Достон битибди, деб эшитдик, 
оға. Қачон ўқийсиз ? С. Сиёев, Ёруғлик. Чанғи 
сайлини ҳам ўзинг ўйлаб топдинг. Билардинг, 
опанг эшитиб қолса, адабингни беришини. Ў. 
Ҳошимов, Қалбингга қулоқ сол. 

Гап эшитмоқ Сўкиш, қарғиш ва ш.к. 
мазмундаги танбеҳ олмоқ. Қилар ишни қил- 
ган Писмиқ-ку, мана энди мен гап эшитяп- 
ман. Э. Раимов, Ажаб қишлоқ. 

ЭШИТГИРИШ 1 Эшиттирмоқ фл. ҳар. н. 

2 Радио ёки телевидение орқали товушни 
узатиш, юбориш; радио ёки телевидение 
орқали узатиладиган концерт, маъруза ва 


ш.к. Болалар учун эшиттириш. Эшитти- 
ришлар дастури. Бугунги эишттиришимиз 
тамом бўлди. 

ЭШИТУВЧИ 1 Эшитмоқ фл. сфдш. 

2 айн. тингловчи. Радио эшитувчилар. н 
..ўйлаб қараса, ҳақиқатан ҳам яхши агита- 
тор бўлиш учун аввало тингловчилардан 
кўпроқ нарса билиши, кўпроқ тажрибага эга 
бўлиши керак экан. П. Қодиров, Уч илдиз. 

ЭШКАК Қайиқни (баъзан кемани ҳам) 
ҳаракатга келтириш ва бошқариш учун 
хизмат қиладиган узун дастали ёғоч курак. 
..туну кун бақириқ-чақириқ, узун эшкаклар- 
нинг бетиним шалоплагани, кемачиларнинг 
сўкингани эшитилиб турарди. С. Сиёев, Ёруғ- 
лик. 

Эшкак эшмоқ (ёки тормоқ) Эшкакни 
сувга уриб, қайиқни ҳаракатга келтирмоқ. 
Ишчи ёшларимиз байдарка ва каноэда эшкак 
эшиш.. билан шуғулланишни ёқтирадилар. 
Газетадан. У тезроқ соҳилга чиқиб олишучун 
жон-жаҳди билан эшкак тортишга тушди. 
«Ёшлик». 

ЭШКАКЛИ Эшкаги, эшкаклари бўлган. 
Саккиз эшкакли қайиқ. 

ЭШКАКЧИ 1 Одам ва юкларни дарёдан 
ўтказишни ўзига касб қилиб олган киши; 
қайиқчи. Қайиқ соҳилга чиққач, эшкакчи қа- 
йиқни толнинг поясига боғлайди. А. Эшонов, 
Ҳикоялар. 

2 Эшкак урувчи, эшкак тортиб, қайиқ- 
ни ҳайдайдиган киши; қайиқ ҳайдовчиси. 
Бизнинг қайиқда моҳир эшкакчи бўлмаган 
одам ортиқча юк. А. Қаҳҳор, Кўшчинор чи- 
роқлари. 

ЭШКИЛ-КИШАН Занжир, кишан. Бир 
гуноҳкорни ёки гуноҳкор саналган бир киши- 
ни тутиб келтирадилар, уни қамаб, оёғига 
эшкил-кишан ёки кунда урадилар. С. Айний, 
Жаллодлар. 

ЭШЛИК 1 Эшга хос ҳолат, эш эканлик. 

2 Эшларга хос муомала, муносабат; дўст- 
лик, ўртоқлик муносабатлари. Эшлик қил- 
моқ. н Қулунтой ҳам унга қилиб эски эш- 
лик, Ўргатибдир Кўканчага жувозкашлик. 
Ғ. Ғулом. 

ЭШМА Эшиб ясалган, чийратма, пи- 
шиқ. Эшма un. 

ЭШМОҚ I 1 Айлантириб, бураб, тов- 
лаб пишиқ қилмоқ; пишитмоқ, чийрамоқ; 
йигирмоқ. Қамиш эшмоқ. Белбоғни эшиб боғ- 
ламоқ. Арқон эшмоқ. н Мен ҳам тек тур- 


5—Ўзбек тилининг изоҳли луғати 




масдим: пахтани чиғириқдан чиқарар, кала- 
ва ўрар, пахта савар, ҳатто пилта ҳам 
эи/иб берардим. Ё. Шукуров, Қасос. Ҳаётхон 
бечора ип эшиб, марваридларни теришга 
ўтирди. М. Исмоилий, Фарғона т. о. 

2 кўчма Ўрнига қўймоқ, ўринлатмоқ, 
қойил қилмоқ, қиймоқ. Гапни эшади-да. н 
Гоҳо Юсуф амаким қўлига дуторини оларди- 
да, шундай эшиб чалардики, юрагимизни сув 
қилиб юборарди. У. Икромов, Унутилмас хо- 
тиралар. 

Ип эшолмайди қ. ип. 

ЭШМОҚ II айн. эшкак эшмоқ қ. эшкак. 

Лаби чўччайган кичкинагина санитар қиз 
эшкак эшарди. А. Мухтор, Давр менинг тақ- 
диримда. 

ЭШОН [ф. jjLiijl — 3-ш. кўпликдаги шахс 
олмоши: улар; мулла, шайх] Диндорлар ора- 
сида маълум обрў қозонган руҳоний, дин 
пешвоси. Бу эшон биров билан сўзлашганда, 
ўзини худди кимга қайси жаннатдан ўрин 
бериш тўғрисида худо билан сўзлаишб кел- 
гандай тутарди. А. Қаҳҳор, Тўй. 

ЭШОНЗОДА [ф. г>Л jjLi*J — эшоннинг 
боласи] Отаси эшон бўлиб ўтган, эшон- 
лардан тарқаган шахс, эшон боласи, авло- 
ди. -Ўзимиз тошкентлик бўламиз, эшон- 
зодаларданмиз, мадраса кўрган муллойи 
забардастлардан бўламиз, — деди домла. Ғ. 
Ғулом, Шум бола. 

ЭШОНОЙИМ (тўғриси эшон ойим) қ. 
ойим 2. 

ЭШОНПАРАСТ [ф. jjjLiJ — эшон- 
ни ҳурматловчи] Эшонларга қўл берган, 
уларга сиғинувчи, ўтакетган диндор киши. 

ЭЪЗОЗ [а. yl ycl — иззат, ҳурмат; меҳр, 
илтифот] ҳурмат-эътибор ҳис-сезгиси ва 
унинг ифодаси; эҳтиром. Отага қўйилган 
ҳайкал, районнинг унинг номидалиги — бу 
эъзозлар Отага халқнинг меҳр-оқибатини 
билдиради. «Ўзбекистон қўриқлари». 

Эъзоз қилмоқ (ёки этмоқ) айн. эъзозла- 
моқ. Ҳурлик деб тўкилган бу қон рангини 
Юрак-юрагимдан қилгумдир эъзоз. Ж. Жаб- 
боров. Ҳар лаҳза фирибгарлик бобида бўлиб 
шоввоз, Ростгўйликни тарк айлаб, ёлғонни 
этдим эъзоз. «Муштум». 

2 Эъзоз (эркаклар ва хотин-қизлар исми). 

ЭЪЗОЗЛАМОҚ Меҳр-эътибор билан 
муносабатда бўлмоқ, эъзоз этмоқ. Дарҳа- 
қиқат, инсон тафаккур эта бошлаган 
даврлардан бери.. энг азиз зотни — онани 


эъзозлайди. «Фан ва турмуш». Ерга алоҳида 
меҳр-муҳаббат қўйиб, уни эъзозлашни расм 
қилиб олган халқ Фарғонани харобачилик- 
дан сақлаб қолди. Газетадан. 

ЭЪЗОЗЛИ Эъзозлашга лойиқ, эъзозга 
сазовор; ҳурматли. Эъзозли меҳнат. Эъзозли 
меҳмон. Эъзозли муҳаббат. 

ЭЪЛОН [а. jjiltl — кўпчиликка маълум 
қилиш, билдириш; хабарнома] Кўпчилик- 
ка етказилиши зарур бўлган хабар, янги- 
лик, буйруқ, фармон; шундай хабар ёзил- 
ган қоғоз, ҳужжат, билдириш. Газетадаги 
эълон. Эълон ёзмоқ. Эълон тахтаси. н Турли 
хил эълонлар ёпиштириб ташланган доска 
рўпарасидаги қоровулхонага югуриб бордим. Ў. 
Усмонов, Сирли соҳил. 

Эълон қилмоқ 1) ҳаммага маълум қил- 
моқ, билдирмоқ. Мажлис ҳақида эълон қил- 
моқ\ 2) тантанали суратда билдирмоқ. ..кечга 
яқин тўполон босилгач, Ҳорун бўзчини Май- 
мана ҳокими деб эълон қилишди. Мирмуҳсин, 
Меъмор; 3) бермоқ, билдирмоқ. Ҳайфсан 
эълон қилмоқ. н Армия кунида командир 
Элмуродга ташаккур ҳам эълон қилди. 
Шуҳрат, Шинелли йиллар; 4) босилмоқ, 
берилмоқ (матбуотда). Турсуной ҳақидаги 
очерким.. газетада эълон қилинди. Н. 
Сафаров, Оловли излар. 

ЭЪЛОННОМА [эълон + нома] Ёзма 
эълон, билдириш; мурожаатнома. Ўрмон- 
жон.. бу эълонномани ўқиб, аввал хшп бўлди, 
кейин кулгиси қистади. А. Қаҳҳор, Кўшчи- 
нор чироқлари. 

ЭЪТИБОР [а. jl г.1 — ҳурмат, иззат-ик- 
ром; ҳисобга, назарга олиш; обрў, нуфуз] 
1 Бирор кимса ёки нарсага қаратилган 
диққат-назар, фикр, ёд. Эътиборини жалб 
қилмоқ. Эътибор билан разм солмоқ. н 
Отабек диққат ва эътибор билан қутидорни 
кузатиб, жавоб берди. А. Қодирий, Ўтган 
кунлар. Бир уй меҳмоннинг эътибори жажжи- 
гина Азизжонда. Газетадан. 

Эътибор бермоқ Диққат-эътиборни қа- 
ратмоқ, эътиборини йўналтирмоқ. Бойвач- 
чанинг орқасида от қўйиб келаётган одамга 
эътибор беринг. К. Яшин, Ҳамза. Эътибор 
қилмоқ айн. эътибор бермоқ. Мастон унга 
эътибор қилмай, отнинг очиқ қолган кўзларига 
қаради. А. Қаҳҳор, Мастон. Эътиборга олмоқ 
Ҳисобга олмоқ, назарда тутмоқ. Сен айтган 
икки нарса илмга маълум эканлигини эъти- 
борга олсак, сен ўтказадиган тажрибанинг 




асосий вазифаси мана шу саволга жавоб бе- 
риш. А. Қаҳҳор, Қўшчинор чироқлари. 

2 Ўзга томонидан бўлган ҳурмат ҳисси; 
қозонилган ҳурмат; обрў, нуфуз. Эътибори 
кетди. Эътибори йўқолди. н Низомид- 
диннинг кўз олдида бу нотаниш одамнинг 
эътибори янада ошди. Мирмуҳсин, Меъмор. 
Гарчанд баъзи жойда топдим эътибор, 
Кўксимда нелардир таратур зиё. А. Орипов. 

Эътибор қозонмоқ (ёки топмоқ) Обрў- 
ҳурматга эга бўлмоқ, яхши ном чиқармоқ. 
[Ҳожи] Нормуҳаммад қушбеги олдида ундан 
ҳам юқорироқ ва маънолироқ эътибор қозон- 
ди. А. Қодирий, Ўтган кунлар. Тошкент 
чаманзор — Бутун халқ олдида топди эъ- 
тибор. X. Расул. Эътиборга тушмоқ Киши- 
лар эътиборини тортиб, ўзига жалб қил- 
моқ. Кейинчалик устод Қавом эътиборига 
тушиб, унинг тавсияси билан Мирзодан иш 
олган эди. Мирмуҳсин, Меъмор. Эътибордан 
қолмоқ Кўпчиликнинг диққат-эътиборини 
йўқотмоқ. Агар юлғичликни ташламасангиз, 
халқ эътиборидан қолиб, шарманда бўласиз. 
«Муштум». Эътибори билан Жиҳат(и)дан, 
кўра. Бадиий таржима моҳият эътибори 
билан халқлар ўртасида олтин кўприкдир. 
X. Ёдгоров, Ҳаёт тўлқинлари. 

3 Эътибор (хотин-қизлар исми). 

ЭЪТИБОРАН [ а. i jLlcI — ҳурмат ёки 

ишонч юзасидан; =дан бошлаб, ҳисоблаб] 
кўм. ( ч.к. билан) Пайт ёки макон (жой) 
билдирувчи сўзлар билан қўлланиб, пайт, 
макон муносабатини ифодалайди. Ёнғоқдан 
эътиборан сойга тушгунча кўндаланг эгатли 
алоҳида тахта боиишнади. А. Қодирий, Обид 
кетмон. Ота-она фарзандини туғилган 
кунидан эътиборан парваришлаб, ювиб- 
тараб.. катта қилади. Газетадан. 

ЭЪТИБОРЛИ 1 Эътибори, обрўси, ну- 
фузи бўлган, сўзи ўтадиган; нуфузли, 
ишончли, мўьтабар. Қишлоқнинг эътиборли 
кишилари. н Ашула тугагач, эътиборли бир 
одам келин билан куёвни қутлаб, бахт ва 
тотувлик, ували-жували бўлииши тилади. 
Мирмуҳсин, Умид. 

2 Эътиборга лойиқ; арзирли. Шайх Ҳам- 
зага бир ўқрайиб қаради-ю, лекин эътибор- 
ли гап айтишга ўзида куч тополмади. К. 
Яшин, Ҳамза. 

ЭЪТИБОРСИЗ 1 Назар -писанд қил- 
майдиган, бепарво; менсимайдиган. Мен бу 
диссертация деб худбин бўлиб кетдим, сенга 


эътиборсиз бўла бошладим. А. Мухтор, Чинор. 
Анвар ўлтирар экан, эътиборсиз қўл силтади. 
А. Қодирий, Меҳробдан чаён. 

2 Назар-эътибордан қолган, обрўсини 
йўқотган, нуфузи йўқ, обрўсиз. Эл олдида 
эътиборсиз бўлиб қолмоқ. 

ЭЪТИБОРСИЗЛИК Эътиборсиз муно- 
сабат, эътиборсиз бўлиш, эътиборсиз ҳо- 
лат; бепарволик. Қораилон ўз орқасида ўғил 
болача кийиниб, тик турган Бадиани 
пайқамади. Бу Қораилоннинг биринчи 
эътиборсизлиги эди. Мирмуҳсин, Меъмор. 

ЭЪТИДОЛ [а. Jl '~<- l — хушқоматлик, 
адиллик; мўътадиллик, ўрта даража; бир 
текисдалик, мутаносиблик] эск. кт. Бир те- 
кисдаги, мўътадил ҳолат, мувозанат. Анвар- 
нинг кўнглидаги қоронғилик ҳам кучайди, 
юрак уриши эътидолдан чиқиб, ўғри кишидек 
атрофга қарана бошлади. А. Қодирий, Меҳ- 
робдан чаён. 

ЭЪТИМОД [а. л LLLtl — таянч, суяниш; 
ишониш, ишонч] 1 Самимий, тўғри, одил 
деб ҳисоблаб, қаттиқ ишониш, шунга асос- 
ланган ишонч. Агар ҳақиқатни айтилса, хон 
ўзидан бошқа ҳеч кимга эътимод қилмайди. 
А. Қодирий, Меҳробдан чаён. 

2 Кўз тутилган, ишонилган кимсадан 
кутилган, унга боғланган умид, ишонч. Биз 
келажакка ишонган улуғ халқмиз. Шунинг 
учун ҳам ёшларга эътимодимиз катта. н 
Эндиликда чол-кампир топган-тутганини 
Топилга атаган, бутун эътимодини шу кенжа 
ўғилга қўйган. Ҳ. Назир, Ўтлар туташганда. 

ЭЪТИМОДЛИ Эътимод қилса, ишон- 
са бўладиган; ишончли. Ҳусайн Бойқаро.. 
эътимодли саркардалар билан қуршалган ҳол- 
да борар эди. Ойбек, Навоий. 

ЭЪТИМОДНОМА [эътимод + нома] эск. 
Ишонч ёрлиғи, ваколатнома, ваколат ҳақи- 
даги расмий ҳужжат. Элчи эътимодномасини 
топширди. 

ЭЪТИРОЗ [а. jLtl — йўлни тўсиб қў- 
йиш; қарши ҳаракат; қаршилик, келиш- 
маслик] Бирор нарса, таклиф, иш-ҳаракат 
ва ш.к. га қарши фикр; қаршилик, норо- 
зилик. Қатъий эътироз. Бу таклифга эъти- 
роз борми? Эътироз билдирмоқ. Эътироз 
қилмоқ. н Муҳаммад Расул хўжайиннинг 
кайфи ўзгаргани учун ўйлаган эътирозини 
айтишга ботинмай турди. Ойбек, Танланган 
асарлар. Бемаслаҳат ҳеч кимнинг фикрига 
эътироз билдирмайди. Э. Усмонов, Ёлқин. 




ЭЪТИРОЗЛАНМОҚ кам қўлл. Эътироз 
билдирмоқ. -Хотинга мувофиқ бўлиш ва 
бўлмасликнинг унча кераги йўқ, — деди Ҳомид 
эътирозланиб. А. Қодирий, Ўтган кунлар. 

ЭЪТИРОЗСИЗ Эътироз билдирмай ёки 
бидцирилмай; сўзсиз. Эътирозсиз «хўп» деди. 
Кун тартиби эътирозсиз қабул қилинди. 

ЭЪТИРОФ [а. <_аI I — таниш, тан 
олиш; иқрор бўлиш, бўйнига олиш; тавба] 
Бирор гап, фикр, иш-ҳаракат ва ш.к. ни 
тўғри, ҳақиқат деб билиш, қабул қилиш. 
Ҳақиқатни эътироф қилмоқ. н У бу 
эътирофни кўзлари билан, термилиб 
боқишлари билан жуда аниқ билдирди. М. 
Исмоилий, Фарғона т. о. 

Эътироф этмоқ ( ёки қилмоқ) Тан олиб 
тасдиқламоқ. «Кошинга шошадиган еримиз 
йўқ», деб корфармо жаноблари хато қил- 
ганлар, буни эътироф этамиз. Мирмуҳсин, 
Меъмор. ..Миродилнинг тадбирли ва оқил 
бир шахс эканлигини эътироф қилиб, унинг 
бутун талаб ва тадбирларини тўғри топ- 
дилар. У. Исмоилов, Сайланма. 

ЭЪТИҚОД [а. jU3_nl — ишонч, ишониш; 
кўнгидда тасдиқпаш; имон, маслак] 1 Қат- 
тиқ ишонч, дилдан эътироф этилувчи ту- 
шунча, нуқтаи назар, қараш. Эътиқодга кў- 
ра, чинор мингга кирган соати ўзидан-ўзи ёниб 
кетиши керак экан. А. Мухтор, Чинор. Ҳар 
қандай одамнинг ҳам ўзига хос хулқ-атвори, 
эътиқоди, дунёқараиш бўлади. Ф. Мусажонов, 
Ҳиммат. 

2 Бирор кимсага ёки нарсага бўлган 
ишонч; ишонч ва ихлос билан қараш. 
Жўрабой отанинг командир йигитга эъти- 
қоди ўн чандон ошди. Ҳ. Ғулом, Машьал. Омон 
отада билимга, илғор усулларга эътиқод 
жуда баланд. Ҳ. Назир, Маёқ сари. 

3 Худога ёки умуман бирор ғайритабиий 
кучга ишониш; имон. У ўз эътиқоди билан 
диний одам бўлиб, намозни ҳам канда қил- 
майди, рўзани ҳам. Ш. Рашидов, Қудратли 
тўлқин. 

Эътиқод қўймоқ Эътиқод билан муно- 
сабатда бўлмоқ, боғланмоқ. Ерни севган, ун- 
га эътиқод қўйган деҳқон мўл ҳосил учун 
курашни эрта куздан бошлайди. Газетадан. 
Сиз у билан синашта эмассиз-ку, эътиқод 
қўйишингизни қаранг. С. Юнусов, Кутилма- 
ган хазина. 

эътиқодли Ўз эътиқодига эга, эъти- 
қодида мустаҳкам. Эътиқодли кишилар. 


ЭЪТИҚОДСИЗ Эътиқоди йўқ, эътиқод 
қўймайдиган. 

ЭЪТИҚОДСИЗЛИК Эътиқоди йўқлик, 
эътиқод қўймаслик. Эътиқод Али Қушчини 
инсон ва олим сифатида улуғласа, эъти- 
қодсизлик мавлоно Муҳиддинни тубанлик 
жарига ирғитади. «ЎТА». 

ЭҲ унд.с. 1 Завқ-шавқни, қувончни, 
шодликни билдиради. - Эҳ! — деб юборди 
Сангин ўз ўйидан ўзи завқланиб. А. Мухтор, 
Туғилиш. Ям-яшил ўтов ичра ясаб бир 
ҳужра, Кўйсанг агар патефон. Эҳ.. роҳа- 
тижон. X. Салоҳ. 

2 Афсусланиш, ачиниш, ўкинч ёки 
пушаймонни билдиради. Эҳ, бу дунёнинг 
иши-я! На хотин! На кулба! Ш. Тошматов, 
Эрк қуши. Эҳ, аттанг, орзулар учди ҳавога. 
Я. Қурбон, Меҳрим ва қаҳрим. 

ЭҲА унд.с. Ажабланиш, таажжуб ёки 
қувонч, шодликни билдиради. Эҳа, олиб кел- 
дингизми, ниҳоят! н Эҳа, сиз ҳали хотин- 
ларнинг гапини кўтариб келдингизми бу ерга. 
Қиҳ-қиҳ, э омон бўлинг-э! П. Турсун, Ўқи- 
тувчи. 

ЭҲЕ айн. эҳа. 

ЭҲЗОН [а. ol — хафалик, маъюслик; 
қайғуриш, ғамга ботиш]: кулбаи эҳзон поэт. 
Ғамхона, ғам-ҳасрат уйи, қайғу ҳукм сур- 
ган кулба. Бир боқмаганин ҳоли паришонима 
сўзлаб, Бир келмаганин кулбаи эҳзонима 
айтинг. Ҳ. Ғулом, Машъал. 

ЭҲРОМ I [а. j_=J — мусулмонларнинг 
ҳаж даврида муқаддас ҳудудга кириши ва 
эҳром кийиши] 1 Маккага ҳаж сафарига 
отланган кишиларнинг маълум вақт даво- 
мида баъзи нарсалардан фойдаланишдан 
(мас., атир сепиш, соқол-мўйлов, тирноқ 
олиш ва б. дан) ўзини тийиши. 

2 Ҳажга борувчиларнинг махсус кийи- 
ми: нина тегизилмаган икки парча қалин- 
роқ газлама (мас., бўз)дан иборат бўлиб, 
бири бўйин ва чап елкага, иккинчиси бел- 
дан пастга ўралади. 

ЭҲРОМ II [а. jJ — «пирамида» (^j-i) 
с. нинг кўпл.] 1 айн. пирамида 1, 2. 

Миср эҳромлари Қадимги Миср фиръ- 
авнларининг пирамида шаклида қурилган 
катта тош сағаналари. Мисрнинг кўкўпар эҳ- 
ромларини Қай куч қилди кекса Памирга 
йўлдош. Зулфия. 

2 Пирамида шаклидаги бино, иншоот, 
масжид, мақбара. Замонлар ғубори чўкиб. 




бутун заъфарон тошлари қорая бошлаган 
Чашмаи Аюб эҳроми соясида эски шаҳар 
бозори жойлашган эди. О. Мухтор, Бухоро- 
лик бир йигит. 

ЭҲСОН [а. — I — яхшилик, самимий- 

лик, мурувват; бирор нарсани ҳадя қилиш; 
хайр-садақа] 1 Хайрли, савобли иш, кори 
хайр; эзгулик. Бахил эҳсондан қочар, хасис — 
меҳмондан (қочар). Мақол. н Ёғи йўқ, қай- 
моғи йўқ чойи қурсин, Хайри йўқ, эҳсони йўқ 
бойи қурсин. «Фольклор». 

2 дин. Худо йўлига бериладиган зиёфат, 
хайр-садақа, хайр-саховат, хайр-эҳсон, 
худойи. Кошки ул хайри эҳсон бергувчи зот- 
лар берадиган бир парча читларини мин- 
натсиз, озорсиз берсалар. К. Яшин, Ҳамза. 
Юзини соқол босиб кетган қаландар эҳсонни 
тезда кашкулга жойлаб.. узоқ дуо қилди. А. 
Мухтор, Опа-сингиллар. 

3 Умуман, ҳадя, инъом. Эҳсон бермоқ. н 
[ Машшоқ\ Отабекдан катта-катта эҳсон- 
лар кўргани учун, вақтнинг кечлигига ҳам 
эътибор қилмай, кирган эди. А. Қодирий, Ўт- 
ган кунлар. Ёзнинг эҳсони, олинглар, азизмеҳ- 
монлар! Ойбек, Улуғ йўл. 

4 Эҳсон (эркаклар исми). 

ЭҲСОНЛИ 1 Хайрли, савобли ишларга 

доим тайёр, шундай ишларни кўп қилиб 
турадиган. 

2 дин. Кўп хайр-эҳсон, худойи қилиб 
турувчи; художўй. 

3 Саховатли, қўли очиқ. 

ЭҲТИДО [а. — тўғри йўлни қиди- 

риб топиб олиш ва шу бўйича йўналиш, 
бориш] Тўғри йўл билан бориш; оғмаслик. 

ЭҲТИЁЖ [а. £-Ljl=J — муҳтожлик; зару- 
рият, талаб, ҳожат] Бирор нарсага бўлган 
талаб; ҳожат, зарурат, зарурият, муҳтож- 
лик. Эҳтиёж сезмоқ. Маданий-маиший эҳ- 
тиёжларни қондирмоқ. Ортиқча изоҳга эҳ- 
тиёж йўқ. Унинг пулга эҳтиёжи йўқ. н 
Бора-бора чўл саҳрога айланди, одамлар ва 
отларнинг сувга эҳтиёжи оша борди. М. Осим, 
Аждодларимиз қиссаси. Кўзларим айлар 
ҳамиша Арзи муҳтожлик сенга, Айт-чи, 
жоним, борми сенда Кўз ёшимга эҳтиёж? 
Э. Воҳидов, Муҳаббатнома. 

ЭҲТИЁТ [а. U I — сақланиш, эҳти- 
ёткорлик; захира] Номақбул нарса, таъсир 
ва ш.к. дан сақлаш (сақланиш), унга йўл 
қўймасликка қаратилган чора, тадбир; хат- 
ти-ҳаракат. Ҳовлисида ёки эшигига яқин 


очиқроқ ерда эҳтиёт юзасидан оғзи тор, 
ичи кенг бошпана ковланган. Шуҳрат, Ши- 
нелли йиллар. 

Эҳтиёт бўлмоқ 1) эҳтиёт чораларини 
кўриб иш тутмоқ, эҳтиёт ҳолатни сақла- 
моқ. Ирода билан эҳтиёт бўлиб сўзлашиш.. 
кераклигини тушунарди Аҳмад. Ф. Муса- 
жонов, Ҳиммат; 2) огоҳлик, зийраклик 
билан, авайлаб сақламоқ. Укаларингга эҳ- 
тиёт бўл, доим кўз-қулоқ бўлиб тур. Эҳтиёт 
тутмоқ айн. эҳтиёт қилмоқ, эҳтиётламоқ. 
..ўзингни эҳтиёт тут. Эҳтиёт қилмоқ 1) эҳ- 
тиёт чораларини кўриб сақламоқ, эҳтиёт- 
ламоқ. Ҳиз — биллур қадаҳ, эҳтиёт қилма- 
санг, қўлингдан тушиб кетади. Шуҳрат, 
Шинелли йиллар; 2) тежамоқ, тежаб-тер- 
габ, аяб, режаси билан сарф қилмоқ. Ўқни 
эҳтиёт қил! Мўлжални аниқ ол! Ҳ. Ғулом, 
Машъал; 3) авайлаб сақламоқ, бекитиб қўй- 
моқ. Ҳужжатларни эҳтиёт қилмоқ. н 
Йигитлар тилло тангаларни кафтларига 
қўйиб томоша қилишди. Ундан кейин эҳти- 
ёт қилиб, ёнларига солиб қўйишди. Мир- 
муҳсин, Меъмор. Эҳтиёти шарт Ҳар эҳ- 
тимолга қарши; эҳтиётдан. Сайфий, эҳтиё- 
ти шарт дегандай, қўйнига беш-олти ғазал 
қистириб келган. С. Сиёев, Ёруғлик. 

ЭҲТИЁТДАН Эҳтиёт юзасидан, ҳар 
эҳтимолга қарши. Абдиларнинг бу томондан 
эшиги бўлмаса ҳам, Омил эҳтиётдан куза- 
тиб турди. С. Юнусов, Кутилмаган хазина. 
Пайти келганда Йўлчи бойларга.. қарши сўз- 
лаб, мардикор бермасликка ундаб, эҳтиёт- 
дан яна қичқириб қўяди: -Сара нон! Ойбек, 
Танланган асарлар. 

ЭҲТИЁТКОР [а. +ф. jLCLLj.^ 1 — эҳти- 
ётли, эҳтиёткорлик билан иш қиладиган] 1 
Олдиндан эҳтиёт чоралари кўриб, эҳтиёт 
бўлиб, олди-кетини ўйлаб иш қиладиган, 
эҳтиёткорона иш тутадиган. Эҳтиёткор 
одам. н Ҳа, Рустамбек ҳар ишда эҳтиёт- 
кор. Ҳамза, Паранжи сирлари. 

2 Тежаб-тергаб, аяб, режаси билан сарф 
қиладиган, исрофгарчиликка йўл қўймай- 
диган; тежамкор, режали. Эҳтиёткор бичиқ- 
чилар. 

ЭҲТИЁТКОРЛИК Эҳтиётлик билан,эҳ- 
тиёт чораларини кўриб иш тутиш; мулоҳа- 
закорлик. Мирзакаримбой илоннинг ёғини 
ялаган одам эди.. айёр, муғамбир.. у юраксиз 
эмас, балки ҳар ишда эҳтиёткорликни маъ- 
қул кўрар эди. Ойбек, Танланган асарлар. 




ЭҲТИЁТКОРОНА [а. “Ь ф. 4ЛI jol ■ . I 
— охирини ўйлаб, мулоҳазакорлик билан, 
эҳтиёт қилган ҳолда] Эҳтиёткорлик билан, 
эҳтиётлик билан, эҳтиёт бўлиб ёки эҳтиёт 
қилиб. Эҳтиёткорона иш тутмоқ. Эҳтиёт- 
корона муомала қилмоқ. 

ЭҲТИЁТЛАМОҚ Эҳтиёт ҳолда тутмоқ, 
эҳтиёт қилмоқ. Ҳужжатларни эҳтиётлаб 
қўй. Ярани эҳтиётлаб боғламоқ. н Кани- 
кулда ишлаб топган пулига олган бир си- 
дирға уст-боишни беш йил эҳтиётлаб кийди. 
Р. Раҳмон, Меҳр кўзда. У балиқларни эҳти- 
ётлаб, хашак устига қўйди-да.. яна нари 
кетди. Н. Фозилов, Дийдор. 

ЭҲТИЁТЛИК айн. эҳтиёткорлик. Саидий 
ҳаддан оишб кетди. Ундан эҳтиётлик та- 
лаб қилган Ёқубжон билан уришиб, уни 
«сотқин» деди. А. Қаҳҳор, Сароб. 

ЭҲТИЁТСИЗ 1 Эҳтиёт бўлмай ёки эҳ- 
тиёт қилмай иш тутувчи; тадбирсиз. Эҳти- 
ётсиз бола. н Элмурод кечаси эшикка эҳ- 
тиётсиз ииқди-ю, шамоллаб қолди. П. Тур- 
сун, Ўқитувчи. 

2 кам қўлл. Эҳтиёт қилмай, пала-партиш 
сарф қилувчи; режасиз, исрофгар. 

ЭҲТИЁТСИЗЛИК Эҳтиётсиз ҳолда иш 
тутиш; бепарволик, мулоҳазасизлик. Бахт- 
сиз ҳодисалар, кўнгилсиз воқеалар кўпинча 
эҳтиётсизлик оқибатида юз беради. Газе- 
тадан. 

ЭҲТИЁТЧАН кам қўлл. айн. эҳтиёткор 1. 

ЭҲТИМОЛ [а. JLll=J — бардош бериш; 
чидамлилик; эҳтимоллик, мумкинлик] 1 
Рўёбга чиқиш, амалга ошиш, юз бериш 
имконияти; мумкинлик. Қани энди, ҳаёт- 
даги саноқсиз эҳтимолларнинг барчасига 
жавоб топиш мумкин бўлса. С. Кароматов, 
Олтин қум. Уни энг қаттиқ қўрқитган нар- 
са — бу суратнинг босқинчилар қўлига ту- 
шиб қолииш эҳтимоли эди. П. Қодиров, Юл- 
дузли тунлар. 


2 мод. с. Балки, =са керак, бўлиши мум- 
кин. Унинг келиши эҳтимол. н Шербек 
ўшанда ҳол сўраб, эҳтимол, хато қилгандир. 
С. Анорбоев, Оқсой. Эҳтимол, хон табиб- 
ни истаган пайтда топиш осон бўлсин, деб 
шундай қилгандир. С. Сиёев, Ёруғлик. 

Ҳар эҳтимолга қарши Эҳтимол юзасидан. 
Бели синган сарбоз.. ҳар эҳтимолга қариш, 
ерда ётган ўткир қилични олди. Мирмуҳсин, 
Меъмор. 

ЭҲТИМОЛКИ мод. с. айн. эҳтимол 2. 

ЭҲТИРОМ [а. Д — ҳурматлаш; из- 
зат-ҳурмат] Юксак ҳурмат, иззат-икром. 
Эҳтиром қилмоқ. Эҳтиром билан салом 
бермоқ. Зўр эҳтиром билан тилга олмоқ. н 
Улуғ шоир ҳайкали пойига меҳр-муҳаббат ва 
чуқур эҳтиром рамзи сифатида гуллар 
қўйилмоқда. Газетадан. 

ЭҲТИРОС [а. — кучли истак, 

интилиш; зўр талаб] Зўр ҳис-туйғу, завқ, 
шавқ; жўшқинлик. Эҳтирос билан гапирмоқ. 
н Эҳтирос туғён урганда, ақл чироғи 
хиралашади. Т. Жалолов, Олтин қафас. Се- 
вишганларнинг қалблари ишрин-ширин тол- 
пингани-толпинган. Кўзларидаги мастона 
эҳтирос тумани оша бир-бирларини кўра- 
дилар, холос. А. Мухтор, Чинор. Алимардон 
кўпдан буён шу қадар эҳтирос билан куй- 
ламаган эди. Ў. Ҳошимов, Баҳор қайтмайди. 

ЭҲТИРОСЛИ 1 Эҳтиросга тўлган, ота- 
шин. Эҳтиросли публицист. 

2 Эҳтиросни ифодалайдиган, эҳтирос 
акс этувчи; жўшқин. Эҳтиросли сўзлар. н 
Унинг чўзинчоқ оқиш юзи ҳам эҳтиросли 
кўзлари.. сингари ички кечинмаларини узлуксиз 
акс эттиради. П. Қодиров, Уч илдиз. 

ЭҲТИРОССИЗ Эҳтироси йўқ, эҳти- 
росдан холи, ҳиссиз. Муаллиф шеър тех- 
никаси қоидаларини бузиш билан бирга, эҳ- 
тироссиз, мавҳум фикрларга ўралашиб қол- 
ган. Газетадан. 





-ю (унлилардан кейин) 1 юкл. Таъкид, 
кучайтирув билдиради. Шу ҳам иш бўлди-ю! 
Ўзи кап-катта бола-ю, қилаётган ишини 
қара! н [Мозорни бузишаётганда] Ма- 
читнинг катта домлаларию райисполкомлару 
[райижроком раиси].. ўша ерда бўлишди. Э. 
Раимов, Ажаб қишлоқ. Буни қамаган минг- 
боши-ю, бу ҳезалак махсум мендам доман- 
гир. Н. Сафаров, Уйғониш. 

2 бркт. боғл. Уюшиқ бўлаклар ва гап- 
ларни бир-бирига боғлаш, бириктириш 
учун хизмат қилади. Кечаю кундуз ишладик. 
н [Ғуломжон] Мадрасада айтган гапларим 
учун қасос олаяпти, деб ўйлади-ю, минг- 
бошига бориб арз қилди. М. Исмоилий, Фар- 
ғона т. о. Дадаси уни четлаб ўтди-ю, уч 
қадамча нарига бориб, қўлидаги зонтигини 
очди. Ў. Ҳошимов, Қалбингга қулоқ сол. 
Унинг хаёлига янги фикр келди-ю, ҳозирча 
институтга боришдан воз кечди. Ў. Умар- 
беков, Ёз ёмғири. 

3 зидл. боғл. Зид маъноли эргаш гаплар- 
ни боғлаш учун хизмат қилади. Ўқийди-ю, 
мазмунига тушунмайди. Ишни бошлади-ю, 
битирмади. н Эшитади-ю, нима тўғриси- 
да сўз бораётганини фаҳмламайди. А. Умар, 
Мухтор. Буни Убайдулла ака тўйдан кейин 
билди. Билди-ю, хуноб бўлмади. Ў. Умарбе- 
ков, Ёз ёмғири. 

ҒОАНЬ [хит.] Хитой Халқ Республика- 
сининг асосий пул бирлиги. 

ЮБИЛЕЙ [лат. jubilaeus < қад. яҳ. jo- 
bel — қўй шохи] Бирор шахснинг туғилган 
куни ёки бирор ташкилот, муассаса ва ш.к. 
нинг муайян йиллиги муносабати билан 
ўтказиладиган тантанали маросим. Шоирнинг 


80 йиллик юбилейи. Университетнинг 50 
йиллик юбилейи. Юбилей йили. н Шу кун- 
ларда шаҳримизнинг улкан тўйи — шонли 
юбилейини муносиб нишонлашга катта та- 
раддуд кўриляпти. Газетадан. Юбилей ко- 
миссиясининг раиси — бош инженер Умрзоқ 
минбарга чиқди. С. Аҳмад, Поччажон. 

ЮБИЛЯР Юбилейи нишонланаётган 
шахс, ташкилот, муассаса ва ш.к. Нотиқ ўз 
сўзининг асосий қисмини юбилярнинг илмий- 
ижодий фаолиятини чуқур таҳлил қилишга 
бағишлади. «ЎТА». Қуёш ўзининг сахий нур- 
ларини аямасдан юбиляр республикамизга 
сочмоқда. Газетадан. 

ЮБКА [р. юбка < пол. jupa — аёллар 
кўйлаги < а. «-L*. — ип газламадан қилинган 
кенг енгли кийим] Хотин-қизларнинг бел- 
дан пастки уст кийими, шунингдек, аёллар 
европача кўйлагининг белдан пастки қис- 
ми. Шерсть юбка. Калта юбка. н У[Фоти- 
ма) енгларига чиройли қизил каиапалар ти- 
килган украинча оқ шойи кофта, қора юбка 
кийган эди. П. Турсун, Ўқитувчи. Юбка ва 
белгача тушадиган свитердан иборат ком- 
плект кенг тарқалди. Газетадан. 

ЮБОРМОҚ 1 Нарса ёки кимсани би- 
рор томонга ёки жойга йўлламоқ, жўнат- 
моқ. Хат юбормоқ. Совға юбормоқ. Пул юбор- 
моқ. Вакил юбормоқ. Беморни касалхонага 
юбормоқ. н Сиз, шаҳаншоҳ, ўша соати му- 
заффарни тайин айлаб, биз қулларига хабар 
юборсалар. А. Қодирий, Ўтган кунлар. Шоҳ- 
рух.. вилояту ўлкаларга кўпроқ ўз ўғилларини 
юборди. Мирмуҳсин, Меъмор. 

2 Куймоқ, киритмоқ. Врач беморнинг 
венасига дори юборди. 




3 кўм. фл. взф. -(и)б шаклли етакчи феъл 
билан қўлланиб, ҳаракатнинг тугал, кучли 
тарзда, қўққисдан бажарилиши каби маъ- 
ноларни билдиради. Ҳизитиб юборди. Ҳич- 
қириб юборди. Ҳурқитиб юборди. Йиқитиб 
юборди. Унутиб юборди. 

Жаҳаннамга юбормоқ Нобуд қилмоқ, ўл- 
дирмоқ. -Пашша талаяптими, ҳозир ҳам- 
масини жаҳаннамга юборамиз, қорачам! — 
пашшаларни эзиб давом этди Жўра. Ойбек, 
Танланган асарлар. 

ЮВИБ-ТАРАМОҚ Ювинтириб, тараб 
парвариш қилмоқ, шу жиҳатдан аҳволига 
қарамоқ. Ота-она фарзандини туғилган ку- 
нидан эътиборан парваришлаб, ювиб-тараб, 
эркалаб-суйиб катта қилади. Газетадан. 
Ҳўишилар савоб учун Малакнинг сочини бо- 
қиб, ювиб-тараб қўярди. Мирмуҳсин, Йў- 
қолган жавоҳир. 

ЮВИНДИ I Ювмоқ фл. ўзл. н., ўтг. зам., 
3-ш. бирл. шакли. Муздек сувга ювинди. 

ювинди II 1 Қозон-товоқ, идишлар- 
ни ювишдан чиққан, таом қолдиқлари 
аралаш сув. Бора-бора Тўрткўзнинг увуллаш- 
лари аста-секин камайиб, ўзи эса ҳамма 
чиқариб берган ювиндиларни ичавериб, салда 
семириб кетди. Ў. Усмонов, Сирли соҳил. 
Ювиндиларни сигир-бузоқларга беради. Ой- 
дин, Ҳикоялар. 

2 кўчма Худди ювинди каби, жуда си- 
фатсиз суюқ овқат, сарқит. Эшигида ювин- 
дисига зор бўлган полвоннинг давлатини 
бир кўрсин, куйиб ўлсин! С. Аҳмад, Қадрдон 
далалар. 

3 Ювиш, ювинишлардан чиққан сув. 
Паст-баланд қурилган хоналардан оққан 
ювинди сувлар пишиқ ғиииплардан равоқси- 
мон шаклда ясалган тазар [канализация 
қувури] орқали чуқур обрезга [кир ўрага] ке- 
либ қуйилган. Газетадан. 

ЮВИНДИХЎР Бировларнинг ювин- 
диси, сарқити эвазига хизматини қилади- 
ган шахс. Энди келиб-келиб бировнинг сар- 
қитини ейдиган бўлиб қолдингми? Энди 
ювиндихўр бўлиб қолдингми? Ў. Ҳошимов, 
Қалбингга қулоқ сол. Ўртоқларинг сени, сен 
ювиндихўрни ҳамқишлоғимиз дегани ор қи- 
лишади!. А. Қаҳҳор, Қўшчинор чироқлари. 

ЮВИНМОҚ Бутун аъзоларини ёки 
маълум қисмини ювиб тозаламоқ. Ваннада 
ювинмоқ. Душда ювинмоқ. н У ечиниб, энди 
ювинаётган эди, эшик тақиллади. А. Қаҳҳор, 


Қўшчинор чироқпари. Ғуломжон буларнинг 
ҳаммасини кўтариб, ҳовлига ювингани кетди. 
М. Исмоилий, Фарғона т. о. 

ЮВМОҚ 1 Сув (баъзан спирт, керосин 
ва ш.к.) билан ишқаб тоза қилмоқ, кирини 
кетказмоқ. Бетни ювмоқ. Ҳўлни совун билан 
ювмоқ. Идишларни ювмоқ. Ярани cnupm би- 
лан ювмоқ. Узумни ювиб емоқ. н Тўртинчи 
косани олиб кириб кетгандан сўнг, Ҳаёт 
қозонни ювди-ю, қопқоғини ёпиб, кириб кет- 
ди. М. Исмоилий, Фарғона т. о. Баҳор ариқ 
бўйига ўтириб, помидор, бодринг ea пиёз 
ювди. Ш. Рашидов, Қудратли тўлқин. [Эра- 
ли] Отларни.. ювиб, тараб, эгарлаб, юган- 
ларди. «Эрали ва Шерали». 

Кир ювмоқ Кир бўлган кийим ҳамда 
дастурхон, сочиқ, чойшаб каби рўзғор 
буюмларини кир кетказувчи воситалар 
(совун ва ш к.) билан сувда ишқаб тозала- 
моқ. [Ойимхон] Очдан ўлмаслик учун эрта- 
дан кечгача кир ювиб, ҳақига бир коса кепак 
олиб, нон қилиб еган. П. Турсун, Ўқитувчи. 

2 Оқизиб олиб кетмоқ, ўпириб ёки ўйиб 
кетмоқ. Ёмғир девор сувоқларини ювиб кет- 
ди. н Cye нов остини ювиб кетяпти. Ш. 
Рашидов, Бўрондан кучли. Аму оқар қир- 
ғоқни ювиб, Кунлар ўтар кунларни қувиб. 
Ғайратий. 

3 қ.х. Тупроқ шўрини кетказиш мақсадида 
далага сув қўймоқ; яхоб бермоқ. Шўр ерлар- 
ни қишда уч-тўрт марталаб ювдик. н Бу 
ерни текислашга ҳам, шўрини ювишга ҳам 
эҳтиёж йўқ. Ш. Рашидов, Бўрондан кучли. 

4 с.т. Эришилган ғалаба, муваффақият 
ёки бирор яхши нарсанинг қўлга кирити- 
лишини зиёфат билан нишонламоқ. - Оғай- 
нилар, энди.. кечирасизлар, — деди Сангин 
плашининг чўнтагидан яримта ароқ чиқа- 
риб, — бу келганларинг ҳисоб эмас, квар- 
тирани алоҳида ювамиз. А. Мухтор, Туғилиш. 
Бобо амаким ҳам олтмиш йиллик тўйлари- 
ни қилиб беришлари керак. Пенсияни юв- 
масалар бўлмайди. И. Раҳим, Тақцир. 

Гуноҳини (ёки айбини, доғини ва ш.к.) 
ювмоқ Эзгу иш, яхшилик, ибратли хатти- 
ҳаракат ва ш.к. билан ўзини оқламоқ; гу- 
ноҳидан холи бўладиган иш қилмоқ. Мах- 
думнинг бу сўзи юқоридаги гуноҳини ювган- 
дай бўлди. А. Қодирий, Меҳробдан чаён. 
Гулнор энди man тортмади. Соф номусига 
отилган қорани бутунлай ювиб ташлашга 
жазм қилди. Ойбек, Танланган асарлар. Кир 




ювди қ. кирювди. Қўлни ювиб, қўлтиққа ур- 
моқ (ёки тиқмоқ) Бирор кимса ёки нарса- 
дан кўнгли совимоқ, ҳафсаласи пир бўл- 
моқ. Офтоб ойим эридан ҳам қўлини ювиб, 
қўлтиғига урган эди. А. Қодирий, Ўтган 
кунлар. 

ЮВОШ 1 сфт. Шўхлик қилмайдиган, 
тинч ёки жим юрадиган; беозор. Ювош бола. 
Ювош от. н Мусулмонқул.. қўй каби ювош 
Тошкент ҳокими Салимсоқбекни ўлдириб, 
ўрнига Азизбекдек золимни белгилади. А. Қо- 
дирий, Ўтган кунлар. Дадам жуда ювош, 
ширинсўз чол эди. Ойбек, Танланган асарлар. 
Юрагингиз дарё-да, ойи! Ёки синфга нуқул 
ювош, ақллиларини териб олганмисиз-а! Ҳ. 
Назир, Опахонимиз. 

2 рвш. Беозор тарзда. Зайнаб ювошгина 
кулиб, қизариб, чамадончасини кўча ўртаси- 
га қўйди. Ойбек, О.в. шабадалар. Қамчи 
жаҳлидан тушиб, Мавлон акага яхши шо- 
гирдлардек ювош боқди. Ҳ. Ғулом, Машъал. 

ЮВОШЛАНМОҚ Ювош бўлиб қолмоқ, 
аччиғидан тушмоқ. Бу от анча ювошланиб 
қолди. н -Чиқ, яқинроқ ўтир, гап кўп, — 
деди ювошланиб чол. Ойбек, Улуғ йўл. 

ЮВОШЛАШМОҚ сшн. ювошланмоқ. От 
ювошлашди. 

ЮВОШЛИК Ювош хислатга эгалик; бе- 
озорлик. Озғин, лекин бақувват уста За- 
моннинг ювоиллиги.. меҳнатсеварлиги солдат- 
ларга ёқарди. Ш. Тошматов, Эркқуши. Унинг 
тўғрилиги, ювошлиги Норбувининг онасига 
ёқиб қолиб, ўз қизини «арзон-гаровга» тўй 
қилиб берди. Ҳ. Шамс, Душман. 

ЮВУҚЛИ Ювилган, тозаланган, тоза. 
Ювуқли идишлар. Ювуқли кир. Косалар ювуқ- 
лими ? 

ЮВУҚСИЗ 1 Ювилмаган, кир, ифлос. 
Ювуқсиз идиш. Ювуқсиз сочиқ. Қўли ювуқ- 
сиз бола. н Укишининг [ Бобохоннинг ] зарби- 
дан кўрққан баъзи муллаваччалар.. бетлари 
ювуқсиз ҳолда дарсларини такрор қила 
бошлар эди. М. Муҳаммаджонов, Турмуш 
уринишлари. Ерўчоқ олдида даста-даста 
ювуқсиз лаганлар ётарди. С. Аҳмад, Пой- 
қадам. -Кир-чири ювуқсиз қолмасин, вақти 
бемаҳал иссиқ томоқсиз қийналмасин, деб 
раҳмим келганидан теккандим бунга, — деди 
Сабохон. Ж. Абдуллахонов, Тўфон. 

2 кўчма Ҳаром-ҳаришни фарқ қилмай- 
диган; нопок. Мана шунақа ювуқсизларнинг 
гапига ишониб, йўқ нарса учун билмасдан 


хафа бўлиб юрадими! Ҳамза, Туҳматчилар 
жазоси. 

ЮВҒУЧИ Мурдани ювиб кафанловчи 
шахс; ғассол, мурдашўй. Наби ака Қодир- 
жоннинг иягини малла бўз белбоғи билан 
боғлаб, ювғучи Салоҳиддинхўжа ва Мама- 
жон гўрковнинг уйига қараб жўнади. А. 
Раҳмат, Ҳаёт лавҳалари. 

ЮГАН I От, эшак каби уй ҳайвонлари- 
ни бошқариш учун улар бошига соли- 
надиган, сувлиқ, тизгин ва қайиш тас- 
малардан ясалган абзал. Ойқиз бўлса.. бир 
қўли билан юганни ушлаб, отни бошқарар- 
ди. Ш. Рашидов, Бўрондан кучли. Отларни 
оғилга боғладилар, юганларининг сувлиқ- 
ларини чиқариб, олдиларига кўк беда сол- 
дилар. М. Исмоилий, Фарғона т. о. 

ЮГАН II Гули сариқ, баланд ўсадиган 
кўп йиллик ўт. 

ЮГАНЛАМОҚ 1 От, эшак каби уй 
ҳайвонларининг бошига юган солмоқ, юган 
урмоқ. Тойни юганламоқ. н | Эрали \ Отларни 
ювиб, тараб, эгарлаб, юганларди. «Эрали ва 
Шерали». 

2 кўчма Ўз измига бўйсундирмоқ, бош- 
қармоқ. Асов дарёларни юганламоқ. affi- 
доқ бўз ҳам маданий, Биз уни юганладик. 
Ғ. Ғулом. 

ЮГАНЛИ Югани бор; юганланган. 
Юганли от. н Ҳукмдорнинг бир чокари 
Ибн Синога зар ёқали тўн кийгизиб, кумуш 
юганли арабий отни кўндаланг қилди. М. 
Осим, Ибн Сино қиссаси. 

ЮГУРГИЛАМОҚ с.т. Тез-тез югурмоқ, 
чопқилламоқ. Йигитлар югургилаган бола- 
нинг орқасидан кичкина кўчага қайрилишди. 
Ойбек, Қуёш қораймас. Ёрмат билан Нор- 
мат югургилаб, суюнчига чиқиб кетишди. 
А. Мухтор, Чинор. 

ЮГУРДАК 1 Бировга хизмат қилиб 
турадиган шахс; хизматкор, малай. У [Йўл- 
чи\ сўрамаса ҳам, чойхоначининг югурдаги 
чой қўйиб кетди. Ойбек, Танланган асарлар. 
Ибодилла, бой боласи бўлгани билан, отаси- 
нинг югурдаги, холос. Ҳ. Ғулом, Машъал. 

2 Ёрдамчи, дастёр. Мана, ойим, сизга 
яна бир дастёр — югурдак топиб келдим. 
Ойдин, Ҳазил эмиш. 

3 эск. Бирор идоранинг хат-хабарларини 
тегишли кишиларга ёки муассасаларга 
ташувчи ходим; хат ташувчи. Мадраимни 
сельсовет [қишлоқ кенгаши]нинг ўша вақт- 

даги paucu районга олиб бориб, илсроқўм 
югурдаги қилиб қўйди. А. Қаҳҳор, Қўшчинор 
чироқлари. 

4 салб. Бировнинг буйруғини ёки топ- 
шириғини хушомадгўйлик билан бажарув- 
чи; лаганбардор, малай. Амалдорларнинг 
югурдаклари кўча-кўйларда одам ўлдиришга 
киришдилар. С. Айний, Жаллодлар. 

5 айн. югурик 2. Югурдак оёққа кавуш 
топилар. Мақол. шш Гулшан дегани шаккок- 
роқ, тили югурдак, ўзи зийрак-туйғун.. эди. 
Ҳ. Шамс, Душман. 

ЮГУРДАКЛИК Югурдак иши, вази- 
фаси. Йўлдаги азоб-уқубат, дастёрлик, 
югурдакликдан mumacu қуриган Дўсмат ака 
Кобулга етганда, қаттиқ касал бўлиб, тў- 
сатдан вафот этди. Туйғун, Шоир ҳақида 
ҳақиқатлар. Кўчада қолган.. бировнинг хиз- 
матида югурдаклик қилувчи болалар озмун- 
ча эмасди. П. Турсун, Ўқитувчи. 

ЮГУРИК 1 Тез югурадиган, чопадиган; 
чопқир, чопағон. Кепак еган от югурик 
бўлмас. Мақол. н Чўлоқ одам учун хиз- 
маткорлик қийин, боёқиш Ҳамбар бу кам- 
чиликни билдирмаслик учун югура-югура 
югурик бўлиб қолганди. Ойбек, Танланган 
асарлар. -Ҳаёт мисли бир югурик дарё, оқа- 
ди-кетади, сурган кайфу сафонгиз қолади, — 
қув кўзларини сузиб илжайди Эшонхон. Ой- 
бек, Улуғ йўл. Икков миниб тулпор отти, 
Чопмоққа ҳаваси кетди, Кимнинг оти югурик, 
деб. «Эрали ва Шерали». 

2 Илдам, тез ҳаракат қиладиган; чаққон, 
тез (оёқ, қўл, тил ҳақида). Югурик бармоқ- 
лар. Югурик оёқ. Кўл югуриги — ошга, Тил 
югуриги — бошга. Мақол. н У [Абдишукур] 
болалик чоғида дадаси билан бирга янги 
шаҳарда резавор сотиб юргандаёқ, русчага 
тили югурик бўлиб қолган эди. Ойбек, Тан- 
ланган асарлар. 

Ақли югурик Бирор масалани тез ту- 
шунадиган, тез ҳал қила оладиган; фаҳмли. 
-Не-не ақли югурик донишлар жон бермаган 
бу йўлни солгунча.. — деди бува. Й. Шамша- 
ров, Кўрк меъморлари. 

ЮГУРИШ 1 Югурмоқ фл. ҳар. н. Сизлоп 
деса, ола қоп олиб югуриш ўрнига, ана 
шунақа иғвогарларни тутиб беришларин- 
гиз керак. С. Аҳмад, Ҳукм. 

2 спрт. Йирик ва илдам қадам билан 
олға томон тез ҳаракат қилиш; чопиш. Қис- 


қа масофага югуриш. Узоқ масофага югу- 
риш. Югуриш мусобақаси. 

3 с.т. Бирор ишни амалга ошириш ёки 
рўёбга чиқариш учун уриниш, югуриб- 
елиш, ҳаракат қилиш. Шунча югуришлар 
бекорга кетди. Унинг югуришларидан бирор 
натижа чиқмади. 

ЮГУРМОҚ 1 Ирғишлаб, бирор йў- 
налишда тез ҳаракат қилмоқ; чопмоқ. Бор 
кучи билан югурмоқ. Бола югуриб, тепалик- 
ка чиқди. н Шу маҳал бир тўда бола 
чуғурлаишб, гузар томонга югуриб кетди. 
М. Исмоилий, Фарғона т. о. Гулнор билан 
Унсин танчада ўтириб, бир-бирига меҳрибон 
эгачи-сингилдай сўзлашаркан, болалардан 
бири югуриб келди. Ойбек, Танланган асар- 
лар. 

2 спрт. Югуриш билан шуғулланмоқ; 
югуришда қатнашмоқ. Қаердадир музика 
янграр, майдон четидаги йўлкаларда майка- 
чан қизлар югуришарди. Ў. Ҳошимов, Қал- 
бингга қулоқ сол. 

3 кўчма Бирор иш ёки мақсадни амалга 
ошириш учун ҳаракат қилмоқ; ҳаракатида 
бўлмоқ, уринмоқ. Ўқии/нинг кетидан югур- 
моқ. Югурганники эмас, буюрганники. Ма- 
қол. н Раис Умурзоқ отага ўхшаш обрўли, 
тажрибакор пахтакорларни қўлга олиш 
ниятида озмунча югурмади. Ш. Рашидов, 
Бўрондан кучли. 

4 Бирор жой, томонга ошиғич, тез 
ҳаракатда бўлмоқ, йўл олмоқ. Бугун Гавҳар- 
нинг телеграммасини олиш билан вокзалга 
югурди. Ў. Ҳошимов, Қалбингга қулоқ сол. 
Бу Отабекни Тошкентдан уйлантириб, 
бошини боғламасак, кун сайин унинг Марғи- 
лон югуришидан қутула олмасмиз. А. Қо- 
дирий, Ўтган кунлар. 

5 кўчма Тезлик билан ҳаракатланмоқ 
(сув, шамол кабиларнинг ҳаракати ҳақида). 
Қишлоқ ўртасидан ўтадиган икки сой 
тошлардан тошларга урилиб, кўпириб, узоқ 
пахта далаларига қараб югуради. Мирмуҳ- 
син, Ҳамзаободда. Мирзачўлнинг оч бағрига 
Югурганда Сирдарё Ўйлаганми эди шундай 
Чаманлар яратишни. Т. Тўла. 

6 кўчма Пайдо бўлмоқ, намоён бўлмоқ, 
кўринмоқ (бирор хусусият, белги, холат 
ва ш.к. ҳақида). Унинг юзига қон югурди. н 
[Ибн Сино] Назари сатрлар оралаб йўр- 
ғаларкан, ер остидан хазина топган киши- 
дек, қўллари аста титрайди, юзига ғалати 




табассум югуради. М. Осим, Китобга ихлос. 
Малоҳат Каримованинг юзларига қизил югур- 
ди, юзидаги кулдиргичлар ҳуснига ҳусн қўш- 
ди, кўзлари чарақлаб кетди. Ойдин, Асл ёр. 
Энди ҳар икковининг ҳам юзига жиддият 
югурди. Ҳ. Шамс, Душман. 

ЮГУРТИРМОҚ 1 Югурмоқ фл. орт. н. 
Бир оз шамоллаб юргани учун касалхонага 
одам югуртирди. Шуҳрат, Жаннат қидир- 
ганлар. 

2 Ҳаракатлантирмоқ, юритмоқ. Бир эр- 
та уйғониб, калламга қўл югуртирсам, соч- 
ларим остида яра-чақа уч берибди. «Ёшлик». 
Пахтакорлар эгатларга сув югуртириб, жўяк- 
ларни юмшатиб олдилар. «Ўзбекистон қў- 
риқлари». 

Ақл югуртирмоқ Ақдни ишлатмоқ. ..эшит- 
ганларингиздан кўпининг моҳиятига ақл 
югуртириб кўрмаган бўлишингиз мумкин. А. 
Қаҳҳор, Қўшчинор чироқлари. Кўз югур- 
тирмоқ Қараб чиқмоқ, кўздан ўтказмоқ. У 
қуёшдан қўли билан кўзини тўсиб.. болаларга 
кўз югуртириб чиқди. С. Зуннунова, Янги 
директор. -Шоирман денг?! — қоровул қизиқ- 
синиб, унга қайта бошдан кўз югуртирди. Н. 
Фозилов, Шонли авлод. 

3 Сиртига бирор нарса бермоқ; юрит- 
моқ; таъминламоқ. Узукка олтин суви югур- 
тирмоқ. н Дўппининг олдин ипак югур- 
тирилган гуллари ўрнида турли ипаклар би- 
лан тикилган мукаммал гуллар пайдо бўлган 
сайин, у ўз ишидан завқланарди. К. Яшин, 
Ҳамза. 

ЮГУРТМОҚ айн. югуртирмоқ. Тозилар 
югуртиб, тоққа чиқардим.. «Муродхон». Қо- 
зи домла қўлларини ювиб туриб, дастурхон- 
га кўз югуртди. М. Исмоилий, Фарғона т. о. 
Сартарош.. секин «бисмилло!» деганича, ус- 
тарани Миркаримнинг бошидан чаққон югур- 
та кетди. Ойбек, Болалик. Йўлчи атрофга 
кўз югуртиб, ошхонага кирди. Ойбек, Тан- 
ланган асарлар. 

ЮГУР-ЮГУР Бирор оғир ва шошилинч 
ишни амалга ошириш вақтида юз беради- 
ган оворагарчилик, ҳовлиқиб у ёқдан бу 
ёққа чопиш; чоп-чоп. Шунча югур-югурдан 
ҳеч қандай натижа чиқмади. н Кўчада югур- 
югур, шовқин, итлар вангиллаган, товуқлар 
қийқиллаб қочган. А. Қаҳҳор, Башорат. 

ЮЗ I 1 Одам бошининг олд томони, 
олд томондан кўриниши; бет. Чўзиқ юз. Ҳи- 
зил юз. Кулча юз. Юзини ювмоқ. н Бошқа- 


лар бўлса, Ниёз қушбегининг сўзидан кейин.. 
ҳожининг юзига тикилган эдилар. А. Қоди- 
рий, Ўтган кунлар. Ҳизғин бўгувчи ҳаво юзга 
уради. Ойбек, Танланган асарлар. Канизак.. 
дуррасининг учи билан юзини бекитиб, тес- 
кари ўгирилди. А. Қаҳҳор, Қўшчинор чироқ- 
лари. 

2 Инсон бетининг у ёки бу томони; ёноқ. 
Раъно супага оёқ солинтириб ўтириб олди. 
Кампир уни кўриб, аввал ўзини йўқотиб 
қўйди, кейин бўйнидан қучиб, у юзидан, бу 
юзидан ўпди. А. Қаҳҳор, Кўк конверт. Унинг 
юзларида, дудоқларида йигитнинг юрагини 
эритувчи бир табассум ёнади. Ойбек, Тан- 
ланган асарлар. ..бу йигитнинг сурати.. ўнг 
юзидаги қора холи Шаҳзодага уйқу бермай 
қўйди. К. Яшин, Ҳамза. 

3 Бирор нарсанинг устки томони, юза- 
си; сирт, сатҳ. Ҳир юзини лолалар қоплаган. 
Кўк юзини булут босди. Ойнинг юзида ҳам 
доғ бор. Мақол. н Мана, икки ойнинг ичида 
яйдоқ дала юзи ям-яшил ғўза ниҳоллари би- 
лан қопланди. Газетадан. Деразаларга урилган 
ёмғир парчалари ойна юзини ювиб.. пастга 
оқарди. Э. Раимов, Ажаб қишлоқ. ..унингқор 
юзида жимирлаб ўйнаши кўзни қамашти- 
рарди. Ҳ. Шамс, Душман. 

4 Айрим нарсаларнинг у ёки бу томони, 
тарафи, қирғоғи. Кўчанинг икки юзида қа- 
тор уйлар. н -Дарёнинг бул юзида қолиб, ул 
юзидаги ёрига етолмай қақшаган бадбахт 
ошиқ шўри бошимда, — деди Ғуломжон. М. 
Исмоилий, Фарғона т. о. Мусулмонқул Чир- 
чиқ бўйига келиб етганда, қушбеги бошлиқ 
Тошкент йигитлари ҳам сувнинг бериги юзи- 
да кутиб турган эдилар. А. Қодирий, Ўтган 
кунлар. 

5 Обрў, эътибор; юз-хотир. Эр юзини ер 
очар, ер юзини эр очар. Мақол. н [Юсуфбек 
ҳожи:] Ҳар ҳолда ҳурматларини бажо кел- 
тир, Марғилон деган шаҳардан сенинг юзинг- 
ни деб келадилар. А. Қодирий, Ўтган кунлар. 

6 Кесиш ёки чопиш асбобларининг тиғи. 
Пичоқнинг юзи. Болтанинг юзи. н Гўрков 
кетмон урса, ер нақ тошдай, кетмон юзини 
қайирибди. Ойбек, Танланган асарлар. 

7 мат. Текислик ёки сиртнинг чизиқлар 
билан ўралган қисми; сатҳ. Доиранинг юзи. 
Учбурчак юзи. 

Ер юзи 1) ернинг юзаси, сирти. Мама- 
тов билан Бобоёровлар бригадасида шудгор 
қилиш ўрнига фақат ер юзи тирмаланган, 




холос. «Муштум»; 2) бутун олам; дунё, жа- 
ҳон. Тошкент ер юзининг турли жойларидаги 
биродарлашган шаҳарлар билан мустаҳкам 
дўстлик алоқаларини ўрнатган. Газетадан. Ер 
юзини кўрмоқ Дунёга келмоқ, пайдо бўл- 
моқ. -Бунингўз отиўзи билан. Етти ойда ер 
юзини кўрди. Еттивой бўлади-да, — дебдилар 
[бувим]. Э. Раимов, Ажаб қишлоқ. Ёруғ юз 
билан Ҳеч қандай камчилик ёки айбсиз 
ҳолда. Баракали юк билан декадага отланиб, 
Яшин ёруғ юз билан хушнуд қадам ташлади. 
«Муштум». Юз амри ширин Бет бетга тушиб 
турганда, юз-хотирга бориш, бирор иш, 
хатти-ҳаракатдан ўзини тийишни билди- 
рувчи ибора. -Тўғри, юз амри ширин-да! — 
Турсун ака жаҳл билан эшикни ёпиб чиқиб 
кетди. «Муштум». Юз бермоқ Юзага келмоқ; 
бўлмоқ. Бу шу қадар тез юз бердики, Ҳафиз 
ҳам, унинг ёнида турган одамлар ҳам йи- 
қилганидагина кўриб қолишди. Ў. Умарбеков, 
Ёз ёмғири. Асосий қурилиш ишлари кенг қу- 
лоч оттирилган бўлса, нега бундай ҳол юз 
бериши мумкин?! «Ўзбекистон қўриқлари». 
Юз кўрар этн. Никоҳнинг эртаси куни кўр- 
мана билан келин кўриш маросими. Юз 
кўрсатмоқ Пайдо бўлмоқ, кўринмоқ. Хаёл 
гирдобида чўмилиб ётар, Унда юз кўрсатар 
яшнаган сароб. Р. Парфи, Кўзлар. Юз очмоқ 
Намоён бўлмоқ, ўзини кўрсатмоқ. Янги бир 
китобни варақлагандай, Кунлар ўтади-ю, юз 
очар баҳор. Ё. Мирзо. Машина кўп юрмай, 
дўнгликдан ўтди-ю, тамомила бўлак манзара 
юз берди. «Ўзбекистон қўриқлари». Юз 
тутмоқ Ўзи бирикиб келган сўз англатган 
нарса, ҳаракат, ҳолат сари йўналишни бил- 
диради. Инқирозга юз тутмоқ. н Гулха- 
ний феодализм тузумининг тушкунликка юз 
тутган бир даврида Қўқон хонлигида яшади 
ва ижод этди. «ЎТА». Юракларни қаттиқ 
ўйнатган ҳовлиқиш дамлари ўтди, энди на- 
фас ўнгланишга қараб юз тутди. М. Исмои- 
лий, Фарғона т. о. Юз ўгирмоқ 1 ) айн. юзини 
ўгирмоқ. -Менимча, уйланишдек нозик бир 
иш дунёда йўқдир, — деди Раҳмат ва Ота- 
бекка юз ўгирди. А. Қодирий, Ўтган кунлар; 
2) алоқани узмоқ; кечмоқ. Агар яна бир оғиз 
сўз айтсанг, мен сендан юз ўгираман! Мир- 
муҳсин, Меъмор. Қариндошларимиз ҳам да- 
дамдан юз ўгиришган. Пияниста дейишади. 
Э. Раимов, Ажаб қишлоқ. Юзи ёруғ Иш- 
фаолият, хатти-ҳаракатида камчилиги ёки 
айби йўқҳолатли. Хирмонимиз баракали бўл- 


са, давлатимиз, халқимиз олдида юзимиз 
ёруғ бўлади. Газетадан. Эшитдим. Ҳайто- 
вур, бечора қизнинг юзи ёруғ бўлди. Н. Сафа- 
ров, Танланган асарлар. Юзи йўқ Ор- 
номуси, уяти йўқ; бетсиз. Шу тобда Мир- 
бадал кўзимга кўринармиди-я. Юзи йўқ экан! 
Н. Сафаров, Танланган асарлар. Юзи чи- 
дамаслик Орияти йўл қўймаслик. Ҳадеб 
ишдан жавоб сўраб келаверишга юзим чи- 
дамай қолди. «Муштум». Содиқжон бойвачча 
«уч таноб ер, катакдек чорбоғ»ни анчадан 
бери кўз остига олиб юрар, лекин буни Пў- 
лат отага айтишга юзи чидамай келарди. 
К. Яшин, Ҳамза. Юзи шувут қ. шувут. Энди 
юзи шувут, нима қилишини билмай ўтириб- 
ди. С. Юнусов, Кутилмаган хазина. Юзи қо- 
ра Айбдор, гуноҳкор ҳолатли. ..ўз жони ва 
икки боласини деб, икки лочинни тутиб 
берса, юзи қора бўлиб, эл ичида қандай бош 
кўтариб юради кейин. К. Яшин, Ҳамза. Юзи 
қурсин Нафрат, ҳазар ифодаловчи ибора. 
Ёмоннинг юзи қурсин.. Юзига айтмоқ Шах- 
сан ўзига очиқ, рўйирост айтмоқ. У.. маж- 
лисларда кимнинг айби бўлса, шартта юзи- 
га айтаверарди. С. Аҳмад, Уфқ. Ҳозир ўзлари 
бўлганда, юзларига айтар эдим.. Яхшиси, 
халақит бермасинлар. Н. Сафаров. Юзига 
ёпиқ Қулф ёки бошқа нарса билан маҳ- 
камланмай беркитиб (ёпиб) қўйилган 
(эшик, дераза кабилар ҳақида). Бурчакда, 
ердан икки ярим газлар юксакликда кун 
ботишга қаратиб қурилган иккита кў- 
римсиз бир бетли эшиклар юзларига ёпиқ 
ҳолда эди. А. Қодирий, Ўтган кунлар. Юзига 
ёпмоқ (ёки бекитмоқ) Қулфламай ёки бош- 
қа нарса билан маҳкам (очилмайдиган) 
қилмай беркитмоқ (ёпмоқ). Ювош ғийқил- 
латмасликка ҳаракат қилиб, деразани юзи- 
га ёпиб қўйди. Э. Раимов, Ажаб қишлоқ. 
..тувоқни ёпиб, кўча эшикни юзига бекитди- 
да, супага чиқиб, омонатгина ёнбошлади. Р. 
Файзий, Ҳазрати инсон. Юзига оёқ қўймоқ 
(ёки тирамоқ) қ. оёқ. Юзига солмоқ Таъна, 
миннат тарзида ўзича гапирмоқ. Уни юз- 
хотир қилмай, золимлигини дангал юзига 
солишди. К. Яшин, Ҳамза. Ваҳолонки, одам- 
лар эсида сақлаб юраркан. Йиғиб юриб, 
юзингга соларкан. И. Раҳим, Зангори кема 
капитани. Юзига қарамаслик (ёки бормас- 
лик) Ўзгага бериш, сарфлаш ва ш.к. да аяб, 
ҳисоблашиб ўтирмаслик. Барака mon, ай- 
ланай, йигит деган шунақа мард бўлса. 




Беш сўм, ўн сўмнинг юзига қарамаса! О. 
Ёқубов, Тилла узук. Булар бир тийин, икки 
тийин, беш тийиннинг юзига қарамай, чой- 
га, нонга.. ортиқча пул тўлаб кетар эдилар. 
Ғ. Ғулом, Шум бола. Юзини ерга қаратмоқ 
Юзи шувут ҳолга солмоқ, ор-номусдан 
хижолатли ҳолга туширмоқ. Ватаннинг ам- 
ри шу, бурчингни бажар, Охири юзимни ерга 
қаратма! Ғайратий. Ҳасан аканинг юзини 
ерга қаратадиган бўлдик. Э. Раимов, Ажаб 
қишлоқ. Юзини кўрмоқ Ўзи бирикиб келган 
сўз англатган нарса, жой ва ш.к. да пайдо 
бўлмоқ, кўринмоқ маъносини билдиради. 
Дунё юзини кўрмоқ. н Лермонтовнинг рус 
драматургиясининг ажойиб дурдоналари ҳи- 
собланган саҳна асарлари фақат бир неча 
ўн йилдан кейингина саҳна юзини кўрди. 
Газетадан. Юзини ўгирмоқ 1) юзини бошқа 
томонга бурмоқ. -Сизнинг олдингизда ечи- 
найми? -Уялсангиз, мен юзимни ўгириб ту- 
рай. А. Қодирий, Ўтган кунлар; 2) айн. юз 
ўгирмоқ. Авом улардан юзини ўгирган.. Мир- 
муҳсин, Меъмор. Фақат кечагина юзини 
ўгириб олган бу ситамкор бахт Мадумар 
оиласига тўлиб-тошиб, қучоқ очиб келди. М. 
Исмоилий, Фарғона т. о. Қайси юз билан 
Уялмай-нетмай, қандай қилиб. Энди қайси 
юз билан халққа қараймиз? О. Ёқубов, Эр 
бошига иш тушса. Ундоқ бўлса, бу ерга қай- 
си юз билан келади? А. Қаҳҳор, Қўшчинор 
чироқлари. 

ЮЗ II снқ. сон 1 100 рақами ва шу ра- 
қам билан ифодаланган сон, миқдор. Юз 
қадам. Юз сўм. Юз дона қилам. Бундан юз 
йил илгари. Юз даражали термометр. Юз- 
дан бир қисм. Юзгача санамоқ. Мингни юзга 
бўлмоқ. н Жиян, ақлинг бўлса, кишининг 
бир тийинига хиёнат қилма. Тийин ҳам пул, 
юз.. сўмҳам пул. Ойбек, Танланган асарлар. 

2 c.m. Кўп, кўп марта. Мард бир ўйлар, 
номард юз ўйлар. Мақол. н Адолат юз 
изтиробда тўлғанган қалбини енгди-ю, бо- 
шини кўтарди. С. Зуннунова, Гулхан. Йўлчи 
ўз онасидан юз марталаб эшшпган гаплар- 
ни Мирзакаримбой ҳикоя қила бошлади. Ой- 
бек, Танланган асарлар. 

ЮЗА 1 Бирор нарсанинг усти, устки 
қисми, юзи, бети; сирт, сатҳ. Силлиқ юза. 
Cye юзаси. н Юзадан ярим метргача нам 
тупроқ, ярим метрдан кейин ботқоқ кўча- 
ди. А. Қодирий, Обид кетмон. Қўшнилар- 
нинг баланд иморатлари ҳовли юзасига ан- 


даккина офтоб туширарди, холос. Мирмуҳ- 
син, Умид. 

2 Атрофи очиқ, яланг; баҳаво. Ҳожи улар- 
нинг олдига — юзага чиққач, Офтоб ойим 
салом бериб, рўмоли билан томоқ остларини 
ўраб олди. А. Қодирий, Ўтган кунлар. -Мана 
шу ёқ бир оз юзага ўхшайди, — деб аравакаш 
от бошини кўчанинг ўнг тарафига бурди. 
Ойдин, Фонарь тагида. 

3 рвш. Ер юзасига яқин, чуқур эмас. 
Қизилқумнинг айрим ерларида тупроқ жуда 
юза ковланар, кўпинча агрегатлар харсанг 
тошларга дуч келиб, таққа тўхтаб қоларди. 
Ж. Абдуллахонов, Тўфон. Кўпчилик майдон- 
ларимизда ер ости сувлари юза жойлашган. 
Газетадан. 

Юзага келмоқ 1) пайдо бўлмоқ, ҳосил 
бўлмоқ; яралмоқ. Камишкапада деворлари 
ганч сувоқ қилиб оқланган, қизил тунука 
томли бир бино юзага келди. П. Турсун, 
Ўқитувчи; 2) содир бўлмоқ, рўй бермоқ, 
келиб чиқмоқ. Орада зиддият юзага келди. 
н Автобус ичида одамлар зич, ҳаво дим.. 
нафасни бўғадиган вазият юзага келган эди. 
Газетадан. Юзага чиқмоқ 1) сиртида пайдо 
бўлмоқ, сиртга чиқмоқ. Уларнинг ҳам жаса- 
ди қум орасида ётади-да, бир куни шамол 
бўлиб, уларнинг ҳам суяклари юзага чиқиб 
қолади. Мирмуҳсин, Меъмор. Ер остида 
ётмасдан Юзага чиқсин конлар. Қ. Муҳам- 
мадий; 2) пайдо бўлмоқ, вужудга келмоқ; 
маълум бўлмоқ. Атом энергияси ядро ичида 
яшириниб ётади ea фақат ўша ядро ёрил- 
гандагина юзага чиқади. «Фан ва турмуш»; 
3) рўёбга чиқмоқ, амалга ошмоқ. Киши ҳақ 
бўлса, жонини ҳақиқат йўлида фидо қилса, 
унинг эзгу иши юзага чиқади. Н. Сафаров, 
Олов излар. ..лекин, ука, ер олганимдан ке- 
йин ҳам ўша мўлжалларим юзага чиқмади. 
А. Қаҳҳор, Қўшчинор чироқлари; 4) ўзига 
хос мавж билан маълум бўлмоқ, эътибор 
қозонмоқ; кўринмоқ. Албатта, ҳақ жойида 
қарор топади, биз яна юзага чиқамиз. Мир- 
муҳсин, Меъмор. 

ЮЗАКИ Асосли ва жиддий бўлмаган, 
енгил-елпи. Дастлабки юзаки таассурот 
ocmuda ўйламасдан дағал гапирди чоғи. А. 
Мухтор, Туғилиш. Акс ҳолда, ўқувчининг 
билими юзаки бўлиб қолаверади. Газетадан. 
Курилиш бошқармаси бу ишга юзаки қара- 
ётганини танқид қилди. С. Аҳмад, Лаъли 
Бадахшон. 

ЮЗАКИЧИЛИК Масалага енгил-елпи 
қараш, жиддий эътибор билан иш тутмас- 
лик. Баъзи қурилиш раҳбарлари планнинг 
бажарилишига берилиб кетиб, юзакичилик, 
қалбакичиликка йўл қўймоқдалар. «Муш- 
тум». Бу соҳада ҳамон юзакичилик, расми- 
ятчилик давом этаётгани каби фактларга 
энди тоқат қилиб бўлмайди. Газетадан. 

ЮЗАСИДАН кўм. Оидлик, сабаб каби 
муносабатларни ифодалайди; учун, ҳақида, 
бўйича. Одоб юзасидан. Давлатга жун со- 
тиш юзасидан олинган мажбурият бажа- 
рилди. Муҳокама қилинган масала юзасидан 
қарор қабул қилинди. н Ҳовлисида ёки 
эшигига яқин очиқроқ ерда эҳтиёт юзаси- 
дан оғзи тор, ичи кенг бошпана ковланган. 
Шуҳрат, Шинелли йиллар. Ахир, хизмат 
юзасидан чақирди — борди. Бир пиёла чойга 
таклиф этди.. йўқ демади. С. Сиёев, От- 
лиқ аёл. Валихон ҳурмат юзасидан таъзим 
қилиб, унга ҳалиги қоғозни узатди. К. Яшин, 
Ҳамза. 

ЮЗБОШИ тар. 1 Ўрта Осиё хонлик- 
ларида (18-19-асрларда): юзта отлиқ аскар- 
га қўмондонлик қилувчи ҳарбий бошлиқ. 
Сарбозларнинг юзбошилари катта ойлик 
олардилар. С. Айний, Эсдаликлар. 

2 Қишлоқ ёки маҳалла оқсоқоли. Мир- 
шаб ea юзбошилар фуқарога юқоридан қа- 
раб, дағал муомала қилар ea ўшқириб га- 
пирардилар. М. Муҳаммаджонов. Турмуш 
уринишлари. [Ўғрилар] Юзбошини ғалати 
қилишибди: бир сандиқ тилласи бор экан, 
олиб чиқиб, олдига қўйишибди, «Еганингча 
егин, қолганини олиб кетамиз», дейишибди. 
А. Қаҳҳор, Қўшчинор чироқлари. 

ЮЗКУРДИ этн. Никоҳнинг эртаси ку- 
ни кўрмана билан келин кўриш, шунинг- 
дек, янги чақалоқни кўриш (кўрсатиш) 
маросими. Жасура туғилган йили, чақалоқ 
баҳона юзкўрди, яраш-яраш қилиб биринчи 
марта хотини билан қишлоққа борган эди. 
Э. Аъзам, Кечикаётган одам. 

ЮЗЛАНМОҚ 1 Бирор кимса ёки нар- 
сага юзини қаратмоқ, унга томон ўги- 
рилмоқ, қарамоқ. Нормурод Шомуродов қан- 
дайдир тараддуд билан меҳмонга юзланди. 
О. Ёқубов, Диёнат. Директор бир неча ea- 
рақ қоғозни стол устига қўйиб, залга юз- 
ланди. М. Хайруллаев, Тилла маржон. Ҳам- 
ма ўша томонга юзланди. А. Қаҳҳор, Қўш- 
чинор чироқпари. 


2 Рўбарў (юзма-юз) бўлмоқ. Бу лаҳза 
унинг кетидан келиб, ҳовлида турган Низо- 
миддин билан Бадиа Зулфиқорга юзланишди. 
Мирмуҳсин, Меъмор. 

3 Бирор томонга қараб юрмоқ, йўл ол- 
моқ. Бундан икки ой илгари, йигирма беш 
ёшда [Тўғонбек] Ҳиротга юзланди. Ойбек, 
Навоий. Омади кетган немиснинг шашти 
қайтиб, шарқдан юз ўгириб, ғарбга томон 
юзланиб кетди. Н. Сафаров, Оловли излар. 

4 Юз бермоқ, келиб чиқмоқ. Мен учун 
шу кунларда сознинг овози эшитилса бас! 
Қўрқаманки, бехудлик юзланмаса!.. С. Аб- 
дулла, Қувғунда. 

ЮЗЛАШМОҚ Бир-бирига рўпара бўл- 
моқ, юзма-юз келмоқ, учрашмоқ. Ҳомидузоқ 
ўйлаб турмади, юзидаги совуқ бир ўзгариш 
ичида: -Майли, башарти юзлашмоққа тўғ- 
ри келганда ҳам, мен ҳозир, — деди. А. Қо- 
дирий, Ўтган кунлар. Бўлмаса, ҳақиқат 
қилинг, Қодирбек Мансуровни чақиртиринг, 
мен билан юзлашсин. М. Қориев, Ойдин 
кечалар. 

ЮЗЛИ Аниқловчи орқали ифодаланган 
белгили (тахлит, тусдаги) юзга эга. Лўппи 
юзли. Қизил юзли. н Бу икки кишининг 
иккинчиси узун бўйли, қора чўтир юзли, ча- 
ғир кўзли.. ўттиз беш ёшларда бўлган 
кўримсиз бир киши эди. А. Қодирий, Ўтган 
кунлар. 

юзлик кам қўлл. Юзга тутиладиган 
нарса (рўмол, тўр ва ш.к.). Келиннинг юзлик 
рўмоллари хотинлар ўртасида талаш бўлди. 
Ойбек, Танланган асарлар. 

ЮЗМА-ЮЗ рвш. Қарама-қарши, рўбарў, 
бетма-бет; тўқнаш. Юзма-юз ўтирмоқ. Юз- 
ма-юз келмоқ. Юзма-юз қилмоқ. н Унга 
юзма-юз келиб, бундай қўрс, бундай терс 
гапларни ҳеч вақт айтган эмас эди. М. Ис- 
моилий, Фарғона т. о. Улар столнинг икки 
томонида бир-бирларига юзма-юз бўлиб 
ўтирдилар. X. Тўхтабоев, Шонли авлод. 

2 Бевосита алоқада, дуч ҳолатда; бақам- 
ти. Меъмор билан юзма-юз гаплашмай ту- 
риб, бундай қарорга келиб бўлмайди. Мир- 
муҳсин, Меъмор. ..асосий эътибор биринчи 
марта таржима билан юзма-юз келаётган 
олий мактаб талабаларига сўз санъатининг 
бу соҳасига оид зарур билим беришга қара- 
тилди. Ғ. Саломов, Таржима назариясига 
кириш. Шабон Очилова келинчаклигидан яй- 






ловда. Танти, ўжар табиат билан юзма-юз 
яшайди. «Саодат». 

юзмоқ шв. Сузмоқ. Дарёда юзган қа- 
йиқми.. Пўлкан шоир. 

ЮЗПАНА: юзпана килмоқ Бирор нарса 
билан юзини беркитмоқ, пана қилмоқ. Рў- 
моли билан юзпана қилиб, Тулнора келади. 
Н. Сафаров, Шарқтонги. 

ЮЗСИЗ Раъй-андишани билмайдиган, 
ор-номуссиз, уятсиз. Юзсиз одам. Ўзи юзсиз 
— сўзи тузсиз. Мақол. н Эрим, деб туққан 
онангдан кечасанми, юзсиз? А. Қодирий, 
Ўтган кунлар. 

Юзсиз калиш Одатда этик ёки ботинка 
билан кийиладиган юзи қисқа калиш. 

ЮЗСИЗЛИК Юзсизга хос иш, хатти- 
ҳаракат. Юзсизлик қилмоқ. н Шербек йи- 
гитнинг юзсизлигидан нафратланди. С. 
Анорбоев, Оқсой. Моҳира ойим бу юзсиз- 
ликдан ер ёрилса, ерга киргундек бўладир. А. 
Қодирий, Ўтган кунлар. 

ЮЗТА 1 Юз дона, юз нафар. Юзта даф- 
тар. Юзта одам. 

2 с.т. Юз грамм (ичкилик ҳақида). Қани, 
юр, юзта-юзта отамиз, опангнинг ҳурмати.. 
Э. Раимов, Ажаб қишлоқ. 

ЮЗТАПИК 1 Юз донадан иборат. Юз- 
талик папирос. 

2 Қиймати юз сўмга тенг, юз сўмлик 
(пул, облигация ҳақида). Тўртта юзталик. 
н ..мен мактабнинг юзини эмас, «юзталик» 
ларни кўриб турибман. «Муштум». 

ЮЗТУБАН Юзини пастга қаратиб. ..се- 
кин эшикни очиб, ҳужрага қаради, юзтубан 
ётган Ҳамзанинг боишга борди. К. Яшин, 
Ҳамза. Шарт қўймоқчи, юзтубан тиз чўк- 
тирмоқчи. Ф. Мусажонов, Ҳиммат. 

Юзтубан кетмоқ 1 ) юз ўгириб йўналмоқ. 
..томон (қараб) кетмоқ. Амирзодалар хун- 
хорликлар, бемаъни ишлар қилиб қўйиб, сал- 
танат таназзулга юзтубан кетаётганида, 
бу айбни бошқа бир одамга тўнкаб, «фарзин» 
айирбошлашадилар.. Мирмуҳсин, Меъмор; 
2) тубанликка (пасткашлик, разилликка) 
юз тутмоқ. ..истиқболлари учун курашаёт- 
ган халқларнинг умумий ишига қўшаётган 
жуда катта ҳиссамизни чиппакка чиқариш- 
га уринар эканлар, бу уларнинг юзтубан 
кетганликларини кўрсатади. Газетадан. 

ЮЗ-ХОТИР Андиша, риоя. -Сўзга чиқ- 
қандан кейин ҳеч кимни юз-хотир қилмай, 
дадил танқид қилавериш, камчиликларни 


очиб ташлаш керак, — деди Хўжаев. А. Му- 
ҳиддин, Юзга айтганнинг заҳри йуқ. Эр- 
нинг юз-хотирини қилмайдиган хотин пи- 
рига ҳам дўст бўлмайди. А. Қаҳҳор, Қўшчи- 
нор чироқлари. 

ЮЗХОТИРЧИЛИК Ҳурмат, андиша 
юзасидан иш тутиш. Юзхотирчилик, кели- 
шувчиликни безгакдан ҳам ёмон кўраман. 
«Муштум». 

ЮК 1 Бир ердан иккинчи ерга кўтариб, 
ташиб борилиши лозим бўлган оғирлик. Оғир 
юк. Қўл юки. Юк ортмоқ. Юкни туширмоқ. 
Юки оғир эшак илдам юради. Мақол. н 
Тешабой араваларга юк ортаётган қа- 
ролларга меҳмонхона айвонидан қараб тур- 
ган эди. М. Исмоилий, Фарғона т. о. Бой 
шаҳарга бир оз юк туишрган эди. Ойбек, 
Танланган асарлар. 

2 кўчма Кишини уринтириб кўядиган, 
ташвишга соладиган ортиқча нарса; таш- 
виш, дахмаза. -Бахтим қурсин — узоққа 
чўзилмади, қайтага укам, синглим менга 
юк бўлиб тушди: ҳар иккаласини боқишим 
керак, — деди Гулсара. М. Жўра, Изтироб. 
Моҳидилнинг.. бошида ғалати ўйлар, фикр- 
лар тўлқин ура бошлади.. Борди-ю, тузал- 
маса-чи? Бу ердагиларга оғир юк бўлиб 
қолмасмикан тағин?Ж. Абдуллахонов, Тў- 
фон. 

3 с.т. Қориндаги бола; ҳомила. Эрталаб 
доду фарёд билан юкимдан бўшадим [деди 
Ҳожи хола]. М. Исмоилий, Фарғона т. о. 
Ҳиқичоқ хола алланима бало қилиб, болани 
туширди-ю, онанинг боишга етди. Маъсума 
юкидан озод бўлгач, оёғини судраб, аранг 
уйига етиб келди. М. Осим, Тилсиз гувоҳ. 

4 Диний эътиқодга кўра, азиз-авлиё- 
ларни ранжитиш туфайли юз берадиган 
касаллик. -Агарда! — деди кўз ёши қилиб 
Холжон хола, — азизлар юки босса ё ажи- 
налар чалиб кетса, гуноҳим сизнинг бўй- 
нингизда. Ғайратий, Довдираш. Нимжон 
бўлиб қолган бола қаттиқ иситмалаб, 
ёмон аҳволга тушгач, бола шайтонлабди, 
унга юк тушибди, «домлага ўқит», деб 
қўйишмайди.. Газетадан. 

Юки ерда қолмайди Иши битмай қол- 
майди. Сизнинг қанотингиз остида бўлсам, 
юким ерда қолмайди. Ш. Рашидов, Бўрон- 
дан кучли. Кўпчилик бор жойда юкингиз 
ерда қолмайди. Ж. Шарипов, Саодат. 




ЮККАТТ1 1 айн. юкчи 1. Юккаш бўлиб 
ишламоқ. 

2 айн. юкчи 2. Юккаш автомобилъ. Юк- 
каш кема. 

ЮКЛАМА тлш. Мустақил бўлак ёки 
гапга турли қўшимча маъно бериш, шу- 
нингдек, турли грамматик муносабатлар- 
ни ифодалаш учун хизмат қиладиган ёр- 
дамчи сўз ёки қўшимча, мас. наҳотки, хо- 
лос, -чи, -ми. 

ЮКЛАМОҚ 1 Юк ортмоқ. Машинага 
ғишт юкламоқ. Эшакка ўтин юкламоқ. н 
Шу ерда аравага шох юклаётган Абдусамад 
қори дарров йўрғалаб чиқиб, жувонни гапга 
солди. А. Қаҳҳор, Қўшчинор чироқлари. 

2 кўчма Вазифа ёки иш топширмоқ, 
зиммасига қўймоқ; ортмоқ. Ўз ишини би- 
ровга юклаб қўйди. н Ҳамма ишни ўрин- 
босаримга юклаб қўйдим. «Муштум». Ойни- 
сага янги цех мудирлигини юклаб тўғри 
қилганига қаноат ҳосил қилди. Ҳ. Ғулом, 
Тошкентликлар. 

ЮКЛИ Т Юк ортилган, юки бор. Юкли 
машина. н Ўн икки қопқадан ўн икки 
йўлга Жўнаб кетар экан юкли карвонлар. 
М. Шайхзода. Тешабой юкли аравалар ёнида 
қўл қовуиипириб турган қаролларга қич- 
қирди. М. Исмоилий, Фарғона т. о. 

2 с.т. Ҳомиладор, ҳомиласи бор. Юкли 
хотин. н Пулимиз йўқлиги етмай, саргар- 
дон сарғайганимиз етмай, бунинг устига 
юкли бўлиб қолганим иккимизни қайғудан 
қайғуга отарди, — деди Ҳожи хола. М. Ис- 
моилий, Фарғона т. о. 

ЮКСАК кт. Т Баланд, юқори. Юксак 
бино. н Сенинг режанг билан юксак тоғ- 
ларнинг Ушатдик, қўзғатдик зўр бардоши- 
ни. Ғайратий. Фақат юқори синф шогирд- 
ларидан бир нечаси адил, юксак палъма да- 
рахтлари остида нималардир тўғрисида жим- 
гина, лекин жиддий суҳбатлашмоқда эдилар. 
Ойбек, Нур қидириб. 

2 кўчма Юқори даражадаги, олий. Юк- 
сак унвон. Юксак мартаба. Юксак малака- 
ли мутахассислар. Юксак ҳурмат. н Бу юк- 
сак инсонийлик барқарор экан, бизни ҳеч 
қандай душман енголмайди. Р. Файзий, Сен 
етим эмассан. 

ЮКСАКЛИК Т Юксак ҳолат. Уйнинг 
юксаклиги. н Бурчакда, ердан икки ярим 
газлар юксакликда кун ботишга қаратиб 
қурилган иккита кўримсиз бир бетли эшик- 


лар юзларига ёпиқ ҳолда эди. А. Қодирий, 
Ўтган кунлар. 

2 Ер сатҳидан жуда юқоридаги бўшлиқ, 
баландлик; осмон. Ой юксакликка кўта- 
рилган, бепоён пахтазор кумуш нур ичида 
чайқалади. X. Тўхтабоев, Фельетондан сўнг. 

ЮКСАЛИШ Т Юксалмоқ фл. ҳар. н. Хир- 
монимизнинг юксалишида илғор теримчи- 
ларнинг ҳиссаси катта. Газетадан. 

2 Тараққий этиш, ўсиш, юксак даража- 
га эришиш. Маданий юксалиш. н Юксали- 
шимизнинг мезони ҳам, чароғбони ҳам шу 
биродарлигимиз, шу қардошлигимиз, шу улуғ 
дўстлигимиздир. X. Ёдгоров, Ҳаёт тўлқин- 
лари. 

ЮКСАЛМОҚ 1 Баланд кўгарила бор- 
моқ, юқори томон ўрламоқ. Ҳамманинг кўзи 
узоқдаги, осмонни ютмоқчидек қутуриб 
юксалган даҳшатли ёнғинда эди. Ойбек, Қуёш 
қораймас. Чўққиларга кетсам юксалиб, Паст- 
да қолиб кетар адирлар. У. Қўчқоров. 

2 кўчма Ўсмоқ, ривожланмоқ; камолот- 
га эришмоқ. Маданиятимиз тобора юксал- 
моқда. н Асосий вазифалардан бири ёш ҳа- 
васкор ёзувчиларнинг ижодий юксалишига 
ёрдам беришдир. Н. Сафаров, Оловли излар. 

ЮКУНМОҚ кам қўлл. Т Ўтиниб (бош 
эгиб, тиз чўкиб) мурожаат қилмоқ, илтижо 
қилмоқ, ёлвормоқ. Ўртага она тушди. Кўз- 
ларидан ёшларини қуйиб, юкуниб, эрга яли- 
нар, фақат инсоф, адолат тилар эди. Ойбек, 
Нур қидириб. 

2 Таъзим қилмоқ. Шайхулислом юкуниб, 
қоғозни хон қўлидан олиб, унга кўз югурти- 
рар экан, қолганлар ташвишга тушдилар. 
С. Абдулла, Мавлоно Муқимий. Шаҳзодалар 
бориб, юкуниб, айри-айри кўришдилар ва 
подшоҳнинг узатилган қўлини камоли эҳтиром 
билан ўпдилар. Ойбек, Навоий. 

ЮКЧИ Т Юк ташиш, ортиш, тушириш 
билан шуғулланувчи ишчи. Степан душман 
қўлига ўтиб кетган кичик бир пароходга юкчи 
бўлиб кирди. А. Мухтор, Қорақалпоқ қиссаси. 
Хўжабеков куни билан елкасидан беш пудлик 
қоп тушмаган юкчидай, эшикнинг кесакисига 
суянди. С. Анорбоев, Оқсой. 

2 Юк ташишга мўлжалланган, юк та- 
шийдиган. Юкчи самолёт. Юкчи такси. н 
-Йўқ, бу эмас, — деб қўйди Акбар ака, узоқ- 
лашаётган кумуш рангли самолётни кузатар 
экан, — Халилжонники юкчи. С. Акбаров, 
Отанинг хаёллари. 




ЮЛДУЗ 1 Қизиган газ (плазма)лардан 
таркиб топган, табиатига кўра Қуёшга ўх- 
шайдиган, кечаси нур сочувчи нуқта бў- 
либ кўринадиган осмон жисми. Ёруғ юлдуз. 
Хира юлдуз. Кутб юлдузи. Юлдузлар тур- 
куми. н Оқшом чўкди Тошкент қўйнига, 
Милтиллашиб кўкларда юлдуз. X. Салоҳ. Бу 
ерга қуёш оғди — салқин тушади, кечалари, 
тепамизда юлдуз тўла осмон. Р. Азизхўжаев, 
Яшил чайла. 

2 Бир неча ўткир учли геометрик шакл 
ҳамда шундай шаклга эга бўлган нарса. Беш 
учли юлдуз. Юлдузнинг шаклини чизмоқ. Ар- 
чанинг тепасига юлдуз ўрнатмоқ. 

3 кўчма Машҳур бўлиб танилган, шуҳ- 
рат қозонган шахс ҳақида. Кино юлдузлари. 
н Донғи кетган теримчи ва шуҳрат юл- 
дузиман, Лафзи ҳалол, юзи оқ Фарғонанинг 
қизиман. Уйғун. Йиғилганларни қизиқтирган 
нарса ўзбек адабиёти ва санъатининг юл- 
дузлари, ўзбек жангчилари бўлди. Н. Сафа- 
ров, Оловли излар. 

4 Юлдуз (хотин-қизлар исми). 

Юлдуз кўрмай жон берди Узоқ турмади, 

барҳам топди, йўқ бўлиб кетди, ғойиб 
бўлди. Юлдуз санаб ётмоқ айн. тоқи санаб 
ётмоқ қ. тоқи. Юлдузи иссиқ айн. истараси 
иссиқ қ. истара. У [Умид].. рўпарасидаги 
юлдузи иссиқ қиздан асло кўз узмасди. 
Мирмуҳсин, Умид. Юлдузи (юлдузига) тўғ- 
ри келди Характери, феъли-атвори бир- 
бирига мос тушди; севишди. -Мен жиддий 
сўраяпман, нега Исомиддинов билан юлдуз- 
ларинг тўғри келмаяпти ? Бирор сир борми ? 
— деди Норбуви Каримовга. Ҳ. Шамс, Душ- 
ман. Аброр билан Чиннихоннинг юлдузи юл- 
дузига тўғри келиб қолгани ҳеч кимга сир 
эмас. П. Қодиров, Қалбдаги қуёш. Юлдуз- 
ни бенарвон урадиган (одам) қ. бенарвон. 

ЮЛДУЗЛИ 1 Юлдузлар кўриниб турган, 
юлдузи бор. Юлдузли кеча. Юлдузли осмон. 
н Баландда, юлдузли кўкда, қаёққадир са- 
молётлар учибўтди. Ойбек, Қуёш қораймас. 

2 Юлдуз сурати солинган, юлдуз там- 
ғали. Беш юлдузли конъяк. 

ЮЛДУЗСИМОН Юлдуз шаклли, юл- 
дузга ўхшаган, юлдузнамо. Юлдузсимон шакл. 

ЮЛДУЗЧА 1 Юлдуз с. кичр. Қизил юл- 
дузча. н Яланғоч дарахтлар майда юл- 
дузчалар билан ёнган қора, ажиб, чиройли 
кўлкалар ташлайди. Ойбек, Танланган 
асарлар. 


2 плгрф. Юлдузнамо босмахона белгиси. 
Китобдаги изоҳлар юлдузчалар билан кўр- 
сатилган. 

ЮЛДУЗШУНОС Юлдузлар ҳаракати 
ва уларнинг хусусиятларини текширувчи 
олим; мунажжим. Бу фожиадан [Улуғбек 
ўлимидан) Улуғбекнинг энг яқин шогирди, 
юлдузшунос Али Ҳушчи ҳам кечқурун.. оғоҳ 
бўлди. С. Нуров, Туман тарқалди. 

ЮЛИШМОҚ 1 Юлмоқ фл. бирг. н. Бо- 
лалар ёввойи ўтларни юлишди. 

2 Бир-бири билан уришмоқ, бир-бири- 
ни юлмоқ, юмдаламоқ (аёллар ҳақида). Ик- 
ки кундош уйни холи топиб, тағин юлиш- 
манглар. А. Қодирий, Ўтган кунлар. Бу гап- 
ни ғар ҳам кўтара олмас, тикка юлишар 
эди. А. Қаҳҳор, Қўшчинор чироқлари. 

ЮЛМОҚ 1 Силтов билан тортиб узиб 
ёки суғуриб олмоқ. Сочини юлмоқ. Товуқ 
патларини юлмоқ. Ортиқча ғўзаларни юлиб 
ташламоқ. н Ота.. семиз, бўяб қўйгандай 
қизил ўтни юлиб олди. С. Анорбоев, Оқсой. 
Ўз ёнида ғумай юлаётган Адолатнинг қўли 
қийилиб қонаганини кўрган Бегимхон хахо- 
лаб кулиб юборди. И. Раҳим, Чин муҳаббат. 
Ука — жигар, тош отай деса, жигарчилик, 
отмай деса, хон турипти; ниҳоят, тўнидан 
увада юлиб отибди. А. Қаҳҳор, Қўшчинор 
чироқлари. 

2 Тирнаб жароҳатламоқ, тимдаламоқ. Би- 
ровнинг бетини юлмоқ. н -У-у ҳаракат 
қилдим, тепдим, урдим, юлдим, тирнадим — 
бўлмади, — деди Ҳожи хола. М. Исмоилий, 
Фарғона т. о. Сочин ёйиб, бетин юлиб, йўл- 
га кирди чаққон бўлиб. «Муродхон». 

3 кўчма Бирор шахс ёки халқ мулкидан 
ўмармоқ, юлқиб олмоқ. Юлғич юлиб тўй- 
майди. Мақол. н [Бой:] Нонтепкилик қил- 
ма! Шу соқолим билан ёлғон гапираманми? 
Юлсам, сендай гадодан юламанми? Ҳамза, 
Бой ила хизматчи. Амалдорлар эса турли 
йўллар билан камбағал халқнинг бор-будини 
юлиб олар эдилар. «ЎТА». 

4 кўчма Ажратиб олмоқ. Афсуски, факт 
ва далиллар, кўпинча, умумий контекстдан 
юлиб олиб таҳлил қилинади. Ғ. Саломов, 
Таржима назариясига кириш. Ҳури ўз хаё- 
лидан ўзи чўчиб, бошини ёстиқдан юлиб 
олди. Н. Фозилов, Дийдор. 

5 кўчма Бирор нарса ҳисобидан чегириб 
қолмоқ; тежамоқ. Агар сизлар мана шу йўл 
билан бутун бир мавсумда ўн меҳнат куни- 


6—Ўзбек тилининг изоҳли луғати 




ни пилладан юлиб, пахтага бергани ёрдам 
қилсаларинг ҳам ҳарна. А. Қаҳҳор, Кампир- 
лар сим қоқци. 

Гапини оғзидан юлмоқ Кимсани гапидан 
тўхтатмоқ. Одамнинг гапини оғзидан юлиб 
олманг, киши гапини айтиб бўлгунча сабр 
қилинг. Н. Сафаров, Оловли излар. 

ЮЛУҚ Юлиб ташланган, юлиб олин- 
ган, узилган. Пати юлуқ хўроз. 

Думи юлуқ 1) думсиз. Думи юлуқ товуқ; 
2) кўчма калта дум; чўлтоқ. -Эй, бебош бо- 
ла, сочи калта, думи юлуқ бир сатангга 
уйланиб олибсан-у, онанг бехабар, — деди 
Каромат. Ш. Саъдулла, Икки билагузук; 3) 
тўлиқ бўлмаган, якунсиз, якунига етмаган. 
..гапнинг ё боши йўқ, ё бели майиб, ё думи 
юлуқ бўлиб қолади. «ЎТА». 

ЮЛҚИЛАМОҚ 1 Ҳадеб юлқимоқ, так- 
рор-такрор юлқимоқ. Камолиддин иягини 
тиззасига тираб, нарироқда карракларнинг 
учини юлқилаб еяётган нортуяга, унинг ғам- 
гин кўзларига тикилади. С. Нуров, Сув қў- 
шиғи. [Ҳури] Телбаларча онасини юлқилай 
бошлади. Н. Фозилов, Оқим. 

2 айн. юлмоқ 3. Topm-mopm қилиб, my- 
шум пуллардан юлқилаб, серхархаша жи- 
ғилдонини тинчитиб юрган Эргашев.. шофёр- 
ларнинг мушугини пишт деёлгани ҳам йўқ. 
«Муштум». Комбинатдан юлқилаган моллари 
туфайли гарданига тушган қарзлари бости- 
бости бўлиб кетиши ҳеч гап эмас. А. Му- 
ҳиддинов, Ҳадя. 

ЮЛҚИМОҚ 1 Тортқилаб узиб олмоқ, 
силтаб тортмоқ, юлиб ташламоқ, юлмоқ. 
Муаллимимиз телпагимни юлқиб олиб, дера- 
задан отиб юборди. Т. Мурод, От кишнаган 
оқшом. Бир маҳал аллақандай куч мени зарб 
билан юлқиб ўрнимдан турғазди. Э. Раимов, 
Ажаб қишлоқ. 

2 айн. юлқиламоқ. Юнг юлқимоқ. н Ғу- 
ломжон бир сиқим пахтани қўлида юлқиб 
турар эди. М. Исмоилий, Фарғона т. о. Умар 
юзини енгил шабадага тутиб хаёл суради. 
Ел майин сочларини юлқиб ўйнайди. «Ўзбе- 
кистон қўриқлари». 

3 айн. юлмоқ 3. Ҳар маош тарқатганда, 
ўқитувчилардан 5-6 сўмдан юлқиб қолиши 
ҳам ҳолва экан. «Муштум». ..у сўнгги уч-тўрт 
йилнинг ўзидагина ҳар кимлардан минг сўм- 
лардан кўпроқ пулни юлқиган. «Муштум». 

ЮЛҒИЧ Шахс ёки жамоат мулкини 
(ҳақини) ўмариш, юлишга мойил, шундай 


иш билан шуғулланувчи шахс. Бундай сер- 
дабдаба тўйларни оддий меҳнат аҳллари 
эмас, балки айрим юлғичларгина қилишяп- 
ти. Ю. Ражабий, Тўйлар ҳақида ўйлар. 
Назорат бўш бўлган жойда юлғичларнинг 
пичоғи мойда, дейишади. «Муштум». 

ЮЛҒИЧЛИК Юлғичга хос иш, хатти- 
ҳаракат; юлиш иши, юлиш (қ. юлмоқ 3). 
Юлғичлик кайфиятларига қариш кураш. н 
Унинг гаплари ва ҳаракатларида юлғичлик 
ниятининг асорати ҳам сезилмайди. Ф. Жў- 
раев, Обид Жалилов. Агар юлғичликни таш- 
ламасангиз, халқ эътиборидан қолиб, шар- 
манда бўласиз. «Муштум». 

ЮЛҒУН Гули майда, оқиш, майда барг- 
ли бута. Узоқ-узоқларда.. саксовул, туранғи, 
юлғун ва янтоқ кўзга ташланиб турардики, 
буларнинг ҳаммаси саҳро қуёшининг сахий 
нурига чўмганди. Ш. Рашидов, Бўрондан 
кучли. 

ЮЛҒУНЗОР Юлғун кўп ўсадиган ер, 
майдон. Арава тебраниб, ғижирлаб, катта- 
кичик қумтепалар, юлғунзорлар орасидан 
ўтиб, бепоён қўриққа чиқди. А. Қаҳҳор, Қўш- 
чинор чироқлари. 

ЮМАЛАМОҚ 1 Айланиб,ғилдираб кет- 
моқ; думаламоқ. Ғўла юмалаб кетди. н 
Бир чойшаб анор ҳар томонга юмалаб кетди, 
бир нечаси обрезга тушди. А. Қаҳҳор, Анор. 
Юсуфжон ҳазил қилиб, боланинг қўлидаги 
барабанини тушириб юборган эди, бола ҳам 
баландликдан барабан билан кетма-кет 
юмалаб кетди. Т. Обидов, Юсуфжон қизиқ. 
..йиқилганда то адирнинг этагигача юмалаб 
кетишига кўзи етар эди. А. Қаҳҳор, Мастон. 

2 с.т. Йиқилмоқ, қуламоқ. Бир ўқ билан 
душман отдан юмалади. н Жангчиларимиз 
узоқда дам юмалаб, дам туриб қочаётган 
фашистларни ўқ билан қулатиб.. югуришди. 
Ойбек, Қуёш қораймас. Ниҳоят, икковимиз 
бараварига пастга юмалаб тушдик. М. Қо- 
риев, Ойдин кечалар. 

3 с.т. Ерга қулаган, чўзилган, ағнаган 
ҳолда бўлмоқ. Жангчиларнинг кўпи овқат- 
ланишни ҳам унутиб, қалин пичан устига 
юмалаб, ухлаб қолишди. Ойбек, Қуёш қо- 
раймас. Ғуломжон ўз ерига қайтди. Гувоҳ- 
лар бири қорнини қучоқлаб, иккинчиси ер- 
да беҳуш юмалаб ётарди. М. Исмоилий, 
Фарғона т. о. 

4 Тўкилмоқ, оқмоқ (кўз ёши ҳақида). 
Аёлнинг тош қотган кўзларини қайғу теш- 




ди. Юзларидан томчилар юмалади. Ойбек, 
Қуёш қораймас. 

5 поэт. Оғмоқ, ботишга яқинлашмоқ 
(қуёш ҳақида). Куёш юмалаб кетди футбол 
тўпидай, Лолаларга кўмилди уфқ қопқаси. 
Ғ. Ғулом. 

Бир юмалаб Ҳийла-найранг билан тез 
амалга оширилган тадбир ҳақида. Кампир бир 
юмалаб илонга айланди. «Эртаклар». ..бир 
юмалаб яна ўша дўсти Отажоновнинг сояси- 
да ҳозирги ишлаб турган мактабига дирек- 
тор бўлиб тайинланди. «Муштум». 

ЮМАЛАНМОҚ айн. юмаламоқ. Соқол- 
ли солдат от остида қолди, униси отдан 
учиб, юмалаб кетди. М. Исмоилий, Фарғо- 
на т.о. Қизча ялт этиб қаради — унинг лўп- 
пи юзларидан томчилар юмаланарди. Ойбек, 
Қуёш қораймас. Қора Аҳмад ярим юмаланиб, 
остида қолган қўлини бўшатиб чиқарди. Ой- 
бек, Танланган асарлар. 

ЮМАЛОҚ 1 Шар шаклига ўхшаш, шун- 
га яқин шаклли; думалоқ. Юмалоқ ёнғоқ. 
Юмалоқ қанд. Юмалоқ тарвуз. н Ундан 
[эшикдан] ёш боланинг, сочлари типратикан 
игналаридай юмалоқ боши кўринди. С. Анор- 
боев, Оқсой. 

2 Юмалоқланган нарса; думалоқ нарса; 
шар. Қор юмалоғи. н [Болалар] Қордан кич- 
кина юмалоқ ясаб, думалатиб-думалатиб, 
ўз бўйларидан баланд, катта курра ясаган- 
лар. Ойбек, Танланган асарлар. 

3 Доира, тўгарак шаклидаги. Юмалоқ 
стол. Юмалоқ майдон. н Ойсулув.. шошиб 
бориб, токчадан юмалоқ ойнани олди. С. Анор- 
боев, Оқсой. 

4 Жуда семиз, бақалоқ, гирдиғум (одам 
ҳақида). Йўлчи ўзидан бир неча қадам нари- 
да хўмрайиб, ҳаммага разм солган шоп мўй- 
лов, юмалоқ сариқ полиция боиспиғини кўриб 
қолди. Ойбек, Танланган асарлар. Паст бўй- 
ли, япалоқ юзли, ғўладек юмалоқ Бозоров- 
нинг лапанглаб югуриши Норматнинг кўзига 
узоқдан гўё тўнгак думалагандек бўлиб кў- 
ринди. И. Раҳим, Чин муҳаббат. 

5 Ўлчов билдирувчи (нумератив) сўз 
вазифасида; дона, пачка. Бир юмалоқ ne- 
ченъе. Уч юмалоқ чой. н Бўлмаса, бир юма- 
лоқ қанд билан бир пиёла чой олиб чиқинг. 
А. Қаҳҳор, Сароб. Ҳаёт ерга қараб ўтир- 
ган эди, секин юзини кўтарди, кўзларидан 
икки юмалоқ гавҳар қулади. М. Исмоилий, 
Фарғона т. о. 


Юмалоқ хат с.т. айн. имзосиз хат қ. 
имзосиз. Юмалоқ хат ёзишни касб этган 
туҳматчи иғвогарларнинг касби кармон- 
кесар киссавурлардан ҳам тубандир. Р. Ус- 
монов, Одобнома. 

ЮМАЛОҚ-ЁСТИҚ: юмалоқ-ёстиқ қил- 

моқ Тезда ва чалакам-чатти бажармоқ. 
Мана шу йўсинда Паркент қишлоғида уч 
кунда ўттиз nopa қуръонни юмалоқ-ёстиқ 
қилиб туширдик. М. Муҳаммаджонов, Тур- 
муш уринишлари. -Кўриб турибсан-ку, сен 
билан тезроқ дийдор кўришай деб, коман- 
дировкани чала-чулпа, юмалоқ-ёстиқ қилиб 
қайтиб келдим, — деди Темир Роҳатга. Б. 
Раҳмонов, Ўзи бошқа-ю, сўзи бошқа. Бу 
мактабда ҳам иккита латифа айтиб, дарс- 
ни юмалоқ-ёстиқ қилади-ю, интернатга 
чопади. «Муштум». 

ЮМАЛОҚЛАМОҚ Юмалоқ қилмоқ, 
юмалоқ ҳолга олмоқ. Дастурхонни юма- 
лоқламоқ. н [Салима] Қордан бир чангал 
олиб, шоша-пиша юмалоқлади. М. Исмои- 
лий, Бизнинг роман. Хотин паранжи-чим- 
матини юмалоқлаб, дераза олдида турган 
стол устига қўйди. А. Қаҳҳор, Сароб. 

ЮМАЛОҚЛ ИК Юмалоқ ҳолатга эгалик. 
Ернинг юмалоқлиги. Соққанинг юмалоқлиги. 

ЮМАЛОҚ-ЯССИ айн. юмалоқ-ёстиқ. 
Мен юкларимни шошиб-пишиб, юмалоқ- 
ясси ўраб, ҳамсафарларим, руслар билан 
қўл бериб хайрлашдим-да, вагондан туш- 
дим. М. Муҳаммаджонов, Турмуш ури- 
нишлари. 

ЮМДАЛАМОҚ Чанг солиб тирнамоқ, 
тимдалаб юлмоқ. Ширмонхон чорпоядан сак- 
раб тушиб, Адолатни юмдалай кетди. С. 
Зуннунова, Гулхан. Баъзилар ҳамон юзла- 
рини юмдалаб дод солаётган аёлга тасал- 
ли беришарди. Ж. Абдуллахонов, Орият. 

ЮММА: юмма таламоқ Ғазаб билан 
ташланиб, ёпишиб жанжал қилмоқ. Комила 
ҳар куни гузарга чиқиб, кўпчиликнинг ўр- 
тасида, «Ёш умримни хазон қилдинг!» деб 
уни юмма талар, гапга нўноқ Қўзибойнинг 
дилини сиёҳ қилишини қўймас эди. С. Аҳмад, 
Чўл шамоллари. -Анави Тожихон бор-ку, — 
дея кўпириб гапира боимади Иқбол сатанг, 
— тақачининг қўшниси-чи, бирам юмма 
талаб берса бўладими. Р. Файзий, Ҳазрати 
инсон. 

ЮММА-ЮММА: юмма-юмма йиғламоқ 
айн. юм-юм йиғламоқ қ. юм-юм. 




ЮММОҚ Кўзни, оғизни ва ш.к. ни 
қисиб, сиқиб беркитмоқ. Ашула бошланган- 
да, домлалар кўзларини юмиб, чайқала бош- 
ладилар. Т. Обидов, Юсуфжон қизиқ. Ис- 
мат соқов оғзини юмганича «хувв» деб кул- 
ди. С. Сиёев, Ёруғлик. 

Кўз очиб юмгунча Бир лаҳзада, бир зум- 
да. «Исфандиёр хон бўлибди!» деган сўзлар 
кўз очиб юмгунча шаҳарга тарқалди. Ж. 
Шарипов, Хоразм. Кўз юммаслик Ухла- 
маслик. -Даҳшат! — dedu меҳмон, — туни 
билан кўзимни юммай чиқдим. «Муштум». 
Кўз юммоқ 1) билиб туриб, ўзини бил- 
масликка солмоқ; яширмоқ. Янги ер очиш 
тўғрисида муттасил кекирдак чўзадиган 
ўртоқлар ҳақиқатдан кўз юммоқдалар. Ш. 
Рашидов, Бўрондан кучли; 2) кўчма олам- 
дан ўтмоқ, қазо қилмоқ, ўлмоқ. Кошки эди 
сўнг қўлингда, Эркаланиб берсам жон. Сўнг- 
ги нигоҳ сенда қолса, Мен кўз юмсам беар- 
мон. Зулфия. Оғзингни юм Оғзингни очма, 
гапирма, жим бўл. Оғзингни юм, бўлмаса, 
кекирдагингни узиб оламан. М. Қориев, Ой- 
дин кечалар. 

ЮМОР [ ингл. humour — хулқ, феъл- 
атвор, кайфият < лот. humor — намлик, 
ҳўллик] 1 Камчиликлар, айрим воқеа ва 
ҳодисаларни кулгили қилиб, ҳазиломуз тас- 
вирлай билиш, уларни беғараз ҳажв қи- 
лиш. Бутун ҳаракатлари юморга бой бўл- 
ган Наби Раҳимов яратган ҳар бир образ 
фавқулодда ҳаётийлиги.. билан қалбларни 
мафтун этади. X. Тўхтабоев, Саҳнамиз юл- 
дузи. 

2 Шу йўсинда ёзилган адабий асар. Са- 
тира ва юмор. Муқимий юморлари. 

ЮМОРИСТ [ингл. humorist — юморчи] 
Юмористик асарлар ёзувчи адиб. 

ЮМОРИСТИК Юморга асосланган; 
кулгили. Юмористик ҳикоя. н Масалда 
сатирик ва юмористик элементлар муҳим 
ўрин тутади. «ЎТА». 

ЮМРОН айн. юмронқозиқ. Бир юмрон 
ҳадеб ғўза уватидаги ковакдан тупроқ чи- 
қариб ташлаяпти. Р. Азизхўжаев, Яшил 
чайла. 

ЮМРОНҚОЗИҚ Ер остидаги инларда 
яшаб, экинларга зарар келтирувчи, тийин- 
лар оиласига мансуб кемирувчи сутэмизув- 
чи ҳайвон. Онда-сонда чўл сичқонлари, юм- 
ронқозиқлар ўрмалаб, йўлни кесиб ўтиб 
қолади. М. Мансуров, Ёмби. 


ЮМУРТҚА шв. Тухум. 

ЮМУШ (кўпроқ оддий сўзлашувга хос ) 
1 Иш, хизмат; меҳнат. Оғир юмуш. Рўзғор 
юмушлари. н Қайната билан қайнананинг 
уйдаги юмушлари ҳар куни эрталабдан кечга- 
ча келинга ибратли ва инсофли хотин қандай 
бўлиши тўғрисида насиҳат қилиш эди. Ш. 
Рашидов, Қудратли тўлқин. Елкага баҳор 
офтоби тегиб, деҳқоннинг юмуши кўпайиб 
қолган. С. Маҳкамов, Катта рулда. 

2 Вазифа, топшириқ. Паст баҳо асло 
олма, Пок юзингга доғ солма. Уйингга берса 
юмуш, Лозимдир ёзиб қўйиш. Қ. Муҳамма- 
дий. Оиланинг ҳар бир аъзоси ўз иши, юму- 
ши билан машғул. Ҳ. Ғулом, Машъал. Ота- 
бек меҳмонларни танчага ўтқазиб, фоти- 
ҳадан сўнг Ҳасаналидан сўради: -Баъзи юмуш- 
лар буюрсам.. [Ҳасанали:] Буюрингиз, ўғлим. 
А. Қодирий, Ўтган кунлар. 

ЮМУШКОР кам қўлл. Меҳнаткаш; иш- 
чан. Юмушкор йигит. н Қаюм Йўлдошев.. 
ювош, юмшоқ сўзлигидан юмушкор, тўғри 
одамдек кўринган эди. «Муштум». 

ЮМУШЛИ Иш, юмуш билан машғул, 
иш билан банд, ишли. Юмушли одам. 

ЮМУШСИЗ Ишсиз, иш қилмайдиган. 
Юмушсиз одам. Бир кун ҳам юмушсиз ту- 
ролмайман. 

ЮМУШЧИ с.т. Бирор иш билан шу- 
ғулланувчи, бирор вазифани бажарувчи; 
ишчи, хизматчи. Ҳар ёқда питирлаб юрган 
юзларча юмушчилар, навкарлар уни жилла 
кўзга ташлатмас эди. Ойбек, Навоий. 

ЮМУҚ Очиқ эмас, юмилган (кўз, оғиз 
ҳақида); қисиқ. Кўзи юмуқ киши. н -Не 
гст ўзи, жаноб? — сўради яна бир чўққи со- 
қол, чўтир, бир кўзи юмуқ дўкондор, якка 
кўзини чақчайтиришга тиришиб. Ойбек, 
Нур қидириб. Қўрбошининг чап кўзи юмуқ, 
лекин ўнг кўзида сиглақандай ёмон ўт ёниб 
турарди. Ҳ. Ғулом, Машъал. 

ЮМШАЛМОҚ кам қўлл. айн. юмшамоқ. 
..кескинлик юмшалиш ўрнига кучайиб кет- 
масмикин, деб қўрқаман. Газетадан. 

ЮМШАМОҚ 1 Юмшоқ ҳолга келмоқ, 
майинлашмоқ. Мум юмшади. Азот билан 
ўғитланган ер юмшайди. н У [Йўлчи] бу ер- 
га олдин сув бериб, ер юмшагандан сўнг ков- 
лаш кераклигини англаса ҳам, вақтни йў- 
қотмаслик.. учун метин жойни ковлайди. 
Ойбек, Танланган асарлар. Асфалът йўллар 
бўлса мумдек юмшаган.. Мирмуҳсин, Умид. 




2 кўчма Ҳовридан, ғазабдан тушмоқ; ан- 
диша, шафқат йўлига ўтмоқ; эримоқ. Араз- 
лаб турган Зиёдахон Шербвкнинг гапига 
юмшаб: -Болаликдаги шўхлигингиз ҳалиям 
қолмабди, — деди. С. Анорбоев, Оқсой. Аммо 
ясовул бир қизнинг ялиниб-ёлвориишдан юм- 
шайдиган кишилардан эмас. С. Айний, До- 
хунда. Кампир неварасининг порлаб турган 
кўзларига тикилиб, бир оз юмшади. Ж. Аб- 
дуллахонов, Тўйга келинглар. 

3 кўчма Пасаймоқ, сусаймоқ, бўшашмоқ 
(совуқ, вазият ва ш.к. ҳақида). Кескинлик анча 
юмшади. н Совуқ бир оз юмшаб тушган, 
қуёш очиқ ҳавода ҳаракат этмоқда эди. А. 
Қодирий, Ўтган кунлар. Февралнинг ўрта- 
ларида ҳаво юмшаб, дала-тошни, тўқайлар- 
ни босиб ётган қалин қор ёпиғи тешила 
бошлади. А. Қаҳҳор, Қўшчинор чироқлари. 
Сўзингиз тўғри, иним.. қумда ҳаво қизиқ 
бўлишига қарамай, нафас олиш қулай. Асаб- 
лар ҳам юмшаб, киши кайфияти кўтарила- 
ди. Мирмуҳсин, Меъмор. 

ЮМШАРМОҚ айн. юмшамоқ. У [Жон- 
фиғон\ ўпкасини тутолмай, йиғлаб юборди, 
Малоҳат уни ҳеч қачон бу аҳволда кўрма- 
ган бўлса керак, юмшарди. А. Қаҳҳор, Жон- 
фиғон. 

ЮМШАТИШ 1 Юмшатмоқ фл. ҳар. н. 
Терини юмшатиш. н Алиқул харидорларнинг 
бирига новвот солинган чой, бирига чилим 
таклиф этиб, кўнглини юмшатишга жуда 
моҳир эди. Ш. Рашидов, Бўрондан кучли. Чол, 
чармни кўва билан асабий равишда дўқилла- 
тиб уриб, савдогарни яна юмшатишга ти- 
ришди. Ойбек, Танланган асарлар. 

2 қ.х. Ерни юза ҳайдаш, чопиқ қилиш. 
Ерни ҳайдаш олдидан юмшатиш. Ғўза туп- 
лари остини юмшатиш. 

Юмшатиш белгиси тлш. «ь» ҳарфининг 
номи. 

ЮМШАТМОҚ 1 Юмшамоқ фл. орт. н. 
Терини юмшатмоқ. н Баҳор нафаси ҳамма 
ёқни юмшатиб, алланечук бўшаштириб қўй- 
ган. П. Қодиров, Уч илдиз. [Ғофир:] Ахир, бу 
кўзлардан оққан жигар қонлари, бева-бе- 
чора, етим-есирларнинг оҳу зорлари кўнг- 
лингизни юмшатмайдими? Ҳамза, Бой ила 
хизматчи. 

2 қ.х. Чопиш, ҳайдаш йўли билан туп- 
роқни юмшоқ, ғовак ҳолга келтирмоқ. Ўзим- 
га ажратилган ерни ҳам юмшатиб, ҳам экиб 
олдим. Р. Азизхўжаев, Яшил чайла. Ишладинг, 


юмшатдинг ёмби тупроқни, Ўзини кўрсатди 
шу асл пардоз. Ғайратий. 

ЮМШОҚ 1 Қўл тегса ботадиган, осон 
эзиладиган; мулойим, майин. Юмшоқ ёс- 
тиқ. Юмшоқ пат. Юмшоқ хамир. н Уй 
тўрида, юмшоқ кўрпа устида қарғашойи 
кўйлакли бир хотин.. ётар эди. М. Исмои- 
лий, Фарғона т. о. У беихтиёр тўишкдай 
юмшоқ майсазорга ўтириб қолди. С. Анорбо- 
ев, Оқсой. Қор сувига тўйган ер хамирдек 
юмшоқ эди. С. Аҳмад, Уфқ. Нормат Адолат- 
нинг юмшоқ қўли, нозик бармоқларини каф- 
ти билан силади. И. Раҳим, Чин муҳаббат. 

2 Осонликча турли шаклга кирадиган, 
ишлов берилиши осон, бўш. Юмшоқ ёғоч. 
Юмшоқ металл. Юмшоқ сим. 

3 Чайналиши, ейилиши осон; майин, 
мулойим (овқат ҳақида). Юмшоқ шавла. н 
Мана, йигитча, юмшоқ нон ҳам олиб чиқдим. 
Ҳ. Ғулом, Машъал. Шу йигит менга уч ҳаф- 
та қаради, бир бурда нон топса, юмшоқ 
жойини менга бериб боқди. А. Қаҳҳор, Қўш- 
чинор чироқлари. 

4 кўчма Бировга қаттиқ гапирмайдиган, 
дағаллик қилмайдиган; мулойим. Мунаввар 
«ўта интеллигент», юмшоқ бир одамга да- 
ғаллик қилиб, озор берганига ўксинди. С. 
Анорбоев, Меҳр. Кампир кўпни кўрган, аччиқ- 
чучукни татиган, юмшоққина хотин эди. С. 
Аҳмад, Ота. Табиатан юмшоқ, кўнгилчан 
одам, ёлғиз фарзандини уришишга тили бор- 
масди. Ў. Умарбеков, Ёз ёмғири. 

Кўнгли юмшоқ ёки юмшоқ кўнгил Би- 
ровнинг гапига тез ишонадиган, тез кўна- 
диган; кўнгилчан, раҳмдил. Очил қанчалик 
тез ва кўнгли юмшоқ бўлса, Маҳкам шунча- 
лик вазмин эди. П. Қодиров, Уч илдиз. 

5 Ёқимли таъсирга эга; мулойим. Авжи 
қиш вақти бўлса ҳам, ерда сира қор йўқ, 
ҳаво худди баҳордай юмшоқ эди. С. Зуннуно- 
ва, Янги директор. Ҳозир унинг ҳорғин юзи- 
даги юмшоқ жилмайиш бирдан сўнди. А. 
Мухтор, Опа-сингиллар. -Бирор соат ҳам 
ухлаганим йўқ, — деди-да, «сабабини ўзим ҳам 
билмайман», дегандек юмшоқ кулиб қўйди. 
Шуҳрат, Шинелли йиллар. 

6 Озор етказмайдиган; енгил. Юмшоқ 
жазо. н Қутурмай ҳам нима қилсин, чай- 
қовчиликда айбланганларнинг устидан судлар 
шу қадар юмшоқ ҳукм чиқарадики, билмай- 
сан киши: жазо бердими, насиҳат қилдими? 
А. Қаҳҳор, Оғайнилар. 




Юмшоқ супурги қ. супурги. 

ЮМШ01У1АНМ0Қ с.т. Юмшамоқ. 

ЮМШОҚЛИК Бўш, юмшоқ ҳолатга 
эгалик; мулойимлик. -Аяжон, — деди Адо- 
лат юмшоқлик билан, — клубдан сира 
қўрқманг.. У ерда эркак киши бўлмайди. 
С. Зуннунова, Гулхан. Кларкнинг юзида 
ғайрирасмий вақтларда камдан-кам кўри- 
надиган юмшоқлик бор эди. Шуҳрат, Жан- 
нат қидирганлар. 

ЮМ-ЮМ: юм-юм ёш Мўл-мўл, ду- 
вуллаб тўкилган ёш. Тўтихон мунғайиб 
ўтирар, оқшомлари ҳам кўзларига уйқу 
ўрнига юм-юм ёш келарди. Н. Аминов, Тил- 
ло табассумлар. Гавҳарнинг кўзидан юм-юм 
ёш оқар.. йиғлаб юборишдан ўзини зўрға 
тутарди. П. Қодиров, Уч илдиз. Юм-юм 
йиғламоқ Мўл-мўл ёш тўкиб йиғламоқ. 
Меҳриниса Ботирни бағрига босиб, юм-юм 
йиғлайверди. Р. Файзий, Ҳазрати инсон. 
Дадам келиб, ўзини каравотга отди, мени 
қучоқлаганича, юм-юм йиғлади. Р. Азизхўжаев, 
Яшил чайла. 

юнг с.т. Жун. Туя юнги. Юнг савамоқ. 
Юнг рўмол. н Юнглари қирқилиб, енгил 
бўлган қўй-қўзилар дикир-дикир сакраша- 
ди. О. Қўчқорбеков, Чўпон Рўзи бахши. 
Айиқдай бесўнақай, юнглари ҳурпайган оқ 
um конверт тишлаб келди. Ҳ. Назир, Сўн- 
мас чақмоқлар. 

ЮНГЛИ Юнги бор, юнги ўсган. Раъно 
томорқада думбаси селкиллаган, жингалак 
юнгли қўзичасига майса юлиб бераётган 
эди. Ҳ. Назир, Сўнмас чироқлар. 

юнди с.т. Ювинди. Заҳар солмоқ бўл- 
са тотли ошингга, Мажақла, ҳаттоки 
бермагил юнди. Ғайратий. 

ЮНДИХЎР с.т. Ювиндихўр. Муштум- 
зўрнинг юндихўри домла, имом. Ғ. Ғулом. 

ЮНКЕР [нем. Junker — йирик ер эгаси] 
1 Феодал Пруссияда йирик ер эгаси, двор- 
ян; умуман, немис помешчиги. 

2 Чор Россиясида офицерлар тайёр- 
лайдиган ҳарбий ўқув юртининг ўқувчиси. 
Юнкерлар мактаби. 

3 19-асрнинг 60-йилларигача Россияда 
маълум муддат ҳарбий хизмат қилиб, им- 
тиҳон топширгандан кейин офицер ун- 
вонини олиш ҳуқуқига эга бўлган дворян 
боласи. 

ЮНОН айн. грек. Қадимги юнон фай- 
ласуфлари 


ЮПАНМОҚ 1 Йиғлашдан тўхтамоқ; 
овунмоқ (гўдак ҳақида). Болалик экан, янги 
кийим дарагини эшитиб, юпаниб қолдим. И. 
Раҳим, Оловкор. Бир ярим яшар чамасидаги 
бола гоҳ йиғлар, гоҳ юпаниб, онани эмарди. 
Ш. Тошматов, Эрк қуши. 

2 Таскин топмоқ; овунмоқ. Холмурод бу 
одамлар орасида бир оз юпанди. П. Турсун, 
Ўқитувчи. Уйланмай ёши ўтиб кетаётган 
ўғлининг гоҳи қизлар ҳақидаги гаплари Ша- 
рофат холага ҳамма вақт сирли бир қувонч 
бағишлар эди. Ҳозир ҳам шу фикр билан 
юпаниб.. ўз ишлари билан овора бўлди. А. 
Мухтор, Чинор. 

ЮПАНЧ 1 Юпантирувчи, овунтирувчи 
сезги, ҳис-туйғу; тасалли, таскин. Бу то- 
вушлар, бу портлашлар унинг асабини нега- 
дир бузмади. Қайтага қандайдир ҳаловат, 
юпанч бераётганга ўхшарди. С. Аҳмад, Жим- 
житлик. Қозоқ халқи ўз мунг-зорини, қувончи 
билан юпанчини, орзу ва муддаосини ўлан 
билан ифодалаб келди. Газетадан. 

2 Юпантирувчи нарса, шахс; овунчоқ. 
Кундузи шу дарахт, кечаси парёстиқ унинг 
юпанчи. С. Нуров, Ёстиқ. Кечалари юлдуз 
тўла осмонга тикилиб, тунни тонгга улаб, 
қушлар наъмасидан, сувлар шилдираишдан 
кўнгли аллақандай юпанч изларди. С. Аҳмад, 
Уфқ. У [Моҳидил] онасини ниҳоятда севар, 
бир зумгина ажрашни истамас, юпанчи ҳам, 
қувончи ҳам — шу она. Ж. Абдуллахонов, 
Тўфон. 

ЮПАНЧИҚ айн. юпанч 2. Бола — унинг 
бирдан-бир юпанчиғи. н Қани, дунё тор 
кўринганда, кўнглимни кўтарувчи юпанчиқ- 
ларим ? Ҳ. Назир, Кўктерак шабадаси. -Ёл- 
ғиз ўғлимнинг жуфти, ўғлим йўғида юпан- 
чиғим бўлар, деб ўйловдим, — деди Нуқра 
опоқи Солия опага. А. Муҳиддин, Ҳ. Тожи- 
боев, Оташ қалбли қиз. 

ЮПАНЧЛИ Кишини юпатадиган, ову- 
тадиган; таскин ва осойишталик бағиш- 
лайдиган. Сўйламади юпанчли сўзлар, Одат- 
даги дўстлар сингари; Аммо енгил тортиб 
нафасим, Назаримда, ғам кетди нари. Зул- 
фия. 

ЮПАТГУЛИК Таскин бера оладиган; 
юпатадиган, овунтирадиган. Онаси ҳам 
боласининг, бахти қора жигаргўшасининг 
кўзларида шу зору муштоқлик оловини кўрар, 
лекин уни юпатгулик.. сўз тополмаганидан 
дилхун бўларди. М. Исмоилий, Фарғона т. о. 




ЮПАТМОҚ 1 Йиғлашдан тўхтатмоқ; 
овутмоқ. Болани юпатмоқ. н «Муз тоғ»- 
лардан чиқарди Бир алла сози — Ёш гўдакни 
юпатган Она овози. Ҳ. Олимжон. 

2 Қайғу-аламини енгиллатишга урин- 
моқ, таскин бермоқ. Кудратни юпатиш учун 
деди: -Жон болам, бекорга диққат бўлавер- 
ма! Мана, кўпи кетиб, ози қолибди-ку.. Ҳ. 
Назир, Сўнмас чақмоқпар. Мени ғалаба ва 
халқимизнинг бахти юпатади. Уйғун. Хур- 
шид аясини юпатиб, кўнглини овлашга ҳар- 
чанд уринса ҳам, оловдек ёниб турган она 
тафтидан тушмади. Р. Раҳмонов, Чангал- 
зордаги шарпа. 

ЮПАТҚИЧ айн. юпанч. Исмоил аканинг 
қўлида унинг кўнгил юпатқичи, бирдан-бир 
суянчиғи.. найи бор эди. Туйғун, Найчининг 
қалби. 

ЮПИТЕР I [лот. Jupiter — қадимги Рим 
мифологиясида: олий маъбуд, бош худо] (Ю 
— катта) астр. Қуёш системасидаги энг 
катта, Қуёшдан узоқлиги бўйича бешинчи 
сайёра; Муштарий. 

ЮПИТЕР II Кинога олиш маҳалида 
ишлатиладиган жуда кучли электр ёритув- 
чи асбобларнинг умумий номи. 

ЮПУН 1 Танани яхши иситмайдиган, 
юпқа, енгил-елпи (кийим ҳақида). Юпун 
чопон. н Қиш совуқ ва лойгарчилик келди. 
Менинг устим юпун, кавушимнинг бир жағи 
йиртилган эди. М. Муҳаммаджонов, Турмуш 
уринишлари. [Камолнинг] Соқол-мўйлови 
ўсган, кийим-боши юпунгина. Ҳ. Назир, Кўк- 
терак шабадаси. Йўқчиликдан бўлса керак, 
ҳар қалай, Дўст ёшлигида юпун кийинарди.. 
М. Жўра, Изтироб. 

2 Уст-боши хароб, камбағал; қашшоқ. 
Кир, юпун одамлар ҳансираб, каловланиб, 
букилиб боришарди. Ойбек, Қуёш қораймас. 
Меҳнат аҳли юпун, яланғоч, Чапатига бўл- 
дилар муҳтож. Ғайратий. 

3 кўчма Қийинчиликда қолган; ночор, 
хароб. Болалик, ғариб ва юпун кунлардан 
бери дўст бўлган Охунбобоевнинг ишончига 
лойиқ иш қилолдимми, кексайганимда беоб- 
рў, шарманда бўлиб қоламанми ?! С. Аҳмад, 
Қадрдон далалар. Хароб, юпун, таланган 
қиииюқнинг изтироббахш манзараси гўё Пол- 
воннинг кўксига ўз дардини қўярди. Ойбек, 
Қуёш қораймас. 

ЮПҚА 1 Қалин эмас, кўндалангига ин- 
гичка; нозик. Юпқа газлама. Юпқа тери. 


Юпқа қоғоз. Юпқа тунука. Юпқа шиша. н 
У бир лаҳзада косани тушириб, юпқа пўст- 
лоқ ичидан шираси томиб кетгудек бўлиб 
турган шафтолига қўл урди. М. Исмоилий, 
Фарғона т. о. Тўламат мўйлов юпқа лас чопон 
устидан қават-қават боғланган қийиқча- 
ларга қўлини тиради. С. Анорбоев, Оқсой. 

2 Зич ёки қалин эмас, сийрак (туман, 
тутун, булут ва ш.к. ҳақида). Дарё устини 
юпқа туман қоплаган. н Ҳор-ёмғирда бў- 
киб ётган ерлардан юпқагина буғ кўтарил- 
ди. Ойдин, Ширинга мактуб. Уфқдан кў- 
тарилган қуёш чанг ва тутун орасидан 
юпқа булут босган тўлин ойдай кўринар эди. 
А. Қаҳҳор, Олтин юлдуз. 

3 от Хамирни чалпакка ўхшатиб ёйиб, 
устига ёғда қовурилган қийма, сабзи солиб, 
қозонда пишириладиган таом; чўзма. Юпқа 
пиширмоқ. н Ўқишда толиқиб қолмасин, деб 
доим сомсами, уч-тўртта юпқами пишириб 
қўяман. Ойдин, Дўндиқцан ҳам ёш экан. 

4 кўчма Фақирона; бой бўлмаган, оз 
миқцорда. Мутриб дорифуруш отасидан 
қолган юпқагина мерос билан аранг тирик- 
чилик ўтказарди. С. Сиёев, Аваз. 

Сояси юпқа қ. соя. Териси юпқа қ. тери. 
Юпқа томоқ Нозик ва чиройли бўйинли қиз 
ёки жувон ҳақида. 

ЮПҚАЛАНМОҚ айн. юпқалашмоқ. 

ЮПҚАЛАШМОҚ Юпқа бўлиб қолмоқ; 
юпқа тортмоқ. [ Унсиннинг] Бошида эски, 
тўзиган қизил шол рўмол, эгнида naxmacu 
юпқа солинган ёки ювила-ювила юпқалаш- 
ган калтагина қора лас камзул, этаклари 
ғижимланган, ранги айниган чит кўйлак. 
Ойбек, Танланган асарлар. 

ЮПҚАРМОҚ кам қўлл. айн. юпқалаш- 
моқ. 

ЮРАК 1 анат. Одам ва ҳайвонлар кўк- 
рак қафаси ичида жойлашган, уларнинг 
қон айланиш системасидаги мускул қоп- 
чиққа ўхшаш марказий аъзо. Соғлом юрак. 
Юракнинг уриши. Юрак касаллиги. Юрак 
клапани. н Юрак бир-бири билан тушаш- 
майдиган икки қисмдан иборат бўлиб, бу 
қисмлар бир-биридан яхлит тўсиқ билан 
ажралган. «Анатомия». Юрак — зарур нарса. 
Юрак бақувват бўлса, иш ҳам унумли бў- 
лади, киши чарчамайди. Уйғун, Сўнгги пу- 
шаймон. [Кумушнинг] Ҳарорати кучли, юрак 
уриши фавқулодда тез эди. А. Қодирий, Ўт- 
ган кунлар. 






2 кўчма Кишининг ҳис-сезгиси, руҳи, 
кечинмаларининг рамзий маркази, улар 
сақланадиган жой; қалб, дил. Пахтазорда 
бўлиб ўтган жанжал Ойқиз юрагида чуқур 
из қолдирди. Ш. Рашидов, Бўрондан кучли. 
Қисман у [Зебо] ҳақли эди. Зотан асрлар 
фожиаси ва қувончи бўлган муҳаббат жуда 
қадимий нарса бўлса ҳам, ҳар бир юракда 
мисли кўрилмаган ўзига хослик билан барқ 
уради. Шуҳрат, Шинелли йиллар. Хатолари, 
нуқсонлари кўп бўлса ҳам, юраги асл кўрина- 
ди. Уйғун, Навбаҳор. Аҳмад ўртадаги адо- 
ватни унутиб, юрагини очди. Ф. Мусажонов, 
Ҳиммат. Юрагидагини дангал тўкиб солаёт- 
ган қизнинг ҳаққоний сўзлари Шерзод Қам- 
баровичга оғир ботарди. Ў. Усмонов, Сирли 
соҳил. 

3 Қўрқмаслик, жасорат ва ш.к. рамзи. 
Оббо сиз-е, ҳали шу юрак билан юрибсизми.. 
«Муштум». Мен унинг Ўтапбой қушбегига 
қилган муомаласини эшитиб, юрагингга бал- 
ли, деган эдим. А. Қодирий, Ўтган кунлар. 

Юраги ачимоқ (ёки ачишмоқ) Ачинмоқ, 
куйинмоқ. Отабекни бу аҳволда кўриб, Ку- 
мушнинг юраги ачиди. А. Қодирий, Ўтган кун- 
лар. ..ўсиши мужмал, аллақандай касалси- 
мон ғўзаларни кўрар, юраги ачишар эди. 
Ойбек, О. в. шабадалар. Юраги бетламаслик 
Журъат қилмаслик, ботина олмаслик. Шун- 
дан-шунга чопиб келиб, мактаб директорига 
учрагани юрагим бетламади. Р. Азизхўжаев, 
Яшил чайла. Юраги ёрилмоқ 1) ниҳоятда 
қўрқмоқ. Унинг ваҳимасидан юрагим ёрилай 
деди; 2) жуда диққат бўлмоқ. ..баъзи вақт, 
Йўлчивой, юрагим тарс ёрилгудай бўлади, 
дунё кўзимга қоронғи кўринади. Ойбек, Тан- 
ланган асарлар. Юраги жиз этмоқ Қалбида 
кескин ҳолда ёқимли ҳис-туйғу қўзғалмоқ, 
шундай ҳисни туймоқ. Эрталаб бу сўзлар 
ғашини келтирган эди, ҳозир ҳам юрагини 
жиз эттиролмади. О. Ёқубов, Излайман. 
Юраги жиғ этмоқ 1) айн. юраги жиз этмоқ. 
Шунда кўзлар кўзга тўқнашди, Ғуломжоннинг 
юраги жиғэтиб кетди. М. Исмоилий, Фар- 
ғона т. о.; 2) айн. юраги шув этмоқ. ..ҳар куни 
саломга кирадиган бўлиб қолди. Ҳар кирган- 
да, «сўйиб келмадимикан», деб юрагим жиғ 
этиб кетади. А. Қаҳҳор, Асарлар. Юраги зир 
этмоқ Қўрқув, безовталик ҳиссини туймоқ. 
Тантибойваччанинг юраги зир этиб кетди. 
Асабийланиб, ўзгарган товуш билан бобил- 
лади.. Ойбек, Танланган асарлар. Юраги йўқ 


Қўрқоқ, юраксиз. Юраги кенг қ. кенг. Юра- 
гингиз мунча ҳам кенг бўлмаса, кўзингизга 
уйқу келмаганига ҳайронман. А. Қаҳҳор, Қўш- 
чинор чироқлари. Юраги куймоқ 1) жуда 
ташна бўлмоқ. Иссиқда узоқ йўл босиб, юра- 
гим куйди; 2) қаттиқ куйинмоқ. Юраклари 
куйиб кетиб Темурхон, Во болам, деб майиб 
нордай йиғлайди. «Ҳасанхон». Юраги ор- 
зиқмоқ қ. орзиқмоқ. Юраги орқасига торт- 
моқ Қаттиқ чўчишдан қўрқув ҳолатига 
тушмоқ. Сарой мулозимини кўргач, унинг 
юраги орқасига тортиб, эти сесканиб кет- 
ган эди. М. Осим, Аждодларимиз қиссаси. 
Юраги пўкилламоқ Қўрқувда бўлмоқ; чў- 
чимоқ. Ҳар йили жийда гули вақтида, «Сой 
тошиб, йўл бекиладиган бўлди», деб юрак- 
ларимиз пўкиллаб туради. «Муштум». Юра- 
ги яна пўкиллади. «Тошкентнинг тўрт да- 
ҳаси» танийдиган давлатманд бу кишининг 
олдига қандай киради? Ойбек, Танланган 
асарлар. Юраги сиқилмоқ Диққат бўлмоқ, 
диққати ошмоқ. ..орадан бир ҳафта ўтар- 
ўтмас, Бухорода юраги сиқилиб, «ёлғизлик» 
азобини торта боииади. Мирмуҳсин. Меъ- 
мор. Юраги така-пука бўлмоқ Ваҳима, кўр- 
қув, хавотир ҳолатида бўлмоқ; безовта- 
ланмоқ. Шу капаларга яқинлашган сайин 
Сидиқжоннинг юраги така-пука бўла бош- 
лади. А. Қаҳҳор, Қўшчинор чироқлари. 
Юраги типирчиламоқ Тезлашиш ҳаракатида, 
иштиёқида бўлмоқ. Азиза юраги типирчилаб 
кийинди. Ў. Ҳошимов, Қалбингга қулоқ сол. 
Юраги тор Арзимас нарсага сиқилавера- 
диган, тажанглиги тутадиган. Анзират хо- 
ла ҳам юраги торгина бир кампир, бўлар- 
бўлмасга хархаша қиладиган. А. Қаҳҳор, 
Қўшчинор чироқлари. Юраги тошмоқ Ғам, 
ҳасрат, ҳаяжон ва ш.к. ичига сиғмай кетган 
ҳолат. Баъзан юраги тошиб, бутун дарди- 
ни Унсинга очишни истайди.. Ойбек, Тан- 
ланган асарлар. Юраги тутдай тўкилмоқ 
Интизорликда изтироб чекмоқ, дили бе- 
саранжом бўлмоқ. Худди биров: «Э, ўл-а, 
шунақа-да, чиройли йигитни кўрсанг, юра- 
гинг тутдай тўкилади» — деб таъна қила- 
ётгандай қизарди. А. Қаҳҳор, Сароб. Юраги 
увушмоқ Маъюс, эзгин ҳолатни туймоқ. 
Мана шуни ўйласам, аллақандай бўлиб ке- 
таман, юрагим увушади. А. Қаҳҳор, Қўшчи- 
нор чироқлари. Юраги чиқмоқ 1) ниҳоятда 
қўрқмоқ; эси чиқмоқ. -От опқочди, — деди 




Бадиа. -Юрагимиз чиқиб кетди-ку! Мир- 
муҳсин, Меъмор; 2) ниҳоятда тўлқинлан- 
моқ. Бухабарни эшитиб, хурсандликдан юра- 
ги чиқиб кетди. Юраги чопмоқ Ишонч би- 
лан ботинмоқ. Аммо адреси тайинсиз бу ке- 
линга ҳам юрак чопмай турибди. «Муштум». 
Юраги шув этмоқ (ёки шиғ этмоқ, шувул- 
ламоқ, шигилламоқ) Чўчиш, қўрқув ҳис 
этмоқ. Баширжоннинг юраги шув этиб, кайфи 
учди. Н. Аминов, Суварак. Бир одамнинг 
тўнкарилиб ётганини кўрди. Юраги шиғэтиб, 
орқасига тортиб кетди. Мирмуҳсин, Меъ- 
мор. Саодатхоннинг юраги шувуллаб кетди. 
С. Зуннунова, Янги директор. Биров Ҳумри- 
ниса, деса кампирнинг юраги ишғиллаб ке- 
тади. Мирмуҳсин, Бир хумча тилла. Юраги 
ўйнамоқ 1) юраги тез ва кучли урмоқ. Оти- 
ни қутидорнинг йўлагига етаклар экан, 
негадир юраги ўйнаб кетди. А. Қодирий, 
Ўтган кунлар; 2) кўчма ваҳима босмоқ, 
қўрқмоқ, ҳовлиқмоқ. Шу савол бошига кел- 
ганда, кўзига тўсатдан Канизак кўриниб, 
Сидиқжоннинг юраги ўйнаб кетди: Борди-ю 
шу бўлса-чи. А. Қаҳҳор, Қўшчинор чироқла- 
ри. Ваҳима қилаверманглар, юрагим ўйнаб 
кетяпти.. Мирмуҳсин, Меъмор. Юраги 
қинидан чиқмоқ Ниҳоятда ҳаяжонли, тал- 
васали ҳолатга тушмоқ. ..Марғилон дарво- 
засидан кириши билан унинг ҳоли ўзгара 
бошлар, юраги қинидан чиқар даражада.. эди. 
А. Қодирий, Ўтган кунлар. Юраги қон 
Жуда диққат, хуноб ҳолатли. Эртадан бери 
тўппи, қийиқча, жияк тика бериб, юраги қон 
бўлган қизлар.. Ойдин, Ҳикоялар. Юрагига 
сиғмаслик Маъқул келмаслик, ёқмаслик. 
Юрагимга сиғмайди, сиғмайди юрагимга ҳеч 
нарса! А. Қаҳҳор, Асрор бобо. Юрагига қўл 
солмоқ Синаш, билиш мақсадида бир гап- 
сўз айтмоқ. Бир куни у шу артелдаги Масъу- 
да деган қизнинг юрагига қўл солиб кўрди. 
«Муштум». Юрагида кири йўқ Бировга 
ёмонликни раво кўрмайдиган, дили пок, 
дали-ғули. Юрагини бўшатмоқ Бор дардини 
тўкиб солмоқ. Ўрмонжон кўп ҳам тўлиб- 
тошиб юрган экан, юрагини роса бўшатди. А. 
Қаҳҳор, Қўшчинор чироқлари. Юрагини 
ёрмоқ 1) бировни қаттиқ қўрқитмоқ, чў- 
читмоқ. Чернецов жангчилар олдидан узоқ- 
лашгач, Эмин Норматга: -Нега юрагимни 
ёрган эдингиз, комиссар индамади-ку, — деди. 
И. Раҳим, Чин муҳаббат; 2) айн. юрагини 
очмоқ. Юрагини очмоқ Дилидагини маълум 


қилмоқ, айтмоқ. Албатта, у ўз юрагини ҳеч 
кимга оча олмаган. Дардини ўз ичига ютган. 
Ойбек, Танланган асарлар. Асқар полвонҳам 
юрагини очди — ёлғизгина қизчасини соғин- 
ганини.. сўзлади. Ойбек, Қуёш қораймас. 
Юрагини тирнамоқ Безовта ҳолатга солмоқ. 
Ўзини қаёққа қўйишини билмай, юрагини 
тирнаган кечинмалари.. билан ҳовлида кезди. 
Ойбек, Танланган асарлар. Юрагини чангал- 
ламоқ Бирор нарса ҳақида ўта ташвиш- 
ланмоқ, қўрқмоқ. Ҳаёт қозонни ювди-ю, 
қопқоғини ёпиб, кириб кетди. Энди бўш саҳ- 
ну, унинг этагида юрагини чангаллаб ўтир- 
ган Ғуломжонгина қолди. М. Исмоилий, 
Фарғона т. о. Юрагини эзмоқ Руҳий азоб 
бермоқ. Кумушнинг бу ҳоли бечора онанинг 
юрагини эзар, юз хил васвасаларга солар эди. 
А. Қодирий, Ўтган кунлар. Юрагини ҳовучлаб 
Қўрқа-писа, безиллаган ҳолатда. Доим ойим 
бечора юракларини ҳовучлаб ўтирардилар. Э. 
Раимов, Ажаб қишлоқ. Юрак олдирмоқ 
Қўрқиб, чўчиб қолмоқ. Бир дўққа шунчалик 
юрак олдирибсиз, яшанг-е, раис ака! С. Анор- 
боев, Оқсой. Юрак тепиши Юрак фаолия- 
тининг тезлашиш ёки заифлашиш ҳолати. 
Жаннат опа эшикни очиб, уйга кирганда, у 
оҳистагина замбил остидан чиқди, унинг 
юрак тепиши ҳали ҳам ишддатли эди. А. 
Қодирий, Ўтган кунлар. Юрак ютиб Тап 
тортмай, қўрқмай. Наҳот сиз.. бу ишга бош 
қўшиб, юрак ютиб, менинг остонамга кел- 
сангиз?К. Яшин, Ҳамза. Юрак ўйноғи Юрак- 
нинг безовта бўлиши. Бир куни уйда ётиб, 
яхши уйқуси келмай, юрак ўйноғиси қўзиб 
чиққан экан. Ҳ. Назир, Ёнар дарё. Эъзозхон- 
нинг юрак ўйноғи ҳадеганда босила бермади. 
Ҳ. Ғулом, Машъал. 

4 кўчма Бирор нарсанинг асоси, марка- 
зи. Ахир Пекин ишҳри янги халқ Хитойи- 
нинг.. қудратли ea улкан мамлакатнинг 
юраги-ку. Т. Жўраев, Улуғ Хитойда. Ҳа, улар 
Тошкент темир йўл устахонаси Туркис- 
тонда қўзғолоннинг юраги эканини тушу- 
надилар. Н. Сафаров, Шарқтонги. 

5 с.т. Қорин, ошқозон. Унинг юраги 
ғижимлаб оғрияпти. 

Юрак буруқ айн. юракбуруғ. Соғлиқни 
сақлаш бўлимидан чўпонлар ўртасида юрак 
буруққа қариш профилактика ўтказиш тўғ- 
рисида кўрсатма бор. С. Анорбоев, Оқсой. 
Юрак оғриғи с.т. 1) ич бузилиши, қорин 
оғриғи; 2) кўчма қатьиятсиз, мужмал. 




ЮРАКБУРУҒ с.т. айн. ичбуруғ. -Қимор- 

боз билан олти йил умр қилдим. Уч бола 
кўрдик, лекин биттаси ҳам турмади. Бири- 
ни қизамиқ, бирини кўкйўтал, кичигини 
юракбуруғ олиб кетди, — деди Ҳожи хола. 
М. Исмоилий, Фарғона т. о. 

ЮРАКДОШ поэт. Фикр-ёди, ўйи, мақ- 
сади бир хил бўлган; ҳамнафас, дўст. За- 
мондош дўстларим чиндан юракдош, Ҳамиша 
ҳамнафас, ўртоғу йўлдош. С. Абдулла. 

ЮРАКЗАДА Юрагини олдирган, чўчиб 
қолган. Балки улар — бу томондаги қушлар 
ҳали юракзада бўлишмаган. Ш. Холмирза- 
ев, Қил кўприк. Колхозчилар сўнгги йиллар- 
да нобоп раисларни кўравериб, юракзада бў- 
либ қолган эдилар. Й. Шамшаров, Юксалиш. 

ЮРАКЛИ 1 Юрагида ўти бор; қўрқмас, 
жасур. Юракли йигит. н Зебихон опангиз 
сизни жуда мақтади. Юракли қиз экан, 
деди. С. Зуннунова, Гулхан. Амирбек.. эсли, 
ҳимматли, юракли эди.. «Юсуф ва Аҳмад». 

2 Ўзи боғланиб келган сўз билдирган 
(шундай белгили) юракка эгаликни бил- 
диради. Йўлчи шу топда бу гўзал, тоза 
юракли, жасур, вафодор қизнинг оёқларига 
бош қўйишга тайёр. Ойбек, Танланган асар- 
лар. Аммо арслон юракли Отабек ҳам бад- 
бахтни шундоғ янчиб ташладики, бу жуда 
оз кишилар қўлидан келадиган ишдир. А. Қо- 
дирий, Ўтган кунлар. 

ЮРАКСИЗ Бирор нарсага ботинолмай- 
диган; қўрқоқ. Юраксиз бола. н -Жудаям 
юраксиз одамсиз-да, Юсуфбек, — деди муф- 
ти. А. Ҳакимов, Илон изидан. Ёнбошлаб ёт- 
ганлар туриб, ўнгланиб ўтирдилар, баъзи 
юраксизлар орқа-ўнгларига қараб ҳам олди- 
лар. Ҳ. Шамс, Душман. 

ЮРАКСИЗЛИК Юраги дов бермаслик, 
қўрқоқлик. Эҳтиёткорлик юраксизлик эмас. 
н Ҳошим муиапумини кўрсатди-ю, аммо 
туширишга келганда юраксизлик қилди. Ж. 
Абдуллахонов, Тўфон. Ҳали унчалик оғир гап 
ўтгани йўқ, юраксизлик қилиб, бу машинани 
ташлаб кетса, ўшанда шарманда бўлади. Й. 
Шамшаров, Довруқ. 

ЮРАКСИНМОҚ кам қўлл. Юраги бет- 
ламоқ, ботинмоқ. [Офтоб ойим] Кумушга 
оғиз очишга юраксина олмай, азобланар эди. 
А. Қодирий, Ўтган кунлар. 

ЮРАМОЛ 1 шв. Тез юрадиган, юришга 
моҳир; юрағон. Юрамол от. 

2 айн. юримсак. 


ЮРАҒОН Яхши, тез юрадиган. Жонивор 
жуда юрағон чиқиб қолди. Узангига оёқ қўй- 
ганимдан бери бирон марта «чуҳ» деганим 
йўқ. М. Хайруллаев, Меҳр кўзда. 

ЮРГИЗИЛМОҚ Юргизмоқ фл. мажҳ. н. 
Машина аранг юргизилди. Динга қарши таш- 
виқот юргизилди. 

ЮРГИЗМОҚ 1 Юрмоқ 1, 2, 4, 7, 10, 

12,13 фл. орт. н. Тракторни юргизмоқ. Соат- 
ни юргизмоқ. н [Йўлчи] Гулбоғчадаги у 
napu кўздан ғойиб бўлгунча, отни секин 
юргизиб.. ширин ўйларга ботган ҳолда кет- 
ди. Ойбек, Танланган асарлар. 

2 Маълум иш олиб бормоқ, бирор иш 
ёки фаолият билан шуғулланмоқ. У [Абди- 
шукур] ўзини энг «кўзи очиқ ва янги фикр- 
ли» мусулмонлардан ҳисоблаб, «усули жадид» 
мактабларини очишга ташвиқот юргиза бош- 
лади. Ойбек, Танланган асарлар. Алексей — 
хўжайиннинг заводини юргизадиган уста. Н. 
Сафаров, Оловли излар. 

3 кўчма Бирор нарса билан чизмоқ, бўя- 
моқ. Тушъ устидан қизил қалам юргизмоқ. 
Пиёла четларига тилла суви юргизмоқ. н 
Қошининг ўз қораси қаноатлантирмади ше- 
килли, устидан қора қалам юргизди. Ойдин, 
Кўнгли тўлдими, яхши йигит. 

[Бировнинг] Бошида тегирмон тоши 
юргизмоқ қ. тегирмон. Кўз юргизмоқ Қараб 
чиқмоқ, назар ташламоқ. Йўлчи атрофга 
кўз юргизиб, сўнг мулойимлик билан жавоб 
берди. Ойбек, Танланган асарлар. Фикр 
юргизмоқ қ. фикр 1. Ўз сўзига юргизмоқ Ўз 
айтганини қилдирмоқ, ўз томонига оғ- 
дирмоқ. Ёв тинч ётмас.. [баъзиларни] алдаб- 
сулдаб, ўз йўлига юргизмоқда. Ғ. Ғулом, Шум 
бола. 

ЮРГИЛИК: юргилиги қолмади Элга 
қўшила олмай қолди, эл ичида юролмай 
қолди. Фикр қилиб ўйладим, хўб бўлмади, 
Оқтош элда юргилигим қолмади. «Мурод- 
хон». Ер босиб, кўз очиб юргилигим қолмади. 
Ойдин, Ямоқчи кўчди. 

ЮРИДИК [лот. juridicus — суд ва суд- 
ловга оид] Ҳуқуққа, ҳуқуқшуносликка оид; 
ҳуқуқий. Юридик консулътация. Юридик 
факулътет. Юридик жавобгарлик. 

Юридик шахс Турли мулкчиликка асос- 
ланган, мустақил иш юритувчи, қонунга 
кўра фуқаролик ҳуқуқлари ва мажбури- 
ятлари субъекти бўлган корхона, ташкилот, 
муассаса. 




ЮРИМСАК с.т. 1 Кўп юришни, маса- 
лан, меҳмондорчиликни яхши кўрадиган 
(аёллар ҳақида). Юримсак жувон. 

2 Тез тарқаладиган, оғиздан оғизга кў- 
чаверадиган. Бу юримсак миш-мишларнинг 
айримлари қулоғига етиб келди. Ш. Бўтаев, 
Қўрғонланган ой. 

ЮРИСДИКЦИЯ [лот. jurisdictio — суд 
қилиш, суд жараёни] 1 Ҳуқуқий масала- 
ларни ҳал қилиш, судлов ишларини олиб 
бориш ҳуқуқи. 

2 Муайян давлат органи ваколатлари 
доирасидаги ҳуқуқ соҳаси. 

ЮРИСКОНСУЛЬТ [лот. juris consul- 
tus — ҳуқуқшунос; ҳуқуқ маслаҳатчиси] Би- 
рор муассасанинг ҳуқуқий масалалар 
бўйича доимий маслаҳатчиси; шу муасса- 
са манфаатларини суд ва б. ташкилотлар- 
да ҳимоя қилувчи шахс. Нашриётнинг юрис- 
консулъти. 

ЮРИСПРУДЕНЦИЯ |ло/я. jurisprudentia 
— ҳуқуқшунослик] Ҳуқуқ тўғрисидаги фан- 
ларнинг, ҳуқуқ нормаларининг амалий су- 
ратда қўлланиши билан алоқадор бўлган 
билимлар мажмуи. 

ЮРИСТ [лот. jurista — ҳуқуқшунос] 
Юридик маълумотга эга бўлган шахс; ҳуқуқ 
соҳасининг амалий вакили. Моддаси модда- 
сига тўғриланди. Пихини ёрган юрист ҳам 
материалдан хато тополмайди. С. Анорбоев, 
Оқсой. 

ЮРИСТЛИК 1 Юрист иши, вазифаси. 
Юристлик қилмоқ. 

2 Юристларга, ҳуқуқшуносларга хос. 
Унинг эгнида ёқасига юристлик белгилари 
тақилган оқ каламенка кителъ, бошида фу- 
ражка. О. Ёқубов, Ларза. 

ЮРИТИЛМОҚ 1 Юритмоқ фл. мажҳ. н. 
Машина бугун юритиладими ? н Бу тўғрида 
юритилган фикр, ўқилган мақолалар унинг 
[Элмуроднинг] кўзини янада каттароқ очиб, 
мулоҳазасини чуқурлаштирди. П. Турсун, 
Ўқитувчи. 

2 ..деб айтилмоқ ёки аталмоқ. Предмет- 
ни билдирувчи сўзлар от деб юритилади. 

ЮРИТМОҚ айн. юргизмоқ. [Шоқосим] 
Яна жувозни юритиб.. қичқирди. Ойбек, 
Танланган асарлар. Бу икки [киши] қоғозга 
михлангандек гап-сўзсиз савағич қаламни 
қирр-қирр қоғоз устида юритиб турар эди. 
А. Қодирий, Меҳробдан чаён. Фикр юрит- 
моқ қ. фикр 1. 


ЮРИШ 1 Юрмоқ фл. ҳар. н. Поезднинг 
юриши. Соатнинг юриши. н Йигит уни 
мўъжаз қоматидан, чаққон юришидан дар- 
ҳол таниди: «Ҳаёт, Ҳаётим!» деб юборди у. 
М. Исмоилий, Фарғона т. о. 

2 Меҳмондорчилик, кино, театр, сафар 
ва ш.к. га бориш; сайр қилиш, томоша 
қилиш. Юришни яхши кўрадиган хотин. н 
Ўзлари тўйма-тўй юришни, ярқироқ чопонлар 
кийишни яхши кўрадилар. Ойбек, Танланган 
асарлар. 

3 ҳарб. Душманга, ёвга қарши қўшин 
тортиш, жангга отланиш. Юриш қилмоқ. н 
Рота командири старший лейтенант Годин 
шу ергача бўлган юришга якун ясади. Шуҳ- 
рат, Шинелли йиллар. 

4 Бирор кимсага қарши ёки бирор мақ- 
садга эришиш учун ташкилий равишда 
кўтарғшиш, оммавий ҳаракат. Эртасига муш- 
тумзўр хўжаликларни тугатиш учун юриш 
бошланди. А. Қаҳҳор, Қўшчинор чироқлари. 
Халқ юриш бошлади. Бу бир бурда нон учун, 
инсоний ном учун боишанган юриш эди. М. 
Исмоилий, Фарғона т. о. 

5 Шахмат, қарта каби ўйинларда ўй- 
новчининг навбатдаги ҳаракати, тадбири. Бу 
юриш ютқизиққа олиб боради. Юриш ким- 
дан ? Юриш мендан. Филни юриш. 

6 с.т. Ҳаёт кечириш, яшаш. -Ана гап! — 
деди Султонали, — балки умр бўйи шу 
вазифада қолиб кетарсиз. Шу ҳолда бутун 
умр хотинсиз юриш.. хах-хах! А. Қодирий, 
Меҳробдан чаён. Мен ўз юртимда кўкра- 
гимни кўтариб юришга ўрганиб қолган йи- 
гитман. Мен ўз юртимда мусофир итдай 
думимни қисиб юришни хоҳламайман. А. 
Қаҳҳор, Олтин юлдуз. 

7 айн. юриш-туриш. Бир оздан сўнг Шо- 
қосим отларни тўхтатиб, Йўлчига қич- 
қирди: -Тушунтир мундоқ, ўзи нима гап? 
Янги кшшм кийган етимчадай кўзларинг 
така-пука, юришларинг инчунин бежо? Ой- 
бек, Танланган асарлар. Бу юриши ўз бо- 
шига балоди(р), Бировнинг қўлида тайин 
ўлади. Фозил Йўлдош ўғли. 

Кун юриш томон с.т. Жануб. Ҳишлоқнинг 
кун юриш томони. 

ЮРИШЛИ 1 Тез ва яхши юрадиган. 
Юришли айғир. н Салимбойвачча, яхши ва 
юришли бўлса ҳам.. бу отда боришни ўзига 
эп кўрмай, дам жўнашга қарор қилар, дам 
яна айнар эди. Ойбек, Танланган асарлар. 




2 Сайр ёки томоша қилса арзийдиган. 
Йўқса, жоним, юринг. Янги шаҳарга чиқай- 
лик, кечқурун юришли жойлар бор.. айланиб 
келамиз. Ойбек, Улуғ йўл. 

ЮРИШМОҚ 1 Юрмоқ фл. бирг. н. Улар 
анча жойгача пиёда юришди. н Жангчи- 
лар кийим-бошларини ечиб чиқишар, исимоқ 
учун у ёқдан бу ёққа юришар эди. А. Қаҳҳор, 
Олтин юлдуз. Болалар ҳали ҳам кўчада тў- 
полон қилиб юришарди. М. Исмоилий, Фар- 
ғона т. о. 

2 Авжланиш, равнақ томон юз тутмоқ. 
Иш юришмаса, буламиқ дандон синдирар. 
Мақол. н Ҳавога устун каби кўтарилган 
чанг-тўзон, қий-чув овозлар ишнинг юришиб 
кетганидан далолат берар эди. М. Осим, 
Аждодларимиз қиссаси. Бу ишда фақат 
менинг омадим юришмади. Э. Раимов, Ажаб 
қишлоқ. 

Ҳаво (ёки кун) юришиб кетди Ҳаво очи- 
либ, кун исиб қолди. Ҳаво юришиб кетгунча 
анча траншея қазиб оламиз. И. Раҳим, Их- 
лос. 

ЮРИШ-ТУРИШ Иш, хатти-ҳаракат ва 
ш.к. да ўзини тутиш ҳолати, аҳволи. Унинг 
юзи-кўзи ва юриш-туришида бошқа жанг- 
чиларникидан фарқ қиладиган бирор нарса 
йўқ эди. Шуҳрат, Шинелли йиллар. У LUa- 
кархоннинг ҳозирги юриш-туришидан шуб- 
ҳаланган эди, шубҳаси тўғри чиқди. Ойдин, 
Ўзидан кўрсин. Рост, бу ўғлингиз серғай- 
рат ва зеҳнли эканлиги юриш-туриши, 
важоҳатидан билиниб турибди. М. Осим, 
Ибн Сино қиссаси. Уларнинг гаплари, 
муомалалари, юриш-туришлари Йўлчига 
тамом бегона туйилди. Ойбек, Танланган 
асарлар. 

ЮРМОҚ 1 Қадам ташлаб олға босмоқ, 
қадамлаб жилмоқ. Тез юрмоқ. Секин юрмоқ. 
Оқсаб юрмоқ. Om юрмай тураверди. Юр- 
ган — дарё, ўтирган — бўйра. Мақол. н 
Кампир юрганда, ҳеч қанақа овоз чиқмасди.. 
Оёғи худди пардек ерга беозор тегарди. С. 
Аҳмад, Ота. Мен ана у сўқмоқдан юрсам 
ҳам бўлади. А. Қаҳҳор, Хотинлар. Чол от 
жиловини силтади. Отлар юриб кетди. М. 
Исмоилий, Фарғона т. о. 

2 Маълум йўналишда ҳаракат қилмоқ, 
бир жойдан бошқа жойга жилмоқ, бормоқ 
ёки кетмоқ (асосан транспорт воситаси ҳа- 
қида). Машина чап томонга юрди. Трактор 
бедазорга қараб юрди. Катта арава қай 


йўлдан юрса, кичик арава ҳам шу йўлдан 
юради. Мақол. н Шаҳарда кўнкани илга- 
ри от сургар эди. Мана энди кўнка отсиз 
юрибди. Ойбек, Танланган асарлар. Поезд 
бир неча соат йўл юргандан кейин ана шун- 
дай бекатчалардан бирига келиб тўхтади. 
А. Қаҳҳор, Олтин юлдуз. 

3 Умуман, бир жойдан жилмоқ, сил- 
жимоқ (сузмоқ, судралмоқ, ўрмаламоқ ва 
ш.к.). Ҳовузчада ўнтача балиқ юрипти. 
Дастурхон ycmuda чумоли юрипти. Қурт 
новдадан юриб, гулга етди. 

4 Кезиш, айланиш, саёҳат ва ш.к. да 
бўлмоқ. Шаҳарма-шаҳар юрмоқ. Эшикма- 
эшик юрмоқ. н Йўл билмасанг, йўл сўрагин 
юргандан, Tan билмасанг, гап сўрагин бил- 
гандан. Н. Назаров, Замон. Андижоннинг су- 
вин ичганмон, Шарбат десам, қилмайман 
хато. Пахтазорин кезганман роса, Қир- 
ларида юрганман ҳатто! Ё. Мирзо. 

5 Ҳаёт кечирмоқ, яшамоқ. Жияним уч 
йил бизникида юрди. Руслар орасида юриб, 
тил ўргандим. н Жамоа сизнинг бу ёқлар- 
да юрганингизни ҳали билмайди [деди Ша- 
рофат Сидиқжонга]. А. Қаҳҳор, Қўшчинор 
чироқлари. [ Мирзакаримбой :] Ёшим ет- 
мишда. Эллик йил мол қайғусида юрдим. Ой- 
бек, Танланган асарлар. Мен Тошкентда 
юрарман, аммо кўз ўнгимда сизнинг ҳай- 
калингиз! А. Қодирий, Ўтган кунлар. 

6 Иш-фаолият ва ш.к. да бирга бўлмоқ. 
Ёмон билан юрдим — қолдим уятга, Яхши 
билан юрдим — етдим муродга. Мақол. Нодон 
билан юрма, номусингни букма. Мақол. н 
Бирга ишлайди, бирга юради, бирга туради; 
бир-бирига жуда муносиб. А. Қаҳҳор, Кўш- 
чинор чироқлари. Мен далада ҳар куни қиз- 
лар, келинчаклар орасида юрардим. Ёш бўл- 
сам ҳам, севганим бор эди. Ойбек, Танлан- 
ган асарлар. 

7 Қатнамоқ. Марказдан қишлоғимизга 
автобус юради. 

8 Давом этмоқ (ўзи бирикиб келган сўз 
билдирган ҳолатда). Эсон-омон юрибсизларми ? 
н Сиз шу йўсинда юра берсангиз, эрта-индин 
ўғилдан ажраласиз. А. Қодирий, Ўтган 
кунлар. Маърифатхон воқеасини эшитганидан 
бери унинг қабрини зиёрат қилиш ниятида 
юрган эди. А. Қаҳҳор, Хотинлар. Хомиднинг 
бундай ишлари бор эканидан хабарсиз 
юрганимизга ҳайрон қоламан. А. Қодирий, 
Ўтган кунлар. 




9 Шахмат, қарта, домино каби ўйин- 
ларда ўз навбатида, навбати келганда ҳа- 
ракат қилмоқ, ўйнамоқ; юриш қилмоқ. 
Пиёдадан юрмоқ. Тузни юрмоқ. 

10 Ҳаракатга келмоқ, ишлаб турмоқ, 
ишламоқ (механизмлар ҳақида). Соатим 
яхши юряпти. Машина кечгача юриб турди. 
н Ҳа, айтгандай, бу орада.. «трактор 
чўчқанинг ёғи билан юрар эмиш», «гўрис- 
тондан товуш чиқипти», деган гаплар чиқиб 
қолди. А. Қаҳҳор, Кўшчинор чироқлари. 

11 с.т. Суйган ёр билан вақт ўтказмоқ, 
яқин муносабатда бўлмоқ. [Дилнавоз:] Ўша 
куни Жўранинг юрадиган қизи Бибигул ме- 
нинг атлас кўйлагим билан ҳаворанг дурра- 
чамни олган эди. С. Кароматов. Бир томчи 
қон. Биласиз-ку, иш кўп. Ҳар хил мажлислар 
ҳам кўп. Шулар билан юрсам, у мени хотин- 
лар билан юрган, деб гумон қилади. Ойдин, 
Кўнгли тўлдими, яхши йигит. Айт, қачон- 
дан буён юрдинг.. Тиғи парронга учрагур! Йўлчи 
билан қачон топишдинг? Ойбек, Танланган 
асарлар. 

12 Рози бўлмоқ, кўнмоқ, унамоқ. У 6u- 
ровнинг айтганига юрадиган одаммас. н 
Тўғри, ихтиёр ўзларида, лекин сизга масла- 
ҳат соладилар, маслаҳатингизга юрадилар- 
да, яхши маслаҳат берсангиз, юрмайдилар- 
ми? А. Қаҳҳор, Қўшчинор чироқлари. Оз 
бўлса ҳам, пешона терим билан топаман, 
суқтойлик, мўлтониликка сира юрмайман. 
Ойбек, Танланган асарлар. 

Йўлига юрмоқ Бировнинг айтганини 
қилмоқ, айтганини бажо келтирмоқ. Нур- 
матжон, «Бу очиқ аёллардан чиққан гап, қиз 
шуларнинг йўлига юрган бўлса, жазосини 
тортсин», деб жўрттага иккинчи оғиз оч- 
мади. А. Қаҳҳор, Қизлар. Ёмен бошлаган йўл- 
га юрасан, ё жонингдан умидингни узасан. С. 
Аҳмад, Ҳукм. 

13 Ёйилиб кетмоқ, ёйилмоқ; тарқалмоқ 
(гап-сўз, хабар ҳақида). Эл оғзида юрган 
миш-мишлар. н «Кечадан бери бир ярим 
минги қирилган!» деган хабар юриб кетди. 
А. Қодирий, Ўтган кунлар. 

14 кўм. фл. взф. -(и)б қўшимчали ра- 
вишдошга бирикиб, ҳаракатнинг давомий- 
лигини билдиради. Томоша қилиб юрмоқ. Нима 
қилиб юрибсиз? Мен ўғлимни ахтариб юрибман. 
н Низомиддиновнинг қўлидаги папиросидан 
сизиб чиқаётган тутун уй ичида ҳалқа-ҳал- 
қа бўлиб сузиб юрибди. С. Аҳмад, Ҳукм. 


15 ( 3-ш. буйр. м. шаклида — юр) Бирор 
томонга жўнаш, кетишга ундашни бил- 
диради. Юр, кеч қоламиз! н Ҳа, баракалла, 
жумбоқ ўша ерда ечилади, юринглар! М. 
Исмоилий, Фарғона т. о. 

Бош кўтариб юрмоқ қ. бош. 

ЮРТ 1 Маълум халқ, аҳоли яшаб тур- 
ган жой; ўлка, мамлакат, ватан. Туғилиб ўс- 
ган юртим. Ўзга юртда шоҳ бўлгунча, ўз 
юртингда гадо бўл. Мақол. н Баҳор! Ўзига 
хос ёқимли виқор билан юрт узра одим 
ташлайди. Ш. Рашидов, Қудратли тўлқин. 

2 Бирор мамлакат ёки ўлкада яшовчи 
халқ; эл; аҳоли. Юрт пуфласа, шамол тура- 
ди. Мақол. ^Анахолос, қози поччанг юрт- 
га ош бераётган бўлсалар, туянинг думи ер- 
га тегибди-ку. М. Исмоилий, Фарғона т. о. 

Юрт сўрамоқ Юртни, мамлакатни бош- 
қармоқ, ҳукмдорлик қилмоқ, ҳоким бўлмоқ. 
Агарда менинг юрт сўрамоққа ва шу воси- 
та билан бойлик орттирмоққа орзум бўл- 
са, бошқалардан ҳам кўра ўз ўғлимга — сен- 
га маълум бўлмасмиди? А. Қодирий, Ўтган 
кунлар. 

Билим юрти Ўрта махсус ўқув, таълим- 
тарбия муассасаси. Педагогика билим юрти. 
н Муборакхон билим юртида ўқиб юрган 
пайтларидаёқ тарбиячи бўлиб ишлай бош- 
лаган эди. Р. Файзий, Ҳазрати инсон. Ўқув 
юрти Умуман, ўқув муассасаси. Олий ўқув 
юрти. 

ЮРТБОШИ 1 Эл-юрт бошлиғи, сар- 
дори, ҳукмдор; оқсоқол. 

2 Мустақил Ўзбекистонда: Президентга 
нисбатан ҳурмат маъносида қўлланади. 
Юртбошимизнинг нутқида кўтарилган ҳар 
бир масаланинг мазмун-моҳиятини жамо- 
атчиликка атрофлича тушунтиришда уни- 
верситет жамоаси.. олдида турган вазифа- 
лар муҳокама этилди. Газетадан. Юртбоши- 
миз бошлаган шарафли ишга бутун бир халқ 
қўшилди, юрагида ўти бор инсонлар Прези- 
дент атрофида бирлашдилар. «Мулоқот». 
Юртбошимиз алоҳида таъкидлаб ўтганидек, 
янги давлат барно этишда миллий ва 
умуминсоний қадриятлар руҳида тарбия- 
ланган.. янги авлод кадрларни тайёрлаш 
масаласи муҳим принципиал ва ҳал қилувчи 
аҳамиятга эга. Газетадан. 

ЮРТГАРЧИЛИК Юртда бўладиган 
турли таомил, муносабат, урф-одат ва ш.к. 
-Ҳар ҳолда [ароқлар\ кўздан йироқ турга- 




ни яхши, юртгарчилик-да, яна бирон киши.. 
— ярим чин, ярим ҳазил аралаш гапирди 
Халлоқбердиев. Т. Тўла, Ҳожи ҳисобчининг 
ҳикоялари. 

ЮРТДОШ Бир юртда яшовчи ёки 
яшаган кишиларнинг ҳар бири (бир-бири- 
га нисбатан). Кудратнинг ҳам жанговар 
хизмати юртдош ёру дўстларининг хиз- 
матидай арзигулик бўлса. 3. Фатхуллин, 
Сўнмас юлдуз. Юртдошлар армияга чақи- 
рилувчиларни кузатгани шу ерга келдилар. 
Газетадан. 

ЮРТФУРУШ Ўз юрти ёки ватанига 
хиёнат қилувчи; ватанфуруш, хоин. Ора- 
мизда йўқ бизнинг Юртфуруш, қўрқоқ! 
Шуҳрат, Мангулик. 

ЮРТЧИЛИК айн. юртгарчилик. Ахир, 
юртчилик, қарашиб туришим керак-ку. 
Уйғун. 

ЮРУВСИЗ айн. юруқсиз. Ошна, сен ме- 
ни юрувсиз қилдинг. Т. Мурод, Юлдузлар 
мангу ёнади. 

ЮРУМ шв. Бирор иш, нарса, гап-сўз 
ва ш.к. нинг тартиб билан давом этиши, 
йўналиши, бориши, оқими. Ишимизнинг 
юруми шундай бўлди. н Ҳожи хола, қўли- 
дан тушган косани синдирмай ушлаб қол- 
ган кишидай, гап юрумини тўғрилаб кетди. 
М. Исмоилий, Фаргона т. о. 

ЮРУМСАК айн. юримсак. Унақа юрум- 
сак бўлма, тентираш қизларга ярашмайди. 
Ойбек, Улуғ йўл. 

ЮРУҚ шв. айн. юриш 2. 

ЮРУҚСИЗ: юруқсиз бўлмоқ Бош кў- 
тариб юролмайдиган бўлмоқ. Шарманда 
бўлдим, тенгқурларим орасида юруқсиз бўл- 
дим. Н. Сафаров, Ҳаёт мактаби. Ўзингни ик- 
ки нафсдан тий. Акс ҳолда, эл-юрт олдида 
юруқсиз бўлиб қоласан. Н. Қобил, Буғдой 
пишиғига етмаганлар. Юруқсиз қилмоқ Бош 
кўтариб юролмайдиган қилмоқ. Ҳали қў- 
лингдан от ўғирлаш ҳам келадими, қон ют- 
кур! Мени элда юруқсиз қилдинг-ку! Р. Раҳ- 
монов, Чангалзордаги шарпа. 

ЮРҒУСИЗ айн. юруқсиз. Ёмонга яқин 
юрсанг, қораси юқар. Каримга яқин юриб, 
юртга юрғусиз қилдинг! Ш. Рашидов, Бў- 
рондан кучли. 

ЮСТИЦИЯ [лат. justitia — адолат, одил- 
лик; қонунийлик] 1 Олий суд; суд органла- 
ри фаолияти; суд, адлия. 

2 Суд муассасалари тизими; суд идораси. 


ЮТ 1 Дон -ғалла унмаган йил; очарчи- 
лик, қаҳатчилик. 

2 Чорва очарчилиги; ўлат. Увоқ моллар 
кўтарам бўлиб, ют бошланди. Асабий тек- 
ширишлар кетди; ахир қирилиб кетган мол- 
лар учун кимдир жавоб бериши керак-ку. С. 
Анорбоев, Оқсой. 

ЮТАМОҚ айн. ютоқмоқ. 

ЮТИНМОҚ 1 Томоққа яқин суюқлик- 
ни ютмоқ, ютгандек ҳаракат қилмоқ. Чол 
қулт этиб ютинди. Ўйчан кўзларини найга 
қадаб, тикилиб қолди. Ў. Ҳошимов, Кўприк. 
Лоланинг кўзига ёш келди, лекин йиғламади. 
Куруқ ютиниб, кўз ёшини қайтариб юборди. 
Ё. Шукуров, Биринчи парвоз. 

2 Ичкиси, егиси келиб, томоғида ютиш 
ҳаракатини қилмоқ. Чойхоначи келтириб 
қўйган чойни қайтараётган эди, димоғига ош 
ҳиди урилиб, ютинди. Ш. Холмирзаев, Мил- 
тиқ отилди. Меливой ҳақиқатда чўллаган 
экан, ютиниб, пиёлага қаради. Ф. Мусажо- 
нов, Нозик масала. 

ЮТИШМОҚ I Ютмоқ I фл. бирг. н. 
Беморлар иккитадан дори ютишди. н Ғу- 
ломжонлар у ерга етиб боргунча қинғир- 
қийшиқ кўчаларда.. роса тузу тупроқ ютиш- 
ди. М. Исмоилий, Фарғона т. о. 

ЮТИШМОҚ II Ютмоқ фл. бирг. н. Бу 
галги ўйинда фарғоналик қизлар ютишди. 

ЮТМОҚ I 1 Бўғиз мускуллари кўмаги- 
да оғиздаги бирор нарсани томоқдан ўт- 
казмоқ; ичмоқ; емоқ. Дори ютмоқ. Сув ют- 
моқ. Дўстинг учун заҳар ют. Мақол. Ютга- 
ним — ўзимники, чайнаганим — гумон. Ма- 
қол. н Эр бечора xyddu қаттиқ ётган ка- 
салдек майни қулт-қулт ютибди. Т. Обидов, 
Юсуфжон қизиқ. Эътибор опа.. иштаҳа би- 
лан толқон ямлаб ютаётган Тўлқинжоннинг 
тим қора жингалак сочини силади. Ҳ. Ғулом, 
Машъал. 

2 Ичига тортмоқ, сўрмоқ. Папирос mymy- 
нини ютмоқ. н Болалигидан савағич чанги- 
ни ютиб, қирққа кирмай, ўпкаси тешилиб 
ўлган оталар, бўзчи тақдирини била туриб, 
болаларига ҳамон шу касбни мерос қолди- 
рар эдилар. А. Мухтор, Опа-сингиллар. 

3 кўчма Бирор нима дейишдан ўзини 
тиймоқ, ошкор қилмаслик. Эргаш ака аввал- 
ги шахтидан тушди.. нимадир демоқчи эди, 
гапини ютди. Н. Сафаров, Қаҳрамоннинг 
туғилиши. Тўсатдан келиб қолган Фотимани 
кўриб, йигитлар нафратларини ютдилар. П. 




Турсун, Ўқитувчи. Ғамни ютди, ютди алам- 
ни. Дард қуритди кўздаги намни. Э. Раҳим. 
[ Бибиқатча\ Ғира-шира тонгда изтиробини 
ичига ютиб, қўрадан чиқди. А. Мухтор, Қо- 
рақалпоқ қиссаси. -Маҳкам ака, — деди 
Гавҳар, — кўнглингизга келган ҳамма нарсани 
айтинг, ўтган йилдагидай ичингизга ютиб 
юрманг. П. Қодиров, Уч илдиз. 

4 Ўз қаърига тортмоқ, йўқ қилмоқ. Ғ[ега 
худонинг қаҳри келмас экан? Нега бу аблаҳ 
бойни ер ютиб юбормасикин-а? Ҳ. Тур- 
сунқулов, Ҳаётим қиссаси. Уруш она ар- 
доқлаб тарбиялаган фарзандларни балодай 
ютади. Т. Рустамов, Мангу жасорат. 

Хода ютгандай Ҳеч нарсага эгилмай, 
қайишмай, ғўдайган ҳолдаги шахсга нис- 
батан қўлланади. Худододбек отининг жи- 
ловини ушлаганча, хода ютгандек ғўдайиб 
турар эди. Мирмуҳсин, Меъмор. Ҳой, шум- 
оёқ, нима қилиб турибсан хода ютгандай. Э. 
Раимов, Ажаб қишлоқ. Ютаман дейди Жуда 
ваҳимали, қўрқинчли (бўш уй ёки ҳовли 
ҳақида). Ҳувуллаб қолган уйда ёлғиз яшаш 
қийин. Ҳовли ютаман дейди. С. Аҳмад, Уфқ. 
Катта уй, ҳамма ёқ сукунат, нақ ютиб 
юборай дейди. Н. Фозилов, Дийдор. Қон 
ютмоқ Ниҳоятда азоб чекмоқ, хуноб бўл- 
моқ. Деҳқон ерига чиғириқдан сув чиқариш 
учун навбат етгунча қон ютарди. Н. Сафа- 
ров, Оловли излар 

ютмоқ II 1 Бирор иш, мусобақа, 
спорт ва ш.к. да ғалабага эришмоқ, муваф- 
фақият қозонмоқ. Шахмат ўйинида ютмоқ. 
Курашда ютиб чиқмоқ. н Арслон деган бир 
йигит курашда тенгқурларини ютди. А. 
Эшонов, Бир оғиз сўз. Табрик қиламан, 
бригадангиз бу чопиқда ҳам ютиб чиқди. 
Уйғун, Ҳаёт қўшиғи. 

2 Лотерея, қимор ва ш.к. ўйинда пул 
ёки бирор нарсани қўлга киритмоқ. Заёмга 
ютмоқ. Лотерея билетига машина ютиб ол- 
ди. н -Эрим ютган пулларни, қимматбаҳо 
буюмларни бирга олиб жўнадим, — деди Ҳо- 
жихола. М. Исмоилий, Фарғона т. о. 

3 Фойдаланмоқ, наф кўрмоқ. Бу ишдан 
мен ҳеч нарса ютмайман. н Душман ўз 
кучларининг ичкариликдаги позициясига мус- 
таҳкам ўрнаишб олиши учун вақтдан ютиш 
пайида эди. А. Убайдуллаев, Қонли издан. Ҳўп, 
хатни одамларга кўрсатарсиз, улар хотиним 
иккиталигини биларлар.. Бундан сиз нима 
ютасиз? Н. Сафаров, Ҳаёт мактаби. 


ЮТОҚ 1 Ғоят сувсираган, чанқоқ. Ютоқ 
дала, оч дала, Оч даладан қоч дала. Мир- 
темир, А. Пўлат, Сирдарё сепи. У[Яйра] чўли 
маликка, бир вақтлардаги ютоқ, сангин 
чўлга тикилиб турарди. С. Акбарий, У ҳаёт- 
ни севади. 

2 айн. ютоқи. 

ЮТОҚИ Очкўз, ебтўймас. 

ЮТОҚМОҚ 1 Ниҳоятда сувсамоқ, чан- 
қамоқ. Очил акалар яна ярим тунда қай- 
тишди. Ҳаммалари кела солиб, ютоқиб сув 
ичишди-да, таппа ташлаб, тошдек қотиш- 
ди. А. Мухтор, Чинор. Кампир.. манний крупа 
билан шакар солиб сут пиширди. Уни шишага 
солиб берган эди, бола худди она кўкрагига 
ютоқиб ёпишгандай, икки қўли билан идиш- 
ни чангаллаб, миқ-миқ шимира кетди. Ҳ. 
Назир, Кўктерак шабадаси. 

2 Ғоят очқамоқ, очлик ҳис этмоқ. Уми- 
да.. қўлидаги зоғора нонни ютоқиб кавшар- 
ди. Ш. Холмирзаев, Ўн саккизга кирмаган 
ким бор. 

3 Умуман, бирор нарсага ўта талаб 
бўлмоқ, эҳтиёж сезмоқ. Деразани очиб таш- 
лайлик, Уй ютоқиб олади нафас. У. Қўчқо- 
ров. Арслон каби тутоқиб, Дев сингари 
ютоқиб.. 3. Диёр. Бобур ютоқиб, олдинга 
интилди.. навкарлар қуршовини ёриб чиқ- 
қанда, юзига шабада тегиб, хиёл енгиллаш- 
ди. П. Қодиров, Юлдузли тунлар. 

ЮТУМ 1 Ичишдаги ҳар бир ютиш, 
томоқдан ўтказиш. У, чанқовдан оғилни бу- 
зиб чиқиб, дуч келган ариқни очкўзлик би- 
лан симирган буқачадай, катта ютумлар 
билан ичаверди. Ойбек, Навоий. 

2 Ўлчов билдирувчи (нумератив) сўз; 
қултум, ҳўплам. Бир ютум сув. н Почамир 
билан Жума тоға бир четдан ҳовузга яқин- 
лашдилар; лойқаланган сувдан бир-икки ютум 
олиб ичдилар. Фитрат, Қиёмат. 

3 Ютиш, ичишдаги таъм; ютиш, ичим. 
Ютуми яхши вино. 

ЮТУҚ 1 Иш, фаолиятда эришилган 
муваффақият; ғалаба. Илм-фан ютуқлари. н 
Мен.. ўзбек халқининг пахтачилик соҳасида 
бу йил эришган катта ютуғини кўриб, беҳад 
қувондим. Назармат, Жўрлар баланд сай- 
райди. Ютуқлар замирида доимо катта 
меҳнат, изланиш ўрин олган бўлади. Газета- 
дан. -Ҳа-да, иити бўшаштирмай, ураверайлик, 
битта тош жилдирсак ҳам, ютуғимиз, — деди 
Ғуломжон. М. Исмоилий, Фарғона т. о. 

2 Заём, лотерея каби ўйинлар тиражида 
қўлга киритиладиган, ютиб олинадиган 
нарса. Заёмга беш минг сўм ютуқ чиқди. 
Ютуқни олмоқ. н Жўравой билетларни 
қўлга олгач, мажбурлаб берилган лотерея- 
га кўпинча ютуқ чиқади, деган миш-миш- 
ларни эслаб, кўнглида қандайдир умид уч- 
қуни йилт этди. Газетадан. 

3 Баҳс, беллашув кабиларда эришилган 
ғалаба ва шу ғалаба учун берил(ади)ган 
нарса. Йирик-йирик мусобақаларда ажойиб 
ютуқларни қўлга киритган. н -Енгилдим.. 
-Енгилган бўлсангиз, ютуғимни беринг. А. 
Қодирий, Меҳробдан чаён. 

ЮТУҚЛИ Ютуқ чиқиши мумкин бўл- 
ган, ютуқ чиқадиган. Ютуқли заём. 

ЮТУҚСИЗ Ютуқ чиқмайдиган, ютуқ 
чиқиши мумкин бўлмаган. Ютуқсиз иш. 

ютқизиш айн. ютқизиқ. Вақтдан 
ютқизиш. н Гоҳо ютқизишда, гоҳо ютуқ- 
да Бир-бирин англарди олиқ-сотиқда. М. 
Шайхзода. [Қамбар :] Хўжайиннинг кармони 
ўпирилганга ўхшайди, толеи йўқ-да. Шу бу 
йил ютқизишдан боши чиқмай қолди. Нуқул 
бой беради. Ойбек, Танланган асарлар. 

ЮТҚИЗИҚ Бирор соҳада юз берган 
муваффақиятсизлик, зарар кўриш; зиён. Бу 
шахмат партиясини мен ютқизиқ деб би- 
ламан. 

ЮТҚИЗИҚСИЗ Бирор соҳада зарар 
келтирмайдиган. Ютқизиқсиз иш. Ютқи- 
зиқсиз ўйин. 

ЮТҚИЗМОҚI Ютмоқ I фл. орт. н. Бола 
шу овқатни ҳам хархашасиз ютқизмади. 

ЮТҚИЗМОҚ II Ютмоқ II фл. орт. н. 

Гапимга кирсанг, ютқизмайсан. Чемпион 
шахматда олти партияни ютқизиб қўйди. 
Футболчиларимиз бу гал ҳам ютқизмадилар. 
Ошиқ ўйнаб, бор-йўғини ютқизиб қўйибди. 
Жаҳлни кечиктирган ютар, ишни кечик- 
тирган ютқизар. Мақол. н Тўкилган шона- 
ларни тўлатиб олмасак, ютқизиб қўямиз. И. 
Раҳим, Чин муҳаббат. 

ютқинмоқ айн. ютинмоқ. Ютқиниб 
олган ўпишларнинг йўқотдим салмоғин. Ғ. 
Ғулом. 

ЮҚ 1 Бирор нарсада қолган асар, қол- 
диқ. Сут юқи. Ҳаймоқ юқи. Ун юқи халта. 
Ҳатиқ тўкилса, юқи қолади, Айрон тўкил- 
са, неси қолади. Мақол. н Лабларига сутга 
тўғралган нон юқи ёпишган чинни идишлар, 
пиёлалар ҳам йиғиштириб олинмабди. Ж. 


Абдуллахонов, Тўфон. Ойим келганларида, 
ҳовлидаги қон юқларини кўриб, қўрқиб кет- 
дилар. А. Мираҳмедов, Кулган чечаклар. 
Ҳосимбек мўйловига теккан қимиз юқлари- 
ни кафти билан артиб, сўз бошлади. П. Қо- 
диров, Юлдузли тунлар. 

2 ( 3-ш. бирл. шаклида — юқи) Ўзи би- 
рикиб келган сўз англатган нарсага эгалик 
(шу нарса текканлик) маъносини билди- 
ради; юқли. Ёғ юқи cye ичида қозонсочиқ 
ивиб ётарди. Ў. Умарбеков, Ёз ёмғири. 
Хотини кириб, қўллари хамир юқи бўлгани- 
дан, тушиб кетган енгини шимариб қўйиш- 
ни сўради. Ҳ. Икромов, Булутли тонг. Аҳмад 
афт-ангори кир, қўллари мой юқи. Ҳ. На- 
зир, Сўнмас чақмоқпар. 

Чап ичакка ҳам юқ бўлмайди қ. чап I. 
Юқ (ҳам) бўлмайди Ниҳоятда оз, кам. -Халқ 
жонини фидо қилиб ишласа-ю, унга косага 
юқ бўлмайдиган овқат берса, — деди Анвар. 
Ш. Рашидов, Қудратли тўлқин. Юқ бўлмоқ 
Танасига сингмоқ. Совлиқнинг егани ўзига 
юқ бўлади: кузгача семиради. С. Анорбоев, 
Оқсой. 

ЮҚА шв. айн. юпқа 1. 

ЮҚМА кам қўлл. айн. юқумли. Юқма 
касал. 

ЮҚМОҚ 1 Бирор нарсадан ёпишмоқ, 
тегмоқ. Ҳозонга яқин юрсанг, қораси юқар, 
Ёмонга яқин юрсанг, балоси юқар. Мақол. 
н У [Турсуной] йўлни ҳам жуда танлаб 
юрарди, шунча йўл юриб, почасининг жия- 
гига гард юққан эмас. А. Мухтор, Опа-син- 
гиллар. Унинг тупроқ юққан юзларида из 
қолдириб, тўхтовсиз ёш оқарди. С. Юнусов, 
Кутилмаган хазина. 

2 Бировга ўтмоқ (асосан касаллик ҳа- 
қида). Грипп — юқадиган касаллик. Менинг 
касалим сенга ҳам юқмасин. 

3 кўчма Ўз таъсирига олмоқ, таъсир 
қилмоқ, бошқага ўтмоқ. Эшон ҳам, отинойи 
ҳам иккиюзлама, ёлғончи ea сассиқ гап одам- 
лар эди, уларнинг бу одатлари болаларига ҳам 
юққан. П. Турсун, Ўқитувчи. Эҳтимол, 
Элмуроднинг шодлиги унга юққандир. Шуҳрат, 
Шинелли йиллар. 

Гап юқмайди Гап кор қилмайди, гапни 
қулоғига олмайди. Унча-мунча гап манга 
юқмайди-да. Чунки терим пўст ташлайве- 
риб, чармга айланиб кетган. М. Иброҳимов, 
Эгасига тегмаган мактуб. 




4 ( асосан инкор шаклида) Яхши ҳазм 
бўлмоқ, танасига сингимоқ.. Ўғирлик ош 
баданга юқмас. Мақол. н Бир вринг санчиб, 
бошинг айланиб турса, еган-ичганинг юқмас 
экан. «Муштум». 

Сув юқмас, сувюқмас Гап таъсир қил- 
майдиган, безбет. -Бошлиғимиз фвълига 
сира тушуниб етмадим. Ўзиям хўп сув юқ- 
мас экан-да. Кишига сира эл бўлай демай- 
ди-я.. — деди Остонақул. С. Абдуқаҳҳор, 
Санамай саккиз дема. 

ЮҚОРИ 1 Бирор нарсанинг энг устки 
қисмида жойлашган; тепадаги, баланддаги, 
устки. Бинонинг юқори қавати. Булутнинг 
энг юқори қатламлари. н [Мулладўст:] 
Пастки жағи юқори жағи билан эртадан 
кечгача муштлашгани-муштлашган. Ҳамза, 
Майсаранинг иши. | Қиз\ Белини қизил ка- 
мар билан шундай сиқиб боғлабдики, икки 
бўлак одамга ўхшайди. Агар жиндек эгилса, 
юқориси тушиб кетадигандек. С. Аҳмад, 
Мўтти. Заврак билан Зулфиқор юқорида 
ғишт теришарди. Мирмуҳсин, Меъмор. 

2 Бинонинг ёки бирор иншоотнинг 
устки қавати; болохона. Қори ўрнидан тур- 
ди, бошқа ҳеч нарса демай, бошини қуйи 
солганича, битта-битта қадам босиб, юқо- 
рига чиқиб кетди. А. Қаҳҳор, Қўшчинор 
чироқлари. 

3 Бирор ерга нисбатан баланд ўрнашган 
жойлар; баланд томон; баландлик. Аҳмад- 
жон.. ҳеч нарсага қарамай, полизма-полиз 
юқорига қараб кетди. А. Қаҳҳор, Олтин юл- 
дуз. -Сувни уч-тўрт чақирим юқоридан икки 
ёғига чим босиб, кўтариб келиш лозим бўлади, 
— деди [Амин бува]. М. Исмоилий, Фарғона 
т. о. Катта ер юқорида, шу ердан бир соат 
мўлроқ юрасиз, у ерда нуқул naxma унади. 
Ойбек, Танланган асарлар. 

4 Ер, шахс ёки нарса устидаги бўшлиқ; 
тепа. Қуюқ тутун юқорига ўрлаяпти. н 
Қайтиши ҳамон юқоридан учиб ўтган бир- 
икки мошак қушнинг «чев-чев» деган тову- 
шини эшитиб, кўкка қаради. А. Қодирий, Ўт- 
ган кунлар. Шар дақиқа сайин каттала- 
шар, юқорига кўтарилар эди. Газетадан. Ола- 
тасир бошланди, юқоридан дўлдек ёғила- 
ётган ўқдан душман ўзига келди. Газетадан. 

5 Хонанинг эшикка нисбатан қарама- 
қарши томони; одатда ҳурматли кишилар 
ўтирадиган томони; тўр. Сидиқжон пойгак- 
ка бир оз силжиб, уни [Зуннунхўжани] тўр- 

7—Ўзбек тилининг изоҳли луғати 


га таклиф қилди: -Қани.. юқорига. А. Қаҳ- 
ҳор, Қўшчинор чироқлари. Меҳмонни юқо- 
рига ўтқазиб, дарҳол ўғлига дастурхон ёзиш- 
ни буюрди. Мирмуҳсин, Меъмор. 

6 Миқдор, сифат ва ш.к. жиҳатдан 
меъёрдан, мавжуд ҳолатдан ортиқ, ортиқ 
даражали. Юқори баҳо. Юқори босим (тиб., 
физ.) Юқори маданият. Юқори малака. Юқо- 
ри сифатли моллар. Юқори нав naxma. Юқо- 
ри ҳарорат. Юқори ҳосил. н Қиш бўлишига 
қарамай, ҳавонинг тафти юқори, осмон му- 
саффо. Газетадан. Мактаб ислоҳоти ўқитув- 
чилик касбининг обрў-эътиборини юқори кў- 
тарди. Газетадан. 

7 Нисбатан устун. | Отабек \ Унинг ҳусн- 
дагина эмас, ақлда ва бошқада Зайнабдан 
неча баравар юқорида эканини ўйлади. А. 
Қодирий, Ўтган кунлар. Йирик заминдор- 
лар, сармоядорлар учун ўз манфаати, ўз 
фойдасидан юқори нарса йўқ. Ойбек, Нур 
қидириб. Бизнинг жамиятимизда инсон 
нурдек покиза, нондек азиз, у ҳар қандай 
бойликдан юқори туради. Газетадан. 

8 с.т. Вазифа, мавқе ва ш.к. жиҳатдан 
юқори, етакчи бўлган (ташкилот, орган ва 
б.). Юқоридан олинган буйруққа биноан иш 
кўрмоқ. Юқоридан берилган топшириқ. 
Юқоридан келган вакиллар. н -Қани.. ҳа, 
ундан кейин ўртоқлар, — деб яна изоҳ берди 
Алимқул, — қўл қўйиш масаласида менга 
юқоридан ҳам, пастдан ҳам бир оз гап тегиб 
қолаётибди. П. Турсун, Ўқитувчи. Сизга 
кичик офицер унвонини бериш ҳақида юқо- 
рига ёзма хабар берганмиз.. Назармат, Жўр- 
лар баланд сайрайди. 

9 Ўқувчилари ўқиш муддатини бити- 
ришга яқинлашиб қолган, ўқиш мудда- 
тининг сўнгги йилларидаги (синф, курс ва 
ш.к. ҳақида). Юқори курс талабалари. н 
Фақат юқори синф шогирдларидан бир 
нечаси адил, юксак палъма дарахтлари 
остида нималардир тўғрисида жимгина, ле- 
кин жиддий суҳбатлашмоқда эдилар. Ойбек, 
Нур қидириб. 

10 (ў.-п. к. шаклида — юқорида). Воқеалар 
баёнининг олд (юқори) қисмида. Юқорида 
биз ёш Хушрўй билан ўқувчини бир дара- 
жа таништирган эдик. А. Қодирий, Ўтган 
кунлар. 

ЮҚОРИГИ Бирор жой ёки нарсанинг 
юқори, устки қисмига жойлашган. Мудо- 
фелар қўрғоннинг энг юқориги поғонасида 




ўзларининг турли тус ва бичиқдаги кийим- 
лари билан.. қўрғон кунгурасига суяниб, 
бошларини қуёшга бериб ўтирардилар. А. 
Қодирий, Ўтган кунлар. Шербек чамадон- 
часини юқориги полкага қўйди-да, ўзи паст- 
ки полкага, янги ҳамроҳлари қаршисига 
ечинмасданоқ ўтира қолди. С. Анорбоев, 
Оқсой. 

ЮҚОРИЛАМОҚ Тепа томонга, юқо- 
рига кўтарилмоқ, юқорилашмоқ. Самолёт 
тобора юқорилаб кетди. Юқорилаб учмоқ. 
н Юқорилаганимиз сари арчалар ҳам сий- 
раклаша боради. С. Анорбоев, Йўлда йўл- 
дош бўлганлар. 

ЮҚОРИЛАНМОҚ кам қўлл. айн. юқо- 
рилашмоқ 4. Азизбекни қўлга тушириб бе- 
риш билан қипчоқлар ҳузурида ҳам Юсуф- 
бек ҳожининг қадру қиймати юқориланган 
эди. А. Қодирий, Ўтган кунлар. 

ЮҚОРИЛАШМОҚ Юқориламоқ фл. 
бирг. н. Улар тобора юқорилашди. 

2 айн. юқориламоқ. Шар юқорилаша бо- 
риб, кўздан йўқолди. 

3 кўчма Авжига чиқмоқ; кучаймоқ. Ка- 
салнинг иссиғи юқорилашиб кетди. н Ора- 
дан ўн беш дақиқа чамаси фурсат ўтиб, 
товушлар бир оз юқорилашиб келмакка бош- 
лади. А. Қодирий, Ўтган кунлар. 

4 кўчма Юқори даражадаги лавозимни 
эгалламоқ; мартабаси ва обрўси орта бор- 
моқ. Ҳали ёш йигитсиз.. мансаб поясида 
балки юқорилашурсиз. Ойбек, Навоий. 

ЮҚОРИЛИК 1 Юқори ҳолат, юқори 
эканлик. Баҳонинг юқорилиги. Иссиқлик 
даражасининг юқорилиги. Мансабнинг юқо- 
рилиги. н Ўзбек ойимнинг бўлса олатурган 
келинига эътимоди юқорилигидан ўйлаб-не- 
тиб турмади.. А. Қодирий, Ўтган кунлар. 

2 Нисбатан юқори, баланд жой; тепа- 
лик. Белгача совуқ сув ичида, ботқоқликда 
пуд-пудлаб лойни жуда юқориликка отиш 
керак. Ж. Шарипов, Хоразм. Кўчанинг нари- 
ги томони яна юқорилик бўлиб, унда 159-полк 
анчадан буён туради. Шуҳрат, Шинелли 
йиллар. 


ЮҚТИРМОҚ Юқмоқ фл. орт. н. Озода 
киши эгнига гард юқтирмайди. Касаллик 
юқтириб олмоқ. н [Муаттар:] Вой, вой.. 
Қоракуяни қаердан юқтирдинг?Н. Сафаров, 
Шарқ тонги. 

Сиртига сув юқтирмаслик қ. сирт. 

ЮҚУВЧАН Осонлик билан, тез юқади- 
ган. Грипп юқувчан касалликдир. 

ЮҚУМЛИ 1 Юқиш хусусиятига эга; 
юқадиган (касаллик ҳақида). Юқумли ка- 
саллик. н Бу чора ҳар хил юқумли касал- 
ликларнинг тарқалишига йўл қўймасликни 
таъминлайди. Газетадан. 

2 кўчма Умуман, юқадиган нарса ҳақи- 
да; юқиш хусусиятига эга. Ёмон одат юқум- 
ли бўлади. Ш. Рашидов, Бўрондан кучли. 
Рисолатнинг кулгиси шу қадар ёқимли ea 
«юқумли» эдики, бошқалар ҳам беихтиёр 
жилмайишди. Ф. Мусажонов, Ҳиммат. 

ЮҚУМСИЗ Бошқаларга юқмайдиган, 
юқумли эмас. Юқумсиз касаллик. 

ЮҚУМСИЗЛАНТИРМОҚ Юқишнинг 
олдини олмоқ, юқмайдиган қилмоқ. Касал- 
ликни юқумсизлантирмоқ. Уруғликни юқум- 
сизлантирмоқ. 

ЮҚУМЧИЛ кам қўлл. айн. юқумли. 
Юқумчил касаллик. н Касалини билмадик. 
Юқумчил бўлса, тағин юқмасин. А. Қаҳҳор, 
Сароб. Бу фалокатли юқумчил дард эрур 
инсон учун.. Ҳабибий. 

ЮҚ-ЮРУН айн. юқ. Мендан ғалла олса- 
лар ҳам, қолган юқ-юрунлари билан ўзимни 
очликдан сақлай оламан. С. Айний, Дохунда. 

ЮҒУРМА Бадиий асарлар йиғиндиси, 
мажмуа; тўплам. 

ЮҲО 1 Барча жониворларни аралаш еб, 
ютиб юборадиган афсонавий махлуқ. 

2 кўчма Ебтўймас, очофат. Мавжуд қо- 
нун-қоидаларни топташ эвазига бўлса ҳам, 
кўпроқ бойлик орттириш пайига тушган 
юҳолар ҳам йўқ эмас. А. Ибодинов, «Лато- 
фат» дўконидаги қатл. Болта кўпас Мир- 
комилдан қолишмайдиган юҳо чиқиб қолди: 
пахтани пахтада ютади, мевани — мевада. 
М. Исмоилий, Фарғона т. о. 

-я ююг. (унлилардан кейин) айн. -а. Таъкид, 
таажжуб каби маъноларни билдиради. - Сак- 
сонта қовунга-я! Уч сўм! — деҳқон тескари 
бурилди. Ойбек, Танланган асарлар. Тавба! 
Шу кичкинагина орзуси ҳам ушалмади-я! Р. 
Раҳмонов, Келин. -Раҳимжон, — деди Эҳсон 
чой маҳалида, — рафиқангиз кирмайди-я! 
Шунақа уятчанми? А. Қаҳҳор, Сароб. У шу 
сўзларни айтди-ю, юраги шув этиб кетди: 
онаси жеркиб ташласа-я! М. Исмоилий, 
Фарғона т. о. Ғирромлик қилишмаса майли-я. 
Ойбек, Танланган асарлар. Ҳай-ҳай, жони- 
вор сув муздек. Баданга мойдай ёқади-я. Ш. 
Сулаймон, Ота, ўғил. Ҳилғиликни қилиб қў- 
йиб, тағин талмовсирайди-я бу хотин. Р. 
Раҳмонов, Келин. 

ЯГАНА [ф. — якка, битта, биргина] 

қ.х. Экин тупининг яхши ривожланиши 
учун ёш вақтида ортиқчасини юлиб таш- 
лаш, керакли миқдорда қолдириш, сий- 
раклатиш. Ғўза қаторларини ягана қилмоқ. 
н Бу пахта семиргани қўядими! Чигит таш- 
лайсан — эгиласан, ягана, ўтоқ, чопиқ қи- 
ласан — эгиласан.. терасан — эгиласан. С. 
Нуров, Нарвон. Илгари чопиқ, яганаю че- 
канка ҳам ўқувчиларсиз битмас эди. М. Ҳаз- 
ратқулов, Журъат. 

ЯГАНАЛАМОҚ қ.х. Яганалаш ишини 
бажармоқ; ягана қилмоқ. Ғўзани яганалаш, 
озиқлантириш.. ишлари уюшқоқлик билан 
ўтказилмоқда. Газетадан. 

ЯГАНАЧИ қ.х. Яганалаш ишини бажа- 
рувчи. 

ЯГОНА [ф. <C:IJL — якка, битта, бирги- 
на] 1 Бор-йўғи битта, якка-ёлғиз; бирдан- 
бир, биттаю битта. Оиланингягона фарзанди. 


н Бу дардли ҳаётда Гулнорга ягона бахт — 
Йўлчининг синглиси Унсин эди. Ойбек, Тан- 
ланган асарлар. «Эшак» деб аталадиган уч 
кишилик ягона, оёқлари тарвайган ска- 
мейкада Абдурасул билан Ойимхон ўтири- 
шибди. П. Турсун, Ўқитувчи. Ғарбий Буг 
дарёси устидаги ягона кўприк.. Тез бориб, уни 
албатта эгаллаш зарур эди. Т. Рустамов, 
Мангу жасорат. 

2 Бошқа тенги йўқ, биттаю битта ҳи- 
собланувчи. У ўттиз ҳунарда ягона. Ой- 
бек, Навоий. Ҳа, Нажмиддин Бухорий ҳаз- 
ратлари билан отангиз устод Қавом ҳаз- 
ратларини Хуросону Мовароуннаҳрда ягона, 
десак хато бўлмайди. Мирмуҳсин, Меъ- 
мор. 

3 Ҳамма учун умумий, бирлашган, бир- 
дан-бир. Ягона давлат нархлари. н Ўз- 
бекистонда юздан ортиқ миллат ва элат 
вакиллари ягона оила бўлиб яшамоқдалар. 
Газетадан. 

4 кам қўлл. юкл. Фақат, биргина. Ширин 
афсоналар айтиб юлдузлар, Ёнига чорлай- 
ди мени ягона. Р. Парфи. 

ЯДРО \р. ядро < юн. hadros — куч, қув- 
ват; кучли, мустаҳкам] 1 спрт. Итқитиш 
учун ишлатиладиган думалоқ оғир спорт 
қуроли. Спортчи ядрони 20метрга ирғитди. 

2 махс. Бирор нарсанинг ички марка- 
зий қисми; ўзаги, магзи. Ернинг ядроси. 
Атом ядроси. Ядронинг бўлиниши. н Ядро 
эса ҳужайрадаги барча жараёнларни бошқа- 
риб турадиган марказдир. «Фан ва турмуш» 

3 кўчма Бирор жамоа, гуруҳ, ташкилот 
ва ш.к. нинг асосий қисми, муҳим қисми; 
таянч. Шу сабабли миллий тил ономасти- 

каси ва топонимикаси фондининг асосий — 
ядро қисмини халқ шеваларидаги ономастик 
материаллар ташкил этади.. «ЎТА». 

4 айн. ядровий. Ядро уруши. Ядро қуроли. 
н Бутун рўйи заминга ядро фалокати соя 
ташлаб турган айни пайтда халқаро бир- 
дамлик тантанаси улкан аҳамиятга эгадир. 
Газетадан. 

ЯДРОВИЙ Ядрога, атом ядросида рўй 
берадиган жараёнларга оид, ядро қуроли 
билан бўладиган. Ядровий қурол. Ядровий 
уруш. Ядровий физика. Ядровий фалокат. 

ЯЁВ с.т. айн. пиёда. Икковга биров бо- 
толмас, отлиққа яёв етолмас. Мақол. н 
Водийларни яёв кезганда, Бир ажиб ҳис бор 
эди манда. Ҳ. Олимжон. Марднинг иши элда 
шундай бўларми? Отидан айрилиб, яёв қо- 
ларми! «Алпомиш». Зиёдилланинг тахмини- 
ча, Комил дарёдан ўтган, Қумқишлоқ гуза- 
ригача яёв келган. Ҳ. Ғулом, Машъал. 

ЯЁВЛАМОҚ фолък. Пиёда юрмоқ. Яёв- 
лаб чиқдингми ўсган элингдан? «Муродхон». 

ЯЗДОН [ф. — худо, тангри] Худо, 

тангри. Ҳазрати шери яздон, йигитлар пири 
ҳазрати Али камарбандини боғласинлар.. Ғ. 
Ғулом, Шум бола. 

ЯЗНА шв. Почча. Ўктамбой язнасининг 
кетмонини ҳам узоқ ишлатолмай, ўзи олиб 
келган расмий кетмонни ишлатишга мажбур 
бўлади. А. Қодирий, Обид кетмон. Райим 
язнамиз сал ғирром куёвлардан чиқиб қолди. 
С. Сиёев, Ёруғлик. 

яидов айн. яйдоқ 1. Олисларда яйдов 
отлар кишнайди. 

ЯЙДОҚ 1 Эгар-жабдуқсиз, яланғоч (от 
ҳақида). Яйдоқ отни етаклаб олган баланд 
бўйли хушмўйлов йигит анҳор томонга ўтиб 
кетди. С. Аҳмад, Қадрдон далалар. Ярим 
соатдан кейин ҳалиги йигит, яйдоқ от 
устида ўқдай учиб ўтди. А. Мухтор, Опа- 
сингиллар. Йигитлар отларни яйдоқ миниб, 
уй анжомларини тепаликларга ташимоқ- 
далар. М. Муҳаммаджонов, Турмуш ури- 
нишлари. 

2 кўчма Ўсимлик ўсмайдиган, ўт-ўлан- 
сиз, дов-дарахтсиз; яп-яланғоч. Яйдоқ чўл. 
н Яйдоқ Бўз ҳам маданий, Биз уни юган- 
ладик. Ғ. Ғулом. Тўрткўл десам, Нукус 
қалъам соғинтирар, Чимбойдаги яйдоқ да- 
лам соғинтирар. С. Акбарий. 

3 кўчма Ҳеч нарсаси йўқ; қашшоқ. Буни 
ҳайданг, сира қўйманг, Иши савдою харид. 


Олти кунда ҳаммани Яйдоғу яксон қиладир. 
Ҳамза. 

ЯЙЛАМОҚ фолък. Ёйилмоқ, ёйилиб ўт- 
лаб юрмоқ. Отинг яйлаб бу чорбоғда юрибди, 
Қанча бир гулларни нобуд қилибди. «Нурали». 

ЯЙЛОВ Чорва моллари эркин ўтлай- 
диган, ёйилиб боқиладиган кенг дала, май- 
дон; ўтлоқ. Моллар билан ёз яйловда бўла- 
миз, Қиш совуқда ферма билан келамиз. Фо- 
зил Йўлдош ўғли. Мисрбойнинг яйловда минг- 
лаб зотли йилқиси, от заводи, шаҳарма- 
шаҳар юриб от сотувчи аспжаллоб одамлари 
бор. С. Абдулла, Ўғрини қароқчи урибди. 

яилоқ шв. айн. яйлов. ..буларҳам келиб, 
Урганчнинг Боғотида яйлоқ тепанинг устига 
чодир тикиб ётар эди. «Юсуф ва Аҳмад». 

ЯИРАМОҚ 1 Ўзини эркин ҳис қилган, 
ўйнаб-кулган ҳолатда бўлмоқ; ёзилмоқ, маза 
қилмоқ. Дунёга келгандан кейин юр, кул, яй- 
ра, кўр, маишат қил. Шуҳрат, Шинелли 
йиллар. Боёқиш хотинлар ҳам бир яйраб 
келсин-да. Ойбек, Танланган асарлар. 

2 Бирор нарсадан ғоят мамнун бўлмоқ, 
хурсанд бўлмоқ; севинмоқ. Гўдакдай яйраб 
кетди. н Розиқ мўйловини бураб, тилла 
тишини йилтиратиб, яйраб, илжайиб ту- 
рарди. С. Аҳмад, Ҳукм. 

ЯЙРАТМОҚ 1 Яйрамоқ фл. орт. н. Бу 
бахт Паризод дилини яйратар, чеҳрасини гул- 
гул яшнатарди. X. Аҳророва, Орифнингдав- 
лати. Саидғани.. овқатни зўр иштаҳа билан 
еди. Иссиқ овқат танасини яйратди. Н. Юсу- 
фий, Хатдаги доғ. 

2 Ҳайвон ва паррандаларни кенг май- 
донга ёйиб юбориб ўтлатмоқ, сайр қилдир- 
моқ. Қўйларни яйратмоқ. 

ЯЙРАШМОҚ Яйрамоқ фл. бирг. н. 
Болалар боғчада ўйнаб-кулиб яйрашади. н 
Бир оз яйрашамизми, деб келган эдим, шу 
ерда ҳам тинчлик бермадингиз! Н. Сафаров, 
Ҳаёт мактаби. 

ЯК [ф. — бир, битта, якка, ягона] кам 

қўлл. Бир, якка, ягона. Олма, анорингга бал- 
ли, Як дона холингга балли. Ҳамза, Майса- 
ранинг иши. 

Як жилов қилмоқ Жиловнинг бир то- 
монини тортмоқ; шу тарзда от бошини 
ўнгга ёки сўлга бурмоқ. Шумлик қилсанг, қон- 
лар ютиб ўлсанг-чи, Икки қўллаб як жилов 
қиб бурсанг-чи. «Алпомиш». 

ЯКАН 1 бот. Зах ва серсоя ерларда, 
тўқайларда тола-тола бўлиб ўсадиган бир 







ёки кўп йиллик ўсимлик (толаси пишиқ 
бўлганлигидан, одатда, боғдорчиликда ток 
боғлаш учун ишлатилади) Якан ўрмоқ. Ток- 
ни якан билан боғламоқ. н Кўлнинг саёз 
жойларида одам бўйи қамишлар, яканлар 
ўсиб.. ётарди. Ж. Шарипов, Хоразм. 

2 жарг. Пул. Эсинг борида этагингни ёп, 
двган машҳур нақлга амал қилмасак бўлмас. 
Бир ёқдан яканнинг қўри қочяпти. Ж. Аб- 
дуллахонов, Тўфон. Гапни айлантирманг. 
Ёғлиқ жой. Якан катта бўлади!.. «Муштум». 

ЯКАНДОЗ [ф. у1зл1_5С — бир хил, тенг; 
ўхшаш] Узун бир қават кўрпача. Тошхон 
тахмондан якандоз олиб тўшади. Р. Раҳмо- 
нов, Келин. -Мингбоши мени юқорига — ик- 
ки қават якандозга таклиф қилди, — деди 
Шокарим. Ш. Ризо, Қор ёғди, излар босилди. 

ЯКАНЧИ Эски-туски нарсалар билан 
савдо қилувчи; ёймачи. Шаҳарнинг Ожар 
кўчасидаги узун тор бозор ҳам ўзига хос, 
қизиқ.. Мискар-кулолчилар ҳам, яканчилар 
ҳам.. маддоҳлар ҳам — ҳаммаси шунда. Ҳ. 
Қодирий, Қоҳира лавҳалари. 

ЯКБОРА [ф. »jl Aj — бирдан, тўсатдан; 
бир йўла; тамомила, бутунлай] кт. Ҳамма 
баравар, бир вақтнинг ўзида, бир йўла, 
ёппасига. Якбора ҳамма ўрнидан турди. н 
Якбора «Агар эртага уруш бўлса» деган ашу- 
лани айтмоққа бошладик. М. Муҳамедов, 
Машқ. 

ЯКДИЛ [ф. JjlSj — ҳамжиҳат(лик), бир 
хил фикрли(лик)] Фикри, мақсади бир, бир 
хил; иноқ, аҳил, ҳамнафас. -Қурилишни тез 
бошлаб юбориш учун ҳамма яктан, якдил.. — 
деди Ўктам. Ойбек, О.в. шабадалар. -Жамоа, 
Асқар оқсоқол қандай одам эди? -Раҳматли 
яхиш одам эди.. Якдил бу жавоб оқсоқол 
умрининг ўзига хос якуни, ўзига хос баҳси эди. 
«Ёшлик». 

ЯКДИЛЛИК Якдил ҳолат, бир жон-бир 
тан бўлиш. Мамлакатимиз учун иттифоқ- 
лик, баҳамжиҳатлик, якдиллик сув ва ҳаво- 
дай зарур. Ойбек, Нур қидириб. Конферен- 
ция охирида унинг қатнашчилари якдиллик 
билан тавсиялар қабул қилдилар. «ЎТА». 

ЯКДОНА [ф. — якка, ягона; се- 

вимли, арзанда] 1 Донаси йирик, боши сий- 
рак узум тури. ..Якдона узумнинг олтин до- 
наларини оғзига бир-бир отиб.. Ойбек, О.в. 
шабадалар. 

2 кам қўлл. Бир донагина; якка, ягона. У 
[Патила] ҳеч кўрмагандай, яна бир карра 


Ҳафизанинг лаби остидаги якдона холига, 
кўзларига рашк билан қараб қўйди. Мир- 
муҳсин, Умид. 

ЯККА [ф. «i_i — бир, битта; ягона, ноёб; 
тенги, ўхшаши йўқ; ёлғиз] 1 айн. ягона 1 . 
Якка myn ўрик. Якка ўзим келаман. Якка 
бортли костюм. н Мунисхон онанинг якка 
қизи эди. С. Зуннунова, Меҳнат ва турмуш. 
Қишлоқ тинчлигини бузган бу якка от ту- 
ёқларининг тарақ-туруқи, тақаларнинг тош- 
ларга урилишидан чиққан ялт-юлт чақмоқ 
дам ўтмай узоқлашди. С. Анорбоев, Оқсой. 
Бирон қонунни бузсанг, жазосини ўзинг якка 
тортасан. А. Қаҳҳор, Олтин юлдуз. 

Якка кифт бўлиб Бир кифтини олдин 
чиқариб, бир кифти билан. Йўлчи якка кифт 
бўлиб, халқ орасини ёриб, олдинга ўтди. 
Ойбек, Танланган асарлар. Яккаю ягона 1) 
бирдан-бир, ёлғиз, ягона; 2) кўчма энг ях- 
ши, тенги йўқ, мисли кўрилмаган. Бу ҳо- 
физ бутун оламга танилган яккаю ягона 
овоз. Ойбек, Танланган асарлар. 

2 Ҳеч кимсиз; ёлғиз, кимсасиз. Зайнаб 
қолди бечора якка.. На бир сирдош, на-да 
бир йўлдош. Ҳ. Олимжон. Нима бўлса ҳам 
яккаман.. Кўза кунда эмас, кунида синади. 
«Ойсулув». Бир қояда гариллаб чақиради, 
Добили ярқиллаб, бир одам якка. «Нурали». 

3 айн. ягона 2. Эзгулик бобида фақат у 
якка, Фақат у барчага тенг ва баробар. А. 
Орипов. 

4 Бошқаларга қўшилмасдан, ўзи алоҳи- 
да бўлган. Якка ҳунарманд. Якка деҳқон. н 
Гапнинг боши шуки, ўша сен пул қистаб 
борганда, у Ҳайдар ҳожидан ажраб, ўзи як- 
ка дўкон очиш ҳаракатида юрган эди. А. 
Қаҳҳор, Сароб. 

Якка хўжалик эск. Колхоз ёки совхозга 
кирмаган, жамоа хўжалигига қўшилмаган 
хонадон, оила. Билиб қўйинг, якка хўжалик- 
нинг колхозга бирлашииш муқаррар. С. Юну- 
сов, Кутилмаган хазина. 

4 кўм. взф. кам қўлл. Фақат. Ёлғиз мени 
ўйла интизор, Ўйларингда мен яшай якка. Р. 
Парфи. 

ЯККАБОШ Ҳеч кими йўқ, сўққабош, 
кимсасиз, ёлғиз. Яккабош йигит. н Ота- 
онасидан айрилиб, яккабош саргардон бўлиб 
юрганидан буён, бирон одам у билан одам 
қатори гаплашмаган эди. Р. Файзий, Ҳазрати 
инсон. 







ЯККАБОШЧИЛИК Бошқаларга қўшил- 
маслик, ўзи ёлғиз, якка тартибда ҳаракат 
қилиш. 

ЯККА-ДУККА Унда-бунда, сийрак. Як- 
ка-дукка сочлари силлиқ таралган. н Сўл 
томонда.. якка-дукка дарахтлардан нари 
азим дарё оқариб кўринади. А. Қаҳҳор, Қўш- 
чинор чироқлари. У ер-бу ерда хўрозлар 
чақиргани, якка-дукка итлар ҳуригани эши- 
тиларди. М. Исмоилий, Фарғона т. о. 

ЯККА-ЁЛҒИЗ 1 Биттагина, фақат бит- 
та, яккаю ягона, ягона. Батальонда якка- 
ёлғиз бўлган қизни ўкситиш яхши эмасли- 
гини имкони борича ётиғи билан гапириб 
чиқди. Шуҳрат, Шинелли йиллар. 

2 Бошқалардан ажралган ҳолда; ёлғиз. 
Якка-ёлғиз қорайган уйлар.. П. Турсун, Ўқи- 
тувчи. 

ЯККАЛАМОҚ Бир ўзини бошқалар- 
дан ажратиб қўймоқ, ёлғиз қолдирмоқ; 
ажратиб ташламоқ, ёлғизламоқ. ..шафқат- 
сиз, беомон тақдир ёшлигидан қийноққа 
солди. Севгилиси Зубайдадан жудо қилиб, 
яккалаб қўйди. К. Яшин, Ҳамза. 

ЯККАЛИК Якка ҳолат, якка бўлиш. 
Уватларни увалатиб, Яккалик чекин бузиб 
[жамоа хўжалигининг] Учинчи қўши чиқди. 
Ғ. Ғулом. 

ЯККАМА-ЯККА Бир киши билан бир 
киши, бир кишига қарши бир киши; бит- 
тага битта. Яккама-якка суҳбат. н [Рус- 
там[ Яккама-якка жангларда сак уруғи- 
нинг душманларидан кўп баҳодирларни ер 
тишлатган эди. М. Осим, Аждодларимиз 
қиссаси. Хон, вазири акбар билан яккама- 
якка суҳбатлашгани чўчигандек, ҳамиша 
аъёнларини икки биқинига йиғиб ўтиради. С. 
Сиёев, Аваз. 

ЯККАМ-ДУККАМ айн. якка-дукка. 

Узоқдаги тупроқ йўлдан ўтаётган яккам- 
дуккам.. аравалар кўринади. Ш. Тошматов, 
Эрк қуши. Жонизоқ отанинг яккам-дуккам 
бир тутамгина соқоли титраб кетди. С. 
Анорбоев, Оқсой. 

ЯККАМОХОВ Эл-юртга қўшила ол- 
майдиган, жамоатдан ажралиб қолган. Ода- 
мови, яккамохов бўлиб яшайди. «Гулдаста». 

Яккамохов қилиб қуймоқ Эл-юртга қўш- 
май, жамоатдан ажратиб, ёлғизлаб қўймоқ. 
Бу одати учун [Қоплонбекни] болалар «як- 
камохов» қилиб қўйса, ойисининг қутиси- 
дан ҳовуч-ҳовуч мевалар ўғирлаб чиқиб. 


улашарди-да, «ярашиб» оларди. Шуҳрат, 
Жаннат қидирганлар. 

ЯККАХОН [ф. — ёлғиз, бир ўзи 

куйловчи] 1 Якка ижро этувчи (қўшиқни); 
солист. Яккахон ашулачилар танлови. н 
Ўтиб санъатда Юсуф Андижоний, Наво- 
ийнинг севикли яккахони. Ҳабибий. Hloup- 
лар хорида яккахон бўлиб, Баралла янграйди 
сенинг овозинг. Уйгун. 

2 Бир ўзи, ёлгиз. Яккахон бедана жуф- 
тини чорлаб пиптиллади. Т. Мурод, Қўшиқ. 
Қуюқ дарахтлар шохида макон тутган 
яккахон булбул бирам ёқимли хониш қила- 
дики.. иложсиз тўхтаб, ҳузур қилиб тинг- 
лайсан кииш. Р. Раҳмонов, Восил ака. 

ЯККАЧЎП [ ф . i_i — битта, ягона 
тахта, хода] Ариқ ёки анҳор устидан ўтиш 
учун қўйилган узун хода. Йигит ўгирилиб 
қараган эди, яккачўп ycmuda қошига энлик 
қилиб ўсма қўйиб олган, кўкракбурма кўй- 
лакли қизни кўрди. С. Аҳмад, Муҳаббат. Но- 
гаҳон ўзимни катта дарё устига ташлан- 
ган яккачўп олдидан чиқиб қолгандай ҳис 
қилдим. Шукрулло, Жавоҳирлар сандиғи. 

ЯККА ТТТ [ф. — якка, ягона, бир 

ўзи, ёлғиз] рвш. с.т. 1 Нуқул, ҳамиша; доим. 
Бир, кўнгли бўшгина аёл эса Абдулладан 
кўзини узолмай, яккаш йиғларди. Ф. Ус- 
монов, Қора ният. Ҳар баҳорга чиққанда 
яккаш: «Бахтим борми?» дея сўрайман. Ҳ. 
Олимжон. 

2 кам қўлл. айн. якка Т. Дарё бир севги 
жоми.. Ойдай ҳуснда яккаш. С. Акбарий. Сени 
ким дер илми толиб, Халойиқни ўйлат- 
масанг, Қалам билан яккаш қолиб, Қоғозинг- 
ни сўйлатмасанг. Б. Бойқобилов. 

ЯККА-ЯРИМ Оз миқдорда, битта- 
яримта. Катта ҳовлида якка-ярим навкар- 
лар от қашлаб, жул-жубба ямаб, ивирсиб 
юрар. А. Ҳакимов, Илон изидан. Дам ўт- 
май.. якка-ярим чакиллаб турган ёмғир xyd- 
du челаклаб қуйгандек шаррос қуя кетди. 
Ш. Ғуломов, Қалб ундайди. 

ЯККАҚУЛ Оила-рўзғор ишида асосий 
(касбий) ишни фақат ўзи бажарадиган, 
биргалашадиган кишиси йўқ. Яккақўл ко- 
сиб. н Жамоадан.. баъзи яккақўл ўртаҳол 
деҳқонлар бу ишга [ёппа колхозлашишга] ав- 
вал совуққонлик билан қараб, у қадар қар- 
шилик кўрсатмаган эдилар. Ҳ. Шамс, Душ- 
ман. 





ЯККАҲОЛ: яккаҳол деҳқон эск. Жамоа- 
га қўшилмай, ўзига алоҳида, хўжалиги ало- 
ҳида бўлган деҳқон. Олахўжа ён-верига қа- 
раб, кўзи тушган ўрта деҳқон ва ҳатто 
яккаҳол деҳқонларни ҳам Абдурасулга қар- 
ши гижгижлата бошлади. П. Турсун, Ўқи- 
тувчи. 

ЯКОРЬ \р. якорь < қад. исландча ankari 
< лот. ancora — лангар, якорь] тех. Электр 
машинанинг айланма ҳаракат қиладиган 
қисми. Генератор якори. 

ЯКРЎЯ [ф. -LjjjJLj — самимий, очиқ, 
тўғри; «бир юзлама», бир томонлама] кам 
қўлл. Бир томонига пардоз берилган, бир 
томонлама. Якрўя газлама. Якрўя рўмол. 

ЯКСОН [ф. — тенг, бир хил, ўх- 

шаш] эск. кт. Бир, бирга, бирликда. Кимни- 
ки инсон десанг, инсон эмас. Шаклда ҳам 
феълда яксон эмас. Алишер Навоий. О, она 
табиат! Сен билан яксонман.. Жоним ши- 
ринлиги.. тириклиги сендан. А. Мухтор. 

Яксон бўлмоқ ёки ер билан яксон бўлмоқ 
Бутунлай йўқ бўлмоқ, тугатилмоқ (бузиб, 
емириб ва ҳ.). Чангал солган балояксон бўлди. 
Ойбек, О.в.шабадалар. Иккинчи, учинчи 
бомба хаталарга тушди. Бир неча уй ер би- 
лан яксон бўлди. И. Раҳим, Чин муҳаббат. (Ер 
билан) яксон қилмоқ (ёки этмоқ) Бутунлай 
йўқ қилмоқ, тугатмоқ. Уруш Украинанинг не- 
не асрий гўзал ва шинам шаҳар ва қишлоқ- 
лари, нодир маданий ёдгорликларини яксон 
қилди. Т. Рустамов, Мангу жасорат. Белорус- 
сиянинг шаҳар, қишлоқлари ер билан яксон 
қилинган эди. Лекин тезда шаҳарлар тикла- 
ниб олинди. Н. Сафаров, Оловли излар. 

ЯКСОНЛАМОҚ 1 кам қўлл. айн. яксон 
қилмоқ қ. яксон. 

2 Пайҳон қилмоқ. 

ЯКТАК [ф. оА — бир қават, астарсиз 
кийим] Узун, кўкрак олди очиқ, эркаклар 
кўйлаги. Бўз яктак қичитар, Яхши хотин 
тинчитар. Мақол. н Яктак ва чопонининг 
очиқ ёқасидан кўриниб турган кенг кўкраги 
совуқ таъсиридан қизарган эди. Ҳ. Шамс, 
Душман. Чанг ва тердан ҳосил бўлган кир- 
ни яктак этаги билан юзидан сидириб таш- 
лади. Ойбек, Танланган асарлар. 

Яктак тўн шв. айн. яктак. Оёғига кўн этик, 
эгнига чий алакдан яктак тўн, қалами иш- 
тон берди. М. Исмоилий, Фарғона т. о. 

ЯКТАКЧАН Фақат яктак кийган, яктак 
билан. Куз кириб, ҳаво салқинланганига 


қарамай, Тешабой ташқарисида яктакчан, 
сарпойчан юрган эди. М. Исмоилий, Фар- 
ғона т. о. 

ЯКТАН [ф. ц~<_. — яккаю ягона; ёлғиз, 
ноёб ] Фикри, мақсади бир хил, бир тан- 
бир жон; ҳамжиҳат, аҳил. [Тантибойвачча:] 
Шарт шу: бундан кейин ҳар хусусда мен 
билан яктан бўлиб ишласангиз. Ойбек, Тан- 
ланган асарлар. 

ЯКТО [ф. IiAj — бир, биргина, ёлғиз; 
тенги, ўхшаши йўқ] кт. кам қўлл. Ҳеч ким, 
ҳеч нарса тенглашолмайдиган, тенги йўқ, 
мисли кўрилмаган; ягона. Ёш Ниёзни се- 
вибди бир қиз — Ҳизларнинг энг яктоси ёл- 
ғиз. Ҳ. Пўлат. [Ўзбек ойим Зайнабни] Чи- 
ройлиликда танҳо, ақллиликда якто топиб.. 
ўғлига «хотин бу бўлибдир!» деган. А. Қоди- 
рий, Ўтган кунлар. Мен ёр, дедим.. Манамен, 
деб шеърдан боқди якто юрак. У. Азим. 

ЯКУН [а. ^jAj — сўнг, охир; натижа] 1 
Бирон нарсанинг охири, тугаш, охирига 
етиш қисми. Мусобақа якунида ғолибларни 
шарафлаш маросими бўлди. Газетадан. 

2 Хулоса, натижа. Ўқув йилининг якунла- 
ри. Мунозараларнинг якуни. Ишнинг якуни. 
н Ҳар бир туп ғўзани ўстирдинг силаб, 
Етмоқ ниятида порлоқ якунга. Э. Раҳим. 
Сенинг севгинг ҳам, менинг оилам ҳам, бу- 
тун халқимиз бахти ҳам шу урушнинг яку- 
нига боғлиқ. Ҳ. Ғулом, Тошкентликлар. 

Якун топмоқ Натижаланмоқ, натижага 
етмоқ; охирига етмоқ; йўқ бўлмоқ. Мазмун- 
ки, олам-олам зўр бойлик топди якун. Ғай- 
ратий. Якун ясамоқ Хулоса чиқармоқ, якун- 
ламоқ. Умматали уйқудан ногоҳ уйғотил- 
ган кишидек гангиб турар экан, майор аниқ- 
роқ қилиб якун ясади: -Терговингиз тугади. 
Бугундан бошлаб озодсиз! Шуҳрат, Жаннат 
қидирганлар. 

ЯКУНЛАМОҚ 1 Хулоса, натижа чиқар- 
моқ, хулосаламоқ. Маош олмаса ҳам, кеча- 
кундуз ўтириб, тажрибаларини якунлади. 
Натижасини директорга ёзиб берди. С. Ну- 
ров, Нарвон. Мусобақа ишимизга юқори 
суръат ва сифат бағишламоқда. Мусобақа- 
ни ҳар куни якунлаймиз. «Ўзбекистон қў- 
риқлари». 

2 Муайян натижа ёки хулоса билан адо 
этмоқ, тамомламоқ. Ўқув йилини юқори кўр- 
саткичлар билан якунламоқ. н Фабрика 
квартал ишлаб чиқаришини муваффақият 
билан якунлаганини, маҳсулот сифати кў- 

тарилганини гоҳ илжайиб, гоҳ писанда қи- 
либ ўқиб берди. С. Аҳмад, Сайланма. 

ЯКШАНБА [ф. а ҳ.л, .<, - бир(инчи) 
шанба; ҳафта куни] Ҳафтанинг сўнгги, 
еттинчи куни; умумий дам олиш куни; бо- 
зор куни. 

ЯКШАНБАЛИК Бир якшанба куни жа- 
моа бўлиб, ихтиёрий равишда бажарила- 
диган ижтимоий иш. Яки/анбалик қатнаш- 
чилари барвақт тўпланишди. н Якишнба- 
лик куни ҳаммамиз маишна залини тартиб- 
га келтирдик. «Ўзбекистон қўриқпари». 

ЯКҚАЛАМ | ф. + а. — қалами, ёзу- 

ви бир: бутунича, бутунлай, тўлиқ; бир- 
дан]: якқалам қилмоқ (ёки этмоқ, айламоқ) 
эск. кт. Ялписига қўлга олмоқ; бирлаш- 
тирмоқ. Турк назмида чу мен тортиб алам, 
Айладим ул мамлакатни якқалам. Алишер 
Навоий. Самарқанд кечмишин айлаб якқа- 
лам, Бир мактуб йўлладим Сизга сўнгида. 
Б. Бойқобилов, Мени кутинг, юддузлар. 

ЯЛАБ-ЮЛҚАМОҚ 1 Кўп яламоқ, кўп 
ялаб тозаламоқ (баъзи ҳайвонлар ҳақида). 
Говмиш бузоғини ялаб-юлқади. Т. Мурод, 
Кўшиқ. 

2 кўчма Ниҳоятда яхшилаб тозаламоқ 
(хона, ҳовли, асбоб кабиларни). Нозимахон.. 
атрофни чинни-чироқ қилиб ялаб-юлқаш 
билан овора. X. Султонов, Онамнинг юрти. 

3 Ўта эъзоз билан, айланиб-ўргилиб, 
жуда эътибор билан қарамоқ, шундай му- 
носабатда бўлмоқ. Куёвдан ёлчиган қайно- 
на уни ялаб-юлқарди. Тўй-ҳашамларга, 
лозимандаларга олиб борарди. С. Аҳмад, 
Ҳикоялар. «Маликам, гўзалим, жоним», деб 
ялаб-юлқашларингиз ёлғон экан-да.. А. Му- 
ҳиддин, Чап чўнтак. 

ЯЛАКАТ: ялакат мағиз Баъзан бир да- 
нак ичида ҳосил бўладиган иккита мағиз, 
эгизак мағиз, қўш мағиз. Анорхон билан Со- 
бир юмшоқ ва илиқ қанорлар орасига яла- 
кат мағиздай ўрнашиб олиб, суҳбатлашар 
эдилар. Ойбек, О.в.шабадалар. 

ЯЛАМ Бир, икки каби саноқ сонлар би- 
лан қўлланиб, нарсани шу сон билдирган 
миқдорда, шунча ялашлик маъносини бил- 
диради. Бир ялам асал. Икки ялам қаймоқ. 

ЯЛАМА: ялама туз Йирик, майдалан- 
маган туз (чорва ҳайвонларига ялатиш учун 
ишлатилади). 

ЯЛАМОҚ 1 Ейиш ёки мазасини тотиш 
мақсадида бирор нарсага тилини тегизмоқ; 
тил воситасида оғизга олмоқ. Асал яламоқ. 


Бол ушлаган бармоғини ялайди. Мақол. н 
Табиб косадан бармоғига бир оз илаштириб 
ялади ва дарров туфлаб ташлади : -Заҳар 
ичибди! А. Қодирий, Ўтган кунлар. Лаган 
бўшагач, Йўлчи қўлини mopmdu. Қамбар ла- 
ганга бармоқларини ишқаб ялади. Ойбек, 
Танланган асарлар. Камолхонов.. қошиқдаги 
юқни ялаб, узоқ тамини олди — ҳақиқатан 
қатиққа ўхшайди. А. Қаҳҳор, Икки ёрти — 
бир бутун. 

2 Тозалаш, ҳўллаш ва ш.к. мақсадда ти- 
лини суртмоқ. Янги бўшанган совлиқ қўзиси- 
ни яларди. С. Аҳмад, Юлдуз. Ниҳоят, гапира- 
гапира қақраган лабларини тили билан ялаб, 
Лутфинисо жим бўлди. Ойбек, Танланган 
асарлар. 

3 кўчма Тегиб, урилиб таъсир қилмоқ 
(шамол, совуқ, иссиқ ва ш.к. ҳақида). Ҳаво 
булут. Изғирин бет ялайди. Шуҳрат, Ши- 
нелли йиллар. Юзни, кўзни, баданни иссиқ 
шамол ялайди. Й. Муқимов, Шарофат. Пода 
кетидан юравериб, офтоб ялаган буғдойранг 
юзлари бир оз тўлишгандай.. Н. Фозилов, 
Дийдор. 

4 Ўз йўналишида нарсанинг сирт қис- 
мини узиб, юлқиб кетмоқ (шамол, сув ва 
ш.к. ҳақида). Пойариқнинг ёқасидаги кар- 
таларни сел сал қиялаб ялаб кетибди, холос. 
И. Мирзаев, Тўйбошилар. Шамол қумларни 
учириб, тепаликларни ялаб кетган.. Мир- 
муҳсин, Меъмор. Чап тирсаги ачишиб оғри- 
ди: ўқ ялаб кетган бўлиши мумкин. Ҳ. Ғу- 
лом, Тошкентликлар. 

Ёғ (ёки мой) тушса (ёки томса) ялагун- 
дай қ. ёғ. Илоннинг ёғини ялаган қ. ёғ. Оёғини 
(i ёки товонини) яламоқ Бирор шахсга ла- 
ганбардорлик қилмоқ. Ўзидан кучли кимса- 
нинг товонини ялаб, ўзидан ожиз бечорани 
хўрлаш, риёкорлик.. С. Сиёев, Аваз. 

ЯЛАМСИҚ Очкўз, ебтўймас, очофат. 
Яламсиқ бола. 

ЯЛАМУР шв. Яламсиқ. Яламур сигирлар 
бўлса, иштаҳаси очилиб, ҳаш-паш дегунча 
хашакни тугатишибди. «Муштум». ..қонун- 
бузарлик қилиб юрган бу яламурларнинг кир- 
дикорлари фош этилди. «Муштум». 

ЯЛАНГ I 1 Дов -дарахтсиз, иморатсиз; 
очиқ, бўш. Яланг ер. Яланг майдон. Яланг 
қир. н Ҳамманглар ҳам яланг далада ту- 
ғилганмисизлар? Шуҳрат, Шинелли йил- 
лар. Атроф яланг, қум саҳроси. Ш. Тошма- 
тов, Эрк қуши. Ҳумли дўнгликнинг олди ден- 

гиз томон пасайиб, кети яланг текисликка 
туташади. «Фан ва турмуш». 

2 айн. яланглик. Аҳмаджон синчиклаб қа- 
раса, эҳе.. шунча одам кеча кечаси қаерда 
экан ? Ялангларга, йўлкаларга одам сиғишмас 
эди. А. Қаҳҳор, Олтин юлдуз. -Меҳмонларни 
кутиб ол, қизим. Мана бу ерга жой қил, — 
деди.. Абдували ота, чайла ёнидаги ялангни 
кўрсатиб. Ҳ. Иброҳимов, Оддий кечада. 

3 Кийимсиз, яланғоч. Эгнида бир енги 
тирсакдан, бир бари тамоман йўқ илма- 
тешик бўз яктак.. бош-оёғи яланг.. чолни 
кўриб, Ғуломжоннинг юраги эзилиб кетди. 
М. Исмоилий, Фарғона т. о. Эгнида отигина 
қолган жулдур яктак, йиртиқ иигтон, оёқлари 
яланг.. М. Исмоилий, Фарғона т. о. 

4 Бир қават, енгил, юпқа кийимда. Ой- 
нисанинг юраги уриб, совуққа яланг чиққан- 
дай, эти увишиб кетди: Уруш!. Ҳ. Ғулом, 
Тошкентликлар. 

5 айн. яланг қават 2. Шоирнинг устида 
яланг қўнғир мовут чакмон. Ойбек, Навоий. 

6 Қиндан чиқарилган; яланғоч. Ҳирқ аза- 
мат, бўл ҳа-бўл деб, Қилич яланг келаётир. 
«Хушкедди». 

Яланг қават 1) бир толадан иборат, бир 
қават. Яланг қават ип; 2) фақат аврадан 
иборат, астарсиз. Яланг қават тўни таги- 
дан икки қўлини орқасидан ўтказиб, қадам 
санаб бораётган Маҳкам тақачи кўринди. 
Р. Файзий, Ҳазрати инсон. 

ЯЛАНГ II Ҳамма вақт; ҳамиша, доим, 
нуқул. Яланг кулади. Яланг бир хил овқат 
пиширади. Сиз билан яланг шу ерда учра- 
шиб қоламиз. н Катта амалда ишлайди- 
ган одамларнинг болалари ёмон ўқишса ҳам, 
яланг аъло баҳо қўяди.. М. Исмоилий, Ода- 
мийлик қиссаси. 

ЯЛАНГЛАМОҚ айн. яланғочламоқ 2. 

Райимбек додхоҳ қилич яланглаб, сипоҳилар 
олдида оломонга қараб югурди. А. Қодирий, 
Ўтган кунлар. 

ЯЛАНГЛИК Дов-дарахтсиз кенг, имо- 
рат қурилмаган; очиқ, бўш ер; текислик. 
Кенг ва совуқ ялангликда пахта ташийди- 
ган ўн ғилдиракли юк машиналари қатор- 
лашиб турарди. П. Қодиров, Уч илдиз. Шом- 
га яқин колхозчилар правление олдидаги 
ялангликка тўпланишди. С. Аҳмад, Қадрдон 
далалар. Серёжа тонг ёришаётган пайтда 
ўрмон ичидаги ялангликни кесиб ўтди. А. 
Раҳмат, Соқов бола. 


ЯЛАНГТЎШ 1 Кўкраги (тўши) очиқ. 
Хўмрайган ялангтўш чоллар, бурнининг суви 
оқиб йиғламсираган бола-бақралар.. X. Сул- 
тонов, Бир оқшом эртаги. Жўра минг- 
бошининг мусодара бўлган ҳовлиси яктак- 
чопон кийган ялангтўш деҳқонларга лиқ 
тўлди. Р. Раҳмон, Изидан гул унган. 

2 Кўкраги кенг, яғриндор; мард, жасур. 
Ялангтўш йигит. Ялангтўш, ижодкор мағ- 
рур ўзбекман — Меҳнатим туфайли кўр- 
сатдим жамол! Шуҳрат. Гулчеҳранинг ашу- 
ласи ялангтўш ва серяғрин одамлар бада- 
нини жимирлатар эди. С. Азимов, Оппоқ 
тонг қўшиғи. Қирқ беш ёшдагидай мош-би- 
ринч соқол, Барваста, меҳрибон, ялангтўш, 
танти. Ғ. Ғулом. 

3 кўчма Сатҳи, бағри бўш; яланг. Яланг- 
тўш ерлар оппоқ қорларни «тиш»га босиб 
шимяпти. Ш. Убайдуллаев, Қишлоқ улуғ- 
лари. Картани ялангтўш қилиб юборгани- 
миз чакки бўлмади-а. Ш. Ғуломов, Қалб 
ундайди. Хайр, қоронғи чангалзорлар, зумрад 
далалар, ялангтўш тоғлар. 3. Акрамов, 
Ҳиндистон лавҳалари. 

ЯЛАНМОҚ Яламоқ фл. ўзл. н. Тўлқин гоҳ- 
гоҳ қирғоққа сапчийди, ocmu яланиб, илдизи 
очилиб қолган дарахтларни қўпориб, юлиб- 
юлқиб кетади. Ҳ. Нуъмон ва А. Шораҳмедов, 
Ота. Ит нонни ютди-ю, ердаги увоқларини 
ялаб, миннатдор бўлиб, болага тикилди, 
тилини чиқариб, яланиб тураверди. Р. Фай- 
зий, Ҳазрати инсон. 

Ичи яланмоқ Ичи сидирилмоқ, очқа- 
моқ. [Кампир:] Бай-бай-ей, чолим бечора, 
ичи яланиб, оч келди-я.. Ойбек, Улуғ йўл. 

ЯЛАНСИМОҚ Ёғли, кучли овқатга 
эҳтиёж сезмоқ, талаб бўлмоқ; ёвғонсирамоқ. 

ЯЛАНҒОЧ 1 Кийим киймаган, уст-бош- 
сиз, кийимсиз. Яланғоч гўдак. н Нон қад- 
рини оч билар, Кийим қадрини — яланғоч. 
Газетадан. Фосиҳ афанди, музга яланғоч 
ўтириб олгандай, сесканиб тушди. М. Ис- 
моилий, Фарғона т. о. Унинг оёқ яланг, ярим 
яланғоч шўх болалари.. шовқин-сурон билан 
ўйнашар эди. Ойбек, Танланган асарлар. 

2 кўчма Баргсиз, барги йўқ; барги тў- 
килган. Сув ёқалаб ўсган яланғоч дарахт- 
ларнинг бутоқ-новдаларида совуқ шамол 
шувуллайди. Ойбек, Танланган асарлар. 
Қуёш новча теракларнинг яланғоч новда- 
ларини чўғдек қизартириб, адир орқасига 
чўкди. С. Аҳмад, Қадрдон далалар. 





3 кўчма Дов-дарахтсиз, иморатсиз, гиёҳ- 
сиз; яланг. Яланғоч ер янги чўмилтирилган 
чақалоқдай буғланади. П. Қодиров, Уч ил- 
диз. 

4 кўчма Устига бирор нарса тўшалма- 
ган; палоссиз. Нури олдинроқ юриб, саҳни 
яланғоч, эни бир бўйра қадар айвонга яқин- 
лашгач.. катта пахмоқ кучук ўрнидан тур- 
ди. Ойбек, Танланган асарлар. Мендан бош- 
қа одам турмайди шекилли, каравотлар 
яланғоч, матраслар йиғиштирилмаган. С. 
Сиёев, Ёруғлик. 

5 кўчма Кийишга кийими йўқ; уст-боши 
хароб; камбағал, қашшоқ. Очман! Яланғоч- 
ман! Хорман! Сиз у деб сўкасиз, бу деб сўка- 
сиз, бас-да, шунча хўрлаганингиз. М. Ис- 
моилий, Фарғона т. о. 

6 Қинсиз, ғилофсиз; қин, ғилофдан 
чиқарилган (баъзи қурол-яроғлар ҳақида). 
Хон Ҳасаннинг қиличи қўлида яланғоч.. 
«Ҳасанхон». Бир қўлида яланғоч наган, бир 
қўлида фонарь. «Гулдаста». 

ЯЛАНҒОЧЛАМОҚ 1 Уст-бошини бу- 
тунлай ечиб олмоқ, яланғоч қилмоқ, ечин- 
тирмоқ. Болани яланғочламоқ. н Йигит 
белигача яланғочланиб олганидан хижолат 
бўлиб, қизга гуноҳкорона кўз ташлади. Э. 
Самандаров, Тангри қудуғи. 

2 Эгар-жабдуғини, абзалини ечиб олмоқ. 
Отни яланғочламоқ. н Аваз қараса, кўса 
Чўлтоқни яланғочлаб, офтобга ўзини солиб 
ётибди. «Авазхон». 

3 Шох-шаббасини, шох-бутоқларини 
кесиб ташламоқ; очмоқ. Йўлчи катта тўн- 
кани яланғочлаб, илдизларини, йўғон то- 
мирларини болта билан уриб, ердан айирар 
экан, ўзидан ўн беш-йигирма қадам нарида 
турган бир қизга кўзи тушди. Ойбек, Тан- 
ланган асарлар. 

4 Қинидан, ғилофидан чиқармоқ, уриш, 
чопиш ёки отишга шайламоқ (баъзи қу- 
рол-яроғлар ҳақида). Ҳилич(ни) яланғочла- 
моқ. н Илгари очиқчасига пичоқ яланғочлаб 
юрганлар энди пичоғини енг ичига олган. С. 
Аҳмад, Ҳукм. Майна маузерни яланғочлаб, 
йўлда тўхтатган эски извош ёнида от бо- 
шини тортиб турарди. Ш. Тошматов, Эрк 
қуши. 

5 Шипшийдам қилмоқ, бўшатмоқ. Уйни 
яланғочламоқ. 

ЯЛАНҒОЧЛИК 1 Яланғоч ҳолат. Биз, 
санъаткорлар, яланғоч хотиннинг суратига 


қарар эканмиз, хотиннинг яланғочлигидан 
эмас, унинг тасвир қилинишидан завқ оламиз. 
А. Қаҳҳор, Сароб. 

2 Кийими йўқлик. Очлик кўчага чиқарар, 
Яланғочлик уйга киритар. Мақол. 

3 Қашшоқлик, очлик, муҳтожлик. Нега 
булар [пулни] ўз билгиларича бермайдилар? 
Қишлоқда ўз жиянларининг оч, яланғочлиги- 
ни билса керак эди. Ойбек, Танланган асар- 
лар. 

ЯЛАТМА Жуда юпқа қилиб солинган. 
Тўнга ялатма қилиб пахта солинди. 

ялинмоқ Ўтиниб, илтимос билан 
сўрамоқ, илтимос қилмоқ; ёлвормоқ. Яна 
қаттиқроқ йиғлаб юборди Шоқосим ва 
йиғи аралаш Ёрматга ялинди: -Энди хў- 
жайиндан бир оз пул қарз келтириб беринг. 
Ойбек, Танланган асарлар. [Ғофир:] Ҳой 
бўрилар! Сўзларингдан қайт! Бўлмаса, ҳо- 
кимингга бормайман, мингбошингга ялин- 
майман, халққа арз қиламан, халққа! Ҳамза, 
Бой ила хизматчи. 

ЯЛИНЧОҚ 1 Ялиниш ҳис-хусусияти 
кучли, ялинаверадиган. Ялинчоқ бола. н 
Бу ерга келганларнинг ҳаммаси ялинчоқ, дуо- 
гўй бўлиб қолганликлари сабабли, иккала 
адвокат ҳам бу «дуо»ларга парво қилишма- 
ди. Мирмуҳсин, Чодрали аёл. 

2 Ялиниш ифодали. У [Шаҳзода] дуго- 
насининг қўлини қисиб, ёлғиз қолдириб ке- 
таётганидан кечирим сўрагандек, ялинчоқ 
назар билан унга бир тикилди-да, одамлар 
орасига шўнғиди. С. Зуннунова, Гўдак ҳиди. 
-Бир илтимос, тўрт қаторгина, — деб ялин- 
чоқ овозда такрорлади у. Н. Аминов, Сува- 
рак. 

ЯЛИНЧОҚЛИК Ҳадеб ялинавериш, 
шундай одатга, хислатга эгалик, ялинчоққа 
хос хатти-ҳаракат. Танзила бу сўзларни шу 
қадар мулойимлик, ялинчоқлик билан айт- 
дики, Шерали беихтиёр тўхтаб, қиз томон 
ўгирилди. С. Кароматов, Олтин қум. Амма 
ялинчоқлик билан Шокирга: «Гапир, гапир!» 
деб турган бўлишига қарамай, у гапирмади. 
Ҳ. Назир, Кўктерак шабадаси. 

ЯЛЛА [ф. ijr LL (ялали, яллали) — бекор- 
чилик; хурсандчилик, айшу ишрат чоғида- 
ги оҳ уриш] 1 Рақс билан ижро этиладиган 
енгил ва шўх қўшиқ, ашула. Ўйнашиб, тўй- 
тўйлашиб, айтиб қўишқлар, яллалар, Қилга- 
ли аҳду никоҳни келди меҳмонлар букун. 
Ҳабибий. Ичкари ҳовлида эса бой хотин- 





ларининг дутор чалиб, ялла айтаётганлари 
эшитилар эди. С. Аҳмад, Оқпадар. Аравалар- 
да, отларда, пиёда кетиб бораётган ёшу 
яланг, қарию қартанглар суюнчлари ичлари- 
га сиғмай, ялла айтишади.. кулишади. М. 
Исмоилий, Фарғона т. о. Базм авжида. Халқ 
ҳофизлари Ж. Султонов, М. Узоқов, Ҳали- 
махоним ялласига Мукаррамахоним ва Тама- 
рахонимлар рақсга тушарди. Н. Сафаров, 
Оловли излар. 

Ялла қилмоқ 1) енгил ва шўх қўшиқ 
айтмоқ. Ўрмонжон Қурбон ота билан Си- 
диқжонни созандалар ялла қилаётган дав- 
радан топди. А. Қаҳҳор, Қўшчинор чироқ- 
лари; 2) кўчма вақтини ўйин-кулги билан 
ўтказмоқ, беғам ва бепарво юрмоқ. Алла, 
жоним, алла, ҳозир ишлашга палла, Йиғим- 
теримларни олиб, сўнгра қиламиз ялла. «Қў- 
шиқлар». 

ЯЛЛА-БЕПАРВО Ҳеч нарса ташвишини 
қилмайдиган; беғам. Ялла-бепарво одам. 

ЯЛЛАЧИ Тўй-томошаларда қўшиқ ай- 
тиб, ўйинга тушиб юришни касб қилиб 
олган шахс (асосан аёллар ҳақида). Тош- 
кентнинг донг чиқарган яллачилари шўх, 
жонли қўшиқ — «Олмача, анорингга балли. 
Боғу бўстонингга балли»ни куйлаб, гулхан 
теварагида рақс этадилар. Ойбек, Танлан- 
ган асарлар. 

ЯЛЛАҚАМОҚ с.т. Ёрлақамоқ. Дамирнинг 
стипендияси яллақаганда уч-тўрт кунга 
етарди. «Шарқ юлдузи». От кишнайди алла- 
қайда, Турсун mypdu апил-тапил. -Худо ўзи 
яллақайди, — деди момо, гўё кафил. Т. Тўла. 

ЯЛЛИҒ 1 Аланга, ёлқин. Лампанинг 
кучсизгина яллиғи шабадада лип-лип этиб, 
сшвон олдинигина ёритиб турди. Ҳ. Назир, 
Сўнмас чақмоқлар. Сал ўтмай душман му- 
дофаасининг уфқида устма-уст яллиғ кў- 
тарилди, кейин гумбурлаш эшитилди. Шуҳ- 
рат, Шинелли йиллар. 

2 Бирор иссиқлик манбаидан уфурувчи 
ҳарорат; тафт. Саратон жазирамасида тан- 
дирдек қизиган ернинг яллиғи гупиллаб юзга 
урилади. М. Хайруллаев, Тилла маржон. 
Тандирдан чиқаётган яллиғ унинг ҳам бет- 
ларини қизартириб юборган. С. Аҳмад, Сай- 
ланма. 

3 кўчма Тафт, ҳарорат. Қўчқорнинг ҳа- 
зин куйи, юрагининг яллиғи теккан сўзлари 
[Шербек] қулоғига аниқ эшитилаётгандек 
туюлди. С. Анорбоев, Оқсой. 


4 Қизариш, шишиш. Томоғининг яллиғи 
батамом қайтганини кўриб, профессор унга 
томоқ безини олдириш учун ўз клиникасига 
йўлланма берди. Л. Тожиева, Меҳрим сизга, 
одамлар. 

ЯЛЛИҒЛАМОҚ айн. яллиғланмоқ. Кўмир 
яллиғлади. Печка яллиғлади. Чипқон яллиғ- 
лаб турибди. 

ЯЛЛИҒЛАНИШ 1 Яллиғланмоқ фл. ҳар. н. 

2 Организмнинг зарарланган (лат еган, 
жароҳатланган..) жойида қизиш, қизариш, 
шишишдан иборат оғриқди жараён. Ичак 
яллиғланиши. Ўпка яллиғланииш. н -Док- 
тор назоратида, кунлар ўтган сари жаро- 
ҳатдаги яллиғланиш қайтиб, оёғим ердан 
енгил кўчадиган бўлиб қолди, — деди Ҳамро. 
Н. Сафаров, Тирилган одам. 

ЯЛЛИҒЛАНМОҚ 1 Аланга чиқармоқ, 
тарқатмоқ; алангаланмоқ. Аллоннинг мойли 
кўзи қоронғида Сулувни қидирар, ўчоқда олов 
яллиғланганда уни топиб, билагига, тўшига 
тармашар эди. А. Мухтор, Қорақалпоқ қис- 
саси. Дарвоза олдида турганлардан бири.. 
мисдай яллиғланиб турган қуёш айланасига 
ишора қилди. С. Кароматов, Бир томчи қон. 

2 Чўғдай қизариб турмоқ, ёнаётгандай 
кўринмоқ. Лекин машъала ёлқинидан қи- 
зарган парда ҳамма томондан яллиғланиб 
кўриниб турарди. А. Мухтор, Опа-сингил- 
лар. 

2 Қизиб, қизариб шишмоқ. 

Яраси (ёки жароҳати) яллиғланди 1) яра- 

си, жароҳати газак олди; 2) кўчма дард- 
алами зўрайди. Бугун унинг [Адолатнинг} 
бутун эски жароҳатлари яллиғланадиган 
кун, у бунга тайёр бўлиб, жинчироққа ти- 
килиб ўтирарди. А. Мухтор, Туғилиш. 

ЯЛЛО 1 айн. ялла. Девсифат киши ял- 
лосини тўхтатди-ю, жамоатга қараб ҳай- 
қирди. М. Исмоилий, Фарғона т. о. -Сав- 
латингга, ғайратингга қойилман! — деган 
яллони айтиб қўяди, гўё бу билан ўзининг 
муваффақиятига жар солади. А. Қодирий, 
Обид кетмон. 

2 Ўйин-кулги, хурсандчилик. Биласиз- 
ку ишимни. Ҳамма вақт ялло, ўзим хон, кў- 
ланкам майдон. Р. Файзий, Ҳазрати инсон. 

Ялло қилиб юрмоқ Ҳеч бир иш қилмай, 
ҳеч нарсага қарамай, вақтини ўйин-кулги, 
хурсандчилик билан ўтказмоқ. [Холмирза] 
Валининг анчадан бери хотинини ташлаб 
қўйиб, касалманд онасига cye ҳам томиз- 





май, боши оққан томонда ялло қилиб юргани- 
ни эшитганди. Ҳ. Назир, Ўтлар туташганда. 
ялмон шв. Каламуш. 

ЯЛМОҒИЗ 1 миф. Халқ оғзаки поэтик 
ижодида кенг тарқалган, ўта хунук қари 
кампир сифатида тасвирланадиган, дуч 
келган ҳамма нарсани еб-ютиб юборади- 
ган афсонавий махлуқ; жодугар. Ялмоғиз кам- 
пир. н Кунботарда бир ёвуз Дев бор эмиш, 
ялмоғиз. Ҳ. Олимжон. 

2 кўчма Ҳамма нарсани еб-ютадиган, 
қуритадиган; юҳо. Долларга топинган ялмо- 
ғизларнинг Ҳонли хуружига чек қўйинг тез- 
роқ. Уйғун. Бу ялмоғиз қашшоқликнинг за- 
ҳарли томирлари ўз ризқини қаердан ва қан- 
дай олишини яхиш билиб олди. М. Исмои- 
лий, Фарғона т. о. 

ялов кт. Байроқ, туғ. Зафар яловини 
олиб келишингизга ишончим комил, дўстим 
Абдураҳмон. С. Кароматов, Бир томчи қон. 
Ҳазрат, яловни кўтариб олсакми? Ш. Хол- 
мирзаев, Қил кўприк. ..баланд пештоқда 
қўндирилган сербар-узун ялов саросима оғу- 
шидаги меҳмонларни хушвақтлик билан ич- 
карига чорлади. А. Дилмурод, Фано дашти- 
даги қуш. 

ЯЛОВБАРДОР кт. 1 Байроқ кўтариб 
борувчи; байроқдор. [Моҳидил] Ҳақиқий ялов- 
бардор сингари ўзи сафнинг қоқ марказида 
туриб, икки қанотни баб-баравар жангга 
бошлади. Ж. Абдуллахонов, Тўфон. 

2 кўчма Бирор соҳада ёки ишда бош- 
қаларни бошлаб борувчи илғор шахс. Ус- 
мон Носир ўз сафдошлари.. билан адабиё- 
тимизнинг олдинги сафларида яловбардор 
бўлди. Т. Тўла, Фавқулодда талант соҳиби. 

ЯЛОВДОР айн. яловбардор. 

ЯЛОВКАШ эск. айн. яловбардор. 

ЯЛОҚ 1 Ит, мушук каби ҳайвонларнинг 
овқат ейиши учун белгиланган идиш. Ит 
ялоғи. н Ҳалиги тўртта ит сурувдан на- 
рироқда тилларини чапиллатиб, ялоқдан ов- 
қат ичмоқда. С. Анорбоев, Оқсой. Ўша куни 
у [ит/ ҳовлига қайтиб, ялоқдаги ювиндини 
шалоплатиб ичди. Н. Норқобилов, Бекатда- 
ги оқ уйча. 

2 Оғзи кенг (баъзи идишлар ҳақида). 
Тоғора, жом, шунақа оғзи ялоқ идишларда 
у ер-бу ерга сув қўй.. А. Мираҳмедов, Ўт 
юраклар. Усубали ёғоч ялоқда сув келтириб 
ичирди, юзига сув сепди. М. Исмоилий, 
Фарғона т. о. 


3 айн. ялоқи. Ўпка, жигар, буйрак, талоқ, 
Ҳаммадан ҳам Ҳамид ялоқ. «Бойчечак». 

4 шв. Чуғурчуқ, қораялоқ. 

ЯЛОҚИ Кишиларнинг сарқити билан 
кун кечирадиган; ювиндихўр, текинхўр. Сен 
ўша маккор ялоқи эшон кетидан юриб, нима 
каромат кўрдинг? Ҳ. Назир, Сув гадоси — 
оқпадар.. Ташвишим сенга тушмай қўя 
қолсин. Тегсам ҳам, сендақа ялоқига тег- 
майман. Ойбек, Танланган асарлар. Бумут- 
таҳам ялоқилардан унинг ўлса ўлиги ортиқ! 
Шуҳрат, Жаннат қидирганлар. 

ЯЛОҚХУР айн. ялоқи. Аммо чор ҳуку- 
мати ва унинг маҳаллий ялоқхўрлари.. унинг 
бу ишларига тиш-тирноқлари билан қарши 
чиқишди. К. Яшин, Ҳамза. 

ЯЛПАИМОҚ 1 Ёйилиб япалоқланмоқ, 
япалоқ бўлмоқ. Болға зарби билан темир 
ялпайди. н Темирнинг бир учи ялпайиб, 
кулчадай бўлади. С. Сиёев, Ёруғлик. 

2 (-6, -иб қўшимчали рвдш. шаклида — 
ялпайиб) Ўзини эркин, «ёйилиб» тутган 
ҳолда. Бир хил йигитлар от устида ялпайиб.. 
ияги титраб, ўзи қалтираяпти. «Нурали» 
Лўлининг эркагидай ялпайиб ётаверасизми.. 
Н. Аминов, Суварак. Салласинингранги ўчиб 
кетган.. заҳил юзли бақалоқ мулла наматда 
ялпайиб ўтирибди. С. Сиёев, Аваз. 

ЯЛПАНГЛАМОҚ шв. Ялинмоқ, ялиниб- 
ёлвормоқ; лаганбардорлик қилмоқ. Очил 
ўзининг унга муштоқ эканини билдирмайди, 
ўзини ерга урмайди, ялпангламайди. П. Қо- 
диров, Уч илдиз. 

ЯЛПИ 1 Ҳаммага тегишли, умумий. Ял- 
пи сафарбарлик. н Баъзан жамоа шўроси 
ҳам ялпи мажлисларини шу ерда ўтказар- 
ди. Ҳ. Шамс, Душман. Аъзоси бўлди бу ҳам 
Ялпи ҳаётнинг, Ишга солди, ростлади Син- 
ган қанотни. Ғайратий. 

2 Ҳаммасини қўшиб ҳисоблаганда, бу- 
тунича; ҳамма, умумий. Бирлашма квартал 
планини ялпи маҳсулот бўйича анча ошириб 
бажарди. «Ёшлик» ..йиғим-терим якунлари, 
яқин ўтмишда бўлганидек, ялпи натижа 
бўйича эмас, балки олинган толанинг сифа- 
ти бўйича баҳоланади. Газетадан. 

3 айн. ялписига. Халқни ялпи кўтариш 
керак. Ойбек, О. в. шабадалар. Сарбозлар ял- 
пи ўқ узиб келмоқдалар. «Шарқ юлдузи». 

ЯЛПИЗ Тиббиёт, атторлик ва озиқ- 
овқат саноатида ишлатиладиган, сербарг 
хушбўй кўп йиллик ўтсимон ўсимлик. Ёв- 







войи ялпиз. н Рисолат отин.. боғдан бир 
этак кўкат: кашнич, жамбил, райҳон, ялпиз, 
отқулоқ юлиб чиқиб, кўк шўрвага уринди. Ҳ. 
Ғулом, Тошкентликлар. 

ЯЛПИЗЛАМОҚ 1 Ялпиз солмоқ (суюқ 
таомга). Маставани ялпизламоқ. 

2 кўчма Ўзини оқлашга, айбини ювишга 
уринмоқ; ҳолатни юмшатиш, текислашга 
уринмоқ. - Хайр, қарилик қурсин, қизим, хафа 
бўлма, майли, қаҳрамонча иш тут, — деб 
ялпизлай бошлади Зокир ота Зебога. А. Му- 
ҳидцин, Зебонинг севгиси. Унинг кўзлари кат- 
та очилиб, бутун умидлари пучга чиққан 
одамдай, бўшашиб ўтириб қолди, уни бу 
аҳволда кўриб, шошиб қолдим, кейин ялпиз- 
лашга тушдим. Ҳ. Носирова, Мен ўзбек 
қизиман. 

ЯЛПИСИГА айн. ёппасига. -Лекин, ука, 
Туркистон ўлкаси қоронғида, ҳаммамиз ял- 
писига саводсизмиз, бунинг чорасини излаш 
керак, — деди Умарали чойдан ҳўплаб. Ой- 
бек, Улуғ йўл. Ялписига пахтага муккасидан 
кетиш оқибатида яйловлар, мева-сабзавот- 
лар экиладиган майдонлар камайиб кетган. 
Газетадан. 

ЯЛПОҚ Ясси, ёйиқ, япалоқ. Халилийнинг 
рапидадек ялпоқ, қорамтир бетига кулги 
ёйилди. Газетадан. Назар ялпоқ куракни қўли- 
га олиб, илжайганча, Ҳайдарга қараб им 
қоқди. Э. Усмонов, Ёлқин. 

ЯЛПОҚДАМОҚ Уриб ёки босиб, ясси, 
ялпоқ ҳолга келтирмоқ, япалоқламоқ. Ме- 
талл парчани ялпоқламоқ. 

ЯЛПОҚЛАНМОҚ 1 Ялпоқламоқ фл. 
мажҳ. н. 

2 кўчма кам қўлл. Ёлвормоқ. Букун та- 
ғин йиғиси ошиб тушди. Ҳайтовур, ялиниб, 
ялпоқланиб, аранг ҳаммомга юбордик. А. Қо- 
дирий, Ўтган кунлар. 

ялт тақл. с. Бир маротаба, қўққисдан 
юз берган (кўринган) нурни (ёруғликни) 
билдиради. 

Ялт этиб 1) кутилмаганда, бирдан нур 
чиқариб, ярқираб; ялтираб, товланиб. Чи- 
роқ ялт этиб ёнди. Чақмоқ ялт этиб сўнди; 
2) кўчма кутилмаганда, кескин, бирдан. Маҳ- 
буба ялт этиб юзимга қаради. О. Ёқубов, 
Тилла узук. Ниҳоят, хаёлига ялт этиб бир 
фикр келиб қолди. «Гулдаста». Ялт этмоқ 
Бирдан нур пайдо бўлмоқ, кўринмоқ. Қо- 
ронғиликда бир нарса ялт этди. н Ой нури- 
да ялт этар-у, Ҳуштак чалар ҳавода. Ҳ. 
Даврон. 


ЯЛТИЛЛАМОҚ с.т. Ялтирамоқ. Ска- 
мейкаларнинг оқ қовурғаси офтобда ялтил- 
лайди. П. Қодиров, Уч илдиз. Деворлар оқ- 
ланган, поллар ойнадай ялтиллар, бўёқ ҳиди 
анқиб турарди. Ж. Абдуллахонов, Хонадон. 

ЯЛТИРАМОҚ Ялт-ялт қилмоқ, ярқи- 
рамоқ. Шамширдек ялтираган чақин чўлнинг 
олисларигача ёритади. С. Аҳмад, Уфқ. Кенг 
яйловда тўшалиб ётган қор уюмлари.. ой 
шуъласида ялтираб туради. О. Қўчқорбеков, 
Чўпон Рўзи бахши. Қум зарралари қуёш 
нурида товланиб ялтирарди. Ж. Шарипов, 
Хоразм. 

ЯЛТИРБОШ 1 с.т. Сочи тўкилиб кет- 
ган, сийқабош, тепакал. Ҳамро Раҳимов тў- 
ладан келган, ўрта бўй, ялтирбош, буғдой- 
ранг, қирқ ёшлардан ошган киши эди. Ж. 
Абдуллахонов, Тўфон. 

2 бот. Асосан қумли чўлларда ўсадиган, 
барглари қуёшда ялтираб кўринадиган бир 
йиллик бегона ўт. Офтоб тиғида эрта тонг- 
дан шомгача силкиниб, ярқираб товланган 
ялтирбош, ялтироқ тусини ўзгартиб, қиз- 
ғимтир нурга кўмилди. Й. Муқимов, Қизил- 
қум паҳлавони. 

ЯЛТИРОҚ 1 Ялт-ялт қиладиган, шу да- 
ражада тиниқ. Ялтироқ шиша. Ялтироқ тан- 
га. Ялтироқ нарса олтин бўлавермайди. Ма- 
қол. н Икки қулоғига офтобни узиб олиб 
қўйгандек ялтироқ зирак таққан бир қиз 
кирди. С. Аҳмад, Лаъли Бадахшон. Элму- 
роднинг назарида, бу ялтироқ кўзларда бу- 
тун бир алам ёниб турганга ўхшади. П. Тур- 
сун, Ўқитувчи. Пичоқнинг қора conu ялтил- 
лар эди, тиғи эса қотиб қолган қон билан 
ўз ялтироғини йўқотган. Ҳ. Шамс, Душман. 

2 кўчма Бўёқли, бежама, юзаки. У[Маш- 
ҳадий] султонларни, бекларни нучак, лекин 
кўз қамаштиргич ялтироқ сўзлар билан мадҳ 
этмоққа моҳир. Ойбек, Навоий. Чунки сен 
муҳаббат боғлаган эркак сенга ўзининг ял- 
тироқ қирраларини кўрсатади. А. Қаҳҳор, 
Сароб. 

Усти (.ёки сирти) ялтироқ — ичи қалтироқ 
қ. уст. Сирти ялтироқ — ичи қалтироқ бу 
уйлардаги камчиликларни бартараф этиш 
илинжида устаси фаранг қурувчилар бош- 
лиғига учрайвериб, оёқларимизда дармон қол- 
мади. «Муштум». 

ЯЛТОҚ Лаганбардор, хушомадгўй; тил- 
ёғламачи. Садр ялтоқ кейинги кунларда ти- 





лини шу цадар ширин қилган эдики.. Й. Шам- 
шаров, Тошқин. 

ЯЛТОҚЛАНМОҚ Лаганбардор бўлмоқ, 
хушомадгўйлик қилмоқ. Раиснинг эрталаб 
менга ялтоқланиб, «акаларча» меҳрибонлик 
қилишларидан мақсади эса оғриқнинг олди- 
ни олиш, босиб келаётган тошқинни тўсиб 
қолиш экан. Ҳ. Назир, Кўктерак шабадаси. 
Карима опа.. гуноҳкор киишдай, ялтоқлана 
бошлади. М. Исмоилий, Бизнинг роман. 

ЯЛТОҚПИК Ялтоқ шахсга хос хатти-ҳа- 
ракат. Уўрнидан андак қўзғалди ва ялтоқлик 
билан ўзини оқлай бошлади. Ш. Рашидов, 
Бўрондан кучли. 

ялт-юлт тақл.с. «Ялт» ва шунга яқин 
нур, ёруғликни билдиради. Осмонда юлдуз- 
лар минг-минг, лиқ тўла.. Бир хили баъзида 
учади бирдан, Чақмоқлар сингари ялт-юлт 
ўйноқлаб. Қ. Муҳаммадий. Ялт-юлт қуёш 
кузак чечакларидаги, каҳрабо чиройга ғарқ 
чинор баргларидаги шабнам — марварид до- 
наларини симириб улгурмаган ҳам эдики.. С. 
Азимов, Икки дил — икки олам. 

Ялт-юлт қилмоқ Ялт-юлт нур чиқар- 
моқ, таратмоқ. Пиёлалар ўн икки шамлик 
кумуш қандил ёруғида ялт-юлт қилар эди. 
М. Осим, Элчилар. ..қишлоқ тепасида ялт- 
юлт қилиб чақмоқ чақди-ю, бир оздан кейин 
момақалдироқ гумбурлади. С. Аҳмад, Ойдин 
кечалар. 

ялчимоқ шв. Ёлчимоқ. Чучварани 
хом санама, мендан ялчиб алимент олол- 
майсан! А. Қаҳҳор, Оғриқ тишлар. 

ЯЛ-ЯЛ Нур сочиб; товланиб; жилола- 
ниб. Атлас кўйлаклар машъалдек ёнарди ял- 
ял. Шукрулло, Икки ҳикоя. Бўстон, усти- 
да ял-ял учиб ўтаётган сунъий ер йўлдо- 
шига қарар, юраги дук-дук урарди. Ш. Тош- 
матов, Тонгдаги кўланка. -Эртага ҳаво очиқ 
келар экан, — деб қўйди Ҳайитбой ота, ял- 
ял товланаётган шафаққа тикилиб. Газе- 
тадан. 

ЯЛҚАМСИҚ Бирор ишга астойдил 
ёпишмайдиган, ялқовлик билан ҳаракат қи- 
ладиган; эринчоқ. Ялқамсиқ одам. 

ЯЛҚОВ 1 Ишлашни ёқтирмайдиган; 
ишёқмас; дангаса. Ялқов ва ғирром ё қўли 
эгри бўлса, силлиқлик билан ҳайдайман. Ой- 
бек, Танланган асарлар. Бўлма ялқов, оч кў- 
зингни, орқада қолмоқ уят. Ҳабибий. Улар 
[болалар] ялқов, йиғлоқи, серуйқу эдилар. П. 
Турсун, Ўқитувчи. 


2 зоол. Марказий ва Жанубий Америка- 
да тарқалган, дарахтда яшайдиган, кам ҳа- 
ракат кичик сутэмизувчи ҳайвон. 

ЯЛҚОВЛАНМОҚ 1 Бирор ишни бажар- 
гиси келмай турмоқ, ялқовлик билан ҳа- 
ракат қилмоқ. [Нури] Худди меҳмонга келган 
такаббур келиндек, ялқовланиб [ҳовлида] 
кезди. Ойбек, Танланган асарлар. Кучук се- 
кин бир «ҳов» билан жим бўлди, ялқовланиб, 
яна ётди. Ойбек, Танланган асарлар. 

2 айн. ялқовлашмоқ. Чунки Махдум мак- 
таб ишида ялқовланиб, Анварга суяниб қол- 
ди. А. Қодирий, Меҳробдан чаён. Шунинг 
учун ялқовланиб кетган бу яшшамагур, ов- 
қатини ҳам олиб келиб бериш керак. А. Мух- 
тор, Кумуш тола. 

ЯЛҚОВЛАШМОҚ Бутунлай ялқов бў- 
либ қолмоқ, ялқовлик касб этмоқ. Жуда 
ялқовлашиб кетибсан, оғайни.. 

ЯЛҚОВЛИК Ялқовга хос хислат, хатти- 
ҳаракат; кайфият. Ялқовликнинг охири хўр- 
лик. Мақол. Меҳнат кишини боқар, ялқов- 
лик ўтга ёқар. Мақол. н Башорат хола қар- 
шисида уй ишига ялқовлиги билан онасини 
хуноб қилаётган енгилтак Олимжон эмас, 
балки оғир табиатли, мўмин бир бола тур- 
гандай эди. А. Мираҳмедов, Кулган чечаклар. 

Ялқовлик қилмоқ Ялқов ҳолатида бўл- 
моқ, дангасалик қилмоқ. Бош тортиб ўқиш- 
дан, қилсанг ялқовлик, Сўнгра, болам, кўп 
пушаймон қиласан. Фозил Йўлдош ўғли. 

ЯЛҒАРС шв. Йирик, беўхшов, кўпол. 
Жўра ошнасининг ялғарс гавдаси, шоп мўй- 
ловига нафратли кўзларини узоқ қадаб тур- 
ди. Ҳ. Назир, Онаизор. 

ЯЛҲАК шв. Содцадил, хуштабиат, хуш- 
феъл; ёқимли. Ялҳак аёл. Ялҳак бола. н 
Норқўзи бува.. Шавкатжон билан Низом- 
жоннинг ниҳоятда билимдон, ялҳак, шалдир- 
шулдур, лекин қизлардай майин йигитлар 
эканини.. сўзлаб берди. А. Муқимов, Ғалати 
одамлар. Устанинг.. очиқ, ялҳак муомала- 
сидан, тўғриси, эриб кетдим. Ҳ. Назир, 
Кўктерак шабадаси. 

ЯЛҲАКЛИК Ялҳакка хос хатти-ҳаракат; 
содцадиллик; хушфеъллик. [Кумуш] Юзини 
четга бурди: -Ялҳакликни қўйинг! А. Қоди- 
рий, Ўтган кунлар. 

ЯМАБ-ЯСҚАБ Йиртиқ, узуқ, камтик ва 
ш.к. жойларни бутлаб, яроқли ҳолга кел- 
тириб. Кампир эса кўйлак-иштонимни ямаб- 
ясқаб берди. Ғайратий, Ёшлигимиз. Ғайрат 





қилиб тешик новни Ямаб-ясқаб тузатмас- 
лар. Ш. Раҳмон. Асли, алмисоқдан қолган 
бу шалоқ араванинг соғ жойи йўқ.. Бердибой 
у ёқ-бу ёғини ямаб-ясқаб, бозор-ўчаргаю, 
қозон-товоқ орасида миниб юрар эди. «Гул- 
даста». 

ЯМАМОҚ Бирор нарсанинг йиртилган, 
узилган, тешилган жойини бутунламоқ; ула- 
моқ, ямоқ солмоқ. Ботинкани ямамоқ. Яма- 
санг, янги бўлар, янгининг тенги бўлар. Ма- 
қол. н Йўлчибой ўлгурни яхши дейишарди, 
ўзим ҳам яхши кўрардим. Кирини ювдим, ямо- 
ғини ямадим. Ойбек, Танланган асарлар. 

ЯМАШМОҚ 1 Ямамоқ фл. бирг. н. 
Балиқчилар кун бўйи елкан ва тўрларни 
ямашди. 

2 кўчма Қўшилмоқ, бирлашмоқ. Бир-би- 
рига ямашган бинолар. н Кўча-кўчаларга 
тушиб, Кўпаяверди ямашиб.. «Гулшанбоғ». 

ЯМЛАМОҚ 1 Чайнамай, оғиз ичида ай- 
лантирмоқ, милки билан эзмоқ. Овқатни 
ямлаб ютмоқ. н -Икки юз таноб! — дея 
Полвонга қаради нон ямлаётган Иброҳим ота. 
Ж. Шарипов, Хоразм. Эътибор ona.. ёнида 
иштаҳа билан толқон ялаб ютаётган Тўл- 
қиннинг тимқора сочини силади. Ҳ. Ғулом, 
Машъал. Янга охурдаги емини ямлаб ютаёт- 
ган сигирга қаради. С. Нуров, Нарвон. 

2 Лаб, милклар орасига олмоқ. Абдуқо- 
дир қаттиқ ғазабланди, бир неча минут 
тутақиб, дағал қизғиш мўйловининг учини 
ямлаб, бошини тебратди. Ойбек, Нур қи- 
дириб. Ойшабону бошламоқчи бўлган гапдан 
чолнинг ҳам хабари бўлса керак, соқолининг 
учини ямлаб туриб, бир ижирғанди. Ҳ. Ғу- 
лом, Машъал. Санобар газетанинг бир че- 
тини ямлаганча, хаёл суриб қолди. Ў. Ус- 
монов, Сирли соҳил. 

3 кўчма Домига тортмоқ; ютмоқ. Олов 
ёниб, ямлайди ўтин, Декча тинмай биқир- 
лар, тошар. 3. Обидов. Орқасида қора кул 
қолдириб ўт-аланга юмалайди, янтоқларни 
ямлайди. А. Мухтор, Опа-сингиллар. ..маши- 
на лентани тортиб ямлай бошлайди, кейин 
пилтаўраб чиқаради. М. Жўра, Қуёшдан нур 
эмганлар. 

Гапни (ёки сўзни) ямламоқ Гапни (фикр- 
ни) тўла ва аниқ айтмай, узуқ-юлуқ ифо- 
даламоқ, чайналмоқ. -Гапни ямламанг, — де- 
ди Ўктам ҳосилотга тикилиб. Ойбек, О.в. 
шабадалар. У сўзини ямлаб, ўғлига қараб 
қўйди. X. Султонов, Онамнинг юрти. Икки 


ямлаб, бир ютмоқ Чайнамай ютиб юбормоқ, 
йўқ қилиб юбормоқ. Лайлаквой: -Ҳақ сало- 
минг бўлмаса, икки ямлаб, бир ютардим. 
«Эртаклар». Ямламай ютадиган салб. Ўрин- 
латадиган, қойил қиладиган. -Вой Тўламат 
тушмагур-эй, ёлғонни ямламай ютасан-а! — 
ичаги узилгудек қотарди кекса ўроқчи. С. 
Анорбоев, Оқсой. 

ЯМЛАНМОҚ1 Ямламоқ фл. ўзл. ва мажҳ. 
н. Лекин у.. заҳар-заққумга тўлган илон 
оғзида бир-икки ямланиб, суяклари мажақ- 
ланган чумчуқдай бир нарсага ўхшарди. К. 
Яшин, Ҳамза. 

2 Гапни очиқ-аниқ айтмай, узуқ-юлуқ 
ифодаламоқ; чайнамоқ. - Чекканим ғанимат, 
— деди Али тажанг ямланиб, сўлагини оқи- 
зиб. Ойбек, Қуёш қораймас. ..домла, гапнинг 
учини йўқотиб қўйдими ё фикридаги ошкор 
зиддиятдан хижолат тортдими, ямланиб 
қолди. М. Исмоилий, Фарғона т. о. 

ЯМОҚ 1 Бирор нарсанинг йиртилган, 
тешилган, узилган жойини ямаш, бутунлаш 
учун мўлжалланган бир парча мато, чарм 
ва ш.к. Шимининг тиззаси билан ўнг чўн- 
тагининг тагига ямоқ солинган эди. С. Ка- 
роматов, Олтин қум. Плансиз, муваққат уй- 
лар, зар либосга бўз ямоқ сингари, қалъа 
ҳуснини бузиб турибди. Газетадан. 

2 Ямоқ солинган, ямоқли жой. Шерали, 
жилла бўлмаса, битта ямоқни бекитмоқчи 
бўлиб, кўйлагини шимининг устидан тушир- 
ди. С. Кароматов, Олтин қум. У отасининг 
чанг босган бўйнига, чопонининг елкасидаги 
ямоқларга назар солди. Ш. Тошматов, Эрк 
қуши. 

3 Ямаш талаб этадиган, ямаладиган нар- 
са, буюм. У энди вақтининг кўпини ҳар ким 
келтирган ямоқларни ямаш билан ўтказа 
бошлади. Ойбек, Танланган асарлар. 

4 Ямаш, ямашга оид. Ямоқ ишлари сий- 
раклашгач, ювилган кийимларга дазмол бо- 
сишди. Шуҳрат, Шинелли йиллар. 

5 Ямоқ солинган, ямаб тикилган; ямал- 
ган, ямоқли. Ямоқ кўрпа. Ямоқ тўн. Ямоқ 
этик. н Айвон устунига суяниб турган ола- 
була ямоқ чопонли бир бола келиб, унинг 
олдига тушди: -Қани, юринг, муллака! П. 
Турсун, Ўқитувчи. Тиззаси ямоқ шимни 
торлик қилиб қолгунча кийиб юрди. У. Ик- 
ромов, Унутилмас хотиралар. 

6 кўчма Тузалган яранинг изи, чандиқ. 
Юзнинг ямоғи. н Меҳмоннинг бошида қан- 

дайдир тиртиқ, ямоқ доғлар, соч чиқмаган 
жойлар ҳам бор эди. У. Исмоилов, Сайланма. 

7 кўчма Кам-кўстни, камчиликни тўл- 
дирган нарса. Ёмонга ёмон бўл, Яхилига 
ямоқ бўл. Мақол. н Пахтадан келган ҳаён 
чорвага ямоқ бўлиб кетарди. Й. Шамшаров, 
Тошқин. 

ЯМОҚЧИ Оёқ кийимларини тузатиш, 
ямаш иши билан шуғулланувчи косиб. Уста 
Абдураҳмон: -Ҳа, Розиқ ямоқчининг қизлари 
ўқиб, шаҳар сўрармиди!.. - деб уришиб берди. 
А. Қаҳҳор, Бошсиз одам. Дукчи ёнида ямоқчи 
косиблар, бирор кимса тиртиқ маҳсими, 
чурук чориқми кўтариб келармикан, деган 
умид билан сарғайиб ўтирар эдилар. Ойбек, 
Улуғ йўл. 

ЯМОҚЧИЛИК Ямоқчи иши, касби. -У 
шаҳардами? Ямоқчиликни билар эканми? — 
деди Нури. Ойбек, Танланган асарлар. Бол- 
табой қотиб-қотиб кулди-да.. ямоқчилик 
қилаётган Маллавой акани кўрсатди. А. 
Қаҳҳор, Қўшчинор чироқлари. 

ЯМОҚ-ЯСҚОҚ 1 Ямалган-чатилган; эс- 
ки, чурук. Ямоқ-ясқоқ кўрпалар. н Ямоқ- 
ясқоқ олача яктаклар. Ойбек, Навоий. 

2 Ямаш, тикиш, тузатиш ишлари. -Онам 
яқин ва узоқ маҳалладаги ўзига тўқ киши- 
лар уйига бориб, кир ювиб, ямоқ-ясқоқ қилиб, 
бизларни боқишга киришди, — деди Пўлат. 
Ғайратий, Унутилмас кунлар. 

ЯНА 1 Аввал бўлган иш-ҳаракат, нар- 
са-ҳодисанинг такрор юз беришини, бош- 
ланиши ва давом этишини билдиради; так- 
рор ҳолда; қайтадан, тағин. Ёмғир яна ёға 
бошлади. н Лектор.. хатга қараб, жаҳл 
билан яна бир марта «Ўртоқлар» деди-ю, 
лекцияни бошлаб юборди. А. Қаҳҳор, Қуюш- 
қон. Уста Фарфи уни яна бир қат кўздан 
кечириб олгач, чўккалашини бузиб, чордана 
қуриб олди. А. Қодирий, Ўтган кунлар. Аваз 
дўконда яна бирпас китоб мутолаа қилиб 
ўтирди. С. Сиёев, Ёруғлик. Сентябрь тон- 
готарига яқин қолди, яна синфларда ўқув- 
чиларнинг шодон овози жаранглайди. Газе- 
тадан. 

2 Бундан ташқари, бунинг устига. Яна 
бир сават нон бор. н Чойни ичинг, яна олиб 
чиқаман. Ойбек, Танланган асарлар. Ма- 
саланинг яна бир нозик томони бор. Бўғоз 
совлиқни узоқ ётқизиб бўлмайди: бола таш- 
лайди. Газетадан. Ўртоқ Бақоев яна бир пиё- 
ла чой сўради. А. Қаҳҳор, Адабиёт муаллими. 


[Мирзакаримбой] Бир нафас ўйлаб, яна уч 
сўмлик қоғоз ва бир сўлкавой қўшиб, Йўлчига 
ташлади. Ойбек, Танланган асарлар. 

3 (одатда «бир», «бирор» сўзи билан бир- 
га) Илгаригилардан бошқа; бошқа бир; 
янги, бошқа. Яна бир масала чиқиб қолди. 
Яна бирор гап йўқми ? н Хон мактубнинг яна 
бир жойида шеър битган эди: «Мен Са- 
марқандни сенсиз нетайин..» П. Қодиров, 
Юлдузли тунлар. -Қариган чоғида хўрозқанд 
яламай домла ҳам ўлсин! — деди яна бири. А. 
Қаҳҳор, Тўйда аза. 

4 айн. янада. Шунинг учун қўрбошининг 
бояги шубҳаси яна кучайди. А. Қодирий, Ўт- 
ган кунлар. Ашула ниҳоясига етди. Лекин 
бир зумдан кейин яна айни товуш парвоз 
қилди. Аммо ўзга мақомда, яна чуқурроқ 
мавжланишлар, жилвалар билан, кўнгилни 
яна қаттиқроқ сеҳрловчи ингичка титра- 
малар ва ранглар билан.. Ойбек, Танланган 
асарлар. 

5 юкл. Таъкид билдиради; тағин. Яна шўх- 
лик қилиб юрмагин! Э. Раимов, Ажаб қиш- 
лоқ. Сиз ҳам, эски муаллимга ўхшаб, кетиб 
қолмангяна!П. Турсун, Ўқитувчи. ..сен cyna- 
да ўтир, ўткинчилар яна бир нарсани илиб 
кетмасин! Ойбек, Танланган асарлар. 

ЯНАГИ Бундан кейин келадиган; ке- 
ласи, навбатдаги. Янаги ҳафта. Янаги са- 
фар. н Янаги йил баҳорда икки йиллик 
отпускани бир қилиб.. борамиз. П. Турсун, 
Ўқитувчи. 

ЯНАДА Белгининг аввалги ҳолатига 
нисбатан кучли, ортиқ эканини, шундай 
бўлишини билдиради; яна ҳам. Абдусаттор 
устозига етиб олиши учун техникани янада 
nyxma эгаллаб олиши лозим эди. «Ўзбекистон 
қўриқлари». Ҳовлининг ичкариси янада бе- 
файз эди. Н. Аминов, Суварак. 

ЯНВАРЬ [лот. januarius < Janus — қуёш 
маъбуди номи (Янус)дан] Янгича йил ҳи- 
собида, яъни Григорий тақвимида 31 кун- 
дан иборат биринчи ойнинг номи. 

ЯНГА 1 Аканинг хотини (ука ва син- 
гилга нисбатан); келинойи. -Мен билет 
олиб бораман, — дейди акаси билан янгасига. 
«Гулдаста». «Янгамнинг ошини мазали қил- 
ган акамнинг масаллиғи», демоқчисиз-да. Н. 
Сафаров, Жасоратнинг давоми. 

2 Ёши ўзига нисбатан катта бўлган аёл- 
га (ўзга аёлга) нисбатан қўлланади. Буғдой- 





зорда бир кўринг Санам янга кучини. «Шарқ 
юлдузи». Сотувчи телпакни олиб, бир пуф- 
лади-ю, чўзди: -Марҳамат. Олинг, амаки, 
янгам қувонади.. С. Сиёев, Отлиқаёл. 

3 этн. Никоҳнинг иккинчи куни кечаси 
келин билан куёв хизматида қолувчи икки 
хотиндан бири. Янгалар келинни ичкари ки- 
ритиб, тўй эгалари рўпарасига турғизиш- 
ди. Сўзамол янга маросимни бошлади. Р. Раҳ- 
монов, Келин. Янгалар Кумушни қизларга 
топшириб кетдилар. А. Қодирий, Ўтган кун- 
лар. 

ЯНГИ I 1 Илгари бўлмаган, энди юзага 
келган (келаётган, келадиган). Янги ариқ. 
Янги технология. Янги девор. Янги завод. 
Янги йўл. Янги илмий йўналиш. Янги корхона. 
Янги уй. Янги шаҳар. Янги нав. н Тинчлик- 
омонлик бўлса, бир кун келиб, янги данғил- 
лама иморатлар солиб ҳам, ҳозиргидай, 
«шунчалик гап экан-ку», деймиз. А. Қаҳҳор, 
Қўшчинор чироқпари. У дўстларига тунов 
кунги янги шеърини маъқул қилолганига қу- 
вонарди. С. Сиёев, Ёруғлик. У Мирмуро- 
довни ҳар кўрганда: -Янгиси борми, эши- 
тайлик, — деб сўрайдиган бўлди. «Гулдаста». 

2 Ҳали тутилмаган ёки жуда кам иш- 
латилган, асл ҳолатини йўқотмаган; зид. 
эски. Янги кийим. Янги машина. н Душан- 
ба куни янги банорас тўн ва янги яишл бах- 
мал дўппимни кийиб, идорага бордим. «Гул- 
даста». 

3 Иш-фаолияти, ҳаёти энди бошланган, 
бошланганига ҳали кўп бўлмаган; янги 
қилинган. Бу ишда у янги, ёрдам бериш ке- 
рак. н У — янги ҳисобчимиз Оқпўлат ака- 
нинг яккаю ягона арзанда ўғли. С. Сиёев, 
Ёруғлик. Сатторқул янги раис бўлса ҳам, 
шошмасдан кўкламни тизгинлаб олди. А. 
Қаҳҳор, Қўшчинор чироқлари. Ниҳоят, 
отаси ўз муддаосига етди — қизини янги 
куёвга топшириб тинчланди. А. Қодирий, 
Ўтган кунлар. 

4 Ўзаро навбатда аввалгисидан кейин- 
гиси; навбатдагиси, эндигиси. Янги дирек- 
тор. Янги лавозим. н Билим масканларида 
янги ўқув йили бошланди. Газетадан. Ҳа, 
тонгни қаршилаб олса-да такрор, Янги деб 
атайди ҳар кунни одам. А. Орипов. 

5 Шу йил, шу мавсумга тегишли; шу 
йилга оид; дастлабки. Шўрвага янги картошка 
солинди. Янги буғдойнинг нони. н Янги 
ҳосилни пешма-пеш қабул қилиш ва ундан 


сифатли тола ажратиб олишга ҳам пухта 
ҳозирлик кўрилди. Газетадан. 

ЯНГИ II (урғу олдинги бўғинда) рвш. 
Яқиндагина, ҳозиргина У янги шу ерда эди. 
Тандирдан янги узилган нонлар. н Янги 
бўшанган совлиқ қўзисини ялайди. С. Аҳмад, 
Юлдуз. 

ЯНГИДАН рвш. Қайтадан, қайта бош- 
дан, бошқатдан, янгитдан. Мақолани янги- 
дан таҳрир қилиш керак. н Гўё бўлиб ўт- 
ган можаро янгидан бошланиб, энди Абду- 
расул даъвогар бўладиганга ўхшар эди. П. 
Турсун, Ўқитувчи. Кўм-кўк осмон худди ар- 
тилган ишшадек тиниқ. Гўё олам янгидан 
яратилган. С. Аҳмад, Ҳукм. 

ЯНГИЛАМОҚ 1 Айнан бир нарсанинг 
эскисини янгисига алмаштирмоқ, янги 
қилмоқ. Соат пружинасини янгиламоқ. н 
Зеби қайната ва қайнанага вақтида чилим 
тутиши, чилимнинг сувини тез-тез янгилаб, 
сархонасини тозалаиш лозим эди. Ш. Раши- 
дов, Кудратли тўлқин. Меҳриниса, эри идора- 
га бориб келаман, деб чиқиб кетгач, дас- 
турхонни йиғиб, самоварнинг кулини қоқди, 
сув тўлдириб, оловини янгилади. Р. Файзий, 
Ҳазрати инсон. 

2 Борини бошқаси билан алмаштирмоқ; 
ўзгартирмоқ. Кафедра мудирини янгиламоқ. 
Иш жойини янгиламоқ. н Ношуд раисни 
янгилаш зарур бўлиб қолганида, балогардон 
бизнинг Абдуллажон отага ёпишиб оладилар. 
Н. Сафаров, Оловли излар. 

3 Аввалгиси (эскиси) ҳам тургани ҳолда 
янгисини олмоқ. Кийимларини янгиламоқ. 
н Хулласи калом, ишларим чакки эмас, 
дўппим яримта. Фақат менда бир армон бор. 
У ҳам бўлса, хотинни янгилаб олсам. «Муш- 
тум». 

Ярасини (ёки дардини) янгиламоқ Ту- 

залган, битган (йўқ бўлган) ғам-ташвиш, 
нохушликни, дардни қайта қўзғамоқ. ..унинг 
ярасини янгилаб қўйишдан қўрқиб, ярим 
йўлгача индамай борди. К. Яшин, Ҳамза. 
Нотиқлар орасида эски дардимни янгилаган 
молдован ёзувчиси Павил Петрович Бацу 
бўлди. Н. Сафаров, Оловли излар. 

ЯНГИЛИК 1 Янги ҳолат, янги эканлик. 
Кийимнинг янгилиги. Раҳбарнинг янгилиги. 

2 Илгари маълум бўлмаган, яқиндагина 
пайдо бўлган нарса ёки ҳодиса; янги хабар, 
маълумот. Фан ва техника янгиликлари. н 
Кандай қилиб бўларди, иш унумини ошира- 


8—Ўзбек тилининг изоҳли луғати 

диган янгилик ўйлаб чиқдингиз-ку, яна бир 
янгилик киритсангиз, анча одам бўшаб қоли- 
ши табиий. Ш. Рашидов, Бўрондан кучли. 
Зорқишлоқда ҳар куни бир янгилик, ҳар куни 
бир мўъжиза юз берарди. С. Аҳмад, Ҳукм. 
Сизнинг ана шу янгилик тарафдори эка- 
нингизга ҳамма қойил. Ж. Шарипов, Саодат. 
Акрам Адолатни яхши кўради. Қани, мар- 
ҳамат этиб, мана бу янгиликни эшитинг-чи, 
ёқармикан сизга. С. Анорбоев, Оқсой. Сай- 
фулла кун сайин бир янгилик топиб келар- 
ди: -Домла Тоҳирни, Мансурга кўтартириб 
қўйиб, қамчи билан қуймичига хўп савалади. 
П. Турсун, Ўқитувчи. 

ЯНГИТДАН с.т. Янгидан. Иш янгитдан 
бошланди. н Ўша пайтларда янгитдан расм 
бўлган примус, занжирига тош бойланган осма 
соатларни Максим бемалол тузата оларди. 
С. Аҳмад, Ҳукм. 

ЯНГИТТА шв. Ҳозиргина, янгигина; 
яқиндагина. Сидиқжон янгитта чиқиб ке- 
тибди. А. Қаҳҳор, Қўшчинор чироқлари. 
Омон-эсон мен ҳам янгитта келдим. Фозил 
Йўлдош ўғли. 

ЯНГИЧА 1 рвш. Илгаригиларга ўхша- 
маган ҳолда, янги усулда, янги тартибда. 
Биз янгича ишлаймиз, янгича яишймиз. н 
Янги супурги янгича супуради, деб тўғри 
айтарканлар. Ж. Абдуллахонов, Тўфон. У 
бутунлай янгича кийинган: оёғида ғарчли 
сариқ ботинка, эгнида кулранг костюм, 
сочини жуда силлиқлаб, орқасига тараган 
эди. П. Турсун, Ўқитувчи. 

2 сфт. Илгаригиларга ўхшамайдиган, 
янги урф бўлган. Янгича турмуш. Янгича 
кийиниш. Янгича муносабат. н Абдишу- 
курнинг тили қичиб, янгича тўй ҳақида.. 
муфассал изоҳ бермоққа чоғланган эди, ле- 
кин сўзни Ҳакимбойвачча илиб кетди. Ой- 
бек, Танланган асарлар. [Абдусамадқори:] 
Мен бир оз эскича ўқиганман, янгичага ҳали 
машқим роса бўлган эмас. А. Қаҳҳор, Қўш- 
чинор чироқпари. 

ЯНГИЧАСИГА рвш. Янги йўл, янги усул 
билан, янги урф-одатларга мос равишда. 
[Сидиқжон:] Ҳуллуқ!.. Биз ит бўлсак, бўй- 
нимиздаги тилла занжирингиз ўзингизга, 
янгичасига айтганда, мен қизингизни хоҳ- 
ламайман, эскичасига керак бўлса — уч та- 
лоқ қўйдим! А. Қаҳҳор, Қўшчинор чироқлари. 

ЯНГЛИШ 1 Ҳақиқатга ёки бирор қои- 
дага тўғри келмайдиган ҳолда; нотўғри, ха- 


то. Янглиш гапирмоқ. Янглиш ёзмоқ. Янг- 
лиш ҳисобламоқ. Янглиш хулоса. н Одам- 
лар бирма-бир патнис олдига келиб: «Но- 
мингиз, фамилиянгиз, жойингиз, молингиз» 
каби сўроқларга, гўё янглиш айтиб қўйиш- 
дан қўрққандай, ўйланиб жавоб қайтара 
бошладилар. П. Турсун, Ўқитувчи. Танқид- 
нинг чиққани ҳам, газетанинг янглиш кел- 
тирилгани ҳам рост. X. Тўхтабоев, Фелье- 
тондан сўнг. 

2 Хато иш; хатолик. Агрономиядаги янг- 
лиш гоҳо дўл, сел, бўрон, қурғоқчиликдан 
ҳам катта зарар етказиши мумкин хўжа- 
ликка. С. Нуров, Нарвон. 

ЯНГЛИШМОҚ 1 Ҳақиқатга ёки би- 
рор қонун-қоидага хилоф иш тутмоқ; хато 
қилмоқ, адашмоқ. Ҳисобда янглишмоқ. Бу 
ҳовлига янглишиб кириб қолибман. н -Жия- 
ним сўзларидан янглишиб кетсалар, нима 
бўладир? -Нега янглишсинлар, улар билган- 
ларидан ортиқни, албатта, сўзламаслар. А. 
Қодирий, Ўтган кунлар. 

2 Иш-фаолиятда, ҳаётда нотўғри йўл 
тутмоқ. Мен бола-чақали одам, янглиишб, 
йўлдан озиб, сизга уйланган эканман, нико- 
ҳимдан чиқдингиз, мени кутманг. Ойбек, 
Танланган асарлар. Якка қолган Саодат 
қадрининг поймол этилганидан, янглишга- 
нидан тўйиб-тўйиб йиғлади. «Ёшлик». 

ЯНГЛИҒ кўм. эск. Сингари, каби. Лола 
янглиғ. Олов янглиғ. Шер янглиғ курашди. 
н Рангим сомон янглиғ дард ила ғамдан, 
Жудоликдан тушган ҳажру аламдан. Ҳам- 
за. Негаки мен ўзимнинг севган ва муҳаббат 
қўйган эримдан бунча уятсизлик, бу янглиғ 
вафосизлик кўрдим. А. Қодирий, Ўтган кун- 
лар. 

ЯНГРАМОҚ Кучли овоз таратмоқ, 
жаранглаб ёйилмоқ, жарангламоқ. Залда 
«ура» садолари янгради. н Яна узун ва 
ваҳшатли жанг карнайи янгради. Мирмуҳ- 
син, Темур Малик. Ғала-ғовур ичида алла- 
кимнинг баланд овози янгради. М. Исмои- 
лий, Фарғона т. о. 

ЯНГРОҚ Янграб эшитиладиган, янграб 
чиқадиган; янграган. Янгроқ қўшиқ. н 
Марям тирсиллаган олма сингари, кулгиси 
кумушдек янгроқ, сапчиб турадиган олов 
қиз эди. А. Мухтор, Чинор. Юксаларкан дав- 
римиз янгроқ куйи, Эркин руҳим ўзга куйни 
қучолмас. Ғайратий. Апиохун.. янгроқ овозини 





баланд қўйиб, бирдан куйлаб юборди. Ойбек, 
Танланган асарлар. 

ЯНМОҚ Айбситувчи гап-сўз айтмоқ. 
Сардоров, шахсан берган кўрсатмасини вақ- 
тида бамсармай, комиссия олдида уятга 
қолдиргани учун, раисни яниб қўйган. Ҳ. На- 
зир, Кўктерак шабадаси. Соливой қулоғини 
секин олиб келса, кексалар ҳадеб икковини 
янишаётган экан. Ж. Шарипов, Саодат. 

ЯНТОҚ Чўлларда ўсадиган, дуккакли- 
ларга мансуб, тиканли кўп йиллик бегона 
ўт. Туяга янтоқ керак бўлса, бўйнини чўзади. 
Мақол. 

ЯНТОҚЗОР Янтоқ ўсган, янтоқ билан 
қопланган ер. 

ЯНЧМОҚ 1 Ўрилган ғалла бошоқлари- 
ни босиб, уриб, эзиб, донни ажратиб ол- 
моқ. Буғдой янчмоқ. Шоли янчмоқ. Янчиш 
машинаси. 

2 Зарб билан уриб эзмоқ; майдаламоқ, 
кукунга айлантирмоқ. Мурч янчмоқ. Толқон 
янчмоқ. н Чу, десанг тоғларни чоғлар ди- 
моғи, Тошни янчар пўлат, асил туёғи. «Рав- 
шан». Илонни қуйруғидан эмас, бошидан ян- 
чадилар. М. Исмоилий, Фарғона т. о. 

3 Оёғости қилмоқ, пайҳон қилмоқ, эзиб 
ташламоқ. Ел ортиқча бир ғазаб устида эди, 
ер юзидаги тиккайган нарсани букиб-янчиб 
ташламоқчи бўлгандек пишқирар эди. А. Қо- 
дирий, Ўтган кунлар. Янчиб ўтар ҳар бир 
танка бало тоғини, Самолётлар ёғдиради 
самодан олов. Ғайратий. 

ЯПАЛОҚ Ялпайган, ялпоқ, ясси. Япа- 
лоқ гпемир. Япалоқ тош. Япалоқ юз. н 
Бўрихўжа ўн бир қатор япалоқ ғишт би- 
лан кўтарилган.. қадимий айвонда ўтириб.. 
хомчўт қилди. Мирмуҳсин, Чиниқиш. Аз- 
миддин Талъатбекнинг серташвиш юзига, 
япалоқ бурнидаги тиғ изига, совуқ кўзларига 
қараб, ўйга толди. Ҳ. Ғулом, Машъал. 

Ёмоннинг кучи япалоққа етар Ўзидан 
кичик ёки кучсизга озор берувчи кишига 
нисбатан айтиладиган ибора. 

ЯПАЛОҚЛАМОҚ Япалоқ қилмоқ, 
ялпоқламоқ. Михнинг учини япалоқламоқ. 

ЯПАЛОҚҚУШ Бойўғли, бойқуш. 

ЯПАСҚИ Паст бўйли, пастак, пакана. 
Япасқи одам. Япасқи сигир. Япасқи дарахт- 
лар. н Анча-мунча юрилгач, чап тарафда- 
ги ясси тоғлар этагида япасқи битта оқ 
уй кўринди. Ғайратий, Узоқцаги ёр. Япасқи 
олмаларнинг ёмғирда чўмилган ҳўл барг- 


лари гўё «ҳой, уятсиз» деб шивирлар ва 
юзларига шаппатилар эди. С. Анорбоев, 
Оқсой. Йўлдошбойнинг япасқиси ҳам ҳозир 
унча қамчи талаб қилмайди, жийрондан 
қолишмай одимлаб боради. Ҳ. Нуъмон ва А. 
Шораҳмедов, Ота. 

ЯПАСҚИЛАМОҚ айн. ялпоқламоқ. Аб- 

гор бу одам дўпписи жиягини ҳимариб, 
тарелкасимон япасқилаб, ўтган-кетган- 
лардан.. садақа сўрайди. Н. Ёқубов, Жон. 

ЯПОН 1 Япония асосий аҳолисини 
ташкил қилувчи халқнинг номи. Япон халқи. 

2 Шу халқ, миллатга мансуб, тегишли, 
оид. Япон тили. Япон йигити. 

ЯПОНЛАР Японияда аҳолининг асосий 
қисмини ташкил этадиган халқ, Япония- 
нинг туб аҳолиси. 

ЯПОНЧА 1 Японияга, япон халқига, 
унинг алифбоси, тили, адабиёти ва мада- 
ниятига оид. Японча рақс. Японча қўшиқ. 
Японча ёзув. 

2 Япон тили. Сиз японча(ни) биласизми? 
Японча гапирмоқ. 

ЯПРОҚ 1 Ўсимликларнинг ҳаводан 
озиқланиш ва газ алмашиниш учун хизмат 
қилувчи, одатда юпқа варақча шаклидаги 
асосий вегетатив аъзоларидан бири; барг. 
Яшил япроқлар. Кузги япроқ. Гуллар япроқ 
чиқарди. Дарахт — япроғи билан кўркам, 
одам — меҳнати билан. Мақол. н Ҳадемай 
карнайгуллар.. ипларга чирмашиб, катта- 
катта япроқлар отди. А. Қаҳҳор, Кўшчи- 
нор чироқпари. Куздан дарак берувчи сар- 
ғайган япроқлар йўл устида, ариқ бўйида 
ётарди. Ж. Шарипов, Саодат. 

2 Бир бўлак юпқа нарса ҳақида. Бир яп- 
роқ қази. н Ҳолвафуруш.. токчадаги қалин 
бир китобни очиб, унинг орасидан бир неча 
япроқ яп-янги, шалдироқ қоғоз олиб.. узатди. 
Ойбек, Навоий. 

ЯПРОҚЛАМОҚ 1 Барг чиқармоқ, яп- 
роқ ёзмоқ. Баҳор келиб, дарахтлар япроқ- 
лай бошлади. 

2 Юпқа-юпқа қилиб кесмоқ, паррак- 
ламоқ. Гўштни япроқламоқ. Япроқлаб кес- 
моқ. н У қазини ҳар япроқлаганда, пиёлани 
бўшатган кишининг оғзига ўзи солиб қўяди. 
С. Аҳмад, Сайланма. Оқсочрюмка биланун- 
га керак бўладиган закуска [газак] ҳам олиб 
келди: япроқланиб, бетига шакар сепилган 
лимон, қовурилган хурмо мағзи. Шуҳрат, Жан- 
нат қидирганлар. 





ЯРА 1 тиб. Тери ёки шиллиқ парданинг, 
шунингдек, тери ости тўқималарининг тур- 
ли сабабларга кўра нобуд бўлган қисми 
кўчиб, унинг ўрнида ҳосил бўладиган нуқ- 
сон. 

2 Тиғ, зарб ва ш.к. таъсирида ҳосил 
бўладиган шикаст; жароҳат. Ёмон яра. Тиғ 
яраси. Ярани даволамоқ. н У.. граната 
осколкаси ўнг оёғини ёриб юборган, окоп 
деворига суяниб типирчилаётган солдат 
ёнига бориб, ярасини боғлай бошлади. А. 
Убайдуллаев, Қонли издан. Қонли кўйлакни 
Қоратой эҳтиёт билан тилиб, ярани очди. 
Яра кўкракда, юракка яқин: ундан қуюқ қон 
ҳали ҳам силжиб турар эди. Ойбек, Тан- 
ланган асарлар. 

3 кўчма Кучли қайғу, руҳий азоб, алам 
берувчи нарса; шикаст. Тиғ яраси тузала- 
ди, тил яраси тузалмайди. Мақол. н Ғу- 
ломжон Эрбўтани калака қилиш учун эмас, 
ўз қалбида фасод боғлаб ўтган боласизлик 
ярасига малҳам босиш учун ўйнашиб эди. М. 
Исмоилий, Фаргона т. о. Баъзан [Гулнорнинг] 
юраги тошиб, бутун дардини, яраларини 
Унсинга очииши истайди.. Ойбек, Танланган 
асарлар. Ақли кирди. Болалигида қалбида 
бўртган алам яраси йилдан-йилга йиринг 
боғлаб, фасод йиға бошлади. С. Зуннунова, 
Гулхан. 

Яра устига чипқон Дард устига дард, 
қайгу-алам устига яна оғирроғи. Бир ма- 
ломат шубҳаси ҳали юрагидан кетмай 
туриб, буниси яра устига чипқон бўлма- 
син. Р. Раҳмонов, Келин. Ярасига тегмоқ 
Бирор гап-сўз, хатти-ҳаракат билан ким- 
санинг унутилаёзган ғам-аламини, дарди- 
ни янгиламоқ. Ярасига туз сепмоқ қ. сеп- 
моқ. Ярасини ёрмоқ Дардини айтмоқ, ди- 
лидагини ошкор қилмоқ. Азизбек, халққа 
ташаккур айтиб, ярасини ёрди. А. Қодирий, 
Ўтган кунлар. Яраси енгил Қийин эмас, 
осон; ҳеч гап эмас. 

ЯРАДОР Жароҳат олган, жароҳати бор; 
ярали. Ярадор солдат. Енгил ярадор. Оғир 
ярадор. н Ўлган, ярадор бўлганларга қа- 
рамай, қўзғолончилар катта сурон билан 
илгари отилиб, «тошбўрон»ни кучайтирди. 
Ойбек, Танланган асарлар. Қайилма ат- 
рофидаги окопларда ҳам уч киши ярадор 
бўлди. И. Раҳим, Чин муҳаббат. Ҳадемай шу 
баталъондан ярадорлар кела бошлади. Шуҳ- 
рат, Шинелли йиллар. 


ЯРАЛАМОҚ кам қўлл. Яра, жароҳат 
етказмоқ. Елкасини яралади. н Дилингни 
яралаб, дунёни кўзингга қоронғи қилиб қўяди. 
X. Тўхтабоев, Ширин қовунлар мамлакати. 

ЯРАЛИ 1 Бирор жойига яра чиққан, 
яраси бор; ярадор. Ярали киши. Юзи ярали. 
Қўли ярали. 

2 кўчма Қаттиқ руҳий азоб берувчи 
ҳолатли, руҳиятида шундай азоб берувчи 
нарса бор. Кўнгли ярали одам. н Зайнабнинг 
ҳам юраги ярали эди, унинг тўйи яқинлашган 
вақтда, севикли куёв йигит икки кунгина 
хасталаниб ўлган. Ойбек, Танланган асар- 
лар. 

ЯРАЛМОҚ Дунёга келмоқ, пайдо бўл- 
моқ. Ҳамма нарса севиниб куйлар, Яралган- 
дек олам севинчдан. Р. Парфи. Қайта ярал- 
дими бу кўҳна дунё.. «Гулдаста». 

ЯРАМАЙДИ 1 Ярамоқ фл. ҳоз.-кел. зам. 
шакли. Булар ҳеч нарсага ярамайди. Чап қўли 
ишга ярамайди. 

2 Дуруст эмас, маъқул эмас. Энди адо- 
латга қарши хиёнат қилиш ярамайди. Ой- 
бек, Танланган асарлар. Бунақа оёғости қи- 
лиш ярамайди. «Гулдаста». Биз қишлоқларни 
обод қилиш билан хотиржам бўлиб қолиши- 
миз ярамайди. «Гулдаста». 

ЯРАМАС 1 Ярамоқ фл. сфдш. Бўйнидан 
бойланган ит овга ярамас. Мақол. 

2 Ахлоқ-одоб, қоида, тартиб меъёрла- 
рига тўғри келмайдиган; бўлмағур. Кайф 
таъсирида шундай ярамас ишлар қилинади- 
ки, терининг қалинлигига қарамай, титраш- 
га тўғри келади. Газетадан. Хўш, тарбия 
ўчоғида қачонгача бу ярамас ҳолат давом 
этади. «Муштум» 

3 Иши, феъл-атвори ахлоқ-одоб меъёр- 
ларига тўғри келмайдиган; ахлоқан нобоп, 
бузуқ. Шубҳаю бад олиш, ярамас кимсалар- 
нинг фитнаси бизни подшо қаҳрига гирифтор 
қилди. Мирмуҳсин, Меъмор. Ҳой, қанақа яра- 
мас боласан, туш томдан. Ҳе, ахлоқсиз! С. 
Аҳмад, Сайланма. 

4 Шундай хулқ, хислатга эга бўлган 
шахсга нисбатли ҳақорат учун қўлланади. 
Тўхта, деяпман сенга, ярамас! Ҳозир му- 
шукдай деразадан отиб юбораман! С. Сиёев, 
Отлиқ аёл. Кўзимга кўринма, ярамас.. Ж. 
Абдуллахонов, Хонадон. 

ЯРАМАСЛИК 1 Ярамас иш, хатти-ҳа- 
ракат. Балки улар бўлганида, бу ярамаслик- 
ка йўл қўйилмас эди. П. Турсун, Ўқитувчи. 







Шунча кишининг илтимосини ерда қолдири- 
ши — ўзи ярамаслик. А. Қодирий, Меҳроб- 
дан чаён. 

2 Ярамас, ярамайдиган эканлик. Сенинг.. 
ярамаслигинг ана шу сўзларингдан билиниб 
турипти. С. Айний, Қуллар. Раҳматулла 
Обидий домлаликка ярамаслиги кўп ўртоқ- 
ларга маълум бўлса керак. А. Қаҳҳор, Қўш- 
чинор чироқлари. 

ЯРАМОҚ 1 Истеъмол учун, ишлатиш, 
фойдаланиш ва ш.к. учун мумкин, яроқли 
бўлмоқ. Бу сув ичишга ярайдими? Ҳурилиш- 
га ярайдиган ёғоч. Бу этиклар кийишга яра- 
майди. 

2 Бирон ишни бажаришга лойиқ бўлмоқ, 
ишлатишга хизмат қила олмоқ. Бу асбоблар- 
нинг кўпи ишга ярамайди. н Мурғоб отлари 
қумга ярамайди.. Мирмуҳсин, Меъмор. 

3 Бирор ишга яроқли бўлмоқ, қўлидан 
келмоқ, бажара олмоқ. Самоварчиликка яра- 
яптими, ахир? А. Қаҳҳор, Асрор бобо. Қора 
йигит столда ётган бир даста пул, тилла 
соатни олиб, хотинига отди: -Биз бунақа 
соат олиб беришга ярамаймизми? С. Аҳмад, 
Сайланма. 

4 Бирор талаб, эҳтиёж учун керак 
бўлмоқ; асқатмоқ, иш бермоқ. Кўчада ёт- 
ган эски тақа, занглаган мих, шунга ўхшаш 
бало-баттарга кўзи тушса, дарров олар эди. 
Коримга ярайди бир кун, дер экан. Ойбек, 
Танланган асарлар. Кўп бўлмаса, озроқ бў- 
лар: рўзғорга, невараларга яраб rnypca бўлди- 
да. С. Нуров, Нарвон. Яхшиҳам Назиржон 
бор экан, шу бечора кунимга яраб турибди. 
С. Аҳмад, Ҳукм. 

ЯРАТГАН 1 Яратмоқ фл. сфдш. Ахир, 
мени тўраларнинг тўраси қилиб яратган 
худо нажот қўлини чўзади. Ж. Шарипов, 
Хоразм. 

2 Худо, тангри. Дардмандларга шифо то- 
пиб беради, Таваккални яратганга қилади. 
«Баҳром ва Гуландом». Яратгандан ҳам 
айланай. Бандасини доим бир томондан қи- 
сиб қўяди-да! Ў. Ҳошимов, Қалбингга қу- 
лоқ сол. 

ЯРАТМОҚ I Ярамоқ фл. орт. н. Бирор 
кунига яратмоқ. 

ЯРАТМОҚ II Вужудга келтирмоқ, бун- 
ёд этмоқ, барпо қилмоқ. Пахтадан хирмон 
яратмоқ. Шароит яратмоқ. Имкон ярат- 
моқ. Боғлар яратмоқ. н Худо бутун жони- 
ворларни яратиб бўлиб, ҳар қайсисига умр 


улашадиган бўлибди.. А. Қаҳҳор, Қўшчинор 
чироқлари. Қирқ кун канал қазиб, водий- 
нинг белига белбоғ бўладиган азим дарё 
яратдилар. «Ўзбекистон қўриқлари». 

ЯРАТУВЧИ 1 Яратмоқ фл. сфдш. Тарих 
яратувчилар. н Қуртдан гул, гулдан баҳор, 
япроқдан асал Яратувчи моҳир боғбон йўқ- 
дир онадан ўзга. Ё. Мирзо. 

2 дин. Худо, оллоҳ, тангри. 

ЯРАТУВЧИЛИК Яратиш, бунёд этиш, 
вужудга келтириш. ..давримиз кишисининг 
буюк яратувчилик жасоратини улуғлаш 
ижодий интеллигенциямизнинг игарафли ва- 
зифасидир. Газетадан. Зиммага олинган улуғ- 
вор марраларни эгаллаиг орзусида яигил яй- 
ловларда яратувчилик меҳнати жўиг урмоқ- 
да. Газетадан. 

ЯРА-ЧАҚА Кўп ва турли яралар. Булар 
орасида яра-чақаси камроғи Барот полвон. 
М. Исмоилий, Фарғона т. о. Ҳожи табиб.. 
яра-чақани малҳам билан даволашини айт- 
ди. Мирмуҳсин, Меъмор. 

ЯР А1ТТ I Ярамоқ фл. ҳар. н. Дўст оғир 
кунда яраши керак. н Ҳамшираликка яраш 
ҳам гапми? А. Қаҳҳор, Кўк конверт. 

2 Уруш-жанжални тўхтатиш; ярашиш. Бу 
жанжал яраш билан тугади. Яраш аҳди 
тузилди. н Иккала ҳукмдор яраиг битими 
тузибдилар.. М. Осим, Ибн Сино қиссаси. 
Олдин уришиб, кейин ярашадиганлар, одат- 
да, бир майизни иккига бўлиб ейдиган жуда 
қалин дўст бўлиб кетиигади.. Қани, Нус- 
ратжон, тушинг, Аҳмаджоннинг яраш оши- 
ни еб келайлик бўлмаса. С. Нуров, Нарвон. 
Бу сайлов миллий яраш сиёсати, янги сиё- 
сий йўлнинг ғалабасидир. Газетадан. 

3 Яраш (эркаклар исми). 

ЯРАША 1 ( ж.к. билан) кўм. Мос кела- 
диган, мувофиқ, лойиқ. Кучига яраша. Сў- 
зига яраига. Эшагига яраша гпушови. Мақол. 
н Аҳли растага ва бойваччаларга яраша 
дурустгина кийинади. Ойбек, Танланган 
асарлар. Тўйда ўзингиз бош бўласиз, худо 
хоҳласа.. Аввал ўзига яраша бир қиз топил- 
син. П. Турсун, Ўқитувчи. -Бизда илғорлар 
ишига яраига ҳурматдалигини яхиги била- 
сан, — деди Йўлдош Саидга. А. Мухтор, 
Чинор. 

2 Қиёс, нисбатлаш билан инкор маз- 
мунини ифодалаш учун хизмат қилади. Беш 
фарзандим бор. Дарслиги етишмаганига яра- 
ша дафтари бўлсайди. Газетадан. 

Ўзига яраша Фақат ўзига тегишли бўл- 
ган; ўзига хос. Зиёбекнинг ҳам ўзига яраша 
дарди, севгиси, орзуси бор эди. Н. Фозилов, 
Дийдор. Бундай тунда яёв кетишнинг ҳам 
ўзига яраша гашти бўлади. Ф. Мусажонов, 
Ҳиммат. 

ЯРАШИШ 1 Ярашмоқ фл. ҳар. н. 

2 айн. яраш 2. 

ЯРАШИҚ Мос келадиган, муносиб, яра- 
шадиган; мос. Юбилей йилига ярашиқ иш- 
лар. Ярашиқ кийим. Исми жисмига ярашиқ. 
Давримизга яраишқ одатлар. н Ҳа, эгаси 
ҳам номига ярашиқ эди [деди Сафарали]. М. 
Исмоилий, Қарс икки қўлдан. [Комилжон- 
нинг] Бежирим лаблари ҳам ўзига ярашиқ. 
Ж. Абдуллахонов, Тўфон. Ҳали у замонамиз- 
га ярашиқ кўп образлар яратиб, томоша- 
бинларни беҳад мамнун этади. В. Саъдулла, 
Саҳнамиз фахри. 

ЯРАШИҚПИ айн. ярашиқ. Қора ширин- 
дан келган бу қизнинг лаблари қалин ва яра- 
шиқли эди. Ш. Рашидов, Бўрондан кучли. 

ЯРАШМОҚ I Ўзаро уриш-жанжални 
тўхтатмоқ, урушиқсиз ҳолатга ўтмоқ. [Ку- 
муш:} Мен ҳали урушиғлик ҳолдаман, яраш- 
ганим йўқ!А. Қодирий, Ўтган кунлар. Унақа 
олифта бўлса, келмасин эди! Ярашгани кел- 
ганми? Уй кўргани келганми? А. Қаҳҳор, 
Қўшчинор чироқлари. Соли сингиллари би- 
лан ярашди. Ўртада узилиб қолган алоқа 
тикланди. Ҳ. Носирова, Мен ўзбек қизиман. 

ЯРАШМОҚ II 1 Кўриниш, қад-қомат 
ва ш.к. жиҳатдан чиройини очадиган бў- 
либ турмоқ; ёқимлилик, кўркамлик бахш 
этмоқ. Бу либос сизга жуда ҳам ярашибди. 
н ..Оппоқ соқоли хуш қоматига жуда яраш- 
ган, ярашгангина эмас, балки унга аллақан- 
дай салобат бахш этиб турарди. К. Яшин, 
Ҳамза. Унга ҳарбий кийим жуда ҳам ярашган 
ва бутунлай ўзгартириб юборган эди. И. 
Раҳим, Чин муҳаббат. Гул ҳам ярашганга 
ярашар экан. Сизга ярашмабди. Уйғун, Ҳаёт 
қўшиғи. 

2 Муносиб тушмоқ (кишининг иш- 
ҳаракат, қилиқ-қилмишлари ҳақида). Ба- 
хиллик иқтидорсиз одамларга ярашади.. С. 
Сиёев, Аваз. ..ўзини кўрган кишининг кўзи 
қувнайди, шўхлиги, қўйинг-чи, барча қилиқ- 
лари ўзига ярашади. К. Яшин, Ҳамза. Ғулом- 
жон севги васвасасига учганини, шаънига 
ярашмаган қилиқ қилганини энди англади. 
М. Исмоилий, Фарғона т. о. 


ЯРАҚ тақл.с. Жуда ёруғ, ялтироқ нур 
аксини билдиради. 

Ярақ-ярақ қилмоқ Шундай нур чиқар- 
моқ, акслантирмоқ. Ҳаммаси яп-янги.. оф- 
тобда ярақ-ярақ қилади. Ҳ. Назир, Бир туп 
ғўза. 

ЯРАҚЛАМОҚ 1 Ярақ-ярақ қилмоқ; ял- 
тирамоқ. Бепоён қор даласи олмос каби 
ярақлайди. н Бухоро устида энди кўта- 
рилган офтоб, мансабдорларнинг камарига 
ўрнаштирилган рангли тошларга тушиб 
ярақларди. Ғ. Расул, Адолат. Ҳозиргина ём- 
ғир ёғиб ўтгани учун, дов-дарахт япроқлари 
ярақлсшди. Ж. Абдуллахонов, Хонадон. 

2 Ёруғ-равшан бўлиб кетмоқ, порламоқ; 
равшан кўринмоқ. Чироқ ёниши билан уй 
ярақлаб кетди. 

ЯРИМ 1 Бирор нарсанинг икки тенг 
қисмидан биттаси, иккидан бир бўлаги, 
иккидан бири. Йилнинг ярми. Ноннинг ярми. 
Қишнинг ярми тугади. Ишнинг ярми битди. 
н Ёни-вери билан қўишлиб, бир танобдан 
мўл ер қўлга киради. Кейин яхшилаб чопасан. 
Ярмига сабзи, ярмига картошка экасан. 
Ойбек, Танланган асарлар. Ой ҳам қора пар- 
да ичидан ярим юзини очиб, ер юзига мўра- 
лаб қўйди. А. Қодирий, Ўтган кунлар. 

2 Бутуннинг иккидан бирига тенг миқ- 
дор; 0,5. Ярим йил. Ярим литр ёғ. Ярим 
метр лас. Ярим килограмм шоколад. Ярим 
соат суҳбат. 

3 Бир нарсанинг ўртаси, ўрта бели. 
Йўлнинг ярмига етганда, машина бузилиб 
қолди. У ярим кечада етиб келди. Бу тоғнинг 
ярмига аранг чиқдик. н Холисанинг норози 
овози эштилди: -Ярим кеча бўлди-ку! С. 
Нуров, Нарвон. Вақт ярим тундан ошган 
эди. А. Мухтор, Опа-сингиллар. 

4 Тўлиқ эмас, нотўлиқ; чала. Ярим шаф- 
фоф. Ярим қоронғилик. Ярим жиддий. Ярим 
ҳазил. н Унинг оғзи ярим очиқ, сариқ мўй- 
лови юпқа лабининг икки чеккасидан оси- 
либ турарди. Н. Аминов, Суварак. Аравага, 
ундан бошқа, ярим яланғоч, сочлари ҳурпай- 
ган бир йигит ҳам ўтирди. Ойбек, Нур 
қидириб. 

5 Икки хил нарса, модда, ҳодиса ва ш.к. 
дан ташкил топган, аралаш. Ярим жун мато. 
Ярим ипак шоҳи. 

Кўнгли ярим айн. кўнгли яримта қ. кўнгил. 
Ярим подшо (ёки пошшо) с.т. тар. Чор 
ҳукуматининг Ўрта Осиёни бошқариш учун 

тайинлаган, катта маъмурий имтиёзларга эга 
бўлган ҳокими; губернатор. Қишлоқда «Бу 
одамларни сўроқ қилгани ярим пошшонинг 
ўзи келар эмиш», деган овоза тарқалди. А. 
Қаҳҳор, Қўшчинор чироқлари. 

ЯРИМАВТОМАТ Бирор туркум ишни 
киши иштирокисиз ўзи мустақил бажара 
олмайдиган, тўла автоматлашмаган меха- 
низм. 

ЯРИМ-ЁРТИ рвш. Охирига етказилма- 
ган ҳолда; чала. Ишни ярим-ёрти қилиб 
ташлаб кетишдан ёмони йўқ. Бироқ кўп- 
чилик бир овоздан экспедицияни давом эт- 
тиришни маъқуллашди. Ж. Абдуллахонов, 
Тўфон. Бўлган воқеани Ҳафиза бувисига 
ярим-ёрти айтиб берди, кампир таҳора- 
тини ҳам унутиб, бақрайиб ўтириб қолди. 
Мирмуҳсин, Умид. 

ЯРИМЖОН Куч -қувватдан кетган; 
заиф, нимжон. У [маҳбус] яримжон гав- 
дасини деворга тираб.. узун бармоқлари би- 
лан тасбеҳ ўгирарди. А. Ҳакимов, Илон 
изидан. 

ЯРИМЛАМОҚ Ярмига ёки ўртасига 
етмоқ; ярми кетиб, ярми қолмоқ, ярим 
бўлиб қолмоқ. Ҳовуз суви яримлаб қолди. 
н Шу тариқа қиш ҳам яримлади. С. Аҳмад, 
Уфқ. [Дастурхонда] Бир шиша ароқ бўша- 
тилган, иккинчиси яримлаган, нон билан 
мевадан бошқа егулик нарса кўринмасди. 
Ҳ. Ғулом, Сенга интиламан. Дарс яримла- 
ганда, ўқитувчи бирдан қулоқ солиб қолди.. 
Аллакимнинг пишиллаётгани баралла эши- 
тилди. Р. Раҳмонов, Чангалзордаги шарпа. 

ЯРИМОРОЛ геогр. Ҳар учала томони 
сув билан ўралган ва фақат бир томондан 
қуруқликка туташган орол. 

ЯРИМТА 1 Бутуннинг иккидан бир қис- 
ми, қоқ ярми. Яримта нон. Яримта тарвуз. 
н Йигит елкадан қопчасини ечиб, яримта 
ғиштдай нон, икки катта чақмоқ қанд, бир 
қаричча йўғон колбасани олди. Ойбек, Қуёш 
қораймас. 

2 с.т. Ярим литр ичкилиги бор бутил- 
ка; яримталик. Манноп каттакон бархан 
салқинида ёнбошлаб ётар, «яримта»ни бў- 
шатай деб қолган эди. Ж. Абдуллахонов, 
Тўфон. Олой бозоридан мастава масаллиқ 
харид қилишди. Зойиржон яримта ароқ 
олди. Ў. Ҳошимов, Қалбингга қулоқ сол. 

Дўпписи яримта қ. дўппи. Кўнгли яримта 
қ. кўнгил. 


ЯРИМТАКИ шв. Ярми синиқ, ярми 
ейилган, яримта бўлиб қолган. Яримтаки 
калиш. Яримтаки ғишт. 

ЯРИМТАЛИК 1 Яримга тенг, ярим ҳо- 
латли. 

2 айн. яримта 2. 

ЯРИМТА-ЮРИМТА Бутун эмас; ярим- 
та ва ундан кичик (синиқ) нарсалар. Ярим- 
та-юримта ғиштлар. 

ЯРИМФАБРИКАТ Чала тайёрланган, 
яна, сўнгги марта қайта ишланиши керак 
бўлган маҳсулот. 

ЯРИМЧИЛИК шв. эск. Ҳосилни тенг 
бўлиб олиш шарти билан шерикчиликка 
қилинган деҳқончилик. Тўранинг «илтифо- 
ти» билан Иброҳим ота янги очилган ердан 
икки танобчасини ижарага — яримчиликка 
олди. Ж. Шарипов, Хоразм. 

ЯРИМЎТКАЗГИЧЛАР Одатий (хонаки) 
температурада электр ўтказувчанлиги ме- 
талларга қараганда кам, диэлектрикларга 
қараганда кўп бўлган моддалар. 

ЯРЛАҚАМОҚ айн. ёрлақамоқ. Ўтган йил, 
худо ярлақаб, ўзимга маҳси тиккан эдим. 
Ойбек, Танланган асарлар. 

ЯРМАРКА [нем. Jahrmarkt — йиллик сав- 
до < Jahr — йил + Markt — савдо] 1 Айни 
бир жойда ва бир вақтда мунтазам ўтка- 
зиладиган катта савдо, бозор. Фабриканинг 
ранго-ранг сўзаналари.. дўппиларини.. жуда 
кўп халқаро ярмаркаларда кўриб, ўзбек хал- 
қининг ажойиб санъатига таҳсин ўқишади. 
Г. Нуруллаева, Гўзаллик оламида. 

2 Савдо ва саноат ташкилотлари, тижо- 
ратчилар, ишлаб чиқарувчилар, матлубот- 
чиларнинг асосан кўргазмага қўйилган то- 
варларни улгуржи сотиш ва сотиб олиш 
мақсадида даврий равишда ўтказиладиган 
йиғини, қурултойи. Бу йил ўнинчи майдан ўн 
бешинчи майгача республикамиз пойтахти- 
да.. улгуржи китоб ярмаркаси ўтказилади- 
ганбўлди. Газетадан. 

ЯРОҚЛИ 1 Муайян талабларга жавоб 
берадиган, бирор нарсага ёки бирор мақ- 
садда ишлатса бўладиган; ярайдиган. Экиш- 
га яроқли ер. Ичишга яроқли сув. Яроқли ас- 
боб-ускуналаримиз бор. н Текширув нати- 
жаси тупроқнинг дамба учун яроқли эканини 
кўрсатиб турибди-ю, лекин у бари бир ла- 
боратория хулосаси эмас-да. Ж. Абдуллахо- 
нов, Тўфон. 





2 Бирор ишни қилиш қўлидан кела- 
диган, бажара оладиган, бажаришга ярай- 
диган; лаёқатли. Ишга яроқли кишилар. н 
Бибинургина бу ердаги ўзга меҳмонлар ора- 
сида таржимонликка яроқли эди. Ойбек, 
Улуғ йўл. Яқинда уни [Эркинни] ҳарбий ко- 
миссарлик чақириб, комиссиядан ўтказиб- 
ди, врачлар уни хизматга яроқли топишиб- 
ди. Ҳ. Ғулом, Тошкентликлар. 

ЯРОҚСИЗ 1 Бирор талабга жавоб бе- 
ролмайдиган, бирор мақсадда ишлатиб бўл- 
майдиган, бирор нарсага ярамайдиган. Иш- 
га яроқсиз материал. Экишга яроқсиз уруғ. 
Яроқсиз асбоб. Кўчат вақтида экилмаса, 
яроқсиз бўлиб қолади. н 300 килограмм нон, 
хом-хатала пиширилганлиги учун, яроқсиз- 
га чиқарилди. Газетадан. 

2 Бирор иш бажаришга қурбсиз; лаё- 
қатсиз. Аъзамнинг ишга яроқсиз бўлиб қолга- 
нини билган хўжайинлари аллақачон унинг 
думини туккан. Шуҳрат, Жаннат қидир- 
ганлар. Комиссия уни армия хизматига 
яроқсиз деб топди. Ш. Рашидов, Қудратли 
тўлқин. 

ЯРОҒ Ҳужум ёки ҳимоя қилиш учун 
ишлатиладиган асбоб; қурол, аслаҳа. Бо- 
тирнинг мушти ҳам яроғ. Мақол. н Тин- 
mye вақтида уйингиздан яроғ чиқса, бекор- 
гаўлиб кетасиз. Ж. Шарипов, Хоразм. Эр 
йигитни шердил қилади пўлат Яроғи яр- 
қиллаб турса қўлида. «Муродхон». 

ЯРОҒЛАНМОҚ Қуролни қўлга олмоқ, 
қуролланмоқ. Яроғланган йигитлар ирғиб 
туриб, кўчага чиқиб кетдилар. С. Айний, 
Қуллар. Барча яроғланганлар урушга ҳозир 
эди. А. Қодирий, Ўтган кунлар. 

ЯРОҒЛИ Қўлида қуроли, яроғи бор, 
қуролланган; қуролли. Ёвга чиқсанг, яроғли 
чиқ, ёлғиз чиқма, ҳамроҳли чиқ. Мақол. н 
Ҳовли ўртасида буларни бир тўда яроғли 
кишилар ўраб олдилар. С. Айний, Қуллар. 
Қушбеги яроғли йигитларни қайтишга бую- 
риб, гуноҳкорларни ювошгина қилиб, ўз олдига 
чақирди. А. Қодирий, Ўтган кунлар. 

ЯРОҒСИЗ Яроғи, қуроли, аслаҳаси йўқ; 
қуролсиз. Яроғсиз одам. Яроғсиз отряд. 

ЯРОҒСИЗЛАНМОҚ Қурол-асбобларни 
ташламоқ, қуролсизланмоқ. 

ЯРОҒСОЗ Қурол-асбоб ясовчи уста. 

ЯРОҒСОЗЛИК Қурол-асбоб ясаш. Яроғ- 
созлик устахонаси. Яроғсозлик заводи. 


ЯРОҒХОНА Қурол-асбоб, ўқ-дори сақ- 
ланадиган жой; арсенал. 

ЯРУС [лот. arcus — букик жой, гумбаз, 
меҳроб] Томоша залидаги ўрта ёки юқори 
қаватлардан бири. 

ЯРҚ тақл.с. Бирдан юз берган ёруғлик 
аксини билдиради. 

Ярқ этмоқ Шундай нур юз бермоқ, 
ифодаланмоқ. Баҳор келди, Тун бағрида ярқ 
этгандай бўлди нур. Э. Воҳидов. 

ЯРҚИЛЛАМОҚ айн ярқирамоқ. Ўзи экан 
ярқиллаган кенг сарой, Одам тушса, бир 
томоша қилгудай. «Рустам». Белида ярқил- 
лар кескир пўлати. «Маликаи айёр». 

ЯРҚИРАМОҚ Нур сочиб, порлаб тур- 
моқ, ярқ-ярқ қилмоқ. Осмонда тўлин ой 
ярқираб турибди. н Отабек ярқираб чиқиб 
келган қуёшга қаради. А. Қодирий, Ўтган 
кунлар. Одатда Мирзакаримбой ўтиради- 
ган меҳмонхонанинг деразаларида чироқ яр- 
қирар эди. Ойбек, Танланган асарлар. Нур- 
матвойнинг қўлидаги ўткир болтаси оф- 
тобда ярқираб кетар эди. Ж. Шарипов, 
Саодат. Янтоқлар қорайиб, чақмоқ тошлар 
ойдинда ярқираб турибди. И. Раҳим, Чин 
муҳаббат. 

Пешонаси ярқираган Омади келган, бах- 
ти очилган, бахтли. 

ЯРҚИРОҚ 1 Нур сочиб, порлаб, чақ- 
наб турадиган; ярқ-ярқ қиладиган. Ярқироқ 
юлдузлар. н Тип-тиниқ зангори осмон, ер 
юзи оппоқ, ҳаддан ташқари ярқироқ қуёш. П. 
Турсун, Ўқитувчи. 

2 айн. ялтироқ. Ярқироқ шиша. Ярқироқ 
идиш. н Ўзлари тўйма-тўй юришни, ярқи- 
роқ чопонлар кийишни яхши кўрадилар. Ой- 
бек, Танланган асарлар. Чиннидай ярқироқ, 
ҳаётдай тоза.. Ю. Ҳамдам. 

ЯРҒИЧОҚ шв. Ёрғичоқ. Миршаб Абрай- 
қулнинг уйига саҳарлаб борса, бечора ярғи- 
чоқда буғдой тортаётган экан. Ш. Хол- 
мирзаев, Қил кўприк. 

ЯРҒОҚ 1 Жуни тўкилган, ошланган 
(тери ҳақида). Шу пайт эгнига ярғоқ тери- 
дан камзул кийган, камарига қилич ва ўқ-ёй 
осган намат қалпоқли бир паҳлавон йигит 
келиб, отнинг жиловини ушлади. М. Осим, 
Аждодларимиз қиссаси. Онаси садақайра- 
ғочнинг соясига пўстакнинг ярғоғини таш- 
лаб берган эди. Н. Қобил, Буғдой пишиғига 
етмаганлар. 




2 Туки (жуни) тўкилган, тўкилиб ял- 
тираб қолган. Умримда кўрмаган бир одам 
келди.. боишда жуни тўкилиб кетган ярғоқ 
телпак, оёғида чориқ.. Ш. Холмирзаев, Йўл- 
лар, йўлдошлар. Шу чоқ уларнинг тепасида 
барвастақомат, қизғиш ярғоқ боши чироқ 
нурида ялт-юлт қилаётган дароз бир йигит 
пайдо бўлди. Ҳ. Шайхов, Туташ оламлар. 

ЯСАДОҚ шв. Ясамол, ясоғлик. -Бизни- 
кидақа кичкина, ғарибона эмас, катта, чи- 
ройли, ясадоқ уй экан, — деди Ҳожи хола. 
М. Исмоилий, Фарғона т. о. 

ЯСАМА 1 Кўлда ясалган; хонаки. Ясама 
пичоқча. Ясама радиоприёмник. Ясама стол. 

2 Асли ўзиники эмас, тайёрланган; но- 
табиий, сунъий. Ясама тиш. н -Сизга бир 
оғиз сўз айтиб қўйишимни буюрдилар, — 
деди ясама соқол-мўйлов ёпиштириб олган 
Қора Қоплон.. К. Яшин, Ҳамза. 

3 Ҳақиқий бўлмаган; ғайритабиий. Яса- 
ма кулги. Ясама ноз. Ясама табассум. н 
Боя жуда самимий туюлган хушчақчақлиги 
эса энди қандайдир ясама бўлиб кўринди 
Жабборга. О. Ёқубов, Учрашув. Буларнинг 
ҳаммаси уқувсиз ёш артист томонидан 
биринчи мартаба биринчи репетицияда 
бажарилган ролдай ясама чиқди. А. Қаҳҳор, 
Сароб. Асарнингясама сюжети, сунъий тили 
Набижонни ранжитди. Ҳ. Ғулом, Замин 
юлдузлари. 

4 айн. қалбаки. Газеталаримиз баланд- 
парвоз, сунъий ва ясама материалларга 
мутлақо ўрин бермасликлари зарур. Газе- 
тадан. ..йиғилишларнинг ҳаммасини ўтка- 
зиш мумкин бўлмаганлиги учун, ясама қа- 
рорлар ёзиб қўйиш билангина чекланил- 
моқда. Газетадан. 

5 тлш. Ясовчи қўшимчалар воситасида 
ҳосил қилинган, ясалган. Ясама от. Ясама 
сифат. Ясама равиш. Ясама феъл. н Содда 
терминлар ўз ўрни билан иккига бўлинади: 
туб ва ясама терминлар. «ЎТА». 

ЯСАМАЛИК Ясама, сунъий ҳолат. Яхши 
дид.. ҳар қандай қалбакилик ва ясамалик- 
дан нафратланишга даъват этади. Й. Аб- 
дуллаев, Дид-фаросат — фазилат. Дадамат 
аканинг сўзлашида.. ясамаликдан нишон ҳам 
йўқ. Ф. Мусажонов, Ҳиммат. 

ЯСАМОҚ 1 Иш-фаолият, ўйин ва ш.к. 
га оид нарса (қурол, буюм кабилар) тай- 
ёрламоқ, ишламоқ. Ҳуштак ясамоқ. Арава 
ясамоқ. Дутор ясамоқ. Тандир ясамоқ. Kem- 


мон ясамоқ. н Сизлар учун ясадик жаж- 
жи уйчалар. И. Муслим. Деҳқончилик ма- 
шиналарин бу ясаб, Пўлатга зўрлик қиб, йўл- 
га солади. Фозил Йўлдош ўғли. Ўроз.. ўзи 
ясаган кичкина дўмбирасини чала кетди. 
Ойбек, Танланган асарлар. Бобожоним қў- 
ғирчоқлар ясаб берарди.. X. Тўхтабоев, Ши- 
рин қовунлар мамлакати. 

2 айн. тузамоқ. Шолча устига эса кўр- 
пачаларни солиб, дастурхон тузабди. «Эр- 
таклар». Жондор вагончи шу уйга ёпишган 
иккинчи бир кичик уйдан патнис ясаб чиқ- 
ди. Ойбек, Танланган асарлар. 

3 Ҳосил қилмоқ (кўриниш, шакл ва ш.к. 
ҳақида). Юксак дарахтларнинг учлари қу- 
чоқлашиб, муаззам яшил чодир ясаган. Ой- 
бек, Қуёш қораймас. Катта майдонда юз- 
лаб аравалар давра ясаган. Т. Обидов, 
Юсуфжон қизиқ. 

4 Безатмоқ, ясантирмоқ. Нима учун ҳам- 
ма ёқни палаклар, сўзаналар билан ясама- 
динглар?М. Исмоилий, Фарғона т. о. 

5 с.т. Пиширмоқ, тайёрламоқ. Куркадан 
иккитасини сўй, бир кобили қилиб димлама 
яса. Э. Раимов, Ажаб қишлоқ. Лолахон, боп- 
лаб битта палов ясай қол. С. Зуннунова, 
Янги директор. 

6 с.т. кам қўлл. Ўзи бирикиб келган сўз 
билдирган иш-ҳаракатни қилмоқ, амалга 
оширмоқ маъносини билдиради. Бу ҳодиса 
ўзбек халқи ҳаётида туб бурилиш ясади. н 
Чўлга қарши бир атака ясайлик. Ойбек, 
Танланган асарлар. Кумуш гўё Зайнаб усти- 
га ҳужум ясайдигандек ҳурпайди. А. Қоди- 
рий, Ўтган кунлар. 

7 с.т. Гап-сўз ва ш.к. билан бопламоқ, 
адабини бермоқ. Куруқ аравани олиб қоча- 
верган эди, кўпчилик олдида роса ясади. 
«Ёшлик». 

Пашшадан фил ясамоқ айн. пашшани фил 
қилмоқ қ. пашша. Якун ясамоқ қ. якун. 

ЯСАНМОҚ 1 Ясан-тусан нарсалари би- 
лан безанмоқ. Тўйга борадиган хотинлар- 
дек ясанмоқ. Кўча ясанган одамлар билан 
тўлган. н У жуда ясанган, билакларида 
қўш-қўш олтин билагузуклар, бармоқларида 
бриллиант кўзли узуклар. Ойбек, Танланган 
асарлар. Ойша хола менинг ясаниб олганимни 
пайқади шекилли, сўраб қолди: -Бир ёққа бор- 
моқчимисиз, ўғлим? О. Ёқубов, Тилла узук. 

2 кўчма Гўзал, яшнаган кўриниш касб 
этмоқ; гўзаллик, чиройга бурканмоқ. Қуёш- 





нинг зар кокили билан Ясанибди кенг пах- 
тазоринг. Ғайратий. Олам бирданига ясан- 
ди-ю, чамандек яи/наб, нурга кўмилди. Ш. 
Рашидов, Қудратли тўлқин. 

ЯСАН-ТУСАН 1 Янги кийим, турли та- 
қинчоқ, безак кабилар билан ясаниш, бе- 
заниш. -Эрга тегаётган Гулсум деган ўр- 
тоғим-у, ўсма-тасма, ясан-тусанни биз 
қилдик, — деди Меҳри опа. А. Эшонов, Дутор. 
Ғўладай юм-юмалоқ, семиз бўлса ҳам, ясан- 
тусанни жойига қўйган.. аёл ичкари кириб 
келди. М. Жабборов, Севинч ёшлари. 

2 Ясанган-тусанган. Парк оқшомда ясан- 
тусан одамлар, ранг-баранг чироқлар.. билан 
тўлиб, жуда катта кўринар экан шекилли, 
кундузи офтобда алланечук кичрайиб қол- 
ганга ўхшарди. П. Қодиров, Уч илдиз. Олдин- 
ги «Волга»нинг ойнасидан ясан-тусан аёл- 
ларнинг шодон чеҳралари.. кўринди. С. Нуров, 
Нарвон. 

ЯСАНЧОҚ кам қўлл. Ясан-тусан ҳолат- 
ли, ясан-тусанга берилган. Мармар зина- 
пояларнинг учтасини бир қилиб чопқиллаб 
тушишлар, ясанчоқ, сергап қизларнинг чул- 
дираши.. бари, бари йўқ. Мирмуҳсин, Умид. 

ЯСАТИҚ айн. ясатиғлиқ. 

ЯСАТИҒЛИҚ 1 Ясатиш жиҳозлари би- 
лан безатиб, жиҳозлаб қўйилган; ясатилган. 
Ясатиғлиқ хона. Ясатиғлиқ от. н Кун- 
дузлари Тошхон ясатиғлиқ уйда ёлғиз қолар. 
Р. Раҳмонов, Келин. 

2 айн. ясоғлиқ. [Ёрқиной] Куёв йигит би- 
лан ясатиғлиқ стол ёнига келиб ўтир- 
ганларидан бери, ичиш у ёқда турсин, туз 
ҳам тотгани йўқ. Р. Раҳмон, Меҳр кўзда. 
[Салима] Меҳринисанинг «қўйинг, oeopa бўл- 
манг», деб жаврашига қарамай, дастурхон 
ёзди, ясатиғлиқ патнисни қўйди. Р. Файзий, 
Ҳазрати инсон. 

ЯСАТМОҚ 1 Ясамоқ фл. орт. н. Устага 
китоб жавони ясатмоқ. н Иссиқ кунлар- 
да салқинлаш, малика хонимлар билан иш- 
рат қуриш учун «боғи эрам» ясатдик. А. 
Қодирий, Меҳробдан чаён. 

2 Чиройли буюм, безак ва ш.к. билан 
жиҳозламоқ. Отни ясатмоқ. Болаларни 
байрамга ясатдик. н Мен бориб, Тўпанисо 
опамга айтай, у ёқ-бу ёқдан нарса топиб, 
уйини ясатайлик. А. Қаҳҳор, Қўшчинор чи- 
роқлари. 

3 айн. ясамоқ 2. Чой қайнатиб, столни 
ясата бошладим. Газетадан. 


ЯСЛАНМОҚ айн. ястанмоқ. Отабек ҳор- 
диқ чиқариб ясланди. А. Қодирий, Ўтган кун- 
лар. Ҳизнинг чеҳраси ёришди. «Хайрият!» 
деди-ю, трубкани илиб, мамнун ҳолда стул- 
га ясланди. Р. Раҳмон, Меҳр кўзда. 

ЯСЛИ \р. ясли, ясля — охур; болалар 
муассасаси] Уч ёшгача бўлган гўдакларни 
сақлаб боқувчи тарбиявий муассаса. Келин- 
лар далада, неваралар боғчада ea яслида; 
ҳовли жимжит. И. Раҳим, Чин муҳаббат. 

ЯСМИН [ф. (j * ..iL] қ. ёсуман 1. Биз Нил 
ёқаларида нилуфарлардай очилиб, ясминлар- 
дай гуллаб турган бир юракни кўрдикки, бу 
Мисрнинг қалбидир. С. Акбарий, Севги би- 
лан тирилган юрак. 

ЯСМИҚ Дуккаклилар оиласига мансуб 
ўсимлик ва унинг дони. Ясмиқ шавла. 

ясов эск. Саф, қатор. Улар энди удай- 
чининг «ясовингни сақла!» деб бақиришига 
қулоқ солмай.. ўзлари олдин ўтишга ҳара- 
кат қилардилар. C. Айний, Эсдаликлар. 

Ясов тортмоқ эск. Сафга тизилмоқ, саф 
тортмоқ. Ҳой, қўрғон устидаги азаматлар! 
Ҳозир бўлингиз, ясов тортингиз, бек кела- 
дилар. А. Қодирий, Ўтган кунлар. Қуёш 
ёруғида мўғуллар ясов тортаётган эдилар. 
М. Осим, Ўтрор. 

ЯСОВУЛ тар. Ўрта Осиё хонликлари 
даврида: юқори мансабдаги амалдорларга 
хизмат қилувчи қуролли соқчи, посбон. 
Тоҳир хонга қараб югурди, ясовуллар унинг 
орқасидан келиб, бўйнига сиртмоқ ташлаб, 
боғладилар. С. Абдулла, Тоҳир ва Зуҳра. 

ЯСОВУЛБОШИ тар. Ясовуллар бош- 
лиғи. Подшо доно вазирлари, ясовулбоши- 
ларига подшо ўтирган жойга «ўтиринглар», 
деб жой кўрсатди. «Юсуф ва Аҳмад» 

ЯСОВУЛХОНА тар. Ясовуллар, соқ- 
чилар ва қурол-яроғ турадиган бино ёки 
махсус хона. У ясовулхонага кирганда, у 
ерда ўтирган азиз дўсти Ашир маҳрамни 
кўриб, ўпкасини босиб олди. Ж. Шарипов, 
Хоразм. 

ЯСОВЧИ 1 Ясамоқ фл. сфдш. Стол 
ясовчи. Гувала ясовчи. Пул ясовчи. 

2 тлш. Сўз ясалиш асосига қўшилиб, 
янги сўз ҳосил қиладиган. Сўз ясовчи қў- 
шимчалар (мас, ишчи сўзидаги -чи қўшим- 
часи). Феъл ясовчи қўшимчалар ( мас ., ишла 
сўзидаги -ла қўшимчаси). 

3 мат. Айланма сирт ҳосил қилувчи чи- 
зиқ. Конус ясовчиси. 

ясоқ тар. 1 Қонунлар мажмуи; қонун. 
Чингизхон ясоғи. Хоразм хонлиги жазо қо- 
нунлари ясоғи. н Уфадаги Мадрасаи олия- 
да шогирдларга ҳар куни бир соат, жума 
кунлари кечгача кўчада юришга рухсат 
этилар, бошқа вақтларда кўчага чиқиш 
«қатағон ясоқ» эди. М. Муҳаммаджонов, 
Турмуш уринишлари. 

2 Жазо. Сиёсат учун майдонда ясоққа 
етказиш керак, токи бошқаларга ибрат 
бўлсин! — деди Узун Ҳасан. «Ясоққа етка- 
зиш» халойиқ олдида бошини олиш, деган гап 
эди. П. Қодиров, Юддузли тунлар. 

ясоғлиқ Ноз-неъматлар билан ту- 
залган; безатилган. Ясоғлиқ хона. Ясоғлиқ 
стол. Ясоғлиқ патнис. н Хизматкор чол 
дарҳол дастурхон ёзиб, даҳлиздан ясоғлиқ 
баркаш олиб кирди. М. Осим, Ўтрор. Бирин- 
чи ва иккинчи гуруҳлар ясоғлиқ уйларда ўти- 
ришади. Ойбек, Танланган асарлар. 

ЯССИ 1 Юза, ёйиқ, ялпоқ. Ясси та- 
релка. Ясси қайиқ. н Акрамхон йигитни 
зимдан кузатди: кенг юзи заҳил, кўзлари 
нурсиз, бурни ясси, қулоғи остидаги ямо- 
ғида тиғ ўрни сезилиб турарди. И. Раҳим, 
Тинимсиз шаҳар. 

2 Ўнқир-чўнқирсиз, текис; юза. Бригада 
ерининг бир бўлаги ясси тепаликдан иборат 
эди. Туйғун, Йўлдош акани эслаб. Мана, 
айланма йўллар ҳам орқада қолди. Яғриндор 
ясси қир бошланди. С. Анорбоев, Оқсой. 

ЯССИЛАМОҚ Бирор нарсани уриб 
ёймоқ, япалоқламоқ. Уста темирни чўққа 
солиб болғалайди, чўзади, яссилайди. Ойбек, 
Болалик. 

ЯССИЛИК 1 Ясси эканлик, ясси ҳолат. 
Тошнингяссилиги. Ликопчанинг яссилиги. Ер- 
нинг яссилиги. 

2 Ясси, текис ер сатҳи. Таллимаржон йўл 
устидаги кичик, кўримсизгина шаҳарча бў- 
либ, тақир ва яссиликларга жойлашган. 
Мирмуҳсин, Меъмор. 

ЯСТАНМОҚ 1 Оёқ-қўлни узатиб, ётган 
ёки ўтирган ҳолда ўзини эркин тутмоқ; 
ясланмоқ. Кампир диванда ястаниб ётар- 
ди. н Майсага ястаниб ётган Сувонжон 
Нигорага ён томондан келиб қўшилган жил- 
ғанинг лабини кўрсатди. С. Анорбоев, Оқ- 
сой. Мана букун қулинг ўргилсин бир хиё- 
бонки, кўланкасида ястангинг келади. Ой- 
бек, О.в.шабадалар. Қўли креслонинг ён 
суянчиғига ястанган Латифжоннинг иссиқ 


билагига.. тегай-тегай деб турарди. Ж. Аб- 
дуллахонов, Тўфон. 

2 Ернинг маълум сатҳини қоплаб, эгал- 
лаб ётмоқ, чўзилиб ёйилиб ётмоқ. Нариги 
томонда эса, кун нурида қизиган оқ-сариқ 
қумлар ястаниб ётарди. Ш. Рашидов, Бў- 
рондан кучли. Буларнинг орқасида шакар- 
қамиш, каноп, жўхори ва ҳар нав сабза- 
вотлар билан қопланган кўм-кўк далалар 
ястанган. Ойбек, Нур қидириб. 

ЯСҚОҚ қ. ямоқ-ясқоқ. 

ЯТИМА [а. <La _L_i — ота-онасиз қиз] кт. 
Етим қиз. Ятима қизлар оғзидан биринчи 
марта эшитган.. шу бир калима сўз унинг 
қалбини меҳр билан тўлдириб, тўлқин- 
лантириб юборди. Ҳ. Нуъмон ва А. Шораҳ- 
медов, Ота. 

ЯХ [ф. £-i — муз] айн. муз. Яхда тойған- 
моқ. Айронга ях солмоқ. н Ариқ бўйлари- 
га атайлаб гўё Яхдан маржон ясаб та- 
қибди биров. Т. Тўла. Бизнинг чашмамизнинг 
сувиданам ширин-а.. кўринглар, ях! К. Яшин, 
Ҳамза. 

Ях бўлиб (ёки яхман деб) туриб олмоқ 

Бирор маслаҳат, йўл-йўриққа кўнмасдан 
ўжарлик қилмоқ, безрайиб туравермоқ. 
-Мен салкам 30 йилдан буён пахтанинг 
ичидаман. Менга маишнанг керак эмас, — 
деди-ю, яхман деб туриб олди [Ҳожибой 
ака]. Газетадан. 

ЯХАКИЖОН шв. Муз қириндисига 
шинни қўшиб тайёрланган ширинлик. Баъ- 
зан шиннидан яхакижон қилардик. М. Қори- 
ев, Ойдин кечалар. ..ҳайитлик пулларига оба- 
кидандон, нўхатшўрак, яхакижон олиб, маз- 
за қилиб ейишади. Ҳ. Нуъмон ва А. Шораҳ- 
медов, Ота. 

ЯХДАИ айн. муздай. Бор, ариқдан яхдай 
лой олиб сурт.. С. Нуров, Нарвон. Ма, ич, 
яхдай экан. С. Нуров, Нарвон. 

ЯХДОН [ф. й — музхона; музли сув 
солинадиган идиш; чарм сандиқ] эск. Ус- 
тига гул ва бахя тикилган қизил чарм сан- 
диқ. Бойга Зубайда эмас, Аҳмадохуннинг 
қашқар саройи, яхдондаги олтинлари керак!. 
К. Яшин, Ҳамза. 

ЯХЛАМОҚ 1 Музга айланмоқ, музла- 
моқ. Ана, айтмадимми, бутун қилган ишинг 
шунақа. Қишда сабзи яхлаб қолиши билан 
ииш йўқ. Ойдин, Ўзи монанд. Қиш чиллада 
ўрик гуллабди-ю, Саратонда яхлаб қопти 
сув! Ойбек. 





2 с.т. Қаттиқ совуқ емоқ, совқотмоқ; 
совиб қолмоқ. Оёқ-қўлим яхлаб кетди. Чой 
яхлаб қолибди. 

ЯХЛИТ 1 Қисмларга бўлинмаган; бир 
бутун ҳолда(ги). Яхлит муз массаси. Яхлит 
ойнали деразалар. Яхлит пайкал. н Яхлит 
картадаги чигитлар бир текисда униб чиқ- 
қан. Р. Азизхўжаев, Яшил чайла. Нутқимиз 
яхлит бир оқимдан иборат бўлмай, балки 
мазмун билан боғлиқ ҳолда бўлиниб-бўлиниб 
туради. «ЎТА». Бир танишим меҳнат от- 
пускасини ҳеч вақт яхлит олмасди. Шук- 
рулло, Жавоҳирлар сандиғи. 

2 Ягона бир, бир умумий; ягона. Халқ 
хўжалигининг яхлит давлат режаси. н 
Султон Жўранинг «Қалдирғоч» эртак-дос- 
тонида.. тинчлик барча эл-элатларнинг 
осойишталиги ва бахтли тақдирини бел- 
гиловчи энг асосий омил, деган яхлит ғоя 
илгари сурилади. «Фан ва турмуш» 

3 Йирик (катта) қисмдан иборат; йирик. 
Муз қатламларига урилиб, яхлит-яхлит муз 
парчаларини баландга ирғитаётган снаряд ва 
бомбаларнинг гумбурлаши тобора даҳшатли. 
Т. Рустамов, Мангу жасорат. Элчиев ҳам 
жамғармасидан яхлитини кўтариб, бозор- 
ўчар тараддудига тушди. Э. Аъзамов, Жа- 
воб. 

4 Касрсиз, бутун, йирик. Яхлит рақам- 
лар. 

ЯХЛИТЛАМОҚ Майда бўлакларни бир 
бутун ҳолга келтирмоқ; йирикламоқ. Пулни 
яхлитламоқ. Рақамларни яхлитламоқ. 

ЯХЛИТЛИК Яхлит ҳолга эгалик. Обид 
Жалилов образнинг бадиий яхлитлиги учун 
унинг бошқа қиёфасини тўғри ва ҳаққоний 
ифодалаш қанчалик муҳим эканлигини яхши 
тушунади. Ф. Жўраев, Обид Жалилов. 

ЯХМАЛАК [ф. — силлиқ, текис 

муз: музда сирпаниб ўйнаш] Муз билан 
қопланган; тойғаноқ, сирпанчиқ. Болалар 
чана учишган бўлса керак, анҳор устидаги 
кўприк яхмалак бўлиб кетибди. Ҳ. Ғулом, 
Тошкентликлар. 

Яхмалак отмоқ Муз устида сирпаниб 
ўйнамоқ. Менинг бирга ошиқ ўйнаб, яхмалак 
отиб ўсган бир оғайним бор. Шукрулло, 
Жавоҳирлар сандиғи. 

ЯХНА [ф. '.Xj — гўштли қайнатма шўр- 
ва; пишириб совитилган гўшт] Тайёрлаб 
совитиб қўйилган; совуқ, муздай. Қори мул- 
лаваччаларнинг йўл учун пишириб олган яхна 


гўштларидан оз-моз еб, қувватга кириб 
қолдим. М. Муҳаммаджонов, Турмуш ури- 
нишлари. Олис йўл босиб, чўл қувиб кела- 
ётган «улуғ»лар ҳам шу чойхонага қўниб, 
битта яхна кўк чой ичмасдан ўтолмасди- 
лар. С. Аҳмад, Чўл шамоллари. Дастурхон 
ёзилиб, бир лаган яхна эт, бир лаган қуй- 
моқ келтирилди. Ойбек, Навоий. 

ЯХОБ [ф. — музли сув; ўта совуқ 

сув] 1 қ.х. Ҳосилдорликни ошириш, шўр 
ювиш, ерни зарарли ҳашаротлардан тоза- 
лаш учун экин майдонига қишда, эрта 
баҳорда қўйиладиган сув; қавс суви. Ҳаде- 
май ерларга яхоб суви бериш палласи бош- 
ланади. Шўрни ювиш турибди олдимизда. 
С. Кароматов, Сўнгги бархан. 

Яхоб бермоқ Яхоб (суви) оқизмоқ, яхоб 
сувига бостирмоқ. Ер ҳайда, совуқ тушди 
дегунча машиналарнинг ремонтини бошла, 
ерга яхоб бер.. Ж. Абдуллахонов, Хонадон. 
Боғлар ва токзорларга қишда яхоб берили- 
ши жуда яхши натижалар беради. Газета- 
дан. 

2 шв. Музли сув; муздай сув. 

ЯХТА [ингл. yacht < голл. jacht < jagen — 
ҳайдамоқ, бошқармоқ] 1 cnpm. Катта ва 
енгил, елканли ёки елкан-моторли спорт 
қайиғи. 

2 Саёҳат ва спорт ишлари учун мўлжал- 
ланган, унча катта бўлмаган кема. 

ЯХТАК с.т. Яктак. 

ЯХТАЧИ қ. яхтсмен. 

ЯХТСМЕН [ингл. yachtsman — яхта ҳай- 
довчи] Асосан яхтада елканли спорт билан 
шуғулланувчи спортчи. 

ЯХШИ 1 Ижобий сифатга эга бўлган, 
бирор талабга тўла жавоб берадиган, кишига 
ёқадиган, маъқул бўладиган. Яхши киши. 
Яхши от. Яхши баҳо. Яхиш гап. Яхши ғоя. 
Яхши тилаклар Яхши емоқ. Яхиш киймоқ. 
Ўзини яхши тутмоқ. Яхиш сўз — жон озиғи, 
Ёмон сўз — бош қозиғи. Мақол. Яхши ошини 
ер, ёмон — бошини. Мақол. Яхшига ёндаш, 
ёмондан қоч. Мақол. Яхиш билан юрсанг, 
етарсан муродга, Ёмон билан юрсанг, қолар- 
сануятга. Мақол. н [Кумуш] Кундан-кун- 
га Зайнабнинг сусайиб, ўзига бегоналашиб 
борганини яхши англар эди. А. Қодирий, Ўт- 
ган кунлар. Яхши гапириб ҳам кўрди, ёмон 
гапириб ҳам кўрди, фойдаси бўлмади. А. 
Қаҳҳор, Кўшчинор чироқлари. Гулнор, сиз 
яхши ўйланг, ихтиёр сизда. Ойбек, Танлан- 




ган асарлар. Яхшининг юзида зулук ҳам хол 
бўлиб кўринади. А. Қаҳҳор, Тўйда аза. 

Яхши кўрмоқ 1) бирор нарсани, киши- 
ни ёқтирмоқ, маъқул кўрмоқ. Суҳбатни ях- 
ши кўради. Озода кийинишни яхши кўраман. 
н Бу камбағал хаста йигитни Йўлчи яхши 
кўрар, аҳволига кўнгилдан қайғурар эди. Ой- 
бек, Танланган асарлар. 2) муҳаббат қўймоқ, 
севмоқ. Бир-бирини яхши кўрмоқ. н -Рости- 
ни айт, муаллим болани яхши кўрасанми? — 
деб сўради Тожибой қўққисдан. П. Турсун, 
Ўқитувчи. Зулфиқор устоднинг қизини ни- 
ҳоятда яхши кўриб қолганини дўстига айтиб 
қўйган эди. Мирмуҳсин. Меъмор. 

2 мод. с. Розилик, маъқуллаш маъноси- 
ни билдиради; хўп бўлади, дуруст, маъқул. 
Яхши, ҳозир етиб бораман. Яхши, мен яна 
ўйлаб кўраман. н [Юсуфбек ҳожи:] Яхши. 
Ваъда ҳам берайин, аммо сен унашмай тур! 
А. Қодирий, Ўтган кунлар. [Оқсоқол] Ўрни- 
дан турди ea қаттиқ овоз билан: -Яхши.. Бу 
киишга ҳам «форма»дан берасан, — деди ea 
шошганича чиқиб кетди. П. Турсун, Ўқи- 
тувчи. 

ЯХШИКИ мод. с. Ўзи таркибида бўлган 
гап билдирган нарса, ҳодиса бошқа бир 
иш, ҳодисанинг юз бериши ёки юз бер- 
маслигига сабаб эканини қайд этади; хай- 
рият, хайриятки. Яхшики, бизнинг можаро- 
лардан қайин отам жуда сийрак хабардор 
бўлди. А. Қодирий, Ўтган кунлар. 

ЯХШИЛАБ 1 Яхшиламоқ фл. рвдш. 

2 Аъло даражада, бекам-кўст, жуда боп- 
лаб. Яхшилаб ёзмоқ. Бу гапларни яхшилаб 
тушуниб ол! Яхшилаб дам олмоқ. Яхшилаб 
текширинг. н Кумуишинг кўнглини яхши- 
лаб очинглар, қизлар! А. Қодирий, Ўтган кун- 
лар. Ёрмат челак билан аравага жуда кўп 
cye сепди, яхшилаб супурди. Ойбек, Танлан- 
ган асарлар. -Боплабсизлар. Яхшилаб таъ- 
зирини бериш керак, токи бошқаларга иб- 
рат бўлсин! — деди Элмурод. П. Турсун, Ўқи- 
тувчи. 

ЯХШИЛАМОҚ 1 Бирор нарсанинг си- 
фатини, ҳолатини юқори даражага кўтар- 
моқ, илгаригидан яхшироқ ҳолга келтир- 
моқ; тузатмоқ. Ёзувни яхшиламоқ. Ишларни 
яхишламоқ. Меҳнат интизомини яхшиламоқ. 
Экин навларини яхшиламоқ. н Ўғли уй- 
лангандан кейин рўзғорни яхшилаб, овқат- 
ларни мўл-кўл қилибди.. Ойбек, Танланган 
асарлар. 


2 Яхши сифатлар билан баҳоламоқ, га- 
пирмоқ. У сизни доим яхшилаб юради. Бировни 
орқасидан ёмонлаш ўрнига яхшилаган маъқул. 

ЯХШИЛАНМОҚ Яхшиламоқ фл. ўзл. ва 
мажҳ.н. Иш сифати яхшиланди. Йўллар яхши- 
ланди. Касалнинг аҳволи яхшиланди. н Гулнор 
ҳозир Нурининг меҳрибончилигига севинди, 
Эрга тегиб, феъли анча яхишланибди шекилли, 
деб ўйлади. Ойбек, Танланган асарлар. 

ЯХШИЛИК 1 Яхши хислат, хулқ-атвор 
кабиларга эгалик. Ҳикоя алоҳида шахсларнинг 
яхшилиги ё ёмонлиги ҳақида, ё бўлмаса, тур- 
мушдаги бирор тасодиф устида ёзилмайди. 
А. Қаҳҳор, Сароб. Тошкентга қайтишда мени 
ҳам олиб жўнадилар. Чунки яхшилигимни, 
тўғри, ҳалол ишлаганимни билар эдилар. Ой- 
бек, Танланган асарлар. 

2 Ихтиёрий равишда бирор кишининг 
манфаатини кўзлаб иш тутиш, бирор ман- 
фаат етказиш; меҳрибонлик; хайрли иш, 
эзгулик. Яхшилик қилмоқ. Яхшиликни унут- 
ма. Сизга яхшилик хоҳлайман. Яхшиликнинг 
кечи йўқ. Матал. Ёмондан яхшилик кутма. 
Мақол. Яхши одамнинг яхшилиги тегар тор 
ерда, Ёмон одамнинг зарари тегар ҳар ерда. 
Мақол. н Яхши одамлар ҳамма жойда 
топилади. Лекин бу бечораларнинг қўллари- 
дан бировга яхшилик қилиш келмайди. П. 
Турсун, Ўқитувчи. Йўқ, худди шундай! Ле- 
кин мен хотиним билан анча йилдан бери 
туриб, ундан кўп яхшиликлар кўрганман. Бу 
яхшиликларнинг ҳар қайсиси кўнглимдан ало- 
ҳида-алоҳида жой олган. А. Қаҳҳор, Олтин 
юлдуз. 

3 Яхши эканлик. 

ЯХШИЛИКЧА рвш. Бирор кўнгилсиз 
ҳодиса юз бермасдан яхшилик билан, уриш- 
жанжалсиз. Яхшиликча бу ердан жўнаб қол. 
н -Яхшиликча эгардан туш-у, қўлингни 
кўтар. Бўлмаса, от устидан телпакдай 
учираман, — деди Абдурасул. П. Турсун, Ўқи- 
тувчи. Ҳани, тур бўлмаса, чиқиб кет! Ях- 
шиликча жойингни топ! Ғ. Ғулом, Шум бо- 
ла. Ана шунақа-да, ака, биз бир-биримиз би- 
лан яхшиликча гаплаша олмаймиз. Ё. Хаи- 
мов, М. Раҳмон, Ҳаёт-мамот. 

ЯХШИСИ мод.с. Энг қулайи, мувофи- 
ғи, маъқул бўлгани, тўғриси. Яхшиси, ме- 
нинг маслаҳатимга киринг. н Сен ўчаки- 
шиб юрма, яхшиси, қайин отангга узринг- 
ни айтиб, бу уйдан кетиш ҳаракатини қил! 
А. Қодирий, Ўтган кунлар. Унақа деманг, 





яхшиси, соқолим кўксимга тўкилсин, деб 
қўя қолинг. С. Аҳмад, Ҳукм. 

ЯХШИЯМ [асли яхши ҳам] с.т. Яхшики. 
Яхшиям, ўзи келмабди. 

ЯША 1 Яшамоқ фл. 2-ш. буйруқ шакли. 
Узоқ яша. 

2 унд. с. Мақтов-маъқуллашни билди- 
ради; балли, баракалла. Яшанг, ўғлим, кам 
бўлманг! А. Қаҳҳор, Асарлар. 

ЯШАВОР с.т. айн. яша 2. -Яшавор! — 
Тўла ўртоғининг юпун палъто тагидан 
суяги туртиб чиққан елкасига попиллатиб 
урди. М. Исмоилий, Бизнинг роман. 

ЯШАМОҚ 1 Маълум муҳлат умр кўр- 
моқ; ҳаёт кечирмоқ; тирик юрмоқ. Кўп 
яшаган билмас, Кўпни кўрган билар. Мақол. 
н Маллахондан бери яшайман, болам, не-не 
хонларнинг, не-не бекларнинг отларини кўр- 
ганман. Не-не отлар ўз қўлимдан ҳам ўтган. 
Ойбек, Танланган асарлар. Ғуломжон бу 
кекса дунёда жуда кам яшаган бўлса ҳам, 
бошидан жуда кўп уқубатлар кечирди. М. 
Исмоилий, Фарғона т. о. 

2 Бирор йўсинда ҳаёт кечирмоқ, бирор 
тарзда тирикчилик ўтказмоқ; умргузарон- 
лик қилмоқ. Азобда яшамоқ. Ёлғиз яшамоқ. 
Ота-онасиз яшамоқ. Роҳатланиб яшамоқ. 
Тутқунликда яшамоқ. Кул бўлиб яшамоқ. Тиз 
чўкиб яшагунча, тик туриб ўлган яхши. Ма- 
қол. н Масалан, тоғлардаги оҳулар, ўрмонда- 
ги тўтилар, чамандаги булбуллар ҳам ёлғиз 
эмас, жуфай яшайдилар. А. Қодирий, Меҳ- 
робдан чаён. Содиқлар ўз овқатларини ҳам 
ўтказолмаган ҳолда фақирликда яшаб, йил 
сайин менга оз-моз ерларидан сотиб, тирик- 
лик қилар эдилар. А. Қодирий, Ўтган кунлар. 

3 Ҳаётини бирор жойда ўтказмоқ; бирор 
жойда истиқомат қилмоқ, турмоқ. Шаҳарда 
яшамоқ. Қишлоқда яшамоқ. Мусофирчиликда 
яшамоқ. Чет элда яшамоқ. н Мана ҳозир 
уч кундан бери бу ерда, опасининг боғида 
яшайди. Ойбек, Танланган асарлар. Шу қиш- 
лоқларда, қўрғончаларда одам яшаганлиги, 
хурсандчилик, тўй-томоша қилганлиги узоқ 
ўтмиш тўғрисидаги эртакдай туйилар эди. 
А. Қаҳҳор, Олтин юлдуз. [Абдишукур] Бу ер- 
да бир татар савдогарнинг хизматига ўтиб, 
Қозонга кетди. Қозонда уч йил яшади. Ой- 
бек, Танланган асарлар. 

4 Бирор кимса билан бир жойда бирга 
(яқини, қариндоши, эри ёки хотини си- 
фатида) истиқомат қилмоқ. Мен билан яшай- 


диган кампир бозорчи хотин эди. Ойбек, 
Танланган асарлар. Биз икков ёшликдан бирга 
яшаб келамиз, орамизда махфий сирларимиз 
йўқ. А. Қодирий, Меҳробдан чаён. Мана, уч 
ойга яқиндир, Нуриниса ўзи кўрмаган, 
билмаган, ҳатто исмини тўй арафасида 
келинойисидан эшитган эри билан яшайди. 
Ойбек, Танланган асарлар. 

5 кўчма Мавжуд бўлиб турмоқ, бор бўл- 
моқ, сақланмоқ. Мангу яшар шуҳратимиз- 
шонимиз. н Бир неча юз йиллардан бери 
яшаб, фавқулодда зўрайиб кетган «Хўжа 
Маъоз» мозорининг чакалаги бу қоронғиликка 
бир манба каби эди. А. Қодирий, Ўтган кун- 
лар. Ғазаб ичра ўртаб инсонни, Қирғоғига 
тўкилган қонни Юволмайди! Яшайди бу қон, 
Унутилмас бу кураш, қурбон. Э. Раҳим. 

ЯШАР Саноқ сонлар ёки «ўрта» сўзи 
билан қўлланиб, одам ёки ҳайвоннинг шу 
сўз билдирган ёшда эканини билдиради; 
ёшли. Ярим яшар бола. Уч яшар қиз. Олт- 
миш яшар чол. Ўрта яшар хотин. Беш яшар 
от. Икки яшар тана. Бу гапни етти яшар- 
дан етмиш яшаргача ҳамма билади. н 
Устанинг шогирди — ўн тўрт яшар Йўлдош 
— дераза олдида ўтирарди. Ойбек, Тан- 
ланган асарлар. Бир кун Қудрат сув сепиб 
тургани устига ўзидан бир яшар катта 
бўласи ичкаридан ёғоч от миниб чиқиб қолди. 
М. Исмоилий, Фарғона т. о. 

ЯШАРМОҚ қ. ёшармоқ. Шаҳримиз кун- 
дан-кунга яшармоқда. н Ўз элига содиқ 
киши яшаради, Ишласа, иш суръатин оши- 
padu. «Қўшиқпар». Сув шимиб яшараётган 
ғўзалар яйрарди. И. Раҳим, Чин муҳаббат. 

Я ТТТАТТТ 1 Яшамоқ фл. ҳар. н. Бу тоқати- 
тоқ, жони темирдан инсоннинг тузалиб ке- 
тишини, яшашини, узоқ умр кўришини унинг 
ўзидан ҳам кўпроқ тилар эдим. А. Қаҳҳор, 
Минг бир жон. 

2 Ҳаёт тарзи, турмуш, тирикчилик. Яшаш 
йўли. Яшаши қандай? 

ЯШИК [р. ягцик < яск — корзина] Нарса 
солиш, сақлаш учун фойдаланиладиган, 
одатда тўрт бурчак шаклидаги буюм. Ёғоч 
яшик. Темир яшик. Снаряд яшиклари. Чой 
яшиги. н Маҳалланинг баъзи бир ўспирин- 
лари пичоқ билан қопни ё яшикларни тешар, 
чўнтакларига қўрқа-писа мева соладилар. 
Ойбек, Танланган асарлар. 

ЯШИЛ Т Сариқ билан кўк ранг ўрта- 
лигидаги, барг ёки майса рангига эга бўл- 




ган ранг. Яшил баргли ўсимликлар. Яшил 
парда. Яшил бўёқ. н Чап томонда тоғ 
этаклари, ўнг томонда яшил пахтазор, 
ўртада қишлоқ. И. Раҳим, Чин муҳаббат. 
Бошидаги яшил рўмоли қорачадан келган 
юзини бўғиброқ қўйган бўлса ҳам, ўзига хўп 
ярашган.. А. Қаҳҳор, Қўшчинор чироқлари. 
Эркин қушлар дарахтларнинг қуюқ яшили 
ичидан жонли найларини тинликка қуярди. 
Ойбек, Навоий. 

2 Яшил рангли ёш майсалар ва ўсим- 
ликлар билан қопланган. Яшил водий. Яшил 
дала. Яшил қирлар. н Ўнгроқда, яшил тепа 
устида қўйлар, қўзилар, эчкилар ўтлаб 
юрибди. Ҳ. Ғулом, Машъал. 

ЯШИЛЛАНМОҚ Яшил тусга кирмоқ, 
яшил барг, майса ва ш.к. билан қоплан- 
моқ. Сал кун ўтмай баҳор жалалари бош- 
ланади. Ҳамишзорлар яшилланади, қирларда 
лолақизғалдоқлар гулхани ёнади. С. Аҳмад, 
Уфқ. Соҳилдаги қатор кулранг жийдалар 
таги, илон изи сўқмоқ ҳам яшилланди. Ш. Хол- 
мирзаев, Тўлқинлар. Ҳаким сувчининг даиип- 
га эккан маккажўхориси бир қарич бўлиб 
яшилланади. Газетадан. 

ЯШИЛЛИК 1 Яшил ҳолат, яшил ранг- 
ли ҳолат. Ҳовлида жаладан кейинги манзара 
бошқача: дарахтлар яшиллиги яна ортган. Ҳ. 
Назир, Сўнмас чақмоқлар. 

2 Яшил ранг. Яшиллик югурган дарахт- 
ларнинг учларида илк баҳор қуёишнинг ол- 
тин шуълалари товланарди. С. Зуннунова, 
Гулхан. 

ЯШИН 1 Атмосферада булутлараро ёки 
булутлар билан ер сирти орасида пайдо 
бўладиган жуда кучли оний электр учқуни; 
чақмоқ. Яшиннинг кўкимтир ёруғида рўпа- 
радаги уйлар ва ёмғирдан жимир-жимир 
бўлиб ётган ҳовли бир кўринди-ю, кўздан 
йўқолди. П. Қодиров, Уч илдиз. Бир ерда 
туриб қолсак, совқотиб ёки яшин уриб 
ўлишимиз аниқдир. С. Айний, Қуллар. 

2 Яшин (эркаклар исми) 

ЯШИНМАЧОҚ шв. Бекинмачоқ. Яшин- 
мачоқ ўйнашмоқда гулзорда Бир барно қиз 
билан жиддий бўз ўғлон. Р. Бекниёз. Болалар- 
ни излади. Бу, яшинмачоқ ўйини бўлади. Т. 
Мурод, От кишнаган оқшом. 

ЯШИН-ТОПАЛОҚ шв. Бекинмачоқ. [Ка- 
римов:] Ҳаяллаб ўтиришнинг ўрни йўқ, ука, 
биз ҳоким эканмиз, истаганимизни амалга 
оширамиз. Етар энди «яшин-топалоқ» ўйи- 


ни, энди улар билан астойдил гаплашмоқ ке- 
рак. Ҳ. Шамс, Душман. 

ЯШИРИН 1 сфт. Бошқаларга маълум 
бўлмаган, бошқалардан сир тутилган; мах- 
фий. Яширин йўл. Яширин гап. Яширин 
қочмоқ. н ..йўл-йўлакай унга бу яширин 
тўгарак ҳақида баъзи гапларни айтиб бер- 
ди. С. Аҳмад, Ҳукм. 

2 Ҳали маълум бўлмаган, белги бермаган. 
Грипп билан касалланишнинг яширин даври 
икки-уч кун бўлиб, кейин ўткир даври бош- 
ланади. «Саодат». 

3 Аниқ ифодага эга бўлмаган. Айниқса, 
нутқий вазият, шароитга қараб қаҳрамон- 
лар тилидан айтилган яширин маъноли сўз- 
лар, луқмалар драма тилида алоҳида ўрин 
тутади. «ЎТА». Бу хушҳол ва очиқкўнгил 
аёлда кўзга яққол ташланмайдиган кучли 
ирода ва мустақиллик яширин эди. Ф. Му- 
сажонов, Ҳиммат. 

4 Ҳеч ким билмайдиган, ҳеч кимга маъ- 
лум бўлмаган. Сизни кутиб турар оппоқ 
пахтанинг Бағрида яширин қанча сирли ранг. 
А. Орипов. Бу томонда бор экан яширин сўқ- 
моқ йўллар. «Ёшлик». 

5 айн. яшириқча. Уўтирганларга яширин 
бир назар ташларди. Газетадан. 

ЯШИРИНМОҚ 1 Яширмоқ фл. ўзл. н. 
Овчи дарахт орқасига яширинди. н Гулнор 
кўрпанинг бир чеккасини бошига тортиб 
яширинди. Ойбек, Танланган асарлар. 

2 Кўздан холи, номаълум ҳолда бўлмоқ. 
Инсон унинг [тоғнинг] метин бағрида яши- 
ринган хазиналарга қўл солган. С. Аҳмад, Тоғ- 
ларда. Ахир, бу дуолар, ривоятлар ниқобига 
яширинган зулмдан, жафолардан биз шўринг 
қурғурлар кимга дод деймиз. Ҳамза, Бой ила 
хизматчи. 

ЯШИРИНЧА рвш. Бошқаларга билдир- 
масдан, сездирмасдан, махфий равишда; 
пинҳона. Яширинча термилмоқ. Яширинча 
кўз қисмоқ. Яширинча иш тутмоқ. Яширин- 
ча қараш. н Мастура секингина йўрғалаб, 
уйга борди-да, онасидан яширинча бир си- 
қим чувилган пахтани қўйнига тиқиб кел- 
ди. П. Турсун, Ўқитувчи. Нури палак остида, 
ёш аёллар билан қуршалган ҳолда турар.. 
баъзан яллачиларга яширинча мўралаб қўяр 
эди. Ойбек, Танланган асарлар. 

ЯШИРИҚ айн. яширинча. Бир вақтлар 
Нурининг ўртага отган туҳмати орқасида 
Гулсунбиби эри Ёрматдан яшириқ қизнинг 





феъли-атворини, юриш-туришини очиқ ва 
бекитиқ равишда узоқ таъқиб этди. Ойбек, 
Танланган асарлар. 

ЯШИРИҚПИК шв. айн. яширин. Ширин 
сўз билан бола ичида яшириқлик ҳамма 
нарсани билиб олиш мумкин. М. Исмоилий, 
Одамийлик қиссаси. 

ЯШИРИҚЧА айн. яширинча. [Шарофат 
хола] Айниқса, ўғлининг ундан яшириқча 
ича бошлаганини пайқагач, у сўнгги илин- 
жини ҳам йўқотгандек бўлди. А. Мухтор, 
Чинор. Ўзлари, яшириқча гапим бор, деб 
қўймадилар-ку. Ҳамза, Паранжи сирлари. 

ЯШИРМОҚ 1 Биров билмайдиган, кўр- 
майдиган ёки топа олмайдиган жойга қўй- 
моқ, беркитиб қўймоқ. Калитни яширмоқ. 
Пулни яширмоқ. н Йўлчи учун келтирилган 
тугунчак ёдига тушди. Уни паранжига ўраб, 
тахмоннинг бурчагига яшириб қўйган эди. 
Ойбек, Танланган асарлар. Одамлар молини 
яширса, биз.. мана, кўриб турибсизлар, бир 
дона гугурт чўпини ҳам остонадан таш- 
қарига чиқармадик. А. Қаҳҳор, Қўшчинор 
чироқлари. Қушбеги жавоб бериш ўрнига, 
мактубни олиб, кўрпача остига яширди. А. 
Қодирий, Ўтган кунлар. 

2 Кўринмайдиган ҳолатга олмоқ; пана 
қилмоқ, беркитмоқ. Бировдан юзини яшир- 
моқ. Рўмол учи билан оғзини яширмоқ. Бир 
қўлини орқасига яширмоқ. н Раъно ўзига 
қараб келгувчи Анварга ер остидан кулум- 
сираб олгач, бир оз кўриниб турган оёқ учла- 
рини сариқ атлас кўйлаги билан яишрди. А. 
Қодирий, Меҳробдан чаён. Яширай деб кўз- 
да ёшини, Ҳучиб олди қизнинг бошини. Э. Ра- 
ҳим. Элликбоши оломонга қайрилиб, бир қўли 
билан шиш кўзларини яширган ҳолда, иккинчи 
қўлини мушт қилиб, дўқ урди. Ойбек, Тан- 
ланган асарлар. 

3 кўчма Махфий сақламоқ, сир тутмоқ. 
Исмини яширмоқ. Мақсадини яширмоқ. Сев- 
гисини яширмоқ. Ғазабини яширмоқ. Сирини 
яширмоқ. н Улар ҳар икковлари ҳам ҳая- 
жонларини яшира олмай, бир-бирларига ти- 
килиб қолишди. М. Жалолиддинова, Ке- 
йинроқ. Жонфиғон буни [ишламаслигини], 
албатта, талай вақтгача хотинидан яши- 
риб юрибди. А. Қаҳҳор, Жонфиғон. Касалинг- 
ни яширсанг, ўртоқжон, иситмаси ошкор 
қилади. Н. Сафаров, Ҳаёт мактаби. 

ЯШНАМОҚ 1 Барқ уриб ўсмоқ, гул- 
ламоқ, гули очилмоқ. Олдин экилган ғўза- 


ларимиз эса кун сайин яшнаяпти. Р. Азиз- 
хўжаев, Яшил чайла. Юз очмиш, яшнамиш 
сумбул ва лола. Ғайратий. 

2 Ўзига тортадиган гўзал ҳолга келмоқ; 
ёрқинлик, кўркамлик касб этмоқ; гўзал- 
лашмоқ. Баҳор келиши билан дала яшнар. н 
Эл келтириб ёйди пойандоз, Яшнаб кетди 
ҳовуз бўйлари. Э. Раҳим. Гулнорнинг бўйиўсиб, 
кўкраги тўлишиб, бутун гавдаси қизлик ла- 
тофати билан яшнаган чоғда, бойвачча уни 
кўз тагига олиб қўйган эди. Ойбек, Танланган 
асарлар. У[Асрора] кирган уй яшнаб кетади. 
С. Аҳмад, Уфқ. 

3 кўчма Ривож топмоқ, камолга эриш- 
моқ; авж олмоқ. [Йўлчи:] Халқ борган capu 
пачақланаверади, бойлар яшнайверади, не- 
гаки илдизи кучимизни сўради-да. Ойбек, 
Танланган асарлар. Одамларда ғайрат ва 
ташаббус яшнаб кетди. А. Қаҳҳор, Қўш- 
чинор чироқлари. Саидийнинг қалбидаги сўна 
бошлаган муҳаббат чўғи яшнай бошлади. А. 
Қаҳҳор, Сароб. 

4 Порлаб, чақнаб, яшнаб кўринмоқ, 
намоён бўлмоқ. Юлдузлар чароғон бўлиб 
яшнамоқда. н Кўша-қўша гиламлар яшнаган 
бу уй, Унсин ёлғиз қоларкан, аллақандай совуқ 
туюлди. Ойбек, Танланган асарлар. 

5 кўчма Яйрамоқ, ёзилмоқ. Янги тур- 
муш боғларинда Ёш кўнгиллар яшнасин! 
Ҳамза. Ҳар замон бўл билим ўчоғида, Яш- 
наган маърифат қучоғида. Ғайратий. Па- 
ранжини ўт-оташга Ташлаганим-таш- 
лаган, Давлат қуши қўнган бошга, Яш- 
наганим-яшнаган. 3. Диёр. 

ЯШНАТМОҚ Яшнамоқ фл. орт. н. Яхши 
парвариш қилиб, кечки ғўзаларни ҳам яш- 
натиб юбордик. н Яшнатдим бўз қирлар, 
бепоён даштни. Ғайратий. Бу бахт Паризод 
дилини яйратар, чеҳрасини гул-гул яшна- 
тарди. X. Аҳророва, Орифнинг давлати. 

яшноқ кам қўлл. Яшнаб турган, гў- 
зал, жозибали. Яшноқ боғлар. Яшноқ дала- 
лар. н Сурма тортилган чақноқ кўзлари, 
гулгун яшноқ юзлари, бежирим кийимлари- 
дан тортиб, баланд пошнали қора туфли- 
сигача Моҳидил кузатиб чиқди. Ж. Абдул- 
лахонов, Тўфон. 

ЯШОВЧАН Яшаш қобилияти кучли, 
яшаб турадиган. Яшовчан микроблар. Яшов- 
чан ўсимликлар. 

ЯШШАМАГУР қарғ. Умринг қисқа бўл- 
гур, ўлгур. -Қоч, дейман, аблаҳ, қоч! Нақ 




бўйнингни узаман, — деб ўшқирди амакиси. 
-Ҳоч! Яшшамагур, қоч! — деб такрорлади 
шақилдоқ келинойиси. П. Турсун, Ўқитувчи. 
Ҳа, яшшамагурлар! Бола эмас, бало булар! 
Тегма гулларга! С. Нуров, Нарвон. 

ЯЪЖУЖ-МАЪЖУЖ [а. 

— Қуръонда зикр этилган бузғунчи қавм- 
(лар) номи] Диний эътиқодга кўра, қиёмат 
кунида ўз маконидан чиқиб, оламни босиб 
олиб, учраган кимса ва нарсаларни ютиб, 
йўқ қилиб юборадиган икки ёввойи, ваҳ- 
ший халқнинг номи; афсонавий зўр куч, 
енгилмас бало. Билмадим, бўёқчининг нили 
бузилганми ё охир замон яқинлашиб, яъжуж- 
маъжуж хуруж қилганми? Ойбек, Танлан- 
ган асарлар. Яъжуж-маъжужлардек ёпири- 
либ келган мўғуллар.. [қалъаларга] мўр-ма- 
лахдай ёпирилиб кирадилар. Мирмуҳсин, 
Меъмор. 

ЯЪНИ [а. ^ — яъни; тўғрироғи, аниқ- 
роғи] боғл. Гап ёки гап бўлагини унга изоҳ 
берувчи бошқа жумла билан боғлаш учун 
ишлатилади. Мен эртадан кейин, яъни шан- 
ба куни, уйда бўламан. н Ота-онам орзуси 
ушалиб, илгариги Назирқул энди Назир афан- 
ди, яъни ўқитувчи бўлиб қолган эдим. Н. Са- 
фаров, Жасоратнинг давоми. 

ЯҚИН [а. — ҳақиқий билим, қатъий 

ишонч] 1 Оралиқ масофа унча катта бўл- 
маган, узоқ эмас. Энг яқин йўл — шу. Шаҳар- 
га яқин бир қишлоқда яшаймиз. Бир-бирига 
яқин уйлар. Ҳозонга яқин юрсанг, қораси юқар. 
Мақол. н Ҳирғоққа яқин ерда тўрт қозиқ 
устида каттакон бир қайиқ турар эди. А. 
Қаҳҳор, Хотинлар. Тўнкалар жуда кўп, ҳам 
бир-бирига жуда яқин. Ер эса тош-метин. 
Ойбек, Танланган асарлар. 

2 Нутқ сўзланаётган пайтдан вақт ора- 
лиғи унча катта бўлмаган. Яқин фурсатда 
дийдор кўришмоқни орзу қиламиз. Яқин 
келажакда бу ерлар шаҳарга айланади. н 
Ҳа, айтгандай, устоз шу яқин кунларда 
уруғчилик совхозига келар эканлар. Хат ол- 
дим. А. Қаҳҳор, Кўшчинор чироқлари. 

3 Бирор ҳодиса ёки воқеа юз беришига 
оз фурсат қолганда, маълум бир вақт 
келиши олдидан. Кечга яқин меҳмонлар 
келишди. Саҳарга яқин йўлга тушдилар. Иш 
битишига яқин қолди. н У энди, иложи 
бўлса, муносиб кишига Гулнорни ҳозирдан 
унаштириб, фотиҳа ўқиб, тўй-никоҳни 
баҳорга яқин ўтказмоқчи. Ойбек, Танлан- 


ган асарлар. Тўйга яқин қолганда, келин 
кўчанинг бошидаги ателъега кўйлак буюр- 
гани келган экан. А. Қаҳҳор, Тўйда аза. 

Яқин ўртада (ёки орада) 1) шу ердан 
узоқ бўлмаган жойларда, шу атрофда. Яқин 
ўртада чойхона борми?; 2) кўп вақт ўт- 
масдан, озгина вақт ўтгач. [Йўлчи:] Тоҳир ака, 
қўйинг сиз табибларни. Менга қолса, мас- 
лаҳат шу: мана яқин ўртада баҳор, сиз 
қирга чиқинг, кўкрагингизга тоза шамол те- 
гади. Ойбек, Танланган асарлар. 

4 кўчма Дўстона муносабатда бўлган, 
қадрдон, меҳрибон. Яқин ўртоқ. Яқин дўст. 
н «Ҳизиқ одам экансиз», дедингиз. Аммо 
дўстингдан, яқин бир одамингдан тўсат- 
дан шундай гап эшитиш менга, албатта, 
оғир. П. Турсун, Ўқитувчи. Назарида, но- 
таниш йигит аллакимга, жуда-жуда яқин 
одамга ўхшатаётгандек. А. Муҳиддин, Ҳ. 
Тожибоев, Оташ қалбли қиз. Меҳмонларни 
тўй эгасининг яқинлари ҳурмат ва серта- 
каллуфлик билан кутиб олишарди. О. Ҳу- 
санов, Шинаванда. 

Ўзини [бировга] яқин олмоқ (ёки тутмоқ) 
Кимса билан дўстона муносабат сақпамоқ, 
ўзини шундай ҳолатда тутмоқ. Мени сева- 
дими? Чиндан севадими ёки мусофирликнинг 
диққинафаслигидан ўзини менга яқин тутиб 
юрибдими? Шуҳрат, Шинелли йиллар. 

5 Нимаси биландир ўхшаш ёки деярли 
бир хил. Ҳавоси бир-бирига яқин. Маъноси 
бир-бирига яқин сўзлар. н 1287 йилнинг 
сунбула ойи, яъни эрта кузнинг кўклам ҳа- 
восига яқин бир куни. А. Қодирий, Меҳроб- 
дан чаён. 

6 Тахминан, қарийб. Орадан яқин ик- 
ки йил ўтгандан кейин Авлиёотага Бу- 
вайдадан бир одам бориб қолди. А. Қаҳҳор, 
Қўшчинор чироқлари. Бир куни икки ки- 
шининг сўроғи яқин тўрт соат вақтни 
олди. А. Қаҳҳор, Сароб. 

7 (3 -ш. эгалик ва ж.к., ў.-п.к. ва ч.к. 
шаклида — яқинига, яқинида, яқинидан) Кў- 
макчи вазифасида қўлланади ва макон му- 
носабатларини билдиради. Раъно келинлар- 
ча Анварга салом қилди ва жазб қилгандек, 
Анварнинг яқинига бориб тўхтади. А. Қо- 
дирий, Меҳробдан чаён. Бу икки хоналик уй 
янги қурилаётган мактаб яқинида.. Ҳ. На- 
зир, Сўнмас чақмоқлар. 

ЯҚИНДА рвш. 1 Бундан бир оз аввал. 
Яқинда таътилдан қайтдим. Ораларига 

яқинда совуқчилик тушди. н Отаси бечора 
бўлса, қанча вақт эл-халқдан номус қилга- 
нидан, аллақандай шаҳарга бадарға бўлиб, 
яқинда келди. Ҳамза, Паранжи сирлари. 
Учувчилик мактабини яқинда битириб, Тош- 
кент аэропортига путёвка олармиш. Ҳ. На- 
зир, Сўнмас чақмоқлар. 

2 Яқин вақт, яқин кунлар ичида. У 
яқинда диссертация ёқлайди. Яқинда бош- 
қа ишга ўтмоқчи. н Мусабекларникидан 
яқинда совчи келармиш. Ойбек, Танланган 
асарлар. 

3 Бу ердан узоқ бўлмаган жойда, шу 
атрофда. Яқинда магазин борми?^ [Мутал:] 
Яқинда одам йўқми? -Йўқ, қиҳ. А. Қодирий, 
Ўтган кунлар. 

ЯҚИНДАГИ 1 Бу ердан узоқ бўлмаган 
жойдаги, шу атрофдаги. Узоқдаги қуйруқдан 
яқиндаги ўпка яхши. Мақол. н Шу яқиндаги 
гулзор хушбўйини ўғирлаб келган шабада гуп 
этиб димоғига урилди. И. Раҳим, Чин 
муҳаббат. У [Шербек] саргузашт излаб, неча 
марта уйидан қочган, шўрлик онаси гоҳ 
шаҳардан, гоҳ яқиндаги темир йўл стан- 
циясидан топиб келган эди. С. Анорбоев, 
Оқсой. 

2 Бундан бир оз аввал юз берган ёки 
бўлиб ўтган. Яқиндаги гап. Яқиндаги воқеа. 

ЯҚИНДАН рвш. Яқин масофадан ёки 
яқин вақт (лар)дан. Яқиндан бери. Яқиндан 
бошлаб. н Икки ёшнинг ҳозирги ҳолини 
яқиндан томоша қилмоқчи бўлган туссиз 
бир юлдуз кўк саҳнининг ерга яқинроқ 
қисмига учиб тушди. А. Қодирий, Меҳроб- 
дан чаён. 

Яқиндан ёрдам (ёки кўмак) бермоқ Ама- 
лий ёрдам кўрсатмоқ, бевосита ёрдам 
қилмоқ. ..ишимизга яқиндан кўмак бериш 
учун ёрдамчи белгилашди. Ғайратий, Узоқ- 
даги ёр. 

ЯҚИНЛАМОҚ айн. яқинлашмоқ. Бир- 

бир босиб, илгари елди, Сой бўйига яқинлаб 
келди. Ҳ. Олимжон. Белидан қўлини олмай 
яқинлаб келди техник. Ш. Ғуломов, Ёрқин 
уфқлар. 

ЯҚИНЛАШМОҚ 1 Бирор кимса ёки 
нарса яқинига бормоқ ёки келмоқ. Тоққа 
яқинлашмоқ. Шаҳарга яқинлашиб қолдик. 
н Зайнаб ҳам кулумсираган ҳолда Кумушга 
яқинлаишб келди. А. Қодирий, Ўтган кунлар. 
У шундай ўйчан, паришон ҳолатда булоққа 
яқинлашди. М. Исмоилий, Фарғона т. о. 


Отлар тургст лсойга яқинлашганда, отлар- 
га қоровуллик қилиб турган икки одам ҳам 
кўринди. С. Айний, Қуллар. 

2 Бирор иш, ҳодиса ёки воқеанинг юз 
беришига оз вақт қолмоқ, вақт жиҳатидан 
яқин келмоқ. Янги йил яқинлашиб қолди. н 
Вақт хуфтонга яқинлашган эди. А. Қодирий, 
Ўтган кунлар. Даҳшатли минутлар нафас 
сари яқинлаишб қолмоқда эди. М. Исмоилий, 
Фарғона т. о. 

Ой-куни яқинлашмоқ Туғишига оз вақт 
қолмоқ. Ғанижон хотини ҳомиладор бўлганда 
ҳам, болани кўтариб юрганда ҳам, ой-куни 
яқинлашиб қолганда ҳам, бунга қишлоқда 
ҳар куни, ҳар ерда бўлаётган ea бўладиган 
ҳодиса деб қараган эди. А. Қаҳҳор, Каравот. 

3 Миқдор билдирувчи сўзлардан кейин 
келиб, ўша миқдорга етишга озгина фурсат 
қолганлигини билдиради. [Олимжоннинг] 
Ёиш олтмишга яқинлашган бўлса ҳам, одам- 
лар элликдан ортиқ беролмайди. Ойбек, 
Танланган асарлар. Мана, институтни би- 
тириб, шу қишлоққа келиб ишлай бошлага- 
нига уч йилга яқинлашди. С. Анорбоев, 
Оқсой. 

4 Дўстона, яқин муносабатда бўлмоқ, 
дўстлашмоқ. Сержант Сакен Рамзатовнинг 
қиз билан яқинлашиб қолиши унинг ғаишни 
келтирди. А. Муҳиддин, Ҳ. Тожибоев, Оташ 
қалбли қиз. 

ЯҚИНЛАШТИРМОҚ Яқинлашмоқ фл. 

орт. н. Тошни кўндалангуииаб, мен айтганда, 
бир мартаба чайқаб, бекнинг кўзларига 
яқинлаштирасиз. А. Қаҳҳор, Кўр кўзнинг 
очилиши. Деҳқонларни бундай мажлисларга 
яқинлаштириш керак эмас, ажаб эмаски, 
буларнинг ораларида болъшевикларнинг 
тилчилари бўлса. С. Айний, Қуллар. 

ЯҚИНЛИК 1 Яқин ҳолатдалик. Ғалаба- 
нинг яқинлиги. Бозорнинг яқинлиги. Иш жо- 
йининг яқинлиги. н Отларнинг кишнаиш, 
одамларнинг ҳой-ҳуйлаши манзилнинг яқин- 
лигини билдирар эди. М. Исмоилий, Фар- 
ғона т. о. 

2 Дўстона муносабат, яқин муносабатда 
бўлиш (қ. яқин 4). Умиднинг «сен» дегани 
Ҳафизага жуда ёқди — бу жуда яқинлик 
белгиси. Мирмуҳсин, Умид. Бу ҳаммаси ме- 
нинг Элмуродга яқинлигим туфайли. Шуҳ- 
рат, Шинелли йиллар. 

3 Яқин эканлик (қ. яқин 4). У билан 
яқинлигингни биламан. 




яққол рвш. Аниқ, равшан; ошкора, рў- 
йирост, баралла. Тоғлар яққол кўриниб rny- 
рибди. Нуқсон кўзга яққол ташланади. Яққол 
мисол. н «Йигитлар» орасига кирганда эса, 
у ўз тақдирининг бутун даҳшатини яққол 
кўрди. А. Мухтор, Опа-сингиллар. Ҳар дам 
яққол сезиб тураман Маъниларнинг қанот- 
ланганин. Ғ. Ғулом. 

ЯҒИР 1 От, эшак, туя сингари ҳайвон- 
лар устида терининг оғир юкдан эзилиши, 
ишқаланиши туфайли юз берадиган йи- 
рингли яра, жароҳат. Ёли қуюқ эшакдан, яғир 
бўлган от яхши. Мақол. Туя қанча катта 
бўлса, яғири ҳам шунча катта. Мақол. н 
Йўнғичқапояларга қўйиб юборилган эшак- 
ларнинг яғирларини қарғалар чўқимоқда. С. 
Айний, Қуллар. 

2 кўчма Оғир юк ёки зарба туфайли ки- 
ши елкасида ҳосил бўлган жароҳат, яра. 
Яғир этди арқон елкамни, Бадан куйиб, тош 
бўлди товон. Э. Раҳим. Оғир юкда яғир бўл- 
ди Оппоқ, нозик елкалар. Ҳамза. -Ҳусан — 
мўмин, қобил бола. Елкаси Самсоқбойнинг 
қамчисидан яғир бўлган, — деди Арслонқул. Б. 
Раҳмонов, Мардлар қиссаси. 

3 кўчма Жуда ифлос, исқирт (уст-бош 
ҳақида). Тўппинг мунча яғир бўлиб кетибди. 
н -Яғир ёстиғингизни ерга қўйинг, — деди 
Холнисо, — байталмонни мунча қучоқлайсиз. 
Мирмуҳсин, Чиниқиш. 

Яғири чиқмоқ Яғир бўлмоқ (қ. яғир 2, 
3). -Вой-бў, — деди Умиднинг кенг кўксидаги 
ёлига, кифтларига ялт этиб қараб қўйган 
Жанна, — майкангизнинг яғири чиқиб кетибди. 
Мирмуҳсин, Умид. ..кеча-кундуз ишлашинг, 
ишлаганда ҳам елкангнинг яғири чиқиб иш- 
лашинг керак бўлади. Ё. Хаимов, М. Раҳмон, 
Ҳаёт-мамот. 

ЯҒМО I эск. Талон-торож, бузғунлик. 
..Маъмунлар тўплаган олтин-кумушларни 
яғмо этгаймиз. М. Осим, Карвон йўлларида. 

ЯҒМО II эск. Шаҳар, мамлакат, қабила 
номи. 

ЯҒРИН Тананинг икки елка оралиғидаги 
орқа қисми; курак усти. Яғрини кенг йигит. 
н Kapaeom четига ўтириб кийинди, ко- 


ридорда қизаргунча ювинди, ҳўл сочиқ билан 
кўкрак, бўйин ea яғринларини обдан ишқалаб, 
қонини бетга тептирди. Шуҳрат, Шинелли 
йиллар. Кун қизиқ. Офтоб яғриндан уриб 
туради. Ғ. Ғулом, Шум бола. 

2 Ҳайвонларда белнинг юқори қисми, 
икки елка оралиғи. От.. яғринини талаёт- 
ган чивинларни думи билан тўзитиб юборар. 
С. Аҳмад, Қадрдон далалар. 

Яғринига офтоб тегмоқ Бахти очилмоқ, 
омади келмоқ. -Э, хотин, мана бизнинг ҳам 
қўлимиз узун бўлиб қолди. Ошиғимиз олчи. 
Пешонамиз ялтираб, яғринимизга офтоб 
тегадиган бўлди, — деди Остонақул. С. Аб- 
дуқаҳҳор, Санамай саккиз дема. 

ЯҒРИНДОР 1 Яғрини кенг. Амина ona.. 
ёши қирқлардан ошиб қолган, эркакнамо, 
новча, яғриндор хотин эди. О. Ёқубов, Бир 
фельетон қиссаси. Баланд бўйли, яғриндор, 
каллахум йигитча кирди. Ойбек, О.в. шаба- 
далар. 

2 кўчма Кенг қулоч ёйган, бағри кенг. 
-Ана бу паканага боқинг, паканага, — ота 
пастаккина, аммо яғриндор олма дарахти- 
га ишора қилди. Й. Муқимов, Қўшбулоқ. 
Бағри кенг жилғалар, яғриндор қирларда 
яшовчи жониворлар жимгина писиб, йўлов- 
чини кузатардилар. С. Анорбоев, Оқсой. 

ЯҒРИНЛИ: кенг яғринли айн. яғриндор. 
У [Рустам] бир вақтлар кенг яғринли, баланд 
бўйли, паҳлавон эди. М. Осим, Аждодларимиз 
қиссаси. Кенг яғринли адирлар, полизларда сой 
тошидай юмалаб ётган қовун-тарвузлар, ғарқ 
пишган мевали боғларни қўмсаб, кўнгил қуши 
туғилиб ўсган қадрдон қишлоғига қараб 
талпинарди. С. Анорбоев, Оқсой. 

ЯҲУДИЙ [а., яҳ. < j — бани 

Исроил, яъни Исроил авлоди; еврейлар] 
Тарихан қадимий сомий қабилалардан келиб 
чиққан, бутун дунёга кенг тарқалган халқ- 
нинг номи. Яҳудий халқи. Яҳудий миллати. 

2 Шу халқ, миллатга мансуб, тегишли. 
Яҳудий тили. Яҳудий аёл. 

ЯҲУДИЙЛАР Тарихан қадимий сомий 
қабилалардан келиб чиққан, бутун дунёга 
тарқалган халқ. 

Ў унд. с. 1 Бировга мурожаат қилганда, 
унинг диққатини ўзига жалб этишни бил- 
диради; «ҳой», «ҳей», «эй». -Ў, телба хотин, 
нега зарда қиласан, — деди орқасига суяниб, 
кўзини юмиб. А. Қаҳҳор, Сароб. 

2 (турли даражадаги чўзиқлик билан) 
Хурсандлик, миннатдорлик ёки афсусла- 
ниш, нафратланиш, ҳайратланиш ҳис-туй- 
ғусини билдиради. -Ў, бу ёрдамингизни сира 
унутмайман, дўстим. н - Раҳмат, ў, раҳ- 
мат! — деди Элмурод бойчечакларни олар 
экан. П. Турсун, Ўқитувчи. -Ў, нақадар ваҳ- 
шийлик, — деди Саидий. А. Қаҳҳор, Сароб. 

УББУ айн. оббо. Ўббў сен-эй, боплабсан- 
ку.. А. Убайдуллаев, Ҳаёт оқими. Ўббў, дар- 
дисар сумалаг-эй.. Н. Мақсудий, Лайлатул- 
қадр. 

УБДАН шв. Обдан. Бир ярим товоқ мас- 
тава, икки чойнак кўк чойни ўбдан ичган- 
дан кейин.. Т. Алимов, Жоним ҳиқилдоғимга 
келди. 

ЎГАЙ 1 Олдинги эр ёки хотиндан бўлган 
фарзандлар ҳозирги эр ёки хотинга ҳамда 
уларнинг қариндошларига нисбатан, шу- 
нингдек, ҳозирги эр ёки хотин ва уларнинг 
қариндошлари олдинги эр ёки хотиндан 
бўлган болаларга нисбатан. Ўгай набира. 
Ўгай ота. Ўгай хола. н Ҳафсалам пир бў- 
либ: -Пешонамнинг шўри қурсин, ўгай бола 
ҳам насиб қилмаса, — деб йиғлаб-йиғлаб 
қайтдим. И. Раҳим, Чин муҳаббат. Чап то- 
мондагиси Юсвали тоғанинг ўгай ўғли Аваз, 
ўнг томондаги Давлатёр эди. П. Турсун, 
Ўқитувчи. [Марасул:] Ўз холам бўла туриб, 
тўйга келмадингиз-а? Ўгай бўлсангиз ҳам 
хафа бўлмас эдим. А. Қаҳҳор, Оғриқ тишлар. 


Ўгай қайнана ёши олтмишларга борган, се- 
миз, забардаст, димоғдор кампир эди. Ойбек, 
Танланган асарлар. 

2 Бир онадан туғилмаган ёки бир ота- 
дан бўлмаган, отаси ёки онаси бошқа, 
туғишмаган фарзандлар (бир-бирига нис- 
батан). Ўгай ака. н [Дилбар:] Ботиржон 
акамнинг ўгай синглиси бор, оти Адолатхон, 
шуўғил туғибди. Н. Сафаров, Ҳаёт мактаби. 

3 кўчма Ўзиники бўлмаган; ёт, бегона. 
Бобур ўзига улуғ бир мураббий топдим, деб 
суюниб юрганида, ўгай тақдир уни бу ма- 
дадкоридан ҳам жудо қилган эди. П. Қоди- 
ров, Юлдузли тунлар. «Ўгай» экинларнинг 
ҳолидан ҳеч ким хабар олмади. Газетадан. 
Булбул ўгай эрур зоғлар орасида, Югурик сув 
ўгай тоғлар орасида. А. Орипов, Руҳим. 

Ўгай кўрмоқ (ёки қарамоқ) ёки ўгай кўз 
билан қарамоқ Бегона каби муносабатда 
бўлмоқ. Мустамлакачи чор маъмурлари ма- 
ҳаллий меҳнаткашларни ўзларига ўгай кў- 
рардилар. Н. Сафаров, Оловли излар. Дан- 
галини айтавериш керак.. авваллари бу ма- 
шинага одамларимиз ўгайроқ қаради. Ҳ. На- 
зир, Ўтлар туташганда. Дангал айтишим ке- 
рак, ўртоқлар, машинага ўгай кўз билан 
қаровчилар йўлимизга кўндаланг туришиб 
олдилар. Газетадан. 

УГАИЛАМОҚ Ўгай қарамоқ, ўгайларча 
муносабатда бўлмоқ. Уни [келинни] камси- 
тишга, ўгайлашга уринган баъзи қайнаналар, 
шубҳасиз, келгуси кўнгилсизликларга замин 
яратади. Т. Ғуломов, Қайнананг яхши бўлса. 
Шифобахш мева берадиган қимматли да- 
рахтларни ўгайлаб қўймаслигимиз керак. М. 
Исмоилий, Фарғона т. о. 




ЎГАЙЛИК 1 Ўгай ҳолат, ўгай эканлик. 
Қиз билан бола ўгайликни билмай.. иноқ бў- 
либ ўйнаб юришибди. «Олтин бешик». 

2 Ўгай кишига нисбатан бўладиган му- 
носабат. Жувонмарглар ўгайликни билдир- 
ди, Душманлик қиб [қилиб], бағрим қонга 
тўлдирди. «Ширин билан Шакар». 

ЎГИРИҒЛИҚ Бирор тарафга қаратиб 
ўгириб қўйилган; терс. Кўча тарафга орқаси 
ўгириғлиқ пастаккина бир уй, бир айвонимиз 
бор. Ойдин, Садағанг бўлай, командир. 

ЎГИРМА Каштачиликда: безак — гул 
тикишнинг бир усули. Тикиши силлиқ эмас: 
Ўгирмаси чакмага, Санамаси йўрмага Кун- 
дош бўлиб тургандай. F. Ғулом. 

УГИРМОҚ 1 Асл (турган) ҳолатидан 
бирор томонга қаратмоқ, бурмоқ. Раъно 
юзини четга ўгириб, бошидаги рўмоли билан 
юзини артди, узун энтикди. А. Қодирий, 
Меҳробдан чаён. У киргач, хотин бошини 
ўгириб қаради-да, шу қараганича кўзлари 
хиралашиб, секин юмилди. А. Қаҳҳор, Олтин 
юлдуз. Баширжон дарҳол хотинига орқа 
ўгириб, бармоғини қалин лабларида ҳўллаб 
олиб, санашга тушди. Н. Аминов, Суварак. 

2 Ўйинда: ошиқ, гугурт каби нарсалар- 
ни (бирор ҳолатда, мас, тикка туришини 
мўлжаллаб) думалатиб, ерга ташламоқ. Бола 
ошиқ ўгирди. 

3 Тўй-ҳашам ва ш.к. да қўшиқчи, ўйин- 
чи бошидан пул айлантириб ташламоқ, 
пул қистирмоқ. Пулдор хотинлар бир-бир- 
ларидан қолмасликка тиришиб, пул ўгирди- 
лар. Ойбек, Танланган асарлар. 

4 дин. Азиз-авлиёларга атаб боши ёки 
устидан пул ёки бирор буюмни айлантириб 
садақа қилмоқ (бирор эзгу тилакка эри- 
шиш учун ёки бирор бахтли ҳодиса 
муносабати билан). Маҳалладаги қушноч 
хотин беморнинг бошидан бир қора товуқни 
ўгириб.. бир эчкини сўйиб, худойи қилииши 
буюрди. М. Осим, Тилсиз гувоҳ. Офтоб ойим 
эрининг бу сўзини эшитиши билан Хўжа 
Баҳовуддин йўлига ўгириб қўйган етти тан- 
га пулини Тўйбекага бериб, дарров эшонни- 
кига жўнатди. А. Қодирий, Ўтган кунлар. 

5 Таржима қилмоқ. ..оригиналдаги асар 
лейтмотивини ифодалайдиган дўстлик, қў- 
шиқ, рақс, висол.. сўз ва ибораларни қойил 
қилиб ўгирган. «ЎТА». Асадулла хаёлидаги 
ўзбекча шеърни форсийга ўгириб ёзди. «Шарқ 
юлдузи». 


Бошидан сув ўгириб ичмоқ Ўта қадрла- 
моқ, ғоят эъзозламоқ. Пахтакор билан меха- 
низатор ҳар бир янги машинанинг бошидан 
сув ўгириб ичгудай. И. Раҳим, Зангори кема 
капитани. Калима ўгирмоқ айн. калима 
келтирмоқ қ. калима. Бурун замонда буларга 
ўхшаган қарилар эмас, ҳатто ёшлар ҳам 
калима ўгириб ётар эди, яъни айтмоқчи 
бўламанки, яшашдан кўра кўпроқ ўлиш 
тўғрисида ўйлар эди. А. Қаҳҳор, Йиллар. Юз 
ўгирмоқ қ. юз I. 

ЎГИТ Йўл-йўриқ кўрсатиб айтиладиган 
гап; насиҳат. Зеҳни тез, тиришқоқ Собир, 
отасининг ўгитини бажаришга интилиб, 
«Машраб», «Сўфи Оллоёр» каби китоблар- 
ни тезда шариллатиб ўқийдиган бўлди. Ж. 
Шарипов, Хоразм. Кейин ўзидан-ўзи мамнун 
бўлиб, ўгит оҳангига ўтди: -Ёшларнинг тар- 
бияси билан шуғулланиш кўп савоб иш, ал- 
батта.. А. Мухтор, Туғилиш. 

УГИТЛАМОҚ кам қўлл. Насиҳат қил- 
моқ. Жумақул ота ўзининг бугунги бахтли 
кунларини ўйлаб, ниҳоятда қувонди. Кам- 
пирини ўгитлади. Ш. Сулаймон, Ота ўғил. 

ЎДАҒА фолък. Бошлиқ, саркор. Йигит- 
лар ичида менман ўдаға.. «Равшан». 

УДАҒАИ ЛАМО Қ Баланд овоз билан дўқ 
урмоқ, таҳцид ёки пўписа қилмоқ. Жўра ҳам 
Замонга ўдағайлаб гапира бошлади. Н. На- 
заров, Замон. Фосиҳ афанди.. гўдак бола- 
никига ўхшаш кичкина муштини торгина 
кўкраги олдига силкитибўдағалайди. М. Ис- 
моилий, Фарғона т. о. 

ЎДАҒАЙЛАНМОҚ Ўдағайламоқ фл. ўзл. 
н. айн. ўдағайламоқ. 

УЖАР 1 Тўғри, мақбул маслаҳат, гап- 
сўзга ҳам қулоқ солмай, ён бермай, ўз 
фикрини маъқуллайверадиган; гап уқмай- 
диган, қайсар. У қанча сўзламасин, бу ки- 
тобнинг динга зиёнсиз эканини ўжар му- 
сулмонга тушунтира олмайди. Ойбек, Тан- 
ланган асарлар. Баъзи бир ўжар, фойдали 
ишдан бўйин товловчи кишилар унинг мас- 
лаҳати, ёрдами туфайли ҳаётда ўз йўлини 
топиб олди. Газетадан. -Эртага вожатийдан 
сўраймиз, — деди Кудрат гап уқмас, ўжар 
синглисини тинчитиб. Ҳ. Назир, Сўнмас 
чақмоқлар. 

2 Ялиниб-ёлвориш, илтимос кабиларга 
кўнавермайдиган, ўз сўзидан, фикридан 
қайтмайдиган; бир сўзли. Унга камоли эҳти- 
ром билан салом берди. Дилидаги гапларни 





астойдил тушунтириб тўкди. Ўн беишнчи 
тушмагур бир сўзли ўжар одам экан. Кўнма- 
ди. С. Аҳмад, Сайланма. 

3 кўчма Бошқанинг измига юрмайдиган; 
бўйсунмас. Ўжар дарё. Ўжар табиат. н 
Ғуломжоннинг миясига яна қон югурди, боя- 
ги таниш ўжар ҳис яна бутун вужудини 
қамради. М. Исмоилий, Фарғона т. о. Сув 
ўжар, уни тизгинлаш осон эмаслигини Пў- 
латжон билади. С. Аҳмад, Қадрдон далалар. 

4 кўчма Қайтариб, ўзгартириб бўлмай- 
диган нарса ҳақида. Ҳақиқат — ўжар нарса. 
Кишиларнинг кимлиги, қайси вазифада иш- 
лашини юз-хотир қилмайди. А. Набихўжаев, 
Ўжарнинг қисмати. Фирибгар ҳар қанча 
айёрлик қилмасин, ўжар фактлар олдида 
қилмишига иқрор бўлди. Газетадан. 

УЖАРЛИК Ўз билганидан қолмаслик; 
ўжарларга хос хусусият, муомала; қайсар- 
лик. Айтувдим-а, қийналиб қоласан, деб! 
Ўжарлик қилдинг-да, дўстим. О. Ёқубов, 
Излайман. Ўжарликни қўйиб, гапимга қулоқ 
солсанг.. оғангнинг ёнига олиб кираман. Мир- 
муҳсин, Меъмор. 

УЖАРОНА рвш. кам қўлл. Ўжарлик би- 
лан. У диннинг талабларига қаттиқ, ўжа- 
рона риоя қиларди. Ойбек, Улуғ йўл. У қиё- 
фасини ўзгартирмай, ўжарона оҳангда яна 
такрорлади. П. Турсун, Ўқитувчи. 

ЎЖАРЧАСИГА айн. ўжарона. Йўлчи 
бошини қуйи солиб, жим ўтирди. Аммо чол- 
нинг ялинишлари, савдогарнинг ўжарчасига 
оёқ тираб mypuuiu йигитнинг ғазабини оши- 
ра боииади. Ойбек, Танланган асарлар. 

ЎЗ ўзл. олм. 1 Эгалик қўшимчасини ол- 
ган от олдидан келганда, кимса ёки нар- 
санинг эгалик қўшимчасидан англашилган 
шахсга (1-, 2- ёки 3-шахсга) қарашли экани 
ифодаланади. Бунда шахс маъноси шахс 
қўшимчаси орқали воқеланади, ўз сўзи 
таъкидлаш учун қўлланади. Ўз ватани. Ўз 
дўстинг. Ўз мулкимиз. Ўз уйим. Ўз хоҳишим 
билан рухсат бердим. н Бой ўз умрида кўп- 
ни кўрган.. Ойбек, Танланган асарлар. Ҳо- 
шимжон ака бу билан ўз журъатсизлигини 
яширмоқчи эканига ҳамманинг имони комил 
эди. О. Ёқубов, Бир фельетон қиссаси. 

2 Эгалик қўшимчаси билан келганда: 1) 
иш-ҳаракат шу қўшимча билдирган шахсга 
оидлигини билдиради. Ўзим сўрадим. Ўзинг 
сўра. Ўзи сўради. Бу шеърни ўзим ёздим. 
Масалани унинг ўзи ечди. н Ўзи тўғради 


пиёз, Ачиса ҳамки кўзи. Ю. Шомансур. [Ка- 
ромат ona:] Тенгини қиз боланинг ўзи тан- 
лагани маъқул-да, холажон. Т. Алимов, Сов- 
чи. Ўзинг ишлаб топганингга ўзинг эга бўл- 
масанг! С. Аҳмад, Ҳасрат; 2) 3-ш. шаклида 
(ўзи) иш-ҳаракат ҳеч кимнинг иштироки- 
сиз бўлиши, бажарилишини билдиради; 
ўзича, ўзидан-ўзи. Девор ўзи йиқилиб тушди. 
Машина ўзи юриб кетди. Чироқ ўзи ўчиб 
қолди. н «Уч-тўрт кун одамларнинг ҳожа- 
тини чиқариб юра турай, тузук иш ўзи чи- 
қиб қолади», деган ўйда юра берди. А. Қаҳ- 
ҳор, Асарлар; 3) сўроқ мазмунли гапларда 
таъкид, кучайтириш учун қўлланади (бунда 
шахс маъноси бўлмайди). Мен ўзи қаерга 
келиб қолдим? Э. Раимов, Ажаб қишлоқ. Ўзи 
нима uui/iap бўлаётибди? Мирмуҳсин, Меъ- 
мор. Сенда уят, одамгарчилик деган нарса 
борми ўзи? С. Сиёев, Ёруғлик. 

3 Бирон сабаб, мақсад билан эмас, шун- 
чаки. -Нимага хафасан? Мана, ман соғ- 
саломат қайтдим. -Ҳеч нима, — ерга қараб 
деди Унсин, — ўзим, шундай.. Ойбек, Тан- 
ланган асарлар. 

4 Ўзига хос. Кузда балиқ овлашнинг ҳам 
ўз гашти бор. Газетадан. 

5 Қаратқич келишигидаги сўз билан 
қўлланиб, ўхшашликни алоҳида таъкид, 
қайд билан билдиради. Катта ўғли отаси- 
нингўзи. н Ўзиям Роҳилагинамнинг ўзи-да.. 
Э. Раимов, Ажаб қишлоқ. 

Ўз гази билан ўлчамоқ қ. газ I. Ўз ёғига 
ўзи қовурилмоқ қ. ёғ. Онам ўз ёғига ўзи 
қовурилиб, кимнидир қарғади. Т. Алимов, Тўй 
қолди. Ўз йўлида Ўз иш-фаолияти давоми- 
да. Ҳар ким ўз йўлида матонат билан ку- 
рашмаса, фожиага йўлиқмаган тақдирда 
ҳам, ярим йўлда қолиб кетиши мумкин. С. 
Кароматов, Олтин қум. Ўз навбатида Нав- 
бати билан, ўрни билан (ўрни келганда). 
Омон кўп масалаларда Шерали билан масла- 
ҳатлашар, ўз навбатида Шерали ҳам ночор 
қолган дамларда у билан суҳбатлаишб, кўн- 
гил чигилини ёзарди. С. Кароматов, Олтин 
қум. Ўз сўзли қ. сўзли. Ўз-ўзидан айн. ўзи- 
дан-ўзи. Панжаларим ўз-ўзидан очилиб, зам- 
билни тўқ эткизиб ташлаб юборди. С. Сиёев, 
Ёруғлик. Ўзи бўладими ёки ўзи бўлмайди 
Осон эмас, осонгина амалга ошадиган иш 
эмас. Мактаб зиналаридан чиқа беришнинг 
ўзи бўладими? Ж. Шарипов, Хоразм. Ўзига 
келмоқ Эс-ҳуши, ҳолати меъёрий ҳолга 






тушмоқ, ростланмоқ. У, қулоғига гап кир- 
май, гаранг бир аҳволда ўтирганда, бирдан 
қозон бошида кўтарилган шов-шувни эши- 
тиб, ўзига келди. Н. Фозилов, Дийдор. Худо- 
додбек Бадиадан шапалоқ егач, анча ўзига 
келиб, мулойим бўлиб қолди. Мирмуҳсин, 
Меъмор. Ўзига урсин (ёки кўринсин) Қил- 
миши ажрини ўзи кўрсин, ажри ўзига тег- 
син. Касофатинг ўзингга урсин! К. Яшин, 
Ҳамза. Илоҳо, қилмишларинг, нобакор иш- 
ларинг ўзингга кўринсин! К. Яшин, Ҳамза. 
Ўзида йўқ Белгининг кучли даражасини 
билдиради; ниҳоятда, жуда ҳам. Матчон тўра 
ўзида йўқ хурсанд бўлди. Ж. Шарипов, Хо- 
разм. Ўзидан кетмоқ Эс-ҳуши, меъёрий 
ҳолатини йўқотмоқ. У мактубни ўзининг 
сўнгги томчи кучи билан ўқиб тамом қил- 
ди-да, ерга йиқилиб, ўзидан кетди. А. Қо- 
дирий, Ўтган кунлар. Ўзидан-ўзи 1) сабаб- 
асоси номаълум ҳолда. Эшик ўзидан-ўзи очи- 
либ кетди. н ..ўзимдан-ўзим терлаб кета- 
вердим. X. Тўхтабоев, Сариқ девни миниб; 
2) ўзича. Бургут уйга қайтиб кирар экан, 
ўзидан-ўзи кулар эди. С. Аҳмад, Чўл бургути. 
Ўзингдан қолар гап йўқ Ҳаммасини ўзинг 
биласан, ўзинг тушунасан. Буларни айтиб 
ўтиришнинг нима ҳожати бор, ўзингдан қо- 
лар гап йўқ. Ўзини босмоқ қ. босмоқ 16. Ўзи- 
ни йўқотмоқ қ. йўқотмоқ. 

ЎЗАК 1 Ўсимлик пояси ва илдизининг 
кўпинча юмшоқ тўқимадан иборат бўлади- 
ган ички қисми. Толнинг ўзаги. 

2 шв. Дарахт, бута кабиларнинг танаси; 
поя. Ғуломжон ўрикнинг кекса, йўғон ўзаги- 
ни ушлаб туриб тўхтади. М. Исмоилий, 
Фарғона т. о. Сумба қилдим ирғайнингўзаги- 
дан. «Оқ олма, қизил олма». 

3 Илдизмеванинг (ёғоч ўзагига ўхшаш) 
ўрта қисми. Сабзининг ўзаги. 

4 тех. Электромагнит ва ш.к. нинг ичига, 
ўртасига ўрнатилган қисм; стержень. Элек- 
тромагнит ўзаги. 

5 тлш. Сўзнинг асл маъносини бил- 
дириб, янги сўз ясалишига асос бўладиган, 
сўз ясовчи қўшиладиган энг кичик қисм; 
сўз ясалиш асоси. 

6 кўчма Бирор нарсанинг энг муҳим, 
асосий қисми; асос, моҳият. Улар [аёллар] 
оиланинг ўзаги ва файзигина эмас, балки 
жамоатчилик ҳаётида ҳам алоҳида ўрин 
эгаллайдилар. Газетадан. Менинг назаримда, 
ўртоқ Мардиев, биз қилаётган ишнинг ўзаги 


битта!Умумхалқ, умумдавлат манфаати. С. 
Кароматов, Сўнгги бархан. 

ЎЗАН 1 Сув оқиб ўтадиган узун чуқур- 
лик; сув йўли. Энди ўзандан бу ёққа ариқ 
чиқариш ва ҳовуз қазиш керак эди. П. Қо- 
диров, Қадрим. [Жамолнинг] Кўз олдида 
эгри-бугри Чирчиқ ўзани. Ундан нарида — 
каттакон Тошкент. С. Анорбоев, Меҳр. 
Зарафшон дарёсининг эски ўзанлари кўп. П. 
Ғуломов, Зарафшон этакларида. У сув юв- 
ган тақир ўзандан борар экан, чакалакзор- 
даги.. буталардан асар қолмаганига гумон 
қилмасди. Р. Раҳмонов, Чангалзордаги шар- 
па. Йиғинимиз оддий кунда эмас, канал ўза- 
нига биринчи кетмон урилган куннинг ўттиз 
йиллиги арафасида бўлди. «Ўзбекистон қў- 
риқлари». 

2 кўчма Бирор давомли нарсанинг му- 
айян йўли. Йўқ, ҳаётни жўнлаштириб бўл- 
майди. У ўзининг чигал, мураккаб ўзанлари 
бўйлаб оқади. А. Мухтор, Чинор. Ашурмирзо 
парво қилмай, гап ўзанидан чиқмади. М. 
Исмоилий, Фарғона т. о. 

ЎЗАРО Икки ёки бир неча шахс ўрта- 
сида ёки томонлар орасидаги. Ўзаро суҳбат. 
Ўзаро келишув. Ўзаро мусобақа. Ўзаро тек- 
ширув. Ўзаро низолар. н Ўзаро қирғин, ҳар- 
бий юришлар.. раиятни тобора қашшоқ- 
лаштириб, тинкасини қуритди. Мирмуҳсин, 
Меъмор. Умри менинг бу гапларимни ўзаро 
маслаҳат деб тушунди, шекилли, югуриб 
уйидан бир қоғоз олиб чиқди. А. Қаҳҳор, Хо- 
тинлар. 

ЎЗАҒОН Ҳаммадан тез югурадиган, ўзиб 
кетадиган, ўзғир. Ўзағон бола. Ўзағон от. 

ЎЗБЕК 1 Ўзбекистон Республикаси туб 
аҳолиси (халқи)нинг номи. Ўзбек халқи. Ўз- 
бек миллати. 

2 Шу халқ (миллат)га тегишли, мансуб. 
Ўзбек хонадони. Ўзбек тили. Ўзбек лотин 
алифбоси. 

ЎЗБЕКЛАР Ўзбекистон Республикаси 
туб аҳолиси, туркий тиллардан бирида сўз- 
лашувчи халқ. 

ЎЗБЕКЛИК Ўзбек халқи (миллати)га 
мансублик, ўзбек эканлик. Мен ўз ўзбекли- 
гим билан фахрланаман. Мирмуҳсин, Умид. 

ЎЗБЕКЧА 1 Ўзбекларга хос; ўзбек ти- 
ли, адабиёти, санъати, маданияти ва ш.к. 
га оид. Ўзбекча кийим. Ўзбекча одат. Ўзбек- 
ча таом. Ўзбекча кийинмоқ. 





2 Ўзбек тили. Ўзбекча(ни) биласизми? 
Ўзбекча сўзлашмоқ. н Соқолли солдат чала- 
чулпа ўзбекча билар экан. М. Исмоилий, 
Фарғона т. о. 

ЎЗБЕКЧАЛАМОҚ с. т. Ўзбек тилида 
гапирмоқ. Иккови бир-бирининг муддаосини 
сира тушунолмади. Охири хотин ўзбекчалаб 
тушунтиришга тиришди. А. Қаҳҳор, Сароб. 
-Йўқ, — деди милтиқли киши, узоқдан ўз- 
бекчалаб. А. Мухтор, Опа-сингиллар. 

ЎЗБЕКЧАЛАШТИРМОҚ Ўзбек тилига 
таржима қилмоқ, ўгирмоқ. Дастлаб кино- 
томошабинлар ўзбекчалаштирилган фильм- 
ларни кўриб ҳайрон бўлишган. F. Саломов, 
Таржима назариясига кириш. 

ЎЗБЕКЧАСИГА рвш. 1 Ўзбекка, ўзбек- 
ларга хос ҳолда; ўзбекча қилиб. -Ҳа, элат- 
лар, аҳвол қалай? — dedu лейтенант кулиб 
ва кўришгани қўлини узатди. Жангчилар ўз- 
бекчасига кенг қучоқ очиб кўришдилар. Ой- 
бек, Қуёш қораймас. 

2 Ўзбек тилида. Ўзбекчасига бу нарса 
қандай аталади? 

ЎЗБЕКЧИЛИК Ўзбекка хос анъана, 
урф-одатлар. -Ўзбекчилик, тўй қилмасам 
бўлмайди. Янгича тўйларда нима хосият бор? 
Замонани қаранг: ҳамма нарса тўкин-сочин 
бўлса, ҳар уйда бешта-ўнтадан қўй, мол 
боқилса-ю, тўйларимизни қурумсоқнинг но- 
нуштасига ўхшатиб қўйсак. Ахир ўзбекчи- 
ликка ярашадиган ишми бу?! — деди Азизга 
Пирназар. Р. Раҳмон, Меҳр кўзда. 

ЎЗБИЛАРМОН 1 Ҳамма нарсани ўзим 
биламан, деб ўйловчи, ўзига ортиқча баҳо 
берувчи; манман. Бошқаларнинг ишини кам- 
ситишни яхши кўрадиган бу ўзбилармон 
одам, бу гал жиндай ён беришга мажбур 
бўлди. Ойбек, Танланган асарлар. 

2 Ўзи билганича иш тутадиган, бошқа- 
лар фикрига қулоқ солмайдиган; ўжар, 
қайсар. Мана шу шаддод, ўзбилармон қиз 
эрталабдан бери уйда. Шуҳрат, Шинелли 
йиллар. 

ЎЗБИЛАРМОНЛИК Ўзбилармонга хос 
иш, хатти-ҳаракат, хислат. Ҳар бир ишни мен 
билан баҳамжиҳат қилинг, ўзбилармонликни 
кўтармайман. Ойбек, Танланган асарлар. 

ЎЗБОШИМЧА 1 Бошқалар билан ҳи- 
соблашмасдан, фақат ўз эрки, ўз хоҳиши 
билан иш тутадиган ва шу тарзда амалга 
оширилган. Ўзбоишмча одам. н Бунга Со- 
бировнинг ўзбошимча ҳаракати келиб қў- 


шилгач, Берди татарнинг тутуни осмонга 
чиқди. А. Қодирий, Обид кетмон. Менки шу 
Қамишкапанинг раиси эканман, ҳеч ким мен- 
дан бемаслаҳат, ўзбоишмча иш қилмаслиги 
керак. П. Турсун, Ўқитувчи. 

2 Ҳеч кимга бўйин эгмайдиган, ахлоқ- 
одоб талабларига риоя қилмайдиган; бебош. 
Сен уялмай, ўзбошимча жувонмарг, Кўчалар- 
да ашула қиб юрибсан. «Ойсулув». Унинг кўз 
олдида Ҳафизаси дам ақлли, иффатли, дам 
бебош, ўзбошимча бўлиб кўрина бошлади. 
Мирмуҳсин, Умид. 

ЎЗБОШИМЧАЛИК Ўзбошимча иш, 
хатти-ҳаракат (ўзбошимча ҳар икки маъ- 
носида). Луқмончанинг бевақт ўлиб кети- 
шига участкадаги ўзбошимчаликлар зомин 
бўлди. А. Мухтор, Туғилиш. Ўзбошимчалик- 
ни бошлайдиган аввал ўзинг! Ҳ. Назир, Ёнар 
дарё. 

ЎЗГА 1 Қариндошлик, туғишганлик ва 
ш.к. жиҳатдан алоқаси йўқ одам; бегона. 
-Демак, Худойқул ўз жигарингиз бўлгани 
учун, ўзгалардан кўра кўпроқ эзиб, уни оғир 
бир аҳволга солишга ҳақли экансиз-да? — 
деди Элмурод. П. Турсун, Ўқитувчи. Ўзгага 
боқса кўзим, кўр бўлсин, оқсин гавҳари, Ко- 
саси тупроқ била тўлсин, кўмилган яхши- 
роқ! Ҳабибий. 

2 Сўзловчи ёки сўзловчи ва тингловчи- 
дан бошқа одам. Ўзингда йўқ — ўзгада йўқ. 
Мақол. Ёмон ўзини билмас, ўзгани кўзга ил- 
мас. Мақол. н Куёв томондан ориқ, дароз, 
чайир бир хотин бел боғлади. Ўзгалар — ёш- 
қари ҳаммаси шу икки аёлнинг белбоғига, 
этакларига ёпишди. Ойбек, Танланган асар- 
лар. Ўзингизни билинг, ўзга билан нима ишин- 
гиз бор? Ойбек, Танланган асарлар. 

3 Ўзи ёки ўзига мансуб бўлмаган; но- 
таниш, ёт. Ўзга тилда сўзлашмоқ. н Одам- 
зод бир сабаб билан ўзга юрт, ўзга шаҳар- 
ларни ихтиёр этади. Мирмуҳсин, Меъмор. 

4 (ч. к. с. билан) Ўзи боғланиб келган 
сўз билдирган шахс ёки нарсадан бошқа- 
сига ишора қилади; -дан бошқа. ..Отабек- 
дан ўзга фарзандимиз бўлмай.. орзу-ҳава- 
симиз, умид-ҳадафимиз фақат шу Отабек- 
дир. А. Қодирий, Ўтган кунлар. Бандамиз — 
тақдирга тан беришдан ўзга иложимиз 
йўқ. Н. Сафаров, Оловли излар. 

5 Одатдагидан бошқача, ўзгача. Боғнинг 
ҳар бурчагида ўзга бир латофат: ариқлар- 
да сув кумуиманади, майсалардан уқа тут- 






ган ҳовуз сув билан эмас, нур билан тўлган 
каби жимир-жимир мавжланади. Ойбек, 
Танланган асарлар. 

4 тлш. Учинчи шахс. 

ЎЗГАЛИК 1 Ўзга ҳолат, ўзга эканлик. 

2 Фарқ қиладиган белги, хислат, хусу- 
сият. Сажиядагина эмас, сурат ва сиймо 
важида ҳам [Кумушнинг] катта ўзгаликлари 
бор эди. А. Қодирий, Ўтган кунлар. 

ЎЗГАРИШ 1 Ўзгача ҳолат юз бериш. 
Ундаги ўзгаришни кўриб, Ҳулкар ўзини тез 
ўнглаб олди. П. Қодиров, Қора кўзлар. Қиз- 
да ҳам қандайдир ўзгариш бўлди. Т. Расу- 
лов, Марҳамат. Йўлчидаги бу ўзгариш унинг 
аввалги фикрини таъкидлади. Ойбек, Тан- 
ланган асарлар. 

2 Тараққиёт тарихида юз берадиган 
кескин бурилиш, бир ҳолатдан бошқа ҳо- 
латга ўтиш; ўзгача, бошқача бўлиш. Иж- 
тимоий тузумнинг ўзгариши. н Биз катта 
ишлар, улуғ ўзгаришлар арафасида турибмиз. 
Газетадан. Дарҳақиқат, биз Ўзбекистоннинг 
қишлоқларида юз берган ўзгаришларнинг 
шоҳиди, ииипирокчиларимиз. «Ўзбекистон 
қўриқлари». 

3 эск. айн. инқилоб. Ўзгаришнинг 9 йили 
давомида.. хотин-қизлар масаласига келган- 
да, жуда ҳам оз ишлаганимиз маълумдир. 
Газетадан. 

ЎЗГАРИШСИЗ Ҳеч қандай ўзгариш 
юз бермаган ҳолда; одатдагидай, эскича. 
Гулдур-шалдир, тарақ-туруқ ўзгаришсиз 
давом этади. А. Қодирий, Обид кетмон. 

ЎЗГАРМАС Ҳамма вақт бир хил тура- 
диган, ўзгармайдиган, доимий, турғун. Ўз- 
гармас ғоя. Ўзгармас электр оқими. 

УЗГАРМОҚ Қиёфа, ҳолат ва ш.к. да 
маълум ўзгариш юз бермоқ; бошқача бўл- 
моқ. Авзойи ўзгарди. Товуши ўзгарди. Кай- 
фияти ўзгарди. Ҳаво ўзгарди. Баҳор келиб, 
табиат ўзгарди. н Башорат синглисининг 
ўз кўз ўнгида ўзгариб бораётганини сезарди. 
А. Мухтор, Опа-сингиллар. Боғлардаги чил- 
лакилар чумак уриб, олма, ноклар, тилла- 
қўнғиз ёпишган шафтоли ва олхўрилар ранги 
соат сайин ўзгарарди. Ҳ. Назир, Сўнмас 
чақмоқлар. Отанг нуқул мени кўрса ўзгариб 
кетади. П. Қодиров, Қора кўзлар. 

2 Моҳият жиҳатдан аввалгисига ўхша- 
маган ҳолатга ўтмоқ, мазмунан бошқача 
бўлмоқ. Вазият ўзгарди. Ижтимоий тузум 


ўзгара боради. н Бахтимизга замон ўзга- 
риб, Бундай яхши кунларга етдик. Э. Раҳим. 

3 Ўрни, вазифаси, мақоми ва б. жиҳати 
янги бўлмоқ; алмашмоқ, бошқа бўлмоқ. 
Ўқитувчи ўзгарди. Бошлиғимиз ўзгарди. Ўз- 
бек ёзуви бир неча марта ўзгарди. Адресимиз 
ўзгарди. Иш жойимиз ўзгарди. Маршрут 
ўзгарди. Амударё оқими тез-тез ўзгариб ту- 
ради. н Шамол ўзгариб, ўнг томондан эсиб 
қолди. П. Қодиров, Қора кўзлар. 

УЗГАРУВЧАН Бир ҳолатда турмайди- 
ган, ўзгариб турадиган; беқарор. Ўзгарувчан 
ҳаво. Ўзгарувчан миқдорлар. Табиат ўзга- 
рувчандир. н Ижтимоий-иқтисодий аҳа- 
миятга молик кўпгина ҳодисалар, табиийки, 
ўзгарувчан бўлади. «Фан ва турмуш». 

УЗГАРУВЧАНЛИК 1 Ўзгарувчан ҳолат, 
хусусият. Иқлимнинг ўзгарувчанлиги. н 
Осмон ўзининг бутун ёритқичлари билан 
бирликда доим ўзгарувчанлик намунасидир. 
«Астрономия». Бобурдаги бу ўзгарувчанлик- 
ни Қосимбек ёшлик ғўрлигидан кўрарди. П. 
Қодиров, Юлдузли тунлар. 

2 тиб. Барча тирик организмлардаги 
кимёвий, морфологик ва физиологик хос- 
саларнинг хилма-хиллиги, шундай хосса- 
ларни ўзгартира олиш хусусияти. 

ЎЗГАЧА 1 Тамомила бошқа, бутунлай 
фарқли. Аҳвол тамомила ўзгачадир. «ЎТА». 
Бугунги куннинг реалликлари уруш ea тинч- 
лик масалаларига бутунлай ўзгача ёндашув- 
ни талаб этади. Газетадан. 

2 Одатдагидан бошқача, ўзича алоҳида, 
ўзига хос. Бу қоядан қараганда водий ўзгача 
бир манзара касб этар эди. н Баҳор келиши 
жангчиларимизга ўзгача кайфият бағишла- 
ди. Назармат, Жўрлар баланд сайрайди. 

ЎЗИБЎЛАРЧИЛИК Ишни ўз ҳолига 
ташлаб қўйиш; беғамлик, бепарволик. Pae- 
шанки, ўзибўларчилик ғовлаб кетган жойда 
бутун куч ea ғайрат йиғим-теримга сафар- 
бар қилинмаган. «Муштум». 

УЗИДАН-УЗИ рвш. Бировнинг таъси- 
рисиз, кўриниб турган бирор сабаб бўлма- 
ган ҳолда; беихтиёр. Бургут уйга қайтиб 
кирар экан, ўзидан-ўзи кулар эди. С. Аҳмад, 
Лочин. Турсуной бўлса, у судраган сари, 
оғирлигини солиб, осмонга, узоқ-узоқларга 
қараганча, ўзидан-ўзи гапирарди. А. Мухтор, 
Опа-сингиллар. 

ЎЗИЧА рвш. 1 Мавжуд ҳолатини сақлаб, 
қандай бўлса шундайлигича, ўзгармасдан 

ёки ўзгартирмасдан; аслича. Лойиҳа ўзича 
қолди. Матнни ўзича қолдирмоқ. 

2 Ўз ақли доирасида, ўз тушунчасига 
мувофиқ. Ҳовлида кезиб юрган маст Салим- 
бойвачча ўзича фурсатни ва тасодифни жу- 
да қулай топди. Ойбек, Танланган асарлар. 
Ҳумринисо бу қарашга ўзича маъно бериб, 
қизаргандай бўлди. А. Қаҳҳор, Хотинлар. Ҳар 
ким ўзича ҳикоянинг мағзини чаққандай жи- 
миб қолди. П. Турсун, Ўқитувчи. 

3 Биров билан келишмасдан, ўз хоҳиши 
билан; мустақил равишда. Бундан йигирма 
кунлар бурун уста Олимнинг устакор билан 
нима учундир уришганлиги ва шундан сўнг 
ўз уйига дўкон қуриб, ўзича ишлай бош- 
лаганлиги англашилар эди. А. Қодирий, Ўт- 
ган кунлар. Петъка, душман бостириб ке- 
лаётганда, ўт очгани команда бермаган 
командирни хоин гумон қилиб, ўзича ўт оч- 
ган. А. Қаҳҳор, Олтин юлдуз. 

4 Ўзидан-ўзи; ўз ҳолича. У шунда алла- 
нечук шавқланиб, ўзича кулумсирар эди. Н. 
Мақсудий, Юксалиш. [ Йигит] Ҳамчини 
кўтарди-ю, яна секин ёнига туширди. Чол 
буни сездими, ё ўзичами: -Чопкингиз келди- 
ми, ўғлим? — дебсўради. М. Исмоилий, Фар- 
ғона т. о. 

5 Шунчаки ўзи. Ҳа, баракалла! Ундан 
кейин, хотинингўзича келганмикин?Йўқ!.. А. 
Қаҳҳор, Қўшчинор чироқлари. 

6 Ўзига хос, алоҳида. Яхши қиз билан 
«суҳбат» қилишнинг ҳам ўзича бир гашти 
бўлади. Ойбек, Танланган асарлар. 

ЎЗИШМАЧОҚ Бирор нарса, масала 
юзасидан баҳслашув, ким ўзар, мусобақа. 
Агар қовун ейиладиган бўлса, Сайфулла би- 
лан Мастура ўзишмачоқ ўйнардилар. П. 
Турсун, Ўқитувчи. 

ЎЗИЮРАР Ўзига ўрнатилган мотор ку- 
чи билан юрадиган. Бобоевнинг батареяси 
душманнинг.. иккита ўзиюрар тўпи ва бир 
батальон газандани йўқ қилиб ташлади. А. 
Раҳмат, Эллик бир баҳодир. 

ЎЗЛАШМА Ўзлашиш, ўзлаштириш 
йўли билан пайдо бўлган. Ўзлашма тер- 
минлар. 

ЎЗЛАШМОҚ 1 Ўз кишиси бўлиб қол- 
моқ, ўзиникидек яқин, иноқ бўлмоқ. Ўзбек 
ойимнинг дали-ғулилигидан Офтоб ойим ва 
Кумуш унга жуда ўзлашиб олганлар. А. Қо- 
дирий, Ўтган кунлар. 


2 Онгига етиб бормоқ, тушунарли бўл- 
моқ; сингмоқ. Маъруза тингловчиларга ях- 
ши ўзлашдими ? 

3 қ. х. Ишлатиш, фойдаланишга туши- 
рилмоқ. Абдусамад насос станцияси қурили- 
ши билан Сирдарё ёқасида неча минг гек- 
тар ерлар ўзлашиб кетди. «Ўзбекистон 
қўриқлари». 

4 тлш. Ўзга тилдан қабул қилинмоқ. 
Ҳозирги кунда ўзбек адабий тилида ўзлаш- 
ган сўзлар жуда кўп миқдордадир. 

ЎЗЛАШТИРМА: ўзлаштирма гап тлш. 
Ўзгаларнинг шаклан ўзгартириб берилган 
гапи. Ўзлаштирма сўз Айни тилга бошқа 
тиллардан кириб келган сўз. 

ЎЗЛАШТИРМОВЧИ Дарсларни тушу- 
ниб, ўзига сингдириб ололмаган, ёмон 
ўқийдиган; улгурмовчи. Ўзлаштирмовчи 
ўқувчи. Ўзлаштирмовчилар билан қўшимча 
машғулот ўтказиш. 

ЎЗЛАШТИРМОҚ 1 Ўзлашмоқ 2-4 фл. 

орт. н. Дарсни ўзлаштирмоқ. Дастур мате- 
риалларини ўзлаштирмоқ. Ҳўриқ ва бўз ер- 
ларни ўзлаштирмоқ. 

2 Бошқага қарашли нарсани ўзиники 
қилиб олмоқ, эгаллаб олмоқ. Бировнинг ки- 
тобини ўзлаштириб олмоқ. н Кейинчалик 
маълум бўлиишча, Собиржоннинг чала қол- 
ган илмий ишини Салимхон ўз ишида ўзлаш- 
тириб юборган. Мирмуҳсин, Умид. 

ЎЗЛИК Кишининг ўз шахсияти, таби- 
ий ҳолати, вужуди, борлиғи. Йигит бир он 
тикилди-да, кўзларини юмди; гўё унинг 
бутун ўзлигини Гулнор хаёли қучди. Ойбек, 
Танланган асарлар. Келди очилур чоғи, 
ўзлигинг намоён қил. Ҳамза. Наволарнинг 
дардли авжи дилларни тилкалар, одамлар 
эса бу жароҳатдан лаззат топиб, ўзлигини 
унутар эдилар. А. Мухтор, Чинор. 

Ўзлик нисбати тлш. Ҳаракатнинг субъ- 
ектнинг ўзига объект сифатида қаратил- 
ганлигини ёки субъектнинг ўзи доирасида 
юз бериши маъноси ва шундай маънони 
билдирувчи феъл шакли. Мас., ювинмоқ, 
мақтанмоқ, қийналмоқ. Ўзлик олмоши Аниқ 
(муайян) яккаликни белгиловчи, кишилик 
олмоши ёки от билан келиб, уни таъкждлаб 
кўрсатувчи олмош — ўз. Сен ўзинг. Укамнинг 
ўзи. 

УЗМОҚ 1 Тез юриб ёки югуриб, ол- 
диндаги ёки тенг кетаётган киши ёки 
нарсадан ўтиб кетмоқ, уни орқада қолдир- 




моқ. Озгина юргандан кейин, тўнқатар яёв- 
лардан ўзди. А. Қодирий, Меҳробдан чаён. 
Болалардан кичикроқлари чопқиллашиб, Сао- 
датхондан ўзиб кетишди. С. Зуннунова, 
Янги директор. Холматнинг оти чинакам 
чопгудек бўлса, шамолдан ҳам ўзади. Н. Са- 
фаров, Оловли излар. 

2 кўчма Бирор соҳа, иш, мусобақа ва ш. 
к. да бошқалардан олдинда бўлмоқ, ғолиб 
келмоқ. Бирлашган ўзар, бирлашмаган тў- 
зар. Мақол. н Хидир ота ҳозир йигитлар- 
дан ўзиб, ҳамқишлоқларини изза қиляпти. 
Й. Шамшаров, Тошқин. 

ЎЗОҒ: ўзоғ(и) йили Бултурдан аввалги 
йил. [Уста Олим:] Мен сизга ўзоғи йили бир 
йигитнинг.. мен билан бирга ҳовлига келиб, 
бир кун ётиб кетганлигини сўзлаб эдим, 
шекилли? А. Қодирий, Ўтган кунлар. 

ЎЗ-ЎЗИГА Фақат ўзига қарата. Шокир 
ота ишдан айрилмай, гўё ўз-ўзига дегандай, 
лекин асабий равишда сўзлай бошлади. Ой- 
бек, Танланган асарлар. Ҳамза тик боқади 
ўлим кўзига, «Сен ёлғиз эмассан», дер ўз-ўзи- 
га. Ж. Жабборов. 

ЎЗ-ЎЗИДАН 1 Ўзидан, ўзи ўзидан. Бир 
зум қараш билан юракка нақшланган унинг 
чеҳрасини яна кўз олдида жонлантиришга 
тиришди [Йўлчи] ва: «Кимнинг қизи у? Яна 
кўрармикан ?» — деб ўз-ўзидан сўради. Ойбек, 
Танланган асарлар. 

2 Биров аралашмасдан, ёрдам бермас- 
дан; бирор кимса ёки нарсанинг ишти- 
рокисиз, ўзидан-ўзи. Ўз-ўзидан юрмайди 
карвон. Пул керак, пул — дасталаб червон. Э. 
Раҳим. 

ЎЗҒИР 1 Ҳаммадан ўзиб кетувчи, ўза- 
ғон. Ўзғир от. 

2 кўчма Илғор, зарбдор. Бирдай сулув сиз 
икковлон, Пахтазорим ўзғирлари. Миртемир. 

ЎИ 1 Хаёлан фикр, мулоҳаза юритиш 
жараёни ва унинг натижаси; фикр, мулоҳа- 
за. Унинг [Бектемирнинг] мардона очиқ ne- 
шонаси, қуюқ эгилмас қошлари чуқур ўйни 
ифодалар эди. Ойбек, Қуёш қораймас. «Бал- 
ки муғамбирлик қилаётгандир», деган ўйлар 
Латофатга уйқу бермас эди. С. Зуннунова, 
Янги директор. Машинада бораётган одам- 
лар хаёлга берилиб кетишган, ҳар ким ўз 
ўйи билан банд. «Ўзбекистон қўриқлари». 

Ўй сурмоқ Ўйлаш жараёнида бўлмоқ, 
узоқ ўйламоқ. Санобар жавон олдида кўйлак 
танлар экан, яна ўй суриб кетди. М. 


Хайруллаев, Кўнгил. Ўйга берилмоқ (ёки 
ботмоқ, чўммоқ, толмоқ) Бутунлай ўйлашга 
берилмоқ, ўйлаб қолмоқ. ..ўзини бир бурчакка 
ҳорғин ташлади-да, ўйга берилди. Ойбек, Нур 
қидириб. Одамлар ўйга ботиб, уй-уйларига 
тарқалишди. Ж. Шарипов, Хоразм. Замира 
ўйга чўмиб, мажлиснинг қандай давом эта- 
ётганини ҳам сезмади. П. Қодиров, Уч ил- 
диз. Отақўзи.. чойи совиб қолган пиёлани 
қўлида айлантирганича ўйга толди. О. Ёқу- 
бов, Диёнат. Ўйига етмаслик Ҳар қанча 
ўйлаб, қатъий ҳукм, хулосага келмаслик. 
Қанча ўйлаган билан етолмади ўйига. «Ой- 
сулув». 

2 Фикран мўлжалланган режа, ният, 
мақсад. Ишимдан хурсандман, энди битта- 
яримта насибаси қўшилган хотин чиқиб 
қолса, уйлансам, деган ўйим ҳам йўқ эмас. 
А. Қаҳҳор, Қўшчинор чироқлари. Менга айт- 
гин кўнглингдаги ўйингни, Айтгин, болам, 
борадиган жойингни. «Равшан». 

3 Фикрлаш қобилияти; ақл. Бўйимиз ет- 
са ҳам, ўйимиз етмайди. н Туядай бўй 
берибди-ю, тугмадай ўй бермабди сенга! А. 
Мухтор, Қорақалпоқ қиссаси. Тўғри, у ил- 
гариги Муса, бироқ бўйи жойида бўлгани 
билан, ўйи жойида эмас. Н. Фозилов, Оқим. 

4 Ўйла(н)ган нарса. Ҳамма.. сув чиқариш- 
ни ўйларди. Ҳозир ҳамманинг ўйи сув эди. М. 
Исмоилий, Фарғона т. о. 

ЎЙДИМ-ЧУҚУР айн. ўнқир-чўнқир. 
Ғуломжон аллақачон қишлоқдан чиқиб, ўй- 
дим-чуқур шаҳар йўлида ёлғиз борар эди. М. 
Исмоилий, Фарғона т. о. Тревога эълон қи- 
линиши билан, солдатлар дарахт паналари- 
га, ўйдим-чуқур жойларга ўзларини олдилар, 
бутун колонна ерга ётди. И. Раҳим, Чин 
муҳаббат. Мана шу кучларнинг узоқ муддат 
ҳаракат қилиши натижасида тоғлар еми- 
рилди. Даралар, жарликлар, ўйдим-чуқурлар 
пайдо бўлди. Ҳ. Назир, Сўнмас чақмоқлар. 

ЎЙИН 1 Кўнгил очиш, дам олиш, тар- 
биялаш мақсадида қилинадиган эркин ҳа- 
ракат ёки машғулот. Болалар ўйини. н Кўча 
туташ балчиқ бўлганидан болаларнинг ўйини 
тугул, юришига ҳам имкон йўқ эди. Ойбек, 
Танланган асарлар. ..кенг майдонда шовқин- 
суронли қиш ўйинлари: баланд тепадан сир- 
панишлар, думалашлар, ченаларда учишлар.. 
Ойбек, Танланган асарлар. 

2 Бошқалар билан мусобақа қилиш учун 
маълум қоидалар асосида ўтказиладиган 





машғулот. Футбол ўйини. Шахмат ўйини. 
Эстафета ўйинида қизлар командаси ютиб 
чиқди. н Жон-дилим футбол эмасми, қизни 
ҳам унутиб, бутун хаёлим ўйинда бўлиб қол- 
ди. Газетадан. 

3 Ўртага пул ёки нарса тикиб ўткази- 
ладиган машғулот; қимор. Отам ўйин қи- 
зиғида ютқазишга ютқазиб қўйиб, кейин 
ўзини урди, пешонасини ёрди, йиғлади. М. 
Исмоилий, Фарғона т. о. 

4 Ритмик ҳаракатлар ва мимикалар уй- 
ғунлигидан иборат санъат; рақс. Оёқ ўйини. 
Шўх ўйин. Кавказча ўйин. н Ўйин ҳам бир 
турли назокат касб этиб, Гулсунбиби йўр- 
ғалай кетди. А. Қодирий, Ўтган кунлар. 

Ўйинга тушмоқ Бирор рақсни ижро эт- 
моқ. Ҳаваскор ҳофизлар қўшиқ айтди, шўх 
йигитлар ўйинга тушди. С. Юнусов, Кутил- 
маган хазина. 

5 кўчма Парвоз вақтида шох уриб (таш- 
лаб) қилинадиган енгил, ёқимли ҳаракат. 
Кабутар ўйини. 

6 с. т. Спектакль, концерт, цирк томо- 
шаси ва ш.к. Булар театрнинг олдига кел- 
ганларида, ўйин бошланишига учинчи қўнғи- 
роқ ҳам берилган эди. Ойдин, Фонарь тагида. 

7 кўчма Бетартиб, бироқ ўзига хос жо- 
зибали ҳаракат (ҳайвон ва нарсалар ҳақи- 
да). Шабада ўйини. н Ғазаб билан ҳайқириб 
бўрон, Балки қилар минг турли ўйин. Ғай- 
ратий. Балиқларнинг бундай ўйинини энди 
кўриб тургани! Ҳ. Назир, Сўнмас чақмоқлар. 

8 кўчма Эрмак тарзидаги ҳаракат, қи- 
лиқ ва ш.к. Аччиқ ўйин ширин турмушни бу- 
зар. Мақол. н Ҳар ҳолда, тақдирнинг бун- 
чалик ўйинлари турган бир замонда биз ни- 
ма ҳам қила олар эдик. А. Қодирий, Ўтган 
кунлар. У муҳаббатни ўйин деб ҳисоблайди. 
С. Кароматов, Олтин қум. Хат сенга ўйин 
бўлиб қолдими?! Ҳ. Назир, Сўнмас чақ- 
моқлар. 

Ўйин қилмоқ Ўйин, мазах тарзидаги ҳа- 
ракат, қилиқ қилмоқ. -Вой юрагим, вой-вой, 
— деб атай ерга ағнаб, оғзидан оқ кўпик 
чиқара бошлади. Унинг ўйин қилаётганини 
Меъмор сезиб турарди. Мирмуҳсин, Меъмор. 

9 с. т. Унчалик қийин, мушкул бўлмаган 
иш ҳақида. Ҳизники — қийин билан, ўғилники 
ўйин билан битар. Мақол. 

10 с. т. Суюғоёқ, бузуқ аёл ҳақида. 

УИИНБОЗ с. т. Бирор кўнгил очиш 

машғулотига, ўйинга қаттиқ берилувчи; 


ўйинчи. Бир ёқда қизлар, сатта терилган 
сарвинозлар, ясанган таннозлар, ҳадсиз ўйин- 
бозлар. «Фольклор». 

ЎЙИНБУЗУҚИ 1 Ўйиннинг боришига 
халақит берувчи, уни бузишга уринувчи. 
Мактабда танаффус пайтлари шашка ёки 
волейбол ўйинларида ғирромлар, ўйинбузу- 
қилар ҳам бўларди. Газетадан. 

2 айн. ишбузуқи. Аҳмаджон сўраб олади- 
ган нарсалари бор эди-да: қай бола қандай 
ишлаяпти, энг яхшиси ким, ўйинбузуқиси 
ким.. Ҳ. Назир, Сўнмас чақмоқлар. 

ЎЙИН-КУЛГИ Кўнгил очиш йиғини, 
базм; хурсандчилик. Шу одамлар ҳам ўйин- 
кулгини билар, шу одамларга ҳам ўйин-кулги 
ярашар экан-ку! А. Қаҳҳор, Қўшчинор чи- 
роқлари. Аммо Унсиннинг кўнгли ўйин-кулги- 
ни кўтармас, шодлик унга бегона эди. Ой- 
бек, Танланган асарлар. 

ЎЙИН-МАЗАХ Кўнгил очиш воситаси; 
эрмак, ўйинчоқ. Шаббодада ўйноқлаган шўх 
пирпиракдай, Унга ўйин-мазах экан бунда 
ҳар нима. Ғ. Ғулом. 

УИИНХОНА эск. с. т. Бирор ўйин ёки 
томоша кўрсатиладиган жой (театр, цирк, 
кино ва ш.к.). 

УИИНЧИ 1 Уйин с. сфдш; ўйинга 
тушувчи, ўйнаётган, яхши ўйнайдиган. 
Ўйинчи йигит четга чиқиши билан кип- 
рикларига сурма қўйган.. йўғон бир жувон 
ўртага чиқиб, йўрғсигай бошлади. П. Турсун, 
Ўқитувчи. Ёшгина бўлса ҳам, шўх, ўйинчи 
қиз экан-да. А. Мухтор, Бўронларда бордек 
ҳаловат. 

2 Рақсга тушувчи шахс; раққос ёки 
раққоса. Шўх йигитлар ўйинчига хушомад 
қилар, қийқиришар эди. П. Турсун, Ўқитув- 
чи. Мажлиснинг шоирлари, ўйинчилари, чил- 
дирмачи ea дуторчилари — барчаси ҳам ҳо- 
зир бўлиб, Кумушбибигина ҳаммомдан қайт- 
маган эди. А. Қодирий, Ўтган кунлар. Юсуф- 
жон ака Фарғона водийсининг энг ўткир 
ўйинчи устозларидан кўп рақсларни ўрганган 
эди. Т. Обидов, Юсуфжон қизиқ. 

3 кўчма Яхши ўйнайдиган (қ. ўйин 5). Яна 
қандай денг, энг ўйинчи, серпарвоз каптар- 
ларимдан ажралдим. А. Қодирий, Обид кет- 
мон. 

4 Футбол, шахмат каби ўйинларда иш- 
тирок этувчи; спорт мусобақасидаги бирор 
жамоа аъзоси. «Пахтакор» ўйинчилари. Ус- 
та ўйинчи. Ўйинчилар ҳужумга ўтишди. 




ЎЙИНЧИҚ с. т. Ўйинчоқ. Ҳусайн Бой- 
қаро набираси Мўмин мирзони тиззасига 
олди, белида камарга тақилган ўйинчиқ 
ханжарчасини томоша қилди. Ойбек, На- 
воий. Марҳамат опангиз тўғри айтяпти.. 
деҳқончилик ўйинчиқ эмас. Ҳ. Назир, Сўн- 
мас чақмоқлар. 

ЎЙИНЧОҚ1 Болаларнинг ўйнаши, ову- 
ниши учун хизмат қиладиган нарса ёки 
буюм. Ўйинчоқ сотиб олмоқ. Ўйинчоқ маши- 
на. н Буваси унга дадасига ўхшаб қў- 
ғирчоқлар, ўйинчоқлар, ҳар хил ҳайвонлар- 
нинг расми солинган китоблар олиб келиб 
бермасди. С. Анорбоев, Оқсой. Чиқарманг 
қурол, оқмасин қонлар. Китоб, ўйинчоқ бе- 
ринг бизларгаШ. Муслим. 

2 кўчма Бировнинг кўнгил очиш во- 
ситаси; эрмак. Ташландиқ бу қизингиз, қўл- 
ма-қўл юрувчи бу ўйинчоқ қизингиз ким-у, 
сиздек бир меҳрибон онани қон йиғлатган 
ким? А. Қодирий, Ўтган кунлар. Кимларнинг 
соф ҳаёти Қўлда ўйинчоқ. Ғайратий. 

3 кўчма Бировнинг хоҳишини сўзсиз, 
кўр-кўрона бажарувчи, итоатгўй; қўғирчоқ. 
Мўғуллар ва уларнинг қўлида ўйинчоқ бўл- 
ган.. амир Бурҳониддин ташвишга тушиб, 
бу даҳшатли халқ қўзғолонини бостириш 
ҳаракатига тушиб қолдилар. М. Осим, 
Маҳмуд Торобий. 

УИИНҚАРОҚ 1 Вақтини доимо турли 
ўйинлар билан ўтказадиган, ўйинга бе- 
рилган; шўх (болалар ҳақида). Кинотеатр- 
нинг деворлари баланд бўлса ҳам, ўйинқароқ 
болаларга асло халал бермасди. Ш. Раши- 
дов, Бўрондан кучли. Куда бўлмишимиз ос- 
тонамизни супуриб, ҳол-жонимизга қўй- 
маяпти; узатиб, ўйинқароқ қизи тушма- 
гурдан тинчиб қўя қолсакмикан, деган ўйим 
бор. А. Мираҳмедов, Ўт юраклар. -Жўра де- 
ган бола сал ўйинқароқ чиқиб қолди, ғўзага 
сувни ҳам ўша тошириб юборган, — деди 
Шокиров. Н. Назаров, Замон. 

2 Ўйин-кулги, шўхлик билан ўтадиган. 
Ботиралининг бу ўйинқароқ йиллари узоқ 
чўзилмади. С. Аҳмад, Ҳукм. 

ЎЙИНҚАРОҚЛИК 1 Ўйинқароқ бўлиш, 
ўйинқароқ хислатга эгалик. ..дам олишни 
тўғри ташкил қила билмаслик ҳам ёшлар- 
ни ўйинқароқликка.. саёқ юришга олиб бо- 
ради. Шукрулло, Сайланма. 

2 Ўйинқароқ эканлик. Унинг ўйинқа- 
роқлигини ҳамма билади. 


УИИҚ Ўйилган жой; чуқурлик. Ана шу 
ўйиқнинг охирига етиб, бир тўда ёввойи 
чўчқага дуч келдим. Ш. Холмирзаев, Йўллар, 
йўлдошлар. Ғорондара — «ғорлар дараси» 
маъносида бўлиб, бу ерда қадимий ўйиқлар 
жуда сероб эди. С. Кароматов, Олтин қум. 

УИЛАМОҚ 1 Фикр -мулоҳаза юритмоқ; 
фикрламоқ. Ўйлаб тузилган режа. Кўп ўйла, 
оз сўзла. Мақол. Ўйламай қилинган иш — 
бошга келтирар ташвиш. Мақол. н У ҳар 
қанча ўйласа-да, Асқар ака ҳақида ёмон 
фикрга ботинолмас эди. Н. Фозилов, Дийдор. 
Токайгача шу кепатада юрасан, болам, ахир 
менга ҳам жон керак, ўйласанг бўлмайдими ? 
Э. Раимов, Ажаб қишлоқ. 

2 Хаёлидан кечмоқ (кечирмоқ), хаёл қил- 
моқ. У баъзан ўғлининг соғ-саломат жангдан 
қайтишини тилаб.. юртда тинчлик бўлса, 
умри боқий бинолар қуриб беришини ўйлар- 
ди. Мирмуҳсин, Меъмор. «Икки қўллаб қан- 
дай терар экан-а»? деб ўйлайман ичимда. Э. 
Раимов, Ажаб қишлоқ. 

3 Ёдга олмоқ, эсга келтирмоқ; хотир- 
ламоқ. Лекин мен бояги йигитни ўйлаб, юра- 
гим эзилиб кетяпти. П. Қодиров, Қора кўз- 
лар. Аксинча, ҳар куни минг яшаб, қувнаб, 
Сен қилган ишларни ўйлайман, ўғлим. Ғай- 
ратий. Ҳар куни дадамни бир ўйлаб қўяман. 
Э. Раимов, Ажаб қишлоқ. 

4 Бирор кимса ёки нарса манфаати юза- 
сидан иш тутмоқ; шунинг дардида бўлмоқ. 
Эл-юрт тинчлигини ўйламоқ. н Сут соғув- 
чи ҳам, энг аввало, инсон соғлиғини ўйлайди. 
Газетадан. Кўзим очиқлигида қизимнинг тў- 
йини кўрай, деб ўзимни ўйлабман-у, бу тўй- 
дан кейин Насиба нима бўлишини ўйламаб- 
ман. А. Қаҳҳор, Оғриқ тишлар. Ўзингиз би- 
ласиз, Усмон ака.. биз иқтисодчимиз, даро- 
мадни кўп ўйлаймиз. П. Қодиров, Қора кўз- 
лар. 

5 Хаёл қилмоқ, тахмин қилмоқ, ..деб ҳи- 
собламоқ, тушунмоқ. Бу ишга раҳбарлик 
қилсангиз, мен ўйлайман, яна бир хайрли иш- 
ни юзага чиқарган бўласиз. Мирмуҳсин, Меъ- 
мор. Менинг дўқимдан кейин Одил қизлар- 
га хат ёзмайди, деб ўйлайсизми? С. Зун- 
нунова, Янги директор. Зайнаб сиз ўйлаган 
келинлардан эмас.. худога шукур, ақл-ҳуши 
жойида. А. Қодирий, Ўтган кунлар. 

Қадамни ўйлаб босмоқ Фикр-мулоҳаза 
билан, ҳар томонини ўйлаб иш тутмоқ. Мен 
сизга ёмонликни раво кўрмайман. Ҳадамин- 





иг 


гизни ўйлаб босинг, ука! С. Анорбоев, Оқсой. 
Адаи/иш ёмон нарса. Адашиб қолмаслик учун 
эса қадамни ўйлаб босиш керак. Газетадан. 

ЎЙЛАМСИРАМОҚ Бирор нарса ўйла- 
ётгандай бўлиб кўринмоқ, ўйлаб хаёл сур- 
моқ. Алижон ўйламсираб, [Холнисо холага] 
қараб турган эди. Мирмуҳсин, Чиниқиш. 
Файзи бир дақиқа ўйламсираб, кейин та- 
ваккал қилиб, электр моторга ток улади. 
Газетадан. 

ЎЙЛАНМОҚ 1 Ўйламоқ фл. ўзл. н. 
..«Тушунаман», дегандай имо қилди-да, яна 
жим, ўйланиб ётаверди. Ойбек, Танланган 
асарлар. Бу товуш менга жуда чуқур ўйлан- 
ган қарор жарчисидек эшитилди. М. Ис- 
моилий, Фарғона т. о. 

2 Мулоҳаза юритмоқ, хаёл билан банд 
бўлмоқ. Бу ишлар давомида у ҳам Авазни 
қийнаб юрган нарсалар тўғрисида ўйланар 
эди. П. Қодиров, Қора кўзлар. Мактабни 
очмасдан аввал ҳам.. бу тўғрида кўп ўйлан- 
ди. М. Исмоилий, Фарғона т. о. 

УИЛИ кам қўлл. Ўй-мулоҳаза билан иш 
юритадиган; фикр-мулоҳазали. Рустам эси 
кириб қолган.. ҳар гапнинг маъносини ту- 
шунадиган бўлган, ўйли, ақли кўп йигит эди. 
«Муродхон». 

ЎЙМА 1 Ўйиб ишланган, ясалган. Ўр- 
тада, ўйма ўчоқда катта ҳўл тўнка уйни 
тутунга тўлдириб, бурқсиб ётади. П. Турсун, 
Ўқитувчи. 

2 Ўйиб, қириб, зарб қилиб безак ишлаш 
усули ва шу усулда ишланган безак, нақш. 
Гавҳар ойна устига солинган катта бир ўй- 
ма нақш олдида Маҳкамни тўхтатди. П. 
Қодиров, Уч илдиз. Қоғозни усти ўйма гулли 
чарм жуздонга тиқиб, қалин китобни варақ- 
лашга бошлади. Ойбек, Навоий. 

ЎЙМАКОР 1 Тахта, ганч, мармар ва ш.к. 
га ўйиб, гул, нақш ишловчи уста. Бу [эшик] 
қалин, бақувват тахталардан ясалган бўлиб, 
моҳир ўймакорлар безаган, уста бўёқчилар 
нақш берганди. С. Юнусов, Кутилмаган 
хазина. 

2 Ўйиб, зарб қилиб ишланган; ўйма. Ол- 
тин қуббачалар, ўймакор гуллар билан бе- 
занган эшикни очиб, кичикроқ, лекин серҳа- 
шам бирхонага кирди. Ойбек, Навоий. Унинг 
[Абдулла Болтаевнинг] қўли билан қилинган 
ўймакор нақшлар эскизи 1937 йили Парижда 
очилган санъат виставкасида ҳам юксак баҳо 
олди. С. Қодиров, Қирқ китобнинг тўрт 


саҳифаси. Табақалари кенг, очиқ турган ўй- 
макор шамшод дарвоза Ҳасан овчини қаъ- 
рига тортиб, ютиб юбормоқчидай. Ш. Тош- 
матов, Эрк қуши. 

ЎЙМАКОРЛИК 1 Ёғоч, ганч, металл, 
тош ва б. ни ўйиш, йўниш йўли билан гул, 
нақш кабилар ишлаш; ўймакор касби. Ўй- 
макорлик билан шуғулланмоқ. Ўймакорлик 
тўгараги. н Ўймакорликнинг чўққисига чиқ- 
қан Худойберган муҳрканни ҳам албатта 
эслашади. Ж. Шарипов, Хоразм. Уста Ус- 
мон ёғоч ўймакорлигини биринчи бўлиб ду- 
тор, танбур, рубобга татбиқ этиб, асбобнинг 
гўзал бўлишига эришди. Т. Баҳромов, Оҳанг 
хазиначиси. 

2 Бирор нарсага ўйиб ишланган нақш, 
тасвир ва ш.к. Болалар чизган суратдай сод- 
дагина ўймакорликларда.. ҳайвонлар.. одам- 
лар тасвирланган. П. Қодиров, Қора кўзлар. 

ЎЙМАЛАМОҚ 1 Ўйиб ташламоқ, ўйиб, 
чуқурчалар ҳосил қилмоқ. Болалар ҳовли 
юзини ўймалаб ташлашибди. 

2 Устма-уст, давомли тарзда ўймоқ, чим- 
чиламоқ. Умидўз йўлида давом этди-ю, юра- 
гини яна ногаҳоний бир алам ўймаларди. Мир- 
муҳсин, Умид. 

ЎЙМОҚ I 1 Бирор нарса билан ковлаб, 
чуқур ҳосил қилмоқ; ковламоқ. Ерни ўймоқ. 
Деворни ўймоқ. м Тирноқ-ла ер ўйиб, сувлар 
оқизган Ғариблар аҳволи қоларди тангга. 
Ғайратий. Аваз учи тирсакка ўхшаш силлиқ 
тош топиб, бўзни ўйиб, икки қатор чуқур- 
чалар ясади. П. Қодиров, Қора кўзлар. 

2 Чуқурча ҳосил қиладиган қисмини 
ажратиб олмоқ. Мен ҳам лип этиб ҳужрага 
кириб, хумчадан ёғ ўйиб олдим. Ғ. Ғулом, 
Шум бола. Мана шу ёлғиз қўлим билан малъ- 
ун Жапақнинг кўзини ўяман. А. Мухтор, Қо- 
рақалпоқ қиссаси. 

3 Нақш, гул, тасвир ва ш. к. ишлаш учун 
бирор сиртга из, ўйиқ туширмоқ. Супачада 
бир парча ганчга Наққош ўяр сўнгги нақши- 
ни. Э. Раҳим. Исломхўжа усталар билан са- 
ломлашиб, мармар тошга Огаҳий шеърлари- 
ни ўяётган Худойберган муҳркан олдига бор- 
ди. Ж. Шарипов, Хоразм. [Солижон] Так- 
рорлайди дарсларин, Кўздан тугал ўтказар, 
Тошга ўйган xam каби Пухталаб дилга ёзар. 
Қ. Муҳаммадий. 

4 Емириб, ювиб, чуқур ҳосил қилмоқ. 
Ойқиз бутун кучини йиғиб, Погодинни сув 




ўйган чуқурлик қирғоғига судраб келди.. Ш. 
Рашидов, Бўрондан кучли. 

5 кўчма Қаттиқ чимчиламоқ. Роҳила [қиз- 
нинг] биқинини ўйиб олди. А. Қаҳҳор, Оғриқ 
тишлар. 

6 кўчма Қаттиқ руҳий азоб бермоқ. 
Юрак-бағримни ўйдинг, Мени номусга қўй- 
динг. Ҳ. Олимжон. 

Ўйиб олмоқ Қаттиқ таъсирли, таъзирли 
гап қилмоқ. Алим бува мингбошини ўйиб ол- 
ди. М. Исмоилий, Фарғона т. о. ..бирор нарса- 
ни баҳона қилиб, гап билан ўйиб-ўйиб олади. 
О. Ҳусанов, Най. 

УИМОҚ II 1 Унча катта бўлмаган чу- 
қурлик; чуқурча. 

2 Кичкина, тор, бежирим. Қизнинг қош- 
лари ингичка, кўзлари мастона, сузукдан-су- 
зук, бурни бежирим. Оғзиўймоқ. Лаблари лола- 
ранг. Э. Самандар, Тангри қудуғи. 

УИМОҚ III шв. Ангишвона. Унинг нозик 
қирра бурни, ўймоқдаккина оғзи.. биринчи 
қарашдаёқ Мунавварни ўзига тортди. С. 
Анорбоев, Меҳр. 

ЎИНАМОҚ 1 Дам олиш, кўнгил очиш 
мақсадидаги бирор эркин иш, машғулот, 
ўйин билан шуғулланмоқ (қ. ўйин 1). Бе- 
кинмачоқ ўйнамоқ. Қорбўрон ўйнамоқ. н Шу 
чоқ кўчада ўйнаб юрган қўшнисининг боласи 
Асад келиб қолди. «Муштум». 

2 Расмий иш-вазифалардан холи ҳодда 
дам олиш, сайр этиш каби ҳолатларда вақт 
ўтказмоқ. Собирахон, Баҳрини ҳам олиб бо- 
ринглар, ўйнаб келсин.. А. Қаҳҳор, Хотинлар. 
Эрталаб Ёдгор Чарос билан тоққа чиқмоқчи 
эканини айтганда, Зойиржон қувонган эди.. 
«Яхши ўйнаб келинглар», деганини эслаб, 
баттар ўсал бўлди. Ў. Ҳошимов, Қалбингга 
қулоқ сол. 

3 Мусобақа тарзидаги спорт ўйини би- 
лан шуғулланмоқ, шундай ўйинда қатнаш- 
моқ (қ. ўйин 2). Шахмат ўйнамоқ. Билъярд 
ўйнамоқ. Футбол ўйнамоқ. н Мирмуродов 
дастлабки икки ўйинни, атайлаб қилдими ё 
бўш ўйнадими, ютқизди. «Гулдаста». 

4 Қимор ўйинида қатнашмоқ (қ. ўйин 3). 
-Сиз билан ўйнамаса, ким билан ҳам ўйнай- 
ди, — деди гап оҳангини ўзгартириб [Турди- 
мат чўтал ], — товва пуккани ейди, олчи 
чиккани ейди дегандек, бой берсангиз нима, 
сиз ҳам ютиб юргансиз. А. Мухтор, Опа- 
сингиллар. Кеча бир оз қарта ўйнаб.. Мас- 
ковдан келган бир фавуркончи [фабрикант] 


ўриснинг тўрт минг сўмини ютибман. Ой- 
бек, Танланган асарлар. 

5 Тана, оёқ, қўл ва қош-кўзларни куйга 
муқобил ҳолда ҳаракатлантирмоқ; рақс 
тушмоқ (қ. ўйин 4). Бу жувон тановарга 
жуда яхши ўйнайди. н Раис шавқ-завқ би- 
лан ўйнаб, даврани бир неча марта кезиб 
чиққач, пилдираб бир айланди-ю, бехосдан 
Ўрмонжонга ташланди. А. Қаҳҳор, Қўшчи- 
нор чироқлари. 

6 Саҳна асарида бирор ролни ижро эт- 
моқ. Гулсун куёв ролини ўйнар, Хонимбиби 
Кумуш ролида, иккисининг бир-бирисига қа- 
раб ўқишган лапарлари барчани кулдириб, 
ичакларни узар даражада. А. Қодирий, Ўт- 
ган кунлар. 

7 Ниманидир қўлда ҳаракатга келтир- 
моқ, айлантирмоқ ва ш.к. Фотима ерга қа- 
раб, рўмоли учини ўйнаб ўтирарди. Т. Ашу- 
ров, Оқ от. Шарифжон терган пахтасини 
чангалида ўйнаб, гоҳ у, гоҳ бу қизга совға 
қиларди. X. Тўхтабоев, Фельетондан кейин. 
Усмонжон, қўлида ниманидир эзғилаб ўйнаб 
ўтирган Адолатга қаради. С. Зуннунова, 
Гулхан. Ёрмат.. носқовоғини ўйнаб, ерга ти- 
килди. Ойбек, Танланган асарлар. 

8 Бировга гап, сўз билан тегишмоқ; 
ҳазил қилмоқ. Ўйнаб гапирсанг ҳам, ўйлаб 
гапир! Мақол. н Бугун бўлса [Кумушнинг] 
ўйнаб айтган сўзи жавобсиз ҳам қолдири- 
либ, бу ҳол яна унинг миясини қотирди. А. 
Қодирий, Ўтган кунлар. 

9 кўчма Турли-туман, шўх, ёқимли ҳа- 
ракат қилмоқ (жонивор ва нарсалар ҳақи- 
да). Ҳовузда балиқлар тиниқ сувни тўлқин- 
латиб ўйнайди. П. Қодиров, Қора кўзлар. 
Чайқалади денгиз беором.. Оқ чечакдек кў- 
пиклар ўйнар. Ғайратий. Духоба гулларга dy- 
доқ тегизиб, Ҳар саҳар шабада ўйнаб ётади. 
Уйғун. Беланчак бошида ўйнар парча нур. А. 
Орипов. 

10 кўчма Кўрк, гўзаллик акс эттириб 
ҳаракатланмоқ, пирпирамоқ, диркилламоқ. 
Қизнинг қош-қовоқлари ўйнайди. н Унинг 
[Инобатнинг].. озиб, кичкина бўлиб қолган 
юзи, узун киприклари ҳаяжон билан ўйнар 
эди. X. Тўхтабоев, Фельетондан кейин. Лаъ- 
ли паранжи-чачвонини оппоқ билагига таш- 
лаб, севганига термилиб қолган; қора атлас 
кўйлагини туртиб чиққан қабариқ кўкраги 
бекни телба қилар даражада ўйнаб турибди. 
Ҳ. Ғулом, Машъал. 





11 Ирғишлаш, шох ташлаш ва ш.к. тарз- 
даги ўйноқи ҳаракат қилмоқ. Осмонда озод 
қушлар ўйнаб-ўйнаб парвоз қилади. С. Сиёев, 
Ёруғлик. Эллигида айғир отдай ўйнайди.. 
«Ойсулув». 

12 кўчма Қабариб, бўртиб чиқмоқ (му- 
шак, томир кабилар ҳақида). Териб қўйил- 
ган япалоқ ғиштлар устига чўкиб, томир- 
лари ўйнаган, қалтироқ қўлига мўлгина нос 
тўкиб, тил тагига отди. Мирмуҳсин, Бир 
хумча тилла. Машқ қиламан ҳар куни, Мус- 
кулларим ўйнайди. Ю. Ҳамдам. 

[Бировнинг] ноғорасига ўйнамоқ қ. ноғо- 
ра. Тупроғи ўйнамоқ Тупроғи кўп миқцор- 
да чиқиб ётмоқ. Ётоққа кираверишдаги туп- 
роғи ўйнаб кетган энсиз йўлакнинг бурчагида 
тагига занглаган челак қўйилган дастшўй 
жами уч хонада истиқомат қилувчилар учун 
хизмат қиларди. С. Кароматов, Олтин қум. 
Юраги ўйнамоқ қ. юрак 1. Қаллиқ ўйнамоқ 
этн. Расмий никоҳ тўйидан аввал бўлажак 
келин билан яширин учрашиб турмоқ. 

УИНАШ 1 Уйнамоқ фл. ҳар. н. У жуда 
зерикиб, нима ўйин ўйнашни, ким билан ўй- 
нашни билмас эди. Ойбек, Танланган асар- 
лар. 

2 кўчма Никоҳсиз яқин муносабатда 
бўлувчи эр киши ёки аёл (бир-бирига нис- 
батан). Ўйнашга ишониб, эрсиз қолдим. Ма- 
қол. н Расми, қиз бузилса, уни ўз ўйнашига 
беришади. Ойбек, Танланган асарлар. Бў- 
ронбек ўйнашининг чинакам гўзаллигига қа- 
ноат ҳосил қилгандан кейин, отига қаради. 
Ҳ. Ғулом, Машъал. 

УЙНАШЛИК Ўйнаш билан бўладиган 
муносабат, алоқа. Одамнинг шундай хотини 
бўлса, боласи бўлса-ю, бировларнинг хотини 
билан ўйнашлик қилса-я. И. Акром, Адолат. 

ЎЙНАШМОҚ 1 Ўйнамоқ фл. бирг. н. 
Кетишдилар қувлашиб, Ўйнашиб кула-кула. 
Т. Тўла. Болалар ҳар кунгидақа ошиқ ўйнаш- 
мади.. китобчаларни томоша қила бошлаш- 
ди. М. Исмоилий, Фарғона т. о. 

2 Жиддий эмас, ҳазил-ҳузул муносабат- 
да бўлмоқ, менсимай муомалада бўлмоқ. Ўй- 
нашмагин арбоб билан, арбоб урар ҳар боб 
билан. Мақол. н Бу — бир кишининг чорак 
умри деган гап. Ҳа, қонун билан ўйнашиб 
бўладими! С. Анорбоев, Оқсой. 

3 Ўз никоҳида бўлмаган шахс билан яқин 
алоқада бўлмоқ. Хуморхонни олмасдан, шун- 
дай ўйнашиб юраверсангиз бўлмасмиди? А. 


Қаҳҳор, Оғриқ тишлар. Ўша Холмат жик- 
какка ҳам ўйнашиб теккан. Э. Раимов, Ажаб 
қишлоқ. 

УИНОҚ поэт. 1 Тез ва енгил ҳаракат 
қиладиган; шўх. Шаҳарнинг қалби Тўлқин 
бошлайди. Ўйноқ сувлардек. Уйгун. 

2 Завқ-шавқ бахш этадиган; енгил, шўх. 
Кунлар келар, ўйноқ созингиз Севгиларни қи- 
лур тарона. Ғайратий. 

Юрак ўйноғи қ. юрак 1. 

УИНОҚИ 1 Тинч турмайдиган, серҳа- 
ракат; шўх. Сойтўпининг аёллари хушрўй, 
ўйноқи бўлади. Н. Қобил, Унутилган соҳил- 
лар. Махсус мулозимлар.. ўйноқи отни етак- 
лаб келтирдилар. Ойбек, Навоий. 

2 кўчма Енгил ва ёқимли; шўх. Баҳор- 
нинг ўйноқи еллари. н Машинанинг дарча- 
сидан кираётган ўйноқи шабада дилларни 
қитиқлайди. Т. Расулов, Марҳамат. 

3 Завқ-шавқ бахш этадиган; шўх. Сафар- 
да ҳамроҳларига латифалар, ўйноқи қўшиқ- 
лар айтиб, кулдириб юради. М. Осим, Эл- 
чилар. Бир оздан сўнг Хоразмнинг ўйноқи 
куйлари чалиниб, шўх лазги бошланди. Ж. 
Шарипов, Хоразм. 

4 кўчма Оёғи енгил, суюқ. -Поччангнинг 
феъли-атворини биласан-ку, ўлгудай енгил, 
ўйноқи, — деди Ҳалима. Ҳ. Назир, Ўтлар ту- 
ташганда. Жамишд базмини қурдик денглар. 
Жонон ж-жа ўйноқига ўхшайди, сизни ҳам 
илиб кетибди-да! С. Анорбоев, Оқсой. 

ЎЙНОҚЛАМОҚ 1 Тинч турмай, турли 
ҳаракатлар қилавермоқ, ўйнаб кетмоқ, ир- 
ғишламоқ. Кўзичоқлар ўйноқлайди. н Қуён 
боласи ўйноқлаб, оёқларини осмонга отиб 
югурар эди. X. Тўхтабоев, Шошқалоқ. [Ба- 
лиқ] Гоҳ ўйноқлар, гоҳ орқаси билан ётар, 
билтангларди. Ж. Шарипов, Хоразм. «Оқ- 
той» анчадан буён яйдов юргани учун, ара- 
ва шотиси остига асти рўпара келмай, 
ўйноқлаб кетаверди. Ҳ. Назир, Сўнмас чақ- 
моқлар. 

2 кўчма Шўх ҳаракат қилмоқ, ўйнамоқ. 
Шеърда Чирчиқ дарёсининг ўйноқлаб оқи- 
ши, табиат манзарасининг тасвири ор- 
тиқча. Э. Охунова, Пахтазор куйлари. 

3 айн. ўйнамоқ 12. Бирдан кўк томирла- 
ри ўйноқлаб чиққан.. Бектемир ака кўз 
олдига келди. А. Мухтор, Чинор. 

ЎИПАРАСТ Ўй суришга мойил, кўп ўй 
сурадиган. Мен хаёлни шеърга солдим, Ўй- 
napacm бўлма ва лек, Бесамар бўлса сени 




Бир кун хароб айлар хаёл. Э. Воҳидов, Му- 
ҳаббат. 

ЎЙЧАН 1 Ўй билан банд бўлган, ўйга 
чўмган. У шундай ўйчан, паришон ҳолатда 
булоққа яқинлашди. М. Исмоилий, Фарғона 
т.о. Нигора юлдузларга ўйчан тикиларкан, 
киприкларида ўша юлдузлардек жилвала- 
нувчи ёш томчилари қотди. С. Анорбоев, 
Оқсой. 

2 Ўйга, хаёлга кўп бериладиган; ўй, 
хаёл билан доимо банд бўладиган. Ўйчан 
қиз. н Бу ёлғиз ҳорғинликдан эмас, икки 
кун ичида кўрганлари уни қандайдир ўйчан, 
камгап қилиб қўйганди. Ойбек, Қуёш қо- 
раймас. 

3 Ўйга чўмганлигини акс эттириб тур- 
ган. Чол ўғлининг ўйчан кўзларига терми- 
либ, Ботиралидан гапира кетди. Ҳ. Ғулом, 
Машъал. Исроил Норматнинг ўйчан юзига 
қаради. И. Раҳим, Чин муҳаббат. 

4 кўчма Тинч ва сокин; худди хаёл сур- 
гандай. Ўйчан оқшомлар! Салқин оқшомлар! 
Нашъага элтар. М. Шайхзода. Ўйчан кеча, 
тун ичра танҳо, Рауф Парфи, қолдик ик- 
ковлон. Р. Парфи, Кўзлар. 

ЎЙЧАНЛИК Ўйчан ҳолат. -Лекин, — де- 
ди Адолат ўйчанлик билан, — дадамга ҳали 
кўринганим йўқ. С. Зуннунова, Гулхан. Унинг 
нозик қирмизи юзида хафалик.. кўзларида 
чуқур ўйчанлик бор эди. С. Анорбоев, Оқсой. 

УИЧИ Ўйга, хаёлга кўп бериладиган ёки 
кўп ўйлайдиган киши. Ўйчининг ўйи бит- 
гунча, таваккалчининг ииш битади. Мақол. 

ЎКИЛ [а. j — ишончли, ваколатли 
шахс] шв. этн. Никоҳ пайтида йигит ёки 
қиз томонидан кафилликка ўтувчи, ва- 
киллик қилувчи киши; вакил. Ўкил ота. 
Ўкил она. н [Аваз:] Мен сизни бўлак одам 
деб туриб эдим, мен гапу авзойингиздан 
билдим: отамнинг ўкил энаси экансиз. «Ба- 
логардон». 

ЎКИН: ўкинга тушмоқ Ўкинмоқ, аф- 
сусланмоқ. Тракторчилар Анор ака келган- 
да, ҳазиломуз кутиб олган бўлсалар, унинг бу 
гапидан кейин хонадагилар бир-бирига қараб 
қўйишди. -Ўкинига тушганки, келган-да, — 
деди кимдир ёнидаги шеригига пичирлаб. С. 
Маҳкамов, Катта рулда. 

УКИНИШ 1 Укинмоқ фл. ҳар. н. Бу нар- 
сани илгари ўйламагани учун афсус қилди. 
Лекин энди ўкинишнинг фойдаси йўқ эди. 
Ойбек, Танланган асарлар. 


2 айн. ўкинч. Элмурод уни яхшигина ку- 
затиб, ундан бирор ўкиниш изларини кўрма- 
ди. Шуҳрат, Шинелли йиллар. 

ЎКИНМОҚ 1 Пушаймон бўлмоқ, аф- 
сус қилмоқ (асосан, ўз иши, қилмишидан). 
Баҳодир ножўя ҳаракати билан Оқилани 
хижолатга қўйганидан қаттиқ ўкинар, ле- 
кин иш ўтган эди. М. Жалолиддинова, Ке- 
йинроқ. У [Умурзоқ], иш билан овора бўлиб 
кетиб, кечадан бери уйга келолмаганидан 
ўкинди, ўз-ўзини бепарволикда койиди. Ҳ. 
Назир, Сўнмас чақмоқлар. Дарбадарликдан, 
ўзимнинг симобдай беқарор саёқлигимдан 
жуда ўкинар эдим. Ғ. Ғулом, Шум бола. 

2 Умуман, хафа бўлмоқ, куйинмоқ. 
Адолат фронтдан хат келганига хурсанд 
бўлди. Хурсанд бўлди-ю, Норматни, Олим- 
жонни эслабўкинди. И. Раҳим, Чин муҳаб- 
бат. Унинг ҳазиллашиб бирон сўз айтмаганига 
қиз хурсанд бўлди, лекин шу билан баробар, 
кутилмаган бепарволигига ўкинди. Ойбек, 
О.в. шабадалар. 

УКИНЧ Номақбул, кўнгилсиз иш, ҳо- 
диса ва уни тузатиб бўлмаслик туйғуси 
туфайли юз берадиган ғамгинлик, хафалик; 
афсусланиш, афсус. -Қувончми, ўкинчми, 
билиб бўлмайдиган аллақандай бир ҳис ичим- 
ни тимдалайди, — деди йигит. С. Аҳмад, 
Таъзим. Зумрад бу сўзларни шу қадар ўкинч, 
ажабланиш ва даҳшат билан айтдики, 
Самандарнинг кўзларидан дув ёш чиқиб ке- 
тишига оз қолди. С. Кароматов, Қалбимда 
қуёш. Ёрмат ёшли кўзларини йилтиратиб, 
ўкинч билан бошини тебратиб турди. Ойбек, 
Танланган асарлар. 

УКИНЧЛИ Ўкинч ёки афсусланиш 
ҳисси сезилиб турадиган, ўкинч ифода- 
ловчи. -Мен бечора.. — деди Искандаро 
ўкинчли товуш билан. Ойбек, Нур қидириб. 

ЎКИРИК Қаттиқ йиғи овози. Ойимбиби 
бу ўкирикдан бир чўчиб тушди, кейин шоши- 
либ ўрнидан турди-да, ошхонага кириб кет- 
ди. С. Абдуқаҳҳор, Санамай саккиз дема. 
[Ҳаққул ота] Юрагининг бир парчаси узил- 
гандай, сийнасидан қаттиқ ўкирик чиқар- 
кан, Зуҳра буви қўрқувдан эсини йўқотган- 
дай бўларди. Ҳ. Назир, Сув гадоси — оқпадар.. 

УКИРМОҚ 1 Кучли овоз чиқармоқ 
(йиғи овози ҳақида); ҳўнграмоқ. Кутилма- 
ганда Рихси холанинг кўнгли юмшади-ю, 
ўкириб йиғлаб юборди. П. Қодиров, Қора 
кўзлар. 


10—Ўзбек тилининг изоҳли луғати 





2 Бақирмоқ, бўкирмоқ (инсон ва баъзи 
йирик ҳайвонлар товуши ҳақида). Ҳоким 
халққа минг алпозда ўкириб, ҳаммани ҳақо- 
рат қилиб.. уйига қайтди. М. Исмоилий, 
Фарғона т. о. Оғир юкли туялар бўйинларини 
осмонга кўтариб ўкирарди. Ш. Тошматов, 
Эрк қуши. Жадал келаётган катта айиқ 
жуда хунук ўкирарди. Газетадан. 

3 кўчма Қаттиқ овоз чиқармоқ (жонсиз 
нарсалар ҳақида). Ташқарида шамол ҳамон 
ўкирар. М. Жабборов, Севинч ёшлари. Ўки- 
риб тўхтади сўнгги замбарак, Жаҳаннам 
худоси қаҳ-қаҳдан тинди. F. Ғулом. 

УКРАМОҚ айн. ўкирмоқ 1. -Эй худо, ни- 
ма гуноҳ қилдим мен сенга! — бошини стол- 
га қўйиб, ўкраб йиғлаб юборди Адолат. С. 
Зуннунова, Гулхан. Марзия бўш стулларга 
тикилиб.. ўкраб йиғлабди. А. Мухтор, Давр 
менинг тақциримда. 

УКРАНМОҚ шв. Эркаланиб босиқ овоз 
чиқармоқ; пишқирмоқ (от ҳақида). Ҳаш- 
лагани отга ёқиб қолибди, Ўкраниб у гир 
айланиб турибди. «Алпомиш». Куйни тушу- 
наётгандай отлар ҳам жим, ўкранмас, 
ҳўкизлар ҳам кавш қайтармай.. пиш-пиш 
нафас олиб, жим турардилар. Н. Фозилов, 
Оқим. 

УКСИЗ 1 Ота -онасиз, етим. Ўксиз бола- 
лар. 

2 Бирор ёрдам берадиган кишиси йўқ; 
ҳимоясиз, бахтсиз, бечора, ўксик. [Маҳкам:] 
Бу қандай зўравонлик! Ҳўл-оёғимизда кишан! 
Ўксиз она! Бахтсиз Иқболой. Миршабдан 
калтак еди-я! Н. Сафаров, Уйғониш. 

3 Ғам ва ҳасратни ифодалайдиган; ғам- 
гин. Умидсизлик, ўксиз руҳ уни [Машҳадий- 
ни] бир зум ҳам тарк этмайди. Ойбек, 
Навоий. 

ЎКСИЗЛАНМОҚ Ачиниб афсусланмоқ, 
хафа бўлиб қолмоқ; ўксинмоқ. У[Бектемир] 
дадаси кетидан томошага.. боролмай қолган 
боладек, ўксизланди. Ойбек, Қуёш қораймас. 

УКСИК 1 сфт. Бирор нарсадан афсус- 
ланиб хафа бўлган; эзилган; ғамгин, қайғу- 
ли. Ўксик кўнгил. н Гўдакнинг ўксик йиғиси 
Ойша опага қаттиқ таъсир этди. М. Ис- 
моилий, Озодлик гулини ҳидлаган киши. 

2 от Бирор нарсадан афсусланиб хафа 
бўлиш туйғуси; хафалик, ғам, қайгу. У[Ҳу- 
ри\ кўкрагини тўлдириб хўрсинди. Ҳалбида 
зўр ўксик бор эди. Н. Фозилов, Оқим. 


ЎКСИКЛИК Ачиниб афсусланиш; хафа- 
лик, ғам, қайғу. Ой нуридай кўзинг порлар 
яшин аралаш, Варақланар ўксикликнинг даф- 
тарин қати. Ғ. Ғулом. 

УКСИМОҚ Бирор нарсага эриша ол- 
маганлиги, бебаҳралиги, камситилганлиги 
ва ш. к. учун афсусланмоқ, хафа бўлмоқ, 
ғам чекмоқ. Иккинчи она ea унинг болалари 
Очилга ёмон кўз билан қарашмаса ҳам, ҳар 
ҳолда, у бегонасирар, сал нарсани кўнглига 
олиб ўксир эди. П. Қодиров, Уч илдиз. Бу 
гапларни эшитиб, Полвоннинг яримта кўнгли 
яна баттар ўксиди. Ж. Шарипов, Хоразм. 

ЎКСИНМОҚ айн. ўксимоқ. Элмурод, 
унинг [Гулсумнинг] бу қадар ўпкаси тўлиб, 
ўксиниб йиғлашининг сабабини суришти- 
ришдан илгари, уни юпатиш лозим, деб ўйла- 
ди. П. Турсун, Ўқитувчи. [Ҳулкар:] Ойим раҳ- 
матли мени қиз туққанларидан ўксинар 
эди. П. Қодиров, Қора кўзлар. 

ЎКТАМ 1 Бошқаларга ўз таъсирини, 
сўзини ўтказадиган; шижоатли, ўткир. Ма- 
ҳалланинг ўктам йигити. н Ўрмон полвон, 
Бозор амин, Ҳайит амин ea бошқа ўктам- 
роқ одамлар миршаб билан бирга даҳлизга 
қараб югурдилар. С. Айний, Қуллар. Ша- 
карнинг димоғи баланд, айтгани айтган, 
дегани деган.. тенгқурлари ичида ўктам бў- 
либ, башанг кийиниб юрарди. Ҳ. Назир, Кўк- 
терак шабадаси. 

2 Ҳиммати улуғ, олийжаноб, ҳотам, 
сахий. Бўрихўжа уйида ҳам ўктам: синг- 
лисига дашном беришдан ўзини тиярди. М. 
Осим, Тилсиз гувоҳ. Ўша барно йигит — ўк- 
там бир аскар Юртини асрайди ёмон кўз- 
лардан. Б. Бойқобилов. 

3 кўчма Ёқимли, хуш ифодали. Эндиунинг 
ўктам гаплари, қисқа, муайян буйруқлари- 
дан мамнун эди. О. Ёқубов, Ларза. Авазнинг 
қадди расо, бир мўйи қилт этмай, тахт 
томонга ўктам боқиб турарди. С. Сиёев, 
Аваз. 

4 Ўктам (эркаклар ва хотин-қизлар исми). 

ЎКТАМЛИК Ўктам шахсга хос хислат, 

хатти-ҳаракат. [ Мутал] Шундай ишонч, шун- 
дай ўктамлик билан гапирдики, гўё уч кун 
давом этган тергов унинг фойдасига ҳал 
бўлган! О. Ёқубов, Ларза. Ғайратнинг юраги- 
да кучли бир шиддат, ўктамлик, йигитларга 
хос ғурур борлигини Иқлима сезарди. М. Ҳаз- 
ратқулов, Журъат. 






УКЧА шв. Оёқ кийимининг товони ос- 
тига қоқилган қалин чарм; пошна. Оёғида 
ўкчаси баланд қизил этик, елкасида милтиқ.. 
С. Сиёев, Аваз. 

УКЧАЛИ шв. Пошнали, баланд пош- 
нали. Тўғайсари уларга тил учида салом бе- 
риб, ўкчали этигини суғурди. Ш. Холмирза- 
ев, Қил кўприк. 

ЎЛ-А унд. с. Бирор кимса ўз қилмишига 
яраша жазо олганда ёки унинг қилмишлари 
ўйлаганидек натижа бермаган ҳолатда унга 
таъна сифатида айтиладиган ибора. Ўл-а, 
қўлга тушдинг-ку! Ўл-а, аҳволинг шу экан- 
ку! 

ЎЛАИ: вой ўлай унд. с. Бирор нотўғри 
иш ёки хатти-ҳаракат туфайли ҳаяжонга 
тушганликни ифодалаш учун қўлланади 
(одатда хотин-қизлар нутқида). Вой ўлай, 
нима иш қилиб қўйдинг! н Вой ўлай, мен 
қандай қилиб айтаман?П. Турсун, Ўқитувчи. 

ЎЛАКСА 1 Ўлган нарса; ўлик. Баъзан 
ҳуриб қолади Ўлакса қидирган ит. Ғайратий. 
Девор ковагида моғор босиб ётган ўлаксага 
қўл уриб нима қиласиз. С. Аҳмад, Қадрдон 
далалар. 

2 Ўлар ҳолатга етган, ўта заиф, ўлимтик. 
Ўлакса от. Ўлакса товуқ. 

3 Шундай ҳолатли нарсага нисбатли ҳа- 
қоратни билдиради. ..солиқни тўламайсан, 
йиғим деса, жонинг бўғзингга келади, ўлакса! 
М. Исмоилий, Фарғона т. о. 

4 с. т. ўлаксахўр. Мен бу софликка ўлак- 
са қузғунлар қўнишини истамайман. А. Мух- 
тор, Чинор. 

ЎЛАКСАХЎР 1 Ўлган жониворларни ей- 
диган, ўлимтик билан овқатланадиган. Ўлак- 
сахўр, сен мени ея олмайсан. С. Азимова, О, 
Лайло. 

2 айн. тасқара 1. Боғда бургут, лочин, 
қарчигай, қирғий, калхат, бойқуш, ўлаксахўр- 
дан тортиб олатўғаноққача.. томоша қи- 
лишди. Н. Назаров, Замон. 

3 кўчма Ишламай, бошқалар ҳисобига 
яшайдиган; текинхўр. -Сабаби маълум, — де- 
ди отам, — агар ҳашар тамом бўлса, бу 
икки юз ўлаксахўр текин овқатни қаердан 
топади ea отлари учун бепул ем, беда қаер- 
дан келади. С. Айний, Эсдаликлар. 

УЛАМСА шв. айн. ўлакса 1. Бу бўрилар 
ўшанинг битта-яримта ўламсасини еб.. юри- 
шади. Н. Қобил, Буғдой пишиғига етма- 
ганлар. 


УЛАН I айн. ўт II. Кўм-кўк ўланлар ea 
уларнинг орасидан илон изи бўлиб, қуёшнинг 
нурида кумуш тасмадай ярқираб турган 
ариқ ea ариқчалар кўриниб туради. А. Қаҳ- 
ҳор, Сароб. Енгилгина эсган шамол димоққа 
турли ўлан исларини келтириб урар эди. А. 
Қодирий, Ўтган кунлар. 

ЎЛАН II Халқ оғзаки ижодида, одатда 
тўй, гап-гаштак ва ш.к. да ижро этиладиган 
ашула, қўшиқ. Ўлан айтмоқ. н Ҳора-қора 
қўзилар Кўйни бошлар, ёр-ёр. Ҳалам қошли 
янгалар Ўлан бошлар, ёр-ёр. М. Алавия. Шўх- 
шўх парвоз этар ўлан овози, Бахшининг қў- 
бизи, созанда сози. С. Жўра. Тенгдошлар қў- 
шиғи — дўстлик ўлани Ҳуёш йўлларида кет- 
син жаранглаб. С. Акбарий. 

ЎЛАНЗОР Турли ўт-ўланлар ўсган май- 
дон; ўтзор. Дарё, ўша ўланзор қирғоғу.. ёвво- 
йи жийда кундасидан бўлак ҳеч нима йўқ 
эди. Р. Бекниёз. 

ЎЛАНЧИ Ўлан айтувчи, қўшиқчи. Жуда 
сулув қиз, ўланчи қиз. Ойбек, Танланган 
асарлар. Эшигида неча қўшчи, қўлончи, Бари 
— полвон, бари — чечан ўланчи. М. Алавия. 

УЛАРДАИ айн. ўларча. Ўлардай зиқна. 
Ўлардай ўжар. Ўлардай ишламоқ. Ўлардай 
чарчамоқ. н Заргаров Ҳутбиддиновни ўлар- 
дай калака қилиб, тоза аламини олди. А. 
Қаҳҳор, Ўжар. 

ЎЛАРМОН 1 Нафсини тия олмайдиган; 
очкўз. Ўлармон ҳўкиз болтадан тоймас. 
Мақол. Ёмон отга ёл битмас, Ўлармонга 
мол битмас. Мақол. 

2 Ўта берилган; муккасидан кетган. Ич- 
киликка ўлармон одам. н Ишратга ўлар- 
мон, нафси ёмонлар Хун дея, қул дея, пул 
дея босди. М. Шайхзода. 

УЛАРМОНЛИК Ўлармонга хос хислат, 
хатти-ҳаракат. ..устоз Ҳавомнинг «ўлармон- 
лиги», беш қўлини баробар оғзига тиқиши 
ҳақида.. турли гаплар юрарди. Мирмуҳсин, 
Меъмор. 

УЛАРОҚ кт. Гапда ўзидан олдинги сўз 
ёки ибора маъносини таъкидлаш ва уни 
гапнинг кейинги бўлаги билан боғлаш учун 
қўлланадиган сўз. У [Юсуфбек ҳожи\ бирин- 
чи мартаба ўлароқ ўзининг ички касалини 
Нормуҳаммад қушбегига очди. А. Қодирий, 
Ўтган кунлар. Бу ерда ер ислоҳотининг фой- 
дасига ўлароқ бирмунча сўзлар бўлиб ўтди. 
А. Қаҳҳор, Сароб. 

ЎЛАРЧА Ниҳоят даражада, ҳаддан таш- 
қари; ўлгудай, Ўларча очкўз. Ўларча ичи қора. 
н [ Ойқиз хола:] Ёлғиз болам ўксимасин, яхши 
ўссин, деб мушук боладай папалаб катта 
қилдим. У бўлса ўларча ўжар, биркесар бола 
чиқди. Р. Раҳмонов, Чангалзордаги шарпа. 

ЎЛАСИ: ўласи қилмоқ Ўлар ҳолатга 
келтирмоқ, чала ўлик қилиб ташламоқ. Ўласи 
қилиб урмоқ. н Мардон уларнинг [жаллоб- 
ларнинг\ гапига унамаганда, товонига беҳи 
таёқ билан уриб ўласи қилдилар. М. Осим, 
Элчилар. 

ЎЛАТ Одам ва ҳайвонларда ўлат таёқ- 
часи қўзғатадиган ўткир юқумли касаллик; 
кўплаб ёки ёппасига ўлимга сабаб бўлади- 
ган касаллик, мас., вабо. Қишлоқлар узоқ 
давом этган ўлат ёки уруш натижаларида 
хароб бўлгандай вайронликка юз тутган. А. 
Қаҳҳор, Сароб. Бу аҳвол умумий вабо ваўлат 
эди. С. Айний, Эсдаликлар. 

Ўлат тегмоқ Ўлатга дучор бўлмоқ. Чин- 
дан ҳам у ўзини танимаслик даражасида 
олдирган, ўлат теккан кишилардек, кўзлари 
ичига чўкиб кетган эди. А. Қодирий, Ўтган 
кунлар. 

УЛГАНДА с. т. 1 Феълнинг тасдиқ шак- 
ли билан қўлланиб, инкор маъносини ифо- 
далайди; ҳеч қачон. Ўлганда ақл киради 
сенга! Ўлганда одам бўлади! 

2 Энг камида, кам деганда, ҳеч бўлмаса. 
Бу чамадон ўлганда йигирма кило келади. 

ЎЛГУ(Н)ДАЙ, -дек 1 Ўладиган дара- 
жада, ўласи қилиб. Бек хирмонда бекиниб 
ётган деҳқонни ўлгудай калтаклади. F. Ра- 
сул, Адолат. Дарров бир киши аравага юбо- 
рилди, биттаси, ўзига келармикан деб, ўлгу- 
дек бўлиб ётган Эсонбойнинг юзига сув сепиб 
эди, қимир этмади. А. Қодирий, Улоқда. 

2 Ниҳоят даражада, ҳаддан ташқари; 
ўларча. Кўринишда мутавозе, лекин аксари 
ҳақиқатда ўлгудай кибрли, димоғдор мусул- 
мон бойларини кўриш мумкин. Ойбек, Тан- 
ланган асарлар. Ўлгундай безбет экансан-да, 
Набигул! А. Қаҳҳор, Қанотсиз читтак. Карим- 
жон бўш-баёвгина, ўлгудек содда, бўшашган 
эди. С. Аҳмад, Уфқ. 

ЎЛГУНЧА 1 Ўлмоқ фл. чегара шакли. То 
ўлгунча шу ўлкада қол. Ҳ. Олимжон. 

2 айн. ўлгу(н)дай. Ўлгунча бахил. Ўлгунча 
инжиқ. Ўлгунча калтакламоқ. н Махдум 
уларни ўлгунча ёмон кўриб.. эишкдан қай- 


таришга тиришар эди. А. Қодирий, Меҳроб- 
дан чаён. 

ЎЛДА-ЖУЛДА рвш. 1 Тартибсиз сочил- 
ган ҳолда, ҳар қаерларда. \3уҳра:\ -Идора- 
сида тартиб йўқ, хўжалиги ўлда-жўлда де- 
санг-чи! — деб жаҳли чиқар эди. С. Анорбо- 
ев, Оқсой. Чарчаб қолишди йўлда, Қанчаси 
қолиб кетди, Етолмай, ўлда-жўлда. Т. Тўла. 

2 Охиригача етказилмаган, чала ҳодда. 
Энди биз бу ишни ўлда-жўлда ташлаб кет- 
маймиз. Ш. Рашидов, Бўрондан кучли. 

ЎЛЖА 1 Душман устидан ғалаба қилиш 
туфайли қўлга киритилган нарса. «Ғозилар» 
эрталаб соат ўнларда уйқудан уйғондилар, 
сўнгра ўлжа ва тутқунларни бўлиш иши 
бошланди. С. Айний, Қуллар. Элмурод кечаёқ 
раисга ваъда қилган, қишлоқда қўлга ту- 
ширилган ўлжа қуролларни топширди. Шуҳ- 
рат, Шинелли йиллар. Сафарқул ўлжа мил- 
тиқларни ўз одамларига кўтартириб, кўча- 
га чиқди. С. Айний, Қуллар. 

Ўлжа қилмоқ (ёки олмоқ) 1) куч ишла- 
тиб қўлга киритмоқ. Ёш экан, жон ширин, 
ваҳм олади. Номард бўлса, отни ўлжа қила- 
ди. «Ширин билан Шакар»; 2) кўчма кест. 
қулай фурсатдан фойдаланиб, бирор нар- 
сани текинга олмоқ, ўзлаштирмоқ; ўғир- 
ламоқ. 

2 Овда қўлга тушириладиган, тутиб ёки 
отиб олинадиган нарса; ов. Ўрмон қат- 
ларидан шиддатли овоз, Ўлжасини титар 
ёввойи махлуқ.. С. Акбарий. Пастлаб келиб, 
энди ўз ўлжалари устига қўнмоқчи бўла- 
ётган қора қушлар бирдан баландлашди. П. 
Қодиров, Қора кўзлар. Кечки пайт улар 
қармоқларни соҳилга боғлаб қўйиб, кат- 
тагина ўлжа билан қайтдилар. Ш. Хол- 
мирзаев, Оғир тош кўчса. 

ЎЛИБ-НЕТИБ: ўлиб-нетиб қолмоқ Ўлиб 
қолмоқ ёки бошқа бир фалокат юз бермоқ. 
Киши молини сақлаш бениҳоят қийин, ука.. 
Ўлиб-нетиб қолса, балога мен қоламан. 
Ойбек, Танланган асарлар. 

ЎЛИБ-ТИРИЛИБ Бутун кучни сарфлаб, 
астойдил ҳаракат қилиб, тиришиб; тиш- 
тирноги билан. [Норбой ота:] Ўлиб-тири- 
либ ҳисор зотини хиллаганман, юз йигирма- 
тадан қўзи олганман. П. Қодиров, Қора кўз- 
лар. Бизлар кўчага чиққанимизда, фашист- 
лар ўлиб-тирилиб қаршилик кўрсатишарди, 
баъзилари машиналарда қочишарди. А. Убай- 
дуллаев, Қонли издан. 






ЎЛИК 1 Ҳаёти тугаган; ўлган, жонсиз; 
зид. тирик. Солдилар бир наъшга [тобутга] 
икковни — Жонсиз келину ўлик куёвни. Али- 
шер Навоий. Жой олди қучоғингдан Сонсиз 
ўлик тан. Ким не қилди кимларга, Билмай- 
сан, недан? Ғайратий. 

2 от Жонсиз тана; жасад, мурда. Кейин- 
ги вақтларда жаноза ўқиб, ўлик кўмиш ода- 
ти ҳам барҳам еди. С. Айний, Қуллар. Кўча- 
лар тўла ўлик.. Куйиб бўлган бинолардан 
тутун бурқсайди. Шуҳрат, Шинелли йил- 
лар. Аваз ветврачни чақирган эди, қўйларнинг 
ўлигини кўриб: -Ёндириб, кўмиб таиианглар, 
— деди. П. Қодиров, Қора кўзлар. 

3 кўчма Ўз хусусиятини (сифатини) йў- 
қотган, қотиб, яроқсиз ҳолга келган. Ўлик 
оҳак. Ўлик цемент. Ўлик чигит. н Оҳак 
қиёми кетса, Қотиб бўлар ўлик ганж. Қ. 
Муҳаммадий. 

4 кўчма Жон асари йўқ, мурданики 
сингари. Ўртада ўн тўртта минглик қоғоз 
уюмини кўргандагина, Кулматқоранинг ўлик 
кўзларига пича жон кирди, ўрнидан қўзға- 
либ, чўкка тушиб ўтирди. А. Мухтор, Опа- 
сингиллар. ..Мастуранинг юзидан ўлим 
пардаси кўтарилгандай, ҳаёт тўла кўзлари 
ўлик юзига жон киргизгандай бўлди. А. 
Қаҳҳор, Минг бир жон. 

5 кўчма Ҳаётдан нишона йўқ; кимсасиз, 
ҳаракатсиз. Ўшандай ўлик қишлоқда бой- 
қушга ўхшаб кимдир истиқомат қилади. С. 
Анорбоев, Оқсой. Кимсасиз, ўлик кўринган 
дашт одамлар билан жонланиб кетди. Мир- 
муҳсин, Меъмор. 

6 кўчма Таъсирсиз, ҳис-ҳаяжон уйғот- 
майдиган, зериктирадиган. Кундалик ҳаёти- 
мизда шунақа ўлик нутқларни озми эшита- 
миз! А. Қаҳҳор, Қуюшқон. Заруратсиз, ички 
дардсиз, эҳтироссиз ёзилган асар ўлик бўла- 
ди. Газетадан. 

7 Бисотда сақланадиган, ишлатилмай- 
диган мол ҳақида (маблағга нисбатан қўл- 
ланади). Ҳеч нарсани олдин олиб қўйиш ке- 
рак эмас, чунки пул бекор банд бўлиб, ўлик 
ҳолда қолади. А. Қаҳҳор, Сароб. 

Ўлик табиат Ҳайвонот ва ўсимлик ола- 
мига мансуб бўлмаган нарсалар; тирик ор- 
ганизмлардан бошқа жисмлар мажмуи. Ўлик 
тиллар Ёзма манбалардан маълум бўлган, 
ҳозир кундалик ҳаётда қўлланмайдиган тил- 
лар. Ўлик уйқу қ. уйқу 1. Ўлик эт Тирик 
организмнинг касаллик ёки қариш туфай- 


ли ўсиш, ривожланишдан тўхтаган, кўпинча 
кўчиб, тушиб кетадиган қисми. Яранинг 
ўлиги Яра ичида қотиб қолган фасод. Ўлса, 
ўлиги ортиқ Бир неча марта яхши. ..ўзи кў- 
чиб кирган уйнинг ҳам эски қўрғончасидан «ўл- 
са, ўлиги ортиқ» бўлиб, бола-чақаси яйраб 
қолганини мақтай кетди. Ҳ. Назир, Сув гадо- 
си — оқпадар.. 

ЎЛИКХОНА Мурда сақпанадиган, ёриб 
текшириладиган ва кўмиш учун берилади- 
ган махсус бино. 

ЎЛИМ 1 биол. Организм ҳаёт фаолияти- 
нинг бутунлай тўхташи, тугаши; ортга 
қайтмас жараён, ҳужайра ва тўқималарда 
физиологик жараёнлар тўхтаб, ортга қайт- 
мас ҳолат содир бўлиши. 

2 Инсон ёки ҳайвон ҳаётининг тўхташи; 
вафот, қазо. Отнинг ўлими — итнинг бай- 
рами. Мақол. н Гулнор ўлимининг учинчи ку- 
ни Самарқанддан уларнинг бир қариндоши.. 
келган эди. Ойбек, Танланган асарлар. Бел- 
боғ олиб келган одам ўлим олдидан марҳум- 
нинг нималар дегани ва қайси самоварда уч- 
ратгани, бировни кўп тилга олганини сўзла- 
ди. П. Турсун, Ўқитувчи. 

3 Жон таслим қилиш, жон бериш жа- 
раёни, вақти. Майли, сиз учун ўлимга ҳам 
тайёрман. П. Қодиров, Қора кўзлар. Лекин, 
Гулнорнинг ўлими олдида айтган сўзларини 
Гулсумбиби ўз эрига уқтирган эди. Ойбек, 
Танланган асарлар. Хайрият, ўлим чекинди, 
икки ойдан сўнг бемор оёққа турди. Газета- 
дан. 

4 с. т. Ўлим юз бериши ва у билан боғ- 
лиқ ҳолат, шароит, жараён. Ўзингиз била- 
сиз, бултур падар марҳум бўлган эдилар, бу- 
гун бошимизга яна ўлим тушадиган бўлиб 
қолди, тоғам Ҳомидни аллакимлар чавоқлаб 
кетибдилар! А. Қодирий, Ўтган кунлар. Ўлим 
— тўй эмас, борнинг пулини сочади, йўқнинг 
сирини очади. Э. Раимов, Ажаб қишлоқ. 

Ўлим жазоси Айбдорни ўлдириш кўзда 
тутилган жазо чораси. Бу ярамаслар ўлим 
жазосига ҳукм этилди. Мирмуҳсин, Меъ- 
мор. Ўлим тўшагида ётибди Ўлими жуда 
яқин, ўлим ҳолатида. Ўлим тўшагида ёт- 
ганида ҳам ҳазилини қўймаган эди. Т. Оби- 
дов, Юсуфжон қизиқ. Ўлимдан хабарим бор, 
бу гапдан (ёки нарсадан) хабарим йўқ Би- 
рор нарсадан хабарсизликни алоҳида таъ- 
кид билан ифодаловчи ибора. Бекор гап! 







Ўлимдан хабарим бор, бу гапдан хабарим 
йўқ.. А. Қаҳҳор, Оғриқтишлар. 

ЎЛИМ-ЙИТИМ Ўлим ёки бошқа бир 
сабаб билан ажраб қолиш, абадий йўқотиш. 
Ҳар нарса бўлса бўлсин — ўлим-йитим бўл- 
масин. н Илҳомжон, ўз одатига кўра, яна 
бахтсиз ҳодисалар, ўлим-йитим ҳақида га- 
пира бошлади. Н. Аминов, Ёлғончи фариш- 
талар. 

УЛИМЛИК этн. Кимсанинг ўз дафн 
маросимлари учун олдиндан ажратиб, сақ- 
лаб қўйган буюмлари ёки пули. 68 ёшли 
кампир Ҳамро хола машина ҳайдашни бил- 
майдиган ўғлига «Москвич» олиб берибди. Бу 
машина кампирнинг ўлимлиги эмиш. И. Қа- 
ландаров, Шохидамас, баргида. Меҳрибон 
буви.. эски пешонабоғига тугилган бир дас- 
та пулни чолига узатди: -Мана буни қўшиб 
қўйинг, буваси, ўлимлигимга йиғувдим. Ҳ. 
Ғулом, Тошкентликлар. 

УЛИМНОМА кам қўлл. Бирор кимсани 
ўлдириш, йўқ қилиш ҳақидаги ёзма ҳукм 
ёки буйруқ. Зарба бердик беомон бир яшин 
каби. Ўлимнома бўлмишди халқнинг ғазаби. 
Уйғун. 

УЛИМСА шв. айн. ўлакса 1. -Меҳмонлари 
ўлимса бўлса, ўзи ўлимсахўр, — деди.. бири. 
С. Айний, Қуллар. 

ЎЛИМСАХЎР шв. айн. ўлаксахўр 1. Сен 

ўлимсахўр, мурдахўр бир ҳайвонсан. С. Ай- 
ний, Жаллодлар. 

ЎЛИМТИК 1 Ўлган жонивор, ўлик, 
ўлакса. Қузғун, қорақуш, тасқара каби қуш- 
лар ўлимтик билан озиқланади. 

2 Ўлар ҳолатга етган; ўлакса. Бу ўша аб- 
жағи чиққан жаҳонгир. Бу ўша, ўлимтик 
жодугар, айёр. Уйғун. Бу ўлимтикни қаердан 
топиб келдингиз. Биз берган зотли сигирнинг 
учдан бирига ҳам тўғри келмайди-ку. «Муш- 
тум». 

3 Заиф, кучсиз. Чиммат орқасидан ўлим- 
тик товуш эшитилди.. М. Исмоилий, Фар- 
ғона т. о. Девордаги кўкиш тун чироғи ўлим- 
тик нур сочади.. Ў. Ҳошимов, Баҳор қайт- 
майди. 

4 кўчма Очкўз, қурумсоқ. Ўлимтик одам. 

ЎЛИМТИКЛИК Очкўзлик, қурум- 

соқлик. Ўзининг ўтакетган ўлимтиклиги 
билан, пайтини топганда, оғиздаги ошга ҳам 
чанг сола бошлаган Махзумнинг хатти- 
ҳаракати мурид ва мухлисларнинг асабига 
тегди. Ғайратий, Довдираш. 


ЎЛИМТИКХЎР айн. ўлаксахўр. Кўзини 
очиб, осмонда самолётлар ўрнида пастлаб 
чархурган ўлимтикхўрларни кўрди. М. Ман- 
суров, Ёмби. 

УЛКА 1 айн. мамлакат 1. Бир сўз билан 
айтганда, республикамиз импорт ўлкасидан 
экспорт ўлкасига айланиб бормоқда. Газе- 
тадан. 

2 Мамлакатнинг маъмурий-ҳудудий бир- 
ликка эга бўлган бирор қисми. Хоразм кўп 
узоқ ўлка, «Муштум» тоға чиқар йўлга.. 
«Муштум». Шоҳрух мамлакат бутунлигини 
сақлаш ва ўзига содиқ амирзодаларни ўрни- 
ўрнига қўйиш мақсадида.. вилояту ўлкаларга 
кўпроқ ўз ўғилларини юборди. Мирмуҳсин, 
Меъмор. 

3 кўчма Бирор нарса, ҳодиса кўп бўл- 
ган, ишғол этган, қоплаган. Чўпон қўбизи- 
нинг мунгли куйлари эл кўрмаган қизалоқни 
афсоналар ўлкасига олиб кетарди. А. Мух- 
тор, Қорақалпоқ қиссаси. Бир мамлакат — 
кекса, жафокаш, Қадим давлат, қумлар ўл- 
каси. Э. Раҳим, Янги қадам. Нурхона Беко- 
бод шаҳридан бир неча чақирим йироқликда, 
«шамоллар ўлкаси» — Фарҳод қоялари яқини- 
да барпо этила бошланди. Газетадан. 

ЎЛКАШУНОС Ўлкани ўрганувчи. Ўлка- 
шунослар тўгараги. 

ЎЛКАШУНОСЛИК 1 Ўлкани ўрганиш 
иши; ўлкашунос касби. Ўлкашунослик — 
қизиқарли машғулот. 

2 Ўлкани ўрганиш ҳақидаги фан; мам- 
лакатнинг бирор ҳудуди ҳақидаги тарихий, 
географик ва ш.к. билимлар мажмуи. Маш- 
ҳур табиатшунос А. Федченко юрган йўллар, 
у очган музликлар, ўлкашунослик фанига 
қўшган ҳиссаси бизни қойил қолдирмоқда. 
«Ўзбекистон қўриқлари». 

ЎЛМАС 1 Ўлмоқ фл. бўлишсиз сфдш. 
Ҳунарли ўлмас, ҳунарсиз кун кўрмас. Мақол. 
Бир кунга ҳўкиз ўлмас, Икки кунга эгаси 
бермас. Мақол. 

2 Кишилар хотирасида доим сақла- 
надиган, унутилмайдиган, ҳамиша тилга 
олинадиган. Ўлмас асар. Ўлмас кашфиёт. н 
Кимсасиз кўринган кечада, хилват, баҳай- 
бат тоғда.. киши хаёлига ўлмас афсоналар 
келади. М. Исмоилий, Фарғона т. о. 

3 Ўз қадри, қимматини йўқотмайдиган, 
ҳамиша керак бўладиган. Ўлмас мол. Ўлмас 
буюм. Ўлмас ҳунар. 

4 Ўлмас (эркаклар ва хотин-қизлар исми). 




ЎЛМОҚ I 1 Ҳаёти тугамоқ, яшашдан 
тўхтамоқ, қазо қилмоқ. Ўз ажали билан 
ўлмоқ. Йиқилиб ўлмоқ. Ботир ўлса, номи 
қолар, Номард ўлса, нвси қолар. Мақол. н 
Кечга яқин йўл устида ярадор лейтенант 
ўлди. Ойбек, Қуёш қораймас. Бунинг устига 
кутилмаганда бир сурувдан устма-уст ик- 
кита қўй касалланиб ўлди. П. Қодиров, Қо- 
ра кўзлар. 

2 Йўқ бўлмоқ, барҳам топмоқ. Ҳаваси 
ўлмоқ. Иштаҳаси ўлмоқ. н Муҳташам 
саройларнинг зиёси кетган, Ўлаётган синф- 
дек зиёси кетган. Ғайратий. Ер юзида ўлма- 
син, номингни сақлаб қолгин. У. Исмоилов, 
Сайланма. 

3 Бирор сифати, хусусияти ва ш.к. ни 
йўқотмоқ, яроқсиз ҳолга келмоқ. Ўлган оҳак. 
н Робия хола қайноғи ўлиб қолган чойдишга 
ўт қалаб юборди. С. Зуннунова, Олов. 

4 Бирор ҳаракат-ҳолат таъсирида жуда 
ночор, оғир аҳволда қолганликни билдира- 
ди. Мирмуродов соатни бир амаллаб олти 
қилгунча ўлаёзди. «Гулдаста». Э, вокзалнинг 
олдида ўлдим-чарчадим, афтимнинг куясини 
кўр. Ойбек, Болалик. 

5 кўм. фл. взф. Етакчи феъл билдирган 
ҳаракатни кучайтириб ифодалайди, ортиқ 
даражасини қайд этади. [ Тўйбека:] Мени эр- 
га берганларида, сенга ўхшаш мен ҳам йиғ- 
лаган эдим, аммо ичимда никоҳ кунининг 
тезроқ келишини кута-кута ўлган эдим. А. 
Қодирий, Ўтган кунлар. ..Ҳимматхон ҳар 
келганида, она сигирдай ялаб-юлқаб ўлади. 
Шуҳрат, Жаннат қидирганлар. 

Ажалидан беш кун бурун ўлмоқ Ўз ажа- 
лидан илгарироқ, бевақт дунёдан ўтмоқ. 
[Кумуш:] Ўғрилар тешиб, олдимга чиққан- 
ларида, мен нима қилар эдим? Оҳ, отажон! 
Мен ажалимдан беш кун бурун ўлар эдим. А. 
Қодирий, Ўтган кунлар. Уятга (ёки номус- 
га) ўлмоқ Қаттиқ ҳижолат чекмоқ, изза 
бўлмоқ, уялиб ўсал бўлмоқ. Сидиқжон но- 
мусга ўлиб, ғазабидан кўзига қон тўлиб, ни- 
ма қилишини билмай, хийла туриб қолди. А. 
Қаҳҳор, Қўшчинор чироқлари. Эти ўлмоқ 
1) бадани сезмайдиган, ҳис қилмайдиган 
бўлиб қолмоқ. Дарра келгунча этим ўлиб, 
dappa еганим билинмайди. «Латифалар»; 2) 
таъсирланмайдиган бўлиб қолмоқ; кўникиб, 
одатдагидай қабул қиладиган бўлмоқ. Ё ғирт 
содда, ё анойи.. ёки аёлларни кўравериб.. 
Поччаев аччиқ ҳазил, кинояли гаплар, ҳат- 


то калака қилишлар ҳам кор қилмайдиган 
бўлиб, эти ўлиб қолган эди. А. Мухтор, Туғи- 
лиш. Ўлай агар Иш-ҳаракат, гап-сўз ва ш. к. 
нинг чинлигини алоҳида таъкидлайди. Ўлай 
агар, кўрганим йўқ. н ..ўлай агар, бор-йўқ 
пулим шу, мен мусофирман. X. Тўхтабоев, 
Ширин қовунлар мамлакати. Ўлганнинг ку- 
нидан Бошқа иложи бўлмаганидан. Ўлга- 
нимнинг кунидан рози бўлдим. н Ўлганимнинг 
кунидан чолга тегиб бораман. «Қўшиқлар». 
Ўлганнинг устига кўмган Бир кўнгилсизлик 
устига бошқасининг юз беришини ифода- 
ловчи ибора. Буниси ўлганнинг устига кўм- 
ган бўлди. «Муштум». Ўлганнинг устига (чи- 
қиб) тепмоқ айн. ўлганнинг устига кўмган. 
Худойга шукур, қўлингда хатинг бор, ўлган- 
нинг устига чиқиб тепгандек хат-хабарсиз 
қўйма! А. Қодирий, Ўтган кунлар. Ўлиб бўл- 
дим ёки ўлар бўлсам, ўлиб бўлдим Бирор 
нарса ҳаракатида, таъсирида жуда ҳолдан 
тойганликни, ўлар ҳолатга етганликни бил- 
диради. Уҳ, ўлиб бўлдим, қизим! Ёлғиз қўйни 
ҳайдаш нуқул азоб! Ойбек, Танланган асар- 
лар. Юпатгунимизча эр-хотин ўлиб бўлдик. 
С. Зуннунова, Янги директор. Шарифжон, 
ўлар бўлсам, ўлиб бўлдим. Бу поччанг мени 
адо қилди. Э. Раимов, Ажаб қишлоқ. Ўлиб 
турган (ёки юрган) экан Жуда хоҳлар, жуда 
иштиёқманд экан. ..дўндиқчангни муҳайёқи- 
либ берайлик, дедим. Жонкелди ўлиб турган 
экан, қулоқ қоқмай, хўп, деди. А. Қодирий, 
Ўтган кунлар. Бирорта ҳамёни каттароққа 
пулласам, деб томоғи қақраб ўлиб юрибди. П. 
Турсун, Ўқитувчи. Ўлмаган менинг жоним 
(ёки сенинг жонинг) «Мен бундан баттарига 
ҳам чидаганман»; «фақат сен чидайсан, 
шунча чидабсан» маъносидаги ибора. Вой, 
Марасул ака-ей, ўлмаган сизнинг жонингиз! 
Бу шаллақи билан қанақа умр қилиб кела- 
ётибсиз? А. Қаҳҳор, Оғриқтишлар. Ўлсаҳам 
Қатъий инкорни биддиради. Ўз отасини сий- 
ламаган, ўлса ҳам бизни одам ўрнида кўрмас! 
«Ёдгор». 

УЛМОҚ II эск. Бўлмоқ. Бу кунлар боши- 
мизда бир сахоб ўлса, ажаб эрмас. Завқий. 
Лутфу карамингиз ила кўнгилларимиз чаро- 
ғон ўлиб.. дуои жонингизни қилмоқ ила хур- 
раммиз. С. Сиёев, Ёруғлик. 

ЎЛПОН тар. Ердан фойдаланганлик 
учун олинадиган солиқ; ер солиғи. Бир кун 
хоннинг ўлпон йиғувчилари қишлоққа чиқ- 
қанларида, Ботирали уларни қаттиқ ҳақо- 





рат қилибди. F. Расул, Тўнғич ўғил. [Жай- 
ноқ:] Хўжайининг подшоликка ўлпон тўла- 
ганда, биз тўламабмизми? Н. Сафаров, Уй- 
ғониш. Сенларга неча қур айтдим-а: қарз- 
ларингни тўлаб қўй, ўлпонни бер, деб. Қулоқ 
солдингларми?М. Исмоилий, Фарғона т. о. 

УЛПОНЧИ тар. Ўлпон йиғувчи. Кузга 
бориб ошлик ҳам, пахта ҳам ёлчитмади. Бир 
ёқдан ўлпончилар зуғум қилади. С. Сиёев, 
Аваз. 

УЛТАНГ шв. Сув тақсимловчи тўғон, сув 
тақсимлагич. Тошсоқа магистрал каналининг 
ҳам қути учиб қолган — сув ўлтангда шил- 
дираяпти. Э. Раҳим, Ҳаёт амри билан. 

УЛТИРИШ эск. айн. ўтириш 1. Энди 
Раънонинг, ҳар ҳолда, чиқишини билса ҳам, 
бироқ қачон чиқишини билмас, шунга биноан 
бир хўроз чақириғи ўтгунча кутиб ўлти- 
ришини чамалар эди. А. Қодирий, Меҳроб- 
дан чаён. 

ЎЛТИРМОҚ эск. айн. ўтирмоқ. Тўғри 
сўзламайсиз, Отабек, бу кунгача меним кўр- 
пачамда ўлтириб юрган Шокирбек отли бир 
йигит эди. А. Қодирий, Ўтган кунлар. 

ЎЛЧАГИЧ Нарсанинг ўлчамини белги- 
лаш, ўлчаш учун ишлатиладиган асбоб. 
Ўлчагич билан текшириб кўрмоқ. Ўлчагич 
воситасида аниқланмоқ. Ўлчагич асбоб. н 
У ерда лабораториядагидай эгри-бугри ши- 
ша найчалар, шиша идишлар, ўлчагичлар, 
электрокамера, ҳар хил асбоблар. С. Анор- 
боев, Оқсой. Вақт ўлчагич — соат кашф эт- 
ган Ҳожи Муҳаммадга Темурхон бир хуржун 
олтин инъом этган экан. Мирмуҳсин, Меъ- 
мор. 

УЛЧАК шв. Ўлчов, ўлчам. Амлокдор улар- 
га [деҳқонларга] ҳам илгаридан экилиб келган 
ерлар қаторида бир ўлчакдан солиқ солди. С. 
Айний, Эсдаликлар. 

ЎЛЧАМ Нарсанинг ҳажми ёки катта- 
кичиклигини ифодалайдиган рақам кўр- 
саткичи; ўлчов; размер. Ўлчами 3 м бўлган 
хона. 500 см ўлчамдаги идиш. Бош кийим 
ўлчами. н Ҳадимги юнон олимлари Ернинг 
шаклини аниқлаш билан бирга, ўлчамларини 
топиш билан ҳам шуғулланишган. «Фан ва 
турмуш». 

ЎЛЧАМЛИ Ўлчамга хос бўлган; ўлчам- 
даги. Қисқа ўлчамли кабеллар проценти меъ- 
ёрдагидан анча камайди. Газетадан. 

УЛЧАМОҚ 1 Ўлчов асбоби воситасида 
нарсанинг узунлиги, ўлчамини белгиламоқ. 


Еғочнинг узунлигини ўлчамоқ. Мсшдон сат- 
ҳини ўлчамоқ. Оқаётган cye миқдорини ўл- 
чамоқ. Етти ўлчаб, бир кес. Мақол. н Қа- 
ни, яхши қиз, ўрнингиздан туринг, бўйингиз- 
ни ўлчсшмиз. И. Раҳим, Ихлос. Сотувчилар- 
дан бири сут ўлчамоқда.. «Муштум». 

2 Фикр-мулоҳаза билан чамасини, ҳи- 
собини қилмоқ, белгилашга ҳаракат қил- 
моқ. -Кечаси бир маҳалгача гаплашиб, ҳам- 
ма бўладиган гапни ўлчаб, чамалаб кўрдик, 

— деди чол. П. Турсун, Ўқитувчи. [Ҳасанали] 
Бу икки турли масаланинг ўнг-терсини ай- 
лантириб муҳокама қилди ea ўлчади. А. Қо- 
дирий, Ўтган кунлар. 

Ўз гази билан ўлчамоқ қ. газ I. 

УЛЧОВ 1 айн. ўлчагич. Ақлнинг ўлчови 

— идрок. Мақол. н Хонанинг бурчагида 
Меъморнинг асбоблари: ўлчовлар.. андоза, 
курак, теша, табар, чўқморлар ҳам тўп- 
лаб қўйилган. Мирмуҳсин, Меъмор. 

2 айн. ўлчам. Сочларини чамбар қилиб 
олган навбатчи қиз, бир ўлчовда кесилиб, 
патнисда терилган қора нонларни Элмурод- 
га тутади. П. Турсун, Ўқитувчи. 

Ўлчов бирлиги Муайян катталикни миқ- 
доран баҳолаш учун асос қилиб олинади- 
ган катталик. 

ЎЛЧОВЛИ 1 Муайян ўлчовдаги, бел- 
гили ўлчовга эга (бўлган). Озиқ-овқат ўл- 
човли. н Гоҳи озроқ, гоҳ зиёда — Ўлчовли 
фурсат берилар, Ким суворий, ким пиёда — 
Умри омонат берилар. Б. Бойқобилов. 

2 Муайян бир ўлчовда, бир хилда, бир 
текисда содир бўладиган; бир хил. Кўкраги- 
га автоматлар осган, ўлчовли одимлар отиб, 
қора булутдек масофани қамраган, қалин 
фашист тўлқини келмоқда. Ойбек, Қуёш 
қораймас. 

ЎЛЧОВСИЗ 1 Ўлчами аниқ бўлмаган, 
ўлчанмаган. Ўлчовсиз ҳосил. Ўлчовсиз мато. 
Ўлчовсиз ер. 

2 Ўлчаб бўлмайдиган даражада; кўп, 
беўлчов. Бир онда у [Йўлчи] ўз кучининг ўл- 
човсиз даражада ўсганини сезди. Ойбек, 
Танланган асарлар. 

УЛЧОҒЛИ айн. ўлчовли. Азизим, вақт 
жуда ўлчоғли. Ишни бир оз жадаллаштириб 
юборасиз. Мирмуҳсин, Меъмор. Биттагина 
взвод, қурол, ўқ-дори ҳам ўлчоғли. Т. Рус- 
тамов, Мангу жасорат. 

УМАРМОҚ с. т. Яшириқча олиб кет- 
моқ, ўзлаштирмоқ; ўғирламоқ. Caeam-ca- 




ват пачақ тухумларни пулловчи қаллоб одам- 
лар.. бу ердан анча пулни ўмариб кетар эди- 
лар. М. Муҳаммаджонов, Турмуш ури- 
нишлари. Ўғил деди: -Шу фурсат қулай: Отам 
йўғ-у, пулни ўмарай. С. Абдуқаҳҳор. Чойдан 
ур, деса мойдан ҳам ўмариб қоладиган баъзи 
ходимларига кўз югуртириб чиқиб, сирли овоз 
билан шундай деди.. «Муштум». 

ЎМБАЛАМОҚ шв. Мункимоқ, мункиб 
йиқилмоқ. Зиёбекнинг оти бирдан шудгорга 
келиб ўмбалаб қолди. Н. Фозилов, Оқим. 

ЎМБАЛОҚ: ўмбалоқ ошмоқ 1) бошини 
қуйи ёки орқага ташлаб ағнамоқ, айланма 
ҳаракат қилмоқ. Дарвоз узун лангарни ушлаб, 
арқондан юқорига ўрмалаб бормоқда, ўмба- 
лоқ ошиб ўйнамоқда. Ж. Шарипов, Хоразм. 
..бир тўда каптар катта даврада парвоз 
этар, учиб бораётган ерида ўмбалоқ ошиб 
ўйнарди. А. Мираҳмедов, Кулган чечаклар; 
2) худди шу тарзда қуламоқ. Кенжа жон 
ҳолатда отни қамчиларкан, от.. мункиб 
кетди. Кенжа тошга ўмбалоқ ошиб тушди. 
Ҳ. Назир, Маёқ сари. 

ЎМБОҚ-ДЎМБОҚ Сирти тепалар ёки 
чуқурликлар билан қопланган; баланд-паст, 
нотекис. Ўнқир-чўнқир, ўмбоқ-дўмбоқ жой- 
лар текислангач, чўлга анча файз кирди. М. 
Назаров, Сирли хат. 

УМГАК с. т. Ўмган. Худоёр, чарчаган 
кишидек, стол қиррасига ўмгагини тираб 
олди. Ш. Холмирзаев, Сайланма. От мункиб 
кетиб, ўмгаги билан шағалга қадалди-да, 
ағнаб, бир неча минутнинг ичида ўла қолди. 
А. Қаҳҳор, Мастон. 

ЎМГАН Кўкрак, тўш. Ўткир сўз ўмганни 
тешар. Мақол. н Бериб ўмганни ерга, гоҳ 
эмаклаб, Тикиб кўз, ун чиқармай, лабни 
тишлаб. Ҳабибий. Ниҳоят, Пўлат Қосимий 
аста ўмганини кўтарди. А. Дилмурод, Фано 
даштидаги қуш. Тирноқча ножўя сўз.. унинг 
таъбири билан айтганда, ўмганини тешиб 
ўтарди. Н. Норқобилов, Бекатдаги оқ уйча. 

ЎМГАНЛАМОҚ Кўкрак кучи билан 
ўзига йўл очмоқ, кўкрак кериб, олга ин- 
тилмоқ; бор кучи билан олга интилмоқ. Бош 
кўтармасмиз теримни дўндириб, қойил қи- 
либ, Интилиб, ўмганлаб, олға сурмаслик то 
бошқача. Ҳабибий. 

ЎМИЗ 1 Елканинг қўл билан туташган 
қисми. У менинг ўмизимдан Бир отадай 
ушлади. Миртемир. 


2 махс. Кийимнинг енг ўтказиш учун 
ўйиладиган жойи. 

ЎМИЛДИРИҚ Икки учини эгарнинг 
олд қисмига, учинчи учини отнинг ўмрови 
орқали ўтказиб, айилга бириктириб қўйи- 
ладиган безакли қайиш тасма (эгарнинг 
орқага сурилиб кетмаслиги учун хизмат қи- 
лади). Ҳўшиннинг икки ёни ва орқа томони- 
ни ҳимоя қилиб турган отлиқлар сувлиғини 
чайнаб, тилла ўмилдириқларини офтобда 
ярқиратиб турган сафсиз арғумоқларнинг 
бошини қўйиб юборадилар. М. Осим, Аж- 
додларимиз қиссаси. Бошида кумуш юган, 
кўксидаги ўмилдириқларида ҳам кумуш қуб- 
бачалар бор. Ш. Холмирзаев, Қил кўприк. 

УМРОВ айн. кўкрак. Иброҳимбек попук- 
ли лўла болишни тортиб, тиззасига қўйди. 
Унга ўмровини тираб олди. Ш. Холмирзаев, 
Қил кўприк. Сув гупчакдан ошиб, отнинг 
ўмровига чиқди. Ҳ. Нуъмон ва А. Шораҳ- 
медов, Ота. 

ЎМРОВДОР айн. ўмровли. 

ЎМРОВЛАМОҚ кам қўлл. Ўмровни иш- 
га солиб, ўмров билан олга интилмоқ, ўм- 
ганламоқ. Булъдозерлар дўнгларни ўмровлаб 
сурди. Й. Шамшаров, Енгиш. 

ЎМРОВЛИ Ўмрови кенг; кўкракдор. 
Арслонқул барваста қомат, ўмровли, содда, 
ўн саккиз яшар йигитча эди. Ойбек, Наво- 
ий. Ўмровли не полвонлар Йиқилди майдон 
ичинда. «Равшан». 

ЎН 10 рақами ва шу рақам билан ифо- 
даланган сон, миқдор. Иккита беш ўн бў- 
лади. Ўн километр. Ўн киши. Ўн марта. Бир- 
ни кессанг, ўнни эк. Мақол. н Бир савдогар 
ўн той молни олиб, бир зумда қорасини 
ўчирди. Ойбек, Танланган асарлар. Аммо қиз 
узоқ кетмади, ўн қадамча нарида тўхтаб, 
бошидаги чопони ичидан бир қиё боқиб қўй- 
ди. М. Исмоилий, Фаргона т. о. 

Ўн гулидан биттаси ҳам очилмаган қ. гул I. 

УНАҚАИ 1 Ишни ўнг қўли билан ба- 
жарадиган; зид. чапақай. Ўнақай бола. 

2 Ўнг, қулай бўлган ҳолат, фурсат. Аммо 
энди унга Марғилон бориш ўнақайи сира 
келмас. А. Қодирий, Ўтган кунлар. Бизга 
фақат иишинг ўнақайини топиб, хондан 
тасдиқ эттиришгина қолган! А. Қодирий, 
Ўтган кунлар. 

3 Кимса ёки нарсанинг ўнг томонида 
бўладиган, ўнг томонга оид. Ўнақай этик. 





Ўнақай қўлқоп. Ўнақай ошиқ (ҳайвоннинг 
ўнг оёғидан олинган ошиқ). 

УНБОШИ 1 Ҳарбий унвон; ўн киши- 
дан иборат энг кичик ҳарбий бўлинма 
бошлиғи. -Ҳўлингни тушир, қийшайма! — 
Сарбоз дўқ урди. — Навкар ёшулли билан 
қандай мулоқотда бўлмоғини ўнбоши айт- 
мадими? Мирмуҳсин, Чўри. 

2 эск. Бригадир, бригада бошлиғи. 

ЎНБОШИЛИК Ўнбоши иши, лавози- 
ми, Анави.. Ҳаҳ, оти нимайди? Болаларга 
ўнбошилик қилиб турган ўртоғинг-чи? Ҳ. 
Назир, Сўнмас чақмоқлар. Ташкил қилина- 
диган кетмончиларга ўнбошилик вазифасини 
Берди татар ўзига сўраб олди. А. Қодирий, 
Обид кетмон. 

ЎНГ I 1 Гавданинг юрак ўрнашган то- 
монига қарама-қарши тарафида жойлашган; 
зид. чап, сўл. Ўнг қўл. Ўнг оёқ. Ўнг бетида 
холи бор. Ўнг елка. Ўнг биқин. н Гоҳ чап 
оёқ, гоҳ ўнг оёқда туриб, аранг ўнгача 
санадим. С. Сиёев, Ёруғлик. 

2 Худди киши гавдаси олд томонига 
нисбатан бўлганидек, нарсаларнинг олд 
йўналишдаги, олдга қараган ҳолатдаги ўнг 
томон қисми; зид. чап, сўл. Йўлнинг ўнг бе- 
mu. н Амударёнинг ўнг ва сўл қирғоғида 
ўнлаб янги шаҳарчалар, посёлкалар бор. «Ўз- 
бекистон қўриқлари». Бу орада танкларимиз 
жилғадан бирин-кетин чиқиб, тепаликнинг 
ўнг ёнбағридан ўрмалай кетди. А. Қаҳҳор, 
Олтин юлдуз. 

3 Ўнг томон. Хотин.. асл ўрданинг улуғ 
муҳташам дарвозасига яқинлашгандан кейин 
ўнгдаги янги йўлга бурилди. А. Қодирий, 
Меҳробдан чаён. Душман гоҳ ўнгдан, гоҳ 
сўлдан келар ва ҳар қаерда дўлдай ёғилган 
ўққа учрар эди. А. Қаҳҳор, Олтин юлдуз. 

4 от Кулай, мувофиқ ҳолат, фурсат; яна 
қ. ўнақай 2. У қочиб кетишнинг ўнгини то- 
полмай, қайрағочга суяниб ўтириб олди. Ҳ. 
Назир, Сўнмас чақмоқлар. 

Иш ўнгидан келмоқ Иш кўнгилдагидек 
бўлмоқ, юришмоқ. Ишимиз ўнгидан келди, 
Полвон, хон ҳазратлари икки юз таноб ер 
инъом қилдилар. Ж. Шарипов, Хоразм. Кўз 
ўнги хиралашмоқ (ёки қоронғилашмоқ) Кўз 
қаршисида ҳеч нарса кўринмайдиган ҳолат 
юз бермоқ. Ғуломжон Ҳаётни кўрди-ю, юраги 
шиғиллаб, кўз ўнги хиралашди. М. Исмоилий, 
Фарғона т. о. Мансур тишини тишига қўйиб, 
ўрнидан турди. Кўз ўнги қоронғилашса ҳам, 


чидади. Ў. Ҳошимов, Қалбингга қулоқ сол. 
Кўз ўнгига келмоқ Назарида гавдаланмоқ. 
Онасининг вафотидан кейин ҳувуллаб қолган 
ҳовли кўз ўнгига келди шекилли, Мансур қу- 
руққина ишвирлади. Ў. Ҳошимов, Қалбингга 
қулоқ сол. Кўз ўнгида Кўриб, кузатиб тур- 
ган ҳолатда; олдида, рўпарасида. Унинг кўз 
ўнгида чопиб, жар солиб, Шовқин-сурон би- 
лан оқар бир дарё. Ҳ. Олимжон. Ҳозиргидай 
кўз ўнгимда: чойхонанинг орқа томонида 
кичкина ҳужра бор.. Газетадан. Ўнг келмоқ 
Қулай, муносиб ҳолат, шароит юз бермоқ. 
Ўғрида инсоф бўладими? У уйда ҳам, кўчада 
ҳам — ўнг келган жойда бировнинг молига 
қўлини чўзаверади. Ё. Хаимов, М. Раҳмон, 
Ҳаёт-мамот. Ўнг қўл 1) ўнг томон. Ўнг қўлдаги 
қатор тутлар панасидан Гулсум ona чиқди. 
О. Ёқубов, Эр бошига иш тушса; 2) раҳбар, 
бошлиқ ва ш.к. нинг энг биринчи, энг ишон- 
ган ёрдамчиси. ..раиснинг ўнг қўли бўлгандан 
кейин, шу билиниб турмаса бўладими.. А. 
Қаҳҳор, Қўшчинор чироқлари. Соли совуқ 
мингбошининг ўнг қўли бўлса, Жуман писмиқ 
Соли совуқнингўнг қўли. М. Исмоилий, Фар- 
ғона т. о. 

5 Сиёсий ва ижтимоий ҳаётдаги илғор 
оқимга, тараққиётга душман; консерватор, 
реакцион. Ўнг партия. Ўнг лейбористлар. Ўнг 
социалистлар. 

ЎНГ II Амалда, ҳақиқатда содир бўла- 
диган воқеа ёки ҳодиса, воқе ҳолат. Қудрат 
севгилиси ёнида, унинг ҳусн-жамолини ўз кўзи 
билан кўриб турибди. Бу туш эмас, ўнг, ҳа- 
қиқат. 3. Фатхуллин, Сўнмас юлдуз. Қани 
энди, ҳозир шу тушим ўнг бўлиб қолса. Э. 
Раимов, Ажаб қишлоқ. 

Туш ўнг келмоқ Тушида кўргани ҳаётда 
ҳам юз бермоқ, туши тўғри бўлиб чиқмоқ. 
Кўрадиган тушларининг барчаси ўнг кела- 
веради. О. Мўминов, Хиёбондаги уч учрашув. 
Мен бир ваҳимали туш кўрдим.. Илоҳим, 
тушим ўнг келмасин. П. Қодиров, Юлдузли 
тунлар. 

ЎНГ III 1 Нарсанинг одатда кўриниб 
турадиган томони, сирти. зид. терс, тескари. 
Баргнинг ўнги. Газламанинг ўнги. Кўйлак ўнги. 

2 Нарсанинг фойдаланишга қулай бўл- 
ган томони, тўғри тутилган ҳолати. Газе- 
танинг ўнги. Китобнинг ўнги. Пичоқнинг ўнги. 
(тиғи). Китобни ўнг ушламоқ. 

УНГАРМОҚ 1 Елкага ёки улов устига 
кўндаланг қўймоқ, олмоқ. У энгашиб, кат- 

тагина боғ машоқни елкага ўнгариб келар 
эди. Ҳ. Аҳмар, Ким ҳақ? [Мусавой:] Жон ака, 
айтинг, бўри қандай бўлади? Қўйни бирдан 
бўғиб, ўнгариб кетармиш-а? Ойбек, Бола- 
лик. Саломатни отга ўнгариб олиб қочган, уни 
қўрбошига пешкаш қилган ким? С. Аҳмад, 
Ҳукм. 

2 айн. ўнгламоқ (тўғри ва кўчма маъно- 
да). -Бизнинг туман бойлари.. ўз ишларини 
озгина вақтда ўнгариб оладилар, — деди бой. 
С. Айний, Қуллар. ..ўз рақибини чунонам 
урдики, у «гуп» этиб ерга йиқилди, аммо ўзи- 
ни дарҳол ўнгариб олди. Ж. Шарипов, Хо- 
разм. «Пахтакор» футбол командаси ўзини 
сал ўнгариб олди. «Муштум». Онаси ҳовлиқ- 
қанидан калишларини ўнгариб киёлмасди. Р. 
Файзий, Ҳазрати инсон. 

УНГИМОҚ Ранги йўқолмоқ, асл ранги 
ўзгармоқ, туси ўчмоқ. Бундай бўёқ билан 
бўялган мато ўнгиб кетмайди. «Фан ва тур- 
муш». Устидаги гимнастёркаси ёмғирда 
ювилиб, офтобда ўнгиб, оқариб кетган эди. 
И. Раҳим, Чин муҳаббат. 

ЎНГИР Ўйилган, чуқур жой; ўйиқ. Йи- 
гитлар дарахтларда, тоғ ўнгирларида ту- 
риб, сопқон отиб, ёвни шунча думалатиб 
турсалар ҳам, у газандалар борган capu кў- 
пая берибди. Ойдин, Олтмиш газ арқон. 
Сўнгги қор ҳали тамом эриб битмаган, ўқ- 
тин-ўқтт жойда, пастқамлар ва дўнглик- 
ларнинг кунга тескари ўнгирларида лахтак- 
лахтак бўлиб ётибди. Й. Шамшаров, Бахт 
излаб. 

ЎНГЛАМОҚ 1 Қулай, ўнг ҳолатга ол- 
моқ, келтирмоқ; тўғриламоқ. Аҳмаджон шош- 
масдан милтиғини ўнглади. А. Қаҳҳор, Ол- 
тин юлдуз. Қўзибой.. папкасини ўнглаб олиб, 
Қудратни бошлаб бораркан, гап орасида сў- 
раб қолди. Ҳ. Назир, Сўнмас чақмоқпар. 

2 кўчма Меъёрий ҳолатга келтирмоқ; 
яхшиламоқ. Ишини ўнгламоқ. н Селдан, 
дўлдан зарарланган ғўзаларнинг ўнглаб олиш 
осон бўлмади. Газетадан. Сафарали бир на- 
фасга каловланиб қолди-ю, ўзини тезда ўнг- 
лаб олди. Н. Фозилов, Дийдор. 

ЎНГМОҚ Ўнгланмоқ, дуруст бўлмоқ. 
Бошқалари у ёқда турсин-а, пахтанинг ўзи 
билан ҳам ишимиз ўнгмасди. Й. Шамшаров, 
Кўрк меъморлари. 

ЎНГ-СЎЛ, ўнгу сўл 1 Ўнг ва чап томон. 

Ўнг-сўлга (ўнгу сўлга) назар таишамоқ. 


2 Ўраб турган томонлар; атроф. Ўнг-сўл 
кўкаламзор. н Салимбоев ўнг-сўлига қара- 
масдан, ишга киришди. М. Ўринхўжаев, 
Унутилмас кунлар. Тўхта, болам, бир наси- 
ҳат айлайин, Душманларинг бордир ўнгу 
сўлингда. «Нурали». 

3 кўчма Ўраб турган шароит; вазият. 
Йўлларим порлоқ, тўсиқ бўлмагай, Аниқлаб 
олдим мен ўнгу сўлимни. Ғайратий. 

ЎНГ-ТЕРС 1 Бирор нарсанинг ўнг ва 
тескари томони, ўнги ва терси. Газламанинг 
ўнг-терси. Ноннинг ўнг-терси. н Бизнинг 
штурмчиларимизнинг ҳаракатидан сўнг фа- 
шист солдат ва офицерлари кийимларининг 
ўнг-терсини тополмай қолдилар. Т. Руста- 
мов, Мангу жасорат. 

2 кўчма Бирор нарсанинг ҳар томони, 
ҳар жиҳати. [Ҳасанали] Бу икки турли маса- 
ланинг ўнг-терсини айлантириб муҳокама 
қилди ва ўлчади. А. Қодирий, Ўтган кунлар. 

Ўнг-терсига қараб Ҳар томонлама му- 
лоҳаза қилиб кўриб, ҳар жиҳатини ҳисобга 
олиб. -Худога шукур. Лаби-даҳанимизга 
чипқон чиққан эмас, тоға, гапнинг ўнг- 
терсига қараб гапириш лозим бўлса, бир 
одамчалик гапира олармиз, дейман, — деди 
Бозорбой. П. Турсун, Ўқитувчи. Ўнг-терсига 
қарамай ёки ўнг-терс Фарқига бормай, эъ- 
тиборсизлик билан; пала-партиш. Ўнг-тер- 
сига қарамай ишламоқ. н Зайнаб бу ёлғон- 
лаш натижасидан қўрқиб, ўнгу терс ишига 
ёпишди. А. Қодирий, Ўтган кунлар. 

УНГЧИЛИК эск. Ўнг оқимдагиларга хос 
маслак, ўнглик; консерватизм. 

ЎНЛАР : ўнлар хонаси мат. Кўп хонали 
сонларда охиридан иккинчи хонадаги ра- 
қам номи ва унинг ўрни. 

УНЛИ мат. Ўнлаб ҳисоблашга асослан- 
ган. Ўнли саноқ системаси. 

Ўнли каср Маҳражи ўн, юз, минг ва ҳ.к. 
рақамлар билан ифодаланган каср. Ўнли 
тарози Тортиладиган нарсанинг оғирлиги 
ундан ўн марта енгил тошлар воситасида 
ўлчанадиган тарози. 

ЎНЛИК 1 Ўнни ифодаловчи рақам. 

2 Ўнта холи бўлган домино, қарта ва ш.к. 
Таппоннинг ўнлиги. Доминонинг ўнлик тоши. 

УНТАЛИК с. т. 1 Ўнта бир хил нарсадан 
иборат. Ўнталик nanupoc. 

2 с. т. Ўн сўмлик қоғоз пул; червон. Ўн- 
таликларни чўнтакка жойламоқ. Ўнталик 
пуллар. 







УНҚИР Ўйилган, чуқур жой: Ўнқирлар- 
га солинган қамиш, похоллардан эҳтиёт бў- 
либ ўтиш керак. Ҳ. Нуъмон, Қаҳрамоннинг 
туғилиши. ..тўлқин борган сари кучайиб, ўша 
сув остида юрган нарсаларни ўнқирларга су- 
риб ташлар, ўзининг тўғри йўлида давом 
этарди. «Муштум». 

ЎНҚИР-ЧЎНҚИР Юзасини чуқурлик- 
лар ва дўнгликлар қоплаган; баланд-паст, 
нотекис, ўйдим-чуқур. Фойтун Тозабоғ дар- 
возасига қараб яна тез-тез паст-баланд, 
ўнқир-чўнқир йўллардан ўтиб борарди. Ж. 
Шарипов, Хоразм. Йўлнинг кўпи қир ва 
сойлик, ўнқир-чўнқир бўлгани учун, туялар 
чайқалиб-чайқалиб борар, бундан менинг 
бошим айланиб, кўнглим озар эди. М. Муҳам- 
маджонов, Турмуш уринишлари. Қоялар 
остида, тепалар тагида, ўнқир-чўнқирларда 
яшириниб қолган қор парчалари баҳор қуё- 
шининг иссиқ нафаси билан қозонга тушган 
ёғдек эриб, кўз илғамас жилғаларни тўлдир- 
ган ҳолда, сой тубига равона бўларди. Ш. 
Рашидов, Бўрондан кучли. 

ЎНҚИР-ЧЎНҚИРЛИК Ернинг паст- 
баланд жойи; ўнқир-чўнқир жой. Набижон 
отни жадаллаб ҳайдаб борар, йўлнинг ўн- 
қир-чўнқирлигидан тинмай силкиниб бора- 
ётган бу йўловчилар индашмас эди. С. Зун- 
нунова, Гулхан. 

УНҚОВ с. т. Имконли, қулай ҳолат; им- 
коният. Қандай бўлса ҳам, бир ўнқовини 
топиб.. орзу-ҳавасли тўй ўтказиш ниятида 
эдилар. Ғ. Ғулом, Эшон. Бугунча ишнинг 
ўнқовини қилолмадим, кечқурун яна суриш- 
тириб кўраман. Ҳ. Нуъмон ва А. Шораҳме- 
дов, Ота. У кабинетига келиб энди ўтириши 
билан раис чақиртирди. «Бу ёқдан ҳам бир 
ўнқови келиб қолганга ўхшайди», деб каби- 
нетга кирган эди.. А. Муҳиддин, Характе- 
ристка. 

УНҒАИ 1 Бирор жиҳатдан мос келади- 
ган, фойдаланиш учун қулай, боп, яхши. 
Яёв юриш учун бу йўл жуда ўнғай. н У 
серсоқол, тунд рус жангчиси яқинида ўзига 
ўнғай ўрин танлаб, писиб ётди. Ойбек, Қу- 
ёш қораймас. Кейин [Нури\ бир неча кун ўй- 
лаб, Йўлчи билан махфий учрашувга қарор 
қилди. Бу орзу кундан-кунга кучайса ҳам, 
ўнғай фурсатни кутди. Ойбек, Танланган 
асарлар. 

2 Осон бажариладиган; осон, енгил. Бе- 
гонанинг қонига қўл уриб, ярасига малҳам 


бўлиш, унинг азоб чекаётган юз-кўзига қа- 
рашўнғай ишми! Шуҳрат, Шинелли йиллар. 
Кишининг дилини билиш ўнғай эмас.. ман 
ғарибга йўл кўрсатинг [деди Ёрмат\ Ойбек, 
Танланган асарлар. [Навоий:\ Ёдгорнинг пой- 
тахтга тез ва ўнғай кирганлиги ғоят та- 
ажжуб. Уйғун ва И. Султон, Алишер На- 
воий. 

ЎНҒАЙЛАШМОҚ Қулай ҳолга келмоқ; 
осонлашмоқ. Иш анча ўнғайлашди. 

ЎНҒАЙЛИК 1 Ўнғай, қулай шароит. Иш- 
га ўнғайлик туғдирмоқ. н Мен уни бир ойга 
қолмай расвосини чиқараман. Унинг енгил та- 
биатли бўлиши менинг ишимга анча ўнғайлик 
беради. Ҳ. Шамс, Душман. 

2 Осонлик, енгиллик. [Сокина:\ Мен бу- 
ни ўнғайлик билан боқиб ўстираётганим йўқ. 
И. Аҳмедов, О. Толипов, Ким айбдор? 

ЎНҒАЙСИЗ 1 Хижолатга соладиган; 
хижолатли, ноқулай. Ҳар иккиси ҳам бир- 
бирининг авзойини кўриб, ўнгайсиз ҳолатда 
қолдилар. Ойдин, Ўзидан кўрсин. Орага ўн- 
ғайсиз жимлик чўкди. С. Маҳкамов, Шогирд. 
Элмурод.. бу ўнғайсиз саволга дағалроқ қилиб 
жавоб берди. П. Турсун, Ўқитувчи. 

2 с. т. кам қўлл. Бир иш-ҳаракат учун 
яхши имкон бермайдиган; ноқулай. Жарнинг 
нариги томони бир тепадан иборат бўлиб.. 
бу тепа, қўрғонсиз ҳам, душманнинг ҳужуми- 
га ўнғайсиз эди. А. Қодирий, Ўтган кунлар. 

ЎНҒАЙСИЗЛАНМОҚ Ўнғайсиз ҳолга 
тушмоқ, хижолат тортмоқ. Аваз отасига тик 
гапирганидан энди бир оз ўнғайсизланди. П. 
Қодиров, Қора кўзлар. Асқар ота шунча 
хотиннинг ичида якка ўзи бўлганлигидан не- 
чукдир ўнғайсизланар ва ҳар қайсига алоҳи- 
да-алоҳида «яхшимисиз», дер ва дуо қилар 
эди. А. Қаҳҳор, Хотинлар. 

ЎНҒАЙСИЗЛИК Ўнғайсиз ҳолат, ноқу- 
лай аҳвол. [Анварнинг\ Раънога айтмоқчи 
бўлган сўзи, эҳтимол, унинг ўзига ҳам ўн- 
ғайсизлик берар эди. А. Қодирий, Меҳроб- 
дан чаён. -Уйларида кимлар бор экан? — деди 
Саодатхон ўртадаги ўнғайсизликни кўта- 
риш учун. С. Зуннунова, Янги директор. 

ЎНҒАЛМАС Тузатиб бўлмайдиган, ях- 
шиланмайдиган; ривож топмайдиган, ўнг- 
ланмайдиган. Ўнғалмас иш. 

ЎНҒАРМОҚ с. т. Ўнгламоқ. 

ЎПИРИЛИШ 1 Ўпирилмоқ фл. ҳар. н. 
Дарё қирғоғининг ўпирилиши. 

2 кўчма Барбод бўлиш, орқага кетиш, 
бузилиш. Хўжалик ишларида ўпирилишга 
йўл қўймаслик. н Графикдан орқада қолиб 
кетдик. Ишда ўпирилиш юз бериши аниқ бў- 
либ қолди. Газетадан. 

ЎПИРИЛМОҚ Ўпирмоқ фл. ўзл. ва мажҳ. 
н. Қиш, тўхтамай қор ёғади. Қадам босган 
ерингиз ўрадек ўпирилиб қолади. Ойдин, 
Суҳбати жонон. Чопиб кетяпман-у, бир ма- 
ҳал оёғимнинг таги гуп этиб ўпирилиб туш- 
са бўладими?! Э. Раимов, Ажаб қишлоқ. 

УПИРМА кам қўлл. Ўпирилган жой, 
чуқурлик. Кенг, чуқур ўпирма ичидан киши- 
лар юк билан худди тоққа кўтарилгандай 
тирмашар эдилар. Ойбек, О. в. шабадалар. 

ЎПИРМОҚ 1 Ўйиб, бузиб юбормоқ; 
маълум қисмини учириб ёки оқизиб, юлиб 
кетмоқ; емирмоқ. Сув тўғонни ўпириб юбор- 
ди. н Дарё қайнар, тошар, кўпирар, Тўнка 
остин ялаб ўпирар. «Муштум». Эргаш тўп 
снаряди ўпирган чуқурга тушиб ётди. Ҳ. 
Ғулом, Тошкентликлар. Тўп ўқлари қалъанинг 
пештоқларини ўпириб тушса ҳам, қалъа усти- 
га ўрмалаб чиқувчи азамат бўлмади. Ж. Ша- 
рипов, Хоразм. 

2 кўчма Кўп қисмини ёки бутунлай ўзи- 
ни йўқ қилмоқ; ўмармоқ, ўзлаштирмоқ. 
Хирмондаги буғдойни ўпириб юборишибди. н 
Бутун бошли қурилишнинг бир ёғини ўпи- 
риб олган Бладимир Чекмаров, қараса бўл- 
майдиган, илиқ-иссиғида ўзини панага ол- 
моқчи бўлди. «Муштум». Дадахўжаев бир 
йилгина ишлаганда, колхознинг бутун мол- 
мулкини ўпириши турган гап эди. Газетадан. 

ЎПИЧ Севиш, эркалаш ифодаси сифа- 
тида лаб тегизиш; бўса. Хотин унинг ҳара- 
катидан «ўпич бер» деган маънони англади- 
да: -Ўпичми ? Ҳеч бўлмаса, шуни тўғри айта 
қолсангиз, нима бўлар экан! — деди. А. Қаҳ- 
ҳор, Асарлар. 

УПИШ 1 Упмоқ фл. ҳар. н. [Хотини:] 
Садқаи эркаклик кетинг, хилватга тортиб 
ўпишни ҳам билмайсиз! А. Қаҳҳор, Майиз 
емаган хотин. 

2 айн. ўпич. Унинг эркалашларини.. аёл 
кишини беҳуш қиладиган қайноқ ўпишларини 
бегона қилишни истамас экан-да бўлмаса?! 
К. Яшин, Ҳамза. 

ЎПИШМОҚ 1 Ўпмоқ фл. бирг. н. Бу гал 
эл-юрт олдида ошкор, тортинмай узоқ 
ўпишдилар. Шуҳрат, Шинелли йиллар. Кў- 
ришиб, ўпишиб, обдан йиғлашиб бўлганимиз- 


дан кейин, ҳаммамиз.. чувуллашиб йўлга туш- 
дик. Э. Раимов, Ажаб қишлоқ. 

Оғиз-бурун ўпишмоқ Жуда аҳил муно- 
сабатда бўлмоқ, иноқлашиб кетмоқ. Ғиёсид- 
дин тилмочлик қилиб юрган кезларда ша- 
ҳарнинг казо-казолари билан оғиз-бурун ўпи- 
шиб қолди. Ойбек, Танланган асарлар. Пах- 
таси ўн беш кун олдин очилди-ю, уни мақ- 
тамай, мени мақтасинми? Аммо ўзи ҳам 
академик билан нақ оғиз-бурун ўпишиб қол- 
ди-да! О. Ёқубов, Диёнат. 

2 кўчма Бир-бири билан туташмоқ, бир- 
бирига уланиб турмоқ. Олдимизда Олой 
тоғининг чўққилари уфқ билан ўпишиб ётиб- 
ди. Н. Сафаров, Оловли излар. Ёишарнинг 
тиниқ овози кўк билан ўпишган азим да- 
рахтлар оралаб ўтиб, кенг атрофга тарал- 
моқда эди. Газетадан. 

УПКА I 1 анат. Одам ва қуруқликда 
яшовчи умуртқали ҳайвонларнинг кўкрак 
қафаси ичига жойлашган бир жуфт, конус 
шаклидаги нафас олиш аъзоси. Ўпка ка- 
саллиги, Ўпканинг яллиғланиши. н Ўпкаси- 
га ҳаво тўлди, кўзлари ҳам ёришиб кетди. 
Ойбек, Қуёш қораймас. Кузнинг ёқимсиз 
шамоли ўпкани қичитиб, йўтални қиста- 
тар.. А. Қодирий, Ўтган кунлар. 

Ўпкаси йўқ Ўта ҳовлиқма, фикр-муло- 
ҳаза билан иш юритмайдиган. Ишқилиб, 
юртимиз иши мана бундай ўз қадрини бил- 
маган, ўпкаси йўқ тойлоқчаларга қолма- 
син-да.. Мирмуҳсин, Супургига сажда. Ўп- 
каси кўринмоқ Бирор нарса дардида ниҳоят 
даражага етганлик, жуда ҳолдан тойган- 
ликни билдирувчи ибора. Маликахон деса, 
ўпкангиз кўринадиган бўлибди-ю, сир бой 
бермаганингизга ўлайми?! Ф. Зоҳид, Ошиқва 
маъшуқ. Бир тирноқ кўрсам, деб оҳ урса, 
ўпкаси кўринади. К. Яшин, Ҳамза. Ўпкаси 
(оғзига) тиқилмоқ Ниҳоятда ҳаяжонли, ҳов- 
лиққан, ҳатто гап-сўз айтиш қийин бўлган 
ҳолатга тушмоқ. Ҳовлиққанимдан ҳаллослаб, 
ўпкам тиқилиб қолган экан, бувим жон 
ҳолатда дивандан туриб кетди. Ҳ. Назир, 
Ёнар дарё. -Тинчлик эмас, — дедим ўпкам 
оғзимга тиқилиб. X. Тўхтабоев, Ширин қо- 
вунлар мамлакати. Ўпкаси тўлмоқ Йиғлаш 
даражасига келмоқ, йиғиси томоғига кел- 
моқ. Чолнинг товуши ўзгарди, ўпкаси тўлди 
шекилли, бирпас тек қолиб, кейин гапирди. 
А. Қаҳҳор, Қўшчинор чироқлари. [Тоҳир] 

Негадир ўпкаси тўлиб, кўзига ёш келди. П. 
Қодиров, Юлдузли тунлар. -Азизим Ҳаётим, 
нима бўлди ? — деди Ғуломжон ўпкаси тўлиб. 
М. Исмоилий, Фарғона т. о. Упкаси шишмоқ 
қ. шишмоқ. Барчаси чарчади, ўпкаси шишди. 
«Баҳром ва Гуландом». Ўпкасини босмоқ 
Ҳовлиқиш, жаҳл кабидан ўзини тиймоқ. У 
кули бир энлик сигаретини жаҳл билан чер- 
тиб ташлади-ю, ўпкасини босиброқ давом 
этди. С. Сиёев, Ёруғлик. Кўзингни шира 
босмасин, акаси, ўпкангни босиб олгин-у ақ- 
лингга ривож бер. Ж. Абдуллахонов, Хона- 
дон. Ҳў, сал ўпкангизни босиб олинг, тинч- 
ликми ўзи? «Муштум». Ўпкасини тутолмас- 
лик Йиғини тия олмаслик ҳолатига келмоқ. 
Нормат ҳам ўпкасини тутолмади, аммо 
[она] бағридан чиқиб, сафга бориб қўшилди. 
И. Раҳим, Чин муҳаббат. -Отангдан сўра, 
болам, — дея ўпкасини тутолмай йиғлаб 
юборди Жаҳонбуви. К. Яшин, Ҳамза. Ўпкасини 
қўлтиқламоқ Ҳовлиқмоқ, бирор нарса дар- 
дида ҳолдан кетар даражада юрмоқ. Шу 
пайт куёв стол остидан эмаклаб ўтди-ю, 
ўпкасини қўлтиқлаганча қуён бўлди. «Муш- 
тум». Исқирт бўлиб, лақиллаб юраманми, де- 
дим-да, орқамдан ўпкасини қўлтиқлаб юрган 
Махзумовга турмушга чиқиб олдим. Ғай- 
ратий, Довдираш. 

2 с. т. кўчма Ўзини босолмайдиган, ҳов- 
лиқма шахсларга нисбатан, одатда, улар- 
нинг исмига қўшиб (тиркаб) ишлатилади. 
Жумабой ўпкадан ҳар балони кутса бўлади. 
Агар ўпкалиги қўзиб, камар билан.. Суяр- 
қулнинг миясига солиб қолса борми.. А. Кў- 
чимов, Ҳалқа. 

3 Ҳайвонларнинг шу аъзоси (овқат си- 
фатида). Узоқдаги қуйруқдан яқиндаги (ол- 
дингдаги) ўпка яхши. Мақол. 

ЎПКА II Ўзига нисбатан бўлган но- 
мақбул иш, хатти-ҳаракат ва ш. к. дан ран- 
жиш ҳолати, хафалик ва уни билдирувчи 
гап-сўз; гина. Тешабойнинг юрагида бош 
кўтарган гумон деви Тўрахоннинг.. ўпка- 
ларидан кейин ёта қолди. М. Исмоилий, Фар- 
ғона т. о. Лолахон қўлидаги булка ва шоко- 
лад ўроғлик қоғозни авайлаб скамейкага 
қўяркан, ўпка ва эркаланиш аралаш Алижон- 
га қаради. Ҳ. Нуъмон, Фасллар. 

Ўпка қилмоқ айн. ўпкаламоқ. -Шунча 
йиллардан бери, нима бўлди, деб йўқлама- 
дингиз! — деди ўпка қилиб. М. Исмоилий, 
Фарғона т. о. Она ўғлининг тўйига ҳам кел- 


маган эди, неварасини кўргани ҳам.. Араз 
қилиб, ўпка қилиб юрибди чамаси. Ж. Аб- 
дуллахонов, Хонадон. 

ЎПКА-ГИНА Ўпкалаш, кек сақлаш; ги- 
нахонлик. [ Расулов] Қишлоқларда юриб, анча 
ўпка-гиналарни йиғиб қўйган экан. И. Сул- 
тон, Бургутнинг парвози. 

УПКАЛАМОҚ Ўпка, гина ифодаловчи 
гап-сўз айтмоқ, ўзини ўпка-гинали ҳолатда 
тутмоқ. Башаранг қийшиқ бўлса, ойнадан 
ўпкалама! Мақол. н Элмурод Турдиевнинг 
«разведкага юбормайди», деб ўпкалаб юр- 
ганини бир неча марта эшитган эди. Шуҳ- 
рат, Шинелли йиллар. У [Ҳамида] ҳомила- 
дор хотинга самовар кўтартириб қараб 
ўтирган поччасидан ўпкаламоқчи эди, бироқ 
уялди, индамади. А. Қаҳҳор, Адабиёт му- 
аллими. 

ЎПКАЛИ 1 Ўпка қилган (сақлаган) ҳо- 
латли. Ўпкали дўстига аҳволни тушунтирди. 

2 Ўпка (гина) ифодали (ифодаловчи). 
Станокнинг бошида Қумрининг ўзи.. Ўқтин- 
ўқтин қарайди Ўпкали кўзи. Ғайратий. Со- 
фъя Борисовна эрига ўпкали назар солди, ни- 
ма қилишини билмай, шошиб-пишиб, яна ви- 
но қуя бошлади. А. Мухтор, Опа-сингиллар. 

УПКАСИЗ 1 Биров ранжимайдиган, 
аразламайдиган, аччиқ-тирсиқсиз. Тўй ўп- 
касиз бўлмас. Мақол. 

2 кўчма айн. ўпкаси йўқ қ. ўпка I 1. 

УПКАЧИ с. m. Салга ўпкалайверадиган, 
гиначи. Ўпкачи хотин. 

ЎПМОҚ 1 Эркалаш ёки севги-муҳаббат 
ифодаси сифатида кимсанинг бирор ерига 
лабларини тегизмоқ, ўпич олмоқ. Болани 
ўпмоқ. Пешонасидан ўпмоқ. н Аваз xomu- 
нини боладай қўлларига кўтариб олди-да, 
кўзларидан, қошларидан ўпди. П. Қодиров, 
Қора кўзлар. Нормат онасини қучоқлаб ўпди. 
И. Раҳим, Чин муҳаббат. 

2 Ҳурмат, садоқат ёки эъзозлаш ифода- 
си сифатида муқаддас, азиз саналган нарса- 
га лабларини тегизиб қўймоқ. Она-Ватан 
тупроғини ўпмоқ. Байроқни ўпмоқ. 

3 кўчма Бирор нарсага енгил-енгил тег- 
моқ, урилмоқ. [Кумушнинг] Бу кунги совуққа 
қарши кийиб олган caecap пўстинининг ёқа- 
лиги кишининг ҳасадини орттириб, нафис 
бақбақаларини ўпиб ётар эдилар. А. Қодирий, 
Ўтган кунлар. Ел қитиқлаб, ўпиб қочди 
Чечакларнинг япроғидан. Ғайратий. 






Онаси ўпмаган Иффатли, соф. Пулинг 
бўлса.. онаси ўпмаган малика қизлар сенга 
қучоқ очади. Ойбек, Танланган асарлар. 

ЎПОҚ: ўтирса — ўпоқ, турса — сўпоқ де- 
моқ Ҳар бир ҳаракатидан айб топмоқ, айб 
топиб камситавермоқ. Шунинг учун ҳам улар 
бу ўзича бахтиёр қайнонага ўтирса — ўпоқ, 
турса — сўпоқ, деб кун кўрсатишмади. К. 
Яшин, Ҳамза. Ҳўчқор бечорани ўтирса — 
ўпоқ, турса — сўпоқ, деб ораларига совуқ- 
лик солди. С. Анорбоев, Оқсой. 

УПОҚ-СУПОҚ Нотўғри шаклдаги, қин- 
ғир-қийшиқ, кўримсиз, хунук. Ўпоқ-сўпоқ 
пиёлалар. Ўпоқ-сўпоқ нонлар. 

ЎПҚИН 1 Бирор табиий куч восита- 
сида ҳосил бўладиган уюрма; гирдоб. Дарё 
ўпқини. н [Низомжон] Ҳўлидаги қоғозни 
ғижимлаб, электр лампаси атрофида ка- 
палакдек айланаётган қор ўпқинларига ти- 
килганча туриб қолди. С. Аҳмад, Уфқ. 

2 айн. ўпқон. [Навоийга] Ўлим билан ҳаёт 
орасидаги қора ўпқин оддий ва яқин нарса 
каби сезила борди. Ойбек, Навоий. 

ЎПҚИНЛИК Тубсиз чоҳ, ўпқон. Бу ерда 
ариқ доимо куйламаса, ҳаёт.. бир ўпқин- 
ликдир. Ойбек, О.в. шабадалар. 

ЎПҚОН 1 Сувни тортиб кетадиган, ер 
остидаги кўринмас чуқурлик, ғовак, бўш 
жой. Ариқнинг тагидан ўпқон чиққан экан, 
каттариб-каттариб, устидаги тупроқни 
ҳам қулатиб туширибди. П. Қодиров, Ях- 
шилик. Харсанглар тагидан ўзига йўл mon- 
ган сув бетида ўпқоннинг воронкага ўхшаш 
гирдоби айланар.. эди. С. Аҳмад, Қадрдон 
далалар. Оқсойнинг таги тубсиз, ўпқонлари 
бор. Уни тўхтатиб бўлмайди. С. Анорбоев, 
Оқсой. 

2 кўчма Гирдоб, исканжа; қамров, қур- 
шов. Хотинлар пайдо бўлиши билан қайта 
бошдан куч олган жанжал ўпқони уни то- 
бора ўз заптига торта бошлади. Н. Нор- 
қобилов, Бекатдаги оқ уйча. 

Пафси (ёки жиғилдони) ўпқон Ҳеч тўй- 
майдиган. Оғайнилар, айтган сўзим лоф 
эмас, Нафсим ўпқон, қоп эмас.. «Муштум». 
Бу йил ўпқонга айланган жиғилдоннинг мўри- 
сини келаси йил янада кенгайтириб, ғорга 
айлантирмоқчи. «Муштум». 

ЎПҚОНЛИК Тубсиз жарлик; ўпқон. 
Алишер Навоий! Ўпқонликка қулаб кетаёт- 
ган тоғни ёлғиз тутиб қола билади. Ойбек, 
Навоий. 


ЎР I 1 Жарлик, чуқурлик; ўра. Ўрга ту- 
шиб кетмоқ. н Фронт орқасида ўр қазиб 
турганда, Мулла Обиддан ўттиз метрча 
нарига бир катта тўп ўқи тушиб, қаттиқ 
товуш чиқариб ёрилади. А. Қодирий, Обид 
кетмон. 

2 Тепалик, баландлик. Ҳияда қилпил- 
латди, Ўр келса, ўмганлатди [отни]. «Рус- 
тамхон». Лолақизғалдоқлар ўру қирларга қип- 
қизил гилам-пойандоз тўшаган. «Ёшлик». 
Ўзига қолса, шаҳар деб, қир ошиб, ўр ошиб 
ўтирмасди-ю.. Н. Норқобилов, Бекатдаги оқ 
уйча. 

Ўр тортмоқ Баландлик томон йўналмоқ; 
ўрламоқ. Аркнинг икки ёнида бурама йўл би- 
лан юқорига ўр тортиб кетган пиллапоялар: 
улар мезаналарга олиб чиқади. Қ. Мирзо, 
Олам гўзал. Йўл борган capu оғирлашиб ва 
тоғ тарафга қараб ўр тортиб борар эди. 
Ғайратий, Узоқцаги ёр. 

3 кўчма Юқори, баланд. Биродарлар, ўз- 
бек эли ўр келади, ўзи ўжар, зўр келади! Т. 
Мурод, От кишнаган оқшом. 

ЎР II фольк. Ўжар; жоҳил. Ҳали бу бола 
ёш бўлса ҳам, ёмон ўр бола экан. Ўзбек ўр 
бўлади-да, дейишаётирлар. «Равшан». 

ЎРА 1 Сабзавот, дон ва ш. к. ни кўмиш 
учун махсус қазилган, одатда ости кенгроқ 
бўладиган чуқурлик. Картошка ўра. Сабзи 
ўра. Бир ўра mypn. н Уста Олим ҳам 
қайнисини туришга ишорат қилди ва ўрадан 
сабзи олиб тўғрашга буюрди. А. Қодирий, 
Ўтган кунлар. Менда-ку ўрадаги беш-ўн пуд 
ғалла билан оғилдаги беш-ўнта қорамолдан 
бошқа нарса йўқ. А. Қодирий, Обид кетмон. 

2 Умуман, бирор мақсадда қазилган 
чуқурлик. Ўранинг ичи гувала катталигида- 
ги тошлар билан айлантириб уриб чиқилади. 
К. Маҳмудов, Ўзбектансиқтаомлари. Иккала 
йигит ҳам [жаллод пичоғидан кейин] бук- 
чайганича, чуқурга қулаб тушди. Мирмуҳ- 
син, Меъмор. Э, бормисан, ука, ўра-пўрага 
тушиб кетмадингми, ҳайтовур? А. Қодирий, 
Кичик асарлар. 

ЎРАБ-ЧИРМАБ Бир амаллаб мол, ки- 
йим-кечакларини қилиб, шулар билан 
таъминлаб (узатиладиган қиз, унинг тўйи 
ҳақида). Мана, баҳор ўтиб, ёз келаётганда, 
тўйини қилиб, ўраб-чирмаб узатиш ўрнига бу 
гапни чиқариб ўтирибсиз.. С. Кароматов, 
Ҳижрон. 

ЎРАЛАМОҚ 1 айн. ўрламоқ. Шипга яна 
ҳам гуруллаб тутун ўралайди. П. Турсун, 
Ўқитувчи. 

2 Дахл қилмоқ, ўз таъсирига олмоқ. Куч- 
ли аланга ўрмонга ўралади. Партизанлар 
қаерда-ю, гитлерчилар қаерда — билиб бўл- 
майди. Назармат, Жўрлар баланд сайрайди. 

ЎРАЛАШМОҚ 1 Бирор жойда уйма- 
лашмоқ, тентимоқ; изғимоқ. Қодиров ўзи ҳам 
коридорда ўралашиб юрарди. Ш. Рашидов, 
Бўрондан кучли. Гажак қўйган келинчаклар, 
ғижим рўмол ўраган қизлар фотография 
олдида ўралашиб қолишади. С. Аҳмад, Уфқ. 
Қурилиш кетаётган бир пайтда участка 
атрофида бир кииш ўралашиб қолди. «Муш- 
тум». 

2 Ўралмоқ, ўранмоқ. У[хотин\ эски nap- 
паша паранжи ичида ўралашиб, юриб эмас, 
югургандай тезлаб келар эди. М. Исмоилий, 
Фарғона т. о. 

3 кўчма Бирор иш билан банд бўлмоқ, 
овора бўлмоқ; куйманмоқ. У ўн болани ўс- 
тираман, деб уйда ўралашиб қолди. н Кас- 
би билан ўралашиб кетармикин, деб касал- 
хона ҳам очиб берди. Йўқ, бўлмади. Шуҳрат, 
Жаннат қидирганлар. Кампир ипак қуртлари 
билан ўз-ўзидан ўралашиб қолди. Ҳ. Назир, 
Ёнар дарё. 

ЎРАЛИШМОҚ 1 Ўралмоқ фл. бирг. н. 
Болалар кўрпага ўралишди. Қизлар атласга 
ўралишибди.. 

2 айн. ўралашмоқ 3. Борсам, чўти олдида. 
Ойнак тақиб олибди. Ҳисобига етолмай, 
Ўралашиб қолибди. Т. Тўла. Шу орада Қора- 
илон ўралашиб юрганини.. пайқади. Мир- 
муҳсин, Меъмор. 

ЎРАЛМОҚ 1 Ўрамоқ фл. ўзл. ва мажҳ. н. 
Фолбин оғзини йиғиштириб, латтага чан- 
диб ўралган, катталиги данакдай бир ни- 
мани енг учидан чиқариб берди. Ойбек, Тан- 
ланган асарлар. 

2 айн. ўралашмоқ 3. Албатта, хўжайин- 
ники — ноҳақ. Боласи билан ўралиб қолди, 
энди ишлай олмайди, деб ўйласа керак у. 
Ойбек, Танланган асарлар. 

3 Айланиб ёпишмоқ, чирмашмоқ; ўраш- 
моқ. Карнайгул ипга ўралиб ўсади. н Да- 
ладаги шўралар Оёғимга ўралар. «Оқ олма, 
қизил олма». 

4 Ип, арқон, сим, тўр каби нарсаларга 
илиниб, чулғаниб ҳаракат қилолмай қолмоқ; 
ўралашмоқ. Қўй арқонга ўралиб қолмасин. 


ЎРАМ I 1 Ўралган ҳолга келтирилган, 
ўраб қўйилган. Икки ўрам un. н Ойша 
трактор орқасидаги бир ўрам арқонни олиб, 
унга улоқтирди. С. Аҳмад, Икки ҳикоя. Бир 
ўрам қоғоз олди яна. Бу майда ҳарфлар билан 
қора сиёҳда кўчирилган ғазаллар. С. Сиёев, 
Ёруғлик. Хива заргарлари зийнатлаган тил- 
ла буюмлар, той-той ипак ўрамлари импе- 
ратор жанобларига пешкаш қилинади. С. 
Сиёев, Аваз. 

2 Ўралган нарсанинг ҳар бир қавати. 
Беморни каравотга ётқизишди. Икки ҳам- 
шира бирин-сирин дока ўрамларини еча бош- 
лади. Р. Раҳмон, Меҳр кўзда. 

Ўрам қилмоқ Ўрам ҳолатига олмоқ. Ўрам 
қилинган қоғоз. н Арқонга осилиб туриб, 
тошда нимадир чизаётган йигит қўлидаги 
оқ нарсани ўрам қила бошлади. П. Қодиров, 
Қора кўзлар. Тоҳирнинг шериги хуржунидан 
ўрам қилинган арқон олди. П. Қодиров, Юл- 
дузли тунлар. 

3 Тахлаб бирор нарса билан ўралган, ўраб 
тугилган. Дастурхонга бир ўрам қоғоз пул 
қўйди. Н. Мақсудий, Юксалиш. Эртасига 
Аматжон Тўлғонойнинг қолган-қутган се- 
пини, уч-тўрт кўрпа-ёстиқ, бир ўрам идиш- 
товоқ олиб келиб берди. А. Мухтор, Қора- 
қалпоқ қиссаси. 

4 Бир ўрашга етарли, бир марта ўраса 
бўладиган. Бир ўрам махорка. 

5 Бирор нималар билан ўралган, ора- 
лиқца бўлган жой. Икки қўшин бир-бири би- 
лан аралаишб, қилич солишарди.. Яралан- 
ган отлар ўрам ичида чўлоқланиб, кишнаб 
юрарди. Мирмуҳсин, Меъмор. 

6 эск. Ижтимоий, ҳудудий ва ш.к. жи- 
ҳатдан алоҳида, мустақил бўлган жой, ма- 
ҳалла, хўжалик ва ш.к. Ўрамларга тарқал- 
дилар ул гуруҳ, Бўлиб мавжи дарё каби кўҳ- 
кўҳ. С. Хондайлиқий. Айёр экан шу ўрам- 
нинг қизлари, Яхши ёрим ёмон йўлга солиб- 
ди. «Оқ олма, қизил олма». Аслида бу икки 
шикоятчининг арзи, район у ёқда турсин, 
хўжалик ўрамидан ташқарига чиққулик 
эмасди. «Муштум». 

ЎРАМА 1 сфт. Бир неча марта айлан- 
тириб ўралган, ўраб боғланган. [Жонузоқ 
ота\ Ўрама белбоғига қистириғлиқ турган 
ирғай дастали қамчисини ўйнай бошлади. 
С. Анорбоев, Оқсой. 

2 сфт. с. т. Буралиб-буралиб кетган. 
Олқор шохи ўрама, гапни сочдай бурама. 
«Қўшиқлар». 




3 от Ейилган юпқа хамирни кесиб, ўзи- 
га хос шаклда ёғда қовуриб тайёрланган 
таом, пишириқ. Бундай мўрт хамирдан пе- 
ченье, чакчак, ўрама каби таомлар тай- 
ёрланса, оғизда уқаланиб туради. К. Маҳ- 
мудов, Ўзбек тансиқ таомлари. 

4 айн. ўрам 1. Бу (ич) маҳсулотпарнинг ҳар 
биридан ҳар хил яхна овқатлар.. пўстдумба 
ўрамаси каби қатор тансиқ таомлар пи- 
ширилади. К. Маҳмудов, Ўзбек тансиқ та- 
омлари. Умайда-чуйдаларни қаламдон ичига 
солиб, уни қоғоз орасига қўйиб, ўраб, лос би- 
лан боғлади, мени хуржунсиз эшакка мин- 
дириб, ўрамани олдимга қўйиб, Соктарега 
жўнатди. С. Айний, Эсдаликлар. 

ЎРАМАЛАМОҚ Бирор нарса билан ўраб 
беркитмоқ, ёпмоқ. Отни ўрамаламоқ. н 
Кузнинг ёқимсиз шамоли ўпкани қичитиб, 
йўтални қистатар, у [Отабек] чалқанча 
ётган кўйи оғзини ўрамалаб, кўмак кутган 
каби, кўкка кўзини тиккан эди. А. Қодирий, 
Ўтган кунлар. 

ЎРАМЛАМОҚ Ўрам ҳолатига келтир- 
моқ; ўрам қилмоқ. Газетани ўрамламоқ. 
Газламани ўрамламоқ. 

ЎРАМОҚ 1 Ўрам, калава қилиш учун 
айлантирмоқ, ўрам, калава ҳосил қилмоқ. 
Газетани ўрамоқ. Картонни ўрамоқ. н 
Овқатдан сўнг энам хира чироқ ёруғида, 
ўзларича қандайдир қадимий ашулани хирго- 
йи қилиб, калава ўрардилар. «Саодат». 

2 Ип, сим ва ш.к. ни бирор нарса усти- 
дан айлантириб, ўрам ҳолига келтирмоқ. 
Ипни чиллакка ўрамоқ. Арқонни белга ўра- 
моқ. н Ипакларни найчага ўрайдиган, ка- 
лавалайдиган дастгоҳлар бир маромда иш- 
ламоқда. Газетадан. Баъзан йигитлар бел- 
ларига йўғон симни уч-тўрт қават қилиб 
ўраб келадилар. С. Сиёев, Ёруғлик. 

3 Бошни беркитмоқ, бошга ёпмоқ, тан- 
ғимоқ. Дуррача ўрамоқ. н Хотин бошидаги 
жун рўмолини олди-да, бир-икки қоқиб, яна 
ўради. М. Исмоилий, Фарғона т. о. 

4 Айлантириб, айланиб, атрофини тўс- 
моқ. Ҳовлини тахта девор билан ўрамоқ. Боғ- 
ни панжара билан ўрамоқ. н Зирклар тўрт 
тарафни девордек ўраб турар.. эди. П. Қо- 
диров, Қора кўзлар. Атрофни осмонўпар 
тоғлар ўраб олган. К. Яшин, Ҳамза. 

5 Атрофидан, устидан айлантириб банд 
қилмоқ, ичига олмоқ, беркитмоқ. Бўйинга 
шарф ўрамоқ. Ярани бинт билан ўрамоқ. 


Пайтава ўрамоқ. н Адолат.. индамай ётар, 
бош ва юзлари дока билан ўраб ташланган 
эди. С. Зуннунова, Олов. Писмиқ қопчиқнинг 
ичидан терига ўраб қўйилган бир тугунни 
олди. Э. Раимов, Ажаб қишлоқ. 

6 Устидан бирор нарса билан маҳкам- 
лаб боғламоқ, ичига олмоқ. Нарсаларни қо- 
ғозга ўрамоқ. н Аҳён-аҳёнда тамаки ўраш 
учун ҳам қоғоз тополмай, диққинафас бў- 
лади киши. Т. Рустамов, Мангу жасорат. 

7 Қопламоқ, қуршамоқ. Кўкни ўраб ол- 
ган қора булутлар ҳам тўс-тўсга бўлиниб, 
ой ҳам қора парда ичидан ярим юзини очиб, 
ер юзига мўралаб қўйди. А. Қодирий, Ўтган 
кунлар. ..шамол энди бўронга айланиб, ара- 
валарни сариқ чанг ўрай бошлади. Мир- 
муҳсин, Меъмор. 

8 кўчма Ишғол қилмоқ, банд этмоқ, 
эгалламоқ; босмоқ. Ҳозир унинг юрагини 
бошқа бир ҳақиқат тирнай бошлаган ва 
виждонини фақат шу масалагина ўраб ол- 
ган эди. А. Қодирий, Ўтган кунлар. Унинг 
юрагини қарама-қарши ҳислар, кечинмалар 
ўради. Ойбек, Танланган асарлар. 

Пилла ўрамоқ Пилла ҳосил қилмоқ (ипак 
қурти ҳақида). Қурт пилла ўради. Оқ пилла 
ўрайдиган ипак қурти. 

ЎРАШМОҚ 1 Ўрамоқфл. бирг. н. Қизлар 
рўмол ўрашади. Кампирлар un ўрашади. 

2 Ўралмоқ, чирмашмоқ, илашмоқ. Зеби- 
хон ариқ бўйида толга ўрашиб чиққан чир- 
мовуқнинг карнай гулидан биттасини узиб, 
кўкрагига, пастга қаратиб тақиб олди. С. 
Аҳмад, Уфқ. Эгасиз отлар эгарлари қий- 
шайган, жиловлари оёқларига ўрашган ҳол- 
да.. пароканда кезардилар. Ойбек, Навоий. 

ЎРГАМЧИ шв. Ўргимчак. 

ЎРГАМЧИК 1 Ўрганиш, тажриба учун 
қилинган (қилинаётган); дастлабки. Ўргам- 
чик иш. н Муҳаммад Жамол эндигина шеър 
ёзишга уринар ва ўргамчик тарзда ёзар, қиз 
эса иштиёқ ва мароқ билан тинглар эди. 
Ойбек, Нур қидириб. Адабий танқидчилик- 
нинг биринчи ўргамчик асарлари вақтли мат- 
буот саҳифаларида пайдо бўлди. «ЎТА». 

2 Бирор ҳунар ёки касбни энди ўзлаш- 
тириб келаётган. Ўргамчик шофёр. н Таж- 
рибали тракторчи, универсалчилар жуда оз, 
Ишимизнинг бир қисми янги ўргамчикларга 
қолди. И. Раҳим. Ҳилола 

ЎРГАНИШ 1 Ўрганмоқ фл. ҳар. н. Су- 
зишни ўрганиш. Ўқишни ўрганиш. н Ҳунарни 

ўрганиш пайидан бўлгин, болам. Э. Раимов, 
Ажаб қишлоқ. 

2 айн. одат 1. Ҳечқиси йўқ, аввал шунақа 
қийин бўлади, кейин ўрганиш бўлиб кетар. А. 
Мухтор, Чинор. Бадианинг йигитона кийи- 
ниб юрганини қўшнилар ҳам кўриб тааж- 
жубланишгани йўқ, чунки бу шаддод қиздан 
ҳайиқишар ва бу ўрганиш бўлиб қолган эди. 
Мирмуҳсин, Меъмор. 

УРГАНМОҚ 1 Билим, касб, иш ва ш.к. 
ни ўзлаштирмоқ, эгалламоқ, билиб олмоқ. 
Бировдан иш ўрганмоқ. Шахмат ўйинини 
ўрганмоқ. Ҳунар ўрганмоқ. Оз-оздан ўрганиб 
олим бўлар. Мақол. н Ишни оддий бетон- 
чиликдан бошлаган ўсмир аста-секин керак- 
ли касбларнинг ҳаммасини ўрганиб олди. Га- 
зетадан. Ўтган ярим асрлик мураббийлик дав- 
рим мен учун ҳам катта ҳаёт дарсхонаси 
бўлди, кўп нарса ўргандим. Газетадан. 

2 Сири, моҳияти, мазмуни ва ш.к. ни 
аниқлаш, белгилаш мақсадида текширув, 
кузатув, таҳлилдан ўтказмоқ. Бу далилларни 
синчиклаб ўрганиб, Қуёшнинг нисбатан тинч 
пайтида космик нурланиш ердан узоқ жой- 
ларда киши учун хавфли бўлмаслиги керак, 
деган хулосага келиш мумкин. «Фан ва тур- 
муш». Сибирлик археологлар трасса бўйлаб 
қазишмалар чоғида чиққан тош аср қурол- 
ларини ўргандилар. Газетадан. ..республика- 
миздаги қадимий конларга доир адабиётлар- 
ни икки-уч йилдан буён синчиклаб ўрганаёт- 
ган эди. С. Кароматов, Олтин қум. 

3 Ғайритабиий, ноқулай каби туйил- 
майдиган ҳолга айланмоқ, шундай сезил- 
моқ, қабул қилмоқ. Халқ бунга ҳақли эди, 
чунки бундай тинчсизликларни кўра-кўра 
жуда ўрганиб қолди. А. Қодирий, Ўтган 
кунлар. Булар орасидаги бетакаллуф муома- 
ла ва муносабатга одамлар ўрганиб қолди. 
А. Қаҳҳор, Қўшчинор чироқлари. 

4 Одат қилмоқ Ўрганган кўнгил ўртанса 
қўймас. Мақол. н Тўққизинчига ўтгунча 
ичишни, чекишни ўргандим. С. Сиёев, Ёруғ- 
лик. 

5 Ўзини яхши алоқада тутмоқ, мос- 
лашмоқ, боғланиб («ўзиники бўлиб») қол- 
моқ. Бу тўриқ менга жуда ўрганган. Мир- 
муҳсин, Меъмор. Хола бир-икки кун ичида 
янги шароитга ўрганди, қўшнилар билан та- 
нишди. «Гулдаста». 

ЎРГАТМОҚ 1 Бирор иш, касб ва ш.к. 
ни бажаришни, қилишни тушунтириб бил- 


дирмоқ, ўзи бажара оладиган қилмоқ; ма- 
лака ҳосил қилдирмоқ. Рақс тушишга ўр- 
гатмоқ. Касб-ҳунар ўргатмоқ. н Бугунги 
кунда илғор ишчи ўзининг бой ҳаётий таж- 
рибасини ёшларга қунт билан ўргатмоқда. 
Газетадан. Баъзида унинг кунлари менга 
бичиш-тикишни ўргатишдан кўра кўпроқ 
панд-насиҳат бериш билан ўтади. «Гулдаста». 

2 Бирор иш, амалга йўлламоқ; йўлга 
солмоқ. Менга қара дейман! Ким ўргатди 
сенга ёлғон гапиришни? А. Қаҳҳор, Асарлар. 
Икки оғиз нордон гап айтай десам, унда 
[ кампирда\ нима айб. Унга ўргатишган. 
«Муштум». 

3 Илм, одоб ва ш.к. дан таълим бермоқ. 
Демак, сенингча.. ўша миршабларни ҳам 
маърифатдан баҳраманд қилиш керак, илм 
ўргатиш керак, шундайми? К. Яшин, Ҳамза. 
Улар Кудратга бу ҳунарни ўргатиш билан 
бирга, ҳақсизликка қарши курашни ҳам ўр- 
гатдилар. М. Исмоилий, Фарғона т. о. Шо- 
кир юқори курсда бўлгани учун қизларга ёр- 
дам беради, кўпинча физика қоидаларини 
ўргатади. «Гулдаста». 

4 Бирор нарса ёки иш-ҳаракат билан 
доим шуғулланадиган қилмоқ, шунга одат- 
лантирмоқ. Болани эрта туришга, салом 
беришга ўргатмоқ. н Оқсоқол аввалги тил- 
мочни ҳам уйига ўргатиб олган эмиш. С. 
Аҳмад, Ҳукм. Ҳа, бошидан қаттиқ туриб, 
ўргатиб олмасанг, кейин қийин бўлади. Ф. 
Мусажонов, Нозик масала. 

5 Бирор ишни бажаришга кўникма, 
малака ҳосил қилдирмоқ (асосан, ҳайвон- 
лар ҳақида). Итни ов қилишга ўргатмоқ. н 
..князъ учта отдан иккитасини бериб юбор- 
ди, қолган битта отни коляскага ўргатгин, 
деди. А. Қаҳҳор, Қўшчинор чироқлари. 

УРГИЛМОҚ 1 Юксак ҳурмат, садоқат 
ва севги туфайли бутун борлиғини бахш 
этмоқ, фидо қилмоқ, қурбон қилмоқ. Зарари 
йўқ, Махсум, шариатдан ўргилсак ҳам ар- 
зийди. Сиз билан менга ўхшаш аҳли мўмин- 
ларга истаганимизча йўл топиб беради. 
«Муштум». 

Айланиб ўргилмоқ Бирор нарсанинг 
шайдоси, мафтуни бўлиб қолмоқ, парвона 
бўлмоқ. Ўзбек ойим ҳам уни маҳкам сиқиб 
қучоқлаб олган, юзидан шап-шап ўпиб, ай- 
ланиб-ўргилар ва тикилиб-тикилиб, нима 
учундир, йиғлар эди. А. Қодирий, Ўтган кун- 
лар. 




163 


2 ( буйр. м. шаклида — ўргилай, ўргилсин) 
Ниҳоятда ёқтириш, меҳрибонликни ифо- 
далайди. Вой, қоматингдан онанг ўргилсин! 
н Оёғингга нима қилди ? Кир, кир тезроқ! 
Бу ёққа, ўргилай.. А. Қаҳҳор, Асарлар. Юзинг 
ёруғ бўлибди, болам, вой, ўргилай сендан. 
Газетадан. Сенга етолмай оҳурганлар қанна, 
амманг ўргилсин! «Ёшлик». 

3 ( 1-ш. бирл. шакли — ўргилдим) Ёқтир- 
маслик, эътироз каби муносабатни ифо- 
далайди. Э, ўргилдим ўша зарур иишдан, ни- 
ма, биз бекорчимизми? «Муштум». -Э, cae- 
латингдан ўргилдим! — дедим инимда. Бу 
касалхонанинг сартарошики шу қадар пўрим 
бўлса, профессори қанақайкин? Н. Аминов, 
Суварак. 

Қулинг ўргилсин қ. қул. Ёзда анави тол- 
нинг тагида қулинг ўргилсин битта нойхона 
ониб, турли овқатлар ташкил қиламиз. Н. 
Аминов, Суварак. 

ЎРГИМЧАК Ўзига овқат бўладиган 
ҳашаротларни тутиш учун тўр(ин) тў- 
қийдиган бўғимоёқли йиртқич ҳашарот. 
Ўргимчак уяси. н Шифтда ўргимнак тўри- 
га илиниб, бир мақомда ғинғиллаб турган 
пашша Низомиддиновнинг ғашига тегди. С. 
Аҳмад, Ҳукм. 

ЎРГИМЧАККАНА Ўргимчаксимонлар- 
га мансуб, ўсимлик ширасини сўриб 
яшайдиган кана, майда ҳашарот. Ширани, 
ўргимчакканани қийратгунча қанча oeopau 
сарсон бўлган эдик. Ҳ. Назир, Сўнмас чақ- 
моқлар. 

УРДА тар. 1 Туркий ва мўғул халқлари- 
да ҳукмдор, хон қароргоҳи, қалъа. Юсуфбек 
ҳожи бошлиқ еру кўкка сиғмаган музаффар 
халқ ўрда теварагини қуршаб тушди. А. Қо- 
дирий, Ўтган кунлар. Муллажон ёшлигида 
Қўқон хони ўрдаси олдидаги казарма май- 
донида отда машқ қилаётган солдатларни 
кўриб, солдат бўлишни орзу.. қиларди. А. 
Раҳмат, Эллик бир баҳодир. 

2 Қўшин қароргоҳи, лашкаргоҳ. Ҳарбий 
ҳаракатлар вақтида ўрда атрофи хандақ 
билан ўралган. «ЎзМЭ». 

Олтин Ўрда 13-асрнинг 40-йилларидан 
16-аср бошларигача мавжуд бўлган, пой- 
тахти турли даврларда турли шаҳарларда 
жойлашган, асосан туркий ва мўғул кўч- 
манчи қабилалари иттифоқидан иборат 
йирик давлат. 


ЎРДАК Ўрдаксимонлар оиласига ман- 
суб, бўйни калта, оёқлари қисқа курак- 
симон, сувда сузиб юришга мосланган, 
ялпоқ тумшуқли парранда. Ёввойи ўрдак. 
Хонаки ўрдак. Ўрдак тухуми. Ўрдак овламоқ. 
Дунёни cye босса, ўрдакка нима қайғу? Ма- 
қол. Шошган ўрдак ҳам боши билан, ҳам 
думи билан шўнғийди. Мақол. н Соҳилида 
найқалар қамиш, Учиб ўтар баъзан ўрдак, 
ғоз. Ё. Мирзо. 

ЎРДАЛИК Ўрдада яшайдиган; ўрдада 
хизмат қиладиган, амалдор. Ўрдаликка гап 
уқтириш қиёматдан қийин, тақсир. А. Қо- 
дирий, Меҳробдан чаён. 

УРДУ эск. Қўшин, лашкар. Ғалаба қў- 
шини, меҳнат ўрдуси, дейди бизни тарих!.. 
Тўлқинларда ўсдик ўктам бўлиб. Миртемир. 

ЎРДУГОҲ Қўшин қўнадиган ёки ту- 
радиган жой, лагерь. Кўп беклар ea йигит- 
лар ўрдугоҳдан қона бошлаган эдилар. Уйғун 
ва И. Султон, Алишер Навоий. Ярим кена- 
да, бутун ўрдугоҳ уйқуга кетганда, у [Спи- 
тамен] ташқарига ниқиб, бир айланиб кел- 
ди. М. Осим, Искандар ва Спитамен. 

ЎРИК 1 Гули оқ ва пушти, меваси эса 
оқиш, сарғиш, қизғиш рангларда бўладиган 
йирик дарахт. Ўрик гули. Ўрик кўчати. 

2 Шу дарахтнинг данакли меваси. Оқ 
ўрик. Ўрик мураббоси. н Мен гўиип-ёғни 
ташиб бўлиб, ҳовлининг тўрига ўрик тер- 
гани бордим. М. Исмоилий, Фарғона т. о. 
Жувон дастурхонга учта арпа нон, икки-уч 
ҳовуч ўрик ташлади. А. Қаҳҳор, Қўшчинор 
чироқлари. 

ЎРИКЗОР Ўрик дарахтлари ўсган ер, 
майдон. Ўрикзорда қизил кўйлакли бир аёл 
кўринди. П. Турсун, Ўқитувчи. 

ЎРИКФУРУШ Ўрик савдоси, ўрик со- 
тиш билан шуғулланувчи киши. Шаҳардан 
қайтаётган ўрикфуруш ҳам, майизфуруш 
ҳам, донфуруш ҳам, эндиликда унинг кар- 
вонсаройида тунаб, қовоқхонасида кайф 
қилиб кетади. Ҳ. Ғулом, Машъал. 

ЎРИМ I 1 Буғдой, беда каби экинларни 
ёки ўт-ўланларни пояси тагидан ёппасига 
чалғи, ўроқ ва комбайнда қирқиб олиш; 
ўриш. Ғалла ўрими. Биринчи ўрим. Ўрим 
асбоблари. н Пастдаги бўлимларнинг экини 
ўримга келмай, мол қўйиб юборишди. П. 
Қодиров, Қора кўзлар. Бетоб экан. Кун ис- 
сиқ, яна ўримга чиқибди. М. Ҳазратқулов, 
Журъат. 

2 Шундай ишлар мавсуми. Нусратбек 
пичан ўримига вакил бўлиб, чорвадор район- 
га бориб, Аҳмад бригадирникига ўтди. С. 
Нуров, Нарвон. 

ЎРИМ II Толасини ёки бир неча ту- 
тамини бирга қўшиб ўрилган ҳар бир бў- 
лак; ўриб тайёрланган нарса. Соч ўрими. 
Арқон ўрими. н Эшоннинг аччиғи келиб, 
қамчининг ўримидан ушлаб.. бир калнинг 
калласига қўйиб юборди. «Зулфизар билан 
Авазхон». Ашурхон қошларини бир оз чи- 
мирганича, бир ўрим сочининг учини ўйнаб, 
индамай ўтирарди. С. Зуннунова, Олов. 
Баланд пешонасининг икки четини сочлари 
бекитган, ўримга кирмай қолган ингичка соч 
толаларига шабада тегиб, мулойим қимир- 
лаб туради. П. Қодиров, Уч илдиз. 

ЎРИМ-ЙИҒИМ Деҳқончилик ҳосили- 
ни йиғиштириб олиш ишлари, шундай иш- 
лар жараёни, мавсуми. Ёз бор, куз бор, пи- 
шиқчилик, ўрим-йиғим бор, худо хоҳласа. П. 
Турсун, Ўқитувчи. Эндиги муҳим вазифа — 
ўрим-йиғимни ғоятда қисқа фурсатда уюш- 
қоқлик билан ўтказиш, исрофгарчиликка йўл 
қўймасликдан иборат. Газетадан. 

ЎРИН (3 -ш. бирл. — ўрни) 1 Бирор ким- 
са ёки нарса ишғол қилиб турган ёки иш- 
ғол қилиши мумкин бўлган ер, сатҳ ёки 
фазо; жой. Тошни ўрнидан қўзғатиб бўлмади. 
Ўтирган ўрин топади. Мақол. н Баъзилари 
ўтирган ўринларида мудраб қолишибди. И. 
Раҳим, Чин муҳаббат. Мактаб қишлоқнинг 
қоқ ўртасида бўлади. Ҳу, ана у ерга идора, 
клуб тушади. Мана бу тўқайнинг ўрни боғ 
бўлади. А. Қаҳҳор, Қўшчинор чироқлари. 
Сафар бўзчи турган ўрнидан силжимади. А. 
Қодирий, Меҳробдан чаён. У ўтирган ўқув 
залида ҳамма ўринлар банд. П. Қодиров, Уч 
илдиз. 

2 Ухлаш, ётиб дам олиш учун тўшаб кў- 
йилган кўрпа, ёстиқ ва ш. к. мажмуи; жой. 
Муҳаббат чирой танламас, уйқу — ўрин. 
Мақол. н Она-бола бир ўрин ёзиб ётдилар. 
А. Қодирий, Ўтган кунлар. Комил кетгандан 
кейин Бўронбдек уйига кириб, чинни косада 
тўлдириб бўза симирди-да, ўрин солиб ётди. 
Ҳ. Ғулом, Машъал. Ўрин йиғилмаган, тош- 
ойна олдидаги курсида Мунисхоннинг ички 
кўйлаги ётарди. Ў. Умарбеков, Ёз ёмғири. 

3 Яшаш учун бошпана, тураржой, мас- 
кан. [Ҳутидор:] Уятсизга менинг уйимда 
ўрин йўқ. А. Қодирий, Ўтган кунлар. 


4 Кишининг, нарсанинг ҳаётда ўзига 
хос фазилат, мавқе ва ш. к. билан белги- 
ланувчи ҳолати, мавжудлик мақоми. Кун 
ҳисобин ой олар, бедов ўрнин той олар. Ма- 
қол. н -Бу қиздан бир бало чиқади. Ўнта 
ўғилнинг ўрнини босади, — дейишарди. С. 
Аҳмад, Уфқ. Тушуниб турибман, ўлганлар- 
нинг ўрни мана шунақа улуғ айёмда йўқ- 
ланади. А. Қаҳҳор, Кўшчинор чироқлари. 

5 Бирор нарсанинг маълум бир жойи, 
қисми, бўлаги. Эртакнинг баъзи ўринларини 
қолдириб кетмоқ. Мақоланинг айрим ўрин- 
ларига тузатиш киритилди. н Кумушбиби 
хатнинг бу ўрнига етганда қизариниб, бир оз 
ўқишдан тўхтаб олди ва давом этди. А. 
Қодирий, Ўтган кунлар. 

6 Иш-ҳаракат, фаолият ва ш.к. нинг 
белги-даражаси жиҳатидан кўрсаткичи, банд 
этган ҳолати, даражаси. Бир вақтлар Тош- 
кент шаҳри дов-дарахтлар бўйича жаҳон- 
да иккинчи ўринда турарди. Газетадан. Ўй- 
лаймизки, йигитлар совринли ўринлардан 
бирини олишга ҳаракат қилишади. Газетадан. 

7 Вазифа, лавозим. Ўрнини эгалламоқ. 
Ўрнидан бекор қилмоқ. Эски раиснинг ўрнига 
янгиси сайланди. н Халқ иши бўлгандан 
кейин ўриннинг катта-кичиги бўлмас экан, 
Эргашвой. А. Мухтор, Опа-сингиллар. Асқар 
ота эркаклар қошида кўп муҳтарам хо- 
тинларни кўрган, лекин буларнинг кўпчилиги 
раис, мудир, директор дегандай раҳбарлик 
ўриндаги хотинлар эди. А. Қаҳҳор, Хотин- 
лар. 

8 (3 -ш. эгалик шаклида) Бирор иш-ҳа- 
ракатни бажариш учун қулай фурсат, пайт, 
маврид; хонаси. Ўрни келса, отангни ҳам 
аяма. Мақол. н Бўлак гапларни ўрни билан 
гаплашармиз. Биз томонларга ҳам боринг. П. 
Турсун, Ўқитувчи. Ўрни келмаганда, мен ҳам 
гапирмас эдим. А. Қаҳҳор, Хотинлар. Ҳозир 
иноднинг ўрни эмаслигини ҳарчанд уқтир- 
моқчи бўлдим, кўнмади. А. Қодирий, Ўтган 
кунлар. 

9 Бирор иш, ҳаракат учун зарурат, асос; 
ҳожат, эҳтиёж. Меҳнатсиз пул топиш йўли- 
га тушгач, чўнтакни қаппайтириб олгандан 
сўнг, иити ҳам, коллективни ҳам ҳурмат 
қилишга ўрин қолармиди? «Муштум». Вас- 
васаланишнинг ўрни йўқ, мундан сўнг ҳам 
сизнинг хайрихоҳона кенгашларингизга муш- 
тоқман.. А. Қодирий, Ўтган кунлар. 




ю (бу, шу сўзи билан) Муайян фурсат, 
ҳолат маъносини билдиради. Шу ўринда яна 
бир нарсага эътиборни қаратмоқчиман. н 
Рафиқам Мукамбархоннинг тадбиркорлиги бу 
ўринда ҳам жонимга ора кирди. Н. Сафаров, 
Оловли излар. 

11 Муайян мавқе, ҳолат. Шахснинг ҳа- 
зил-мутойиба, юморга мойиллиги ҳам му- 
ҳим ўрин тутади. «ЎТА». Ўтмишдаги санъ- 
аткорлар ичида қизиқчилар алоҳида ўрин 
эгаллаб келганлар. Т. Обидов, Юсуфжон қи- 
зиқ. Бу оддий тракторчи жувонга бўлган 
эҳтиром уни айрим ўринга қўяр эди. А. Қаҳ- 
ҳор, Асарлар. 

12 Макон маъноли грамматик термин- 
лар таркибида қўлланади: Ўрин келиишги. 
Ўрин ҳоли. Ўрин эргаш гап. 

13 (3 -ш. эгалик ва ж. к., ў.-п. к. шаклида 
— ўрнига, ўрнида) кўм взф. Зидлик, қиёс 
каби муносабатларни, каби, эваз, кўра кў- 
макчиларига хос маънони билдиради. Лекин 
ечиниш ўрнига шошилиб портфелини олди. С. 
Зуннунова, Янги директор. Сенинг ўрнингга 
ит боқсам бўлмасмиди! С. Аҳмад, Уфқ. Бу 
кунки қорачопон ва қипчоқ низоларини сизга 
бир тимсол ўрнида кўрсатайин.. А. Қодирий, 
Ўтган кунлар. -Нима қилди? — деган эди, 
опаси ўрнига синглиси жавоб берди. О. Ёқу- 
бов, Эр бошига иш тушса. 

14 Ўрин (эркаклар исми). 

Иссиқ ўрнини совитмоқ (ёки ташламоқ, 
кечмоқ) Мавжуд қулай, яхши шароит-им- 
кониятидан, жойидан кечмоқ, уни таш- 
ламоқ. ..ҳе йўқ, бе йўқ иссиқ ўрнимни сови- 
тиб, ишимдан олиб ташласанг.. Газетадан. 
Сабабики бўлмаса, ким иссиқ ўрнини таш- 
лаб, қум тепаликлари орасида саргардан бў- 
либ юради?! Мирмуҳсин, Меъмор. Кўнгли 
ўрнига (ёки жойига) тушмоқ Кўнгли таскин 
топмоқ, хотиржам бўлмоқ. Хўш, кўнглинг жо- 
йига тушдими? О. Ёқубов, Чин муҳаббат. 
Ўрин йўқ Кераги йўқ, ортиқча. Кўнгил яқин 
жойда бундай гапларга ўрин йўқ. С. Зун- 
нунова, Янги директор. Ўрнига келтирмоқ 
айн. ўрнига қўймоқ. [Қодиров] Колхозчилар 
йўл-йўлакай қўл қовуштириб салом бериш- 
ларини, иззат-ҳурматини ҳамиша ўрнига 
келтиришларини истайди. Ш. Рашидов, Бў- 
рондан кучли. Ўрнига ўтмайди Ўрнини бос- 
майди, мурод ҳосил бўлмайди. Мамажон 
полвон ишга тушишдан олдин патефонни 
бир қўйиб, музика эиштиб олмаса, ўрнига 


ўтмайди. Газетадан. Ўрнига қўймоқ Кўнгил- 
дагидек, қойил қилиб, жуда яхши бажар- 
моқ; ўринлатмоқ. Тошкент халқаро анжу- 
манларни ўрнига қўйиб ўтказишда бой таж- 
рибага эга. Газетадан. Ғулом ака унга иш 
буюриб қолгудек бўлса, боши осмонга етар, 
севинганидан чопқиллаб бориб, дастёрчи- 
ликни ўрнига қўярди. Р. Файзий, Чўлга баҳор 
келди. Ўрнида кўрмоқ Қаторига қўшмоқ; 
ҳисобламоқ. Мардикорни, хизматкорни, ко- 
сибни одам ўрнида кўришмайди бу замонда. 
Ойбек, Танланган асарлар. Шу икки йилдан 
бери менга бўлган алоқангиз бир зарра ҳам 
ўзгарган эмас.. мени хотин ўрнида кўрмай- 
сиз! А. Қодирий, Ўтган кунлар. 

УРИНБОСАР 1 Бирор кимсанинг иши- 
ни давом эттирадиган, мавқеини эгаллай- 
диган шахс; шогирд. Сохта олимларнинг 
ёмон иши — улар ўз ўрнига ҳам сохта ўрин- 
босарлар тайёрлашидир. Р. Усмонов, Одоб- 
нома. Муносиб ўринбосарлар вояга етаёт- 
ганидан хурсандман. «Ўзбекистон қўриқ- 
лари». 

2 Бошлиқ ёки раҳбарнинг вазифасини 
бажариш ҳуқуқига эга бўлган расмий ёр- 
дамчи; муовин. Директорнинг ўринбосари. 
н Сизни ўзимга ўринбосар қилиб олганим- 
da, умидим катта эди. С. Анорбоев, Оқсой. 

УРИНДИҚ 1 Ўтириш учун мўлжал- 
ланган махсус мослама (мас., стул, кресло, 
диван ва ш. к.). Ўриндиқда ўтирган қиз сак- 
раб ерга тушди. М. Назаров, Сирли хат. 
Меҳрихон опа инграганича «Москвич»нинг 
орқа ўриндиғида ётарди. Н. Қобил, Бемор- 
лар. -Хизмат? — деди Каримий дарвоза 
оғзидаги тахта ўриндиққа пуфлаб ва Ба- 
ширжонни ўтиришга таклиф этди. Н. Ами- 
нов, Суварак. 

2 Шундай нарсаларнинг орқа (кўт) қў- 
йиб ўтириладиган жойи, қисми. Ёдгорнинг 
кўзўнги қоронғилашди-ю, йиқилиб қолмаслик 
учун, стул ўриндиғини чангаллаб олди. Ў. Ҳо- 
шимов, Қалбингга қулоқ сол. 

ЎРИНДИҚЛИ Ўриндиғи бор. Анвар юм- 
шоқ ўриндиқли креслони Алимардоннинг олди- 
га сурди. Ў. Ҳошимов, Қалбингга қулоқсол. 

ЎРИНДОШ 1 айн. ўринбосар. Уни тахт- 
дан маҳрум этмоқчи бўларди. Аммо Исфан- 
диёрнинг ўрнига ўриндош тополмай икки- 
ланарди. С. Сиёев, Аваз. 

2 Ўриндошлик йўли билан ишловчи 
шахс. 





ЎРИНДОШЛИК Асосий лавозими би- 
лан бир вақтда бошқа маошли лавозимни 
ҳам эгаллаб туриш. Вазифани ўриндошлик 
йўли билан бажармоқ. н .. и/аҳар поли- 
клиникасига ярим ставка билан ўриндош- 
ликка ишга жойлашиб олди. Газетадан. 

ЎРИНЛАМОҚ 1 кам қўлл. Адо этмоқ, 
бажармоқ, ижро этмоқ. Устахонада ҳар ким 
мавсумий ишларини барвақт ўринлаб қў- 
йишга шошиларди. Газетадан. 

2 Амалга ошмоқ; ижобий натижа бер- 
моқ. [Сафар бўзчи:] Ариза ўринласа, яна хиз- 
мат қилармиз, мирзабоши. А. Қодирий, Меҳ- 
робдан чаён. 

ЎРИНЛАТМОҚ Яхшилаб, кўнгилдаги- 
дек қилиб бажармоқ, ўрнига қўймоқ, дўн- 
дирмоқ. Шерназарбой ўзини мақташга уста 
бўлиб, гапни жуда ўринлатар эди. Ж. Ша- 
рипов, Хоразм. Бу йил звеноликни ўринла- 
тинг, келаси йили, албатта, бригадир бўла- 
сиз. Уйғун, Дўстлар. Қачон менинг айт- 
ганимдек қилиб ўринлатувдингки, энди ўрин- 
латасан! Шуҳрат, Жаннат қидирганлар. 

ЎРИНЛАШМОҚ айн. ўрнашмоқ. Отлиқ 
меҳмон ўринлашиб олгач.. Зокирбой ўтирган- 
ларга кибр-ҳаво билан уни таништира бош- 
лади. С. Кароматов, Бир томчи қон. Бора- 
бора бу фикр унинг бошига жиддий ўринла- 
шиб олди. А. Қодирий, Ўтган кунлар. 

ЎРИНЛИ 1 Миқцор билдирувчи сўзлар 
билан келиб, шу сўзлар билдирган миқцор- 
да ўринга эгаликни билдиради; ўринга эга, 
ўрни бор. Тўрт ўринли енгил машина. Олти 
юз ўринли зал. Икки юз ўринли касалхона. н 
Шерзод ётган еттинчи палата икки ўринли 
эди. Ў. Ҳошимов, Нур борки, соя бор. 

2 Ҳақиқатни ифодалайдиган, адолатли; 
асосли, тўғри. Ўринли мулоҳаза. Ўринли фикр. 
Ўринли маслаҳат. н Ҳасан сўфи билан Алим 
бува Қудратнинг ўринли гапларини жон 
қулоқлари билан тинглашди. М. Исмоилий, 
Фарғона т. о. 

3 Жоиз, муносиб. Шуни айтиб ўтиш 
ўринлики, бу муносабатнинг моҳияти ҳақида 
ўзбек тилшунослигида фикр баён қилинмаган. 
«ЎТА». 

4 Ўз жойида, ўрни билан, заруриятга 
кўра; тўғри. Ўринли харажат. Ўринли сарф. 
Минерал ўғитларни ўринли ишлатмоқ. 

ЎРИНСИЗ 1 Асоссиз, бесабаб, беҳуда, 
ортиқча, нотўғри. Ўринсиз ғазаб. Ўринсиз 
араз. Ўринсиз койимоқ. н Аваз қозининг 


шикояти ўринсиз топилиб, мол-мулки мусо- 
дара қилинди. Н. Сафаров, Оловли излар. 
Қўрқмангиз, ҳожи!.. Марғилон ҳокими ўрин- 
сиз қон тўкувчи эмасдир. А. Қодирий, Ўтган 
кунлар. Ярим кечага борганда, Оқилахон қу- 
руқ туҳмат, ўринсиз таъналардан қутулиш 
йўлларини ўйлай-ўйлай, диванга суянганича 
ухлаб қолди. Р. Раҳмонов, Талваса. 

2 Муайян вазиятга тўғри келмайдиган, 
ёпишмайдиган; ноўрин. Убай, директорнинг 
ўринсиз ҳазилидан шартта орқасига ўгирил- 
ди-ю, кабинетдан чиқиб кетди. «Ўзбекистон 
қўриқпари». Муҳаммаджон ҳозир гапиришни 
ўринсиз деб билди ea қовоғини солиб, юзини 
Зокирдан ўгириб олди. П. Қодиров, Уч ил- 
диз. 

3 Бирор заруратсиз қилинган; фойда- 
сиз, нотўғри, беҳуда, чакки. Бир бойнинг 
икки ўғли бўлиб, каттаси маишатпараст, 
серхаражат, пулни ўринсиз сарф қиладиган 
экан. Шукрулло, Жавоҳирлар сандғи. 

УРИС эск. с. т. Рус. Ўрисхотин. н Ўрис 
амалдорга тегажоғлик қилишни унга ким 
қўйибди. Ойбек, Танланган асарлар. 

УРИСЧА эск. с. т. Русча. Қани энди, мен 
ҳам ўрисчани шариллатиб ўқийдган бўлсам. 
С. Аҳмад, Ҳукм. 

ЎРИШ I Ўрмоқ I фл. ҳар. н. Давлатбе- 
ков.. пичан ўриш графигини ошириб бажа- 
ришга жон-жаҳди билан ҳаракат қиляпти. 
П. Қодиров, Қора кўзлар. 

ЎРИШ II Ўрмоқ II фл. ҳар. н. Сочларини 
қирқ кокил ўришларини айтинг. Шуҳрат, 
Шинелли йиллар. 

2 тех. Тўқиманинг, матонинг узунасига 
ўтган иплари. Ўриш ea арқоқдай Текис зеҳ- 
нимда Тўқилишга тайёр Янги қўшиқлар. Ғ. 
Ғулом. 

ЎРКАЧ 1 Туянинг орқа сиртида битта 
ёки иккита бўладиган, қалин ёғ қатлами- 
дан иборат дўнг ўсимта. Уни [туяни] ҳеч ким 
қистамайди, етакламайди ҳам, худди ма- 
шинадай, ўз ишини ўзи билади: ўркачларини 
диркиллатиб лўкиллаганича, бир йўлдан тин- 
май бориб-келиб туради. А. Мухтор, Давр 
менинг тақциримда. Нор ўркачин туширар 
эсга Дарё бўйидаги тепалар. Э. Раҳим. 

2 кўчма Тепалик, тоғ ва ш. к. нинг ўркач- 
га ўхшаш жойи. Қирнинг ўркачи нари четда 
юксалган тоғнинг белига етиб турар.. эди. 
Ш. Холмирзаев, Қил кўприк. Узоқдан қора- 
йиб кўриниб турган тоғ ўркачига тўлин ой 

миниб олди. Ҳ. Ғулом, Машъал. Мавзе чети 
ўркач қирларга туташ. А. Ибодинов, «Ла- 
тофат» дўконидаги қатл. 

ЎРКАЧДОР Йирик, катта ўркачли. Бах- 
мал, кимхоб ёпилган ўркачдор туяларга ёки 
каттакон зар дўппиларга ўхшаб кетган 
барханлар унга дош беролмай чекинарди- 
лар. Ж. Абдуллахонов, Тўфон. Дараю do- 
вонлардан ошиб, ёш-яланг йўловчилар «Қиз 
сийна» деб аталган ўркачдор тепаликка 
кўтарилдик. Й. Муқимов, Қўшбулоқ. 

ЎРКАЧЛАНМОҚ Ўркачга ўхшаб кўта- 
рилмоқ. Сувнинг ўркачланишини қаранг, ҳар 
қандай отни ҳам эсанкиратади.. Ҳ. Нуъмон 
ва А. Шораҳмедов, Ота. 

ЎРКАЧЛИ Ўркачи бор. Ўркачли туя. 
Икки ўркачли туя. 

ЎРЛАМОҚ 1 Юқорига, тепаликка то- 
мон юрмоқ, йўналмоқ, чиқмоқ. Тоққа ўр- 
лаб Очил кетиб боради. Фозил Йўлдош ўғли. 
Аёли ёш боладай унинг қўлидан тутади. 
Етаклашиб, юқорига ўрлайдилар. Н. Нор- 
қобилов, Бекатдаги оқуйча. Қирга ўрлаб ке- 
тадиган сўқмоқда бир эшакли боряпти. Т. 
Мурод, Юлдузлар мангу ёнади. 

2 Кўкка (осмонга) кўтарилмоқ; юқо- 
риламоқ. Султон улардан [қуюнлардан\ қо- 
чиб, машинани дам чапга, дам ўнгга бурди, 
ниҳоят, қутулдик деганимизда, яна битта- 
си рўпарамиздан осмонга ўрлаб қолди. А. Мух- 
тор, Давр менинг тақциримда. Уйларнинг 
мўрисидан кўтарилган тутун осмонга ўр- 
лайди. М. Ҳазратқулов, Журъат. 

УРЛИК шв. Ўжарлик. Ўрлик қилса, айт- 
ган сўзга кўндириб, Мусофирга зўрлигимиз 
билдириб.. «Ёдгор». Одамлар чолни ўрликда 
қанчалик айбламасин, лекин у жўн турмуш- 
га кўникиб кетолмади. Н. Норқобилов, Бе- 
катдаги оқ уйча. 

ЎРМА Ўриб, эшиб тайёрланган. Ўрма 
арқон. н Сувонжон нақ елкасига тушай 
деган ўрма қамчига чап берди. С. Анорбоев, 
Оқсой. 

УРМАК Шолча ёки гилам тўқийдиган 
маҳаллий дастгоҳ. Уйнинг соя томонига Са- 
нам хола узун қилиб ўрмак қурган. П. Қоди- 
ров, Қора кўзлар. Эндигина қурила бошлаган 
ўрмак атрофида уймалашаётган келинлари- 
га, невараларига тикиларкан.. Н. Норқоби- 
лов, Бекатдаги оқ уйча. Уйнинг ичига ўрмак 
тикиб, фронт учун пайтава тўқийди. Н. 
Қобил, Буғдой пишиғига етмаганлар. 


Ўрмак қўймоқ айн. танда қўймоқ 2 қ. 
танда. Мана, бир йилдирки, у [ Нусрат] та- 
ғин Тошкентга ўрмак қўйиб қолди. Э. Аъ- 
замов, Жавоб. 

ЎРМАЛАМОҚ 1 Юрмоқ (ҳашаротлар 
ҳақида). Қўнғиз ўрмалайди. Қирқоёқ ўрмалаб 
кетмоқда. Даҳадан турган қуртлар барг 
қидириб ўрмаламоқда. м Адирда бир чумо- 
ли Ўрмаласа, у [бобо\ сезар. Қ. Муҳаммадий. 

2 Худди шундай юриш қилмоқ, судра- 
либ юрмоқ; эмакламоқ. Танклар далага ёйи- 
либ, ўт пишқириб, ҳар ёқдан ўрмалаб ке- 
ларди. Ойбек, Қуёш қораймас. Бектемир 
душман мудофаасига яқин жойдан ўрмалаб 
келган бир танкистнинг бетига қарашга бо- 
тина олмади. Ойбек, Қуёш қораймас. Узоқ- 
даги адирнинг ёнбағрида бир нима ўрмалаб 
келяпти. О. Ёқубов, Излайман. 

3 Юқорига томон тирмашмоқ, ёпишиб 
чиқмоқ, кўтарилмоқ. Элмурод қалбига мил- 
тиқ товушлари билан кираётган қувонч 
таъсиридан ҳовлиқиб, том устига ўрмала- 
ди. П. Турсун, Ўқитувчи. [Болалар] Гоҳтик 
қояга ўрмалар, гоҳ илон изи бўлиб кетган 
сўқмоқдан пастликка — дарага тизилишиб 
тушиб боришарди. Ҳ. Назир, Сўнмас чақ- 
моқлар. 

4 Милдираб оқмоқ, жилдираб ўтмоқ 
(сув, томчи ҳақида). Тагидан сув ўрмалаган 
ҳар myn ғўза тирилмоқда. И. Раҳим, Чин 
муҳаббат. Ота чуқур тин олди. Ич-ичига 
ботиб кетган кўзларидан ёш ўрмалайди. А. 
Қуронбоев, Ориятсиз ўғил. 

ЎРМОН Бир-бирига ва ўсиш шароити- 
га таъсир этувчи ва географик ландшафт 
элементини ҳосил қилувчи дарахтсимон 
ўсимликлар мажмуи, дарахтлар гуж ўсган 
жой. Қалин ўрмон. Ўрмон хўжалиги. н Пе- 
тербург остонасидаги ўрмонларда дарахт 
қулатади. П. Турсун, Ўқитувчи. Улар фақат 
кечга яқин қалин ўрмон билан ўралган кич- 
кинагина бир қишлоққа етиб келишди. А. 
Раҳмат, Соқов бола. 

ЎРМОНЗОР Ўрмонли жой; ўрмон, да- 
рахтзор. Бир ёни сой, бир ёни қалин ўрмонзор 
эди. Уйгун. 

ЎРМОНЛИ Ўрмони бор; ўрмон билан 
қопланган. Ўрмонли тоғ. Ўрмонли жой. 

ЎРМОНЛИК айн. ўрмонзор. Кўзларидан 
ўт сочди. Ўрмонликдан тун қочди. Ҳ. Олим- 
жон. 

ЎРМОНЧИЛИК Халқ хўжалигининг 
ўрмон ҳосил қилиш ва ўрмон маҳсулотини 
тайёрлаш билан шуғулланувчи соҳаси (ўр- 
моншуносликнинг бир тармоғи). Ўрмончи- 
лик хўжалиги. Ўрмончилик саноати. 

ЎРМОНШУНОС Ўрмончилик мута- 
хассиси. Ўрмоншунос олим. Ўрмоншунослар 
тайёрламоқ. 

ЎРМОНШУНОСЛИК Ўрмон ҳаёти, ўр- 
монлар яратиш ва ўрмон маҳсулотидан 
фойдаланиш ҳақидаги фан. 

УРМОҚ I Ғалла ўсимлиги, ўт, беда ва б. 
ўсимликни чалғи, ўроқ, комбайн ва ш. к. 
билан қирқиб олмоқ. Арпа ўрмоқ. Ҳамиш ўр- 
моқ. Янтоқ ўрмоқ. н [Бекбой:] Ўроқ яса- 
тиб беринг, мен ҳам буғдой ўраман, деб жо- 
ни-ҳолимга қўйдими бу қизча. Н. Сафаров, 
Дон. Қоровул шўра ва ялпизларни ўриб, сув 
урган жойга тиқа бошлади. «Ёшлик». 

Арпангни хом ўрдими? қ. арпа. Ўроқ ўр- 
моқ Ўроқ билан ўрмоқ, ўроқ билан ишла- 
моқ. Машраб индамай, ўроқ ўраётган жо- 
йига қараб кетди. О. Ёқубов, Эр бошига иш 
тушса. Сизнинг молларингизга қараган, ўро- 
ғингизни ўрган, хирмонингизни янчган.. бир 
инсонни биламан.. П. Турсун, Ўқитувчи. 

ЎРМОҚ II Толаларни ёки уларнинг бир 
неча тутамини бир-бирига чалмаштириб 
тўқимоқ, эшмоқ. Сочни ўрмоқ. Қамчи ўрмоқ. 
н Ҳафиза оқ батис(т) кўйлагини.. кийиб, 
сочини битта қилиб ўрган эди. Мирмуҳсин, 
Умид. Отга чиғаноқли асбобларни тақиб, 
ёлини қизил латталар билан ўриб, отнинг 
атрофида айланиб, унга жуда зеб берди. 
Ойбек, Танланган асарлар. 

УРМОҚ III шв. Ўрламоқ; ўрмаламоқ. Ёл- 
ғизоёқ йўлдан қирга томон ўриб чиқаётган 
бир тўда аёлларни ўз оғзига қаратиб бора- 
ётган Маъсумаойнинг сўзини кимдир бўлди. 
Н. Сафаров, Дон. Дасталарга чиққан қурт- 
лар, пилла ўраш ўрнига ўриб юрар, якка-якка 
ўраганлари ҳам пиллани тешиб, яна чиқиб 
кетган эди. Н. Сафаров, Олияхон Султонова. 

ЎРНАК Бошқалар эргашса, тақлид қилса 
арзийдиган иш ёки ҳаракат намунаси. Ўр- 
нак бўлмоқ (кўрсатмоқ). Ўрнак олмоқ. н 
Саккиз қават кўрпада оёғини узатиб ётган 
кексаларнинг бел боғлаб, далага чиқиши — 
бошқаларга ўрнак. И. Раҳим, Чин муҳаббат. 
Шундай оғир, масъулиятли пайтларда ко- 
мандирнинг шахсий жасорати ва ўрнаги бир 
онда юзларча одамларни қаноатлантиради- 


ган қандайдир сеҳрли бир кучга эга эканига 
асло шубҳа қилмасди. Ойбек, Қуёш қорай- 
мас. Сержант меҳнатда қандай ўрнак бўл- 
ган бўлса, жангда ҳам жангчиларга ўрнак 
бўляпти. И. Раҳим, Чин муҳаббат. 

ЎРНАКЛИ Ўрнак бўладиган, бошқалар 
тақлид қилса арзийдиган; ибратли. Ўрнакли 
иш. Ўрнакли жасорат. н Мудир жадал 
қадам ташлаган ҳолда тўхтовсиз гапирар, 
унинг сўзлари ҳам ўрнакли, ҳам қизиқ эди. 
П. Турсун, Ўқитувчи. 

УРНАМОҚ кам қўлл. Ўринлашмоқ, 
ўрнашмоқ. Стол яхши ўрнади. н Саидий — 
жўн студент, ёзувчиликка ўрнаб, ҳамиша 
муваффақиятсизликка учраб юрган бир йи- 
гит. А. Қаҳҳор, Сароб 

ЎРНАТМОҚ 1 Муайян бир ҳолатда ўр- 
нига мослаб қўймоқ, жойламоқ, ўрнаш- 
тирмоқ. Йўлчи шамни қизнинг тепасидаги 
токчага ўрнатди. Ойбек, Танланган асар- 
лар. Аҳмаджон чакалакзордан ўтиб, пуле- 
мётни снаряддан ҳосил бўлган бир чуқур бў- 
йига ўрнатди. А. Қаҳҳор, Олтин юлдуз. 

2 Бунёд қилмоқ, ясамоқ, қурмоқ. Ҳайкал 
ўрнатмоқ. Стенд ўрнатмоқ. Майдон ўр- 
тасига монумент ўрнатмоқ. н Иккинчи 
жаҳон урушида ҳалок бўлганлар хотирасига 
ёдгорлик ўрнатиш расм бўлди. Газетадан. 

3 Бирор ҳолатни юзага келтирмоқ, жо- 
рий қилмоқ. Тинчлик ўрнатмоқ. Интизом 
ўрнатмоқ. н Ғуломжон дастлабки кундан 
тортиб мактабда қаттиқ тартиб ўрнатди. 
М. Исмоилий, Фарғона т. о. ..Ахир, адолатни 
қон тўкмай ўрнатса бўлмайдими ? К. Яшин, 
Ҳамза. 

4 Ишга, ўқишга ва ш. к. га киритмоқ, 
жойлаштириб қўймоқ. Мана, Қодиров номи- 
га ёзилган хат, сизни ишга ўрнатиб қўяди. 
Ш. Рашидов, Бўрондан кучли. 

ЎРНАШМОҚ 1 Бирон ўринни ёки 
жойни эгалламоқ, эгаллаб ўтирмоқ, ўрин- 
лашмоқ. У креслога қулай ўрнашиб олди. 
Ўрнашиб ўтиринг. Жой нотекис бўлгани учун 
стол ўрнашмади. н Ҳалиги шох арқоннинг 
орасига бутоқ-мутоқлари билан кириб, 
маҳкам ўрнашиб олибди. П. Қодиров, Қора 
кўзлар. Сидиқжон эгарга яхшироқ ўрнаишб, 
отнинг жиловини силкиди. А. Қаҳҳор, Кўш- 
чинор чироқлари. 

2 кўчма Бир жой, ўринда мавжуд бўл- 
моқ, унда жой олмоқ. Кўзларига ўрнашган, 
сингишган ғам кетмаган эди. М. Исмоилий, 
Фарғона т. о. 




3 Бирор жойни ишғол қилмоқ, бирор 
жойда яшамоқ; ҳаёт кечирмоқ, турмоқ. 
Ётоққа ўрнашмоқ. Квартирага ўрнашмоқ. У 
шаҳарга ўрнашиб қолди. н Янги врларга 
жасур ёшлар кўчиб боришиб, ўрнашиб қол- 
моқдалар. Газетадан. Душман муҳим стра- 
тегик аҳамиятга эга бўлган станцияда жуда 
маҳкам ўрнашган ва ҳар қандай қурбон 
бадалига бўлса-да, уни қўлдан чиқармаслик- 
ка тиришарди. Ойбек, Қуёш қораймас. 

4 Бирор иш-фаолият, лавозим ва ш.к. да 
ўрин эгалламоқ, унда муқим бўлмоқ. Ди- 
ректорликка ўрнашмоқ. Институтга ўрнаш- 
моқ. н У вилоят газетасига масъул котиб 
бўлиб ўрнашди. А. Қаҳҳор, Сароб. Аммо 
Холмирзаев ҳеч ерда муқим ўрнашолмади. 
«Муштум». 

5 кўчма Эс, хаёл ва ш. к. да жой эгалла- 
моқ. Бу лавҳанинг ҳаммаси унинг хаёлига 
қаттиқ ўрнашиб қолган эди. Шуҳрат, Ши- 
нелли йиллар. ..майин товуши, нуқрадек со- 
вуқ ва ясамароқ жилмайиши хотирамга ўр- 
нашиб қолди. А. Мухтор, Давр менинг тақ- 
диримда. Бақиргандан кўра, мароми билан се- 
кинроқ қилинган таъна қулоққа яхшироқ 
киради, зеҳнга яхшироқ ўрнашади. Газетадан. 

ЎРОВ Ўралган, қуршалган ҳолат; қур- 
шов. Талвасага тушган душман, ўровда қол- 
ган бўлса ҳам, осонликча жон бермай, қат- 
тиқ олишарди. Ғайратий, Унутилмас кунлар. 

ЎРОЛ фолък. Гап ёки нутқнинг боши, 
бошланиш; муқадцима. Ўзбекча «йўл бўлсин» 
деган сўз гапнинг ўроли бўлади. «Равшан». 
Ўзбекнинг қизи ҳар сўзининг ўролида айтади: 
-Эр Алпомиш ёрим бордир, Элда зўраворим 
бордир.. «Алпомиш». 

ЎРОҚ 1 Турли бошоқли экинлар, беда, 
пичан ва ўтларни қўлда ўриш учун иш- 
латиладиган, бели букик, ўткир тиғли меҳ- 
нат қуроли; қўл ўроқ. Йўлчи ўроққа диққат 
билан тикилиб қаради ва энкайиб ўра бош- 
лади. Ойбек, Танланган асарлар. Даштдаги 
буғдой асосан ўроқ билан ўрилгани учун, ма- 
шоқ фақат янтоқ қалин жойлардагина кўп- 
роқ учрарди. О. Ёқубов, Эр бошига иш тушса. 

Чалғи ўроқ с. т. Чалғи. Эҳе, машина лиқ 
тўла темир асбоб. Бир хили чалғи ўроққа 
ўхшаб тиғи қайрилган. Ҳ. Назир, Чўл ҳаво- 
си. Ўроқ ўрмоқ с.т. қ. ўрмоқ I. Очил омочга 
бўйи етиб-етмай қўш ҳайдаган, ёз ойларида 
отасига қўшилиб ўроқ ўрган, тоғларда қўй 
боққан. П. Қодиров, Уч илдиз. Қўл ўроқ айн. 


ўроқ 1. [Сотволди:] Айтгандай, бир қўл ўроқ, 
бир чалғи, кетмондан иккита. П. Турсун, 
Ўқитувчи. 

2 с. т. Ўриш иши; ўриш жараёни. Авжи 
ўроқ пайти. Ўроқда йўқ, машоқда йўқ, хир- 
монда — ҳозир. Мақол. н Қирдаги буғдой- 
лари, қўриқлардаги деҳқончиликларини саран- 
жомлагандан кейин Бердибой тўқайга шоли 
ўроққа кетади. А. Қодирий, Обид кетмон. 

Ўтганнинг ўроғини, кетганнинг кетмони- 
ни олмоқ Дуч келган кишига озор бермоқ, 
безорилик қилмоқ. -Ўша кезлари Бургут 
босар-тусарини билмай, медалларини жаранг- 
латиб, ўтганнинг ўроғини, кетганнинг кет- 
монини олиб юрди, — деди чол. С. Аҳмад, Чўл 
бургути. 

УРОҚ-БОЛҒА тар. Ишчилар ва деҳқон- 
ларнинг бирлиги, иттифоқи рамзи сифати- 
да бирининг устига бирини қўйиб, чалмаш- 
тириб туширилган ўроқ ва болға сурати. 
Унинг [танганинг] буғдой бошоқ қўшилган 
ўроқ-болға тамғаси сув остида Саодатнинг 
кўзига ўзгача ярқирамоқда. И. Раҳим, Ихлос. 

ЎРОҚЧИ 1 Ўроқ ясовчи уста, темирчи. 

2 Ўриш иши билан шуғулланувчи, ўрув- 
чи киши. Ўроқчининг ёмони ўроқ танлар. 
Мақол. н Эртасига ўроқчилар қуруқ пи- 
чанларни тўп-тўп йиғнай бошладилар. С. 
Анорбоев, Оқсой. Ўзини чапдаст-эпчил 
ўроқчи ҳисоблаган Ёрмат.. Йўлчининг ишида 
ҳеч қандай камчилик топа олмади. Ойбек, 
Танланган асарлар. 

ЎРОҚЧИЛИК 1 Ўроқ (ўриш) иши. Мен 
қараб турмадим: пода боқдим, ўроқчилик 
қилдим, отбоқар бўлдим. Ойбек, Танланган 
асарлар. 

2 эск. Бозорда ўроқчилар растаси, қа- 
тори. 

ЎРОҒЛИҚ Ўраб, беркитиб қўйилган; 
ўралган. Ҳудратни қўлтиқлаб, сўри остида- 
ги стулга бориб ўтирди ва газетага ўроғлиқ 
блокнотини очди. Ҳ. Назир, Сўнмас чақмоқ- 
лар. Ҳури қўлидаги қоғозга ўроғлиқ нарсани 
Насимага тутқазиб, самимият билан га- 
пирди. Ф. Мусажонов, Ҳури. Эсонбобо.. ўроғ- 
лиқ турган дастурхонни ёзиб, бойваччанинг 
олдига сурди. С. Юнусов, Кутилмаган хазина. 

УРП шв. Елин. Биянинг ўрпига сутлар 
келади. Буни кўриб Ҳаким отдан қўнади. 
«Алпомиш». 

УРТ шв. Олов, ўт, аланга. Шубҳа қовурар 
эди Баъзиларни мисли ўрт. Миртемир. 





ЎРТА 1 Сатҳнинг четларидан марказига 
томон тенг узоқликда бўлган қисми, нуқ- 
таси; марказ. Ноннинг ўртаси. Газетанинг 
ўртаси. Хонанинг ўртаси. Ҳовузнинг ўртаси. 
Тарвузнинг ўртаси. н У [Сувонжон] де- 
вордан бир сакрашда оишб тушди-ю, кучининг 
борича олдинга интилди. Боғнинг ўртасида 
Ойсулувга етди. С. Анорбоев, Оқсой. Ша- 
ҳарнинг ўртасида данғиллама ҳовлим бор! О. 
Ёқубов, Учрашув. Тўхта хола ҳовли ўрта- 
сидаги сўрига келиб, оппоқ ёстиққа энгашди. 
И. Раҳим, Чин муҳаббат. 

2 Узун нарсанинг икки учидан тенг 
узоқликда бўлган нуқтаси, жойи. Арқонни 
ўртасидан кесмоқ. н Ўш билан Андижон 
йўлининг ўртасида шумшайиб ётган Қора- 
булоқ қишлоғи бирваракасига уйғониб кетди. 
М. Исмоилий, Фарғона т. о. 

3 Икки ёки ундан ортиқ нарсаларнинг 
оралиқ қисми; оралиқ. Чап томонда тоғ 
этаклари, ўнг томонда яшил пахтазор, 
ўртасида қишлоқ. И. Раҳим, Чин муҳаббат. 
Шарқу ғарбўртасида катта бир манзил, Чин- 
Мочиндан толиқиб келган карвонлар.. М. 
Шайхзода. 

4 Кишилар ёки бир жойдаги нарсалар 
ораси; қуршов, давра. Ўртада бир неча қиз- 
лар рақс тушмоқда — жонли, шўх, тетик 
рақс. Ойбек, Қуёш қораймас. Оломон ичи- 
дан Мамажон ўртага чиқди. А. Мухтор, Опа- 
сингиллар. Санам хола билан қандай яраш- 
ганини айтди-ю, қайнанаси пишириб берган 
варақи сомсаларни ўртага қўйди. П. Қоди- 
ров, Қора кўзлар. 

5 сфт. Оралиқ (ўрта)да бўлган; ўртадаги. 
Ўрта бармоқ. Ўрта эшик. Ўрта ҳовли. 

6 Бошланишидан ва охиридан тахминан 
тенг узоқликда бўлган вақт. Куннинг ўртаси. 
Йилнинг ўртаси. н Саратон ўтган, кузнинг 
ўртаси — меҳржон [кузги ҳосил байрами] 
палласи эди. С. Сиёев, Ёруғлик. 

7 (асосан ў.-п. к. шаклида — ўртада) Ҳам- 
ма ёки бир неча киши учун умумий, тенг, 
бир хилда тегишли бўлган. Ўртада маиш- 
налар, Ўртада бу гараж ҳам, Дўст бўламиз 
чинакам. Қ. Муҳаммадий. [Низомиддинов:] 
Колхоз эмиш-а, ҳамма нарса ўртада: Бутун 
бир қишлоқ бир кўрпада. Ер ўртада, мол-жон 
ўртада. С. Аҳмад, Ҳукм. 

8 Меъёрий даражали; ўртача. Ошнинг тузи 
баланд ҳам, паст ҳам эмас — ўрта. Ўрта 
бўйли йигит. Ўрта ёшли аёл. н Деҳқон. 


Ўртадан кўра пастроқ, пастдан кўра юқо- 
рироқ хўжалиги бор. А. Қаҳҳор, Қўшчинор 
чироқлари. 

9 Беш балли баҳо тизимида «яхши»дан 
паст, «ёмон»дан юқори даражадаги баҳо; 
ўртача, қониқарли. Ўқувчининг билимига 
«ўрта» қўймоқ. Иншодан «ўрта» олмоқ. н 
Хўп, ҳозир кўрамиз.. «Яхши!».. «ўрта».. 
«ўрта». «Қани аъло?». А. Қаҳҳор, Айб кимда? 

10 (макон келишиклари шаклида — ўрта- 
га, ўртада, ўртадан) кўм. взф. Макон, пайт 
ёки объект муносабатини билдиради. Гав- 
ҳар шошилмай ўтиб, Зулайҳо билан Абду- 
халилнинг ўртасига ўтирди.. Ў. Ҳошимов, 
Қалбингга қулоқ сол. Отанг билан ўртамиз- 
да шундай гаплар ўтган.. М. Ҳазратқулов, 
Журъат. ..икки кундош ўртасидан анча гап- 
лар ўтгани бир даража маълум бўлди. А. 
Қодирий, Ўтган кунлар. Ширмонжон оломон 
ўртасидан суғурилиб чиқди. С. Зуннунова, 
Олов. 

Икки ўртада Томонлар тортишуви оқи- 
батида. Икки ўртада қизимга жабр бўлма- 
са гўрга эди! И. Раҳим, Чин муҳаббат. Ўрта 
йўлда қолмоқ айн. арасотда қолмоқ қ. ара- 
сот. У ўрта йўлда сўппайиб қолган эди. Из- 
ма-из жазони ўтаб чиққан «устоз»нинг 
этагидан маҳкам тутди. «Муштум». Ўртага 
олмоқ Бирор нарса юзасидан кўпчилик 
бўлиб панд-насиҳат қилмоқ, таъсир ўт- 
казмоқ. «Йиғи»дан сўнг ukku овсин дарров 
Нурини ўртага олиб, шивир-шивир билан 
«фалокат»ни тушунтира бошлади. Ойбек, 
Танланган асарлар. Ўртага солмоқ айн. ўртага 
ташламоқ. Умумий мажлис қиламиз, ўртага 
соламиз. А. Қаҳҳор, Қўшчинор чироқлари. 
Ўртага ташламоқ Кўпчилик муҳокамасига 
тақдим этмоқ. Иброҳимов.. ўртага ташлан- 
ган фикрларни ва буларнинг тўғри ё нотўғ- 
ри эканлигини исбот қилиш учун кўрсатил- 
ган далилларни ўлчаб, салмоқлаб кўрди.. ёзиб 
олди. А. Қаҳҳор, Қўшчинор чироқлари. Ўрта- 
га тушмоқ айн. орага тушмоқ қ. ора. -Бит- 
та гапдан қол, Умар, аччиғингни ют, — деди 
Бўронбой ўртага тушиб. К. Яшин, Ҳамза. 
Аммо хўжайин ўртага тушса, у вақт иш 
силлиқ бўлиб чиқса керак, деб ўйлайман. Ой- 
бек, Танланган асарлар. Ўртада қолмоқ айн. 
орада қолмоқ қ. ора. [Эримбет:] Элгелди оға, 
воқеа ўртамизда қолсин. А. Мухтор, Қора- 
қалпоқ қиссаси. Ўртадан кўтармоқ Йўқ қил- 
моқ. Ноқулай вазиятни ўртадан кўтармоқ. 






Гина-кудуратни ўртадан кўтармоқ. н Му- 
сулмонқул бу ишларни бир яхши мақсадни 
кузатиб қилганда, золимларни ўртадан кў- 
тариб, юртга осойиш берганда, унга ким ни- 
ма дея олар эди. А. Қодирий, Ўтган кунлар. 

ЎРТААСРЧИЛИК Ўрта асрга хос хусу- 
сият, ҳолат. 

УРТАКАШ с.т. Тўй, зиёфат, ўтириш ва 
ш.к. маросимларда даврани олиб борувчи, 
маросимни бошқарувчи киши, тамада. Ўр- 
такашнинг «Тўй — тўйдай бўлсин!» деб қич- 
қирганларини эслаган бўламиз. Газетадан. 

УРТАЛИК кам қўлл. Ўрта ер, ўрта жой; 
ўрта, оралиқ. Вақт кечикиб бормоқда, ўрта- 
лик қоронғилашмоқда эди. Ғ. Ғулом, Шум 
бола. Ҳамма жим туриб қулоқ солди. Ҳеч 
қандай овоз йўқ эди. Демак, ўрталик ҳали 
катта, кўп кунлар, балки ойлар қазишга 
тўғри келади. М. Исмоилий, Фарғона т. о. 
Ўрталикда жой бормикан ? Йўқ, ўртада жой 
йўқ. С. Зуннунова, Гўдак ҳиди. 

ЎРТАМИЁНА Ўрта даражадаги; ўртача. 
Ўртамиёна уй. Ўртамиёна хўжалик. Ўрта- 
миёна асар. н Мен ўртамиёна баҳоларни 
ёмон кўраман. Менга ё «беш», ё «икки» қў- 
йинг! Ф. Мусажонов, Ғамхўр. Лофбўлсаҳам, 
дадамнинг ишхонасини ўртамиёна кутубхо- 
на, деса бўлади. Газетадан. Зайнаблар ўрта- 
миёна яшашарди. С. Зуннунова, Гўдак ҳиди. 
Аксинча, ўртамиёна актёр бўлсанг, режиссёр- 
нинг олдига сен борасан. Газетадан. 

УРТАМОҚ 1 Ўт олмоқ; ёнмоқ, ёндир- 
моқ. Уйларимиз ўртаб ёнарди, Иссиғига 
исинарди ёв.. Т. Тўла. Халойиқ.. қизил аскар- 
лар хонумонимизни ўртаб вайрон қилди.. Н. 
Сафаров, Кўрган-кечирганларим. 

2 кўчма Ниҳоят даражада қиздирмоқ; 
куйдирмоқ. Ҳуёшдан оққан олов сели гав- 
жум шаҳар кўчаларини ўртайди. Ж. Аб- 
дуллахонов, Орият. 

3 кўчма Руҳий алам-изтиробга солмоқ; 
куйдирмоқ. Юракни ўртамоқ. Жонни ўрта- 
моқ. н Нега индамайсан, йиғлайсан, Юрак- 
бағрим ўртаб тиғлайсан. Э. Раҳим. Остингда 
юз алвон ўйнайди отинг, Душманни ўртайди 
шаъни-шавкатинг. «Алпомиш». Акромнинг 
қулоғига карнай-сурнай садоси чалинса, ҳеч 
қачон ушалмас орзуси алам бўлиб, вужудини 
ўртайди. Э. Усмонов, Ёлқин. 

ЎРТАНЧА Ака-ука, опа-сингиллар (фар- 
зандлар), шунингдек, куёв ёки келинлар ва 
ш.к. қаторида энг каттасидан кейинги, энг 


кичигидан каттаси; ўртадагиси. Энг катта- 
си — борса келарга, ўртанчаси — борса кел- 
масга, кичиги — борса хатарга кетибди. 
«Эртаклар». Чала бино орқасидаги янги уйда 
мўйсафиднинг ўртанча ўғли яшайди. Ў. Ус- 
монов, Сирли соҳил. ..ўртанча қизи Ойша 
бегимни унаштириб қўйишган эди. П. Қо- 
диров, Юлдузли тунлар. Кампир у ёқ-бу ёқ- 
қа кетганида, бу ишларни фақат ўртанча 
келинига ишонарди. С. Аҳмад, Сайланма. 

ЎРТАПИШАР Мавсум ўрталарида пи- 
шадиган. Ўртапишар олма. Ўртапишар пах- 
та навлари. н Ҳар меванинг ўз участкаси 
бор, ҳар бир участканинг ўз бўлимлари бор: 
эртапишар, ўртапишар, кечпишар. И. Раҳим, 
Ҳаёт булоқлари. 

ЎРТАЧА Ўрта даражага эга бўлган, ўрта 
даражадаги; юқори (ортиқ) ҳам, паст ҳам 
эмас. Ўртача оғирликдаги тарвуз. Ўртача 
ҳарорат. Ўртача тезлик. Ўртача ривож- 
ланмоқ. Ўртача исимоқ. н Ҳашқа жийрон 
устида малла чарм тўнли, тулки телпакли, 
ўртача жуссали бир кимса калта тақилган 
узангига оёқларини тирабўтирарди. П. Тур- 
сун, Ўқитувчи. Ўртача гўиипли ишчи отлар 
келган-кетганларга парвосиз, анғиздан бош 
кўтармайдилар. А. Қодирий, Обид кетмон. 
Дала бизнинг боғчадан кенг, ҳавоси ёқимли- 
роқ эди, ўртача эсаётган ёқимли шамол 
кишининг юзини сийпалаб, димоққа латиф 
хуш ҳидларни келтирарди. С. Айний, Эсда- 
ликлар. 

УРТАҲОЛ эск. Яшаш, турмуш даража- 
си ўртача бўлган; бой эмас, лекин камба- 
ғалдан дурустроқ ҳаёт кечирувчи. Орада яна 
камбағал, ўртаҳол.. деган гаплар келиб чи- 
қади. П. Турсун, Ўқитувчи. Содиқ таранг 
ўзига тўқ ўртаҳол деҳқонлардан эди. С. Аҳ- 
мад, Сайланма. 

УРТОҚ 1 Ёши тенг ёки яқин бўлиб, 
ўзаро яхши алоқада бўлган тенгдошлар (бир- 
бирига нисбатан); бирга ўсган; тенгдош, 
дўст, ошна. Укамнинг ўртоғи. Ҳалин ўртоқ. 
н Хайр, онажон! Менинг учун бувимни қу- 
чоқлаб қўйинг, ўртоқларимга салом айтинг! 
А. Қодирий, Ўтган кунлар. Ҳатто тумсайиб 
ўтирган Асрора ҳам беихтиёр чапак чалар, 
ўртоғининг ҳусну латофатига маҳлиё эди. 
С. Аҳмад, Уфқ. Шу хотиннинг ўртоғи бор 
эди. Яхши жонон.. Ойбек, Танланган асар- 
лар. Бугун стипендия олишгани учун икки 





ўртоқ қўлбола ош қилишмоқчи эди. Ў. Ҳо- 
шимов, Қалбингга қулоқ сол. 

2 Дунёқараши, фаолияти, яшаш ша- 
роити ва ш.к. жиҳатидан бир, ғоявий жи- 
ҳатдан яқин киши; ҳамфикр, ҳамғоя. Ҳуд- 
рат.. ҳокимнинг қон тўлиб кетган кўзлари- 
дан яширинмади, аксинча, ўртоқлари билан 
гузарда ярим кечагача жилмай ўтирди. М. 
Исмоилий, Фарғонат. о. Эски ўртоқларинг- 
дан айрилгансан, янги ўртоқ орттиролма- 
динг. А. Қаҳҳор, Қўшчинор чироқлари. 

3 расм. Кишиларга мурожаатда, одатда 
уларнинг фамилияси, касби, унвони ва ш. к. 
билдирувчи сўзга қўшиб ишлатилади. Ўртоқ 
директор. Ўртоқ майор. н Қани, ўртоқ 
бемор, оёқларингизни узатинг-чи. С. Каро- 
матов, Олтин қум. Рўзимат саҳнадан чиқиб 
кетди-ю, ҳаял ўтмай залда пайдо бўлди ва 
Канизакнинг олдига келиб, қулоғига секин: 
-Ўртоқ Аҳмедов йўқлаётибдилар, — деди. А. 
Қаҳҳор, Қўшчинор чироқлари. 

4 с. т. айн. турмуш ўртоғи; эр ёки хотин, 
рафиқ ёки рафиқа. Ҳалимахон, ўртоғингиз 
қаерда ишлайдилар ? н Эркаклар ҳам рўзғор 
ишини яхши билиши, ўртоғига яқиндан ёр- 
дам бериши керак. Газетадан. 

Турмуш ўртоғи қ. турмуш. Ҳошимжон, би- 
ринчидан, жонажон дугонамнинг турмуш 
ўртоғи, иккинчидан, ўз акамдай кўраман уни. 
Ж. Абдуллахонов, Тўфон. 

5 Бирор иш-фаолиятда бирга бўлувчи, 
бирор нарсани баҳам кўрувчи; шерик. Ошга 
ўртоқ — бошга тўқмоқ. Матал. н Дам 
бўламан олтин қуёш Ҳуснига ўртоқ. Дам 
тераман этак-этак Гуллар: пушти, оқ. 
Ғайратий. 

Ўртоқ бўлмоқ айн. ўртоқлашмоқ. Ғир- 

ромликни билмайдиган ҳалол бола кўринади. 
Ўртоқ бўлсанг арзийди. Ҳ. Назир, Ёнар дарё. 

ЎРТОҚПАШМОҚ 1 Ўртоқ бўлмоқ, ўр- 
тоқлик муносабатини тутмоқ. Йўлчи улар 
билан содда ва очиқ кўнгил билан сўзлаишб, 
бирпасда апоқ-чапоқ ўртоқлашиб қолди. 
Ойбек, Танланган асарлар. Фақат икковла- 
ринг дўстлашиб, ўртоқлашиб кетиитаринг- 
ни хоҳлардим. О. Ёқубов, Эр бошига иш 
тушса. 

2 кўчма Хурсандчилик, қайғу-ҳасрат ва 
ш. к. га шерик қилмоқ. Хадичахон Аҳророва 
ҳам қурултой минбаридан туриб нутқ сўз- 
лади. Вакиллар билан ўз тажрибасини ўр- 
тоқлашди. Н. Сафаров, Хадича Аҳророва. У 


ҳикоя жуда қизиқ бўлганидан ҳозиргача 
эсимдан чиқмаган ea уни нақл қилиб, китоб- 
хонлар билан ўртоқлашсам, зарар қилмаса 
керак. С. Айний, Эсдаликлар. 

ЎРТОҚЛИК Ўртоқчиликка хос муно- 
сабат; дўстлик; Ҳожига тенг бўлмаса, Абул- 
барака билан ўртоқлиги бўлмаса.. Албат- 
та, Таманнонинг илинжида елиб-югуради- 
да! Шуҳрат, Жаннат қидирганлар. Бобола- 
римиз ҳам, «Қўрғон қурма, бойлик тўплама, 
дўст орттир», деганлар. Ҳақиқатан ҳам 
дўстликдан гўзалроқ, ўртоқликдан кучлироқ 
нарса йўқ оламда. М. Салом, Кечирим. 

Ўртоқлик учрашуви спрт. Расмий бўл- 
маган учрашув. ..Мойлисув шаҳрининг бас- 
кетболчилари наманганлик спортчилар би- 
лан ўртоқлик учрашуви ўтказдилар. Газе- 
тадан. 

ЎРТОҚЧИЛИК айн. ўртоқлик. [ Суннат:] 
Ахир дунёда ўртоқчилик, таниш-билишлик 
ҳам бор. Сенингча, ёлғиз муҳаббат бор-у, 
бошқа ҳеч нарса йўқ. Шуҳрат, Шинелли йил- 
лар. 

УР-ҚИР Рельеф шакли, ер юзаси но- 
текис, чуқурлик билан қирлар алмашиниб 
келадиган жойлар. 

ЎСАЛ 1 Беморнинг ниҳоятда оғир, ҳеч 
нарсани билмайдиган ҳолати, тузалишига 
умид қолмаган оғир касал. 

Ўсал бўлмоқ 1) оғирлашиб қолмоқ, ўлим 
олдида ётмоқ. Кампир ўсал бўлиб қолибди. 
н Бемор кундан-кун баттар бўлиб, охири 
ўсал бўлди. А. Қаҳҳор, Бемор; 2) ўта хижо- 
лат бўлмоқ, шарманда бўлмоқ. Ёлғончининг 
ўзи ўсал бўлди. н У лом-мим дея олмади, 
ўсал бўлиб, ерга қаради. Мирмуҳсин, Қизил 
дурралар. Ўсал тортмоқ Нокулай, хижолат- 
ли ҳолатда қолмоқ, қаттиқ хижолат бўлмоқ. 
Оғир дашномлардан ўсал тортиб, сувга 
тушган мушукдай бўлиб ўтирган Силин 
бирдан сапчиб турди. Ҳ. Назир, Ўтлар ту- 
ташганда. Ўсал қилмоқ Қаттиқ уялтирмоқ, 
шарманда қилмоқ. Борса, ёуришиб берар, ё.. 
шоир бўлмаган бир сен қолган эдинг, яқинда 
ариза ea қарорлар ҳам шеър билан ёзиладиган 
бўлади! — деб кўпчилик ичида ўсал қилар. А. 
Қаҳҳор, Сароб. 

2 Ярамас, ёмон; бемаъни. Ўсал ишни қи- 
либ бўлган гуноҳкор. Ундайин фарзанднинг 
ўлмоғи даркор. «Ширин билан Шакар». Аҳ- 
мад ўсал бир кайфиятда ўрнидан турди, 
қўлёзмани олиб, хонадан чиқди. Ф. Муса- 






жонов, Ҳиммат. Бегижон, бу иишнг ўсал бў- 
либди, Бойчиборни, билдим, қалмоқ минибди. 
«Алпомиш». 

ЎСАЛЛАШМОҚ Касали оғирлашмоқ, 
ўсал бўлиб қолмоқ. Касал ўсаллашди. 

ЎСАЛЛИК 1 Касалнинг оғирлашган, 
ўлим олди ҳолати. 

2 Уят, шармандалик. 

УСИМ эск. кам қўлл. 1 Ўсиш, кўпайиш; 
ортиш. 

2 Бирор мажбуриятни ўз вақтида тў- 
ламаганлик учун олинадиган жарима ёки 
фоиз ҳисобида қўшимча тўлов; пеня. 

ЎСИМЛИК Ҳаво ва тупроқцаги органик 
ва анорганик моддалар билан озиқла- 
надиган, анорганик моддаларни органик 
моддаларга айлантириш хусусиятига эга 
бўлган, одатда, бирор жойга ўрнашган ҳолда 
ривожланадиган организм. Ёввойи ўсимлик. 
Маданий ўсимлик. Хонаки ўсимлик. Кўп 
йиллик ўсимлик. н Гиёҳлар орасида кўкнор, 
наша каби заҳарли ўсимликлар борки, булар- 
дан истеъмол қилинганда, организм қаттиқ 
заҳарланади.. Газетадан. Бодринг иссиқсевар, 
ёруғсевар ва намга талабчан ўсимлик. «Фан 
ва турмуш». 

ЎСИМЛИКШУНОС Ўсимликшунослик 
билан шуғулланувчи мутахассиис, олим. 

ЎСИМЛИКШУНОСЛИК Маданий 
ўсимликларни етиштириш усуллари ҳақи- 
даги фан. Ўсимликшунослик институти. 

ЎСИМТА Одам, ҳайвон ёки ўсимлик 
танасидан ўсиб, бўртиб ёки туртиб чиққан 
қисм. Кўричак ўсимтаси. Муртак (чигит) 
ўсимтаси. н Нерв тўқимаси нерв ҳужай- 
раларидан, яъни нейронлардан ҳосил бўлади, 
нейронлар эса тана ва ўсимталардан иборат. 
«Анатомия». Куён миячасининг биргина ҳу- 
жайрасида олтмиш мингдан кўп ўсимта бор. 
Н. Ёқубов, Жон. 

ЎСИШ 1 Ўсмоқ фл. ҳар. н. Дарахтнинг 
ўсиши. 

2 биол. Ҳужайралар, шунингдек, ҳужай- 
ра бўлмаган тузилмалар сони ва массаси- 
нинг ортиши ҳисобига организм ёки тана 
аъзолари ҳажми ва массасининг ошиб бо- 
риши. 

3 иқт. Товарлар ишлаб чиқариш ва хиз- 
матлар яратиш ҳажмининг олдинги йил 
(давр)ларга нисбатан кўпайган миқдорда 
такрорланиши. 

ЎСИҚ Меъёрдагидан ортиқ ўсган, ях- 
ши ўсган. Ўсиқ қош. Ўсиқ киприклар. н 


Тўриқ яна бир кишнади-ю, ўсиқ ёлини тўз- 
ғитиб елганча кетди. М. Осим, Ўтрор. Ўсиқ 
ғўза туплари уни бўйнигача кўмиб юборган.. 
С. Анорбоев, Оқсой. Фақат ўсиқ анжир 
буталарининг нари ёғида Маҳкам ҳар куни 
зарядка қиладиган пана жой ҳали сояга чў- 
миб ётарди. П. Қодиров, Уч илдиз. 

УСИҚЧА айн. ўсимта. Кўричакдан ин- 
гичка чувалчангсимон ўсиқча чиққан бўлиб, 
унинг деворида жуда кўп лимфатик тугун- 
чалар жойлашган. «Физиология». 

ЎСМА I 1 Узун чўзинчоқ тўқ яшил 
баргли, крестгуллилар оиласига мансуб ик- 
ки йиллик ўтсимон ўсимлик. Қиш бошла- 
нишида ҳамма ток кўмса, Маликахон ўс- 
масини кўмар, чиллада ҳам унинг ҳовлисида 
ўсма баҳордагидек кўкариб ётарди. С. Зун- 
нунова, Гулхан. 

2 Шундай ўсимликнинг баргидан сиқиб 
олиниб, қош ва киприкларга қўйиш (сур- 
тиш) учун ишлатиладиган қора-яшил ранг- 
ли суюқлик. Унинг ҳозиргина қўйган ўсмаси 
чаккасига оқиб тушган эди. Ҳ. Назир, Сўнмас 
чақмоқлар. 

ЎСМА II тиб. Организмдаги ўзгарган ва 
ўзининг одатдаги шакли ҳамда вазифасини 
йўқотган ҳужайралардан иборат тўқима- 
ларнинг зўр бериб ўсиб кетиши. Жигар ўс- 
маси. Мия ўсмаси. н Тажрибалардан маъ- 
лум бўлдики, кобранинг заҳари ҳатто рак 
ўсмасини ҳам ўсишдан тўхтата олар экан. 
«Фан ва турмуш». 

ЎСМАЛИ Ўсма қўйилган, ўсма суртил- 
ган. Бегимхон ғўзадан бошини кўтариб, қуюқ 
ўсмали қошларини чимириб, бобиллаб берди. 
И. Раҳим, Чин муҳаббат. 

ЎСМИР Болаликдан балоғат ёшига ўтиш 
давридаги, 12-16 ёшдаги бола. Атрофида — 
унинг латифаларига, қизиқ-қизиқ ҳанго- 
маларига муштоқ бўлган беш-олтита ўс- 
мирлар. С. Анорбоев, Оқсой. Ўзинингмеҳнат 
фаолиятини бошлаётган ўсмир алоҳида муо- 
малага, кўпроқ эътиборга муҳтож бўлади. 
Газетадан. 

ЎСМИРЛИК Ўсмир ёшидаги давр. Ўс- 
мирлигимда у билан чираниб баҳслашиб эдим. 
А. Мухтор, Давр менинг тақциримда. 

УСМОҚ 1 Ривожланиб бўйига ёки узу- 
насига ўзини қўймоқ, чўзилмоқ, ривож- 
ланмоқ. Бола яхши ўсди. Катта майдонда- 
ги ғўзалар барқ уриб ўсяпти. н Бодом 
дарахти ер танламайди, тошлоқ, қумлоқ 





жойларда ҳам ўсаверади. Газетадан. ..жуда 
ўсиб кетибсиз-ку, Ойтўти, мана қаранг-а, 
менга етиб қолибсиз. Ойдин, Фонарь тагида. 

2 Кўкарган (ўсган) ҳолда бўлмоқ (дарахт, 
ўсимлик ҳақида). Кўчамизнинг муюлишида 
ўсган сада тагига қўйилган каравотда икки 
кампир дам олибўтиришибди. Газетадан. Яс- 
си қирга чиқиб қарасам, ҳақиқатан ҳам 
ялангликда катта садақайрағоч ўсиб ту- 
рибди. Газетадан. 

3 Катта бўлмоқ, балоғатга етмоқ; улғай- 
моқ. У туғилиб ўсган қишлоғининг ҳар бир 
деворига, таниш дарахтларда яшнаб турган 
кўм-кўк япроқларга суқ билан тикилиб бо- 
рарди. С. Аҳмад, Уфқ. У[Аваз\ чорвадор оила- 
да ўсиб, мол сўйишларни кичиклигидан кўп 
кўрганэди. П. Қодиров, Қора кўзлар. Оҳ, она 
тупроғим, ўсган жойларим, Кўнглимда сақ- 
ланар ҳурматинг, қадринг. Миртемир. 

4 Сон-миқцор, даража ва ш. к. жиҳати 
ортмоқ, кучаймоқ. Ўтган йили жамият аъ- 
золарининг сони бирмунча ўсди. Газетадан. 
Чорва комплекслари ва фермаларига техни- 
кавий хизмат кўрсатиш тобора ўсмоқда. 
Газетадан. 

Кўнгли ўсмоқ Кўнгли кўтарилмоқ, кў- 
таринки руҳга эга бўлмоқ, руҳланмоқ. Аваз 
ўзининг чўпонлик қобилиятидан ғурур қилиб, 
кўнгли тоғдай ўсиб юрган пайтларини эсла- 
ди. П. Қодиров, Қора кўзлар. 

ЎСМОҚЛАМОҚ кам қўлл. айн. ўсмоқ- 
чиламоқ. 

ЎСМОҚЧИЛАМОҚ Ўзи билган ёки 
тахмин қилган нарсани янада суриштириб 
аниқлашга уринмоқ, шу мақсадда гап-сўз 
ташламоқ. Пиишқ, сўзамол кампир.. келин- 
ларни ўсмоқчилаб гапга солар, эиштганлари- 
ни дарров Қоратойга етказар эди. Ойбек, 
Танланган асарлар. -Қаёқда юрибсиз бема- 
ҳалда? — худди эрининг «кирдикори»дан ха- 
бардор бўлгандай ўсмоқчилади Шакархон. Ҳ. 
Назир, Ўтлар туташганда. У Муҳаррамдан кўп 
нарсани ўсмоқчилаб сўради. Шуҳрат, Ши- 
нелли йиллар. 

УСПИРИН Балоғат ёшига етмаган ёш 
йигит. Бу йигитни танийман кўпдан, Са- 
марқандда ўсган ўспирин. Ё. Мирзо. Бундан 
саккиз йил аввал, у [Ўроз\ ўн етти яшар 
ўспирин экан. Ойбек, Танланган асарлар. Ма- 
на, ўғлим лаби устида Қалдирғочнинг ма- 
йин қаноти. Ўспириним тоза кўксида Кун- 
да ошар янги ҳис тоти. Зулфия. 


ЎСПИРИНЛИК 1 Ўспирин ёшидаги 
давр; ёшлик. Ўспиринлик йилларим. н Энди 
болалик бўстонидан ҳатлаб ўтиб, ўспирин- 
лик даврига қадам қўйгансиз, ҳаёт учун 
керакли касб-ҳунар орттириш лозим. М. 
Осим, Ибн Сино қиссаси. 

2 Ўспиринга хос ҳолат, хислат. Шунинг 
учун Ҳайдар чўққи саксонда Ўспиринлик даъ- 
во қилса ҳаққи бор. Ғ. Ғулом. 

ЎСУВЧАН Тез ўсадиган. Ўсувчан бута. 

ЎСУВЧАНЛИК Яхши, тез ўсиш бел- 
гиси, хусусияти. 

ЎТ I 1 Ёниш жараёни; олов, оташ. Ер 
тўйдирар, ўт куйдирар. Мақол. Ерга тушган 
гул бўлур, Ўтга тушган кул бўлур. Мақол. 
н Бу орада майдончада ўт ловуллади. А. 
Мухтор, Опа-сингиллар. Ўтнинг ҳарорати 
Эргашевнинг юзини қиздириб, бурқиб чиқа- 
ётган тутун эса нафасини бўғар эди. Н. 
Сафаров, Водиллик қаҳрамон. Ҳовли ўрта- 
сидаги бир бузоқ билан икки қўй гўшти 
солинган дошқозон тагида ҳамон ўт ёнар. 
П. Турсун, Ўқитувчи. 

Икки ўт орасида (ёки ўртасида) қолмоқ 
Бирини деб, бошқасидан кечиб бўламай- 
диган, кечиш қийин ҳолатга тушмоқ. Бобур 
ўзини икки ўт орасида қолгандай сезди. 
Беклару навкарларнинг кўнглига қарай деса, 
бу ёқда раият очарчиликдан ўляпти. Раи- 
ятни очлик чангалидан қутқазай деса, бек- 
лар, навкарлар дод солади. П. Қодиров, Юл- 
дузли тунлар. Аъзам икки ўт орасида эди: 
ё чиройли хотину ўзинг учун ўл етимлик 
ёки чиллак оёқ совуқ хотину обрўй ва 
амал. Шуҳрат, Жаннат қидирганлар. Тўқай- 
га (ёки ўрмонга) ўт кетса, ҳўлу қуруқ баро- 
бар ёнади Кўпчиликка тегишли бир иш, 
ҳодиса ҳеч кимни четлаб ўтмайди, деган 
маънода қўлланувчи ибора. Тўқайга ўт 
кетса, ҳўлу қуруқ баробар ёнганидай, ди- 
моғдор, одамлардан жирканиб, ўзини улуғ 
тутадиган бек анчадан буён киишлар ғазаби- 
ни қўзғаб, тоқатини тоқ қилиб келарди.. 
Мирмуҳсин, Меъмор. Ўрмонга ўт кетса, 
ҳўлу қуруқ баробар ёнар экан.. Ҳозир ҳам шун- 
дай бўлди. Н. Сафаров, Оловли излар. Ўзини 
ўтга, сувга урмоқ Бирор мақсад йўлида ҳар 
қандай, ҳатто бир-бирига зид ишга ҳам 
қўл урмоқ. Ўзини ўтга урди, сувга урди, 
ишқилиб, участка тақсимловчи техник бў- 
либ олди. «Муштум». Ўт билан сувдек Бир- 
бирига қарама-қарши муносабатли. Илга- 




рилари ўт билан сувдек бўлган кундошлар 
энди сирдош бўлиб, чекка-чеккада пичир- 
лашадиган бўлдилар. А. Мухтор, Опа-син- 
гиллар. Ут қўймоқ Ёндирмоқ, ёқмоқ. Ўзбек 
ойим ҳашарчи хотиндан бирига тандирга ўт 
қўйишни буюрди-да, ўзи Зайнабнинг олдига 
келди. А. Қодирий, Ўтган кунлар. Тоҳирнинг 
мўлжали қирқ-эллик қадам ичкарироққа бо- 
риб, кўприкнинг ўртасидан ўт қўйиш эди. 
П. Қодиров, Юлдузли тунлар. 

2 Аланга, ёлқин. Сойнинг у бетидаги 
тоғларда соққадек-соққадек ўт ялтирарди. 
С. Анорбоев, Оқсой. Шу он унинг ўнг томо- 
нидаги тепаликда ялт этиб ўт кўринди. Ж. 
Ташенов, Жангчи Ўтеген. 

3 Оловнинг алангаси сўнган (тўхтаган) 
ҳолати; чўғ. Танчага ўт солмоқ. н Ўчоқдаги 
ўтни аста-секин кул босди. Ойбек, Танлан- 
ган асарлар. 

4 кўчма Қуёшнинг ўт яллиғи каби қат- 
тиқ қиздирадиган, куйдирадиган ҳолати; 
тафт. Айни туш чоғи-ку, келинойижон, Қу- 
ёш ўз ўтидан беҳол бўлган пайт. Қ. Раҳим- 
бекова, Юрагимда кўрганларим. 

5 кўчма Киши руҳиятидаги, қалбидаги 
аланга, олов каби «ёнувчи» («ёндирувчи»), 
«куйдирадиган» ҳолат; «олов». Ишқ ўти. 
Ҳижрон ўти. н ..кўзларида ғазаб, нафрат 
ўтлари чақнаган аёлнинг сурати туширил- 
ган плакатлар ёпиштирилган. Р. Файзий, 
Сен етим эмассан. У жаҳл ўтида ёниб, 
«Сендай тоғам йўқ», дея қичқиради. Ш. Ра- 
шидов, Бўрондан кучли. Укишилар қалбида 
ғайрат ўтини ёқа олади. Газетадан. Кайхус- 
равнинг ўлганини билиб, эронийларнинг руҳи 
тушиб кетди, уларнинг ғалабага бўлган 
ишончларига путур етиб, юракдаги ўтлари 
сўна бошлади. М. Осим, Аждодларимиз 
қиссаси. Бу ўт [интиқом ўти] оғирни енгил, 
узоқни яқин қилади; пўлатни эритади, ўлим- 
га даҳшат солади. Аҳмаджон кўрган ҳамма 
жангчининг қалбида мана шундай ўт ёнар 
эди. А. Қаҳҳор, Олтин юлдуз. 

Юрагига ўт ёқмоқ Бирор нарсага завқ- 
иштиёқ, интилиш ҳиссини қўзғатмоқ, уй- 
ғотмоқ. Аммо ҳеч бири юрагида нотаниш қиз 
ёқиб кетган ўтни пасайтира олмади. М. 
Исмоилий, Фарғона т. о. Водийнинг манман 
деган раислари юрагига ўт ёққан киши — 
Полвон ака Қозоқов бўлади. «Ўзбекистон 
қўриқлари». Ўт олмоқ Алангаланмоқ, алан- 
галаниб кучаймоқ. Унинг Ўрмонжонга қар- 


ши юрагидаги адовати ўт ола борди. А. 
Қаҳҳор, Қўшчинор чироқлари. Араббойнинг 
ётоқхонага кириб кетаётганини кўргач, 
кўнглида ҳозиргина бир оз сусайган норози- 
лик янгидан ўт олади. П. Турсун, Ўқитувчи. 

6 кўчма Киши қалби (руҳи)даги жўшқин 
ҳолат; жўшқинлик, ҳарорат. Ғуломжон энди 
ўзини анча тутиб олиб, ўт билан, ҳарорат 
билан гапирди. М. Исмоилий, Фарғона т. о. 

7 кўчма Қалбида шундай ўти бор; ўтли. 
Ҳой, ўт йигит, ҳалиги сўзларинг олтинга 
арзийди, аммо ҳар кимга сўзлайверма. Ой- 
бек, Танланган асарлар. 

8 Отиш қуролларидан ялпи, тўхтовсиз 
узилган ўқлар. Душманнинг ўтидан бир-ик- 
ки қайиққа шикаст етди. Назармат, Жўр- 
лар баланд сайрайди. Тепалик ҳар хил 
турдаги тўплар, миномётлар, пулемётлар 
ўти остида қаттиқ ҳимоя қилиб турилибди. 
Т. Рустамов, Мангу жасорат. 

9 махс. Электр заряди. 

Ўт бермоқ ёки ўт олдирмоқ Зарядламоқ, 
зарядлаб ишлатмоқ. У дарҳол мотоцикл мо- 
торига ўт бериб.. cye ҳовузи томон шамол- 
дай учиб кетди. Ш. Рашидов, Бўрондан 
кучли. Бозор Ҳамроевич машина моторини 
ўт олдирди. Ў. Усмонов, Сирли соҳил. 

ЎТ II Пояси ёғочланмайдиган, чорва 
моллари учун асосий озуқа бўладиган яшил 
ўсимлик; алаф. Ёввойи ўтлар. Доривор ўт- 
лар. Чорвабоп ўтлар. Cye ўтлари. н Барра 
ўтларга хўп тўй, Ҳеч ким бермайди халал. 
И. Муслим. [ Ҳулкарнинг ] Қадди-қомати но- 
зик кўринса ҳам, ўзи йигитлардай запт би- 
лан ўт ўрар.. эди. П. Қодиров, Қора кўзлар. 
Қўйлар ўтдан бошини кўтармайди. О. Қўч- 
қорбеков, Чўпон Рўзи бахши. 

ЎТ III Жигардан ажралиб чиқувчи 
сарғиш-яшил рангли аччиқ суюқлик. Ким- 
гадир ёввойи эчкининг терисими, айиқнинг 
ўтими керак экан. Н. Қобил, Буғдой пи- 
шиғига етмаганлар. 

Ўт пуфаги Жигарнинг пастки юзасидаги 
махсус чуқурчада жойлашган, ҳажми 50-60 
см 3 , шакли нокка ўхшаш пуфакча (унда 
ортиқча ўт сақланади). Ўти ёрилмоқ айн. 
ўтакаси ёрилмоқ қ. ўтака. 

ЎТА 1 Ўтмоқ фл. рвдш. Мудҳиш жанглар 
кўз олдидан ўта бошлади. Жарликдан ўта 
олмади. 

2 Белгининг ортиқ даражасини бил- 
диради; ниҳоят, ғоят, жуда. Ўта айёр. Ўта 





доно. Ута золим. Ута иссиқ. Ута сахий. 
Ўта совуқ. Ўта қисқа. Ўта қизитилган. н 
Ижрочининг серифода кўзлари, ярашиб 
тушган ҳаракатлари, қилиқлари ўта та- 
биийлиги билан ҳаммага маъқул эди. М. 
Жалолидцинова, Кейинроқ. Олимжон ана шу 
қадрдон ерларни неча ойлаб кўрмай, ўта 
соғинган эди. Ш. Рашидов, Бўрондан кучли. 
Активацион таҳлил усулида тоза ва ўта тоза 
металлар олиш учун улардаги аралашма 
элементларнинг миқдорлари аниқланмоқда. 
«Фан ва турмуш». 

ЎТАКА: ўтакаси ёрилмоқ Ниҳоятда 
қўрқмоқ. Онасининг маънодор қарашларидан 
бир нима уққандай, Раҳимнинг ўтакаси ёрил- 
ди. Ҳ. Назир, Сўнмас чақмоқлар. Майна 
наганни ёнига суқди.. Ўтакаси ёрилаёзган 
Нарзи тоға кўзларини юмганича, қимир эт- 
май эшакда ўтирар эди. Ш. Тошматов, Эрк 
қуши. 

ЎТАКЕТГАН Белгининг ниҳоят ортиқ 
даражасини билдиради (асосан салбий маъ- 
ноли сўзлар билан қўлланади). Ўтакетган 
жоҳил. Ўтакетган аҳмоқ. Ўтакетган ғир- 
ром. н Мана, бир вақтлар мактаб учун 
ўзининг меҳмонхонасини инъом қилган Тур- 
дибой халфа билан ўтакетган мунофиқ 
Олахўжа махсум ҳам аста тебранишиб, 
томошага келишди. П. Турсун, Ўқитувчи. Даф 
бўлгандан кейин унинг ўтакетган хотинбоз 
эканлиги аниқланди. «Муштум». 

УТАМОҚ I Бегона ўтларни юлиб таш- 
ламоқ, ўтоқ қилмоқ. [Бувим] Томорқада 
сабзи-пиёз ўтайди. П. Қодиров, Қора кўз- 
лар. Чўлқуварлар ёз бўйи ғўзанинг ичидан 
чиқишмади, чопиқ қилишди, ўташди. «Ўз- 
бекистон қўриқлари». 

ЎТАМОҚ II 1 Адо этмоқ, бажармоқ. 
Директорлик вазифасини ўтамоқ. н Ота 
билан акаси унинг бу истагини ҳам ўтамай 
қўйишмади. «Муштум». Дўстликнинг негизи 
садоқат ва самимиятдир. Содиқ одам бурчи- 
ни виждони билан ўтайди. М. Алавия, Бо- 
лаларимнинг отаси. 

2 Бирор вазифа, жазо ва ш. к. мудцатини 
тугатмоқ. Қамоқ муддатини ўтамоқ. н 
Саттор армия сафида хизмат муддатини 
ўтаб қайтди. «Ўзбекистон қўриқлари». 
Алимжон шогирдлик муддатини ўтаганича 
йўқ. Газетадан. 

3 Бирор нарсага хос вазифани бажармоқ, 
шу вазифада қўлланмоқ, фойдаланилмоқ. 


..чойхона ҳали бу ерга кўчмаган, бино ҳозирча 
клуб вазифасини ўтаб турарди. А. Қаҳҳор, 
Қўшчинор чироқлари. Султоновнинг икки 
капаси бор эди: биттасида тунашса, ик- 
кинчиси ошхона вазифасини ўтарди. «Ўзбе- 
кистон қўриқлари». 

ЎТАР I Ўтмоқ 1 фл. сфдш. Дарё ўтар — 
тош қолар, Ўсма кетар — қош қолар. Мақол. 

Ўзингиздан ўтар (ёки қолар) гап йўқ 
«Ҳаммасини ўзингиз биласиз, ўргатадиган 
жойи йўқ» маъносидаги ибора. Ўзингиздан 
ўтар гап йўқ, тоға. Кўз узоқ бўлгани билан 
кўнгил яқин.. П. Турсун, Ўқитувчи. 

УТАР II с. т. айн. отар II. Яйловга ёйил- 
ганда ҳам, қўрага қайтишда ҳам ўтарни ўз 
майлига қўйиш керак. «Ёшлик». 

ЎТГАН 1 Ўтмоқ I фл. сфдш. Ўтган ишга 
ўкинма! Мақол. н У [ деҳқон] таг-томири 
билан туғилган ҳовлисига боғланган, бу ҳов- 
ли ота-бобоси ўтган муқаддас жойдир. Ш. 
Рашидов, Бўрондан кучли. 

2 Бундан аввалги (вақт ҳақида). Ўтган 
йил. Ўтган ҳафта. Ўтган асрнинг 60-йиллари. 
н Мана, ўтган ойда 30 тонна материал 
ўрнига 7 тонна бердингиз. «Муштум». 

Ўтган кун(и) Кечадан аввалги кун. Бу 
ўринни ўтган кун кечаси келиб кўриб кетга- 
ни учун қайтадан қараб турмади. А. Қо- 
дирий, Ўтган кунлар. Ўтган куни отланиб, 
Андижонга кетган мулла Фазлиддин бу- 
гун.. Қувага қайтди. П. Қодиров, Юлдуз- 
ли тунлар. 

ЎТЗОР Ўт-алаф билан қопланган ер, 
ўтлар ўсиб турган майдон; ўтлоқ. Ўтзорга 
ёйилган пода. Ўтзорда пичан тайёрламоқ. н 
Ўтзорлар ичидан жонажон қишлоқ яққол 
кўриниб турибди. Ш. Рашидов, Қудратли 
тўлқин. 

ЎТИМЛИ: ўтимли феъл тлш. Тушум 
келишигидаги сўзларни бошқарадиган феъл, 
мас. китобни ўқиди, уни танийман. 

ЎТИМСИЗ: ўтимсиз феъл тлш. Тушум 
келишигидан бошқа келишикдаги сўзлар- 
ни бошқарадиган феъл, мас. мактабдан кел- 
ди. мактабга борди. 

ЎТИН Ёқиш учун ишлатиладиган ёғоч, 
тахта, поя, шох ва ш. к. Ҳўлўтин. Ўрикўтин. 
Саржин ўтин. Хашак ўтин. Ўтин термоқ. 
Ўтин ёрмоқ. Тандирга ўтин қаламоқ. н 
Саратон кўрган ўтин шатирлаб ёна бошла- 
ди. Ойбек, Танланган асарлар. Ёқай десам, 
ҳўлўтин, Буралиб чиқар тутун. «Қўшиқлар». 




Ўтин бўлмоқ с. т. Путурдан кетмоқ, яроқ- 
сиз ҳолга келмоқ (асосан аёл киши ҳақида). 
-Ҳузур, ҳузур сеники-да, Меҳриниса, — деди 
Иқбол ссипанг. -Ҳўйинг, опа, шу гапларни. 
Хотин киши ўттиздан ошди — ўтин бўлади. 
Р. Файзий, Ҳазрати инсон. Сен кўрпада ҳам 
ғўзани ўйлайсан. Ўттизга кирибоқ, ўтин бў- 
либ қолдингми? И. Раҳим, Ихлос. 

УТИНКАШ айн. ўтинчи. Шароф ўтин- 
кашни худойи ошга ҳам йўлатмайдилар. С. 
Айний, Қуллар. 

ЎТИНКАШЛИК Ўтин териш иши. Қиш 
бўйи ўтинкашлик қилиб йиққан бир пуд- 
ярим пуд буғдой, арпа, жўхори, тариқ каби 
ғаллаларимизни супуриб, сийириб олиб кет- 
дилар. С. Айний, Қуллар. 

УТИНМОҚ 1 Ёлвориб, илтижо билан 
илтимос қилмоқ; сўрамоқ. Ҳаммасини бажо 
келтираман, фақат мени ўлдирманг, ўти- 
наман. Т. Рустамов, Мангу жасорат. -Йўқ, 
йўқ, синглим, — ялинди Раҳим Саидов. — 
Ўтинаман, ҳозир беринг, жуда зарур. Ў. 
Умарбеков, Ёз ёмғири. 

2 Афв этишни, кечиришни илтимос қил- 
моқ. У пичоқни ташлаб, бир қўлини кўксига 
қўйиб ўтинди. Ойбек, Танланган асарлар. 

ЎТИНФУРУШ Ўтин сотувчи. Қамбар 
деган ўтинфуруш чол.. мой, биринч сотиб, 
баққоллик қилиб ўтирар эди. «Эрали ва 
Шерали». 

ЎТИНХОНА Ўтин-кўмир сақланади- 
ган усти ёпиқ жой; хона. Ўтинхона энди 
саранжом эди. Фақат бир бурчакда тўкил- 
ган писта кўмирнинг тагидан шиббаланган 
тупроқ кўриниб турарди. С. Зуннунова, 
Гулхан. 

ЎТИНЧ Қаттиқ илтимос. [Ҳомид:] Жа- 
нобларидан ожизона ўтинчим шулки, бу 
сирни сизларга билдиргувчи мен бўлган- 
лигимни ўзларидан бошқа кимса билмасин. 
А. Қодирий, Ўтган кунлар. Ўтинчим бор, 
халоскор жангчи: Эсдаликка бир нима қол- 
дир!Ё. Мирзо. 

ЎТИНЧИ Ўтин тайёрлаб сотиш билан 
шуғулланадиган шахс. Ўтинчи чол. Отаси 
ўтинчи эди. н Бир ўтинчи меҳнаткашман, 
билсанглар. Меҳнат қилиб, ўз кунимни кўр- 
ганман. «Муродхон». 

ЎТИРГИЧ, ўтирғич Ўтириш учун мос- 
ланган нарса (стол, курси, скамейка ва ш. 
к.). Вагон олдидаги қоровулнинг бош суяги 
пачақланиб, ўтиргич ёнида чўзилганди. Ш. 


Тошматов, Эркқуши. Утирсагимдан тутиб, 
балиқхонасига етаклади. Қозондан олисроқ- 
даги учун ўтиргичга чўкдик. Т. Мурод, От 
кишнаган оқшом. Бир лаҳзадан кейин ён 
томондаги ўтирғичга таклиф қилди. М. 
Қўшжонов, Дийдор. 

УТИРИК қ. ўтрук. Ў, болам, ростми, 
ўтирикми, Гўрўғлибек мажлисда ўтиргани- 
да айтар эди.. «Хушкелди». Мана, қиблага 
қараб айтаман: агар ўтирик айтсам, кўр 
бўлайин. Т. Мурод, Юлдузлар мангу ёнади. 
Етти, десам ўтирик бўлар, лекин олти 
пуштимни яхши биламан. Н. Норқобилов, 
Бекатдаги оқ уйча. 

ЎТИРИКЧИ қ. ўтрукчи. Ўғлим ё ўти- 
рикчи, ё ўзим ҳеч балони тушунмайман. Н. 
Норқобилов, Бекатдаги оқ уйча. 

ЎТИРИШ 1 Ўтирмоқ фл. ҳар. н. Ерда 
ўтириш. Стулда ўтириш. 

2 Яқин кишилар, дўстлар ўртасида таш- 
кил қилинадиган суҳбат; меҳмондорчилик, 
зиёфат. Яйлов билан қўйдан бошқа нарсани 
ҳам кўрмаган чўпонлар дилкаш ўтиришларга, 
шаҳарлик меҳмонларнинг суҳбатига жуда 
иштиёқманд эдилар. П. Қодиров, Қора кўз- 
лар. Ўтириш жуда қизиқ, жуда хушчақчақ, 
базм жуда қийқириқли бўлишини билиб.. са- 
ман йўрғани эгарлатиб қўйган эди у. Ойбек, 
Танланган асарлар. Сиз шу ердалигингизда 
кичкинагина ўтириш қиламиз. Ҳ. Ғулом, 
Сенга интиламан. 

Бир ўтиришда Бир тамадди давомида. 
Унинг бир ўтиришда 7 та товуқ гўштини 
паққос туширганини ўз кўзимиз билан кўр- 
ганмиз. «Муштум». 

УТИРМОҚ1 Кетни бирор жойга қўйиб, 
бирор жойни ишғол этиб ўринлашмоқ; 
чўкмоқ. Чордана қуриб ўтирмоқ. Чўкка ту- 
шиб ўтирмоқ. Оёқ узатиб ўтирмоқ. Диванда 
ўтирмоқ. Кўрпачада ўтирмоқ. Стулда ўтир- 
моқ. н Бу ҳолдан аччиғланган Қаюм ёнимга 
келиб ўтирди. А. Қодирий, Ўтган кунлар. 
Гулнор дераза остига кўрпача солиб, қизни 
ўтқазди ea ўзи яқин ўтирди. Ойбек, Тан- 
ланган асарлар. 

2 Асосан шундай (ўтирган) ҳолда бирор 
жой, маконда бўлмоқ. Чойхонада узоқ ўтир- 
моқ. н Саодатхон олдинги қаторда ўтир- 
ган Лолахонга қаради. С. Зуннунова, Янги 
директор. Йўлчи бу ерда ukku соат қадар 
ўтириб, юкка штнмагач, бозор айланиш учун 
туриб кетди. Ойбек, Танланган асарлар. 


12—Ўзбек тилининг изоҳли луғати 





3 Ўтириб бажариладиган бирор ишга 
уннамоқ, шу ишни бажарадиган вазиятни 
эгалламоқ. Фотиҳадан сўнг ҳар ким ўз иши- 
га ўтирди. А. Қодирий, Меҳробдан чаён. 
Офтоб ойим Тўйбекани меҳмонхонага бу- 
юрди ва ўзи хамир қилишга ўтирди. А. Қо- 
дирий, Ўтган кунлар. Файзулла ўзига хос 
мулойимлик билан кулиб, аста бош сил- 
киди-ю, рулга ўтирди. Газетадан. 

4 Транспорт воситасига тушмоқ, чиқмоқ; 
минмоқ. Самолётга ўтирмоқ. Трамвайга 
ўтирмоқ. н Кеча у [. Абдишукур] хўжайини 
билан извошга ўтириб, бу ерга меҳмон бўлиб 
келган эди. Ойбек, Танланган асарлар. Би- 
ринчи аравага Меъмор оила аъзолари билан 
чиқиб, иккинчи ва учинчи араваларга Зул- 
фиқор, Заврак, Ғаввослар ўтириши керак эди. 
Мирмуҳсин, Меъмор. 

5 с. т. Бирор лавозимни эгалламоқ, ..бў- 
либ ишламоқ, тайинланмоқ. У ректор бў- 
либ ўтирибди. У раислик лавозимига ўтирди. 
н Хон икки маротаба тахтдан ҳайдалиб.. 
учинчи мартаба тахтга ўтириши рус ис- 
тибдодининг Тошкентни олиб, Хўжандга қўл 
узатган саналарига тўғри келган эди. А. 
Қодирий, Меҳробдан чаён. 

6 с. т. Бирор жойда маълум вақт бўл- 
моқ; турмоқ, яшамоқ. Узоқ йиллар уларга 
қўшни бўлиб ўтирдик. н Сартарошлик ёмон 
касб эмас. Оппоқ халатларни кийиб.. озода 
хонада ўтирасан.. Э. Раимов, Ажаб қишлоқ. 
Нури бундай гапларни бепарволик билан эши- 
тишга уриниб боқарди: «Аяжонимнинг бағри- 
да ўтирибман-да, шошмасалар ҳам бўлар 
эди». Ойбек, Танланган асарлар. 

7 Жазо муддатини ўтамоқ. Турмада ўтир- 
моқ. Ҳамоқда ўтирмоқ. Зиндонда ўтирмоқ. 
н Шўхлиги бошига етиб, бир-икки йил ўти- 
риб ҳам чиқибди. Р. Раҳмон, Меҳр кўзда. 
Ғаразли манфаат, нафс балоси йўлида орт- 
тирган ҳамтовоқларининг йўриғига юрган 
Содирнинг иккинчи, учинчи, тўртинчи марта 
ўтириб чиқиишга тўғри келди. Газетадан. 

8 Инмоқ, ёпишмоқ, ўрнамоқ. Китобларга 
чанг ўтирибди. Қиш келди-ю, новдаларга 
ўтирди қиров. н Йигитнинг узоққина йўл- 
дан келганлиги унинг киприк ва қошларига, 
ҳам эндигина чиқа бошлаган соқол-муртла- 
рига ўтирган тўзонлардан белгили эди. А. 
Қодирий, Ўтган кунлар. Иссиқ куннингўтли 
ҳароратини пасайтириб, тоғ шабадаси эсиб 
турар, ҳар томондан атиргул, райҳон, жам- 


билларнинг ёқимли ислари димоққа ўтирар- 
ди. Ҳ. Назир, Сўнмас чақмоқлар. 

9 с. т. Мос бўлиб тушмоқ; ярашмоқ. Бу 
костюм сизга жуда ўтирди. н Оёғидаги 
қизил сахтиён этиги ўзига жуда ўтирган. 
Ш. Тошматов, Эрк қуши. Зуҳра Каримовна- 
нинг.. кўйлаги ўзига жуда ўтирган эди. С. 
Анорбоев, Оқсой. 

10 Хуш келмоқ, ёқмоқ. Инспектор Ориф 
Саидов унинг [Очиловнинг] дидига ўтирмай 
қолган. А. Муҳиддин, Ҳадя. Кеча мажлисда 
жияним тўғрисидаги ўтиб кетган гапни 
пардозлаганингиз менга унча ўтирмади. «Муш- 
тум». 

11 Тараққиёт юз бермай, паст, қуйи 
даражада тўхтаб қолмоқ. Уруш туфайли 
колхозимиз анча ўтириб қолган экан, шундай 
бўлиши ҳам табиий.. Н. Сафаров, Оловли 
излар. 

Ўтириб қолган с. т. Турмушга чиқмай, 
ёши анча ўтиб қолган. Ўтириб қолган қиз. 

12 кўм. фл. взф. Етакчи феълдаги ҳара- 
катнинг давомлилиги, маъқул кўрилмаслиги 
каби маъноларни билдиради. Чой дамлаб, 
кутиб ўтирибман. Кап-катта бола чойнак- 
ни синдириб ўтирибди-я! Арзимаган гапга 
аразлаб ўтирибсанми? н Ҳассоб лабини 
бурди: -Бе! Биз нимани тушунамиз. Тушун- 
сак, сиздан сўраб ўтирармидик. П. Турсун, 
Ўқитувчи. -Бу киши ҳидлаб ўтирмайди, тўғ- 
ри ейди-қўяди, — деди. А. Қаҳҳор, Қўшчи- 
нор чироқлари. Менинг уйим сизнинг ҳам 
уйингиз. Айттириб юборишимни кутибўтир- 
май, бор-йўғимда ҳам келиб туринг. С. Аҳ- 
мад, Ҳукм. 

ЎТКАЗГИЧ физ. Ўзидан иссиқлик, теб- 
раниш, электр оқими ва ш. к. ни яхши ўт- 
казадиган модда. Ярим ўтказгич. Электр 
ўтказгич. н Радиоактив нурланиш ҳавони 
ионлаштиради, уни электр ўтказгич қилади. 
«Қизиқарли геохимия». 

ЎТКАЗМОҚ 1 Ўтмоқ фл. орт. н. Ма- 
шинани кўприкдан ўтказмоқ. Унни элакдан 
ўтказмоқ. Металл электрни ва иссиқликни 
яхши ўтказади. Мажлис ўтказмоқ. Вақтни 
иш билан ўтказмоқ. Ўз номига ўтказмоқ. 
Хаёлидан ўтказмоқ. Тўйни ўтказмоқ. Алам 
ўтказмоқ. 

2 Экмоқ (кўчат, қаламча ҳақида). Кўчат 
ўтказиб, боғ қилиш — улуғ савоб.. Газетадан. 
Бири ариқ қазир, ер ҳайдар, Бири гул ўтка- 
зар боғига. Ҳ. Олимжон. 




3 Ўтирғизмоқ, чўктирмоқ. Бвктемир ўз 
олдига Зинани ўтказди. Ўзи ҳам чордана 
қурди. Ойбек, Қуёш қораймас. Юсуфбек 
ҳожи.. кундош ораси бузилиб, ўртадан сўз 
чиққанини эшитса, иккала келинни ўз олди- 
га чақиртириб, уларни қатор ўтказар эди. 
А. Қодирий, Ўтган кунлар. 

4 Баъзи сўзлар билан бирикиб, шу сўз 
билдирган иш-амални амалга оширмоқ, 
олиб бормоқ, қилмоқ маъносини билдира- 
ди. Машғулот ўтказмоқ. Шанбалик ўтказ- 
моқ. Мажлис ўтказмоқ. Тажриба ўтказмоқ. 
н Уруш ветеранлари йиғилиишб, кенгаш 
ўтказиб, Хуррамовни ўз кенгашларининг раи- 
си қилиб сайладилар. Назармат, Жўрлар ба- 
ланд сайрайди. 

Бурнидан ип (ёки сим) ўтказиб олмоқ қ. 
бурун I. Қиличдан ўтказмоқ қ. қилич 1. 

ЎТКАЗУВЧАН физ. Ўзидан иссиқлик, 
тебраниш, электр оқими ва ш.к. ни яхши 
ўтказадиган ва чиқарадиган. 

ЎТКАЗУВЧАНЛИК Жисмнинг тебра- 
ниш, иссиқлик, электр оқими ва ш.к. ни 
ўтказиш қобилияти. Жисмнинг товуш ўт- 
казувчанлиги. н Қолаверса, янги мате- 
риалнинг юқори ҳароратларда ўта ўтка- 
зувчанлик хусусиятига эгалиги техника ва 
саноат учун муҳим аҳамият касб этади. «Фан 
ва турмуш». 

УТКАРМОҚ эск. айн. ўтказмоқ. Э, синг- 
лим, на савдоларни кўрдинг, на ишларни 
бошингдан ўткардинг. «Эрали ва Шерали». 

ЎГКИЗМОҚ қ. ўтказмоқ. 

ЎГКИНЧИ 1 Ўтиб бораётган, ўтиб бо- 
рувчи; йўловчи. Йўлда битта-яримта ўт- 
кинчи учраб mypadu. Ойбек, Болалик. Hu- 
зомжон.. тонг ёриши билан Олтиариқ йўли- 
га чиқди-ю, ўткинчи машинага қўл кўтар- 
ди. С. Аҳмад, Уфқ. 

2 Тезда ўтиб кетадиган, оз фурсат ичи- 
да йўқбўладиган, вақтинчалик. Ўткинчи ҳа- 
вас. н Ҳозиргина тинган ўткинчи ёмғир 
кундузи тинимсиз ҳаракатдан кўтарилган 
чангни босган. А. Қаҳҳор, Сароб. Кишининг 
ташидаги ғазаб ўткинчи бўлади, юрагидаги 
нафрат эса даҳшатли ва мудҳиш бўлади. 
Ф. Мусажонов, Ҳиммат. 

ЎТКИР 1 Яхши кесадиган; кескир. Ўт- 
кир қайчи. Ўткир устара. Ўткир пичоқ. н 
Али тажангнинг кўзлари яна ўйнаб кетди. 
Қани, қўлида ўткир болтаси бўлса-ю, энг 
адил бир дарахтни кесиб, елкага олиб жўна- 


са! Ойбек, Қуёш қораймас. Муталнинг 
биринчи ҳаракати бўшга кетди-да, чап 
биқинига ўткир ханжар ғарчча ботирилди. 
А. Қодирий, Ўтган кунлар. 

2 Учи найзаланган; учли. Ўткир бигиз. 
Ўткир найза. Ўткир учли қалам. 

3 Таъм билиш, ҳидлаш, эшитиш ва б. 
сезги аъзоларига кучли таъсир этадиган, 
кучли. Ўткир овоз. Тузи ўткир овқат. Қуёш- 
нинг ўткир нури куйдирмоқда. н Бу ариқ- 
чалар бўйида ўткир ҳидли қорамтир ялпиз- 
лар.. ўсган. Ҳ. Назир, Сўнмас чақмоқлар. 
Аччиқ, ўткир тамакидан боши гир айланиб, 
кўзлари ёшланди-да, йўтала-йўтала юриб 
кетди. Ойбек, Нур қидириб. Оч қоринга 
тушган ўткир май виз эттириб, меъдани 
қайнатди. А. Қодирий, Ўтган кунлар. 

4 кўчма Руҳий ва б. жиҳатдан таъсир 
даражаси, кучи юқори; кучли. Ўткир асар. 
н Ўткир ҳажвий кулги билан суғорилган бу 
гаплар.. «ЎТА». Шариф Ризаев ўзининг ўт- 
кир, танқидий, ҳужумкор мақолаларида эс- 
килик сарқитларини.. аёвсиз танқид қилди. 
X. Ёдгоров, Ҳаёт тўлқинлари. 

5 Қобилиятли, имконияти юқори дара- 
жали. Ақли ўткир. Зеҳни ўткир. н Гилам- 
ларга ўзгача жозиба бағишлаган қизларнинг 
чевар қўллари, ўткир кўзлари, нозик дидла- 
ри.. «Саодат». Низомиддиновнинг қулоғи ўт- 
кир эди. Теварак атрофни бутун вужудини 
қулоқ қилиб эшитар эди. Н. Сафаров, Олов- 
ли излар. 

6 Касб-ҳунар, билим ва ш.к. да юқори 
даражага эга бўлган, юқори савияли; куч- 
ли. Юсуфжон ака Фарғона водийсининг энг 
ўткир ўйинчи устозларидан кўп рақсларни 
ўрганган эди. Т. Обидов, Юсуфжон қизиқ. 
Ботирали тўқай оралаб борар экан, гарчанд 
ўзи ўткир овчи бўлса ҳам, ана шундай ов 
гаиипини ўйламади. Ҳ. Ғулом, Машъал. -Бу 
мастеровойларинг жуда ўткир халқ бўлар 
экан-да? — деди чол. Ойбек, Танланган асар- 
лар. 

7 Ўткир (эркаклар исми). 

ЎТКИРЛАМОҚ Чархлаб, қайраб, яхши 

кесадиган қилмоқ; ўткир қилмоқ. Саховат- 
ли, одил ва дилкаш темирчи унинг дурадгор- 
лик асбоб-ускуналарини ясаб ёки ўткирлаб 
берарди, ҳақ сўрамасди. Ш. Тошматов, Эрк 
қуши. 

ЎТКИРЛАШМОҚ 1 Яхши кесадиган 
ёки яхши ўтадиган ҳолга келмоқ; ўткир 





бўлмоқ. Пичоқ ўткирлашди. Бигиз ўткир- 
лашди. 

2 Даражаси ортмоқ, кучаймоқ. Аччиқ аёз 
кўрсатар кучин, Ўткирлашди совуқнинг қаҳ- 
ри. Д. Файзий. Гўё зеҳни боягидан ҳам ўт- 
кирлашиб, тили бийронлашиб кетгандай, 
шўх, кулги гаплар [Мирзанинг] хаёлига ўзи- 
дан-ўзи қуйилиб келарди. О. Ёқубов, Мир- 
затерак. ..истеҳзо-кесатиқ, заҳарханда ўт- 
кирлашган сайин юмор ҳажвга яқинлашади. 
«ЎТА». 

УТКИРЛИК Ўткир ҳолат, ўткир экан- 
лик. Пичоқнинг ўткирлиги. Овознинг ўткир- 
лиги. Зеҳннинг ўткирлиги. н Ўзбек ойим- 
нинг ўткирлиги эрлар томонидан ҳам тасдиқ 
этилганлигини иқрор қилишга тўғри келади. 
А. Қодирий, Ўтган кунлар. 

УТЛАМОҚ 1 Ўсиб ётган ўт-кўкатдан 
емоқ (ҳайвон ҳақида). Анҳор ёқасидаги тол- 
лар орасида иккита оқ эчки ўтлаб юради. 
Ойбек, Танланган асарлар. Узоқда, тоғ ён- 
бағирларида, беҳисоб қоракўл қўйлари ўт- 
лайди. Мирмуҳсин, Ҳамзаободда. 

2 кўчма Мавзуга оид бўлмаган, керак- 
ли-кераксиз, оғзига келган гапларни га- 
пирмоқ. Майли энди, қўйинг, ота. Кўпам 
гапни чўзманг, ўтлаб кетдингиз. С. Аҳмад, 
Ҳукм. Хўш, кинани ташлаган бўлсангиз.. нега 
уларнинг олдида оғизга келганини ўтладин- 
гиз? А. Қодирий, Меҳробдан чаён. 

ЎТЛИ I 1 Ёниб, нур сочиб турадиган. 
Булутларга ўраган Қуёш ўтли юзини. Ғай- 
ратий. Узоқда қоп-қорайиб, ярим осмонни 
тўсиб турган адирнинг устида, уфқда ўтли 
из қолдириб, юлдузлар учади. А. Қаҳҳор, 
Мастон. 

2 кўчма Олов пуркайдиган; оловли. Жў- 
рахон хотирасини ўтли фронт йўлларида 
жанг қилган командирлари ва жангчи дўст- 
лари ҳам унутганлари йўқ. Назармат, Жўр- 
лар баланд сайрайди. 

3 кўчма Зўр ҳароратли; қайноқ. Иссиқ 
қучоқ, ўтли бўсадан Томирингда жўш урган- 
да қон.. Уйғун. ..боя шу эшик ойнасидан 
изтироб билан қараганини эслаб, баданига 
ўтли ҳаяжон югурди. П. Қодиров, Уч илдиз. 
Олимжоннинг ўтли нафаси Ойқизнинг юзи- 
ни иситарди. Ш. Рашидов, Бўрондан кучли. 

4 кўчма Ғайрат-шижоатли, юрагида ўти 
бор. Ўтли йигит. н Айниқса.. Ҳасан Раҳ- 
мсип ажойиб ўтли бир ёшдир. А. Қодирий, 
Обид кетмон. 


ЎТЛИ II Ўт, кўкат билан қопланган. 
Ўтли далалар. Ўтли соҳил. 

ЎТЛИ-ШУДЛИ Серҳаракат ва меҳнат- 
севар, тиниб-тинчимас; удцали. Башорат.. 
ўтли-шудли хотин экан, ўзини эплаб кетади. 
С. Аҳмад, Муллажон. Баъзи ўтли-шудли 
студентлар уни «писмиқ» дейишарди. С. 
Анорбоев, Оқсой. Раисимиз ўтли-шудли 
одамга ўхшайди, нафасини ростламай, иш 
бошлаб юборди. «Муштум». 

УТЛОВ айн. ўтлоқ. Қўрада бандилардан 
бошқа жонзот қолмаган, қўйлар ўтловга 
ҳайдалган эдилар. С. Айний, Қуллар. 

УТЛОҚ Ўт-алаф ўсиб ётган, чорва ўт- 
латиладиган жой, дала. У [Бўронбек] кўча- 
даги, гузардаги одамларга кўринишга ҳам 
журъат қилолмай, йўлни чўрт кесиб ўтди- 
да, далага чиқиб, ўтлоқ оралаб кетган сўқ- 
моқдан борди. Ҳ. Ғулом, Машъал. Элмурод мол 
боқиш учун ўтлоқ қидириб, кун сайин узоқ- 
роққа кетиб қолар.. эди. П. Турсун, Ўқитувчи. 

УТМАС Яхши кесмайдиган, дами қайт- 
ган, ўтмайдиган. Ўтмас пичоқ қўл кесар. 
Мақол. н Унинг [Сотволдининг] юзи қат- 
тиқ, серқирра тошларга узоқ вақт ишқа- 
ланган ёки қандайдир ўтмас теша билан 
йўнилганга ўхшарди. П. Турсун, Ўқитувчи. 

Ақли (ёки зеҳни, фикри) ўтмас Дарров 
англаб, тушуниб етолмайдиган; анқов, қо- 
воқбош. Ўтмас мол Биров сотиб олмай- 
диган, сотилмай қолган, паст сифатли бу- 
юм ёки нарса. 

ЎТМАСЛАНМОҚ қ. ўтмаслашмоқ. 

ЎТМАСЛАШМОҚ Ўтмас бўлиб қолмоқ 
(ўтмас тўғри ва кўчма маънода) Пичоқ ўт- 
маслашди. н Инсон курашмоғи керак. Акс 
ҳолда, ақл-заковати йиллар ўтиши билан 
ўтмаслашади, завол топади. С. Кароматов, 
Бир томчи қон. Энди унинг хаёли паришон, 
нигоҳлари ўтмаслашган эди. М. Қўшжонов, 
Дийдор. 

ЎТМИШ 1 Киши, халқ ҳаётининг ўт- 
ган қисми, шу ўтган давридаги ҳаёти. Мен 
ёшликдан отамга қарашдим, пода боқдим, 
машоқ тердим.. қишлоғимизда мактаб ҳам 
йўқ эди. «Ёшлик». Ўтмишни хотирларкан, 
Йўлчи оғир хўрсинди. Ойбек, Танланган 
асарлар. Гоҳ ўлтириб, гоҳи ётиб, бемалол 
Сўзлар эди ўтмишидан кекса чол. Ҳабибий. 
Музейдаги экспонатларда белорус халқининг 
ўтмишини кўрдик ва яқиндан танишдик. Н. 
Сафаров, Оловли излар. 




2 Ўтган давр; кечмиш, мозий ва шу 
даврдаги кишилар (аждодлар) ҳаёти. Ўт- 
мишда ота-боболаримиз озмунча тоғ қа- 
зишганми, биз ҳам қазиймиз. М. Исмоилий, 
Фарғона т. о. Ҳа, Ойбек ака айтгандай, Ға- 
фур Ғулом ўтмишга қараб бугунни, бугуннинг 
хулосасидан эртасини кўра оладиган одам- 
лардан эди. Шукрулло, Жавоҳирлар санди- 
ги. Мақтамасман мозийни, бироқ Ўтмишинг- 
ни ўйлайман бир зум. А. Орипов, Юртим ша- 
моли. 

ЎТМИШДОШ Ўтмиш ҳаёти бирга 
бўлган шахс. Уўзинингўтмишдоииюрига тақ- 
лид қилади, холос. Газетадан. 

ЎТМОҚ I 1 Маълум йўналишда ҳа- 
ракатда бўлмоқ (юрмоқ, учмоқ, оқмоқ ва 
ҳ.к.) Ит ҳурар, карвон ўтар. Мақол. н Кў- 
чадан ўтаётган ёшу қари қўлини кўксига 
қўйиб, отахонга салом беради, ҳол-аҳвол 
сўрайди. Газетадан. Дала йўллари ғиз-ғиз ўтиб 
турган машиналардан гавжум, автобуслар 
серқатнов. Ҳ. Ғулом, Бинафша атри. Бу қуш 
ҳар замон бир томоқ қоқиб, кўкда арғимчоқ 
солиб ўтаётган турналарни кузатиб қола- 
ди. С. Аҳмад, Ҳукм. 

2 Сатҳ ёки бошқа маконда маълум йў- 
налишдаги ҳаракатни таъминлайдиган нар- 
са йўналган (чўзилган, ётқизилган) бўл- 
моқ. Ер остидан газ қувурлари ўтган. н 
Тол ўсган ердан кўча ўтгани учун, дарахт 
кесиб ташланди. Газетадан. Дарчанинг орқаси 
анорзор, унинг этагидан анҳор ўтади. И. 
Раҳим, Чин муҳаббат. ..демак, шу бута 
остидан телефон сими ўтган. А. Қаҳҳор, 
Олтин юлдуз. 

3 Маълум жой, сатҳ ва ш.к. оралиғида 
(бирор томонга қараб) ҳаракатланмоқ, 
шундай ҳаракат билан уни орқада қолди- 
риб, ундан кейинги жойда мавжуд бўлмоқ. 
Гуллар юзида ханда, бу боғдан ёр ўтдими? 
С. Зуннунова. Қиз бедапоядан ўтиб, сўл 
ёқдаги дарахтлар орасида ғойиб бўлгач, 
Йўлчи.. яна ишга тушди. Ойбек, Танланган 
асарлар. Аҳмаджон бир чордевордан ўтиб, 
кичкина майдонга чиққанида, рўпарада пу- 
лемёт тариллади. А. Қаҳҳор, Олтин юлдуз. 

4 Қарама-қарши томонлари (боши ва 
охири, икки чети) бўлган йўл, очиқ жой, 
тешик ва ш.к. нинг томонлари оралиғида 
ҳаракатланмоқ (йўналмоқ) ва шу йўналиш- 
да бир томонини қолдириб, иккинчисида 
ҳозир бўлмоқ. Дарёдан ўта бошлади. Зовур- 


дан сакраб ўтди. Тешикдан нариги ҳовлига 
ўтмоқ. н Йўлнинг нариги юзига, автобус 
бекатига ўтмоқчи бўлди-ю, ўша заҳоти бу 
фикридан қайтди. М. Хайруллаев, Тилла 
маржон. 

5 Юриб ёки бошқа ҳаракат билан (йў- 
налиб) маълум жой, ўринда мавжуд бўл- 
моқ; ўрин олмоқ, жойлашмоқ. Олдинги қа- 
торга ўтмоқ. Меҳмонлар махсус ҳозирлан- 
ган хонага ўтишди. н Муслимжон, қани, 
тўрга ўтинг. Н. Сафаров, Оловли излар. 

6 Иш-фаолият кўрсатаётган жойини ўз- 
гартириб, бошқасига кўчмоқ. Техникумдан 
рабфакка ўтибсан деб эшитдим.. яхши 
қилибсан. А. Қаҳҳор, Адабиёт муаллими. Аҳ- 
мад Акмалхоннинг кўп жойларда ишлаб чиқ- 
қанини эшитганди, «иккинчи программа» 
деяпти, демак, радиога ўтибди. Ф. Муса- 
жонов, Ҳиммат. 

7 Иш-фаолиятини ёки ундаги усул ва 
ш.к. ни ўзгартирмоқ, бошқасига кўчмоқ. 
Конвейер усулига ўтмоқ. Савдо ишига ўт- 
моқ. Пудрат усулида ишлашга ўтмоқ. н 
«Сегоҳ»га ўтди, яна аллақандай ғамгин, 
эзгин куйларни айтди. М. Исмоилий, Фар- 
ғона т. о. 

8 Ўз жойини ўзгартирмоқ, биридан бош- 
қасига кўчмоқ. Мен бир турмадан иккинчи 
турмага ўтаётибман, нега йиғлайсан! А. 
Қаҳҳор, Томошабоғ. 

9 Эгалик, тасарруф ўрни ўзгармоқ. Бу 
ерлар корхона ихтиёрига ўтди. н Уларнинг 
ўзаро писандаларига мувофиқ, янги ерлар, 
чиқариладиган сувлар Тешабойга текинга 
ўтади. М. Исмоилий, Фарғона т. о. 

10 Кимда ёки нимададир бўлган нарса, 
хусусият ва ш. к. бошқасига ҳам кўчмоқ, ун- 
да ҳам пайдо бўлмоқ. Ҳоким йигирма беш 
солдатнинг кучи ўзига ўтиб қолгандек, куча- 
на бошлади. М. Исмоилий, Фарғона т. о. 
Уларнинг биридаги шўхлик ва завқ иккин- 
чисига тез ўтар эди. П. Қодиров, Қора кўз- 
лар. Кумуш тўй ўзбеклар учун янги одат бў- 
либ, Европа халқларидан ўтган. Газетадан. 

11 Таъсир этмоқ, таъсири юзага келмоқ. 
Калтак ўтмайди. Оёғидан совуқ ўтди. н 
Бир ёш йигитнинг икки оғиз гапи Салим 
Ғаффорнинг у ёқ-бу ёғидан ўтиб кетди. «Муш- 
тум». 

12 Ўз йўналишида муайян жой (нуқ- 
та)дан илгари йўналмоқ, узоқлашмоқ. Са- 
фар бўзчи Абдураҳмоннинг тўхтаганидан 





хабарсиз икки-уч қадам нарига ўтган эди. А. 
Қодирий, Меҳробдан чаён. Энка-тинкаси 
чиқиб кетганидан, Валижон туишдиган бе- 
катидан ўтиб кетганини энди сезди. Га- 
зетадан. 

13 Бир хил йўналишдаги ҳаракатда 
(юриш, югуриш, сузиш ва б.) ортда қол- 
дирмоқ, ундан ўзмоқ, ўзиб кетмоқ. Маррага 
яқинлашганда, барча пойгачилардан ўтиб, 
марра чизиғини биринчи бўлиб кесиб ўтди. н 
Гоҳ афанди эшакдан, гоҳ эшак афандидан 
ўтиб, уйга етдилар. «Латифалар». 

14 кўчма Бирор хусусият, белги, хатти- 
ҳаракат ва ш.к. да бошқаларини ортда 
қолдирмоқ; устун, юқори бўлмоқ. Ҳамиш- 
капада бундан ўтадиган юзи қора йўқ.. П. 
Турсун, Ўқитувчи. Ичимизда Ювошдан ўта- 
диган теримчи йўқ. Э. Раимов, Ажаб қиш- 
лоқ. Қовунлар ғарқ пишган. Бир-бировидан 
ўтаман дерди. «Муштум». 

15 Мазмунидан иш-ҳаракат англашувчи 
отлар, шунингдек, -(и)ш қўшимчали ҳа- 
ракат номи билан қўлланиб, шу сўз бил- 
дирган иш, ҳаракат қилишни бошлаш, 
шунга киришиш маъносини билдиради. 
Охири йиғлашга ўтди. Бирор натижа чиқ- 
магач, дўқ-пўписага ўтди. Ҳужумга ўтмоқ. 

16 Кечмоқ (бирор иш, воқеа, ҳодиса 
жараёни ҳақида). Кенгаш яхши ўтган эди 
чамаси, Ғиёсиддиновнинг вақти чоғ эди. П. 
Қодиров, Қора кўзлар. Давра суҳбати савол- 
жавоб тарзида ўтди. Газетадан. Гарчи опе- 
рация муваффақиятли ўтган, хирург роппа- 
роса тўрт соат ўлим билан олишган бўлса- 
да, бироқ башоратга ҳали эрта эди. Газета- 
дан. 

17 Юз бермоқ, бўлиб ўтмоқ; кечмоқ. 
..ўзимдан қандоқ камчилик ўтганига ҳай- 
ронман. А. Қодирий, Ўтган кунлар. ..Абдура- 
сул билан қассоб ўртасида ўтган гаплар 
эсига тушди. П. Турсун, Ўқитувчи. 

18 Кейинда қолмоқ; кечмоқ (вақт ҳа- 
қида). Йиллар ўтди, бир оз улғайдик, бу кун 
— Ватан хизматига бир қадар дастёр. А. 
Орипов. Олтин кузнинг олтин дамлари ўтиб 
бормоқда. Газетадан. 

19 Шахснинг шу феъл боғланган сўз 
англатган рақамдаги ёши бошланиши, шу 
ёшга қадам қўйиши маъносини билдиради. 
Олти (ёш)га ўтди. н Қизимизнинг бўйи 
чўзилиб, ўн тўртдан ўн бешга ўтиб қолди. 
«Муштум». 


20 Умрнинг ёки маълум қисмининг шу 
феъл богланган сўз англатган иш, ҳолат 
билан кечишини билдиради. Ёшим қирққа 
етди. На хотин, на бола-чақа. Дунёдан тоқ 
ўтдик ҳисоб. Ойбек, Танланган асарлар. 
Хонумонимдан кечаман, дунёдан портфелсиз, 
палътосиз ўтаман, аммо бу ишни очмасдан 
қўймайман. А. Қаҳҳор, Бек. ..Умри машинада 
ўтган кишини консерватор деганларига ҳай- 
ронман. «Муштум». Мана, умрим ўтди, нуқул 
азоб ичида ўтди. Ойбек, Танланган асар- 
лар. 

21 Барҳам топмоқ. Бўроннинг тезда ўтиб 
кетишига кўзим етмайди.. Мирмуҳсин, 
Меъмор. Азим бойвачча, «Шўро ҳукумати 
баҳор ёмғиридек тез ўтиб кетади», деб ўйлар 
эди. С. Аҳмад, Ҳукм. Шамоллагансиз, хафа 
бўлманг, ўтиб кетади. Ойбек, Танланган 
асарлар. 

22 Бирор иш, мансаб, ташкилот ва ш. к. 
га кирмоқ, тайинланмоқ, қабул қилинмоқ. 
Партияга ўтмоқ. Депутатликка ўтмоқ. н 
Оқибат, Воҳидов айтган номзод ўтди. П. 
Қодиров, Қора кўзлар. Бўта раисликка 
ўтмаса, мен хижолат бўлиб қоламан. С. 
Аҳмад, Ҳукм. 

23 Харид қилинмоқ, сотилмоқ. Бу мато- 
лар яхши ўтмаяпти. н Корхона хўжайини 
эрталаб домлага: -Агар магазинларда ўтмай 
ётган моллардан бир оз олмасалар, буюртма 
бажарилмайди, — дебди. А. Қаҳҳор, Сароб. 

24 кўм. фл. взф. Етакчи феълдаги ҳара- 
катнинг давомлилиги, йўлакай бажарилув- 
чи ҳаракат эканлиги каби грамматик ва 
модал маъноларни ифодалаш учун хизмат 
қилади. Сен ҳовлига бор, жой тайёрла. Бир 
йўла магазинга ҳам кириб ўт. Н. Сафаров, 
Оловли излар. 

25 Бирор масалага оид мавзу, асар ва ш.к. 
ни ўқиш, ўрганиш, тинглаш амалиётини 
ўтказмоқ; ўқитмоқ, ўргатмоқ (ўқимоқ, ўр- 
ганмоқ). -Ўқиганмисиз? — деди унинг сўзини 
кесиб бойвачча. -Ўқиганман. Навоий, Фузу- 
лийни ҳам ўтганман.. — жавоб берди Гулан- 
дом. Ойбек, Танланган асарлар. Ҳамида 
биологиядан нималар ўқиганини, бу ўқув 
йилида яна нималар ўтилажагини сўзлаб 
берди.. А. Қаҳҳор, Адабиёт муаллими. 

Баҳридан ўтмоқ Алоқани узмоқ; кечмоқ. 
..боши олтиндан бўлса ҳам, шу одамнинг 
баҳридан ўтинг. Н. Сафаров, Оловли излар. 
Ҳалиям бўлса, бунинг баҳридан ўт.. П. Қо- 




диров, Қора кўзлар. Бошидан ўтмоқ Ҳаёт- 
да кечирмоқ. Ким табиб — бошидан ўтган 
табиб, дейишар эди, илмсизлик бошингиздан 
ўта туриб, шу гапни гапирасиз-а ?! А. Қаҳ- 
ҳор, Оғриқтишлар. Бошимдан ўтган гаплар- 
ни бировга айтиш қаёқда, эсимга тушса, 
ўзим чўчиб кетаман. П. Турсун, Ўқитувчи. 
Жонидан ўтмоқ Азоб берадиган даражада 
қаттиқ таъсир қилмоқ. Бояги гаплар Умма- 
талининг ёнидан ўтган бўлса, буниси жони- 
дан ўтиб кетди. Шуҳрат, Жаннат қидир- 
ганлар. Куни ўтмоқ 1) куни кечмоқ. Меҳнат 
кунингдан ҳам кечиб, Кунинг ўтар ароқ ичиб. 
«Муштум»; 2) тирикчилиги юришмоқ. Ука, 
бор — борича, йўқ — ҳолича, ишқилиб, бир 
кунимиз ўтиб турибди. Ойбек, Танланган 
асарлар. Кўз ўнгидан ўтмоқ Кўз билан кўр- 
гандай гавдаланмоқ, аксланмоқ. Қорақалпоқ 
элининг Аму тўлқинларидек сокин, жўшқин 
ҳаёт лавқалари кўз ўнгимдан ўтди. X. Ёд- 
горов, Ҳаёт тўлқинлари. Кўзи ўтмоқ Кўра 
олмоқ, яхши кўрмоқ (асосан, майда, кичик 
нарсалар ҳақида). Мана, ўқи, кўзинг ўтса, 
комиссар буйруғини. Миртемир. Бир вақтлар 
дўппи тикдим, кўрпа қавидим.. энди ундай 
ишларга кўзим ўтмайди. Ойбек, Танланган 
асарлар. Кўнглидан ўтмоқ Хаёлидан, ақлидан 
кечмоқ. «Ҳамма гапни эшитиб олган экан 
писмиқ чол», деган фикр ҳар иккала ёшнинг 
ҳам кўнглидан ўтди. П. Турсун, Ўқитувчи. 
Сўзи ўтмоқ Сўзи инобатга олинмоқ. Унинг 
тоғаси амалдор, амалдор бўлганда ҳам, қа- 
ерга узатса, қўли етади, нима деса, сўзи 
ўтади. Шуҳрат, Жаннат қидирганлар. Ўзин- 
г(из)дан ўтар гап йўқ Ўзингиз ҳаммасига 
тушунасиз, ҳаммасини биласиз. Бу иш кеча- 
си бўлгани маъқул. Кундузи бўлса, ўзингдан 
ўтар гап йўқ, хунукроқ кўринади. А. Қаҳҳор, 
Қўшчинор чироқлари. Ўтиб тушмоқ Бош- 
қаларидан жуда устун бўлмоқ, бошқаларни 
орқада қолдирмоқ. Бу ишда, айниқса, Жу- 
наидхоннинг содиқ сардори Матчон тўра 
ҳаммасидан ўтиб тушди. Ж. Шарипов, Хо- 
разм. Қадри ўтмоқ қ. қадр. Охир вақт бола 
қадри ўтиб, ҳар бир шаҳардан ўғил олиб 
келиб боқиб, қирқта ўғил боқиб олди. «Бў- 
такўз». Қаторга ўтмоқ (ёки кирмоқ, қўшил- 
моқ) 1) сафга кирмоқ, қўшилмоқ. «Қаторга 
киролмаган» деҳқонларга бошқачароқ тад- 
бир қўлланади. А. Қодирий, Обид кетмон; 
2) бирор гуруҳга мансуб кишилар қато- 
ридан, сафидан ўрин олмоқ. Унинг [Сидиқ- 


жоннинг] номи чиқмаганлигига ҳеч ким 
эътибор қилмаган бўлса ҳам, назарида, ҳамма 
унга: «Хафа бўлманг, ахир бир куни қатор- 
га кириб қоласиз», деяётгандай бўлар эди. 
А. Қаҳҳор, Қўшчинор чироқлари. Қўлидан 
ўтмоқ Муайян шахс ёки шахсларнинг си- 
нови, хизмати ва ш. к. да бўлмоқ, бўлиб 
ўтмоқ. ..не-не бекларнинг отларини кўрган- 
ман, не-не отлар ўз қўлимдан ҳам ўтган. 
Ойбек, Танланган асарлар. 

ЎТМОҚ II 1 Кесмоқ, қирқмоқ. Қаттиқ 
ёғочга болта яхши ўтмаяпти. Сабзига ўт- 
майдиган пичоқни ёнингда олиб юрибсанми. 

2 Ичига ботиб, ўйиб кирмоқ; тешмоқ, 
санчилмоқ. Ўқ ўтмайди. Аҳмоққа айтган 
билан гап уқмайди, Харсангга қоққан билан 
мих ўтмайди. Мақол. 

ЎТОВ Марказий ва Ўрта Осиё, шу- 
нингдек, Жанубий Сибирь кўчманчилари- 
да: енгил материал, кигиз кабилардан ко- 
нуссимон шаклда ясалган кўчма уй, ту- 
раржой. Иккинчи машинада кетма-кет бре- 
зент ўтовлар, қамиш деворлар ҳам етиб 
келибди. Ш. Ғуломов, Қурбоналининг дада- 
си. Қудуқ атрофида ўттиз-қирқта капа, 
тўрт-беиипа кигиз ўтовдан ташкил топ- 
ган овул бор. «Ўзбекистон қўриқлари». Оқ- 
бурасой бўйларида ҳам, Чилмаҳрам тоғи- 
нинг этакларидаги кўкаламзорларда ҳам 
юзлаб чодирлар ва ўтовлар пайдо бўлди. П. 
Қодиров, Юлдузли тунлар. 

УТ-ОЛОВ 1 Ўт ва олов, оташ, аланга, 
чўғ. 

2 кўчма айн. ўт I 7. Кунларнинг бирида 
Ўктамхон қишлоқнинг ўт-олов йигити.. 
Сидиқжоннинг Мирзачўлга муҳим тотиириқ 
билан кетганини эшитиб қолди. Ш. Ғуломов, 
Ёрқин уфқлар. 

УТОМОЧ эск. Трактор. Қирларимда 
ўйнаган ўт омочлар.. Миртемир. 

УТОҚ I Экин ва кўчатлар орасидаги 
бегона ўтларни юлиб ташлаш. Сабзи ўтоғи. 
Шоли ўтоқ. н Ғўза ўтоғига чиққан Ойша- 
хон кечки пайт бошига бир боғ ўт қўйиб, 
уйларига қайтди. П. Қодиров, Эрк. Ҳар йили 
пахтага ҳам, яганага ҳам, пиллага ҳам, 
ўтоққа ҳам олиб чиқишаверади. Э. Раимов, 
Ажаб қишлоқ. 

Ўтоқ қилмоқ Ўташ ишини бажармоқ. 
Деҳқончилик қилиб, пахта ҳам экканман. 
Ўтоқ қилганман, ғўза чопганман, пахта тер- 
ганман. Н. Сафаров, Узоқни кўзлаган қиз. 





УТОҚ II кам қўлл. Бирор хислати билан 
бошқалардан ўтадиган, юқори турадиган; 
афзал, аъло. Мана, мажлис аъзолари шуна- 
қанги бир-биридан ўтоқ малаклар, парилар 
эди. А. Қодирий, Ўтган кунлар. 

ЎТОҚЧИ Ўтоқ қилувчи киши. Раҳим 
ўтоқчиларга чой, нон, газеталар етказиб 
бериб туриши, улар дам олганда, кийимлар 
ва асбобларга қоровуллик қилиши керак эди. 
Ҳ. Назир, Сўнмас чақмоқлар. 

УТОҒАСИ 1 Маълум тўда ёки гуруҳ 
ичида бошқаларга гапи ўтадиган, обрўли 
киши, тўда етакчиси; сардор. Сўнгра булар- 
ни ўрдага олиб бориб, ойимларга ўтоғаси 
қилиб қўйдилар. «Муродхон». Қари-қартанг 
ва ўтоғасилар орага тушиб, қизни қочир- 
ган янгани зўрға ажратиб олдилар. М. Му- 
ҳаммаджонов, Турмуш уринишлари. 

2 Шундай шахсларга мурожаат шакли. 
Сувонжон чолнинг жим бўлиб қолганини 
жаҳлдан тушдига йўйиб: -Ўтоғаси, қўч- 
қорларни ҳайдаб кетаверайми? — деб сўра- 
ди секин. С. Анорбоев, Оқсой. -Ассалом 
алайкум, ўтоғаси! — деб салом беришади [мол 
боқиб юрган эркаклар, аёллар, болалар] да- 
дамни кўриб. Ойбек, Болалик. 

ЎТПАРАСТ тар. Ўтни худо деб билув- 
чи, ўтга сиғинувчи; оташпараст. 

ЎТПАРАСТЛИК тар. Ўтпарастлар ди- 
ни; оташпарастлик. 

ЎТРИК қ. ўтрук. Ҳали ҳам, бек оға, 
қайтгин элингга, Ўтрик сўз сўзламагин 
синглингга. «Муродхон». 

ЎТРОҚ Маълум бир жойда доимий 
яшайдиган; турғун. Агар бу водийда узоқ 
ўтмишдан буён деҳқончилик қилиб келаёт- 
ган донишманд ўтроқ халқ бўлмаганда, ҳо- 
силдор ерлар сақланиб қолмаган бўларди. 
«Ўзбекистон қўриқлари». 

ЎТРОҚЛАШМОҚ Ўтроқ ҳаёт кечи- 
ришга ўтмоқ; турғунлашмоқ. Кўчманчи 
чорвадорлар ўтроқлашиб қолдилар. н Ота- 
си Жомрот ўзбекнинг кўпроқ ўтроқлашган 
«қатағон» уруғидан, чаласавод деҳқон эди. 
«Фольклор». 

ЎТРОҚЛИК Маълум бир ҳудудда узоқ 
вақт турғун яшаш, турғун ҳаёт кечириш 
тарзи. 

УТРУ эск. Муқобил, қарши (томон), 
рўпара. Ўлтирар сочин тараб ёр Чашманинг 
ўтрусида. Э. Воҳидов, Муҳаббат. Бахмал 
танли тунни зулмат эзар бемалол, Ва ўт- 


румда ёлғиз юрак хаста, бемажол. А. Ибо- 
динов, «Латофат» дўконидаги қатл. 

УТРУК эск. Ёлғон. Ўтрук сўзламоқ. н 
Сафарга бу баландпарвоз ўтрук гаплари 
ёқмади. И. Шомуродов, Мағлубият. 

ЎТРУКЧИ эск. Ёлғончи. 

ЎТСОЧАР ҳарб. Душманга ёниб турган 
суюқлик сочадиган қурол. 

ЎТТИЗ 30 рақами ва шу рақам билан 
ифодаланган сон, миқцор. Ўттиз метр чит. 
Икки ўн беш — бир ўттиз. Мақол. Оларда — 
ҳисоби тўққиз, берарда — саноғи ўттиз. 
Мақол. н -Мана энди ишонгандирсиз! — 
дедим унинг қўлтиғидаги портфелига кўз 
қиримни ташлаб, — санамай саккиз, ўйла- 
май ўттиз дема, деб шуни айтадилар. С. 
Абдуқаҳҳор, Санамай саккиз дема. Эркак- 
аёл — жами ўттизга яқин одам тор кўчага 
ғуж бўлган. Ойбек, Танланган асарлар. 

ЎТХОНА Нарсанинг ўт ёқиш учун хиз- 
мат қиладиган жойи. Паровознинг ўтхонаси. 
Ҳаммомнинг ўтхонаси. н Очил мана шуни 
ҳис қилиб, ўтхонага тушгандай чўғланиб 
кетган эди. П. Қодиров, Уч илдиз. [Рамазон] 
Самоварнинг кулдонини ингичка сим билан 
атрофлаб ковлаб, бир-икки қисм кул ту- 
ширди-да, ўтхонасига икки-уч думалоқ 
тошкўмир ташлади. Ҳ. Нуъмон, Фасллар. 

ЎТХЎР Ўт, кўкатни суйиб ейдиган. Ўт- 
хўр ҳайвонлар. 

ЎТ-ЎЛАН Ҳар хил ўтлар, кўкатлар. Ро- 
та бир қатор бўлиб сўқмоқдан, баланд ўс- 
ган ўт-ўланлар орасида гоҳ кўриниб, гоҳ 
кўринмай кетмоқда эди. А. Қаҳҳор, Олтин 
юлдуз. 

УТКДЗМОҚ 1 Кимсанинг ўтириши учун 
жой бермоқ, ўтиришга кўмаклашмоқ. Ги- 
ламга ўтқазмоқ. Диванга ўтқазмоқ. Маши- 
на кабинасига ўтқазмоқ. н Зайнаб оёғи 
олти, қўли етти ҳолда эрини тўрт қават 
кўрпача устига ўтқазиб, ёнига учта nap- 
ёстиқни уйди. А. Қодирий, Ўтган кунлар. 

Ўтқазгани жой топмаслик Ниҳоятда ях- 
ши қабул қилмоқ, эъзозламоқ. Офтоб ойим- 
ни бўлса Ўзбек ойим ўтқазгани жой mon- 
мас, қуда сўзи ўрнига, синглим, деб хитоб 
қилар, ошни ҳам унинг раъйини сўрамасдан 
буюрмас эди. А. Қодирий, Ўтган кунлар. 

2 Жойлаб қўймоқ, ўрнатмоқ. Йўлчи 
токчада ётган шамни ёқиб, бир пиёлани 
тўнтариб, унинг устига шамни ўтқазди. 
Ойбек, Танланган асарлар. Мулла Бурҳон 




оппоқ дока саллани қозиқдан оҳиста олди, 
кимхоб тўппига ўтқазди ва бошига қўйди. 
М. Жўрабоев, М. Б. мартабаси. 

3 Экмоқ (кўчат, қаламча ҳақида). 

4 Ўринлаштирмоқ, жойламоқ; қўймоқ. 
Квартирант ўтқазмоқ. 

Бошига ўтқазмоқ 1) ортиқ даражада 
ҳурмат қилмоқ, эъзозламоқ; 2) бош хўжа- 
йин қилиб қўймоқ. Ёш, чиройли хотинга 
ёқиш, унинг кўнглини кўтариш учун, уни 
ҳаммамизнинг бошимизга ўтқазиб қўяди. 
Ойбек, Танланган асарлар. 

ЎХЧИМОҚ Кўнгил айниб йўталган- 
симон, ғайриихтиёрий товуш чиқармоқ; 
қусмоқ. Салимбойвачча қоронғида дарахтни 
қучоқлаб, узоқ ўхчиди. Ойбек, Танланган 
асарлар. Қонни кўришим билан яна кўз 
олдимдан қизил доғлар ўта бошлади, кўнглим 
беҳузур бўлиб, ўхчий бошладим. Ҳ. Тур- 
сунқулов, Ҳаётим қиссаси. 

УХЧИҚ Ўхчиш ҳолати; ўхчиш. Ўхчиқ 
тўхтади. н Санобар ўхчиқ тутиб, ҳовлига 
югурди. Ў. Умарбеков, Ёз ёмғири. 

ЎХШАЛМОҚ айн. ўхшамоқ 3. Ош ўх- 
шалган эди. Биринчи ошамдаёқ, махдум Ни- 
гор ойимни тақдир этди. А. Қодирий, Меҳ- 
робдан чаён. 

ЎХШАМАГАН 1 Ўхшамоқ фл. бўлишсиз 
шаклдаги сфдш. Укалари ўзига ўхшамаган, 
жуда ўжар. н Фолбин узоқ вайсади.. одам 
кулгисига ўхшамаган бир йўсинда қийқириб 
кулди. Ойбек, Танланган асарлар. 

2 с. т. Хунук кўринадиган, ярашмаган. 
Ўхшамаган кийим. Ўхшамаган қилиқ. 

3 Эҳтимол тутилмаган, кутилмаган, бе- 
маврид. Ўхшамаган ерда бир хотиннинг арз- 
га келиши қўрбошининг кўнглига шубҳа сол- 
ди. А. Қодирий, Ўтган кунлар. 

ЎХШАМОҚ 1 Хусусият, хислат, тузи- 
лиш ва б. белгиси билан бир хилликка 
(ўхшашликка) эга бўлмоқ; ўхшаш бўлмоқ. 
Бола отасига ўхшайди. Бу суюқлик мойга 
ўхшайди. Улар бир-бирига ўхшамайди. Мол 
эгасига ўхшамаса, ҳаром ўлади. Мақол. н 
Чирчиқ бўйи қишлоқларидаги уйлар бир- 
бирига ўхшайди. Ҳ. Ғулом, Машъал. ..домла 
сочларини бўятибдилар!.. Азбаройи худо, куя 
тушган пўстакка ўхшайди. А. Қаҳҳор, Тўй- 
да аза. 

2 Ж. к. шаклидаги сўз билан шу сўз 
англатган нарса ҳақидаги тахминни, тах- 
миний тасаввурни билдиради; бўлиб кў- 


ринмоқ. Аҳволи чатоққа ўхшайди. Юр, бир 
айланиб келамиз, зерикканга ўхшайсан. Бу- 
гун кун қаттиқ исийдиганга ўхшайди. н 
Гапига қараганда, хурсандга ўхшайди. Ойбек, 
Танланган асарлар. 

3 с. т. Кўнгилдагидек бўлмоқ, ўринла- 
моқ. Иш унча ўхшамади. Ош жуда ўхшабди. 

4 ( рвдш. сфдш. ҳар. н. шаклида — ўхшаб, 
ўхшаган, ўхшаш) кўм. взф. Қиёс, ўхшатиш 
муносабатларини ифодалайди; каби, син- 
гари. Подадан қочган бузоққа ўхшаб, дуч 
келган эшикка бошингни тиқаверасанми?! 
Ойбек, Танланган асарлар. Яқинроқ бориб 
қараса, унинг боши қийшайган, чеккасидан 
увадага ўхшаган бир нарса чиқиб турибди. А. 
Қаҳҳор, Олтин юлдуз. Эрлар севингандан 
кулсалар, сизга ўхшаш қизлар йиғлайдилар. 
А. Қодирий, Ўтган кунлар. 

ЎХШАТИШ 1 Ўхшатмоқ фл. ҳар. н. 
Аҳмадга ўзининг ўхшатиши нашъа қилиб, 
кулумсираб қўйди. Ф. Мусажонов, Ҳиммат. 

2 ад. Икки нарса ёки воқеа-ҳодисалар 
ўртасидаги ўхшашликка асосланиб, улар- 
нинг бири орқали иккинчисининг белги- 
сини, моҳиятини тўлароқ, бўрттириброқ 
кўрсатиб беришдан иборат бадиий тасвир 
воситаси, кўчимнинг содда тури. 

УХ ТТТА ТМА 1 айн. ўхшатиш 1. Бизнинг бу 
ўхшатмамиз ҳам унча тузук эмас. С. Ай- 
ний, Эсдаликлар. 

2 Ўхшатиш асосида яратилган, қилин- 
ган иш, нарса. Ўтмиш адабиётда машҳур 
шоирларнинг шеърларига ўхшатма яратиш 
бир одат бўлган. Н. Маллаев, Улуғ зулли- 
сонайн шоир. 

ЎХШАТМОҚ Т Ўхшамоқ фл. орт. н. ( қ. 
ўхшамоқ Т, 3). Укасига ўхшатдим. Ошни 
жуда ўхшатибди. н Лекин жуда муғам- 
бир, мўлтони одамга ўхшатаман. Ҳ. Шамс, 
Душман. 

2 Бирор кимса ёки нарсага қиёс қил- 
моқ, шунга ўхшаш, худди ўзи деб билмоқ. 
Ҳаммани ўзингга ўхшатасан-а!.. П. Қодиров, 
Қора кўзлар. Унинг кулииш, юришини Рус- 
там аллакимга ўхшатди. «Муштум». 

3 Қойилмақом қилмоқ; бопламоқ. Ёши- 
га монанд ва озода кийим кияди, сочини 
ўхшатиб тарайди.. М. Жўра, Изтироб. Бу 
етмагандек, ўхшатиб ҳақорат қилди. Шуҳ- 
рат, Жаннат қидирганлар. Азим унинг кин- 
дигига ўхшатиб тепди. М. Исмоилий, Фар- 
ғона т. о. 





4 (-(и)б қўшимчали рвдш. — ўхшатиб) 
кўм. взф. Қиёс, ўхшатиш муносабатини 
билдиради; каби, сингари. Энди мен сиз- 
ларни гўдак болаларга ўхшатиб, алдаб ов- 
қат едираманми?! Мирмуҳсин, Меъмор. 
Йигит.. чакмоннинг ukku енгини хуржунга 
ўхшатиб, елкасига ташлади-да, орқага 
қайтди. П. Қодиров, Қора кўзлар. 

5 (ўтг. зам. бирл. шаклида — ўхшатдим) 
Аскиянинг бир жанри, йўли. Аскиянинг бир 
қатор жанрлари мавжуд: қофия.. ўхшатдим, 
бўласизми.. «ЎТА». 

УХ ТТТАТТТ Т Ухшамоқ фл. ҳар. н. Табиат 
билан одам боласи қиёс қилинса, бир-бирига 
ўхшаиш ақлни ҳайратга солади. Газетадан. 
Чўл одами худди янтоққа ўхшаши керак. Га- 
зетадан. 

2 Ўзаро бир хил, бир-бирига ўхшайди- 
ган. Унинг ёнида, укалари бўлса керак, бир- 
бирига жуда ўхшаш икки бола.. Ойбек, Тан- 
ланган асарлар. Уларнинг ички дунёси кўп 
жиҳатдан ўхшаш эди. Ж. Абдуллахонов, 
Орият. Сиз билан бизнинг қисматимиз жуда 
ўхшаш.. Мирмуҳсин, Меъмор. 

3 кўм. взф. Каби, сингари (қ. ўхшамоқ 4). 
У жилмайганида, қизларникига ўхшаш те- 
кис тишлари ярқ этиб кетди. Ў. Ҳошимов, 
Қалбингга қулоқ сол. 

ЎХШАШЛИК Ўхшаш белги, ўхшаш 
белгига эгалик, ўхшаш ҳолат. Боланинг она- 
сига кўпроқ ўхшашлиги аниқ эди. Ташқи 
ўхшашлик. н Тўтиқиз билан Дилшодда чин- 
дан ҳам ўхшашлик, умумий жозиба бор 
эди. М. Исмоилий, Фарғона т. о. 

УХШАШСИЗ кам қўлл. Тенги йўқ да- 
ражада, жуда ҳам, ғоят. -Ўзим кўрмадим, — 
деди Офтоб ойим, — аммо кўргувчиларнинг 
сўзларига қараганда, ўхшашсиз кўркам, тенг- 
сиз ақлли бир йигит эмиш! А. Қодирий, Ўт- 
ган кунлар. 

ЎХШОВСИЗ Кўриниши хунук, меъёрга 
номуносиб, ярашмаган. Сатанг хотинлар- 
нинг мўйчинакда терилиб, қора сурилган 
қошларидай ингичка мўйлови унинг афт- 
ангорини ўхшовсиз бир қиёфага солиб қўйган 
эди. С. Кароматов, Бир томчи қон. Пешо- 
насида ажинлар қаторлашиб ётган қари 
куёв, худди жуфти билан энди танишган 
бўйдоқдай, ўхшовсиз қилиқлар қилади. А. 
Муҳиддин, Чап чўнтак. 

ЎЧ I Ҳақорат, алам ўтказганлик, уму- 
ман, ёмонлик учун қилинадиган жавоб 


тарзидаги иш, ҳаракат, ёмонлик; қасд. Йўқ, 
Нусратилла уни ёмон кўради, бу одамлар- 
нинг ҳаммасида алами, ўчи бор. А. Мухтор, 
Опа-сингиллар. Элмурод юзини кўтарди ва 
ялтироқ пешона, гўё бир ўчи бордай ғазаб- 
ли кулги ифодаси билан хўмрайган кўзларни 
кўрди. П. Турсун, Ўқитувчи. Ёвни барбод 
этмай қўймайман! Юрак ёнар ўч аламида.. 
Р. Бобожон. 

Ўч олмоқ 1) зиён етказгани, таҳқирла- 
гани ва ш.к. учун жавоб тарзидаги ишни 
қилмоқ. Онажон, йиғламанг, мен ўғлимни 
ўлдирганлардан ўч оламан! Мирмуҳсин, 
Меъмор; 2) умуман, аламини йўқотиш, тар- 
қатиш учун бирор иш қилмоқ. Сен бўлсанг, 
бугун ароқдан ўчингни олмоқчи бўлганга 
ўхшайсан. А. Мухтор, Опа-сингиллар. 

ЎЧ II Ниҳоятда берилган, ҳирс қўйган. 
Ширинликка ўч бола. Пулга ўч. н Латофат 
ёшлигидан қўшиққа ўч эди. С. Кароматов, 
Ҳижрон. Айниқса, хўжайиннинг катта ўғли 
Ҳакимбойвачча пахтага жуда ўч одам. Ой- 
бек, Танланган асарлар. Хуморхон шунақа 
нарсаларга ўч, ўшанга оширамиз. А. Қаҳҳор, 
Оғриқ тишлар. 

ЎЧАКИШ Аччиқ-алам, ўч олиш каби 
зид иш тутиш, зиддига бориш, шундай 
мақсадда бўлиш. Бундай мижозлар билан 
ўчакишни Ҳазархўжа ишга зарар беради, деб 
ҳисоблайди. «Муштум». 

ЎЧАКИШГАНДАЙ, -дек 1 Ўчакишмоқ 
фл. сфдш. нинг ўхшатиш шакли; ўчакиш- 
ган каби. Улар бир-бирлари билан ўчакиш- 
гандай, хурракни даража-бадаража ошириш- 
га тиришади.. Ойбек, Танланган асарлар. 
Изғирин ўчакишгандек.. оёқларга урилиб, 
йиқитмоққа жазм қилди. «Ўзбекистон қў- 
риқлари». 

2 Аксига олиб, бахтга қарши. Ўчакиш- 
гандай, айни терим олдидан Темиржоннинг 
тоби қочиб қолди. Ж. Абдуллахонов, Орият. 
Ўчакишгандек, Воҳидовнинг отпуска вақти- 
га тўғри келди. Бугун бориб, яна тополма- 
дим. С. Зуннунова, Янги директор. 

ЎЧАКИШМОҚ Аччиқ -алам, ўч олиш 
каби ният билан зид иш тутмоқ, шундай 
мақсадда бўлмоқ. Ашур одамга бир ўчаки- 
шиб қолгандан кейин, то енгиб олмагунча 
қўймас экан. П. Қодиров, Уч илдиз. Отам 
бечора нафаси ичига тушиб минғирлайди, 
халфани инсофга, муросага чақиради, дам 
ўчакишиб, қаттиқроқ гапиради. П. Турсун, 

Ўқитувчи. Сиз Толиб акага гап қайтарманг, 
ўчакишманг. Кек сақлайдиган одаму. Ф. Му- 
сажонов, Ҳиммат. Агар ораларингга совуқ- 
чилик туширадиган бўлса, сен ўчакишиб юр- 
ма, яхшиси, қайин отангга узрингни айтиб, 
бу уйдан кетиш ҳаракатини қил! А. Қоди- 
рий, Ўтган кунлар. 

ЎЧИНҚИРАМОҚ Сал ўчмоқ, бўзармоқ, 
оқармоқ (ранг-рўй ҳақида). Унинг ранги бир 
оз ўчинқираб кетди. 

ЎЧИРГИЧ 1: ўт ўчиргич Ёнғинни ўчи- 
риш асбоби. 

2 Ёзув ва ш.к. ни ўчириш учун иш- 
латиладиган махсус резинка. Бу ёққа кел, 
болам, ўчиргични ҳозир топамиз. Мирмуҳ- 
син, Умид. 

УЧИҚ 1 Ўчган, ўчирилган. Иккинчи қа- 
ватдаги чироқлари ўчиқ хона деразаларига 
ички бир армон билан тикиламан. Газетадан. 

2 Қизиллиги йўқолган; бўзарган (ранг- 
тус ҳақида). Юзлари пачақланган, ҳамма ёғи 
моматалоқ, сочлари тўзғиган, ранги ўчиқ 
Жўрахон ётар эди. М. Исмоилий, Фарғона 
т. о. Ҳайдар совуқ, ўчиқ юзини терс бурган 
подшоҳга таъзим қилиб, орқаси билан юриб 
чиқди. Ойбек, Навоий. 

ЎЧЛИК Ўч бўлиш, ўч эканлик. Пулга 
ўчлик. н Бири вилоятнинг тинчлигин ўй- 
лар, Урушнинг қонларга ўчлигин ўйлар. М. 
Шайхзода. Маҳаллада Ориф отанинграйҳон- 
га ишқибозлиги, ўчлигини ёшу қари билар- 
ди. Р. Файзий, Ҳазрати инсон. 

ЎЧМОҚ 1 Ёнишдан, ёлқин беришдан 
тўхтамоқ; сўнмоқ. Ўтни ковласанг — ўчади, 
Қўшнингни ковласанг — кўчади. Мақол. н 
Шу чоқда на учундир токчада ёниб турган 
шам ҳам лип-лип қилди-да, ўчди. А. Қоди- 
рий. Ўтган кунлар. Самандаров бир қоиш 
nacm ва бир қоши баланд бўлиб, ўчиб қол- 
ган махоркасини чироқдан тутатиб олди. 
А. Қаҳҳор, Қўшчинор чироқлари. 

2 Асл тусини йўқотмоқ; хиралашмоқ, 
ўнгмоқ. Читнинг ранги ўчибди. Қадимий 
минора нақшларининг бўёғи ҳамон ўчмаган. 
н Ғафур тобора асабийлашар эди, бунинг 
оқибатида кўзлари хиралашиб, лаблари 
nupnupap, ранглари ўчиб, қўллари титрар- 
ди. Ш. Рашидов, Бўрондан кучли. 

3 Кўздан ғойиб бўлмоқ, кўринмай қол- 
моқ, йўқолмоқ. Гуллар, яшилликлар орасида 
унинг адил — келишган қомати, шаффоф 


бир хаёл каби гоҳ ялт этиб кўринар, гоҳ 
ўчар эди. Ойбек, Танланган асарлар. Водийни 
ярим доира шаклида ўраган баланд-паст 
тоғлар аста ўча бошлаган. Ҳ. Аҳмар, Ким 
ҳақ ? 

4 кўчма Йўқ бўлмоқ, йўқолмоқ. Уйқуси 
ўчмоқ. Тарихдан номи ўчмоқ. н Саҳронинг 
номи ўчар, Ўзгаради қумлоқлар.. Қ. Муҳам- 
мадий. Ундаги улуғ зотлик аломатлари бир- 
данига ўчди. Н. Сафаров, Оловли излар. 
Оқподшонинг тахти куйсин, қораси ўчсин! 
Ойбек, Танланган асарлар. [Таннозхон:] Дий- 
доринг ўчсин сенинг! 3. Саид, Н. Сафаров, 
Тарих тилга кирди. 

5 Тўхтамоқ, тинмоқ; эшитилмай қолмоқ. 
Ҳозиргина сўзлашиб ўтирган Кумуш билан 
онасининг товушлари ўчган эди. А. Қодирий, 
Ўтган кунлар. Саидғозининг момақалдироқ 
қалдирашидек асабий кулгиси қандай бош- 
ланган бўлса, ўшандай тўсатдан ўчди. С. 
Анорбоев, Оқсой. Извош қўнғироғи, от ту- 
ёқларининг овозлари бора-бора ўчади. Н. 
Сафаров, Уйғониш. 

Нафаси ўчмоқ Овози чиқмай қолмоқ, 
жим қолмоқ. Элмурод салом бериб, эшикдан 
кириши билан, унинг нафаси ўчиб қолди. П. 
Турсун, Ўқитувчи. Салқинда чирилдоқнинг 
ҳам нафаси ўчганди. С. Юнусов, Кутилмаган 
хазина. 

6 кўчма Хотирадан кўтарилмоқ, эсдан 
чиқмоқ, унутилмоқ. Номи ўчиб кетган Боқи 
мирзо кўп вақт ўтмай «инобатлик мирзо» 
номи билан бош кўтарди. А. Қаҳҳор, Мирзо. 
Шоир сўзи мармар тошга ўйилган — Ўй- 
ма хатдек турар, дунёда ўчмас. Қ. Муҳам- 
мадий. 

7 с.т. Сафдан ёки ҳисобдан чиқмоқ. 
Ёзувчилар уюшмаси аъзолигидан ўчган киши. 
Рўйхатдан ўчганлар. 

УЧОҚ 1 Орқа ва ён томонлари ёпиқ 
бўлиб, ичига ўт ёқиладиган, овқат пиши- 
риш учун устига қозон ўрнатиладиган қу- 
рилма. Лой ўчоқ. Ер ўчоқ. Темир ўчоқ. н 
Тош ўчоқда арча чўғи яллиғланиб турибди. 
П. Қодиров, Қора кўзлар. Бригада булоққа 
яқинроқ мсойдан ўчоқ ковлаб, қозонни ўрнат- 
ди. С. Анорбоев, Оқсой. Кунчиқар томонда 
катта ўчоқ, қозонда шўрва қайнаб турибди. 
«Эртаклар». Ҳиммат.. ўчоқда ловуллаб ёна- 
ётган ўтга косовни тутиб.. папиросини ту- 
татиб олди. М. Муҳамедов, Қиммат билан 
Ҳиммат. 





Ўчоқ боши 1) таом пишириш учун ўчоқ 
қурилган жой. Синдирилди тез зоғора нон, 
Севган қизи, кўз нури — Ойхон Қушдай учди 
ўчоқ бошида. Ҳ. Пўлат; 2) қ. ўчоқбоши. Ўчоқ 
бошида керосин билан шишасиз ёнаётган 
жинчироқни олиб, ташқари чиқди. С. Айний, 
Қуллар. ..қуртга барг кесгани борамиз. У ки- 
ши келсалар, овқат ўчоқбошида. А. Қаҳҳор, 
Қўшчинор чироқлари. 

2 кўчма Бирор нарса пайдо бўладиган, 
амалга ошадиган, тарқаладиган жой; ман- 
ба, марказ. Билим ўчоғи. Маърифат ўчоғи. 
Тарбия ўчоғи. н [Элмурод] Агар ўзи бу ер- 
дан кетганда ҳам, дастлабки маданият 
ўчоғининг абадий қолишини ўйлаб, ўзидан- 
ўзи ғурурланди. П. Турсун, Ўқитувчи. Хуллас, 
Шероз қадимдан адабиёт, санъат ўчоқлари- 
дан бири бўлган, у ерда миниатюра мактаби 
ҳам ривожланган. Газетадан. Мамлакатнинг 
марказий ва шимолий туманларида ёнғин 
ўчоқлари сони ортиб бормоқда. Газетадан. 
Кумқишлоқ деҳқонларини қадимдан қийнаб 
келган ботқоқларни.. иситма-безгак ўчоқ- 
ларини қуритиш учун бир неча чақирим 
узунликда зовур қазиш керак. Ҳ. Ғулом, 
Машъал. 

УЧОҚБОШИ Таом тайёрлаш учун ўчоқ- 
қозони бўлган ва овқатланиш учун керакли 
асбоб, идиш ва б. билан жиҳозланувчи 
хоналари бўлган жой. Ҳужра ёнида кичкина- 
гина ўчоқбоиш қўнқайган. Ҳ. Ғулом, Машъ- 
ал. Кампир икки йилча тинч, хотиржам 
яшади. Чевараларини суяр, шулар билан ову- 
нар, эндиликда ўчоқбошига яқин бормасди. 
Ш. Холмирзаев, Оғир тош кўчса. 

ЎША кўрс. олм. Узоқдаги, аввал тилга 
олинган кимса ёки нарсани, ўрин, пайтни 
кўрсатиш, айтиб ўтилган, аввалдан маълум 
бўлган бирор ҳодисани эслатиш, унга ишо- 
ра қилиш учун хизмат қилади. Ўша йил. Ўша 
кундан бошлаб. Ўша одам ёдингиздами ? Ўша 
жойда учрашамиз. н Бу шоду хуррамликни 
туғдирган яна ўша сув эди. М. Исмоилий, 
Фаргона т. о. Биз ўша ерга бориб туришимиз 
керак. А. Қаҳҳор, Қўшчинор чироқлари. 
Яқинроқ борсак, яна ўша эрталабки ёш эр- 
хотинлар. Ҳ. Қодирий, Йўлда. Ўша жилва ва 
ўша оташ, Ўша кўзки, сузгин, хаёлкаш, Ўша 
имо, ўша ишора Эта бошлар юракни пора. 
Ҳ. Олимжон. 

УШАЛ эск. айн. ўша. Севганимдан ай- 
рилсам, Ўлганим ўшал кундир. «Қўшиқпар». 


Ўшал кишининг ўғиллариман дегин. М. 
Осим, Ибн Сино қиссаси. 

УШАНАҚА айн. ўшандай. Ўшанақа иш- 
лардан биттаси пилла қурти. А. Қаҳҳор, 
Кампирлар сим қоқци. 

УШАНАҚАНГИ с. т. Ўшанақа. Онахон 
оқпошшонинг тахтдан туширилганини, ал- 
лакимлар тахтга бошқа бир ўшанақанги 
пошшони ўтқазишмоқчи бўлиб уринганини 
Собиржондан эшитди. А. Мухтор, Опа- 
сингиллар. 

УШАНАҚАСИ Ўша йўл билан, ўша 
томондан. Умар акам ўшанақаси шаҳарга 
жўнаган бўлса керак.. С. Юнусов, Кутил- 
маган хазина. 

УШАНДАИ Айтиб ўтилган кимса ёки 
нарсага ўхшаган, ўшанга ўхшаш. Сен ҳам 
— ўшандай кишилардан бири. Ўшандай қи- 
лиқ сенга ярашмайди. н Ўшандай дағал, 
қалин, узун, чўпдай ингичка суяк бармоқ- 
лари билан эшик ҳалқасини уишаб.. олдинга 
юрди. Ойбек, Танланган асарлар. Ўшандай 
тепки ҳали эс-ҳушини ўнглаб ололмаган Ҳам- 
роқулнинг ҳам кўкрагига тушди. А. Қаҳҳор, 
Томошабоғ. Ўшандай шошилиш билан ва- 
рақлади. А. Қаҳҳор, Сароб. 

УШАНДАИИЧА с.т. Ўшандайлигича. 

ЎШАНДАЙЛИГИЧА рвш. Қандай бўл- 
са, шундайлигича; илгари қандай бўлса, 
ҳозир ҳам шундай, ўшандай ҳолатда. Бу 
минора юз йил аввал қандай бўлса, ҳозир 
ҳам ўшандайлигича сақланиб турибди. 

УН1АНЧА рвш. 1 Айтиб ўтилган миқ- 
дорда; ўша даражада; шунча. Қанча кўп 
иитасанг, ўшанча кўп ҳақ оласан. 

2 Айтиб ўтилган киши ёки нарсага 
ўхшаш ёки тенг. У бола 50 кило пахта тер- 
ди, сен ўшанча ҳам бўлмадинг. 

ЎШАНЧАЛИК рвш. Айтиб ўтилган 
даражада. Водокачкалардан бирини тик- 
лашда, тайёр сувга ариқ чиқаришда ўшан- 
чалик ноаҳил бўлган капсанчилар ҳозир бун- 
чалик иттифоқ бўлиб қолганларига ўзлари 
ҳам ҳайрон эди. А. Қаҳҳор, Қўшчинор чи- 
роқлари. 

ЎША-ЎША рвш. 1 Илгари қандай бўл- 
са, ҳозир ҳам шундай, ўзгармаган, ўша 
ҳолатда, ўшандайлигича. У анча кексайиб 
қолибди, аммо феъл -ameopu ўша-ўша. н Уй- 
да тирикчилик ўша-ўша-ю, лекин вофуруш- 
лар домидан қутулганига Собиржон минг 
марта рози эди. А. Мухтор, Опа-сингиллар. 




2 Ўшандан буён; шу-шу. У уч йил аввал 
аразлаб кетган эди, ўша-ўша келмайди. 

УШШАИМОҚ Қовоқ -тумшуғи соли- 
ниб, хўмрайиб турмоқ. Бошқаларга ўшша- 
йиб, Ҳовоғингни уясан. «Муштум». Ҳали 
шунақа тилларинг борми сенинг, дегандай 
она қизига ўшшайди. А. Убайдуллаев, Ҳаёт 
оқими. Мухбирнинг бу саволи.. китоб савдо- 
си ходимларига ёқмади, бирдан ўшшайиб 
олишди. «Муштум». 

ЎШҚИРМОҚ Дўқ, пўписа қилмоқ, 
жаҳл билан қаттиқ гапирмоқ, ғазаб билан 
бақирмоқ. Муса кўса Бўтага қараб турган 
хотинига ўшқирди. С. Аҳмад, Ҳукм. Бегим- 
хон икки чаккасидаги гажагини силкитиб, 
муштларини белига тираб турган эди, Адо- 
лат ўшқирибберди. И. Раҳим, Чин муҳаббат. 

ЎЮВЧИ 1 Ўймоқ фл. сфдш. Ер ўювчи 
киши. 

2 махс. Кимёвий реакцияга киришиб, 
тана тўқимасини бузадиган, емирадиган. 
Ўювчи кислота. Ўювчи ишқорлар. н Агар 
бундай чангнинг таркибига ўювчи ёки заҳар- 
ли моддалар кирса, у вақтда бу чанг жуда 
зарарли бўлади. «Физиология». 

УҚ1 1 Ёйга қўйиб отиладиган, учи най- 
засимон узун, ингичка таёқча; тир. Садоқда- 
ги ўқ. н У камонга чапдастлик билан ўқ 
ўрнатди ва чопиб бораётган от устида ни- 
шонга отди. П. Қодиров, Юлдузли тунлар. 

2 Милтиқ, тўппонча, пулемёт каби қу- 
ролларга жойлаб отиладиган кичкина снар- 
яд; патрон. Душман пулемёти бирдан жи- 
миб қолди, ўқи тугаган пулемётчи эса қоча 
бошлади. Н. Сафаров, Оловли излар. Ўқ 
овозига одам тўпланганда, мис кўза қорни 
пачақланиб, тупроққа ағнаб ётар эди. П. 
Қодиров, Қора кўзлар. 

3 Шундай снаряд, патроннинг отилган- 
да оғзидан чиқиб учадиган, мўлжалга йў- 
налтириладиган қисми (қўргошин, питра 
каби). Оқилхонтўра Бўтабойни мўлжаллаб 
отган ўқ Тиллабувага теккан экан. А. Қаҳ- 
ҳор, Қўшчинор чироқлари. Ортиқ гилам 
тўшалган уйда, ойнаванд шкаф қаршисига 
айиқ терисини ёйиб, ўқ тешган жойларини 
кўздан кечираётган эди. П. Қодиров, Қора 
кўзлар. 

Ўққа тутмоқ Кетма-кет, узлуксиз ўқ йўл- 
ламоқ. ..ҳар қалай, сен айтгандай, граната 
ташламабди-ю, самолётни ўққа тутибди. А. 
Қаҳҳор, Олтин юлдуз. ..душманнинг учта 


транспортёри йўлда дарахт кесаётган 
жангчиларни ўққа тутиб, қайтиб келди. И. 
Раҳим, Чин муҳаббат. 

4 Миномёт, реактив артиллерия ва ш.к. 
қуроллардан отиладиган ўқ-дори; снаряд. 
Фронт орқасида ўра қазиб турганда, Мулла 
Обиддан ўттиз метрча нарига бир катта тўп 
ўқи тушиб, қаттиқ товуш чиқариб ёрилди. 
А. Қодирий, Обид кетмон. 

УҚ II 1 Икки учига ғилдирак ўрнати- 
ладиган, ёғоч ёки металлдан ясалган ғўла. 
Автомобилнинг ўқи. Трамвайнинг ўқи. Ўқ 
ясамоқ. н Бир нима десалар, мой сурма- 
санг, араванинг ўқи ҳам ғирчиллайди, дей- 
миз. «Муштум». 

2 Дастгоҳ, машина ва ш.к. нинг айланиб 
турадиган ўқсимон узун қисми. Зиёбек қан- 
дайдир бир ўланни хиргойи қилиб, кунжа- 
ранинг четини синдириб, ўқ тагига таш- 
лайди. Н. Фозилов, Дийдор. Вишканинг те- 
пасидаги пишангнинг ўқи сал қийшайиб қол- 
ган экан. П. Қодиров, Эрк. 

3 Бирор жисм ёки фазонинг марказидан 
ўтади, деб фараз қилинадиган тўғри чизиқ. 
Айланиш ўқи. Симметрия ўқи. Ер ўз ўқи 
атрофида айланади. н ..планнинг бош ўқи 
шаҳарнинг шимолидан жанубига қараб адил 
ўтказилган. Т. Жўраев, Улуғ Хитойда. 

ЎҚАЛОҚ Бўка (сўна) қурти (асосан, 
сутэмизувчи ҳайвонлар танасида бўлади). 

ЎҚАЛОҚЛАМОҚ 1 Шундай қурт чи- 
қармоқ. Ҳа, ака, ўқалоқлайдиган сўна қа- 
ёқда! 

2 Шу қурт терини тешиб чиқаётганида, 
ирғишлаб, шаталоқ отмоқ. Сигир ўқалоқ- 
лади. 

УҚАРИҚ Пайкал эгатларига ёки уму- 
ман пайкалга шохариқцан сув олиб тара- 
тиш учун хизмат қиладиган муваққат ариқ. 
Бир оздан кейин cye таралган картанинг 
ўқариғи бошига келиб тўхтади. Газетадан. 
Ўқариқ ёқаларида кета-кетгунча тут да- 
рахтлари. Пайкаллардаги ҳар бир эгат ипга 
чизиб қўйгандай текис. С. Нуров, Нарвон. 
Насим буғдойпояда ўқариқ қазишдан эрта 
қайтди. Т. Мурод Қўшиқ. 

УҚДАИ, -дек 1 Уқ сўзининг ўхшатиш 
шакли; ўқ сингари, ўқ каби. Сипарангиз ea 
унинг сафдошлари ҳалок бўлганлиги тўғ- 
рисидаги хабар Тўмариснинг ea барча аёл- 
ларнинг юракларини ўқдек тешиб ўтди. М. 
Осим, Тўмарис. 





2 кўчма Жуда тез. ..қора терга тушиб, 
оқ кўпикка ботган тўриқ.. тупроқ йўлдан 
ўқдек учиб борарди. С. Анорбоев, Оқсой. 

3 кўчма Тўғри, тик, адил. Ўқдай ёғоч. 
Ўқдек йўл. 

ЎҚДОН 1 айн. садоқ. 

2 Ўқ, патрон солиб, кўпинча белга 
осиб юриладиган чарм қутича; патронташ. 
У [Мадамин] қора тўни устидан елкасига 
қадимги ўқдонларини осган. П. Турсун, Ўқи- 
тувчи. 

Ўқдон-камар эск. Сиртига ўқлар жой- 
лаштириш учун мосланган қайиш лента. 
Белига ҳам, елкасидан ошириб кўкрагига ҳам 
кенг ўқдон-камар тақиб олган қора мўйлов- 
ли, новча бир одам она-болани.. ичкарига 
етаклади. А. Мухтор, Опа-сингиллар. 

3 махс. Ствол коробкасининг ўқ жой- 
ланадиган қисми. Милтиқнинг ўқдони. н 
Қора Қоплон иккита қирқма бешотар мил- 
тиқ.. иккита тўппончани қўйиб, ўқдонлари- 
ни бирма-бир кўздан кечириб, отишга шай 
қилиб қўйди-да.. хуржунларга жойлади. К. 
Яшин, Ҳамза. 

ЎҚ-ДОРИ Снаряд, патрон, мина, гра- 
ната каби портловчи моддалар, жанг буюм- 
лари мажмуи. [Али тажанг:] Ўқ-дорининг 
бари фашист занғарда экан, гумбурлатга- 
ни-гумбурлатган. Ойбек, Қуёш қораймас. 
Ўқ-дори юкланган араваларнинг кўплари ўр- 
мон балчиқларида қолиб кетди. И. Раҳим, 
Чин муҳаббат. У.. бу йил қанчамилтиқ, тўп, 
ўқ-дори келтирилганини айтди.. С. Сиёев, 
Ёруғлик. Мана, ўқ-дорилар ҳам отларга ортиб 
бўлинди.. К. Яшин, Ҳамза. 

УҚ-ЁИ 1 Ёй ва ўқ (ов ва ҳарбий мақ- 
садларда ишлатиладиган отиш қуроли); ка- 
мон. Пошшо Кимсанни ўз аскарларига қў- 
мондон қилиб тайинлаб, унга ўнг ёнидан 
жой, чинакам қилич, чинакам от ва чина- 
кам ўқ-ёй ҳадя қилди. С. Абдулла, Ҳасан 
билан Кимсан. Қўлимда ўқ-ёй бўлганда ҳам, 
отмас эдим бу гўзал жониворни. М. Осим, 
Ибн Сино қиссаси. 

2 шв. Камалак. Ёмғирдан сўнг осмонда 
ўқ-ёй кўринди. 

ЎҚИГАН 1 Ўқимоқ фл. сфдш. Бундаги 
фарқни Юсуф-Зулайҳо қиссаларини ўқиган 
киши биладир. А. Қодирий, Ўтган кунлар. 

2 Ўқимишли. Ўқиган қиз. н Ўқиган бўл- 
са ҳам, уқмаган йигитга ўхшайди, йўқса, 
Насибанинг ўқишини ора йўлда қолдириб, 


мактабидан юлиб олмоқчи бўлмас эди. А. 
Қаҳҳор, Оғриқ тишлар. 

ЎҚИЛОН Сувилонлар оиласига мансуб, 
гавдаси ингичка, узунлиги тўқсон см. гача 
бўлган, танасининг орқа томонида тўртта 
бўйлама қорамтир йўли бор илон. 

ЎҚИМАГАН 1 Ўқимоқ фл. бўлишсиз 
сфдш. шакли. Газета ўқимаган одам ҳаёт- 
дан орқада қолади. н Биз ўқимаган, оми 
одам бўлсак ҳам, сиздан аҳмоқроқ эмасдир- 
миз. Ў. Ҳошимов, Қалбингга қулоқ сол. 

2 с. т. Арзимас (оддий) нарсанинг фаҳ- 
мига етмайдиган одам ҳақида, шундай 
шахсга нисбатан қўлланади. Шуни ҳам бил- 
майсанми, ўқимаган. 

ЎҚИМИШЛИ 1 Ўқиб, маълум маълу- 
мотга эга бўлган, онг, саводи яхши. Ав- 
валлари эрини «ўқимишли одам, ёрдам бе- 
рар, ўнинчини битирганимча қолиб кетмас- 
ман», деб юрган хаёллари ҳам охири пучга чиқ- 
ди. Мирмуҳсин, Топилган ҳусн. Унга хат- 
савод ўргатишга, жамоанинг ҳисоб-китоб 
ишларини олиб боришга сиздай ўқимишли 
кишилар керак. Ҳ. Ғулом, Машъал. 

2 кам қўлл. Яхши савод билан ёзилган; 
ўқишли. Бой ҳаёт тажрибасига эга бўлган 
муаллиф бу китобида энг гўзал инсоний 
фазилатларни ҳаётий лавҳаларда ўқимишли 
баён қилган. Газетадан. 

ЎҚИМОҚ 1 Сўз, жумла, гап, матн ва 
ш.к. нинг ёзма шаклини ичда ёки оғзаки 
ифодаламоқ. Мақолани ўқимоқ. Қадимий 
ёзувни ўқимоқ. Товуш чиқариб ўқимоқ. Ўқиб 
эшиттирмоқ. Рўйхатни ўқимоқ. Нотўғри 
ўқимоқ. Қийналиб ўқимоқ. Биринчи саволни 
ўқиди. н Кўп ўтмай, у дурустгина ўқий- 
диган ва унча-мунча ёзадиган бўлиб қолди. 
А. Қаҳҳор, Қўшчинор чироқлари. 

2 Шеърий ёки насрий матнни ёддан 
айтмоқ. Йигит форсча бир байт ўқиди. -Бобо 
Урёний бу, биламан! — деди Аваз. — Бошқа 
ўқи! С. Сиёев, Ёруғлик. Чойхонада.. узун 
қулоқли қаландар кўзларини юмиб, янгроқ 
овозини баланд қўйиб, Машрабдан ғазаллар 
ўқийди. Ойбек, Танланган асарлар. Бувижон, 
дуоларингизни ўзимизнинг тилимизда ўқий- 
версангиз, худо тушунмасмикин-а? «Гул- 
даста». 

3 Диққат билан, таҳлил қилиб назардан 
ўтказмоқ; мутолаа қилмоқ. Диққат билан 
қайта-қсшта ўқимоқ. н Кўп ўқигансиз, 
лекин кам биласиз, синглим! Ў. Ҳошимов, 






Қалбингга қулоқ сол. Фузулийни яхшилаб 
ўқиш керак! А. Қодирий, Ўтган кунлар. 

4 Ўзи бирикиб келган сўзни ёки унга 
хос маънони (мазмунни) билдирувчи сўз- 
ларни, ибораларни айтмоқ. Лаънат ўқимоқ. 
Тасаннолар ўқимоқ. н Бу ерда ишлаётган 
экскурсоводлар ҳамда қайиқчилар маҳора- 
ти ва матонатига офаринлар ўқидик. Га- 
зетадан. ..бугун Эрбўта билан йўлда келаё- 
тиб, болани эсдан чиқариб қўйганда ҳам, 
Ҳаёти дилрозини ўқиётганда ҳам шу ўй 
миясида, тилининг учида эди. М. Исмоилий, 
Фарғона т. о. 

5 Диний тушунчаларни ифодаловчи 
баъзи сўзлар билан қўлланиб, шу сўз иш- 
тирокидаги жумла, гап ва ш.к. ни айтмоқ, 
унга оид ҳолат, маросимни ўтамоқ маъ- 
носини билдиради. Никоҳ ўқимоқ. Фоти- 
ҳа ўқимоқ. Дуо ўқимоқ. Намоз ўқимоқ. н 
-Шариат бўйича никоҳ хутбаси ўқилган, — 
dedu шайх.. К. Яшин, Ҳамза. ..Мансур 
онасининг қабри menacuda узоқ ўтирди. 
Қоровул чол қуръон ўқиганидан кейин ҳувул- 
лаб қолган ҳовлига қайтди. Ў. Ҳошимов, 
Қалбингга қулоқ сол. 

6 кўчма «Ўз тилида сўзламоқ» (шахсдан 
бошқа нарсаларга нисбатан). Тонг ёришгани, 
дунёга нур тўлгани учун қувонаётгандек, 
осмонда тўрғайлар ҳамду сано ўқийдилар.. 
М. Исмоилий, Фарғона т. о. Бир неча қал- 
дирғоч Салор оқими бўйлаб учар ва учган 
кўйи «валфажри» ўқир эдилар. А. Қодирий, 
Ўтган кунлар. 

7 Шахс ёки нарсанинг қиёфа, ҳолати- 
дан бирор маънони англамоқ, билмоқ, ту- 
шунмоқ, уқмоқ. Гўё бу сеҳргар чол ҳамма 
сирни бетдан ўқиб олар эди. А. Қодирий, 
Ўтган кунлар. Унинг кўзларида, сени суй- 
ганимдан жўрттага ноз қиляпман, деган- 
дай бир маъно ўқиди Комила. Ойбек, Тан- 
ланган асарлар. Табиат ўз тилида роз ай- 
тиб шувуллар экан, йигит бундан ўз қу- 
вончининг мадҳини ўқирди. М. Исмоилий, 
Фарғона т. о. 

8 Ўқув юртларида таҳсил олмоқ. Мак- 
табда ўқимоқ. Лицейда ўқимоқ. Мадрасада 
ўқимоқ. Бешинчи курсда ўқимоқ. н Қунт 
билан ўқиди. Олий маълумотли бўлди. X. 
Ёдгоров, Ҳаёт тўлқинлари. Бўлди! Театр- 
рассомчилик институтида ўқийдиган қиз. 
Худди ўшанинг ўзи!Ў. Ҳошимов, Қалбингга 
қулоқ сол. 


9 кўчма Бирор мақсадга кўндирувчи, 
оғдирувчи гапларни қилмоқ, миясига қуй- 
моқ. Биз ҳам анойи эмасмиз, ахир. Мухбир- 
ни ўртага олиб, роса ўқиймиз.. «Муштум». 
Кейин аста устидан сув сочдим, тушунган.. 
хотинлар тугун кўтариб юрмайди, бир кило- 
икки кило ширинлик ёки бирор кийимлик 
олади-қўяди, деб роса ўқидим. Т. Алимов, 
Дашшў. 

ЎҚИТМОҚ 1 Ўқимоқ фл. орт. н. Чиқиб, 
почталъон бериб кетган мактубни қўшни- 
нинг ўғли Азимхонга ўқитди. Ҳ. Шамс, 
Оқпадар. Сиз бир неча кишини ёрдам учун 
юборсангиз, улар ўз қўшниларини ўқитиб 
ўргатадилар, қандай қилиб қуриш зарурли- 
гини амалда кўрсатиб қайтадилар. Ш. Ра- 
шидов, Бўрондан кучли. [Отабекка] Бу са- 
вол берилиб, Ҳомид билан бояги учрашиши- 
ни унга хотирлатган ва энди ҳам кулиб 
қарамаган бахтига лаънат ўқитган эди. А. 
Қодирий, Ўтган кунлар. Сотиболди касал- 
ни ўқитди — бўлмади.. А. Қаҳҳор, Бемор. 

2 с. т. Ўргатмоқ. Менга ўқитасанми бу 
ишларни, ўзим сендан яхши биламан. Ўқит- 
ма менга, ёшлик қиласан. 

ЎҚИТУВЧИ 1 Ўқитмоқ фл. сфдш. Қа- 
димий ёзувларни ўқитувчи киши. 

2 Фан, тарбия асосларидан бирини ўқи- 
тадиган, дарс берадиган киши; муаллим. 
Адабиёт ўқитувчиси. География ўқитувчи- 
си. Университет ўқитувчиси. н Оқкўлга 
ўхшаган узоқ қишлоқларга ўқитувчи етиш- 
масэди. П. Қодиров, Қоракўзлар. Жисмоний 
тарбия ўқитувчиси унга «сендан яхши спорт- 
чи чиқади», деган. Ў. Ҳошимов, Қалбингга 
қулоқ сол. 

ЎҚИТУВЧИЛИК Ўқитувчи иши, кас- 
би; ўқитувчи эканлик. Ўқитувчилик — ша- 
рафли касб. Ўқитувчилик қилмоқ. н Жаҳл 
устида акасининг ўқитувчилигини унутиб, 
шу ишни қилган Аваз энди.. ҳеч кимнинг 
кўзига кўрингиси келмас эди. П. Қодиров, 
Қора кўзлар. 

ЎҚИШ 1 Ўқимоқ фл. ҳар. н. Буларнинг 
ёшида биз ўқишни билардик. Ў. Ҳошимов, 
Қалбингга қулоқ сол. Қуръон ўқишга ҳеч 
кимда мажол йўқ эди. А. Қодирий, Ўтган 
кунлар. Ҳамкасабасига таҳсин ўқишдан ўзи- 
ни сақлаб қололмади. М. Исмоилий, Фарғо- 
на т. о. Ой ёруғида киши чеҳрасини ўқиш 
қийин. Шуҳрат, Шинелли йиллар. 





2 Ўқув машғулотлари; дарс. Ўқишлар ўз- 
бек ва рус тилларида олиб борилади. н 
Олдинги ҳафтада бир-икки кун ўқишга бор- 
май юрдим. С. Сиёев, Ёруғлик. Ҳар куни 
маълум соатларда ўқиш бўларди, турли 
машғулот ўтказиларди. А. Қаҳҳор. Олтин 
юлдуз. 

3 Маълум бир ўқув юртида таҳсил олиш; 
таҳсил жараёни, мудцати. Энди мактаб бор, 
бемалол ўқишларингиз мумкин.. П. Турсун, 
Ўқитувчи. Ўқишни битирганимдан сўнг тақ- 
симот бўйича юборишганди. О. Мўминов, 
Хиёбондаги уч учрашув. Ўғлимнинг ўқишига 
халақит берманглар, ўғлим дадасининг, ме- 
нинг орзумни руёбга чиқариши керак. «Гул- 
даста». Ўқишнинг охирги куни ҳам келди. Ҳ. 
Назир, Ёнар дарё. 

УҚИШ-ЁЗИШ Ўқиш ва ёзиш; савод. 
[Ғуломжонни] Катта ёшдагиларга хос усул 
билан ўқитиб, икки-уч ой ичида русча ўқиш- 
ёзишга ўргатиб қўйди. М. Исмоилий, Фар- 
ғона т. о. 

ЎҚЛАМОҚ Ўқцонга ўқ жойламоқ, отиш 
учун ҳозирламоқ. Тўппончани ўқламоқ. н 
Аваз милтиқ ўқлаётган эди: айиқ қўшни 
сурувга ҳужум қилганини у ҳам эшитган 
эди. П. Қодиров, Қора кўзлар. 

ЎҚЛИ I Ўқи бор; ўқ жойланадиган; ўқ- 
ланган. Ўқли милтиқ. Етти ўқли тўппонча. 

ЎҚЛИ II Ўққа ўрнатилган; ўқи бўлган. 
Тўрт ўқли вагон. 

ЎҚЛОВ I Ўқламоқ фл. ҳар. н. 

УҚЛОВ II Ўқлоғи. -Ойим қўлидаги ха- 
мир ёйиб ўтирган ўқлов билан бошимга 
астагина урди, — деди Шум бола. Ғ. Ғулом, 
Шум бола. 

УҚЛОҚ айн. ўқлоғи. ..овози хасталанган, 
ориқлаб, қўл томирлари ўқлоқдай ирғиган 
эди. Ҳ. Назир, Сув гадоси — оқпадар.. 

ЎҚЛОҒИ Ошхамир ёйиш учун ишлати- 
ладиган узун силлиқ таёқча. Мен бу боққа 
фақат бир кинначи сифатида кирган эдим- 
ки, бузоқ йўқотган эгачим ўқлоғи кўтариб 
қаршилади. А. Қодирий, Кичик асарлар. 

УҚРА айн. ўқалоқ. -[Сигирнинг] Ўқраси 
ҳам бор экан, — деди сутчи бобо. А. Мираҳ- 
медов, Кулган чечаклар. 

ЎҚРАЙМОҚ Жаҳл, ғазаб билан қара- 
моқ, чақчаймоқ; хўмраймоқ. Низомжон шер- 
дек бўкириб, ўрнидан туриб кетди. У қалт- 
қалт титрар, кўзлари қинидан чиқай деб, 
опасига ўқрайиб қарар эди. С. Аҳмад, Ҳукм. 


[ Фозилжон] Хотинига ўқрайиб бир қаради- 
да, эшикни қарсиллатиб ёпиб, ичкари уйга 
кириб кетди. С. Зуннунова, Узилган ип. 

Кўзлари ўқрайди 1) хўмрайиб қаради; 2) 
озиб, кўзлари ич-ичига тушиб кетди. Беш 
ой ичида унинг қизил юзи сўлишиб, кўзлари 
ўқрайиб қолган эди. М. Осим, Элчилар. 

ЎҚРАНМОҚ Томоғидан ғулдураганга 
ўхшаш бўғиқ товуш чиқармоқ (от, сигир 
ҳақида). Соқибулбул бориб вақтин хуиллади, 
Ғиркўк бедов бир ўқраниб кишнади. «Ҳа- 
санхон». [ Отхонада] Ҳўкизлар пишқирар, 
отлар одам товушини эшитиб ўқранар эди. 
Н. Фозилов, Оқим. У бузоққа яқин келиши 
билан говмиш қизғанибўқранарди. Н. Қобил, 
Буғдой пишиғига етмаганлар. 

УҚСОЧАР с.т. эск. Автомат, пулемёт. 
Лаънати, ўқсочари билан баримизни тут- 
дай тўкиб ташлайди. М. Исмоилий, Фар- 
ғона т. о. 

УҚТАЛМОҚ Мушт, таёқ, милтиқва ш.к. 
ни уриш, отиш таҳциди билан кўтармоқ, 
тўғриламоқ. Калтак ўқталганга чўқмор кў- 
тар. н Ердан думалоқ тош олиб, менга 
ўқталди. Ш. Холмирзаев, Йўллар, йўлдош- 
лар. Ҳорабоев тўппонча ўқталиб, оқсоқол- 
га ханжарни узатди. Т. Рустамов, Мангу 
жасорат. Халфа ўрнидан ирғиб туриб, менга 
муиип ўқталди. П. Турсун, Ўқитувчи. Полвон 
қўрбоишга орқасини ўгириб, йигитларга — 
милтиқ ўқталиб турганларга қаради. А. Қаҳ- 
ҳор, Кўр кўзнинг очилиши. 

ЎҚТАМОҚ Бирор томонга йўналтир- 
моқ, ниқтамоқ, қадамоқ. Афанди эса, бу- 
нинг аксини қилди ва бармоқларини ерга 
ўқтади. «Латифалар». 

ЎҚТИН-ЎҚТИН рвш. Бирмунча вақт 
оралатиб; баъзан-баъзан, гоҳо-гоҳо. Зиёбек 
ўқтин-ўқтин орқага қарайди. Н. Фозилов, 
Оқим. Олисдаги тракторнинг овози ўқтин- 
ўқтин эшитилиб қўярди. Т. Расулов, Шонли 
авлод. Ўқтин-ўқтин тўхтаб, айрим myn- 
лардаги шоналарни эринмай санарди. С. Ну- 
ров, Нарвон. 

ЎҚУВ 1 Ўқимоқ фл. ҳар. н.; ўқиш. 

2 Ўқиш ва ўқитиш билан боғлиқ бўл- 
ган, ўқиш ва ўқитишга тааллуқли. Ўқув 
соати. Ўқув йили. Ўқув режаси. н Илк кўк- 
лам ёғдулари ўқув корпусининг узун кори- 
дорларини равшанлаштириб юборган. П. Қо- 
диров, Уч илдиз. Куз келиб, янги ўқув йили 
бошланди. П. Турсун, Ўқитувчи. 




Ўқув юрти қ. юрт 2. 

ЎҚУВЧИ 1 Ўқимоқ 1 фл. сфдш. Китоб 
ўқувчи бола. Бир оздан кейин ёнидаги журнал 
ўқувчи йигитга мурожаат қилди. 

2 Бирор ўқув юртида (асосан, мактаб- 
да) таълим олаётган шахс. Етти йиллик 
мактаб ўқувчилари. н Мактабнинг очил- 
ганига икки ҳафта бўлмай, ўқувчиларнинг 
сони ўттиздан ошиб кетди. М. Исмоилий, 
Фарғона т. о. Ёш-ёш қизлар, ўқувчи болалар 
сафдаги йигитларга гулдасталар узатмоқ- 
далар. И. Раҳим, Чин муҳаббат. 

3 Вақтли матбуот ёки адабиётнинг маъ- 
лум бир турини мунтазам ўқиб турадиган 
шахс. «Муштум» ўқувчилари. н Газета ўз 
хатосини очиқ айтиб, ўқувчиларидан узр 
сўраса, обрўйи тушар эмишми? А. Қаҳҳор, 
Қўшчинор чироқлари. Ўқувчининг қиммат- 
ли вақтини аяганимдек, қаламни ҳам бу 
ғиди-бидидан озод қилишни мувофиқ кўрдим. 
А. Қодирий, Ўтган кунлар. 

УҚЧИ 1 тар. Ёй ўқи тайёрлаш билан 
шуғулланувчи ҳунарманд, косиб. 

2 Пиёда қўшинларнинг милтиқ, пуле- 
мёт, автомат билан қуролланган жангчиси, 
солдати. Ўқчилар ротаси. н Ўнг қанотда 
турган автоматчилар, ўқчилар бирдан кў- 
тарилиб, олдинга ташландилар. А. Убайдул- 
лаев, Қонли издан. 

ЎҚЧИМОҚ айн. ўхчимоқ. 

ЎҒИЛ 1 Эр жинсидаги бола. Бола ўғил- 
ми, қизми? н Бу қиздан бир бало чиқади. 
Ўнта ўғилнинг ўрнини босади. С. Аҳмад, Уфқ. 

Ўғил бола 1) айн. ўғил 1. Ҳовли эшигидан 
ёш-ёш ўғил ва қиз болалар чувуллашиб чи- 
қишди. Ойбек, Танланган асарлар; 2) кўчма 
с. т. сахий, танти, мард, олийжаноб киши. 
Тўрабой ака, гапимизни ерда қолдирмай 
келибсиз, бўлди! Ўғил бола экансиз, бошқа 
гап йўқ! С. Анорбоев, Гўзаллик излаб. Ўғил 
тўйи этн. Ўғил болани тантана ва зиёфат 
билан суннат қилиш маросими. Тўламат 
ўғил тўйи қилганда, у ҳам бел боғлаб, 
хизматини аямаган. С. Анорбоев, Оқсой. 

2 Эр жинсидаги фарзанд (ўз ота-она- 
ларига нисбатан). Ўқиган ўғил — отадан улуғ. 
Мақол. Ўғли борнинг ўрни бор, қизи борнинг 
қадри бор. Мақол. н Комилнинг ўғли ота- 
онасини Тошкентга кўчириб кетибди. А. Қаҳ- 
ҳор, Қўшчинор чироқлари. Меҳмонни юқори 
ўтқазиб, дарҳол ўғлига дастурхон ёзишни 
буюрди. Мирмуҳсин, Меъмор. 


3 (фақат 1-ш. эгалик қўшимчаси билан) 
Фарзанди тенги шахсга нисбатан мурожаат 
шакли. Чол бу бегона йигитнинг вазиятида 
тараддудланиш сезиб, қайтадан сўради: -Хўш, 
ўғлим, нима арзинг бор? Ойбек, Танланган 
асарлар. 

4 Ўғил (хотин-қизлар исми). 

Гапнинг ўғил боласи ёки ўғил бола гап 

Энг маъқул тушган, энг тўғри, ҳаққоний 
гап. Гапнинг ўғил боласини айтдингиз, оқсо- 
қол. Мавлон ака сигирнинг сутини ичмайди- 
ган одам, бузоқнинг ҳақи бор деб. Ҳ. Ғулом, 
Машъал. 

ЎҒИЛЛИ Ўғли бор, ўғли бўлган. Икки 
ўғилли ота. н Маҳалламда уч ўғиллилар, беш 
ўғиллилар бор. Ойбек, Танланган асарлар. 

ЎҒИЛЛИК Ўғилга хос хислат, хусусият. 
Ҳалин қор билан қопланган қабрга боишни 
қўйиб, Йўлчи товушсиз, лекин бутун ўғиллик 
муҳаббати билан узоқ йиғлаган эди. Ойбек, 
Танланган асарлар. 

Ўғиллик қилмоқ 1) ўғилга хос бурчни 
ўтамоқ, фарзандлик бурчини адо этмоқ; 2) 
бировга ўғил ўрнида хизмат қилмоқ, ўғил 
ўрнини босмоқ. 

ЎҒИЛСИЗ Ўғли йўқ. Ўғилсиз киши. 

ЎҒИЛСИЗЛИК Ўғил туғмаганлик ёки 
кўрмаганлик, ўғли йўқлик. Мадамин фа- 
қат ўғилсизликдан нолир, бўлмаса, ғам нима, 
ҳасрат нима — билмас эди. П. Турсун, Ўқи- 
тувчи. 

ЎҒИЛ-ҚИЗ 1 Фарзандлар, болалар. [Ўз- 
бек ойим] Ҳатто ўғил-қиз ўстиришни бил- 
магувчи Юсуфбек ҳожидан аллақанча юқо- 
риларда юрар эди. А. Қодирий, Ўтган кун- 
лар. 

2 Ёш авлод, ёшлар. Ғизиллашиб ўтишар, 
Ўғил-қизлар қувнашиб. И. Муслим. Баҳодир 
ўғил-қизлар отланибди сафарга.. Ё. Мирзо. 

ЎҒИР Ўртасида қўл билан тутадиган 
тешиги бор даста ҳамда донни уриб туйиш, 
эзиб майдалаш учун ишлатиладиган ичи 
ўйиқ ғўладан иборат рўзғор буюми; кели. 
Ўғир даста. Ўғирда буғдой янчмоқ. н Баҳ- 
ри ҳовли этагида, ўз ҳужраси олдида ўғир 
янчаётган эди. Ҳ. Ғулом, Машъал. 

ЎҒИРЛАМОҚ 1 Ўзганинг нарсасини 
хуфиёна олмоқ, олиб кетмоқ; қонунга хи- 
лоф равишда ўзлаштирмоқ. Ўғли.. рўзғорни 
яхшилаб, овқатларни мўл-кўл қила бошлаб- 
ди. Отасининг пулини ўғирлаб, харажат 
қилаверибди-да. Ойбек, Танланган асарлар. 


13—Ўзбек тилининг изоҳли луғати 





Зуҳур амаким складдан тахта ўғирлаб, қа- 
малиб кетганлар. «Муштум». 

2 Кимсани бошқаларга билдирмасдан, 
зўрлаб олиб қочмоқ. Ҳасаналини болалик 
вақтида Эрондан киши ўғирлаб келувчи бир 
одам қўлидан Отабекнинг бобосиўн беш тил- 
ла баробарига сотиб олган эди. А. Қодирий, 
Ўтган кунлар. 

3 кўчма Ўзи бирикиб келган сўз бил- 
дирган нарсани «хуфиёна олмоқ», ундан 
айирмоқ, уни йўқ қилмоқ. Жаҳолат ёмон 
нарса, айланай, одамнинг ақлини ўғирлаб, 
фожиага етаклайди. «Муштум». Алифдек 
қоматини сен букдинг, юзларига ажинлар- 
ни сен солдинг, кўзларидан ажинларни сен 
ўғирладинг.. С. Аҳмад, Уфқ. Домлага қўлуриш 
билан маҳалланинг файзини ўғирлаган.. бу 
аёлни кўрган ҳам, кўрмаган ҳам.. бир ғазаб 
билан ёмон кўрар эди. А. Қаҳҳор, Тўйда аза. 

Гап ўғирламоқ Бошқаларнинг гапини 
тинглаб, билиб олмоқ, эслаб қолмоқ. Ҳо-о, 
қачондан буён инсоф тарозисининг посан- 
гисига қараб тош босадиган бўла қолдингиз? 
Ёқмаса, бу ерда туриб гап ўғирлаб нима 
қиласиз? С. Кароматов, Ҳижрон. Жой ўғир- 
ламоқ Керакли жойни банд қилмоқ, меъ- 
ёрдан ортиқ жой эгалламоқ. Фикр ўғирла- 
моқ 1) бировнинг мулоҳазасини ўзиники 
қилиб олмоқ; 2) бировнинг мулоҳаза юри- 
тишига халал бермоқ. Анвар Раънога ўнгла- 
ниб ўтирди: -Фойдаси йўқ, энди фикрни 
ўғирладинг. [Раъно:] Мен фикр ўғриси эмас- 
ман. А. Қодирий, Меҳробдан чаён. 

ЎҒИРЛИҚ 1 Ўғирлаб қўлга киритилган, 
жиноий йўл билан ўзлаштирилган. Ўғирлиқ 
мол. Ўғирлиқ ош баданга юқмас. Мақол. н 
[ Тўрахон] Ўғирлиқ пулларини бир неча йил 
маишатга, бузуқчиликка сарфлаган. М. Му- 
ҳаммаджонов, Турмуш уринишлари. 

2 айн. ўғрилик. | Ёрмат:] Ўғирлиқдан бош- 
қа ишни — жамики ҳунарни қилиб кўрдим. 
Ойбек, Танланган асарлар. РСега айб менда 
бўлади, хола, мен ўғирлиқ қилибманми ? Одам 
ўлдирибманми? И. Раҳим, Чин муҳаббат. 

ЎҒИРЛИҚЧА айн. ўғринча. У[Салимхон] 
қачон бўлса ҳам, ўғирлиқча кўришга жазм 
қилди. А. Қаҳҳор, Сароб. Норматнинг дада- 
си Соҳиб қорига ёзган хатини чўнтагидан 
топиб, ўғирлиқча ўқиган ва яна ўз жойига 
қўйган эди. И. Раҳим, Чин муҳаббат. 

ЎҒИТ Ернинг кучини, ҳосилдорлигини 
орттириш учун солинадиган, таркибида 


ўсимликлар учун зарур озиқ элементлар 
бўлган моддалар. Минерал ўғит. н Деҳқон- 
лар бўрондан сўнг ғўзаларни диққат билан 
кўздан кечирдилар-у, дарҳол ўғит солиб, 
культивация қилиб, суғориш лозим, деган 
қарорга келдилар. Ш. Рашидов, Бўрондан 
кучли. Пахта учун ҳаммаси ҳам зарур.. ўғит 
ҳам зарур. Уйғун, Навбаҳор. 

Маҳаллий ўғит Гўнг ва чиқиндилардан 
иборат ўғит. ..чолларнинг кучи билан кеча- 
лари маҳаллий ўғит тўплатиб, далага та- 
шиб турдилар. И. Раҳим, Чин муҳаббат. 

Юрагида ўғити бор кам қўлл. Ғайрат- 
шижоатли, ишчан одам ҳақида. Юрагида 
ўғити бор йигит. н Юрагингда Ўринбой 
отанинг ўғити бор-да! Ойбек, Қуёш қорай- 
мас. 

ЎҒИТЛАГИЧ қ. х. Ўғит сочувчи мосла- 
ма. Экиш вақти келганда эса тракторга 
культиватор-ўғитлагич агрегати билан 
сеялкани тиркадим. Ш. Ғуломов, Ташаббус. 

ЎҒИТЛАМОҚ Ерни ўгит билан таъ- 
минламоқ, ўғит солмоқ. Карталарни кет- 
ма-кет ўғитлаб, культивация қилаверинг, 
изма-из суғоринг. Ҳ. Ғулом, Сенга интила- 
ман. 

УҒЛОН кт. 1 Эр бола, ўғил; фарзанд. 
-Ўғлоним, ўс, яйра! — дер. Қ. Муҳаммадий. 
Беэга қилибди Булғор элини , Энди кесар икки 
ўғлон сарини. «Эрали ва Шерали». 

2 Ёш ва жасур йигит; қўрқмас, ботир. 
Душман чиқса мендай ўғлон йўлига, Аямас- 
дан бошин боғдай чаларман. «Ёдгор». Халқи- 
миз ўзининг фидойи ўғлонларини ҳеч қачон 
унутмайди. Назармат, Жўрлар баланд сай- 
райди. 

3 тар. Атоқли отлар билан келиб, шахс- 
нинг шоҳ, султон авлодидан эканлигини 
билдиради. 

УҒОН эск. Худо, тангри. ..ўғоним гувоҳ, 
тилимни қимирлатмадим. Ойбек, Навоий. 

ЎҒРИ Ўғирловчи, ўғрилик билан шу- 
ғулланувчи шахс. Ўғрини қароқчи урди. Ма- 
қол. н Бир кеча.. қўрага иккита ўғри ту- 
шиб, қоровулнинг оёқ-қўлини боғлаб, оғзига 
тўппи тиқиб, учта сигир, иккита от, 
тўртта қўйни ҳайдаб кетди. А. Қаҳҳор, 
Қўшчинор чироқлари. Ўғриларни ўлдирган- 
да, Отабекнинг ёнида неча кишиси бўлган? 
А. Қодирий, Ўтган кунлар. 

Гап ўғриси Ғаразли ниятда бошқалар- 
нинг нима деяётганини билиб олишга, эс- 




лаб қолишга тиришадиган шахс. -Даюс, гап 
ўғриси! — dedu Мели полвон. — Чап кўзинг ўнг 
кўзингга дўст бўлмайди-ю, кўпчиликка эл 
бўлармидинг? П. Турсун, Ўқитувчи. Ўғри 
тутмоқ Ўғри деб билмоқ, ўғри ҳисобламоқ. 
Ўзингга эҳтиёт бўл, қўи/нингни ўғри тут- 
ма. Мақол. Ўғри қараш Сездирмай, пинҳо- 
на қараш, ўғрилар каби назар ташлаш. Ат- 
рофга ўғри қараш қилгандан кейин, бошқа 
эшикларни маҳкамлаб, секин ўрта эшикка 
қўл чўзди. У. Исмоилов, Сайланма. 

ЎҒРИБОШИ Ўғрилар тўдасининг бош- 
лиғи. -Асл зоти ўғри, ўғрибоши дегин, — деб 
илова қилди Олахўжа. П. Турсун, Ўқитувчи. 

ЎҒРИВАЧЧА сўк. Ўғрининг боласи, ўғри 
авлоди. 

ЎҒРИЛИК 1 Ўғри иши, ўғирлаш. Ўғри- 
лик қилмоқ. н Ўғрилик қилган учун қўл 
кесиладир ва ё дорга осиладир. А. Қодирий, 
Ўтган кунлар. 

2 Ўғирлаш иши билан шуғулланиш. 
[Ҳайдар:\ Бу ўғриликкина эмас, қароқчилик 
— кундузлай халқнинг кўзи олдида йўлбо- 
сарлик. С. Айний, Қуллар. Ўғриликка ўрган- 
ган бўлманг тағин, яйловда юриб. А. Мух- 
тор, Чинор. 

ЎҒРИНЧА рвш. Ҳеч кимга сездирмас- 
дан, яширинча. Шербек йўғон, ичи ковак 
толни паналаб тўхтади. Атрофга ўғринча 
назар ташлади. С. Анорбоев, Оқсой. Мурзин 
эса ҳамон ўша тепалик орқасидан ўғринча 
қараб турарди. Шуҳрат, Шинелли йиллар. 
Муллавачча чистонларни ўғринча ёзиб олга- 
нига Авазнинг гумони қолмади. С. Сиёев, 
Аваз. Чодир ичида бўлаётган гапларни ўғ- 
ринча тинглаётган Маждиддин.. ўзини чет- 
га олади. Ф. Жўраев, Обид Жалилов. Умуман, 


Абулбарака ичкиликни ёмон кўрмас эди. То 
Парижга ўқишга кетгунча отасининг таъ- 
қибида бўлиб, ичса ҳам ўғринча ичиб юрди. 
Шуҳрат, Жаннат қидирганлар. 

ЎҒРИНЧАСИГА кам қўлл. айн. ўғринча. 
Баъзи расво овчилар ўғринчасига иш тут- 
моқдалар. «Муштум». 

УҒРИНЧИ айн. ўғринча. Тавба, ўзуста- 
хонамиз бўлсин-у, кўчама-кўча тиланчилик 
қилиб, ўғринчи материал қидирайлик.. Ҳ. 
Назир, Кўктерак шабадаси. Йигитлар бўл- 
са, қизлар билан юзма-юз гаплашиш у ёқда 
турсин, ўғринчи туйнукдан, девор тирқи- 
шидан мўралаб қарашдан ҳам қўрқишарди. 
Ҳ. Нуъмон ва А. Шораҳмедов, Ота. 

ЎҒРИХОНА Ўғрилар яшайдиган, тўпла- 
надиган, кўп оралайдиган жой. Ахир, девор- 
сиз ҳовли ўғрихона бўлиб кетди-ю. Уйғун. 

УҒУЗ Ўзбек халқининг генетик таркиби- 
га кирган қабилалардан бирининг номи; 
шу қабила аҳолисига мансуб. Ўзбек тили- 
нинг ўғуз шеваси. 

ЎҲ унд. с. Қўрқув, оғриқ, ачиниш, наф- 
ратланиш каби ҳисларни ифодалаш учун 
қўлланади. Ўҳ, биқиним ёмон санчди-ку! 

ЎҲЎ I унд. с. Таажжуб, ҳайрат каби ҳис- 
ларни ифодалайди. -Ўҳў.. Кулътивацияни 
қойил қилиб юборибсиз-ку, Собиржон ака, — 
деди Сабохон. А. Муҳиддин, Ҳадя. -Ўҳў, — 
деди Сидиқжон, — жуда ўпириб ташлабсиз- 
ку! А. Қаҳҳор, Қўшчинор чироқлари. 

ЎҲЎ II тақл. с. Йўтал товушини ифо- 
далайди. [Ўроз\\ Шошманг, бу дарди ҳарина 
оз-моз тутақсин. Пуф-пуф... Ўҳў, ўҳў, аҳ. 
Тутун жигаримни ҳам титиб юборди! Ой- 
бек, Танланган асарлар. 

УҲҲЎ айн. ўҳў I. 





ҚАБАРИНҚИ айн. қаваринқи. 

ҚАБАРИҚ айн. қавариқ. Қора атлас 
кўйлагини туртиб чиққан қабариқ кўкра- 
ги бекни телба қилар даражада ўйнаб 
турибди. Ҳ. Ғулом, Машъал. Ҳис овлаган 
хотирам гўё Нур тўпловчи қабариқ шиша. 
Ҳ. Шарипов. 

ҚАБАРМОҚ айн. қавармоқ. Унинг ин- 
гичка бели, чинни каптар кўксидек қаба- 
риб чиққан кўкси, йўғон сочлари шундай 
кўриниб турарди. Мирмуҳсин, Умид. Раҳ- 
матилланинг оёқлари қабариб, қонталаш 
бўлиб кетибди. А. Кўчимов, Ҳалқа. ..кўзла- 
рининг милки бир оз қабарган. Л. Тожиева, 
Меҳрим сизга, одамлар. 

ҚАБАРЧИМОҚ айн. қабармоқ. Ииишдик, 
ишладик тўкиб маржон тер, Ҳўллар қа- 
барчиди ва бўлди қадоқ. Қўллар қабарчиса.. 
қилма хавотир, Меҳнат билан кетар юрак- 
даги доғ. X. Салоҳ, Тошкент билан суҳбат. 

ҚАБЗ [а. — олиш; тутиш; сиқим- 

лаш, тутамлаш; тўхтатиб қолиш] айн. қаб- 
зият 2. Қабз ўлмоғимга боис ҳажринг ҳужу- 
ми эрмиш. Увайсий. 

ҚАБЗА [а. — чангал; ҳовуч; тутқич, 

даста; қўлга киритиш] 1 Тутқич, даста. 
Маҳкам дарҳол ичкарига кириб, эшикнинг 
қабзасидан тортди. П. Қодиров, Уч илдиз. 
Аҳмаджон пулемётнинг қабзасини маҳкам 
ушлаган ҳолда.. душманни кузатар, афтидан, 
шеригининг сўзини эшитмас эди. А. Қаҳҳор, 
Олтин юлдуз. 

2 Бир кафт тутимига тенг узунлик ўлчо- 
ви. Теша сопи одатда 4—5 қабза, кетмон 
сопи эса 12—15 қабза бўлади. 


3 Тутам, даста. Бир қабза пиёз. н Ойни- 
са бедадан бирор қабза олиш у ёқда тур- 
син, ҳатто назар солгани қўрқарди. X. Сул- 
тонов, Онамнинг юрти. 

ҚАБЗИЯТ [а. .1 — қисилиш; тўхтаб 

қолиш; ич қотиш] 1 Ич қотиши, узоқ вақт 
ич келмаслиги ёки қийинчилик билан ке- 
лиши. Эчки гўшти ҳам парҳез, уни қабзият 
бўлганда ейилса, ични суради. К. Маҳмудов, 
Ўзбек тансиқ таомлари. Қабзият вақтида 
истеъмол қилинган овқат моддалари ичак- 
ларда узоқ — бир неча кун туриб қолади. Н. 
Исмоилов, Касалларни парвариш қилиш. 

2 эск. Диққат ошган, юрак сиқилган ҳо- 
лат; дилгирлик. Тошкент Ўрта Осиёнинг энг 
жонли бир шаҳри.. томоша қилиб, вақтинг- 
ни чоғ қилиш мумкин, бироқ менда нимадан- 
дир диққатлик, қабзият ҳамма ёғимни ўраб 
олган. «Муштум». Мен аламзада шўрликни 
оғир қабзиятда кўрган кампир.. «турқ- 
тароватингизни кўриб, ҳар куни чорак эт- 
дан тушяпман», деб мени бисёр тангликка 
солди. Ғайратий, Довдираш. 

ҚАБЗИЯТЛАНМОҚ эск. Диққат бўлмоқ, 
диққатчилиги ошмоқ. Ортиқ даражада қаб- 
зиятланган Ёқуб ота ҳаммани койиб таш- 
лади.. Ҳ. Шамс, Душман. 

ҚАБЗЛАНМОҚ айн. қабзиятланмоқ. 
[Онаси қабзланиб:] Э болам, кўнглингиз эр 
тилар ўхшар, ошиқманг, ошиққан қиз эрга 
ёлчимас. Гулханий, Зарбулмасал. 

ҚАБИЛ [а. J _. ■« — нав, хил; тарз, йўсин] 
Ў.-п. к. ва ч.к. шаклида кўмакчи вазифасида 
қўлланади: қабилида Қиёс, ўхшатиш му- 
носабатини билдиради; тарзида, йўсинда. 




Раиснинг «Қурққан олдин мушт кўтарар» 
қабилида қилган ҳозирги ҳаракати ўтир- 
ганларга ёқмади. С. Маҳкамов, Шогирд. Ақ- 
ли бор одам, фақир киши панада, қабилида 
ўзини бир четга олиб, ишини ўхшатиб юра- 
веради. В. Ғофуров, Вафодор. Сен менга 
тегма, мен сенга тегмайман, қабилида иш 
тутиш — энг хавфли мараз. Ф. Мусажонов, 
Ҳиммат. Қабилидан 1) кам қўлл. айн. қа- 
билида. Еган оғиз уялар, қабилидан Ўзбек 
ойим ҳам муомалани қудаларга қилди.. А. 
Қодирий, Ўтган кунлар. Бу том ва деворлар 
гўё.. «бўлса — бўлар, бўлмаса — ғовлаб ке- 
тар» қабилидан қилиб, омонатгина қўн- 
қайтириб қўйилгандек кўринади. Ҳ. Шамс, 
Душман; 2) от ёки отлашган сўзлар билан 
қўлланиб, ўхшатиш, қиёс маъносини бил- 
диради; каби, сингари. Қоравой полвон улар 
қабилидан эмас, сиёсатдан ҳам оз-моз баҳс- 
лашар.. эди. Й. Шамшаров, Тошқин. Қобил 
ака ўзини сенсираб, тракторини сизсирай- 
диганлар қабилидан. «Ўзбекистон қўриқ- 
лари». 

ҚАБИЛА [а. « В ■« — авлод, насл; уруғ] 1 
Уруғ-аймоқ, бир ота-онадан тарқаган бир 
неча гуруҳ уюшмаси, этник бирлик. Турк 
қабилалари. н ..шаман ва мажусий қаби- 
лалари кўп обидаларни ер билан яксон қил- 
ганликларини устоздан суҳбатда эшитган 
эди. Мирмуҳсин, Меъмор. Тарихий маълу- 
мотларга қараганда, бу ердаги қабилалар 
Америкага европаликлар боришидан анча 
илгари картошка экиб, ҳосил олишган. «Фан 
ва турмуш». 

2 Насл-насаб жиҳатидан бир хил бўлган 
кишилар тоифаси, гуруҳи. Хўжалар қабила 
жиҳатидан тўртга бўлинардилар. С. Ай- 
ний, Эсдаликлар. 

ҚАБИЛАВИЙ [а. ^jA-LLa / — қа- 

билага оид, алоқадор] Қабилага оид, қаби- 
лаларга хос бўлган (қ. қабила 1,2). Қабила- 
вий низолар. Қабилавий урф-одатлар. 

ҚАБИЛАДОШ Бир қабилага мансуб 
бўлган кишилар (бир-бирига нисбатан). 
Жанобларига хайрихоҳ бўлганим учун қаби- 
ладошларимдан қаттиқ ситам кўрдим. М. 
Осим, Аждодларимиз қиссаси. 

ҚАБИЛАЧИЛИК Кишилар қабила- 
қабила бўлиб яшаган жамият; кишиларнинг 
қабилаларга бўлиниб яшашига асосланган 
ижтимоий тузум. Қабилачилик даврини ўт- 


казаётган халқларда динлар ҳам бошқача, 
қурбонликлар ҳам ўзгароқдир. Газетадан. 

ҚАБИҲ [а. — жирканч, ярамас; да- 

ғал; қўпол; ахлоқсиз] Ахлоқ-одоб, инсоний- 
лик қоидалари талабига зид; жирканч, 
разил, ярамас. Қабиҳ иш. Қабиҳ одам. н 
Ғуломжон бу қабиҳ найрангбозликдан қат- 
тиқ ғазабга келса-да, ўзини оғир тутиб, оғир 
сўзлашга ҳаракат қилди. М. Исмоилий, 
Фарғона т. о. Ичкиликбозлик кўплаб қабиҳ 
жиноятлар манбаидир. Газетадан. 

ҚАБИҲЛАШМОҚ Тобора қабиҳ, разил 
бўлиб бормоқ, қабиҳлик, разиллик йўлига 
ўтмоқ; разиллашмоқ. 

ҚАБИҲЛИК Қабиҳ, ярамас иш, хатти- 
ҳаракат, қилмиш. Ҳар қандай қабиҳликдан 
қайтмайдиган одам. н Мақсад — юраклар- 
га солишдир рахна Мудҳиш қабиҳликнинг 
кирдикоридан. Ж. Жабборов. Ўзингиз била- 
сиз, [Бергер] ҳеч қандай қабиҳликдан қайт- 
майдиган одам. А. Мухтор, Чинор. 

ҚАБЛ қ. қабил. Саломатми? Тетикми? 
Руҳи қалай? Дилшод ҳам худди шу қаблда 
жавоб қилди: саломат, тетик, руҳи жуда 
баланд. М. Исмоилий, Фарғона т. о. 

ҚАБЛАЛМИЛОД [а. j^L_JI JL — милод- 
дан аввал(ги)] эск. кт. Милодгача, янги 
эрагача, милоддан олдинги. 

ҚАБЛАТТАРИХ [а. JLa — тарих- 

дан аввал(ги), қадимий] эск. кт. Жуда қа- 
димий, ёзув ва ёзма ёдгорликлар, ёзма 
асарлар майдонга келмаган даврга оид. 

ҚАБО [а. t LA — устки кийим, чакмон] 
эск. Узун ва кенг устки кийим. Хонзода 
бегимнинг нафис қадди-қомати, ипак мато- 
дан кийган камалакдай товланувчи қабоси 
Аҳмад Танбалга бугун ҳар қачонгидан ҳам 
жозибали кўринади. П. Қодиров, Юлдузли 
тунлар. 

ҚАБОҚ эск. қ. қовоқ II. Сўз сўзласа, 
қабоғингни уясан.. «Муродхон». Қабоқлари 
кенг-кенг, оғизлари mop. Лутфий. 

ҚАБОҲАТ [а. LA — қабиҳ иш, қа- 
биҳлик, разиллик; беадаблик] 1 om Қабиҳ 
иш, ярамас хатти-ҳаракат; қабиҳлик. «Қан- 
дай пасткашлик, қандай ярамас қабоҳат! 
Шу маҳалгача сезмаганимга ҳайронман!» 
деб ўйлади Ғуломжон. М. Исмоилий, Фар- 
ғона т. о. Интизор ҳар уй диловар, Дилку- 
шолар базмига, Гар оёқ қўйса қабоҳат, Йиғ- 
лагай остона ҳам. Э. Воҳидов, Муҳаббат. 





2 сфт. Қабоҳатли, разил, қабиҳ. Қабо- 
ҳат иш. н Бозорнинг устини туман олибди, 
Одамларга қабоҳат кун бўлибди. «Очилдов». 
Бу қабоҳат қирғин поёнига етмай, дав- 
латпаноҳ аъёнлари қуршовида жар ёқасида 
қатор тизилган ўлим дорлари томон юрди. 
С. Кароматов, Сўнгги бархан. 

ҚАБОҲАТЛИ Қабоҳат билан тўлиб- 
тошган; қабиҳ, разил, ифлос. Неча вақтлар 
бўлди, тентираб юрган, Ҳабоҳатли қаттиқ 
кунлар кечирган. «Ойсулув». 

ҚАБР [а. jHi — гўр] Одам ўлиги (мурда- 
си) кўмиладиган ёки кўмилган махсус жой; 
гўр. Чинорли мозорда хўп меҳрибон, хўп 
дилкаш одам — Бобоқул отанинг қабри бор. 
С. Анорбоев, Оқсой. Бу қабрларда дорга 
осилган Низомиддин ва унинг олти ўртоғи.. 
ётгандай бўлиб кўринарди. Мирмуҳсин, 
Меъмор. 

ҚАБРИСТОН [а. + ф. — қабр- 

лар, гўрлар макони; мозор, гўристон] 
Марҳумлар дафн қилинадиган махсус жой; 
гўристон. Шу куни отасининг мозорига бо- 
риб, шам ёқди, қабристондаги шайхларга 
назр берди. Мирмуҳсин, Йўқолган жаво- 
ҳир. 

ҚАБРТОШ Қабр устига ўрнатиладиган, 
мармар, харсангтош ва б. материалдан тай- 
ёрланадиган ёдгорлик. Борса-келмас эврил- 
ди — Эримадинг сен. Қабртошлар тирилди — 
Эримадинг сен. Э. Шукур, Ҳамал айвони. 

ҚАБУЛ [а. Jj-A — маъқуллаш; ижозат 
бериш; битишув, розилик] 1 Таклиф, ил- 
тимос ва ш.к. га билдирилган розилик, 
маъқуллаш. Қабул жавоби. н Кумуш қабул 
ифодасини бергандан сўнг, қушбеги даҳлиз- 
да қараб турган қўрбошига: -Кирсинлар, — 
деди. А. Қодирий, Ўтган кунлар. Завқ-сафо- 
ни тезроқ тотишга интилган Мирзака- 
римбой эътироз қилса ҳам, ниҳоят, қабулга 
[никоҳни кечиктиришга] мажбур бўлди. Ой- 
бек, Танланган асарлар. 

2 Бериладиган, тақдим этиладиган, 
топшириладиган нарсани олиш; қабул қи- 
лиш. Хирмонлар донга тўлиб, ғалла ортган 
автомашиналар карвони қабул пунктлари 
томон шошилмоқда. Газетадан. Бойсунқур 
мирзо мадраса қурилишини ниҳоясига ет- 
казиш ва тантанали қабул маросимлари- 
ни ўтказишларига раҳбарлик қилишни 
устод Қавомдан илтимос қилди. Мирмуҳ- 
син, Меъмор. 


3 Ишга, ўқишга, аъзоликка, сафга, қа- 
торга ва ш.к. га олиш, ўтказиш, қўшиш. 
Институтга қабул бошланди. Курсга қабул 
тўхтатилди. Қабул имтиҳонлари муваф- 
фақиятли ўтди. Қабул комиссияси ишга 
тушди. н -Бу йилги қабулга менинг ҳам 
бир оз алоқам бор, — деди у.. — ҳаракат қи- 
либ кўришим мумкин. П. Қодиров, Уч илдиз. 

4 Суҳбатлашиш, арз ёки шикоятни тинг- 
лаш, кўриш ва ш. к. мақсадларда кимса 
ҳузурида бўлиш, ҳузурига чақириш ёки 
қўйиш. Қабул маросими. Қабул соатлари. 
Бошлиқ қабулида бўлмоқ. н Фаттоҳ Ўл- 
масбеков бугунги қабулни бир амаллаб ту- 
гатди-ю, аммо ўзи ҳам букчайиб қолгандай 
бўлди. Ў. Усмонов, Сирли соҳил. Куннинг 
иккинчи ярмида Ойқизнинг қабул вақти эди. 
Ш. Рашидов, Бўрондан кучли. Врач қабу- 
лига биринчи бўлиб ёзилай, деб хўроз қич- 
қирмасдан келгандим. «Муштум». 

5 Эфир тўлқинларини ўзига олиш, уш- 
лаш, тутиш. Қабул қилувчи аппарат. Ра- 
диостанция маълумотларни бериб бўлгач, 
қабулга ўтди. 

Даргоҳида қабул қилмоқ эск. кт. 1) ҳу- 

зурига киритмоқ, қўймоқ; 2) дин. ижобат 
қилмоқ. Бемор.. кўзини очиб, қизчасини ёни- 
га тортди ea пичирлади: -Худо қизимнинг 
саҳарлари қилган дуосини даргоҳида қабул 
қилди. А. Қаҳҳор, Бемор. Қабул қилмоқ (ёки 
этмоқ) 1) рози бўлмоқ, кўнмоқ; маъқул деб 
топмоқ, қўшилмоқ. Таклифни қабул қилмоқ. 
Шартини қабул қилмоқ. Узрни қабул қил- 
моқ. н ..бизларнинг бу раъйимизга қарши 
тушиб, ҳарчанд рад қилса ҳам, ниҳоятида 
онасининг сўзини ерда қолдирмаслик учун 
қабул қилган эрди. А. Қодирий, Ўтган кун- 
лар; 2) олмоқ (тақдим этилган, топши- 
рилган нарсани). Қиз гулдастани қабул қи- 
ларкан, мастона кўзларини йигитга тикди. 
Газетадан. Пахтани ўз вақтида қабул қилиш, 
тозалаш, авайлаб-асраш.. ниҳоятда зўр 
масъулиятни талаб қилади. Газетадан; 3) ўз 
қаторига, сафига олмоқ. Партияга қабул 
қилмоқ. н Азизим.. Сиз санъаткорлар ои- 
ласига қабул қилиндингиз. «Муштум»; 4) 
ҳузурида бўлишга рухсат бермоқ, киритмоқ. 
..бу оғирлик бурундан сармунишй бўлган ки- 
шининг устидаги қонуний вазифа бўлиб кел- 
ганликдан кишиларни уйда қабул қилишга 
Анвар мажбур эди. А. Қодирий, Меҳробдан 
чаён; 5) муҳокама этилган масала юзаси- 






дан якуний, хулосавий тўхтамни белгила- 
моқ, шундай тўхтамга келмоқ. Қарор қабул 
қилмоқ. Рвзолюция қабул қилмоқ. Табрикно- 
ма қабул қилмоқ. н Бу масала юзасидан 
қарор қабул қилингандан кейин, иккинчи 
масалага ўтилди. А. Қаҳҳор, Кўшчинор чи- 
роқлари; 6) эфир тўлқинларини тутмоқ. 
Космик кема локатори ҳаракатга келиб, 
тезгина тўғриланиб олди-да, радиодан бери- 
лаётган сигналларни қабул қила бошлади. 
Газетадан; 7) бирор гап ёки нарсани ўзи 
бирикиб келган сўз ёки жумла билдирган 
маънода инобатга олмоқ, тан олмоқ маъ- 
носини билдиради. Ҳазратим, берган ўги- 
тингизни бебаҳо гавҳар ўрнида қабул қи- 
лурмиз.. П. Қодиров, Юлдузли тунлар. Мул- 
ла Фазлиддин Хонзода бегимнинг мақтовини 
ишга оид оддий гаплардек қабул қилмаса, 
кўнглидаги нозик ҳисларни сездириб қўйса, ўн 
жонидан бири ҳам омон қолмаслигини сезди. 
П. Қодиров, Юлдузли тунлар; 8) бирор маз- 
ҳаб ёки динга кирмоқ, ўтмоқ. Ислом динини 
қабул қилган халқлар. 

ҚАБУЛХОНА [қабул + хона] 1 Расмий 
идораларда иш билан келувчилар навбат 
кутиб ўтирадиган ёки қабул қилинадиган 
хона. Фаттоҳ Ўлмасбеков йўлакдагилар ол- 
дидан қошларини чимириб ўтди-ю, қабул- 
хонага кирди. Ў. Усмонов, Сирли соҳил. 
Шербек суриштириб юриб, Зоология инсти- 
тутини топиб олди. Тўғри директор қабул- 
хонасига кириб борди. С. Анорбоев, Оқсой. 

2 map. Қаровсиз қолган болалар уйи; 
етимхона. 

ҚАВАРИЛМОҚ кам қўлл. айн. қавармоқ. 
Салим баққолнинг қора, чўтир юзлари.. ду- 
малоқланиб, қаварилиб чиққан бурни.. ҳеч 
кимга ёқмайди. Уйғун, Турсуной. 

ҚАВАРИНҚИ кам қўлл. айн. қавариқ 3. 
Бир томони қаваринқи линза. 

ҚАВАРИШ Турли механик таъсирлар 
натижасида баданнинг бирор соҳаси тери- 
сига шикаст етиши (кўпинча оёқ бармоқ- 
лари, товони, қўлнинг кафти ва панжала- 
рида юз беради). 

ҚАВАРИҚ 1 от Узоқ ишлаш, ишқала- 
ниш ва б. сабаб билан терида ҳосил бўлган 
шиш, пуфак. Кўлдаги қавариқлар. 

2 сфт. Шиш, пуфак ҳосил бўлган; қа- 
варган. Дарё қизга эркалангандек, тўлқин 
кўтариб қирғоққа чиқар ва унинг қавариқ 
оёқларини ялаб кетар эди. «Ёшлик». 


3 Гумбазсимон бўртган; бўртиб чиққан. 
Қордай оппоқ яктагининг ёқасидан ҳабаш- 
ларникидек қора қавариқ кўкраги бўртиб 
чиқиб турарди. С. Кароматов, Олтин қум. 

ҚАВАРИҚЛИ Қавариғи, қавариқлари 
бўлган, қавариқлар билан қопланган. Қава- 
риқли темиратки. Қавариқли шиш. 

ҚАВАРМОҚ 1 Ишлаш, ишқаланиш ёки 
куйиш натижасида қавариқ ҳосил бўлмоқ. 
Кун бўйи кетмон чопиб, қўлим қаварди. н 
Менинг ҳам дастёрчилик қилавериб, оёғим 
қаварди. Ойдин, Фонарь тагида. Бетон қо- 
риш машинасини айлантириш вақтида қа- 
вариб кетган қўллари зирқирарди. Ш. Ра- 
шидов, Қудратли тўлқин. 

2 Туртиб чиқмоқ, бўртиб турмоқ. Икки- 
сининг.. бўйин томирлари арқондай қавар- 
ган, билак пайлари темирга айланган. Ой- 
бек, Танланган асарлар. 

3 кўчма Етилиб, пишиб, яққол сезилиб 
бўртиб турмоқ. Меҳмонни кузатиб қўйгани- 
дан сўнг Ганжанинг кўнглида қавариб тур- 
ган ўт бирданига ловуллаб кетди. Э. Са- 
мандар, Дарёсини йўқотган қирғоқ. 

Кўкси (ёки юрак-бағри, кўнгли) қаварди 
с. т. Қаттиқ хафа бўдди, ранжиди, кўнгли 
ўксиди, оғринди. Гапи қурсин, юрак-бағрим 
қаварди, Гўрўғлига бориб, бергил хабарди. 
«Гўрўғли». Закот деди, ўн тўрт маҳрам 
буюрди, Маҳрам келиб, менга берди хабарди, 
Закот деган гапга кўнглим қаварди. «Ал- 
помиш». Оёғи қавармоқ Юравериб, қат- 
найвериб чарчамоқ. Тили қавармоқ Гапи- 
равериб чарчамоқ. Йигит қўлини силтади: 
-Запчастъ [эҳтиёт қисмлар] деявериб, тил- 
ларимиз қавариб кетди. И. Раҳим, Зангори 
кема капитани. 

ҚАВАРТИРМОҚ 1 Қавармоқ фл. орт. н. 
Юравериб, оёқни қавартирмоқ. н Замбил 
қўлингни қавартирган бўлса, қопда орқала. 
И. Раҳим, Чин муҳаббат. Эркакларнинг кўз- 
лари ғазабдан чақчайган, бўйин томирларини 
қавартириб, бўғилиб бақиришади. Ойбек, 
Танланган асарлар. 

2 кўчма Муболаға қилмоқ; бўрттирмоқ. 
Нури эрдан кўнгилсиз эди. Айниқса, кейинги 
кунларда эрининг қусурини ўз хаёлида ғоят 
қавартириб юборди. Ойбек, Танланган асар- 
лар. 

ҚАВАРТМА айн. қавариқ 1. Агар ташқи 
томондан қаралса, ўпка пуфакчалари ярим 





доира кўринишидаги қавартмалар билан қоп- 
ланган бўлиб кўринади. «Анатомия». 

ҚАВАРЧИҚ Майда қавариқ. 

ҚАВАТ 1 Қат-қат нарсаларнинг ҳар бир 
қати, қатлами ва уларнинг ораси. Удўппини 
тахлаб, кўрпанинг қаватига қўйди. н Қа- 
ват-қават мармарни кўрганмисан? Гўинпи 
ўшандай бир қават вғ, бир қават гўшт бў- 
лади. С. Анорбоев, Оқсой. Саккиз қават 
кўрпада оёғини узатиб ётган кексаларнинг 
бел боғлаб, далага чиқиши бошқаларга ўр- 
нак. И. Раҳим, Чин муҳаббат. Ахир у [Майна] 
игнанинг тешигидан етти қават осмонни 
кўрадиган мерган. Элу юрт орасида унинг 
таърифи зўр. Ш. Тошматов, Эрк қуши. 

2 Хоналари устма-уст солинган бино- 
ларнинг бир баландликдаги хоналардан 
иборат қисми, қатори. Бинонинг бешинчи 
қавати. Остки қаватда яшамоқ. н Ба- 
ширжон қават навбатчисидан калитни олиб, 
ўз номерига кирди. Н. Аминов, Қаҳқаҳа. 

3 Устма-уст жойлашган токча, полка ва 
ш.к. нинг ҳар бир поғонаси. Мунисхон жа- 
вонлардан бирини очиб, унинг юқориги қа- 
ватидан бир тўп сурат олди. А. Қаҳҳор, 
Сароб. 

4 с. т. Ён, қатор, саф. Отамиз бизни қа- 
ватларига олиб, деҳқончилик қилдилар. Н. 
Сафаров, Оловли излар. Мана, йигшплардан 
сўра, даштда денгиз яратаётганлар шулар. 
Ўғлинг ҳам шулар қаватида. Ҳ. Назир, Сув 
гадоси — оқпадар.. Ўн учга кирган акам 
Солижон онам қаватларига кириб қолди. 
Газетадан. 

5 Ип ва ш.к. га тизилган нарсаларнинг 
ҳар бир тизими; шода. Маржон шодасининг 
уч-тўрт қавати узилиб кетган, ўша узуқ 
шодалардан марварид доналари худди кўз 
ёшидай ерга томиб турарди. К. Яшин, Ҳамза. 

6 кам қўлл. Марта, карра. [Холисхон:] 
Ҳаммаси эсимдан чиқиб, минг қават тағин 
ғайратландим. Ҳамза, Паранжи сирлари. 

7 Сидра. Шоҳим бир-икки қавспп эски 
кўйлак-иштондан бошқа нарсаси бўлмаган 
бўқчани устига керосин тўкиб ёндирмоқда 
эди. С. Айний, Қуллар. 

ҚАВАТИГА рвш. с.т. Қаторасига, ара- 
лаш. Қаватига ҳаммани койийвермоқ. 

ҚАВАТЛАМОҚ 1 Қават-қават қилиб тер- 
моқ, тахламоқ ёкж букмоқ. Кўрпани қават- 
ламоқ. Чалпакни қаватламоқ. Газеталарни 
қаватлаб тахламоқ. н Арабхон бегим шоҳи- 


атлас кўрпачалардан иккитасини танча 
тўрига қаватлаб солди. Ойбек, Улуғ йўл. 

2 Ип, каноп ва ш.к. нарсаларнинг бў- 
лакларини, қатларини ёнма-ён тизиб, ён- 
даштириб ёки букиб йўғонлаштирмоқ. Ка- 
нопни қаватлаб эшмоқ. н Сафархалта- 
дан йўл учун олинган ипни олти қаватлаб 
пииштиб, кўрпа қавиқ нина билан каллани 
ўз жойига қўйиб тика бошладик. Ғ. Ғулом, 
Шум бола. 

ҚАВАТ-ҚАВАТ 1 Бир неча қаватдан, 
қатламдан ташкил топган, бир неча қа- 
ватга эга бўлган; қат-қат. Қават-қават тоғ 
жинси. н Дурагайларда думба ёғи бада- 
нига уриб кетади. Қават-қават мармарни 
кўрганмисан ? Гўиипи ўшандай бир қават ёғ, 
бир қават гўшт бўлади. С. Анорбоев, Оқсой. 

2 Қаватлаб тахланган, терилган ёки 
букланган. Қават-қават кўрпа. н -Неча 
марта кўргансан, келган куни кўрсатдим- 
ку, — деди Эрали қават-қават қилиб бук- 
ланган хсипни сержантга узатаркан. И. Ра- 
ҳим, Чин муҳаббат. 

3 Қатор-қатор тизилган, тортилган, ён- 
ма-ён турган, қўйилган (узун ва ингичка 
нарса ёки чизиқлар ҳақида). Қават-қават 
қилиб пишитилган ип. н У йўлда борар- 
кан, қават-қават тиканли симлар билан 
ўралган цехларнинг қўриқчилари ундан про- 
пуска сўрай бошладилар. И. Раҳим, Чин 
муҳаббат. 

ҚАВИМА Орасига пахта солиб қавил- 
ган. Қавима кўрпа. Қавима шим. 

ҚАВИМОҚ Авра -астари орасига пахта 
солинган нарсаларни икки томонга ипни 
ўтказиб тикиб чиқмоқ. Тўнни қавимоқ. Пах- 
тали шимни қавимоқ. н [ Қосимжон] Уйга 
келганда, ойиси айвонда кўрпа қавиб ўлти- 
рарди. Ў. Умарбеков, Она. 

ҚАВИҚ 1 Чок тури; қавиладиган нар- 
салар (тўн, дўппи, кўрпа ва ш.к.)нинг икки 
томонига ўтказиб тикилган чоки. Йирик қа- 
виқ. Гулдор қавиқ. н Эъзозхон паранжи 
ичидан бошини кўтариб қаради, Раззоқнинг 
ихчам кирза этигини, майда қавиқ naxma- 
лик шимини кўрди. Ҳ. Ғулом, Машъал. 

2 Қавиш иши. Қавиқни ўрганмоқ. н 
Унсин хола қизининг уч янги кўрпасини қоп- 
лаб, қавиқдан чиқарди. А. Ҳайитметов, Ун- 
син хола. Қўлига игна киргани баҳона бўлди- 
ю, юрагига сиғмаётган қавиқни ҳам йи- 
ғиштириб қўйди. Р. Файзий, Ҳазрати инсон. 





ҚАВИҚЧИ Қавиш иши билан шуғул- 
ланувчи одам. Моҳир қавиқчи. 

ҚАВЛ [а. — сўз, гап; мулоҳаза, 

фикр] 1 кам қўлл. Лафз, сўз. Ҳавли йўқ одам. 
н Ўламан деб мард қавлидан тоярми? 
«Равшан». 

2 эск. айн. эътиқод. 

ҚАВМ [а. jj — халқ, миллат; кишилар 
тўдаси, гуруҳи] 1 Бир авлоддан тарқалган, 
ўзаро қариндошлик муносабатлари билан 
боғланган кишилар бирлашмаси; уруғ, ай- 
моқ, қабила. Гарчи сизнинг қипчоқ қавмига 
мансубиятингиз бўлса ҳам, Мусулмонқулни 
ҳайдашда бизга унутилмаслик.. хизматлар 
қилдингиз. А. Қодирий, Ўтган кунлар. 

2 дин. Бир масжидда ибодат қилувчи 
кишилар, бир масжиднинг намозхонлари ва 
уларнинг ҳар бири. Жиловхонада намоз ку- 
тиб ўтирган қавмлар ичида Самад бўқоқ, 
Шукур сўфилар ҳам кўринар эдилар. А. Қо- 
дирий, Меҳробдан чаён. ..хатна тўйига 
етти мачит қавмини таклиф қилган бўлса, 
маҳалла учун жонкуяр Маҳкамбой терисига 
сиғмай қоларди. М. Осим, Тилсиз гувоҳ. 

3 Кишиларнинг маълум бир иш ва б. 
жиҳатдан бўлган бирлиги, гуруҳи; тоифа. 
Ҳалиги қавмдаги муаллифлар энди ошкора 
оиша-оғайнигарчилик, лўттибозлик, гуруҳ- 
бозлик.. йўлига ўтиб олдилар. Газетадан. -Мен 
бир ожиз фуқаронгизман, — деди у дарҳол, 
— аҳли шуаро ила фузало қавмига кўрсат- 
ган иноятларингиз таҳсинга сазовордир. С. 
Сиёев, Ёруғлик. 

4 ( 3-ш. эгалик ва ў.-п. к. шаклида — 
қавмида) «Қаторида» маъносини билдиради. 
Менга-ку жаноза ўқийдиганлар топилади. 
Аммо сенлар тўнғиз қавмида кетасанлар. Б. 
Раҳмонов, Мардлар қиссаси. Зокир темирчи 
ғозийнинг қшшчидан ўлган, шунинг учун ҳам 
у кофир қавмида кетган эмиш. С. Анорбоев, 
Оқсой. 

ҚАВМ-ҚАРИНДОШ, қавму қариндош 

Узоқ-яқин қариндош-уруғ, хеш-ақрабо. 
Ўрмонжон.. Баҳрободдаги уй-жойини, қавм- 
қариндошини, ёр-дўстини ташлаб келиб, биз 
билан жафо чекиб ўтирибдими, баракалла! 
А. Қаҳҳор, Қўшчинор чироқлари. 

ҚАВОМ [а. ^.1 jJa — мадад, таянч; маъно, 
моҳият; қавмлар] 1 Қавм; қавмлар. Хумсон 
ҳам расво бўлди дегин.. у манзилларнинг қа- 
воми инсофли эди-ку?! Ойбек, Болалик. 

2 Қавом (эркаклар исми). 


ҚАВРАК Қир-адирларда эрта баҳорда 
униб чиқадиган ўтсимон кўп йиллик ўсим- 
лик ва унинг ёш пайтида ейиладиган ўзаги. 
Ҳар ер-ҳар ерда қаврак ўсимлиги танаси 
бошқа ўсимликлардан баланд кўтарилиб 
туради. П. Ғуломов, Зарафшон этакларида. 

ҚАВС I [а. ^— камон, ёй; равоқ; ти- 
ниш белгиси] Ўзбек тилида кенг қўллана- 
диган, икки элементли (қўшалоқ), асосан, 
гап ўртасида ва охирида ишлатиладиган 
чегараловчи тиниш белгиси. Кичик қавс. 
Ўрта қавс. Катта қавс. Қавсга олмоқ. Қавс- 
дан чиқармоқ. Қавс ичида берилган изоҳ. Қавс 
ичидаги математик ифода. 

ҚАВС II [а. — Ўқ-ёй буржи] 1 (А - 

катта) астр. Ўн икки буржнинг бири, 
Ақраб ва Жад(и)й буржлари ўртасида жой- 
лашган (қ. бурж). 

2 Шамсия йил ҳисобида тўққизинчи ой- 
нинг арабча номи (22 ноябрь — 21 декабрь 
орасидаги даврга тўғри келади). Қавс суви — 
дардга даво, Қуёш, ҳаво — танга даво. Ма- 
қол. н Бизда мезон, ақраб ва қавс ойлари 
қуруқ бўлиши керак, бўлмаса, кузги ҳосилни, 
айниқса, ғўза-пахтани йиғиштириб олол- 
маймиз. С. Айний, Қуллар. 

ҚАВСОБ [а. + ф. i_>Cu >s — қавс суви] 
Қавс ойида, яъни ноябрь охири — декабрь 
бошларида ерни суғориш учун бериладиган 
сув; қавс суви. -У ҳам, — деди бригадир, — 
кузда шудгор қилинган, қавсоб, чиллаоб бе- 
рилган, гўнгли тупроқ солинган. С. Айний, 
Қуллар. 

ҚАВЧИН Ўзбек халқи таркибига кир- 
ган қабилалардан бири. Қишлоқ одамлари 
олчин, паритўп, қавчин.. дея аталмиш уруғ- 
аймоқларга бўлиниб олишади. Т. Мурод, От 
кишнаган оқшом. 

ҚДД(Д) [а. И — бел, қомат; ўлчам, миқ- 
дор; ўлчов] 1 Бўй-баст, гавда бичими; қо- 
мат, сумбат. Қадди келишган одам. Қадди 
букилган чол. н Ғуломжон.. чиройли қадди- 
ни букиб, онаси устига энгашди. М. Ис- 
моилий, Фарғона т. о. Соқолининг оқлигига 
қарамасдан, унинг қаддида кексалик алома- 
ти сезилмас эди. А. Қодирий, Ўтган кунлар. 
Олимов.. қадди барваста, семизгина киши 
эди. Ҳ. Назир, Сўнгги чақмокдар. 

2 Тананинг оёқлардан юқори қисми, 
гавда. Костюм ҳали бўйига нисбатан ингич- 
ка бўлган қаддига кенглик қилди, кўкраги 
бир оз халта бўлиб, ёқаси кўчиб турибди. 






П. Қодиров, Уч иддиз. Бек қаддини ёстиқ 
устидан кўтариб, Комилга жилмайиб қа- 
ради. Ҳ. Ғулом, Машъал. 

3 Киши ва нарсаларнинг бўйи, баланд- 
лиги. Ўн кунлик меҳнат орқасида ҳар то- 
мони беш газли ва қадди уч ярим газли бир 
ҳужра ҳосил бўлади. А. Қодирий, Обид кет- 
мон. Эндиу озди, соқоллари ўсди, юзи қорай- 
ди.. қадди чўзилди. М. Исмоилий, Фарғона 
т. о. Хирмонлар қаддини кўкдан оширинг.. 
F. Ғулом. 

Қад кўтармоқ 1) бўй чўзмоқ, ўсмоқ. 
Райҳонлар қад кўтариб, ҳид сочди.. А. Қаҳ- 
ҳор, Қўшчинор чироқлари. Муроталининг 
ҳовлисида қад кўтарган ўрик бутун қиш- 
лоқда мавжуд бўлган дарахтларнинг энг 
каттаси ва чиройлиси эди. Ш. Рашидов, 
Бўрондан кучли; 2) тикланмоқ, қурилмоқ. 
Клуб деворлари кун эмас, соат сайин қад 
кўтара борди. «Муштум». Уч ҳафта ичида 
ғиштин сардоба ердан икки-уч газ қад кў- 
тариб, узоқ-узоқлардан кўзга ташланадиган 
бўлиб қолди. Мирмуҳсин, Меъмор. Ҳар ер- 
ҳар ерда.. кабоб, сомса, палов пиишрадиган 
ошхоналар тезда қад кўтариб, ишга тушди. 
Ж. Шарипов, Хоразм. Қад ростламоқ айн. 
қаддини ростламоқ 2. Бинокор қадами етган 
жой тез обод бўлади, улкан завод-фабрика- 
лар қад ростлайди. Газетадан. Қадди расо 
1) /у. расо. Ҳадди расо йигит; 2) тик ўсган, 
адил. Ҳадди расо тераклар. Қаддини кўтар- 
моқ айн. қаддини ростламоқ. Супада ёнбош- 
лаб ётган йигит қаддини кўтариб, атрофга 
қаради. н -Ҳаддини кўтаргунча, заводчи 
бойлардан солиқ олинмасин, — деди.. Ёлмон- 
бой. Ж. Шарипов, Хоразм. Қаддини рост- 
ламоқ 1) қаддини тик, меъёрий ҳолатга 
олмоқ. Ҳурбон ота энгашиб, самоварнинг 
остига сим тиқаётган эди, қаддини рост- 
лаб, Сидиқжонга қаради. А. Қаҳҳор, Қўш- 
чинор чироқлари. ..пулларни кўрпачагаузала 
тушиб, ҳузур қилиб хаёлан санаб ётган 
Пошша хола Лаълига кўзи тушди-да, қаддини 
ростлади. Д. Нурий, Осмон устуни; 2) кўчма 
ўзини тутиб олмоқ. Гарчи қаддини ростлаб 
олган бўлса ҳам, ҳали ёш, ёмғирда қолган 
ғўзалар Муҳиддиннинг кўз ўнгидан ўтарди. 
Р. Файзий, Чўлга баҳор келди; 3) иш, аҳвол- 
шароитни яхшиламоқ, дуруст ҳолга кел- 
тирмоқ. Шаҳар бозорида отаси берган пул- 
ни сармоя қилиб, дўкон очган Тожи савдо- 


сотиқни авж олдириб, қаддини ростлай 
бошлади. Мирмуҳсин, Меъмор. 

ҚАДАЛМОҚ 1 Қадамоқ фл. ўзл. ва мажҳ. 
н. Бу йил уруғ барвақт қадалди. Кўкракка 
қадалган қатор орденлар. н Ҳамманинг кў- 
зи қора чарм қопланган эшикка қадалган. 
А. Муҳиддин, Чап чўнтак. 

2 Кўзини тикмоқ; тикилмоқ. Сочларини 
ёйиб, ўқдай қадалди.. К. Яшин, Ҳамза. Чол 
ўғлига қадалиб олганди.. «Шарқ юлдузи». 
Валижон.. биллур тошлар орасидан қайнаб 
чиқаётган тиниқ сувга қадалиб, хиёл жим 
қолди. О. Ёқубов, Ларза. 

3 Юрмоқ, турмоқ каби баъзи сўзлар би- 
лан қўлланиб, қимирламай шу сўзлар анг- 
латган ҳолатда бўлиш маъносини билдира- 
ди. ..бу ерда қолган кишилар стулларга мих- 
лаб қўйилгандай қадалиб ўтиришларидан 
шахсий ишлари кўриладиган кишилар эди. И. 
Раҳим, Ихлос. ..мажҳул киши юзини ойдинга 
бериб, хароба уй остида қадалиб турганлик- 
дан унинг ким эканлигини таниш осон эди. А. 
Қодирий, Ўтган кунлар. Бемор бир оздан сўнг 
чой сўради. Кейин яна қадалиб ётаверди. Ю. 
Шомансур, Қора марварид. 

ҚАДАМ [а. — оёқкафти, товон; оёқ, 

одим] 1 Юриш жараёнидаги ҳар бир оёқ 
ташлаш, оёқ босиш; одим. Илдам қадам. 
Шахдам қадам. н Очил «бу гапларнинг мен- 
га алоқаси йўқ», дегандай қилиб, қадамини 
тезлаштирди. П. Қодиров, Уч илдиз. Ёнидаги 
қорабайир буни сезди шекилли, бир неча одим 
ўтиб, қадамини секинлаштирди. М. Исмои- 
лий, Фарғона т. о. Шу вақт болохона нарво- 
нида гурс-гурс қадам товуши эшитилди. Ҳ. 
Ғулом, Машъал. -Мардонқул ака, — деди у 
бошлиқнинг юришига қадамини мослаб.. А. 
Мухтор, Бўронларда бордек ҳаловат. Сао- 
датхон бир-икки қадам босиб, яна орқасига 
қайтди. С. Зуннунова, Янги директор. 

2 Ҳар бир қадам оралиғига тенг масофа, 
оралиқ масофа. -Ассалому алайкум, — дедим 
остонадан бир қадам нарида туриб. Э. Раи- 
мов, Ажаб қишлоқ. Содиқ аминнинг капаси 
унгурдан юз қадамча ғарбда, тоғнинг соябон 
бўлиб осилиб тушган каттакон тоши ости- 
да эди. М. Исмоилий, Фарғона т. о. 

3 кўчма Иш-фаолият, ривожланиш ва 
ш.к. да олға силжиш, илгарилаш. ЎртоқАҳ- 
медов, бу тажриба naxma агротехникаси- 
да олға қўйилган катта қадам, дейди. А. 
Қаҳҳор, Қўшчинор чироқлари. 





4 кўчма Бирор жой, томонга қаратил- 
ган, йўналган юриш; ташриф. Унинг бу ер- 
дан қадами узилди (кесилди). У бизникига 
қадам босмай қўйди. н Агар қадамимни бой 
сезиб қолса, Гулнорнинг аҳволи оғирлаш- 
майдими? Ойбек, Танланган асарлар. Хай- 
рият, хайрият, Абдурасул!.. Сенинг ҳам қа- 
даминг биз томонларга тушар экан.. П. 
Турсун, Ўқитувчи. Сенинг учун келди совчи 
қадами.. «Баҳром ва Гуландом». 

5 кўчма Иш-фаолиятдаги ҳар бир хатти- 
ҳаракат/ амал. Одам баъзан бир марта нотўғ- 
ри босиб қўйган қадами учун умрбод жавоб 
беради. Ў. Ҳошимов, Қалбингга қулоқ сол. 
Ахир, кам гапириб, қадамини билиб босса, 
ишини билиб қилса ва зимдан қора ниятлар 
йўлидан кета берса, уни дарҳол билиш осон- 
ми, ахир? Ш. Рашидов, Бўрондан кучли. 

Бир қадам 1) айн. қадам 2. Бир қадам 
нарида турибди; 2) жуда қисқа оралиқ, 
оралиқ масофа ҳақида. Ўзингиз кўрдингиз, 
бугун гузардан бир қадам ҳам жилганим йўқ, 
гувоҳ бўларсиз дейман-да. М. Исмоилий, 
Фарғона т. о. Қадам босмоқ 1) қадамлаб 
юрмоқ. ..Турғуной тиззасини ушлаб, зўрға 
қадам босарди. А. Қаҳҳор, Мастон; 2) бирор 
жой, маконга бормоқ, келмоқ; ташриф бу- 
юрмоқ. Йўқ, амаки, уйга энди бир умр қа- 
дам босмайман. С. Аҳмад, Уфқ. Бугун саккиз 
кун бўлди, қадам босмайсиз-а? С. Сиёев, 
Ёруғлик; 3) иш-фаолиятда муайян тарзда 
иш тутмоқ, хатти-ҳаракат қилмоқ. ..ўша 
босган ножўя қадами бошига бало бўладиган 
бўлди. А. Қаҳҳор, Қўшчинор чироқлари. 
Қадам олиш Иш-фаолиятда, ҳаётда ўзини 
тутиш, бундаги ўзига хос хатти-ҳаракат, ҳо- 
лат. Иккаласининг кайфлари баландми ё Опа 
келтирган хушхабар эсанкиратиб қўйганми, 
ишқилиб, қадам олишлари бошқача. О. Ёқу- 
бов, Ларза. ..Абдусамадқорининг сўнгги кун- 
лардаги қадам олиши Ўрмонжоннинг ҳар ик- 
кала тахмини ҳам тўғри эканини аниқ кўр- 
сатиб турар эди. А. Қаҳҳор, Қўшчинор чи- 
роқлари. Қадам отмоқ (ёкч ташламоқ) 1) 
қадам босиб юрмоқ, одим отмоқ. Иккала от 
бир қиёсда баравар қадам ташлаб борар эди. 
А. Қаҳҳор, Асрор бобо; 2) кўчма силжимоқ, 
юрмоқ, бормоқ. Ҳуёш ташлар ғарб сари қа- 
дам. Ғайратий. Қадам ранжида қилмоқ қ. ран- 
жида. Устоз ёзувчи хотирасини эъзозлаш учун 
қалам соҳиблари, олимлар.. музейга қадам 
ранжида қилдилар. Газетадан. Қадам таш- 


ламоқ айн. қадам босмоқ 1; қадам қўймоқ. 

Мақсадсиз ташланган қадам — ўқсиз мил- 
тиқ билан овга чиқишдек гап. Шукрулло, 
Жавоҳирлар сандиғи. Ўтган йил билан ҳам 
хайрлашдик. Янги йилнинг бўсағасига қадам 
ташладик. Н. Сафаров, Оловли излар. Қа- 
дам қўймоқ 1) айн. қадам босмоқ 1, 2. У уй- 
нинг зинасига энди қадам қўйганда, похол 
остидан чиққан кампир: -Ҳой, болам, немис 
бор! — деб қичқирди. А. Қаҳҳор, Олтин юлдуз. 
Дўст билан обод уйинг, Гар бўлса у вайрона 
ҳам. Дўст қадам қўймас эса, вайронадур 
кошона ҳам. Э. Воҳидов; 2) журъат қилмоқ; 
киришмоқ, бошламоқ. Бу ишга қадам қўй- 
масдан илгари, бир карра сизнинг олдингиз- 
дан ўтиш, раъйингизни билишга тўғри кел- 
ди. Ойбек, Танланган асарлар; 3) бирор 
ёшга тўлиб, кейингисига ўтмоқ. Ўн иккига 
қадам қўймоқ. н О, учга қадам қўйиб қол- 
ди-ку. Тили бирам ишрин бўлиб чиққанки, 
сира қўя берасиз. М. Исмоилий, Фарғона т. о. 
Қадамини узмоқ Бормайдиган, келмайдиган 
бўлмоқ. Нега бизникидан қадам узиб кет- 
дингиз, ё кўнгил қоларлик иш ўтдими биздан ? 
К. Яшин, Ҳамза. Ҳар қадамда 1) ҳар бир 
қадамга тенг масофада. Ҳар қадамда белги 
қўйиб борарди; 2) жуда кўп, оралари жуда 
қисқа, тиғиз жойлашган нарсалар ҳақида. 
«Масжиди жомий» бўйлаб ҳар қадамда га- 
дой, қаландарлар, тиланчи болалар, кам- 
пирлар.. Ойбек, Танланган асарлар. 

ҚАДАМА 1 Қадаб, тўғнаб ёки тикиб, 
чатиб қўйиладиган. Қадама жияк. Ҳадама 
ёқа. 

2 Безак яратиш, безатиш, ясатиш ва ш.к. 
учун қадалган нарса. Ўша чолғуларни ўйла- 
дим бу гал, Чиройда беқиёс, кўзни олади. 
Садаф қадамалар ёнар мукаммал.. А. Ис- 
роилов. 

ҚАДАМ-БАҚАДАМ айн. қадамма-қадам. 

Саломатнинг қонини Низомиддинов қадам- 
бақадам босиб борарди. С. Аҳмад, Ҳукм. 

ҚАДАМГОҲ [ а. + ф. — (авлиё- 

лар) қадами изи] кам қўлл. айн. қадамжо(й) 
2. Моҳир меъмор ва наққошларга қадамгоҳ 
бўлган кўҳна Хиванинг архитектура ёдгор- 
ликларини томоша қилиш нақадар завқли. 
Газетадан. 

ҚАДАМЖО(Й) [а. + ф. - (ав- 

лиёлар) қадами теккан жой] 1 дин. Зиёрат 
қилиш, сиғиниш учун бориладиган, мўъ- 
жизали, муқаддас деб саналувчи жой; зиё- 




ратгоҳ. Резидент ўрнидан туриб, харита олдига 
келди: -Руслар мусулмонларга қадамжоларни 
зиёрат қилиш учун тўсқинлик қилишмайди. 
К. Яшин, Ҳамза. Комил ишонч билан айтиш 
мумкинки, бу муқаддас қадамжо [Чашмаи 
Айюб] чиндан ҳам мўъжизадир. Газетадан. 
Имом Бухорий қадамжосида барпо этилган 
муҳташам меъморий обида қурилишига ҳам 
бир озҳисса қўшганман. Газетадан. 

2 кўчма Кўриш, бирор нарса ўрганиш, 
намуна олиш учун бориладиган серфайз 
ёки азиз жой. Тошкент қадамжойдир.. Азиз 
жой экан. М. Шайхзода. Бу жойларни очиб, 
қадамжо қилишга эса бирмунча азият че- 
киш керак. С. Кароматов, Олтин қум. 

ҚАДАМЛАМОҚ 1 Қадам ташлаб юр- 
моқ; одимламоқ. Майна олдинга қадамлади. 
Ҳамма унинг чиройли юзига, келишган қо- 
мати, ҳарбий кийимига ҳавас билан боқди. 
Ш. Тошматов, Эрк қуши. 

2 (-иб қўшимчали рвдш. шаклида — қа- 
дамлаб) Қадам ташлаб, қадам билан. Из- 
вош муюлишга яқинлашиб қолганда, йўртиб 
келаётган от тўсатдан қадамлаб юра 
бошлади. О. Ёқубов, Эр бошига иш тушса. 
Туроб чодирга жой чамалаб, қадамлаб қозиқ 
ўринларини белгилаб олди. С. Кароматов, 
Олтин қум. 

ҚАДАМЛИ Қадам чамасидаги; ..қадам 
келадиган. Юз қадамли масофа. Икки қадам- 
ли жой. 

ҚАДАМЛОВЧИ Қадамламоқ фл. сфдш. 

Қадамловчи экскаватор айн. одимловчи 
экскаватор қ. одимловчи. 

ҚАДАММА-ҚАДАМ рвш. Изма-из, ке- 
тидан қолмай, из қувиб; бирин-кетин. Мен 
келдим, (кетимдан) қадамма-қадам у ҳам 
келди. н Унда устозининг ортидан қадам- 
ма-қадам юриб, у босиб ўтган йўлдан бо- 
риш, ўшанинг ўзидай бўлиш орзуси ҳам кун- 
дан-кунга улғаярди. Ж. Абдуллахонов, Тўфон. 

ҚАДАМОҚ 1 Тирамоқ, тақамоқ. Тахта- 
нинг бир учини деворга қадамоқ. н -Бу 
яшамай ўлгурнинг ўзи ёмон, — деди опа муш- 
тини ерга қадаб. А. Қаҳҳор, Сароб. [Бек- 
темир] Иккита танкни кўрди, бири қий- 
шайган, иккинчиси эса тумшуғини ерга қа- 
даган. Ойбек, Қуёш қораймас. 

2 Санчмоқ, суқмоқ. Ханжар қадамоқ. н 
Пичоқчанинг учини консерва банкасига қа- 
даб, безакдор conu устидан кафти билан 
ура бошлади. Н. Аминов, Суварак. 


3 Тўғнамоқ, тақмоқ. Тўғноғич қадамоқ. 
Тўғноғич билан қадаб қўймоқ. н Мен бирон 
қоғозни ўқимасдан қўл қўйсам, сен бирон 
кўйлакнинг ёқасини қийшиқ қадаб қўйсанг, 
ишга совуққонлик билан қараганимиз учун 
жавобгар бўламиз. А. Қаҳҳор, Айб кимда? 
Дасторпеч.. гавҳарларни Ботирнинг.. сал- 
ласига қадаб қўйди. П. Қодиров, Юлдузли 
тунлар. 

4 Ўрнига тушириб бириктирмоқ; сол- 
моқ, тақмоқ (тугма, пистон ва ш.к. ни). 
Гимнастёркасининг ёқасига қўл юборди-ю, 
тугмасини қадашга улгуролмай, яна сўзида 
давом қилди. Ш. Рашидов, Бўрондан кучли. 

5 Ўрнатмоқ, тикмоқ; босиб, суқиб, ўр- 
нига жойлаштирмоқ. Глухов пичоқ билан 
бирпасда беўхшовгина юлдуз ясади, бармоқ- 
дай қизил қалам билан уни бўяди-да, ёғочга 
бириктириб, қабрга қадади. Ойбек, Қуёш 
қораймас. 

6 кўчма Экмоқ, тикмоқ. [Бўтабой] Шуд- 
горни кесиб, чигит қадаётганлар олдига 
борди. С. Аҳмад, Ҳукм. 

Кўзларини (ёки кипригини) қадамоқ 
Тикилиб қарамоқ, боқмоқ, тикилмоқ. У 
[Комилжон] шофёрга бошқа савол бермай, 
икки кўзини машина ойнасига қадаб бора- 
ди. И. Раҳим, Ихлос. 

ҚАДАР I [а. jXk — миқцор, ўлчам, дара- 
жа] кўм. 1 ( б. к. билан) Таққослаш, ўхша- 
тиш, даража муносабатларини, маънола- 
рини билдиради; каби, ўхшаш, -дек. Коса- 
ни олиб, катта қошиқ билан шошиб-пишиб 
ичди. Косада ош уч эллик қадар озайди. 
Ойбек, Танланган асарлар. Дунё қадар мард- 
лик сиққан кенг қучоғингга, Яширинган 
миллион халқнинг ғазабли саси. Ҳ. Пўлат. Биз 
ўзимизни ичкарига олгач, дарвозабон ўзи- 
нинг ҳазми кўтарган қадар бизга тўнғил- 
лайдир-да, дарвозани берклаш ҳаракатига 
тушади. А. Қодирий, Ўтган кунлар. 

2 (ж. к. билан ) Чегара муносабатини, 
маъносини билдиради; довур, -гача. Уйдан 
вокзалга қадар. Етти яшардан етмиш яшар- 
га қадар. н Дарвоза остини то ҳамсоялар 
эшигига қадар супуриб кириб ўлтириб, она- 
лари билан чой ичмоққа машғул бўлар эрди. 
Ҳамза, Танланган асарлар. Шу йилнинг охи- 
рига қадар корхонада бешта дастгоҳ тай- 
ёрланада. Газетадан. 

Бир қадар Маълум даражада, бир оз, 
бирмунча, сал. Бу ишлар бир қадар битган- 





дан кейин, Сидиқжон онасини олиб келгани 
Баҳрободга борди. А. Қаҳҳор, Қўшчинор 
чироқлари. Икки оға-ини бир қадар саро- 
симага тушиб, ўринларидан туришди. Ой- 
бек, Танланган асарлар. Мумкин қадар Им- 
кони борича, иложи борича. Ҳамбар ма- 
ҳалланинг номини айтиб, у ердаги пюр кўча, 
боши берк кўчаларни, эшикларни мумкин 
қадар синчиклаб тушунтирди. Ойбек, Тан- 
ланган асарлар. Бўлиб ўтган воқеага мум- 
кин қадар беозор баҳо бериб, қизни унутиб, 
тинчишни истар.. эди. «Шарқ юлдузи». У 
қадар 1) унга тенг келадиган, унчалик. Ма- 
салани у қадар ечолмасам керак; 2) айтиш- 
га арзигудек, деярли. Унинг нимаси мени 
ўзига тортар экан? У қадар гўзаллиги ҳам, 
бошқа одамлардан ортиқлиги ҳам йўқ-ку! 
П. Турсун, Ўқитувчи. 

ҚАДАР II [а . — тақцир, ёзмиш] эск. 

кт. Тақцир, қисмат, ёзмиш. 

ҚАДАРЛИ с. т. Қадар, довур, -гача. 

ҚДДАҚ шв. Оловкурак; хокандоз. 

ҚАДАҲ [а. j-jls — пиёла, жом, май иди- 
ши] Май ичиладиган идиш; жом. Биллур 
қадаҳ. Олтин қадаҳ. Бир қадаҳ вино. н 
Мударрисов бўшаган қадаҳни дастурхон 
четига қўяр экан, кампир.. «дуруст-ку», 
дегандай қош қоқиб, Йигиталига қараб 
қўйди. Д. Нурий, Осмон устуни. Ароқдан 
қилқиллатиб қуйиб, ўрнидан турди.. Қадаҳ- 
нинг бирини боиииққа узатди. Н. Аминов, 
Суварак. 

ҚАДДИ-БАСТ айн. қадди-қомат. Қадди- 
басти келишган, чайир билакларидан куч 
ёғилиб турган .. йигитлар ўтганларида, «Ким 
экан у ?» деб сўз қотмайдиган сулув бормикин ?! 
Газетадан. 

ҚАДДИ-ҚОМАТ Бўй-баст, сумбат, қо- 
мат. Қадди-қомати келишган йигит. н У 
сочи оқара бошлаган, лекин қадди-қомати 
йигитларникидек хипча, бўйи ўртадан тик- 
роқ киши эди. П. Қодиров, Уч илдиз. 

ҚАДИМ [а. — ўтган, илгариги, кўҳ- 

на, эски] 1 от Узоқ ўтмиш, қадимги за- 
мон, узоқ ўтмиш давр. Қадимдан қолган 
одат. н Чорвоқ даласи қадимда Мадамин 
билан Олахўжабойга қарашли эди. П. Турсун, 
Ўқитувчи. Қадимнинг қоидасига мувофиқ, 
ҳар икки томоннинг шумтака болалари бир- 
бирларини қорга думалатиб, бир нафас 
муииплашиб олдилар. Ойбек, Танланган асар- 
лар. 


2 сфт. Узоқ ўтмишдаги; қадимий, кўҳ- 
на. Қадим замон. н Бу йўллар кўп қадим 
йўллардир. Ғ. Ғулом. Ҳунармандчиликнинг 
ривожланиши катта савдо йўлидаги қа- 
дим шаҳарнинг бошқа узоқ музофоту ўлка- 
лар билан алоқасини авж олдирди. К. Яшин, 
Ҳамза. 

3 Илгарилари, қадимда. Ҳовлиларга ки- 
раверишдаги катта ва сервиқор дарвоза- 
ларни айтмайсизми, қадим бундай дарвоза- 
ларни Орифхўжабойлар қурарди. Мирмуҳ- 
син, Умид. 

ҚАДИМГИ 1 Узоқ, ўтмиш замонларда 
ёки узоқ замонлардан бери мавжуд бўлган, 
узоқ ўтмишга оид; қадимий, кўҳна. Қадим- 
ги туркий тиллар. Қадимги форс ёзуви. н 
Ҳозирги Ўзбекистон тупроғида яшаган қа- 
димги халқлар ўзларининг мустақил, бой 
маданиятларига эга бўлганлар. К. Яшин, 
Ҳамза. 

2 Илгариги, аввалги. Фарғона водийси- 
дан Тошкентга қатнайвериб, довон ошиб, 
товонлари тош бўлган қадимги батрак Аб- 
дурасул бу кунларда ўз муддаосининг амалга 
ошаётганини ҳис этар эди. П. Турсун, Ўқи- 
тувчи. 

ҚАДИМГИЛАР Қадимда, анча аввал 
яшаб ўтган одамлар, ота-боболар. Бундай 
ёзилибгина бир гаплашса-чи. Қаёқда! Онанинг 
кўнгли болада, боланинг кўнгли далада — қа- 
димгилар хўп топиб гапиришган-да. С. Анор- 
боев, Оқсой. 

ҚАДИМГИЧА 1 Қадим қандай бўлса 
ўшандай, ўзгаришсиз, илгаригидай. Ўғлининг 
қабри қадимгича турмоқда эди. Ғ. Расул, Тўн- 
ғич ўғил. 

2 Эски одат бўйича; эскича. Қадимгича 
тўй. 

ҚАДИМДА Қадим вақтларда, илгари- 
лари. Ривоятларга қараганда, қадимда Мак- 
кага борган диндорлар хурмо олиб келишиб, 
яқинларига улашар эканлар. «Ўзбекистон 
қўриқлари». Қадимда Ургут қишлоқларига 
босқинчилар тез-тез ҳужум қилар экан. 
«Саодат». 

ҚАДИМДАН рвш. Узоқ ўтмишдан, қа- 
димги замонлардан. Қадимдан қолган урф- 
одатлар. н Товуш тўлқинларини тутгич 
вазифасини ўтовчи қулоқ супраси табобат- 
да катта аҳамиятга молик экани Шарқ 
тиббиётида қадимдан маълум. «Фан ва тур- 
муш». 




ҚАДИМИИ \а. — қадимга, ўтмиш- 

га оид] Қадимга оид, қадимдан бор, ўт- 
мишдан сақланиб келаётган. Ҳадимий урф- 
одатлар. Ҳадимий шаҳар. Ҳадимий анъана- 
лар. н Ҳадимий Хоразм ўзининг бетакрор 
маданий обидалари билан машҳур. «Саодат». 
Тупроғи серунум, иқлими мўътадил, аммо 
суви камчил Ҳашқа воҳасини боғ-роғларга 
айлантириш қадимий орзу эди. «Ўзбекистон 
қўриқлари». 

ҚАДИМОНА Қадимги урф-одат, анъана 
ва ш.к. га хос, мос. Тансиққа ҳам бурмасиз, 
ҳашамсиз, узун ва жуда кенг қадимона кўй- 
лак кийишни буюрар эди. Ойбек, О.в. шаба- 
далар. 

ҚАДИМЧА кам қўлл. айн. қадимгича 2. 

Болохона бўғот томли, кўримсизгина бўлса 
ҳам, ичи бежирим — қадимча эди. Ойбек, 
Танланган асарлар. 

ҚАДИМШУНОС [а. + ф. - 

қадимиятни, ўтмишни ўрганувчи] кам қўлл. 
айн. археолог. Эндиликда қадимшунослар 
ихтиёрида тадқиқотлар учун 7 та археоло- 
гик топилма бор. Газетадан. 

ҚАДОҚI Қиймат жиҳатдан 1 фунтга тенг 
бўлган қадимги оғирлик ўлчов бирлиги (1 
фунт = 409, 512 г.). Бир қадоқ чой. н Афанди 
ишонмай, мушугини тортиб кўрса, тўрт 
қадоқ чиқибди. «Латифалар». 

Қадоқ тош, қадоқтош Нарсаларни та- 
розида тортишда тарози палласига қўйи- 
ладиган ўлчовли тош. Ҳар бир сўзи қадоқ 
тошдай вазмин бу киши кейинги кунларда 
янада камгапроқ бўлиб қолган. М. Муҳамедов, 
Қаҳрамон изидан. 

ҚАДОҚ II 1 айн. чега. Битта қадоқ би- 
лан бутун бўладиган ликопча. 

2 сфт. Қадоқланган, чегаланган. Сал- 
тонбу.. қадоқ пиёлага [шилпилдоқ] солиб 
берди. М. Исмоилий, Фарғона т. о. 

ҚАДОҚIII: қадоқ чой, қадоқ қанд Қоғоз 
ёки бошқа нарсага жойлаб маҳкамланган, 
маълум миқцордаги чой, қанд. 

ҚАДОҚ IV Одам терисидаги кўп иш- 
қаланадиган ва қисиладиган жойнинг қа- 
линлашуви, қаттиқ қавариқ (кўпроқ оёқ 
панжалари, товон, кафт, баъзан қўл пан- 
жаларида учрайди). Вали ака.. қўлининг қа- 
доқлари озор беришидан қўрқаётгандек, хо- 
тинининг пешонасини авайлаб силади. М. 
Исмоилий, Фарғона т. о. Собир ака.. оғирмеҳ- 
натдан эзилган, қўллари қадоқ, мушаклари 


чайир бўлиб кетган эди. Ж. Шарипов, Хо- 
разм. 

Қадоқ қўл(ли) ёки қўли қадоқ 1) қўли 
қадоқ бўлган, қўлини қадоқ босган; 2) кўчма 
ўз кучи билан тирикчилик қиладиган, би- 
ровнинг кучидан фойдаланмайдиган; меҳ- 
наткаш. Ҳадоқ қўлли миллионлар Янчди зулм 
тахтини, Барпо этиб бўстонлар, Топди қу- 
вонч, бахтини. 3. Диёр. Бойларга қарши ку- 
рашни Ниёзга ўхшаш айрим кишилар эмас, 
ҳамма қўли қадоқлар олиб борииш керак. Б. 
Раҳмонов, Баҳор арафаси. 

ҚАДОҚЛАМОҚ I 1 Оғирликни қадоқ 
билан ўлчамоқ, тортмоқ. Ҳадоқлаб бозордан 
мева олиб, санаб еб, ёзни ўтказасизлар. Шуҳ- 
рат, Жаннат қидирганлар. 

2 Тортиб, маълум оғирликда ёки миқ- 
дорда ўлчаб пачкаламоқ. Чой(ни) қадоқла- 
моқ. Ҳанд(ни) қадоқламоқ. Унни қадоқла- 
моқ. н Шўрсув конида майдаланган олтин- 
гугуртни полиэтилен халтачаларга қадоқ- 
лаш йўлга қўйилган. Газетадан. 

ҚАДОҚЛАМОҚ II айн. чегаламоқ. То- 
жибой қадоқчилик «дўкони»ни ёяди, мез- 
бонларнинг синиқ идиш-товоқларини тўплаб, 
қадоқлашга тушади. С. Абдулла, Мавлоно 
Муқимий. 

ҚАДОҚЛАНМОҚ I Қадоқламоқ I фл. 

мажҳ. н. Чой қадоқланадиган фабрика. 

ҚАДОҚЛАНМОҚ II Қадоқламоқ II фл. 

мажҳ. н.; чега билан бириктирмоқ. Салтон- 
бу уч еридан қадоқланган.. эски пиёлада на- 
макоб қилди. М. Исмоилий, Фарғона т. о. 

ҚАДОҚЛАНМОҚ III Қадоқ бўлмоқ (қ. 
қадоқ IV). Ҳўллари қадоқланган, кўзлари ўт- 
дай ёнган.. Ғ. Ғулом. 

ҚАДОҚЛИ I Қадоқ оғирлигидаги. Беш 
қадоқли тош. н Кетмончиларнинг энг кат- 
та деб билган ўн қадоқли кетмонлари ҳам 
мулла Обидга ёқмайди. А. Қодирий, Обид 
кетмон. 

ҚАДОҚЛИ II Қадоқланган, синган жо- 
йи ямалган, чегаланган. Ҳадоқли пиёла. 

ҚАДОҚЛИ III Қадоғи бор, қавариб, қа- 
доққа айланган, қадоқ босган. Ҳадоқли қўл- 
лар. 

ҚАДОҚЛОВЧИ 1 Қадоқламоқ фл. сфдш. 
Ҳадоқловчи цех. Ҳадоқловчи дастгоҳ. 

2 Касби қадоқлаш бўлган шахс. Чой қа- 
доқловчи. 

ҚАДОҚЧИ айн. чегачи. Илкингга қўн- 
дириб қуш, ул сенга номуносиб, Боқиб ўзинг- 







га иш қил, касбинг қадоқчи, ҳожим. Муқи- 
мий. 

ҚАДОҚЧИЛИК Қадоқчи иши, касби. 
Ҳирғиз ҳожи тирик эмиш, Андижоннинг узум 
бозорида қадоқчилик қиляпти экан. С. Аҳмад, 
Қадрдон далалар. 

ҚАДОҚЧОИ Ўраб юмалоқланган маъ- 
лум миқцордаги чой, қадоқланган чой. [Му- 
ҳаммадсаиднинг) Ўзи ё афғонистонлик, ё 
ҳиндистонлик мусулмон бўлиб.. узоқ мамла- 
катлардан қадоқчой, тахтачой келтириб 
сотар эди. А. Мухтор, Опа-сингиллар. 

ҚАДР [ а . _,jLs — миқцор, ўлчов; даража, 
мартаба; тақдир, қисмат] 1 Жамиятда, ки- 
шилар ўртасида тутган ўрин, ўзга(лар) то- 
монидан бўлган ҳурмат, эътибор. Ўз қадри- 
ни билмаган бировнинг қадрини билмайди. 
Мақол. Дарё сувини баҳор тоширар, Одам 
қадрини меҳнат оширар. Мақол. н Оҳ, она 
тупроғим, ўсган жойларим.. Кўнглимда сақ- 
ланар ҳурматинг, қадринг. Миртемир. Киши- 
нинг қадри амали ва унвони билан эмас, ва- 
танига, халқига қилган хизмати билан ўл- 
чанади. Шуҳрат, Шинелли йиллар. Офтоб 
ойим.. қизининг қадрини бунчалик аршларга- 
ча кўтармоқда бўлган йигитга ўзида йўқ 
чексиз муҳаббат, поёнсиз эҳтиром сезмоқда. 
А. Қодирий, Ўтган кунлар. 

2 Ҳаётда тутган ўрин; аҳамият, муҳим- 
лик ҳолати. Зар қадрини заргар билар. Ма- 
қол. н Газламанинг қадри жуда ошиб кетди. 
Эрталабки нарх кечга тўғри келмайди. Ой- 
бек, Танланган асарлар. Утомонларда мева- 
нинг қадри баланд дейишади, ростми ? Н. Са- 
фаров, Ҳаёт мактаби. Биз ҳамма нарсанинг 
қадрини ўзи йўқолгандан кейин биламиз. Ў. 
Ҳошимов, Нур борки, соя бор. 

Қадр қилмоқ, қадрига етмоқ ёки қадрини 
билмоқ 1) обрў-эътиборига, қадр-қимма- 
тига яраша иззат-ҳурмат қилмоқ, қадрла- 
моқ. Бола қадрига етмаган она қадрига ет- 
майди. С. Абдуқаҳҳор, Кўзлар; 2) аҳамияти 
нақадар азиз, аҳамиятли, қийматли экан- 
лигини билмоқ, аҳамиятига, қимматига 
яраша эъзозламоқ. Саломатликнинг қадри- 
га етмоқ. Гул қадрини булбул билар. Мақол. 
н Кулликни сезмаган ҳурлик қадрига ета 
олурми ?! Ҳамза. Қадри ўтмоқ Аҳамияти, ўр- 
ни сезилмоқ, ўрни билинмоқ, йўқпиги се- 
зилмоқ. Дўстимнинг қадри ўтди, у бўлса, 
бунчалик қийналмас эдим. н Исроил Аҳме- 


довнинг қадри, айниқса, ҳозир ўтяпти. И. 
Раҳим, Чин муҳаббат. 

ҚАДРДОН [а. +ф. 6 bj jA — қадрини би- 
лувчи, баҳо берувчи; яхшиликни билувчи] 
1 Ўзаро қадр-эътиборли, бир-бирини жуда 
қадрлайдиган. Бу киши бизга жуда қадрдон. 
Иккаламиз эски қадрдонмиз. н Шуми ҳали 
қирқ йиллик қадрдондан чиққан гап ? А. Қаҳ- 
ҳор, Янги ер. Ултармалик Асрорқул Ҳайдар 
отанинг қадрдон ошнаси бўлади. А. Қаҳҳор, 
Асрор бобо. 

2 Кўпдан бери таниш, ўрганиш бўлган, 
ўрганиб қолинган, қадрли бўлган. Ҳадрдон 
болалар. Ҳадрдон қиишоғим. н Нормат қадр- 
дон батальонига келиб, ошна-оғайнилари 
билан учрашаркан, севинчини юрагига сиғ- 
диролмай, жуда гапдон бўлиб кетди. И. Ра- 
ҳим, Чин муҳаббат. 

Ота қадрдоним Отамни танийдиган қадр- 
доним, отамнинг дўсти. Ота қадрдонларим 
билан таништирганингиз учун раҳмат, ама- 
ки. А. Қодирий, Ўтган кунлар. 

ҚАДРДОНЛАШМОҚ Ўзаро қадр-эъ- 
тиборли муносабатда бўлмоқ; қадрдон бўл- 
моқ. Феруза, чўл қишлоғидаги бегона киши- 
ларнинг бир она қорнидан талашиб тушган- 
дек қадрдонлашиб кетганини ўз кўзи билан 
кўрди, ишонди. Ҳ. Ғулом, Сенга интиламан. 
Ўктам техника фанлари доктори Ўрмонов 
билан қадрдонлашиб қолди. Ойбек, О. в. 
шабадалар. 

ҚАДРДОНЛИК Қадрдонларга хос му- 
носабат, ҳолат. Сиз олийжанобсиз: эски қадр- 
донлик ҳурматига, кўнгил учун кулиб боқар- 
сиз. А. Қодирий, Ўтган кунлар. ..андишасиз 
кишининг муомаласини қилса, ўттиз йилдан 
ортиқроқ умр кўрган қадрдонлик ўйламас- 
дан айтилган бир оғиз сўз қурбони бўлур 
эди. М. Исмоилий, Одамийлик қиссаси. 

ҚАДРИЯТ [а. — қиймат, аҳамият; 

қимматбаҳо буюмлар; халқ бойлиги] Воқе- 
ликдаги муайян ҳодисаларнинг умумин- 
соний, ижтимоий-ахлоқий, маданий, маъ- 
навий аҳамиятини кўрсатиш учун қўлла- 
надиган тушунча. Инсон ва инсоният учун 
аҳамиятли бўлган барча нарсалар, мас., эр- 
кинлик, тинчлик, адолат, маърифат, ҳақи- 
қат, яхшилик, модций ва маънавий бойлик- 
лар ва б. қадрият ҳисобланади. Аммо ошко- 
ралик дегани хоҳлаган кимсанинг хоҳлаган 
пайтда қадриятларимизни оёғости қилиши 
дегани эмас. Газетадан. Бутун бир миллат- 




нинг қадриятлари топталса, йўқола бошла- 
са, бу ўша халқнинг фожиаси эмасми? Га- 
зетадан. Бу қадриятларнинг бари айнан мил- 
лий қадриятлар билан уйғунлашган ҳолдаги- 
на намоён бўла олади. «Тафаккур». 

ҚАДРЛАМОҚ 1 Обрў-эътиборига, қадр- 
қимматига яраша иззат-ҳурмат кўрсатмоқ, 
қадр қилмоқ. Устозларини қадрламоқ. н 
Созандаларни, устозларимизни қадрланг, ҳур- 
матланг.. Т. Обидов, Юсуфжон қизиқ. 

2 Аҳамиятига, қимматига яраша эътибор 
бермоқ, шунга яраша муносабатда бўлмоқ. 
Инсоний фазилатлардан бири — дўстлик ва 
ўртоқликни қадрлашдир. Газетадан. Йўлдош 
ота врни қадрлаб, пахтани фарзандидай 
кўрадиган одамларни Мирзачўлга чорлаган 
экан. «Ўзбекистон қўриқлари». 

ҚАДРЛИ 1 Қадр-эътиборга лойиқ; ҳур- 
матли. Қадрли ўртоқ. Ҳадрли ўқитувчи. н 
Ҳамма уни гўё узоқ вақтдан бери кутилган 
қадрли бир меҳмондай қувончли юз билан 
қаршилади. Р. Файзий, Уч қиз. Нарзи, узоқда- 
ги ота-онаси каби, бу ердагилар учун ҳам 
азиз ва қадрли жигарбанддир. Н. Сафаров, 
Оловли излар. 

2 Қадри, қиммати юқори, қадр-қимма- 
тини йўқотмаган. ..меҳнатинг қадрли, ҳаё- 
тинг файзли.. Газетадан. 

3 кам қўлл. айн. қадрдон 2. -«Фарҳод» 
бизга қадрли жой, — деди кулиб Мирҳай- 
дар. Ойбек, О.в. шабадалар. Сўйла, ўртоғим, 
менга, Сўйла менга, қадрлим. Ҳ. Олимжон. 

ҚАДРСИЗ 1 Қадр-эътибори йўқ, ҳеч ким 
ҳурмат қилмайдиган, назарга илмайдиган. 
Қадрсиз киши. Қадрласанг, қадринг ошар, 
қадрсиздан ҳамма қочар. Мақол. 

2 Ҳеч қандай қиммати, аҳамияти, қадри 
йўқ, ҳеч нарсага арзимайдиган. Қадрсиз нар- 
са. н Хотинларнинг меҳнати айниқса қадр- 
сиз, сув текин бўлишини ўшанда билдим. 
Ойбек, Танланган асарлар. 

ҚАДРСИЗЛАНМОҚ 1 Обрў-эътибори- 
ни, қадрини йўқотмоқ, назардан қолмоқ. 
Энди сенга қадрсизланган бўлсалар, аммо 
бизнинг қошимизда уларнинг қадру қиммат- 
лари юқори. А. Қодирий, Ўтган кунлар. 

2 Қийматини, аҳамиятини йўқотмоқ. 
Пулнинг қадрсизланиши. Валютанинг қадр- 
сизланиши. 

ҚАДРШУНОС [қадр + ф. — би- 

лувчи, ўрганувчи] эск. кам қўлл. Киши ёки 


нарсанинг қадр-қийматини биладиган, 
қадрига ета оладиган, қадрлайдиган. 

ҚАДРШУНОСЛИК эск. Қадрлаш, қад- 
рига етиш хислати, хусусияти. -Қадршунос- 
ликларингга раҳмат, ўртоқ! — дейди, — мул- 
ла Обиднинг қадрига етдинг, менга шу бас. 
А. Қодирий, Обид кетмон. 

ҚАЕР [асли қай ер] сўр. олм. Қайси ер?, 
қайси жой?; қайси томон?, қаёқ? Қаер 
сизга ёқади? Бу қаернинг анори? Қаеринг 
оғрияпти? н Ҳали ҳеч қаерни кўрганимча 
йўқ. А. Қаҳҳор, Янги ер. Аҳмаджон.. ўзига 
келгач, разм солиб қараса, ҳеч қаери майиб 
бўлмабди, фақат билагидан қон оқар эди. 
А. Қаҳҳор, Олтин юлдуз. 

ҚАЕРГА [асли қай ерга] сўр. олм. Қайси 
ерга?, қайси жойга?; қайси томонга?, қа- 
ёққа? Китобни қаерга қўйдинг? У қаерга 
кетди ? 

ҚАЕРГАДИР | ас.ш қай ергадир] гум. олм. 
Номаълум (бир) жойга, номаълум (бир) 
томонга; бирор жойга; бирор томонга. Хат- 
ни қаергадир қўйган эдим, mona олмаяпман. 
н Қоровул кўчанинг у юзига ўтиб, қаергадир 
кириб чиқди. А. Қаҳҳор, Картина. Унинг ҳа- 
ракати гўё қаергадир шошилаётгандай эди. 
П. Турсун, Ўқитувчи. 

ҚАЕРДА [асли қай ерда] сўр. олм. 1 Қай- 
си ерда?, қайси жойда?; қайси томонда? 
Қаерда ишлайсиз? н -Мен ўраман бедани, 
бедаларингиз қаерда? — Ёрматга қараб деди 
Йўлчи. Ойбек, Танланган асарлар. 

2 айн. қаёқда 2, 3. 

ҚАЕРДАГИ [асли қай ердаги] сўр. олм. 1 
Қайси ердаги?, қайси жойдаги?; қайси то- 
мондаги? Қаердаги китобни олай? 

2 Риторик сўроқларда: ҳеч ким ўйла- 
маган, ҳеч кимнинг хаёлига келмаган, қа- 
ёқцаги каби маъноларни билдиради. Қаердаги 
гапларни ўйлаб топасан. 

ҚАЕРДАДИР | асли қай ердадир] гум. олм. 
Номаълум (бир) ерда, жойда; номаълум 
(бир) томонда; бирор ерда, жойда; бирор 
томонда. Биз сиз билан қаердадир учраш- 
ганмиз. н Қаердадир қизилиштон қарилла- 
ди, попишак «пу-пу-пуш-пиш» деб қўйди. 
А. Қаҳҳор, Қўшчинор чироқлари. 

ҚАЕРДАН [асли қай ердан] сўр. олм. 1 
Қайси ердан?, қайси жойдан?; қайси то- 
мондан?, қаёқцан? Сувни қаердан олиш мум- 
кин ? Меҳмонлар қаердан келишди ? 

2 Қандай қилиб?, қаёқцан? Сен қаердан 
зўравон бўлиб қолдинг? 

3 Кимдан?, ким орқали? Бу гапни қаер- 
дан эшитдинг ? н А, севаман? Бу ёмон гап- 
ни қаердан ўргандинг? Ойбек, Танланган 
асарлар. 

ҚАЕРДАНДИР [асли қай ердандир] гум. 
олм. Номаълум (бир) ердан, жойдан; но- 
маълум (бир) томондан. Йўлчи «маъқул» 
деди. Ўроз, қаердандир, катта тарвуз кел- 
тириб, ўртага қўйди. Ойбек, Танланган 
асарлар. 

ҚАЕРЛИК [асли қай ерлик] сўр. олм. Асли 
қайси ердан?, қайси жойдан?; қайси жойда 
туғилиб ўсган? Она, сўрамоқнинг айби йўқ, 
сиз бу томонларнинг одамларига ўхишмай- 
сиз, қаерлик бўласиз? С. Айний, Куллар. 

ҚАЕН [асли қай ён] эск. кт айн. қаерга. 
Бахт этагин тутқизмас, Ғам кутар, борса 
қаён. Миртемир. Адашган кимсадек Фурқат 
қаён боргум билолмасман.. Фурқат. 

ҚАЕҚ [асли қай ёқ] айн. қаер. 

ҚАЕҚДА [асли қай ёқца] 1 айн. қаерда 1. 
У қаёқда ? Ўрда қаёқда ? 

2 Инкорни, акс ҳолат мавжудлигини 
билдиради. -Энди тамом бўшатдиларми се- 
ни? -Бўшатиш қаёқда! Қочдик. Ойбек, Тан- 
ланган асарлар. Камбағалга мактаб, ўқиш 
қаёқда эди. П. Турсун, Ўқитувчи. 

3 Қиёслаш, таққослаш маъносини бил- 
диради. Бўта қаёқда-ю, Низомиддин қаёқда. 
С. Аҳмад, Ҳукм. Тракторист танқид қилга- 
нига санъаткор асти чидай олмас эди; трак- 
тор қаёқда-ю, масалан, «чорзарб» қаёқда, 
тракторист қаёқда-ю, ашулачи қаёқда! А. 
Қаҳҳор, Санъаткор. 

ҚАЁҚДАГИ 1 [ асли қай ёқцаги] айн. 
қаердаги. Қаёқдаги уй яхши ? 

2 Хаёлга келмаган, йўқ ердаги. Қаёқдаги 
ўйни ўйлайсиз. Ултон бек бўлган бўлса, бўп- 
ти-да. «Ёдгор». ..қаёқдаги гапларни топиб, 
бошни оғрита бошлади. «Гулдаста». 

ҚАЕҚДАДИР [асли қай ёқцадир] айн. қа- 
ердадир. 

ҚАЕҚДАН [асли қай ёқцан] айн. қаер- 
дан. Сен буни қаёқдан олдинг? Қаёқдан би- 
лағон бўлиб чиқдинг? н -Ассалому алайкум! 
— деди раисга рўпара бўлиб. Раис товуш 
қаёқдан келганини билмай аланглади. А. 
Қаҳҳор, Башорат. 

ҚАЕҚДАНДИР [асли қай ёқцандир] айн. 

қаердандир. 


ҚАЕҚҚА [асли қай ёққа] айн. қаерга. Қа- 
ёққа қарасанг, қовун. н От кўчанинг ай- 
рилишига етиб, «энди қаёққа юрамиз», де- 
гандек тўхтаган эди, эгаси яна «чуҳ», деб 
жавоб берди. А. Қодирий, Ўтган кунлар. 

ҚАЕҚҚАДИР [асли қай ёққадир] айн. қа- 
ергадир. Баландда, юлдузли кўкда, қаёққа- 
дир самолётлар учиб ўтди. Ойбек, Қуёш 
қораймас. 

ҚАЗИ Отнинг тўш ва пешноп гўшти; 
шундай гўштдан отнинг йўғон ичагига ти- 
қиб тайёрланган озиқ-овқат маҳсулоти. Ян- 
ги қази. Бир йиллик сур қази. н Ўн етти 
отнинг эти, мойи, қазиси дегандек, икки юз 
саксон пуд ораларида тош беради. А. Қо- 
дирий, Обид кетмон. Кечки норин учун кат- 
та қозонда ёғли қази пишади. Иккинчи қо- 
зонда қўй этидан шўрва қайнайди. Ойбек, 
Танланган асарлар. 

ҚАЗИЛИ Қази солинган, қази солиб 
пиширилган. Мен ўзимга тўқ, ҳар куни қази- 
ли ош ейман. А. Қаҳҳор, Сароб. 

ҚАЗИЛМА 1 геол. Ер остидан қазиб 
олинадиган нарсалар (кўмир, нефть, руда 
ва ш.к.). Фойдали қазилмалардан олинади- 
ган минерал ўғитлар.. Газетадан. 

2 археол. Ер остида қолиб кетган ва қа- 
зиб топиладиган қадимий ёдгорликлар ёки 
уларнинг қоддиқлари; топилма, топиддиқ. 

3 Қадимий ёдгорликларни ёки уларнинг 
қолдиқларини топиш ва текшириш юза- 
сидан олиб бориладиган қазиш ишлари. 
Қадимги Тошкент ўрнида археология қа- 
зилмалари ўтказилмоқда. Газетадан. 

ҚАЗИМОҚ 1 Ерни ковлаб, ўйиб, бирор 
нарса тайёрламоқ. Ариқ қазимоқ. Окоп қа- 
зимоқ. Қудуқ қазимоқ. Бировга чоҳ қазисанг, 
ўзинг йиқиласанг. Мақол. н Заранг ерлар- 
ни лўм билан уриб, шундай қазийдики, ҳам- 
ма ҳайрон қолади. Ойдин, Олтин узукка 
олмос кўз. Халқимиз катта-катта каналлар 
қазиб, дарёларни бўғди. «Муштум». 

2 Ерости бойликларини ковлаб чиқар- 
моқ, олмоқ. Кўмир қазимоқ. Руда қазимоқ. 
н Сиз дарров шу олтинларни қазиб олиб, 
кунингизга яратинг. «Эртаклар». 

ҚАЗИШ 1 Қазимоқ фл. ҳар. н. Демак, 
ўрталик ҳали катта, кўп кунлар, балки ой- 
лар қазишга тўғри келади. М. Исмоилий, 
Фарғона т. о. 

2 айн. қазув. Эрта билан фотиҳа бера- 
сиз.. қазиш ишларини бошлаб юборамиз. 
Мирмуҳсин, Меъмор. 


14—Ўзбек тилининг изоҳли луғати 

ҚАЗИШМА Ерости қазув ишлари. Си- 
бирлик археологлар трасса бўйлаб қазиш- 
малар чоғида тош аср қуролларини ўрган- 
дилар. Газетадан. 

ҚАЗМОҚ с. т. Қазимоқ, ковламоқ. Қаз- 
ган билан туганмас кўмир.. Ҳ. Олимжон. 

ҚАЗНА Дағал ипак, пилла чиқитидан 
ҳамда яроқсиз пиллалардан олинган паст 
сифатли ипак. ..қиш кунлари ғўза чувиш, ип 
йигириш, пилла қайнатиб қазна қилиш каби 
ишлар билан шуғулланар эди. Ҳ. Шамс, 
Душман. 

ҚАЗНОҚ Омбор вазифасини ўтовчи 
кичикроқ хона, ҳужра. Шу уй ёнида кичик, 
қоронғи бир зах қазноқ бўлиб, бу омбор эди. 
Ж. Шарипов, Хоразм. Бу йилги ғалласи йи- 
гирма пудга базўр етган эди. Уни қоплаб, 
қазноқда кўз қорачиғидай асраб ўтирганди. 
С. Сиёев, Аваз. 

ҚАЗО | а. — ҳуқуқшунослик, суд 

ишлари; қозихона; ижро, ҳукм; тақдир, 
қисмат] Ўлим; вафот; ўлиш, вафот этиш; 
ўлим соати, ажал. Қазоси етди. Жон бор 
ерда қазо бор. Матал. н Куним битиб, қазо- 
йим яқинлашиб қолди шекилли.. Ойбек, Улуғ 
йўл. Зағчакўз.. Қамишкападаги ҳар бир во- 
қеадан бехабар қолмас, тўй ёки қазога дар- 
ров етиб келар эди. П. Турсун, Ўқитувчи. 
Худойга топширдим, Кумуш, қазом етиб, 
кўролмай ўлсам, мендан рози бўл! А. Қодирий, 
Ўтган кунлар. 

Қазо қилмоқ 1) ўлмоқ, вафот этмоқ. Ора- 
дан икки йил ўтгач, онаси қазо қилди. Ж. 
Абдуллахонов, Хонадон; 2) дин. вақтида 
ижро қилмай ўтказиб юбормоқ, вақтида 
бажармай, ижро қилмай қолдирмоқ. Элмурод 
биринчи куни беш вақт намозни тугал ўқиди. 
Иккинчи куни учтасини ўқиб, иккитасини 
қазо қилди. П. Турсун, Ўқитувчи. Кимки тан- 
жоним соғ, умрим узоқ, кайфим чоғ бўлсин 
деса, намоз, рўзани қазо қилса қилсин, аммо 
чах-чахни қазо қилмасин. К. Яшин, Ҳамза. 
Қазову қадар [ а. jTaJI 3 П ,л a JL — такдир 
тақозоси билан, тасодифан] Тақдир, қис- 
мат. Жониворларнинг бир жойда муқим 
турганини камдан-кам одам кўрган: доимо 
типирчилаб юришади. Қазову қадар уларнинг 
гавдасиниям шунга муносиб яратган. Ш. 
Бўтаев, Қўрғонланган ой. 

ҚАЗОЙИ [а. *. l .a"i — қазога, такдирга 

оид; ҳуқуқий]: қазойи муаллақ 1) муқаррар 
ўлим, ажал. Булар бахтига қазойи муаллақ 


Баззоз ҳожининг бошига етиб, унинг бутун 
мол-мулки билан хотинини Миродилнинг 
қўйнига солиб қўйди. У. Исмоилов, Сайлан- 
ма; 2) кўчма балохўр, ҳаромхўр. Домла поч- 
чангиз билан.. аълам, муфти, ҳоказо қазойи 
муаллақлар зўр бериб қуйруқ ғажийдирлар. 
«Муштум». 

ҚАЗУВ 1 Қазиш ишлари. 

2 Хива хонлигида канал (ёп) ва ариқ- 
ларни ҳар йили тозалаш таомили. Туркман- 
лар қадим замонлардан бери қазувдан озод 
этилган эса-да, Исфандиёр уларни қазувга 
солди. Ж. Шарипов, Хоразм. 

ҚАЗУВЧИ 1 Қазимоқ фл. сфдш. Ариқ қа- 
зувчи ёшлар.. 

2 Қазиш ишларини бажарувчи шахс, 
мутахассис. ..қишлоқнинг этагидаги, қазув- 
чилар манзил қурган бу пастак тоғ.. Муз- 
лоқ тоғ деб аталарди. М. Исмоилий, Фар- 
ғона т. о. 

ҚАЗҒОҚ 1 Бошнинг сочли қисмида пай- 
до бўладиган майда қипиқпар. Қазғоқ бош 
териси қуриганда пайдо бўлиб, кўпинча соч 
тўкилишининг асосий белгиси ҳисобланади. 
Газетадан. 

2 Ипак қурти, ёш бузоқ ва ш.к. нинг 
нишхўрт аралаш ахлати. 

ҚАИ сўр. олм. Қайси?; қандай? Қай 
вақтда ўқийсиз ? Қай маҳалда келдингиз ? Қай 
даражада? Қай аҳволда? н Бир ошно из- 
лайдир девона дилим, Қай тараф қарасам — 
туман, залолат. Э. Шукур, Ҳамал айвони. 
Бувим сўзлар хўрсиниб, Ўтмишидан ўксиниб: 
-Ўт ўрдим, машоқ тердим, Қай иш дуч кел- 
са қилдим. Қ. Муҳаммадий. Тонгла маҳшар- 
да қай юз билан сенга боқаман? Ойбек, Тан- 
ланган асарлар. 

ҚАИБИР 1 Баъзи, айрим. Қайбир кун- 
ларда? Қайбир кишилар. н Улардан қайби- 
ри фароғатда, қайбири эса азоб-уқубатда 
эканини чуқур тушунди. Газетадан. 

2 Ҳар қандай, қайси бир. Бобом бир сўз 
десалар-чи, Сўз устидан чиқарканлар. Қай- 
бир ишга қўл урсалар, Кечиктирмай қилар- 
канлар. Қ. Муҳаммадий. 

ҚАИГА сўр. олм. с. т. Қаерга?, қаёққа? 
Қайга кетмоқдасан бунчалар шошиб? А. 
Орипов. 

ҚАЙД [а. аД — кишан; тугун; ўлчам, 
масофа; рўйхатга киритиш, ёзиб қўйиш] кт. 
1 Таъкидлаш; таъкид. Иккинчи дафтарни 
қўлга оламан. Бу эса театр тарихининг қим- 





матли хазинаси — унутилмас саналар, новб 
фикрлар, қайдлар, таклифлар жамламаси. А. 
Юнусов, Чинор ва ниҳол. 

Қайд қилмоқ (ёки этмоқ) Таъкид билан 
айтмоқ, тилга олмоқ. Сиз мени жаҳонгаш- 
та, деб тўғри қайд қилдингиз. А. Ҳакимов, 
Илон изидан. ..тарбиявий ишлар дуруст 
йўлга қўйилмаганлигидан аянчли аҳволлар 
содир бўлаётганлиги қайд қилиб ўтилди. Н. 
Сафаров, Оловли излар. Академик Отабоев.. 
бу ёш олим ҳам тиришиб ишлаётганини 
қайд этган эди. Мирмуҳсин, Умид. 

2 Ёзиш, ёзиб қўйиш, рўйхатдан ўтка- 
зиш; рўйхат. Қайд дафтари. 

Қайд қилмоқ (ёки этмоқ) Ёзиб қўймоқ, 
акс эттирмоқ (маълумот сифатида). Зарра- 
бинда ҳар хил ҳашарот, қурт-қумурсқа, 
илдизларни синчиклаб кўради, янги тутил- 
ган кундалигига қайд қилади. С. Нуров, 
Нарвон. -Кимнинг нима дарди борлиги даф- 
таримда қайд этилган, — деди врач. Ё. Хаи- 
мов, М. Раҳмон, Ҳаёт-мамот. 

ҚАИДА сўр. олм. с. т. 1 Қаерда?, қайси 
ерда?, қайси жойда?; қайси томонда? Кўп- 
чилик қайда бўлса, тўқчилик шунда бўлар. 
Мақол. н Салим қайда? Чақиринг. Ойбек, 
Танланган асарлар. 

2 айн. қаёқда 2, 3. ..узоқ сафарга пул 
керак. Текин қимиз, эт қайда? Ойбек, Тан- 
ланган асарлар. Одамни уялтирманг, сиз 
айтган санъаткорлар қайда-ю, мен қайда?! 
К. Яшин, Ҳамза. 

ҚАИДАМ с. т. Билмадим, билмасам, 
қаердан билай. -Бизнинг қишлоқлик Отақул 
эмасми ? — деди Давлатёр. -Ҳайдам ? Қамиш- 
кападанман, деб юрарди, ишқилиб. П. Турсун, 
Ўқитувчи. 

ҚАИДАН сўр. олм. с. т. 1 Қаердан?, 
қайси ердан?, қайси жойдан?; қайси то- 
мондан?; кимдан? Қайдан келдинг? Бу гапни 
қайдан эшитдинг? Юрган йўлдан топади, 
ўтирган қайдан топади. Мақол. н Йўлчи 
ишга разм солиб, қайдан бошлаш кераклиги- 
ни ўйлади. Ойбек, Танланган асарлар. 

2 Қаёқцан?, қай сабабдан?, қандай қи- 
либ? Сенинг ишқинг менга қайдан ёпишди! 
Танамга ўт тушиб, жоним туташди. «Қў- 
шиқлар». 

ҚАЙИЛИШ 1 Қайилмоқ фл. ҳар. н. 

2 Кўча, йўл, сув ва ш.к. нинг бурилиш 
жойи; муюлиш, қайрилиш, бурилиш. Уқа- 


йилишга етганда, орқасига бир қараб қўйди. 
Дарёнинг қайилиш жойи. 

ҚАИИЛМА кам қўлл. Қайилган жой, 
бурилиш жойи. Эминжон, мана энди, қайил- 
ма атрофини қўриқлаб турибди. И. Раҳим, 
Чин муҳаббат. 

ҚАИИЛМОҚ с. т. Қайрилмоқ. Мих қа- 
йилиб кетди. Йўловчи чап томонга қайилди. 
н Томдан сакрашда қайилиб, тўпиғи ўйнаб 
кетган оёғи ҳадеганда тузала бермай, ке- 
йинчалик Бўрихўжа чап оёғини терсроқ бо- 
садиган бўлди. Мирмуҳсин, Чиниқиш. 

ҚАИИН I «Ота», «она», «эгачи», «син- 
гил» сўзлари олдидан келиб, шу сўзлар 
билан ифодаланган қариндошларнинг эр 
ёки хотинга қариндошлик муносабатини 
биддиради. Куёвнинг қайин отаси. Келиннинг 
қайин онаси. Қайин оғам. н Улар менинг 
қайин иниларим, камбағал, уятчан кишилар, 
ўзлари келишдан уялиб, аризаларини мендан 
юбордилар. С. Айний, Қуллар. 

ҚАИИН II Шимол томонда ўсадиган, 
тераксимон тик, пўсти оқ дарахт. Қадрдон 
дублар, арчалар, қайинлар ғамгинлик билан 
бош эгиб, орқада қолди. И. Раҳим, Чин му- 
ҳаббат. 

ҚАИИН III: қайин анор Доналари тўқ 
қизил, ўртача нордон анор (асосан Фарғо- 
на водийсида бўлади). Серсув қайин анорнинг 
шарбатлари энгагимдан тирқираб оқиб кет- 
моқда. F. Ғулом, Шум бола. 

ҚАИИНБЎИИН Эрнинг яқин қарин- 
дошлари (унинг хотинига нисбатан) ёки 
хотиннинг яқин қариндошлари (унинг эрига 
нисбатан). 

ҚАИИНЗОР Қайин дарахтлари билан 
банд ер, жой, майдон. 

ҚАИИР \а. — чуқур, теран] Водий 

тубининг, дарё тармоқлари ва сунъий 
каналлар этаклари (қирғоқлари)нинг дарё 
тошганда сув босадиган жойлари; ерости 
суви юқори (юза) бўлган ерлар. Зарафшон 
дарёси қайирида, яъни дарё суви босадиган 
ўтлоқ ерларда ҳам ботқоқликлар бор. П. 
Ғуломов, Зарафшон этакларида. Ибтидоий 
суғориш деҳқончилиги билан бир қаторда 
қадимги хоразмликлар қайирларда.. деҳқон- 
чилик қилганлар. И. Жабборов, Кўҳна ха- 
робалар сири. Бу — дарё ўртасидаги орол- 
чами? Биз бу ерларни ўрта қайир деймиз. Га- 
зетадан. 




ҚЛИИР II шв. Қовун экиладиган бўз ер. 

ҚАИИРМА 1 Қайириладиган, қайтари- 
ладиган; букиладиган; буклама. Қайирма 
пичоқ. н Қайирма ёқа кўйлак устидан Ки- 
йиб олган янги чопонни. Э. Раҳим, Янги қадам. 

2 Эгилган, букилган, қайрилган. Узун 
ёғоч боишга боғланган қайирма учли ўткир 
темир ойдинда ялтирарди. Ж. Шарипов, 
Хоразм. 

3 Тепки (милтиқ, тўппонча ва ш.к. да). 

ҚАИИРМОҚ 1 Букиб қаватламоқ, бу- 

киб қаватлаб қўймоқ, қайтармоқ. Гилам- 
ни қайириб қўймоқ. Дастурхоннинг четини 
қайириб босмоқ. н Этиги лой бўлганидан, 
Йўлчи танчага ўтирмай, наматнинг учини 
қайириб, пастроққа чўккалади. Ойбек, Тан- 
ланган асарлар. Енглари шимарилган Ко- 
милжон, этагининг пешини қайириб олган 
Давронов энг олдинда борарди. И. Раҳим, 
Ихлос. 

2 Эгмоқ, букмоқ, эгиб, букиб қийшай- 
тирмоқ. Михни қайирмоқ. Дарахтнинг шохи- 
ни қайирмоқ. н Ер кетмоннинг бетини 
қайирадиган даражада тош-метин бўлиб 
музлади. С. Анорбоев, Оқсой. Ғуломжон 
кўрди-ю, шарпа ваҳимини ҳам унутиб, шох- 
ларни икки ёнга қайирди-да, орасидан суқил- 
ди. М. Исмоилий, Фарғона т. о. 

3 Эгиб, букиб ёки буриб, бирор томон- 
га қайтармоқ ёки синдирмоқ. Қўлларини 
қайирмоқ. н Жўхорини амакимнинг ўғли 
учдан бирга қайириб, уқалаб келтириб бер- 
ди. Ғ. Ғулом, Тирилган мурда. 

4 Бурмоқ, буриб бирор томонга йўл- 
ламоқ, бошламоқ, янги изга солмоқ. [Очил 
ака:] -Бу ҳазил гапми? — деди-да, бригадаси 
гпомон отининг бошини қайирди. А. Ҳайит- 
метов, Пўлат бармоқлар. Оқбўранинг ярмини 
эмас, тўртдан бирини қайириб келгани- 
миздаям, қишлоғимиз — кўл, ўзимиз — ўрдак 
бўлардик-ку!М. Исмоилий, Фарғона т. о. 

5 кўчма Ёмон йўлдан қайтармоқ; ўз йў- 
лига солмоқ. Ҳой, калла.. Эр деганни хотин 
қайириб олиши керак. Ҳозир қайириб олма- 
санг, кейин ҳолингга маймунлар йиғлайди. А. 
Қаҳҳор, Тобутдан товуш. Баъзи бир амал 
эгаларининг оғзини мойлар, агар.. райондан 
чиққан бирортасини шундай сийлай олса, 
«Қайирдим, бу энди ўзимизнинг одам», деб 
кўп талтаяр эди. П. Турсун, Ўқитувчи. 

6 Қайтариб олмоқ, олиб, ушлаб, чеги- 
риб қолмоқ. Қарзимни қайириб қолди. н 


Булар [косиббаччсглар].. чойга, нонга, ўтин- 
га, туз-қалампирга ортиқча пул гпўлаб ке- 
тар эдилар. Албаггггпа, мен уларни ўз чўн- 
тагимга қайириб қолар эдим. Ғ. Ғулом, Шум 
бола. 

Шохини қайирмоқ (ёки синдирмоқ) Би- 

рор ёмон ниятдан воз кечишга мажбур 
қилмоқ; таъзирини, адабини бермоқ. [Му- 
атгггар:] Бир ялангоёқ Пўлагггнинг шохини 
қайиролмаган йигиггг осмондаги юлдузга қўл 
чўзса, қизиқ бўлар экан. Н. Сафаров, Шарқ 
тонги. Қайириб ташламоқ 1) жеркиб, силтаб 
ташламоқ, қаттиқ ўшқириб, гапини бўлмоқ. 
-Бечора болаларни иссиқ инларидан қувиб 
чиқарганларинг ҳам егггар, гггахтада нима 
гуноҳ! Ёқма! — деди Ғуломжон. Лекин қози 
уни қайириб ташлади: -Оғзингни юм, бе- 
тавфиқ!М. Исмоилий, Фарғона т. о.; 2) ба- 
ланд келиб, (бировнинг гапини, фикрини 
ва ш.к. ни) рад қилмоқ, беҳудага чиқармоқ. 
Қанотини қайирмоқ қ. қанот 1. 

ҚАЙИШ I 1 Пардозланмаган, яхши 
ишлов берилмаган хом чарм; паст навли 
чарм. [Сипоҳлар] Оқ қайиигдан камар, сўли- 
га қилич осилиб, ўнг томонига гггўпггонча 
қистирилган, ҳар қагпорда тўрттадан от- 
лиқ келмоқда эдилар. А. Қодирий, Ўтган 
кунлар. Давидбой узун қайииг қамчисини 
ҳавога кўтариб, жиловни бўигатди, отлар 
олдинга интилиб, гпарақ-туруқ билан йўр- 
тиб кетди. Ш. Тошматов, Эрк қуши. 

2 Турли мақсадлар учун ишлатиладиган 
узун чарм тасма (камар, тиркиш, боғич ва 
ш.к.). Ўктам эгггигини аскарча қунгп билан 
гнозалаб, қайиигни бўшатиб, кўрпачага ўтир- 
ди. Ойбек, О.в. шабадалар. -Улар бир-бир- 
ларини қўллашади: ясовулбошини қозикалон, 
қозикалонни хон, — деди [ Аваз] устарасини 
қайишга қайраб гггуриб. Ж. Шарипов, Хоразм. 
Бадиа отининг олдига келиб, уни эркалади, 
эгар, жабдуқ уриб, қайишларини маҳкамлаб 
боғлади. Мирмуҳсин, Меъмор. 

3 айн. тасма 3. Вентилягпор қайиши. 

ҚАИИШ II гив. Хамир овқатнинг бир 

тури: сувда пиширилган хамирни сузма ёки 
қатиқ билан аралаштириб ейилади. 

ҚАЙИШМОҚ 1 айн. майишмоқ. От- 
нинг ингичка бели сал қайишиб, унинг ус- 
тидаги чавандоз асггга чайқалди. Ҳ. Ғулом, 
Машъал. Мингбошининг буйруғи, эрининг 
ғазабли ҳайқириғи билан қадди букилиб, 
оёқлари қайиига бошлаган Жўрахон бир неча 





зум ўзини йўқотиб турди. М. Исмоилий, 
Фарғона т. о. 

Бели қайишмоқ 1) айн. майишмоқ. Кўз- 
ларингиз хираланиб, белингиздан куч кетган- 
да, елкангиз букчайиб, белингиз қайишган- 
да, оғир ишга буюрганлари тўғрими, ахир. 
Ш. Рашидов, Бўрондан кучли; 2) бели то- 
либ увушиб, қотиб қолмоқ. Нигора.. эгарда 
энгашиб ўтирганидан қайишиб қолган бели- 
ни энди ростлаган ҳам эдики, қаршидаги 
буталар орқасидан бир кўппак отилиб чиқди. 
С. Анорбоев, Оқсой; 3) кўчма меҳнат қил- 
моқ, тер тўкмоқ. Ерни белингиз қайишиб топ- 
ганингизда, жонингиз ачир эди. А. Қаҳҳор, 
Кўшчинор чироқлари. 

2 Тоб ташламоқ, букилмоқ. Тахта қайи- 
шиб қолибди. 

3 кўчма Бирор ишга бўй бермоқ, эгил- 
моқ. Бас энди, ёта берма. Сал меҳнатга ҳам 
қайиш. Ғ. Ғулом, Тирилган мурда. ..аста- 
секин уй юмушларига қайишяпти бечора. 
Ҳ. Назир, Кўктерак шабадаси. 

4 кўчма Жон куйдирмоқ; бўлишмоқ. Ман- 
сурқори ака камбағал оиладан бўлгани учун, 
албатта, ўз камбағалига қайишарди. Н. Са- 
фаров, Оловли излар. Бир хил қизлар бор, 
қийин аҳволга тушган йигитга кўпроқ қа- 
йишади. П. Қодиров, Қадрим. 

Қовурғаси қайишмоқ Ачинмоқ, куйин- 
моқ. Синглим учун қовурғам Ҳайишади, ёр- 
ёр. «Оқ олма, қизил олма». Йигитсан, қо- 
вурғам сенга қайишади.. «Муродхон». 

ҚАИИШҚОҚ Эгилувчан, эгилса ҳам 
синмайдиган; эластик. Ҳайишқоқ металл. 
Ҳайишқоқ ёғоч. н ..кичик ва ўрта ёшдаги 
мактаб болалари гавдасининг суяклари тар- 
кибида органик моддалар жуда кўп бўлади, 
шунинг учун ҳам қайишқоқ бўлади. «Фан ва 
турмуш». 

ҚАИИҚДарё, кўл ва б. сув ҳавзалари учун 
мўлжалланган сузиш воситаси. Эшкакли қа- 
йиқ. Моторли қайиқ. Ҳайиқ ҳайдамоқ. н 
Мени дарёдан Умурзоқ ота деган чол қайиқ- 
да ўтказиб қўйди. Ҳ. Ғулом, Машъал. Ҳайиқ- 
лар кўприкка етар-етмас тўхтади. Талаба- 
лар қирғоққа чиқишди. Ж. Шарипов, Хоразм. 

ҚАИИҚСОЗ Қайиқ ясовчи уста. 

ҚАЙИҚСОЗЛИК 1 Қайиқ ясаш иши, 
касби. Ҳайиқсозлик қилмоқ. 

2 Халқ хўжалигининг қайиқ ишлаб чи- 
қариш билан шуғулланувчи тармоғи. Ҳсшиқ- 
созлик корхонаси. 


ҚАИИҚЧИ 1 Қайиқни юргизувчи, бош- 
қарувчи, қайиқ ҳайдовчи. Кўприк йўқ экан, 
дарёдан ўтай деб, қайиқчини чақирибди. 
Ҳайиқчи пул сўраса, полвон муштини кўр- 
сатибди. И. Раҳим, Чин муҳаббат. 

2 айн. қайиқсоз. 

ҚАИЛА 1 Майда тўғралган гўшт ва саб- 
завотдан қовуриб тайёрланадиган, сўнгра 
тайёр овқат устига солинадиган қўшимча 
масаллиқ. ..пиёзлари қип-қизил қовурилган 
қайлали мошкичиридан кўзга илинар-илин- 
мас ҳовур кўтарилади. Ж. Абдуллахонов, 
Хонадон. 

2 шв. Овқатга солиб пиширилган ша- 
палоқ-шапалоқ ҳолдаги хамир, шундай ха- 
мирли таом. Аммам боёқиш ёғли қайла қил- 
ди. Иштаҳа билан едим. Ойбек, Болалик. 

3 махс. Майда чарм резгилари билан 
сирачдан тайёрланган қуюқ, бўтқасимон 
қоришма (пойабзалдўзликда ишлатилади). 

ҚАИЛИҚ шв. Қаллиқ. Ҳайлиғинг қани ? Ё 
сен ҳам паранжи ёпинтириб қўйдингми? П. 
Турсун, Ўқитувчи. 

ҚАИМОҚ 1 Бир неча вақт турган, сақ- 
ланган сут бетида пайдо бўладиган ёки 
сутдан сепаратор ёрдамида ёки бошқа йўл 
билан ажратиб олинган қуюқ. ёғли маҳсу- 
лот. Ҳуюқ қаймоқ. Яхши сутнинг қаймоғи 
сермой бўлади. н Сутдан қаймоқ, қатиқ, 
сариёғ тайёрланади. К. Маҳмудов, Ўзбек 
тансиқ таомлари. 

Қаймоқ боғламоқ 1) бетида қаймоқ қат- 
лами ҳосил бўлмоқ; 2) кўчма бети қаймоқ 
каби парда билан қопланмоқ. Сув қаймоқ 
боғлабди (яъни юпқа муз билан қопланиб- 
ди). Мураббо қотиб, қаймоқ боғлабди. Қай- 
моқ чой Қаймоқ солинган чой, қаймоқли 
чой. Шодимат.. асалга аралаштирилган са- 
риёққа нонни ботириб, қаймоқ чой билан ро- 
са туширди. А. Муҳидцин, Ошналар. Қай- 
моқдек ёқди Жуда маъқул тушди, жуда 
ёқди. Унинг бу сўзлари менга қаймоқдек ёқди. 

2 кўчма Киши ёки нарсаларнинг энг 
яхши қисми, сараси, асиллари. Йигитлар- 
нинг қаймоғи фронтда.. Лекин иш сустлаш- 
гани йўқ. С. Зуннунова, Олов. -Жуда соз, — 
қичқирди Ўсаржон. — Сўзнинг қаймоғи — 
танқид! Ойбек, О.в. шабадалар. 

3 кўчма Бирор иш, нарса ва ш.к. нинг 
натижаси, ҳосили, хулласи. Ернинг қаймоғи 
— меҳнат қилганники. Ойбек, О.в. шаба- 
далар. 

Қаймоғини олмоқ 1) сутнинг қаймоғини 
ажратмоқ; 2) кўчма натижасини ёки хулла- 
сини олмоқ. Бир йиллик меҳнатимизнинг 
қаймоғини оладиган вақт келди. 

4 с.т. Сув бетига ялпоқ тош ёки бошқа 
нарсани отганда, унинг бир неча бор сув 
бетига тегиши, шу тегишдан ҳосил бўла- 
диган ҳолат. Нодир билан Музаффар паст- 
роқда ким кўп «қаймоқ» қилиш ўйнашарди. 
Нодир.. яссироқ тош олиб, сув оқимига 
қарата отар, тош эса сув юзида сакрай- 
сакрай, беш-олти «қаймоқ» ҳосил қиларди. 
Ж. Абдуллахонов, Тўфон. 

ҚАИМОҚДОН Қаймоқ солинган, соли- 
надиган идиш. Беш тийинга ярим қаймоқ- 
дон қаймоқ, икки тийинга битта обинон 
олиб, бир чеккага чўнқайиб, қаймоқ ея бош- 
ладим. Ғ. Ғулом, Шум бола. 

ҚАИМОҚЛАНМОҚ 1 Қаймоқ боғламоқ 
(сут ҳақида). 

2 кам қўлл. Қаймоқ тегиб мойланмоқ. 

Лаби (ёки оғзи) қаймоқланди Лабига 
қаймоқ тегди; қаймоқ еди. Бойвуччанинг 
қизил лаби қаймоқлансин деб, Илк саҳар- 
дан оқшомгача пода боқасан. Ғ. Ғулом. 

ҚАЙМОҚЛАШМОҚ с. т. 1 Қуюқ суҳ- 
батлашмоқ, гурунглашмоқ, қуюқ суҳбат 
билан вақт ўтказмоқ. Муроджоннинг буваси 
у билан қаймоқлашгани-қаймоқлашган. Н. 
Мақсудий, Умидли бола. Икки дўст то 
пешингача қаймоқлашиб ўтирдилар. С. Сиё- 
ев, Аваз. ..Ўзи бир жонон билан қаймоқла- 
шиб турарди. Э. Аъзам, Кечикаётган одам. 

2 кўчма Қуюқлашмоқ; кучаймоқ; кўн- 
гилли, ёқимли тус олмоқ. Ўртада гап қай- 
моқлашиб, Иброҳимхўжанинг тузоғига Му- 
ҳаббатхон, Муҳаббатнинг тузоғига Ибро- 
ҳимхўжа илинган экан. «Муштум». Тоште- 
мирнинг Иван ака билан дўстлиги тағин 
ҳам қаймоқлашди. Ҳ. Ғулом, Сенга инти- 
ламан. 

ҚАИМОҚЛИ Қаймоғи бор; қаймоқ со- 
линган. Ҳаймоқли нон. 

ҚАИМОҚХЎР Қаймоқ ейишни яхши 
кўрадиган; қаймоқни кўп ейдиган. Қаймоқ- 
хўр одам. 

ҚАЙМОҚХЎРЛИК Мириқиб, тўйиб 
қаймоқ ейиш, қаймоққа тўйиш. Ҳаймоқ- 
хўрлик қилмоқ. н -Бахтимизга бобо ферма- 
да эканлар, юр, қаймоқхўрлик қиладиган 
бўлдик, — дедим Муродга. А. Мираҳмедов, 
Кулган чечаклар. 


ҚАИНАМА 1 Катта сой, дарё ва ш.к. 
нинг сув уюрмаланиб, қайнагандай варақ- 
лаб турадиган жойи; гирдоб. Амударёда тош 
йўқ ҳисоб. Аммо гирдоб — қайнамалар жуда- 
жуда кўп. Газетадан. 

2 махс. Ариқ сувини йўл остидан ўт- 
казиш учун мўлжалланган гидротехника 
иншооти. [Сув] Ҳайнама — бетон ҳовузчалар 
орқали ерости қувурларига қуйилиб, дала 
ёқалаб югура кетди. Ш. Ғуломов, Ёрқин 
уфқлар. Ҳайнама қуришда ёғин сувлари ҳам 
ҳисобга олинади. «ЎзМЭ». 

ҚАИНАМОҚ 1 Кучли иссиқцан кўпи- 
риб, буғланиб вақирлаб турмоқ. Юз градус 
иссиқликда сув қайнайди. Ҳозонда шўрва 
қайнамоқда. н Бақирлаб қайнаётган до- 
рини биров қошиқ билан шопириб турди. А. 
Қаҳҳор, Кўр кўзнинг очилиши. 

2 кўчма Қайнаган ҳолатни биддирувчи 
товуш чиқармоқ (ичида сув, суюқлик бўл- 
ган идиш ҳақида). Самовар қайнади. Тикил- 
ган қозон қайнамас. Мақол. н Печка ycmuda 
учта котелок [қозонча] буғ бурқтириб, ша- 
қирлаб қайнарди. Ойбек, Қуёш қораймас. 

3 кўчма Худди қайнаган кўринишли ҳо- 
латда бўлмоқ; отилиб чиқмоқ (булоқ, дарё 
кабилар ҳақида). Аммо дарё қайнар, кўпирар 
— Тўнка остин ялаб ўпирар. «Муштум». 
Ҳадимий чинор тагида чойхона, унинг ҳов- 
лисида биллурдек тиниқ чашмалар қайнаб 
ётади. Газетадан. Ҳайнаб тошсин нефть 
булоқлари. Ё. Мирзо. ..уларнинг ҳозирги ҳол- 
ларини сезиб ётган Кумушнинг-да қайнаб 
чиққан кўз ёшлари икки чеккасидан ёстиқ- 
қа оқиб туша бошлади. А. Қодирий, Ўтган 
кунлар. 

4 Пишмоқ, пишиб ейишли ҳолга кел- 
моқ. Икки қўчқорнинг боши бир қозонда 
қайнамас. Мақол. н Декчада сабзи-пиёз ҳам 
мириқиб қайнади. Ҳ. Ғулом, Машъал. [Пул- 
дорларнинг] Ҳоринлари тўқ. Бола-чақалари 
роҳатда, уйларида қази-қарта қайнайди. 
Ойбек, Танланган асарлар. 

5 кўчма Ачимоқ, бижғимоқ, ачиб-биж- 
ғиб бижирламоқ; шу тариқа етилмоқ. Боч- 
кага босилган узум қайнай бошлади. н Кўп 
кишиларнинг уйларида мусаллас билан бўза- 
лар хумлаб қайнаб ётса, иккинчи томонда 
расмий суратда ичкилик сотиш билан ти- 
риклик қилувчилар ҳам йўқ эмас эдилар. А. 
Қодирий, Ўтган кунлар. 





6 кўчма Кучли хатти-ҳаракатли, қўзғал- 
ган, тўлқинланган ҳолатда бўлмоқ (кўпчи- 
лик одамлар ҳақида). Султонмурод қайнаган 
оломон ичида туртки еб, босилиб, эзилиб, узоқ 
юрди. Ойбек, Навоий. Кун совуқ, лекин бозор 
қайнарди. Ойбек, Улуғ йўл. 

7 кўчма Кучли, қизғин тус олмоқ. Дала- 
ларда иш қайнайди: кимлар пахта теради, 
кимлар беда ўради, кимлар шудгор қилади. 
М. Исмоилий, Фарғона т. о. Уста Ҳазрат- 
қулнинг қурилиш майдончасида ҳам меҳнат 
қайнайди. Ш. Рашидов, Бўрондан кучли. 

8 кўчма Жаҳли, асаби кучли қўзғалмоқ. 
Телефон дастасини қўпол ҳаракат билан, 
пешонасидан тер чиққунча айлантиради-да, 
жавоб ололмай қайнаб кетади. А. Мухтор, 
Опа-сингиллар. 

9 кўчма Айрим сўзлар билан бирикиб, 
шу сўзлар англатган нарсанинг кучли, ор- 
тиқ даражада бўлишини билдиради. Ичида 
қайнаган ҳислар булоғи қўлига қалам олдир- 
ди. М. Исмоилий, Фарғона т. о. Мен унча- 
мунчага бепарво қизлардан, деб юрсам, ичида 
шунақа фикрлар қайнаб ётган экан. П. Тур- 
сун, Ўқитувчи. Жапақнинг миясида саволлар 
қайнаб тошди. А. Мухтор, Қорақалпоқ қис- 
саси. Ростини айтсам, шу замонда гап-сўз 
қайнаб кетган, лекин бировининг ҳам маъно- 
си йўқ. Ойбек, Танланган асарлар. 

10 кўчма Ниҳоятда исимоқ; «ёнмоқ». Кун 
қайнаб кетган. Тўрт томонни ёндириб ёт- 
ган саратон оловининг тафти чайла ичка- 
рисига дам-бадам урилади. «Ёшлик». 

11 кўчма Кўп миқдорда тиқилиб кетмоқ. 
Булоқда балиқ қайнаб ётибди. н Бу кори- 
дорда танаффус вақтида одам қайнайди. П. 
Қодиров, Уч илдиз. Ҳовлига чиққанда, кат- 
та ҳовли хотинлар билан қайнар эди. Ойбек, 
Танланган асарлар. 

Ичи қайнамоқ Диққати ошмоқ, асаби 
қўзғамоқ. Қаришбой ота.. саломатлигини 
йўқотган ошнасига озор беришни истамаса 
ҳам, ичи қайнаб кетди. Ҳ. Назир, Сув гадо- 
си — оқпадар.. Унинг ишига разм соларкан, 
ичи қайнаб кетгудай бўларди-да, жаҳли 
чиқиб: -Ё ҳайдаб юбораман, ё чаққон ишлаш- 
ни ўргатиб қўяман, — дерди. Ш. Рашидов, 
Бўрондан кучли. Шўри қайнади айн. шўри 
қуриди қ. шўр. -Яна камбағалларнинг шўри 
қайнайди денг.. — деди Йўлчи ғазабланиб. 
Ойбек, Танланган асарлар. Қони қайнамоқ 
1) қони жўш урмоқ. Томирларда қони қай- 


наб, кўзларидан ўт чақнарди, мушак гўшт- 
лари пўлатдай қотиб кетган эди. Ш. Ра- 
шидов, Бўрондан кучли; 2) қаттиқ жаҳди 
чиқмоқ, тутақмоқ. Самандаровнинг қони қай- 
наб кетди: -Мундай гапирсангиз-чи. Забон 
борми!? А. Қаҳҳор, Кўшчинор чироқлари. 

ҚАЙНАНА Қайин она (эрнинг онаси 
унинг хотинига нисбатан ва хотиннинг 
онаси унинг эрига нисбатан). Фотиҳа ўқи- 
либ, куёв қайнанага узр айтди. А. Қодирий, 
Ўтган кунлар. 

ҚАЙНАТА Қайин ота (эрнинг отаси 
унинг хотинига нисбатан ва хотиннинг ота- 
си унинг эрига нисбатан). Эри ва нодон қай- 
натасидан туҳматга қолганида, Жўрахон 
уни [Ҳафизани] ҳимоя қилиб, судда бир соат 
гапирган. А. Мухтор, Опа-сингиллар. Си- 
диқжон қайнатаси Зуннунхўжанинг «Сиз 
менинг ҳам куёвим, ҳам ўғлимсиз», деганини 
эслаб, кулиб қўйди. А. Қаҳҳор, Кўшчинор 
чироқлари. 

ҚАИНАТМА 1 Қайнатиб, яъни қовур- 
масдан пиширилган, тайёрланган (асосан 
таом ҳақида). Қайнатма шўрва. 

2 махс. Қайнатиб тайёрланган нарса, до- 
ри. Қадимдан гулхайрининг қайнатмаси би- 
лан кўкйўтал, ўпка шамоллаши.. каби ка- 
салликлар даволанган. Газетадан. 

ҚАЙНАТМОҚ Қайнамоқ 1, 2, 4, 5, 8, 9 
фл. орт. н. Сув қайнатмоқ. Чой қайнатмоқ. 
Шўрва қайнатмоқ. Самовар қайнатмоқ. Қо- 
нини қайнатмоқ. н Назаровнинг муваффа- 
қиятлари унга тинчлик бермади, ғазабини 
қайнатарди. С. Анорбоев, Оқсой. 

ҚАЙНАҒА Қайин оға (эрнинг акаси 
унинг хотинига нисбатан ва хотиннинг 
акаси унинг эрига нисбатан). Ишқ завқи- 
дан чала маст бўлган Лаъли чўзиқ-чўзиқ 
хуррак тортаётган эрини аллақачон уну- 
тиб юборганидек, қайнағасининг айвондан 
тикилиб турганини ҳам сезмади. Ҳ. Ғулом, 
Машъал. 

ҚАИНИ Қайин ини (эрнинг укаси унинг 
хотинига нисбатан ва хотиннинг укаси 
унинг эрига нисбатан). Эрталабки чойдан 
сўнг уста Олим ўзининг қайниси билан.. 
ипакка оҳор бериш ила овора эди. А. Қоди- 
рий, Ўтган кунлар. 

ҚАИНОВ Қайнамоқ фл. ҳар. н. Қайнови 
тиниб ётган қозон. 

Бир қайнови ичида (ёки кам) Ақли паст- 
роқ, етишмайдиган; думбул. 





ҚАЙНОҚ 1 Қайнаган, қайнаб турган; 
куйдирадиган даражада иссиқ. Қайноқ сув. 
Қайноқ шўрва. Қайноқ чой. 

2 Ҳарорати баланд; ҳароратли, иссиқ. 
Қизининг ҳасратини тушунган она унинг 
қалин сочларини, қайноқ пешонасини силай 
бошлади. И. Раҳим, Чин муҳаббат. Шербек- 
нинг қайноқ нафаси урилганиданми, Ниго- 
ранинг юзлари ловуллаб кетди. С. Анорбоев, 
Оқсой. 

3 кўчма Жўш урган, авж олган; қизғин, 
жўшқин. Қайноқ иш. Қайноқ меҳнат. Қай- 
ноқ жанг. н Тўғонбек.. қайноқ сиёсий ку- 
рашларга.. боши билан шўнғиди. Ойбек, 
Навоий. Шу қайноқ вақтда чўққайиб, бир 
пиёла чойни юз қултум қилади. Ойбек, О. в. 
шабадалар. 

4 кўчма Кучли, кучайган, тўлиб-тош- 
ган, ошиб-тошган. Қайноқ ғазаб. Қайноқ қа- 
сос ҳисси. н Ҳозир уларнинг дийдор кў- 
ришлари, биринчи марта бошларидан ке- 
чираётган қайноқ туйғулари.. ҳар қандай 
ўпичлардан кўра баландроқ, софроқ эди. 
П. Қодиров, Уч илдиз. 

5 кўчма Куч-ғайратга тўлган, куч-ғайра- 
ти тўлиб-тошган; оловли, ўтли, оташин. 
Қайноқ ёшлик. Қайноқ юрак. н Бу қайноқ 
ёшлар.. Шодлик ёши, учрашув ёши. Икки- 
мизнинг қалбимизни ҳам Қиздирарди зафар 
қуёши. Уйғун. 

6 кўчма Одамлар билан тўлиб-тошган, 
одамлар ғужғон ўйнаган. [Йўлчи] Икки қу- 
лоч арқонни белбоғустидан бойлаб, ҳаммол- 
лик қилиш учун бозорнинг энг қайноқ жойига 
борди. Ойбек, Танланган асарлар. 

ҚАИНСИНГИЛ Қайин сингил (эрнинг 
синглиси унинг хотинига нисбатан ва хо- 
тиннинг синглиси унинг эрига нисбатан). 
Улар [Нурининг келинойилари] шошиб-пишиб 
ўринларидан туришди-да, қайнсингилни қар- 
ши олиш учун ҳовлига тушишди. Ойбек, 
Танланган асарлар. 

ҚАИНЭГАЧИ Қайин эгачи (эрнинг опа- 
си унинг хотинига нисбатан ва хотиннинг 
опаси унинг эрига нисбатан). 

ҚАЙРАЛМОҚ 1 Қайрамоқ фл. ўзл. ва 
мажҳ. н. Яхши қайралган пичоқ. 

2 Тобланмоқ, чиниқмоқ. Меҳнатда қай- 
ралган йигит. 

ҚАИРАМОҚ 1 Тош ёки бошқа нарсага 
ишқаб ўткирламоқ, чархлаб, ўткир, кескир 
қилмоқ. Устарани қайрамоқ. Пичоқ қайра- 


моқ. н Этигининг қўнжидан пичоқ чиқа- 
риб, пиёланинг орқасига қайрай бошлади. Т. 
Алимов, Одамсиз уйлар. 

2 кўчма Пешламоқ, ўткирлаштирмоқ. 
Иродани қайрамоқ. Онгни қайрамоқ. н 
Кўпчилик ўртасида гапира оласанми? Лаб- 
даҳанни бир қайраб, ишга солгин бўлмаса, 
ука. П. Турсун, Ўқитувчи. А. Қодирий юқори- 
да номлари саналган газета-журналларда 
фаол иштирок этиб, қаламини қайрайди. 
Газетадан. 

3 кўчма Бирор кимса, ташкилот, мам- 
лакат ва ш.к. ни бошқасига қарши гиж- 
гижламоқ, тезламоқ, хезламоқ, оёқлантир- 
моқ. [ Сухсуров:] Идорадаги душманларим сиз- 
ни ҳам қўлга олганини, менга қарши қайраб 
солганини билардим. А. Қаҳҳор, Тобутдан 
товуш. Ҳаммани раисга қариш қайраб қў- 
йиб, энди ётиғи билан гаплашмоқчимисиз?! 
«Муштум». 

Тишини қайрамоқ 1) ейиш-ичишга тай- 
ёрланмоқ, дам сақламоқ. Тишингни қайраб 
myp, ука, сал қўл бўшасин, капипа тўй қилиб 
бераман. Атайлаб битта хумга чаросни бо- 
сиб қўйдим! Ойбек, О.в. шабадалар; 2) ўч 
олиш мақсадида ёки умуман ёмонлик қи- 
лиш ҳаракатида бўлмоқ, шунинг пайида 
бўлмоқ. Душманлар писиб юрган бўлсалар 
ҳам, алам ичида тишларини қайраб юриб- 
дилар. П. Турсун, Ўқитувчи; 3) умуман, би- 
рор нарса хатти-ҳаракатида, илинжида, ис- 
тагида бўлмоқ. Йигитларнинг capacu чўлга 
қайраган тишин. Р. Бобожон. Янги машина- 
да мунча naxma тераман деб, пул, орден, муко- 
фотларга тишини қайраб юрганлар ундан кўп. 
С. Нуров, Нарвон; 4) кам қўлл. ғазаб билан 
тишларини ғижирлатмоқ. Арслонқул тиши- 
ни қайраб, Тўғонбекка ўқрайди-да, тез юриб 
кетди. Ойбек, Навоий. 

ҚАИРАҒОЧ Ёғочи қаттиқ, шохлари ти- 
ғиз жойлашган, барги майда ва тўқ рангли, 
қалин соя берадиган, сувсизликка чидамли 
дарахт. Бир боғ жўхорипоя аравага ўқ бўл- 
майди, лекин битта қайрағоч бўлади. А. 
Қаҳҳор, Қўшчинор чироқлари. Курғоқчилик- 
ка чидамли дарахтлардан яна бири майда 
баргли қайрағочдир. Ж. Абдуллахонов, Ори- 
ят. Тут ёғочдай мевали онам, Қайрағочдай 
мевали онам.. «Оқ олма, қизил олма». Яқин- 
дагина уст-бошини тузатиб, қорамтир кўк 
тусга кирган қайрағоч дарахтлари.. А. Қо- 
дирий, Обид кетмон. 





ҚАЙРИЛИШ 1 Қайрилмоқ фл. ҳар. н. 

2 Йўл, ариқ, дарё ва ш.к. нинг бурилиб, 
ўз йўналишини ўзгартирадиган жойи; қа- 
йилиш, бурилиш. Маҳаллага қайрилишда, гўё 
уни кутиб турган каби, элликбоши Олимхон 
учраб қолди. Ойбек, Танланган асарлар. 
Шарқдан узоқ йўл босиб келган поезд.. разъ- 
езд қайрилишига етганда.. тун қоронғисида 
кўздан ғойиб бўлди. М. Муҳамедов, Қаҳра- 
мон изидан. 

ҚАИРИЛМА 1 Ёйсимон эгилган, ёйси- 
мон эгилиб, қайрилиб турадиган. Усмон- 
жонни кўрган Адолат секин кўзини пастга 
олди. Узун қайрилма киприклар соя ташла- 
ди. С. Зуннунова, Гулхан. Чакка сочларини 
қўнғир қилиб, пешонаси устига ярим ойдек 
қайрилма гажак тушириб юради. Ж. Абдул- 
лахонов, Тўфон. 

2 Қайриладиган, қайтариладиган, йиғ- 
ма. Ҳайрилма сопли пичоқ. 

3 Қайтариб қўйиладиган, қайтарма. Мир- 
за Баҳром қайрилма ёқа жужунча кам- 
зулининг қўйин чўнтагидан кичкина даф- 
тарча чиқариб, Тавҳидийга берди. А. Қаҳ- 
ҳор, Миллатчилар. 

ҚАЙРИЛМОҚ 1 Қайирмоқ фл. ўзл. ва 
мажҳ. н. Китобнинг варағи қайрилиб қолибди. 
Мих қайрилиб кетяпти. н Эҳе, машина лиқ 
тўла темир асбоб. Бир хили ўроққа ўхшаб 
тиғи қайрилган. Ҳ. Назир, Чўл ҳавоси. [Сао- 
дат] Ҳосили кўплигидан шохи ерга қайрилиб 
тушган олма дарахтларига узоқ тикилди, 
нималарнидир ўйлади. Н. Сафаров, Саодат- 
нинг қиссаси. Булбули гўё эдим, синди қано- 
тим қайрилиб, Не гуноҳим бор эди — қол- 
дим онамдан айрилиб. С. Абдулла, Тоҳир ва 
Зуҳра. 

2 Бурилмоқ, ўгирилмоқ. Эркак тўнига 
яхишроқ ўранди-да, орқасига қайрилиб, уй 
томон йўл олди. Н. Аминов, Суварак. Қути- 
дор ҳовлисига қайрилар экан, бек билан хайр- 
лашди. А. Қодирий, Ўтган кунлар. Тозилар 
қайрилди келган йўлига, Офтобой эргашди 
тозиларига. «Рустамхон». Ғуломжон тўхтаб, 
орқасига қайрилди. Мадаминхўжа етиб кел- 
ди. М. Исмоилий, Фарғона т. о. 

3 Букилмоқ, букчаймоқ; мункаймоқ. Бағ- 
ри тош қайрилма қош менга насиб қилгай- 
микин, Ёки қаддим қошидек ҳажрида қай- 
рилгаймикин. С. Аҳмад, Ҳукм. 

4 кўчма Эътибор бериб қарамоқ, парво 
қилмоқ, илтифот кўрсатмоқ. Ҳайрилма- 


ганга қайишма. Мақол. н Сен қайрилсанг 
мендай мунглиғ ҳолига, Билмайман кет- 
дими Оқтош элига. «Рустамхон». Ким бизга 
қайрилди, Очлик, қаҳат тўрт томон. Мир- 
темир. [Рокия:] Вой, юртда нима кўп, қиз 
кўп. [Турғун:] Кўп бўлган билан биронта- 
си қайрилиб қарамаса. Н. Сафаров, Ҳаёт 
мактаби. 

Пихи қайрилган қ. пих I. Пихи қайрилган 
тафтишчилар ҳам бирон марта камомад 
тополмаганлар. Й. Шамшаров, Тошқин. 

ҚАИРОҚ 1 Кесувчи асбобларнинг ти- 
ғини ўткир қилиш учун ишлатиладиган, 
одатда, узунчоқ ва япалоқроқ силлиқ ёки 
махсус ишланган тош. Тош туз туйилади- 
ган ўғир ичидан узун қайроқни олиб, пичоқ- 
ни қайрай бошлади. Ш. Холмирзаев, Оғир 
тош кўчса. Касбим — сартароиитк. Битта 
қайроғу битта устара дастмоя.. Газетадан. 

2 Жисми садоланувчи урма чолғу; рақ- 
қос(а)лар қўлда шиқирлатиб ўйнайдиган 
бир жуфт чўзинчоқ (қайроққа ўхшаш) тош. 
Шермат билан Алишернинг ёғочоёқда ту- 
риб, қайроқ билан уфорига ўйнашини айт- 
майсизми?! М. Қодиров, Асака дорбозлари. 
Хоразм қайроқлари яна қайси халқ қўлида 
шундай жаранглаши мумкин ? «Шарқ юлдузи». 

3 ( 3-ш. эгалик шаклида — қайроғи) кўчма 
Умуман, ўткирловчи, чархловчи нарса. Ки- 
тоб — ақл қайроғи. Ҳўлнинг кучи бирни 
енгса, билимнинг кучи мингни енгади. Шуҳ- 
рат, Шинелли йиллар. 

4 айн. қайроқи. У қайроқ буғдой унидан 
ёғли namup, сомса ёпди. И. Раҳим, Чин 
муҳаббат. 

ҚАИРОҚБОЗ Қайроқ шиқирлатиб ўй- 
новчи раққос(а). 

ҚАИРОҚБОЗЛИК Қайроқ шиқирлатиб 
ўйнаш, қайроқ билан рақс тушиш 

ҚАИРОҚИ 1: қайроқи ер (ёки тупроқ) 

Тоғ этакларида тош қатлами устида пайдо 
бўлган, соз тупроқли, деҳқончилик учун 
яроқпи ер. Тоғлик районларда ea тоғ этак- 
ларидаги районларда, қайроқи ерларда боғ- 
дорчилик, узумчиликни, полизчиликни ри- 
вожлантирамиз. Ш. Рашидов, Янги ер 
ҳақида сўз. Қайроқи экин Шундай ерларга 
экиладиган экинлар. 

2 Шундай ерларда, Ўзбекистонда ва уму- 
ман Ўрта Осиёда етиштириладиган йирик 
буғдой нави. Ҳайроқи буғдой. н Мана, Эл- 
гелди бовур, қизинг супрасига яратиб тур- 





син, қайроқи ун.. А. Мухтор, Қорақалпоқ 
қиссаси. 

3 кўчма с.т. Юқори сифатли, ишлов 
берилган нарсаларга нисбатан қўлланади. 
Катта тажрибаси, кенг билими.. халқ 
мақоллари ва маталларидан, қайроқи сўз 
ва ибораларидан моҳирлик билан фойда- 
ланишига имкон бермоқда. Газетадан. Анави 
нақишнкор, қайроқи балконларни айтмай- 
сизми! Гулпанжаралари ипакдан тўқилган 
каби. С. Акбарий, Севги билан тирилган 
юрак. Иккала ҳамдард, Пирзоданинг таъ- 
бирича, қайроқи қорадоридан данак миқ- 
дорида отишиб, кейинидан чойхўрликка ту- 
тинишди. «Шарқюлдузи». 

ҚАИРОҚТОШ 1 айн. қайроқ 1. Ёрмат 
қизидан хурсанд бўлди.. Пичоқ, қайроқтошни 
ва гўшт-мой солиш учун тоғораларни тоза- 
лаб, тайёр қилишни буюрди. Ойбек, Танлан- 
ган асарлар. 

2 Силлиқ ёки қайраб, чархлаб, махсус 
шакл берилган тош. У гапирар экан, Петер- 
бург шаҳрининг майда қайроқ тошлар терил- 
ган кенг-кенг кўчалари.. кўз олдидан ўтарди. 
Ж. Абдуллахонов, Тўфон. 

ҚАЙСА Бутунлигича данаксиз қури- 
тилган ўрик. Ҳайса тайёрлаш учун яхши пиш- 
ган ўрик, данаги билан 2-3 кун сўлитилгач, 
данаги мева банди ўрнидан сиқиб чиқарилади 
ва.. қуритилади. «ЎзМЭ». 

ҚАИСАР [а. — подшоҳ < лот. сае- 

sar < Caesar — Рим императори Гай Юлий 
Цезар номидан] 1 от Рум подшоси; уму- 
ман, подшо, ҳоқон. Жаҳоннинг фотиҳи 
Искандар, Рум қайсари, қотил Чингиз. Ғ. 
Ғулом. Урушга кирганда — қоплон юрагинг, 
Қайсар сифат болам, қайдин бўласан ? «Рус- 
тамхон». 

2 сфт. Тутган ерини кесадиган; ўжар, 
тихир, терс. Қайсар бола. н Тура қолинг, 
энди жуда пайти, одам бунчалик қайсар 
бўлмайди. Узр сўранг, узр. Н. Сафаров, 
Водиллик қаҳрамон. Қайсар Зуҳрага гап 
уқтириш қийинлигини билган Йўлдош юк 
халтасини елкасига ocdu. Ҳ. Ғулом, Тош- 
кентликлар. 

3 кўчма Киши иродасига бўйсунмай- 
диган; ўжар, асов. Қайсар табиат. н Қай- 
сар сув яна кўтарила бошлади. Э. Раимов, 
Ажаб қишлоқ. Лекин фактлар қайсар нарса, 
уни хаспўшлаб бўлмайди. А. Эшонов, Ҳ. 
Умаров, Одамларни ўйлаб. 


ҚАЙСАРЛАНМОҚ кам қўлл. Қайсарлик 
қилмоқ. -Сиздақанги раисдан-чи тўққиз- 
тасини шу столда, ҳа, шу столда кўрдим, 
— деб Денисенко қайсарланди. И. Ўктамов, 
Сирли қотиллик. 

ҚАИСАРЛИК Ўз билганидан, тутгани- 
дан қайтмаслик; ўжарлик. -Нима десангиз 
денг, ойижон, бари бир унга [ Холдорга] тег- 
майман, — деди қайсарлик билан Малика. 
Ж. Абдуллахонов, Тонг ёришган соҳилда. 

Қайсарлик қилмоқ Ўз билганида, тут- 
ганида туриб олмоқ, ўзганинг айтганига, 
йўлига юрмаслик. Дастлабки кунлардаги 
сўроқлардан натижа чиқмади. Қобил қай- 
сарлик қилиб, ўз сўзида туриб олди. Ҳ. Ғулом, 
Машъал. Терговчи, гапи мўлжалга тек- 
канини сезди, энди бобо қайсарлик қилиш 
фойдасизлигини тушуниб, ҳамма гапни ай- 
тиб беради, деб кутган эди. С. Юнусов, 
Кутилмаган хазина. 

ҚАИСИ сўр. олм. 1 Бир неча киши ёки 
нарсадан биттасини аниқлаш учун бери- 
ладиган сўроқни ифодалайди. Отабек ган- 
гиб, шоишб сўради: -Қайси қизига унашиб 
келдингиз? -Қутидорнинг ёлғиз қизига! — де- 
ди Ҳасанали. А. Қодирий, Ўтган кунлар. 
Қаймоқни бир ялаб, қайси шаҳарнинг қай- 
моғи эканини айта оласизми? Мен дарров 
айтаман. А. Қаҳҳор, Икки ёрти — бир бутун. 

2 Киши ёки нарса белгиси, хусусияти, 
сифати ҳақидаги сўроқни ифодалайди: 
қандай, қанақа. Иккинчи эҳтимол: Гулнорни 
олиб қочганлар. Жиноятчи чиркин қўллар 
бор! Улар ким? Қайси мақсад билан бу 
жиноятни бажарадилар? Буни билмайди. 
Ойбек, Танланган асарлар. 

3 Боғловчи сўз (нисбий сўз) вазифасида 
қўлланади. Сен қайси йўлдан бошласанг, шу 
йўлдан юраман. 

Қайси бир гум. олм. Кимлиги, қандай, 
қаерда ёки қачонлиги номаълум; аллақай- 
си, аллақандай, аллақаерда(ги). Қайси бир 
куни. Қайси бир шаҳарда. н Қайси бир ко- 
вакда чумчуқ болалари чирқиллайди. Ойбек, 
Танланган асарлар. ..беш-олти йил бурун 
қайси бир идоранинг извошини минар экан.. 
А. Қаҳҳор, Қанотсиз читтак. Қайси куни Бун- 
дан бир неча кун аввал; тунов куни. Қайси 
куни Худойқулнинг янги кўйлак-иштонда 
қувончи ичига сиғмай юрганини кўриб, кўз- 
ларимдан ёш чиқди. П. Турсун, Ўқитувчи. 
Қайси куни отаси, «Иккинчи теримга туша- 





миз», дегандек бўлиб эди. М. Исмоилий, 
Фарғона т. о. 

ҚАИСИКИ 1 боғл. Бош гапдаги бирор 
отни (кўпинча эгани) аниқлаб келадиган 
эргаш гапни бош гапга боғлаш учун хизмат 
қилади. Бешкапа қишлоғидаги бирдан-бир 
аёл, қайсики юз процент тушунмаган.. Тў- 
фанисо Мелиева қишлоқнинг отидан норози 
бўлиб иғундай деган эди. А. Қаҳҳор, Кўшчи- 
нор чироқлари. 

2 кам қўлл. айн. қайси 1 . Қайсики қишлоқ- 
қа тушар отидин, Элни йиғиб, воқиф этар 
зотидин. Муқимий. 

ҚАИТ [а. yi — қусиш; қусуқ]: қайт қил- 
моқ с. т. Кўнгил айниб, еган-ичганини қай- 
тариб ташламоқ; қусмоқ. Пиёз ҳидиданми, 
оғзидан кўпик чиқа бошлади, сал ўтмай қайт 
қилиб юборди. Р. Файзий, Ҳазрати инсон. 
Қиз ўпкаси оғзига келгандек, нафаси бўғилиб, 
қайт қилолмай тўлғана бошлади. А. Мухтор, 
Чинор. 

ҚАИТА 1 Янгидан, бошқатдан, яна (ав- 
вал мавжуд бўлган ҳаракат, ҳолатнинг да- 
воми, янгидан юз бериши маъносида). -Сао- 
датхон эндигина ёпган зонтини қайта очди. 
С. Зуннунова, Янги директор. Муяссар қаб- 
ристондаги бойўғлининг ваҳимали «ҳув-ҳув»- 
лаишдан уйғониб кетди-да, қайта ухлай ол- 
мади. О. Ёқубов, Эр бошига иш тушса. Ло- 
лалар бир оз уринқираган, аммо вазадаги сув 
унга қайта ҳаёт бахш этган эди. «Гулдаста». 

2 Такрор ҳолда, такроран, яна. Ғафур 
Ғулом билан бир кўришганимча, қайта учра- 
шишга журъат қилолмай юрардим. Шук- 
рулло, Жавоҳирлар сандиғи. Темиржон 
кетишни ҳам, қайта қўнғироқ тугмасини 
босииши ҳам билмасди. Ж. Абдуллахонов, 
Орият. 

3 Аввалгисидан фарқли ҳолда, маълум 
ўзгаришлар билан; бошқатдан. Навоий бу 
бинони қайта ишлатган: биринчи маротаба 
шарқ наққошлигига хос ранг-баранг нақшин 
гуллар билан безатган. Мирмуҳсин, Меъмор. 
..карнизи фақат тўрт энлик чиқарилганлиги 
учун ёмғир-чочин девор сувоқларини ювиб 
кетади, деб томини қайта ёпар эмишмиз. 
«Муштум». Коридорлар.. фан кабинетлари 
юксак дид билан қайта жиҳозланди. Газе- 
тадан. 

4 ( снқ. сонлар билан) Марта, карра. Пул- 
ни икки қайта санамоқ. н У чоқларнинг 
лаззатини шунда яна бир қайта ялагандек, 


лаблари титради, юраги урди. Ойбек, Тан- 
ланган асарлар. Отабек тўғрисидаги ташвиш 
боягидан ўн қайта ортган эди. А. Қодирий, 
Ўтган кунлар. 

5 айн. қайтага. Қайта бизникига бора 
қолайлик. н Кутилган пайт келди. Лекин 
ёмғир ва шамол бўлгани қайта яхши бўлди. П. 
Турсун, Ўқитувчи. Гапиринг, изза қилинг. 
Болалар мактабда ўқиб, қайта бевош бўлиб 
кетяпти. А. Қаҳҳор, Асарлар. 

Қайта ишлаш 1) ишлаб, тузатиш, ўзгар- 
тишлар киритиш, шу мақсадда ишлов бе- 
риш. Асарни қайта ишлаш. Мақолани қайта 
ишлаш. н Ўгириш ишида киностудиянинг 
монтаж, овоз, филъмни қайта ишлаш ҳамда 
мураккаб съёмка цехлари фаолият кўрса- 
тади. Ғ. Саломов, Таржима назариясига ки- 
риш; 2) янги маҳсулот олиш мақсадидаги 
иш(лар)ни амалга ошириш. Хомашёни қайта 
ишлаш. Нефтни қайта ишлаш. н Бир грамм 
соф радий олиш учун бир неча тонна уран 
рудасини қайта ишлашга тўғри келади. «Фан 
ва турмуш». Қайта қуриш 1) маълум ўзгар- 
тишлар киритиб, қайтадан қуриш. Бинони 
қайта қуриш; 2) бирор системани янгилик 
асосида ўзгартиш, ўзгартишлар билан қай- 
тадан тузиш. Ўрта ва олий мактабларни 
қайта қуриш учун маълум вақт ва катта иш 
талаб қилинади. Газетадан. 

ҚАИТАГА 1 Аксинча, билъакс. Онахон 
бу гапга парвосиз қаради, қайтага чеҳраси 
очилди. А. Мухтор, Опа-сингиллар. Мен 
сиздан ҳеч гинам йўқ. Қайтага бошоғриқдан 
қутулдим. С. Нуров, Нарвон. 

2 Яхшиси, ундан кўра. Бизники мана шу 
бурчакдаги эшик.. Қайтага букун бизникида 
қолсангиз бўлмасми-а? А. Қодирий, Ўтган 
кунлар. 

ҚАИТАДАН рвш. Янгидан, бошқатдан. 
Қайтадан ёзмоқ. Қайтадан ишламоқ. Қай- 
тадан тикламоқ. Қайтадан қурмоқ. н 
Мактуб унинг [Кумушнинг] юрак жароҳати- 
ни қайтадан тирнаб ташлаган эди. А. Қо- 
дирий, Ўтган кунлар. -Терговни қайтадан 
бошлаймиз, қишлоқдан кетиб қолманг, — де- 
ди терговчи. С. Анорбоев, Оқсой. Бектемир 
чувалган пайтавасини ечиб, болдирларини иш- 
қалаб, қайтадан аскарчасига ихчам ўради. 
Ойбек, Қуёш қораймас. 

ҚАИТАИ(ИН) шв. Нима қилай, қандай 
қилай, қўлимдан нима келарди, иложим 
қанча. Қайтай, хафа қилдим сендай қўзим- 





ни. «Рустамхон». Қайтайин, бошима бўлди 
қиёмат, Кеча-кундуз ишим оҳу надомат. 
«Равшан». 

ҚАИТАЛАБ айн. марталаб. Уч қайталаб 
кир ювди. Газетадан. Сиз билан отамга муд- 
даомни неча қайталаб айтдим-ку.. А. Қо- 
дирий, Ўтган кунлар. 

ҚАЙТАЛАМОҚ 1 Такрор айтмоқ ёки 
қилмоқ; такрорламоқ, қайтармоқ. -Уч киишга 
танҳо ўзи? — қутидор ишонмаган эди. -Аза- 
матнинг ёлғиз ўзи, — деб уста Олим илгари- 
ги сўзини қайталади. А. Қодирий, Ўтган 
кунлар. 

2 Такрорланмоқ, қайта содир бўлмоқ. 
Касали яна қайталади. Қайталайдиган ка- 
саллик. 

ҚАЙТАЛАНМОҚ айн. қайталамоқ 2. 

Қайталанадиган терлама. Касалликнинг қай- 
таланииги. 

ҚАИТАМАН шв. Қандай қиламан, нима 
қиламан. Так-так-а ҳо-ҳо, ўзбекни(нг) оти, 
йиқилиб тушсам, қайтаман. «Эртаклар». 

ҚАИТАНГА с. т. Қайтага. Жанжал ка- 
маймади. Қайтанга кўпайди. Ў. Умарбеков, 
Ёз ёмғири. 

ҚАИТАРГИЧ махс. Ўзига келиб урилган 
тўлқин, нур ва ш.к. ни қайтарувчи ёки 
зарарсизлантирувчи асбоб. Нур қайтаргич. 
Овоз қайтаргич. Яшин қайтаргич. 

ҚАЙТАРИШ 1 Қайтармоқ фл. ҳар. н. 
Саволга жавоб қайтариш. Молни эгасига 
қайтариш. 

2 Қайтариқ, такрор. Тўртинчи кўриниш- 
да ортиқча қайтаришлар бўлмади. С. Каро- 
матов, Ҳижрон. 

ҚАИТАРИҚ 1 Такрорланадиган ёки так- 
рорланган ибора, гап ва ш.к. Бундан таш- 
қари, спектаклда қайтариқлар ҳам кўзга 
ташланади. Газетадан. Ҳар қалай, қуруқмақ- 
товлар, қайтариқлар ўрнини.. ҳаётий шеър- 
лар олмоқда. Миртемир, Тоғдай таянчим. 

2 Қайтариш, такрорлаш, такрор. Дарсни 
қанча қайтариқ қилсанг, шунча пухта ўз- 
лашади. 

3 кам қўлл. айн. қайтим. Пул тўлаб, қай- 
тариғини олмоқ. 

4 Эски эътиқодга кўра, касаллик, фа- 
локат ва ш.к. ни даф қилиш, иситилган 
кишидан совитиш ва ш.к. мақсадларда дуо 
ўқиш, дам солиш ва шундай дуо ўқиб дам 
солинган нарса. Қаердан бўлса ҳам, ўша 
ҳиндини топасан ва назрини бериб, яхишлаб 


қайтариқ қилдирасан. А. Қодирий, Ўтган 
кунлар. Эзибички бериб, тутатқи тута- 
тиб, бошимиздан бало-қазоларни қайтариқ 
қилиб ҳайдайман. К. Яшин, Ҳамза. 

ҚАИТАРМА 1 Қайтариб, қайириб, бук- 
лаб қўйиладиган, қайирма. У [Аваз] уйига 
етиб бориб, чироқни ёқди, қайтарма ёқа 
камзулини ечди. Ж. Шарипов, Хоразм. Тилма 
зовурдан чиқиб, тупроқ уюмидан сакраб ўт- 
ган Алижон қайтарма этигига ёпишган 
тупроқни жаҳл билан қоқди. Ҳ. Нуъмон, 
Фасллар. 

2 шв. айн. қайтариқ 4. Азайимхонларга 
юборинг, тумор қилдириб тақсин, дами ўт- 
кирларга юборинг, дам солдирсин, қайтарма 
қилдириб ичсин, сиз ҳам ичинг. М. Исмои- 
лий, Фарғона т. о. [Канизак Сидиқжонни] Ўзи- 
га иситиб олган. Эсизгина, буни билганимда, 
ўша ердан қайтарма қилдириб келар экан- 
ман. А. Қаҳҳор, Қўшчинор чироқлари. Аёл- 
ларнинг билгани — ирим, билгани — қай- 
тарма, билгани — азайимхон. Чўлпон, Кеча 
ва кундуз. 

3 Халқ куйларидан бирининг номи. 

4 с.т. Пул муомаласида унинг маълум 
қисмини ўзига (ўғринча) уриб қолиш. Кас- 
сир Давронов ишчиларга маош бераётган 
вақтида.. ўнталикдан бир-иккитасини қай- 
тарма қилиб, тишининг оқини кўрсатиб 
қўяди. «Муштум». 

ҚАЙТАРМОҚ 1 Қайтмоқ фл. орт. н. 

Коптокни тепиб, орқага қайтармоқ. Подани 
изига қайтармоқ. Тракторни ўнгга қайтар- 
моқ. Аслига қайтармоқ. Ҳаётга қайтармоқ. 
Хатга жавоб қайтармоқ. Тешанинг юзини 
қайтарадиган ёғоч. Нур қайтарадиган ойна. 
Яхишликка яхшилик қайтармоқ. н Гулнор 
боғда ишлашга югурар экан, Гулсумбиби қай- 
тарди. Ойбек, Танланган асарлар. [Ўзбек 
ойим:] Кеча ўрда бек ойимдан менга арава 
келган экан, феълим айнаб турган эди, бор- 
май, аравани бўш қайтардим. А. Қодирий, 
Ўтган кунлар. Хафа бўлма. Онани қайтариб 
бўлмайди.. Синглингни қидириб топамиз. Н. 
Сафаров, Шарқ тонги. 

2 Олинган нарсани жойига қўймоқ ёки 
эгасига келтириб бермоқ, юбормоқ. Қарзни 
қайтармоқ. Китобни кутубхонага қайтар- 
моқ. Ишлатилган асбобларни жой-жойига 
қайтариб қўймоқ. н Тўлаган аканинг ари- 
засини, omu билан сигирини қайтариб бе- 
риш — эртага яна бир неча ариза тушувига 




йўл очиш демакдир. А. Қаҳҳор, Қўшчинор 
чироқлари. Салтонбу ичилмаган сувни кўра- 
га қайтариб тўкди-ю, шошиб келиб, ун ёни- 
га чўнқайди. М. Исмоилий, Фарғона т. о. 

Чойни қайтармоқ Чойни бир неча бор 
пиёлага, ундан яна чойнакка қуймоқ. Тоза- 
гул чойни пиёлада шопириб қайтара бошла- 
ди. Ҳ. Ғулом, Машъал. 

3 Такрор қилмоқ, такрор этмоқ, такрор- 
ламоқ. Саволни қайтармоқ. Хатони қай- 
тармоқ. Дарсни қайтармоқ. Хатни қайта- 
риб ўқимоқ. н [Ашулани] Иккинчи қайта- 
риб айтишда унга Хонимбиби қўшилишди. А. 
Қодирий, Ўтган кунлар. Раис Низомидди- 
новга танбеҳ қилди: -Гапирилган гапларни 
қайтарманг-да, ҳатто ўзингиз айтган гап- 
ларни такрорлаётирсиз! Конкрет фактларга 
ўтинг. А. Қаҳҳор, Мунофиқ. 

4 Букмоқ, қайирмоқ. Этакни қайтармоқ. 
Ёқани қайтармоқ. Дастурхоннинг четини 
қайтариб тикмоқ. н Мунисхон қора бар- 
хит палътосининг ёқасини бошигача қай- 
тарган ва учини бир қўли билан ияги ости- 
дан ушлаган, бировни кутган вазиятда ту- 
рар эди. А. Қаҳҳор, Сароб. 

5 Кимсани бирор номақбул ёки ножўя 
ишдан, хатти-ҳаракатдан тийилишга ун- 
дамоқ, тиймоқ. Ичкиликдан қайтармоқ. Че- 
кишдан қайтармоқ. н Менга шунча яхши- 
лик қилдингиз.. янги келган вақтингизда ме- 
ни ёмон йўлдан қайтардингиз. А. Қаҳҳор, 
Қўшчинор чироқлари. 

6 Даф қилмоқ, йўқ қилмоқ, йўққа чи- 
қармоқ. Хужумни қайтармоқ. Бирлашган ёв- 
ни қайтарар. Мақол. н Баталъон шу куни 
кечгача душманнинг ўн уч мартаба қилган 
шиддатли атакасини қсштарди. А. Қаҳҳор, 
Олтин юлдуз. 

7 этн. Қайтариқ қилмоқ, қайтариқ қи- 
либ даф этмоқ, йўқ қилмоқ. Марғилон- 
ликнинг домласи жуҳуд ҳам эмас, мусулмон 
ҳам эмас. Ҳиндиларнинг ҳам ҳанноси, бас, 
ҳанноснинг сеҳрини на мусулмон домласи 
қайтарсин-у, на жуҳуд. А. Қодирий, Ўтган 
кунлар. 

8 Рад этмоқ, йўқ демоқ, қабул қилмас- 
лик. Раъйини қайтармоқ. Илтимосини қай- 
тармоқ. н Ақлли, номусли қиз ўз дадаси- 
нинг гапини ҳеч вақт қайтармсшди. Ойбек, 
Танланган асарлар. Дадамга менинг арзимни 
айтсангиз, албатта, қайтармас. А. Қоди- 
рий, Ўтган кунлар. 


Гап қайтармоқ Айтганини қилишдан, 
бажаришдан бўйин товлаб айтишмоқ, баҳс- 
лашмоқ, тортишмоқ. [Акбархўжа:] Агар бо- 
ланинг руҳи синса, шунақа бетгачопар, кат- 
тага сўз қайтарадиган қайсар бўлади. П. 
Турсун, Ўқитувчи. Қулини қайтармоқ Бирор 
нарса узатган, тутган кишининг қўлидан 
узатилган, тутилган нарсани олмаслик. Мана 
бу узумни олинг, жуда яхши пишибди, қўлим- 
ни қайтарманг. Ойбек, Танланган асарлар. 

9 Қусмоқ, қайт қилмоқ. Ўрнимдан тур- 
сам, боишм айланади, овқат есам, қайта- 
риб ташлайман. Ойдин, Садағанг бўлай, 
командир. 

Кавш қайтармоқ қ. кавш. Тутун қай- 
тармоқ қ. тутун. Шахтини (ёки шаштини) 
қайтармоқ 1) астойдил киришилган иш- 
ҳаракатдан қайтармоқ, ҳафсаласини пир 
қилмоқ, кўнглини совитмоқ. [Умурзоқ:] 
Майли, болакайларнинг шахтини қайтарма, 
ҳарна ёрдам беришгани. «Ҳайт» деган туяга 
мадор. Ҳ. Назир, Сўнмас чақмоқлар; 2) ға- 
забидан туширмоқ, мулойим, ювош қилиб 
қўймоқ. Тантибойвачча Йўлчининг шахти- 
ни қайтариш ва ўзига муте қилиб олиш 
ниятида унга пул узатди. Ойбек, Танланган 
асарлар. 

ҚАИТАРУВЧИ 1 Қайтармоқ фл. сфдш. 

Йўлчи [йўлдан] қайтарувчи кишига кўзини 
ёмон олайтирди. Ойбек, Танланган асарлар. 

2 махс. Аслига келтирувчи, тикловчи 
нарса, модда. Қайтарилиш реакциясига ёр- 
дам берадиган моддалар қайтарувчилар деб 
аталади. «Кимё» дарслиги. 

ҚАИТАСАН шв. Нима қиласан, қандай 
қиласан, қўлингдан нима келади, на чора. 
Томирингни мақтама, ёмон чиқса қайтасан ? 
Мақол. 

ҚАИТИБ 1 Қайтмоқ фл. рвдш. Изига 
қайтиб, кабинетига кирди. 

2 Бошқа, қайта, яна. Низомжон сувга 
қайтиб тушмади. С. Аҳмад, Уфқ. Хоннинг 
ишораси билан олқишлар тинди, ҳамма жо- 
йига қайтиб ўтирди. П. Қодиров, Юлдузли 
тунлар. Авазнинг қисташига қарамай, қайтиб 
ҳандалакка қўл урмади. С. Сиёев, Ёруғлик. 

ҚАИТИМ Тўловдан ортган ва эгасига 
қайтариб бериладиган пул. Бир аёл шошилиб, 
газ сув ичди-да, қайтимига сотувчидан икки 
тийинлик чақа беришни сўради. Газетадан. 

ҚАИТИШ 1 Қайтмоқ фл. ҳар н. Қуда- 
ларнинг қайтиши чинга айлангандан кейин, 




йўл тараддуди бошланди. А. Қодирий, Ўтган 
кунлар. Куннинг қайтиши ҳамон молларни 
ёйишсин. С. Анорбоев, Оқсой. 

2 шв. Ўлиш, вафот қилиш; ўлим. -Яна 
кимдир қайтиш қилибди-да, — двди чол қадоқ 
қўлларини жуфтлаб, юзига фотиҳа nwp- 
таркан. Газетадан. 

ҚАЙТМАС 1 Қайтмоқ фл. бўлишсиз 
сфдш. Йигит сўзидан қайтмас, йўлбарс — 
изидан. Мақол. 

2 Ҳайиқмайдиган, қўрқмайдиган; ботир. 

ҚАИТМОҚ 1 Келган ёки келаётган то- 
монига йўналмоқ, юрмоқ; айланиб даст- 
лабки ерига келмоқ. Орқасига қайтмоқ. 
Саёҳатдан қайтиб келмоқ. Изига қайтиб 
кетмоқ. Автобус шу ердан қайтади. н У 
[ Сидиқжон] уйга хийла таъби очилиб қайт- 
ди. А. Қаҳҳор, Қўшчинор чироқлари. 

2 кўчма Яна олдин бўлган ишга, айтил- 
ган гап, фикр ва ш.к. га келмоқ. Лирик че- 
кинишдан кейин асосий мавзуга қайтмоқ. н 
..ажойиб замондошимизнинг достони узун. 
Вақти билан унга яна қайтармиз. Н. Са- 
фаров, Оловли излар. 

3 Аввалги ҳолати, даражаси ва ш.к. га 
келмоқ, уни эгалламоқ. Мана, йиқилдим, деб 
ит азобини кўрган мингбоши мана эндигина 
аслига қайтиб, эркин нафас олди. М. Ис- 
моилий, Фарғона т. о. 

4 махс. Тўсиққа урилиб, йўналишини 
ўзгартирмоқ. Оқ сиртдан нур яхши қайтади. 

5 кўчма Воз кечмоқ, тарк этмоқ, че- 
кинмоқ. Фикридан қайтмоқ. Сўзидан қайт- 
моқ. Айтар сўзни айт, айтмас сўздан қайт! 
Мақол. н Уни, худодан қайтган, деб таёқ 
билан саваладилар. М. Ўринхўжаев, Унутил- 
мас кунлар. 

6 (асосан бўлишсиз шаклда) Ўзини тий- 
моқ; тийинмоқ. У ҳеч нарсадан қайтмайди. 
Сен учун ўлимдан ҳам қайтмайман. н Ҳо- 
мид бу туҳматдан ҳам қайтмас ea ўз туҳ- 
матини маҳкама олдида мантиқий равишда 
исбот ҳам қила олур эди. А. Қодирий, Ўтган 
кунлар. ..улардан пул ундириб олиш, бензин- 
ни талон-торож қилишдан ҳам қайтмайди. 
Газетадан. 

7 Даражаси, кучи пасайиш, сўниш то- 
монга йўналмоқ. Беморнинг иситмаси қайт- 
ди. Совуқ қайтди. Бозор қайтди. Ундан их- 
лосим қайтди. н Кеч кириб, қуёшнинг тап- 
ти қайтганда, вагон-ремонт заводининг ёш- 
лари.. «саҳна» ясадилар. А. Мухтор, Опа- 


сингиллар. Низомиддиновнинг титроғи қсшт- 
гандек бўлди. С. Аҳмад, Ҳукм. 

Ёши қайтмоқ Ҳаёти кексалик томон юз 
тутмоқ Ёши қайтиб, соқолига оқ оралаган 
бўлса-да, йигитлардек бақувват эди. М. 
Осим, Аждодларимиз қиссаси. 

8 Қабул қилинмай, ўтмай ёки ортиб 
қолиб қайтарилмоқ, қайтариб берилмоқ 
ёки қайтариб юборилмоқ. Мол бозордан 
қайтди. Пул ортиб, юз сўми қайтиб келди. 
Ўн сўмдан уч сўм қайтди. н Бўлмаса, бу 
ёққа ола қолинг, қайтган мол ўзимизга тан! 
«Ёшлик». 

9 Эвази тегмоқ, эвази эгасига келмоқ. 
Боланг туфайли ҳар қанча оғирчилик бўлса, 
устингга ол. Бу қарз болангдан қайтади. А. 
Қаҳҳор, Қўшчинор чироқлари. Бу яхши- 
ликларингиз биздан бўлмаса, худодан қайт- 
син. А. Қодирий, Ўтган кунлар. 

10 Тўмтоқ, ўтмас бўлиб қолмоқ (нар- 
саларнинг учи ёки тиғи ҳақида). Пичоқнинг 
юзи қайтибди. 

11 кам қўлл. Бурилмоқ, қайрилмоқ. Ана 
шу йўл билан тўғри бориб, чапга қайтасиз. 
«Гулдаста». 

12 с.т. Кексалик ҳолатида бўлмоқ, шу 
ҳолатда (ёшда) ўзини бардам тутмоқ. Баъзи 
одамлар кексайганда яхши қайтади. н 
Кексайганда Акбар акадек қайтиш бош- 
қаларга ҳам насиб бўлса эди. Й. Шамшаров, 
ўурумсаройликлар. 

13 шв. Ўлмоқ, вафот қилмоқ. 

ҚАИТОҚ(И) кам қўлл. Қайтарилиб 

турадиган, қайтарилган; қайтарма, қай- 
тарилма. Бодом гули оқ экан, Барглари қай- 
тоқ экан. Наврўз насими билан Чиройли 
порлоқ экан. Т. Тўла. Тўламат мўйловини си- 
лаб, жияги қайтоқи дўнпини чеккасига 
қўндириб, қўш белбоғини суриб, чопонининг 
карнайнусха узун енгини силтаб ташлаб, 
даврага тушди. С. Анорбоев, Оқсой. 

Дўпписи қайтоқи айн. дўпписи яримта қ. 
дўппи. ..доим дўпписи қайтоқи, чеккасида 
холи бор. Ҳ. Нуъмон ва А. Шораҳмедов, Ота. 

ҚАИЧИ Юпқа нарсаларни, мато, қогоз 
ва ш.к. ни кесиш учун ишлатиладиган, ўрта 
еридан бир-бирига винт билан бирикти- 
рилган икки тиғдан иборат дастали асбоб. 
Ўткир қайчи. Ток қайчи. н Кампирнинг 
қўлидаги конвертни олди-да, кичкинагина 
қайчиси билан қирғоғини кесди. И. Раҳим, Чин 
муҳаббат. Қайчи билан чимдиб қирқилган 






мўйлови тагига яширинган лаблари пичирлар.. 
С. Анорбоев, Оқсой. 

Қайчи қуда айн. қарши қуда қ. қарши. 

ҚАЙЧИБАРГ Қайчисимон керилган 
узун-узун учли барг (мас., баъзи ғўзалар- 
нинг ёки чинорнинг барги). Соғлом ғўзанинг.. 
барги қорайиб, қайчибарг бўлиб қолади. Ё. 
Шукуров, Биринчи парвоз. 

ҚАЙЧИЛАМОҚ Қайчи билан кесмоқ, 
қайчи билан кесиб ишлов бермоқ, тузат- 
моқ. Гулларни қайчиламоқ. н Уста яна банд. 
Бир муйсафид кишининг мўйловини қайчилаб 
қўймоқда эди. Ғ. Ғулом, Шум бола. Сочимни 
қайчилаб ташладим-да, чўлиқ бола бўлиб 
кийиниб бордим.. А. Мухтор, Чинор. 

ҚАИҚАИМОҚ шв. Қаққаймоқ. Бу ёлғиз 
маконда сенга нима бор, телпагинг қайқай- 
май ўлгур қаландар. «Муродхон». 

ҚАИҚИ шв. Қайилган, эгилган, эгри- 
бугри. Ҳайқи ўроқ. н Қултой Алпомишни 
кўриб, кўнглини хушлаб, йилқи боқадиган 
қайқи таёғини ушлаб.. бир сўз айтиб турган 
экан. «Алпомиш». 

ҚАИҒУ 1 Бошга тушган руҳий азоб; ғам, 
мусибат. Оғир қайғу. Чуқур қайғу. Ҳайғу 
тортмоқ. н Жўрахоннинг нобуд бўлиши 
юрт қайғусига айланди. Назармат, Жўр- 
лар баланд сайрайди. Тўғри, [Шоҳиста] баъ- 
зи вақтларда нималарнидир ўйлаб, бир оз 
маъюсланар.. аммо бунчалик қайғуга бот- 
масди. М. Алиев, Қалб сўзлари ёзилган 
мактуб. Ҳасратли ҳужрамда қайғудан бўлак 
Ҳамма кетиб бўлди бирма-бир.. Э. Шукур, 
Ҳамал айвони. 

2 Кўзланган мақсад йўлидаги безовталик 
хатти-ҳаракати, ўй-фикр; ташвиш, ғам. 
Эчкига — жон қайғуси, қассобга — мой 
қайғуси. Мақол. н Йигитлар ўз истиқбол- 
лари қайғусида янги бино, янги рўзғор ту- 
зайдилар. А. Қодирий, Меҳробдан чаён. 

ҚАИҒУДОШ Кимсанинг қайғусига 
шерик бўладиган киши, ҳамдард; дард- 
каш. Унга [Унсинга] дардларини ўртоқ- 
лашувчи сирдош — қайғудош бўлмоқчи 
бўлиб, ҳол-аҳволини сўради. Мирмуҳсин, 
Созанда. Азангда қайғудош, тўйингда ўр- 
тоқ. Т. Тўла. 

ҚАИҒУЛАНМОҚ кам қўлл. айн. қайғур- 
моқ. Ҳўқонга боргач, биринчи ишим ўғлин- 
гизни қутқазиш бўлсин, жойсиз қайғулан- 
мангиз, ҳожи! А. Қодирий, Ўтган кунлар. 


ҚАИҒУЛИ 1 Қайғу -алам чекаётган. 
Ҳайғули киши. н Унсин севикли ва қайғули 
ягона дўсти.. бўлган акасини қучоқлаб, қонли 
ярасига юзини, кўзини суриб ёта берди. 
Ойбек, Танланган асарлар. 

2 Қайғу-аламга эга; қайғуга соладиган; 
мусибатли, аламли; ғамгин, маъюс. Ҳайғули 
кунлар. н Нега қайғули кўринасан, Офтоб? 
А. Қодирий, Ўтган кунлар. Бугунги қайғули 
ҳодиса уни бу уйга эртароқ келтириб қўйди. 
Ҳ. Ғулом, Машъал. Санъаткорни яқиндан 
билган ёки томошаларини кўрган киши бу 
қайғули хабарга асло ишонгиси келмасди. Т. 
Обидов, Юсуфжон қизиқ. 

ҚАЙҒУРМОҚ 1 Қайғу -алам чекмоқ; 
куймоқ. Ҳайғурманг, опажон. Ҳора кунлар 
ўтар, ёруғликка чиқармиз. Ойбек, Танланган 
асарлар. Ҳаҳрамон қизнинг фожиали ўлимини 
эшитганлар ҳаммаси қайғуриб йиғладилар. 
Ж. Шарипов, Хоразм. 

2 Бирор кимса, нарса, иш ва ш.к. ҳақида 
ўйламоқ, унинг хатти-ҳаракати, ташвишида 
бўлмоқ. Нодира онаси ўрнида Анварнинг 
бошини силади, ювиб таради ва Анварнинг 
истиқболи учун қайғурди. А. Қодирий, Меҳ- 
робдан чаён. Мўл-кўл ем-хашак — кўп гўшт, 
сут, ёғ демакдир. Шунга кўра молларнинг 
қишки озуқаси ҳақида ҳозирдан қайғурай- 
лик. Газетадан. 

ҚАЙҒУСИЗ 1 Қайғу-аламдан холи, 
тинч, хотиржам, осуда. Ҳайғусиз ҳаёт. 

2 Ҳеч қандай ғам-ташвиши йўқ, ҳеч 
нарсани ўйламайдиган; беғам, беташвиш. 
Ҳайғусиз одам. 

ҚАЛА шв. Шаҳар, қалъа. 

ҚАЛАИ I сўр. олм. с. т. 1 Қандай?, қа- 
нақа? Бола қалай экан? Оёқ-қўли чаққон- 
ми? П. Турсун, Ўқитувчи. Бу ерда ҳайрон 
бўлиб тургандан кўра гузарга борсанг, қа- 
лай бўларкин?М. Исмоилий, Фарғона т. о. 

Қалайсан ёки қалайсиз? 1) аҳволинг 
(аҳволингиз) қандай?, яхшимисан (яхши- 
мисиз)?; 2) кест. хўш, энди аҳволинг (аҳ- 
волингиз) нима бўлди?; ҳорма(нг) энди! 
Энди қалайсан, қўлга тушдинг-ку. 

2 Сўроқ гап оддидан кириш сўз вази- 
фасида ишлатилади. Ҳалай, нонвойликдан 
бир нима ортадими ? Ойбек, Танланган асар- 
лар. Ҳалай, мулла, бизнинг ёқлар сизга маъ- 
қул бўлдими? П. Турсун Ўқитувчи. 

ҚАЛАЙ II [а. jJA , ^Ts — эритиб ажра- 
тиб олиш; қалай ёки jJA , ^JJa — ишқор] 1 




.я-Ш 2 ! 


Менделеев даврий системасининг IV гуру- 
ҳига мансуб кимёвий элемент; болғалаган- 
да тез яссиланадиган, юмшоқ, кумушсимон 
оқ рангли металл. Соф қаяай. Қалай қотиш- 
маси. 

2 Идишларнинг бетини қоплаш, оқар- 
тириш учун югуртирилган шундай металл 
қатлами. Қалайи кўчган идиш. 

ҚАЛАИИ эск. айн. қалай. Буларнинг 24 
таси калий, калъций, рубидий, қалайи каби 
элементларнинг узоқ яшовчи радиоизотоп- 
ларидир. «Фан ва турмуш». 

ҚАЛАЙЛАМОҚ 1 айн. кавшарламоқ. 
Самоварнинг тешигини қалайламоқ. 

2 Қалай югуртирмоқ, қалай билан қоп- 
лаб оқартирмоқ. Идишларни қалайламоқ. 

ҚАЛАЙЛИ Таркибида қалай бўлган. 
Қалайли баббит. 

ҚАЛАМ [а. jJii — қамиш перо; услуб; хат, 
дастхат] 1 Ўртасига ингичка, узун графит 
жойланган чўп шаклидаги, хат ёзиш, расм 
солиш, чизма чизиш учун ишлатиладиган 
ёзув, чизув асбоби. Қора қалам. Рангли қа- 
ламлар. н Чернецов кўк ва қизил қалам- 
лар билан безаб таиианган харитага қаради. 
И. Раҳим, Чин муҳаббат. 

Мўй қалам ёки қалами мўй қ. мўйқалам. 
Тош қалам айн. грифель. 

2 Пероси ўзидан чиқарилган ручка. Са- 
вағич қалам. н Кейин бир парча қоғоз олиб, 
қамиш қаламни қитирлатиб ёза бошлади. 
М. Исмоилий, Фарғона т. о. Бу иккиси қоғоз- 
га михлангандек гап-сўзсиз қаламни қирр- 
қирр қоғоз устида юритиб турар эди. А. 
Қодирий, Меҳробдан чаён. 

Пўлат қалам эск. айн. перо. 

3 Умуман, ёзиш, ижод қилиш қуроли. У 
қўлимга тутқазиб қалам, Кўзларимдан олди 
уйқуни. Э. Воҳидов. Усмон Носир ўтган йўл- 
ларида чаман унган, қалами Пушкин, Лер- 
монтовларни ўзбек тилида гапиртирган. 
Газетадан. 

4 кўчма Ёзма асар ижод этиш; ёзма ижод, 
ижод. Яхши йигит, сизнинг қалам кучингиз 
жуда ҳам зўр экан-ку. 3. Фатхуллин, Сўн- 
мас юлдуз. Унинг қаламига мансуб шеърий 
асарлар.. таъсирчанлиги билан киишни ўзига 
мафтун этади. Газетадан. 

Қалам учи (ёки ҳақи) Ёзилган нарса учун 
бериладиган ҳақ; гонорар. Дуо қилиб, қалам 
учисига бўзни узатдим — олмайди. А. Қо- 
дирий, Меҳробдан чаён. Бир ой ўтгач, га- 


зетада босилган илк ҳикоясига қалам ҳақи 
келди. «Ёшлик». Қалам юргизмоқ (ёки теб- 
ратмоқ, сурмоқ) 1) ёзмоқ, хат машқ қил- 
моқ. Уларнинг зеҳни ўткирроқлари ҳозир 
бемалол хат танийдиган, қалам юргизади- 
ган бўлиб қолишди. Ҳ. Ғулом, Машъал; 2) 
адабий асар ёзмоқ, ижод этмоқ. У шеърнинг 
турли навларида қалам юритади. Ойбек, 
Навоий. Маъруф Назаров.. қўшиқчилик со- 
ҳасида ҳам дадил қалам тебратяпти. X. 
Ёдгоров, Ҳаёт тўлқинлари. Қаламга олмоқ 
Бирор асар, мақола ва ш.к. ни ёзишга 
киришмоқ; ёзмоқ. Бу кун мен шу «Ўтган 
кунлар»ни қаламга олганимда ҳам, ўша ўзим- 
ни зериктирган фаслни ташлаб кетишга 
мажбурман. А. Қодирий, Ўтган кунлар. ..ва- 
фодорликни улуғлаб, бевафоликни ранж би- 
лан қаламга олдик. Газетадан. Қалами ўткир 
Ижод, ёзиш қобилияти даражаси юқори. 
Фазлиддин эса, қалами ўткир журналист 
эди. Д. Нурий, Осмон устуни. Аҳмаднинг 
бўлимга кўп фойдаси тегиши мумкин, қо- 
билиятли бола, қалами ўткир. Ф. Мусажо- 
нов, Ҳиммат. Қудрат қалами Худо томони- 
дан битилган, белгиланган. Ҳар банда қуд- 
рат қалами билан ёзилганни кўради. Ойбек, 
Танланган асарлар. 

5 Қошни қора қилиш учун суртилади- 
ган қора модда ва уни қошга суртиш учун 
ишлатиладиган чўпсимон асбоб. Сени ҳа- 
рамда яхшилаб ясантираман, қошларингга 
қалам, кўзларингга сурма тортаман. Мир- 
муҳсин, Чўри. 

6 махс. Тош, тахта каби қаттиқ жисм- 
ларни ўйиш, кесиш ва гул солиш учун 
ишлатиладиган металл асбоб. Ҳайкалта- 
рош қалами. 

7 шв. Тилим, тилик. Бир қалам гўшт. 

Қалам қош I) унча эгилмаган қоп-қора 

чиройли қош. Тўғри, қалам қошга ўсма 
қўйилса бузармиш. С. Анорбоев, Оқсой; 2) 
шундай қошли киши. Кўп йигит айрилди 
қалам қошидан. Ғайратий. Қоши қалам айн. 
қалам қош 2. Бирдан қоши қаламим Пайдо 
бўлди ниҳоят. Ё. Мирзо. 

ҚАЛАМА Қалаб, устма-уст териб ясал- 
ган. Тошлоқ йўл овулни четлаб ўтади. Йўл- 
нинг ўнг томонида пастак қалама тошде- 
вор чўзилиб кетган. Ш. Холмирзаев, Оқ от- 
ли. Болохона деганлари дарвозахонанинг 
устига қурилган, сал қийшайиброқ турган 




қалама бир хонали уй экан. И. Шомуродов, 
Мағлубият. 

ҚАЛАМДОН [ а. + ф. jIji-Jls — қалам ва 
ш.к. ёзиш қуроллари сақпанадиган идиш] 
Ичига қалам, ручка солиб қўйиладиган 
қутича. \Акрам\ Қаламдондан йўғон қизил 
қаламни қўлига олиб айлантирди-да, жойи- 
га солиб қўйди. С. Анорбоев, Оқсой. 

ҚАЛАМДОШ Бирор соҳада ёзма асар 
ёзувчиларнинг бири (бошқасига нисба- 
тан) ёки умуман, ёзувчи ва шоирлар (бир- 
бирига нисбатан). Мен ўз қаламдошларимга 
мурожаат қилмоқчиман.. Ойбек, Халққа 
хизмат — бахт. 

ҚАЛАМИ I [а. + ф. — қаламга ало- 
қадор; қаламга ўхшаш; қаламда бажарил- 
ган] Қўлда тўқилган, таги оқ йўл-йўл гулли 
ип мато. Бир кўйлаклик қалами. н Оёғига 
кўн этик, эгнига чий алакдан яктак тўн, 
қалами ииипон берди. М. Исмоилий, Фарғо- 
на т. о. 

Қалами дўкон Қалами тўқиладиган дў- 
кон, дастгоҳ. Норматпаранг ўзи косиб, лекин 
уни қалами дўкондан эмас, кўкноридан бойи- 
ган дейишади. А. Мухтор, Опа-сингиллар. 

ҚАЛАМИ II Сопол буюмларга қалам 
ёрдамида чизиб, безак ишлаш усули ҳамда 
шу усулда яратилган безак, нақш. 

ҚАЛАМКАШ [а. + ф. jjX/iH — қалам че- 
кувчи, қаламда чизувчи: ёзувчи, шоир] 
Қалам тебратувчи, ёзувчи (шоир, ёзувчи, 
журналист, таржимон ва ш.к. ҳақида). Мали- 
ка Мирзаева шеърият чаманига ўзига хос 
овоз билан кириб келган қаламкашлардан. 
Газетадан. 

ҚАЛАМОҚ 1 Устма-уст, ёнма-ён ёки 
тартибсиз равишда тиқиштириб, тўлдириб 
тахламоқ, термоқ. Газламаларни араваларга 
тоғ-тоғ қалаб, олиб кетадилар. Ойбек, Тан- 
ланган асарлар. 

2 Ёқиш, ёндириш учун ўчоқ ва ш.к. га 
жойламоқ, тиқиб ташламоқ. Ўчоққа ўтин 
қаламоқ. н [ Бектемир ] Ўтинни майдалаб, 
роса диққат билан чайла ўртасига қалади. 
Ойбек, Қуёш қораймас. Нонвой чол пешо- 
насини бойлаб, тандирга ўт қалаяпти. С. Аҳ- 
мад, Уфқ. 

Гўрига ғишт қаламоқ қ. гўр. 

ҚАЛАМПИР айн. гармдори. Аччиқ қа- 
лампир. Туйилган қалампир. 

ҚАЛАМПИРГУЛ Хушбўй гулли бир 
йиллик ўтсимон боғ ўсимлиги ва унинг гули. 

15—Ўзбек тилининг изохди луғати 


ҚАЛАМПИРМУНЧОҚ Бир турли тро- 
пик доим яшил дарахт ва унинг доривор ва 
зиравор сифатида ишлатиладиган шонаси. 
Қандайдир сирли, ғойибона куч мени қа- 
лампирмунчоқ ҳиди анқиб турадиган ўша 
қадрдон гўшага чорлайверади. «Саодат». ..ҳар 
қандай ярага дори бўлган балзаммой, қалам- 
пирмунчоқ, томирдори — қўйинг-чи, ҳамма 
нарса бор. F. Ғулом, Шум бола. 

ҚАЛАМРАВ | а. + ф. j — қалами 
юрувчи; таъсир доираси, ҳокимият чега- 
раси] эск. кт. Бирор ҳукмдорнинг ҳукми 
юрадиган ҳудуди ва унинг қўл остида бўл- 
ган ерлар. Қаламравидаги барча шаҳарлар 
ва қишлоқларга саркорлар тарқатди. А. Қо- 
дирий, Меҳробдан чаён. 

ҚАЛАМТАРОШ [а. + ф. jJ — қа- 
ламни тарашловчи] Тиғи сопи ичига қа- 
йириб, ёпиб қўйиладиган пичоқча; пакки. 
Икки тиғли қаламтарош. н [ Саримсоқ ота\ 
Сарғиш белбоғига қирғий бурнига ўхшаш 
қаламтарош, соқолтароқ ҳам осиб олган. 
Мирмуҳсин, Чиниқиш. 

ҚАЛАМЧА 1 Кичкина қалам; қолдиқ 
қалам. [Петров\ Йўлчини саводли қилишга 
астойдил уринди. Қўлга базўр илинадиган 
кичкина қалам билан (у бу қаламчани ер- 
кўкка ишонмас эди) махорка қоғозларига ёзиб, 
Йўлчига русча ҳарфларни танитди. Ойбек, 
Танланган асарлар. 

2 қ. х. Пайвандлаш ёки кўкартириб кў- 
чат қилиш учун кесиб олинган новдача. 
Анор, узум, тол, терак, атиргул кабиларни 
қаламчадан кўпайтириш мумкин. н Олим- 
ларимизнинг берган маълумотларига қара- 
ганда, лимонни экиб, қаламча.. қилиб кўпай- 
тирилади. Газетадан. 

ҚАЛАМҚОШ (тўғриси қалам қош) қ. 
қалам. 

ҚАЛАНДАР [а. — дунё ташвиш- 

ларидан кечиб, дайдиб юрувчи дарвеш] 1 
Диний ғазаллар ўқиб, мусулмон динини 
тарғиб қилиб дарбадар кезувчи, таркидунё 
қилган, гўшанишинликка берилган суфий. 
Чойхонада узун бўйли, узун кулоҳли қалан- 
дар кўзларини юмиб, янгроқ овозини баланд 
қўйиб, Машрабдан ғазаллар ўқийди. Ойбек, 
Танланган асарлар. 

2 кўчма Дунёдан воз кечган, таркидунё 
қилган киши; зоҳид. Бизлар ҳозир юрт 
устида қаландар, Бемакон, бенаво бўлган 
дарбадар. «Ширин билан Шакар». 




3 Ўзбек халқ куйларидан бирининг номи. 

4 Қаландар (эркаклар исми). 

ҚАЛАНДАРБАЧЧА [ф. ^ jAiiii - қа- 

ландарнинг боласи, фарзанди] Қаландар- 
нинг шогирди. 

ҚАЛАНДАРЛИК Суфийлик -зоҳидлик 
ҳаракати. 

ҚАЛАНДАРХОНА [қаландар + хона] 
тар. Қаландарлар йиғиладиган ва тунай- 
диган жой. Эшоннинг уйлари зикр тушади- 
ган хонақога туташган эди. Қаландархона 
ҳам шу ерда эди. Ғ. Ғулом, Шум бола. 

ҚАЛАНМОҚ 1 Қаламоқ фл. мажҳ. н. 
Печкага қаланган ўтин шитирлаб ёнмоқда. 
н Ҳайдар токчага қаланган китобларни 
кўздан кечирди. Ойбек, Навоий. 

2 Жуда кўп йиғилган, тўпланган ҳолда 
бўлмоқ; қалашиб ётмоқ. Тонгга яқин тўплар, 
машиналар, танклар қаланган, жангчилар 
қайнаган катта манзилнинг қўйнига кирди. 
Ойбек, Қуёш қораймас. 

ҚАЛАНҒИ кам қўлл. Бетайин, дайди 
(шахс ҳақида). -Бугун ҳам уйга келмабди, 
қаланғи, — деб ромни қаттиқ бир мушт- 
лади-ю, гандираклаб жўнади. С. Сиёев, Ёруғ- 
лик. 

ҚАЛАНҒИ-ҚАСАНҒИ айн. қаланғи ва 
қасанғи; ҳар хил бўлмағур, бетайин одам- 
лар, саёқлар. Жуда кўп қаланғи-қасанғилар- 
га мадад қўлини чўзди. Н. Қобил, Унутилган 
соҳиллар. Шокирвой гулдек хотини ва фар- 
зандлари бўла туриб, текин маишат кети- 
дан қувган қаланғи-қасанғилар билан monu- 
шиб олди. Газетадан. 

ҚАЛАЧА эск. Шаҳарга хос; шаҳарча. Куз, 
деҳқон бозорини мўлжаллаб, беш юз nap 
амиркон, хиром заифона маҳси ва юз nap 
қалача кавуш ғамлаган эдим. С. Абдулла, 
Мавлавий Мирсидиқнинг ижодлари. 

ҚАЛАЧИ қ. қалъачи. Қаладан қалампир 
юклар қалачи. «Алпомиш». 

ҚАЛАШМОҚ 1 Қаламоқ фл. бирг. н. Уч 
киши чорчўп атрофига ўтириб, ўт қалашди. 
Саратон кўрган қуруқ ўтин шатирлаб ёна 
бошлади. Ойбек, Танланган асарлар. 

2 Тўп-тўп, уйилган ва кўп миқдорда 
бўлмоқ. Ҳовлида парталар, скамейка, стул- 
лар қалашиб кетган. Р. Файзий, Сен етим 
эмассан. 

3 кўчма Кўп бўлмоқ, йиғилиб қолмоқ. 
-Раҳмат, — деди у \ Ўкта.м \ ошиқиб. — От- 
дан тушдим-у, бу ёққа юрдим. Ишларим қа- 


лашиб ётибди. Ойбек, О.в. шабадалар. Паст- 
да йигитнинг ҳароратли шивир-шивири эши- 
тилади: тўйдан бери айтиб тугатолмаган, 
юрагида қалашиб ётган дардини, чеккан из- 
тиробларини, қувончини сўзлаётгандир? С. 
Анорбоев, Оқсой. 

ҚАЛБ I [а. — юрак, дил; ўрталик, 

марказ; лашкарнинг ўртаси] 1 Юрак. Мен 
узоқ вақтгача ухлай олмай ётдим, нафасим 
қисилиб, қалбим нотинч тепарди. М. Жаб- 
боров, Севинч ёшлари. Мирзакаримбойнинг 
хотини Лутфинисо тўсатдан, қалб хаста- 
лигидан бўлса керак, бир кечада вафот эт- 
ди. Ойбек, Танланган асарлар. 

2 кўчма Кишининг руҳий ёки маънавий 
дунёси, ички ҳис-туйғулари маркази рамзи; 
юрак, дил, кўнгил. Қалби пок одам. Қалб 
амри. Қалб ҳарорати. Қалби қувончга тўла. 
Қалбига йўл топмоқ. н Қиз ўз қалбини Йўл- 
чига бағишлаган эди. Ойбек, Танланган асар- 
лар. Бобур юқори қаватга қайтиб чиқар 
экан, қалбини тўлдирган шодликлар орасида 
сурнай навосидек жарангли ва ёқимли бир 
туйғу янграб эшитилаётганини сезди. П. 
Қодиров, Юлдузли тунлар. 

ҚАЛБ II [а. — айланиш, бурилиш, 

ўзгариш; ўзгартириш; ҳукуматни ағдариш] 
1 Алдам-қалдам, қинғир ишлар қиладиган, 
қаллоб, нопок. Қалб қозони қайнамас, қай- 
наса ҳам қуюлмас. Мақол. 

2 Нопок, эгри, қинғир. Қалб ишга қўл 
урмоқ. н Ҳиммати-ку.. йўқ, яна ўзи ҳам ўл- 
гудек бахил, нияти қалб йигит. «Муштум». 

ҚАЛБАКИ [а. + ф. — ўзгарган, сох- 
та] Ҳақиқий эмас; сохта, ясама; ёлғонда- 
кам. Қалбаки пул. Қалбаки ҳужжат. Қал- 
баки имзо. Қалбаки табассум. н Тоза тил- 
лами, қалбаки тиллами — кўряпмиз! С. Анор- 
боев, Оқсой. Шаҳар банкида ёнғин бош- 
ланганлиги ҳақидаги қалбаки маълумотни ўт 
ўчириш қисмига Ҳасановнинг ўзи хабар қил- 
ган эди. М. Хайруллаев, Тилла маржон. 

ҚАЛБАКИЛАШТИРМОҚ Сохталаш- 
тирмоқ, қалбаки ҳолатга солмоқ. Ҳужжат- 
ларни қалбакилаштирмоқ. 

ҚАЛБАКИЛИК 1 Қалбаки эканлик. 
Ҳужжатнинг қалбакилиги билиниб қолди. 

2 Қалбаки иш, хатти-ҳаракат, риёкорлик. 
-Руҳонийларнинг макри, қалбакилиги ҳа- 
қиқатан чегарани билмайди, — деди Муҳам- 
мад Жамол жирканиб. Ойбек, Нур қидириб. 
Қалбакилик инсонни бебурд қилади, тақсир. 






Уйғун ва И. Султон, Алишер Навоий. Азиз 
қалбингни пок эт, қалбакиликдан ҳазар 
даркор. Ҳабибий. 

ҚАЛБАКИЧИ кам қўлл. Қалбаки иш 
қилувчи; сохтагар. Мана шуларнинг ҳамма- 
си қалбакичиларни хилма-хил туҳматларни 
ўйлаб чиқаришга.. мажбур қилмоқда. Газе- 
тадан. 

ҚАЛБАКИЧИЛИК Ишдаги қалбаки 
ҳолат, қалбаки иш. Баъзи қурилиш раҳбар- 
лари.. юзакичилик, қалбакичиликка йўл қўй- 
моқдалар. «Муштум». Эртага текширишда 
Жўранинг қалбакичиликлари албатта очи- 
лади. С. Кароматов, Бир томчи қон. 

ҚАЛБАН [а. Lii — чин юракдан, сами- 
мий] рвш. кт. Бутун юракдан, қалбдан, 
дил билан. Аваз Мутрибни пинҳоний ифо- 
дасиз бир меҳр билан суяди, унга ҳамиша 
қалбан интилади. С. Сиёев, Ёруғлик. Уста 
Журжоний, мен сизнинг изтиробларингиз- 
ни қалбан сезиб турибман. Мирмуҳсин, 
Меъмор. 

ҚАЛБДОШ кт. кам қўлл. Бутун руҳи, 
дунёқараши, орзу-истаги ва ш.к. бир хил 
бўлган, қалби бир (қ. қалб 2). Кўпчиликнинг 
меҳрибон, қалбдош саркардалари бўлган 
раисларимиз ўзларига билдирилган ишончни 
ҳамиша юксак тутадилар. Газетадан. 

ҚАЛБИИ | а. , 1 1 — юракка алоқадор; 
самимий] кам қўлл. Қалбдан бўлган, қалб- 
га оид. Бунда унинг қалбий нигоҳи тобора 
чуқурлашиб боради, онгли камолотнинг янги 
қопқаларини очади. И. Ғафуров, Шарқ Про- 
метейи. 

ҚАЛБЛИК Қалб эканлик (қ. қалб II). 
Кўли қалблик. н Қалбликка қалбку-я, ле- 
кин қўлга тушириб бўпсан. «Муштум». 

ҚАЛДИРАМОҚ Қалдир-қулдур овоз 
чиқармоқ. Момақалдироқ қалдиради. н 
Оёғимиз тагида ётган узун темир қувур 
қалдирар эди. Ш. Ғуломов, Инсон қўли гул. 

Тили қалдирамоқ Меъёрида гапиролмай 
қолмоқ; ғулдурамоқ. [Солижон] Яна бир 
нима демоқчи бўлди-ю, бироқ тили оғзида 
қалдираб: -Мени кечиринг, — деб қўя қолди. 
Ж. Абдуллахонов, Тўйга келинглар. Рузвон 
хола кўз ўнгига қуръон келди-ю, тили қалди- 
раб қолди. М. Исмоилий, Фарғона т. о. 

ҚАЛДИРОҚ 1 сфт. Қалдир-қулдур қи- 
ладиган, қалдираган. -Тур ўрнингдан, амал- 
дор! — деди банги қалдироқ овозда. Н. Қо- 
бил, Унутилган соҳиллар. 


2 om Кучли қалдир-қулдур овоз. Базмин 
тўплардан ерда, самода учган қалдироқлар- 
га қулоқ солди. Ойбек, Қуёш қораймас. 
Сурон солса агар зўр қалдироқлар, Яшин 
тегса агар, Юз йиллик чинорга ларза туша- 
ди. Миртемир. Ерни, кўкни қамрагандай 
титратган бу садо олдида табиатнинг ҳар 
қандай даҳшатли қалдироғи ҳам ожиз бў- 
либ қолади. Ойбек, Қуёш қораймас. 

ҚАЛДИР-ҚУЛДУР Гулдураган, қалди- 
раган узлуксиз овоз. Ичим қалдир-қулдур 
қиляпти. 

ҚАЛДИРҒОЧ 1 Чумчуқсимонлар тур- 
кумининг бир оиласини ташкил этадиган, 
қаноти ингичка ва узун, жуда тез учадиган, 
қора-ола кичкина қушча. Туя қалдирғоч. 
Шаҳар қалдирғочи. Тоғ қалдирғочи. н Бир 
неча қалдирғоч Салорнинг оқиши бўйлаб 
учар ва учган кўйи «валфажр» ўқир эди- 
лар. А. Қодирий, Ўтган кунлар. 

2 кўчма Бирор нарсанинг пайдо ёки 
содир бўлиш белгиси; бошлаб берувчи, да- 
ракчи. Ҳа, кампир, севиниб қолдингизми? 
Эшитиб хурсанд бўлдим. Рустам қалдир- 
ғочини юборибди, ажабмас, кетидан ўзи ҳам 
қанот қоқиб келиб қолса. В. Ғофуров, Ва- 
фодор. Чегарадош ерларда Жиззах чўлини 
қалдирғоч хўжалиги ташкил топди. «Ўзбе- 
кистон қўриқлари». Жамоамизда янги ва 
улуғ ишнинг.. қалдирғочлари бўласиз. Ш. Ғу- 
ломов, Ёрқин уфқлар. ..Ҳожиакбар Шай- 
ховни ўзбек илмий-фантастик адабиёти- 
нинг қалдирғочларидан бири, деб атаса бў- 
лади. Газетадан. 

ҚАЛИН I 1 Кўндаланг ўлчами катта 
(одатда ясси-ёйиқ нарсалар ҳақида). Ҳалин 
китоб. Қалин тахта. Ҳалин қоғоз. Ҳалин 
намат. Пўчоғи қалин қовун. н У дафтар- 
нинг қолган ёзувларини ҳам ўқир экан, қа- 
лин лабларига титроқ кирди. «Муштум». 

2 Бир неча қаватли ёки орасига нарса 
солиб ишланган (асосан, кийим, кўрпа ва 
ш.к. буюмлар ҳақида). Ҳсшин кўрпа. Ҳалин 
тўн. Ҳалин кийинмоқ. н [Фосиҳ афанди] 
Ҳалин кўрпача устида савол-жавобга қулоқ 
солиб ўтирди. М. Исмоилий, Фарғона т. о. 
..эски қалин чопон.. лозиму кўйлак олиб чиқ- 
ди. Мирмуҳсин, Меъмор. [Ҳутидор:] Ўзинг- 
ни тежа, қизим, ўрнингни қсигин қилиб бур- 
каниб ёт, терласанг ёришасан, қизим? А. 
Қодирий, Ўтган кунлар. 






3 Бир-бирига жуда яқин жойлашган; зич, 
тиғиз. Қалин сон. Қалин майса. Қалин ўрмон. 
н Қуёш секин-аста кўтарилиб, қалин 
шохлар орасидан мўралай бошлади. И. Ра- 
ҳим, Чин муҳаббат. ..қалин ўт устида ўти- 
риб, атрофни кўздан кечирди. А. Раҳмат, 
Соқов бола. 

4 Туташ ҳолатли; қуюқ. Уларнинг ҳов- 
лисидан қошига қалин ўсма қўйган, қомати 
барваста, чеҳраси қувноқ аёл чиқиб келяп- 
ти. Ҳ. Назир, Сўнмас чақмоқлар. Икки ўр- 
тоқ.. қатор дарахтлар қалин соя ташлаб 
турган кўчага бурилишди. С. Кароматов, 
Олтин қум. «Жинчироқ» ҳам кўринмайди, 
уй ичи қалин тутун. Ойбек, Танланган 
асарлар. Йўлни кўзлаб ўтирган эдим, у ёқ- 
дан.. қалин чанг кўтарилганини кўрдим. С. 
Айний, Қуллар. 

5 Кўп, мўл. Қалин қор. н Бозор куни 
бўлганидан, расталарда одам қалин. Ойбек, 
Танланган асарлар. Тўй эгаси йирик қўшма 
корхона раҳбари бўлгани учунми, одам жуда 
қалин эди. Газетадан. Ташқари супуриб-си- 
дирилган, қалин қилиб сув урилган бўлиши 
керак. М. Исмоилий, Фарғона т. о. 

6 кам қўлл. Йўғон. Наридан келади қа- 
лин бир овоз. М. Шайхзода. Соқолли кампир 
бир қўлини Нурининг бошига енгил қўйиб, 
баланд, қалин товуш билан.. сўзларни оҳанг- 
дор чўзиб қичқирди. Ойбек, Танланган асар- 
лар. 

7 кўчма Яхши ва мустаҳкам алоқали; 
қадрдон, яқин, жонажон. Уменинг қалин ўр- 
тоғим. н Низомжоннинг энг қалин ошнаси 
Каримжон ҳам фронтга кетди. С. Аҳмад, 
Уфқ. Тантибойвачча у билан бир йилдан 
буён қалин дўстлашиб, ҳар ҳафта улфат- 
чилик қилишга бошлаган эди. Ойбек, Тан- 
ланган асарлар. Олимлар саноат ва қишлоқ 
хўжалиги ходимлари билан қалин ҳамкор- 
ликда.. бир қанча ишларни бажардилар. 
Газетадан. 

Териси (ёки бети) қалин қ. тери I. 

ҚАЛИН II этн. Никоҳ тўйида куёв то- 
мондан келин томонга бериладиган, тўла- 
надиган пул, мол ва ш.к. У тўй шарту ша- 
роитлари устида, қалин устида савдола- 
шиб ўтирмай, фотиҳага қўл кўтарди. М. 
Исмоилий, Фарғона т. о. Бизга ҳеч нарса — 
данғиллама тўй ҳам, қалин ҳам, сеп ҳам 
керак эмас, деб уқтиришди. Ф. Мусажонов, 
Ҳиммат. Чиқиб олиб берай шоҳнинг қизини, 


Қалинни берганча қараб тураман. «Алпо- 
миш». 

ҚАЛИНЛАМОҚ кам қўлл. айн. қалин- 
лашмоқ 1-3. Оломон борган сари қалинланиб 
кетди. Ойбек, Танланган асарлар. 

ҚАЛИНЛАТМОҚ Қалинроқ қилмоқ, 
қалинлаштирмоқ. 

ҚАЛИНЛАШМОҚ 1 Кўндаланг ўл- 
чами ошиб, йўғон, қалин тортмоқ, қа- 
лин бўлмоқ. Қоғоз қалин бўлса, китоб қа- 
линлашиб кетади. н Томларда, dapaxm- 
ларда қор анча қалинлашган. Ойбек, Тан- 
ланган асарлар. 

2 Бир-бирига яқин жойлашмоқ, тиғиз- 
лашмоқ, зичлашмоқ. Суғорилган майса қа- 
линлашди. Шойи ювилгач, қалинлашди. Ўр- 
мон тобора қалинлашмоқда. Осмондаги бу- 
лутлар қалинлашмоқда. 

3 Мўл бўлмоқ, кўпаймоқ. Кўчада одам 
қалинлашди. 

4 кўчма Қалин дўст, яқин ўртоқ бўл- 
моқ, яқинлашмоқ, дўстлашмоқ. Шу кунлар- 
да улар жуда қалинлашган. н Солдатлар 
йўл-йўлакай бир-бири билан жуда қалинла- 
шиб кетди. 3. Фатхуллин, Сўнмас юлдуз. 

ҚАЛИНЛАШТИРМОҚ Қалинлашмоқ 
фл. орт. н. Сочни қалинлаштирадиган дори. 
Сувоқ деворни қалинлаштиради. 

ҚАЛИНЛИК Қалин ҳолат; қалин ҳолат, 
муносабатга эгалик. Тахтанинг қалинлиги. 
Деворнинг қалинлиги. н Ҳар бирининг [пона- 
нинг\ узунлиги бир газ, қалинлиги гугурт қу- 
тисининг бўйидай, эни ярим қаричча бўлиб, 
то нариги учигача икки томони бир зайлда 
юпқаланиб борарди. М. Исмоилий, Фарғона 
т. о. Ахир у менинг Анна билан қалинлигимни 
биларди. Шуҳрат, Шинелли йиллар. 

ҚАЛИНЧИ этн. Кимса эшигида хўжа- 
йин томонидан тўланган қалинни қоплаш 
учун ишлаб турган хизматкор, қарол. Боши- 
га қозоқи тумоқ кийган подачи йигит ҳам- 
мадан айрилиб, четга чиқди-да, ёшгина хо- 
тинини эргаштириб кета бошлади. Бу Ал- 
лонбийнинг қалинчиларидан бири эди. А. Мух- 
тор, Қорақалпоқ қиссаси. 

ҚАЛЛИҚ 1 Бирор йигитга унаштирил- 
ган қиз (шу йигитга нисбатан). Фотиманинг 
Тошкентдан ёзги таътилга келишини сабр- 
сизлик билан кутиб турган Матёқуб қаллиғи 
келиши биланоқ тўйни бошламоқчи. Ж. Ша- 
рипов, Хоразм. 




Қаллиқ ўйнаш этн. Никоҳгача (шариатга 
хилоф равишда) унашилган қиз — бўлажак 
келин билан махфий учрашиш. 

2 Эрли ёш жувон, ёш хотин. Абдуваҳоб 
бўлса.. ўз эрки билан ишлайди, қора кўз қал- 
лиқнаси билан чиқиб экин экади, дарахт 
ўтқазади. Ш. Тошматов, Эрк қуши. 

3 с. т. Куёв бўлмиш йигит (унаштирил- 
ган қизга ёки хотинига нисбатан). Мали- 
канинг ишораси билан бир қиз Ойқиз ва унинг 
қаллиғига мевали патнисни тутди. М. Маҳ- 
мудов, Мангу куй излаб. 

ҚАЛЛОБ [а. — ҳаракатчан; беқарор, 

ўзгарувчан] Ўз манфаати йўлида турли най- 
ранглар ишлатувчи, алдам-қалдам, қинғир, 
қалб ишлар қилувчи; фирибгар. Ширин қиз- 
лар, қаллоб ошиқ қўлин олманг, Даврон су- 
ринг ҳур меҳнатда, асли толманг. А. Пўлат. 
У қаллоб сизни йўлдан оздирмасин. Мир- 
муҳсин, Умид. 

ҚАЛЛОБЛИК 1 Қалб ишлар билан шу- 
ғулланиш. Қўрқувнинг энг заҳарли мева- 
ларидан бири — ёлғон билан қаллоблик. Ҳеч 
ким ўз-ўзидан ёлғончи бўлмайди. П. Қодиров, 
Уч илдиз. 

2 Қинғир, қалб иш. Қаллоблик қилмоқ. 
н Сиз бундай қаллобликни илгари ҳам қил- 
ган эдингиз. Мирмуҳсин, Меъмор. 

ҚАЛЛОБЧИЛИК с.т. айн. қаллоблик 2. 

Шофёрлар ўртасида қаллобчилик авжига 
минган. «Муштум». 

ҚАЛМОҚ I қ. қалмоқлар. Қалмоқ тили. 
Қалмоқ халқи. Қалмоқ қиз. 

ҚАЛМОҚ II с.т. Қармоқ. Дарёга қалмоқ 
ташлаган киши илинганини олади-да. Қайси 
бир балиқчи тўрига тушган лаққани таш- 
лабди. И. Раҳим, Чин муҳаббат. 

ҚАЛМОҚИ Қалмоқларда бўладиган, 
қалмоқларга хос; қалмоқча. [Ўзбек ойим\ 
Иккита рўмолига ҳам қониқмай, ўзининг 
келинлигидан ўралмай қолган қалмоқи сал- 
лачасини қўшган эди. А. Қодирий, Ўтган 
кунлар. 

Қалмоқи мол Қорамолнинг иссиққа чи- 
дамсиз бир тури, нави. 

ҚАЛМОҚПАР Россия Федерацияси тар- 
кибидаги Қалмоғистон Республикасининг 
туб аҳолиси, туркий тилларнинг бирида 
сўзлашуви халқ, қалмоқ халқи. 

ҚАЛМОҚЧА 1 Қалмоқ халқига, мада- 
ниятига, урф-одатига, тилига оид. Қалмоқ- 
ча рақс. 


2 Қалмоқтили. Қалмоқча(ни) биласизми? 
Қалмоқча суҳбатлашмоқ. 

ҚАЛОВ 1 Қаламоқ фл. ҳар. н. 

2 айн. тутантириқ. Жапақ ўтов ўртаси- 
даги ўчоқда қаловига қамиш солиб, тезак 
тутатди. А. Мухтор, Қорақалпоқ қиссаси. 

Қаловини топмоқ 1) тўғри қаламоқ; 2) 
кўчма йўлини, иложини топмоқ; ишнинг 
кўзини билиб иш тутмоқ. Қаловини топ- 
са, қор ёнар. Мақол. н Гап айланиб-ай- 
ланиб, қишлоқ хўжалик техникасига бориб 
тақалди. Қалови топилиб қолди шекилли, 
Икромжон бирдан очилиб кетди. И. Раҳим, 
Хислат. 

ҚАЛОҚ I Бурунда қотиб қолган мишиқ. 

ҚАЛОҚ II шв. Чилчўп. 

ҚАЛПОҚ 1 Юпқа наматдан қилинган 
бош кийими. Бахмал жиякли оқ қалпоқ. н 
У. эгнига брезент чакмон, бошига оқ на- 
мат қалпоқ кийган. Ҳ. Назир, Сўнмас чақ- 
моқлар. 

2 Ҳар қандай тўқима ёки матодан ти- 
килган бош кийим. Болалар қалпоғи. По- 
хол қалпоқ. н Ошпаз оқ қалпоғини пешо- 
насидан юқори кўтарди. Шуҳрат, Шинел- 
ли йиллар. Таманно эртасига магазиндан 
шалвар, офтобдан яхши сақлайдиган оқ 
қалпоқ.. сотиб олди. Мирмуҳсин, Қумри ва 
Таманно. Дарвоза олдида.. бошига учли қал- 
поқ кийган давангирдай қаландар турарди. 
С. Сиёев, Ёруғлик. 

3 с. т. Каска. Мис қалпоқ. Пўлат қситоқ. 
н Асқар полвон ҳансираб ва бошидан кас- 
касини олиб, ерга тўнтарди: манглайни эзиб 
юборди бу чўян қалпоқ! Ойбек, Қуёш қо- 
раймас. 

4 шв. Дўппи, каллапўш. 

5 Нарсалар устини қоплаб, беркитиб 
турадиган соябон ёки қопқоқ. Шипга осиғ- 
лиқ қирқинчи чироқнинг қалпоғи уй девор- 
ларининг mena ёғига чўзиқ соя солган. Ҳ. 
Ғулом, Машъал. 

6 Бирор нарсанинг қалпоқли қисми, 
каллаги; каллак. Мих қалпоғи. Замбуруғ қал- 
поғи. 

Қалпоқ қилиб киймоқ Бирор нарсани 
қойил қилиб бажарувчи, бирор иш-фао- 
лиятнинг жуда устаси бўлган шахсга нис- 
батан қўлланади. -Ишни қалпоқ қилиб ки- 
йиб қўямиз, — дея жавоб қайтардик. X. Тўх- 
табоев, Ширин қовунлар мамлакати. Ўр- 
тоқ Солибоев кўзбўямачиликни қалпоқ қилиб 




кийиб юрган кунлардан бирида.. митинг бў- 
либ қолди. «Муштум». 

ҚАЛПОҚЦОР айн. қалпоқли 3. 

ҚАЛПОҚЦЎЗ Қалпоқ ва умуман бош 
кийим тикувчи уста, ҳунарманд. 

ҚАЛПОҚЛИ 1 Қалпоқ кийган, бошида 
қалпоғи бор. Отлиқ.. беҳилардан бирининг 
чанг босиб ётган тукини қўли билан арт- 
ди, қалпоқли бошини энгаштириб, уни ҳид- 
лади. М. Исмоилий, Фарғона т. о. 

2 Қалпоқсимон қопқоқ билан ёпилган, 
қалпоқ кийдирилган. Барак шипининг ўр- 
тароғига осиғлиқ тунука қалпоқли қир- 
қинчи лампа хира нур сочиб турибди. Ҳ. 
Ғулом, Машъал. 

3 Каллакли, каллакдор, қалпоқцор. Қал- 
поқли замбуруғ. 

ҚАЛПОҚЧИ айн. қалпоқдўз. 

ҚАЛТИЛЛАМОҚ с. т. Қалтирамоқ, тит- 
рамоқ; силкиниб қўймоқ. Ёлғизоёқ кўприк 
қадам босганда қалтиллаб турар эди. н 
Саидхоннинг.. учбурчак шаклидаги мошгуруч 
соқоли қалтиллаб олди. Ш. Тошматов, Тонг- 
даги кўланка. 

ҚАЛТИРАМА 1 Қалтираб, тебраниб ту- 
радиган, қалтироқ, титроқ. 

2 тиб. Ихтиёрсиз қалтирагццан, аъзонинг 
бирор ери ихтиёрсиз учиб туришидан ибо- 
рат касаллик. 

3 шв. айн. қоқшол II. 

ҚАЛТИРАМОҚ 1 Кучли тарзда тит- 

рамоқ; қалт-қалт қилмоқ. Совуқдан қалти- 
рамоқ. Бўйнида иллати борнинг оёғи қал- 
тирайди. Мақол. н Адолат сурбет Бозоров- 
ни кўриши билан ғазабдан қалтиради ва 
титроғини босиш учун пахта тераверди. 
И. Раҳим, Чин муҳаббат. Охири мадори ке- 
таётганини сезди, тиззалари қалтиради. 
С. Сиёев, Ёруғлик. Қўрққанларидан дағ-дағ 
қалтираб туришибди. Э. Раимов, Ажаб 
қишлоқ. 

2 кўчма Шундай ҳаракатни эслатувчи, 
шунга ўхшаш ҳолатга нисбатан қўлланади 
(нарсалар ҳақида). Чўлнинг у ер-бу ерида 
қовжираб турган шувоқ муттасил кезиб 
юрган чўл шабадасида қалтираб турарди. 
Ш. Рашидов, Бўрондан кучли. Қоғоз қўлим- 
да шамолдаги баргдек қалтирар, ҳарфлар 
сакраб, сўзлар тутқич бермасди. Ф. Му- 
сажонов, Ҳиммат. Баширжоннинг овози 
қалтираб, томоғи қуруқшаб кетди. Н. 
Аминов, Суварак. 


Тили қалтирамоқ кам қўлл. айн. тили қал- 
дирамоқ /у. қалдирамоқ. Сатторқул.. ҳарчанд 
гапиришга уринса ҳам бўлмади, тили қал- 
тираб қолаверди. «Муштум». 

ҚАЛТИРАНМОҚ кам қўлл. айн. қалти- 
рамоқ 1. [Анвар:] Сени.. сенга мумкинми, 
Раъно! -Мумкин! — деб қалтиранди Раъно. А. 
Қодирий, Меҳробдан чаён. 

ҚАЛТИРОҚ 1 Кучли тарздаги титроқ (қ. 
титроқ 1). Уни қалтироқ босди. Бутун аъзо- 
йи баданига қалтироқ кирди. н Бекнинг 
вужудини қоплаб олган қалтироқ тобора 
кучаяр, қалбининг дукиллаб уриши ўзига 
эшитилиб турарди. Ҳ. Ғулом, Машъал. Бу зах 
хонада Адолатни қалтироқ босди. И. Раҳим, 
Чин муҳаббат. Бозор қалтироқдан, қўрқувдан 
тамоман толиб, мудраб кетган экан, кўз очиб 
қараса, тонг отибди. А. Мухтор, Чинор. 

2 сфт. Қалтираган ҳолатли. Бой аъзойи 
баданидаги яраларнинг аламини торта- 
ётгандай безовталаниб, яна қалтироқ 
қўллари билан чилимга ёпишди. Ҳ. Ғулом, 
Машъал. -Яхшимисиз, Ҳаётхон? — деди 
қалтироқ товуш билан йигит. М. Ис- 
моилий, Фарғона т. о. 

ҚАЛТИС 1 Алоҳида эҳтиёткорлик талаб 
қиладиган, нозик. Ҳалтис савол. н [Рав- 
шан полвон\ Масала жуда қалтис эканини 
Жамоловдан ҳам яхшироқ тушуниб қолди. 
О. Ёқубов, Ларза. Ёш бўлса-да, дадаси син- 
гари дадил тушади, курашнинг кўп қалтис 
ҳунарларини отасидан ўрганиб олган. М. Ис- 
моилий, Фарғона т. о. 

2 Хавф-хатар билан боғлиқ бўлган, оқи- 
бати ёмон бўлиш эҳтимоли бор, хатарли. 
Ҳалтис қадам. Ҳалтис тажриба. Ҳалтис 
ҳазил. Ҳалтис ҳунар. Ҳалтис сиёсат. н 
[Майна] Бу хатарли, қалтис сафардан асло 
чўчимасди. Ш. Тошматов, Эрк қуши. Аҳмад- 
жон ака, жуда қалтис иш-да.. Бир чувин- 
гиз чиқса борми.. А. Қаҳҳор, Оғриқ тишлар. 
Самарқандга таваккал қилиб бораётган 
Бобур жуда қалтис ишга бел боғлаганини 
сезарди. П. Қодиров, Юлдузли тунлар. 

3 Ўйламай, билмай, ихтиёрсиз қилин- 
ган; ноқулай. Терговчи гапни қалтис боиспаб 
қўйганидан пушаймон бўлди. И. Қаландаров, 
Шохидамас, баргида. Ҳалтис йиқилиб, би- 
рон жойи майиб бўлган киши бунинг оғриғини 
ўша тобда эмас, кейин билганидек, Сидиқ- 
жон бу можаронинг бутун даҳшатини.. ке- 
йин билди. А. Қаҳҳор, Қўшчинор чироқлари. 




Қалтис емоқ айн. шикастланмоқ. Ўшан- 
да оёғи қалтис еган, лекин табиблар уни 
чиққан деб қайта-қайта шиқирлатиб сола 
берганларидан, бир оёғи калта бўлиб қолган. 
Ойдин, Ҳикоялар. Қалтис кетмоқ Эҳтиёт- 
сизлик билан оқибати ёмон бўлиши мум- 
кин бўлган иш, гап-сўз қилмоқ. Сиз жуда 
қалтис кетдингиз-да. Бирдан «мўътабар» 
одамларнинг ёқасига ёпишдингиз.. Ё. Хаимов, 
М. Раҳмон, Ҳаёт-мамот. 

ҚАЛТ-ҚАЛТ: қалт-қалт титрамоқ Қат- 
тиқ, зир-зир титрамоқ. Замира кутилмаган 
жанжалдан қалт-қалт титрар эди. П. 
Қодиров, Уч илдиз. Қалт-қалт қилмоқ айн. 
қалтирамоқ. Қўйлар.. очлик ва совуқдан қалт- 
қалт қилар эди. С. Анорбоев, Оқсой. 

ҚАЛЪА [а. а » U — девор билан ўралган 
қўрғон, шаҳар] 1 тар. Душман ҳужумига 
қарши мустаҳкам девор ва хандақ билан 
ўралган, мудофаа воситалари, истеҳкомлар 
билан таъминланган шаҳар. Андижон қалъа- 
си мустаҳкам. Бобур мирзо у ерда бўлса, 
қалъа янада мустаҳкам бўлур. П. Қодиров, 
Юддузли тунлар. 

2 Катта бой, ер эгаларининг сарой қўр- 
ғони; қаср, арк. Туроббийнинг қалъасида 
тўққиз от чоптирим ердан кўринадиган 
битта терак бўларди. А. Мухтор, Қора- 
қалпоқ қиссаси. 

3 шв. Шаҳар. Канизларнинг кўпи турли 
қалъалардан олиб келинган ёш гўзаллар эди. 
Ж. Шарипов, Хоразм. Мингта қалъадан да- 
лам яхши, Охун. Бизнинг қизларимиз ҳам 
жуда шўх бўлади. Ойбек, Танланган асар- 
лар. Ўзим қишлоқиман, қалъадан нарида 
тураман.. С. Сиёев, Ёруғлик. 

ҚАЛЪАЧИ тар. Шаҳарларга, хусусан, 
Россия шаҳарларига бориб савдо-сотиқ 
қилувчи йирик маҳаллий савдогар. [Йўл- 
дошбой] «Қалъачи» савдогар бўлиб, майиз, 
ўрик ва бўз пахталик чопонларни Оренбург, 
Қазали ва Оқмачит каби шаҳарларга олиб 
бориб сотиб, у томонлардан Россия моллари- 
ни олиб келиб сотарди. С. Айний, Эсда- 
ликлар. 

ҚАЛҚИМОҚ 1 Суюқликнинг бетида 
чайқалмоқ, тебранмоқ. Қайиқ сувда қалқиб 
турибди. н Сув юзида қамиш ғарамлар қал- 
қиб сузар эди. А. Мухтор, Қорақалпоқ қис- 
саси. 

2 Юзада, бирор нарса устида лапанг- 
ламоқ; у ён-бу ён чайқалмоқ, силкинмоқ. 


Ердан кўтарилган чанг-тўзон оғир-оғир қал- 
қиди. Шуҳрат, Шинелли йиллар. Ўртада 
устига қора гулдор жойнамоз ёпилган то- 
бут.. елкама-елка қалқиб ўтади. Т. Ашуров, 
Марварид тут. Назокат қора хонатлас кўй- 
лак кийиб олган, қизил духоба нимчаси ос- 
тида тўла кўкраги қалқиб турарди. Ҳ. Ғулом, 
Машъал. 

3 Ихтиёрсиз, қандайдир таъсир билан 
бирор томонга силтанмоқ. Трамвай қўзғал- 
ганда, бир мўйсафид қалқиб кетиб, икки 
йигитга тегиб кетди. «Муштум». Малоҳат 
юрак олдириб қўйгани учунми ёки чўчиди- 
ми, ўтирган стулида бир қалқиб кетди. И. 
Раҳим, Тинимсиз шаҳар. 

4 кўчма Нотинч ҳолатда, ҳаракатда бўл- 
моқ. Замона қалқиб турибди, бек тугул 
амирнинг ўзи ҳам қутқуда эмиш. А. Мухтор, 
Чинор. Икки ўртада сўз қочиб, вазият қал- 
қиб турганда, ёшгина йигит сўз сўради.. С. 
Маҳкамов, Гина. 

5 Бирор нарса остидан, ортидан, туби- 
дан сиртга (юқорига) чиқмоқ. Улар, ба- 
шарти, биронтаси сув юзига қалқиб чиқиб 
қолса, яна ўқ отишарди. Ж. Шарипов, Хо- 
разм. Дарахтлар ортидан ой қалқиб, секин 
сузиб кўтарила бошлади. Ойбек, Нур қи- 
дириб. Мамажоннинг ўпкаси тўлиб, кўзига 
ёш қалқиди. С. Нуров, Нарвон. 

6 Ўтирган, ётган ўрнидан турмоқ, қўп- 
моқ. Оппоқ дала, қир, Ой нури балқир, Тонг 
отар-отмас Битта қиз қалқир. М. Алавия. 
Хон ўрнидан қалқиб туриб, ҳеч кимга қара- 
май, ҳеч нарса демай, ўқдай отилиб, ичкари- 
га кириб кетди. Ж. Шарипов, Хоразм. 

Оёққа қалқимоқ Ўтирган жойидан тик- 
ланмоқ, тик турмоқ. Юзбошилар ҳам оёқ- 
қа қалқиб, қўл қовуштиришди. Ҳ. Ғулом, 
Машъал. Ҳамма оёққа қалқиб, саломлашди. 
Шуҳрат, Шинелли йиллар. Юраги қалқи- 
моқ Қалбида кучли нохуш ҳис-сезги қўз- 
ғалмоқ. Ёдгорнинг юраги қалқиб кетди. Ў. 
Ҳошимов, Қалбингга қулоқ сол. 

7 Пайдо бўлмоқ, чиқмоқ, тошмоқ. Унинг 
баданига аллақандай қора доғлар қалқиган, 
иситмаси чиқиб ётибди. А. Мухтор, Туғи- 
лиш. 

8 кўчма Намоён бўлмоқ, акс этмоқ. Ойна 
опа чеҳрасидаги жиддийлик йўқолмаган бўлса- 
да, лабларининг бир четида табассум қалқи- 
ди. Ш. Холмирзаев, Тўлқинлар. Чеҳрасига 
қалқиб чиққан аламли ифодани яширишга 






уриниб, бурилиб қаради. Ў. Ҳошимов, Қал- 
бингга қулоқ сол. 

9 кўчма Иккилик бўлиб, на у ёқпи, на 
бу ёқли бўлмай турмоқ; иккиланмоқ. Минг- 
бошининг бу тилёғламалиги мажлиснинг 
қалқиб турган қисмини ҳам унинг томонига 
буриб юборди. Ш. Ризо, Қор ёғди, излар 
босилди. 

10 айн. ўқчимоқ. Қандолат буви чой ҳўп- 
лаб туриб, пиқ этиб кулиб юборган эди, қал- 
қиб кетди. Р. Файзий, Ҳазрати инсон. То- 
моғимдан ош ўтмай, қалқиб кетдим. Р. Азиз- 
хўжаев, Яшил чайла. 

ҚАЛҚМОҚ айн. қалқимоқ. 

ҚАЛҚОВУЧ тех. Суюқпикка ботирил- 
ган ҳолатда кўтарилиш кучи ва сузувчан- 
лик хоссасига эга бўлган, суюқпик сиртига 
қалқиб чиқадиган, енгил материаллардан 
тайёрланадиган мослама. 

ҚАЛҚОН 1 Жангчининг танасини қи- 
лич, найза ва ш.к. тиғли қуроллар зарби- 
дан ҳимоя қилувчи, турли материаллар- 
дан ясалган мослама. Бадиа сири фош бў- 
либ — қиличи синиб, қалқони тешилган 
сарбозолардай, лол бўлиб қолди. Мирмуҳ- 
син, Меъмор. Ҳаммадан олдинда бошдан- 
оёқ зирҳли кийим кийиб, қўлида қалқон 
тутган Аҳмад Танбал келмоқда эди. П. 
Қодиров, Юлдузли тунлар. 

2 кўчма Офат, бало, кўнгилсиз ҳодисалар 
ва ш.к. дан сақловчи восита; тўсиқ, ғов. Қум 
балосига, гармсел балосига нима қалқон — 
dapaxm қалқон. Ойбек, О.в. шабадалар. 
Низомулмулк.. сизнинг зарбангизга қалқон 
қидириб, ўзини у томонга яқинроқ олиб 
юрибди. Ойбек, Навоий. 

3 кўчма Ҳимоячи. Матҳасан оғам ёнимда 
бўлса , кўчада қўрқмай юраман. Бу менинг 
қалқоним-да. С. Сиёев, Ёруғлик. 

Кўкрагини (ёки кўксини, бағрини, ўзини) 
қалқон қилмоқ Жонини ҳам аямай қўриқ- 
ламоқ, кўксини тутиб ҳимоя қилмоқ, даф 
этмоқ. Ана шу йилларда Холмат Ражабов.. 
душманларга кўкрагини қалқон қилганлар- 
дан. Н. Сафаров, Оловли излар. У кўксини 
қалқон қилиб, юртини ҳимоя қилди. Мир- 
муҳсин, Қуламас қоя. Бир тўда одамни.. 
тасирлатиб ўққа тутишганда, бир чол, 
болани орқасига олиб, ўзини қалқон қилган 
экан-да. Р. Файзий, Ҳазрати инсон. 

ҚАЛҚОНЧА 1 Қалқон с. кичр. 


2 зоол. Қўнғиз ва ш.к. ҳашаротлар қано- 
тининг қаттиқ қобиғи. 

ҚАЛҚУВЧАН Ботирилганда қалқиб чи- 
қаверадиган, қалқиб турадиган, ботмайди- 
ган. 

ҚАМАЛ 1 Шаҳар, қалъа, армия ва ш.к. 
ни таслим бўлишга мажбур этиш мақсади- 
да душман қўшинларини қуршаб олиш ва 
шундай ҳолатда сақлаш; қуршов, муҳосара. 
Қамал ҳолати. Шаҳарни қамал қилмоқ. 
Душманни қамалга олмоқ. Қамалда қолмоқ. 
Қамалдан чиқмоқ. н Етмиш кунлик бир 
қамал, етмиш кунлик четдан ва энг ози 
қишлоқлардан муносабатни узиб туриш, 
албатта, Тошкентни бўлдириб қўйган эди. А. 
Қодирий, Ўтган кунлар. Ахси қалъасининг 
қамалда қолиши мирзога энди муқаррардек 
туюлди. У эишк оғага олти ойлик захира 
тайёрлашни буюрди. П. Қодиров, Юлдузли 
тунлар. 

2 кўчма Бирор давлатни сиёсий ёки 
иқтисодий жиҳатдан яккалаб қўйиш мақ- 
садидаги хатти-ҳаракатлар мажмуи. Иқти- 
содий қамал. 

Қамал қилмоқ Қамал ҳолатига олмоқ, 
шундай ҳолатда сақламоқ. Шаҳар қамал қи- 
лингани бу ваҳимани яна ҳам кучайтириб 
юборди. Мирмуҳсин, Меъмор. Бобур ўтган 
дафъа Самарқандни етти ой қамал қилган- 
да, шаҳар халқи очликдан нечоғли азоб 
тортганини Навоий ҳам эшитган бўлса ке- 
рак. П. Қодиров, Юлдузли тунлар. 

3 кўчма Ўраб олинган, чиқолмайдиган 
кўринишли ҳолат ҳақида. Ой булутлар қа- 
малидан чиқиш учун югурарди. «Ёшлик». 

ҚАМАЛИШМОҚ Қамалмоқ фл. бирг. н. 
Полициялар, миршаблар яна уйларига қа- 
малишди. Ойбек, Танланган асарлар. 

ҚАМАЛМОҚ1 Қамамоқ фл. ўзл. ва мажҳ. 
н. Бир йилга қамалди. Моллар қўрага қамалди. 

2 Ташқи муҳит билан алоқада бўлмай, 
ўзини маълум бир муҳит, жойда босим 
тутмоқ, босим шу ҳолатда бўлмоқ. Қарилик 
орқасида кўздан қолиб, икки-уч йилдан буён 
уй ичига қамалган қайнатаси Нажмид- 
динбойнинг давлати зўр. Ойбек, Танланган 
асарлар. Ишдан бўшатилган Баширжон ўн 
кунча уйида қамалиб ётди. Н. Аминов, 
Суварак. 

3 Ичкари кириб ёки илиниб, тутилиб, 
чиқа олмай қолмоқ, тутилмоқ, тушмоқ. У 
ичига катта оқ каламуш қамалган қоп- 




қонни ерга қўйди, эшикчасини очди. Ойбек, 
Танланган асарлар. Кўзи тиниб, мияси ари 
қамалган қовоқдек ғўнғиллади, оёғи қалти- 
раб мажолсизланди. С. Аҳмад, Ҳукм. 

4 Атрофи ўралган жойга кириб, тўпла- 
ниб қолмоқ. Уйга қамалган тутун жуда се- 
кин тарқалмоқда. н Чор атрофдаги туну- 
ка томлардан чиққан ҳарорат ҳовли ичига 
қамалиб қолгандай туюларди. Ў. Ҳошимов, 
Қалбингга қулоқ сол. 

ҚАМАМОҚ 1 Озодликдан маҳрум қи- 
либ, қамоқхонага ёки бошқа бирор қамоқ 
жойга ташламоқ, қамоққа олмоқ. Турмага 
қамамоқ. Авахтага қамамоқ. Беш йилга (беш 
йил муддат билан) қамамоқ. н Агар ҳоким 
ҳеч кимни, айниқса, Қудрат акани қамама- 
ган бўлса, аҳолини қўрқитмаслик, ишдан 
совитмаслик учун қамамаган. М. Исмоилий, 
Фарғона т. о. Нима қилсин, милицияга бориб, 
ё мени қаманглар, ё оқланглар, десинми? С. 
Аҳмад, Ҳукм. 

2 Бирор чиқолмайдиган жой, хона ёки 
ҳолатга олмоқ. Ғулом қори Азимбойваччанинг 
болаларини ҳужрасига қамаб олиб, хафа 
қилаётган экан.. М. Исмоилий, Фарғона т. о. 
Авазни кичкина ҳужрага олиб кириб қамаб 
қўйди. С. Сиёев, Ёруғлик. 

3 Атрофи ўралган (одатда, доим сақ- 
ланадиган, махсус) жойга ҳайдаб киритмоқ, 
ҳайдаб киритиб, бекитиб қўймоқ; тутқун- 
ликка солмоқ. Кўйларни қўрага қамамоқ. 
Товуқларни товуқхонага қамамоқ. н Ёйишга 
жойи бўлмаган хўжаликларгина молларини 
оғилхоналарга қамаб боқади. С. Анорбоев, 
Оқсой. Сорахон пашшани кафтига қамаб, 
муштини Саидийнинг қулоғига тутди. А. 
Қаҳҳор, Сароб. 

4 с. т. Берк жойга тиқиб қўймоқ, берк 
жойга тиқиштириб сақламоқ. Нарсаларни 
омборга қамамоқ. 

5 с. т. Дам бермоқ, дамламоқ. Камерага 
ҳаво қамамоқ. 

ҚАМАР [а. — ой; йўлдош (сайёра- 

ларда)] 1 кт. айн. ой 1 . Букун коинотда Шамс 
— подшо, Ҳамар вазирдир. Ойбек, Навоий. 

2 Қамар (эркаклар ва хотин-қизлар исми). 

ҚАМАРИЯ [а. — ойга оид, таал- 

луқпи] кт. Мусулмон оламида ойнинг ик- 
кита бир хил фазаси, мас., Ой туғилган 
кундан келгуси Ой туғилган кунгача бўл- 
ган вақт асос қилиб олинган йил ҳисоби 
(Қамария ҳисобидаги йил, шамсия ҳисоби- 


дагидан деярли 11 сутка қисқа. Қамария ой- 
лари: муҳаррам, сафар, рабиулаввал, раби- 
уссоний, жумодилаввал, жумодиссоний, 
ражаб, шаъбон, рамазон, шаввол, зулқаъ- 
да, зулҳижжа). 

ҚАМАШМОҚ I Қамамоқ фл. бирг. н. 
[Баҳром:] Мендан кейин онамни қамашибди. 
Кампир турмада.. қазо қилибди. Синглим дом- 
дараксиз. Н. Сафаров, Шарқтонги. Эрта- 
сига Раҳимчани ҳам.. ўн беш кунга қама- 
шибди. Ш. Холмирзаев, Йўллар, йўлдошлар. 

ҚАМАШМОҚ II: кўз қамашди 1) ўткир 
ёруғлик таъсирида кўз тинди, кўз кўрмай- 
диган, ажратолмайдиган бўлиб қолди. Про- 
жекторларга қараб кўзим қамашди. н Тик 
қуёш тиғларидан кўзи қамашган чол.. ча- 
вандозлар келаётган томонга югурди. Ҳ. 
Ғулом, Машъал; 2) кўз жимирлашди; кў- 
риб ақл шогцди. Табиий, ҳаммадан Нурининг 
уйи ҳашаматли, қимматли жиҳозлар билан 
магазиндай ясатилган; кўрган одамнинг кўзи 
қамашади. Ойбек, Танланган асарлар. Тиш 
қамашди Нордон нарса чайнаш натижаси- 
да тишлар безиллаб қолди. Кўксултон еб, 
тишим қамашиб қолди. 

ҚАМИЧ с. т. Қамиш. 

ҚАМИШ 1 Бошоқцошларга мансуб, сув- 
да, ботқоқликда, тўқайзорда ўсадиган, бў- 
ғим-бўғим узун пояли ўсимлик; шу ўсим- 
ликнинг ўрилган пояси ва унинг чўпи. Қа- 
миш ўрмоқ. Қамишдан бўйра тўқимоқ. н 
Улар қамишларни шалдиратиб, сувга яқин 
келганларида, ўзлари ҳам балчиққа ботиб 
кета бошлашди. П. Қодиров, Юлдузли тун- 
лар. Уч томони қамиш билан ўралган ҳовли- 
га аввал Сидиқжон кирган эди. А. Қаҳҳор, 
Қўшчинор чироқлари. 

2 Шу ўсимлик пояси билан ўралган, 
ёпилган; шундан ясалган. Ҳамиш девор. Ҳа- 
миш том. Ҳамиш най. н Кейин бир парча 
қоғоз олиб, қамиш қаламни қитирлатиб ёза 
бошлади. М. Исмоилий, Фарғона т. о. 

Қамишдан бел боғлаб Сидқидил билан, 
астойдил. Тўйларингизга қамишдан бел боғ- 
лаб хизмат қилайин, укажон. Н. Қобил, 
Унутилган соҳиллар. 

ҚАМИШЗОР Қамиш ўсадиган (ўсган) 
жой, тўқай, тўқайзор. У шалоплатиб сув олар 
экан, қамишзорларнинг нариги четидан қа- 
қағлаган товуш эшитилди. С. Сиёев, Аваз. 

ҚАМИШЗОРЛИК кам қўлл. Қамишзор 
жой, қамишзор. 




ҚАМИШҚУЛОҚ Қулоқпари узун ва чи- 
мирилиб, диккайиб турадиган (от ҳақида). 

ҚАМОҚ 1 Озодликдан маҳрум этилган 
кишилар, маҳбуслар, жиноятчи ва ш.к. қа- 
маладиган жой; қамоқхона, турма. Қамоқ- 
даги қарияларга бир қултум сув, бир бурда 
нон ҳам беришмабди. Т. Рустамов, Мангу 
жасорат. 

2 Қамоқ ҳукмини (жазосини) ўташ жа- 
раёни. Ҳамоқ деподаги ишидан айирган бўлса 
ҳам, лекин у ерда орттирган дўстларидан 
айиролмади. М. Исмоилий, Фарғона т. о. Ўша 
кўнгилсиз сафари — қамоқдан қайтиб кел- 
гандан кейин маҳаллада кичкина сартарош- 
хона очди. Шукрулло, Сайланма. Бу қўшиқ 
ажойиб қўшиқдир, сўзлари куйдирар томоқ- 
ни. Ўлимни назарга илмайсан, сезмайсан сур- 
гуну қамоқни. Ш. Раҳмон. 

ҚАМОҚХОНА Қамоқжойи; қамоқ, тур- 
ма. Қамоқхонада ётмоқ. н Обхоналар.. 
Бухоронинг энг мустаҳкам қамоқхонаси эди. 
С. Айний, Дохунда. Уларни шаҳар қамоқ- 
хонасига тиқишучун олиб кетишгандан сўнг.. 
К. Яшин, Ҳамза. 

ҚАМРАМОҚ 1 Атрофлаб ўраб олмоқ, 
қуршамоқ. Шаҳар атрофини ўрмон қамра- 
ган. Душман истеҳкомини қамраб олмоқ. н 
Коса кўтарган хотин-халаж қозон атрофини 
қамраб олди. П. Турсун, Ўқитувчи. 

2 Ёйилиб, тарқалиб, маълум жойни эгал- 
ламоқ; босмоқ, тутмоқ, қопламоқ. Ёнғин бу- 
тун уйни қамраб олди. н Кеча гупиллаб қор 
ташлади, бугун унинг қора совуғи ҳамма 
ёқни қамраб олди. М. Исмоилий, Фарғона 
т. о. Розиқнинг аъзойи баданини яна ўлим 
даҳшати қамради. С. Анорбоев, Оқсой. Бу- 
тун борлиқни қамраб олган чириллаш мана 
шу митти жониворларникилигига ишонгинг 
келмайди. «Ёшлик». 

3 Ўзида мужассамлантирмоқ, акс эт- 
тирмоқ, ифодаламоқ; ўз ичига олмоқ. Жуда 
катта давр тарихини қамраб олган асар. н 
У [Навоий] мингларча йилги маданиятни, 
асрларнинг фикр бойлигини қамраган шоир 
эди. Ойбек, Навоий. Утиниқ дарё, мусаффо 
осмон, чексиз кенгликлар ҳақида ўйланар ва 
хаёли шундай улкан нарсаларни бемалол 
қамраб олаётганидан ҳайрон бўларди. П. 
Қодиров, Уч илдиз. 

ҚАМРОВ 1 Иш-фаолият, ижод доира- 
сини ўз ичига олиш, сиғдира олиш, қам- 
раш имконияти. Ҳоди Зариф — қамрови кенг 


олим. М. Афзалов, Жонкуяр олим. Идроки- 
миздан кўра кўзларимизнинг қамрови кенг- 
роқ бўлса не ажаб. Ш. Рашидов, Қудратли 
тўлқин. 

2 айн. қуршов, оғуш. Инженерлар бу 
жойнинг гардсимон қизғиш тупроғини қўл- 
ларида эзғилаб, хаёл қамровида ўтиришар.. 
эди. Й. Шамшаров, Тошқин. 

3 Бирор нарсанинг фаолият доираси, 
чегараси. Румия гап қамровини асосий мақ- 
садга бурган сари, Афанасий Васильевич ус- 
та мергандек ёйни узоқроққа мўлжаллаб 
отарди. С. Кароматов, Сўнгги бархан. 

ҚАМТИ рвш. Юзма-юз, бақамти. Анвар 
ўртага дастурхон ёзиб, икки лаган манти 
чиқариб қўйди, уч кииш қамти ўтириб, манти 
тановул қилдилар. А. Қодирий, Меҳробдан 
чаён. 

Қамти келмоқ Бетма-бет бўлмоқ, дуч 
келмоқ. Ана шу оқпадарга қамти келиб қол- 
сам бўладими! Ойбек, Болалик. Қамти қил- 
моқ (ёки қўймоқ) Юзма-юз, бақамти қил- 
моқ, юзлаштирмоқ, учраштирмоқ. Мактаб- 
даги одатимни қилиб, болани ота-онасига 
қамти қилиб сўзлашдим. Ҳ. Назир, Ўтлар 
туташганда. 

ҚАМЧИ От-уловни уриб, юришга ун- 
даш, тезлатиш учун ишлатиладиган даста- 
ли, кўпинча қайиш тасма шаклидаги асбоб. 
Ўрма қамчи. От ўйнатадиган узун қамчи. н 
Раис отига қамчи уриб, идора томон кетди. 
Ойдин, Юрагида ўти бор. У ҳар замонда 
қамчисини кўтариб қўяр, от эса, сағрисига 
қамчи тушувини кутмасдан олға интилар 
эди. Н. Сафаров, Оловли излар. 

Қамчи босмоқ (ёки солмоқ, бермоқ) Қам- 
чи билан урмоқ. Йўлчининг юз-кўзи аралаш 
яна қамчи солди. Ойбек, Танланган асарлар. 
Асқар ота беихтиёр отига қамчи босди, яна 
бошини mopmdu. А. Қаҳҳор, Хотинлар. Қамчи 
берса, бедов от ўйнаб кетиб боради. «Нура- 
ли». Қамчи ўйнатмоқ Қамчисини ҳаволатиб 
силкитмоқ, қамчи билан пўписа қилмоқ. 
Қамчисидан қон томган (ёки томадиган, 
томади) Жуда ҳам золим, шафқатсиз. Қам- 
чисидан қон томмаган бой — бой эмас. Б. 
Раҳмонов, Баҳор арафаси. Бу хусусда ота- 
сининг қамчисидан қон томар эди. А. Қаҳ- 
ҳор, Қўшчинор чироқлари. 

2 кўчма Ўзи бирикиб келган сўз англат- 
ган нарсанинг калтагини билдиради. Шоир 
савдогарларни ҳам сатира қамчиси остига 




олди. Газетадан. Эрк-адолат йўлида жаҳолат 
цамчисидан, ҳатто қўрқинчли таҳликадан 
қўрқмаган Аваз.. Газетадан. 

ҚАМЧИЛАМОҚ 1 Қамчи билан урмоқ. 
Ғузор томондан оқ саллали кимдир биров от 
қамчилаб, шитоб билан келарди. Ш. Тош- 
матов, Эрк қуши. Арслон.. тўриғини қам- 
чилаб, узоқлашиб қолган отлиқларни қувиб 
кетди. О. Ёқубов, Излайман. 

2 кўчма Сўз билан «урмоқ», қаттиқ тан- 
қид қилмоқ, пўстагини қоқмоқ. Машҳур 
фитначи Муҳаммад Жамол чиқиб, хўп қам- 
чилади сизни ва бизни. Ойбек, Нур қидириб. 
Фурқат, Завқий.. ўзларининг ҳажвий шеър- 
ларида порахўр амалдорларни шафқатсиз қам- 
чилаган эдилар. «Шарқ юлдузи». 

3 кўчма Қистамоқ, ундамоқ, мажбур 
қилмоқ. Тангриқул ҳожи қўлидаги бутун 
воситалар билан ерни қамчилаб, кўпроқ ҳо- 
сил беришга мажбур қилар эди. А. Қаҳҳор, 
Қўшчинор чироқлари. Одамни жиловлаб, 
қамчилаб турадиган, тоблаб чиниқтиради- 
ган нарса — ташвиш. Ф. Мусажонов, Ҳим- 
мат. 

Отни қамчиламоқ Зудлик билан, фур- 
сатни қўлдан бермай ҳаракат қилмоқ; ҳа- 
ракатни тезламоқ, тезлатмоқ. Иш кўп, вақт 
оз — отингни қамчила. н Ана шу тиғиз 
кунларда отини қамчилаган пахтакор асти 
доғда қолмайди. Газетадан. ..«отни қамчи- 
лаш керак, бўлмаса кечикасиз», деган гапи 
Мадинани оёққа турғизди. Мирмуҳсин, 
Чодрали аёл. 

ҚАМЧИЛАШМОҚ 1 Қамчиламоқ фл. 

бирг. н. 

2 Бир-бирини қамчи билан урмоқ, ўза- 
ро қамчи солиб савашмоқ. Қорахон қайт- 
майди навбат олади, Гоҳ ерларда қамчила- 
шиб савашиб, Кўп хархаша қилар ақли шо- 
шиб. «Алпомиш». 

ҚАМЧИН қ. қамчи. Бошқаси бўлса, қам- 
чин билан солар эдим, лекин соқолинг оқини ҳур- 
мат қилдим. Ойбек, Танланган асарлар. Ўр- 
монжон.. тўқайга кириб кетган тупроқтепа- 
ни қамчинининг сопи билан кўрсатиб: -Канал, 
— деди. А. Қаҳҳор, Қўшчинор чироқлари. 

ҚАМЧИНЛАМОҚ қ. қамчиламоқ. Юк 
ортиб, отни қамчинлаб.. Хадрага келганда, 
у бирдан отни тўхтатди.. Ойбек, Танлан- 
ган асарлар. 

ҚАМҒОҚ Шарсимон юмалоқ ўсадиган, 
уруғи пишганда, илдиз бўғзидан узилиб, 


шамол билан узоқ-узоқпарга думалаб кета- 
диган майда тиканли чўл ўсимлиги; шў- 
рак. Янтоқ ўзини боғ билади, Қамғоқ ўзини 
тоғ билади. Мақол. 

ҚАНАҚА с. т. Қандай. Бу қанақа гап ? 
н Отини эшитаман холос, қанақа одам, 
билмайман. Ойбек, Танланган асарлар. 

ҚАНАҚАНГИ с. т. Қандай. Сен ўзинг қа- 
нақанги одамсан? 

ҚАНАҚАСИ с.т. сўр. олм. Қайси бири?, 
қайси хили?, қандай? Бу газмоллардан қа- 
нақаси сенга ёқади? 

Бу қанақаси (бўлди)?! Таажжуб воқеа, 
ҳодиса ва ш.к. юз берганда айтиладиган 
ибора (кўпинча истеҳзо билан айтилади). 
Сўрамай кетаверибсиз, бу қанақаси бўлди? 
Ёз чилласида ёмғир ёғяпти, бу қанақаси 
бўлди ? 

ҚАНАҚАСИГА рвш. с. т. Қандай, қан- 
дай қилиб, қай йўсинда. Қанақасига яша- 
санг, яшайвер. У дарёдан қанақасига ўтади ?! 
н Пешонамга ёзган бўлса, сизларга нима! 
[Ҳожар:] Ҳа, қанақасига ёзар экан у қулвач- 
чани. Ҳамза, Паранжи сирлари. 

ҚАНД [а. — шакар, обакидандон] 1 

Соф шакар моддасидан, шакардан тайёр- 
ланадиган маҳсулот; ширинлик. Чақмоқ қанд. 
Қанд заводи. Қанд ушатмоқ. Қанд билан 
чой ичмоқ. Меҳнат қилиб топганинг — қанду 
асал тотганинг. Мақол. 

Қанд касаллиги с. т. Диабет. Қандингни 
ур! Қандини урсин ёки қандингни е! Таҳсин- 
офарин маъноларини ифодалайдиган ибо- 
ра; балли, баракалла. Қандингни ур, юлдуз- 
ларинг жуфт тушган бўлса-чи, одам боласи 
сенларни ажрата олмас! Ойбек, Танланган 
асарлар. [Ғофир ака\ Кўпчиликка етакчи, 
катта-кичикка баравар, қандини есин! Н. 
Мақсудий, Умидли бола. Биров: «Янги ер обод 
қилса, қандини урсин» деса, яна биров: «Бу 
ерда иш топилмайдими?» дерди. Р. Файзий, 
Чўлга баҳор келди. 

2 қ. қандлар. 

ҚАНДА эск. кт. Қаерда, қаёқца. Ухлаб 
қолиб бўлдим банди, Қолдим юз туман ар- 
монда. Банди бўлмадим майдонда, Мендай 
банди бўлди қанда? «Равшан». 

ҚАНДАИ 1 сўр. олм. Белги, сифат, ху- 
сусият ҳақидаги сўроқни билдиради; қана- 
қа? Бу қандай китоб? Қандай овқатни хоҳ- 
лайсиз? У қандай иш билан банд? н [Ёр- 
мат:\ Қандай беда денг, боғи қучоққа сиғ- 






майди. Ойбек, Танланган асарлар. Айт-чи 
ўзинг, Зарифа, ахир кеча қандай туш кўр- 
динг? А. Қодирий, Меҳробдан чаён. 

2 Сўроқ гаплардан трансформациялан- 
ган гаплар таркибида сўроқ англатмай, фа- 
қат нисбий белгини билдиради. Куёв учун 
қандай кийим ярашмоғи ҳам баҳс қилинар. А. 
Қодирий, Ўтган кунлар. Капитан жангчи- 
ларни ном-баном чақириб, ким қандай қурол- 
ни ўрганмоқчи эканини сўради. А. Қаҳҳор, 
Олтин юлдуз. Э, онажонгинам, қани энди сен 
ҳам шу ерда тирик бўлсанг-у, ўз ўғлингнинг 
қандай одам бўлганини кўрсанг. П. Турсун, 
Ўқитувчи. 

3 Махсус оҳанг ёрдамида белги-дара- 
жани кучайтириб ифодалайди; нақадар. 
Ҳаёт қандай гўзал! н Оҳ, инсонга таъзим 
қилиш, қад букиш қандай оғир, қандай 
ҳақорат. К. Яшин, Ҳамза. Унсин учун — 
бечора қиз учун бу қандай фалокат, бу 
қандай мудҳиш мотам! Ойбек, Танланган 
асарлар. 

4 Боғловчи сўз (нисбий сўз) вазифасида 
қўлланади. Сотиб олинган қул қандай бўлса, 
у ҳам бизга шундай эди. Ойбек, Танланган 
асарлар. 

5 рвш. Қай тарзда, қай йўсинда. Луғат 
қандай тузилади? Бу перо қандай ёзади? 
Шунча ишни бир ўзинг қандай бажарасан ? 

Қандай қилиб Қайси йўл билан, қай 
тарзда, қайси йўсинда. Қандай қилиб бу ерга 
келиб қолдингиз? н Сиз Олтин юлдузни 
қандай қилиб олгансиз? Шуни айтиб бер- 
сангиз. А. Қаҳҳор, Олтин юлдуз. Биз радио- 
актив моддаларнинг ғўзалардаги тирик 
тўқималарга қандай қилиб таъсир қилишини 
аниқлашга муяссар бўлдик. «Фан ва турмуш». 

6 -ганда қўшимчасини олган феъллар- 
дан кейин келиб, берилган саволга ижобий 
жавобни бўрттириб, таъкидлаб ифодалай- 
ди. Бу филъмни кўрганмисиз? -Кўрганда қан- 
дай. Шу китоб қизиқми? -Қизиқ бўлганда 
қандай дейсиз! 

Қандай бўлмасин (ёки бўлса ҳам) 1) қан- 
дайдир, қанақа бўлмасин, бари бир. Энди у 
[Нури] Фазлиддиннинг ҳамма сифатларида, 
қандай бўлмасин, бир камчилик кўра боита- 
ди. Ойбек, Танланган асарлар; 2) қанчалик 
оғир, қийин бўлса ҳам; нима (қилиб) бўл- 
са ҳам, илож топиб. Қандай бўлмасин, эрта- 
га келишинг керак. Қандай қилай Нима қи- 
ла олар эдим, нима қилай, на чора. Энди 


қандай қилай, бўлар иш бўлган. н Қандай 
қилай, ўртоқжон, ўзимга қолса, шундоқ бўл- 
син дебманми. А. Қаҳҳор, Қанотсиз читтак. 

ҚАНДАИДИР гум. олм. 1 Қандайлиги 
ёки кимлиги номаълум, белгиси, сифати, 
хусусияти у қадар аниқ бўлмаган; аллақан- 
дай. Қандайдир шаҳар. Унинг қандайдир иши 
чиқиб қолибди. Қандайдир бир киши сизни 
сўраб келди. н Бир парча қоғознинг юзига 
қора, қуюқ сиёҳ билан ўнг-тескари, қан- 
дайдир ҳарфлар ёзилган. Ойбек, Танланган 
асарлар. 

2 Қайсилиги номаълум, қайси бирили- 
ги у қадар аниқ бўлмаган; аллақайси. Ҳа- 
кимбойваччанинг яқин дўстларидан бир ки- 
ши, қандайдир бир ўтиришда Мирзакарим- 
бойга орқаворатдан тил тегизганини эши- 
тиб, у билан узоқ замон олишган. Ойбек, 
Танланган асарлар. 

ҚАНДАК [а. + ф. — олманинг ши- 
рин тури] 1 Ўрик, жийда каби сўзларга 
қўшилиб, уларнинг у қадар йирик бўл- 
майдиган, камсув, аммо сершира навини 
билдиради. Болагинамнинг боласи — қандак 
ўрикнинг донаси. Мақол. н Оғзиларига бит- 
тадан қандак жийда солгач, суҳбат яна 
қизиб кетди. Ҳ. Шамс, Душман. Столнинг 
усти оқ-сариқ майиз, қандак ўрик, баргак- 
ларга тўлиб кетди. М. Муҳамедов, Қаҳра- 
мон изидан. 

2 Халқ селекциясида чиқарилган маҳал- 
лий эртапишар ўрик нави. 

ҚАНДАЛАЛАР Қон сўрувчи ҳашаротлар 
туркуми. Қандала қон сўрган вақтда кишини 
қаттиқ безовта қилади. «Фан ва турмуш». 

ҚАНДАЛАТ с.т. Қандолат. 

ҚАНДАҚА с.т. Қандай, қанақа. Э, қан- 
дақа хотин бу, бировнинг уйига бостириб 
киради! А. Қаҳҳор, Майиз емаган хотин. 

ҚАНДАҒОЧ Оқ қайинлар оиласига ман- 
суб бўлган баргли дарахт ёки бута. 

ҚАНДДАЙ, -дек 1 Қанд каби, қандга 
ўхшаш. Қанддай ширин мева. Қовун қанддай 
чиқди. 

2 кўчма с. т. Жуда яхши, кўнгилдаги- 
дай. Икки танобгина ер олсам, оз бўлсин, 
соз бўлсин дегандай, қанддай иш қилар эдим. 
Ойбек, Танланган асарлар. Айниқса, Фар- 
ҳодни қўшганинг қанддек бўлибди.. А. Обид- 
жон, Аканг қарағай Гулмат. 

3 рвш. кўчма с. т. Нақц, мўмай қилиб; 
қуртдай. Пулни қанддай ( санаб) олди. 




ҚАНДДОН [а. + ф. — қанд иди- 

ши] Қанд, шакар солиб қўйиладиган мах- 
сус идиш. Кулимдаги зарҳал патнисда чой- 
нак, пиёла ва қанддон. «Саодат». 

ҚАНДИЛ I [а. JjAii — чироқ, чилчироқ, 
люстра < юн. kandela — шам, шамчироқ < 
лот. candela — шам] Бир неча шам ёки лам- 
почка қўйиладиган оёқли ёки осма чироқ; 
чилчироқ, люстра. Деворий қандил. Осма қан- 
дил. н Олтин қандилдаги элликлаб шам- 
ларнинг нури.. уйга бир хаёлийлик берар эди- 
лар. А. Қодирий, Ўтган кунлар. Ўрнидан ту- 
риб, девордаги включателни чиқиллатган 
эди, уч лампали қандил ёғдуси нотинч ва 
ҳаяжонли юзларга тушди. П. Қодиров, Уч 
илдиз. Катта долон, ҳар бир уйда қий-чув, 
ерда чироқ, қандиллар осиғлиқ. Ж. Шарипов, 
Хоразм. 

ҚАНДИЛ II Олма навларидан бирининг 
номи. Қандил, симиренко.. олмалар серҳо- 
силлигидан кўзингиз қувониб, дилингиз рав- 
шан бўлади. Н. Сафаров, Оловли излар. 

ҚАНДИМ Қумда ўсадиган бута, ўсим- 
лик. Улар кун ёйилган бир пайтда қандим 
буталари билан қопланган қумтепадан ён- 
лаб ўтаётиб, бир ўтов, бир чайлага дуч 
келишди. С. Анорбоев, Меҳр. 

ҚАНДИН [а. + ф. — қандли, ши- 

рин] Сершира, сершакар, ширин. Куюқ қан- 
дин нишолда ликопчалар, жонон пиёлалар- 
да.. ичкарига, ташқарига кета боииади. А. 
Қаҳҳор, Сароб. 

ҚАНДЛАР Углеводлар синфининг қуйи 
молекулали вакили. Қандлар биринчи қай- 
си манбадан олинган бўлса, ўшанинг номи 
билан аталади. Мас., глюкоза — узум қанди, 
сахароза — лавлаги қанди ва б. Шифобахш 
ўсимликлар витамин.. ва қандларга бой бў- 
лади. Газетадан. 

ҚАНДЛИ Қанди бор, қанд солинган, 
ширин. Қандли чой. 

Қандли диабет Организмда инсулин 
етишмаслиги ва моддалар алмашинувининг 
бузилиши натижасида келиб чиқадиган ка- 
саллик. Сўнгги 20 йил ичида қандли диабет 
билан оғриган беморлар сони деярли уч ба- 
робар кўпайди. «Сиҳат-саломатлик». 

ҚАНДОЛАТ 1 Ун ва қиёмдан ўртасига 
мағиз ёки қовурилган нўхат солиб тайёр- 
ланган юмалоқ-юмалоқ ширинлик. ..хилма- 
хил анорлар, қандолат, парварда, пашмак.. 
саримойдан тортиб тандирдан янги узил- 


ган пармуда сомсаларгача бор. К. Яшин, 
Ҳамза. 

2 Маҳаллий шакарпазлик маҳсулотлари, 
маҳаллий ширинликлар, қанд-қурслар. Узум 
кислотаси.. турли қандолат маҳсулотлари 
тайёрлашда кенг қўлланади. «Фан ва тур- 
муш». 

ҚАНДОЛАТФУРУШ Маҳаллий шакар- 
пазлик маҳсулотлари билан савдо қилувчи 
дўкондор. Дўкондорлар савдо бўлмагани учун 
қўшниси билан эринибгина суҳбатлашиб ўти- 
ришади, қандолатфуруш хира пашшаларни 
ҳафсаласизлик билан қўрийди. Ҳ. Нуъмон ва 
А. Шораҳмедов, Ота. 

ҚАНДОЛАТЧИ Қандолатлар ва умуман 
маҳаллий ширинликлар тайёрловчи ҳунар- 
манд, шакарпаз. Шаҳарда машҳур бўлган 
бир қандолатчи.. ўз қўли билан тўйга ни- 
шолда ҳозирлайди. А. Қаҳҳор, Сароб. 

ҚАНДОЛАТЧИЛИК Қандолат етиш- 
тириш, тайёрлаш; шакарпазлик (қ. қандо- 
лат 2). Аҳоли эҳтиёжи учун зарур бўлган 
қандолатчилик маҳсулотлари мутлақо йўқ. 
Газетадан. 

ҚАНДОҚ с. т. Қандай. Қандоқ қилай, 
энди не чора?3. Диёр. Хотиржам бўлганда 
қандоқ, тақсир!¥. Ғулом, Машъал. 

ҚАНДЧОИ Қанд ёки шакар қўшилган 
ширин чой. Палатамизга қайтдик. Ҳожи ака 
каравотида ёнбошлаб, қандчой ичиб, ўзини 
елпиб ётар эди. А. Қаҳҳор, Минг бир жон. 

ҚАНД-ҚУРС Қанд, новвот, пашмак, 
конфет каби ширинликлар. Расталарда 
ёнғоқ-майизлар, қанд-қурслар тоғ-тоғ уйиб 
ташланган. С. Анорбоев, Оқсой. Темиртош 
ҳам кеча қаллиғи Менглиойнинг янгасига 
иккита ироқи совун, yna -элик олиб, янги 
рўмолчасига қанд-қурс тугиб, қош қорай- 
ганда борган эди. М. Осим, Ўтрор. 

ҚАНЖИР Қўнғирлар туркумига мансуб, 
дарё, кўл ва ш.к. сув ҳавзаларида яшовчи 
қуш. 

ҚАНЖИ(Р)ҒА Юк ва б. нарса боғлаш 
учун эгар орқасига маҳкамланган тасма, 
боғич ёки илгак. Яхши ҳам чол шаҳарга ўр- 
ганмаган итни адашиб кетишидан қўрқиб, 
эшакнинг қанжиғасига боғлаб олган экан, 
бўлмаса, пок титиғимни чиқарар экан. Ғ. 
Ғулом, Шум бола. 

ҚАНЖИҚ 1 Урғочи ит. 

2 Шу ҳайвонга нисбатли ҳақоратни бил- 
диради. -Ҳақорат қилди сени.. унақанги 




қанжиқ ҳар муюшда топилади, — деди 
[Кимсан\. А. Мухтор, Туғилиш. 

ҚАНЗИМОҚ Обу тобидан ўтиб, қотиб 
қолмоқ (хамир ҳақида). Ҳўлингизни ювиб, 
бир оз қарашворинг, хамир қанзиб қолма- 
син.. Газетадан. 

ҚАНИ 1 сўр. олм. Кўз олдида йўқ шахс 
ёки нарсанинг қаерда экани, мавжуд ўрни 
ҳақидаги сўроқни билдиради. Болалар қани? 
Портфелинг қани? н Нега вақтсиз кел- 
динг? Отабек қани? А. Қодирий, Ўтган кун- 
лар. 

2 Эътиборни жалб этиш, ундаш, даъ- 
ват билдиради. Қани, бек отаси, кўрмана- 
ни беринг-чи! А. Қодирий, Ўтган кунлар. 
Қани, қирғизим, дўмбирангни ол.. ўланинг- 
ни чўз. Ойбек, Танланган асарлар. Қани, 
тўшакка ўтиринг, Вали ака. М. Исмои- 
лий, Фарғона т. о. 

3 Истак-хоҳиш маъносига алоҳида таъ- 
кид, урғу беради; қани энди. Қани бир най 
бўлса, Йўлчи ҳам чалса-да, бутун кўнгил 
қайғуларини.. кечанинг сукут тўла оғушига 
қуйса.. Ойбек, Танланган асарлар. ..қани 
шундоқ яхши соатларда унинг ёнида ўғли 
Низомиддин ҳам бўлса! Мирмуҳсин, Меъмор. 
Қани ҳамма хотин ҳам сиздай бўлса! А. 
Қаҳҳор, Қўшчинор чироқлари. 

Қани энди айн. қани 3. Қани энди, ҳар 
бандаи мўминга Деҳқонбойдай куёву сиздай 
қайнана насиб қилса. А. Қаҳҳор, Янги ер. Қа- 
ни энди, вақтим ea имкониятим бўлса. Ана- 
eu токчаларни ҳам китоб билан тўлдирар 
эдим. П. Турсун, Ўқитувчи. 

ҚАНОАТ [а. — мамнунлик, бори- 

га шукур қилиш; қаноатлилик, камсу- 
қумлик] 1 Озга ёки борга кўниш, бори би- 
лан кифояланиш, нафси тийиқлик билан 
кўпга, ортиқчаликка интилмаслик ҳисси. 
Камбағални сабру қаноат асрайди. н Қа- 
ноат қилмаса, шармандалиги ортади. Ойбек, 
Танланган асарлар. Муталга раисликни бе- 
риб, ўзи муовинликка қаноат билдирган чоғ- 
ларда, Равшан полвон Муталдан умиди бош- 
қа эди. О. Ёқубов, Ларза. 

2 Мамнунлик, қониқиш ҳисси; мамну- 
ният, қониқиш. Поччаев ҳамманинг фақат 
ўзига қараб қолганини ичида қаноат билан 
қайд қилиб, Жуманга ер остидан «қалай- 
сан?» дегандай бир назар ташлаб қўйди. А. 
Мухтор, Туғилиш. Қаноат ахлоқий, ирода- 
вий фазилатлар жумласига киради. «Фан ва 


турмуш». Қаноат йўқ ерда мурувват йўқ, 
мурувват йўқ ерда имон йўқ. С. Сиёев, Ёруғ- 
лик. 

3 Ишонч, ишониш. -Бу сирингизни мен- 
дан яишрмоқчи бўласиз, — деди тамом қа- 
ноат билан Ҳасанали, чунки энди ўз кашфига 
жуда ишонган эди. А. Қодирий, Ўтган кунлар. 

Қаноат қилмоқ Ўзини қаноатда тутмоқ, 
борига сабр қилмоқ, бори билан кифоя- 
ланмоқ. Овқат устида бошини эгиб, олдига 
суриб қўйишганига қаноат қиларди. Р. Фай- 
зий, Ҳазрати инсон. Нусратбекнинг қўшим- 
ча даромад қидирмай, маошга қаноат қи- 
либ юрганига ҳали ҳам тушуна олмасди. С. 
Нуров, Нарвон. Заргаров қийқириб кулди, 
чапак чалди ea бунга ҳам қаноат қилмай, 
ўрнидан туриб ўйинга тушди. А. Қаҳҳор, 
Оғриқтишлар. Қаноат ҳосил қилмоқ 1) қо- 
ниқиш ҳосил қилмоқ; кифояланмоқ, чек- 
ланмоқ. Лекин Ибн Сино бу қиссани ёзишда 
Қуръонда келтирилган нақл билан қаноат 
ҳосил қилмаган кўринади. Газетадан; 2) рози 
бўлмоқ, мамнун, хурсанд бўлмоқ. Унинг га- 
пидан ҳаётга тўймаганлик, ўтган умридан 
қаноат ҳосил этмаганлик кўриниб турарди. 
Шуҳрат, Шинелли йиллар; 3) ишонмоқ, 
ишонч ҳосил қилмоқ. Бояги сўзларни туши- 
да эмас, ўнгида эшитганига қаноат ҳосил 
қилгандан кейин сўради: -Сиз Раззоқни би- 
ласизми, ўғлим?\. Ғулом, Машъал. Истат 
бибининг ухлаб ётганига қаноат ҳосил қил- 
гач, ҳовли бурчагидаги дарчадан чорбоққа 
ўтди. С. Кароматов, Сўнгги бархан. 

ҚАНОАТЛАНАРЛИ Қаноат ҳосил қил- 
са бўладиган, қаноатлантирадиган, қони- 
қарли. Қаноатланарли жавоб. н Эътироф 
қилиш керакки, районларга бўлган раҳбар- 
лигимиз қаноатланарли эмас. Н. Сафаров, 
Оловли излар. 

ҚАНОАТЛАНАРСИЗ Қаноатланиб бўл- 
майдиган, қаноатлантириб бўлмайдиган; 
қониқарсиз. Қаноатланарсиз жавоб. Қано- 
атланарсиз ишламоқ. 

ҚАНОАТЛАНМОҚ 1 Озга, борига қа- 
ноат қилмоқ, бори билан кифояланмоқ, 
қониқмоқ. Кичкина декча қайнатиб, бир то- 
воқ хўрда ошга қаноатланганидан, дўкон- 
дорлар орасида у сал кунда «хўрда махсум» 
деб лақабланди. Ойбек, Танланган асарлар. 

2 Қаноат ҳосил қилмоқ, мамнун бўлмоқ, 
қониқмоқ. Ишнинг унумидан қаноатланма- 
ди шекилли, чолга зуғум қила кетди. К. Яшин, 




Ҳамза. Ўринни солиб битиргандан кейин 
Зайнаб қаноатланиб, уйдан чиқмоқчи бўлган 
эди, уни Кумуш тўхтатди. А. Қодирий, Ўт- 
ган кунлар. 

3 Чекланмоқ, кифояланмоқ. Элмурод 
эшон билан оқсоқол ўртасидаги диний му- 
носабатга аралашишни лозим кўрмади. Фа- 
қат завқли кулги билан қаноатланди. П. 
Турсун, Ўқитувчи. Агар биз шу бугунни ўйлар 
эканмиз ва бугунги ишимиз билан қаноатла- 
ниб қолар эканмиз, эртага ҳам худди шу 
бугунги иш такрорланаверади. Р. Файзий, 
Чўлга баҳор келди. 

ҚАНОАТЛАНТИРАРЛИ Қаноатлан- 
тирадиган, қониқтирадиган, мамнун қила- 
диган. Турдиев қанча ўйламасин, охирига 
етмади. Ўзини қаноатлантирарли жавоб 
тополмади. Шуҳрат, Шинелли йиллар. 

ҚАНОАТЛИ Озга, борига қаноат қила- 
диган, кўп талаб қилмайдиган; сабрли. Қа- 
ноатли киши. н Афанди, «эшак ҳам қа- 
ноатли бўлар экан», деб унга ем бермай 
қўйди. «Латифалар». Исоқ ота ва унинг 
ўғиллари қўл меҳнати билан кун кечиришга 
одатланиб қолган, қаноатли, кўнгли бўш 
одамлар эди. М. Осим, Тилсиз гувоҳ. 

ҚАНОАТСИЗ Озга, борига қаноат қил- 
майдиган, кўп талаб қиладиган; чидамсиз. 

ҚАНОР, қанор қоп Катта қоп. Маҳкам 
тўлиб кетган этагини қанорга бўшатиб 
келди. П. Қодиров, Уч илдиз. Катта қанор 
қопларга тиқиб солинган пахталар ара- 
валарда ўрлаб ётарди. М. Исмоилий, Фар- 
ғона т. о. 

ҚАНОРА [ ф. DjLii — илмоқлар ўрнатил- 
ган тахта ёки тўсин] Гўшт осиб қўйилади- 
ган бир неча илгакли мослама; чангак. Се- 
миз қўй ўзини қанорада кўрар. Мақол. н 
Қанораларга осиб қўйилган нимта-нимта 
қўй, мол.. гўштлари кўзни қамаштиради. 
С. Абдуқаҳҳор, Санамай саккиз дема. 

ҚАНОРЛАМОҚ Қанорга солмоқ, жой- 
ламоқ. Қанорланди дегунча араваларга ор- 
тиб жўната бериш керак. А. Қодирий, Ки- 
чик асарлар. 

ҚАНОТ 1 Қуш ва ҳашаротларнинг учиш 
аъзоси. Ғознинг қаноти. Қалдирғочнинг қа- 
ноти. Капалакнинг қаноти. Пашшанинг 
қаноти. Қуш қаноти билан учиб, қуйруғи 
билан қўнар. Мақол. н Марғилон ва Қў- 
қонга учадиган махсус кабутар келтирилди. 
Найча қилинган қисқа хатлар уларнинг 


қанотлари тагига маҳкамланди. П. Қоди- 
ров, Юлдузли тунлар. Нозик ранг-баранг 
парвоналар, капалаклар лампа атрофида 
айланар, гулдор қанотларини шишага уриб 
типирчилар, гиламга енгилгина қулаб, ти- 
нар эдилар. Ойбек, Танланган асарлар. 

Қанот қоқмоқ (ёки силкимоқ) 1) такрор 
ҳолда қанотларини кўтариб, ёнига урмоқ. 
Том орқасида хўроз қанот қоқиб, қичқир- 
ди. А. Қаҳҳор, Анор; 2) қанотларини силки- 
тиб учмоқ, қанотларини силкиган ҳолда 
парвоз қилмоқ. Шийпоннинг атрофидаги 
гулзорда ранг-баранг капалаклар, игначилар 
қанот қоқар, асаларилар ғўнғиллар, алла- 
қаерда ғуррак ғуриллар эди. А. Қаҳҳор, 
Картина. Ундан нарироқда қора калхат ўз 
санъатини намойиш қилаётгандай, қанот 
силкимай, бир текис сузиб юрибди. Н. Фо- 
зилов, Дийдор. 

2 кўчма Шахс ёки нарсанинг «учиш»и, 
«парвоз»ига хизмат қилувчи аъзосининг 
рамзи маъносини билдиради. От — йигит- 
нинг қаноти. н Янгиликнинг қаноти бор. 
Оғиздан оғизга ўтиб, тез тарқалади. Га- 
зетадан. Ҳамза бўлса, хаёл қанотида ўт- 
мишни бирма-бир кезиб чиқди. К. Яшин, 
Ҳамза. Шундоқ деб Илҳомнинг нозик ва 
майин Қанотларин Ҳасад юлиб ташлади. А. 
Орипов, Йиллар армони. Умумхалқ жон- 
куярлиги ўқитувчиларга қанот бахш этяп- 
ти. Газетадан. 

Қанот бағишламоқ «Учиш», «парвоз»га 
имкон яратмоқ, шундай имкон билан таъ- 
минламоқ; мадад бермоқ. ..юрагининг алла- 
қаерида учқунланаётган умид унга қанот 
бағишлар эди. М. Исмоилий, Фарғона т. о. 
Қанот ёзмоқ 1) қанот пайдо қилмоқ, қанот 
чиқармоқ, юзага келмоқ. ..қалбимда янги 
бир орзу — Шерободга отланиш орзуси қа- 
нот ёзди. Газетадан; 2) тарқалмоқ, ёйил- 
моқ. Илғор тажриба, ибратли ташаббус 
ҳамиша қўллаб-қувватланади, кенг қанот 
ёзади. Газетадан. Қанот ёймоқ айн. қанот ёз- 
моқ 2. Чўлда янги ҳаёт қанот ёймоқда. 
«Ўзбекистон қўриқлари». Қанот қоқмоқ 1) 
шайланган, интилган ҳолатда бўлмоқ. Сиз- 
дан билимдан топилиб қоларди юборишга. 
Ўзингиз элбурутдан қанот қоқиб қолдингиз. 
Ҳ. Назир, Ўтлар туташганда; 2) учмоқ. У 
дунёга десангиз ҳам, қанот қоқиб борардим.. 
С. Кароматов, Олтин қум. Қанотини қа- 
йирмоқ (ёки синдирмоқ) Иш-ҳаракат, фао- 

лият воситаси (имконияти)дан маҳрум қил- 
моқ, мажруҳ ҳолга келтирмоқ. [Жамила:] 
Қуш эдим — қанотимни қайирдилар. Гул эдим 
— булбулимдан айирдилар. Ҳамза, Бой ила 
хизматчи. Қанотимни қайириб, Туққан элдан 
айириб, Ташладилар зиндонга, Бошладилар 
ҳижронга. Ё. Мирзо. 

3 Самолётнинг ердан кўтарилиб, ҳавода 
муаллақ туриши учун хизмат қиладиган 
қанотсимон ёйиқ қисми. 

4 Автомобиль, велосипед каби маши- 
налар ғилдираги устига лойдан ҳимоя қи- 
лиш учун ўрнатилган мослама. [Йигит] 
Олдинги қаноти синиб қолган «Зиф» вело- 
сипедини секингина ҳайдаб келяпти. Ш. Ота- 
муродов, Кўнгил. Автомобил қаноти.. алю- 
минийдан ишланади. «Фан ва турмуш». 

5 Эшик, дераза ва ш.к. нинг табақаси. 
Юнусов деразанинг қанотларини очиб, ке- 
сакисига қулочини ёзганча туриб қолди. Н. 
Мақсудий, Мажлисдан сўнг. Узоқдан Бо- 
тирнинг устма-уст берган сигнали эши- 
тилгандан кейин катта дарвозанинг қа- 
нотлари кенг очилди. И. Раҳим, Ихлос. 

6 Ёйиқ, чўзиқ нарсаларнинг бирор то- 
мони, ёни, чеккаси. Бинонинг сўл қаноти — 
эшик олди баланд айвон. А. Қаҳҳор, Янги 
ер. Кўчалар қанотидаги ариқларда зилол 
сувлар шарқираб оқиб турибди. Л. Эрга- 
шев, Гулбулоқ. 

7 Зина, кўприк ва ш.к. нинг ёнига ўр- 
натилган тўсиқ; панжара. Маҳкам зина- 
пояга қараб чопди ва унинг силлиқ ёғоч 
қанотидан ушлаб, учинчи қаватга югуриб 
чиқди. П. Қодиров, Уч илдиз. Тоҳир кўп- 
рикнинг қанотидан пастга эгилиб қараб, шу 
тиргаклардан бирини мўлжалга олди-ю, 
тўхтади. П. Қодиров, Юлдузли тунлар. 

8 ҳарб. Ёйиқ жойлашган қўшинларнинг, 
фронтнинг ўнг ёки сўл томони, шу томон 
қисми. Мирзо Ёдгорнинг ўнг ва сўл қанотла- 
ри қаттиқ шикаст еб, бутунлай бебош- 
бетартиб қочишга юз тутган эди. Ойбек, 
Навоий. Бобур қўшини ёв билан юзма-юз 
тўқнашиши учун ўнг қанотини олдинроқ 
чиқариб, дарёга орқа ўгирди-ю, жанубга 
томон бурила бошлади. П. Қодиров, Юлдузли 
тунлар. 

9 кўчма Суянчиқ, кўмакчи. Ёрим бўлса, 
қанотим, дейман. Сайёр. У [Низомжон] 
Икромжонга ўғил бўлди. Унинг қўш қаноти 
бўлди. С. Аҳмад, Уфқ. 


10 кўчма Диққат-эътиборда бўлиш ҳо- 
лати; ҳимоя, ҳомийлик, паноҳ. Устозлар 
қанотида, уларнинг кўмаги ва йўл-йўриқ- 
лари асосида илғорлар тажрибасини ўрган- 
дим. Газетадан. Унинг қанотида кўпдан- 
кўп ёш талантлар таржимонлик, таҳрир- 
чилик сингари мураккаб ишнинг сир-асрори- 
ни билиб олдилар. X. Ёдгоров, Ҳаёт тўл- 
қинлари. 

Қанот ости (ёки таги) айн. қанот 10. Қа- 

ноти остида сақламоқ. н Бу хатарли асно- 
да мен сени қанотим остидан чиқармагай- 
ман. П. Қодиров, Юлдузли тунлар. ..мана 
энди у сизнинг қанотингиз тагида жон 
сақлаб юрган экан.. С. Маҳкамов, Шогирд. 
Сидиқжон.. Собиржон қорига қарол бўлиб 
юрган вақтларида Хадича хола уни ўз 
қаноти остида ҳисоблар эди. А. Қаҳҳор, 
Қўшчинор чироқлари. Қаноти остига (ёки 
тагига) олмоқ 1) ўз паноҳига, ҳимоясига ёки 
қарамоғига олмоқ. Етимларни қаноти ос- 
тига олибди; 2) салб. ёнига, атрофига тўп- 
ламоқ. Қодиров оғзи катта эркакларни қа- 
ноти остига олиш йўли билан ўз мавқеини 
кучайтиришга интилганини сезиб турарди. 
Ш. Рашидов, Бўрондан кучли. Қаноти ости- 
да бўлмоқ Кимсанинг паноҳида, ҳимоясида 
ёки қарамогида бўлмоқ. [Майсара:] Энди, 
тақсирим, давлатни ҳам кўрганман, ишқи- 
либ, сизнинг қанотингиз остида бўлсак бў- 
лади-да. Ҳамза, Майсаранинг иши. 

ҚАНОТЛАНМОҚ 1 Қанот пайдо қил- 
моқ, қанот чиқармоқ. Ҳавасларим қанот- 
ланиб, кўкка учади. F. Ғулом. 

2 кўчма Кучли иштиёқ билан шайлан- 
моқ; интилмоқ. Қишлоққа учишга қанотла- 
ниб ўтирганимда, дадам билан маҳалла эл- 
ликбошиси офатдай, бирдан босиб келишди. 
Ойбек, Танланган асарлар. 

3 кўчма Кучаймоқ. Тошбулоқ яқинида 
тиканак ва арча чўкиртакларидан гулхан 
ёқилгач, болаларнинг қувончи яна қанотлан- 
ди. Ҳ. Назир, Сўнмас чироқлар. Командир- 
нинг шахсий жасорати ва ўрнаги бир онда 
юзларча одамларни қанотлантирадиган қан- 
дайдир сеҳрли кучга эга эканига асло шубҳа 
қилмайди.. Ойбек, Қуёш қораймас. Йигит 
ҳозир ўз елкасида Акбар ака қўлининг ҳаро- 
pamimu сезар, унинг беғараз, самимий сўз- 
лари келажакка бўлган ишончини қанотлан- 
тирар эди. Й. Шамшаров, Бахт излаб. 

ҚАНОТЛИ Қаноти бор, қанотга эга 
бўлган (қ. қанот 1-5). Узун қанотли қуш. 
Тўрт қанотли капалак. Ақлли иш — қанот- 
ли қуш. Мақол. н Билгани шўхлик унинг, 
Гул қанотли капалак. Ғайратий. 

ҚАНОТ-ҚУЙРУҚ 1 Қанот ва қуйруқ. 
Қанот-қуйруғи юлинган товуқ. 

2 кўчма Суянчиқ, кўмакчи; ҳимоячи. Би- 
ронта тузук таниш-билиш, қариндош-уруғ 
борми? ..Кенг қирдаги яккаоёқ йўлдек ёл- 
ғизман. Одамларга ўхшаб қанот-қуйруғим 
йўқ. С. Абдуқаҳҳор, Гап норда эмас. Ҳали 
унга қанот-қуйруқ бўлиб юрганлар кўп. П. 
Турсун, Ўқитувчи. 

ҚАНТАР: қантар оғди Қишнинг ярми 
ўтди, иккинчи ярми бошланди. Булунғур ту- 
манидаги.. Ҳ. Муҳаммадқуловнинг айтиши- 
ча, одатда, далвнинг 2-3-куни қантар оғади, 
яъни ер тагига иссиқ киради. Газетадан. 
Қантарга олмоқ шв. Қантарилиб, қиш уй- 
қусига кетмоқ (қишда ухлаб, карахт бўлиб 
ётадиган ҳайвонлар ҳақида). 

ҚАНТАРИҚ Қантариб қўйиш, қанта- 
риғлиқ ҳолатда тутиш ва шундай ҳолат- 
нинг ўзи. Ориқ ҳўкиз қантариқдан кўтармас 
бел. Ғ. Ғулом. 

ҚАНТАРИҒЛИҚ 1 Қантарилган, қанта- 
риб қўйилган. Жонизоқ қантариғлиқ турган 
отини қозиқдан ечиб минди-ю, Нигоранинг 
орқасидан от қўйди. С. Анорбоев, Оқсой. 

2 кўчма Фойдаланилмай, ишсиз, бекор 
турган. Қантариғлиқ терим маишналари. 

ҚАНТАРЛАМОҚ шв. Қантармоқ. 

ҚАНТАРМОҚ 1 Овқатга, ем-хашакка 
ета олмайдиган қилиб, арқонни калта қи- 
либ боғламоқ (асосан от ҳақида). Отряд.. 
отдан тушди, ҳар ким ўз отини у ердаги 
дарахтлар шохига қантариб боғлади. С. 
Айний, Қуллар. [Қудалар] Келиб тушди 
дегунча, бўғизлатиш учун деб бир ғўнон қўй- 
ни оғилнинг устунига қантариб қўйган эди. 
А. Қодирий, Ўтган кунлар. 

2 Озиқ-овқат, сув бермай сириб қўй- 
моқ, овқатдан, сувдан қисмоқ, оч қолдир- 
моқ. -Бизни ишга юбормай, очликда қан- 
тарадилар, — деди Турсун. А. Раҳмат, Брест 
қаҳрамони. 

3 кўчма с. m. Ишлатмай бекор, бўш 
қолдирмоқ; фойдаланмай дам бериб қўй- 
моқ. -Нега универсални қантариб қўйдинг, 
Содиқ? — деди Комилжон шотут тагида 
ўтирган универсалчига қараб. И. Раҳим, 


Ихлос. Қантариб қўйилган машиналар ишга 
тушди. С. Сиёев, Отлиқ аёл. 

ҚАНЧА 1 сўр. олм. Миқдор, кўлам, ўл- 
чам кабилар ҳақида сўроқни билдиради; 
қай миқцорда? Тўйга қанча одам келди ? Бу- 
гун қанча naxma терилди? Ошга қанча гу- 
руч солдингиз? Намакоб тайёрлаш учун бир 
литр сувга қанча туз солинади ? Кечгача қан- 
ча йўл юрдик? Қанчадан бери учрашмадинг- 
лар? 

2 Риторик сўроқ гапларда миқцор, ўл- 
чам ва ш.к. нинг ортиқ даражасини, кўп- 
лигини қайд этади. Ўйлаб қара, эртадан 
кечгача қанча одам билан муомала қилади! 
Ойбек, Танланган асарлар. Мирзажон ака.. 
қишлоқ қурилишида лойиҳачилар, архитек- 
торлар, қурувчилар билан қанча курашмади! 
«Ўзбекистон қўриқлари». Бошидан қанча 
хўрликлар ўтказди, лекин ўғлига бир оғиз 
ёмон гапирмади. К. Яшин, Ҳамза. 

3 Сўроқ гапдан трансформацияланган 
гапларда сўроқ англатмай, фақат нисбий 
белги билдиради. Қанча ётдим — билмай- 
ман, секин кўзимни очсам, ўша торгина хона- 
да ётибман. Э. Раимов, Ажаб қишлоқ. Бу 
жанг қанча вақт давом этганлиги Аҳмад- 
жоннинг эсида йўқ.. А. Қаҳҳор, Олтин юлдуз. 
Бир кунда қанча сабзи-пиёз сотади — буни 
ҳеч кимга, уй ичидагиларга ҳам айтмас эди. 
Ойбек, Танланган асарлар. 

4 рвш. Ҳар қанча, нечоғли, нақадар. Бир 
хизматкорнинг қизига уйланииш, қиз қанча 
чиройли бўлмасин, ўз обрўси учун катта 
нуқсон деб билган эди. Ойбек, Танланган 
асарлар. У қанча ўйласа ҳам, Асқар ака 
ҳақида ёмон фикрга ботинолмас эди. Н. 
Фозилов, Дийдор. 

5 Боғловчи сўз (нисбий сўз) вазифасида 
қўлланади. Ўзбек ойим набира масаласида 
қанча хурсанд бўлса, Отабек шунчалик ха- 
фа эди. А. Қодирий, Ўтган кунлар. Товуқ 
билан одам орасида қанча фарқ бўлса, бу 
икки жониворнинг муҳаббати орасида ҳам 
шунча фарқ бор. А. Қаҳҳор, Асарлар. 

ҚАНЧАДАН-ҚАНЧА Номаълум (мав- 
ҳум) миқдордаги кўпликни билдиради; бир 
талай, аллақанча. Унинг [Асрорнинг] юраги- 
да қанчадан-қанча орзулари бор. У шу ор- 
зуларга албатта етади. С. Аҳмад, Уфқ. Ўзи 
билан бирга етмиш мингга яқин одам, қан- 
чадан-қанча от-улов, озиқ-овқат, асбоб- 

ускуналар келтирибди. Ойдин, Ширинга 
мактуб. 

ҚАНЧАЛИК Қай даражада, нақадар. 
Раҳим Саидовга бу қанчалик оғир ботма- 
син, у Мунисхоннинг шу ерда тун бўйи ёл- 
ғиз қолиишни истамас эди.. Ў. Умарбеков, 
Ёз ёмғири. Эртага унинг устига ёғиладиган 
тошларнинг оғриғи қанчалик даҳшатли бў- 
ларкин? П. Қодиров, Юлдузли тунлар. 

ҚАНП1АР 1 Буруннинг икки қош ўрта- 
сидаги юқори қисми. Ҳаншари паст. н 
Қаншарида кўзойнак ҳам пайдо бўлиб қо- 
либди. С. Анорбоев, Гулдаста. Ойна опа ич- 
ки бир титроқ товуш билан ингранди. Қан- 
шарида икки қат ажин бўртди. Ш. Хол- 
мирзаев, Тўлқинлар. Бутоқларга қаншари- 
ни урсинми, пешонасиними? И. Раҳим, Чин 
муҳаббат. 

2 кўчма кам қўлл. Нарсаларнинг «пешо- 
наси», олдинга туртиб чиққан жойи. Юзаки 
қараганда, бу кашфиёт дизель трактори- 
нинг қаншарига улаб қўйилган қандайдир 
ортиқча дахмазадан ҳеч фарқи йўқ. Ж. Аб- 
дуллахонов, Йўл. Кўзга ташланадиган бир 
тепаликнинг қаншарини тушириб юборди. 
Шуҳрат, Шинелли йиллар. 

ҚАНҚАЙМОҚ с.т. Қаққаймоқ, сер- 
раймоқ. «..очгин дарвозангни», деб узангига 
оёғини тираб, қанқайиб турибди. «Тоҳир ва 
Зуҳра». 

ҚАНҚИМОҚ шв. Дайдимоқ, санқимоқ. 
Унда-мунда душмандан қочиб, ўрмонларда 
қанқиб юрган хонавайрон одамлар.. вазият- 
ни тушунтирардилар. Ойбек, Қуёш қорай- 
мас. Сизнинг тор кўчаларингизда ишйтон 
қанқийди.. кўп таранг қилмай, нархини га- 
пиришаверинг. Ҳамза, Паранжи сирлари. 

ҚАПИШМОҚ 1 Зич тегмоқ, ёпишмоқ. 
Йигитнинг қўллари қизнинг белларига чир- 
машди, кўкраклари бир-бирига қапишди. 
Ойбек, Танланган асарлар. Гоҳ деворларга 
қапишиб, бир кўчадан иккинчисига чопиб 
ўтишарди. Шуҳрат, Шинелли йиллар. 

2 Ичига ботмоқ, пучаймоқ. Ориқлаб, 
қорни қапишиб кетибди. Қорни қапишган от. 
н Шербек бир қарашда уларнинг биқини 
қапишиб ётганини пайқади. С. Анорбоев, 
Оқсой. 

ҚАППАИМ ОҚ Шишиб, тўлиб, тўлишиб 
кўтарилмоқ, олдинга туртиб, дўппайиб чиқ- 
моқ; дўппаймоқ. Қорни қаппайган одам. н 
У [ Хайри] қаппайган эски портфелини ҳовуз 


бўйидаги супага қўйди-да, уйга кириб, Пў- 
латнинг пиджагини олиб чиқди ва елкасига 
ташлаб қўйди. Ш. Рашидов, Қудратли тўл- 
қин. 

Чўнтаги (ёки ҳамёни) қаппаймоқ Пули 

кўпаймоқ, бойимоқ. Мўмай фойдадан тег- 
сиз чўнтак анча қаппайиб қолди. «Муштум». 
Айрим одамларнинг ҳамёни қаттйса, босар- 
тусарини билмай қолади. «Муштум». 

ҚАПЧИМОҚ шв. 1 Зарб билан урилиб, 
бирор томонга отилмоқ, учмоқ. Ботир от- 
ган ўқ қалқонга тегиб, қапчиб кетди. П. 
Қодиров, Юлдузли тунлар. Азим Тошевич ҳам 
ўзини эшикка урди. Бироқ котпокдек қапчиб 
кетди. «Муштум». 

2 Ирғимоқ, сакрамоқ, сапчимоқ (ўтир- 
ган еридан). Сидиқжон унинг чап ёнига ўтир- 
ди-да, орқасидан қўлини узатиб, елкасини 
ушлади. Жувон қапчиб, ўрнидан турди. А. 
Қаҳҳор, Қўшчинор чироқлари. 

ҚАРАБ 1 Қарамоқ фл. рвдш. Ўзбек ойим 
эрига анқайганча қараб турар эди. А. Қо- 
дирий, Ўтган кунлар. 

2 кўм. взф. ( ж.к. билан) Нисбат, қиёс, 
шунингдек, макон, йўналиш каби муноса- 
батларни билдиради. Шароитга қараб иш 
тутмоқ. Даромад — қилинган меҳнатга қа- 
раб тақсимланади. Жанубга қараб йўл ол- 
моқ. н Қутидор билан Офтоб ойимнинг бу 
жавоблари ўзларича эмас, балки Кумушнинг 
кўнглига қараб берилар эди. А. Қодирий, 
Ўтган кунлар. Бўта ўрнидан туриб, чигит 
экилган ерга қараб кетди. С. Аҳмад, Ҳукм. 
Уйдан бўғчалар олиб чиқади ва Холнисага 
қараб улоқтиради. А. Қаҳҳор, Янги ер. 

ҚАРАГАНДА кўм. (ж. к. билан) Нисбат- 
лаш, қиёс, шунингдек, сабаб, асос муно- 
сабатларини билдиради. Сизга қараганда у 
ёш кўринади. Кумушга қараганда олтин 
оғир. Бу йил naxma ўтган йилгига қараганда 
анча кўп бўлди. Одамларнинг айтишига қа- 
раганда. Гапига қараганда, хурсандга ўх- 
шайди. н Бу икки ўрим соч қирқ кокилга 
қараганда жуда ҳам ўзига келишиб, унга 
яна бир қайта улуғворлик ва олийжаноблик 
бағишлади. А. Қодирий, Ўтган кунлар. Бу 
ҳужжатларга қараганда, қизингиз эрдан чи- 
қаётгани йўқ. Б. Раҳмонов, Юрак сирлари. 
Космосга юборган элчиларимизнинг маълу- 
мотларига қараганда, Ер атрофини ўраб ол- 
ган бундай заррачаларнинг сони беҳад кўп- 
дир. «Фан ва турмуш». 




ҚАРАИМ қ. қараимлар. Қараим тили. 
Қараим халқи. Қараим йигит. 

ҚАРАИМЛАР Украина, Литва, Россия 
ва б. ҳудудларда яшовчи, туркий тиллардан 
бирида сўзлашувчи халқ (лаҳжалари улар- 
нинг яшаш жойларига қараб бир-биридан 
анчагина фарқ қилади), қараим халқи. 

ҚАРАЛМИШ тлш. Қаратқич келиши- 
гидаги сўзга боғланиб келадиган тобе сўз 
(мас., укамнинг китоби, бизнинг бурчимиз 
бирикмаларидаги китоби, бурчимиз сўзлари). 

ҚАРАМ 1 Ихтиёри, эрки-ҳуқуқи ўзида 
бўлмаган, бошқага тобе мавқели. Қарам 
мамлакат. н Фабрика-заводлар, корхона- 
лар, ер-сувлар яна ўша хўжайинлар қўлида. 
Ишчилар, чоракор, қароллар яна уларга қа- 
рам. П. Турсун, Ўқитувчи. Сиз, яхшиларим, 
бу қисқа ўйлашингиз билан ўз оёғингизга 
ўзингиз болта уриб, яна қипчоқларга қарам 
бўласиз! А. Қодирий, Ўтган кунлар. 

2 Юқори ташкилот томонидан бошқа- 
риладиган, унга итоат қиладиган; қараш- 
ли. Шаҳар ва район ҳокимликларига туш- 
ган анчагина ишкоят, аризалар текшириш 
учун қарам ташкилотларга юборилган. Га- 
зетадан. 

3 Кимсанинг таъминотида, қарамоғида 
бўлган. Касал ўғил, хотин, боз худо берган 
набира. Ҳаммаси шу чолга қарам. Ойбек, Тан- 
ланган асарлар. Пошшахоннинг эри энди ишга 
яроқсиз, хотинига қарам.. Д. Нурий, Осмон 
устуни. 

ҚАРАМАЙ 1 Қарамоқ фл. бўлишсиз рвдш. 
Эсини йўқотиб қўйган қайин отасига қа- 
рамай: -Сизми, Кумуш? — деб сўради [Ота- 
бек]. А. Қодирий, Ўтган кунлар. 

2 кўм. ( ж.к. билан) Тўсиқсизлик, зид- 
лик муносабатини билдиради; =са-да. Де- 
кабрь бўлишига қарамай, кун иссиқ. н Аҳ- 
вол мураккаблашганига қарамай, илғор бў- 
лимлар ҳужумни давом эттиришди. Т. Рус- 
тамов, Мангу жасорат. Гавҳарнинг қаршили- 
гига қарамай, икки марта суратга олди-ю, 
раҳмат айтиб, бурилиб кетди. Ў. Ҳошимов, 
Қалбингга қулоқ сол. 

ҚАРАМАСДАН айн. қарамай. Бундан 
унинг хабари бормиди, йўқми, лекин у бу 
томонга қарамасдан, отини эгарлаш билан 
машғул эди. А. Қодирий, Ўтган кунлар. Йў- 
талининг азоб беришига қарамасдан, Тур- 
ғунойнинг чеҳраси очиқ, иштаҳа билан нон 
ер эди. А. Қаҳҳор, Мастон. 


ҚАРАМА-ҚАРШИ 1 Бир-бирига тўғри 
келмайдиган, хилоф, бири иккинчисини 
инкор этадиган, бир-бирига зид, хилоф. 
Қарама-қариш фикрлар. Қарама-қарши та- 
лаблар. н Ғуломжон шу хил қарама-қар- 
ши ўйлар билан этини еб, узоқ ўтирди. Ке- 
тай деса, илинж қўймайди, кетмай деса — 
ўкинч. М. Исмоилий, Фарғона т. о. Аммо 
ҳар гал экспедициялар бир-бирига қарама- 
қарши, чалкаш ахборотлар қолдиришган. С. 
Кароматов, Олтин қум. 

2 Мақсад, мавқе ва ш.к. жиҳатдан ўзаро 
тескари, қарши ҳолатда бўлган; мухолиф. 
Қарама-қариш кучлар. 

3 Бири иккинчисининг рўпарасида бўл- 
ган, бир-бирига қараб турган, рўбарў. Қа- 
рама-қарши бинолар. Қарама-қариш жойлаш- 
тирмоқ. 

4 Бири иккинчисига қарши йўналган, 
қарши йўналишдаги. Қарама-қарши шамол. 
н Одамлар ҳамон кети узилмай, бир қис- 
ми хиёбон томон, бошқа қисми қарама- 
қариш томонга ошиқарди. С. Кароматов, 
Олтин қум. Йўлнинг четидан катта сой 
оқиб ётарди. У йўлга қарама-қариш оқар- 
ди. К. Яшин, Ҳамза. 

ҚАРАМА- ҚАРШИЛИК Қарама-қарши 
ҳолат; зиддият. Ички қарама-қаршиликлар. 
н У буюк шоирнинг қарама-қаршиликлар- 
га тўла қалбини англай ва ёрқин ифода- 
лай олган. Газетадан. 

ҚАРАМЛИК Қарам ҳолат; тобелик; 
эрксизлик. Тунис халқи эндиликда.. иқти- 
содий қарамликдан қутулишни истайди. 
Газетадан. 

ҚАРАМОҚ 1 Кўриш учун кўзни бирор 
томонга, нарса ёки кимсага йўналтирмоқ, 
кўз ташламоқ, назар солмоқ; боқмоқ. Ат- 
рофга қарамоқ. Соатга қарамоқ. Булутлар- 
га қарамоқ. Тикилиб қарамоқ. Кулиб қара- 
моқ. Хўмрайиб қарамоқ. н Ҳакимбойвачча 
ялт этиб укасига қаради. Ойбек, Танлан- 
ган асарлар. Ҳамдам дадасига қараганича, 
узоқ туриб қолди. А. Қаҳҳор, Айб кимда? 
-Менга қара, хотин! — деди ҳожи жиддий 
тусда. Ўзбек ойим қаради. А. Қодирий, Ўт- 
ган кунлар. 

2 Фикран назар ташламоқ, кўз тикмоқ, 
боқмоқ, кўз олдига келтирмоқ. Ўтмишга бир 
қаранг. Келажакка ишонч билан қарамоқ. 

3 Кўздан кечирмоқ, назар солмоқ, тек- 
ширмоқ. Хатни қараб чиқдим, айтилган 






гапларда мсон бор. «Шарқ юлдузи». [Ҳомид:] 
Эишкнинг занжирига бир қараб келингиз- 
чи, имон топкур Жаннат опа. А. Қодирий, 
Ўтган кунлар. Улар бир неча кўчани қунт 
билан қараб чиқиб, чойхона тополмадилар. 
Ойбек, Қуёш қораймас. Қизинг қани, де- 
дим. «Уйда эди, қаёққа борарди», деди. У ёқ- 
ни қарадик, бу ёқни қарадик, йўқ. Шу қо- 
ронғида қаёққа боради? Ойбек, Танланган 
асарлар. 

4 Юзланмоқ, юзини (бетини) бир то- 
монга қаратмоқ. Уялиб, ерга қаради. н Да- 
дам индамай, тескари қараб олдилар. Э. 
Раимов, Ажаб қишлоқ. Нури деразага қа- 
раб, ҳовлида Ёрматнинг қораси ўчар-ўчмас, 
Гулнорга деди.. Ойбек, Танланган асарлар. 
Йигит кўкка қараб, тинч ухлар эди. Ой- 
бек, Танланган асарлар. 

5 Эътиборда, муносабатда бўлмоқ, ён- 
дашмоқ. Аммо энг катта нуқсони шунда 
эдики.. ўқиганларига танқидий ёндашиб, ўз 
нуқтаи назаридан қарамасди. С. Кароматов, 
Олтин қум. Сиз бу эҳтимолга қандай қарай- 
сизлар? А. Қодирий, Ўтган кунлар. Нимаучун 
бола тарбиясига совуққонлик билан қараган 
ўқитувчига қонун йўқ, чақир бу ёққа Ҳам- 
дамни! А. Қаҳҳор, Асарлар. 

6 Иш-машғулот, кимса ёки нарсанинг 
тарбияси ва ш.к. билан машғул бўлмоқ; 
шуғулланмоқ; кўз-қулоқ бўлмоқ; давола- 
моқ, парвариш қилмоқ. Отга қарамоқ. 
Экинга қарамоқ. Болага қараб турмоқ. н 
Мана, сиз, битта ўзингиз ўттиз иккита 
машинага қарар экансиз. А. Қаҳҳор, Йиллар. 
Энди ишингга қара, болам.. С. Сиёев, Ёруғ- 
лик. Саидмурод ака уч кун ҳам хотинининг 
тепасидан жилмади, ҳўл-қуруғига ўзи қа- 
ради. Н. Қобил, Беморлар. -Энди менинг ҳо- 
лим йўқ сенларга қарайдиган, — деб бувим 
йиғлаб юбордилар. Э. Раимов, Ажаб қишлоқ. 
Ҳамма қўли бўшаганда йиғлайди, сен йиғи- 
дан бўшамайсан. На ўзингга қарайсан, на уй- 
га. А. Қаҳҳор, Асрор бобо. 

7 Эътибор бермоқ, назарда тутмоқ, ҳи- 
собга олмоқ. Бировнинг раъйига қарамоқ. 
Қош-қовоғига қарамоқ. н Уй қиладиган 
бўлсангиз, менинг ҳам ихтиёримга қаранг-да. 
А. Қаҳҳор, Қўшчинор чироқлари. Ўзинг нега 
онамизнинг розиликларига қарамаган эдинг? 
А. Қаҳҳор, Оғриқ тишлар. Эри унга [Зай- 
набга] ойлаб, йиллаб қарамай қўйганида ҳам. 


у «их» деб товуш чиқармади. А. Қодирий, 
Ўтган кунлар. 

8 с. т. Еб-ичмоқ, олмоқ. Меҳмонлар, 
овқатга қараб ўтиринглар. н Қани, нон ол, 
узумга қара. Ойбек, Танланган асарлар. 

9 Боғлиқ бўлмоқ, аҳамияти бўлмоқ. Ақл 
ёшга қарамайди. н -Ҳа, уч ярим меҳнат 
ишлайдиган одамга ўхшамайдими? -Жусса- 
га қарамас экан-да. -Нега, жуссага ҳам 
қарайди. Жуссаси ёмонми? А. Қаҳҳор, Қўш- 
чинор чироқлари. Яхши эр-хотин бўлиш 
қўлнинг қаттиқ-юмшоқлигига ҳам қарамас 
экан-ку! А. Қаҳҳор, Мастон. 

10 Кимсага эргашмоқ, тақпид қилмоқ, 
унга боқиб, унинг белги-хусусиятлари бў- 
йича иш тутмоқ. Сизга қараб ўзини сипоҳ 
тутяпти. Одамнинг ҳуснига қарама, ақлига 
қара. н Бошқаларга қараш керакмас, бош- 
қалар бизга қарасин, кўрсин, ўйласин. А. 
Қаҳҳор, Қўшчинор чироқлари. 

11 Юзи, беткай томони билан бирор 
нарсага ёки томонга рўбарў турмоқ. Де- 
разалари жанубга қараган уй. Тоққа қара- 
ган ишйпон. 

12 Ихтиёрида бўлмоқ (тасарруфи, бо- 
қими ва ш.к. жиҳатдан). Бу боғлар қўшни 
туманга қарайди. н Бедапоянинг нарёғи 
учинчи бригадага қарайди. А. Қаҳҳор, Қўш- 
чинор чироқлари. Етти болам бор. Онам 
бор, хотиним — ҳаммаси бўлиб ўн киши 
менга қарайди. Ж. Шарипов, Хоразм. 

13 Муҳокамасини ташкил этмоқ, му- 
ҳокамасини ўтказмоқ; кўрмоқ. Суд сизнинг 
иишнгизни эртага қарайди. 

14 Кутмоқ, пойламоқ, кўз тутмоқ. Биз 
сизга икки соатча қарадик. н Сенинг чи- 
қаришингга қараб, қўш маҳалини ўтказиб 
юборайми? А. Қаҳҳор, Қўшчинор чироқ- 
лари. 

15 (деб сўзи билан қўлланади) ..деб ту- 
шунмоқ, билмоқ, ҳисобламоқ, ўйламоқ. 
Ҳаммани ўзига дўст деб қарамоқ. н Қози 
ҳам, Асад қори ҳам жадид мактабларига 
қариш эди, улар бу хил мактабларга диний 
мактабларнинг гўркови деб қарар эдилар. 
М. Исмоилий, Фарғона т. о. Бу хотинлар- 
дан ҳеч бири қилаётган ишига, касб-корига 
сабаби тирикчилик деб қарамайди. А. Қаҳ- 
ҳор, Хотинлар. 

16 (2-ш. буйр. м. шаклида — қаранг, қара) 
Ажабланиш, ўйламаганлик, кутмаганлик 
маъносини (эътироз, норозилик ёки мам- 




нунлик маъноси билан) билдиради. Аксига 
бугун ёмғир ёққанини қаранг. н Хоинлик 
қилиб қўйиб, яна мунофиқлик қилганини 
қаранг-а! Б. Раҳмонов, Баҳор арафаси. 
Хаёлни қаранг, ахир сизга парафин олиб кел- 
ган эдим-ку! С. Кароматов, Олтин қум. 
Барака топкурни қаранг, тақсир.. А. Қо- 
дирий, Меҳробдан чаён. Найрангбозликни 
қара, эви билан бўлади-да! Ойбек, Танлан- 
ган асарлар. 

17 ( 1-ва 3-ш. шарт майли шаклида — 
қарасам, қараса) «Эътибор берсам», «диқ- 
қат қилсам» маъносини билдиради. Бир 
маҳал қарасам, темир йўлда кетаяпман. Э. 
Раимов, Ажаб қишлоқ. Шунақа қилиб, қа- 
расак, элликбоши қўймайдиган.. А. Қаҳҳор, 
Қўшчинор чироқлари. Жонфиғон унинг 
ўқишига «нотавон кўнгил.. орзуга айб йўқ» 
деган назар билан қараб юрар экан, бир 
вақт қарасаки, Малоҳат курсни битириб, 
грузовой [юк машинаси] миниб юрибди. А. 
Қаҳҳор, Қанотсиз читтак. 

18 кўм. фл. взф. Етакчи феълдаги ҳа- 
ракатнинг синаб кўриш, билиш, тажриба, 
синовдан ўтказиш ҳаракати эканини бил- 
диради. Табиб.. товоқдаги қусуқни ҳидлаб 
қаради.. А. Қодирий, Ўтган кунлар. Ўрмон- 
жон бу йилларни суриштириб қараса, тош- 
қин тахминан ҳар ўн-ўн икки йилда бир 
мартаба бўлар экан. А. Қаҳҳор, Қўшчинор 
чироқлари. Ҳушёр пайтларида у ўзининг 
аҳволини ўйлаб қарар, назарида, даҳшатли 
туш кўраётганга ўхшаб кетар эди. Ў. Ҳо- 
шимов, Қалбингга қулоқ сол. 

Ер остидан (ёки тагидан) қарамоқ Юзи- 
ни ерга қаратган ҳолда қарамоқ. Унинг ол- 
дидаги ҳаммол, ёмон назар билан ер ости- 
дан қараб, юзини тескари бурди. Ойбек, 
Танланган асарлар. Ерга қарамоқ Ноқулай, 
хижолатли ҳолга тушмоқ. ..битта-яримта 
эшитгудек бўлса, биз ерга қарарлик бўл- 
майлик, ўлтиришнинг катта илтимоси сиз- 
дан — шу! А. Қодирий, Ўтган кунлар. Кў- 
зингга қара қ. кўз 3. Ола қарамоқ қ. ола. 
Оғзига қарамоқ қ. оғиз. Тик қарамоқ Тап 
тортмай, дадил юзланмоқ, қарамоқ. Дил- 
фуза салом ҳам бермай, унинг кўзига тик 
қаради. Ў. Ҳошимов, Қалбингга қулоқ сол. 
..умрида биринчи марта эрига тик қараб: 
-Ким сизни тушунган одам дейди! — деди. 
Мирмуҳсин, Топилган ҳусн. Қараб тур Дўқ- 
пўписа, жазолаш ҳақидаги таъкидни бил- 


диради. Қараб тур, даданг келсин! Шундай 
танобингни торттирайки.. Н. Сафаров, 
Оловли излар. Маҳалладагилардан бирига: 
-Ҳали қараб турсин! — деди. Шукрулло, Жа- 
воҳирлар сандиғи. Қараб турмоқ 1) кўз-қу- 
лоқ бўлиб, назорат қилиб турмоқ. Мен 
бозорга бориб келгунча, болаларимга қараб 
туринг, қўшни; 2) кутмоқ, кутиб турмоқ. 
Пулингиз йўқ бўлса, нега неварангизни пул 
топгунча кўммай, қараб турмадингиз. Б. 
Раҳмонов, Баҳор арафаси; 3) фаолиятсиз, 
ҳеч қандай муносабатсиз ҳолда бўлмоқ. - Она 
шўрлик боласи учун ўзини ўтга ташлайди. 
Мен ҳам қараб турмайман, — деди Ғулом- 
жон. М. Исмоилий, Фарғона т. о. Олимжон 
ака, сиз чора кўраверинг, қараб турманг. 
Ойбек, Танланган асарлар. Подшоҳ бизнинг 
дўстларимизни ўққа тутса ҳам, қараб тура 
берамизми? «Ёшлик». 

ҚАРАМОҒ Тарбия, боқиш, тасарруф ва 
ш.к. жиҳатдан мансублик, ихтиёрида бў- 
лиш, қарамлик. Ўн ёшимгача онамнинг қа- 
рамоғида тарбияландим. н Азизбек Туркис- 
тон хонлигининг энг золим.. бекларидан ва 
унинг ўз қарамоғида бўлган Тошкент аҳо- 
лисига қилган зулмлари Фарғонага достон. 
А. Қодирий, Ўтган кунлар. Эшмат ака.. қа- 
рамоғидаги болалари тўғрисида справка кел- 
са, уйга қайтаришлари лозимлигини ёзарди. 
О. Ёқубов, Эр бошига иш тушса. 

ҚАРАНМОҚ 1 Қарамоқ 1 фл. ўзл. н. 

2 Қарамоқ, боқмоқ; синчиклаб қараб 
чиқмоқ. [ Отабек ] Жавоб ўрнига ҳовли то- 
монга қаранди. А. Қодирий, Ўтган кунлар. 
Гулчеҳра худди уйқудан бош кўтарган киши 
каби атрофга қаранди-да.. ташқарига отил- 
ди. С. Азимов, Оппоқ тонг қўшиғи. 

ҚАРАТА кўм. (ж. к. билан) 1 Қаратиб, 
тўғрилаб, йўналтириб. Канални бўйлаб ўт- 
ган кўчанинг кун юриш томонига паркка 
қарата солинган.. клуб одамга лиқ тўлди. 
А. Қаҳҳор, Қўшчинор чироқлари. ..мино- 
мётчиларимиз ҳам душман марралари ва ўт 
очиш нуқталарига қарата ўт очди. Т. Рус- 
тамов, Мангу жасорат. 

2 Кимсани кўзда тутиб ёки унга атаб, 
мурожаат қилиб. Сизга қарата айтилган гап. 
н Полковник.. ҳаммага қарата нутқ сўз- 
лади. Ж. Шарипов, Хоразм. 

ҚАРАТИЛМОҚ Қаратмоқ фл. мажҳ. н. 
Ҳамманинг диққати бир масалага қаратил- 
ган. н У [ Мирзакаримбой ] боғнинг таш- 




қарига қаратилган эшигига кирди. Ойбек, 
Танланган асарлар. 

ҚАРАТМОҚ 1 Қарамоқ фл. орт. н. Уҳам- 
мани ўзи томонга қаратди. Бемор вақтида 
докторга қаратмади. Шимолга қаратиб со- 
линган айвон. 

2 Жалб этмоқ, тортмоқ. Маърузачи ҳам- 
манинг диққатини бир масалага қаратди. 
н У биров билан шахмат ўйнар ва айни 
вақтда йигирмага яқин одамни оғзига қа- 
ратиб, кулдириб ўтирар эди. А. Қаҳҳор, Қу- 
юшқон. 

Ўзига қаратмоқ 1) кимсани ўзига қа- 
рашга мажбур қилмоқ, эътиборни тортмоқ. 
Бу чечак қирлари ўз бағрида борган биз- 
нинг Отабекни ҳам ўзига қаратмай қўй- 
майдир. А. Қодирий, Ўтган кунлар; 2) ўзига 
оғдирмоқ, ўзига мойил, тарафдор қилиб ол- 
моқ ёки бўйсундирмоқ. Уҳаммани ўзига қа- 
ратиб олди; 3) ўзиники қилиб эгаллаб ол- 
моқ, ўзлаштирмоқ. Соддадил одамларнинг ҳов- 
ли-жойларини ўзига қаратиш сингари ҳаром 
ииигарнинг пири эди. Ойбек, Танланган асар- 
лар. 

ҚАРАТҚИ шв. Қўриқчи (экинларга за- 
рар етказувчи жониворларни қўрқитиш, 
ҳайдаш учун, баъзан кишиларни чалғитиш, 
алдаш мақсадида қўлланади). Назарҳожи қа- 
ратқи миндирилган отларни баланд тепа- 
ликда қолдириб, ўзи жанг майдонига келди. 
Э. Самандар, Тангри қудуғи. 

ҚАРАТҚИЧ тлш. Қаратиш йўли билан 
аниқлаб келиб, киши ёки нарсаларнинг 
кимга ёки нимага қарашли эканлигини 
кўрсатувчи сўз шакли, сўз бирикмасининг 
шундай қисми. Мас., Менинг китобим би- 
рикмасидаги менинг сўзи. 

Қаратқич келишиги Қаралмишдан анг- 
лашилган нарсанинг шу келишикдаги сўз 
англатган предметга қарашли эканини, хос- 
лигини ифодаловчи келишик. Бу келишик 
-нинг қўшимчаси билан шаклланади. Шу 
куннинг вазифалари. Олимларнинг изланиш- 
лари. 

ҚАРАШ 1 Қарамоқ фл. ҳар. н. Тикилиб 
қараш. Хўмрайиб қараш. Кулиб қараш. н 
Қиладиган ишим — отларга қараш, кечқу- 
рунлари ҳалиги икки қизни отлиқ саёҳат 
қилдириш. А. Қаҳҳор, Қўшчинор чироқ- 
лари. 

2 Кўз ташлаш, боқиш йўсини; назар, 
нигоҳ. Аёлнинг шу биргина қараши Низо- 


миддиновнинг ҳаётини таҳликага солиб қўй- 
ди. С. Аҳмад, Ҳукм. 

3 Бирор тарздаги, бирор маъноли ни- 
гоҳ, боқиш. Ёв қараш. Ит қараш. н Наза- 
ров, эшитдингизми, дегандай қараш қилди. 
Назаровнинг шу боқиши Шербекка оғир бот- 
ди. С. Анорбоев, Оқсой. Латифий Элмуродга 
ит қараш қилгани ҳолда, унинг олдидан 
узоқлашди. П. Турсун, Ўқитувчи. Қосим ота- 
нинг диққати ошиб, йигитга пастдан қуш 
қараш қилди. «Муштум». 

4 Факт ва ҳодисаларни тушуниш сис- 
темаси; нуқтаи назар. Турли сиёсий қараш- 
лар. Тил ва тафаккур муаммоларига оид 
қарашлар. н ..инсон улғайиб боргани сари 
унинг ҳаёт, дунё ҳақидаги қарашлари ҳам.. 
ўзгариб бораверади. Газетадан. 

ҚАРАШЛИ 1 Бошқарувида, тасарру- 
фида бўлган; бўйсунадиган. Маданият ва- 
зирлигига қарашли муассасалар. Олий таъ- 
лим вазирлигига қарашли ўқув юртлари. н 
Набиев марказ йўлланмаси билан бизнинг 
бошқармага қарашли.. янги очилган шахта- 
га ўтган экан. Ғайратий, Узоқцаги ёр. 

2 Бирор ҳудудий бутунлик таркибига 
кирувчи, унинг таркибидаги. Қўшни вилоят- 
га қарашли ерлар. н Капсанчилар қишлоғи- 
га қарашли Қўғазор маҳалласида турувчи 
Муҳиддин Муҳаммадсолиҳ ўғли.. А. Қаҳҳор, 
Қўшчинор чироқлари. 

3 Бирор гуруҳ, оила ва ш.к. таркибида- 
ги, унга оид. Ўзимизга қарашли йигитлар, 
бирортасига айтамиз. А. Қаҳҳор, Қўшчинор 
чироқлари. Унга қарашли икки муттаҳам 
йигит кеча кеч Салимнинг кўмаги билан 
қизни.. қулайгина ўғирлаб чиқди. Ойбек, Тан- 
ланган асарлар. 

4 Муайян кимсаники бўлган, унга те- 
гишли. ..бу йил баҳорда устига янги ший- 
пон қилинган эскигина бир уй Мирзакарим- 
бойга қарашли бўлиб.. Ойбек, Танланган 
асарлар. Чорвоқ даласи қадимда Мадамин 
билан Олахўжабойга қарашли эди. П. Тур- 
сун, Ўқитувчи. 

5 кам қўлл. Тааллуқли, оид. Мамажон 
ялқовнинг кундалик дафтарида турли йил- 
ларга қарашли бир неча саҳифаларни ял- 
қовнингўз дастхати, ўз оғзи билан айтмоқ- 
чи бўламан. Ғ. Ғулом, Тирилган мурда. 

ҚАРАШМОҚ 1 Қарамоқ фл. бирг. н. Бо- 
лалар ялт этиб Ғуломжонга қарашди. М. 
Исмоилий, Фарғона т. о. Қизлар бир-бири- 




га қарашиб олдилар. Ойдин, Юрагида ўти 
бор. 

2 Ёрдам бермоқ, кўмаклашмоқ, ёрдам- 
лашмоқ. Ҳизча онасининг ишларига қараша 
бошлади. н Оқжарда олимларга қарашиб 
юрганини била туриб, унинг кўзини шамға- 
лат қилиб, қизга ишқибозлик қилишади-я, 
тавба. М. Мансуров, Ёмби. Бой ота, менга 
ҳам бир пуд уруғликдан қарашиб турсангиз, 
савоб бўларди. Б. Раҳмонов, Баҳор арафаси. 

ҚАРАҒАЙ, қора қарағай Игнабаргли, 
майда тўнғиз ёнғоғи бўладиган, тик, доимо 
яшил дарахт. Ҳарағай ёғоч. Ҳарағай тахта. 
н ..қопчиғининг оғзини очиб, хатларни қа- 
рағай тагига ағдарди. И. Раҳим, Чин му- 
ҳаббат. 

Аканг қарағай с.т. Ўз ёки ўзга шахсини 
бўрттириб кўрсатиш, юқорилаш учун иш- 
латиладиган ибора. Аканг қарағай ошни қи- 
йиб юбораман. Ў. Ҳошимов, Қалбингга қу- 
лоқ сол. «Аканг қарағай Гулмат» (А. Обид- 
жон асари). 

ҚАРАҒАЙЗОР Қарағайлар билан банд 
бўлган жой, ер. Аэродром шу ердан уч юз 
қадамча нарида, қарағайзор ўртасидаги 
сайҳонликда. Ҳ. Ғулом, Тошкентликлар. 

ҚАРДОШ 1 Дўстлик, биродарлик ало- 
қалари билан боғланган, бир-бирига жуда 
яқин; дўст, биродар. Ҳардош халқлар. н 
Келар дўстлар, қардошлар Марказий Фар- 
ғонага. А. Пўлат. Усмон Серивелли шеърла- 
рида дўстимиз, қардошимиз озарбайжон 
халқининг бахтиёр қалби жаранглар эди. Н. 
Сафаров, Оловли излар. 

2 Қариндош, қариндош-уруғ. Акам сут- 
эмар бола вақтда онам касал бўлгани учун, 
Эргашнинг онаси акамни эмизган, у бизга 
сут қардош эди. С. Айний, Эсдаликлар. Оға- 
ини, қардошимдан — Барчасидан жудо бўл- 
дим. «Равшан». 

3 Ўзига тенг кишига мурожаат шакли; 
ошна, оғайни, биродар, ўртоқ. Юрагингда 
нима дард бор, қардош? А. Мухтор, Қора- 
қалпоқ қиссаси. 

ҚАРДОШЛАРЧА рвш. Дўстона, биро- 
дарларча. Ҳардошларча салом. Ҳардошларча 
ҳамкорлик. н [ Аҳмадқул \ Оддий деҳқонлар 
билан қардошларча суҳбатдош бўлади. С. 
Айний, Эсдаликлар. 

ҚАРДОШЛИК Қардошларга хос ҳолат, 
муносабат. Дўстлик, қардоиишк, биродарлик 
биз етиб келган порлоқ манзилларнинг, юк- 


сак довонларнинг тамал тоши бўлиб қолди. 
X. Ёдгоров, Ҳаёт тўлқинлари. Дўстлик, қар- 
доиллик, ҳамкорлик алоқаларини мустаҳкам- 
лашда адабиёт — китоб айниқса муҳим роль 
ўйнайди. Н. Сафаров, Оловли излар. 

ҚАРЗ [й. — қарз; насия] 1 Маълум 

муддат ўтгандан кейин қайтариш шарти 
билан берилган ёки олинган нарса (пул, 
буюм, ғалла ва ш. к.). Ҳарз(га) олмоқ. Ҳарз 
кўтармоқ. Ҳарз(га) бермоқ. Ҳарзни тўла- 
моқ. Ҳарздан қутулмоқ. Мен сиздан юз сўм 
қарзман. н Афандининг бир баққолдан эл- 
лик уч танга қарзи бор эди. «Латифалар». 

2 Ишлатганлик, фойдаланганлик учун 
тўланадиган нарса (асосан пул). Тўлов қарз- 
лари. Солиқ қарзлари. 

3 кўчма Кимсанинг зиммасидаги вази- 
фа, мажбурият, бурч. Ёшнинг ҳурмати — 
қарз, Ҳарининг ҳурмати — фарз. Мақол. н 
Ўғил онасидан қарзин узгандай, Тоғ ҳам оқ- 
лаётир она сутини. «Гулдаста». Адабиёт ва 
санъат арбобларининг талабчан китобхон- 
лар ва томошабинлар олдида ҳали қарзи 
кўп. Газетадан. 

Қарзга ботмоқ Зиммасидаги қарзи жуда 
ҳам кўпаймоқ, кўп бўлмоқ. Кечагина кимсан 
— Шомурод бойваччанинг ўғлиман, деб кери- 
либ юрган Нормурод қулоғигача қарзга бо- 
тиб, кафангадо бир йигитга айланди-қолди. 
О. Ёқубов, Диёнат. Қарзи қиёмат, қиёмат 
қарзи ёки қиёмати қарз Тирикликда тўла- 
ниши ёки адо этилиши шарт бўлган қарз. 
Қарзи ҳасана қ. ҳасана. Ҳам фарз, ҳам қарз 
Албатта қилиниши, бажарилиши шарт, де- 
ган маънодаги ибора. Ҳазили йўқ. Уйланиш 
сизга ҳам фарз, ҳам қарз. А. Қодирий, 
Меҳробдан чаён. 

4 кўчма Адо этилиши, бажарилиши шарт 
бўлган иш, вазифа. ..ректорат ҳам унинг 
иккита имтиҳондан қарзи борлигини ҳисоб- 
га олиб, бу қарорни тасдиқлаганди. Ў. Ҳо- 
шимов, Қалбингга қулоқ сол. Сен ҳумпарни 
қанча сўксам, яна бўйнимда қарз қолади. А. 
Қаҳҳор, Қўшчинор чироқлари. 

ҚАРЗДОР [а. + ф. Д jl — қарзи бор, 
қарзли] 1 Зиммасида қарзи бор (шахс). 
Афанди бир судхўрдан қарздор эди. «Лати- 
фалар». Хўп, бу нарсаларни олсак, сиздан 
неча пул қарздор бўламиз? А. Қаҳҳор, Қўш- 
чинор чироқпари. Маҳалла одамларидан бир 
камбағал биздан қарздор эди, уч юз сўмга 
яқин.. Ойбек, Танланган асарлар. 






2 кўчма Бировнинг яхшилиги, хизмати 
ёки, умуман, ким (лар)дир олдида бурчли; 
бурчли бўлган шахс. Пўлатжон акамлар.. 
бизни мактабда ўқитганлар. У кишидан умр 
бўйи қарздормиз. Мирмуҳсин, Умид. Ижо- 
дий ходимлар ўқитувчилар олдида қарздор- 
дир. Газетадан. 

ҚАРЗ-ҚАВОЛА [қарз + а. 4JLJ — кафо- 
лат, жавобгарлик; шартнома] Ёрдам тари- 
қасида олинган қарз, қарз-қурз. Боёқиш Дў- 
санов қарз-қавола қилиб, инспекторга минг 
сўм тўғрилаб берди. «Муштум». 

ҚАРЗ-ҚУРЗ [қарз + а. — «қарз» с. 

нинг кўпл.] Ундан-бундан олинган қарз; 
ҳар хил майда-чуйда қарзлар. Қарз-қурз би- 
лан амал-тақал қилиб, чит, тик, тринка 
олади. Ойбек, Болалик. 

ҚАРИ I 1 Анча ёшга борган, қартайган; 
кекса. Қари киши. Қари от. Қари тол. Ёшу 
қари(лар). Қари билганини napu билмас. Ма- 
қол. н Қари ҳам, ёш ҳам унинг олдида одоб 
сақлаётгандек, аскияга ортиқ оғиз очмади. 
М. Исмоилий, Фарғона т. о. 

Кекса қари Катта одамлардек фикр юри- 
тувчи бола, маҳмадона. Қари қиз Эрга чиқ- 
масдан ёши улғайиб, ўтириб қолган қиз. 
Сидиқжонга жувоннинг бу гаплари, катта 
ишонч ва зўр мамнуният билан гапириши унча 
ботмади, шунинг учун эрдан қолган қари қиз 
бўлса керак, деган хаёлга борди. А. Қаҳҳор, 
Қўшчинор чироқлари. 

2 кўчма Узоқ ўтмишга эга. Етиб келар 
муздай шабада.. Қари тоғнинг хўрсиниқлари. 
Ш. Раҳмон, Юрак қирралари. Ёзди қари 
тарих саҳифасига Тарихни титратган бир 
сўз — ларзакор. Миртемир. 

ҚАРИ II тар. Ўрта Осиёнинг турли ҳу- 
дудларида турлича миқдорни ифодалаган, 
ип, ипакдан тайёрланган газламаларни, баъ- 
зан масофани ўлчаш учун қўлланган узун- 
лик ўлчови бирлиги: Хоразмда 149 см га, 
Тошкентда 189 см га, Фарғонада 164 см га, 
Бухорода 320 см га тенг бўлган. Иштон- 
сизнинг тушига икки қари бўз кирибди. 
Матал. н Тўқсон қари бўздан бўлган кисса- 
си, Шундоқ қалмоқ айланади майдонда. «Ал- 
помиш». 

ҚАРИИБ [а. — яқин, яқиндаги; қа- 

риндош] рвш. Тахминан, деярли, яқин. Қа- 
рийб бир километрча масофа. н Танк қирқ- 
эллик метр яқин келганда, Аҳмаджон ўша 
чакалакзордан чиққан қарийб бир рота не- 


мис пиёда аскарини кўриб қолди. А. Қаҳҳор, 
Олтин юлдуз. У қарийб доимо ҳушсиз ётар, 
ҳеч бир нарса емас, фақат гоҳ-гоҳ сув сўраб 
ичарди. С. Айний, Эсдаликлар. Троллейбус 
қарийб бўш бўлгани учун, Аъзамжонни бема- 
лол саволга mymdu. А. Обиджон, Аканг қа- 
рағай Гулмат. 

ҚАРИЛИК Қари эканлик. Унинг қари- 
лиги билинмайди. н Жоним бобо, қарили- 
гинг ҳурмати, Қўя бергин энди отнинг жи- 
ловин. «Рустамхон». 

2 Организм ҳаётининг ёшга боғлиқ му- 
айян бир даври; умрнинг сўнгги, ёши қайт- 
ган ҳолати, даври; кексалик. Қариликни до- 
нолик безайди. н «Тиқ» этса, бирор хуш- 
хабар кутиш, ҳамсуҳбат ёки соғинган киши- 
си кириб келармикан, дея кўз тикишдек 
қариликка хос одат отада ҳам мужассам 
эди. «Муштум». 

ҚАРИЛЛАМОҚ «Қарр» этган товуш чи- 
қармоқ, «қарр-қарр» сайрамоқ. Қаердадир 
қизилиштон қариллади, попишак «ny-ny-nyn- 
пиш» деб қўйди. А. Қаҳҳор, Қўшчинор чи- 
роқлари. 

ҚАРИМОҚ 1 Ёши улғайиб, қарилик 
даврига ўтмоқ; кексаймоқ, қартаймоқ. Қа- 
риган хотин. Қариган дарахт. Аҳмоқ ҳори- 
ганини билмас, кўса — қариганини. Мақол. 
н -Сиз нечага кирдингиз? -Мени сўраманг, 
мен энди қариб қолдим. А. Қодирий, Ўтган 
кунлар. Қариб қолишган, оғир мусибатни 
кўтарииш олмайди. Э. Раимов, Ажаб қиш- 
лоқ. 

2 Жисмонан қарилик даврига хос ҳолат- 
га тушмоқ. Хадича хола умрини хорлик-зор- 
лик тортиб ўтказган ҳамма кишилардай тез 
қариган.. А. Қаҳҳор, Қўшчинор чироқлари. 
Қалб қўрини эл хизматига бахшида қилган, 
юртини яшнатиб-яшартирган киши қари- 
майди. Газетадан. 

3 кўчма Эскириб, ўз умрини тугатмоқ, 
тугатиш босқичига ўтмоқ. Асрлардан асрлар- 
га улашган Асл санъат қаримайди. Қ. Му- 
ҳаммадий. 

4 кўчма Хазон бўлмоқ, сўлмоқ. Боғимизга 
зоғу хазон доримасин, Гул ила гулзоримиз қа- 
римасин. Уйғун. 

5 кўчма Ўз муддатининг тугаш палласи- 
га ўтмоқ, тугаш жараёнида бўлмоқ. -Ба- 
ҳорнинг дараги бу, — деди Унсин майин 
оҳангда осмонга қараб, — қиш қариб қолди. 
Ойбек, Улуғ йўл. Ҳувуллаган сариқ водий- 




да Қариган куз ётади беҳол. Ш. Раҳмон, 
Юрак қирралари. 

Сафар қариди 1) маълум жойда ёки са- 
фарда бўлиш муддати тугади, қайтиш вақ- 
ти келди. Сафар қариди. Ғуломжон ака юр- 
тини шунналик соғинган эдики, ҳар эсла- 
ганда, юрак-бағри эзилиб кетарди. Ж. Аб- 
дуллахонов, Тўфон; 2) умри оз қолди, ўли- 
мига яқин қолди. Маъмура синглим, менга 
олам уйидан жой қолмади, сафарим қариди, 
муддатим битди. X. Султонов, Онамнинг 
юрти. 

ҚАРИМСИҚ Қарига ўхшаб кўрина- 
диган, қарилик белгилари акс этган (асо- 
сан юз ҳақида). Унинг қаримсиқ ва сўниқ.. 
тиришиб кетган юзида аниниш ифодаси зо- 
ҳир бўлди. Н. Қобил, Унутилган соҳиллар. 
Шунинг учун башарасини ҳалитдан ажин 
босиб, қаримсиқ бўлиб кетган. Ф. Мусажо- 
нов, Ҳиммат. 

ҚАРИМТА 1 Бирор нарса ўрнига, бада- 
лига бўладиган (қайтадиган) нарса; қайтим, 
эваз. Қиш шароитида йирик бетон ишлари 
икки ойга тўхтатилади. Аммо март ойи- 
нинг ўзидаёқ қаримтаси қайтади. А. Мух- 
тор, Туғилиш. 

2 Қасос, интиқом, ўч. 

Қаримтаси қайтди 1) яхшилик қайтди; 
2) қилмишига яраша жазосини тортди, қа- 
сос қайтди. 

ҚАРИМТАЛИ: қаримтали дунё айн. қа- 
сосли (ёки қайтар) дунё қ. қасосли. Қарим- 
тали дунё. Қариганимизда, Асқаржон ҳам 
бизларни яккалаб қўйса, нима қиламиз. А. 
Исомиддинов, Гулдаста. Қаримтали дунёни 
қаранг, кулганим ҳам йўқ эди-ю, қирқ кун 
тугул, қирқ соат ҳам ўтмай, ўзимнинг 
бошимга тушиб турса-я. Р. Файзий, Ҳазра- 
ти инсон. 

ҚАРИНДОШ 1 Бир авлод-аждодга ман- 
суб бўлган кишилар, ота ва она томони- 
дан бўлган шахслар (бири бошқасига 
нисбатан). Ота томондан қариндош. Она 
томондан қариндош. Узоқ қариндош. Яқин 
қариндош. Чатишган қариндош. Қадр бил- 
мас қариндошдан қадр билган ёт яхши. 
Мақол. н Тўй, маърака — барисига ара- 
лашаман. Меҳмонларини ҳам, қариндошла- 
рини ҳам танийман. Ойбек, Танланган 
асарлар. Аввал қўни-қўшнилар, кейин узоқ- 
яқин қариндошлар етиб келишди. И. Раҳим, 
Чин муҳаббат. 


2 Келиб чиқиш манбаи бир бўлган, бир- 
бирига яқин. Турк ва мўғул тиллари қарин- 
дош тиллар эканлигини баъзи мутахассис- 
лар.. исботламоқчи бўладилар. Газетадан. 

ҚАРИНДОШЛИК 1 Қариндош экан- 
лик. Она томондан қариндошлик. Қўшни- 
мизга қариндошлигини биламан. 

2 Қариндошларга хос боғланиш, муно- 
сабат; инсонлар ўртасида қон жиҳатдан 
боғланиш. Тожибой ғўлдираб, жавоб берди: 
-Олахўжа махсум менинг тоғам бўлади. 
Илгари қариндошлик йўли билан унча-мунча 
борди-келдим бор эди. П. Турсун, Ўқитувчи. 

3 айн. қариндошчилик 1. Эрингга айтиб 
қўй: қариндошчилик қилмаганимда, ҳамма- 
ларинг ётардиларинг.. ётадиган жойларинг- 
да. Т. Малик, Ажаб дунё. 

ҚАРИНДОШ-УРУҒ Узоқ-яқин қарин- 
дошлар, хеш-ақраболар, уруғлар. Қарин- 
дош-уруғи кўп одам. н Эралининг ҳам 
қариндош-уруғлари ташвишда эдилар. И. 
Раҳим, Чин муҳаббат. 

ҚАРИНДОШЧИЛИК 1 Қариндошлик 
муносабатлари; қариндошларнинг бир- 
бирига оқибати. Шу кўрдан нима қарин- 
дошчилик чиқар эди. «Гўрўғли». Қани энди 
шунақа қариндошчилик кўпроқ бўлса. «Муш- 
тум». 

2 айн. қариндошлик 1. Унинг гапи ғирт 
ёлғон.. менинг унга ҳеч қандай қариндош- 
чилигим йўқ. «Муштум». 

ҚАРИЧ Ёзилган панжанинг бош бар- 
моғи учидан жимжилоқнинг учигача бўлган 
масофа; шу масофага тенг эски узунлик 
ўлчови. Киприк улай қаричдай.. Э. Охунова. 
Тоғдан эсган шабада ердан бир ярим қарич 
кўтарилган ғўзаларнинг баргларини шивир- 
латди. П. Турсун, Ўқитувчи. Саидий.. Салим- 
хоннинг ўзидан бир қарич нарига жилишини 
хоҳламайди. А. Қаҳҳор, Сароб. 

Бир қарич Баъзи сўзлар билан кўлланиб, 
белги, ҳолатни кучайтиради. Шу қизни бир 
қаричлигидан тарбиялаб, едириб, кийдириб, 
мана вояга етказдим. Н. Сафаров, Оловли 
излар. Хўжайиннинг лайчаси-ку, бурнини бир 
қарич кўтарганига ҳайронман. Ойбек, Тан- 
ланган асарлар. [Кумуш] Зайнабнинг бир қа- 
рич осилиб кетган қовоқ-дудоғига истеҳзо- 
ланиб, томоша қилар эди. А. Қодирий, Ўт- 
ган кунлар. Тили бир қарич Тили узун, оғзи 
ботир, гап билан мақтанадиган. Ҳой, ўғлим! 
Қилғиликни қилиб қўйиб, тағин нега ти- 




лингни бир қарич қиласан ? Ҳ. Назир, Бир туп 
ғўза. Тили бир царич бўлиб, «ундоқ қилдим, 
мундоқ қилдим», дея кўкрагига уради. Ш. 
Рашидов, Бўрондан кучли. 

ҚАРИЧЛАМОҚ Қарич билан ўлчамоқ. ,.у 
тўсинларни бирма-бир қаричлаб ўлчаб чиқ- 
ди. Т. Алимов, Жоним ҳиқиддоғимга келди. 

ҚАРИШ Ёш улғая бориши билан ор- 
ганизмнинг аъзо ва системаларида пайдо 
бўладиган салбий ўзгаришлар. Улар орга- 
низмнинг ҳаётга мослашув имкониятларининг 
сусайишига, қаришга олиб келади. Газетадан. 

ҚАРИШҚУЛ с. т. Бўри, қашқир. 

ҚАРИЯ Қари(ган) киши; кекса, мўйса- 
фид, чол. Нуроний қариялар. Қариялар чой- 
хонаси. н Қариялар дастурхонга фотиҳа 
ўқишгач, ҳамма ўрнидан турди. С. Аҳмад, 
Уфқ. - Тағин нима бўлди, қария? — ҳар нарса- 
ни лўнда қилиб гапиришни севган Қоратой 
чидамсизлик билан сўради. Ойбек, Танлан- 
ган асарлар. 

ҚАРИ-ҚАРТАНГ Турли ёшдаги қа- 
риялар, чоллар, кекса одамлар. Катта сув 
бўйига қурилган чойхонадаги қари-қартанг 
ҳам.. ашула тингламоқда. С. Азимов, Оппоқ 
тонг қўшиғи. 

ҚАРИҚИЗ I бот. Мураккабгулдошлар 
оиласига мансуб, зах ва соя ерларда, йўл 
ёқаларида ўсадиган икки йиллик бегона 
ўт (халқ табобатида ва чорвачиликда иш- 
латилади). 

ҚАРИҚИЗ II бот. Қора тусли, бўртма 
йўллари бор, чўзинчоқроқ, кам этли кузги 
қовун. Қовун-тарвуз растасидаги бир со- 
тувчи.. харидорга қариқизни мақтар эди. 
Э. Самандар, Тангри қудуғи. 

ҚАРЛУҚЛАР Ўзбек халқи таркибига 
кирган, тарихан уч қабиладан ташкил топ- 
ган этник уюшма. 

ҚАРМАМОҚ шв. Қамрамоқ, ўраб олмоқ. 
Мард Ҳасаннинг гирдини Қармаб олаётирди. 
«Равшан». 

ҚАРМОҚ 1 Балиқ овлаш учун ипга 
боғлаб, сувга ташланадиган ўткир учли мах- 
сус илгак; учига шундай илгакли ип боғ- 
ланган узун таёқ шаклидаги балиқ овлаш 
асбоби. Ерни қазимасанг, олтин чиқмас, 
Қармоқ солмасанг, балиқ чиқмас. Мақол. н 
Қодир балиқни қармоқдан чиқариб, майса 
устига ташлади. Э. Усмонов, Ёлқин. 

2 кўчма Бирор киши ёки нарсани қўлга 
олиш, илинтириш учун ишлатиладиган 


восита, тадбир, макр ва ш.к.; тузоқ, дом. 
Бировнинг қармоғига илинмоқ (тушмоқ). н 
Пайғамов Нусратбекнинг боши айланиб, 
тили каловланаётганини сезди, қармоқ 
ташлаб кўрди. С. Нуров, Нарвон. Тўсатдан 
оилада совуқлик пайдо бўлиб қолди. Бунда 
ё хотинга бирор бошқа эркак қармоқ қўйди, 
ё эрга бошқа хотин қўл узатди. Газетадан. 

ҚАРО эск. кт. Қора. [Мансур:\ Пирим, афв 
айлангиз бахти қарони, ўарибу хастадил 
мотамсарони. Уйғун ва И. Султон, Алишер 
Навоий. 

ҚАРОБАТ [а. сдй — яқинлик, қарин- 
дошлик; тахминийлик] эск. кт. Яқинлик, 
қариндошлик. Вазир аъзам ҳазратларига 
қаробатим бор. Ойбек, Навоий. Аммо у, хонга 
қаробат ҳосил қилиш учун азтаҳидил [ас- 
тойдил] Анварнинг қасдига тушганки, бунда 
шубҳа йўқ. А. Қодирий, Меҳробдан чаён. 

ҚАРОВ кам қўлл. 1 Қарамоқ фл. ҳар. н. 

2 Назорат, текширув. У ҳозир ҳам врач- 
нинг қаровида. н [Тракторларни] Ремонт- 
дан чиқариб, техник қаровдан ўтказиб, тай- 
ёргарлик чизиғига қўйганмиз. Газетадан. Тиб- 
бий қаров ўтказилганда, уларнинг 63 нафари- 
да таносил касалликлари борлиги аниқланди. 
Газетадан. 

ҚАРОВСИЗ Қарамай, парвариш қил- 
май, ўз ҳолига ташлаб қўйилган; боқимсиз, 
ташландиқ. Қаровсиз экин. Қаровсиз ер. н 
У [Эргаш\ ҳовли-жойнинг бу хилда қаров- 
сиз ётишига бир кун ҳам чидаёлмас эди. 
А. Мухтор, Опа-сингиллар. Қаровсиз узум- 
ларга ёппасига кул тушган эди. А. Мухтор, 
Чинор. 

ҚАРОВСИЗЛИК Қаровсиз ҳолат, қа- 
рамай ташлаб қўйилганлик. Маккажўхо- 
римиз қаровсизликдан ёзнинг жазирама ис- 
сиғида қовжираб кетибди. «Муштум». Қа- 
ровсизликдан занг босган, сўлоғи ўйнаб ёт- 
ган машиналар.. «Муштум». 

ҚАРОЛ тар. 1 айн. қул 1. 

2 Хизматкор; батрак. Ерлари бойга ўтиб 
кетган камбағал деҳқонларнинг кўпчилиги 
шу бойнинг эшигида қарол бўлиб қолаверар 
эканлар. Ғ. Ғулом, Тирилган мурда. Қандай 
қилиб Олахўжабой билан унинг жабр-зулми- 
ни кўрган собиқ қарол Абдурасулнинг дили 
бир бўлсин? П. Турсун, Ўқитувчи. Қарол, ке- 
лишувга биноан, хўжаликда молларга қараш, 
юк ташиш, далага ўғит чиқариш, cye кел- 
тириш, ўтин тайёрлаш, қор кураш каби бир 




қатор юмушларни бажарган. «Фан ва тур- 
муш». 

ҚАРОЛЛИК Қарол хизмати, вазифаси, 
иши. Қароллик унинг жонига теккан эди. н 
Рўзиматнинг отаси.. Сўфичопон деган чо- 
понфурушга қароллик ҳам қиларди. Туйғун, 
Шоир ҳақида ҳақиқатлар. 

ҚАРОР [а. jl — тўхтам, ҳукм, хулоса; 
туб, асос; тинчлик, ором; манзилгоҳ, ту- 
раржой] 1 Бирор иш, масала ва ш. к. юза- 
сидан қабул қилинган хулоса; амалга оши- 
риш лозим топилган қатъий фикр; аҳд, 
тўхтам. Аёлнинг истаги зўр, қарори қатъий 
эди. М. Хайруллаев, Тилла маржон. [Ҳаса- 
нали:] Мен сизни қутидорнинг қизига уй- 
лантиришга қарор қилиб, қароримни букун 
кечаси Зиё шоҳичи билан амалга оширдим. 
А. Қодирий, Ўтган кунлар. 

Қарор бермоқ кам қўлл. айн. қарор қил- 
моқ. Кўп ўйлаш натижасида.. Поиша ҳам 
ўз қарорини бериб, дарҳол ишга киришган эди. 
Чўлпон, Кеча ва кундуз. Мен ўз жоним учун 
сенинг ҳаётингни қурбон қилмасликка қарор 
бердим. К. Яшин, Ҳамза. Қарор қилмоқ 
Маълум (ёки қатъий) фикрга (тўхтамга) 
келмоқ. Нури фурсатни қочирмаслик учун 
ҳийлани ишлатишга қарор қилди. Ойбек, 
Танланган асарлар. Шароф Рашидов Мир- 
зачўлда бўлганида, қашқадарёлик чўлқувар- 
ларни зиёрат қилиб ўтишга қарор қилди. 
Газетадан. Қарорга келмоқ Бирор фикр, 
тўхтамга келмоқ, қарор қилмоқ. У Аваздан 
ҳар не кутган, аммо бунчалик қарорга келар, 
деб ўйламаган эди. С. Сиёев, Ёруғлик. 

2 Расмий орган, ташкилот, мажлис, 
мансабдор шахс ва ш.к. нинг бирор иш, 
масала юзасидан бамаслаҳат қабул қилган 
тўхтами, ҳукми. Транспорт бўйича қабул 
қилинган барча қарорлар ҳаракатдаги сос- 
тавлардан тўла ва яхши фойдаланишга 
қаратилган. Газетадан. ..пахтага бормаган 
бир болани.. институтдан ҳайдашга қарор 
чиқаришган.. Ў. Ҳошимов, Қалбингга қулоқ 
сол. Бу ҳақда гап-сўз бўлиши мумкин эмас. 
Қарорнинг лойиҳаси ҳам бор. Ж. Шарипов, 
Хоразм. 

3 Осойишта, безовта бўлмаган ҳол, осо- 
йишталик; ором. Ёш юрак аста-секин қа- 
рорини йўқота борди. М. Исмоилий, Фар- 
ғона т. о. Ҳар дам куярман, ёдимга туш- 
санг, Бир кўрмагунча йўқдир қарорим. Му- 
қимий. 


Қарор топмоқ 1) тинчимоқ, ором топ- 
моқ. Сиз каби нодир шахсни амирлик рутбаи 
олийси билан сарафроз қилмагунча, кўнгли- 
миз қарор топмас. Ойбек, Навоий; 2) ўр- 
нашмоқ, ўрин олмоқ. Турмушлари яхши бўл- 
ган жойларда эса қарор топиб қолаверган- 
лар. Ё. Хаимов, М. Раҳмон, Ҳаёт-мамот. Ҳар 
ким ўз даражасига кўра ҳар вақт ўтира- 
диган ўрнида қарор топди. Ойбек, Навоий; 
3) юзага чиқмоқ (келмоқ), амалга ошмоқ. 
Санъатда миллий шакл тарихан қарор mon- 
ди.. Газетадан. Кўп ўтмай даштда ҳам янги- 
ча тартиблар қарор mona бошлади. Газета- 
дан. Қарори йўқ 1) тинчи-ҳаловати йўқ. 
Ҳарорим йўқ борай десам..; 2) сабр-тоқати 
йўқ; беқарор; 3) бир иш ёки жойда қўним 
билмайдиган; беқарор; 4) гап-ваъдасида 
тайинсиз; субутсиз, тутуриғи йўқ. 

4 кт. Тураржой, тўхтайдиган жой. Ҳали 
мунда не манзилда қароринг? Мусофир меҳ- 
моним, қайдан бўласан? « Равшан». 

ҚАРОРБОЗЛИК Бўлар-бўлмас қарор- 
лар чиқариш, қабул қилиш ишларига зўр 
бериш. Мажлисбозлик, қарорбозлик ҳам бар- 
ҳам топди. «Муштум». 

ҚАРОРГОҲ [ а. + ф. ь\Ҳў\ jl — манзил- 
гоҳ, ўрнашган жой, макон] 1 Вақтинча 
истиқомат қилиш ёки қўниш жойи. Чўпон- 
лар қароргоҳи. н Шаҳрисабз узоқ ўтмишда 
савдо карвонларининг севимли қароргоҳи бўл- 
ганлиги тарихдан маълум. Газетадан. 

2 Умуман, яшаш жойи; маскан. Шанба 
кунларининг бирида эшон қароргоҳи одат- 
дагидек гавжум бўлди. Ё. Шукуров, Қасос. 
Зумрад ўзи ўсган маскани билан видолаша- 
ётган кимсадек, хароб қароргоҳ олдида бир 
нафас бош эгиб турди. С. Сиёев, Отлиқ аёл. 

3 Давлат бошлиғи, ҳукумат ёки бирор 
давлат арбобининг доимий ёки вақтинча 
турадиган жойи, саройи. Жунаидхондан чопар 
келиши амримаҳол, унинг ҳам тайин қароргоҳи 
йўқ. Ж. Шарипов, Хоразм. Хон урушни тез- 
роқ бошлашнинг чорасини излаб, Бобур қарор- 
гоҳида мунажжимлик қилиб юрган яширин 
кишисига хабар юборди. П. Қодиров, Юлдуз- 
ли тунлар. 

ҚАРОРСИЗ айн. беқарор. Ҳарорсиз одам. 
н Йўл жимжит, фақат тўполончи шамол 
чангни тўзитиб, қарорсиз елади. Ҳ. Ғулом, 
Сенга интиламан. 

ҚАРОРСИЗЛАНМОҚ Қарорини, оро- 
мини йўқотмоқ, беқарор, бетоқат бўлмоқ. 




| Пури | Юрагига тиркаган кечинмалари, сир- 
ли умидлари билан қарорсизланган, маст бўл- 
ган каби, ҳовлида кезди, ошхонага кирди. 
Ойбек, Танланган асарлар. 

ҚАРОҚЧИ эск. Йўлтўсар, босқинчи 
(одатда тўда, гуруҳ бўлиб юрадиган бос- 
қинчи, ўғрилар ҳақида). Ривоятларга кўра, 
қароқчилар тўдаси шу атрофга ўрнашиб 
олиб, карвонларга ҳужум қиларкан. Газета- 
дан. -Дод! Войдод! Қароқчилар босди!! — до- 
вон орқасидан икки хотин фарёд кўтариб 
чиқди. М. Исмоилий, Фарғона т. о. 

Етти қароқчи сшн. Етти оғайни қ. етти. 
Кичик етти қароқчи айн. Кичик етти оғайни 
қ. етти. 

ҚАРОҚЧИЛИК 1 Қароқчи иши; бос- 
қинчилик. Тирикчиликнинг осон йўли қа- 
роқчилик деб билган Дурди.. деҳқончилигини 
йиғиштириб қўйди. Ж. Шарипов, Хоразм. 
-Бу ўғриликкина эмас, қароқчилик, кундуз- 
лай халқнинг кўзи олдида йўлбосарлик, — 
деди Ҳайдар. С. Айний, Қуллар. 

2 ҳуқ. Очиқ денгизда савдо ёки фуқаро 
кемаларини ҳусусий ёки давлат кемалари 
томонидан ғайриқонуний равишда эгал- 
лаш, талон-торож қилиш ёки чўктириш. 

ҚАРОҒ1 эск. Кўз қорачиғи: кўз. Ёки асил 
инжу бўлиб кўзинг ўйнатолсам, Қаратолсам 
қора чўғдай қароғинг. Миртемир. Тўйиб боқ- 
қил бу юрт ҳуснигаким Кўнглингни чоғ эт- 
гин, Ватан ҳар зарра тупроғин Кўзингга сен 
қароғ этгин. Э. Воҳидов, Муҳаббат. Ўғли 
вужудида жамланган завқ-шавқ, қароғла- 
ридан ёғилаётган нозиккина туйғунлик.. бор 
эди. А. Дилмурод, Фано даштидаги қуш. 

2 ( 1-ш. эгалик шаклида — қароғим) Ўзидан 
ёш шахсга мурожаатда яқин муносабатни 
билдириш учун қўлланади; нури дийдам, 
чироғим. Сенга қийин.. Аммо бошқаларга ҳам 
осон эмас, қароғим. О. Ёқубов, Ларза. Тила 
тилагингни, қароғим, деди, Камоли эҳтиром 
билан Орзу. Т. Тўла. 

ҚАРР тақл. с. Қарға ва баъзи бошқа 
қушларнинг товушини билдиради. Зерик- 
дими, нега «қарр, қарр» Демайди қарға, 
қаранг. Ғ. Ғулом. 

ҚАРС 1 тақл. с. Нарсаларнинг бир- 
бирига қаттиқ урилишидан, синишидан ва 
ш.к. дан ҳосил бўладиган товушни билдиради. 
У тишида қарс этиб ёнғоқ чақди. Шиша қарс 
этиб ёрилиб кетди. Қарс этган милтиқ 
овози эшитилди. н Мадаминхўжа дастурхон 


солди, нон ушатди, кейин каттакон бир 
гурскетдини келтириб, пичоқ тортган эди, 
қовун қарс этиб ёрилди. М. Исмоилий, 
Фарғона т. о. От олдинга интилди, тириша- 
тириша аравани кўприкка олиб чиқди. Лекин 
шу онда нимадир «қарс» этди. Ойбек, 
Танланган асарлар. Раис ўрнидан туриб, 
шофёрни чақирди, кўк «Волга»га ўтириб.. 
эшигини қарс бекитди-да, «кетдик», деди 
шофёрга. Э. Раҳим, Ҳаёт амри билан. 

2 Қарсак, чапак. Қарс урмоқ. н Пол- 
воннинг рапидадек кенг кафтларидан чиқ- 
қан қарс — чапак кўп кишиларнинг диққа- 
тини жалб этди. Ойбек, Қуёш қораймас. 
Кишилар қарс уриб турадилар ea мени мас- 
харалагандек қийқириб, оғиз-бурунларини 
қийшайтирадилар, лекин мен уларга napeo 
қилмай, ўйинни давом эттираман. А. Қо- 
дирий, Жинлар базми. 

Қарс икки қулдан чиқади айн. қарсак икки 
қўлдан чиқади қ. қарсак. Баробар учинг, 
фақат баробар учсангизгина, муҳаббат сизга 
қанот. Қанот жуфт бўлади, қарс икки қўлдан 
чиқади. А. Мухтор, Қарс икки қўлдан 
чиқади. 

ҚАРСАК айн. чапак. Қарсак чалмоқ. 
Қарсак урмоқ. Давомли гулдурос қарсаклар. 
н Оломоннинг қарсаги остида Нарзи тоға 
дастурхон кўтариб, вагонга чиқиб борди. Ш. 
Тошматов, Эрк қуши. Зални гурр қарсак 
босди, ҳамма ўрнидан турди. М. Муҳамедов, 
Қаҳрамон изидан. 

Қарсак икки қўлдан чиқади Икки томонга 
дахлдор иш иккала томоннинг ҳаракати 
билан бўлади. Халқ қараб турмаса, мен ҳам 
қараб турмайман. Қарсак, албатта, икки 
қўлдан чиқади. М. Исмоилий, Фарғона т.о. 
Қарсак чалмоқ (ёки урмоқ) Олқишламоқ, 
табрикламоқ; маъқуллаш, қойил қолиш, 
тан беришни чапак билан изҳор қилмоқ. 
Ҳамон Ота писмиқ қўшиқ айтиб ўйнар, 
болалар қарсак чалиб кулишарди. Э. Раимов, 
Ажаб қишлоқ. Йиғилганлар бир неча дақиқа, 
саҳнадаги нарсаларга маҳлиё бўлиб қолгандай, 
жимгина ўтирдилар, ногаҳон қарсак уриб 
юбордилар. Ж. Абдуллахонов, Хонадон. Бу 
қарорни маъқуллаб мажлис, Тикка туриб 
қарсак чалади. Э. Раҳим. 

ҚАРСАКБОЗЛИК Ҳадеб, берилиб, да- 
вомли, такрор-такрор қарсак чалиш; ча- 
пакбозлик. Ашула тугар-тугамас, қарсак- 
бозлик бошланиб кетди. н Зойиржон чап 




қўлини орқа белидан ўтказганча, ўнг қўли 
билан қошини чимчилаб, «Андижон полкаси»га 
шундай муқом қилиб ўйнадики, қарсакбозлик 
бўлиб кетди. Ў. Ҳошимов, Қалбингга қулоқ 
сол. 

ҚАРСАКЧИ Қарсак чалувчи одам. Қар- 
сакчи қизлар қарсак уриб.. неча ўйинчи бар- 
нолар қўл қоқиб, ўртага тушиб ўйнаб ту- 
рибди. «Равшан». -Жим туринг, қўшни, — деди 
ҳалиги қарсакчининг ёнида ўтирган киши, — 
кафтингизнинг қаваргани қолиб, чапагингиз 
ҳайф кетади. «Муштум». 

ҚАРСИЛЛАМОҚ «Қарс» этган овоз чи- 
қармоқ, «қарс» этмоқ. Эшик қарсиллаб ёпил- 
ди. Дарахтнинг шохи қарсиллаб синиб туш- 
du. Милтиқ қарсиллаб отилди. н Йирик 
томчилар билан том ва бўғотларни қамчи- 
лаб, ёмғир ноғора чала бошлади, яна қар- 
силлаб, гулдураб чақмоқ чақди. «Ёшлик». Узоқ 
ёқда музлар қарсиллар.. А. Орипов, Йиллар 
армони. 

ҚАРСИЛЛАТМОҚ 1 Қарсилламоқ фл. 

орт. н. Эшикни қарсиллатиб ёпди. 

2 ( асосан, -иб қўшимчали рвдш. шаклида 
— қарсиллатиб) кўчма с.т. Ҳаракатнинг бел- 
гисини кучайтиради. Саидмуродов «давр кел- 
ганда, суриб қол», деб бу материаллардан 
олганини олиб, қолганини қарсиллатиб пул- 
лайверди. «Муштум». 

ҚАРСОҚ Тулкига ўхшаш, лекин ундан 
кичикроқйиртқичҳайвон. Тулки, қарсоқ ини 
бир, Ғар, ўғрининг тили бир. Мақол. н 
« Борса-келмас» оролида йиртқичлардан тул- 
ки, қарсоқ, силовсин бор. «Фан ва турмуш». 

ҚАРТ шв. Қари, кекса. Шу пайт олисдан 
йўтал эшитилди, бир-бир босиб келаётган 
икки қарт киши кўринди. С. Сиёев, Ёруғлик. 

ҚАРТА I Отнинг ёғли йўғон ичаги ва 
ундан махсус тайёрланган, кўпинча яхна 
қилиб ейиладиган таом. Шойи кийдим, ким- 
хоб кийдим, устимда йўқ, Қази билан қарта 
едим, қорнимда йўқ. Мақол. н Қази, қарта, 
сиркаланган ва тузланган сабзавотлар эса 
қиш ойларида тановул қилинади. К. Маҳ- 
мудов, Ўзбек тансиқ таомлари. 

ҚАРТА II \р. карта < лот. charta < юн. 
kartis — папирус барги, қоғоз] 1 Сурати ёки 
холлари билан бир-биридан фарқ қилади- 
ган бир тўп махсус ўйин варақчалари ва 
унинг ҳар бир варақчаси. 36 варақли қарта. 
Қарта ўйини. Қартани бўлмоқ. н Қарта 
чийлаб ўтирган одамни кўрсатиб: -Машҳур 


Йўлдош карвон шу одам бўладилар, — деди. 
Шукрулло, Жавоҳирлар сандиғи. Экскава- 
торчилар.. стол атрофини ўраб, nanupoc 
тутуни ичида қарта ўйнашаётган экан. А. 
Мухтор, Туғилиш. 

2 с.т. қ.х. Яхлит бир бўлак ер ёки экин 
майдони. Мажлиснинг охири шу хилдаги 
ғўзалар кўпроқ бўлган Қамбарали ака бри- 
гадасининг учинчи қартасига кўчиршди. А. 
Қаҳҳор, Қўшчинор чироқлари. Ҳали сиз кузни 
гапирасиз, ҳозиргисини айтинг, уватини ўт 
босмаган қартамиз жуда оз. Н. Сафаров, 
Жасоратнинг давоми. 

ҚАРТАБОЗ [қарта + ф. jL — ўйновчи] 
Қарта ўйинига ишқибоз одам. Даданг ўта- 
кетган.. қартабоз бир киши эди. Ё. Хаимов, 
М. Раҳмон, Ҳаёт-мамот. 

ҚАРТАБОЗЛИК Берилиб қарта ўйнаш, 
қарта ўйини. Қартабозлик узоққа чўзилмади. 
«Шарқ юлдузи». 

ҚАРТАЙМОҚ айн. қаримоқ 1. Қарта- 
йиб қолган одам. н Қартайсангиз ҳам қу- 
юлмайсиз. Ҳ. Назир, Яхши исм. Қартайган- 
да хўр бўп қолган ўзимди(р), Сен англагин 
гулдай сўлган тарзимди. «Алпомиш». ..менҳам 
биологик жон сифатида улғаяман, қартая- 
ман ва, охир-оқибат, бир кун вафот эта- 
ман. О. Мўминов, Хиёбондаги уч учрашув. 

ҚАРТАНГ кам қўлл. Қартайган одам, 
қари киши. Асом чол деган бир қартанг хо- 
тин-қизларга қарши ташвиқот юргизиб, бир 
қават терисини ташлабди. «Муштум». 

ҚАРТ-ҚУРТ тақл. с. Молларнинг хашак 
чайнашидан чиқадиган товушни билдиради. 
Бу тинчликни сарой отхонасидаги отларнинг 
қарт-қурт хашак чайнашлари.. бузар эдшар. 
А. Қодирий, Ўтган кунлар. 

ҚАРЧИҒАИ Калта қайрилма тумшуқ- 
ли, тирноқлари узун ва ўткир, овга со- 
линадиган йиртқич қуш. [Поччам] Ёнига 
тозисини ҳам қарчиғайини олиб, матрап 
кўтариб, уч-тўрт кун далага чиқиб кетди. 
Ғ. Ғулом, Шум бола. 

ҚАРШИ 1 Тарафдор бўлмаган, тараф- 
дор эмас, маъқул деб билмайдиган, зид 
фикрдаги. Иккинчи уйланишга Отабек бу- 
тунлай қарши бўлиб, фақат бу қудаларнинг- 
гина ишларидир. А. Қодирий, Ўтган кунлар. 
Шанбаликка кўп одам келишига қаршисан.. 
А. Қаҳҳор, Қанотсиз читтак. ..мен ҳам Ку- 
мушни Тошкент юбормоққа қаршиман. А. 
Қодирий, Ўтган кунлар. 




2 Хилоф, зидцига иш тутувчи; мухолиф 
ёки душман. Ҳарши томонлар. Ҳариш куч- 
лар. н Устоз Ҳавом.. шундай мўътабар 
зотнинг фарзанди салтанатга қарши бўл- 
гани, нобакор чиққанига афсусланади. Мир- 
муҳсин, Меъмор. 

3 Бошқасини инкор этадиган, унинг 
зидди бўлган. Бир-бирига қарши фикрлар. 
Ҳонунга қарши хатти-ҳаракатлар. н 
Бўтабой акамга қарши гапирсам ҳам май- 
лигами? А. Қаҳҳор, Кўшчинор чироқлари. 

4 Рўбарў жойлашган ёки йўналган; қа- 
рама-қарши, рўбарў. Ҳарши оқим. Ҳариш 
шамол. Кўчанинг қарши томони. Ҳаршида 
турган одам. Ҳаршидаги боғ. н Ойқиз қар- 
ши томондан келган шамол-тўполонни ёриб, 
ҳамон олдинга интиларди. Ш. Рашидов, 
Бўрондан кучли. Ётоқхона олдига келга- 
нимизда.. бир бола қаршимиздан чиқиб қол- 
ди. Ў. Умарбеков, Шонли авлод. Отабек 
учун энг нозик саналган бу масала қарши- 
даги жавоб кутиб ўтиргувчиларни ниҳоят 
зериктирди. А. Қодирий, Ўтган кунлар. 

5 ( ж.к. билан — ..-га қарши) кўм. взф. 1) 
зидлик (зидлаш) муносабатини билдиради; 
зид (хилоф) ҳолда. Унинг овози истагига 
қариш баланд жарангламади. Ойбек, Тан- 
ланган асарлар. Ҳутидор, одатига қарши, 
бозордан кундуз соат учларда қайтиб кел- 
ди-да, Отабекни сўради. А. Қодирий, Ўтган 
кунлар. Энди адолатга қарши хиёнат қилиш 
ярашмайди. Ойбек, Танланган асарлар; 2) 
ўзи бирикиб келган сўз англатган нарсани 
даф этиш, йўқ қилиш, олдини олиш ва ш.к. 
га қаратилганлик маъносини билдиради. 
Ичкиликбозликка қариш кураш. Ҳашарот- 
ларга қарши дори сепмоқ. н Касалнинг ол- 
дини олиш чораларидан энг муҳими вақтида 
тепкига қарши эмлатишдир. «Саодат». 

6 (3-ш. эгалик ва ў.-п. к. шаклида, б.к. 
билан — қаршисида) кўм. взф. эск. айн. олди- 
да қ. олд. Шунинг учун кутмаган ҳол қар- 
шисида бир оз довдираб қолди. Ойбек, Тан- 
ланган асарлар. Инобатхон кутилмаган бу 
аччиқ муомала қаршисида борлиқ-йўқлиқ 
ҳолда қолди. «Муштум». 

Бахтга қарши қ. бахт. Қарши атака қ. қар- 
ши ҳужум. Беш марта қарши атака қилиб, 
ҳеч иш чиқара олмагандан кейин.. А. Қаҳҳор, 
Олтин юлдуз. Қарши бормоқ Қарши иш 
тутмоқ, қарши ҳаракат қилмоқ. Умримда би- 
ринчи мартаба кўнгил орзусига қарши бор- 


дим. А. Қодирий, Ўтган кунлар. Эрининграъ- 
йига қарши боришдан фойда йўқлигини бил- 
ди. Ойбек, Танланган асарлар. Қарши келмоқ 

1) зид бўлмоқ, хилоф бўлиб тушмоқ. Улар- 
нинг жавоблари кечаги сизнинг оқлашингиз- 
га сира қарши келмайдир. А. Қодирий, Ўтган 
кунлар; 2) дуч келмоқ, рўбарў келмоқ, юз- 
ма-юз учрашмоқ. Улар боғдан чиқиш олдида 
бир йигитга қарши келдилар. Ойбек, Тан- 
ланган асарлар. Қарши олмоқ 1) кутиб ол- 
моқ, қаршиламоқ (ташриф буюрувчини). 
Биров тунд, биров очиқ чеҳра билан қарши 
олди меҳмонларни. Ф. Мусажонов, Ҳиммат; 

2) бирор иш, тадбир, таклиф ва ш.к. га 
нисбатан ўз муносабатини билдирмоқ. Гул- 
нор бу хабарни жуда совуқ қарши олди. 
Ойбек, Танланган асарлар. Қарши турмоқ 
Қарши чиқиб, монелик кўрсатмоқ, тўс- 
қинлик қилмоқ. Дадасининг уйланишига 
қарши туриш учун ҳеч қандай асос топа 
олмади. Ойбек, Танланган асарлар. Қарши 
тушмоқ эск. айн. қарши турмоқ. Унинг \Ҳа- 
саналининг] бу фикрига Кумуш билан онаси 
қарши тушдилар. А. Қодирий, Ўтган кунлар. 
Қарши чиқмоқ 1) пешвоз чиқмоқ, кутиб 
олмоқ; 2) қаршилик билдирмоқ, қарши 
бўлмоқ. Механизацияга қарши чиқишлар бў- 
либ турадими, бўлса — қарши чиққан одам- 
ларнинг далил ва исботлари нималардан 
иборат? А. Қаҳҳор, Картина. Қарши қуда 
Ўзаро қиз бериб, қиз олишган қудалар (бир- 
бирига нисбатан). Қарши қўймоқ 1) бирини 
иккинчисига қарама-қарши, мухолиф, зид 
қилиб қўймоқ. Ёрмат.. Йўлчини ўз қўлтиғи- 
га олиб, бошқаларга қарши қўйишни истар 
эди. Ойбек, Танланган асарлар; 2) бирини 
иккинчисига қаратиб, рўбарў қилиб қўймоқ. 
Қарши ҳужум Душманнинг ҳужумини даф 
қилиш, унга жавобан қилинадиган ҳужум. 
Душман жон ҳолатда бор кучини қарши 
ҳужумга ташлади. Газетадан. Ҳар эҳтимолга 
қарши қ. эҳтимол. 

ҚАРШИЛАМОҚ 1 Кутиб олмоқ, қарши 
олмоқ (ташриф буюрувчини). Меҳмонларни 
қаршилаб олмоқ. н Бошлиқ Ҳиёмхонни ўр- 
нидан туриб, жуда ҳушчақчақ қаршилади. Н. 
Аминов, Суварак. Улар ҳужрага келиб кир- 
дилар. Отабек келувчиларни улуғлаб қарши- 
лади. А. Қодирий, Ўтган кунлар. 

2 кўчма Бирор маросим, тадбир, таклиф 
ва ш.к. ни қарши олмоқ. Мен шу ҳовлида 
тўрт фаслни кузатиб, тўрт фаслни қариш 




олардим. Ш. Холмирзаев, Йўллар, йўлдош- 
лар. 

ҚАРШИЛАШМОҚ 1 Қаршиламоқ фл. 

бирг. н. Ўқувчилар муаллимни тикка туриб 
қаршилашди. н Бу фавқулодда севинч ха- 
барни бекнинг қайси йўсинда қаршилашини 
ўйлар эди. А. Қодирий, Ўтган кунлар. 

2 кам қўлл. Қарши келмоқ, рўбарў бўл- 
моқ. Салимбойвачча зинадан энди тушган 
чоқда Гулнор билан қаршилашди. Ойбек, 
Танланган асарлар. 

3 кам қўлл. Бир-бирига қарши, тескари 
бўлиб қолмоқ, зидлашмоқ. 

ҚАРШИЛИК 1 Қарши эканлик. Сенинг 
бу ишга қаршилигингни биламан. н Ул ҳар 
нарса деса, фақат Марғилондан уйланга- 
нингга қаршилигидан айтадир. А. Қодирий, 
Ўтган кунлар. 

2 Қарши фикр, норозилик, эътироз. Қар- 
шилик билдирмоқ. н Ҳаришлик йўқ бу иш- 
га, Улфат аҳли ёр. Ғайратий. Гавҳарнинг 
қаршилигига қарамай, икки марта суратга 
олди-ю, раҳмат айтиб, бурилиб кетди. Ў. 
Ҳошимов, Қалбингга қулоқ сол. 

3 Қарши ҳаракат, акс таъсир. Душман 
қаршилигини енгмоқ. Қаршиликка дуч кел- 
моқ. н Фақат яхши ўйлаб тузилган манёвр 
билангина душман қаршилигини синдира ол- 
дик. Н. Сафаров, Оловли излар. Ҳар қан- 
дай янгилик эскиликнинг қаршилигига учрай- 
ди, бу — қонуний. С. Анорбоев, Оқсой. 

Қаршилик қилмоқ Қаршилик билдирмоқ, 
тўсқинлик қилмоқ, қаршилик кўрсатмоқ (қ. 
қаршилик 2, 3). Ҳаёт қўлини секин тортиб 
олди, Ғуломжон қаршилик қилмади. М. Ис- 
моилий, Фарғона т. о. Аваз қаршилик қилай 
деса, қўли кишанда. С. Сиёев, Ёруғлик. 

ҚАРШИМА-ҚАРШИ кам қўлл. айн. 
қарама-қарши. 

ҚАРҚАРА Бўйни, тумшуғи ва оёқлари 
узун, тик қоматли, турнага ўхшаш, оппоқ, 
чиройли ботқоқлик қуши; қўтонларнинг бир 
тури. 

Қарқара бўлмоқ Барқ урмоқ. -Бу йил хўб 
ишладик, — дейди Хайрихон, — Яшнади ғў- 
залар бўлиб қарқара. X. Расул. Сув очилиши 
тезлашмаса, қарқара бўлиб ўсаётган ғўзалар 
қуриб қолиши аниқ. «Ўзбекистон қўриқлари». 

ҚАРҚУНОҚ Чумчуқлар туркумига ман- 
суб, тумшуғи эгилган, ҳашарот, майда пар- 
ранда ва ҳайвонлар билан озиқланадиган 
қуш. Сой ёқасидан ялпиз ҳиди келарди, маст 


бўлиб қарқуноқлар сайрарди. А. Мухтор, 
Чинор. Булбуллар, зарғалдоқлар, қарқуноқ- 
лар боғларни ташлабқочди. Н. Ёқубов, Жон. 

ҚАРҒА 1 Патлари тим қора (қора қарға) 
ёки қора билан кулранг аралаш (ола қарға) 
кўчманчи қуш (Ўзбекистонда қиш ойларида 
бўлади). Бир қарға билан қиш келмас. Мақол. 
Қарға қарғанинг кўзини чўқимас. Мақол. 

Гўнг қарға қ. гўнгқарға. Кўк қарға қ. 
кўкқарға. Қарға жийда қ. қарғажийда. 

2 Ўйин қартасининг найза учига ўхшаш 
қора холли тури. Қарғанинг саккизлиги. 

ҚАРҒАЖИЙДА Меваси майдароқ бў- 
ладиган ёввойи жийда. 

ҚАРҒАМОҚ Бировга ёмонлик, бахт- 
сизлик ёки ўлим тилаб, қарғиш сўзларини 
айтмоқ. Қиз Мирзакаримбойларни, ҳоким- 
ларни, тўраларни қарғайди, уларга ўлим 
тилайди. Ойбек, Танланган асарлар. «Худо 
кўтарсин Оқилхон билан Муродхонни, ўли- 
мингни бергурлар!» деб қарғаб ўтирди. «Му- 
родхон». 

ҚАРҒАНМОҚ 1 Қарғамоқ фл. ўзл. н. 

2 Ўзича норозилик, қарғиш сўзларни 
айтмоқ. Электрнинг тилига тушунадиган бир 
маст бир бўш патронга пичоқ тиқди-да, 
бутун чироқларни ўчирди ва то монтёр ке- 
либ тузатмагунча, хотинларнинг қарғанган, 
сўкинган товушлари узилмади. А. Қаҳҳор, 
Сароб. Ажралдилар. Чол-кампир қарғанди- 
лар: -Садқайи сенга берган панду ўгит! 
«Муштум». 

ҚАРҒАШ Қарғамоқ фл. ҳар. н.. -Қар- 
ғашнинг ҳеч кераги йўқ, — деди Марҳамат. 
— Лекин бунақа талтайтириш ҳам яхши- 
мас-да. Ҳ. Назир, Сўнмас чақмоқлар. 

ҚАРҒАШМОҚ 1 Қарғамоқ фл. бирг. н. 
Қизлар урушни.. бошлаганларни титраб 
қарғашарди. А. Муҳиддин, Ҳ. Тожибоев, 
Оташ қалбли қиз. 

2 Бир-бирини қарғамоқ. 

ҚАРҒАШОИИ Шойининг қора, сариқ, 
кўк гулли тури. Бир кийимлик қарғашойи. 
Қарғашойи кўйлак. 

ҚАРҒИШ Қарғаш ибораси, қарғиш 
ифодали гап, сўз. Ёмон қарғиш. Енгил қар- 
ғиш. Қарғиш эшитмоқ. н Ўзлари отин бўл- 
салар ҳам, оғизларидан қарғиш тушмайди. 
Э. Раимов, Ажаб қишлоқ. [Кумуш:] Аммо.. 
севганингиз — кенжангизнинг жеркишлари- 
дан, қарғишларидан беҳад қўрқаман. А. Қо- 
дирий, Ўтган кунлар. 




Қарғишга қолмоқ (ёки учрамоқ) Қил- 
мишига яраша қарғиш эшитмоқ, лаънат 
остида қолмоқ. Ботиралининг жонига қасд 
қилган ким бўлса ҳам, юртнинг қарғишига 
қолди. Ҳ. Ғулом, Машъал. Аммо, бола, олди- 
кетингга қараб иш тут, халқнинг қарғишига 
учрайсан. Т. Малик, Ажаб дунё. 

ҚАРҒИШЛАМОҚ шв. Қарғамоқ. Қиз 
берганни қарғишлаб.. Хон ўртанди тобора. Ҳ. 
Олимжон. 

ҚАСАВА [а. . . а — тилла ёки кумуш 
ип; зар уқа; кимхоб, зарбоф] 1 Узун дока- 
дан аёллар бошига баланд қилиб ўраш учун 
қўйиладиган картон тутқич ва унга ўралган 
рўмол; дакана. Эшик олдида бизни оқ дока- 
дан баланд қилиб қасава ўраган қотма, бўй- 
дор аёл кутиб олди. Газетадан. Саллага ўх- 
шатиб, лекин кунгурадор қасава шаклида 
бошига ўралган қора дурра.. Э. Аъзам, Ке- 
чикаётган одам. 

2 шв. Бешикнинг кўприги. 

ҚАСАМ [а. f. — онт, қасамёд; ваъда] 1 
Ўзининг ҳақпиги, сўзининг тўғрилиги ва ш.к. 
ни тасдиқлаш, унга бошқаларни ишон- 
тириш учун муқаддас нарсалар, кимсалар 
номини оғизга олиб айтиладиган масъули- 
ятли сўз; онт. Қасам(и)дан қайтмоқ. Қа- 
сам(и)ни бузмоқ. н f Сафар:/ Шу каъбатул- 
лонинг ичида ўлтириб ёлғон гапирган одам 
мусурмон эмас. Кишининг қасамига ишон- 
маган ҳам етти мазҳабда мўмин эмас! А. 
Қодирий, Меҳробдан чаён. ..ҳеч кимга айт- 
маслик учун оғзига келган қасамларни вал- 
дирай бошлади. Ойбек, Танланган асарлар. 

2 Содиқлик ҳақида расмий равишда бе- 
риладиган тантанали ваъда, қасамёд. Мсш- 
ли, ёмғир, қор ёғсин, ўз постимдан кетмай- 
ман. Аскарлик қасамига ҳеч хиёнат эт- 
майман. Уйгун. Юсуфжон ака умрининг 
охиригача ўз қасамига содиқ қолди. «Ўзбе- 
кистон қўриқлари». 

Қасам бермоқ Расво қилмоқ, ёмон ҳо- 
латга солмоқ. «1-сорт» сўзига юмуқ кўз би- 
лан қараб, штампни босавериши маҳсулотга 
қасам беряпти. О. Юнус, Қочинг, телефон 
жиринглаяпти. Ўғлим, шу таъзир оз эмас.. 
Ҳовли юзига чиқаргандан кейин, қасам бериб 
бўшатурмиз. Ҳамза, Майсаранинг иши. Қа- 
сам ичмоқ Қасам сўзларини айтмоқ (қасам 
— ҳар икки маъносида). Жонфиғон қасам- 
нинг ҳар хилидан ичди, кейин бизнинг кафил 
бўлишимизни сўради. А. Қаҳҳор, Қанотсиз 


читтак. Каломулло беринг, қасам ичаман! П. 
Қодиров, Юлдузли тунлар. Қурилишни тез- 
да тамомлашга қасам ичганмиз. Ишлар ванг! 
«Муштум». 

ҚАСАМЁД [а. + ф. — «қасам 

сўзларини айтмоқ» бирикмасининг қисқар- 
ган шакли] 1 Қатъий ваъда, онт. Олимжон 
ва Ойқиз, ғўзаларни бўрон зарбидан сақлай- 
миз, деб қасамёд қилган экан. Ш. Рашидов, 
Бўрондан кучли. Халқимизнинг бахти учун 
жон-таним билан курашаман, душманга 
раҳмсиз бўламан, деб қасамёд этдим. Ой- 
дин, Садағанг бўлай, командир. 

2 Содиқлик ҳақидаги расмий ваъда, қа- 
сам. Кечагина Бобур мирзога содиқмиз, деб 
қасамёд этганлар бугун унга шунчалар ёмон- 
лик қилмоқдасиз! П. Қодиров, Юлдузли 
тунлар. 

ҚАСАМХЎР [а. + ф. д ҚсЮсШ 

ичувчи] Бўлар-бўлмасга қасам ичавера- 
диган, қасам ичиб, ундан қайтаверадиган, 
қасамининг бурди йўқ. Қасамхўр одам. н 
Одамлар қасамхўр бўлиб кетди. Бир кафт 
жўгари, бир сариқ танга илинжида қуръон 
қучоқлаб қасам ичадилар. С. Сиёев, Аваз. 
Кетма-кет қасам ичаётган азамат.. машҳур 
қасамхўр Мадраҳим Адамбоев бўлади. «Муш- 
тум». 

ҚАСАНҒИ кам қўлл. Бетайин, арзимас. 
Бева боши билан шунчалик ўстирса-ю [қиз- 
ни], у юзига тик қараса?! Тағин, келиб-келиб 
аллақанақа бир қасанғи йигит деб-а! Ў. Ҳо- 
шимов, Қалбингга қулоқ сол. 

ҚАСД [а. — мақсад, ният; интилиш, 

иштиёқ; ғараз] 1 Албатта амалга ошириш 
кўзда тутилган, жазм этилган қатъий ният; 
азм-қарор, аҳд. Уйдан чиқишданоқ унинг 
[ Отабекнинг] қасди бу кунни далада ўтказ- 
моқ эди. А. Қодирий, Ўтган кунлар. У Му- 
нисхондан уни совитиш қасдида эди. А. 
Қаҳҳор, Сароб. 

Қасд қилмоқ Бирор ниятда бўлмоқ, мақ- 
садни кўзда тутмоқ. Эртадан бошлаб бе- 
парвороқ бўлишга қасд қилдим. С. Сиёев, 
Ёруғлик. Агар Ғуломшер қасд қилса, ҳар қан- 
дай ишнинг уддасидан чиқишига ҳамма ишо- 
нар эди. Ойбек, Нур қидириб. 

2 Ҳақорат, ёмонлик учун жавоб қай- 
тариш (ҳисоблашиш) нияти; адоват, ўч, 
алам. Ҳасд қилмоқ. Бировга қасд қилма. н 
Сен жинни бўлдингми? Ё менда бошқа бир 
қасдинг борми? «Латифалар». Менинг фа- 






шизмдан бўлак ҳеч кимда қасдим йўқ. Уй- 
ғун. Шермуҳаммаднинг эса хотин жўнидан 
менда қасди бор. К. Яшин, Ҳамза. 

Жонига қасд қилмоқ (ёки этмоқ) Ўл- 
дириш, йўқ қилиш учун ҳаракат қилмоқ, 
суиқасд қилмоқ. Ботиралининг жонига қасд 
қилган ким бўлса ҳам, юртнинг қарғишига 
қолди. Ҳ. Ғулом Машъал. Жонингда қасдинг 
борми? Жонингдан тўйдингми? Жондан 
безор бўлдингми? Ўлгинг келдими? Жо- 
нингда қасдинг борми, бунча ароқнинг кети- 
дан қувмасанг. «Муштум». Қасдига тушмоқ 
Пайига тушмоқ, ўч олиш, йўқ қилиш ва ш.к. 
учун ҳаракат қилмоқ. Душман тушар дав- 
латлининг қасдига. «Ойсулув». Қасдида бўл- 
моқ 1) бирор мақсадда, ниятда бўлмоқ; 2) 
ўч олиш, йўқ қилиш, ўлдириш ёки қўлга 
тушириш ва ш.к. ниятда бўлмоқ. Уйингиз 
орқасини тешиб, Кумуш қасдида бўлувчи.. ҳам 
шу баттол Ҳомид экан. А. Қодирий, Ўтган 
кунлар. 

ҚАС(Д)ДАН [а. \ ' — муайян ният, 

мақсад билан] рвш. Маълум бир мақсад 
билан, жўрттага, атайлаб. Аслида у турли 
баҳоналар билан усталарни қасдан шошил- 
тирмаётган эди. С. Сиёев, Ёруғлик. Гўёмен.. 
ундан қутулиш учун қасддан чоҳга итарган 
эмишман. О. Ёқубов, Излайман. 

ҚАСДДОР [ а. + ф. jl ' ' Жл — қасди, ғарази 
бор] Қасди бўлган, ёвуз ниятли. Қасддор 
ёвларга Чегара бекик! Туйғун. 

ҚАСДЛАНМОҚ кам қўлл. 1 Қасд қил- 
моқ. ..қайнанасига гап қайтаришга қасдлан- 
ди-ю, тағин охирини ўйлаб, кар-соқов бўлиб 
юраверди. Р. Раҳмон, Меҳр кўзда. 

2 Йўқ қилиш пайига тушмоқ; суиқасд 
қилмоқ. 

ҚАСДЛАШМОҚ Қасд, душман бўлмоқ, 
қаршилашмоқ, ўчакишмоқ. Насиҳатимизни 
қулоғига олмади, танқидимизни ғалати ту- 
шунди, қасдлашиб қолди. С. Анорбоев, Оқсой. 

ҚАСДМА-ҚАСД(И)ГА рвш Кимса билан 
қасдлашиб, ўчакишиб. Қасдма-қасдга бел 
олишмоқ. н Ўгай она ёлғон гапиргани учун, 
қасдма-қасдига шу ёнғоқдан олиб кетмоқчи 
бўлди. «Ёшлик». 

ҚАСИДА [а. — назмий асар тури] 

Шарқ мумтоз адабиётидаги шеърий жанр- 
лардан бири, кўпинча бирор шахснинг 
(одатда ҳукмдор ёки олий мартабали ки- 
шининг) мадҳига бағишланадиган, шу- 
нингдек, фалсафий, ахлоқий-дидактик, 


ижтимоий мазмундаги, кўтаринки, танта- 
навор оҳангли, ғазалга ўхшаб қофияланса- 
да, ҳажми 20 байтдан 200 байтгача бўла- 
диган шеърий асар. Тўйинг бўлди қасидамга 
баҳона, Қасидам, тонг эмас, бўлса тўёна. 
Ҳабибий. Бу қасидам сенга, халқим, Оқ суту 
туз ҳурмати, Эркин ўғлингман, қабул эт, 
Ўзбегим, жон ўзбегим. Э. Воҳидов, Ўзбегим. 

ҚАСИДАГЎЙ [а. + ф. — қаси- 

да айтувчи] 1 Қасида ёзувчи шоир, қасида- 
навис. 

2 кўчма салб. Хушомагўйлик билан кўк- 
ка кўтариб мақговчи; мадҳиягўй, мадцоҳ. Қа- 
сидагўйлиги афтидан билиниб турган шоир 
Абу Мансур тахт рўпарасига келиб таъзим 
қилди. М. Осим, Карвон йўлларида. 

ҚАСИДАНАВИС [а. + ф. — 

қасида ёзувчи] айн. қасидагўй 1. 

ҚАСИДАЧИ айн. қасидагуй 1. 

ҚАСИР I тақл. с. Ёғоч ва шунга ўхшаш 
нарсаларнинг чатнашидан ёки синишидан 
ҳосил бўладиган товушни билдиради. Ша- 
молда бақатерак қасир этиб синиб тушди. 

ҚАСИР II [а. — қисқа, калта; паст]: 

ақли қасир эск. кт. Ақли қисқа, ақпи етук 
бўлмаган; қисқа ақл. Башарти сиз киромлар 
ул бепарҳез золимнинг мингбошилик вази- 
фасидан.. [бекор қилишга] бел боғлаган бўлса- 
ларингиз, биз фақирларнинг ақли қасиримизга 
бир андиша келадир. А. Қодирий, Ўтган 
кунлар. 

ҚАСИРА-ҚУСУР айн. қасир-қусур. 

ҚАСИРЛАМОҚ «Қасир» этган овоз чи- 
қармоқ, қасир этмоқ, қарсилламоқ. Ер қи- 
мирлаганда, синч деворлар қасирлаб кетди. 
н Орқада миналар гумбурлади. Қаердадир 
ўрмонлар қасирлади. Ойбек, Қуёш қораймас. 
От боради асирлаб, Отган ўқдай тасирлаб, 
Тилла узанги, маҳси-кавуш Тепсинганда қа- 
сирлаб. «Равшан». 

ҚАСИР-ҚУСУР «Қасир» ва шунга яқин 
(ўхшаш) товушларни билдиради. Отларнинг 
туёғи тоииарга урилиб, қасир-қусур овозлар 
даштни қоплаб боряпти. X. Тўхтабоев, Йил- 
лар ва йўллар. Юк вагонлари қасир-қусур 
қилиб, у ёқдан бу ёққа ўтиб турибди. С. Аҳ- 
мад, Таъзим. 

ҚАСИРҒА кт. Уюрма, қуюн. Тўфон, қа- 
сирғани зўримиз енгиб, Ваҳшат ғалаёни топ- 
ди асойиш. Ғ. Ғулом. Тўфон, қасирғалар ке- 
чар-ку ҳали.. А. Орипов, Ҳайрат. 


17—Ўзбек тилининг изохди луғати 

ҚАСМОҚ 1 Уст-бошга ўтирган қалин 
кир қатлами, қатирма кир. Енглари бир эл- 
лик қасмоқ. Қасмоқ сочиқ. н Шунча юриб, 
нима орттирдинг? Мана шу жулдур чопон 
билан қасмоқ дўппиними? С. Аҳмад, Қадр- 
дон далалар. ..ёрғоқ боишга вғ босган қасмоқ 
дўппини бостириб кийиб юрадиган бу одам.. 
А. Ибодинов, «Латофат» дўконидаги қатл. 

2 айн. қазғоқ 1. Болалигимда Оппон деган 
бир ўртоғим бўларди. Сира бошидан қасмоқ 
аримасди. С. Аҳмад, Сайланма. Бошлари 
қасмоқ боғлаган, оёқ яланг болалар.. сопол 
косаларда қаймоқ олиб ўтадилар. Ғ. Расул, 
Адолат. 

3 Бирор нарсанинг қотиб қолган устки 
қатлами; қатқалоқ. Шўри қалин қасмоқ бў- 
либ ётган бу ер ўтган йили баҳорда инсон 
қадами тегмагандай эди. Й. Шамшаров, 
Ойдин кўллар. 

ҚАСМОҚЛАМОҚ Қалин кир билан 
қопланмоқ, қасмоқ боғламоқ. Қасмоқлаган 
лунги. 

ҚАСОС [а. — ўч олиш; ўч, ин- 

тиқом; жазо(лаш)] Ёмон, номақбул иш, 
қилмиш учун жавоб қайтариш мақсади, 
шунга қаратилган ният; шу мақсадцаги иш, 
ҳаракатнинг ўзи; ўч. У қасос ўтида ёнаёт- 
ган киишларни базўр тўхтатиб қолди. Ҳ. 
Ғулом, Машъал. Йўқ, мен таъна қилмай- 
ман. Кўрсин, куйиб ўлсин. Шунинг ўзи қасос 
бўлади. С. Аҳмад, Қадрдон далалар. 

Қасос олмоқ Қасос тарзидаги иш, ҳа- 
ракатни амалга оширмоқ. Шунча кўргилик- 
лари учун эридан қасос олишга аҳд қилди. 
Ў. Ҳошимов, Қалбингга қулоқ сол. Ёв- 
ларимдан қасос олдим. Уйга ғалаба билан 
қайтиб келдим. Ғ1азармат, Жўрлар баланд 
сайрайди. Зумрад, сенинг ҳар томчи ёшинг 
учун Ширмонхонга ўхшаганлардан қасос ола- 
ман. С. Зуннунова, Гулхан. 

ҚАСОСКОР [а. + ф. — қасос, 

ўч олувчи] Қасос олиш ниятида бўлган, 
қасос олувчи. Бобурнинг икки юзу қирқ ки- 
шиси ёнига беш-олти минг кишилик қасос- 
кор оломон қўшилди. П. Қодиров, Юлдузли 
тунлар. Халқ қасоскорлари сув остидан бо- 
риб, кўприк тагига портловчи модда кўм- 
дилар. Н. Сафаров, Оловли излар. 

ҚАСОСЛИ Ҳар ким қилмишига яраша 
жазо тортадиган, қасос, қаримта қайтара- 
диган; қаримтали. 


Қасосли дунё Қасос, қаримта қайтади- 
ган дунё. Сабр қил, ўғлим. Бу қасосли дунё 
қайтади. Н. Сафаров, Уйғониш. 

ҚАСОСЧИ айн. қасоскор. Халқ қасос- 
чиларининг муқаддас бурчи шу! Босқинчилар 
юртимиздан чиқиб кетмагунча, биз ундан 
ўч оламиз! И. Раҳим, Чин муҳаббат. 

ҚАСР [а. — сарой, кошона, арк; 

қўрғон] 1 Подшолар, хонлар ёки мулкдор- 
ларнинг ҳашаматли саройи. Хўжа Абдулла 
ўнгда, Мазидбек чапда юриб, Бобурни арк 
тўридаги қишлик қасрга бошлаб келдилар. 
П. Қодиров, Юлдузли тунлар. Регистон май- 
дони подшо қасрининг олдидаги майдонга 
эмас, ифлосликлар билан тўлдирилган қиш- 
лоқ бозорлари майдонига ўхшарди. С. Айний, 
Эсдаликлар. 

2 кўчма Ҳар қандай муҳташам бино, 
данғиллама уй, тоқ-равоқ, кошона. Тўрт 
томони гумбазли қасрлар билан ўралган 
қалъанинг темир дарвозаси ланг очилиб.. 
Исфара чиқиб келди. М. Маҳмудов, Мангу 
куй излаб. ..баландликдаги сарой ичидаги 
қасрларда ҳокимлар базм қуриб, ҳозир сар- 
хуш ухлаб ётишибди. Мирмуҳсин, Меъмор. 

ҚАССОБ [а. — қўй-мол сўювчи] 

Мол сўювчи ва гўшт билан савдо қилувчи 
шахс. Чумчуқ сўйса ҳам, қассоб сўйсин. Ма- 
қол. Эчкига — жон қайғуси, қассобга — ёғ 
қайғуси. Мақол. н Ҳовли четида қўл-оёқ- 
лари боғлоғлиқ қўй тепасида турган қас- 
соб Меъморга қараб: -Фотиҳа беринг, — де- 
ди. Мирмуҳсин, Меъмор. 

ҚАССОБЛИК 1 Қассоб иши, касби. Ҳас- 
соблик қилмоқ. 

2 Бозорда қассоб дўконлари жойлашган 
раста, гўшт растаси. 

ҚАССОБЧИЛИК Қассоб касби, қас- 
соблик. [Жонфиғоннинг] Шундан кейин қил- 
маган иши қолмабди деса бўлади: гулфу- 
рушлик дейсизми, том шувоқ дейсизми, 
қассобчилик дейсизми.. бир-икки ҳафта бо- 
зорда қовун тилиб ҳам сотибди. А. Қаҳҳор, 
Жонфиғон. 

ҚАСҚОН 1 Ғалвир, элак, чирманда ва 
ш.к. буюмларнинг гардиши, чамбарак. Чир- 
манданинг қасқони, Банди борми осгани. 
Ўйнасанг ўйнаб олгин, Ёринг борми тўсгани ? 
М. Алавия. 

2 Манти, хоним кабилар териладиган 
махсус патнислари бўлган, шундай таом- 
лар пишириладиган ошхона асбоб-буюми. 






Юзта манти элтадиган қасқон. н Нигор 
ойим ошхонада мантиларни қасқонга те- 
риб, қозонга уяр, Раъно бўлса, кичкина 
укалари орасида ўтирар эди. А. Қодирий, 
Меҳробдан чаён. Қасқонга димланиб, ус- 
тига сариёғ суртилган ошқовоқ жуда хуш- 
таъм бўлади. К. Маҳмудов, Ўзбек тансиқ 
таомлари. 

ҚАТ I 1 Қават-қават ёки қатлам-қат- 
лам нарсаларнинг ҳар бир қавати, қатлами. 
Тўрт қат букланган кўрпача. н Азмиддин 
бир варақ қоғоздаги бир неча қат буклан- 
ган хатни олиб, чироқ шуъласига тутиб, 
кўздан кечирди. Ҳ. Ғулом, Машъал. Имоним- 
ни асрайман десанг, бу ерлардан бош олиб 
кетиш керак. Бўлмаса, етти қат ер таги- 
да ёниб турган дўзахда қовуриласан. С. Анор- 
боев, Оқсой. 

2 Тахланган, букланган нарсаларнинг 
ораси. Кўрпанинг қати. н Ҳожимат бел- 
боғининг қатидан қоғоз чиқазиб ташлади. 
С. Аҳмад, Қадрдон далалар. Меҳри опа би- 
ринчи конвертни очди.. Иккинчисини очди-ю, 
хатнинг қатидаги расмга кўзи тушиши 
билан тўхтаб, унга тикилиб қолди. Р. Фай- 
зий, Она. 

3 Маълум қалинликдаги ёйиқ нарсалар 
қатлами, қават. Бир бечоранинг чеккан хўр- 
лигини ўйлаб, ҳар куни бир қат этдан 
тушаман. А. Қодирий, Ўтган кунлар. Мана, 
мен геолог, неча йилдирки, Тинмай ўргана- 
ман тупроқ қатини. Зулфия. 

4 кам қўлл. Саҳифа, варақ. Варақланар 
етимликнинг дафтарин қати. Ғ. Ғулом. 

5 кам қўлл. айн. қатор 1. Ойна опа ички 
бир титроқ товуш билан ингранди. Ҳанша- 
рида икки қат ажин бўртди. Ш. Холмир- 
заев, Тўлқинлар. 

6 Марта, карра, қатла. Бироқ унинг таш- 
виши икки қат ошди.. А. Қодирий, Ўтган 
кунлар. Айниқса, кейинги пайтларда иш 
чалкашиб, ўн қат оғирлашиб кетди. Ойбек, 
О.в. шабадалар. Нега, кўнглим, бўлдинг бе- 
тоқат? Тинчман, дедим сенга неча қапг. 
Миртемир. 

ҚАТ II шв. сўр. олм. Қаер?, қайси ер?, 
қайси жой? [Шербек:] Узоқлиги қсипга 
борарди? Кўпи билан тўрт-беш кунлик йўл. 
С. Анорбоев, Оқсой. 

ҚАТ III эск. Устига қамиш қалам учини 
қўйиб туриб, пичоқ билан кесиш учун 
суякдан ясалган тахтача. 


ҚАТ IV [а. — кесиш, қирқиш; узиш, 

узилиш]: қат этмоқ с. т. айн. қатъ этмоқ қ. 
қат(ъ). 

ҚАТАЛОҚ шв. Ўқалоқ. Қоя ёнбағрига 
ёйилиб кетадиган эчкиларни қария ит 
азобида қайтариб тушар, қаталоқ пай- 
тида эса ҳаллослаганча, тили бўғзига ти- 
қилиб, адойи тамом бўларди. Н. Қобил, 
Унутилган соҳиллар. Ундан кейин тонг orn- 
гунча тилла камарли.. беклар қоровул бў- 
либ, қаталоқ бўлган ҳўкиздай чопиб ётар 
эди. «Юсуф ва Аҳмад». 

Қаталоғи тутмоқ Ўқалоғи тутмоқ; ўқа- 
лоқламоқ. Қаталоғи тутган мол борки, 
қишлоқ кўриниб турган сойлик томон ўзини 
урар ea подачиларнинг ирғай таёғига ду- 
чор бўларди. Н. Қобил, Унутилган соҳиллар. 

ҚАТАҒОН 1 эск. Тақиқ, ман. Жума кун- 
лари кечгача кўчада юришга рухсат эти- 
лар, бошқа вақтларда кўчага чиқиш «қата- 
ғон ясоқ» эди. М. Муҳаммаджонов, Турмуш 
уринишлари. Қадимги халқлар орасида кенг 
тарқалган табу — қатағон одати бадиий 
адабиётда ҳам ўз аксини топган. «Фан ва 
турмуш». 

Қатағон қилмоқ (ёки этмоқ) 1) бекор 
қилмоқ, йўқ қилмоқ. Вақтли ҳукумат ил- 
гариги оз-моз берилган эркинликни ҳам 
қатағон қилди. К. Яшин, Ҳамза; 2) қувғун 
қилмоқ. Анварнинг ватандан қатағон эти- 
лиши! Ш. Холмирзаев, Қил кўприк. 

2 тар. қ. репрессия. 30-йиллардсгги қата- 
ғон қурбонлари хотирасини абадийлаи/ти- 
риш, уларни ёд этиш билан боғлиқ маъна- 
вий-маърифий тадбирлар. 

ҚАТИМ 1 Иш тикишда: тикиш асбоби 
— игна, сўзан ва ш.к. га бир марта ўткази- 
ладиган ёки ўтказилган ўлчамдаги (ип, ипак 
ва ш.к. ҳақида). Қудажон, бемалол бўлса, 
ўша ҳаворанг ипакдан бир қатим беринг. А. 
Қаҳҳор, Янги ер. ..чўнтагига солиб олган 
ипакларни чиқариб, калта-култа қатим- 
лардан бошқасини қайтариб олди. Ойдин, 
Ҳикоялар. Ип қатимини узиб, игнани кўкрак 
чўнтаги қопқоғига тўғнади. С. Аҳмад, Сай- 
ланма. 

2 Тикишда: игна ёки сўзандаги ип ёки 
ипакни ҳар бир ўтказиш. Маҳсининг чоки 
пишиқ бўлсин учун, мумли ёпишқоқ ипни ҳар 
бир қатимда бармоқлари билан «қир-қир» 
тортиб қўяди. Ойбек, Танланган асарлар. 
Мунча ҳам бежирим қўл ҳунарингиз.. Ҳар 




цатим, ҳар чокда катта маҳорат. Ғайра- 
тий. 

Қатим тортмоқ Қатимламоқ (қ. қатим 2). 

Онахон бўлса жинчироқда туни билан ўти- 
риб дўппи тикар, энди олти ёшга кирган 
Башоратни зўр бериб қатим тортишга ўр- 
гатар эди. А. Мухтор, Опа-сингиллар. У 
шартта-шартта қатим тортиб.. маҳси 
тикиб ўтирарди. Ойбек, Болалик. 

3 Тикиш асбобига ўтказиладиган ип, 
ипак. Қўпол ип узилади, майин ип чўзилади. 
Нозик қатим игнадан силлиқ ўтади, оғайни. 
Й. Муқимов, Олов ва ниҳоллар. 

ҚАТИМЛАМОҚ 1 Ип, ипак ва ш.к. ни 
қатим-қатим қилмоқ. Онам хурсанд бўлиб 
гапирди.. ипакни қатимлаб. Ойбек, Болалик. 

2 Қатим тортмоқ. 

ҚАТИРМА 1 Оширилмаган хамирдан 
қозонда ёғсиз пиширилган юпқа нон. Ота- 
сига деб, хурмачага солинган ошнинг устига 
битта қатирмани ёпиб, рўмолчага тугди-да, 
чиқиб кетди. Ойдин, Гулсанам. 

2 Кийим ёқаси, елкаси, кўкраги текис 
турсин учун авра билан астар орасига қў- 
йиладиган крахмалланган мато. Кўкрагига 
қатирма қўйиб тикилган костюм. 

3 кўчма с. т. Қалин кир, қасмоқ. Умрида 
ҳаммом ва совун кўрмагандан бўлса керак, 
икки юзи қатирма бўлиб кетган, қўй кўзли 
бола келиб, рўпарамда тўхтади. Ш. Ризо, 
Қор ёғди, излар босилди. 

ҚАТИРМАЛАНМОҚ Қатирма кир бўл- 
моқ, қасмоқ босмоқ, қасмоқланмоқ. Мўй- 
сафид сартарош уни бақувват шалоқ кур- 
сига ўтқазиб, кирдан қатирмаланиб ялти- 
раган лунгини бўйнига илиб, бошини ишқалай 
бошлади. Ойбек, Танланган асарлар. 

ҚАТИРМОЧ шв. 1 Кир, ифлос. Кўйла- 
гининг ёқаси қатирмоч бўлиб кетибди. 

2 Товада пишган нон; қатирма. 

ҚАТИҚ Сутдан томизғи солиб ивитиб 
тайёрланган парҳез маҳсулот. Янги ивитил- 
ган қатиқ. Қатиқ тўкилса, юқи қолар, ай- 
рон тўкилса, неси қолар. Мақол. Сутдан оғ- 
зи куйган қатиқни ҳам пуфлаб ичади. Мақол. 
н Овқат пишди. Қозоннинг занги чиқиб 
қорайган гўжага қатиқ ҳам ранг киргизол- 
мади. А. Қаҳҳор, Анор. 

Миянинг қатиғи с. т. Мия. Шер яна Шер- 
зоднинг устига ташланишга ўзини чоғлаб 
кўрди, лекин миясининг қатиғи чиқиб ҳол- 
сизлангани учун мажоли келмади. «Эртак- 


лар». Мошхўрдага қатиқ бўлмоқ Орага 
тушмоқ; аралашмоқ, суқилмоқ. Мошхўрдага 
қатиқ бўлиб, Очилни аранг суяб қолдим-у, 
совхознинг бир бўлимига агроном қилиб 
қўйдим.. А. Муҳидцин, Чап чўнтак. Офтобда 
(ёки офтобшувоқда) қатиқ ичишган (ёки 
ялашган) Доим бирга бўлган; ҳамтовоқ, 
улфат. Сиз қаерда бўлсангиз, биз ҳам ўша 
ерда бўламиз. Офтобда шерикчиликка қа- 
тиқ ичган одамлар охиригача бирга бўлиши 
керак. Б. Раҳмонов, Хўжайин кўчди. Дирек- 
тор Салимов билан офтобшувоқда қатиқ 
ялашганмиз. Наҳотки, игна ўз тешигини 
тикса. «Муштум». 

ҚАТИҚЛАМОҚ 1 Қатиқ қўшмоқ, қатиқ 
аралаштирмоқ. Жаҳон биби ярим-ярим қи- 
либ уч коса мастава келтирди. Уни қатиқ- 
лаб, кашничу райҳон сепган эди. К. Яшин, 
Ҳамза. 

2 Қатиқ суртмоқ, қатиқ билан ҳўлламоқ. 
[Кумуш\ Сочини қатиқлаб, совунлаб ювгач.. 
иккита қилиб ўрдирди. А. Қодирий, Ўтган 
кунлар. 

ҚАТИҚЛИ Қатиқ қўшилган; қатиқ со- 
линган, қатиғи бор. Қатиқли хурмача. н 
[ Меҳмонлар] Олдиларига қўйилган бир коса- 
дан қатиқли гўжани ёғоч қошиқ билан ича 
бошладилар. П. Турсун, Ўқитувчи. 

ҚАТИҚСИЗ Қатиқ қўшилмаган, со- 
линмаган, қатиғи йўқ, беқатиқ. Қуюқ ёки 
суюқ, ёғли ёки ёвғон, қатиқли ёки қатиқ- 
сиз, ишқилиб, ҳар қсшси оила ўз топган- 
тутганини дастурхонга қўйиб баҳам кў- 
радиган муқаддас пайт. С. Анорбоев, Оқ- 
сой. 

ҚАТИҚФУРУШ сшн. қатиқчи. 

ҚАТИҚЧИ Қатиқ билан савдо қилувчи, 
қатиқ сотувчи. Ёдгор кўзларини ярим юм- 
ганча.. узоқ ётди. Йўлакдан қатиқчи бола- 
нинг овози келди: Иссиқ нон.. ёғли қатиқ.. 
Ў. Ҳошимов, Қалбингга қулоқ сол. 

ҚАТЛ [а. J3A — ўлдириш, қатл қилиш; 
қотиллик] кт. Буйруқ билан расмий тарзда 
ўлдириш, ўлдирилиш. Бечора ўғлининг қат- 
лидан кейин девона бўлиб қолибди. Мир- 
муҳсин, Меъмор. Райимбек додхоҳ Азизбек 
ҳокимиятининг тираги эди. Унинг қатлидан 
сўнг сипоҳпардан руҳ тушди. А. Қодирий, 
Ўтган кунлар. 

Қатл қилмоқ (ёки этмоқ) Шундай ўлди- 
ришни (ўлимни) бажармоқ, амалга ошир- 
моқ. Ўғлимни қатл қилишдан олиб қолишни 




сўраган эдим. Мирмуҳсин, Меъмор. Мўмин 
мирзосини қатл этди жаллод, Тўлиқ мақ- 
садга Маждиддин втиб шод. Ҳабибий. Қат- 
ли бедод Омонсиз ўлдириш. Сен ҳамон раҳм 
айламас бўлсанг менинг аҳволима, Ҳатли 
бедодингдин энди қилуқол айлаб кетай. Ҳам- 
за, Паранжи сирлари. Қатли нафс Ўз-ўзини 
ўлдириш. Қатли ом Ёппасига ўлдириш, қи- 
риш; қирғин. Улуғбек мирзо тузган сиёсату 
салтанат вайрон бўлади, содиқ кишилар, 
уламою фузало қатли ом этилар экан-да! 
Мирмуҳсин, Меъмор. Қатли ом дегани ет- 
ти ёшдан етмиш ёшгача бўлган барча одам- 
ларнинг қиличдан ўтказилишидир. «Шарқ 
юлдузи». 

ҚАТЛА кам қўлл. Марта, карра. Дутов 
Оренбургни иккинчи қатла босиб олиб, Тур- 
кистонни Россия билан боғловчи темир йўл- 
ни яна кесди. А. Ҳакимов, Илон изидан. [Ро- 
ҳила:] Шукур, худога минг қатла шукур, кў- 
зим очиқлигида қизгинамнинг тўйини кўра- 
диган бўлдим. А. Қаҳҳор, Оғриқ тишлар. 

ҚАТЛАМ 1 Маълум қалинликдаги ёки 
қат-қат ёйиқ нарсалар қавати; қат. Шағал 
қатлами. Атмосферанинг юқори қатлами. 
Тупроқнинг устки қатлами. н Даранинг 
икки ёни жуда тик; неча терак бўйи баланд 
тош қатлами девордай юксалиб, худди зан- 
гори кўлдай жимирлаган осмонни кўтариб 
турганга ўхшарди. Ҳ. Назир, Сўнмас чақ- 
моқлар. 

2 Таркиби асосан бир хил бўлган жинс- 
ларнинг ёйиқ қавати. Оҳақ қатлами. Тош- 
кўмир қсиплами. н Маргимушни биласиз, 
учувчи унсур, у олтинли қатламлар тепа- 
сида нурдай таралиб, ҳовурдай жимирлаб 
ётади. А. Мухтор, Бўронларда бордек ҳало- 
ват. Ҳалин қор қатлами ҳамма нарсани, шу 
жумладан, полиция фаолиятини ҳам тўхта- 
тиб қўйди. Газетадан. 

3 кўчма Кишиларнинг айрим белгилар 
билан бирлашган гуруҳи; табақа. 

4 кўчма Ҳар қандай нарсанинг айрим 
белгиларига кўра бирлашган гуруҳи. Тилнинг 
луғавий қатламлари. 

5 кам қўлл. айн. қават. Бир неча қатлам 
қилиб ўралган чит рўмолни бўйнига ташлаб 
олган эди. М. Хайруллаев, Тилла маржон. 

ҚАТЛАМА Оддий хамирдан юпқа ёйиб, 
ёғда пишириладиган таом (бошқа шу каби 
пишириқлардан қатламлилиги билан аж- 
ралиб туради). Патнисларда, тоғораларда, 


саватларда кулча, қовурма чучвара, варақи, 
қатлама ва бошқа ҳар нав мева-чевалар. 
Ойбек, Танланган асарлар. 

ҚАТЛАМЛАМОҚ 1 Қатлам-қатлам қи- 
либ тахламоқ, термоқ. Олма яшикка қат- 
ламлаб жойланди. 

2 Алоҳида қатламга ёки айрим қатлам- 
ларга айирмоқ. 

ҚАТЛАМЛИ Бир ёки бир неча қатлам- 
дан иборат бўлган; қатлам-қатлам. Ҳатлам- 
ли булутлар. 

ҚАТЛАМОҚ Юпқа нарсаларни буклаб 
ёки устма-уст қилиб қаватламоқ, букламоқ, 
тахламоқ. Ҳоғозни иккига қатламоқ. Кўр- 
пачани тўрт қатлаб солмоқ. Фанерларни 
қатламоқ. 

ҚАТЛАМ-ҚАТЛАМ 1 Бир неча қатлам- 
дан иборат бўлган; устма-уст ёки ёнма-ён 
жойлашган, терилган. Ҳатлам-қатлам тоғ 
жинслари. Ҳатлам-қатлам булутлар. н 
Пастда кичкина тоғ ирмоғи қатлам-қат- 
лам бўлиб ётган зинасимон тошларда сак- 
раб ўйнайди. Ҳ. Аҳмар, Ким ҳақ? 

2 Ажин босиб бурушган, бурушиқ [Ҳуд- 
ратиллахўжа] Ҳотма, серсуяк бўлса ҳам, 
қатлам-қатлам пешонаси ва, айниқса, бур- 
ни жуда гўинпдор. А. Мухтор, Опа-сингиллар. 

ҚАТЛАНМОҚ 1 Қатламоқ фл. ўзл. ва 
мажҳ. н. Ҳат-қатгина қатламалар Ҳатла- 
нади, ёр-ёр. Ҳизни олиб янгалари Отланади, 
ёр-ёр. «Кўшиқлар». 

2 Тиришмоқ, бурушмоқ. Уфққача борар 
даиип, Баъзиларнинг кўнгли ғаш, Тушди қўл- 
тиқдан тарвуз, Ҳатланди ғунчадек юз. Ё. 
Мирзо. 

ҚАТЛГОҲ [а. + ф. alSjii — қатл (қилиш) 
жойи, майдони] Қатл этиладиган жой. Ҳам- 
ма қалъа тагига бораверди, бозордагилар, 
кўча-кўйдагилар ҳам қатлгоҳга равона бўл- 
дилар. Ж. Шарипов, Хоразм. 

ҚАТМА-ҚАТ 1 Қават-қават, қат-қат ёки 
бирин-кетин жойлашган. Душманнинг қат- 
ма-қат мудофаа линияларига бўлган умид- 
лари нучга чиқди. А. Раҳмат, Эллик бир ба- 
ҳодир. 

2 кўчма Тахланиб, йиғилиб ётган, жуда 
кўп. Бугун бутун олам шундай кўҳликки, Ҳа- 
райман, юракда севинч қатма-қат. Ж. Жаб- 
боров. Сидиқжон.. бу жойларни ҳазин бир 
қўшиқни хиргойи қилиб кезар экан, назарида, 
кўп замондан бери кўкрагида қатма-қат 
бўлиб ётган дард-ҳасрати шу қўшиқ билан 




fg£ 


чиқиб кетавтгандай бўлар эди. А. Қаҳҳор, 
Қўшчинор чироқлари. 

ҚАТНАМОҚ 1 Мунтазам равишда, бел- 
гили пайтларда бориб келмоқ, юриб тур- 
моқ. Фарғонага самолёт ҳар куни уч мар- 
та қатнайди. Автобуслар кечгача қатнайди. 

2 Умуман, бирор жойга кўп ёки маълум 
марта бориб келмоқ. Шаҳарга ёзи билан 
қатнадим. Ҳатнаб оёқдан қолдим. н Пол- 
вон ҳам қумларни яхши билади, саратон- 
нинг жазирама иссиғида қанча-қанча мар- 
та ўтинга қатнаган эди. Ж. Шарипов, 
Хоразм. Шахсий уй-жой қурувчилар йиллар 
давомида район ижроия комитетларига 
қатнайвериб, оёқларида оёқ қолмади. «Муш- 
тум». 

3 Ўқиш, машғулот ва ш.к. га мунтазам 
бориб-келиб турмоқ. Ўқишга қатнамоқ. Тў- 
гаракка қатнамоқ. Боғчага қатнамоқ. Ҳат- 
наб ўқимоқ. н Кечагина мактабга қатнаб 
юрган бола бугун онанинг кўзига шер йи- 
гит бўлиб кўринди. И. Раҳим, Чин муҳаббат. 
Келин докторга қатнаяпти. Эсон-омон 
қутулсин. Ў. Ҳошимов, Қалбингга қулоқ 
сол. 

ҚАТНАШМОҚ 1 Қатнамоқ фл. бирг. н. 

Улар йил бўйи шаҳарга қатнашади. 

2 Бирор иш-ҳаракатда иштирок этмоқ, 
фаолият кўрсатмоқ. Мажлисда қатнашмоқ. 
Пахта теримида қатнашмоқ. Сайловларда 
қатнашмоқ. Спектаклда қатнашмоқ. н 
Мана шу «Ажаб қишлоқ»нинг ўзидан уруш- 
га бир юз ўттиздан ортиқ оталаримиз, 
акаларимиз қатнашган. Э. Раимов, Ажаб 
қишлоқ. 

3 Аралашмоқ, қотишмоқ. Мулла Абду- 
салом ва унинг ошдошлари.. мулла Туробнинг 
кавуш жанжалига қатнашмаган эдилар. С. 
Айний, Эсдаликлар. 

ҚАТНАШУВЧИ 1 Қатнашмоқ фл. сфдш. 
Танловда қатнашувчи талабалар. 

2 айн. қатнашчи. Мажлис қизиб кетди. 
Ҳатнашувчиларнинг кўпчилиги озми-кўпми, 
яхшими-ёмонми, ишқилиб гапирди. А. Қаҳ- 
ҳор, Қўшчинор чироқлари. 

ҚАТНАШЧИ Иштирок этувчи шахс; 
иштирокчи. Кенгаш қатнашчиси. Уруш қат- 
нашчиси. Конференция қатнашчилари. н 
Декада қатнашчилари қаторида, ҳурматли 
меҳмонлар сифатида, Юсуфжон ака ҳам 
бор эди. Т. Обидов, Юсуфжон қизиқ. 


ҚАТНОВ 1 Қатнамоқфл. ҳар. н. Шундан 
бошлаб Ойсулувнинг ҳар куни кунботарда 
Кўзёшибулоқ томонга қатнови бошланди. 
С. Анорбоев, Оқсой. 

2 Транспорт воситаларининг мунтазам 
бориб-келиб туриши, юриши; умуман, 
транспорт ва йўловчилар ҳаракати, кўча 
ҳаракати. Автомобиллар қатнови. Ҳатнов 
йўли. н Шаҳарда қатнов тўхтади, дўкон- 
лар ёпилди. Б. Раҳмонов, Баҳор арафаси. 
Боку осмони тинч. Каспий денгизида napo- 
ходлар қатнови баҳорга нисбатан кўпайди. 
Шуҳрат, Шинелли йиллар. Аста тонг ёри- 
шиб келар, ҳали кўчаларда қатнов бошлан- 
маган. С. Юнусов, Кутилмаган хазина. 

ҚАТОР [а. jlki — туя қарвони; поезд] 1 
Нарса ёки кишиларнинг бир йўл (чизиқ)да 
жойлашган ҳолати; шундай жойлашган ти- 
зими. Ҳатор уйлар. Ҳатор тераклар. н 
Нонвойлик растасига келсалар, қатор дў- 
конларнинг ҳаммаси ёпиқ. П. Қодиров, Юл- 
дузли тунлар. Андижон деган катта юрт, 
Тевараги қатор mym. «Қўшиқлар». Тутлар- 
нинг қатор ораларига ишлов берилмоқда. 
Газетадан. Саодатхон олдинги қаторда 
ўтирган Лолахонга қаради. С. Зуннунова, 
Янги директор. 

2 айн. саф 1. Ҳаторда катта-катта 
одимлар отиб бораётган Элмурод шикоят- 
ланди. П. Турсун, Ўқитувчи. Душман қайта- 
қайта атакага ўтиб, қаторларимизни ёриб 
ўтишга ҳаракат қилмоқда. Т. Рустамов, 
Мангу жасорат. Рота бир қатор бўлиб, сўқ- 
моқдан.. кетмоқда эди. А. Қаҳҳор, Олтин 
юлдуз. 

3 Бирор ижтимоий гуруҳ, ташкилот ва 
ш.к. га мансуб кишилар мажмуи; саф. Ил- 
ғорлар қатори кенгаймоқда. Ҳатордан қол- 
гунча хатардан қол. Мақол. н Бу йигитни 
Чилимаҳрам тоғи этагида аскарий машқ 
ўтказаётган навкарлар қаторига қўшинг. П. 
Қодиров, Юлдузли тунлар. Шериклари қа- 
торига қўшиб, уни ўқитамиз. Ҳ. Назир, Ёнар 
дарё. 

4 Бир қанча, бир талай, анча кўп. Аҳоли 
орасида жисмоний тарбияни ривожланти- 
риш соҳасида қатор ишлар амалга оширилди. 
Газетадан. Романдаги қатор образларнинг 
замирида конкрет тарихий шахслар ётади. 
Газетадан. 

5 мат. Маълум тартибда жойлашган кат- 
таликлар сираси. Бутун сонлар қатори. Фу- 
рье қаторлари. Ҳаторлар назарияси. 






6 ким. Ўзаро маълум муносабатда боғ- 
ланган кимёвий бирикмалар гуруҳи. 

7 (3-ш. эгалик шаклида — қатори) кўм. 
взф. Ўхшатиш, қиёс муносабатини («каби», 
«тенги» каби маъноларни) билдиради. Ма- 
на энди, у одамлар қатори эрталаб ишга бо- 
риб, кечки пайт, эл-юрт қатори, уйга қай- 
тади. Т. Ашуров, Оқ от. ..кечаю кундуз 
ўшанинг жувозида, яйловида ишлашади. Биз 
ҳам шулар қаторимиз-ку!? Нимамиз ортиқ?! 
А. Мухтор, Қорақалпоқ қиссаси. Мен Зокир 
ота билан Рўзиматни қоралаб, ўзимни оқ- 
ламоқчи эмасман. Шулар қатори мен ҳам 
гуноҳкорман. А. Қаҳҳор, Қўшчинор чироқ- 
лари. 

8 ( 3-ш. эгалик ва ў.-п. к. шаклида — қа- 
торида) айн. қатор 7. Агар менга ҳурмат 
лозим бўлса, муболаға билан эмас, яна так- 
рор айтаман, бир қариндошингиз қаторида 
такаллуфсиз муомала қилиш билан бўлсин!. 
А. Қодирий, Меҳробдан чаён. Шу қатори- 
да бадиий адабиёт ва санъат ҳам бир қа- 
дар эътибор топади. «Фан ва турмуш». Юсуф- 
бек ҳожи бекнинг уйланишини ҳам оддий 
гаплар қаторида эшитиб ўткарди. А. Қо- 
дирий, Ўтган кунлар. 

ҚАТОРАСИГА рвш. 1 Бирин-кетин, бир- 
варакайига, бирйўла, бир ҳаракат билан. 
Уч самоварга қаторасига сув солиб, кўмир 
ташлаб қўйди. Ойдин, Ҳазил эмиш. Ҳамчи, 
охирги марта қаторасига ўқ отилган жойни 
тахминан мўлжалга олган бўлса ҳам, тўқай- 
га кирганда, мўлжалдан адашди. Ҳ. Ғулом, 
Машъал. 

2 Бир қатор қилиб, ёнма-ён, қатор. Ҳов- 
лининг уч томони бир уй, бир айвон қилиб 
қаторасига солинган янги бинолар билан 
ўралган, бир томони гилосзор боғча. Ойбек, 
Танланган асарлар. Деҳқонлар дарё бўйидаги 
қаторасига кетган катта-кичик беиипа 
ҳавзага ўрнашган бўлиб, бу ҳавзаларнинг ҳар 
бири бир маҳалла, ҳаммаси Капсанчилар 
қишлоғи деб аталар эди. А. Қаҳҳор, Қўш- 
чинор чироқпари. 

ҚАТОРЛАМОҚ Қатор қилмоқ, қатор 
қилиб тизмоқ, жойлаштирмоқ, термоқ. 
Стулларни қаторлаб қўймоқ. Ҳаторлаб эк- 
моқ. Ҳаторлаб экадиган сеялка. 

ҚАТОРЛАШМОҚ 1 Қатор бўлмоқ, қа- 
тор бўлиб тизилмоқ, жойлашмоқ. Симда 
қалдирғочлар қаторлашиб ўтирибди. Ма- 
шиналар қаторлашиб ўтмоқда. н Фермада 


сут тўла бидонлар қаторлашиб турибди. 
А. Мираҳмедов, Кулган чечаклар. Ҳаторла- 
шиб ётган кексалар ва гўдакларнинг юзида 
неча кунлик азоб ва уқубат.. ғамнинг доғи 
кўриниб турарди. И. Раҳим, Чин муҳаббат. 

2 Кўп бўлмоқ, кўплигидан тиқилиб, қа- 
лашиб ётмоқ. Нуротанинг тарвузи қатор- 
лашиб, зумраддай ўиждувон узумлари, сер- 
сув тукли шафтолилари тахланиб ётар- 
дилар. М. Жўрабоев, М.Б. мартабаси. 

ҚАТОРЛАШТИРМОҚ Қаторлашмоқ 
фл. орт. н. Саволларни қаторлаштириб таш- 
ламоқ. н У болаларни орқама-орқа тўрт 
сирадан қаторлаштириб, ҳар хил машқлар 
қилдирди. П. Турсун, Ўқитувчи. 

ҚАТОРМА-ҚАТОР рвш. 1 Қатор қилиб, 
қаторлаштириб. Ҳаторма-қатор қилиб со- 
линган бинолар. 

2 Қаторлар бўйлаб, қатордан қаторга 
ўтиб. Чипталарни қаторма-қатор текшир- 
моқ. 

ҚАТОР-ҚАТОР Бир неча қатордан 
иборат бўлган; ёнма-ён, кетма-кет қатор- 
лар. Ҳатор-қатор турналар. Ҳатор-қатор 
машиналар. Ҳатор-қатор стуллар. н Эл- 
мурод.. худди чўғдай ёниб турган қатор- 
қатор сўзларни ўқиди. П. Турсун, Ўқитувчи. 
Ҳатор-қатор ўтқазилган ёш ва нимжон 
ниҳоллар эндигина япроқ чиқарган эдилар. 
Ш. Рашидов, Бўрондан кучли. 

ҚАТРА \а. — томчи, зарра; томиз- 

ғи (дори)] 1 Суюқликнинг зарралари тор- 
тишуви натижасида шарча шаклини олган 
алоҳида кичик бўлаги; томчи. Бир қатра сув. 
Ҳатра қолдирмай ичмоқ. Оз-оздан ўрганиб, 
доно бўлур, Ҳатрадан кўпайиб, дарё бўлур. 
Мақол. н У оҳу кўзлар.. Анбар ҳидли қат- 
ралар тўкди, Юзда қолиб биллурин излар, 
Чаманларга олмослар чўкди. М. Шайхзода. 
Хирург стакандан чой ҳўплар, унинг пешо- 
насида майда тер қатралари йилтирар эди. 
С. Аҳмад, Қадрдон далалар. 

2 кўчма Оз миқдор, озгина, жиндай. 
Ҳатра ҳам уни йўқ экан, олдимга ярим ста- 
кан қатиқ қўйди. О. Ҳусанов, Чўлда. Эй 
дунёйи бевафо!.. Ҳаҳрингдан ҳамманинг бағ- 
ри қон, кўнгли паришон. Шу йигитдан бир 
қатра бахтни олдингми! Ойбек, Танланган 
асарлар. Унда нуқул салобат билан қаҳра- 
монлик қайнайди-ю, назокатдан қатра йўқ. 
Шуҳрат, Шинелли йиллар. 




ҚАТРОН I [а. — суюқ смола; қора- 

мой, чирк; гудрон]: қатрон қилмоқ 1) об- 
дан ювиб, қиздириб ёки куйдириб тоза- 
ламоқ. Қозонни қатрон қилмоқ. н Тўй ҳам 
тугади. Олти овсин уч кун идиш-товоқларни 
қатрон қилишди. С. Аҳмад, Келинлар қўз- 
ғолони; 2) обдан тозаламоқ. Нозимахон ка- 
талакдек ҳужрада яшаганда ҳам, ҳамма 
ёқни қатрон қилиб ётарди. X. Султонов, 
Онамнинг юрти. Биз соч оладиган бўлсак, 
устара билан теп-текис қатрон қилиб ола- 
миз. Т. Мурод, Қўшиқ; 3) дезинфекция 
қилмоқ. Шунинг учун Тождор инни тозалаб 
бўлиб, шамоллатди. Остига газандаўт тў- 
шаб қатрон қилгач, уларни ҳам чиқариб 
ташлади. С. Нуров, Нарвон. 

ҚАТРОН II Ёғоч, торф, тошкўмир ва 
ш.к. дан ҳавосиз қиздириб олинадиган қора 
қуюқ модда. Тошкўмир қатрони. н Завод 
битгандан кейин мамлакатингиз бензин, ке- 
росин, эфир, қорамой, қатрон.. — ҳаммаси 
бўлиб 250 хил қимматбаҳо маҳсулотга эга 
бўлади. А. Мухтор, Давр менинг тақдиримда. 

ҚАТРОНЛАМОҚ Қатрон қилмоқ, обдан 
ювиб, қиздириб ёки куйдириб тозаламоқ. 
Қозонни қатронламоқ. 

ҚАТТИҚ 1 физ. Одатдаги шароитда ўз 
шакли ва ҳажмини сақлайдиган. Қаттиқ 
жисм. Қаттиқ модда. Қаттиқ ва суюқ ёқил- 
ғилар. 

2 Умуман, шакл ўзгаришларига, ташқи 
таъсирга яхши қаршилик кўрсатадиган; син- 
дириш, ушатиш, кесиш қийин бўлган. Қат- 
тиқ ёғоч. н Бу ёқнинг тоши у ерники син- 
гари қаттиқ, яхлит эмас, жуда бўш, ғўраша 
эди. М. Исмоилий, Фарғона т. о. Шу тош 
қурутни талашасизлар. Мана, кўрдингларми, 
қаттиқ — тишларингни ушатади. Ойбек, 
Танланган асарлар. Энг нозик ниҳоллар ҳам 
тошдай қаттиқ ерни, қоялардаги ёриқларни 
ёриб, ўсиб чиқади. Газетадан. 

3 Баданга, қўлга ботадиган; салга эзил- 
майдиган, босилмайдиган. Қаттиқ ўрин. 
Қаттиқхамир. н У[Тўлаган ака ] тикандай 
қаттиқ соқолини Сидиқжоннинг юзига иш- 
қаб.. пичирлади. А. Қаҳҳор, Қўшчинор чи- 
роқлари. 

4 Маҳкам, мустаҳкам, пишиқ. Белбоғни 
қаттиқ боғламоқ. н Холиқов ўрнидан ту- 
риб, унга пешвоз чиқди ва қаттиқ қўл қи- 
сиб кўришиб, креслога таклиф қилди. Ў. 
Усмонов, Сирли соҳил. Энди гап шу: оёқни 


қаттиқ тиранг.. насияни тезроқ ундиринг. 
Ойбек, Танланган асарлар. 

5 Белги даражаси юқори (ортиқ) бўл- 
ган; кучли, зўр, жуда. Қаттиқ товуш. Қат- 
тиқ оғриқ. Қаттиқ изтироб. Қаттиқ ша- 
мол. Қаттиқ совуқ. Қаттиқ зарба. Қаттиқ 
ҳурматламоқ. Қаттиқ азоб чекмоқ. Қаттиқ 
чарчамоқ. н Гулнор Йўлчини қаттиқ сева- 
du. Ойбек, Танланган асарлар. Неъмат Ҳай- 
дарович, хотиним қаттиқ касал.. Н. Қобил, 
Беморлар. Касалнинг қаттиқ илтимоси ва 
талабига кўра, кабинетдаги телефонни ка- 
равот ёнига ўрнатдилар. Ш. Рашидов, Бў- 
рондан кучли. Ўзбек ойим ўғлининг бунчалик 
қатъий кетиишни кутмаган эди ва бу йў- 
син қаттиқ муомалани-да Отабекдан би- 
ринчи мартаба кўрар эди. А. Қодирий, Ўтган 
кунлар. Бу овозни ким эшитарди, қаттиқроқ 
чақирсанг-чи! Б. Раҳмонов, Баҳор арафаси. 
Кечки пайт ёға бошлаган ёмғир ярим кечага 
борганда чақмоқ, момақалдироқ аралаш қат- 
тиқ қуйди. С. Зуннунова, Гулхан. 

6 Қийинчилик, машаққат билан бўла- 
диган, куч, меҳнат, машаққат талаб этади- 
ган; оғир, қийин, машаққатли. Қаттиқ меҳ- 
нат. н Бу уйдаги хотинлар Унсинни қат- 
тиқ юмушларга сола бошладилар. Ойбек, 
Танланган асарлар. Қаттиқ кундан бизлар- 
ни халос этган отамдир, Мен шу мусофир 
отамдан хабар оламан. «Зулфизор билан 
Авазхон». 

7 с.т. Сарф-харажат, умуман, чиқимга 
тоби йўқ, унга чидамайдиган. Ундан бирон 
нарса сўраш керак эмас, ўлгундай қаттиқ 
одам. 

Бети (ёки юзи) қаттиқ қ. бет. Қаттиқ 
ботмоқ (ёки тегмоқ) Хафа қиларли, ран- 
житадиган даражада таъсир қилмоқ. Бу гап 
Тўхта холага қаттиқ ботди. Кампир Бо- 
зоровнинг юзига ғазабли кўзларини тикди. 
И. Раҳим, Чин муҳаббат. Даминжоннинг «Ма- 
шинамнинг ақли бултурдан бери сизникига 
қараганда кўпроқ кирганга ўхшайди», дегани 
Шермат акага жуда қаттиқ теккан эди. 
А. Ҳайитметов, Шонли авлод. Қаттиқ гап 
айн. оғир гап қ. оғир. Менинг шунчалар 
қаттиқ гапларимга қандай чидадинг? К. 
Яшин, Ҳамза. Қаттиқ олмоқ Қаттиқ бо- 
тадиган даражада қабул қилмоқ. -Қанақа 
хато экан? — кўнглига қаттиқ олгандек 
секретарга қаради раис. Н. Сафаров, Олов- 
ли излар. Қаттиқ турмоқ Гап-сўзидан, азм- 




қароридан қайтмаган ҳолда ўзини тутмоқ. 
Мен ўнинчи синфни тамомлагунимча эрга 
тегмайман, деб қаттиқ туриб олдим. Б. 
Раҳмонов, Баҳор арафаси. Қаттиқтутмоқ 1) 
қаттиқ риоя қилмоқ, амал қилмоқ. Урф- 
одатларни қаттиқ тутмоқ; 2) ўз измида 
(ҳукмида) сақламоқ, измида бўлишга маж- 
бур қилмоқ. Шариат хотинни қаттиқ ту- 
тиш керак дейди-ю, аммо хотинни қанча 
қаттиқ тутсангиз, шунча ғафлатда қола- 
сиз. А. Қаҳҳор, Майиз емаган хотин. 

ҚАТТИҚЛАМОҚс. т. 1 Қаттиқ қилмоқ, 
қотирмоқ. 

2 Маҳкамламоқ, маҳкам қилмоқ, маҳкам 
қилиб боғламоқ ёки тортмоқ. 

ҚАТТИҚЛАШМОҚ 1 Қаттиқ бўлмоқ, 
қотмоқ. Бола ўсган сари, суяклари анча 
қаттиқлашади. н Кафтда сиқила-сиқила 
қаттиқлашган, тухумдай қор «ёвга» тег- 
май, адашиб, Йўлчининг бошини ялаб, дўп- 
hucuhu қийшайтириб ўтади. Ойбек, Тан- 
ланган асарлар. 

2 Кучаймоқ, зўраймоқ. Шамол қаттиқ- 
лашди. н Назирбой, уруш қаттиқлашди-ку. 
Ж. Шарипов, Хоразм. 

3 с. т. Оғирлашмоқ қийинлашмоқ. Иш 
қаттиқлашиб кетди. Тирикчилик қаттиқ- 
лашди. 

4 Шафқатсиз, аёвсиз бўла бормоқ; қатъ- 
ийлашмоқ, жиддийлашмоқ. Муртазонинг 
нигоҳи сўнгги пайтларда анча дағаллашиб, 
қаттиқлаишб қолди. Ш. Бўтаев, Қўрғон- 
ланган ой. 

5 Қаттик, зиқна бўлиб бормоқ. 

ҚАТТИҚПИК 1 Қаттиқ эканлик. Тошнинг 

қаттиқлиги. Ишнинг қаттиқлиги. Ирода- 
нинг қаттиқлиги. Интизомнинг қаттиқлиги. 
Оғриқнинг қаттиқлиги. н Эртага қиёмат 
деса, ишониш мумкин эди-ю, лекин ўлгудай 
қаттиқлиги, хасислиги билан донг чиқарган 
Болта кўпаснинг ўғлидан бундай сахийлик 
келишига ишониш мумкин эмасди. М. Ис- 
моилий, Фарғона т. о. 

2 Ирода, матонат, қатъият. Қийинчилик- 
ларни енгиш учун қаттиқлик ва чидам зарур. 

3 Қийинчилиқ оғирлик; қаттиқчилик. 
-Мен ўзимни камбағал деёлмайман, — деди 
бой, — лекин замонанинг қаттиқлиги мени 
ҳам камбағалларга яқинлаштирган. С. Ай- 
ний, Қуллар. 

4 Қаттиққўллик, талабчанлик. Қаттиқ- 
лик билан қўл остида сақламоқ. 


5 Металлургияда: бирор жисм (мас., ме- 
таллнинг) қаттиқ жисмнинг ботишига кўр- 
сатадиган қаршилиги; жисмнинг механик 
хоссаларидан бири. 

ҚАТТИҚЧИЛИК Азоб-уқубатли, оғир 
аҳвол, машаққатли ҳолат; оғирчилик, қи- 
йинчилик. Қаттиқчиликка чидамоқ. н Сен 
ўзимизнинг болалардан. Етим ўсиб, қат- 
тиқчиликни кўргансан. П. Турсун, Ўқитувчи. 
Беш-ўн кун қаттиқчиликни устимизга олиб, 
шу оз улов билан кўкламни енгиб олсак, кўп 
одамларнинг кўзи очилиб кетади. А. Қаҳҳор, 
Қўшчинор чироқлари. 

ҚАТТИҚ-ҚУРУМ айн. қаттиқ-қуруқ. 

ҚАТТИҚ-ҚУРУҚ 1 Қуриб, қотиб қол- 
ган, қотган-қутган. [Гулжон:] Кир-чирларин- 
гизни ювиб бераман, қаттиқ-қуруқ нон- 
ларингиз бўлса беринг. Ҳамза, Паранжи сир- 
лари. 

2 кўчма Кишига қаттиқ тегадиган; оғир, 
қаттиқ. Қаттиқ-қуруқ гап. н Мадумар 
Ғуломжоннинг далилларини қунт билан эшит- 
ди, қаттиқ-қуруқ гапирмади. М. Исмоилий, 
Фарғона т. о. Ойша билан Раҳима ҳеч вақт 
бир-бирининг кўзига тик қарашмаган, қат- 
тиқ-қуруқ гапиришмаган. Ҳ. Нуъмон, Меҳр. 

ҚАТТИҚҚУЛ 1 Тартиб-интизомни яхши 
ушлайдиган; қаттиқ, талабчан. Қаттиққўл 
раҳбар. н [Комилжоннинг] Илми ва билими 
бор, қаттиққўл. И. Раҳим, Ҳаёт булоқлари. 

2 Шафқатсиз, бераҳм. Ҳожи унга нис- 
батан жуда қаттиққўл, кўп сўкади. А. Қаҳ- 
ҳор, Сароб. 

ҚАТТИҚҚЎЛЛИК Қаттиққўл бўлиш, 
қаттиққўлга хос иш тутиш. Иброҳим Сул- 
тоннинг қаттиққўллиги подшоҳга ёқарди. 
Мирмуҳсин, Меъмор. Қўчқоровнинг жино- 
ятчига нисбатан олийжаноблик қилишини 
қувватлаб бўлмайди.. битта қонхўрнинг баҳ- 
ридан ўтиш керак.. Баъзан қаттиққўллик ҳам 
керак, ўртоқлар! С. Анорбоев, Оқсой. 

ҚАТТОЛ [а. Jlii — қотил, ўлдирувчи] 1 
Одам ўлдирувчи, хунхўр, қотил. У тошдек 
оғир гавдасини куч билан Мардонбек томон 
ташлаган замоноқ, қаттол бирин-кетин 
икки ўқ узди. С. Азимов, Оппоқ тонг қўши- 
ғи. Ана, камоннинг қаттол ўқи дов ўмровга 
санчилади! А. Дилмурод, Фано даштидаги 
қуш. 

2 кўчма Ашадций, ёвуз. Қаттол душман. 
н Қалбимда ғазабнинг ўти тутақиб, Энг 
қаттол ёвларни қаттиқ қоралаб.. Ғ. Ғулом. 




3 кўчма Жуда ҳам қаттиқ, кескин. Вазир 
жаноблари хазина сарф-харажатларини 
қаттол назорат остига олмоқни таклиф 
этадир. С. Сиёев, Аваз. 

ҚАТ(Ъ) [а. — кесиш, қирқиш, узиш, 

узилиш; муайян масофани босиб ўтиш]: 
қат(ъ) этмоқ эск. кт. 1) босиб ўтмоқ. Бир 
масофани қатъ этиш учун, аввало, унинг 
ярмини, ярмини қатъ этиш учун унинг 
тўртдан бири, саккиздан бири ea ҳоказо- 
дан бирини қатъ этиш керак. А. Қаҳҳор, 
Сароб; 2) кўчма кескин узмоқ. Алоқани қатъ 
этмоқ. -дан қатъи назар қ. назар. Сен ихти- 
ёр қиласанми, қилмайсанми, бундан қатъи на- 
зар, мен сени бахтиёр қилмасдан турол- 
майман. А. Қаҳҳор, Сароб. 

ҚАТЪАН | а. U_ki — асло, қатъиян] эск. 
айн. қатъиян. Ҳукумат ишчиси бўла туриб, 
ҳукуматнинг обрўсини бир пул қилмоқлари 
қатъан жоиз эмас. «Муштум». 

ҚАТЪИИ [а. ^ji-ki — узил-кесил, энг 
охирги; тўла, тўлиқ] 1 Узил-кесил белги- 
лаб қўйилган, ўзгармайдиган; мустаҳкам, 
барқарор. Қатъий баҳолар. Қатъий режа. 
Қатъий муддат. н У ерда баталъон ко- 
мандири билан бирга қатъий жадвал асо- 
сида машғулот ўтказадилар. Шуҳрат, Ши- 
нелли йиллар. Бинокорлик ишларини шундай 
йўлга қўямизки, ғўза парваришига сира ха- 
лал бермайди. Фақат қатъий тартиб ўр- 
натишимиз керак. Р. Файзий, Чўлга баҳор 
келди. 

2 Қайта кўриш, ўзгартириш, шарт, 
писанда, эътироз ва ш.к. га йўл қўймай- 
диган; узил-кесил. Қатъий жавоб. Қатъий 
фикр. Қатъий қарор. н Қуръони шариф май- 
ни макруҳ деб қатъий тақиқлаган. П. Қо- 
диров, Юлдузли тунлар. Cye исрофгарчили- 
гига, суғоришни сифатсиз ўтказишга қатъ- 
ий барҳам бериш керак. Газетадан. 

3 Мустаҳкам, шак-шубҳасиз, қаттиқ. 
Қатъий ваъда. Қатъий риоя қилмоқ. Қатъ- 
ий ишонч. н Мен сени ғолиблар қўлида 
кўриб, Озод келажакка қатъий ишондим. 
Уйғун. Ҳайдар ўз фикрида қатъий туриб 
олди. Ш. Рашидов, Қудратли тўлқин. 

4 Астойдил, жиддий, қаттиқ. У.. қатъий 
товуш билан интизом ҳақида гапирди. Ой- 
бек, Қуёш қораймас. Қутидорнинг бу сўзи 
жуда ҳам қатъий эди. А. Қодирий, Ўтган 
кунлар. ..сувсиз ётган ер борки, ҳаммасини 
ўзлаштиришга қатъий бел боғлаганмиз. «Ўз- 


бекистон қўриқлари». Хўжаев раис кабине- 
тидан ранги ўчган ҳолда чиқди. Аммо ҳақи- 
қатдан кўз юма олмаслигини қатъий туриб 
айтди. «Муштум». 

ҚАТЪИЙЛАШМОҚ 1 Қатъий тус, ҳолат 
касб этмоқ; барқарорлашмоқ. Бўтабойнинг 
хаёллари борган сари қатъийлашди. С. Аҳмад, 
Ҳукм. Маҳмудов жим қолди, нималарнидир 
ўйлаб кетди, излаган нарсасини топгандай, 
фикри энди қатъийлашди, кўзлари чарақлаб 
ёнди. Ойдин, Кўнгли тўлдими, яхши йигит. 
Гап пишиб, қарор қатъийлашганда, Шодмон- 
бек Ҳуснияларникига одам юбормоқчи бўлган 
эди.. М. Исмоилий, Одамийлик қиссаси. 

ҚАТЪИИЛИК 1 Қатъий ҳолат, қатъий 
ҳолатга эгалик, қатъий эканлик. Фикрнинг 
қатъийлиги. Ишончнинг қатъийлиги. Мақ- 
саднинг қатъийлиги. н Тартибнинг эркинли- 
ги нисбий бўлганлиги каби, тартибнинг қатъ- 
ийлиги ҳам нисбийдир. Газетадан. Ҳафиза ўз 
ниятида қатъийлиги, маъсум, беғубор севги- 
си билан гўзалдир. О. Тоғаев, «Умид» романи 
ҳақида. 

2 айн. қатъият 1. -Ҳамма иш муҳим, — 
деди Адолат қатъийлик билан, — аммо cye 
муҳимроқ. И. Раҳим, Чин муҳаббат. Унинг 
бутун вужудида ўзига ишонч, қатъийлик 
сезилиб турарди. Ж. Абдуллахонов, Орият. 

ҚАТЪИЯН \а. LU-ki — қатъий равишда, 
узил-кесил, батамом] рвш. 1 Қатъий равиш- 
да, бутунлай. Қатъиян рад қилмоқ. Қатъ- 
иян ман қилмоқ. н Шу минутдан бошлаб 
[Элмурод] ўз қароридан қатъиян кечмоқчи 
ea ҳаммасини бирйўла кўнглидан чиқариб 
ташламоқчи бўлди. П. Турсун, Ўқитувчи. 
Бундай эътиборсизликка қатъиян барҳам 
бериш керак. Н. Сафаров, Оловли излар. 

2 Сира ҳам, ҳеч, мутлақо. Уларнинг ҳа- 
ракатларидан, юзларидан бениҳоят чарча- 
ганликлари сезилиб турса ҳам, лекин дов- 
дираш, ҳовлиқиш, паришонлик қатъиян кў- 
ринмасди. Ойбек, Қуёш қораймас. 

3 кам қўлл. айн. қатъий 4. Отинойи бу 
сафар ўз қоидасини бузиб, қатъиян тайин- 
лади.. П. Турсун, Ўқитувчи. 

ҚАТЪИЯТ [а. — қатъийлик, узил- 

кесиллик; дадиллик, матонат, сабот] кт. 1 
Ўз фикрида, сўзида, азму қарорида қаттиқ 
туриш; қатъийлик. Қатъият кўрсатмоқ. н 
Тўлқинжон анқайиб қолди. У Ҳуридан бундай 
қатъиятни ea иродани сира кутмаган эди. 
Ф. Мусажон, Ҳури. Унинг чеҳрасида, юпқа 






лабларида аллақандай бир қатъият бор, 
ҳаракатлари кескин, шиддатли эди. О. Ёқу- 
бов, Излайман. 

2 Сабр-тоқат, матонат, ирода. Ҳарбий хиз- 
мат ўз характерига кўра йигитлардан қатъ- 
иятни талаб қилади. «Саодат». 

ҚАТЪИЯТЛИ 1 Ўз фикрида, сўзида, аз- 
му қарорида қатъият билан турадиган; азм- 
кор. Ҳатъиятли ходим. н Аввалига Ҳошим 
Латифжонга анча қатъиятли, ростгўй ўр- 
тоқ сифатида танилган эди. Ж. Абдулла- 
хонов, Тўфон. Меҳрибон устоз Муҳсин Қо- 
диров ўта талабчан, изланувчан ва қатъ- 
иятли мураббий. Газетадан. 

2 Матонатли, иродали. 

ҚАТЪИЯТСИЗ 1 Ўз фикрида, сўзида, 
азму қарорида қатъият билан туролмайди- 
ган; беқарор. 

2 Ноаниқ, бетайин. Бу тўғрида қатъи- 
ятсиз, мужмал жавоблар беришдан.. тў- 
йинган Раъно Анвардан кўз олмай турар 
эди. А. Қодирий, Меҳробдан чаён. 

ҚАТЪИЯТСИЗЛИК Қатъиятга зид иш, 
хатти-ҳаракат. Жуда кўп ҳолларда.. йўл қў- 
йиб бўлмайдиган даражада қатъиятсиз- 
лик, журъатсизлик қилди. Газетадан. 

ҚАТҚАЛОҚ 1 Кучли ёғинлар ва суғо- 
ришдан сўнг нам тупроқ бетида ҳосил 
бўладиган қаттиқ қатлам. Уруғ экилгандан 
сўнг устига кучли ёмғир ёғса, тупроқ бети 
қотиб қолади, биз шуни қатқалоқ деймиз. 
А. Қодирий, Обид кетмон. Бугун звено 
аъзолари далага чиқиб, қатқалоқ ерларни 
юмшатиб, ғўза ниҳолларининг тагини бў- 
шатиш билан банд. С. Аҳмад, Қадрдон 
далалар. 

2 Ер, қор ва ш.к. нинг музлаб, қотиб 
қолган устки қатлами. Кўча музлаб, қатқа- 
лоқ ва тойғоқ ҳосил бўлибди. И. Раҳим, Их- 
лос. Бектемир қатқалоқларга қоқиниб- 
суқиниб, штабга келди. Ойбек, Қуёш қо- 
раймас. 

Қатқалоқ совуқ Ҳамма нарсани музла- 
тиб, қотириб қўядиган қаттиқ совуқ. Одам- 
лар «чийиллаган чилла» деб таърифлаган 
кунларда шундай қатқалоқ совуқ роса бир 
ҳафта давом этди. П. Турсун, Ўқитувчи. 

ҚАТҚАЛОҚЛАНМОҚ 1 Қатқалоққа ай- 
ланмоқ; қатқалоқ билан қопланмоқ. 

2 Яхлаб қотмоқ. Эрув вақтида ярим бе- 
лидан лой кечишга тўғри келадиган кўча- 


ларнинг лойи қатқалоқланган. А. Қодирий, 
Ўтган кунлар. 

ҚАТ-ҚАТ 1 Бир неча қават ёки қатлам- 
дан иборат бўлган; қават-қават, қатлам- 
қатлам. Қат-қат кўрпалар. н Қат-қат 
булутни беҳол ёриб чиққан қуёш ўз аксини 
сувга туширган эди. Й. Шамшаров, Ойдин 
кўллар. Токчалар қадимча — ганчдан ишлан- 
ган қат-қат катакчалардан иборат. Ой- 
бек, Танланган асарлар. 

2 Қаватлари букланиб очиладиган ёки 
шундай йўсинда тахланган. Оёғида шпорли 
яхши хром этик, унинг қўнжини манглай 
ажинидай қат-қат қилиб, бири устига бири- 
ни қалаштирган. Шуҳрат, Шинелли йиллар. 

3 кўчма Қаторлашиб тахланиб ётган; 
жуда кўп, чексиз. Сен ўқийсан, мен ишда, 
Дилда умидлар қат-қат. Зулфия. Дўстим 
билан қувнаб, кулишиб, Биз қайтамиз, се- 
винчлар қат-қат. X. Салоҳ. 

4 кўчма кам қўлл. Такрор-такрор, қайта- 
қайта. Мени бутун дунё тингласин, Чевар 
қиз, деб мақтасин қат-қат. Уйғун. Умр 
тилаб мард ўғли учун, Она қат-қат қарар 
юлдузга. Ҳ. Ғулом. 

ҚАТҚОРИН анат. Кавш қайтарувчи 
ҳайвонлар ошқозонининг қат-қат қисми. 

ҚАФАС [а. — катак, каталак; сават, 

кажава; кўкрак қафаси] 1 Қуш ёки ҳай- 
вонларни сақлаш учун махсус ясаладиган 
хонача. Темир қафас. Қафасда саъва боқ- 
моқ. Қафасдаги шер. н Қафас яшириб 
қўйилган арча тагида бир каклик патил- 
лаб қолди. С. Анорбоев, Оқсой. Каттагина 
бир қафасдаги чиябўри, чет одам келгани- 
дан, норози иржайиб қўйди. Ж. Абдуллахо- 
нов, Орият. 

Кўкрак қафаси анат. Гавданинг қо- 
вурғалар билан ўралган, юрак жойлашган 
қисми. Юрагимни эзиб, кўкрак қафасимни 
ёриб юборгудай бўлаётган алам ва фарёд- 
га чидай олмай, секин боққа чиқдим. О. 
Ёқубов, Излайман. 

2 кўчма Қафасга нисбатли нарса, ҳолат- 
ни билдиради. Мана икки йилдирки, у Со- 
диқжон бойваччанинг олтин қафасида қон 
йиғлаб, кундошлик жафосини тортади. К. 
Яшин, Ҳамза. Етти ўғлон қутқарганда 
ёрни жинлар қафасидан.. М. Шайхзода. 

3 кўчма Саноқ сон билан қўлланиб, 
айрим қушларни уриштиришда ўтадиган 
маълум вақт доирасини (бирлигини) бил- 




диради. Тешабой бўқоқ Раҳимберди калнинг 
туллаги билан жўжасини уриштирган эди, 
икки қафасдаёқ Раҳимбердининг беданаси.. 
чийиллаб чиқиб кетди. «Муштум». ..икки 
муллани бир қафас уриштириб, томоша 
қилмоқчи бўлибдилар. М. Муҳаммаджонов, 
Турмуш уринишлари. 

ҚАЧОН сўр. олм. 1 Қай(си) вақтда? Қа- 
чон келасиз? Мажлис қачон бошланади? н 
Қачон керак бўлсам, айт, югуриб келаман. 
А. Қаҳҳор, Қўшчинор чироқлари. 

2 бркт. боғл. взф. Қачонки. Қачон унинг 
паранжисини кўрса, қачон овозини тўсат- 
дан эшитса, йигит қалтирайди, ранги оқа- 
ради. Ойбек, Танланган асарлар. 

ҚАЧОНГИ 1 сўр. олм. Қайси вақтга та- 
аллуқпи?; қайси вақтда бўлган? Бу қачонги 
воқеа? 

2 сфт. Узоқ ўтмишга оид, анча вақт 
илгари, қачонлардир юз берган; эски. Ҳў, 
бу қачонги одам. Қачонги ишларни суришти- 
риб юрибди. 

ҚАЧОНДИР 1 Тарихи аниқ бўлмаган 
узоқ ўтмишда, ўтган замонда. Бу ерлар қа- 
чондир тўқайзор бўлган. н У [Абдулла] асли 
хўжандлик тожик бўлиб, Қамишкапага 
қачондир кўчиб келган, сартарошлиги учун 
ҳамма уни «уста» дер эди. П. Турсун, Ўқи- 
тувчи. 

2 Келажак кунларнинг бирида, қачон 
бўлмасин бир кун, бир кун эмас бир кун. 
Унинг [Тўлаганнинг] бу гаплари керакли, ҳо- 
зир бўлмаса, қачондир айтилиши керак гап- 
лар бўлгани учун Бўтабой ҳам қўйиб берди. 
А. Қаҳҳор, Қўшчинор чироқлари. 

ҚАЧОНКИ бркт. боғл. Бирор воқеа- 
ҳодисанинг содир бўлиш пайтини ёки 
шартини ифодалайди; «агар», «башарти» 
маъноларида қўлланади. 

ҚАЧОНЛАР рвш. Бундан анча вақт ав- 
вал; аллақачон. Халқлар ичида кўпдан овоза 
— донғи кетган, Дунёнинг ҳаммасига қачон- 
лар бориб етган. Қ. Муҳаммадий. 

ҚАШИМОҚ Бирор жойнинг қичиши- 
ни енгиллаштириш ёки босиш учун нарса 
ёки тирноқ ва ш. к. билан тирнамоқ, қичи- 
моқ. У [Қудрат] кўзини қисиб, ручканинг 
думи билан пешонасини қашиб, узоқ ўйлади. 
Ҳ. Назир, Сўнмас чақмоқлар. Баққол.. ха- 
ридор кутиб, оппоқ соқолини қашиб ўти- 
ради, кўзлари ўтган-кетганда. «Шарқ юл- 
дузи». -Қийин.. Оғайни, қийин, — деди ияги- 


ни қашиб ошпаз солдат. 3. Фатхуллин, Сўн- 
мас юлдуз. Улар [чумчуқлар] бир-бирларини 
қувишиб ўйнашар.. патларини, қанот таг- 
ларини қашиб-қаишб қўяр эдилар. М. Ис- 
моилий, Фарғона т. о. 

Бош қашишга (ёки қашигани) вақт йўқ 
ёки бош қашигани қўл тегмайди Жуда банд, 
озгина ҳам бўш вақт йўқ. Мартенчиларнинг 
бош қашигани вақтлари йўқ: улар кўпдан 
кутилган машиналарни монтаж қилишлари, 
уларни тездан ишга солишлари керак Н. 
Сафаров, Саодатнинг қиссаси. Майли, эк- 
канлар экиб, тикканлар тикаверсин, боши- 
мизни қашишга қўл тегмайди-ю.. Ш. Ра- 
шидов, Бўрондан кучли. Бошини қашимоқ 
Хижолатли, ноқулай шароитга тушганда 
ёки бирор хаёлга борганда, ўй сурганда, 
қўлни бошга юбориб, қашишга ўхшаш 
ҳаракатлантириш ҳолатини билдиради. Маш- 
раб хижолат чекиб, бошини қашиди. О. 
Ёқубов, Эр бошига иш тушса. Гап шу ерга 
келганда, Берди Аминовичнинг нафаслари 
ичларига тушиб, кўрсаткич бармоқлари би- 
лан бошларини қашиб қолдилар. «Муштум». 
Бошин қашиб бир нафас, Ботди оғир хаёлга. 
Ғайратий. 

ҚАШЛАМОҚ 1 айн. қашимоқ. Ҳамроқул 
бекка қараб ва қўлини тўни ичига олиб, 
қорнини қиртиллатиб қашлай бошлади. М. 
Жўрабоев, М.Б. мартабаси. Зиёхонов Тў- 
лаганга қараб, тақир бошини қашлади. А. 
Мухтор, Чинор. 

2 Қашлағич билан тозаламоқ. Қаитағич 
олдим-да, қора қашқани у ёқ-бу ёғини қаш- 
лаб чиқдим. А. Қодирий, Улоқда. 

3 кўчма кам қўлл. Алдаб-сулдаб, силаб- 
сийпаб, бирор ишга кўндирмоқ. [Масту- 
ра:] Ахир сиз қизиқсиз! Беш кун сабр қилинг, 
куёв-пуёвга чиқсин, бир ой-ярим ой ўтсин, 
ундан кейин аста-аста қашлаб, ишга со- 
лайлик-да. Ҳамза, Паранжи сирлари. Мен 
сенга ёмонликни кўзласам, орқангни қашлаб 
гапирар эдим. И. Раҳим, Ихлос. 

4 кўчма Шилиб, юлиб-юлқиб олмоқ. 
Яхиш билан ўртоқ бўлсанг, яхши йўлга бош- 
лайди, Ёмон билан ўртоқ бўлсанг, бор-йў- 
ғингни қашлайди. Мақол. 

ҚАШЛАҒИЧ Отни қашлаб тозалаш учун 
ишлатиладиган, қатор тишли темир асбоб. 
Тўра om устини бир сидра ювиб, сўнг қашла- 
ғич билан бўйниларини, ўмровини қашлай 
бошлади. Н. Фозилов, Дийдор. 




ҚАШОВ шв. Қашлағич. Тилла қашов, 
гулдан жўроб [супурги] қўлида, Topma берди 
ўиркўкнинг баданига. «Хушкелди». 

ҚАШШАНГ шв. 1 Уяти йўқ, сурбет, 
суллоҳ. Қашшанг одам. н Қуёш, бошлиқ 
бевақт ишга қўзғаган қашшанг каби, та- 
жангларча нур сочмоқда. «Шарқ юлдузи». 

2 Бўй бермайдиган, асов. Қашшанг от. 

ҚА ТТТ ТТТОҚ Ўта камбағал, фақир; фа- 
қирона. Қизиқ экансан.. бу ердагилар ҳам- 
маси гадойдан нон тилайдиган қашшоқлар.. 
Ойбек, Танланган асарлар. Ўшнинг баланд- 
паст лой томлари шаҳардаги қашшоқ ҳа- 
ётнинг гувоҳидек мунғайиб турибди. С. Ка- 
роматов, Олтин қум. Рўзиматнинг отаси 
жуда қашшоқ яшар, мешкобчилик билан кун 
кўриб, оиласини боқолмас эди. Туйғун, Шоир 
ҳақида ҳақиқатлар. 

ҚАШШОҚЛАНМОҚ айн. қашшоқлаш- 
моқ. 

ҚАШШОҚЛАШМОҚ Қашшоқ ҳолатга 
тушмоқ, камбағаллашмоқ. Кейинги пайтлар- 
да деҳқонлар қашшоқлашган, ерсизлик ба- 
лоси жонларига тегиб кетган эди. К. Яшин, 
Ҳамза. 

ҚАШШОҚЛИК Қашшоқ ҳолат, қаш- 
шоқтурмуш. Очлик, қашшоқлик — уруш да- 
рахтининг аччиқ мевалари. Т. Малик, Ажаб 
дунё. 

ҚА ТТТ ҚА Т От ёки мол пешонасидаги 
оқ жой, оқ нишона; шундай нишонали от, 
мол. Ола бузоқ, қашқаси ҳам бор, Усти қо- 
ра, бағри оппоқ қор. Ғ. Ғулом. От келар яш- 
наб борлиқ, Қашқаси гўё ёрлиқ. Т. Тўла. 
Ўртароқда анчадан бери бир-бирига ўқ- 
райганча елкалашиб келаётган қашқа бу- 
қача билан тарғил буқача тўсатдан сузишиб 
қолиб, поданинг тўс-тўполонини чиқарди. С. 
Анорбоев, Оқсой. 

2 кўчма Бетнинг кўринадиган ерида ури- 
лишдан қолган нишона, мас., яра, чақа. 
Сапчиб ўрнимдан турсам.. пешоналари қаш- 
қа, кийимлари тупроқ.. дадам кириб кел- 
яптилар. Э. Раимов, Ажаб қишлоқ. [Мавлон] 
Ҳозир афти-башарасини қашқа қилибмушт- 
лашишдан, бировларнинг таъбини хира қи- 
лишдан бошқа иш қилмайди. Ш. Шуҳратов, 
Безорилар. 

Отнинг қашқаси салб. Ҳамма биладиган, 
танийдиган. Луқмонбек маҳаллада отнинг 
қашқаси. С. Аҳмад, Сайланма. 


ҚАШҚАЛДОҚ Сувмошаклар туркуми- 
нинг қамишзор қўлларда яшайдиган, бо- 
шида қашқаси бор бир тури; ўрдакдан 
кичикроқ ёввойи ов қуши. Тўнғизларнинг 
бесаранжом хур-хури, ўрдак ва қашқал- 
доқларнинг ғақ-ғуқи оламни тутган. С. Аҳ- 
мад, Уфқ. 

ҚАШҚАЛИ Пешонасида қашқаси бор. 
Майна яна бир карра извош ва отларни кўз- 
дан кечирди.. Отнинг бири қизил, четдагиси 
оқ қашқали тўриқ. Ш. Тошматов, Эрк қуши. 

ҚАШҚАРБЕДА Дуккаклилар оиласига 
мансуб, оқ ёки сариқ гулли, ўқилдизли 
икки йиллик бегона ўт. 

ҚАШҚАРБОЛДОҚ Исирғанинг 18-аср- 
да Фарғона водийсига қашқарликлар кел- 
тирган, ҳалқа шаклидаги тури. Ҳашқарбол- 
доқнинг маҳаллий анъаналарга яқинлиги унинг 
тез тарқалишини таъминлаган. «ЎзМЭ». 

ҚАШҚАРГУЛ айн. қўқонгул. 

ҚАШҚАРИ Қашқарда бўладиган; Қаш- 
қарда ясалган. Ҳаётхон ўрнидан турди, онам 
умид билан унга тиктириб қўйган.. қашқари 
қундуз телпакни кийгизди. М. Исмоилий, 
Фарғона т. о. 

Қ АТТТ ҚАРЧА Т сфт. Қашқарга ва қаш- 
қарликларга оид; уйғурча. Қашқарча ўйин. 
Қашқарча овқатлар. 

2 от Олди ромлар билан ўралган айвон. 
У «тиқ» этган овоз келса, кўзларини беих- 
тиёр кўча эишкка тикиб, қашқарчада ўти- 
рибди. А. Ёқубов ва Ш. Шодиев, Топилган 
қиз. 

3 от эск. Уйғур тили. Қашқарча(ни) би- 
ласизми! Қашқарча сўзлашмоқ. 

4 от Келиб чиқиши уйғур мусиқаси 
билан боғлиқ куй ёки ашула номи. Одам- 
ларнинг кўзлари гулхан ёруғида ўртада 
«қашқарча»га муқом қилувчи, беқасам тўн 
устидан белбоғ боғлаган қора қош йигитда. 
П. Турсун, Ўқитувчи. 

ҚАШҚИР айн. бўри 1. Қашқир ўзининг 
уяси олдидаги қўйларга тегмай, узоқдаги 
бошқа қўйларга боради. О. Қўчқорбеков, 
Чўпон Рўзи бахши. Мен кетган сўнг ўзинг 
ёлғиз қолмагин, Қашқир-қобонларга емиш 
бўлмагин. «Ширин билан Шакар». 

ҚАЪДА [а. лзАз — ўтириш, вазият, ҳо- 
лат] этн. Киши вафотидан кейин унинг 
кейинги маросимларидан бирини, мас., 
«йигирма»си ёки «қирқ»ини бирор яқин 




қариндошиникида ўтказиш одати, таомили. 
Қаъда қилмоқ. 

Қаъда қаримас Қилиниши лозим, аммо 
шошилинч бўлмаган иш ҳақида. Халқимизда 
«Олтин чиримас, қаъда қаримас» мақоли 
бежиз дунёга келмаган. «Фан ва турмуш». 

ҚАЪР [а. — чуқурлик, чуқур жой; 

таг, туб] Бирор нарсанинг сиртидан анча 
чуқур ери, ости, ичи. Ернинг қаъри. Дарёнинг 
қаъри. н Бир ярим соат ичида денгиз даҳ- 
шатли юкни бутунлай қаърига ютиб юборди. 
А. Мухтор, Қорақалпоқ қиссаси. Негадир 
шундай баҳайбат тоғлар ҳам кўринмас, улар 
ҳам худди тун қаърига сингиб кетгандай 
эди. К. Яшин, Ҳамза. 

КАҚАЖОН шв. Қақилдоқ. Қандолатхон 
Барнони яхши билар эди: ёлғиз ўсган қақажон 
қиз. И. Раҳим, Барно. Бирам қақажон, кўҳлик, 
Бирам бийрон ва айёр. Миртемир. 

ҚАҚАНОҚ Қўй ёки эчкининг оғиз сути- 
дан пиширилган овқат. [Жонгул] Йигитга 
ҳар гал яйловдан қайтганида, албатта, ёғоч 
косада қатиқ, қўй сутидан ясалган қақаноқ 
ёки ивитилган қурут олиб чиқар эди. О. 
Ҳусанов, Ҳаёт ишқи. Онаси эчкининг янги 
сутидан қақаноқ қилиб берарди. Н. Қобил, 
Буғдой пишиғига етмаганлар. 

ҚАҚАС шв. Кишилардан ёки кишилар 
яшайдиган жойдан узоқ, чекка ер; овлоқ. 
Қақас жойда учрашмоқ. н Лўлилар колхозга 
аъзо бўлиб киришга қарор берганларида, 
биринчи шарт қилиб, қишлоқдан қақасроқ 
ерни талаб қилган эдилар. Н. Сафаров, 
Лўлилар. 

ҚАҚА(Қ)ЛАМОҚ «Қақ -қақ» овоз чи- 
қармоқ; қақилламоқ (товуқлар ҳақида). Чи- 
пор товуқ ҳам зўр ташвиш билан қақақлаб, 
таралиб юрган жўжаларини қаноти остига 
чақирарди. А. Муҳидцин, Ҳ. Тожибоев, Оташ 
калбли қиз. 

ҚАҚИЛДОҚ Ўзини билағон санаб, ҳа- 
деб гапираверадиган; гапдон, маҳмадона (кў- 
пинча қизлар ҳақида). -О, мунча қақилдоқ 
экан бу қиз, — олифта хоним юзини тескари 
бурди, — ташвиқот қиляпти бизни. Ойбек, 
Нур қидириб. Бошқа бирор кўзлагани бордир 
қақилдоқнинг. Н. Аминов, Муяссар. 

ҚАҚИЛЛАМОҚ 1 аин. қақа(қ)ламоқ. Чи— 
пор товуқ шу кунларда етилган.. қақил- 
лаб юрибди. С. Айний, Қуллар. 

2 кўчма Ҳадеб гапиравермоқ, маҳма- 
доналик қилмоқ. Хўп, хўп. Бунча қақиллай- 


сан?Ў. Умарбеков, Юлдузлар. Эшонни ҳам, 
қорини ҳам оғзига қаратиб, анчагача қа- 
қиллади. П. Турсун, Ўқитувчи. 

ҚАҚИР Сувсиз, қақраб ётган қоқ ер, 
қақроқ жой. Бўз ерларга сув чиқади, қишлоқ 
атрофи, қақир бўз ерлар кўкаламзор, экин- 
зор бўлади. М. Исмоилий, Фарғона т. о. 
Ташналаб ётган қақир чўлларни ҳосилдор 
этиб, Боғу бўстону экинзор этгали имкон 
сув. Ҳабибий. 

ҚАҚИРЛАМОҚ айн. қақилламоқ. Ҳа- 

қирлаб кулмоқ. Қақирлаб сайрамоқ. н Қо- 
ри Маҳмуд қақирлаб кулгандан кейин, жид- 
дий бир вазият олиб: -Менимча, — деди, — 
ҳар бир киши ва ҳар бир нарса учун бир ном 
керак. С. Айний, Эсдаликлар. 

ҚАҚИР-ҚУҚУР Ҳар хил майда-чуйда 
нарсалар; ашқол-дашқол, лаш-луш. Бу ма- 
шина, араваларга тирбанд қилиб.. аллақан- 
дай қақир-қуқурлар ортилган эди. Ҳ. На- 
зир, Сўнмас чақмоқлар. Ёрматнинг қақир- 
қуқури оз бўлгани учун, араванинг олдинги 
қисмида Гулнор ва онаси бемалол жойлаш- 
ган эди. Ойбек, Танланган асарлар. 

ҚАҚОЛАМОҚ айн. қақа(қ)ламоқ. Тухум 
қўймаган товуқ кўп қақолайди. Мақол. 

ҚАҚРАМОҚ Нами қочиб ёки сувсиз- 
ликдан, ташналикдан қуриб қолмоқ; қу- 
руқшамоқ. Қақраган чўл. Томоғим қақраб 
кетяпти. Беморнинг лаблари қақради. н 
Кимсасиз чўл. Қуёшнинг жазирама иссиғи- 
дан ҳамма ёқ қақраб кетган. Газетадан. 

ҚАҚРОҚ Қақраган, қақир. Қақроқ чўл- 
лар. Қақроқ лаблар. н Сув — анқога шафе. 
Ҳамма ёқ қум, қизиб, ёниб ётган қақроқ 
қум. М. Исмоилий, Фарғона т. о. Бобоқул ота 
томоғининг қақроғини босиш учун ҳовуздан 
оқиб чиқаётган ариқдаги зилол сувдан ҳо- 
вучини тўлдириб ичиб олди. Ҳ. Назир, Сўн- 
мас чақмоқлар. 

ҚАҚШАМОҚ 1 Оғриқли зирқироқ тут- 
моқ, сирқирамоқ. Аъзойи баданим қақша- 
япти. н Лўқ-лўқ қақшаётган чаккалари- 
даги оғриқ босилди.. С. Нуров, Нарвон. Оёқ- 
лари зир қақшар, бир қадам босишга ҳам 
мадори келмас эди. М. Мансуров, Ёмби. 

2 кўчма Азоб-уқубатли, машаққатли ҳо- 
латда бўлмоқ, шундай ҳолатни кечирмоқ. 
У бечора, ёшлиги минг хил азоблар билан 
қақшаган, хўрланган, бечора халқнинг бу қа- 
дар ишонч ва эҳтиромини ҳеч вақт хаёли- 
га келтирганмикин ? А. Мухтор, Қорақалпоқ 




қиссаси. Эзилган, қақшаган, очу яланғоч, Ҳа- 
миша бир ғарибпарварга муҳтож. Ҳабибий. 

3 Зир-зир титрамоқ, қалтироқ тутмоқ; 
қалтирамоқ. ..лаби лабига тегмай титрар, 
аъзойи бадани безгак тутгандай қақшарди. 
Ж. Абдуллахонов, Хонадон. 

4 Қуриб, қақраб қолмоқ, қуриб қоқ 
бўлмоқ. Бочка қуриб, қақшаб кетибди. н 
Қоракўл дарёси қуриб, қақшаб ётибди. Ж. 
Абдуллахонов, Тўфон. 

5 кўчма Ачиниб, ёлвориб ёки хафа бў- 
либ, кўп гапирмоқ. Қақшаб гапирмоқ. Кўп 
қақшадим, сўзимга кирмади. н Хадича буви 
ичкарига кирди-ю.. ўша ерда қақшаб, қарғаб 
ўтирди. М. Исмоилий, Фарғона т. о. 

6 Ачинарли, зор ҳолатга тушмоқ. Қон қора 
қақшамоқ. н Карима опа қақшаб йиғлаёт- 
ган ўғлини ётоғига олиб кириб ётқизди. М. 
Исмоилий, Бизнинг роман. Жуда хунук иш 
бўлди-да. [Қизнинг] Онаси зор қақшаб, қи- 
дириб юргандир. С. Аҳмад, Лочин. Бечора увол 
кетибди. Ота-онаси қақшаб қолибди-да, ат- 
танг, аттанг!Ў. Умарбеков, Ёз ёмғири. 

ҚАҚШАТМОҚ Қақшамоқ фл. орт. н. 
Осмонни қоплаб олган чодирдек булут қу- 
лоқ-бурунни кўкартириб, суякни қақшатув- 
чи аччиқ изгирин қор бошлаб келди. П. Тур- 
сун, Ўқитувчи. Бегуноҳ онани қон қақша- 
тиб, эрини тортиб олаётгап эканман-ку. 
А. Муҳидцин, Куёв қочди. 

ҚАҚШАТҚИЧ Қақшатувчи, ўнгланиши 
қийин аҳволга солувчи, яксон қилувчи, йўқ 
қилиб юборадиган. Қақшатқич зарба. Қақ- 
шатқич жанг. Қақшатқич танқид. н Нус- 
ратилла рўпарасида чўяндай қорайиб ўтир- 
ган душманнинг ҳақоратларига қарши қақ- 
шатқич бир гап тополмай, ҳамон ёнади. А. 
Мухтор, Опа-сингиллар. ..тўрт-беш баравар 
кўп кучга эга бўлган душман атакаси қақ- 
шатқич ўқ довули билан рад этилиши керак. 
Т. Рустамов, Мангу жасорат. 

ҚАҚШОҚ Қуруқ ва қаттиқ; қотган. Она 
қақшоқ қўлларини қизининг юрагига қўйди. 
Ойбек, Танланган асарлар. 

ҚАҚҚАИМОҚ Тикка қотиб турмоқ, тик 
ҳолатда бўлмоқ. Мочалов билан бирга унинг 
каби погонли, яроғ-аслаҳали икки тўра зи- 
нада қаққайди. Ойбек, Танланган асарлар. 
Баъзан қизғиш-қўнғир бир илон ўт орасидан 
ўрмалаб келиб, атрофни томоша қилаёт- 
гандек қаққайиб қолган юмронқозиққа таш- 
ланади. М. Осим, Тўмарис. Қиш оппоқ кўр- 


пасин тўшаган ерда Қаққайиб турибди бир 
туп оқ қайин. X. Салоҳ. 

ҚАҚ-ҚАҚ тақл. с. Товуқтарнинг ўзига хос 
овозини билдиради. Товуқлар қақ-қақ қи- 
либ қочишди. 

ҚАҒ тақл. с. Қарға, зағча, қузғун ва ш.к. 
нинг товушини билдиради. Қарға қағэтади, 
ўз вақтини чоғ этади. Мақол. 

ҚАҒАНОҚ айн. қақаноқ. 

ҚАҒИЛЛАМОҚ «Қар-қағ» овоз чиқар- 
моқ; қағқағламоқ. Қиру сой, дарахтлар қор- 
га ботибди, Қарғалар қағиллар бўлиб мин- 
натдор. Шуҳрат. ..баланд теракнинг айри 
шохида қағиллаб турган олаҳаккага ангра- 
йиб қолган эди. Н. Аминов, Суварак. 

ҚАҲАТ [а. — ёмғирсизлик, қурғоқ- 

чилик; очарчилик] 1 Топилмайдиган, йўқ 
ҳолат. Бир кафт дон-дун экишга ҳам қурбим 
етмади.. Ер ориқ, гўнг ҳам қаҳат. Ш. Тош- 
матов, Эрк қуши. Наҳот шунча қаттиқ 
табиат қаҳри, Наҳотки илож йўқ, бир чора 
қаҳат. С. Зуннунова. Бу ерда ҳатто пай- 
поқ, носки ҳам қаҳат экан. Газетадан. 

Ўғрига мол қаҳатми? Уддабуррога ҳамма 
нарса топилади, деган маъноли ибора. -Ўғ- 
рига мол қаҳатми, ҳасса йўқолса, сен учун 
топилмайдиган матоҳмас-ку, — дедим. Шук- 
рулло, Жавоҳирлар сандиғи. 

2 айн. қаҳатчилик. Ким бизга қайрилади, 
Очлик, қаҳат тўрт томон. Миртемир. 

ҚАҲАТЛИК Топилмаслик, етишмаслик; 
йўқлик. 

ҚАҲАТЧИЛИК 1 Уруш ёки бирор та- 
биий офат натижасида ёки экин-тикин 
битмай қолганлиги сабабли кундалик эҳ- 
тиёжларга зарур нарсаларнинг топилмас- 
лиги, топилиши жуда қийинлиги юз бер- 
ган ҳолат. Нарх-наво кўтарилиб кетди. Қим- 
матчилик ҳадемай пулга нон топилмайди- 
ган қаҳатчиликка айланади. А. Қаҳҳор, Ўт- 
мишдан эртаклар. ..ғалла камайиб, пахта 
майдонлари қисқариб, чорва турли офат- 
ларга учраб, юртда очарчилик ва қаҳатчи- 
лик бошланди.. К. Яшин, Ҳамза. 

ҚАҲВА [а. ь j-(X — кофе дарахти ва мева- 
си; кофе; кафе] айн. кофе 1-3. Қаҳва май- 
донлари. Бир стакан қаҳва. Қаҳва ичмоқ. н 
Хизматчи қаҳва келтирди, Анвар Мурод дас- 
турхонга меҳмонларни ундади. Ойбек, Нур 
қидириб. 

ҚАҲВАХОНА [қаҳва + хона] Чой, қаҳ- 
ва, енгил таом ва ш.к. сотиладиган кичик 




ресторан. Биноларнинг пастки қавати хил- 
ма-хил дўконлар, ошхоналар, қаҳвахоналар ва 
турли муассасалар билан банд. Ҳ. Қодирий, 
Қоҳира лавҳалари. 

ҚАҲВАЧИ 1 Қаҳва билан савдо қилув- 
чи, қаҳва сотувчи. Қаҳвачи чол қайтиб кир- 
ганида, Озод бошини хонтахтага қўйиб, донг 
қотиб ухларди. М. Маҳмудов, Мангу куй 
излаб. 

2 Қаҳвахонанинг хўжайини, эгаси. 

ҚАҲР [а. — бўйсундириш, мажбур- 

лаш, зўрлаш; хафалик, алам, қайғу] 1 Қат- 
тиқ аччиқланиш, жаҳл туйғуси; ғазаб. За- 
миранинг қаҳрдан ёнаётган кўзлари, аччиқ- 
ланганда ҳам нафосатини йўқотмайдиган 
юзи жазманига янада чиройли кўринди ше- 
килли, йигит ширин илжайди. П. Қодиров, 
Уч илдиз. Қўзғолончи халқнинг.. қаҳри ҳар 
лаҳзада кучайди, ҳайқириғи кўкни тутди. 
Ойбек, Танланган асарлар. Унинг сўзлашув 
оҳанги мулойим бўлса-да, аммо узиб олгудек 
қаҳр ва аччиқ киноя сезилиб турарди. С. 
Кароматов, Олтин қум. 

2 кўчма Баъзи табиий ҳодисаларнинг 
«аламли» кучи, таъсирига нисбатан қўл- 
ланади. Қиш қаҳридан қарсиллайди қайра- 
ғочлар. А. Мухтор. Аччиқ аёз кўрсатар ку- 
чин, Ўткирлашар совуқнинг қаҳри. Д. Фай- 
зий. 

Қаҳри келмоқ айн. қаҳрланмоқ. Олим- 
жоннинг қаҳри келди, кўмир чўғидай кўз- 
ларидан ўт чақнади. «Муштум». Қаҳри кел- 
ганда, ҳеч кимни аяб ўтирмайди. Т. Ашу- 
ров, Оқ от. Қаҳри қаттиқ Меҳр-шафқати 
йўқ. Ҳа, ана шундай бемеҳр, қаҳри қаттиқ 
кимсалар ҳам бор. Газетадан. Қаҳрига олмоқ 
Қаҳрини ўтказмоқ; жабрламоқ. Эй худо- 
ванди карим, мен бечорани нега бунча қаҳ- 
рингга олдинг. К. Яшин, Ҳамза. 

ҚАҲРАМОН [ф. — ботир, жасур; 

чемпион] 1 Шижоати, довюраклиги, бо- 
тирлиги билан шуҳрат қозонган, жон- 
бозлик, мардлик қилиб, ўзини кўрсатган 
шахс. Ўлимдан қўрққан киши қаҳрамон бў- 
лолмайди. А. Қаҳҳор, Олтин юлдуз. Қўши- 
ғимга илҳом берган қиз Олам-олам ҳайдаб 
қўйди ер. Ким кўрса ҳам уни, шубҳасиз, Пах- 
тазорнинг қаҳрамони дер. Т. Тўла. 

Ўзбекистон Қаҳрамони Ўзбекистон Рес- 
публикасида алоҳида хизматлари учун бе- 
риладиган олий унвон ва шу унвонга эга 
бўлган шахс. 


2 ад. Бадиий асарнинг бош иштирок- 
чиси. Роман қаҳрамони. Филъм қаҳрамонлари. 
н Ҳамма, биринчи навбатда, ҳикоямизнинг 
қаҳрамони Ёдгорни табриклар эди. С. Айний, 
Дохунда. 

3 Умуман, бирор воқеа-ҳодиса ва ш.к. 
нинг содир бўлишига сабаб бўлган ёки ун- 
да асосий роль ўйнаган шахс. Юқорида Ота- 
бек томонидан олинган мактубнинг ҳақи- 
қати мана шу йўсин хиёнатнинг натижаси 
эдики, биз энди хиёнат қаҳрамонлари билан 
ўқувчини таништирамиз. А. Қодирий, Ўтган 
кунлар. 

4 Қаҳрамон (эркаклар исми). 

ҚАҲРАМОНЛИК 1 Мардлик, ботирлик; 

довюраклик. Жангчининг қаҳрамонлиги. Қаҳ- 
рамонлик кўрсатмоқ. н Иш «номардларча» 
милтиқ урушидан, эски қаҳрамонлик дос- 
тонларидагидек, «мардларча» қилич билан 
чопиш.. ханжар ва найза билан суқишга ўт- 
ди. С. Айний, Қуллар. 

2 Қаҳрамонларга хос иш, ҳаракат, мард- 
лик, жасорат намуналари. Газета хабарла- 
ри, каналдаги бўлган қаҳрамонликлар, мард- 
ликлар Жумақул отанинг диққатини жалб 
қилди. Ш. Сулаймон, Ота, ўғил. 

ҚАҲРАМОНОНА [ф. <CiCLo j-fz — қаҳра- 
монларча, ботирона, мардонавор] Қаҳра- 
монларга хос равишда; қаҳрамонлик билан, 
қаҳрамонларча. Қаҳрамонона жанг қилмоқ. 
Қаҳрамонона кураш. 

ҚАҲРАТОН Жуда қаттиқ, жуда ҳам шид- 
датли, ортиқ даражада совуқ. Қаҳратон қиш. 
Қаҳратон совуқ. н Қиш фаслида қаҳратон 
изғирин, бўрон, Қора булут, қора туман, 
тонги йўқ тунлар. Ҳабибий. Мукаррама Са- 
мадова ёзнинг жазирамасида ҳам, қишнинг 
қаҳратонларида ҳам пахтакорлар, чорва- 
дорлар.. орасида бўлди. Газетадан. 

ҚАҲРЛАНМОҚ Ортиқ даражада аччиқ- 
ланмоқ, қаҳри келмоқ; ғазабланмоқ. Ҳоким 
пича қаҳрланиб турди, кейин қўлини силтаб, 
ясовулни қайтарди. М. Исмоилий, Фарғона 
т. о. Қаҳрлансам, армон билан ўласан.. «Му- 
родхон». Булутларки кўкартирар ерларни, 
Қаҳрланса, чақмоқ-яшин сочади. М. Шайх- 
зода. 

ҚАҲРЛИ 1 Қаҳру ғазабга тўлган, қаҳру 
ғазаб ифодаловчи; ғазабли. Асқар полвон сар- 
ғайган, кир, лекин қаҳрли юзидан терини 
артди. Ойбек, Қуёш қораймас. Мударриснинг 
қаҳрли важоҳати суратни йиртиб таш- 




лашдан ҳам тоймаслигини кўрсатар эди. П. 
Қодиров, Юлдузли тунлар. 

2 кўчма Жуда ҳам қаттиқ, шиддатли, 
аёвсиз. Ҳаҳрли қиш. Ҳаҳрли совуқ. н Шу 
содда йигитнинг юрагини заҳарлаган қаҳр- 
ли, мудҳиш ҳаётни қарғади. Ойбек, Навоий. 
Ҳақиқатан ҳам куз этагиёқ қиш қаҳрли 
келишидан дарак бера бошлади. Д. Нурий, 
Осмон устуни. 

ҚАҲ-ҚАҲ: қаҳ-қаҳ урмоқ (ёки отмоқ, 
солмоқ) Қаҳқаҳламоқ. Шунақа қаҳ-қаҳ со- 
либ, бегубор кулишардики, дарахтларда 
тунаган қушлар чўчиб қанот қоқади. Шуҳ- 
рат, Шинелли йиллар. Ҳайрилиб қаҳ-қаҳ 
урадир бир киши. «Оқ олма, қизил олма». 
Шудгорларда бригадалар қатор-қатор, 
Ялангликда лаблари шўх қаҳ-қаҳ отар. Ғ. 
Ғулом. 

ҚАҲҚАҲА [а. — хахолаб кулиш; 

қаттиқ кулги] 1 Қаттиқ хушчақчақ кулги. 
Шербекнинг қаҳқаҳаси Сувонжонга тепа- 
сида бехосдан чақмоқ чаққандек бўлиб ту- 
юлди. С. Анорбоев, Оқсой. 

Қаҳқаҳа урмоқ (ёки отмоқ, солмоқ), 
қаҳқаҳа уриб (ёки отиб, солиб) кулмоқ спш. 
қаҳ-қаҳ урмоқ (ёки отмоқ, солмоқ) қ. қаҳ- 
қаҳ. [ Нигора] Бирдан қаҳқаҳа уриб кулар- 
кан, булоққа қўлини тиқиб, чалпитиб юбор- 
ди. С. Анорбоев, Оқсой. Хўш, хотин, хафа 
кўринасан. Болаларнинг бахтига ўйнаб-ку- 
либ, келинчаклардай қаҳқаҳа отиб юрмай- 
санми? Ш. Сулаймон, Ота, ўғил. 

2 кўчма Давомли қичқириш, қағиллаш 
ва шу сингари товушларни билдиради. 
Бойқушнинг шум қаҳқаҳаси. н Ҳаердадир, 
қум ичида, урғочи оқчорлоқнинг хунук қаҳ- 
қаҳаси эшитилар эди. А. Мухтор, Қорақал- 
поқ қиссаси. 

ҚАҲҚАҲ(А)ЛАМОҚ «Қаҳ-қаҳ»га ўхшаш 
товуш чиқармоқ; хахоламоқ. [Холиқов] Гоҳо 
баралла қаҳқаҳлайди, баъзан: «Мен ундай 
қилдим, мен бундсш қилдим, қотирдим, дўн- 
дирдим», деб осмондан келади. А. Муҳиддин, 
Тўғри савол. Ҳа, йигитлар ютқизиб қўй- 
масалар яхши эди [деди кимдир]. Ҳамма қаҳ- 
қаҳлаб кулди. Н. Сафаров, Саодатнинг қис- 
саси. 

ҚАҲҚАҲ(А)ЛАШМОҚ 1 Қаҳқаҳ(а)ла- 

моқ фл. бирг. н. Солдатлар қаҳқаҳлашиб 
юборишди. Айниқса, қора қошли, юзлари қу- 
ёшда пишган йигит силласи қуриб куларди. 
А. Убайдуллаев, Қонли издан. 


2 Хушчақчақ суҳбат қуриб, биргаликда 
вақт ўтказмоқ, чақчақпашмоқ. 

ҚИБЛА [а. <lLA — рўпарада турган нарса; 
намоз пайтида юз қаратиладиган томон 
(Макка томони); меҳроб; жануб] 1 дин. Му- 
сулмонлар намоз ўқиётган пайтда юзни 
қаратиб, ўгириб турадиган томон, Макка 
шаҳри жойлашган томон. Ҳиблага қараб 
фотиҳа ўқимоқ. н [ Отамнинг] Кўп вақттри 
тасбеҳ ўгириш.. кечалари қиблага қараб, тиз 
букиб ўтириб, худога йиғлаш билан ўтар эди. 
М. Муҳаммаджонов, Турмуш уринишлари. 
Меъмор дасторини бошига қўндириб, қиблага 
юзини тўғрилади.. Мирмуҳсин, Меъмор. 

2 эск. Ғарб, кунботиш томон. Ҳибладан 
эсган шамол. 

Тўрт томонинг қибла! Қаёққа кетсанг кета 
бер, ихтиёринг ўзингда. -Иккисидан бирини 
танланг, — деди Ойқиз қатъият билан, — ё 
кетмон, ё тўрт томонингиз қибла, бошингиз 
қаёққа оғса, ўша томонга жўнанг. Ш. Ра- 
шидов, Бўрондан кучли. 

ҚИБЛАГОҲ [а. + ф. — қибла син- 

гари жой] 1 дин. Қибла томон, қибла. 

2 кўчма маж. Ўта ҳурматга лойиқ киши 
(мас., ота, она) ҳақида; унга мурожаат шак- 
ли. Минг мартаба шукр бўлсин парварди- 
горга, Мендан рози кетган экан қиблагоҳ- 
ларим. А. Орипов, Жаннатга йўл. Ҳиблаго- 
ҳим, валламатим, қулоқ сол. Энди сиздан оқ 
фотиҳа тилайман. «Равшан». 

ҚИБЛАНАМО [а. + ф. Lci4_Li — қибла- 
ни кўрсатувчи] эск. айн. компас. Коман- 
дирникига ўхшаб қибланамонг борми ? Ой- 
бек, Қуёш қораймас. Ҳорунбек қуёшга қа- 
рар, ундан сўнг пешмат ёнидаги қибла- 
намони олиб, кафтига қўяди. Мирмуҳсин, 
Меъмор. Энди мендан кетди ихтиёр! Юра- 
гимни қўйиб кафтимга, Шивирлайман бе- 
сабр, такрор: Ҳибланамом, йўл кўрсат 
менга. У. Азим. 

ҚИДИРИШ 1 Қидирмоқ фл. ҳар. н. Йў- 
қолган нарсани қидириш. н Ота ўз ўйлари 
билан, бола эса отаси чеҳрасидаги ғамгин- 
лик сабабларини қидириш билан машғул эди. 
М. Исмоилий, Фарғона т. о. 

2 айн. қидирув. Геологик қидиришлар. Жи- 
ноят-қидириш ишлари. 

3 кам қўлл. айн. изланиш. Менинг барча 
ижодий қидиришларим, уринишларим, муш- 
кулотларимни бу шоир ҳал этди. Ойбек, 
Нур қидириб. 

ҚИДИРИШМОҚ Қидирмоқ фл. бирг. н. 

Туғилган кунимда дадам билан бувим ном 
қидиришиб, ахир Адолат қўйишибди. Ғ. Расул, 
Адолат. Улар бир-бирларининг кўзидан маъно 
қидиришди. Ойбек, Танланган асарлар. 

ҚИДИРМОҚ 1 Топиш учун уринмоқ, 
топишга ҳаракат қилмоқ; ахтармоқ, изла- 
моқ. Йўқолган китобни қидирмоқ. Дўстини 
қидирмоқ. н Ҳаёт шохларга тикилиб қара- 
du. У овоз эгасини таниган, таниганини 
қидира бошлаган эди. М. Исмоилий, Фарғо- 
на т. о. Кутбиддин тўхтаб, шу атрофда ту- 
наб қолишга ярайдиган жой қидира бошлади. 
С. Кароматов, Олтин қум. Ҳури.. гапни чў- 
зиш учун ҳовлиқиб, мавзу қидира бошлади. 
Ф. Мусажонов, Ҳури. 

2 Қидириш, излаш ишлари олиб бор- 
моқ, тадқиқ этмоқ. Янги конлар қидирмоқ. 
Космосни забт этиш йўлларини қидирмоқ. 

3 Топиш, эришиш ўй-хаёлида, иш- 
тиёқида, йўлида бўлмоқ. Бахт қидирибсан- 
ми, уни фақат меҳнатдан топасан. Ш. 
Рашидов, Бўрондан кучли. Ҳалиги мен айт- 
ган ўртоғимнинг ота-оналари.. орзу-ҳавас 
қидириб, бечора қизларини қаритиб қўйди- 
лар. А. Қодирий, Ўтган кунлар. 

4 шв. Сайр-саёҳат қилмоқ. Сайр этиб- 
қидириб, дунёни кезиб, Сўз айтиб, Москвада 
юрган Жамбулдир. Фозил Йўлдош ўғли. 

Из қидирмоқ айн. изига тушмоқ 2, 3. қ. 
из. Кампир из қидириб, боғма-боғ бориб, 
баланд девор олдида тўхтади. И. Раҳим, 
Чин муҳаббат. Тирноқ остидан кир қидир- 
моқ қ. тирноқ. 

ҚИДИРУВ 1 Қидирмоқ фл. ҳар. н. 

2 Қидириш иши. Археологик қидирув. 
Геологик қидирув. н ..қидирув отряди қийин- 
чиликларга дуч келар, биронта жасадни то- 
пишолмасди. Ж. Шарипов, Хоразм. Ҳидирув 
давомида мўмиёйи аслга тоғда яшовчи ҳай- 
вонлар, қушлар ва ҳаттоки айрим ҳаша- 
ротлар ҳам ўч бўлиши аниқланди. А. Шо- 
киров, 3. Ҳакимов, Мўмиёйи асл. 

3 ҳуқ. Судгача дастлабки тергов: жино- 
ятга доир қўшимча далиллар тўплаш. Жи- 
ноят-қидирув бўлими. 

ҚИЁ 1 айн. қия. ..қоронғи тушишига 
яқинлашганликдан, қиё ёпилиб турган дар- 
бозани кимдир ичкаридан зичлаб ёпди. А. 
Қодирий, Ўтган кунлар. 

2 айн. қиялик, қия. Тоғ оралаб юрар эмиш 
Ўтиб қиру қиёдан. Т. Тўла. Ҳиё тепасида бир 


йигит турар — Кенг водий устида ўйчан 
боқиши. Миртемир. 

Қиё боқмоқ (ёки қарамоқ) айн. қия қа- 
рамоқ (ёки боқмоқ) қ. қия. 

ҚИЁЛАМОҚ кт. айн. қияламоқ. Тонг чоғи 
сарвинозим acma қиёлаб ўтди. Чархий. 

ҚИЁМ I [а. ^LJa — тик туриш, қойим 
туриш; жўнаб кетиш; мавжудлик] 1 Қуёш 
тикка кўтарилган пайт, туш пайти; пешин. 
Ҳиёмда чопиқчилар дам олгани чиқишди. Кун 
қиёмдан оғди. н Ҳиём вақтида бир қанча 
болалар «тўй келди, тўй келди», деб бақириб- 
чақириб югуришди. Ойбек, Танланган асарлар. 
Кун қиёмига келиб, пешин намози ўқилгандан 
кейин кўшкнинг ич-таши жимжит бўлиб 
қолди. П. Қодиров, Юлдузли тунлар. 

2 Меъёр, маром. Шавла қиёмига етиб 
пишган эди. Алижон иштаҳа билан ҳузур қи- 
либ еди. Ҳ. Нуъмон, Фасллар. Фикр баҳсда 
қиёмига етади. Шукрулло, Жавоҳирлар сан- 
диғи. Кетмон деганни бир қиёмда чопади 
киши.. А. Қаҳҳор, Қўшчинор чироқлари. 

3 Охирги нуқта, тамом бўлиш пайти, 
охири. Соч олдириш қиёмига етай деганда, 
саррочлик — эгар-жабдуқ растаси томон- 
дан қийғос тўполон овоз кўтарилиб қолди. 
Ғ. Ғулом, Шум бола. Тўйлари ғариброқ бош- 
ланди-ю, қиёмида қизиб кетди. Э. Аъзамов, 
Жавоб. Канал қурилиши қиёмига ета бош- 
лагач, Андижонга қайтдим. «Ўзбекистон қў- 
риқлари». 

ҚИЁМ II 1 Шакарни сувда қайнатиб 
тайёрланган қуюқ шарбат. Кампир.. ўнг қўли- 
га дастурхондан бир бурда жиззали нонни 
олди-да, пиёладаги қиёмга ботирди. Ибохон, 
Феруза кўзли исирға. 

2 айн. мураббо. Олча қиёми. Олма қиёми. 
Анжир қиёми. 

ҚИЁМАТ [а. — диний эътиқодга 

кўра, инсонларнинг қайта тирилиш куни; 
тик туриш; қўзғолон, ғавғо, тўполон] 1 Ди- 
ний эътиқодларга кўра, гўё бу дунё тугагач, 
у дунёда ҳамма тирилиб, сўроққа тўпла- 
надиган кун; охират, маҳшар. Афандим, ким 
қурбонликка қўй сўйса, қиёмат куни қил 
кўприкдан ўша қўйни миниб ўтар эмиш, шу 
ростми? «Латифалар». Агарда ҳаққингизни 
олмасангиз, мен бир кекса одамни қиёмат- 
гача қийнаган бўласиз, олинг, иним.. Мир- 
муҳсин, Меъмор. 

2 кўчма Қий-чув, тўполон, ур-йиқит; 
жанжал. Эрталаб кўча қўққисдан қий-чув, 




қиёмат бўлиб кетди. П. Турсун, Ўқитувчи. 
Айланай, сизларнинг қораларингизни кўриши 
билан: «Раисга Жалил ўлгур етказган. Бўл- 
маса, нега келяпти?» деб қилди қиёматти, 
қилди қиёматти. С. Анорбоев, Оқсой. Мана 
энди нима бўлди. Ҳали эшикдан киришим би- 
лан келин қиёмат кўтаради. Ойдин, Келин 
ўғил туғибди. 

3 кўчма с.т. Жуда ажойиб, киши қойил 
қоладиган. Қиёмат этик. н Ўзбекистон 
оқсоқоли Йўлдош ота билан Усмон Юсупов 
ҳам шу ерда [бош тўғонда] эдилар. Кўп 
участкалардан одам йиғилган, қиёмат базм 
бўлди. Ғ. Ғулом, Ҳамидни эслаб. 

Қиёмати қарз қ. қарз 2. Қиёматда Ҳеч 
қачон; охиратда, ўлганда. Қарзингни ундан 
қиёматда ҳам ололмайсан. Қирқида қўлига 
соз олган, қиёматда қулоғини бурар. Мақол. 
Қиёматдан қийин Ниҳоятда қийин, жуда 
ҳам қийин. Уни кўндириш қиёматдан қийин. 
н Айниқса, Тўлқиннинг ухлаши қиёматдан 
қийин, кўзи уйқуда бўлса ҳам, тили тинмай- 
ди. Ҳ. Ғулом, Машъал. 

ҚИЁМАТГАЧА с.т. 1 Ўла-ўлгунча, бир 
умр; абадий. Энди сендан қиёматгача аж- 
ралмайман. 

2 Ҳеч қачон. Ўт шу бўлса, оишнг қиё- 
матгача ҳам пишмайди. 

ҚИЁМАТЛИ Ажралмас, абадий. Қиё- 
матли дўст. Қиёматли қўшнилар. н Мен 
сизнинг қиёматли синглингиз бўлай. П. Тур- 
сун, Ўқитувчи. Сен ҳам бўлгин қиёматли 
фарзандим. «Равшан». 

ҚИЁМАТ-ҚОЙИМ Қиёмат куни, рўзи 
қиёмат, маҳшар. Қиёмат-қойим бўлади, яқин- 
да ҳаммани ер ютади. С. Аҳмад, Ҳукм. 

ҚИЁС [а. ^uLJa — солиштириш, ўхша- 
тиш; андоза, ўлчов] 1 Ўзаро чоғиштириш, 
солиштириш, таққослаш; муқояса, таққос. 
Таржима сифатини аниқлашнинг асосий во- 
ситаси қиёсдир. Ғ. Саломов, Таржима на- 
зариясига кириш. У нотиқлик санъатини 
эринмай ўрганиши, оддий қиёслардан катта 
хулосалар чиқариш кўникмасини ҳосил қилмо- 
ғи лозим. Газетадан. 

2 Ўхшаш, тенг, мисл. Онамиз кўкрагин йўқ- 
дир қиёси, Шундан оқиб чиқар меҳр дарёси. Ё. 
Мирзо. Юртим, сенга шеър битдим бу кун, 
Қиёсингни топмадим асло. А. Орипов, Руҳим. 

Ўзингдан (ўзимдан) қиёс Бунга ўзинг 
(ўзим) мисол бўласан (бўламан), ўзингга 
(менга) қараб хулоса қилавер, мазмунидаги 


ибора. Мана, ўзимдан қиёс. Кечагина ҳам- 
мангга кулги бўлиб юрган бир солдат эдим. 
Мана энди, худога шукур, жир битиб, одам 
бўлиб қолдик.. О. Ёқубов, Излайман. 

ҚИЁСАН [а. LuLJa — қиёсланган ҳолда, 
таққослаш асосида] Қиёсий равишда, қиёс 
билан қараганда; қиёсланганда, нисбатан. 
Қиёсан ўрганиш. Қиёсан олганда. н Ўрда- 
нинг теварак масофасини чамалаб кўрган 
эдик, шунинг учун ўрданинг қай даража кенг 
бўлиши ҳам бизга қиёсан маълум. А. Қоди- 
рий, Ўтган кунлар. 

ҚИЁСИИ [а. — қиёслашга асос- 

ланган, қиёсан] Узаро таққослашга, қиёс- 
лашга асосланган. Қиёсий метод. Қиёсий 
грамматика. Сифатнинг қиёсий даражаси 
(тлш.). н Уларнинг [ёшларнинг] билганлари 
тахминий ва қиёсий бўлиб, кўпинча тарихий 
ҳақиқатга тўғри келмайди. С. Айний, Эс- 
даликлар. 

ҚИЁСЛАМОҚ Нисбат бермоқ, ўхшат- 
моқ; ўзаро таққосламоқ. Ёшликни баҳор фас- 
лига қиёслайдилар.. Газетадан. Равон йўлдан 
борарканмиз, бу бепоён даштни беихтиёр 
шахмат тахтасига қиёслаймиз. Газетадан. 
Бухгалтер корхонанинг ўтмиши ва ҳозирги 
турмуиш, хўжалигини қиёслаб, чўтга сола 
кетди. Газетадан. 

ҚИЁССИЗ айн. беқиёс. Қиёссиз жисмо- 
ний куч. н Чорвачиликда тенгсиз Фориш ва 
узумчиликда қиёссиз Боғишамол боғлари- 
гача қулоч отган Жиззах вилоятида бугун 
катта шодиёна. Газетадан. 

ҚИЁТ тар. этн. Ўғузлар таркибига кир- 
ган қадимий қабилалардан бирининг номи. 
Мен тилаб ҳусн, вале шоҳ тилаб аслу на- 
саб, Менга лўли била ҳинду, анга қўнғироту 
қиёт. Алишер Навоий. 

ҚИЁФА [а. «_sLi — ташқи кўриниш, юз, 
афт; қадди-қомат; ўзини тутиш] 1 Ташқи 
кўриниш, тус. Шаҳримизнинг қиёфаси кун- 
дан-кунга ўзгармоқда. н Гўё улуғ бир ҳоди- 
са содир бўлиши кутилаётгандек еру кўк 
тантанали қиёфа олди. С. Анорбоев, Оқсой. 
Замоннинг оёғида Қудрат берган эски чориқ, 
қўлида ёш боланинг калласидай гурзи.. юзида 
ғайрат ўти — у шу қиёфада Фарҳодни эсга 
солади. М. Исмоилий, Фарғона т. о. Ўша 
Элгелдимисан, томир? Соб бўлибсан-ку! Бай- 
бай-бай.. Одамни ҳам иғундай аянчли қиёфа- 
га солса бўлар экан-да. А. Мухтор, Қорақал- 
поқ қиссаси. 




2 Юз ифодаси. Унинг қиёфасидан хурсанд 
эканлиги кўринарди. н Негадир, ҳамманинг 
қиёфаси бирдан жиддий тус олган. Анварнинг 
кўзларида ҳатто қўрқув. Ҳ. Аҳмар, Ким ҳақ? 
Қиёфамда ранж аломати бўлди шекилли, 
ҳамхонам дарҳол гапни бошқа томонга буриб 
юборди. Н. Аминов, Қалтис хато. 

3 кўчма Кишининг маънавий, руҳий ва 
ахлоқий хусусиятлари, онги, дунёқараши, 
билим-савияси ва ш.к. мажмуи. Кишининг 
маънавий қиёфаси. н Ёшларнинг қилаётган 
ишлари уларнинг қиёфасини белгилаб беради. 
Газетадан. 

ҚИЁФАЛИ Бирон қиёфада бўлган; кў- 
ринишдаги. ..деҳқонларча камтар, содда 
қиёфали рус йигити кичик сержант эди. Ой- 
бек, Қуёш қораймас. 

ҚИЁФАТ [а. cLLJs — ташқи кўриниш, 
юз, афт; қадци-қомат; ўзини тутиш] кт. кам 
қўлл. айн. қиёфа. ..қорадорининг хуморгар- 
чилиги қиёфатимга анча тағйир [ўзгариш, 
бошқача тус олиш] бериб, ҳуснимга путур 
етказган эди. Ғайратий, Довдираш. Уй эга- 
си Отабекнинг қиёфат ва уст-бошидан 
савдогарга ўхшатган эди. А. Қодирий, Ўтган 
кунлар. 

ҚИЁФАТЛИ кт. кам қўлл. айн. қиёфа- 
ли. Биз бепоён Ватанимизга тумшуқ суқмоқ 
орзусини қилган, одам қиёфатли бир махлуқ- 
қа ўз кучимизни кўрсатмоқчи бўлдик. А. Умар, 
Мухтор. 

ҚИЁҚ 1 Ингичка, узун-узун кескир 
баргли кўп йиллик ўт. Кекса подачи ботқоқ- 
қа ҳам, юзига урилган кескир қиёқ барг- 
ларига ҳам эътибор қилмай, олға интилар 
эди. А. Мухтор, Қорақалпоқ қиссаси. Кўк- 
орол пахтазори ғумай, қиёқ, печак каби 
ўтлардан тозаланиб бўлаёзди. Ҳ. Назир, 
Сўнмас чақмоқлар. 

2 Баъзи ўт-ўсимликларнинг қиёқ баргига 
ўхшаш, кескир барги. Майсалар қиёқ чўзиб 
қолди. Қамишнинг қиёғи қўлни кесиб кетди. 
н Ўқ товуши тинганда, савағичнинг қуриган 
қиёқлари тўзғиб кетганини кўрди. С. Аҳмад, 
Уфқ. 

ҚИЁҚЗОР Қиёқ босган ер. Чўл.. қаёққа 
қараманг, жинғил, ўт-ўлан, қамишу қиёқзор. 
«Ўзбекистон қўриқлари». 

ҚИЗ 1 Балоғат ёшига етмаган аёл. Қиз 
бола. Ёш қиз. Ўқувчи қиз. 

2 Хотин жинсига мансуб фарзанд (ўз ота- 
онасига нисбатан) . Унинг уч ўғил, икки қизи 


бор. Қиз чиқармоқ. Қиз узатмоқ. Қизи бор- 
нинг нози бор. Мақол. н Фарзанд ўғилми, 
қизми — бари бир, ота-онасининг юраги бўлар 
экан. Ойбек, Танланган асарлар. 

3 Балоғатга етган, аммо ҳали эрга тег- 
маган аёл; маъсума, бокира. -Қизми, жу- 
вонми, Гулнорми — бари бир, ман дадамнинг 
ёш хотин олишини хоҳламайман, — деди 
Салим. Ойбек, Танланган асарлар. 

Қари қиз қ. қари 1. 

4 Қизларга ёки ёш жувонларга нисба- 
тан мурожаатда ишлатилиб, ҳурмат, эр- 
калаш, ўзини яқин олиш сингари маъно- 
ларни ифодалайди. Отга жуда эпчил экан- 
сан-ку, қизим! Баракалла-е. А. Қаҳҳор, Хо- 
тинлар. Ёзиб беринг, айланай пошша қиз. А. 
Қодирий, Ўтган кунлар. 

ҚИЗАЛОҚ Қиз бола, ёш қиз. Уйимизда 
яна битта қизалоқ туғилди. Ҳ. Турсунқу- 
лов, Ҳаётим қиссаси. ..йўлакда югуриб ке- 
таётган бир қизалоқнинг қўлида гунафша 
кўриб қолди. Ў. Ҳошимов, Қалбингга қу- 
лоқ сол. 

ҚИЗАМИҚ Асосан болаларда айрим 
аъзоларнинг яллиғланиши, баданга қизил 
тошма тошиши ва иситма билан кечадиган 
юқумли касаллик. Онанинг назарида, қизи- 
нинг юзига қизамиқ тошиб, шабадада cye- 
ланиб кетганга ўхшарди. И. Раҳим, Чин 
муҳаббат. Уруш давридаги қизамиқ Асқар 
отанинг бирйўла уч қизини тутдай тўкиб 
кетди. Д. Нурий, Осмон устуни. 

ҚИЗАРИНМОҚ Қизармоқ фл. ўзл. н. 
Ҳалима опа қизариниб кулди. О. Ёқубов, 
Бир фельетон қиссаси. ..қизлар гуруҳида 
ўтирган Нафиса ўрнидан турди, қизари- 
ниб, Элчибекка қаради. А. Мухтор, Туғилиш. 

ҚИЗАРИНҚИРАМОҚ Бир оз қизармоқ, 
қизаринмоқ. Адолат.. ўз ҳаракатидан ўзи 
ўнғайсизланиб кетдими, бир оз қизаринқи- 
ради-ю, бирдан кулиб юборди. С. Зуннунова, 
Гулхан. 

ҚИЗАРИШМОҚ 1 Қизармоқ фл. бирг. н. 

2 Сану манга бормоқ; айтишмоқ, ач- 
чиқлашмоқ. Исломхўжа Шерназарбой билан 
қизаришиб олди. Ж. Шарипов, Хоразм. Йўқ- 
чилик ўлсин, икковининг ҳам mopu таранг, 
сал нарсага қизаришиб қолади. «Муштум». 

ҚИЗАРМОҚ 1 Қизил ёки шунга яқин 
тус олмоқ, қизил тусга кирмоқ. Осмон қи- 
зарди. Кулупнай қизара бошлади. Бети со- 
вуқдан қизариб кетди. Нон қизариб пишди. н 




Жуда чиройли бизнинг боғчамиз, Ҳизариб қол- 
ди гилос, олчамиз. Қ. Ҳикмат. Шарқ уфқи қон 
пуркалгандек қизарди. С. Анорбоев, Оқсой. 

2 кўчма Ножўя, номақбул хатти-ҳа- 
ракати, қилмиши, айби, камчилиги ва 
ш.к. учун кимса олдида хижолат тортмоқ, 
изза ҳолатга тушмоқ. Модомики мендан гу- 
ноҳ содир бўлмади, текширсалар, ҳақиқат 
олдида ўзлари қизариб қоладилар, шундай 
эмасми? Ойбек, Нур қидириб. Текин mo- 
моқ бизларга ёт; Меҳнат билан ширин ҳаёт. 
Ё эл билан бўлмоқ керак, Ё қизариб ўлмоқ 
керак. С. Акбарий. 

ҚИЗАРТ(ИР)МОҚ Қизармоқ фл. орт. н. 
Товуқни қизартириб пиширмоқ. Ўзлаш- 
тирмовчи ўқувчини ўз ўртоқлари олдида 
қизартирмоқ. н Ботаётган қуёшнинг ҳор- 
ғин нури рўпарадаги қорни, тоғ чўққисини.. 
булутни бир лаҳза қизартирди-да, сўнди. А. 
Қаҳҳор, Олтин юлдуз. Салимни қизартиш 
яхиш эмас. Ойбек, Танланган асарлар. 

ҚИЗДИРГИЧ тех. Иситиш, қиздириш 
учун ишлатиладиган асбоб, мослама, аппа- 
рат ва ш.к. Лампали қиздиргич. 

ҚИЗДИРИЛМОҚ Қиздирмоқ фл. мажҳ. 
н. Ҳиздирилган дазмол. Ҳиздирилган думба 
ёғи. н Ҳий-чув, чағир-чуғур қулоқни кар 
қилади. Ҳиздирилган чирмандалар ҳавони 
янгратади. Ойбек, Танланган асарлар. 

ҚИЗДИРМОҚ 1 Қаттиқ иситмоқ, иси- 
тиб қайноқ, куядиган ёки куйдирадиган 
ҳолга келтирмоқ; қизитмоқ. Дазмолни қиз- 
дирмоқ. Тандирни қиздирмоқ. Ёз қуёши ер 
юзини қиздирмоқда. н Ўтнинг ҳарорати 
Эргашевнинг юзини қиздириб, бурқиб чиқа- 
ётган тутун эса нафасини бўғар эди. Н. 
Сафаров, Водиллик қаҳрамон. 

2 Доғ қилмоқ (ёгни, мойни). Пахта ёғини 
қиздирмоқ. 

3 Ҳароратини, иситмасини оширмоқ; 
иситма чиқармоқ. Безгак аъзойи баданни 
қақшатиб қиздирмоқда эди. 

4 Қонни юриштирмоқ, қонни юриш- 
тириб ортиқ иситмоқ, қизитиб юбормоқ. 
Асал кўп ейилса, баданни қиздиради. Одамни 
пўстин эмас, иш қиздиради. Мақол. 

ҚИЗ-ЖУВОНЛАР Ёш аёллар. Йигит- 
қизлар, қиз-жувонлар чорвоқларнинг девор- 
ларидан сакраб ўтиб, ариқлардан ҳатлаб, 
югуриб борардилар. П. Турсун, Ўқитувчи. 

ҚИЗИЛ 1 Қон рангидаги; қирмизи, ал- 
вон. Ҳизил муқовали китоб. Ҳизил кўйлак. 


Ҳизил қалам. Ҳизил олма. н Патнисда 
тўртта кулча, икки бош қизил чиллаки ва 
бир бош қуш чўқиган қандайдир оқ узум 
бор эди. Ойбек, Танланган асарлар. 

Қизил ари айн. қовоғари. Қизил гул 1) 
қизил рангда очиладиган ҳар қандай гул; 
2) атиргулнинг қизил очиладиган алоҳида 
бир тури. Ёз гулшани қизил гул, Халқим қи- 
лур намойиш. С. Абдулла; 3) шундай гуллар 
очилган пайтда ўтказиладиган халқ сайили. 
Қизил китоб Йўқолиб бораётган ёки йўқо- 
лиш хавфида бўлган ноёб ўсимлик ва ҳай- 
вон турларини қайд қилувчи давлат ҳуж- 
жати. Халқаро қизил китоб. Ўзбекистон қи- 
зил китоби. Қизил лавлаги айн. қизилча 1. 

2 от Юзнинг, баданнинг шу тусга мо- 
йил ранги; қизиллик. Унинг юзидаги қизилга 
яна қизил қўшилди. Ойдин, Ўзидан кўрсин. 
Ширинзабоновнинг юзига қизил югурди. «Муш- 
тум». 

3 кўчма с.т. Вино. Сиз ҳар вақт Жамол- 
бой акам билан чўқиштирасиз, бизга жўра 
бўлинг, қизил ичинг! Ойбек, Танланган асар- 
лар. 

4 кўчма эск. Октябрь инқилоби, шўро 
тузуми, армиясига оидликни билдирадиган 
сўз сифатида қўлланган. Ҳизил армия. Ҳизил 
шарқ. Ҳизил аскар. Ҳизил тўй. Ҳизил мат- 
буот. Ҳизил чойхона. Ҳизил карвон. Ҳизил 
гвардия. 

ҚИЗИЛБОШ I бот. Ўрдаклар кенжа 
оиласининг шўнғувчилар уруғига мансуб 
ёввойи ўрдак. 

ҚИЗИЛБОШ II тар. 1 Сафавийлар 
даврида Озарбайжон ва Шимолий Эронда- 
ги туркий қабилалардан эрон қўшинида 
хизмат қилган аскар. 

2 Ана шу даврда суннийларга қарши 
диний жангларда қатнашган шиа жанг- 
чиларига уларнинг бош кийимларига қараб 
турклар томонидан берилган ном. 

қизилиштон Оёғи калта, тумшуғи 
бақувват ва узун, ўрмонда яшовчи қуш. 

ҚИЗИЛЛИК Қизил ранг, тус. Ҳоннинг 
қизиллиги. Шафақнинг қизиллиги. н Гул- 
сумнинг юзидан қизиллик қочиб бўзарди. П. 
Турсун, Ўқитувчи. Tan ким устида кетаёт- 
ганини билиб, Гулшоднинг юзига қизиллик 
югурди. С. Зуннунова, Гўдак ҳиди. 

ҚИЗИЛМАҒИЗ Юзи тўладан келган ва 
қизил рангли. Саман отини йўрғалатиб, қи- 
зилмағиз, басавлат бир чол ўтиб кетди. С. 




Зуннунова, Гўдак ҳиди. Омонқул амаки ай- 
ниқса менга маъқул бўлди: қизилмағиз, бар- 
васта, юрт кўрган одамлиги кўриниб туриб- 
ди. X. Султонов, Онамнинг юрти. 

қизилмия айн. ширинмия. Моҳанда- 
рон водийсида юлғун.. қизилмия, ажриқ ўса- 
ди. П. Ғуломов, Зарафшон этакларида. 

ҚИЗИЛОЁҚ Сув бўйларида яшайдиган 
узун оёқли балчиқчи қуш. 

ҚИЗИЛУРУҒ Қовунинг эти ва уруғи 
қизил бўладиган ўртапишар тури. ..думига 
пичоқ қўйиш билан тарсиллаб, неча бўлакка 
ажралиб кетадиган қизилуруғ, шакарпалак- 
ларни уйиб ташлаганлар. F. Ғулом, Шум 
бола. 

ҚИЗИЛЧАI бот. 1 шв. Эти ва барг сава- 
ғи қизил, овқатга солинадиган лавлаги; 
қизил лавлаги. 

2 Чўлларда ва қуруқ тошлоқли тоғ ён- 
бағирларида ўсадиган буталар туркуми 
(тиббиётда қўлланади). 

ҚИЗИЛЧА II Баданга қизил тошиши ва 
иситма билан кечадиган, кўпинча болалар- 
да бўладиган, қизамиққа ўхшаш ўткир 
юқумли касаллик. 

ҚИЗИЛУНГАЧ Одам ва ҳайвонларда 
овқат ҳазм қилиш йўлининг ҳалқум билан 
меъда ўртасидаги бир қисми (истеъмол 
қилинган овқат массаси у орқали меъдага 
йўналади). 

ҚИЗИЛҚУЙРУҚ бот. Ўзбекистонда 
манзарали ўсимлик сифатида ҳамда си- 
лосбоп кўкпояси учун ўстириладиган бир 
йиллик ўтсимон ўсимлик. 

ҚИЗИМОҚ 1 Ҳарорати кўтарилмоқ, 
баланд бўлмоқ; исимоқ (асосан ҳаво ҳаро- 
рати ҳақида). Ҳаво ниҳоятда қизиган, отлар 
ҳаллослаб терлар.. Мирмуҳсин, Меъмор. 
Эрталабданоқ кун қизий бошлайди-да, чош- 
гоҳга борганда қуёшдан олов ёмғири ёғила- 
ди. Ҳ. Ғулом, Бинафша атри. 

2 Бирор нарса (олов ва б.) таъсирида 
тана ҳарорати ошмоқ, кўтарилмоқ (жисм, 
тана ҳақида). Бадани қизиди. Тандир қизиди. 
Темир қизиди. н Отабекнинг манглайида 
турган қўли қизиб кетиб, иккинчи қўлини 
алмаштиришга мажбур бўлди. А. Қодирий, 
Ўтган кунлар. Ҳамма ёқ қум, қизиб, ёниб 
ётган қум.. М. Исмоилий, Фарғона т. о. 

3 айн. қизишмоқ. [Содиқ:] Қизиб кетган 
эканман, қаранг, мингбошини ҳам чўзил- 
тирмоқчи эдим-у, бироқ орқадан келиб, қў- 


лимни боғлаганларини билиб қолдим. Н. Са- 
фаров, Уйғониш. 

4 кўчма Қизғин тус олмоқ. Суҳбат қизи- 
ди. Мунозара қизиди. н У саҳна чеккасига 
суриб қўйилган парда олдига борганида, 
концерт қизиб кетган эди. Ў. Ҳошимов, 
Қалбингга қулоқ сол. Бу кун чоршанба бўл- 
ганидан бозор айниқса қизиган. Ойбек, Улуғ 
йўл. Иш қизиб кетган пайтда қишлоқ то- 
мондан кўчани чангитиб келаётган машина 
кўринди. Р. Файзий, Чўлга баҳор келди. Ҳозир 
овнинг авжи қизиган пайти, кўлда ўрдак, 
қашқалдоқ кўп. Ж. Шарипов, Хоразм. 

Боши қизиди 1) боши қон тепгандек 
оғирлашди. Қоратой бир оз ўйланиб, боши 
қизиган каби, дўпписини курсига олиб қўйди. 
Ойбек, Танланган асарлар; 2) кайфдан, 
мастликдан боши оғирлашган ҳолга тушди. 
Қодирнинг саломатлигига.. бир неча марта 
қадаҳ кўтарилди. Қодирнинг боши қизиб 
кетди. А. Қаҳҳор, Қанотсиз читтак. Ичи қи- 
зимоқ айн. ичи пишмоқ қ. ич. Сентябръ 
келишини кутиб, ичи қизиб кетяпти Тош- 
бибининг. Газетадан. Қулоғи қизимоқ c.m. Гўё 
қулоқнинг бир оз қизиши кимса ҳақида 
бирор гап бўлаётганидан (бўлганидан) бел- 
ги, хабар беришини қайд этувчи ибора. Сен 
ҳақингда ҳам кўп гаплар бўлди, роса қуло- 
ғинг қизигандир. н Ўзи йўқларнинг ҳам қу- 
лоғи қизиб турармиш. С. Кароматов, Олтин 
қум. 

ҚИЗИТАЛОҚ Баччаталоқ, лаънати (ен- 
гил сўкиш сўзи). Қизиталоқнинг боласи, аҳ- 
воли мушкул демайсан, нуқул қизига тики- 
ласан?!Н. Фозилов, Дийдор. 

ҚИЗИТМОҚ Қизимоқ 1, 2, 4 фл. орт. н. 
айн. қиздирмоқ. Тандирни қизитмоқ. Қуёш 
тошу қумларни қизитиб юборди. Чилдирма- 
ни қизитмоқ. Суҳбатни қизитмоқ. 

ҚИЗИШМОҚ 1 Қизимоқ фл. бирг. н. 

2 Ҳарорати бир оз кўтарилмоқ; қизимоқ. 
Алимжоннинг юраги тез-тез уриб, бадани 
қизишди. К. Раҳим, Шонли авлод. Меҳмон- 
ларга шўрва билан ароқ тортилди. Йигитлар 
«қизишиб» олишгач, келин хонадонига йўл 
олинди. Ю. Ражабий, Тўйлар ҳақида ўйлар. 

3 Жуда қизиқиб, астойдил берилмоқ. 
Даврадагилар қизишиб кетиб, бир-бирлари- 
га гап маъқуллашар.. икки гапириб, бир ку- 
лишар эди. «Ўзбекистон қўриқлари». Кет- 
монни бир меъёрда чопади киши. Ундан ке- 
йин, чарчагунингча чопма, айни қизишган 




вақтингда.. дам ол! А. Қаҳҳор, Қўшчинор 
чироқлари. 

4 Қизиққонликка берилмоқ; тутақмоқ. 
Аъзамжон ўжар, сал гапдан қизишиб кета- 
диганлардан эди. С. Аҳмад, Уфқ. Ҳачон, ни- 
ма масалада гап кетмасин, Бурҳонов раис 
билан қизишиб ўтирмайди, ётиғи билан 
тушунтиради. М. Ҳазратқулов, Журъат. -Ўзи 
нима гап ? — чол яна қизишиб кетди. Ойбек, 
Танланган асарлар. 

ҚИЗИҚ I 1 Кишини ҳайрон қолдира- 
диган, ажаблантирадиган. Табиат жуда қи- 
зиқ, ўз саховатини заминнинг барча ерига 
бирдек инъом этаверади. Газетадан. Хаёл.. 
қизиқ нарса, у ўзининг тутқич бермас қа- 
нотларида баъзан кишини узоқ-узоқларга 
олиб учади. С. Зуннунова, Янги директор. 

2 Қизиқиш уйғотадиган, диққатни тор- 
тадиган; қизиқарли. Ҳизиқ ҳикоя. Ҳизиқ эр- 
так. Ҳизиқ томоша. н Бунда ҳолдан той- 
гунча ишлашиб, участканинг умумий геоло- 
гик схемасини тузишди , баъзи бир қизиқ 
жойларнинг суратини олишди. С. Кароматов, 
Олтин қум. Етти-саккиз ёшдаги болалар 
учун чиллак ўйинидан қизиғи борми?¥. Фай- 
зий, Сен етим эмассан. 

3 Завқ, кулги қўзғатадиган. Улар бир- 
бирига гап бермай, аллақандай воқеани га- 
пиришиб келишяпти. Жуда қизиқ жойига 
келишган бўлса керак, ҳаммалари бирдан 
хахолаб кулиб юборишди. С. Анорбоев, Оқ- 
сой. 

4 Кўнгил очадиган, мароқли, қизиқар- 
ли. Базм жуда қизиқ, жуда кўнгилли эди. 
А. Қодирий, Ўтган кунлар. [Салимбойвачча] 
Ўтириш қизиқ, жуда хушчақчақ, базм жу- 
да қийқириқли бўлишини билиб.. саман йўр- 
ғани эгарлатиб қўйган эди. Ойбек, Танлан- 
ган асарлар. 

5 ўайриоддий, ажаблантирарли, ғалати. 
Уни бекордан-бекорга қамаб қўйиши қизиқ- 
ку! Мирмуҳсин, Меъмор. Ўзимам қизиқман- 
да.. Шу ёмғирдан қўрқиб, мактабдан қолиб 
ўтирсам. Э. Раимов, Ажаб қишлоқ. Буўғрилар 
қизиқ: «Ойда, йилда бир келган меҳмонидан 
айрилмасин», деб ашула айтади.. А. Қаҳҳор, 
Қўшчинор чироқлари. 

6 Таажжуб, ҳайронликни билдиради. 
Ҳизиқ, бирдан ойим, бояги гаплар эсига 
тушдими, қовоғини солиб олди. Ҳ. Назир, 
Ёнар дарё. - Ҳизиқ, нима қилиб юрибди ярим 
кечада?Ў. Ҳошимов, Қалбингга қулоқ сол. 


Ҳизиқ, кечагина денгиз эди тинч, Ҳаърига 
олмоқда бугун зилзила. Г. Жўраева, Иқбол. 

7 айн. қизиқчи. Юсуф(жон) қизиқ. Охун 
қизиқ. н Улуғбек ўтказган катта бир тўй- 
да қизиқлар, чолғучилар, аскиячилардан 
ташқари, бир аёл ашула айтиб.. ҳаммани 
масту шайдо қилган экан. К. Яшин, Ҳамза. 
Бирдан хон ва раият кулиб юбордилар, бу 
киши Худоёрнинг энг яхши қизиғи Зокир гов 
эди. А. Қодирий, Меҳробдан чаён. 

қизиқ II 1 Жуда иссиқ пайт, ҳолат; 
қизиб турган, қизиган. Ҳуёш янгигина бот- 
гани учун куннинг қизиғи ҳали қайтмаган эди. 
С. Зуннунова, Гулхан. Тандир каби чўл қи- 
зиғида Ҳизарибсан мисоли ширмон.. Р. Бо- 
божон. 

2 Қизғин тус олган, авжига чиққан, қиз- 
ғин. Мажлис анча қизиқ бўлди. 

Темирни қизиғида бос қ. темир. Қизиқ 
устида Қизишиб турган пайтда. Аҳмад баҳс- 
лашишни яхши кўрарди ва гоҳида қизиқ 
ycmuda, ўзи сезмаган ҳолда, қалтис гапи- 
раверарди. Ф. Мусажонов, Ҳиммат. ..болан- 
гиз бор экан.. Ҳозир қизиқ устида билинмас- 
ку, кейин чидолмайсиз. А. Қаҳҳор, Қўшчи- 
нор чироқлари. Қизиғида 1) авжга чиққан, 
қизиб кетган пайтида. Ишнинг айни қизиғи- 
да ёмғир қуйиб қолди. н [Ҳожи хола:] Отам, 
ўйин қизиғида ютқазишга ютқазиб қўйиб, 
кейин ўзини урди, пешонасини ёрди, йиғла- 
ди. М. Исмоилий, Фарғона т. о.; 2) қулай 
пайтни қўлдан бермай, иссиғида. 

ҚИЗИҚАРЛИ 1 Диққат-эътиборни жалб 
қилиб, қизиқиш уйғотадиган. Шу куни фут- 
бол майдонларида ҳам қизиқарли беллашув- 
лар ўтказилади. Газетадан. Суҳбатларни 
жонли, қизиқарли, турмушдаги фактларга 
суяниб ўтказиш керак. Р. Файзий, Чўлга 
баҳор келди. 

2 Манфаат жиҳатидан ўзига жалб қи- 
ладиган. Боғ чакки эмас, унчалик қизиқарли 
ҳам эмас, шундайми, Салим ака? Ойбек, 
Танланган асарлар. 

ҚИЗИҚИШ 1 Қизиқмоқ фл. ҳар. н. Ҳат- 
то нима депти закунчи Оқилжон? — қизи- 
қиш билан сўради Тантибойвачча. Ойбек, 
Танланган асарлар. Эртакнамо бу ҳангома 
қайси мамлакатда, қайси замонда бўлганига 
ҳурматли журналхонлар қизиқишлари таби- 
ий. «Муштум». 

2 Билиш, ўрганиш ва ш.к. га интилиш, 
ҳавас майли; шахснинг ўзи учун қимматли 




ва ёқимли бўлган муайян нарса ва ҳодисага 
муносабати. Бердиёровнинг ёшликдаги ин- 
тилиши, қизиқиши уни ўзи орзу қилган билим 
чўққиларига етаклади. Назармат, Жўрлар 
баланд сайрайди. Ота ўғлининг техникага 
қизиқишини ёшлигиданоқ сезганди. О. Мў- 
минов, Хиёбондаги уч учрашув. 

ҚИЗИҚМОҚ 1 Қизиқиш билан эътибор 
бермоқ, астойдил берилмоқ, берилиб му- 
носабатда бўлмоқ, ҳаракат қилмоқ. -Ово- 
зингни чиқариб ўқи, нима дебди? — Мир- 
закаримбой ҳам қизиқди. Ойбек, Танланган 
асарлар. У шунча қизиқиб кетган эдики, 
елкасига аста қўйилган қўлни ҳам сезмади. 
Ш. Рашидов, Бўрондан кучли. Улар ҳар гап 
сайин, «қалай, сизга маъқулми?» дегандек 
Элмуродга тикилиб олар, у эса, чой ҳўплаган 
ҳолда, бу содда мунозарани қизиқиб тинглар 
эди. П. Турсун, Ўқитувчи. 

2 Билиш, ўрганиш, ишлашга майл қўй- 
моқ, ҳавасманд бўлмоқ. Мен мусиқага қи- 
зиқаман. н Унинг ўзи ёшликданоқ физика- 
га қизиқар эди.. Ў. Ҳошимов, Қалбингга 
қулоқ сол. Мароқли дарсларнинг кучими, 
кўпчилик ёшлар математика билан адаби- 
ётга қизиқарди. Газетадан. Мен энди, дунё- 
дан ўтаёзган бир киши, эндиги мансабларга 
унча қизиқа олмайман. А. Қодирий, Ўтган 
кунлар. 

3 Ҳавас қилиб эргашмоқ, ҳавас қўймоқ; 
берилмоқ. Қўқон кетаётган ўртоқларига 
қизиқиб, борма, деганга кўнмади. А. Қодирий, 
Ўтган кунлар. Гапдон, хушчақчақ меҳмон- 
ларга қизиқиб, у ҳам майни қониқиб ичган 
эди, чала ечиниб, тош қотиб ухлади. Ойбек, 
О.в. шабадалар. Ҳавас-да.. Болалигимдан овга 
қизиқаман. Ў. Ҳошимов, Қалбингга қулоқ 
сол. 

ҚИЗИҚСИНМОҚ Маълум даражада 
қизиқмоқ, қизиққандек бўлмоқ. -Шоирман 
денг! — қоровул қизиқсиниб, унга қайта 
бошдан кўз югуртди. Н. Фозилов, Ҳаёт ўр- 
гатди. Хадичабегим Астрободда рўй берган 
воқеалар билан қизиқсинди. Ойбек, Навоий. 
Жангчилар комиссарнинг ҳикояларини қи- 
зиқсиниб тингламоқда эдилар. М. Муҳаме- 
дов, Машқ. 

ҚИЗИҚТИРМОҚ Қизиқмоқ фл. орт. н. 
Бу ҳикоя ҳаммани қизиқтириб қўйди. Му- 
сиқага қизиқтирмоқ. н Уни ҳозир ўрдак 
отишдан кўра Жумагулнинг жамоли қизиқ- 
тирар.. эди. Ж. Шарипов, Хоразм. 


ҚИЗИҚУВЧАН Ҳар нарсани билишга 
интиладиган, қизиқадиган; қизиқиш, ҳавас 
майли кучли. Инсон табиатан сирли, сеҳр- 
ли нарса, ҳодисаларга қизиқувчан бўлади. 
У. Норматов, Талант тарбияси. 

ҚИЗИҚУВЧАНЛИК Қизиқиш, ҳавас 
майлига эгалик, эга бўлиш. Йигитали 
тиришқоқ, ҳамма нарсага қизиқувчанлиги 
билан тенгдошлари opacuda ажралиб mypadu. 
«Ўзбекистон қўриқлари». 

ҚИЗИҚЧИ 1 Қизиқ ҳаракатлари ва 
сўзлари билан кишиларни кулдирувчи одам. 
Дадаси жуда қизиқчи киши. Э. Раимов, Ажаб 
қишлоқ. Илгари овчилик қилган бир қизиқчи 
йигит мудирликни қабул қилганди. С. Аҳмад, 
Музей. 

2 Халқ сайилларида, йиғилишларида 
томошабинларни кулдирадиган ўйинлар 
кўрсатувчи артист; масхарабоз. Қизиқчилар 
ўйини. Қизиқчилар кийими. Қизиқчи артист. 
н Қишлоқ болалари бу масхарабоз, қизиқ- 
чи бола — Кимсаннинг сўзига қотиб ку- 
лишдилар. С. Абдулла, Ҳасан билан Кимсан. 
Ўтмишдаги санъаткорлар ичида қизиқчи- 
лар алоҳида ўрин эгаллаб келганлар. Т. Оби- 
дов, Юсуфжон қизиқ. 

ҚИЗИҚЧИЛИК 1 Қизиқчи иши, касби. 

2 Қизиқчилар кўрсатадиган ўйин-то- 
моша; ўзбек анъанавий театри тури. Қи- 
зиқчштк кечаси. н Унинг асл исми — Наби. 
Ўзининг ашуласи, чолғуси ва қизиқчилиги 
билан суҳбатларни гуллатгани учун маҳал- 
ладаги улфатлари уни «гул» — «Набигул» 
деб атаганлар. А. Қаҳҳор, Қанотсиз читтак. 
Ҳазил ва шўхликда, ҳар хил ўйинлар ва қи- 
зиқчиликда ҳаммани ўзига қаратарди. Ф. 
Мусажонов, Ҳури. 

Қизиқчиликка ёки қизиқчилик учун 

Кишиларни кулдириш ёки эрмак учун, 
ҳазил тариқасида. Бу ишни қизиқчилик учун 
қилдим. н Келин дарҳақиқат ёш, лекин 
худди қизиқчиликка семиргандай юм-юма- 
лоқ. А. Қаҳҳор, Тўйда аза. 

ҚИЗИҚҚОН 1 Салга жаҳли чиқиб, 
тутақиб кетадиган, аччиғи тез. Қизиққон 
одам. н Феъл-атвори жиҳатидан жуда 
қизиққон, сал нарсага лов этиб.. ингичка 
овозини баралла қўйиб чийиллайди. С. Ка- 
роматов, Олтин қум. 

2 кам қўлл. Юрагида ўти бор; серғайрат. 
Ўринбой — шижоатли, қизиққон йигит. Т. 
Рустамов, Мангу жасорат. 






ҚИЗИҚҚОНЛИ кам қўлл. айн. қизиққон. 
Иним, бизнинг тарафнинг фуқароси андак 
қизиққонли бўлади. Ойбек, Навоий. 

ҚИЗИҚҚОНЛИК Қизиққон шахсга хос 
хислат, хатти-ҳаракат. Ҳизиққонлик мардга 
эмас муносиб. Ж. Жабборов. Бу гўзаллик 
кибр ёки совуқликни эмас, балки ғайрат ва 
қизиққонликни тақозо қиларди. Ш. Раши- 
дов, Бўрондан кучли. 

ҚИЗИҒАР сўк. Енгил койишни ифода- 
лайди. Қизиғарларнинг кўзини очиш керак, 
батракларнинг ҳам одам эканлигини билиб 
қўйсинлар. Ҳ. Шамс, Душман. 

ҚИЗКУРАР этн. Унашиш олдидан сов- 
чиларнинг қизни кўриш маросими. 

ҚИЗЛИ Қизи бор, қизи бўлган. Қизли уй. 
н Бу тўй ўғиллининг ўғлидан, қизлининг 
қизидан қайтади, сенинг нимангдан қайта- 
ди? «Алпомиш». 

ҚИЗЛИК Қиз фарзандлик. У сизга қиз- 
лик қилмайди. 

2 Аёлларнинг ёшлик чоғи ва шу чоқда- 
ги ҳолати. У қизлигида жуда чиройли эди. н 
Фазлиддин Нури қизлик чоғида ўз хаёлида 
чизган.. йигитларга сира ўхшамас эди. Ой- 
бек, Танланган асарлар. 

3 Иффат, маъсумалик, бокиралик. Қиз- 
лигини йўқотмоқ. н Офтоб ойимнинг: -Не- 
га қирқ кокил қилмайсан? — деб сўрашига: 
-Қизингиз энди қизлик давридан ўтиб, ке- 
линлик даврига кирди, — деб кулди [Кумуш]. 
А. Қодирий, Ўтган кунлар. 

4 Бокира қизларга хос. Бу унинг бояги 
айтган гапига қизлик иффати билан қай- 
тарилган жавоб эканини тушунди. С. Аҳ- 
мад, Уфқ. Ой нури қизнинг сочларида, юзида 
жим-жим ўйнар, қизлик латофатига сирли 
ва сеҳрли бир нима бағишлар эди. «Шарқ 
юлдузи». 

қизоши этн. Никоҳ тўйидан бир кун 
олдин қизнинг уйида дугоналари учун бе- 
риладиган зиёфат. 

ҚИЗТАЛОҚ айн. қизиталоқ. Оббо қиз- 
талоқ, шайтоннинг домласи экан-а! Ойбек, 
Танланган асарлар. 

ҚИЗУВЧАН 1 Тез қизийдиган. Мис қи- 
зувчан металлардан биридир. 

2 кўчма кам қўлл. Салга аччиғи келади- 
ган; жаҳли тез, қизиққон. 

ҚИЗЧА 1 Қиз 1, 2 с. кичр.-эркл. 

2 Ёш қизларга мурожаат шакли. 


ҚИЗЧИҚАРАР этн. Никоҳ тўйи, қизни 
турмушга узатиш. Эсласам, шунда ҳам қиз- 
чиқарар тўйга борувдик. Газетадан. 

ҚИЗҚУШ Балчиқчилар туркумига ман- 
суб, жиғали ботқоқ қуши; қизғиш. 

ҚИЗҒАЛДОҚ айн. лолақизғалдоқ. Алвон 
қизғалдоқлар билан қопланган тепалик ша- 
фақдай қизарган, аллақаерда тўрғай фарёд 
соларди. Ў. Ҳошимов, Қалбингга қулоқ сол. 

ҚИЗҒАНМОҚ 1 Бирор нарсани сарф- 
лашга ёки бировга беришга оғринмоқ, эсиз 
деб билмоқ, ҳайф кўрмоқ, аямоқ. Айрон 
сўраб келгандан челагингни ҳам қизғанма. 
Мақол. н Эшонни қандайдир пул қизиқ- 
тираётганини, қори эса сир бой бермагани 
ҳолда, ўша пулни қизғанаётганини Элмурод 
сезиб турарди. П. Турсун, Ўқитувчи. 

2 Ачинмоқ, раҳми келмоқ. Қизған, она, 
ўксизни, Ўша қутқазди бизни. Ҳ. Олимжон. 
Йигит кўзларидаги алам ва фироқни кўрган 
Искандаро уни қаттиқ қизғанди. Ойбек, Нур 
қидириб. 

3 Бекор кетмаслик ҳаракатини қилмоқ, 
ҳайф бўлмасликни ўйламоқ. Бугун ҳеч қаер- 
га бормадим — ишимни қизғандим. н Му- 
ҳиддин бирон жойга кириб, тамадди қилиб 
олишни ўйласа, поездга кеч қолаётган киши 
сингари вақтни қизғанарди. Р. Файзий, Чўл- 
га баҳор келди. 

4 с.т. Рашк қилмоқ. -Абдуваҳобнинг тур- 
қини худо кўтарсин, ундан хотин қизға- 
надиган ўрни йўқ. Уни номаҳрам деб бўлмай- 
ди, одам эмас — қул, — дейишарди. Ш. Тош- 
матов, Эрк қуши. Умар Гулсунни Элмуроддан 
қизғаниб, ичи ўртаниб келган эди. П. Тур- 
сун, Ўқитувчи. 

5 Ўзига тегишли нарсага (мас., боласи- 
га) тегиниш, дахл этишга йўл қўймаслик 
ҳолатида бўлмоқ, шундай хусусият (одат)га 
эга бўлмоқ (асосан, жониворлар ҳақида). 
Совлиқ боласини қизғаниб, уларга ёвқараш 
қиларди. С. Аҳмад, Юлдуз. 

ҚИЗҒАНЧ кам қўлл. Қизғаниш ҳис- 
туйғуси; рашк, ҳасад. Ҳамдамформа қизғанч- 
ҳасад билан тўлиб-тоша бошлаган кўнглини 
юпата бошлади.. С. Айний, Қуллар. Бу сўз 
Элмуроднинг кўнглидаги қизғанч чўғини бос- 
ган кулни учириб юборди.. Шуҳрат, Шинел- 
ли йиллар. 

ҚИЗҒАНЧИҚ 1 Нарсасини бировдан 
аяйдиган; бахил. Қизғанчиқ бола. н Новда 
керак десам, ўзимизга керак, помидор бой- 






лаймиз, дейди. Қизғанчиқ! Ҳ. Назир, Сўн- 
мас чақмоқлар. Ҳали айтганимдай, отам 
қанчалик сахий бўлса, онам шунчалик қиз- 
ғанчиқ. «Муштум». 

2 Рашкчи; ҳасадчи. 

ҚИЗҒАНЧИҚДИҚ Қизғаниш иши, ода- 
ти. Ҳизғанчиқлик бахилнинг иши. н Озиқ- 
овқат тахчил бўлишига қарамай, табиа- 
тимда қизғанчиқлик йўқ эди. С. Исҳоқов, 
Олам гўзал. 

ҚИЗҒАНЧОҚ шв. Қизғанчиқ. 

ҚИЗҒАР с.т. Қизиғар. 

ҚИЗҒИМТИР айн. қизғиш 1. 

ҚИЗҒИН 1 Қизиб турган, қизиган; ҳа- 
роратли, иссиқ; қайноқ. Сарсппоннинг қиз- 
ғин қуёши. в Ҳизғин қум.. остидан янги- 
гина келтирилган тўрт дона кўмач ишта- 
ҳаларни ўзига тортар эди. С. Айний, Қул- 
лар. Собир юзини унинг ўтдай қизғин юзига 
сал тегизиб, шивирлади. Ойбек, О.в. ша- 
бадалар. 

2 Жўш ўрган, жўшга келган; авжига 
чиққан; жонли, жўшқин. Ҳизғин иш. Ҳиз- 
ғин кураш. Ҳизғин суҳбат. Ҳизғин муноза- 
ра. Ғўза парваришининг қизғин палласи. Ўрим- 
йиғим қизғин давом этмоқда. н Ҳозир пах- 
та учун кураш янада қизғин тус олди. На- 
зармат, Жўрлар баланд сайрайди. 

3 Чинакамига ва кучли тарзда, чин 
дилдан. Ҳизғин салом. Ҳизғин табриклар. 
н Биз кексаларнинг орзу-истакларини қиз- 
ғин қувватлаймиз. Н. Сафаров, Оловли из- 
лар. Эр-хотин бир-бирларини ҳеч қачон ўша 
кундагидай қизғин суймаган бўлсалар керак. 
Э. Аъзамов, Жавоб. 

ҚИЗҒИНЛАШМОҚ Қизғин тус олмоқ. 
Иш қизғинлашди. Мунозара қизғинлашмоқ- 
да. Кураш қизғинлашди. н Ер ислоҳоти 
тўғрисида сўз қизғинлашган сайин унинг 
боши ёстиққа яқинлаша берди. А. Қаҳҳор, 
Сароб. 

ҚИЗҒИНЛИК Қизғин ҳолат. Ишнинг 
қизғинлиги. Тортишувларнинг қизғинлиги. н 
-Ҳақиқат, синалган ҳақиқат! — деди Ўктам 
қизғинлик билан. Ойбек, О.в. шабадалар. 
Хоразмнинг саноат корхоналарида меҳнат 
қизғинлиги даладан қолишмайди. «Саодат». 

ҚИЗҒИШ I Қизилга мойил, қизилга 
яқин рангдаги; қизғимтир. Ҳизғиш тош. 
Ҳизғиш япроқлар. н Уфқ қизғиш тусга 
кириб, тонг ёришарди. Ш. Рашидов, Бўрондан 
кучли. Куз ўрмоннинг ювилган, тоза сарғиш- 


қизғиш олтинини ёлқинлатди. Ойбек, Қуёш 
қораймас. 

ҚИЗҒИШ II айн. қизқуш. 

ҚИИ I Қўй, эчки ёки туя қумалоғидан 
иборат гўнг қатлами. Бир жойда хазина 
кўрганман.. Уч-тўрт йиллик қўй қийи босилиб 
ётибди. С. Нуров, Нарвон. 

ҚИИ II тақл. с. Баъзи қушлар чиқа- 
радиган товушни билдиради. Ҳашқа томон- 
дан инидан безовта қилинган сақоқушнинг 
«қий-қий»и эиштилди. С. Нуров, Нарвон. 

ҚИЙИЛЛАМОҚ Ингичка қичқириқ 
овоз чиқармоқ, чийилламоқ. Мирзачўлга 
кеккайиб келиб, қийиллаб қочган бунақа 
жўжахўрозларни кўп кўрганман. А. Қаҳҳор, 
Янги ер. 

ҚИЙИЛМОҚ1 Қиймоқ 1, 3-6 фл. мажҳ. н. 
Ой юзлар, қаламдай қийилган қошлар, Шер- 
сифат, мардона, шўх барно қизлар. С. Жўра. 

2 Қиймоқ 2, 6 фл. ўзл. н. Ҳўлим қийилиб 
кетди. 

Қирчинингдан қийилгур қ. қирчин. 

ҚИЙИН 1 Қийинчилик билан амалга 
ошадиган, кўп куч, меҳнат ва ш.к. талаб 
қиладиган; сермашаққат, машаққатли; зид. 
осон. Ҳийин иш. Ҳийин масала. Ҳийин вази- 
фа. н Санъат турларининг ичида энг қийи- 
ни — рассомчилик. Ф. Мусажонов, Ҳиммат. 
Мулла Фазлиддин ёш подшоҳнинг амри би- 
лан Буратоғнинг чиқиш қийин бўлган хуш- 
манзара бир қоятоиш устига кичкина ҳуж- 
ра қурган. П. Қодиров, Юлдузли тунлар. 

2 Оғирчилик, қийинчилик билан боғлиқ 
бўлган; оғир, мушкул. Ҳийин шароит. Ҳийин 
аҳвол. н Ҳараб ўтирсак — уят бўлади, халқ.. 
қийин кунимда асқатмади, дейди. М. Ис- 
моилий, Фарғона т. о. Мусофирчилик қийин, 
бола-чақани соғинади киши. Ойбек, Тан- 
ланган асарлар. -Бола фақирга қийин бўлди, 
— деди Жонизоқ оқсоқол Ойсулув сузиб кел- 
ган овқатни еяётиб. С. Анорбоев, Оқсой. 

3 кесим взф. Маҳол, амримаҳол. Ҳоронғида 
ким эканини билиш қийин. Касалнинг келиши 
осон, кетиши қийин. Мақол. н У замонда, 
ўғлим, бизга ўхшаган одамларнинг тўрт тан- 
га орттириши қийин эди. А. Қаҳҳор, Қўш- 
чинор чироқлари. Бунинг устига, суяги меҳ- 
натда қотган аёлнинг нозик қомат, хипча 
бел бўлиши қийин албатта. М. Хайруллаев, 
Тилла маржон. Дудуқ одамнинг гапириши қи- 
йин, аммо унинг гапини тушуниш ундан ҳам 
қийин. Ф. Мусажонов, Ҳиммат. 

4 кам қўлл. айн. қийинчилик. Қизники 
қийин билан битар, Ўғилники ўйин билан 
битар. Мақол. 

қииинди Газмол, чарм, тунука ва ш.к. 
нарсани қийиб ишлашда ҳосил бўлган чи- 
қинди, қийқим, қийқинди. 

ҚИЙИНЛАШМОҚ Қийин ҳолга кел- 
моқ, қийин бўлмоқ; оғирлашмоқ. Чўққига 
чиқиш тобора қийинлашмоқда. Иш қийин- 
лашди. н Далаларни бир меъёрда сув би- 
лан таъминлаш йилдан-йилга қийинлашиб 
боряпти. Газетадан. Қанча ичкари кириб 
борган сари юриш қийинлашарди. М. Ҳаз- 
ратқулов, Журъат. 

ҚИИИНЛИК 1 Қийин ҳолат, қийин 
эканлик. Ишнинг қийинлиги. Масаланинг 
қийинлиги. н Қийинлиги билан неча пуллик 
ишим бор. Б. Раҳмонов, Баҳор арафаси. [Нор:] 
Сизнинг муддаонгиз бошқа нарсада. Бўлмаса, 
сизга бунинг ҳеч қийинлик жойи йўқ. Ҳамза, 
Паранжи сирлари. 

2 айн. қийинчилик. Бектемир йўлда уч- 
раган қийинликларни унутди. Ойбек, Қуёш 
қораймас. [Тожибой:] Сизларнингуйларингиз 
печатъ бўлиб, кўп қийинликлар тортишди. 
Ҳамза, Паранжи сирлари. 

ҚИИИНЧИЛИК 1 Умуман, қийналиш, 
қийноқ келтирадиган (туғдирадиган) ҳолат; 
қийинлик. Яраланган Қодир қийинчилик би- 
лан ўрнидан турди. Т. Рустамов, Мангу жа- 
сорат. Дастлаб, отангга бор, онангга бор, 
қабилидаги бирмунча қийинчиликлар содир 
бўлган эса-да, кейинчалик ишлар юришиб 
кетди. М. Хайруллаев, Тилла маржон. [Йўл- 
чи] Қоратойга йўлиқди, қийинчилик билан 
бир аравани байлашди. Ойбек, Танланган 
асарлар. 

2 Ишга халал берадиган, уни қийин- 
лаштирадиган нарса ёки ҳолат; монелик, 
тўсиқ, ғов, қийинлик. Унгур.. ичкарилашган 
сари қийинчиликлар туғдириб борди. Уч қу- 
лоч илгарилаш билан унгур ичи анча қо- 
ронғилашди. М. Исмоилий, Фарғона т. о. Улар 
ўзларининг кучли иродалари, курашлари би- 
лан ўз йўлларида тўғоноқ бўлган қийин- 
чиликларни енгиб ўта оладиган кишилардир. 
С. Сиёев, Ёруғлик. 

3 Машаққат; азоб-уқубат. У отасидан 
йигирма ёшда қолиб, укаларини қийинчилик 
билан боққан. И. Раҳим, Чин муҳаббат. 
Қанчадан-қанча қийинчиликлар билан уни 
ўқитиб, олий маълумот олишига имкон берган 


ота-онасидан умр бўйи миннатдор бўлиб 
яшади. «Саодат». 

4 Оғир моддий аҳвол, қаттиқчилик, 
оғирчилик. Қийинчилик билан ўсган бола. н 
Ҳаммаларининг гаплари, айланиб келиб, то- 
бора авж олаётган қимматчилик ва қи- 
йинчилик устида тўхталар эди. П. Турсун, 
Ўқитувчи. 

ҚИЙИНЧИЛИКСИЗ 1 Қийинчилиги 
йўқ. Қийинчиликсиз иш борми. 

2 Қийналмай, қийинчилик кўрмай. Му- 
нисхон доим ғолиб келадиган отига ҳеч 
қийинчиликсиз миниб олган эди. Ў. Умарбе- 
ков, Ёз ёмғири. Автобус, троллейбус, трам- 
вайлар мунтазам ишлаб турган вақтдаги- 
на йўловчи ишхонасига қийинчиликсиз, кай- 
фияти чоғ ҳолда етиб келади. Газетадан. 

ҚИЙИН-ҚИСТОВ Ҳаддан зиёд қисташ, 
шошилтириш, ҳоли-жонига қўймай ундаш 
ёки талаб қилиш. Бир йил ўтгандан кейин у, 
Собирнинг қийин-қистови билан, Адҳамни 
судга чақиртирди. Ҳ. Зиёхонова, Унутилмас 
хатолар. Бунчалик қийин-қистовга олиб иш- 
лашларидан янги пахта териш машинаси 
битиб қолай деганга ўхшайди. Газетадан. 

қийин-қистоқ айн. қийин-қистов. 
Салимжон, болани баҳона қилиб, ҳар куни 
«ишингдан бўша», деб хотинини қийин-қис- 
тоққа олаверди. А. Муҳиддин, Давлат қора- 
ловчиси. 

ҚИЙИШМОҚ 1 Қиймоқ фл. бирг. н. 

2 Нархни ўз фойдасига ошириш ёки 
камайтириш учун талашмоқ, тортишмоқ, 
савдолашмоқ. Мутавалли қийиша-қийиша, 
Алёнкани ҳам ўттиз тиллага сотиб олди. 
М. Осим, Элчилар. У, Зумраднинг таърифи- 
ни эшитган ҳамон, шоҳи ва ипакларни кўта- 
риб келди ва эзмаланиб, узоқ қийишиб, бир 
жуфт қозиқ лунги билан бир гулкўрпа бую- 
риб кетди. Ойбек, Улуғ йўл. 

ҚИИИҚ I 1 Мато, қоғоз ва ш.к. дан 
одатда учбурчак шаклда қийиб олинган 
парча ёки ортиб қолган қийинди, қийқим. 
Қоғоз қийиқлари. Дерсгза ойналарига тур- 
ли шаклда қийиқ қоғозлар ёпиштирилган. 
Ойбек, Қуёш қораймас. 

2 Бир томони баланд, бир томони паст; 
қия, қийғоч, қийшиқ. Йиғилган пулларни 
яктагининг қийиқ чўнтагига солиб, хайрлашиб 
жўнади. Ҳ. Нуъмон ва А. Шораҳмедов, Ота. 
[Кумуш] Айвон устунига суянгач, қора қийиқ 






қошларини чимириб, кўча йўлак томонга 
қаради. А. Қодирий, Ўтган кунлар. 

3 Қисиқ ёки сузук; қисилган ёки су- 
зилган, қийғоч (кўз ҳақида). Чорбоғнинг қоқ 
ўртасига қурилган баланд шийпон зиналари- 
дан ўрта ёшли, миқтидан келган, қийиқ кўзли 
бир киши тушиб келаётган эди. М. Осим, 
Ўтрор. 

4 кўчма Гапга кўнмайдиган, тутган ерини 
кесадиган; ўжар, қайсар. Қийиқ бола. н 
Мулла Икром қийиқ одам бўлганиданми ёки 
касби шуни лозим кўрганиданми, муросага 
унамади. Ойбек, Танланган асарлар. Қийи- 
ғимни боғламади — қийиқ экан, Боқсам — 
кўзи шўху қоши қуюқ экан. Т. Тўла. 

5 кўчма Камчилик, нуқсон, хато. Ага- 
повнинг сени менсимай пичинг қилиб, гапинг- 
дан қийиқ топиб ўтириши бежиз бўлмаса 
керак. И. Раҳим, Ихлос. Унинг ҳар бир иши- 
дан қийиқ топишга уринар эди. Р. Азизхўжа- 
ев, Яшил чайла. 

Қийиқ гап Бўлмағур, тескари, қинғир гап. 
Гарчи кўнглига қийиқ гап келмаган бўлса ҳам- 
ки, шундай ёш жувонда ўқиш ўзи учун ғай- 
ритабиийдек кўринар эди. М. Исмоилий, Фар- 
ғона т. о. Қилдан қийиқ ахтармоқ (ёки топ- 
моқ) Тўғри гапдан, ишдан хатолик изламоқ; 
йўқ жойдан камчилик топишга ҳаракат қил- 
моқ ёки топмоқ. Ҳар қайсимиз битта одам- 
ча ўлиб-тирилаётган бўлсаг-у, қилдан қийиқ 
ахтариб, звеномизни тошбақа қилиб, газе- 
тага чиқаришса. Ҳ. Нуъмон, Фасллар. 

ҚИЙИҚ II Одатда белга боғлаш учун 
атрофига гул тикилган тўртбурчак мато; 
белбоғ, қийиқча. Лас қийиқ. Шоҳи қийиқ. н 
[Ғози] Қишда беқасам тўн устидан шоҳи 
қийиқ боғлар, ёзда эса пилта ёқали оқ 
яктакни белбоғсиз киярди. И. Раҳим, Ихлос. 
Хадича хола, бундан яқин олти ой бурун 
келганида, бир қийиқ беҳи олиб келди. А. 
Қаҳҳор, Қўшчинор чироқлари. 

ҚИИИҚЛИК I Қийиқ кишига хос 
хусусият, хатти-ҳаракат. Қийиқлигингни 
ташла. 

ҚИЙИҚЛ ИҚ II Қийиқучун ярайдиган; 
қийиқбоп. Қийиқлик шоҳи. 

ҚИИИҚЧА айн. қийиқ II. Шоҳи қийиқча. 
Қийиқча боғламоқ. н Тикиб қўйган қийиқ- 
чаю гулдор халтачаларингиз қани? И. Раҳим, 
Чин муҳаббат. Тўламат мўйлов юпқа лас 
чопони устидан.. боғланган қийиқчаларга ўнг 
қўлини тиради. С. Анорбоев, Оқсой. 


ҚИЙМА Чопқи билан чопиб ёки гўшт- 
қиймалагичдан ўтказиб майдаланган гўшт. 
Ёғли қийма. Гўштни қийма қилмоқ. Овқат- 
га қийма солмоқ. Қийма шўрва. н Баковул 
ичига қийма тиқилган какликларни олиб 
ўтяпти.. М. Осим, Ўтрор. Ошпазлар эса, 
гўштини қийма қилиб, суягини бошқа қилиб 
қўйган эди. И. Раҳим, Тинимсиз шаҳар. 

ҚИЙМАЛАМОҚ 1 Қийма ҳолига кел- 
тирмоқ, қийма қилмоқ. Ошхонада келин гўшт 
қиймалаяпти. С. Нуров, Мушук чиқци. 

2 кўчма Майда-майда, бурда-бурда қил- 
моқ. Қоғозни қиймалаб таииабди. н Ғаф- 
форбой қишлоқни қон қақшатяпти. Ҳалим 
акамни қўлга тушириб қиймалади. 3. Саид, Н. 
Сафаров, Тарих тилга кирди. 

3 кўчма Пора-пора қилмоқ, эзмоқ, жа- 
роҳатламоқ. Зумраднинг ҳазин овози юракни 
қиймаларди. С. Зуннунова, Гулхан. 

4 Қийма солмоқ, қийма қўшмоқ. Тузук.. 
овқат сўровди, қиймалаб, қатиқлаб, хўрда 
қилиб бердим. М. Исмоилий, Фарғона т. о. 

ҚИЙМАЛИ Қийма солинган. Қиймали 
мастава. Қиймали сомса. 

ҚИИМАТ \а. Л — бойлик, қиммат- 
баҳо нарса; қадрият; нарх, баҳо; қиймат] 1 
иқт. Товар нархи. 

2 Пулнинг харид қобилияти; муайян 
бозор нархлари даражасида пул бирлиги 
ҳисобига сотиб олиш мумкин бўлган то- 
варлар ва хизматлар миқдори. Бинокорлик 
ишларининг қиймати анча камайтирилди. 

3 иқт. Товар ишлаб чиқарувчиларнинг 
товарда гавдаланган ва унда моддийлашган 
ижтимоий меҳнати. 

4 Савдо-сотиқца: нарх, баҳо. Молларнинг 
қиймати. 

5 кўчма Киши ёки нарсанинг турмушда 
тутган ўрни, аҳамияти, қадри. Отабекнинг.. 
ёзган хатини ўқиб эиштиш Кумуш учун 
катта қийматга молик эди. А. Қодирий, Ўт- 
ган кунлар. 

6 мат. Ўзгарувчан миқцорнинг маълум 
шароитдаги катталиги. Икснинг қиймати. 

7 Ўлчов асбоблари шкаласининг ҳар 
бир бўлими ифодалаган катталик. 

8 с.т. Қиммат. Бу киши: -Қиймат бе- 
ҳикмат эмас, арзон беиллат эмас, бунинг 
тагида бир иллат бордир, сабр қилайлик, — 
деб ланжлик қилдилар. А. Қаҳҳор, Қўшчи- 
нор чироқлари. 




ҚИЙМАТАХТА Гўштни чопиб қийма 
қилиш учун мосланган тахта ёки кунда. Ариқ 
бўйида чўққайиб, қийматахта юваётган 
Холнисо холанинг юраги орзиқиб кетди. Мир- 
муҳсин, Чиниқиш. 

ҚИЙМАТБАҲО с.т. Қимматбаҳо. ..куёв 
томон.. қийматбаҳо буюмлар билан беза- 
тилган хоналарга таклиф этилди. Ойбек, 
Танланган асарлар. 

ҚИИМАТЛИ 1 иқт. Бирор қийматга эга 
бўлган (қ. қиймат 1). 

2 с.т. айн. қимматли 1, 2. Марҳамат, 
марҳамат, қийматли меҳмон, жуда яхши 
келдингиз. М. Жўрабоев, М.Б. мартабаси. 

ҚИЙМАТШУНОС [а. + ф. - 

қийматини, баҳосини, қадрини билувчи] 
кам қўлл. Мол ёки нарсанинг қадр-қим- 
матини яхши биладиган, баҳолай оладиган 
киши; товаршунос. Ҳар қадамда бир тўх- 
таб, қийматшунос сингари, матоларнинг 
ранги.. ва ҳоказолар ҳақида баҳо бериб тур- 
ди. Ойбек, Навоий. 

ҚИЙМА-ҚИЙМА: қийма-қийма қилмоқ 

Майда-майда, бурда-бурда қилмоқ, қий- 
малаб ташламоқ. -Қотиллар! — деди Нор- 
мат ғазабланиб. — Ушлаб олиб, қийма-қийма 
қилгим келяпти уларни! И. Раҳим, Чин му- 
ҳаббат. 

ҚИЙМОҚ 1 Қайчи билан бўлмоқ, қисм- 
ларга ажратмоқ, кесмоқ, қирқмоқ. Бахмал- 
ни қиймоқ. Қоғозни қиймоқ. Тунукани қий- 
моқ. н Қайчи олиб, уч, энидан қиясан.. О. 
Қўчқорбеков. 

2 Зич, таранг тортилиш, боғланиш ва 
ш.к. туфайли тана ёки аъзо ичига ботиб 
жароҳатламоқ; ўйиб кирмоқ (ип, сим ва ш.к. 
ҳақида). Қўлимни сим қийиб юборди. н 
Пақирлар қўлимни қийиб юборай деди. С. 
Сиёев, Ёруглик. 

3 шв. Тандан жудо қилмоқ, олмоқ, кес- 
моқ, чопмоқ, узиб ташламоқ. Қарчиғайман, 
душман бошин қияман. «Алпомиш». 

4 c.m. Айланма йўлни қўйиб, тиккасига 
юрмоқ. Бурилишларда йўлни қийиб ўтмоқ. 
н Неча тоғнинг тумшуғин Қийиб ўтиб 
боради. «Равшан». 

5 кўчма с.т. Усталик билан бажармоқ, 
моҳирлик билан адо қилмоқ, қойил қил- 
моқ, ўринлатмоқ, дўндирмоқ, бопламоқ. 
[Машрабжон] Хушовоз йигит-а. Ашулани 
роса қияди-да. Ш. Саъдулла, Икки билаг- 
узук. Роса овози бор экан-да, йўлини ҳам 


қияр экан. Ойбек, Танланган асарлар. Оббо 
Жўравой-е, аммо-лекин гапни қиясиз. Ёлғон- 
ни ҳам ростдай қилиб гапирасиз. Уйғун, 
Ҳуррият. 

6 кўчма кам қўлл. Камайтирмоқ, қисман 
нобуд қилмоқ, йўқ қилмоқ. Бировнинг риз- 
қини қиймоқ. н Саидий бунга ишонмаса 
ҳам, Мунисхоннинг шу ҳаракати унинг ум- 
ридан катта қийди. А. Қаҳҳор, Сароб. 

Кўзи қиймайди ( т.к., ж.к. билан) 1) аж- 
ралишга, ташлаб, қолдириб кетишга кўнг- 
ли, розилиги бўлмайди. Сизни кўзим қий- 
майди, сиздан узоқлашгим келмайди, Гул- 
нор! Ойбек, Танланган асарлар; 2) бировга 
беришга, воз кечишга, баҳридан ўтишга 
кўнгли, розилиги бўлмайди. Яккахўжалик- 
ларнинг кўпи бисотида бор жониворлардан 
кўзи қийганини сўйиб, кўзи қиймаганини 
шаҳарга ҳайдай бошлади. А. Қаҳҳор, Кўш- 
чинор чироқлари; 3) ачинди, юраги ачиш- 
ди, раҳми келди, аяди. Бечора Нодира оғир 
ҳолда Анварни кишига шогирд бериб, ўқиши- 
ни зое қилишга кўзи қиймади. А. Қодирий, 
Меҳробдан чаён. Сўзини қиймоқ Сўзини ер- 
да қолдирмоқ, қайтармоқ. Менга иш буюринг. 
Камол аканинг сўзини қиймай, бир соатга 
вақт топиб келдим. А. Убайдуллаев, Ҳаёт 
оқими. Қиймади Рағбати бўлмади, аяди. 
Ширвоннинг барча катталари, подшога яқин- 
лари — бариси Равшанбекни дорга осмоққа 
қиймадилар. «Равшан». Кетар эдим сен би- 
лан Айланайин, ёр-ёр. Уйда қолган онамни 
Қиёлмадим, ёр-ёр. «Қўшиқлар». 

ҚИЙНАЛИШ 1 Қийналмоқ фл. ҳар. н. 

2 Қийинчилик, муҳтожлик. Моддий жи- 
ҳатдан қийналиш. Қийналиш нима эканини 
билмаслик. 

3 айн. қийноқ 1. Оҳудек эркин югуриб 
юрган қиз биринчи бор ҳуқуқсизлик ва қий- 
налиш исканжасида қолган.. Мирмуҳсин, 
Меъмор. 

ҚИЙНАЛМОҚ 1 Қийнамоқ фл. ўзл. н. 
Оғриқдан қийналмоқ. Ташналикдан қийнал- 
моқ. Тепаликка чиқишда кўп қийналдик. 
Масалани ечишда қийналмоқ. н Қиз тўғри 
ўша ерга келиб чўккалади. У ҳансирар, қий- 
налиб нафас олаётгани билиниб турар эди. 
М. Исмоилий, Фарғона т. о. Отабек боши берк 
кўчада қолгандек бўлди, жавобига қийналди. 
А. Қодирий, Ўтган кунлар. 

2 с.т. Бирор жиҳатдан сиқилмоқ, муҳ- 
тожлик, қийинчилик сезмоқ. Сувдан қий- 




2 Л 


налдик. Пулдан қийналмоқ. н [Йўлчи] 
Тутилиб қолмас-а, калласи жойида; те- 
гирмонга тушса, бутун чиқадиганлардан у. 
Лекин овқатдан қийналади-да, мендан 
баттар чақасиз эди. Ойбек, Танланган 
асарлар. 

ҚИИНАМОҚ 1 Жисман ёки руҳан озор 
бермоқ, азият етказмоқ, азоб-уқубатга, 
қийин аҳволга солмоқ. Тиш оғриғи мени 
қийнаяпти. Уни таиталик қийнаяпти. н 
Анвар қийнамай, озор бермай, захасиз капалак 
тутиб келганларга сабоғини ўқитиб қўйиш 
билан мукофот берар эди. А. Қодирий, 
Меҳробдан чаён. Комила оқсаб қолди, уни 
баланд пошнали, қоишқдай ихчам туфлиси 
қийнар эди. Ойбек, О.в. шабадалар. Нимага 
индамайсиз, Ҳаётхон? Гапиринг, ё мени 
қийнагани чиққанмидингиз? М. Исмоилий, 
Фарғона т.о. Қудам икковимиз басма-басига 
орзу-ҳавас деб, болаларни қийнаб қўйибмиз. 
«Муштум». 

2 с.т. Бирор жиҳатдан чекламоқ, қисмоқ, 
муҳтож қилмоқ, зориқтирмоқ. Овқатдан 
қийнамоқ. Пулдан қийнамоқ. 

3 Махсус усуллар билан азоб бермоқ, 
азобламоқ, қийноққа солмоқ. Ҳийнаб сўроқ 
қилмоқ. н Босқинчилар унга сира тиним 
бермай урмоқда ва қийнамоқда эдилар. Га- 
зетадан. Фашистлар Ҳасановдан ўзлари 
учун керак бўлган маълумотларни сўраб, 
қийнай бошладилар. Т. Рустамов, Мангу 
жасорат. 

ҚИИНАШ 1 Қийнамоқ фл. ҳар. н. Кўп 
савол бериб қийнаш. 

2 айн. қийноқ 2. ..Ғаффор отага юборил- 
ган хатни шунча қийнашлар билан ҳам 
бермадинг. Н. Сафаров, Оловли излар. 

ҚИИНОВ 1 кам қўлл. Қийнамоқ фл. 

ҳар. н. 

2 айн. қийноқ 2. Маҳбуслар қийновдан- 
гина эмас, очликдан ҳам ҳалок бўлардилар. 
Газетадан. 

ҚИИНОҚ 1 Жисмоний ёки руҳий азоб, 
азият, озор. Атрофда ғув-ғув пашша; оёқ- 
ларга ёпишади, бурун катакларига суқила- 
ди, қулоқни узади.. бир зум тинчлик йўқ. Йўл- 
чи соч олдириб бўлгунча, қийноқ ичида то- 
қатсизланди. Ойбек, Танланган асарлар. Ру- 
ҳий азоб ва мушкул фикрлар қийноғида тун- 
нинг қандай ўтганини сезмай қолдим. М. 
Жабборов, Севинч ёшлари. 


2 Қийнаш, азоблашнинг йўл-усуллари 
ва уларни қўллаш. Териси шилиниб, минг 
азоб билан қийноқда ўлдирилган улуғ шоир.. 
Насимий хаёлидан ўтди. Мирмуҳсин, Меъ- 
мор. Айниқса.. ваҳшийларча қийноққа солин- 
ганини кўрганда, дод деб, бўш стаканни 
экранга отди. С. Сиёев, Ёруғлик. 

ҚИИНОҚЛИ Қийноққа соладиган; қий- 
найдиган, азобли. Ўзи қалбдан азобланар, 
унинг учун бу гаплар оғир, нақадар қийноқли 
эди. Ҳ. Шамс, Оқпадар. 

ҚИЙНОҚХОНА Асир, маҳбус ва ш.к. ни 
қийнаш, қийноққа солиш учун мосланган 
махсус хона. 

ҚИЙНОҚ-ҚИСТОҚ айн. қийин-қистов. 

Фарида индамай ишга отлана бошлади. Онаси 
қийноқ-қистоққа олаверишдан истиҳола 
қилди. Мирмуҳсин, Чиниқиш. 

ҚИЙПАНГЛАМОҚ айн. қийшангламоқ. 
Чол қийпанглабгина унинг олдига борди. Ш. 
Холмирзаев, Тўлқинлар. 

қиипичоқ айн. қирпичоқ. [Зуннунов] 
Раислар билан ҳам қийпичоқ. Унга фақат.. 
раис Умар ака ёқади. И. Раҳим, Ихлос. Эн- 
ди мен билан ҳам қийпичоқ бўлмоқчимисиз, 
ўртоқ Муҳамедов? П. Қодиров, Уч илдиз. 

ҚИЙРАТМОҚ 1 Бир текис йўқ қил- 
моқ; қирмоқ. Яйловдаги қўзичоқларни қий- 
ратиб юрган бир оч бўрининг қоқ биқини- 
дан уриб қулатган. Ҳ. Назир, Чўл ҳавоси. 
Бомбалар кузатилган мўлжалга — газанда- 
лар тўпланган жойга тушар.. ёвни қийратар 
эди. Ж. Шарипов, Хоразм. [Янгираис] Ишни 
тиклашдан эмас, йиқитишдан бошлаяпти. 
Дарахтларни қийратиб юборди. И. Раҳим, 
Ихлос. 

2 Шилмоқ, шипшийдам қилмоқ, йўқ 
қилмоқ. -Бу уруш ўлгур ҳамма ёқни қий- 
ратяпти, — деди Рисолат ona Низомжонга. 
С. Аҳмад, Уфқ. 

ҚИЙРИХОН шв. Қийшиқ, қия, эгри. 
Яктагини қийрихон ёпинмоқ. Ҳийрихон қа- 
рамоқ. н Офатижон бир санам, бошини 
қийрихон бурган кўйи, дилбар, дилўртар та- 
бассум қилиб турарди. Э. Аъзам, Кечикаёт- 
ган одам. 

ҚИИТИМ айн. қийиқ I 1. Лутфинисо.. 
нимчасининг чўнтагидан бир қийтим йўл- 
йўл шоҳи олди ва Тожибойга узатди. С. Аҳ- 
мад, Қадрдон далалар. 

ҚИЙТИҚ 1 Қийқим, қийинди, қийтиқ. 
Латта, кимхоб тўн бичдим, Ҳийтиғи менга 
тегмади. М. Алавия. 




2 Пайкал, тахта, пол четида қолган бўл- 
так, туморча (ер ҳақида). Бу ерда, бир гек- 
тарча келадиган шу қийтиқ тепада, ғўза 
қийғос гуллабди. Й. Шамшаров, Енгиш. 

3 кўчма с.т. Чала ёки қинғир иш, кам- 
чилик, нуқсон. Тўғри сўздан нуқсон, қийтиқ 
топишни касб қилиб олган бу Содиқов ҳеч 
бир тап тортмай, жамоатчилик юзига оёқ 
тираб келяпти. Газетадан. 

ҚИЙ-ЧУВ 1 Тартибсиз қаттиқ овозлар, 
бақириқ-чақириқлар; чуввос. Қий-чув, ча- 
ғир-чуғур қулоқни кар қилади. Қиздирилган 
чирмандалар ҳавони янгратади. Ойбек, Тан- 
ланган асарлар. Онахон қий-чув қилиб, сув 
сачратиб ўйнаётган болаларга яна қаради. А. 
Мухтор, Опа-сингиллар. Қарсак устига қар- 
сак бўлди, қий-чув кўтарилди. М. Муҳам- 
маджонов, Турмуш уринишлари. 

2 Тартибсиз йиғи-сиғи овозлари; уввос. 
Аёлларнинг аза тутгандаги қий-чуви, бола 
туққандаги фиғонлари эшитилиб турадиган 
пастак уйлар камбағал-қашшоқларнинг бош- 
паналари эди. П. Турсун, Ўқитувчи. Атрофни 
қий-чув, ғала-ғовур босди. С. Сиёев, Аваз. 

ҚИЙЧУВЛАШМОҚ Тартибсиз қийқи- 
ришмоқ, қичқиришмоқ, шовқин-сурон кў- 
тармоқ, чуввос солмоқ. 

ҚИЙШАИМОҚ 1 Бирор томонга оғмоқ. 
Девор қийшайиб қолибди. н Жангчилардан 
бири йўл бўйида қийшайиб ётган симёғочга 
тахта қоқиб, кўмир билан ёзиб қўйди. А. 
Қаҳҳор, Олтин юлдуз. Сўлғин, сариқ ўт би- 
лан қопланган далада қоп-қора иккита 
танкни кўрди — бири қийшсшган, иккинчиси 
эса тумшуғини ерга қадаган. Ойбек, Қуёш 
қораймас. Ноғорачилар ва чирмандакашлар 
терлаб-пишиб.. гоҳ қийшайиб, гоҳ кескин 
силкиниб чаладилар. Ойбек, Танланган асар- 
лар. 

2 Бурилмоқ, ўгирилмоқ. Сафар бўзчи ос- 
тона ёнида махдумга қийшайиб қаради. А. 
Қодирий, Меҳробдан чаён. 

3 Эгриланмоқ, эгилмоқ, эгри-бугри бўл- 
моқ; тоб ташламоқ. Тахта қийшайиб қолибди. 

4 кўчма с.т. Нотўғри томонга оғмоқ. 
Сизнинг Ёқубжонингиз ҳам, звено бошлиғи 
бу ёқда қолиб, агрономга қараб қийшайиб 
кетди-ку. Б. Раҳмонов, Ҳасад ва муҳаб- 
бат. Шундай пайтда бир-биримизга тир- 
гов бўлмасак, ҳар ким ҳар ёққа қийшайиб, 
иш ора йўлда қолиб кетади. С. Маҳкамов, 
Катта рулда. 


5 Асабийликдан табиий ҳолати, шакли 
ўзгармоқ, бурушмоқ. Аламдан кўзлари қий- 
шаймоқ. н Саидий иш столи ёнига келиб 
ўлтирганида, юзининг томири тортишиб, 
башараси қийшайди. А. Қаҳҳор, Сароб. Эл- 
ликбошининг лаблари аллақандай ёмон қий- 
шайди. Ойбек, Танланган асарлар. 

6 Араз қилмоқ, тиртаймоқ. Шу аҳволда 
пахта ундириб бўладими? Бугун биттаси 
қийшайса, эртага иккинчиси ноз қилса. Ой- 
дин, Юрагида ўти бор. 

ҚИЙШАНГЛАМОҚ 1 Ярашмайдиган 
қилиқлар, ҳаракатлар, ноз-ишвалар қил- 
моқ, қийпангламоқ, жилпангламоқ. Сора- 
хон.. Саидийга қараб.. бир қийшанглаш билан 
қўл узатди. А. Қаҳҳор, Сароб. 

2 с.т. Безангламоқ, чўчиб кетмоқ. Терим 
машинаси деса, қийшанглайдиган бўлиб қо- 
либсан, бу қилиқ қаёқдан чиқди? С. Аҳмад, 
Ҳодивой. 

3 кам қўлл. Сал қийшайиб юрмоқ, оқсоқ- 
ланмоқ. 

ҚИИШАНҒИ салб. Ярашмайдиган қи- 
лиқлар, ҳаракатлар, ноз-ишвалар қилади- 
ган; танноз, серқилиқ. Қийшанғи аёл. 

ҚИИШИҚ 1 Тепага йўналиши тўғри 
эмас, бирор томонга оғган; қийшайган. Қий- 
шиқ столба. Қийшиқ девор. Қийшиқ чинор. н 
Ўртаси букчайиб кетган стул устидаги қий- 
шиқ шамдонда шам ёниб турарди. «Саодат». 
-Ҳу анови қийшиқ ўсган юлғунни кўряпсизми ? 
— шивирлади у. — Ўшандан сал юқорида. С. 
Анорбоев, Оқсой. Паранжини қийшиқ ёпи- 
ниб, кампир кириб келди. Ойбек, Танланган 
асарлар. Паст, баланд ва қийшиқ уйлар ора- 
сида режа билан солинган чиройли оқ имо- 
ратлар учрар эди. А. Қаҳҳор, Картина. 

2 Йўналиши бирор томонга ёки ҳар ик- 
ки томонга бурилган; эгри, қинғир. Тор, 
қийшиқ кўчалар адашиб қолиб, Илондек ўр- 
малар паришон тунда. X. Даврон, Тунги боғ- 
лар. Янги моделнинг сифати бузилди: бири- 
нинг чоки қийшиқ, иккинчисининг дастаги 
nacm. «Муштум». ..қўлига қийшиқ калтак 
ушлаган қаландар.. охират кунидан ваъз ай- 
тарди. С. Сиёев, Аваз. 

3 Жойлашиш, туриш ҳолати тўғри, меъ- 
ёрий эмас. Башаранг қийшиқ бўлса, ойнадан 
ўпкалама. Мақол. Оғзи қийшиқ бўлса ҳам, 
бойнинг ўғли гапирсин. Мақол. н Серсоқол, 
тўла юзли, бир кўзи қийшиқ киши мулойим 
товуш билан деди.. Ойбек, Қуёш қораймас. 




Сен бирон кўйлакнинг ёқасини қийшиқ қадаб 
қўйсанг.. жавобгар бўламиз.. А. Қаҳҳор, Асар- 
лар. 

4 кўчма кам қўлл. Ҳақиқатга тўғри кел- 
майдиган; нотўғри, хато. Мурзин Элмурод- 
нинг адолатли огоҳлантиришидан қийшиқ 
хулоса чиқара бошлади. Шуҳрат, Шинелли 
йиллар. 

ҚИЙШИҚ-ТУЙШИҚ шв. Қинғир-қий- 
шиқ. Санам кўрсаткич бармоғи билан дера- 
занинг пастки ойнасига қийшиқ-туйшиқ чи- 
зиқлар тортди. Ш. Холмирзаев, Тўлқинлар. 

қииқ тақл. с. Айрим паррандаларнинг 
«қийқ»қа ўхшаш овозини билдиради. 

ҚИЙҚАНГЛАМОҚ шв. Қийшангламоқ, 
қийпангламоқ. Кўплар интиқ қилиб бизни, 
Қийқанглаган шоҳнинг қизи.. «Муродхон». 

ҚИЙҚИЛЛАМОҚ «Қийқ-қийқ» товуш 
чиқармоқ, қийқирмоқ. Хўроз қийқиллаб 
қочди. 

ҚИЙҚИМ 1 Қийиб ишланган нарсалар 
чиқиндиси, қийинди. Қоғоз қийқимлари. н 
Бу аёлнинг ташаббуси билан электр тикув 
машиналарига «кўчиб юрувчи линейка» ўр- 
натилди. Бу — қийқимни камайтиришда му- 
ҳим омил бўлди. Газетадан. 

2 Газмолнинг бичиқцан ёки савдодан 
ортган бўлаги; лахтак. 

3 Бир парча, қийтиқ жой. Қийқим ер. н 
Гектарларнинг тўла бўлишига, карта чет- 
ларида қийқим ва туморчалар қолдирмас- 
ликка катта эътибор берилди. Газетадан. 

қииқинди айн. қийқим 1, 2. Газмол 
қийқиндилари. н Менинг уйимда ҳар хил 
қийқиндилар бор, ўшани олиб келаман-да, 
костюмчалар тикамиз. Н. Назаров, Замон. 
Ёнида турган оқ халтадаги ҳар хил қий- 
қиндилар орасидан рўмолчадек лахтакни 
олиб, қизига берди. Р. Файзий, Сен етим 
эмассан. 

ҚИЙҚИРИШ 1 Қийқирмоқ фл. ҳар. н. 

2 айн. қийқириқ. Ғазабланган кучукларнинг 
вовуллаши, томошабинларнинг қийқириши 
кўкни қоплайди. Ойбек, Танланган асарлар. 

ҚИЙҚИРИШМОҚ Қийқирмоқ фл. бирг. 
н. Болалар қийқиришиб, қувлашиб ўйнарди- 
лар. н Ғуломжон ҳар гурзи урганда, тоғ па- 
лахса-палахса бўлиб ағдарилар, одамлар қий- 
қиришиб, югуришиб ташишар эмиш. М. Ис- 
моилий, Фарғона т. о. 

ҚИЙҚИРИҚ 1 Кучли тарздаги, бетар- 
тиб қичқириқ, шовқин, қий-чув. Фақат ич- 


каридан мастларнинг қийқириқлари, алла- 
кимнинг бўғиқ алёри эшитилади.. Ҳ. Ғулом, 
Машъал. «Арава пойга»нинг гумбури, арава- 
кашларнинг қийқириғи.. билан тўй карвони 
бораркан.. Ойбек, Танланган асарлар. 

2 Қўллаб-қувватловчи, олқишловчи ялпи 
овоз; ҳайқириқ, қичқириқ. Шодлик қийқи- 
риқлари. Тўйчиларнинг қийқириқлари. н 
Залда олқишлар бўрони кўтарилиб, «Яшасин 
Юсуфжон қизиқ!», «Яшасин ўзбек санъати!» 
деган қийқириқлар эшитилди. Т. Обидов, 
Юсуфжон қизиқ. Пуч қийқириққа учмаслик, 
шов-шувга сабаб бўладиган ғаройиботлар 
кетидан қувмаслик керак. Газетадан. 

3 Баъзи парранда, қушларнинг «қий» 
деганга ўхшаш кучли товуши. Қайси бир 
унгурдан йиртқич қушнинг қийқириғи эши- 
тилиб, акс садо беради. Ж. Абдуллахонов, 
Орият. Турналарнинг ўйчан қийқириғида муд- 
раган ойдин кечалар бошланди. Ў. Ҳошимов, 
Қалбингга қулоқ сол. 

ҚИЙҚИРМОҚ 1 Томоқцан қаттиқ, ба- 
ланд овоз чиқармоқ, ҳайқирмоқ, қичқир- 
моқ. Халқ кулади, олқишлайди, қийқиради. 
Т. Обидов, Юсуфжон қизиқ. Заргаров қий- 
қириб кулди, чапак чалди ва бунга ҳам қа- 
ноат қилмай, ўрнидан туриб, ўйинга тушди. 
А. Қаҳҳор, Оғриқ тишлар. Ишдан қайтган 
чоғимда Қийқиради ўғилчам. Ё. Мирзо. 

2 айн. қийқилламоқ. 

ҚИЙҚИРОҚ Бўлар-бўлмасга қийқи- 
раверадиган, ҳайқираверадиган; бақироқ. 
Қийқироқ одам. 

ҚИЙҚИРТИРМОҚ Қийқирмоқ фл. орт. 

н. Хўрозни қийқиртириб сўймоқ. н Кимдир 
йўлакда кўринган қизлар ва жувонларни қий- 
қиртириб қувади. А. Қаҳҳор, Сароб. 

ҚИЙҒИЛЛАМОҚ айн. қийқилламоқ. 
Бургут чаппар уриб, қийғиллаганча айланиб 
келди. Ш. Бўтаев, Қўрғонланган ой. 

ҚИЙҒИР Тумшуғи калта ва қайрилган, 
асосан унча йирик бўлмаган қуш, пар- 
рандаларга овга солинадиган соҳибчангал 
йиртқич қуш; қирғий. Ойсулув қийғирнинг 
чангалидан қутулган каптардай, Сувонжон- 
нинг қучоғидан отилиб чиқди. С. Анорбоев, 
Оқсой. 

Қийғир бурун, қийғирбурун Қийғир тум- 
шуғига ўхшаш, пастга томон қайрилган бу- 
рун. Салтанатнинг йигити келишган, қийғир 
бурни чеҳрасига аллақандай жасорат ба- 
ғишлаган. О. Ёқубов, Бир фельетон қиссаси. 




Қийғир қараш қилмоқ Ўқрайиб қарамоқ. 
Йўлда кета туриб, Болта акамиз бир қийғир 
қараш қилиб қўйдилар. Н. Сафаров, Ҳаёт 
мактаби. 

ҚИЙҒОС 1 Ҳаммаси бараварига, ёппа- 
сига, шиға. Чигит қийғос ундириб олинди. 
Ғўза қийғос шоналади. н Нариги қирғоқдаги 
мевазорларда ўрик, олча, олма, шафтолилар 
қийғос гуллаб ётибди. Ҳ. Ғулом, Машъал. 
..Тангри қачонлардир тилингга эккан Сўз- 
лар гуллаётир қийғос ва қийғос. Э. Шукур, 
Ҳамал айвони. 

2 Айни, авжи. Мана, қийғос пишиқчилик, 
лекин ошхоналарда сабзавотдан таомлар 
тайёрланмайди. Газетадан. 

3 шв. Жидций равишда, қаттиқ. Ҳа, айт- 
гандай, бир куни Ҳайдар ҳожи билан қийғос 
уришди. А. Қаҳҳор, Сароб. 

4 кам қўлл. Шовқин-сурон, чуввос. Уйда 
ҳеч вақт кўрилмаган, ваҳимали бир қийғос 
кўтарилди. Ойбек, Танланган асарлар. Кўча- 
дан қийғос ва ғовур-ғувур товуш эиштилиб, 
эр-хотиннинг суҳбатини тўхтатди. С. Ай- 
ний, Қуллар. 

ҚИИҒОЧ 1 Қисиқ ёки сузук (кўз ҳақи- 
да). Бели бурма камзулининг ичида баланд 
кўкси бетоқат тўлқинланиб, қийғоч кўз- 
ларида олов ёнарди. А. Мухтор, Қорақалпоқ 
қиссаси. 

Қўзини қийғоч қилмоқ Кўзини қисиб ёки 
сузиб қарамоқ. -Вой, менга қара, — деди Шо- 
димат, кўзларини қийғоч қилиб, қошини чи- 
мириб. А. Муҳиддин, Ошналар. Қийғоч қа- 
рамоқ (ёки боқмоқ) сшн. қия қарамоқ (ёки 
боқмоқ) қ. қия. Муздек сойга тўш уриб, Узоқ 
учар қалдирғоч. Гоҳ қилиб баланд парвоз, 
Пастга боқади қийғоч. Ғайратий. 

2 Нафис қия тушган (қош ҳақида). [Фо- 
тограф] Объективни.. хушрўй, қийғоч қош 
қизга қаратди. Газетадан. 

3 айн. қия, қияма. [Ҳасанали] Даричани 
нариги уйдан қараганда киши кўринмаслик 
қилиб қийғоч очди. А. Қодирий, Ўтган кунлар. 
[Онахон] Икки қўлини палътосининг қийғоч 
чўнтагига солиб.. ерга тикилди. А. Мухтор, 
Опа-сингилар. Қоп-қора чайир юзидан, ияги- 
дан қийғоч кетган пичоқ изидан, айёр кўз- 
ларидан ёш боши билан кўпни кўрганлиги 
билиниб турарди. А. Мухтор, Туғилиш. 

ҚИЛ 1 От ва баъзи бошқа ҳайвонлар 
думи ёки ёлининг ҳар бир толаси; умуман, 
жун, соч, мўй ва ш.к. нинг толаси. От думи- 

нинг қили. Қил элак. Қил тузоқ. Арғамчига 
қил қувват. Мақол. н Очилнинг от қилидай 
қайсар, қўнғиртоб сочлари дўппи четидан 
қайрилиб чиқиб турар.. эди. П. Қодиров, Уч 
илдиз. 

2 с.т. эск. Мусиқа асбобларининг теб- 
ранганда овоз чиқарадиган ипи; тор. [Гу- 
ландомнинг] Бармоқлари дутор қилларида 
моҳир ўйнади. Ойбек, Танланган асарлар. 

Ораларидан қил (ҳам) ўтмайди Ўта сир- 
дош, жуда яқин дўст. Иккалалари оралари- 
дан қил ўтмайдиган дўст эдилар. Ш. Ра- 
шидов, Бўрондан кучли. Хамирдан қил су- 
ғургандай қ. хамир. Юрагига (ёки кўнглига) 
қил сиғмайди Кўнгли ғаш, хафа, диққат. 
[Холисхон:] Қичқирма, юрагимга қил ҳам сиғ- 
май қолди. Ҳамза, Паранжи сирлари. Қил 
(нинг) устида Жиддий хавф остида; жар, 
ҳалокат ёқасида. Операция оғир бўлди. Бе- 
морнинг ҳаёти қил устида. Ж. Саримсоқов, 
Шифокор. Қилдан қийиқ ахтармоқ қ. қийиқ 
I 5. Қилни қирқ ёрмоқ (ёки айирмоқ) 1) 
синчковлик билан текширмоқ; йўлини, 
тадбирини, сабаби ва ш.к. ни топмоқ. Бу 
ишга бутун шаҳар ҳайрон. Қилни қирққа 
ёрадиган донолар ҳам бир нарса тўқий ол- 
майдилар. А. Қодирий, Ўтган кунлар; 2) тур- 
лича ёки ўзи хоҳлаганича талқин қила олмоқ 
(шариат ҳақида). Шариат қилни қирққа 
айиради, деган сўз тўғрига ўхшайди, дўстим. 
Ойбек, Танланган асарлар. 

ҚИЛВИР Алдам-қалдам, қалб, нопок 
иш қиладиган; алдамчи, фирибгар, қаллоб. 
Бойнинг қилвир тарозибони ҳам минг хил 
найранглар билан ҳар бир қанор пахтадан бир 
неча қадоғини уриб қолар эди. М. Муҳам- 
маджонов, Турмуш уринишлари. Биласизми, 
ўша эски, қирпи, қилвир Боймат бунинг ҳам 
чорасини аллақачон топиб қўйган. К. Яшин, 
Ўлим босқинчиларга. 

ҚИЛВИРЛИК 1 Қилвир эканлик. Унинг 
қилвирлиги ҳаммага маълум. 

2 Алдам-қалдам, қалб иш, хатти-ҳара- 
кат; қаллоблик. Агар улар [Тешабойлар] бу 
сирларни ўлиб-тирилиб яшираётган бўлсалар, 
балки бунда бир қилвирлик бордир? М. Ис- 
моилий, Фарғона т. о. Упайтлари гўшт ком- 
бинатида турфа қилвирликлар билан мўмай 
даромад топиш одатий ҳол эди. А. Ибоди- 
нов, «Латофат» дўконидаги қатл. 

ҚИЛДАЙ 1 Қилга ўхшаш, қилга тенг 
келадиган. 




2 кўчма Озгина, кичкина, заррача, қилча. 
Буни қаранг: қилдай жони қолибди-ю бу 
бечоранинг!М. Исмоилий, Фарғонат. о. 

ҚИЛДИРМОҚ Қилмоқ фл. орт. н. Иш 
қилдирмоқ. Овқат қилдирмоқ. Томоша қил- 
дирмоқ. н Гулнор бу ерга келса, Нури ҳар 
гал бирон юмуш қилдирар эди. Ойбек, Тан- 
ланган асарлар. 

ҚИЛИЧ 1 Бир тиғли, ғилоф (қин) би- 
лан ёнга осиладиган, чопиш, санчиш би- 
лан ёвга шикаст етказадаган қурол. Ўткир 
қилич. Учи қайрилган қилич. Ҳилич яланғоч- 
ламоқ. Қилични қиндан суғурмоқ. Қилич 
солмоқ. Қилич билан урмоқ. н Мудофелар 
қўлларидаги милтиқ, шашвар, ойболта, қи- 
лич ва найзалари билан тизилишиб олдилар. 
А. Қодирий, Ўтган кунлар. 

Қилич ўйнатмоқ (ёки кўтармоқ) Қилич 
билан таҳдид қилмоқ. От устида қилич 
ўйнатган Тўхтасин ўз йигитлари билан бо- 
сиб киради. К. Яшин ва М. Раҳмон, Сирдарё. 
Қиличдан ўтказмоқ (ёки кечирмоқ) Қилич 
солиб ўлдирмоқ, қирмоқ. Паризодни, хонни 
ҳам, Икки номард жонни ҳам Қиличдан ўт- 
казмоққа.. Ҳозир эди шул замон. Ҳ. Олимжон. 
Ушбу фармонимизни олган он, дарҳол ўн беш 
ёшдан то етмиш ёшгача бўлган қипчоқ эр 
зотини қиличдан кечиргайлар. А. Қодирий, 
Ўтган кунлар. Қиличидан қон томадиган айн. 
қамчисидан қон томадиган қ. қамчи. Бу ерда 
Шўрога қарши исён чиқариш у ёқда турсин, 
қиличидан қон томадиган беш-ўнта маслак- 
дош ҳам топилмади. Ҳ. Ғулом, Машъал. 

2 Қилич (эркаклар исми). 

ҚИЛИЧБОЗ Қилич ишлатишни, қилич 
билан жанг қилишни яхши биладиган ки- 
ши. [Навоий:] Бу қайси Турдибой? Ҳалиги 
донғи кетган жангчими? [Жалолиддин:] Ҳа, 
бутун насли жанг майдонида ўтган донг- 
дор қиличбоз. Уйғун ва И. Султон, Алишер 
Навоий. 

ҚИЛИЧБОЗЛИК 1 Қилич ишлатиш 
маҳорати, санъати. Қиличбозликни ўрганмоқ. 
Қиличбозлик машқи. Қиличбозлик санъати. 

2 Қилич ишлатиб қилинадиган жанг. Ён 
томондан бостириб келган бир тўда мўғул 
аскари Темур Маликка уларнинг саркардаси 
билан қиличбозлик қилишга халал берди. М. 
Осим, Темур Малик. 

3 cnpm. Муайян қоида асосида тиғли 
спорт қуроллари воситасида яккама-якка 
ўтказиладиган мусобақа. 1937 йилдан қи- 


личбозлик бўйича жаҳон чемпионати ўтка- 
зиб келинади. «ЎзМЭ». 

ҚИЛИЧБОҒ Қилични осиб юриш учун 
мосланган тасма. 

ҚИЛИЧДАИ, -дек 1 Қиличга ўхшаган, 
қилич сингари ярқироқ, ўткир, кескир. У 
[Элмурод] беихтиёр осмонга қаради ва 
денгиздай қорайган осмонда қиличдай ўйна- 
ган прожектор ёғдусини кўриб, кўнгли яйраб 
кетди. П. Турсун, Ўқитувчи. Арра ҳам 
қиличдеккина экан. X. Тўхтабоев, Йиллар ва 
йўллар. 

2 кўчма Қадди-қомати келишган; тик, 
тетик. Иккала қизимни чиқарганман, бунга 
[Хожарга] қиличдай бир йигит топиб, ичкуёв 
қиламан. А. Қаҳҳор, Тобутдан товуш. Бир 
ойнинг ичида Алижон илгариги ортиқча гўиип- 
ларини йўқотиб, қиличдек бўлди. Мирмуҳ- 
син, Чиниқиш. 

ҚИЛИШ-ҚИЛМИШ кам қўлл. айн. қил- 
миш. 

ҚИЛИҚ 1 Кишининг юриш-туриши- 
даги, бошқалар билан муомаласидаги ўзига 
хос ҳаракатлари, хулқ-атвори. Қилиғи иссиқ 
одам. Қилиғи совуқ йигит. н Унинг қи- 
лиқлари ўзига жуда мос тушар, ҳатто қўли 
қаттиқлиги ҳам фазилатдек туюларди. Ф. 
Мусажонов, Пушаймон. -Кечирасиз! — деди 
ўз қилиғига уялиб, шолғомдай қизариб кет- 
ган Мастонов. Ғайратий, Йўқлов. 

2 ўайритабиий ёки ножўя иш, ҳаракат, 
одат ва ш.к. Келишмаган қилиқлар. н Зеби- 
хон шунақаям қилиқлар қилдики, Турсунбой 
анграйиб қолди. С. Аҳмад, Уфқ. Бунақа қи- 
лиқ Нишопурий жанобларидан чиқади. Мир- 
муҳсин, Меъмор. Фуқароларнинг кечаги қи- 
лиғи Султонали ҳожини телба қилиб қўяй 
деди. С. Сиёев, Аваз. 

3 Умуман, кишининг одати, расми. -Ҳали 
ҳам эски қилиғини қўмсайди. Уйга чақириб, 
олдига дастурхон ёзмагунча, сув бермайди, — 
деди [Давлатёр]. П. Турсун, Ўқитувчи. Кел- 
du қонли қиличин Кўтариб Туғлиқ. Бу ҳам 
чиқарди яна Кўп найранг, қилиқ. Ғайратий. 

ҚИЛКЎПРИК 1 қ. пулсирот, сирот. Хўш, 
тақсир, ана энди, борингки, оқ қўчқорга 
миниб, эсон-омон қилкўприкдан ҳам ўтиб 
олдик. Хўш, ундан у ёғи жаннатми ? П. Тур- 
сун, Ўқитувчи. 

2 кўчма Жиддий хавф, ҳалокат. Шу тоб- 
да қилкўприкнинг устида қилтиллаб туриб- 
миз. И. Раҳим, Чин муҳаббат. 




ҚИЛМИШ 1 Қилинган иш, ҳаракат, 
фаолият. Ҳар ким ўз қилмишига қараб топа- 
ди. Мақол. н Терговчи ўз қилмиши билан 
фахрлангандай, ҳаммага бир-бир қаради. А. 
Қаҳҳор, Сароб. Унинг хафа бўлганини ав- 
зойидан, қилмишидан билиб бўлмайди.. Га- 
зетадан. 

2 Ножўя иш, ҳаракат, қилғилик. Ўз қил- 
мишига иқрор бўлмоқ. н Тоғамнинг қилми- 
шидан номусларга ўлади киши. А. Қаҳҳор, 
Янги ер. Адолатли ҳукм чиқариш, гуноҳ- 
корларни қилмишига яраша тўғри жазолаш.. 
осон иш эмас. Газетадан. 

Қилмиш-қидирмиш Ҳар ким ўз қилми- 
шига яраша жазоланади, ёмонлик қилган 
ёмонлик кўради, маъносидаги ибора. 

ҚИЛМОҚ 1 Бажо келтирмоқ, бажар- 
моқ, ижро этмоқ, амалга оширмоқ. Иш қил- 
моқ. Ҳиламиз десак иш кўп. Айтганингизнинг 
ҳаммасини қилдим. Билганингни қил. Ҳуш 
уясида кўрганини қилади. Мақол. н Ҳиз 
томон, гарчанд тўйни бир йил кейин қилиш 
шарти билан бўлса ҳам, розилик берибди. О. 
Ёқубов, Эр бошига иш тушса. 

2 Баъзи отлар билан бирикиб, шу от 
англатган нарсани тайёрлаш, ҳозирлаш, 
пишириш маъносини билдиради. Хамир 
қилмоқ. Гувала қилмоқ. Эшик қилмоқ. Пичоқ 
қилмоқ. Ром қиладиган уста. Ўтин қилмоқ. 
Нон қилмоқ. Шўрва қилмоқ. 

3 Бирор-бир ишга, лавозимга қўймоқ, 
белгиламоқ, тайинламоқ, лозим кўрмоқ, 
танлаб олмоқ. Вакил қилмоқ. Директор қил- 
моқ. Бўлим бошлиғи қилмоқ. н Ҳандай ea- 
зифа беришни ўзларингга ҳавола қиламиз, 
лекин ҳосилот кенгашига раис қилсаларинг, 
куймайсизлар. А. Қаҳҳор, Қўшчинор чироқ- 
лари. Биз Ҳомидбойни ўзимизга куёв ўғил 
қилишдан ҳеч бир монелик кўрмаймиз. А. 
Қодирий, Ўтган кунлар. 

4 ёрд. фл. взф. Сўз ясаш учун хизмат 
қилади — от, сифат ва б. туркумга оид сўз- 
лардан турли маъноли феъллар ясайди. 
Томоша қилмоқ. Таклиф қилмоқ. Рашк қил- 
моқ. Эълон қилмоқ. Орзу қилмоқ. Зўрлик қил- 
моқ. Душманлик қилмоқ. Обод қилмоқ. Шод 
қилмоқ. Безовта қилмоқ. Саришта қилмоқ. 
Оҳ-воҳ қилмоқ. Лип-лип қилмоқ. Тақир-ту- 
қур қилмоқ. н Ўғрилик қилгани учун қўл 
кесиладир ea ё дорга осиладир. А. Қодирий, 
Ўтган кунлар. Яна бир марта опалик қил- 
сангиз, деб маслаҳатга келган эдим. Б. Раҳ- 


монов, Юрак сирлари. Бўтабойга, колхоз 
мустаҳкам бўлади, деган гапнинг ўзи кифоя 
қилди. А. Қаҳҳор, Қўшчинор, чироқпари. 
Йўғон киши, худди ғозга ўхшаб, «ғат-ғат- 
ғат» қилиб кулди. А. Қаҳҳор, Қўшчинор 
чироқлари. 

5 Боғлама вазифасида кўлланади. Ўқи- 
тувчилик қилмоқ. Ўғлини муҳандис қилмоқ. 
н Сидиқжон ҳали бузилмаган тўқайнинг 
нариги томонида аравакашлик қилар эди. А. 
Қаҳҳор, Қўшчинор чироқлари. Мансур ҳам 
ўртоқлари билан шу майдонда футбол ўй- 
нар.. қора кенкасини қошигача бостириб, 
дарвозабонлик қилар эди. Ў. Ҳошимов, Қал- 
бингга қулоқ сол. 

ҚИЛПАНГЛАМОҚ 1 айн. қийшангламоқ 

1, 2. [Мунаввар] Бир вақтлар Йўлдоиг олиб 
келган шоҳи-атласларни кийиб, тилла болдоқ, 
ёқут кўзли узукларни тақиб, ўзини кўзгуга 
солиб, хўп қилпанглаган. С. Анорбоев, Меҳр. 

2 айн. қилпилламоқ 2. Олахўжа махсум 
камбағалдан кўтарилган бир кииш олдида 
«қариндошим», деб қилпанглашга мажбур эди. 
П. Турсун, Ўқитувчи. Пошша хола гавдасига 
ярашмаган қилиқ билан қилпанглади. Д. 
Нурий, Осмон устуни. 

ҚИЛПАНҒИ айн. қийшанғи. 

ҚИЛПИЛЛАМОҚ 1 Ноз-ишвали ёки 
ажиб ҳаракатлар қилмоқ, ликилламоқ, жил- 
пангламоқ. [Ҳори:] Унинг ўрнида сиз бўлсан- 
гиз-у, кўз олдингизда боши очиқ бир жувон 
қилпиллаб юрса.. Э, содда экансиз, ука! А. 
Қаҳҳор, Қўшчинор чироқлари. 

2 кўчма Лаганбардорлик қилмоқ, атро- 
фида парвона бўлмоқ. 

ҚИЛТ: қилт этмоқ 1) билинар-билин- 
мас қимирламоқ, қўзғалмоқ, қимир этмоқ. 
Ҳаво дим.. япроқлар қилт этмасди. Ш. Ра- 
шидов, Қудратли тўлқин. Саҳро йўли, саҳро 
табиати, саҳро жазирамаси бошланди. На 
дов-дарахт, на cye, на қилт этган шабада. 
Ҳ. Назир, Газқайнар достони; 2) эшитилар- 
эшитилмас, кучсиз овоз чиқармоқ, секин 
шитирламоқ, тиқирламоқ. Ичкаридан қилт 
этган товуш эшитилмас, фақат эшик дар- 
зидан узун йўлакнинг ярмигача қинғир чироқ 
ёруғи тушиб турарди. Ж. Абдуллахонов, Йўл. 
Баширжон чойдан ҳўплади, оғзини чайгандек 
қилт этиб ютинди. Н. Аминов, Қаҳқаҳа. 

ҚИЛТАБ шв. Ғилай. 

ҚИЛТАНГЛАМОҚ У ён-бу ёнга таш- 
ланиб ҳаракатланмоқ, юрмоқ. Холиқбой ҳас- 




сасига тираниб, қилтанглаганича кичкина 
кўк дарвозага кириб кетди. С. Зуннунова, 
Гулхан. 

ҚИЛТАНОҚ 1 Балиқнинг игнасимон 
ингичка, узун суяги. -Бечоранинг томоғига 
балиқнинг қилтаноғи тиқилиб қолибди. Э. 
Раимов, Ажаб қишлоқ. 

2 Арпа, шоли ва ш.к. экинлар дон қо- 
биғи учидаги игнасимон узун қилча; қил- 
тириқ, қилтиқ. 

3 шв. айн. қилтириқ 2. Қизимнинг ишқи, 
киши қуриб кетгандек, шу қилтаноққа 
тушгани мени ич-ичимдан еб қўйяпти. И. 
Ўктамов, Ҳикоялар. 

ҚИЛТИЛЛАМОҚ 1 Аранг қимирламоқ, 
жонсиз тебраниб турмоқ. У ғоз бўйнидай 
ингичка бўйнида қилтиллаб турган бошини 
дадил ва бақувват тутишга тиришарди. 
Ойбек, Қуёш қораймас. Ҳожия хола қил- 
тиллаб келиб, Муҳаббатни бағрига босди. В. 
Ғофуров, Вафодор. 

2 кўчма Аранг жон сақлаб турмоқ. Шу 
тобда қилкўприкнинг устида қилтиллаб 
турибмиз! И. Раҳим, Чин муҳаббат. 

3 Қимирламоқ, қалтирамоқ. Элгелди 
турган жойида қилтиллаб кетди, худди 
ўғридай, ён-берига аланглаб олди. А. Мух- 
тор, Қорақалпоқ қиссаси. 

ҚИЛТИРИҚ 1 от шв. Қилтаноқ. Унинг 
кўзлари.. буғдой бошоғининг қилтириғи каби 
узун киприклар орасидан ўзига тикилган 
чиройли қора кўзлар билан тўқнашди. П. 
Турсун, Ўқитувчи. 

2 сфт. Жуда ориқ. Қилтириқ бола. н 
Ашир мастликдан юмила ёзган кўзини йил- 
тиратиб, ҳингир-ҳингир кула бошлади. У 
кулган сари қилтириқдай бўйнига калласи 
оғирлик қилиб, дам олдига, дам орқасига оғиб 
кетарди. С. Анорбоев, Оқсой. 

қилтиқ айн. қилтаноқ 1, 2. Ботир мил- 
тиқсиз бўлмас, Балиқ — қилтиқсиз. Мақол. 
н Буғдойлар ҳали пишмаган, бошоқларнинг 
қилтиғи энди-энди сарғая бошлабди. С. Ну- 
ров, Тоғдаги дарё. 

қилтомоқ с.т. 1 Қизилўнгачнинг яра 
ёки бошқа сабаб билан торайиб, овқат ўт- 
май қолишидан иборат касалликларнинг 
умумий номи; ракнинг бир тури. Эр-хотин- 
нинг кўз ўнгига қўшнилари Жўрабек ака- 
нинг қилтомоқдан қийналиб ўлгани келиб, 
ваҳима тушди. Мирмуҳсин, Умид. 

2 Шундай касаликка дучор бўлган киши. 


3 кўчма Кам овқат ейдиган, чимхўр одам. 
Ҳаёт.. боягидай қилтомоқ бўлиб ўтиравер- 
ди, тўғриси, бу ноёб бахт унинг иштаҳаси- 
ни бўғиб қўйган эди. М. Исмоилий, Фарғона 
т. о. Эмлашдан кейин, егани баданига юқ- 
майдиган қилтомоқ биродарлари бирдан.. 
иштаҳага кирган эди. А. Дилмурод, Фано 
даштидаги қуш. 

ҚИЛУҚОЛ, қийлуқол [а. JLa jJ^s — гап- 
сўз, миш-миш, овозалар] Гап-сўз, гапириш; 
шовқин-сурон, жанжал-тўполон. Сен ҳамон 
раҳм айламас бўлсанг менинг аҳволима, 
Қатли бедодингдан энди қилуқол айлаб ке- 
тай. Ҳамза, Паранжи сирлари. 

ҚИЛЧА 1 Қил с. кичр. 

2 Озгина, кичкина, зарра(ча), қилдай. 
Унда қилча айб йўқ. Бу ишда қилча адашмоқ 
ҳам хавфли. н Руҳим пича енгил тортсин, 
қилча дармоним йўқ. Ойбек, Танланган асар- 
лар. Салимбойвачча, қилча шубҳаланманг. Ой- 
бек, Танланган асарлар. Кўнгилнинг нозиклиги 
қилча бўлурми, ҳай-ҳай. С. Зуннунова. 

ҚИЛЧАЛИК с.т. Қилча, озгина. 

ҚИЛЧИЛВИР Қилдан эшиб тайёрлан- 
ган ингичка арқон, чилвир. Кейин эшагим- 
нинг нўхтасига боғланган қилчилвирни оёғим 
остига босиб, тошга ўтирдим. Ш. Холмир- 
заев, Сайланма. 

ҚИЛҚАЛАМ 1 айн. мўйқалам. 

2 Хушхат одам, хаттот. Муҳаммад Юсуф- 
жон қилқалам баъзи зарур мактублар, қа- 
сидалар, лавҳалар, қимматли қўлёзмаларнинг 
қалам ҳаққисини Муқимийнинг ўзига бериб, 
уни бу ишга қизиқтирмоқчи бўлди. С. Абдул- 
ла, Мавлоно Муқимий. 

ҚИЛҚИЛЛАМОҚ кам қўлл. Лиқ-лиқ 
қилмоқ, лиқилламоқ. Унинг помидордек оч 
қизил бағбақаси қилқиллаб турар, кўзлари 
кулгидан юмилиб кетган эди. Н. Аминов, 
Қаҳқаҳа. Ёш бўлса ҳам, шўх, ўйинчи қиз экан- 
да, ўйнаса, бутун вужуди симобдек қил- 
қиллайди. А. Мухтор, Бўронларда бордек 
ҳаловат. 

ҚИЛҒИЛИК Қилинган, содир этилган 
ножўя иш, ҳаракат. Қилғиликни қилиб қўйиб, 
тағин нега тилингни бир қарич қиласан. Ҳ. 
Назир, Бир туп ғўза. Қилғиликни қилганлар 
жавобини ҳам берсинлар. Ш. Рашидов, Бў- 
рондан кучли. 

қимиз Бия сутидан махсус идишларда 
бижғитиш йўли билан тайёрланадиган, ен- 
гил кайф берувчи, шифобахш ичимлик. Да- 




ла ҳавоси, қимиз, кўкаламзор — дардимга нақ 
даво. Ойбек, Танланган асарлар. Корсондаги 
қимиз тугаб, шўрва ҳам ичилди. А. Қодирий, 
Ўтган кунлар. 

ҚИМИЗАК айн. нордон. Қимизак олма. 

ҚИМИЗХЎР Қимизни кўп ичадиган, 
қимизни яхши кўрадиган. Қимизхўр одам. н 
Чипта соябонли извош тагида бош остига 
тўқим қўйиб ётган йилқичилар оқ уйдаги 
қимизхўр бўз болаларнинг шовқинига ух- 
лашолмайди. А. Мухтор, Қорақалпоқ қис- 
саси. 

ҚИМИЗХЎРЛИК Мириқиб, тўйиб қи- 
миз ичиш. Тунов куни тоққа қимизхўрлик- 
ка чиқдим. Н. Ёқубов, Хаёлимдаги қиз. 
Ўтовларда қимизхўрлик қилганимизда, Тўх- 
тағул қўшиқларини жон қулоғим билан тинг- 
лаганман. Ҳ. Нурий, Улуғ оқин. 

ҚИМИР: қимир этмоқ Билинар-билин- 
мас, озгина қимирламоқ, қўзғалмоқ, ҳара- 
кат қилмоқ. Ўтап ҳар қанча жон куйдириб 
гапирса ҳам, кўчани қоплаган оломон қимир 
этмади. Ҳ. Ғулом, Машъал. Раҳим миқ эт- 
май қармоққа кўз тиккан, қармоқ эса қимир 
этмасди. Ҳ. Назир, Сўнмас чақмоқлар. От, 
тўрт оёғи ерга михлангандай, қимир этмас- 
ди. Ойбек, Танланган асарлар. 

ҚИМИРЛАМОҚ 1 Секин-аста ёки ғи- 
мир-ғимир ҳаракат қилмоқ, у ён-бу ён 
бориб-келиб, силкиниб турмоқ; тебранмоқ. 
Шамол бўлмаса, дарахтнинг боши қимир- 
ламайди. Мақол. н Курбон ота чўкка туш- 
ган, икки қўли тиззасида, худди сурат ол- 
дираётгандай ҳеч қимирламайди. А. Қаҳҳор, 
Тўй. Шу вақт тахмонга осилган кирпўш ўз- 
ўзидан қимирлагандай бўлди. А. Қодирий, 
Ўтган кунлар. Умурзоқ ота ана шу хаёллар 
билан экан, икки қармоқ бирин-кетин қи- 
мирлаб қолди. Ҳ. Ғулом, Машъал. 

2 Жойидан қўзғалмоқ, жилмоқ, силжи- 
моқ, нари кетмоқ. Шу жойдан қимирлама. 
Бемор олдида қимирламай ўтирмоқ. н «Ғир» 
этган шамол йўқ, от-арава кўтарган чанг, 
ҳавода узоқ вақт қимирламай туриб қолар 
эди. Ойбек, Танланган асарлар. 

3 кўчма Иш, ҳаракатда бўлмоқ, чалиш- 
моқ; юрмоқ. Тезроқ қимирланг, кеч қоляпмиз. 
Ҳимирлаган қир ошар. Мақол. н Йигирма 
учта машинамиз бўлса-ю, шундан бор-йўғи 
тўрттаси қимирласа-я! «Муштум». 

4 Бирор иш-машғулот билан банд бўл- 
моқ, шу туфайли кун кечирмоқ, тирик- 


чилик қилмоқ. Раҳматлик бувам ўлганлари- 
дан кейин самовар ўзимга қолди. Ёш бўлсам 
ҳам, чойхонада қимирлаб турибман. Б. Раҳ- 
монов, Мардлар қиссаси. Мен ҳам, албат- 
та, тек ўтирмай, кучим етганча қимирлаб 
турибман. Қурт тутамиз. А. Қаҳҳор, Қўш- 
чинор чироқлари. Жони бор одам қимирлаб 
туриши керак — унинг фалсафаси шу. Ҳ. 
Ғулом, Машъал. Бе-е, менда пўлат нима 
қилади, тақсир. Эски тақалар, темир-тер- 
саклар билан зўрға қимирлаб турибмиз. М. 
Исмоилий, Фарғона т. о. 

Қимирлаб қолди 1) қимирлаш ҳолати юз 
берди (қ. қимирламоқ 1). Одамларга жон 
киргандай, бир-бирларига жилмайиб, қимир- 
лаб қолишди. Э. Раимов, Ажаб қишлоқ; 2) 
ҳаракатга тушмоқ, қўзғалмоқ; иш-фао- 
лиятида жонланиш юз бермоқ. Нарх-наво 
қимирлаб қолди. н Муз кўчди, ўртоқ Са- 
фаров, ўрта деҳқон қимирлаб қолди. А. Қаҳ- 
ҳор, Қўшчинор чироқлари. Қимирлаган жон 
Тан-жони соғ, жони бор ҳар бир одам, 
инсон зоти. Қимирлаган жон йўқ эмиш. 
Беҳиштдай бир олам эмиш. Т. Мурод, От 
кишнаган оқшом. Кечки куз бободеҳқонни 
жуда ташвишлантириб қўйди, қимирлаган 
жонда яхши ташвиш. Газетадан. Айниқса, 
йиғим-терим пайтлари қимирлаган жон 
борки, далада кўрмаса, кўнгли юпанч топ- 
мас эди. Ж. Абдуллахонов, Хонадон. 

ҚИМИРЛАТМОҚ Қимирламоқ фл. орт. 
н. Столни жойидан қимирлатманг. Бош 
қимирлатиб саломлашмоқ. н Тўнгак ёна 
бошлабди. Шу вақт тўнгак ичидан бир илон 
бошини чиқариб қимирлата бошлади. Т. 
Обидов, Юсуфжон қизиқ. 

ҚИМИР-ҚИМИР: қимир-қимир қилмоқ 
айн. ғимир-ғимир қилмоқ қ. ғимир-ғимир. 

ҚИММАТ [а. с^_ .1 — бойлик, қиммат- 
баҳо нарса, қадрият; баҳо; қиймат] 1 Нис- 
батан ёки меъёр, мўлжалдагидан катта пул 
турадиган, нархи баланд. Қиммат мол. 
Қиммат буюм. н Қиммат бўлса ҳам, ноилож 
олар эдим-а, лекин пулдан ҳемири ортмади. 
Ойбек, Танланган асарлар. Шунақа қимма- 
тидан олмасдан, газмол олиб келсангиз-ку, 
бир хил қилиб тикиб берардим.. Р. Файзий, 
Сен етим эмассан. Этигингиз қиммат, уста. 
Биз талабаларнинг қудратимиз етмайди. 
Мирмуҳсин, Меъмор. 

Бир пулга (ёки пақирга) қиммат Ҳеч 
нарсага арзимайди. Бир пулга қиммат мато. 




н Бир пақирга циммат, ўткинчи икир- 
чикирлар учун жон куйдиради-ю, энг бебаҳо 
хазинасидан — саломатлигидан жудо бўла- 
ётганини ўйлаб ўтирмайди. Ў. Ҳошимов, 
Нур борки, соя бор. Қиммат бермоқ кам 
қўлл. Баҳо бермоқ; баҳоламоқ. Дарҳақиқат, 
ўзаро битмас низоларнинг асли маъносини 
у яхиш англаб таҳлил қилар ва dypycm қим- 
мат берар эди. А. Қодирий, Ўтган кунлар. 
Қимматга тушди 1 ) мўлжалланганидан юқо- 
ри нархга олинди. Антибиотиклар микроор- 
ганизмлардан ҳосил қилиниши сабабли қим- 
матга тушади. «Фан ва турмуш»; 2) кўчма 
катта сарф-харажат, меҳнат ва ш.к. эвазига 
амалга ошди, қўлга кирди; зарар келтирди. 
Бу жанг бизга қимматга тушди, анча ўт 
очиш нуқталаримиз қуроллар ва солдат- 
ларимиз билан бирга яксон этилди. Т. Рус- 
тамов, Мангу жасорат. Масъул лавозимдаги 
ходим етти ўлчаб, бир кесмаса, унинг хатоси 
қимматга тушиши турган гап. Газетадан. 

2 айн. қимматбаҳо 1. Олган совғам олтин 
узук, қиммат тош эмас. Ғайратий. -Сенга 
ҳам даркор, — деб дурру жавоҳир, қиммат 
тошлардан берди. «Нурали». 

3 кўчма Пулга, ҳеч нарсага сотиб олиб 
бўлмайдиган; баҳоси йўқ, бебаҳо, қадрли, 
азиз. Билим давлатдан қиммат. Мақол. н 
Гар дилингда ўйлаган орзуга етмоқ иста- 
санг, Ҳиммат умринг қилмагил беҳудага бе- 
кор, ўқи! Ҳамза. Унсин, ҳаммаси ортиқча 
нарса. Буларнинг ҳаммасидан менга бир эски 
дўппи қиммат. Ойбек, Танланган асарлар. 

4 кўчма Мавқе, аҳамият даражаси. Камида 
бир йилга сўз бериб қўйдим. Сўз олтиндан 
қиммат-ку, ахир! Ҳ. Назир, Ёнар дарё. Жид- 
дий фикр, чинакам ҳиссиёт, самимият, юк- 
сак маҳорат — ана шулар шоирнинг бундан 
кейинги қимматини белгилаб беради. «ЎТА». 

5 Қиммат (хотин-қизлар исми). 

ҚИММАТБАҲО [а. + ф. - ба- 

ҳоси, нархи юқори, қиммат] 1 Катта пул 
турадиган, қиммат баҳога эга, қимматли. 
Қимматбаҳо совға. Ҳимматбаҳо буюм. Ҳим- 
матбаҳо тошлар. н Ҳоким супада ёнбош- 
лаб ётган ерида тўрт бармоғи қимматбаҳо 
олтин узуклар билан безатилган чўзинчоқ 
панжасини узатди. М. Исмоилий, Фарғона 
т. о. Самарқанд подшоҳига олтин-кумуш сов- 
ғалар.. қимматбаҳо саруполар инъом қилди- 
лар. П. Қодиров, Юлдузли тунлар. Ҳиммат- 
баҳо металларга платина, палладий, осмий 


ва уларнинг бир-бирлари ва бошқа оддий 
металлар билан ҳосил қилган қотишмалари 
киради. «Фан ва турмуш». 

Қимматбаҳо (ёки қимматли) қоғозлар Ўз 
эгасига мулкка эгалик ҳуқуқини ва даромад 
кўринишида муайян пул суммасини олиш 
ҳуқуқини берадиган пул ёки товар ҳужжат- 
лари — акция, облигация, аккредитив, век- 
сель, чек ва ш.к. Ушбу Низом қимматбаҳо 
қоғозлар бланкаларини ишлаб чиқаришни ли- 
цензиялаш тартибини белгилади. Газетадан. 

2 кўчма Баҳоси йўқ, бебаҳо. Ҳимматбаҳо, 
гавҳарга тенг сўзларингиз ярамга малҳам, 
дардимга даво бўлди. «Шарқ юлдузи». 

ҚИММАТЛАНМОҚ Нархи, баҳоси 
ошиб қиммат бўлмоқ. Домлани бунчалик 
шоширган нарса.. бинокорлик материаллари 
кундан-кунга қимматланармикан, дебўйлаши 
эди. А. Қаҳҳор, Сароб. 

ҚИММАТЛАШМОҚ Тобора қиммат 
бўлмоқ, нархи, баҳоси ошиб, қиммат бў- 
либ бормоқ. Ғарб мамлакатларида санъат 
асарларининг нархи ҳаддан ташқари қиммат- 
лашиб боряпти. Газетадан. 

ҚИММАТЛИ 1 Қиммат турадиган, қим- 
матбаҳо. Ҳимматли буюм. н Гўнг остидан 
сандиқ-сандиқ қимматли моллар, той-той 
газламалар ва бошқа қимматли нарсалар чиқа 
бошлаган. С. Айний, Қуллар. 

2 кўчма Баҳоси йўқ, бебаҳо, қадрли, азиз. 
Оиладаги осойишталик — ҳар қандай бой- 
ликдан қимматлидир. Газетадан. Гулнорнинг 
бир табассуми унинг учун ҳамма нарсадан 
маънодор, турмушнинг ҳамма завқларидан 
улуғ ва қимматли эди. Ойбек, Танланган 
асарлар. 

3 кўчма Кўп фойдали, жуда керакли. 
Ҳимматли маслаҳат. Ҳимматли фикр. Ҳим- 
матли маълумотлар. 

ҚИММАТСИЗ Ҳеч нарсага арзимай- 
диган; қадр-қиммати йўқ, қадрсиз. Киши.. 
маданиятнинг ҳамма соҳаларида қимматсиз 
нарсалар билан қаноатланишга одатланиш 
билан ўзини ўзи қаишоқлантиради. Газетадан. 

ҚИММАТСИЗЛАНМОҚ кам қўлл. 1 
Нархи, баҳоси пасайиб, арзон бўлиб қол- 
моқ, арзонлашмоқ. 

2 кўчма Қадр-қимматини йўқотмоқ, 
қадрсизланмоқ. 

ҚИММАТСИРАМОҚ Нархини, баҳо- 
сини баланд деб билмоқ, қиммат деб ҳи- 
собламоқ. У палътони қимматсираб олмади. 






ҚИММАТФУРУШ [а. +ф. - 

қиммат сотувчи] Бошқаларга қараганда 
баландроқ нарх билан сотувчи савдогар. 
Қимматфурушлар гўшт нархини 4000 сўмга, 
ҳатто 3800 сўмга туширишди. Газетадан. 

ҚИММАТЧИЛЙК Нарх -наволар жуда 
ошиб кетган пайт ёки ҳолат. Оқподшоҳ 
ҳаммани қирадиганга ўхшайди. Уруши қур- 
син! Очлик, қимматчилик. Ойбек, Танлан- 
ган асарлар. 

ҚИМОР [а. jLoJs — гардкам, таваккал 
ўйин] Пул ёки буюм тикиб ўйналадиган ҳар 
қандай ўйин. [Болтахўжа] Кўп баттол йи- 
гит эди, баччағар. Тавба! Ҳиладиган иши 
бедана уриштириш-у, қимор ўйнаш эди. П. 
Турсун, Ўқитувчи. Эшон «гардкам», деб оишқ 
отадиларми-а?Булар қартадаўйнайди. Бари 
бир қимор-да, қайтага, бу ёмонроқ. Ойбек, 
Танланган асарлар. -Мени отам сингари дов 
тикмагани, қиморда ютқазмагани учун мин- 
натдор эдим, — деди Ҳожи хола. М. Исмои- 
лий, Фарғона т. о. 

ҚИМОРБОЗ [а. + ф. jLjLaJs — қиморўй- 
новчи] Доим қимор ўйновчи, қиморга бе- 
рилган одам. Латиф гардкам қилган қи- 
морбоздай, «шап» этиб кўкрагига урди. О. 
Ёқубов, Ларза. Миршаблар, қоровуллар бос- 
тириб келиб.. дўқ қилиб, қиморбозлардан бир 
неча сўмлаб чўтал ўмариб кетмоқда. М. Му- 
ҳаммаджонов, Турмуш уринишлари. 

ҚИМОРБОЗЛИК 1 Қиморбоз эканлик. 
Унинг қиморбозлигини кўпчилик билади. 

2 Қимор ўйини. Беданабозлик эски вақт- 
да жуда кўп тарқалган қиморбозликнинг 
бир тури эди. М. Муҳаммаджонов, Турмуш 
уринишлари. 

ҚИМОРХОНА [қимор + хона] Қимор 
ўйналадиган жой, хона. Уларнинг бирдан-бир 
машғулотлари қиморбозлик бўлиб, қиморхо- 
налари ҳам ўз тураржойларида. С. Айний, 
Эсдаликлар. Америкалик мультимиллионер 
Дональд Трамп қурувчи оиласидан чиққан, 
эндиликда — учта қиморхона ва кўплаб меҳ- 
монхоналар эгаси. Газетадан. 

ҚИМРОН Туя сутидан тайёрланадиган 
шифобахш ичимлик; қимизнинг бир тури. 
Ҳар бир қозоқнинг ўтовида қимизи, қимрони 
ёки айрони доим осиғлиқ туради. М. Му- 
ҳаммаджонов, Турмуш уринишлари. 

ҚИМТАМОҚ шв. Ниқтамоқ. Қурбон яна 
қиииюққа қаради-ю, хаёлида бу макон билан 


боғлиқ хотиралар ниш ёриб, отни қимтади. 
Ш. Холмирзаев, Қил кўприк. 

ҚИМТИ: қимти лаб Юмуқ, жуфтлаш- 
ган лаб. Мана, новвотим, сен ухлаб ётиб- 
сан: қимти лабларингда ингичка кулги.. 
Қуёш нурларига ғарқ ботибсан. Ғ. Ғулом. 

ҚИМТИЛМОҚ 1 Қимтимоқ фл. ўзл. ва 
мажҳ. н. Зебихон опа, Гулнорни кўрдингизми? 
Зебихоннинг лаблари қимтилди. Жавоб бер- 
мади. С. Зуннунова, Гулхан. Акамнинг ту- 
таш қошлари чимирилиб, лаблари қимтилди. 
М. Мансуров, Ёмби. 

2 Қанот силкитиб ёки ҳужумга тайёр- 
ланиб ҳаракатга келмоқ, талпинмоқ. Қар- 
чиғайдай қимтилиб, Итолғидай интилиб. 
«Хушкелди». 

3 айн. қимтинмоқ 2. Ойтўти онасининг 
уялиб, қимтилишига қарамай, Каримнинг 
олдига бошлаб келди-да, таништирди. Ойдин, 
Фонарь тагида. 

ҚИМТИМОҚ 1 Лабларни бир-бири ёки 
тиши орасига олиб қисмоқ, йиғиштирмоқ. 
Мунисхон тиниқ қизил лабларини қимтиб, 
кулиб юбормасликнинг эҳтиётини қилади. А. 
Қаҳҳор, Сароб. Олахўжа лабини қимтиб, 
муштини мош-гуруч соқолли иягига тираб, бир 
нафасхаёл сурди. П. Турсун, Ўқитувчи. Ойна 
опа зинадан тушиб, уч одимча босди-да, 
пастки лабини қимтиб, тўхтади. Ш. Хол- 
мирзаев, Тўлқинлар. 

2 Лаблари билан қисмоқ, чимтимоқ. 
Бурхон ота.. мўйловини лаблари билан қим- 
тиб сукут қилар, гўё хатнинг давомини ку- 
тар эди. О. Ёқубов, Ота изидан. [Қуён] 
Жилғага келиб, сув ичди ва кўм-кўк майса- 
ларни қимтий бошлади. Ҳ. Назир, Сўнмас 
чақмоқлар. 

3 Қисмоқ, силкитмоқ, қимирлатмоқ. 
Шокир ака ўрнидан бир қўзғалиб, тиззасини 
қимтиб, чопонининг барини қистириб олди. Ҳ. 
Нуъмон, Фасллар. -Отасининг оти нима эди? 
— дея Ойимхон Гулсумга бурилган эди, у эса 
кифтини қимтиб: -Сиз билмасангиз, мен қа- 
ёқдан билай? — деди. П. Турсун, Ўқитувчи. 

Ўзини қимтимоқ Қимтинмоқ, тортиниб 
турмоқ, ийманмоқ. Келганингиздан бери 
ўзингизни қимтиб, ёзилиброқ гапиришмайсиз. 
А. Қаҳҳор, Сароб. 

ҚИМТИНМОҚ 1 Қимтимоқ фл. ўзл. н. 
Чокарнинг.. ҳамиша ҳазил-мутойиба илашиб 
турадиган юпқа лаблари асабий қимтинган 
эди. С. Сиёев, Аваз. 




2 Бирор иш ёки ҳаракат қилишга бо- 
тинолмай, истиҳола қилиб, тортиниб тур- 
моқ; ийманмоқ, тортинмоқ. Ҳамида қимти- 
нибгина деди: -Тоҳир тўғрисида маслаҳат- 
лашмоқчи эдим. Ҳ. Назир, Онажонимиз. 
Ҳаёт.. қимтиниб, тортиниб, онда-сонда бир 
кесим қовун олади-да, бир тишлаб, яна.. қай- 
тариб қўяди. М. Исмоилий, Фарғона т. о. 

3 Силкинмоқ, қимирламоқ, тебранмоқ. 
Аҳмедов ўтирган жойида бир қимтиниб ол- 
ди-да, сўз бошлади. Ҳ. Нуъмон, Фасллар. 
Бақоев.. Мирҳайдаровга тикилди, нимадир 
демоқчи бўлиб, оғиз жуфтлади, қимтинди, 
қизарди ва боишни қуйи эгди. С. Абдуқаҳҳор, 
Олдин ўзингга боқ, сўнг ноғора қоқ. 

қимчимоқ шв. Сиқмоқ. Қайишқоқ 
ўтин болтани қимчиб қолибди. Иш билан 
пишмаган ношуд арзанданинг калласи ши- 
шибди. Ё. Шукуров, Она меҳри. Бош, кўр- 
саткич бармоқлари билан иягини маҳкам 
қимчиб сидирди-да, қиз юзига тараддудла- 
ниб қаради. М. Исмоилий, Барҳаёт қиз. 

ҚИН I 1 Пичоқ, қилич каби қуроллар 
солиб қўйиладиган ғилоф. Пичоқ қини. Бир 
қинга икки қилич сиғмас. Мақол. Яхши гап 
билан илон инидан чиқар, Ёмон гап билан 
пичоқ қинидан чиқар. Мақол. н Диловаршоҳ 
қиличини қинидан суғуриб, қизга ҳужум қил- 
моқчи бўлди. С. Айний, Дохунда. Ҳар бир 
маҳбус, қинда ётган даҳшатли тўнпончадан 
ўз пешонасига ўқ узилаётгандек, ваҳимага 
тушиб қолди. М. Исмоилий, Фарғона т. о. 

2 Тугунакни ўраб турувчи баргсимон 
қобиқ, куртак, ғилоф. Довучча қинидан чи- 
қибди. н Баҳор эди.. Ўриклар гулини тўккан, 
ғўралар қинидан чиқиб, киши еса маза mona- 
диган бўлиб қолган. Ойдин, Садағанг бўлай, 
командир. 

Кўзи қинидан чиқмоқ Кўзи олайиб кет- 
моқ, кўзи ола-кула бўлмоқ. Даҳшатли ха- 
барни эшитган Махдумнинг кўзлари қинидан 
чиқиб кетаёзди. Ҳ. Ғулом, Машъал. 

ҚИН II Қизлик пардасидан бошланиб, 
бачадон бўйни ёпишадиган жойда тугай- 
диган найсимон, мускулли эластик аъзо. 

ҚИНҒАЙМОҚ 1 Бирор томонга оғиб 
турмоқ, қийшаймоқ, энкаймоқ, оғмоқ. 
Нарвон қинғайиб турибди. 

2 Кўзни ғилай қилиб қарамоқ, ғилай- 
ланмоқ. Кўзи қинғайиб кетди. 

Қинғайиб қарамоқ 1) кўз қири билан 
қарамоқ; 2) кўчма қинғир қарамоқ, кўз 
олайтирмоқ. 


3 кўчма Тўғри йўлдан озмоқ, чекинмоқ, 
оғмоқ. 

ҚИНҒИР 1 Тўғри чизиқ бўйлаб йўнал- 
маган; эгри, қийшиқ. Ҳинғир ёғоч. Ҳинғир 
девор. Хатни қинғир ёзмоқ. н Фуқаро уйла- 
ри чўзилган қинғир кўчанинг бошида арава 
сиғадиган катта, бўёқли дарвозага кириш- 
ди. Ойбек, Навоий. 

2 кўчма Қаллобликка, хиёнатга асос- 
ланган; қалб. Ҳинғир мақсад. Ҳинғир қадам. 
Ҳинғир ҳаракат. Ҳинғир юрак одам. Ҳин- 
ғир иишинг қирқ йилдан кейин ҳам қийиғи 
чиқади. Мақол. Дили қинғирнинг тили қин- 
ғир. Мақол. н Болага нисбатан.. бефарқ 
қараш хунук оқибатларга олиб келди: Ма- 
лик қинғир йўлга кириб кетди.. Газетадан. 

Қинғир қарамоқ Ёмон кўз билан қара- 
моқ; нотўғри муносабатда бўлмоқ, ён- 
дашмоқ. Қинғир қўл ёки қўли қинғир айн. 
қўли эгри қ. эгри. Олмоқ бўлиб магазиндан 
шоколад пича Ҳўли қинғир сотувчига дуч 
келдик кеча. Т. Ражабий, Нархи папкада. 
Қинғирига олмоқ айн. қинғирликка олмоқ қ. 
қинғирлик. Мусанинг гапи тугамасдан Тўл- 
бош қинғирига олди-кетди. Н. Фозилов, 
Оқим. 

ҚИНҒИРЛИК 1 Қинғир ҳолат. Йўлнинг 
қинғирлиги. 

2 Қинғир иш, хатти-ҳаракат. Афсуски, 
қинғирликнинг қийиғи очилгандан кейин бу 
оила остига сув кетгандай бўлди. «Муш- 
тум». Не-не қинғирликларни қилиб, устига- 
устак, бунчалик иззат-нафсимга теккани 
жуда алам қилди. М. Жўра, Изтироб. 

Қинғирликка олмоқ айн. эгриликка олмоқ 
қ. эгрилик. 

ҚИНҒИР-ҚИЙШИҚ 1 Ҳамма ери қин- 
ғир, эгри-бугри. Ҳинғир-қийшиқ девор. Ҳин- 
ғир-қийшиқ йўл. Ҳинғир-қийшиқ ёзмоқ. н 
Ҳар қадамда қинғир-қийшиқ муюлишлар дуч 
келаверди. Ҳ. Назир, Сўнмас чақмоқлар. 

2 кўчма Нотўғри, қинғир. Шаҳарни бе- 
дарвоза, деб эгри юрибди, қинғир-қийшиқ 
ишлари кўп. Ҳ. Ғулом, Тошкентликлар. 

ҚИПИҚ 1 Ёғоч, темир каби нарсалар- 
ни арралаганда ёки эговлаганда ҳосил бў- 
ладиган майда заррачалар. Ёғоч қипиғи. Те- 
мир қипиғи. н Чиптанинг устидан қипиқ 
солса, ҳам юмшоқ, ҳам иссиқ бўлади. С. 
Анорбоев, Директорнинг даъвоси. 

2 Шоли, буғдой, жўхори каби донларни 
тозалаганда, туйганда, уларнинг қобиғидан 






ҳосил бўладиган тўпон. Мен крахмал ўрни- 
га гуручдан чиқадиган қипиқни ишлатмоқ- 
чиман. Ойдин, Суҳбати жонон. 

ҚИПЧОҚ 1 Кўчманчи туркий халқнинг 
номи (қ. қипчоқлар). 

2 Шу халқ, миллатга мансуб. Қипчоқ тил- 
лари. 

ҚИПЧОҚЛАР 1 11— 15-асрларда Урал- 
бўйи ва Волгабўйи даштларида ва ҳозирги 
Қозоғистоннинг марказий ва ғарбий қисм- 
ларида яшаган, кейинчалик бошқа ҳудуд- 
ларга ҳам тарқалган кўчманчи туркий халқ. 

2 Ўзбек халқи этник таркибидаги асосий 
уруғ-қабилалардан бири. 

ҚИП-ЯЛАНҒОЧ 1 Ҳеч қандай кийим 
киймаган, мутлақо яланғоч, яп-яланғоч. 
Қип-яланғоч бола. н Қизлардан уч-тўрт- 
таси.. шарт-шурт бир-бирининг яланғоч 
этига уришиб, шартак олишдилар. Қип- 
яланғоч қизлар орасида кулги бошланди. А. 
Қодирий, Меҳробдан чаён. 

2 Ҳеч нарса ўсмаган, дов-дарахтсиз, 
иморатсиз. Қип-яланғоч қақирда қизларнинг 
ўзи қолди. И. Раҳим, Чин муҳаббат. 

3 Биронта ҳам барги йўқ, барги батамом 
тўкилган. Қип-яланғоч дарахт. 

4 кўчма с.т. Ҳеч нарсаси йўқ; шипший- 
дам, қашшоқ. Қип-яланғоч уй. 

ҚИП-ҚИЗИЛ 1 Жуда қизил, чўғдай 
қизил. Қип-қизил қон. Қип-қизил олма. Қип- 
қизил гилам. н Жарнинг ҳар иккала ён- 
бошини қип-қизил лолалар гиламдек қопла- 
ган. Ҳ. Ғулом, Машъал. Эшикни икки юзи 
қип-қизил.. бир жувон очди. Шуҳрат, Ши- 
нелли йиллар. 

2 кўчма с.т. Бутунлай, мутлақо, ғирт. Қип- 
қизил саводсиз. Қип-қизил туҳмат. н Деҳ- 
қон қип-қизил яланғоч, аҳволи танг. Ойбек, 
Танланган асарлар. Қип-қизил жинни, овсар 
экансан! Ҳамза, Паранжи сирлари. Бу гапни 
юрт эшитса, сизни қип-қизил ўғри дейди. 
Ҳ. Ғулом, Машъал. Деҳқон карамни шошиб 
пуллади-да, машинага чопди. Келса, Фозил 
қип-қизил маст ўтирибди. С. Зуннунова, 
Одамлар орасида. 

ҚИР I геогр. Атрофидаги ерлардан бир 
оз кўтарилиб турган, ясси ёки салгина 
гумбазсимон баландлик, тепалик. Қимирла- 
ган қир ошар. Мақол. н Рўпарада Чатқол 
тоғлари, ундан берида эса, гўё тоққа чи- 
қиш учун атайлаб ясалгандай, бирин-кетин 
баландлашиб кетган гумбаз-гумбаз қирлар. 


П. Турсун, Ўқитувчи. Тоғларда турли кон- 
лар, қирларда ғалла беҳад. Ҳабибий. 

ҚИР II Қирра, зих. Деворнинг қири. 
Шишанинг қири. н Ўша шум хабар келган 
куни остонанинг қирига тегиб синиб тушган 
эди. Й. Муқимов, Ғалати одамлар. 

Кўз қири билан Кўзнинг учи, бурчи 
билан, яъни юзни ўгирмай, кўз қорачиғини 
кўзнинг бурчига келтириб. Кўз қири-ла 
севганига қарайди. М. Алавия. Қароллардан 
бири менга кўзининг қири билан Рўзимат 
чолни кўрсатди. Ҳ. Турсунқулов, Ҳаётим 
қиссаси. Кўз қирини ташламоқ Кўз учи 
билан қарамоқ, назар солмоқ. У [Ҳазрат- 
қул] эҳтиётлик билан кўз қирини ташлаб 
қўйди-ю, сўзида давом этди. Ш. Рашидов, 
Бўрондан кучли. 

ҚИР III [а. — смола, қатрон] Қури- 

лишда ишлатиладиган, бириктирувчи, ёпиш- 
тирувчи ашё, материал. Султон Санжар 
Мурғоб дарёсига ғиштин тўғон қурдирганда, 
қир ишлатган. Қир ғоятда мустаҳкам ашё. 
Янги мадраса пойдеворига қир солганман. 
Метин бўлиб кетган. Мирмуҳсин, Меъмор. 

ҚИР IV қ. қир(р). 

ҚИРИЛИШМОҚ 1 Қирилмоқ фл. бирг. н. 

2 Бир-бири ёки биров билан қаттиқ 
уришмоқ, жанжаллашмоқ. Овсинлар роса 
қирилишди. 

ҚИРИЛМОҚ Қирмоқ фл. ўзл. ва мажҳ. н. 
Унинг қир-дала ерларида тобланган қорама- 
ғиз ва доимо қирилган тоза юзи кўз олдидан 
лип этиб ўтди. Шуҳрат, Шинелли йиллар. 
Зиёдилла томоғи қирилиб, қуруқ йўталди, 
кўкрагини столга босиб, ўйга толди. Ҳ. Ғулом, 
Машъал. -Илгари фақат селдан эмас, 
қурғоқчилик офатидан ҳам одамлар қири- 
ларди, экинлар нобуд бўларди.. — деди Бобо- 
қул ота. Ҳ. Назир, Сўнмас чақмоқлар. 

ҚИРИНДИ 1 Йўниш, рандалаш нати- 
жасида ҳосил бўладиган юпқа лента ёки 
қипиқ шаклидаги чиқит. Ёғоч қириндиси. н 
Коля гапга аралашмай, жингала-жингала 
қириндилар сачратиб, тахтача устидан 
ранда юритарди. Ҳ. Назир, Сўнмас чақ- 
моқлар. Михайлов рандалаётган темирдан 
чиққан қиринди пайраҳага ўхшаб буралиб.. 
ерга тушар эди. Н. Сафаров, Саодатнинг 
қиссаси. 

2 Тери, ичак ва ш.к. ни қириб тозалаш 
натижасида ҳосил бўладиган чиқит. 




Ичидан қиринди ўтмоқ 1) қаттиқ таш- 
вишланмоқ, талвасага тушмоқ. Ичларидан 
қиринди ўтиб кетган.. бойларнинг.. мақ- 
танишлари деҳқонларга қаттиқ дард қил- 
ди. «Муштум»; 2) қаттиқ алам қилмоқ. Поч- 
тачининг [мўйсафидларга] шалдироқ чер- 
вонларни санаб бериб кетаётганини кўрган 
Бўрихўжанинг ичидан қиринди ўтмай қол- 
мади. Мирмуҳсин, Чиниқиш. 

ҚИРИШТИРМОҚ 1 Обдан қириб, қир- 
тишлаб тозаламоқ ёки тўпламоқ. [Жўрахон] 
Енгини шимарди, белкуракни олиб, ажриқни 
қириштира бошлади. А. Мухтор, Опа-син- 
гиллар. Қани энди, ўша кунларни мутлақо 
унутиб, хотирадан ўчириб, қириштириб 
ташлашнинг иложи бўлса! А. Мухтор, Давр 
менинг тақциримда. 

2 кўчма с.т. Борини йиғмоқ, тўпламоқ. 
Қириштириб ўн сўм амалладик. н [Мул- 
ладўст:] Мендақа мўмин-мусулмон бу дунё-у 
дунёни қириштирса чиқмайди. Ҳамза, Май- 
саранинг иши. 

ҚИРЛИК Қир жой, қир (қ. қир 1). 

ҚИРМА: қирма чопиқ қ.х. Ёввойи ўтлар- 
ни йўқотиш мақсадида ер бетини сидириб 
ёки юпқа олиб чопиш усули ва шундай 
чопиқнинг ўзи. Ғўзалар қирма чопиқ қилинди. 

ҚИРМАЧИ Қирма чопиқ қилувчи, чо- 
пиқчи. Ишнинг ҳаммасини трактор қиляп- 
ти. Фақат сувчи, баъзан қирмачиларгина 
кетмон билан ишлайди. И. Раҳим, Ҳилола. 

ҚИРМИЗАК [ф. jl — қизил рангли 
нарса] Қимизак, нордон. Қирмизак олма. н 
Мана шу Наманганнинг олмасини, қирми- 
закни, балхи тутни.. борингки, барча-бар- 
часини ҳам менга ўхшаган боғбонлар пай- 
вандлаб яратган. Газетадан. 

ҚИРМИЗ(И) [ф. >> / ^> jl — қизил; 
қизил ранг; қизиллик] Қизил рангли; қи- 
зил, ол. Қирмиз лаблар. Қирмизи олма. н 
Оқ юзига қирмиз қонлар қуйилди, Ҳар тараф- 
га қора сочи ёйилди. «Рустамхон». Сурма 
тортиб кўзига, қирмизи кўйлакни кийиб, 
Ўйнатиб ханжарини, қилгани қурбон келадир. 
Ҳамза. 

ҚИРМИСКА \р. крнмский — Қримга оид; 
Қримда бўладиган, ўсадиган] Дони йирик, 
серсув қишки узум нави. 

ҚИРМОЧ Пиширилаётган овқатнинг 
қозон тагига ёпишиб қолган ёки куйган 
қолдиғи. Ош қирмоч олибди. Ошни қирмоч 
олдирмоқ. н У[Муҳаббат] қозоннинг қотиб 


қолган қирмочларини қириб емоқда эди. С. 
Айний, Қуллар. 

ҚИРМОҚ 1 Нарсанинг бети(сирти)ни 
пичоқ, капгир ва ш.к. нарса билан сидир- 
моқ, тарашламоқ. Ўзинг ҳам қириб қўйган 
сабзидай бўлибсан. Э. Раимов, Ажаб қишлоқ. 
..капгир билан қозонни қирар экан, жеркиб: 
-Ҳадеб йиғи тўғрисида гапирманг, — деди. А. 
Қаҳҳор, Асрор бобо. ..шундоққина кўрина- 
диган жойига кимдир мих билан қириб, «Эр- 
кин», деб ёзиб қўйибди. С. Аҳмад, Сайланма. 
Сигирингизнинг қаншарига темиратки чи- 
қибди, намакоб суркадим, нос суркадим — 
бўлмади, пичоқ билан қириб, керосин суркаш 
керакмиш. А. Қаҳҳор, Янги ер. 

2 Мўй-тукларни ўткир асбоб билан 
тарашлаб, тагидан кесиб олмоқ; шу усулда 
тозаламоқ. Соч(ни) қирмоқ. н Маҳкам ака 
Сарсенбойнинг сочини устарада қира бош- 
лади. Р. Файзий, Сен етим эмассан. 

3 Қирғич, қошиқва ш.к. асбоблар билан 
сидириб майдаламоқ. Typn қирмоқ. н Ёшлар 
кабоб чайнашяпти, мен бўлса, қовунни қир- 
ғичда қириб едим. И. Раҳим, Ихлос. 

4 Кўплаб ёки ёппасига ўлдирмоқ, қир- 
ғин қилмоқ. Душманни қирмоқ. Зарарку- 
нандаларни қириб ташламоқ. н Бу қон кам 
десанг, яна тўкаман. Ҳаммасини қираман. 
Ойбек, Танланган асарлар. Балиқчи қушлар 
кемирувчиларни кўпроқ қиради.. «Фан ва 
турмуш». 

5 с.т. Кўплаб, кўп миқцорда йиғмоқ, 
тўпламоқ, қўлга киритмоқ, ўлжа қилмоқ. 
Болалар олчани роса қирибди. н Гапларига 
қараганда, у бир неча мактабда ҳисобдан 
дарс берар ва.. «пулни қирар эди». П. Турсун, 
Ўқитувчи. 

Томоғини (ёки ҳалқумини) қирмоқ Йў- 

талиб ёки томоқни хириллатиб, кескин овоз 
чиқармоқ. У томоғини қириб, гап бошлади. 
н Саидғози ўтирганларнинг диққатини тор- 
тиш учун томоқ қириб йўталди. С. Анорбоев, 
Оқсой. 

ҚИРОАТ [а. сл\ jl — ўқиш, баланд овоз 
билан ўқиш] Ислом анъаналарида Қуръон 
оятларини тажвид қоидаларига риоя қил- 
ган ҳолда, ўзига хос оҳангда ўқиш. Хўп, 
тақсир, ҳозирча диний дарсдан бериб тура- 
сиз, болаларга қуръондан қироат ўргатасиз, 
кейин яна кўрамиз. Ҳ. Нуъмон ва А. Шо- 
раҳмедов, Ота. Гулниёз оҳиста одимлаб бо- 
риб, мақбаранинг ёнгинасида тиз чўкди, қи- 




роат билан тиловат қилди. С. Кароматов, 
Сўнгги бархан. Соҳибқори қироат билан: 
-Бисмиллоҳу раҳмону раҳим.. — деди-да, 
извошга оёқ қўйди. И. Раҳим, Чин муҳаббат. 

Қироат қилмоқ 1) Қуръон ёки Куръон 
сураларидан бирини ўқимоқ, тиловат қил- 
моқ; 2) оҳанг билан ўқимоқ ёки сўзламоқ. 
Лўппи юзли, чиройли йигит конвертни очиб, 
хатни чироқ шуъласига тутди, ширалигина 
овози билан қироат қилиб ўқий бошлади. Ҳ. 
Ғулом, Машъал. 

ҚИРОАТХОН [а. + ф. ylj\ b y.l — қиро- 
ат билан ўқувчи] 1 дин. Қуръонни қироат 
билан, асли талаффузига риоя қилиб ўқий- 
диган киши; қори. 

2 кўчма Маъносини чуқур тушуниб ет- 
май ва танқидий кўз билан қарамай ёд 
олиб, юзаки билган киши. Догматикларни, 
қироатхонларни турмуш улоқтириб таш- 
лаганлигини ва улоқтириб ташлаётганлиги- 
ни кўриб турибмиз. Газетадан. 

ҚИРОАТХОНА [қироат + хона] 1 тар. 
Қуръонни ёдлаш ва қироат билан ўқишни 
ўргатадиган эски мактаб; қорихона. 

2 Газета, журнал ва китоблар ўқиш, 
мутолаа қилиш учун ажратилган хона, ўқув 
зали. Қизил чизиқлар қишлоқ кўчалари бў- 
либ, булар туташган doupada боққа қара- 
тиб иморатлар солинар экан: мактаб, ки- 
нотеатр, клуб.. радиоузел, коммутатор, 
қироатхона, кутубхона. А. Қаҳҳор, Қўшчи- 
нор чироқлари. 

ҚИРОАТХОНЛИК 1 дин. Қироат билан 
Қуръон ўқиш, қуръонхонлик. 

2 кўчма Маъносини яхши тушуниб ет- 
май ва танқидий кўз билан қарамай юзаки 
ёдлаш, юзаки ўрганиш. Бу мактабларнинг 
программаси эски мактабга нисбатан бир 
оз мазмундор бўлиб, ўқитиш методи ҳам 
онгсиз қироатхонликка эмас, балки маса- 
лани тушунтириб беришга асосланган эди. 
«ЎТА». 

ҚИРОАТЧИЛИК айн. қироатхонлик. 

Бунда ҳали китоб тилининг таъсири, қи- 
роатчилик кучлидир. К. Яшин, Ҳамза. 

ҚИРОВ I Аёзли, ҳаво очиқ, сокин (ша- 
молсиз) тунларда тупроқ, ўт ва ердаги 
нарсалар устида ҳосил бўладиган муз крис- 
таллари. Бугун кечаси қиров тушибди. н 
Тўла ойнинг ёруғида ўсимликлар баргида 
пайдо бўлган қиров янги ёққан қор каби 
ярқираб кўринарди. С. Айний, Эсдаликлар. 


Ўша куни совуқ қаттиқ эди.. Соқолларда, 
мўйловларда, киприкларда қиров. Ойбек, 
Танланган асарлар. ..куз келди. Қуёш тафти 
пасайиб, эрталабки шудринг ўрнини қиров 
эгаллай бошлади. «Ёшлик». 

Оқ қиров Кузги қиров тушадиган пайт; 
қалин қировли кунлар. Полизлардаги оқ 
қировга асралган қирқма қовунлар ҳам узил- 
ди. С. Аҳмад, Қадрдон далалар. Сочига (ёки 
соқолига) қиров тушибди (ёки кирибди) 
Сочи, соқоли оқара бошлабди; сочига, 
соқолига оқ тушибди. Ўснириннинг ёнида 
чекка сочига қиров тушган ўттиз беш 
ёшлардаги қорача йигит блокнотига ни- 
манидир ёзаётган эди. Ҳ. Назир, Одамнинг 
қадри. 

ҚИРОВ II Янги чархланган пичоқ, 
ханжар ва ш.к. асбобларнинг дамида ёки 
янги ясалган металл буюмнинг бетида қол- 
ган зарралар. Пичоқнинг қировини тўкмоқ. н 
Дўкондан чиқарилган бу жуфт-жуфт қора 
узангилар.. катта эговлар билан эговланиб, 
қирови тўкилди. М. Муҳаммаджонов, Турмуш 
уринишлари. 

Қирови тўкилган 1) қирови йўқ қилин- 
ган. Пичоқнинг қирови тўкилган; 2) иш- 
фаолиятга шай; «ўткир». Энди у [Муқимий] 
дунёга бошқача назар ташлай бошлаган, 
чархланиб, қирови тўкилган, ўзини фикрий 
курашларга чоғлаб, ҳаётнинг нозик томон- 
ларига разм сола бошлаган шоир эди. С. Аб- 
дулла, Мавлоно Муқимий. Қирови тўкил- 
маган 1) қирови йўқ қилинмаган; 2) ҳали 
ишлатилмаган, янги. Сизга ўзингизга ўхша- 
ган қирови тўкилмаган одамлардан икки- 
тасини қўшиб бераман. А. Қаҳҳор, Қўшчи- 
нор чироқлари. 

ҚИРОВ III вет. Молларнинг тилида 
қипиқсимон бўртиқлар пайдо қиладиган 
касаллик. Тили қиров боғлабди, қандай овқат 
есин жонивор.. А. Мираҳмедов, Кулган че- 
чаклар. 

ҚИРОВЛАМОҚ кам қўлл. Қиров бўлмоқ. 
Кипригида шабнам қировлаб, Қароғида бурқ- 
сийди офтоб. Р. Бекниёз. 

ҚИРОВЛИ I Қиров босган; қирови эриб 
кетмаган. Қировли том. Қировли дарахт. 
Қишли-қировли кунлар. 

ҚИРОВЛИ II Қирови тўкилмаган, иш- 
латилмаган, тутилмаган; янги. Улуғ отам, 
букун сиздан тилайман Шу қировли ўткир 
пўлат найзани. «Зулфизар билан Авазхон». 

ҚИРОЛ \p. король ва турк. kral — под- 
шоҳ < лот. Carl — Буюк Карл номидан] 
Монархия давлати, қироллик бошлиғи. 

ҚИРОЛИЧА Хотин қирол; қиролнинг 
хотини; малика. 

ҚИРОЛЛИК 1 Қирол лавозими, вази- 
фаси. Қироллик қилмоқ. 

2 Ҳокимият бошида қирол турадиган 
давлат, мамлакат. 

ҚИРОН I 1 Кўплаб ўлдириш, қирғин. 
Ёвга қирон келди. н Ёвга солиб даҳшат, 
қирон, Ҳоя каби турдилар. О. Ҳакимов. Хўш, 
колхоз молини қирон қилган Сувоннинг ишини 
муҳокама қилиишмиз майда гап эканми? С. 
Анорбоев, Оқсой. 

2 Кўплаб ўлиш, ўлим, йўқ бўлиш. Ҳор 
қалин ёғиб, совуқ Ҳаддидан ошиб кетди. Дон 
топиб еёлмасдан, Ҳуиигарга қирон етди. Уйғун. 

Қирон келмоқ Қирилмоқ, йўқ бўлмоқ. 
Урушга қирон келсин. Кўплаб норасидаларни 
ота-оналаридан бевақт жудо қилди. Р. Фай- 
зий, Эл меҳри. Шу йил ўлат касали ёйилиб, 
қўйларга қирон келди. «Чалпак ёққан кун». 

ҚИРОН II \а. Д Д — бирикиш, бирик- 
тириш; бирикма; никоҳ, тўй] с.т. Давлат, 
мамлакат. [Мирзакаримбой:] Ҳайси қирон қай- 
си қирон билан урушди? Ойбек, Танланган 
асарлар. 

Етти қиронда Бутун оламда. -Шуни ай- 
тинг, — деди Вали ака, — Ҳорабулоқнинг cyeu 
билан ери етти қиронда ҳам йўқ. М. Ис- 
моилий, Фарғона т. о. 

ҚИРОН(ГАР)ЧИЛИК Қирғин, хунрез- 
лик, қирғинчилик. 

ҚИРОНҚАРҒА айн. қиронқора. 

ҚИРОНҚОРА Йиртқич қушлар турку- 
мининг қарчиғайсимонлар оиласига мансуб, 
бургутдан кичикроқ ўлимтикхўр йиртқич 
қуш. 

ҚИРПИ шв. 1 Хирпа, сийқаланган. Ҳирпи 
ошиқ. 

2 кўчма Кўпни қўрган, тажрибали. [Шод- 
монов:] Душман қирпи, доғули. Осонликча 
жон бермайди. К. Яшин, Ўлим босқинчи- 
ларга. 

ҚИРПИЧОҚ 1 айн. пичоқбозлик. 

2 кўчма Қаттиқ уруш, жанжал. Ҳеч гап- 
дан ҳеч гап йўқ, икки ёзувчи ё икки санъат- 
кор бир-бирига чап, бир-бири билан қирпи- 
чоқ бўлиб қолишади. Уйғун, Замон талаби. 
Агроном билан тракторчи қирпичоқ бўлиш- 
ди. Н. Сафаров, Ҳаёт мактаби. Дўстми сен- 


га Ғози ё душман? Анорхон билан орангга 
совуқлик солмоқчими ёки сени Комилжон 
билан қирпичоқ қилмоқчими? И. Раҳим, 
Ихлос. 

ҚИР(Р) тақл.с. Нотекис ёки ёпишқоқ 
нарсаларнинг бир-бирига ишқаланишидан 
ҳосил бўладиган товушни билдиради. Са- 
вағич қаламни «қирр» этиб юргизмоқ. Мум- 
ланган ипни «қирр» этиб тортмоқ. 

ҚИРРА 1 Нарсаларнинг энсиз ёки ўткир 
қирғоғи; чет, зиҳ, қир. Китобнинг қирраси. 
Тахтанинг қирраси. Кафтнинг қирраси. н 
Болалар ҳали тоғнинг ажойиботларини 
кўриб тўймаган, чарчоқ унутилган. Баъзила- 
рининг қирра тошлар тилган оёқларидаги 
оғриқ билинмай қолган эди. Ҳ. Назир, Сўн- 
мас чақмоқлар. 

2 кўчма Нарсаларнинг моҳиятини бел- 
гиловчи хусусият, томон. Сен муҳаббат боғ- 
лаган эркак сенга ўзининг ялтироқ қирра- 
ларини кўрсатади. А. Қаҳҳор, Сароб. Худди 
шу ўринда масаланинг яна бир муҳим қир- 
расини изоҳлаш керакка ўхшайди. Газетадан. 
Кечагина оддий кўринган нарсалар бугун 
негадир бошқа фазилати, бошқача бир қир- 
раси билан намоён бўлар эди. Н. Фозилов, 
Дийдор. 

3 мат. Геометрик жисмни ўровчи икки 
текисликнинг кесишув чизиғи; қовурға. 
Пирамиданинг қирраси. н Агар призманинг 
ён қирралари унинг асосларидан бирига 
перпендикуляр бўлса, бундай призма тўғри 
призма деб аталади. «Чизмачилик». 

Қирра бурун 1) ўткир қиррали бурун. Улар 
қаторида норғил, қирра бурун, қорамағиз 
йигит — Ҳафиз ҳам бор. Мирмуҳсин, Пўлат 
қуювчилар; 2) бурни шундай йигит. 

ҚИРРАБУРУН (тўғриси қирра бурун) қ. 
қирра. 

ҚИРРАДОР Қирралари кўп бўлган; 
қиррали. Ҳиррадор тош. Ҳиррадор қоялар. 

ҚИРРАЛАМОҚ Йўниб, тарашлаб ёки 
чархлаб, қирра ҳосил қилмоқ, қирра чи- 
қармоқ. Тошни қирраламоқ. 

ҚИРРАЛИ 1 Қирраси бўлган; қирраси 
бор. Саккиз қиррали устун. н Тўрт қиррали 
кўмир қалам, Ҳордай қоғоз қўлимда. Т. Тўла. 
Оппон қиррали стакан лабига тухум уриб 
чақди-да, яхшилаб арчиб, лунжига солди. С. 
Аҳмад, Сайланма. 

2 Учи бўлган, учли. Беш қиррали юлдузча. 





Кўп қиррали 1) қирралари ёки учлари 
кўп; серқирра; 2) кўчма ҳар тарафлама кенг 
маълумотли, билимли. Кўп қиррали ижод- 
кор\ 3) кўчма ҳар тарафлама мазмунли, маз- 
мундор. Кўп қиррали ижод. н Портретчи 
рассомларимиз фаолияти ана шундай жўш- 
қин ва кўп қирралидир. Газетадан. 

ҚИРРИҚ 1 Юнги (туки) калта (асосан 
ҳайвонлар ҳақида). Қирриқ ит. 

2 кўчма Ўтакетган туллак, устомон, хир- 
па. Қирриқ одам. н Четдан келган гўл, гўс- 
хўр, пулдор бойваччаларнинг кўпини шилиб 
юрган қирриқ қиморбозлар унинг юпун ки- 
йимига разм солишгач, эътибор бермай, 
ўйинни давом эттиришди. Ҳ. Нуъмон ва А. 
Шораҳмедов, Ота. Сотқинбой эски қирриқ 
эмасми, у кейинги пайтда кимларнингдир 
пинжига кириб, ғоят усталик билан корхона 
директори бўлиб олди. «Муштум». 

ҚИРС тақл. с. Баъзи нарсаларнинг си- 
ниши, очилиб-ёпилиши ва ш.к. дан ҳосил 
бўладиган товушни билдиради. [Ўлмас ona/ 
Ёнбошидаги жийда бутоқчасини қирс этиб 
синдириб олди. Ш. Холмирзаев, Тўлқинлар. 
Хон соат қопқоғини қирс этиб ёпиб, зан- 
жирларини чувалаштириб, қўйнига солди. 
Мирмуҳсин, Чўри. ..сумкачасини қирс этиб 
очди-да, ўн сўмлик чиқариб берди. Ю. Шо- 
мансур, Қора марварид. У кимса учун бу 
вазифа чўнтагидаги бодомни қирс этиб 
чақиб егандай жўн гап. Мирмуҳсин, Меъ- 
мор. 

ҚИРСИЛЛАМОҚ «Қирс» этган товуш 
чиқармоқ. У оёғи остида қирсиллаган 
хазонларни босиб-янчиб бораркан.. ойнаванд 
тахта қаршисида бир зум тўхтаб қолди. Ў. 
Ҳошимов, Баҳор қайтмайди. Эй, сендан нима 
кетди — тўшингга тортмайсанми, беллари 
қирсиллаб кетмайдими! Шуҳрат, Шинелли 
йиллар. 

ҚИРСИЛЛАТМОҚ Қирсилламоқ фл. орт. 
н. Бармоқларни қирсиллатмоқ. н Отлар 
бошоқларни қирсиллатиб узиб емоқда. С. 
Айний, Қуллар. -Ҳа, нима қилди? — деди у 
оғзидаги сақичини қирсиллатиб. А. Қаҳҳор, 
Сароб. 

ҚИРС-ҚИРС Қирс с. такр. Тун совуғи 
билан қотган лой оёқ остида, синиқ ишша 
парчаси каби, қирс-қирс ушалади. Ойбек, 
Танланган асарлар. Секин-секин олдинга эна- 
ётган қўйлар гоҳо қуруқ шувоқларни қирс- 
қирс чайнайдилар. А. Мухтор, Опа-сингиллар. 


ҚИРТ тақл. с. Нарсаларнинг бир-бирига 
ишқаланиши, қирилиши, узилиши ва ш.к. 
дан ҳосил бўладиган товушни билдиради. Ип 
қирт этиб узилди. н Турсуной тугмагулни 
икки бармоқ орасига олиб, қирт этиб узди. А. 
Мухтор, Опа-сингиллар. 

ҚИРТИЛЛАМОҚ «Қирт -қирт» товуш 
чиқармоқ. Қамиш қаламнинг қиртиллагани 
ғашни келтиради. Пол остида нимадир қир- 
тиллаяпти. 

ҚИРТИЛЛАТМОҚ Қиртилламоқ фл. орт. 
н. Ҳамиш қаламни қиртиллатмоқ. н Мирза 
чизди қиртиллатиб қаламин. Ғ. Ғулом. 
Сартарош Абрам унинг кеч куз қировидай 
оппоқ мўйловини йилтироқ қайчиси билан 
қиртиллатиб текисларкан, оғзи тинмай 
алланималарни гапирар.. эди. Ҳ. Ғулом, Сенга 
интиламан. 

ҚИРТИШЛАМОҚ 1 Яхшилаб, топ-тоза 
қилиб қирмоқ. Қозонни қиртишламоқ. н 
Уйни, айвонни, ҳовлини ҳафсала билан қир- 
тишлаб супуришни у яхиш кўради. Ойбек, 
Улуғ йўл. Биринчи маоишни олган куни чол- 
кампирнинг мозорига оқлик кўтариб борди. 
Мозорни қиртишлаб тозалади. Ў. Ҳошимов, 
Қалбингга қулоқ сол. 

2 Батамом тозаламоқ, сира қолдирмай, 
таг-туги билан йўқ қилмоқ. [Қўйлар/ Шувоғу 
янтоқни.. томиригача қиртишлаб қўяди. С. 
Анорбоев, Оқсой. 

ҚИРТ-ҚИРТ Қирт с. такр. Қирт-қирт 
хат ёзмоқ. н У бошини қирт-қирт қаши- 
ганча эслашга уринди. Н. Мақсудий, Лайла- 
тулқадр. Зуҳра силлиқ картонни қирт-қирт 
қирқар.. эди. Ибохон, Улуғ йўл. 

ҚИРУВЧИ 1 Қирмоқ фл. сфдш. 

2 Қирғин қиладиган, қирғин келтира- 
диган, қирадиган одам, қурол. Қирувчи само- 
лёт. н Бу ишшалар батальон қирувчилари 
мажақлаган душман машиналарининг бензи- 
ни билан тўлдирилди. И. Раҳим, Чин муҳаб- 
бат. 

ҚИРЧАНҒИ Қўтир ва ориқ; дирдов 
(кўпинча от ҳақида). Ҳар йил, қоида каби, 
қишдан бир отни қирчанғи қилиб чиқаради 
ёки ўлдириб қўяди. А. Қодирий, Обид кет- 
мон. ..болохонанинг қинғир-қийишқ синчлари, 
гуваласи туишб, қирчанғи отнинг қовурға- 
сидай яланғочланиб, саналиб қолган. А. Мух- 
тор, Опа-сингиллар. 

ҚИРЧИЛЛАМА 1 Куч -қувватга тўлган, 
етилган. Қирчиллама йигит. н Ҳу ана, ол- 




динроқда ёили элликдан ошганига қарамай, 
ҳалиям қирчиллама йигитдай дароз бўйини 
тик тутиб, Тўламат мўйлов кетяпти. С. 
Анорбоев, Оқсой. ..қирчиллама ёшнинг беш- 
ўн йили шунга сарф бўлди. М. Қўшжонов, 
Дийдор. 

2 кўчма Авжига чиққан, кучайган, қаҳ- 
рига олган, қаттиқ (совуқ ёки қиш ҳақида). 
Шундай қирчиллама совуқда чўлга келиш 
зарурмиди? Й. Муқимов, Матонатли ки- 
шилар. Қирчиллама қиш палласи уни қишлоқ- 
қа олиб бориш ҳам қийин эди. О. Ҳусанов, 
Чўлда. ..қиш бўлгандаҳам, қирчиллама кунида.. 
туғилган. Ш. Холмирзаев, Сайланма. 

ҚИРЧИЛЛАМОҚ 1 Куч -қувватга тўл- 
моқ, етилмоқ. -Сизми? — деди Кумуш. — Сиз 
энди қирчиллабсиз! А. Қодирий, Ўтган кун- 
лар. Расий [Россия] деган мамлакат жуда- 
ям олис эмиш, сарт, қозоқнинг ўспиринлари 
— авжи қирчиллаган йигитлар.. совуқда оч- 
яланғоч қирилиб кетмасин яна, кулфатга 
қолдик! Ойбек, Болалик. 

2 кўчма Авжига чиқмоқ, зўраймоқ, қаҳ- 
рига олмоқ (совуқ ёки қиш ҳақида). Қиш 
тобора қирчилламоқда. 

ҚИРЧИМОҚ шв. 1 Қайчи, тиш ёки 
тирноқ билан қирмоқ, узмоқ. У қошидаги 
гулнора япроғидан биттасини узиб олиб, 
лаблари орасида қирчий бошлади. М. Ис- 
моилий, Фарғона т. о. 

2 Чилпимоқ, чеканка қилмоқ. Гулни 
қирчимоқ. Ғўзанинг учини қирчимоқ. 

3 кўчма Кемирмоқ, ғажимоқ, эзмоқ. 
Тешабой.. қайнатасининг юрагини кечадан 
бери қирчиб келаётган ташвиш қуртини 
сезиб қолгандек: -Мингбошиликни ёнга қол- 
дирган ош ҳаром бўлармишми, тақсир, — 
деди. М. Исмоилий, Фарғона т. о. 

ҚИРЧИН кам қўлл. Ёш ниҳол; нав- 
қирон. Эсиз, қирчин кетдинг, қиздай гул 
дийдор, Ўлимнинг ногаҳон босқини ёмон! 
Миртемир. 

Қирчинингдан қийилгур! Жувон ўлгур!, 
йигит ўлгур!, жувонмарг бўлгур! Қирчининг- 
дан қийилгур, Чиноқ, ўйнашгани ўз тенгинг 
топилмадими! С. Аҳмад, Ҳукм. 

ҚИРҚ I 1 снқ. сон 40 рақами ва шу ра- 
қам билан ифодаланадиган сон, миқдор. 
Қирқ киши. Қирқ метр газмол. Қирқ сўм 
пул. Қирқ тонна юк. Қирқдан учни айирмоқ. 
Бир кун туз ичган жойга қирқ кун салом 
(бер). Мақол. Қирққа чидаган, қирқ бирга 


ҳам чида. Мақол. Ўттизида эр атанган 
қирқида шер атанар. Мақол. 

Қирқ кокил Майда ўрилган соч. Бир оз 
сабр қилсанг, қирқ кокил қилиб қўярдимки, 
орқангда толбаргакдай ҳилпирарди. Ойбек, 
О.в. шабадалар. 

2 этн. Киши вафотидан сўнг ўттиз 
еттинчи ёки ўттиз тўққизинчи куни ўтка- 
зиладиган маросим. Йўлдош мотамсаро. Она- 
сининг жанозаси, йигирмаси, қирқи, хатми 
қуръон деб анча чиқимдор бўлганга ўхшайди. 
С. Анорбоев, Меҳр. 

ҚИРҚ II Ўзбек халқи таркибига кирган 
йирик қабилалардан бири. 

ҚИРҚБЎҒИН, қирқбўғим Майда барг- 
лари бирлашиб, найчасимон бўғинлар ҳо- 
сил қилиб ўсадиган кўп йиллик спорали 
ўсимлик (ер устки қисми тиббиётда ишла- 
тилади). Қазғоқни йўқотиш учун бир ош қо- 
шиқ майдаланган қирқбўғин, шунча миқдорда 
арника [кўп йиллик ўт] гулини икки стакан 
доғ сувга аралаштириб, қайнатиш зарур. 
«Саодат». 

ҚИРҚИЛМОҚ Қирқмоқ фл. мажҳ. н. 
Дарахтнинг шохлари қирқилди. Қирқилган 
беда. н [Йигитнинг] Бўйи баланд, қомати 
келишган, қора соқоли иягида текис қилиб 
қирқилган. М. Исмоилий, Фарғона т. о. 

Қадами қирқилди Қадам босмайдиган, 
келмайдиган бўлди. Тили қирқилди Гапира 
олмайдиган бўлиб қолди. Хотини келиши 
билан тили қирқилган раис гунг ўтирар.. эди. 
Ҳ. Ғулом, Сенга интиламан. 

ҚИРҚИМ 1 Чорва молларининг жунини 
қирқиш; шундай иш жараёни. Чорвадорлар 
кузги жун қирқимини пухта тсшёргарлик ва 
зўр уюшқоқлик билан бошлаб юбордилар. 
Газетадан. 

2 махс. Чизмачиликда нарсаларнинг 
текислик билан кесилгандаги кўриниши. 

ҚИР-ҚИР қ. қир(р). [Унсин] Маҳсининг 
чоки пишиқ бўлсин учун, мумли ёпишқоқ ипни 
ҳар қатимда бармоқлари билан қир-қир 
тортиб қўяди. Ойбек, Танланган асарлар. 

ҚИРҚИҚ Қирқилган, қирқиб, кесиб 
ташланган. Қулоғи қирқиқ ит. Думи қирқиқ 
от. Сочи қирқиқ хотин. н Чироқда олтин- 
ланган сочлари қирқиқ.. бир қиз у билан 
овора бўлди. Ойбек, Қуёш қораймас. Чопар 
томонидан суйри.. соқоли қирқиқ киши 
қоғозни.. юзида шодлик аломати пайдо бўлга- 
ни ҳолда ўқий бошлади. С. Айний, Қуллар. 





ҚИРҚКОКИЛ (тўғриси қирқ кокил) қ. 

ҚирҚ 1 

ҚИРҚМА 1 Қирқилган ёки қирқила- 
диган. 

Қирқма пиёз Кўки-барги олиниб, туби 
ерда иккинчи йилга қолдириладиган пиёз. 

2 Қишга сақланадиган кечпишар, пўсти 
қалин, эти оч яшил қовун нави. Полизлар- 
даги оқ қировга асралган қирқма қовунлар 
ҳам узилди. С. Аҳмад, Қадрдон далалар. 

Қирқма милтиқ Стволи қирқиб қис- 
қартирилган милтиқ. Қора қоплон иккита 
қирқма бешотар милтиқ.. ўқдонларини бир- 
ма-бир кўздан кечириб, отишга шай қилиб 
қўйди-да.. хуржунларга жойлади. К. Яшин, 
Ҳамза. 

ҚИРҚМОҚ 1 Кесувчи асбоб билан бў- 
лакламоқ, кесмоқ. Қоғоз қирқмоқ. Беда(ни) 
қирқмоқ. Дарахт шохини қирқмоқ. н Йўл- 
чи йўғон қамиш топиб.. бир қаричдан мўл- 
роқ қирқиб олди. Ойбек, Танланган асарлар. 
Саодатхон бу гулдаста тувакдаги гуллар- 
дан қирқиб ясалганини дарров билди. С. Зун- 
нунова, Янги директор. 

2 Калта қилиб кесмоқ, олмоқ ёки ол- 
дирмоқ (соч, соқол ва ш.к. ни). Сочини 
қирққан хотин. 

3 кўчма Камайтирмоқ, қисқартмоқ. Иш 
ҳақидан қирқмоқ. н «Нормасини бажар- 
мади», деб ҳар беш кунда меҳнатимни қир- 
қади, деворий газетага уради, мажлисда 
гапиради. И. Раҳим, Ихлос. Қорасувнинг суви- 
ни ичиб, қўшиғини шаҳарда айтадиган меҳ- 
монлар керак эмас. Уларнинг ерини қирқиш 
керак. С. Сиёев, Отлиқ аёл. 

4 Кучини, даражасини камайтирмоқ, 
қайтармоқ; кесмоқ. Дашт шамоли ҳаро- 
ратнинг дамини қирқиб турибди. Ҳ. Назир, 
Васият. ..кўча ён-беридаги дарахтлар ша- 
молнинг кучини қирққандай бўлди. Р. Файзий, 
Чўлга баҳор келди. 

5 кўчма Бирор ҳаракат, гап-сўз ва ш.к. 
ни тўхтатмоқ; тўсмоқ. Деҳқонбой Сариқов бир 
тўда гитлерчиларнинг чекиниш йўлини ny- 
лемёт ўти билан қирқиб, душманга катта 
талафот етказди. Н. Сафаров, Дон. Қирқиб 
чиқди Ойчинор лашкарларнинг олдидан. 
«Ойсулув». -Мен туфайли сиз ҳам азият 
чекибсиз, — деб гап бошлади Кимсан. Лекин 
қиз гапни қирқди. А. Мухтор, Туғилиш. 

6 кўчма Орасидан (бўлиб) йўналмоқ, 
ўтмоқ, кесиб чиқмоқ, кесмоқ. Канал қиш- 


лоқни қирқиб ўтади. Йўлни қирқиб ўтмоқ. 
н Улар aumdu: -Янгитда дарёни қирқиб 
ўтиб, Янгиқўрғон қараб кетди. «Фольклор». 

Пайини қирқмоқ қ. пай I. 

ҚИРҚОЁҚ шв. Мингоёқ. 

ҚИРҚОҒАЙНИ Атиргулнинг баланд 
бўлиб ўсадиган, майда сергул тури. Қизлар.. 
сочлари ва чеккаларига садарайҳон, қир- 
қоғайни гулидан маржон қилиб тақиб олиш- 
ган эди. Ҳ. Назир, Сўнмас чақмоқлар. 

ҚИРҚҚУЛОҚ Барги йирик, спорали 
ўсимлик; папоротник (илдизпоясидан тай- 
ёрланган экстракти гижжаларни ҳайдашда 
ишлатилади). Масалан, қирққулоқ — na- 
поротник гули хоҳ оилада, хоҳ идорада бўл- 
син, жанжалларни бартараф этар экан. 
Газетадан. 

ҚИРҒИ шв. Ранда. Усталар ишлатар 
теша, қирғини. «Равшан». 

ҚИРҒИЗ 1 Қирғизистоннинг туб аҳо- 
лисини ташкил этувчи, туркий тиллардан 
бирида сўзлашувчи халқнинг номи. Қиргиз 
халқи. Қирғиз миллати. 

2 Шу халқ, миллатга мансуб, тегишли, 
оид. Қирғиз тили. 

ҚИРҒИЗЛАР Қирғизистоннинг туб 
аҳолисини ташкил этган, туркий тиллар- 
дан бирида сўзлашувчи халқ; қирғиз халқи. 

ҚИРҒИЗЧА 1 Қирғизларга, қирғиз хал- 
қига, унинг тили, адабиёти ва маданиятга 
оид. Қирғизча куй. 

2 Қирғиз тили. Сиз қирғизча(ни) била- 
сизми? Қирғизча гапирмоқ. 

ҚИРҒИИ айн. қийғир. Дониш эндигина 
namu чиқа бошлаган палапонни олиб туш- 
ганда, тепада она қирғий чуввос солди. А. 
Дилмуродов, Осмоннинг бир парчаси. Бир 
тўп чумчуқни бир қирғий қувиб юргандай, 
тўп-тўпини қувалаб юрибди. «Холдорхон». 

ҚИРҒИН 1 Кишилар кўплаб, ёппасига 
қириладиган, кўп қон тўкиладиган уруш, 
жанг, босқин; хунрезлик. Қирғин уруш. Қирқ 
йил қирғин бўлса, ажали етган ўлади. Мақол. 
н Йигитларимизга окоп қаздирадими ё 
милтиқ ушлатиб, қирғинга ҳайдайдими — бу 
нарса оқподшонинг ихтиёрида. Ойбек, 
Танланган асарлар. Энди аввалгидан баттар 
қирғин бўлишини сезган бек ва навкарлар 
Андижон қўрғонига кириб бекина бошладилар. 
П. Қодиров, Юлдузли тунлар. 

2 Кўплаб ўлиш, қирилиш; ўлат. Молларга 
қирғин келди. 




3 кўчма с.т. Қаттиқжанжал; уруш. 

Қирғин солмоқ (ёки қилмоқ) 1) кўплаб 
ўлдирмоқ, қирмоқ. Ҳамма қизғин кутлайди 
Кулиб турган жангчини; Душманларнинг 
бошига Қирғин солган танкчини. 3. Диёр; 2) 
кўчма қаттиқ жанжал қилмоқ, жанжал 
кўтармоқ. 

ҚИРҒИНБАРОТ 1 Қонли қаттиқ жанг, 
қирғинчилик, хунрезлик. Бу қирғинбарот, 
ўз навбатида, гирдобига бу бой, бу камбағал 
двб ўтирмай, ҳаммасини тортиб, катта 
таҳлика туғдиргач, Содиқбойвачча ҳам 
шаҳардаги.. ҳовлисига кўчиб квтган эди. К. 
Яшин, Ҳамза. 

2 кўчма с.т. Қаттиқ жанжал, уриш, зўр 
можаро. Икки маҳалла ўртасидаги мушт- 
лашиш, қирғинбарот авжга чиқиб турганда, 
қандайдир бир ўткир овоз дарҳол одамлар 
диққатини ўзига тортди. Мирмуҳсин, Та- 
рихий қисса. 

ҚИРҒИН-СУРОН Қаттиқ қирғин, қир- 
ғинбарот, уруш-тўполон. Бек.. қирғин-сурон- 
ни кутиб ётганда, отишмалар нечундир 
эшитилмади. Ҳ. Ғулом, Машъал. 

ҚИРҒИНЧИ Қирғин қилувчи, солувчи; 
қирғин қатнашчиси, хунрез. ..қирғинчиларўқ 
узмасдан, ҳужум қилмасдан туриб, сизлар 
ўт очмайсиз. Ш. Тошматов, Эрк қуши. 

ҚИРҒИНЧИЛИК Қаттиққирғин, хун- 
резлик. ..тўхтовсиз давом қилган ўзаро қир- 
ғинчилик урушлари тугатилди. Газетадан. 

ҚИРҒИЧ 1 Мева ва сабзавот этини қи- 
риш учун ишлатиладиган тишли рўзғор 
буюми. Ҳирғич билан қовоқ қирмоқ. н Ёш- 
лар кабоб чайнашяпти, мен бўлса, қовунни 
қирғичда қириб едим. И. Раҳим, Ихлос. 

2 Қириб, тарашлаб тозалаш учун ишла- 
тиладиган тиғли асбоб. Мана бу жойни аввал 
пўлат қирғич билан тозаламабсиз-да. А. 
Мухтор, Давр менинг тақциримда. 

ҚИРҒИЯК Куз фаслининг бошланиш 
пайти. Қирғияк ёмғири шивирлабўтди, Чўпон 
қўчқорларга ташлайди назар. Ғ. Ғулом. 

ҚИРҒОВУЛ айн. тустовуқ. Ботирали шу 
хаёл билан кетаётганда, бир қирғовул парр.. 
этиб учди-да, ундан сал нарироққа бориб 
тушди. Ҳ. Ғулом, Машъал. 

ҚИРҒОҚ 1 Сув ҳавзалари ва оқар сувлар 
билан қуруқпик туташган камбар ер; лаб, 
бўй, ёқа; сохдл. Дарё қирғоғи. Кўл қирғоғи. 
Денгиз қирғоғи. н Аму оқар қирғоқни ювиб, 
Кунлар ўтар кунларни қувиб. Ғайратий. Фари- 


da қурбақа сузиш қилиб, қирғоққа қараб борар 
экан, сув пуркаб кулди. П. Қодиров, Уч илдиз. 

2 Ёйиқ нарсаларнинг, йўл ёки майдон- 
нинг чети; зиҳ, қир. Рўмолнинг қирғоғи. 
Пахтазорнинг қирғоғи. н Адолат.. конверт- 
ни олди-да, кичкинагина қайчиси билан қир- 
ғоғини қийди. И. Раҳим, Чин муҳаббат. [Му- 
род] Мушт билан стол қирғоғини урган эди, 
стаканлар жиринглаб сакраб кетди. С. Аҳ- 
мад, Қадрдон далалар. 

3 Чуқур нарсаларнинг юқори чегараси, 
чети, ёқаси. Жарнинг қирғоғи. Челакнинг қир- 
ғоғи. н Ҳайтовур, жаҳаннамнинг қирғоғига 
чиқиб олдик. Ойбек, Қуёш қораймас. 

ҚИРҒОҚДАБ кам қўлл. Қирғоқ бўйлаб. 
Ғирқираб роҳатбадан шаббода қирғоқлаб эсиб, 
Шарқираб ўйнаб-тўлиб, тўлқин уриб кулгу 
келур. Ҳабибий. 

ҚИСАКУЗ кам қўлл. Қисиқ кўзли, кўз- 
лари қисиқ. Самбит қомат, от юзли, қиса- 
кўз буфетчи Розиқвой рухсат сўраб, каби- 
нет эшигини очди. А. Муҳидцин, Чап чўнтак. 

ҚИСАТМОҚ шв. 1 Қистамоқ; шошир- 
моқ, қичамоқ. 

2 Тез юришга ундамоқ, ҳайдаб тезлаш- 
тирмоқ. Биясин етаклаб, йўлбарсдай бўлиб, 
Қисатиб чиқди занглаб ётган чўлига. «Гўр- 
ўғли». 

ҚИСИБ - ҚИМТИБ рвш. Режаси билан, 
иқгисод қилиб, тежаб-тергаб. Қисиб-қимтиб, 
борини етказмоқ. н Бир хасис киши умр 
бўйи қисиб-қимтиб, емай-ичмай, пул тўплай- 
верибди. Газетадан. Ўз нафсларидан қисиб- 
қимтиб юборишаётган бўлса-чи ? «Муштум». 

ҚИСИЛМОҚ Қисмоқ фл. ўзл. ва мажҳ. н. 
Этаги эшик орасига қисилиб қолди. Мушти 
қисилди. Деворга қисилди. Бурчакка қисилди. 
Пулдан қисилди. Юраги қисилди. Кўзлари 
қисилди. н Комил аввалгидек уй-рўзғорни 
тебратиб турар, оила емоқ-ичмоқдан қисил- 
мас эди. М. Осим, Тилсиз гувоҳ. 

2 кўчма Руҳан танглик сезмоқ, диққат 
бўлмоқ; сиқилмоқ; тортинмоқ, қисмоқ. Ав- 
валги оиласини эслаб қисилади, ишдан чар- 
чайди, ичади-да.. Ж. Абдуллахонов, Тўфон. 
Биласизми, шу кунларда шундай қисилган 
эдимки, қалбим ўт бўлиб ёнди. X. Тўхтабоев, 
Шонли авлод. Энди оғзига келганини қи- 
силмасдан гапиришга бошлади. Ойбек, Тан- 
ланган асарлар. 

қисим айн. сиқим. Қисимига сиққанча. 
Бир қисим ун. н [Авазхон] Турсун деган 





мешкопнинг қўлига бир қисим тилла узатди. 
«Зулфизар билан Авазхон». Ҳа, қурумсоқ, 
тўртта кулча билан бир қисим жийда кимни 
ўлдирибди. Т. Алимов, Совға. 

ҚИСИМЛАМОҚ айн. сиқимламоқ. Му- 
аззам йўл четида осилиб турган тол нов- 
дасидан кўм-кўк баргларини қисимлаб сиди- 
риб олди-да, маъюс гапира бошлади. С. Аҳ- 
мад, Раҳмат, азизларим. Бобоқул ота ҳас- 
сасини маҳкамроқ қисимлайди. Ҳ. Назир, 
Сўнмас чақмоқлар. 

ҚИСИНМОҚ 1 Бирор иш ёки ҳаракат 
қилишга ботинолмай, истиҳола қилиб тор- 
тинмоқ, ийманмоқ, қимтинмоқ. Қисинмас- 
дан, ёзилиброқ ўтиринг. н Носир ака қиси- 
ниб-қимтиниб ичкари кирди. Газетадан. 

2 кам қўлл. кўчма Моддий қийинчиликда 
яшамоқ, бирор нарсадан муҳтожлик сезмоқ, 
сиқилмоқ. 

қисинқи шв. 1 Сиқиқ, танг, қисиқ. 
Қисинқи кўзлар. 

2 кўчма Тортинчоқ, уятчан. Қисинқи бола. 

ҚИСИНҚИЛИК 1 Сиқиқлик, торлик; 
тортинчоқлик. 

2 кўчма шв. Модций қийинчилик, муҳ- 
тожлик. 

ҚИСИР I 1 Бўғоз бўлмай қолган, қоч- 
маган ёки қочиб бўғоз бўлмаган. Қисир си- 
гир. Қисир қўй. Қисир сигир кўп маърайди. 
Мақол. н Астағфирулло денг, тўрам! Куни 
кеча ўзлари қисир ғунажинни бўғоз деб сот- 
дилар. X. Тўхтабоев, Фельетондан сўнг. 

2 бот. Чангланмаган, уруғланмаган; ҳо- 
сил бермайдиган. Қисир гул. 

ҚИСИР II тақл. с. Ёғоч ва б. баъзи 
нарсаларнинг синишидан, қисмларининг 
қимирлаб, бир-бирига ишқаланишидан ҳо- 
сил бўладиган товушни билдиради. Уўтир- 
ган стул қисир этди. 

ҚИСИРЛАМОҚ «Қисир», «қисир-қи- 
сир» этган товуш чиқармоқ. Қимирласам, 
стул қисирлайди. Қовурғаларим қисирлаб 
кетди. н Аммо ўзи [қоғоз пул] банкдан 
янги чиққанидан экан! Қисирлашини эшит- 
япсанми, аяси! О. Ёқубов, Икки муҳаббат. 
Баширжоннинг сўзи оғзида қолди, ҳамма ёқ 
қисирлаб, ер силкина бошлади. Н. Аминов, 
Қаҳқаҳа. 

ҚИСИРЛАТМОҚ Қисирламоқ фл. орт. н. 
Шамол дарахтларни қисирлатди. н Али- 
охун.. керишди, бармоқларини қисирлатди. 
Ойбек, Танланган асарлар. Бектемир тиш- 


ларини қисирлатиб, бўғилиб ётди. Ойбек, 
Қуёш қораймас. 

ҚИСИР-ҚИСИР Қисир с. такр. Ер 
қимирлаганда, синчлар қисир-қисир қилиб 
турди. н Ўғит ташиётган араваларнинг 
қисир-қисири эшитилди. Ҳ. Назир, Чўл 
ҳавоси. 

ҚИСИҚ 1 Қисилган, сиқилган. Қисиқ 
мушт. 

2 Кичик, тор ёки юмилинқираган, 
юмилган; юмуқ. Унинг [Холмуроднинг] қисиқ 
кўзлари кулгидан баттар қисилиб.. кетгандай 
эди. С. Анорбоев, Оқсой. 

3 кўчма Сиқиқ, танг. Қисиқ аҳвол. 

4 шв. Танги, тор дара. Норин дарёси тоғ 
қисиқларидан водий кенгликларига отилиб 
чиқади. М. Эгамбердиев, Сариқ аждар ҳам- 
ласи. 

Бўйни қисиқ 1) бўйни сиқилган ёки 
калта; 2) кўчма бўйни эгилган; тобе. У[Эл- 
мурод] бўйни қисиқ етим эмас. П. Турсун, 
Ўқитувчи. Тили қисиқ қ. тил. 

ҚИСМ [а. — бўлак; улуш, ҳисса, 

бўлим, бўлинма] 1 Бутуннинг таркиби, 
узвий бўлаги ёки ҳиссаси, улуши. Даро- 
маднинг учдан бир қисми. Меҳмонларнинг 
бир қисми. н Хуллас, Туямўйинга келиб, 
излаб юрган нарсаларимнинг бир қисмини 
топгандай эдим. С. Сиёев, Ёруғлик. Йўлнинг 
қолган қисмига эшак иш берди. Ж. Аб- 
дуллахонов, Орият. Анвар ўзини супанинг 
қоронғи қисмига олди. А. Қодирий, Меҳ- 
робдан чаён. 

2 Бир иш, мажлис, асар ва ш.к. нинг 
маълум даражада мустақилликка эга бўлган 
алоҳида бўлаги; бўлим. Уч қисмдан иборат 
роман. н Институтдаги кечада ҳисобот 
доклади тугади. Сўнгра бадиий қисм бош- 
ланди. Ғайратий, Узоқдаги ёр. Моҳидил етиб 
келганда, тантанали қисм бошланиб қол- 
ганди.. Ж. Абдуллахонов, Тўфон. Меҳмонлар 
билан вакилларнинг қизғин табриклари, 
хайрли тилакларидан кейин кечанинг расмий 
қисми тугади. П. Турсун, Ўқитувчи. 

3 Машина, механизм, иншоот ва ш.к. ни 
ташкил қилган бўлаклардан ҳар бири; деталь. 
Тракторнинг эҳтиёт қисмлари. н Эмин уни 
[пулемётни] шошилиб қўлига олди-да, бир 
зумда қисмларини ажратиб, газетага териб 
қўйди. И. Раҳим, Чин муҳаббат. 

4 ҳарб. Қуролли кучлар таркибидаги 
алоҳида бўлим, бўлинма ёки бирикма. Ми- 

номётчилар қисми. Полкнинг санитария қис- 
ми. Ҳисм командири. н Шу чоқ артиллерия 
қисмлари оғир тўплари билан ўта бошлади. 
Ойбек, Қуёш қораймас. Жароҳатларим би- 
тиб кетиши билан яна қисмимга қайтиб 
бордим. Назармат, Жўрлар баланд сайрайди. 

ҚИСМА Қисиб қўйиладиган, қисиб 
турадиган. Бошлиқ оппоқ чўққи соқолли, ориқ, 
учи тўмтоқ бурнига қисма кўзойнак қўн- 
дирган мўйсафид эди. Шуҳрат, Шинелли 
йиллар. 

ҚИСМАН [а. 1 ... а — бирор бўлак, қисм 
жиҳатдан; бир оз, бир қадар] Маълум бир 
қисми бўйича, бир жиҳатдан; тўла ҳолда 
эмас; маълум даражада. Фикрингизга қисман 
қўшиламан. Гапингиз қисман тўғри. Ҳуёшнинг 
қисман тутилиши. Маблағларни қисман 
сафарбар қилмоқ. н Мен яна такрор ай- 
таман, қисман хотинингиз айбли бўлса, асо- 
сан бунинг бош айбдори ўзингиз. Ойдин, 
Кўнгли тўлдими, яхши йигит. Равшан во- 
қеадан қисман хабардор бўлганидан Ҳоди- 
қул аканинг келиш сабабини пайқади. С. 
Кароматов, Бир томчи қон. 

ҚИСМАТ [а. с^. — тақцир, қазо; улуш; 

бўлиш] 1 Гўё олдиндан белгилаб қўйилган, 
пешонага ёзилган кўргилик; ёзмиш, тақдир. 
Ҳадим замонларда одамлар дунёдаги ҳамма 
нарса қисматга боғлиқ, деб ўйлаганлар. 
Газетадан. Ҳисмат экан, бу ерларда юрибсиз, 
уста Журжоний. Мирмуҳсин, Меъмор. Ҳали 
севишмоқдан шумидир маъно? Фақат азоб 
бордир қисматда наҳот? Ҳ. Олимжон. 
Ўзгалардек уни ҳам қисмат Олиб келди охир 
қабрга. Э. Воҳидов. 

2 Умуман, бошга тушган кўргилик, кеч- 
миш ҳаёт; аҳвол. Ўша замонда барча илғор 
фикр ва ақл эгаларининг қисмати бир хил 
эди. Газетадан. Нажмиддин Бухорий, акаси 
Бойбўрининг зулмидан бошқа юртларга кўчиб 
кетган Бойсари қисматида ўз қисматини 
кўриб, кўзларидан ёш чиқиб кетди. Мир- 
муҳсин, Меъмор. Ҳақиқатан ҳам Сўлимбек- 
дай қишлоқнинг бошига тушган қисмат 
кўпларни қаттиқ ранжитган эди. Ж. Аб- 
дуллахонов, Хонадон. 

3 Ҳаёт-мамот масаласи, тақдир; белги- 
ланган умр, насиба. Бутун ёшлигимиз жанг- 
дадир букун, Жангда ечилмоқда севги қис- 
мати. Ҳ. Олимжон. Ҳазрат.. кетиб юбориш- 
ни ҳам ўйлади-ю, ҳали Жабборбек қисмати 
ҳал бўлмагани.. Иброҳимбек кетиб қолгани- 


ни эслаб, Фузайл махсумга маъноли тикилди. 
Ш. Холмирзаев, Қил кўприк. Ҳасан овчи- 
нинг қисмати битди, деб тахмин қилган 
элликбоши уни тезроқ қалъага дикиллатиб 
олиб боришга оишқарди. Ш. Тошматов, Эрк 
қуши. 

4 эск. кт. Қисм, ҳисса, улуш. Ҳалин қис- 
матини жуда кўп беринг, Не сўраса, бера- 
йин, қабул қилинг. Пўлкан шоир. 

ҚИСМОҚ 1 Орасига олмоқ, орасига 
олган ҳодда тутмоқ, сиқиб ушламоқ; сиқмоқ. 
Валиевнинг бир ўзи столга тирсагини таяб, 
икки кафти билан чеккасини қисиб ўтирибди. 
Ў. Ҳошимов, Қалбингга қулоқсол. Тешабой 
олдидаги қовун косадан шоишлмасдан бир 
тилим олди-ю, оғзига келтирмай, икки бар- 
моғи орасида қисиб туриб: -Тақсир, — деди. 
М. Исмоилий, Фарғона т. о. Мен билан 
жилмайиб кўришди-да, қўлидаги газетасини 
буклаб, қўлтиғига қисди. Ў. Усмонов, Сир- 
ли соҳил. Темир қип-қизил бўлгач, омбурда 
қисиб олади-да, кундага қўяди. С. Сиёев, 
Ёруғлик. 

2 кўчма Сиқув, исканжага олмоқ; эзмоқ, 
сиқмоқ. Бегона ўтлар ғўзани қисиб қўйибди. 
н ..иккинчи марта экилган чигитни шўр 
қисиб, ер бетига чиқармай қўйди. «Муштум». 
Кампир, резинкаси оёғини қисиб юборган 
шекилли, капрон пайпоғини ҳимариб, тўпиғига 
тушириб олибди. С. Аҳмад, Сайланма. 

3 кўчма Бўғмоқ, нафасини қайтармоқ. 
Унинг ҳалқумини дард қисиб келди. 

4 кўчма ( ч.к. билан) Бирор нарсадан танг 
ҳолатга солмоқ; сиқмоқ, толиқтирмоқ, зо- 
риқтирмоқ. Пулдан қисмоқ. н Мана бўлма- 
сам, деб уни ҳам овқатдан қисиб қўйдим. 
С. Аҳмад, Автобиография. Худойим.. хо- 
тинларни уй учун яратган. Эркакларни олиб 
келишдан қисмасин. Ҳ. Раҳимов, Чин ҳаёт. 
..ҳусн деган нарсадан худо мени қисган. 
Мирмуҳсин, Меъмор. 

5 Бирлаштирмоқ, юммоқ. Лабларини қис- 
моқ. н Валихон муштини қисиб таъкид- 
лади: -Сипоҳ керак. Ш. Тошматов, Эрк қу- 
ши. Ранги қум ўчган, изтиробдан қалтираган 
одамлар, ўз харобалари олдида тишларини 
қисиб, жим ўйланардилар. Ойбек, Қуёш қо- 
раймас. 

Бошини (ёки калласини) қисмоқ кам қўлл. 
айн. бўйнини қисмоқ. У калласини қисиб, 
кўкарган кўзини қўли билан тўсиб турган 
Жамол писмиққа мурожаат қилди. М. Ис- 





моилий, Фарғона т. о. Бўйнини (ёки бўйин) 
қисмоқ 1) бўйнини ичига тортмоқ (одатда 
бирор маъно ифодалаш учун, мас., бил- 
маслик, хабарсизлик маъносини билдириш 
учун шундай қилинади). Рисолат хола бўй- 
нини қисиб, ўзи ҳам бу сирнинг боисидан бе- 
хабарлигини билдирди. Ш. Тошматов, Эрк 
қуши; 2) шахснинг қисинган, тушкун ҳо- 
латини билдиради; бўйин эгмоқ. Бир кун 
эримнинг узоқ сайилга кетганини эшитиб, 
уйимга етим боладек бўйнини қисиб кириб 
келди. М. Исмоилий, Фарғона т. о. Қаршиси- 
да ёлворгандай бўйин қисиб турган йигитга 
раҳми келди. Ж. Абдуллахонов, Тўфон. Ду- 
мини қисмоқ 1) думини оёқлари орасига 
олмоқ (ит ҳақида — одатда қўрққан ҳолат- 
ларда шундай қилади). Ит жуда қўрқоқ экан. 
Думини қисиб, бир менга, бир Асетга қараб, 
бостирманинг тагига кириб кетди. Н. Фо- 
зилов, Дийдор; 2) қўрқиб, ҳайиқиб жим 
бўлмоқ. ..қаттиқроқ гапириб, ҳукуматни эс- 
га солсанг, думини қисади бу чайқовчилар. 
А. Мухтор, Давр менинг тақциримда. Елка- 
сини қисмоқ 1) бўйнини ичига олиб, икки 
елкаси бир оз кўтарилган ҳолатда бўлмоқ. 
Мутриб одатича ерга қараб, елкасини қисиб, 
бир-бир одим ташлаб кетарди. С. Сиёев, 
Аваз; 2) айн. бўйнини қисмоқ 1. -Сомон ол- 
ганмисиз? Агроном.. елка қисди: -Билмадим.. 
болалар кеча-печа олиб келган бўлмаса. С. 
Сиёев, Отлиқ аёл; 3) айн. бўйнини қисмоқ 2. 
Жуман, мен елкамни қисиб келдим, болалар- 
га айт, мени қайта тарбиялашсин.. А. 
Мухтор, Тугилиш. Кўз(ини) қисмоқ 1) би- 
рор сабаб ёки таъсир билан кўз милклари- 
ни бир-бирига яқинлаштирмоқ, кўзни 
юмиш даражасигача торайтирмоқ. ..у сел-сел 
терлаганига ҳам парво қилмай, кўзларини 
қисиб, йўлга қаради. «Ёшлик». Чарақлаган 
офтобга қарагандай, кўзларини қисиб, Те- 
мурга ўгирилди. С. Сиёев, Ёруглик; 2) би- 
рор маъно ифодалаш, белги бериш учун 
кўз (одатда бир кўз) милкларини жуфтла- 
моқ. Раиснинг қарашидан бу насиҳатнинг 
маъносига тушунган мудир.. қўлини кўксига 
қўйиб, чап кўзини қисиб деди.. «Муштум». 
Дарҳол кўзимни қисдим. Бир майизни икки 
бўлиб ейдиган Мўмин дўстим фикримни пай- 
қади. Ш. Холмирзаев, Йўллар, йўлдошлар. 
Тилини қисмоқ Гапирмай (гапиртирмай) 
қўймоқ; гапиришдан тийилмоқ. Ўликми-ти- 
рикми, билармиз. Ман ҳам қараб турмайман. 


Аммо сўз тарқалмасин, айт, хотининг ти- 
лини қиссин. Ойбек, Танланган асарлар. 
Юрагини қисмоқ Хафақон, диққат қилмоқ; 
руҳан эзмоқ. Саҳродаги бир хил манзара ки- 
ши юрагини қисиб, уни диққинафас қилиб 
юборади. К. Яшин, Ҳамза. 

ҚИССА [ а. « .Ai — тарих; ҳикоя, ривоят, 
воқеа] 1 ад. Асар асосида ётган қамровнинг 
романга нисбатан торлиги, ҳикояга нисба- 
тан кенглиги, шунга мувофиқ ҳолда, сю- 
жет ва композициянинг ҳам романга нис- 
батан соддалиги, ҳикояга нисбатан мурак- 
каблиги билан характерланувчи бадиий асар. 
Автобиографик қисса. Тарихий қисса. Фан- 
тастик қисса. н Ёшлар яратаётган роман, 
қиссалар, очерк, ҳикоялар.. аксариятида этик 
истеъдоднинг ёрқин ифодаси бор. X. Ёдгоров, 
Ҳаёт тўлқинлари. 

2 ад. Ўзбек мумтоз адабиётида воқеий 
ҳодиса ёки афсоналар баён қилинган эпик 
асар; ҳикоя, ривоят. Қиссаи Сайфулмулук. 
Дурбекнинг «Юсуф ва Зулайҳо» қиссаси. 

3 с.т. Бирор нарса, кимса, воқеа-ҳодиса 
ва ш.к. ҳақида оғиздан оғизга кўчиб юра- 
диган ҳикоя, нақл. Раҳимахоннинг қиссаси 
жуда узоқ. Унинг мураккаб ва машаққатли 
йўли ҳақида катта китоб ёзса арзийди Н. 
Сафаров, Раиса. Қудрат.. мароқли бўлган 
шарқ эртаклари, қиссалар ва латифалар 
айтиб, солдатларни тоза кулдирди. 3. Фат- 
хуллин, Сўнмас юлдуз. 

Қиссадан ҳисса Айтилганлардан, нақл- 
дан келиб чиқадиган мақсад ёки хулоса. 
Қиссадан ҳисса мана: Ҳар ишда керак бар- 
дош, Меҳнат, чидам бирикса, Олдида мум 
бўлур тош. Қ. Муҳаммадий. 

ҚИССАГЎЙ [а. + ф. — қисса 

айтувчи] 1 Қисса ўқувчи, айтувчи. 

2 Қисса ёзувчи, қиссанавис. Қиссагўйлар, 
тарихнавислар ана шу ерлар [чўллар] фо- 
жиаси ҳақида, афсуски, ёдгорликлар ва ки- 
тоблар қолдириб кетмаганлар. Миртемир, 
А. Пўлат, Сирдарё сепи. 

ҚИССАГЎЙЛИК Қисса айтиш, ўқиш. 
Қиссагўйлик шу ерда тугади. Камолиддин 
тирсакларини столга тираб, икки қўли билан 
бошини ушлаб қолди. Т. Жалолов, Олтин 
қафас. 

ҚИССАНАВИС [а. + ф. ,л« — қисса 
ёзувчи] Қиссалар, ҳикоялар ёзувчи адиб. 

ҚИССАНАВИСЛИК Қисса ёзиш. Бутун 
умримни ҳар йўл билан миллат хизматига 




сарф қилмоқдаман. Шу йўлаардан бири қилиб, 
эндиликда, қиссанависликка киришдим. А. 
Қаҳҳор, Миллатчилар. 

ҚИССАХОН [а. + ф. — қисса 

ўқувчи] Афсона, ривоят ва достонларни 
ифодали қилиб айтиш ёки бадиий ўқиш 
маҳоратига эга бўлган профессионал иж- 
рочи. Кўкнорихона аҳлининг ўзларидан қис- 
сахонлари ҳам бор. Фитрат, Қиёмат. 

ҚИССАХОНЛИК Йиғилишиб, кўпчи- 
лик бўлиб қиссалар, ҳикоялар ўқиш, айтиш 
ва эшитиш анъанаси. Ҳар кун кўкнор ичил- 
гандан кейин қиссахонлик боишанади. Фитрат, 
Қиёмат. Деҳдор жуда таъсирли овоз билан 
ашула айтади. Қиссахонлик бошлангандан 
ҳамманинг оғзи очилади. Ойбек, Навоий. 

ҚИССАЧИ с.т. Қиссахон, қиссагўй. За- 
мон кўп гапни ёқтирмайди, аммо жойини 
топиб, одамини учратиб қолса, ундан уста 
қиссачи йўқ. М. Исмоилий, Фарғона т. о. 

ҚИССАЧИЛИК Қиссанавислик, қисса- 
лар яратиш. Воқеликнинг бадиий манзараси- 
ни яратиш истиқлол даври қиссачилигининг 
асосий муаммоларидан саналади. Газетадан. 

ҚИСТАЛАНГ Кечиктириб бўлмайдиган, 
шошилинч, ошиғич, қистовли. Йиғим-те- 
римнинг қисталанг кунлари. н Қачон қара- 
санг, раиснинг вақти шунақа қисталанг, 
бемалол гаплашиб бўлмайди. Ҳ. Назир, Кўк- 
терак шабадаси. Тўйнинг бунақа қисталанг 
бўлишига сабаб — қизнинг omacu бир неча 
ойдан бери бетоб. А. Қаҳҳор, Муҳайё. 

Қисталанг қилмоқ Тез бўлишга қистамоқ; 
шоширмоқ. Янги участка бошлиғи мажлис 
тайёрлашни жуда қисталанг қилгани учун 
Поччаев.. ўзи югуриб-елиб, бюро аъзоларини 
тўплади. А. Мухтор, Туғилиш. Қисталанг 
қилманг, Манноп ака, ҳозир ҳемирим йўқ..Ж. 
Абдуллахонов, Тўфон. 

ҚИСТАЛАНГЛИК Қисталанг ҳолат. Қоп- 
лонбек ўзининг Саидакбар ҳожи томонидан 
дўконида совуқ кутиб олинганини иши кўп- 
лиги ea қисталанглигига йўйиб юрган эди. 
Шуҳрат, Шинелли йиллар. Ишнинг қандай 
қисталанглигини биласизларми ўзи?! Ш. Ғу- 
ломов, Чўл белида. 

ҚИСТАЛОҚ айн қизиталоқ. Қани, чиқ, 
қисталоқ! Бир тангани бер! «Олтин олма». 

ҚИСТАМОҚ 1 Бирор иш-ҳаракат қи- 
лишга зўр бериб ундамоқ ёки зўрламоқ, ҳол- 
жонига қўймай илтимос қилмоқ. Қаландар 
йигит бир тилик ҳандалакни ийманиб еди.. 


Авазнинг қисташига қарамай, қайтиб ҳан- 
далакка қўл урмади. С. Сиёев, Ёруғлик. Унинг 
/Шарофатнинг] мўлжалига кўра, Сидиқжон 
яна қасам ичиши, юр, деб қисташи, ҳол- 
жонига қўймаслиги керак эди. А. Қаҳҳор, 
Қўшчинор чироқлари. 

2 Зўр бериб шоширмоқ, қистовга ол- 
моқ, ошиқтирмоқ. [Ўзбек ойим] Тўйни тез 
бошлаш учун ўғлини Марғилон кетмакка 
қистай бошлади. А. Қодирий, Ўтган кунлар. 
Анвар унинг сидқидилдан гапираётганини 
тушунди шекилли, яна қистади: -Кеч бўлиб 
кетяпти, тур.. Ў. Ҳошимов, Қалбингга 
қулоқ сол. 

3 Қайтиб беришни (қайтаришни) талаб 
қилмоқ. Тўйда тўнингни қистама. Мақол. 
Нокасдан қарз бўлма — ҳам йўлда қистар, 
ҳам гўрда. Мақол. н Бир куни мусаллас 
суздим, сузмасам бўлмас эди, Чунки амаким 
хумини қистади. А. Қаҳҳор, Қанотсиз читтак. 

4 Тез юришга ундамоқ, тезламоқ. Ҳўкиз 
калласини эгиб, омочни тортишга уринар, 
қўшчи ҳадеб қистар эди. М. Исмоилий, 
Фарғона т. о. Ул икки йигит саҳар вақти от 
қўйганича Чамбил йўлида қистаб йўл босди. 
«Бўтакўз». 

5 (шахс қўшимчали сўзлар билан) Ўзидан 
олдин келган сўз билан ифодаланган иш- 
ҳаракатни бажаришга кучли хоҳиш ёки 
қайтариб бўлмайдиган талаб пайдо бўлган- 
лигини билдиради. Кулгим қистади. Билгиси 
қистади. Сўзлагиси қистади. Йўталгиси қис- 
таяпти. Ғайратсизнинг ғайрати иш битган- 
да қистайди. Мақол. н Жаҳлим қистаб, 
тишларим ғижирлаб кетди. Ҳ. Назир, Ёнар 
дарё. Биласизми, кўнглинг қўмсаганини кўр- 
гинг қистаганда кўролмасанг.. жуда оғир. М. 
Исмоилий, Фаргонат. о. [Қаюмнинг] Бу ҳа- 
ракатидан аччиғим қистади. А. Қодирий, Ўт- 
ган кунлар. 

ҚИСТАНГЛАМОҚ шв. Қистамоқ, қис- 
товга олмоқ. -Бизни ҳадеб қистанглайсиз-у, 
келин аямга индамайсиз-а, Муса ака, — аёл- 
лардан бири гап қотди. С. Аҳмад, Ҳукм. 

ҚИСТАТМОҚ Қистамоқ фл. орт.н. Қарз- 
ни қистатмай қайтармоқ. Унинг кўриниши 
кишининг кулгисини қистатади. н Хоним- 
биби қизларга қистатиб ўтирмай, ўрнидан 
сакраб турди-да, ўйнаб ҳам кетди. А. Қоди- 
рий, Ўтган кунлар. 

ҚИСТИ-БАСТИ: қисти-бастига олмоқ 

Қийнов-қистовга олмоқ. «Буни қаердан ол- 





динг?» деб танга келтирган мерганни қисти- 
бастига олибдилар. «Олтин олма». Ҳани, айт- 
чи, хатчани сенга ким олиб келиб берди, айт ? 
— деб қисти-бастига оларди.. Ё. Хаимов, М. 
Раҳмон, Ҳаёт-мамот. 

ҚИСТИРИҚШИК Қистирилган, қисти- 
риб, тиқиб, суқиб қўйилган. Замоннинг.. эг- 
нида барлари белбоғига қистириқлик қора 
чопон. М. Исмоилий, Фарғона т. о. [Кампир] 
Негадир шоишб, кўйлаги енгига қистириқлик 
рўмолчани олиб, қўлларини артарди. Ў. Умар- 
беков, Она. 

ҚИСТИРМА 1 Нарсаларнинг ўртасига, 
орасига қистириб, тиқиб, суқиб қўйилган 
нарса. Содиқжон бойвачча.. ҳамёнига қис- 
тирма пуллар дарёдай оқиб кела бошлаган- 
дай ҳис қилибўтирарди. К. Яшин, Ҳамза. Бу 
каби қистирма ҳикоялар бадиий фош этиш 
имкониятларини кенгайтиради, чуқурлаш- 
тиради. «ЎТА». 

2 тех. Машина, механизм, иншоот қисм- 
ларининг бирикиш юзасини зичлаш учун 
орасига қўйиладиган юпқа эластик деталь. 
Резина қистирма. Мис қистирма. 

ҚИСТИРМОҚ 1 Қисмоқ фл. орт. н. 
Ҳўлтиғига китоб қистирмоқ. Лабига папи- 
рос қистирмоқ. Этагини липпасига қис- 
тирмоқ. Чаккасига гул қистирмоқ. н Те- 
шабой oma белбоғига қистирган каттагина 
дастрўмолни олиб, терлаган юз-бетларини 
артди. Шуҳрат, Жаннат қидирганлар. Ўғлим, 
ана у беҳининг каллагига газета қистириб 
қўйган эдим, шуни олиб кел. А. Қаҳҳор, Асрор 
бобо. 

2 с.т. Қўлига тутқазмоқ, ушлатиб қўй- 
моқ, бермоқ. Домла орқага ўтиб.. Саидий- 
нинг қўлига қоғоз қистирди. А. Қаҳҳор, Са- 
роб. -Йўқ, тоғажон, оласиз, — деди Башир- 
жон пулни унинг кафтига қистиришга ypu- 
ниб. Н. Аминов, Суварак. 

3 этн. Тўй-ҳашамларда ўйинчи, ҳофиз ва 
ш.к. ни рағбатлантириш учун чаккасига ёки 
қўлига пул суқиб қўймоқ. Ўйинчига кўплар 
пул қистирди. н -Шунча пул қистиришса 
ҳам хафасан-а? -Пул алмаштирилгандан ке- 
йин, тангани қандай қистиришаркин, деб 
ўйлаб қолдим. «Муштум». 

4 кўчма Бирор нарсанинг баёни, ҳикояси 
давомида ниманидир қўшиб кетмоқ, тилга 
олмоқ. Экиш мавсуми давомида еттита 
ҳайдов тракторининг бирор кун ҳам иш- 
ламаганини докладингнинг ўртароғига қис- 


тириб ўтарсан. «Муштум». Тўланбой мўйлов.. 
икки гапнинг бирига ё байт, ё бўлмаса иб- 
ратли бир ҳикоят қистириб ўтмаса, кўнгли 
жойига тушмайди. С. Аҳмад, Уфқ. [Зокир 
ота:] Камчиликларни танқид қилганимда, 
мактаб масаласини ҳам қистириб ўтсам 
бўлар эди, лекин бу масала алоҳида қўйил- 
ганлиги учун қистирмадим. А. Қаҳҳор, Қўш- 
чинор чироқлари. 

Гап (ёки сўз) қистирмоқ Гап қўшмоқ, 
луқма ташламоқ. -Ўз-ўзини мақташлик.. — 
писанда аралаш гап қистирди Иззат Мар- 
донович.. Ж. Абдуллахонов, Хонадон. -Хур- 
санд! — деб сўз қистириб қўйди Муса. П. 
Турсун, Ўқитувчи. 

5 с.т. дағл. Иш, ўқиш ва ш.к. га кирги- 
зиб қўймоқ, жойламоқ. [Заргаров:] Ие, та- 
ғин нима қилдим дейди-я! Хотининг ўқийман 
деса, битта-яримта мактабга қистириб 
қўймайсанми-ю, яна битта туққанидан кейин 
ўзи ташлаб кетмайдими ? А. Қаҳҳор, Оғриқ 
тишлар. 

ҚИСТИР-ҚИСТИР с.т. Кўпчилик то- 
монидан кетма-кет, давомли тарзда пул 
қистириш. Ашулачилардан ўн тўда. Уларга 
қистир-қистиридан ташқари икки юз сўм 
пулни тугиб, хотинига бериб қўйди. «Муш- 
тум». Ҳистир-қистир бўлган жойда Шарм- 
ҳаё деган қайда? Т. Йўлдош, Отарчилар. 

ҚИСТИРҒИЧ айн. қисқич 2. 

ҚИСТОВ 1 Қистамоқ фл. ҳар. н. Иш 
шошилинч эмас, қистовнинг кераги йўқ.. 

2 Қаттиқ қисташ, қисталанг қилиш; қис- 
ташлик, қистоқ. Тўй қистови билан тўн би- 
тар. Мақол. н Элмурод ҳамманинг бара- 
варига қистовига қарамай, тўрга чиқмади. П. 
Турсун, Ўқитувчи. Раис.. Ҳодиржоннинг қис- 
тови билан фикрини очиқ айтишга мажбур 
бўлди. М. Назаров, Жилвон жилғалари. 

Қистов қилмоқ кам қўлл. айн. қистовга 
олмоқ. Танҳо ёлғизликда кам-кам ёзиб юрар- 
дим, сўнгги пайтларда хўжайинлар қистов 
қилишди, босиб ўтиришга тўғри келди.. А. Ҳа- 
кимов, Илон изидан. Қистовга олмоқ Қат- 
тиқ қистамоқ, қисталанг қилмоқ, шошир- 
моқ. Унинг пирпираб турувчи узун киприк- 
лари остида чиройли жилмайган кўзларидан 
«мунча одамни қистовга оласиз?» деган ги- 
нани уқдим. Ҳ. Назир, Кўктерак шабадаси. 
-Айт, у ким? Нега очиғини айтмайсан? — 
деб қистовга олди. Шуҳрат, Жаннат қидир- 
ганлар. 




3 айн. қистовли. Директор энг олдин ана 
шу шошилинч, қистов ишларни адо этарди. 
Ш. Рашидов, Бўрондан кучли. У яна.. гап 
бошлармикан, деб қўрқиб турган эдим, йўқ, 
иши қистов экан, боғига кетди. С. Аҳмад, 
Лочин. 

ҚИСТОВЛИ Сира кечиктириб бўлмай- 
диган; зуд, зарур, ошиғич. Ҳистовли иш. 

қистоқ айн. қистов 2. Алижон Лола- 
хоннинг қистоғи билан.. бир марта бориб 
келди. Ҳ. Нуъмон, Фасллар. 

Қистоққа олмоқ айн. қистовга олмоқ қ. 
қистов 2. Фаришталар кўплашиб, холани 
қистоққа олдилар. Ғайратий, Довдириш. 

ҚИСТОҚЛАМОҚ кам қўлл. Қаттиқ қис- 
тамоқ, қистовга олмоқ. Аламли сўздан.. Ҳис- 
тоқлаб бари, тинглашди қўймай. Ғ. Ғулом. 

ҚИСУВ айн. сиқув, қистов. -Ҳе, Тўхта- 
син, сенда тутуриқ борми ўзи ? — деб қисув- 
га олди. «Муштум». 

ҚИСҚА 1 Бўйлама ўлчами, узунлиги ун- 
ча катта бўлмаган; калта. Ҳисқа ёғоч. Ҳисқа 
юбка. Ҳисқа йўл. Ҳисқа сочли аёл. Бўйи қисқа 
одам. Бўйни қисқа от. Ҳисқа метражли 
фильм. Ёғочни узун, темирни қисқа кес. Ма- 
қол. н Икки йўловчининг қисқа соялари 
катта-кичик тош, турли дашт ўсимликлари 
устидан эгилиб борар эди. А. Қаҳҳор, Мастон. 
Салимбойвачча эса, катта йўлга қараганда 
анча қисқа, ёлғизоёқ йўлдан ўз боғига кетди. 
Ойбек, Танланган асарлар. ..хушбичим бурун 
тагида буровга келмаган қундуз мийиқ, ияк- 
ни жуда ҳам чиройли ўраб олган қора қисқа 
соқол. М. Исмоилий, Фарғона т. о. 

2 Давомлилиги кичик, узун эмас; ихчам. 
Ҳисқа жумла. Ҳисқа ахборот. н Умар Хай- 
ёмнинг қисқа, лекин сермазмун байтларига 
сингдирилган ҳаёт фалсафаси буюк, ҳаёт 
ва дунёдайин бепоён. Газетадан. Ўқитувчи 
қисқа ифодада кўп фикр айта билиш маҳо- 
ратига эга бўлмоғи лозим. Р. Усмонов, Одоб- 
нома. Ёнимда хаёл суриб ўтирган бек: -Бор- 
ганда биласиз, домла, — деб қисқагина жа- 
воб қилиб қўя қолди. Ҳ. Ғулом, Машъал. 

Қисқа қилмоқ Чўзмаслик (гап, сўз ҳа- 
қида). -Ҳиёмхонингиз қачон келаман, деди? — 
деб сўради мол дўхтири қисқа қилиб. Н. 
Аминов, Қаҳқаҳа. 

3 Давомийлиги узун бўлмаган (вақт 
ҳақида); зид. узун. Ҳисқа муддат. н Ёз 
кечаси қисқа. Йўлчи бир чимдим ухлаб.. кўзи- 
ни очаркан, тонг отган эди. Ойбек, Танлан- 


ган асарлар. Эндиги муҳим вазифа — ўрим- 
йиғимни ғоят қисқа фурсатда уюшқоқлик 
билан ўтказишдан иборат. Газетадан. 

Ақли қисқа Меъёрида фикр-мулоҳаза 
қила олмайдиган. Тили узуннинг ақли қисқа. 
Мақол. н -Сочи узун, ақли қисқа, — деб 
хотинини яна жеркигандан кейин Содиқ да- 
вом этди.. С. Айний, Қуллар. Гапнинг қисқаси 
Гапнинг лўндаси, лўнда қилиб айтганда. 
Гапнинг қисқасини айтинг. П. Турсун, Ўқи- 
тувчи. Гапнинг қисқаси.. анча сарсон бўлдик. 
М. Исмоилий, Фарғона т.о. Тили қисқа айн. 
тили қисиқ қ. тил. Қисқа ўйламоқ Етарли 
даражада фикр-мулоҳаза қилмаслик, юза- 
ки фикр қилмоқ. Ёшликдан, қисқа ўйлаган- 
ликдан у бечораларни анча ташвишга сол- 
дингиз. Ойбек, Танланган асарлар. Ҳисқа- 
роқ ўйлайсиз, Отабек! А. Қодирий, Ўтган 
кунлар. Қўли қисқа қ. қўл 10. 

ҚИСҚАЙМОҚ с.т. Қисқармоқ. 

ҚИСҚАЛИК Қисқа ҳолат, қисқа экан- 
лик. Вақтнинг қисқалиги. Гапнинг қисқалиги. 

ҚИСҚАРМОҚ 1 Бирор жиҳатдан (бўйи, 
узунлиги, ҳажми, миқдори ва б.) ўлчами 
қисқа ҳолга келмоқ. Йўл қисқарди. Иш соа- 
mu қисқарди. Харажатлар ukku ҳисса қис- 
қарди. н Сентябрнинг охирлари. Кунлар 
қисқариб, тунлар эса узая бошлайди. Т. 
Обидов, Юсуфжон қизиқ. Ўртадаги масофа 
тобора қисқариб бормоқда. Т. Рустамов, 
Мангу жасорат. ..ғалла камайиб, пахта май- 
донлари қисқариб, чорва турли офатларга 
учраб, юртда очарчилик ea қаҳатчилик 
бошланди. К. Яшин, Ҳамза. 

2 мат. Бирор сонга касрсиз бўлинмоқ; 
шундай сонга бўлингандан кейин кичик 
сонларда ифодаланмоқ. Бешга қисқармайди- 
ган сонлар. Бу каср учга қисқаради. 

ҚИСҚАРТИРМОҚ Қисқармоқ фл. орт. н. 
Кўйлакни қисқартирмоқ. Чекиш умрни қис- 
қартиради. Таъмир харажатларини икки 
марта қисқартирдик. Касрни тўртга қис- 
қартирмоқ. н Нега [худо] мен учун ернинг 
танобини тортиб, йўлни қисқартирмайди! 
Ойбек, Танланган асарлар. 

ҚИСҚАРТМА 1 Қисқартирилган, мух- 
тасар матн. Диссертациянинг қисқартмаси. 
Романнинг қисқартма варианти. 

2 Сўзнинг маълум шаклда қисқартиб 
берилган ифодаси — шартли қисқартмалар. 
Мас., ea б. (ва бошқалар) ea ш.к. (ва шу 
кабилар), А.О. (Абдулла Орипов). 





Қисқартма отлар Бирикма номлар 
компонентларининг маълум қисмларини 
қисқартириб, кушиб ҳосил қилинган отлар. 
Мас., ДАН (Давлат автомобил назорати), 
ЎзАС (Ўзбекистон адабиёти ва санъати), 
ТошДШИ (Тошкент давлат шарқшунослик 
институти). 

3 Матннинг қисқартирилган ери, қисми; 
қисқартиш. Муҳим қисқартмалар. 

ҚИСҚАРТМОҚ айн. қисқартирмоқ. 

Мақолани қисқартмоқ. Штатни қисқарт- 
моқ. н ..сочини қисқартган бу қизча кат- 
та ёшли эркаклардан ҳам донороқ бўлган. 
С. Айний, Қуллар. 

ҚИСҚАСИ 1 Қисқа с. 3 -ш. шакли. Ар- 
қоннинг узуни, гстнинг қисқаси яхши. С. Аҳ- 
мад, Юлдуз. 

2 крш. с. Қисқа, лўнда қилиб айтганда, 
гапнинг лўндаси; хулласи калом. [Оқила:] Ўзи 
жуда ҳалол, меҳнаткаш, болаларга жуда 
меҳрибон, қисқаси, баҳоси йўқ хотин. А. 
Қаҳҳор, Оғриқ тишлар. 

ҚИСҚАЧА Қисқа шаклдаги; мухтасар. 
Ҳисқача луғат. Қисқача ахборот. Ҳисқача 
таржимаи ҳол. Ҳисқача сўзламоқ. Фикрини 
қисқача (қилиб) баён этмоқ. Менинг сўзим 
қисқача. н Мен бунга қисқача жавоб ёзиб, 
«Янги йил сиз эсон-омон келган куни кира- 
ди», дедим. А. Қаҳҳор, Хотинлар. Йўлчи Гул- 
норнинг бошини силаб, воқеани қисқача ай- 
тиб берди. Ойбек, Танланган асарлар. 

ҚИСҚИЧ 1 Нарсаларни қисиб ушлаш 
учун ишлатиладиган асбобларнинг умумий 
номи. [Ҳудрат] Чап қўлидаги узун темир 
қисқичда қисилган ва устини кул босган бир 
юмалоқ темир чўғни сандонда болғаламоқда. 
М. Исмоилий, Фарғона т. о. 

2 Қоғоз ва ш.к. ни бир-бирига ёки бирор 
нарсага бириктириб, қистириб қўйиш учун 
ишлатиладиган мослама; скрепка. Насрид- 
динов яна столига қўл чўзди, темир қисқич 
билан қистирилган икки варақ қоғоз олди. 
С. Сиёев, Отлиқ аёл. 

ҚИСҚИЧБАҚА Бўғимоёқлиларга ман- 
суб, чучук сув ҳавзаларида яшайдиган, та- 
наси қаттиқ қобиқ билан қопланган, кал- 
ласи ёнида панжалари бўлган жонивор. 

ҚИТДАИ, -дек 1 Жуда оз, озгина, жин- 
дай. Ҳитдай мизғиб олмоқ. Оёқларида қит- 
дай мадори йўқ. н Гулсумбиби уйда қит- 
дай ўтин, қитдай кўмир йўқлигини сўзлади. 
Ойбек, Танланган асарлар. 


2 с.т. (асосан, такрор ҳолда — қитдай- 
қитдай). Спиртли ичимликни билдиради. Бир 
сафар Ҳошимжон «қитдатни отиб келди-да, 
яна йўлини тўсди. Ж. Абдуллахонов, Тўфон. 

Қитдай (қитдай-қитдай) қилмоқ Спирт- 
ли ичимлик ичмоқ. Эрталаб турсам.. бошим 
бировникига ўхшайди. Ҳитдай қилдим-у, се- 
нинг олдингга жўнадим. Шуҳрат, Шинелли 
йиллар. Зиёфат бошланди, қуюқ-суюқ тор- 
тилди, енг ичида қитдай-қитдай ҳам қи- 
линди. «Муштум». 

ҚИТИЛЛАМОҚ айн. қитирламоқ. 

ҚИТИР тақл. с. Қуруқ нарсаларни тир- 
наганда, бир-бирига ишқаганда, кемирганда 
ҳосил бўладиган товушни билдиради. 

ҚИТИРЛАМОҚ «Қитир-қитир» овоз 
чиқармоқ. Ҳалами енгил қитирлаб, чиройли 
ҳарфлар туширмоқда. Ойбек, Навоий. «На- 
ҳотки улар шунчалик маккор!» деб кўнгли- 
дан ўтказди хотин ва ётоқ эшигидан қи- 
тирлаган овоз эшитиб, бетинчланди. Шуҳрат, 
Шинелли йиллар. 

ҚИТИР-ҚИТИР Қитир с. такр. Хонага 
жимлик чўкади. Перонинг қитир-қитири 
эшитилади. «Саодат». Маҳмуд ака.. приём- 
никни бурар, приёмник қаттиқ хуиипак ча- 
лар ва қитир-қитир қиларди. П. Қодиров, Уч 
илдиз. 

ҚИТИҚ Терига, баданга бирор нарса- 
нинг тегиши, қитиқлаши туфайли юзага 
келадиган асабий сезги. Ҳитиғи тез одам. 
Ҳитиғи йўқ одам. н Бегимхоннинг қитиғи 
зўрлигидан ўзини тутолмай «вой!» деб ёни- 
га ташланди. И. Раҳим, Чин муҳаббат. 
Бувасининг бир тутамгина соқоли юзига 
тегиб, [боланинг] қитиғини келтириб кул- 
дирарди. С. Анорбоев, Оқсой. 

Қитиқ парига (ёки патига) тегмоқ айн. 
қитиғига тегмоқ. У [Аҳмаджон] Аъзамнинг 
тегажоқлигини қораларди: «Ҳитиқ паримга 
тегиб нима қилардинг!» Ф. Насриддинов, 
Кўнгил. Қитиқ парини (ёки патини) юлмоқ 
айн. қитиғини ўлдирмоқ. Мен буларнинг қи- 
тиқ патини юлиб, ром қилиб олмоқчиман. 
А. Қодирий, Обид кетмон. Қитиғига тег- 
моқ Ғашини, аччиғини келтирмоқ, ғашига 
тегмоқ. Совуқ жавоб Содиқ аминнинг қи- 
тиғига тегди. М. Исмоилий, Фарғона т. о. 
Қитиғини ўлдирмоқ 1) ғаши, аччиғи кел- 
майдиган, чўчимайдиган қилиб қўймоқ; 
2) кўчма гапга кирадиган, ювош қилиб 
қўймоқ. Бу қўл эриш кўринмаслиги, ҳур- 






китмаслиги учун ҳозирдан унинг кўзига ис- 
сиқ кўриниш, қитиғини ўлдириш керак. А. 
Қаҳҳор, Сароб. 

ҚИТИҚЛЛГИЧ физиол. Қитиқ ва умуман 
ҳис уйғотадиган, асабларни ҳаракатга кел- 
тирадиган нарса, омил. Кимёвий қитиқла- 
гичлар. 

ҚИТИҚЛАМОҚ 1 Терига, баданга тегиб 
ёки тегизиб, кулги қистатмоқ. Бир-бирини 
қитиқлаб, ҳиринглашган қизлар Нозикнинг 
сўзига қулоқ солмадилар. А. Қодирий, Меҳ- 
робдан чаён. 

2 физиол. Қўзғатмоқ, уйготмоқ, таъсир 
қилмоқ (асабни, организмни, айрим аъзо- 
ни). Нерв учларини қитиқламоқ. н Улар 
[озиқ моддалар] етарли бўлса, тўқлик мар- 
кази қитиқланиб, иштаҳа бўғилади, кама- 
йиб кетганида эса очлик маркази қитиқла- 
ниб, иштаҳа очилади. «Фан ва турмуш». 

3 кўчма Безовта қилмоқ, қўзғатмоқ, ку- 
чайтирмоқ. Қовурилаётган кабоб ҳиди димоғ- 
ни қитиқлайди. Й. Муқимов, Қутлуғ қадам. 
Бу гаплар кишиларнинг мудраган руҳларини 
қитиқлади.. П. Турсун, Ўқитувчи. Хушбўй ел- 
лар билан диллар завқини Қитиқлар.. ором- 
бахш, севикли баҳор. X. Расул. 

Юракни (ёки дилни, қалбни) қитиқламоқ 
Кишига ёқиб, ширин ҳис-туйғулар уйғот- 
моқ, роҳат бахш этмоқ, завқ-шавқ бағиш- 
ламоқ. Машинанинг дарчасидан кираётган 
ўйноқи шабада дилларни қитиқлади. Т. Ра- 
сулов, Марҳамат. 

4 кўчма ўашини ёки аччиғини келтир- 
моқ, зардасини қайнатмоқ. Салимхоннинг 
келишмаган товуши уни қитиқлади ва у ҳам 
қўшила бошлади. А. Қаҳҳор, Сароб. 

қитиқли Салга қитиғи келадиган, 
қитиқцан чўчийдиган, қитиғи зўр. Қитиқли 
одам. Қитиқли от. 

ҚИТИҚПОВЧИ 1 Қитиқламоқ фл. сфдш. 

Ҳавони қовурилган гўшт билан кўкпиёзнинг 
иштаҳани қитиқловчи ўткир бўйи тутди. О. 
Ёқубов, Тилла узук. 

2 кўчма Қўзғатадиган, безовта қиладиган. 

Юракни (ёки дилни, қалбни) қитиқловчи 

Жуда ёқимли; кишига завқ-шавқ бағиш- 
лайдиган, ширин ҳис-туйғулар қўзғатади- 
ган. Юракни қитиқловчи куй. 

3 айн. қитиқлагич. 

ҚИТМИР \а. — пўст, қобиқ; ар- 

зимаган, аҳамиятсиз гап, нарса, воқеа; 
Қуръонда: итнинг номи] Асабга, ғашга те- 


гадиган қилиқ, хатти-ҳаракатлар қилувчи, 
қилдан қийиқ ахтариб, ковлаштириш би- 
лан шуғулланиб юрувчи. Ким буни бедазор- 
га қўйиб юборяпти, деб юрсам, сен экан- 
сан-да, тирранча! Муштдай ҳолингдан 
отангга ўхшаб мунча қитмир бўлмасанг?! 
«Ёшлик». Бу сафар у ҳар нарсадан бир ил- 
лат қидирадиган айрим қитмир одамлар 
тимсолини яратди. М. Яҳёев, Ҳам кулди- 
риб, ҳам ўйнатиб. 

ҚИТМИРЛИК 1 Қитмир эканлик. [Шо- 
кирвойнинг] Оддий муомаласи ҳам дағал- 
лик, минг хил кесатиқ. Бунинг устига қит- 
мирлигини айтинг. А. Муҳиддин, Зебонинг 
севгиси. 

2 Қитмир одамларга хос иш, хатти- 
ҳаракат, қилиқ. У ковлаштириш, бошқа- 
ларнинг муваффақиятидан ранжиш баро- 
барида, қитмирлик, фитналик қиларди. 
Мирмуҳсин, Умид. Бўриев Самандаровнинг 
қитмирлик қилиб, ресурслар ҳақида маълумот 
бермасликка уринганини пайқади. А. Мухтор, 
Туғилиш. 

ҚИТТАИ айн. қитдай. Қиттай сув. 
Қиттай туз. Қиттай ичмоқ. Қиттай миз- 
ғиб олмоқ. н Осмон тиниқ, кўм-кўк ши- 
шадай, Қиттай булут йўқ. Ҳ. Олимжон. 

ҚИТТАК с.т. Қиттай, озгина. 

ҚИТЪА [а. — парча; бўлак, қисм; 

таркибий қисм; ҳарбий қисм; шеърий пар- 
ча; ер бўлаги, муайян ҳудуд] 1 Ер юзидаги 
қуруқликларнинг атрофидаги ороллар билан 
бирга шартли равишда ажратилган қисм- 
ларидан ҳар бири. Африка қитъаси. Америка 
қитъаси. 

2 кам қўлл. Алоҳида маъмурий ҳудуд, 
мамлакат. Дунёнинг кўп машҳур қитъаси эди 
Талай можародан ўтиб Туркистон. М. 
Шайхзода. 

3 эск. айн. бўлтак. Рафиқовнинг фикри 
билан колхоз етти қитъага бўлинади: булар- 
ни «бўлтак» деб аташга қарор қилинади. А. 
Қодирий, Обид кетмон. Пахта экилган бир 
қитъа ер устида тўпланган бир неча кол- 
хозчилар ўртасида қизғин баҳслашув бормоқ- 
да эди. С. Айний, Қуллар. 

4 ад. Шарқ халқлари мумтоз шеъриятида 
кенг тарқалган, икки ёки ундан ортиқ жуфт 
мисралари ўзаро қофияланган байтлардан 
иборат, мавзу доираси кенг, вазн имкони- 
ятлари чегараланмаган жанр. 







ҚИХ 1 тақл. с. Томоқни қирганда ёки 
томоқ қириб кулганда чиқадиган товушни 
билдиради. - Қих.. — деди Мели полвон, — 
Ҳамманинг терисига сомон тиқар эмиш.. 
қиҳ. П. Турсун, Ўқитувчи. Кампир унда-бун- 
да қолган.. тишларини очиб, қих-қих кулди 
ва хўжайиннинг буйруғини кутди. Ойбек, 
Танланган асарлар. 

ҚИХ II айн. қиха. 

ҚИХА бол. Кир, ифлос. Бу қиха, ема. 

ҚИХҚИХЛАМОҚ «Қих -қих» деган овоз 
чиқармоқ ёки кулмоқ. Жамолбой ҳаммага 
бир-бир қараб, қих-қихлаб кулиб қўйди. Ой- 
бек, Танланган асарлар. 

ҚИЧАМОҚ шв. 1 Бирор иш-ҳаракатни 
тезроқ бажаришга тиришмоқ, шошилмоқ, 
ошиқмоқ. Парларидан терлар оқиб боради, У 
ҳавода қичаб парвоз қилади. «Алпомиш». 
Кечга қолмайлик, деб қичаб жўнади. «Ширин 
билан Шакар». 

2 Шоширмоқ, шошилтирмоқ, тезлатмоқ. 
Отни қичамоқ. н Қамчи бериб, чу деди. 
Қаттиқроқ уни қичади. «Равшан». 

3 айн. қистамоқ. Равшанхон ўғлонга бир 
сўз деб, пулини қичаб турибди. «Равшан». 

ҚИЧИМА Қаттиқ қичишиш ва тугун- 
чали тошмалар тошиши билан кечадиган 
тери касалликлари. Энди Чимён сувидан фа- 
қат қичима ва бодга учраганларгина эмас, 
бўғин оғриқ, юрак касалликларига мубтало 
бўлганлар ҳам шифо кўраётирлар. М. Ман- 
суров, Чимён суви. ..тиқилинч ва ифлос 
жойларда.. яшовчи кишилар турли терлама, 
қўтир, қичима ва бошқа юқумли касаллик- 
ларга дучор бўладилар. Н. Исмоилов, Касал- 
ларни парвариш қилиш. 

ҚИЧИМОҚ 1 Қичиғи қўзғамоқ (қ. қичиқ 
1). Унинг аъзойи бадани қичияпти. Яраси 
қичияпти. Кўзим қичияпти. н Икковимиз 
ҳам бир тунаб кетгани келамиз. Орқанг 
қичиса, кимга қашлатишни билмасанг.. С. 
Сиёев, Отлиқ аёл. 

2 Қашимоқ; қичинмоқ. Оёқларини қичиб 
қонатиб юборибди. 

Тили (ёки оғзи) қичимоқ қ. тил. Томоғи 
қичимоқ Бирор нарса ейиш ёки ичиш ис- 
таги, талаби қўзғамоқ (одатда ўзга ҳисоби- 
га). Монтёр Жўраевнинг томоғи қичиган 
куни бирор кишининг симини шартта узиб, 
уйига кирибкетади. «Муштум». Аризалар кўп- 
лигидан фойдаланган Иноғомнинг томоғи 
қичиб, ер ўлчаб беришга таранг қиладиган 


бўлди. «Муштум». Қўли қичимоқ Бирор иш 
қилгиси ёки муштлашгиси келмоқ. Хотин 
кишини номард уради, қўлинг қичиса, ўзингга 
ўхшаган қўли қичиганни топиб муштлаш.. А. 
Қаҳҳор, Қанотсиз читтак. Ҳиличбоз йигит- 
ларнинг юраклари тошиб, қўллари қичиб, 
жангни қўмсар, бўронли кунларни кутиб 
сабрсизланардилар. Ойбек, Навоий. 

ҚИЧИНМОҚ Қичиган жойни тинчлан- 
тириш, қичиғини босиш учун ишқаламоқ, 
бирор нарсага суркамоқ ёки қашимоқ; 
қичимоқ, тирнамоқ. Қичиниб, ҳамма ёғини 
юлиб юборибди. 

ҚИЧИТМОҚ Қичимоқ фл. орт. н. Ҳичит- 
қи ўт баданимни қичитиб юборди. Тутун 
томоғимни қичитяпти. н Кузнинг ёқимсиз 
шамоли ўпкани қичитиб, йўтални қиста- 
тар эди. А. Қодирий, Ўтган қунлар. [Йигит] 
Бу гапни ҳам унинг тилини қичитиш учун 
айтган бўлса керак. А. Қаҳҳор, Кўшчинор 
чироқлари. 

ҚИЧИТҚИ: қичитқи ўт (ёки тикан) Поя 

ва барглари баданга тегса қичитиб, ачиш- 
тирадиган тукчалар билан қопланган ўсим- 
лик. 

ҚИЧИШ, қичишиш Тери ёки шиллиқ 
қаватнинг маълум бир қисмидаги қичи- 
нишга ундайдиган, оғриққа ўхшаш сезги. 

ҚИЧИШМОҚ 1 Қичимоқ фл. бирг. н. 

2 айн. қичимоқ 1. У кўздан йўқолгандан 
сўнг, дўпписини кўтариб, қичишмаса ҳам, 
бошининг орқасини қашлади. А. Қаҳҳор, Са- 
роб. 

ҚИЧИҚ 1 Қичинишга мажбур қилади- 
ган ҳис-туйғу. Аъзойи баданимга қичиқ тур- 
ди. Яранинг қичиғи босилди. н Бу ҳодиса 
каптимнинг қичиғини илгари босиб қўйди.. 
Чўлпон, Кеча ва кундуз. 

2 кўчма Енгиб бўлмайдиган кучли хо- 
ҳиш, истак. Ҳичиғини бос(тир)моқ. 

3 кўчма Кишини ўзига тортиш, ҳис- 
сиётини уйғотиш учун қилинадиган шўх 
ҳаракат, қилиқ; ноз-ишва, карашма, ғамза. 
-Ҳизиқ, — кўзларини қичиқ сузиб, хотин га- 
nupa бошлади. Ойбек, Танланган асарлар. 

Қичиқ атлас Атласнинг шўхчан гулли 
бир тури. Шу вақт эшик очилиб, жувон ки- 
риб келди. Устида ўша қичиқ атлас кўй- 
лаги, фақат енгини ишмариб қўйибди. С. 
Анорбоев, Оқсой. 

ҚИЧИҚЛИК Қичиқ эканлик; ишвакор- 
лик, нозли қилиқпар қилиш (қ. қичиқ 3). 
Ҳичиқлик қилмоқ. 





қичов шв. Қистов, қистоқ. Қичов қил- 
моқ. н Бу қичовга бу отяаринг бўлмайди, 
Тулпор эмас, мунинг бари ёбидир. «Равшан». 
Кеч қолмайин қичов билан борарсан, Насиб 
бўлса, сен ёрингни оларсан. «Муродхон». 

ҚИЧҚИРИҚ 1 Жуда кучли, жарангли 
овоз; бақириқ. Болаларнинг қичқириғи. н 
Шу пайт қайдандир қичқириқ эшитилиб, 
атрофни қий-чув босди. Т. Обидов, Юсуф- 
жон қизиқ. Бирдан пастдан, тоғ қазувчи- 
лар манзилидан шодиёна қичқириқлар кў- 
тарилди. М. Исмоилий, Фарғона т. о. 

2 Хўрознинг қичқириши. Охири шу қа- 
рорга келдик. Мен қочадиган бўлдим ва би- 
ринчи хўроз қичқириғида Янгибозорга қочиб 
кетдим. П. Турсун, Ўқитувчи. 

ҚИЧҚИРМОҚ 1 Жуда кучли, жаранг- 
ли овоз чиқармоқ; бақирмоқ. -Ёлғон! — 
Ғуломжон даҳшатли.. қичқирди. М. Исмои- 
лий, Фарғона т. о. Поезд қичқирганини эши- 
тиб, юрагим бир орзиқиб кетди. Шуҳрат, 
Шинелли йиллар. 

2 Қаттиқ овоз билан чақирмоқ. Поезд- 
нинг очиқ деразасидан кимдир «Абдураҳмо-он», 
деб қичқирди. С. Сиёев, Ёруғлик. 

3 Чақирмоқ (хўрознинг товуши ҳақида). 
Қўндоқдаги хўроз чўзиб-чўзиб қичқирди. Ў. 
Ҳошимов, Қалбингга қулоқ сол. 

4 кўчма Ҳаммага овоза қилмоқ, жар 
солмоқ. Масъул ишчиларнинг шу чиқишлари 
тўғрисида газеталар бир неча ҳафталар- 
гача қичқирди. А. Қаҳҳор, Сароб. 

Хўроз ҳамма жойда бир хил қичқиради 
Ҳамма жойда аҳвол бирдай, деган маъно- 
ли ибора. Ҳамма жойда хўроз бир хил 
қичқиради, деганлари рост экан. Бизда ҳам 
шундай. «Муштум». 

қиш Йил фаслларидан бири (Ўрта 
Осиёда декабрь, январь ва февраль ойлари- 
ни ўз ичига олади). Совуқ қиш. Ҳаҳратон 
қиш. Қишга чидамли навлар (бот.). н Ўзи- 
мизнинг уйимиз. Ҳатто қишда ҳам тувак- 
ларда анқиб турадиган райҳонлар эсимга 
тушади. С. Сиёев, Ёруғлик. Эрта қишнинг 
совуқ нафаси унинг димоғига гуп этиб урди. 
И. Раҳим, Чин муҳаббат. 

ҚИШИН-ЁЗИН Қишда ҳам, ёзда ҳам; 
йил бўйи. Қурилиш қишин-ёзин тўхтама- 
ди. н Қумларда қишин-ёзин ҳаво очиқ 
бўлиб, кўпинча булут кўринмас, юлдузлар 
чароғон бўлар эди Ж. Шарипов, Хоразм. 
Чўққиларини қишин-ёзин оппоқ қор қоплаб 


ётадиган Ойқор ортига соғинч ва интиқлик 
билан тикилардим. Н. Қобил, Унутилган 
соҳиллар. 

ҚИШКИ 1 Қишга оид; қишга хос бўл- 
ган. Қишки кунлар. Қишки совуқлар. н 
Дарахтлардаги сариқ барглар тўкилиб ту- 
гаган, ер юзи ўзининг қишки сариқ кийимини 
кийган эди. А. Қодирий, Ўтган кунлар. 

2 Қишда бўладиган, бўлган. Қишки му- 
собақа. Қишки имтиҳон. н Қишлоқ халқи.. 
сувнинг қишки тошқинидан жуда-жуда 
тўйган эди. «Ўзбекистон қўриқлари». «Чимён» 
туристик комплекси ҳам қишки дам олиш 
мавсумини қизғин бошлади. Газетадан. 

ҚИШЛАМОҚ Бирор жойда қишни 
ўтказмоқ, қишда бирор жойда туриб яшаб 
қолмоқ. Тоғда қишламоқ. Бу йил боғда 
қишладик. н Қишлаган ва учиб келган гала- 
гала қушлар бўлиниб кетади, уя қўйиш учун 
ҳозирлик кўради. «Фан ва турмуш». 

ҚИШЛИК 1 Қишга мосланган, қиш 
учун белгиланган, қишда ишлатиладиган 
ёки ишлайдиган; қишки. Қишлик кийим. 
Қишлик cnopm саройи. н Хўжаликка ке- 
ракли бинолар, ҳаммом, қишлик боғча, қиш- 
лик чойхона муддатидан анча бурун битди. 
А. Қаҳҳор, Қўшчинор чироқлари. Кўча-кўй- 
да яккам-дуккам учраб қоладиган одамлар 
ҳам қишлик либосда. С. Кароматов, Олтин 
қум. 

2 Қиш давомида ейиш-ичиш, ишлатиш 
учун етарли нарса. Қишлигини ёзда ғамлаб 
қўймоқ. н Мулла Обид ўн уч кун деганда, беш 
таноб ерни чопиб, ерни қип-қизил шудгорга 
айлантиради, бир четга хирмон каби ғумай 
ва ажриқларни йиғиб, бир қишлик ўтинни ҳам 
олади. А. Қодирий, Обид кетмон. [Ёрмат:] 
Яхшилаб чопасан. Ярмига сабзи, ярмига кар- 
тошка экасан. Шу билан қишлигимиз бема- 
лол чиқади. Ойбек, Танланган асарлар. 

ҚИШЛОВ 1 Қишламоқфл. ҳар. н. Одатда 
илон қишловдан сўнг пўст ташлайди. «Фан 
ва турмуш». 

2 Чорва молларининг қишлаб қолган 
еридаги боқуви, боқув жараёни. Чўпонлар 
чорва қишловининг.. намунали ўтишига 
эришаётирлар. Газетадан. Илгари ана шу 
адирларда бутун бир қишловга етиб, ортиб 
қоладиган ем-хашакбоп сунбул, сўзан, тўқ- 
моқ, рўян.. сингари юз хил тўйимли гиёҳлар 
тиззага уриб ётарди. Ж. Абдуллахонов, 
Хонадон. 





3 Кишилар ёки чорва моллари қишлай- 
диган, қишда яшайдиган жой. Қиилловларга 
ем-хашак етказиб бериш. н У. саҳройи 
халқнинг қиииювларига от қўйиб, минглаб 
қўйларни ўлжа ҳайдашни севади. Ойбек, 
Навоий. Қалдирғоч уяси янглиғ кўринур Тоғ- 
нинг камарида қалин қишловлар. Миртемир. 

ҚИШЛОҚ Аҳолиси асосан қишлоқ 
хўжалик ишлари билан шуғулланувчи жой, 
маскан, ҳудуд. Кўпинча молларни қишлоқдан 
чиқаверишда, қирлар атрофида бир-икки 
айлантираман-у, намозгардаёқ қишлоққа 
қараб ҳайдайман. С. Сиёев, Ёруғлик. Рустам 
қоронғи тушиб қолган қишлоқ кўчасидан.. 
юриб бораркан, ҳадеб шу саволни такрорларди: 
«Нега олади?» Ў. Ҳошимов, Қалбингга қулоқ 
сол. 

ҚИШЛОҚИ 1 с.т. эск. Қишлоқда ту- 
ғилиб ўсган, қишлоқча ҳаёт кечирадиган, 
шаҳарга хос муомала ва б. ни билмайдиган. 
Бу кишининг қўлтиқбардорлари бир қишло- 
қи муллавачча эди. М. Муҳаммаджонов, 
Турмуш уринишлари. У [Мирзакаримбой] 
ҳозиргина ёдига олган қишлоқи Хушрўйби- 
бини ҳам, кутилмаган вақтда йўқлаб кел- 
ган бу арслондай қишлоқи жиянчани ҳам 
унутган. Ойбек, Танланган асарлар. Гапи- 
нинг қўрслиги, муомаласининг совуқлиги учун 
қишлоқилар уни Соли совуқ деб атардилар. 
М. Исмоилий. Фарғона т. о. 

2 кам қўлл. айн. қишлоқлик. 

ҚИШЛОҚЛИК Қишлоқда туғилиб ўс- 
ган, қишлоқда яшайдиган. Отақул?Бизнинг 
қишлоқлик Отақул эмасми ? П. Турсун. Ўқи- 
тувчи. Бу ерда битган тармеванинг таъри- 
фи бутун дунёдан ҳам кўра, айниқса, шу 
қиитоқлик катта бой — Миржалол қуруққа 
маълум экан. Ғ. Ғулом, Тирилган мурда. 

ҚИШЛОҚЧА1 Қишлоқс. нинг кичр. Тоғ 
этагидаги қишлоқчада яшаймиз. 

ҚИШЛОҚЧА II Қишлоққа, қишлоқ 
кишиларига хос бўлган. Шаҳарлик катта 
бир одамнинг олдига йиртиқ ва кирланган 
қишлоқча кийим билан қандай бориб кира 
олардим ? С. Айний. Эсдаликлар. [Йўлчининг] 
Сўзларидаги қишлоқча соддалик ва тўғршшк.. 
унга [бойга] жуда ёқди. Ойбек, Танланган 
асарлар. 

ҚИШЛОҚЧИЛИК Бирор нарсанинг 
сабаби қишлоқ шароити ва унга хос одатлар 
эканини билдиради. Элмурод нонга қўлузат- 
ди. Олахўжа унинг очлигини сезгандай, нон 


кавшаб туриб гапирди: -Қишлоқчилик.. Бу 
ерда ошхона деган гап йўқ. П. Турсун, Ўқи- 
тувчи. Қишлоқчилик, бировга дабдурустдан 
бир нарса дейиш одобдан эмас. М. Ҳазрат- 
қулов, Журъат. 

ҚИШ-ҚИРОВЛИ с.т. Совуқ, қор-ём- 
ғир билан кечадиган. Бойчечак чиққанлиги 
қиш-қировли кунлар ортда қолиб, кўклам 
яқинлашганлигини англатган. Газетадан. 

ҚИЯ 1 от Бир томони баланд, бир то- 
мони паст ер, қиялик; тоғ ёки тепалик ён- 
бағри. Карвонни ҳоритар йўлнинг қияси. 
«Алпомиш». Қийғир деган қуш ўлтирар 
қияда. Бундай сулув йўқдир ушбу дунёда. 
«Ёдгор». 

2 от Қийғоч очилган нарсаларнинг ора- 
лиғи, тирқиши. Эшикнинг қиясидан қарамоқ. 
н Чодир пардаси қиясидан амирнинг кўзи 
биринчи марта қўлида бургут қўндирган 
Ҳайдар мерганга тушди. М. Жўрабоев, М. Б. 
мартабаси. 

3 сфт. айн. қиялама. Қия ер. Қия йўл н 
Аксари қия жойлардан довон ошиб бори- 
ладиган Қайнар йўли ҳозир от-арава учун 
ёпиқ. С. Анорбоев, Оқсой. У.. қия арқонус- 
тига оёқ қўйиб, юқорига кўтарила бошлади. 
Мирмуҳсин, Дорбозлар. 

4 сфт. Қийғоч очилган, сал очилган, сал 
очиқ. Сандиқ қопқоғини қия қилиб кўтар- 
моқ. н Хотин тўхтади ва йигитга қараб, 
бетидаги чашмбандини қия очди. А. Қодирий, 
Меҳробдан чаён. Қиз қия қолган эшикни се- 
кин зичлади-да, ўйланиб, йигитнинг кети- 
дан қараб қолди. А. Қаҳҳор, Сароб. 

5 сфт. Бурчакма-бурчак ёки қиялаб йў- 
налган; оғма, ётиқ. Қияхат. Қия ёмғир. Ари- 
за тепасига қия қилиб ёзилган хат. Рўмолни 
қия ўрамоқ. н Қия тушаётган қуёш нури- 
дан унинг текис таралган сочи ҳам.. товла- 
ниб турарди. П. Қодиров, Уч илдиз. 

6 Орқасини ўгирган, ёнга қараган, бу- 
рилган, ўгирилган ҳолат(да). Қия ўтирган 
Ҳаётнинг.. бўлиқ кўкраги нафасига ҳамо- 
ҳанг бўлиб, гоҳ кўтарилар, гоҳ тушар эди. 
М. Исмоилий, Фарғона т. о. Эрта-индиноқ 
Холтожихон тракторга қия миниб, Ҳаёт- 
хонга баланддан қарайди. Р. Раҳмонов, Бахт 
билан учрашув. 

Қия бўлмоқ (ёки бўлиб кетмоқ) Қил- 

мишига яраша жавобгарликка тортилмоқ. 
Акт Ҳаким акамларнинг қўлларидан нарига 
ўтмасин. Сал нарига ўтса борми, қия бўл- 





ганимиз ўша деяверинг, хўжайин. Б. Раҳмо- 
нов, Хўжайин кўчди. Порадан гапирманг. 
Пора берган ҳам, олган ҳам қия бўлиб кет- 
япти. С. Аҳмад, Чўл бургути. Қия қарамоқ 
(ёки боқмоқ) 1) кўз қири билан қарамоқ, 
қайрилиб қарамоқ. Шербек билан cuno кў- 
ришди-да, бош ҳисобчи Саидғозига ер ости- 
дан қия боқди. С. Анорбоев, Оқсой; 2) бир 
назар ташламоқ, илтифот қилмоқ, назар- 
писанд қилмоқ. Тушимда энам.. йўл ўрта- 
сида қия боқмай кетяпти. Ойбек, Қуёш 
қораймас; 3) кўчма ишончсизлик билан қа- 
рамоқ, ишонмаслик. Янгиликка қия қаров- 
чи кишилар ҳам йўқ эмас. А. Қаҳҳор, Қўш- 
чинор чироқпари. 

ҚИЯЛАМА 1 Бир томони баланд, бир 
томони паст; қия, нишаб. Қиялама йўл. 
Қиялама адир. н Баъзилар чўчиб кетиб, 
қиялама ердан оғиб тушай деди. Ҳ. Назир, 
Сўнмас чақмоқлар. 

2 Бурчакма-бурчак ёки қиялаб йўнал- 
ган; оғма, ётиқ. Қуёшнинг қиялама нури. 
Қиялама ёмғир. 

ҚИЯЛАМОҚ (асосан -(и)б қўшимчали 
рвдш. шаклида қўлланади — қиялаб) 1 Қия 
ҳолда йўналмоқ. Кўчадан қиялаб ўтмоқ. 
Қиялаб кесмоқ. Ёмғир қиялаб ёғмоқда. н 
Уфқни қиялаб борувчи куз қуёши тикка 
кўтарилмай, тоғлар орқасидан ўтаркан, 
кун жуда тез кеч бўлиб қолди. Шуҳрат, 
Шинелли йиллар. Бир томони қиялаб ту- 
шиб, катта тош йўлга туташган.. қовун 
бозори одамлар билан гавжум. Р. Файзий, 
Ҳазрати инсон. 

2 Қия қилмоқ, қия ҳолатга олмоқ. Унинг 
диққатини шу чоқ эшикни қиялаб мўра- 
лаётган болалар тортди. П. Турсун, Ўқи- 
тувчи. Майна шошиб, рўмолини қиялади ва 
секин эшик томонга кўз ташлади. Ш. 
Тошматов, Эрк қуши. 

Қиялаб ўтмоқ Четлаб, чап бериб ўтмоқ. 
..қонун ҳамиша бўлган ва бундан кейин ҳам 
бўлади. Ҳеч нарса қилмайди. Гап қонунни 
қиялаб ўтишда. А. Эшонов, Бир оғиз сўз. 

ҚИЯЛАНМОҚ Қияламоқ фл. ўзл. ва мажҳ. 
н. Эшик қияланганича қолди. н Ўнг та- 
рафдаги сўқмоқ яйлов томон қияланиб кет- 
ган. Ҳ. Назир, Сўнмас чақмоқлар. 

ҚИЯЛИК 1 Қия ҳолат, қия эканлик. 
Йўлнинг қиялиги. Эшикнинг қиялиги. 

2 Бир томони баланд, бир томони паст 
ер; қиялама ер, ёнбағир. Тик қиялик. Қия- 


ликдан юриб, юқорига чиқмоқ. н Туман 
ичида қияликдан Поччаев тушиб келаётган 
эди. А. Мухтор, Туғилиш. ..қиялик тугаб, 
текисроқ ерга етганларида.. қаршидаги 
буталар орқасидан бир кўппак отилиб чиқ- 
du. С. Анорбоев, Оқсой. 

ҚИЯМА Қия ер, қиялик. Қиямада cup- 
панчиқ отмоқ. н Чигит ердан энди униб 
чиққанда, мурғак ғўзани сел савалаб кет- 
du. Қиямаларни сув ялади. Газетадан. 

ҚИЯМАЛИК шв. айн. қиялик 2. Бўз- 
даланинг икки томони қиямалик. Ш. Бўта- 
ев, Қўрғонланган ой. 

қиячил шв. Қияликларда, адир, тоғ- 
ларда чаққон юрадиган, абжир. Илон сутин 
бердим ман, Илон турли келсин деб. Алқор 
сутин бердим ман, Кўп қиячил бўлсин деб. 
«Хушкелди». 

ҚИҚАНГЛАМОҚ сшн. қийшангламоқ. У 

сурбетларча Умид рашкини келтирмоқ учун 
бошқа йигитлар билан қиқанглаб.. атрофида 
айланишавергач.. бу ердан чиқиб кетди. 
Мирмуҳсин, Умид. 

ҚИҚИЛЛАМОҚ с.т. Қиқирламоқ. Эшон 
қиқиллаб кулди. И. Раҳим, Тақцир. 

ҚИҚИР тақл. с. Паст товуш билан 
томоқдан кулганда чиқадиган товушни 
билдиради. Тўртта бола кўчада қиқир.. 
қиқир.. -Санларга нима жин урди? — дедим. 
«Ёшлик». 

ҚИҚИРЛАМОҚ Паст товуш билан 
томоқдан кулмоқ, «қиқир-қиқир» қилмоқ; 
шундай товуш билан кулмоқ. Обиджон, худ- 
ди биров қитиқлаётгандай, қиқирлаб: -Сат- 
торқул акамни бопладилар, — деди. А. Қаҳ- 
ҳор, Қўшчинор чироқлари. Ўтирганлардан 
кимдир қиқирлаб кулиб қўйди. С. Зуннунова, 
Гулхан. 

ҚИҚИР-ҚИҚИР Қиқир с. такр. Қиқир- 
қиқир кулги. н Теримчилар ўзаро нима- 
ларнидир пичирлаб, қиқир-қиқир кулишди. Ҳ. 
Нуъмон, Фасллар. 

ҚИҒИЛЛАМОҚ «Қиғ-қиғ» овоз чи- 
қармоқ, «қиғ-қиғ» сайрамоқ. Яқин ердан 
чуғурчиқлар қиғиллаши эшитилди. Ҳ. Назир, 
Сўнмас чақмоқлар. 

қиғ-қиғ тақл. с. Чуғурчиқ, қарқуноқ 
каби қушларнинг овозини билдиради. 

ҚОБИЛ \а. JjLs — қабул қилувчи, ҳар 
нарсага кўнувчи, қобилиятли; келгуси] 1 Ҳар 
қандай ишга қобилияти, лаёқати бўлган; 
қобилиятли, лаёқатли. Боришса қайтарма, 

болам. Кўп қобил, ўзингга ўхшаган ҳунарманд 
ўғлонлар-да булар. Ҳ. Назир, Чўл ҳавоси. 
Худойқул одамнинг қўлидан келадиган ҳар 
қандай ишга қобил эди. П. Турсун, Ўқитувчи. 
Мурзин ўтирган ўрнида ўзини ҳар нарсага 
қобилдек тасаввур этди. Шуҳрат, Шинелли 
йиллар. 

2 Сўзга кирадиган; ювош, мўмин. Қобил 
бола. н Кўринишда қобил, чертиб-чертиб 
сўзлайдиган Собир Сайдаров сўнгги вақт- 
ларда ичкиликка муккасидан кетди. Газета- 
дан. 

3 кам қўлл. Муносиб, мос, кўнгилдагидек. 
Меҳнаткаш элга қойил, Ерларни қилди қобил, 
Ундирди катта ҳосил.. Ҳабибий. Деҳқон халқи 
кузнинг қобил, сахий келишини орзу қилади, 
чорвадорлар эса — баҳорнинг. «Саодат». 

4 Қобил (эркаклар исми). 

ҚОБИЛИЯТ [а. caLU — майл, қизи- 

қиш; мойиллик; содиқлик, тарафдорлик; 
лаёқат, қобиллик, қодирлик] 1 Билим, кў- 
никма, малакалардан фарқли ўлароқ, шахс- 
нинг муайян фаолият юзасидан лаёқати ва 
унинг иш уддалай олишидаги субъектив 
шарт-шароитларни ифодаловчи индивидуал 
руҳий ва жисмоний хусусиятлари. Самандар.. 
ўзини идора этиш қобилиятидан тамоман 
маҳрум бўлган эди. С. Кароматов, Қалбингда 
қуёш. 

2 Истеъдод, талант. Ғафур Ғуломнинг бу 
қадар ҳозиржавоблиги, қобилиятининг сири 
нимада эди? Шукрулло, Жавоҳирлар сан- 
диғи. Араббой ёмон ўқигани билан яхши 
ташкилотчи, катта мансабларга лойиқ қо- 
билияти бор. П. Турсун, Ўқитувчи. 

3 Умуман, лаёқат, қодирлик, қудрат. 
Бошқариш қобилияти. Мудофаа қобилияти. 
н Водород бизга маълум бўлган табиий 
ёқилғилар орасида рекорд иссиқлик бериш 
қобилиятига эга. Газетадан. 

ҚОБИЛИЯТЛИ 1 Бирор ишга қобил, 
яроқли бўлган, бирор иш қўлидан кела- 
диган; лаёқатли. Ишга қобилиятли қария- 
лар. н Бош муҳаррир, Раҳим аканинг қоби- 
лиятли ходим эканлигини назарда тутиб, 
баъзи эркаликларини кўтарарди. Ф. Муса- 
жонов, Ҳиммат. 

2 Истеъдодли, талантли. Қобилиятли шо- 
гирд. н Қобилиятли боланинг овозаси кун 
сайин кенгроқ ёйила бошлайди. Т. Обидов, 
Юсуфжон қизиқ. 


ҚОБИЛИЯТСИЗ 1 Бирор ишга қобил, 
яроқли бўлмаган, бирор иш қўлидан кел- 
майдиган; лаёқатсиз. Зеби қаршилик қилиш- 
га қобилиятсиз эди. Ш. Рашидов, Қудратли 
тўлқин. 

2 Қобилияти, таланти йўқ; истеъдодсиз. 

ҚОБИЛЛАШМОҚ 1 Бирор ишга қоби- 
лият, лаёқат касб этмоқ. 

2 Сўзга кирадиган, ювош, мўмин бўлиб 
қолмоқ (болалар ҳақида). 

ҚОБИЛЛИК 1 Қобилиятга эгалик, қо- 
билияти борлик. Ўсимликнинг шўр ерда ҳам 
ўсишга қобиллиги. 

2 Ювошлик. Боланинг қобиллиги. Жоҳил- 
ликдан жон чиқар, қобилликдан донг чиқар. 
Мақол. 

3 Бирор ишни амалга ошириш учун 
етарли даражада қуч-қувватга, лаёқатга эга- 
лик, қодирлик, қудрат. Банк қарз олувчи- 
нинг.. кредитга қобиллигини доимий равиш- 
да мониторинг қилиб туради. Газетадан. 

ҚОБИРҒА айн. қовурға. Қанча марта 
бели, қобирғаси синган, оёқлари мажақлан- 
ган.. Ойбек, Танланган асарлар. 

ҚОБИҚ 1 Пўст, пўстлоқ; пўчоқ. Дарахт 
қобиғи. Чигит қобиғи. 

2 Нарсаларнинг устини қоплаб, ўраб 
олган қаттиқ устки қатлами ёки пўст. Ер 
қобиғи. Дирижаблъ қобиғи. 

3 кўчма Ўраб, пардалаб турувчи, чеклаб 
қўювчи нарса. Улфат билан суҳбатлашсан- 
гиз, унинг ўз мутахассислиги қобиғига ўралиб 
қолмай, билим доирасини кенгайтириб бо- 
ришга интилаётганлигини кўриб тан бера- 
сиз. Ҳ. Назир, Ўтлар туташганда. Ҳанифа ор- 
зу-ҳаваси, ўй-хаёли фақат оила қобиғи би- 
лангина чегараланган уй хотини бўлиб ўти- 
риб қолган. С. Анорбоев, Меҳр. ..уўз нутқи- 
ни субъектив қобиққа ўрайди. Газетадан. 

(Ўз) қобиғига ўралмоқ Бошқалардан, 
ташқи дунёдан ажралиб, ўзича, ўз ҳолича 
иш кўрмоқ, яшамоқ, ривожланмоқ. 

ҚОБОН 1 Ёввойи чўчқа, тўнғиз. Тўқайда 
қирғовул, кўлда ўрдак, ғоз, Қобонлар кезади 
мисли говмишлар. Миртемир. 

2 Эркак чўчқа. 

қов Алангасиз куйдирилган пахта, сўхта 
(халқ табобатида кесилган ярага қўйиш учун 
ишлатилади). Ёш ҳаким кечгача қилич яраси- 
га қов қўйиб, малҳам суртиш, баданга санчил- 
ган ўқни олиб, боғлаб қўйиш билан oeopa бўлди. 
М. Осим. Китобга ихлос. 

Қов қўймоқ с. т. дағл. Ишни бузмоқ, 
расво қилмоқ. 

ҚОВЖИРАМОҚ 1 Сувсираб ёки иссиқ- 
нинг зўридан, гармселдан сўлимоқ, қуриб 
бужмаймоқ, қуруқшамоқ. Крвжираган барг. 
Қовжираган ўт. н Адолат.. нанқаб, қовжи- 
раб турган ҳар бир ғўзага қараб ачинар ва 
тунги сувни шимириб тирилаётган ҳар бир 
ғўзани кўриб қувонарди. И. Раҳим, Чин му- 
ҳаббат. 

2 Сувсизлик ва иссиқ таъсирида қақ- 
рамоқ, порсилламоқ, ёрилмоқ. Қовжираган 
ерлар. Ҳароратдан лаблари қовжиради. н 
Гулханчиларнинг дала шамоли билан қовжи- 
раган юзларига тиниқ қизиллик югуриб олов- 
ланди. Ойбек. Танланган асарлар. Кейин бо- 
шини шарт буриб, сувсизликдан қовжираб 
ётган тарновга қараб юрди. Д. Нурий, Ос- 
мон устуни. 

3 кўчма Дард, алам ва ш.к. дан куйиб 
адо бўлмоқ, ўртанмоқ. Шундан буён қиз 
айрилиқ дардида қовжирайди. Ойбек, О. в. 
шабадалар. 

ҚОВЖИРАТМОҚ Қовжирамоқ фл. орт. 

н. Саратон қуёши чўл ўтларини қовжират- 
ди. н Уруш айни йигитлик йилларимизни 
қовжиратибкетди. А. Мухтор, Давр менинг 
тақциримда. Қўксини ёндириб турган ўт хаёл- 
ларини ҳам, хотираларини ҳам қовжиратиб 
ташлагандек бўлди. С. Аҳмад, Ҳукм. 

ҚОВЖИРОҚ Қовжираган, қуруқшаган 
ҳолатли. Йўл кимсасиз, ҳатто эзма чигирт- 
калар ҳам иссиқдан тинкаси қуриб, қовжироқ 
ўтлар соясида мудраб қолганга ўхшайди. Н. 
Ёқубов, Бўсағада. У қовжироқ лабларини 
ялаб, ҳансираб, олдинга чопди. Ойбек, Қуёш 
қораймас. Экинсиз, жонсиз ётган қовжироқ 
ерлари, япроқлари сарғайган дарахтлари ҳай- 
ратга солади. М. Исмоилий, Фарғона т. о. 
Қовжироқ кўкатлару дарахтларнинг турфа 
ҳиди атрофга анқиб кетди. Ш. Холмирзаев, 
Сайланма. 

ҚОВЗАНМОҚ шв. Озгина емоқ, то- 
тинмоқ, бир оз овқатланиб, қоринни ал- 
дамоқ; тамадди қилиб олмоқ. У\Умарқул\ 
доимо белига нон тугиб юрар, қачон қорни 
очса, йўлда ўзини қовзантириб олар эди. О. 
Ҳусанов, Ҳаёт ишқи. Керак-керак дегунча, 
овқатни кўпроқ қилса бўлмасмикан, қорин 
қовзанмади-ку! И. Шомуродов, Мағлу- 
бият. 


ҚОВЗОҚ 1 Дуккакли ўсимликларнинг 
дони турадиган пўсти; қўзоқ. Мош қовзоғи. 
Ловия қовзоғи. 

2 Маккажўхори сўтасининг пўстлоғи. 

ҚОВОЧАК Пахтаси суғуриб олинган ча- 
ноқ, кўсак пўчоқлари. Кўсак чувиш маши- 
насидан чиқарилган қовочак орасида узун- 
қисқа толалар милтиллаб турибди. Газета- 
дан. 

ҚОВОҚ I 1 Палак отиб ўсадиган, ша- 
палоқ баргли, карнайсимон йирик сариқ 
гулли, бир ёки кўп йиллик полиз ўсим- 
лиги ва унинг турли шаклларда бўладиган 
йирик ҳосили. Қовоқ уруғи халқ табобати- 
да.. гижжани йўқотишда қадимдан қўлланиб 
келган. «Фан ва турмуш». 

Дастмол қовоқ Ҳосили қозонсочиқ ёки 
мочалка ўрнида ишлатиладиган қовоқси- 
мон ўсимлик. Ойим қовоқ қ. ойимқовоқ. 
Томоша қовоқ қ. томошақовоқ. 

2 Шу ўсимликнинг ҳосили қобиғидан 
ясалган идиш. Гулнор.. сув қовоқни олиб, бу- 
лоқ томонга югуриб кетди. С. Айний, До- 
хунда. Кўзи тиниб, мияси ари қамалган қо- 
воқдек ғўнғиллади. С. Аҳмад, Ҳукм. Йигит 
унинг ёнига қовоқ косада совуқ сув қўйди. А. 
Мухтор, Қорақалпоқ қиссаси. 

Нос қовоқ 1) қовоқнинг ноксимон майда 
нави; 2) қ. носқовоқ. ..носқовоғини қоқа-қоқа, 
бир отимини тилининг тагига ташлади. А. 
Қодирий, Ўтган кунлар. 

Бува қовоқ с.т. Масхарабозларнинг юз- 
га тутадиган ниқоби. Қовоқ калла (ёки бош) 
Мияси йўқ, ақлсиз, аҳмоқ. Шуни ҳам ту- 
шунмай сўрабўтирасанми, қовоқ бош. С. Ай- 
ний, Жаллодлар. Билмасанг, нега, урди деб 
қўл қўясан.. қовоқ калла! О. Ёқубов, Ларза. 

қовоқ II Кўз косасини қопловчи, 
очилиб-ёпилиб турадиган тери. Қовоғи ши- 
шибди. Қовоғини ағдариб кўрмоқ. н Тожибой 
оқсоқол қўл кўтарганларни қовоқ тагида 
норози милтиллаган кўзи билан текшириб 
турди. П. Турсун, Ўқитувчи. Миришбнинг 
осилиб турган қовоғини, юзидан томиб тур- 
ган заҳарини кўриб, Матқовул аллақандай 
бўлиб кетди. М. Исмоилий, Фарғона т. о. 

Бодом қовоқ қ. бодомқовоқ. Қовоқ сол- 
моқ (ёки уймоқ) ёки қовоқни осилтирмоқ 
Норозилик ёки хафалик ифодалаб хўм- 
раймоқ. [Саодат] Бировга кулиб қараса, 
бировга қовоқ солади. И. Раҳим, Ихлос. 
Қовоғи солиқ 1) нимадандир норози, хафа, 





кайфи бузуқ. Кумуш жавоб бермади, қовоғи 
солиқ эди. А. Қодирий, Ўтган кунлар; 2) 
кўчма ёғса-ёғгудай, авзойи бузуқ, айниган. 
Ҳавонинг қовоғи солиқ. н Ҳовоғи солиқ 
осмоннинг чеҳраси аста очила бошлади. С. 
Анорбоев, Оқсой. Қовоғидан қор ёғади 1) 
жуда хафа, аччиғи чиққан, авзойи бузуқ. 
Оқсоқолнинг қовоғидан қор ёғар, жуда жаҳ- 
ли чиққан эди. Ж. Шарипов, Хоразм; 2) 
баджаҳл, хўмрайган. Қовоғини очмоқ 1) кў- 
зини очмоқ, қарамоқ; 2) кўчма чеҳрасини 
очиб қарамоқ, кулиб боқмоқ. Ўзи ҳам, она- 
си ҳам бир оғиз гапирмаса, бир мартагина 
қовоғини очиб қарамаса-я! А. Қаҳҳор, Қўш- 
чинор чироқпари. 

ҚОВОҚ III айн. қовоқхона. Шариф 
Сулаймон ҳозир бирон қовоқда, эҳтимол, 
мажлис ўтказаётгандир. Ойбек, Нур қи- 
дириб. 

ҚОВОҚ-ДИМОҒ Кайфият, авзо. Хоти- 
нимнинг қовоқ-димоғини кўриб, тўйга атаб 
боқиб қўйган биттаю битта қўйимни шарт- 
та сўйдим. Шукрулло, Жавоҳирлар сандиғи. 

Қовоқ-димоғига қарамоқ Бировнинг 
хоҳиши билан ҳисоблашмоқ; бировнинг 
кайфиятига, кўнглига қараб иш тутмоқ. 
Икки хотиннинг қовоқ-димоғига қараб, жан- 
жалларига қози бўлиб, бошим қотади, деб 
қўрққан эдим. Ойбек, Танланган асарлар. 

ҚОВОҚДОШЛАР бот. Қовоқ, қовун, 
тарвуз, мочалка каби палак отиб ўсадиган 
ўсимликлар оиласи. 

ҚОВОҚ-ТУМШУҚ: қовоқ-тумшуқни 
осилтирмоқ айн. қовоқ солмоқ қ. қовоқ II. 

ҚОВОҚХОНА с. т. эск. Спиртли ичим- 
ликлар ичиладиган майхона. Масжиднинг 
ёнгинасида вино сотадиган қовоқхоналар бор. 
М. Муҳаммаджонов, Турмуш уринишлари. 
..бир қовоқхона кўриб, икки кружкагина пиво 
ичадиган бўлдик. А. Мухтор, Давр менинг 
тақциримда. 

ҚОВОҚХОНАЧИ с.т. эск. Қовоқхона 
эгаси ёки сотувчиси. Ҳовоқхоначининг юз 
ифодаси шундай тез ўзгариб турардики, 
бирини пайқаб олгунингча иккинчисига кўз 
улгурмай қоларди. А. Мухтор, Давр менинг 
тақциримда. 

ҚОВОҒАРИ Арининг заҳарли йирик 
тури. -От йиқитди, — деди қовоғари каби 
ғўнғиллаб. Ҳ. Назир, Сўнмас чақмоқлар. 

ҚОВРИЛМОҚ қ. қовурилмоқ. ..ҳоким 
тўранинг келишига ҳам беш-олти қовун 


пишиғи бор, Ғуломжонни эса ошнинг гўшт- 
ёғи қоврилгунча саришта қилади. М. Ис- 
моилий, Фарғона т. о. Мирҳайдар шундай 
ўйларга берилиб, ўз ёғида ўзи қоврилиб юра- 
веради. Ойбек, О. в. шабадалар. 

ҚОВУЗ 1 Доннинг пўсти. Тариқ қовузи. 

2 Ичига кўпинча тариқ пўсти солинган 
бешик тўшаги. Орқасига қаттиқ қовуз 
ботган гўдак чинқириб-чинқириб йиғлайди. Ғ. 
Расул, Тўнғич ўғил. 

ҚОВУЗЛОҚ айн. қовуз 2. 

ҚОВУЗ(Ғ)ОҚ айн. қовуз 2. Карима бешик 
асбобларини, қовузоқдан то сумаккача.. 
кўздан кечириб қоқди. Мирмуҳсин, Жаҳолат 
панжаси. 

ҚОВУЛ [қабул с. нинг бузилган шакли]: 
сафар қовул Сафардан эсон-омон қайтиб 
келган кишига айтиладиган ибора. Сафар 
қовул! Ҳачон келдингиз? А. Мухтор, Опа- 
сингиллар. 

ҚОВУН Қовоқдошлар оиласига мансуб, 
ҳосили йирик ва ширин бир йиллик полиз 
ўсимлиги ва унинг ҳосили. Ширин қовун. 
Ҳовун пайкали. Ҳовун сайили. Ҳовун уруғи. 
Бир тилик қовун. н Бу йил, нима бўлиб, 
қовун, бир четига ҳандалак экилган. О. 
Ёқубов, Эр бошига иш тушса. Ҳовунга қаранг. 
Ҳар бири туянинг калласидай. Жуда сара- 
ланган. Ойбек, Танланган асарлар. 

Қовун туширмоқ қ. туширмоқ. Ўз вақтида 
танбеҳ бермаса, мезбон икки-уч марта қовун 
тушириб қўйишини яхши биларди. Н. Ами- 
нов, Қаҳқаҳа. 

ҚОВУНКАПА Қовун полизи ёнига 
қурилган капа, чайла. Иқбол кун бўйи қизлар 
билан пиёзни ўтаб, кеч пайт қовункапага 
қайтди-да, апил-тапил ювиниб овқатлангач, 
шоти билан томга чиқди. С. Абдулла, Иқбол. 

ҚОВУНХЎР Қовунни яхши кўрадиган, 
қовунни кўп ейдиган. Ҳовунхўр одам. н 
Бозорга кираверишда қовунхўрлар ҳўл мева 
расталарида қовун сўйиб ейишмоқда. Газе- 
тадан. 

ҚОВУНХЎРЛИК 1 Қовунхўр эканлик. 
Унинг қовунхўрлигини ҳаммамиз биламиз. 

2 Тўйиб, мириқиб қовун ейиш. -Оқте- 
падан келяпсизми? -Ҳа, — деди у [шофёр\ 
Аминжон узатган чойдан ҳўплаб. -Ҳовунхўр- 
ликданми! Мирмуҳсин, Чиниқиш. Уч-тўрт 
кун шу ерда қолиб, қовунхўрлик, паловхўрлик 
қилмасак, жуда чарчаб кетдим. X. Шамс, 
Характеристика. 





ҚОВУНЧИ Қовун етиштириш, қовун 
селекцияси билан шуғулланувчи киши. 
Тўрткўллик қовунчи олим катта мақсадлар 
билан яшаяпти. Газетадан. 

ҚОВУНЧИЛИК 1 Қовун етиштириш би- 
лан шуғулланиш; қовунчилик касби. 

2 Қишлоқ хўжалигининг қовун ўстириш, 
қовун селекцияси билан боғлиқ соҳаси. Бир 
неча йиллардан бери эътибор камайгани боис 
қовунчилигимиздаги энг яхши анъаналар уну- 
тилди. Газетадан. 

ҚОВУНҚОҚИ Пишиб етилган қовунни 
тилиб-тилиб, қуритибтайёрланган қоқи. -Чой 
ичмасдан қаёққа кетасизлар ? — деди кампир 
шкафдан нон, қовунқоқи олиб. Ҳ. Назир, То- 
моша. 

ҚОВУРДОҚ Баъзи масаллиқлардан қо- 
вуриб тайёрланган таом. У кунги қўзиқорин 
қовурдоғи гўшт қовурдоғидан ҳам таъмли- 
роқ туйилди. С. Айний, Эсдаликлар. Ҳўй 
сўйилиб, меҳмонларга яхши қовурдоқ билан 
тушлик берилгандан кейин, Хатиб домла 
мулла Обиднинг экинларини оралашга орзу 
билдиради. А. Қодирий, Обид кетмон. 

ҚОВУРИЛМОҚ Қовурмоқ фл. ўзл. ва 
мажҳ. н. Балиқ яхши қовурилди. Ҳовурилган 
картошка. н Шу куни қозонда гўшт-ёғ 
қовурилди. М. Исмоилий, Фарғона т. о. Ни- 
зомжон муҳаббат билан номус ўтида қову- 
риларди. С. Аҳмад, Уфқ. 

Уз ёғига (ёки ёғида) ўзи қовурилмоқ Ўз 
дард-алами билан ўзи азоб чекмоқ, ўр- 
танмоқ. Саодат ўз ёғига ўзи қовурилиб, дарди- 
ни ичига ютиб юраркан, шундан-да ўзига 
таскин топди.. «Ёшлик». Дардини айтай деса 
— тили, айтмай деса, дили куйиб, ўз ёғида 
ўзи қовурилиб келгандир?! О. Ёқубов, Эр бо- 
шига иш тушса. 

ҚОВУРМА 1 сфт. Қовуриладиган, ёғда 
қовуриб пишириладиган; қовурилган. Ҳо- 
вурма чучвара. н Момага беринглар қовурма 
гўштни. «Ширин билан Шакар». 

Қовурма палов қ. палов. Қовурма шўрва 
Ҳамма масаллиқни олдин қовуриб олиб, 
сўнгра сув қуйиб тайёрланадиган шўрва. 
Ғози.. аччиқ қовурма шўрвани ичиб, бир оз 
ўраниб ётгач, терлади. И. Раҳим, Ихлос. 

2 от Гўшт ҳамда картошка, пиёз ва б. 
сабзавотлардан қовуриб, озроқ сув қуйиб, 
димлаб пишириладиган қуюқ таом; қовур- 
доқ. Икки катта товоқда қовурма олиб чи- 
қилда. Ш. Ризо, Қор ёғди, излар босилди. 


Ҳовурма жуда антиқа бўлган экан, гапнинг 
очиғини айтсам, бунақа ширин гўштни ум- 
римда емаган эдим. С. Аҳмад, Шер. 

ҚОВУРМОҚ 1 Қизиган ёққа солиб пи- 
ширмоқ. Балиқ қовурмоқ. Картошка қо- 
вурмоқ. н У бир қошиқ ёғни қозонга солиб, 
пиёз қовурди. Ойдин, Гулсанам. Зумрад ош- 
нинг зирвагини қовуриб, гуручни ивитиб қў- 
йиб, қараб ўтирди. С. Сиёев, Отлиқ аёл. 

2 кўчма Исканжага олиб қаттиқ сиқмоқ, 
койимоқ, таъзирини бермоқ; жазоламоқ. 
Авзойидан ҳозир ячейка котибини чақириб, 
тоза қовурадиган кўринар эди. А. Каҳҳор, 
Сароб. 

3 кўчма Ўтдай куйдирмоқ, ўртантирмоқ, 
ўртамоқ. Яна ўша қалбни бир умр асир этиб 
алдаб, доғига қовурган гўзал бир сиймо, со- 
ҳира қиз [Аҳмаджоннинг] кўз олдига келди. 
Ф. Насридцинов, Кўнгил. Жигарим қовурди 
кўзингдаги ўт!Ё. Мирзо. 

ҚОВУРТИРМОҚ Қовурмоқ 1 фл. орт. н. 
Ўзбек ойим бўғирсоқ қовуртириш, толқон 
туйдириш, тўқоч ёптириш билан машғул 
бўлди. А. Қодирий, Ўтган кунлар. 

ҚОВУРҒА 1 анат. Умуртқадан чиқиб, 
кўкрак суягига эгилиб келадиган, кўкрак 
қафасини ташкил қиладиган ёйсимон энсиз 
суяк. Мана, уринг, синдиринг қовурғамни! 
Кўрқмай қўя қолинг, арз қилмайман. А. Қаҳ- 
ҳор, Асрор бобо. 

Етим қовурға Кўкрак суягига келиб 
ёпишмаган қисқа қовурға. Инсоннинг етти 
жуфт чин қовурғаси, беш жуфт етим қо- 
вурғаси бўлади. Қовурғаси кўриниб (ёки са- 
налиб) қолмоқ Жуда озиб кетмоқ. Жўранинг 
кўзлари чўкиб, қовурғалари саналиб қолди, ҳар 
кун қамчи, ҳар кун азоб.. Ҳ. Шамс, Душман. 

2 кўчма махс. Бино, иншоот ва ш.к. нинг 
мустаҳкам тутиб туриш учун хизмат қила- 
диган қисми, ёнма-ён бириктирилган узун- 
узун қисми. Панжаранинг қовурғалари. н 
Ҳуёш қиздираётган аллеялар бўш, скамей- 
каларнинг оқ қовурғаси офтобда ялтирайди. 
П. Қодиров, Уч илдиз. 

Қовурғаси букилмаган (ёки синмаган) Яп- 
янги, ҳали тутилмаган, эзилмаган (қоғоз 
пул ҳақида). Ҳаким акамларнинг чўнтаклари- 
га қовурғаси синмаган червонларни.. тушир- 
дим. Б. Раҳмонов, Хўжайин кўчди. ..чўнтак- 
лари қовурғаси букилмаган юзталикларга тў- 
ла. «Таниш башаралар». Қовурғаси қайиш- 
моқ қ. қайишмоқ 4. 




ҚОВУШИМЛИ Қовушиб, киришиб ке- 
та қоладиган. Ишга қовушимлигина эмас. 
Ўтдаги чўпни бўтга олиб қўйгиси келмайди. 
Шуҳрат, Жаннат қидирганлар. 

ҚОВУШИМСИЗ Қовушмайдиган, ях- 
ши келишмайдиган. Йигитнинг ҳаракат- 
лари қовуишмсиз, кабобни китоб муқоваси 
билан эринибгина елпийди. Э. Усмонов, Ёл- 
қин. 

ҚОВУШИҚЛИ Бири иккинчисининг 
устига қўйилган, қовуштирилган (икки қўл 
ҳақида). Ҳўллари дўппайган қорни устида 
қовушиқли эди. М. Исмоилий, Фарғона т. о. 

ҚОВУШМА махс. Бир қанча зарралар- 
нинг, бўлакларнинг ўзаро қовушувидан 
ҳосил бўлган нарса. Тупроқ қовушмалари. 
Қум қовушмалари. Тупроқнинг жуда зич, ғо- 
вак ва сочилма қовушмалари кўп учрайди. 

ҚОВУШМОҚ 1 Бир-бирига ёпишиб, 
бирикиб, уланиб, бир бутунликни ташкил 
қилмоқ; қўшилмоқ, туташмоқ, ёпишмоқ. 
Чуваланган бўйра ycmuda naxmacu аранг 
қовушиб турган кўрпача. Р. Азизхўжаев, Тўл- 
ғоқ «емаган» жувон, бахтиёр кампир. Қўша 
қаримоққа муҳр бўлади Ҳаётда икки лаб 
қовушган бир зум. Ғ. Ғулом. 

2 Қўшилмоқ, жуфтлашмоқ. Боягидан 
бирмунча кучая тушган шамол гулни гулга 
қовуштириб, ғўё бу икки ёшга: Сиз ҳам мана 
шу гуллар каби қовушинг, дегандек кўринар 
эди. А. Қодирий, Меҳробдан чаён. 

3 Иттифоқ, ҳамжиҳат бўлмоқ; бир-би- 
рига монанд иш тутмоқ. Улар бош-бошига 
қовушмайди н Қовушмагандан кейин, ал- 
батта, қўлимиздан ҳеч иш келмайди-да. А. 
Қаҳҳор, Сароб. 

4 Бир-бирига монанд, мувофиқ келмоқ, 
мос тушмоқ, уйғунлашмоқ, ёпишмоқ. 
Суҳбат қовушмасди. н У [Саодат] қоғоз 
олиб, пленумда гапирадиган сўзларини ёзмоққа 
киришди. Аммо сўз сўзга, гап гапга қовушмади. 
И. Раҳим, Ихлос. 

5 Бирор доирада, муҳитда ёки ҳолатда 
ўзини эркин ҳис этмоқ, эркин тутмоқ. 
Танчада қовушиб ўтиролмайди н Бугун 
сизнинг олдингизда, худди бегонадай, қо- 
вушмай турганимга хафаман, Фотима! П. 
Турсун, Ўқитувчи. Болалар яна интизор бў- 
лишиб кутишди, қовушмай, кечагидай жим- 
гина ўтириб овқатланишди. С. Абдуқаҳҳор, 
Кўзлар. 


6 Бирор ишни бажаришда тўғри ва чақ- 
қон ҳаракат қилмоқ. Ишлаб юрган одам ҳар 
қандай ишга дарров қовушади. У ҳеч ишга 
қовушмайди. 

Қўли қовушмайди Ўрганмаганликдан ёки 
совуқдан, карахтликдан қўли ишга яхши 
келмайди, қўли келишмайди. 

ҚОВУШОҚ Юқори қовушқоқлик хос- 
сасига эга бўлган; қовушқоқ, ёпишқоқ. Қо- 
вушоқ мой. 

ҚОВУШОҚЛИҚ Суюқликнинг ўз зарра- 
ларининг бир-бирига нисбатан силжишига, 
оқишига қаршилик кўрсатиш қобилияти. 
Мойнинг қовушоқлиги. 

ҚОВУШТИРМОҚ Қовушмоқ 1-4 фл. орт. 
н. Тарих қовуштирди бизнинг элларни. М. 
Шайхзода. Бу ишгаҳам.. Бузрукхўжанинг ўзи 
бош бўлиб, деҳқонни аҳил оилага қовуштирди. 
Газетадан. 

Бошини қовуштирмоқ 1) ҳамжиҳат қи- 
либ бирлаштирмоқ, уюштирмоқ. Комилжон- 
га итоат қилишга Умаралининг бўйни ёр 
бермаётган бўлса керак.. Комилжонга оғир. 
Уларнинг бошини қовуштириш керак. И. 
Раҳим, Ихлос; 2) бир-бирига уйлантириб 
қўймоқ. Қўшнилар биргаликда тўй қилиб, 
икки ёшнинг бошини қовуштириб қўйишди. С. 
Абдуқаҳҳор, Кўзлар. Қўл(ини) қовуштирмоқ 
1) қўлни, беш панжани бирин-устин ке- 
сиштирган ҳолда тутмоқ. Миршаб одамлари- 
дан бири аввал хатирчилик бандининг қўлини 
олдига қовуштириб боғлаб, пешбанд қилмоқда 
эди. С. Айний, Қуллар. Тожибой.. узун енг- 
лари ичидаги қўлларини қорни устига қо- 
вуштириб, букилиб ўтирди. П. Турсун, Ўқи- 
тувчи; 2) бировларга ҳурмат, эҳтиром юза- 
сидан шу вазиятда турмоқ, қуллуқ қилмоқ. 
У дарвозадан кириб, супага ўн-ўн беш қадам 
қолганда, қўл қовуштириб, таъзим билан: 
-Ассалому алайкум, — деди. Ойбек, Танлан- 
ган асарлар; 3) кўчма иш қилмасдан кекка- 
йиб, қаққайиб қараб турмоқ. Очил, бригадир- 
ман, деб қўл қовуштириб ўтирмайди. Ф. 
Нуруллаев, Бўз йигит. 

ҚОВУШҚОҚ Қовушоқ, ёпишқоқ. 

ҚОВУҚ I анат. Одам ва аксарият ҳай- 
вонларнинг сийдик тўпланадиган, ичи бўш, 
халтасимон аъзоси; сийдик пуфаги. Қовуқ 
яллиғланиши. н Мингбоши Матқовулнинг 
қовуғига бир тепди, у ағдарилди. М. Исмои- 
лий, Фарғона т. о. 

ҚОВУҚ II Чақмоқ суртиб, унинг уч- 
қунидан ўт ёқиш учун қилинадиган махсус 
пилик, пилта. Киши Отабекни ўтқизгач, 
токчадан сопол лаган билан қовуқни олиб, 
чақмоқ суртди. Шам ёқилди. А. Қодирий, 
Ўтган кунлар. 

ҚОВҒАI шв. Ёғоч пақир. ..икки меш сув 
сиғарли қовға. С. Айний, Қуллар. 

ҚОВҒА II Ичи ғовак ва юмшоқ, бардига 
ўхшаш узун бўлиб ўсадиган кўп йиллик 
ўсимлик; қўға (одатда бўйинча ясаш, қовун 
осиб сақлаш учун ишлатилади). Қовун пў- 
чоғи ерга тушганига алламаҳал бўлди. Ҳа- 
демай Хоразм қовунлари қовғага осилади. 
«Гулистон». 

ҚОДИР [а. jjLs — кучли, қудратли, қуд- 
рати етадиган; лаёқатли; оллоҳнинг си- 
фатларидан бири] 1 Бирор ишга кучи, қуд- 
рати етадиган; кудратли. Озодхалқ, бахтиёр 
халқ, Ҳар бир ишга қодир халқ. Э. Раҳим. 
Уруш ҳар қанча даҳшатли бўлса ҳам, ҳаётни 
тўхтатиб қолишга қодир эмас. Ҳ. Ғулом, 
Тошкентликлар. 

2 Имконияти бор (моддий ва б. жиҳатдан). 
Кўп оталар шу жузъий ёрдамга ҳар ҳафта 
уч тийин, беш тийин беришга қодир эмас- 
лар. Ойбек, Танланган асарлар. Қурол уш- 
лашга қодир ярадорлар ҳам окопга! И. Ра- 
ҳим, Мангулик қўшиғи. Ҳозирча ўн жуфт 
маҳси беришга қодир эканини сўзлади. Ойбек, 
Танланган асарлар. 

3 Қодир (эркаклар исми). 

ҚОДИРЛИК 1 Қодир эканлик. Команда 

ҳолатини, унинг нималарга қодирлигини кат- 
та тренерчалик ҳеч ким билмайди. Газета- 
дан. 

2 Етарли куч-қудратга эгалик; қудрат- 
лилик. Бултурги мураккаб об-ҳаво шароити- 
да ҳам.. меҳнат аҳли нималарга қодирлиги- 
ни кўрсатди. «Муштум». 

ҚОЗИ [а. — ижрочи, амалга оши- 

рувчи; ҳукм чиқарувчи] тар. Мусулмон 
давлатларида ҳукмдор томонидан тайин- 
ланиб, шариат асосида суд вазифасини ба- 
жарувчи, судья, шаръий маҳкама раиси. 
[Тўрахон:/ Индаб қаерга бораман? Қозига 
арз қиламанми? М. Исмоилий, Фарғонат. о. 
Зайнабнинг жунуни қозилар ва табиблар 
тарафидан ҳам тасдиқ этилгач, унинг ус- 
тидаги жазо кўтарилди. А. Қодирий, Ўтган 
кунлар. Мулла Шарофиддиннинг муҳри бор 


бу васиқаларда.. Муллажон қозининг муҳри 
бор! А. Қаҳҳор, Қўшчинор чироқлари. 

ҚОЗИБОЗ [а. + ф. — қози- 

лашишни, судлашишни яхши кўрадиган] 
эск. Қозибозликни яхши кўрадиган, бўлар- 
бўлмасга қозига мурожаат қилаверадиган 
одам. 

ҚОЗИБОЗЛИК Бўлар-бўлмасга қозига 
мурожаат қилиб, ҳақ-ҳуқуқ талашиш, дов- 
лашиш. Қозибозлик қилмоқ. н Қозибозлик 
бошланди — порахўрлик. F. Расул, Адолат. 

ҚОЗИВАЧЧА [а. + ф. ^^Ls - қози- 
нинг боласи, фарзанди] с.т. Қозизода. Мулк 
ерларининг кўпи.. қозиваччалар ва мута- 
валлилар деган икки хонадоннинг қўлида 
тўпланган эди. С. Айний, Эсдаликлар. 

ҚОЗИЗОДА [а. + ф. »jI j^^Ls — қози- 
нинг фарзанди, авлоди] Қозининг фарзан- 
ди; қозилардан тарқалган, қозиларга мансуб 
киши. 

ҚОЗИКАЛОН [а. + ф. jMS^^Ls — кат- 
та қози, бош қози] Бош қози, энг юқори 
даражадаги қози. 

ҚОЗИЛАШМОҚ эск. Қозига арз қилиб, 
ҳақ-ҳуқуқ талашмоқ, довлашмоқ. Қозилаш- 
ган қариндош бўлмас. Мақол. н Бобо- 
ларимиздан бой билан қозилашма, зўр билан 
олишма, деган гап қолган. И. Шомуродов, 
Мағлубият. 

ҚОЗИЛИК 1 Қозига хос иш, вазифа, 
лавозим. Қурбонниёз тоғам, қози Абдулво- 
ҳид қозилигини ташлаб кетгандан кейин, 
мулозимликни тарк қилиб, пахтакашликка 
киришган. С. Айний, Эсдаликлар. 

2 с.т. Орага тушиб, кимсалар ўртасидаги 
жанжални бартараф қилиш; ҳакамлик. Сту- 
дентлар онгли одамлар бўлгани учун, деҳқон- 
лар уларга ишонар.. жанжалли масалалар 
чиқиб қолганида, қозиликка чақиришар эди. 
Ҳ. Турсунқулов, Ҳаётим қиссаси. 

Қозилик қилмоқ с.т. Қозиликка хос иш- 
вазифани адо этмоқ. Афанди қозилик қилиб 
турганда, ундан биров: -Афанди, сизнинг қан- 
ча дўстингиз бор? — деб сўрабди. «Шарқ юл- 
дузи». 

ҚОЗИХОНА [қози + хона] тар. Қози 
томонидан судлов ишлари амалга ошири- 
ладиган маҳкама. Маҳкамани билмасам, қо- 
зихонани билмасам, [арз учун] қаерга бора- 
ман! Ойбек, Танланган асарлар. 

Ота гўри қозихонами? қ. гўр. 




jg? 


ҚОЗИҚ 1 Ерга қоқиш учун мўлжал- 
ланган ёки қоқилган, учи ўткир ёғоч ёки 
темир. Ёғоч қозиқ. Темир қозиқ. Чегара қози- 
ғи. Ерга қозиқ қоқмоқ. Қоққан қозиқдай 
қаққайиб турмоқ. Отни қозиққа боғламоқ. 
Яхши сўз — жон озиғи, ёмон сўз — бош 
қозиғи. Мақол. н Қирғоққа яқин ерда тўрт 
қозиқ устида каттакон бир қайиқ турар 
эди. А. Қаҳҳор, Хотинлар. 

2 Кийим, сочиқ ва ш.к. нарса илинади- 
ган мослама. Палътони қозиққа илмоқ. н 
..қозиқдан Маккатуллонинг акси туишрил- 
ган ипак жойнамозни олиб, қиблага қара- 
тиб ерга солди. К. Яшин, Ҳамза. Оҳори тў- 
килмаган оқ халатлар сепараторхона қози- 
ғида осиғлиқ. С. Нуров, Нарвон. 

Олтин қозиқ айн. Қутб юлдузи қ. қутб 1. 
Қозиқ лунги Зийнат учун қозиққа осиб 
қўйиладиган гулли безак буюм. Қозиқ рў- 
мол шв. айн. қозиқ лунги. Қоққанда қозиқ, 
осганда хурмача (ёки чўмич) қолмади ёки 
қоққани қозиқ, осгани хурмача қолмади Ҳеч 
нарса(си) йўқ, қип-яланғоч, шипшийдам. 
Уйимизда қоққани қозиқ, осгани хурмача 
ҳам қолмади. Ҳ. Турсунқулов, Ҳаётим қис- 
саси. 

ҚОЗИҚҚУЛОҚ Энсиз узун баргли бир 
йиллик бегона ўт. 

ҚОЗОН 1 Турли таомлар пишириш, 
тайёрлаш ёки сув иситиш учун чўяндан 
қуйиб тайёрланган рўзғор буюми. Маҳалла 
қозон. Ҳозонда бўлса, чўмичга чиқади. Мақол. 
Ҳозонга яқин юрсанг, қораси юқар, Ёмонга 
яқин юрсанг, балоси юқар. Мақол. 

Ёпиқлиқ қозон — ёпиқлиқ Сир сақпани- 
ши, бости-бости қилиниши лозим бўлган 
бирор воқеа-ҳодиса ҳақида айтиладиган 
ибора. Қозон осмоқ 1 ) қозонни ўчоққа ўрнат- 
моқ. Хадича хола.. қозон осилган ўчоқнинг 
олдига қумғон қўйди. А. Қаҳҳор, Қўшчинор 
чироқлари; 2) иссиқовқат пиширмоқ. -Она- 
си! — деди Матқовул ўзида йўқ қувониб. — 
Пича ун топиб келсам, қозон оссак, қалай 
бўлар экан-а? М. Исмоилий, Фарғона т. о. 
Қозон қайнатмоқ 1) айн. қозон осмоқ 2. Ҳозон 
қайнатишга сувдан бошқа нарсалар керак 
бўладими? Ё ошқовоқдан мой чиқарсакми- 
кан! Ойбек, Танланган асарлар; 2) рўзғор 
тебратмоқ. Қозонни сувга ташламоқ (ёки 
ташлаб қўймоқ) Иссиқ овқат қилмай, иссиқ 
овқатсиз кунни ўтказмоқ. [Уста Фарфи:] 


Ҳозонни сувга ташлаган кунимиз жанжал. 
А. Қодирий, Ўтган кунлар. 

2 тех. Буғ ҳосил қилиш учун хизмат 
қиладиган махсус ёпиқ қурилма. Буғ қозон. 
Юқори босимли Қ030Н. 

ҚОЗОНАКИ Қозонда пиширилган. Бо- 
ланинг олдига икки бурда қозонаки namup 
қўйди. Н. Қобил, Буғдой пишиғига етма- 
ганлар. 

ҚОЗОНКАБОБ Ўз сели билан қозонда 
димлаб пиширилган гўшт. Меҳмонлар жуда 
усталик билан пиширилган қозонкабобни 
иштаҳа билан еб, устидан бир косадан 
«кобили шўрва»ни ичиб, оғир нафас олишар 
эди. Ойбек, Танланган асарлар. 

ҚОЗОНМОҚ Қўлга киритмоқ, эриш- 
моқ; сазовор бўлмоқ. Ғалаба қозонмоқ. Му- 
ваффақият қозонмоқ. Обрў қозонмоқ. Би- 
ровнинг ишончини қозонмоқ. н Зорқиш- 
лоққа келиб қолган Низомиддинов қишлоқ- 
ликларнинг ҳурматини қозонган эди. С. Аҳмад, 
Ҳукм. 

ҚОЗОН-ТОВОҚ 1 Овқат пишириш ва 
ейиш учун ипшатиладиган идиш-оёқ. Трак- 
торлар қирга энди кўтарила бошлаганда, 
орқадан қозон-товоқ ортилган «ЗИС» [юк 
машинаси] етиб келди. О. Ёқубов, Баҳор 
кунларидан бирида. 

2 кўчма Уй-рўзғор ипшари. Агроном ери- 
ни ҳайдаб, пахтасини теравермайдими? 
Ҳозон-товоққа аралаишб нима қилади! Н. 
Сафаров, Ҳаёт мактаби. Бизда ўз оиласига, 
бола-чақасига, қозон-товоғиға ёпиишб олган 
хотинлар бор. А. Мухтор, Опа-сингиллар. 

ҚОЗОНХОНА тех. Қозон ўрнатилган 
хона ёки алоҳида бино (қ. қозон 2). Фабрика 
учун зарур бўлган қозонхона ишламайди.. 
«Муштум». Ушбу қарорга асосан, қозон- 
хоналар ва иссиқлик тармоқларини таъмир- 
лаш учун.. 215 миллион сўм маблағ ажра- 
тилди. Газетадан. 

ҚОЗОНЧА 1 Кичик қозон, декча. 

2 Овқат ейиш, ўрни билан овқат пи- 
шириш учун ҳар бир солдат ўзи олиб юра- 
диган пақирчасимон идиш. -Ҳўявер, қо- 
зончанг балога қалқон бўлибди, — деди Бек- 
темир илжайиб. Ойбек, Қуёш қораймас. 

ҚОЗОНЧИ 1 эск. Қозон қуювчи; дегрез. 
Ҳозончининг эрки бор, қайдан қулоқ чиқарса. 
Мақол. 

2 Қозонга қаровчи, қозонхонада иш- 
ловчи ишчи, мутахассис. 




ҚОЗОҚ 1 Қозоғистон Республикаси туб 
аҳолиси, туркий тиллардан бирида сўз- 
лашувчи халқнинг номи. Қозоқ халқи. 

2 Шу халқ, миллатга тегишли, мансуб. 
Қозоқ тили. 

ҚОЗОҚИ Қозоқларда бўладиган, қо- 
зоқларга хос бўлган; қозоқча. Қозоқи кигиз. 
Қозоқи чақмон. Қозоқи қорамол зоти. н 
Орқада бошига қозоқи тумоқ кийган подачи 
бола ҳадеб шовқин солар эди. А. Мухтор, 
Қорақалпоқ қиссаси. 

ҚОЗОҚЛАР Қозоғистон Республикаси- 
нинг туб аҳолиси, туркий тиллардан бирида 
сўзлашувчи халқ; қозоқ халқи. 

ҚОЗОҚЧА 1 Қозоқларга, қозоқ тили, 
адабиёти ва маданиятига оид. Қозоқча куй. 
Қозоқча кийим. Қозоқча сўз. 

2 Қозоқ тили. Сиз қозоқча(ни) тушуна- 
сизми ? Қозоқча гапирмоқ. 

ҚОИДА [а. ;>j..cUsi — база, асос; пойдевор; 
туб; қонун-қоида, низом] 1 Турли ҳодисалар 
ўртасидаги боғланиш ва муносабатларни 
ифодаловчи, маълум система, амал ва ш.к. 
нинг асосини ташкил этувчи тартиб; қонун. 
Сўз ясаш қоидалари. Илдиз чиқариш қоидаси 
(мат). 

2 Бирор иш-ҳаракат, амалнинг қандай 
бажарилиши ҳақидаги расмий кўрсатма, 
йўл-йўриқ ёки умум томонидан қабул 
қилинган тартибот. Агротехника қоидалари. 
Йўл қоидалари. Гигиена қоидалари. Кўча 
ҳаракати қоидалари. н Командир ротани 
бутун қоидага мувофиқ тартиб билан йўл- 
га солди. А. Қаҳҳор, Олтин юлдуз. Машҳур 
артист катта банкетларда кўп бўлган, 
меҳмондорчилик қоидаларини яхши биларди. 
С. Аҳмад, Юлдуз. 

3 Расм, одат. Қадимдан қолган қоида. н 
Қамишкапаликлар одамларни бирор хусу- 
сиятлари билан таърифлашни афзал кў- 
радилар. Шу қоидага мувофиқ, кулранг-кў- 
киш кўзли эшонни ҳамма катта-кичик 
«Зағчакўз домла» деб атарди. П. Турсун, 
Ўқитувчи. Мулла Обид, бошқа ўзбек деҳ- 
қонларимиз қоидаси бўйича, меҳмонларга ўз 
қўллари билан пишиб етиштирган нарса- 
лардан узиб олиш таклифида бўлди. А. Қо- 
дирий, Обид кетмон. 

ҚОИДАБУЗАРЛИК Қонун -қоидаларга 
риоя қилмаслик, тартибни бузиш. Жиддий 
тўқнашув содир этилмаган, йўл қўйилган 
қоидабузарлик ҳам айтарли хавфли бўлма- 


са-да, йигитнинг бу ҳолсипи ички ишлар 
ходимларини шубҳалантирди. Газетадан. 

ҚОИДАЛАШМОҚ Қоида ҳолига кел- 
моқ, қоидага айланмоқ, қоида бўлиб қол- 
моқ. Қоидалашиб қолган тартиб-интизом. 

ҚОИДАЛАШТИРМОҚ Қоидалашмоқ фл. 
орт. н. Қўшма сўзлар имлосини қоидалаш- 
тирмоқ. 

ҚОИМ [а. ^Ua — турувчи, тик турувчи, 
тик; бор, мавжуд] кт. 1 Тик, тикка. Елкамда 
сочиқ, қўлимда супурги.. хизматда қоим 
турганимда, намоз тамом бўлди. Ғ. Ғулом, 
Шум бола. 

2 кўчма Барқарор, муқим; мустаҳкам. Бу 
меники, менинг саройим. Кўринг: бунда мен 
ўзим қоим. М. Шайхзода. Бу дунёда азият 
чекинг, зулм қилса, шикастлик билан қоим 
туринг. А. Мухтор, Опа-сингиллар. 

ҚОИММАҚОМ [а. ^LLo^Ua — бирор ма- 
қом, ўринда турувчи, ўринбосар] Ўрнига 
турувчи, ўрнини босувчи; ўринбосар. 

ҚОИИЛ [а. JiUa — айтувчи, сўзловчи, 
гапирувчи; ҳикоя, нақл қилувчи] 1 Завқ- 
ланиб ёки тан бериб, офарин ўқишга, та- 
санно айтишга арзирли. Қойил иш. Қойил 
одам. н Белим қисиб, қовурғамни шишир- 
динг, Дўстим, сенинг зўрлигингга қойилман. 
«Алпомиш». 

Қойил қилмоқ 1) ишни ўрнига қўйиб, 
завқ бағишламоқ, маҳлиё қилмоқ, ҳайратга 
солмоқ, тан беришга мажбур қилмоқ. 
Зағчакўз.. бир мисол билан ҳаммани қойил 
қилмоқчи бўлди. П. Турсун, Ўқитувчи; 2) 
маҳорат билан бажармоқ, ўрнига қўймоқ; 
ўринлатмоқ, бопламоқ. [Марасул:] Холам 
русчани ҳам қойил қиладилар. А. Қаҳҳор, 
Оғриқтишлар. Қойил қолдирмоқ айн. қойил 
қилмоқ 1. Қойил қолмоқ (ёки бўлмоқ) Завқ 
олиб ёки тан бериб, офарин ўқимоқ, та- 
санно айтмоқ. Бу ишга барча қойил қолмоқ- 
да. н Қовун сўйилди. Смирнов худди асал- 
нинг рангига ва таъмига ўхшаш бир карчни 
оғзига солди-ю, мазасига қойил бўлди. Ш. 
Рашидов, Бўрондан кучли. 

2 унд.с. Офарин, тасанно. Қойил! Қойил! 
Оббо сиз-э!Зўр экансиз-ку, жигар. «Гулдаста». 

ҚОИИЛЛАТМОҚ айн. қойил қилмоқ қ. 
қойил. Уни қаерга юборманг, ииши қойил- 
латади. О. Ҳусанов, Зарафшон заршунос- 
лари. Раҳим, ҳар қадамда Аҳмаддан туртки 
еб турса ҳам, тишини тишига қўйиб, ўз 
вазифасини қойиллатиш ҳаракатида эди. Ҳ. 




Назир, Сўнмас чақмоқлар. Хайрулла, таб- 
риклайман, бугун уч нормани қойиллатиб- 
сан! С. Қодиров, Нурак нурхонаси. 

ҚОЙИЛМАҚОМ \а. fUL-JMA] с.т. Қо- 
йил қолса арзирли, кишини қойил қол- 
дирадиган; ажойиб. Қойилмақом иш. Қойил- 
мақом рақс. Қойилмақом кийим. 

Қойилмақом қилмоқ айн. қойил қилмоқ 
2. қ. қойил. Киройи бригадир бўлса, Комил- 
жондақа бўлсин. Тўртинчи чопиқни ҳам муд- 
датидан олдин қойилмақом қилворди, дейи- 
шаётибди. Уйғун, Ҳаёт қўшиғи. Суратда сиз 
кўриб турган болакай Оғабекнинг қўшиқ- 
ларини ёддан қойилмақом қилиб ижро этади. 
Газетадан. 

ҚОИИМ [а. — тик турувчи, турувчи] 

айн. қоим 1. 

ҚОЛГАН-ҚУТГАН Ортиб ёки чиқитга 
чиқиб қолган; қолдиқ. Қолган-қутган нарса. 
Қолган-қутган овқат. Қолган-қутганини 
йиғиштирмоқ. 

ҚОЛДИРИЛМОҚ Қолдирмоқ фл. мажҳ. 
н. Мажлис қолдирилди. н Онаси бир чеккада 
қолдирилса, эҳтимол, пухта иш қилмаган 
бўлармиз. А. Қодирий, Ўтган кунлар. 

ҚОЛДИРМОҚ Қолмоқ фл. орт. н. 
Китобни мактабда қолдирмоқ. Болаларни 
уйда қолдирмоқ. Сут учун пул қолдирмоқ. 
Концерт ҳаммада яхши таассурот қолдирди. 
Ўқишдан қолдирмоқ. Бировни қийинчиликда 
қолдирмоқ. Ҳайрон қолдирмоқ. Шахматда 
ҳаммани қолдирмоқ. Бугунги ишни эртага 
қолдирма. Мақол. н [Абдишукур] Таҳсилини 
чала қолдириб, мадрасадан чиқди. Ойбек, 
Танланган асарлар. Олгин-у, ҳеч олдирма, Ёвга 
омон қолдирма. Т. Тўла. Биз булар билан 
танишишни шу ерда қолдириб, айвоннинг чап 
тарафидаги дарича орқали уйга кирамиз. А. 
Қодирий, Ўтган кунлар. 

ҚОЛДИҚ 1 Нарсаларнинг ортиб ёки 
сақланиб қолган қисми. Бузилган шаҳар 
қолдиқлари. Папирос қолдиғи. н Душман 
қолдиқлари қаршилик кўрсатишни давом 
эттира бердилар. Н. Сафаров, Комиссар 
Қорабоев. 

2 Чиқит, чиқинди. Нефть қолдиқлари. 
Қолдиқлардан тикилган кўйлакча. н Чу- 
валчанг, асосан, ўсимлик қолдиқлари билан 
озиқланади. «Фан ва турмуш». 

3 Йўқолиб кетган ёки ўтган, ўлиб бо- 
раётган воқеа-ҳодиса ва ш.к. дан қолган 
нишона, асорат. Бўғма илонда тери остида 


салгина бўртиб турадиган орқа оёқ қол- 
диқлари бўлади. «Зоология». 

4 кўчма Эскидан қолган дунёқараш, расм- 
русм, урф-одат ва ш.к.; сарқит. Феодализм 
қолдиқлари. н Йиллар давомида у [Юсуф- 
жон] бугунги авлоднинг яшашига тўсқинлик 
қилаётган ўтмиш қолдиқларини кулги билан 
фош этади. Т. Обидов, Юсуфжон қизиқ. 

5 мат. Бўлув амалида ортиб қолган сон, 
миқдор. 5 га қолдиқсиз бўлинадиган сон. 

6 Бухгалтерия ҳисобида муайян давр учун 
пул тушумлари ва харажатлар ўртасидаги 
айирма. Корхона кассасидаги нақд пуллар 
қолдиғи. 

ҚОЛИП [а. — андаза; қолип; қуй- 

ма шакл] 1 Тикиладиган пойабзалнинг 
ичига қўйиладиган ва унинг катта-ки- 
чиклигини, шаклини белгилайдиган мос- 
лама. Ёғоч қолип. Қирқинчи қолип. Этикни 
қолипга тортмоқ. н Унинг.. катта боиш- 
да худди қолипга тортилган маҳсидай та- 
ранг турган чуст дўпписи ҳам бор эди. П. 
Турсун, Ўқитувчи. 

2 Амалий санъатда: безак нақшни қўйиб 
(тортиб), босиб ясаш учун ишлатиладиган 
махсус шаклдаги мослама; андаза. 

3 махс. Қуйма деталь ёки маҳсулотга 
шакл берадиган мослама. Ғишт қолипи. Со- 
вун қолипи. Қозон қолини. Қолипга деталь 
қуймоқ. н Айвонда совунгарнинг қолипидай 
қотиб қолган ўртоқ Меҳмонов бу сўзларни 
эшитар экан, қўлини naxca қилиб, хотинига 
ўкира кетди. С. Абдулла, Обрўйим тўкилади. 

4 кўчма Андаза, шаблон. Бир қолипдаги 
гап. Бир қолипда қурилган иморатлар. н 
Очиғини айтсам, уларни бир қолипда иш- 
лашдан чекинишга мажбур қилишгача бориб 
етдик. Газетадан. 

5 кўчма Ҳад, чегара, меъёр. Синфда 
бордир бир хил Эркатой, ҳаддан ошган, 
Шўхлиги суюқлаишб, Қолипдан ошиб-тош- 
ган. Ҳ. Назир. Одам тақдирини ҳал қилиш 
учун сизнинг қолипдан чиққан саволингиз 
торлик қилади. А. Мухтор, Туғилиш. 

Ғишт қолип(и)дан кўчди қ. ғишт. 

ҚОЛИПАКИ [а. + ф. ^JUa , >-S_JUa — 
қолипли, қолипланган] Заргарликда: буюм- 
лар ва уларнинг безакларини қолип ёрда- 
мида ишлаш; шу усулда яратилган буюм. 

ҚОЛИПЛАМОҚ 1 Қолипга тортмоқ, 
ичига қолип солмоқ. Этикни қолипламоқ. 
Туфлини қолипламоқ. 




2 Қолипга солиб, қуйиб шакл бермоқ, 
қолипга солиб, қуйиб маҳсулот тайёрламоқ. 
Ғишт(ни) қолипламоқ. Торфни қолиплаш 
саноати. 

3 тех. Деталь қуйиш учун қолип тай- 
ёрламоқ. Двигателъ блокларини қолипламоқ. 

4 кўнма Маълум бир қолипга солмоқ, 
маълум шаклга келтирмоқ, шакллантирмоқ. 
Гўё фикрни қолиплаб қуйиб олгандай сиқиқ 
гапирмоқ. 

ҚОЛИПЛОВЧИ Қуймачилик цехида 
машина қисмларини қуйиш учун қолип 
тайёрловчи ишчи. Ҳуюв цехининг қолиплов- 
чилари. 

ҚОЛИПЧИ 1 Қолип ясовчи уста. 

2 айн. қолипловчи. 

ҚОЛИШМОҚ 1 Қолмоқ фл. бирг. н. 

Болалар уйда қолишди. Улар жим қолишди. 
н Чойхонадаги одамлар ҳанг-манг бўлиб 
қолишди. А. Қаҳҳор, Тўйда аза. 

2 (ч. к. билан, фақат бўлишсиз шаклда) 
Қиёсан паст келмаслик, бўш келмаслик, 
ёмон эмаслик. Улар билим жиҳатидан бир- 
биридан қолишмайди. н Болта кўпас Мир- 
комилдан қолишмайдиган юҳо чиқиб қолди. 
М. Исмоилий, Фарғона т. о. Бир тўп яра- 
дор жангчилар.. соғлардан қолишмаслик учун 
бор кучлари билан югуришга тиришардилар. 
Ойбек, Қуёш қораймас. 

ҚОЛМОҚ 1 Бошқа жойга кетмай, бор- 
май, жилмай, қўзғалмай, ўз жойида бўл- 
моқ; жойини тарк этмаслик. Уйида қолмоқ. 
Кутубхонада қолди. Биз бу йил ҳам қишлоқ- 
да қолдик. н Отамлар бу ерда қолмоқчилар, 
сардоба қуришни ўйлаяптилар.. Мирмуҳсин, 
Меъмор. Мажлис бўлган жойда ўша гапирган 
одаму яна бир неча киши қолди. А. Қаҳҳор, 
Қўшчинор чироқлари. 

2 Бор, мавжуд ҳолатда бўлмоқ; бор 
(инкор шаклида йўқ ҳолатни, йўқ экан- 
ликни билдиради). Ёнимда юз сўм қолди. Уй- 
да кўк чой қолмабди. От ағанаган ерда жун 
қолар. Мақол. н Келгуси асрга икки қадам- 
гина йўл қолди. С. Аҳмад, Юлдуз. Қўқондан 
бошимни олиб чиқиб кетишдан бошқа чорам 
қолмаган менинг, ака! К. Яшин, Ҳамза. 

3 Бирор ҳолат, вазият, макон (жой) ва 
ш.к. да мавжуд бўлмоқ. Ёлғиз қолмоқ. Жим 
қолмоқ. Виждон азобида қолмоқ. Оч қолмоқ. 
Иш чала қолди. Куршовда қолмоқ. н Фа- 
шистларнинг ўқ, ханжари-ла Талай ёшлар 
қолди бепадар. Ғайратий. Содиқ жияним. 


башарангми, дўлда қолган таппими ? А. Қо- 
дирий, Ўтган кунлар. 

4 Ишлатиш, фойдаланиш ва ш.к. дан 
холи бўлиб сақланмоқ, ортмоқ; шу тариқа 
кейингилар ихтиёрига ўтмоқ, мерос бўлмоқ. 
Бу иморат отангиздан қолган бўлса керак? 
А. Қаҳҳор, Қўшчинор чироқлари. Бир пар- 
ча ер ҳаммадан қолади, ўғлим. Ҳеч ким 
қабрига орқалаб кетмайди. Ойбек, Тан- 
ланган асарлар. Ота-боболардан қолган удум 
бу, қизим. К. Яшин, Ҳамза. 

5 Дахл этолмаслик, етишолмаслик, эри- 
шолмаслик. Ўзимам қизиқман-да, шу ём- 
ғирдан қўрқиб, мактабдан қолиб ўтирсам. 
Э. Раимов, Ажаб қишлоқ. Элдан қолгунча 
эрдан қолган яхшироқ, деб шуни айтса ке- 
рак-да. А. Қаҳҳор, Қўшчинор чироқлари. 
Иссиқ, юмшоқ пахта қоплар, араванинг бе- 
шик сингари тебраниши.. кеча уйқудан қол- 
ган Ғуломжонни элитди. М. Исмоилий, 
Фарғона т. о. 

6 Барҳам топмоқ, йўқ бўлмоқ. Шўхлик- 
лари қолди. Аввалги йўталишлари қолди. 
Ишонч қолмади. Сабр-тоқат қолмади. 
Юришга мадори қолмади. н Сурмахон, па- 
ла-партишлигингиз сира ҳам қолмади, қол- 
мади-да! Б. Раҳмонов, Юрак сирлари. 

7 Масофа, вақт нуқтаи назарида бўл- 
моқ, бор бўлмоқ. Шаҳарга яна ўттиз ки- 
лометр (йўл) қолди. Поезд жўнашига бир 
соат қолди. 

8 Сақланмоқ, омон кутулмоқ. Юз ўлим- 
дан қолганман. н Ўғрилардан биттаси ту- 
тилди.. қолганлари ҳам ушланур, деб ўйлай- 
ман. А. Қодирий, Ўтган кунлар. 

9 Иш-фаолият, фойдаланиш имкония- 
тидан маҳрум бўлмоқ. Мариямнинг бахтига 
қарши, амаки сил касаллигига учраб, ишдан 
қолди. Ойбек, Танланган асарлар. Қулоқдан 
ҳам қолганмисиз? Илҳом акамнинг ҳам да- 
раклари йўқ, деяпман! Б. Раҳмонов, Юрак 
сирлари. Илгари катта найчи бўлган, кейин 
кўздан қолиб, уйга қамалган.. ҳамқиииюғидан 
ҳам бир оз таълим олган эди. Ойбек, Тан- 
ланган асарлар. 

10 Дучор бўлмоқ, гирифтор бўлмоқ, йў- 
лиқмоқ. Балога қолмоқ. Маломатга қолмоқ. 
Туҳматга қолмоқ. Ташвишга қолмоқ. н У 
ҳам кишилар олдида бу бахтсиз қизининг 
таънасига қолмасин. А. Қодирий, Ўтган кун- 
лар. Энди сенларнинг касофатларингга мен 
қоламанми? М. Исмоилий, Фарғона т. о. 




[Сурмахон\\ Шу кунга қолишимга сиз сабабчи 
бўлдингиз, ойи. Б. Раҳмонов, Юрак сирлари. 

11 Бирор нарсадан бенасиб, бебаҳра қол- 
моқ. Тўйдан қолмоқ. Фойдадан қолмоқ. н 
Бир якшанба куни Аҳмаджон ошхонага де- 
жур бўлиб, уйқудан қолди. А. Қаҳҳор, Олтин 
юлдуз. 

12 (ў.-п. к. билан) Бирор ҳодисанинг бе- 
восита таъсирида бўлмоқ. Ёмғирда қолмоқ. 
Офтобда қолмоқ. Совуқда қолмоқ. 

13 Белгиланган вақтдан кейинга сурил- 
моқ, кечиктирилмоқ, бошқа муҳлатга кўчи- 
рилмоқ. Мажлис қолди. Тўй келаси ойга қол- 
ди. Қолган ишга қор ёғар. Мақол. н Дамба 
масаласи кейинга қолди. А. Қаҳҳор, Қўш- 
чинор чироқлари. [Юсуфбек ҳожи:] Ўттиз 
икки тангадан солиқ йиғ, эмиш.. Бир ҳаф- 
тадан кейинга қолмасин, эмиш. А. Қодирий, 
Ўтган кунлар. 

14 с.т. Ютқизмоқ, мағлубиятга учрамоқ 
(ўйинда). Умендан беш марта қолди. 

15 Боғли бўлмоқ, қараб турмоқ (бирор 
иш, масала ва ш.к. ҳақида). Ҳамма иш менда 
қолди. Иш пулга қараб қолди. н [Ҳожи хо- 
ла:\ Ҳамма гап ўзингизда қолган. М. Ис- 
моилий, Фарғона т. о. 

16 Ҳаракат номига қўшилиб, шу ишни 
бажариш лозимлигини, шундай вазифа, 
мажбурият борлигини билдиради. Ош пиш- 
ди, фақат уни сузиш қолди. н Энди.. фар- 
монни халққа тушунтириш, унинг керак- 
лигини, фойдасини уқтириш қолди. Ойбек, 
Танланган асарлар. 

-га қолганда Иш, гап ва ш.к. га бориб 
тақалганда. Нега ҳар нарсага етган ақлинг 
шунга қолганда оқсайдир. А. Қодирий, Ўтган 
кунлар. Кўнгли қолмоқ қ. кўнгил. Лаънат 
тагида қолмоқ Кимсанинг нафратига, лаъ- 
натига, қарғишига дучор бўлмоқ. Менга (ёки 
сенга, унга ва ш. к.) қолса Ихтиёр ва ш.к. 
менда бўлса; мендан сўралса. Сенга қолса, 
худони ҳам йўқ дейсан. А. Қаҳҳор, Янги ер. 
Оппоқ ойингга қолса, Кумуш опангни ҳам 
бирга олиб кетмоқчи. А. Қодирий, Ўтган 
кунлар. Орамизда (ёки ўртамизда) қолсин 
Сир сақпансин, ҳеч кимга билдирилмасин. 
Яхши ҳамки бу гап ўз ўрталарингизда қолиб 
кетди. Б. Раҳмонов, Юрак сирлари. Орқада 
қолмоқ 1) бошқалардан кейинда юрмоқ, 
судралмоқ. Булар гап билан бўлиб, хийла 
орқада қолиб кетишди. А. Қаҳҳор, Хотинлар; 
2) босиб ўтилмоқ, ўтиб кетилмоқ. Шундай 


қилиб, бўрон билан келган қийинчиликлар ор- 
қада қолиб кетди. 111. Рашидов, Бўрондан 
кучли; 3) кўчма бирор жиҳатдан бошқалар- 
га нисбатан кейинда бўлмоқ, бошқалар ёки 
замон даражасига етолмаслик. У мендан уч 
синф орқада қолди. Орқада қолган мамлакат; 
4) кечикмоқ, секин юрмоқ (соат ҳақида). 
Соатим уч минут орқада қолибди ; 5) бирор 
кишининг вафотидан кейин умр кўрмоқ, 
яшамоқ. Болаларим, илоё орқамда қолинглар. 
Пулнинг (ёки фойданинг) тагида қолмоқ Кўп 
пул (фойда) топмоқ; пулга (фойдага) кў- 
милмоқ. Қола берса Ундан кейин, шунинг- 
дек. Аввали худо, қола берса, мен уни уй- 
лантириб қўйдим. А. Қодирий, Ўтган кунлар. 
Қуруқ қолмоқ қ. қуруқ 8. 

ҚОЛОҚ 1 Тараққиёт поғонасининг қуйи 
босқичида бўлган, тараққиёт жиҳатидан 
орқада қолган, унчалик тараққий қилмаган. 
Ҳолоқ мамлакат. 

2 Дунёқараши, онг-тушунчаси паст 
бўлган; етук эмас. Ўзларини дин ва шариат 
мухлиси деб атаб, айрим қолоқ кишиларни 
алдаб, шилиб юрган бетавфиқлардан.. нима 
кутиш мумкин . ? /«Муштум». Афғонистоннинг 
қолоқ одамларини ўта содда, кўчманчилар- 
ни эса ярим бадавий дейдиганлар хато 
қилади. Мирмуҳсин, Чодрали аёл. 

3 Ҳозирги замон талабига жавоб бе- 
ролмайдиган, истеъмолдан чиққан; эски. 
Ҳолоқ усул. Ҳолоқ технология. 

4 Ишда, ишлаб чиқариш режаларини 
бажаригцда, моддий-техника базасининг ри- 
вожланиши ва ш.к. да бошқалардан орқада 
бўлган. Ҳолоқ хўжалик. Ҳолоқдан чўлоқ ях- 
ши. Мақол. н Бизда мусобақа қолоқларга 
кўмаклашиш йўли билан умумий юксалишга 
эришишга асослангандир. Газетадан. 

5 Дарсларни ўзлаштира олмай, бошқа- 
лардан орқада қолган, ёмон ўқийдиган, 
улгурмовчи. Ҳолоқ ўқувчи. 

ҚОЛОҚЛИК Қолоқ ҳолат. Иқтисодий 
қолоқлик. Ҳолоқликка барҳам бериш. Ҳо- 
лоқликдан чиқиш. н Ҳолоқлик, ҳавойи гап, 
келишувчилик.. «қўлдан кетгунча» тарзида иш 
қилишга заррача шафқат йўқ. «Муштум». 

ҚОМАТ [а. — бўй, қад, гавда; ту- 

риш, намознинг бошланиши] Кишининг, 
киши танасининг ташқи бичими; қад, бўй- 
баст. Ҳомати келишган йигит. н Гулнор- 
нинг нозик ва нафис қомати даҳлизда кўри- 
ниб қолди. Ойбек, Танланган асарлар. Алиф 




қомат қ, алиф I. Сарви қомат қ. сарвқомат. 
Қоматини ростламоқ айн. қаддини ростла- 
моқ қ. ростламоқ 3. Қоматини ростлади, 
велосипедни етаклаб, кўчанинг у юзига — 
майхона томонга ўтди. А. Қаҳҳор, Сароб. 
Қулоқни қоматга келтирмоқ айн. қулоқни 
батанг қилмоқ қ. батанг. Унинг қулоқни қо- 
матга келтирувчи хурраги орасида кечаси 
билан хотинининг пиқ-пиқ йиғи товуши 
эшитилиб турар эди. А. Қаҳҳор, Сароб. Қўл- 
ни қоматга кўтармоқ дин. Намоз ўқишда 
икки қўлнинг бош бармоғини икки қулоққа 
етказмоқ. Кавушини ечиб, тўнини ёзди ва 
унинг устида туриб, қўлини қоматга кўтар- 
ди. М. Жўрабоев, М.Б. мартабаси. 

ҚОМАТДОР [а. + ф. jIjlI-oUs — бўйи, 
қомати бор] айн. қоматли. Қоматдор, дов 
йигит. 

ҚОМАТЛИ Қомати, гавдаси келишган 
ва йирик; гавдали, жуссали. Баланд сарвдек 
ул чол қоматли.. М. Шайхзода. 

ҚОМУС [а. ^j-oUs — океан; луғат; сўз 
бойлиги] 1 Мукаммал, тўлиқ луғат. Шам- 
сиддин Сомийнинг «Қомуси туркий» луғати. 

2 айн. Энциклопедия; энциклопедик 
луғат. 

3 кўчма Ҳаётнинг ёки билимнинг бирор 
соҳасига оид тўлиқ асар; мажмуа. Оғзаки 
халқ ижодининг қомуси. н Эй, узоқ ўлка- 
дан келган пахтакор, Сўзларинг хазина, пахта 
қомуси. Ғ. Ғулом. 

ҚОМУСЧИ 1 с. т. Қомус, энциклопе- 
дия, луғат тузган ёки тузувчи киши; эн- 
циклопедиячи. 

2 кўчма Ҳар томонлама маълумотга эга 
бўлган, ўқимишли киши; энциклопедист 
олим. 

ҚОН 1 Организмнинг юрак ва қон 
томирлардан иборат ёпиқ система ичида 
тўхтовсиз ҳаракатланиб турувчи суюқ тў- 
қимаси (аъзо ва ҳужайраларни озиқлан- 
тирадиган, модда алмашинишини таъмин- 
лайдиган қизил суюқлик). Артерия қони. 
Вена қони. Қон айланиши. Қон босими. Қон 
кетиши (оқиши). Қон томирлари. н Яра 
кўкракда, юракка яқин: ундан қуюқ қон ҳали 
ҳам силжиб турар эди. Ойбек, Танланган 
асарлар. 

Қон айланиши Қоннинг қон томирлари 
системасида ҳаракатланиши: одам орга- 
низми билан ташқи муҳит ўртасида модца 
алмашинувини таъминлайди; бу туфайли 


ҳужайраларга кислород ва озиқ моддалар 
етказиб берилади, моддалар алмашинувида 
ҳосил бўлган чиқинди моддалар олиб ке- 
тилади. Қон босими Томирларда оқаётган 
қоннинг шу томирлар деворига кўрсатадиган 
тазйиқи: юрак иши ва томир деворининг 
қаршилиги туфайли юзага келади. Қон ивиши 
Қоннинг суюқ ҳолатдан лахтага айланиши 
— организмнинг қон йўқотишга тўсқинлик 
қиладиган физиологик ҳимоя реакцияси. 
Қон чиқариш 1) даво мақсадида қон то- 
мирларидан (кўпинча венадан) тешиб ёки 
тилиб қон оқизиш; 2) жонлиқсўйиб, эҳсон, 
худойи қилиш. 

2 кўчма Туғишганлик, қариндош-ав- 
лодлик рамзи сифатида. Ота-бобоси санъ- 
аткор ўтган-да, қонида бор. «Ёшлик» Улар 
«Ўзимнинг қоним, қўйнидан тўкилса қўн- 
жига, бегона бўлмасин» қабилида иш ту- 
тадилар. Газетадан. 

3 кўчма Нарсаларнинг яшаш, ҳаракат- 
ланиш рамзи сифатида; «жони», «юраги»; 
қон томири. Нефтъ моторларнинг қонидир, 
Нефть мамлакатнинг шонидир. Ё. Мирзо. 
Нутқ инсоний маданиятнинг қон томири, 
асоси ea ўзагидир. «Саодат». 

4 кўчма Шахсга хос ҳиссиёт, ҳис-туйғу. 
Қандайдир бир паривашнинг оловли жози- 
баси, ҳусн-малоҳати унинг эркаклик қони- 
га чўғ ташлаб юборган эди. К. Яшин, Ҳамза. 
Жайроннинг шамолдек енгил ирғишлаб қочи- 
ши беихтиёр кўзни ўйнатиб, одамда овчи- 
лик қонини кўпиртиради. М. Мансуров, Ёмби. 

Бир қошиқ қонидан кечмоқ (ёки ўтмоқ) 
Гуноҳини кечириб, ўлимдан қолдирмоқ, 
афв этмоқ. н -Бир қошиқ қонимдан кечсан- 
гиз, айтурман. -Кечдим, айтингиз.. П. Қо- 
диров, Юлдузли тунлар. Кечиринг, хоқоним, 
йўлдан озган бандамиз, бир қошиқ қоним- 
дан ўтинг. У. Исмоилов, Сайланма. Багри 
(ёки дили, жигари, юраги) қон Қаттиқ гам- 
қайғули, ғам-қайғу билан эзилган. Эй дунё- 
йи бевафо!.. Қаҳрингдан ҳамманинг бағри қон, 
кўнгли паришон.. Ойбек, Танланган асарлар. 
Ғуломжон ҳам сувга ташна жон, ҳам ёр 
ҳажрида дили қон эди. М. Исмоилий, Фар- 
ғона т. о. Киндик қони тўкилган ер (ёки жой, 
тупроқ қ, киндик I 2. Кўзига қон тўлмоқ 
Қаттиқ жаҳли, ғазаби қўзғамоқ; шундай 
ҳолатда бўлмоқ. Яна, жазо отрядининг кўзи- 
га қон тўлиб турган пайтда бир кор-ҳол 
бўлмасин дейман. К. Яшин, Ҳамза. Додхоҳ- 




нинг.. мўйловлари учди, қовоқлари бадтар 
тушди, кўзларига қон тўлди. М. Исмоилий, 
Фарғона т. о. Рангида (ёки юзида) қони йўқ 
Ранг-туси ўчган. Унинг рангида қон йўқ эди. 
Т. Ашуров, Оқ от. Кампир унинг боишни 
кўтарди. Чолнинг юзида қон йўқ эди. А. Мух- 
тор, Опа-сингиллар. Юзидан қон томади 
Соғлом, юзлари қип-қизил кишиларга 
нисбатан айтиладиган ибора. Қон бўлмоқ 
Жуда диққати ошмоқ. Ётавериб, жуда қон 
бўлиб кетдим, кечки ҳавода бирпас айланай, 
деган эдим. С. Аҳмад, Ҳукм. Қон йиғламоқ 
Қаттиқ, эзилиб-куйиб йиғламоқ, қаттиқ 
азобли ҳолатда йиғламоқ. ..унинг кўзларига 
кўзи тушиши билан, холанинг оғир юрак яраси 
янгиланар, қон йиғлаган қайғули куни ёдига 
тушар эди. А. Мухтор, Опа-сингиллар. Қон 
тўкмоқ Қурбон бериладиган уруш, жанг 
қилмоқ; шу йўл билан киши(лар)ни қурбон 
қилмоқ. Отабек ва йўлдошларининг қонлари 
тўкилмасин, деб бу гапларни ичимга ютиб 
юрдим. А. Қодирий, Ўтган кунлар. Ватан учун 
қон тўкамиз, қон тўкамиз, қон. Ҳ. Олим- 
жон. Қон чиқармоқ дин. этн. Жонлиқ сўйиб, 
худойи қилмоқ. Қон ютмоқ Қаттиқ қайғу- 
азобда қолмоқ; бағри қон бўлмоқ. Кеча- 
кундуз бунда фиғон этаман, Шоҳ қизи, деб 
бунда қонлар ютаман. «-Баҳром ва Гуландом». 
Қон ( ёки қон-қора) қақшамоқ Зор-зор 
йиғламоқ, қақшаб йиғламоқ; жуда қақ- 
шамоқ. Кимлар учун ўз ёр-биродарларингни 
қон қақшатасизлар? А. Қаҳҳор, Асарлар. 
Бозор қўйларни тополмаслигига ишонгандан 
кейин .. бошига тупроқлар сочар ea қон-қора 
қақшаб йиғларди, С. Айний, Дохунда. Қон 
қилмоқ Жуда диққатни оширмоқ; хуноб 
қилмоқ. Бир бало десангиз-чи! Крн қилиб 
юбордингиз-ку! Ў. Умарбеков, Ёз ёмғири. 
Ойимни Фарида қон қилаётгандир, қорним 
оч деб. Р. Раҳмон, Меҳр кўзда. Қони қайна- 
моқ Ғазаби қўзғамоқ, жаҳли чиқмоқ. Унинг 
беҳаё қарашидан нияти ёмон эканини бил- 
ди-ю, Ёдгорнинг қони қайнаб кетди. Ў. Ҳо- 
шимов, Қалбингга қулоқ сол. Қони қочмоқ 
Ранги ўчмоқ; қизиллиги йўқолмоқ. Боя қони 
қочиб, кўкиш бўлиб қолган қорача юзи энди 
қонга тўлиб, бирдан жигарранг тус олди. П. 
Қодиров, Уч илдиз. Қони қўшилмоқ ( бўлиш- 
сиз шаклда) Эл бўлмоқ, элакишиб, қўши- 
либ кетмоқ. Эргашни бошқа бўлинмага ўт- 
казиш керак.. Ҳеч бизга қони қўшилмади- 
қўшилмади-да. Ҳ. Ғулом, Машъал. Қонига 


(ёки қон-қонига) сингмоқ Жуда ҳам хос 
бўлган хусусиятга, одатга айланмоқ. Темур 
сарбозларидек қилич чопиш.. енгиш, капипа 
ўлжалар билан қайтиш Хуросону Moeapo- 
уннаҳрлик сарбозларнинг қон-қонига сингиб 
кетган. Мирмуҳсин, Меъмор. Қонига ташна 
қилмоқ (ёки этмоқ) Жуда ҳам безор қилмоқ, 
жондан тўйдирмоқ. Холохунбой бу ҳолдан 
олади нашъа, Этиб меҳнат аҳлини қонига 
ташна. Ғайратий. Қонини сўрмоқ Маж- 
бурлаб, эзиб, кучидан фойдаланмоқ. Менинг 
бу ерга келишдан мақсадим меҳнаткаш- 
ларнинг қонини сўриб келган муштумзўрлар- 
ни таг-томири билан тугатишда сиз оға- 
иниларимга ёрдам беришдир. А. Қаҳҳор, 
Қўшчинор чироқлари. 

ҚОНАМОҚ Кесилиш, тилиниш, сити- 
лиш, ёрилиш натижасида қони чиқмоқ, 
қони оқмоқ. Тикан кириб, қўли қонади. н 
Ўз ёнида ғумай юлаётган Адолатнинг қўли 
қийилиб қонаганини кўрган Бегимхон хахолаб 
кулиб юборди. И. Раҳим, Чин муҳаббат. 

Бурни қонамоқ 1) бурнидан қон келмоқ. 
Уни офтоб уриб, бурни қонади; 2) кўчма 
жабр кўрмоқ, шикаст емоқ; азият чекмоқ. 
Жангнинг тез тугаллангани.. Фарғонада 
қатли ом у ёқда турсин, бирон кишининг 
ҳам бурни қонамагани меъмор Нажмиддин 
Бухорийни.. хурсанд қилди. Мирмуҳсин, 
Меъмор. 

ҚОНДИРМОҚ Қонмоқ фл. орт. н. Наф- 
сини қондирмоқ. Экинларни сувга қондир- 
моқ. Ғўзаларни қондириб суғормоқ. Талабни 
қондирмоқ. н Қайин отамга ёзганим қисқа 
бўлгани учун, сиз унга мендан эшитган- 
ларингизни сўзлаб қондирарсиз. А. Қодирий, 
Ўтган кунлар. Африка арслони ўз она кўкси 
— Нилдан қондиради ташналигини. Ғ. Ғулом. 

2 айн. қониқтирмоқ 2. Қамишкапанинг 
тенг ярми бўлган аёллар талаб қилса-ю, 
уларнинг талабини қондириш, биринчи галда, 
унинг вазифаси эмасми?ТА. Турсун, Ўқитувчи. 

ҚОНДОШ 1 Бир ота-онадан туғилган, 
бир авлодга мансуб; қони бир; қариндош, 
қон-қардош. Менга қондош, жондош бўлган 
эл Гадо эди, қашшоқ эди, хор. Ҳ. Олимжон. 
Азал-азалдан бир-бирига қондош-қариндош, 
дўст-биродар бўлиб келган халқларимиз, 
ота-боболаримизнинг тарихий традицион 
биродарлик карвонлари изидан юрмак навба- 
ти бизникидир. Ғ. Ғулом, Тарихий муноса- 
батлар. 




2 кўчма Қони бир каби ўзаро боғлиқ 
бўлган, бирликка эга бўлган. Нева бўйлари- 
да юраман бу кун, Шимол шаббодаси юзга 
урилар.. Ботир халқ жонини бергудай тун- 
кун, У менга қадрдон, қондош кўринар. Р. 
Бобожон. Гўзаллик фақат лутф билан эмас, 
умуман, шеърият билан қондош ва жон- 
дошдир. «ЎТА». 

ҚОНИҚАРЛИ Қаноат ҳосил қила ола- 
диган, қаноатланарли деб бўладиган. Ҳо- 
ниқарли жавоб. Ҳониқарли баҳо. Ҳисобот 
давридаги иши қониқарли топилди. Ҳони- 
қарли ишламоқ. Ҳониқарли ўқимоқ. 

ҚОНИҚАРСИЗ Қаноатлантирарли деб 
бўлмайдиган, қаноатланарсиз. Ҳониқарсиз 
жавоб. Иш қониқарсиз олиб борилмоқда. 

ҚОНИҚИШ 1 Қониқмоқ фл. ҳар. н. 
Ғўзаларнинг қониқишига ҳали бор. 

2 Қаноат ҳисси; мамнунлик. Зўр (чуқур) 
қониқиш билан таъкидламоқ. н Деҳқонлар 
чеҳрасида қониқиш.. миннатдорчилик белги- 
си чақнаб турарди. Ҳ. Нуъмон, Янги уфқлар. 

ҚОНИҚМОҚ 1 айн. қонмоқ. Уйқуга қо- 
ниқдингизми, Жўра ака? Ойбек, Танланган 
асарлар. Фазлиддин.. аччиқ чойни босиб ичиб 
қониққач, извошни қўшди. Ойбек, Танланган 
асарлар. У ўзида яқинларини кўрмоққа, сўз- 
лашмоққа эҳтиёж сезар, сўзлашиб, негадир 
қониқмаганини ҳис этар эди. Ойбек, Тан- 
ланган асарлар. 

2 Қаноат ҳосил қилмоқ, қаноатланмоқ. 
Тўла жавоб бердингиз, қониқдик, ука. А. Қаҳ- 
ҳор, Қўшчинор чироқлари. Шинам квар- 
mupacuda ўз ишларидан қониққандай масрур 
ётган Умид ўқиётган китобини ёпди-да, 
кўчага чиқди. Мирмуҳсин, Умид. 

ҚОНИҚГИРМОҚ 1 Қониқмоқ фл. орт. н. 
Тўйнинг қий-чуви, меҳмонларни чой билан 
қониқтириш учун шошилиш.. каби юмушлар 
Гулнорни Йўлчи олдига аста-секин яқин- 
лашувга мажбур қилди. Ойбек, Танланган 
асарлар. 

2 Амалга оширмоқ, бажо келтирмоқ, ба- 
жармоқ. Бировнинг талабини қониқтирмоқ. 
н Дадангизнинг орзусини қониқтириш — 
сизга фарз. Ойбек, Танланган асарлар. 

ҚОНИҚҚУВЛИК кам қўлл. айн. қони- 
қарли. Шу кечаю кундузда ишимиз қониқ- 
қувлик эмас-ку. Ҳ. Назир, Олмос. 

ҚОНЛАМОҚ этн. Жонлиқсўйиб, унинг 
қонини беморнинг баданига суркамоқ. Со- 
тиболдининг хотини оғриб қолди. Бахши 


ўқиди. Аллақандай бир хотин келиб, толнинг 
хипчини билан савалади, товуқ сўйиб, қон- 
лади. А. Қаҳҳор, Бемор. 

ҚОНЛИ 1 Қони бўлган, қони бор. Иссиқ 
қонли ҳайвонлар. н Унсин.. акасини қучоқ- 
лаб, қонли ярасига юзини, кўзини суриб ёта 
берди. Ойбек, Танланган асарлар. 

2 Қон юқпи, қон теккан, тўкилган. Ҳонли 
қилич. н Ҳонли кўйлакни Ҳоратой эҳтиёт 
билан тилиб, ярани очди. Ойбек, Танланган 
асарлар. Муҳаррам жуда шошиб қолган эди. 
Унинг кўз олдига қонли майдону эрининг 
чўзилиб ётгани келди. Шуҳрат, Шинелли 
йиллар. 

3 Қон тўкиш, хунрезлик билан содир 
бўладиган. Ҳонли урушлар. Ҳонли жанг. н 
Кўп сирларнинг, қонли кунларнинг Гувоҳисан, 
улуғ Днепр. Ғайратий. Уни жонига теккан 
бир ёки бир неча қарздори ўлдирган, ё бўл- 
маса, бирор ўзидай ахлоқсиз рақиби ундан 
қонли ўч олган. С. Айний, Эсдаликлар. 

Тўла қонли, тўлақонли Ҳар жиҳатдан 
мукаммал. ..замондошларининг тўла қонли 
образларини роман, повесть, шеърларда 
ўқишни, саҳна ва экранларда кўришни ис- 
тайдилар. Газетадан. 

ҚОНЛИҚ шв. Жонлиқ. 

ҚОНМОҚ 1 Талаб даражасида еб, ичиб 
тўймоқ, нафси ором олар даражада емоқ, 
ичмоқ ва ш.к. Уйқуга қонмоқ. Чойга қонмоқ. 
н Салқин булоқлардан қонар йўловчи. Мир- 
темир. Севган қизи билан ҳеч бўлмаса бир 
томошага бориб, бир қониб гаплашиш иста- 
ги гўё унинг қоронғи кўнглига ёғду сочгандай 
бўлди. П. Турсун, Ўқитувчи. Ота-онаси, 
ўртоқларини меҳри қониб-қониб кўрса, дий- 
дорларига тўйса. Ғ. Расул, Адолат. 

2 Кўнгли тўлмоқ, мамнун, хурсанд бўл- 
моқ, қаноат қилмоқ. Озга ҳам қонмоқ. н 
Яхши қолинг, севган юрту диёрим! Хизмат 
қилиб қонмай, қонга бўялдим. Ҳамза. 

3 кам қўлл. Қаноат, ишонч ҳосил қилмоқ 
ишонмоқ. [ Содиқ :] Муталбой сизни обдан 
яхши биладур, Ҳомид ака! Сизнинг қандай 
хизматингиз борлигига ҳам қонган.. Аммо 
унинг сиздан бир илтимоси бор экан. А. Қо- 
дирий, Ўтган кунлар. 

ҚОНСИЗ 1 Қони йўқ, қони бўлмаган, 

2 Қони оз; қони қочган, ранги ўчган, 
ранги оқарган, рангсиз. Унинг қонсиз юзла- 
ридан яқинда госпиталдан чиққани сезилиб 
турарди. А. Убайдуллаев, Қонли издан. 




ҚОНСИЗЛАНМОҚ 1 Кўп қон йўқотмоқ; 
қони камаймоқ. 

2 Қони, ранги қочмоқ, ранги ўчмоқ, 
оқармоқ. Сафар бўзчининг бу сўзидан имом- 
нинг қонсиз ранги яна қонсизланган, оламун- 
чоқ кўзи алланечук ҳолатга кирган эди. А. 
Қодирий, Меҳробдан чаён. 

ҚОНСИЗЛИК 1 Қони йўқлик. 

2 тиб. Камқонлик. Бари бир ўласан, оч- 
ликданми, қонсизликданми, қийналиб, хор 
бўлиб ўласан. И. Раҳим, Чин муҳаббат. 

ҚОНСИРАМОҚ 1 Кўп қон йўқотиб, 
қонсизланиб заифлашмоқ. Унинг кўз ўнги- 
дан бутун олам йўқолиб, фақат икки нарса 
қолди: қонсираб оқаришган.. дудоқ, дока би- 
лан боғланган томоқ. А. Қаҳҳор, Хотинлар. 

2 Қон тўкишни қўмсамоқ, қонга ташна 
бўлмоқ. Қонсираган ханжарини белига осиб, 
ойболтасини кўтарган жаллод қушбегининг 
ҳукмига мунтазир эди. А. Қодирий, Ўтган 
кунлар. Азим қонсираб ётган йиртқич кўз- 
ларини пилпиллатди. М. Исмоилий, Фар- 
ғона т. о. 

ҚОНТАЛАБ 1 Кўп қон йўқотган, қон- 
сизланган, қонсираган. 

2 Қон тўкишни қўмсаб қолган, қон- 
сираган, қонга ташна. Кўзлари хонасидан 
чиқай деяётган, қонталаб жаллод Жуманиёз 
пучуқ «айбдор»нинг кетидан ханжарини 
яланғочлаб эргашди. Ж. Шарипов, Хоразм. 

3 Интиқом, ўч, қасос олиш пайида бўл- 
ган, қонга қон талаб қилувчи. Қонталаб 
рақиб. 

ҚОНТАЛАШ 1 Шикастланишлар ва 
баъзи касалликлар таъсирида юмшоқ тўқи- 
маларга қон қуйилиши; қон қуйилган ҳо- 
лат, кўриниш. Қонталаш доғлар. н Банди 
қонталаш лабларини аранг қимирлатар, би- 
роқ гапиролмасди. Ш. Тошматов, Эрк қуши. 
Мулла Тўрахон.. хавф-хатардан қутулганига 
ишонгач, қўш қўллаб эшикни очди ва қон- 
талаш пешонасини кўрсатди. Ш. Рашидов, 
Қудратли тўлқин. 

2 кўчма Қон тепиб турган, серқон, қип- 
қизил олмадек. Зайнобиддиннинг гўштдор, 
қонталаш юзларида ҳамиша жилмайиш. 
Мирмуҳсин, Тирик товон. 

3 кўчма Қизил тусга кирган; қизарган, 
қизил. Қонталаш уфқ. н Қонталаш осмон 
хиралашиб, адирлар орқасидан этагини суд- 
раб оқшом кела бошлади. Ў. Ҳошимов, Чўл 
ҳавоси. 


ҚОНТАЛАШМОҚ 1 Зарбдан ёки касал- 
лик натижасида қизармоқ, кўкармоқ; мо- 
маталоқ бўлмоқ. Тош теккан жойи қонта- 
лашиб кетибди. н Унинг юзлари шилиниб, 
қонталашиб ётарди. Мирмуҳсин, Чўри. 

2 кўчма Серқонликдан қип-қизил бўлиб 
турмоқ. [Директорнинг] Семизликдан кўзла- 
ри қисилиб кетаёзган, қонталашган юзлари 
тирсиллаб, ёрилиб кетгудай. А. Муҳидцин, 
Юзига чарм қоплаган киши. 

3 кўчма Қизил тусга кирмоқ, қизармоқ. 
Уфқда қора тутун, қонталашган осмон. Ғ. 
Ғулом. Зиндонбон, ҳозир ўлжасига ташла- 
наётган йўлбарсдек, қонталашган кўзларида 
ҳирс.. секин-секин унга яқинлашиб келарди. 
Мирмуҳсин, Меъмор. 

ҚОНУН I [а. — тартиб, қоида, кўр- 

сатма; ҳуқуқ; кодекс; усул, расм] 1 флс. 
Объектив борлиқда турли ҳодисалар ўр- 
тасида киши онгидан ва ихтиёридан таш- 
қари ҳамиша мавжуд бўлган муҳим, за- 
рурий, барқарор боғланиш, муносабат. Иж- 
тимоий тараққиёт қонунлари. Табиат қо- 
нунлари. Диалектика қонунлари. Тафаккур 
қонунлари. Зиддиятларнинг бирлиги ва кура- 
ши ҳақидаги қонун. Энергиянинг сақланиш 
қонуни. н Ҳа, баракалла, таъсир ва акс 
таъсир қонуни, тўғри, худди шунинг ўзи. С. 
Кароматов, Олтин қум. ..метатеза қонуни 
тил тараққиётининг яқин даврлар ичида 
пайдо бўлган фонетик ҳодисаси бўлмай, бал- 
ки жуда қадимги ҳодисадир. «ЎТА». 

2 ҳуқ. Давлат ҳокимияти томонидан қа- 
бул қилинган, ҳамма учун мажбурий бўл- 
ган ижтимоий-ҳуқуқий меъёр ва муноса- 
батларни белгиловчи расмий қоида; ана 
шундай муносабатларни мустаҳкамлаш, 
ривожлантириш ва тартибга солиш воси- 
таси. Жиноят қонунлари. Ҳонунлар тўплами. 
Қонун чиқармоқ. Ҳонун чиқарувчи орган. н 
-Адвокатим қонунни сув қилиб ичиб юбор- 
ган қонуншунос, — деди Авазбой. Н. Сафа- 
ров, Оловли излар. Мамлакатнинг ичка- 
рисида бирон қонунни бузсанг, жазосини ўзинг 
якка тортасан, бу ерда [фронтда\ қонунни 
бузсанг, жазосига бошқаларни ҳам шерик 
қиласан. А. Қаҳҳор, Олтин юлдуз. Ушбу қо- 
нун қабул қилингандан буён.. ноҳукумат 
ташкилотлар тўғрисидаги қонунчилик жа- 
дал суръатлар билан ривожланди. Газетадан. 

3 Бажарилиши шарт, мажбурий бўлган, 
одат, қоида тусига кирган иш-амал, талаб, 




топшириқ ва ш. к. Отасининг сўзи — унинг 
учун қонун. н Аҳмад бу ерда меҳмон ҳи- 
собланарди. Меҳмоннинг раъйи эса мезбон 
учун қонун Ф. Мусажонов, Ҳиммат. Унинг 
ҳар бир гапи қонун. Тур деса, Сотбой гпуради, 
ўтир деса, ўтиради. «Муштум». Жамоа 
аъзолари учун барча иш жараёнларини сид- 
қидилдан бажариш қонун бўлиб қолган. Га- 
зетадан. 

4 Бир динда қабул қилинган ахлоқ ва 
расм-русум қоидалари тизими. Шариат қо- 
нуни. 

ҚОНУН II [а. — бир турли муси- 

қа асбоби] Ўрта ва Яқин Шарқ халқлари 
орасида кенг тарқалган, чангга ўхшаш, қа- 
димий торли-тирнама чолғу асбоби. Хўжа 
Абдулло.. ажойиб қонун чаларди, шеър ай- 
тарди. Ойбек, Навоий. 

ҚОНУНАН \а. L jiUa — қонун бўйича, 
қонунга асосан; қонуний] Қонунга муво- 
фиқ, қонуний равишда, қонун бўйича, қо- 
нун йўли билан. Унинг ҳар бир раъйига Нор- 
муҳаммад қушбеги қонунан мажбур бўлма- 
са-да, маънан бир мажбурият ҳис этар эди. 
А. Қодирий, Ўтган кунлар. 

ҚОНУНБУЗАР Қонунга риоя қилмай- 
диган, унга хилоф ҳаракат қилган ёки қи- 
ладиган, қонунни бузувчи. Бора-бора Пет- 
ров мен деган қонунбузарга айланди-қолди. 
И. Сулаймонов, Кўланкаси майдон. 

ҚОНУНБУЗАРЛИК Муайян қонун- 
қоидаларга риоя қилмаслик, уларни тўғ- 
ри ёки умуман бажармаслик. Агар истеъ- 
молчининг ҳуқуқлари бузилса, сотувчи йўл 
қўйилган қонунбузарлик ҳолатини ихтиё- 
рий равишда тузатишдан бош тортса, у 
қаерга мурожаат этиши керак? Газета- 
дан. 

ҚОНУНИЙ [а. ~ қонун ва қо- 

нунчиликка оид; ҳуқуқий; ошкора] 1 Қо- 
нун билан белгиланган, қонунда кўрса- 
тилган; қонун билан тасдиқланган. Ҳонуний 
ҳуқуқ. н Завод Ғиёсиддин тилмочнинг но- 
мига ўтган, оқсоқолнинг унда энди қонуний 
ҳаққи йўқ эди. С. Аҳмад, Ҳукм. 

2 Шундай бўлиши шарт бўлган, талаб 
этиладиган. Қаюмхон, гўё шундай бўлиши 
қонунийдек, сира тортинмай, тўрга чиқди. 
Ф. Мусажонов, Ҳиммат. 

3 Ўз-ўзидан келиб чиқадиган, содир бў- 
лиши муқаррар бўлган; табиий. Қонуний 
савол. Қонуний эътироз. 


ҚОНУНИЙЛИК 1 Қонунга мослик. Та- 
лабнинг қонунийлиги. Ҳодисаларнинг қону- 
нийлиги. н Қонунийлик, очиқлик, ошкора- 
лик ва тенг ҳуқуқлилик сиёсий партияларни 
молиялаштиришнинг асосий принципларидир. 
Газетадан. 

2 айн. қонуният 2. 

ҚОНУНИЯТ [а. сАз — қонунийлик; 
масаланинг ҳуқуқий томони] 1 Объектив 
ҳодисалар ўртасидаги боғланишлар ва улар- 
нинг қонунлари. Объектив қонуниятлар. 
Жамиятнинг ривожланиш қонуниятлари. н 
Зилзила ҳосил бўлишининг сейсмотектоник 
қонуниятларини билишда янги, аниқ маълу- 
мотлар олинди. «Фан ва турмуш». 

2 Иш, ҳодиса ва ш.к. нинг юз беришини 
қайд этувчи шарт-шароит, асос; қонунийлик. 
Тил системасида юз берган ўзгаришларнинг 
қонунияти. 

ҚОНУНЛАШМОҚ 1 Қонун билан тас- 
диқданмоқ; қонун тусига, кучига кирмоқ. 
Табиий танланиш, табиатдаги ҳамма нар- 
саларнинг бир-бирига боғлиқлиги миллионларча 
йиллар давомида такомиллашган, мослашган, 
қонунлашгандир. Мирмуҳсин, Умид. 

2 Қонуний деб тан олинмоқ; легаллаш- 
моқ. Қонунлашган ташкилот. 

ҚОНУНЛАШТИРМОҚ Қонунлашмоқ 
фл. орт. н. ЎзР Олий Мажлиси янги имло 
қоидаларини қонунлаштирди. 

ҚОНУНЛИ кам қўлл. 1 Муайян қонун- 
лари бўлган ва уларга амал қиладиган. Қо- 
нунли давлат. 

2 Қонунга асосланган; қонуний. Қонунли 
иш. 

ҚОНУНСИЗ 1 кам қўлл. Муайян қо- 
нунлари бўлмаган, ҳар ким ўз бошига, ўз 
хоҳишига кўра иш қиладиган. 

2 Қонунга тўғри келмайдиган, қонунга 
хилоф, ғайриқонуний. Қонунсиз иш. Ўзга- 
ларнинг ерларини қонунсиз босиб олиш. н 
Албатта, Аҳмаджон ном чиқариш учун қо- 
нунсиз йўллар билан иш битиряпти, деган- 
ларҳам бўлди. Шукрулло, Жавоҳирлар сан- 
диғи. 

ҚОНУНСИЗЛИК Қонунга риоя қил- 
май, унга хилоф равишда иш тутиш, ғай- 
риқонуний хатти-ҳаракат; бошбошдоқлик, 
бедодлик. Ўзбекистонга юборилган, «десант- 
чилар» деб аталган гуруҳ томонидан содир 
этилган қонунсизлик ва зўравонликни кўп- 
чилик яхши эслайди. Газетадан. 




ҚОНУНЧИЛИК 1 Ижтимоий ҳаёт ва 
фаолиятнинг қонунлар билан таъминла- 
ниши (таъминланган) ҳолати. Қонутилик- 
ни мустаҳкамлаш. Қонунчилик палатаси. н 
Қонунчилигимиз туғилиш, ўлим, никоҳ ту- 
зиш, никоҳдан ўтказиш.. каби фуқаролик ҳо- 
лати далолатномаларини расмийлаштира- 
ди. Газетадан. 

2 Бирор мамлакатга ёки соҳага оид қо- 
нунлар, ҳуқуқий ҳужжатлар мажмуи. Жино- 
ятга оид қонунчилик. Меҳнатга оид қонун- 
чилик. 

ҚОНУНШУНОС [а. + ф. - 

қонунни ўрганувчи, билувчи] Қонун- 
шунослик, ҳуқуқшунослик мутахассиси; 
юрист. Адвокатим қонунни сув қилиб ичиб 
юборган қонуншунос. Н. Сафаров, Оловли 
излар. 

ҚОНУНШУНОСЛИК Қонунлар ҳақи- 
даги ўқув предмети. 

ҚОНХУР 1 Ўлдириш, қон тўкиш иш- 
лари билан шуғулланувчи. Қонхўр жаллод. 
н Қўшинларимиз қонхўр газандаларни тез- 
роқ ҳайдаб чиқаришга.. ҳозирлик кўрар эди- 
лар. Назармат, Жўрлар баланд сайрайди. Ўша 
қонхўрлар мени ўлдириб кетиша қолса бўл- 
мас эканми ?! Ў. Умарбеков, Ёз ёмғири. 

2 кўчма Кишиларни шафқатсиз эзувчи, 
эксплуатация қилувчи, золим. От, ўлдир! Бо- 
ла бермаймиз қонхўр подшога. Ойбек, Тан- 
ланган асарлар. 

ҚОНХУРЛИК Қонхўрга хос иш, хатти- 
ҳаракат; қонхўр эканлик. Аслида.. на под- 
шоҳни ва на амирзодаларни хуш кўрарди — 
баъзида уларни қонхўрликда айблаб, номла- 
рига носоз сўзлар айтиб юборарди. Мирмуҳ- 
син, Меъмор. Ваҳший халқларда қонхўрлик- 
ка тамойил зўр бўлади. Ойбек, Танланган 
асарлар. 

ҚОН-ҚАРДОШ Бир ота-онадан туғил- 
ган, бир авлодга мансуб кишилар (бир-би- 
рига нисбатан); қариндош, қондош. 

ҚОН-ҚАРДОШЛИК Қариндошлик, 
қондошлик; ўзаро яқинлик. Сирбой халқла- 
римизнинг улуғ дўстлиги, қон-қардошлиги 
бошланган кун билан тенгдош экан. Мир- 
темир, Куйла, жигарим. 

ҚОН-ҚАРИНДОШ айн. қон-қардош. 

ҚОП Сочилувчан нарсалар солиб қў- 
йиладиган, мата, чипта ва ш.к. дан тикил- 
ган, халтадан катта, қанордан кичик рўз- 
ғор буюми. Каноп қоп. Чипта қоп. Қоғоз қоп. 


Қанор қоп. Бўш қоп тик турмас. Мақол. н 
-Мен сизларга.. мана бу совғаларни олиб 
келувдим, — деди қопни кўрсатиб.. Р. Фай- 
зий, Сен етим эмассан. ..қопнинг оғзини очиб, 
элакка ҳовучлаб ун солди, қопнинг оғзини 
яна бураб қўйди. А. Қаҳҳор, Кўшчинор чи- 
роқлари. 

Бир қоп ёнғоқ қ. ёнғоқ. 

ҚОПАҒОН Қопиб, тишлаб оладиган, 
қопонғич. Қопағон ит. 

қопи шв. Эшик. Ҳой ука, секинроқ га- 
пир, қопининг орқасида одам бор. Ж. Шари- 
пов, Хоразм. 

қопинмоқ шв. Куймоқ, ўртанмоқ, 
ёнмоқ. Ич куйган сўнг юрак ўтдай қопинар. 
«Равшан». 

ҚОПЛАМ 1 Бирор нарсани сиртдан 
ўраб, қоплаб турган нарса. Қор қоплами. н 
Ҳайвонларнинг ранги деганда, жун қопла- 
мининг ранги тушунилади. Н. Мавлонов, 
Қорамолчилик. 

2 Бир қоплашли, бир қоплашга етадиган. 
Бир қоплам пахта. Тўйга яна олти қоплам 
пахта керак. 

ҚОПЛАМА 1 Бирор нарсанинг сиртига, 
бетига, устига қопланган, ўралган, сирилган 
ташқи қатлам ёки ғилоф. Деворнинг мармар 
қопламаси. Мебелъ қопламаси. Йўлнинг ас- 
фалът қопламаси. Тиш қопламалари. Қопла- 
ма материаллар. н Чумчуқ тумшуғи билан 
симнинг қопламасини кетма-кет чўқиб кўр- 
du. Р. Файзий, Ҳазрати инсон. 

2 айн. қоплам 1. 

Қоплама кўрпа Авра-астари устидан янги 
авра-астар кийдирилган, лекин қавилмаган 
кўрпа. 

ҚОПЛАМОҚ I 1 Устини ёки ҳамма ёғи- 
ни қамрамоқ, буркамоқ, босмоқ. Кўк юзи- 
ни булут қоплади. Хонани тутун қоплади. 
Бутун борлиқни қоронғилик қоплади. 

2 Сатҳини, юзасини, бетини эгалламоқ; 
банд қилмоқ. Cye бетини муз қоплади. Қир- 
ларни ям-яшил майсалар қоплади. Далалар- 
ни қор қоплади. н Устини қовжироқ ўт- 
лар, сарғиш қамишлар қоплаган кўҳна қабр- 
лараро кезди. С. Сиёев, Аваз. 

3 кўчма Қамраб, эгаллаб олмоқ (мавҳум 
нарсалар ҳақида). Унинг бошини турли фикр- 
лар, режалар қоплади. Ойбек, Навоий. Му- 
роднинг қалбини хижолат аралаш севинч 
қоплади. Т. Ашуров, Оқ от. Эъзозхоннинг кўнг- 
лини аллақандай шубҳалар, совуқ ваҳималар 




қоплаб, ўзини беҳол сезди. Ҳ. Ғулом, Машъал. 
Қиз бутун вужудини тўсатдан қоплаган оғ- 
риқ билан онасини хотирлайди. Ойбек, Тан- 
ланган асарлар. 

4 Бирор нарса сиртини, бетини, устини 
бошқа нарса билан ўрамоқ, сиртига, бети- 
га, устига бошқа нарса сирмоқ, ёпиштир- 
моқ, тўшамоқ, ётқизмоқ. Деворга мармар 
плиталар қопладик. Диванга духоба қопла- 
моқ. Йўлни асфальт билан қопламоқ. 

Кўрпа қопламоқ 1) кўрпа тикмоқ, кўрпа 
тайёрламоқ. Тўй учун янги кўрпалар қоп- 
ламоқчи бўладилар, партўшаклар олмоқчи 
бўладилар. А. Қодирий, Ўтган кунлар; 2) кўр- 
панинг авра-астари орасига пахта солмоқ. 
Унсин хола қизининг уч янги кўрпасини қоп- 
лаб, қавиқдан чиқарди. А. Ҳайитметов, Ун- 
син хола. 

5 Тўсмоқ, беркитмоқ; эгалламоқ. Қули 
билан оғзи-бурнини қопламоқ. н Сафаров 
супадаги кигизни тортиб, аланганинг усти- 
ни қоплади-да, югуриб, ташқарига чиқди. А. 
Қаҳҳор, Кўр кўзнинг очилиши. Эшик очи- 
либ, барзангидай йигит чиқди, гавдаси билан 
эшикни қоплади. Ойбек, Танланган асарлар. 
Мўйсафид домла бутун деворни қоплаган 
катта доскага темаларни ёзишга киришди. 
О. Ёқубов, Муқаддас. 

6 Талаб, эҳтиёжга етарли бўлмоқ. Улар- 
нинг топган пуллари рўзғор эҳтиёжини зўр- 
ға қопларди. С. Абдулла, Мавлоно Муқи- 
мий. Яшиннинг даромади эҳтиёжимизни 
қопламасди. Ҳ. Ғ1осирова, Мен ўзбек қизи- 
ман. 

7 кўчма Йўқотилган ёки етишмайдиган 
нарса ўрнига ўрин бўлмоқ, ўрнини тўл- 
дирмоқ, босмоқ. Зарарни қопламоқ. Қарзни 
қопламоқ. н Деҳқоннинг минг машаққат 
билан экиб олган ҳосили харажатни қоплай 
олмасди. Н. Сафаров, Оловли излар. Шунинг 
учун бутун чиқимини қоплайдиган давлат 
тўпламаса бўлмайди. П. Турсун, Ўқитувчи. 

Юзига (ёки бетига) чарм қопламоқ қ. 
чарм. 

ҚОПЛАМОҚ II Қопга солмоқ, қопга 
жойламоқ. Буғдой қопламоқ. н Бу кишилар 
сабзи ковлаб, қопламоқда эдилар. Ғ. Ғулом, 
Шум бола. 

ҚОПЛАНМОҚI Қопламоқ I фл. мажҳ. н. 
Хона тутун билан қопланди. Осмон булут 
билан қопланди. Харажат тез қопланди. 
Ажин билан қопланган пешона. н Самовар- 


чи тоғорага қайноқ сув қуйиб, жўмрагига 
жез қопланган чойнакларни.. юваётган эди. 
С. Аҳмад, Уфқ. Бутун борлиғи руҳий азоб би- 
лан қопланган Саодатхон бўйнини эггани 
ҳолда.. уйга кириб кетди. Н. Сафаров, Сао- 
датнинг қиссаси. 

ҚОПЛАНМОҚ II Қопламоқ II фл. мажҳ. 
н. Ғалла ҳосили ўриб-йиғиб олинди ва қоп- 
ланди. Қопланган ун. 

ҚОПЛОВЧИ I 1 Қопламоқ I фл. сфдш. 
Бутун хонани қопловчи палакни аёллар бош- 
лари узра баланд кўтардилар. Ойбек, Тан- 
ланган асарлар. 

2 Қоплаш, сириш каби ишлар билан 
шуғулланувчи ишчи, мутахассис. Мебель 
қопловчилар. Кўрпа қопловчи аёл. 

қопловчи II Қопларга юк жойлаш 
билан шуғулланувчи киши. Пахта қоплов- 
чилар. Ўғит қопловчи ишчи. 

ҚОПЛОН 1 Мушуксимонлар оиласига 
мансуб, мўйнаси қалин сарғиш тусли, қора 
ҳалқа доғлари (холлари) бор йирик сут- 
эмизувчи йиртқич ҳайвон. 

2 кўчма Жасур, мард одам ҳақида. Попоқ 
кийган қаҳрамон, Гавдали қоплон. Темир пан- 
жанг билан тўк Душманингдан қон! Ҳамза. 

ҚОПМОҚ 1 Тишлаб олмоқ, тишламоқ 
(ит, туя ҳақида). Итни қопмас деб бўлмас. 
Мақол. Ит қутурса, эгасини қопади. Мақол. 
н -Э, юраверинг, қопмайди! — деди орқада 
келаётган Тожибой. П. Турсун, Ўқитувчи. 

2 шв. Тишламоқ. Не бедовлар жазосини 
monadu, Бир нечаси ағнаб, қумни қопади. 
«Алпомиш». 

3 кўчма Жеркиб, уришиб гапирмоқ, 
дағал гап қилиб, дилни оғритмоқ. Яхши mo- 
пиб гапирар, ёмон қопиб (гапирар). Мақол. 
н -Давлатбахт қани ? Нега у келмади ? — 
қопиб гстирди Оллоёр. Ойбек, Навоий. 

қопонғич айн. қопағон. Қопонғич ит. 

ҚОПТИРМОҚ Қопмоқ фл. орт. н. 

Итга қоптирмай, туяга тептирмай Меҳ- 
рибонлик билан, аяб-авайлаб, ардоқлаб 
каби маъноларда ишлатиладиган ибора. 

ҚОПУ шв. Эшик, эшик табақаси. Ит 
дарвоза қопусини тишлаб кемира бошлади. Э. 
Самандар, Тангри қудуғи. 

ҚОПЧА айн. қопчиқ. 

ҚОПЧИҚ 1 Кичкина қоп, халта, халта- 
ча. Нормат қопчиғини очиб, бугунги норма 
нони, шакарини ўртага қўйди. И. Раҳим, Чин 
муҳаббат. Сувонжон эртасига ваъдалашган 




вақтда етиб келди. Унинг орқасида қотиқ, 
қўлида пўстин, елкасида милтиқ бор эди. 
С. Анорбоев, Оқсой. 

2 Пул соладиган халтача, ҳамён. 

3 анат. Пуфак, пуфакча. Кўз ёши қотиғи. 

ҚОПҚА эск. Дарвоза. Шаҳар қопқаси. н 

Ўзингни камситма, Тошкентнинг ўн икки 
қопқасига борилса, кимнинг ери — Ҳурбон- 
ҳожининг ери-ку! Ойбек, Танланган асар- 
лар. Кўкнинг қопқаси қоққан соатда, Қуёш 
кўз уқалаб уйғонар эди. Ғ. Ғулом. 

ҚОПҚОН 1 Ов қилинадиган ёки зарар- 
ли ҳайвонларни овлаш, илинтириш, тутиш 
учун қўйиладиган мослама, қурилма. У ичига 
катта оқ каламуш қамалган қопқонни ерга 
қўйди, эшикчасини очди. Ойбек, Танланган 
асарлар. [Сувонжон\ Етиб келганда, нақ 
тумшуғидан илинган тулки қопқон билан 
олишаётган эди. С. Анорбоев, Оқсой. 

2 кўчма Дом, тузоқ. Бектемир уларга 
қарамасдан, секин деди: -Қопқонга тушиб- 
миз — бу қалай? Ойбек, Қуёш қораймас. 
Ҳаммасини айтиб бергандан кейин, Темир 
қопқондан қутулиб бўпти. Б. Раҳмонов, Ба- 
ҳор арафаси. 

ҚОП-ҚОП Бир қанча қоп, жуда кўп 
қоп; нарсанинг ҳаддан ташқари кўплигини, 
мўллигини билдиради. Гап десанг, қоп-қоп, 
иш десанг, Самарқанддан топ. н Қоп-қоп 
олтин, кумуш тўкиб олса арзийдиган қиз- 
сан. Ойбек, Танланган асарлар. Бу ерга қоп- 
қоп арпа, буғдой ва араваларда беда келиб 
турарди. М. Жўрабоев, М.Б. мартабаси. 

ҚОП-ҚОРОНҒИ Қоронғи с. куч. У 
[мингбоши] авахта эшигига келиб, тир- 
қишидан қаради. У ер қоп-қоронғи эди. М. 
Исмоилий, Фарғона т. о. Қоп-қоронғи узун 
йўлакдан ўтиб, ташқари ҳовлига чиқилади. 
Ойбек, Танланган асарлар. 

ҚОПҚОҚ Идиш, сандиқ, яшик ва ш.к. 
нарсалар оғзининг очилиб-ёпилиб тура- 
диган, бекитувчи қисми; ёпқич. Чойнакнинг 
қопқоғи. Қозоннинг қопқоғи. Соатнинг қоп- 
қоғи. Сандиқнинг қопқоғи. Чўнтакнинг қоп- 
қоғи. н Олимов қуён тушган яшикнинг 
қопқоғини маҳқамлаб, Аҳмадга узатди. Ҳ. 
Назир, Сўнмас чақмоқлар. 

ҚОПҚОҚЛАМОҚ Қопқоқ билан бе- 
китмоқ, қопқоғини ёпмоқ, маҳкамламоқ. 
Консерва банкаларини қопқоқламоқ. Яшикни 
қопқоқламоқ. Қудуқни қопқоқламоқ. Қоп- 
қоқлаш автомати. н [Ҳамробиби] Дастур- 


хон ёзди, бақирлаб қайнаётган самоварни 
келтириб, қопқоқлаб қўйди. Р. Файзий, Эл 
меҳри. 

ҚОПҚОҚЛИ 1 Қопқоғи бўлган, қопқоғи 
бор. Қопқоқли чойнак. н Унинг.. устида 
чўнтаклари қопқоқли, қсштарма ёқали узун 
оқ жужун камзул. Ойбек, Танланган асарлар. 

2 Қопқоқ билан бекитилган, қопқоғи 
маҳкамланган, қопқоқланган. Олимов.. бояги 
қопдан оғзи қопқоқли, бир ёғига сим тўр 
қопланган иккита яшикни чиқариб олиб кел- 
ди. Ҳ. Назир, Сўнмас чақмоқлар. 

ҚОР Сув зарраларининг совуқцан би- 
рикиши натижасида юзага келадиган оқ 
кристаллчалар шаклидаги ёғин; шундай ёғин 
қатлами, тўплами. Биринчи қор. Майда қор. 
Лайлак қор. Паға-паға қор ёғмоқда. Қор ку- 
рамоқ. Қорда чана учмоқ. Қолган ишга қор 
ёғар. Мақол. н Кўча ва томлар қордан оқа- 
ра бошлаган. Ойбек, Танланган асарлар. У 
қорда йиқилиб ётар.. нарироқда, қор орасида 
шсткаси қорайиб кўринар эди. Ў. Ҳошимов, 
Қалбингга қулоқ сол. 

Қовоғидан қор ёғади қ. қовоқ II. 

ҚОРА 1 Ранг-туси мавжуд рангларнинг 
барчасидан тўқ; қозонкуя, кўмир тусидаги; 
зид. оқ. Қора қозон. Қора соч. Қора кўз. Қора 
сиёҳ. н Мўттихон.. буғдойранг, қора қош 
аёл эди. С. Зуннунова, Олов. Чайла қамишлари 
аллақачон ёниб битиб, ёғочларигина қора 
кўмир бўлиб, чарс-чарс қилиб тутаб ётарди. 
Н. Фозилов, Дийдор. 

2 Шу тусга мойил тўқ рангли; қорамтир. 
Қора нон. Қора гилос. Қора тупроқ. Қора 
булут. н Нимқоронғида рухсоридаги нў- 
хатдек қора холини аниқ кўрди. С. Карома- 
тов, Олтин қум. Қорани қора деманглар, 
Қоранинг ори келади. Қора майиз еганда, 
Қанддай ширин келади. «Қўшиқлар». Мулла 
Обид бўлса, афтига қора балчиқ сачратиб, 
ўзининг машҳур кетмони билан иш кўради. 
А. Қодирий, Обид кетмон. 

3 Ис, қурум босган, қорайган ёки оқ- 
ланмаган, пардозланмаган. Қора уй. н До- 
лоннинг ўнг тарафидаги кичик қора ҳужра- 
да Полвоннинг ота-онаси ва боболари умр 
кечирган. Ж. Шарипов, Хоразм. 

4 Қоронғи; нурсиз, зиёсиз; зид. ёруғ. Бу 
кунги кеч Отабек билан Ҳомиднинг ҳаёт ва 
мамот масалаларини ўзининг қора қучоғига 
олган қоронғи бир тун эди.. А. Қодирий, Ўт- 
ган кунлар. Демак, юзимнинг бир томони 




кундек ёруғ-у, бир томони тундек қора экан. 
X. Тўхтабоев, Ширин қовунлар мамлакати. 
Уч қадрдон, уч опа-сингил Зулмат қучган 
қора ўрмонда. X. Даврон, Қақнус. 

5 Шахмат, шашка каби ўйинларда оққа 
зид доналар ва шу доналар билан ўйновчи 
томон. Қора билан ўйнамоқ. Ҳоралар ютди. 

6 от Қора ёки қорага мойил нарса (ки- 
йим, мато ва ш.к.). Байроқларга қора тут- 
моқ (тақмоқ), Ҳозонга яқин юрсанг, қораси 
юқар.. Мақол. н Кенг қишлоқни партизан- 
нинг Мотами қоплаб олди: Ҳора тақди ҳар 
билак. А. Умарий. 

7 от Бирор нарсанинг узоқцан ёки қо- 
ронғидан кўзга ташланувчи акси, ифодаси; 
шарпа. Оппоқ қорда одамларнинг қораси елиб- 
югурарди. А. Қаҳҳор, Қўшчинор чироқлари. 
Машина ёруғидан ҳам талвасага тушиб, 
олдинда чопиб бораётган жайран қорасига 
кўзи тушиб, юраги ҳаприқиб кетди. М. Ман- 
суров, Ёмби. Кўп ўтмай ҳаво бурчида аза- 
мат ҳаво лайнерининг қораси кўринди. С. Аҳ- 
мад, Жимжитлик. 

8 от Мўлжалга олинган ёки олинадиган 
нарса, нишон; мўлжал. Ҳорага олмоқ. н 
Биринчи отган ёй қорадан бир қулоч юқори 
кетди. «Латифалар». Мерган бўлсанг, ўшал 
оғочни қорага олиб отғил. М. Осим, Ўтрор. 

9 кўчма Умуман, салбий белгини, сал- 
бий белгига эгаликни билдиради; ёмон. Ҳора 
ният. Ҳора кучлар. н Кечирасиз, мен ши- 
рингина базмингизни қора хабар билан муз- 
латиб қўйдим. Ойбек, О. в. шабадалар. Па- 
ранжи қурсин, мени шундай қора кунларга 
солди. Ҳамза, Паранжи сирлари. Калладан 
қора хаёлларни қувиш керак, тушкунлик — 
энг ёмон душман. Ф. Мусажонов, Ҳиммат. 
Шу гап билан бошқалар Ҳолди ер чизиб. Ҳо- 
ра, шум тилаклари Ҳар ённи кезиб. Ғайратий. 

10 от кўчма Нотўғри, ёмон, ярамас нар- 
са, иш. Ароқнинг ўзи оқ, қилмиши — қора. 
«Қанотли сўзлар». Гулнор энди man торт- 
мади. Соф номусига отилган қорани бутун- 
лай ювиб ташлашга жазм қилди. Ойбек, 
Танланган асарлар. Акангизга қора юқтир- 
маслик учун Ўктамни ҳам оқлаяпсизми энди ? 
С. Зуннунова, Кўзлар. 

11 Баъзи сўзлар билан қўлланиб, улар 
англатган нарсага хос белги-ҳолатнинг 
кучли даражасини биддиради. Ҳора совуқ. 
Ҳора қон йиғлатмоқ. н Ҳора қишда тўй 
қилмай, Баттар бўлгур нокас гов.. А. Ори- 


пов, Йиллар армони. Нима қилади ўзини 
қора қийноққа солиб?! А. Мухтор, Туғилиш. 
Шундан кейин.. терлаб-пишиб, қора терга 
тушиб кетди. М. Мансуров, Ёмби. 

12 кўчма эск. Маълум миқдордаги яхлит 
сумма. Бир қора чўзсак, кифоя деб ўйлайман, 
озми, минг сўлкавой. Ойбек, Улуғ йўл. 

Ичи (ёки дили, кўнгли, юраги) қора Ўз- 
ганинг муваффақиятини кўролмайдиган; 
яхшилик, муваффақият тиламайдиган. Дили 
қоранинг қилмииш — қийиқлик. Мақол. н Э- 
э-э, бу ҳам бойлар сингари ўз нафсини ўй- 
лайдиган, ичи қора одам экан-да! Ҳ. Тур- 
сунқулов, Ҳаётим қиссаси. Юзи (ёки бети) 
қора қ. юз I. Қора ер бўлмоқ салб. Ўлмоқ, 
ерга кирмоқ. Кимсаной у ёқда, куёв бўлмай 
қора ер бўлгур на ўлигини кўрсатади, на 
тиригини. А. Қаҳҳор, Қўшчинор чироқлари. 
Қора киймоқ Аза, мотам либосини киймоқ 
(қора, кўк каби қора ва қорага мойил ки- 
йим ҳақида). Юсуфбек ҳожи хатми қуръон 
қилиб, юртга ош берди. Ўзбек ойим қора 
кийиб, таъзия очди. А. Қодирий, Ўтган кун- 
лар. Қора курси (ёки стул) қ. курси. Ҳора 
курсига ўтираётган жиноятчига ўхшаб қол- 
ганидан, юзлари ловуллаб кетди. Ў. Ҳоши- 
мов, Қалбингга қулоқ сол. Унда [суратда] 
қора стулда ҳукм қилинган гуноҳкорлар ўти- 
рарди. Газетадан. Қора меҳнат (ёки иш) 
Маҳорат, малака талаб этмайдиган, оддий, 
ҳатто маълум даражада ифлослиги бўлган 
меҳнат, иш. Манглайимизга битилгани шу 
қора меҳнат экан, нетамиз. С. Сиёев, Ёруғ- 
лик. ..ўқув ҳақи жамғариш учун ҳар қандай 
оғир, қора меҳнатдан ҳазар қилмадим. Ой- 
бек, Нур қидириб. -Тортинма, Комилжон, 
— деди у жиддий, — қора ишга ҳам тайёрман. 
И. Раҳим, Ихлос. Қора тортмоқ 1) ёрдам, 
ҳимоя умидида бўлмоқ; ўзиники (яқин) 
билмоқ; орқа қилмоқ. Мен сизни қора тор- 
тиб келдим, Ўрмонжон ака. Сиздан бошқа 
ҳеч кимга гапира олмайман. А. Қаҳҳор, Қўш- 
чинор чироқлари. Кейин бобомизни қора 
тортиб, бу ерга келдик, хотинлиям бўлдик. 
«Ёшлик»; 2) бир объектни мўлжал қилиб 
олмоқ, иш-ҳаракатнинг боиси деб билмоқ. 
Ғайрати ичига сиғмаган жон борки, бари 
қишлоқ биқинидаги тепаликни қора торт- 
ган. Н. Норқобилов, Бекатдаги оқуйча. Қора 
халқ (ёки одам) Маданият, маърифат, би- 
лим кабиларга эга эмас; оми, тушунмаган. 
Ҳора халқда тобелик, икром, андиша қолурми.. 




С. Сиёев, Аваз. Қора халқ уни қарсаклар би- 
лан олқишлади. К. Яшин, Ҳамза. Оғайни, мен 
қора одамман. Заргар Ёдгорбек боишмни ай- 
лантирган экан. Н. Сафаров, Шарқ тонги. 
Қора чақам йўқ айн. сариқ чақам йўқ қ. чақа 
I. Аммо ёнида қора чақаси йўқ одамга бу 
[саккиз юз сўм] — жаҳаннамнинг қилкўп- 
ригидай мудҳиш нарса. Ойбек, Танланган 
асарлар. Қора қилмоқ 1) айн. қора тортмоқ. 
Ҳариндошларини қора қилиб, бу ерларга ке- 
либ қолган; 2) айн. қораламоқ 4. Улар от 
изини қора қилиб, бўри учраган тепаликка 
боришди.. С. Нуров, Нарвон. Улар эрталаб 
ўтган қўй сурувларининг изини қора қилиб.. 
тепаликлар оша юришди. А. Ҳасанов, Чироқ- 
лар. Қораси ўчмоқ Кўринмай кетмоқ, йўқ 
бўлмоқ. Поезднинг қораси ўчгунча мўлтираб 
қараб турдим, кейин йиғлаб-йиғлаб, изимга 
қайтдим. С. Сиёев, Ёруғлик. Қорасини кўр- 
сатмоқ Кўриниш бермоқ. Полвон болам-ку, 
қорасини кўрсатмай, сувга тушгандек ғойиб 
бўлди. С. Аҳмад, Уфқ. Қорасини олмоқ Қора- 
сини илғамоқ, кўрмоқ. Куннинг ўзи пешин 
вақти бўлганда, Пойгачилар қорасини олади. 
«Алпомиш». 

13 Қора (эркаклар исми). 

ҚОРААНДИЗ Мураккабгуллилар оила- 
сига мансуб, тоғ-адирларда ўсадиган, кўп 
йиллик ўтсимон доривор ўсимлик. 

ҚОРААРЧА Сарвлар оиласига мансуб 
игнабаргли дарахт ёки бута, арчанинг бир 
тури. 

ҚОРАБАИИР Отнинг Ўзбекистонда 
етиштирилган, салт миниладиган ёки ара- 
вага қўшиладигаи, танаси қисқароқ, бели 
текис ва кенг бўлган зоти. Атайин Самар- 
қанддан иккита қорабайир олдириб келган- 
лар. С. Аҳмад, Уфқ. Унинг учинчи бойлиги — 
қорабайир оти эди. Ш. Холмирзаев, Оғир 
тош кўчса. 

ҚОРАБАЛИҚ Чучук сувларда яшайди- 
ган, қорни тирқишли балиқ. 

ҚОРАБАРАК Кўпинча шўрхок ерларда 
ўсадиган, кузда ва қишда туя ейдиган бута 
ўсимлик. 

ҚОРАБОВУР Чўл ва даштларда яшай- 
диган, кўкраги қора тусли, каптарсимон ов 
қуши, булдуриқ. 

ҚОРАБОШ Қорамтир тўпгулли, йўғон 
пояли қиёқ. 

ҚОРАБУЗОВ Куракоёқли қушлар тур- 
кумига мансуб йирик сув қуши. 


ҚОРАБУРА Тўғон, дамба, соҳилбўйи 
тўсиқларга, сув урган ерларга босиш учун 
ичига тош солиб, сим билан боғлаб тайёр- 
ланган шох-шабба боғлари. 

ҚОРАБУҒДОЙ Буғдойнинг дони майда, 
паст нави. 

ҚОРАВОЙ 1 Куракоёқли қушлар тур- 
кумига мансуб балиқхўр, сувда яшовчи 
қуш тури. 

2 Қоравой (эркаклар исми). 

ҚОРАГУЛ 1 Қора гулхайри. 

2 Шу ўсимлик гулидан тайёрланган бўёқ. 
Шон қоқилган, бўйи бир қарич келар-кел- 
мас тайёр маҳсиларни [Шокир ота] силлиқ 
ёғоч билан кучи борича ишқалаб, сўнг қора- 
гул суркаб, уларга пардоз беради. Ойбек, 
Танланган асарлар. 

ҚОРАДОРИ Кўкнорининг думбул бо- 
шоғи ширасидан қуритиб тайёрланадиган, 
қаттиқ маст қиладиган гиёҳванд модда; 
тарёк, афюн. Ҳожихон қорадори есалар, бир- 
га еди. Ҳеч нарсадан ҳазар қилмади. М. 
Исмоилий, Фарғона т. о. Қорадорига ружу 
қўйиб, уни суиистеъмол қиладиган гиёҳванд 
6~7 кун уни истеъмол қилмай қолса, тирик 
мурдадек тиришиб қолади ва, ниҳоят, ҳа- 
лок бўлади. Газетадан. Анави қорадорингдан 
мошдек бериб кет-да, бир ҳаз этай. С. Сиёев, 
Ёруғлик. 

ҚОРАЖАНЖАЛ Халқ селекциясида чи- 
қарилган, ўрта кечпишар маҳаллий хўраки 
ва майизбоп узум нави. 

ҚОРАЖИГАР 1 анат. қ. талоқ. 

2 Гўшти ейиладиган ҳайвонларнинг шу 
аъзоси (масаллиқ, овқат сифатида). Ҳасипга 
қоражигар солмоқ. 

ҚОРАЙИШ Одам терисининг қуёш нури 
ёки сунъий манбалар таъсирида қорамтир 
тус олиши; баданнинг тобланиши. 

ҚОРАЙМОҚ 1 Қора тусга кирмоқ; қора 
ранг олмоқ (қ. қора 1). Оқ кишмиш, қора 
кишмиш, Кишмиш қорайиб пишмиш. «Қў- 
шиқлар». Тутаб ётган тутундан ғорга ки- 
раверишдаги тошлар қорайиб кетган. Мир- 
муҳсин, Меъмор. Шох-шаббалари учган, 
ёнғиндан қорайган ўрмонлар туман орасида 
ваҳим бир сукут сақларди. Ойбек, Қуёш 
қораймас. 

2 Қорага мойил, тўқ ранг олмоқ (қ. қора 
2). Йўлчи қуёш ва дала шамоли билан бир 
оз қорайган. Ойбек, Танланган асарлар. Хол- 
матжон сувсизликдан қорайиб кетган бир 

myn ниҳолни суғуриб олмоқчи эди, илдизи би- 
лан чиқмай, бўғзидан узилди. С. Аҳмад, Уфқ. 

3 Ифлослантирадиган нарсалар қоплаб, 
ўз тиниқлиги, тоза рангини йўқотмоқ; хира, 
кир тусга кирмоқ. Жўравой аввалига пинаги- 
ни бузмайди, қорайиб кетган дўпписини 
бошидан олиб, кафтига бир уради-да, қайта 
кияди. Газетадан. Овқат пишди. Ҳозоннинг 
ранги чиқиб қорайган гўжага қатиқ ҳам ранг 
киргизолмади. А. Қаҳҳор, Анор. Яхшиямки 
осмон бор — ердан кўтарилган қанча-қанча 
ғуборларни ютгани билан қорайиб кетмайди. 
Мирмуҳсин, Топилган ҳусн. 

4 Қоронғилик билан қопланмоқ; қо- 
ронғилашмоқ. Қуёш бота бошлар.. гавжум 
қирларга Ҳорая-қорая тўшалар оқшом. А. 
Орипов, Юртим шамоли. Эртаси атроф 
қораяркан, Жондор вагончини ўз пинжига 
олиб, «суҳбат»га жўнади. Ойбек, Танланган 
асарлар. 

5 Бошқа нарсалардан ажралиб ёки ғира- 
шира кўринмоқ, шарпаси кўринмоқ. Чодир 
ёнида соядек қорайиб турган киши олдида 
тўхтаб, энгашиб, унинг бетига қаради. С. 
Аҳмад, Уфқ. ..икки томондаги тоғ чўққилари 
осмон сатҳида элас-элас қорайиб кўринар 
эди. О. Ёқубов, Излайман. 

ҚОРАЙТИРМОҚ Қораймоқ фл. орт. н. 
Ҳошни қорайтирмоқ. Офтобда баданни қо- 
райтирмоқ. Ойналари қорайтирилган маши- 
на. н Бегона эркакнинг қўли оқ сочни қо- 
райтирар эмиш. Тавба қилдим. А. Қаҳҳор, 
Майиз емаган хотин. 

ҚОРАКАЛТАК c.m. Тўғри келган нарса 
билан қуролланиб уриш, уришиш; оломон. 
Ҳирот томонидан ҳукумат қўишни ё қора- 
калтак оломони келиб қолса.. ишга халал 
етиши мумкин эди. С. Айний, Қуллар. 

ҚОРАКАШ 1 Олдинга ундалса, орқага 
тисарилаверадиган, юрмайдиган; асов (от 
хақида). 

2 кўчма с. т. Ўжар, қайсар. Сим қоқил- 
ган жойга ҳозирман.. ўжар, қоракаш хо- 
тинлар бўлса ҳам, бир минутда ўзимга ром 
қилиб.. сездирмай ишлайман. «Муштум». 

ҚОРАКЕСАК Гўштнинг ёғсиз юмшоқ 
жойи. 

ҚОРАКОСОВ 1 айн. қоракуя 2. 

2 кўчма Қорайиб кетган; қоп-қора (қўл 
ҳақида). Офтобдан ва чўл шамолидан қорай- 
ган қотма, ҳорғин юзи, ўқрайган кўзлари. 


қоракосов қўллари оғзидан чиққан сўзларни 
тасдиқлаб турарди. М. Осим, Элчилар. 

ҚОРАКУЯ I Ёқилғининг ёнишидан 
ҳосил бўладиган ва қозон остига, тутун 
йўлларига ўтириб қоладиган куя; қурум. 
Трубаларни қоракуядан тозаламоқ. н Унинг 
чаккаси тилиниб ёрилган, қон сизиб оқиб 
тушарди. Ўзи бўлса, устма-уст қоракуя 
босарди. М. Мансуров, Ёмби. 

Юзига қоракуя суртмоқ Бадном қилмоқ, 
юзи қора қилмоқ. Жуманни суд ҳам қилар- 
миз, юзига қоракуя ҳам суртармиз, бир умр- 
га майиб ҳам қилармиз, майли.. лекин қури- 
лишга бундан нима фойда? А. Мухтор, Ту- 
ғилиш. 

ҚОРАКУЯ II Замбуруғлар қўзғатади- 
ган, илдиз бўғзи ва поя асоси қорайиши би- 
лан кечадиган ўсимликлар касаллиги: галла 
экинларининг донига тушадиган ва уни 
зарарлантирадиган ун. Аччиқ бегона ўтлар 
ва қоракуя касаллиги тарқалган майдонлар- 
дан дон экинларини ажратиб ўриш зарур. 
Газетадан. 

ҚОРАКЎЗА Суғориладиган ерларда 
ўсадиган, бир йиллик сербарг ёввойи 
(бегона) ўт. Ҳоракўзага қарши курашишда 
карбин дориси жуда яхши натижа беради. 
Газетадан. 

ҚОРАКУЛ 1 Асосан, Ўзбекистоннинг 
Қоракул туманида етиштирилган, ҳозирги 
вақтда иқлим шароитлари ўхшаш бошқа 
ҳудудларда ҳам тарқалган, қўзисидан жин- 
галак юнгли мўйна олинадиган зотли қўй 
нави. Ҳара.. қандай дилбар манзара: кунгай 
қияликлар, қоракўл қўйлари.. юз дардга даво 
мусаффо ҳаво.. К. Яшин, Ҳамза. 

2 Шундай қўй қўзисининг юқори навли 
жингалак териси, мўйнаси. Ҳоракўл тайёр- 
лаш. Ҳоракўл тери. Ҳоракўл қулоқчин. Ҳо- 
ракўл ёқа.. н Пахта, ипак, қоракўл — Бой- 
ликларинг мунча мўл. Ё. Мирзо. 

ҚОРАКЎЛЧИ Қоракўл қўйларини бо- 
қиш ва қоракўл териси етиштириш билан 
шуғулланувчи чорвадор. Жуда соз-да, мен 
қоракўлчилар кенгашига келганман. Н. Ами- 
нов, Қаҳқаҳа. 

ҚОРАКЎЛЧИЛИК Чорвачиликнинг 
қоракўл қўйларини боқиш, кўпайтириш ва 
қоракўл тери етиштириш билан шуғул- 
ланувчи соҳаси. У шунча йил қоракўлчилик 
соҳасида ишлаб, бундақа териларни деярли 
кўрмаган эди. С. Аҳмад, Юлдуз. 




ҚОРАЛАМА Хомаки тарздаги, ишлов 
бериб якунланмаган матн. Саҳар туриб, у йўл 
тадоригини кўрди. Қоралама шеърларини 
олди.. С. Сиёев, Аваз. Қораламалар чоп 
этилиши жараёнида бу саҳифалар силлиқ- 
ланди. Газетадан. 

ҚОРАЛАМОҚ 1 Қора тус бермоқ, қора 
тусга киритмоқ, қора ранг билан бўямоқ, 
қора қилмоқ. Матони қораламоқ. Ойнани 
қоралаб, қуёш тутилишини кузатмоқ. н 
Мотоцикл ерга ағанаганча, бензини тўкилиб, 
қор юзини қоралади. Ж. Абдуллахонов, Тў- 
фон. 

Қаламни қораламоқ эск. Савағич қалам- 
ни сиёҳга ботирмоқ, унга сиёҳ олмоқ. Анвар 
ҳам мулойимгина кулумсираб олгач.. яна қа- 
ламини қоралаб, қоғоз устига бир-икки ка- 
лима ёзди. А. Қодирий, Меҳробдан чаён. 
Қоғозни қораламоқ Қоғозга ёзмоқ, қоғозга 
ёзувлар туширмоқ. Хат ёзмадинг, дея койи- 
ма мени, Қоғоз қоралашга тегмайди қўлим. 
Уйғун. Ундан анча кичик укаси ҳам, унга 
тақлид қилиб, қоғоз қораларди. М. Осим, Ибн 
Сино қиссаси. 

2 Қоралама матнни, нусхасини тайёр- 
ламоқ, қоғозга туширмоқ. Бурноғи йили бир 
роман қораловдим, ука. Қоралама чанг босиб 
ётувди. М. М. Дўст, Лолазор. Ишнинг бошида, 
расмларнинг чизгиларини қоралаб, ора-сира 
чалғиш учун шамдонларни дўқиллатиб ясаб 
юрган кезларида устахонасига Абдумалик 
кириб келди. «Ёшлик». 

3 кўчма Айблаб, ёмонлаб гапирмоқ ёки 
ёзмоқ. Бу билан мен Зокир ота билан Рўзи- 
матни қоралаб, ўзимни оқламоқчи эмасман. 
А. Қаҳҳор, Кўшчинор чироқлари. Аҳмедовўз 
сўзида янги директорнинг ўқитувчиларни 
«ёмон» ва «яхши»га ажратиб олганлигини 
қоралади. С. Зуннунова, Олов. 

4 Кўздан қочирмай, қорасига қараб, 
қорасини олиб юрмоқ, қорама-қора бормоқ. 
[Зикир] Аёлга узоқдан салом ишорасини бил- 
диргач, толлар орқасидан юриб, уни қоралаб 
келаверди. Ш. Ғуломов, Ёрқин уфқлар. Эр- 
гаш ака изни қоралаб, уч-тўрт қадам бос- 
дилар-у, тўхтаб қолдилар. Ш. Холмирзаев, 
Оғир тош кўчса. 

5 Сон-миқцор билдирувчи сўз билан 
қўлланиб, шу сўз англатган ёшга яқинла- 
шишни билдиради. Саксонни қоралаган чол. 
н Низомов олтмишни қоралаган бақалоқ 
киши эди. С. Сиёев, Отлиқ аёл. 


ҚОРАЛИК Қора эканлик, «қора» сўзи- 
нинг маъноларига алоқадор мавҳум от. 
Бахти қоралик. Ичи қоралик. н [Кумуш- 
нинг] Камон қошлари ортиқ мавж уриб ўзи- 
ни кўрсатган, бир оз бота турган шаҳло 
кўзлари тағин ҳам тим қоралик, тағин ҳам 
нурлилик касб этган эдилар. А. Қодирий, 
Ўтган кунлар. 

ҚОРАЛОВЧИ 1 Қораламоқ фл. сфдш. 
Аҳмад Ҳусайн.. муҳаррир билан учрашувнинг 
оқибатини.. қораловчи ифодаларда баён 
қилди. Ойбек, Нур қидириб. 

2 ҳуқ. Суд олдида судланувчининг айб- 
дор эканлигини қувватловчи; айбловчи. Дав- 
лат қораловчиси. Жамоат қораловчиси. н 
Қораловчи гапириб, оқловчи гапириб.. Олия- 
нинг ўзи охирги сўздан воз кечиб, суд ҳайъ- 
ати.. қамоқ муддатини эълон қилди. М. М. 
Дўст, Лолазор. 

ҚОРАМАЛДОҚ Бошмалдоқ билан ўрта 
бармоқ ўртасидаги иккинчи бармоқ; кўр- 
саткич бармоқ. Одатда навқирон ишчилар 
ўнг қўлнинг қорамалдоғи ва ўрта бармоғи- 
дан маҳрум бўлиб туришади. Газетадан. 

ҚОРАМАШОҚ 1 Бир турли ўтсимон 
ўсимлик. Қўйлар қорамашоқ, қўнғирбош.. 
ўтларини севиб ейди. Газетадан. 

2 шв. айн. қарға 2. 

ҚОРАМА-ҚОРА Кўздан қочирмай, қо- 
раси билан кетма-кет. Бошқалар эса қора- 
ма-қора бориб, кўча оғзида тўхтаб қолиш- 
ди. С. Зуннунова, Олов. Азизхон икки қўли- 
ни орқасига қилиб, шошилмай борар экан, 
нотаниш йўловчи унга эргашиб, қорама-қо- 
ра келарди. С. Аҳмад, Уфқ. 

ҚОРАМАҒИЗ Қорачадан келган; қора- 
тўр(и), қорача. Қорамағиз йигит. н Ҳали 
узоқ бўлса ҳам, унинг офтобда пишган 
қорамағиз юзини кўриб турибман. Ш. Ота- 
муродов, Кўнгил. Бўйнига катта бир илон- 
ни чирмаштириб олган.. қорамағиз йигит 
растага кириб келди. Мирмуҳсин, Она. 

ҚОРАМИҚ Қир -адирларда, ғаллазор- 
ларда ўсадиган, дони заҳарли бир йиллик 
бегона ўт. Қорамиқ донаси бўлгунча, буғ- 
дойнинг сомони бўл. Мақол. н Буғдой- 
зорлардаги ҳосилни ўришдан олдин бегона 
ўтларни, айниқса.. қорамиқ каби заҳарли 
ўтларни албатта ўриб олиш керак. Газета- 
дан. 

ҚОРАМОИ Нефтдан бензин, керосин 
ва газолин ажратиб олингандан кейин қол- 

ган қуюқ қора суюқлик; мазут. Низомжон 
каттакон печда қорамой аралаштирилган 
кўмир кукунининг ловуллаб ёнишига қараб, 
жимгина ўтирарди. С. Аҳмад, Уфқ. 

ҚОРАМОЛ Шохли, йирик чорва ҳай- 
вони (ҳўкиз, буқа, сигир). Чорва учун очил- 
ган бу йўлдан қўю қўзилар, эчкилар, қо- 
рамоллар ўтади. С. Аҳмад, Жимжитлик. 
Йил бошида гўшт планини бажариш учун 
бозордан йигирмата қорамол сотиб олин- 
ди. А. Кўчимов, Ҳалқа. 

ҚОРАМОЛЧИЛИК Чорвачиликнинг 
қорамол боқиш, уларни кўпайтириш ҳам- 
да улардан гўшт, сут маҳсулотлари етиш- 
тириш, саноатга тери ва б. хомашё етка- 
зиб бериш билан шуғулланадиган соҳаси. 
Ҳорамолчилик фермаси. 

ҚОРАМТИР Қорага мойил, оч қора, 
сал қора. Қорамтир булут. Қорамтир ту- 
тун. н Чуқур жар тубида қорамтир ан- 
ҳор пишқириб, бўғиқ садо таратиб оқаё- 
тибди. Ҳ. Ғулом, Машъал. Ариқчалар бўйи- 
да ўткир ҳидли, қорамтир ялпизлар, сершох 
жамбиллар ўсган. Ҳ. Назир, Сўнмас чақ- 
моқлар. Ҳиндуларнинг туслари қорамтир, 
кўз-қошлари қоп-қора бўлади. С. Айний, 
Қуллар. Абдишукур манглайи тиришган, 
кўзойнакли, этсиз қорамтир юзи ичига 
ботган.. ориққина киши. Ойбек, Танланган 
асарлар. 

ҚОРАМУҒ қ. қорамиқ. Қорамуғнинг до- 
насидай Кўзидан айланай шуни. «Бойчечак». 

ҚОРАПАТАК Қўй-эчкиларнинг тунаши 
учун гўнг қатламидан иборат тўшама. 

ҚОРАПУЧОҚ Ўзбекистонда яратилган, 
туси тўқ яшил, эти оқ, юмшоқ, ширин 
кечпишар қовун нави. 

ҚОРАСОВУҚ Ҳавонинг ўртача суткалик 
ҳарорати мусбат бўлгани ҳолда, ўсимлик 
қоплами ва тупроқ усти қатламининг 0° ва 
ундан ҳам пасайиши (бу ҳодиса юз берган- 
да, барглар совуқ таъсирида қораяди). 

ҚОРАСОН 1 айн. гангрена. Яна хат 
келди.. «чап оёғим қорасон бўлибди». С. Аҳ- 
мад, Жимжитлик. 

2 Чорва моллари ва ипак қуртларига 
қирғин келтирадиган юқумли касаллик. 

ҚОРАСУВОҚ Дастлабки, пардозсиз су- 
воқ. Деразаларнинг кўпи қорасувоқда, ак- 
сар деразаларга энди ойна солинаётир. Ой- 
бек, О.в. шабадалар. 

ҚОРАСУЛИ айн. қоракўза. 


ҚОРАТОЛ Тол дарахтининг новдаси 
жигарранг-қизғиш, чайир бўладиган нави. 
Қоратоллар хомуш бош эгиб турган қорам- 
тир ҳовуз сатҳида бир тўп хазон қалқиб 
юрибди. X. Султонов, Онамнинг юрти. 

ҚОРАТОМОҚ шв. айн. жиблажибон 1. 

ҚОРАТЎР(И) Қорачадан келган; қора- 
мағиз, қорача. Қизлардан қоратўргина кел- 
гани ўрнидан туриб, орқа этагини қоққан 
бўлди. Ойдин, Ўзидан кўрсин. Бошини рўмол 
билан танғиган, тахта зинадан тушиб 
келаётган қоратўри қиз Моҳидилдан кўз 
узмасди. С. Зуннунова, Гўдак ҳиди. 

ҚОРАЧА 1 Қорага мойил; қоратўр(и), 
қорамағиз. Ўзи қорача бўлгани учунми, бу 
хол тезда кўзга ташлана қолмасди. С. Зун- 
нунова, Олов. ..сепкилли, қорача юзи сал- 
пал пардозланган. Н. Аминов, Қаҳқаҳа. 

2 тар. Ўрта асрларда аҳолининг зодагон 
бўлмаган табақаси. 

3 этн. Айрим туркий халқларда уруғ но- 
ми (мас., ўзбекларнинг қатағон, лақай, 
қирқ, сарой қабилалари таркибида қорача 
уруғи бўлган). 

4 шв. Қора, авом халққа мансуб киши. 
У шу ёшга келиб, наинки худога, ҳатто буни 
— қорача, севгилисини — хўжа деб, бир- 
бирларининг қовушишларига.. йўл бермай 
келган урф-одатларга ҳам тил тегизмаган 
эди. М. Исмоилий, Фарғона т. о. 

ҚОРАЧАКАК Атиргуллилар оиласига 
мансуб, ёввойи ҳолда ўсадиган бута ўсим- 
лиги. Қорачакак ёввойи ҳолда ўсади.. Бойсун 
тоғида кўп учрайди. Газетадан. 

ҚОРАЧИРИК тар. 1 Кўнгиллилардан 
ташкил топган, дуч келган нарса билан 
қуролланган номунтазам қўшин. 

2 Шундай қўшин сафидаги жангчи. 

ҚОРАЧИРОҚ Ичига мазут ёки зиғир 
ёғи солиб ёқиладиган, пиликли, чўяндан 
қуйилган чироқ; лампа. Қорачироқнинг пили- 
ги тугаб қолди шекилли, у ҳам ўчиб қолди. 
X. Тўхтабоев, Йиллар ва йўллар. 

ҚОРАЧИҚ Кўз рангдор пардасининг 
марказидаги қора рангли тешик (ундан кўз- 
га ёруғлик нури ўтади; ёруғда торайиб, қо- 
ронғида кенгаяди). ..унингўлганига ишонмсш, 
қовоғини кўтариб, қорачиғига қаради. В. 
Ғофуров, Вафодор. Давроннинг қовоғига ўқ 
парчаси тегиб шилиб кетган, кўз қорачиғини 
ҳам зарарлаган эди. Т. Рустамов, Мангу жа- 





сорат. Узоқларга боқар сузук кўзингиз, Нуқ- 
тадай тор қорачиқдан оқар нур. Ғ. Ғулом. 

ҚОРАЧОЙЛАР Россия Федерацияси- 
нинг Қорачой-Черкасия Республикаси ва 
Ставрополь ўлкасида яшовчи, қорачой-бол- 
қор (туркий) тилида сўзлашувчи халқ. 

ҚОРАШАҚШАҚ Чумчуқсимонлар тур- 
кумининг шақшақлар оиласига мансуб сай- 
роқи қуш. ..йўл четидаги тут томондан 
қорашақшақ шақиллаб учиб қўнди. М. Ман- 
суров, Ёмби. 

ҚОРАШУРА Шўр ерларда ўсадиган ёв- 
войи ўт. Қорашўра ўсган жойлар ям-яшил 
далани эслатса-да, лекин у чорва учун бу- 
тунлай яроқсиз. «Фан ва турмуш». 

ҚОРАЯЛОҚ Чумчуқсимонлар туркуми- 
га мансуб, гала-гала бўлиб учадиган қора 
қуш. Чуғурчуқ, зағизғон, қораялоқ каби қуш- 
лар.. қора гилос шохларидан нари кетмас, 
боғча тўрини доим чуғур-чуғур овозлар босиб 
ётарди. Д. Ғ1урий, Осмон устуни. 

ҚОРАҚАИИН Тоғли ҳудудларда ўса- 
диган, пўсти оч кулранг, ёғочи оғир ва 
қаттиқ йирик дарахт; шамшоднинг бир тури. 

ҚОРАҚАЛПОҚ Қорақалпоғистон туб 
аҳолисини ташкил этувчи, туркий тиллар- 
дан бирида сўзлашувчи халқнинг номи. 
Қорақалпоқ халқи. 

2 Шу халққа мансуб, тегишли. Қора- 
қалпоқ тили. 

ҚОРАҚАЛПОҚЛАР Қорақалпоғистон 
туб аҳолисини ташкил этган, туркий тил- 
лардан бирида сўзлашувчи халқ; қорақал- 
поқ халқи. 

ҚОРАҚАНД I Сирти сал тилим-тилим, 
туси жигарранг тўқ яшил, пўсти қаттиқ, эти 
қалин кечпишар қовун нави. 

ҚОРАҚАНД II Тоғли жойларда ёввойи 
ҳолда ўсадиган бута ўсимлиги ва унинг 
овқатга солинадиган қорамтир майда сер- 
шира, нордон меваси; зирк. У [зирк] майиз 
катталигида, ранги тўқ сапсар, қовжираб 
қуригани эса қорамтир тусда бўлади. Буни 
халқимиз «қорақанд» деб ҳам аташади. Га- 
зетадан. 

ҚОРАҚАРАҒАЙ Шох-шаббаси учли 
конус шаклида бўладиган, доимо яшил, 
игнабаргли дарахт ёки бута. 

ҚОРАҚАРҒА қ. қарға. 

ҚОРАҚАТ, қорағат Баъзи турлари зий- 
нат учун, баъзи турлари эса меваси учун 
ўстириладиган хушбўй бута ўсимлик ва 


унинг сершира, ширин ёки нордон-ширин, 
кўпинча қизил ёки қорамтир меваси; қора 
смородина. Қизил қорағат. Қора қорағат. 
н Ғир-ғир шамол эсади, қорақат, чиялар- 
нинг ёқимли иси анқийди. С. Муродбеков, 
Ёвшан иси. Шишларни йўқотиш учун.. тар- 
вуз, узум, қора қарағат ҳамда четан мева- 
сини истеъмол қилиш керак. «Фан ва тур- 
муш». 

ҚОРАҚИЁҚ Бошоқдошлар оиласига 
мансуб кўп йиллик ўтсимон ўсимлик; аж- 
риқбош; ем-хашак экини. 

ҚОРАҚОВУҚ Тоғли ерларда ўсадиган 
кўп йиллик, пиёзли доривор ўсимлик. Янги 
дори тоғ ёнбағирларида ўсадиган қорақовуқ 
ўтидан олинади. Газетадан. 

ҚОРАҚОШ I бот. Мураккабгулдошларга 
мансуб, хушманзара ўтсимон ўсимлик. Бой- 
чечаклар кетидан қорақошлар очилди.. Қиз- 
лар қорақошлар терди, қулоқларига тақди. 
Т. Мурод, От кишнаган оқшом. 

ҚОРАҚОШ II бот. шв. 1 Қора тусли, 
бўртиб чиққан йўли бор, кам этли ширин 
кузги қовун нави. 

2 Сирти қалин тўрланган, туси оч яшил, 
эти ширин ва хушбўй ҳандалак тури. 

ҚОРАҚУЙРУҚ айн. жайран. 

ҚОРАҚУЛОҚ Мушуклар оиласига ман- 
суб, тумшуғи узун, қулоғининг учи қора 
сутэмизувчи ҳайвон. 

ҚОРАҚУРТ Бўғимоёқлилар типининг 
ўргимчаксимонлар уруғи вакили: усти бах- 
малга ўхшаш, қора тусли; фақат урғочиси 
заҳарли бўлади. Қорақурт чақаётганда, одам 
сезмай ҳам қолади. У, худди қандалага ўх- 
шаб, чақиб қочади. Ё. Шукуров, Биринчи 
парвоз. 

ҚОРАҚУШ Қарғасимонлар оиласига 
мансуб парранда; қора патли чўл бургути. 

ҚОРАҚУТИР Яра битаётганида, унинг 
устида ҳосил бўладиган қаттиқ пўст. 

ҚОРБУРОН 1 Шамол аралаш кучли 
қор ёғиши; қор бўрони. Эрталаб бошлан- 
ган қорбўрон тобора кучаймоқда. И. Раҳим, 
Чин муҳаббат. Сурувнинг орқасида Бобоқул 
ота келарди. Қаршидан ҳамла қилаётган 
қорбўрон гўё унинг баланд қоматини буккан- 
ди. С. Анорбоев, Оқсой. 

2 Бир-бирига қор юмалоқлаб отиш 
ўйини. Қорбўрон ўйнаган қиз ҳам қўрқадими ? 
Юраверинг. Мен кафил. Шуҳрат, Шинелли 
йиллар. 






ҚОРГИЧ Қориш, қориштириш учун 
ишлатиладиган асбоб. 

ҚОРЁҒДИ этн. Марҳумнинг вафотидан 
кейин биринчи қор ёққанда ўтказиладиган 
мотам маросими. 

ҚОРИ [а. ^jUa — ўқувчи, Куръонни қи- 
роат билан ёддан ўкувчи киши] 1 Куръон- 
нинг барча сураларини ёд олган ва уларни 
қироат билан ўқувчи шахс. Куръонни боил- 
дан-оёқ вд олган «қорилар».. рўза ойида пул 
ишлаб қоладилар. М. Муҳаммаджонов, Тур- 
муш уринишлари. Қози ёнидаги Асад қори- 
га юзланди: -Имом домла, ўқинг-чи, нима 
битибди буёнга. М. Исмоилий, Фарғона т. о. 
Фотиҳа тортилгандан сўнг, қутидор ва 
Офтоб ойим қорига пул бердилар. А. Қоди- 
рий, Ўтган кунлар. 

2 Кўзи ожиз, кўр киши (ҳурмат юзаси- 
дан уларни шундай атайдилар). Таёқ йўл 
кўрсатар аъмо қорига, Ул ҳам кўнган қис- 
матида борига. «Эрали ва Шерали». 

ҚОРИЛИК Қори иши, вазифаси. У, 
мадрасани тамом қилгач, «қори» деб ном 
олган бўлса ҳам, унга бирор жойда қорилик 
ёки имомлик қилиш насиб бўлмади. И. Ра- 
ҳим, Чин муҳаббат. 

ҚОРИЛМОҚ Қормоқ фл. ўзл. ва мажҳ. н. 
Терт яхши қорилди. Сутга қорилган хамир. 
н [Ҳакимбойвачча] Қаймоққа қорилган 
нонлар билан тўла дастурхон ёзиб, аччиқ 
чойни қуя бошлади. Ойбек, Танланган асар- 
лар. Унинг тупроққа қорилган гавдаси юқо- 
ридан юмалаб тушиб, шу ерда тўхтаганига 
гувоҳэди. П. Турсун, Ўқитувчи. 

ҚОРИН 1 анат. Тананинг қорин девори 
билан қорин бўшлиғидан иборат пастки, 
овқат ҳазм қилиш аъзолари, яна баъзи 
бошқа аъзолар жойлашган қисми. Нормат 
анча ергача қорни билан судралиб борди. И. 
Раҳим, Чин муҳаббат. Қорни солинган биялар 
елинларини тирсиллатади. А. Қодирий, 
Кичик асарлар. У ўтирган ерида қорнини 
ушлаб, қотиб-қотиб кулади. С. Сиёев, Ёруғ- 
лик. 

2 с.т. айн. қорин бўшлиғи. 

Қорин бўшлиғи Тананинг юқоридан, 
яъни кўкрак қафасидан диафрагма билан 
ажралиб турадиган, пастдан катта чаноқ 
бўшлиғи, орқадан умуртқа поғонаси, ёнбош 
ва олдиндан сербар мускуллар билан че- 
гараланган қисми. 


3 с.т. айн. меъда, ошқозон. Оч қоринга 
тушган ўткир май виз эттириб қайнат- 
ди-да, томоқ остини ловуллатмоққа олди. 
А. Қодирий, Ўтган кунлар. Ҳозир.. қўй-қўзи- 
лар куни билан қоринларига йиққан овқат- 
ларини, бамайлихотир ётиб, кавш қайта- 
раётгандир. С. Анорбоев, Оқсой. 

Қорни оч Қорни (меъдаси)да ҳеч нарса 
йўқ, овқат (емиш) талаб. Қорни очмоқ Емиш 
талаб бўлмоқ, овқат тусамоқ. -Рост, қорним 
очди, — деди Турғунбой пешонасидан mep- 
ларни сидираркан. Т. Ашуров, Оқ от. Қорним 
очса.. темир товоғимга озгина-озгина сут 
соғиб оламан.. С. Сиёев, Ёруғлик. Қорни тўй- 
моқ қ. тўймоқ 1. Қорним нонга тўймаяпти, 
бирор иш топиб бер. Т. Ашуров, Оқ от. 

Қорни тўқ қ. тўқ I 1. Қорни оч билан қор- 
ни тўқнинг нима иши бор? 

4 Ҳайвонларнинг масаллиқ сифатида ёки 
идиш сифатида ишлатиладиган шу аъзоси. 
Ичак, қорин гўшт бўлмас, Душман асло дўст 
бўлмас. Мақол. Бир қорин мойни бир қума- 
лоқ чиритар. Мақол. н Тошхол буғланиб 
турган ўпка, жигар, буйрак, қоринларни пи- 
чоқ билан нон устига олиб қўйгач, бар- 
моқларига пуфпуфлаб тўғрай бошлади. С. 
Нуров, Майсаларни аёз урмайди. Хуржун- 
нинг икки кўзини тўлғазиб, қоринда мой 
келтирадиган қишлоқи мурид Тиллабой ке- 
либ кетди. П. Турсун, Ўқитувчи. 

5 кўчма Тирикчилик, ейиш-ичиш; қур- 
соқ, жиғилдон, нафс. У фақат қорнини ўй- 
лайди. н Матқовул ака, мен нон топар- 
миканман, деб қорин ғамида мактаб очганим 
йўқ. М. Исмоилий, Фарғона т. о. Ҳадеб қо- 
ринни ўйлаш керак эмас. С. Сиёев, Ёруғлик. 

6 кўчма Қумғон, чойдиш, оптова, хум, 
кўза каби идишларнинг нарса солинадиган, 
ташқарига қаппайиб чиққан кенг, йўғон 
қисми. Бутилканинг қорни. Кўзанинг қорни. 
Самоварнинг қорни. Чойнакнинг қорни. н 
Ҳамиша Қодировнинг столида қорни катта 
графин сув билан тўла турарди. Ш. Раши- 
дов, Бўрондан кучли. 

7 Баъзи чолғу асбобларининг ўйиб ёки 
бошқа йўл билан ишланадиган ичи бўш 
қисми (асбобнинг дастага уланадиган, овоз 
берадиган қисми). У аянчли бир вазиятда 
қоракуя бўлиб куйиб, қорнининг юз тахтаси 
ўйилиб тушган дуторни қўлига олди ва 
бошини аста кўтарди. Н. Фозилов, Дийдор. 
..одам қанча оч бўлса, шунча яхши ишлайди, 

дуторнинг ҳам қорнини тешишмаса, жа- 
рангламасди.. Ў. Ҳошимов, Қалбингга қулоқ 
сол. 

8 с.т. Ич, бачадон. Менам қўзиларни она- 
сининг қорнидан тушиши билан ажратга- 
ним йўқ. С. Анорбоев, Оқсой. Уйимизнинг 
тўри сеники. Тор қорнимга сиққан, кенг 
уйимга сиғмайсанми?Ў. Ҳошимов, Қалбингга 
қулоқ сол. 

Бир қориндан талашиб тушган Бир 

онадан туғилган. Онасининг қорнида 1) ҳали 
туғилгани йўқ. У келганда, сен чақалоқми- 
динг ё онанг қорнидамидинг.. Ойбек, Тан- 
ланган асарлар; 2) кўчма мутлақо йўқ, ер 
юзида топилмайди. Менинг устимдан ариза 
ёзадиганлар онасининг қорнида, афандим. П. 
Турсун, Ўқитувчи. Онасининг қорнида ёт- 
гандай Жуда тинч, беташвиш. Хотиржам 
бўл, кийикчанг худди онасининг қорнида ёт- 
гандай роҳат қиляпти. Ҳ. Назир, Ёнар дарё. 
Қорин пиёз (нинг) пўсти бўлди Қорин 
ниҳоятда очди. Менинг қорним пиёзнинг пўс- 
ти бўлиб кетди. В. Ғофуров, Вафодор. Қо- 
рин солмоқ (ёки қўймоқ, ташламоқ) Қорни 
меъёрий ҳолатдагидан катталашмоқ, қорин- 
дор бўлмоқ. ..тезда қорин қўйиб, кўзойнак 
тақди. Мирмуҳсин, Умид. Машинадан ўрта 
ёшлардаги, сал қорин ташлаган.. бир киши 
тушди. С. Аҳмад, Чўл бургути. 

ҚОРИНБОИ с.т. 1 Қорин қўйган, қор- 
ни катта. Анави қаққайиб турган қоринбой 
одамни қара. 

2 Амалдор, мансабдор шахсларга нис- 
батан қўлланади. Хиёлнинг қоринбой бўлиб 
кетганини билмас эканмиз-да.. И. Раҳим, 
Тақдир. 

ҚОРИНБОҒ От ёки эшакнинг қорни- 
дан тортиб, эгарга маҳкамланадиган ёки 
қорнидан ўтказиб, арава шотисига боғ- 
ланадиган энли тасма; қоринбоғич. Ҳамбар 
тойчанинг қоринбоғини бўшатиб, қозиққа 
боғлади. Ойбек, Танланган асарлар. Ҳобил- 
бой аравага қўшиғлиқ отнинг бошини силаб 
эркалади, анжомларини кўздан кечирди, қо- 
ринбоғини қаттиқ тортиб боғлади. Ҳ. Нуъ- 
мон ва А. Шораҳмедов, Ота. 

ҚОРИНБОҒИЧ 1 Яктак, тўн ва ш.к. 
кийимларнинг тугма ўрнида ишлатилади- 
ган боғичи. 

2 айн. қоринбоғ. 

ҚОРИНДОР Қорни катта, қорни дўп- 
пайиб чиққан (қ. қорин 1, 6). Тожиддин Ҳо- 


сим бўйи шипга етгудай, қориндор, ола кўз, 
ботиқ пешона, кўсанамо, қирқ беш ёшлар- 
даги киши. Ойбек, Нур қидириб. Салимжон 
плитка устидаги кўк, қориндор чойнакдан 
бир қултум сув ичди. Н. Аминов, Тилло та- 
бассумлар. 

ҚОРИНЛИ 1 Аниқловчи сўз билан 
қўлланиб, шу сўз англатган ҳолатдаги 
қоринга эгаликни биддиради (қ. қорин 1, 
6). Ҳишлоқнинг кажава қоринли, юм-юмалоқ 
оқсоқоли иссиқдан ҳарсиллаб-гурсиллаб етиб 
келди. Ойбек, Навоий. ..бир ҳовуч тамаки 
олиб, уни гулхан олдида турган кенг қоринли.. 
хива чилимининг сархонасига босди. С. Ай- 
ний, Қуллар. 

2 айн. қориндор. 63 ёшда, серсоқол, гав- 
дали.. шўхтабиат, қоринли бир киши бў- 
либ, юртнинг қозикалонидир. Ҳамза, Май- 
саранинг иши. 

ҚОРИНЧА Қорин с. кичр. 

Мия қоринчаси анат. Мия бўшлиғи. 
Юрак қоринчаси анат. Юракнинг қон 
томирларида қон ҳаракатини бошқарувчи 
қисми. 

ҚОРИХОНА [қори + хона] 1 тар. Му- 
сулмонларнинг қорилар тайёрланган диний 
ўқув юрти. [Султонбек:] Бир ўғлим қорихо- 
нада ўқийди. Бир ўғлимни Хадрадаги ўрис 
мактабига бердим. Ойбек, Танланган асар- 
лар. 

2 Масжиднинг куръон тиловат қилиш 
учун ажратилган бўлмаси; кироатхона. 
[Ҳори] Секин-секин қорихонадан чиқиб келди 
ва нарида ўтириб, қуръон ўқиди. А. Қодирий, 
Ўтган кунлар. 

ҚОРИШИҚ Аралашиб, қоришиб кет- 
ган, аралаш-қуралаш. Козимнинг димоғига 
ўт-ўланларнинг бир-бирига қоришиқ иси 
урилди. Э. Усмонов, Ёлқин. Алам ҳам, армон 
ҳам қоришиқ эди бу хўрсинишда. М. Ман- 
суров, Ёмби. 

Қоришиқ ундош тлш. Портловчи ва сир- 
ғалувчи товушдан таркиб топган мураккаб 
ундош, мас., ц (т+с), ч (т+ш) каби. 

ҚОРИШМА 1 Суюқ ёки майда заррали 
сочилувчан нарсаларнинг ўзаро аралашу- 
видан, қоришувидан ҳосил бўлган модда; 
қоришиқ масса; аралашма. Асал билан сари- 
ёғ қоришмаси. н Пахта майдонлари минерал 
ва органик ўғитлар қоришмаси билан ўғит- 
ланиб, сифатли шудгорланди. Газетадан. 




2 айн. бўза II. Цемент қоришмаси. Оҳак 
қоришмаси. Қоришма билан ғишт термоқ. 
н Ҳадимги Римда боғловчи модда сифа- 
тида оҳак қоришмасига майдаланган вулкан 
жинслари ишлатилган. «Фан ва турмуш». 

ҚОРИШМОҚ 1 Қормоқ фл. бирг. н. 

2 Бир-бирига аралаш, қўшилган, бир- 
лашган ҳолга келмоқ. У қор, тупроқ қори- 
шиб, аталаси чиққан майдонда чўзилиб қол- 
ди. С. Анорбоев, Ҳамсуҳбатлар. 

3 кўчма Аралашиб, қўшилиб, бир бўлиб 
кетмоқ; аралаш-қуралаш бўлиб, фарқини 
йўқотмоқ. Гап қоришиб кетди. Фикр қори- 
шиб кетди. н Унинг миясида ола-қуроқ му- 
лоҳазалар қоришиб кетди. «Шарқ юлдузи». 

4 (ж. к. билан) Беланмоқ, бўялмоқ, бот- 
моқ. Лой ва тупроққа қоришган жангчилар- 
ни танимоқ қийин эди. Ойбек, Қуёш қо- 
раймас. Таниш зангори дурра тупроққа қо- 
ришиб ётибди. X. Аҳророва, Орифнинг дав- 
лати. Ўлим билан олишганларнинг, Жангда 
қонга қоришганларнинг Ҳайкалидир! Э. Раҳим. 

5 кўчма Овора, банд бўлмоқ; куйманмоқ 
(бирор иш-юмуш билан). Кумушбиби.. ошхона 
юмуши билан қоришиб ётган онасининг олди- 
га борди. А. Қодирий, Ўтган кунлар. [Турғун:] 
Оббо, Муҳаббат-эй.. Роса меҳнатга қори- 
шиб қолибсиз-да, а? Мунча ўзингизни урин- 
тирмасангиз? Н. Сафаров, Ҳаёт мактаби. 
Рўзғор ишларига қоришиб кетиши ҳам унча 
сезилмас, аксинча, овутгандай бўларди. Ш. Ра- 
шидов, Бўрондан кучли. 

6 кўчма Бош суқмоқ; суқилмоқ, ара- 
лашмоқ, қотишмоқ. Жанжал бўлса, қориш- 
мам. Ҳамза. Сен бу ишга иккинчи марта 
қоришма. Ойбек, Танланган асарлар. 

ҚОРИШТИРМОҚ 1 Қоришмоқ фл. орт. 
н. Тупроққа қорииипирмоқ. Бетон қориш- 
тирмоқ. н Бадбахтни [Ҳомидни] икки ки- 
шиси билан тупроққа қории/тириб кетувчи 
Отабек экан! А. Қодирий, Ўтган кунлар. 

2 Бир хил деб қарамоқ; фарқламаслик. 
Фикрларни қориштирмоқ. н Синекдоха би- 
лан метонимия асосан қуйидаги ҳолатлар- 
да қориштириб юборилади .. «ЎТА». 

ҚОРИҚ Табибчиликда қон олиш учун 
ишлатиладиган, сигирнинг шохидан махсус 
ясалган асбоб; қортиқ. Қориқ солмоқ. н 
Ўтар бобо унинг билагини ушлаб, томир 
уришини текширди.. сўнг ётқизиб, яғирига 
қориқ қўйди. С. Сиёев, Аваз. 

ҚОРИҚЧИ Қориқ солувчи табиб. 


ҚОРЛИ 1 Қори бор, қор билан қоп- 
ланган. Қорли тоғлар чўққисидан боқади 
қуёш. Ғайратий. 

2 Қор ёғиб турган, қор ёғаётган. Қорли 
тун. 

ҚОРЛИК Қор қоплаган, қор босган 
жой. Шовуллади тун бўйи шамол, Қорликлар- 
да ўчди изимиз. А. Орипов, Йиллар армони. 

ҚОРМОҚ 1 Суюқ ёки майда заррали 
сочилувчан нарсаларни бир-бирига аралаш- 
тирмоқ, қориштирмоқ. Толқонни шакар би- 
лан қормоқ. Қатиққа шакар қориб ичмоқ. н 
Қўй сути, қўй мойига Упадек унни қориб.. Қ. 
Муҳаммадий. 

2 Обдан аралаштириб етилтирмоқ, ий- 
ламоқ, пишитмоқ (шу йўл билан ўзи боғ- 
ланиб келган сўз англатган нарсани тай- 
ёрлашни билдиради). Лой қормоқ. Бетон 
қормоқ. н Кун чиқмасдан ун эладим, хамир 
қордим.. Ойбек, Танланган асарлар. Ёрмат 
хўжайиннинг сигир-бузоқларига терт қо- 
риш билан банд бўлган хотинининг олдида 
тўхтади. Ойбек, Танланган асарлар. 

3 Булғамоқ, беламоқ, қориштирмоқ. Лой- 
га қормоқ. н Сел ғўзаларимизни.. меҳ- 
натимизни ҳам тупроққа қориб олди-кет- 
ди-ю, аммо юрак қўримизни, виждонимизни 
оқизиб кетгани йўқ. Й. Шамшаров, Кўрк 
меъморлари. Ўзингни балчиққа қориб, йиғлаб- 
ёлвориб, деҳқоннинг оғзидагини, косибнинг 
бўғзидагини умид этишга ор қилмайсанми, 
Матпано? С. Сиёев, Аваз. 

4 кўчма Ботирмоқ, кўммоқ; гирифтор 
қилмоқ. Чўпонни севолмадим, Ҳеч кўнгил 
қўёлмадим. Ғурбатга қорганимнинг, Девга 
юборганимнинг Сабаби шунда эди. Ҳ. Олим- 
жон. 

ҚОРОВУЛ 1 Бирор объектни қўриқ- 
ловчи қуролли шахс, шахслар гуруҳи; пос- 
бон, соқчи. Ўрда қоровули. н Подшонинг 
Бухорога келиши муносабати билан кўча- 
лар тозаланган, қоровулу ясовуллар йўллар- 
га тинмай сув сепишарди. Мирмуҳсин, Меъ- 
мор. Арк қоровуллари кийимларини ечиб, кўр- 
паларига чўзилдилар. С. Айний, Дохунда. 

2 Бирор объектга зиён-заҳмат етказ- 
маслик, унда тартиб-интизом ва ш.к. ни 
сақлаш учун, қўриқдаш учун қўйиладиган 
шахс; қўриқчи. Ўрмон қоровули. Боғ қорову- 
ли. Кўча қоровули. н ТошМИ дарвозаси 
олдида қоровул уларни тўхтатди. Ў. Умар- 
беков, Ёз ёмғири. Мозорни қиртишлаб то- 





залади. Гўристон қоровулига пул бериб, қуръ- 
он тиловат қилдирди. Ў. Ҳошимов, Қал- 
бингга қулоқ сол. 

3 Кузатиб, огоҳ бўлиб турувчи. Умрзоқ 
кўприкнинг нариги четида қоровул бўлиб 
туриш учун кетди.. П. Қодиров, Юлдузли 
тунлар. Лекин элликбоши Йўлчининг изига 
қоровул туширганлигидан хабардор бўлган.. 
Қоратой Йўлчининг тадбирларини маъқул 
кўрмади. Ойбек, Танланган асарлар. 

4 ҳарб. Бирор объектни сақлаш, муҳо- 
фаза қилиш вазифаси юклатилган ҳарбий 
бўлинма. Гарнизон қоровули. н Қоқ ярим 
кечада қоровуллар тревога кўтаришди. Ой- 
бек, Қуёш қораймас. 

5 Нишонга олиш учун милтиқ, пистолет 
каби қуролларнинг стволи учига ўрнатил- 
ган бўртиқча; мушак. Аҳмаджон шошмасдан 
MwmuFUHU ўнглади. Узоқдан думсиз калта- 
кесакка ўхшаб кўринган фашистни қоровул- 
га қўндириб, тепкини босди. А. Қаҳҳор, Ол- 
тин юддуз. 

ҚОРОВУЛБЕГИ тар. Ўрта Осиё хон- 
ликларида: қоровуллик хизматини бажа- 
рувчи ҳарбий қисмларнинг бошлиғи. 

ҚОРОВУЛЛАМОҚ Қоровул туриб 
сақламоқ, қўриқламоқ. Омборни қоровул- 
ламоқ. Полизни қоровулламоқ. Чорвани қо- 
ровулламоқ. н Саъди чол поданинг олдига 
ўтди, Холмурод пайкал томонни қоровуллаб 
қолди. «Ёшлик». 

ҚОРОВУЛЛИК 1 Қоровул иши, вази- 
фаси; қоровул туриш. Қоровуллик қилмоқ. н 
Оз ерли ва ерсизлар чоракорлик, қоровуллик 
ёки бошқа бирор касб билан машғул эдилар. 
С. Айний, Эсдаликлар. Қоровуллик штатига 
киритиб қўяман. Т. Ашуров, Оқ от. 

Қоровуллик қилмоқ 1) қоровул вазифа- 
сида ишламоқ. Шаҳарда қоровуллик қила- 
манми, қовун тилиб сотаманми, менинг ишим. 
«Муштум»; 2) қўриқламоқ, назорат қилмоқ, 
кўз-кулоқ бўлиб турмоқ. Йўлда қудуқ ёнида 
тунаб, овқатланиб ухлашди. Зулфиқор билан 
Заврак.. ухламай, галма-гал қоровуллик қи- 
лишди. Мирмуҳсин, Меъмор. Раҳим ўтоқ- 
чиларга чой, нон, газеталар етказиб бериб 
туриши, улар дам олганда, кийимлар ва ас- 
бобларга қоровуллик қилиши керак эди. Ҳ. 
Назир, Сўнмас чақмоқлар. 

2 Ҳарбий қоровул хизмати. 

ҚОРОВУЛХОНА Ўз вазифасини бажа- 
раётган қоровул турадиган ёки дам олади- 


ган хона, жой. Ҳаммани гуноҳкор қилиб, 
қоровулхонага олиб бориб қамаб қўйдилар. 
«Гўрўғли». Шербек қоровулхонадан чиққач, 
тўғри Қизилжарга жўнади. С. Анорбоев, 
Оқсой. 

ҚОРОВУЛЧИЛИК айн. қоровуллик 1. 

Бадиа.. -Мен қоровулчилик қиламан, — деди. 
Бу — ҳам илтифот, ҳам фармон эди. Мир- 
муҳсин, Меъмор. 

ҚОРОНҒИ 1 сфт. Қоронғилик босган, 
қоронғиликка чўмган, зиёдан, нурдан маҳ- 
рум бўлган; зид. ёруғ. Қоронғи кеча. Қорон- 
ғи уй. н Узун, қоронғи йўлакдан чиққач, 
Унсин тўхтади. Ойбек, Танланган асарлар. 
Дарча очилиши билан қоронғи ҳужрага совуқ 
ёпирилибкирди. М. Исмоилий, Фарғонат. о. 
Уйнинг ичи қоронғи. Ҳамма ширин уйқуда. 
«Ёшлик». 

2 от Ёруғлик, зиё бўлмаган пайт, ҳолат; 
қоронғилик, зимистон. Тун қоронғиси. Тонг 
қоронғиси. Қоронғи тушди. н Ой ҳали 
чиқмаган, фақат унинг заиф нури қоронғи- 
дан қўрққандек.. йилт-йилт этиб кетади. 
М. Исмоилий, Фарғонат. о. Ёрмат қоронғи- 
да йиқилиб-сурилиб, элликбошининг уйига 
келди. Ойбек, Танланган асарлар. 

3 кўчма Аниқ эмас; ноаниқ, номаълум. 
Суҳбат ким ҳақида ва нима ҳақида борган- 
лиги қоронғи. Ш. Рашидов, Бўрондан кучли. 
Лекин бизга комиссия нималарга асосланиб 
шу фикрга келганлиги қоронғи бўлиб қолди. 
С. Зуннунова, Олов. 

4 кўчма Ноаниқ ва ёқимсиз, бўлмағур. 
Кечқурун Гулнор ўз уйига қайтаркан, йўл- 
йўлакай ҳасратда ёниб, қоронғи хаёлларга 
чулғанди.. Ойбек, Танланган асарлар. -Иним, 
— деди Абдукарим ака Ботиралининг қўлини 
қўйиб юбормасдан, — бўлисимизнинг қоронғи 
ишлари кўп. Ҳ. Ғулом, Машъал. 

5 кўчма Рўшнолик, яхшиликдан холи; 
зид. ёруғ. Дунё шундай ясалган экан, болам. 
Бировга ёруғ, бировга қоронғи. Ойбек, Тан- 
ланган асарлар. Қаҳрамонлар бир-бирига 
етишишни, «қоронғи юртимизни илм чироғи 
билан ёритиш» йўлида бирга ишлашни орзу 
қиладилар. Газетадан. 

Боши қоронғи қ. бош. Дунё (.ёки жаҳон) 
кўзига қоронғи У қаттиқ хафа, унга ҳеч 
нарса татимайди, унинг кўзига ҳеч нарса 
кўринмайди. Мунаввар уч кунлик келин- 
лигида бир гап эшитди-ю, бу дунёси кўзига 
қоронғи бўлиб кетди. С. Анорбоев, Меҳр. 




Машаққатли юришлардан зериккан хотини 
ғингшийвериб, доим унинг жонига тегар, 
кўзига дунёни қоронғи қиларди. М. Осим, 
Искандар ва Спитамен. 

ҚОРОНҒИЗОР Қоронғилик, зулмат 
босган жой. [Отабек] Шу қоронғизор билан 
қўшилишиб кетгандек ва қоронғиликнинг 
қучоғига кира боргандек, мевазорнинг ичка- 
рисига юра борди. А. Қодирий, Ўтган кунлар. 

ҚОРОНҒИЛАМОҚ кам қўлл. Қорон- 
ғилик тушмоқ, қоронғи бўла бошламоқ; 
қоронғилашмоқ. Энди кеч бўлди, кун қо- 
ронғилаб қолди. 

ҚОРОНҒИЛАТМОҚ1 Қоронғиламоқ фл. 

орт. н. Дераза ва эшикларга napda тутиб, 
хонани қоронғилатди. 

2 кўчма Ноаниқ қилиб қўймоқ, хиралаш- 
тирмоқ (маъно, тушунча ва ш.к. ни). Оҳангни 
келиштираман, деб маънони қоронғилатиб 
қўйибди. А. Қаҳҳор, Сароб. 

ҚОРОНҒИЛАШМОҚ 1 Қоронғилик 
чўкмоқ, тушмоқ; қоронғи ҳолат юзага кел- 
моқ. Оқшом тушиб, ташқари қоронғилашиб 
қолган, гупиллатиб йирик-йирик қор ёғарди. 
Газетадан. Уч қулоч илгарилаш билан унгур 
ичи анча қоронғилашди. М. Исмоилий, Фар- 
ғона т. о. Кўкда саёҳат қилиб юрган ой бу- 
лутлар ортида қолди. Бутун ўрмон ва кенг 
далалар қоронғилашди. И. Раҳим, Чин му- 
ҳаббат. 

2 кўчма Ноаниқлашмоқ, хиралашмоқ; 
чигаллашмоқ (маъно, тушунча ва ш. к. ҳа- 
қида). Масала ойдинлашмади, балки янада 
қоронғилашди. н Баҳорнинг фикри қоронғи- 
лашди-ю, кўз олдини туман чулғади. Ш. Ра- 
шидов, Қудратли тўлқин. 

Кўз олди қоронғилашди қ. кўз. Чол охири 
ҳолдан тойиб, кўз олди қоронғилашди-да, 
сув аралаш лойга йиқилди. Ж. Шарипов, 
Хоразм. Кўзига дунё (ёки олам, жаҳон) 
қоронғилашди Қаттиқ хафа бўлди, кўзига ҳеч 
нарса кўринмай қолди. Зиёдилла қамоққа 
олингандан кейин, олам кўзига буткул қо- 
ронғилашди. Ҳ. Ғулом, Машъал. 

ҚОРОНҒИЛИК Қоронғи ҳолат (тўғри ва 
кўчма маъноларда). Туннинг қоронғилиги. 
ўорнинг қоронғилиги. Масаланинг қоронғилиги. 
Қоронғиликда тўқнашмоқ. н Кўзи қорон- 
ғиликка кўниккандан кейин, охур ёнидаги си- 
гирни, ола бузоқни кўрди. Ў. Ҳошимов, Қал- 
бингга қулоқ сол. Кеч кириб, қоронғилик 
тушганда, Ҳуройим кўзини очиб қаради. «Рус- 


тамхон». Ҳасан овчининг кўнглини қоронғилик 
қоплади. Ш. Тошматов, Эрк қуши. Халқяна 
қоронғиликда қолаверади. Бизни яна юз йил 
орқага тортишмоқчи. Мирмуҳсин, Чодра- 
ли аёл. 

ҚОРОТҚИ айн. қаратқи. Ҳосили йиғиб 
олинган бўстонликларда унда-бунда қоротқи 
— қўғирчоқлар қаппаяди. Ойбек, Навоий. 

ҚОРТИҚ айн. қориқ. 

ҚОРУВ кам қўлл. Эп, удда. -Кўп қий- 
наманглар, маъқул сўзга қорув йўқ, — деб 
ёлвориб, эланиб қолди. «Эрали ва Шерали». 

ҚОРУВЛИ кам қўлл. 1 Удли-шудли; уд- 
дали. Ноғоратепалик Сафар бободан саккиз- 
та ўғил туғилди. Уларнинг ичида Холмўмин 
қорувли ва серғайрат чиқди. Газетадан. 

2 Гавдали, норғул; қоматдор. Минбарга 
қорачадан келган, ўрта бўйли, қорувли йигит 
кўтарилди. «Самарқанд машъаллари». Чаван- 
дозларни айтмайсизми. Ҳар келбатли, ҳар 
қорувли. Ш. Бўтаев, Қўрғонланган ой. Шу 
пайт даврага Тўйчига қараганда анча ёшроқ, 
қорувлигина йигит чиқиб келди. «Ёшлик». 

ҚОРХАТ этн. Биринчи қор ёққан куни 
зиёфат беришни таклиф қилиб, таниш 
кишиларга олиб бориб бериладиган мактуб 
(қорхат олган киши хат олиб келган киши- 
ни ушлаб олса, зиёфат қорхат ёзган киши 
томонидан берилади). Тансиқ қорни ғанимат 
билиб, катталар ўз дўстларига қорхат ёзиб, 
ўзига хос нашъа-завқ бағишловчи қишки 
зиёфатларга юра бошлаганлар. Ойбек, На- 
воий. Биринчи қорнинг ўзига яраша гашти 
бўлади. Даламиздаги қўшнилар билан қорхат 
ёзишганларимиз ёдимга тушди. М. Қориев, 
Ойдин кечалар. 

ҚОСИД [а. — жўнаб кетаётган; ин- 

тилувчи, қасд қилувчи; хабарчи, элчи, чо- 
пар] эск. кт. 1 айн. хабарчи. Борсанг кўйиға, 
қосидо, айғил Муқимийдин дуо. Муқимий. 

2 Қасд қилувчи, интилувчи. 

ҚОСИР [а. — чек (чегара)ланувчи; 

камчиликли, қисқа, калта; кучсиз, ожиз] 
кт. Қусурли, қисқа, калта. Ақли қосир. 

ҚОТИЛ [а. — ўлдирувчи, қатл 

этувчи; ҳалокатли] Одам ўлдирувчи ёки 
ўлдирган киши. Ёмон шифокорнинг қотил- 
дан фарқи йўқ. Ў. Ҳошимов, Нур борки, соя 
бор. Демак, Бойсунқур мирзо бизнинг изи- 
мизга қўйилган қотилни пайқаб, муҳофаза 
сифатида «овчи йигитлар»ини йўллаган. 
Мирмуҳсин, Меъмор. Унинг.. қонини даъво 







қиладиган кишиси бўлмаганидан, ҳукумат 
унинг қотилини топиш учун ортиқча ҳаракат 
қилмади. С. Айний, Эсдаликлар. 

ҚОТИЛЛИК Қотил бўлиш, қотил экан- 
лик. Ҳотиллигини бўйнига олмоқ. н Заҳар 
бермоқ учун сайланди Мансур, Нечук инсон- 
ки, қотилликка мағрур. Ҳабибий. 

2 Одам ўлдириш. Ҳотилликда айбланмоқ. 
н ..жосуслик, диверсия.. қотиллик каби 
жиноятлар учун ўлим жазоси бўлиши мум- 
кин. Газетадан. 

қотилмоқ кам қўлл. 1 Қотмоқ фл. ўзл. 
ва мажҳ. н. Йўлга чиққанларидан бери орада 
бир оғиз сўз қотилгани йўқ. А. Мухтор, Чи- 
нор. Пастда ётган ит, ган ўзига қотилган- 
дай, аста дум силкийди. Н. Норқобилов, Бе- 
катдаги оқ уйча. 

2 Аралашмоқ, қўшилмоқ. Бўз тупроққа 
қирмизи қон Ҳотилди майдон ичинда. «Ши- 
рин билан Шакар». Кумуш тунга кетгил 
қотилиб, Юлдузларни айлагин ҳавас. У. Қўч- 
қоров, Ҳаяжонга кўмилган дунё. 

ҚОТИНМОҚ Қўшилмоқ, аралашмоқ; 
яқинлашмоқ. Тўғри, унга қотиниб бўлмайди, 
лекин кўз билан кўриши, ширин лутфлари- 
дан баҳра олиши мумкин эди. Н. Норқоби- 
лов, Бекатдаги оқ уйча. Ҳиз бошдаёқ: -Биз- 
га қотинсаларинг, ўзимга ўт қўяман, — деб 
огоҳлантиргани боис, йигитлар сукутда ту- 
рардилар. «Шарқюлдузи». 

ҚОТИРМА Қаттиқ қилиб, қотириб тай- 
ёрланган. Камнир бир неча қотирма кулча- 
ни зўрлаб Бектемирга тутқизди.. Ойбек, 
Қуёш қораймас. 

ҚОТИРМОҚ 1 Қотмоқ. фл. орт. н. Нон 

қотирмоқ. Совуққа қотирмоқ. н Гўштни, 
пиширмай, қотирмай, учаламиз еб бўлдик. 
«Эртаклар». Гоҳо тоғ томондан қуруқ ва 
аччиқ изғирин эсар ва.. қуёшда шилта бўла 
бошлаган қишлоқ кўчаларини даранглатиб 
қотириб ташлар эди. П. Турсун, Ўқитувчи. 
Ёмғир ерни қотириб, захлатиб қўйди. «Ўз- 
бекистон қўриқлари». 

2 кўчма с. т. Ўрнига келтириб ижро 
этмоқ, жуда яхши бажармоқ, қойил қил- 
моқ; ўринлатмоқ, дўндирмоқ, бопламоқ. 
Ишни қотирмоқ. Гапни қотирмоқ. н Фелье- 
тонингизни ўқидим. Жуда.. қотирибсиз! О. 
Ёқубов, Бир фельетон қиссаси. Уч жойга 
қотириб уй-жой қурдим.. «Муштум». «Мен 
ундай қилдим, мен бундай қилдим, қотир- 


дим, дўндирдим», деб осмондан келади. А. 
Муҳидцин, Чап чўнтак. 

Бош қотирмоқ қ. бош 2. Ҳозир Аишрмат 
бу ҳодисанинг маъносини, сабабини топмоқ 
учун анча бош қотирди. Ойбек, О.в. шаба- 
далар. Унда математик формулалар билан 
бош қотирмай, маза қилиб юраверади. Ҳо- 
йил! О. Мўминов, Хиёбондаги уч учрашув. 

ҚОТИШМА тех. Турли металл ва ме- 
таллмас моддаларнинг эриган ҳолда ўзаро 
қўшилуви ёки аралашувидан ҳосил бўлган 
модда. Мис билан никелнинг қотишмаси. 
Мис билан қалай қотишмаси. н Ҳотишма 
тайёрлаш узелида қишга яхши тайёргарлик 
кўрилмаган. «Муштум». 

ҚОТИШМОҚ 1 Қотмоқфл. бирг. н. Улар 
хандон уриб қотишди. Совуқда қотишди. н 
Ҳизиқ бир вазиятда бир зумгина қотишарди. 
Ойбек, Навоий. 

2 тех. Қотишма ҳосил қилмоқ. 

3 Ўзаро муносабатга кирмоқ; аралашмоқ, 
суқилмоқ, қўшилмоқ. Тиниб-тинчимайди. Ўз 
иши етмагандай, бошқаларнинг ишига ҳам 
қотишиб юради. Ҳ. Назир, Узр, отахон. 

ҚОТМА 1 Бадани камгўшт, аммо пи- 
шиқ. У[вакил] қоп-қора, қотма, вужуди пай 
бир йигит бўлиб, афтидан ёшини чамалаш 
қийин эди. А. Қаҳҳор, Қўшчинор чироқпари. 
Тош супачада.. қотмадан келган новча бир 
киши хаёлга чўмибўтирар эди. Туйғун, Най- 
чининг қалби. 

2 Териси суягига ёпишган; озғин, ориқ. 
Салтонбу ғаму ғуссадан, муҳтомслик ва дои- 
мий очликдан сўлишиб кетган қотма юзини 
чўзғиловчи кулгидан ўзини тутолмай кулар 
эди. М. Исмоилий, Фаргона т. о. ..беқасам 
тўннинг олди очилиб.. қотма кўкраги кўри- 
ниб турар эди. Н. Аминов, Қаҳқаҳа. 

ҚОТМОҚ 1 Нами, суви қочиб, қаттиқ 
ҳолга келмоқ, қаттиқ бўлмоқ; зид. юмшамоқ. 
Алебастр тез қотади. Елим қуриб, қотиб 
қолибди. Ҳотган нон. Хамир тошдек қотиб- 
ди. н Улар ўз қадамларининг тарашадай 
қотган ер билан уришиб тарақлашидан бў- 
лак шарпа эшитмасдилар. П. Турсун, Ўқи- 
тувчи. -Хизмат ҳақини аллақачон олганмиз, 
— деди куракчасидаги қотиб қолган лойни 
тозаларкан. Н. Аминов, Суварак. 

2 Қимирлаш, ҳаракатланиш хусусияти- 
ни йўқотмоқ (тана аъзолари ҳақида). Гарда- 
ни қотмоқ. н Эрталабки гимнастика шал- 
пайиш ва қотиб қолганликни йўқотади, қон 




айланишини тезлаиипиради.. Газетадан. Кела- 
келгунча машинада ўтиравериб, бели қотиб 
кетган Ҳожимурод у ёқ-бу ёққа юриб, чи- 
гилини ёзмоқчи бўлди. С. Аҳмад, Жимжит- 
лик. 

3 кўчма Қўрқув, ҳайрат ва б. сабаб билан 
ҳаракатини тўхтатиб, қимир этмаган ҳолда 
бўлмоқ. У на юришини, на юрмасини билмай, 
жойида тек қотди. М. Ҳазратқулов, Журъат. 
Саратонда муаллақ қотган ҳаво ғубори 
шабнам билан яна ўз онаси — тупроқ оғуши- 
га оҳиста чўкди. «Саодат». Охунд билан қори 
бошлари ерга теккудек бўлиб, таъзимда 
қотган эдилар. С. Сиёев, Аваз. 

4 кўчма Ҳаракатсиз, ривожланишсиз 
ҳолда бўлмоқ. Адабиёт қотиб қолган нарса 
эмас. н У эски, сунъий йўлдан юрган, шеърда 
қотиб қолган, ҳозирги ҳаёт маъносини ту- 
шунмайдиган.. қалбаки шоирларга қамчин 
сола бошлади. Ойбек, Нур қидириб. Бу дом- 
ла [Салимхон Обидий] қотиб қолган одам.. 
профессор унвонини ўша вақтда олиб қол- 
ди-ю, йигирма йилдан буён ҳеч нима қилга- 
ни йўқ. Мирмуҳсин, Умид. 

5 Қаттиқ совқотмоқ, тўнгмоқ, музламоқ. 
Совуқдан боланинг оёқ-қўли қотиб кетибди. 
н Қотиб ўласанми, ҳароми, исинмасанг ни- 
ма қилади? Ойдин, Ҳазил эмиш. 

6 Пишиқмоқ, чиниқмоқ. Унинг тани 
қуёшда қорайди, мускуллари қотди. 

7 кўчма Тўхтовсиз, қаттиқ кулмоқ ёки 
йиғламоқ. Унинг гапига роса қотдик. Бола 
қотиб-қотиб йиғлар эди. н Алексей ва 
Элмурод унинг ҳикоясини ҳузур қилиб тинг- 
лаб, кула-кула қотдилар. П. Турсун, Ўқитув- 
чи. Бобом кулгидан қотиб қолади. Ойбек, 
Болалик. 

8 Қаттиқ уйқуга кетмоқ; донг қотмоқ. 
..бизнинг қисм командири меҳмондорчилик- 
дан саҳар пайтида келиб, қотиб қолган экан. 
Т. Рустамов, Мангу жасорат. 

9 шв. Аралаштирмоқ, қориштирмоқ, қор- 
моқ. Бориб кирсам майдонга, Аччиғим тар- 
қатсам, деб. Душманларнинг қонини Бўз 
тупроққа қотсам, деб. «Равшан». 

10 Жуда озмоқ, ориқламоқ. Болам бе- 
чорани тинч қўясанми, йўқми? Еган-ичгани 
татимай, кундан-кунга турнадек қотиб 
кетяпти ўзи. О. Ҳусанов, Най. 

Бети қотмоқ қ. бет. Сўкаверсанг, бети 
қотар, Ураверсанг, эти қотар. Мақол. Боши 
(ёки мияси) қотмоқ қ. бош. Гап (ёки сўз) 


қотмоқ қ. гап. Дийдаси қотмоқ қ. дийда. Бу 

хил аламзадаларни кўравериб, дийдаси қо- 
тиб кетган собиқ милиционер Сайрамов: -Эн- 
ди кўп ҳам ўйламанг, Баширжон ука, — деди. 
Н. Аминов, Қаҳқаҳа. Донг қотмоқ қ. донг II. 
Суяги қотмоқ (ёки қотган) 1) суяги пишиқ 
(қаттиқ) ҳолга келмоқ; ўзини тута оладиган 
бўлмоқ. Суяги қотмаган бола; 2) шахснинг 
шу сўз боғланиб келган сўз англатган иш, 
касб ва ш.к. билан пишиб етишганлигини, 
катта малакага эгалигини билдиради. Суяги 
пахтачиликда қотган. н Толиб ака суяги 
журналда қотган тажрибали ходим. Ф. 
Мусажонов, Ҳиммат. Суяги савдогарчилик- 
да қотган бой, олтмишлардан ошганига қа- 
рамай, йигитларга ўхшаб кетадиган қиёфа- 
си бор эди. «Ёшлик». Тери қотмоқ Терлаш- 
дан тўхтамоқ ва мавжуд терлари қуримоқ. 
Зулфиқор баданидаги терлар қотиши билан 
яна тўнкани юмалата бошлади.. Мирмуҳсин, 
Меъмор. Унинг пешонасидаги реза-реза тер- 
лар ҳали қотганича йўқ. Газетадан. Тили 
қотган Тили гапга келмайдиган, айлан- 
майдиган бўлиб қолган. «Одамнинг ёши ўтиб, 
тили қотиб қолгандан кейин ўқий олмайди», 
деган гапга ишониб юрар эдик.. П. Турсун, 
Ўқитувчи. Тун қотмоқ Тун бўйи ухламаслик, 
ухламай тонг оттирмоқ. Гапи адо бўлмайди- 
ган балога йўлиқдик, ўзимиз тун қотиб, йўл 
юриб келиб эдик. «Алпомиш». Энсаси қотмоқ 
қ. энса. Ҳаром қотмоқ айн. ҳаром ўлмоқ қ. 
ҳаром. 

ҚОТРАНҒИ Тоғли ерларда ўсадиган, 
ёғочи оғир, қаттиқ, меваси ейишли дарахт 
ёки бута; тош дарахт. 

ҚОТҚОҚ Қатқалоқ ёки музлаган қаттиқ 
ер. Эшак юрар қотқоқда, маълум бўлар 
ботқоқда. Мақол. 

ҚОФ [а. — араб алифбосидаги « 1 » 

ҳарфининг номи; ер юзини ўраб олган деб 
хаёл қилинувчи афсонавий тоғ номи]: Кўҳи 
Қоф ёки Қоф тоғи Гўё ер юзини ўраб олган 
деб фараз қилинган афсонавий тоғ. У дев- 
нинг таърифини эшитганмиз, у «Кўҳи Қоф» 
мамлакатида соф усталарни тўплаб, паланг 
от қилдирган. «Муродхон». Ҳаёти сарсари- 
ликда кечган одамлар учун уч йиллик азобу 
уқубатни бошдан кечириш Қоф тоғини елка- 
га ортмоқлаб юриш билан баробар. К. Али- 
ев, Мараз. 

ҚОФИЛА [а. 4-LsLs — карвон; кишилар, 
йўловчилар сафи, қатори, гуруҳи] эск. кт. 





Сафардаги кишилар тўдаси; карвон. Фосиҳ 
афандининг извоши орқасидан йўлга чиққан 
қофила от бозори гузарига келиб тўхтади. М. 
Исмоилий, Фарғона т. о. Қофила бошининг 
эсига келади, Бойсарининг арзасини олади. 
«Алпомиш». Қудалар қофиласи шаҳарга жў- 
наркан.. Чўлпон, Кеча ва кундуз. 

ҚОФИЯ [а. «ц -aUa — шеърда бир неча 
байт ёки мисралар охиридаги сўзларнинг 
ўзаро оҳангдош, мос бўлиши; сўз ўйини] 1 
Шеърий мисраларнинг муайян ўрнида 
оҳангдош сўз ёки сўз бирикмаларининг из- 
чил такрорланиб келиши. Шеърни қофияга 
солмоқ. Сўзларни ўзаро қофия қилмоқ. н 
Тўла оҳангдош бўлган сўзлар ёки ҳижолар- 
нинг қофияланииш «тўқ қофия» ёки «тўла 
қофия» деб аталади. «Адабиёт назарияси». 

2 Шеърдаги қофиядош сўзларнинг охир- 
ги ҳарфи. 

3 эск. Шеър ёзиш ҳақидаги таълимот. 

Қофияси келганда с. т. Гап келганда, 

ўрни, пайти келганда, тўғри келиб қолган- 
да. Қофияси келганда, отангни аяма. Мақол. 
н [Аширмат:] Қофияси келганда айта қо- 
лай, мен остонангга қулчиликка келдим. 
Ойбек, О. в. шабадалар. Қофияси билан с. т. 
Қаттиқ тегмайдиган қилиб, ётиғи билан. 
[Нетайхон:] Нусрат аканг шунчалик қилган- 
дан кейин сен ҳам гапни қофияси билан 
гапирсанг бўлар эди. А. Қаҳҳор, Тобутдан 
товуш. 

ҚОФИЯБОЗ [а. + ф. jL-LjiUs — қофия- 
ни, қофиялашни яхши кўрадиган] Қофияга 
берилиб, шеър маъносига, мазмунига эъ- 
тибор бермайдиган нўноқ шоир. У ҳозирги 
замонда форсча ёзадиган шоирларнинг ўн- 
дан тўққизи қофиябозлар бўлиб кетганини 
жуда осон исбот қилди. Ойбек, Навоий. 

ҚОФИЯБОЗЛИК Қуруқ қофиянинг 
ўзига берилиб кетиш. Уларда оҳангдошликни 
юзага келтирувчи қофиябозлик ибтидоий сўз 
ўйини тусини олган. «ЎТА». 

ҚОФИЯДОШ Ўзаро қофияланувчи, та- 
лаффузи ўхшаш, оҳангдош. Қофиядош сўз- 
лар. Қофиядош бўлмоқ. н -Ҳа, бола учрама- 
ганда, балога учрардик, — деди Фарҳод қо- 
фиядош сўз топганлигидан кулиб. А. Ҳаки- 
мов, Илон изидан. Қофиядош иборалар Раб- 
ғузий асари тилининг Яссавий ҳикматлари 
тилига жуда яқин эканини кўрсатиб туриб- 
ди. П. Қодиров, Тил ва эл. Отингизни қо- 


фиядош қилиб «Эшполвон» ўрнига «Мешпол- 
вон» қўя қолинг. С. Аҳмад, Уфқ. 

ҚОФИЯДОШЛИК Қофиядош ҳолат, 
қофияга эгалик. Сўзларнинг қофиядошлиги. 

ҚОФИЯЛАМОҚ Қофия қилмоқ; қо- 
фияли қилмоқ, қофияга солмоқ. Шеърнинг 
иккинчи мисраларини қофияламоқ. 

ҚОФИЯЛАНМОҚ 1 Ўзаро қофия, қо- 
фиядош бўлмоқ, бир-бирига қофия бўлиб 
келмоқ. Қофияланмайдиган сўзлар. 

2 Қофия билан таъминланмоқ, қофия- 
ли бўлмоқ. Рубоийда одатда биринчи, иккин- 
чи ва тўртинчи мисралар қофияланади. 

ҚОФИЯЛИ 1 Ўзаро қофияланувчи, қо- 
фиядош. Қофияли сўзлар. 

2 Қофия билан таъминланган, қофияси 
бор. Ғазалда мисралар ўзаро қофияли бўлади. 

ҚОЧИЛМОҚ Қочмоқ I фл. ўзл. ва мажҳ. 
н. Расми, ёмон хотиндан қочилади, замона 
шум бўлса, яхши хотиндан ҳам қочар экан 
киши. А. Қаҳҳор, Қўшчинор чироқлари. Олиб 
қочилган Гулнорни қутқариб, уни [Салимни] 
шарманда қилаёзган номаълум йигит Йўлчи 
экан. Ойбек, Танланган асарлар. 

ҚОЧИРИМ 1 Бирор кимса, нарса, во- 
қеа ва ш.к. га ишора қилиб айтилган рамз- 
ли гап, шама; қочириқ. У.. нариги сўридаги 
машшоқлар билан ўтирган чўтир Абдура- 
ҳим ошпазни қочирим билан аския қила бош- 
лади. Ш. Тошматов, Тонгдаги кўланка. [Зай- 
нобиддин] Баъзида андаккина қочиримга ҳам 
оғзи қулоғида хирр-хирр кулади. Мирмуҳсин, 
Тирик товон. Башорат имо-ишора қочирим- 
ларни ё тушунмайди, ё тушунмасликка ола- 
ди. Қ. Кенжа, Тоғ йўлида бир оқшом. 

2 Истеҳзо, киноя, пичинг, кесатиқ, қо- 
чириқ. Муборак шу гапга ҳам хандон уриб 
кулди. Турсуной Дилбарнинг бу гапи қочирим- 
ми ёмақташми — тушунмас эди. Н. Сафа- 
ров, Узоқни кўзлаган қиз. 

3 мус. Ўзбек анъанавий мусиқасида од- 
дий ва мураккаб мусиқа безакларининг 
умумий ифодаси: куйга жило берувчи қисқа 
товуш (оҳанг)лардан ташкил топади. Ўзбек 
миллий куйлари нозик қочиримлари билан 
нотага олинди. Газетадан. 

ҚОЧИРИШ Урғочи чорва молларини 
урчитиш усули; табиий ёки сунъий уруғ- 
лантириш. Қорамолчилик, қўйчилик, эчкичи- 
ликда қочиришнинг энг самарали усули сунъ- 
ий қочириш ҳисобланади. «ЎзМЭ». 




ҚОЧИРИҚ айн. қочирим 1, 2. Шербек- 
нинг нимага қочириқ қилаётганини пайқаб 
қолган Жалил қаҳ-қаҳ уриб кулиб юборди. 
С. Анорбоев, Оқсой. Гоҳида йигитлар ҳам 
келиб қўшилиб, аския, қочириқлар бошланар- 
ди. Ф. Мусажонов, Ҳури. [Бу] Ҳочириқ гап 
Бўронбойнинг суяк-суякларигача зирқиратиб 
юборди. М. Назаров, Олтин бошоқ ишқида. 

ҚОЧИРМА кам қўлл. Қочириқ, қочи- 
рим. Шоир Туробий дўстларини суюниб қар- 
ши олди. Бир неча қочирма гаплардан кейин 
болохонага таклиф этди. Ойбек, Навоий. 
Қўзининг қочирма гаплари қулоғининг таги- 
дан кетмади. Ё. Шукуров, Уч савол. 

Марказдан қочирма тех. Марказдан 
радиус бўйлаб ташқарига йўналган. Мар- 
каздан қочирма куч. Марказдан қочирма 
насос. 

ҚОЧИРМОҚ I 1 Қочмоқ I фл. орт. н. 

Ернинг захини қочирмоқ. Кайфини қочирмоқ. 
Мазасини қочирмоқ. Кўздан қочирмоқ. н 
Ҳоким учта маҳбусни шаҳар турмасига 
жўнатганда, ўшаларни Қудрат акам қочи- 
риб юборди. М. Исмоилий, Фарғона т. о. 
Пазандаликда сени бир чўқишда қочиради- 
ку! Ҳ. Назир, Олтин қадаҳ. 

2 Четга тортмоқ, узоқлаштирмоқ; ора- 
сини очиқ-очиқ қилиб қўймоқ. [Отабек] 
Содиқдан кўкрагини қочириб, ханжарли қў- 
лини бўшатди.. А. Қодирий, Ўтган кунлар. 
Ҳаёт эса худди йиқилиб кетишдан қўрқ- 
қандек, бир қўли билан танчани ушлаб, юзи- 
ни йигитдан хиёл қочириб турарди. М. Ис- 
моилий, Фарғона т. о. Бобоқул ота.. учта 
чиллакни танлади-ю, ўрик тупининг уч ёғи- 
га ораларини сал-сал қочириб суқди. Ҳ. На- 
зир, Сўнмас чақмоқлар. 

3 Йўқотмоқ, қўлдан чиқармоқ, бой бер- 
моқ, ўтказиб юбормоқ. Оқизмагин кўздан 
қонли ёшимни, Қочирибман ақлим билан 
ҳушимни. «Гўрўғли». Мансур бу гапни бекорга 
айтмади. Зуҳра чиндан мени таниган. Фур- 
сатни қочирмасдан чорасини кўриш керак. 
3. Саид, Н. Сафаров, Тарих тилга кирди. 

4 кўчма Орасини бузиб, бир-биридан 
айирмоқ, жудо қилмоқ. Нега шундай қилдинг, 
онажон, нега Адолатни мендан қочирдинг? 
И. Раҳим, Чин муҳаббат. 

5 Кўнглига, дидига ёқмай ёки бошқа 
бирор сабаб билан ўзидан узоқпаштирмоқ. 
Ҳозир унинг кўзига жувон бирон совуқлиги 
билан эркакни ўзидан қочирадиган қари қиз 


эмас, кўп йигитларни ўзига шайдо қилган.. 
бир нозанин бўлиб кўринди. А. Қаҳҳор, Кўш- 
чинор чироқлари. 

6 Яширин олиб кетмоқ, ўғирламоқ. Йи- 
гирмалаб ҳар юртдан қиз қочирдим. Ҳамза, 
Паранжи сирлари. Уйимга қиз қочириб ке- 
лишга кимнинг ҳадди бор? Ойбек, Танлан- 
ган асарлар. 

Гап қочирмоқ Ҳазил-мутойиба, киноя 
ёки шама қилиб гапирмоқ. Афанди либос- 
ларни кўтариб, терлаб борар экан, подшо 
гап қочирди. «Латифалар». Кўздан қочирмоқ 
қ. кўз 2. 

ҚОЧИРМОҚ II Қочмоқ II фл. орт. н. 
Султон сигирни қочириб келгандан кейин, 
томга қамиш босиши керак. Ҳ. Ғулом, 
Машъал. Шербек эгар қошидан сумкасини 
олди-да, сунъий қочириш пунктига қараб 
юрди. С. Анорбоев, Оқсой. 

ҚОЧИҚ 1 кам қўлл. айн. қочоқ. Ҳайдар 
ота уста Мўминнинг дўконига чиқса, бир 
бегона киши дам босиб ўтирибди, суриштир- 
са, «ултармалик қочиқ», дейишади. А. Қаҳ- 
ҳор, Асрор бобо. 

2 Уришиб қочган, енгилган (асосан пар- 
рандалар ҳақида). Бедананинг ҳаммаси қочиқ 
чиқди. Ойбек, Болалик. 

3 Бир-биридан қочган, узоқлашган; 
ораси очиқ. Пол(нинг) тахталари анча қо- 
чиқ. н [ЗАГСмудираси] Қаттиқ бош чайқа- 
ди, энлик, қочиқ қошларини чимирди. С. 
Анорбоев, Меҳр. 

ҚОЧМОҚ I 1 Таъқиб, хавф-хатар ва ш. 
к. дан қутулиш учун (одатда, чопиб-югуриб) 
мавжуд жойини ташлаб жўнамоқ. Бўрилар 
ўрмонга қараб қочди. От бўшалиб қочиб 
кетибди. Кўпчиликдан қуён қочиб қутул- 
мас. Мақол. н Мажлис ўтказсак, болалар 
қочиб кетмасин, деб эшик олдига қоровул 
қўйгудек бўламиз. Ў. Ҳошимов, Қалбингга 
қулоқ сол. Кўчада югур-югур, шовқин, итлар 
вангиллаган, товуқлар қийқиллаб қочган. А. 
Қаҳҳор, Башорат. Фашистлар дастлаб са- 
росимага тушди-да, сўнг бирдан тирақайлаб 
қочди. Ойбек, Қуёш қораймас. 

2 Яшириниш, хавф-хатардан холи бў- 
лиш мақсадида ўз (турган) жойи, макони- 
ни яширинча тарк этмоқ, бошқа ерлардан 
жой-макон қилмоқ, бошқа ерларга кетмоқ, 
ўзга ерларда бўлмоқ, юрмоқ. Асрорқул ўшан- 
дан бери қишлоқма-қишлоқ қочиб юрар 
экан, А. Қаҳҳор, Асрор бобо. Ҳеч бўлмаса. 

жонни сақла энди сан, Бир йўл топиб қоч- 
моқ керак бу элдан. Ҳ. Олимжон. Нега уй- 
дан қочдинг? «Ёшлик». 

3 Бирор нуқтадан (жойдан) нари йў- 
налмоқ, силжимоқ. Марказдан қочувчи нерв- 
лар. н Боиш гир-гир айланар, деворлар ун- 
дан қочаётгандек эди. «Ёшлик». 

4 Оралиқ жой пайдо бўлмоқ ёки очиқ 
оралиғи узаймоқ (ёнма-ён, қатор жой- 
лашган нарсалар ҳақида). Пол тахталари 
бир-биридан қочибди. Тишлари бир-биридан 
қочибди. 

5 Ўзини четга олмоқ, дахл қилмаслик; 
четланмоқ; ажралмоқ; сақпанмоқ. Иш иш- 
таҳа очар, дангаса ишдан қочар. Мақол. н 
Ҳаранг, бу ерда ҳам ишдан қочганлар mo- 
пилибди. X. Тўхтабоев, Сирли қалпоқча. Ўз 
қўли билан тупроққа қўйишдан қочган яра- 
мас! С. Аҳмад, Уфқ. [Отабек] Бундай бўл- 
мағур таклифни эиштмас(лик) учун ўзини 
четга олиб, отаси, айниқса, онасига йўли- 
қишдан қочиб юришга мажбур бўлди. А. Қо- 
дирий, Ўтган кунлар. [Сидиқжон:] Яхши хо- 
тиндан одам қочадими? А. Қаҳҳор, Қўшчи- 
нор чироқлари. У фалокатдан билиб қоч- 
ган экансиз-да, болага, ўз боласига меҳри 
шу бўлса, ундан нима умид қилади киши? 
А. Қаҳҳор, Қўшчинор чироқлари. 

6 кўчма Тийилмоқ, сақланмоқ. Умуман, 
адабиёт фани ўқитилганда, сийқаликдан 
қочиш керак. Газетадан. Юракни чарчата- 
диган ва заифлаштирадиган ҳолларнинг 
ҳаммасидан ҳам қочиш керак. «Анатомия». 

7 Уришиш, олишишда енгилмоқ (асо- 
сан, ҳайвон, паррандадар ҳақида). Қўчқор 
уриштирдик. Меники қочди. н Нега қочган 
беданадай, писиб чирқиллайсан ? А. Қаҳҳор, 
Қўшчинор чироқлари. 

8 этн. Бегона эркакдан юзини бер- 
китмоқ, яширинмоқ (хотин-қизлар ҳақи- 
да). Тўғриси, Сорахон кишидан қочади. А. 
Қаҳҳор, Сароб. [Эъзозхон] Ўтап билан қиё- 
матли ака-сингил тутиниб, ундан қочмай 
қўйди. Ҳ. Ғулом, Машъал. Назирқул.. туз 
берган эшонга астойдил хизмат қилди. 
Эшон ая ундан қочмайдиган бўлиб қолди. 
С. Аҳмад, Ҳукм. 

9 Йўқолмоқ, йўқ бўлмоқ, кетмоқ. Ер- 
нинг нами қочибди. Суви қочган нон. Унинг 
ранги қочди. н Ҳасрат, алам, кудурат бу- 
тунлай қочган. Ғайратий. Хонадан файз қо- 
чиб, бирдан харобага айланди. Ф. Мусажо- 


нов, Ҳиммат. Элмурод шундай ўйлар сели- 
да ғарқ бўлиб, уйқуси қочди. Шуҳрат, Ши- 
нелли йиллар. 

10 Учи ичкари тортилиб йўқолмоқ 
(липпадан, парда, қоп оғзи ва ш. к. нинг 
тешигидан ўтказилган ип, боғ ва ш. к. ҳақи- 
да). Боғи ( unu ) қочиб кетган халта оғзини 
бўғиб ушламоқ. 

11 (кел. зам. шаклида — қочмас ёки 
қочмайди) Ўзи боғланиб келган сўз ёки сўз 
бирикмаси англатган нарсанинг ўрни (вақ- 
ти) билан амалга ошишини, йўқ бўлмас- 
лигини билдиради. Зиёфат қочмас (қоч- 
майди), аввал ишларни бир ёқлик қилиб 
олайлик. н Чой қочмас.. Хайр, эсингдан чиқ- 
масин.. С. Сиёев, Ёруғлик. Пахтани териб 
олайлик, дам олиш бўлса қочмас. Н. Сафа- 
ров, Ҳаёт мактаби. Зуҳра ҳали ёш, эрга те- 
гиш қочмайди. С. Зуннунова, Янги директор. 

Аравани қуруқ олиб қочмоқ қ. арава. 
Гўшти қочган Ориқ, ориқлаган. Ҳожия хола 
гўшти қочган кафти билан.. Светлананинг 
пешонасини силади. В. Ғофуров, Вафодор. 
Кайфи қочмоқ айн. кайфи учмоқ қ. кайф. 
Кўздан қочмоқ Эътибордан четда қолмоқ. 
[Зокир ота:\ Мен сизга айтсам, катта кўр- 
маганни кичик кўради, кичик кўрмаганни 
катта кўради, иккаласи бирлашиб қараса, 
ҳеч нарса кўздан қочмайди, дейди халқ. А. 
Қаҳҳор, Кўшчинор чироқлари. Мазаси қоч- 
моқ 1) айн. тоби қочмоқ қ. тоб. Менинг сал 
мазам қочиб турибди. Ғайратий, Унутилмас 
кунлар; 2) ёмон, салбий томонга ўзгармоқ. 
Даромаднинг мазаси қочди. н Далада иш- 
нинг мазаси қочди. С. Аҳмад, Ҳукм. Олиб 
қочмоқ с.т. Ортиқ муболаға қилмоқ, оғзини 
кўпиртириб, ошириб гапирмоқ, сафсата 
сотмоқ. Орада гап қочмоқ айн. (орада) гап 
ўтмоқ қ. гап. Огзининг таноби қочмоқ қ. огиз. 
Сафар қочди қ. сафар II. Тоби қочмоқ қ. тоб. 
Хаёл (ёки ўй) олиб қочди Хаёл (ўй) ҳар 
томонга олиб кетди. Қиммат холани хаёли 
олиб қочди: -Ўзим ўйлаганим келиб чиқди.. 
Саодат шундай данғиллама уйда бир ўзи 
турармишми! Н. Сафаров, Саодатнинг қис- 
саси. Бир ўй олиб қочмасин, занжир ҳал- 
қаларидек бир-бирига уланиб, чиқиб кела- 
веради. Т. Ашуров, Оқ от. Ўзини олиб қоч- 
моқ айн. ўзини четга олмоқ қ. чет. Кулиб 
туриб, қизларга ярашиб тушган бир уят- 
чанлик билан ўзини олиб қочмоқчи бўлди. М. 
Исмоилий, Фаргона т. о. Қочиб кетмаган ёки 

қочиб кетибдими Ораси яқин, узоқ эмас. 
Оҳангарон қочиб кетмаган бўлса ҳам, бориш- 
га имконият топа олмаяпти. С. Кароматов, 
Олтин қум. Қўшариқ қочиб кетибдими, қош 
қорайгунча етиб оламан.. С. Зуннунова, 
Гулхан. 

ҚОЧМОҚ II Бўғоз, ҳомиладор бўлмоқ 
(ҳайвонлар ҳақида). 

ҚОЧОҚ 1 (одатда кўпл. шаклида — қо- 
чоқлар) Бирор фалокат, сабаб туфайли ўз 
жойи, ватанини ташлаб қочиб, ўзга жой, 
юртда кезувчи, бўлувчи шахс(лар). Афғонис- 
тонга қайтиб келаётган қочоқларга ёрдам 
бераётгани тўғрисида ҳар куни хабарлар 
келмоқда. Газетадан. 

2 Бурчини адо этишдан ўзини четга 
олган, бўйин товлаган, қочган (шахс). Кр- 
чоққа садоқат йўқ, қўрқоққа — ҳурмат. 
Мақол. н Энди кўрасан мендан! Қочоқ! 
Сотқин! А. Мухтор, Тонг билан учрашув. 

3 айн. қочқин 1. Қочоқларни қувиб бора- 
ётиб: «Майли, қочиб борар экан.. охири ҳол- 
дан тоядилар-ку!» деяр экан Эргашев. Н. 
Сафаров, Оловли излар. 

4 кам қўлл. айн. қочқоқ 2, 3. -Ҳа, қочоқ! — 
деди [Элмурод] унинг қўлини қисиб ва эшик- 
ка қараб қўйиб деди: -Қайлиғинг қани? П. 
Турсун, Ўқитувчи. 

ҚОЧҚИН 1 Жазодан ёки жазо ўрнидан, 
тутқунликдан қочган киши. Отлиқлар мир- 
шаб билан бирга қочқинларни қўлга туши- 
риш учун чўл томонга от суриб кетдилар. С. 
Айний, Куллар. 

2 айн. қочоқ 1. Қаёқдандир душман са- 
молётлари пайдо бўлиб, қишлоқ устида ва 
чодир тикиб ётган қочқинлар тепасида 
айлана бошлади. И. Раҳим, Чин муҳаббат. 

3 айн. қочоқ 2. Унинг яккаю ягона ўғли 
қочқин — хоин бўлиб чиқади. Бу ҳол Икром- 
жон қалбига зўр изтироб солади. У. Норма- 
тов, Мусибат ва матонат. 

ҚОЧҚИНЛИК 1 Қочиб юриш. 

2 Қочиб юрган ердаги, шароитдаги ҳаёт. 
қочқинчи с.т. Қочқин, қочоқ. Қан- 
часи ярадор-майиб бўлади, Қочқинчиси шоҳ 
қошига боради. «Ширин билан Шакар». 

ҚОЧҚИР Тутқич бермай қочадиган, чо- 
пағон, чопқир. Қочқир от. Қочқир қуён. 

ҚОЧ-ҚОЧ Ҳар томонга тўс-тўс бўлиб 
қочиш ва шу ҳолат, кўринишнинг ўзи. 
[Одамларнинг] Юзида неча кунлик азоб ва 


уқубат, «қоч-қоч», ғамнинг доғи кўриниб 
турарди. И. Раҳим, Чин муҳаббат. 

ҚОЧҚОҚ 1 Қатьиятсизлик билан ўзини 
четга оладиган, қочиб қоладиган; қўрқоқ. 

2 Билдирмай қочиб кетган ёки кетади- 
ган. [Ҳасанали:] Қани, ойи, кўрманани беринг- 
чи, мен сизнинг қочқоқ келинингизни тутиб 
келдим\ А. Қодирий, Ўтган кунлар. [ Санобар:] 
Қаёққа ғойиб бўлдиларинг? Қочқоқлар! Қани, 
ўтиринглар. Н. Ёқубов, Бўсағада. 

3 кўчма Ваъдани бузиб, ундан бош тор- 
тиб қочган киши. 

ҚОШ 1 Қовоқ тепасидаги ёйсимон тукли 
қатлам. Қуюқ қош. Пайваста қош. Қош(ни) 
бўямоқ. Қош(ни) термоқ. Қош(ни) чимирмоқ. 
Қош(ни) қоқмоқ. н Самандаров бир қоши 
nacm ва бир қоши баланд бўлиб, ўчиб қолган 
махоркасини чироқдан тутатиб олди. А. 
Қаҳҳор, Қўшчинор чироқлари. -Ҳой-ҳой, — 
котиб туташ қошларини учириб қўйиб, Ак- 
барга кўз қисди. А. Обиджон, Аканг қарағай 
Гулмат. 

Қош кўяман деб кўз чиқармоқ Яхши, 
фойдали иш қилиш учун уриниб, ёмон, 
хато иш қилиб қўймоқ, тузатаман деб буз- 
моқ. У Назокатнинг олдига кириш учун шун- 
ча хезланарди-ю, бироқ қизишиб турган бир 
пайтда яна қош қўяман деб кўз чиқариб қў- 
йишдан ҳайиқарди. Ж. Абдуллахонов, Йўл. 

2 Баъзи нарсаларнинг олд қисми, тур- 
тиб чиққан жойи. Айвоннинг қоши. н Хиз- 
маткорлар қўлтиғимдан кўтариб, отга мин- 
гаи/тирмоқчи бўлганларида, оёғим узангидан 
тойиб, бурним эгарнинг қоишга тегиб кетди. 
Ғ. Ғулом, Тирилган мурда. 

3 Узук, исирға каби буюмларга ўйиб со- 
линган ёйсимон гул — безак. Канизларнинг 
қўлларида қошлари бриллиант олтин билагу- 
зуклар, бўйинларида зебигардонлар. Ж. Ша- 
рипов, Хоразм. 

4 (3-ш. эгалик ва макон келишиклари 
шаклида — қошига, қошида, қошидан) кўм. 
взф. Макон муносабатларини билдиради. Ҳеч 
ким раҳм айламас қонли ёшимга, Шакар ака, 
келгин менинг қошимга. «Ширин билан Ша- 
кар». Қошимдан ноз-истиғно билан кетдинг, 
ёмон бўлди, Қошимга ноз-истиғно билан кел- 
санг, ёмон бўлмас. Ж. Камол. Уч қизим бор, 
бир ўғлим бор қошимда, Бахту давлат келди 
етмиш ёшимда. Ҳабибий. 

Қош қорайди Кеч кирди, оқшом қорон- 
ғиси туша бошлади. Қош қорайиб, одам одам- 

ни танимайдиган бўлиб қолди. Ойдин, Чақа- 
лоққа чакмонча. Ҳирот аҳолиси қош қора- 
йииш билан кўча эшикларини ичидан зан- 
жирлаб олар эдилар. М. Осим, Зулмат ичра 
нур. 

ҚОШИДАГИ Олдидаги, ёнидаги, ҳузу- 
ридаги; таркибидаги. Ўрозали қушбегининг 
қошидаги амалдорларидан бошқа яна олти 
юз оломон одами бор эди. «Ёдгор». Инсти- 
тутни битирганимдан кейин мени шу инс- 
титут қошидаги касалхонанинг хирургия 
клиникасида ишга қолдирдилар. Ойдин, Уял- 
ди шекилли, ерга қаради. 

ҚОШИҚ I Овқат ейиш ёки ичиш учун 
ишлатиладиган рўзғор буюми. Ёғоч қошиқ. 
Кумуш қошиқ. Чой қошиқ. Қуруқ қошиқ оғиз 
йиртар. Мақол. н Сулаймонов қаймоқдан 
бир қоишқ олиб ичди-да, бирдан афти бу- 
рушди. А. Қаҳҳор, Икки ёрти — бир бутун. 

Ёмондан ёрти қошиқ Охиригача еб-ичиб 
қўймай, озгина қолдирилган ҳолатга нис- 
батан айтиладиган ибора. 

ҚОШИҚ II Ўзбек, рус ва б. халқларда, 
асосан, рақслар жўрлигида усул берувчи 
урма мусиқа чолғуси. 

ҚОШИҚДОН Қошиқ солиб қўйила- 
диганидиш. Чол.. [йигитнинг] қўлига қошиқ- 
дон саватни бериб, мева-чевага юборди. А. 
Қаҳҳор, Картина. 

ҚОШИҚПАМОҚ Қошиқ билан олмоқ; 
қошиқ билан ўлчамоқ. Ошни қошиқ билан 
емоқ. Шакарни қошиқлаб солмоқ. 

ҚОШИҚЧИ 1 Қошиқ ясайдиган уста. 

2 Қошиқ сотувчи одам, қошиқфуруш. 

ҚОШИҚЧИЛИК 1 Қошиқчи иши, 
касби. 

2 тар. Қошиқчилар растаси ёки маҳал- 
ласи. 

ҚОШ-ҚОВОҚ 1 Қош ва қовоқ; қош ва 
қовоқлар. 

Қош-қовоғи солинмоқ (ёки осилмоқ) 

Норозилик ёки хафалик ифодалаб хўм- 
раймоқ. Тешабойнинг авзойи бузилди. Қош- 
қовоғи тамоман солинди. М. Исмоилий, 
Фарғона т. о. 

2 кўчма айн. қовоқ-димоғ. Кимнингдир 
қош-қовоғига қарашга.. ёмон кўринишга тўғ- 
ри келади. Газетадан. 

ҚОЯ 1 Қаттиқ, туб жинслардан иборат 
тик кўтарилган чўққи, жарлик, тепа (асо- 
сан, нураш натижасида қаттиқ тоғ жинс- 
ларининг очилиб, ер юзига чиқиб қолиши- 


дан ҳосил бўлади). Бу — Кўҳисиёҳ, унинг ос- 
тида яланғоч қўнғир қоялар силсиласи. Мир- 
муҳсин, Меъмор. Жилғанинг бошида катта 
бир қоя бор. Қоянинг паст-баланд тошлари, 
ўрганмаган кўзга узоқдан одам ва ҳайвон 
шаклларида кўринади. П. Турсун, Ўқитувчи. 
Болалар, тоғ қоялари ва тошлардаги дарз- 
лар ҳам мана шу йўсинда ҳосил бўлганини 
кўз олдиларига келтирар эканлар, сув билан 
совуқнинг бу қилиқларига ҳайрон қолишди. 
Ҳ. Назир, Сўнмас чақмоқлар. Ботаётган 
қуёш қояларнинг учларини алвон рангларга 
бўяди. М. Маҳмудов, Мангу куй излаб. 

2 Баланд тик тош; қоятош. Госпиталъ 
биноси денгиз тўлқинида омон қолган қоя- 
дай атрофдаги харобаларга ачиниб қара- 
ётганга ўхшарди.. А. Убайдуллаев, Қонли 
издан. 

3 кўчма Суянч, таянч, ҳомий бўлувчи 
шахс. Айрим ҳолларда иложсизлик қилди, 
суянадиган қояси бўлмаганиданми, эзилиб 
турибди. «Ёшлик». 

ҚОЯГИРЛИК кам қўлл. айн. альпинизм. 

Анна бир муддат қоягирлик машғулотлари- 
га ҳам қизиқиб кўрди. «Жаҳон адабиёти». 

қоятош айн. қоя 2. Акбар баланд қоя- 
тош устида турарди. Ҳ. Аҳмар, Ким ҳақ? 
Баланд қоятошлар билан текис воҳалар бир- 
бирига ғалати тарзда киришиб кетган. П. 
Қодиров, Юлдузли тунлар. 

ҚОҚ I 1 Жуда ҳам қуруқ, қуриган, сира 
ҳам нами қолмаган. Қоқ нон. Қоқ қуруқ ўтин. 
н Амма.. қоқ гўшт олиб тушиб, ўчоққа ўт 
ёқди. С. Анорбоев, Меҳр. Қоқ чўкиртак- 
ларнинг керосин сепгандай читир-читир этиб 
ёниши қизиқ туюлди. Ҳ. Назир, Сўнмас чақ- 
моқлар. Ўртадаги деворни бузиб, қоқ кесаги- 
ни токларнинг тагига солишибди. С. Аҳмад, 
Туйнук. 

2 Жуда ориқ, этсиз, териси суягига 
ёпишган. Элгелди унинг қора таёқни маҳкам 
чангаллаган қоқ қўлларига тикилиб, орқага 
тисарилмоқчи эди. А. Мухтор, Қорақалпоқ 
қиссаси. Унинг ёнида ўрта бўйли, қоқ гавда- 
ли — ориқ, туси қорамтил.. иккинчи одам бор 
эди. С. Айний, Эсдаликлар. 

Қоқ суяк 1) гўшти йўқ, фақат суякнинг 
ўзи; 2) жуда ориқ, эти суягига ёпишган. Қоқ 
суяк қўллар. н Ажабо, 56 центнер картош- 
кани еган сигирлар ҳам шунақа қоқ суяк 
бўладими? «Муштум». 


23—Ўзбек тилининг изоҳли луғати 




3 кўчма Ҳеч нарсаси йўқ; қуруқ. [Йўлчи:] 
Мен чиққанимда, yu қоқ эди: на бир сиқим 
ун, на бир қошиқ мой. Ойбек, Танланган 
асарлар. Чўнтаги қоқ бўлган Абдулла ака 
ўзича, «эҳ диёнатсиз, ақалли тийинини ҳам 
қолдирмабди-я», деб уни эшиккача кузатиб 
қўйди. С. Искандаров, Товламачи. 

4 Нақ ўртасидан; тенг. Агар мурувват 
қилсанглар, жилла бўлмаса, бу йилча мева- 
ларни қоқ бўласизлар-да. Ойбек, Танланган 
асарлар. Ўзи топган «капсан» ва «чўтал»- 
ларнинг қоқ ярмини бошлиқларга беради. 
«Муштум». 

5 шв. Қуритиб олинган; қуритилган (баъ- 
зи мева, полиз маҳсулотлари ҳақида). Сут- 
ли гўжа ичиб, қоқ ўрик билан жийда-пийда 
еб, қишни чиқардик. С. Сиёев, Ёруғлик. 

қоқп юкл. Худди, нақ, аниқ, айни. Қоқ 
пешин. Шаҳарнинг қоқ ўртасида. Қоқ ярим 
кечада. н Бутун жонзотга ҳаёт берувчи 
қуёш эрта билан кўтарилади-ю, қоқ тушга 
келиб, тик туриб олади. «Олтин бешик». Қиз 
уйғонди қоқ саҳар пайти. Ё. Мирзо. Қуёнқоч- 
ди трассанинг қоқ киндиги ҳисобланар, эллик 
километр узунликдаги масофани эгаллаган 
бўлиб.. участка аъзолари шу масофани қўл- 
дан чиқариб беришлари мумкин. Ж. Абдулла- 
хонов, Тўфон. 

ҚОҚВОШ [тўғриси қоқ бош] с.т. 1 Мия- 
сида, калласида ҳеч нарса йўқ; миясиз, ақл- 
сиз. \Жамила:\ Оббо, қоқвош-эй, сен белинг- 
ни боғлагунингча, Шокирвой пахтасини ун- 
дириб, териб ҳам олади. Ж. Абдуллахонов, 
Тўйга келинглар. Бу қоқвош «шу ишингиз но- 
тўғри», дейиш билан-ку Ҳожининг қорнига 
қозиқ қоққандек бўлган эди, яна «хўмрай- 
манг», дегани нимаси. А. Қаҳҳор, Йиллар. 

2 Ўтакетган хасис, зиқна. Эсизгина, гул- 
дай умрингиз кулбаи вайронада ўтиб кетяп- 
ти, сизни хўп авраб ишлатяпти бу қоқвош 
чол. Ойбек, Улуғ йўл. 

ҚОҚИ I Қуриган, қуритилган мева, гўшт 
ва ш. к (уларни узоқ муддат сақлаш усул- 
ларидан бири). Олма қоқи. Шафтоли қоқи. 
Қоқи солмоқ. Қоқи қилмоқ. н [Табиб] Нон 
қоқиси еб, қуюқ фамил чой ичиш лозимлиги- 
ни айтди. М. Исмоилий, Фарғона т. о. Улар 
тугунларини ечишди, қовун қоқи ва гўшт 
қоқиларни ўртага қўйишди. Ғ. Ғулом, Шум 
бола. 

Қоқи баҳоси Жуда арзон: сув текин; ик- 
ки пул. Қоқи баҳосида сотиб олмоқ. н Боши- 


га манманлик кибр-ҳавосидан бошқа нарса 
сиғмайдиган.. раисни ҳозир колхозчилар қоқи 
баҳосига ҳам олмай қўйишган. «Муштум». 

ҚОҚИ II, қоқигул, қоқиўт Сариқ тўп- 
гулли, сут ширали, қуригач, уруғли тўз- 
ғоғи шамолда учиб кетадиган кўп йиллик 
ўт; момақаймоқ. Норалининг қўлидаги қиз- 
ғалдоқ, қоқи, чучмомаларни кўрди-ю, қўзи- 
чоқдай сакраб, унинг олдига келиб тўхтаб 
қолди. С. Анорбоев, Ҳамсуҳбатлар. Бойвач- 
чалар уйининг даричаси тубида Сопол ту- 
вакчаларда ўсган қоқигул бўлур. Ғ. Ғулом. 

КОҚИЛМОҚ I Қоқмоқ фл. мажҳ. н. 
Деворга қоқилган мих. Томига тунука қо- 
қилган уй. н Хонада ўнтача эски, чанг бос- 
ган парта, кираверишдаги деворга катта- 
кон қора тахта қоқилган эди. П. Турсун, 
Ўқитувчи. Ҳасан ота айтгандек, ўртага қо- 
зиқ қоқилади. М. Исмоилий, Фарғона т. о. 
Шон қоқилган, бўйи бир қарич келар-келмас 
тайёр бачкана маҳсилар. Ойбек, Танланган 
асарлар. 

Қоқилиб ўтирмоқ Қимирламай ўтирмоқ 
(ўтириб қолмоқ). ..ҳамма иш билан банд, 
жамоа раиси Салимов худди қоровулдай 
қоқилибўтирибди. Ҳ. Шамс, Душман. 

ҚОҚИЛМОҚ II 1 Юраётиб, оёғи учини 
бирор нарсага уриб олмоқ ва шунинг на- 
тижасида мункимоқ. Қоқилсанг, тошдан ўп- 
калама! Мақол. н Ўйлаб кетаётиб, тошга 
қоқилиб кетдим.. бош бармоғимнинг тирно- 
ғи кўчиб, четидан қон сизиб чиқди. Ў. Ус- 
монов, Сирли соҳил. Сирож тротуардан 
туртиб чиққан ғиштни кўрсатиб, қизни 
огоҳлантирди: -Эҳтиёт бўлинг, қоқилиб 
кетиш мумкин. Ф. Мусажонов, Ҳури. 

2 кўчма Янглишмоқ, хато қилмоқ; шу 
тарзда панд емоқ, ночор ҳолатга тушмоқ. Бу 
Викторнинг иккинчи марта қоқилиши.. Ол- 
динги сафар танбеҳларсизоқ бир оз эсини 
йиққан эди. Ш. Ғуломов, Бўз ер уйғонди. 
Ҳозирча у қоқилмай, обрўсига путур етмай 
келяпти. Ф. Мусажонов, Ҳиммат. 

3 кўчма Бирор нарсадан, жиҳатдан қи- 
йинчилик, муҳтожлик сезмоқ. Пулдан қо- 
қилмоқ. н Гапнинг сираси шуки, қизнинг 
молини тўлатаман, деб отангиз бир оз 
қоқилиб қолдилар. «Муштум». 

қоқим этн. Афсун ўқиб ва беморнинг 
аъзойи баданини, қўл, оёқ, бел, бўйин, 
қулоқларини уқалаш йўли билан «даво- 
лаш» усули. 






ҚОҚИМЧИ Қоқим қилиб «даволовчи» 
табиб. Бир мен ўзим қоқимчи, Ҳам эмчиман, 
аласчи, Бер, бер, бер, бер, бер! Ҳамза. Бор 
экан, йўқ экан, қарға қоқимчи, чумчуқ чақим- 
чи экан. «Эртаклар». 

ҚОҚИНДИҚ 1 этн. Қоқим қилиб «да- 
волаш»да беморнинг баданига уриб, бо- 
шидан айлантириб садақа қилинадиган ёки 
қоқимчи олиб кетадиган нарса, садақа. 

2 х.-қ. Жоним тасаддуқ, садақанг бўлай. 
Ахир, биз ҳам отанг билан кўзимиз ёруғли- 
гида сенинг орзу-ҳавасингни кўрсак деймиз- 
да, онанг қоқиндиқ. Ҳ. Зиёхонова, Кўнгил. 
Бўйингиздан опангиз қоқиндиқ, агар шунча- 
лик айтмасангиз, бир бечора қиз оёғости 
бўларкан. Т. Мурод, От кишнаган оқшом. 
-Вой, онагинанг айлангур, бўйгинангга қо- 
қиндиқ бўлай, — деб Шарофатбиби узоқ вақт 
бағридан Комилани қўймади. Ойбек, О.в. 
шабадалар. Бор, дўмбоққинам, бор, қоқиндиқ, 
бор, ўйинингни ўйна.. А. Мухтор, Чинор. 

ҚОҚИНМОҚ 1 Қоқмоқ фл. ўзл. н. Тўр- 
қовоқ ичида эски туллак ҳам Қоқинди, чў- 
қинди, сайраб бир нафас. Ғ. Ғулом. От бутун 
гавдасини силкиб қоқинди-да, чуқур нафас 
олиб иҳради. Н. Сафаров, Оловли излар. 

2 айн. қоқилмоқ 2. Кўкка қараган қоқи- 
нар. Мақол. Отнинг тўрт оёғи бўлса-да, 
қоқинади. Мақол. н Содиқ мингбоши деҳ- 
қоннинг тарвузига қоқиниб кетди. А. Мух- 
тор, Тонг билан учрашув. 

3 кўчма айн. қоқилмоқ II 2. Билимсиз ки- 
ши қоронғида адашиб юрган одамга ўхшай- 
ди. Бундай одам тез қоқинади. М. Жўра, 
Қуёшдан нур эмганлар. Апиқул узоқ умрида 
бир эмас, бир неча қоқиниб, бир неча йиқил- 
ди. Ш. Рашидов, Бўрондан кучли. 

ҚОҚИРИМ Қатиқ ва қалампир солин- 
ган қуруқ суюқ овқат (одатда тумовни, 
шамоллашни даволаш учун истеъмол қи- 
линади). Унча-мунча бетобликни қоқирим 
ёки гиёҳларнинг гули ea томири билан ен- 
гиб келган. И. Раҳим, Ихлос. 

ҚОҚИШМОҚ Қоқмоқ фл. бирг. н. Улар 
туриб, этакларини қоқишди. Шуҳрат, Ши- 
нелли йиллар. Йигитлар катта қўрғоннинг 
текис майдончасида терларини артиб, чанг- 
ларини қоқишиб, ўзларини тартибга солиб 
олдилар. И. Раҳим, Чин муҳаббат. 

ҚОҚИШТИРМОҚ Ҳеч қолдирмай, бор- 
йўғини йиғиштирмоқ, тўпламоқ, қириш- 
тирмоқ. Бундан уч йилча олдин, Ҳирмизхонни 


қўрқитиб, отпуска пулини қоқиштириб ол- 
гани эсига тушди-да, ўз-ўзидан қизариб 
кетди.. Эр бўлиб, бир тийин бериш у ёқда 
турсин, қўлидагини ҳам қоқиштириб олади. 
Н. Аминов, Қаҳқаҳа. Ҳайдар.. муюлишга 
етмай, стипендиясидан қолган бор-йўқ пу- 
лини қоқиштириб, шофёрга берди-да, ўзи 
ётоққа қараб пиёда кетди. С. Аҳмад, Ойдин 
кечалар. 

ҚОҚЛАМОҚ 1 Қоқ қуритмоқ, қуритиб 
қоқ, сур қилмоқ. Гўиип қоқламоқ. н -Бизни 
шўлонга қамаб, балиқдай қоқлагани учун 
худонинг ўзи қаҳрига олибди. А. Мухтор, 
Қорақалпоқ қиссаси. 

2 кўчма Сира ҳам қолдирмай, таг-туги 
билан йўқ қилмоқ, бор-йўғини қуритмоқ. 
..сизнинг омборларингизни ҳам йигитларга 
талатиб, қоқиб.. чиқиб кетишди. К. Яшин, 
Ҳамза. Унинг маъракаларини ўтказиш учун 
уйимизни қоқладик, қарзга ботдик. Ойбек, 
Танланган асарлар. 

3 Қоқи қилмоқ. Онама айтинглар, қо- 
вун қоқласин, Қовуннинг қоқи(си)ни уч ой 
сақласин. «Қўшиқлар». 

ҚОҚМОҚ 1 Зарб билан киритмоқ (қо- 
зиқ, мих кабилар ҳақида). Ерга қозиқ қоқ- 
моқ. Ёғочга мих қоқмоқ. н Унгур чуқур- 
лашган сари қозиқлар шу зайлда қоқиб 
борилса, йўлдан адашмаймиз. М. Исмои- 
лий, Фарғонат. о. [Унсин] Ичкари уйда ўти- 
риб, маҳсиларга шон қоқади, шондан ту- 
ширади, пардозлайди, қорагул, лок суркайди. 
Ойбек, Танланган асарлар. 

2 Михлаб ёпиштирмоқ, маҳкамламоқ. 
Пол қоқмоқ. Отга тақа қоқмоқ. Томга 
тунука қоқмоқ. н Нима учун деворларга 
гилам қоқмадинглар ? М. Исмоилий, Фар- 
ғона т. о. Нима бўлди-ю, ҳеч ким билан кен- 
гашмай.. правлениенинг эшигига иғундай бир 
эълоннома қоқиб қўйди. А. Қаҳҳор, Қўшчи- 
нор чироқлари. 

3 Уриб овоз чиқармоқ, тақиллатмоқ, 
дукиллатмоқ. Ҳамма ухлаганда, у мулла- 
ваччанинг ҳужрасини қаттиқроқ қоқсан- 
гиз, ҳаммасини кўрасиз. Ж. Шарипов, Хо- 
разм. Самандаров.. қаламнинг орқаси билан 
столни қоқиб, ғовурни босди. А. Қаҳҳор, 
Қўшчинор чироқлари. [Шарофат] Уйнинг 
нариги деворини қоқиб, қўшнини чақириш 
учун ўрнидан аранг турди. Ҳ. Зиёхонова, 
Арзанда. 




4 Елкага ёки орқага кафт билан се- 
кингина урмоқ, шаппатиламоқ. Керишаёт- 
ган жангчининг елкасига панжаси билан 
қоқиб: -Кетдикми, Деҳқонбой! — dedu ўзбек 
тилида бир жангчи. Н. Сафаров, Жангчи 
шоир. Бобом мени қаттиқ қучиб, қўли би- 
лан орқамни бир-икки қоқади, тағин ишга 
тутинади. Ойбек, Болалик. 

5 Уриб, чертиб, силкитиб ва б. йўл билан 
ичидаги, устидаги нарсани туширмоқ, шу 
йўл билан тозаламоқ. Гиламнинг чангини 
қоқмоқ. Илиқ қоқмоқ. Бурнини қоқмоқ. Дас- 
турхонни қоқмоқ. Кийимларни қоқмоқ. Тел- 
пакнинг қорини қоқмоқ. н У этакка ила- 
шиб қолган пахталарни қоқаётганда, боши- 
даги чопон бирдан сирғалиб, тушиб кетди. 
М. Исмоилий, Фарғона т. о. Имом, тўполон- 
да бошидан тушиб, тупроққа қоришган сал- 
ласини қоқиб-қоқиб, қайтадан ўраркан, ўз 
қавмига ваъз-насиҳат қилди. Ойбек, Тан- 
ланган асарлар. Сиз келгунингизча, мен кўр- 
пачаларингизни қоқиб, супуриб қўяман. Мир- 
муҳсин, Меъмор. 

6 Уриб ёки силкиб, меваларни тушир- 
моқ. Жийда қоқмоқ. Олма қоқмоқ. Шафтоли 
қоқмоқ. н Саломатнинг онаси элликбоши- 
нинг боғидаги азим туп ёнғоғини қоқаёт- 
ганда, йиқилиб ётиб қолди. С. Аҳмад, Ҳукм. 
Мен сизга айтсам, баҳорда гул териб, кузда 
ўрик қоқиб бериб, кўнглини олиб юрдим. П. 
Турсун, Ўқитувчи. 

7 Бирор аъзони силкитмоқ, қимирлат- 
моқ. Қошини қоқмоқ. Қанот қоқмоқ. н Ша- 
кар буви белини ушлаб, кифтини қоққанча 
бобиллади. Ҳ. Назир, Томоша. Раис дарров 
ўрнидан турди, бир қўлини орқасига қўйиб, 
иккинчи қўлини боши узра камалак қилиб, 
икки-уч елка қоқди-да, иғундай йўғон гавда- 
ли бўлишига қарамасдан, беданадай йўрға- 
лади. А. Қаҳҳор, Қўшчинор чироқлари. 

8 кўчма Ҳолдан тойдирмоқ, толиқтир- 
моқ. -Юр бизникига, — таклиф этди раис, — 
андак дам ол, бирга овқатланайлик, машина 
кишини қоқиб қўяди. Ойбек, О.в. шабадалар. 
Йўл қоқиб, ўзи адойи тамом бўлган-у, кети- 
даги Зулхумордан номус қилганидан ҳам 
йўлдан қолмай чидаб боради. М. Мансуров, 
Ёмби. Кеча мени от қоққан экан, ўрнимга 
киришим билан қотиб ухлабман. А. Қодирий, 
Улоқда. 

9 этн. Қоқим қилмоқ, қоқим қилиб 
«даволамоқ». Ҳакка келиб чўқисин, Мулла 


келиб ўқисин, Ҳоқимчи келиб қоқсин, Кўзинг 
сув бўлиб оқсин. «Фольклор». 

Жонимни қоқай Айланай, ўргилай, та- 
саддуғинг бўлай. Ўтиринг, айланай, ўтира 
қолинг, жонимни қоқай. М. Исмоилий, Фар- 
ғона т. о. Жонини қоқмоқ Жонини, ўзини 
фидо қилмоқ. Табассум-ла икки ёш ерга бо- 
қиб, Она хизмат қиларди жонин қоқиб. М. 
Алавия. Им қоқмоқ Бош ирғатиб, им (имо) 
билан ишора қилмоқ. Сеитов секретарга 
«чақиринг», дегандай им қоқди. «Муштум». 
Ҳизлар «бу нима экан», деб бир-бирларига им 
қоқишди. Ҳ. Назир, Бир туп ғўза. Киприк 
қоқмоқ 1) киприкларни пирпиратиб, кўзни 
очиб юммоқ. Секретарь қиз кўзларини сузиб, 
бир-икки киприк қоқди. С. Аҳмад, Бош оғ- 
риғи; 2) бўлишсиз шаклда — ухламаслик, кўз 
юммаслик. Тонг отганда киприк қоқмасдан, 
Тағин қир бағрида ҳозир бўламан. Миртемир. 
Мижжа қоқмаслик айн. киприк қоқмоқ 2. 
Бўрон бўлиб, кучли ёмғир қуйди, бригадир 
мижжа қоқмай дала айланди. «Ўзбекистон 
қўриқпари». Мияни (ёки қулоқ-мияни) қо- 
қиб қўлга бермоқ Кўп гап гапириб, жавраб, 
жонига тегмоқ. Тошкентдан яп-янги машина 
олиб келиши ҳақида мақтанавериб, миямиз- 
ни қоқиб қўлимизга берди. И. Раҳим, Занго- 
ри кема капитани. Биродарлар, Рихсиев қу- 
лоқ-миямни қоқиб қўлимга берди.. Т. Мурод, 
От кишнаган оқшом. Оғзига қоқмоқ (ёки 
урмоқ) Гапини бўлмоқ, гапиртирмаслик. 
Дарсига тушунмай савол берсанг, дарров 
оғзингга уради. Р. Азизхўжаев, Яшил чайла. 
Сим (ёки телефон) қоқмоқ с.т. Телефон 
орқали сўзлашмоқ; телефон қилмоқ. Ис- 
фандиёрга сичқоннинг уяси минг тилла бўлди. 
У кетма-кет Тошкентга сим қоқар эди. С. 
Сиёев, Аваз. Муродова Ҳосимовга, Ҳосимов 
эса бошқармага телефон қоқа бошлади. И. 
Раҳим, Ихлос. Танда қоқмоқ кам қўлл. айн. 
танда қўймоқ 2. қ. танда. Тикувчилик артели- 
га танда қоқавериб, ишдан қоладиган бўлди.. 
Ғайратий, Довдираш. Четга қоқмоқ Назар- 
писанд қилмаслик, пастга урмоқ. Кейин Гул- 
норга худо беради, у эрка-арзанда хотин 
бўлиб.. кўнглига нима келса, шуни қилади, 
бизни ҳар нарсадан четга қоқади, балки 
бошимизда ёнғоқ чақади. Ойбек, Танланган 
асарлар. Этак қоқмоқ Баҳридан ўтмоқ; 
кечмоқ. -Тортавер аравангни ўзларинг! — 
дедим-да, этак қоқиб чиқиб кетдим. М. 
Абдукаримов, Чигал ёзилди. Кўнса, кўнди. 




кўнмаса, этагимни қоқиб чиқаман-кетаман. 
С. Аҳмад, Уфқ. Эшик қоқмоқ 1) эшик та- 
қиллатмоқ. Маишнадан тушиб, ўймакорли 
жигарранг бир эшикни қоқдим. У. Назаров, 
Одамлар; 2) кўчма яқинлашиб қолмоқ, 
яқинлашганидан (келганидан) хабар бермоқ. 
Илғорлар учун буйруқ кузда берилган эди.. 
баҳор эшик қоқяпти, «қанисиз, опа?» дейди. 
Н. Сафаров, Хадича Аҳророва. Қанот қоқ- 
моқ қ. қанот 1 . Ўй-хаёлим Ватан бўйлаб қоқади 
қанот!Ё. Мирзо, Ўғил меҳри. Қулоққоқмоқ 
1) кулоқ солмоқ. Ёшларингга арз этармиш- 
сан: «Қачон тугар ёримнинг жанги?» Ёш 
демишки: «Ғарбга қулоқ сол, Келаётир зафар 
оҳанги». Т. Тўла; 2) қулоғига етказмоқ; айт- 
моқ. Доно халқимиз ҳам бу ҳақда ҳамиша 
қулоғимизга қоқиб туради: «Гўзаллик юзда 
эмас, ақлда!» М. Исмоилий, Инсондаҳамма 
нарса гўзал бўлиши керак; 3) эътироз бил- 
дирмоқ, қаршилик қилмоқ. Ҳожи она ме- 
нинг онам бўлади! Кимки онамнинг сўзига 
қулоқ қоқса, хафа қилса, ундай хотин менга 
— талоқ. Ҳамза, Бой ила хизматчи. Жон- 
келди, ўлиб турган экан, қулоқ қоқмай, хўп 
деди. А. Қодирий, Ўтган кунлар. 

ҚОҚГИРМОҚ Қоқмоқ фл. орт. н. Уйга пол 
қоқтирмоқ. Отга тақа қоқтирмоқ. н Хол- 
мирза ака отга жабдуқлар олиш, аравага 
темир қоқтириш учун шаҳарга тушиб кета- 
ди. А. Қодирий, Обид кетмон. Энг четдаги 
қозиқдан унинг ёнидаги иккинчи қозиқ орқа- 
ли қараб, учинчисини қазиладиган унгур оғзи- 
га қоқтирди. М. Исмоилий, Фарғона т. о. -Уч 
марта товуқни қучоқлаб қоқтиргин, чил- 
лаёсин қилдиргин.. — деб қўярда-қўймадилар. 
Ойдин, Чақалоққа чакмонча. 

ҚОҚШОЛ I Ориқликдан қоқ қуриб 
қолган, қоқ қуруқ, қуруқ суяк. Она яна 
қоқшол қўллари билан ўғлининг елкасини 
силади. П. Турсун, Ўқитувчи. Утиззаларини 
қоқшол қўллари билан қучоқлаб, исқирт 
кўрпача устида бамайлихотир ўтирар.. эди. 
М. Осим, Элчилар. Қоқшол кииш қўлини 
кўтариб, уни тўхтатди. Ш. Бўтаев, Қўр- 
ғонланган ой. 

ҚОҚШОЛ II тиб. Одам ва ҳайвонларда 
организмга терининг жароҳатланган еридан 
кириб, ўзидан заҳар ажратиб, бутун орга- 
низмни заҳарловчи таёқча шаклидаги ало- 
ҳида микроб қўзғатадиган ўткир юқумли 
касаллик (бемор камалакдек эгилиб қолади 
ва ҳар қандай ташқи таъсирдан тиришиб 


қолаверади). Султоннинг оёғи шишиб кетди.. 
Мадали ака: -Ҳозир дарров укол қилмаса, 
қоқшол бўлиб қолади, — деди-да, дори сум- 
касини тита бошлади. А. Мухтор, Давр 
менинг тақдиримда. 

ҚОҒОЗ [ф. 'aHlVS. — қоғоз; хат; ҳужжат, 
гувоҳнома] 1 Асосан ёзиш, расм солиш, 
китоб, журнал, газета ва ш.к. босиш ҳамда 
бошқа мақсадларда ишлатиладиган, ёғоч, 
эски-туски ва ш. к. дан тайёрланадиган юпқа 
материал. Газета қоғози. Ёзув қоғози. Ўров 
қоғози. н Республикамизда қоғоз ишлаб чи- 
қариш узоқ тарихга эга. «Фан ва турмуш». 
Ҳозир қоғоз, босмахона.. харажатлари учун 
пул етишмайди. Ойбек, Танланган асарлар. 
Баъзида тап-тайёр мисраларни қоғозга ту- 
ширишга шунчалик шошасанки, охирида ўз 
дастхатингни ўзинг ўқиёлмасдан қийналасан. 
А. Обиджон, Аканг қарағай Гулмат. ..бур- 
чакдаги китоблар билан тўлиқ шкаф устида 
ўроғлиқ чертёж қоғозлари ётар эди. Ў. Ҳо- 
шимов, Қалбингга қулоқ сол. Нажмиддин 
Бухорий ҳам қоғозларни ёзиб, лойиҳани, мад- 
расанинг баъзи бўлак тасвирларини кўздан 
кечирарди. Мирмуҳсин, Меъмор. 

2 Маълум бир нарса, иш, воқеа-ҳодиса 
ва ш.к. ни қайд этувчи матн битилган ва 
қонуний кучга эга бўлган қоғоз; расмий 
ҳужжат. Салимбойвачча қоғозни қўлда маҳ- 
кам сиқиб, ғурур билан давом этди: -Бу нар- 
са қўлимдами, ҳар бир иити қиламан, ҳеч 
ким бирон айбни бўйнимга қўя олмайди. Бу 
хат жиноятни савобга айлантиради. Ҳар 
ерда, ҳар ким олдида мени оқлайди. Ойбек, 
Танланган асарлар. Бироқ кўрилган чоралар 
ҳақида «юқори»га қоғоз керак эди. Газета- 
дан. Мана бу қоғозга мадраса муллабачча- 
лари, домлалар, мударрис, бойлар, юрт улуғ- 
лари имзо чекканлар. К. Яшин, Ҳамза. 

3 Қоғоздан ишланган пул, қоғоз пул. 
Кармонидан беш сўмлик қоғоз олиб, сандалга 
қўйди. Ойбек, Танланган асарлар. -Ҳа, ай- 
ланай, оҳори синмаган қоғозлар ҳамманиям 
ҳушини қочиради. Ҳачон олиб келибди? -Ҳо- 
зир бехабар 175 сўм олиб келган экан. Ҳам- 
за, Паранжи сирлари. 

Сув қоғоз қ. сувқоғоз. Хитой қоғоз қ. 
хитой 2. 

4 ( ў-п. к. шаклида — қоғозда) Фақат 
қоғоз, расмий ҳужжатлардагина қайд эти- 
либ, амалда ижроси йўқ иш-фаолиятларга 
нисбатан қўлланади; шундай ҳолат, аҳвол- 




ни қайд этади. Кўп бўлимлар ҳозиргача ва- 
зифалари нимадан иборатлигини билмай- 
ди, тарқоқ, кўп ҳолларда қоғозда фаоли- 
ят кўрсатади. Газетадан. 

5 с. т. Варақ, бет. Мақола икки қоғоздан 
ошмасин. н Сўнгги вақтларда мухбирлар, 
юборган хабарларининг биринчи қоғози ус- 
тига «гонорарли», деб ёза бошладилар. А. 
Қаҳҳор, Сароб. 

ҚОҒОЗБОЗ [ф. jLiIi^iLS — бўлар-бўлмас- 
га хат ёзишни яхши кўрадиган] Амалий иш 
ўрнига кераксиз ёзишмалар олиб бориш, 
қарорлар чиқариш билан овора бўладиган, 
шу тарзда ишлашни яхши кўрадиган шахс; 
расмиятчи. Иш бўлмайди, кимки бўлса қо- 
ғозбоз, Қоғозбозлик билан ўтгай қишу ёз. 
Ҳабибий. 

ҚОҒОЗБОЗЛИК 1 Амалда эмас, қоғоз- 
дагина иш битириш, қоғозбоз каби иш 
тутиш. Ҳурматли Тўқлиев ва Қораев ўртоқ- 
лар! Қоғозбозлик билан план сира юз бўл- 
майди. «Муштум». Бу министрликларнинг 
айрим шохобчаларида асосий ишдан кўра 
бепарволик, қоғозбозлик, уюшқоқсизлик авж 
олиб кетган. «Муштум». 

2 Ёзиш-чизиш, қоғоз-ҳужжат ва ш.к. 
билан боғлиқ ишлар. У киши қайтгунча 
қоғозбозлик ишларини ўзинг тўғрилаб ту- 
расан. 0. Ёқубов, Излайман. [Мирзажон] 
Кабинетда ўтириб, қоғозбозлик билан шу- 
ғулланишга ўрганмаган. К. Раҳимов, Бирин- 
чи одим. -Йўқ, йўқ, қўзғалма. Бугун қоғоз- 
бозликка сира тоқатим йўқ! — деди Амина 
опа Ҳалимага. О. Ёқубов, Бир фельетон 
қиссаси. 

3 Ёз-ёз иши (кимса ҳақида туҳмат, 
ғийбат ва ш.к. ни ёзиш). Шу Қори ҳозир 
газета ходимининг ҳам пайига тушиб, қо- 
ғозбозлик қилиб юрибди. Мирмуҳсин, Муси- 
ча одам. 

ҚОҒОЗЖИЛД [қоғоз + жилд] кам қўлл. 
айн. конверт. Қиз хатни буклаб, қоғозжилд- 
га жойлади. Н. Ёқубов, Жон. 

қоғоноқ Она қорнида, бачадонда 
болани ўраб турадиган парда. 

ҚУББА [а. <t_l3 — гумбаз; чодир] архит. 
Яримшар шаклидаги гумбаз. Мезаналар- 
нинг қуббалари. Бутхонанинг қуббалари. н 
Тунука томли уйлар, ёғоч панжаралар, ги- 
лос, олма ва шафтоли; қават-қават имо- 
ратлар, баланд қад кўтарган минора ва 
қуббалар унинг кўз олдидан бирма-бир ўта- 


верди. П. Турсун, Ўқитувчи. Салқин тушди. 
Минораларнинг қуббаларида ўйнарди қуёш. 
Э. Раҳим. 

2 Умуман, яримшар (қубба) га ўхшатиб 
ишланган, шундай шаклга келтирилган 
нарса. Каравот қуббалари чироқдай ёнади. 
Шуҳрат, Шинелли йиллар. Бир шиша конь- 
як.. ва чиройли вазага қубба шаклида те- 
рилган апелъсин келди. Ойбек, Танланган 
асарлар. Аёлнинг сақичдай қора сочи икки 
қубба қилиб бошига турмалган. А. Мухтор, 
Қаноти синган орзу. Агар бир гап чиқса, 
шу чўққига тошдан қубба қилиб, белбо- 
ғимни байроқ қилиб тикаман. П. Турсун, 
Ўқитувчи. 

3 бол. Тўртта ёнғоқни пирамида шак- 
лида тикиб, узоқдан соққа билан уриб 
йиқитиш ўйини. Қубба ўйнамоқ. 

ҚУББАЛИ 1 Қуббаси бўлган, қуббалари 
бор. Абдуллахон солдирган қуббали тимнинг 
ичи ари инидек ғувуллар эди. М. Осим, 
Элчилар. 

2 Қуббалар билан безатилган. Қуббали 
эшиклари кенг.. кўркам — ҳайбатли икки 
меҳмонхонанинг бирида Мирзакаримбой ўти- 
рар эди. Ойбек, Танланган асарлар. Су- 
воқлари нураган, қуббали устунлари хийла 
қийшайган омбор эшигини бир одам қулф- 
лаётганда, ойимни кўриб, орқасига ўгирил- 
ди. Ў. Ҳакимали, Навбаҳор. 

ҚУББАЧА 1 Қубба с. кичр. 

2 айн. қубба 2. Энли камарида олтин 
қуббачалар, йирик гавҳарлар.. оловланар эди. 
Ойбек, Навоий. [Алишер] Олтин қуббача- 
лар, ўймакор гуллар билан безалган эшикни 
очиб, кичикроқ, лекин серҳашам бир хонага 
кирди. Ойбек, Навоий. 

ҚУБУР [а. — «қабр» с. нинг кўпл.] 

эск. кт. Қабрлар; гўристон. 

Аҳли қубур Қабрларда ётган марҳумлар. 
Ассалом алайкум, аҳли қубурлар, Бир кеча 
манзил жой сиздан сўрайман. «Алпомиш». 

ҚУВ I 1 Макр -ҳийлага уста; ичидан 
пишган; муғамбир, айёр. Олимхон бекор юриб 
тирикчилик қилишнинг ҳам яхши яшашнинг 
йўлини топган одамлардан. У жуда қув, 
мўлтони одам. Ойбек, Танланган асарлар. 
..уста, мен сизни содда деб юрардим, анча 
қув экансиз-а, тавба.. Р. Файзий, Ҳазрати 
инсон. 

2 Қувлик ифодаловчи; айёрлик ифодали; 
айёрона. Алимардоннинг юзида яна ўша қув 




табассум қалқди. Ў. Ҳошимов, Баҳор қайт- 
майди. У ўттиз етти ёшларда.. чуқур қув 
кўзларидан заҳар томган.. кииш эди. Ойбек, 
Нур қидириб. 

ҚУВ II айн. оққуш. Оқ қув. Қора қув. Қув 
қув билан учади, ғоз ғоз билан кўчади. Мақол. 

ҚУВ III: ранги қув ўчмоқ (ёки оқармоқ) 
Ранги оқариб, бўзариб кетмоқ. Раҳимнинг 
ранги қув ўчиб, ғиқ этмай қолди. Ҳ. Назир, 
Сўнмас чақмоқлар. У орқасига тисарилди, 
тошойнада.. ранги қув ўчиб, кўкариб кетган 
ўзининг башарасини кўрди-ю, бу хаёл экани- 
ни тушунди. Ў. Умарбеков, Ёз ёмғири. Ва- 
лихон қоғозга қўл чўзди. Майнанинг ранги 
қув оқариб кетди, қўллари титрай бошлади. 
Ш. Тошматов, Эрк қуши. 

ҚУВ IV унд. с. Қушлар галасини ҳай- 
дашни билдиради. [Иқбол:] Чумчуқлар ўлсин, 
уйлари куйсин. Ҳай, гала-гала қув. Н. Сафа- 
ров, Уйғониш. 

ҚУВ V ит. Чақмоқ учқунидан ўт олиб 
ёнадиган махсус пилик, пилта. Меҳтарага 
cye солиб, Чақмоғига қув олиб, Йўлга тушди 
Ҳасан мард. «Равшан». 

ҚУВАЛАМОҚ кам қўлл. 1 айн. қувламоқ. 
Бузуқ ерда олқорларни қувалаб Мерганлар- 
дан Навфал илгари ўтди. «Баҳром ва Гу- 
ландом». 

2 Бир-бирини қувмоқ, қувлашмоқ. Кў- 
зингиз экранда, кадрлар бир-бирини қувалаб 
ўтиб турибди. К. Ёрматов, Кино санъати 
ҳақида. Шу зайлда йиллар ўтди қувалаб. 
Толе кўки бахт юлдузин кўрсатмай. Ғ. Ғулом. 

ҚУВАЛАШМОҚ Қуваламоқ фл. бирг. н. 
Отга солсанг, беда сол: Қасир-қусур чайна- 
син. Қизинг бўлса, ёшга бер: Қувалашиб ўй- 
насин. «Қўшиқлар». 

ҚУВБОШ с.т. Айёр, қув. Чамбилдадир 
асли душманнинг эли. Гўрўғли қувбошнинг 
тутинган ўғли. «Зулфизар билан Авазхон». 

ҚУВВА [а. ь jj — куч, қувват; энергия] 
эск. кт. айн. куч, қувват, қудрат. Янги усул 
соғлиқни сақлаш қоидаларига тўла жавоб 
бериш устига, болаларнинг зеҳнларига, 
ўзлаиипириш қувваларига яхши таъсир бе- 
ради. «Маориф ва ўқитувчи». 

Қувваи жозиба I) ўзига тортиш, жалб 
қилиш қуввати; жалб қилувчи, тортувчи куч. 
Бир қувваи жозиба зиёратхонага қараб оё- 
ғимни тортаверди. «Муштум»; 2) физ. тор- 
тиш кучи. Қувваи нутқ Нотиқлик маҳорати. 
Султонмурод.. ўжар олимнинг илтифотини 


қозониш учун қувваи нутқини ишга солди. 
Ойбек, Навоий. Қувваи ҳофиза (ёки муҳо- 
физа) Эсда сақлаш қобилияти, хотира қув- 
вати. Менинг ўзим ҳам Устанинг бой ижоди- 
га, юксак талантига, қувваи ҳофизаси, сўзга 
бойлиги ea чечанлигига ҳайрон қолардим. 
«Театр». Фақирнинг қувваи муҳофизам озроқ, 
шунинг учун бу ерда фақат эсимда қолган 
хабарларнигина нақл қилурман. А. Қодирий, 
Кичик асарлар. ..автобиографик асар яра- 
тиш учун бахшилардаги кучли қувваи ҳофи- 
занинг ea беқиёс бадиҳагўйликнинг ўзигина 
етарли эмас. «ЎТА». 

ҚУВВАТ [а. CjJi — куч, қувват; энер- 
гия] 1 Ҳаракат-фаолиятга олиб келувчи 
қобилият; ҳаракатланиш, ҳаракатлантириш 
қобилияти; куч. ..қирқ минг элат ичида бу 
қизга қуввати баробар келадиган эр йигит 
йўқ. «Бўтакўз». Қаридим, иш қилишга қолмади 
қувват. Ғайратий. Поезд борар.. қувватга 
тўлиб. Ҳ. Пўлат. 

Қувватга кирмоқ Соғаймоқ, куч тўпла- 
моқ. У [ҳаким-доктор] томиримни ушлаб, 
андак мулоҳаза қилди-да: -Сизники — косиб 
касал, далага чиқинг, баҳридилингиз очилса, 
қувватга кириб кетасиз, — деди. Ойбек, Тан- 
ланган асарлар. Қувватдан кетмоқ (ёки қол- 
моқ) Ҳолсизланмоқ, заифлашмоқ, куч-қув- 
вати кетмоқ. 

2 айн. энергия. Электр қуввати. н Шу 
сувнинг қувватидан уйимиз ёруғлиги. Қ. 
Муҳаммадий. Улуғ кишилик ақли атомдаги 
қувватни Покиза умид билан қила ололди 
ижод. Ғ. Ғулом. 

3 физ. Бир вақт бирлиги ичида бажа- 
рилган ёки бажариладиган иш миқцори. 500 
мегаватт қувватга эга бўлган гидростан- 
ция. Қувват бир секундда бажарилган ишдир. 

4 Корхоналарнинг ишлаб чиқариш 
имкониятлари мажмуи. Мавжуд корхона- 
ларнинг ишлаб чиқариш қувватини ошириш 
билан янги объектлар ҳам барпо этилди. 
«Фан ва турмуш». 

5 Куч, чидамлилик. Чириган ёғочнинг 
қуввати бўлмайди. 

6 кўчма Моддий, маънавий имконият; 
қодирлик, қурб; қобилият, лаёқат, билим. 
«Ўч»да қаҳрамонларнинг ҳар иккаласи ҳам 
характер сифатида ўзларининг жозиба- 
дорлиги, маълум бир хислатларининг бўрт- 
тириб тасвирланиши билан китобхонни 
ўзига тортиб олиш қувватига эга. М. Кўш- 




жонов, Поэмадан романга. Элмурод кимда 
қандай ўқиш асбоби борлигини текшириб 
чиққандан кейин, ўқувчиларнинг қувватини 
синашга киришди. П. Турсун, Ўқитувчи. 

Қуввати етмоқ (ёки келмоқ) 1) кучи ет- 
моқ. Ўйла, болам, кимга келар қувватинг? 
«Рустамхон»; 2) имконияти етмоқ, қурби 
келмоқ. -Битта хотин олиб беришга қув- 
ватим етади, — деди Ботиржонга дадаси. 
Қ. Мақсумов, Саодатли чаманда. [Б1ури] Пул 
ва бойликнинг қувватига ишонгани учун, бу 
йўлни қулай деб топди. Ойбек, Танланган 
асарлар. 

7 қ. калория. Бир пиёла чойдаги қувват 
бир бурда нонга тенг эканлиги ҳисоблаб чи- 
қилган. К. Маҳмудов, Қизиқарли пазандалик. 

8 кўчма Далда, мадад. Арғамчига қил 
қувват. Мақол. н Майин товуш эшитил- 
ди: -Келинглар.. раҳмат! Одамга одам қув- 
ват бўлади, минграҳмат! А. Қаҳҳор, Минг 
бир жон. Индамаса ҳам, шу ерда туриши, 
Ғуломжондан ниманидир кутиши йигит 
юрагига қувват берди. М. Исмоилий, Фар- 
ғона т. о. 

ҚУВВАТЛАМОҚ Маъқулловчи, ёнини, 
тарафини олувчи ёки тасдиқловчи фикр 
билдирмоқ, ёқламоқ, қўлламоқ, ҳимоя қил- 
моқ. Бировнинг сўзини, фикрини қувватла- 
моқ. Ташаббусни қувватламоқ. Ҳарорни қув- 
ватламоқ. н -Ана у қизга ҳақ гапни айт- 
дим, — деб Эргашойни қувватлади Шарофат 
хола. Н. Сафаров, Олияхон Султонова. Гу- 
листон кексалари, гўё кечаси билан масла- 
ҳатлашиб чиққандек, бир-бирини қувватлаб 
гстира бошладилар. И. Раҳим, Чин муҳаб- 
бат. 

ҚУВВАТЛАНМОҚ 1 Қувватламоқ фл. 

мажҳ. н. Бу фикр кўпчилик томонидан қув- 
ватланди. 

2 Қувватга кирмоқ, қувват олмоқ. ..май- 
ли, бувингизни ман айтиб, олдириб келай 
бўлмаса, шояд кўриб, бир оз қувватлансан- 
гиз. Ҳамза, Танланган асарлар. 

ҚУВВАТЛИ 1 Аниқловчи сўз билан 
қўлланиб, шу сўз англатган маънодаги (да- 
ражадаги) қувватга эгаликни билдиради. 
Юқори қувватли электр симларини тортиш 
каби оғир юмушларни бажаришда қурувчи- 
ларнинг бирдан-бир ёрдамчиси ана шу вер- 
толётлардир. «Фан ва турмуш». 

2 Қуввати меъёрдагига нисбатан ортиқ; 
кучли, бақувват. «Эли қувватлининг бели ҳам 


бақувват бўлади», деб қўйди кўнглида. Шуҳ- 
рат, Жаннат қидирганлар. 

ҚУВВАТСИЗ Кучсиз, куч-қуввати, 
дармони йўқ; куч-қуввати меъёрдагидан 
(нисбатан) кам; камқувват. 

ҚУВВАТСИЗЛАНМОҚ Кучсизланмоқ, 
дармонсизланмоқ, куч-қувватдан қолмоқ. 
Касалдан анча қувватсизланиб қолибди. 

ҚУВВАТСИЗЛИК Қувватсиз ҳолат; кам 
куч-қувватга эгалик. Кувватсизликдан ши- 
коят қилмоқ. 

ҚУВИЛМОҚ Қувмоқ фл. мажҳ. н. 
Бўлмағур хаёллар миядан қувилди. н Со- 
зандалар уйдан қувилибди, кетларидан 
мусиқа асбоблари бирин-кетин улоқтири- 
либди. Т. Обидов, Юсуфжон қизиқ. 

ҚУВИШМОҚ Қувмоқ фл. бирг. н. Турли 
миллат ўғлонлари бир тан, бир жон бўли- 
шиб, ёвни юртимиздан қувишди. н Улар 
бир-бирларини қувишиб ўйнашар.. яйрашар 
эди. М. Исмоилий, Фарғона т. о. 

ҚУВИШТИРМОҚ1 Қувишмоқ фл. орт. н. 

2 Орқасидан қувмоқ, эргашиб юрмоқ. 
Бола онасидан бир қарич ҳам жилмай, уни 
қувиштириб юради. 

3 кўчма Суриштирмоқ, пайига тушмоқ. 

ҚУВЛАМОҚ Қувмоқ ёкж қувлаб етмоқ. 

Кўрққанни ажал қувлар. Мақол. н [Фоти- 
ма:] Анави Тўлаганнинг эркатойи! Минаман 
деб, ғозларни қувлагани-қувлаган. А. Қаҳҳор, 
Оғриқ тишлар. Уйинг куйгур тасқара мир- 
шаблар изингга тушиб қувладими? Ойбек, 
Танланган асарлар. Сиз қувламасангиз, мен 
Марғилонга бормайман! [деди Кумуш\. А. Қо- 
дирий, Ўтган кунлар. -Йўғ-ей! — Бобоқул 
ўтирган ўрнида қўл силтади. Гўё бу билан 
бошидаги шубҳаларини қувламоқчи эди. С. 
Анорбоев, Оқсой. [Умурзоқова] Кўшимча 
шуҳрат орқасидан қувлайди. Ш. Рашидов, 
Бўрондан кучли. 

ҚУВЛАНМОҚ Қувламоқ фл. мажҳ. н. 
Уста Олим.. Отабекнинг қутидор томони- 
дан қувланганидан тортиб, шу кунгача 
Марғилонга етти-саккиз мартаба келиб 
кетганини.. сўзлаб чиқди. А. Қодирий, Ўт- 
ган кунлар. 

ҚУВЛАШМАЧОҚ бол. 1 Етиб ёки 
тутиб олиш учун бир-бирини қувлаш 
ўйини. Ҳишда болалар қорбўрон, қувлаш- 
мачоқ, хоккей ўйнашади, ернинг нами сел- 
гиши билан футбол бошланади. Ф. Муса- 
жонов, Текин томоша. 

2 Югуришда ким ўзиш мусобақаси. 

ҚУВЛАШМОҚ Қувламоқ фл. бирг. н. Уни 
уйдан қувлаишбди. н Болалар қийқириб, уни 
қувлаша кетди. Ойбек, Танланган асарлар. 
Кунлар орқасидан ойлар.. йиллар қувлашиб 
ўтди. Ҳ. Зиёхонова, Арзанда. Булутлар ҳам 
денгиздаги муз сингари бир-бирини қувла- 
шарди. Ҳ. Шамс, Оқпадар. 

ҚУВЛИК 1 Қув эканлик. Унинг қувлиги- 
ни ҳамма билади. н Лекин қувлиги учун 
айблаб бўлмайди.. шундай катта хўжалик- 
ни эплаш учун озгина айёр бўлиш ҳам ке- 
рак. М. М. Дўст, Лолазор. 

2 Қув одамларга хос иш, хатти-ҳаракат. 
Жангларда ботирликдан кўра қувлик, мо- 
ҳирлик, эпчиллик иш беради. Т. Рустамов, 
Мангу жасорат. Ўзи ўлгудай тўғрисўз, ғир- 
ромлик, қувликни билмасди. Мирмуҳсин, 
Умид. Хафа бўлмагин-у, укам, мен сендан 
бунақа қувлик чиқади, деб ҳеч ўйламаган- 
дим. Ҳ. Назир, Кўктерак шабадаси. 

3 Қув шахсга хос ҳис-туйғу, хислат ва 
унинг ифодаси. Муса аканинг қувлиги тут- 
ди. «Шарқюлдузи». Қанча қувлик, шўхлик бор 
эди Раҳим аканинг кўзларида. Ф. Мусажо- 
нов, Ҳиммат. 

ҚУВМОҚ 1 Етиб ёки тутиб олиш учун 
орқасидан югурмоқ, қувламоқ. Кийик қув- 
ган қуённи пайқамас. Мақол. Илон қувса, 
йўлга қоч, туя қувса, ўрга қоч! Мақол. н 
Кувган душманимни қўлга туишрдим. «Ма- 
ликаи айёр». Олмазорга етганида, кимдир ор- 
тидан қувиб етди. М. М. Дўст, Лолазор. 

2 Бирор жой-макондан мажбурлаб кет- 
казмоқ (жўнатмоқ); ҳайдамоқ. Момо қўлига 
калтак олиб, болаларни қувибди. «Эртак- 
лар». [Жуман:] Бечора болаларни иссиқ ин- 
ларидан қувиб чиқарганларинг ҳам етар, 
тахтада нима гуноҳ? Ёқма! М. Исмоилий, 
Фарғона т. о. Шиддатли штурм натижаси- 
да душман мудофаа марраларидан қувиб 
чиқарилди. Н. Сафаров, Жангчи шоир. 

3 кўчма Мансаб, лавозим ва ш.к. дан 
четлатмоқ, бўшатмоқ, ҳайдамоқ. Бироқ сал 
фурсат ўтмай, ҳоким тўра тилмочни иш- 
дан қувди. С. Аҳмад, Ҳукм. 

4 кўчма Йўқ қилмоқ; ҳайдамоқ. Ташвиш 
қиз боланинг ҳуснини оларкан, шўхлигини 
ҳам, овозидаги латофатини ҳам қуваркан. 
С. Аҳмад, Уфқ. Кўзга ажиб равшанлик бахш 
этувчи яшил кўкатлар таровати.. кечадан 
бери ғамнок дилини эркалаб, кўксидаги 


ранжу аламни қувгандек бўларди. С. Сиёев, 
Аваз. 

5 кўчма Ҳаёти, иш-фаолиятида бирор 
йўл-йўриқ, усул ва ш.к. га қаттиқ амал 
қилмоқ; бирор иш-амални қаттиқ тутмоқ, 
унга берилмоқ. Халилжон ҳам акаларининг 
йўлини қувди: мактабда ўқиб туриб.. авиа- 
клубга қатнади. С. Акбаров, Отанинг хаёл- 
лари. -У фақат охиратни деб яшаган, умр 
бўйи савоб қувган, — деди чол. А. Муқимов, 
Қопқон. Жонингда қасдинг борми, мунча 
ароқни қувмасанг. «Муштум». 

6 кўчма с.т. Юриб-елмоқ (пиёда ёки 
улов билан). Телпагини елвиратиб, Ўзбак- 
ларни далвиратиб, Урганч элга қувиб етдик. 
«Юсуф ва Аҳмад». Кўп ерларни мен ахтар- 
дим от қувиб, Ҳеч кўрмадим Асад Шодмон 
қорасин. «Маликаи айёр». 

Из қувмоқ Изидан таъқиб қилмоқ. Қўр- 
бошилар ичидан қочиб, менинг орқамдан из 
қувиб келгансан.. Ғайратий, Унутилмас кун- 
лар. Болта муаллим бошлиқ етти-саккиз 
чоғли йигит изларидан қувиб келар.. Н. Нор- 
қобилов, Тўқнашув. Кетидан (ёки орқаси- 
дан) қувмоқ айн. қувмоқ 5. Мол-дунё орқа- 
сидан қувмоқ. Фойда кетидан қувмоқ. н 
Сохта шуҳрат кетидан қувиб, алдамчилик 
билан шуғулланган шахслар қилмишларига 
яраша қаттиқ жазоланииш лозим. Газета- 
дан. 

ҚУВНАМОҚ Хурсанд, шод кайфиятда 
бўлмоқ. Кенг ҳовлида қувнар беш ўртоқ. 
Ойбек, Қизлар. н Атайин ўйнагани, қув- 
нагани келган.. бу куёв-келинга илтифот бил- 
дирмаслик гуноҳдек туюлди. С. Анорбоев, 
Оқсой. Хуш келибсиз, қадрдонлар, меҳмонлар, 
Қувнаб ўйнанг, кулинг, қизлар, жувонлар. 
Ҳабибий. 

ҚУВНОҚ 1 Доим, табиатан хуш кай- 
фиятли; хушчақчақ. ..бу оиладагиларнинг 
ҳаммаси ҳам самимий, қувноқ ва оқкўнгил 
эканлигига ишонган сайин, бу ўнғайсизлик 
ўртадан кўтарилиб борарди. С. Зуннунова, 
Олов. Маҳди табиатан қувноқ, куйди-пиш- 
ди эди. С. Сиёев, Ёруғлик. 

2 Шод, хурсанд кайфиятли; қувончга 
тўла. Ҳаммалари қувноқ, эгинлари башанг. С. 
Зуннунова, Кўк чироқлар. У бугун жуда 
қувноқ. Т. Ашуров, Оқ от. Бари ўтиб кетди 
бир туш мисоли, Эслайман гоҳ маҳзун, гоҳи- 
да қувноқ. А. Орипов, Йиллар армони. 




3 Шод-хуррамлик акс эттирувчи, ифо- 
даловчи. Мен саҳналаштирган қувноқ коме- 
дия ҳам шу ҳақда.. Газетадан. Тошкент ўз- 
бекнинг санъати, товуши, Ҳувноқ музикаси, 
куйи, обрўси. Ғ. Ғулом. Ўша қувноқ кулги, ҳа- 
зил энди қандайдир жиддият, ўй ва ғазаб 
билан аралашиб кетган эди. С. Зуннунова, 
Олов. 

ҚУВНОҚЛИК 1 Кувноқ эканлик. Унинг 
қувноқлиги ҳаммага ёқади. 

2 Кувноқ кайфият, шод-хурсанд ҳолат. 
Унинг бояги қувноқлиги ўрнини аллақандай 
босиқлик эгаллаган эди. Н. Аминов, Қаҳқаҳа. 
Ҳурининг ўзи ҳам кўринишидан оғир бўлса- 
да, қувноқликни яхши кўрарди. Ф. Мусажо- 
нов, Ҳури. 

ҚУВОНМОҚ Хурсанд бўлмоқ; севин- 
моқ. Дадаси шаънига айтилган мақтовлар- 
дан бола қувониб кетди. С. Аҳмад, Уфқ. 
Адолат.. тунги сувни шимириб тирилаётган 
ҳар бир ғўзани кўриб қувонарди. И. Раҳим, 
Чин муҳаббат. Салимхон билан Умид ота- 
боладек бирга овқатланишди. Уларни куза- 
тиб ўтирган Сунбулхон ая ич-ичидан қуво- 
нарди. Мирмуҳсин, Умид. 

ҚУВОНЧ Кувониш ҳис-туйғуси; хур- 
сандлик. Болтабой отанинг қувончидан Шир- 
монхон ҳам беҳад шод эди. С. Зуннунова, 
Олов. Тўй. Бу сўз.. камбағалнинг уйини 
шодликка, қувончга тўлдиради. Т. Обидов, 
Юсуфжон қизиқ. ..адабиётга яшнаб кирган 
ёшларни кўриб қувониб кетаман ва бу қу- 
вончимни ўша ёшнинг ўзига миннатдорчилик 
изҳор қилиб айтаман. К. Қаҳҳорова, Чорак 
аср ҳамнафас. 

Қувончи ичига (ёки дилига) сиғмайди 

Жуда ҳам хурсанд, ғоят шод. Ичкарида хо- 
тинлар мажлиси: ..биров ёр-ёр ўқиб, тағин 
биттасининг қувончи ичига сиғмай хахолаб, 
дунёни бузади. А. Қодирий, Ўтган кунлар. 

ҚУВОНЧИҚ шв. Кишига қувонч, шод- 
лик бағишлайдиган, кўнглини кўтарадиган, 
хурсанд қиладиган энг азиз кимса, нарса. 
Тоҳиржон менинг овунчоғим, отасининг қу- 
вончиғи бўлиб қолди, уни ардоқлаб ўстира 
бошладик. М. Жўра, Изтироб. 

ҚУВОНЧЛИ 1 Кувончни ифодаловчи, 
шодлик ва хурсандликни акс эттирган; 
шодлик ва хурсандлик билан тўлган, се- 
винган, шод, кувноқ. Ҳувончли таббасум. 
Ҳувончли юз. н Элмурод ва унинг дўстлари.. 
қувончли, порлоқ кунларининг қандай ўта- 


ётганини сезмасдилар. П. Турсун, Ўқитувчи. 
Бахмал қирғоқларни тўлдириб оқди Бахтиёр 
элимнинг қувончли саси. Ғайратий. 

2 Кишига қувонч бағишлайдиган, ку- 
вонса, хурсанд бўлса, севинса арзийдиган. 
Ҳувончли натижа. Ҳувончли хабар. н Шу 
вақт Юръев баталъонининг жангчилари учун 
яна бир қувончли ҳодиса юз берди. И. Раҳим, 
Чин муҳаббат. Ана шундай қувончли кунлар- 
нинг бирида тўсатдан бошимга фалокат 
тушса бўладими! Э. Раимов, Ажаб қишлоқ. 

ҚУВРАЙ, оққуврай Чўл-даштларда ўса- 
диган, майда тиканли бир йиллик ёввойи 
ўт. Бобо йўл четидаги оққуврайнинг гулини 
узиб, чеккасига қистирди-да, жойига чиқиб 
ўтирди. А. Мухтор, Чинор. 

ҚУВРАМОҚ кам қўлл. Куримоқ, қуруш- 
моқ, қовжирамоқ. Ғазалчи ўғилнинг томоғи 
қуврадими, товуши хириллаб қолди. С. Сиё- 
ев, Ёруғлик. Унда-бунда учрашиб турган 
бедазорлар сувсиз қолиб қувраган. Ш. Хол- 
мирзаев, Сайланма. Тоғнинг ўти бари қув- 
раб кетибди. «Гулнорпари». Одамларнинг 
экинлари кўкармай қувради. Ш. Холмирза- 
ев, Сайланма. 

ҚУВРОҚ кам қўлл. Кувраган, куриган. 
Шабада келтирган қувроқ пичан ҳидидан.. 
боши айланиб, тўлғаниб турибди. А. Мухтор, 
Чинор. Тонг шамоли қувроқ ўтни йиқади.. 
«Тоҳир ва Зуҳра». 

ҚУВУР 1 Катта, йўғон сопол труба. 
Обраҳага қувур қўймоқ. 

2 Сув, буғ, газ ва ш.к. нинг оқиши учун 
темир, бетон ва б. дан ишланган узун, ичи 
бўш махсус қурилма. Газ қувури. Нефтъ 
қувури. Сув қувури. н Козим темир қу- 
вурлардан шарқираб сув отилаётган ҳовуз- 
чага дуч келди. Э. Усмонов, Ёлқин. Сўнгра 
ундан боғ томонга қаратиб диаметри 80 
миллиметр бўлган полиэтилен қувурлар тор- 
тилди. «Фан ва турмуш». 

3 с. т. Айрим асбоб, курол каби нар- 
саларнинг кувурсимон қисми; ствол. Тепа- 
ликларнинг этагида оғир тўплар, узун қу- 
вурлари осмонга кўтарилган зениткалар ту- 
ради. А. Қаҳҳор, Олтин юддуз. Кейин fca- 
моварга] пистакўмир солиб, қувурига маҳси 
кийдириб, дам берди. С. Аҳмад, Уфқ. Ибро- 
ҳимбек тўппонча қувурини ўзига қаратиб, 
ичига пуфлади. Ш. Холмирзаев, Қил кўприк. 

ҚУВҒУН 1 Ўз жойи, ватанидан ҳайдаш, 
қувиш, сургун қилиш, қилиниш хатти- 




ҳаракати, ҳолати; шундай ҳолатдаги ҳаёт. 
Қўқон атрофларида, Сўх ва Ҳушёр деган 
жойларда Бобур икки йил қувғунда юрган. 
«Ёшлик». Улар зиндонларда, турмаларда, 
қувғунларда эди. Ойбек, Нур қидириб. Аваз, 
бир тарафдан, қувғунга учраб, мана шу 
дала-тузга келиб қолганига хурсанд эди. С. 
Сиёев, Ёруғлик. 

Қувғун қилмоқ Ўз жойи, ватанидан ҳай- 
дамоқ, қувмоқ; қувғун ҳолатга олмоқ, таш- 
ламоқ. Отамнинг бошини еганлар, мени қув- 
ғун қилганлар учун қон тўкиб, эсимни ега- 
ним йўқ! Шуҳрат, Жаннат қидирганлар. 

2 Ўз жойи, ватанидан қувилган, шун- 
дай ҳолат, шароитда яшовчи шахс. Қувғун- 
ларни юртга қайтариб, гуноҳга ботдими? 
Т. Малик, Қалдирғоч. 

ҚУВҒУНДИ айн. қувғун 2. Кун чиқиб.. 
қувғундиларнинг елкаларига офтоб тегиб, 
оломонга сал жон кирди. А. Мухтор, Чинор. 

ҚУДА Куёв ва келиннинг ота-оналари 
(бир-бирларига нисбатан). Хотин қуда. Эр- 
как қуда. н Қудалар ўртасида рўй беради- 
ган англашилмовчиликлар, жанжаллар ак- 
сар вақт музокара ва муроса йўли билан ҳал 
қилинади. Ойбек, Танланган асарлар. Қуда- 
ларингни нима билан кутииши бўлса ўзинг 
биласан: туя сўйиб чорлаганингда ҳам кел- 
майдирган кишилар. А. Қодирий, Ўтган кун- 
лар. 

Қарши (ёки қайчи) қуда қ. қарши. Қуда 
бува Эркак қуда ёки қуданинг отаси. Қуда 
буви ёки қуда хола Аёл қуда ёки қуданинг 
онаси. Қуда бўлмоқ Ўғил уйлантириб ёки 
қиз чиқариб, ўзаро қудалик муносабат- 
ларини ўрнатмоқ. ..вазир бошқа бир вазир 
билан қуда бўлажагини билган устоз Қа- 
вом.. биз ҳам Нажмиддин Бухорийга қуда 
бўламиз, деди. Мирмуҳсин, Меъмор. 

ҚУДА-АНДА Қудалардан бирининг 
барча узоқ-яқин қариндошлари (иккинчи 
қудаларга нисбатан). Қуда-андалар билан 
борди-келди қилмоқ. н Қуда-андани ўйлаган 
ойим, сенга бутунгина маҳси ҳам кийгизиб 
юбормабди. Маҳсингни қара, оёққа илиб бўл- 
майди. Ойбек, Танланган асарлар. 

ҚУДА-АНДАЛИ Қуда-андаси кўп; бир 
неча ўғил уйлантириб, қиз чиқариб, кўп 
оилалар билан қуда-андалик муносабатлари 
ўрнатган. Қуда-андали киши. Қуда-андали 
бўлмоқ. 


ҚУДА-АНДА(ЧИ)ЛИК Қуда-андалар- 
нинг ўзаро қариндошлик муносабатлари. 
Воҳалар тарихан бир-биридан йироқ, аввал- 
дан борди-келди қилмаган, қуда-андачилик- 
лар йўқ. М. М. Дўст, Лолазор. 

ҚУДАЛАШМОҚ Ўғил уйлантириб ёки 
қиз чиқариб, келин ёки куёв томон билан 
ўзаро қуда бўлмоқ. Бир неча вақт шу йўсин 
Хушрўйнинг раъйига қараб, эру хотин зе- 
рикдилар-да, ўзларича бир жойга қудалаш- 
моқчи бўладилар. А. Қодирий, Ўтган кунлар. 

ҚУДАЛИК 1 Қуда эканлик. Шу киши 
билан қудалигингизни биламан. 

2 Қудага хос муносабат, мавқе. [Қози:] 
Додхонинг, минг қилса, сизга қудалик ҳур- 
мати бор. Ҳамза, Бой ила хизматчи. 

ҚУДАЧА Ёш хотин қуда. Қудамиз Мир- 
закарим қутидорга ea қудачамиз хонимга 
етиб маълум бўлгайким, бизлар бунда соғ- 
саломатдирмиз. А. Қодирий, Ўтган кунлар. 

ҚУДАЧИЛИК Йигит ва қизни унаш- 
тириш маросимидан кейин ҳар иккала 
оила аъзоларининг қариндошлик ҳолати, 
ўзаро қариндошлик муносабати. Шерикчи- 
лик — бир йиллик, қудачилик — минг йиллик. 
Мақол. н Турғун ака Ҳамидани чақалоқ- 
лигида бир дўстининг ўғлига «бешиккерт- 
ти» қилиб қўйган экан. Ўн саккиз йил қуда- 
чилик қилишибди. Ойбек, О.в. шабадалар. 

ҚУДА-ҚУДАҒАИ Эркак ва хотин қуда; 
эркак ва хотин қудалар; қуда-андалар. Ой- 
жамол эртасига Барчиннинг қошига борди. 
Қуда-қудағай бўлиб, бир-бирини жуда из- 
зат қилиб қолди. «Ёдгор». 

ҚУДАҒАИ 

Хотин қуда. Қиз билан йигит- 
ни кўрган қудағайлар гап-сўз чувалмаслиги 
учун тез орада унашиб қўйишга эрларини 
қистай бошладилар. Ҳ. Нуъмон ва А. Шо- 
раҳмедов, Ота. 

ҚУДРАТ [а. cijTa — куч, қувват; қо- 
билият, лаёқат] 1 Юқори даражадаги куч- 
қувват; шундай куч-қувватли имконият; 
қодирлик. Инсон қудрати ҳамма нарсадан 
устун чиқди, чўлда сунъий денгиз барпо этди. 
«Ўзбекистон қўриқлари». Шамолнинг қудра- 
ти ҳазилакам эмас. У саҳрони остин-устун 
қилиб, қумтепаларни учириб олиб юради. «Фан 
ва турмуш». Суярқул Мамаюсуфнинг олдида 
қилтириқ кўринса ҳам, ўнта Мамайни па- 
чоқлагудек қудрат сезарди ҳозир ўзида. А. 
Кўчимов, Ҳалқа. 




2 Умуман, бирор нарсани амалга оши- 
риш имконияти; куч-қувват, қурб. Қани 
эди, қудрати етса-ю, шу тошқин дарёдан 
ҳовучлаб сув элтса, ташна гиёҳлар илдизига 
нам, чўлларга ҳаёт берса. С. Кароматов, 
Сўнгги бархан. Битта чопон тиктиришга 
қудратим етмайди.. Ойбек, Танланган асар- 
лар. 

3 Қодирлик, куч манбаи. Оламга арзи- 
гулик қудрат шу чаноқдадир.. Газетадан. 
Қандайдир бир қудрат уни силкиб, ўзига 
келтирди.. Мирмуҳсин, Умид. 

4 Аллоҳга хос куч-имконият; илоҳий 
қодирлик. Фалончининг келини тўрт оёқли 
туғибди.. ё қудратингдан ўргилай! Ойбек, 
Танланган асарлар. Ҳар ҳолда, фиғон-нола 
яхши эмас, ҳар банда қудрат қалами билан 
ёзилганини кўради. Ойбек, Танланган асар- 
лар. 

5 Қудрат (эркаклар исми). 

ҚУДРАТБАХШ [а. + ф. — куч, 

қувват бағишловчи] Қудрат, куч-қувват 
бағишловчи, кучга куч қўшадиган. Дўстлик 
— ана шундай қудратбахш куч. Ҳ. Муродов, 
Жон қўшиғи. 

ҚУДРАТЛИ Катта ишларга қодир; куч- 
қудратга эга. Қудратли давлат. Қудратли 
иншоот. н ..қудратли насос станциялари 
Сирдарё сувини ўнгу чапга кўтариб бермоқ- 
да. «Ўзбекистон қўриқпари». ..ер текисла- 
ётган қудратли техниканинг бир меъёрдаги 
гуруллаши жимликни бузарди. Газетадан. 

ҚУДУҚ 1 Сув олиш мақсадида вертикал 
тарзда қазилган тор ва теран чуқурлик; 
гидротехника иншооти. Қудуқдан сув торт- 
моқ. Сув ичадиган қудуғингга тупурма. Ма- 
қол. н Пақирни олиб.. қудуқдан сув келти- 
риб, айвонга, дўкон ичига қалин қилиб cena- 
ди. С. Сиёев, Аваз. 

2 Ер остидан газ, нефть олиш ёки ер- 
тупроқни текшириш учун пармалаш ма- 
шиналари воситасида қазилган жуда чуқур 
тор ўра; скважина. Бурғиланган қудуқ. Газ 
қудуғи. Иссиқ минерал сув қудуғи. Нефтъ 
қудуғи. н Олиб чиқди тоғнинг бошига, Са- 
нолмадим нефтъ минорасин. Кўрдим қудуқ 
пармалаётган Йигитларнинг полвон — са- 
расин. Ё. Мирзо. 

3 махс. Ўрача шаклидаги деталь. Карбю- 
раторнинг компенсация қудуғи. 

ҚУЁН 1 Товушқонлар оиласига мансуб, 
қулоқлари ва орқа оёқлари узун сутэми- 


зувчи ҳайвон. Eeeouu қуён. Хонаки қуён. Қуён 
mepucu. н Тўнгак орқасидан қулоқлари дик- 
кайган қуён пайдо бўлди-да, коптокдек сак- 
раб, буталар орасига яширинди. Ойбек, Қуёш 
қораймас. Овчилар.. ҳар қайсиси бир нечадан 
қуён, ўрдак олиб бормоқда эди. А. Қаҳҳор, 
Хотинлар. Ўзбекистон хўжаликларида қуён, 
асосан, гўшт ва мўйна учун боқилади. «Фан 
ва турмуш». 

2 кўчма Юраксиз, журъатсиз, қўрқоқ 
(одам ҳақида). Майна.. Нарзи ота билан гу- 
рунглашишни.. истамасди. Бу қари қуён би- 
рор ваҳимани жавраб, ғашимни келтиради, 
деб индамади. Ш. Тошматов, Эрк қуши. 

Қуён бўлмоқ с.т. Қочиб қолмоқ, жуф- 
такни ростламоқ. [Мунаввархон] Ишхонаси- 
га бир кўриниш беради-ю, қуён бўлади. М. 
Иброҳимов, Йўлакдаги муҳаббат. 

3 Мучал йил ҳисобида тўртинчи йил 
номи. 

Қуён йили Мучал йил ҳисобида тўртин- 
чи йил (қ. мучал); харгўш йили. 

ҚУЁНХОНА Қуён боқиб кўпайтириш 
учун мосланган махсус хона ёки катак. 

ҚУЁНЧИЛИК Чорвачиликнинг хонаки 
қуён боқиш, урчитиш ва улардан маҳсулот 
етиштириш билан шуғулланувчи соҳаси. 
Қуёнчилик фермалари. 

ҚУЁНЧИҚ 1 Сон орқали тиззага қараб 
йўналган пай, томир (қассоблар термини). 

2 Тутқаноқ, эпилепсия. Алпомиш айтди: 
-Нима қилди, дўстим? -Болалик кунда ту- 
тадиган қуёнчиқ касалим бор эди, шу вақт 
тутиб қолди, — деди Қоражон. «Алпомиш». 

ҚУЁШ 1 (астрономияга оид термин 
сифатида бош ҳарф билан) Қуёш систе- 
масига оид марказий жисм — ўзидаги тер- 
моядровий реакциялар ҳисобига ёруғлик ва 
иссиқшк тарқатувчи (чиқарувчи) улкан газ- 
симон шар шаклидаги ёритқич. Ер Қуёш 
атрофида айланади. Қуёшнинг тутилиши. н 
Ракеталар туфайли биз Қуёш системасини 
ўзлаштириш имкониятига эга бўлдик. «Фан 
ва турмуш». 

2 Шу жисмдан таралувчи нур, иссиқ- 
лик. Қуёш ваннаси. Ёз қуёшида қораймоқ. 
Қуёшга тутмоқ. н Мурод қуёш ёйилганда 
турди. Т. Ашуров, Оқ от. Уй, қуёшга теска- 
ри солинганлигидан бўлса керак, бир оз қо- 
ронғироқ эди. С. Зуннунова, Олов. Солдат- 
лар қаҳқаҳлашиб юборишди. Айниқса, қора 
қошли, юзлари қуёшда пишган йигит силла- 






см қуриб куларди. A. Убайдуллаев, Қонли 
издан. 

3 кўчма Ниманингдир ҳаёт, яшаш ман- 
баи, асоси ҳисобланадиган, шундай деб 
қараладиган нарса ҳақида. Бахту иқболим 
қуёши чиқди, кўрсатди жамол, Ўзбекистонда 
қазилди зўр канал, оқди зилол. Ҳабибий. 

Қуёш батареяси Яримўтказгичли фото- 
элементларга асосланган, қуёш радиация- 
си энергиясини бевосита электр энергияси- 
га айлантириб берадиган ток манбаи. 2005 
йил бизга грант асосида ЮНЕСКО томони- 
дан қуёш батареяси.. берилди. Газетадан. 

4 Қуёш (эркаклар исми). 

ҚУЁШЛАМА шв. Қуёш, кун томон; 

қуёш тушиб турган жой. Тушликда ҳовлига 
чиқиб, қуёииамага орқа қилиб ўтир. С. Сиё- 
ев, Аваз. Куёшламада ўтириб ийиб кетган 
кампир: -Ҳой қиз, кел, сочимни ўриб қўй, — 
дебди. «Эртаклар». Бува уни [отни] бўшатиб, 
қуёшламага олиб чиқди. Э. Самандар, Дарё- 
сини йўқотган қирғоқ. 

ҚУЁШЛИ Қуёш нур сочиб турадиган; 
офтобли, серқуёш. Қишда қуёшли, ёзда сал- 
қин, дам оладиган ажойиб икки хона. «Гул- 
даста». Сен қуёшли ўлка боласи, Истиқболинг 
нурли ва порлоқ. Ғайратий. 

ҚУЗҒУН 1 зоол. Қарғасимонлар оиласи- 
га мансуб, ҳар қандай нарсани ҳам еяве- 
радиган, ўлимтикхўр ўтроқ қуш. Боғда бур- 
гут, лочин, қарчиғай, қузғундан тортиб то 
тўтиқушгача томоша қилинди. Н. Назаров, 
Замон. Сон-саноқсиз қузғунлар ва сиртлон- 
лар ўликлар устида базм қурмоқда. В. Му- 
родов, Шерлар билан юзма-юз. 

2 кўчма ( одатда, кўпл. шаклида — қуз- 
ғунлар) Шу қушга нисбат берилиб, ҳар қан- 
дай разиллик, ифлосликдан қайтмайдиган 
ярамас, жирканч шахсларга нисбатан қўл- 
ланади. Мана энди қиз атрофида Олахўжа- 
нинг қузғунлари айланишиб қолибди.. П. Тур- 
сун, Ўқитувчи. 

ҚУИИ 1 от Паст томон; бирор нарса- 
дан пастда бўлган жой; пастлик. Насиба 
турган жойида пиқ-пиқ йиғлар.. боши қуйи 
солинганича тақдирини қарғар эди. С. Аҳмад, 
Уфқ. Йигит чирик оғочлар тирқишидан 
пастга қаради. Қуйида сув симобдай мил- 
тирайди. С. Сиёев, Аваз. 

2 сфт. Паст томонида бўлган, жойлаш- 
ган; пастки. Баширжон қуйи лабини тиш- 


лаганча, уйнинг шифтига қараб қолди. Н. 
Аминов, Суварак. 

3 Бирор сатҳнинг ёки сатҳдаги йўна- 
лишнинг пастида бўлган томони; этак. 
Сирдарёнинг қуйи оқими. н Сувлар оқар 
қуйи томонга. М. Шайхзода. Бу уй — хиз- 
маткорхона, бойнинг ташқари ҳовлисининг 
қуйи томонида.. шунинг учун кўзга чалин- 
мас эди. Ойбек, Танланган асарлар. 

4 от Уй, хона ва ш.к. нинг тўрига 
нисбатан паст томони; тўрга қарама-қарши 
томон. Уйнинг тўрига чирик қора намат 
ташланган, қуйи томони яланғоч ер. Ой- 
бек, Танланган асарлар. Тошбобонинг так- 
лифидан сўнг дастурхоннинг қуйи томонига 
солинган кўрпачага чўккалади. С. Карома- 
тов, Сўнгги бархан. Бир оздан кейин тор- 
тинчоқликни билмайдиган Ҳусайн катта- 
лардек эшикдан салом бериб келиб, қуйироқ- 
қа тиз чўкди. М. Осим, Ибн Сино қиссаси. 

5 кам қўлл. Паст; зид. баланд. ..қабр 
ёнига тизлаган Отабек ва юқори, қуйи 
дўмбайган қабрлар бу тиловатга сомеъ каби 
эдилар. А. Қодирий, Ўтган кунлар. 

6 кўчма Мавқе, даражаси ва ш.к. жи- 
ҳатдан бошқасига нисбатан кичик, паст 
бўлган. Қуйи ташкилотлар. Қуйи лавозим. н 
Биринчи дарвозанинг икки биқинида турув- 
чи қоровул йигитлар ўрданинг улуғ дара- 
жали бекларини кузатар, мансаби қуйироқ 
ясовуллар билан мутойиба қилишиб қолар 
эдилар. А. Қодирий, Меҳробдан чаён. 

ҚУИИДА 1 Қуйи с. ў.-п. к. шакли; пастда, 
тубанда. Ялпиз титраб қуйида, Сойдан хуш- 
бўй анқийди. А. Шер. 

2 Нарса, иш-ҳаракат ва ш.к. лар қа- 
торида, кетма-кетлигида навбатдагиси, 
охиргиси, эндигисига ишора қилади. Қуйи- 
да шулар ҳақида фикр юритамиз. н Айниқ- 
са, қуйида зикр қиладирган ҳолимиз бу икки 
опа-сингилнинг характеридаги фарқларини 
очиб кўрсатиш учун етадир. А. Қодирий, 
Ўтган кунлар. 

ҚУИИДАГИ 1 Қуйи, паст томондаги; 
пастдаги. Қуйидаги кўлага ҳануз бўғот ос- 
тида сўррайиб турар эди. А. Қодирий, Ки- 
чик асарлар. 

2 Баён қилинадиган, қайд этиладиган 
нарса(лар)га ишорани биддиради. Мажлисда 
қуйидаги масала кўрилади: Квартал режа- 
сининг бажарилиши ва навбатдаги вазифа- 
лар. н Азизбекнинг бу сўзидан кейин оломон 

тағин қизишиб, қуйидаги сўзлари билан кўк- 
ни кўтарди: -Икки қайта алданиш йўқ! А. 
Қодирий, Ўтган кунлар. 

ҚУИИЛИШ 1 Қуйилмоқ фл. ҳар. н. Мияга 
қон қуйилииш. н Азизхон каналга сув қу- 
йилиш кунини сабрсизлик билан кута бош- 
лади.. С. Аҳмад, Уфқ. 

2 Дарёнинг денгиз, кўл ва ш.к. сувли 
объектга бориб қуйиладиган жойи. Дарёнинг 
кўлга, денгизга, океанга ёки бошқа дарёга 
бориб қуйиладиган жойи дарёнинг қуйилиши 
деб аталади. «Табиий география». 

ҚУИИЛМА Қуйиб ясалган нарса, деталь. 
Чўян қуйилмалар. н Ишдаги жасорати, 
қуйилмаларни тез ва аъло сифатли тайёр- 
лашдаги жонбозлиги заводдагиларни қойил 
қолдирди. Газетадан. Куйилма юмшатилиши 
учун қиздирилади, кейин парчаланади, кеси- 
лади ёки эритилади. Газетадан. 

ҚУЙИЛМОҚ 1 Қуймоқ фл. мажҳ. ва ўзл. 
н. Кўк чой жонон пиёлаларга қуйилди. Бир 
кунда икки минг дона ғишт қуйилди. Брон- 
задан ҳайкал қуйилди. н Тоғ-тошлардан 
оқиб тушган сувлар кўпириб оқиб, Зараф- 
шонга келиб қуйилади. Ж. Шарипов, Саодат. 
Жаҳоннинг қаерида ўт чақнаяпти, қаерида 
офат-ўлат одам боласини қийратяпти, 
қаерида замбаракларга ўқ қуйиляпти — ҳеч 
кимнинг хаёлига келмасди. С. Аҳмад, Уфқ. 

2 кўчма Жуда кўп, кучли тарзда (оқим 
тарзида) келмоқ; ёғилмоқ. Кўзларига жиққа 
ёш қуйилиб келди. М. М. Дўст, Лолазор. 
Бўғзидан қуйилиб чиқаётган хўрсиниқ кам- 
пирнинг елкаларига иссиқ тегарди. С. Аҳмад, 
Жимжитлик. Шамси Тўраевич яқинлашар- 
кан, Баширжоннинг юрагига ҳаяжон қуйил- 
ди. Н. Аминов, Қаҳқаҳа. Ужуда иштиёқ би- 
лан ёзарди, фикрлар ҳам қуйилиб келарди. 
Мирмуҳсин, Умид. 

3 Қуюқҳолга келмоқ, қуюқтортмоқ. Ти- 
килган қозон қайнамас, Қайнаса ҳам қу- 
йилмас. Мақол. н Қуйилиб ётар Қозонда- 
ги кичирининг очилмай моши.. F. Ғулом. 

4 Ақл-ҳушини йиғиб, бўлар-бўлмас, ен- 
гилтак хатти-ҳаракатларга барҳам бермоқ. 
Бир кун эси кириб, қуйилиб қолар ахир! 
С. Аҳмад, Уфқ. Қариб қуйилмаган бир шил- 
қим ёшгина қизга муҳаббат изҳор қилибди.. 
«Ёшлик». 

ҚУЙИШ 1 Қуймоқ фл. ҳар. н. Пиёлага 
чой қуйиш. 


1 тех. Қуйма буюм, қуйилма тайёрлаш 
иши; қуймачилик. Қуйиш цехи. Чўян қуйиш 
заводи. Қуйиш технологияси. 

ҚУЙМА 1 Қуйиш йўли билан тайёр- 
ланган, қуйилган. Қуйма олтин. н Архео- 
логлар Қора денгизнинг шимолий қирғоғидан 
балиқ шаклидаги қуйма «чақа»ларни то- 
пишган. «Фан ва турмуш». 

2 айн. қуйилма. Чўян қуйма. н [Ден- 
гизчилар] Кўл ичида ёғочга ҳам, металлга 
ҳам, гилга ҳам ўхшамайдиган ялтироқ ти- 
ниқ рангли қуйма ётганини кўришган. М. 
Аминжонова, Шишанинг кашф этилиши. 
Металл қуйилмалар ва пайванд чокларида 
учрайдиган нуқсонларни аниқловчи гамма- 
дефектология усули нуқсонларни осонлик 
билан топишга имкон беради. «Фан ва тур- 
муш». 

3 кўчма кам қўлл. Қуйиб ишлангандек, 
мушаклари бўртган, миқти (киши гавдаси 
ҳақида). Шербек эгилиб қараб, юмалоқ, қуй- 
ма қирғиз йигитга кўзи тушди. С. Анорбо- 
ев, Оқсой. 

4 кўчма. Кўп такрорланадиган, бир қо- 
липдаги (гап, сўз, ибора ҳақида). Қуйма гап- 
лар. н Бундан ҳам натижа чиқмади — ҳа- 
мон ўша, сира ўзгармайдиган қуйма жа- 
воб. А. Қаҳҳор, Сароб. 

5 кўчма Аниқ-равшан, чертиб-чертиб 
айтилган; бурро. У сўзлар, замонларга бер- 
гандай ойдин жавоб, Ҳамма жим, у сўзлар- 
ди — қуйма эди ва содда.. Миртемир. 

ҚУЙМОҚ I 1 Суюқликни бир идишдан 
бошқа идишга туширмоқ, солмоқ. Графин- 
дан стаканга сув қуймоқ. Косаларга сут 
қуймоқ. н [ Хотин\ Дастурхонни ёзиб, устига 
нонни қўйди-да, пиёлага иссиқ чой қуйиб, 
эрига тутди. С. Зуннунова, Гулхан. Қурбон 
ота иккинчи самоварга хумдан сув олиб қуй- 
моқда эди. А. Қаҳҳор, Қўшчинор чироқлари. 

2 Маълум мақсадда (мас., ювиниш ва 
ш.к. учун) йўналтирмоқ, оқизмоқ (сув ҳа- 
қида). Экинларга сув қуймоқ. Қўлга сув қуй- 
моқ. н Гулнор бир обдастага сув тўлдириб, 
дадасига тутди. -Қуй ўзинг, — деди Ёрмат, 
ҳам айвоннинг лабига ўтириб, этик ювишга 
бошлади. Ойбек, Танланган асарлар. 

Тагига сув қуймоқ Йўқотишга қаратил- 
ган иш қилмоқ; йўқотмоқ. Жўраевнинг бу 
иши ҳаромхўрларга ёқмаган бўлса керак, 
унинг тагига сув қуйиш учун тирноғи ораси- 
дан кир қидира бошладилар. «Муштум». 




3 Қаттиқ, шиддат билан ёғмоқ (ёмғир, 
сел, жала ҳақида). Эрта куз жаласи тоғлик 
жойларга хос ҳафсала билан қуяр, ёмғир суви 
темир йўлнинг икки томонидан дарё бўлиб 
оқар эди. А. Қаҳҳор, Олтин юлдуз. Бу вило- 
ятнинг самоси ғалвирдай сув тутмас бўл- 
ганидан, ёмғир ёз бўйи роса қуйди. Ойбек, 
Қуёш қораймас. 

4 Жуда кўп миқдорда, мўл-кўл оқизмоқ, 
тўкмоқ. -Нимага йиғламай, кошки кўзим оқиб 
тушса, ҳеч нимани кўрмасам.. — кўз ёшлари- 
ни қуйиб сўзлади Гулсунбиби. Ойбек, Танлан- 
ган асарлар. 

5 кўчма Ёғдирмоқ, тўкмоқ, сочмоқ. Оф- 
тоб осмондан олов қуйяпти. С. Аҳмад, Таъзим. 
Мусаффо осмонда тўлин ой ялтирар, жамо- 
лидан бутун ер юзига зиё қуйгандек. Н. Са- 
фаров, Оловли излар. 

6 Тайёр қолипга эриган, суюқ, юмшоқ 
нарса солиб, буюм тайёрламоқ. Шам қуй- 
моқ. Қозон қуймоқ. Ғишт қуймоқ. н Завод 
қайтадан қурилиб, ускуналаниб, миномётлар 
учун снарядлар қуя бошладик. Н. Сафаров, 
Оловли излар. 

Қуйиб қўйгандек 1) жуда келишган, хуш- 
бичим. Низомжон Зебихонга тикилиб туриб, 
унинг қоп-қора қошларига, қуйиб қўйган- 
дек келишимли қоматига маҳлиё бўлиб қол- 
ди. С. Аҳмад, Уфқ; 2) ўзига жуда ярашган, 
ёпишиб тушган. Адл қад, хипча белига қуйиб 
қўйгандек ёпишиб турган гимнастёркаси би- 
рам ўзига ярашган. 3. Фатхуллин, Сўнмас 
юлдуз; 3) нақ ўзи, худди ўзи, сира ажратиб 
бўлмас даражада ўхшаш. Ўзиям шундай Ра- 
ҳимагинанинг ўзи-да, қуйиб қўйгандек. Э. 
Раимов, Ажаб қишлоқ. 

ҚУЙМОҚ II Тухумга ун чалиб, ёғда қо- 
вуриб тайёрланган овқат. Қуймоқ пиширмоқ. 
н Жаннат хола шошиб ун чалиб, қуймоқ 
солди. С. Аҳмад, Уфқ. Кичик-кичик това- 
чаларда жизиллаб турган қуймоқ тортилди. 
Ж. Абдуллахонов, Орият. 

ҚУИМУЧ 1 анат. айн. думғаза 2. Бақа 
гавдасининг умуртқа поғонаси қисқа бўлади 
ва узун қуймуч суяги билан тамомланади. 
«Зоология». 

2 Гавданинг бел билан думғаза ўртаси- 
даги орқа қисми. Хуррам хотинининг қуй- 
мучига тепиб юборганини сезмай қолди. «Ёш- 
лик». У икки қўлини қуймучига қўйиб, уй- 
нинг ўртасида андак ўйланиб турди-да, сўнг- 
ра диванга ўлтирди. А. Қаҳҳор, Сароб. Шер- 


бек Нигорага ер остидан қаради. Унинг йўғон 
икки ўрим сочи баланд қуймучида тўлғаниб 
ётарди. С. Анорбоев, Оқсой. 

ҚУИРУҚ 1 айн. дум 1. Қуйруғи узун ит. 
н Бедовга ярашган қуйруқ ҳам ёлдир. Эр- 
гаш Жуманбулбул ўғли. Қушни осмонда ту- 
тиб турадиган — қанот билан қуйруғи. П. 
Турсун, Ўқитувчи. 

2 кўчма Доим бировга эргашиб юради- 
ган, унинг хизматига тайёр турадиган шахс 
ҳақида; дум. Соли совуқ ўз қуйруғига буюр- 
ди: -Жуманбой, пастдан палос олиб боринг, 
чопинг. М. Исмоилий, Фарғона т. о. 

3 айн. думба 1. Боқилган қўйларнинг қуй- 
руғи қучоққа сиғмас эди. Узоқдаги қуйруқдан 
яқиндаги ўпка яхши. Мақол. н Тажрибали 
чопқинчилар Ҳирот томонига бораётганда, 
ҳар икки-уч соатлик йўлда маълум бир ерга 
қуйруқ ёғи бўлакларини кўмиб қўйган эди- 
лар. С. Айний, Қуллар. 

4 Самолёт, кема ва ш.к. нинг орқа қисми. 
Самолётнинг қуйруғи. Кеманинг қуйруғи. 

ҚУИРУҚЧИ эск. Кеманинг кетинги ру- 
лини бошқарувчи киши. 

ҚУЙҚА 1 Суюқлик ва баъзи зарралар- 
дан йиғилган чўкинди; лойқа, қуйқум; бўт- 
қасимон куюқ қоришма. Бўёқ қуйқаси. Му- 
саллас қуйқаси. Тиндирилган сув қуйқаси. н 
Гил сувда эримаганлигидан қуйқа ҳолда бў- 
лади. М. Баҳодиров, Тупроқшуносликдан 
амалий машғулотлар. Амударё бир йил ичида 
теваракдаги текисликларда 20 сантиметр- 
гача қалинликда қуйқа ҳосил қилади. И. 
Жабборов, Кўҳна харобалар сири. 

2 кўчма Салбий шахслар, нарса-ҳоди- 
саларнинг қолдиғи. ..ана шу [Омон Асилов- 
дай] қуйқаларни, инсоний қиёфасини йўқот- 
ган кишиларни фош қилиш ҳаммамизнинг 
бурчимиздир. Газетадан. 

ҚУИҚИНДИ айн. қуйқа 1. Ёнилғининг 
ҳарорат таъсирида парчаланиб кетиши — 
қуйқиндилар ҳосил бўлишига ҳамда филътр- 
ларнинг ифлосланиб қолишига олиб келади. 
«Фан ва турмуш». 

ҚУИҚУМ айн. қуйқа 1. Тиндирилган сув 
қуйқуми. Бочкани тагига чўккан қуйқумдан 
тозаламоқ. 

ҚУЛ 1 тар. Эксплуататорлик жамияти- 
нинг илк даврларида хусусий мулк, мол 
қатори олиб-сотилган, бутунлай хўжайинга 
қарам бўлган, ҳеч қандай ҳақ-ҳуқуқ ва молу 
мулкка эга бўлмаган хизматкор. -Ойжамол, 




мана бу ер қул бозори бўлган, — Шерниёз 
сандиқсозлик дўкони қари/исидаги майдонча- 
ни кўрсатди. Ж. Шарипов, Хоразм. Хафа 
бўлманг, биз ҳақ олмасдан ҳам ишлаймиз. Ахир 
биз қулмиз-ку, ҳақ талаб қилишга ҳаддимиз 
борми?! Мирмуҳсин, Меъмор. 

2 Умуман, синфий жамиятда эксплуа- 
тация ҳамда сиёсий-иқтисодий қарамлик 
асоратида ҳар қандай ҳуқуқцан маҳрум бўл- 
ган, эзилувчи киши. Ҳизлар бунда чўри, тул 
эди, Йигитлар хўр, гадо, қул эди. Э. Раҳим. 

3 кўчма салб. Кимсага кўр-кўрона хиз- 
мат қилувчи, бўйсунувчи; итоатгўй, малай, 
хизматкор. -Майли, — деди Фазлиддин, — 
лекин шундай яхиш қулни улар бизга бериш- 
мас, дейман. Ойбек, Танланган асарлар. -Биз- 
нинг Ҳамишкапада кўпчилик аёллар ҳали 
ҳам «тўрт девор» ичида эрларига қул бўлиб 
келмоқдалар, — деди Гулсум. П. Турсун, Ўқи- 
тувчи. 

4 кўчма Бирор кимсага, нарсага қаттиқ 
берилган, дарди, хаёли ўшанда бўлган 
киши, унинг фидойиси. Яхши гапнинг қули- 
ман. Ўз қарашларининг қули. н Сен ҳам от 
қулига ўхшайсан. Ойбек, Танланган асар- 
лар. ..орамизда Мирҳайдар деган кеча-кун- 
дуз фақат овқатни ўйлайдиган, қорнининг 
қули бўлиб қолган.. бир йигит бор эди. О. 
Ёқубов, Излайман. Мангуга қолай, дея шуҳ- 
рат қули Искандар Юксак тоққа ўзининг 
суратини солибди. А. Орипов, Юртим ша- 
моли. 

5 Банда. Худо хабар олсин жами қули- 
дан.. «Ҳасанхон». Ё худо, бу гуноҳкор ўғилга 
ўзинг тавфиқ бер ва мен қулингни кечир. 
Ойбек, Нур қидириб. 

(Худо) ол қулим деб (ёки деса) Худо 
қўллаб-қувватласа. Оллонинг даргоҳи кенг. Ол 
қулим, деб зора ҳазрат олийларининг кўнг- 
лига мурувват солса, рухсат бўлғай. С. Сиё- 
ев, Ёруғлик. Қулинг ўргилсин Жуда яхши, 
жуда соз, ажойиб, қойилмақом. Ҳулинг ўр- 
гилсин жой. Ҳулинг ўргилсин жонон. н Бу- 
нақа қулинг ўргилсин шўрвани уйда келинин- 
гиз ҳам қилиб берган эмас, холажон! О. Ёқу- 
бов, Баҳор кунларидан бирида. 

ҚУЛА шв. Сайҳон, кенг, чексиз. Кийик- 
нинг юраги қула чўлмиди? «Гўрўғли». 

ҚУЛАИ 1 Бирор ишни бажариш, бирор 
мақсадни амалга ошириш учун энг мос, энг 
мувофиқ, қўл келадиган. Ҳулай фурсат. 
Ҳулай шароит. Кўчат ўтқазиш учун қулай 


давр. н Мана шу ерда ошиб ўтишга қулай 
жой бор.. П. Қодиров, Юлдузли тунлар. 
Айниқса, томчилатиб суғориш боғдорчилик 
учун қулай ҳисобланади. «Фан ва турмуш». 
Чўмилишга қулай бўлгани учун бу ерга қўш- 
ни қишлоқ болалари ҳам ёпирилиб келишар 
эди. «Ёшлик». 

Қулай йўл 1) ўнг келадиган, қатнов, бо- 
риш-келиш учун ўнг йўл; 2) мақсадга тез, 
осонроқ етиштирадиган йўл, усул. 

2 Амалга оширилиши осон, унча кўп куч 
ва малака талаб қилмайдиган. Кесиб кетмон 
билан тошларни лойдек, Кўрингай қаттиқ 
ишлар ҳам қулайдек. Ҳабибий. [Нури] Ўз 
режасининг бундай қулай амалга ошувидан 
ҳадсиз севинди. Ойбек, Танланган асарлар. 

ҚУЛАЙЛАШМОҚ Қулай ҳолга келмоқ. 
Йўллар қулайлашмоқда. н Шундай қилиб, 
чолнинг иши анча қулайлашди. Ойбек, Тан- 
ланган асарлар. 

ҚУЛАЙЛИК 1 Қулай эканлик. Фурсат- 
нинг қулайлиги. Асбобнинг қулайлиги. Пул 
жамғариш учун омонат кассанинг қулайлиги. 

2 Қулай шароит, имконият, ҳолат. Ҳу- 
лайлик бермоқ. Ҳулайлик туғдирмоқ. н 
..тураржойларда аҳолига қулайлик яратиш 
учун мактабгача тарбия муассасаларини 
кўпайтириш керак. Газетадан. 

ҚУЛАИСИЗ кам қўлл. Ноқулай, ўнғай- 
сиз. 

ҚУЛАЙСИЗЛИК Яшаш, ишлаш ёки 
бирор ҳаракат қилиш ва ш.к. га халал бе- 
радиган ҳолат, шароит; ўнғайсизлик, ноқу- 
лайлик. Ҳулайсизликни бартараф этмоқ. 

ҚУЛАМОҚ 1 Зарб билан йиқилмоқ; ағ- 
дарилмоқ. Зилзилада кўпгина эски уйлар, 
деворлар қулади. Чириган дарахт қулаб 
тушди. н Мана шу тоғ чўққисида бир чў- 
пон, оёғи тагидаги тош кўчиб, пастга қулаб 
кетади. С. Аҳмад, Жимжитлик. Тоғнинг кун- 
ботар томонига уруш йиллари самолёт қу- 
лаган. А. Нурмуродов, Уруш бевалари. 

2 кўчма Йўқ, маҳв бўлмоқ, йўқ, маҳв 
этилмоқ, ағдарилмоқ; тушмоқ. Ҳуламасин 
Чамбил юрти. «Гулнорпари». Устунлари 
тезлик билан яксон қилинган бўлса ҳам, 
эски жамият осонликча қуламади. «ЎТА». 
Подшоҳ тахти қулайдиган кунлар келар. 
«Бойчечак». 

3 кўчма с.т. Оламдан ўтмоқ; ўлмоқ. Чол 
қуламай турибди. Ҳулаган кун уларнинг 
ёқасини бўғаман, меросимни даъво қиламан! 




Ойбек, Танланган асарлар. Икки ўғлим: би- 
ри ўн саккизда, бошқаси йигирмада — немис 
ўқидан қулади. С. Кароматов, Олтин қум. 

ҚУЛАТМОҚ Қуламоқ фл. орт. н. Дарахт 
қулатмоқ. Деворни қулатмоқ. Подшоликни 
қулатмоқ. Кўтилик бирикса, тоғни қула- 
тар. Мақол. н Жаҳлдан бир мушт уриб, 
танча устида турган катта лампани қу- 
латай деди. Ойбек, Танланган асарлар. Шах- 
таларда шахтёр шиддаткор.. Кўмирларни 
қулатар яхлит. Ё. Мирзо. 

ҚУЛА-ТУЗ Кенг дала, дала-туз, дашт. 
Йўл юргандир кўп қула-туз, Ё кеча тин- 
майди кундуз. «Алпомиш». 

ҚУЛВАЧЧА 1 Қулдан тарқалган киши, 
қул авлоди, қулнинг боласи, фарзанди. 
[Мансур:] Бало ошпаз, бало, Ўлгунча айёр, 
Ўзи қулвачча-ю, идроки юксак. Уйғун ва 
И. Султон, Алишер Навоий. Уларнинг ёнига 
тиқилишиб, юзларча қулваччалар бормоқда. 
М. Жўрабоев, М. Б. мартабаси. 

2 кўчма Паст табақадан, қул қатори 
бўлган шахс ҳақида, унга нисбатан қўл- 
ланади. Ризаев ундан баттар, бировнинг 
фотиҳа қилинган қизини ўзига хотинликка 
олмоқчи, қулвачча.. Ж. Шарипов, Хоразм. 

ҚУЛДОР тар. Қул эгаси. Ҳулларнинг 
ризқи қулдорлар томонидан уларнинг меҳ- 
натларига қараб белгиланадиган «ўлмас- 
лик тадорики» дегандек, ўлчаб берилади- 
ган «ҳақ» бўлар эди, холос. «ЎТА». 

ҚУЛДОРЛИК 1 Қулга эгалик, қул сақ- 
лаш ва унинг кучидан фойдаланиш. Боғи- 
афзал қишлоқларида, қадимги замонларда, 
бир неча катта бойлар бўлиб, улар ораси- 
да қулдорлик жуда ривож топган экан. С. 
Айний, Эсдаликлар. 

2 Қуллар кучидан фойдаланишга асос- 
ланган. Қулдорлик жамияти. 

ҚУЛДУРАМОҚ «Қулдур-қулдур» товуш 
чиқармоқ. У. бир нарса дегандай бўлди — 
гапирдими, ичи қулдурадими — билиб бўл- 
мади. А. Қаҳҳор, Йиллар. Қалин лаблари 
билан чилимни тортди. Чилимнинг суви 
қулдуради. К. Яшин, Ҳамза. 

Қорни қулдурамоқ Қорни овқат (емиш) 
талаб бўлмоқ. Қорни қанчалик қулдураб 
турганига қарамай, бош эгиб, қўшиқни эши- 
таверди. С. Аҳмад, Юлдуз. Баширжон қовун 
расталари оралаб кетаркан, янги чиққан 
бодрингга кўзи тушиб, қорни қулдуради. Н. 
Аминов, Қаҳқаҳа. 

24—Ўзбек тилининг изоҳпи луғати 


ҚУЛДУР-ҚУЛДУР тақл. с. Узуқ-узуқ 
бўғиқ товушни биддиради. Ичи қулдур-қул- 
дур қиляпти. 

ҚУЛЖАЛЛОБ айн. қулфуруш. Карвон- 
бошининг ўзи — қулжаллоб ва молининг ба- 
риси қул ва чўрилар бўлгани сабабли, қул 
бозори бўлган Пойиостона гузаридаги 
саройлардан бирига тушиши лозим эди. С. 
Айний, Қуллар. 

ҚУЛЛАРЧА рвш. Қулларга хос бўлган, 
қуллар каби. Қулларча итоаткорлик. н 
Хизматкорлардан қулларча мутеликни, ҳар 
қандай оғир ҳақоратга «лом-мим» демас- 
ликни талаб қилган бойвачча, бунга чидай 
олмади. Ойбек, Танланган асарлар. 

ҚУЛЛ ИК 1 Қулга хос ҳолат, ҳаёт. Жа- 
ҳонгирлар инсониятга жисмоний ва маъна- 
вий қуллик келтирса, шеърлар руҳий эркин- 
лик.. бахш этади. «ЎТА». Уламолар хотин- 
қизларни қулликда сақлаш учун, уларнинг 
озодликка чиқиш ҳаракатига қаттиқ қар- 
шилик кўрсатдилар. Ҳ. Турсунқулов, Ҳаё- 
тим қиссаси. 

Қуллик қилмоқ Қул бўлиб ёки қул каби 
ишламоқ. Мен бундан буён сизга қуллик 
қилмайман.. Лекин ўттиз йил хизмат қи- 
либ, ёшлик кучини барбод бериб, олтмишга 
кириб, бир уйдан қувилган чол қаердан хиз- 
мат mona олади? С. Айний, Қуллар. 

2 Эксплуатациянинг тарихан дастлабки 
ва энг қўпол шакли, унда қул ишлаб 
чиқариш қуроллари қаторида, ўз хўжайини 
— қулдорнинг мулки ҳисобланган. Абдура- 
ҳимбойнинг гумаиипаси экан. Онамнинг ай- 
тишига кўра, қуллик замонида бизнинг ота, 
оналаримиз унинг қўл остида бойда ишлар 
эканлар. С. Айний, Қуллар. 

ҚУЛЛОБ I [а. — қайтарма (ёқа); 

чангак, қисқич; юрак касаллиги] эск. кт. 
Қармоқ, қисқич, чангак; тузоқ. Ит ҳамон 
бўкириб, қопуни ғажир, унинг қуллоби.. 
чегасидан чиқиб бормоқда эди. Э. Саман- 
дар, Тангри қудуғи. 

ҚУЛЛОБ II Тананинг касал жойини 
тортиб боғлаб қўядиган белбоғ ёки халта. 
Қуллоб тутмоқ. 

ҚУЛЛУҚ с.т. 1 Миннатдорлик ифода- 
ловчи сўз; раҳмат, миннатдорман. Ёрдамин- 
гиз учун минг марта қуллуқ. н -Қўрқманг, 
ҳожи!.. Қўқонга боргач, биринчи ишим ўғ- 
лингизни қутқариш бўлсин. -Қуллуқ, қушбе- 
ги. А. Қодирий, Ўтган кунлар. 






Қуллуқ қилмоқ Қўлини кўксига қўйиб, 
миннатдорчилик изҳор қилмоқ, таъзим қил- 
моқ. Ҳасан овчи дарвозагача қуллуқ қилиб, 
орқаси билан юриб борди ва посбонлар қар- 
шисида ўзини ростлади. Ш. Тошматов, Эрк 
қуши. Деҳқон шодлик.. билан тўла, қуллуқ 
қила-қила чиқди. Ойбек, Навоий. 

2 шв. Муборак, қутлуғ. Нафиса, ўғил қул- 
луқ бўлсин.. жонгинам. А. Мухтор, Туғилиш. 
Элнинг катта-кичиклари «қуллуқ бўлсин»га 
кела берди. «Алпомиш». [Ҳожи:] Орзиқул уйи- 
да бўлса, қуллуқ бўлсин қилиб чиқай. А. Қаҳ- 
ҳор, Йиллар. 

ҚУЛМОҚ бот. Тутдошлар оиласига ман- 
суб, манзарали ўсимлик сифатида ўстири- 
ладиган, чирмашиб ўсадиган кўп йиллик ва 
бир йиллик ўсимлик (пивопазликда ачитқи, 
тиббиётда дори воситаси сифатида ишла- 
тилади). 

ҚУЛОН Отдан кичикроқ, эшакдан кат- 
тароқ, отдан кўра кўпроқ эшакка ўхшаб ке- 
тадиган ёввойи ҳайвон. Тоғига қараб қулони, 
Сувига қараб илони. Мақол. н Қулон, карк- 
лар сувсиз чўлда ётади. «Ҳасанхон». 

ҚУЛОН-ТУЗ Чексиз текислик; шундай 
ер. От чопасан баринг қулон-тузларга.. 
«Гулнорпари». От чопишиб бораётир, Ҳисо- 
би йўқ қулон-туз. «Гулшанбоғ». 

ҚУЛОЧ 1 Елка баландлигида керилган 
ҳар икки қўлнинг ўрта бармоқ учлари ора- 
сидаги масофа (узунлик ўлчови бирлиги 
сифатида). Бир қулоч арқон. Уч қулоч ёғоч. 
н Ҳасан сўфи бу аҳволни кўриб: -Эҳ-ҳа, бу 
ёқ бир қулоч паст, у ёқ бир ярим қулоч чамаси 
баланд бўлса, тоза бўлган экан ишларимиз! 
— деди. М. Исмоилий, Фарғона т. о. 

Тили бир қулоч Ҳеч ким, ҳеч нарсадан 
тап тортмай, андиша қилмай, оғзига кел- 
ганини гапираверадиган; тили узун. -Ҳм, 
оғзаки ботирлар, сўлласинлар! — хоннинг мас- 
хараомуз товуши эшитилди. — Тилларинг бир 
қулоч.. С. Сиёев, Аваз. Қулоч ёзмоқ (ёки ёй- 
моқ) 1) икки ёки бир қўлини елка баланд- 
лигида очмоқ. Алвасти қиёфасига кирган бир 
аёл.. қулочларини ёзган ҳолда кўчанинг чап 
томонига қараб югура кетди. Ғ. Расул, 
Тўнғич ўғил. Пирнафас ака қулочини ёзиб, 
кучи борича санчқини отди. Ж. Шарипов, 
Хоразм. Полвон азамат қулочларини ёйиб, 
оғир керишди. Ж. Шарипов, Хоразм; 2) кўч- 
ма кенг тарқалмоқ, ёйилмоқ, авж олмоқ, 
ривожланмоқ. Уй-жой қурилиши кенг қулоч 


ёйди. н ..проза ҳали кенг қулоч ёзмаган 
даврларда унинг ролини ноэзия бажариб 
келган. «ЎТА». Дарё, анҳор оқсин чўл сари, 
Қулоч ёзсин дунё боғлари. Қ. Муҳаммадий. 

. .халқ депутатларининг ташаббуси ҳам кенг 
қулоч ёйди. Газетадан; 3) асосан рвдш. шак- 
лида — қулоч ёзиб айн. қучоқ очмоқ қ. қучоқ. 
Колхоз «областдан келган кекса, тажриба- 
ли ўқитувчи»ни қулоч ёзиб қарши олди. А. 
Қаҳҳор, Қўшчинор чироқлари. Қулоч от- 
моқ 1) қўлларини галма-гал сувдан чиқа- 
риб ва ботириб, олдинга ҳаракатланмоқ (су- 
зишда). Мансур.. оқимга қарши қулоч отиб 
сузарди. Ў. Ҳошимов, Қалбингга қулоқ сол; 
2) кўчма айн. қулоч ёзмоқ 2. Қиз темир қо- 
зиқ билан занг урди, овқатга чорловчи садо 
узоқларга қулоч отди. Т. Расулов, Сарбон. Қу- 
лоч тортмоқ махс. Маҳси, этик кабиларнинг 
чокини тикигцда икки сўзанга тақилган ип- 
ни икки томонга қулочлаб тортмоқ. [Унсин] 
Тагига кичкина курси қўйиб, оёқларига даз- 
гил чалмаштириб, эпчил қулоч тортарди. 
Ойбек, Танланган асарлар. Қулоч урмоқ кам 
қўлл. айн. қулоч отмоқ 1. Анҳор тўла қон. 
Аваз лопиллаб оқиб кетяпти. Қулоч уриб, 
соҳилга интилади. С. Сиёев, Аваз. 

2 Қулочнинг икки қўл учи бирлашган 
ҳолати; қучоқ. Ерга чўпни тиқиб қўйсанг, 
кўкариб, қулочга сиғмас дарахт пайдо бўла- 
ди. Ойбек, Танланган асарлар. ..уюм-уюм 
тўплаб, кенг қулочига сиққанча кўтариб.. 
ташимоққа бошлади. Ойбек, Танланган 
асарлар. 

3 кам қўлл. Ўлчами кенг, катта. У кенг 
яғринли, қулоч кўкракли, бутун дов жус- 
сасидан қувват барқ урарди. Ойбек, Наво- 
ий. Степан булғори этикнинг қулоч қадам- 
ларига зўрға етиб юрарди. А. Мухтор, Қора- 
қалпоқ қиссаси. 

ҚУЛОЧКАШ 1: қулочкаш қилиб Қуло- 
чини ёзиб, қулочкашлаб. Хушмўйлов йигит 
қулочкаш қилиб офицернинг калласига сол- 
моқчи эди, Аҳмаджон қўлини тутди. А. Қаҳ- 
ҳор, Олтин юлдуз. 

2 кўчма Жуда узун, узундан-узун; жуда 
кенг. Мажлисда нутқ қулочкаш, Сайрар 
томоқни қоқлаб, Машинадан бўлиб ғаш, 
Қўлда теришни ёқлаб. С. Абдулла. Ҳар бир 
қулочкаш шеър аруз бўлавермагандай, ҳар 
бир шеър ҳам қўшиқ бўлавермайди. Т. Тўла, 
Қалбдан куйлайман. 




3 кўчма Қучоққа сиғмайдиган, йўғон; 
қалин. Ёв қўрғонини қамал қилиб, унинг 
қулочкаш баланд деворлари ёнига чодир 
ташлаган қўшин каби, одамлар тоғ эта- 
гига тўлиб кетдилар. М. Исмоилий, Фар- 
ғона т. о. 

ҚУЛОЧКАШЛАБ рвш. Қўлларини, қу- 
лочини куч, шидцат билан ёзиб, шиддат 
билан қулоч отиб. Кулочкашлаб урмоқ. Ку- 
лочкашлаб сузмоқ. н [Комил Рустамов/ 
Қаршида ўрмалагувчи фашист танкига қу- 
лочкашлаб граната ирғитди. С. Азимов, Оп- 
поқ тонг қўшиғи. ..кейин яна хаёл, яна қу- 
лочкашлаб ип тортиш. Баъзан минғирлаб 
ашула ҳам айтарди. Н. Аминов, Қаҳқаҳа. 

ҚУЛОЧЛАБ рвш. 1 Қулоч билан, қулоч 
ёзиб, қулоч-қулоч қилиб. Кулочлабўлчамоқ. 
н Канални истаганча пухта ишлаб, Би- 
тирдик ҳам қулочлаб, ҳам қаричлаб. Ҳаби- 
бий. 

2 айн. қулочкашлаб. Хон кетар ёрини 
йўқлаб, Урди отини қулочлаб. «Муродхон». 

ҚУЛОЧЛАМОҚ 1 Қулоч билан ўлча- 
моқ. Арқонни қулочласам, йигирма қулоч 
чиқди. 

2 Қулоч ёзиб ушламоқ; қучоқламоқ. 

ҚУЛОҚ I 1 Одам ҳамда умуртқали ҳай- 
вонларнинг эшитиш ҳамда мувозанат аъ- 
зоси ва унинг ташқи қисми. Одамнинг қу- 
лоғи. Отнинг қулоғи. Кулоқ пардаси. Кулоқ 
супраси. Кулоқ касалликлари. Кулоққа бол- 
доқ тақмоқ. Кулоғини (қулоғидан) чўзмоқ. 
н Қий-чув, чағир-чуғур қулоқни кар қила- 
ди. Ойбек, Танланган асарлар. ..қўчқор қўн- 
ғироқли қулоқларини эркаланиб силкиди. Га- 
зетадан. 

Жон қулоғи билан ёки жон қулоғини ту- 

тиб Бутун диққат-эътибор билан; эшитиш- 
га бутунлай берилиб. Мажлис аҳли унинг 
нутқини жон қулоғи билан тинглади. Н. 
Сафаров, Оловли излар. Миллатнинг буюк 
ўғлонлари, оқила ва зарифалари сўзлаган- 
да, уларни жон қулоғимиз билан эшитамиз. 
Ғ. Саломов, Таржима назариясига кириш. 
..унинг гапларига жон қулоғини тутиб тур- 
ган Нуқранинг секин нафас олиши — нафис 
кўксининг секин бориб келиши ҳам сезилиб 
турарди. Мирмуҳсин, Нуқра. Икки қулоғи 
Ўрин келишигидаги сўз билан қўлланиб, 
бутун эшитиш, диққат-эътибор шу сўз 
билдирган шахс ёки нарсага қаратилган- 
ликни билдиради. Тун ярмидан оғиб, am- 


роф жимиши билан икки қулоғим деразада 
бўлади. Дераза тагига нўхатдек нарса туш- 
са сезаман.. Р. Файзий, Чўлга баҳор келди. 
Оғзи қулоғида Ниҳоятда хурсанд. ,.жа хур- 
санд, оғзи қулоғида, йўрғалаганча кетяпти. 
Э. Раимов, Ажаб қишлоқ. Тўранинг оғзи қу- 
лоғида, кўнгли нимадандир пшскин топган 
эди. Н. Фозилов, Дийдор. Қулоқ бермоқ 
айн. қулоқ солмоқ 1. Муҳаррир.. бир ярим 
соат бекорга ўтган вақтга ачиниб, бизга 
қулоқ берди. А. Қаҳҳор, Сароб. Қулоқ-мияни 
емоқ (ёки қоқмоқ) қ. қулоқ-мия. Илгари.. 
«Эркак деган рўзғорри бут қилиб қўяди-да!» 
деб шанғиллаб, қулоқ-мияни ерди.. «Ёшлик». 
Бувниса хола эрининг қулоқ-миясини қоқиб, 
шу йил Содиқжон каникулга келганида, ал- 
батта уйлантириб қўяжагини айтди. Р. Фай- 
зий, Чўлга баҳор келди. Қулоқ осмоқ айн. 
қулоқ солмоқ 1. Агар суриштириб, ҳақиқат- 
ни ўрнига қўяман деса, унинг ва у сингари- 
ларнинг сўзини ҳамма ерда тинглашади. Р. 
Раҳмонов, Тиниб-тинчимас. Қулоқ солмоқ 
1) эшитиб эътиборини қаратмоқ; қулоқтут- 
моқ. Ҳамма жим туриб қулоқ солди. Ҳеч 
қандай овоз йўқ эди. М. Исмоилий, Фарғона 
т. о.; 2) қулоқ тутиб эшитмоқ; тингламоқ. 
Раъно ҳам Анварнинг сўзига диққат билан 
қулоқ солар ва кўпинча ҳисобсиз саволлари 
билан уни кўмиб ташларди. А. Қодирий, 
Меҳробдан чаён; 3) диққат билан тинг- 
ламоқ ва уни ҳисобга олмоқ, унга амал 
қилмоқ. Ҳусайн Бойқаро Навоийни қаттиқ 
ҳурмат қилади, унинг оқилона гапларига қу- 
лоқ солади. «ЎТА». Қулоқ тишлаш этн. Бо- 
лаликдан унашиб қўйиш (қулоқ тишлатиб). 
Тўтихон билан Набижоннинг юлдузи бир- 
бирига тўғри келмади. Ёшликдаги қулоқ тиш- 
лаитарҳам чиппакка чиқди. «Муштум». Қулоқ 
тутмоқ айн. қулоқ солмоқ 1, 2. Эшик ёпилгач, 
бошлиқ зипиллаганча юриб, остонага яқин- 
лашди-да, эгилиб, қабулхонага қулоқ тутди. 
Н. Аминов, Қаҳқаҳа. Фотима бундоқ қулоқ 
тутса, маърузачиларнинг гаплари юз фоиз 
тўғри. Т Ашуров, Оқ от. Қулоқ эшитмаган 
Ҳеч ким эшитмаган, ҳеч кимга маълум 
бўлмаган. Замин қандайдир кучли қувватдан 
титраб кетди ва шу лаҳзада қулоқ эшит- 
маган портлаш рўй берди. Газетадан. Қулоқ 
қоқмай Ҳеч қандай эътирозсиз, гап-сўз қил- 
май. Бунинг ғайриқонуний эканлигини тушу- 
ниб турган йигит «жиндаккина» деб атал- 
ган 600 сўмни қулоқ қоқмай эплаиипириб олиб 




келди. «Муштум». Қулоққа олмоқ Эшитиб, 
унга эътибор қаратмоқ, амал қилмоқ. [Ота- 
бек] Гўё мажбурият остида ота насиҳа- 
тини қулоққа оладигандек бўйин эгиб ўти- 
рар эди. А. Қодирий, Ўтган кунлар. Қулоғи 
битмоқ Эшитмайдиган бўлиб қолмоқ (асо- 
сан вақтинча эшитмай қолмоқ). Муттасил 
портлашлар зарбидан Аҳмаджоннинг қулоғи 
битган, бирон жойга снаряд ёки бомба 
тушганини тупроқ кўтарилиб тушгани- 
дангина билар эди. А. Қаҳҳор, Олтин юлдуз. 
Қулоғи динг қ. динг. Қулоғи динг бўлмоқ (ёки 
тиккаймоқ) Бирор нарса таъсирида ҳушёр 
тортиб, эшитишга шайланмоқ. Ҳасанали- 
нинг қулоқлари тиккайиб, ўрнидан турди, 
кўзи олаланган эди. А. Қодирий, Ўтган кун- 
лар. Қулоғи йўқ Гап уқмайдиган; қулоқсиз. 
Кулоғи йўқ бола бўляпсан. Қулоғи остида (ёки 
тагида) қолмоқ Ўлмоқ. Ҳушхонага кириб, не 
кўз билан кўрай, миққийнинг қулоғи остида 
қолган, яъни ўлган эди. Ғ. Ғулом, Шум бола. 
Шундай қилинмаганда, ҳар икки томондан 
бир неча кишининг қулоғи остида қолиши 
турган гап эди. М. Муҳаммаджонов, Тур- 
муш уринишлари. Қулоғига айтадиган гап 
Ҳеч кимга эшиттирмай, фақат ўзига айти- 
ладиган гап. ..иккита хат ёзди. Биринчи хат- 
ку бошдан-оёқ «раҳмат»дан иборат эди, 
кейингисида «қулоғингизга айтадиган гапим 
бор» деган мазмунда шама қилди. А. Қаҳҳор, 
Кўк конверт. Қулоғига айтмоқ Ҳеч кимга 
эшиттирмай, фақат ўзига айтмоқ. Қулоғига 
етмоқ Эшитмоқ (эшитилмоқ). Бир кун Си- 
рожиддиннинг: «Фармоновга ўхшаган амал- 
дорлар нўноқ дорбозни эслатади», дегани 
Фармоновнинг қулоғига етибди. Мирмуҳсин, 
Созанда. Қулоғига (гап) кирмайди 1) эшит- 
майди, тингламайди. Олимжон, мани кўзим 
сандан бўлак болаларни кўрмайди. Сандан 
бошқанинг сўзи қулоғимга кирмайди. Ҳамза, 
Танланган асарлар; 2) гап-сўзга эътибор 
қаратмайди; гапга парво қилмайди. Бу бо- 
ланинг қулоғига гап кирмайди. н Унинг 
гаплари Меъморнинг қулоғига кирмади. Мир- 
муҳсин, Меъмор. Қулоғига кирмоқ Эшит- 
моқ, эшитилмоқ. Ногоҳ от дукури кириб 
қулоққа, Чўчиб уйғонади кекса чол мудроқ. 
А. Орипов, Юртим шамоли. Қулоғига қуй- 
моқ Эсдан чиқмайдиган қилиб тушунтир- 
моқ, уқтирмоқ. Элчида айб йўқ. У ўз ҳукм- 
дорининг қулоғига қуйиб қўйган гапларини 
гапирди.. М. Осим, Тўмарис. Қулоғидан кун 


кўринади Жуда ориқ. Қаранг, ҳаммасининг 
юзидан қони қочган. Қулоғидан кун кўринади. 
Н. Сафаров, Уйғониш. Қулоғим сенда Га- 
пиравер, эшитаман (эшитяпман). Хўп, қани, 
қулоғим сизда.. А. Қаҳҳор, Қўшчинор чироқ- 
лари. Қулоғини бурамоқ 1) жазо, танбеҳ 
тарзидаги бирор иш қилмоқ. Бу бола қулоқ- 
сиз бўлиб кетяпти, бир қулоғини бураб 
қўйиш керак; 2) маълум гап-сўзлар айтиб, 
ҳушёр қилиб қўймоқ, қулоғини пишитиб 
қўймоқ. Ҳозир улар комиссияни кутяпти, 
ўқитувчиларнинг ҳам хўп қулоғини бураган- 
дир, бир оз эсларидан чиқсин, кейин борамиз, 
деганди. С. Зуннунова, Олов. Қулоғини пи- 
шитмоқ (ёки пишиқтирмоқ) айн. қулоғига 
қуймоқ. Жўрахонни ҳам сўроққа чақириб 
қолишлари мумкинлигини ўйламаган эди. 
Қизнинг қулоғини пишиқтириб қўймаганига 
мана энди афсус еб қолди. М. Исмоилий, 
Фарғона т. о. Қулоғини ушлаб кетмоқ Йўқ 
бўлмоқ. Токи Яхшибоев қулоғини ушлаб кет- 
магунича чидашлари керак.. М. М. Дўст, 
Лолазор. 

2 Баъзи нарсаларнинг ушлаш, илиб қў- 
йиш ёки маҳкамлаш учун хизмат қилади- 
ган қисми. Челакнинг қулоғи. Ёғоч кара- 
вотнинг қулоғи. Чиғириқнинг қулоғи. Қозон- 
чининг эрки бор, қайдан қулоқ чиқарса. 
Мақол. 

3 Бош кийимларнинг қулоқларни ва 
иякни ёпиб, иссиқ тутиб туриш учун ту- 
шириб қўйиладиган узун қисми. Телпакнинг 
қулоғи. 

4 Баъзи механизм ва мусиқа асбоб- 
ларининг бураб ишга тушириш ёки созлаш 
учун хизмат қиладиган қисми. Дуторнинг 
қулоғи. н Машшоқлар ўз асбобларининг 
қулоқларини бураб, созини тўғрилашди. А. 
Қаҳҳор, Сароб. Шу машинанинг қулоғини 
бурасанг, лаганча гир-гир айланиб, ашула, 
дутор-тамбур ванғиллайверади. Ойбек, Тан- 
ланган асарлар. Ота радионинг қулоғини 
буради. Н. Мақсудий, Юксалиш. Манов 
боғични — парда, Манов ипни тор дейди. 
Манов — қулоқ, бу — харрак, Яъни эшак 
боладир. Э. Воҳидов, Куй авжида узилмасин 
тор. 

5 с. т. Автомобиль, трактор ва ш. к. 
машиналарни бошқариш учун хизмат қи- 
ладиган қурилмаси; руль. Ҳушёрлик билан 
машина қулоғини бураб кетаётган ёш шоф- 
ёр Козим, ўзининг ҳарбий ҳолатда эканини 




сезиб, ниҳоятда ғайратланган. М. Муҳаме- 
дов, Машқ. 

6 с. т. Ўсимликнинг барг ёки ниҳол 
ёзадиган ери; дастлабки ниҳолча, баргча. 
Уч юз гектарча ернинг ғўзаси учинчи мар- 
та экилди. Аммо биз ҳам бўш келмадик: ғўза 
қулоқ кўрсатди дегунча парваришлаб, яга- 
налайвердик. Й. Шамшаров, Енгиш. Баҳор 
жалалари полларни сувга тўлдириб, шоли 
қиёғининг қулоғидан тортиб чиқарди. С. 
Аҳмад, Уфқ. Ариқ бўйидаги икки қулоқ бўл- 
ган ялпизнинг ҳиди бирам димоққа ёқади. 
Газетадан. 

ҚУЛОҚ II 1 Сувнинг анҳор, канал, 
ўқариқ ва ш.к. дан кичик сув йўлига, ариқ- 
ларга тармоқланиб ўтадиган жойи; даҳана. 
Отанг мироб бўлса ҳам, қулоқнинг боишда 
бўл! Мақол. н Тилим шўх яллада, доим 
хаёлимда баланд ҳосил, Фикр текис суғор- 
моқ бўлса, зеҳним сув қулоғида. С. Абдулла. 

2 Шундай жойдан ўтадиган сув миқцори. 
[Акбар аканинг кўзига] Шу қадимий дарёдан 
экинига бир қулоқ сув чиқариб ололмай 
армонда ўтган, бахт излаб элма-эл кезган 
ғурумсаройликлар кўринди. Й. Шамшаров, 
Бахт излаб. 

ҚУЛОҚ III \р. кулак — мушт, муштум] 
тар. Қароллар, камбағаллар, умуман деҳ- 
қонларнинг ёлланма меҳнатидан фойда- 
ланувчи катта ер эгаси, қишлоқ бойи; бой 
ёки ўртаҳол деҳқон (мустабид шўро тузуми 
1929—33 йилларда бундай кишиларни «қу- 
лоқ — муштумзўр» номи остида синф си- 
фатида тугатиш сиёсатини олиб борган). Иш 
текширилди, Бозор ота.. аллақаердан қо- 
чиб келган қулоқ бўлиб чиқди. А. Раҳмат, 
Варракчи чол. Бултурги йил қулоққа чиқа- 
рилиб, Украинага жўнатилган Абдужалил 
тегирмончининг кичкина меҳмонхонаси «Че- 
тан» колхозининг идораси эканлигини биз 
юқорида ўқиб билганмиз. А. Қодирий, Обид 
кетмон. 

ҚУЛОҚДОШ Бошқалар билан бирга- 
ликда қулоқ солувчи, бирга эшитувчи. 
[ Султонбек Мадазимга:] Ҳулоқдош бўлиб 
тур. Турғунга айт, тайёр турсин!К. Яшин, 
Пьесалар. 

ҚУЛОҚЛАШМОҚ I Бир-бирининг 
қулоғига шивирлашмоқ, бошқаларга эшит- 
тирмасдан маслаҳатлашмоқ. Ҳорасочдан ҳирс- 
ли кўзларини узмаган бек, бой билан қулоқ- 
лашди. К. Яшин, М. Раҳмон, Сирдарё. 


ҚУЛОҚЛАШМОҚ II тар. Қулоқ деб 
ҳисобланмоқ, қулоқ табақасига ўтмоқ. Ўрта 
деҳқоннинг қулоқлашуви. 

ҚУЛОҚЛИ 1 Қулоғи бўлган, қулоғи бор. 
Уч қулоқли қозон. Ғўза икки-уч қулоқли 
бўлгандаёқ культивация қилинади. н Шу 
вақтда кампир икки қулоқли ёғоч от ясади. 
«Эртаклар». Булардан бири — нимча пўстин, 
қулоқли телпак кийган новча, жуда ҳам йў- 
ғон бир киши олдинда, Сафаров билан ёнма- 
ён келар эди. А. Қаҳҳор, Қўшчинор чироқ- 
лари. 

2 Гапга, сўзга кирадиган, қобил. Ҳулоқли 
бола. 

ҚУЛОҚЛИК Бош кийимга қулоқ қи- 
лишга ярайдиган, етарли материал: қундуз, 
қоракўл териси ва ш.к. 

ҚУЛОҚМА-ҚУЛОҚ рвш. Қулоқдан қу- 
лоққа эшитилиб, бир-биридан эшитиб. Лек- 
тор галстугининг тугунини тез-тез ушлаб 
қўйишга ўрганиб қолган экан, орқада ўтир- 
ган бир қиз шу ҳақда бир нима деб, дугона- 
сини кулдирди, бу гап қулоқма-қулоқ кетди. 
А. Қаҳҳор, Қуюшқон. 

ҚУЛОҚ-МИЯ: қулоқ-мияни емоқ ёки 
қулоқ-мияни қоқиб қўлига бермоқ Гапи- 
равериб, жавраб, шовқинлаб, жондан бе- 
зор қилмоқ, мияни ачитмоқ. Ит ангил- 
лайвериб, қулоқ-мияни еди. н -Шаҳарга хо- 
ламизникига мени ҳам олиб боринг, — деб 
қулоқ-миясини едим. Ойдин, Фонарь тагида. 
[Ҳаитжон:] Бошинг айланиб кириб қолсанг, 
қулоқ-миянгни қоқиб қўлингга беради. Ҳам- 
за, Паранжи сирлари. 

ҚУЛОҚСИЗ 1 Қулоғи бўлмаган, қулоғи 
йўқ. Ҳулоқсиз қозон. 

2 Қулоғи кесик; чиноқ. Ҳулоқсиз ит. 

3 Қулоғи эшитмайдиган; қулоғи оғир, 
кар. Бу нарса қулоқсизлар учун ишланган ас- 
боб, буни ҳар қандай қулоқсиз киши тақ- 
қанда ҳам, энг аста товушларни эшита 
олади. А. Қодирий, Обид кетмон. 

4 кўчма Гапга, сўзга кирмайдиган, қу- 
лоққа олмайдиган. Дала-тузни сув олса, 
қўнғир ғознинг тўшидан, Ҳулоқсизга сўз 
айтсанг, қулоғининг ташидан. Мақол. н 
Вой қулоқсизлар-ей.. Шошмай туринглар, 
дадаларинг келсин ҳали. С. Зуннунова, Кўк 
чироқлар. 

ҚУЛОҚЧИН Тушириб қўйиладиган қу- 
лоқлари бор иссиқ телпак. Эҳсон Эртоев 
пальтосига ўралиб, қулоқчинини туширган- 




ча, қишлоқдан чиқиб кетди. Ш. Холмирза- 
ев, Бодом қишда гуллади. Эгнида пўстин, 
бошида қулоқчин, оёғида пўстинли этик, 
бўйнида санитар сумкаси. Ойдин, Суҳбати 
жонон. 

ҚУЛОҚЧЎЗМА 1 этн. Бола туғилган- 
дан кейин бир ҳафта ўтгач бериладиган 
зиёфат ва бу зиёфат вақтида кўзи ёриган 
хотин тишлаб турган иккита нонни олиб 
қочиш (нонни биринчи бўлиб узиб олган 
бола қочади, бошқалари уни қувлайди, қоч- 
ган бола ушланса, «қулоқчўзма», деб унинг 
қулоғини чўзадилар). 

2 этн. Бекинмачоққа ўхшаш болалар 
ўйини (бу ўйинда бир бола марра пойлай- 
ди, қолганлари унга тутқизмасдан маррага 
етиб келишга ҳаракат қилади, пойлоқчи 
қайси болани қувиб етиб, ушлаб олса, мар- 
рагача унинг қулоғидан чўзиб келади). Бо- 
лалар тўда-тўда бўлиб, оишқ.. қулоқчўзма 
ўйнашади. Т. Мурод, От кишнаган оқшом. 

3 Уришиб, бир-бири билан сўзлашмай 
юрган болаларни қулоқларидан чўзиб, бир- 
бирининг номини айттириб яраштириш. 

Қулоқчўзма қилмоқ Қулоғидан чўзмоқ, 
танбеҳ бермоқ, жазоламоқ ёки яраштирмоқ. 
[Алимов:] Ўринбосар бўлгандан кейин баъзан 
қўни-қўшни, эру хотин ўртасида бўладиган 
жанжалларга аралашиб, қулоқчўзма қилма- 
сак ҳам, ҳар қалай, икки тарафнинг ўрта- 
сига тушган совуқчиликни кўтариб, уларни 
яраштириб қўямиз. «Муштум». 

4 Ёмон иш қилган боланинг қулоғини 
чўзиб танбеҳ бериш. Қайнона қўлидан ёғлиқ 
чўзма егандан, Она қўлидан қулоқчўзма еган 
яхши. Мақол. 

ҚУЛП: қулп урмоқ 1) гуркираб, авж 
олиб кўкармоқ; яшнамоқ, гулламоқ. Гулзор- 
да ўсма, хина, райҳон ва жамбиллар қулп 
уриб ётибди. н Эрта кўклам қулп уради 
тоғлоласи. «Қўшиқлар». Менинг назаримда, 
ҳозир кўклам қулп уриб турганга ўхшайди. 
П. Қодиров, Уч илдиз; 2) кўчма барқ уриб 
ривожланмоқ, тараққий этмоқ, гуллаб-яш- 
намоқ. Қулп урасан савлат тўкиб кенг Осиё- 
га, Машъал бўлиб нур сочасан шарқий само- 
га. Т. Тўла. 

ҚУЛТ 1 тақл. с. Суюқликни ютганда ёки 
оғзи тор идишдан қуйганда эшитиладиган 
товушни билдиради (асосан, этмоқ ёрдам- 
чи феъли билан ёки такрор ҳолда қўллана- 
ди). Қулт этиб пиёладаги сувдан ичди. н 


Мирёқубнинг қовоғи солинди, у анча вақт- 
гача гапирмай, қулт-қулт чой ичди. Мир- 
муҳсин, Тунги чақмоқлар. Шишани бурнига 
яқинлаштириб, қизиқсиниб тикилди-ю, даст 
кўтариб, қулт-қулт ича боииади. А. Кўчи- 
мов, Ҳалқа. 

2 Умуман, томоғидаги бир нарсани ют- 
моқ; ютинмоқ. Алишер алланимани қулт 
этиб ютиб, ақлининг сўзига киришга жазм 
қилди. М. Осим, Карвон йўлларида. ..юзини 
четга буриб, чуқур уф тортди, «қулт» этиб 
ютинди. А. Кўчимов, Ҳалқа. 

3 шв. айн. қултум. -Мен ўйлайманки, — 
деди Эргаш, яна бир қулт сув ичгандан ке- 
йин.. С. Айний, Қуллар. 

ҚУЛТИЛЛАМОҚ «Қулт -қулт» товуш 
чиқармоқ, қулт-қулт қилмоқ. Шишадан қул- 
тиллаб тушаётган сув. 

ҚУЛТИЛЛАТМОҚ Қултилламоқ фл. орт. 
н. -Сал хотинчалиш кўринади, — деди ароқ- 
ни қултиллатиб ютгандан кейин Асқар пол- 
вон. Ойбек, Қуёш қораймас. Қимизфуруш- 
лар.. одамларнинг ташналигини қондиришдан 
хурсанд бўлгандек, тўрсиқнинг бўғзидан уш- 
лаб, қултиллатиб қимиз қуйганлари қуйган 
эди. М. Осим, Элчилар. 

ҚУЛТУМ 1 Бир ютишли суюқлик миқ- 
дори; бир ютум. Бир қултум сув. н [Умар- 
али ота\ Пиёладаги сўнгги қултум чойни 
ҳўплаб, ўрнидан турди. А. Ҳамдам, Қишлоқ 
оқшоми. Пиёлани қўлига олиб, икки-уч қул- 
тум ютиб, бирдан ўхчиб юборди. Мирмуҳ- 
син, Умид. 

2 кўчма Озгина, бир қатра (суюқлик 
ёки суюқ овқат ҳақида). [Жамила:] Кетамиз! 
Бир парча куюк кулча, бир қултум шулон 
шўрвани ҳар жойдан ҳам топиб ичамиз! 
Ҳамза, Бой ила хизматчи. 

ҚУЛТ-ҚУЛТ Қулт 1 с. такр. Чолнинг 
томоғига бир нима тиқилгандек бўлди, 
қулт-қулт тупук ютинди ва гапира олмай 
турди. А. Муҳиддин, Ёдгорликнинг тўйи. 
[Шафтолининг] Секин нўстини арчисанг, 
оғзингга солиб, тилинг билан танглайингга 
боссанг-у, сувини қулт-қулт ютсанг. А. 
Қаҳҳор, Кўк конверт. 

ҚУЛУН 1 Отнинг бир ёшгача бўлган 
боласи. Тойчоқлар қулоқларини чимириб, киш- 
нашиб, ўйноқлашиб, гала-гала бўлиб, қудуқ- 
қа ташланишди. Биялар қулунлари орқаси- 
дан навбат кутибтурибди. И. Раҳим, Ихлос. 
Кунгай тарафларда ердан тафт кела бош- 






лаганда, қулун билан бияни етаклаб олиб 
чиқаман. С. Аҳмад, Жимжитлик. 

2 (1-ш. эгалик шаклида ) Ўғил болалар- 
ни эркалатиш ёки эркалатиб мурожаат қи- 
лиш шакли. Ҳой, отгинанг нима эди, қулу- 
ним, шўрванг совиб қолди! О. Ёқубов, Баҳор 
кунларидан бирида. Бош устингда туриб 
куйлай ўзим, Кир, қулуним, чойшаб қўйнига. 
Миртемир. 

ҚУЛУНЛАМОҚ Қулун туғмоқ. Қора бия 
қулунлади, тойча қуйиб қўйгандек чавкар- 
нинг ўзи эди. «Ёшлик». Буни қарангки, жо- 
нивор бегона уюрда қулунлабди. Газетадан. 

ҚУЛУНЛИ Қулуни бор, қулунлаган. 
Қулунли бия овулга сиғмас. Мақол. н Мул- 
ла Обид билан Усмон полвон қулунли бияни 
миниб юришга қарши. А. Қодирий, Обид 
кетмон. 

ҚУЛУНТОЙ Қулунчоқ, тойчоқ. Алла, 
болам, алла-ё, Алла эркам, қулунтой. «Бой- 
чечак». 

ҚУЛУНЧОҚ 1 Қулун с. кичр.-эркл. Ухлар 
қирда бўталоқ, Олтин ёлли қулунчоқ. F. 
Ғулом. 

2 айн. қулун 2. Алла, болам, алла-ё, 
қўзичоғим, алла-ё, Эркин юртда туғилган, 
қулунчоғим, алла-ё. «Қўшиқлар». 

ҚУЛУПНАЙ [р. клубника < клубок — 
кесак, бўлак; юмалоқ нарса; ертут] 1 Раъ- 
ногулдошлар оиласига мансуб, кўп йил- 
лик ўтсимон ўсимлик, резавор экин. Қу- 
лупнай машҳур ва кенг тарқалган ўсимлик- 
дир. К. Маҳмудов, Ўзбек тансиқ таомлари. 

2 Унинг пушти-қизил рангли ширин, 
хушбўй меваси. Қулупнай мураббоси. н Қу- 
лупнай еб, кетидан хом сут ичиб касал 
бўлганларида, кунларига сен ярадингми, мен 
ярадимми ?! С. Аҳмад, Юлдуз. 

ҚУЛФ [а. JJJ, — осма қулф; зулфин, 
тамба] 1 Эшик, сандиқ, жавон ва ш. к. ни 
калит билан беркитиш ва очиш учун ишлан- 
ган махсус буюм ёки мослама. Найча қулф. 
Осма қулф. Ич қулф. Дарвоза қулфи. Эшикка 
қулф солмоқ. Қулфни очмоқ. н Кутубхона 
эшигидаги қулфни кўриб, ҳайрон бўлди. 
«Ёшлик». Санобархон дарвозани устидан 
кичкина босма қулф билан шарқ этиб бер- 
китди-да, Адолатга эргашди. С. Зуннунова, 
Гулхан. 

2 Турли нарсаларнинг, буюмларнинг 
беркитиладиган қисми. Соат занжирининг 
қулфи. н Ҳаммага маълум икки қулф, икки 


белбоғли сариқ портфелини кўтариб, мак- 
табга жўнади. Мирмуҳсин, Умид. 

3 кесим взф. Қулфлаб қўйилган, берк. 
Дарвоза қулф. Магазин қулф. Бордик — эшик 
қулф эди. н Ишхонангга бордим, аллақаёққа 
кетган, дейишди. Уйларингда ҳеч ким йўқ, 
қулф. С. Зуннунова, Олов. 

Оғзига қулф солмоқ (ёки урмоқ) 1) га- 
пиртирмай қўймоқ, оғзига урмоқ. Унинг 
жавоби барчанинг оғзига қулф солди. Шуҳ- 
рат, Шинелли йиллар; 2) ҳеч нарса дея ол- 
майдиган қилиб қўймоқ. Алдамчи, риёкор, 
ғсигамис сўзин Фош этиб, оғзига қулф урган 
сенсан. Шуҳрат. Қулф солмоқ (ёки урмоқ, 
осмоқ) Қулф қўйиб беркитмоқ; қулфла- 
моқ. Дарвозага қулф солиб қўйибди. н Ота 
эшикка қулф уриб, болани опичлаганича, 
идора тарафга кета бошлади. С. Аҳмад, Уфқ. 
Қулфи дил Ички сир, юракдаги, айтил- 
маган, аён бўлмаган мақсад, орзу-истак 
ва ш. к. Унинг [қизининг] қулфи дилини бил- 
маслик — бу чиндан ҳам кулгили бир нарса 
эди. О. Ёқубов, Икки муҳаббат. Қулфи дили 
очилди 1) сирини, юракдаги борини айта 
бошлади, ёрилиб гапирди. Қизнинг ҳам қул- 
фи дили очилиб кетди. Бошидан ўтган- 
ларининг ҳаммасини сўзлаб бергиси келиб 
қолди. X. Тўхтабоев, Йиллар ва йўллар; 2) 
кайфи чоғ бўлди, хурсанд бўлди, баҳриди- 
ли очилди. Кенг пахтазорни қоплаган яшил 
кўрпанинг сермавж тўлқини далаларга чу- 
нонам файз киритдики, кўрган кишининг кў- 
зи қувониб, қулфи дили очилади. Ҳ. Назир, 
Индамас. 

ҚУЛФ-КАЛИТ: қулф-калит қилмоқ 1) 

қулфланадиган, калит билан очиладиган 
қилмоқ; 2) кўчма рухсатсиз бирор жойга 
бормайдиган, бирор иш қилмайдиган қил- 
моқ, қаттиқ таъқиб ёки назорат остига 
олмоқ. Эртаклардаги ялмоғиз сингари, кат- 
та бувиси уни қулф-калит қилиб қўйди. М. 
Исмоилий, Фарғона т. о. 

ҚУЛФЛАМОҚ Қулфни калит солиб 
бураб, очилмайдиган қилмоқ (қ. қулф 1, 2). 
Пайғомов дарвозани қулфлаб келган шо- 
фёрнинг қўлидан калитни олди. С. Нуров, 
Майсаларни аёз урмайди. ..чопиб бориб, ўз 
хонасига кирди. Эшикни қарсиллатиб ёпиб, 
қулфлаб олди-да, ўзини диванга ташлади. 
Ў. Ҳошимов, Қалбингга қулоқсол. Элмурод.. 
квартирасини қулфлаш олдидан хром эти- 






гини, янги бўлишига қарамай, мойлади. Шуҳ- 
рат, Шинелли йиллар. 

ҚУЛФЛИ Қулфи бор, қулф солинган. 
Олтин қулфли дарвозадан Ҳаммани ўтка- 
замиз. «Бойчечак». 

ҚУЛФЛОҚ Қулфлаб беркитилган, қулф 
солинган; қулф. Эшик қулфлоқ экан. н 
Келгунча анча вақт ўтади. Келса — дарвоза 
қулфлоқ! Ш. Холмирзаев, Оғир тош кўчса. 

ҚУЛФЛОҚЛИК айн. қулфлоқ. Қулф- 
лоқлик магазиндаги ун, ёғ, чой, ширинлик 
каби буюмлар димиқиб, расвоси чиқмадими- 
кин? «Муштум». 

ҚУЛФСИЗ Қулфи йўқ, қулф солин- 
маган. ..ичкаридан ҳеч ким чиқмагач, тоб 
ташлаб қолган қулфсиз, тамбасиз ёғоч 
эшикни итарди. А. Мухтор, Бўронларда бор- 
дек ҳаловат. 

ҚУЛФУРУШ тар. Қул олиб-сотиш би- 
лан шуғулланувчи одам, қулжаллоб. 

ҚУЛФЧИ Қулф ясайдиган ёки қулф 
тузатадиган уста. 

ҚУЛЧА I 1 Қул с. кичр. 

2 Қул бола. Ўрмонбек камончага ўқ қў- 
йиб отар, ўқлар кўкка кўтарилиб, турли 
масофага бориб тушар, қулчалар отилган 
ўқларни териб келиб, Ўрмонбекка берар 
эдилар. А. Қодирий, Меҳробдан чаён. 

ҚУЛЧАII рвш. 1 айн. қулларча. Қулча бош 
эгиб таъзим қилиш. 

2 Қулга тенг келадиган даражада, қул 
даражасида. Кал эшонга отдилар, уч пулча 
қадрим йўқмиди? Бир қулча қадрим йўқми- 
ди? «Фольклор». 

ҚУЛЧИЛИК 1 Қулликдаги ҳақ-ҳуқуқсиз 
ҳаёт, ҳолат; қуллик. [Йўлчи:] Қулчиликдан 
чиқмоқчи бўлсак, курашга бел боғлашимиз 
керак. Ойбек, Танланган асарлар. 

2 айн. қулдорлик 2. Қулчилик жамияти. 

Қулчиликка келмоқ с. т. Совчи бўлиб 
келмоқ. [Аширмат:] Қофияси келганда айта 
қолай, мен остонангга қулчиликка келдим. 
Ойбек, О. в. шабадалар. 

ҚУЛҚУЛ с. т. Курка; курка товуқ. 

ҚУЛ-ҚУЛ тақл. с. Оғзи тор идишдан 
суюқлик тушаётганда чиқадиган товушни 
билдиради. Қул-қул қилмоқ (этмоқ). 

ҚУЛҚУЛЛАМОҚ «Қул-қул» товуш 
чиқармоқ. Графиндаги сув қулқуллаб қуйшшр 
эди. н Дарё-адирлар манзараси, қулқуллаб 
оқаётган каналдан эсган ёқимли шабада ҳар 


қандай одамни ҳам маҳлиё қилар эди. А. 
Қаҳҳор, Қўшчинор чироқлари. 

ҚУЛҚУЛУМ: ҳавзи қулқулум 1) аф- 
сонавий тагсиз чуқур ҳовуз, қудуқ; 2) кўч- 
ма кўп овқат ейдиган, унча-мунчага тўй- 
майдиган киши ёки ҳайвон; мечкай. 

ҚУЛҚ-ҚУЛҚ айн. қул-қул. Сой унча 
катта бўлмаса ҳам, ниҳоятда тез оқар, 
«қулқ-қулқ» этган товушлар сув остида 
катта-катта тошлар юмалаётганини 
билдириб турар эди. А. Қаҳҳор, Олтин юл- 
ДУЗ. 

ҚУЛҒУНА Мохов касаллигининг оқа- 
диган оғир тури. Эҳтиёт бўлинг, бизнинг 
орамизда иффатлар ўғриси.. — Омон Асилов 
қулғунадай писиб юрибди. Ғ. Ғулом, Халқ 
ҳукмига ҳавола. 

ҚУМ I 1 Бир-бири билан бирлаш- 
майдиган, майда заррачалардан ташкил 
топган чўкинди тоғ жинси (асосан қури- 
лишда ва қурилиш материаллари ишлаб 
чиқаришда хомашё сифатида фойдала- 
нилади). Қумдан қўрғон бўлмас. Мақол. н 
..дарвоза олдига тўкилган қумда ўйнаб 
ўтирган болакайларга бирпас завқ билан 
қарабўтирди. Н. Аминов, Суварак. Қурилиш 
материаллари оёқ остида тўкилиб, оҳак 
қумга, қум тупроққа қоришиб кетади. 
«Муштум». 

Қум соат Муайян миқцордаги қумнинг 
бир ёпиқ идишдан иккинчисига тор тешик 
орқали тушишига қараб вақтни ўлчовчи 
соат. Ўрта асрларда бандли қум соатлар 
урф эди. «Фан ва турмуш». 

2 айн. қумлик. Карвонлар қумда адаишб, 
саргардон бўлмайдилар. Мирмуҳсин, Меъмор. 
Бир йигит чироғи ўчирилган мотоциклини 
қуюндай учириб, қум ичкарисига кириб кет- 
ди. С. Сиёев, Ёруғлик. 

3 сфт. Қумга ўхшаш, майда. Қум шакар. 
н Жўрапошша бўйнидан қум марварид 
маржонини чиқарди-да, ипини шарт-шурт 
узиб, марваридларни кигизга тўкди. М. 
Исмоилий, Фарғона т. о. 

ҚУМ II: ранги қум ўчди (ёки оқарди) шв. 
айн. ранги қув ўчди қ. қув III. Света 
конвертни олиб очди, хатга кўз юритди-ю, 
ранги қум ўчиб кетди. В. Ғофуров, Вафодор. 
Келиннинг ранги қум оқариб кетган, дағ- 
дағ титрар эмиш. С. Аҳмад, Чўл бургути. 

ҚУМАЛАМОҚ с. т. Умбалоқ ошиб йи- 
қилмоқ; юмаламоқ, думаламоқ. 




ҚУМАЛОҚ Қўйнинг, туянинг юмалоқ- 
юмалоқ тезаги. Кишининг дўпписи тор кел- 
ганда, қумалоқни «кака» ҳисоблаб қолар 
эмиш! А. Қодирий, Обид кетмон. Кўнғизлар 
эса орқаларига қараб юриб, тезакдан ясаган 
қумалоқларини аллақаёққа юмалатади. М. 
Осим, Карвон йўлларида. Кўпгина халқларда 
фолбинлар суяк, қўйнинг қумалоғи ва бошқа 
нарсалар билан фол очган. «Фан ва турмуш». 

ҚУМАНЖИР Иссиқ мамлакатларда 
ўсадиган, этдор пояли, тўп-тўп тиканак- 
лардан иборат баргли ўсимлик; кактус. 

ҚУМЗОР Қум билан қопланган жой; 
қумлоқ. Қумзорларни саксовулзорга айлан- 
тирмоқ. н Эргаш акам ҳам подасини тўп- 
лаб, қумзордан пастроқда ва шамолнинг 
эсиш йўлидан панароқда бўлган рўд [дарё, 
анҳор] қирғоғига суриб туширди. С. Айний, 
Эсдаликлар. 

ҚУМЛАМОҚ 1 Кир, доғ ёки зангни 
кетказиш учун қум билан ишқаламоқ; қум 
билан тозаламоқ. Пиёлани қумлаб ювмоқ. н 
Мулла Обид зўр кетмонни қумлаб, ғалтак- 
ни сувлаб, бостирмага киргизиб қўйишга 
мажбур бўлади. А. Қодирий, Обид кетмон. 

2 Қумга чўкмоқ, ботмоқ, кўмилмоқ; қум 
билан қопланмоқ. Қайиқ қумлаб қолди. 

3 Тупроққа қум аралаштирмоқ. 

4 кўчма с. т. Сирка билан қопланмоқ. 
Боши қумлаб кетибди. 

ҚУМЛИ 1 Ичида, таркибида қуми бор. 
Қумли қоп. Қумли тупроқ. 

2 Қум билан қопланган, қумдан ташкил 
топган. Қумли саҳро. 

ҚУМЛИК Қум босган, қум билан қоп- 
ланган кенглик. Кичкина дарёлар Амуга 
етмасдан қумликларда ғойиб бўлади. н Ик- 
ки меҳмон яна отга миниб, қумликка қараб 
кетишди. С. Аҳмад, Уфқ. Ер-суви тортиб 
олиниб, кимсасиз қумликларга бадарға этил- 
ган бечоралар хонликда тўлиб ётар эди. С. 
Сиёев, Аваз. 

ҚУМЛОҚ 1 Қум босган, қум билан 
қопланган жой; қумлик. Қумлоққа ботмоқ. 
н Ҳаводан ёғаётган қум бир нафасда ерни 
қумлоққа айлантирди. С. Айний, Эсдалик- 
лар. Ажабо, ҳеч гиё кўрмаган Қумлоқларда гул 
етишибди. Э. Раҳим. 

2 Қум аралашган, қуми бор; қумли. 
Қумлоқ тупроқлар қовушмайди, балки нам- 
лигида чочилиб туради. М. Баҳодиров, Туп- 
роқшуносликдан амалий машғулотлар. Зеро, 


у тупроқ танламайди, тошлоқ, қумлоқ ер- 
ларда ҳам ўсаверади. «Фан ва турмуш». 

ҚУМОИ Йиртқич қушлар туркумининг 
қарчиғайсимонлар оиласига мансуб, ўлим- 
тиклар билан овқатланадиган йирик қуш. 
Одатда, қумой, тасқара ва жўрчи каби 
қушларга ўлжа ҳар доим ҳам насиб эта- 
вермайди. «Фан ва турмуш». 

ҚУМОШ [а. (jiLoJs — газлама, мато; бўз; 
эски латта-путта] эск. Мато, газлама. Ҳеч 
қандай уста ҳам тўқий олмайди Оламнинг 
мунчалик атлас-қумошин. Ғ. Ғулом. Жан- 
дамга кўҳан шоҳи қумошини алишмам.. Му- 
қимий. 

ҚУМОҚ Қум аралашиб, донадор бўлиб 
қолган; қумли. Унингери қумоқ. Шунингучун 
у доимо бир марта ҳайдалади. Ҳ. Олим- 
жон, Танланган асарлар. 

ҚУМОҚ-ҚУМОҚ Дурда боғлаб, дурда 
каби майда, юмалоқ доналарга ажралиб 
турадиган; донадор. Қумоқ-қумоқ асал. 
Қумоқ-қумоқ тупроқ. н Тўқай ерларига бир- 
икки йил шоли экамиз, шўрини роса ювиб 
ташлагач, кузда ағдариб ҳайдаттирамиз, 
кўкламда қарабсизки, тупроғи қумоқ-қумоқ 
бўлиб қолади. С. Маҳкамов, Дала тонги. 

ҚУМПИЁЗ Лолагуллилар оиласига ман- 
суб, кўп йиллик пиёзли чўл ўсимлиги. 

ҚУМРИ [а. Lfj-oJa — ғуррак, қумри] 1 Кап- 
тарлар туркумига мансуб, қафасда ҳам 
урчийдиган сайроқи қуш. Тоғлар, бўстонлар 
тўлди Қумрию булбул билан. «Қўшиқлар». 

2 Кумри (хотин-қизлар исми). 

ҚУМСАБЗИ Соябонгуллиларга мансуб, 
илдизмеваси ейишли, кўп йиллик чўл ўсим- 
лиги. 

ҚУМСАҚИЧ, қумсағиз Мураккаб- 
гуллиларга мансуб, адир ва тоғларда ўса- 
диган кўп йиллик каучукли ўсимлик. 

ҚУМТОШ Қум зарраларининг ўзаро 
ёпишиб, бирикиб қотишидан ҳосил бўлган 
харсангсимон тоғжинси. Калтаминор уста- 
лари қаттиқ кулранг қумтошлардан ёр- 
ғучоқлар.. ясаганлар. И. Жабборов, Кўҳна 
харобалар сири. Бу туб қумтош устини ша- 
мол олиб келган қум қоплаб ётади. П. 
Ғуломов, Зарафшон этакларида. 

ҚУМУРСҚА Майда чумоли; умуман, ҳар 
қандай чумоли. Бир қумурсқа бир дона донни 
тортса, иккинчи қумурсқа орқадан итариб, 
унга ёрдам беради. С. Айний, Қуллар. Баҳор 
ўзи бошқача фасл-да! Ерга офтоб тегиши 




билан қумурсқа инининг ёнида тупроқ уюми 
пайдо бўлади. А. Ҳамдам, Ҳамал кирди. 

ҚУМУРСҚАДАЙ, -дек 1 Майда, чу- 
молидай кичик. Қумурсқадай майда қуртлар 
кун сайин бўй нўза бошлади. А. Мираҳмедов, 
Ўт юраклар. 

2 Жуда кўп, ғужғон ўйнаган, қайнаган. 
Кўчаларда одам қумурсқадай. 

ҚУМ-ҚУМ Ҳисобига етиб бўлмайдиган; 
сон-саноқсиз, беҳисоб. 

ҚУМҒОН Чой қайнатиш учун кўпинча 
мисдан ясаладиган, ичи қалай билан оқар- 
тирилган, кўзача шаклидаги дастали ва 
қопқоқли идиш; катта чойдиш. Мис қум- 
ғон. н Ўчоқнинг оғзида ўтга кўмилган қора 
қумғон вақирлаб қайнайди. С. Анорбоев, 
Хотима. Бўтабой қумғонга чой дамлаб олиб 
келди. С. Аҳмад. Ҳукм. 

ҚУНДУЗ 1 Сувсарсимонлар оиласига 
мансуб, қимматбаҳо мўйнали сутэмизув- 
чилар туркуми. Бу бехатар масканда бухоро 
буғуси, қундуз, қирғовул каби ҳайвонларни 
кўпайтириш кўзда тутилган. «Фан ва тур- 
муш». Ҳавода ўйнайди юлдуз, Дарёда ўйнай- 
ди қундуз. «Маликаи айёр». 

Қундуз қош ёки қоши қундуз Чиройли, 
ўсиқ қора қош. Шаҳло кўзлар, ўсиқ жингала 
киприклар, қундуз қош ва қора холлар ва 
бошқа латофатлар ўзига писанд бўлмади- 
лар. А. Қодирий, Ўтган кунлар. 

2 с. т. Ёқага ёки телпак жиягига тутил- 
ган ўсиқ юнгли ҳар қандай мўйна. Кундузи 
қалин бўрк. н Лайлак қор уриб турар эди. 
Мунисхон ёқасининг қундузи билан бўйнини 
ўраб.. зинанинг охирги пиллапоясида тўхтаб 
қолди. А. Қаҳҳор, Сароб. 

3 Қундуз (хотин-қизлар исми). 

ҚУНДУЗИ Қундуз мўйнасидан тикил- 

ган. Кундузи телпак. 

ҚУНИШМОҚ Совуқдан, касаллик ёки 
қўрқувдан бўйнини ичига тортмоқ; жун- 
жимоқ, ғужанак бўлмоқ. Оппоқ қор.. Ҳош 
қорайганда, юпун кийинган одамлар қуни- 
шиб, дилдирашиб, Бақақуриллоқ майдони- 
даги чойхонага томон кела бошлади. А. Қаҳ- 
ҳор, Кўшчинор чироқлари. ..шунчалик дев- 
қомат бўлиишга қарамай.. мулзамликдан, 
ўзи айтгандек, «кичкина бола»дек бўлиб, қу- 
нишибўтирарди. С. Аҳмад, Жимжитлик. Ҳа- 
сан сўфи ана шундай савол берилишини ол- 
диндан билиб, қунишиб ўтирарди. М. Ис- 
моилий, Фарғона т. о. 


ҚУНТ [а. Jo — итоаткорлик; намозда 
тик туриш; ноумидлик, тушкунлик] Бирор 
ишни астойдил берилиб, сабр-тоқат билан 
бажариш иштиёқи; ҳафсала. Кунт билан 
ўқимоқ. Кунт билан ўрганмоқ. н Кўзлари 
ёниб турган ёшгина дўхтир Энани эринмай, 
қунт билан текширди. «Ёшлик». Ёш ишчи- 
нинг қунт ва ихлос билан изланиши, жўш- 
қинлик билан олға интилииш ўз самарасини 
берди. Газетадан. 

Қунт қилмоқ Қунт билан муносабатда 
бўлмоқ. Назокат, табиатан, бир нарсага 
киришса, астойдил қунт қиладиган.. ўргат- 
са, зеҳн қўйиб турадиган зийрак қиз эди. 
Шуҳрат, Умр поғоналари. Кунт қилса, бир 
амаллабўрганиб олади. Ф. Мусажонов, Ҳим- 
мат. 

ҚУНТЛИ Қунт билан ишлай оладиган, 
ҳафсалали, серҳафсала, тиришқоқ. Кунтли 
ишқибоз одам. н Балки Машрабдаги ўзига 
хос хислатлар уни калавачи бўлишга даъват 
этгандир? Ахир у, биринчидан — саботли, 
иккинчидан — талантли, учинчидан — қунт- 
ли. М. Жўра, Қуёшдан нур эмганлар. 

ҚУНТСИЗ Қунти, ҳафсаласи йўқ; қунт, 
астойдиллик билан ишлай олмайдиган; 
беҳафсала. 

ҚУП(ПА) - ҚУРУҚ 1 Мутлақо қуруқ, 
жуда қуруқ, қоқ қуруқ. Куппа-қуруқ ўтин. 
Куз бўлса ҳам, кўчалар қуппа-қуруқ. н 
Ёздагидай қуп-қуруқ кўчаларнинг чанги гир- 
добуриб, одамнинг кўзини очирмас. Ҳ. Назир, 
Эътиқод. 

2 кўчма Ҳеч нарсасиз, ҳеч нарсаси йўқ, 
яп-яланғоч, шипшийдам. Куппа-қуруқ уй. 
Куппа-қуруқ дастурхон. н -Наҳотки қуппа- 
қуруқ жой бўлса? — деди кимдир ваҳимали 
ингичка товуш билан. А. Мухтор, Туғилиш. 

3 кўчма Кўлида, ёнида ҳеч нарсаси йўқ. 
Кулим қуп-қуруқ. Чўнтагим қуп-қуруқ н 
[Мулларўзи:] Ундан сўнг айтинг, назрини 
дурустроққина қилиб берсин. Бу нима? Уч 
сафардан буён қуппа-қуруқ келади. Ҳамза, 
Майсаранинг иши. Мен икки қўлимни бур- 
нимга тиқиб, шаҳарга қуп-қуруқ кириб кел- 
дим. М. Муҳаммаджонов, Турмуш ури- 
нишлари. 

ҚУР I 1 Иш-ҳаракатнинг такрорланиш 
сонини билдиради; марта, дафъа, топқир. 
Сен кетганингдан кейин бир-икки қур хўжа- 
йиннинг ошналари меҳмон бўлиб келишди. Ғ. 
Ғулом, Шум бола. [Ғуломжон] Ҳовлини яна 




бир қур кўздан кечириб, пастга тушди. М. 
Исмоилий, Фарғона т. о. Укам иморат қу- 
раётувди.. бир қур хабар ҳам олмадингиз. 
Н. Аминов, Ёлғончи фаришталар. 

2 Давра; партия, гал (баъзи ўйинларда). 
Майли, икки қур ўйнайман-да, кетаман. С. 
Нуров, Майсаларни аёз урмайди. 

3 Гуруҳ, давра. Яғрин ташлаб, елвагай, 
мағрур, бепарво, Бир қур йигитлар келар, 
енгил худди пар. Ғ. Ғулом. Самадлар кириб 
ўтиргандан буён уч қур янги меҳмонлар ке- 
либ кетган. Ғ. Ғулом, Ёдгор. 

ҚУР II Товуқсимонлар туркумига ман- 
суб, ўрмонда яшайдиган, ов қилинадиган 
қуш. 

ҚУР III айн. қурай. Чўпонлар қур-ҳайт- 
лаб қўйни ҳайдаган. «Алпомиш». 

ҚУР IV тақл. с. Бақа, турна кабиларнинг 
сайрашига ўхшаш товушни билдиради. 
..турналарнинг майин қур-қурлари осмон 
гумбазида ажиб акс садо беради. «Ёшлик». 

ҚУР V Давра; давра ўртасидаги жой, 
майдон. Кураш қилиб енгган, йиққанлар, Пол- 
вон бўлиб қурга чиққанлар. Э. Раҳим. 

Қур тортмоқ Давра қурмоқ, даврада бир- 
га ўтирмоқ. Нарида қур тортган икки йи- 
гитнинг гапларини чала-ярим эшитди. Н. 
Норқобилов, Бекатдаги оқ уйча. Чилбир чў- 
лига, Ойна кўлига томошабин тўлиб, раста- 
раста, даста-даста қур тортиб ўтирди. 
«Алпомиш». 

ҚУРАЙ унд. с. Қўйларни ҳайдаш ёки ча- 
қириш учун ишлатилади. 

ҚУРАИЛАБ «Қурай, қурай» деб. Ярим 
кечада, ой кўтарилгандан кейин, олдинма- 
кетин ҳуштак чалиниб, қурай-қурайлашиб, 
Кўктеракка қараб кета бошладик. Ғ. Ғу- 
лом, Шум бола. 

ҚУРАЛАИ 1 Кийик ёки оҳуларнинг ёш 
боласи. 

2 айн. қуралай кўз. Меҳрибон кўзлари 
жигарга мойил, қуралай.. «Ёшлик». 

Қуралай кўз Қуралайнинг кўзига ўхшаш 
кўзли. Куралай кўз, бодомқовоқ, сарв қомат.. 
С. Сиёев, Аваз. 

ҚУРАМА I 1 Ҳар хил тус, кўринишда 
бўлган; турли хил, ҳар хил турдаги. [Полвон] 
Махоркани бежаб ўраб, сал эшитиларли 
товуш билан қурама ашулаларни ғинғиллай 
бошлади. Ойбек, Қуёш қораймас. Шаҳар 
аҳолиси қурама. Унда ҳар хил миллатларга 
мансуб кишилар — каннаралар, ҳиндлар. 


малайялар, тамиллар яшайди. 3. Акрамов, 
Ҳиндистон лавҳалари. Баширжон газетани 
очиб, парварда, шоколад, шўрданак ва қора- 
майиз аралаштирилган қурама ширинлик- 
лардан битта парвардани олиб, оғзига солди. 
Н. Аминов, Қаҳқаҳа. 

2 айн. қуроқ I 2. Қурама тўшакда чўзилиб 
ётганича, жажжи қўлчаларини унга чўзар- 
ди. Н. Норқобилов, Бекатдаги оқ уйча. У 
қурама кийимдаги кишига норози кўзи би- 
лан қарарди. В. Ғофуров, Вафодор. 

ҚУРАМА II Ўзбек халқи таркибига 
кирган этник гуруҳлардан бири: Ўзбекис- 
тоннинг Чирчиқ ва Оҳангарон водийлари- 
да яшовчи ўзбек элати; шу элатга мансуб 
шахс ёки нарса. Ҳурама аёли. Ўзбек тили- 
нинг қурама шеваси. 

ҚУРАМОҚ Турли қисм ёки унсурларни 
бир-бирига уламоқ, бириктирмоқ; улаб, 
қўшиб, бирор нарса ҳосил қилмоқ. Кўрпа 
қурамоқ. н Почамир вафот қилди. Дўстлари 
йиғлаб-йиғлаб, уни ювдилар. Кафанга пули 
йўқ. Кўкнор эзиладиган халталарни йиғиб- 
қураб, кафан тикдилар. Фитрат, Қиёмат. 

ҚУРБ [ а. <_> jl — қариндошлик; яқинлик; 
қўшни(чи)лик] Жисмоний, моддий, маъна- 
вий имконият; куч, қувват. Эй худо, учиб 
юрган паррандача қурб, манзилат бермас 
экансан, нима учун хотин-қизларни ярат- 
динг? Ҳамза, Паранжи сирлари. Фақирда 
қурб бўлса-ю, қани энди, сендан қочиб қу- 
тулса!ў. Ҳотамов, Қон ва сут. 

Қурби етади (ёки келади) Куч-қуввати 
етади; жисмоний, моддий, маънавий им- 
конияти бор (етади). ..ҳамиша писанд қил- 
май очиб-ёпадиган бу эшик тутқичини 
ушлашга энди қурби етмаётганини сезди. А. 
Кўчимов, Ҳалқа. Ёш эдим, дадам раҳмат- 
лининг бундан яхшироқ сигир сотиб олишга 
қурби етмаслигини қаёқдан билай? С. Анор- 
боев, Ҳамсуҳбатлар. 

ҚУРБАҚА Сувда ва қуруқликда яшовчи 
думсиз жониворлар туркумининг бир тури; 
оёқлари сакраб юриш учун мослашган. 
Қурбақанинг сайраши. н Фарида қурбақа 
сузиш қилиб, қирғоққа қараб борар экан, сув 
пуркаб кулди. П. Қодиров, Уч илдиз. 

Қурбақа(нинг) салласи қ. салла. 

ҚУРБОН [а. — қурбонлик; қурбон 

бериш, фидо қилиш] 1 дин. Худо йўлида 
қурбонликка сўйилган ёки сўйиладиган 
жонлиқ. Қурбон сўйиш. 




Қурбон ойи айн. зулҳижжа. Қурбон 
ҳайити қ. ҳайит 1. 

2 кўчма Бирор эзгу иш, эзгу мақсад 
йўлида ёки севикли кимса, нарса ва ш.к. 
учун курашда ҳалок бўлган, жон фидо 
қилган киши. Озодлик қурбони. Уруш қурбо- 
ни. н ..ер куррасининг кўп қитъаларида 
бомбалар портлар, минглаб қурбонлар кўк- 
сида қон оқарди. С. Аҳмад, Уфқ. Уруш 
қурбонсиз бўлармиди. С. Зуннунова, Олов. 

3 кўчма Табиий офат, фалокат, кўн- 
гилсиз ҳодиса, кимсаларнинг қилмиши, 
манфаати ва ш.к. туфайли ҳалок бўлган ёки 
катта зарар кўрган, қаттиқ азият чеккан 
киши. Ёнғин қурбони. Зилзила қурбонлари. 
Жаҳолат қурбони. Урф-одатлар қурбони. н 
Фарида Зокирни гуноҳсиз бир қурбон деб 
билиб, қаттиқ ачинди. П. Қодиров, Уч ил- 
диз. [Ғуломжон:] Бўлиб ўтган мана шу 
гапларнинг ўзи туҳматчилар қурбони бўлиб 
турганимни исбот қилишга етиб ортади. 
М. Исмоилий, Фарғона т. о. 

Қурбон бермоқ Кишиси (кишилари) 
қурбон бўлмоқ; катта зарар, талафот кўр- 
моқ. Талай урушлар кўрдик, талай қурбон- 
лар бердик. Гувоҳ — сочларда оқу манглайда 
ажинимиз. Ғ. Ғулом. Бепарво бўлмангиз, 
қўлдан кетмасин Сонсиз қурбон бериб қо- 
зонилган бахт. «Шарқ юлдузи». Қурбон бўл- 
моқ 1) бирор сабаб туфайли, унинг йўлида 
ҳаётдан кўз юммоқ, ўлмоқ. Халқ жиноятчи 
бўлиши мумкин эмас, қурбон бўлиши мумкин. 
Газетадан; 2) айн. қурбони бўлмоқ 2. Бир 
навжувон эрди ўзи хиромон, Ҳар ким кўрса, 
бўлур ҳуснига қурбон. «Гулшанбоғ». Қурбони 
бўлмоқ 1) айн. қурбон бўлмоқ 1. У бошқа 
катта жиноятларнинг қурбони бўлиб кет- 
япти-ку! А. Мухтор, Кумуш тола; 2) жони- 
ни фидо қилмоқ, садағаси кетмоқ. Яхшининг 
қурбони бўл, Ёмонни калтаклаб ур. Мақол. 
н Аравадан нари анжир пишибди, Ўн тўрт 
яшар қизга ишқим тушибди. Ўн тўрт яшар 
қизнинг қурбони бўлсанг, Ўн тўрт тилло бе- 
риб қўйнингга олсанг. «Қўшиқпар». 

5 Қурбон (эркаклар ва хотин-қизлар 
исми). 

ҚУРБОНЛИК дин. 1 Худога яқин- 
лашиш, унинг раҳм-шафқатига эришиш 
учун худо йўлига жонлиқ сўйиш; шу жон- 
лиқнинг ўзи. Курбонликка атаб сўйган ҳай- 
вон терисини сотган кишининг қилган қур- 
бонлиги қабул бўлмайди. «Фан ва турмуш». 


2 Қурбон ҳайити кунларида худо йўлига 
жонлиқ сўйиб, кишиларга бериладиган 
зиёфат. Эшон қўй сўйиб, қурбонлик қилди, кўп 
одамлар келди. П. Турсун, Ўқитувчи. 

ҚУРГУР айн. қурғур. 

ҚУРДОШ 1 Ёши тенг бўлган; тенгдош, 
тенгқур. Қурдошларим орасида, ўз жанговар 
оиламда эканимни гўё ҳозиргина ҳис этиб, 
ногоҳ кучга тўлгандай бўлдим. А. Мухтор, 
Давр менинг тақциримда. Юртимиз тинч, 
ободон, тўйинчилик баҳузур, Қурдошлар гу- 
рунгида биз ҳам соҳибнафасмиз. Ғ. Ғулом. 

2 Қурдош (эркаклар исми). 

ҚУРДУМ: қурдум дарё фолък. Тубсиз, 
ютоқи дарё; денгиз. Ҳой, қовоқни қуритдинг- 
ку, қурдум дарёмисан! А. Мухтор, Қорақал- 
поқ қиссаси. 

ҚУРЕЙ айн. қурай. 

ҚУРЕЙЛАМОҚ айн. қурайламоқ. Осмо- 
ни заминда қайчига ўхшаб турна карвони, 
қўй ҳайдаган чўпондек, қурейлаб ўтяпти. С. 
Аҳмад, Уфқ. Жануб томонга учиб, тепаси- 
дан дод солиб ўтаётган турналарнинг қу- 
рейлаши осмонни тўлдирган. М. Осим, Кар- 
вон йўлларида. 

ҚУРИЛДОҚ Қуриллайдиган, қуриллаб 
сайрайдиган (бақа ҳақида). 

ҚУРИЛИШ 1 Қурилмоқ фл. ҳар. н. Бу 
биринчи навбатда қурилиши керак бўлган ўн 
икки уйни мўлжалдан бурунроқ битказишга 
имкон берди. А. Қаҳҳор, Қўшчинор чироқ- 
лари. 

2 Қуриш, бино этиш ишлари. Уй-жой 
қурилиши. Қурилиш бошлиғи. н Канал қу- 
рилиши штаби полвонлардан учта катта 
бригада тузишга қарор қилди. С. Аҳмад, Уфқ. 
Уруш чиқиши билан қурилиш бир ой чамаси 
тўхтаб қолди. И. Раҳим, Чин муҳаббат. 

3 Қуриш ишлари олиб борилаётган жой, 
қурилаётган объект. Қурилишда ишламоқ. н 
У кун сайин неча марта қурилиш атрофини 
айланади, ўз лойиҳасининг бажарилишини 
текшираётган архитектор каби синчиклаб 
қарайди. П. Турсун, Ўқитувчи. 

ҚУРИЛЛАМОҚ 1 «Қур -қур» товуш чи- 
қармоқ, «қур-қур» товуш чиқариб сайра- 
моқ. Ироқ-ироқлардан бақаларнинг қурил- 
лаши, чўпон итларининг улииш эшитилади. 
С. Зуннунова, Янги директор. 

2 «Қулдур-қулдур» овоз чиқармоқ; қул- 
дурламоқ, қулқулламоқ. Ичкари қоронғи, 
ғовур. Одам кўп. Қаердадир чақалоқ инга- 

ламоқда. Қаердадир чилим қуриллайди. А. 
Қаҳҳор, Қўшчинор чироқлари. 

ҚУРИЛМА Бирор мақсад учун хизмат 
қиладиган техник мослама ёки иншоот; 
установка. Иситиш қурилмаси. Электрон 
қурилма. 

ҚУРИЛМОҚ Қурмоқ фл. мажҳ. н. Бино 
ўтган йили қурилган. Қишлоқда янги йўл 
қурилмоқда. Уйга эшик, деразалар қурилди. 
н Бу хонадоннинг ошхонаси бўлмагани учун 
бўлса керак, ҳалиги айвоннинг бир бурчагига 
ўчоқ қурилган. А. Қодирий, Ўтган кунлар. 
Янтоқ ғарами ёнига қурилган дошқозон 
олдида.. бир хотин буларни кўриб, ўрнидан 
турди. А. Қаҳҳор, Қўшчинор чироқлари. 

ҚУРИМОҚ 1 Ҳўл, намликдан холи бўл- 
моқ, қуруқ ҳолга келмоқ (қ. қуруқ 1). Ҳўл 
бўлган кийимлари офтобда тез қуриди. Ар- 
ралаб, ёриб, тахлаб қўйилган ўтинлар яхши 
қуриди. н Ғуломжонлар.. офтобда қуриб, 
тахта оралари катта очилиб қолган бир 
табақали эшикни тақиллатишди. М. Ис- 
моилий, Фарғона т. о. Ипга чизилган жам- 
биллар қуриб, қовжираб қолган эди. С. Зун- 
нунова, Олов. Қўлтиғидан қоғозга ўралган, 
қуриб толқонланган носини олиб, тил ости- 
га отди. Ойбек, Қуёш қораймас. 

2 Суви тугамоқ (сув объектлари ҳақида). 
Орол денгизи қуриб бормоқда. Яхши сўздан 
мой эрийди, Ёмон сўздан сой қурийди. Мақол. 
н Ёзда чашма қуриб кетди.. «Гулнорпари». 

3 айн. қуруқшамоқ. Оғзи қуримоқ. н 
Гапирай деса, оғзи очилмайди, лаблари қу- 
риб, бир-бирига ёпишиб қолгандай. «Шарқ 
юлдузи». Оғриб қолди унинг нозик беллари, 
Ҳофизларнинг қуриб қолди тиллари. «Мали- 
каи айёр». 

4 Ривожланиш, кўкаришдан тўхтамоқ; 
зид. кўкармоқ. Экилган кўчатларнинг баъзи- 
лари қурияпти. Қуриган гул. Майсалар сув- 
сизликдан қуриди. Яшин урган сада қурий 
бошлади. Чинор чиримас, арча қуримас. Ма- 
қол. н [Йўлчи] Экини қуриб қақраган кам- 
бағал деҳқонларга дўқ қилиб, ғалва кўтариш- 
дан нафратланар эди. Ойбек, Танланган 
асарлар. Мажнунтолнинг қуриб тушган шох- 
лари ҳовуз бўйида ивирсиб ётар эди. М. Ис- 
моилий, Фарғона т. о. ..кўчани кесиб ўтган 
кичкина ариқ лабидаги ярми қуриган катта 
тол панасига ўзини олди. С. Зуннунова, Кўк 
чироқлар. 


5 Бутунлай тугамоқ, йўқ бўлмоқ; бит- 
моқ. Мушукка қанот битса, сичқон зоти 
қурийди. Мақол. н Лутфулланинг кулбаси 
қуриб, қўлга илинадиган ҳеч нарса қолма- 
ди. Мирмуҳсин, Ғурбатдаги одам. Агар қиш- 
лоқда орияти бутун эркакнинг уруғи қуриб 
кетган бўлса, мана, ўзим гаплашаман сен 
билан. Н. Норқобилов, Тўқнашув. 

Ёстиғи қуримоқ Бирор ҳодиса, сабаб 
туфайли ҳаётдан кўз юммоқ; ўлмоқ (одат- 
да кўпчиликка келган ўлимга нисбатан 
кўлланади). Шундоқ ҳам кўп одамларнинг 
ёстиғи қуриди. «Ёшлик». Илиги қуримоқ айн. 
илиги пучаймоқ қ. илик. Ичи қуримоқ Бирор 
нарсанинг бўлишини, унга эришишни, 
билишни жуда-жуда истамоқ, уни сабр- 
сизлик билан кутмоқ. Лекин ўзининг ичи 
қуриб, ёш боладай қувонгиси, қувониб, бу- 
тун Далварзинтепага овоза қилгиси келар 
эди. М. Мансуров, Ёмби. Ичим қуримаса, 
айтарман кимлигини. Миркомилга алоқадор 
гап бу. М. Мансуров, Ёмби. Шўри қуриди қ. 
шўр. Қуриб қолибдими (ёки қолганми)? қу- 
риб кетибдими (ёки кетганми)? Бошқаси 
йўқми, топилмайдими, топилмай қолдими? 
[Хотин:] Худо кўтарсин сен мегажинни! 
Иккита болам бор! Бўйдоқ йигит қуриб 
кетганмиди? А. Қаҳҳор, Майиз емаган хо- 
тин. Отам билан онамнинг ризоликлари учун 
шундан бошқа сабаб қуриб қолганига нима 
дейишимни ҳам билмайман. А. Қодирий, Ўт- 
ган кунлар. Қурсин ёки қуриб кетсин қарғ. 
Ўлсин, йўқ бўлсин. Менга тенгқур бўлол- 
майсан, Кўнглигинанг қуриб кетсин. Пўл- 
кан. Қуриб кетгур шу ўтиннинг тутуни би- 
рам аччиқ эканки! А. Қаҳҳор, Асрор бобо. 

ҚУРИТГИЧ Қуритадиган, намини 
қочирадиган қурилма, асбоб, аппарат; су- 
шилка. Пахта қуритгичлари. Автоматик 
қуритгич шкафлар. 

ҚУРИТИЛМОҚ Қуритмоқ фл. мажҳ. н. 
Қуритилган naxma. н [Темир:] Уларни 
[душманларни] биз енгдик, бироқ уларнинг 
илдизлари ҳали батамом қуритилган эмас! 
Н. Сафаров, Танланган асарлар. 

ҚУРИТМОҚ Қуримоқ фл. орт. н. Кир 
қуритмоқ. Саратон қуёши адирлардаги ўт- 
ўланларни қуритди. н [Бектемир] Гулхан- 
ни авжлантириб, кийимларини қуритди. Ой- 
бек, Қуёш қораймас. Мўғуллар баркашни 
қуритиб, боғичига кириб кетишди. М. Осим, 
Ўтрор. Андижон зилзиласи.. Катта ариқнинг 




сувини қуритди. М. Исмоилий, Фарғона т. о. 
«Наво»нинг сеҳрли савти Отабекнинг кўз 
ёшларини қуритди-да, бир енгиллик бағиш- 
лади. А. Қодирий, Ўтган кунлар. 

Босган (ёки қўнган) ерини қуритмоқ 
Борган ерида ҳеч нарса қолдирмай йўқ 
қилмоқ, еб-ичиб, талаб битирмоқ. Бундан 
буён боғимга қадам қўйманг, сиз бойўғлидан 
ҳам баттар нарсасиз! Кўнган ерингизни қу- 
ритасиз! Мирмуҳсин, Чиниқиш. Қадамини 
қуритмоқ (ёки қирқмоқ) Қайтиб келмай- 
диган, қадам босмайдиган қилиб юбормоқ, 
йўқотмоқ. - Тожибойни ишга солдим. У сенинг 
ўчингни олишга киришди — худо хоҳласа, бу 
ердан муаллимнинг қадамини қуритади, — 
деди вақти хуш Олахўжа махсум. П. Тур- 
сун, Ўқитувчи. 

ҚУРИШ I Қурмоқ фл. ҳар. н. Уй қуриш. 
Режа қуриш. Суҳбат қуриш. Мақсадимиз — 
адолатли жамият қуриш. 

ҚУРИШ II Қуримоқ фл. ҳар. н. Эру 
хотиннинг уриши — дока рўмолнинг қуриши. 
Мақол. 

ҚУРМА тар. Деҳқонлардан олинган ҳар 
хил ғайриқонуний олиқ-солиқ, ўлпон. Ал- 
батта.. пора, қурма, жузя, муҳрона деган 
турли-туман жабрли солиқлардан тўплай- 
дилар. Ҳамза, Танланган асарлар. 

ҚУРМАГУР қ. қурмағур. 

ҚУРМАКОРЛИК кам қўлл. Қуриш иш- 
лари; бино қилиш, бинокорлик. [Раис Ўк- 
тамга:] Ҳосилни даладан йиғиб олайлик. Ке- 
йин қаттиқ киришамиз. Лекин сен қурма- 
корликни жуда яхши кўрар экансан. Ойбек, 
О.в. шабадалар. 

ҚУРМАҒУР Ўлмагур, тушмагур, бор 
бўлгур, барака топкур (енгил койиш). Қур- 
мағур, яхши йигит. Ёш тракторчи бўлса 
ҳам, иши пишиқ, жонкуяр универсалчи. Н. 
Сафаров, Хадича Аҳророва. Кўрса, «элчи» 
қурмағур касалхона дарвозасидан чиқиб кет- 
япти. М. М. Дўст, Лолазор. 

ҚУРМОҚ 1 Қурилма, қурилиш иншо- 
оти бунёд этмоқ, ясамоқ. Уй қурмоқ. Қаср 
қурмоқ. Шийпон қурмоқ. Тўғон қурмоқ. Ка- 
нал қурмоқ. Сарой қуриб, шаҳар бузма. Ма- 
қол. н Ёру дўстлар билан ҳашарлашиб, 
бинойидай маскан қуриб олдим. М. М. Дўст, 
Лолазор. 

Ин (ёки уя) қурмоқ 1) ўзига яшаш жойи, 
макон ясамоқ, тайёрламоқ (ёввойи ҳайвон, 
парранда, ҳашаротлар ҳақида); 2) макон 


тутмоқ, жойлашмоқ, тўпланмоқ (ўғри, бос- 
қинчи, ғаламис ва ш.к. ҳақида). Унинг ҳа- 
ромнамаклари ҳали кўп маҳкамаларда ин 
қурганлар. Ойбек, Навоий. 

2 Ўрнатмоқ. Тандир қурмоқ. Уйга эшик 
қурмоқ. н Сапипорқул аканг уйини янги 
турмуш қилди; оқлатди, дарчанинг ўрнига 
дераза қурди. А. Қаҳҳор, Қўшчинор чироқ- 
лари. Бир ердан ўчоқ қилиб, ошпалов қилмоқ- 
чи бўлиб, қозонни қурди. «Нурали». 

3 Ташкил этмоқ, барпо қилмоқ, тузмоқ. 
Янги давлат қурмоқ. Янги жамият қурмоқ. 

4 Ташкиллаштирмоқ. Ширин суҳбат қу- 
риб қаймоқлашайлик.. Ҳабибий. Ҳар қалай, 
Жўравой билан гурунг қуриб, тонг оттирай 
деди-ку. С. Аҳмад, Юлдуз. Зериксангиз, шо- 
ҳона зиёфатлар қуринг, базмлар ясанг, их- 
тиёр сизда. Ойбек, Улуғ йўл. Бадиуззамон 
бекларини, ишбилармон йигитларини йиғиб, 
жангга ҳозирланиш тўғрисида кенгаш қурди. 
Ойбек, Навоий. 

Турмуш (ёки оила) қурмоқ Уйланиб, 
турмушга чиқиб, ўзаро оила тузмоқ. Севи- 
шиб, ўлдим-толдим деб турмуш қурганлар- 
ни кўряпмиз, кунора уйида жанжал.. Т. 
Ашуров, Оқ от. Ойим билан дадам синфдош 
бўлганлар. Севишиб оила қурганларини эс- 
лашади. «Ёшлик». 

ҚУРОВ Яйловдаги йилқилар учун қу- 
рилган ёзлик отхона. 

ҚУРОЛ 1 Ҳарбий ярог, аслаҳа; жанг, 
уруш асбоби. Отув қуроллари (милтиқ, тўп, 
пистолет ва ш.к.). Совуқ қуроллар (қилич, 
ханжар, пичоқ ва ш.к.). Куроли йўқ жанг 
қилмас. Мақол. н Полковник унинг пуле- 
мётини кўздан кечиргач, кулумсираб: -Курол- 
ни яхши асрар экансиз, — деди. А. Қаҳҳор, 
Олтин юддуз. Улар капитаннинг командаси 
билан тепадаги самолётга барча қуроллар- 
дан бирданига, баб-баравар ўқ уздилар. И. 
Раҳим, Чин муҳаббат. 

2 Бирор ишда фойдаланиладиган, хиз- 
мат қиладиган ҳар қандай асбоб, мослама, 
қурилма, механизм, машина ва ш.к. Ёзув 
қуроллари. Ўқув қуроллари. Иш қуролинг соз 
бўлса, машаққатинг оз бўлар. Мақол. н 
Қадимги мулкдорларнинг ҳосилдор ер ва боғ- 
ларигина эмас, балки бошқа ишлаб чиқариш 
қуроллари ҳам энди батамом колхозга ўтиши 
лозим эди. П. Турсун, Ўқитувчи. 

3 кўчма Бирор мақсадга эришиш, уни 
амалга ошириш учун хизмат қиладиган ҳар 




қандай восита; дастак, омил. Тил киишлар- 
нинг алоқа қуролидир. н Зеро, ошкоралик 
жамиятимиз қонунларини бузаётган ким- 
саларга қарши қудратли қурол экан, бу ҳақ- 
да очиқчасига фикр юритишга жазм этдик. 
Газетадан. 

ҚУРОЛБАРДОР 1 Ўрта асрларда лаш- 
карбошининг ёки рицарнинг қуролларини 
кўтариб юрувчи жангчи; умуман, қурол 
кўтарган, қуролланган жангчи. 

2 кўчма салб. Ўз фикри, ақидаси бўлма- 
ган, ўзгаларнинг фикрини, ақидасини 
кўтариб юрувчи ва уни тарғиб қилувчи 
маддоҳ. Империализмнинг қуролбардорлари. 
Террорчиликнинг ғоявий қуролбардорлари. 

ҚУРОЛДОШ Бир жанговар қисмда, бир 
сафда хизмат қилган ёки хизмат қиладиган 
кишиларнинг бири (бошқаларига нисбатан). 
Куролдош дўстлар. Куролдошлар учрашуви. н 
Зебохоннинг қуролдошлари уни моҳир мерган 
сифатида ҳам билишарди. Ҳ. Умаров, Хуш 
кўрдик, Зебохон. Сафарали қуролдош дўсти 
Расулжон билан жанг майдонида жон аямас 
дўст тутинган. Н. Фозилов, Дийдор. .. Чунки 
разведкага чиққанингда, қуролдошингга тў- 
лиқ ишонишинг даркор. Газетадан. 

ҚУРОЛЛАНМОҚ 1 Жанг, уруш қуро- 
лига эга бўлмоқ; уни тутган, ундан фойда- 
ланадиган ҳолатда бўлмоқ. Душман ўта айёр 
ва яхши қуролланган. «Шарқ юддузи». Ку- 
ролланган етти партизан оғир қадамлар 
ташлаб, хилват ва сўқмоқ йўллардан юриб, 
Мостовойнинг отрядига бормоқда. А. Раҳмат, 
Соқов бола. Танклар, самолётлар, турли 
қуроллар билан тиш-тирноғигача қуроллан- 
ган душман ҳадеб Москвага интилар эди. 
Ойбек, Қуёш қораймас. 

2 Иш қуроли, воситалари билан таъ- 
минланмоқ. Матқовул билан яна бир киши 
нарироқда замбил, кетмон, болға билан қу- 
ролланиб, тош-шағал таширди. М. Исмои- 
лий, Фарғона т. о. Қуролланмаган кўз би- 
лан кузатганда, юлдузларнинг бир-бирига 
нисбатан ўринлари ўзгармай қола беради. 
«Астрономия». 

3 кўчма Бирор мақсадга эришиш, уни 
амалга ошириш учун хизмат қиладиган 
воситаларни эгалламоқ, билиб олмоқ, ўр- 
ганмоқ. Илғор ғоялар билан қуролланмоқ. 

ҚУРОЛЛАНТИРМОҚ Қуролланмоқ фл. 
орт. н. Армияни қуроллантирмоқ. Қишлоқ 
хўжалигини энг янги техника билан қу- 


роллантирмоқ. н Халқ ўртасидан йигит- 
лар тўплаб олсак ва бу кишиларни яроғ би- 
лан қуроллантирсак. С. Аҳмад, Оқпадар. 

ҚУРОЛЛИ 1 Уруш, жанг қурол-яроғ- 
лари билан таъминланган; қурол тутган, 
таққан, кўтарган; қуролланган. Қуролли киши. 
Қуролли отлиқлар. н Оқ ўтовни қуролли 
соқчилар қўриқлаб турардилар. М. Осим, 
Карвон йўлларида. 

Қуролли кучлар Ҳарбий ҳаракатлар 
(ҳужум ёки мудофаа) олиб бориш ҳамда 
давлат хавфсизлигини сақпаш мақсадида 
давлат томонидан таъминланувчи қурол- 
ланган кишиларнинг уюшган бирлашмаси; 
ҳарбий қисмлар, армия. 

2 Қурол кучи билан амалга оширилган 
ёки ошириладиган. Куролли қўзғолон. Курол- 
ли тўқнашувлар. 

ҚУРОЛСИЗ Қуролланмаган, қуроли йўқ. 
Хон қуролсиз халқнинг қонини тўкиб, зўрлик 
билан исённи бостирди. Ж. Шарипов, Хоразм. 

ҚУРОЛСИЗЛАНМОҚ 1 Қуролни таш- 
ламоқ. 

2 Қуролли кучларнинг қурол-яроғларини 
чекламоқ, уруш олиб бориш воситаларини 
қисман ёки батамом йўқотмоқ. 

ҚУРОЛСОЗ Қурол-яроғ ясовчи уста, 
ҳунарманд. Темирчию қуролсозларнинг ўғилу 
набиралари ҳам шу касбни давом эттир- 
ганлар. М. Сатторов, Ўзбек удумлари. 

ҚУРОЛХОНА Ҳарбий қурол-аслаҳа ва 
шунга алоқадор нарсалар сақланадиган 
бино, ҳарбий омбор; қўрхона, арсенал. 

ҚУРОЛ-ЯРОҒ Қурол ва яроғ; қурол ва 
аслаҳалар. ..Бўтабойни қурол-яроғ уйиб 
ташланган бир ҳужрага олиб киришди. С. 
Аҳмад, Ҳукм. Қурол-яроғ, ўқ-дориларни 
олганимиздан кейин, командир баталъон- 
ни сафга тизиб, кўздан кечирди. А. Убай- 
дуллаев, Қонли издан. 

ҚУРОҚ I 1 от Улаб-қураб, бирор нар- 
са ҳосил қилиш учун яроқли мато парчаси. 
Бир қатор атторлар эски қоп, яғир шолча, 
йиртиқ бўз парчаларидан, қизил, оқ, кўк, яшил 
лахтак қуроқлардан турли-туман соябонлар 
ясаб, молларини бевосита ернинг ўзига уйиб 
қўйибдилар. Ғ. Ғулом, Шум бола. Ўртага 
новча қизиқчи чиқади. Чопони қизил, кўк, 
яшил, сариқ қуроқ латталардан ямалган. Т. 
Обидов, Юсуфжон қизиқ. 

2 сфт. Шундай қуроқдарни бириктириб 
тикиб ҳосил қилинган. Куроқ дастурхон. 




Куроқ ёстиқ. н Раис пешонасидаги оқиб 
туишётган терни артиб, қуроқ билан бе- 
затилган ёстиққа ёнбошлаб, юзини шабада- 
га бурди. Ш. Рашидов, Бўрондан кучли. 
Қирларда қорнинг чоки сўкилган, ҳамма ёқ 
ола-була қуроқ кўрпага ўхшайди. Ш. Ғуломов, 
Инсон қўли гул. Усти-боши юпунди роса, Бор 
безаги бир қуроқ чопон. Ҳ. Пўлат. 

3 сфт. кўчма Майда бўлаклардан ибо- 
рат, бўлтак-сўлтак, лахтак-лухтак, парча- 
пурча. Қуроқ ерлар. н Чўлдан қуроқ ҳам 
қолдирмабсиз, ота. Ободлик кишининг меҳ- 
рини тортиб, ўзига сеҳрлаб қўяди. А. Ҳаса- 
нов, Чироқлар. 

ҚУРОҚ II Қиёқнинг қуруқликда ўса- 
диган бир тури. Чўлдан қуроқ ебтўйган, Ели- 
ни сутдан қаппайган Анави чексиз сигирлар 
Овул ёққа йўл олган. Ғ. Ғулом. 

ҚУРОҚ III Катта варрак. Қуроқ ясамоқ. 
Қуроқ учирмоқ. 

ҚУРОҚЗОР Нуқул қуроқ ўт билан қоп- 
ланган ер, жой, майдон. Тонг олдидан пози- 
цияга чиқиб, йўл четидаги қуроқзорга зан- 
жир-занжир бўлиб таралдик. А. Мухтор, 
Давр менинг тақциримда. 

ҚУРРО [а. tljj — «қори» с. кўпл.] Қори; 
қорилар. Илгарилари ундан юз ўгирган қорию 
қурролар яна уни ўз сафларига оладилар. С. 
Аҳмад, Ойдин кечалар. 

ҚУРСОҚ 1 Ошқозон, қорин. Қурсоғи оч. 
Қурсоғи тўйди. н Уруш ҳамманинг тинка- 
сини қуритган, қурсоғини бўшатган бўлса, 
уларнинг [бойларнинг] бошидан зар сочиб, 
қурсоқларини яна қаппайтирган. Ойбек, Тан- 
ланган асарлар. -Нафс қурсин.. Сиз ақллилик 
қилган экансиз, мулла Муҳсин, — дейди қур- 
соғини ишқалаб, — чоғи, қовуннинг тарраси 
ушлади мени. А. Қодирий, Обид кетмон. 

2 Ич, бачадон. Инсон она қурсоғидаёқ 
авлод-аждодига хос бўлган бағритошлик ва 
жоҳилликни ҳам олади. Н. Қобил, Буғдой 
пишиғига етмаганлар. Она қурсоғидаги бола- 
нинг шаклу шамойили ўзгариб, қирқ кунда 
инсон қиёфасига кира бошлайди. Газетадан. 

ҚУРТ I 1 Узун танасини эгиб-ёзиб ёки 
жуда кўп оёқлари воситасида судралиб юра- 
диган умуртқасиз майда жонивор. Кўк қурт. 

2 Баъзи ҳашаротлар, майда организмлар 
номи таркибига киради, мас., шиллиқ қурт, 
эшак қурт. 

3 Баъзи ҳашаротларнинг тухумидан юзага 
келадиган ғумбак. Олма қурти. Кўсак қур- 


ти. н Майиз билан ўрикни бир оз қурт 
еган бўлса ҳам, пок-покиза уриб кетишиб- 
ди, азаматлар. Ҳамза, Бой ила хизматчи. 

4 Асосан тут барги билан боқиладиган, 
етилиб пилла ўрайдиган шундай ғумбак. 
Қурт боқмоқ. Қурт тутмоқ. н Ўтган йил 
баҳорда қуртга барг кесгани тутга чиқ- 
дим. А. Қаҳҳор, Қўшчинор чироқлари. 

Миясига қурт тушмоқ Мияси айнимоқ. 
Лекин буларнинг юзтасини қўшиб боғласанг, 
битта саржин бўлмайди. Шунчаки қўғир- 
чоқлар, димоғи шишган пистафуруш билан 
миясига қурт тушган ғўзафуруш чол.. М. М. 
Дўст, Лолазор. Товонига (ёки оёғига, пай- 
тавасига) қурт тушмоқ Безовта бўлиб, би- 
рор нарса ҳаракатига тушмоқ. Ўзлари йўл 
излаб, товонларига қурт тушиб қолсин. Улар 
ҳали Ортиқнинг совунига кир ювишмабди. 
М. Мансуров, Ёмби. 

ҚУРТ II с.т. айн. қурут. Жавҳар ҳам ҳар 
кирганда қуртми, бир дона шоколадми таш- 
лаб кетишни унутмасди ҳеч. Ж. Абдулла- 
хонов, Хонадон. 

ҚУРТАВА, қуртоба шв. Қурут ёки суз- 
мани қайнаган сувда эзиб тайёрланган, 
айрондан қуюқ парҳез овқат. [Моҳира буви:] 
Ҳой, болам Қўчқоржон, болохонага чиқиб, 
бир коса қурт олиб туш. Бетобга жиндай 
сариёғ солиб, қуртава қилиб берай. О. Ёқу- 
бов, Эр бошига иш тушса. 

ҚУРТДАИ, -дек 1 Қурт с. нинг ўхшатиш 
шакли; қурт каби. Миясини эса ҳасад туй- 
ғуси қуртдек кемирмоқда эди. С. Нуров, 
Майсаларни аёз урмайди. 

2 Нақд ҳолда, нақцгина қилиб. «Сиринг- 
ни очаман» десам, уч тангани қуртдай са- 
наб беради боёқиш. А. Мухтор, Бўронларда 
бордек ҳаловат. 

ҚУРТЛАМОҚ Қурт босмоқ, қурт туш- 
моқ, танасида ёки ичида қурт пайдо бўл- 
моқ. Олма қуртлаб кетибди. Сув қуртлаб 
кетибди. Қуртлаган гўшт. н Патнисда ар- 
na унидан ёпилган сополдай нон, бир кафт 
қуртлаган туршак. Ойбек, Танланган асар- 
лар. 

ҚУРТЛИ 1 Қурт босган, қуртлаган. 
Қуртли сув. 

2 Ичида қурт жойлашган, ичида қурт 
боқилаётган. Қуртли олма. Қуртли қутича. 
Қуртли сават. Қуртли хона. 

ҚУРТЛОҚИ шв. Қурт босган, қурт 
тушган, қуртлаган. Қуртлоқи гўшт. Қурт- 




лоқи сув. н Ифлос патнисларда «пуф деса, 
Бухорога учадиган» тахир иап-чап нон, қурт- 
лоқи туршак, жийда.. тортилди. Ойбек, 
Танланган асарлар. 

ҚУРТХОНА Ипак қурти боқиладиган, 
пилла етиштириладиган хона, уй ёки мах- 
сус бино. Ҳуртларнинг тез ва яхши ўсиши 
учун.. қуртхона ҳавоси иссиқлигининг доим 
нормал бўлишини кузатиб туриш зарур. А. 
Абдуазимов, Йиллар достони 

ҚУРТЧИ с.т. 1 Ипак қурти боқиб, 
парвариш қилиб, пилла етиштирувчи, қурт 
боқувчи; пиллачи. Донгдор қуртчи. 

2 айн. қурутчи. 

ҚУРТЧИЛИК 1 Қуртчи иши, касби. 

2 Қишлоқ хўжалигининг қурт боқиш, 
пилла етиштириш иши билан шуғулланув- 
чи соҳаси; пиллачилиқ. 

ҚУРТ- ҚУМУРСҚА Турли майда ҳаша- 
ротлар, қурт ва қумурсқалар. Аҳволимни 
сўрмадинг, Оқламадинг танамни, Ҳурт-қу- 
мурсқа талайди Эртадан кеч мевамни. 3. 
Диёр. Косилка ортидан изма-из чуғурлашиб 
қалдирғочлар эргашар, улар ини бузилган 
қурт-қумурсқа ва юзага чиқиб қолган чи- 
гирткаларни овлашарди. С. Анорбоев, Оқсой. 

ҚУРУВЧИ 1 Қурмоқ фл. сфдш. Ҳурувчи 
бригадалар. 

2 Қурилишда, бинокорликда ишловчи 
ишчи, мутахассис; бинокор. У[Элмурод] кун 
сайин неча марта қурилиш атрофини ай- 
ланади. Ҳурувчилар билан сўзлашади. П. 
Турсун, Ўқитувчи. 

3 кўчма Ҳаёт, тузум, давлат, жамият ва 
ш.к. ни барпо этувчи, яратувчи шахс. Ватан 
кутар, аъло ўқиш — бизнинг бурчимиз, Улуғ 
ишда ҳиссамиз бор — ёш қурувчимиз. И. 
Муслим. 

ҚУРУЛТОИ тар. 1 Туркий халқлар ва 
мўғул халқида қадимдан мавжуд бўлган 
турли ҳарбий кенгашлар ва мажлисларнинг 
умумий номи. 

2 Ўзбекистонда ҳозир: бирор соҳа ва- 
киллари иштирокидаги республика миқё- 
сида ўтказиладиган катта йиғилиш. Пах- 
такорлар қурултойи. Хотин-қизлар қурул- 
тойи. 

3 эск. айн. съезд. Биз бугун партиямиз- 
нинг [Ўз ХДП нинг] IV қурултойига йиғил- 
дик. Газетадан. 

ҚУРУМ I Асосан, углероддан ташкил 
топган, углеводород (бензол, керосин, наф- 


талин ва баъзи табиий газлар) нинг чала 
ёниши ёки термик парчаланиши натижасида 
ҳосил бўладиган қора рангли қаттиқ маҳ- 
сулот. Мен, ўзи тор ea шипларини қурум бос- 
ган кичкина бир меҳмонхонага кўчиб чиқдим. 
М. Муҳаммаджонов, Турмуш уринишлари. 

ҚУРУМ II Тоғларнинг ёнбағирлари, 
ясси тепаликлар ва дарёлар ўзанларидаги 
яланг тош уюмлари ва сочилмалари. 

ҚУРУМЛИ Қурум билан қопланган, 
тўлган; қурум босган. 

ҚУРУМСОҚ Сарф -харажатдан, чиқим- 
дан қочадиган; зиқна, хасис. Ҳурумсоқ одам. 
н Хасис, қурумсоқ, инсофсиз бойлар ea улар- 
нинг фикрдошлари бўлган кишилар ҳолимиз- 
дан хабар олмас эдилар. М. Муҳаммаджонов, 
Турмуш уринишлари. -Бахтимга қурумсоқ 
кампир йўқ экан, — деб қувониб гапира кет- 
ди Салтонбу. М. Исмоилий, Фарғона т. о. 

ҚУРУМСОҚЛИК Ўта зиқналик, хасис- 
лик. Одамларнинг айтишларига қараганда, 
Абдулазиз азбаройи қурумсоқлигидан яхши еб, 
яхши ичишга, тузукроқ кийинишга пулини 
кўзи қиймас эмиш. С. Анорбоев, Оқсой. 

ҚУРУТ Сузмани ёнғоқдек-ёнғоқцек 
юмалоқлаб, 2—3 кун офтобга қўйиб қури- 
тиб тайёрланадиган маҳсулот. Сузма қурут. 
н Шу кеча унга бошпана бериб, нон, тут- 
майиз, қурут айрон билан меҳмон қилдилар. 
С. Абдулла, Ҳасан билан Кимсан. 

ҚУРУТЧИ с.т. Қурут тайёрловчи, қурут 
сотувчи. 

ҚУРУШИҚ Қурушган, бурушган, бу- 
рушиқ. Ўғлининг.. кичик қурушиқ юзига кун 
сайин қўшилган ажинлар ҳасрат, изтироб- 
ларини кўрсатар эди. Ойбек, Нур қидириб. 

ҚУРУШМОҚ Қуриб бужмаймоқ, қов- 
жирамоқ. Ҳурушган олма. Лабим қурушиб 
кетяпти. н Жағи қурушган, оғзи бурушган 
бир чол чопиб келиб, Ёдгорни айлана берди. 
«Ёдгор». 

ҚУРУШОҚ кам қўлл. айн. қурушиқ. -Ке- 

сатмай қўя қолинг! — Шакар буви аразла- 
гандай, қурушоқ лабларини бурди. Ҳ. Назир, 
Ўтлар туташганда. 

ҚУРУШҚОҚ 1 Суви қочиб, қуриб бу- 
рушиб қолган, қовжираган. Ҳурушқоқ олма. 
н Ўз болаларидан.. иккитагина қурушқоқ 
лимонни аяйдирган ота қанақа ота ахир! 
Ғайратий, Унутилмас кунлар. 

2 Ориқ, тиржиқ, тиржайган. -Рост, мен 
унинг қўлида китоб тугул, газета ҳам кўр- 

майман, — деди Ўктам ва кулиб қўйди. — 
Кўпинча бир жуфт қурушқоқ эчкини боқиб 
юради. Ойбек, О.в. шабадалар. 

ҚУРУҚ 1 Суви, нами батамом ёки қис- 
ман қочган, сувини, намини батамом ёки 
қисман йўқотган; суви, нами йўқ ёки оз. 
Қуруқ ўтин. Ҳуруқ шамол. Тўқайга ўт туш- 
са, ҳўлу қуруқ баравар ёнар. Мақол. н 
Нормат ротага келиши ҳамон старшина Ваня 
Великан уни блиндажда ечинтириб, қуруқ 
кийимларга ўради. И. Раҳим, Чин муҳаб- 
бат. Тўтиқиз томнинг қуруқ кўкатлари 
устида кўчани томоша қилиб, гилос еб ёт- 
ди. М. Исмоилий, Фарғона т. о. 

2 Ёғингарчилик кам бўлган ёки бўла- 
диган; ёғин-чочинсиз. Ҳуруқ иқлим. Бу йил 
ёз қуруқ келди. 

3 Махсус қуритилган, қуриган. Ҳуруқ 
мева. Ҳуруқ беда. Ҳуруқ чой. Ҳуруқ гўшт. 

4 Қуруқшаган, қурушиқ. Ҳуруқ лаблари- 
ни базўр қимирлатиб, ҳарсиллаб деди Гул- 
нор: -Уҳ.. баданим ёниб боради. Ойбек, 
Танланган асарлар. 

5 Суви йўқ; суви қуриган. Ҳуруқ саҳро. 
Ҳуруқ дарё. н Карвонлар.. ўзгартирдилар 
йўлни, Ташлаб бу қуруқ чўлни.. 3. Диёр. 
-Ёзда бу ерга ҳам cye келади, — деди Ҳа- 
миджон менинг қуруқ ғииип ариқларга mu- 
килиб бораётганимни кўриб. Ў. Умарбеков, 
Чўлда бир кун. 

6 кўчма Ичида ҳеч нарсаси йўқ, бўш. 
Ҳуруқ уйга кўчиб кирмоқ. Ҳуруқ қошиқ оғиз 
йиртади. Мақол. Номи улуғ, супраси қу- 
руқ. Матал. н [Бой] Хатни курси устидаги 
қуруқ патнис тагига қистирди. Ойбек, 
Танланган асарлар. Мудофеларга инъомлар 
улашилиб битди-да, ҳудайчи ўзининг қуруқ 
хуржуни билан Азизбек қошига келиб қуллуқ 
қилди. А. Қодирий, Ўтган кунлар. 

7 Бирор нарса тўшалмаган, яланғоч. - Ос- 
тингга нима тўшайсан? -Ҳишда похол, ёзда 
қуруқ ерда ёта бераман. С. Айний, Қул- 
лар. Гулнор айвонда қуруқ бўйра устида 
ўтириб, маҳси кийиш билан oeopa экан, Ун- 
син кириб келди. Ойбек, Танланган асарлар. 

8 кўчма Ҳеч нарсасиз. Тўйга қуруқ бор- 
моқ. Бозордан қуруқ келмоқ. Овдан қуруқ 
қайтмоқ. н Бўта қуруқ чойни нонсиз ис- 
сиқ-иссиқ ҳўплаб.. ўрнидан турди. С. Аҳмад, 
Ҳукм. Усмонжон уни [пулни] йўлкира қи- 
либ, уйга қуруқ кириб келди. С. Зуннунова, 
Гулхан. 


Қатордан қуруқ қолма Ҳамма қатори сен 
ҳам ўз улушингни, насибангни ол, маъно- 
ларида ишлатиладиган матал. Қуруқ қолмоқ 
Маҳрум бўлмоқ, бебаҳра, бенасиб бўлмоқ. 
Паловдан қуруқ қолмоқ. Зиёфатдан қуруқ 
қолмоқ. Томошадан қуруқ қолмоқ. н Ҳали 
Ҳумрига ишониб, Санобардан ҳам қуруқ 
қолмасам яхши эди. Б. Раҳмонов, Юраксир- 
лари. Қуруқ қўймоқ Маҳрум қилмоқ, бе- 
баҳра, бенасиб қилмоқ, четда қолдирмоқ. 
Тер тўкиб сочсанг уруғ, ер сени қўймас қу- 
руқ. Матал. 

9 Фақат, биргина. Мактабда шунақа 
нарсаларни ўргатмаса, нимани ўргатади? 
Ҳуруқ илм билан бола бола бўлар эканми? 
А. Қаҳҳор, Айб кимда? 

10 кўчма Амалга ошмайдиган, беҳуда, 
пуч. Ҳуруқ хаёл. Ҳуруқ ваъда. Ҳуруқ гап 
қилмоқ. Ҳуруқ гап қулоққа ёқмас. Матал. 
н Ўтган йил ҳам худди шундай бўлганди: 
Ҳуруқ сўзга силосхона тўлганди. А. Пўлат. 
Олифта йигит, қуруқ қочиримга бу белбоғ- 
лар ечилмайди. Ҳамза, Паранжи сирлари. 

11 кўчма Таги пуч, асоссиз, уйдирма. 
Ҳуруқ даъво. Ҳуруқ рақамлар. н Даъвонгиз- 
га бирор исботингиз борми ёки қуруқ бир 
гапми, исбот қила оласизми? А. Қодирий, 
Ўтган кунлар. Ҳуруқ овоза — тураржой эмас- 
лигини ўзинг ҳам билсанг керак, директор 
[деди Сувонқул]. Ш. Рашидов, Бўрондан 
кучли. Юсуфбек ҳожи юқорида ўтган гап- 
ларни қуруқ ea асоссиз айтмаган эди. А. Қо- 
дирий, Ўтган кунлар. 

12 Астойдил ёки самимий бўлмаган, 
шунчаки, юзаки. Ҳуруқ пўписа. Ҳуруқ муло- 
замат. Ҳуруққина кўришмоқ. н Лекин қу- 
руқ дўқ қуруқлигича қолаверибди.. Т. Оби- 
дов, Юсуфжон қизиқ. Гст қуруқ бўлмасин 
учун, икки эллик хат ёзиб бер, олиб борай. 
А. Қаҳҳор, Сароб. 

13 кўчма салб. Бирор фойдали иш-амали 
йўқ, бирор маъно чиқмайдиган. Ҳуруқ олим. 
н Ҳуролов дангаса эмас. Лекин ўта қуруқ 
одам, унда ирода деган гап йўқ. Газетадан. 
Клубда бу қадар совуқ, қуруқ кўринган бу 
одам шундай хушчақчақ, шундай гапга уста 
эканки, асти қўйинг. А. Қаҳҳор, Қуюшқон. 

Аравани қуруқ (ёки қуруқ аравани) олиб 
қочмоқ қ. арава. Ўзини қуруққа олмоқ (ёки 
тортмоқ) Ўзини оқлашга уринмоқ, гуноҳ- 
сиз қилиб кўрсатмоқ. Салим ҳам бутун 

айбни Йўлчига ағдариб, ўзини қуруққа торт- 
du. Ойбек, Танланган асарлар. 

ҚУРУҚДАН-ҚУРУҚ рвш. 1 Ҳеч нарса- 
сиз. Тўйга қуруқдан-қуруқ борамизми? н 
[Хайринисо Унсинга:] Вой, бу нимаси, жин- 
дайгина ўтиринг, чой қилиб келай, қуруқдан- 
қуруқ кетаверасизми? Ойбек, Улуғ йўл. Бу 
хўжайининг жуда худо урган одам экан.. Бу- 
кун кечаси бир амаллаб қочамиз. Қуруқдан- 
қуруғ-а?Ғ. Ғулом, Шум бола. 

2 Ҳеч нарсадан ҳеч нарса йўқ, даб- 
дурустдан. -Қуруқдан-қуруқ «тиллани қай- 
тариб бер» десак, қандай бўлар экан? — деб 
сўради подшо вазирдан. «Латифалар». Абду- 
расул.. ўзини қуруқдан-қуруқ катта ё би- 
лармон қилиб кўрсатишни истамас эди. П. 
Турсун, Ўқитувчи. 

ҚУРУҚЛИК 1 Қуруқ ҳолат, қуруқ экан- 
лик. Ўтиннинг қуруқлиги. Бу ерда ҳавонинг 
қуруқлиги дарров билинади. н Лекин қуруқ 
дўқ қуруқлигича қолаверибди. Эртасига бо- 
зорларда, самоварларда одамлар бир-бир- 
ларига кечаги ҳазил ҳақида гапириб кули- 
шибди. Т. Обидов, Юсуфжон қизиқ. 

2 Сувсиз, намсиз, қуруқ жой, ер. «Белни 
узатинг!» Йигит белнинг сопини узатди, уни 
қуруқликка чиқарди. Ойдин, Гулсанам. 

3 геогр. Ер юзасининг денгиз ва океан- 
лардан, сув ҳавзаларидан холи бўлган қис- 
ми. Дунёнинг уч қисми — cye, бир қисми — 
қуруқлик. 

ҚУРУҚЧИЛИК Ёз қурғоқ келган, ёғин- 
сочин кам бўлган палла; қурғоқчилик. Қу- 
руқчилик бўлмайдиган районлар. 

ҚУРУҚШАМОҚ Қурушмоқ; қовжира- 
моқ; қуриб қотмоқ. Тилим қуруқшаб, томо- 
ғимни бадбўй дуд ачитди. А. Мухтор, Давр 
менинг тақциримда. Унинг лаблари қуруқ- 
шаган, кучли иситмада ёнган кишининг ла- 
бидай қорайган. А. Қаҳҳор, Сароб. Иссиқда 
қуруқшаб ғарчшлаётган этигининг ғарчини 
пасайтириш учун оёқ учида юриб, харсангга 
яқинлашди. С. Анорбоев, Оқсой. Обид Со- 
диқович.. қуруқшаган лабларини тили билан 
ҳўллаб олди. М. Қўшжонов, Дийдор. 

ҚУРЧ I эск. айн. бронза. 

ҚУРЧП Тиғиз, ниқ; заранг. Курч ер. Курч 
бадан. 

ҚУРЧОҚ шв. Қўғирчоқ. Курчоқлар минг- 
бошисининг шопи синиб қолган экан. М. Ис- 
моилий, Фарғона т. о. 


ҚУРЧОҚБОЗ шв. Қўғирчоқбоз. Ҳайдар 
қурчоқбозни.. ҳамма танир эди. М. Исмои- 
лий, Фарғона т. о. 

ҚУРШАЛМОҚ Қуршамоқ фл. мажҳ. н. 
Куршалган ёв қўишни таслим бўлди. н Ана, 
уч тарафи тоғлар билан қуршалиб, жануби 
пахтазор далаларга улашиб кетган кўм-кўк 
шаҳарча. Ш. Холмирзаев, Тўлқинлар. 

ҚУРШАМОҚ 1 Атрофлаб ўраб олмоқ, 
атрофи шахс ёки нарса билан банд этилган 
ҳолатда бўлмоқ. Майдонни қуршаган одамлар 
курашни томоша қилмоқда. н Машина тўх- 
таши билан унинг атрофини болалар қурша- 
ди. С. Зуннунова, Янги директор. Ҳамма 
Султон амакини қуршаб, «Нима қшамиз», деб 
маслаҳат сўраяпти. Ҳ. Назир, Ёнар дарё. 

2 Атрофини чиқиб кета олмайдиган 
қилиб тўсмоқ, тутқун ҳолатга олмоқ. Душ- 
ман аскарларини қуршаб олмоқ. н Эртасига 
ўрмон ичида маст-аласт бўлиб юрган.. кал- 
лакесарларни қуршаб олади ea қириб таш- 
лайди. Н. Сафаров, Оловли излар. 

3 кўчма Чулғамоқ, қамрамоқ. Ямоқчи 
чолнинг вужудини қаҳр-ғазаб қуршаб олган, 
ҳаяжонланганидан қўли қалтирарди. Н. Са- 
фаров, Оловли излар. 

ҚУРШОВ 1 Атрофлаб ўралган, қуршаб 
олинган ҳолат (қ. қуршамоқ 1). Давронов.. 
болаларининг қуршовида тандирдан эндиги- 
на узилган нон билан нонушта қилиб ўтир- 
ган эди. И. Раҳим, Ихлос. Темурбек муло- 
зимлари қуршовида бориб, ҳокимлик maxmu- 
га ўтирди. М. Маҳмудов, Мангу куй излаб. 

2 Чиқиб кета олмайдиган, атрофи тў- 
сиб, ўраб олинган ҳолат (қ. қуршамоқ 2). 
Беш марта қарши атака қилиб, ҳеч иш чиқа- 
ра олмагандан кейин, энди қуршовда қолиб, 
жон талвасасига тушган душман ўрмонга 
кириб кетиш учун қандай уринишини.. та- 
caeeyp қилар эди. А. Қаҳҳор, Олтин юлдуз. 

3 айн. қамал. Андижон қуршовда! Фитна- 
чи беклар Андижон тахтига Жаҳонгир мир- 
зони ўтқизмоқчилар. П. Қодиров, Юлдузли 
тунлар. 

4 кўчма Чулғаган, қамраган ҳолат (қ. 
қуршамоқ 3). Рсшшан хола гоҳ кўнглини ёғ- 
дай эритиб, гоҳ оғир, дилтирнар ўйлар қур- 
шовига берилиб хаёл суради. С. Сиёев, Рай- 
ҳон. Бойдада муаллимнинг гапларини қайта- 
қайта эслар.. дам чигал, дам қандайдир жум- 
боқлар қуршовига тушиб қолгандай сезарди 
ўзини. Ж. Абдуллахонов, Хонадон. 




5 Теварак, атроф. Чаманзордир боғнинг 
қуршови, Чаҳ-чаҳ урар қувноқ булбуллар. М. 
Шайхзода. 

6 Атрофдаги муҳит, одамлар. Характер 
жисм билан бирга айни бир вақтда туғил- 
са ҳам, қуршов таъсирида вояга етади. И. 
Раҳим, Ҳилола. 

ҚУРЪА [а. ■kj- jji — чек; тақдир; сайлов 
соққаси] 1 Тақсимланадиган нарсанинг 
кимга тегишини, навбатни ва ш.к. ни ҳал 
қилиш учун ташланадиган ёки олинадиган 
шартли белги; шартли белгили нарса; чек. 
Қуръа ташлаб, навбатни аниқламоқ. н 
Қуръага кўра, биринчи партияда оқ доналарни 
тож талабгори сурди. Газетадан. 

2 Фол очиш, фараз билан топишда 
фойдаланиладиган (ишлатиладиган) нарса- 
(лар). Жархун мастон қуръани қўлига олиб, 
Чамбилдаги воқеаларни, қандай қилиб дар- 
возадан кириш йўлини ахтарди. «Нурали». 
Халқнинг тақдирини мунажжимларнинг 
қуръаларига қараб эмас, балки ақл-идрокнинг 
талабига кўра ҳал этмак зарур. Уйғун ва 
И. Султон, Алишер Навоий. 

Қуръа ташламоқ 1) бирон-бир иш- 
амалнинг, ўйиннинг давраси, навбатини, 
бирор нарсага эгаликни қуръа орқали аниқ- 
ламоқ. Кеча дастурдаги спорт турлари бў- 
йича ўзаро учрашадиган жамоаларни аниқ- 
лаш учун қуръа ташлаш маросими бўлди. 
Газетадан. Назоратчи қуръа ташлаш йўли 
билан абитуриентларни жойлаштиради. Га- 
зетадан. 2) фол очмоқ; башорат қилмоқ. Бу 
даврда юлдузларга қараб қуръа ташлаш — 
астрология (илми нужум) айниқса кенг ёйил- 
ди. Газетадан. Хаёл суриб қуръа ташлайман 
ва бу дунё сирларидан воқиф бўламан. «Ол- 
тин бешик». Бу ҳақда фалакшунос Дион 
қуръа ташлаб: -Бу гўдак улғайиб, шоҳ бў- 
лади ва ўз отасини ўлдиради, — деб башо- 
рат қилади. «Тафаккур». 

ҚУРЪААНДОЗ [а. + ф. — қуръа 

ташловчи, отувчи] Қуръа ташлаб фол очув- 
чи; фолбин. Шунда бутун қуръаандозлар, 
мунажжимлар йиқилдилар. «Гўрўғли». 

ҚУРЪОН [а. ДД — ўқиш, қироат қи- 
лиш] l (Қ — катта ҳарф билан ) Мусул- 
монларнинг Аллоҳ томонидан Муҳаммад 
пайғамбарга ваҳий орқали нозил қилинган, 
мусулмон динининг ақидалари ва қонун- 
қоидалари тўпламидан иборат бўлган му- 
қаддас китоби. -Ёлғиз, ёлғиз битта китоб 


бор, — дўқ билан дейди Абдуллабой, — у олло- 
нинг китоби — Қуръон. Ойбек, Танланган 
асарлар. Қуръон оятлари қабристон ичида 
оғир оҳангда оқар эди. А. Қодирий, Ўтган 
кунлар. Шаҳзода.. кичкина нақшинкор ток- 
чада ипак болиш устидаги зар муқовали 
Қуръонни олди. К. Яшин, Ҳамза. Қуръони 
каримда Од қавми тўғрисида жуда кўп 
оятлар нозил қилинган. «Гулистон». 

2 с.т. айн. тиловат. Кеча ойдин, қабрис- 
тон тип-тинч, узоқроқдан қуръон товуши 
эшитилар эди. А. Қодирий, Ўтган кунлар. -Фо- 
тиҳага келмабмидингиз? ..қани, айвонга! — 
деди-да, Акромхонни ёнига ўтқазиб, қуръон 
бошлади. И. Раҳим, Тинимсиз шаҳар. 

Хатми қуръон қ. хатм. Қуръон кўтармоқ 
Қуръонни гувоҳ қилиб қасам ичмоқ. Ҳатто 
у учта талабани ҳужрасига олиб кириб, чет 
элга кетишга қасам ичирди — қуръон кўтар- 
тирди. А. Қаҳҳор, Сароб. Қуръон тушириш 
айн. хатм(и) қуръон қ. хатм. 

ҚУР-ҚУР I рвш. Вақти-вақти билан, 
гоҳо-гоҳо; ўқтин-ўқтин. Тутқаноғи қур-қур 
тутиб туради. 

ҚУР-ҚУР II Қур с. такр. Қур-қур қилмоқ. 
Қур-қур сайрамоқ. н Тўра чилимни қур-қўр 
тортиб, киссасидан уч-тўрт тангани чи- 
қариб, унга узатди. Ж. Шарипов, Хоразм. 

ҚУРҚУРАМОҚ «Қур-қур» овоз чиқар- 
моқ; «қур-қур» сайрамоқ. Узоқларда тур- 
наларнинг қурқураши эшитиларди, турналар 
бошида етакчиси учиб борарди. Т. Обидов, 
Юсуфжон қизиқ. 

ҚУРҒАМОҚ шв. Қуримоқ. Бузилган қўр- 
ғончалар, қурғаган катта-катта чинорлар 
кўзга жуда хунук кўринади. Уйғун, Турсу- 
ной. Тўламат бўлса, лойгарчиликни баҳона 
қилди. Ҳаво очилиб кетса, бир-икки кунда ер 
қурғаб қолади, ўшанда пичанни ташиймиз, деб 
пайт пойлади, тўйларда юрди. С. Анорбоев, 
Оқсой. 

ҚУРҒОҚ 1 Ёғин-сочин кам бўлган ёки 
бўладиган; қуруқ. Ўрта Осиёнинг қурғоқ иқ- 
лими. н ..пахтакорларимиз эрта кўкламнинг 
қурғоқ келганлигига қарамай.. мурғак ни- 
ҳолларни усталик билан парвариш қиляп- 
тилар. Газетадан. 

2 Ўсимлик ўсиши, деҳқончилик учун 
сув, нам етарли бўлмаган; қурғоқчил. Эҳ- 
тимол, шоли буғдой сингари қурғоқ ерга 
экилиб, ёмғир сувигина унга кифоя бўлган- 
дир. К. Маҳмудов, Қизиқарли пазандалик. 






3 шв. Қуриган, қуруқшаган, қуруқ. 
Шимол.. экинсиз, жонсиз ётган қовжироқ 
врлари, япроқлари сарғайган қурғоқ да- 
рахтлари билан одамни ҳайратга солади. 
М. Исмоилий, Фарғона т. о. 

4 с.т. Ер шарининг қуруқ қисми, қу- 
руқлик. 

ҚУРҒОҚДИК 1 Қурғоқ эканлик, нам- 
нинг, ёғин-сочиннинг камлиги. Ҳар икки 
кунда бир суғориладиган бу боққа баҳор- 
нинг қурғоқлиги унча таъсир қилмаган эди. 
С. Айний, Қуллар. 

2 айн. қурғоқ 4. 

ҚУРҒОҚЧИЛ Деҳқончилик учун сув, 
нам, ёғин-сочин кам бўладиган; камсув; 
сувсиз, қурғоқ. Республикамизнинг қурғоқчил 
иқлим шароитида ер билан сувни бир-бири- 
дан ажратиб бўлмайди. Ш. Рашидов, Янги 
ер ҳақида сўз. 

ҚУРҒОҚЧИЛИК Ёғин-сочин меъёридан 
жуда кам бўлган, қурғоқ шароит. Қурғоқ- 
чиликка чидамли дарахтлардан яна бири — 
майда баргли қайрағочдир. Ж. Абдуллахо- 
нов, Орият. Бир йили қаттиқ қурғоқчилик 
бўлиб, экинлар куйиб кетди. А. Қаҳҳор, Қўш- 
чинор чироқпари. 

ҚУРҒУР Енгил койишни билдиради; 
қурмағур, тушмагур. Курғур, шахматни жу- 
да яхши ўйнайди-да! н Зап овози бор-да 
қурғурнинг! X. Тўхтабоев, Йиллар ва йўл- 
лар. Ҳар ҳолда эсинг бутун-да, қурғур. Ҳ. 
Назир, Ёнар дарё. Бу гапларни қурғур кам- 
пир айтади, Ҳорахоннинг кўнглин шодмон 
этади. «Алпомиш». 

ҚУСИШ 1 Қусмоқ фл. ҳар. н. 

2 тиб. Меъда, диафрагма, қорин дево- 
ри ва б. мушакларнинг спазматик қисқари- 
ши туфайли меъда ичидаги нарсаларнинг 
ғайриихтиёрий равишда оғиздан ташқарига 
чиқарилиши. 

ҚУСМОҚ 1 Меъда ичидаги нарсаларни 
ғайриихтиёрий равигцда оғиздан ташқарига 
чиқариб ташламоқ; қайт қилмоқ. Кўнглим 
айниб, бир оз қусдим. н Ўзбек ойим жом 
ушлаган, Кумуш жомга ўқчиб қусар эди. А. 
Қодирий, Ўтган кунлар. 

Қон қусмоқ 1) оғиздан қон ташламоқ. 
Кечаси бир зиёфатдан қайтиб, [бой] лахта- 
лахта қон қусди, азонга яқин жон берди. 
Ойбек, Танланган асарлар; 2) қаттиқ азоб- 
машаққат чекмоқ, қийналмоқ. [Салтонбу] 


Тўққиз болани катта қилгунча қон ютиб, 
қон қусган. М. Исмоилий, Фарғона т. о. 

2 кўчма с.т. Олганини, ўзлаштиргани- 
ни қайтармоқ. Ҳани, пулни қусиб қўйинг. н 
Емоқнинг қусмоғи бўлади, домла. Бу дунёнинг 
ишларини жуда ҳам жўн билманг. Ҳ. Ғулом, 
Машъал. 

Тупроқ (нам) қусибди с.т. Тупроқ нам 
тортиб, намиқиб, қорамтир тусга кирибди. 
Ҳар гектар ерда бир кеча-кундуз сув оқиб, 
тупроқ юзаси қорайиб, деҳқон тили билан 
айтганда, «тупроқ қусди». М. Назаров, Жил- 
вон жилвалари. Қозон қусибди Қозон де- 
ворларининг занглаши натижада овқат қо- 
райиб пишибди. 

ҚУСУР [fl. j j — камчилик, нуқсон; 
номукаммаллик; вояга етмаганлик] Меъё- 
рийликни бузувчи белги; камчилик, нуқсон. 
Инсон ўз умрини ўйласа кўп вақт, Ҳийнайди 
ўзидан ўтган қусурлар. А. Орипов, Йиллар 
армони. Убирон қусурни кўрса, очиқ айтади. 
«Шарқ юлдузи». 

Падар(и) қусур қ. падар. 

ҚУСУРЛИ Камчилиги, нуқсони бўлган; 
нуқсонли. 

ҚУСУРСИЗ Камчилиги, айби, нуқсо- 
ни йўқ; камчиликсиз, бенуқсон. Мен.. оила- 
мизнинг ва унда яшовчиларнинг путурсиз ва 
қусурсиз, ҳамиша соғ-саломат бўлишларини 
орзу қиламан. Ғ. Ғулом, Қуёш оиласига са- 
лом. Ношукурчилик қилма. Ҳусурсиз оила 
йўқ.. С. Нуров, Нарвон. 

ҚУСУҚ Қайт қилиб ташланган нарса 
(овқат, сафро ва ш.к.). Бу гал қусуқ бояги 
қатиқ аралаш кўкимтил ва сарғимтил нар- 
салар эди. А. Қодирий, Ўтган кунлар. ..Ҳу- 
суғига ёнбошлаган бир бадмаст, разил-паст. 
Ғ. Ғулом. 

ҚУТ 1 Бойлик, бахт; барака. Чақмоқ 
чақсин момақалдироқ, Майли кўкни қопла- 
син булут, Шалоладай булутинг оппоқ, 
Ёғдиради сероблик ва қут. Ю. Шомансур. 
-Ишимизга қут киряпти.. — деди Ўктам. 
Ойбек, О.в. шабадалар. 

Қути учмоқ Баракаси кетмоқ. Назр- 
ниёзларнинг ҳам қути учиб, ҳассасига таян- 
ган эшон билан бирга яшашнинг қизиғи ҳам 
қолмади. С. Аҳмад, Ҳукм. 

2 Юз (бет)нинг ранги. Энди хотиннинг 
ранг-қути жойига келган ва башарасидан 
қўрқиш аломати йўқолган эди. С. Айний, 
Қуллар. 

Қути ўчмоқ Ранги ўчмоқ; оқариб-бў- 
зармоқ. ..хафалигим ошиб, уйга қуруқ қайт- 
дим. Майда-чуйда кутиб ўтирган бола-ча- 
қанинг қути ўчди. А. Қодирий, Меҳробдан 
чаён. 

ҚУТБ [а. — айланиш ўқи ва унинг 

икки учи; машҳур, таниқди киши] 1 геогр. 
Ернинг фаразий айланиш ўқи билан ер 
сирти кесишган икки нуқтадан ҳар бири; 
ана шу нуқталар атрофидаги ер-жойлар. 
Жанубий қутб. Шимолий қутб. Қутб доира- 
си. Жанубий қутбда бир қанча илмий экс- 
педиция текишриш ишлари олиб бормоқда. 

Қутб юлдузи Ернинг Шимолий қутбига 
энг яқин еттита ёруғ юлдуз, Кичик Етти 
Оғайни; Кичик айиқ; Олтинқозиқ, Темир- 
қозиқ. 

2 физ. Электр занжири ёки магнитнинг 
қарама-қарши икки томонидан бири. Ман- 
фий қутб. Мусбат қутб. 

3 кўчма Бир-бирига мутлақо зид, қара- 
ма-қарши бўлган икки хил нарса, воқеа, 
ҳодиса ва ш. к. дан бири; қарама-қарши 
томон. Бу усул натижасида «давр»нинг ҳар 
икки қутбга муносабатидаги катта тафо- 
вут янада жиддийроқ шаклда ифодалана- 
ди, контраст кучайтирилади.. «ЎТА». 

ҚУТ-БАРАКА Қут ва барака; бойлик, 
фаровонлик. Фарғона! Меҳмондўст, бағри 
кенг макон, Куту баракадир босган изларинг. 
Ж. Жабборов. 

ҚУТ-БАРАКАЛИ Қут ва баракали, қут 
ва барака келтирувчи. Кут-баракали пахта 
хирмонлари. 

ҚУТБИИ [а. — қутбга оид; қутб 

томондаги] Қутбга оид (қ. қутб 1). Кутбий 
доира. Кутбий иқлим. Кутбий станция. Кут- 
бий экспедиция. 

ҚУТБЛАНИШ физ. Ёруғлик ва элек- 
тромагнит тўлқинларининг маълум текис- 
ликда қутбларга ажралиш, тақсимланиш 
ҳодисаси. Майдонга ўрнатилган диэлект- 
рикда зарядларнинг силжиш жараёни қутб- 
ланиш деб аталади. «Физика». 

ҚУТБЧИ Қутб экспедициясининг қат- 
нашчиси; қутб станцияларида ишлаб, қутб- 
ни тадқиқ қилувчи киши. 

ҚУТИ [а. 3J2 , — саватча, халта- 

ча] 1 Қулф-калитли кичкина сандиқча. 
Ёшликдан бошлаб келинойиларининг сандиқ- 
ларини, қутиларини тинтиб ўрганган Нури.. 


калити бурнида унутилган бир қутини 
очди. Ойбек, Танланган асарлар. 

2 Хат, газета, сайлов бюллетени ва ш.к. 
ташлаш учун махсус ясалган яшикча. Сай- 
лов қутиси. н Хат тезда етиб борсин учун, 
эртасига шаҳарга бориб, уни тезюрар поезд- 
нинг почта қутисига солиб юборишди. О. 
Ёқубов, Эр бошига иш тушса. 

3 Ичига бир турдаги нарсалар жойлан- 
ган ёки жойланадиган ҳар қандай идиш, 
яшик ёки коробка ва б. Гугурт қути. Папи- 
рос қутиси. Икки қути кўк чой. н -Акрам- 
га икки қути конфет бер, — деб буйруқ 
берарди Отахон. И. Раҳим, Чин муҳаббат. 
Пулемёт бузилмаган, ҳатто янги лента 
ўтказилган, нарида ўқ солинадиган иккита 
металл қути ҳам турибди. А. Қаҳҳор, Ол- 
тин юлдуз. Деворда ёғоч телефон қутиси, 
бурчакда эса телеграф annapamu олдида.. 
бир қиз ўтирарди. А. Мухтор, Опа-сингиллар. 

4 Йигирма грамм пилла қурти уруғи 
солинган махсус қоғоз коробка ва шу уруғ- 
дан чиққан ипак қурти. Сатторқул баҳор- 
да қари-қартангларни йиғиб: -Бекордан 
ҳамма безор, ҳеч бўлмаса бир қутигина қурт 
тутмайсизларми? — деди. А. Қаҳҳор, Қўш- 
чинор чироқлари. 

ҚУТИДОР [а. + ф. jl jJa — қути эга- 
си] 1 эск. Қути-қути пул-дунёси бўлган йи- 
рик бой; сармоядор. Яна Ҳиротнинг донгдор 
қутидор боёнларидан бир нечасини.. кутиб 
туришганини кўрди. Ойбек, Навоий. 

2 тар. Қўқон хонлигида: олиқ-солиқ- 
лардан тўпланган пулларни қабул қилиб 
олувчи, сақловчи ва хон хазинасига топ- 
ширувчи сарой амалдори. -Ахир қутидор ҳам 
бообрў одам-да, — деди биринчи киши. А. 
Қодирий, Ўтган кунлар. 

ҚУТИДОРЛИК Қутидор лавозими. Мен 
Тошкентда қутидорлик қилган вақтимда 
сиз беш-олти ёшли бола эдингиз. А. Қоди- 
рий, Ўтган кунлар. 

ҚУТИЧА Қути с. кичр. Гугурт қутича. 
н Шу куни катта холасининг қутичасини 
титиб, Пастқўриқдаги шоликорлик ери- 
нинг васиқасини топиб қўйди. А. Қаҳҳор, 
Ҳи-ҳи. 

ҚУТЛАМОҚ Табрик, қутлов сўзларини 
айтмоқ; табрикламоқ, муборакбод этмоқ. 
ўалаба билан қутламоқ. Янги йил билан 
қутламоқ. н Ашула тугагач, эътиборли бир 
одам келин билан куёвни қутлаб, бахт ва 




тотувлик тилади. Мирмуҳсин, Умид. Хон- 
қалик Нодир паҳлавон гурланлик кучли Қуч- 
қор паҳлавонни йиқитди. Ҳамма гуркираб, 
Нодир паҳлавонни қутлади. Ж. Шарипов, 
Хоразм. 

ҚУТЛАШМОҚ Қутламоқ фл. бирг. н. 
Байрам билан бир-бирларини қутлашди. н 
Саҳархез чумчуқлар бир-бирларини қут- 
лашиб, чирқиллашади. Қ. Мақсумов, Муҳаб- 
бат қўшиғи. 

ҚУТЛИ 1 Қут-баракали. Оқ олтинни тер- 
ган қўл Донгдор, қутли қўл бўлди. Ҳабибий. 
Нурга тўла, эркин, озод Қутли уйинг мубо- 
рак. Ғ. Ғулом. 

2 айн. қутлуғ 2. Унинг эгнида қадимона 
тикилган кенг, узун оқ шоҳи кўйлак (қутли 
кунда бурма кўйлак кийишни онаси ман 
этган), боишда байтлар ёзилган катта 
санама рўмол, оёқларида ипакдай майин гул- 
дор маҳси. Ойбек, Танланган асарлар. 

ҚУТЛОВ 1 Қутламоқ фл. ҳар. н. Бир-бири- 
ни қутлов. 

2 Табрик; табрикнома. Самимий қутлов. 
н Тўй деганда кўз олдимизга оммавий шод- 
лик, қўшиқ, музика, ўйин билан дўстлар 
хизмати, ёру қариндошлар қутлови, кекса- 
лар олқиши келади. М. Алавия, Тўйлари- 
миз ҳақида. ..дастурхон атрофида зиёфат, 
гурунг давом этди, янги меҳмонлар ишра- 
фига самимий қутлов сўзлари айтилди.. Р. 
Файзий, Чўлга баҳор келди. 

ҚУТ-ЛОЯМУТ [а. сэҲ* — ўлмас- 
лик учун, яшаш учун энг зарур ризқ-рўз], 
қути лоямут Кундалик тирикчиликка етар- 
ли овқат, Ўриндан туришга, қут-лоямут 
қидиришга мажбур эдик. Ғ. Ғулом, Шум бола. 

ҚУТЛУҒ 1 айн. қутли 1. Ағдарма этик- 
нинг чанги ҳам қутлуғ — Барака йилдаги 
хирмоннинг гарди. Ғ. Ғулом. 

2 Хосиятли, муборак. Оиланинг янги аъ- 
золарини янги ерда муборакбод этишиб, пой- 
қадамлари қутлуғ бўлишини тилашди. Р. 
Файзий, Чўлга баҳор келди. 

3 айн. муқаддас. Бу қон энг қутлуғ.. энг 
соф қон. Ойбек, Танланган асарлар. 

4 Табрик, муборакбод сўзларига жавоб- 
ни билдирувчи сўз. -Мартабалари муборак 
бўлсин? -Қутлуғ, тақсир, қани, марҳамат 
қилсинлар. А. Қодирий, Меҳробдан чаён. 

ҚУТЛУҒЛАМОҚ кам қўлл. Муборакбод 
қилмоқ; табрикламоқ. Даста-даста сўлмас 
гуллар билан Қутлуғлайман озод элимни. 


Миртемир. Дўсту қардошингни қутлуғлаб 
борсанг, Давлатлардан ошиб байрам кунла- 
ри.. А. Мухтор. 

ҚУТСИЗ 1 Ғ1омуборак; хосиятсиз. Бун- 
дан беш кун бурун.. бобонгиз шаҳримизга 
қутсиз оёғини теккизди. «Муштум». 

2 Ранг-қути ўчган. Шарофат хола шун- 
дагина.. унинг қутсиз юзини кўриб қўрқиб 
кетди. А. Мухтор, Чинор. 

ҚУТУЛМОҚ 1 Кўнгилсиз, оғир, хавф- 
ли ва ш.к. ҳолдан халос бўлмоқ. Хижо- 
латликдан қутулмоқ. Хавф-хатардан қу- 
тулмоқ. Касалликдан қутулмоқ. Ташвиш- 
дан қутулмоқ. н Сен қутулдинг қайғу, 
ҳасратдан. Ғайратий. Босиб келаётган ғаш- 
ликдан қутулиш учун, чамадонидан икки-уч- 
та китобини олди. X. Султонов, Онамнинг 
юрти. 

2 Сақланмоқ, омон қолмоқ. Бир ўлим- 
дан қутулдим. Қордан қутулиб, ёмғирга 
тутулмоқ. н Сиз ўйлаган қадар осон эмас, 
афандим, гуноҳдан қутулиб кетишингиз. М. 
Исмоилий, Фарғона т. о. «Комил балони 
билади, — деб ўйлади ичида бек, — Менинг 
қорабайиримдан қочиб қутулди у тулки!» 
Ҳ. Ғулом, Машъал. 

3 Банди, тутқун каби ҳолатдан бўша- 
моқ, бўшаб чиқмоқ; озод бўлмоқ. [Йўлчи] 
Қамоқдан қутулиб чиқса, уни бир кўрсам. 
Ойбек, Танланган асарлар. 

4 Ташлаб, тарк этиб, барҳам бериб ёки 
воз кечиб халос бўлмоқ. Чекишдан қутулди. 
Ёмон одатларидан қутулди. н Агар шу ҳол- 
да давом эта берсаларинг, икковларингга 
ҳам баравар жавоб бериб, қутуламан! А. Қо- 
дирий, Ўтган кунлар. 

5 Режадаги иш, вазифа ва ш.к. ни ба- 
жармоқ, тугатмоқ, амалга оширмоқ. Тўйнинг 
юмушларидан эндигина қутулган Йўлчи 
тўққиз ёғочли уйда.. ёлғиз ўтирар эди. Ой- 
бек, Танланган асарлар. 

6 Зиммадаги бурч, қарз кабилардан 
ҳисоб-китоб билан узилмоқ. Нега қутулар 
экансан! Дадамнинг ҳақларини бериб, ундан 
кейин қутуласан. А. Қаҳҳор, Қўшчинор 
чироқлари. Шундай қилиб, бой икки юз 
минг сўм учун берадиган закотдан қутулди.. 
Ойбек, Танланган асарлар. Қарзимиздан қу- 
тулсак, худога шукур, қутулмасак, яна бой 
елкамизда-да. «Шарқ юлдузи». 

7 с.т. Кўзи ёримоқ; бўшанмоқ, туғмоқ 
(ҳомиладор аёл ҳақида). Эсон-омон қутул- 






дингизми, Салимахон, уй билан бўлиб, қут- 
лагани ҳам келолмасам-а. Р. Файзий, Сен 
етим эмассан. 

Кўпдан қуён қочиб қутулмас Кўпчилик 
бирлашиб, ҳамма аҳиллик билан баравар 
ҳаракат қилса, ҳар қандай иш ҳам битади, 
маъносидаги мақол. Олимлар бирон йўлини 
топаётгандир-да, топмайдиган бўлса, Аҳ- 
медов акам айтмас эдилар. Олимлар ҳам 
бир бўлиб ишласа.. кўпдан қуён қочиб қу- 
тулмайди. А. Қаҳҳор, Кўшчинор чироқлари. 
Қочиб қутулмайди Амалга ошмай, бажа- 
рилмай қолмайди. Ёшлардан иш қочиб қу- 
тулмайди. 

ҚУТУРИШ 1 Кутурмоқ фл. ҳар. н. Рашк 
асоссиз.. гумонлар жазавасининг қутуриши- 
дан бошқа нарса эмас. Газетадан. 

2 Ҳайвон ва одамларда вируслар қўз- 
ғатадиган, қутурган ҳайвон тишлаганда ёки 
сўлаги текканда юқадиган, марказий нерв 
системаси функциясининг издан чиқиши, 
томир тортишиши, фалажлик, ҳиқилдоқ ва 
нафас йўли мускулларининг спазми билан 
ўтадиган ўткир юқумли касаллик. Уўзи бун- 
ёд қилган лабораториясида.. ўн йилча ил- 
мий тадқиқот ишлари билан шуғулланиб, 
куйдирги, бўғма ва қутуриш каби даҳшатли 
касалликларга дунёда биринчи бўлиб даво 
топди. «Фан ва турмуш». 

ҚУТУРМОҚ 1 Қутуриш касалига йў- 
лиқмоқ. Қутурган бўри. Ит қутурса, эгаси- 
ни қопади. Мақол. н -Э, мусулмон, нега 
қопмайди, дейсиз, бу ит қутурган-ку, ахир, 
— деди Тўқсонов ва дарров ёнидан қора тўп- 
пончасини чиқарди. П. Турсун, Ўқитувчи. 

2 кўчма Жон-жаҳци билан, ўзини ту- 
толмаган даражада, ёвузларча ҳаракат қил- 
моқ. Белград атрофида бўлаётган жангда 
немислар қутуриб қаршилик кўрсатар эди. Н. 
Сафаров, Дон. Дадам қутуриб, қўлларига 
илинган нарсани улоқтирардилар. Э. Раимов, 
Ажаб қишлоқ. 

3 кўчма Босар-тусарни билмай қолмоқ, 
ҳаддан ошмоқ. Ихлосманд кўпайса, эшон 
қутурар. Мақол. н [Чайқовчи] Қутурмай ҳам 
нима қилсин. Чайқовчиликда айбланганлар- 
нинг устидан судлар шу қадар юмшоқ ҳукм 
чиқарадики, билмайсан киши: жазо бердими, 
насиҳат қилдими. А. Қаҳҳор. 

4 кўчма Зўр куч, шиддат билан юз 
бермоқ, содир бўлмоқ; авжига минмоқ. Бў- 
рон қутурмоқда. н Сув қутуриб келяпти, 


паромни чирпирак қилиб олиб кетади. С. 
Аҳмад, Иқбол чироқлари. Айрим жойларда 
ёнғин қутуриб, ўз ўлжасини катта ишта- 
ҳа билан ютмоқда. Ойбек, Қуёш қораймас. 
Қутурган шамол томни учириб кетгундек 
увиллайди. «Ёшлик». 

ҚУТУРТИРМОҚ 1 Кутурмоқ фл. орт. н. 
Бебилиска топилган ҳаром пуллар қутур- 
тирган, ҳар хил номуносиб йўллар билан 
мансабга миниб олган айрим шахслар халқ- 
ни худди Мирҳосилдай менсимай қўйишади. 
Ҳ. Ғулом, Сенга интиламан. Жангчилари- 
мизнинг эгилмас ботир руҳи душманни бад- 
тарроқ қутуртирди. Ойбек, Қуёш қораймас. 

2 Бировга қарши қўзғамоқ; гижгиж- 
ламоқ. Ёмон кўрадиган бўлса, сизлар сабаб- 
кор. Халқни менга қарши қутуртириб юр- 
гансизлар. Уйғун, Навбаҳор. -Эй тўрам, иш- 
бузуқи ўша, — деди навкар секингина [Пол- 
вонни кўрсатиб], — одамларни менга қарши 
қутуртиряпти. Ж. Шарипов, Хоразм. 

ҚУТҚАЗМОҚ айн. қутқармоқ. Отабек 
жавоб ўрнига Кумушнинг юзидан ўпди.. Ку- 
муш ўзини қутқазиб, ўрнидан турди. А. Қо- 
дирий, Ўтган кунлар. Дастёр бўлиб қолган 
қизлари, сшниқса, катта қизи Башорат уни 
[Онахонни] кўпдан бери рўзғор ташвишидан 
қутқазган. А. Мухтор, Опа-сингиллар. 

ҚУТҚАРИШ 1 Кутқармоқ фл. ҳар. н. 
[Хонзода:] Мақсадинг эрингни қутқаришми? 
Ҳамза, Бой ила хизматчи. 

2 Сақлаш, қутқариб қолиш ишлари. 
Қутқариш чамбараги. Қутқариш бригадаси. 
Қутқариш қайиғи. 

ҚУТҚАРМОҚ 1 Кўнгилсиз, оғир, хавф- 
ли ва ш.к. ҳолдан чиқармоқ, халос қилмоқ. 
Азобдан қутқармоқ. Хижолатдан қутқармоқ. 
Ўлимдан қутқармоқ. Шарманда бўлишдан 
қутқармоқ. Тилни тийган бошни қутқарар. 
Мақол. н Худо хайрингизни берсин.. мени 
ташвишдан қутқаринг. К. Яшин, Ҳамза. 

2 Бўшатмоқ, чиқариб олмоқ, озод қил- 
моқ. Қамоқдан қутқармоқ. н [Отам билан 
онам:] Тоза шарманда бўлдик. Беш-олти йил- 
га кестириб юборса, сени қандай қилиб қут- 
қариб оламиз? П. Турсун, Ўқитувчи. 

3 Халос, хориж қилмоқ. Ичкиликбозлик- 
дан қутқармоқ. Қарздан қутқармоқ. 

ҚУТҚАРУВЧИ 1 Кутқармоқ фл. сфдш. 

2 Халос қилувчи, озодликка чиқарувчи. 
Қутқарувчи куч. Қутқарувчи армия. 

ҚУТҚУ Ёмон ишга, йўлга ундовчи, оёқ- 
лантирувчи даъват; тескари ташвиқот; гиж- 
гижлаш. -Менга қара, ҳой Тўлаган, — деди 
Бўтабой ака унинг елкасига қўлини ташлаб, 
— яхши иш қилмаётибсан. Иғвогарларнинг 
иғвосига, муштумзўрларнинг қутқусига уч- 
магин. Бир вақти келиб пушаймон бўласан. 
А. Қаҳҳор, Қўшчинор чироқлари. Адаш пол- 
вон одамларни ҳеч вақт қутқуга, бошбош- 
доқликка даъват этган эмас. X. Султонов, 
Онамнинг юрти. 

ҚУЧМОҚ 1 Қучоғига олмоқ; қучоқпа- 
моқ. Ойхон чаққон бориб, унинг белидан қуч- 
ди.. А. Мухтор, Кумуш тола. Рўпарасида ўн 
беш кунлик ойдек бўлиб севгилиси турса-ю, 
уни қуча олмаса. Т. Ашуров, Оқ от. Яширай 
деб кўзда ёшини, Ҳучиб олди қизнинг боши- 
ни. Э. Раҳим. 

2 кўчма Ўраб, қамраб олмоқ; қопламоқ, 
чулғамоқ. Уч қадрдон, шўх опа-сингил Зул- 
мат қучган қора ўрмонда.. X. Даврон, Қақ- 
нус. Оҳ, у дамлар!.. Эсласам, қалбимни қу- 
вонч, руҳимни шодлик қучади. М. Жабборов, 
Севинч ишлари. Ҳанот ёзган изғириқ Ҳучар 
юпун танларни. Ғайратий. 

3 Эришмоқ, қозонмоқ. Ғалаба қучмоқ. н 
Пахтакор диёримиз катта зафар қучди. 
Улкан «оқ олтин» карвони маррага етди. А. 
Дадабоев, Қутлаймиз. Йилларки, шон қучган 
ҳар бир лаҳзаси, Ҳар 6upu асрдан вазмин, 
мазмундор. Э. Раҳим. 

Ер(ни) қучмоқ 1) ерга йиқилмоқ, ерга 
қапишиб қолмоқ. Ваҳимага тушган генерал 
ханжарини ишга солмоқчи бўлганида, Мар- 
донбек кекирдагига шундай мушт тушир- 
дики, тўтибурун ер қучиб қолди. С. Азимов, 
Оппоқ қўшиғи; 2) ерга бағир бериб ётиб 
олмоқ, Жангчилар бир зумда тарқалиб, ерни 
қучдилар. Ойбек, Қуёш қораймас; 3) қабр- 
га кирмоқ, ўлмоқ. Ер қучса-да жисмимиз, 
Ўчмагайдир исмимиз. Ё. Мирзо. 

ҚУЧОҚ 1 Икки қўлнинг олд қисмини 
бирлаштириб, оралиғига бирор шахс ёки 
нарса олинадиган (олинган) ҳолат. Шаҳзо- 
дахон Олчинбекнинг қучоғидан зўрға суғури- 
либ чиқиб олди. К. Яшин, Ҳамза. Тўлан сил- 
таниб, Йўлдошнинг қучоғидан чиқишга 
уринди. Йўлдош Тўланга ёпишиб олиб, ҳамон 
ялиняпти. С. Сиёев, Аваз. Тиззасини қучоғи- 
дан қўйиб юбориб, унга интилди. С. Аҳмад, 
Уфқ. 


Қучоқ очмоқ (ёки ёзмоқ) 1) бағрига 
олиш учун қўлларини ёзиб кўтармоқ. Зумрад 
қучоғини очиб, ҳовлига отилди: -Келдингми, 
қўзичоғим? — у ўғлини ачом қилди. С. Сиёев, 
Отлиқ аёл. Ҳиз қучоғини очса, йигит йўқ 
дейдими! И. Раҳим, Чин муҳаббат. Кўриш- 
гани қучоқ ёзиб келаётган кампирнинг уст- 
бошини кўриб, [Шарофатнинг] заҳри бир оз 
тарқалди. А. Қаҳҳор, Қўшчинор чироқлари; 
2) хурсандлик, шодлик билан (кутиб ол- 
моқ). Зарбдор қурилишлар ёшларни қучоқ 
очиб қаршилайди. н Сизлар билан қутлаб, 
қучоғим Очай янги, навқирон йилга. Ғай- 
ратий. 

2 кўчма поэт. Оғуш, бағир. Табиат қучо- 
ғида яйрамоқ. Бола уйқу қучоғида. У ширин 
хаёллар қучоғидан чиқолмас эди. н -Кош- 
кийди қишлоғимизга келсанг, — деди Комил 
кулиб. — Бизда халқ докторни жуда иззат 
қилади. Агар Тошкент қучоғидан айрила бил- 
санг. Ойбек, О.в. шабадалар. Мана, сиз, фар- 
зандларим, Ёшлигингиз забардаст. Мактаб 
— илм қучоғида Ўсасиз ўқиб, яйраб. Қ. Му- 
ҳаммадий. Сувонжон эшикни куч билан очиб, 
ўзини бўроннинг қучоғига отди. С. Анорбоев, 
Оқсой. 

3 Қучоққа сиғадиган ўлчов-миқдорни 
билдиради (одатда, сон-миқцор билдирувчи 
сўзлар билан, шунингдек, такрор ҳолда — 
қучоқ-қучоқ каби қўлланади). Икки қучоқ 
ўтни охурларга ташлади. Ҳучоқ-қучоқ ма- 
толар. н У бир қучоқ ўтин териб келгани- 
да, Султонов.. юзлари оппоқ оқарганича, чў- 
зилиб ётар эди. М. Мансуров, Ёмби. Бир оз- 
дан кейин комиссар уни чақириб, бир қучоқ 
хат топширди. И. Раҳим, Чин муҳаббат. 

ҚУЧОҚЛАМОҚ 1 Қучоғига олмоқ; қуч- 
моқ. Ҳучоқласанг, қучоғингда тўлиб турсин. 
С. Сиёев, Ёруғлик. Мен ҳозиргина терилган 
лолаларни қучоқлаб, ўрнимдан турдим. «Гул- 
даста». У ҳўнг-ҳўнг йиғлар, отасининг оёқ- 
ларини қучоқлаб ялинарди. К. Яшин, Ҳамза. 
Сўзамол йигит Отамуроднинг елкасига қо- 
қиб, яна белидан қучоқлаб, даст кўтариб, 
ергақўйди. М. Мансуров, Ёмби. Тўлқин ўани 
отанниг елкасига ёпишиб, бўйнидан маҳкам 
қучоқлаб олди. Ҳ. Ғулом, Машъал. 

2 Умуман, икки қўл орасига олиб ва 
бағир бериб, маҳкам ушламоқ, ёпишмоқ. 
Дарахтни қучоқлаб олмоқ. н Турсунбой қа- 
миш капа олдида тиззасини қучоқлаб, дар- 
веш қиёфасида ўтирарди. С. Аҳмад, Уфқ. 

Бечора она чидолмади, қабрни қучоқлаб, ув- 
вос тортди. А. Қодирий, Ўтган кунлар. 

ҚУЧОҚПАШМОҚ Қучоқламоқ фл. бирг. 
н. Дўстлар қучоқлашиб хайрлашди. Ҳ. Ғу- 
лом, Машъал. Йўлчини қучоқлашиб, базўр 
четга суришди. Ойбек, Танланган асарлар. 
Ўзбек ойим Офтоб ойим билан саломлашиб, 
қучоқлаша кетдилар. А. Қодирий, Ўтган 
кунлар. 

ҚУШ Умуртқалиларнинг танаси пар ва 
патлар билан қопланган, учишга лаёқатли 
бир синфи; парранда. Сув қушлари. Чўл 
қушлари. Ўрмон қушлари. Уй қуишари. Сай- 
роқи қушлар. Ов қуши. Ҳуш уясида кўргани- 
ни қилади. Мақол. Ҳуш тилини қуш билади. 
Мақол. н Ҳушга кетган киши қушни олиб 
келди. Овчилар отланишди. А. Қаҳҳор, Хо- 
тинлар. 

ҚУШБЕГИ тар. Амир ва хонлар саро- 
йида бош вазир ёки ҳуқуқи вазирга тенг 
бўлган йирик амалдор; ҳоким. Ҳушбеги [бош 
вазир] ўрнидан туриб, супачадан тушиб ке- 
либ, арк дарвозасининг остонаси устида тик 
турди. С. Айний, Эсдаликлар. Азизбек Тош- 
кентдан жўнатилди. Унинг ўрнига Ҳўқон- 
дан Нормуҳаммад қушбеги белгиланиб келди. 
А. Қодирий, Ўтган кунлар. 

ҚУШБОЗ Ов кушлари ёки сайроқи қуш 
боқиш, парвариш қилиш билан шуғул- 
ланувчи киши, қуш ишқибози. Шу тўриқ 
отга Муродхонни миндириб, қанча сипоҳи 
беклар ҳамроҳ бўлиб, қушбозлар олғир қуш- 
ларни қўлларига қўндириб.. [йўлга тушди]. 
«Муродхон». 

ҚУШБУРУН Ўрта қисми сал кўтарил- 
ган ёки учи ички томонга сал қайрилган 
бурун; шундай бурунли киши. Доро I ба- 
ланд бўйли, қушбурун, чиройли одам эди. М. 
Осим, Аждодларимиз қиссаси. 

ҚУШДАИ, -дек 1 Кушга ўхшаш, кушга 
ўхшаб, қуш сингари. У [Гулсум] шаҳарда 
камбағал аёллар ўқийдиган мактаб борлиги, 
у ерда ўқиган аёллардан ажойиб одамлар 
етишаётганини эшитар, ўша ерга қушдай 
учиб кетгиси келар эди. П. Турсун, Ўқитув- 
чи. Самолёт, ўқ еган йиртқич қушдай, бир 
қанотини осилтириб, зўрғатдан учиб борар- 
ди. А. Убайдуллаев, Қонли издан. 

2 кўчма Жуда енгил. Ҳушдай чемодан. н 
Сидиқжон эртасига қушдай бўлиб турди. А. 
Қаҳҳор, Қўшчинор чироқлари. 


ҚУШНОЧ 1 этн. Саннаш, кўчирма- 
чилик билан касал бокувчи табиб. Бахши, 
қушноч қилдирди, чиллаёсин ўқитди.. Н. Қо- 
бил, Буғдой пишиғига етмаганлар. 

2 Каромат қилувчи, фол боқувчи, фол- 
бин. -Аёл мардуми қушночу мулла, эшонга 
кўп ихлосманд бўлур, — деди момо Авазга. 
«Зулфизар билан Авазхон». 

ҚУШТИЛИ Юпқа хамирдан учбурчак, 
тўртбурчак ёки ромб шаклида кесиб, ёғда 
пиширилган овқат. Ўғилжон хола ошхона- 
да зўр бериб қуштили пиширарди. А. Убай- 
дуллаев, Ҳаёт оқими. 

ҚУШТОМОҚ анат. Кекирдакнинг ки- 
ши ютинганда ҳаракат қилиб кўриниб 
турадиган бўртиғи; кекирдак олмаси. 

ҚУШХОНА I Уй қушлари боқиладиган 
хона, жой. Орадан икки-уч соат ўтказиб, яна 
қайтиб қушхонага кирдим, сипоҳи қушлар 
ҳали ҳам ўтирган қўндоғидан тушмай, 
овқатга терс қараб ўтирар эди. Ғ. Ғулом, 
Шум бола. 

ҚУШХОНА II с.т. Кушхона. Ҳушхонада 
қон ялаб, Сизни кутар қассоблар. Ҳамза. 

ҚУШЧИЛИК Қуш, парранда боқиш ва 
етиштириш; паррандачилик. 

ҚУШҚАРОҚ Чиғириқнинг ҳаракат уза- 
тувчи тишли қисми. 

ҚУШҚЎНМАС Мураккабгулдошларга 
мансуб, майда тиканли бир ёки кўп йил- 
лик бегона ўт. 

ҚУЮВЧИ 1 Қуймоқ фл. сфдш. 

2 Эритилган металлни қолипларга қу- 
йиб, деталь ёки буюм тайёрловчи ишчи, 
мутахассис. Пўлат қуювчининг ўтхонасидай 
жазирама қумда душманга қарши ҳужум 
бошлаш нақадар оғир. Ж. Шарипов, Хоразм. 

ҚУЮЛМОҚ 1 Суви, суюқлик қисми 
камайиб, қуюқ ҳолга келмоқ, қуюқлашмоқ. 
Мастава қайнайвериб, қуюлиб қолибди. Му- 
раббо анча қуюлиб қолибди. 

2 Бир ерга кўп миқдорда йиғилмоқ, 
тўпланиб қалинлашмоқ. Туман тобора қуюл- 
моқда. н Бу булутлар.. тобора қуюлиб, 
қорайиб бормоқда. А. Мухтор, Опа-сингил- 
лар. 

3 кўчма Ўзини тутиб, қўлга олиб, оғир, 
вазмин бўлиб қолмоқ, енгилтакликдан қу- 
тулмоқ. Ҳариб қуюлмаган, ачиб суюлмаган. 
Мақол. н Техникумда ўқиб юрганимда, 
[Алижон] кунига йўлимни тўсарди, ўлдим- 
куйдим, деб нақ ҳол-жонимга қўймасди. 




3SS 


Кўнглимда, бола-чақалик бўлиб қуюлар, де- 
ган эдим. Ҳ. Назир, Ўтлар туташганда. -Қа- 
нақа қилиқ бу? Қартайсангиз ҳам қуюлмай- 
сиз, — деб жеркиб берди бувим. Ҳ. Назир, 
Яхши исм. 

ҚУЮЛТИРМОҚ Қуюлмоқ 1, 2 фл. орт. н. 

Мурраббони қайнатиб қуюлтирмоқ. н Чи- 
рилдоқларнинг майин мусиқаси ҳамма ёқни 
тўлдирган, гўё кечанинг ўзи куйлайди. Лекин 
бу мусиқа жимжитликни бузмас, балки уни 
қуюлтирарди. Ойбек, Танланган асарлар. 

ҚУЮН 1 Қаттиқ уюрмали шамол; уюр- 
ма. Осмон билан туташиб кетган қуюн ер 
бағрини қиртишлаб, хас-хашак борми, чанг- 
тўзон борми — ҳаммасини учириб, айлана- 
сшлана, тобора кўкка интиларди. Ш. Раши- 
дов, Бўрондан кучли. Ҳозир тунми ёки кўк- 
ни тупроқ қуюнлари қоплаганидан шундай 
қоронғими — билиб бўлмайди. А. Мухтор, Қо- 
рақалпоқ қиссаси. 

2 Шиддатли ёғин; тўфон. Баҳорнинг но- 
хосдан қутурган қуюни чирпирак уриб келди. 
«Гулдаста». Тўсатдан дераза қоронғилашиб, 
чақмоқ чақди, момақалдироқ даҳшатли гул- 
дуради. Қуюн қуя бошлади. И. Раҳим, Ихлос. 

ҚУЮШҚОН 1 Эгарнинг олдинга сил- 
жимаслиги учун от ёки эшакнинг думи 
остидан айлантириб, эгарга бириктирила- 
диган, кўпинча турли безаклар қадалади- 
ган қайиш. Отнинг эгар қоши тилладан, ёли- 
га кумуш тангалар, қуюшқонига эса садаф- 
лар тақилган. Ж. Шарипов, Хоразм. От 
думига сола берди сайислар Ўн икки қуббали 
тилла қуюшқонни. «Ойсулув». 

2 кўчма Бирор иш, хатти-ҳаракат, муо- 
мала ва ш.к. даги меъёр. Қуюшқондан таш- 
қари иш. н Локигин [лекин] қишлоқни юз 
пойиз шаҳарга тенг қилиш, қиёфасини пақ- 
қос ўзгартиришга интилиш қуюшқонга тўғ- 
ри келадиган нарса эмас. Ж. Абдуллахонов, 
Хонадон. Энди ўйлаб-ўйлаб, ўзининг қуюш- 
қондан ташқари ҳаракат қилганини сеза 
бошлади. Ҳ. Назир, Сув гадоси — оқпадар.. 

Қуюшқондан чиқмоқ Чегарадан, меъёр- 
дан чиқмоқ; ҳаддан ошмоқ. Ёш раҳбарсиз- 
да, хомроқсиз.. қуюшқондан чиққан бошлиқ 
одамларга ёқавермайди. С. Сиёев, Отлиқ аёл. 
Кулдираман, деб қуюшқондан чиқиб, меъёр- 
дан ошиб кетаётган актёрларнинг ижроси- 
дан ранжимай иложингиз йўқ. Газетадан. 

ҚУЮҚ 1 Суюқ қисми, суви нисбатан 
оз бўлган; қуюлган ҳолатли. Қуюқ қоришма. 


Қуюқ қиём. н Қилич чопган чеккадан Қуюқ 
қон сиртга отар. Ғ. Ғулом. 

2 Таркибидаги асосий модда нисбатан 
кўп. Қуюқ чой. Қуюқ сут. Қуюқ қаймоқ. 

3 Тўқ; тўққа мойил (ранг-тус ҳақида). 
Бегимхон ғўзадан бошини кўтариб, қуюқ 
ўсмали қошларини чимириб, бобиллаб берди. 
И. Раҳим, Чин муҳаббат. Элмуроднинг юзига 
қуюқ қизиллик югурди. П. Турсун, Ўқитувчи. 
Чайланинг тепасида Темирқозиқ юлдузи 
қуюқ кўкка бўялган чиройли капалакдай қа- 
нот қоқарди. С. Анорбоев, Оқсой. 

4 Бир-бирига яқин жойлашган; қалин, 
зич. Қуюқ қамишзор. Қуюқ соя. Барглари 
қуюқ қайрағоч. Қуюқ қора қош. н Май- 
нанинг.. қуюқ киприклари остидаги ўткир 
қора кўзлари навкарни элитиб қўйган эди. 
Ш. Тошматов, Эрк қуши. Юз қадамча на- 
рига.. сарғайган қуюқ ўт устига ётқизди. 
Ойбек, Қуёш қораймас. 

5 кўчма Тўкин-сочин, мўл, сероб. Қуюқ 
дастурхон. Қуюқ зиёфат. Қуюқ меҳмон қил- 
моқ. н [Афанди] Совғани хонга манзур қи- 
либ, қуюқ инъом олиб, ўрдадан чиқиб кетди. 
«Латифалар». Кампир куёвини ҳамиша шун- 
доқ қуюқ кутар эканми, кетидан димлан- 
ган жўжа, ош келди. С. Нуров, Нарвон. 

6 Кўп миқдорда бир ерга тўпланиб, 
зичлашиб, қалин қатлам ҳосил қилган, зич, 
қалин ҳолатли. Қуюқ туман. Қуюқ тутун. 
н Уй ичини қуюқ қоронғилик босди. Таш- 
қарида шамол ғувуллайди. Ойбек, Танланган 
асарлар. Улар кечки қуёшнинг қуюқ ёғдуси 
ocmuda жимирлаган қишлоққа кириб кели- 
шар эди. П. Турсун, Ўқитувчи. 

7 Мазмун, моҳият жиҳатидан тўла 
даражали (ўзаро муомала, муносабатдаги 
хатти-ҳаракат, ҳолат ҳақида). Қуюқ суҳбат. 
Қуюқ салом-алик. н Дадамат ака Аҳмадни 
эшиккача кузатиб чиқди. Қуюқ хайрлашди. 
Ф. Мусажонов, Ҳиммат. Уйдан келган хат- 
да ҳам қуюқ дуои салом. Шуҳрат, Шинелли 
йиллар. Ваъдани қуюқ қилиб, баъзи қассоб- 
лардан бир неча динор қарзга ҳам илинди. 
Ойбек, Навоий. 

8 кўчма Мазмун, диққат-эътибор ва ш.к. 
жиҳатдан аҳамиятли бўлган. У [Ҳоишмжон] 
«кейинги сўзга чиққанлар, албатта, менинг 
тарафимни олади», деб ўйлаган эди. Йўқ, 
гапнинг қуюғи кейин чиқди. С. Аҳмад, Қадр- 
дон далалар. А. Қаҳҳор ортиқча сўз ea ибо- 

ралар ишлатмасликка, acap тилини қуюқ, 
маъноли қилишга интилган. «ЎТА». 

ҚУЮҚПАШМОҚ 1 Қуюқ тортмоқ, қу- 
юқ ёки қуюқроқ бўлмоқ, қуюлмоқ (қ. қуюқ 
1). Мастава қуюқлашиб кетибди. Мураббо 
қуюқлашиб қолибди. 

2 Таркибидаги асосий модда нисбатан 
кўпаймоқ (қ. қуюқ 2). Яхши емланган сигир- 
ларнинг сути қуюқлашади. 

3 Тўққа мойиллашмоқ, тўқ ёки тўқроқ 
тус олмоқ (қ. қуюқ 3). Баргларнингранги ан- 
ча қуюқлашди. н Қоронғилик қуюқлашиб.. 
онда-сонда ўтиб турган кишилар қораси 
тун пардасига чаплашиб кўрина бошлаган- 
да, Йигитали ўрнидан mypdu. Д. Нурий, Ос- 
мон устуни. 

4 Қалин тортмоқ, қалин ёки қалинроқ 
бўлмоқ, қалинлашмоқ, зичлашмоқ (қ. қуюқ 
4). Кунлар исиган capu кўкатлар ҳам қуюқ- 
лашар, ўсиб улғайиб, чиройига чирой қўшар- 
ди. Ш. Рашидов, Бўрондан кучли. Поезд 
юришини тезлатган сайин, оқ бадан қайин- 
лар, азим қарағайлар қуюқлашиб, ям-яшил 
қалин ўрмонлар бошланди. Ҳ. Ғулом, Сенга 
интиламан. 

5 Кўп миқдорда бир ерга тўпланиб, 
зичлашиб қолмоқ, қалинлашмоқ. Туман қу- 
юқлашди. Тутун тобора қуюқлашиб кўта- 
рилмоқда. н Эрталабдан бери кезган бу- 
лутлар кечга томон қуюқлашиб, осмонни 
текис қоплади. Ҳ. Нуъмон, Фасллар. 

6 кўчма Тўкин-сочин, мўл ёки сероб 
бўлмоқ (қ. қуюқ 5). Зиёфат қуюқлашди. 

7 Мазмун, моҳият жиҳатдан тўла дара- 
жали бўлмоқ (қ. қуюқ 7). Дўстлик, ижодий 
ҳамкорлик, тажриба алмашиш, адабиёт 
воситаси билан қардошлик муносабатлари 
қуюқлаша борди. Н. Сафаров, Оловли излар. 

8 кўчма Мазмун, эътибор, аҳамияти орт- 
моқ, орта бормоқ (қ. қуюқ 8). Хат ҳам.. эс- 
кирган сари маъноси қуюқлашади. Ойбек, 
Қуёш қораймас. 

ҚУЮҚЛАШТИРМОҚ Қуюқлашмоқ фл. 

орт. н. Ун чалинса, овқатни қуюқлаштиради. 
Совуқ асални қуюқлаштиради. Салом-аликни 
қуюқлаштирмоқ. Фикрни қуюқлаштирмоқ. 

ҚУЮҚ-СУЮҚ 1 Қуюқ ва суюқ овқат- 
(лар). Меҳмонлар учун мева-чева, қуюқ-суюқ 
тортилди. А. Қодирий, Ўтган кунлар. 

2 кўчма с.т. Бир хил бўлмаган, ҳар хил, 
турлича. У.. ўтирганлар билан, уларнинг 


амал ва даражаларига қараб, қуюқ-суюқ 
кўришиб чиқди. С. Аҳмад, Қадрдон далалар. 

ҚУ-ҚУ 1 тақл.с. Товуқ, мусича ва ш.к. 
қушларнинг узуқ-узуқ товушларини бил- 
диради. Қайлардадир ғуррак овози, мусичанинг 
«қу-қу»си эшитилади. Ҳ. Шамс, Оқпадар. 

2 бол. Қуш; товуқ. «Ку-қу» ушлаб бераман 
деб, болани юпатмоқ. 

ҚУҚУЛАМОҚ «Қу-қу» деган овоз чи- 
қармоқ (товуқ, мусича ва ш.к. қушлар ҳа- 
қида). 

ҚУҚ-ҚУҚ айн. қу-қу. 

ҚЎБИЗ Қисқа дастали, пардасиз, тор- 
ли мусиқа асбоби (дўмбирага яқин). Кўбиз 
чалмоқ. н Мана, тоғ ёнбағирларида чалин- 
ган қўбизнинг нозик, ёқимли куйлари эши- 
тилмоқда. Ш. Рашидов, Бўрондан кучли. 
Водийларда чаларди қўбизин чўпон. М. Шайх- 
зода, Чорак аср девони. 

ҚЎБИЗЧИ Қўбиз чалувчи созанда. 

ҚУЗИ 1 Қўйнинг ёшига етмаган, тўрт- 
беш ойлик боласи; умуман, қўйнинг бола- 
си. Ўнгроқда, яшил mena устида қўйлар, қў- 
зилар, эчкилар ўтлаб юрибди. Ҳ. Ғулом, 
Машъал. Чироғим, сендан олдинги зоотехник 
ҳам худди шундай деб, қўзиларни совлиқ- 
лардан ажраттирмаган эди. С. Анорбоев, 
Оқсой. 

2 (1-ш. эгалик шаклида) Болаларни эр- 
калатиб мурожаат этиш шакли; қўзичоғим. 
-Кел, қўзим! — ҳар вақтдагича мулойим қар- 
ши олди чол. Ойбек, Танланган асарлар. [На- 
сиба:] Алла, қўзим, алла. А. Қаҳҳор, Оғриқ 
тишлар. 

3 Қўзи, Қўзивой (эркаклар исми). 

ҚУЗИВОИ Тарвузнинг кечпишар, йи- 

рик, ширин нави. Меҳринисо пайкал ора- 
лаб, битта қўзивой тарвуз кўтариб чиқди. 
С. Абдулла, Иқбол. 

ҚУЗИДУМБА Қалпоғи оқ қўнғир тус- 
ли, еса бўладиган қўзиқорин. 

ҚЎЗИЛАМОҚ I Туғмоқ, тўлламоқ (қ. 
тўл) (қўй ҳақида). Қўзилаган қўйларни nap- 
варишлаш. Қўйлар қўзилайдиган пайт. 

ҚЎЗИЛАМОҚ II Донадор ҳолга кел- 
моқ; дона-дона, қумоқ-қумоқ бўлиб турмоқ. 
Қўзилаб турган тупроқ. н [Аширмат] Кат- 
та тарелкада қўзилаб турган олтиндай са- 
римойни ўз олдига тортди. Ойбек, О.в. ша- 
бадалар. [Қовун] Қарс ёрилиб кетди — эти 
оппоқ, қўзилаб mypunmu, уруғи бўлса can- 
сариқ. С. Анорбоев, Ҳамсуҳбатлар. 






ҚЎЗИЛАТИШ Қўзи олиш, қўйларни 
туғдириш, тўл олиш. Мусобақадош иккала 
отарда ҳам қўзилатиш қизғин борарди. О. 
Ҳусанов, Ҳаёт ишқи. 

ҚЎЗИЛАТМОҚ Қўзиламоқ I фл. орт. н. 
Куйларни қўзилатиш. Қўзилатиш кампа- 
нияси. 

ҚУЗИМОҚ Яна қайта юз бермоқ, со- 
дир бўлмоқ, қўзғамоқ, қайталамоқ, тутмоқ. 
Дарди қўзиди. Ғайрати қўзиди. н Тўқсонов- 
нинг мерганлик ҳаваси қўзиб, дарров Дада- 
бойнинг елкасидан сочма милтиқни олди-да, 
типирчилаётган итни бир отишда тамом 
қилди. П. Турсун, Ўқитувчи. Мастликданми 
ё ҳақиқатан ҳам асаби қўзиб кетдими, ҳар 
ҳолда, унинг қовоқлари пирпираб учиб, кўз- 
лари ола-кула бўлиб кетди. Н. Фозилов, 
Оқим. [Ҳамида] Кўл чўзса етгундай жойда 
бекиниб ётган акаси билан Мунавварни кўр- 
мади. Мунавварнинг шайтони қўзиб: -Эта- 
гидан торт, — деди Йўлдошга. С. Анорбоев, 
Меҳр. 

ҚЎЗИЧОҚ 1 Қўзи с. кичр. 

2 Қўйнинг эмадиган боласи. [Тошқин] 
Янги туғилган қўзичоқдай зўрға оёқ узра 
турган колхоз учун катта хавф туғдирар 
эди. А. Қаҳҳор, Қўшчинор чироқлари. Оташ 
кўзли, қўнғир юнгли қўзичоқ, Майса узра 
ирғишлайсан, ўйнайсан. 3. Диёр. 

3 ( 3-ш. эгалик шаклида) Болаларга эр- 
калатиб мурожаат этиш шакли. Сен хафа 
бўлсанг, мен ҳам хафа бўламан-да, қўзичо- 
ғим. Ҳ. Назир, Сўнмас чақмоқлар. 

ҚУЗИҚОРИН Споралардан кўпаядиган, 
хлорофиллсиз замбуруғ ва унинг қўнғир 
тусли, еса бўладиган бир тури. Биринчисига 
қўзиқорин солинган картошка шўрва.. учин- 
чисига бир кружкадан сут тарқатди. И. 
Раҳим, Чин муҳаббат. Ҳўзиқориннинг ноёб 
масаллиқ экани маълум. К. Маҳмудов, Ўзбек 
тансиқ таомлари. 

ҚУЗИҚУЛОҚ айн. шовул 1. Юк маши- 
насидан кўтарилган чанг йўл ёқасидаги 
қувраб қолган қўзиқулоқлар устига қўнар 
эди. Ш. Холмирзаев, Оғир тош кўчса. Анави 
қизғиш гуллилар — қўзиқулоқ. А. Кўчимов, 
Ҳалқа. 

ҚУЗОҚ Дуккакли ўсимликларнинг дони 
турадиган пўсти; қовзоқ. Ловия қўзоғи. н 
Карам уруғи аста-секин, дастлаб пастки 
шохлардан бошлаб пишади. Пишган қўзоқлар 


ёрилиб, улардан уруғлар ерга тўкилади. «Фан 
ва турмуш». 

ҚУЗҒАЛИШ физиол. Тирик ҳужайранинг 
бирор таъсирга реакцияси; тирик система- 
нинг физиологик нисбий тинч ҳолатдан 
фаол ҳолатга ўтиши. 

ҚЎЗҒАЛИШМОҚ Қўзғалмоқ фл. бирг. н. 
Меҳмонлар қўзғалишди. н Келинлар ўрин 
солиш учун қўзғалишди. Ойбек, Танланган 
асарлар. Сафар бўзчининг ҳурмати учун ло- 
ақал қимир этмаган беклар ҳам мулла Аб- 
дураҳмоннинг истиқболига қўзғалишдилар. 
А. Қодирий, Меҳробдан чаён. 

ҚЎЗҒАЛМОҚ1 Қўзғамоқ фл. ўзл. ва мажҳ. 
н. (қ. қўзғамоқ 1, 2, 4). Унингэски дарди яна 
қўзғалди. Бу ҳақда яна гап қўзғалди. Масала 
қўзғалди. н Адолат буларнинг ҳаммасини 
бир-бир ўйларкан, қалбида Усмонжонга нис- 
батан илиқ бир ҳиснинг қўзғалганини сезиб, 
ўз хаёлидан ўзи уялиб кетди. С. Зуннунова, 
Гулхан. Мен ҳам шуларга суқланиб қарадим. 
Орзу, ҳисларим баттар қўзғалиб кетди. 
Ойдин, Фонарь тагида. Кўпдан унутилган 
хотиралар яна қўзғалди. С. Аҳмад, Ҳукм. 

2 Ўрнидан турмоқ ёки силжимоқ. Саи- 
дий кетишга қўзғалганда, Салимхондан бош- 
қа ҳеч ким парво қилмади. А. Қаҳҳор, Сароб. 
Мулла Алимқул эшикдан кириб келган меҳ- 
мон билан кўришиш ва ўз тагидаги кўрпача- 
дан жой бериш тараддудида аста ўрнидан 
қўзғалди. П. Турсун, Ўқитувчи. 

3 Жўнамоқ, бирор ёққа бормоқ, кетмоқ. 
Бу ердан қўзғалма! н Унинг бу галги Мар- 
ғилон йўлига қўзғалиши ортиқча бир оғир- 
лик билан, иккиланиш билан ўралган эди. А. 
Қодирий, Ўтган кунлар. Аҳмад Ҳусайн яна 
бир неча кун уйдан қўзғалмади. Унинг эрмаги 
ёлғиз китоблар бўлди. Ойбек, Нур қидириб. 

4 Турган жойидан жилмоқ, силжимоқ, 
сурилмоқ. Стол ўрнидан қўзғалганга ўхшай- 
ди. Жавон жуда оғир экан, жойидан сира 
қўзғалмади. Поезд қўзғалди. н Машина қўз- 
ғалди, қўзғалди-ю, ўн-ўн беш қадам юрмас- 
дан, бирдан эишги очилди. А. Қаҳҳор, Тўйда 
аза. 

5 Турган жойида тебранмоқ, силкинмоқ, 
қимирламоқ. Кўрбоши тиззаси устига кўн- 
даланг қўйилган қиличининг икки тарафи- 
дан босиб, бир қўзғалиб қўйди. А. Қодирий, 
Ўтган кунлар. Машҳадий кичкина гавдаси 
билан енгилгина қўзғалиб.. бошини чайқади. 
Ойбек, Навоий. 




6 Бошланмоқ, кўтарилмоқ; ҳаракатга 
келмоқ. Пўртана қўзғалди. н Шамол қўз- 
ғалган, томлардаги, йўлкалардаги қорларни 
тўзитиб, деворларга, деразаларга урар эди. 
А. Қаҳҳор, Сароб. 

7 Бирор кимса, тузум ва ш.к. га қарши 
ҳаракатга келмоқ, исён, ғалаён қилмоқ. Гоҳ 
у қишлоқда, гоҳ бу қишлоқда камбағаллар 
қўзғалиб, бойларнинг ғарамларига.. ўт қў- 
йишар эди. М. Исмоилий, Фарғона т. о. Ях- 
ши, биз айтган тартибда ишни бошланглар, 
халқ қўзғалса, хон мажбур! У. Исмоилов, 
Сайланма. 

8 махс. Бирор ҳаракат ёки таъсирга жа- 
вобан ҳаракатга келмоқ, ўз фаолиятини 
кўрсатмоқ. Одатда мускул нерв воситасида 
қўзғалади. 

ҚЎЗҒАЛУВЧАН 1 Тез, осон қўзғалади- 
ган, қўзғатиб бўладиган. 

2 Бирор таъсирга жавобан тез ҳаракатга 
келадиган. Кузғалувчан мушаклар. 

ҚУЗҒАМОҚ 1 Яна қайта юз бермоқ, со- 
дир бўлмоқ, қўзимоқ, қайталамоқ, тутмоқ. 
Унинг касали қўзғади. Эски дарди қўзғаб 
қолди. Юрагида ғазаб қўзғади. Ғайрати 
қўзғади. Асаби қўзғади. н Ғуломжон ҳо- 
кимни кутгани бормади. Унинг келишини 
эшитгандан бери нафрати қўзғаб, ўзини 
қўйгани жой тополмай қолди. М. Исмои- 
лий, Фарғона т. о. 

2 Юзага келтирмоқ, пайдо қилмоқ, уй- 
ғотмоқ, туғдирмоқ; ҳаракатга, жўшга кел- 
тирмоқ; қўзғатмоқ. Бировнинг юрагида адо- 
ват қўзғамоқ. н Оқар сувлар кўнгилда Бе- 
ҳад севинч қўзғайди. Т. Тўла. Мусулмонқул 
ўз ғарази йўлида орада йўқ низоларни қўз- 
ғаб, куёви Шералихонни ўлдирди. А. Қоди- 
рий, Ўтган кунлар. Бу манзара ўқдай сан- 
чилиб, Ёв дилида қўзғади ғамни. Э. Раҳим. 

3 кўчма Янгиламоқ, тикламоқ, эсга сол- 
моқ (унутилган дард, алам, яра ва ш.к. 
ҳақида). Менинг дардим қўзғай берма, Оқ- 
қизжон, Ошиқда бўлмайди манзил ҳам ма- 
кон. «Равшан». 

4 кўчма Ўртага қўймоқ, ташламоқ, бош- 
ламоқ; ковлаштирмоқ. Масала қўзғамоқ. 
Гапни қўзғасанг, гап чиқар. Мақол. н -Жаноб 
уламолар! — деди Фозилҳақ Азизулҳақ тоқат- 
сизланиб, — беҳуда гапларни қўзғамоқнинг асло 
ҳожати йўқ. Ойбек, Нур қидириб. 

ҚЎЗҒАТМОҚ 1 Қўзғамоқ 1, 2 фл. орт. н. 
У асабини қўзғатган кишини йиқитмагунча 


тинчимайди. И. Раҳим, Тақдир. .. бу ўз нав- 
батида айримларнинг тинчини бузиб, норо- 
зиликлар қўзғатаётган эди. Ж. Абдуллахо- 
нов, Хонадон. 

2 Ўрнидан силжитмоқ, узмоқ. Тоғни men- 
са қўзғатадир бизда ҳар йигит. Ғайратий. 
У жуда оғирлашган. Беш-олтита бўлишиб, 
аранг қўзғатадилар. Ойбек, Танланган асар- 
лар. 

3 Бир иш учун отлантирмоқ, ҳаракатга 
келтирмоқ; оёқлантирмоқ. Хўжа Яҳёнинг 
тарафдорлари қотиллардан қасд олиш учун 
косиб ва деҳқонларни қўзғатдилар. П. Қо- 
диров, Юлдузли тунлар. Каримжонни ўқиш- 
га қўзғатган — муҳаббати.. Т. Тўла. 

ҚЎЗҒОВЧИ 1 Қўзғамоқ фл. сфдш. 

2 Бирор ҳодисани юзага келтирувчи 
сабаб, омил. Касаллик қўзғовчи микроб. 

ҚУЗҒОЛОН Бирор ижтимоий тузум, 
ҳукмрон синф ва ш. к. га қарши кўтарилган 
оммавий ҳаракат; исён, ғалаён. Миллий озод- 
лик қўзғолони. Қуролли қўзғолон. Қўзғолон 
кўтармоқ. Қўзғолон қилмоқ. Қўзғолонни бос- 
тирмоқ. н [Йўлчи] Оломон билан янги ша- 
ҳарга чиқиб, бош ҳоким маҳкамаси олдида 
қўзғолонни авжлантиришни ўйлаган эди. Ой- 
бек, Танланган асарлар. 

ҚУЗҒОЛОНЧИ Қўзғолон қатнашчиси, 
иштирокчиси; исёнчи. Йўлчи Хадра томонга 
оқаётган қўзғолончилар олдига тушиб.. чопа 
кетди. Ойбек, Танланган асарлар. 

ҚУИ 1 Гўшт, жун, сут ва тери олиш учун 
боқиладиган жуфт туёқли, кавш қайтарувчи 
сутэмизувчи уй ҳайвони. Думбали қўй. Думли 
қўй. Майин жунли қўй. Қоракўл қўйи. Ҳисор 
қўйи. От боққан улоққа, қўй боққан қўноққа. 
Мақол. Семиз қўйнинг умри калта. Мақол. 

2 Мучал йил ҳисобида саккизинчи йил 
номи; гўсфанд. Унинг йили — қўй. 

Қўй йили Мучал йил ҳисобида сакки- 
зинчи йил (қ. мучал). Мен қўй йилида ту- 
ғилганман. 

Қўй кўз, қўйкўз 1 ) жигарранг кўз. Эшон- 
нинг безрайган қўй кўзлари муздек совуқ 
сочаётганга ўхшайди. П. Турсун, Ўқитувчи; 
2) шундай кўзли киши. Қўй мизож (ёки 
мижоз), қўймижоз с.т. Ювош, мулойим, 
мўмин-қобил. Қутидордек қўймижоз бир 
одамнинг бундай зўр ишга аралашганлигига 
ақл бовар қилмас эди. А. Қодирий, Ўтган 
кунлар. Қўй оғзидан чўп олмаган Ҳеч кимга 
озор бермайдиган, жуда ҳам беозор. Била- 

ман, мингбоши менга ҳозирча эҳтиёт бўлиб, 
ўзини қўй оғзидан чўп олмаган, жуда ювош 
ва содда қилиб кўрсатиб сўзлаяпти. Ш. Ризо, 
Қор ёғди, излар босилди. 

ҚЎЙБОШ Кечпишар қовун навларидан 
бирининг номи. Бизда, экиладиган қовуннинг 
энг яхши, ширин «оқ новвот», «шакарпалак», 
«қўйбош».. каби жайдари навлари.. етиш- 
тирилади. К. Маҳмудов, Ўзбек тансиқ таом- 
лари. 

ҚЎЙДИРМОҚ Қўймоқ фл. орт. н. Ҳў- 
шимча стул қўйдирмоқ. Тиш қўйдирмоқ. 
Ўртага киши қўйдирмоқ. Кўл қўйдирмоқ. н 
Дўсти афандининг олдига овқат қўйдирди. 
«Латифалар». Аммо (yj кундошини қўйдириб 
юборишга муваффақ бўлган эмас. Ойбек, Тан- 
ланган асарлар. Асқар понсад.. эгаси қизил 
соқчилар билан кетган ҳамма уйларга ўт 
қўйдирибди. А. Қаҳҳор, Қўшчинор чироқлар. 

ҚЎЙДИ-ЧИҚЦИ Хотин қўйиш ва эр- 
дан чиқиш, никоҳни бузиб, бир-биридан 
ажралиш. Эр-хотин қўйди-чиқди бўлиишбди. 
н Оилавий муносабатларни ҳал этишни 
ҳар бир кишининг ўзига ҳавола қилинса, 
менимча, қўйди-чиқди ҳам, оиладаги ноўрин 
аччиқ-аразлар ҳам йўқолган бўлур эди. С. 
Кароматов, Тоғ гўзали. 

ҚЎЙИЛМОҚ Қўймоқ фл. мажҳ. н. Бур- 
чакка стол қўйилди. Деворга шоти қўйилди. 
Ўчоққа ўт қўйилди. Аризага қўл қўйилди. 
Тартибсизликка йўл қўйилмайди. Сурат де- 
ворга осиб қўйилди. н Курси устига дас- 
турхон ёзилиб, мева-чева тўла патнис қў- 
йилди. Ойбек, Танланган асарлар. Бу масала 
жуда тўғри ва ўз вақтида қўйилди. А. Қаҳ- 
ҳор, Қўшчинор чироқлари. 

ҚЎЙИН (3-ш. бирл. — қўйни) 1 Кўкрак 
ва уни ёпиб турган кийим орасидаги жой. 
Дафтарларини қўйнига солди. Кўйнига тиқ- 
ди. Қўйнида нони борнинг қорни тўқ. Мақол. 
н Бўтабой қўйнидаги газеталарни олиб, 
отбоқарга берди. А. Қаҳҳор, Қўшчинор чи- 
роқлари. [Уста Олим] Қўйнидан мактублар- 
ни чиқариб, биттасини қутидорга узатди. 
А. Қодирий, Ўтган кунлар. 

Қўйин дафтари Чўнтакда олиб юриш 
учун мўлжалланган кичкина ёзув дафтари; 
чўнтак дафтар, ён дафтар. Шоир шоишб, ёни- 
дан қўйин дафтари билан қалам чиқарди. 
А. Қаҳҳор, Картина. Қўйин чўнтак Кийим- 
нинг кўкрак устидаги ички томонига ти- 
килган чўнтак, кўкрак чўнтак. Райҳонбиби 


никоҳ қоғозини олиб, қўйин чўнтагига суқди. 
П. Турсун, Ўқитувчи. 

2 кўчма Қучоқ, оғуш. Табиат қўйнида 
яйрамоқ. Она қўйнига кирмоқ. н Анзират 
холанинг қўйнида ётган бола тўсатдан 
қичқириб юборди. А. Қаҳҳор, Қўшчинор чи- 
роқлари. Ботирали деразадан сакраб чи- 
қиб, боғ қўйнига отилди. Ҳ. Ғулом, Машъал. 
Нормат блиндаж тепасига чиқиб, зулмат 
қўйнига қаради, диққат билан қулоқ сол- 
ди. И. Раҳим, Чин муҳаббат. 

Қўйнини пуч ёнғоққа тўлдирмоқ қ. ёнғоқ. 

ҚУИИНГКИ крш с. Қўйингчи, борингки. 

ҚУИИНГЧИ крш с. Қисқа қилиб айт- 
ганда, қисқаси, хуллас; борингки. У сиёҳ 
қалам билан жилвирлаш, ҳаллаш, қўйинг- 
чи, наққошликнинг энг майда элементла- 
ригача яхши ўрганиб олди. Газетадан. 

ҚУЙЛ И Қўйи бўлган, қўйи бор. Бобоқул 
минг қўйли сурувни айланиб чиқиб, чайлага 
қайтганда, Махсум оёқларини йиғиб, бир 
қўлини болиш қилиб ётган экан. С. Анорбо- 
ев, Оқсой. 

ҚУЙМОҚ 1 Қўлдаги ёки умуман кўта- 
риб олинган нарсани бирор жойга ўр- 
наштирмоқ, жойлаштирмоқ. Китобингни 
партага қўй. Елкангдаги қопни ерга қўй. н 
Челакни шу ерга қўйинг, Гулнор, сувни мен 
ўзим элтаман. Ойбек, Танланган асарлар. 
Ҳасанали илжайган кўйи қўлтиғидаги зар- 
рин чопонни олиб, сандал устига қўйди. А. 
Қодирий, Ўтган кунлар. 

2 Белгили ҳолатда, тартибда жойламоқ, 
жойлаштирмоқ. Дастурхонга нон қўймоқ. 

3 Бирор жой ёки нарсага тираб, тақаб, 
қўндириб ўрнаштирмоқ, ўрнатмоқ. Бошга 
сават қўйиб юрмоқ. н Қарол араванинг 
орқасига кичкина шоти қўйиб, ўзи отни уш- 
лаб mypdu. М. Исмоилий, Фарғона т. о. 
Мастон, юки оғир аравани тортиб бора- 
ётган отдай, оёқларини тираб, юқорига 
интилар, Турғуной эса энгашиб, икки каф- 
тини тиззасига қўйиб, зўрға-зўрға қадам 
ташлар эди. А. Қаҳҳор, Мастон. Йўлчи най- 
ни лабига қўйиб, бутун завқи билан чала 
кетди. Ойбек, Танланган асарлар. 

4 Фойдаланиш учун бирор нарса бер- 
моқ. Меҳмонга стул қўймоқ. Кампир бола- 
лар олдига иссиқ нон ва қаймоқ қўйди. 

5 Қурмоқ, солмоқ. Қалдирғоч айвонга ин 
қўйибди. 




6 Қуриладиган, ўрнатиладиган нарса 
ўрнини белгиламоқ, унга ўрин қолдирмоқ. 
Уйнинг эшигини шу томондан қўямиз. Мўри- 
ни қаердан қўясиз? 

7 Белгили жойга, ўринга ўрнатмоқ, маҳ- 
камламоқ; солмоқ. Деразага ойна қўймоқ. 
Узукка кўз қўймоқ. 

8 Бирга, ёнида олиб кетмай, бирор жой- 
да қолдирмоқ, ташлаб кетмоқ. У боласини 
боғчага қўйиб, ишга боради. н [Ёрмат] 
Йўлчининг ҳозиргина қишлоқдан қайтиб, 
синглисини хўжайинникига қўйиб, бу ерга 
ҳангомалашиш учун келганини билгач, йи- 
гитнинг кўнглини паришон қилишга ботин- 
май, анча вақтгача қийналди. Ойбек, Тан- 
ланган асарлар. 

9 Сақлаш учун бермоқ, топширмоқ. Пул- 
ни омонат кассага қўймоқ. 

10 Қўлидан, қучоғидан, ихтиёри, тасар- 
руфи ва ш.к. дан чиқармоқ, бўшатмоқ. Кўр 
тутганини қўймас, кар — эшитганини. Ма- 
қол. н Тўтиқиз шохни қўйиб юбориб, бў- 
ғотдан кўчага қаради. М. Исмоилий, Фарғо- 
на т. о. Отабек Кумушни қўйиб, ердаги ата- 
лани олди. А. Қодирий, Ўтган кунлар. 

11 Назардан, эътибордан, навбат ва ш.к. 
дан четда қолдирмоқ. [Кудрат:] Амалдорнинг 
ўзи ким? У бойни қўйиб, камбағални ёқлар- 
миди?У[. Сафаров, Уйғониш. 

12 Никоҳни бекор қилиб, хотиндан аж- 
ралмоқ, хотинини талоқ қилмоқ. Шундоқ хо- 
тинни қўйиб юборгансиз-а, афандихон. Сиз 
ҳам бир кунмас-бир кун шу хотиннинг уволи- 
га қоласиз. С. Аҳмад, Ҳукм. Ўғлингни олдинг- 
га олсанг-да, ундан сўрасанг: «Қайси хоти- 
нинг билан бўлишни хоҳлайсан? Хоҳлама- 
ганингни қўй!» — деб. А. Қодирий, Ўтган 
кунлар. 

13 Бирор иш-ҳаракатни бажариш учун 
имкон, йўл, эрк бермоқ, рухсат қилмоқ. 
-Ўз қилмишингиздан гапиринг! -Ахир, шош- 
манг, айтгунча қўясизми, йўқми? А. Қаҳҳор, 
Мунофиқ. Дўсти.. афандини овқат егани 
қўймасдан, устма-уст савол бера бошлади. 
«Латифалар». -Зайнабниса, — деди [Кумуш], 
Зайнаб қаради, — бу кишини ташқарига чи- 
қиб ётишга қўйманг, тузукми? А. Қодирий, 
Ўтган кунлар. 

Ким қўйибди Жўналиш келишигидаги 
кишилик олмошлари ёки шахс ифодалов- 
чи сўзлар билан қўлланганда, шу сўз бил- 
дирган шахснинг тушум келишидаги сўз 


билдирган нарсага ҳаққи йўқлиги, унга му- 
носиб эмаслиги ифодаланади. [Нури:] Мен 
унинг кўзини ўйиб олай, ошиқ-маъшуқликни 
унга ким қўйибди. Ойбек, Танланган асарлар. 
Оғиз очгани қўймайди Гапиришга имкон 
бермайди, гапиртирмайди. Ўз ихтиёрига (ёки 
эркига, майлига) қўймоқ Ихтиёрини ўзига 
бермоқ, ўзига ташламоқ. Ўз эркига қўйинг, 
ортиқ зўрламанг, Эрка кўнгли эрк боғида 
яйрасин. Ғайратий. [Отабек] Отнинг бошини 
ўз ихтиёрига қўйган, илгаригидек юрак оши- 
қишлари ичида отни тез юришга қистамай.. 
кета берадир. А. Қодирий, Ўтган кунлар. 
Ўзига қўйиб бермоқ Ҳеч аралашмай, бу- 
тунлай ўзига ташлаб қўймоқ. Қўймай ёки 
қўярда-қўймай Тинчлик бермасдан, қистаб, 
мажбур қилиб. Кўймай кинога олиб бормоқ. 
н Бир неча ой мобайнида қиз ўзи хоҳлабми 
ё Сидиқжон «асти қўймагани» учунми, боқ- 
қа яна бир неча марта тушиб чиқди. А. 
Қаҳҳор, Қўшчинор чироқлари. 

14 Ўстирмоқ (соч, соқол, тирноқ ва ш.к. 
ҳақида). Соч қўймоқ. Соқол қўймоқ. Тирноқ 
қўймоқ. н Эшикнинг бир табақаси ғийқил- 
лаб очилди. Кўнғизнусха мўйлов қўйган қора 
қош бир кишининг боши кўринди. С. Аҳмад, 
Ҳукм. Ҳар йили байрамда ясан-тусан қилиб, 
гажак қўйиб.. Бешариққа тушадиган Шо- 
варди қизлари байрам кунларини ҳам эркак- 
лар билан баб-баравар кетмон уриб, далада 
ўтказишди. А. Қаҳҳор, Олтин юлдуз. 

15 Йўлини очиб, бирор томонга, нарсага 
йўналтирмоқ, юбормоқ (сув, газ, буғ ва ш.к. 
ҳақида). Экинларга сув қўймоқ. 

16 (фақат буйр. м. да) Тарк этмоқ, таш- 
ламоқ, тўхтатмоқ, барҳам бермоқ, йиғиш- 
тирмоқ. Кўйинг шундай гапларни! Тўйга бор- 
санг, тўйиб бор, ёмонлигингни қўйиб бор! 
Мақол. Ёз ёпинчиғингни қўйма, қиш — ўзинг 
биласан. Мақол. н Жиннилигингни қўй, Му- 
тал ака! А. Қодирий, Ўтган кунлар. 

17 Белгиламоқ, аниқламоқ (баҳо, нарх 
ва ш.к. ҳақида). Баҳо қўймоқ. Диагноз қўй- 
моқ. Арзон нарх қўймоқ. н Аъло ўқисам ҳам, 
ўқитувчимиз «яхши» қўйди. А. Қаҳҳор, Айб 
кимда? 

18 Ном, лақаб қўймоқ, номламоқ. От 
қўймоқ. Сарлавҳа қуймоқ. н Нега бунга 
Читтак, деб лақаб қўйдиларинг? А. Қаҳҳор, 
Қанотсиз читтак. 

19 ...деб билмоқ, ҳисобламоқ, фаҳмла- 
моқ. Ўзини юқори қўймоқ. н Отабек Уста 

Олимни жуда юқори даражага қўйгандек, 
унинг мажлиси билан ҳам анча енгиллашар.. 
эди. А. Қодирий, Ўтган кунлар. Ғаффор- 
жоннинг феъли маълум бўлгани учун кўп 
кииш айбни Умрига қўйиб юрар эди. А. Қаҳ- 
ҳор, Хотинлар. 

20 Бирор иш, вазифага тайинламоқ, 
белгиламоқ. Навбатчи қўймоқ. Ёмондан 
қоровул қўйсанг, ёв етти бўлар. Мақол. 
н Шу йигит мени олиб келиб, МТСга қа- 
рашли чойхонага қўйди. А. Қаҳҳор, Қўшчи- 
нор чироқлари. 

21 Воситачи, вакил сифатида йўлла- 
моқ, фойдаланмоқ. Ҳизга совчи қўймоқ. н 
Бир кун ҳалиги судхўр мени бир савдогар 
ўртоғига сўратиб одам қўйибди. Ғ. Расул, 
Адолат. [Подшо:] -Ҳизимни ўшанга бераман, 
халойиққа жарчи қўйинглар, — деди. «Эр- 
таклар». Шу қишдан қолдирма, ўртага, ал- 
батта, бой тоғангни қўй. Ойбек, Танлан- 
ган асарлар. 

22 Бирор нарсани ишга солмоқ, ҳара- 
катга келтирмоқ. Патефон қўймоқ. Радио 
қўймоқ. Телевизор қўймоқ. н [Йўлчи] Kam- 
ma ҳовлига mepc бўлган камгак-панароқ 
жойда самовар қўйиш, ўтин ёриш билан 
машғул бўлди. Ойбек, Танланган асарлар. У 
ашулани «Кўча боғи»дан бошлади, овозини 
баралла қўйиб.. зўр илҳом билан айтди. М. 
Исмоилий, Фарғона т. о. Али бор товушини 
қўйиб ашула қилди. А. Қодирий, Ўтган кун- 
лар. 

23 Намойиш қилмоқ, кўрсатмоқ. Кино 
қўймоқ. Концерт қўймоқ. Томоша қўймоқ. 
н Ҳордиқ кунлари шаҳардан чиқадиган 
автомобиль шу ерда [мактаб саҳнида] 
картина қўйиб берар эди. А. Қаҳҳор, Асрор 
бобо. 

24 Қолдирмоқ; кейинга сурмоқ. У сут- 
нинг ярмини укасига қўйди. Сигир емдан 
нишхўрт ҳам қўймабди. н Ўзимизнинг 
Маллавой ака бир ўтирганда битта қўйни 
калла-почаси билан еб, терисини нонуштага 
қўяди. А. Қаҳҳор, Қўшчинор чироқлари. 
[Сидиқжон] Тўғон бошига боришни эртага 
қўйиб, кунни шу ерда ўтказди. А. Қаҳҳор, 
Қўшчинор чироқлари. 

25 Муҳокама, мунозара ва ш.к. учун 
тақцим, таклиф қилмоқ. Шиор қўймоқ. 
Масалани кун тартибига қўймоқ. н У яна 
Ойқиз олдига қатор-қатор сўроқлар қўйиб, 
ўқишга боришини қувватлагани учун чин 

26—Ўзбек тилининг изоҳпи луғати 


дилдан ташаккур баён қиларди. Ш. Раши- 
дов, Бўрондан кучли. 

26 Суртмоқ, суркамоқ. Ҳошга ўсма қўй- 
моқ. Ярага дори қўймоқ. Йод қўймоқ. Хина 
қўймоқ. н Сурма қўймай мунча ҳам, жо- 
нон, қародир кўзларинг. Муқимий. Пешо- 
нангга бахт битган экан, болам. Бўйи бў- 
йингга тенг, қоши-кўзи сурма қўйгандек қоп- 
қора. П. Турсун, Ўқитувчи. 

27 Бирор усулда, бирор восита билан 
урмоқ, туширмоқ, солмоқ. Шапалоқ (тар- 
саки) билан қўйиб юбормоқ. Мушт қўймоқ. 

28 Бирор белги, ишора туширмоқ. Сўроқ 
аломати қўймоқ. Икки нуқта қўймоқ. Ҳўл 
қўймоқ. 

29 Бирор ҳолатда тутмоқ, қолдирмоқ. 
Бировни ёлғиз қўймоқ. Тинч қўймоқ. Бўш 
қўймоқ. Эркин қўймоқ. Холи қўймоқ. н Мана 
Йўлчибой. Тоғни урса, толқон қиладиган 
йигит. Ҳизимизни оч-яланғоч қўймасди. Ой- 
бек, Танланган асарлар. 

30 (ж.к. билан) Дучор қилмоқ, йўлиқ- 
тирмоқ; қолдирмоқ. Ташвишга қўймоқ. Уят- 
га қўймоқ. Хижолатга қўймоқ. н Ўзим бир 
балодан зўрға қутулдим-у, домла мени яна 
балога қўймоқчи. А. Қаҳҳор, Сароб. 

31 ( ч.к. билан) Бирор мақсад, иш-ҳара- 
кат ва ш.к. дан қолдирмоқ. Йўлдан қўймоқ. 
Машқдан қўймоқ. Чўмилишдан қўймоқ. Ўйин- 
дан қўймоқ. н Шоқосимни ишдан қўймас- 
лик учун, у икки-уч минутда воқеани сўз- 
лаб берди. Ойбек, Танланган асарлар. Ёш 
қизни олганинг бир сари, энди буни ўқишдан 
қўйиб, курортга олиб кетаётганинг нимаси ? 
А. Қаҳҳор, Оғриқ тишлар. 

32 Баъзи отларга бирикиб, қўшма феъл 
ҳосил қилади, мас., бино қўймоқ, ихлос қўй- 
моқ, йўл қўймоқ, кўнгил қўймоқ, меҳр қўй- 
моқ, танда қўймоқ, шарт қўймоқ, ўт қўй- 
моқ, қадам қўймоқ. 

33 кўм. фл. взф. Етакчи феъл билдир- 
ган ҳаракатнинг бажарилиши билан боғ- 
лиқ турли грамматик маъноларни ифо- 
далайди. Айтиб қўй. Билдириб қўй. Йўқо- 
тиб қўйма. Ҳараб қўйди. Кулиб қўйди. 
Айт-қўй. Келмайман-қўяман ва ш.к. н 
Уста Баҳром томоғини қириб, секин йўта- 
либ қўйди. М. Исмоилий, Фарғона т. о. 
Йўлакда турган Ўзбек ойим дарвозадан 
мўралаб қўйди. А. Қодирий, Ўтган кунлар. 
Эргаш ишни чатоқ қилиб қўйди-да. А. Мух- 
тор, Опа-сингиллар. 

34 Бўлишсиз феълдан кейин бўлишсиз 
шаклда келиб, биринчи феълдан англашил- 
ган ҳаракатнинг бажарилмай қолмаслиги- 
ни билдиради. Мажлисларда, хусусий суҳ- 
батларда қоридан сўз очган ҳар бир киши 
«Канизак билан Сидиқжон можароси»ни 
айтмасдан қўймас эди. А. Қаҳҳор, Қўшчи- 
нор чироқлари. Бу чечак қирлари ўз бағрида 
сузиб борган бизнинг Отабекни ҳам ўзига 
қаратмай қўймайдир. А. Қодирий, Ўтган 
кунлар. 

Бир ёстиққа бош қўймоқ қ. ёстиқ. Бўй- 
нига қўймоқ қ. бўйин I. Гапни (ёки масла- 
ҳатни) бир жойга қўймоқ қ. гап I. Отимни 
бошқа қўяман қ. от II. Тишини тишига қўй- 
моқ қ. тиш I. Юзига оёқ қўймоқ қ. оёқ I. 
Ўзини қаерга қўйишни билмай Нима қи- 
ларини билмай қаттиқ изтироб чекиб, то- 
қатсизланиб. Кўйинг, йиғламанг, амакингиз- 
нинг феъли ўзингизга маълум. Сизни эслаган- 
да, ўзини қаёққа қўйишни билмай, хуноб бў- 
либ юргувчи эди. П. Турсун, Ўқитувчи. Ўзини 
қўйгани жой тополмай айн. ўзини қаерга 
қўйишни билмай. Ғуломжон ҳокимни кутга- 
ни бормади. Унинг келишини эшитгандан бери 
нафрати қўзғаб, ўзини қўйгани жой топол- 
май қолди. М. Исмоилий, Фарғона т. о. Ўзи- 
ни қўймоқ Эркинлик ҳис этиб, яйраб-ёзил- 
ган ҳолатда бўлмоқ, шундай ҳолатда ри- 
вожланмоқ, униб ўсмоқ. Ҳали совуқдан қи- 
силиб-бужмайган гавдалар энди ўзини қўйди, 
яйради. Ойбек, Танланган асарлар. Ҳол-жо- 
нига қўймай (ёки қўймасдан) қ. ҳол-жон. 

ҚЎЙПЕЧАК Печакгуллиларга мансуб, 
суғориладиган ерларда, адирларда ўсадиган, 
қўй-мол ейдиган бир йиллик ёввойи чир- 
мовуқ ўт. 

ҚЎЙТИКАН Мураккабгулдошларга 
мансуб, мевасининг усти майда тиканчалар 
билан қопланган бир йиллик ўсимлик. Ўз- 
бекистонда ғўза қўйтикани ва оддий қўй- 
тикан турлари учрайди. «ЎзМЭ». 

ҚЎЙФУРУШ Қўй олиб-сотувчи савдо- 
гар, қўйжаллоб. Бозор касод.. қўйфуруш, асп- 
жаллоб, молфурушлар бўлса чўнтагига қўл 
урмайди. Ш. Тошматов, Эрк қуши. 

ҚЎЙХОНА Кўй боқиш учун белгилан- 
ган бино, жой; қўра. 

ҚУЙЧИ 1 Қўй асраб кўпайтириш ва қўй 
савдоси билан шуғулланувчи. Қарқарага қат- 
новчи бир қўйчи бой [Ўрозни] йилига саккиз 


сўмдан ёллаб, Тошкентга келтирган. Ойбек, 
Танланган асарлар. 

2 с.т. Қўй боқувчи чўпон; қўйчивон. 

ҚЎЙЧИВОН 1 айн. қўйчи 2. Кўйчивон 
кўп бўлса, қўй ҳаром ўлар. Мақол. 

2 Қўйчилик соҳасида ишловчи, қўй 
боқиш ва кўпайтириш билан шуғулланув- 
чи чорвадор. 

ҚЎЙЧИЛИК Чорвачиликнинг қўйлар- 
ни урчитиш, кўпайтириш билан шуғулла- 
нувчи тармоғи. Кўйчиликни ривожлантириш. 
Кўйчилик фермаси. Кўйчилик мутахассиси. 

ҚЎЛ 1 Одамнинг бармоқ учларидан 
елкасигача бўлган қисми, аъзоси. Бақувват 
қўллар. Кўлни олдинга чўзмоқ. Икки қўлни 
юқори кўтармоқ. Кўл кучи. Бош қашигани 
ҳам қўлим тегмайди. н Йўлчи.. иккинчи 
қўли билан Қора Аҳмаднинг бир қўлини 
орқага қайирди. Ойбек, Танланган асарлар. 

2 Шу аъзонинг билакдан бармоқлар 
учигача бўлган қисми; панжа. Кўл билан 
силамоқ. Кўл билан ушламоқ. н Йўлдош 
орқадан аста келиб, Элмуроднинг кўзини 
ukku қўли билан бекитди. Шуҳрат, Шинел- 
ли йиллар. Қози домла қўлларини ювиб ту- 
риб, дастурхонга кўз югуртирди. М. Ис- 
моилий, Фарғона т. о. 

3 Иш-меҳнат бажарувчи аъзо (восита) 
сифатида. Кўлим банд. н Мен бу мол-дунё- 
ни, ер-сувни қўлим билан топган эмасман, 
ақлим билан топганман. А. Қаҳҳор, Қўш- 
чинор чироқпари. Отабек билан бирга Тош- 
кешп тушиб, ўз қўллари билан тўйимизни 
ўтказишингизга ишониб Юсуфбек ҳожи. А. 
Қодирий, Ўтган кунлар. 

Қўли тегмайди Бирор ишни бажаришга 
вақти йўқ; қўли банд, иш билан банд. 

4 с.т. Ҳайвонларнинг олдинги оёқлари. 
Кўйнинг қўли ва сони. Кўл гўиипи. 

5 с.т. Бармоқ. Ўрта қўл. Беш қўл бара- 
вар эмас. Мақол. 

Икки қўлини бурнига суқиб (ёки тиқиб) 
қ. бурун I. 

6 Ҳар кимнинг ўзига хос ёзув усули, 
услуби, ёзуви, хати ва унинг ифодаси. Қу- 
тидор қизининг мақсадига тушуниб, икки 
турли қўлни дарров пайқаб олди: -Виждон- 
сиз, иблис, — деб қўйди. А. Қодирий, Ўтган 
кунлар. [Низомиддинов.:] Хат билмайдиган 
оғзаки гувоҳлар ҳам бор, ёзиб берай десам, 
ҳамма аризалар бир одамнинг қўли билан 
ёзилган, деган шубҳа бўлмасин.. С. Аҳмад, 
Ҳукм. 

7 Имзо. Далолатномага қўл қўймоқ. Шарт- 
номага қўл қўймоқ. н Хўжабеков — раис, 
Саидғози.. бир кичкина одам.. Барча ҳуж- 
жатларда Хўжабековнинг қўли. С. Анорбо- 
ев, Оқсой. Омборчи: -Бўта қўл қўймаган 
қоғозни қоғоз демайман, — деб катта кет- 
ворди. С. Аҳмад, Ҳукм. 

8 Ҳар кимнинг ўзига хос иш усули, ус- 
луби, иши, хатти-ҳаракати; шуни акс эт- 
тирувчи ифода. Ҳовлини ўраб турган девор- 
лар ҳам янгидан урилган, ичкарисидан ҳам- 
маси ганч билан сувалган. Ҳамма ёқда ака- 
сининг қўли кўринади. Ҳ. Аҳмар, Ким ҳақ? 

9 Имкон, имконият. 

Қаёққа қўл узатса етади Имкониятга 
эга, имконияти катта. Қўли баланд айн. қў- 
ли узун. Қўли калта (ёки қисқа) Имкония- 
ти кам, чекланган, қурби етмайдиган. [Да- 
дажон ака:] Ўйлаб қарасам, дўппи тор экан. 
Каттароқ иш қилишга қўлимиз калта экан. 
И. Раҳим, Ихлос. Қўли узун Ҳар қандай нар- 
сага етишиш, эришиш имкони бор, шун- 
дай қудратга эга. Унинг қўли узун эди, дав- 
латнинг бир қисмини дадасидан, укасидан 
яширин ишлатиб, холис ўзига қарашли кат- 
та бир бойлик орттирган эди. Ойбек, Тан- 
ланган асарлар. Қўлидан келади Бирор иш- 
ни амалга ошириш учун имконияти, ҳуқуқи 
бор, куч-қуввати етади, бирор ишни қила, 
бажара олади. У [Нури] жуда дадил ва айёр 
қиз. Унинг қўлидан ҳар қандай иш келади. 
Ойбек, Танланган асарлар. 

10 (3 -ш. эгалик ҳамда ж.к. ва ў.-п. к. 
шаклида кўм. ваз.: қўлига, қўлида) Ихтиё- 
рига, измига; ихтиёрида, измида. Киши ҳур- 
мати ўз қўлида. Мақол. н [Кумуш] Бу уй- 
дан чиқиб кетишни, бир-икки ойлаб Ота- 
бекни Зайнаб қўлига тотиириб қўйишни яна 
мувофиқ кўрмас. А. Қодирий, Ўтган кунлар. 
Агарда хон кўтариш менинг қўлимда бўлса 
эди, хон қилиб Отабекни кўтарар эдим. А. 
Қодирий, Ўтган кунлар. 

Беш қўлини оғзига урмоқ (ёки тиқмоқ) 
қ. беш I. Гаҳ деса (ёки деганда) қўлга қўна- 
диган қилиб олмоқ қ. гаҳ. Ёлғиз (ёки якка) 
қўл қ. ёлғизқўл. Кўнглига (ёки юрагига, кўк- 
сига, қўлтиғига, қўйнига) қўл солиб кўрмоқ 
Бировнинг фикри ёки ички сирини билиш 
мақсадида турли гаплар айтмоқ, шу мақ- 
садда гапга солмоқ. Ўктам тўй-ҳашам тўғ- 
рисида сўз очиб, қизнинг кўнглига қўл сол- 
моқчи бўлди. Ойбек, О.в. шабадалар. Оёғи 


олти(та), қўли етти(та) қ. оёқ I. Оёғини қўлга 
олиб қ. оёқ I. Чап (ёки сўл) қўл Чап томон; 
чап, сўл. Чап қўлга юрмоқ. Чап қўлдаги кўча. 
Ўнг қўл 1) ўнг томон; ўнг. Ўнг қўлга бурил- 
моқ. Ўнг қўлдаги уй. Ўнг қўлдан машина ке- 
либ қолди. н -Ҳаёққа юрамиз, — деди Си- 
диқжон қайрилиб, унинг кўзига қараб. -Ўнг 
қўлга, — деди хотин. А. Қаҳҳор, Қўшчинор 
чироқлари; 2) энг яқин, ишончли ёрдамчи. 
Бу киши Азизбекнинг амири лашкари ва 
ўнг қўли бўлган Райимбек додхоҳ эди. А. 
Қодирий, Ўтган кунлар. Қўл бермоқ Би- 
ровга ихлос қўймоқ, уни пир деб танимоқ. 
Бир кун Марғилондан бир эшон келди. Бойи- 
миз ўша кишига қўл берган экан, яъни ўша 
кишинингмуриди экан. И. Раҳим, Ихлос. Қўл 
келмоқ Қулай, мос, кўнгилдагидек бўлиб 
тушмоқ. Ерни бегона ўтлардан тозалашда 
қўл келадиган асбоб. н Далабоп қаттиқ 
тринкадан беш-олти метр оламан. Уларга 
жудаям қўл келади. А. Убайдуллаев, Ҳаёт 
оқими. Қўл кўтармоқ 1) розилик, хоҳиш ёки 
овоз бериш ишораси сифатида қўлини 
юқорига кўтармоқ. «Кимда-ким Нуъмон ҳожи 
Қаландаров.. бу ердан бадарға қилинсин 
деса, қўлини кўтарсин. Ҳамма баравар қўл 
кўтарди. А. Қаҳҳор, Қўшчинор чироқпари; 
2) таслим бўлмоқ. Куршовга олинган душ- 
ман қисмлари қаршиликни тўхтатиб, қўл 
кўтардилар; 3) кўчма бировни уриш, зарба 
бериш учун хезланмоқ. Нега соҳибкорга қўл 
кўтардинг? Кучингни қаерга қўйишни бил- 
маяпсанми?Ж. Шарипов, Хоразм. Қўл сил- 
тамоқ қ. силтамоқ. Қўл тегизмоқ (ёки ур- 
моқ) 1) фақат бўлишсиз шаклда: қўл те- 
гизмаслик Ҳатто истеъмол учун олмаслик. 
Овқатга ҳеч ким қўл урмади; 2) бирор иш- 
га киришмоқ, тутинмоқ, уринмоқ. У [Му- 
ҳаммад] қайси ишга қўл урса, уни уддалай 
олар.. эди. М. Осим, Сеҳрли сўз. Қўл учида 
ёки қўл учи билан 1) астойдил эмас, истар- 
истамас; шунчаки, юзаки. Доктор уни қўл 
учидагина кўрди, дори бермади, тайинли бир 
гап ҳам айтмади. А. Қаҳҳор, Қўшчинор чи- 
роқлари. У [Холмат] Тўрахоновдан ҳақиқий 
ёрдам кутган.. Фақат баландпарвоз сўзлар 
эшитди ва [тўғонни] пала-партиш, қўл учи- 
да қуришга даъват қилинди. Ш. Рашидов, 
Қудратли тўлқин; 2) қийинчилик билан, 
зўрға, аранг. Бу қандай гап ахир, ўзим қўл 
учида тирикчилик қиламан-у, сенинг учун 
шу кунимдан ҳам айрилайми? Ҳ. Шамс, 

Оқпадар. Қўл ювмоқ айн. қўлни ювиб, қўл- 
тиққа тиқмоқ (ёки урмоқ). Қўлга олмоқ 1) 

пора бериш, алдаш ва ш.к. йўллар билан 
ўзига мойил қилмоқ. Хумпарнинг оғзи-бур- 
нини мойлаб, қўлга олиб бўлмасмикин? П. 
Турсун, Ўқитувчи; 2) ушлаб, тутиб олмоқ, 
асир олмоқ, банди қилмоқ, қамамоқ. Мух- 
торхонни Афғонистон чегарасида қўлга олиб- 
дилар. А. Қаҳҳор, Сароб. Қўлга тушмоқ 1) 
айби, жиноий иши ошкор бўлиб тутилмоқ. 
Гап тарқади: биров тилмоч Ҳоким тўранинг 
хотини билан қўлга тушиб қопти, деса, яна 
биров тилмоч Ҳоким тўранинг қоровули би- 
лан қўлга тушиб қопти, деяр эди. С. Аҳмад, 
Ҳукм; 2) фириб емоқ. Кўлга тушибсан, сени 
роса лақиллатишибди. Қўли бормайди Ис- 
таги, хоҳиши йўқ; ҳафсаласи йўқ. Тутни 
кесишга қўлим бормаяпти. н Мол кетди — 
жон кетди, ишга ҳам қўлим бормайди. А. 
Қодирий, Меҳробдан чаён. Қўли очиқ ёки 
очиқ қўл Ҳеч нарсани аямайдиган, сахий. 
Қўли очиқнинг йўли очиқ. Мақол. Қўли эгри 
Ўғри. Қўли юпқа Камбағал, қашшоқ. Ўша 
кунлари Малоҳат ая яшаётган қишлоқдан 
етмиш чақирим нарида қўли юпқароқ бир 
кишининг хонадонига олов туташиб ёниб 
кетибди. Газетадан. Қўли қичиди қ. қичимоқ. 
Қўли қўлига тегмаслик Ниҳоятда тез, чақ- 
қон ҳаракат қилмоқ, тез ишламоқ. Қўлини 
совуқ сувга урмайди Ҳеч иш қилмайди. 
Нусратилла рўзғорда қўлини совуқ сувга 
урмайди. А. Мухтор, Опа-сингиллар. Қўлни 
бигиз қилмоқ айн. бармоқни бигиз қилмоқ 
қ. бармоқ 1. Қўлни ювиб, қўлтиққа тиқмоқ 
(ёки урмоқ) Бирор нарсадан ҳафсаласи пир 
бўлиб, ихлоси қайтиб, уни тарк этмоқ, 
ундан юз ўгирмоқ, воз кечмоқ, қайтмоқ. 
Баъзилари ғайратлари бекорга кетаётганини 
кўриб, қўлларини ювиб, қўлтиққа урдилар. М. 
Осим, Аждодларимиз қиссаси. Қўлни қўлга 
бермоқ Бирор соҳада баҳамжиҳат бўлмоқ, 
ўзаро бирлашмоқ. Ҳўлни қўлга бериб иш- 
ламоқ. н Қадрдон далалар, меҳнат тонги- 
да Қўлни қўлга берар икки бахтли ёш. 
Ғайратий. Ҳаром қўл Бировнинг ҳақидан 
ҳазар қилмайдиган, нопок (одам ҳақида). 
Қаердаки ҳаром қўл бор, у ерда баракат 
йўқ. Ойбек, О.в. шабадалар. 

ҚЎЛАНСА 1 Ёқимсиз ҳид тарқатади- 
ган; сассиқ, бадбўй. Қўланса ҳид. н Минг- 
боши яктак барларини очиб ташлаб, елпина 


бошлади. Семиз баданидан қўланса тер ҳиди 
анқир эди. М. Исмоилий, Фарғона т. о. 

2 Бадбўй ҳид. Йўлчи қуруқ наматга ётиб, 
устига кўрпача ёпди. Кўрпачадан зах ҳиди 
билан от шиптирининг қўлансаси димоққа 
ypdu. Ойбек, Танланган асарлар. 

3 Бадбўй ҳидли. Бу хона ҳам нимқоронғи 
ва қўланса эди. «Ёшлик». 

4 кўчма Кўпол; ёқимсиз (гап, муомала 
ҳақида). Мунча ҳам қўланса одам экансиз. 
Дўқини қаранг-а!Ъ. Раҳмонов, Юраксирла- 
ри. Юрса ҳам, турса ҳам, хаёлида унинг 
[Қодирқулнинг] қўланса гапи.. А. Муҳидцин, 
Инсон қалби оташ. 

ҚУЛАНСИМОҚ кам қўлл. Қўланса ҳид 
тарқатмоқ, сасимоқ. Ҳар хил миллат мат- 
рослари.. ишратхоналар сассиғи билан қў- 
лансиб ётган Истамбулда кун сайин разо- 
лат тубига чўкиб борарди. М. Исмоилий, 
Фарғона т. о. 

ҚУЛАНТАЁҚ рвш. Оёққа пайтава ўра- 
масдан ёки пайпоқ киймасдан. У шошилиб, 
этигини қўлантаёқ кийиб чиққан экан, уй- 
нинг орқасига ўтмаёқ оёғи совуқ еди. «Гул- 
даста». 

ҚЎЛБОЛА 1 Қўлда қилинган, тайёр- 
ланган. Махсум тегирмон паррагига қўлбо- 
ла динамосини қўндириб, ундан чойхона 
сўрисига.. чинор шохига сим тортиб, лам- 
почка илди. С. Аҳмад, Ҳукм. Олма тагидаги 
қўлбола курсига бориб ўтирдилар. С. Сиё- 
ев, Ёруғлик. 

2 Ҳафсала билан (ўз қўли билан) тай- 
ёрланган, пиширилган. Бугун стипендия 
олишгани учун икки ўртоқ қўлбола ош 
қилишмоқчи бўлди. Ў. Ҳошимов, Қалбингга 
қулоқ сол. 

ҚУЛБОҒ Болани (чақалоқни) бешикка 
белашда икки қўлини ёнига қилиб, би- 
лаклари ва қорин устидан тортиб боғ- 
ланадиган энли боғич. Қўлбоғларим торта- 
сан зич, Қон юришмас жисмимда ҳеч, Қол- 
дим қуриб худди хивич.. «Муштум». Бизнинг 
қўлбоғ, гаврапўш, сумак, тувак ҳам қовус- 
лик бешик.. Чустий. 

ҚУЛДОШ 1 Ҳар ишда бирга бўлувчи, 
ёрдам қўлини чўзувчи; кўмакдош. Яхши би- 
лан бўлсанг йўлдош, оғир ишингга у қўлдош 
Мақол. н Бу ерда унинг қўлдошлари — 
Онахон, Ҳожияхон, Рузвон хола сингари кў- 
макчилари бор. А. Мухтор, Опа-сингиллар. 

2 Қўлдош (эркаклар исми). 

ҚУЛЁЗМА 1 Илмий, бадиий, тарихий 
ва ш.к. асарнинг қўлда ёзилган ёки ёзув 
машинкасида ёзилган, компьютерда кўчи- 
рилган матни, нусхаси. Ниҳоят, Йигитали 
июннинг бошларида тугатган цўлёзмасини 
раҳбари олдига олиб бориб, ўқиб бериб, 
домлани хурсанд қилди. Д. Нурий, Осмон 
устуни. Машҳур хаттотлар ксппта пуллар 
эвазига кўцирган.. бу қўлёзма китобларнинг 
ҳар 6upu неча динор туришини.. Қосимбек 
ҳам билар эди. П. Қодиров, Юлдузли тунлар. 

2 Қўлда ёзилиб, китоб шаклига келти- 
рилган асар; ёзма ёдгорлик (19-аср ўрта- 
ларигача, яъни матбаачилик пайдо бўл- 
гунча). 

3 Ноширликда: муаллиф томонидан 
нашриётга тақцим этилган матн. Санобар 
машинкасида Алихоннинг қўлёзмасини кўчи- 
риб ўтирган эди, эшик тақиллаб қолди. М. 
Хайруллаев, Тилла маржон. 

ҚЎЛЛАБ 1 Қўлламоқ фл. рвдш. Фаолия- 
mu давомида шу усулни қўллаб, яхши нати- 
жаларга эришди. 

2 рвш. (бир ёки икки сўзи билан: бир 
қўллаб, икки қўллаб) Қўлини ишга солиб, 
қўли билан. Мақсуда лампани кўтариб, уйга 
кирди-да, қозиқда илиғлиқ турган камзули- 
нинг чўнтагидан буклоғлик хатни олиб, бир 
қўллаб силтади. С. Зуннунова, Олов. Домла 
Ниёз ёрлиғини тугатиб, қоғозни манглайи- 
га кўтарди ва икки қўллаб Худоёрга узат- 
ди. А. Қодирий, Меҳробдан чаён. 

Икки (ёки қўш) қўллаб Мамнуният би- 
лан, жон деб. Турдивой халфа.. шу жойни 
«икки қўллаб инъом қилгани» тўғрисида маъ- 
лумот берди. П. Турсун, Ўқитувчи. 

ҚЎЛЛАБ-ҚУВВАТЛАМОҚ айн. қувват- 
ламоқ 1. Маданият ва санъат мутасадди- 
лари, бу ишга масъул этиб тайинланган- 
лар ва ҳомийлар бадиий ҳаваскорлик ҳара- 
катини қўллаб-қувватлаётган жойларда 
иш кўнгилдагидай бормоқда. Газетадан. 

ҚЎЛЛАБ-ҚЎЛТИҚЛАМОҚ айн. қўллаб- 
қувватламоқ. 

ҚЎЛЛАМОҚ 1 Ёқламоқ, қувватламоқ, 
ёрдам, кўмак, мадад бермоқ. Ҳақ ишни халқ 
қўллар. Мақол. н Аёллар ўтмишдан ҳамма- 
дан кўп зулм кўрган, ҳаммадан кўп жаҳо- 
латда қолган. Уларни ҳурмат қилишимиз, қўл- 
лашимиз, суяшимиз керак. П. Турсун, Ўқи- 
тувчи. 


2 Татбиқ этмоқ, ишлатмоқ. Ишда янги 
методларни қўлламоқ. Суғории/нинг янги сис- 
темасини қўлламоқ. н [Салимбойвачча] 
Атторлик растасида.. заҳар сотиб оларкан, 
буни қачон ва қандай қўллашни асло ўйла- 
гани йўқ эди. Ойбек, Танланган асарлар. 
Жавод Кўчиев унумсиз ерларда «Малик»даги 
тажрибаларини қўллади. «Ўзбекистон қў- 
риқлари». 

ҚЎЛЛАНМА Бирор иш, ўқиш, ўқи- 
тишда фойдаланиладиган, йўл-йўриқ кўр- 
сатадиган ёзма манба. Ўртоқ Мўминовнинг 
диалектик материализм бўйича қилган иш- 
лари ва бу соҳада биринчи бўлиб ўзбек тили- 
да ёрдамчи қўлланма ёзганлиги ҳам маълум. 
«ЎТА». То шу кунгача олий ўқув юртлари- 
нинг филология факультетлари учун «Ҳозир- 
ги замон ўзбек тили» курсидан мақбул бир 
қўлланма йўқ эди. «ЎТА». 

ҚЎЛЛАШМОҚ 1 Қўлламоқ фл. бирг. н. 
Хўжа уруғлари «ўз авлодимиз» дейишиб, То- 
жибойни қўллашади. П. Турсун, Ўқитувчи. 
Улар бир-бирларини қўллашади: ясовулбо- 
шини — қозикалон, қозикалонни — хон. Ж. 
Шарипов, Хоразм. 

2 Бир-бирининг қўлини ушлаб, қоп ва 
ш.к. нинг белидан олиб, иккинчи бўш қўли 
билан остидан ушлаб кўтармоқ. Қопларни 
қўллашиб, машинага ортмоқ. н Эркабой ва 
мўйловдор йигит қўллашиб, Саиднинг елкасига 
харсангтош қўйишди. Й. Муқимов, Олов ва 
ниҳоллар. 

ҚУЛЛ И Кўли бўлган, қўли бор. Бир қўл- 
ли одам. 

Ёлғиз қўлли Ёрдамчиси, дастёри йўқ. 
Қаттиқ қўлли Қарамоғидаги одамларни қат- 
тиқ ушлайдиган, талабчан. Қаттиқ қўлли 
раҳбар. н [Ўктам] Кўринишда ювош, юм- 
шоқ, лекин чоғи келганда ғоят.. қаттиқ 
қўлли, иродали экани сезилган секретарга, 
жуда яқин одамдек, сирдошдек, узоқ тикил- 
ди. Ойбек, О.в. шабадалар. Қўлли бўлмоқ 
Эгали бўлмоқ, қўлма-қўл бўлиб кетмоқ. 
Китоб қўлли бўлиб кетганга ўхшайди. 

ҚЎЛЛИ-ОЁҚДИ айн. қўл-оёқли. Кекса- 
лар тили билан айтганда, Қизлархон қўлли- 
оёқли қиз бўлиб, уй ишини ҳам, ўқишини ҳам 
баравар уддалайди. И. Раҳим, Зангори кема 
капитани. 

ҚУЛМА-ҚЎЛ рвш. 1 Бир одам қўлидан 
бошқаси қўлига. Юзлаб кишилар қўлма-қўл 
челак узатиб, майдон ўртасидаги ҳовуздан 




олингсш сув билан китоб хонасига тушган 
ўтни ўчиришга уринар эдилар. М. Осим, 
Аждодларимиз қиссаси. 

2 Бир кишидан бошқа кишига, бир 
кишининг ихтиёридан бошқа киши их- 
тиёрига. Китоб қўлма-қўл бўлиб кетди. н 
«Иштирокиюн»нинг шу бир нусхаси.. кат- 
та-киник тоғ қишлоқлари бўйлаб қўлма- 
қўл юрди. Ш. Тошматов, Эрк қуши. Қўлма- 
қўл юрувчи бу ўйинчоқ қизингиз ким-у, сиз- 
дек бир меҳрибон онани қон йиғлатган ким ? 
А. Қодирий, Ўтган кунлар. 

ҚЎЛ-ОЁҚ 1 Қўл ва оёқ(лар). Кўл-оёғим 
бутун. 

2 кўчма кам қўлл. Дастёр. Семиз одам 
мўйсафиднинг гапини маъқуллади: -Зарари 
тегса, бир бурда нон билан ярим коса ошга 
тегади. Бундай болалар бир хонадонга қўл- 
оёқ. П. Турсун, Ўқитувчи. 

ҚУЛ-ОЁҚЛИ Ҳар қандай ишни тез ва 
чаққон бажарадиган, оёқ-қўли чаққон; эп- 
чил. Мана, мен ҳам қўл-оёқли келинимдан 
ажраб ўтирибман-ку. Ажалга даво йўқ, 
бону. Б. Раҳмонов, Юрак сирлари. 

ҚЎЛСИЗ 1 Қўли йўқ. -Оёқсиз, қўлсиз 
қолса ҳам майли эди, — деди Ҳошимжон йиғ- 
лаб ва укасининг қони суртилган милтиққа 
тикиларкан. Ойбек, Қуёш қораймас. 

2 Қўли ишламайдиган, шол. У қўлсиз 
бўлиб ётибди. 

3 кўчма кам қўлл. Ёрдамчисиз, дастёр- 
сиз. 

ҚЎЛТИҚ I 1 Қўлнинг елка билан ту- 
ташган ерида ҳосил бўлган бурчак, қўл 
ости. Қўлтиғи терлайдиган одам. Бир қўл- 
тиққа икки тарвуз сиғмас. Мақол. н Қиз 
сумкасини қўлтиғига суқиб, ичкаридан чиқ- 
ди. С. Аҳмад, Мўтти. У далани айланганда, 
қўлтиғидан эски сариқ чарм папкасини қўй- 
масди. Ҳ. Назир, Сўнмас чақмоқлар. Кейин 
ўғлининг қўлтиғидан олиб, бир четга торт- 
ди: -Булар билан тенг бўлманг, ўғлим. М. 
Исмоилий, Фарғона т. о. Мен дарров қўл- 
тиғидан кўтариб, устидаги чанг-тўзонлар- 
ни қоққан бўлдим. Ойдин, Болалик уйда 
ғийбат йўқ. 

2 Кийимнинг шу жойга тўғри келади- 
ган, шу жойни беркитиб турадиган қисми. 
Кўйлакнинг қўлтиғи. Палътонинг қўлтиғи. 
Тўннинг қўлтиғи сўкилибди. 

Қўлтиғига кирмоқ 1) қўллаб-қувватла- 
моқ, ёрдам бермоқ. Касал бўлиб қолсам, ни- 


ма бўлади?.. Қўлтиғимга ким киради? Акам 
бўлмаса, укам бўлмаса. А. Қаҳҳор, Қўшчи- 
нор чироқлари; 2) бировнинг ишончини 
қозониб, унинг пинжига кирмоқ. [Олахўжа:] 
Энди, бу билан ҳазил қилма, каттароғини 
«ака» де, қўлтиғига кир, кичикроғини «ука» 
де, деб ўргатадиган бўлди. П. Турсун, Ўқи- 
тувчи. Қўлтиғига сув пуркамоқ Бировга 
қарши оёқлантирмоқ, гижгижламоқ. Эшон- 
нинг хотинини кимдир тезлаяпти, кимлар- 
дир қўлтиғига сув пуркаяпти. С. Аҳмад, 
Ҳукм. Қўлтиғидан кўтармоқ (ёки суямоқ) 
Қўллаб-қувватламоқ, ёрдам бермоқ. Тағин 
мен, Бобоқулнинг ўғли, қўлтиғидан суяйди- 
ган азамат бўлиб қолибди, деб қувониб 
юрибман-а!С. Анорбоев, Оқсой. Тарвузи қўл- 
тиғидан тушмоқ қ. тарвуз. 

ҚУЛТИҚ II геогр. Океан, денгиз ва кўл- 
ларнинг қуруқлик ичкарисига кириб тур- 
ган ва асосий ҳавза билан сув алмашиб 
турадиган қисми; кўрфаз. 

ҚЎЛТИҚБАРДОР 1 кам қўлл. Ногирон, 
бетоб ёки шикаст топган кишини қўл- 
тиқлаб, суяб олган киши. 

2 кўчма Ёрдамчи, қўллаб-қувватловчи 
одам. Бу кишининг қўлтиқбардорлари бир 
қишлоқи муллавачча эди. М. Муҳаммаджо- 
нов, Турмуш уринишлари. 

ҚЎЛТИҚЛАМОҚ 1 Қўлтиғига қисиб 
тутмоқ, қўлтиғига жойлаб кўтармоқ, қўл- 
тиққа урмоқ. Роҳила плакатларни қўлтиқ- 
лаб, секин нари кетди. С. Зуннунова, Гул- 
хан. Бозоров тугунчасини қўлтиқлаб, теб- 
раниб, машинага интилди. И. Раҳим, Чин 
муҳаббат. 

2 Бирга юриш ёки суяб ёрдам бериш 
мақсадида бировнинг қўлтиғидан, юқори 
билагидан тутмоқ. Фотима билан Сора рус 
тилидан таълим берган Антонина Ана- 
толъевнани икки томондан қўлтиқлаб, энг 
олдинда, жадал борадилар. П. Турсун, Ўқи- 
тувчи. [Йўлчи] Чиройли саман отнинг жи- 
ловини тутиб, эгасини қўлтиқлаб, ерга 
туширди. Ойбек, Танланган асарлар. Orna- 
бола уни қўлтиқлаб кўтардилар. А. Мухтор, 
Қорақалпоқ қиссаси. 

3 кўчма Моддий ёки маънавий ёрдам 
бермоқ, кўмаклашмоқ, қўллаб-қувватламоқ. 

Ўпкасини қўлтиқламоқ қ. ўпка I. 

ҚЎЛТИҚЛАТМОҚ Қўлтиқламоқ 1, 2 фл. 
орт. н. Ҳудайчи бир йигитга тўн қўлтиқла- 
тиб.. мудофелар ёнига чиқди. А. Қодирий, 





Ўтган кунлар. Менга чўтни қўлтиқлатиб 
олдилар, орқаларидан эргашиб юрдим. Ғ. Ғу- 
лом, Шум бола. 

ҚЎЛТИҚЛАШМОҚ Қўлтиқламоқ фл. 

бирг. н. Беморни қўлтиқлашиб турғизишди. 
Кўлтиқлашиб юрмоқ. 

ҚЎЛТИҚТАЁҚ 1 Оёғи хаста ёки ноги- 
рон кишилар қўлтиғига тираб, таяниб юра- 
диган, юқори қисми қўлтиққа қўйиш учун 
мосланган махсус ҳасса. Кўлтиқтаёқ билан 
юрмоқ. н Икромжон.. судралиб бориб, қўл- 
тиқтаёғини олди-да, чайқала-чайқала ол- 
динга кетаверди. С. Аҳмад, Уфқ. 

2 кўчма Суянчиқ, таянчиқ; ҳимоячи. 
Бировга қўлтиқтаёқ бўлмоқ. 

ҚЎЛТИҚТУМОР Заргарлик буюми; аёл- 
ларнинг елкадан ошириб, қўлтиқ остидан 
ўтказиб тақиладиган тақинчоғи. 

ҚЎЛҚАНОТ фольк. Айрилмас дўст, би- 
родар. Алпомиш айтди: -Дўстим Шомурот. 
Икковимиз фарзанд кўрсак, ўғил бўлса, қўл- 
қанот бўлсин, бирови ўғил, бирови қиз бўл- 
са, қуда бўламиз. «Ёдгор». 

ҚУЛҚОП 1 Қўлни совуқцан, кир бў- 
лишдан, зарарланишдан сақлаш учун қўлга 
кийиладиган буюм. Чарм қўлқоп. Кўлқоп 
тўқимоқ. н Онахон эри.. Собиржоннинг 
қорамойга ботиб, ярқираб кетган қўлқопи 
билан шимини гўё роҳат қилиб ювар эди. А. 
Мухтор, Опа-сингиллар. 

2 спрт. Бокс тушганда, қўлга кийиб оли- 
надиган махсус буюм. Тренер менга қўлқоп 
бераётиб: -Юрагингни сақла! — деди. И. 
Раҳим, Чин муҳаббат. 

ҚЎМ Туяга, от-уловга юк ортиш учун 
кигизни ўраб ва икки буклаб боғлаб, эгар 
ўрнига уриладиган мослама. 

ҚЎМИТА [«комитет» с. га қаранг] 1 Мах- 
сус тадбирларни ўтказиш ёки бирон-бир 
соҳага раҳбарликни амалга ошириш учун 
тузиладиган давлат органи (қ. комитет 1). 
Ўзбекистон Республикаси Хотин-қизлар қў- 
митаси. н Унда [мажлисда] лойиҳа ишти- 
рокчилари, тегишли вазирлик, идора, қўми- 
та ва нодавлат ташкилотларнинг масъул 
ходимлари қатнашди. Газетадан. Кенгаш 
аъзолари.. Олий Мажлис Қонунчилик пала- 
таси қўмиталарининг таркиби тўғрисидаги 
таклифларни тингладилар.. Газетадан. 

2 Сиёсий партиялар, жамоат ташки- 
лотлари ва б. да сайлаб қўйиладиган кол- 
легиал раҳбар орган (қ. комитет 2). Партия 


марказий қўмитаси. Касаба уюшмаси қў- 
митаси. 

ҚУМИҚЛАР Доғистон Республикасида 
яшовчи, туркий тиллардан бирида сўзла- 
шувчи халқ, қўмиқ халқи. 

ҚЎМЛАМОҚ Туяга қўм, эгар урмоқ, 
туяни эгарламоқ. 

От отлаб, туя қўмлаб Катта қийинчи- 
ликлар билан, зўрға, аранг. Марғилон деган 
юртдан от отлаб, туя қўмлаб кел эмиш- 
да, бир ойга турмай кет эмиш! А. Қоди- 
рий, Ўтган кунлар. 

ҚЎМОНДОН [«комендант» с. га қаранг] 
1 Йирик ҳарбий қисм ёки қўшин бошли- 
ғи, командири. Бош қўмондон. н Чернецов 
армия қўмондони генерал-лейтенант По- 
годиннинг штаб-квартирасига Юръевдан 
кейин кирди. И. Раҳим, Чин муҳаббат. Подшо 
Кимсанни ўз аскарларига қўмондон қилиб 
тайинлаб, унга ўнг ёнидан жой ҳадя қилди. 
С. Абдулла, Ҳасан билан Кимсан. 

2 эск. Умуман, ҳар қандай командир. 

ҚЎМОНДОНЛИК 1 Қўмондон иши, ва- 
зифаси. Кўмондонлик қилмоқ. 

2 Қўшинга раҳбарлик қилувчи орган ва 
ундаги кишилар мажмуи. Немис қўмондон- 
лиги артиллерия ва авиация ҳужумидан ке- 
йин танкларни ишга солди. И. Раҳим, Чин 
муҳаббат. [Краснов] Бундан кейинги ҳаракат 
ҳақида қўмондонлик йўл кўрсатгунча ку- 
тишга.. қарор қилди. Ойбек, Қуёш қорай- 
мас. 

ҚУМСАМОҚ Бирор кимса ёки нарсани 
эслаб, соғиниб, уни кўришга, унга етишга 
орзуманд бўлмоқ. Онани қўмсамоқ. Ватанни 
қўмсамоқ. н Эри билан қўлтиқлашиб ўтса 
барнолар, Раҳматлик чолгинамни қўмсаб 
йиғлайман. Ғ. Ғулом. Киши қаригандан кейин 
киндик қони тўкилган жойини қўмсаб қо- 
ларкан. Б. Раҳмонов, Олтин одамлар. 

ҚЎМСАШ 1 Қўмсамоқ фл. ҳар. н. Юртни 
қўмсаш. 

2 Ўз ватани, туғилган юрти, яқин ки- 
шиси ва ш.к. дан умрбод ёки вақтинча аж- 
ралган, узоқликда бўлган кишиларда юз 
берадиган руҳий ҳолат. 

ҚЎНАЛҒА Тураржой, бошпана бўлиб 
хизмат қилган (қиладиган) жой; макон, 
манзил (яна қ. қўним 1, қўнолға 2). Дашт- 
ларда, йўл бўйларида бундай қўналғаларнинг 
қолдиқлари сақланиб қолганлигига кўзингиз 
тушгандир. М. Сатторов, Ўзбек удумлари. 

ҚЎНАРЛИ Қўнса, тўхтаб дам олса бў- 
ладиган. Наби полвон ва бошқа ўзига тинч- 
роқ кишиларнинг ҳовлилари меҳмон қўнарли 
бир ҳолга келтирилган. С. Айний, Қуллар. 

ҚЎНДИРИЛМОҚ Қўндирмоқ фл. мажҳ. 
н. Самолёт ерга қўндирилди. н Қор курал- 
ди, ерга тахта ётқизилди, устига чодир 
капалар, қора уйлар қўндирилди. Ойдин, 
Мардлик — мангулик. Ниҳоят, шам келиб, 
токчага қўндирилгач, уста Олим сукунатдан 
бош кўтариб, қутидорга қаради. А. Қоди- 
рий, Ўтган кунлар. 

ҚЎНДИРМОҚ 1 Қўнмоқ фл. орт. н. Ҳуш- 
ни қўлга қўндирмоқ. Самолётни ерга қўн- 
дирмоқ. У кийимига гард қўндирмайди. н 
Вақт-бевақт бировникига бир меҳмон келса, 
отини ушлаб, жой бор бўлса, кўнглини хуш- 
лаб жўнатса, бул одам сахий, агарда жойи 
бор туриб, «жой йўқ», деб қўндирмай жў- 
натса, бул одам бахил. «Алпомиш». 

2 кўчма Киймоқ (асосан бош кийими 
ҳақида). Бошига дакана қўндирмоқ. н Қиз 
силлиқ, текис ўрилган узун, кўркам, ипакдай 
майин қўш кокилини бир-бир қўлга олиб кўр- 
ди.. кейин янги чуст дўппини бошига қўнди- 
риб, ҳовлига чиқди. Ойбек, О.в. шабадалар. 

3 Қурмоқ, тикмоқ, тикламоқ. Полизга 
капа қўндирмоқ. н Тахт ясаб, қўндирди 
пўлатдан қўрғон. «Ширин билан Шакар». 

Гап қўндирмоқ Билимдонлик, маҳмадо- 
налик қилиб, керак бўлса-бўлмаса, бирор 
гап айтмоқ. Оғзингдан бир гап чиқса, у ўнни 
қўндиради. 

ҚУНДОҚ 1 Милтиқ, автомат, қўл пу- 
лемёти ва ш.к. куролларнинг барча қисм- 
ларини тутиб турадиган ва отганда елкага 
тираб туриладиган қисми. Милтиқнинг қўн- 
доғи. н Қорабоев автомат қўндоғи билан 
офицернинг бошига шундай урдики, aemo- 
мат қўндоғи ҳам синиб учиб кетди. А. Раҳ- 
мат, Эллик бир баҳодир. 

2 Кушлар тунаши учун ўрнатилган дор, 
қўноқ; умуман, кушлар қўниб дам олади- 
ган, тунайдиган жой; қўнолға. Бола, тонг 
отмай, товуқлар қўндоқларидан тушмай, 
яна ишга тушар эди. М. Исмоилий, Фарғо- 
на т. о. Ҳар икки қуш ҳам овқатга қўндоқ- 
дан туриб сипоҳгарчилик билан бир кўзлаб 
қаради-да, юзини чиртта тескари ўгириб 
олди. F. Ғулом, Шум бола. 

3 Кўмиш учун дасталаб боғланган ток. 
Токларни қўндоқ қилмоқ. 


4 этн. Чақалоқнинг бешикка беланиш- 
гача бўлган, чарвисимон мойдан ҳали тоза 
бўлмаган даври ва шу даврда чақалоқ ўра- 
ладиган махсус йўргак. 

Қўндоқца теккан касал (ёки дард, феъл) 
Ёшликдан қолган одат, эски одат, азалий, 
эски камчилик, иллат, нуқсон. [Тоҳир:] Бу 
сизга қўндоқда теккан дард! М. Бобоев, 
Гўзаллик истаб. 

ҚЎНДОҚЛАМОҚ 1 Ғокларни кўмиш 
учун дасталаб боғламоқ. 

2 кам қўлл. айн. йўргакламоқ. 

ҚУНЖ Этик, маҳси ва ш.к. оёқ кийим- 
ларининг болдирни, иликни ўраб туради- 
ган юқори қисми. Қўнжи узун этик. Қўнжи 
баланд ботинка. н Турсунбой қизил эти- 
гининг қўнжини болдирга бурма қилиб ту- 
шириб.. олган эди. С. Аҳмад, Уфқ. Қори 
этигининг қўнжидан дандон сопли пичоғи- 
ни олиб, Ўрмонжонга берди. А. Қаҳҳор, 
Қўшчинор чироқлари. 

ҚЎНЖЛИ Қўнжи бор; қўнжи узун, 
қўнжи баланд. Кирза қўнжли этик. Қўнж- 
ли калиш. н Эски беқасам тўн, қизил қўнж- 
ли этик кийган бир йигит катта хокандоз- 
да ўчоққа чўғ келтириб солди. П. Турсун, 
Ўқитувчи. 

ҚУНИМ 1 Қўниш ёки туриш жойи, 
манзил. Ёғин тиниб, мўйтанлар овули билан 
қирдаги қиётлар қўними орасига сўқмоқ 
йўллар тушди. А. Мухтор, Қорақалпоқ қис- 
саси. 

Қўним топмоқ Муқим ўрнашиб, туриб 
қолмоқ. Қосим бир идорада икки-уч ой иш- 
лаб, иккинчи идорага кирар, у ерда ҳам қў- 
ним топмай, чиқиб кетар эди. Ҳ. Нуъмон, 
Фасллар. 

2 Хатти-ҳаракатсиз, тинч ҳолат; тиним, 
тинчлик. Колхоз раисида қўним йўқ, машина 
олинг, Комилжон. Ойбек, О. в. шабадалар. 
Қўними йўқ ксталак гулдан гулга қўнади. Т. 
Йўлдош. 

ҚУНИМЛИК кам қўлл. Қўниб, дам олиб 
ўтишга тўғри келадиган масофа бирлиги. 
Оломон отда икки қўнимлик масофани бо- 
сиб, кечга яқин хушҳаво бир манзилга туш- 
ди. Ойбек, Навоий. 

ҚЎНИМСИЗ Бир ерда узоқ, муқим 
тўхтамайдиган; беқарор, бардошсиз. Қўним- 
сиз одам. н Ҳеч ким қушларнинг ичида энг 
қўнимсизи, беқарори читтакнинг бу қилиғи 





тўғрисида аниқ бир нарса деёлмайди. А. Қаҳ- 
ҳор, Қанотсиз читтак. 

ҚЎНИМСИЗЛИК И шд ан ишга, жойдан 
жойга кўчиб юриш; шундай хатти-ҳаракат, 
одат. Кадрларнинг қўнимсизлигига барҳам 
бермоқ. 

ҚЎНИШ 1 Қўнмоқ фл. ҳар. н. Буғдой қип- 
қизариб пишган, пояларигача қовдек қову- 
рилган эди.. қушларнинг қўниши ёки чўқиши 
билан чарсиллаб синиб тушар эди. С. Айний, 
Қуллар. Уй бекаси бу ерда қўнишлари мум- 
кинлигини самимий билдиргач, улар қандай- 
дир иккиланиш билан бир-бирларига қараш- 
ди. Ойбек, Қуёш қораймас. 

Қўниш топмоқ айн. қўним топмоқ қ. 
қўним 1. 

2 айн. қўним 1. «Элга эл қўшилса — дав- 
лат, элдан эл кетса — меҳнат», деган гап 
бор. Бир борайлик, танишиб, қўниш қутли 
бўлсин қилайлик. «Ёдгор». 

3 махс. Чорва молларни боқувдан ке- 
йин дам олдирадиган, тунатиладиган жой. 
Сувонжон кечки пайт сурувни қўнишга ҳай- 
даб келди. С. Анорбоев, Оқсой. 

Ой қаерда(н) қўниш берар экан Иш, 
ҳодиса ва ш.к. нима билан тугар экан; 
оқибати нима бўлар экан. Ҳани, [сув] ёқа- 
лаб турайлик-чи, ой қаердан қўниш берар 
экан. Ойнинг қаерда қўниш беришини билмай 
қолдим. Ш. Рашидов, Бўрондан кучли. 

ҚЎНИШМОҚ 1 Қўнмоқ фл. бирг. н. Меҳ- 
монлар қаерга қўнишди? 

2 Жунжикмоқ. Ғулом ака қўнишиб ўтир- 
ганича ухлаётган экан. Ж. Абдуллахонов, 
Тўфон. Булар қўнишиб ётган аскарлар ол- 
дига киришди. Ойбек, Қуёш қораймас. 

ҚЎНИ-ҚУШНИ Яқин атрофда яшовчи 
кишилар, қўшнилар (бир-бирига нисбатан). 
Хушрўйга болалик чоғидаёқ уй ичи ва қўни- 
қўшни «шаддод» деб исм берганлар, чунки у, 
кимдан бўлса бўлсин, айтганини қилдирмай 
қўймас эди. А. Қодирий, Ўтган кунлар. Қўни- 
қўшни, катта-кичик оғамларга салом ай- 
тинг. Ҳамза. Олапарнинг ҳайбатидан.. Мир- 
жалол қуруқнинг қўрғонига, ҳатто қўни- 
қўшниларникига ҳам гадой келмас эди. Ғ. 
Ғулом, Тирилган мурда. 

ҚЎНИ-ҚЎШНИЧИЛИК Қўни-қўш- 
ниларнинг ўзаро борди-келди муносабат- 
лари; қўшничилик. Аммо ҳозир қишлоқ жой- 
ларда ҳам қўни-қўшничилик, ҳамсоячилик 
ҳамин қадар. Газетадан. 


ҚУНМОҚ 1 Учишдан тўхтаб, ерга ёки 
бирор нарсага ўтирмоқ, тушмоқ. Куш да- 
рахтга қўнди. Вертолёт далага қўнди. Кос- 
мик кема Ойга қўнди. Парашютчи белги- 
ланган жойга аниқ қўнди. Куш қаноти билан 
учиб, қуйруғи билан қўнар. Мақол. н Ана, 
қоқди қанотин булбул, Келиб қўнди чиройли 
гулга. И. Муслим. Ҳаво жангида қаттиқ 
шикаст еган немис самолёти, нима бўлди-ю, 
шу ғарамдан йигирма-ўттиз метр нарига 
келиб қўнди. А. Қаҳҳор, Олтин юлдуз. 

2 кўчма Бирор нарсанинг устига келиб 
тушмоқ, ўрнашмоқ; инмоқ (юқоридан ту- 
шадиган ёки ҳавода ҳаракат қиладиган 
нарсалар ҳақида). [Самолёт] Ўтиши биланоқ, 
қаноти остидан шовуллаб қуйган «ёмғир» 
ғўзалар баргига шудрингдай қўна бошлади. 
Ҳ. Назир, Сўнмас чақмоқпар. У [Ражаб] 
Ҳасан овчини кўриши билан шошиб, оёқ- 
қўлларини қоқди, киприкларига қўнган гард- 
ларни енглари билан артди. Ш. Тошматов, 
Эрк қуши. 

3 Сафарда дам олиш, тунаш ёки вақ- 
тинча истиқомат қилиш учун бирор жойда 
тўхтамоқ, бирор жойга тушмоқ, ўрнашмоқ. 
Меҳмонлар қаерга қўндилар ? н Бугун бизга 
[бизникига] қўниб борадилар-да. Қовун nu- 
шиб қолди, қовун сайли қиламиз. Н. Сафа- 
ров, Жангчи шоир. Бу саройга турли мам- 
лакатлардан келган савдогарлар қўнар, чит, 
чой ea ипак моллар ҳаммаси шу ерга ке- 
либ тушарди. Ж. Шарипов, Хоразм. Ҳусайн 
Бойқаро Балхда амир Арғун деганнинг «Ча- 
ҳор боғи»га қўнди. Ойбек, Навоий. 

4 Тунни бирор жойда ўтказмоқ, туна- 
моқ. Йўлда тўрт қўниб келдик. н Бек шу 
кеча бу ерда қўнибдилар, ўтган кеча Қора- 
хонникида эдилар. С. Айний, Куллар. 

Оқшом қўнди Кеч кирди, қоронғи тушди. 

ҚЎНОЛҒА 1 Қушлар қўниб дам ола- 
диган, тунайдиган жой; қўндоқ. Уча-уча 
ҳолдан тойган лочин қанотларини йиғиш- 
тирди-ю, қўнолғага келиб қўнди. Ж. Абдул- 
лахонов, Тўфон. 

2 Сафардагилар тўхтаб (қўниб) дам ола- 
диган жой. Ҳаддан ташқари ҳорган ахта 
ҳам иссиқ қўнолғага яқинлашганини сезди. 
Ҳ. Ғулом, Машъал. Битта қўнолғага ўтир- 
дик ҳорғин, Юраклар музлаган қўллардай 
турғун. М. Шайхзода. 

3 Умуман, бошпана, пана жой. Олапар 
бошқа ёввойи ҳайвонлардан фарқли, қўнол- 




ғасига емиш кўтариб келишни билмас эди. 
Н. Норқобилов, Бекатдаги оқ уйча. 

ҚЎНОҚ I Қўнғирбошлар оиласига ман- 
суб, дони тариқцан кўра майдароқ, бошоқ- 
ли бир йиллик ўсимлик; ғалла ва ем-ха- 
шак экини. 

ҚЎНОҚ II 1 Бирор жойга, бирор ким- 
санинг уйига қўнган, тушган йўловчи, сай- 
ёҳ; меҳмон. Инсон қўноқ бўлар Ойга, Зуҳра- 
га. X. Расул. Опа, сиз паловга уннанг. Тоза, 
сен Эъзозхонни болалари билан олиб кел, қў- 
ноқ бўлиб кетсин. Ҳ. Ғулом, Машъал. 

2 Кушлар қўнадиган дор; қўндоқ. Кун 
ботгач, товуқлар қўноққа чиқди. 

ҚЎНОҚЛАМОҚ 1 Тунаш ёки дам олиш 
учун қўноққа чиқмоқ, қўнмоқ. Қорайган том 
бўғотларида қўноқлаётган чумчуқлар қу- 
лоқни тешгудай товуш билан чирқиллаша- 
ди. П. Турсун, Ўқитувчи. 

2 Сафарда бирор жойда тўхтамоқ, би- 
рор жойда тунамоқ; бирор жойга тушмоқ. 
..ўтмишда аждодларимиз дуч келган жойда 
қўноқлашиб, яшаб кетаверганлар. Ш. Бўта- 
ев, Қўрғонланган ой. 

ҚЎНОҚЛИК I Қўноққа ярарли, қўноқ- 
боп (қ. қўноқ II 2). Бу ёғоч қўноқликка яра- 
майди. 

ҚЎНОҚЛИК II Қўноқдаги, қўноқ бў- 
либ турган жойдаги вазият, ҳолат, ҳаёт (қ. 
қўноқ II 1). Нима қилай, ота-онадан ортиқ 
бир меҳрибоннинг уйида бўлганим учун, қў- 
ноқлик андишаси йўлимни тўсади. Ҳамза, 
Майсаранинг иши. 

ҚУНОҚХОНА эск. айн. меҳмонхона. 

ҚУНОҚЧИ эск. Ўз уйига қўноқ, меҳ- 
мон қўювчи одам. 

ҚЎНҚАЙМОҚ с.т. Дўмпайиб, хунук 
кўриниб турмоқ; беўхшов ўтирмоқ ёки 
жойлашмоқ, қўққаймоқ. Бобомурод[нинг].. 
меҳмонхонаси тўрида қишлоқ имоми қўн- 
қайибўтирган эди. С. Айний, Қуллар. [Шав- 
катнинг] Қўнғир сочи ўсиб кетганидан, бо- 
шидаги эски чуст дўпписи тепасида қўнқа- 
йиб, уни янада кулгилироқ қилиб кўрсата- 
ди. С. Анорбоев, Гўзаллик истаб. 

ҚЎНҚАЙТИРМОҚ Қўнқаймоқ фл. орт. н. 
У нонуштадан сўнг чуст дўпписини қўн- 
қайтириб, чойхонага чиқди. Мирмуҳсин, 
Чиниқиш. 

ҚЎНҒИЗ Қаттиқ ҳимоя қобиғи билан 
қопланган ҳашаротларнинг умумий номи. 
Қора қўнғиз. Тилла қўнғиз. н Қоронғилик 


ичидан кеча қўнғизи ғўнғиллаб учиб, ўзини 
чироққа урди. Ойбек, Танланган асарлар. 

ҚУНҒИР I 1 Қора -сариқ рангли, тўқ 
малла. Қўнғир соч. Қўнғир сигир. Қўнғир кў- 
мир. Дала-тузни сув олса, қўнғир ғознинг 
тўшидан. Мақол. н Мирсаид қўнғир ковер- 
кот пиджагини ечиб, столнинг суянчиғига 
ташлади. П. Қодиров, Уч илдиз. -Буниям 
арзи бор экан, — Нуриддин ака ёнида ийма- 
нибгина ўтирган қўнғир мўйловли йигитга 
ишора қилди. С. Анорбоев, Оқсой. 

2 Тўқ кулранг, қорамтир. Тракторлар 
бир ҳафта кеча-кундуз тўхтовсиз ишлаб 
турди, пахта далаларининг ҳаммаси қўнғир 
тусга кирди. С. Маҳкамов, Катта рулда. 

ҚУНҒИР II Қўнғирсимонлар оиласига 
мансуб қуш: тумшуғи ўткир, оёқлари калта, 
бошида иккита кокил ўсиб чиққан, пати 
жигарранг ўрдак. Қўнғирлар май ойларида 
тухум очиб, жўжаларини июндаёқ учирма 
қилишади. Ж. Абдуллахонов, Тўфон. 

ҚУНҒИРБОШ Бошоқдошлар оиласига 
мансуб, қурғоқчиликка чидамли, серуруғ, 
сердон бир ва кўп йиллик ўтсимон ўсимлик. 

ҚУНҒИРОТ Ўзбек халқи таркибига 
кирган қабилалардан бири, шу қабилага 
мансуб кишилар. Қўнғирот эли. н Булар 
бари қўнғирот, тотув бўлиб, бовурим, деб 
сени қўйнига олмаса, дарёнинг нарёғидаги 
офат тезроқ келади. А. Мухтор, Қорақал- 
поқ қиссаси. 

ҚУНҒИРОҚ 1 Силкитилганда, тили де- 
ворларга урилиб садо чиқарадиган, тўнта- 
рилган конус шаклидаги металл асбоб. Мис 
қўнғироқ. Бутхона қўнғироғи. Қўнғироқ чал- 
моқ. Туясидан қўнғироғи қиммат. Мақол. 
н Бўйинларига осилган қўнғироқларни оғир 
жаранглатиб, туялар ўтади. Ойбек, Танлан- 
ган асарлар. 

2 Овоз чиқариб сигнал берадиган ҳар 
қандай мослама. Соат қўнғироғи. н Хол- 
мат электр қўнғироқ кнопкасини босиши 
билан, хона ичкарисидан ёқимли овоз эши- 
тилди. И. Раҳим, Чин муҳаббат. Каравот 
ёнидаги стол устида турган телефон қўн- 
ғироғи жиринглади. М. Жўрабоев, М.Б. мар- 
табаси. 

3 с.т. Телефон. Тўхта, сен домла поч- 
чангни бу ерга киргизиб юбориб, ўзинг қўн- 
ғироқнинг олдида ўтир. Бирпасдан кейин мен 
қўнғироқ бераман. Ҳамза, Туҳматчилар жа- 
зоси. 





Қўнғироқ қилмоқ Телефон қилмоқ, те- 
лефон орқали гаплашмоқ. Эрталабдан 
кечгача, гоҳида тунлари ҳам телефон труб- 
касига ёпишиб олиб, тўрт тарафга қўнғи- 
роқ қилади. Т. Алимов, Хушбичим йигит. 

4 сфт. кўчма Жаранглама, ёқимли (овоз 
ҳақида). -Мен сизни танимадим, — деди қиз 
қўнғироқ товуш билан қатъий. Шуҳрат, Ши- 
нелли йиллар. Унинг қўнғироқ овозини эшит- 
ган ҳар бир киши, узоқлардан бўлса ҳам етиб 
келарди. Ж. Шарипов, Хоразм. 

5 сфт. кўчма Буралиб-буралиб тура- 
диган, жингалак (соч, жун ва ш.к. ҳақида). 
Сочи қўнғироқ қизча. н Халил жажжиги- 
на, истараси иссиқ, сочлари қўнғироқ, бўйи 
ўзига қарийб тенг келадиган дилкаш бир қиз 
билан танишди. Туйғун, Дўстлик севинч- 
лари. 

ҚЎНҒИРОҚГУЛ Кенг пояли, барглари 
тухумсимон, гулларининг шакли қўнғи- 
роқсимон, бир ва кўп йиллик ўтсимон 
ўсимлик. 

ҚЎНҒИРОҚЛИ Кўнғироғи бўлган, қўн- 
ғироқ ўрнатилган; қўнғироқ тақилган. Ҳўн- 
ғироқли соат. Қўнғироқли эшик. н Қишлоқ 
марказидаги Ёвариқ кўпригидан ҳар куни 
қўнғироқли туя карвонлари, турли-турли 
машиналар ўтиб туради. И. Раҳим, Ихлос. 

ҚУПМОҚ эск. 1 Ўтирган ёки ётган жо- 
йидан турмоқ, тикка турмоқ; кўтарилмоқ. 
Гўрўғлининг ўзига от тикка қўпиб даф 
қилади. Кунда бир сайисни ўлдиради. «Хуш- 
келди». Оломон ҳайқириб чуввос соларкан, 
ярадор амалдор йиқила-қўпа дарахтлар ора- 
сида ғойиб бўлди. Ойбек, Навоий. Ғала-ғо- 
вур, бақир-чақир терак бўйи қўпган эса- 
да.. Н. Норқобилов, Бекатдаги оқуйча. 

2 эск. Юзага келмоқ, содир бўлмоқ, рўй 
бермоқ; қўзғалмоқ. Аркда тўс-тўполон қўп- 
ди. С. Сиёев, Ёруғлик. Ахир ногоҳ қўпган 
ваҳший шамоллар Ўтган-ку воҳани қумлар- 
га қориб. Ш. Раҳмон, Гуллаётган тош. Тўёки 
осмон чатнаб, қиёмат қўпгандек бўлди. А. 
Қодирий, Обид кетмон. 

Тўнғиз қўпгур (ёки гўрингда тўнғиз 
қўпгур) Норозилик билан қаттиқ қарғаш- 
ни ифодаловчи ибора. Даданг шу тўнғиз 
қўпгурнинг заводида қанча йил тер тўкди. 
Н. Сафаров, Танланган асарлар. Гўрингда тўн- 
ғиз қўпгур золим мингбоши иккита қилич- 
дай боламни мардикорга жўнатди. М. Ис- 
моилий, Фарғона т. о. 


ҚУПОЛ 1 Бичими келишмаган; беўх- 
шов, бесўнақай; дағал. Қўпол этик. Қўпол 
кийим. н Унинг тарвақайлаган қўпол, ялан- 
ғоч шохлари ҳовлининг у бурчагидан бу бур- 
чагига етади. Ойбек, Танланган асарлар. 
Тахтадан қўполгина қилиб ясалган узун стол- 
га қизил мато ёзилган. Ҳ. Ғулом, Машъал. 

2 Кишига қаттиқ тегадиган, кишини 
ранжитадиган; дағал, қўрс, тунд, ёқимсиз. 
Қўпол муомала. Қўпол сўз. Қўпол қилиқ. Қў- 
пол ҳаракат. Қўпол ҳазил. Қўпол гапирмоқ. 
н Раиснинг қўпол эътирозини эшитиб 
турган Бекбўта, қони қайнаб кетди шекил- 
ли, ўзини тутолмай, кескин гапирди. Ш. Ра- 
шидов, Бўрондан кучли. Маориф мудири 
Хизиров унинг [Элмуроднинг] талабига қар- 
ши, томдан тараша тушгандай, қўпол жа- 
воб қилди. П. Турсун, Ўқитувчи. Мен ҳам 
сенга эски бир мақолни айтишим мумкин 
эди. Лекин жуда қўпол бўлганидан, айтишга 
тилим бормайди. П. Турсун, Ўқитувчи. 

3 Шундай белги-хусусиятга эга бўлган 
шахс ҳақида. Юзбоиш Абдуллабек ўлгудай 
қўпол одам.. бу одамни қаранглар, қандай 
хушфеъл.. Мирмуҳсин, Меъмор. Мени дағал 
десанг, тан бераман. Қўпол десанг, бўйнимга 
оламан.. Уйғун, Қалтис ҳазил. 

4 Оқлаб, кечириб ёки тузатиб бўлмай- 
диган. Қўпол хато. Бошқаларнинг ички иш- 
ларига қўпол равишда аралашиш. н [Унинг] 
Бу қўпол гуноҳини тасодифан чиққан хайр- 
ли натижасига бағишлаш, бундан кейин 
шундай хато қилса, қаттиқ жазо кўришини 
унга тушунтириш керак. С. Айний, Қуллар. 

ҚЎПОЛЛАШМОҚ 1 Қўпол, бесўнақай 
ҳолга келмоқ. Қалин кийиниб қўполлашмоқ. 

2 Қўпол, совуқ муомала қиладиган бў- 
либ қолмоқ, тўнглашмоқ, дағаллашмоқ. 
Битта мен эмас, ҳатто сенинг ўзинг ҳам 
қўполлашиб қолдинг, ортиқча гап кўтарол- 
майсан. Ж. Абдуллахонов, Тўфон. Уаввал- 
ги Малахов эмас эди, қўполлашган, муома- 
ласи тўнг, ҳаракатида тўнглик бор. Шуҳ- 
рат, Шинелли йиллар. 

ҚЎПОЛЛИК 1 Қўпол, бесўнақай кўри- 
нишга эгалик. Кийимнинг қўполлиги. н Ўзи 
хирсдай бақувват. Бир куни, «бу гавда, бу 
қўполлик билан айни фронтбопсиз-да!» деб 
қолмасманми. Қолдим балога. Шуҳрат, Ши- 
нелли йиллар. 

2 Қўпол гап, муомала, бесўнақай хатти- 
ҳаракат ва ш.к. У дарров узр сўради: -Қў- 

поллигим қурсин, эишкни қўққисдан очиб, чи- 
роқни ўчириб қўйдим. М. Исмоилий, Фарғо- 
на т. о. Ўқитувчи тажанглик, қўполлик, шош- 
қалоқлик, бесабрлик каби номатлуб сифат- 
лардан бутунлай мусаффо бўлиши шарт. Р. 
Усмонов, Одобнома. 

ҚЎПОРИЛМОҚ Қўпормоқ фл. мажҳ. н. 
Канал тагидан қўпорилган, кўчган сст-сариқ 
тупроқ полвон машина панжасида ундек эла- 
нарди. Ш. Ғуломов, Азим дарёман, дебон. 

ҚУПОРМОҚ 1 Таг-туги, томири билан 
суғурмоқ, ағдармоқ. Йўлчи ернинг тош бағ- 
рини ёриб, тўнка қўпоради. Ойбек, Танлан- 
ган асарлар. Тракторлар гуруллаб-вариллаб, 
ёввойи жийда, чангал, туронғи, тол, дўлана 
сингари бута ва майда дарахтларни таг- 
томири билан қўпориб ташлар эди. А. Қаҳҳор, 
Қўшчинор чироқлари. 

2 Ағдармоқ, ковламоқ; шундай ҳаракат 
билан бузмоқ. Муҳиддин, Абдуваҳоблар кет- 
монларини сопладилар-да.. қамишзорларни 
қўпоришга киришдилар. «Ўзбекистон қўриқ- 
лари». 

3 Таг-туги билан йўқ қилмоқ, тугатмоқ. 
Душманларни таг-томири билан қўпориб 
ташлашга қарор қилинди. Ҳ. Ғулом, Машъал. 

4 кўчма кам қўлл. айн. ўмармоқ. Лутфи- 
нисо эрининг давлатидан мумкин қадар кўп- 
роқ қўпориб, шу кенжа арзандасига сарф 
қилиш учун уринар эди. Ойбек, Танланган 
асарлар. 

ҚЎПОРУВЧИ 1 Қўпормоқ фл. сфдш. Тоғ 
қўпорувчилар. 

2 Қўпорувчилик билан шуғулланувчи 
шахс (қ. қўпорувчилик 2); диверсиячи, ди- 
версант. Шубҳасиз, бу — қўпорувчи гуруҳнинг 
яхиш ниқобланган яширин қароргоҳи. «Сао- 
дат». 

ҚЎПОРУВЧИЛИК Бирор мамлакатнинг 
ҳарбий ва давлат аҳамиятига эга бўлган 
объектларини бузиш, вайрон қилиш мақ- 
садида амалга оширилган (ошириладиган) 
ишлар; қўпориш ишлари; диверсия. 

2 Диверсия акти, диверсия. 

ҚУР I 1 Майда чўғ аралаш иссиқ кул; 
майда чўғ. Қўрга кўмиб пиширилган жўхори. 
н Ҳовли ўртасидаги бир бузоқ билан икки 
қўй гўшти солинган дошқозон тагида ҳамон 
ўт ёнар, ўчоқ олдига тортилган қўрда эса, 
хизматкорлар исиниб ўтиришарди. П. Тур- 
сун, Ўқитувчи. Човгумлардаги чой ичиб бў- 


линган, гулханнинг қўри сўна бошлаган. Ҳ. 
Нуъмон, Қаҳрамоннинг туғилиши. 

2 кўчма Қалб ҳарорати, ўт, ўғит. Жамила 
холанинг табиати шунақа. Юрагидаги ёш- 
лик қўри уни доим ишга, одамлар орасига 
ундайди. Э. Носиров, Ташаккур сизга, хо- 
лажон! Қани, марҳамсип, барно йигит, уйи- 
мизнинг тўри, қалбимизнинг қўри сизники. 
Ўтиринг! С. Кароматов, Ҳижрон. 

ҚУР II 1 Йиғиб, тўплаб, ғамлаб қўйил- 
ган керакли нарса; захира, бойлик. Кўр қил- 
моқ. н Домланинг айтишича, қўр битган, 
бисотда ортиқча пул қолмаган. А. Қаҳҳор, 
Сароб. У бир подшо бўлса, унда қўру қўрхона, 
тўпу тўпхона, ҳарна асбоб, лашкар, оломон 
кўп бўлса. «Равшан». 

2 Қут, барака. Охир пулларимиз ҳам со- 
вурилиб, қўри ўча бошлади. М. Исмоилий, 
Фарғона т. о. 

Қўр тўкмоқ (ёки ташламоқ) 1) қўшин 
тўпламоқ; лашкар тўкмоқ. Отам сен билан 
урушаман деб, яна қўр тўкиб ётибди, бо- 
тирлигингни кўрсат! «Муродхон». Душман- 
лар келибди Яман қасдига, Қўр ташлаб 
ётганмиш тоғнинг остига. «Фольклор»; 2) 
рвдш. шаклида — қўр тўкиб Савлат тўкиб. 
Гўри Амир қўр тўкиб мағрур, Паҳлавондай 
менга тикилар. М. Али. Бошлиқ креслода 
ҳамон қўр тўкиб ўтирарди. Н. Аминов, 
Суварак. 

ҚУРА 1 Ёгоч, шох-шабба, панжара ва 
ш.к. дан қилинган тўсиқ, ғов, девор ва 
шундай девор билан ўралган жой. Овулнинг 
қамиш қўралари совурилиб кетди. А. Мух- 
тор, Қорақалпоқ қиссаси. Қўра орқасида 
арава ғилдиракларининг ғижир-ғижири эши- 
тилди. Ҳ. Ғулом, Машъал. 

2 Шундай жойда яшайдиган кишилар 
бирлиги. Турсунбой олдинда, ҳамқишлоқлари 
бир қўра бўлиб келишди. «Ўзбекистон қў- 
риқлари». 

3 Асосан, қўйлар сақланадиган жой. 
Демак, қўзиси бор қўйларни ажратиб, қўра 
атрофида боқиш лозим. «Ёшлик». Ҳадемай, 
куз тугаб, қиш киради. Қўйлар қўраларга, 
қорамоллар оғилларга киритилади. Газетадан. 

4 эск. Атрофи девор билан ўралган ҳов- 
ли-жой, тураржой. Раҳим домла илгарилари 
Арслонбекнинг улфати бўлиб, бу «хасис бой» 
қўрасига кам келарди. Ҳ. Ғулом, Машъал. 
Катта бойларнинг Тошкент янги шаҳарида 
бир нечадан қўраси бўлиб, уларни.. ижара 

қўйиб, дунв тўплар эдилар. М. Муҳаммад- 
жонов, Турмуш уринишлари. 

ҚУРАМТА тар. Камон ўқлари солиб, 
осиб юриладиган махсус халта, сумка; ўқ- 
дон. Ҳўрамтага қўл солиб, бир тутам ўқ 
олди. н Ҳон тортиб, одамнинг ажали ет- 
ди. Ул Паризод қўрамтага қўл солди. «Му- 
родхон». 

ҚУРБОШИ тар. 1 Ўрта асрларда Ўрта 
Осиё хонликлари ва айрим Шарқ давлат- 
ларида: дастлаб шаҳарни тунда қўриқловчи 
миршаб; сўнгра қурол-яроғ омбори (қўр) 
мутасаддиси ҳамда қурол-аслаҳа, турли 
яроғлар ва тўп ясаш корхоналари (қўрхона) 
бошлиғи. 

2 Туркистон ўлкасида Октябрь тўнта- 
ришигача бўлган даврда маҳаллий полиция 
бошлиғи; миршабларнинг бошлиғи. Мир- 
шаблар томонидан қўрбоши маҳкамасига 
сўроққа олиб кетилган қутидор қайтиб, 
йўлакка кириши билан, минг хил ташвишда 
ўтирувчи Офтоб ойим ила Кумушга қайтиб 
жон кирган каби бўлди. А. Қодирий, Ўтган 
кунлар. 

3 Туркистонда совет режимига қарши 
қуролли ҳаракат ҳарбий раҳбарларининг 
унвони. Ҳўрбоши халқнинг турли табақа- 
лари орасидан чиққан обрўли шахс ҳисоб- 
ланган. Улар орасида ҳатто аёллар ҳам бўл- 
ган. «ЎзМЭ». 

ҚЎРИМОҚ 1 ( б.к. ва т.к. билан ) Ҳи- 
моя қилмоқ, сақламоқ, қўриқламоқ. Боғ- 
(ни) қўримоқ. Юрт қўрисанг, ўзарсан, қўри- 
масанг, тўзарсан. Мақол. н Полизнинг қо- 
ровули ҳам ҳосилини ўтган-кетгандан қў- 
рийди. Н. Қобил, Унутилган соҳиллар. Мол- 
ларни қўриб ётган итлар югуриб келиб, 
Ойқизжонни таниб, ўйнашиб сакрай берди. 
«Фольклор». 

2 ( т.к. билан) Ўзини ёки бирор кимса- 
ни, нарсани қуш, пашша ва ш.к. дан ҳимоя 
қилиш учун уни қувмоқ, ҳайдамоқ. Сояга 
боғлаб қўйилган отлар эринибгина нашша- 
ларини қўрийдилар. Ж. Шарипов, Саодат. 
[Розия хола:] -Ҳозироқ бир болани чумчуқ 
қўрийдиган қилиб қўй! — деб Зуҳрани койиб 
берди. Н. Назаров, Замон. Мулла Саид Жа- 
лолхон.. бурнига қўнган пашшани қўлидаги 
рўмолча билан қўриш малол келди шекилли, 
остки лабини чўзиб, «пуф» деди. А. Қаҳҳор, 
Башорат. 


Пашша қўримоқ ёки пашша қўриб ўтир- 

моқ Ҳеч нарса билан шуғулланмай, бекор 
ҳолда бўлмоқ. Айтганингиздай, бир соат- 
дан бери пашша қўриб ўтирибман. И. Ра- 
ҳим, Ихлос. Ана ундан кейин шаҳарда бема- 
лол пашшаларингни қўриб ўтираверасизлар. 
Шуҳрат, Жаннат қидирганлар. 

ҚУРИҚ 1 кам қўлл. Ҳимоя, мудофаа, 
сақлаш. Башарти, қотил мен бўлиб кўрин- 
ганимда ҳам, молим ва жоним қўриғида 
ўғриларни ўлдирганлигим учун яна гуноҳкор 
бўлмас эдим. А. Қодирий, Ўтган кунлар. 

2 Соқчилар турадиган ва улар ҳимояси- 
да қўриқлаб, сақлаб туриладиган жой. Кўк- 
ча қўрғонлари қўриғида анови қўрғонлар- 
никидек мудофелар кўп бўлмаса ҳам, йўқ 
эмас эдилар. А. Қодирий, Ўтган кунлар. 

3 Экин ёки дарахт экилган, шунинг учун 
ҳам қўриқлаб туриладиган ер майдони; 
экинзор, боғ ва ш.к. Сув талашган бўлсак, 
сиз ҳам, мен ҳам ўз қўриғимиз учун эмас, 
колхоз, халқ манфаати учун талашдик. 
Ойбек, О.в. шабадалар. 

4 Илгари ёки қачонлардир экин экил- 
ган, кейинча экилмай ташлаб қўйилган ер. 
Ҳорабулоқда бекор ётган эгасиз, қақраб ёт- 
ган қўриқлар кўп. М. Исмоилий, Фарғона 
т. о. Не-не умидлар билан олинган ер, бола- 
лар ёш ва Анзират холанинг ўзи дардчил 
бўлгани учун, экувсиз қолиб, қўриққа қўши- 
либ кетди. А. Қаҳҳор, Қўшчинор чироқлари. 
Ёшлигимни қўмсаб, китоб очгандай, Минг 
йиллик қўриқнинг бағрин очаман. С. Акбарий. 

5 Ҳали ишланмаган, деҳқончилик қи- 
линмаган, аммо экишга яроқли жойлар; 
бўз ер. Ҳўриқ ва бўз ерларни ўзлаштириш. 
н Кўкламда она-бола тоғ этагидаги қў- 
риққа чиқиб, белкурак билан ер ағдариб, 
лалми буғдой экишди. П. Қодиров, Уч илдиз. 

Қўриқ очмоқ Илгари экин экилмаган ёки 
ташлаб қўйилган ерларни ўзлаштириб, ишга 
солмоқ, у ерларда экин экиб, деҳқончилик 
қилмоқ. Канал бўйлари, янги очилган қўриқ, 
у ердаги дашт бригадаси хаёлидан ўтди. 
И. Раҳим, Чин муҳаббат. 

6 шв. Ҳалқа қилинган арқон. Шериги 
қўлига қўриқ олади, Ҳўриқлигин Ойчинор не 
билади. «Ойсулув». 

ҚЎРИҚЛАМОҚ Ҳимоя, мудофаа қил- 
моқ, сақламоқ. Ботир бўлсанг, қўриқлагин 
шаҳрингни. «Эрали ва Шерали». Шоир, те- 
вараги Ширим қоровул бошлиқ посбонлар 





қўриқлаган ҳашаматли ипак чодирга кирди. 
Ойбек, Навоий. Табиатни қўриқлаш маса- 
ласи ҳозир кўпчиликнинг диққат марказида. 
«Фан ва турмуш». 

ҚУРИҚХОНА Белгиланган қонунларга 
мувофиқ давлат томонидан ажратилган, 
алоҳида илмий ёки маданий аҳамиятга эга 
бўлган (ноёб ландшафт, ўсимликлар, ҳай- 
вонот дунёси, фойдали қазималар ва б.), 
табиий объект жойлашган ҳудуд. Асраймиз 
ўсимлик хилларин тайин, Асраймиз ҳайвон- 
лар камёб зотини. Ҳатто атрофларин ўраб 
атайин, Қўриқхона, деймиз сўнгра отини. А. 
Орипов, Йиллар армони. Ана шу кўлнинг 
поёнсиз чор атрофи давлат муҳофазасига 
олиниб, қўриқхонага айлантирилган. О. Аб- 
дураҳмон, Милтиқ отилмади. 

ҚУРИҚЧИ I 1 Ҳимоя қилувчи, ҳимоя- 
чи, соқчи, посбон. Чегара қўриқчилари. н 
Дарвозахона устидаги қўриқчилар Бобур- 
нинг одамларини масхара қилиб кулишарди. 
П. Қодиров, Юлдузли тунлар. 

2 Қушларни чўчитиш, улардан боғ, по- 
лиз ва ш.к. ни қўриқпаш учун ўрнатилган 
қўғирчоқ одам; қаратқи. Мени нима деб 
ўйлайсан-а. Сен учун пайкалдаги қўриқчи- 
манми? Ш. Рашидов, Бўрондан кучли. Шу- 
нинг учун эски чопондан полизимизга қўриқ- 
чи қилдим. С. Сиёев, Ёруғлик. 

ҚУРИҚЧИ II Қўриқ ер очувчи, қўриқ 
ерда ишловчи шахс. -Агар орзу қилмасак, 
ҳосилларимиз қамровини чеклаб қўйсак, ун- 
да эртанги кунимиз нима бўлади? — дейди 
қўриқчилар. «Ўзбекистон қўриқлари». Ол- 
тойнинг бепоён қирларини ўзлаштириш учун 
жўнаб кетаётган қўриқчилар бу ерга келар 
эдилар. Газетадан. 

ҚЎРИҚЧИЛИК 1 Қўриқчи иши. Кўриқ- 
чилик жонга тегди. 

2 Ҳимоя, пана, паноҳ. Крейсер қирувчи 
самолёт қўриқчилигида денгизга бораётир. 
«Гулхан». Кўриқчилар Бобурнинг кўзига таш- 
ланмасликка тиришиб, ҳужранинг орқа то- 
монида қўриқчилик қила бошладилар. П. Қо- 
диров, Юлдузли тунлар. 

ҚУРС Кишига қаттиқ тегадиган; қўпол, 
дағал, тўнг. Кўрс одам. Кўрс сўз. Кўрс муо- 
мала. н Унга юзма-юз келиб, бундай қўрс, 
бундай терс гапларни ҳеч вақт айтган эмас 
эдим. М. Исмоилий, Фарғона т. о. Кўрс жавоб 
орага яна жимлик туширди. С. Зуннунова, 


Гўдак ҳиди. Аваз ўз феълини билади: у ин- 
жиқ, юраги тор, қўрс. С. Сиёев, Ёруғлик. 

ҚЎРСЛИК 1 Қўрс эканлик. Гапининг 
қўрслиги, муомаласининг совуқлиги учун қиш- 
лоқилар уни «Соли совуқ» деб атардилар. М. 
Исмоилий, Фарғона т. о. Ҳоровулнинг қўрс- 
лигидан энсаси қотиб, қабулхона томон йўл 
оларкан, яна ғижиниб қўйди. Н. Аминов, 
Ёлғончи фаришталар. 

2 Қўрс, совуқ муомала, қўполлик, тўнг- 
лик. Дадажон.. Расул акага қўрслик қилиб 
қўйгани учун зўр бериб ўзини койир, ишнинг 
нима билан тугашига ақли етмас эди. А. 
Муҳиддин, Миришкор. 

3 шв. Димоғдорлик, кеккайиш. Бу гап 
Асқар отага умрида бир марта от миниб, 
ўзини зўр чавандоз ҳисоблаган ёш боланинг 
қўрслигидай туюлди. А. Қаҳҳор, Хотинлар. 

ҚУРХОНА эск. 1 Қурол-аслаҳа сақлана- 
диган омбор, қуролхона, арсенал. Англия 
қурол-яроғини олиб келган кейинги карвон 
амир ҳазрати олийларининг қўрхоналарига 
сиғмай қолди. Кўрхона ёнидаги «Дорушишфо» 
мадрасасига ҳам ҳарбий анжом сандиқ- 
ларини киритиб, териб қўйишга тўғри кел- 
ди. А. Ҳакимов, Илон изидан. 

2 Қимматбаҳо нарсалар, бойликлар сақ- 
ланадиган омбор; хазина. Ҳукуматимнинг 
қўлига Тушди-да қўрхонаси.. «Фольклор». 

ҚУРЧИ map. 1 Ўрта асрларда Туркистон 
ва айрим Шарқ давлатларида: туркий қа- 
билаларнинг эътиборли ва ишончли ки- 
шиларидан саройда тузилган махсус ҳарбий 
қисм жангчиси (ҳукмдорни ва нуфузли 
аъёнларни қўриқлаган). 

2 Темурийлар даврида: экинзорларни 
қўриқповчи ҳарбий қисм жангчиси. 

ҚУРҚА-ПИСА рвш. Дадил ботинмай, 
қўрқимсираб, бир оз хавотирланиб. Лаъли 
электр чироқ ёниб турган оқ уйга қўрқа- 
писа кирди. Ҳ. Ғулом, Машъал. Санобарўзи- 
нинг тақдири Алихоннинг шу суратга муно- 
сабатидан ҳал бўладигандек, қўрқа-писа 
унга қаради, нафас олмай кузатди. «Ёшлик». 
Мен яна қўрқа-писа сўрадим: -Узум берсам, 
ейсанми ? Ҳ. Аҳмар, Ким ҳақ? 

ҚУРҚАРЛИ Киши қўрқадиган, қўр- 
қувли. Хавотир бўлманг, бунинг ҳеч қўрқар- 
ли ери йўқ. 

ҚЎРҚИМСИРАМОҚ Бир оз қўрқмоқ, 
хавфсирамоқ. Қўрқимсираб гапирмоқ. н 







[Тўлахон:] Худойим билади [қўрқимсираб 
ялиниб], жон хола. Ҳамза, Паранжи сирлари. 

ҚУРҚИНЧ 1 Қўрқув ҳолати, ҳисси; қўр- 
қув, даҳшат, ваҳима. Унинг вужудини қўр- 
қинч қамраб олди. Кўрқинчга тушмоқ. н 
Нигоранинг ҳамон қўрқинч, даҳшат тўла 
кўзларида миннатдорчилик учқуни йилтира- 
ди. С. Анорбоев, Оқсой. 

2 Хавотирлик, безовталик ҳолати, ҳис- 
си; хавфсираш, ҳадиксираш; ҳадик. Нико- 
линнинг қалбини янги бир қўрқинч таталар- 
ди. Ўқ-дори, озиқ-овқат унда чегарали эди. 
Ойбек, Қуёш қораймас. Энди бу иккинчи 
сохта хатни ёздиришда, гарчи ҳозир Ота- 
бекнинг қўлёзмаси ўз қўлида бўлса ҳам, яна 
қўрқинчи йўқ эмас эди. А. Қодирий, Ўтган 
кунлар. 

3 айн. қўрқинчли. Отабек сапчиб кетди, 
туси қўрқинч ҳолга кирган эди. А. Қодирий, 
Ўтган кунлар. Тошни тоимарга уриб, Тар- 
қатиб қўрқинч оҳанг. Ғайратий. Кумушбиби 
ортиқ чидолмадими, қўрқинч бир товуш би- 
лан ҳайқирди: -Оҳ, ўламан, кўп сўзлама! А. 
Қодирий, Ўтган кунлар. 

ҚЎРҚИНЧЛИ 1 Кишини қўрқувга, ва- 
ҳимага, даҳшатга соладиган, даҳшатли, ва- 
ҳимали. Кўрқинчли туш. Кўрқинчли манзара. 
н Унинг ранги оқариб, важоҳати қўрқинч- 
ли тус олган эди. М. Ҳазратқулов, Журъат. 
Одамларнинг унингсиз ҳам хароб эгни-бош- 
лари тўкилди, афсоналардаги яъжуж-маъ- 
жуж каби қўрқинчли тус олди. М. Исмои- 
лий, Фарғона т. о. 

2 Кишини хавотирликка соладиган, бе- 
зовта, хавотир қиладиган; хавфли, хатарли. 
Кўрқинчли касаллик. н Узун ва иссиқ ёз 
кунида подшоҳни саҳарликсиз қолдириш бе- 
гимлар учун ўзлари оч-наҳор қолишларидан 
қўрқинчлироқ эди. П. Қодиров, Юлдузли 
тунлар. 

ҚЎРҚИНЧСИЗ 1 Қўрқарли ери йўқ, 
қўрқинчли эмас. 

2 Хавотир оладиган, хавфсирайдиган ери 
йўқ, хавфли, хатарли эмас; бехавотир, хавф- 
сиз. 

ҚЎРҚИНҚИРАМОҚ айн. қўрқимси- 
рамоқ. Рост, амаки, лекин хўп олишдим, 
жағига ўхшатиб солардим-ку, қўрқинқи- 
радим, ёшман-да. Ойбек, Болалик. Мин- 
натдорлик билдиргим ҳам келарди, аллане- 
чук қўрқинқирардим ҳам ундан. А. Мухтор, 
Тугилиш. 


ҚУРҚИТИШ ҳуқ. Бирон-бир шахсга ёки 
ижтимоий манфаатларга оғзаки, ёзма шакл- 
да ёки бошқа усуллар билан жисмоний, 
моддий ёки бошқа турдаги зиён етказиш 
ниятини ифода этиш; инсонга руҳий азоб 
бериш усулларидан бири. 

ҚЎРҚИТМОҚ 1 Қўрқмоқ фл. орт. н. 
Бутун юзи қулоқларигача кўкариб, қўл- 
лари ёнига шалвираб тушган Писмиқ ўлим 
тусига кириб борди. Бу ҳол Соли совуқни 
жуда ёмон қўрқитиб юборди. М. Исмоилий, 
Фарғона т. о. 

2 Ёлғон дўқ-пўписа ва ш.к. билан юрагига 
ғулғула солмоқ. Ёш, кетаман, деб қўрқита- 
ди, қари, ўламан, деб қўрқитади. Мақол. н 
Бераҳмлар, наҳотки болани шунчалик қўр- 
қитсаларинг! Сен ҳам шунинг товушига 
уйғондингми? А. Қаҳҳор, Қўшчинор чи- 
роқлари. Баъзи бир чумчуқ юраклиларни 
қўрқитиш учун қилинган иш бу! И. Раҳим, 
Чин муҳаббат. 

ҚЎРҚИШ 1 Қўрқмоқ фл. ҳар. н. Йигит 
қўрқиш, ранги ўчиш ўрнига ҳадеб кулар эди. 
М. Исмоилий, Фарғона т. о. 

2 айн. қўрқув. Душманлар кўп numup- 
лашди, Кўрқишлари ҳаддан ошди. «Гулихи- 
ромон». 

ҚЎРҚМАС 1 Қўрқмоқ фл. бўлишсиз 
сфдш. Уҳеч нарсадан қўрқмас эди. 

2 Қўрқишни билмайдиган; довюрак. Бу 
қўрқмас, қотмадан келган.. командир уруш- 
нинг бошидан охиригача ҳарбий хизматда 
бўлди. Газетадан. 

ҚЎРҚМОҚ 1 Қўрқув ҳис этмоқ, қўрқув 
ҳиссига берилмоқ. У ҳеч нарсадан қўрқмай- 
ди. Кўрққанга қўша кўринар. Мақол. н 
Теишбойнинг жаҳли чиқди: -Тешганда кў- 
зингизни тешмайди-ку! Мунча қўрқмасан- 
гиз? М. Исмоилий, Фарғона т. о. Келин қўрқ- 
қанидан ҳуши кетиб қолди. Ҳамза, Бурунги 
қозилар. 

2 Қўрқоқлик, юраксизлик қилмоқ, 
юраги бетламай, дов бермай қочмоқ. Кўрқ- 
қан олдин муиип кўтарар. Мақол. 

3 Ҳадик олмоқ: ботина олмаслик, юра- 
ги дов бермаслик; чўчимоқ. Ҳаёт.. худди 
йиқилиб кетишдан қўрққандек, бир қўли 
билан танчани ушлаб, юзини йигитдан хиёл 
қочириб ўтирарди. М. Исмоилий, Фарғона 
т. о. Дардини айтибди-ю, фамилиясини айт- 
гани қўрқибди. С. Сиёев, Отлиқ аёл. 

ҚЎРҚОҚ Ҳар нарсадан қўрқаверадиган, 
юраги йўқ, юраксиз. Зилзила уни янада қўр- 
қоқ, бўлар-бўлмасга чўчийдиган қилиб қўйган 
эди. Н. Аминов, Қаҳқаҳа. Қўрқоқ ўлмасдан 
бурун ўлади, ўликдан нима кутиб бўлади. 
Уйғун, Ҳаёт қўшиғи. Кўрқоққа кўланка аз- 
роил, дейдилар. А. Қаҳҳор, Тўйда аза. 

ҚУРҚОҚЛИК Қўрқоққа хос ҳис-туйғу, 
хатти-ҳаракат. [Шербек] Курашда қўрқоқлик.. 
нималигини билмайди. С. Анорбоев, Оқсой. 
Ҳўрқоқлик доғини ўлим юволмайди. А. Мух- 
тор, Давр менинг тақциримда. Агар яна шу- 
нақа қўрқоқлик қилар экансан, каллангни 
оламан. И. Раҳим, Чин муҳаббат. 

ҚЎРҚУВ Қўрқиш ҳис-туйғуси, шундай 
ҳис-туйғули ҳолат, руҳий ҳолат. Ҳўрқувга 
тушмоқ. Юрагига қўрқув солмоқ. Уни қўрқув 
босди. н Жангга кирдингми, қўрқувни унут, 
Ўлишни эмас, ўлдиришни ўйла. Уйғун, Ҳаёт 
қўшиғи. Одамлар қўрқувдан қалт-қалт тит- 
рабдилар. «Олтин бешик». 

ҚУРҚУВЛИ Қўрқув уйғотадиган, қўр- 
қув ҳолатли, қўрқув ифодали. Атрофга қўр- 
қувли назар ташламоқ. н Нури ёлғиз қо- 
ларкан.. кузнинг ойдин кечасидаги қўрқувли, 
лекин унинг учун энг тотли дамлар ёдидан 
ўтди. Ойбек, Танланган асарлар. Ҳўрқувли 
кўзлар билан теваракни кузатди. А. Қаҳҳор, 
Йиллар. 

ҚЎРҚУВСИЗ Қўрқинчдан, қўрқинч 
ҳиссидан холи, тинч. Онахоннинг кўз қара- 
ши қўрқувсиз, нафратли ва мағрур қараш 
эди. А. Мухтор, Опа-сингиллар. 

ҚУР-ҚУТ Йиғиб, тўплаб, ғамлаб қўйил- 
ган нарса, бойлик, захира; қут-барака. Шу- 
нисига суюнаманки, ўша вақтларда яхшиги- 
на рўзғор тузиб, қўр-қут орттирган экан- 
миз, бари халқнинг корига яради. Ойбек, О. в. 
шабадалар. Эшон аянинг бирдан-бир нияти 
қўлда қолган қўр-қутларни сақлаб қолиш, 
пишиб ҳилвираб турган эшонни ўз масканига 
қўйиб, бойликларига эга бўлиш. С. Аҳмад, 
Ҳукм. Ҳозир эски қўр-қутдан бор, лекин ётиб 
еганга тоғ чидамайди. Ойбек, Улуғ йўл. 

ҚЎРҚҚУЛИК Қўрқиш керак, қўрқиш 
керак бўлади. Бу одамдан қўрққулик: Одам- 
ни ҳажв қилиб юборади. Ш. Холмирзаев, 
Қил кўприк. Пулки кишини хазондай учириб 
юрдими, ундай пулдан қўрққулик. А. Қаҳҳор, 
Оғриқ тишлар. 

ҚУРҒАЛАМОҚ кам қўлл. Қўрғамоқ. Ат- 
рофда эса уни шериклари ўраб-қўрғалаб, ҳи- 
моя қилиб боришарди. «Гулистон». 


ҚУРҒАМОҚ шв. Қўриқпамоқ, сақламоқ. 
Ватанни қўрғамоқ. н Агар у жанг вақтида 
жонини қўрғаб, ўртоқларига хиёнат қилиб, 
тўнгакнинг орқасида боишни кафтига қў- 
йиб ётмаса, тепасига бостириб келаётган 
[душманни] кўрарди, отиб ўлдирарди, ўзи 
саломат қоларди. Уйғун, Ҳаёт қўшиғи. Жанг 
айламоқда ёри, қўрғаб саодатини: Гулшанда 
бахт майидан мастона ёра айтинг. Уйғун. 

ҚУРҒОН 1 Ўрта асрларда қалин ва 
баланд мудофаа девори билан ўраб қу- 
рилган, асосан, бир дарвозали шаҳар-қалъа. 
Ёв қўрғонини қамал қилиб, унинг қулочкаш 
баланд деворлари ёнига чодир ташлаган қў- 
шин каби одамлар тоғ этагига тўлиб кет- 
дилар. М. Исмоилий, Фарғона т. о. Ғиждувон 
қўрғонининг шарқи-шимол ea ғарб томон- 
ларидан чиқаётган.. ғулғулали товуш ҳавони 
титратмоқда эди. С. Айний, Қуллар. 

2 Қалъа, шаҳар, қўрғон ва ш.к. ни 
мудофаа қилиш учун қурилган мустаҳкам 
девор. У баланд қўрғон билан ўралган бўлиб, 
ичкарига тўртта темир дарвозадан кирилар 
эди. М. Осим, Ибн Сино қиссаси. Азизбек 
ташаккурни битиргач, ҳудайчи қўрғон ус- 
тидаги мудофеларга бор товушини қўйиб 
қичқирди: -Бек жаноблари бу кунги руста- 
мона ғайратларингизга дуо қиладилар. А. 
Қодирий, Ўтган кунлар. Ўчоқ бошида қум- 
ғон, Атрофим баланд қўрғон. Кўнгил берган 
ёримни Кўролмасдан бағрим қон. С. Абдулла. 

3 Дала жойда ва умуман шаҳардан таш- 
қарида атрофи девор билан ўралган ҳовли- 
жой ва унинг ичидаги бинолар (атрофи, 
одатда, боғ, экинзорлардан иборат бўлган). 
Арслонбекнинг қўрғонини.. бу йўлга тушиб 
олган кўр ҳам топади. Ҳ. Ғулом, Машъал. 
Шербек қишлоқнинг энг четидаги қўрғонни 
ҳам босибўтди. С. Анорбоев, Оқсой. 

ҚУРҒОНБЕГИ тар Қалъани, қўрғонни 
ҳимоя қилувчи соқчиларнинг бошлиғи, 
қалъа коменданти. Азизбек, қаршисида қўл 
боғлаб турган қўрғонбегидан сўради: -Йи- 
гшпларингизнинг барчаси ҳам қуруқ қолма- 
дими? -Давлатингиз соясида, тақсир! А. Қо- 
дирий, Ўтган кунлар. 

ҚЎРҒОНЧА1 Қўрғон 3 с. кичр. Йигитлар 
Максимнинг қўл-оёғини боғлаб, ukku яшик 
асбоб-ускуна билан олиб қочишди. Икки кун 
арчазордаги қўрғончада қамалиб ётди. С. 
Аҳмад, Ҳукм. Ҳишлоқдаги naxca деворли 
қўрғончалар бой, бадавлат одамларники бў- 





либ, гуваладан қурилган пастак уйлар кам- 
бағал-қашшоқларнинг бошпаналари эди. П. 
Турсун, Ўқитувчи. 

2 Кичик қишлоқ, қишлоқча. Булоқ- 
бошидаги қўрғончамиз ҳаммаси бўлиб эллик 
беш хўжалик. П. Турсун, Ўқитувчи. 

ҚЎРҒОШИН Менделеев даврий сис- 
темасининг IV гуруҳига мансуб кимёвий 
элемент; оғир, юмшоқ, тез эрийдиган, кў- 
киш-кулранг металл. Соф қўрғошин. Кўр- 
ғошин рудаси. Ҳўрғошин қотишмалари. н 
-Мана, — тугунчани Сувонжонга берди, — 
ярим кило дори, ярим кило қўрғошин. Ичида 
тўнғиз ўқ ҳам аралаш. С. Анорбоев, Оқсой. 
Тоғда нодир металларнинг белгиларини кў- 
риб, вольфрам, молибден, қўрғошин қиди- 
ришган. С. Анорбоев, Ишчилар. 

ҚЎРҒОШИНЛИ 1 Ичида ёки таркибида 
қўрғошини бўлган. Кўрғошинли баббит. 

2 Қўрғошин қуйилган; қўрғошин ёки 
унинг бирикмасидан ясалган. Кўрғошинли 
аккумулятор. 

ҚЎСҚИ 1 Кийилавериб эскириб кетган, 
жулдури чиққан, жулдур кийим. Бошида кир, 
тўзғиган салла, чопони ҳам қўсқи. Ойбек, 
Улуғ йўл. Шу қўсқиси тўрт йилдирки, янги 
бўлмас. Ғ. Ғулом. 

2 Шундай уст-бошли киши ҳақида. Мен.. 
отдан тушсам ҳам, эгардан тушмас эдим. 
Мен кимман ахир, Омон қўсқига бўйсуниб 
кетавераманми! Ғ. Ғулом, Шум бола. 

3 кўчма Дағал, кўрс. Одамлари бир-бири- 
ни сизлаб гаплашади, биздагига ўхшаб қў- 
пол, қўсқи эмас. И. Шомуродов, Мағлубият. 

ҚЎТИР 1 Баданда пуфакчалар ҳосил 
қилиб, қаттиқ қичиштирадиган юқумли 
тери касаллиги. Тиқилинч ва ифлос жойлар- 
да, ётоқларда яшовчи кишилар турли тер- 
лама, қўтир.. ва бошқа шунга ўхшаш юқум- 
ли касалликларга дучор бўладилар. Н. Исмои- 
лов, Касалларни парвариш қилиш. 

2 Шундай касалликка йўлиққан. Кўтир 
бола. Кўтир эчки. н Писмиқ, эгасидан хўп 
калтак еб, яна билтанглаб қолган қўтир 
итдек, эгилиб-букилиб, ерга сирпангандек 
бўлиб инқиллади. М. Исмоилий, Фарғона т. о. 

ҚЎТОН I 1 Бирга боқилаётган катта 
қўй тўдаси; қўй подаси; сурув. Шу кеча 
тушимда чўпон бўлибман, Кўтонимни қир- 
нинг тўрида кўрибман. Ислом шоир. Май- 
донга бир қўтон қўйни ҳайдаб келишди. Ғ. 
Расул, Тўнғич ўғил. 


2 Қўй ёки мол қамаладиган катта қўра 
ёки махсус бино; қўйхона, молхона. Умар- 
қул эрталаб, ердан қиров кўтарилай деган- 
да, қўйларни қўтондан ҳайдаб чиқарди. О. 
Ҳусанов, Ҳаёт ишқи. -Оворагарчиликни 
айтмайсизми, — деди пақир ушлаб турган 
новча киши, — қишда қишлоққа, ёзда яйловга 
мол ҳайдаймиз. Шу ерга қўтон қурилса бўл- 
майдими?И. Раҳим, Ихлос. 

ҚЎТОН II: кўк қўтон қ. кўкқўтон. Оқ 
қўтон қ. оққўтон. 

ҚУТОНЛАБ Бир неча қўтон, қўтон- 
қўтон. Салимбой ўлгандан кейин, унинг ўр- 
нига Мадамин оқсоқол бўлиб қолди. Юзлаб 
қўш-ҳўкиз, йилқи, қўтонлаб қўй-эчки бунга 
қолди. П. Турсун, Ўқитувчи. 

ҚЎТОНЛАМОҚ 1 Атрофни ўраб, қў- 
тонга айлантирмоқ, қўтон қурмоқ. 

2 Қўтонларга айирмоқ, бўлмоқ. 

3 Қўтон бўлиб турмоқ, жойлашмоқ. 
Тепанинг ycmu теп-текис, бемалол бир су- 
рув қўтонласа бўларди. Н. Қобил, Унутил- 
ган соҳиллар. 

ҚЎТОС I Марказий Осиёнинг баланд 
тоғли ҳудудларида яшайдиган, ҳўкизлар 
кенжа оиласига мансуб кавш қайтарувчи 
ҳайвон. Қорамолнинг тоғ шароитига мос- 
ланган энг кучлиси ва маҳсулдори саналган 
қўтосни армани қишлоқларида кўп учрат- 
дик. Ҳ. Назир, Мафтунингман, Озарбай- 
жон. 

ҚУТОС II шв. Бўйинга тақиладиган бе- 
зак буюми. Кўтос тақди бўйни узун бедаво- 
га, Қирқ қуббали юган урди бошига. «Хуш- 
келди». Ана шунда тилла қўтос тақинган 
ўн тўрт маҳрам Бойбўридан Бойсарини сў- 
раб бориб қолди. «Алпомиш». 

ҚЎЧҚОР 1 Совлиқларни уруғланти- 
ригцца фойдаланиладиган, бичилмаган эр- 
как қўй. Зотли қўчқор. н ..ўтган йили эса 
майин жунли зотли қўчқорлар келтирилиб, 
ўзимизнинг жайдари қўйларга.. чатиштириш 
бошланган эди. С. Анорбоев, Оқсой. 

2 кўчма с.т. Кишига нисбат берилади; 
зўр, ботир, паҳлавон. Чамбилнинг қўчқори 
ўзим бўламан, Чамбил элтиб, сени лойга 
соламан. «Маликаи айёр». Бу юришингдан 
сенга ўлмоқлик даркор, Бу сўзларни айтиб 
шундайин қўчқор. «Муродхон». 

Икки қўчқорнинг боши бир қозонда 
қайнамас Иккита бир хил манман, зўр 
ва ш.к. одам бир жойда муроса қилиб 

яшолмайди, чиқишолмайди, маъносидаги 
матал. 

3 Қўчқор (эркаклар исми). 

ҚУЧҚОРБОЗ Қўчқор боқиш ва уриш- 
тиришни яхши кўрадиган одам. Машҳур 
Алимжонбойнинг ўғли Тўрахон бойвачча қўч- 
қорбоз, хўрозбоз.. эди. М. Муҳаммаджонов, 
Турмуш уринишлари. 

ҚУШ I 1 Иккита, бир жуфт; қўшалоқ. 
Ҳўш белбоғ. Ҳўш ёстиқ. Ҳўлларида қўш узук. 
Ҳўш ғилдиракли арава. Ҳўш отли извош. Ҳўш 
табақали дарвоза. Ҳўш карнай. н Юқори- 
даги бир-бирига мингашиб турган қўш хар- 
санг тагидан виқир-виқир қайнаб сув чиқ- 
моқда. С. Анорбоев, Оқсой. 

Қўш қўллаб қ. қўллаб 2. 

2 Бир вақтда, биргаликда содир бўл(а- 
ди)ган, юз бер(ади)ган (яна қ. қўшалоқ 2). 
Ҳўш байрам. Ҳўш тўй. 

3 Омочга қўшилган бир жуфт (ёки бит- 
та) ҳўкиз ёки от. Далага қўш чиқди. н 
Зағчалар қағқағлаишб, қўш кетидан учиб- 
қўнишади. Н. Фозилов, Оқим. Ҳўш ҳўкизда 
ер ҳайдаб, бир отли сеялкада қўриққа чи- 
гит экилди. «Ўзбекистон қўриқлари». 

Қўш пайти (ёки вақти, маҳали) Ҳайдаш 
учун ер етилган, далага қўш чиқадиган пайт. 
Қўш ҳайдамоқ Қўш билан ер ҳайдамоқ. 
Узоқдан қўш ҳайдаб юрган йигитнинг ашу- 
ласи эшитиладир. А. Қодирий, Ўтган кун- 
лар. 

ҚЎШ II 1 Сафар, саёҳат ва ш.к. да вақ- 
тинча қўниш жойи; вақтинчалик қароргоҳ. 
Ҳамма лашкар жам бўлиб, булар ҳам Асқар 
тоғдан ошиб, қўш ташлади. «Гўрўғли». Ҳў- 
қон сипоҳлари эндиги ҳужумгача.. яралари- 
ни боғлаш, дамларини олиш учун қўрғон ёни- 
дан қаёққадир қўшларига кетганлар. А. Қо- 
дирий, Ўтган кунлар. 

2 Гуруҳ, тўда, тўп. Полвоннинг қўшига 
гурланлик Ёқуббой, ҳазорасплик Ҳиличбойлар 
ҳам келиб қўшилдилар. Ж. Шарипов, Хоразм. 

ҚУША I Иккита, бир жуфт; жуфт. 
Кўрққанга қўша кўринар. Мақол. н Яра- 
шиқли келган қўша кокилинг. «Ҳасанхон». 
Ҳўша кунгурали бинолар, Ҳуббаларда ўйнай- 
ди қуёш. Э. Раҳим. 

Қўша қаримоқ Умрнинг охиригача бир- 
биридан ажралмасдан, бирга яшаб ўтмоқ. 
Фотиманинг ҳам унга майли бор. Агар юл- 
дузлари тўғри келган бўлса, қўша қаришсин. 
П. Турсун, Ўқитувчи. 


ҚУША II айн. қўш II 2. Ташқарида бир 
қўша созандалар.. шаҳарнинг машҳур ҳо- 
физлари ашула айтадилар. А. Қодирий, Ўт- 
ган кунлар. 

ҚУШАЛОҚ 1 Иккита бир-бирига ёпиш- 
ган, бир-бирига ёпишиб ўсган, ёпишиб 
туғилган ва ш. к. Ҳўшалоқ олма. Ҳўшалоқ 
сомса. Ҳўшалоқ бошли бузоқ. Марғилоннинг 
қўшалоқ кулчаси. н -Сизларга атаб олиб 
келдим, қизларим, — деди кампир ва бир 
жуфт қўшалоқ анорни рўмолидан олиб, 
Адолатга узатди, — буниси сенга, қизим. И. 
Раҳим, Чин муҳаббат. Самоварчи қўшалоқ 
бармоқли панжасини чўзиб, бир кўчани кўр- 
сатди. Ойбек, Танланган асарлар. 

2 Бир вақтда содир бўлган, юз берган, 
бирга келган, кўш. Ҳўшалоқ байрам. н Бо- 
ла-чақа, набиралар, дўсту биродорлар би- 
лан қўшалоқ тўй кунини ўтказиш вақтини 
келишиб олдик. Т. Унабоев, Кумуш тўй. 

ҚЎШАЛОҚЛАМОҚ кам қўлл. Иккита- 
иккита, жуфт-жуфт қилиб бирлаштирмоқ, 
кўшалоқ қилмоқ. Пайтдан фойдаланиб, мен 
ҳам [гранатани] қўшалоқлаб отдим. А. Мух- 
тор, Давр менинг тақдиримда. 

ҚЎША-ҚЎША Жуфт-жуфт, бир неча 
жуфт; жуда кўп. Кўкрагида қўша-қўша орден 
ва медаллар. н Ҳўша-қўша палак, қўша- 
қўша паранжи, уч-тўрт уйни ясатишга 
етадиган дорпечлар, гулкўрпалар, чойшаб- 
лар.. Лутфинисо ва унинг қизини ҳали қа- 
ноатлантирган эмасди. Ойбек, Танланган 
асарлар. 

ҚУШБЕГИ тар. Қўш, яъни ҳарбий қа- 
роргоҳ ва лагернинг бошлиғи. 

ҚУШБОШ Икки бошли. Ҳўшбош ёвуз 
бургут темир тирноғин Одамзод бўғзига 
санчиб турса-ю, Дилга сиғармиди фарзанд 
орзуси. Миртемир. 

ҚЎШИБ-ЧАТИБ Ёлғон, беҳуда, бўлма- 
ғур гаплар аралаштириб, алдаб. Баъзида 
битта ё бўлган, ё бўлмаган воқеани бир 
эмас, бир неча газета ўзидан қўшиб-чатиб 
ёзади, ўқувчини ишонтирмоқчи бўлади. Га- 
зетадан. 

ҚЎШИЛИШМОҚ Қўшилмоқ фл. бирг. н. 
Гапга қўшилишмоқ. Суҳбатга қўшилишмоқ. 
н Дугонаси чиқиб, ундоқ деди, холанг чи- 
қиб, бундоқ деди, ҳаммаси қўшилиишб, сени 
олиб, менга урди, мени олиб, сенга урди. А. 
Қаҳҳор, Оғриқ тишлар. Башарти, мен бу 
ваҳшатга иштирок қилган бўлсам, қайси 





ақл ва қандай манфаатни кузатиб қўши- 
лишган бўламан ? А. Қодирий, Ўтган кунлар. 

ҚУШИЛМА 1 Турли элемент, қисм ва 
ш.к. нинг ўзаро қўшилишидан таркиб топ- 
ган нарса, бирикма. Универсал асбоб.. икки 
айланувчи доиранинг қўшилмасидан иборат. 
«Астрономия». 

2 Йирик ҳарбий қисм (бригада, диви- 
зия, корпус ва ш.к.). Иккинчи Болтиқбўйи 
фронтининг қўшилмалари умумий ҳужумга 
ўтиш тараддудида эди. Т. Рустамов, Мангу 
жасорат. 

ҚЎШИЛМОҚ1 Қўшмоқ I фл. ўзл. ва мажҳ. 
н. Бешга уч қўшилса, саккиз бўлади. Сут қў- 
шилган чой. Икки от қўшилган извош. 
Ғайратига ғайрат қўшилди. Шаҳримиз ҳусни- 
га ҳусн қўшилмоқда. Илғорлар ҳаракатига 
қўшилмоқ. Элга эл қўишлса — давлат. Ма- 
қол. н Болтабойнинг чеҳраси очилиб кетди. 
Отим чиқсин, десангиз мусобақага қўшилинг 
бўлмаса. А. Қаҳҳор, Қўшчинор чироқлари. 
Кампир.. болаларга қўшилиб ҳингиллашган 
Нурига пичинг қилди. Ойбек, Танланган асар- 
лар. 

2 Бирлашиб, аралашиб кетмоқ, бирлик, 
яхлитлик касб этмоқ. Робиянинг майин соч 
толалари йигитнинг юзига тегди, бир лаҳза 
икковининг нафаси нафасига қўшилиб кет- 
ди. П. Қодиров, Юлдузли тунлар. ..тўнка 
ёнида сочлари ўсиб, соқолига қўшилиб кет- 
ган девона.. гулханни ёндиришга тиришар 
эди. А. Қодирий, Ўтган кунлар. 

3 Сафига кирмоқ. Бир вақтлар саёқ 
йигитларга қўшилиб қолгандим-да. Ойбек, 
Танланган асарлар. 

4 Тўғри деб билмоқ, қўллаб-қувват- 
ламоқ, ёқламоқ. Бировнинг фикрига қўшил- 
моқ. н Мен Зокир отанинг таклифига 
қўшиламан. А. Қаҳҳор, Қўшчинор чироқ- 
лари. -Муса аканинг гапларига қўшиламан, — 
деди Бектемиров. С. Аҳмад, Ҳукм. 

ҚЎШИЛУВЧИ 1 Қўшилмоқ фл. сфдш. 
Даврамизга қўшилувчи одамлар борми? 

2 мат. Бирор сон ёки миқцорга қўши- 
ладиган иккинчи сон ёки миқдор. Ҳўши- 
лувчилар ўрни ўзгаргани билан натижа (йи- 
ғинди) ўзгармайди. 

ҚЎШИМЧА 1 сфт. Бор, мавжуд, режа- 
даги нарса, ҳодиса ва ш.к. нинг устига қў- 
шилувчи ёки уларни тўлдирувчи. Ҳўшимча 
маҳсулот. Ҳўшимча дарс. н Турғун сизга 
қўшимча ҳужжат бермоқчи. Н. Сафаров, 


Ҳаёт мактаби. У.. домланинг ножўя ҳара- 
катлари тўғрисида қўшимча маълумотлар 
берди. П. Турсун, Ўқитувчи. 

2 от Муҳокамага кўйилган қарор, ре- 
золюция ва ш.к. га киритиш учун таклиф 
этилган янги фикр, мулоҳаза ва ш.к. Ҳарор 
қўшимчалари билан бир оғиздан қабул қи- 
линди. 

Қўшимча қилмоқ Қўшимча гап, фикр, 
таклиф ва ш.к. билдирмоқ. Ҳусайн Оға ўғли 
қўшимча қилди: -Бахтимизга сизларни уч- 
ратиб қолдик. И. Раҳим, Чин муҳаббат. 
Ҳурбоналининг гапига у билан келган ше- 
рикларидан бири қўишмча қилди.. М. Хай- 
руллаев, Тилла маржон. 

3 от, тлш. Сўзга қўшилиб, янги сўз 
ёки сўз шаклини ясаш учун хизмат қи- 
ладиган морфема (қ. аффикс). 

4 от Асосий нарсага қўшилган, ара- 
лашган ҳар қандай бошқа нарса, аралашма. 
Ҳеч қандай қўшимчаси йўқ, тоза асал. 

5 от, с.т. Илова. 

ҚУ ТТТ ИН Қуролли кучлар мажмуи ёки 
унинг бир қисми; аскар, армия. Ҳўшин- 
ларимиз қарши ҳужумга ўтдилар А. Қаҳ- 
ҳор, Ҳи-ҳи. Кун чиқаётганда, шаҳар таш- 
қарисида бир қисм қўшини билан Шайбо- 
нийхон пайдо бўлди. П. Қодиров, Юлдузли 
тунлар. 

ҚЎШИШ 1 Қўшмоқ I фл. ҳар. н. Ҳосилга 
ҳосил қўшиш. н Бу, ўртоқлар, фан билан 
тажрибани бирга қўшиш орқасида эришган 
ютуғимиздир. С. Анорбоев, Оқсой. Тешабой 
соябон аравани қўшишга буюрди. М. Ис- 
моилий, Фарғона т. о. 

2 мат. Икки ёки ундан ортиқ соннинг 
йиғиндисини топиш амали; қўшув. Касрлар- 
ни қўшиш ва айириш. 

ҚУШИҚ 1 Кенг маънода шеърий-му- 
сиқий жанр; ашула. Лирик қўшиқ. Ҳажвий 
қўшиқ. Халқ қўшиқлари. Ҳўшиқ айтмоқ. 
Ҳўшиқ басталамоқ. н Унда алла, қўшиқ 
бор. Иссиқ бағир ва ишқ бор. Г. Жўраева, 
Иқбол. Яхши куй ва қўшиқ инсонга хуш 
кайфият бағишлайди. Газетадан. 

2 Лапар, терма. 

ҚУШИҚЧИ Қўшиқ ёки лапар айтувчи 
киши, хонанда. Чолғучилар бошладилар соз, 
Ҳўшиқчилар солдилар овоз. Ғ. Ғулом. Шу 
чоққача мўлтайиб, хаёл ичида шўнғиб ўтир- 
ган Кумушбиби бир сесканди-да, қўшиқчи 
қизларга қаради. А. Қодирий, Ўтган кунлар. 





ҚЎШИҚЧИЛИК 1 кам қўлл. Қўшиқ 
айтиш касби, иши. Кушиқтликни йиғиштир. 

2 Қўшиқлар яратиш, қўшиқ басталаш. 
Маъруф Назаров кинематография, драма- 
тургия ва қўшиқчилик соҳасида ҳам дадил 
қалам тебратяпти. X. Ёдгоров, Ҳаёт тўл- 
қинлари. 

ҚЎШМА 1 Бирлаштирилган, бирлаш- 
ган ҳолда амалга ошириладиган, ўткази- 
ладиган, биргаликдаги. Кўшма ахборот. Қўш- 
ма мажлис. Кўшма корхона. 

2 тлш. Икки ва ундан ортиқ тил бир- 
лигининг қўшилувидан ташкил топган. 
Кўшма гап. Кўшма аффикс. Кўшма сўз. 

ҚУШМАЧИ Бегона аёл билан бегона 
киши (эркак)нинг учрашувига, қўшилувига 
воситачилик қилиб кун кўрадиган одам; дал- 
ла. Мен ҳали келиб-келиб одамгарчиликни, 
диёнатни, номусни тупроқ билан тенг қил- 
ган сиздай разил, хотинфуруш қўшмачилар 
олдида шундай паст тушдимми! Ҳамза, Бой 
ила хизматчи. 

ҚЎШМАЧИЛИК Қўшмачи иши, касби. 
-Яхши бўлди, кета қолинглар, — деди хо- 
тинлардан бири унинг кетидан бурнини 
жийириб, — худодан қўрқармишлар булар? 
Биттаси қўшмачилик қилиб кун кўради. С. 
Зуннунова, Гулхан. 

ҚЎШМЕТАЛЛ Икки хил металлдан 
ясалган, биметалл. Кўшметалл пластина. 

ҚЎШМИСРА Икки мисра, ғазал, қа- 
сида ёки достондаги айрим бир байт. Маз- 
кур қўшмисра «Садди Искандарий» достони- 
нинг 88-бобида келган. «Тафаккур». 

ҚУШМОЗОР Ёнма-ён иккита мозор. 

Қўшмозор бўлмоқ Бирга, бир вақтда 
ўлмоқ; қирилмоқ. -Худо хоҳласа, ҳаммаси 
қўшмозор бўлади! — деди Роҳатбиби. — Ҳақ 
жойида қарор топади. Ҳ. Ғулом, Машъал. 
Қўшмозор қилмоқ Иккаласини ёки бирйў- 
ла ҳаммасини ўлдирмоқ, қирмоқ. Қишлоқ- 
ларимизга разм солинг.. тунов куни Ғижду- 
вон томондаги қишлоқлардан бирида деҳ- 
қонни таламоқ ниятида борган амир ам- 
локдорларини сарбоз-парбозлари билан қўш- 
мозор қилишибди. С. Кароматов, Бир томчи 
қон. 

ҚУШМОҚ I 1 мат. Қўшув амалини 
бажармоқ, жам қилмоқ. Бешни бешга қўш- 
моқ. 

2 Бирор нарсага бошқа нарсани ара- 
лаштирмоқ ёки солмоқ. Сутга сув қўшмоқ. 


Чойга шакар қўитоқ. Лойга сомон қўшмоқ. 
н Гулнор ўқчиб-ўқчиб сўзлади: -Заҳар.. 
Салим қўшган. Ойбек, Танланган асарлар. 
Ҳар бир ақли бор одам қовунга пиёз қўшиб 
ейиш нотўғри эканини билса керак. А. Қаҳ- 
ҳор, Мунофиқ. Дарахтларнинг гулларидан 
сочилаётган ҳидни ҳаво билан қўшиб, ҳар 
қанча шимирсанг ҳам тўймайсан киши. Н. 
Сафаров, Жангчи шоир. 

3 Бўлак-бўлак, алоҳида, мустақил нар- 
салардан бир бутунлик ҳосил қилмоқ, бир- 
лаштирмоқ. Икки институтни қўшмоқ. 
Молу мулкни қўшмоқ. Сўзларни бир-бирига 
қўшиб, гап тузмоқ. н Бешинчи ва еттин- 
чи синфларни қўшиб ўқитяпти дадам. С. 
Сиёев, Ёруғлик. 

4 Бирини бошқасининг ёнига, устига 
қўймоқ, тиркамоқ, ташламоқ; бир қилмоқ, 
бир қилиб қўймоқ. Хирмонга этак-этак 
пахта қўшмоқ. н Шинелъ ва гимнастёр- 
каларини ечди-да, тугун қилиб, бошқалар- 
никига қўшди. Ойбек, Қуёш қораймас. 

5 Қўшимча тарзда бермоқ, киритмоқ. 
[Мирзакаримбой] Бир нафас ўйлаб, яна уч 
сўмлик қоғоз ва бир сўлкавой қўшиб, Йўлчи- 
га ташлади. Ойбек, Танланган асарлар. 

6 Гап, фикр ва ш.к. қўшимча қилмоқ; 
гап қистирмоқ. У Хадичахоннинг сўзига ни- 
мадир қўшмоқчи бўлди-да, ҳозир айтиб 
қолмаса, худди кечикиб қоладигандек шош- 
ди. Н. Сафаров, Хадича Аҳророва. Ўша қув- 
ноқ вазиятини ўзгартирмай, қўшиб қўйди: 
-Оёғингиз оғримаяптими ? С. Кароматов, Ол- 
тин қум. 

7 Борига яна нимадир киритмоқ, бирор 
нарсани яна нима биландир тўлдирмоқ. 
Умрга умр қўшмоқ. Ҳуснига ҳусн қўшмоқ. 
н Ҳазин мисрлар унинг дардига дард қў- 
шар эди. X. Султонов, Онамнинг юрти. ..бу 
сайил навбаҳорга файз қўишрди. Мирмуҳ- 
син, Меъмор. 

8 Қаторига киритмоқ, бирга қилмоқ. 
[Ўзбек ойим:] Отабекнинг ёнига Ҳасаналини 
қўшиб, Марғилонга юбораман. А. Қодирий, 
Ўтган кунлар. Бу йигитни.. аскарий машқ 
ўтказаётган навкарларга қўшинг! П. Қо- 
диров, Юлдузли тунлар. Ишонмасак, сени 
тўдамизга қўшмасдик. С. Сиёев, Ёруғлик. 

9 Бирга қилмоқ; бириктирмоқ. Бири Ро- 
бияни оёқларидан ушлаб олган, иккинчиси 
унинг қўлларини белига қўшиб, маҳкам қи- 
сиб турган.. П. Қодиров, Юлдузли тунлар. 




10 этн. Сарпо қилмоқ, сарпо, сеп тари- 
қасида бермоқ. Битта хитой жужун мур- 
сакни кам кўриб, ёнига ўзининг қимматбаҳо 
заррин мурсагини.. қўшган эди. А. Қодирий, 
Ўтган кунлар. 

11 Арава, извош, омоч ва ш.к. ни тор- 
тиш учун тегишли абзал ёрдамида би- 
риктирмоқ (от-улов ҳақида). Ҳозир нариги 
тўриқ қашқани қўшаман жувозга. Н. Фо- 
зилов, Оқим. [Ёрмат] Отни қўшгандан ке- 
йин аравага қалин намат солди. Ойбек, 
Танланган асарлар. Офицер ҳозир: «Кўшга 
қўшсанг ҳам, майли, ишқилиб ўлдирма», деб 
кетаётибди. А. Қаҳҳор, Олтин юлдуз. 

12 От-улов тиркаб тайёр қилмоқ (арава, 
извош, омоч ва ш.к. ҳақида). Фазлиддин.. 
аччиқ чойни ичиб қониққач, извошни қўш- 
ди. Ойбек, Танланган асарлар. У[Сидиқжон] 
бир куни, тушки дам олиш вақтида, Зиё- 
дахоннинг сўровига кўра, эшак-аравани қў- 
шиб, дарёдан сув келтиргани борди. А. Қаҳ- 
ҳор, Қўшчинор чироқлари. 

13 Эркак киши билан аёлни уйламоқ, 
бир ёстиққа бош қўйдирмоқ, қовуштирмоқ. 
Ҳирқ кун тўй қилиб, қирқ биринчи кечаси 
йигитларни қизларга қўшдилар. «Эртаклар». 
[Ҳасанали:] Бекни уйлантирдим, севганига 
қўшиб қувонтирдим!А. Қодирий, Ўтган кун- 
лар. 

Бошини қўшмоқ Уйлантирмоқ ёки эрга 
бермоқ. Бир амаллаб қишдан чиқсак, Полвон- 
нинг ҳам бошини қўшиб қўярмиз. Ж. Шари- 
пов, Хоразм. 

ҚЎШМОҚ II Қўшилиб турган, қўшил- 
ган; қўшалоқ нарса, қўшимча. Ҳўрққанга 
қўш кўринар, қўшмоғи билан беш кўринар. 
Мақол. 

ҚУШНАИ Ўзбек, тожик ва б. шарқ 
халқларида тарқалган, бириктирилган ик- 
ки найли, пуфлама тилчали мусиқа асбо- 
би (бир-бирига ўзаро боғланган иккита бир 
хил ғаров қамигцдан ишланади). Бу майин 
оҳанг дам яқин, дам узоқдан эшитилар.. дам 
чиройли қўшиққа, дам қўшнай садосига ўх- 
шаб кетарди. Ж. Абдуллахонов, Тўфон. 

ҚУШНАИЧИ Қўшнай чалувчи созанда. 

ҚУШНИ 1 от Уйлари, ҳовли-жойлари 
ёнма-ён ёки яқин бўлган кишилар, оилалар, 
хонадонлар (бир-бирига нисбатан). Яқин 
қўшни. Ён қўшни. Ҳовли олма, қўшни ол. 
Мақол. Гилам сотсанг, қўшнингга сот, бир 
чеккасида ўзинг ўтирасан! Мақол. н [Ҳо- 


симжоннинг] Ойиси қўшни билан гаплашиб 
турарди. Ў. Умарбеков, Она. Бир қаричлик- 
дан дуторни севаман, бир қўшни келинчак- 
дан ўрганган эдим. Ойбек, Танланган асар- 
лар. [Отабек] Гузарга чиққанда, Ҳасанали- 
нинг қўшниси бўлган Али эринибгина дўкон 
тахтасини туширмоқда эди. А. Қодирий, 
Ўтган кунлар. 

2 Иш жойи, жойлашиш ўрни ёнма-ён 
ёки яқин бўлган кишилар (бир-бирига нис- 
батан). Ҳиз сўраган курсант, ҳақиқатда, Эл- 
муродга қўшни, иккинчи взводда ўқир эди. 
Шуҳрат, Шинелли йиллар. Ҳайрон бўлиб, 
сувдонга тикилди. У ковак эди — ўқ тешиб 
ўтибди, уни улоқтирди-да, қўшнисидан, 
серсоқол русдан сув тилади. Ойбек, Қуёш 
қораймас. 

3 сфт. Ёнма-ён турган, жойлашган, бир- 
бирига яқин, чегарадош. Ҳўшни бригада. Ҳўш- 
ни маҳалла. Ҳўшни қишлоқ. Ҳўшни мамла- 
катлар. н Йигит ялт этиб қўшни далага 
қаради. У ерда хотин-халажлар, бола-чақа- 
лар чувуллашиб, naxma теришаётган эди. 
М. Исмоилий, Фарғона т. о. 

Қўшни бурчаклар мат. Бир томони уму- 
мий бўлиб, қолган икки томонини бир тўғ- 
ри чизиқ ташкил этган иккита бурчак. 

ҚЎШНИЧИЛИК Қўни -кўшнилар ўрта- 
сидаги борди-келди муносабатлари, кўни- 
кўшничилик. Ҳўшничилик қилмоқ. 

ҚУШОВОЗ мус. Икки овоз билан ижро 
этиш учун ёзилган мусиқа асари ҳамда 
шундай асарни ижро этиш; дуэт. 

ҚУШОЁҚ Орқа оёқлари ва думи узун, 
сакраб юришга мосланган тунги кемирувчи 
сутэмизувчи ҳайвон. Илиқ тун.. Ҳўшоёқлар- 
нинг чийиллаши, аҳён-аҳёнда дардчил бузоқ- 
нинг азоб чекиб инграши сингари совуқ нидо- 
лар ҳам эшитилади. Ж. Абдуллахонов, Тў- 
фон. Зум ўтмай қўшоёқ билан бўз каламуш 
ҳам у ёқ-бу ёққа пилдираб, емиш ахтариш- 
га тушдилар. А. Ибодинов, «Латофат» дўко- 
нидаги қатл. 

ҚУШОТАР Қўшоғиз милтиқ. Элгелди 
ёйилиб кетган сурувга кўз ҳам ташламай, 
қўшотарини қучоқлаб, яна ўтирди. А. Мух- 
тор, Қорақалпоқ қиссаси. [Мадамин] Ҳиш- 
лоқдан чиққанидан кейин қўшотар ов мил- 
тиқни осмонга қаратиб, устма-уст икки 
марта ўқ узди. П. Турсун, Ўқитувчи. 

ҚЎШОҚ 1 сфт. Бир-бирига қўшилган; 
кўшалоқ. Ҳўшоқ сомса. н Бир кўзи ғилай- 






роқ.. Тиканак сингари Қошлари қўшоқ. Туй- 
ғун. Анави малла йигит.. чилдирмани қўшоқ 
қилиб чаладиган, ҳунари ўткир чилдирмачи. 
С. Анорбоев, Оқсой. 

2 с.т. кам қўлл. от Умр йўлдоши, эр ёки 
хотин (бир-бирига нисбатан). Бошқа гап- 
ларни кўнглингга келтирма, қизим! Марғи- 
лонлик келин билан сенинг бизга ҳеч бир 
фарқларинг йўқ, икковларинг ҳам боламизнинг 
қўшоғи — боламизсиз! А. Қодирий, Ўтган 
кунлар. 

3 от, махс. Бир арқон билан боғланган 
икки ёки бир неча қўй; ўзаро боғланган 
қўйлар тўдаси. Чўпонлар ҳам сотилмай қол- 
ган қўйларни қўшоқлардан чиқариб, ўтлоқ- 
ларга ҳайдадилар. С. Айний, Дохунда. Тў- 
ламат Сувонжон билан бирга жуни ўсиқ 
қўзиларни тутиб, қўшоққа тиркашмоқда. С. 
Анорбоев, Оқсой. 

Қўшоқ арқон Бир неча қўйни ўзаро 
боғлаш учун мўлжалланган узун арқон. 
Омон белидан қўшоқ арқонни ечди. Ғ. Ғулом, 
Шум бола. Қўшоқ қилмоқ Қўшоқлаб боғ- 
ламоқ, бир нечасини бир арқонга боғламоқ. 

4 с.т. Умуман, тўда, тўп; гуруҳ. Олдинги 
туялардан бир нечаси қўшоғидан ажралиб 
келди-да, кийикни ўзига қўшиб олди. Й. Шам- 
шаров, Қаҳрамонлик йўли. Колхозчи бола- 
лар ва қизлардан икки қўшоқ қўриқчилар 
тўдаси ташкил қилиб, болаларнинг ўзига ҳар 
бир қўшоққа бир бошлиқ сайлатди. А. 
Қодирий, Обид кетмон. 

5 Қўшоқ (эркаклар исми; одатда олти 
бармоқли одамларга қўйилади). 

Қўшоқ бармоқли одам Олти бармоқли 
одам. Қўшоқнинг орқасида (ёки ичида) бў- 
шоқ Бир неча айбдор, гуноҳкор, жиноятчи 
ва ш.к. ичида бегуноҳ жазоланган кишига 
нисбатан айтиладиган ибора. 

ҚЎШОҚЛАМОҚ Бир-бирига бирик- 
тириб, бир арқон билан боғламоқ, қўшоқ 
қилмоқ (қўй, эчки ва ш.к. ҳайвонлар ҳақи- 
да). Омон белидан қўшоқ арқонни ечди. Қол- 
ган қўйларни қўшоқладик. Ғ. Ғулом, Шум 
бола. 

ҚУШОҒИЗ Стволи иккита бўлган, кет- 
ма-кет икки ўқ отиш мумкин бўлган, икки 
стволли (милтиқ ҳақида). Шербек тўриққа 
устма-уст қамчи босди. Йўл-йўлакай қўш- 
оғиз милтиқни бир қўлида ушлаганича 
елкасига қўйиб, отишга чоғлаб борди. С. 
Анорбоев, Оқсой. 


ҚУШТАБАҚА(ЛИ), қўштавақа(ли) 

Табақаси иккита бўлган, икки табақали. 
Қўштабақа эшик. н Бу қўрғоннинг.. катта 
қўштавақа дарвозасида посбон бўлиб «Ола- 
пар» деган катта кўппак ит яшар экан. С. 
Абдулла, Ўртоқ Холназаров. 

ҚЎШТИРМОҚ Қўшмоқ I фл. орт. н. Тонг 
отмай қўш қўштирмоқ. н Қоражонни 
қишлоқдан чиқариб, элга қўштирмай, Ола- 
тоғдан жой бериб қўйди. «Алпомиш». Оқ- 
соқол тонг қоронғисида извош қўштириб, 
куёвнинг олдига борди. С. Аҳмад, Ҳукм. 

ҚЎШТИРНОҚ Кўчирма гап, иқтибос, 
сарлавҳа, шунингдек, кўчма маънода иш- 
латилган сўз ёки гапни ёзувда ажратиб 
кўрсатиш учун ишлатиладиган чегараловчи 
тиниш белгиси (« » ёки “ ” белгиси). 

Қўштирноқ очмоқ. Қўштирноқ ёпмоқ. Сўз 
ёки гапни қўштирноқ ичига олмоқ. н Кў- 
чирма гап ёки цитатани, муаллиф гапидан 
ажратиш учун, қўштирноқ қўйилади. «Ўзбек 
тили» дарслиги. 

ҚУШТИҒ 1 Икки тиғли, дудама. Қўш- 
тиғ пичоқ. 

2 шв. Қўшоғиз, қўшотар. Қани энди, қўш- 
тиғ милтиғинг бўлса-ю, сочма ўқ билан бир 
отишда ҳаммасини уриб олсанг! П. Турсун, 
Ўқитувчи. 

ҚЎШТОР мус. Икки торли. 

ҚЎШТУЁҚЛИЛАР Қорамоллар, қўйлар 
каби туёқпари бир жуфт бўлган сутэмизув- 
чиларнинг бир туркуми. 

ҚЎШУВ 1 Қўшмоқ фл. ҳар. н. Ҳайдар 
ота.. бирининг қайғуси иккинчисининг қай- 
ғусига қайғу қўшувига кўзи етиб қолди. А. 
Қаҳҳор, Асрор бобо. 

2 мат. Қўшиш амали. Тузук, алифбени 
билиб олибсиз. Ҳисобдан ҳам қўшув, олувлар- 
ни ўрганибсиз. Тузук! Ҳ. Ғулом, Машъал. 

ҚУШХОНА 1 Қароллар, хизматкорлар, 
қўшчилар учун белгиланган тураржой. 
Бойнинг ерининг юқорисида, баландгина бир 
парча саҳн хизматкор ва мардикорларнинг 
қўшхонаси эди. Ойбек, Танланган асарлар. 

2 Сафарда қўниш, истиқомат қилиш 
учун белгиланган жой, сарой. Мен оғир- 
сингансимон ўйланиб олдим ва: -Хўп, қўшхо- 
нам узоқ бўлса ҳам, бир хабар олиб ўтар- 
ман, — дедим. А. Қодирий, Ўтган кунлар. 
Қўшхоналарга бор-да, меҳмонларга хабар бер. 
Олиш бошланди, де. Т. Мурод, От кишна- 
ган оқшом. 




ҚЎШЧАНОҚ Бир-бирига қўшилган, 
ёпишган иккита чаноқ. Чиноқчи агар терим 
пайтида барака рамзи бўлган «қўшчаноқ» 
топиб олса, хўжайин уни совға билан сий- 
лаган. «Фан ва турмуш». 

ҚУШЧИ 1 Қўш ҳайдовчи киши. Ерҳай- 
дашга чиққан қўшчиларнинг куйлаган овоз- 
лари эшитилиб, мени ўз томонига тортди. 
С. Айний, Эсдаликлар. 

2 тар. Феодал-бойларга ёлланиб иш- 
ловчи камбағал деҳқон; қарол, чоракор, 
батрак. Минг қўшчига бир бошчи. Мақол. н 
Ўзининг ер ҳайдаш анжомларига, ҳўкиз каби 
иш ҳайвонларига эга бўлиб, ҳақини келишган 
ҳолда, заминдорларнинг ерини ҳайдайдиган- 
лар қўшчилар деб номланган. «Фан ва турмуш». 

3 тар. Батрак, қарол, чоракор ва кам- 
багал деҳқонлар манфаатини ҳимоя қилиш 
учун тузилган, 1919-1930 йилларда фаоли- 
ят кўрсатган касаба ташкилоти. Стол ёнида 
комиссия аъзолари, «қўшчи» фаоллари ўтир- 
дилар. А. Қаҳҳор, Сароб. 

ҚЎШЧИ-ҚЎЛОНЧИ айн. қўшчи 2. Мулла 
Омонбой, шаҳардаги қўшчи-қўлончи, сайис, 
мирохур, бою боёнлар, ошна-оғайниларингизга 
хат-патингиз йўқми? F. Ғулом, Шум бола. 
Ана шу давлатларнинг ҳаммасини қўшчи- 
қўлончилар Миржалол қуруқнинг.. катта 
қўрасига ташиб келтирар эканлар. Ғ. Ғулом, 
Тирилган мурда. 

ҚУШҚАВАТ(ЛИ) Устма-уст икки қават 
қилиб қурилган, икки қаватли. Қўшқават 
кўркам бинолар тагидаги асфалът йўлак- 
ларда йўловчилар, кўчада маишналар тур- 
нақатор. А. Муҳиддин, Ҳ. Тожибоев, Оташ 
қалбли қиз. 

ҚЎШҚАНОТ(ЛИ) 1 Иккита қаноти бўл- 
ган, икки қанотли. Қўшқанотли самолёт. 
н Бу хат менга ҳаёт берди, Бағишлади 
қўшқанот. Чапак чалиб табриклади Гўё ме- 
ни коинот. Шуҳрат. 

2 Икки тавақали, қўштавақали. Ўзумри- 
да биринчи марта Очилди қўшқанот дарво- 
за. Э. Раҳим. Енгил машина сиғадиган қўш- 
қанотли эшикдан почтальон кириб келди. 
А. Убайдуллаев, Ҳаёт оқими. 

ҚУШҚУЛОҚ 1 Икки томонида қулоғи 
бўлган кувачасимон сопол идиш, хурмача. 
Саид Жалолхон раиснинг олдидаги қатиқни 
қўшқулоғи билан олиб чиқиб, ариққа таш- 
лади. А. Қаҳҳор, Башорат. Бир қўшқулоқ қа- 
тиқ фалон пул. А. Қаҳҳор, Сароб. 


2 Эндигина униб чиққан. икки уруғбарг- 
дангина иборат бўлган ниҳол. Чигит экиб, 
ғўзаларимиз қўшқулоқ бўлгунча не-не машақ- 
қатларни бошимиздан кечирмадик! С. Абду- 
қаҳҳор, Қувондиқ. Қиш ўтди, баҳорда қара- 
сам мундоқ, Остидан ниш уриб чиқибди гиёҳ, 
Гиёҳки, ингичка, нимжон, қўшқулоқ, -Ажа- 
бо! — дедим-у, термулдим узоқ. Шуҳрат. 

ҚУШ-ҚУШ айн. қўша-қўша. [Ойшабону] 
Ёқут кўзли қўш-қўш узуклар порлаётган 
семиз бармоқлари билан ғўлага ўхшаш тиз- 
заларини силар экан, қўшиб қўйди. Ҳ. Ғулом, 
Машъал. Сен тенги келинчакларнинг уйига 
кирсанг, оғзинг очилиб қолади: қўш-қўш тил- 
ла соатлар, тилла билагузуклар. А. Қаҳҳор, 
Сароб. 

ҚЎЯРДА-ҚЎЙМАЙ рвш. Истагига, хо- 
ҳишига қарамасдан, мажбур қилиб, зўрлаб, 
қистаб, қўймай. Кечга томон [Отамирза] 
рафиқасини қўярда-қўймай кийинтирди. X. 
Тўхтабоев, Фельетондан кейин. Ойим қўярда- 
қўймай қўлимга тутқазган тугунчани ўйнаб, 
секин хиргойи қилиб бораман. Ш. Отамуро- 
дов, Кўнгил. 

ҚУҚОНАРАВА Иккита катта ғилдирак- 
ли арава. 

ҚУҚОНГУЛ Мураккабгулдошлар оила- 
сига мансуб, икки туркум ўсимликларнинг 
умумий номи. Уларнинг уйидаги гулларнинг- 
ку сон-саноғи йўқ: гулбеор, гулраъно, гулсап- 
сар, гулҳамишабаҳор, қўқонгул, қалампир- 
гул. Ғ. Ғулом, Шум бола. 

КўҚОНЖЎХОРИ Жўхорининг попук- 
симон бошоқли нави, оқжўхори. Қўқонжў- 
хори экмоқ. Кўқонжўхори гўжаси. н Ат- 
рофида ҳеч ким йўқ; қўқонжўхори баргла- 
рининг шамолда шилдирашидан бошқа ҳеч 
қандай сас йўқ эди. Ж. Шарипов, Хоразм. 

ҚЎҚҚАЙМОҚ 1 с.т. Тиккайиб, дўмпа- 
йиб хунук кўриниб турмоқ; беўхшов ўтир- 
моқ ёки жойлашмоқ, қўнқаймоқ. Жўралар- 
нинг уйи тепаликда, якка ўзи қўққайиб ту- 
ради. Ф. Мусажонов, Дарадаги қишлоқца. 
Унда-мунда қўққайган эски.. тўнкалар ҳам.. 
ёқимли, жозибадор туюларди. Ойбек, Қуёш 
қораймас. 

2 Тик ғўдайиб, қаққайиб турмоқ, қақ- 
қаймоқ. Тўқсонов ўз орқасида қўққайиб, ўзи- 
ни кўрсатиш учун аллақачондан бери буйруқ 
кутиб турган Дадабойга қичқирди: -Олинг! 
Нимага қараб турибсизШ. Турсун, Ўқитувчи. 

3 айн. қўнқаймоқ. 




ҚУҚҚАИТИРМОҚ Қуққаймоқ фл. орт. н. 

Зулукхоннинг шаҳарда қўққайтирган имора- 
ти Мирҳосилнинг ножўя ҳаракатларига 
жонли дилилдай, мана мен, деб турибди. Ҳ. 
Ғулом, Сенга интиламан. 

ҚУҚҚИСДАН рвш. Ҳеч кутилмаганда; 
бехосдан, тўсатдан. Кўққисдан ҳужум қил- 
моқ. н Эшикнинг қўққисдан очилиши.. Вали 
акани чўчитиб юборди. М. Исмоилий, Фар- 
ғона т. о. Кўққисдан берилган бу савол олди- 
да Қодирбек нима деярини билмай, тикил- 
ганча қолди. М. Қориев, Ойдин кечалар. 

ҚУҒА Қўғадошларга мансуб кўп йиллик 
илдизпояли ўсимлик (пояси тик ўсади, 
цилиндрсимон йўғон, бўйи 2-3 метр); қов- 
ға. Ҳужрага кириб, гўшт, ёғ, қўғага боғлан- 
ган тўртта умрбоқи қовун.. ҳужрада қала- 
шиб ётганини кўрди. С. Абдулла, Мавлоно 
Муқимий. 

ҚУҒАЗОР Нуқул қўға ўсиб ётган, қўға 
босган жой. Кўйлар қўғазорда, қўй ейдиган 
янтоқ Бақақуруллоқда — бечоралар баъзан оч 
қолар экан. А. Қаҳҳор, Қўшчинор чироқлари. 

ҚУҒАИ айн. қўға. Caeam тўқимоққа 
ярагай қўғай. Ғ. Ғулом. Мўйтанкўлда ғовлаб 
ўсган.. қўғай худди ёв босиб келаётганидай 
шовуллайди. А. Мухтор, Қорақалпоқ қиссаси. 
Кўмтепанинг адоғида мўъжаз кўл бўлиб, усти 
кўм-кўк қўғай ea қамишлар билан қопланган. 
Э. Самандар, Тангри қудуғи. 

ҚУҒИРМОЧ Қозонда қовурилган буғ- 
дой. Наврўз кирарда.. кўп жойда ўрик қай- 
натилади. Кўғирмоч қовурилади. М. Алавия, 
Наврўз — баҳор байрами. Тоҳир ойисининг 
қўғирмоч ушлаган ҳовучини қисиб: -Менга 
унаштирилган ким? Pocmmu айтиб бер, — 
дебди. «Эртаклар». 


ҚЎҒИРМОҚ шв. Қовурмоқ. 

ҚЎҒИРЧОҚ 1 Одамга ёки бошқа бирор 
нарсага ўхшатиб ясалган болалар ўйинчоғи. 
Резинка қўғирчоқ. Кўғирчоқ театри. Кўғир- 
чоқ ўйнамоқ. н Ўн-ўн бир ёшларга кирган 
иккинчи қиз қизил қаламини оғзида ҳўллаб, 
қўлидаги қўғирчоққа қош-кўз ясар ea.. ашу- 
ла айтарди. С. Зуннунова, Гулхан. 

2 кўчма Бошқаларнинг амри, истаги 
билан иш тутувчи, мустақил иш юрги- 
золмайдиган киши, ҳоким; ҳукумат ва ш.к. 
Бировнинг қўлида қўғирчоқ бўлмоқ. Кўғирчоқ 
ҳукумат. н Ҳа, сизлар учун раис нима, 
қўғирчоқми? Ш. Рашидов, Бўрондан кучли. 

ҚЎҒИРЧОҚБОЗ Кўғирчоқларни ўйна- 
тиб, томоша кўрсатувчи артист; қўғирчоқ 
театрининг артисти. Созандалар дастаси 
катта бўлмай, бир чирмандачи, бир ноғора- 
чи, бир сурнайчи, бир раққос ea битта 
қўғирчоқбоздан иборат эди. С. Айний, Эс- 
даликлар. 

ҚЎҒИРЧОҚБОЗЛИК 1 Қўғирчоқбоз 
иши, касби. 

2 Қўғирчоқларни ўйнатиб, томоша кўр- 
сатиш; қўғирчоқ театри. Илгари ҳайит 
кунлари Кўмирсаройда қўғирчоқбозлик, «чо- 
дирхаёл» бўлар эди. Энди номини бошқа қи- 
лишибди-да, мазмуни! Ойбек, Танланган 
асарлар. 

ҚЎҒИРЧОҚДАЙ, -дек Жуда бежирим, 
келишган, чиройли, гўзал. Менга қара, ўғ- 
лим, сенга айтсам, аянг ўша пайтда қўғир- 
чоқдек жувон эди. А. Муҳидцин, Ҳадя. Ма- 
ҳалламизда уч-тўртта участка бор. Кўрган 
одамнинг кўзи ўйнайди. Оқлаб, кўклаб, қў- 
ғирчоқдек қилиб қўйилган. Т. Алимов, Одам- 
сиз уйлар. 




jg Яха. 



ҒАВВОС [«. Ji. — сув тагига тушувчи, 
тез-тез шўнғувчи] 1 Сувга шўнғувчи, сув 
остида дур изловчи шахс. Етар мақсадга 
меҳнат бирла меҳнаткаш қилиб журъат. 
Топар ғаввос бўлиб дарёи меҳнатдан дури 
роҳат. Ҳабибий. 

2 Сув ўтказмайдиган махсус кийимда сув 
ости ишларини бажарувчи шахс. Кеманинг 
юкини ғаввослар неча асрлардан кейин — 
яқиндагина сув юзасига чиқардилар. Ҳ. Ка- 
римов, Санъат сеҳри. 

FABFO [ ф. — шовқин-сурон, бақир- 

чақир, жанжал, муштлашиш] 1 Бетартиб 
овозлар, қий-чув, шовқин. Бир кеча афан- 
дининг қулоғига кўчадан ғавғо эшитилди. «Ла- 
тифалар». Мавлоно Фазлиддин шовқин кела- 
ётган томонга қулоқ солиб туриб қўрқиб 
кетди. Бу галги ғавғо шаҳар ичидан кўта- 
рилмоқда эди. П. Қодиров, Юлдузли тунлар. 

2 айн. ғалва 1. Бўлажак ғавғоларни ол- 
диндан пайқайдиган бўлиб қолган Шуҳрат, 
укасига боши билан имо қилиб, балконга чиқа 
бошлади. Қ. Кенжа, Тоғ йўлида бир оқшом. 
Дадам ювош одам бўлганидан бундай ғав- 
ғолардан ҳар вақт қочар эди. Ойбек, Тан- 
ланган асарлар. Бунақанги ғавғолар жонига 
теккан қўшни хотин қўлини пахса қилиб, 
Муллажоннинг олдига келди. С. Аҳмад, Мул- 
лажон. 

3 айн. ғалва 2. Ҳаммада бир ташвиш бор, 
ота! Тирикчилик ғавғоси ёлғиз сизда эмас. 
Ойбек, Танланган асарлар. Бир рўзғорга ўша 
рўзғорнинг ўз ғавғоси ҳам emadu. А. Қаҳҳор, 
Сароб. 

ҒАВҒОЛИ 1 айн. ғалвали 1. Ғавғоли иш. 
Ғавғоли масала. 


2 айн. ғалвали 2. Ғавғоли жой. Ғавғоли 
оила. 

ҒАВҒОСИЗ айн. ғалвасиз 1, 2. Ғавғосиз 
иш. Савдо ғавғосиз бўлмас, полвон гавдасиз 
бўлмас. Мақол. Оз оишм, ғавғосиз бошим. 
Мақол. 

ҒАВҒОЧИ айн. ғалвачи. Ғавғочи одам. 

ҒАДАБ [а. — қаҳр, жаҳл, зарда; но- 

розилик] кам қўлл. Коювчи, танбеҳли муо- 
мала. Бу эркакчароқ ғадабга Ойхон теска- 
ри қараб ўтирганча илжайиб қўйди. А. Мух- 
тор, Кумуш тола. 

Ғадабга олмоқ айн. ғадабламоқ. Бошда 
юмшоқ супурги бўлган бой, акангнинг аҳволи- 
ни бир оғиз сўрамай, ғадабга олишини кўр- 
дингми?\. Нуъмон ва А. Шораҳмедов, Ота. 

ҒАДАБЛАМОҚ кам қўлл. Жаҳл, пўписа 
билан койимоқ, танбеҳ бермоқ. Ҳамиша ме- 
ни ғадаблар эдингиз, энди қалайсиз, Халча- 
хон? К. Яшин, Ҳамза. Тоживой тажанг.. 
хотинини ишлатмас экан. Аммо, ишламай- 
сан, топганимни туя қиласан, деб ғадаб- 
лайвераркан. И. Раҳим, Ҳилола. 

ҒАДАБЛОВ кам қўлл. Танбеҳ. У дадаси- 
нинг муомаласи ўзгарганини кўриб севинди 
ва ҳозиргина бўлиб ўтган ғадабловни уну- 
тиб, яна қувноқлашди. И. Раҳим, Ҳаёт бу- 
лоқлари. 

ҒАДАНГ [ф. — жоҳил, нодон; аб- 

лаҳ; ландавур] Юқори кўтарилган, юқори. 
Гажакдор думларини ғаданг кўтариб ўрма- 
лаган чаёнлар, калтакесакларнинг саноғи йўқ. 
Ж. Абдуллахонов, Тўфон. 

ҒАДДОР [а. jl j.x. — алдамчи, хиёнатчи; 
бевафо, мунофиқ] кт. 1 Хоин, золим. Би- 
лардикки, ёвуз, ғаддор, беномус фашизм ўла- 

жак! Миртемир. Жасур сафлар аро от су- 
риб мағрур, Энг ғаддор ёвларни этгансиз ғо- 
рат. А. Орипов, Юртим шамоли. 

2 Меҳр-шафқатсиз, бераҳм. Наим амаки 
ғаддорроқ-ку, лекин отамдан ҳайиқарди. М. 
М. Дўст, Галатепага қайтиш. Ҳотилларнинг 
қўлларисимон Совуқ, ғаддор — мисли ялмо- 
ғиз. X. Даврон, Қақнус. Шу боис унга ноз- 
ишва қилган, охири, ғаддорнинг кўнглини ол- 
ган. А. Ибодинов, «Латофат» дўконидаги 
қатл. 

ҒАДДОРЛИК Ғаддорга хос хусусият, 
иш, хатти-ҳаракат; хоинлик, шафқатсизлик. 
Шеър хусусида айбланишим.. бутунлай ғад- 
дорлик ва жаҳолат эмасми? Ойбек, Нур 
қидириб. Ҳаётда ҳали ғаддорлигу мақсад 
йўлида учрайдиган nacrny баландликларга 
дуч келмаган қиз борлиғи билан Умидга ин- 
тиларди. Ш. Ғуломов, Ёрқин уфқлар. 

ҒАДИР [а. — кўлмак; ҳовуз, ариқ- 

ча] кам қўлл. айн. ғўдир, ғадир-будур. [Те- 
шабой] Ёмғир ўтмайдиган брезент куртка, 
иссиқ қулоқчин кийиб олибди. Ҳўллари ғадир, 
томирлари ўйнаб чиққан. С. Анорбоев, Ҳам- 
суҳбатлар. 

ҒАДИР-БУДУР Сирти силлиқ эмас, 
нотекис; ғудда ёки қабарчиқлар билан қоп- 
ланган; ғўдир. Ғадир-будур қўл. н Мамат 
бир дам ўзини йўқотиб қўйди. Юзидаги хи- 
жолат жаҳл билан алмашинди, ғадир-бу- 
дур башарасидаги туклар тикка бўлиб кет- 
ди. С. Анорбоев, Меҳр. Шукуржон тошнинг 
ёнига тиз чўкиб, унинг қуёшда чўғдек қизи- 
ган ғадир-будур сатҳига лабини босди. О. 
Ёқубов, Ота изидан. Ёнғоқнинг танаси қу- 
чоққа сиғмас даражада. Ғадир-будур. Ш. 
Холмирзаев, Қил кўприк. 

ҒАЖИЛАМОҚ кам қўлл. айн. ғажимоқ. 
Унинг.. қони қайнаб, кўзига чалинган кимса- 
ни ғажилаб ташлагиси келарди. К. Яшин, 
Ҳамза. 

ҒАЖИМОҚ 1 Суяк, қаттиқ нон ва ш.к. 
ни кемириб емоқ; мужимоқ (кўпинча ит, 
мушук ва йиртқич ҳайвонлар ҳақида; ин- 
сонга нисбатан эса салбий муносабат би- 
лан қўлланади). Бир олапар эллик қадамча на- 
рида алланарсани ғажирэди. М. Исмоилий, 
Фарғона т. о. Волосов Аллонбийнинг оқ ўто- 
вида.. қўйнинг қовурғасини ғажир экан, Эрим- 
бетни етимчадек қақшатмоқда эди. А. Мух- 
тор, Қорақалпоқ қиссаси. Элмурод онасининг 


сўзи билан сабзи ғажиб турган қизчага 
қаради.. П. Турсун, Ўқитувчи. 

2 Тишлаб, чайнаб қаттиқ жароҳат ет- 
казмоқ. Оёғини ит ғажиб ташлабди. н От- 
лар ҳалок бўлди, эшакларни йиртқичлар тун- 
да ғажиб кетди. Ж. Абдуллахонов, Тўфон. 

3 кўчма Тилка-пора қилиб юбормоқ, 
абжағини чиқармоқ: абгор қилмоқ. Одамлар 
ажратмаганда, бу хотин мулла Норқўзини 
ғажиб ташлар эди. А. Қаҳҳор, Майиз емаган 
хотин. Кейин Зуннуновга худо беради. У сени 
ғажиб ташлашга тайёр. И. Раҳим, Ихлос. 

4 кўчма Қаттиқ зарб, сиқиш ва ш.к. йўл 
билан шикастламоқ, эзмоқ, мажақламоқ. 
Машинанинг эшиги қўлимни ғажиди. н 
Нима, буни машина майиб қилибдими ё у ер- 
бу ерини ғажиб кетибдимики, бахтсиз ҳо- 
диса деса.. К. Яшин, Ҳамза. 

Ит ғажиган суякдай (ёки ошиқдай) Жу- 
да озғин, нимжон ва хунук. Сен қўлимни уш- 
лашга зор бўлиб юрган йигитларнинг битта 
ҳаром тукига арзимайсан! Нимангга ишо- 
насан ?! Чиройинггами ?! Ит ғажиб ташлаган 
ошиқдайсан. А. Қаҳҳор, Сароб. 

ҒАЖИР I Ўлимтиклар билан овқатла- 
надиган, бургут каби катта йиртқич қуш. 
Ширинни боғлади тоғнинг тошига, Ғажир эга 
бўлар, деди лошига. «Ширин ва Шакар». Ҳар 
ўликка қузғун тушиб, Ғажир қўниб тортқи- 
лашиб, Тортишди майдон ичинда. «Равшан». 

ҒАЖИР II тақл. с. Баъзи нарсаларнинг 
ишқаланишидан чиқадиган, ғашга тегадиган 
товушни билдиради. Аравалар ғажир-ғажири 
қулоқни батанг қилади. «Шарқ юлдузи». 

Ғажир-ғажир қилмоқ Шундай товуш 
чиқармоқ (такрор ҳолда). 

ҒАЖИРЛАМОҚ айн. ғажир-ғажир қилмоқ 
қ. ғажир II. 

ҒАЖИР-ҒУЖУР тақл. с. «Ғажир» ва 
шунга яқин товушларни биддиради. Apaea 
шағал устидан ғижир-ғужур юриб кетди. 

ҒАЗА с. т. қ. ғоза. У тоғда ўсган саҳройи 
момо бўлса, сенинг ўсма-ғазангни не билсин?! 
«Гулихиромон». 

ҒАЗАБ [а. — қаҳр, жаҳл, зарда; но- 

розилик] Кучли даражада аччиқланиш ҳис- 
си; қаҳр, жаҳл. Ғазаб қилмоқ. Ғазаб билан 
гапирмоқ. Ғазабдан тушмоқ. н Кечқурун 
жамоат жам бўлганда, ғазабдан кўкариб 
кетган кампир етти пуштидан қолган уч 
бойлам васиқани ўртага кўтариб урди. А. 
Қаҳҳор, Қўшчинор чироқпари. Одамлар Бу- 




виражабни ушлаилди. Унинг кўзларига ҳамон 
ёшкелмас.. ғазабдан ҳансираганча, қалт-қалт 
титраб ўтирарди. «Ёшлик». 

Ғазаб қилмоқ Бирор ишни бажаришга 
мажбурлаш билан ёки бошқа тарзда жазо- 
ламоқ. Отаси уч ўғлига ғазаб қилибди: - Топ- 
саларинг — топдиларинг, бўлмаса, бошларинг 
ўлимда, — дебди. «Зумрад ва Қиммат». Шо- 
ҳимиз ғазаб қилдилар, мен ҳам банди бўлиб 
келдим. «Нурали». Ғазабига олмоқ айн. ғазаб 
қилмоқ. Хон бир бегуноҳ одамни ғазабига 
олиб, тошбўрон қилдирибди, «тош отмаган 
одам қолмасин», деб ўзи тепасида турибди.. 
А. Қаҳҳор, Қўшчинор чироқлари. Улар бир 
тўда солдат билан беҳол ётган Пўлат ота- 
нинг тепасига келишди. Уни ғазабга олишди, 
аврашди — натижа чиқмади. К. Яшин, Ҳам- 
за. Худонинг ғазаби с. т. Ўтакетган жоҳил, 
тинчлик (кун) бермайдиган. Бу бола —худо- 
нинг ғазаби. 

ҒАЗАБДОР [а. + ф. ў ' . .л r — ғазабли, ға- 
заби бор] фолък. айн. ғазабкор. Отангнинг эли 
га бора кўрмагин, Бизларни ўлдирар отанг 
ғазабдор. «Эрали ва Шерали». 

ҒАЗАБКОР | а. + ф. j l< , — ғазаб қи- 

лувчи] кт. Нафрати, ғазаби тўлиб-тошган, 
ғазабланган, ғазабли. Халқ ғамгин, ғазабкор, 
юраклари эзилган ҳолда тарқалади. Ойбек, 
Болалик. Олстар ҳурди, тегсанг, тишлайман, 
деган оҳангда ғазабкор акиллади. Н. Норқо- 
билов, Бекатдаги оқ уйча. 

ҒАЗАБЛАМОҚ Ғазаб билан гапирмоқ, 
ғазаб қилмоқ, дўқ қилмоқ. Жаллодлар ўғ- 
лонларни.. нодшонинг назарига тўғри қилиб: 
-Подшомизнинг ҳақиға дуо қил! — деб бола- 
ларни ғазаблади. «Эрали ва Шерали». 

ҒАЗАБЛАНМОҚ Ғазаби келмоқ, қаттиқ 
жаҳли чиқмоқ, ғоят аччиқланмоқ. Элликбо- 
ши ғазабланиб, хотиннинг бошига қўл кў- 
тарди, лекин урмади. Ойбек, Танланган 
асарлар. 

ҒАЗАБЛИ Ғазабга тўлган, ғазаб ифо- 
даловчи. Мингбоши дарҳол етиб келди-да, 
аъёнлар олдида тўхтаб, ҳокимнинг ғазабли 
юзига термилди. М. Исмоилий, Фарғона т. о. 
Навоий ғамгин ва ғазабли подшоҳга дадил 
қараб, ҳол-аҳвол сўради. Ойбек, Навоий. Сўнг 
эшикка ғазабли назар ташлади-да, зинапоя- 
га қараб интилди. П. Кодиров, Уч илдиз. 

ҒАЗАБНОК [а. + ф. — ғазабли, 

ғазабдор] кт. айн. ғазабли. У ғазабнок қиёфа- 
да Искандарга ёмон тикилди. Ў. Усмонов, 


Сирли соҳил. Унинг важоҳати қўрқинчли, 
ғазабнок кўзларида ўт чақнар эди. М. Хай- 
руллаев, Қўшнилар. 

ҒАЗАЛ [а. J jr. — хотин-қизларнинг кўнг- 
лини олиш, эркалаш; лирик шеър] ад. Аруз 
шеърий тизимида уч байтдан ўн тўққиз 
байтгача бўлган, Шарқ халқлари, жумладан, 
ўзбек адабиётидаги лирик шеър (Биринчи 
байтнинг ҳар икки мисраси, қолган байт- 
ларнинг иккинчи мисралари қофиядош бў- 
либ келади). Ҳунарим, маълумингиз — ғазал- 
лар ёзиш, Баъзан бир ҳижо қилур қонимга 
ташна. Ғ. Ғулом. 

ҒАЗАЛГЎЙ [а. + ф. yi. — ғазал ай- 
тувчи] 1 кт. айн. ғазалнавис. Ғазалгўй шоир. 
н Тиз чўк, тиз чўкмас тиззам, Букил, бу- 
килмас белим, Элдан кетди муаззам Ғазал- 
гўй чўнг муаллим. 3. Обидов. 

2 айн. ғазалхон. 

ҒАЗАЛИЁТ | а. оШуТ — «ғазал» с. нинг 
кўпл.] Ғазаллар; ғазал усулида ёзилган шеър- 
лар. -Сизлар мени диндор одам ўйлаб, ғаза- 
лиётимни маъқулламаётибсизлар, деб дин- 
сизлигини исботлаш учун атайин қоғозга 
ўраб келган бир тўғрам колбасани ғарч-ғурч 
чайнаб кўрсатади. С. Аҳмад, Ойдин кечалар. 

ҒАЗАЛНАВИС [а. + ф. j^j^J yi. — ғазал 
ёзувчи] Ғазал ёзувчи. Ғазалнавис шоир. н 
Алишер Навоий, юқорида мушоҳада қилга- 
нимиздек, Саъдий яшаган даврдан олдинги 
ғазалнавислар шеърларига дахл қилмаган. 
«ЎТА». 

ҒАЗАЛНАВИСЛИК Ғазал ёзиш иши. 
Шарқ адабиётида ғазалнависликнинг тако- 
мили ва ривожида Ҳофизнинг тутган мав- 
қеи жуда буюкдир. В. Абдуллаев, Шарқнинг 
улкан шоири. 

ҒАЗАЛХОН [а. + ф. j -Ь. J jT — ғазал ўқув- 
чи] 1 Ғазал ўқувчи, ғазал айтувчи; ғазал 
шинавандаси. Кечқурун бу ерга ғазалхонлар 
йиғилади. н Атлас боғларингда қизғин, ота- 
шин, Ғазалхон дўстларнинг ўтди гурунги. 
Зулфия. 

2 Ғазал ёзувчи. Ҳабибий бахтиёр халқи- 
мизнинг саодатини куйлаган ғазалхон шоир- 
дир. 

ҒАЗАЛХОНЛИК Ғазал ўқиш, ёддан ға- 
заллар айтиш. Ғазалхонлик қилмоқ. н Қаён 
борсанг, бир шоирни кўрасан: ҳар ерда — 
мачитда, мадрасада, бозорда, оитазхонада — 
ғазалхонлик ва ғазал жанжали. Ойбек, На- 
воий. 

ҒАЗАЛЧИЛИК Шеъриятнинг (назм- 
нинг) ғазал соҳаси. Ҳозирги замон ғазал- 
чилиги, бир томондан, мавзу доирасини 
мунтазам кенгайтиришга.. интилмоқда, 
иккинчи томондан, шаклбозлик ва қайта- 
риқлардан қутулишга уринмоқда. «ЎТА». 

ҒАЗНА с.т. Хазина. -Лочинимга балли, 
қайта таноб урдириб, ғазнамни тўлдирди, 
офарин, офарин! — деди хон Шерназарбойга. 
Ж. Шарипов, Хоразм. 

ҒАЗНАЧИ с.т. Хазиначи. Ғазначига сул- 
тон юзини бурди, Аваз асбобини келтир деб 
буюрди. «Гулихиромон». 

ҒАЗНОҚ с.т. Қазноқ. Сарви буви ғазноқ- 
қа кириб, нон саватини кўрди, аммо нега 
кирганини ўзи ҳам билмас эди. Ж. Шарипов, 
Хоразм. 

ҒАЗО [а. / j j-c. — ҳужум қилиш, уруш 
олиб бориш] айн. ғазот. Булар ўз давлат- 
лари, ўз мол-мулкларини сақлаш учун ғазога 
чиқишга мажбур бўладилар. С. Айний, Қул- 
лар. Чамбилнинг одамлари, ҳаммаси «Авазхон 
ғазога боради эмиш», деб эшитиб қолди. «Хуш- 
келди». 

ҒАЗОВОТ [а. ciljlji — «ғазо» с. нинг 
кўпл.: жиҳод] айн. ғазот. Руҳонийлар ғазот 
ҳақида жар солмоқдалар. Йўқ, энди халқни 
чалғитиш қийин. Ш. Тошматов, Эрк қуши. 
Эс-эс биламан, тушдагидек қизиқ воқеалар, 
ажойиб саргузаштлар чол хотирасидан бу- 
лоқдай қуйилиб кетади: Фарғона жанглари, 
Бухоро ғазовоти, Қўқон ва Хоразм талон- 
лари. Ойбек, Болалик. 

ҒАЗОЛ [а. Jlji — кийик, оҳу] Кийик- 
лар оиласига мансуб чиройли, жуда чопқир 
ҳайвон; ғизол, оҳу. 

ҒАЗОТ [а. ol yi. — «ғозий» с. кўпл.: жи- 
ҳод, диний уруш] эск. 1 Дин йўлида қили- 
надиган уруш, жанг; мусулмонларнинг му- 
қаддас уруши. -Ота, ғазотнинг чин маъ- 
носи нима? -Бўтам, дини исломда ғазот — 
мусулмонларнинг кофирларга қарши жанг қи- 
лишидир, — деб тушунтирди чол. Ойбек, 
Танланган асарлар. Мусулмонобод йўлида ға- 
зотни бошлаш учун ҳамма нарса тайёр, фа- 
қат яроғ-аслаҳа йўқ. А. Қаҳҳор, Башорат. 

2 с. т. Бошқалар ерига ҳужум қилиш, 
бостириб кириш; ҳужум, истило. Урушда яр- 
қиллар кескир пўлотим, Мисрнинг юртига 
бўлди ғазотим. «Юсуф ва Аҳмад». 

ҒАИБ [а. — йўқпик, ғойиблик: бар- 

ча кўринмас нарсалар: келажак] 1 эск. кт. 


Йўқлик, ғойиблик. Кўкданми, ғайбдан садо- 
лар келур. А. Суюн, Олис тонглар. 

2 дин. Инсон сезги аъзолари билан ҳис 
эта олмайдиган, билиш имконлари билан 
идрок эта олмайдиган ҳодисалар. Мўмин-му- 
сулмонлар ғайбга имон келтириш билан бош- 
қалардан ажралиб турадилар. «Ислом эн- 
циклопедияси». 

Илми ғайб ёки ғайб илми Сир билиш, 
кўринмайдиган нарсаларни кўриш. Илми 
ғайбни биладурган парихон Наманганда кў- 
пайгандир. «Муштум». Оллоҳ сизларни ғайб 
илмидан хабардор қилмади. «Шарқ юлдузи». 

ҒАЙИР [а. — бошқа, ўзга; рашкчи, 

ҳасадчи] 1 Бировни кўролмайдиган, рашк 
қиладиган, қизғанадиган; ёмонлик қилиш- 
ни хоҳлайдиган, ичи қора. Ғайир одам. н 
-Жуда ғайир бола экан-а, — деди у аллакимга. 
П. Қодиров, Қадрим. -Баъзи хотинлар юраги 
торроқ, ғайирроқ бўлади, — деди раис. Ҳ. 
Назир, Ўтлар туташганда. Саидғози юрагига 
нииипар санчилгандек ижирғаниб, кўксини 
чангаллади: сохта гувоҳликка ўтган. Устидан 
мағзава тўккан. Ғайир эди-да!С. Анорбоев, 
Оқсой. 

2 айн. ғайр. Ушбу ерлар бизга ғайир ерла- 
ри, Йигитни қўлласин комил пирлари. Эргаш 
Жуманбулбул ўғли. 

ҒАЙИРЛАНМОҚ Бировни кўра олмас- 
лик, ҳасад қилмоқ; рашк қилмоқ. Унинг 
шуҳратини кўриб, машҳур ашулачи ғайир- 
ланди. Э. Самандар, Дарёсини йўқотган 
қирғоқ. 

ҒАИИРЛИК Ғайир шахсга хос иш, хат- 
ти-ҳаракат, хислат. Олахўжа ўтирган ўрни- 
да тебранди ва ғайирликни ифодалайди- 
ган бир тарзда кулумсираб, қассобга қаради. 
П. Турсун, Ўқитувчи. Назаров, ўзини қанча 
яқин тутса, ёрдами тегса, Саидғозининг 
ғайирлиги ўшанчалик кучаярди. С. Анорбоев, 
Оқсой. 

ҒАЙНОЛИ [ф. jJI \ўс | шв. Олхўри. Оқўрик, 
шотут, шафтоли ва ғайнолининг сап-сариқ 
япроқлари ҳовли бетини кўмиб ётибди. И. 
Раҳим, Чин муҳаббат. Олма қатор орасида 
шафтоли, ғайноли сингари мева берадиган 
дарахт ўтқазилади. Газетадан. 

ҒАЙР [о. _>-Д — ўзга, бошқа, бегона; зид, 
акс; эмас] эск. кт. Ўзга, бегона одам; ёт. 
Ҳажр ила тинмай кўзимдан кўрмасам аш- 
ким келур. Ғайр ила кўрсам мабодо, худ-ба- 
худ рашким келур. Муқимий. 






ҒАИРАТ [а. — рашк, қизғаниш; 

саъй-ҳаракат, иштиёқ; жўшқинлик] 1 Иш- 
ҳаракатга бўлган кучли интилиш, берилиш 
ҳисси; иштиёқ. Сиз, муҳтарам устоднинг 
меҳрибончиликларингиз бир ғайратимизга ўн 
ғайрат қўи/ади. Мирмуҳсин, Меъмор. Унинг 
ғайратига иш ёки ўқишнинг ўзи камлик 
қилаётгандек туюлади. Т. Ашуров, Оқ от. 
-Ухлаб қолди.. бугун жуда тер тўкди. -Ёш- 
да, ғайратига чидолмай, бошда ўзини урин- 
тириб қўяди. А. Қаҳҳор, Қўшчинор чироқ- 
лари. 

Ғайрат камарини боғламоқ Бирор ишга 
иштиёқ билан киришмоқ, астойдил ки- 
ришмоқ. Буни эшитган ишчилар ғайрат 
камарини белга боғлайдилар. Н. Мақсудий, 
Юксалиш. Ғайрат қилмоқ Ғайрат билан иш 
тутмоқ, ҳаракат қилмоқ. ..Жуда ғайрат қил- 
ганимизда ҳам, икки ярим танобдан ортиқ 
ерни чопиб тоза қилолмаймиз. А. Қодирий, 
Кичик асарлар. Улар асрлар тасаввур қил- 
ган манзарани чинакамига барпо қилиш ния- 
тида ҳаммадан кўп тер тўкар, ҳаммадан 
кўра кўпроқ ғайрат қилардилар. С. Аҳмад, 
Уфқ. 

2 Ғайрат (эркаклар исми). 

ҒАЙРАТЛАНМОҚ Ғайратга кирмоқ, 
ғайрати қўзғамоқ. Қасам руҳи билан ғай- 
ратланиб келган йигит бу ердаги аҳволни 
кўриб, ўзини йўқотиб қўйди. А. Мухтор, Қо- 
рақалпоқ қиссаси. 

ҒАЙРАТЛИ Яхши, кучли ғайратга эга; 
серғайрат, тиришқоқ. У пайтларда ёш, ба- 
қувват, ғайратли, қизиққон йигит эди. С. 
Зуннунова, Олов. Заргаров муҳим масала- 
ларни қўзғаб, катта иш бошлади, ғайратли 
одам. А. Мухтор, Бўронларда бордек ҳало- 
ват. 

ҒАЙРАТСИЗ Ғайрати йўқ; сусткаш. 
Ғайратсиз бола. 

ҒАЙРАТЧАН Ғайратли, серғайрат. Ғай- 
ратчан Халил ака ҳамма ишни ҳам шоши- 
линч қиларди.. Ф. Мусажонов, Ҳиммат. 

ҒАЙРИ I \а. _>_■+. — бошқа, ўзга] кўм., кт. 
кам қўлл. ( ч.к. билан). Бошқа, ўзга; ташқари. 
Ҳарчанд ичкари ва ташқари излаб, ушбу 
хатдан ғайри асар топмадик. А. Қодирий, 
Меҳробдан чаён. 

ҒАИРИ II кт. 1 Нотаниш, ёт, бегона. Мен 
найлайин, ота, бағри қораман, Кўз кўрмаган 
ғайри юртга бораман. «Равшан». Маҳдум 
уламо, амалдор ва ғайриларни тўрт-беш 


соатдан бери қабул қила-қила, мияси суюл- 
ган эди. А. Қодирий, Меҳробдан чаён. 

2 Бошқача, ўзгача. -Қайси районга? — 
ҳаяжонланиб сўради Қудрат, ўзига ярашма- 
ган ғайри бир овоз билан. 3. Фатхуллин, Сўн- 
мас юлдуз. 

ҒАЙРИ- [а. — бошқа, ўзга, -дан 
ташқари, эмас, -сиз] Арабча изофий би- 
рикмаларда инкор ифодаловчи олд қўшим- 
ча вазифасини бажариб, ўзи қўшилган сўз 
маъносининг зиддини билдирувчи сўзлар 
(асосан сифатлар) ясаш учун хизмат қи- 
лади, мас., ғайриилмий, ғайритабиий, ғай- 
риқонуний каби. 

ҒАЙРИАДАБИЙ [ғайри.. + адабий] кт. 
Адабий эмас, адабий тилда ишлатилмай- 
диган. Ғайриадабий ибора. 

ҒАЙРИАХЛОҚИЙ [ғайри.. + ахлоқий] 
кт. Ахлоқ меъёрларига зид, ахлоқий бўл- 
маган. Қиз бола билан ғайриахлоқий муноса- 
бат учун, биласизми, қанчага кесадилар. С. 
Анорбоев, Оқсой. 

ҒАЙРИБАДИИЙ [ғайри.. + бадиий] кт. 
Бадиий бўлмаган, бадиийликдан йироқ, 
бадиийлик талабларига жавоб бера олмай- 
диган, Ғайрибадиий асар. 

ҒАЙРИДИН [ғайри.. + дин] кт. Бошқа 
динга эътиқод қилувчи, бошқа диндаги 
(киши). Яхши, оқпошшо ғайридин эди, кофир 
мусулмонга бахт бермайди, деярди. А. Қо- 
дирий, Обид кетмон. Дардлиман, дардимни 
кимга ёраман? Айрилиқ савдога бағри пора- 
ман, Қўл кўтариб, дуо қилинг, канизлар, Энди 
мен ғайридин бўлиб бораман. «Алпомиш». 

ҒАЙРИДИНИЙ [ғайри.. + диний] 1 
Бирор динга зид; динга қарши. Ғайридиний 
гаплар. 

2 айн. ғайридин. Темирчи Абдукарим қўл- 
га туширилди. Халойиқ ичида адоват қўзға- 
гани, ғайридинийлар ҳақида ёлғон-яшиқ иғво 
юргизгани учун.. дарраланиб, умрбод зиндонга 
ташланди. Ш. Тошматов, Эрккуши. 

ҒАЙРИЖИНС [ғайри.. + жинс] эск. кт. 
Жинси бошқа, бошқа жинсдаги; уруғи бош- 
қа, қабиласи бошқа. Ғайрижинс одам. 

ҒАЙРИЖИНСИЙ [ғайри.. + жинсий] 
биол. Жинсий жиҳатдан бошқача, ўзгача. 
Ғайрижинсий урчиш. 

ҒАЙРИИЛМИЙ [ғайри.. + илмий] Ил- 
мий бўлмаган, илм-фанга хилоф. Ғайриил- 
мий назария. Ғайриилмий мулоҳаза. 

ҒАЙРИИНСОНИЙ [ғайри.. + инсоний] 
кт. Инсоний хулқ, фазилат, одоб ва ш.к. 
ларга зид, инсоний бўлмаган. Ғайриинсоний 
қирғин. 

ҒАЙРИИХТИЁРИЙ [ғайри.. + ихтиёрий] 
Киши ихтиёри билан бўлмаган, ихтиёр- 
сизлик билан қилинган. Ғайриихтиёрий кул- 
ги. Ғайриихтиёрий равишда оҳ тортмоқ. н 
-Эҳтимол, — деди Отабек ва нима учундир 
ғайриихтиёрий бир тебранди. А. Қодирий, 
Ўтган кунлар. 

ҒАЙРИМАШРУ [ғайри.. + машру] эск. 
кт. айн. ғайришаръий. Ғайримашру талоқ 
хати текканига олти ойларча фурсат ўтиб 
кетган эди. А. Қодирий, Ўтган кунлар. 

ҒАЙРИРАСМИЙ [ғайри.. + расмий] Рас- 
мий бўлмаган, қонуний йўл билан қилин- 
маган. Ғайрирасмий хат. Ғайрирасмий бити- 
шув. н Анчагина шу ҳолатда қатим торт- 
гандан сўнг Зайнаб секингина қаршисидаги 
ғайрирасмий ёвга ёвларча қаради. А. Қодирий, 
Ўтган кунлар. 

ҒАЙРИТАБИИЙ [ғайри.. + табиий] 1 Та- 
биат қонунларига бўйсунмайдиган, саба- 
бини билиб бўлмайдиган, одатдан ташқари. 
Ғайритабиий ҳодиса. н Ота-боболаримиз 
исириқни аллақандай ғайритабиий бир кучга 
эга деб билиб, «дардга даво, бало-қазога қал- 
қон», деб атаганлар. «Фан ва турмуш». 

2 Сунъий, ясама; ғалати. Ғайритабиий 
кулги. н -Синдими-а? — Шербек ачингандек 
бўлиб сўради. -Синса, янги бўлади, — Нигора 
ғайритабиий жилмайди ва тез-тез юриб, 
палатадан чиқиб кетди. С. Анорбоев, Оқсой. 

ҒАЙРИШАРЪИЙ [ғайри.. + шаръий] дин. 
Шариатга хилоф, шариат қонун-қоидала- 
рига тўғри келмайдиган. Ғайришаръий иш. 
Ғайришаръий фатво. 

ҒАЙРИШУУРИЙ [ғайри.. + шуурий] 
Онгсиз тарздаги, ихтиёрдан ташқари; ўзи 
билмаган ҳолда, ўйламасдан, беихтиёр. Шо- 
фёр ғайришуурий бир ҳаракат билан рулъ 
чамбарагини у ёқдан бу ёққа айлантирди. Э. 
Усмонов, Ёлқин. Йўлчининг кўз олди қорай- 
ди, руҳан чуқур эзилди, ғайришуурий равиш- 
да отни ҳайдаб кетаркан, бир нима «қарс» 
этиб, от бир томонга кескин бурилиб тўх- 
тади. Ойбек, Танланган асарлар. 

ҒАЙРИҚОНУНИЙ [ғайри.. + қонуний] 
Қонунга хилоф, қонунга сиғмайдиган, қо- 
нунга зид. Ғайриқонуний ишлар. Ғайриқону- 
ний жазо. Ғайриқонуний равишда ишдан бў- 


шатмоқ. н Зарарнинг ўрнини қоплаш учун 
ғайриқонуний ишга қўл уриш ҳоллари юз 
берди. «Муштум». 

ҒАЛАБА [а. <ц!Ъ — зафар, муваффақият; 
тўполон, шовқин] 1 Жанг ёки беллашув 
(кураш)да қозонилган (эришилган) муваф- 
фақият; зафар. Ҳирот дарвозалари тепаси- 
да карнаю сурнай, ноғоралар авж қилди; 
султон Шоҳрух мирзо лашкари ғалаба билан 
қайтиб келди. Мирмуҳсин, Меъмор. Уруш 
ҳам тугар, ғалаба дамлари ҳам етиб келар.. 
Т. Рустамов, Мангу жасорат. Баҳсларда 
тошкентлик ёш чарм қўлқоп усталари энг 
кўп ғалабага эришиб, биринчи ўринни қўлга 
киритдилар. Газетадан. 

2 Иш-фаолият, мақсад йўлида эришил- 
ган муваффақият, яхши натижа; ютуқ. Ўз- 
бекистон оқсоқоли Йўлдош Охунбобоев халқ 
ҳашарида қатнашган барча қурувчиларни 
катта ғалаба билан табриклади. «Ўзбе- 
кистон қўриқлари». Баҳор бизни яна янги 
меҳнатга, ижодга, янги кураш ва янги ға- 
лабага чорламоқда. «Саодат». 

Ғалаба қилмоқ 1) ғалабага эришмоқ. Фа- 
шизм устидан ғалаба қилмоқ; 2) баъзи сўз- 
лар билан қўлланиб, шу сўз англатган 
нарсанинг устун келиши, «енгиши» маъ- 
носини билдиради. Авазхонни уйқу ғалаба 
қилди. Ҳўлидаги коса қарс этиб ерга тушди.. 
«Гулихиромон». Рашк ғалаба қилиб, ўртада 
жанжал кўтарилмасин, дейди.. К. Яшин, 
Ҳамза. Ишқ ғалаба қилиб, бағри туташди.. 
«Тоҳир ва Зуҳра». 

ҒАЛАДОН [а. + ф. — ғалла иди- 

ши, дон сақланадиган жой] 1 Омборда ғал- 
ла (дон, ун) сақлаш учун атрофи ўралган 
жой. Тўхта охун ошхона эшигининг чап би- 
қинидаги сўрида, каттакон ғаладон ёнида 
ўтирарди. М. Исмоилий, Фарғона т. о. 

2 Стол, жавон ва ш.к. ларнинг нарса 
солиб қўйиладиган тортмаси, яшиги. Китоб 
жавонининг пастки ғаладонига доим энг 
керакли ҳужжатларини қўярди. Д. Нурий, 
Осмон устуни. Профессор стол ғаладони- 
дан газета олиб, иккала аёлнинг тумшуғи 
тагида силкитди. Ж. Абдуллахонов, Орият. 

3 Пул ёки майда буюмлар сақлаш учун 
хизмат қиладиган яшик, қутича. Ғаладонни 
ҳисоблаб кўрсам, олти танга бир мири бўп- 
ти. F. Ғулом, Шум бола. 

ҒАЛАДОНЛИ Ғаладони бор, ғаладонга 
эга. Катта, ғаладонли столда ўша эски 
сиёҳдон. А. Мухтор, Опа-сингиллар. 






ҒАЛАЁН | а. — қайнаш; ҳаяжон, 

кўтарилиш] 1 Норозилик ҳаракати; исён, 
қўзғолон. Суворий казаклар кимдандир да- 
рак топиб, ғалаённи бостиргани келишган эди. 
С. Сиёев, Аваз. Амир амалдорлари халқ ға- 
лаёнидан чўчиб, шоирни киши кўзидан нари- 
да, Қабодиён чўлларида ўлдиришган. Газета- 
дан. Бутун Туркистон ўлкасида ғалаёнлар авж 
олиб кетди. Фарғона водийсида қўзғолон 
дастлаб Қўқон уездининг Қайнар волостидан 
бошланди. К. Яшин, Ҳамза. 

2 кўчма Табиат, унинг ҳодисалари, шу- 
нингдек, киши ички дунёсидаги туғён, жўш 
уриш. Бу хазина мазмунида.. табиат ғала- 
ёнларига қарши кураш борлигини ифтихор 
билан тилга оламиз. Газетадан. Бўрон тоғлар 
устида, водийда ўзининг қудратли ғалаёни- 
ни бошлайди. Ш. Рашидов, Бўрондан кучли. 
Муҳаббатнинг кўзига кўзи тушганда, вужу- 
дида уйғонган ҳислар ғалаёнини аниқ эслади. 
С. Анорбоев, Оқсой. Идрокингмавжига тек- 
канинг замон, Умудроқ руҳингга солгай ғала- 
ён. А. Орипов, Йиллар армони. 

Ғалаён қилмоқ Ғалаён ҳолати юз бермоқ 
(тўғри ва кўчма маънода). Халқ ғалаён қил- 
ди. н Бундай дақиқаларда кишини ўй боса- 
ди, хотиралар тўлқини ғалаён қилади, хаёл 
қанотланади. Ҳ. Ғулом, Машъал. Мамадали 
Матмуродовнинг кўнглида «бир деҳқончилик 
қилсам», деган ният ғалаён қилиб қолди. С. 
Аҳмад, Юлдуз. 

ҒАЛАЁНЛИ Ғалаён ҳолатли, ғалаён бў- 
либ турган, давом этаётган ёки этган (тўғри 
ва кўчма маънода). Оқтош қишлоғи Бухоро- 
нинг энг ғалаёнли жойларидан бири эди. А. 
Ҳақназаров, Озодлик шабадаси. Улар Бо- 
бошни юлдузли тунда ғалаёнли ўйлари би- 
лан қолдириб, пастак эшикдан эгилиб кириб 
кетдилар. А. Мухтор, Бўронларда бордек 
ҳаловат. 

ҒАЛАЁНЧИ Ғалаён қилувчи; исёнчи, 
қўзғолончи. Ғалаёнчилар ўрдага ҳужум қилди. 

ҒАЛАМИС Кишилар муносабатига, 
унинг ҳолатига рахна солувчи; ғийбат, фит- 
на юритувчи. Бировнинг кўкарганини кўра ол- 
майдиган ғаламисга ўхшайди. С. Нуров, Нар- 
вон. Бироқ Шайх ака бундай ғаламислардан 
устун келди, у яна қизғин ижодий фаолиятга 
шўнғиб кетди. «Фан ва турмуш». Бироқ.. рес- 
публикамизда ҳам, унинг ташқарисида ҳам 
халқимизни камситувчи, ҳатто, ўзбеклар 


иши, деб айюҳаннос солувчи ғаламислар ҳам 
учраб қолди. «Муштум». 

ҒАЛАМИСЛИК Ғаламисга хос иш, хат- 
ти-ҳаракат. Бўдана подшоҳга кўр-кўрона 
итоат этувчи, ғаламисликни билмайдиган, 
дали-ғули йигит эди. М. Осим, Карвон йўл- 
ларида. Нимадан арз қиларди?! Арз эмас, 
ғаламислик.. Мирмуҳсин, Чўри. 

ҒАЛАТ [а. k I г — хато, янглиш, нуқсон, 
саҳв; адашиш] 1 эск. кт. Хато, нотўғри, янг- 
лиш. Тўғри бўлса, мен ўйнашиб-куламан. Ға- 
лат бўлса, ўн тўрт кунда келаман. «Гули- 
хиромон». Сўзни нусхапарастлик билан, маъ- 
нога эътибор бермай, бузиб кўчириш ва ға- 
лат ўқишдан сақланиш лозим. А. Азизов, Fa- 
зал ва ғазалхон. Муҳандиснинг хатоси баъзан 
«гулдаста» билан равоқ орасида сезилиб қо- 
ларди. Пойдевор ғалат қўйилганмикин ? Ус- 
тод Қавом хаёлидан бир лаҳзада қанча гап- 
лар ўтди. Мирмуҳсин, Меъмор. 

2 айн. ғалати. Икки букилиб кириб келган 
мулозимга ғалат овоз билан: -Шаробдорга 
айт, бир пиёла май келтирсин! — деб буйруқ 
берди. М. Осим, Ибн Сино қиссаси. Чиндан 
ғалат эрур дунё ишлари, Миянг ғовлаб кетар 
ўйлаган сари. А. Орипов, Йиллар армони. 

ҒАЛАТИ [а. + ф. ^UIr — хато тарзда, но- 
тўғри] 1 Одатдаги, ҳаммага маълум бўлга- 
нидан бошқача; қизиқ. Сизларда қандай — 
билмадим-у, аммо биз тарафларда келин- 
тушди жуда ғалати бўлади. С. Сиёев, Ёруғ- 
лик. Сиз ғалати одам экансиз-ку, соғлиқни 
сақлаш керак. С. Аҳмад, Лаъли Бадахшон. 
..хатдан бошини кўтармай: -Ғалати йўтал 
чиқазибсизми, Тўлаган ака, — деди. А. Қаҳ- 
ҳор, Қўшчинор чироқдари. 

2 Нималиги аниқ бўлмаган, англаб бўл- 
майдиган; тайинсиз. Врач чиқиб кетгандан 
кейин кўнглини ғашликми, ноаниқликми, иш- 
қилиб, ғалати бир туйғу қамраб олди. Ў. 
Усмонов, Сирли соҳил. Жилмаймоқчи бўл- 
ган эди, унинг ўрнига юзида ғалати бир 
ифода пайдо бўлди. С. Зуннунова, Олов. 

3 Ўз табиий ҳолатини ўзгартган, алла- 
нечук бир ҳолатли. Нега ғалатисан, Витя. 
Рангларинг қув ўчган-а. Ё қорнинг очдими? 
Р. Файзий, Сен етим эмассан. Ногоҳ Со- 
бирнинг кўзи уларга тушиб, ғалати бўлиб 
кетди. М. Мансуров, Ёмби. 

4 Жуда қойил; ажойиб. Ойимчалардан 
ғалатисини топиб, гаиип қиламиз. Ойбек, 
Танланган асарлар. Сен тўғрингда бир ғала- 




ти очерк ёзмоқчиман. С. Аҳмад, Уфқ. Апбат- 
та ит боқинг. Ўзим ғалатисини топиб бера- 
ман. С. Аҳмад, Сайланма. 

ҒАЛАТСИЗ эск. кт. Хатосиз, нуқсонсиз, 
бехато. Бир неча кунда қалин бир девонни 
ғалатсиз ва гўзал битадиган девкор, чидам- 
ли хаттотлар орасида обрў.. қозониш оғир 
эди. Ойбек, Навоий. 

ҒАЛА-ҒОВУР Тартибсиз овозлар, шов- 
қинлар: шов-шув. Мажлисда яна ғала-ғовур 
бошланди. н Турсуной бўлса ғала-ғовурга 
ортиқча аҳамият бермади. Н. Сафаров, 
Узоқни кўзлаган қиз. Тўйхонадаги ғала-ғо- 
вур тиниб, ҳамма ёққа тинчлик чўкди. С. 
Нуров, Нарвон. 

ҒАЛВА [ а. <П j±c — ҳадцан ошиш, авжга 
миниш, тийиқсизлик; жўшқинлик] 1 Шов- 
қин-сурон кўтариб қилинган жанжал, тў- 
полон. Мунча ғалва қиласан ? н Нақ ғалва- 
лар бўлардики, қўни-қўшни ўртага тушарди. 
С. Аҳмад, Юлдуз. Қутбиддинов эртагаёқ 
Суярнинг мактабига бориб, катта ғалва 
кўтармоқчи бўлди. А. Қаҳҳор, Ўжар. 

2 Ташвиш келтирувчи нарса, ҳолат; 
ташвиш. Ғалваси кўп бўлади — ҳали униси 
касал, ҳали буниси ҳушидан кетган, ўлса, 
ўлигини саранжомла! У. Исмоилов, Сайлан- 
ма. Бутун ғалваларинг менинг бошимда-ку, 
яна, нима қилиб ўтирибсиз, дейсан-а! С. Зун- 
нунова, Олов. 

ҒАЛВАЙМОҚ 1 шв. Ихчам бўлмасдан, 
катта жой олмоқ, қаппаймоқ; ноихчам бў- 
либ турмоқ. Ғалвайган юк. Ғалвайган тугун. 
Босилмаган похол ғалвайиб туради. 

2 кўчма Кераксиз ҳолда кенгайиб, катта 
бўлиб кетмоқ. Мақола фойдасиз тафсилот- 
лар билан ғалвайиб кетибди. 

ҒАЛВАЛИ 1 Ғалва, жанжал бўладиган, 
бўлиб турадиган; жанжалли. Ғалвали уй. 

2 Ташвиш келтирадиган, ортиқча (ке- 
раксиз) ташвишли. Бунақа ғалвали ишлар 
билан бош қотириб юргунча, гаштингни 
сурсанг-чи, ошна, қишлоққа келдингми — 
дам ол! О. Ёқубов, Айтсам, тилим куяди, 
айтмасам — дилим. 

ҒАЛВАСИЗ 1 Ғалва, жанжал бўлмайди- 
ган; беғалва, бежанжал. Ғалвасиз уй. 

2 Ташвишсиз, ғамсиз. Ғалвасиз иш. Ўз 
ошим — ғалвасиз бошим. Мақол. 

ҒАЛВАХОНА с.т. кам қўлл. Ғалвали, 
ғалва бўлиб турадиган жой. Чой ичаман, 


деб ғалвахонага янглишиб кириб қолибман. 
«Муштум». 

ҒАЛВАЧИ Ҳар нарсага ғалва, жанжал 
қилаверадиган, жанжалкаш. Ғалвачи одам. 

ҒАЛВИР [ф. ^ а. катта сим 

элак, ғалвир] Дон эланадиган, сийрак тўр- 
ли катта элак. Жўхорини қўшниларнинг от- 
эшаклари ва қишлоқ болаларининг ёрдам- 
лари билан янчиб, ғалвирда элаб.. олдим. С. 
Айний, Эсдаликлар. Товуқ сомон тўлдирил- 
ган ғалвирга бағрини бериб, унга қараб, кўз- 
ларини мўлтайтирятпи. С. Аҳмад, Лаъли 
Бадахшон. 

Ғалвир қилмоқ Ғалвир каби тешик- 
тешик, илма-тешик ҳолга келтирмоқ. Са- 
лиманинг беихтиёр ураётган чакичи патир- 
ни ғалвир қилиб юборганини Меҳринисодан 
бўлак ҳеч ким пайқамади. Р. Файзий, Ҳазра- 
ти инсон. Қизнинг қомати дуркун, пошнали 
туфлиси билан оппоқ ерни тўхтовсиз топ- 
тайвериб ғалвир қилиб юборибди. А. Мухтор, 
Чинор. Ғалвирдан ўтказмоқ 1) ғалвирдаэла- 
моқ; 2) синовдан ўтказмоқ. Шу прогулчилар 
аввал группаларнинг ғалвиридан ўтказилса, 
кейин уларнинг кучи етмаганини биз эласак. 
П. Қодиров, Уч илдиз. Ғалвирни сувдан кў- 
тармоқ Якуний натижани аниқламоқ. Мағ- 
рурланишга ўрин йўқ. Ҳали ғалвирни сувдан 
кўтарганда маълум бўлади. Ҳ. Назир, Маёқ 
сари. Йил охиригача яна ukku ой қолди, яъни 
ғалвирни сувдан кўтарадиган пайт келди. 
Газетадан. Сичқон сиғмас инига, ғалвир 
боғлар думига қ. сичқон. 

ҒАЛВИРАК 1 Ғалвирга ўхшаш тешик- 
тешик (қ. ғалвир, ғалвир қилмоқ). Кон қиди- 
риб, аямадим жон. Ер қатини ғалвирак қил- 
дим. Ю. Шомансур. Марварид томчилар ти- 
нимсиз оқиб, Харсангни ғалвирак қилганин 
кўрдим. Шуҳрат. 

2 Пўчоғи юпқа, чақиш осон, бўш; қат- 
тиқ эмас (бодом, ёнғоқ ҳақида). Ғалвирак 
бодом. н [Умматали] Тажриба учун ўзи 
турган хонада тувакда ёнғоқ ўстирди. Ўс- 
тирганда ҳам, кўчатдан эмас, худди ғалви- 
рак ёнғоқнинг ўзгинасидан ундирди. Шуҳрат, 
Жаннат қидирганлар. Ғалвиракнинг ўзи ху- 
нук, лекин мағзи соз бўлур, Пистанинг ҳам 
қаттиғидан очиқ оғзи соз бўлур. Шукрулло. 

ҒАЛВИРЧИ Ғалвир қиладиган киши, 
ғалвир ясовчи уста. 

ҒАЛДИРАМОҚ 1 айн. қалдирамоқ. 

2 айн. ғулдирамоқ. Қалтираб ҳам ғалди- 
раб, турлича рафтор этди маст. Бета- 
мизликлар билан фикрини изҳор этди маст. 
Васфий. Товуши ўз жуссасига қараганда ҳам 
йўғон ва рўза тутиб, узоқ уйқудан турган 
киишники сингари ғалдираган эди. А. Қаҳҳор, 
Сароб. 

ҒАЛИЗ [а. — қалин, семиз, йўғон; 

зич; қўпол, дағал] Услуб жиҳатидан тўмтоқ; 
равон эмас, тушунилиши оғир; мужмал. Ға- 
лиз ибора. Ғализ жумла. н Баъзан ғализ 
жумла устида Соатлаб бош қотирганим 
бор. А. Орипов, Йиллар армони. Ғализроқ 
гапирдингиз, хоним. Одам ўзида эмас, каби- 
нетда бўлади. М. М. Дўст, Галатепа қисса- 
лари. 

ҒАЛИЗЛИК Услуб ёки меъёрий жиҳат- 
дан нуқсонли, ғализ ҳолат. Таниқли шоир 
П. Мўмин шеърларида ҳам айрим ғализлик- 
лар учрайди. Газетадан. 

ҒАЛЛА \а. 4_Ll — даромад; ўрим, ҳосил; 
дон, ғалла] Бошоқли экинлар ҳосили; дон. 
Ғалла тайёрлаш пункти. Ғалла омбори. н 
Ғалла ҳамиша энг қимматли озиқ-овқат, 
барча ноз-неъматларнинг мезони бўлиб кел- 
ган. Газетадан. Ўғлининг машинасига гоҳ 
сабзавот, гоҳ мева-чева ортиб, шаҳарга 
тушиб келар, гоҳ ғалла ортиб қайтарди. С. 
Зуннунова, Олов. 

ҒАЛЛАДОН [а. + ф. — ғалла иди- 

ши, омбори] айн. ғаладон. 

ҒАЛЛАЗОР [а. + ф. jl j<clc — ғалла экил- 
ган дала, майдон] Ғалла (дон) экин(лар)и 
экилган майдон, ер. Бир вақтлар сувсиз- 
ликдан торс-торс ёрилиб кетган даиашар- 
да эндиликда ҳадсиз ғаллазорлар шовуллаб 
ётибди. Ш. Рашидов, Янги ер ҳақида сўз. 

ҒАЛЛАКОР [а. + ф. jlS<i_Lc — ғалла, дон 
етиштирувчи] 1 Дон етиштириш иши би- 
лан шуғулланувчи деҳқон. Ўктам ғаллакор- 
лар қўшхонасига шом қоронғисида қайтди. 
Ойбек, О.в. шабадалар. 

2 Дон, ғалла етиштириладиган. Ғаллакор 
хўжаликлар. н Рихсивой ака кўп вақтини 
ғаллакор бригадаларда ўтказади.. Р. Фай- 
зий, Чўлга баҳор келди. 

ҒАЛЛАКОРЛИК Ғалла экинлар экиб, 
ғалла етиштириш. Ғаллакорлик хўжалиги. 
Ғаллакорлик билан шуғулланмоқ. Ғаллакор- 
ликни ривожлантирмоқ. 

ҒАЛЛАСИМОН Ғалла ўсимлиги каби 
бошоқ чиқарадиган, ғалла ўсимликларига 
ўхшаган. Ғалласимон ўтлар. 


ҒАЛЛАХОНА [ғалла + хона] Дон омбо- 
ри. Ғаллахонага дон тўлдирмоқ. 

ҒАЛЛАЧИЛИК айн. ғаллакорлик. ..apna 
ва буғдой республикамиз ғаллачилигининг 
асосий негизини ташкил этади. Газетадан. 

ҒАЛТ: ғалт урмоқ шв. Мавж урмоқ, 
мавжланмоқ. Ғалт уради атрофи тол мо- 
вий ҳовуз.. А. Шер, Қадимги куй. Ғалт ур- 
ган себарга, йўнғичқалар белга чиқиб, очи- 
либ гулини тайлар. «Баҳром ва Гуландом». 

ҒАЛТАК [ф. JCJlc — ғилдирак, чиғир, 
жўва; ролик; мола] 1 Ип, сим, лента каби 
узун нарсаларни ўраб жойлаш учун мос- 
ланган буюм. Плёнка ғалтаги. Ғалтакка 
ўралган un. Симни ғалтакка ўрамоқ. н 
Тўққиз аёл ҳаммаси ишда — оёқлари гпепки- 
да, қўллари тасма, ғалтак билан дастакда. 
А. Мухтор, Опа-сингиллар. 

2 тех. Арқон, сим, занжир воситасида 
оғирликни кўтариш, нарсаларни силжитиш 
учун хизмат қиладиган қурилма: блок. Йи- 
гитлар нариги соҳилга тортилган ukku пў- 
лат арқонни ғалтакка ўраб, кемани нариги 
соҳилга аста силжитар эдилар. С. Абдулла, 
Қувғунда. 

3 Электротехника ва радиотехникада 
махсус сим ўрами. 

4 с.т. Бирор нарсани текислаш, сил- 
лиқлаш ёки деворларга гул солиш учун 
ишлатиладиган, ўққа ўрнатилган ғалтакси- 
мон мослама. Ғалтак билан деворларга гул 
солмоқ. Ойнага ёпиштирилган фоторасмлар 
сувини ғалтак бшан сидирмоқ 

5 Баъзи қурилма, мосламаларнинг ай- 
лантириладиган қисми. Ҳаттиқ титраёт- 
ган қўлининг кўрсаткич бармоғини телефон 
ғалтагининг «о» тешигига тиқиб айлантир- 
ди. Н. Аминов, Қаҳқаҳа. Ғалтакдан икки қу- 
лоч билет тортиб йиртди-да, отанинг кўк- 
рагига отди. С. Нуров, Нарвон. 

6 с.т. Замбилғалтак. Ер қазиш, замбар 
кўтариш, оғир ғалтакни суриш Пўлат учун 
таниш ишлар. Ш. Рашидов, Қудратли тўл- 
қин. Тўрт кун ғалтакда тупроқ ташиб ҳол- 
дан тойгач.. А. Мухтор, Кумуш тола. 

Ғалтакка чиқмоқ Йўққа чиқмоқ, йўқ 
бўлмоқ. Энди бўлар иш бўлди десанг, юрак 
ачийди, дастмоя ҳам ғалтакка чиқадиган. 
А. Қодирий, Меҳробдан чаён. Чойхоначи 
дастмоянинг ғалтакка чиқиб қолишидан 
қўрқиб, оппоқ сув дамлаб бераётибди. 
«Муштум». 


28—Ўзбек тилининг изоҳли луғати 




ҒАЛТАКАРАВА 1 Бир ғилдиракли қўл 
аравача; замбилғалтак. Бул важдан муҳта- 
рамайн [ота ва она] паришон ва дилгир бў- 
либ, чорасига киришиб, фақирга ғалтакара- 
ва муҳайё қилибдирлар. А. Қодирий, Кичик 
асарлар. 

2 Уч ёки тўрт ғилдиракли, шифохона- 
ларда беморларни кўчириш учун ишлати- 
ладиган аравача. Касали енгил беморлар кў- 
магида Ёлғизжонни авайлаб, ғалтакаравага 
кўтариб ётқизишди. Р. Раҳмон, Меҳр кўзда. 

ҒАЛТАКМОЛА қ. х. Судралганда юма- 
лаб, шудгорни текислайдиган, мола ўрни- 
да ишлатиладиган ёғоч ғўла. 

ҒАЛЧА I шв. Бўйи паст, миқти, пакана 
(одам ҳақида). Ўн қадамча нарида, супада 
ғалча йигит билан қорачадан келган қиз 
турарди. А. Ҳасанов, Чироқлар. 

ҒАЛЧА II с.т. Ўз тилидан бошқа тилга 
тушунмайдиган; гап-сўзни тезда англаб, 
уқиб ололмайдиган. Ғалчани иззат қилсанг, 
чориғи билан тўрга чиқади. Мақол. н -Ўзинг 
гап-папга тушунасанми ё ғалчамисан! — де- 
ди Аҳмаджоннинг дадаси муаллимга. С. Ка- 
роматов, Ҳижрон. -Мабодо.. яхши муомала- 
га тушунмайдиган ғалча келиб қолса, белни 
боғлаб, закон [қонун] сўқишамиз, — деди Ғай- 
булла. Ф. Мусажонов, Чиқинди. Эй, сен ғал- 
ча, беватан, Мени қайга элтасан ?! Т. Тўла. 

ҒАМ [а. — қайғу, ҳасрат, гам-алам; 

ҳавонинг димлиги, жазирама] 1 Руҳий азоб 
ҳис-туйгуси, руҳиятдаги шундай ҳолат; қай- 
гу. Азизхон қачонлардан бери дилини эзиб 
ётган ғамдан қутулгандек, енгил юриб, кат- 
та йўлдан кетмоқда эди. С. Аҳмад, Уфқ. 
..юрагида шунча ғамни кўтарган бу бели 
букик чолни.. сўз билан юпатишнинг.. маъно- 
сизлигини сезди. Ойбек, Танланган асарлар. 
Изма-из юраркан ғам билан шодлик.. Газе- 
тадан. 

2 Кўзланган мақсад, иш ва ш.к. йўлида- 
ги безовталик хатти-ҳаракати, шу ҳақдаги 
ўй-хаёл; ташвиш. Менингҳеч нарсадан ғамим 
йўқ. н Бўтабой Самандаровни туртиб, 
секин шивирлади: -Нега ўртоқ Сафаровга 
картошка.. ғами туишб қолди? А. Қаҳҳор, 
Қўшчинор чироқлари. Эл-юрт ғамида ран- 
жу ташвиш чеккан одамнинг йўли равон, ди- 
ли нурафшон бўлади. Газетадан. 

Ғам емоқ 1) ғам-ҳасратда бўлмоқ, ғам 
чекмоқ (қ. ғам 1). Ўламан, деб ғам емайман, 
айёрлар.. «Ойсулув»; 2) ташвишда бўлмоқ 


(қ. ғам 2). Аҳмад уйига кириб борганида, 
Мунира қиш ғамини еб, аччиқ-чучукдан шиша 
банкаларга консерва ёпаётган экан. Ф. Му- 
сажонов, Ҳиммат. ..кампир шўрлик бизнинг 
ғамимизни еб, даладаги катта қозондан то- 
ғорада овқат ташийдиган бўлди. Ҳ. Назир, 
Кўкорол чироқлари. 

ҒАМБОДА | а. + ф. ajL-oT — кучли қай- 
ғу-аламдан келиб чиқадиган касаллик; ғам- 
гин] кт. Ғам азобидаги; ғамли, қайғули. 
Бошларини қуйи солиб кетаётган ғамбода 
кишиларнинг кўнгилларидан шундай фикр- 
лар ўтар эди. М. Осим, Карвон йўлларида. 
Йўл азоби — гўр азоби, дегандай Хивага 
келаётган ғамбода Хадича ориқлаб, қоп- 
қора бўлиб кетди. Ж. Шарипов, Хоразм. 

ҒАМГИН [а. — ғамли, қайғули; 

хафа, маъюс] 1 Руҳини ғам эгаллаган ҳо- 
латли; қайгули. Ойқиз ғамгин Лоланинг ел- 
касига қўлини қўйиб, алоҳида меҳрибонлик 
билан гапирди. Ш. Рашидов, Бўрондан куч- 
ли. Кампир чап ёнида оёғининг учи билан ер 
чизиб турган ғамгин Адолатга боқди. И. 
Раҳим, Чин муҳаббат. 

2 Ғам, қайғу ифодали. Бир оздан кейин 
ўйчан, ғамгин қиёфада Кимёхон кирди. Н. 
Аминов, Қаҳқаҳа. У ўз тақдирини билиб 
олмоқчи бўлгандек, йигитга тик боқди ва 
ғамгин нигоҳга дуч келди. «Ёшлик». 

ҒАМГИНЛИК Ғамгин ҳолат; ғам, таш- 
виш ифодали ҳолат. Бу жуда чигал, шодлик 
ва ғамгинлик, умид ва умидсизлик чатишиб 
кетган бир сафар бўлди. О. Ёқубов, Ота 
изидан. Ота ўз ўйлари билан, бола эса 
отаси чеҳрасидаги ғамгинлик сабабларини 
қидириш билан машғул эди. М. Исмоилий, 
Фарғона т. о. 

ҒАМГУЗОР [а. + ф. jl ,,Ҳ лх. — ғамгин, 
қайғули, маъюс, хафа] Бировнинг ғам-қай- 
ғусини енгиллатувчи киши; ғамхўр, меҳ- 
рибон. Муҳаммаднинг ягона ғамхўри ва ғам- 
гузори — Гулсум кампирнинг кўзлари энди 
нурсиз. Н. Сафаров, Султон бўзчининг не- 
варалари. 

ҒАМДОШ кам қўлл. айн. қайғудош. 
Шубҳа ичра қолганда танҳо, Ғамдошим, деб 
сени ўйладим. А. Орипов, Йиллар армони. 

ҒАМЗА [а. — ноз-карашма; нозли, 

қичиқли кўз қисиш, боқиш] Ноз ва дил- 
барона ишва билан киприк қоқиб, кўз су- 
зиб қараш; ноз-карашма. Роҳиланинг ҳар 
бир ҳаракатида Кавказ қизларига хос ла- 




тофат, ноз-карашма, нозик ғамза бениҳоя. 
А. Муҳиддин, Ҳ. Тожибоев, Оташ қалбли 
қиз. У Иномжоннинг ўзига тикилиб тур- 
ганини сезганидан, атайлаб ғамза билан 
ёнидан ўтди. С. Аҳмад, Онажонлар. 

ҒАМЗАДА [а. + ф. аз — ғамдан эзил- 
ган, қайғули; хафа] Ғам-алам билан эзил- 
ган, кўп азоб чеккан; ғамбода. Зиндон- 
хонанинг деворидаги туйнукдан ой мўралаб, 
бу иккала ғамзадани ҳайрат билан томоша 
қилди. М. Осим, Аждодларимиз қиссаси. 

ҒАМЗАЛИ Ноз-карашмали, ишвали. 
Осмон, Навоий таъбири билан айтганда, 
фусункор афғон аёлларининг гўзал ва ишвали, 
ғамзали кўзлари каби мовий ва мусаффо. В. 
Зоҳидов, Улуғлар изидан. 

ҒАМКАШ [а. + ф. jJLCc. — ғам тортув- 
чи, ғам чекувчи] Ғам, алам чекувчи; сабр- 
тоқатли. Айириб олармиз қариндошларни, Ҳу- 
вонтириб неча кўзи ёшларни, Отга мининг, 
ғайрат қилинг, ботирлар, Шодмон қип оп- 
келинг у ғамкаитарни. «Хушкелди». 

ҒАМЛАМОҚ Маълум вақт, фурсат учун 
йиғиб тайёрламоқ, тўпламоқ, тайёрлаб қўй- 
моқ. Қишга ўтин ғамламоқ. Озиқ-овқат 
ғамламоқ. н Тоғай қишлик мева ғамлагани 
чиққанларга кўпда тегмас эди. Н. Норқо- 
билов, Тўқнашув. Ботирали акам уруғликни 
ғамлаб қўйганимиз учун раҳмат дедилар. Ҳ. 
Ғулом, Машъал. 

ҒАМЛИ Ғам эгаллаган руҳли; ғам ифо- 
дали; қайғули. Ғамли Ёқутбика бир-бир қа- 
дам ташлаб, ўз уйига кириб кетди. Ж. 
Шарипов, Хоразм. Унсин хизматкорхона 
эшигида мағрур, лекин ғамли, ўйчан ҳолда 
турган акасини кўриш билан югуриб бориб, 
уни қучоқлади. Ойбек, Танланган асарлар. 
Эшикни, қабристонда қуръон ўқилаётган- 
да чўзиқ, ғамли товуш билан ёйиладиган 
оҳанг тўлдирди. М. Исмоилий, Фарғона т. о. 

ҒАММОЗ [а. jLLb — кўз қисувчи, им- 
ловчи; ғийбатчи, туҳматчи] эск. кт. Сўз та- 
шувчи, чақимчи. Ўртада ғаммоз эрур, боз 
устига аҳли нифоқ. Ҳабибий. 

ҒАММОЗЛИК эск. кт. Сўз, гап ташиш, 
ғийбат иши. Бировларнинг ғаммозлиги.. ора- 
мизга кудуратларни ташлагандир. «Муштум». 

ҒАМНОК [а. + ф. •, „ r. — ғамгин, қай- 
ғули; маъюс] кт. Ғамгин, хафа; ғам, қайғу 
ифодали. Йўқ, мен сени кетмайман ташлаб, 
Ташвиш тушди, ғамноксан ҳозир. Э. Охунова. 
Эй, бобо, нечук ғамнок кўринасиз. С. Аҳмад, 


Ҳукм. Унинг болаларникидай беозор кўзлари 
ғамнок боқарди. С. Кароматов, Эътиқод. 

ҒАМСИЗ Ғам-ташвишдан холи, ғами йўқ. 
Эсиз, менинг ғамсиз бошим ғамхона бўлди, 
найлайин. «Баҳром ва Гуландом». Қушчам 
ғамсиз яшайди, Унинг ҳар дам вақти чоғ. 
«Бойчечак». 

ҒАМХОНА [ғам + хона] Қайғу, ғам-ҳас- 
ратли жой. Ватаннинг вайронаси — умрнинг 
ғамхонаси. Мақол. н -Нари туринг, — Лаъли 
жаҳл билан эрининг кўкрагидан итарди. — 
Эссиз умрим, бу ғамхонада чириб кетаётибди. 
Ҳ. Ғулом, Машъал. Муттасил ғамхонага 
айланган бу уйда қолишнинг асло имкони 
йўқлигига ишонганидан Зумрад бир қарорга 
келган эди. Ойбек, Улуғ йўл. 

ҒАМХУР [fl. + ф. — қайғуга ше- 

рик, ҳамдард бўлувчи, юпатувчи; шафқат- 
ли] Кимса учун қайғурадиган, унинг ғами- 
ни ейдиган. Юрагидаги шунча ғам-ғуссани 
кўтариб, яна синглисига онадай, отадай 
меҳрибон ea ғамхўр акадан айрилиш!.. Ой- 
бек, Танланган асарлар. Ҳозир кўзимга Сул- 
тон амаки ҳар вақтдагидан кўра ғамхўр, 
раҳмдил кўриниб кетди. Ҳ. Назир, Ёнар дарё. 

ҒАМХУРЛИК Кимса ҳақида қайғуриш, 
унинг ғамини ейиш; ғамхўр шахсга хос 
иш, хатти-ҳаракат. Газеталарда ҳам, раҳ- 
барларнинг нутқларида ҳам ёш мутахас- 
сисларга ғамхўрлик масаласи кўндаланг қў- 
йилгани учун Шербекни, қанот бўлар, деган 
фикрда қўлтиғига олганди. С. Анорбоев, Оқ- 
сой. Охиратим куймасин, деб беш ўғилнинг 
ҳаммасига ҳам бирдек ғамхўрлик, бирдек меҳ- 
рибонлик билан қарайдиган ажойиб онаси- 
ни.. узоқ эслади. Ойбек, Қуёш қораймас. 

ҒАНА айн. ғон. Хосият хола қуртхона- 
дан ғана олиб чиқаётиб, келинига кўзи туш- 
ди. П. Қодиров, Эрк. 

ҒАНИ [а. jBc. — бой] 1 эск. кт. Бой, ба- 
давлат, давлатманд. Сен ғанисан, менда бис- 
ёр эҳтиёж. Нодира. [Эшон:] Сўзлангиз, Мир- 
сиддиқбой махсум, Қўқонда аҳли савдодан 
ғанилар, зангинлар мўлми? Ойбек, Улуғ йўл. 

2 Ғани (эркаклар исми). 

ҒАНИМ [а. — душман, рақиб, ёв; 

қўлга олинган] Душман; рақиб. Шаҳар хал- 
қига жар соламиз, қўлида бор қурол-яроғи- 
ни кўтариб чиқсин, қўрғон ташқарисида ға- 
ним билан мардларча олишамиз. М. Осим, 
Аждодларимиз қиссаси. Ахир у эмасми дўст- 
ни ғаниму, Ғанимни дўст қилиб қўйгучи одам. 




А. Орипов, Йиллар армони. Йўлда йўлтў- 
сар чўнтагини қоқлаб олди. Индамай ке- 
толмади.. ғанимига ташланди. М. М. Дўст, 
Галатепа қиссалари. 

ҒАНИМАТ [а. r, с — урушда қўлга ки- 
ритилган нарса, ўлжа; овланган нарса] 1 кт. 
Урушда ёки овда қўлга киритилган нарса, 
ўлжа. Ҳусайн Бойқаро мерганлар билан бир- 
га тантанали ов ҳафталари тузиб, қорли 
саҳроларга сурон солар, катта ғанимат би- 
лан қайтарди. Ойбек, Навоий. Қалдирғоч учиб 
кетаётиб, ғаниматини тутаверади, ерда эса 
ожиз бўлиб қолади. Газетадан. 

2 Умуман, қўлга кирган, эга бўлинган 
нарса. Ўғиллари ўттизинчи йилларда ота- 
ларидан мерос қолган ғаниматларни чўнтак- 
ка солиб, минг машаққатлар билан Маш- 
ҳадга қочган эди. А. Ҳакимов, Илон изидан. 
Ҳатто бизнинг давримизда келиб чиққан 
«Ёз неъмати — қиш ғанимати» деган мақол 
ҳам консерва шарофатига айтилгандир. К. 
Маҳмудов, Қизиқарли пазандалик. 

3 Шахс, ҳолат ёки нарсанинг мавжуд- 
лиги вақтинчалик, ўткинчи ва қайтмайдиган 
эканини билдиради. Дам ғанимат. Ёшлик 
ғанимат. Вақт ғанимат н Фурсат ғани- 
матдир, шоҳ сатрлар-ла Безамоқ чоғидир 
умр дафтарин. Ғ. Ғулом. Тулчеҳрага эри би- 
лан тотувлиги ҳам ғаниматдек туюларди. 
С. Зуннунова, Гўдакҳиди. Бизҳам ғанимат, 
бугун бормиз, эртага.. ўзи билади. М. Ман- 
суров, Ёмби. 

ҒАНИМЛИК Ғанимга хос муносабат. 
Биринчи ёрдамчи илжайиб қўйди: Яхшибоев 
билан Шоймардоновнинг азалий ғанимлигини 
биларди. М. М. Дўст, Галатепа қиссалари. 

ҒАР [ф. — фоҳиша, бузуқ аёл; хо- 

тинчалиш] Суюғоёқ хотин, бузуқ хотин, 
фоҳиша. Ғар бўл, ўғри бўл — инсофли бўл. 
Мақол. н Ўғри қариса — сўфи, ғар қариса, 
парихон бўлади», деб бекорга айтилмаган-да. 
Ғ. Ғулом, Шум бола. Оғзига келганини 
қайтармай, бўралаб сўка кетди: -Ғар, шар- 
манда! Номусини сотган бузуқ! К. Яшин, 
Ҳамза. 

ҒАРАЗ [а. _Д. — мақсад, ният; манфа- 

ат; яширин ёмон ният; зарур нарса] 1 кам 
қўлл. Шахсий манфаат; мақсад, ният. Буни 
кўриб, Сидиқжоннинг қалбида бу жувонга 
нисбатан ҳар қандай ғараздан холи бир меҳр 
уйғонди. А. Қаҳҳор, Қўшчинор чироқлари. 
Йигитали бу муносабат тагида нима бор — 


бирон ғараз, манфаат ёки шунчаки одамгар- 
чиликми — билмасди. Д. Нурий, Осмон ус- 
туни. Бир неча кун яхшигина яшадилар.. энди 
билсак, қиз ўлгурнинг ғарази бошқа экан. Чўл- 
пон, Кеча ва кундуз. 

2 Ёмонлик кўзда тутилган мақсад, кў- 
ролмаслик муносабати. Дастлаб унинг муо- 
малалари Нурига дағалроқ кўринса-да, ке- 
йинча унда ҳеч қандай адоват, ғараз йўқ- 
лигини, табиати шундай кескинроқ экани- 
ни тушунди. Ойбек, Танланган асарлар. Ўза- 
ро низонинг дарду марази Тинкамизни қу- 
pumdu, хуноба қилди. Талашган хонларнинг 
кеку ғарази Emdu юрт бошига — хароба 
қилди. М. Шайхзода. 

ҒАРАЗГУИ [а. + ф. _Д. — ғараз сўз- 

лар айтувчи, ғаразчи] Ғараз билан иш ту- 
тувчи; ғаразчи. Дилда кек сақловчи, ғаразгўй 
киши асло ўқитувчи бўла олмайди. Р. Усмонов, 
Одобнома. Сизнинг адолатли ҳукмингиздан 
бир нарсани сўраймиз.. бизнинг тўғримизда 
ёмон мақсад билан сизга чақимчилик қилувчи 
иғвогар ea ғаразгўйлар бу мажлисга ҳозир- 
лансинлар. А. Қодирий, Ўтган кунлар. Шун- 
дай ранги тоза йигит Маҳкамнинг macae- 
вуридаги ғаразгўй амалпарастга ҳеч ҳам 
тўғри келмасди. П. Қодиров, Уч илдиз. 

ҒАРАЗГЎЙЛИК Ғаразли муносабат, 
ёмон мақсад, кўра олмаслик туйғуси. Аммо 
Йўлдошнинг кўнглида бундай режа йўқ. Агар 
бўлса, бу ғаразгўйлик, дўстга нисбатан ин- 
софсизлик бўларди. А. Мухтор, Чинор. Ким- 
дир ғаразгўйлик билан машина теримига 
ажратилган майдонга cye қўйиб юборибди. 
Н. Сафаров, Узоқни кўзлаган қиз. 

ҒАРАЗЛИ Ғарази бор, ёмон мақсад кўзда 
тутилган. Ғаразли гап. Ғаразли иш. н Ғараз- 
ли фикр аксар сўзлагувчини шарманда қила- 
ди. А. Қодирий, Меҳробдан чаён. Дўст- 
ларнинг ҳақ сўзи аччиқ бўлса ҳам, Ғаразли, 
хушомад сўздан яхшидир. Ғ. Ғулом. 

ҒАРАЗСИЗ Бирор ёмон ният ёки шах- 
сий манфаат кўзда тутилмаган; ғарази йўқ, 
беғараз. Ғаразсиз гап. Ғаразсиз иш. н Мен.. 
ҳеч бир ғаразсиз, болаларча соддалик би- 
лан: -Оқ гул Қутбия опамнинг юзига ўхшай- 
ди! — дедим. С. Айний, Эсдаликлар. 

ҒАРАЗЧИ айн. ғаразгўй. Ғаразчи одам. 
н Модомики, ўз ғарази йўлида истибдод 
орқали эл устига ҳукмрон бўлғувчилар йў- 
қолмас эканлар — бизга нажот йўқдир, ма- 
гар шундай ғаразчиларни, улар ким бўлса- 

лар ҳам, иш бошидан қувлаш ва улар ўрнига 
яхши ва холис одамларни ўтқазиш нажо- 
тимизнинг йўлидир. А. Қодирий, Ўтган кун- 
лар. 

ҒАРАМ Беда, пичан ва ш.к. нинг тўп- 
ланган уюми. Пичан ғарами. Беда ғарами. 
Бир ғарам ғўзапоя. н Пунктдаги naxma 
ғарамига яхшилаб қарайман десанг, боишнг- 
дан дўппинг тушиб кетади. Ҳ. Нурий, Раис- 
нинг орзуси. Гоҳ у қишлоқда, гоҳ бу қиш- 
лоқда камбағаллар қўзғалиб, бойларнинг ға- 
рамларига ўт қўйишар.. эди. М. Исмоилий, 
Фарғона т. о. 

Ғарам қилмоқ айн. ғарамламоқ. Ўрмон 
ёнида, ғарам қилиб қўйилган похол олдида 
юк ортилган арава турарди. М. Муҳамедов, 
Қаҳрамон изидан. 

ҒАРАМЛАГИЧ қ.х. Похол, пичан, пахта 
ва ш.к. ни ғарамлайдиган машина, ғарам- 
лаш машинаси. 

ҒАРАМЛАМОҚ Ғарам ҳолатга олмоқ; 
ғарам қилмоқ. Пичанни ғарамламоқ. Ғўза- 
поя ғарамламоқ. н Даставвал серўт яй- 
ловларни танлаймиз ва бу яйловлардаги та- 
биий ўтларни етилтириб, сўнгра ўриб ға- 
рамлаймиз. Газетадан. 

ҒАРБ [а. <_>— кунботар, ғарб] 1 Дунё- 
нинг тўрт томонидан бири; шарққа қара- 
ма-қарши томон, қуёш ботадиган томон; 
кунботар. Ғарбдан эсган шамол. н Офтоб 
ғарбга ёнбоимаганда, икки йўловчи даштдан 
чиқиб, тепаликка йўл олди. А. Қаҳҳор, Мас- 
тон. 

2 Маълум бир объект, ҳудуд, майдон, 
бино ва ш.к. нинг ғарб томони, ғарбий қис- 
ми. Ўзбекистоннинг ғарби. н Отабек май- 
донда отини супуриб эгарлар экан, майдон- 
нинг ғарбидаги хароба уйнинг деворидан бир 
бош кўтарилиб, унга қараб турар эди. А. 
Қодирий, Ўтган кунлар. Жарнинг нариги 
томони бир тепадан иборат бўлиб, жануб 
биқини маълум Чақар суви билан, ғарби Бўз- 
сув ва Кўкча ариғи билан ўралган. А. Қоди- 
рий, Ўтган кунлар. 

3 с.т. Ғарбий Европа, Ғарбий Европа 
мамлакатлари. Жаннанинг ўзи.. ғарбда ти- 
килган, кўкрак чўнтаги устига лотин ҳар- 
фидан белгилар қўйилган желатка.. топиб 
келиб, Умидга кийгизди. Мирмуҳсин, Умид. 

ҒАРБИ-ЖАНУБИЙ Ғарб билан жануб 
томонлар оралиғида жойлашган: ғарб би- 
лан жануб томонлар оралиғидаги. Бу бурч- 


дан қараган киишга қўрғоннинг ғарби-жану- 
бий.. бурчи ҳам кўриниб, шу йўсинда тўрт 
бурчини айланиб чиқилса.. бизга таниш ўрда 
дарбозасига келинадир. А. Қодирий, Ўтган 
кунлар. 

ҒАРБИЙ [а. — ғарбга (Ғарбга) оид, 

алоқадор] Ғарб томонда жойлашган, кун- 
ботар томондаги. Ғарбий мамлакатлар. Ғар- 
бий Европа. Республикамизнинг ғарбий қис- 
ми. н Мирзаев Ғарбий фронтнинг ўзида уч- 
та хат, иккита совға олган эди. А. Қаҳҳор, 
Кўк конверт. 

ҒАРБИ-ШИМОЛИЙ Ғарб билан ши- 
мол томонлар оралиғида жойлашган; ғарб 
билан шимол томонлар оралиғидаги. Лагер- 
нинг ғарби-шимолий томони, ўқтин-ўқтин 
учраб қоладиган тепаликларни ҳисобга ол- 
маганда, кўзга илғанмас яйлов. Шуҳрат, Ши- 
нелли йиллар. 

ҒАРВАЧЧА [ф. ji. — ғарнинг боласи] 
1 Ғардан туғилган бола, ғарнинг боласи. 

2 сўк. Ғардан тарқаган, ҳароми. Жаниш- 
нинг қони қизиб кетди. У бор овози билан 
шовқин солди: -Тўхтайсанми, йўқми, ҳой 
ғарвачча! — деди қўлини қилич қилиб Файзи 
дастурхончига. Ҳ. Шамс, Душман. Ёмон одам 
яхши бўлмас ўлгунча, Қайдан келди пичоқли 
қўрс, ғарвачча. «Бўтакўз». 

ҒАРИБ [а. tjjji — ёт, бегона, ўзга; но- 
таниш, номаълум] 1 Қариндош-уруғи йўқ, 
бирор ҳомийси, кўмакчиси бўлмаган, ким- 
сасиз; мусофир. Ғариб кўнглини ғариб би- 
лур. Мақол. н Бу ғариб ва кимсасиз кииш 
асли Сабзавор шаҳридан бўлиб, фалакнинг 
гардиши билан Ҳиротга келиб қолган. Мир- 
муҳсин, Меъмор. Файзи касалхонадан кет- 
гандан кейин, бамисоли ғариб бўлиб қолдим. 
Э. Раимов, Ажаб қишлоқ. 

2 Камбағал, қашшоқ; фақир, бечора. Тир- 
ноқ-ла ер ўйиб, сувлар оқизган Ғариблар 
аҳволи қоларди тангга. Ғайратий. Бозор 
Ҳамроевич, ўғли ғарибгина бир оилага нақа- 
дар катта ғам-ташвиш орттирганини 
тушунди. Ў. Усмонов, Сирли соҳил. 

3 кўчма Ночор ҳолатли; кўримсиз; аҳво- 
ли танг. ..шаҳар четида ижарада, ғариб бир 
хонада.. яшардик. М. М. Дўст, Лолазор. Ги- 
ёҳлари қовжираган ғариб мозорга тикилиб 
ўтириб, ўтган болалигини.. эслади. С. Аҳмад, 
Уфқ. Ўзи ҳамма вақт ғариб яшашига қара- 
май, жуда серпардоз эди. С. Зуннунова, Гул- 
хан. 






4 кам қўлл. Ажиб, қизиқ, ажойиб. Сизлар 
эмас, отанг нима бўлади, Болам, жанг энди 
ғариб бўлади. «Маликаи айёр». Агар гумоним 
тўғри бўлса, Комилбекнинг қотили Ҳомид- 
дир! — Бу сўз Отабекни ажаблантиргани- 
дек, уста Олимга ғариб эшитилган эди. А. 
Қодирий, Ўтган кунлар. 

ҒАРИБЛАНМОҚ айн. ғариблашмоқ. 
Етмиш кунлик қамал билан хазинамиз жуда 
ғарибланди, ҳатто шу кейинги кунларда 
ҳам қийналиб қолдик. А. Қодирий, Ўтган 
кунлар. 

ҒАРИБЛАШМОҚ 1 Ғариб бўлиб қол- 
моқ, кимсасиз, кўмакчисиз қолмоқ. 

2 Аянчли, ночор аҳволга тушиб қолмоқ; 
камбағаллашмоқ. Бир майдонга сурунка- 
сига пахта экилавергач, тупроқнинг тар- 
киби ғариблашиб, ер ориқлаб, ҳатто мине- 
рал ўғитларни ўзига сингдиролмайдиган 
даражага етиб қолди. Миртемир, Р. Раҳ- 
мон, Катта карвон. 

ҒАРИБЛИК Ғариб ҳолат, ғарибона ша- 
роит. Йўлчи қоронғи кечада борар экан, бу- 
тун ғариблигини, юрагидаги қайғу гирдоби- 
нинг бутун оғирлигини яна чуқурроқ туйди. 
Ойбек, Танланган асарлар. [Меъмор:] Қол- 
ган умримни, чолу кампир бирга, хокисору 
ғарибликда, тоат-ибодатда ўтказмоқчиман. 
Мирмуҳсин, Меъмор. 

ҒАРИБОН [а. + ф. oL-jjT — ғариблар]: 
шоми ғарибон Ғарибона шом пайти; кишини 
изтиробга соладиган, кўзга хунук кўрина- 
диган, кўнгилсиз, ҳувуллаган кечки пайт. 
[Холниса хола] Кечқурунлари, шоми ғарибонда 
йиғлади. Мирмуҳсин, Чиниқиш. 

ҒАРИБОНА [а. + ф. «CiLjjT — ғарибларча, 
ғариблар каби] Ғарибларга хос; фақирона, 
ночор. Ғарибона ҳаёт кечирмоқ. н [Муқи- 
мий ва Тожибой] Хуржунни бошга қўйиб, 
ғарибона уйқуга кетдилар. С. Абдулла, Мав- 
лоно Муқимий. Бизникидақа кичкина, ғари- 
бона эмас, катта, чиройли.. уй экан. М. Ис- 
моилий, Фарғона т. о. 

ҒАРИБПАРВАР \а. + ф. - ға- 

риблар ғамхўри] Ғарибларга ён босадиган, 
кўмаклашадиган; камбағалпарвар. 

ҒАРИБУДДИЁР [а. — бошқа, 

ўзга мамлакат(лар)] эск. кт. Бошқа ёкдан 
келган; мусофир, фақир. Узумчи ғарибудди- 
ёр эканимни фаҳмлаб, баъзи маслаҳатлар- 
ни берди. Ғ. Ғулом, Шум бола. 


ҒАРИБ-ҒУРАБО [ғариб + а. — «ға- 
риб» с. нинг кўпл.] Фақир кишилар, ғариб- 
лар. Ҳа, худо, бературган бўлсанг, биздай 
ғариб-ғураболарга бер!. Ғ. Ғулом, Тирилган 
мурда. У киши [эшон] катта авлиё эмишлар. 
Бизга ўхшаган ғариб-ғураболарга меҳрибон 
эмишлар. Н. Сафаров, Шарқтонги. 

ҒАРЛИК Суюғоёқлик; фоҳишалик, бу- 
зуқлик. Ватанфуруииик уят, ғарлик, ўғрилик 
уят.. Шуҳрат, Жаннат қидирганлар. 

ҒАРОВ Пояси қаттиқ ва бўғим-бўғим, 
ичи ковак, қамишга ўхшаш тропик ўсим- 
лик; бамбук. Авваллари наяки растасида 
ғаровдан чилимга найу сархона қилиб сотгув- 
чи эди. А. Мухтор, Кумуш тола. 

Тирноққа ғаров югуртирмоқ (ёки солмоқ) 
Қаттиқ азоб бермоқ, қийнамоқ. -Қишлоқ- 
даги миш-мишлар хунук, золимлар менинг 
ҳам тирноғимга ғаров югуртмоқчи, — деди 
чол. А. Муҳидцин, Ёдгорликнинг тўйи. Қў- 
лимдасан, жодуда қирқтираман! Тирноқла- 
рингга ғаров соламан. К. Яшин, Ҳамза. 

ҒАРОИИБ [а. — қизиқ нарсалар, 

камёб нарсалар] 1 Жуда кам учрайдиган, 
жуда бошқача, ғалати. Ғаройиб машина. н 
Назар Алиматга худди ажойибхонадаги 
ғаройиб нарсани томоша қилаётгандек бо- 
қарди. Э. Усмонов, Ёлқин. Бу кўчалар шун- 
дай сирли ea ғаройибки, асти қўяверасиз. С. 
Акбарий, Севги билан тирилган юрак. ..янги 
журнални варақлаб ўтириб.. ғаройиб суратга 
кўзим тушди. М. М. Дўст, Лолазор. 

2 айн. ажойиб 1. Хатдаги гаплар бирмун- 
ча ғаройиб бўлиши баробаринда, унинг те- 
гишли кишига етиши жуда зарур эди. А. Му- 
қимов, Тарк этма назокатни. Бугунги кўп- 
кари ғаройиб бўлди-да. Ш. Ашурова, Янга. 

ҒАРОЙИБОТ [а. cjLjJ jT — «ғаройиб» с. 
нинг кўпл.] Ажойиб ва ғаройиб нарсалар, 
ажойибот. Сафарга чиққанимдан буён кўп 
ажойиботларни кўрдим, кўп ғаройибот- 
ларнинг гувоҳи бўлдим. X. Тўхтабоев, Сариқ 
девни миниб. Кўзи бир зум илингандай бўла- 
ди-ю, аммо алаҳсирай бошлайди, кўз ўнгидан 
турли-туман ажойиботлар, ғаройиботлар 
ўтади. Й. Муқимов, Олов ва ниҳоллар. 

ҒАРРА-ШАРРА: ғарра-шарра сарф қил- 
моқ с.т. Меъёрдан ташқари, катта-катта 
сарф, чиқим қилмоқ. Пулни ғарра-шарра 
сарф қилмоқ. 

ҒАРТ тақл. с. Кескин ишқаланиш ёки 
урилишдан келиб чиқадиган йўғон, дағал 
товушни билдиради. 




Ғарт этмоқ айн. ғартилламоқ. Эшик ғарт 
этиб ёпилди. 

ҒАРТИЛЛАМОҚ «Ғарт», «ғарт-ғарт» эт- 
ган товуш чиқармоқ. Карнайлар қулоқларни 
батанг қилиб ғартиллади. Ғ. Расул, Адолат. 

ҒАРТ-ҒУРТ тақл. с. «Ғарт» ва шунга 
яқин товушларни билдиради. Булардан бош- 
қа яна 4 та «созанда» ҳам тақир-туқур, 
ғарт-ғурт қилиб, қулоқ-мияни еб бормоқ- 
да. Ҳ. Ҳасанов, Экватордан ўтганда. 

ҒАРЧ тақл. с. 1 Мўрт, куврак нарсани 
чайнаганда, босганда, синдирганда чиқа- 
диган товушни билдиради. 

Ғарч этиб (ёки этказиб) Ғарчиллатиб, 
ғарчча; тез ва шиддат билан. Бодрингни ғарч 
этиб тишламоқ. н -Шу билан мақтан- 
япсанми?! — пўнғиллади у қўлида қолган ка- 
рам мағзини ғарч этиб чайнаб. А. Мухтор, 
Бўронларда бордек ҳаловат. 

2 махс. Этик, кавуш, туфли каби оёқ 
кийимларининг тагчарми орасига махсус 
тарзда қўйиладиган чарм ва юрганда ундан 
чиқадиган товуш. Худо хоҳласа, этикларинг- 
га ғарч солдириб бераман. С. Аҳмад, Қадр- 
дон далалар. Ўртага чўккан ўнғайсиз жим- 
ликни узоқ йўлакдан эшитилган этик ғарчи 
бузарди. А. Мухтор, Туғилиш. Ҳали ғарчи 
кетмаган туфлисидан тортиб пўрим тел- 
пагигача — бошдан-оёқ яна бир синчиклаб, 
маънодор тикилди. «Ёшлик». 

ҒАРЧИЛЛАМА Юрганда ғарчиллай- 
диган, ғарчиллаган товуш чиқадиган. [Ма- 
шарифнинг] Бошида дўппи, устида тўн, 
оёғида ғарчиллама этик. Н. Мақсудий, Ма- 
шарифнинг гинаси. Оёғида ғарчиллама ка- 
вуш-маҳси. М. Осим, Тилсиз гувоҳ. 

ҒАРЧИЛЛАМОҚ «Ғарч-ғарч» товуш 
чиқармоқ. Кўча ва ҳовлиларда музлаб ётган 
қор оёқ тагида ғарчилларди. П. Турсун, Ўқи- 
тувчи. Туфличаси ғарчиллайди, Дилиойим 
аччиғлайди. «Бойчечак». 

ҒАРЧЛИ Ғарчи бор, «ғарч» қўйилган: 
юрганда «ғарч-ғурч» қиладиган. Очил бувага 
қараганда у [Азимжон] бошқа бир олам: ғарчли 
ялтироқ этик, шевиот шим, ипак кўйлак.. 
ҳаммаси бежирим, ҳаммаси нафис, тахи 
бузилмаган. А. Мухтор, Чинор. Афанди янги 
тикилган ғарчли бедана кавушини кийиб, ҳар 
қадамда завқланиб, боғ сайлига кетаётган 
эди. «Латифалар». 

ҒАРЧСИЗ Ғарчи йўқ, «ғарч-ғурч» қил- 
майдиган. Ғарчсиз этик. 


ҒАРЧЧА 1 «Ғарч» этиб ёки «ғарч» эт- 
казиб. Тилимни ғарчча тишлаб олдим. Умих- 
ни ғарчча босиб олди. н Турдиевнинг қўлини 
гитлерчи ғарчча тишлади. Шуҳрат, Шинел- 
ли йиллар. 

2 Турган-битгани, нуқул. Ёнғоқ мевалар- 
ни оладиган бўлсак, буларнинг таркиби ғарч- 
ча мой бўлади. К. Маҳмудов, Ўзбек тансиқ 
таомлари. ..ёғлиқ патир, қулинг ўргилсин 
ғарчча думбали сомсаларни тўкиб ташлади 
дастурхонга. Ойбек, Улуғ йўл. 

ҒАРЧ-ҒУРЧ «Ғарч» ва шунга яқин то- 
вушларни билдиради. Кишиларнинг оёқ бо- 
сишлари зарбидан қорнинг «ғарч-ғурч» қилган 
ноласи эшитилади. Газетадан. Нафиса унинг 
пиёзни ғарч-ғурч чайнаб, нон билан тушира- 
ётганини завқланиб томоша қиларкан, сўз- 
ларининг мағзини чақишга уринарди. А. Мух- 
тор, Туғилиш. 

ҒАРҚ I [а. jjj. — сувга чўк(тир)иш, бо- 
т(ир)иш; сув тошқини ёки — сувга чў- 
киб кетган, ботган] 1 Сувга чўккан, сув 
қаърига ботган. Яхши билан ёмон ўртаси 
фарқдир, Буни билмаганлар дарёга ғарқдир. 
Газетадан. 

2 кўчма Бирор нарсага кўмилиб кетган; 
бурканган, чўмган ҳолатли (ҳолатда). «Тоқи 
заргарон» остидан чарчоқ, пала-партиш хаёл- 
ларга ғарқ ўтиб бораркан, ён томондан дў- 
риллаган овоз эшитилди. Н. Аминов, Қаҳқаҳа. 
Гўё борлиқ тинч ва осойишта дамларнинг 
лаззатига ғарқ. Ж. Абдуллахонов, Тўфон. 

Ғарқ бўлмоқ 1) чўкмоқ, сув қаърига кир- 
моқ. Икки кеманинг бошини тутган ғарқ 
бўлар. Мақол. н Омон қоламан десанг, қир- 
ғоққа чиқ!.. Чиқмасанг, баринг дарёга ғарқ 
бўласан!Ж. Шарипов, Хоразм; 2) бирор нар- 
сага бутунлай ўранмоқ, бурканмоқ; ботмоқ, 
чўммоқ. Бутунлай ипак-атласларга ғарқ бўл- 
ган Холжон хола бўйи баробар катта бир 
ойнага қараб, ўзини томоша қилди. Ғайра- 
тий, Довдираш. Чуқур хаёлга ғарқ бўлиб 
ўтирган Зулфизар бир чўчиб тушди. К. Яшин, 
Ҳамза. 

ҒАРҚ II Ўзи боғланиб келган сўз (сўз 
бирикмаси) англатган ҳаракат-ҳолатнинг 
тўла-тўкис, бутунлай юз беришини, юз бер- 
ган ҳолатини билдиради. Рисолат отин кў- 
кариб кетган эрини кўриб.. қайноқ новвот 
чой тайёрлаб, босиб-босиб ичирди. Кўлдош 
отанинг бадани илиб, ғарқ терлади. Ҳ. Ғу- 
лом, Тошкентликлар. Улоққа ташланган- 




ларнинг ўзлариям, отлариям хиёл ўтмай 
ғарқ терга ботди. Т. Мурод, От кишнаган 
оқшом. Узумлар ғарқ пишган, новдаларда 
олтинланиб, одам кўнглини маст этади. Б. 
Барот, Соҳибкорлар. Ҳозир айни ғарқ пи- 
шиқчилик пайти. Газетадан. 

ҒАРҚОБ [ ф. — сув айланиши, 

гирдоб] кам қўлл. 1 айн. гирдоб. 

2 кўчма Бирор ҳодиса, жараён давраси- 
да, қамровида, таъсирида бўлиш. Хаёлларга 
ғарқоб бўлиб, ёнбошлаб ётиб эдим.. Т. Му- 
род, От кишнаган оқшом. 

ҒАРҒАРА I [а. ь jT jT — вишиллаш, қул- 
қуллаш; томоқ, ҳалқумни чайқаш, чайқаб 
тозалаш] тақл. с. 1 Сув ёки бошқа суюқ 
нарсани оғизда тутиб, томоқни чайганда 
чиқадиган товушни билдиради. Ғарғара 
қилмоқ. н Йўлдош жуда чарчаган. Бунинг 
устига-устак томоғи шамоллаган эди. На- 
макоб билан ғарғара қилиб юриб, кечагина 
зўрға тузатиб олди. А. Мухтор, Чинор. Сут 
билан оғизни чайқаш ва ғарғара қилиш то- 
моқ оғриғи, бодомсимон безларга наф бўла- 
ди. К. Маҳмудов, Ўзбек тансиқ таомлари. 

2 Ўлим олдидан томоқдан чиқадиган 
хирқироқ товуш. ..ўғлини аллақайси гулгун 
базмдан чақириб олиб, ўлим тўшагида ажал 
ғарғараси тутиб ётган қари граф ҳузури- 
га юборади. X. Султон, Бир оқшом эртаги. 
Келса, жиянининг томоғига ғарғара келиб 
қолган экан. Зиёда бош томонда, Гулнора 
қиз оёқ томонда унсиз йиғлаб ўтиришибди. 
X. Тўхтабоев, Йиллар ва йўллар. 

ҒАРҒАРА II махс. 1 Арқон ёки занжир 
ёрдамида бирор нарсани тортиш, кўтариш 
учун хизмат қиладиган мослама, ўққа ўр- 
натилган ғалтак; чиғир. Ҳўра яқинига қази- 
либ, устига ғарғара ўтқазилган бир қудуқ 
у ердагиларнинг сув манбаи эди. С. Айний, 
Қуллар. 

2 Катта чарх, девчарх; чархли дастгоҳ. 
Пиллакаш нилла ипининг учини топиб, бир- 
бирига чирмашиб кетган пилла ипини.. ғар- 
ғарага ўрнатилган дугга ўрар эди. Газетадан. 

ҒАРҒАША Шамол, офтоб, совуқ таъ- 
сирида қуруқшаган; ғудраша. Кўпинча совуқ, 
нам ҳавода қўл ғарғаша тортади, ёрилади. 
«Саодат». 

ҒАСБ [а. ■ — зўрлаш, мажбурлаш, куч 

ишлатиш; ҳокимиятни босиб ёки тортиб 
олиш]: ғасб этмоқ эск. кт. Бировларнинг 
мол-мулкини ўзиники қилиб олмоқ, ўз- 


лаштирмоқ: тортиб олмоқ, таламоқ. Қайлиқ 
ўйнаб, қиз сотиииар, Чўри, хизматкор ту- 
тишлар, Биров мулкин ғасб этишлар — Бу 
кун сенга кўп қийиндир. Ҳамза. 

ҒАССОЛ [а. J1 Гп'с — кир ювувчи; ўлик 
ювувчи] айн. ювғучи. Икковимиз ҳам янги 
ҳаваскор ғассол бўлганимиз учун, қизишиб 
кетиб, [ўликни] уч мартагина эмас, 10-15 
марта чайқаб юбордик. Ғ. Ғулом, Шум бола. 
[Уйга] Сўфи, ундан кейин ғассол, ундан ке- 
йин яна бир неча художўй кишилар келиш- 
ди. Мирмуҳсин, Ғурбатдаги одам. 

ҒАТ тақл. с. Карнай, машина сигнали 
кабиларнинг товушига ўхшаш товушни 
билдиради. ..карнайларнинг ғат-ғати ҳаво- 
ни ларзага келтирди. М. Осим, Ўтрор. Йўғон 
киши, худди ғозга ўхшаб, «ғат-ғат-ғат» 
қшшб кулди. А. Қаҳҳор, Кўшчинор чироқлари. 

ҒАТИЛЛАМОҚ «Ғат-ғат» этган товуш 
чиқармоқ, «ғат-ғат» қилмоқ. 

ҒАФЛАТ [а. I ai- — паришонхотирлик, 
бепарволик, лоқайдлик; ақлсизлик] 1 Ҳуш- 
ёрлик бутунлай йўқолган ҳолат, бутун- 
лай огоҳсизлик; ғофиллик. Келди айёми ба- 
ҳор, иш даври бир он ўтмасин, Бир нафас 
ғафлатда бу қийматли даврон ўтмасин. 
Ҳабибий. -Ҳалай? — деб сўради Комилов 
Бекдан отишнинг натижасини билмоқчи 
бўлиб. -Ғафлатда экан, чамамда, ҳаммаси 
бўлмаса ҳам, тенг ярми қирилди. И. Раҳим, 
Мангулик қўшиғи. 

Ғафлатда қолмоқ ёки ғафлат босмоқ 

Ҳушёрликни йўқотмоқ, ғафлат ҳолатига 
тушмоқ; ғофиллик билан фурсатни қўлдан 
бермоқ. Тушуниб қадам боссанг, ғафлатда 
қолмайсан, хато қилмайсан, ғарқ бўлмай- 
сан. Й. Муқимов, Қизилқум паҳлавони. Ғаф- 
лат босиб, кўзим илинган экан, бир вақт 
қулоғимга хириллаган товуш кирди. Шуҳ- 
рат, Жаннат қидирганлар. Ишқилиб, [ғўза- 
ни] парвариш қилиш даврида ғафлатда қол- 
манглар-да.. Газетадан. 

2 кўчма Нарсаларнинг моҳиятига тушун- 
маслик; нодонлик, жаҳолат. Абдишукур да- 
вом этди сўзида: -Хусусан, биз, Туркистон 
мусулмонлари, чуқур ғафлатдамиз. Ойбек, 
Танланган асарлар. 

Ғафлат уйқуси Қаттиқ уйқу. У ер-бу ерга 
қўйилган қоровуллар эса ғафлат уйқусида 
эдилар. М. Осим, Сеҳрли сўз. ..хонадон 
эгалари ғафлат уйқусида ётгандай. Жим- 
житлик. С. Сиёев, Аваз. 




ҒАЧЧА с. т. Ғарчча. Сапчиб ҳиқилдоғини 
ажратиш учун бўлган Муталнинг биринчи 
ҳаракати бўшга кетди-да, чап биқинига 
ўткир ханжар ғачча ботирилди. А. Қодирий, 
Ўтган кунлар. 

FA ITT I [ ф. jLk — ҳушидан (ўзидан) 
кетиш, ҳушини йўқотиш, беҳушлик] 1 сфт. 
кам қўлл. Нохуш, дилгир (кайфият, руҳият- 
га нисбатан). Уларнинг бўлимларида ситам- 
гар ғаш кайфият ҳукмрон. Ф. Мусажонов, 
Ҳиммат. Ойдин кечада бу хунук овоз унинг 
ғаш кўнглини тирнаб ўтгандай бўлди. А. 
Мухтор, Қорақалпоқ қиссаси. 

2 айн. ғашлик Т. Орадан бир неча ойўт- 
ган бўлса ҳам, Роҳатбиби кўнглидаги ғаш 
ёзилмади. Ҳ. Ғулом, Машъал. 

Кўнгли (ёки юраги) ғаш тортмоқ айн. 
ғашланмоқ. Қассобнинг эсига дафъатан ту- 
нов кунги дилхиралик тушиб, кўнгли беш- 
баттар ғаш тортди. Н. Норқобилов, Тўқ- 
нашув. Ғаши келмоқ 1) асаби қўзғамоқ; 
ғижинмоқ. Азиза курсдош қизларнинг ғаши 
келаётганини сезган сайин ўзини ғолиб ҳи- 
соблаб, роҳатланар эди. Ў. Ҳошимов, Қал- 
бингга қулоқ сол; 2) бадандаги бирор таъ- 
сирдан безовталик, ноқулайлик сезмоқ. 
[Йўлчи] Баъзан ғаши келиб, баданга ёпишган 
кўйлакни кўчирар ва елпинар эди. Ойбек, 
Танланган асарлар. Ғашига тегмоқ 1) аса- 
бини қўзғамоқ, ғижинтирмоқ. У ғашга те- 
гар даражада ялтоқланаркан, меҳмонларни 
«қани-қани»лаб, ҳовлига бошлади. «Ёшлик»; 
2) бирор таъсирдан ноқулайлик, ёқимсиз- 
лик туйғуси қўзғалмоқ. Сочлари орасидан 
пешонасига сизиб тушаётган томчиларнинг 
ғашига тегишига парво қилмай, ҳозиргина 
бўлиб ўтган воқеадан қувонар эди. Ў. Ҳо- 
шимов, Қалбингга кулоқ сол. 

F ATTT II Ғишғиша қилаверадиган; инжиқ 
(болалар ҳақида). Кичик ўғли жуда ғаш бўл- 
ган. 

FA TTT III [а. JlI — алдамчилик, фи- 
рибгарлик; сохтакорлик] шв. Душман, ра- 
қиб, ёв. Шул сабабдан дев билан парилар 
сизга ғаш бўлган. «Маликаи айёр». Эътибор 
дейсанми қилган ишингни, Ҳеч билмайсан 
душманингни — ғашингни. «Эрали ва Ше- 
рали». То ўлгунча Николай билан ғаш бўлди, 
Намоздайин бир зўр ўтди жаҳонда. «Қў- 
шиқлар». 

F ATTTA RA айн. гишава. / Директор] Сирт- 
қи институтга кирларинг, деб ғашава қил- 


япти. С. Зуннунова, Янги директор. ..бе- 
кордан-бекорга смена бошлиғи билан дис- 
петчерга ғашава қилишарди. Н. Норқоби- 
лов, Бекатдаги оқ уйча. 

ҒАШЛАМОҚ Ғашликка солмоқ, ғаш 
қилмоқ. Собирдан дарак йўқлиги Роҳиланинг 
дилини ғашлаганди. А. Муҳиддин, Ҳ. Тожи- 
боев, Оташ қалбли қиз. 

ҒАШЛАНМОҚ I Ғашламоқ фл. ўзл. н. 
Кета туриб, хаёлига шубҳалар келиб, кўнг- 
ли ғашланди-ю.. ўзини юпатди. Ҳ. Назир, 
Сўнмас чақмоқлар. 

2 Ғашлик, инжиқлик қилмоқ. ..кўрпа- 
ларни боланинг устига ёпиб, ўз қулоғини 
унинг ғашланишларидан тинчитди.. С. Ай- 
ний, Қуллар. 

ҒАШЛИК I Руҳиятдаги дилгир, ғаш ҳо- 
лат; нохуш, дилгир туйғу, таъби хиралик. 
Кундошлик — кўнгил ғашлик. Мақол. н 
Баширжоннинг дилига ғашлик оралади. Ас- 
қар Бакировичнинг овозидан кайфияти ях- 
ши эмаслиги сезилиб турарди. Н. Аминов, 
Қаҳқаҳа. Нега, менинг дилим, титрайсан 
нечун, Нечун юрагимни тирнайсан, ғашлик ? 
А. Орипов, Йиллар армони. 

ҒАШЛИК II Ғишғиша, хархаша, ин- 
жиқлик. Эрталаб Анзират хола кийинти- 
раётганида, боланинг ғашлик қилиб йиғлаёт- 
ганини, онасини йўқлаганини кўриб, кўнгли 
бузилиб кетди. А. Қаҳҳор, Қўшчинор чи- 
роқлари. Олиб кетдим бари бир алдаб, Қил- 
саҳамки ғашлик, айёрлик. Ш. Раҳмон, Юрак 
қирралари. 

ҒАШЛИК III Ғайирлик, душманлик. 
Сизларга менинг ғашлигим йўқ, аммо ҳава- 
сим келади. Мирмуҳсин, Меъмор. 

ҒАШҒАША с.т. Хархаша, ғашава, жан- 
жал. ..ҳар йили бир бор кўйлак деб ғашғаша 
қилади. К. Алиев, Миллат пешвоси. 

ҒАЮР [а. — рашкчи; жонкуяр, фи- 

дойи; ғайратли, тиришқоқ] Т эск. айн. ғайир. 
Нима дейсан, эй ғаюр инсон? Ғийбатларинг 
мени қилди қон. М. Юсуф. 

2 с.т. Ғайратли. Дарҳақиқат, сиз ва биз- 
нинг вазифамиз бундай ёш, ғаюр йигитлар- 
га ҳар доим далда беришликдир. А. Қоди- 
рий, Кичик ҳикоялар. 

ҒАҚ тақл. с. Ўрдак ёки қарға-кузғунлар 
товушини билдиради. Шақиллаб мақтаниш 
билан алахсиган олаҳакка, сигирнинг думи 
текканда, «ғақ!» этди-ю, ура қочди. С. Анор- 
боев, Оқсой. 




ҒАҚИЛЛАМОҚ «Ғақ-ғақ» этган товуш 
чиқармоқ. Холматжон.. аллақаерда тиним- 
сиз ғақиллаётган ўрдаклар овозига қулоқ 
соларди. С. Аҳмад, Уфқ. Ғознинг ғақиллаган 
товуши кампир ўғлининг қулоғига бориб, дар- 
ди бўшашиб, энасига бир сўз деб турган 
экан. «Алпомиш». 

ҒАҚ-ҒУҚ тақл. с. «Ғақ» ва шунга яқин 
товушларни билдиради. Кун ёйилиб, елкани 
қиздира бошлади. Узоқ-яқиндан ўрдакларнинг 
ғақ-ғуқи эшитилди. С. Аҳмад, Уфқ. 

ҒАҒИЛЛАМОҚ «Ғақ-ғақ» деган товуш 
чиқармоқ. ..қаердандир ўрдакларнинг ғағил- 
лаши эиштилар эди. А. Қаҳҳор, Асарлар. 
Хайрлашган товушлар. Машина жўнайди. 
Ғозлар ғағиллайди. А. Қаҳҳор, Оғриқтишлар. 

ҒИВАК шв. Яхши ривожланмаган, ним- 
жон, заиф (ўсимликҳақида). Ёввойиўт, зар- 
печак Зормандалар авжида.. Куйиб ғивак 
ғўзалар Азобда қолган жуда. Т. Йўлдош. 

ҒИВИЛЛАМОҚ айн. ғивирламоқ. Сал 
шўхлик қилсанг: -Ғивиллама оёқ остида! — 
деб жеркишарди улар. Ойбек, Болалик. 

ҒИВИРЛАМОҚ с.т. 1 Тинимсиз, бе- 
тартиб ҳаракат қилмоқ, «ғивир-ғивир» қил- 
моқ; ғимирламоқ (майда жониворлар ҳа- 
қида). Пастдан қараган кишига гўё беҳисоб 
чумоли карвони ғивирлаётганга ўхшаб кў- 
ринади. И. Раҳим, Ихлос. Кўклам келиши би- 
лан бутун дарахтлар уйғонади, қурт-қу- 
мурсқалар ҳам ғивирлаб қоладилар. Ғ. Ғу- 
лом, Тирилган мурда. 

2 кўчма Аста қўзғалмоқ, ҳаракатга кел- 
моқ. Дарҳақиқат, душман ғивирлаб қолган 
эди. Ҳадемай ҳужумга кўчди. Шуҳрат, 
Шинелли йиллар. Кетмоқчи бўлиб ғивирлай 
бошлаган эди, Ҳалима ona қўймай, чойга 
ўтқазди. Ойдин, Ҳикоялар. 

3 Бирор нарса, иш билан секин-аста 
куйманмоқ. Ҳовлида беш-олти киши ғивир- 
лаб юрибди. Ў. Умарбеков, Юлдузлар. 
Ғивирларди бунда ҳамиша: Гул суғорар, ҳов- 
ли cynypap.. Ойбек, Қизлар. 

ҒИВИРСИМОҚ айн. ғивирламоқ 3. Бир 
куни у кечаси шаҳардан келаётган эди, кат- 
та толнинг тагида кимдир ғивирсиб юргани- 
ни кўрди. Ойдин, Суҳбати жонон. Ошхона 
атрофида ғивирсиб юрган одамларни ҳам 
кўриш мумкин. Ж. Абдуллахонов, Тўфон. 

ҒИВИР-ШИВИР тақл. с. Секин, аранг 
эшитиладиган, маъноси ноаниқ товушлар- 
ни билдиради; пичир-пичир, ғивир-ғивир. 


Кечаси қўшни ҳовлида ғивир-шивир бўлиб 
қолди. н Кел, кел, қани, нима бўлди? Сўзла, 
ғивир-шивир қулоғимга чалинди.. Ойбек, Улуғ 
йўл. ..одамлар ўртасида ғивир-шивир гаплар 
тарқалди. А. Толипов, Ҳақиқат енгди. 

ҒИВИР-ҒИВИР тақл. с. 1 Ҳашаротнинг 
аста, давомли, тинимсиз ҳаракатини, қи- 
мирлашини билдиради. Бир нарса ғивир- 
ғивир қилиб ухлатмади. Кулоғимда бир нарса 
ғивир-ғивир қилди. 

2 Бирор иш билан тинимсиз шуғул- 
ланиш, тинимсиз уриниш ҳолатини бил- 
диради. Дунё ари уяга ўхшар экан. Ғивир-ғи- 
вир қиласан, кирасан, чиқасан, уринасан, 
суринасан — бол йиғасан. Сен йиққан болдан 
қавм аҳли баҳра топишини ўйлайсан. Ж. 
Абдуллахонов, Тўфон. 

ҒИДИ-БИДИ Норозилик, талаб, ши- 
коят, койиш ва ш.к. тарздаги гап-сўз, ўза- 
ро айтишиш (одатда, арзимас, майда-чуй- 
да нарсалар ҳақида). ..сен билан ғиди-биди 
айтишиб ўтиришга тоқатим йўқ. Т. Ашу- 
ров, Марварид тут. Эру хотин ўртасида ғи- 
ди-биди бошланганига мана икки кун бўлди. 
«Муштум». Муслим ишга кетиши билан, 
қайнана-келин ўртасида ғиди-биди гаплар 
баъзан жанжалларга айланиб кетарди. Ҳ. 
Зиёхонова, Биринчи мактуб. 

ҒИДИЛЛАШМОҚ с.т. Ғижиллашмоқ. 

ҒИДИНГЛАМОҚ с.т. салб. Бемаъни 
гапларни айтмоқ; пўнғилламоқ, дўнғилла- 
моқ. Сафар сапчиб ўрнидан туриб, овози 
борича: -Ҳайдасангиз — ҳайдайверинг, кол- 
хозингизга зор эмасман, — деб ғидинглади. Ҳ. 
Турсунқулов, Ҳаётим қиссаси. 

ғиди-ғиди айн. ғиди-биди. Кундошлик 
ииш қийин, коса косага текканда, ғиди-ғиди 
гстлар кўпайса, бизга эмас, ўғлингга ҳам та- 
тимай қоладир. А. Қодирий, Ўтган кунлар. 

ҒИДО [а. t l лГ — нонушта; туптлик овқат; 
озиқ, таом] эск. кт. қ. ғизо. Қиз ва йигит 
орасида.. пахтачилик ривожи тўғрисида 
қизғин суҳбат бошланиб кетди. Ҳар икки- 
сининг жонига бумавзу ғидо эди. Ойбек, О. в. 
шабадалар. 

ҒИДҒИДЛАМОҚ тақл. с. Бўлиниб-бў- 
линиб чиқадиган овоз билан сайрамоқ (как- 
лик, бедана ҳақида). Ҳожи дўппили Султон 
пучуқ такяда боқиб юрган каклик ғидғид- 
лай бошлади. Ғ. Ғулом, Шум бола. 

ғид-ғидок тақл. с. Какликнинг сай- 
рашини билдиради. Бу тонгда Ҳожи бобо 






наврўздан буён ихлос қўйиб парвариш қилиб 
юрган, аммо сайрамаган, Ўратепадан совға- 
га келган туллак каклик бирдан «ғид-ғидок» 
чиқариб қолди.. Ғ. Ғулом, Шум бола. 

ҒИЖБАҒ1Г тақл.с. қ. гижбанг. 

ҒИЖБАНГЛАМОҚ Маълум усул ёки 
ритмда чалинмоқ, жарангдор овоз таратмоқ 
(чилдирма ҳақида). Қаердадир чилдирма ғиж- 
бангламоқда, бир томонда майда ва шўх, 
иккинчи томонда кишининг қалбини тир- 
найдиган катта аиғула бўлмоқда. А. Қаҳҳор, 
Қўшчинор чироқлари. 

ҒИЖЖАК [ф. . < 4- <• / — камонча 

билан чалинадиган торли мусиқа асбоби] 
Сим торли, қоринчасига махсус тери қоп- 
ланган, камонча билан чалинадиган муси- 
қа асбоби. Ичкаридан.. най ва ғижжак овози 
баралла келиб турар эди. Ғайратий, Дов- 
дириш. Барот полвон «додхоҳ келибди ше- 
килли», деб самовар томонга қараган эди, 
дутор, танбур, ғижжак, най, доира кўтариб 
келаётган машшоқларга кўзи тушди. М. 
Исмоилий, Фарғона т. о. 

ҒИЖЖАКЧИ Ғижжак чалувчи созанда. 
Фақат ғижжакчигина камон тортар, чил- 
дирмачи ҳар замонда бир «тақ» этиб чертиб 
қўяр, карнайчи эса бир четда мудраб ўтирар 
эди. С. Аҳмад, Музикали воқеа. Эшонхон 
даҳлизда ичириб-едириб меҳмон қилган бир 
гуруҳ танбурчи, ғижжакчи созандаларини 
бошлаб кирди. Ойбек, Улуғ йўл. 

ҒИЖИЛЛАМОҚ 1 с.т. Ғижирламоқ. 
Ғижиллайдиган каравот. н [Давлатёр] Би- 
линар-билинмас ҳуштак чалди. Гўё унинг 
ҳуштагига дарвозанинг бир қаноти сезилар- 
сезилмас ғижиллабгина бир одам сиғарлик 
очилди. П. Турсун, Ўқитувчи. Намиққан эшик 
ғижиллаб очилди. Ш. Холмирзаев, Тўлқин- 
лар. Танча ёнида чўмилтирилган бола эрта- 
сига ўпкаси ғижиллаб, ғингшиб чиқди. Мир- 
муҳсин, Жаҳолат панжаси. 

2 с.т. Кўпайиб, «ғиж-ғиж» бўлиб кетмоқ, 
тўлиб-тошмоқ. Қараса, бир кичкина бозор 
экан, одам ғижиллаб ётибди. «Равшан». 

ҒИЖИЛЛАШМОҚ Ади-бади айтиш- 
моқ; жанжаллашмоқ. ..бўлимга чиқишим би- 
лан Каримийнинг тазйиқига учрадим-у, ик- 
ковимиз ғижиллашиб қолдик. О. Ёқубов, Бир 
фельетон қиссаси. Ҳозир у билан ғижилла- 
шиб ўтиришнинг фойдасиз эканини пайқаб, 
орқага чекинди. М. Осим, Элчилар. 


ҒИЖИМ I Букланиб, эзилиб, тахи, те- 
кислиги бузилган. [Акбарали] Ғижим қо- 
ғозни кафти билан яна текислаб, яна ўқи- 
ди, иккинчи анкетани ҳам олиб, солиштириб 
ўқиди. А. Мухтор, Чинор. Тоғорага солиб 
ювсангиз ҳам, ғижим бўлмайди, материали 
жуда пишиқ. Н. Аминов, Қаҳқаҳа. Ғижим 
кўйлакни киймайди, ботинкасини узоқ иш- 
қалаб тозалайди. А. Мухтор, Кумуш тола. 

Ғижим бахмал (ёки духоба) Бахмалнинг 
туклари бир текис, силлиқ бўлмасдан, ғи- 
жимланган каби товланиб турадиган хили. 
Магазиндан ўн метр ғижим духоба олдим. 
н Муҳаббат.. бир кийим ғижим бахмал 
олиб чиқади, Турғун чўт уриш билан овора. 
Н. Сафаров, Ҳаёт мактаби. Ғижим рўмол 
Ғўзапўчоқ шаклида бўртиқ нақшлар солиб 
тўқилган ипак рўмол. Гажак қўйган келин- 
чаклар, ғижим рўмол ўраган қизлар фото- 
графия олдида ўралашиб қолиишди. С. Аҳ- 
мад, Уфқ. 

ҒИЖИМ II с.т. Сиқим, чангал. [Нус- 
ратилла] Белидаги бир қийиғини жаҳл би- 
лан шартта ечиб, бир ғижим пулни ялти- 
роқ ғишт устига сочди. А. Мухтор, Опа-син- 
гиллар. 

ҒИЖИМЛАМОҚ 1 Текислиги, тахи бу- 
зилган, эзилган ҳолатга олмоқ; ғижим 
қилмоқ. Заргаровнинг ҳовлисида.. ерда ёт- 
ган бир пой эски калиш, ғижимлаб ташлан- 
ган бир-иккита газетадан бошқа ҳеч нарса 
йўқ. А. Қаҳҳор, Оғриқ тишлар. Столдаги оп- 
поқ сочиқни олиб, бўйни, юзини артди-да, 
ғижимлаб, ёнига қўйди. С. Нуров, Нарвон. 
..бир нуқтага тикилганча, хат ёзилган қо- 
ғозни беихтиёр ғижимлай бошлайди. Р. Фай- 
зий, Сен етим эмассан. 

2 Кафтлари орасида маҳкам, эзган ҳол- 
да тутмоқ, сиқиб ушламоқ. -Мен ҳам со- 
ғиндим, Ойқиз, — деди Олимжон Ойқизнинг 
сочларини ғижимлаб.. Ш. Рашидов, Бўрон- 
дан кучли. -Энди бу ёғи бизга боғлиқ, — 
деди у кафтидаги бир сиқим тупроқни ғи- 
жимлаб. Й. Шамшаров, Пахтақайнар. 

3 кўчма Азобламоқ, эзмоқ, қийнамоқ. 
Вужудини дард ғижимлаб ташлагандек 
букчайиб, ўз кўчасига бурилди Икромжон. 
С. Аҳмад, Уфқ. Бу хаёл унинг қалбини ғи- 
жимлади.. Мирмуҳсин, Умид. 

ҒИЖИН: ғижини келмоқ Ғаши, аччиғи 
келмоқ. Маҳалла бойваччаларининг тўйдан 
мийиқлари остида кулиб чиқаётганларини 






кўриб, Ҳайдарнинг ғижини келди. М. Осим, 
Тилсиз гувоҳ. Ғижинига тегмоқ ёки ғижини- 
ни келтирмоқ Жаҳлини чиқармоқ, аччиғи- 
ни келтирмоқ, гашига тегмоқ. Бу сийнита- 
лоқ [синглиталоқ]нинг боласи.. ғижинимга 
тегиб юрибди. П. Турсун, Ўқитувчи. 

ғижинмоқ Аччиғи келиб, жаҳли чи- 
қиб, қиёфаси шунга мос ҳолда ўзгармоқ 
(мас., юзи бурушмоқ). Тиимарини бир-бири- 
га босиб, қаттиқ оғриққа дучор бўлган 
кишидек ғижинди, қисиқ лабларидан пу- 
шаймонликни ифодаловчи инграш чиқди. 
Шуҳрат, Шинелли йиллар. Раҳим муштлар 
зарбини тузуккина сезган бўлса-да, алами- 
ни ичига ютди, тишларини қирсиллатди, 
ғижинди. Ҳ. Назир, Сўнмас чақмоқлар. 
Эрининг вағиллашидан ажабланиб югуриб 
чиққан Майсахон ҳам иккала биродарнинг бир- 
бирига ғижиниб турганини кўриб, ҳайкалдек 
қотиб қолди. А. Муҳиддин, Инсон қалби 
оташ. 

ҒИЖИР тақл. с. Қаттиқ нарсаларнинг 
бир-бирига ишқаланишидан ҳосил бўла- 
диган ёқимсиз товушни билдиради. Эишк- 
нинг ғижири. Каравотнинг ғижири болани 
уйғотиб юборди. н Тупроғи билқ-билқ кў- 
чадан араванинг асабларни пармалайдиган 
ғижири эшитиларди. Ойбек, Навоий. 

ҒИЖИРЛАМОҚ 1 «Ғижир -ғижир» 
товуш чиқармоқ, ғижир-ғижир қилмоқ. 
Аравага гўнг роса тепкилаб босилган, ғил- 
дираклар юк зўрлигидан ғижирлар, қўш от 
уни зўрға тортарди. Ҳ. Ғулом, Феруза. 
Баширжоннинг тишлари ғижирлаб, ўрнидан 
туриб кетди. Н. Аминов, Суварак. 

2 с.т. Шамоллаш ёки бирор касаллик 
туфайли хириллашга яқин овоз чиқармоқ. 
Тузукликка тузук. Лекин ҳали ҳам ўпкалари 
ғижирлайди, йўталадилар. С. Анорбоев, 
Оқсой. 

ҒИЖИРЛАШМОҚ қ. ғижиллашмоқ. Ота- 

ўғил, биз келмасдан аввал, ўзаро ғижирла- 
шиб олган эканлар. С. Айний, Эсдаликлар. 
Ғайбулла қурилиш бошқармасига бориб, ўзи 
гаплашди.. совхоз бошлиқлари билан ҳам 
ғижирлашиб олди. Ш. Ғуломов, Ёрқин уфқ- 
лар. 

ҒИЖМАЛОҚ шв. Ғижимланган, тахи 
бузилган, ғижим. Кўйлак ғижмалоқ бўлиб 
кетибди. Ғижмалоқ қилмоқ. Қоғозни ғиж- 
малоқ қилмоқ. 


ҒИЖМАЛОҚЛАМОҚ шв. Текислигини 
ёки тахини бузмоқ, ғижимламоқ, ғижмалоқ 
қилмоқ. 

ҒИЖ-ҒИЖ тақл. с. 1 айн. ғижир-ғижир. 

«Ғиж-ғиж» суриладиган [сумка] занжирининг 
тишлари тўкилиб.. тасмаси бир неча жо- 
йидан ямалган. «Ёшлик». 

2 с.т. Ниҳоятда кўп, саноғига етиб бўл- 
майдиган даражада. Ғиж-ғиж одам. Ғиж- 
ғиж чумоли. н Ғиж-ғиж бўлиб, қумурсқа- 
лардай қайнаб ётган қўшин кўприкда шун- 
дай тиқилиб қолган эдики.. П. Қодиров, 
Юлдузли тунлар. 

ғиз тақл. с. (асосан такрор ҳолда қўл- 
ланади) 1 Жуда тез йўналишдаги, учаётган 
нарсанинг товушини билдиради. Ҳавода 
кетма-кет ўқлар ғиз-ғиз учар эди. М. Му- 
ҳамедов, Қаҳрамон изидан. 

2 Тез, ғизиллаб. Ўшандан ўтсанг, тўғри 
йўл кетади, шағал тўкилган. Ғиз-ғиз ма- 
шина ўтиб туради. Ҳ. Назир, Бир туп ғўза. 

Ғиз этиб 1) тез, ғиз этган овоз чиқариб, 
визиллаб. Ўқ бошим устидан ғиз этибўтди; 
2) тезлик билан, бир зумда. ..шаҳарга туш- 
гиси келса, бир соат автобус кутмай, ғиз 
этиб бориб келаверади. А. Кўчимов, Ҳалқа. 

ҒИЗИЛЛАМОҚ 1 «Ғиз» этган овоз чи- 
қармоқ, «ғиз» этмоқ. Маҳкамадаги хоналар- 
га юзларча тошлар ғизиллаб учди. Ойбек, 
Навоий. Ўқ устига ғизиллар ўқлар, Тиллар 
томоқларга тиқилар. Э. Раҳим. 

2 Чаққон ва тез ҳаракат билан юрмоқ, 
югурмоқ. Ғ[он битгач, саватни.. супурги 
бойлаб ўтирган бир кишига омонат таш- 
лаб, бозорга ғизиллади. Ойбек, Танланган 
асарлар. ..сабри чидамай, эшикка отилди. 
Зиналардан ғизиллаб тушди. Шуҳрат, Жан- 
нат қидирганлар. Шу пайт ортимиздан ғи- 
зиллаб йўловчи автобус келиб қолди. С. Сиё- 
ев, Ёруғлик. 

ҒИЗО [а. c-l jA — овқат, озиқ, таом, егу- 
лик] эск. кт. Овқат, озиқ, емиш. Муқимий 
кейинги ҳафталарда ортиқ инжиқлашиб, 
Қўқонга қайтиб боришдан умидини узгандек, 
ҳатто дўстларини ҳам, ўғлини ҳам ёдламай 
қўйган, кам завқ, кам ғизо бўлиб қолган эди. 
С. Абдулла, Қувғунда. Ошиқлар ғизоси бу 
оқшом висол, Ташналик давоси лабдаги зилол. 
Э. Воҳидов, Тўй оқшоми. Бир пайт ғизо 
излаган эчкидек, қоратоғ қарғаси учиб келиб, 
чинор шохига қўнди. Н. Ёқубов, Жон. 

ҒИЗОЛ айн. ғазол. 

ҒИЗҒИЗАК шв. Бизбизак. 

ҒИИБАТ [а. — йўқлик, мавжуд 

эмаслик; вақтинча йўқ бўлиш] Бировни 
камситиб, айбситиб, ёмонлаб гапириш, 
фисқ-фасод. Бекорчининг ҳунари — ғийбат. 
Мақол. Болали уйда ғийбат йўқ. Мақол. 
н Афсуски, майда-чуйда ғийбатларга бе- 
рилдим, бировни бировга қариш қайрадим, 
хуллас, умрим ўтиб кетди. М. М. Дўст, Ло- 
лазор. Бўлим бошлиғи чиқиб кетди дегунча 
ғийбат бошланади. Ф. Мусажонов, Ҳиммат. 

Ғийбат қилмоқ Ғийбат тарзидаги гаплар 
айтмоқ, шундай гаплар билан айбситмоқ, 
ёмонламоқ. Баъзи аёлларга ҳайронман, ик- 
китасининг боши қўшилдими — бас, биров- 
ларни ғийбат қилгани-қилган. М. Хайрулла- 
ев, Кўнгил. Киши меҳнат қилмаса, ғийбат 
қилади. Мирмуҳсин, Умид. 

ҒИЙБАТХОНА [ғийбат + хона] с.т. Ғий- 
бат гаплар кўп бўладиган жой, фисқ-фасод 
уяси. -У жувонмаргларнинг нияти ёмон, — 
Кумри ўзи ташлаб кетган ғийбатхонанинг 
сиру асрорини оча бошлади. Ҳ. Ғулом, Машъал. 

ҒИЙБАТЧИ Ғийбат қилувчи, ғийбатни 
одат қилиб олган киши. Ғийбатчининг бур- 
ди бўлмас, туҳматчининг юзи бўлмас. Ма- 
қол. н Ғийбатчиларнинг мавзулари Аҳмад 
махдумнинг «жодугарлиги» ва «сеҳрбозлиги» 
эди. С. Айний, Эсдаликлар. Ҳасадгўй ва 
ғийбатчи ўзи тайёрлаган ғийбат ботқоғига 
ўзи ботиб қолади, деб айтган халқимиз. Н. 
Валиева, Ҳасад қилманг. 

ҒИЙТ тақл. с. Ёғоч, темир каби нарса- 
ларнинг ишқаланишидан ҳосил бўладиган 
товушни билдиради. Дарвоза ғийт этиб 
очилди. н Ичкари эшикнинг ғийт этиб 
секингина очилганини эшитди. Ш. Тошма- 
тов, Эрк қуши. 

ҒИЙТИЛЛАМОҚ «Ғийт-ғийт» товуш 
чиқармоқ, «ғийт-ғийт» қилмоқ, «ғийт» эт- 
моқ. Кўча эшик ғийтиллаб очилди, қўлига 
сирли сопол кўза тутган қизча қадамлари- 
ни авайлаб босиб келди. П. Турсун, Ўқитувчи. 

ғиич айн. ғийт. Эшик олдин аста-аста 
тақиллади, кейин ғийч этиб очилди. Ҳ. Зиё- 
хонова, Қишлоқи. 

ғииқ айн. ғийт. Қоронғида эшикнинг ғийқ 
этиб очилгани эшитилди. С. Зуннунова, 
Гулхан. Машина шитоб билан келиб, «ғийқ» 
этиб тўхтади. О. Ҳусанов, Миннат. Омон 
тўсатдан ўзини орқага ташлаб, «ғийқ» деган 
овоз чиқарди. Ғ. Ғулом, Шум бола. 


ҒИЙҚИЛЛАМОҚ «Ғийқ» этган овоз 
чиқармоқ; «ғийт» этмоқ, ғийтилламоқ. Эски 
эшик бир неча бор очилиб-ёпилди. Ҳар сафар 
очилиб-ёпилганда, озор чекаётгандай ҳазин 
ғийқиллайди. С. Анорбоев, Меҳр. Ғийқиллаб 
бораётган арава устида тевараги уфққа 
туташган чўлни томоша қилиб бораман. С. 
Аҳмад, Чўл бургути. Роса бир соат бўлди 
Хадрадан йўлни бошлаб, Муюлишдан трам- 
вай ғийқиллабўтганига. Ғ. Ғулом. 

ҒИЛАИ Қараганда кўз қорачиқлари бир 
томонга йўналмайдиган, тўғрига қарай 
олмайдиган, кўз соққаси қийшиқ ўрнаш- 
ган. Ғилай бола. Ғилай кўз. Бир кўзи ғилай. 
Кўзини ғилай қилмоқ. н Кўз олдида «гўш- 
тингни бурдалайман!» деб кўзини ола-кула 
қилиб турган ўгай она ва унинг қариндоши — 
ғилай хотин турарди. Мирмуҳсин, Умид. 
Ғилай кўзни тўғрилайдиган даволардан бири 
кўзойнакдир. «Фан ва турмуш». 

Ғилай бўлмоқ айн. ғилайланмоқ. ..ют- 
қазган чоғларида дарғазаб кўзлари ғилай бў- 
либ кетарди. Мирмуҳсин, Чодрали аёл. Ғи- 
лай қарамоқ Ёмон муносабатда бўлмоқ; 
ёқтирмаслик. Теримга келганда ким ёмон — 
Йигиталининг машинаси ёмон. FUy борада 
неча карра ўртага тушиб, терлаб чиқса 
ҳам, кузга келганда, [Сафарбаров] машинага 
ғилай қарайди. И. Раҳим, Зангори кема 
капитани. 

ҒИЛАЙЛАНМОҚ Ғилай ҳолатли бўл- 
моқ. Кўзлари ғилайланиб қолган икки киши 
гандираклаб кириб келаётган эди, контролёр 
уларни тўхтатди. «Муштум». 

ҒИЛАЙЛАШМОҚ қ. ғилайланмоқ. У 
оғзини катта-катта очиб.. кўзлари сузилиб, 
ғилайлашиб кетарди. «Шарқ юлдузи». 

ҒИЛАЙЛИК Кўз соққасининг қийшиқ 
ўрнашуви: бунда бир кўз қорачиғи кўри- 
лаётган нарсага қараган, иккинчиси эса ўша 
нарсадан чакка ёки бурун томонга оғган 
бўлади. Баъзан иккала кўз қорачиғи бурун 
ёки чакка томонга оғади. 

ҒИЛДИРАК 1 Арава, машина ёки бирор 
механизмнинг юриши, ҳаракат қилиши 
учун хизмат қиладиган, ўққа ўрнатилган, 
айланадиган, доира шаклли қисми. Арава 
ғилдираги. Автомобилъ ғилдираги. н Сал 
алахсисанг, универсалнинг тишли ғилдираги 
тагида қолиб кетасан. М. Мансуров, Ёмби. 
Мана, кичик телескопга ўхшаш асбобнинг 

ғилдираклари ҳаракатга келди. М. Маҳмудов, 
Мангу куй излаб. 

Тарих (ёки тараққиёт) ғилдираги Тари- 

хий тараққиёт жараёни. Гитлерчилар қону- 
ний тараққиёт ғилдирагини орқага айлан- 
тириб юбормоқчи бўлган эдилар. Газетадан. 
Тарих ғилдираги айланар изда, Халқлар ку- 
рашади келажак учун. Р. Бобожон. 

2 Ғилдиракка ўхшаш, айлана шаклли. 
Тип-тиниқ ғилдирак ойначаси бор, Ойнакка 
тўғри тик туйнукчаси бор. Қ. Муҳаммадий. 

ҒИЛДИРАКЛИ Ғилдираги бор, ғилди- 
рак ўрнатилган. Икки ғилдиракли арава. Уч 
ғилдиракли велосипед. н Ялангликда пахта 
ташийдиган ўн ғилдиракли юк машиналари 
қаторлашиб турарди. П. Қодиров, Уч илдиз. 
Сўрини кўтариб турган ана шу арқон ундан 
ҳам тепароқдаги ғилдиракли блок орқали 
ҳаракатга келади. А. Кўчимов, Ҳалқа. 

ҒИЛДИРАКСОЗ Ғилдирак ясовчи уста. 

ҒИЛДИРАКСОЗЛИК Ғилдирак ясаш 
билан шуғулланиш. Ғилдираксозликни ўрган- 
моқ. н Ишчилар.. гудокни эшитиб, мас- 
терскойга, ғилдираксозлик цехига йиғила 
бошладилар. М. Осим, Тилсиз гувоҳ. 

ҒИЛДИРАКЧА Кичик ғилдирак ёки ғил- 
дирак шаклли майда деталлар. Соат ичида- 
ги ғилдиракчалар. 

ҒИЛДИРАМОҚ Айланма ҳаракат қилиб 
юриб кетмоқ (ғилдирак ёки доира шаклли 
нарсалар ҳақида). Танга қўлимдан тушиб, 
ғилдираб кетди. н Карим кичкинагина, 
бўйига нисбатан анча семиз, думалоқ, юр- 
ганда ғилдираб кетаётганга ўхшайди. А. 
Эшонов, Ҳаётга қайтиш. 

ҒИЛДИРЛАМОҚ с. т. 1 Ғилдирамоқ. 

2 кўчма Айланмоқ, айланиб юрмоқ; 
парвона бўлмоқ. Теварагида ғилдирлаб юрган 
Зайнабнинг уйига кира бериш учун [Отабек] 
Кумушнинг мулоҳазасини қилар [эди]. А. Қо- 
дирий, Ўтган кунлар. 

ҒИЛМОН [а. ^jLalc — «ғулом» с. нинг 
кўпл.: болалар, йигитлар; хизматкорлар] 1 
дин. Жаннатда хизмат қиладиган ёш гўзал 
йигит. 

2 кўчма с.т. Гўзал қиз, аёл; пари. Ҳузур 
кўриб ғилмонларни қучганлар, Бекларим, жо- 
нингга қурбон бўлайин. «Юсуф ва Аҳмад». 

ҒИЛОФ [а. — хатжилд; қоплама; 

қобиқ, пўстлоқ] 1 Буюмни ташқи шикаст- 
дан сақлаш учун солиб қўйиладиган, шу 
буюм шаклига мослаб тайёрланган махсус 


жилд, қути, қин. Кўзойнак ғилофи. Милтиқ 
ғилофи. Кўрпанинг ғилофи. Ғижжакнинг ғи- 
лофи. Ғилофга солмоқ. н Бўронбой ғилоф- 
нинг боғичини ечиб, дуторни олди, торларини 
черта-черта, узоқ созлади. О. Ҳусанов, 
Қўшиқчининг тақдири. Мен киришим билан 
Расулов оқ сурпдан ғилоф кийгизилган крес- 
лосини орқага суриб, ўрнидан турди, каби- 
нетнинг ярмига келиб кўришди. Р. Файзий, 
Сувчи. Шарофат хола деразадан қараса, 
эшик тагида бир машина йигит-қизлар. 
Елкаларида рюкзак, кузовда ғилоф кийги- 
зилган жуфт-жуфт чанғилар. А. Мухтор, 
Чинор. 

2 кўчма кам қўлл. қ. маска 1. Туҳматчи- 
нинг тоши ёмон, Ғийбатчининг — ғилофи. 
Мақол. 

ҒИЛОФЛАМОҚ Нарсага, буюмга ғи- 
лоф қопламоқ, ғилофга солмоқ. Кўрпани 
ғилофламоқ. 

ҒИЛОФЛИ Ғилофланган, ғилофи бор. 
Ғилофли рубоб. Ғилофли қилич. н У [Хон- 
қози] белидаги ёғоч ғилофли маузер тўп- 
пончани кўз-кўз қилиб кўрсатди, кейин 
белидан чиқариб, хонтахта четига қўйди. 
А. Ҳакимов, Илон изидан. -Ма, сув ичиб ол.. 
— сержант ғилофли сувдонини камаридан 
олиб тутди. Шуҳрат, Умр поғоналари. 

ҒИЛОФЧИ Ғилоф тайёрловчи уста. 

ғилт тақл. с. Суюқликни ютаётганда, 
томоқда ҳосил бўладиган товушни бил- 
диради. Сувни ғилт этиб ютмоқ. 

Кўзига ғилт ёш олди (ёки келди) Кўзи 
ёшга тўлди. Жамила гапини интизорлик би- 
лан кутаётган мастерига жавдираб қа- 
ради-ю, гапириш ўрнига кўзларига ғилт ёш 
келди. М. Жалолиддинова, Диллар диллар- 
га пайванд. 

ҒИЛТИЛЛАМОҚ 1 Жавдираб, ялинган, 
ялингансимон ҳолатли бўлмоқ. «Яна қуя- 
сизми?» дегандай.. хўжайинига ғилтиллаб 
қараб қўярди. К. Яшин, Ҳамза. «Раисларга 
маза». Кўзлари ҳасаддан ғилтиллади. С. Ну- 
ров, Нарвон. 

2 Йилт-йилт, мўлт-мўлт қилмоқ (кўз 
ёши ҳақида). Ҳизча бўлса, ғилтиллаб тур- 
ган ёшларини дув тўкиб, яна кўзини очди. 
Ойдин, Болалик уйда ғийбат йўқ. Отаму- 
род, она кўзларида ғилтиллаган ёшни кўр- 
ган заҳотиёқ, бу ишнинг битмаслигини сез- 
ди. М. Мансуров, Ёмби. Унинг ўзига ҳам. 






Сатторга ҳам раҳми келиб, кўзларида бир- 
дан ёш ғилтиллади. П. Қодиров, Эрк. 

ҒИЛҚ айн. ғилт. 

ҒИЛҚИЛЛАМОҚ 1 айн. қулқулламоқ. 

2 айн. ғилтилламоқ 2. Турғунбой кўзида 
ғилқиллаб турган ёшини дув тўкди. Ҳ. Нуъ- 
мон ва А. Шораҳмедов, Ота. 

ҒИМИЛЛАМОҚ с. т. Ғимирламоқ. Аҳ- 
маджон оитазнинг ёнида ғимиллаб юрган 
эди, ичкаридан дадасининг овозини эшитиб: 
-Лаббай, дадажон! — деб уйга кирди. С. Ка- 
роматов, Ҳижрон. 

ҒИМИРЛАМОҚ 1 Давомли тарзда се- 
кин-секин, сезилар-сезилмас ҳаракат қил- 
моқ, қимирлаб ҳаракатланмоқ (одатда кўп 
ва майда жониворлар ҳақида). Чумолилар 
ғимирлаб юрибди. н Пайкалда икки нуқта 
ғимирлаб юрарди. С. Нуров, Нарвон. Раҳма- 
тов ётган жойида бир-икки асабий ғимир- 
лабқўйди. М. М. Дўст, Лолазор. 

2 Енгил-елпи, майда иш-юмушлар би- 
лан машғул бўлмоқ, куйманмоқ. Самоварчи 
чол, тун ярмидан оғган бўлса ҳам, ғимирлаб 
юрган эди. С. Кароматов, Олтин қум. 

ҒИМИРСИЛАМОҚ сшн. ғимирсимоқ. 
[Қодирали] Ғимирсилаб юриб, кунни аранг 
кеч қилди. С. Сиёев, Чархпалак. [Кампир] 
Гоҳ молхонада, гоҳ ошхонада ғимирсилаб 
юрганлари-юрган. А. Мираҳмедов, Кулган 
чечаклар. 

ҒИМИРСИМОҚ айн. ғимирламоқ 2. Ош- 

хонада ғимирсиб юрган Рисолат укасининг 
олдига бир чойнак чой келтириб, ўзи ҳам 
ёнига ўтирди. С. Аҳмад, Уфқ. Алижон Тош- 
кентга елдек етиб келди. Уйга кириб, она- 
сининг соғ экани, илгаридай ғимирсиб юр- 
ганини кўриб қувонди. Мирмуҳсин, Чини- 
қиш. 

ҒИМИРЧИЛАМОҚ: ичи ғимирчиламоқ 

Бирор иш-ҳаракат қилиш пайига тушмоқ, 
ғайрати кўзимоқ. Қашқарлик қаландарлар- 
нинг хонишини эшитиб, менинг ҳам ичим 
ғимирчилаб қолди. Н. Сафаров, Кўрган-ке- 
чирганларим. 

ҒИМИР-ҒИМИР тақл. с. Сезилар-се- 
зилмас тарздаги қимирлаш, шарпани бил- 
диради. Эшик олдида ғимир-ғимир ҳаракат 
боиманди. «Ёшлик». 

Ғимир-ғимир қилмоқ айн. ғимирламоқ. 

Кунлар исиб, қурт-қумурсқалар ҳам ғимир- 
ғимир қилиб қолди. н Одамлар, скреперлар. 


бульдозерлар ғимир-ғимир қилади. С. Анор- 
боев, Ҳамсуҳбатлар. 

ҒИНГ тақл. с. Пашша, ари каби қанот- 
ли ҳашаротларнинг учгандаги овозини бил- 
диради. Пашша «ғинг» деса эиштиладиган 
жимжит ҳовли. Ойбек, О. в. шабадалар. 

Ғинг демоқ Бирор ортиқча гап гапирмоқ, 
эътирозли гап қилмоқ. Агар бирор жойда 
ғинг десанг, ўзингдан кўравер.. Т. Обидов, 
Юсуфжон қизиқ. Ҳамманинг энсасини қо- 
тирадиган гстларни эшитиб, ғинг демай ту- 
риш лозимми?М. Ҳазратқулов, Журъат. Ма- 
рат унга ғинг дегани йўқ, албатта. Аммо 
иягини кўтариб қўйди. Ж. Абдуллахонов, 
Хонадон. 

ҒИНГИЛЛАМОҚ айн. ғинғилламоқ. 

ҒИНГШИМОҚ 1 Увлаш, вовуллагццан 
кўра инграшга яқинроқ товуш чиқармоқ. 
Олапар Болтабойга чиноқ қулоқларини қисиб 
суйканди-да, ғингшиб қўйди. С. Анорбоев, 
Ҳамсуҳбатлар. Тумшуғини олдинги оёқларига 
қўйиб ётган ит эринибгина ғингшиди, сўнг 
бирдан хуруж билан вовуллашга тушди. Н. 
Аминов, Қаҳқаҳа. 

2 Маъносиз ёки маъносини илғаб бўл- 
майдиган товушлар чиқармоқ. Уйқуга қон- 
маган қизча эса инжиқланиб, бувисининг 
оёғига суйкалган кўйи ғингшимоқда эди. Н. 
Қиличев, Чиғириқ. Чойгум тарақ-туруқ қи- 
либ, тун сукунатини бузиб юборди. Ўз ка- 
равотида ётган Зоиржон ғингшиб қўйди. Ў. 
Ҳошимов, Қалбингга қулоқ сол. 

3 кўчма салб. Зорланувчи, нолиш бил- 
дирувчи ёқимсиз, бўлмағур гаплар қилмоқ. 
Машаққатли юришлардан зериккан хотини 
ғингшийвериб, доим унинг жонига тегар, 
кўзига дунёни қоронғи қиларди. М. Осим, 
Аждодларимиз қиссаси. Али маҳрам билан 
анави валиаҳд ўғли то ҳануз, Авазга бекор 
раҳм қилдингиз, энди бизни бадтар мазах- 
лайди, деб юрибди экан. С. Сиёев, Ёруғлик. 

ғиншимоқ айн. ғингшимоқ. Бешикдаги 
Учқун уйдаги ҳаракатни сезиб, овозларни 
эшитиб, ҳадеганда ухлай бермади, ғинший 
берди. Ҳ. Ғулом, Машъал. 

ҒИНҒИЛЛАМОҚ 1 «Ғинғ-ғинғ» овоз 
чиқармоқ (пашша, ари, қўнғизлар ҳақида). 
Бошини кўтарди: кўм-кўк осмонда беда ҳиди 
анқийди, асаларилар ғинғиллайди.. С. Нуров, 
Нарвон. ..бир хил йилтироқ пашша бор, у 
баъзида бақанинг тумшуғига яқин келиб, 
ғинғиллаб уча беради. Мирмуҳсин, Умид. 




2 кўчма Сўзларни тушунарсиз тарзда, 
паст овоз билан айтмоқ; шу тарзда гапир- 
моқ, хиргойи қилмоқ. Бобо, сўроғимга жа- 
воб бериш ўрнига, отига қамчи урди, нима- 
дир деб ғинғиллагач, сўнг деди: -Йўл азоби, 
хўбам чарчагандирсан. Н. Сафаров, Оловли 
излар. Столини чертиб, ғинғиллаб ўтирган 
Ҳайит Ҳамидовнинг хиргойиси бир йигит 
кириши билан тўхтади. «Муштум». 

3 кўчма айн. ғингшимоқ 3. Гоҳо хотини 
ғинғиллаб қолса, болаларини қўшниларга 
ташлаб, кинога бориб келишади. «Ёшлик». 
Унинг Шўродан айнамаслиги ўша лагерда- 
ёқ кўриниб турган эди, бирон марта ғинг 
дегани йўқ. Аксинча, унча-мунча ғинғилла- 
ганни оғзига уриб юрди.. Шуҳрат, Олтин 
зангламас. 

ҒИНҒИРЛАМОҚ айн. ғинғилламоқ. 

Элмуроднинг бир текис ғинғирлаган овози 
ёқимли нағмадай ҳамманинг эс-ҳушини қам- 
раб олди. П. Турсун, Ўқитувчи. 

ҒИНҒИР-ҒИНҒИР: ғинғир-ғинғир қил- 

моқ Англаб бўлмас даражада, ноаниқ қи- 
либ гапирмоқ, эшитилар-эшитилмас га- 
пирмоқ, ғинғилламоқ. Ғирғир-ғинғир қил- 
май, аниқроқ гапирсанг-чи! 

ҒИНҒ-ҒИНҒ: ғинғ-ғинғ қилмоқ айн. ғин- 
ғилламоқ. 

ҒИП: ғип бўғмоқ Қаттиқ бўғиб олмоқ. 
-Ҳой, менга қара! — деди у [Ўғилой хола] бу- 
рун катаклари пирпираб, — Ёқангдан ғип 
бўғиб, зўравонлик қилаётганда, деразадан 
кўриб турганман. О. Ёқубов, Ларза. [Маҳму- 
да] Эрининг тўзғиган сочларига тикилиб 
ўтирибди-ю, лекин негадир ичидагини тўкиб 
солишдан ҳайиқяпти. Бу ҳайиқиш алами эса 
томоғини ғип бўғмоқда гўё! Ж. Абдуллахо- 
нов, Тўфон. 

ҒИППА: ғиппа бўғмоқ айн. ғип бўғмоқ 
қ. ғип. Мадали Қосимов расмга бирпас ти- 
килиб, индамай ўрнидан турди-да, қан- 
дайдир шўх куйни вағиллаб янгратаётган 
радиони ғиппа бўғгандай ўчирди. А. Мухтор, 
Давр менинг тақциримда. 

ҒИР тақл. с. Нарсанинг тез айланиши 
ёки тез ҳаракат қилиши туфайли ҳосил бў- 
ладиган товушни билдиради. Мотор парра- 
ги бир ғир этди-ю, тўхтади. 

Ғир этиб Тезлик билан, бир лаҳзада, 
дарров. Вақт ғир этиб ўтиб кетади. н 
Поездга билет олинган куни Мастура хола 
яна кўз ёши қилди: -Ғир этиб келдинг-у, ғир 


этиб кетяпсан-а, онам? Ж. Абдуллахонов, 
Тўфон. Ғир этган шамол (ёки шабада) йўқ 

Озгина ҳам шамол йўқ, шамол бутунлай 
йўқ. Саратоннинг жимжит, зимзиё кечаси. 
Ҳаво дим. Ғир этган шабада йўқ. М. Осим, 
Сеҳрли сўз. 

ҒИРА-ШИРА 1 Эрта тонг ёки шомда 
нарсалар аниқ кўринмайдиган пайт; ҳаво- 
нинг эрта тонгда ёришиб келаётган, кеч- 
қурун қоронғилашаётган ҳолати; ёруғлик 
ёки қоронғиликнинг кучсиз ҳолати. Ғира- 
шира ёруғ. Ғира-шира қоронғи. Ғира-шира 
хона. Ғира-шира пайт. н Эъзозхон бугун 
уйдан ҳар кунгидан эртароқ — тонг ғира- 
ширасида, нонушта қилмасданоқ чиқди. Ҳ. 
Ғулом, Машъал. Ҳозир ғира-ширада уларни 
бир-биридан ажратиш қийин. С. Анорбоев, 
Оқсой. Ғира-шира кўчалар, гузарларда қан- 
дайдир қора соялар.. кўзга чалинарди. О. Ёқу- 
бов, Кўҳна дунё. 

2 Нарсанинг кўриш ёки тасаввурдаги 
аниқ-равшан бўлмаган, хира аксини бил- 
диради. Гавҳар унинг қоронғида ғира-шира 
кўриниб турган меҳрибон чеҳрасидан бу 
сафар ҳам илтимосини ерда қолдиролмага- 
нини тушунди. Ў. Ҳошимов, Қалбингга қу- 
лоқ сол. Ёшлик! Бу йилларда ҳаётингизда 
бўлиб ўтган воқеалар тушда кўргандай ғира- 
шира эсда сақланади. С. Кароматов, Лирика 
бастакори. Ёш палламда дадам, аям билан 
бирга шаҳардаги ҳовлимизга келганим ғира- 
шира ёдимда. Ойбек, Танланган асарлар. 

ҒИРВАЙМОҚ айн. ғирмаймоқ. 

ҒИРИЛЛАМОҚ 1 Тез айланиш, ҳара- 
кат ёки бошқа сабаб туфайли «ғир-ғир» 
этган товуш чиқармоқ; пирилламоқ. Ма- 
шиналар ғириллаб, Саҳифалаб беради. Бир 
ёқдан корректорлар Солиштириб кўради. Қ. 
Муҳаммадий. Радиокарнай ғириллаб туриб, 
бирдан гапира бошлади. С. Аҳмад, Уфқ. 

2 «Ғир-ғир» эсмоқ, тез елмоқ (шамол, 
изғирин ҳақида). Жанубдан ғириллаб шамол 
эсарди. н -Тақсир! — Ҳасан сўфи хитоб 
қилди. — Сиз салқинда, ғириллаган шабада- 
да кўк чой ичиб, маза қилиб ўтирибсиз! М. 
Исмоилий, Фарғона т. о. Кун совуқ, apaea- 
нинг устида ғириллаб турган изғирин юзлар- 
ни ялайди. Ойдин, Фонарь тагида. 

3 айн. ғизилламоқ 2. Акром ака, тайёрини 
сотиб ола қолсак бўлмайдими, ғириллаб олиб 
келаман. «Муштум». Хатни ўқиб, қизиқиб 
қолдик. Эртасигаёқ оёқни қўлга олиб, ўша 




томонга ғирилладик. «Муштум». Ўғли Фозил 
ҳам дадасининг савдо-сотиғи билан бозорга 
ғириллайдиган бўлиб қолди. С. Зуннунова, 
Олов. 

Нон деганда, кесак ғириллаган (ғи- 
риллайдиган) вки нон деганда, кесак ги- 
риллайди Турмуш шароитининг жуда оғир- 
лигини биддиради. Нон деганда кесак ғи- 
риллаган замонлар кишилар эсидан чиқди.. 
Ҳаёт яхши бўлиб қолди. Шуҳрат, Умр по- 
ғоналари. Азбаройи худо, шу хумсангиз эши- 
гида кушод икки ой бўйнимни эгиб, нон 
деганимда, кесак ғириллайдиган бўлди. А. 
Қодирий, Кичик ҳикоялар. 

ҒИРИНГ: ғиринг демоқ айн. ғинг демоқ 
қ. ғинг. -Зеби опа, ҳалиги яна ғиринг деган- 
да, дабдаласини чиқариб, ўша ерга кўмиб 
келар эдик-да, — деди кимдир Адолатнинг 
орқасида. С. Зуннунова, Гулхан. Аямасдан 
ишга босинглар, ғиринг демайди. С. Аҳмад, 
Уфқ. У киши нима гапирсалар, тўғрими, но- 
тўғрими, ғиринг демасдан бажарардик. М. 
Муҳаммаджонов, Турмуш уринишлари. 

ҒИРИНГЛАМОҚ Бирор нарсадан жон- 
га тегар даржада нолийвермоқ, ҳасрат қи- 
лавериб ёки кераксиз гапларни гапираве- 
риб тўйдирмоқ; ғинғилламоқ, ғингшимоқ. 

ҒИРИНГ-ПИРИНГ 1: ғиринг-пиринг 
демоқ айн. ғиринг демоқ қ. ғиринг. «Ғиринг- 
пиринг» десалар, тушунтираман деб, гап 
сотиб ўтиришнинг ҳожати йўқ. Ҳ. Шамс, 
Душман. 

2 айн. Нолиш, зорланиш билдирувчи 
бўлмағур гап-сўз; ҳасрат. Ғиринг-пиринг қил- 
моқ. н Ғулом ака серхархаша хотинининг 
ғиринг-пирингига ўрганиб қолганидан унча- 
мунчасини терисига юқтирмайди. Ж. Аб- 
дуллахонов, Тўфон. 

ҒИРИНГ-ҒИРИНГ айн. ғиринг-пиринг. 
[Умурзоқ:] Шўринг қурсин-да, хотин.. ғиринг- 
ғиринг қиласан, на гатшгнинг ипи бор, на 
боғичи. Ҳамза, Паранжи сирлари. 

ҒИРМАЙМОҚ Кўзни қисиб, қийшиқ 
қарамоқ; шиғраймоқ. -Ёки ўйинни дуранг 
қилмоқчимисан? — ғирмайди у [Манноп]. Ж. 
Абдуллахонов, Тўфон. 

ҒИРРА «Ғир» этиб, дарров, бир онда. 
Тўй ўтгандан кейин Умид машинада шошиб 
келиб, болохона ҳужрасидан у-бусини олиб.. 
яна профессор машинасида ғирра жўнаб кетди. 
Мирмуҳсин, Умид. Хотини хуржунга қора- 
кўл тери эмас, пўстак солибди. Ҳеч нарса 

демади, ғирра изига қсштди. А. Ҳасанов, 
Чироқлар. 

ҒИРРОМ 1 Иш, ҳаётда ҳалоллик, пок- 
ликка риоя қилмайдиган, унга зид иш 
юритувчи; нопок, муттаҳам. Яхши ишла- 
сангиз, бас, ака-ука бўлиб кетамиз. Лекин, 
айтиб қўяй, ғирромларга тобим йўқ. Э. 
Носиров, Топширилмаган совға. ..кичик 
хўжайинлар базани хомталашга олганлар. 
Қайси бирлари олғирроқ ва ғирромроқ бўл- 
са, шуниси кўпроқ кўтарган. X. Тўхтабоев, 
Қалпоқ йиртилди. Етук олим бўлишни ис- 
таган одам ҳаром ва ғирром йўлга кирмас- 
лиги керак. Газетадан. 

2 Ўйин, мусобақа, беллашувда тартиб- 
қоидага зид йўл тутувчи; ҳалолликка риоя 
қилмайдиган, нотанти. Шахматнинг яна 
бир зарари шуки, агар ғирром одам билан 
ўйнасангиз, асабингиз бузилади. А. Қаҳҳор, 
Асарлар. Бел олишганда кураш майдонида, 
Ғиррому нотанти полвон чаладир. Ҳабибий. 

3 Ўзбек кураши атамаларидан бири: 
беллашув пайтида катта хатога йўл қўйган 
ёки такрор қўполлик қилган курашчига 
охирги огоҳпантириш сифатида қўлланади. 

ҒИРРОМЛИК Ғирромга хос иш тутиш 
(ғирром — ҳар икки маъносида). Ҳа, энг 
хавфли, энг даҳшатли нарса — ғирромликка, 
қинғир ишга биринчи қадам қўйиш. Газета- 
дан. Ўзи ўлгудай тўғрисўз, ғирромлик, қув- 
ликни билмасди. Мирмуҳсин, Умид. Мак- 
табда танаффус вақтлари шашка ёки 
волейболда ғирромлик, ўйинбузуқилик қилар- 
ди. Ҳ. Назир, Сўнмас чақмоқлар. 

ҒИРРОМЧИЛИК с.т. Ғирромлик. Кони 
алдамчилик, ғирромчилик экан уларнинг иши. 
С. Кароматов, Бир томчи қон. 

ҒИРТ I 1 Белгининг кучли даражасини 
қайд этади, кучайтирув биддиради (одатда 
салбий белгиларга нисбатан қўлланади). 
Ғирт аҳмоқ. Ғирт саводсиз. Ғирт маст. 
Ғирт нодон. Ғирт хом. н Биттаси Аввал- 
бек бўлса, у — ғирт пиёниста.. М. М. Дўст, 
Лолазор. Ғирт омиман, бизга ўқиш қайда.. 
Ойбек, Нур қидириб. 

2 Отлар билан ва айрим даражалан- 
майдиган сўзлар билан қўлланиб, шу сўз 
англатган нарса, ҳолатнинг шахс ёки пред- 
метга тўлалигича, бутунлай дахлдорлиги, 
оидлиги маъносини билдиради; бутунлай, 
турган-битгани. Ғирт туҳмат. Ғирт рас- 
миятчилик. н Исириқ тутатишни хуро- 






фот дейишнинг ўзи ғирт хурофот экан. 
«Фан ва турмуш». Хафа бўлманг-у, почча, 
аммо ғирт афанди экансиз. А. Кўчимов, 
Ҳалқа. Илгари бу жойлар ғирт тўқайзор, 
одам йўқ эди. «Ўзбекистон қўриқпари». Умид 
учинчи синфга ўтганида, адаси ҳам тўсат- 
дан ўлиб қолди.. у ғирт етим бўлиб қолди. 
Мирмуҳсин, Умид. 

ҒИРТ II тақл. с. Кесиш, узиш ёки иш- 
қаланишдан ҳосил бўладиган кескин то- 
вушни билдиради. Эшик ғирт этиб очилди. 

ҒИРТИЛЛАМОҚ «Ғирт» этган товуш 
чиқармоқ. Эшик ғиртиллаб очилди. 

ҒИРЧ айн. ғирт II. Ғирч этмоқ. н 
[Нодиржон] Ҳафсала билан қўл қўйиб, ариза- 
ни икки буклаб ушлаб, ўрнидан турган эди, 
эшик ғирч этиб очилиб, Розиқвой кирди. А. 
Муҳиддин, Чап чўнтак. 

ҒИРЧИЛЛАМА «Ғирч-ғирч» товуш чи- 
қарадиган, ғичиллайдиган. Ғирчиллама этик. 
н Ер юзига оппоқ гилам тўшалган: оёқ- 
ларингиз остида ғирчиллама қор. Т. Мир- 
ҳодиев, Илк ёғдулар. 

ҒИРЧИЛЛАМОҚ «Ғирч-ғирч» этган 
товуш чиқармоқ, ғичирламоқ. Эишк ғир- 
чиллаб ёпилди. н Секин эринмасдан ёғаёт- 
ган лайлак қор Адолатнинг оёқлари остида 
амиркон маҳси-кавушдек ғирчиллайди. С. 
Зуннунова, Гулхан. -Хўп, бўлмаса.. — де- 
ди-ю, протез оёқлари ғирчиллаб, нари кет- 
ди. М. Мансуров, Ёмби. 

ҒИРЧЧА Нуқул, турган-битгани, ғарч- 
ча. Ғирчча мой. н [Эшонхон:] Аввало, оқсоч 
қанд-қурс, ёғлиқ патир, қулинг ўргилсин 
ғирчча думбали сомсаларни тўкиб ташлай- 
ди дастурхонга. Ойбек, Улуғ йўл. 

ҒИР-ҒИР 1 Ғир с. такр. Ғир-ғир қилиб 
лента узилди. Ғир-ғир шабада. н -Менинг 
отам бўлса дугчи, қашшоқки, у ёғи йўқ. 
Саҳардан шомга қадар жомеда ғир-ғир дуг 
тортади, — деди Зумрад Гуласалга. Ойбек, 
Улуғ йўл. Қирларда ҳали мол оғзи тегмаган 
ўсиқ ўтлар ғир-ғир эсган шамолда бешик- 
дай тебранади. С. Анорбоев, Оқсой. 

2 Тез-тез, ғир этиб, ғизиллаб. Катта 
кўчадан енгил машиналар, трамвайлар ғир- 
ғир ўтиб турибди. С. Акбаров, Отанинг 
хаёллари. Ғира-шира тонгда қишлоқда қизғин 
ҳаракат боишаниб кетди.. Машиналар, темир 
бочкалар ва қоп-кажов ортилган автомобилъ, 
аравалар ғир-ғир ўтмоқда. Ҳ. Назир, Сўнмас 
чақмоқлар. 


ҒИРҒИРАК шв. Бизбизак. 

ҒИРҒИРАКИ шв. Сийрак тўқилган дока, 
шаша. 

ғит айн. ғийт. Бир оздан кейин автомо- 
биль гувуллаганича қайтиб келди ва аста 
бурилди-да, ғит этиб тўхтади. А. Қаҳҳор, 
Қўшчинор чироқлари. 

ҒИТИЛЛАМОҚ «Ғит» этган овоз чи- 
қармоқ, ғийтилламоқ. [Фуод афанди] Эшик- 
нинг ғитиллаб очилганини эшитиб, қаради. 
М. Исмоилий, Фарғона т. о. 

ҒИЧИЛЛАМОҚ айн. ғижирламоқ. / Ориф 
ака] «Нима қилиб ўтирибман!» деб ғазаб- 
ли алам билан ўрнидан турганида, кўча 
эшиги ғичиллади. А. Мухтор, Чинор. 

ҒИЧИР айн. ғирч. Ғичир этмоқ. 

ҒИЧИРЛАМОҚ айн. ғирчилламоқ. Пол- 
вон билан иккимиз яқинимиздаги бир ҳовли- 
нинг эшигини зўр бериб итара бошладик, 
эшик ғичирлаб, қирсиллай бошлаган эди.. 
ичкаридан қути ўчган кекса бир кишининг 
овози эшитилди. Ҳ. Турсунқулов, Ҳаётим 
қиссаси. 

ғич-ғич айн. ғиж-ғиж. -Меҳтарнинг 
томоғи мойланмаган арава ғилдирагидек 
ғич-ғич қиляпти, — деди Бойбур. М. Осим, 
Элчилар. Тепада чумчуқлар ғич-ғич уя қу- 
ришган. Ойбек, Болалик. 

ҒИША Қамишга ўхшаб ўсадиган, аммо 
поясининг ичи ғовак бўлмайдиган ўсимлик; 
савағич. Ғиша — савағич, қамишга қараган- 
да у бошқача ўсади. Ҳамиш бир-бирига my- 
таишб, тўқай бўлиб кетса, савағич худди 
садага ўхшаб, ҳар ер-ҳар ердан тўп-тўп 
қайнаб чиқади. С. Аҳмад, Уфқ. 

ҒИШАВА [а. ajLii — ёпинчиқ, парда; 
кўзнинг хиралашуви, шабкўрлик] шв. Қай- 
сарлик ёки инжиқлик билан қилинадиган 
жанжал, хархаша. Унга ёнидаги улфат- 
ларининг дабдурустдан бошланиб кетадиган 
ғишавасини томоша қилиш, кўк чой ичиб 
роҳатланиш — ғанимат. Ш. Тошматов, Тонг- 
даги кўланка. Боягина эрини ундан қизға- 
ниб, ғишава қилиб турган хотин кўз очиб- 
юмгунча бошқа қиёфага кирди. Э. Аъзам, 
Кечикаётган одам. 

ҒИШАВАЧИ шв. Ғишава қилувчи, қай- 
сарлик билан арзир-арзимас нарсага жан- 
жал қилувчи. Ғишавачи бола. 

ҒИШАЗОР Ғиша билан қопланган, 
ғиша ўсиб ётган майдон. Аравалар неча 
жойда ботиб, чакалакзор ва ғишазорларни 






оралаб, ниҳоят, бир қишлоққа етиб келиш- 
ди. Газетадан. 

ҒИШТ [ф. ,?,а. — ғишт] Қолип ёрдами- 
да лойдан тўртбурчак шаклида қуйилади- 
ган қурилиш материали. Хом ғишт. Ғишт 
қуймоқ. Ғишт термоқ. Ҳолипсиз ғишт бит- 
мас, режасиз иш битмас. Мақол. н Атро- 
фимдаги иморатларнинг кўпи пишиқ ғишт- 
дан, баъзилари хом ғиштдан бўлса ҳам, 
кўкракдор қилиб солинган.. Шукрулло, Сай- 
ланма. Бердибой яхши бир нонвой.. ўртача 
арракаш, ғишт терувчи эди. А. Қодирий, 
Кичик асарлар. 

Ғишт қолип(и)дан кўчди Фурсат ўтди, 
бўлар иш бўлди. Энди ғишт қолипдан кўчган 
эди. Сайёра муросага келди. Исмоилнинг али- 
мент тўлашини сир тутди. П. Қодиров, 
Қалбдаги қуёш. Гўрига ғишт қаламоқ қ. гўр. 

ҒИШТИН [ф. .t, \ — ғиштдан қи- 

линган, қурилган] 1 Ғишт билан ишлан- 
ган, қурилган. Дўнгликдан кейин ҳеч қанча 
юрмай, ғиштин уйлар бошланиб кетди. «Ўз- 
бекистон қўриқпари». Терак бўйи келадиган 
ғиштин девор жуда энли эди.. П. Қодиров, 
Юлдузли тунлар. Узун ғиштин йўлка дар- 
возахонадан бошланиб, чорбоғни тикка ке- 
сибўтади. Ҳ. Ғулом, Бинафша атри. 

2 Қарта ўйинида: қартанинг ғиштсимон 
қизил холлари бўлган хили. Ғиштин мот- 
каси. Ўнлик ғиштин. 

ғи тп тли айн. ғиштин. Ҳамариддин ғишт- 
ли уйнинг иккинчи қаватида турарди. «Ёш- 
лик». 

ҒИШТЧИ 1 Ғишт қуювчи. 

2 Ғишт терувчи уста. Энди тошларни 
хуржунда ва этакда ташиб етказишга ҳам 
сабрлари чидамади, худди мактаб қурили- 
шидаги ғиштчиларга ўхшаб, қўлдан қўлга 
ирғита боииашди. Ҳ. Назир, Сўнмас чақ- 
моқпар. 

ҒИШҒИША Хархаша. У оёқ учи билан 
юриб, иккинчи уйга кирди. Болалар уйғонма- 
син дебми ёки Лаълихоннинг ғишғишасидан 
қўрқибми, астагина ечинди-да, ўз каравоти- 
га келиб ётди. Ойдин, Кўнгли тўлдими, ях- 
ши йигит. 

ҒИҚ тақл. с. 1 Томоққа бирор нарса 
тиқилганда, бўғилганда, нафас олиш қийин 
бўлганда ҳосил бўладиган товушни бил- 
диради. Бемор ўқтин-ўқтин ғиқ этган то- 
вуш чиқарди. 


Ғиқ этмаслик (ёки демаслик) 1) бирор 
овоз чиқармаслик, индамаслик. Айвон тўла 
хотин, ҳаммаси оқ дока рўмолни бир юзига 
тушириб, ғиқ этмай ўтиришибди. А. Мухтор, 
Опа-сингиллар; 2) эътироз билдирмаслик, 
қаршилик қилмаслик, ғиринг этмаслик. 
Ҳозир ҳам ич-ичидан норозилик босиб кел- 
ганига қарамай, ғиқ эта олмади. М. Мансу- 
ров, Ёмби. 

2 айн. ғийт. Эшик ғиқ этиб очилди. Маши- 
на ғиқ этиб тўхтади. 

ҒИҚИЛЛАМОҚ «Ғиқ-ғиқ» этган товуш 
чиқармоқ. Шамол кескин гувуллар, қари қай- 
рағочлар ҳазин ғиқиллар эди. Ойбек, О.в. 
шабадалар. Ташқарида мотоциклнинг ғи- 
қиллаб тўхтагани, сўнгра кимнингдир югу- 
риб келаётгани эшитилди. X. Тўхтабоев, 
Фельетондан сўнг. 

ҒОВ 11 Бирор томонга ўтиш, кириш учун 
имкон бермайдиган қурилма, тўсиқ. Аҳён- 
аҳён атрофи ғов билан қуршалган қўралар, 
четанли чорбоғ, ертўла янглиғ кулбалар ҳа- 
мон сақланиб турганини кўриб ҳайрон қола- 
сиз. Ж. Абдуллахонов, Хонадон. Бир учига 
арқон боғланган ёғоч — кўтарма ғовни ту- 
шириб, йўлни тўсди. С. Нуров, Нарвон. Юк 
вагонларининг ҳайҳотдай очиқ эшикларидаги 
ғовлар сурилиб, юзлари иссиқдан қорайган 
аскарлар пастга сакраб туша бошладилар. М. 
М. Дўст, Лолазор. 

2 спрт. Куч синаш машқлари ўткази- 
ладиган тўсиқ. Маррага боргунингча Ўн бир 
ғовдан сакрайсан. 3. Диёр. 

3 кўчма Бирор иш-фаолият, ривожла- 
ниш, истак ва ш.к. йўлидаги тўсиқ, қар- 
шилик, тўғоноқ. Ташаббусни ривожланти- 
риш йўлидаги барча ғовларни олиб ташлаш- 
ни.. қатъиян талаб этдилар. Газетадан. 
Ҳақиқий муҳаббат олдида ҳеч қандай ғов 
дош беролмаслигига ишонтиришим керак эди. 
О. Мўминов, Хиёбондаги уч учрашув. 

Ғов бўлмоқ Қарши турмоқ, монелик қил- 
моқ, тўғоноқ бўлмоқ. Жамият ижтимоий- 
маънавий тараққиётига ғов бўлиб турган 
хилма-хил иллатлар дадил фош этилган. 
М. М. Дўст, Лолазор. ..айрим нопок шахс- 
ларнинг қинғир ишларига ғов бўлганим учун 
«ақлимни киритиб қўйишмоқчи» бўлишгани 
фош этилди. «Муштум». Лекин Гулчеҳра 
Султон билан Дилбар ўртасида ғов бўлишни 
сира-сира истамас эди. М. Хайруллаев, Тил- 
ла маржон. 




ҒОВ II кам қўлл. Ичи бўш; ғовак. -Се- 
кинроқ, тош бор девдим-ку, ғов калла, — де- 
ган овоз эшитилди. А. Кўчимов, Ҳалқа. 

ҒОВАК 1 Ичи бўш; ковак-ковак, ғал- 
вирак. Ғовак ёғоч. Ғовак тоғ жинси. Ме- 
таллнинг ғовак жойлари. Ҳамиш поясининг 
ичи ғовак бўлади. н Бўз ер-да, неча минг 
йиллардан бери кўксидан сув думаламаган 
ғовак ер — сув босиши билан чўкиб, халқоб 
бўлиб қола бошлайди. Ш. Ғуломов, Бахт бўс- 
тонига. Тоғда юриб, анча тажриба орт- 
тирган Тўрақул қор ғовак бўлиб турган жой- 
ларни четлаб ўтарди. А. Кўчимов, Ҳалқа. 

2 кўчма Ичи, замини бўш. Тошкентнинг 
ҳокими.. Шаҳарни сўраган Ўрдада туриб. 
Лекин ғовак экан қалъа негизи, Девор ҳам, 
давлат ҳам қулаган чириб. М. Шайхзода, 
Тошкентнома. 

ҒОВЛАМОҚ 1 Ҳосили яхши бўлмай, 
ўсиши кучаймоқ; ортиқ даражада бўйига 
ўсмоқ. Сал эҳтиётсизликка йўл қўйсак, ғўза 
ғовлаб, ҳосилни бой бериб қўйишимиз турган 
гап. «Ўзбекистон қўриқлари». Шундай ҳоллар 
бўладики, экин уч марта ва ундан кўпроқ 
озиқлантирилади, лекин у ғовламайди, ҳосили 
мўл, ғўзапояси нормал бўлади. Газетадан. 

2 кўчма Авжланмоқ, кучаймоқ, зўрай- 
моқ (одатда, салбий нарса-ҳодисаларга нис- 
батан қўлланади). Кибр-ҳавоси ғовлаб кет- 
ган терговчи бошини кўтариб, «хўш?» де- 
йишни ҳам эп кўрмади. В. Маҳкамов, Ҳам 
айланиб, ҳам ўргилиб. Болалигидан бошқа- 
лардан ажралиб туришга интилиш балоғат- 
га етган сари ғовлаб кетди. Шуҳрат, Ши- 
нелли йиллар. 

Бўлса — бўлар, бўлмаса — ғовлаб кетар 

«Нима бўлса бўлар» деган маъноли, эъти- 
борсизлик, лоқайдликни қайд этувчи ибо- 
ра. Бу том ва деворлар узоқдан гўё бирон 
ҳафсаласиз одам «бўлса — бўлар, бўлмаса — 
ғовлаб кетар» қабилидан қилиб, омонатгина 
қўнқайтириб қўйгандек кўринади. Ҳ. Шамс, 
Душман. Музаффар ҳам «бўлса — бўлар, 
бўлмаса — ғовлаб кетар» қабилида иш тут- 
япти. Ж. Абдуллахонов, Тўфон. Калласи (ёки 
мияси, боши) ғовламоқ Нима қиларини бил- 
май қолмоқ, боши қотмоқ. Умуман, одам- 
ларга яхши қўшилолмайдиган Комил катта- 
лар олдида ўзини йўқотиб қўйган эди. Ҳозир 
унинг калласи ғовлаб, қулоғи шанғиллар эди. 
М. Осим, Тилсиз гувоҳ. Чуқур хаёлга толган 
Маҳкам аканинг мияси ғовлаб, гангиб қол- 


ганди. Р. Файзий, Ҳазрати инсон. Шу алпоз- 
да у боши ғовлаб, пешингача телбалардек 
шаҳарда тентираб юрди. Ф. Мусажонов, 
Ҳиммат. 

ҒОВУР Турли тартибсиз овозлар, шов- 
қин-сурон: ғовға. Йиғилганлар opacuda ғо- 
вур бошланди. н Эркак киишнинг асабий 
товуши хотинникига қўшилди; ғовур кўта- 
рилди. Шуҳрат, Жаннат қидирганлар. [Аҳ- 
маджоннинг] Кўзи олдига гоҳ Нусрат, гоҳ 
Зулфия, гоҳ Латофат келиб, унга алланар- 
салар деяётгандай бўлар, уларга одамлар 
ғовури қўшилиб, катта чайқов бозорида 
юргандай боши ғувуллаб кетди. С. Карома- 
тов, Ҳижрон. Зорий ирғиб туриб, ер тепин- 
ди, ғовурда унинг ғўлдирагани эшитилмади. 
С. Сиёев, Ёруғлик. 

ҒОВУРЛАШМОҚ Ғовур кўтармоқ, 
шовқинлашмоқ. -Собир ота ҳам қулми? Бу 
ғовурлашган камбағаллар ҳам қулми ? — деди 
Сафарқул бойга. С. Айний, Қуллар. 

ҒОВУШ, ғувуш шв. Жўхорининг кўк 
пояси; моллар учун экилган жўхори. Бос- 
тирмага бостирганим ғовушди(р), Оёғингда 
амиркони ковушди(р). «Фольклор». Бўрон 
томлардаги ғовуш ва беда ғарамларини учир- 
ди. Э. Самандар, Тангри қудуғи. 

ҒОВҒА с.т. Ғавғо. Арзимайди савдоси, бош 
қотирди ғовғаси, деганлари шу бўлса керак. 
«Муштум». Тирикчилик ғовғаси ёлғиз сизда 
эмас, тақдирга тан берасиз-де.. Ойбек, Тан- 
ланган асарлар. 

ҒОЗ I 1 Ёввойи ёки хонакилаштирилган, 
бўйни узун, сувда сузувчи йирик қуш. Анави 
Тўлаганнинг эркатойи! Минаман, деб ғозлар- 
ни қувлагани-қувлаган. А. Қаҳҳор, Оғриқ 
тишлар. Кўклам келди, учиб ўтди ғозу тур- 
налар. Ғ. Ғулом. Соҳилида чайқалар қамиш.. 
Учибўтар баъзан ўрдак, ғоз. Ё. Мирзо. 

2 кўчма Гавдани тик кўтарган ҳолда: тик 
туриб; тикка. Гавдани ғоз тутмоқ. У ғоз 
юриб чиқиб кетди. н Қизил шапкали қот- 
магина темирйўлчи минбарга югуриб чиқ- 
ди-да, Охунбобоев олдида ғоз туриб рапорт 
берди. Ҳ. Ғулом, Тошкентликлар. Каклик 
чиройли бўйнини ғоз тутганича, маст кўз- 
ларини жавдиратиб.. хониш қиларди. С. 
Анорбоев, Оқсой. 

Ғоз қараш Бўйнини чўзиб қараш, аланг- 
лаш. [Бону] Ўрнига бориб ўтириб, залдаги- 
ларга бир ғоз қараш қилиб қўйди. С. Каро- 
матов, Ҳижрон. 






ҒОЗ II [р. газ] эск. кт. айн. газ II. 

ҒОЗ III с.т. Куч-қувват, калория. Ғози 
йўқ овқат. Офтобда туриб, ўттнинг ғози 
қолмапти. н Деҳқон етиштирган нозу неъ- 
матларнинг ғози бўлсагина, пазанданинг оши 
тотли бўлади. М. Каримжонов, Патинжон. 
Кўмири яхши чиқмади. Ғози йўққа ўхшайди. 
Р. Файзий, Ҳазрати инсон. 

ҒОЗА [ф. ь jLc. — аёллар юзига сурадиган 
қизиллик, элик] эск. Юзга суриладиган, қи- 
зил рангли пардоз буюми; элик. Гапга туш- 
мас тамизи йўқ бемаза, Сулувнинг бетига 
ярашар ғоза. «Ойсулув». Бунча юзга ғоза су- 
риб, Зеб берасан ўзингга. Уйғун. 

Кампирнинг дарди ғозада Ҳар ким ўз 
ташвиши, ўз истаги, мақсади ҳақида ўй- 
лайди ёки қайғуради, деган маънода иш- 
латилган матал. 

ҒОЗИЙ [а. ^ jlc. — босқинчи, забт, исти- 
ло қилувчи; ғазот қилувчи] эск. дин. Ғазот- 
да, муқаддас урушда қатнашувчи, ўз эъ- 
тиқоди йўлида жанг қилувчи. Бу муқаддас 
жангда ўлган — шаҳид, ўлдирган — ғозий. Н. 
Сафаров, Шарқ тонги. - Тирик бўлсалар, ғо- 
зий бўлиб келарлар, агар тангрининг буй- 
руғи билан ажаллари етган бўлса, шаҳид 
бўларлар; сўрамоқ нега керак? — деб совуқ- 
қонлик билан жавоб берди отлиқ. С. Айний, 
Куллар. 

ҒОЗКАПТАР Ботқоқларда, сув бўйида 
яшайдиган кичкина сув қуши. 

ҒОЗЛАНМОҚ Гавдани тик тутмоқ, 
ростламоқ, қадни кўтармоқ. Чернецов стол- 
га хиёл энгашиб ўтирган эди, Юръевнинг 
қийналаётганини кўриб, ғозланди. И. Раҳим, 
Чин муҳаббат. 

ҒОЗОЁҚ бот. Соябонгуллилар оиласи- 
га мансуб, суғориладиган экинлар орасида 
ўсадиган икки йиллик бегона ўт. 

ҒОЗПАНЖА бот. Раънодошлар оиласи- 
га мансуб, тоғ ёнбағирларида, дарё бўй- 
ларидаги ташландиқ ерларда ўсадиган бир 
ва икки йиллик бегона ўт. 

ҒОЗЯПРОҚ бот. Раънодошларга мансуб, 
тоғ зонасидаги зах ерлар, дарё ва сойлар 
бўйларида ўсадиган кўп йиллик илдизпоя- 
ли ўсимлик. 

ҒОЗ-ҒОЗ: ғоз-ғоз турмоқ Ўз мувоза- 
натини сақлаган ҳолда оёқда турмоқ, тик 
турмоқ (энди юришга ўрганаётган бола 
ҳақида). Ўғлим ғоз-ғоз турадиган бўлиб қол- 
ди. н Хадича енг шимариб, даҳлизда гўшт 


чопяпти. Энди ғоз-ғоз тура бошлаган қиза- 
лоқ осма беланчакда. Ш. Тошматов, Тонг- 
даги кўланка. 

ҒОЙИБ [а. — мавжуд, бор бўлма- 

ган; яширин, пинҳоний; кўринмас] Шу ер- 
да йўқ, мавжуд эмас; кўринмай кетган, 
йўқ бўлиб кетган. LUy пайтда бир кабутар 
ажойиб, Кўкда борар гоҳ кўриниб, гоҳ ғо- 
йиб. С. Абдулла, Тоҳир ва Зуҳра. 

Ғойиб бўлмоқ 1) кўзга кўринмай қол- 
моқ, йўқ бўлиб қолмоқ. Маъмуржон орқа- 
сига қарай-қарай, муюлишдан ўтиб, ғойиб 
бўлди. Ш. Холмирзаев, Тўлқинлар; 2) бирор 
ёққа кетиб қолмоқ, кетмоқ. [Комила] Тонгда 
кампирникига келди. Кирса, Матниёз йўқ. 
Матниёз кетиб қолган эди. Қаёққа ғойиб 
бўлганлиги номаълум. А. Мухтор, Чинор; 3) 
йўқ бўлмоқ, йўқолмоқ, йўқ бўлиб кетмоқ. 
Бундан беш йил илгари бир сабаб билан бу 
хаёллар бутунлай ғойиб бўлиб, уларнинг ўр- 
нини бошқа фикрлар эгаллади. М. Алиев, 
Қалб сўзлари ёзилган мактуб. Илми ғойиб 
айн. илми ғайб. қ. ғайб. Бу илми ғойиб. Ҳозир- 
ча бир нарса дейиш қийин. Н. Сафаров, Дон. 

2 Тангри, илоҳ. Кейин иложи борича 
юмшоқ гапиришга уриниб, насиҳат қилиб 
қўйди: -Ғойибнинг ишини бандаси билмайди.. 
К. Яшин, Ҳамза. Эшикдан чиқиши ҳамон, 
Анварга рақиблигини ошкор қилиб қўймас- 
ликни ғойибдан тилади. Ш. Холмирзаев, 
Қил кўприк. 

3 Ғойиб (эркаклар исми). 

ҒОЙИБДАН 1 Кутилмаган жойдан, йўқ 

жойдан, йўқдан. Хазина — ғойибдан эмас, 
меҳнатдан. Мақол. н Таътил кунлари Саи- 
дий учун ғойибдан келган зўр бойлик бўлиб, 
унинг қанчасини нима ишларга сарф қили- 
шини билмай шошилар эди. А. Қаҳҳор, Сароб. 
Ғойибдан келган бу хуржунни Ойша хола 
салмоқлаб кўрди. Ш. Тошматов, Эрк қуши. 

2 айн. ғойибона 1. Элмурод бу қорача, 
чеҳраси очиқ йигит билан ҳамсуҳбат бўлма- 
ган бўлса ҳам, уни ғойибдан танир, одамлар 
оғзидан эшитган эди. П. Турсун, Ўқитувчи. 
Жавод уларнинг кўпларини ғойибдан таний- 
ди. И. Раҳим, Жаводнинг жадвали. 

ҒОЙИБОНА [а. + ф. 4л1_д1А — сиртдан, 
ўзи йўғида; яширинча, пинҳона] 1 Ўзини 
кўрмаган ёки суҳбатлашмаган ҳолда; ор- 
қаворатдан, сиртдан. Ғойибона ошиқ бўлмоқ. 
н Кумушнинг гўзаллик таърифини ғойибона 
эшитиб, оғзининг суви келувчи хотинли ва 




хотинсиз орзумандлар.. қутидорникига сов- 
чиларини турнақатор юбора бошлаган эди- 
лар. А. Қодирий, Ўтган кунлар. Уҳам Ойша 
холани ғойибона яхши кўриб қолгани ҳақида 
ёзар, бундан кейинги хатларида эса сурат- 
ларини юборишларини айтар эди. С. Зун- 
нунова, Кўк чироқлар. 

2 Номаълум; фавқулодда. [Маҳкам ака] 
Оғасининг гапларини эсларди. Эслаган сари, 
бағри бутун бўлиб, кўнгли тоғдек кўтарилар, 
олам бошқача кўринар, аллаёқдан ғойибона 
куч белига, кўзларига нур ато қилаётганга 
ўхшарди. Р. Файзий, Ҳазрати инсон. 

ҒОЛИБ [а. <_>JLL — ғалаба қилувчи, му- 
заффар] Уруш, жанг, кураш, тортишув, 
мусобақа ва ш.к. да ғалаба қозонган, устун 
чиққан; музаффар; зид. мағлуб. Ғолиб халқ. 
н Фашизмга қарши жанг қилиб, зафар қу- 
чиб қайтган ғолибларимиз миллион-миллион. 
Н. Сафаров, Оловли излар. Соттихон фа- 
қат мусобақа ғолибигина эмас, балки ижо- 
дий меҳнат ва новаторликда ҳам намуна- 
лар кўрсатган илғор ишчилардан бири. Туй- 
ғун, Станоклар ёнида. Бош соврин таъсис 
этилди — турнир ғолиби тошкентлик уста- 
лар ишлаган катта чинни вазани олади. Га- 
зетадан. 

Ғолиб келмоқ (ёки чиқмоқ) 1) уруш, 
жанг, мусобақа ва ш.к. ларда устун чиқмоқ. 
Мусобақада ғолиб чиқмоқ. н Сен курашда 
ғолиб келганда, Тоғдай кўтарилар кўкра- 
гим. Т. Тўла. Айтгандек, жангда енгдик, Ғо- 
либ чиқдик, хўп севиндик. М. Шайхзода; 2) 
кўчма юқори вазият (ҳолат) эгалламоқ, ус- 
тун келмоқ. Дардим ғолиб келиб, ётиб қол- 
дим. н Тўсатдан вужудини қамраган она- 
лик меҳри ғолиб келиб, тортган азоби ҳам 
эсидан чиқди. П. Турсун, Ўқитувчи. Ғолиб ке- 
лар чарчоқ, ниҳоят, Тонгга яқин илинади кўз. 
А. Шер, Қадимги куй. 

ҒОЛИБИЯТ | а. JLL — ғалабалар; ак- 
сарият, кўпчилик; катта қисм] эск. Ғолиб- 
лик, ғалаба. Бугун Азизбек ғолибият далда- 
сида қўрғонлардан бир айланиб чиқмоқчи эди. 
А. Қодирий, Ўтган кунлар. 

ҒОЛИБКОР [а. + ф. jK , llx. — ғалаба қи- 
лувчи, ғолиб бўлувчи] Ғалабага олиб борув- 
чи; ғалаба эгаси. Хоразмнинг бу йил ҳам ғо- 
либкор бўлишини муттасил кузатиб бормоқ- 
далар. Газетадан. 

ҒОЛИБЛИК 1 Ғолиб ҳолат, ғалабага эга- 
лик; ғалаба. Достон мазмунида кураш ва 


зафар, Ғолиблик ғурури дунёлар қадар. М. 
Алавия. Зафар ёр бизга, ғолиблик муқаррар. 
Ҳабибий. Юзидаги ғазаб сўниб, табассум 
қалқди. Ҳиёфасидаги ғолиблик виқори ва 
мағлуб бўлганга шафқат акс этиб турарди. 
С. Анорбоев, Оқсой. 

2 Ғолиб эканлик. Кулгимиз бу — ғолиб- 
лигимиз, шодлигимиз, бахтиёрлигимиз.. бел- 
гиси. «Муштум». 

ҒОЛИБО [а. ULL — аксар ҳолларда, тез- 
тез; эҳтимол, шекилли] крш. с. эск. кт. 1 
Кўпинча, асосан. Ғолибо шундай дейилади. 

2 Афтидан, тахминан, балки. Алишер мар- 
ҳум Абулқосим Бобир саройига хизматга кир- 
ганларида, ғолибо, ўн беш ёшда эдилар. Ой- 
бек, Навоий. 

ҒОЛИБОНА [а. + ф. <c,LJLL — ғолиб ҳол- 
да, зафарли] Ғолибларга хос, ғолибларча; 
зафарли. Ғолибона кўриниш. Ғолибона юриш. 
н -Ҳужрамга кирсанг, ҳаммасини билиб 
оласан, — деди у ғолибона бир тарзда. С. Ай- 
ний, Эсдаликлар. Башарият тарихи зулм, 
ҳақсизлик, талончилик даврини поймол этиб, 
эрк ва адолатнинг нурли асрига ғолибона 
юраётир. Ойбек, Нур қидириб. 

ғон қ.х. Ипак қурти боқилган сўкичак- 
да қурт егандан қолган барг ва ахлатлар. 

ҒОР [а. jLL — мағора, унгур; чуқурлик] 
Тоғ, тепалик кабилар остида, бағрида та- 
биий ҳолда вужудга келган катта ҳажмли 
бўшлиқ. Тоғнинг тагида ғор бўлиб, унда 
илонларнинг подшоси — Аждар султон ёлғиз 
турар эди. «Эртаклар». Бу тепанинг шимоли- 
ғарбий ёнбағрида бир ғор бор эди. С. Айний, 
Эсдаликлар. Ўзбекистонда кўршапалакни 
ғорларда, бўғотлар тагида учратиш мумкин. 
«Фан ва турмуш». 

ҒОРАТ [а. cjjLL — қўққисдан ҳужум, бос- 
қин; талон қилиш] эск. кт. Талон-торож; 
бузғунлик. Ғорат бўлмоқ. Ғорат қилмоқ. н 
Қурдик не-не иморат, Аммо билмадик ғорат. 
М. Али. Аммо на раҳм бор ва на адолат: Элни 
золим шундай этмишдир ғорат. Миртемир. 
Шу тариқа, фаҳш ботқоғига ботган импе- 
ратор.. Рим империяси хазинасини ғорат 
қилиб.. жар ёқасига олиб келганини билмади. 
«Тафаккур». 

ҒОРАТГАР [а. + ф. jJhjlx. — ғорат қи- 
лувчи; талончи, босқинчи] айн. ғоратчи. Жа- 
ҳон ғоратгари — шарманда ул ишддатли ёв 
қочди. Гўзал боғимни ёндирмоқ учун юрган 
олов қочди. Ҳабибий. 




ҒОРАТЧИ эск. кт. Талон-торож қи- 
лувчи, таловчи; вайрон қилувчи, бузувчи. 
Ўзбек ва афғон халқлари.. айни замонда 
ташқи ғоратчилар кулфатини бирга пюрт- 
ганлар. В. Зоҳидов, Улуғлар изидан. 

ҒОФИЛ [а. Jili — бепарво, эътибор- 
сиз; паришонхотир; ғафлатда қолган] Ғаф- 
латда қолган, ҳеч нарсадан бехабар. Э ғофил 
она, тур, кўзингни оч, қизингнинг юрагига 
қулоқ сол. Унинг қалбига муҳаббат келди. С. 
Аҳмад, Муҳаббатнинг туғилиши. Кечир, 
дўстим, ғофил қолдим. Иссиқ қўйнимда илон 
ётганини билмадим. И. Султон, Имон. 

ҒОФИЛЛИК Ҳеч нарсадан хабарсизлик. 
У эрининг бепарво ва ғофиллигидан шикоят 
қилди. н -Мени сиз чақирдингизми? — сўра- 
ди Малика, ўзини ғофилликка солиб. Т. Жа- 
лолов, Олтин қафас. 

ҒОЯ [ а . <uLc. — мақсад, интилиш; ният, 
қасд] 1 Объектив борлиқни, воқеликни 
киши онгида акс эттирувчи, айни замонда 
кишининг объектив борлиққа, воқеликка 
муносабатини ифодаловчи, кишиларнинг 
дунёқарашлари асосини ташкил этувчи, 
одамларни мақсад сари етакловчи фикр, 
тушунча, тасаввур. Эски ғоялар ва қарашлар 
уларни юзага келтирган шарт-шароитларга 
нисбатан узоқроқ умр кўради. Газетадан. 
Ёзингиз, мана шу қуръон ҳурмати билан 
қасамёд қилиб айтаманки, мен ўзимнинг 
курашчан қобилиятимни шу жамиятнинг 
ғоялари йўлида тугатажакман [деди но- 
маълум киши\. Н. Сафаров, Тарих тилга кир- 
ди. Диннинг вазифаси — ғоялар ва эътиқодлар 
тизимини шарҳлаш, изоҳлаш ҳамда қайта 
ишлашдан иборат. «Мулоқот». 

2 Бадиий, сиёсий ёки илмий асарнинг 
мазмуни, туб моҳиятини белгиловчи асо- 
сий фикр. Асарларнинг халқ мулки бўлиб қо- 
лишига сабаб шуки, у асарлар мағзига синг- 
дирилган ғоя кишилар дилига, уларнинг ис- 
такларига яқиндир. Н. Сафаров, Оловли 
излар. Бу новеллалар муайян маънода мус- 
тақил «асар»дек таассурот қолдиради ва 
айни вақтда бир-бири билан боғланиб, уму- 
мий асарнинг ғояси ва руҳини очишга бўй- 
сундирилади. С. Сиёев, Ёруғлик. 

3 Бирор иш-ҳаракат қилиш ҳақидаги 
фикр, ўй; ният, мақсад. Кииш астойдил 
меҳр қўйган.. ғоясини доим энг тўғри ва кенг 
тарқалган.. деб ҳис қилади. Шуҳрат, Жан- 
нат қидирганлар. Шўрўзакни ўзлаштириш 


ғоясини биринчилар қсипори Турсунмат олға 
сурган эди. «Ўзбекистон қўриқлари». Менинг 
учун кўйингизда ва оёғингиз учида жон бе- 
риш жуда ширин эди ва кўпдан бери ғоям 
эди. А. Қодирий, Ўтган кунлар. 

ҒОЯВИЙ [а. ^j-uLL / <_/LL — ғояга оид, 
алоқадор] 1 Муайян бир ғояга асосланган. 
Ғоявий тарбия. Ғоявий қурол. Ғоявий кураш. 
н Ўқитувчи — ғоявий фронт жангчиси. 
«Фан ва турмуш». 

2 Бирор нарсанинг асосий моҳиятини, 
ғоясини ифодалайдиган; ғоя жиҳатидан. 
Пъесанинг ғоявий мазмуни. н Редакция жа- 
моаси.. Ўзининг ғоявий савиясини, бадиий 
маҳоратини оширмоқда. Л. Ҳамроев, Шон- 
ли йўл. Бадиий жиҳатдан пиишқ, ғоявий 
соғлом, халқчил, томошабин қалбига яқин 
бўлган ҳар бир асар замонавий бўла олади. 
Газетадан. 

ҒОЯВИИЛИК Муайян ғояга мансуб- 
лик, эгалик. Ишда юксак ғоявийлик бўлмоғи 
керак. 

ҒОЯЛИ (аниқловчи сўз билан) Ғояга эга. 
Юксак ғояли. 

ҒОЯСИЗ Аниқ бир сиёсий ёки маъна- 
вий мақсади бўлмаган; тутуриқсиз. 

ҒОЯТ(ДА) [а. JjjLc. — чек, чегара, охир] 
Ҳаддан ташқари, ниҳоятда, жуда. Ғоятда 
гўзал. Ғоят кучли. н Уйимиз ғоят ишнам, 
Ҳаммага жой бор. Меҳмонлар юлдуз бўлса, 
Ўртада ой бор. М. Шайхзода. Мажлисга 
чўккан ғоят оғир вазиятни тарқатиш учун 
танаффус эълон қилинди. Ҳ. Назир, Кўкте- 
рак шабадаси. Умид ғоятда хурсанд, ордер- 
ни олган куниёқ дарров кўчиб кетди. Мир- 
муҳсин, Умид. 

ҒУБОР [а. _,L_L — гард, чанг, тўзон] 1 
Чанг, тўзон кабилардан ҳавода сақланган 
ёки нарса сатҳига инган майда зарралар; 
гард. Дўл шундай шиддат билан ёғардики, 
гўё ердан чанг кўтарилиб, ҳавони ғубор 
босди, кундуз қоронғилашди. Н. Сафаров, 
Оловли излар. Пахта битган ерларингни 
кўрмоқчиман, Ғуборини кипригимга сурмоқ- 
чиман.. С. Акбарий. Шоён меҳнатингнинг 
нишонаси бу — Қора қошларингга қўнган чанг, 
ғубор. А. Орипов, Йиллар армони. Саратон- 
да муаллақ қотган ғубори шабнам билан яна 
ўз онаси — тунроқ оғушига оҳиста чўкди. 
«Саодат». 

2 Умуман, тиниқлик, равшанликни бу- 
зувчи, хира қилувчи (хиралаштирувчи) зар- 




ралар. Осмонда ғубор йўқ, тиниқдан-тиниқ, 
Қуёш чарақлайди нурини сочиб. Ғ. Ғулом. 
Қишлоқдан чиққанимизда, ғубор ичида кў- 
ринган тоғлар ҳам анча яқин келиб қолди. 
М. М. Дўст, Лолазор. Бугун кун бўлади рав- 
шан ва бедоғ, Ғубор йўқдир зарра ҳавода. 
Ҳ. Олимжон. 

3 кўчма Умуман, равшанлик, тозалик, 
покликни бузувчи нарса (мас., доғ ва б.). 
Ташқарида оламни жамики ғуборлардан пок- 
ламоқчидек, уриб жала қуяр эди. М. Ман- 
суров, Ёмби. Зайнаб Кумушнинг тўлиб ет- 
маган гавдасига ва ўн олти ёшлар чамали 
ғубор тегмаган ҳуснига ҳайрон бўлиб, муло- 
ҳазасини айтишдан қўрқди. А. Қодирий, Ўт- 
ган кунлар. Дил ҳам бамисоли шундай: севги 
шаробига қатра ғубор аралашдими — тамом. 
М. Жўра, Изтироб. 

4 кўчма Киши руҳини (руҳиятини) бу- 
зувчи ҳолат, доғ, хиралик. Ҳар қалай, кун- 
дузлари чидаса бўлади: бир-ярим яхши- 
ёмонни кўради, ундан-бундан икки оғиз сўз- 
лашиб, пича тафти чиқади, ғубори арийди.. 
X. Султонов, Онамнинг юрти. «Суҳбатда 
одам ёзилади, дам олади, ғубордан чиқади..» 
дерди Юсуфжон ака. Т. Обидов, Юсуфжон 
қизиқ. Бир марта тўйиб ҳидласанг, ичинг- 
даги жами ғуборни ҳайдаб чиқаради. С. Аҳ- 
мад, Уфқ. 

5 махс. Чангсимон доғ; кул (ўсимлик- 
лар касаллиги). ..новдаларда ҳам, худди барг- 
лардаги сингари, кулранг ғубор пайдо бўлади. 
Газетадан. 

ҒУБОРЛАНМОҚ Ғубор билан босил- 
моқ, чанг ёки гард билан қопланмоқ. У қо- 
ра нимади — Ёдгор билмади, Ғуборланган 
чўлда кетиб боради. «Ёдгор». Ёруғ дунё ғу- 
борланди кўзима.. «Ойсулув». 

ҒУБОРЛИ 1 Ғубори бор, чанг босган, 
тўзонли. Қурилиш комбинатининг оппоқ 
гардга қопланиб ётган чала корпуслари ҳам, 
қурум пуркаб, биқсиб турган хумдон мўри- 
лари ҳам ўзининг дим, ғуборли ҳавоси билан 
орқада қолди. А. Мухтор, Чинор. Ууйнинг 
ғуборли ва тўзонли ҳавосини янгилаш учун 
парталар орасидан сиқилиб бориб, дераза- 
ни очди. М. Файзий, Уч қиз. 

2 кўчма Дилгир, хафа, ғамга тўлган. 
Ғуборли юрак. 

ҒУБОРСИЗ 1 Ғубори, чанги йўқ; гард- 
сиз; тоза, мусаффо. Ғуборсиз осмон. н Қу- 
ёш ғуборсиз кўкда талтайиб порлар эди. 


Ойбек, О. в. шабадалар. Жувон ҳам узун қора 
киприкларини пирпиратиб, чинни сингари 
ғуборсиз юзидан нур ёғилаётгандай, кулум- 
сираб қаради. А. Мухтор, Туғилиш. 

2 кўчма Кўнгли, дили пок; кир, ғубор- 
дан холи. Типирчилаган жажжи юраги шун- 
доққина кўриниб турибди: самимий, ғуборсиз, 
чин кўнгилдан гапиради нораста. А. Мухтор, 
Тонг билан учрашув. Қиз болани авайлаб, 
ғуборсиз, пок ўстириш.. тарбияда энг муҳим 
давр саналади. «Саодат». 

ҒУВ тақл. с. Шамол елганда ва баъзи 
нарсалар учганда, айланганда чиқадиган 
товушни, шунингдек, баъзи қушларнинг 
товушини билдиради. Эшик очилиши билан, 
уйга ғув этиб шамол урилди. Қўнғиз ғув этиб 
учиб кетди. н Нам шабада ялпиз ҳидини, 
асаларининг майин ғув-ғувини олиб келди. С. 
Нуров, Нарвон. Беор мусича ғув-ғув қилиб 
кўкрак ташлаб, иккинчи мусичани қувларди. 
Мирмуҳсин, Умид. 

ҒУВВА Тезлик билан. ..уч фарзанди, 
хотинини олиб, ҳеч кимга билдирмай, ғувва 
шаҳардан чиқиб кетди. Мирмуҳсин, Васваса 
гирдобида. 

ҒУВВОС Ғала-ғовур, шовқин-сурон ара- 
лаш содир бўладиган; чуввос. Арининг инига 
чўп суққандай, ғуввос тўполон ичида ҳеч ким 
ҳеч кимни танимас эди. Ғ. Ғулом, Шум бола. 

ҒУВУЛЛАМОҚ 1 Тўхтовсиз, давомли 
тарзда «ғув-ғув» овоз чиқармоқ. Ташқарида 
қутурган шамол ғувуллаб, дарчани итарар, 
унинг тирқишларидан қор учқунларини ир- 
ғитарди. М. Исмоилий, Фарғона т.о. Кўча- 
дан машина эшигининг тарақлаб очилиб- 
ёпилгани, моторнинг ғувуллагани эшитилди. 
С. Нуров, Майсаларни аёз урмайди. Арининг 
уясига чўп суқиб, бир қўзғаб қўйса, кечгача 
тинмай ғувуллаб ётади. М. Ҳазратқулов, 
Журъат. Улар чиллак ўйнаётган бўлса керак, 
ҳар дам-ҳар дамда қайсисидир ғувуллаб югу- 
ради. «Ёшлик». 

2 Турли хил товушли ва ҳаракатли ҳо- 
латга келмоқ; шов-шув ёки ғовур кўтармоқ. 
Танаффус эълон қилинди. Томошабинлар ини 
бузилган аридек ғувуллаб қолишди. С. Аб- 
дуқаҳҳор, Санамай саккиз дема. Ҳоким ғу- 
вуллаётган халққа қараб гапирди. М. Ис- 
моилий, Фарғона т. о. Клуб бозорга ўхшаб ғу- 
вуллаб қолди. «Ёшлик». 

Боши (ёки калласи, мияси) ғувулламоқ 
Чарчаш, толиқиш ва ш. к. дан бош ичида 




оғриқ аралаш ғувуллашга ўхшаш шовқин 
сезмоқ. Кун бўйи сув ичаман, томоғим қақ- 
раб, бошим ғувуллайди. Р. Азизхўжаев, Яшил 
чайла. Низомжоннинг калласи ғувуллаб, қўл- 
лари муштга айланди. С. Аҳмад, Уфқ. Али- 
мардон унинг ҳар бир ҳаракатини диққат 
билан кузатар, мияси ғувуллаб кетган, чал- 
каш туйғулар ичида тўлқинланар эди. Ў. 
Ҳошимов, Қалбингга қулоқ сол. Қулоғи 
ғувулламоқ айн. қулоғи шанғилламоқ қ. шан- 
ғилламоқ. 

ҒУВУР айн. ғовур. Мингбоши одамлар 
ғувурининг тинчишини, гузарга жимлик 
чўкишини кутди. М. Исмоилий, Фарғона 
т. о. Уй ичи жонланиб, енгил ғувур бошлан- 
ди. Ш. Тошматов, Эрк қуши. Усти тим би- 
лан қопланган бу қоронғи растада, одатда 
бошқа расталарда бўладиган шовқин-сурон, 
ғувур-ғувур, шошқалоқ оломон, тиқилинч 
йўқ. Ойбек, Танланган асарлар. 

ҒУВУРЛАМОҚ айн. ғувулламоқ. Катта 
шаҳар ғувурлайди — ҳар ён сурон. Ойбек, 
Зафар ва Заҳро. 

ҒУВ-ҒУВ Ғув с.нинг такр. У[Салтанат] 
дугининг ғув-ғувидан қулоғи битиб қолгани 
учун, эрининг чақирганини эшитмади. М. 
Исмоилий, Фарғонат. о. Тегирмон тошининг 
ғув-ғувида ҳеч нарса эшитилмасди. Ш. 
Тошматов, Эрк қуши. 

ҒУВҒУВЛАМОҚ «Ғув-ғув» этган овоз 
чиқармоқ. Бир хил ғувғувлаган овозлар.. 
миясини алғов-далғов қилган эди. П. Турсун, 
Ўқитувчи. Қай ковак ичида ғуррак ғувғув- 
лар, Чеки йўқ бепоён, ҳудудсиз дала. X. 
Даврон, Қақнус. 

ҒУДДА [а. ili. — без; шиш, ғурра] Одам, 
ҳайвон ёки ўсимлик аъзосининг, нарсанинг 
бирор жойида бўртиб чиққан шиш, бўртиқ, 
қабариқ. Унинг қошлари салгина чимири- 
либ, пешонасининг ўртаси ғудда бўлди. С. 
Анорбоев, Ҳамсуҳбатлар. Оппоқ бўлиб ётиб- 
ди ҳамма ёқ. Ғудда-ғудда қор тўдалари 
кўринади. Ш. Холмирзаев, Қил кўприк. Си- 
гир тилидаги ғудда-ғудда қора нарсаларни 
кўриб, ҳайрон бўлдик. А. Мираҳмедов, Кул- 
ган чечаклар. 

ҒУДРАНМОҚ 1 Ўзича нималардир де- 
моқ, гапирмоқ. Қамар раис яна алланима- 
лар деб ғудранди-да, дарвозани қарс ёпиб 
чиқиб кетди. М. Ҳазратқулов, Журъат. Жан- 
жалнинг ҳидини сезган Сарви хола ғудраниб, 
стол устига дастурхон ёзишга тутинди. 


«Муштум». Ичкарида кимдир ғудранди, унга 
қандайдир аёл товуши қўшилди. Н. Фози- 
лов, Дийдор. 

2 Гап-сўзидан тутилиб, тайинсиз гап 
қилмоқ; довдираб, телба-тескари гапирмоқ. 
Бу саволдан раис дудуқланди, партия таш- 
килотининг секретари ғудранди, ферма му- 
дири чайноқланди. «Муштум». Директор 
Абдусаид амакидан бу гапни кутмаган экан, 
довдираб қолди. Ҳуши учиб ғудранди. М. 
Мансуров, Ёмби. 

ҒУДРАША Ғадир-будур бўлиб кетган, 
ёрилган. Ғудраша қўл. 

ҒУДУЛЛАМОҚ айн. ғудранмоқ. Маҳсих- 
ла сўфиси нималардир деб ғудуллаб.. кавуши- 
ни дўқиллатганча уларнинг ёнидан ўтиб 
кетди. С. Зуннунова, Гулхан. Қодировўзига- 
ўзи ниманидир айтиб ғудуллади-ю, жаҳли 
чиқиб, отига қараб кетди. Ш. Рашидов, Бў- 
рондан кучли. 

ҒУДУНГЛАМОҚ айн. ғудранмоқ, ғудул- 
ламоқ. Эрмат отнинг жиловини қўйиб, ичи- 
дангина ниманидир ғудунглади. Ойдин, Ямоқ- 
чи кўчди. 

ҒУДУР | а. j-i_n —«ғадир» с. нинг кўпл.] 
Сирт ёки ташқи томонига турли нарса- 
(лар) бўртиб чиққан, ғадир-будур, нотекис. 
-[Султоннинг] Ғудур, қўпол қўли жуда оғир 
экан — елкамни босиб тушди, лекин бўш 
келмадим, тикка туравердим, — деди Аҳмад. 
А. Мухтор, Давр менинг тақциримда. Ўрни- 
дан сакраб туриб, қозиққа осиғлиқ ғудур 
сочиқни олди. А. Холиқов, Чипқон. Қиз ўнг 
қўлини столга қўйиб ўтирган эди. Бу қўл- 
нинг ҳар томири, ҳар ғудури Элчибекнинг 
кўнглида ёд. А. Мухтор, Тугилиш. 

ҒУДУРЛАМОҚ айн. ғудулламоқ. Хўжа- 
қул шошқалоқлик билан киссасини ковлар 
экан.. пулни мен тўлайман! — деб ғудурлади. 
О. Ёқубов, Учрашув. Зағчакўз нимадир ғу- 
дурлаб, қуръон калимасини такрорлади. П. 
Турсун, Ўқитувчи. 

ҒУЖ Бир-бирига яқин ёки тегиб жой 
олган; тўп, тўда ҳолатли. Ғуж узум. Ғуж 
юлдузлар. Ғуж қилмоқ. н Биринчи сентябрь, 
тонготар чоғи Ҳавода ғуж каптар қилади 
парвоз. Ғ. Ғулом. -Бу йил мўл ҳосил етиш- 
тиришга имонимиз комил, — дейишарди.. ба- 
ҳор шабадасида аста тебранаётган шўра- 
лари ғуж токларга боқиб. О. Ёқубов, Олов 
қалблар. Нодир бошини кўтариб, ғуж ўсган 
қайрағоч тагида Раҳимани кўрди. С. Юну- 




сов, Кутилмаган хазина. Улоқчи/шр бирин- 
кетин ўртага ғуж бўла бошлаган бўлсалар 
ҳам, ҳануз улоқ ўртага кирмаган эди. А. Қо- 
дирий, Улоқца. 

ҒУЖАНАК 1 Оёқ-қўллари йиғилган, та- 
наси эгик, боши букик ҳолатли. У калласини 
икки қўли орасига олиб, ғужанак бўлиб ўтир- 
ганча қолди. Ҳ. Назир, Онаизор. Совқот- 
ганидан қўлчаларини кўксига босиб, ғужанак 
бўлиб олибди. С. Кароматов, Сўнгги бархан. 
Ит ўн қадамча вангиллаб бориб, бедазор че- 
тидаги култепа олдида ғужанак бўлиб ти- 
пирчилай бошлади. П. Турсун, Ўқитувчи. 

2 айн. ғуж. Ўрикларда сара бодроқдай, 
Оппоқ-оппоқ ғужанак гуллар. С. Акбарий. 

3 Тоғ этакларида, даштда майда поя- 
лари ғуж бўлиб ўсадиган бир хил бута. 
Катта-катта дарахтларни илдизи билан 
қўпориб, учириб юрган бўрон учун биргина 
ғужанак нима экан?Ж. Абдуллахонов, Тў- 
фон. 

ҒУЖИЛЛАМОҚ айн. ғужурламоқ. Кир- 

гина бурнига каттагина булоқи таққан 
кенжа қизча нималарнидир ғужиллаб, қў- 
ғирчоқ ўйнарди. Ойбек, Нур қидириб. 

ҒУЖЛАМОҚ Бир жойга тўпламоқ, ғуж 
қилмоқ. Қўйларни бир бурчакка ғужламоқ. 

ҒУЖМАЙМОҚ с.т. Ғужанак бўлмоқ, 
бужмаймоқ. Мушук ғужмайиб ухламоқда. 

ҒУЖМАК с.т. Ғужанак. 

ҒУЖУМ 1 Узум донаси ёки шингили. 
Унинг сўзига қараганда, узумнинг ҳар боши 
тўрвадек ва ғужумлари тутнинг донасидек 
зич бўлиши керак. А. Қаҳҳор, Икки ёрти — 
бир бутун. Ёшлигимизда оналаримиз белан- 
чагимиз арғамчиларини токларнинг зангига 
боғлаган, йиғлаганимизда, оғзимизга эмизги 
ўрнига узумнинг бир ғужумини сўрдирган. 
«Гулистон». 

2 шв. Ғуж, тўп. Шамол табиатнинг осо- 
йишталигини бузиб, ўрик шохларини бир- 
бирига уриб, ғужум гулни юла, осмонга кў- 
тарди. С. Азимов, Оппоқ тонг қўшиғи. 
Йигитлар бир ерга ғужум бўлиб, ашулани 
бир йўсинда чўзиб юбордилар. Чўлпон, Кеча 
ва кундуз. 

ҒУЖУМЛАМОҚ Узум бошидан битта- 
битта (доналаб) ёки шингиллаб узмоқ. 
Узумни ғужумламоқ. н Дилдор дала ший- 
понида бир бош ҳусайни узумни олдига қў- 
йиб, эринибгина ғужумлаб еб ўтирарди. С. 
Аҳмад, Уфқ. У бозорга кирди-ю, худди иш- 


комда юргандек, деҳқонларнинг узумидан 
ғужумлаб ўтаверди. «Муштум». 

ҒУЖУР I шв. Ғайрат. Каримнинг ўзини 
уриб кетган, танасида ғужури йўқ. Эркак 
деган ҳам шунақа аммамнинг бузоғи бўла- 
дими? М. Ҳазратқулов, Журъат. Унинг бир- 
дан ғужури келиб кетди: бундай йўллар- 
дан юра билиш ҳам ўзи учун синов эканини 
ўзига тан олдирди. Ш. Холмирзаев, Қил 
кўприк. 

ҒУЖУР II (асосан такрор ҳолда қўл- 
ланади — ғужур-ғужур) 1 Баъзи майда қуш- 
ларнинг сайраганда чиқарадиган товушини 
билдиради. Кушларнинг ғужури. Ғужур-ғу- 
жур сайрамоқ. 

2 Тўхтовсиз ҳолдаги, тушуниб бўлмай- 
диган гап-сўзлар. Ғужур-ғужур гаплашмоқ. 
н Ғужур-ғужур қилиб, боғчадан жиянлар 
қайтишди. С. Зуннунова, Гўдак ҳиди. 

ҒУЖУРЛАМОҚ 1 Ғужур-ғужур қилмоқ; 
шундай овоз билан сайрамоқ. Кушлар баҳор- 
ни олқиииаб ғужурлайди, шохдан шохга учиб 
қўнади. Н. Фозилов, Оқим. 

2 Бошқалар тушунмайдиган тилда га- 
пирмоқ. У шеригига бир нима деб ғужурлади. 
н Фарҳоднинг инглизча гапирмаслигини 
билган Хамбер, бугун уйда кайфи борлигидан- 
ми, хотини ҳузурида миллий ғурури жўш- 
ганиданми, она тилида ғужурлаб кетди. А. 
Ҳакимов, Илон изидан. 

ҒУЖҒОН 1 Шахс ёки нарсанинг маъ- 
лум даражадаги ҳаракатли тўп ҳолати; тў- 
пи, тўдаси. Барчин момо теграсида болалар 
ғужғон.. X. Даврон, Болаликнинг овози. 
Арилар ғужғони эса ёғингарчиликдан дарак 
беради. Газетадан. Серқатнов машиналарнинг 
шовқин-сурони авжида, бекатларда одамлар 
ғужғон. «Ёшлик». 

2 кўчма Руҳиятдаги шундай ҳолат, жўш 
урган ҳолат. Бу хабар майорнинг ғужғон 
хаёлларини бир зумда тарқатиб, сергак 
торттирди. «Ёшлик». Хотинининг ҳалиги 
таънасини эслади. Миясида ғужғон бошлан- 
ди. Ж. Абдуллахонов, Хонадон. 

Ғужғон ўйнамоқ Ғуж, тўда, тўп ҳолатда 
ҳаракатланмоқ (ғужғон тўғри ва кўчма 
маънода). Молбозорга туташ яланг саҳнда 
чумолидек ғужғон ўйнаган оломон тинимсиз 
қайнаб-тошади. X. Султонов, Бир оқшом 
эртаги. Кечки офтоб селида минг-миллион 
зарра бўлиб ғужғон ўйнаётган тўзон жуда 
секинлик билан тарқаларди. М. Мансуров, 

Ёмби. Потма хаёлида ғужғон ўйнаётган 
турли гумон ва шубҳалардан юраги ғаш. Т. 
Ашуров, Марварид тут. 

3 шв. Ғуж. Ғужғон гуллаган дарахтлар- 
дан атрофга кумуш ёғду ёғилиб туради. С. 
Нуров, Нарвон. Ғужғон япроқлар она кўк- 
сига ёпишган гўдакдек меҳрибон новдаларга 
чирмашади. Ф. Мусажонов, Ҳиммат. 

ҒУЛ I [а. JT — темир бўйинбоғ; занжир, 
кишан] тар. Айбдорнинг бўйин, оёқларига 
кийгизиб қўйиладиган жазолаш асбоби: ки- 
шан. Зиндонда бўйинларига, оёқларига ғул ва 
занжир боғланиб.. [деҳқонлар] қақшаб ётар 
эдилар. С. Айний, Дохунда. Оёғида кунда, 
бўйнидадир ғул.. «Рустамхон». 

ҒУЛ II тар. Туркий халқлар ва мў- 
ғулларда: қўшиннинг марказида, подшоҳ, 
хон ҳузурида турувчи махсус ҳарбий қисм. 
Халил Султон рақибининг ғулига кучли зар- 
ба берди. Б. Аҳмедов, Улуғбек. 

ҒУЛДУРАМОҚ Эшитилар-эшитилмас 
қилиб ноаниқ гапирмоқ, ўзича алланима- 
лар демоқ; ғудулламоқ, ғудранмоқ. Кудрат 
ҳалқумига бир нима тиқилгандай ғулдураб, 
синглисининг қўлини итариб ташлади. Ҳ. 
Назир, Сўнмас чақмоқлар. Зайнаб ўзининг 
хатосини англади ва гапиролмай ғулдуради. 
А. Қодирий, Ўтган кунлар. 

ҒУЛОМ [а. — бола, ўсмир, йигит; 

хизматкор, югурдак] эск. кт. 1 Саройда 
хизмат қилувчи йигит, хизматкор. Тағин 
қасри тўла ғулом, канизак. Миртемир. 

2 айн. қул. Тоғ томондан ҳайдаб келин- 
ган ғуломлар шу қайрағоч тагидаги саройга 
қамалган, шу ерда сотилган, кейин бу жой 
Ғурумсарой бўлиб кетган дейилади. Й. Шам- 
шаров, Ғурумсаройликлар. 

3 Ғулом (эркаклар исми). 

ҒУЛОМГАРДИШ [а. + ф. - 

хизматкорхона, йўлак] эск. Ичкаридан таш- 
қарини ажратиб турувчи тўсиқ. -Биз бой- 
никида қўнадиган бўлдик. Оғилхонага кира- 
диган йўлак ёнидаги ғуломгардишдан ётиш- 
га жой кўрсатди, — деди Шум бола. Ғ. Ғу- 
лом, Шум бола. 

ҒУЛТ айн. қулт. Овқат унинг томоғидан, 
қувурдан ўтаётган сувдек, ғулт-ғулт қилиб 
ўтарди. Шуҳрат, Шинелли йиллар. 

ҒУЛУ(В) [а. 3_Lt — бўрттириб кўрса- 
тиш, ҳаддан ортиқлик, муболаға; чегара- 
дан чиқишлик] 1 Келишмовчилик, норо- 
зилик ва ш.к. ни ифодаловчи овоз, хатти- 


ҳаракат; ғавғо, тўполон, жанжал. ..подшонинг 
уруши учун тутун пули ҳам, дон ҳам, мой 
ҳам кор қилмай қолди. Энди подшо мардикор 
сўради. Шунда ҳамма ерда ғулу чиқди. П. 
Турсун, Ўқитувчи. Капсанчилар ғулу кўта- 
ришган экан, князь «шаҳардан саллот чақи- 
раман», деб босибди. А. Қаҳҳор, Қўшчинор 
чироқлари. Сиз аввал шаҳардаги ғулуни бар- 
тараф этинг, фитнанинг уясини топинг.. П. 
Қодиров, Юлдузли тунлар. Ариқустиликлар 
бек тарафидан солинган солиқни вақтида 
тўлолмай, ғулув кўтаришди. Ш. Холмирзаев, 
Қил кўприк. 

2 Киши руҳи, дилидаги нотинч, безов- 
та ҳолат; нотинчлик, безовталик. Кечалари 
мизғимас меъмор, Муҳандисда ўзгача ғулу. 
М. Али. 

Ғулу солмоқ 1) норозилик уйғотмоқ, 
тўполон, жанжал чиқармоқ. Афсуски, дин- 
сизни шу ерда йўқ қила олмадик, энди бо- 
риб, қўйимизни боқаётган муридларимиз 
орасига ғулу солади, охирги насибамизни ҳам 
қоқиб олади. Ш. Ғуломов, Ёрқин уфқлар; 
2) дилда нотинчлик, безовталик кўзғамоқ. 
У не ўктам, ботир йигитлар Юрагига сол- 
маган ғулув. Э. Воҳидов, Нидо. Йигитликда 
ғунча каби лаб Тинчлик бермай соларди ғулу. 
Шукрулло. 

3 ад. Муболағанинг учинчи даражаси: 
маълум нарса, белги, ҳолат ёки ҳаракатни 
ақл бовар қилмайдиган, ҳаётда ҳам рўй 
бермайдиган тарзда тасвирлашдан иборат 
шеърий санъат. 

ҒУЛҒУЛА [ф. д U t I г — шовқин, тўполон; 
ғавғо; ғовур-ғувур] айн. ғулу. Ғулғула бўлиб 
қолди Чамбилдай шаҳар. «Маликаи айёр». 
Тўполон — ғулғула Ҳўнғирот юрти, Ултон- 
дан ҳазар қип кўчмоқчи бўпти. «Ёдгор». 
Ўғлининг хатти-ҳаракати, шивирлаб гапи- 
риши, кўзларидаги бежолик Хайрибиби кўнг- 
лига ғулғула солиб қўйди. Д. Нурий, Осмон 
устуни. Шавкатнинг хаёлида уй аста теб- 
ранаётгандай бўлиб, юрагидаги ғулғула ку- 
чайди. Қ. Кенжа, Тоғ йўлида бир оқшом. 

ҒУЛҒУЛАЛИ Нотинч, безовта ҳолатли. 
Нафисанинг қалби ғулғулали, ақли паришон 
бўлиб юрган кунлардан бири кечаси баракда 
бирга ётадиган дугонаси Садбар биқинига 
туртибди. А. Мухтор, Туғилиш. Ғулғулали 
араб юртга Бир неча ботирлар келди. «Баҳ- 
ром ва Гуландом». 




ҒУЛҒУЛАСИЗ Ташвишсиз, тинч. Улар 
[лўлилар] осмони кенг, холи, ғулғуласиз сокин 
ҳаётни хуш кўрардилар. Н. Сафаров, Катта 
карвон йўлда. 

ҒУМАЙ бот. Бошоқцошларга мансуб, 
қиёқ баргли, илдизидан тез кўпаядиган кўп 
йиллик бегона ўт. Кўкорол пахтазори ғумай, 
қиёқ, печак каби ўтлардан тозаланиб бў- 
лаёзди. Ҳ. Назир, Сўнмас чақмоқпар. Онда- 
сонда учрайдиган ғумай ва ажриқ илдизлари- 
ни қўл билан териб оламиз. Газетадан. 

ҒУМБАК Баъзи ҳашаротлар ривожла- 
нишида қуртдан тўлиқ шаклланиш, яъни 
капалакка ёки пашшага айланиш босқичи 
ва ҳашаротнинг шу босқичдаги ҳолати. 
Пашша ва унинг ғумбакларига жуда тез 
таъсир этадиган кимёвий моддалар.. ишлаб 
чиқарилди. Газетадан. 

ҒУНАЖИН [мўғ.] Икки ёшдан ошган 
урғочи қорамол. Мулла Обиднинг тана бо- 
қиб, ғунажин қилиш, ғунажинни қочириб, 
сигирга айлантириш усули икки ёқлама 
фойда етказади. А. Қодирий, Обид кетмон. 

ҒУНДА с. т. Пакана ва семиз (одам 
ҳақида). Пакана, ғунда, вужуди ажалдан да- 
рак бериб турган жаллод келиб, унинг ел- 
касидан қаттиқ тортганда.. Аҳмад полвон, 
оёқлари чалишиб, чалқанча йиқилди. А. Қаҳ- 
ҳор, Кўр кўзнинг очилиши. 

ҒУНЧА [ф. aq". r — куртак, шона; лаб, 
дудоқ] 1 Ҳали очилмаган, гулбарглари ҳали 
ёзилмаган гул; ўсимликнинг гул куртаги. 
Кечқурун [булбул] гул ғунчасини кўради-ю, 
ишқида ошиғу шайдо бўлиб сайрай беради. 
П. Турсун, Ўқитувчи. Қирлардан эсаётган 
майин шабада ана шу гулларнинг ғунча- 
ларини ёзмоқда. И. Раҳим, Чин муҳаббат. 
Ғунча очилгунча ўтган фурсатни Капалак 
умрига қиёс этгулик. Ғ. Ғулом. 

2 кўчма Бирор ҳодисанинг эндигина 
бошланаётган пайти, бошланиши. Шубҳа 
ичида қизарган муҳаббат ғунчаси висол 
хабари билан очилаёзгандек.. эди. А. Қоди- 
рий, Меҳробдан чаён. Мураббий бола қалби- 
да ниш ура бошлаган умид ғунчаларининг 
меҳрибон соҳибидир. Р. Усмонов, Одобнома. 

ҒУНЧАЛАМОҚ Ғунча пайдо қилмоқ, 
ғунча чиқармоқ (тўғри ва кўчма маънода). 
Ажойиб боғ. Тартиб билан ўтқазилган мева 
дарахтлари гулларга бурканган. Токлар барг 
ёзган, гуллар ғунчалаб ётибди. Газетадан. 
Ёшлик — бу ҳамиша янгиланиш, бунёдкор- 


лик, ҳар лаҳзада минг бир орзунинг ғунчала- 
моқ фаслидир. Газетадан. 

ҒУНЧАЧИ тар. 1 Подшо ёки хонга 
гўзал қизларни танлаб, ҳарамга келтириб 
берувчи аёл. Сўз.. баъзи ғунчачилар билан 
бегимларнинг орасида бўлган можаролар.. 
устида борар эди. Ойбек, Навоий. 

2 Вақтинчалик хотин. Шайбонийхон бир 
вақтлар Зуҳра бегимни жуда гўзал деб 
эшитиб, «ўзимга ғунчачи қилиб олурман», деб 
ўйлаган эди. П. Қодиров, Юлдузли тунлар. 

ҒУПНА шв. Қубба. 

ҒУППАК Шох-шаббаси зич, ғуж бў- 
либ ёки тўп бўлиб ўсадиган; ғуж. Ғуппак са- 
далар. н Тоғ кўксидаги ғуппак арчалар эса 
қорайиб, ўзини сипоҳ тутаётгандай, тоғ- 
лар, тепалар бағридаги киши ҳали очмаган 
сирни сақлаб тургандай. Й. Шамшаров, Қаҳ- 
рамонлик йўли. 

ҒУРБАТ [а. Clj jT — ғариблик, кимсасиз- 
лик, мусофирлик] 1 Ватандан узоқца яшаш; 
мусофирлик, ғариблик. Ғурбатда ғариб шод- 
мон бўлмас эмиш. Эл анга шафиқу меҳрибон 
бўлмас эмиш. Алишер Навоий. Йиғларсан 
қаерда деб, Менинг Тўхташим. Ғурбатда 
овунчоғим, Мунис йўлдошим. Ғайратий. 

2 Ғам-ташвиш, кулфат. Ўғлим, бунақа 
беҳаё қиз экан, вақтида билиб, ўзингизни 
четга олганингиз яхши бўлибди. Шукур қи- 
линг! Битта туғиб олгандан кейин, умрингиз 
ғурбатда ўтиб кетарди. Мирмуҳсин, Умид. 
Кун сари ғурбатимиз ортмоқда, наҳотки 
ёвузлар даф бўлмаса, нажот йўқми сира?! 
Ойбек, Нур қидириб. 

3 с. т. Ортиқча ташвиш келтирувчи нар- 
са, иш. Ухлашга ҳуштак чалиниши билан, 
уйқусизлик ва тергов ғурбатлари чарчатган 
кишилар дарров ўринларига кирдилар. Шуҳ- 
рат, Жаннат қидирганлар. -Э, омон бўл! — 
деди Ҳаршибой ота, ошнасининг гўллиги на- 
ша қилиб, —ўзингэски ғурбатсан-да. Ҳ. На- 
зир, Сув гадоси — оқпадар.. Бир келиб кет- 
масангиз бўлмайди шекилли, жўрангиз npo- 
куратурани аралаштириб, тоза ғурбат қил- 
япти. «Ёшлик». 

ҒУРБАТСАРО [ а. + ф. — ғурбат 

уяси] поэт. айн. ғурбатхона. -Мен чиндан 
жаҳонгашта, дарбадар, ғарибу бенаводай шу 
ғурбатсарода ивирсиб юрибман, — деди Ҳай- 
дархўжа Мирзога. А. Ҳакимов, Илон изидан. 

ҒУРБАТХОНА [ғурбат + хона] Қайғу- 
алам макони, ғам-ғусса кўп бўладиган жой. 




Нима қилиб бу ғурбатхонага келиб қолди- 
ларинг? Н. Сафаров, Уйғониш. [Ғофир:] Бу 
ғурбатхонада нотавон йиғлаганларнинг, аф- 
сус-надомат чекканларнинг доду фарёдини 
ким тинглайди, ким? Ҳамза, Бой ила хиз- 
матчи. 

ҒУРИЛЛАМОҚ I «Ғур-ғур» овоз чи- 
қармоқ. Бурайин қўлим билан, ғуриллаб ай- 
лан, урчуғим. «Бойчечак». 

ҒУРИЛЛАМОҚ 11 с. т. айн. ғўрилламоқ. 
Эшикни ёпинг, шамол ғуриллаяпти. 

ҒУРМУШЛАМОҚ шв. Безовта бўлмоқ, 
тоқатсиз бўлмоқ, тоқатсизланмоқ. Назир- 
жоннинг ҳам юраги ғурмушлай бошлади. Ҳ. 
Нуъмон ва А. Шораҳмедов, Ота. Совуқ туш- 
ганидан юраклари ғурмушлаб кетган киши- 
лар аллақачон далага кела бошлашган эди- 
лар. Я. Саъдуллаева, Она тупроқ. 

ҒУРРА [а. г>3-с — отнинг оқ қашқаси; 
гажак, кокил] Пешона ёки бошда ҳосил 
бўлган қаттиқ шиш. Пешонамни ҳам ғурра 
қилди-я, эртагача ғурра ёзилиб кетса гўрга 
эди, шу турқу тароват билан одамларга 
қандай кўринаман. С. Аҳмад, Ҳукм. Комиссар 
оғзидан кўпик келиб.. ётарди. Пешонаси ғур- 
ра, бироқ қошларининг усти қип-қизил қон 
эди. М. Муҳамедов, Қаҳрамон изидан. 
Ҳутлуқхўжа.. ёшлигида ўз маҳалласидаги 
болаларга бош бўлиб, уларни қўшни маҳалла 
болаларига қарши «уруш»га олиб борар, ҳар 
вақт бурни қонаб, пешонаси ғурра бўлиб 
қайтарди. М. Осим, Ўтрор. 

ҒУРРАК [а. Ҳс. — қашқалдоқ] Каптар- 
симонлар оиласига мансуб, мусичага ўх- 
шаш қуш; одций ғуррак ёки қумри. Ғуррак 
боласи. Ғуррак ғуриллаяпти. н / Жўра] Ер- 
дан тош олиб, ғурракка отган эди, тош 
бақатерак шохига тегиб, ғуррак учиб кета- 
ди. Н. Назаров, Замон. 

ҒУРУБ [а. <_>j ji. — узоқ, олис; узоқлик- 
лар; кунботар томонлар; кунботиш вақти] 
эск. кт. Қуёшнинг ботиш пайти, кун боти- 
ши. Учлари ғуруб алангаси билан олтинлан- 
ган сарвзорлар орасида шоир ва паҳлавон.. 
жим боришар эди. Ойбек, Навоий. Бурчакдаги 
тошойна, сервант устидаги соатда ғуруб 
шуъласи яллиғланар эди. X. Султонов, Бир 
оқшом эртаги. 

ҒУРУР [а. jjj-t — жаҳолат; хом (пуч) 
хаёл; манманлик, мағрурлик; кибр-ҳаво] 1 
Инсоннинг ўз қадр-қимматини билиш, уни 
ҳурмат қилиш ҳисси; иззат-нафс. Йигитлик 


ғурури. Ҳизлик ғурури. н Унинг инсоний 
ғурури, табиатининг нозиклиги.. ёрдам сў- 
рамоққа йўл қўймаган. Ойбек, Навоий. Аҳ- 
мад ўртоғига қойил қолмади. Эркак кишида 
ғурур деган нарса бўлиши керак.. Ф. Му- 
сажонов, Ҳиммат. Зиёлилар орасидан бир 
мард чиқиб, ўз миллий ғурурини ҳимоя этиш- 
га ҳаракат қилди. Бу киши Себзор даҳаси- 
нинг қозиси Муҳиддинхўжа Ҳакимхўжа ўғли 
эди. «Фан ва турмуш». 

2 Фахрланиш, мамнунлик туйғуси; фахр, 
ифтихор. Шодлигидан терисига сиғмайди, 
кўнгли ғурур ила мастона чайқалади. С. 
Сиёев, Аваз. Санобар ўғлига ғурур ва меҳр 
билан жилмайиб қараб турар эди. М. Хай- 
руллаев, Кўнгил. -Ҳишлоғимиз тупроғининг 
сеҳри бор, — дейди қариялар ғурур билан. 
«Ёшлик». 

3 Фахрланишга асос бўладиган нарса, 
кимса ва ш.к. лар. Пахта — ўзбек халқи- 
нинг миллий ифтихори ва ғурури. н Мурот- 
али севинч ва ғурури бўлган ўрикнинг та- 
ниш ва қадрли новдаларига шодиёна боқиб, 
ўрнидан турди. Ш. Рашидов, Бўрондан куч- 
ли. Халқимнинг қаҳрамони, ғурури бўлдинг. 
У. Исмоилов, Сайланма. 

4 Кибрланиш туйғуси, мағрурлик, кибр- 
ҳаво. Олифта бойвачча кибр ва аҳмоқона 
ғурури ила креслода талтайганича қолди. 
Ойбек, Нур қидириб. Гапингнинг тузи қур- 
син, қизим! Ғурур ғурбатга солар, деган 
нақлнинг мағзини чақсанг-чи. Ж. Абдулла- 
хонов, Тонг ёришган соҳилда. Камтарин 
бўл, ҳатто бир қадам Ўтма ғурур осто- 
насидан. Э. Воҳидов, Муҳаббатнома. 

ҒУРУРЛАНМОҚ 1 Мамнунлик, фахр 
ҳиссини туймоқ; фахрланмоқ. Беморлар 
эрининг қўлидан шифо топганидан бениҳоя 
ғурурланарди. С. Зуннунова, Кўк чироқлар. 
Ватандоииаримиз билан суҳбатлашар экан- 
ман, уларнинг тантилиги, зукколигидан 
ғурурландим. «Ёшлик». Элмурод.. бу ишга 
озми-кўпми ўз меҳнати сингганини ўйлаб, 
ўзиданўзи ғурурланди. П. Турсун, Ўқитувчи. 

2 Мағрурлик, кибр ҳиссини туймоқ, 
шундай ҳолатда бўлмоқ; кибрланмоқ. Эргаш 
дунёда шундай ажойиб нарсанинг борлигини 
Холмуроддан кўра яхшироқ билганидан ғу- 
рурланаётган кўринар эди. П. Турсун, Ўқи- 
тувчи. Парпихўжа ёғчи пойлоқчилик, чақим- 
чилик ишининг муваффақиятларидан ғу- 
рурланиб.. тўплаган маълумотини сўзлаб 




бераркан, элликбоши уни тўхтатди. Ойбек, 
Танланган асарлар. 

ҒУРУРЛИ 1 Ғурурланиш ҳисси кучли, 
ғурури баланд. Ғурурли йигит. 

2 Кибр-ҳаволи; такаббур. Аҳмад махдум 
аслида кибрли ва ғурурли одам. С. Айний, 
Эсдаликлар. 

ҒУРУРЛИК кам қўлл. айн. ғурур 1. Ёш 
аравакашда ўзига келишган ғурурлик ва 
одамийлик сезилар эди. Ойбек, О. в. шабада- 
лар. 

2 айн. мағрурлик. Отам.. ғурурлик ор- 
қасида кўпчиликни менсимай, колхоз иишга 
анчагина халақит берди. С. Аҳмад, Қадрдон 
далалар. Уни биров айнитдими ё.. ғурурлик, 
саёқлик йўлига тушдими, билмайман.. Ой- 
бек, Танланган асарлар. 

ҒУРУРОНА \а. + ф. j — ғурурли, 
мағрурона, кибрли] кам қўлл. Ғурур билан, 
мағрурона. -Нима қилсин, муаллимни соғи- 
ниб қолишган-да, — деб ғурурона жилмайиб 
қўйди. Ғ. Расул, Тўнғич ўғил. 

ҒУРҒУРАК шв. Ғуриллаган шамол; ел- 
визак. -Деразаларга ойна солинмаган, бор- 
лари синиб тамом бўлди, — жаврай кетди 
кондуктор хотин ўрнидан туриб, — сизлар 
ҳозир тушиб кетасизлар, мен кечгача мана 
шу ғурғуракда дийдираб кун ўтказаман. Р. 
Файзий, Ҳазрати инсон. 

ҒУРҒУРАМОҚ фольк. Ўкиргансимон 
овоз чиқармоқ, ўкирмоқ (туя ҳақида). [Ғир- 
кўк] Туя бўлиб ғурғурайди, айиқ бўлиб чир- 
қирайди. «Хушкелди». 

ҒУС унд. с. Итни тезлаш, қопиш, қувишга 
ундашни билдиради. 

ҒУСЛ [а. J ... с — ювиб тозалаш, бутун 
аъзога сув тегизиб ювиниш; таҳорат олиш] 
Пок бўлиш учун бутун баданни махсус 
тартибда ювиш; устидан сув қуйиб ювиниш, 
чўмилиш. Мен, подшоҳ ғусл қилиб олсин учун, 
хонани занжирлаб қўйдим. Газетадан. 

ҒУСЛХОНА [ғусл + хона] Ғусл қили- 
надиган жой, хона. Иситилган сув сатиллар- 
га кўтарилиб, ғуслхонадаги сув идишларига 
бўшатилаверди. С. Айний, Қуллар. Оғриқ ва 
ҳорғинликдан иҳраниб-иҳраниб, ғуслхонада 
ювинди. «Ёшлик». 

ҒУССА [а. 4 — бўғувчи нарса; ғам, 

қайғу] Ғам-алам, қайғу. Сой шалоласи ҳаёт- 
нинг ўзидек жўшқин, кучли. У Ойсулувнинг 
ғуссасини ютиб, бир текис шўх-шўх ша- 
рилларди. С. Анорбоев, Оқсой. Йўлин йўқот- 


са одам — муҳаббатга суянгай, Ғуссага бот- 
са одам — муҳаббатга суянгай.. А. Орипов, 
Биринчи муҳаббатим. 

ҒУССАЛИ Ғам-ғуссага ботган; ғам-алам- 
ли. Онанинг юзида мулойим, айни пайтда 
ғуссали белгилар намоён бўлди. Ж. Абдул- 
лахонов, Хонадон. Одобли, маданиятли ҳар 
бир киши ўзининг хушмуомаласи билан ғус- 
сали кишининг дилини чоғ қила олади. Н. 
Валиева, Тиғ яраси битар-у.. 

ҒУССАСИЗ Ғам-ғуссаси йўқ, ғам-таш- 
вишдан холи; ғамсиз. Ғуссасиз юрак. 

ҒУСУЛ айн. ғусл. 

ҒУСҒУСЛАМОҚ Қопишга, уришишга 
ундамоқ, олкишламоқ. Итларни ғусғуслаб 
уриштирмоқ. 

ҒУЧ айн. ғуж. Узоқдан кичик-кичик ғуч, 
дарёга яқин кўринган бу капалар катта- 
катта бостирма бўлиб, бир-биридан хийла 
узоқ ва дарёдан анча берида экан. А. Қаҳҳор, 
Қўшчинор чироқлари. Кўм-кўк барглар 
орасида тизилиб, ғуч-ғуч бўлиб, офтобда 
садафдек ярқираб турган тутни кўриб, 
жувоннинг ҳам оғзи сув очди. А. Қаҳҳор, 
Асарлар. 

ҒЎДАЙГАН 1 Ғўдаймоқ фл. сфдш. Йўл 

четидаги ғўдайган симёғоч. 

2 кўчма Қаддини доим ғоз тутадиган, 
иш-юмушга қовуша қолмайдиган. Бола би- 
лан гаплаша олмайдиган, керагида эплаб 
овута олмайдиган ғўдайган аёлларни хуш 
кўрмасди. Ф. Мусажонов, Ҳиммат. Мастура 
ўша Акрам деган ғўдайганнинг туришини 
кўрсатиб, ўзи ҳам кулиб юборди. «Ёшлик». 

3 Мағрур, кибрли ва гавдасини ҳам шун- 
га мос ҳолда тутадиган. Ҳоди болалагида ҳам 
сал ғўдайганроқ эди. Шунинг учун ўртоқлари 
уни, Ҳодивой отига мослаб, «Ходавой» деб 
аташарди. С. Аҳмад, Ҳодивой. 

ҒЎДАЙМОҚ с. т. 1 Эгилмай, тик бў- 
либ турмоқ, қаққаймоқ. Шудгор ўртасида 
битта симёғоч ғўдайиб турибди. н Бунча 
ғўдаясиз, сал эгилинг, қулоғингизга айтаман.. 
«Гулдаста». Қамчинбек ҳам.. кўча ўртасида 
ғўдайиб туравериб чарчади. Мирмуҳсин, 
Супургига сажда. 

2 кўчма Гаплашмай, иш ёки суҳбатга 
аралашмай турмоқ; серраймоқ. Аъзам [На- 
фисанинг] саломига ҳам алик олмасдан, «га- 
пинг бўлса гапиравер, иккала қулоғим сен- 
да», дегандек ғўдайиб турди. Шуҳрат, Жан- 
нат қидирганлар. -Бирор нарсани ушлаб 






турсангиз бўлмайдими, ғўдайиб турмай, — 
деди зарда билан. Т. Ашуров, Оқ от. 

3 кўчма Ўзини кибр-ҳаволи тутмоқ; 
кеккаймоқ. Димоғдорлик, ғўдайиш каби ил- 
латлар уларнинг касби. Подшоҳ саройи бун- 
дай одамларга тўлиб ётибди. Мирмуҳсин, 
Меъмор. Ҳафиза эркак кишининг аввал қўл 
узатиши ножўя эканини билса ҳам ва ке- 
либ-келиб шу одамдан маданият талаб 
этаманми, ахир у ходадек ғўдайиб ўсган-ку, 
деди-да қўл узатди. Мирмуҳсин, Умид. 

ҒЎДИЛЛАМОҚ айн. ғудулламоқ. Шун- 
дан сўнг, ғўдиллаб сўкинган маҳрам белидаги 
узун тумшуқли тўппончасини тўғрилаб 
қўйди-да, тўда ичидан ўнг қанотга чиқиб 
кетди. Мирмуҳсин, Чўри. 

ҒУДИР айн. ғудур. [Усмон аканинг] Кулча 
юз, сарғиш қошлари сийрак, япалоқ гўштдор 
бурни ғўдир юзига ёпишиб кетган. Ў. Умар- 
беков, Севгим, севгилим. Унинг [чинорнинг] 
ўн тўққиз қулочлик ғўдир танаси ўзининг 
минглаб қатламлари билан гўё ҳаётнинг 
мангулигини тасдиқлаб туради. А. Мухтор, 
Чинор. 

ҒЎДРАНМОҚ айн. ғудранмоқ. Жуман- 
қул ота бошқа сўз айтмади. Ғўдрана- 
ғўдрана оғилхонага тушиб, оқ эшагини 
етаклаб чиқди. Ш. Сулаймон, Ота, ўғил. 

ҒЎЗА [ф. ajj-t — пахта чаноғи; кўкнор 
чаноги] 1 Чигитдан униб чиқиб, пахта 
ҳосили (толаси) берадиган, гулхайридошлар 
оиласига мансуб бир йиллик маданий 
ўсимлик, пахта ўсимлиги. Ғўза чопиғи. Ғўза- 
га сув тарамоқ. Ғўзани парвариш қилмоқ. 
н Бир дона чигитдан ўттиз-қирқ кўсакли 
ғўза униб чиқади. Туйғун, Бригадир. Бўйи 
ердан тўрт бармоқ кўтарилган ғўза орала- 
рига ёйилган хотин-қизлар, гулга қўнган 
асаларидек, ғайрат билан ишламоқда. С. 
Айний, Қуллар. 

2 эск. айн. кўсак. Онам сандалда ўтириб, 
ғўза чувир, мен китоб ўқир эдим. М. Ис- 
моилий, Фарғона т. о. Сандалнинг бир чек- 
касида ғўза чувиб ўлтирувчи бир кекса кўр 
киши қўлидаги ғўзапўчоқ ва суғурган nax- 
таси билан бошини баланд кўтариб, ҳовли- 
даги сўзга қулоқ солиб туради. А. Қодирий, 
Меҳробдан чаён. 

3 с. т. Шу ўсимлик ҳосили, пахта. Бу 
йилги терган ғўза Бултургилардан тоза. 
Планлар юзга етса, Дунё тўла овоза. «Кў- 
шиқлар». 


Кампирнинг дарди ғўзада с.т. айн. кампир- 
нинг дарди ғозада қ. ғоза. Кампирнинг dapdu 
ғўзада, деганларидай бой амаким ҳам амир- 
нинг келишини истайдилар. С. Айний, 
Дохунда. 

ҒЎЗАПОЯ [ф. «uLiDjji. — пахтаси териб 
олинган ғўза новдалари] Ҳосили териб 
олинган ғўза ўсимлигининг пояси. ..йўл- 
нинг икки томонида қуруқ ғўзстояси қолган, 
баъзи жойларда ғўзапояси ҳам юлиниб ялан- 
ғочланган ерлар.. Чўлпон, Кеча ва кундуз. 

ҒУЗАПУЧОҚ Пахтаси суғуриб олинган 
бўш кўсак; қовочоқ. Ғози ғўзапўчоқ уюми- 
дан ошиб тушиб, Умаралининг олдига келди. 
И. Раҳим, Ҳаёт булоқлари. 

Ғўзапўчоқ рўмол Ғўза пўчоғи шаклида 
қавариқ нақш солиб тўқилган ипак рўмол. 
У ариқда наридан-бери қўлларини ювди-да.. 
токчага тахлаб қўйган ғўзапўчоқ рўмолини 
олиб чиқди. А. Мухтор, Опа-сингиллар. 

ҒЎЗАФУРУШ [ф. Jl jjiajjT — ғўза со- 
тувчи, пахтафуруш] тар. Пахтани олиб 
сотувчи савдогар, пахтафуруш. Туроббойнинг 
omacu Зиямат ака ғўзафуруш эди. Ғ. Ғу- 
лом, Шум бола. 

ҒЎЗАЧАНОҚ Кўсакни ташкил этувчи 
палла ёки чаноқларнинг ҳар бири. 

Ғўзачаноқ қилмоқ Бирор нарсани ғўза 
чаноғига ўхшатиб кесмоқ, бўлмоқ. Дастур- 
хонда эндигина ғўзачаноқ қилиб сўйиб қў- 
йилган анор доналари ҳақиқдай ялтирайди. 
Й. Шамшаров, Довруқ. 

ҒУЛА \ф. jT < Jji — дев; жуда катта, 
улкан] 1 Дарахт танаси ёки ходадан кесиб 
олинган бўлак. -Иккита сада ҳам сотиб 
олиб, чарх бўладиган.. ғўла кесиб тайёрлаб 
қўйдим.. — деди [отам]. С. Айний, Эсда- 
ликлар. Абдуваҳоб гулзор орқасидаги хона- 
дан бир неча арраланган ғўлаларни кўтариб 
чиқди. Ш. Тошматов, Эрк қуши. Ҳовлида 
катта ёнғоқ ғўласи устида милтиғини то- 
залаб ўтирган Тўрабек.. чорбоққа қараб 
қўйди. М. Мансуров, Ёмби. 

2 Ғўлага ўхшаш, йўғон. Унинг даллол қа- 
риндоши саватдай салласини олиб қўйиб.. 
қўнжи бир қарич, қурушқоқ маҳсили, қўпол 
ғўла оёқларини узатди. Ойбек, О.в. шабада- 
лар. Юқоридан магнит подъёмниклари чўян 
ғўлаларини олиб келиб, печга ташлади. Мир- 
муҳсин, Чиниқиш. 

Ғўладан келган Йўғон, ғўлабур. Бир на- 
фас ўтмай, кабинетга ғўладан келган, мўй- 




ловдор, қувноқ бир одам кириб келди. Мир- 
муҳсин, Занглаган қилич. 

3 кўчма Кучли, асосли. Бироқ кўчага 
чиқиш учун ғўлароқ важ керак эди. Важни 
дарров топдим.. А. Муқимов, Ақлим киряп- 
ти. Гапнинг ғўласи бу ёқда.. «Муштум». 

4 Кичик юмалоқ шаклли, ғўлак. Ўқўрни- 
да соғ лойни нўхатдек-нўхатдек ғўла қилиб, 
оғзига соларди-да, туппакни нишонга тўғ- 
рилаб, «туф» деса, мўлжалга олинган пар- 
ранда тўп-тўп ерга тушаверарди. Шукрул- 
ло, Жавоҳирлар сандиғи. Кейин [тутни] 
қуритиб, ғўла қилиб олишди. Ш. Холмирзаев, 
Бодом қишда гуллади. 

Кўз ғўласи с.т. Кўз соққаси. Ғўласи чиқай- 
чиқай деб турган катта кўзлари кимга, 
нимага тикилаётганининг тайини йўқ. А. 
Муҳиддин, Қадаҳ. 

ҒЎЛАБУР I [ф. ус. — ғўладай қилиб 
кесилган; ғўла кесувчи] Тўладан келган; 
чорпаҳил, бақувват (одам ҳақида). Иккинчиси 
ёшроқ, ғўлабур, миқтидан келган, серҳара- 
кат, кўзлари ўткир одам. М. Осим, Искан- 
дар ва Спитамен. Хона ўртасида бўйни кал- 
та ea йўғон, қошлари туташ ea қоп-қора 
ғўлабур бир йигит девдек қотиб турарди. 
Шуҳрат, Жаннат қидирганлар. 

Ғўлабурдан келган айн. ғўладан келган қ. 
ғўла. Ғўлабурдан келган, қоп-қора, семиз киши 
оғир юриб, даврага чиқди. Н. Аминов, Қаҳқаҳа. 

ҒЎЛАБУР II: ғўлабур арра Икки то- 
монидан икки киши тортиб ишлатадиган 
йирик тишли катта арра. 

ҒУЛАИМОҚ айн. олаймоқ. Бозорбойнинг 
ранги бир оз ўчиб, кўзлари ғўлайди. П. Тур- 
сун, Ўқитувчи. 

ҒЎЛАК [ф. — тор бўғизли кўза; 

ғўлача] 1 Найчадан пуфлаб ёки палахмон- 
дан отиш учун лойдан ясалган думалоқ 
нарса. Жойи бор, йўлаги йўқ, Палахмони бор, 
ғўлаги йўқ. Мақол. н Қолган икки йигитни 
ҳам Султоннинг нусхаси деса бўлади. Фақат 
биттасининг бир кўзида ғўлакдек оқи бор. Ғ. 
Ғулом, Шум бола. 

2 Учига темир соққа бойланган таёқ, 
чўқмор. [Йигитлар] Милтиқлардан бошқа 
қадимги камон, ғўлак билан қуролланган.. 
эди. С. Айний, Дохунда. 

Кўз ғўлаги с.т. Кўз соққаси. Кўса мад- 
доҳ.. кўзининг ғўлагини оқартириб, кўкка 
қараб қўл очди. Ғ. Ғулом, Шум бола. 

ҒЎЛДИЛЛАМОҚ с.т. Ғўлдирамоқ. 


ҒУЛДИРАМОҚ айн. ғулдурамоқ. -Утган 
гапга салавот, ука, — деди полвон, худди 
хумга тушган аридай ғўлдираб. Ҳ. Назир, 
Ўтлар туташганда. [Қулмуҳаммад] Баъзида 
ғўлдираб босинқирар, уйғониб кетиб, тангри- 
га ёлвориб, нажот тиларди. Мирмуҳсин, 
Чўри. 

ҒЎЛДИРЛАМОҚ айн. ғудулламоқ. 

ҒЎЛДИР-ҒЎЛДИР: ғўлдир-ғулдир қил- 
моқ айн. ғулдирамоқ. 

ҒУНГ тақл. с. Қўнғиз, қовоғари каби 
ҳашаротлар товушини билдиради. Катта 
қора қўнғиз ғўнг этиб учиб кетди. 

ҒЎНОН Икки яшар айғир ёки қўчқор. 
Ғўнонга эгар урмоқ. Ғўнонни суғормоқ. н 
Кўкраги кенг яйловлар, гўзал жойлар, Чоп- 
қиллашиб ўйнайди ғўнон тойлар. Ҳабибий. 
Қудаларнинг зиёфати учун керак бўлган ҳам- 
ма нарсаларни ҳам ҳозирлатган, улар ке- 
либ тушди дегунча, бўғизлатиш учун деб 
бир ғўнон қўйни оғилнинг устунига қанта- 
риб қўйган эди. А. Қодирий, Ўтган кунлар. 

ҒЎНҒИЛЛАМОҚ 1 «Ғўнг -ғўнг» деган 
товуш чиқармоқ. Қовоғари секин ғўнғиллаб 
учиб ўтди. П. Қодиров, Эрк. Қоронғилик 
ичидан кеча қўнғизи ғўнғиллаб учиб, ўзини 
чироққа урди. Ойбек, Танланган асарлар. 

2 кўчма Тушуниб бўлмайдиган тарзда 
сўзламоқ, пўнғилламоқ, дўнғилламоқ. Пал- 
мон, худди ўлаётган кучукка ачиниб гапир- 
гандай, ўзича ғўнғиллар эди. А. Мухтор, Қо- 
рақалпоқ қиссаси. Аҳмад Ҳусайнни мудроқ 
босганда, тақводор ота ғўнғиллаб, қуръон 
ўқишга киришди. Ойбек, Нур қидириб. 

ҒЎНҒИРЛАМОҚ айн. ғўнғилламоқ. 

ҒЎНҒИР-ҒЎНҒИР тақл. с. Эшитилар- 
эшитилмас ёки биров тушунмайдиган тарз- 
даги овозни билдиради. Деразаларни қиров 
бойлаганидан қоронғи бўлиб қолган хонада 
тўртта чол ғўнғир-ғўнғир гаплашмоқда эди- 
лар. С. Аҳмад, Уфқ. Холдорнинг ғўнғир-ғўн- 
ғир ёлвориши эшитилар эди. А. Мухтор, 
Туғилиш. Кумуишинг уйидан кети узилмай 
келиб турган хотинларнинг ғўнғир-ғўнғири 
ҳам унинг [Отабекнинг] уйқусига халал бе- 
рар.. эди. А. Қодирий, Ўтган кунлар. 

ҒЎР [ф. jyc. — хом, пишмаган узум] 1 
Пишиб етилмаган, хом (ҳўл мева, қовун- 
тарвуз ва ш.к. лар ҳақида). Ғўр узум. Ғўр ол- 
ма. н -Йўқ, [қовун] ғўрроқ чиқди, ўзин- 
гизникини сўйинг, — деди Комила, чиндан 
ранжиб. Ойбек, О.в. шабадалар. 






2 кўчма Қиёмига етказилмаган, пишиқ 
ишланмаган, хом. Ғўр асар. Ғўр шеър. н 
Баъзан газеталаримизда ғўр, шаблон, киши- 
ларни зериктирадиган материаллар ҳам бо- 
силади. Газетадан. 

3 кўчма Ҳаёт тажрибаси кам, турмуш 
қийинчиликларини кўрмаган. Ғўр бола. н 
Бундай ғўр ходимларни анча-мунчасини уч- 
ратган Толиб ака бошқача йўл mymdu. Ф. 
Мусажонов, Ҳиммат. Мутахассисларимиз- 
нинг ҳам аксарияти кам тажриба, ўқишни 
яқинда битирган ғўр ёшлар эди. Ҳ. Назир, 
Ўтлар туташганда. 

ҒЎРА [ ф. — пишмаган, хом узум 

ёки бошқа мева] 1 Ўрикнинг пишиб етилма- 
ган меваси, довучча. Баҳор эди. Ўриклар 
гулини тўккан, ғўралар қинидан чиқиб, еса 
оғиз маза топадиган бўлиб қолган. Ойдин, 
Садағанг бўлай, командир. Тошхўжа қаёқ- 
қа кетаётганини ҳам унутди шекилли, 
шўхлиги тутиб, шохлари девордан ошиб ёт- 
ган ўрикдан бир ҳовуч ғўра сидириб, оғзига 
солди. А. Мухтор, Чинор. Сувонжон оғзидаги 
ғўрани у лунжидан бу лунжига ўтказаркан, 
ҳайрон қолди. Ёнғоқда ўрик битмайди-ку? С. 
Анорбоев, Оқсой. 

2 Умуман, пишиб етилмаган мева, ғўр 
мева. Олча ғўраси, Сабр қилсанг, ғўрадан ҳал- 
во битар. Мақол. н Ток гуллаб бўлганидан 
кейин, гуллар ғўрага айланганда ўтказила- 
диган иккинчи хомтокни эса ғўра хомток 
дейилади. М. Собиров, Хомток. 

3 кўчма айн. ғўр 3. Ҳутулиш тадбирини 
излаб турганда, ғўра қиз янги таъна, янги 
ўпка билан йигит юрагини тирнарди. М. Ис- 
моилий, Фарғона т. о. Нурмат ҳали пишмаган 
— ғўра, Етгани йўқ ҳали тобига. Д. Файзий. 

ҒЎРАЛАМОҚ Ғўра ҳосил қилмоқ, мева 
тугмоқ. Боғдаги токлар зангидан баргигача 
шовул-шовул шўралабди, ўриклар-чи, шохи 


тўла ғўралабди. Камбағалнинг куни туғибди. 
Ё. Шукуров, Уч савол. 

ҒЎРАЛИК Ғўра ҳолат. Мен уни [ўрикни] 
пишгунича қўймай, ғўралигидаёқ тамомлай- 
ман. Ш. Сулаймон, Ота, ўғил. 

ҒЎРА1ПА Яхши ишлов берилмаган, ма- 
йин ҳолга келмаган, дағал (тупроқ, лой 
ҳақида). Ғўраша лой. н -Чигитни қуёшда 
қизитиб эксак, тупроқ ғўраша бўлмаса бас, 
— деди сўзини маъқуллатиб Хадичахон. Н. 
Сафаров, Хадича Аҳророва. Ерларимиз ке- 
чагина ғумай, тикан, янтоқ босиб ётган 
қақир, ғўраша ерлар эди. М. Исмоилий, Ик- 
ки қиз ҳикояси. 

ҒЎРИЛЛАМОҚ I Шиддат билан елмоқ, 
елиб кирмоқ. Хонанинг ҳавоси яхши алмашиб 
турадиган бўлиши, аммо ундан шамол ғўрил- 
лабўтиб турмаслиги лозим. Газетадан. 

ҒЎРИЛЛАМОҚ 11 айн. дўрилламоқ. Пор- 
матовнинг қисташи билан Али тириш ду- 
торни олиб, реза куйларга тушди ва ўзининг 
ғўриллаган ёқимсиз товуши билан пойма-пой 
яллаларни бир қатордан айтиб чиқди. Ғай- 
ратий, Менинг ёшлигим. 

ҒУРЛИК Ғўр ҳолат, ғўр эканлик; «хом- 
лик». Меванинг ғўрлиги. н Шу билан Саи- 
дийнинг ғўрлиги натижасида туғилган хавф 
босилди. А. Қаҳҳор, Сароб. -Кечиринг, мендан 
кўп ғўрлик ўтди, — деди Нафиса. Ш. Ғуло- 
мов, Ёрқин уфқлар. 

ҒЎР-ШЎР Пишмаган, хом, ғўр мевалар. 
Ғўр-шўрни кўп ема. 

ҒЎТИЛЛАМОҚ «Ғўт-ғўт» товуш чиқар- 
моқ. 

ҒЎТ-ҒЎТ айн. ғат-ғат. 

ҒУЧ шв. Мард, ботир. - Осилган ким ?-Қи- 
ётлик ғўч йигит. Ж. Шарипов, Хоразм. Қиз 
боланинг сочидан анқиган ҳид билан ғўч 
йигитнинг билагида тошган тер ҳиди.. Э. 
Самандар, Дарёсини йўқотган қирғоқ. 


30—Ўзбек тилининг изоҳли луғати 




ҲА I юкл. 1 Жавобда бирор фикрни 
тасдиқлашни, розиликни биддиради. -Шу 
гаплар тўғрими? -Ҳа. -Шу йигит укангизми? 
-Ҳа. н Ҳа, рост, беморларнинг кўпи ҳар 
ердан келган одамлар.. С. Кароматов, Ол- 
тин қум. -Ҳа, — деди Ориф Носиров. — Ҳа- 
димда сайёрамизда фазогирлар бўлишгани 
тўғрисида.. баъзилар айтишган. О. Мўминов, 
Хиёбондаги уч учрашув. 

2 Бирор фикрни, фактни алоҳида қайд 
этади, таъкидлайди. Муқаддам бир нафас 
қулоқ солиб, бу куйни аввал ҳеч қаерда 
эшитмаганини сезди. Ҳа, бу янги куй эди. Ў. 
Ҳошимов, Қалбингга қулоқ сол. Ҳа, бено- 
ранинг бошига мушкул иш тушиб турипти. 
А. Қаҳҳор, Оғайнилар. 

3 Кутилмаганда бирор янги нарса, 
ҳодиса, фикр ёдга тушганда, бирор кимса 
ёки нарсани эслашга уринишда, суҳбат 
мавзусини ўзгартириш каби ҳолларда «айт- 
гандай», «айтмоқчи» деган маънони бил- 
диради ёки шу сўзларга хос маънони таъ- 
кидлаб, унга эътиборни тортади. Ҳа, яна бир 
янгиликни эшитинг. н Оти қурсин.. Ҳа, 
айтгандек, ошингизни ейсизми? А. Қаҳҳор, 
Қўшчинор чироқлари. -Ҳа, гап бу ёқда денг! 
— деди.. сўзларни урғуларга бўлиб. С. Ка- 
роматов, Олтин қум. Бир ойдан бери мина- 
миз-ку, янги от, янги фойтун. Катта май- 
дондаги саройда. Ҳа, қўшишни, ҳайдаити би- 
ласанми? Ойбек, Танланган асарлар. 

ҲА II 1 Сўроқ ва тахмин маъноларини 
таъкидлаш учун ишлатилади; сўроққа эъти- 
борни жалб этади. Ҳа, нега рангинг бўзариб 
кетди?.. Э. Раимов, Ажаб қишлоқ. Ҳайдар 
ота уни очиқ чеҳра билан қарши олишга 


ҳарчанд уринса ҳам, Асрорқул зийраклик қи- 
либ: -Ҳа, зерикканга ўхшайсан-ку, — деди. А. 
Қаҳҳор, Асрор бобо. Ҳа, уста, тинчликми?.. 
Мирмуҳсин, Меъмор. 

2 Ундов гаплар таркибида (а товуши 
турлича — кучли, чўзиқ ва бошқача айти- 
либ) маъқуллаш, норозилик, таажжуб каби 
ҳис-туйғуларни ифодалайди. -Ҳа, ноинсоф, 
ҳа, кўппак! — Ҳоратой бойни сўка бошлади.. 
Ойбек, Танланган асарлар. Ҳа, баракалла.. 
катта хўжаликка хўжайин бўласиз. А. Қаҳ- 
ҳор, Қўшчинор чироқлари. -Ҳа-а! — деб 
юборди Зиё ака ва бир оз ўйлагандан кейин 
сўради: -Буни сиз аниқ биласизми? А. Қоди- 
рий, Ўтган кунлар. 

3 Бирор иш-ҳаракатга ундашни, шу 
маънода қўллаб-қувватлашни билдиради. Ҳа, 
бўла қолинглар, вақт кетяпти. «Ҳа» деган 
туяга мадор. Мақол. 

4 Бирор иш-ҳаракатга ундаш, қисташ 
маъноларини англатади. Ҳа, тез бўл. Ҳа, 
қараб турасанми? н Одамлар Тожибойни 
тартибга чақириб чуғурлашди: -Ҳа, сал оғир 
бўл! Енгиллик қилма! П. Турсун, Ўқитувчи. 

5 Таажжуб, норозилик, рад этиш каби 
маъноларни англатади. Ҳа, нега бундай дей- 
сиз? Ҳа, гуноҳимиз нима? н -Ҳа, Бўтабой 
ака, бемаҳалда нима қилиб юрибсиз? Тинч- 
ликми? -Тинчлик, — деди Бўтабой. А. Қаҳ- 
ҳор, Қўшчинор чироқлари. 

6 Бировга мурожаат қилганда, «ҳой» ёки 
«ҳо» сўзлари ўрнида ишлатилади. Карим, ҳа 
Карим, менга қара. 

ҲАБ [а. — дона, дон; кичик-кичик 

шарчалар шаклида тайёрланган нарса, до- 
ри] Ютиш учун мош каби юмалоқ ёки яс- 




миқ каби ялпоқ қилиб тайёрланган дори; 
таблетка. Ҳаб дори. Ҳаб ютмоқ. н Бошқалар 
бунга эришиш учун аллақандай ҳабларга 
муҳтождир. А. Қаҳҳор, Сароб. Дераза олди- 
да ҳайкалдай турган ўғлидан яшириб, ҳаб- 
дай «қора»ни уриб, ютиб олди. Ҳ. Ғулом, 
Машъал. 

ҲАБАДА шв. Ҳабата. 

ҲАБАТА [а. « U . * — тушиш, пасайиш, 
камайиш] Ўринсиз исроф этилган, бекор 
кетган; беҳуда. 

Ҳабата бўлмоқ Бекор (беҳуда) кетмоқ. 
Шу бир оғиз сўз билан унинг барча меҳнат- 
лари ҳабата бўлди. Ҳабата қилмоқ Бекор- 
га чиқармоқ, беҳуда, бефойда ҳолга кел- 
тирмоқ. Ана.. ўзингиз биласиз.. майда нар- 
салар билан меним умримни ҳабата қилади- 
лар. «Муштум». 

ҲАБ АТТТ [а. — эфиоп]1 Ҳабашис- 

тон (Эфиопия) ҳамда Африканинг шарқи- 
шимолидаги бир неча маҳаллий халқ ва 
қабилаларнинг умумий номи (қ. ҳабашлар). 

2 Шу халқ, қабилаларга мансуб. Ҳабаш 
аёл. 

ҲАБАШБАШАРА [ҳабаш + башара] 
Ҳабашга ўхшаган, тани қора, занжи. Залда 
уни кутиб, барра қўзининг жунидек жинга- 
лак соч, қора кўз, қоп-қора ҳабашбашара 
Муса соатига қараб турар эди. П. Турсун, 
Ўқитувчи. 

ҲАБАШЛАР Ҳабашистон (Эфиопия) 
ҳамда Африканинг шарқи-шимолидаги бир 
неча маҳаллий халқ ва қабилалар. Икки- 
икки, дея диконглаб ўйнаётган ёшу қари 
орасидан биронтаси ҳам ўзбекка ўхшамай- 
ди, ҳатто ҳабашлариям бор. Газетадан. 

ҲАББА эск. Ҳа, шундай; ҳа айтгандай, 
айтмоқчи. Онанг кеч қайтади, бинобарин, 
таомни барвақтроқ қилсанг ҳам бўлади.. 
Ҳабба, таомни ўзинг билан Анвар акангга 
лойиқ қил. А. Қодирий, Меҳробдан чаён. 

ҲАБИБ [а. — севикли; дўст, ўртоқ] 

1 поэт. Дўст, севикли. Ҳабибим банд этар 
кўнглимни. Табибим панд этар доим. Би- 
лолмасман, бу савдода, На суду на зарар бўл- 
ғай. Э. Воҳидов. 

2 Ҳабиб (эркаклар исми). 

ҲАБО [а. tC.4 — чанг-тўзон, гард] шв. 
Ҳавода сузиб юрувчи чанг зарралари, гард, 
хок. ..унинг наърасидан тегра чангиб, ҳабо 
босиб, еру осмон ларзага келди. Н, Ёқубов, 
Жон. 


ҲАБС [а. (j.i . — қамаш; қамоқхона] айн. 

ҳибс. Ижроқўмимиз олдида бурун қоқиш 
ҳафталик ҳабс демакдир. «Муштум». 

ҲАБСХОНА айн. ҳибсхона. Биз худди ана 
шу ҳақда районнинг панжарали ҳабсхонаси- 
дан мўралаб, яна бир топқир «кайф» сурар 
эдик. «Муштум». 

ҲАВАС [а. — ақлини йўқотиш; эҳ- 

тирос; майл, иштиёқ; бирор нарсага ғоят 
берилганлик, кучли истак] 1 Қизиқиш, завқ 
ҳисси; шундай ҳис-туйғули муносабат. Энди 
у бояги дилсиёҳликни унутган, осмони фа- 
лакда чарх ураётган турналарга ажиб бир 
ҳавас билан боқарди.. С. Аҳмад, Юлдуз. 
Гулчеҳра ёш жувонларга хос бўлакча ҳавас 
билан безатилган меҳмонхонага кирди-да, 
диван четига омонатгина ўтирди. О. Ёқу- 
бов, Ларза. Ҳавасга анор ейди, дейсиз ше- 
килли.. А. Қаҳҳор, Анор. 

2 Бирор иш-фаолият, касб-корга бўл- 
ган рағбат, интилиш, истак, майл. Боланинг 
китоб ўқишга ҳаваси — билимга иштиёқи- 
нинг ифодаси. Р. Усмонов, Одобнома. Кўнг- 
лида дўппи гулларини тикишдан ўзга ҳавас 
йўқдай, дарров ишга тушиб кетди. М. Ис- 
моилий, Фарғона т. о. Шифокорлик касбига 
Насиба жуда эрта ҳавас қўйди. Газетадан. 
Ҳусайн Бойқаронинг ёшликдан шеърга ҳаваси 
кучли эди. Ойбек, Навоий. 

Ҳавас қилмоқ Ҳавас ҳис-туйғуси уй- 
ғонмоқ, ҳавас билан қарамоқ, муносабатда 
бўлмоқ (ҳавас — ҳар икки маъносида). 
..дадаси ҳавас қилиб, шаҳардан махсус кел- 
тириб эктирган президент гуллар куртак 
ёзиб қолган эди.. Ў. Ҳошимов, Қалбингга 
қулоқсол. Укўнгли кенг.. анча-мунча нарса- 
ни ичига бемалол сиғдириб, ҳеч нарса кўр- 
магандай бўлиб юришни ҳавас қилади. П. 
Қодиров, Уч илдиз. Санобарнинг чап юзида 
холи.. бўлиб, кўпгина қиз-жувонлар унга ош- 
кораҳавас қилишарди. М. Хайруллаев, Тил- 
ла маржон. Ҳаваси келмоқ Ҳаваси қўзға- 
моқ, уйғонмоқ; ҳавас билан муносабатда 
бўлмоқ; ҳавас қилмоқ. Сенга ҳавасим келади. 
Умринг олдинда ҳали. С. Сиёев, Ёруғлик. 

. .кечқурунлари ўртоқлари висолга отланиш- 
са, ҳаваси келадиган, ўзи ҳам Гавҳар билан 
нурли оқшомларда сайр этишни орзу қила- 
диган бўлиб қолди. Ў. Ҳошимов, Қалбингга 
қулоқ сол. Китоб йиғишга ҳавасманд Бобур 
бу китобга жуда ҳаваси келди. П. Қодиров, 
Юлдузли тунлар. 






ҲАВАСАК(И) шв. Ҳавас қилинадиган, 
орзу қилинган, ҳавасга арзирли. Дастурхон- 
га шу ернинг буғдойидан тайёрланган нон 
келтирилди. Қорамағиз нон шаҳардан келган 
меҳмонлар учун ҳавасак эди. Газетадан. 

ҲАВАСКОР [а. + ф. — ҳавас 

қилувчи, қизиқувчи; ишқибоз] Бирор нар- 
сага қизиқадиган, уни яхши кўрадиган 
(шахс); ҳавасманд, ҳавасли, ишқибоз. Ҳа- 
васкор овчи. Мусиқага ҳаваскор. н Наби- 
гулнинг айтишича, булар маҳалладаги ҳа- 
васкор созандалар эди. А. Қаҳҳор, Қанотсиз 
читтак. Бу ерда ўнлаб ҳаваскорлар сувга 
тиззагача тушиб олиб, балиқ овлашяпти. 
Газетадан. Ёзувчиликка ҳаваскор бўлган ёш 
талантларнинг асарларини илгаригидек хом- 
хатала босиб чиқаришга барҳам берилган 
дейиш мумкин. Н. Сафаров, Оловли излар. 

2 Касб, ҳунар, санъат ва ш.к. бўйича 
машғулотлар олиб борадиган махсус тўгарак 
қатнашчиси (асосан ёшлар ҳақида). Тикув- 
чилар артелининг ҳаваскор созандалари 
тўгараги бутун состави билан келган. А. 
Қаҳҳор, Тўй. Биринчи машғулотда ҳаваскор 
шоирларнинг шеърлари янгради. Газетадан. 
Бугун ҳаваскорларимиз телевизорда чиқади. 
Уларни кўрмабсан, дунёга келмабсан.. Ш. 
Саъдулла, Икки билагузук. 

ҲАВАСКОРЛИК 1 Ҳаваскорларга оид, 
ҳаваскорлар билан иш, машғулот олиб 
бориш. Очиқ саҳнада бадиий ҳаваскорлик 
жамоаларининг чиқишлари бўлди. Газетадан. 
Жўрахон раҳбарлигида ҳаваскорлик тўгарак- 
лари, спорт ишлари жонланди. Назармат, 
Жўрлар баланд сайрайди. 

2 Ҳаваскорга хос ҳолат, даража. Ўрол 
Тансиқбоев ҳаваскорликдан.. кўзга кўринган 
рассом-пейзажчи бўлиб етишгунга қадар 
катта меҳнат ва ижодий изланиш йўлини 
босиб ўтди. Газетадан. 

3 Ҳаваскор эканлик. Сенинг санъатга 
ҳаваскорлигингни биламан. 

ҲАВАСЛАНМОҚ Ҳаваси уйғонмоқ, ҳа- 
васи келмоқ; ҳавас қилмоқ. -Тўйбеканинг 
мақтаганича борми ўзи? -Бор, — деди қути- 
дор ва ҳавасланди: -Худо кишига ўғил берса, 
шундсшини берсин-да! А. Қодирий, Ўтган 
кунлар. Маъюс-маҳзун хотираларга берилиб, 
ҳавасланганлар ҳам бўлди. Ш. Бўтаев, Қўр- 
ғонланган ой. ..шунча унга тикилиб ҳавас- 
ланганидан уялганигами, юзлари лов-лов 


ёнарди. Р. Раҳмон, Меҳр кўзда. Сувга, унинг 
ойнадай тиниқлигига Ғуломжон жуда ҳа- 
васланиб қараб турди. М. Исмоилий, Фар- 
ғона т. о. 

ҲАВАСЛИ Ҳаваси бор, ҳавас қўйган; 
ҳавасманд. Мен бу суҳбатдан Пиракнинг ақ- 
ли расо ва ҳар нарсани ўрганишга ҳавасли 
бўлганини пайқадим. С. Айний, Эсдаликлар. 
Саидий ашула айтишга ҳавасли: ўзи ёлғиз 
қолган вақтларида айтади. А. Қаҳҳор, Са- 
роб. 

ҲАВАСМАНД [а. + ф. .г, ^ ja — ҳаваси, 
кучли истаги бор; ҳаваскор] айн. ҳавасли. Шу 
пайтда Бешариқдан Қўқонга, олти ойлик 
курсга ҳавасманд қизларни юбораётган эдик. 
С. Абдуқаҳҳор, Олтин водийларни кезган- 
да. У палов қилишга жуда ҳавасманд эди. Ў. 
Икромов, Унутилмас хотиралар. Ёииюр ичи- 
да санъат соҳасига ҳавасмандлар ҳам йўқ 
эмас. Ж. Абдуллахонов, Йўл. 

ҲАВЗ [а. ў* — сув тўпланган жой ёки 
сув идиши; бассейн ёки челак] эск. кт. айн. 
ҳовуз. Гаҳи айвонда ҳайқирса айиқдек, Гаҳи 
ҳавз ичра чайқалган қайиқдек. Ҳабибий. 

Ҳавзи Кавсар Ислом дини мифология- 
сида: жаннатдаги, сувлари тиниқ ва ширин 
деб таъриф қилинадиган Кавсар номли 
чашма. Калима келтир, бетавфиқ! Бу беш 
кунлик дунёнинг лойқа сувини нима қиласан, 
жаннатдаги ҳавзи Кавсарни ўйла, аблаҳ! 
Ойбек, Танланган асарлар. 

ҲАВЗА [а. — ҳовуз; бассейн; че- 

лак; доира] 1 геогр. Дарё ёки кўлга қуйи- 
ладиган, уни ташкил этадиган ирмоқлар 
мажмуи ҳамда шу дарё ёки кўл атрофи- 
даги мазкур ирмоқлардан сув оладиган 
ҳудуд (территория). Амударё ҳавзаси. Ис- 
сиқкўл ҳавзаси. Чирчиқ ҳавзаси. н Най- 
мандан тортиб то Мирзаоролгача дарё 
бўйидаги ерларни авваллари.. эккан деҳ- 
қонлар дарё бўйидаги қаторасига кетган 
катта-кичик бешта ҳавзага ўрнашган бўлиб, 
бу ҳавзаларнинг ҳар бири бир маҳалла, 
ҳаммаси Капсанчилар қишлоғи деб аталади. 
А. Қаҳҳор, Қўшчинор чироқлари. 

2 Сув йўлини тўсиш, тўғон қуриш йўли 
билан ҳосил қилинган катта сунъий кўл; сув 
омбори. Қайроққум сув ҳавзаси. н Бу сув 
ҳавзалари, каналлар сув омборлари ва дарё- 
ларни лойқа босишига сабаб бўлиб, халқ 
хўжалигига маълум зарар етказмоқда. «Фан 
ва турмуш». 




3 геол. Тошкўмир, руда каби ерости 
бойликлари кўп бўлган кенг бир ҳудуд. 
Тошкўмир ҳавзаси. Руда ҳавзалари. 

4 Атрофи баланд, ўртаси товоқ шакли- 
даги паст, кенг майдон. Бу пасшқамлик хий- 
лагина катта ҳавза бўлиб, унинг теварак- 
атрофида паст-баланд уйлар, эгри-бугри 
деворлар, булар орасида сўппайиб турган 
якка-дукка дарахтлар кўринар эди. А. Қаҳ- 
ҳор, Қўшчинор чироқлари. 

5 с.т. қ. бассейн. Республикамизда ста- 
дионлар, сузиш ҳавзалари.. спорт майдон- 
чалари сони муттасил кўпайиб бормоқда. 
Газетадан. Талабалар маданият саройи, 
спорт комплекси, сузиш ҳавзаси хизматидан 
бемалол фойдаланадилар. Газетадан. 

ҲАВО I [а. cl — атмосфера, ҳаво; иқ- 
лим; шамол; об-ҳаво] 1 Ер атмосферасини 
ҳосил қилувчи, инсон, ҳайвон, ўсимликлар 
ҳаёти учун зарур бўлган, асосан азот ва 
кислороддан иборат газлар аралашмаси. Тоза 
ҳаводан нафас олмоқ. Ҳавони ифлослантир- 
моқ. Тоғ ҳавоси. Арча dapaxmu ҳавони яхши 
тозалайди. н Ҳаммага маълумки, ҳавода 
зарарли микроблар кўп бўлади. Газетадан. 
Куёш, ҳаво, сув барча жониворлар учун озу- 
қа бўлганидек, халқ ҳаёти ёзувчига илҳом 
беради. Газетадан. 

2 Ер устини қоплаган очиқ бўшлиқ; фа- 
зо. Рўмолини ҳавода силкиди. Ҳаво жанги. 
н Нафасни бўғадиган, кўзларни кўр қила- 
диган чанг-тўзон булути ҳавони тутди. 
Ойбек, Навоий. Ҳавода момиқ оқ пахта- 
лар арғамчи бўлиб юрарди. Газетадан. Боғ 
устида оромбахш шабада эсар, ҳавода кў- 
катлар иси анқирди. Ў. Ҳошимов, Қал- 
бингга қулоқ сол. 

3 Осмон, кўк. Кушлар гур этиб, ҳавога 
кўтарилди. н Ёмғир эндигина тинган, кеча 
қоронғи эди. Ҳавода битта ҳам юлдуз кў- 
ринмайди. И. Раҳим, Чин муҳаббат. Йигит- 
лар муштларини кўтарди. Кексалар ҳасса- 
ларини ҳавога қадади. Ойбек, Танланган 
асарлар. 

4 Атмосферанинг аҳволи; ҳолати; об-ҳа- 
во. Очиқ ҳаво. Ҳавонинг ҳарорати. Булутли 
ҳаво. Куз ҳавоси. н Кутбиддин ҳавонинг 
тез-тез айниётгашш кўриб, лагерни паст- 
роққа кўчиртирди. С. Кароматов, Олтин қум. 
Ҳаво бунчалик паст келиб, шарманда қили- 
шини қаердан билайлик. «Муштум». Деҳқон 
осмонга қараб, яхши ҳаводан қувонса, ерга 


қараб, мўл ҳосилидан суюнади. М. Исмоилий, 
Фарғона т. о. 

5 кўчма Ҳолат, шароит. Мен ўйлайман- 
ки, бу беш йил мобайнида сиёсий ҳаволар 
ўзгариб.. Н. Сафаров, Танланган асарлар. 

Ҳавога кетмоқ Беҳудага, фойдасиз кет- 
моқ. Ўзининг шунчалик гапларининг ҳавога 
кетиб турганини.. яхши сезди. А. Қодирий, 
Ўтган кунлар. Ҳавога совурмоқ (ёки сов- 
рилмоқ) Бекорга, фойдасиз кетказмоқ, сарф- 
ламоқ. Эллик минг сўмни ҳавога совуриб қў- 
йиб, маҳмадоналик қилишини қара-я! «Муш- 
тум». ..бир неча минг сўм давлат пули ҳаво- 
га совриляпти. «Муштум». 

ҲАВО II [а. А j-4 — инжиқлик, ноз; хаё- 
лий ҳавас, орзу] кам қўлл. Кибр, ғурур. Йўқ, 
сал ҳавоси баландроқ чиқиб қолди бу бола- 
нинг.. нима бўлса ҳам, омон бўлсин. Ў. Ҳо- 
шимов, Кўприк. Кўп бўлмайди яхши одам- 
нинг ҳавоси. «Ойсулув». Мақтовдан Бозор- 
бойнинг ҳавоси ошди. П. Турсун, Ўқитувчи. 

ҲАВО III [а. — фантазия, эркин 

шаклдаги мусиқа] Куй, оҳанг. Машшоқлар 
чолғуларини қўлга олдилар. Энди гузарда 
шовқинли катта ўйин ҳавоси эмас, ширин, 
майин ҳужрабазм садоси оқа кетди. М. Ис- 
моилий, Фарғона т. о. «Ур!» деган команда 
берилгач, ноғорачилар «рез» ҳавосида ноғо- 
ра чала бошладилар, ясовуллар ҳам ўша ҳаво- 
да чўпларини шартиллатиб, Ёдгорнинг қип- 
яланғоч этига ура бошладилар. С. Айний, 
Дохунда. 

ҲАВО IV: ҳавосини олмоқ Машқини 
олмоқ, йўл-йўриғини, усулини яхши эгал- 
ламоқ. Бир умр кўникиб, ҳавосини олган бу 
иши энди ўзига ҳам ваҳимали кўриниб қол- 
дими.. «энди жавоб беринглар», деб туриб 
олди. А. Мухтор, Чинор. Кимнинг билагида 
кучи бўлса, ким ишнинг ҳавосини олса, ким- 
нинг камбағаллик жонига теккан бўлса.. бу 
ишдан бир нима чиқишига ишонса, ўша зарб- 
дор бўлаверади. А. Қаҳҳор, Қўшчинор чи- 
роқлари. 

ҲАВОДОР I [а. + ф. jbl — тарафдор, 
мухлис; маълум ҳавога эга, ҳавоси тоза] кам 
қўлл. Тоза ҳаволи, баҳаво. Ҳаводор бино. н 
Маждиддин.. янги боғчасида.. дарахтлари 
ёш, лекин ҳаводор ерда зиёфат берарди. Ой- 
бек, Навоий. 

ҲАВОДОР II Ўйинчи, ашулачи, созан- 
да кабиларга тўй, зиёфат эгалари ва томо- 
шабинлардан тушадиган пул ва совғалар. 




Ўйинчи, чўнтаклари, дурра таглари ҳаво- 
дорга тўлиб, даврадан чиққанда, одамлар 
уввос тортиб, чапаклар, қарсаклар билан, 
оҳ-войлар, қичқириқлар билан яна сўради- 
лар. М. Исмоилий, Фарғона т. о. Кеча сахий 
бойваччадан ҳаводорни кўпроқ оламан деб 
бўкиравериб, овозни ишдан чиқарган экан-да. 
«Муштум». 

ҲАВОДОР III [а. — инжиқлиги, 

нози бор] Кибрли, димоғдор. Ҳалиги икки- 
си ҳаводор одам эди, бу етимни кўзларига 
илмай, айтаётган сўзлари.. «Гўрўғли». 

ҲАВОЗА [ф. ijlj-b. — зафар дарвозаси; 
айвон, равоқ; тахтасупа] 1 Қурилиш ёки 
таъмир ишлари учун девор ёнига ёғоч ёки 
металлдан қават-қават қилиб ишланган вақ- 
тинчалик қурилма. Ҳаерга борманг, қаёққа 
кўз ташламанг, ҳамма ерда ҳавозаларга 
бурканган.. қурилиш объектларини кўрасиз. 
Ҳ. Носиров, Марралар. Усталар мўри ичида 
эҳтиётдан тўрт қават қилиб қурилган 
тахта ҳавоза устида ишлашади. А. Мухтор, 
Давр менинг тақдиримда. Кўчма ҳавозалар 
ғилдираклар устига ўрнатилган, уни паст, 
баландроқ қилиш ҳам мумкин эди. Ж. Саъ- 
дуллаев, Камолот йўллари. 

2 Устига чиқиб, атрофни кузатиб туриш 
мақсадида тепаликка сепоя ёки чорпоя 
шаклида, аксар ёғочдан ўрнатилган қурил- 
ма. «Шом камони» таърифи мерганлар аро 
Эрон билан Туронда бўлган овоза, Полизларда 
узоқдан кўринар қаро, Чалинарди кўзларга 
баланд ҳавоза. М. Шайхзода, Тошкентнома. 

3 шв. Токни ердан юқорига кўтариб қў- 
йиш учун ишланган қурилма. Сўри ҳавозаси 
остидаги устунчаларнинг ҳар бири ёнида — 
ариқчалар бўйида бир беҳ ток ўтказилган 
бўлиб, токларнинг занги устунчалар орқали 
ҳавоза устига чиқарилган. С. Айний, Эсда- 
ликлар. 

ҲАВОИИ [а. j_4 — ҳаво, атмосферага 

оид; инжиқ, нозли, тантиқ] 1 Ҳаво рангли, 
оч кўк, кўкимтир. Стол устидаги кўк аба- 
журли чироқдан Қундузхоннинг юзига ҳавойи 
бир нур тушиб турарди. С. Аҳмад, Қадрдон 
далалар. Пастга боқмоқдаман: на бир қалъа 
бор, На қаққайган дарахт, на бахмал водий, 
На ҳавойи рангда ёнган жийдазор, На сер- 
райган кекса тоғлар аждоди. С. Акбарий. 

2 Ҳавога кўтарилган; баланд. Кўринг, ана- 
ви ўрта аср биноси қанчалик нафис ва nyp- 
виқор, миноралар қанчалик ҳавойи ва хуш- 


бичим-а! С. Акбарий, Севги билан тирилган 
юрак. 

3 кўчма Енгил-елпи, жиддий бўлмаган; 
осон. Ҳавойи ишлар билан шуғулланмоқ. н 
-Чиндан ҳам бўзчининг мокисидек эшоннинг 
ичкари-ташқариси ўртасида бепул оёқдан 
ҳориб, қатнаб юришдан кўра, ҳавойигина, 
бозорда ашула айтиб, ўйнаб юриб пул то- 
пишга на етсин! — деди Шум бола. Ғ. Ғулом, 
Шум бола. Мавлоно, мендан энди ҳавойи ға- 
заллар кутманг. Энди фақат халқим дилини 
куйлайман. Ж. Шарипов, Хоразм. 

4 кўчма Енгил табиатли; енгилтак, бе- 
қарор. Ҳавойи одам. н -Енгилтак қиз, — деб 
ўйлади Комил, ичидан қайнаб-тошаётган 
ғазабини зўрға босиб. — Шу ҳавойи олифтани 
деб, мени ерга уряпсан-а!\. Аҳмар, Ким ҳақ? 
Уйдагилар менинг ҳавойироқ бўлиб қолга- 
нимни билишади, бир амаллаб ўқиб кетади, 
деб ўйлашганми, якиюнба куни қариндош- 
уруғлар маслаҳатга йиғилишганди. С. Сиёев, 
Ёруғлик. Бир ҳавойи эрни деб, тарки дунё 
қилмоқчимисиз? Газетадан. 

5 кўчма Асосга эга бўлмаган, асоссиз, 
юзаки. Ҳавойи ваъдалар. Ҳавойи рақамлар. 
н Фикрингиз жуда ҳавойи ва тамом но- 
тўғри. И. Султонов, Бургутнинг парвози. 
Жўравой ака, наҳотки у [Пўлатжон] мени 
енгилтак, ҳавойи нарсаларга учадиган қиз, 
деб ўйласа. С. Аҳмад, Қадрдон далалар. 

ҲАВОЙИЛАНМОҚ 1 Ўзини юқори 
тутадиган бўлмоқ, мағрурликка берилмоқ. 
Ортиқча ва ўринсиз мақтовлардан у сўнг- 
ги вақтларда анча ҳавойиланиб кетди. н 
Чойхонадан тушадиган даромад ҳам чак- 
кимас. Афтидан, шуниси Абдурауф Тўрабоев- 
ни андаккина ҳавойилантирди. «Муштум». 

2 айн. ҳавойилашмоқ. 

ҲАВОЙИЛАШМОҚ Енгил-елпи ишга, 
бекорчиликка ўрганиб қолмоқ. Ҳавойила- 
шиб қолган одам. 

ҲАВОИИЛИК Ҳавойи ҳолат, ҳавойи 
эканлик. Ҳавойиликка чек қўй. Рақамлар- 
нинг ҳавойилиги. 

ҲАВОЛ 1 Ичи зич эмас, орасида бўш- 
лиқ бор; ғовак. Дамбанинг тагидан, тупроқ 
ҳавол жойдан дарё суви отилиб, каналга 
оқарди. Газетадан. ..катта бир омборнинг 
деворини уриб, орқасида ҳавол ер борлиги- 
ни билди. Ж. Шарипов, Хоразм. 

2 Куч билан эмас; секингина, бўш. Аҳ- 
мад паҳлавон унинг [хўжанинг] белбоғидан 




471 


ҳавол ушлади. М. Муҳаммаджонов, Турмуш 
уринишлари. 

ҲАВОЛА [а. dl — пул ўтказиш, топ- 
шириш; чек, вексель] 1 Изм-ихтиёрига 
топшириш, зиммасида бўлиш. Ҳар кимнинг 
сўзи, қилмиши қалбига, виждонига ҳавола. 
А. Муҳиддин, Ҳ. Тожибоев, Оташ қалбли 
қиз. Мана бу кресло ҳам сизга ҳавола. Мен- 
га бир оддийроқ стул берсангиз бўлади.. Ж. 
Абдуллахонов, Тўфон. 

2 Фикр, мулоҳаза ва ш.к. ҳақида маъ- 
лумот учун бирор манбага қарашга ундаш, 
шу манбани кўрсатиш. Ҳўшимча маълумот 
учун саҳифа охирида тегишли адабиётлар- 
га ҳаволалар берилган. 

Ҳавола қилмоқ (ёки этмоқ) 1) ихтиёрига 
топширмоқ, зиммасига юкламоқ. Бу одамга 
қандай вазифа беришни ўзларингга ҳавола 
қиламиз.. А. Қаҳҳор, Қўшчинор чироқлари. 
..Нарзи тоға ўзини тақдирнинг ҳукмига 
ҳавола қилганича, индамай эшакни қистар- 
ди. «Шарқ юлдузи». Келинглар, ихтиро бўли- 
ми хулосасини министрликка ҳавола қилай- 
лик. Ж. Абдуллахонов, Тўфон; 2) маълумот 
учун зарур манба (адабиёт) ни кўрсатмоқ, 
унга диққатни қаратмоқ (қ. ҳавола 2); 3) кам 
қўлл. юқори кўтармоқ, ўқталмоқ, кўрсат- 
моқ. ..бутун кучини ишга солиб, уни бир ёқли 
қилиш учун қўлини ҳавола қилган эди, ногоҳ 
қўлини нимадир омбурдай қисиб, ҳавода 
муаллақ ушлаб қолди.. К. Яшин, Ҳамза. 
..қўрқитарга боши узра қамчи ҳавола эт- 
дим. Т. Мурод, От кишнаган оқшом. Девор 
menacuda.. қўлида ялтироқ нарсани ҳавола 
қилиб турарди. К. Яшин, Ҳамза. 

ҲАВОЛАМОҚ 1 Юқорига, ҳавога кўта- 
рилмоқ; юқориламоқ, баландламоқ. Асад 
қўйди моделин, Учди моделъ ҳаволаб, Оппоқ 
қанотларини Қоқди қуёшни чоғлаб. Т. Тўла. 
Майорнинг самолёти ботқоққа яқинлашган- 
да, юқорилаб ҳаволади. Ҳ. Ғулом, Тошкент- 
ликлар. Бепоён даштлар узра тўрғайлар 
ҳаволади. Т. Мурод, Қўшиқ. 

2 кам қўлл. қ. ҳаволанмоқ 3. Насриддин 
хўп хурсанд, ҳаволаб, Гап-гаштакдан қайт- 
ганида кеч, Тўлиб кетди Ойчучук хола: Бо- 
лам, дарров уст-бошингни еч! М. Али, Бо- 
қий дунё. 

ҲАВОЛАНМОҚ 1 айн. ҳаволамоқ 1. 

Қиздирилган чирмандадек таранг ой аста- 
секин ҳаволанаверди. Газетадан. 


2 Умуман, ҳавода ҳаракатланмоқ. Ша- 
палоқдек мошранг ток барглари енгил ша- 
молда тебранади, қариб сарғимтил бўлган 
барглар чирт узилиб, ҳаволаниб, ерга туша- 
ди. Газетадан. ..номаълум нуқтага қадалган 
нигоҳи беихтиёр, худди парашютдай ҳаво- 
ланиб, ерга тушаётган катта бир баргга 
қадалди. Д. Нурий, Осмон устуни. 

3 Мағрурланмоқ, ғурури ошмоқ. Енгил 
ғалабадан ҳаволанган Эрон қўишни масса- 
гетларнинг чекинаётганини эшитиб, зудлик 
билан уларни таъқиб эта бошлади. М. Осим, 
Аждодларимиз қиссаси. Маданиятли киши 
ўзидаги яхши фазилатлардан, гўзалликдан 
ҳаволанмайди. М. Алавия, Гўзаллик нима- 
да? -Қари одамни муштумдай бола олдида 
ҳақорат қилганингиз, болангизни ҳақ одам 
олдида ноҳақлик билан ҳимоя этганингиз 
яхшими ? Болангиз бундан ҳаволанмайдими ? — 
деди Расул ака хотинига. М. Исмоилий, 
Бизнинг роман. 

ҲАВОЛАТМОҚ Баланд кўтармоқ, юқо- 
рилатмок, баландлатмоқ. Извошчи узун қам- 
чисини боишда баланд ҳаволатиб қарсил- 
латди-да, отларга қараб қичқирди. И. Ра- 
ҳим, Чин муҳаббат. Муродхон қўлига олмани 
олиб, ҳаволатиб, Чўлпонойни мўлжаллаб от- 
ди. «Муродхон». Ориқ киши зўр бериб нима- 
нидир тушунтирмоқчи бўлар, қўлларини ҳа- 
волатиб-ҳаволатиб олар эди. И. Шомуродов, 
Мағлубият. 

ҲАВОЛИ I Ҳавоси бор, ҳавога эга бўл- 
ган; баҳаво. Сиқиқ ҳаволи баллон. Бузуқ ҳа- 
воли хона. н Ёпчон асрий сирларни Бағрига 
олган қишлоқ. Ёпчон хушбўй ҳаволи, Фарах- 
бахшдир, кенг қучоқ. Ғайратий. Қишнинг би- 
ринчи ярми қуруқ келди. Бу очиқ ҳаволи кун- 
лар деҳқонларга ёқмади. П. Турсун, Ўқитув- 
чи. Қиш бўронлари ўтган, баҳорнинг юмшоқ 
ҳаволи кунлари бошланган. С. Айний, Қул- 
лар. Мактаб олдида ҳаволи чорбоғлар таш- 
кил этилган. Газетадан. 

ҲАВОЛИ II Ўзини бошқалардан юқори 
тутадиган; кибрли, худбин, димоғдор. Бош- 
қалардан ўзини азиз тутган ҳаволи киши ўз 
мақсади йўлида ҳар қандай тубанликдан, яра- 
масликдан қайтмайди. М. Алавия, Одамлик 
— одмиликда. 

ҲАВОЛЛАНМОҚ Ҳавол бўлмоқ, ғовак 
ёки бўш бўлиб қолмоқ. Гоҳ ўнгирлардаги 
таги ҳаволланиб қолган, патирдай юпқа 
музга айланган қор парчаси тагидаги лойни 




ғижимлаб.. бўз тупроқни ковлаб юрган Пар- 
nu иссиқлаб кетди. Й. Шамшаров, Бахт из- 
лаб. 

ҲАВОН [а. — келисоп, ўғир дас- 

таси] Синч девор устунларини тик тутиб 
туриш учун устунларнинг тепа қисмидан 
қияроқ тираб, михлаб қўйиладиган ёғоч, 
тирагич. 

ҲЛВОНЧЛ қ. ҳовонча. Баъзилари.. чинор, 
қайрағочлар остидаги шийпончаларда олди- 
ларига ҳавончадай ё ўғирдай вино бочкала- 
рини қўйиб, тош кўрада кабоб пишириб, 
улфатчилик қилмоқдалар. Ҳ. Назир, Мафту- 
нингман, Озарбайжон. 

ҲАВОРИИ [а. ^ jl — издош, шогирд; 
Исо пайғамбар издоши] дин. Исо пайғам- 
барнинг 12 шогирдидан бири. Ривоятда 
айтилишича, Исо пайғамбарнинг 12 ҳаво- 
рийсидан бири Иуда 30 та кумуш танга 
эвазига хиёнат қилган экан. «Фан ва тур- 
муш». 

ҲАВСАЛА [а. д I — сабр, тоқат, чи- 
дам, ҳафсала] қ. ҳафсала. Ҳадемай карнай- 
гуллар жуда ҳавсала билан чиройли қилиб 
тортилган ипларга чирмашиб, катта-кат- 
та япроқлар отди. А. Қаҳҳор, Қўшчинор 
чироқлари. 

ҲАД(Д) I [а. — даража; чек, чегара; 

охир, поён, ниҳоя] 1 эск. кт. айн. чегара 1 . 

2 кўчма Белги, ҳаракат ва ш.к. нинг 
ўлчам, даража, миқдор жиҳатидан муайян 
ҳолати; чек, меъёр, ниҳоя. Ҳадд-ҳисобсиз. 
Ҳаддига етмоқ. Ҳаддан зиёд(а). Ҳаддан ор- 
тиқ (ташқари). н Ёдгор ҳам хурсанд, хур- 
сандлигининг ҳадду поёни йўқ эди. С. Ай- 
ний, Дохунда. Ойша бегим ҳаддан ортиқ 
уятчан.. П. Қодиров, Юлдузли тунлар. Са- 
лимбойваччанинг кайфи — мастлиги ҳаддига 
етган. Ойбек, Танланган асарлар. -Иш сиз 
деган ҳаддан ўтибди! — деди кескин эътироз 
билан Ҳусайн Бойқаро. Ойбек, Навоий. 

3 Бирор ишни қилиш имкон-ихтиёри, 
ҳақ-ҳуқуқи. Остонадан ҳатлаб чиқишга ҳад- 
ди йўқ. Ойбек, Танланган асарлар. Хафа 
бўлманг, биз ҳақ олмасдан ишлаймиз. Ахир 
биз қулмиз-ку, ҳақ талаб қилишга ҳаддимиз 
борми! Мирмуҳсин, Меъмор. 

Ҳад қилмоқ кам қўлл. Журъат қилмоқ, 
ботинмоқ. Аввалига бу мўътабар зот ҳаёти 
асосида очерк ёзмоқчи бўлдим. Бироқ ҳаде- 
ганда бу ишга ҳад қилавермадим. Р. Раҳ- 
мон, Халқ профессори. Йигит бўла туриб, 


бу гапни мен дангал айтолмаганман-у, қиз 
бола ҳад қилармиди. Газетадан. Ҳадцан (ёки 
ҳаддидан) ошмоқ Бирор иш, хатти-ҳаракат- 
да тартиб-қоида, меъёр доирасидан чиқмоқ. 
Тилингизни тийинг, ҳаддан ошманг! н Тар- 
тиб-интизомга қарамай, ҳаддидан ошиб 
кетадиганлар бор. С. Нуров, Нарвон. Ясо- 
вулбоши ҳаддидан ошиб кетди, тўйларни 
бузади, созчиларни уради.. Ж. Шарипов, Хо- 
разм. Ҳадди сиғмоқ Бирор иш, хатти- 
ҳаракатни қилиш имкон-ҳуқуқига эга 
бўлмоқ; журъат қилмоқ, ботинмоқ. Бошлиқ 
бўлганингиздан кейин гапириш эмас, танбеҳ 
беришга ҳам ҳаддингиз сиғади. С. Нуров, 
Нарвон. Мозорга тил теккизишга қандай 
ҳаддинг сиғди, муртад! К. Яшин, Ҳамза. 
Уни гап билан енгиб бўлмаганидан ташқари, 
у қилиб юрган ишдан кулиб, масхаралашга ҳам 
ҳеч кимнинг ҳадди сиғмасди. Мирмуҳсин, 
Меъмор. Ҳаддини олмоқ айн. ҳадисини ол- 
моқ қ. ҳадис II. Алъпинист деганча бор экан. 
Юришнинг хўп ҳаддини олган экан. М. Ман- 
суров, Ёмби. Ишни йўлга қўйиб олайлик. 
Тикувчиларимиз унинг ҳаддини олгач, янги- 
ликни такомиллаиипириб, чиқимни камай- 
тириш қийин эмас.. Ҳ. Қодиров, Янгилик 
ошиғи. 

ҲДД II [а. — чек, чегара, марра] мат. 

Тенгламани ташкил этувчи сонлардан ҳар 
қайсиси ёки сон ўрнида ишлатилган бел- 
гилардан биттаси. Номаълум ҳадни топиш. 
Четки ҳадларни кўпайтириш. Ўрта ҳадга 
тақсимлаш. 

ҲАДАФ [а. — нишон; мўлжал; 

финиш, сўнгги нуқта] 1 эск. кт. Бирор нар- 
са отиш ёки зарб бериш учун мўлжалга 
олинган нарса; нишон. Шунга ўхшаш, мулла 
Абдураҳмон ҳам, муҳокамасига озгина ғараз 
аралаштириб, Сафар бўзчининг аччиқ ҳа- 
қоратига ҳадаф бўлди. А. Қодирий, Меҳ- 
робдан чаён. 

2 кўчма Эришиш, қўлга киритиш кўзда 
тутилган, ҳаракат йўналтирилган нарса; 
мақсад. Сиз ҳурматлиларга маълумдир, биз- 
нинг шул Отабекдан ўзга фарзандимиз бўл- 
май, дунёда ўзимиздан кейин қолдирадир- 
ган туёғимиз ва кўз тиккан орзу-ҳаваси- 
миз, умид ҳадафимиз фақат шул Отабек- 
дир. А. Қодирий, Ўтган кунлар. 

ҲАДАҲА шв. Тезлик билан, тездан, дар- 
ров. Милициялар ҳадаҳа отланиб, йигирма 
одам бўлиб, ёв-яроғини осиб, отига қамчи 




босиб, йўл тортди. «Очилдов». Дўстим, сен 
ҳадаҳа қайтмоқ бўлибсан. Борсанг яхши бў- 
ларди. «Муродхон». Шаҳарда на балчиқ бо- 
сиб юрибсан, дея ўғлини ҳадаҳа қисти- 
бастига олмоқчи эди. Н. Норқобилов, Бе- 
катдаги оқ уйча. ..ҳадаҳа тўшакка ўтирар- 
кан, сингилларига шивирлади. Ҳ. Шайхов, 
Туташ оламлар. 

ҲАДДИЛИ фолък. Ҳар бир нарсага ҳад- 
ди сиғадиган, тап тортмай аралашавера- 
диган; ўктам. Авазхон кампирга қараса, ҳад- 
дили, зўр кампирга ўхшайди, сирини яшир- 
ди. «Балогардон». [Барчин:\ -Ҳаддили, зўр 
қалмоқ экан, бизни кўриб айланишиб юрма- 
син, — деб ўрнидан туриб, уйига кириб бо- 
раётир. «Алпомиш». 

ҲАДЕБ Тез-тез ва давомли равишда, 
такрор ҳолда; нуқул. Ҳадеб кулаверма. Ҳа- 
деб бир гапни такрорламоқ. н Лола Му- 
роджонга тик қарагани юраги дов бермас, 
ҳаяжонини босиш учун ҳадеб кафти билан 
сумкачасининг боғичини силар эди. М. Хай- 
руллаев, Тилла маржон. Кўйинг, тақсир, сат- 
ранж ҳам жонга тегди, ҳадеб қолавера- 
сиз. Уйғун ва И. Султон, Алишер Навоий. 
Ҳадеб қоринни ўйлаш керак эмас.. С. Сиёев, 
Ёруғлик. 

ҲАДЕГАНДА Талаб этилган, кутилган 
вақт давомида; тезгина, дарров. Гст ҳадеган- 
да қовушавермади. Ҳадеганда уйга қайта- 
вермади. н Ичкаридан ҳадеганда жавоб 
бўлавермади. Н. Аминов, Суварак. Кенжа 
ҳадеганда қозон атрофида айланиб юрган 
бой болаларига қўшилолмай, бир чеккада ту- 
рарди. Н. Фозилов, Дийдор. Куёви қаттиқ 
чарчаган экан, бирпасда пиш-пиш ухлаб қол- 
ди. Аммо Толибжонни ҳадеганда уйқу олол- 
мади. С. Аҳмад, Жимжитлик. 

ҲАДЕМАИ Кўп вақт ўтмай, оз фурсат- 
да, тез орада; тезда, бирпасда. Ҳадемай тонг 
omadu. Ҳадемай меҳмонлар келишади. Ҳаде- 
май ўқиш бошланади. н Машинага йўл 
писанд эмас. Ҳадемай Мирзачўлга етиб бор- 
ди. Ҳ. Назир, Чўл ҳавоси. Ҳадемай карнай- 
гуллар жуда ҳавсала билан чиройли қилиб 
тортилган ипларга чирмашиб, катта-кат- 
та япроқлар отди. А. Қаҳҳор, Қўшчинор 
чироқлари. 

ҲАДИК Бирор кимса ёки нарсадан 
салбий таъсир, зиён-заҳмат етишидан, шун- 
га сабаб бўладиган ҳолатдан қўрқув, чўчиш; 
шу ҳақдаги ўй, хаёл. Иштонсизнинг ҳадиги 


чўпдан. Мақол. н Милициянинг машинаси- 
ни биров кўрмадимикин, деган ҳадикда 
девордан кўчага қарадим. Т. Мурод, От 
кишнаган оқшом. Бир куни Аҳмаджон минг 
ҳадик билан қизни кинога таклиф қилди. 
Ф. Насриддинов, Кўнгил. Сифатсиз маҳ- 
сулотдан сотувчи ҳам ҳадикда. «Муштум». 
Йигитнинг унсиз боқиши унда ҳадик уйғо- 
тар, шу билан бирга ҳузур бахш этар эди. 
Ж. Абдуллахонов, Орият. 

Ҳадик олмоқ Кўнглида ҳадик уйғонмоқ; 
ҳадиксирамоқ, чўчимоқ. Малика шоҳдан 
ҳадик олиб, хавфсираб юрар эди. «Баҳром 
ва Гуландом». Абдусамад қори.. «демак, Бўта- 
бой Ўрмонжондан ҳадик олганидан шундоқ 
қилган экан», деган қарорга келди. А. Қаҳ- 
ҳор, Қўшчинор чироқлари. 

ҲАДИКЛАНМОҚ Ҳадиксирамоқ, хавф- 
сирамоқ; қўрқмоқ. ..ўртоқларининг чақириб 
қолишидан ҳадикланган Собир қўйларини 
Оқтош юқорисига жилдирган эди. Н. Нор- 
қобилов, Бекатдаги оқ уйча. 

ҲАДИКЛИ Ҳадик, хавфсираш, қўрқув 
туйғуларини ифодаловчи. Очликдан мадор- 
сизланган онанинг ва кепак қатирмадан кўз 
олмаётган ярим яланғоч болаларнинг ҳадик- 
ли қараши Майнанинг кўнглини бузиб юборди. 
Ш. Тошматов, Эрк қуши. 

ҲАДИКСИЗ Ҳадиксирамасдан, қўрқмай. 
Сиз ҳадиксиз юраверинг. Ҳадиксиз киши. н 
Равшанхон ҳеч ҳадиксиз у элга ҳам кириб 
боради. «Равшан». Бизнинг сатрлар Ёв йўлин 
тўсар, Ҳатнасин ҳадиксиз Пўлат карвон- 
лар. Ғ. Ғулом. 

ҲАДИКСИРАМОҚ Ҳадик олмоқ; хавф- 
сирамоқ, чўчимоқ, қўрқмоқ. Абдибилол, ака- 
сининг гапини эшитиб қолишларидан ҳа- 
диксираб, ён-верига қаради. С. Юнусов, Ку- 
тилмаган хазина. Фармонқул ака, нега қу- 
ёнга ўхшаб ўз соянгиздан ҳадиксирайдиган 
бўлиб қолдингиз? С. Маҳкамов, Шогирд. Би- 
рор одам узоқ қараб қолса борми, ҳадикси- 
раб, кечаларни уйқусиз ўтказарди. С. Анор- 
боев, Оқсой. 

ҲАДИКЧИ Ҳадиксираш одати кучли, 
ҳар нарсадан ҳадиксирайверадиган. Соясидан 
қўрқар ҳадикчи, Ип кўринар унга илондек.. 
А. Мухтор. 

ҲАДИС I [а. — сўз; суҳбат; ҳикоя, 

ривоят] 1 дин. Ислом динида Қуръондан 
кейинги муқаддас манба, Муҳаммад пай- 
ғамбарнинг фаолияти ва кўрсатмалари ҳа- 




қида ривоятлар мажмуи (Расулуллоҳ сал- 
лаллоҳу алайҳи вассалламнинг турли ша- 
роитларда шариат аҳкомларига оид айтган 
сўзлари ҳам ҳадисдир). Бир қанча мўътабар 
китоб, оят ва ҳадисларни қараб чиқдим. 
Ғайратий, Довдираш. У [Тешабой] ҳам, ўз 
пайғамбарларининг ҳадисини бузган ёки 
фирибгарлик, қилвирликлар билан ўз пай- 
ғамбарларини алдаган риёкорлар сингари 
динидан ҳам чиқмас, шариат олдида мур- 
mad ҳам бўлмас эди. М. Исмоилий, Фарғо- 
на т. о. Аҳмадхўжа ўз xamuda, Мадрасаи 
олияда тафсир, ҳадис, илми кимё каби тур- 
ли илмлар ўқитилишини ёзган эди. М. 
Муҳаммаджонов, Турмуш уринишлари. 

Ҳадис оши ёки оши ҳадис Муҳаммад 
пайғамбарнинг айтиб қолдирган сўзлари, 
у ҳақидаги ривоятларни ўқиш, эшитиш 
мақсадида ўтказиладиган зиёфат, йиғин. 
Асти нимасини айтасиз. Оши ҳадисда ет- 
мишга кирган ҳазратимниям кўзлари шоҳ- 
соққадек ўйнаб кетди. Ҳамза, Паранжи 
сирлари. Ҳадиси шариф айн. ҳадис 1. У 
[Султонмурод] диний китоблар — ҳадиси 
шариф, ҳатто қуръон оятларидаги.. таъ- 
бирлар ҳақида савол бериб, устозларнинг 
ғашига тегарди. Ш. Тошматов, Эрк қуши. 
Ҳадиси шарифда буюрилишича, одам аввало 
ўзига, кейин аҳли аёлига [оила аъзоларига] 
ёрдам берса, рисоладагидек бўлади. Газета- 
дан. 

2 эск. кт. Бирор кимсанинг айтган сўз- 
лари ёки гаплари; ривоят, ҳикоя. Майгун 
лабинг ҳадиси маст этди ғойибона, Кайфи- 
ят ўлди зоҳир жоми шароб кўрмай. Фазлий. 
Сенга балки аён, балки ноаён, Бир ҳаёт 
ҳадисин айлайин баён. А. Орипов, Йиллар 
армони. 

ҲАДИС II [а. 1 Кураш, беллашув 

кабиларда қўлланадиган ўзига хос усул. 
Полвонларнинг кураш ҳадисларининг ўз но- 
ми бор. Ш. Холмирзаев, Тоғларга қор тушди. 
У бир ҳадис ишлатар, ёвга тупроқ muuuia- 
тар.. Миртемир. 

Ҳадис олмоқ Бирор усулни қўллаш 
мўлжалини қилмоқ. Бу эндиги саволнинг 
дебочаси эканини синашта бўлиб қолган 
Шоҳгадо дарров пайқади. Ҳадис олган пол- 
вондек ҳозирлик кўриб турди. Шуҳрат, Жан- 
нат қидирганлар. Ҳадис қилмоқ эск. Усул 
ишлатмоқ, бирор усулни (усулларни) машқ 
қилмоқ. Улар [паҳлавонлар] бир-бирларини 


синаш учун ҳадис қилиб, узоқ айланиб юр- 
дилар. М. Осим, Аждодларимиз қиссаси. 
Спортнинг бу турини ўзлаштириб олганига 
қаноат ҳосил қилгач, классик курашни ҳа- 
дис қила кетди. «Муштум». 

2 с.т. Бирор ишни уддалашга бўлган эп; 
малака, маҳорат. -Қозоғистонлик полвоннинг 
ҳадиси анча зўр экан, — деди Тўламат мўй- 
лов. С. Анорбоев, Оқсой. Йўқ эди бойқуш- 
нинг ҳадис — ҳунари. «Алпомиш». 

Ҳадисини олмоқ Бирор иш, касб-ҳу- 
нарни, унинг йўл-йўриғи, усулини яхши 
эгалламоқ, машқини олмоқ. Ўз касбининг 
ҳадисини олган ҳайдовчи қий-чувга парво 
қилмай, танга-чақа санайди. Қ. Кенжа, 
Нотаниш гул. У йўлига ғов бўлганларни 
турли йўллар билан тинчитишнинг ҳадиси- 
ни олган. Н. Қобил, Унутилган соҳиллар. 
Мажлисларни олиб бориш унгагина тотии- 
рилар, у регламент ва бошқа тартиб-қои- 
даларга риоя қилишнинг ҳадисини олган.. 
Ж. Абдуллахонов, Хонадон. 

ҲАДИСШУНОСЛИК Ҳадисларни ўр- 
ганиш; ҳадис илми. [Насаф] Ўзининг бой 
тарихи мобайнида ҳадисшунослик мактаб- 
ларидан бири даражасига кўтарилди. «Шарқ 
юлдузи». 

ҲАДСИЗ эск. кт. Чексиз, поёнсиз. Бир 
вақтлар сувсизликдан торс-торс ёрилиб 
кетган даштларда эндиликда ҳадсиз ғал- 
лазорлар шовуллаб ётибди. Ш. Рашидов, 
Янги ер ҳақида сўз. Эй, сен муаззам ва ҳад- 
сиз саҳрода адашган саргардон сайёҳ! Ф. 
Мусажонов, Ҳиммат. 

2 Белгининг энг юқори даражасини 
билдиради; беҳад, ниҳоятда, ғоят. ў дунёда 
энг қимматли, энг қодир буюмини топиб ол- 
ган каби, ҳадсиз севинди. Ойбек, Танланган 
асарлар. Козим унинг кўзларига ҳадсиз бир 
ғусса соя солганини сезди. Э. Усмонов, Ёл- 
қин. Чуқур қайғу, ҳадсиз кин билан Йўлчи 
бир неча маҳаллани айланиб чиқди. Ойбек, 
Танланган асарлар. 

ҲДДЯ [а. ^ — совға, туҳфа] Тақдим 
этилган нарса; совға, тортиқ, туҳфа. Под- 
шоҳнинг зиёфатига ҳамма савдогарлар ҳадя- 
лар олиб боради. «Эртаклар». Сочилади сочқи, 
ҳадя, тўёна, Шўх болалар қий-чув илиб 
олмоқда. Миртемир. Зокир Фаридага пушти 
гулли панбархат ҳадя қилган, «шу рангни 
яхши кўраман», деб бир неча марта айт- 
ган эди. П. Қодиров, Уч илдиз. 






Ҳадя қилмоқ (ёки этмоқ) Ҳадя (совға) 
бермоқ, тортиқ қилмоқ. Мунис ҳам уни яхши 
кўрарди. Баъзи нарсаларни унга ҳадя қилган 
эди. Ў. Умарбеков, Ёз ёмғири. ..ҳайҳотдай 
қўшни хонада хонга оқпошшо ҳадя этган 
улкан соатнинг тақиллашидан бўлак товуш 
эшитилмасди. С. Сиёев, Ёруғлик. 

ҲАЕ [а. — уят, шарм; ор, номус; 

камтарлик, адаб] Ножўя, номаъқул хатти- 
ҳаракатдан тийилиш ҳисси; уят, шарм. 
Вафосизда ҳаё йўқ, Ҳаёсизда вафо йўқ. Ма- 
қол. н Ҳаё — инсоннинг энг олийжаноб 
фазилати, унинг кўрки, безаги. С. Карома- 
тов, Вобкентлик ошиқ. Одамда ор-номус, 
ҳаё бўлиши керак, Жўрахон! Ахир эрингиз 
бор-а!М. Исмоилий, Фарғона т. о. 

Ҳаё қилмоқ кам қўлл. Уялмоқ. Шоир 
қалби билан баъзан кўзимни Ҳизларга буриш- 
дан қиламан ҳаё. Шукрулло, Жавоҳирлар 
сандиғи. 

ҲАЁЛИ Ножўя хатти-ҳаракатдан ўзини 
тортадиган, ҳаёси бор. Аҳмад бу соф, ҳаёли, 
содда қизга жуда ширин сўз айтгиси кел- 
ди.. Ф. Мусажонов, Ҳиммат. 

ҲАЁН эск. Фойда, наф. Бир мири ҳаён, 
уч мири зиён. Матал. н У[Тешабой] савдо- 
гар omacu Болта кўпаснинг «ҳаён кўтарса, 
зиёндан қочма», деган васиятини кўз ўнгида 
тутади. М. Исмоилий, Фарғона т. о. У.. 
елкасини қисиб: -Шунақа бир ҳаракат бор 
эди, ҳадисини олмаган одамга қийин экан, 
ҳеч ҳаён чиқмади, — деб қўя қолибди. Ж. 
Абдуллахонов, Тўфон. Пахтадан келган ҳа- 
ён чорвага ямоқ бўлиб кетарди. Й. Шамша- 
ров, Тошқин. 

ҲАЁСИЗ Ҳаёси йўқ, уятсиз. Ҳаёсизга ҳар 
кун ҳайит. Мақол. н [Соҳиб Доро:] Ҳаёсиз 
билмагай ҳеч бир вафони, Вафога алмашур 
шоҳлар жафони. Уйғун ва И. Султон, Али- 
шер Навоий. Бозоров «севгиси»нинг ҳам миси 
чиқди. Энди у ҳаёсиз бошини қуйи солиб, 
қўл учида қарсак чалиб, лой бўлиб ўтирибди. 
И. Раҳим, Чин муҳаббат. Вой шўрим.. Вой 
бети йўқ қиз! Вой ҳаёсиз қиз! С. Зунуннова, 
Гулхан. 

ҲАЁСИЗЛАШМОҚ кам қўлл. Ҳаёсиз 
бўлмоқ, ҳаёни унутмоқ. Тарбутисларнинг 
қутуриб кетгани рост.. Лекин Бахўр йўқлиги 
учун тарбутислар ҳаёсизлашдилар дейиш, 
албатта, нотўғри. Ё. Хаимов, М. Раҳмон, 
Ҳаёт-мамот. 


ҲАЕСИЗЛИК Ҳаёсиз бўлиш, ҳаёсизга 
хос хатти-ҳаракат, хусусият, қилиқ. Васи- 
лий бир куни ҳовлида бир неча болаларга икки 
қўлни тахтага қўйиб, икки оёқни осмонга 
қилиб, «стойка» қилишни ўргатаётган эди, 
қори кўриб қолиб, чидаёлмай бақирди: -Ҳай- 
ҳай, бу қандай ҳаёсизлик тағин! П. Турсун, 
Ўқитувчи. 

ҲАЁТ I [а. — яшаш, мавжуд бў- 

лиш, тириклик] 1 Материянинг ўз ривож- 
ланишининг муайян бир давридаги ҳара- 
катланиш шакли. Ерда ҳаётнинг пайдо бў- 
лиши. Ўсимликлар ҳаёти. н Яқин атро- 
фимизни ўрганиб, фақат сайёрангизда ҳаёт 
борлигини аниқлаганимизга анча бўлди. О. 
Мўминов, Хиёбондаги уч учрашув. 

2 Инсон, ҳайвон, ўсимликларнинг ту- 
ғилгандан (юзага келгандан) ўлгунга (йўқ 
бўлгунга) қадар бўлган физиологик ҳолати, 
тирик, мавжуд, яшаётган ҳолати. Кўз жуда 
мураккаб оптик система бўлиб, киши ҳаёти- 
да кўзнинг яхши кўриши муҳимдир. Газета- 
дан. Бир авлоднинг ҳаётича давр ичида нур 
деган сўз эрмакдай бошланиб, асрларнинг 
ҳокими бўлиб қолди. Ж. Абдуллахонов, Орият. 
Унинг ҳаёт асари қолмаган юзи яна хира- 
лашди.. К. Яшин, Ҳамза. 

Ҳаёт бағишламоқ (ёки бахш этмоқ) 1) 
дунёга келтирмоқ, туғмоқ; 2) ўлимдан сақ- 
ламоқ, яшашга имкон бермоқ, имкон ярат- 
моқ. ..мени дор остидан қутқариб, менга яна 
ҳаёт бағишладингиз. А. Қодирий, Ўтган кун- 
лар. Шу билан бирга, ўзига ҳаёт бахш этган 
ҳакимнинг хизматига ҳамиша камарбаста 
бўлиб турди. К. Яшин, Ҳамза; 3) ҳаёт, яшаш 
шароити, имконияти билан таъминламоқ. 
Она табиат инсонга турли-туман неъмат- 
ларни инъом этиб, унга ҳаёт бағишлаб ту- 
ради. Газетадан. Мана, субҳидам пайти, қуёш- 
нинг заррин нурлари ҳамма ёққа ҳаёт ба- 
ғишлаяпти.. Т. Рустамов, Мангу жасорат. Cye 
оқади, қон каби бориб, Ғўзаларга бахш этар 
ҳаёт. Ғайратий. 

3 Яшаш муддати; умр. Тўй — киши ҳаё- 
тидаги энг яхши орзу-умидларнинг ушалиши. 
Газетадан. Гапни чўзма, чункиҳаёт қисқадир. 
М. Жўра, Изтироб. Олима ҳаётининг охири- 
га қадар халқ учун покиза виждон билан 
хизмат қилди. «Саодат». 

Ҳаёт кечирмоқ Умр кўрмоқ, яшамоқ. У 
билан бирга ўттиз йил ҳаёт кечирдик. н 
Қорақалпоқ халқи янги шаҳарларда, қулай, 




ёруғ, баҳаво уй-жойларда ҳавт кечирмоқда. 
«Ўзбекистон қўриқлари». 

4 кўчма Ҳаёт бағишловчи, ҳаётни таъ- 
минловчи нарса. Электр симлардан ҳаёт 
оқади. «Гулдаста». Ҳаракат — иссиқлик, 
иссиқлик — ҳаёт демак. Мирмуҳсин, Меъ- 
мор. Нон ҳидида ҳаёт бор, Ҳар мағзида ма- 
мот бор. Газетадан. 

5 Киши ва жамиятнинг яшаш тарзи, 
ҳолати; турмуш, тирикчилик. Ижтимоий 
ҳаёт. Оилавий ҳаёт. Ёзувчининг ҳаёти ва 
фаолияти. Республика ҳаёти. Маҳалла ҳаё- 
ти. н Билим юрти талабаларининг ҳаё- 
ти ҳар томонлама сермазмун ўтмоқда. 
Газетадан. Ўшнинг баланд-паст лой томлари 
шаҳардаги қашшоқ ҳаётнинг гувоҳидек 
мунғайиб турипти. С. Кароматов, Олтин қум. 
Шу ҳаёт, шу турмушдан гадолик аъло. 
Ғайратий. 

6 Бизни ўраб олган реал борлиқ, воқе- 
лик. Ҳаёт жуда қизиқ-а ?! Бировлар — асал, 
бировлар заҳар бераркан. С. Юнусов, Ку- 
тилмаган хазина. Ҳаётда шундай одамлар 
борки, улар бутун умрларини фақат бир 
ишга, бирон касбга бағишлаган бўладилар. 
X. Ёдгоров, Ҳаёт тўлқинлари. 

7 сфт. Яшаб турган; тирик. Ким билади, 
балки ҳаётдир ва, эҳтимол, ҳаётга ётдир. 
Ҳ. Олимжон. Шу дарча чолингиз ҳаёт вақ- 
тида ҳам қийшиқ эди.. А. Қаҳҳор, Қўшчи- 
нор чироқлари. 

8 кўчма Жонланиш, уйғониш. Редакция- 
да ҳаво юришиб, ҳаёт аломатлари пайдо 
бўлгандек туюлди Аҳмадга. Ф. Мусажонов, 
Химмат. 

9 Ҳаёт (хотин-қизлар исми). 

ҲАЕТ II [а. JaL-a. — девор; ҳовлига туташ 
боғча], ҳаётча шв. Хўжалик ёнидаги кичик 
экин майдони, томорқа, боғча, чорвоқ. [ Хо- 
лисхон :] Мана шу ҳаётчанинг орқасида тор 
кўча бор, бундан қаёққа боришни ўзим бил- 
майман. Ҳамза, Паранжи сирлари. 

ҲАЁТБАХШ [а. + ф. - ҳаёт ба- 

ғишловчи, тирилтирувчи] 1 миф. Ўликни 
тирилтирадиган, қайта жон киргизадиган. 

2 Организм учун ҳаёт бахш этувчи. 
Шеърки, ўз соҳибининг қонидан пайдо бў- 
лар экан, ўшал қон каби ҳаётбахш бўлмоғи 
лозим эмасми? С. Сиёев, Ёруғлик. Куёш ўз 
ҳаётбахш нурларини тағин мўл-кўл соча 
бошлади. А. Ҳайитметов, Пўлат бармоқлар. 
Тортиқ этмиш табиат Хуш иқлим, тоза 


ҳаво. Сувлари зилол, шарбат, Ҳаётбахш, 
дардга даво. Ё. Мирзо. 

3 кўчма Кишини жисман, руҳан тетик- 
лантирувчи, жонлантирувчи. Баҳорнинг ҳа- 
ётбахш руҳи совуқдан ёшланган кўзларда, 
кўкарган юзларда барқ урди, диллар исиб 
кетди. А. Мухтор, Чинор. Зубайданинг овози 
ёқимли, ҳаётбахш эди. К. Яшин, Ҳамза. 
Шерали шу ҳаётбахш лаблардан кўзларини 
узолмай қолди. С. Кароматов, Олтин қум. 

ҲАЕТИЙ | а. — ҳаётга, тирикликка 

оид] 1 Ҳаётга, яшашга, тирикчиликка оид. 
Ҳаётий жараёнлар. Ҳужайраларнинг ҳаётий 
вазифаси. 

2 Ҳаёт учун зарурий, ҳаёт талабидан 
келиб чиқувчи, ҳаёт талаби билан боғлиқ. 
Унинг орзуси бир қарашда романтик қа- 
соскорнинг орзуси бўлиб кўринса-да, таги- 
даги ҳақиқат чуқур, ўта ҳаётий. Ҳ. Ғулом, 
Тошкентликлар. Хўжалигимизда ҳали ечи- 
лиши ғоят зарур бўлган ҳаётий вазифалар 
кўплаб кўзга ташланади. «Ўзбекистон қў- 
риқлари». ..унинг билан суҳбатда зарур ва 
ҳаётий масалалар гаплашиб олинган эди. 
Мирмуҳсин, Умид. 

3 Ҳаёт билан боғлиқ, ҳаёт учун типик 
(бўлган), ҳаётдагига мос, тўғри келадиган. 
-Асосий масала асарда айтилмоқчи бўлган 
фикрнинг ўқувчи қалбига яқин ва ҳаётий 
бўлишида, — деди Саид Аҳмад. Шукрулло, 
Жавоҳирлар сандиғи. Ҳаётий воқеаларни 
умумлаштириб, сермазмун бадиий асарлар 
яратган ва яратаётган журналистлар кўп. 
X. Ёдгоров, Ҳаёт тўлқинлари. Рассом шоир 
ва маърифатпарварнинг сиймосини ҳаётий 
қилиб ишлай олган. Газетадан. 

ҲАЁТИЙЛИК 1 Ҳаётга оид, ҳаёт билан 
боғлиқ бўлиш; шундай белги-хусусиятга 
эгалик. XV аср Ҳирот санъатига хос бўлган 
ҳаётийлик халқчилликка ҳам олиб келади. 
«Фан ва турмуш». Бу билан улар бадиий 
ижоддаги энг муҳим фазилатга — ҳаётий- 
ликка эришаётирлар. «Шарқ юлдузи». 

2 Яшаш, ривожланиш қобилияти (қуд- 
рати)га эгалик; яшовчанлик. Буюк аллома 
ғояларининг ҳаётийлиги. 

ҲАЁТ-МАМОТ 1 Ҳаёт ва ўлим. Ҳаммаси 
ҳам бир-бирисиз босолмайди илгари, Боғлиқ 
экан бир-бирига ҳаёт-мамот сингари. А. 
Мухтор. 

2 Ҳаёт ёки ўлим, яшаш ёки ўлиш; тақ- 
дир. Беркитишнинг нима ҳожати бор: ҳо- 




зир, шу дақиқаларда, бутун ҳаёт-мамотинг 
шу опамизнинг қўлларида.. Д. Нурий, Осмон 
устуни. Шайбонийхон чоршанба куни ҳаёт- 
мамоти ҳал бўлиишни сезиб, бор истеъдоди- 
ни, бутун тажрибасини ишга сола бошлади. 
П. Қодиров, Юлдузли тунлар. Бу ҳаёт-ма- 
мот кураши, бек афанди!\. Ғулом, Машъал. 

ҲАЁТЧАН 1 Яшашга қобилиятли; яшов- 
чан. Ҳаётчан тузум. Ҳаётчан ғоя. 

2 Ҳаёт билан боғланган, ҳаётдан олин- 
ган; халқчил. Улар [масхарабозлар\ ўзларининг 
ҳаётчан санъатлари билан меҳнаткашларга 
ёқимли ҳаяжон, дилни яйратадиган беғубор 
кулги, истиқболга ишонч бахш этиб келган. 
М. Қодиров, Халқ томошаларида урф- 
одатлар. 

ҲАЖ [а. — муқаддас жойларни зиё- 

рат қилиш; Маккани, Каъбатуллони тавоф 
қилиш] Макка шаҳрига бориб, зулҳижжа 
ойида белгиланган тартиб-қоида ва одат- 
ларга амал қилган ҳолда, Каъбани тавоф 
ва зиёрат этиш. Авлиёлардан биттаси уч 
мартаба ҳажга бориб келган экан. П. Тур- 
сун, Ўқитувчи. -Худо насиб қилса, ҳажга 
кетиб, гуноҳларимни ўша ёқда ювиб кела- 
ман! — деб ният қилди отам. М. Исмои- 
лий, Фарғона т. о. Ҳар йили минглаб ўзбе- 
кистонлик мусулмонлар ҳаж амалини адо 
этиб қайтишмоқда. Газетадан. 

ҲАЖВ [а. * — бировдан кулиш; мас- 

хара, мазах қилиш; сатира] Айрим шахс ёки 
ижтимоий ҳаётдаги нуқсонларни кулги ос- 
тига олиб, масхаралаб айтилган (ёзилган) 
гап, жумла, байт, асар. Аваз айрим мунофиқ, 
нодон кимсалар хусусида ҳажв айтди. С. 
Сиёев, Ёруғлик. Муқимийни кўрганлар кам 
бўлса ҳам, лекин уни оғиздан оғизга ўтиб 
келган дилтортар ғазалларидан, кулдириб 
ичакузар ҳажвларидан танийдиганлар кўп 
эди. М. Исмоилий, Фарғона т. о. У деворий 
газетанинг редколлегия аъзоси эди, прогул- 
чиликка қарши чиқарилаётган шошилинч 
сон учун уч-тўрт банд ҳажв ёзиб боришни 
илтимос қилишди. П. Қодиров, Уч иддиз. 

Ҳажв қилмоқ Масхарали гап-сўз, байт 
ва ш.к. билан танқид остига олмоқ. УАваз- 
нинг тили заҳарлигини, бировни ҳажв қилиш- 
га усталигини билади. С. Сиёев, Ёруғлик. 
Шоир «Мадҳий»нинг бўлса яна аҳволи маъ- 
лум: хонни мақташ, ўзига ёқмаганни ҳажв 
қилиш, хотинбозлик, баччабозлик билан овора 
бир бетайин. А. Қодирий, Меҳробдан чаён. 


ҲАЖВИЁТ [а. — ҳажвиялар, 

сатиралар] Ҳажвиялар, ҳажвлар, ҳажвий 
асарлар. Бобур ҳажвиёти айрим кишилар 
характеридаги бахиллик, бадфеъллик, ғий- 
батчилик каби салбий хислатларга ҳам қа- 
ратилган. «ЎТА». 

ҲАЖВИЙ [а. — кулгили, сатирик] 

Ҳажв йўли билан тасвирланган, ҳажв қи- 
либ ёзилган. Ҳажвий асар. Ҳажвий шеър. 
н Элмурод дастлабки пайтларда гапхўр 
улфатларга газета янгиликлари ва «Муш- 
тум» журналининг ҳажвий мақолаларини 
ўқиб бериш билан кифояланар эди. П. Тур- 
сун, Ўқитувчи. Орзиқул.. фермадаги ишни 
танқид қилиб, ҳажвий қўшиқ айтган, 
шундан бир оз кейин мудир вазифасидан 
четлаштирилганди. О. Ҳусанов, Яхшилар- 
га эргашдим. 

ҲАЖВИЯ [а. — кулгили, сатирик 

асар] Ҳажв билан айтилган, ёзилган шеър 
ва ш.к. Санъаткор, халқ ҳажвиясининг кул- 
ги, киноя, пичинг йўлларидан фойдаланиб, 
персонажларнинг жонли нутқини образли 
халқ тили ёрдамида беради. «ЎТА». 

ҲАЖВЧИ Ҳажв қилувчи, ҳажвий асар 
ёзувчи. Мавлоно Абдулвоси деган машҳур 
ҳажвчи-латифачининг сўз ва ҳаракатлари 
ҳамманинг ичагини узди. Ойбек, Навоий. 
Форс-тожик адабиётининг классиги, маш- 
ҳур ҳажвчи адиб Убайд Зоконийнинг ту- 
ғилганига 700 йил тўлди. Газетадан. 

ҲАЖВЧИЛИК Ҳажв, ҳажвий асар ёзиш 
иши, ижоднинг шундай соҳаси. [Азиз Аб- 
дураззоқ] Фақат шеър ёзиб қолмай, насрий 
ҳажвчиликда ҳам кучини синамоқда. «Муш- 
тум». Мен биргина журналист бўлибгина 
қолмай, бу қозонда [.газетачиликда] шоирлик, 
ҳажвчилик, ҳикоянависликда ҳам пиша бош- 
ладим. С. Абдулла, Менинг дорилфунуним. 

ҲАЖИҚИЗ сўк. Эркакларча иш тутмай- 
диган; хотинчалиш; қўрқоқ; номард. -Мен 
қиморбозман, бойвачча ҳам қиморбоз. Агар 
бойвачча «ҳажиқизман» деса, майли, молини 
олиб кетаверсин, — деди Эминохун. Ҳ. Нуъ- 
мон ва А. Шораҳмедов, Ота. Мен қатори 
йигитлар қорга кўкрагини бериб, ўлим билан 
олишиб юрса-ю, мен иссиқ кўрпани десам, 
ҳажиқиз бўлар эдим. А. Қаҳҳор, Олтин юлдуз. 

ҲАЖМ [а. ^ ? — миқдор, ўлчов, шакл] 

1 Бирор жисмнинг бўй, эн ва баландлик 
жиҳатидан катта-кичиклиги; фазода эгал- 
лаб турган ўрни (куб бирлиги билан ўл- 




чанади). Бинонинг ҳажми. н Агар ҳажмини 
каттароқ қилсам, иморатга керакли ҳам- 
ма бўёқ ва сирларнинг харажатини кўта- 
ради. А. Қаҳҳор, Сароб. Фазонинг геометрик 
жисм эгаллаб турган бўлагининг катталиги 
шу жисмнинг ҳажми деб аталади. «Гео- 
метрия». 

2 Бирор идиш ёки бўшлиқнинг қанча 
нарса сиғдира олиши, ичининг катталик 
даражаси; ўлчам. Ёғ банканинг ҳажми. Қу- 
дуқнинг ҳажми. н Тилнинг кўтарилиши 
ҳамда лабнинг чўччайиши билан оғиз бўш- 
лиғининг ҳажми ўзгариб, унли товушлар 
ўзига хос тус олади. «Ўзбек тили» дарслиги. 

3 кўчма Умуман, нарсанинг кўп-озлик 
даражаси, миқцори. Иш ҳажми. Мақоланинг 
ҳажми. н Текширишда қатнашган киши- 
лар ғўза тупларининг сони, шохларининг 
миқдори, ҳосилнинг ҳажмини аниқлаб.. чиқ- 
дилар. И. Раҳим, Ихлос. Биз, қиссамизнинг 
ҳажми сиғдирмаганликдан, унинг шаҳарда- 
ги софдил ҳаётига батафсил тўхтай ол- 
маймиз. А. Қодирий, Обид кетмон. 

ҲАЖМАН [а. 1 — ҳажм жиҳатидан, 

ҳажмга кўра] Ҳажм жиҳатидан, катта-ки- 
чиклик ёки кўп-озлик нуқтаи назаридан. 
Ҳажман кичик жисм. Иш ҳажман кўп бўл- 
са ҳам, анча енгил эди. н Кам куйдирила- 
диган гипсли боғловчи моддалардан фарқли 
ўлароқ, ангидрид цементи қотиш вақтида 
ҳажман кенгаймайди. «Фан ва турмуш». 

ҲАЖМИИ [а. — ҳажмга оид, ҳаж- 

ман] Ҳажмга боғлиқ бўлган, ҳажмдан ке- 
либ чиқадиган. Ҳажмий анализ. н Ҳажмий 
оғирлик бир куб жисмнинг килограммлар 
ҳисобидаги оғирлигидир. «Физика». 

ҲАЖМЛИ Ҳажмга эга. Катта ҳажмли 
бак. Кичик ҳажмли идиш. Юз минг тонна 
ҳажмли кема. 

ҲАЖР [а. — ташлаб кетиш, тарк 

этиш; айрилиқ, жудолик] Айрилиқ ҳолати; 
жудолик, ҳижрон. Ишқ давоси, авом ўйла- 
ганча, васл эмас — ҳажрдир. Зеро, васл ишқ 
ўтини сўндирувчи, ҳажр эса камолотга 
эрииапирувчидир. А. Қодирий, Меҳробдан 
чаён. Тун билан йиғлабди булбул Ғунча ҳаж- 
ри доғида. Кўз ёши шабнам бўлиб Қолмиш 
унинг япроғида. Э. Воҳидов, Муҳаббатнома. 

ҲАЗ [а. — бахт, омад; мўл-кўлчилик; 

ҳузур-ҳаловат; кайф-сафо; шодлик; роҳат, 
лаззат]: ҳаз этмоқ шв. Роҳатланмоқ, маза 
қилмоқ. Қизим, гаширинг [сабзинг] бўлса, па- 


лов қила қол, ҳаз этиб бир еяли! С. Сиёев, 
Ёруғлик. Ғазалнинг тозасидан йўқми? Бил- 
санг, ўқи, ҳаз этайлик. С. Сиёев, Ёруғлик. 

ҲАЗАР [а. — эҳтиёткорлик, ҳушёр- 

лик; эҳтиёт бўлиш, сақланиш] Ёқимсиз, 
ёмон шахс, нарса, хатти-ҳаракат ва ш.к. дан 
жирканиб, ўзини тийиш; тортиш, сақланиш. 
Кундошингнинг кўриниши баёвга ўхшаса ҳам, 
аммо ўзи писмиқ экан. Бундай одамдан, ал- 
батта, ҳазар керак. А. Қодирий, Ўтган кун- 
лар. Қайин отангизга айтдим: ..ҳар ҳолда 
ёмондан ҳазар лозимдир. А. Қодирий, Ўтган 
кунлар. 

Ҳазар қилмоқ Жирканиш, ёқтирмаслик, 
ҳазар билан муносабатда бўлмоқ. Ҳаромдан 
ҳазар қилмоқ. н Тўғриси ҳам Отабек ички- 
ликдан қаттиқ ҳазар қилар ва бу кунгача 
майни ўзига душман каби кўриб келар эди. 
А. Қодирий, Ўтган кунлар. Ҳар бир қадамин- 
гиз одамларга кўриниб турибди. Энди сиздан 
ҳамма ҳазар қилади. Ҳ. Ғулом, Тошкент- 
ликлар. Чунки халқ ёлғондан ҳазар қилади. 
Газетадан. Шаҳзода ундан [бойваччадан] 
чўчқадан ҳазар қилгандек ҳазар қилади. К. 
Яшин, Ҳамза. 

ҲАЗАРЛАНМОҚ кам қўлл. айн. ҳазар 
қилмоқ қ. ҳазар. ..хўроз, ит уриштиратур- 
ғон кўча чапанилари, боз-бозликка муккаси- 
дан кетган суюғоёқлар ҳам бу ярамас одат- 
лардан ҳазарланиб, аста-секин беза бошла- 
дилар. Газетадан. 

ҲАЗИЛ [а. J ул — кулги, мазах қилиш, 
тегишиш, ҳазиллашиш] 1 Қизиқчилик, эр- 
мак учун, ўйнашиб қилинган хатти-ҳара- 
кат ёки айтилган гап; жиддий, чин эмас. 
Ҳазилми, чинми? Ҳазилингни қўй! Сен ҳазил- 
ни кўтармас экансан. Ҳазил — ҳазилнинг 
таги зил. Мақол. Кўрса — ҳазил, кўрмаса — 
чин. Матал. н Тантибойвачча Гуландом- 
нинг сўзини [ киноясини] ҳазил деб ўйлаган 
бўлса керак. Ойбек, Танланган асарлар. Ич- 
карида ҳамон куй янграр, Зойиржоннинг ҳа- 
зил гаплари, қувноқ қаҳқаҳа тинмасди. Ў. 
Ҳошимов, Қалбингга қулоқ сол. Худойбер- 
ган хўжа ярим ҳазил, ярим чин гапириб, 
Авазни ўтирганларга таништирди. С. Сиёев, 
Ёруғлик. 

2 Бажарилиши қийин бўлмаган; осон. 
Институтда ўқиш ҳазил деб ўйлайсанми? 
Шунча юкни кўтариш ҳазил эмас. н -Про- 
фессор бўлишнинг ўзи ҳам ҳазил эмас, — деди 
Умид Раъно билан Ҳафизага. Мирмуҳсин, 






Умид. Уч-тўрт ой ичида участка қуриб 
олиш ҳазил иш эмас. Н. Сафаров, Оловли 
излар. 

Ҳазил қилмоқ Ҳазил тарзидаги гап-сўз 
айтмоқ, хатти-ҳаракат қилмоқ. Эргаш бола- 
ларнинг бирининг елкасига уриб, бирининг 
бурнини чимчилаб, яна бирига.. бор, бурнинг- 
ни ювиб ке, кирдан қорайиб кетибди, — деб 
ҳазил қилди. И. Раҳим, Чин муҳаббат. Нима 
бўлди жувонга? Эртадан кечгача кундош- 
лари билан ўйнашади.. ҳазил қилади, қитиқ- 
лайди.. Чўлпон, Кеча ва кундуз. 

ҲАЗИЛАКАМ с.т. 1 Ҳазил йўли билан 
қилинган, ножиддий. Раҳматли Уста Мў- 
минга кечалари жангнома ўқитиб эшит- 
ганларимиз эсингиздами ? Ўша ҳазилакам 
урушлар тўғрисида лоф-қоф урилиб ёзилган 
жангномаларга шунчалар қизиқар эдик. А. 
Қаҳҳор, Асрор бобо. 

2 Бажарилиши қийин бўлмаган, осон. 
Илгари жуда қулай бўлиб кўринган нарса, 
энди атрофлича ўйлаганда, ҳазилакам эмас- 
лиги равшанлашди. Ойбек, Танланган асар- 
лар. Эндиги кураш ҳазилакам бўлмайди. Ҳ. 
Шамс, Душман. Бу образлар устидаги меҳ- 
натларим ҳазилакам бўлмаган.. А. Юсупов, 
Чинор ва ниҳол. 

ҲАЗИЛАКАМИГА Сира қийналмасдан, 
осонликча. Бу ишни ҳазилакамига қилиб 
қўяман. н Навқирон йигит эдим. Оғир кет- 
монларни ҳазилакамига урардим. Ҳ. Турсун- 
қулов, Ҳаётим қиссаси. 

ҲАЗИЛВОН айн. ҳазилкаш. Табиати шўх, 
қувноқ, ашулачи, ҳазилвон бу қизнинг юра- 
гида дарди бор эди. Ойбек, О.в. шабадалар. 
Поччаев «ҳи-ҳи, ҳи-ҳи»лаб, бўлиб-бўлиб, 
совуққина кулди. «Ҳазилвон экансиз», деб 
қўйди. А. Мухтор, Туғилиш. Қодиржон сту- 
дентлик давридаги бу ошнаси билан эски 
ҳазилвон бўлгани учун, дарров «ҳужумга» 
ўтди. Ҳ. Назир, Ўтлар туташганда. 

ҲАЗИЛВОНЛИК айн. ҳазилкашлик. Ма- 
ҳалладаги турли қизиқчиликлар ва ҳазил- 
вонликларда Юсуфжонга тенг келадигани 
йўқ эди. Т. Обидов, Юсуфжон қизиқ. 

ҲАЗИЛКАШ [а. + ф. — ҳазил 

қилувчи] Ҳазил қилишни яхши кўрадиган, 
бир-бири билан ҳазиллашадиган; ҳазилвон. 
Ҳазилкаш йигит. н Жаббор ҳеч ўзгарма- 
ган, студентлик кезларида қандай бўлса — 
ўшандай софдил, ҳазилкаш эди. О. Ёқубов, 
Учрашув. Бири биридан башанг, бири ик- 


кинчисидан дилкаш, ҳазилкаш, тегажак қув- 
ноқ одамлар. И. Раҳим, Тақцир. Бир куни 
ҳазилкаш оғайнилари: -Мўйлов, аслида раис 
бўладиган савлатинг бор-да. Ҳозир ҳам 
раисдан қаеринг кам, — деб тегишишди. С. 
Анорбоев, Оқсой. Ҳар кўчада, ҳар муюшда 
унинг турли табақага мансуб дўстлари.. 
ҳазилкашлари учрар эди. Ойбек, Навоий. 

ҲАЗИЛКАШЛИК Ҳазилкашга хос гап- 
сўз, хатти-ҳаракат; ҳазилкаш бўлиш, ҳазил 
қилиш. Воси ака кулгисини босолмай, ҳа- 
зилкашлик билан деди: -Ўзинг яна битта 
қиз туғиб бер. И. Раҳим, Тинимсиз шаҳар. 
-Нақ жаннатнинг эшиги олдига бориб қол- 
ган эдинг, укам, — деди Қудрат ҳазилкашлик 
қилиб. 3. Фатхуллин, Сўнмас юлдуз. Ҳазил- 
кашликда бошқалардан ўзарди. Н. Сафаров, 
Оловли излар. 

ҲАЗИЛЛАМОҚ шв. Ҳазиллашмоқ. Бо- 
лам, сени ҳазиллаб айтади десам, чини би- 
лан сенга бир гап бўлган экан. «Ёдгор». 

ҲАЗИЛЛАШМОҚ 1 Ҳазил тарзидаги 
гап-сўз айтмоқ, бирор иш, хатти-ҳаракат 
қилмоқ; ҳазил қилмоқ. Хафа бўлма, аскияни 
яхши кўради, мен келган вақтларимдаям 
ҳазиллашавериб, қулоқ-миямни еганди хум- 
nap. Й. Муқимов, Олов ва ниҳоллар. Сао- 
датхон ҳам бу қизни бугунгина кўрганлигини 
ўйламас, ҳазиллашар, кулар эди. С. Зуннуно- 
ва, Янги директор. Мен билан ҳазиллашсанг 
майли-ю, бироқ капитан билан ҳазиллаша 
кўрма. О. Ёқубов, Излайман. 

2 Бирор шахс ёки нарса билан ҳи- 
соблашмаган ҳолда, нописанд, менсимай 
муносабатда, муомалада бўлмоқ; ўйнашмоқ. 
Сиз касалсиз, ахир, тушунинг, гипертония 
билан ҳазиллаишб бўлмайди. Ҳ. Назир, Ёнар 
дарё. -Аканг жуда тентак, жуда бўлимсиз 
йигит, — деди ниҳоят пўнғиллаб бой, — 
ахир, амалдорларимиз, ҳокимларимиз билан 
ҳазиллашиб бўладими?! Ойбек, Танланган 
асарлар. 

ҲАЗИЛНАМО [а. + ф. CciJ ул — ҳазил 
тарзида, ҳазилсимон] айн. ҳазиломуз. Унинг 
одатдан ташқари шод эканини кўриб тур- 
ган ҳамхоналари ҳазилнамо гап ташла- 
шарди. П. Қодиров, Уч илдиз. 

ҲАЗИЛОМУЗ [а. + ф. y^fj у_а> — ҳазил- 
га ўхшаш, ҳазиллашиб] Ҳазилга ўхшаш, 
ҳазил аралаш, ножиддий. Зиёдахон, зувала 
узар экан, ҳазиломуз жавоб берди: -Унақа 

одам эмаслигингизни ҳали ўзлари ҳам бил- 
майдилар. А. Қаҳҳор, Қўшчинор чироқлари. 

ҲАЗИЛСИМОН кам қўлл. айн. ҳазило- 
муз. Ҳазилсимон гап. н Тантибойвачча уни 
ҳазилсимон койиб, кейин Йўлчига сўзлади. 
Ойбек, Танланган асарлар. 

ҲАЗИН [а. — қайғули, ғамгин, 

мунгли] Ғам-қайғу ифодали; мунгли, эзгин. 
Юракни зир титратадиган бу ҳазин қўшиқ 
тобора авжга чиқиб, султоннинг юрагига 
ғулув солмоқда эди. О. Ёқубов, Кўҳна дунё. 
Хонани ҳазин ёқимли «Чўли ироқ» куйи ўз 
сеҳрига олди. Л. Тожиева, Меҳрим сизга, 
одамлар. Зумраднинг ҳазин овози юракни 
қиймаларди.. С. Зуннунова, Гулхан. 

ҲАЗИНИЯТ [а. — ҳазинлик, ғам- 

гинлик] эск. кт. Ғам-қайғули ҳолат; ҳа- 
зинлик, мунг. Юлдуз йўқ, чироқ йўқ, фа- 
қат қандайдир, киши кўнглини таталовчи 
ҳазиният кезади. Ҳ. Шамс, Душман. 

ҲАЗИНЛИК Ҳазин ҳолат, ҳазин ифода. 
Унинг овозида аллақандай ички изтироб, 
ҳазинлик бор эди. С. Кароматов, Бир томчи 
қон. Негадир қайта-қайта Даврон ака 
эсимга тушиб, дилимни қандайдир ҳазин- 
лик чулғаб олади. О. Ёқубов, Излайман. 

ҲАЗИР [а. jjii,- эҳтиёткор; ҳушёр; эҳ- 
тиёткорлик билан иш тутадиган]: ҳазир 
бўлмоқ с.т. Эҳтиёт бўлмоқ, ўзини сақламоқ. 
Иннайкейин, ҳазир бўлинглар: қақир ерлар- 
га жон кирганда, тағин Тешабой илиб кет- 
масин. М. Исмоилий, Фарғона т. о. Баҳор 
ойлари тут пишганда, мен устига чиқиб 
қоқардим. Пастда бўлса: -Ҳой, болам, ҳа- 
зир бўл! Кўзингга қара! — дейишиб, ойим би- 
лан дадам чодир тутиб туришарди. Ҳ. На- 
зир, Кўктерак шабадаси. 

ҲАЗМ [а. f. .л t, — ўзлаштириш, сингди- 
риш (овқатни, дарсни); овқатнинг синги- 
ши] 1 Таомнинг ошқозонда сингиши, ор- 
ганизмда ўзлаштирилиши. Ҳазм бўлмайди- 
ган овқат. н Ёз кунлари тагидан ранг- 
баранг майда тошлар кўриниб турган сой- 
дан бир ҳовуч сув олиб ичсангиз, танангиз 
яйраб, еган овқатингиз ҳазм бўлиб кетади. 
М. Осим, Тилсиз гувоҳ. 

2 кўчма Таъби кўтариш имконияти, 
қобилияти. Биз ўзимизни ичкарига олгач, 
дарвозабон ўзининг ҳазми кўтарган қадар 
бизга дўнғиллайди-да, дарвозани берклаш 
ҳаракатига тушади. А. Қодирий, Ўтган 
кунлар. 


Ҳазм қилмоқ 1) сингдирмоқ (таом ҳа- 
қида). Мен кечки овқатни сизлардан сал 
барвақтроқ қиламан, негаки кексароқман, 
бўлмаса — ҳазм қилолмайман. Шуҳрат, Ши- 
нелли йиллар. Шу меъдангиз бўлса, тошни 
ҳам ҳазм қилиб юборсангиз кераг-ов. Ҳ. 
Шайхов, Характеристика; 2) кўчма бирор 
кўнгилсиз ҳодиса ёки муомалага бардош 
бермоқ, чидамоқ. Фармонов болаларнинг иши- 
дан мамнун бўлса ҳам, муомалаларини ҳазм 
қилолмасди. А. Мухтор, Чинор; 3) кўчма мия- 
га сингдириб олмоқ; уқмоқ, ўзлаштирмоқ. 
Дарсни ҳазм қилмоқ. н [Султонмурод] 
Ҳужрага қамалиб, кеча-кундуз китоб муто- 
лаа қилади. Ўнлаб китобни ҳазм қилгандан 
сўнг, яна ўз ишқининг аламли, туганмас 
достонига берилади. Ойбек, Навоий; 4) мо- 
ҳиятига тушунмоқ, англаб етмоқ. [Мирҳо- 
сил] Кейинги вақтларда халқ ҳаётида юз 
берган ўзгаришларни ҳазм қила олмай: «Мен 
ўзгардимми, ёки замон ўзгардими ?» деб юриб- 
ди. Ҳ. Ғулом, Сенга интиламан; 5) кўчма 
ўзиники қилиб, ўмариб кетмоқ, ўзлашти- 
риб юбормоқ. Халилов «9021 килограмм 
маккажўхори олинди», деб қалбаки акт 
тузади, бунинг эвазига 1804 сўмни ҳазм 
қилади. Газетадан. 

Ҳазми таом Овқатни ҳазм қилиш учун 
ёрдам берадиган нарса. Баъзи одамлар ич- 
килик ииипаҳани очади, ҳазми таом.. фой- 
даси зўр, дейдирлар. «Муштум». 

ҲАЗМЛАМОҚ кам қўлл. Ҳазм қилмоқ 
(қ. ҳазм). Ялпиз.. ошқозонни мустаҳкам- 
лайди.. таом ҳазмлашни яхшилайди.. К. 
Маҳмудов, Кўкда гап кўп. 

ҲАЗМЛИ Тез, осон ҳазм бўладиган. 
Ҳазмли таом. н Агар унга [хўроз шўрвага] 
зира, оқ пиёздан солиб юборилса, яна ҳам 
хушхўр ва енгил ҳазмли бўлади. «Муштум». 

ҲАЗОР [ф. jl — минг] эск. кт. Минг 
(одатда ўзбек тилида саноқ сон маъносида 
эмас, балки сон-саноқсиз, жуда кўп, ғоят, 
бениҳоят, чексиз каби маъноларни ифо- 
далаш учун қўлланади). Ўз сўзли ўзбекнинг 
кўклам ваъдаси — Минг карра минг тон- 
на, ҳазор бор ҳазор. Ғ. Ғулом. 

ҲАЗОР-БАҲАЗОР [ф. ул — минг- 

минглаб] Минг-минг, мингларча; жуда ҳам, 
беҳад кўп. [Имом домла:] Бажонудил ўқир 
эдик, ҳазор-баҳазор афсуски, ойнак ҳужрада 
қолибдур. М. Исмоилий, Фарғона т. о. 

ҲАЗОРОН [ф. oljlj -л — минглар, кўп 
минг] эск. кт. Минглар, минг-минг, беҳи- 
соб. Нечук худо ярлақади, тақсирлар? Ғариб 
хонамизни муборак қадамларингиз билан му- 
наввар этганларингиз учун ҳазорон раҳмат\ 
А. Қодирий, Меҳробдан чаён. 

ҲАЗРАТ [а. — жаноб, ҳурматли] 

1 дин. Оллоҳ, пайғамбар каби муқаддас зот- 
ларни, шунингдек, дин арбобларини улуғ- 
лаш учун уларнинг исми олдидан қўллана- 
ди; кимсанинг мартаба, вазифасини бил- 
дирувчи сўз билан ёки ўзи алоҳида ҳам 
қўлланади, мас., Ҳазрати Одам. н Ҳазрат 
Алининг дулдулини ҳеч бир от қувиб етган 
эмас — китобларда шундай ёзилган. Ойбек, 
Танланган асарлар. -Зеҳни ўткир, тили бурро 
Ҳафиза болам анча қийналди. Исириқ солиб, 
ҳазрат Баҳоваддинга ўн битта кулча атаб 
қўй, болам, — деди кампир. Мирмуҳсин, Умид. 
Ҳазрати эшоннинг хизматларига бел боғлаб, 
шу ерларда муридларга бош бўлиб, буғдой 
эктирди. С. Аҳмад, Қадрдон далалар. Мубо- 
рак бўлсин, улуғ ҳазратим! Садриддин аълам 
жилмайди. Ойбек, Улуғ йўл. 

2 Подшоҳ, хон, бек каби олий даражали 
мансабдорларни улуғлаш учун «жаноб олий- 
лари» маъносида ишлатилади. Султон Ҳусайн 
Бойқаро ҳазратлари. Бек ҳазратлари. Под- 
шоҳ ҳазратлари. н Ҳамчиси кўкда товла- 
ниб, ханжари заҳар сочган хон ҳазратнинг 
буйруғига ким қарши бора олсин! А. Қодирий, 
Меҳробдан чаён. -Амир ҳазратлари сало- 
матмилар? — ташвишланиб сўради бой. Ҳ. 
Ғулом, Машъал. 

3 Илм-фан, санъатда шуҳрат қозонган 
буюк кишиларни улуғлаш учун ва умуман 
ҳурматни ифодалаш учун тахаллус ёки ном- 
ларга қўшиб ишлатилади. Навоий ҳазрат- 
лари. Ҳазрати Жомий. н Меъмор ҳазрат- 
ларининг ҳовлилари шу эди-а? Мирмуҳсин, 
Меъмор. Ҳазрат мударрис хайрлашган жойи- 
да яна тўхтаб, томоқ қириб олди. А. Қоди- 
рий, Меҳробдан чаён. 

ҲАИ унд.с. 1 Кимсанинг диққатини ўзи- 
га жалб этиш, чақиришни билдиради; эй. 
Ҳай, эшик тақиллаяпти, қара. Ҳай бола, 
қаёққа кетяпсан? н Мулла Норқўзи дарға- 
заб бўлиб, ўрнидан турди ва эшик олдига 
бориб, бор товуши билан бақирди: -Ҳай хо- 
тин, дейман, қандоқ беҳаёсан! А. Қаҳҳор, 
Майиз емаган хотин. 


2 Эътиборни тортиш, огоҳлантиришни 
билдиради; эй. Ҳай, бу гапни унга айта кўр- 
ма. Ҳай, электр симига тегиб кетма. н У, 
уйнинг зинасига энди қадам қўйганда, похол 
ғарами остидан чиққан бир кампир: -Ҳай, 
болам, немис бор! — деб қичқирди. А. Қаҳ- 
ҳор, Олтин юлдуз. 

3 Бўлган ёки ўтган ишдан розиликни, 
эътирозсизликни ёки унга эътибор бер- 
масликни, «шундай бўлса бўлибди» маъ- 
носини билдиради. Ҳай, ўтган ишга сала- 
вот. Ҳай, бўлар иш бўлди, энди бу томонига 
эҳтиёт бўл. н Ҳай, майли, ишқилиб сени 
топарман. П. Турсун, Ўқитувчи. Ҳалъага 
сиғмай, бу ерга келибсан, ҳай, мен рози. С. 
Сиёев, Ёруғлик. 

Шайтонга ҳай бермоқ қ. шайтон II. 

ҲАЙБАРАКАЛЛА [< ҳай + баракалла] 
Асоссиз, ўринсиз, қуруқ мақтов; шундай 
мақтов билан руҳлантириш, қизиқтириш. 
Атрофингиздаги тўрт-беш лаганбардорнинг 
ҳайбаракалласига учиб, ўзингизни йўқотиб 
қўйдингиз. С. Маҳкамов, Шогирд. Бу даврда 
илгариги ҳайбаракалла билан иш битмайди. 
Мирмуҳсин, Қизил дурралар. 

ҲАЙБАРАКАЛЛАЧИ Асоссиз, ўринсиз, 
қуруқ мақтовлар айтувчи, шу тарзда қўл- 
лаб-қувватловчи шахс. Мен сизга айтсам, 
ука, ўзимиз ҳам анча ҳайбаракаллачи бўлиб 
қолибмиз. Р. Файзий, Чўлга баҳор келди. 
Ҳоишм уни [Ғуломни] ўз ҳайбаракаллачилари 
сафига ҳеч тортолмади. Ғулом ака бошқача 
тоифа одам экан. Ж. Абдуллахонов, Тўфон. 

ҲАЙБАРАКАЛЛАЧИЛИК Ҳайбаракал- 
лачига хос иш тутиш, амалий ишдан кўра 
қуруқмақтов, қўллаб-қувватлашга берилиш. 
Ҳишлоқ хўжалик органлари раҳбарлари ҳай- 
баракаллачиликдан амалий ишга ўтишлари 
керак. Газетадан. Тошматовнинг баъзи хат- 
ти-ҳаракати, ҳайбаракаллачилиги нима мақ- 
садга қаратилганлиги устида жиддийроқ 
ўйлашга мажбур қилиб қўйди мени.. Ҳ. На- 
зир, Кўктерак шабадаси. 

ҲАИБАТ [а. * — қўрқув, ваҳима, даҳ- 

шат; қадр-қиммат; ҳурмат, эътибор, обрў, 
нуфуз] 1 Улуғвор кўриниш; важоҳат, сало- 
бат. Баъзида тоғлар ҳайбати, денгизлар тўл- 
қинига қараб, бу мўъжиза олдида беихтиёр 
ичимиздан хўрсиниқ келади. Шукрулло, Жа- 
воҳирлар сандиғи. [Очил бува] Чинортоғ 
этагида ҳайбат билан қорайиб турган чинор- 
га узоқдан тикилиб, тонг оттирди. А. Мух- 

тор, Чинор. Мозористон ҳайбати, мозорис- 
тон сукунати уни ғамгин ўйлар гирдобига 
ботиради. С. Сиёев, Ёруғлик. 

2 кўчма Ваҳимали ҳис-туйғу, шундай 
ҳис-туйғу уйғотувчи нарса, ҳолат; ваҳм. 
Аҳмадбек минди тарлоннинг белига, Ҳайбат 
билан қаради соғу сўлига. «Ойсулув». Аждар- 
ҳо домига Шакар кетади, Аждарҳо ҳайбати 
шундай бўлади. «Ширин билан Шакар». 

Ҳайбат қилмоқ шв. Ваҳм солмоқ. Эркак 
таҳдидли товуш билан аёлга ҳайбат қилар- 
ди: -Мен сенга айтаяпман, овозингни чиқара 
кўрма, секин олдимга туш. Ф. Насридцинов, 
Тундаги воқеа. Йўлбарс каби жойдан турсанг 
қўзғалиб, Ҳар тарафга ҳайбат қилсанг на 
бўлди? «Нурали». 

ҲАЙБАТЛИ 1 Улуғвор кўринишли, 
салобатли, баҳайбат. Ҳайбатли баланд тоғ- 
лар ой ёғдусини ҳам ютиб юборгудек қора- 
йиб, ваҳм соларди. С. Кароматов, Олтин қум. 
Яссавий мақбарасини Темир Кўрагон бино 
қилдирган, кўп ҳайбатли, муҳташам мақба- 
ра. Ойбек, Улуғ йўл. Ичкарида тасаввурига 
сиғмайдиган ҳайбатли нарса пойлаб тур- 
гандай бўларди. Р. Раҳмонов, Чангалзордаги 
шарпа. 

2 кўчма Ваҳимали, даҳшатли. Жанг бўла- 
ди кўп ҳайбатли, Ёв ғаламис, қув, шиддат- 
ли. М. Шайхзода, Тошкентнома. Фронтнинг 
унча ҳам катта бўлмаган бир участкасига 
тўпланган мингларча замбарак гумбурла- 
шидан ҳайбатли бир гувуллаш ҳосил бўлди- 
ки.. А. Қаҳҳор, Олтин юлдуз. 

ҲАИВОН [а. — тирик нарса, ҳар 

бир тирик жон] 1 зоол. Ҳаракат қилиш ва 
сезиш қобилиятига эга бўлган ҳар бир тирик 
мавжудот; жонивор. Умуртқали ҳайвон. 
Сутэмизувчи ҳайвонлар. Судралувчи ҳай- 
вонлар. Ваҳший ҳайвонлар. Уй ҳайвонлари. 

2 Инсондан бошқа ҳар қандай жонивор. 
Ўргатилган ҳайвонлар. Ҳайвонот боғида 
ҳайвонларнинг турлари ҳам, сони ҳам кўп. н 
Олимовнинг ҳикояси болаларнинг зеҳнида 
шундай таассурот қолдирди: иссиқ билан 
совуқ, қор билан ёмғир, cye билан ҳаво, 
ўсимлик ea ҳайвонлар — буларнинг ҳаммаси 
табиатдаги қазиш, ўйиш, емириш кучлари 
ҳисобланар экан.. Ҳ. Назир, Сўнмас чақмоқ- 
лар. 

Иш ҳайвони Миниш, юк ташиш, ер 
ҳайдаш учун фойдаланиладиган тўрт оёқли 
жонивор; от-улов. Кулоқларнинг от-уловлари. 


иш ҳайвонлари бугун-эрта колхоз ҳисобига 
ўтиши керак. П. Турсун, Ўқитувчи. 

3 кўчма Одати, қилиғи, хатти-ҳаракати 
ва ш.к. жиҳатдан ҳайвонга ўхшашликни, 
ҳайвонга нисбатли ҳақоратни билдиради. 
Одамнинг ҳайвони киши ҳақидан қўрқмайди, 
киши молига кўз олайтиради. Ойбек, Тан- 
ланган асарлар. -Шунча йилдан буёнменунинг 
бунақа қилиқлари борлигини билмас эканман. 
Ҳайвоннинг ўзгинаси экан-ку! Мирмуҳсин, 
Меъмор. -Вой ҳайвонлар-ей! Тфу! — деди-ю, 
шартта бурилиб чиқиб кетди. С. Сиёев, 
Отлиқ аёл. Илгари «оз-моз» ичиб, сўнг бўлди 
ҳайвон оқибат. Ҳ. Нурий. 

Оби ҳайвон Ўликни тирилтирадиган сув, 
тириклик суви (эртакларда). Ҳайвони нотиқ 
эск. Инсон, одам. 

ҲАЙВОНЗОТ [ҳайвон + зот] Ҳайвон 
боласи, ҳайвон насли, ҳайвон. Жабр қилди 
ҳайвонзотнинг жонига, Қирқ бир қамчи урди 
отнинг сонига. «Рустамхон». Ёдгор бу чинор- 
нинг остига борди, ҳар тарафга қаради: на 
одамзод ё бир ваҳший ҳайвонзот — ҳеч нарса 
кўрмади. «Ёдгор». 

ҲАИВОНИЙ \а. — ҳайвонларга, 

махлуқотга оид] Ҳайвонларга хос; шаҳво- 
ний. Чиндан ҳам бу жасурона исён хотин- 
қизлар томонидан Худоёрнинг ҳайвоний ис- 
тагига қарши биринчи кўтарилиш эди. А. 
Қодирий, Ўтган кунлар. Кейин маймун ҳай- 
воний ғазаб ичида атрофга аланглаётиб, 
деразадан эгасининг даҳшат босган чеҳрасига 
кўзи тушиб қолди. «Фан ва турмуш». 

ҲАИВОНЛАШМОҚ Инсоний фазилат- 
ларни йўқотмоқ, ваҳшийлашмоқ. Муродхў- 
жа домла: -Қишлоқ халқи ҳайвонлашиб ке- 
таётир, кўргани тоқатим йўқ, — деб юрган 
одам. А. Қаҳҳор, Сароб. 

ҲАИВОНЛИК Ҳайвонга хос одат, қи- 
лиқ, хатти-ҳаракат. Бари бир ҳайвон ҳайвон- 
лигини қилди, яъни маъради. «Гулдаста». 

ҲАИВОНОТ [а. oCI — «ҳайвон» с. 
кўпл.] Тирик мавжудотлар, ҳайвонлар ола- 
ми; ҳайвонлар. Поччам билан аммам бу гул, 
бу ҳайвонотларнинг ҳар биттасини нури 
дийдаларидай парвариш қиладилар. Ғ. Ғулом, 
Шум бола. Университетнинг учинчи курси- 
да ўқир, мақсади ҳайвонот дунёсини ўрга- 
ниш, шу соҳада илмий иш олиб бориш экан. 
Ж. Абдуллахонов, Орият. Ҳайвонот мойлари- 
дан тайёрланган ёғ маҳсулотлари ҳам яхши 
доғлашни талаб қилади. Газетадан. 






ҲАИДАЛМА: ҳайдалма қатлам қ.х. Экин 
майдонининг ҳайдаб юмшатиладиган уст- 
ки қатлами. Чуқур ковлашда, ҳайдалма қат- 
ламдан чиққан ва озиқ моддаларга бой бўл- 
ган тупроқ чуқурларнинг бир томонига.. 
ташланади. Р. Мусамуҳамедов, Мўл узум 
ҳосили етиштиришдаги тажрибаларим. 

ҲАИДАМОҚ 1 Бирор томонга қараб 
юришга қистамоқ; боришга мажбур қилмоқ; 
йўлламоқ. Ўн бир кишини банди қилиб, қўл- 
ларини чилвир билан боғлатди-да, олдига 
солиб ҳайдаб кетди. К. Яшин, Ҳамза. Йи- 
гитали подани ўтган ҳафта ўтлаган ерига — 
сой бўйига ҳайдади. Т. Малик, Ажаб дунё. 
Узоқда чироқ милтиллаб кўринди.. Отни 
тўғри ўша томонга ҳайдади. М. Ҳазратқу- 
лов, Журъат. 

2 кўчма Бирор томонга юритмоқ, йў- 
налтирмоқ, йўналишини бурмоқ (жонсиз 
нарсалар ҳақида). Кўтармалик билан ишинг 
бўлмасин! Сувни Сойариққа ҳайдаб, Оқсо- 
қолнинг қулоғидан хабар ол. Н. Сафаров, 
Уйғониш. Катталар хўп деса, тоғни теишб, 
Тожиксойни ҳайдаб келамиз. М. Исмоилий, 
Фарғона т. о. 

3 Мавжуд жойидан, маълум макондан 
кетказмоқ, кетишга мажбур қилмоқ. Ўша, 
Муқаддам ҳайдаб юборганидан бери бу уйга 
қадам босишга ҳақи йўқлигини биларди. Ў. 
Ҳошимов, Қалбингга қулоқсол. Йўқ.. қайси 
диёнатли ота.. қўй оғзидан чўп олмаган 
ўғлини «оқ» қилиб, даргоҳидан ҳайдар экан ?! 
К. Яшин, Ҳамза. Ўртоқлари олдида ялиниб 
борган экан, ҳайдашибди-ку.. Ҳ. Назир, Ёнар 
дарё. 

4 кўчма Йўқ қилмоқ; кетказмоқ. Дилин- 
гиздаги васвасаларни ҳайданг. К. Яшин, 
Ҳамза. Экинзорларда бўладиган тонгги бир 
тароват.. муздек шабада.. — барчаси Аваз- 
нинг кўнглидан мужмағил, оғир туш асо- 
ратини ҳайдагандек бўлди. С. Сиёев, Аваз. 
Кек сақламас, дилхиралигини ҳайдаб, ўзини 
идора эта олар эди. С. Сиёев, Аваз. 

5 Иш, мансаб ва ш.к. дан четлатмоқ, 
маҳрум қилмоқ; қувмоқ, кетказмоқ. ..ўша- 
ларнинг ёрдами билан қамалмай қолибди- 
лар-у, фақат ишдан ҳайдалибдилар. Э. Раи- 
мов, Ажаб қишлоқ. Николай тахтдан ҳай- 
далиб, инқилоб бўлган кун олти яшар гўдак 
эканман. Н. Сафаров, Оловли излар. Билса, 
институтдан ҳайдайди. «Гулдаста». 


6 Транспорт воситасини миниб, юр- 
гизиб, бошқариб бормоқ. Отам арава ҳай- 
дар эди. Акам машина ҳайдайди. н У дў- 
конларга газлама ташиди, извош ҳайдади. 
Ойбек, Танланган асарлар. Бирон кор-ҳол 
бўлмасин, деб моторга ўт бериб, жадал 
ҳайдаб кетди. С. Аҳмад, Юлдуз. 

7 Ерни махсус асбоб (плуг, омоч, сўқа 
каби) тиши билан тилиб, ёриб, ўйиб юм- 
шатмоқ. Ерни трактор билан ҳайдамоқ. Ер 
ҳайдасанг, куз ҳайда, куз ҳайдамасанг, юз 
ҳайда. Мақол. н Тушдан кейин уйга келиб, 
буғдой ўраман.. арпадан бўшаган ерни ҳай- 
даб, мола босаман. С. Сиёев, Ёруғлик. 

8 ким. Иситиш ёки қайнатиш йўли билан 
таркибий қисмларга ажратмоқ; шу йўл 
билан бирор нарса ажратиб олмоқ. Cnupm 
ҳайдамоқ. 

ҲАИДАР [а. — шер; Ҳазрат Али- 

нинг сифатларидан бири] 1 Икки чаккадан 
қўйилган кокил. Боққа кирсам, тонг шамоли 
Ҳайдаримни ёзади. Уйга кирсам, ғариб онам 
Юрагимни эзади. «Қўшиқлар». 

2 айн. ҳайдар кокил. Орқам тўла ҳайда- 
рим, Ҳар жойда харидорим. «Оқ олма, қи- 
зил олма». 

Ҳайдар кокил Умуман, чиройли қилиб 
ўрилган соч, кокиллар. Ҳайдар кокилинг узун, 
Ювиб тарагин, ёрим. «Қўшиқлар». Ҳирқта 
ҳайдар кокилим, Райҳон қўшиб тарайман. 
«Қўшиқлар». 

3 Ҳайдар (эркаклар исми). 

ҲАЙДАРКОКИЛ Ўрдакларнинг бир 

тури (бошида қора патдан иборат кокили 
бўлади). 

ҲАЙДОВЧИ 1 Ҳайдамоқ фл. сфдш. Ав- 
томашина ҳайдовчи. Ер ҳайдовчи. Извош 
ҳайдовчи. Пода ҳайдовчи. н Нафсиламбир- 
да, бизга ўхшаш отбоқарга, ер ҳайдовчига 
қийин, жуда қийин. Ойбек, Танланган асар- 
лар. 

2 Транспорт воситалари, қишлоқ хўжа- 
лик машиналари ва ш.к. ларни бошқарув- 
чи киши. Пиёда, худди транспорт ҳайдов- 
чиси каби, йўл ҳаракатининг тенг ҳуқуқли 
иштирокчиси ҳисобланади. Газетадан. Ҳай- 
довчи ҳам ўз шаънига айтилаётган мақтов 
ва тилакларни эшитгандек.. тағин шитоб 
билан тормоз босади. С. Сиёев, Ёруглик. 

3 «Бешкўтарар» ўйинида рақиб томонига 
жўнатилган жуфт қарталарнинг устига қў- 
шиб бериладиган яна битта қарта. Икки ўн- 




лик ва икки саккизликка бир еттиликни 
ҳайдовчи қилмоқ. 

ҲАИДОВЧИЛИК Ҳайдовчи касби, иши. 
Унинг [шофёрнинг] ҳайдовчиликни улуғлаёт- 
ганига йигирма йилдан ошди. Газетадан. 

ҲАЙЁ-ҲАЙ: ҳайё-ҳай деб (ёки дея) 
Йўлга, сафарга астойдил жазм қилиб, зўр 
қатьият билан. Мамаюсуф Кўкқашқани чоқ 
қилиб.. Гулнозни мингаштириб, дарвозадан 
ҳайё-ҳай дея, чиқди-да кетди. Т. Сулаймон, 
Интизор. 

ҲАЙЁ-ҲУ: ҳайё-ҳу деб {ёки дея) айн. 
ҳайё-ҳай деб (ёки дея) қ. ҳайё-ҳай. Этак 
турмушлаб, ёнбошимга бир муштлаб, ҳайё- 
ҳу деб, шаҳардан ташқарига қараб йўлга 
равона бўлдим. Ғ. Ғулом, Шум бола. 

ҲАЙЁ-ҲУЙТ унд. с. Ғалла экинларини 
қушлардан қўриқлашда ишлатилади. Чумчуқ, 
чумчуқ, шўр чумчуқ, Ҳайё-ҳуйт! Ҳайё-ҳуйт! 
Э. Шукур, Ҳамал айвони. 

ҲАИЗ [а. — менструация, ой кў- 

риш] Балоғат ёшидаги қизларда ва бола 
туғиш ёшидаги аёлларда ҳар 21-30 (кўпин- 
ча 28) кунда содир бўладиган биологик жа- 
раён; ой кўриш. 

ҲАИИНЧАК шв. Учиб ўйнаш учун ба- 
ланд ёғочга, кўпинча дарахт шохига осиб, 
учлари қўшиб боғланган узун арқон ёки 
арғамчи; арғимчоқ. Ҳасан овчининг қўшни- 
синикида қизлар ҳайинчак учишмоқда. Ш. 
Тошматов, Эрк қуши. Узун-узун арғамчи 
Ҳайинчакка, ёр-ёр. «Кўшиқлар». 

ҲАЙИНЧАЛАК айн. ҳайинчак. 

ҲАЙИТ [а. ju-c — байрам, тантана] 1 дин. 
Йилда икки марта: рамазон тамом бўлгач 
уч кун ва қурбон ойида уч кун бўлиб ўта- 
диган диний байрам. Тўй тегишлиники, ҳа- 
йит барчаники. Мақол. н Илгари ҳайит 
кунлари Кўмирсаройда қўғирчоқбозлик, «чо- 
дирхаёл» бўлар эди. Ойбек, Танланган асар- 
лар. Ҳайитдаги.. маросимларга кўп жойларда 
халқларнинг маҳаллий одатлари — арафа ку- 
ни ош улашиш, янги кийим кийиш, ҳайитлик 
бериш, сайл қилиш, яқин одамларини кўриш 
ва ҳоказо ҳам қўшилиб кетган. «ЎзМЭ». 

Катта ҳайит ёки қурбон ҳайити Ҳижрий 
зулҳижжа ойи, яъни қурбон ойининг 
ўнинчи куни бўладиган диний байрам. 
Катта ҳайит бўлса — ўтган, кичигига ҳали 
анча бор. М. Исмоилий, Фарғона т. о. Курбон 
ҳайити арафасида қишлоқи мурид Тиллабой 
яна бир қўй келтириб ташлади. П. Турсун, 


Ўқитувчи. Кичик ҳайит ёки рўза ҳайити 

Ҳижрий рамазон ойи тугаши билан эр- 
тасига, яъни шаввол ойининг биринчи ку- 
ни бўладиган диний байрам. Бунинг устига 
кичик ҳайитнинг баҳор фаслига тўғри кел- 
гани нур устига аъло нур бўлди. Мирмуҳ- 
син, Меъмор. 

2 этн. Вафотига йил тўлмаган кишини 
ҳайит кунлари йўқлаб аза тутиш, эслаш 
маросими; маърака. Онасининг ҳайити яқин- 
лашган кунлар эди. Ҳадемай акасининг ҳайи- 
ти ҳам келади. 

3 кўчма Бирор муваффақият, ғалаба му- 
носабати билан бўладиган умумий шодлик, 
байрам. Пахта планимиз бажарилган куни 
сизу бизга ҳайит-да /н -Эчкига жон қайғуси, 
қассобга мой қайғуси. Мен нима ғамда-ю, 
сизга ҳайит экан-да ? — деди Акмал Қудрат- 
га. Ж. Абдуллахонов, Йўл. 

4 Ҳайит (эркаклар ва хотин-қизлар 
исми). 

ҲАЙИТЛАМОҚ с.т. Ҳайит байрамини 
нишонламоқ, ҳайит кунлари сайр қилмоқ. 
Ярашсин деб, қора холлар қўйилган, Кўчалар- 
да ҳайитлаган ким бўлди? «Равшан». 

ҲАИИТЛАШМОҚ Ҳайитламоқ фл. бирг. 
н. Ёз пайти поччамнинг ўртоқлари қовун 
сайилга чақирган. Бир тарафдан ҳайитла- 
шиб ҳам келаман-ку, — деди Шум бола. Ғ. 
Ғулом, Шум бола. 

ҲАИИТЛИК Кимсага ҳайит муносабати 
билан қилинадиган совға (пул, кийим-ке- 
чак ва ш.к.) Шодлик қўшиғи босди саодат 
кўчасини, Гўдаклар жаранглатар ҳайитлик 
тангасини. Ғ. Ғулом. Улуғ ҳайитдаги ҳа- 
йитликка олдирган мўғул эгарча билан ға- 
лати қилиб тойчамни эгарладим. А. Қоди- 
рий, Улоқда. Низомжон, аясидан ҳайитлик 
олган боладек диканглаб, кунни кеч қилди. 
С. Аҳмад, Уфқ. Кейин расталарни айланиб, 
уйга ҳайитлик олдилар. К. Яшин, Ҳамза. 

ҲАЙИТ - МАЪРАКА айн. ҳайит 2. -Мун- 
ча тез? Ойимнинг ҳайит-маъракаси ўтмас- 
дан-а! — Ҳакимбойвачча қўлини силкиди. Ой- 
бек, Танланган асарлар. 

ҲАЙИТЧИЛИК Бирор нарсанинг саба- 
би ҳайит билан боғлиқ эканини билдиради. 
..сира овора бўлманг, уйда иш кўп. Ўзингиз 
биласиз, ҳайитчилик, келди-кетди дегандек.. 
К. Яшин, Ҳамза. 

ҲАЙИҚИШМОҚ Ҳайиқмоқ фл. бирг. н. 
Болалар отасидан ҳайиқишади. н Унинг ян- 




ги усул мактабига дастлаб болалар жуда 
кам келди. Тўғрироғи, ота-оналари «қандай 
бўлар экан?» деб болаларини беришга ҳайи- 
қишди. М. Исмоилий, Фарғона т. о. 

ҲАЙИҚМОҚ 1 Бирор иш-ҳаракат қи- 
лишга чўчимоқ; қўрқмоқ, ботина олмас- 
лик. Қобил Комиловичнинг юраги орзиқди. 
Миясида туғилган турли фикрларга чуқур- 
роқ маъно беришдан ҳайиқди. Ж. Абдулла- 
хонов, Хонадон. Ҳамма жойда оқни — оқ, 
қорани — қора, деб айтишдан ҳеч ҳайиқмас- 
лик керак. П. Турсун, Ўқитувчи. Довдирроқ- 
микан? Ундай деса, фан номзоди, унча-мун- 
ча олимлар қўл уришга ҳайиқадиган муаммо- 
лар устида ишлаётган экан. С. Нуров, Нар- 
вон. 

2 Бирор хатти-ҳаракат, муомала ва ш.к. 
да кимдандир, нимадандир чўчимоқ, у би- 
лан ҳисоблашмоқ. Дадасидан бир оз ҳайиқа- 
ди. С. Зуннунова, Янги директор. ..бу ҳа- 
қиқатгўй йигитнинг теварак-атрофдаги 
қишлоқ ва овулларда обрўйи катта экан, 
ундан кўплар ҳайиқар экан. М. Муҳаммад- 
жонов, Турмуш уринишлари. Пошша хола.. 
охир-оқибатда ўз обрўйига nymyp етиб қо- 
лишидан ҳайиқарди. Д. Нурий, Осмон усту- 
ни. У хонаси келганда ҳеч кимни аямасди. 
Ундан раис ҳам ҳайиқарди. С. Аҳмад, Уфқ. 

ҲАИКАЛ [а. — жуда улкан, катта; 

ибодатхона, улкан бино] 1 Киши ёки ҳай- 
вон гавдасининг гипс, тош, металл, ёғоч 
ва ш.к. қаттиқ материаллардан йўниб, ўйиб 
ясалган тасвири. Навоий ҳайкали. н Чирой- 
ли гиламлар, турли ҳайкаллар, жилдли крес- 
лолар.. билан безатилган кабинетдан сира- 
сира айрилгилари йўқдай. «Муштум». 

2 Бирор шахс ёки воқеа хотирасини 
абадийлаштириш учун ясалган архитектура 
ва ҳайкалтарошлик иншооти; ёдгорлик. Уруш 
қурбонларига ўрнатилган ҳайкал. н Ўзбек 
халқи ўзининг биринчи ва тўнғич президен- 
ти Йўлдош ака Охунбобоевга ҳайкал ўрна- 
тиш маросимини ўтказмоқда. Н. Сафаров, 
Оловли излар. Балки ерга ризқ-рўз уруғини 
қадаган биринчи деҳқон шарафига рамзий 
ҳайкал қўйилар. «Ўзбекистон қўриқпари». 

3 кўчма Умуман, шахс хотирасини аба- 
дийлаштириш учун хизмат қиладиган нар- 
са. Ҳ. Олимжон барҳаёт вақтида ҳам ўзи 
учун ҳайкал ярата олди. Н. Сафаров, Олов- 
ли излар. 


4 фолък. Аёллар бўйинга осиб, кўкракка 
ташлаб оладиган, олтин ёки кумушдан 
ишланган безак буюми (зебигардоннинг 
қадимги тури). Ойимлар ўтирар ҳайкалин 
осиб, Мушку анбар ҳиди ҳар ённи босиб. 
«Равшан». У[3улфизар\ тилла ҳайкалларини 
осиб.. оёғининг учи билан босиб, кўрганнинг 
дилини кесиб, боққа равона бўлди. «Зулфи- 
зар билан Авазхон». 

ҲАИКАЛАК: нафси ҳайкалак отмоқ шв. 
айн. нафси ҳакалак отмоқ. қ. ҳакалак. Шун- 
дан кейин нафси баттар ҳайкалак отиб, 
қўл остидаги ишчиларнинг маошига ҳам 
арра сола боимади. «Муштум». 

ҲАЙКАЛЛАШМОҚ фольк. Бир-бири- 
нинг қўлидан, белидан ушлаб ёки бўйнига 
қўл солишиб юрмоқ, тизилмоқ. Қараса, кўп 
қизлар, анча сарвинозлар, беадад канизлар 
ҳайкаллашиб.. тўп-тўп бўлиб.. юрибди. «Рав- 
шан». 

ҲАЙКАЛТАРОШ [а. + ф. _pji^, - 
ҳайкал йўнувчи, ясовчи] Тош, бронза, ёғоч, 
гипс ва ш.к. лардан йўниш, ўйиш, қуйиш 
йўли билан ҳайкал ясовчи санъаткор уста. 
Тош шу қадар силлиқки, гўё ҳайкалтарош 
хўп ҳафсала билан йўнган. Ҳ. Назир, Сўн- 
мас чақмоқлар. Кўргазма залининг экспо- 
зицияларида кекса ҳайкалтарошнинг асар- 
ларини кўриш мумкин. Газетадан. 

ҲАЙКАЛТАРОШЛИК Ҳайкалтарош 
касби, иши. Маданий ҳаётимизда катта 
воқеа бўлган бу кўргазмада ҳайкалтарошлик 
санъатининг турли жанрларидаги асарлар 
намойиш қилинмоқда. Газетадан. 

ҲАИКАЛЧИ с.т. Ҳайкалтарош. 

ҲАИРАТ [а. — ҳайронлик, тонг қо- 

лиш; довдираб, гангиб қолиш] Кучли да- 
ражадаги таажжуб, ҳайронлик. Устанинг 
санъатидан ҳайратда бўлган одамлар бит- 
та танбурдан ҳам шунчалик овоз.. чиқиши- 
га тасанно айтишарди. Мирмуҳсин, Созан- 
да. Нақшларга тикилиб қарайман бир-бир, 
Фикримда ҳаяжон, ҳайрат, тасанно. Ҳ. Ра- 
сул, Бахт нашидаси. Ҳаётнинг энг оддий 
жисмларидан то энг мураккаб мавжудот- 
ларигача — ҳаммаси унга ҳайрат бағишлар- 
ди. Газетадан. 

Ҳайрат бармоғини тишламоқ Ниҳоят 
даражада ҳайрон бўлмоқ; ҳайратда қолмоқ. 
Хон олдига у ҳамииш оқ йўрғасини миниб 
борарди. Бу отни кўрганлар ҳайрат бармо- 




ғини тишлаб қолар ва ичида «баайни дул- 
дул», деб қўярди. Ж. Шарипов, Хоразм. 

ҲАЙРАТАНГИЗ [а. + ф. j^loj^ - ҳай- 
рат қўзғовчи, ҳайрат ифодали] кам қўлл. айн. 
ҳайратомуз. У гулнинг нозиккина бармоқлар 
билан тўсилаётганини кўриб, қизчага ҳай- 
ратангиз қаради. Н. Қиличев, Ёронгул. 

ҲАЙРАТБАХШ | а. + ф. — ҳай- 

рат бағишловчи, ҳайрон қолдирувчи] кам 
қўлл. айн. ҳайратомуз 1. Ҳайратбахш бир 
ғайрат билан ишламоқ. н Ўрмонсиз диёр- 
нинг ўғиллари учун сон-саноқсиз дарахтлар 
манзараси, айниқса, мароқли, гўзал, ҳайрат- 
бахш туйилди. Ойбек, Қуёш қораймас. 

ҲАИРАТЛАНМОҚ Кучли даражада ҳай- 
рон бўлмоқ, ҳайратга тушмоқ. Қиз оҳиста 
қўлини бўшатди ва қоронғи кечада келган 
меҳмонга ҳайратланиб қараб қўйди. Ш. Ра- 
шидов, Қудратли тўлқин. Йўлчининг сўзлари- 
га ҳайратланиб, чол ёқасини ушлади. Ой- 
бек, Танланган асарлар. 

ҲАЙРАТЛИ Ҳайрат, таажжуб ифодали. 
Раис сергакланиб, менга ҳайрсппли кўз таш- 
лади. Ҳ. Назир, Кўктерак шабадаси. 

ҲАЙРАТОМУЗ [а. + ф. j^ — ҳай- 
рат ифодали, ҳайрон қилувчи] 1 Кишини 
ҳайратга соладиган, ҳайрон қолдирадиган, 
таажжублантирадиган. Навкарларнинг ҳайра- 
томуз ҳозиржавоблигига Қурбон қойил қол- 
ди. Ш. Холмирзаев, Қил кўприк. Бола хоти- 
расининг ҳайратомуз ўсаётгани катта-ки- 
чикни тонг қолдира бошлади. Газетадан. Ус- 
та Ширинларнинг меъморчилик санъати ўз 
гўзаллиги билан ҳайратомуздир. Н. Сафаров, 
Оловли излар. 

2 Ҳайрат ифодали, ҳайратли ҳолда. -Кўп 
шаҳарларни билар экансиз, — деди Меъмор 
ҳайратомуз.. Мирмуҳсин, Меъмор. Валита- 
биат қўли билан ясалган ҳайкалга ҳайрато- 
муз тикилди. С. Кароматов, Бир томчи қон. 

ҲАИРОН [а. — тонг қолган, маҳ- 

лиё; гангиб, довдираб қолган] Моҳият-са- 
бабига тушунмай, англаб етмай қизиқсин- 
ган, ажабланган ҳолатли; шундай ҳолатда. 
Шундай тўполончи боланинг бирданига ювош 
бўлиб қолганини кўриб, синфдошлари ҳайрон 
эди. Ў. Ҳошимов, Қалбингга қулоқ сол. Ҳа- 
ким ака ҳайрон бўлиб, кўзларини пирпират- 
ди. С. Зуннунова, Янги директор. 

2 Бирор нарса ҳақида аниқ тўхтам, ху- 
лосага келолмаган, гаранг ҳолатли. Отабек 
гарангсиб қолган.. бу олийжаноб гўзалга 


нима дейишини билмас, қаердан сўз бош- 
лашга ҳайрон эди. А. Қодирий, Ўтган кун- 
лар. Ўзини қаёнга уришни, жигаридай азиз 
бўлиб қолган оқкўнгил, тўпори йигитни қай- 
дан ахтаришни билмай ҳайрон эди. С. Сиё- 
ев, Аваз. 

Ҳайрон бўлмоқ 1) таажжубланмоқ, ҳай- 
ратланмоқ. Ҳамма ҳайрон бўлиб, бир-бирига 
қаради. П. Турсун, Ўқитувчи; 2) нима қи- 
ларини билмай, ўйланиб қолмоқ, эсанки- 
рамоқ. Абдурасул ёрдамга кимни чақириш- 
ни билмай, ҳайрон бўлиб турганда, бозор 
йўлидан бир отлиқ ўтиб қолибди. П. Турсун, 
Ўқитувчи. Ҳайрон қолмоқ 1) таажжубга туш- 
моқ, ҳайронликда қолмоқ; саросимага туш- 
моқ. Жаллод шунда дорга тортмоқ бўлади, 
Бу дор туҳматлардан ҳазар қилади. Дор 
йиқилиб, жаллод ҳайрон қолади. «Ширин 
билан Шакар»; 2) қойил қолмоқ. Унинг 
абжирлигига ҳамма ҳайрон қолар эди. 

ҲАИРОНА [а. j^. — тонг қолган, маҳ- 

лиё; гангиб, довдираб қолган] поэт. айн. 
ҳайрон. Келгай эдинг, эй маҳлиқо, ҳар дамда 
аҳволим сўраб, Бир неча кундир келмадинг, 
ҳайрона бўлдим соғиниб. Ҳамза. ў бекнинг 
бежо кўзларига ҳайрона термилиб, бошида- 
ги зангори духоба паранжисини секингина 
қўлига олди. Ҳ. Ғулом, Машъал. 

ҲАИРОНЛИК Таажжуб, ҳайрат; ҳайрон 
бўлиш; саросима(лик). Жувон сстчиб ўрни- 
дан турди. Унинг ранги бир оз ўчган, кўз- 
ларида ҳайронлик ea қўрқув аломати бор 
эди. А. Қаҳҳор, Қўшчинор чироқлари. Мар- 
ҳаматнинг ҳайронлиги ошди. Ҳ. Назир, Ёнар 
дарё. Самоварнинг оташхонасига маҳси кий- 
дириб ўт олдираётган дадаси ҳайронликда 
туриб қолди. С. Аҳмад, Уфқ. 

ҲАИТ унд.с. 1 Ҳайвонларни қўзғашни, 
ҳайдашни билдиради. «Ҳайт» деган туяга 
мадад. Мақол. н Ҳайт, деб Ҳасан мард 
Ғиркўкни ўйнатиб, сувлиқни чайнатиб.. ҳа, 
деб кетиб бораётир. «Равшан». 

2: ҳайт деб (ёки дея) айн. ҳайё-ҳай деб қ. 
ҳайё-ҳай. -Шошма. Аввал гапни эишт, — деди 
Тожибой. — Бир эрдан ёлчимадинг, бундан 
ҳам ёлчимайсан, келгинди, мусофир одам. Бир 
кун ҳайт дейди-ю, кетади-қолади. П. Тур- 
сун, Ўқитувчи. 

ҲАИТОВУР 1 Ҳар қалай, нима бўлса 
ҳам, қандай бўлса ҳам. ..магазинда бошқа 
нарса топилмаса ҳам, ароқ деганнинг кети 
узилмайди, уруғи кўпми сабилнинг ёки було- 




ғи борми, ҳайтовур, босилиб втибди. С. Ну- 
ров, Нарвон. Ўғлим, ҳали сен эшитдингми, 
йўқми, ҳайтовур, биз сенинг устингдан бир 
иш қилиб қўйдик. А. Қодирий, Ўтган кунлар. 
Бу — киноями ёки чинми, ҳайтовур, Қосимов 
тушунолмади. Й. Шамшаров, Довруқ. 

2 Яхшики, яхшиямки; хайрият, хайри- 
ятки. Раҳим Саидов шошиб телефон кито- 
бини қўлига олди. Ҳайтовур, телефони бор 
экан. Трубкани олди. Ў. Умарбеков, Ёз ём- 
ғири. Ётиб еганга тоғ чидамайди. Ҳайто- 
вур, дадам ёшлигида шоҳи тўқишни чала- 
чатти ўрганиб олган экан. Ойбек, Танлан- 
ган асарлар. 

ҲАИТО-ҲАИТ: ҳайто-ҳайт деб айн. ҳайё- 
ҳай деб қ. ҳайё-ҳай. Ҳайто-ҳсшт деб, йўлга 
равона бўлдилар. 

ҲАЙТ-ҲУЙТ: ҳайт-ҳуйт дегунча Қисқа 
вақт ичида, кўз очиб юмгунча. «Ҳайт-ҳуйт» 
дегунча ўзимизни шаҳарга кетадиган кат- 
та йўлнинг юзасида кўрган эдик. Ғ. Ғулом, 
Шум бола. 

ҲАИФ [а. ^ -=>. — адолатсизлик, ноҳақ- 
лик ва шундан етган озор, алам] 1 Арзи- 
маслик, муносиб эмасликни, ачинишни бил- 
диради; аттанг, афсус, эсиз. Чурук уйингга 
ҳайф шундай фаришта! Ойбек, Улуғ йўл. 
Нима қиласиз суриинпириб? Ҳайф мактаб, 
ҳайф буларга сарф бўлган пул! П. Турсун, 
Ўқитувчи. -Йўқ, адрас ҳайф, Раъно, — деди 
тўнни таҳига солиб [махдум], — ҳалиги бўз- 
ни беравер! А. Қодирий, Меҳробдан чаён. 

2 Тан олмасликни, эътирозли муноса- 
батни билдиради. ..ҳатто кўчаларда уни 
тўхтатиб, «ҳайф сенга» деганларнинг кўп- 
лигини жиғибийрон бўлиб гапирди. Ойбек, 
Нур қидириб. Ҳайф шунақа овқатга.. ахир 
менга ҳам калла гўштидан қилинган овқат 
келтирасанми?! «Муштум». Нима деяпсиз 
ўзингиз?.. Кап-катта одам.. Ҳайф сиздай 
оқсоқолга! П. Турсун, Ўқитувчи. 

Ҳайф кетмоқ Бекор, бефойда кетмоқ. 
..шунча вақти ҳайф кетганига афсусланиб, 
яна шитоб билан ёзишга киришди. X. Сул- 
тонов, Онамнинг юрти. Афанди унинг сохт- 
сумбатига қараб туриб: -Ўн беш кундан ке- 
йинўласан, дори ҳайф кетади, —деди. «Муш- 
тум». Ҳайф кўрмоқ Бирор нарсага лойиқ, 
муносиб ҳисобламаслик, нолойиқ топмоқ. 
..сиз бўлсангиз, бензинни ҳайф кўриб юриб- 
сиз. Н. Сафаров, Катта карвон йўлда. Май- 
нани бошдан-оёқ кўздан кечириб, ойдек ёш 


жувонни эски-туски кийим-кечакда ҳайф 
кўрди. Ш. Тошматов, Эрк қуши. Ҳайф қил- 
моқ кам қўлл. Бекор кетказмоқ. Ҳизининг бир 
йиллик умрини ҳайф қилиш онага мумкин 
эмасдай кўринарди. П. Қодиров, Уч илдиз. 
Ҳайфи келмоқ Ачиниш билан қарамоқ, 
ачинмоқ. Майнанинг бу улуғ, содда кииш- 
ларнинг гўштсиз шавла, ёғсиз нон ейишлари- 
га ҳайфи келди. Ш. Тошматов, Эрк қуши. 

ҲАЙФКИ(М) [а. + ф. - эсиз, 

афсус] эск. кт. Афсус, аттанг. Ҳайфким, аҳпи 
тамиз ушбу маҳалда хор экан.. Муқимий. 
Теша ёнидаги ўртоғига Саидийни кўрсатиб, 
-Ёзувчи бўлса, тузук ёзувчи бўлар, ҳайфки, 
бизнинг кишимиз эмас, — дебди. А. Қаҳҳор, 
Сароб. 

ҲАИФСАН Кимсага бирор гуноҳи ёки 
хатоси учун жазо сифатида расмий берила- 
диган танбеҳ, жиддий огоҳдантириш. Ҳайф- 
сан олмоқ. Ҳайфсан эълон қилмоқ. н Ҳали, 
ҳайфсан оладиган бўлдик, деганингизда, бир 
воқеа ёдимга тушиб қолди. О. Носиров, Ҳайф- 
сан. ..партиядан ўчирилиш даражасига бор- 
ганда, кимдир жонига аро кириб, ҳайфсан 
билан қутулган эди. О. Ёқубов, Ларза. 

ҲАИФСИНМОҚ Ҳолига ачинмоқ, раҳ- 
ми келмоқ. Офтоб ойим қудасининг кети- 
дан қизига ҳайфсиниб қўйди. А. Қодирий, 
Ўтган кунлар. Собир ота ҳайфсинаётгандек 
қилиб кулумсиради. М. Исмоилий, Бизнинг 
роман. 

ҲАИЪАТ [а. — шакл, сурат, кўри- 

ниш; таркиб, ходимлар; ташкилот, муас- 
саса; комиссия] 1 Бирор вазифани бажариш- 
га белгиланган, сайланган кишилар гуру- 
ҳи; таркиб. Мажлис президиуми ҳайъати. Таҳ- 
рир ҳайъати. н Шу кундан бошлаб Ғафур 
ака журналимиз ҳайъатининг фахрий аъзо- 
си бўлиб қолдилар. М. Жўра, Ноширнома. 
Мажлис очилди. Ҳайъат сайланди. Ё. Шу- 
куров, Қасос. 

Ҳайъати риёсат (ёки раёсат) эск. Маж- 
лисни бошқарувчи президиум, президиум 
таркиби. Мажлисни жамоа шўросининг топ- 
шириғи билан Жўра батрак очди. Ҳайъати 
риёсатга Карим, Жўра, Қўшоқ, Нодира хола 
ва Норбувилар сайланди. Ҳ. Шамс, Душман. 
Ҳайъати таълимия эск. Ўқув юртининг пе- 
дагогик кенгаши. Уни қўрқитиш керак, сиз- 
лар ҳозир мактабдан ҳайдашга қарор қи- 
линглар, ҳайъати таълимияда ўзим олиб 
қоламан. А. Қаҳҳор, Сароб. Ҳайъати таҳри- 




рия эск. Таҳрир ҳайъати. Янги журнал чиқ- 
қан, шунга ҳам ҳайъати таҳририя аъзоси 
қилиб тиқиб қўйишди. А. Қаҳҳор, Сароб. 

2 эск. айн. астрономия. Домлам бу ма- 
салани [Ой тутилиши масаласини] менга, 
ҳайъат фанида бўлгани каби, шарҳлаб ту- 
шунтирди. С. Айний, Эсдаликлар. 

Илми ҳайъат эск. Астрономия. 

ҲАИҚИРИҚ 1 Шодлик, ҳаяжон, ғазаб, 
азоб каби кучли туйғуларни, шунингдек, 
чақириқ, ҳайдаш кабиларни ифодалайди- 
ган қаттиқ овоз, нидо. «Ура» ҳайқириқла- 
ри еру кўкни титратди. н -Ёлғон! — 
Ғуломжон даҳшатли бир ҳайқириқ билан 
қичқирди. М. Исмоилий, Фарғона т. о. Бу 
дардли ҳайқириқ Нигоранинг қулоғига етиб, 
юрагини ўйнатиб юборди. С. Анорбоев, Оқ- 
сой. Қудрат ажабланганича эшик томон 
юрган эди, кўча томондан подачининг: -Ҳай- 
до-о!.. деган чўзиқ ҳайқириғи эшитилди. Ҳ. 
Назир, Сўнмас чақмоқлар. Қўйлар чўпон- 
ларнинг ҳайқириғи билан қудуқ томон юр- 
ди. А. Ҳакимов, Илон изидан. 

2 кўчма Жонсиз нарсаларнинг шиддат- 
ли ҳаракатидан пайдо бўладиган қаттиқ 
овоз ҳақида. Дарёнинг ҳайқириғи. Паровознинг 
ҳайқириғи. Ҳайқириқ солмоқ. н Ҳамла қил- 
ган қўшин сингари Кумуш ёлли тўлқинлар 
елар. Бўронларнинг ҳайқириғидан Нахимов- 
нинг овози келар. Уйғун. Баҳордау [сой\ ҳам- 
ма ёққа ҳайқириқ солиб оқади. Й. Шамша- 
ров, Довруғ. 

ҲАИҚИРМОҚ 1 Қаттиқ шиддатли овоз 
(ҳайқириқ) чиқармоқ (қ. ҳайқириқ 1). Ҳожи 
сўзини тугата олмади, ҳожининг терс сўзи- 
га чидолмаган Азизбек ваҳшийларча ҳайқир- 
ди. А. Қодирий, Ўтган кунлар. -Тўхта, бор- 
ма! — хотинига аламли ҳайқирди Малик му- 
аллим. А. Кўчимов, Ҳалқа. Кейин юганни тор- 
тиб: -Ҳай! Чу, чу! — деб ҳайқира бошлади- 
лар. Ш. Холмирзаев, Йўллар, йўлдошлар. 

2 кўчма Шиддатли ҳаракат туфайли 
қаттиқ овоз чиқармоқ (жонсиз нарсалар 
товуши ҳақида; қ. ҳайқириқ 2). Бир томон- 
да трактор ҳайқирар, тинмас.. Ғайратий. 
Дара ocmuda ҳайқириб, паровоздай пишқириб, 
сой оқмоқда. Ҳ. Назир, Сўнмас чақмоқлар. 

ҲАИҚИРОҚ с.т. 1 Ҳайқиришга одат- 
ланган, шовқин-сурон соладиган, бақироқ 
(қ. ҳайқирмоқ 1). Ҳайқироқ одам. 

2 Шиддатли ҳаракати туфайли қаттиқ 
овоз чиқарадиган (қ. ҳайқирмоқ 2). Халқи- 


миз беқиёс баланд тоғ ошгандай ва ҳайқи- 
роқ дарё кечиб ўтгандай қаҳрамонлик кўр- 
сатди. Газетадан. 

ҲАИ-ҲАИ 1 Ҳай с. такр. -Ҳай-ҳай, шах- 
тингиздан қайтинг-а, — деди Ҳошим Ғулом 
акага. Ж. Абдуллахонов, Тўфон. Кампирнинг 
ҳай-ҳайига қарамасдан, эшикка чиқдим. П. 
Турсун, Ўқитувчи. Ҳизиқмисизлар, жиянлар? 
Ҳай-ҳай, уят бўлади.. «Муштум». -Ҳай-ҳай, 
сизга нима бўлди ? — деди Меъмор югуриб бо- 
риб. Мирмуҳсин, Меъмор. 

Ҳай-ҳай солмоқ Шовқин-сурон кўтар- 
моқ, ҳайқирмоқ, ҳайҳайламоқ. Етти ма- 
ҳалладан ўтарли бақириқни эиштган қўни- 
қўшнилар саросимага тушиб, ким шам, ким 
пилтачироқ, ким фонус кўтарганича, ҳай- 
ҳай солиб, ёпирилиб келиб қолишди. Н. Мақ- 
судий, Лайлатулқадр. 

2 Ҳайрон қолиш, ҳайратланишни бил- 
диради. Йўқламаган ҳар кунинг йилча бўлурми, 
ҳай-ҳай.. С. Зуннунова. Эшик олдига етган- 
да, тўсатдан тўхтаб, орқасига ўгирилган эди, 
ҳай-ҳай, юзлари табассум нуридан гул-гул 
яи/наб кетибди. X. Тўхтабоев, Ширин қовун- 
лар мамлакати. 

ҲАИҲАИЛАМОҚ 1 Ҳайвон ва қушлар- 
ни чўчитиш, ҳайдаш учун қичқирмоқ; би- 
рор ишга даъват, ёрдамлашиш мақсадида 
турли овозлар чиқармоқ. Марасул бува ҳай- 
ҳайлаб, боғдан чумчуқларни ҳайдар эди. «Эр- 
таклар». Сеялка ҳайдовчиларнинг отларга ҳай- 
ҳайлаган овозлари эшитиларди. П. Турсун, 
Ўқитувчи. 

2 Бирор ножўя иш-ҳаракатдан қайтиш- 
га даъват этиб бақирмоқ. Эшбой узун оёқ- 
ларини кўтариб, ўша томонга чопган эди, 
Шерали уни ҳайҳайлаб тўхтатди. С. Каро- 
матов, Олтин қум. Марасул Насибани урмоқ- 
чи бўлганда, Заргаров ҳайҳайлаб қўймади. А. 
Қаҳҳор, Оғриқ тишлар. Тарғилни ечаётсак, 
сўридан туриб, бувим ҳайҳайлаб қолдилар. А. 
Мираҳмедов, Кулган чечаклар. 

ҲАЙҲАЙЛАШМОҚ Ҳайҳайламоқ фл. 
бирг. н. Отни бир четга чиқариб қўйдилар- 
да, араванинг ғилдирагидан ҳайҳайлашиб 
итариб, балчиқдан чиқармоқчи бўлдилар. Ой- 
дин, Фонарь тагида. 

ҲАИҲОТ [а. сЛқ .ь — қанчалик узоқ! 
қандай катта фарқ! афсус, эвоҳ!] унд.с. Би- 
рор кўнгилсиз ҳодисадан нолиш, афсусла- 
нишни ифодаловчи хитобни билдиради. Ҳай- 
ҳот, мамлакат яна парчаланди, юрт вайрон 




бўлди. П. Қодиров, Юддузли тунлар. Ёвуз 
тақдир тиғ урди қалбима, дод! Нетай энди 
тугалди сабрим, ҳайҳот! М. Исмоилий, Фар- 
ғона т. о. Отани сотқинлар осибди дорга. 
Ҳайҳот! Бахт устига қандай кўргилик?! Р. 
Бобожон. 

ҲАИҲОТДАИ, -дек с.т. Бўш, ҳувулла- 
ган; жуда катта, жуда кенг; бепоён. Шамол 
боягидан кучайиб.. ҳайҳотдай ҳовлида ёлғиз 
қолган кампирнинг юрагига баттар ғулғула 
соларди. Р. Файзий, Эл меҳри. Упастликда- 
ги ҳайҳотдек жарликни, уфқларни кўришни 
хаёл қилганди чоғи. Ш. Холмирзаев, Қил 
кўприк. Ўзини машинадан ташласинми ? Шу 
ҳайҳотдек чўлда-я? И. Раҳим, Тинимсиз ша- 
ҳар. 

ҲАИ-ҲУВ: ҳай-ҳув қилмоқ Шодлик, 
ғазаб каби кучли ҳис-ҳаяжонларни ифода- 
лаб, турли овозлар чиқармоқ. Бир куни Ҳин- 
дистон парламенти биноси ёнида одамлар 
ҳай-ҳув қилиб, байроқ кўтариб турарди. Ҳ. 
Ҳасанов, Экватордан ўтганда. 

ҲАКАЛАК 1 Бир оёғи йўқ. Чап оёғингиз- 
ни кесишармиш. Икки оёқ билан сиздан кўр- 
ганим шу бўлса, энди ҳакалак бўлганда ни- 
ма қилардингиз. Бир камим чўлоқ боқишми- 
ди! С. Кароматов, Бир томчи қон. 

2 бол. Ерга чизилган катаклар бўйлаб бир 
оёқпаб сакраб ўйналадиган болалар ўйини. 
Ҳакалак ўйнамоқ. 

Ҳакалак отмоқ Бир оёқлаб ирғиб-ирғиб 
юрмоқ. Севар бир оёқда ҳакалак отди, лайлак 
бўлиб учди. С. Абдуқаҳҳор, Кўзлар. Нафси 
ҳакалак отмоқ 1) иштаҳаси жуда очилиб, 
ейиш, ичишдан ўзини тўхтатолмаслик. Нафси 
ҳакалак отиб кетганда, подадаги икки-учта 
сигирни ушлаб, навбати билан соғиб ичарди. Н. 
Қобил, Унутилган соҳиллар; 2) ўзиники 
қилиш, ўзлаштиришда иштаҳаси карнай 
бўлмоқ. Эгов ва бошқа бир қанча товарлар- 
га ҳам мудирнинг ҳакалак отган нафсига 
жавоб берадиган даражада устама нарх 
қўйилди. А. Тўлаганхўжаев, Чигирткалар. Наф- 
си ҳакалак отган Ҳамро Сафоев бирдан дав- 
лат ҳисобидан жарақ-жарақ пул ундириш 
пайига тушиб кетди. «Муштум». 

ҲАКАМ [а. — судья, қози; тренер] 

1 Тарафлар ўртасидаги келишмовчиликни, 
жанжални судсиз бартараф этувчи, келиш- 
тирувчи холис воситачи; арбитр. Унча кат- 
та бўлмаган бу қишлоқнинг ўз кайвонисию 
бузғунчиси, ўғрисию ҳаками, бахгплисию бахт- 


сизлари бор. «Ёшлик». Кетдилар-ку шум 
риёлар имонни алдаб, Ҳакам бўлсин, ҳақни 
айтсин биладиганлар. А. Исроилов. 

2 айн. судья 1. Йигитали шу дамларда 
худди ҳозир устидан ё ҳаёт, ё мамот ҳукми 
чиқарадиган ҳакамни кутаётган маҳбусдек, 
таҳликага тушиб қолди. Д. Нурий, Осмон 
устуни. 

3 Спорт, шунингдек, санъат мусоба- 
қасида қатнашганларнинг маҳоратига баҳо 
берувчи шахс; арбитр. Ҳакамлар ҳайъати. 
н Улоқни олган одам даврани уч айланиши 
керак бўлади. Шундан кейингина уни ҳакам- 
лар олдига ташлаб, совринни олиш ҳуқуқига 
эга бўлади.. К. Яшин, Ҳамза. Айтайлик, 
футбол бўйича жаҳон чемпионатида ман- 
ман деган ҳакамлар ҳам дунё кўз олдида 
ғирромликка йўл қўядилар-ку! Газетадан. 

ҲАКАМЛИК Ҳакам лавозими, вазифа- 
си, иши. Бизнинг ҳакамликка муҳтождир 
энди Давр ҳар саволи, ҳар жавобида. А. Мух- 
тор. Спорт комитетининг мутасадди ки- 
шилари мусобақаларни ўтказиш, ҳакамлик 
қилиш иииарига бевосита жамоатчи судъя- 
ларни.. жалб этишмоқда. Газетадан. 

ҲАКАЧАКЛАМОҚ шв. айн. ҳаккаламоқ 1. 
Қудрат оёғининг оғриғини сездирмасликка 
тиришиб, қайрағоч тагига ҳакачаклаб бор- 
ди. Ҳ. Назир, Сўнмас чақмоқлар. 

ҲАКАЧАЛАМОҚ айн. ҳаккаламоқ 1. Раис 
олдинда ҳакачалаб бораётган Исомиддинга 
эргашди-ю, бир оз юргач, тақир-тошлоқ 
даштга қараб, тақа-тақ туриб қолди. Ж. 
Саъдуллаев, Камолот йўллари. 

ҲАКИЛЛАМОҚ шв. айн. ҳаккаламоқ 1. 
Қўзи бечора уч оёқлаб ҳакиллаб, жон-жаҳди 
билан маърайди. С. Анорбоев, Оқсой. 

ҲАКИМ [а. — доно, оқил, дониш- 

манд; табиб; файласуф] 1 Ўткир табиб; врач, 
доктор. Қадимги дунё ҳакимлари киши аса- 
бига музиканинг таъсирини алоҳида таъ- 
кидлаганлар. Газетадан. Шу касалга чалин- 
ганимда, бир ҳакимга бордим. У томиримни 
ушлаб: -Сизники косиб касали, далага чи- 
қинг.. — деди. Ойбек, Танланган асарлар. 

2 Донишманд, файласуф. -Бир замонда, 
— деди дадам, — Афлотун деган бир ҳаким 
ўтган экан. Ойбек, Танланган асарлар. Фо- 
робий улуғ юнон ҳакимининг жуда чигал 
фалсафий мулоҳазалари мағзини чақиб бер- 
ган. М. Осим, Ибн Сино қиссаси. 

3 Ҳаким (эркаклар исми). 






ҲАКИМА [a. — донишманд аёл; 

табиб аёл] 1 Аёл ҳаким, табиб; врач, доктор. 
Сайёра Ҳақназаровани бекорга мақтамайди- 
лар, бекорга табриклаб олқишламайдилар, 
бекорга шифокор, қўли енгил ҳакима, деб ата- 
майдилар. Қ. Исломов, Шифокор — санъат- 
кор. 

3 Ҳакима (хотин-қизлар исми). 

ҲАКИМЛИК Ҳаким иши, машғулоти, 
касби. Аввалга келиши биланоқ ҳакимлик 
ишига шўнғиб кетди. К. Яшин, Ҳамза. 

ҲАККА айн. зағизғон. Ҳаккалар кўп, улар 
дарахтларнинг чакалак шохлари орасида 
типирчилаб, япроқларни учириб юришади. 
Ш. Холмирзаев, Зов остида олишув. 

Ҳакка уйғонмасдан Эрта тонгда, барвақт. 
Абдусамад ҳар кун эрта билан, ҳакка уйғон- 
масдан, кўчага отилар эди. Ойбек, Навоий. 

ҲАККА-ДУККА айн. ҳаккам-дуккам. 

ҲАККАЛАК: нафси ҳаккалак отмоқ айн. 
нафси ҳакалак отмоқ қ. ҳакалак. Нафси 
ҳаккалак отган бир кишининг димоғига қа- 
ёқдандир келаётган зира-кабоб ҳиди гуп 
этиб урилибди. «Муштум». Аммо бу биланунинг 
кўнгли тўлмади, нафси яна ҳаккалак отавер- 
ди. «Муштум». 

ҲАККАЛАМОҚ 1 Бир оёғини босолмай 
ёки тушовли оёғи билан сакраб-сакраб 
юрмоқ. -Ҳўлтиқтаёқ тутган касаллар ҳак- 
калаб, ҳар томонга қочар, аянчли товуш- 
лар эшитилар эди, — деди Аҳмаджон. А. Мух- 
тор, Давр менинг тақциримда. Нормат бор 
кучини ўнг оёғига тўплаб, ҳаккалаб юрди. И. 
Раҳим, Чин муҳаббат. 

2 кўчма Текис юрмай, ирғиб-ирғиб, сак- 
раб-сакраб юрмоқ. [Ражаббойнинг] Маши- 
наси текис йўлдаги сингари равон юрмади, 
эгат, ўйдим-чуқурларда қалқиб, ҳаккалаб 
кетаверди. Й. Шамшаров, Довруқ. Нотекис 
жойда ҳаккалаб, тупроқ тўзитиб бораёт- 
ган мотоцикл тўсатдан тошга урилиб, бир 
чеккага қайрилди. И. Раҳим, Ихлос. 

ҲАККАМ-ДУККАМ с.т. Унда-бунда, 
якка-дукка, жуда сийрак. Ҳаккам-дуккам 
дарахтлар. Экилган уруғлар ҳаккам-дуккам 
чиқди. н Адирлар бағридаги, харсангтош- 
дан қурилган ҳаккам-дуккам иморатлар худ- 
ди бир-бирига мингашиб кетгандай эди. Ҳ. 
Назир, Сўнмас чақмоқпар. Холиқвой ҳаккам- 
дуккам сариқ тишларини кўрсатиб, ғалати 
жилмайди. С. Зуннунова, Гўдакҳиди. 


ҲАККАР: ҳаккар кавуш эск. шв. Ёғоч 
кавуш. Маҳалла сўфиси нималардир деб ғу- 
диллаб, ҳаккар кавушини дўқиллатганча, 
уларнинг ёнидан ўтиб кетди. С. Зуннунова, 
Гулхан. 

ҲАККАЧАКЛАМОҚ айн. ҳакачакламоқ. 

[Мўтилал] Ўнг оёғини ерга теккизолмай, 
ҳаккачаклаб юра бошлади. Мирмуҳсин, Мў- 
тилал. 

ҲАККАЧОВЛАМОҚ шв. Ҳакачакламоқ. 
Искандар.. бедаси ўрилган псшкалда тушо- 
вини судраб, ҳаккачовлаб юрган эшакдан 
кўзини узмасди. С. Нуров, Нарвон. 

ҲАККОК [а. Э К -1 — сангтарош, тош- 
тарош; сайқал берувчи] Қимматли тошлар- 
ни ўйиб, тарошлаб, пардоз берувчи уста. 
Хива ёғоч, тош, ганч ўйиб нақш ишлайди- 
ган наққошлари, заргарлари, ҳаккоклари, 
гилам тўқувчилари билан шуҳрат қозонган. 
Газетадан. Фарҳод бўшаса, кўнглига келса, 
бир ҳаккок тош биткичларнинг дўкони қо- 
шига бориб туради. «Баҳром ва Гуландом». 

ҲАКЛАМОҚ айн. ҳатламоқ. Сорахон унинг 
устидан ҳаклаб ўтиб кетди. А. Қаҳҳор, Са- 
роб. Эргаш ака «Победа» ҳаклаб бораётган 
асфалът лентадан кўз узмайди. Ш. Тошма- 
тов, Тонгдаги кўланка. 

ҲАЛ I [а. j-a. — чигални, тугунни ечиш, 
ойдинлаштириш] Ечимини топган, бир ёқ- 
ли этилган; нима қилиш лозимлиги аниқ- 
ланган (муаммоли, чигал масала ҳақида). 
Масала ҳал. н Ҳар лаҳза замонлар умридек 
узун, Асрлар тақдири лаҳзаларда ҳал. Ғ. 
Ғулом. Бир масаланинг ҳали учун қошингиз- 
га келган эдим. Ойбек, Навоий. 

Ҳал қилмоқ (ёки этмоқ) 1) бирор масала, 
муаммо юзасидан аниқ тўхтамга келмоқ, 
муаммони бартараф этмоқ, ечмоқ. Олтин 
муаммосини ҳал этиш — геология олдида 
кўндаланг турган ғоят улкан вазифалар- 
дан бири. С. Кароматов, Олтин қум. Ҳар 
турли мушкулотларни ҳам ақл билан ҳал 
этмишлар. Ойбек, Навоий. Бу масалани му- 
тахассислар ҳал қилишади. М. Хайруллаев, 
Тилла маржон.- Ҳали корхонада ҳал қилин- 
маган муаммолар.. анчагина. Газетадан; 2) 
тақцирини белгиламоқ, тақдири боғлиқ бўл- 
моқ, бир ёқди қилмоқ. Кузги ҳосил тақ- 
дирини сафарбарлик, уюшқоқлик, қатъият 
ҳал қилади. Газетадан. Бу ерда масалани со- 
ат эмас, минутлар ҳал қилади. М. Муҳа- 
медов, Қаҳрамон изидан. Мирзамуҳаммад 




Расулович ходимларнинг орқасидан тақдир- 
ларини ҳал қиладиган бошлиқлардан эмасди. 
Ф. Мусажонов, Ҳиммат. Ҳал қилувчи ўйинда 
спартакчи қизлар ўзига хос чаққонлик, ирода 
ва йиғинчоқлик кўрсатишди. Газетадан. 

ҲАЛ II [ а. JLa. — эриш, эритиш] Тилла, 
кумуш ёки бронза кукунидан ясалган бўёқ. 
Деҳлидаги масжид ва мезаналарнинг кера- 
гидан ортиқча ҳалларини, кошинларини, 
нақшларини қаердадир кўргандаймиз. 3. Ак- 
рамов, Ҳиндистон лавҳалари. Тонг аллақа- 
чон отган, дарахт учларига олтин ҳал юри- 
тилгандек эди. С. Аҳмад, Чўл шамоллари. 

ҲАЛАК [а. dl_U — ўлим, ўлиш; вафот 
қилиш; ҳалок бўлиш] Ҳолдан тойган, азоб- 
ли ҳолатда. Изингиздан чопаман, Ҳайқира- 
ман мен ҳалак. С. Очил, Умидвор қушча. Не- 
га бугун бемадорсан, ҳалаксан?.. Э. Воҳидов, 
Шарқий қирғоқ. ..кўзим қиймаганидан, ишим 
кўплигига қарамай, келишга келдим-у, ке- 
тишнинг иложини тополмай ҳалакман. Ой- 
бек, Улуғ йўл. 

Жони ҳалак Куйинган, куйманган ҳо- 
латда; бирор нарса кўйида, ҳаракатида бе- 
зовта, нотинч ҳолатли. Эрталаб нонуштан- 
гизни, кечқурун овқатингизни тайёрлайман, 
деб жоним ҳалак. Б. Раҳмонов, Юрак сирла- 
ри. Бунинг устига ҳар қадамда душман. Бир 
фалокат бўлмаса, деб жоним ҳалак. Ҳ. Ғулом, 
Машъал. Ҳалак қилмоқ Азобга қўймоқ, 
қийнамоқ. Бу сўзимни энам, синглим билма- 
син, Йиғлаб, ўзин отибҳалак қилмасин. «Му- 
родхон». 

ҲАЛА-ҲУЛА шв. Унча-мунча. Аёл киши- 
нинг жони қирқта бўлади, ҳала-ҳулага ўл- 
майди. И. Шомуродов, Мағлубият. 

ҲАЛВО [а. Л — ширинлик, қандолат 
маҳсулоти] айн. ҳолва. «Ҳалво» деган билан 
оғиз чучимайди. Мақол. Сабр қилсанг, ғўра- 
дан ҳалво битар. Мақол. 

Бу (ҳали) ҳалво Ҳали ҳеч гап эмас, чи- 
даса бўлади. Қор кетган бўлса ҳам, ҳали заҳ- 
ри бор. Бу-ку, ҳалво. С. Анорбоев, Оқсой. 

ҲАЛВОГАР [а. + ф. — ҳолва тай- 

ёрловчи ёки ҳолва сотувчи] айн. ҳолвагар. 
| Улар | Асабга тегадиган болғача садосидан 
тезроқ узоқлашиш учун ҳалвогар растасига 
бурилиб, қозон бозори орқали поякиликка 
ўтиб кетдилар. С. Абдулла, Мавлоно Му- 
қимий. 

ҲАЛВОЙТАР [а. + ф. >^1~ нам, 
ҳўл (сувли) ҳолва] айн. ҳолвайтар. Қўшни- 


лардан бир хотин менга тутмайиздан ҳал- 
войтар пиширишни ўргатди. С. Айний, 
Эсдаликлар. 

ҲАЛДОР [а. + ф. jl ' U — ҳалланган, ҳал 
қопланган] Ҳал билан бўялган, ҳал берил- 
ган. Залнинг тўрида, кичкина ҳалдор бир 
эшикча ёнида, атлас кўрпача устида.. қизил 
духобадан кийинган кўркам бир ўғлон палов 
еб турар эди. А. Қодирий, Ўтган кунлар. 

ҲАЛИ 1 Бундан бир оз илгари; боя. -Қа- 
чон келдинг? -Ҳали келдим. Ҳали шу ерда 
эди. Ҳали келиб кетган эди. н -Уйларингда 
ким бор? -Ҳали кирганимда, дадам билан 
Йўлчи акам бор эди. Ойбек, Танланган асар- 
лар. Мен ҳали уни қўшнингиз уйидан чиққан 
ҳолда кўрган эдим. А. Қодирий, Ўтган кун- 
лар. 

2 Кўп вақт ўтмасдан, яқин орада; ҳа- 
лизамон. Ҳали келса кўрарсиз, Кула-кула 
ўларсиз (маймун). «Топишмоқлар». Ҳали 
ўғилларим ҳам молдан келиб қолишади. Мир- 
муҳсин, Меъмор. 

3 Иш-ҳаракат, ҳолатнинг амалга ош- 
маган, белгининг, белги-ҳолатнинг тўлиқ 
даражага етмаган вақтини билдиради; ҳо- 
зирча. Тонг отишига ҳали вақт эрта. Ҳали 
хомсан — пишарсан, Бу дамингдан тушар- 
сан. Мақол. н Қуёш ботган, лекин кун ҳали 
ёруғ, ҳар ёққа оқшом сукунати чўзилган. 
Ойбек, Танланган асарлар. Алишер ўйин- 
қароқлиги тутди-ю, ҳали қуриб улгурмаган 
нам этикчасини кия солиб, ҳовлига тушди. 
Ў. Усмонов, Сирли соҳил. -Тўпқайрағочга 
яқин қолдими? -Ҳали бор. Ойбек, Танлан- 
ган асарлар. 

Ҳали ҳам Шу вақтга қадар; ҳануз, хамон. 
Баширжон трубкани қўяркан, ҳали ҳам эшик 
олдида ҳадиксираб турган Зевархонга қараб 
жилмайди. Н. Аминов, Суварак. ..баъзан 
душман самолётлари пайдо бўлишини ҳисобга 
олмаганда, урушдан ҳали ҳам дарак йўқ эди. 
А. Қаҳҳор, Олтин юлдуз. 

4 юкл. Таъкид, кучайтирув билдиради. Вой 
шармандалар, ҳали қочириб юбордик денг- 
лар-а. Н. Фозилов, Дийдор. Сен писмиқни, 
ҳали шошмай тур.. Э. Раимов, Ажаб қиш- 
лоқ. -Ҳали шунақами! — деди ea эшикни 
зарда билан ёпиб чиқиб кетди. «Муштум». 
Ошни дамлаб, ҳали ўтирибман, ҳали ўти- 
рибман.. А. Қаҳҳор, Қўшчинор чироқлари. 

5 Такрор ҳолда қўлланиб, айирувчи боғ- 
ловчи вазифасида келиб, «гоҳ.. гоҳ», «дам.. 




дам» маъноларини билдиради. -Фарғонага 
боргунимизча ҳали Шукрулло, ҳали Мир- 
муҳсиннинг танишлари топилаверса, бу 
яқинда манзилга етолмаймиз, — деб Саид 
Аҳмад ҳазиллашди. Шукрулло, Жавоҳирлар 
сандиғи. 

ҲАЛИ-БЕРИ Яқин вақт ичида, яқин 
орада; тезда (инкор мазмунли гапларда 
қўлланади). Маҳкам ака ҳам ҳали-бери ту- 
радиган ҳолатда эмас эди. Р. Файзий, Ҳазра- 
ти инсон. Ҳавонинг авзойига қараганда, ҳа- 
ли-бери тинадиганга ўхшамасди.. Ў. Ҳоши- 
мов, Нур борки, соя бор. Тўғриси, Марҳа- 
матнинг ўзига қолса ҳам, ҳали-бери қайт- 
гиси йўқ эди-я, фақат ҳавонинг ўзгаргани 
уни ўйлатиб қўйди. Ҳ. Назир, Сўнмас чақ- 
моқпар. 

ҲАЛИГА: ҳалига қадар айн. ҳалигача. 

Ҳалига қадар хабар йўқ. 

ҲАЛИГАЧА рвш. Шу пайтгача, ҳозир- 
гача, ҳамон, ҳали ҳам. Ҳалигача идора очил- 
мабди-я! н Олимжондан ҳалигача дарак 
йўқ! Ш. Рашидов, Бўрондан кучли. 

ҲАЛИГИ олм. 1 Бундан сал илгари тил- 
га олинган, бўлган шахс, нарса ўрнида 
қўлланади, унга ишора қилади; бояги, ўша. 
Ҳалиги машина кимники ? Ҳалиги келган ким 
эди? н Атрофимга алангласам, ҳалиги ше- 
рикларим ҳам кетиб бўлишибди. С. Сиёев, 
Ёруғлик. Йўлчи ўз манзилига қайтиб, пичан 
«тўшакка» чўзиларкан, ҳалиги ердан яна 
ноғора тарақлади. Ойбек, Танланган асар- 
лар. ..Ҳалиги юрак ўйноғиси тағин ҳам ку- 
чайди.. А. Қодирий, Ўтган кунлар. 

2 Айтилмоқчи бўлган шахс, нарса ҳа- 
қидаги сўз, гап ёдга келмай турган пайтда 
худди шу ҳолатни қайд этиш учун қўлла- 
нади. Даладан қайтаётсам, ҳалиги, отини 
эсдан чиқардим, анави Тоштемирнинг тоға- 
си дуч келди. «-Ёшлик». Ҳалиги, оти қурсин.., 
Маликбойнинг майдонида! А. Қодирий, Ўт- 
ган кунлар. -Ҳалиги, айтмоқчи, чақаси нима 
бўлади, — деди ошхона мудири.. «Муштум». 

ҲАЛИГИДАЙ, -дек 1 Ҳалиги с. нинг 
ўхшатиш шакли; боягидай. Ҳалигидай шил- 
қимларни жиним суймайди. Ҳалигидай гап- 
ларни гапирмагин! Фронтдаги воқеалар 
ҳалигидай ёдимда. н Шу бугун кечқурун 
ҳалигидай диққат бўлиб ўтирганида, яна 
Латофатхон эсига тушиб, бир фикрга кел- 
ди. А. Қаҳҳор, Кўк конверт. 


2 с.т. Кўнгиддагидек эмас; ёмон (иш, 
аҳвол ҳақида). Ишлари ҳалигидай. Кўнглига 
ҳеч нарса сиғмайди. н Ишқилиб, акамдан 
ҳалигидай хат келмаган бўлсин-да. Йўғ-э, 
келмагандир. С. Сиёев, Ёруғлик. 

ҲАЛИГИДАҚА с.т. Ҳалигидай. Ҳалиги- 
дақа гаплар. Ҳалигидақа ишлар. Ҳалигидақа 
одамлар. 

ҲАЛИДАН-ҲАЛИ Ҳадеганда, ҳадеб, 
ҳали ҳам. Бу ошишлар, бу кечишлар ўзга 
вақтларда Отабек учун ҳузур ва ошиқиш 
бағишлаган бўлсалар, бу гал уни нафрат- 
лантирадилар, бормай қайтиш фикри ҳа- 
лидан-ҳали кўнглига келиб турадир. А. Қо- 
дирий, Ўтган кунлар. -Ҳалидан-ҳали Мурод- 
жон кўз ўнгимдан ўтар, аммо бугун келмас- 
лигига қатъий ишонар эдим, — деди Нафиса. 
Ғайратий, Узоқдаги ёр. 

ҲАЛИЗАМОН с.т. Кўп вақт ўтмасдан, 
тез орада, сал вақт ичида. Уҳализамон келиб 
қолади. н Булутларнинг ҳаракати бежо. 
Ҳализамон тепамиздан челаклаб қуйиб берса 
ҳам эҳтимол. Ҳ. Назир, Сўнмас чақмоқлар. 
Ҳализамон чўл «оқ олтин» ўлкасига, гуллаган 
воҳага айланади. «Ўзбекистон қўриқлари». 

ҲАЛИИДАҚА с.т. Ҳалигидай. -Мен авва- 
ли бу хатни биронта қизданми, деган эдим. 
Аммо, ҳалийдақа одам тушунмайдиган гап- 
лар битилганига бошим қотиб қолди, — деди 
Норбуви. Ҳ. Шамс, Душман. 

ҲАЛИМ I [а. — юмшоқ, ювош, 

мулойим, беозор; сабр-тоқатли] 1 Кишига 
қаттиқ ботмайдиган, мулойим, ёқимли (то- 
вуш, муомала ва шундай муомалали киши 
ҳақида). Ҳалим муомала. н Сув тепасида 
одамлар ўт бўлиб ёнади, бошқа вақпьшрда энг 
сокин, энг ҳалим одамлар, сув бошида жан- 
жал чиқса, сўз ва далил ўрнига мушт билан, 
кетмон кўтариш билан иш кўришга тири- 
шадилар. Ойбек, Танланган асарлар. Бир-икки 
дақиқа сукутдан сўнг Саидаҳмадхон сунъий 
табассум, ҳалим овоз билан сўз бошлади. 
Ойбек, Улуғ йўл. Ҳар гапидан, ҳаракатидан 
ғурур акс этади. Муомалада ҳалим. А. Қаҳ- 
ҳор, Сароб. Умар қишлоққа кўчиб келган 
кезлари юмшоқ супургидай ҳалим йигит эди. 
«Муштум». 

2 Ҳалим (эркаклар исми). 

ҲАЛИМ II [а. ■>_. I & — ёпишқоқ, елим- 
шак] 1 Сувга буғдой ёрмаси ва гўшт солиб, 
узоқ (ҳил-ҳил бўлиб кетгунча) қайнатиб 
пишириладиган қуюқ овқат. -Ҳазратойим- 




нинг даҳалари бўлди. Чунонам басавлат, чу- 
нонам гавжум бўлдики, дошқозонда ҳалим 
улашдилар, — деди Анзират. А. Мухтор, Опа- 
сингиллар. Пишган ҳалимнинг буғдойи эзи- 
либ, гўшти эса ҳил-ҳил бўлиб кетади. К. 
Маҳмудов, Ўзбек тансиқ таомлари. 

2 кўчма Қаттиқ эмас, юмшоқ. Гўшт қай- 
найвериб, ҳалим бўлиб кетибди. н Воҳид- 
ларнинг қишлоғида бошқа ерларда жуда 
кам учрайдиган ҳалим ea ширин олма бор. 
О. Ёқубов, Тилла узук. 

ҲАЛИМДАЙ, -дек Юмшоқ, мулойим, 
ёқимли. Ҳалимдай қиз. 

ҲАЛИМХОНА [ҳалим + хона] Ҳалим 
пишириладиган ва улашиладиган жой. Ҳа- 
лимхона у ерда-ю, зикирхона бу ерда. Мақол. 

ҲАЛИНЧАК айн. ҳайинчак. Ойчинор юзи- 
ни сувга ювиб, ҳалинчакни арчага осиб.. ҳа- 
линчак уча бошлади. «Ойсулув». Ҳалинчак 
бир чст сайин, бир ўнг сайин юқорилаб тур- 
ди. Қиз ҳалинчак учишга қараб, гоҳ ўтирди, 
гоҳ турди. Т. Мурод, От кишнаган оқшом. 

ҲАЛИТДАН 1 Меъёрдаги, мўлжадцаги 
вақт келмай, ундан аввалроқ; ҳозирданоқ. 
Сен ҳалитдан қўрқиб, юрагинг ёрилиб, ҳар 
нима деявердинг, нима бало бўлди?« Равшан». 
«Ҳалитдан қўлига бигиз-сўзан берсанг, эзи- 
либ қолади», деб ўйларди у. М. Осим, Тил- 
сиз гувоҳ. Ҳалитдан кўз ёши тўксанг, ҳам- 
шаҳарингни кўрганда, дод солиб йиғлар экан- 
сан-да? О. Ёқубов, Излайман. 

2 Бундан бир оз илгаридан; боядан. Ҳа- 
литдан бери буларнинг гстларига қулоқ со- 
либ, жимгина ўтирган Норбой гапга ара- 
лашди. М. Хайруллаев, Тилла маржон. 

ҲАЛИ-ҲАЛИ Шу вақтгача; ҳозиргача, 
ҳамон, ҳалигача. Ҳали-ҳали ёдимда. н Ҳали- 
ҳали эсласам, вужудим зирқирайди. Уруш 
лавҳалари ҳали-ҳали кўз ўнгимда. н [ Обид- 
жонни] Косовни олиб қувишга қувдим-у, ҳали- 
ҳали ичим ачийди: бола бечора нима гуноҳ 
қилибди? А. Қаҳҳор, Қўшчинор чироқлари. 
Уочган музликлар, олимнинг жасорати ҳали- 
ҳали машҳурдир. «Ўзбекистон қўриқлари». 

ҲАЛЛАМОҚ Ҳал билан бўямоқ, беза- 
моқ. 

ҲАЛЛИ Ҳал берилган, ҳал билан ялти- 
ратилган. Олтин ҳалли курси. Кумуш ҳалли 
безаклар. н Мунира бежиримгина, ҳалли 
пиёлага шампан қуйиб, ўртага чиқди. Э. Ус- 
монов, Ёлқин. 


ҲАЛЛОС: ҳаллос урмоқ айн. ҳаллосла- 
моқ. Қўчқор пешонаси, ёноқлари, кекирдаги, 
муздай сувда ювингандай шалаббо бўлиб, 
ҳаллос уриб, лўкиллаб югурди. С. Анорбоев, 
Оқсой. 

ҲАЛЛОСЛАМОҚ Тез, кўп ва қаттиқ 
ҳаракат (мас., югуриш) туфайли оғир-оғир 
нафас олмоқ, ҳансирамоқ. Қараса, бир кам- 
nup ҳаллослаб келаётибди. «Равшан». Узоқ- 
дан бир бўри ҳаллослаб, югуриб келар эди. 
«Эртаклар». Шу чоғ ёнбош кўчадан итини 
югуртирганча, ҳаллослаб, Раҳим чиқиб қола- 
ди. Ҳ. Назир, Сўнмас чақмоқлар. 

ҲАЛЛОСЛАТМОҚ Ҳаллосламоқ фл. орт. 
н. -Мени cye ташишга ўтказишди: ҳал- 
лослатиб қўйяпти, — деди қария Аҳмад- 
жонга. А. Мухтор, Давр менинг тақциримда. 

ҲАЛОВАТ [а. — лаззат, завқ; ҳу- 

зур; ёқимлилик; ширинлик, нозиклик] 1 
Тинч, озорсиз, беташвиш ҳолатда уйғона- 
диган, юзага келадиган ҳис-туйғу; ором, 
роҳат. Ғазал ёзишдан мақсад жонга роҳат 
ea дилга ҳаловат келтиришдир. М. Шайх- 
зода, Ғазал мулкининг султони. Ким ҳам 
айтганди, ўртада фарзанд бўлмаса, тур- 
мушда ҳаловат ҳам бўлмайди, деб. Д. Ну- 
рий, Осмон устуни. Зирстча кирсаҳам, тиш 
оғриса ҳам, ҳаловат йўқолади. «Фан ва 
турмуш». 

2 Тинч, осойишта ҳолат. Шу сокин кеча- 
нинг ҳаловатини бузиб, бировларнинг уйи- 
да — қўрғонида ўрмалашиб юрган бу йигит 
ким экан-а ? Ғ. Ғулом, Соялар. Жаббор пол- 
вон полга жой солиб ётди. У тинчиб, кўз 
юмди-ю, Жуман ухлай олмади. Негадир ҳа- 
ловати қочган эди. А. Мухтор, Туғилиш. Фа- 
қат Юлдузхонни кўрдим-у, ҳаловатимни 
йўқотдим, юрагимга худди чўғ тушгандай. 
Р. Файзий, Чўлга баҳор келди. 

3 Бирор нарсанинг бошқасига нисбатан 
«ҳеч гап эмас», «чидаса бўладиган», «буни- 
си ҳолва» экани маъносини билдиради. 
Буниси ҳаловат.. н Қор ҳам ҳаловат экан, 
эртасидан бошлаб қаттиқ қорасовуқ бош- 
ланди.. Мирмуҳсин, Меъмор. 

ҲАЛОВАТЛИ 1 Ҳузур-ҳаловат бағиш- 
ловчи. ..ҳозир унинг кўнглида бир-бирига зид, 
acoe туйғулар жунбишга келиб, жисму 
жонини гоҳ безовта қилса, гоҳ ҳаловатли 
кечинмаларга ғарқ этаётган эди. С. Сиёев, 
Ёруғлик. 




2 Осойишта, тинч; сокин. Ҳаловатли тун. 

ҲАЛОВАТСИЗ 1 Ором, роҳати йўқ; ҳу- 
зурсиз. Ҳаловатсиз ҳаёт. 

2 Осойишталик ҳукм сурмайдиган; но- 
тинч, ташвишли. Ҳаловатсиз тун. 

ҲАЛОВАТСИЗЛИК Ҳаловатсиз, нотинч 
ҳолат. Домланинг оилавий ҳаловатсизлиги 
ҳасрат қиларлик даражага етганлигидан 
Аббосхон чўчиди. А. Қаҳҳор, Сароб. Шу кун- 
дан ҳаловатсизлиги бошланиб кетди. «Муш- 
тум». 

ҲАЛОК \а. diU — ўлим, ўлиш; вафот 
қилиш; ҳалокат]: ҳалок бўлмоқ 1) фожиали 
равишда ўлмоқ. Зокирнинг отаси бир йил 
олдин урушда ҳалок бўлган. П. Қодиров, Уч 
илдиз; 2) бахтсиз ҳодисага, ҳалокатга уч- 
раб нобуд бўлмоқ. Кема ҳалок бўлди\ 3) ҳа- 
лок қилмоқ, ўлдирмоқ. Норбўтабек сизни 
ҳам отамдай ҳалок қилади. Ғ. Расул, Адолат. 

ҲАЛОКАТ [а. — вайрон бўлиш (қи- 

лиш), ўлим; ўлиш; фалокат, хавф-хатар] 1 
Фожиали ўлим. ..кўзига ҳеч нарса кўринмас, 
фақат Худойбердиевни ҳалокатдан қутқариш 
тўғрисида ўйлар эди. Т. Рустамов, Мангу 
жасорат. Бектемир шу пайт, «қимирлаш — 
ҳалокат» деган синалган дастурдан воз 
кечди-да, окопдан ирғиб чиқди ва гоҳ эмаклаб, 
гоҳ сакраб чопди. Ойбек, Қуёш қораймас. 

2 Бирон сабаб туфайли юз берувчи фа- 
локатли ҳодиса. Машина ҳалокати. Поезд 
ҳалокати. н Ҳасан сўфи билан Алим бувани 
қишлоққа қайтарган нарса минут сайин 
хавфга, кун сайин ҳалокатга айланиб бора- 
ётган унгур масаласи эди. М. Исмоилий, 
Фарғона т. о. 

3 Таг-томир билан емирилиш, барбод 
бўлиш. Кескинлашган синфий зиддиятлар 
миллий озодлик ҳаракатини янада кучай- 
тириб, колониализмнинг ҳалокатини тезлаш- 
тирди. С. Хўжаев, Ўзбек тарихий фильмлари. 

4 Катта фалокат, ўлим келтирувчи ҳо- 
лат. Ҳалокат олдида турмоқ. н Бу эса 
одамларни қийнаши, ҳалокатларга сабаб 
бўлиши, эҳтимол. М. Исмоилий, Фарғона 
т. о. -Қаёққа кетамиз, тақсир? — Бобоқул 
ҳалокат оғзида қолган кишидай Махсумга 
умид билан тикилди. С. Анорбоев, Оқсой. 

ҲАЛОКАТЛИ Ҳалокатга сабаб бўлади- 
ган, олиб борадиган (ҳалокат — барча маъ- 
ноларида). Гапнинг хулласи — Ўрта Осиё 
шароитида меринослар учун ҳалокатли бўл- 
ган заифликлар бартараф этилар эди. С. 


Анорбоев, Оқсой. Ҳалоксипли жараён ку- 
тилмаганда тез юзага чиқди. Газетадан. 
Алкоголъ нафақат жигарга.. умуман, бутун 
ички аъзоларга ҳалокатли таъсир кўрсата- 
ди. Газетадан. 

ҲАЛОЛ [а. JiU. — рухсат этилган, йўл 
қўйилган; қонуний, асосли; тўғри, виж- 
донли одам] 1 дин. Шариат ҳукмига муво- 
фиқ еса, ичса, фойдаланса бўладиган; ҳа- 
ром эмас. Пулни олмадим, минг марта ро- 
зиман, сизга она сутидай ҳалол бўлсин.. А. 
Қаҳҳор, Қўшчинор чироқлари. 

2 кўчма Кишининг ўзига қарашли, ўз 
меҳнати билан, пешона тери тўкиб топил- 
ган; хиёнат, ғирромлик кабилардан холи. 
Жон-дилидан ҳалол ишлайдиган одамлар би- 
лан иноқ.. Р. Файзий, Чўлга баҳор келди. Тўғ- 
ри mym ишингни ва ҳалол яша! Шуҳрат. 
Маҳфуза энди қинғирликни ташлар, бола- 
ларини ҳалол пул билан боқиб, вояга етка- 
зар.. Газетадан. 

3 кўчма Ғирромликка ўрганмаган, қин- 
ғир йўлга бормайдиган, бировни алдамай- 
диган; тўғри, софдил. Ҳалол киши. Ҳалол 
ишламоқ. н Колхоз раиси умри етимлик 
билан ўтган ҳалол одам. Ш. Рашидов, Бў- 
рондан кучли. [Заргаров:] Бечора Оқила ўзи 
жуда ҳалол, меҳнаткаш, болаларга жуда 
меҳрибон аёл. А. Қаҳҳор, Оғриқтишлар. Аза- 
лий халқинг бор бир эл қатори, Тантию 
меҳнаткаш, тўғрисўз, ҳалол. А. Орипов, 
Йиллар армони. 

4 Никоҳдаб олинган, қонуний (хотин 
ҳақида). Бировнинг ҳалолини биров суядиган 
замон экан-да, водариғ?С. Сиёев, Отлиқаёл. 
Ўзининг бир эмас, иккита хотини бўла ту- 
риб, тағин бир йигитнинг ҳалолига кўз 
олайтириш.. А. Қодирий, Ўтган кунлар. 

5 cnpm. Ўзбек курашида соф ғалабага 
бериладиган баҳо. 

ҲАЛОЛА \а. — ҳалол хотин] 1 Эрига 

хиёнат қилмайдиган, ҳалол хотин. 

2 Никоҳлаб олинган, қонуний хотин. 

ҲАЛОЛИ [а. — рухсат этилган; қо- 

нуний, тўғри] Никохди эр-хотиндан туғил- 
ган бола, қонуний фарзанд. 

ҲАЛОЛЛАМОҚ 1 дин. Ҳалол қилмоқ, 
шариат қонун-қоидасига мувофиқ еса-ичса 
бўладиган қилмоқ. 

2 кўчма Бирор нарсани оқпайдиган, ун- 
га арзийдиган, муносиб иш қилмоқ. Еган 
тузингни ҳалолла! н Инсоф ҳам керак-да! 




Нонни ҳалоллаб ейиш керак. Н. Сафаров, 
Хадича Аҳророва. Урушда ҳам ўғлим сутим- 
ни ҳалоллабди. Болаларимдан розиман. Н. 
Сафаров, Қаҳрамоннинг туғилиши. 

Қўлини ҳалолламоқ (ёки ҳалол қилмоқ) 
Хатна қилдирмоқ. Ҳа, полвон ака, жиянла- 
рингизнинг қўлини ҳалол қилмоқчи эдик. М. 
Ўринхўжаев, Унутилмас кунлар. Шоймардон 
— ферма мудири, ўғлининг қўлини ҳалоллади. 
Т. Мурод, От кишнаган оқшом. 

ҲАЛОЛЛИК 1 Виждон билан, инсоф 
юзасидан иш тутиш; тўғрилик, софлик. Ҳа- 
лоллик, тўғрилик, поклик — одамийликнинг 
энг зарурий мезонидир. Газетадан. Ёшликда 
ҳамма ҳам олийжаноб ҳислар, соф виждон, 
ҳалоллик, номус ҳақидаги фикрлар билан 
тўлган бўлади. Ф. Мусажонов, Ҳиммат. 

2 Эрга ёки хотинга хиёнат қилмаслик; 
вафодорлик. 

3 Ҳалол эканлик. Мен мавизни тамом 
шаръий қилиб тайёрлайман, тунов куни ма- 
ҳалламизнинг охунлари ҳалоллигига фатво 
бериб кетдилар. А. Қодирий, Ўтган кунлар. 

ҲАЛОЛХЎР [ а. + ф. — ҳалол 

еювчи; ҳалоллик билан кун кечирувчи] кам 
қўлл. Ҳалол меҳнат билан тирикчилик қи- 
лувчи, кишиларни алдамасдан яшовчи, но- 
нини оқлаб еювчи. Ҳаромхўрларга биз доим 
кушанда, Ҳалолхўрларга ёр «муштум»чилар- 
миз. С. Абдулла. Томошага чиққан жами фу- 
қаро, Ҳалолхўр хизматкор, деҳқон, бечора. 
«Хушкелди». 

ҲАЛП: жон ҳалпида Жон ҳолатда, на- 
фаси оғзига тиқилиб. Майна энди орқадаги 
вагонга юк таишётганларга қарарди. Юк- 
чилар забардаст елкаларини букиб, жон ҳал- 
пида олдинга интилишади. Ш. Тошматов, Эрк 
қуши. Хотини жон ҳалпида югуриб бориб, 
эрига ёпишди. «Муштум». 

ҲАЛП-ЗАЛП 1 Оғир меҳнатдан ҳарсил- 
лаш, ҳаллослаш. 

2 кўчма Жонбозлик билан астойдил меҳ- 
нат қилиш. Усти ўраб ташланган пахта 
бунтлари баланд деворлар оша ёнма-ён қад 
кўтариб турарди: озмунча ҳалп-залпнинг ме- 
васими булар! Й. Шамшаров, Довруқ. 

ҲАЛПИЛЛАМОҚ 1 Кенглигидан киши 
қадцига салқи келиб, осилиб турмоқ (ки- 
йим ҳақида). Ҳар қадамда дастурхон, қанор- 
қопдай ҳалпиллаган кўк кўйлаги шох-шабба- 
ларга илинавериб безор қилди. Ҳ. Назир, Сўн- 
мас чақмоқлар. Устида отасининг чопони 


ҳалпиллаб турарди. М. Осим, Ибн Сино 
қиссаси. 

2 Лапанглаб югурмоқ, елмоқ; селкил- 
ламоқ. Арслонқул ҳовлиқиб, ҳалпиллаб, уйга 
қайтди. Ойбек, Навоий. Уйдан боланинг бў- 
ғиқ чинқириғи эшитилиб, хотин ҳалпилла- 
ганича уйга югурди. С. Абдулла, Обрўйим 
тўкилади. 

ҲАЛПИНЧОҚ шв. Ҳайинчак. Қалдирғоч 
мастон юз ўн еттига кириб эди, алпинчоқ, 
салпинчоқ, таққани эшакмунчоқ, ўйнагани 
қўғирчоқ, учгани ҳалпинчоқ. «Хушкелди». 

ҲАЛП-ҲАЛП: ҳалп-ҳалп қилмоқ айн. 
ҳалпилламоқ. 

ҲАЛФАНА [а. + ф. «Л U < ■ U — 
шерик, иттифоқдош] Ўртада масаллиқ тўп- 
лаб тайёрланадиган овқат. -Ҳалфанага па- 
лов қилмоқчи бўлдик.. Ҳуснибий ошпаз бў- 
ладиган бўлди, — деди Шум бола. Ғ. Ғулом, 
Шум бола. 

ҲАЛФАНАЧИ Ҳалфана қатнашчиси. -Ёғ 
эриб оққан, тухум синган бўлганидан, ҳал- 
фаначи ўртоқларимнинг олдига боришдан 
маъно чиқмас эди, — деди Шум бола. Ғ. Ғулом, 
Шум бола. 

ҲАЛҚ [а. — томоқ, бўғиз; танглай] 

эск. айн. ҳалқум. 

ҲАЛҚА [а. Cali. — чамбар, гардиш, ғил- 
дирак; тўгарак; кишилар давраси] 1 Ме- 
таллдан эгиб, икки учини бир-бирига қў- 
шиб ясаладиган доира шаклидаги буюм. 
Темир ҳалқа. Эшик ҳалқаси. н Айвон эши- 
гида бир эмас, иккитадан янги қоқилган 
ҳалқаларга кўзи тушиб, таажжубланди. Д. 
Нурий, Осмон устуни. Дарвоза очилмади, 
Ибодилла унинг ҳалқасини уриб, тақирлата 
бошлади. Ҳ. Ғулом, Машъал. 

2 эск. Доира шаклида ясалган, билак, 
бармоқ ёки қулоққа тақиладиган безак 
буюми. [Кумуш\ Кичкина олтин ҳалқани қу- 
тидан олиб, қулоғига тақди. А. Қодирий, 
Ўтган кунлар. Авазнинг ёдига.. бармоғига 
ҳалқа таққан олакўз кимсанинг суқ назар 
ила тикилиб тургани келди. С. Сиёев, Ёруғ- 
лик. Чойхоначи чўчиб, ирғиб турди, билагидаги 
оқ ҳалқани ечиб узатди. С. Сиёев, Ёруғлик. 

3 Умуман, доира шаклидаги, доираси- 
мон нарса. ..пичоқ шириллаган сайин юпқа 
пиёз ҳалқалари олдидаги лаганчага тушиб 
турарди. Ў. Ҳошимов, Қалбингга қулоқ сол. 
Кел, истасанг, ой ҳалқасини қулоғингга та- 
қай, дилбарим.. Э. Воҳидов. Ноиб қамчи 




ҳалқасини билагига узатаркан, Аваз ҳалиги 
йигитга қараб қўйди. С. Сиёев, Ёруғлик. 

4 кўчма Қуршов, қуршов доираси. Душ- 
ман ҳалқани ёриб чиқиб кетишга жон- 
жаҳди билан уринарди. Н. Сафаров, Олов- 
ли излар. Қорақулов автоматчиларнинг ки- 
чик гуруҳи билан қуршов ҳалқасидан ўтиб, 
батальонга борди. Т. Рустамов, Мангу жа- 
сорат. 

5 Занжир ва шунга ўхшаш нарсаларнинг 
ўзаро боғланган, уларни ташкил этувчи 
ҳар бир қисми. Занжир ҳалқаси. Кишан ҳал- 
қаси. 

6 кўчма Ўзаро боғланган, боғланадиган 
нарсаларнинг ўзаро боғланувчи, боғланиш 
учун хизмат қилувчи ҳар бир қисми. Фар- 
занд — бу келажак, фарзанд — ўтган аж- 
додларни келажак авлодлар билан абадий 
боғлайдиган олтин ҳалқа. К. Яшин, Ҳамза. 
У терговни ўзи олиб борган бўлса ҳам, айб- 
номани бошқанинг оғзидан эшитганда, жи- 
ноятлар ҳалқаси кўзига яна ҳам мудҳишроқ 
кўринди. Ҳ. Ғулом, Машъал. 

7 кўчма Маълум кишилар тўдаси; давра, 
жамоа. -Қаландарлар ҳалқасига қабул қилин- 
ган соатдан бошлаб, ҳушимни йўқотган 
эдим, — деди Шум бола. Ғ. Ғулом, Шум бола. 

Ёш ҳалқаси (ёки ҳалқа ёш) Кўз ғўласи 
(соққаси)да тўпланган ёш; шундай ёш 
шакли. Нодирнинг кўзларида ёш ҳалқаси 
сузарди. Ш. Ғуломов, Ёрқин уфқлар. У 
киши.. кўзларида ҳалқа-ҳалқа ёш, жимгина 
келиб, пешонамдан ўпдилар. О. Ёқубов, 
Излайман. 

ҲАЛҚАЛАМОҚ 1 Ҳалқа ўрнатмоқ, ҳал- 
қа солмоқ. Дарвозани ҳалқаламоқ. Қуш оёқ- 
ларини ҳалқаламоқ. 

2 кўчма Ҳалқа шаклига келтирмоқ. Ар- 
қонни ҳалқаламоқ. 

3 кўчма Қуршов, ҳалқага олмоқ, қуршаб 
олмоқ. Фриц ҳалқалаб қисди-ю, аммо эп- 
лолмади, бир илож қилиб, қуршовдан қуту- 
либ чиқдик. Ойбек, Қуёш қораймас. 

4 айн. ҳалқаланмоқ 4. ..Ҳалима опа.. 
кўзларида ёш ҳалқалагандай туюлди. О. 
Ёқубов, Бир фельетон қиссаси. 

ҲАЛҚАЛАНМОҚ 1 Ҳалқаламоқ фл. ўзл. 
ва мажҳ. н. Қушлар тажриба учун ҳалқа- 
ланади. н Ҳалқаланар трубкада тутунлар.. 
М. Шайхзода. 

2 Ҳалқа шаклини олмоқ. ..кулдоннинг 
четидаги сигаретадан ҳалқаланиб тутун 


чиқарди. О. Мўминов, Хиёбондаги уч уч- 
рашув. 

3 Пайдо бўлмоқ, кўринмоқ, келмоқ, 
тўпланмоқ (кўз ёши ҳақида). -Парпивойнинг 
қизи, илойим айтганинг келсин, кам бўл- 
ма, — отанинг кўзларида ёш ҳалқаланди. 
Ш. Ғуломов, Ёрқин уфқлар. 

ҲАЛҚАЛИ Ҳалқаси бор. ..дарвозаси 
нақшдор қилиб ишланган бўлиб, мисдан қи- 
линган ҳалқали дасталари бўларди. Шук- 
рулло, Жавоҳирлар сандиғи. 

ҲАЛҚУМ [а. — томоқ, бўғиз] 1 

анат. Оғиз бўшлиғини қизилўнгач билан 
туташтирадиган ҳазм йўлининг бошланғич, 
олдинги қисми; ютқун. Мастонбиби ҳўпла- 
ган чойни ҳалқумидан ўтказолмади. С. Аҳ- 
мад, Қадрдон далалар. Гоҳ Эргаш, гоҳ Одил 
ҳалқумигача сувга ётиб, қўл сиғадиган ҳар 
бир тешикни тинтишади. Ҳ. Аҳмар, Ким ҳақ? 
Ғазабидан ҳалқумига келиб тиқилган ту- 
пугини зўрға-зўрға ютди-да, яна қадамига 
қамчи босди. Ҳ. Шамс, Душман. 

2 кўчма Отадиган қуролнинг ичи, оғзи; 
оғиз. Қайси бир она фарзанди кўксини зам- 
баракнинг оловли ҳалқумига тутиб беради? 
С. Аҳмад, Ойдин кечалар. 

Жони ҳалқумига келмоқ қ. жон 1. 

ҲАМ I [ф. — шунингдек, ҳамда; яна, 

шу билан бирга] 1 боғл. Тенг қийматли гап 
бўлаклари ёки содда гапларни, шунингдек, 
тўлиқсиз гап қисмларини боғлаш учун хиз- 
мат қилади. Битибдур беш равот ҳам учта 
ҳаммом. Уйғун ва И. Султон, Алишер Наво- 
ий. Ўзи чўлоқ-ку, лекин шамолдай тез учади, 
ҳам ўзи дилкаш йигит. Ишни nyxma қилади. 
Ойбек, Танланган асарлар. Ўзи одамлар би- 
лан гаплашиб ўтиргандай кўринса ҳам, фик- 
ри-ёди блокнотда экани.. кўриниб турар эди. 
А. Қаҳҳор, Қўшчинор чироқлари. Қуёш 
яишринган бўлса ҳам, кундузнинг ёруғлиги 
ҳали тамом сўнмаган эди. Ойбек, Танланган 
асарлар. 

2 юкл. Таъкид, кучайтириш билдиради. 
Кун ҳам кеч бўлиб қолди. Шу ҳам иш бўлдими ? 
Бу ботинка оёғимга сира ҳам сиғмайди. У 
опасига ҳеч ҳам ўхшамайди. н У туфлисини 
ҳам ечмай, наматга оёқ қўйди. Газетадан. 
Ниҳоят, улар ҳам чарчади шекилли, вагонга 
сукунат чўкди. Газетадан. 

ҲАМ- II: қўшма сўзларнинг таркибий 
қисми бўлиб, муайян иш-фаолият ва ш.к. 
да «бирга бўлувчи», «бирга бажарувчи», 




«тенг, бир хил» деган маъноларни бил- 
диради: ҳамдард, ҳамфикр, ҳамшаҳар, ҳам- 
товоқ ва б. 

ҲАМ III: ҳам қилмоқ бол. Емоқ, ошамоқ. 

ҲАМА [ф. — ҳамма, барча, бутун; 

ҳар бир] эск. кт. айн. ҳамма. Ҳама обод 
бўлди-ю, бўлмадим обод дастингдан. Маш- 
раб. 

ҲАМАВАҚТ [ҳамма + вақт] Ҳар доим, 
ҳамиша, доимо. [Мастура:] Сизники ҳама- 
вақт.. барака топ, оч бўридек тикка таш- 
лайсиз. Ҳамза, Паранжи сирлари. 

ҲАМАЛ [а. — қўй; қўзичоқ] 1 (Ҳ — 

катта ) астр. Ўн икки буржнинг бири: Ҳут 
ва Савр буржлари орасида жойлашган (қ. 
бурж). Баҳор кирди. Деҳқон ҳисоби билан ҳут 
чиқиб, ҳамал кирди. Газетадан. 

2 Шамсия йил ҳисобида йилнинг би- 
ринчи ойи: 22 мартдан 21 апрелгача бўл- 
ган вақтни ўз ичига олади. Ҳамал кирди — 
амал кирди. Мақол. н Шериклари билан ҳа- 
мал ойининг бошларида — мартнинг охирида 
туркман саҳросига жўнади. С. Айний, Эс- 
даликлар. 

ҲАМАСР [ҳам + аср] Бир асрда яшовчи 
ёки яшаган; асрдош. Ажойиб ижод аҳли- 
нинг кашфиётларига ҳамасрмиз. Н. Сафа- 
ров, Оловли излар. 

ҲАМБУИИНСА шв. Тенгдош, тенгқур. 
Келавер бизникига, ҳамбўйинсанг Бўзтой би- 
лан ўйнайсан. А. Дилмурод, Фано даштида- 
ги қуш. 

ҲАМГАП [ҳам + гап] кам қўлл. Ҳам- 
суҳбат. Мен илгари бу юртларни келиб кўр- 
ганим йўқ, бу элларнинг ҳеч қайсиси билан 
таниш, ҳамгап бўлганим йўқ. «Ёдгор». 

ҲАМД [а. — мақтов, мадҳ, улуғлаш; 

шукур, ташаккур] дин. Худо, пайғамбар ва 
халифалар, шоҳлар шаънига айтиладиган 
мақтов, шеър, мадҳия. Мусулмон ўлкаларида 
асарни ҳамд, муножот.. кабихудо, пайғамбар 
ва халифаларга бағишланган анъанавий му- 
қаддима билан бошлаш одат эди. «ЎТА». 

ҲАМДА боғл. Гапда тенг қийматли икки 
гап бўлагини ёки икки содда гапни бир- 
бирига боғлайди. Мен фарзандларим ҳамда 
шогирдларимдан ҳақиқий инсон бўлишни.. 
талаб қилиб келдим. Газетадан. 

ҲАМДАМ [ф. — самимий, яқин 

ўртоқ, дўст] 1 Бирор кимса билан кўпинча 
бирга бўлувчи шахс ёки нарса. Ҳаламкаш- 
лик бурчин оқлаб қаламинг, Бўлди доим ҳам- 

32—Ўзбек тилининг изоҳли луғати 


нафасинг, ҳамдаминг. Ҳабибий. Аё, менинг 
ош-нонимни еганлар, Суҳбат қуриб, менга 
ҳамдам бўлганлар. «Ширин билан Шакар». 

2 Ҳамдам (эркаклар исми). 

ҲАМДАМЛАШМОҚ 1 Иш-фаолият, 
суҳбат ва ш.к. да бирга бўлмоқ; биргалаш- 
моқ. Шундай экан, ҳаммаҳаллалар ҳамдам- 
лашамиз, деса, сиз ранжишингиз, хижолат 
тортишингиз ноўрин.. Р. Файзий, Ҳазрати 
инсон. -Ғойибжон мен билан очилибҳамдам- 
лашмоқчи эканини пайқаб, болани караво- 
тига ётқиздим.. — деди Ҳумри. М. Жўра, 
Изтироб. Равшан Мусаев ёз кунлари келган- 
кетганлар билан худди шу шийпонда ҳам- 
дамлашади. «Муштум». 

2 Ёрдам бермоқ, кўмаклашмоқ. Оч-ориқ- 
нинг ҳолин кўриб, раҳм этиб, Камбағалга, 
муҳтожга ҳамдамлашди. Эргаш Жуманбул- 
бул ўғли. 

ҲАМДАРД [ҳам + дард] 1 Кимсанинг 
ғам-қайғусини бирга кечирувчи, дардининг 
тарқалишига кўмаклашувчи; дардкаш, қай- 
ғудош. Ҳани энди, унинг оҳу зорига қулоқ 
соладиган бирон ҳамдард бўлса-ю.. бутун 
алам ва ҳасратларини айтиб, юрагини бир 
оз бўлса ҳам бўшатса! М. Исмоилий, Фар- 
ғона т. о. Шунақа кунларда далда беради- 
ган дўст, ҳасратини эшитиб, кўнглини 
кўтарадиган ҳамдард ҳам зарур эди Аҳмад- 
га. Ф. Мусажонов, Ҳиммат. Синф раҳбари 
ўқувчининг энг яқин сирдоши ва ҳамдарди, 
маслаҳатгўйи бўлмоғи лозим. Р. Усмонов, 
Одобнома. 

2 Кимсанинг жисмоний дардини, оғ- 
риғини енгиллаштириш учун унга ёрдам 
берувчи, кўмакчи. Санитарлик, ёвуз душман 
билан урушда ярадор бўлиб чиққан жанг- 
чиларга ҳамдард бўлиш — шарафли иш. А. 
Муҳиддин, Ҳ. Тожибоев, Оташ қалбли қиз. 
Дардмандларга ҳамдард бўлгин, Йиқилганга 
қўлузат. Э. Раҳим. 

ҲАМДАРДЛАШМОҚ кам қўлл. айн. 
дардлашмоқ. ..хат ёзди, ёзганда ҳам очиқ, 
юрак сирларини баён қилди, гўё у отаси би- 
лан ҳамдардлашарди. Газетадан. 

ҲАМДАРДЛИК Кимсанинг ғам-қайғу- 
си, дардига шериклик, биргалик ҳис-туй- 
ғуси, шундай ҳис-туйғули ҳолат. Хонзода 
бегим унинг муҳаббат дардини билади. Би- 
ладигина эмас, балки ўз қалбида унга ҳам- 
дардлик ҳам сезади. П. Қодиров, Юлдузли 
тунлар. 




Ҳамдардлик билдирмоқ (ёки изҳор қил- 
моқ) 1) яхши гаплар билан кимсанинг дар- 
дини, хафалигини ёзишга, унга тасалли бе- 
ришга уринмоқ, таскин бермоқ. Фарҳод 
ачингандай Дурдига ҳамдардлик изҳор қил- 
моқчи бўлиб, унга яқинроқ сурилади. А. Ҳа- 
кимов, Илон изидан; 2) кўнгил кўтариш 
учун, яқин кимсаси ўлган кишининг қай- 
ғусига шерик эканлигини билдирмоқ. Умур- 
зоқ отанинг вафоти муносабати билан инс- 
титут коллективи ўз ходимига ҳамдардлик 
билдирди. Д. Нурий, Осмон устуни. 

ҲАМДАСТ [ ф. — қўли бир: бир- 

га қатнашувчи, шерик] кам қўлл. кт. Ким- 
сага кўмак берувчи киши; шерик; кўмак- 
дош, қўлдош. Биз ҳамкор ва ҳамдаст бў- 
либ туриб, тинчлигимизни бузадиган, те- 
кинхўрлик билан яшайдиган юраги қин- 
ғирларга қарши шафқатсиз курашамиз. Ф. 
Насриддинов, Тундаги воқеа. 

ҲАМДИЛ Мақсади, фикри бир; фикр- 
дош, ҳаммаслак; аҳил, дўст. Мамлакати- 
миз поёнсиз, давлатимиз улуғ, халқларимиз 
ҳамдил, ҳамжиҳат! И. Раҳим, Чин муҳаббат. 

ҲАМДУНА [а. дд— маймун] айн. 
маймун йили қ. маймун 3. Бекка худо умр 
берса, бу йил ҳамдуна бўлса, тўппа-тўғри 
йигирма тўрт ёшга қадам қўядилар. А. Қо- 
дирий, Ўтган кунлар. 

ҲАМДЎСТ [ҳам + дўст] Бир-бирига 
кўмаклашувчи, ўзаро дўст. Ҳамдўст мам- 
лакатлар. 

ҲАМДЎСТЛИК 1 Ўзаро ҳамдўст ҳолат. 
Ҳамдўстлик, ҳамкорлик яхши кунларимизда 
ҳам, ёмон кунларимизда ҳам бизга доим 
асқатиб келган. Н. Сафаров, Оловли излар. 

2 Иттифоқ, уюшма. Мустақил Давлат- 
лар Ҳамдўстлиги (МДҲ). 

ҲАМЁЗА [ф. — бир оз тортиш; 

эснаш, эсноқ]: ҳамёза тортмоқ айн. эсна- 
моқ. Мавлоно Шаҳобиддин бу сўзлардан зе- 
риккандек, оғзини катта очиб ҳамёза торт- 
ди. Ойбек, Навоий. Лаб эмас, ҳамёза торт- 
ган туядай, Гўр каби оғизда тишлари кем- 
шик. Ғ. Ғулом. 

ҲАМЁН [ф. jba — пул солинадиган 
халтача; пул қопчиғи] 1 Асосан пул солиб, 
ёнда, чўнтакда олиб юриладиган халтача; 
кармон. Меъмор қўйнидан ҳамёнини олиб, 
эллик динор санаб берди. Мирмуҳсин, Меъ- 
мор. Сатторов чўнтагидан ҳамён чиқарди. 
Кўк эллик сўмликларни кўриб, холанинг кўз- 


лари ўйнади. Ю. Шомансур, Қора марварид. 
Подшоҳ бир ҳамён тилла бериб, шаҳзодани 
йўлга солибди. «Эртаклар». 

2 кўчма с.т. Чўнтак (пул солинадиган 
жой маъносида). Ўғрининг катта-кичиги 
бўлмайди. Ҳамёндан ўмаргани бир сўмми, юз 
сўмми, бари бир — киссавур. Газетадан. 

Ҳамён қуруқ Пул йўқ. Пулдорлар, албат- 
та, нозу неъмат ичида, аммо ҳамёни қуруқ- 
лар-чи? «Муштум». 

3 кўчма Кимса ихтиёридаги, унга те- 
гишли пул, маблағ. Ҳисобини билмаган — ҳам- 
ёнидан айрилади. Мақол. н Олий ўқув юрт- 
ларида эса ота-онанинг мансабига, ҳамёни- 
га қараб ўқишга қабул қилиш ҳоллари илдиз 
отиб кетган эди. «Муштум». Пошша хола 
жонини суғургандай, ҳамёнидан пул сарфлаб, 
катта тўй қилиб берди. Д. Нурий, Осмон 
устуни. 

Ҳамён касал Пул йўқ, пул, маблағнинг 
мазаси йўқ. Бухорода ўқимоқ учун ҳамёним 
касал эди. М. Муҳаммаджонов, Турмуш ури- 
нишлари. 

ҲАМЁСТИҚ кам қўлл. айн. ёстиқдош. 

ҲАМЁТОҚ айн. ётоқдош. Саидий буни 
ўзининг ҳамётоқларига айтиб берди. А. 
Қаҳҳор, Сароб. 

ҲАМЖИНС [ҳам + жинс] 1 Бир жинсга 
(эркак ёки аёллар жинсига) оид; жинсдош. 

2 Келиб чиқиши бир хил, бир турга оид 
нарсалар ҳақида. Олмурут ҳам нокларга 
ҳамжинсдир. 

3 кўчма Бир тоифа, турга оид. Эркак одам 
бундай пайтларда ўз ҳамжинсларига инти- 
либ, улардан тасалли топгиси келар экан. 
Ш. Холмирзаев, Оғир тош кўчса. 

ҲАМЖИҲАТ [ҳам + жиҳат] Иш-фао- 
лият, интилиш ва ш.к. да бирликда бўлган, 
бир-биридан ажралмас; аҳил. Бобур мирзо- 
нинг орзулари шулким, Мовароуннаҳр яна 
Улуғбек давридаги каби бирлашса, пойтахт 
аслига қайтса, ҳамма вилоятлар ҳамжи- 
ҳату обод бўлса.. П. Қодиров, Юлдузли 
тунлар. 

ҲАМЖИҲАТЛИК Ҳамжиҳат бўлиш, 
ҳамжиҳат ҳолат. Соли отанинг.. уйида энди 
тотувлик, ҳамжиҳатлик ҳукм сурарди. С. 
Абдуқаҳҳор, Олтин водийларни кезганда. 
Бахтлимиз — меҳнатда, тотувликда, ҳам- 
жиҳатликда.. «Ўзбекистон қўриқлари». 

ҲАМЗА [а. г>— нина санчиш; сатр 
усти белгиси] 1 Араб алифбосида бўғиз тову- 

шини ифодаловчи, ҳарфнинг устига қўйи- 
ладиган белги ( t ) нинг номи. 

2 Ҳамза (эркаклар исми). 

ҲАМИН \ф. — айни ўша, айни шу; 

фақат, ёлғиз]: ҳамин қадар 1) жуда кўп, 
ҳисобсиз. Чорва ҳам, ўзингиз биласиз, ҳамин 
қадар. Кассада бўлса ҳемири йўқ. С. Аҳмад, 
Чўл шамоллари; 2) шунга яраша, шунга 
лойиқ; шунча. -Бухоройи азимга келиб, мул- 
лавачча ҳам бўливолдик. Тўн тўпиққача, салла 
ҳамин қадар, — деди Мамаражаб. С. Сиёев. 
Қиз боланинг панди; 3) унчалик, у қадар 
эмас. Аммо ҳозир қишлоқ жойларида ҳам қў- 
ни-қўшничилик, ҳамсоячилик ҳамин қадар. 
Газетадан. 

ҲАМИША [ф. — доимо, ҳамма 

вақт] Ҳамма вақт, доимо. Нон ҳақида гап 
борганда, ҳамиша кўз ўнгимда ёшлигимда 
эшитган бир воқеа гавдаланади. Газетадан. 
Синглиси бўлса, биров билан бетма-бет келиб 
сўзлашганида ҳам, кўзини ҳамиша бир нуқ- 
тадан узмас эди. А. Қодирий, Ўтган кунлар. 

ҲАМИШАБАҲОР [ҳамиша + баҳор] айн. 
гулҳамишабаҳор. Боғбон меҳмонни кечки 
пайт бўшатди ва ўшанда ҳам «аттанг, 
фурсатларинг бўлганда, ҳамишабаҳорни кўр- 
сатар эдим», деб қолди. А. Қаҳҳор, Картина. 

ҲАМИШАГИ Ҳамиша бўлиб келаётган, 
ҳар доимги; одатдаги. 

ҲАМИШАГИДАЙ Ҳар доимгидай; одат- 
дагидай. Хамбер Фарҳод билан ҳамишагидай 
форс тилида гаплашиб кетди. А. Ҳакимов, 
Илон изидан. 

ҲАМИШАЛИК айн. ҳамишаги. Бу одат 
тўйга борган хўжаларнинг ҳамишалик одат- 
лари бўлганидан, сайислар бу ишни ҳар вақт 
шундай бажарар эканлар. С. Айний, Эсда- 
ликлар. 

ҲАМИЯТ [а. сД. ^ — жаҳли тезлик; жиз- 
закилик; ғайрат, қунт; манманлик, такаб- 
бурлик; мағрурлик] 1 Ор-номусини, қадр- 
қимматини пок сақлаш туйғуси; орият. Тама- 
гирлик — инсон ҳамиятини ерга уради. Га- 
зетадан. [Шарофат] Ўртага тушмоқчи бўл- 
ган кимнидир юлади; ҳамма эркакларни ҳа- 
миятсиз, ҳамма хотинларни бузуқ, дейди. А. 
Қаҳҳор, Қўшчинор чироқлари. 

Ҳамиятига тегмоқ Ҳамиятсизликда айб- 
лаб, виждонан азобламоқ. Унинг охирги гапи 
Мансурнинг ҳамиятига тегди. Ў. Ҳошимов, 
Қалбингга қулоқ сол. 


2 Инсонийлик ҳис-туйғуси; шундай ҳис- 
туйғули муносабат. ..камтарин бир кекса- 
даки шунча ҳиммат ва ҳамият бўлса.. иш 
барор топмаслиги ҳам мумкинми!? Ҳ. На- 
зир, Маёқ сари. ..сизнинг хизматларингиз- 
ни, ҳамиятингизни ҳеч вақт унутмайди- 
лар. Ойбек, Танланган асарлар. Замондан 
замон ўтиб, уларнинг [одамларнинг] дилида 
яхшилик, мурувват, ҳамият, инсофу адо- 
лат чироғи ёнармикан.. С. Сиёев, Аваз. 

ҲАМИЯТЛИ Ҳамияти бор, ҳамият би- 
лан иш тутадиган, муносабатда бўладиган. 
-Гапингизга қараганда, ҳамиятли, ҳимоят- 
ли, беш вақт намозни канда қилмайдиган 
мусулмон бир косибнинг қизи экансиз, — деди 
Ойша яллачи Латифахонга. Ғ. Ғулом, Шум 
бола. Полвоннинг эса ўз божасидан умиди 
узилган, ёлғиз шу дилкаш, ҳамиятли чолга 
ялиниб-ёлворишдан бўлак иложи қолмаган- 
ди. Ҳ. Назир, Ўтлар туташганда. Душманлар- 
га берилмаган парча ер. Ориятли, ҳамият- 
ли ботир эр. Ҳабибий. 

ҲАМИЯТСИЗ Ҳамияти йўқ, ҳамияти 
бўлмаган. Биз каби йўқдир беор, ҳамиятсиз 
бебошлар.. Ҳамза. 

ҲАМКАСАБА айн. ҳамкасб. [Халфа] Ўзи 
мустақил бўлиб иш бошлашдан аввал оқсо- 
қол бошлиқ барча ҳамкасабаларига зиёфат 
берар.. эди. М. Муҳаммаджонов, Турмуш 
уринишлари. Меъмор бу сўзларни ҳамкаса- 
балари, шогирдлари ичида эмас, мансабдор- 
лар олдида ҳам тажанг бўлиб айтган эди. 
Мирмуҳсин, Меъмор. 

ҲАМКАСБ [ҳам + касб] Касби бир, 
ишлаб чиқаришнинг бир тармоғида, со- 
ҳасида ишлайдиган; касбдош. Унинг ҳамма 
юксак нарсалардан иллат қидириши, обрўси 
ортган ҳар бир ҳамкасбига танқид кўзи би- 
лан қараши шундан эди. П. Қодиров, Уч ил- 
диз. Аҳмад ака ички бир табассум билан 
ҳамкасбларини тинглар, ҳали янги ходим 
бўлгани учун, гапга аралашишни ўзига эп 
кўрмай, жимгина ўтирарди. Ф. Мусажонов, 
Ҳиммат. 

ҲАМКОР [ф. jl — бирга ишловчи, 
ҳамкасаба] 1 Бирор иш-юмушни бирга 
бажарувчи, бирга амалга оширувчи. Орада 
бир ҳафта ўтгандан сўнг ҳамкори Барат 
бу мақолага қарши узун бир мақола ёзиб 
берганида, Саидий ўқиб кулди. А. Қаҳҳор, 
Сароб. Шу пайт у Маҳкамга машҳур олим 
бўлиб эмас.. ўртадаги оғир юкни бирга кў- 




тараётган ҳамкор бўлиб кўринди. П. Қоди- 
ров, Уч иддиз. 

2 Иш-фаолиятда ўзаро кўмакдош; ўзаро 
ёрдам, бамаслаҳатлик билан ишловчи. Ҳам- 
кор корхоналар. н -Бир солдат иккинчи сол- 
дат билан ҳамкор бўлиши керак, — дерди ко- 
мандир. М. Муҳамедов, Қаҳрамон изидан. 

ҲАМКОРЛИК 1 Иш-фаолиятда бирга, 
ҳамкор бўлиш, айни бир ишда биргалашиш, 
уни тенг бажариш (қ. ҳамкор 1). Автомат- 
чилар танкчилар билан ҳамкорликда ҳужум- 
ни давом эттириб, душман мудофаасини 
ёриб ўтишди. Т. Рустамов, Мангу жасорат. 
Марҳум устозим Зиё Саид билан ҳамкорлик- 
да «Тарих тилга кирди» китобини ёздик. 
Н. Сафаров, Оловли излар. 

2 Бирор соҳада ўзаро боғланиб, бирга- 
ликда, ҳамкор бўлиб иш олиб бориш. Иқ- 
тисодий ҳамкорлик. н «Тоҳир ва Зуҳра» 
фильми тугар-тугамас, Наби Ғаниев кино- 
режиссёр Комил Ёрматов ҳамкорлигида «Нас- 
риддиннинг саргузаииплари» кинокомедияси 
устида иш бошлади. Ф. Жўраев, Обид Жа- 
лилов. Биз физиология мутахассислари би- 
лан ҳамкорликда ядро нурланишларининг 
уруғлик чигитга таъсирини ўргандик. «Фан 
ва турмуш». Аҳдлашувчи томонлар радио- 
эшиттириш ва кинематография соҳасида 
ҳамкорликни кучайтирадилар. Газетадан. 

ҲАМКУРС [ҳам + курс] Бир курсда 
бирга ўқувчи; курсдош. Бир вақтлар ҳам- 
курслари билан мана шу япроқлар шивири- 
га қулоқ солиб туриб, қайси дарахтлигини 
аниқлашарди. Ж. Абдуллахонов, Орият. 
Ҳакимжон у билан ҳамкурс, келишган.. йигит 
эди. С. Аҳмад, Зумрад. 

ҲАМЛ [а. J*,-t — кўтариш, кўтариб ту- 
риш; ташиш; ҳомиладорлик] эск. Қоринда 
бола бўлиш ҳолати. Ҳамл вақти (с.т.). 

ҲАМЛА [а. — интилиш; ҳужум, оти- 

лиш, ташланиш] 1 Кимса ёки нарса устига 
ташланиш. У бир ҳамла билан Султоннинг 
ёқасидан ушлаб, ўзига тортди. О. Ёқубов, 
Ларза. Тажанг бўлса, қоплон ҳамласи билан 
Писмиқ гирибонига чанг солди. М. Исмоилий, 
Фарғона т. о. 

2 Жанг, кураш ва ш.к. да куч билан олға 
ташланиш; ҳужум. Разведка маълумотига 
қараганда, бу тепаликни бир ҳамла билан 
қўлга олиш мумкин эмас эди. И. Раҳим, Чин 
муҳаббат. Бизнинг ҳокимларимиз бир-бири 
билан иноқ бўлмагани, бирлаша олмагани 


сабабли, катта кучга эга бўлган истилочи- 
нинг ҳамласига дош бера олмадик. Мир- 
муҳсин, Меъмор. 

3 айн. ҳужум. Унинг дастурхондан ҳамон 
кўз узмай, жим ўтирганини кўриб, очиқ 
ҳамлага ўтди. С. Кароматов, Сўнгги бархан. 

Ҳамла қилмоқ Ташланмоқ, ҳужум қил- 
моқ. Ёқутойим эрига қутуриб ҳамла қилди, 
юзига чанг солди. С. Анорбоев, Оқсой. Нав- 
қирон йигитнинг чарчаганини сезган Темур 
Малик устма-уст ҳамла қилиб, йигитни ор- 
қага тисарилтира бошлади. «Саодат». Очиқ 
қолган марказдан Бобур аскарларининг бир 
қисми аланга тилидай отилиб чиқди-ю, 
Шайбонийхон турган тепаликка ҳамла 
қилиб кела бошлади. П. Қодиров, Юлдузли 
тунлар. 

ҲАММА [ф. д-а-4 — барча, жами, бутун] 
олм. Шахс, нарса, унинг белгиси, сони ва 
б. хусусиятларини жамлаб ёки ажратиб 
кўрсатади, шу тарзда белгилайди. Бу гап 
ҳаммага аён. Ҳамма жим бўлди. Ҳамма ёқда 
баҳор. Ҳамма нарса тайёр. Ҳамма етиб 
келди. Ҳаммадан ёш. н Севинч, қўрқув, ба- 
хиллик — ҳаммаси аралаш-қуралаш бўлиб, 
Жонфиғоннинг боши ғовлаб кетди. А. Қаҳҳор, 
Қанотсиз читтак. Ҳамма нарсанинг қадрини 
ўзи йўқолгандан кейин биламиз. Ў. Ҳошимов, 
Нур борки, соя бор. 

ҲАММАБОП [ҳамма + боп] Ҳамманинг 
дидига мос келадиган, маъқул бўладиган; 
оммабоп. Ҳаммабоп китоб. Ҳаммабоп фильм. 
Ҳаммабоп одам. 

ҲАММАКТАБ [ҳам + мактаб] Бир мак- 
табда бирга ўқувчи; мактабдош. Икковларинг 
ёшликда ҳаммактаб эканликларингни билар 
эдим. А. Қаҳҳор, Сароб. 

ҲАММАСЛАК [ҳам +маслак] Маслаги 
бир хил бўлган, бир маслакдаги киши; 
маслакдош. Бу ерда фаол ҳаммаслаклар йи- 
ғилган экан, ўз олдимизга муҳим вазифалар- 
ни белгилаб олишимиз лозим. Газетадан. ..ўз 
қора ниятини амалга ошириш учун шошил- 
ди, ҳаммаслакларига мурожаат қилди. Н. 
Сафаров, Наврўз. 

ҲАММАҲАЛЛА [ҳам + маҳалла] Бир 
маҳаллада турувчи, бир маҳаллалик киши. 
Кунлардан бир кун Юсуфжоннинг ҳамма- 
ҳсишаси — Қорабойнинг отаси Ҳасанбой ўлиб 
қолди. Т. Обидов, Юсуфжон қизиқ. Юраги 
тўлиб кетган пайтларда ҳаммаҳалласи Зу- 
байдахонникига чиқади. К. Яшин, Ҳамза. 





ҲАММИЛЛАТ [ҳам + миллат] Бир мил- 
латга мансуб, миллати бир; миллатдош. 
Бергер, одатига хилоф равишда, ҳаммил- 
латига қандайдир хушчақчақ савол берди. А. 
Мухтор, Чинор. 

ҲАММОЛ [а. JLLa. — юк ташувчи, ор- 
тувчи] Юк кўтарувчи, юк ташувчи ишчи; 
юкчи. Хўп, Заргаров амалдор эмас, елкасига 
арқон ташлаб, бозорда юрган ҳаммол бўлса, 
тегармидингиз! А. Қаҳҳор, Оғриқ тишлар. 
Шундай қилиб, Йўлчи ҳаммол бўлди.. ша- 
ҳарнинг турли томонларига.. юк ташиди. 
Ойбек, Танланган асарлар. Кўчада одам кўп 
эди. Сават кўтарган нонвойлар, қоп орқа- 
лаб келаётган ҳаммоллар.. С. Сиёев, Аваз. 

ҲАММОЛЛИК Ҳаммол иши, юк та- 
шувчилик. Мардикорлик, ҳаммоллик, қоровул- 
лик, хизматкорлик.. ҳаммаси қўлимдан ке- 
лади. Б. Раҳмонов, Баҳор арафаси. Кулимда 
ҳунарим бўлмаса, ҳаммолликдан бошқага 
ярамасам.. С. Сиёев, Ёруғлик. Айниқса, ўзга 
шаҳарларда мардикорлик, ҳаммоллик қилиб 
юрган миллатдошларимиз аҳволи ғоят ачи- 
нарли. Газетадан. 

ҲАММОЛЧИЛИК с.т. Ҳаммоллик. Ша- 
каржон ака кечаю кундуз ишлаб, тандир 
ясар, баъзан ҳаммолчилик ҳам қиларди. Т. 
Обидов, Юсуфжон қизиқ. 

ҲАММОМ [а. » 1 U — чўмилиш жойи, 
ванна] Чўмилиш, ювиниш учун иссиқ ва 
совуқ сувлари, бир неча иссиқ ва совуқ 
хоналари бўлган махсус бино. Ҳаммомга туш- 
моқ. н [ Жалолиддин :] Битибдур беш равот 
ҳам учта ҳаммом. Бир-икки ердаги ишлар 
чала, хом. Уйғун ва И. Султон, Алишер На- 
воий. Бўстон саройининг бир четида.. мар- 
мар ҳовузли ҳаммом бор эди. Кечки пайт шу 
ҳаммомга Султон Али мирзонинг ҳарамидаги 
чиройли қизлар чўмилишга келдилар. П. Қо- 
диров, Юлдузли тунлар. 

Эски тос, эски ҳаммом қ. эски. 

ҲАММОМЧИ Ҳаммомда келди-кетди- 
ни бошқариб турувчи хизматчи. Афанди бир 
куни ҳаммомга тушган эди, ҳаммомчи уни 
назарга илмай, эски тос, йиртиқ лунги берди. 
«Латифалар». Ҳаммом ёпиқлигини кўрган 
кишилар «ҳаммомчи касал экан, у ёнилғига 
кетганмиш», деган миш-мишларнинг гувоҳи 
бўлишди. «Муштум». 

ҲАММУАЛЛИФ [ҳам + муаллиф] Ада- 
биёт, илм-фан ёки санъат асарларига, би- 
рор кашфиётга тенг даражада ҳуқуқи бўл- 


ган шахсларнинг ҳар бири (бир-бирига 
нисбатан). 

ҲАММУАЛЛИФЛИК Бирон-бир ада- 
бий, илмий, санъатга оид асар ёки каш- 
фиётга нисбатан муаллифлик ҳуқуқининг 
икки ёки ундан ортиқ шахсга баравар ало- 
қадорлиги. 

ҲАМНАФАС [ҳам + нафас] Иш-фао- 
лиятда, ҳаётда доим биргаликда бўлувчи, 
«бир хил нафас олувчи». Ўзим кўрдим, тур- 
ли миллат кишилари билан ҳамнафас, ҳам- 
товоқ, ҳамдард, қуролдош бўлдим. Р. Фай- 
зий, Чўлга баҳор келди. Замон билан ҳам- 
нафас бўлган санъаткоргина ўз замондош- 
ларининг образларини ярата олади. Н. Са- 
фаров, Оловли излар. Малъун бўлиб яшашни 
афзал кўрганлар Бўлолмас одамзод билан 
ҳамнафас. Ғ. Ғулом. 

ҲАМНАФАСЛИК Ҳамнафас бўлиш, 
ҳамнафасга хос муносабат. Ижодкорнинг халқ 
ҳаёти билан ҳамнафаслиги — рассом иқти- 
дорининг муҳим томонларидан. Газетадан. 
Турли халқларнинг ўзаро яқинлашувида, инсо- 
ниятнинг маънавий ҳамкорлиги ва ҳамна- 
фаслигида бадиий таржиманинг роли беқи- 
ёсдир. X. Ёдгоров, Ҳаёт тўлқинлари. 

ҲАМНИШИН |0. 0 , .7.-., * - бирга ўти- 
рувчи] кт. Ўзаро суҳбат, ўтириш, улфатчи- 
лик кабиларда бирга бўлувчи шахс. Ахир ти- 
рик жонга.. ҳамдаму ҳамнишин элу юрт 
керак. X. Султонов, Бир оқшом эртаги. 
Муҳаммад Шариф, энди қўрада ҳамниишн 
йўқ, ёлғиз ўзи яшайди. Қ. Мирзо, Олам гўзал. 

ҲАМОВОЗ [ҳам + овоз] 1 Бошқалар 
билан бир хил айтиладиган ёки бир хил 
эшитиладиган. 

2 кўчма Бирор иш, мақсад бўйича ай- 
тадиган гап-сўзи, фикри, «овози» бир; ти- 
лакдош. Эл сўзи билан сўзим ҳамовоз, Ёр меҳ- 
ри эди кўнгилга пардоз. С. Абдулла. 

ҲАМОИИЛ [а. J^U^ — тасма, қайиш; 
камарбоғ] Елкадан белга тушадиган камар, 
тасма, боғич. Устига хилъати заррин, совут- 
лар кийган, белида қилич, ҳамойил, сурати 
подшога ўхшайди. «Бўтакўз». Туморчалар, 
ҳамойиллар тақмасдан, Гўзал қизлар, ёш ке- 
линлар меҳнатда. Ғайратий. 

ҲАМОН [0. 0 U_4 — худди, айни ўзи] рвш. 
1 Шу дамгача, ҳозиргача, ҳали ҳам. Сенинг 
гапинг ҳамон қулоғимда. Ҳамон ишлаяпти. 
Ҳамон сўзлаяпти. н Довул ҳамон қутурмоқ- 
da. А. Мухтор, Қорақалпоқ қиссаси. Орадан 

қанча йиллар ўтса ҳамки, ҳамон мана шу 
ҳикоя менга тинчлик бермайди. Газетадан. 

2 кўм. взф. Пайт муносабатини билди- 
ради; ўша (шу) ондаёқ, билан(оқ). Улар 
жардан чиққан ҳамон одам овозини эшит- 
дилар. М. Муҳамедов, Қаҳрамон изидан. [ Гул- 
нор\ Йўлчи тўғрисида Нурининг сўзларини 
эшитган ҳамон, олам унинг кўзига қорон- 
ғиланди. Ойбек, Танланган асарлар. ..ёнбош 
қўйгани ҳамон кўзи юмилиб, уйқу босарди. Т. 
Рустамов, Мангу жасорат. 

ҲАМОНО [ф. LiL=l_4 — айнан, ҳақиқатан, 
шубҳасиз; модомики, қачонки] айн. ҳамон 2. 
Йигитали поезддан тушган ҳамоно унинг 
кўнгли хиралашиб, кеча ва аввалги кунлар- 
даги бу томонга интилишдан заррача нишон 
қолмаганди. Д. Нурий, Осмон устуни. Ҳори 
билан хайрлашиб, ичкари ҳовлига кириши 
ҳамоно, орқада шатиллаб келаётган кииш 
қадамини сезди. Мирмуҳсин, Умид. 

ҲАМОҚАТ [а. — аҳмоқлик, тен- 

таклик; жаҳл, ғазаб] кт. Аҳмоқлик, тентак- 
лик, ақлсизлик. -Бу сиёсат эмас, ҳамоқат- 
дир, — деди Маждиддин. Ойбек, Навоий. 

ҲАМОҲАНГ [а. Л \— бир хил оҳанг- 
даги] 1 Оҳангдош, бир хил оҳангли. Соҳил- 
ларда най чалай, Куйла, ҳамоҳанг бўлай. 
Миртемир. Ҳамоҳанг жаранглар бирдай 
куйимиз, Узоқ-узоқларда яшаймиз гарчанд. 
Зулфия. 

2 кўчма Бир-бирига уйғун, монанд; мос, 
бир хил. Буюк дўстлар ҳижронда ҳам фикр- 
дош. Улуғ қалблар тепаётир ҳамоҳанг. М. 
Шайхзода. Қушлар товуши, сувлар шовқини 
қалбимизга ҳамоҳанг, яқин. Уйғун. Қияўтир- 
ган Ҳаётнинг чекка томирлари лўқиллар, 
беқасам камзулига тиқилиб турган бўлиқ 
кўкраги нафасига ҳамоҳанг бўлиб, гоҳ кўта- 
рилар, гоҳ тушар эди. М. Исмоилий, Фарғо- 
на т. о. Бадиа қулочларини ёзиб, чирманда 
«гижбанг»ига ҳамоҳанг ўйинга тушиб кетди. 
Мирмуҳсин, Меъмор. 

ҲАМПО (Й) [ф. — бирга қадам 

ташловчи: ҳамроҳ, йўлдош] кам қўлл. Иш- 
ларида бирга бўлувчи, кўмаклашувчи. Ша- 
кар, уйдан кўнгли тўлмаган бўлса ҳам, шун- 
доқ кампир чекига тушганидан хурсанд. Ахир 
тайёр ҳампо.. беминнатгина суянчиқ топа- 
ман, деб тушига кирибдими! Ҳ. Назир, Кўк- 
терак шабадаси. 

ҲАМПОЛИК Ҳамкорлик, ишда, ҳаётда 
биргалик. Қиздаги бундай табиатни Наби 


дўстлик, курсдошлик, ҳамрозу ҳамполик 
туйғуси деб тушунарди. Н. Ёқубов, Жон. 

ҲАМРАНГ [ҳам + ранг] кт. Бир ранг- 
даги, ранги бир хил; ранги ўхшаш. Туну 
кун Волгада Ҳеч тўхтамай жанг, Бўлиб 
дарёда cye Қон бирла ҳамранг. Ҳабибий. 

ҲАМРОЗ [ф. — сирдош] Юракдаги 

гап-сирларини ўртоқлашадиган, уни бир- 
биридан яширмайдиган киши (бир-бирига 
нисбатан). Ҳар бир киишнинг ўз сирдоиш, 
ҳамрози бўлади. «Ёшлик». 150 нафар қария 
бир оила аъзоларидай иноқ, бир-бирларига 
ҳамдам, ҳамроз бўлиб яшайди бу боғда. Э. 
Охунова, Чўққиларда қор. Бир умр мен бир- 
ла қолгин, бу кўнгил ҳамрози бўл, Эй саҳар 
уфқи, унинг сен зарварақ қоғози бўл. Э. Во- 
ҳидов. 

ҲАМРОҲ [ф. г>1 j-cl.4 — йўли бир, бирга 
юрувчи; йўлдош] 1 Йўлда бирга борувчи; 
йўлдош. Ҳамроҳ бўлмоқ. н Ярим кеча вақ- 
тида шаҳарга киради, ёнидаги тетик ҳам- 
роҳининг кўмагида бир чойхонага кириб 
олишга муваффақ бўлади. А. Қодирий, Обид 
кетмон. ..меҳмонхонага қайтаётганимизда, 
ҳамроҳлардан бири: -Темир йўл билан шаҳар 
ўртасидаги яйдоқ майдон қани? — деб сўра- 
ди. «Ўзбекистон қўриқлари». 

2 Иш-фаолиятда, ҳаётда бирга бўлувчи 
шахс. Ҳар куни кечга томон Собиржоннинг 
болаларидан биттаси Хайрибиби олдига ке- 
либ, ҳамроҳ бўлиб ётарди. Д. Нурий, Осмон 
устуни. 

3 кўчма Бирга бўлувчи; бирга. Ўшанда 
менга ўкинч доимий ҳамроҳ эди. «Ёшлик». 
Ойбек ўз қаҳрамонларини иложи борича 
яхишлик билан ҳамроҳ бўлишга, доимо эзгу 
ният билан яшашга даъват этади. «ЎТА». 
Ўлар вақтда ҳамроҳ бўлсин имоним. «Мурод- 
хон». 

ҲАМРОҲЛИК Ҳамроҳ ҳолат; йўлда, иш- 
фаолият ва ш.к. да биргалик. Кечга яқин 
меъмор бир мударрис ea яна бир мансабдор 
ҳамроҳлигида.. Арк дарвозасидан обхоналар 
ёнидан ўтиб, юқорига кўтарилди. Мир- 
муҳсин, Меъмор. 

ҲАМСАФАР [ҳам + сафар] Сафарда 
бирга бўлувчи (бўлган) киши. Мен юк- 
ларимни шошиб-пиишб, юмалоқ-ясси ўраб, 
ҳамсафарларим билан қўл бериб хайрлаш- 
дим. М. Муҳаммаджонов, Турмуш уриниш- 
лари. Ҳамсафар дўстларим катта ҳаёт йў- 





лини босиб ўтган ажойиб, дилкаш кишилар 
эди. Назармат, Жўрлар баланд сайрайди. 

ҲАМСИНФ [ҳам + синф] Бир синфда 
ўқувчи (ўқиган); синфдош. Дорилфунундаги 
собиқ ҳамсинфларни хаёлдан кечирди. А. Қаҳ- 
ҳор, Сароб. 

ҲАМСОЯ [ф. «ul ..I л t, — соя остида бирга: 
қўшни] шв. Ёнма-ён ҳовлида яшовчи; қўш- 
ни. Бир фақир бир бадавлат одамга ҳам- 
соя экан. «Эртаклар». Салом-аликдан сўнг, 
албатта, ҳамсоянгиз «хўш, хизмат?» деб 
сўраши тайин. Газетадан. Бизда йўғи — ҳам- 
сояда, уларда йўғи бизда бор. Газетадан. 

ҲАМСОЯЧИЛИК с.т. Қўшничилик. 
Аммо ҳозир қишлоқ жойларида ҳам қўни- 
қўшничилик, ҳамсоячилик ҳамин қадар. Га- 
зетадан. 

ҲАМСУҲБАТ [ҳам + суҳбат] айн. суҳ- 
батдош. У ёнидаги жавондан таклиф ва 
шикоятлар дафтарини олиб, ҳамсуҳбати- 
нинг олдига қўйди. М. Хайруллаев, Тилла 
маржон. 

ҲАМТОВОҚ [ҳам + товоқ] 1 Бир товоқца 
(ёки бир дастурхонда) таом еювчи. Овқат 
тайёр бўлганда, ҳамтовоқларингни чақир, 
улар сен билан бирга таом есинлар.. «Қо- 
буснома». 

2 кўчма салб. Иш-фаолиятда бирга бў- 
лувчи, бир-бирини қўлловчи; шерик. Ме- 
нинг бой бўлишим мумкин эмас, аммо ҳам- 
товоғингиз Нажибийнинг бой бўлиши ҳеч 
гап эмас. Б. Раҳмонов, Баҳор арафасида. 
..матлубот жамиятининг собиқ раиси ва 
унинг ҳамтовоқлари қилмишларига яраша 
жазоландилар. «Муштум». 

ҲАМФИКР [ҳам + фикр] Фикри, ту- 
шунчаси, дунёқараши бир хил бўлган; 
фикрдош. Санам.. гапнинг тарзидан онаси- 
нинг кампир билан ҳамфикр эканини англа- 
ган эди. Ш. Холмирзаев, Тўлқинлар. Мавлон 
ҳам Карим охунга ўхшаш хушчақчақ, ҳа- 
зилкаш эди. Улар ҳамфикр бўлиб қолишди. А. 
Ҳакимов, Илон изидан. Турмуш ўртоғим 
билан ҳаммаслак, ҳамфикр эдик. Газетадан. 

ҲАМХОНА [ҳам + хона] 1 Бир хонада 
яшовчи, бирга турувчи. Унинг одатдан 
ташқари шод эканини кўриб турган ҳам- 
хоналари ҳазиломуз гап ташлашди. П. Қо- 
диров, Уч илдиз. 

2 кўчма поэт. Ғам, азоб каби кечин- 
маларга дучор, гирифтор. Бир неча кунлар- 
дан бери Кўрмай висолинг, эй пари, Турли 


бало, минг ғам билан Ҳамхона бўлдим соғи- 
ниб. Ҳамза. 

ҲАМШАҲАР [ҳам + шаҳар] Бир шаҳар- 
да туғилиб ўсган, бир шаҳарлик. Ҳамшаҳар 
йигитлар. н Бу сўлим масканларда шанба 
ва якшанба кунлари сайру саёҳат қилган 
ҳамшаҳарларимиз жуда кўнгилли дам олади, 
яхши ҳордиқ чиқаради. Газетадан. 

ҲАМШИРА [ф. ь л, — бирга сут 
эмишган: опа ёки сингил] 1 шв. Опа ёки 
сингил. Тозагул ҳамшираларининг юрак- 
ларидаги гапни топиб гапирди. Ҳ. Ғулом, 
Машъал. 

2 Шифохонада ишловчи, ўрта тиббиёт 
маълумотига эга бўлган ходим; тиббий 
ҳамшира. Шерзод кўзини очиши билан нав- 
батчи ҳамшира тумбочка устига қўйиб 
кетган дорига кўзи тушди. Ў. Ҳошимов, 
Нур борки, соя бор. Тиббий ҳамшира бўлса 
керак, оқ халат, оқ қалпоқли жувон келиб, 
Муродовани шифохонага таклиф этди. И. 
Раҳим, Ихлос. 

ҲАМШИРАЛИК Ҳамшира иши, касби. 
Ватан, халқ қўлимга ҳамширалик гувоҳ- 
номасини тутқазди. Газетадан. Уларнинг 
кўмаги билан шу йили.. тиббиёт коллежи- 
нинг ҳамширалик бўлимига ўқишга кирдим. 
Газетадан. 

ҲАМШИША [ҳам + шиша] с.т. Бирор 
кимса билан бирга ичкилик ичувчи, ички- 
ликбозликдаги улфат; шишадош. Агар Эҳсон 
олдида, масалан, Муҳаммаджон домла билан 
ҳамшиша бўлганлари эсига тушса, отаси 
ўғриликда айбланган ёш боладай нам тор- 
тар эди. А. Қаҳҳор, Сароб. 

ҲАМЮРТ Бир юртда туғилиб ўсган; 
юртдош. Ҳамюртларимиз — ўзбек сейсмо- 
логларининг ҳам қўлга киритган ютуқлари 
диққатга сазовордир. Газетадан. 

ҲАМҚИШЛОҚ Бир қишлоқца туғилиб 
ўсган киши, бир қишлоқпик. Кумри — Са- 
рагулнинг ҳамқишлоғи, жуда яқин дугонаси, 
етим қиз эди. А. Мухтор, Чинор. -Эй, сен шу- 
ни бир ёзсанг экан, — деди ҳамқишлоқларим 
афсус оҳангида. Газетадан. 

ҲАМҚУР айн. тенгқур. Йўлчи ўз ҳам- 
қурлари билан бирга тонг шабадасида ишга 
тушар, қуёш тик келганда овқатланиб, то 
қоронғилик тушгунча яна меҳнат қилар эди. 
Ойбек, Танланган асарлар. 

ҲАМҲУЖРА [ҳам + ҳужра] Бир ҳужрада 
яшовчи киши. Саидий қайтиб келганида, 




ҳамҳужраси Эҳсон тор ва дам уйда иштончан, 
димиқиб ўлтириб, мутолаа қилар эди. А. 
Қаҳҳор, Сароб. 

ҲАНГАМА қ. ҳангома. 

ҲАНГИ 1 Ҳадеб ҳанграйверадиган (эшак 
ҳақида). Эшакнинг ёмони — ҳанги, одамнинг 
ёмони — банги. Мақол. н Бир танишим 
ҳангисига тўқим қидириб юрган эди. П. Қо- 
диров, Уч илдиз. 

2 Эркак эшак. Ҳирга ўрлаб бораётган 
ҳанги чарчаб, тўхтаб қолди. Т. Мурод, 
Қўшиқ. 

3 Бақироқ, шанғи. 

ҲАНГ-МАНГ Гангиб, эс-ҳуши қочган 
ҳолатли; ҳайратга тушган. Абдуллажон ҳанг- 
манг, оқариб-бўзариб туриб қолди. «Ўзбе- 
кистон қўриқлари». Улар ёнғин атрофида 
ҳамон чинқириб, дод солиб юрган Лаълини 
кўриб, ҳанг-манг бўлиб қолдилар. Ҳ. Ғулом, 
Машъал. 

ҲАНГ-МАНГЛИК Эс-ҳушини йўқотиб 
гангиб қолиш; ҳанг-манг ҳолат. -Бургут, — 
деди Мансур бир дамлик ҳанг-мангликдан 
кейин. Ё. Шукуров, Уч савол. 

ҲАНГОМ [ф. » 1 ^* — вақт, давр; юриш, 
силжиш] махс. Тўқув дастгоҳида: танданинг 
моки ўтадиган оралиғи. 

ҲАНГОМА [ф. — оломон, йи- 

ғин; гурунглашиш, хушчақчақ суҳбат] 1 Бир 
неча киши ўртасида кўтаринки руҳдаги, 
ширин, хушчақчақ суҳбат. Ҳангома қилмоқ. 
н Яшил yeanviapda завқли қўшиқлар, Шавқ- 
ли ҳангомалар бўлар кўп шинам. F. Ғулом. 
Ҳуюқ зиёфат, ўйин-кулги, ҳангома ярим 
кечагача давом этди. Ж. Шарипов, Саодат. 
Содда ва самимий ҳангома билан чой ичи- 
лар экан, дарахтлар орқасидан ҳўнграб 
йиғлаган товуш эшитилди. Ойбек, Танлан- 
ган асарлар. 

Ҳангома қилмоқ айн. ҳангомалашмоқ. 

У-бу тўғрисида бирпас ҳангома қилиб Ўсар- 
жон жўнаркан, Дадамат уни пешинда бе- 
дана паловга таклиф этди. Ойбек, О.в. ша- 
бадалар. ..Иложи бўлса, ишни қўйиб, ҳанго- 
ма қилгимиз келади. Р. Файзий, Чўлга ба- 
ҳор келди. 

2 Қизиқарли, кишини ҳайратга сола- 
диган воқеа. Ҳизиқ ҳангомалар айтиб, кўнг- 
лини хуш қиладиган кишилар бор эди. П. 
Турсун, Ўқитувчи. Шундай қилиб, ёр-биро- 
дар, трамвайлар ҳангомаси ҳозирча тура 
турсин, энди гапни биринчи автобазадан 


эшитинг. «Муштум». Эналаринг кўчада туқ- 
қанми, бу нима ҳангома! Ойбек, Танлан- 
ган асарлар. Шаҳар саноат корхоналари- 
ни газлаштиришдаги ҳангомаларни гапи- 
риб, таъбни хуфтон қилмай қўя қолайлик. 
«Муштум». 

ҲАНГОМАЛАШМОҚ У ёқ-бу ёқдан, 
қизиқ-қизиқ воқеалар ҳақида суҳбат билан 
вақтичоғлик қилмоқ; ҳангома қилмоқ. Йўл- 
чи ўз дўсти Ҳоратой темирчи билан ҳан- 
гомалаишб ўтирди. Ойбек, Танланган асар- 
лар. Ҳани, бу ёққа кел, ўғлим. Бир оз ҳанго- 
малашайлик. «Муштум». 

ҲАНГОМАТАЛАБ [ҳангома + талаб] 
Ҳангомани, ҳангомалашишни яхши кўрув- 
чи. Икковимиз ҳам ҳангоматалаб бўлгани- 
миз учун кунларимиз ҳазил-ҳузулсиз ўтмас- 
ди. Газетадан. 

ҲАНГРАМОҚ 1 «Ҳанг, ҳанг» деб овоз 
чиқармоқ, шундай овоз билан қичқирмоқ 
(эшак ҳақида). Афандининг эшаги кўприкка 
етганда ҳанграб юборибди. «Латифалар». 

2 Эшак овозига тақпид қилмоқ; ўхшат- 
моқ; бақирмоқ, қичқирмоқ. Бир куни бой- 
ваччалар менга, эмгаклаб ҳангра, дейишди. 
Ҳ. Турсунқулов, Ҳаётим қиссаси. 

ҲАНДАЛАК Қовуннинг юмалоқ, май- 
дароқ, хушбўй, эти юмшоқ, эртароқ ети- 
ладиган бир тури. Мулла Обид сабзи ва бод- 
рингни сотиб битириб, ҳандалагини узади, 
қўшнилар ҳандалак узганда, мулла Обид- 
нинг қовунига гал келиб қолади. А. Қоди- 
рий, Обид кетмон. 

ҲАНДАСА [а. — геометрия] эск. айн. 

геометрия. Мадрасада диний илмлардан таш- 
қари дунёвий илмлардан ҳисоб, ҳандаса, та- 
рих.. ўқитилади. М. Муҳаммаджонов, Тур- 
муш уринишлари. -Мен ўйлайманки, бу соҳа- 
да бизда камчилик йўқдир. Аммо ҳисоб, жабр, 
ҳандаса, жуғрофия, тарих, фалакиёт, та- 
бииёт каби кўп илмлар бор, — деди Анвар 
қори. Ойбек, Улуғ йўл. 

ҲАНДАСАВИЙ, ҳандасий [а. ... v. * , 

^а 1 -& — ҳандасага, геометрияга оид] эск. 
Ҳандасага оид. Меъмор илгари бир лойиҳа- 
лари йўқолгани сабабли қоғозу тасвир-чи- 
зиқларини, ҳандасавий ҳисобларни жуда 
эҳтиёт қиларди. Мирмуҳсин, Меъмор. 

ҲАНИК Уйнинг пойгагида ёки даҳлизда 
ювиниш, юз-қўл ювиш учун махсус иш- 
ланган жой; обрез. Даҳлиздаги ҳаник чети- 
да чўнқайиб ўтириб, Умид қайноққина 







сувда юз-қўлини ювиб, ичкарига кирди. 
Мирмуҳсин, Умид. ..уйга ечинди, ҳаникда 
бет-қўлини ювиб, юқорига чиқиб ўтирди. 
Ҳ. Ғулом, Машъал. 

ҲАННОТ [а. — жасадни мумиёлов- 

чи; ғалла сотувчи] тар. Дон олиб сотувчи 
савдогар, донжаллоб. Унинг шарафига.. тош- 
кентлик йирик ҳаннотлар Шокир ҳожи, 
Комил ҳожилар катта зиёфат берди. А. 
Ҳакимов, Илон изидан. 

ҲАНСИРАМОҚ Югуриш, оғир юк кў- 
тариш, ҳаво етишмаслиги, ҳаяжонланиш 
ва ш.к. туфайли тез-тез, оғир нафас олмоқ; 
ҳаллосламоқ, ҳарсилламоқ. Шу заҳоти эшик 
тарақлаб очилиб кетди-да.. нафаси бўғзига 
тиқилиб, ҳансираган ҳолда Марат Маматов 
пайдо бўлди. Ж. Абдуллахонов, Хонадон. 
Маҳди терлаб кетган, оғзини каппа-каппа 
очиб ҳансирар, бу даҳшатхонадан тезроқ 
чиқиб кетгиси келарди. С. Сиёев, Ёруғлик. 

ҲАНСИРАТМОҚҲансирамоқфл. орт. н. 
-Куёш тиккага келмасданоқ саҳронинг ло- 
вуллаган нафаси ҳансиратиб қўйди мени, — 
деди Аҳмаджон. А. Мухтор, Давр менинг 
тақдиримда. 

ҲАНСИРОҚ Ҳансираб нафас олиш; шу 
тарзда олинган нафас. Ҳизлар чарчашган- 
дай, юзларига толим-толим бўлиб тушган 
сочларини тузатиб, ҳансироқ билан келиб 
ўтирдилар. Ҳ. Шамс, Душман. 

ҲАНУЗ [ф. j jh-a — ҳали, ҳали ҳам, ҳа- 
лигача, ҳамон] Шу вақтгача, ҳозиргача, ҳа- 
мон. Ҳаҳрамон билан турмуш қурганларига 
ўн йил бўляпти. Ҳануз бефарзанд. С. Каро- 
матов, Сўнгги бархан. Сидиқжон гарчи ҳа- 
нуз оғзи бемаза ва боши оғирроқ бўлса ҳам.. 
кўнгли кўтарилиб, таъби очилганиданми, 
жуда енгил тортди. А. Қаҳҳор, Кўшчинор 
чироқлари. 

ҲАНУЗГАЧА айн. ҳануз. Лекин дард қол- 
ганимда, ҳанузгача қўлидан келадиган ёр- 
дамини аямайди, ўзи мард йигит. А. Қоди- 
рий, Обид кетмон. 

ҲАП I тақл.с. Оғизнинг тез очилиб- 
ёпилишини, шунда чиқадиган товушни бил- 
диради. 

Ҳап этмоқ (ёки демоқ) Тишлаш учун 
очилган оғизни тез беркитмоқ (ит, бўри 
ҳақида). Ит ҳап этиб тишлаб олди. Бўри 
ҳап этиб ташланди. 

ҲАП II шв. унд. с. Жим! Ая!.. Рисолат хо- 
ла шошиб, Абдувалига ўгирилди. -Ҳап, — 


кўрсаткич бармоғини лабларига босиб, Ҳаби- 
ба хонимнинг уйи томон кўз ташлаб олди. 
Ш. Тошматов, Эркқуши. Хариш отгаўхшаб 
тайсалламай ҳап турсанг-чи! С. Аҳмад, Чўл 
бургути. -Ҳап ўтир, тирмизак, — ҳисобчи 
болани жеркиб берди. Ҳ. Ғулом, Машъал. 

ҲАПИЛЛАТМОҚ с.т. Шоша-пиша оша- 
моқ; ямламай еб қўймоқ, ютиб юбормоқ. 
У [Абдуллахон] ҳамма болалар каби балх 
тутга ўч, ярим челагини ҳапиллатиб ево- 
рар.. эди. Ҳ. Ғулом, Тошкентликлар. Кўк от.. 
ерга эгилиб, нам ўтни ҳапиллатиб чайнай 
бошлади. Ҳ. Ғулом, Машъал. 

ҲАПИНМОҚ шв. Орзиқмоқ, дукилламоқ 
(юрак ҳақида). Ўзуйини бир неча йилдан кейин 
яна кўрган Эъзозхоннинг юраги ҳапинди. Ҳ. 
Ғулом, Машъал. 

ҲАПРИҚМОҚ айн. ҳовлиқмоқ. Юраги 
ҳаприқиб, ўрнидан туриб кетди. Ў. Умарбе- 
ков, Юлдузлар. 

ҲАПҚАТ кам қўлл. Каттакон, улкан, кенг. 
Ҳапқат этик. Ҳапқат одимлар. н Арс- 
лонқул.. йирик, ҳапқат одимлар билан жў- 
нади. Ойбек, Навоий. 

ҲАП-ҲАП 1 Ҳап I с. такр. 

Ҳап-ҳап қилмоқ бол. Шоша-пиша оша- 
моқ, еб қўймоқ. 

2 Фойдасиз гап, беҳуда вайсаш. Юзта 
ҳап-ҳапдан — битта чап-чап афзал. Мақол. 

ҲАР [ф. — ҳар; ҳар қандай, истаган, 

ҳар қайси] белг. олм. 1 Шахс ёки нарсалар- 
ни, уларнинг белгиси, ҳаракати ва б. жи- 
ҳатдан бўлган туридан ажратиб (яккалаб) 
кўрсатади, шу тарзда белгилайди. Ҳар тў- 
кисда бир айб. Мақол. н Демак, бекор бўл- 
мабди қурбон, Ҳар қурбонга бўлсин шараф- 
шон! Ҳ. Олимжон. Ҳожи бўлса, ҳар беш 
дақиқада ичкари томонга қулоқ солиб тўх- 
тар.. эди. А. Қодирий, Ўтган кунлар. Рўзим- 
бой элликларни қоралаган, басавлат, ҳар би- 
лаги келисопдай полвон киши эди. С. Сиёев, 
Ёруғлик. Фотима янги кетмон билан ер чо- 
пар, ҳар урганда, ернинг киндигини узиб 
оламан дерди. Т. Ашуров, Оқ от. 

Ҳар қалай Нима бўлса (бўлганда) ҳам. 
Аламданми ёки йигитлик ғурури устун кел- 
дими, ҳар қалай, бир нафас билан тоғорага 
солиб олдим. С. Сиёев, Ёруғлик. Лунжига 
туширган бўлса керак. Ҳар қалай, шундан 
кейин Умри мени кўрганида, кўчанинг у 
бетига ўтиб кетадиган бўлиб қолди. А. 
Қаҳҳор, Асарлар. Боя янгалари қош-кўзлари- 




га сурма тортиб, ёноғига сурма суртга- 
ниданми, ё шунча одам унга тикилиб ҳа- 
васланганидан уялганигами, ҳар қалай, юз- 
лари лов-лов ёнарди. Р. Раҳмон, Меҳр кўз- 
да. Ҳар ҳолда айн. ҳар қалай. Ҳар ҳолда, 
Тошкент аҳолиси Азизбек истибдодидан ор- 
тиқ тўйди, кимдан кўмак сўрашни ҳам 
билмайди. А. Қодирий, Ўтган кунлар. Ҳар 
ҳолда, бу оддий ҳол эмас. О. Мўминов, Хиё- 
бондаги уч учрашув. 

2 Сўроқ олмошлари ва бир, нарса каби 
баъзи сўзлар билан бирикиб, белгилаш 
олмошининг умумлаштирувчи турига ман- 
суб олмошларни ҳосил қилади. Ҳар қандай 
тасодифнинг олдини олиш керак-да! О. Мў- 
минов, Хиёбондаги уч учрашув. Тилак mu- 
лар эл дуосида: Ҳар қайсингиз бўлинг мингга 
бош. Ҳ. Олимжон. Ёмон одам бўлсангиз, мени 
ҳар нима қилишингиз қўлингиздан келар эди. 
А. Қаҳҳор, Қўшчинор чироқлари. -Ҳар ким 
ўқийверса, подани ким боқади? — деди ач- 
чиқланиб Мирзакаримбой. Ойбек, Танланган 
асарлар. Ҳайдар oma, ҳар нима бўлса ҳам 
Ултармага бориб, [Асрорқулни] кўриб келай, 
деб йўлга чиқди. А. Қаҳҳор, Асрор бобо. 

3 Вақт, жой-макон билдирувчи баъзи 
сўзлар билан бирикиб, қўшма сўзлар ҳосил 
қилади: ҳар доим, ҳар гал, ҳар сафар, ҳар 
замон ва б. Ҳар вақт жуда эҳтиёт бўлиб 
муомала қилар эди. Ойбек, Танланган асар- 
лар. Ҳар замон яқин-йироқдан гадой тову- 
ши эшитилади. А. Қаҳҳор, Бемор. [Гулнор] Ҳар 
гал кампир билан ёлғиз қоларкан, дарров 
қизнинг ҳолини сўрарди. Ойбек, Танланган 
асарлар. Сайҳонликни ўрмон ҳар ёқдан ўраб 
олганди. Ойбек, Қуёш қораймас. 

ҲАРАКАТ [д. — юриш, қимир- 

лаш, тебраниш; фаолият; жараён; арабча 
сўзларда қисқа унлиларни кўрсатувчи бел- 
гилар] 1 Киши ва нарсаларнинг ёки улар- 
нинг қисмларининг тинч ҳолатдан чиқи- 
ши: қўзғалиши, қимирлаши ва ш.к.; тинч 
ҳолатга қарама-қарши ҳолат. Одамларнинг 
кўзларида, ҳаракатларида қандайдир но- 
тинчлик сезди Йўлчи. Ойбек, Танланган 
асарлар. Унинг юришлари, кифтларининг ҳа- 
ракати ниҳоятда чиройли эди. Мирмуҳсин, 
Меъмор. Бу қоронғиликда аллақандай мах- 
луқларнинг лип-лип ҳаракати аранг кўзимга 
чалинарди. Э. Раимов, Ажаб қишлоқ. Ҳуд- 
ратли ғилдираклар ҳаракатидан келаётган 
овоз Ойбекни хаёлга чорлади. Газетадан. 


2 Ишни бажаришда фаолиятнинг ҳо- 
лати, бажарувчининг фаолият тарзи, йўси- 
ни. Ҳали ўринларини йиғиштириб улгурма- 
ган жангчиларнинг ҳаракатида шошқалоқ- 
лик кўринди. Шуҳрат, Шинелли йиллар. 

3 Киши тана аъзоларининг маълум бир 
маъно, мазмунни ифодаловчи ҳаракат-ҳо- 
лати. Табиб.. қўрбошига нимадир деди. Унинг 
юз ва қўл ҳаракатидан «сиздан нима кет- 
ди, бир кўрайлик», деган маъно англашилиб 
турар эди. А. Қаҳҳор, Кўр кўзнинг очили- 
ши. Улар энг ибтидоий тилга — ҳаракат- 
лар, имолар билан фикр уқтиришга муро- 
жаат қилдилар. Ойбек, Танланган асарлар. 
Хотин унинг ҳаракатидан «ўпич бер» деган 
маънони англади.. А. Қаҳҳор, Нотиқ. 

4 Бирор ишга киришиш, бирор нарса 
қилишга уриниш; интилиш, тиришиш. Ўғ- 
лини ўқитиш учун қилган ҳамма ҳаракат- 
лари бекор кетди. н Шерали ҳамширанинг 
ҳаракатини кузатаркан, юраги сиқилиб, 
зўрға гапирди. С. Кароматов, Олтин қум. 
Муталнинг биринчи ҳаракати бўш кетди. А. 
Қодирий, Ўтган кунлар. Аҳмаджон.. бир ҳа- 
ракат билан пулемёт тепкисини босди. А. 
Қаҳҳор, Олтин юлдуз. 

Ҳаракат қилмоқ Уринмоқ, интилмоқ. У 
йиғлаб юбормасликка шунча ҳаракат қилса 
ҳам бўлмади. Ў. Ҳошимов, Қалбингга қулоқ 
сол. Бола тақлидчи бўлади, у.. ўз отасига 
тақлид қилишга ҳаракат қилади. С. Зун- 
нунова, Янги директор. 

5 Пайида бўлиш; тарадцуд. Режамиз амал- 
га ошаётганига суюниб, тўй ҳаракатига 
тушдик. «Муштум». Қорининг хотини дас- 
турхон ҳаракатида юрганида, у гап бошла- 
ди. Мирмуҳсин, Бир хум тилла. Яхшиси, қа- 
йин отангга узрингни айтиб, бу уйдан ке- 
тиш ҳаракатини қил. А. Қодирий, Ўтган 
кунлар. 

6 Хатти-ҳаракат; қилиқ. Унинг бу ҳара- 
катлари кўпчиликни ранжитди. н Сирож- 
нинг гап ва ҳаракатларидан самимият, 
соддалик ёғилиб турар эди. Ф. Мусажонов, 
Ҳури. 

7 Маконда бирор йўналиш бўйича бў- 
ладиган силжиш, юриш ва б. Кўча ҳарака- 
ти. Йўл ҳаракати қоидалари. Транспортлар 
ҳаракати. 

8 кўчма Ўсиш, ривожланиш. Жамият 
олға қараб ҳаракат қилар экан, ёшлар ҳам 
ўша бараварда ўсишлари керак. Газетадан. 





9 флс. Модданинг яшаш усули, унинг 
умумий ажралмас хусусияти, моддий дунё- 
нинг ўзгариши ва ривожланишининг тўх- 
товсиз жараёни. Модда доимо ҳаракатда. н 
Материянинг асосий намоён бўлиши эса 
ҳаракат, фазо ва вақт билан боғланган- 
дир. «Фан ва турмуш». 

10 Маълум мақсадга қаратилган ақлий 
ёки жисмоний фаолият; иш, меҳнат. Ҳара- 
кат, ҳаракатда — баракат. Мақол. н Пол- 
вонёпда кечаю кундуз ҳаракат тўхтамас, 
юк ортилган кемалар бу кенг, сунъий анҳор 
орқали Амударёга борар, ундан Орол денги- 
зига тушиб, Ғаззолига кетарди. С. Сиёев, 
Ёруғлик. 

11 кўчма Белгили мақсад кўзда тутил- 
ган ижтимоий фаолият. Миллий-озодлик ҳа- 
ракати. Ишчилар ҳаракати. Тажовузкорлик 
ҳаракати. Ядро қуролларидан воз кечиш 
ҳаракати. н Афғонистон мустақиллигини 
кўзловчи «ёш афғонлар» ҳаракати бошла- 
нади. Мирмуҳсин, Чодрали аёл. 

Ҳаракат номи тлш. Феълнинг иш-ҳа- 
ракатнинг номинигина билдирувчи (уни 
атовчи), замон, шахс-сон, майл каби маъно- 
ларга эга бўлмайдиган шакли. Бу шакл -(и)ш, 
-(у)в, -моқ қўшимчаларидан бири билан 
ҳосил қилинади: ўқиш, ўқув, ўқимоқ каби. 

ҲАРАКАТЛАНМОҚ Ҳаракат қилмоқ, 
қимирламоқ; қўзғалмоқ; юрмоқ. [Кумуи/] Эн- 
ди боягига қараганда бир оз енгилланган- 
симон, жон олувчи қора кўзлари ҳаракат- 
лана бошлаган, буғриққан қизил юзлари 
очилинқираган эдилар. А. Қодирий, Ўтган 
кунлар. 

ҲАРАКАТЛАНТИРМОҚ Ҳаракатлан- 

моқ фл. орт. н. Новча бўйли Каримжон ўнг 
қўлини ҳаракатлантириб, тинмай сўзларди. 
Газетадан. 

ҲАРАКАТЛИ 1 Ҳаракат қиладиган, қи- 
мирлайдиган, силжийдиган. 

2 Бирор иш қилишга уринадиган, ти- 
ришадиган, ҳаракатчан. 

ҲАРАКАТСИЗ 1 Ҳаракат қилмайдиган, 
қимирламайдиган, қўзғалмас ҳолатли (ҳо- 
латда); бир жойда туриб қолган. Кутилма- 
ган ғазабга учраган Бозоров нима дейишини 
билмай, тилсиз, ҳаракатсиз, ёғочдай қотиб 
турарди. И. Раҳим, Чин муҳаббат. 

2 Бирор иш қилишга уринмайдиган, 
тиришмайдиган; фаолиятсиз, суст. Ҳара- 
катсиз одам. 


3 кўчма Фойдаланилмай, ишлатилмай 
ётган ҳолатда(ги). Китоб ойлигининг ўзига 
хос хусусияти шундаки, кўпдан буён ҳара- 
катсиз ётган эски китобларга иккинчи умр 
бахш этилади. Газетадан. 

ҲАРАКАТЧАН 1 Тез ҳаракат қиладиган, 
тез қимирлайдиган, серҳаракат. Ҳаракат- 
чан ҳужайралар (биол.). Ҳаракатчан бола. н 
«Вася» деганда, бу йигитнинг келишган ea 
ҳаракатчан қомати одамларнинг кўз олдига 
келиб туради. П. Турсун, Ўқитувчи. 

2 Серғайрат, ишчан. Муҳиддин Қориёқу- 
бов иродали, ҳаракатчан, хушчақчақ, ажо- 
йиб овозли санъаткор эди. Т. Обидов, Юсуф- 
жон қизиқ. 

ҲАРАЛА-ТАРАЛА Ялло қилиб, кайф- 
сафо билан кун ўтказиш. Баъзи бир фирқа 
аъзоларининг гапхонада ноз-неъматларга 
ғарқ бўлиб, эрта-кеч ҳарала-тарала билан 
умр ўтказганларини ёзсак нима бўлади. 
«Муштум». 

Ҳарала-тарала қилмоқ Беғам, беташвиш, 
ялло қилиб юрмоқ, ишламай кайфу сафо 
қилмоқ. Бўрибой бўлса рўзғордан юлиб-юл- 
қиб, яна киши билмас йўллар билан пул то- 
пиб, ҳарала-тарала қилиб яшайди. Ҳ. На- 
зир, Ўтлар туташганда. -Баъзилардек кулиб, 
ҳарала-тарала қилгим келмайди, — деди 
Чўтир хола Умидга. Мирмуҳсин, Умид. 

ҲАРАМ [а. ^— хос, бегоналар кири- 
ши ман этилган жой; муқаддас, азиз жой; 
хотинлар; аёллар] 1 дин. Муқаддас деб аж- 
ратиб қўйилган, кириш тақиқланган жой 
(мас., Макка шаҳрида Муҳаммад пайғам- 
барнинг мақбараси). 

2 тар. Ҳовлининг аёллар учун ажратиб 
қўйилган қисми, ичкари (асосан, олий, 
юқори мансабдорлар хонадонларида). Хон 
аъёнларга рухсат бериб, ҳарамга кирган, 
ўрданинг кундузлик ходимлари тарқалишиб, 
фақат кеча беклари, хон соқчилари, доимий 
ходимлар қолган эдилар. А. Қодирий, Меҳ- 
робдан чаён. Гўрўғли ана шундай насиҳат- 
ларни қилиб, ўзи ҳарам сари қараб кетди. 
«Гулихиромон». 

Ҳарам оғаси Ҳарамдаги хотин-қизларни 
кузатиб юрувчи бичилган қул. У бир неча 
кун ҳарам ичидаги ҳужрада ётади. Ўзига 
келгач, шу ҳовлида ҳарам оғаси бўлиб иш- 
лаб юради. Мирмуҳсин, Меъмор. 

ҲАРАМХОНА [ҳарам + хона] айн. ҳарам 
2. Чап томонида амирнинг ҳарамхонасига 




506 


ва қушбегининг ҳовлисига бориладиган йў- 
лак. С. Айний, Эсдаликлар. ..инқилобдан 
илгари шу бино ҳарамхона бўлиб, унда ка- 
низаклар турарди. Ж. Шарипов, Хоразм. 

ҲАРБ [а. — уруш, жанг] эск. кт. 

Уруш, жанг. Жаҳон кўз тутди бу қудрат- 
ли ҳарбга, Ғалаба билан биз борардик Ғарб- 
га. Уйғун. Ҳарб илмида ҳамма йўл бекил- 
ганда, жангчи учун ўлимдан бошқа чора 
қолмагандагина, ўзини-ўзи ҳалок қилади, 
дейилади. С. Аҳмад, Ҳукм. 

Ҳарб олишмоқ Бири иккинчисига ҳамла 
қилмоқ, олишмоқ; тортишмоқ. [Набижон] 
Хўриллатиб, серқатиқ маставани ичишга 
тутинди. Лекин мастава ичаяптими, заҳар 
ичаяптими — фарқ қилмас, хаёлида ҳамон 
ўша раис билан ҳарб олишар эди. Ф. Нас- 
риддинов, Ота ўғли. 

ҲАРБА [а. — найза, санчқи] фольк. 

Найза, қилич каби жанг қуроллари. Одам 
кўп-да, ҳамма ўртага олиб, Ҳар тарафдан 
ҳар хил ҳарбалар солиб, Энди тушди қилич 
олиб ғазога, Бек Гўрўғли қолди энди қама- 
либ. «Хушкелди». 

Ҳарба қилмоқ фолък. Ҳамла қилмоқ. Ҳо- 
линг билмай, мунча сен ҳарба қилдинг, Пари- 
лар султони, сен энди ўлдинг. «Баҳром ва 
Гуландом». Бу билан аждаҳор ҳарба қилма- 
ди, Аждаҳордан ҳеч сиёсат бўлмади. «Му- 
родхон». 

ҲАРБ-ЗАРБ, ҳарбу зарб [а. - 

жанг ва зарба] Уруш, жанг, саваш. Кунлар- 
дан бир кун Чангали Мозандарон томондан 
йиртқич ҳайвонлар мўр-малахдек бостириб 
келиб, жониворлар ўртасида жангу жадал, 
ҳарбу зарб бошланибди. А. Мухтор, Чинор. 
Отанг яхши, онанг яхши деб туриб, жон 
чиқар жойига тушириш керак: панд берол- 
масанг — ўзинг панд ейсан. Ҳарб-зарб қонуни 
шу. С. Анорбоев, Оқсой. 

ҲАРБИЙ [а. ^ — урушга, қўшин, ар- 

мияга оид] 1 Урушга алоқадор; уруш, жанг 
ишлари билан боғланган. Ҳарбий асир. Ҳар- 
бий сир. Ҳарбий ҳолат. Ҳарбий техника. н 
Нормат фронтда эканини, бу ерда чанқоқ 
водийларга сув берувчи, нур берувчи канал 
эмас, балки ҳарбий истеҳкомлар ковланиб, 
ёв йўлига ғов тикланаётганини сезди. И. 
Раҳим, Чин муҳаббат. 

2 Армияга, ҳарбий хизматга оид. Ҳар- 
бий врач. Ҳарбий интизом. Ҳарбий иш. Ҳар- 
бий хизмат. Ҳарбий кийим. Ҳарбий қисм. н 


Йўлда ҳарбий юк ва аскар ортган маши- 
наларнинг кети қарийб узилмас эди. Ойбек, 
Қуёш қораймас. У ерда бир тўн противо- 
газ таққан йигитлар ҳарбий машқ учун 
сафланмоқда эди. П. Қодиров, Уч илдиз. 
Хонага ҳарбий медицина формасидаги.. офи- 
цер кирди. Ў. Умарбеков, Ёз ёмғири. 

3 Армиядаги, ҳарбий ишдаги киши, 
ҳарбий хизматчи. Ҳеч ким ҳарбийларга хос 
чаққонлик билан жавоб бермади. Шуҳрат, 
Шинелли йиллар. У олиму шоирлардан кў- 
ра ҳарбийларни иззат қиларди. Мирмуҳ- 
син, Меъмор. 

4 от, с.т. Ҳарбий хизмат; армия. Ўғлим 
ҳарбийда.. у кетди-ю, икки кундан кейин 
немислар келди. И. Раҳим, Чин муҳаббат. 
Ҳарбийга чақирилгунча Тошкентнинг йирик 
заводларидан бирида смена инженери бў- 
либ ишлаган. Шуҳрат, Шинелли йиллар. 

ҲАРБИЙЛАШТИРМОҚ Ҳарбий ша- 
роитга мослаштирмоқ, уруш эҳтиёжлари 
учун ишлашга ўтказмоқ; фуқарони ҳарбий 
ишга ўргатмоқ. 

ҲАРБИЙЛИК 1 Ҳарбий хизматчи, аскар 
эканлик. 

2 Ҳарбий хизмат, ҳарбийдаги ҳаёт. Ҳар- 
бийлик давримнинг биринчи олти ойида — 
сержант, сўнгги ойида эса лейтенант бў- 
либ қайтганман. А. Баҳромов, Осон яшаш- 
нинг йўли. 

ҲАРБИЙЧА Ҳарбий кишиларга хос, ҳар- 
бий хизматга тегишли. Ҳарбийча ишламоқ. 
Ҳарбийча кийинмоқ. Бу ерда ҳам ҳарбийча 
қаттиқ интизом ўрнатилган эди. н Элму- 
род «салом», деб ҳарбийча кўришиш учун 
қўлини чеккасига қўйган эди, у қўл узатди, 
кўришдилар. Шуҳрат, Шинелли йиллар. 

ҲАРБИЙЧАСИГА Ҳарбийларга хос бир 
тарзда, ҳарбий кишиларга ўхшаб; ҳарбий- 
ча. Бир аскар йигит ҳарбийчасига салом бе- 
риб: -Бизда ака-ука Ражабовлар хизмат 
қилишади, — деди грузинча оҳангда. Н. Са- 
фаров, Оловли излар. 

ҲАРВОНА эск. Лўк, туянинг урғочиси. 

ҲАРГИЗ [ф. 'JLjA— ҳеч вақт, асло; қа- 
чондир] кам қўлл. 1 Асло, сира, ҳеч. Ҳар- 
гиз билдирма. н Бу гапларни ҳаргиз ҳазил 
билмагил! «Гўрўғли». У тарафи билан ҳар- 
гиз ишинг бўлмасин. Ҳамза, Паранжи сир- 
лари. Аммо Адаш Карвон имону диёнатни 
ҳаргиз унутмади. X. Султонов, Онамнинг 
юрти. 

2 Буткул, бутунлай. Жоҳилликни ҳаргиз 
ташла, фарзандим, Энди токи, Оловхўжа 
пирингман. «Юсуф ва Аҳмад». 

ҲАРДАМХАЁЛ [а. j_a] Ўз фикрида 

қаттиқ турмайдиган, иккиланадиган; 
турлича, тайинсиз хаёллар огушида бўлган. 
Врач нима қиларини билмай, ҳардамхаёл бўлиб 
турарди. Э. Усмонов, Ёлқин. Кейин, ҳай, 
майли дегандек, ҳардамхаёл кўчага чиқиб 
кетди. С. Аҳмад, Уфқ. 

ҲАРДАМХАЕЛЛИК Ҳардамхаёл ҳолат- 
лилик. Низомжон акасининг гапига тушун- 
мади. Ўрнидан турди-да, ҳардамхаёллик би- 
лан кўчага чиқиб кетди. С. Аҳмад, Уфқ. 
Ҳардамхаёллик билан яшаган одам фойдали 
ишни ҳам вақтида қилолмай.. қолаверади. 
Шукрулло, Жавоҳирлар сандиғи. 

ҲАРИНА [ф. дарди ҳарина 1) кет- 

майдиган, кишига ёпишиб олган дард; 2) 
кўчма қутулиб бўлмайдиган кулфат, азоб; 
шундай белгили, хусусиятли нарсага нис- 
батли ҳақорат сифатида қўлланади. -Агар 
аҳвол шундайлигича давом этаверса, бари 
бир, ҳаммамиз ҳам қирилиб кетамиз. Бу 
турмуш эмас, дарди ҳарина, — деди Рафоэл. 
Ё. Хаимов, М. Раҳмон, Ҳаёт-мамот. Шош- 
манг, бу дарди ҳарина озроқ тутақсин! Пуф- 
пуф. Ўҳў, аҳ. Тутун жигаримни ҳам титиб 
юборди. Ойбек, Танланган асарлар. 

ҲАРИР [а. — ипак; шойи мато] 1 

Юпқа ипак газлама. Ҳарирдан тикилган кўй- 
лак. Ҳарир дурра. н Мулозимлари тилладўз 
чопон ea ҳарир кўйлаклар тугилган зарбоф 
бўғчани малика оёғи остига қўйдилар. М. 
Осим, Карвон йўлларида. 

2 Умуман, юпқа, нозик газлама. Ҳарир 
шол рўмол. н Раққоса устидаги ҳарир ма- 
толарни итқитиб ташлаб.. ўйин тушди. 
Мирмуҳсин, Йўқолган жавоҳир. Ҳарир ма- 
толардан тикилган ранг-баранг қизлар кўй- 
лаги хона деворида осиғлиқ турар эди. Н. 
Сафаров, Катта карвон йўлда. 

3 кўчма Тоза, мусаффо, шаффоф. Кеч 
кириб, оқ ҳарир қор устига тун ўзининг 
қора либосини ёнди. Й. Муқимов, Матонат- 
ли кишилар. Тонг отган, ҳавони қоплаган ҳа- 
рир туман орасидан олисдаги тоғлар элас- 
элас кўринар эди. О. Ёқубов, Излайман. 

ҲАРИС [а. — ҳирсли, бирор нар- 

сага берилган; очкўз, тамагир; тежамкор] 
1 Бир нарсага ҳирс қўйган, ҳирсли; иш- 


қивоз, жуда орзуманд. Шахматга ҳарис 
одам. Хоккейга ҳарис. 

2 Очкўз, тамагир; қурумсоқ. Мен қорни- 
дан бўлак ғами йўқ, ҳарис, жоҳил уламолар- 
ни ёмон кўраман. С. Сиёев, Аваз. 

ҲАРИСЛИК Ҳарис бўлиш, ҳарисга хос 
хусусият, хатти-ҳаракат. Ҳарислик билан пул 
йиғмоқ. н Самандар унинг қўлидаги шиша- 
га ҳарислик билан қараб қўйди. Н. Нор- 
қобилов, Бекатдаги оқ уйча. ..сотувчи йи- 
гит унинг ҳар бир қилиғи, хатти-ҳаракати- 
ни ҳарислик билан кузатмоқда эди. Э. Аъ- 
зам, Кечикаётган одам. 

ҲАРИФ [а. ^j^- — шерик, бирга иш- 
ловчи; ўртоқ, улфат; бирга ўйновчи; ми- 
жоз] 1 кт. Шерик, жўра, улфат. Мирвали 
бангининг ҳарифи ҳисобланган Ўтарбой унга 
жавоб берди. А. Қодирий, Обид кетмон. 
Ахир, бекас бир нотавон, унутилган ғариб- 
ни Қаҳратон қиш кечасида йўқларди қай 
ҳарифи. Р. Бекниёз, Тўтиё. 

2 Бирор кимсага зид ҳаракат қилувчи, 
қарши курашувчи; рақиб. Кураш майдонига 
тушган полвон — эр Беллашиб олмоққа ҳа- 
риф чақирар. М. Шайхзода. Табибий билан 
муносабатлари бузуқлигини эшитиб, Саид 
Ғозига ўхшаган ҳарифлари пинҳона кулиб 
юрган эди.. С. Сиёев, Ёруғлик. 

ҲАРНА 1 фолък. белг. олм. Барча, ҳар 
нима, нимаки. Кулоқ солдим ҳарна деса 
амрига.. Ҳ. Олимжон. Ҳарна сирни айтаве- 
ринг ўзима. «Ҳасанхон». Кўнглидаги ҳарна 
ғуборлар кетди.. «Баҳром ва Гуландом». Ар- 
кон давлатимни сенга топишрдим, Ҳарна 
ихтиёрим сенга топширдим. «Ҳасанхон». 

2 Нима бўлганда ҳам, ҳар ҳодда. Хўжа- 
бековнинг сўзига кириб, ҳарна ялама бўлади, 
деб ҳамма йўлбошловчи серкаларнинг жуни- 
ни қирқтириб юборди. С. Анорбоев, Оқсой. 
Лекин Кўлдош ҳарна ўзини Каримдан ожиз 
санаб, гапни бошқа ёққа буриб юборди. Ҳ. 
Шамс, Душман. 

3 с.т. Шуниси ҳам ёмон бўлмаслиги, 
ҳечдан кўра шуниси ҳам маъқуллиги маъ- 
носини билдиради. ..бутун бир мавсумда ўн 
меҳнат кунини нилладан юлиб, пахтага 
бергани ёрдам қилсаларинг ҳам ҳарна! А. 
Қаҳҳор, Танланган асарлар. Икковизга бит- 
тадан эшак ёзсаям, ҳарна. С. Сиёев, Ёруғ- 
лик. 

ҲАРНЕЧУК кам қўлл. айн. ҳарна 2. Ҳар- 
нечук иш бўлса, бажариб ташлаймиз. н 




Сидиқжон далани яхшироқ кўрсатиш учун- 
ми ёки бошқа сабабданми, ҳарнечук, у [Му- 
нисани] тутзор ёнидаги камқатнов йўлга 
бошлади. Ё. Шукуров, Орзулар. 

ҲАРОМ [а. — фойдаланиш, истеъ- 

мол этиш шаръан ман этилган нарса; му- 
қаддас; ноқонуний] 1 дин. Шариат ҳукмига 
мувофиқ ейиш, ичишга, фойдаланишга 
ярамайдиган, ҳалол эмас. Эшакнинг кучи ҳа- 
лол, гўшти ҳаром деганларидек.. н У Ашир 
билан қўл бериб сўрашишга ҳазар қилибди. 
Чунки Ашир чўчқабоқар-да! Балки чўчқа 
шариатда ҳаром махлуқ ҳисоблангани учун 
ундан ҳазар қилгандир. С. Анорбоев, Оқсой. 

Ҳаром ўлмоқ Сўйилмасдан, бирор ка- 
саллик ёки бошқа сабаб билан ўлмоқ (гўш- 
ти ейиладиган ҳайвон ва қушлар ҳақида; 
бундай ҳолларда уларнинг гўштини ейиш 
ман этилади, яъни ҳаром ҳисобланади). 
Қўйчивон кўп бўлса, қўй ҳаром ўлади. Ма- 
қол. н Отамнинг «Чемберлен» деган эчки- 
лари бор эди, ҳаром ўлай деганда, бўғзига 
пичоқ тортиб юборганлар. С. Аҳмад, Ҳукм. 
Ҳаром қилмоқ Ҳаром ҳолга келтирмоқ. 
Кел, қутурган итлар ҳаром қилмасдан ту- 
риб, шу тоза юзларингдан охирги мартаба 
ўпай! Ҳамза, Бой ила хизматчи. Ҳизишманг! 
Табаррук қиличингизни бу ифлоснинг қони 
билан ҳаром қилманг! Уйғун ва И. Султон, 
Алишер Навоий. 

2 Шариат бўйича, анъана ёки тартиб- 
қоидаларга кўра ман этилган иш, хатти- 
ҳаракат; шу йўл билан топилган нарса; 
ҳаётида шундай йўл тутувчи кимса. Тўғри 
бўл, ҳаромдан ҳазар эт, дегансиз. Йиғлаб 
турган ғарибнинг ёнига кир, кўнглини ол, 
дегансиз. С. Сиёев, Аваз. Жиноятчилик йўли 
билан топган ҳаром пулингиз ҳисобига еган 
овқатларимиздан ҳали ҳам ўқчиб юриб- 
миз. «Муштум». Шунақа ҳаром одамлар ўз 
эгаларига яхши хизмат қиладилар.. Мир- 
муҳсин, Меъмор. 

3 с.т. Жинсий муносабатдан сўнг ғусл 
қилмаган, чўмилмаган. 

4 Фойдаланиш мумкин бўлмаган, эсиз 
кетган нарсаларга нисбатан қўлланади. У бу 
мажлисга Саидғози билан бирга кечалари 
уйқусини ҳаром қилиб тайёрланди. С. Анор- 
боев, Оқсой. ..ё ҳафтада бир келадиган дам 
олиш кунини ҳам ҳаромга чиқариб, бозор-ўчар 
қилсинми ? Т. Алимов, Ишқилиб, ўқимаган 
бўлсин-да/ Энди бу ерлар бизга ҳаром бў- 


либди, Бу араб юртида бизга нима бор? 
«Баҳром ва Гуландом». 

ҲАРОМЗОДА [а. + ф. ajl jjj — ҳаром- 
дан, никоҳсиз туғилган] 1 айн. ҳароми. -Қоч, 
ҳаромзода! — деб Султонга таҳдид қиларди 
Бўронбек. Ҳ. Ғулом, Машъал. [Қутидорнинг] 
Кўз ўнглари қоронғиланиб, бир неча вақт 
серрайганча қолди. Яна «яхшиликни билмаган 
ҳаромзода!» деб қўйди. А. Қодирий, Ўтган 
кунлар. ..тузингни ичиб, тузлуғингга тупу- 
раман, дегин.. Ҳаромзодаларнинг йўлига туш- 
дингми? Ойбек. Танланган асарлар. 

2 кўчма кам қўлл. Ўз жинси, зотидан 
бўлмаган; бегона (нарсалар ҳақида). Тош- 
ойнанинг олдига ўтириб олиб, мўйчинак би- 
лан соқол-мўйловининг ҳаромзода туклари- 
ни юлди. Шуҳрат, Жаннат қидирганлар. Баъ- 
зи жойларни баланд бўйли ғумайлар босиб, 
ҳалиги «ҳаромзода»ларни ҳам кўриб бўл- 
майди. А. Қодирий, Обид кетмон. 

ҲАРОМИ [а. + ф. ^ 1 — кимсанинг 

молига, ҳаром нарсага дахл қилувчи; ўғри, 
қароқчи] 1 Ўзаро никоҳ килинмаган эркак 
ва аёлдан туғилган бола. -Ана шундай кун- 
ларнинг бирида ўзим ёлғиз ўтириб, ҳаж йў- 
лида орттирган ҳаромимга кўйлакча тика- 
ётган эдим, — деди Ҳожи хола. М. Исмои- 
лий, Фарғона т. о. Бизнинг юзимизга оёқ қў- 
йиб, никоҳсиз загсдан ўтиб олдинг. Энди 
уялмасдан, ҳароми болангни кўтариб кел- 
дингми?! Ғайратий, Довдираш. 

2 кўчма Шундай маъноли сўкиш, ҳақо- 
ратни билдиради; ифлос, ярамас. Сут кўр 
қилгур, ҳароми Гитлер оқпадар.. Ғ. Ғулом. 
Мен сени жоҳил, шуҳратпараст бир сак 
деб юрсам, одам қонига ташна зулук экан- 
сан-ку, ҳароми! С. Сиёев, Аваз. 

ҲАРОМЛАМОҚ 1 Ҳаром қилмоқ, бул- 
ғамоқ, ифлос қилмоқ. Кучук қозонни ҳаром- 
лаб кетибди. 

2 кўчма Номусига тажовуз қилмоқ. То- 
кай пок қизни ҳаромлаб, яна — Тарвуз каби 
узар oma калласин! С. Назар. Ширин, Ша- 
кар ҳаромлади танамни.. «Ширин билан 
Шакар». 

ҲАРОМЛИК Ҳаром бўлиш, ҳаром иш, 
хатти-ҳаракат. Ҳаромликдан ўзини тиймоқ. 
н Мен суйганим учун ҳаромликдан бошқа 
барча ишга бош эгаман. Ҳамза, Бурунги 
қозилар. 

ҲАРОММАҒИЗ [а. + ф. МИЯ- 

ча; орқа мия] Марказий нерв системаси- 

нинг умуртқа поғонаси канали ичида жой- 
лашган қисми; орқа мия. Буниси елкамдан 
суяб олиб, ҳароммағизимга урди. Т. Мурод, 
От кишнаган оқшом. Султон, ҳароммағиз- 
дан намуна олишнинг қандай азоб эканини 
бошидан кечириб билган эди. X. Султонов, 
Онамнинг юрти. 

ҲАРОМНАМАК [а. + ф. Д 1 J-^- ҲД - 

ром туз: ичган тузини оқламаган] Тузни 
оқламайдиган, тузини ичиб, тузлуғига ту- 
пурадиган. Бўлмаса, подшоҳҳақида иғво қил- 
ганларнинг гапини эшитган ҳамоно оғзига 
урмасмиди! Ёки у ҳаромнамакларни бизга 
тутиб бермасмиди ?! П. Қодиров, Юлдузли 
тунлар. Муҳаммад Дўст асли ҳаромнамак 
экан, Андижон томонларда фитна-иғволар 
қилиб юрганида, яна Шайбоний қўлига тушди- 
ю, кўзларини ўйиб олдилар. X. Султонов, Бир 
оқшом эртаги. 

ҲАРОМТОВОҚ Ўзи ишламасдан, бош- 
қалар ҳисобига яшовчи; текинхўр. Меҳнат 
замонидир бу яхши замон. Ҳаромтовоқ одам 
ўғридан ёмон. Уйғун. 

ҲАРОМТОМОҚ 1 айн. ҳаромтовоқ. Ян- 

варь ойи кўк ялпизни қайдан топай?.. Она- 
бола қичқирдилар унга шу чоқ: -Кўп гапир- 
ма, ол саватни, ҳаромтомоқ! А. Мухтор. 

2 Ҳалол ҳаёт кечирмайдиган, пора- 
хўрлик, товламачилик ва ш. к. нопок йўл- 
лар билан яшовчи. Тошкент вилоят суди- 
да Ҳидоятова ва унинг ҳаромтомоқ ше- 
рикларининг жиноий иши кўрилди. Газета- 
дан. Бозордагиларни дўқ билан чўчитиб ол- 
ган бундай ҳаромтомоқларни ким тийиб 
қўяр экан-а! Газетадан. 

ҲАРОМХЎР [а. + ф. _>-=>. — ҳаром 

(қилинган) нарсани еювчи] 1 дин. Ҳаром, 
шариатда ман қилинган овқатларни истеъ- 
мол қиладиган. Ҳаромхўр киши. 

2 кўчма айн. ҳаромтомоқ. Нафси ёмон, 
ҳаромхўр, меҳнатни севмас, унга Текин 
таом, текин пул, айшу таралла бўлса. Уй- 
ғун. Бировнинг дўпписини бировга кийгизиб 
кун кўрувчи бунақа ҳаромхўрлар бозорда 
кезиб юришаркан. «Муштум». 

3 Ўлимтикларни еювчи (қушлар ҳақида). 
Жилғанинг устида бир гала қорақуш.. ва 
калхатлар гир айланиб учиб юрарди. От- 
ряд отларнинг бошини тортиб, ҳаромхўр 
қушларни томоша қилди. П. Турсун, Ўқи- 
тувчи. 


ҲАРОМХЎРЛИК Ҳаромхўрга хос иш, 
хатти-ҳаракат. Тўтининг отаси Ашур Мирзо 
ҳаромхўрлик, фирибгарлик.. билан дунё орт- 
тириб, «Болта кўпас» деб ном чиқарган 
катта савдогарнинг ўктам мирзоси эди. 
М. Исмоилий, Фарғона т. о. ..бу идорадаги 
ҳаромхўрликлардан кўз юмолмайман. Н. 
Аминов, Суварак. 

ҲАРОМ-ҲАРИШ [ҳаром + ф. ^ilj.* — 
қайт қилиш; қусуқ] Ҳаром нарсалар, ҳаром 
иш, қилмишлар. -Дўхтирхонаси қурсин, 
ҳаром-ҳаришни фарқ қилмайди.. — деди 
Савриниса Холниса холага. Мирмуҳсин, Чи- 
ниқиш. Ҳаром-ҳаришга аралашиб юриб, сен 
ҳам чарви боғлаб қолдингми? Уйғун, Ҳурри- 
ят. ..тупроқда ўтганларнингруҳи бор. Бизни 
ана шу ҳаром-ҳаришлардан асраб келган, 
болам.. «Ёшлик». 

ҲАРОРАТ [а. cijl — иссиқлик, ҳаро- 
рат, температура; тошма; аччиқлик] 1 Қи- 
зиган нарсага хос иссиқлик, кучли дара- 
жадаги иссиқлик. Оловнинг ҳарорати. Қуёш- 
нинг ҳарорати. н Дашт, дашт! Ҳарорат 
зарбидан ҳамма ёқлип-лип этади. А. Қаҳҳор, 
Мастон. Қора кигизларни ёндирай деб, ҳар 
бир тешикдан ўтов ичига кирган ҳарорат 
уйни хумдонга айлантирган эди. Ж. Шари- 
пов, Хоразм. Ичдан чиқаётган ҳарорат 
оғзини куйдираётгандек, пуф-пуфлаб нафас 
олиб ўтирган мингбоши келувчига бош ирға- 
ди. М. Исмоилий, Фарғонат. о. 

2 Нарсаларнинг иссиқ-совуқлик ҳолати; 
температура. Ҳавонинг ҳарорати. Ҳароратнинг 
ўзгариб турииш. Мўътадил ҳарорат. Юқори 
ҳарорат. Совуқ ҳарорат. Ҳарорат пасайиб, 
қор ёға бошлади. н Жўра полвон.. ернинг 
етилиши, тафти, нами, ҳарорати.. суғориш 
усулларини яхши билади. И. Раҳим, Ихлос. 
Ҳарорат етарли бўлса, тўққиз-ўн кунда 
шоли униб чиқади. «Ўзбекистон қўриқлари». 

3 Тананинг киши саломатлиги ҳолатини 
кўрсатувчи иссиқлик даражаси; темпера- 
тура. Беморнинг ҳароратини ўлчамоқ. н Меъ- 
морнинг ҳарорати пастга тушмас, бунинг 
устига тинмай алаҳларди. Мирмуҳсин, Меъ- 
мор. 

4 кўчма Руҳий кўтаринкилик, жўшқин- 
лик. Ғуломжон энди ўзини анча тутиб олиб, 
ўт билан, ҳарорат билан гапирди. М. Исмои- 
лий, Фарғона т. о. Юсуфжон қизиқ тўқсон 
ёшга кирган бўлиишга қарамай, ҳали унда 
ёшлик ҳарорати сўнган эмасди. Т. Обидов, 




Юсуфжон қизиқ. Ҳарорат билан айтилган 
бу сўзлар замирида улкан бир ҳақиқат ётиб- 
ди. Газетадан. 

5 кўчма Ҳиссий тафт, завқ, лаззат. Эл- 
мурод Зебони кузатиб қўйиб, иссиқ бир бўса 
ҳарорати билан қайтиб келгач, узоқ ухлол- 
мади. Шуҳрат, Шинелли йиллар. Ўша туни 
энг биринчи бор Сезган эди лаб ҳароратин. 
Сайёр. 

ҲАРОРАТЛИ 1 Ҳарорати бор, иссиқ. 
Қуёш ўзининг ҳароратли нурларини аямай 
сочарди. Газетадан. Гулнор.. ҳароратли қўллари 
билан унинг юзини силади. Ойбек, Танлан- 
ган асарлар. 

2 кўчма Ҳиссий, руҳий тафтли, кўтарин- 
ки руҳдаги; жўшқин. Ойсанамнинг чеҳраси 
ёришиб.. кўзларидан у ёшдаги қизларгагина 
хос ҳароратли жозиба учқунланди. М. Хай- 
руллаев, Қўшнилар. Ҳаётхон Ғуломжоннинг 
ҳароратли сўзларини, ишқ таронасини эши- 
таётгандек, берилиб эшитди. М. Исмоилий, 
Фарғона т. о. 

ҲАРОРАТСИЗ 1 Ҳарорати, иссиғи, таф- 
ти йўқ; совуқ. Энди қуёш ёрқин! Лекин ме- 
нинг учун Юлдуз каби ҳароратсиз, хайр! А. 
Мухтор. 

2 кўчма Совуқ; завқ-шавқ, роҳат-лаззат 
бағишламайдиган, «совуқ». Ана қаранг, куз 
қуёшининг боқиши ҳам тул хотиннинг жил- 
майишидай ҳароратсиз. Осмон ўзининг ёзги 
тиниқлигини йўқотган — оқиш хира. С. Анор- 
боев, Оксой. 

ҲАРСИЛЛАМОҚ Ҳарс-ҳарс қилмоқ (қ. 
ҳарс-ҳарс). Нафаси томоғига тиқилиб, ҳар- 
силлаб тўхтар.. боши гир айланарди. М. Ман- 
суров, Ёмби. Юрагим гуп-гуп уриб, ҳарсил- 
лардим. Э. Раимов, Ажаб қишлоқ. Оқсоқол 
иссиқдан ҳарсиллаб, бир муддат сукут қил- 
ди. Ойбек, Навоий. ..офтоб жуда қизиб 
кетган пайтда, Абдурасул ҳарсиллаб қолган 
ҳўкизларни қўшдан чиқариб дам беради. П. 
Турсун, Ўқитувчи. 

ҲАРС-ҲАРС тақл. с. Иссиқ, тез ёки оғир 
меҳнат, ҳаракат туфайли қийин, оғир на- 
фас олиш ҳолатини билдиради. 

Ҳарс-ҳарс қилмоқ Шу тарзда (оғир ва 
қийин) нафас олмоқ. Тез юриб келганлари- 
дан бўлса керак, нафаслари оғзиларига mu- 
қилиб, ҳарс-ҳарс қилардилар. Э. Раимов, Ажаб 
қишлоқ. ..икки отлиқ етиб олишига сал 
қолибди, саман от ҳарс-ҳарс қилиб келарди. 
Н. Фозилов, Оқим. 


ҲАРТУГУЛ мод. с., с.т. Ҳар қалай, хай- 
рият, хайриятки. -Мен ойим уришиб бера- 
диларми деб, қўрққандим. Йўқ, ҳартугул, т- 
дамадилар, — деди Эргашнинг ўртоғи. А. Мир- 
аҳмедов, Кулган чечаклар. 

ҲАРФ [а. — товушнинг ёзувдаги 

шакли; ундош товуш; сўз] Товуш (фоне- 
ма)нинг ёзма нутқ учун қабул қилинган 
шакли, белгиси. Ҳар бир товуш (фонема), 
одатда, бир белги билан ифодаланади. Мас., 
а, б, к, у ҳарфлари. Баъзи фонемаларгина, 
маълум талаб, сабабга кўра, бирдан ортиқ 
белги билан ифодаланади. 

Бош ҳарф Кичик ҳарфдан ҳажми ёки 
шакли ва ҳажми билан фарқпанувчи ҳарф- 
лар. Мас., А ҳарфи шакли ва ҳажми билан 
кичик а ҳарфидан, В ҳарфи фақат ҳажми 
билан кичик e ҳарфидан фарқланади. Ки- 
чик ҳарф Имло қоидаларига кўра бош 
ҳарф ёзиладиган ҳоллардан бошқа ҳар 
қандай ҳолатда ишлатиладиган ҳарф. Ҳарф 
танимоқ Ҳарфларни биладиган, ўқийдиган 
бўлмоқ. Одамлар ҳарф таниб, сал-пал ўқий- 
диган бўлгандан кейин, Ўрмонжон правление 
олдига ҳамма бригада ea звено бошлиқлари- 
ни ўқишга мажбур қилиш масаласини қўйди. 
А. Қаҳҳор, Кўшчинор чироқлари. 

ҲАРФИЙ [ а. — ҳарфга оид; сўз- 

ма-сўз] Ҳарф ёки ҳарфлардан иборат бўл- 
ган, ҳарфга оид, ҳарф билан боғлиқ. Фо- 
немаларнинг ҳарфий ифодаси. н Афтидан. 
Акрамжон ёзишда анча шошилган бўлса ке- 
рак, анча-мунча ноаниқликлар, ҳарфий ха- 
толарга йўл қўйибди. И. Раҳим, Тинимсиз 
шаҳар. 

ҲАРФМА-ҲАРФ Ҳар бир ҳарфни ало- 
ҳида; сўзма-сўз. Матнни ҳарфма-ҳарф тек- 
шириб чиқмоқ. н Бу таржималарнинг бари 
айнан, ҳарфма-ҳарф асл нусхага мос бўлса- 
да, маъноси чақилмаган. F. Саломов, Таржи- 
ма назариясига кириш. ..бир аёл бир доска- 
га, бир дафтарига энгашиб, охирги сатрни 
ҳарфма-ҳарф кўчирар эди. К. Яшин, Ҳамза. 

ҲАРФХЎР [а. + ф. — ҳарф еюв- 

чи: расмиятчи, шаклбоз] Масаланинг мо- 
ҳиятига эмас, балки унинг ташқи кўри- 
нишига, майда-чуйда нарсаларга кўпроқ 
эътибор берувчи киши, расмиятчи. Ҳалиям 
ҳарфхўрлигинг қолмабди, ҳарфхўр! С. Сиё- 
ев, Эркаклар эртаги. Кўявер бу ҳарфхўрлар- 
ни. Бу журналист деганинг ҳаммаси шуна- 
қа бўлади. Н. Қобил, Унутилмас соҳиллар. 

ҲАРФХЎРЛИК Ҳарфхўрларга хос иш 
тутиш. Бу ҳол ҳарфхўрлик, ишга масъулият- 
сизлик билан қараш ва ўқувчиларда қиро- 
атхонлик кайфиятини вужудга келтиради. 
Газетадан. Қироатхонлик, ҳарфхўрлик, қо- 
ғозлардан ташқари чиқа олмаслик фик- 
рингизни ўтмаслаиипиради. М. Мансуров, 
Лектор. 

ҲАРЧАНД [ф. jj, — -са ҳам, -га қа- 
рамай] 1 кам қўлл. Тўсиқсиз эргаш гап 
таркибида «ҳар қанча», «қанчалик», «имкон 
борича» маъносини билдиради. Парда ёпил- 
ди. У одамлар ҳарчанд чстак чалишса ҳам, 
қайта очилмади. А. Эшонов, Чоргоҳ. Султо- 
нов ҳарчанд уринмасин, уларнинг гапи қо- 
вушмади. Э. Усмонов, Ёлқин. Ёдгор уни ҳар- 
чанд ранжитгиси келмаса-да, ёлғон гапи- 
ролмади. Ў. Ҳошимов, Қалбингга қулоқ сол. 

2 с.т. Инкор маъносини кучайтиради; 
асло, ҳеч. Ҳасанхоннинг панду насиҳатлари- 
ни Зевархон қабул қилмади, ҳарчанд гапга 
қулоқ солмади. «Баҳром ва Гуландом». 

ҲАРЧИ эск. кт. айн. ҳар қалай қ. ҳар. 
Ҳар қалай, ишқилиб. -Бозорлар яхшими? — 
Бир нави.. ҳарчи, тириклик тебраниб тура- 
ди, ука. А. Қодирий, Меҳробдан чаён. 

ҲАСАД [а. j-i. — рашк; кўролмаслик, 
қизғаниш; суқ] Кимсага хос, унга тегиш- 
ли нарса, фазилат ва ш.к. ни кўролмаслик, 
хуш кўрмаслик ҳис-туйғуси. Ҳасад ва рашк- 
дан ичи ёниб кетаётган бўлса ҳам, сохта 
бепарволик билан деди: ..бизлар сахий одам, 
бахтиёр бўлинглар. Ф. Мусажон, Ҳури. Жа- 
вондаги қимматбаҳо буюмларни кўриб, ҳаса- 
ди қўзғалди. «Муштум». ..бу икки донгдор 
меъмор ўртасида азалий бир яширин рашку 
ҳасад мавжуд. Мирмуҳсин, Меъмор. Юра- 
гида уйғониб ҳасад, Ич-этин еб, Қийналди 
беҳад. С. Очил. 

Ҳасад қилмоқ Ҳасад билан қарамоқ, 
ҳасадли муносабатда бўлмоқ. Малика Ой- 
қизнинг шундай баркамол йигитга тега- 
ётганидан ҳасад қилмасди. М. Маҳмудов, 
Мангу куй излаб. Лабинг тегса, ҳасад қил- 
гум Гилос бирлан узумдан ҳам. Э. Воҳидов. 
Бахтли одамларга ҳасад қилманг, ҳавас 
қилиб меҳнат қилсангиз, сиз ҳам бахтли 
бўласиз. Газетадан. 

ҲАСАДГЎЙ [а. + ф. — ҳасад 

гап айтувчи; ҳасад қилувчи] айн. ҳасадчи. 
Ичи қора, ҳасадгўй киши ақлли ва талант- 


ли кишилардан ўрганиш ўрнига уларга 
бахиллик қилади. Р. Усмонов, Одобнома. 

ҲАСАДЛАНМОҚ кам қўлл. айн. ҳасад 
қилмоқ қ. ҳасад. Зайнаб унга | Кумушга\ 
ҳасадланиб қаради ва кучланиб айтди: -Ҳа- 
ли ёшга ўхшайсиз-ку. А. Қодирий, Ўтган 
кунлар. - Чавандоз қурғур, дунёнинг завқини 
билади-да, — ҳасадланиб гапирди Ёрмат. 
Ойбек, Танланган асарлар. 

ҲАСАДЛИ Ҳасади бор, ҳасад ҳис-туй- 
ғули, ҳасад, рашк ифодаловчи. -Таҳсин- 
таҳсин! — дейди Хатиб домла ҳасадли та- 
ажжуб билан, — тоза ҳам пулни қирдик, 
денг.. Таҳсин-таҳсин! А. Қодирий, Обидкет- 
мон. Ҳасадли кишиларга асло дўст бўлма- 
гил, кин-адоватли, ҳасадли киши дўстлик- 
калойиқ эмас. «Қобуснома». 

ҲАСАДЧИ Кўролмаслик, ҳасад туйғуси 
кучли, ҳасад билан муносабатда бўлувчи 
шахс. Ҳасадчи, кек-адоватли, бор бўлсанг — 
кўролмайдиган, йўқ бўлсанг — беролмайди- 
ган шахслар ҳам дўстликка нолойиқдир. «Фан 
ва турмуш». Ҳасадчи ўзига ҳам яхшилик 
қила олмайди. Газетадан. 

ҲАСАЙНИ [ф. < а. j....... - Ҳазрати 

Алининг иккинчи ўғли Ҳусайн номидан] 
Узумнинг ғужуми (донаси) ҳусайниники- 
дан тўлароқ бир тури. Нимранг тоифи, пуш- 
тиранг ҳасайни.. ҳар донаси ёнғоқдай кела- 
диган каттақўрғон — ҳаммаси шиғил пиш- 
ган. С. Анорбоев, Меҳр. 

ҲАСАНА [а. — хайрли, савобли иш; 

хайр, садақа, эҳсон]: қарзи ҳасана Устига 
фойда (фоиз) қўйилмайдиган қарз. -Жуда 
яхши, — деди хўжайиннинг мақсадини анг- 
лаган мирзо, — бу пулни қарзи ҳасана бера- 
сизми ёки урф-расмга мувофиқ фойда би- 
ланми ? С. Айний, Дохунда. Мен сизга беш юз 
сўм қарзи ҳасана берганман, яъни ижара 
фойдаси билан қайтаришни шарт қилмай.. 
К. Яшин, Ҳамза. 

ҲАСАНОТ [а. — яхшиликдар, 

хайрли ишлар]: қадамларига ҳасанот «Хуш 
келибдилар», «пойқадамлари муборак» маъ- 
носида меҳмонни табриклаш учун мин- 
натдорчилик ифодаси сифатида қўлланув- 
чи ибора. Э, қадамларига ҳасанот.. зап улуғ 
иш бўлибди-да, қайси шамол учирди ? «Муш- 
тум». Келсинлар, келсинлар, қадамларига ҳа- 
санот. С. Зуннунова, Янги директор. 

ҲАСИП Сўйилган қўй ёки қорамол- 
нинг ичагига гўшт, жигар, қораталоқ каби- 

ларнинг қиймаси ва гуруч аралаштириб 
солиниб, қозонда қайнатиб ёки қасқонда 
димлаб тайёрланадиган таом. Тансиқ таом- 
ларнинг масаллиғи ноёб хиллари ҳам бор, бу- 
лар: оғиз оши, сўк оши, димлама ҳасип ка- 
билардир. К. Маҳмудов, Ўзбек тансиқ та- 
омлари. Рўзи полвон олдинига ёғлиқ яхна 
билан, сўнгра сих-кабоб ва ҳасип шўрва би- 
лан меҳмон қилди. Ш. Рашидов, Бўрондан 
кучли. 

Ҳасипи совиди Кўнгли совиди, ҳафсала- 
си пир бўлди. Худой ҳаққи.. хумсаларингдан 
ҳасипим совиди.. А. Қодирий, Кичик асар- 
лар. 

ҲАСИПФУРУШ Ҳасип тайёрлаб со- 
тувчи киши. 

ҲАСРАТ | а. — қайғу, алам; дард, 

оғриқ; азоб чекиш; зориқиш, соғиниш] 1 
Ички дард; дард-алам. Бунёдга келгандан 
бери қайғу-алам аримаган бу кенг ҳовлида 
она-бола ўз ҳасратлари, аччиқ нолалари би- 
лан қолдилар. М. Исмоилий, Фарғона т. о. 
Мақсадингни англат, Матпано! Кўринган 
одамга ҳасратингни айтиб, дунёдан йиғлаб 
ўтмоқчимисан ? С. Сиёев, Ёруғлик. Кўз ёш- 
лари ҳасратдан бужмайган юзларидан ва 
соқолларидан мўл-мўл оқаверади. Ойбек, 
Танланган асарлар. 

Не ҳасратда Жуда қийинчилик(лар) би- 
лан, не машаққатлар билан. Не ҳасратда 
обод қилган боғининг колхозга ўтиб кети- 
шидан қўрқиш унинг кўзини кўр, қулоғини 
кар қилиб қўйди. С. Юнусов, Кутилмаган 
хазина. Жуда-жуда хижолат бўлиб кетдим. 
Не ҳасратда йиққан.. пулини бузиб, мен учун 
харажат қилиб келди-я! С. Аҳмад, Таъзим. 
Ҳасратда ўт с.т. Бирор иш-юмушдан ран- 
жиш, уни маъқул кўрмаслик, шу ҳақда 
енгил койишни билдиради. Ўқиб туриб кўр- 
сатган кароматинг шу бўладиган бўлса, 
ўқимай ҳасратда ўт! Н. Сафаров, Оловли 
излар. 

2 Дард-алам, шикоят, нолиш кабилар- 
ни ифодаловчи гап-сўз. Асад, қараса, хо- 
ласининг ҳасрати тугамайдиган. Ф. Му- 
сажонов, Нозик масала. У тўғралган саб- 
зиларни мис товоққа сола туриб, ҳасратга 
тушиб кетди. Ж. Абдуллахонов, Тўфон. 

Ҳасрат қилмоқ 1) дард-аламини изҳор 
қилмоқ. Отам ўлди, эрим ўлди, дедим, йиғ- 
ладим, ҳасрат қилдим. Ойдин, Садағанг 
бўлай, командир; 2) бирор кимса ёки нар- 


садан зорланиб шикоят қилмоқ. Пошша 
хола кўнгли чўкиб, уйига қайтди-ю, шу ку- 
ни биринчи марта Дороббекка куёвидан ҳас- 
рат қилди. Д. Нурий, Осмон устуни. Умри- 
да бир нарсадан шикоят қилмайдиган, ҳар 
қандай шароитда ҳам ўзини қўлда тута 
биладиган бу зийрак, нозиктаъб аёл билан 
мен келган масалада гаплашиш анча муш- 
кул эканлигига ақлим етиб турарди. Л. То- 
жиева, Меҳрим сизга, одамлар. Ҳасратидан 
чанг чиқади қ. чанг I. 

ҲАСРАТЛАНМОҚ кам қўлл. айн. ҳас- 
рат қилмоқ қ. ҳасрат. Кейингилар эса, ма- 
салан.. бир савдогар, ўзининг жуда фа- 
қирлигидан ҳасратланиб, закотдан озод 
қилинишини сўрар эди. А. Қодирий, Меҳроб- 
дан чаён. 

ҲАСРАТЛАШМОҚ Бирор қийинчилик, 
ғам, ташвиш кабилар ҳақида ўзаро гап- 
лашмоқ, шундай мазмунли суҳбат қурмоқ; 
дардлашмоқ. Йигитдан юқорироқда ўрта 
ёшли ukku деҳқон ўтирар, бу йил сабзи-ни- 
ёзнинг бозори касодлигидан ва уловсизлик- 
дан ҳасратлашар эди. Ойбек, Танланган 
асарлар. Хайрибиби.. Меҳрихонни қўмсаб, 
ҳасратлашиб ўтиришни истаб қолди. Д. 
Нурий, Осмон устуни. 

ҲАСРАТЛИ 1 Дард -ҳасратга эга, ғам- 
аламдан иборат. ..ҳасратли қора кунларини 
бу яқин орада ҳозиргидек эзилиб эсламаган 
эди. Мирмуҳсин, Умид. Ҳаршингда ҳасрат- 
ли ўйга толаман. Қачон халқ бўласан сен, эй 
оломон?! А. Орипов, Йиллар армони. 

2 Дард-ҳасрат акс этувчи, дард-алам 
ифодали. Лабларидан учади Ҳасратли фар- 
ёд. Ғайратий. Чой устида она Толибжон- 
нинг қаршисига ўтириб, ҳасратли бир то- 
вушда деди: -Болам, билиб турибман, ичинг- 
да ўт ёняпти. Нима бўлди, айт! С. Аҳмад, 
Жимжитлик. 

ҲАСРАТО: воҳасрато [ф. + а. j - 

эвоҳ, ҳайҳот, афсус] Қаттиқ афсусланиш, 
ачиниш ҳис-туйғусини билдиради; эвоҳ. 
Олиб кенглар иккигина гўдагим, Во ҳасра- 
то, ўчар бўлди чироғим. «Эрали ва Шерали». 

ҲАССА [а. Л — таёқ, асо, ҳасса] Қўлда 
тутиб, ерга тираб, таяниб юришга хизмат 
қиладиган махсус таёқ; асо. Ёғоч ҳасса. Те- 
мир ҳасса. Кўр ҳассасини бир йўқотади. Ма- 
қол. н Шу он Ҳасан сўфи халойиқ ичидан 
ҳассасига таяниб, олдинга чиқди. М. Ис- 
моилий, Фарғона т. о. Кампир бир қўлида 

ҳассага, иккинчи қўлида Анорхонга суянгани- 
ча қабристонга йўл олди. И. Раҳим, Ихлос. 

ҲАССАКАШ [а. + ф. и т,< 1 — ҳасса ту- 
тиб, йўл бошлаб борувчи] этн. 1 Аза ёки 
тўйда эшик олдида туриб, келувчиларни 
кутиб олувчи ва кузатиб қолувчи киши. 

2 Тобутни қабрга элтишда олдинда ҳас- 
са тутиб борувчи киши. Лопиллаб бораёт- 
ган тобут, ярми тепада, ярми пастда қо- 
либ кетган ҳассакашлар.. унинг кўз олди- 
дан кетмас эди. Ў. Ҳошимов, Қалбингга 
қулоқ сол. 

ҲАССОС [а. — таъсирчан, ҳисси- 

ётга берилувчи; сезувчан, сезгир] 1 Нарса- 
ҳодисанинг моҳиятини тез, тўғри ва тўла 
ҳис этувчи, бирор соҳа ёки соҳаларда ўта 
билағон, ўткир билимли ва сезгир. Ҳассос 
шоир. Ҳассос санъаткор. н Шоир ва ҳассос 
публицист Ғафур Ғулом тараққиёт душ- 
манларининг турли кўринишдаги найранг- 
ларини ўз шеърларида ўткир сўз билан фош 
қилди. Газетадан. 

2 кўчма Ўткир, сезгир. Ундаги ҳассос 
қалб, қувликни билмайдиган соддалик, эпли- 
шудлилик.. аллақачонлар устозининг эъти- 
қодини қозониб олган эди. Ж. Абдуллахонов, 
Тўфон. Унинг ҳассос қалами билан битил- 
ган шеър мисралари ипларга тизилган шода- 
шода марваридлардир. В. Абдуллаев, Шарқ- 
нинг улкан шоири. 

ҲАСТИ эск. с.т. Ҳазрат. Елкага рўмол 
ташлаб.. меҳмонхонага кириб келган Мав- 
лавийга .. Мирзакарим ҳожи вофуруш гус- 
тоҳлик билан арз қилди. С. Абдулла, Мав- 
лавий Мирсидиқнинг ижодлари. 

ҲАТЛАМОҚ Нарса ёки жойнинг усти- 
дан қарама-қарши томонига ирғиб ўтмоқ; 
қадамлаб устидан ўтмоқ; сакрамоқ. -Қани, 
тўйга юринг! — деди тоға зовурдан ҳатлаб 
ўтиб. П. Турсун, Ўқитувчи. Давлатёр кўп- 
рикдан ўтмай, ариқдан ҳатлади, кутубхона 
эишги олдида Саодатхон билан тўқнашди. Н. 
Сафаров, Саодатнинг қиссаси. Ғуломжон ни- 
ма қилаётганини ўзи ҳам билмай, қўшни 
дарчага икки ҳатлаб етиб келди. М. Исмои- 
лий, Фарғона т. о. Мен икки дунёни бирҳат- 
лаб ўтиб, Оғзимга солганим — бор-йўғи тол- 
қон. Э. Шукур, Ҳамал айвони. -Мени шу ер- 
да кутасан, — деди-да зинадан тез-тез ҳат- 
лаб, бинонинг ичига кириб йўқолди. Ойбек, 
Танланган асарлар. Уч-тўрт ҳатлашда йи- 
гитчага етиб олди. С. Нуров, Нарвон. 


Остона (дан) ҳатламоқ Бирон жойга (уй, 
хона ва ш.к.) кирмоқ ёки ундан чиқмоқ. 
Туғуруқхона остонасини ҳатлаб ўтган 
мўътабар аёл ўз тақдиридан кўра кўпроқ 
бўлажак фарзанд иштиёқи билан ўртаниб 
ёнади. Газетадан. Остонадан ҳатлаган меҳ- 
мон, Меҳмон бўлиб кел яна бир бор. Б. Бой- 
қобилов. Чордевор, остона ҳатлаб, кўчага 
чиқмасдик.. Ҳ. Шамс, Душман. 

ҲАТТО [а. — -гача, қадар, то; ҳат- 

то, ҳам] юкл. Узи боғланиб келган сўз, сўз 
бирикмаси ёки гапни айириб, унинг маз- 
мунини алоҳида қайд этади, таъкидлайди. 
Райимбек додхоҳ.. қатлидан сўнг сипоҳлар- 
дан руҳ тушди. Ҳатто Азизбекнинг буйруғи- 
га ҳам қулоқ солмай, тўс-тўсга қоча бош- 
ладилар. А. Қодирий, Ўтган кунлар. Уйда 
ҳамма нарса ҳам унга ёт.. ҳатто онаси ҳам 
бегона каби. Ойбек, Танланган асарлар. 

ҲАТТОКИ айн. ҳатто. Бири — доктор, 
бири — ҳамшира, Учса ҳамки ҳаттоки ўқ- 
лар, Ҳар жангчининг ярасин боғлар.. Ҳ. Пў- 
лат. ..улар масжид ва мадрасаларга қўйил- 
масин.. ҳаттоки шаҳри Ҳўқондан чиқариб 
юборилсин.. К. Яшин, Ҳамза. 

ҲАФРАНГ с.т. Ҳафтранг. Навоий ман- 
қалга яқин, ҳафранг қоғоз тиззасида, қала- 
ми енгил қитирлаб, чиройли хатлар тушир- 
моқда. Ойбек, Навоий. 

ҲАФСАЛА [а. а I — сабр, тоқат, чи- 
дам, ҳафсала] Иш-юмуш, ҳаракат ва ш.к. га 
бўлган майл, истак; иштиёқ. Ҳафсаласи йўқ. 
Хат ёзишга ҳафсалам бўлмади. н Бувинисо 
холанинг қўлидан супурги тушмайди, уйни, 
айвонни, ҳовлини ҳафсала билан қиртииишб 
супуришни у яхши кўради. Ойбек, Улуғ йўл. 
Хайри ҳафсала билан пиёзни майдалаб 
тўғрарди. Ш. Рашидов, Қудратли тўлқин. 

Ҳафсала қилмоқ Ҳафсала билан кириш- 
моқ, диққат, эътибор қаратмоқ. Ҳафсала қил- 
сам, икки кунда тугатаман. н ..буни Тош- 
кешпга боргач, бир ҳафсала қилсам, ўзгар- 
тираман. Н. Фозилов, Шонли авлод. Ҳаф- 
саласи пир бўлмоқ қ. пир II. Раҳимдан ҳаф- 
саласи пир бўлган Қўзибой шийпонга етгун- 
ча бир марта ҳам орқасига қарамади. Ҳ. На- 
зир, Ёнар дарё. Мухбирнинг ҳафсаласи пир 
бўлди шекилли, дафтарини ёпди. Ш. Рашидов, 
Бўрондан кучли. 

ҲАФСАЛАЛИ Ҳафсаласи бор, хоҳиш- 
истаги яхши. Ҳафсалали йигит. 





ҲАФСАЛАСИЗ Ҳафсаласи, майл-рағ- 
бати йўқ. -Заргаров.. ғайратли одам, — деди 
Ҳайдаров жуда кўпайиб кетган қоғозлари- 
ни ҳафсаласиз варақлаб. А. Мухтор, Бў- 
ронларда бордек халоват. 

ҲАФТА [ф. i~ 'в * — етти кун, етти кеча- 
кундуз] Душанбадан якшанбагача (илгари 

— шанбадан жумагача) бўлган етти кеча- 
кундузни ўз ичига олган вақт ўлчов бир- 
лиги; умуман, шунча кеча-кундуздан ибо- 
рат бўлган вақт. Ҳафтанинг иккинчи куни. 
Ўтган ҳафта. Дарс келаси ҳафтадан бош- 
ланади. Ишимиз яна икки ҳафтада тугайди. 
Кўришмаганимизга бир ҳафта бўлди. н Унга 
ўғлидан ҳар ҳафта хат келади. А. Қаҳҳор, 
Қўшчинор чироқлари. Ҳожи ва Отабеклар 
яна бир неча ҳафта қолишга қистасалар ҳам 
бўлмай, [қутидор] узр айтди. А. Қодирий, 
Ўтган кунлар. 

ҲАФТАЛАБ Бир неча ҳафта давомида. 
Султонмуродга бир-икки соат дарс бермоқ 
учун у баъзан ўз уйида ҳафталаб китоб кў- 
рар эди. Ойбек, Навоий. Ё ҳафталаб ёмғир 
қуяди, ё лоп этиб қор ташлайди.. Р. Раҳмо- 
нов, Чангалзордаги шарпа. 

ҲАФТАЛИК 1 Ҳафтага мўлжалланган, 
ҳафта ичида бўладиган. Ҳафталик йиғилиш. 
Тўгаракнинг ҳафталик машғулоти. Ҳафта- 
лик журнал. Беш ҳафталик таътил. Бир кун- 
лик йўлга чиқсанг, бир ҳафталик озиқ ол! 
Мақол. н Кўрмайсизми ҳаром ўлгурни.. бир 
ҳафталик хашакни бир ейишда еб қўйибди. 
«Муштум». Баталъон Н. шаҳри учун бўлган 
бир ҳафталик жангда фаол қатнашиб, ша- 
ҳарга биринчилар қатори кириб борди. Шуҳ- 
рат, Шинелли йиллар. У бизнинг жўрабо- 
шимиз, ҳафталик тўкмамиз бор эди-да. Т. 
Рустамов, Мангу жасорат. 

2 Бир ҳафта мудцат ичида бўлиб ўтади- 
ган бирор тадбир, иш. Кўчат экиш ҳаф- 
талиги. н Ўтказиладиган ҳафталик киши- 
ларимизнинг маънавий ҳаёти юксалаётга- 
нини намойиш қилади. Газетадан. 

ҲАФТАФАҲМ Бирор нарсани дарров 
уқиб, тушуниб ололмайдиган, фаҳми кал- 
та; анқов, бефаросат. Муллаваччалар зеҳни 
ўткирроқ шерикларини «хушфаҳм», зеҳнсиз- 
ларини «ҳафтафаҳм» деб аташарди. М. Му- 
ҳаммаджонов, Турмуш уринишлари. -Қа- 
ердан билимдон бўлиб қолдинг, ҳафтафаҳм! 

— Али тажангнинг сарғиш мўйлови титраб 
кетди. Ойбек, Қуёш қораймас. 


ҲАФТИЯК [ф. (.< _н ~, а й — еттидан бир] 
Қуръоннинг еттидан бир қисм суралари 
танлаб олиб тайёрланган ва ўтмигцца диний 
мактабларда хрестоматия вазифасини ба- 
жарган алоҳида китобча. Мен Турбатда бо- 
лаларга «Ҳафтияк», «Чоркитоб» ўқитиб, 
кунда беш вақт азон айтиб, имомгарчилик- 
ка ўтиб турдим. М. Муҳаммаджонов, Тур- 
муш уринишлари. Ҳамма нарса болалар учун 
янги, қизиқ эди, чунки улар.. абжаддан, ҳаф- 
тиякдан бўлак китоб кўрмаган эдилар. М. 
Исмоилий, Фарғона т. о. 

ҲАФТРАНГ [ф. А_).~ а а — етти хил ранг, 
камалакнусха] Турли рангда гуллар солин- 
ган, товланиб турадиган. Буларга кийгизил- 
ган кийимлар ҳам Бухоро шоҳиси ва ҳафт- 
ранг бахмалдан тикилган шоҳона кийимлар 
эди. С. Айний, Қуллар. 

Ҳафтранг қоғоз тар. Ўрта асрларда Тур- 
кистон хонликларида косиблар томонидан 
ишлаб чиқариладиган яхши сифатли, ҳар 
хил рангли қоғоз. Биз ўқувчиларга таниш- 
тирмоқчи бўлган.. мажмуа ўрта настаълиқ 
хатида ҳафтранг қоғозга ёзилган бўлиб.. унда 
ўттиздан ортиқ шоирнинг шеърлари бор. 
«ЎТА». 

ҲАЧЧА шв. Айри (ёғоч), тиргак, тирго- 
вуч. Тоға гоҳ қўлидаги сиртмоққа, гоҳ ҳач- 
чага қараб турди-да, сўнг қўлини сирмади. 
Н. Норқобилов, Бекатдаги оқ уйча. 

ҲА ТТ1 АМ [а. » -v — ҳурмат, эҳтиром; 
хизматкорлар, навкарлар] 1 Безаш учун иш- 
латиладиган нарса, буюм; безак. Аравалар 
гумбур, отлар семиз, керакли анжомлардан 
ташқари, турли ҳашамлар билан безатил- 
ган. Ҳ. Нуъмон ва А. Шораҳмедов, Ота. Юз- 
лаб улкан биноларнинг ички ҳашами, безаги у 
иитаб чиқарадиган буюмларга муштоқ. «Муш- 
тум». Уй-жой қурмаган, латта-путта йиғ- 
маган, машина, ҳашамларга ҳам хуши бўл- 
маган. С. Нуров, Нарвон. 

2 Уй, иморат ва ш.к. нинг безак ишлари 
ва б. ишлов, қурилмалардан иборат кўркли, 
салобатли, дабдабали кўриниши, ҳолати. 
Рўзматов бизни ичкарига таклиф қилди. 
Кирдик. Ана клубу мана клуб. Кенглигини кў- 
ринг-у, ҳашамини томоша қилинг. «Муштум». 
Раис.. ўзининг иккинчи участкасига ҳашам 
бериш билан банд эди. «Муштум». Қарши 
шаҳрининг ҳашами, салобати, боғларининг 
сўлимлиги юқоридан [самолётдан] яна ҳам 
латофатли. «Ўзбекистон қўриқлари». 

3 Тўй ва б. йиғинларга хос кўгаринки 
ҳолат; дабдаба, тантана ва буларни юзага 
келтирувчи нарсалар. Олимбой ака энди тўю 
ҳашамларда илгаригидек катта гапирмас.. 
эди. С. Аҳмад, Сайланма. [Жамол хола] Ор- 
тиқча ҳашамга, исрофгарчиликка йўл қўй- 
масди. Ана шуниси билан ёқарди маҳалла- 
дагиларга. Р. Файзий, Ҳазрати инсон. Рост, 
тўйнинг ҳашами ҳам оз эмасди, унга узоқ 
йил ҳозирлик кўриларди. Р. Раҳмон, Меҳр 
кўзда. 

ҲАШАМАТ [а. г,..^ — камтарлик, уят- 
чанлик; одоб, хушхулқлик; ҳурмат, эҳти- 
ром] Дабдаба, савлат; кўтаринки, тантана- 
ли ҳолат. Якшанба куни шаҳарнинг ҳаша- 
мати, кўрки яна ҳам улуғвор тус олди. Га- 
зетадан. Тантана, ҳашаматни севган Ҳусайн 
Бойқаро уйни тўлдирган ва улуғвор таъзим 
билан ўтирган.. оломонга фахрланиб қаради. 
Ойбек, Навоий. 

ҲАШАМАТЛИ Ҳашаматга эга; савлат- 
ли, дабдабали (асосан бино ҳақида). Ҳаша- 
матли уйлар. Ҳашаматли Санъат саройи. 
н Катта, кенг гулзорлар орасидан ўтиб, 
серпанжара, ҳашаматли бино олдида тўх- 
тадилар. Ойбек, Нур қидириб. Олти ой ол- 
дин Аваз бу ҳашаматли боғни.. тарк эт- 
ган эди. С. Сиёев, Аваз. 

ҲАШАМДОР [а. + ф. j1 jua.»-. — ҳашам- 
ли, ҳашамга эга] Ҳашаматли, серҳашам. Ҳа- 
шамдор пештоқни кўтариб бошга, Азамат 
устунлар савлат тўкади. 3. Обидов. Мадра- 
саю ҳашамдор кўкўпар бинолар ўша халқ- 
лар ва ўз юртидаги афкор омманинг қони 
эвазига тикланди. С. Кароматов, Олтин қум. 

ҲАШАМСИЗ Ҳашами, безаги йўқ; даб- 
дабасиз. Ўлсам менга ҳайкал қўйманглар, 
деган Улуғ Толстойнинг бир васияти бор. Шу 
сабабдан унинг муборак қабри Ҳашамсиз, 
ҳайкалсиз — оддий бир мозор. Уйғун. 

ҲАШАР [а. — йиғин, тўда; йиғи- 

лиш, анжуман, маж. қиёмат] Бирор ишни 
бажаришда кўпчиликнинг ихтиёрий, беға- 
раз иштироки, ихтиёрий кўмаги. Халқ тао- 
милига кўра, чойхоналар ҳашар йўли билан 
қурилади. Ў. Ҳошимов, Қалбингга қулоқ сол. 
Бизнинг қишлоқда бувамнинг уйлари ҳашар 
билан қурилгани эсимда. И. Раҳим, Қадриабад 
одамлар. Шаҳар ва бошқа аҳоли яшайдиган 
пунктлардаги ариқларни ҳашар йўли билан 
тозалашни уюштириш даркор. Газетадан. 


Ҳашар қилмоқ Ҳашар ташкил қилмоқ, 
ҳашарда қатнашмоқ. От чоптириб, элдан 
уста йиғинглар, Элдан ҳашар қилиб, ғишт- 
лар қўйинглар. «Юсуф ва Аҳмад». Ҳиш бўлса- 
ям ҳашар қилиб, ҳовлини созлади. Т. Мурод, 
От кишнаган оқшом. 

ҲАШАРОТ [а. ol j,t, — қурт-қумурсқа; 
газандалар] Пашша, ари, капалак, чумоли 
каби майда умуртқасиз бўғимоёқли жони- 
ворлар. Илонлардан ташқари турли хил ҳа- 
шаротлар — бешиктерватар, қора чигирт- 
ка, ниначи ва бошқалар ҳам ўз ривожлани- 
ши давомида қобиғини янгилайди. «Фан ва 
турмуш». Чигирткаларнинг чириллаши, кеча 
ҳашаротларининг наъмаси кучли шамол то- 
вуши билан кесилди. А. Қодирий, Меҳробдан 
чаён. 

ХАШАРОТХЎР [а. + ф. ^ - ҳа- 
шарот еювчи] Ҳашарот еювчи. Ҳашаротхўр 
жониворлар. 

ҲАШАРЧИ Ҳашарда қатнашувчи, ҳашар 
қилувчи. Ҳар йили пахта йиғим-теримида 
кўплаб шаҳарлик ҳашарчилар иштирок эта- 
дилар. Газетадан. Уч кундан бери ёмғир ёғиб, 
ҳашарчилар ишга чиқмай зерикиб қолиш- 
ганди. Ў. Ҳошимов, Нур борки, соя бор. 
Эртаси кун полизга бир неча ҳашарчи йи- 
гитлар келишди. Н. Ёқубов, Полизда. 

ҲАШ-ПАШ: ҳаш-паш дегунча Озгина 
вақт ичида; тезда, бирпасда. Ҳаш-паш де- 
гунча соат бир бўлди. н -Бугун кабобни 
ўхшатган экан, ҳаш-паш дегунча саккиз 
сихини еб қўйибман, — деб мақтанди Мара- 
ҳим. Ш. Ризо, Қор ёғди, излар босилди. Уч 
йил ҳаш-паш дегунча ўтиб кетибди-я! Уй- 
ғун, Ҳуррият. Бир зумда барча қиз ишга 
тушиб кетди. Ҳаш-паш дегунча ҳовли чин- 
нидек ярақлатилди. Ё. Шукуров, Уч савол. 

ҲАШТАК шв. Мўри. ..Ҳалигача жим тур- 
ган ошхона ҳаштагидан тутун чиқа бошла- 
ган эди. С. Айний, Қуллар. 

ҲАШТИЯК [ф. ДС.~, а — саккиздан бир] 
тар. Вафот этган кишидан қолган мерос- 
нинг саккиздан бири (буни шариат қонуни- 
га мувофиқ, марҳумнинг хотини олар эди). 
Рўза тутдим хатм учун, Қорига мен хасм 
учун, Тушганидан ҳаштияк Тортиб олмоқ 
расм учун. Ҳамза. 

ҲАЯЖОН [а. — ғалаён, туғён; из- 

тироб, ташвиш, безовталик; ғазабланиш; 
куйикиш] Бирор фавқулодда иш, ҳодиса ва 
б. сабабдан ички тўлқинланиш, безовта 

ҳолат; безовталик. Кўнглида ифодасиз бир 
умид, ҳаяжон ила ўша дилхуш рўёнинг так- 
рорланишини интиқ бўлиб кутади. С. Сиёев, 
Аваз. Ҳиз даҳлизда, эшик орқасида кучли 
ҳаяжон ва саросимада турган Гулнорни қу- 
чоқлади, секин шивирлади: -Қайғурманг, опа- 
жон. Ойбек, Танланган асарлар. Шербекда 
уйғонган руҳий кўтаринкилик чеҳрасини ёри- 
тиб, аъзойи бадани ҳаяжондан титради. С. 
Анорбоев, Оқсой. 

Ҳаяжонга келмоқ айн. ҳаяжонланмоқ. 

Кекса чўпон, кесилган икки қулоғи ва бурни- 
га куйдирилган намат босиб, сизиб оқаёт- 
ган қонни тўхтатишга ҳаракат қилар эди. 
Кутилмаган бу фожиадан ҳаяжонга келган 
одамлар унинг атрофини ўраб олдилар ва 
устма-уст савол ёғдира бошладилар. М. 
Осим, Аждодларимиз қиссаси. 

ҲАЯЖОНЛАНМОҚ Ҳаяжонга тушмоқ, 
ҳаяжонли ҳолатда бўлмоқ. Мусофир ҳаяжон- 
ланиб йиғлаб, Меъморга қай йўл билан та- 
шаккур айтииши билмасди. Мирмуҳсин, 
Меъмор. У қўлларининг қалтираётганини 
яширишга уринар, унга сайин баттароқ 
ҳаяжонланарди. Ў. Ҳошимов, Қалбингга 
қулоқ сол. Инобат ҳаяжонланар, ёниб тур- 
ган кўзлари яхшиликдан дарак берарди; у 
эрига тикилди. X. Тўхтабоев, Фельетондан 
кейин. 

ҲАЯЖОНЛИ 1 Ҳаяжонга тушган ҳо- 
латли. Ҳамза негадир ҳаяжонли, асабий кў- 
ринарди. Т. Обидов, Юсуфжон қизиқ. 

2 Безовталик, ҳаяжон ифодали. Мирза- 
каримбой ҳаяжонли, титроқ товуш билан 
қизига фотиҳа бериб, соқолини силади. Ой- 
бек, Танланган асарлар. Полвонларнинг би- 
рига муҳаббат, иккинчисига нафрат билан 
қараб турган халқ кўзида, унинг ҳаяжонли 
юзида икки дунё кураши акс этгандек эди. 
М. Исмоилий, Фарғона т. о. ..унинг кўзлари 
беқарор, хурсанд ва ҳаяжонли эди. Ойбек, 
Қуёш қораймас. 

3 Кишини ҳаяжонга соладиган, тўлқин- 
лантирадиган. Ҳаяжонли фильм. Ҳаяжонли 
асар. н Тақдир хотиралари, ўтмиш қис- 
матининг ҳаяжонли воқеалари қалам теб- 
ратишга имкон бермасди. X. Ёдгоров, Ҳаёт 
тўлқинлари. Хонага ҳаяжонли сукунат чўк- 
кан, салқин эди. Ў. Ҳошимов, Қалбингга 
қулоқ сол. 

ҲАЯЛ: ҳаял ўтмай Озгина вақт ўтмай; 
тезда. Ҳаял ўтмай етиб келди. н Турғуной 


шу ерга ўзини ташлаб, ҳаял ўтмай уйқуга 
кетди. А. Қаҳҳор, Мастон. Ҳаял ўтмай кў- 
чадан унинг шанғиллаган овози эшитилди. С. 
Зуннунова, Янги директор. Ҳаял ўтмай ёр- 
дамчи кирди. С. Кароматов, Сўнгги бархан. 

ҲАЯЛЛАМОҚ айн. кечикмоқ. Бир соат 
ҳаялладинг. н Кел, болам, отни тез мин, 
йўлга равона бўл, асло ҳаяллама. «Равшан». 
Ҳаяллаб кетганингизга, бир бориб хабар 
олиб келай-чи, деб келдим. М. Ҳазратқулов, 
Журъат. Набижонов анча ҳаяллаб машина- 
ни олиб келди. Ғайратий, Узоқцаги ёр. 

ҲАҚ(Қ) [а. 3 _->. — тўғри, рост, чин, ҳақ- 
қоний; ҳуқуқ; адолат; маж. худо] 1 Ҳақи- 
қий ҳолатга мос; ҳаққоний, рост. Ҳар замон 
«ҳақ гап», «тўғри » деган товушлар эшити- 
лар, қарсак кўтарилар эди. А. Қаҳҳор, Қўш- 
чинор чироқлари. Ҳақ гапни гапирдингиз, 
амирзодам, жуда ҳақ! Она рози — худо рози.. 
П. Қодиров, Юлдузли тунлар. Ҳаққин айтсам, 
ота-энам ҳозир бор.. «Эрали ва Шерали». 

2 Ҳақиқий ҳолат; ҳақиқат. Ҳақ жойига 
қарор топди. н Шўх, ерга урса булутга 
сакрайдиган, ҳаққа бўйин эгиб, ноҳаққа сак- 
раб кетадиган Сарсенбойнинг ор-номуси зўр 
эди. Р. Файзий, Ҳазрати инсон. ..гулзору вай- 
рона, ханжару андава.. ҳақу ноҳақ ёнма-ён 
турибди. Мирмуҳсин, Меъмор. Ҳақиқат эр- 
такка эврилур эрта, Эртага афсона ҳаққа 
дўнади. «Шарқ юлдузи». 

3 Шахс билдирувчи сўзлар билан қўл- 
ланиб, ҳақиқатнинг шу сўз билдирган шахс 
томонида эканини билдиради. Мен ҳам, 
Султонов ҳам ҳақ бўлиб чиқдик. Ш. Раши- 
дов, Бўрондан кучли. Маҳкам Зикир билан 
тўқнашувда ўзининг ҳақ эканлигига ишончи 
комил.. П. Қодиров, Уч илдиз. Ҳар касбдаги 
одамлар хат ёзишибди-ю, аксарияти Собир- 
ни ҳақ, хотинини ноҳақ, деб кўрсатишибди. 
Р. Файзий, Чўлга баҳор келди. 

4 Бирор нарса, иш-ҳаракат учун қону- 
ний бўлган, талаб, тартиб-қоидага тўғри 
келадиган асос, эрк-имконият; ҳуқуқ. Унинг 
пенсия олишга ҳақи бор. Сизни айблашга ҳеч 
кимнинг ҳақи йўқ. н Раиснинг мағрурла- 
нишга ҳақи бор. Пахта — ўзбек халқининг 
миллий ифтихори. Н. Сафаров, Оловли из- 
лар. Аҳмад ҳали ўзини Раҳим акалар қатори- 
га қўшишга ҳақи йўқ деб ҳисоблар, хиралик 
қилмай, ўзини четга тортиб юрарди. Ф. Му- 
сажонов, Ҳиммат. Музаффар зотларга мо- 





там ножоиз, Уларнинг ҳаққидир фақат иф- 
тихор. А. Орипов, Юртим шамоли. 

5 Ҳуқуқ, қонун ва ш.к юзасидан бирор 
кимса ёки нарсага тегишли ҳисса, тўлана- 
диган ёки олинадиган нарса. Электр ҳақи. 
Квартира ҳақи. н Кўринишдан шундай 
мўмин, гўё бузоқнинг ҳақи бор, деб сигир- 
нинг сутини ичмайди. П. Турсун, Ўқитувчи. 
Миша, берган сутим ҳақи қутқар, ўламан! 
«Муштум». Завод Ғиёсиддин тилмочнинг но- 
мига ўтган, оқсоқолнинг унда энди қонуний 
ҳақи йўқ. С. Аҳмад, Ҳукм. 

6 Иш, меҳнат, хизмат эвазига тўлана- 
диган, олинадиган пул ёки бошқа нарса. 
Хизмат ҳақи. Иш ҳақи. н Акамни шунча 
йил ишлатиб, ҳақини бермадингиз. Ойбек, 
Танланган асарлар. Очдан ўлмаслик учун 
эртадан кечгача кир ювиб, ҳақига бир коса 
кепак олиб, нон қилиб еган. П. Турсун, Ўқи- 
тувчи. Одамларни ишлатиб ҳақ тўлаш, ин- 
шоот учун ғишту ганч, ёғочларни келтириш 
унинг зиммасида. Мирмуҳсин, Меъмор. 

7 дин. Худо, оллоҳ, тангри, парвардигор 
(худонинг сифатларидан бири). Ҳақ таоло. 
н Боргин, эмикдошим, ҳаққа топширдим! 
«Алпомиш». Оҳ тортсам, тўкилар кўзим- 
нинг ёши, «Ҳақ!» деб чиқар ғамли қулнинг 
товуши. «Рустамхон». 

8 (3-ш. эгалик шаклида — ҳақи, ҳаққи) 
Бирор гап, фикрнинг ўзи боғланиб келган 
сўз англатган шахс, нарса ва ш.к. ни ўртага 
қўйиб айтилаётгани маъносини биддиради. 
Кўйинг!.. Худо ҳақи, тегманг! Ў. Ҳошимов, 
Қалбингга қулоқ сол. Мана шу Куръон ҳақи, 
йўлдан озганларни қатл қилиш.. савоби азим- 
дир. Ҳ. Носирова, Мен ўзбек қизиман. Му- 
қаддас замон ҳаққи, ёқа тутиб айтаман: 
Қанийди куйлайверсанг ҳамиша бахтни тў- 
либ. А. Орипов, Юртим шамоли. 

9 (эгалик ва ў.-п. к. шаклида — ҳақида) 
кўм. взф. Қаратилганлик муносабатини 
билдиради; тўғрисида, тўғрида. Пахта пла- 
нининг бажарилиши ҳақида маълумот. Об- 
ҳаво ҳақида маълумот. Мажлисда сен ҳа- 
қингда яхши гаплар айтилди. н Фронт 
газетасида Ҳасанов ҳақида ёзилган бир ха- 
бар ҳамиша чўнтагимда. Т. Рустамов, Мангу 
жасорат. 

Ҳақ деб Бирор нарсанинг юз бериши, 
амалга ошувини кутиш, илинжида бўлиш 
ҳолатини билдиради. ..уйига келса-ю, кўча 
эшикда ҳақ деб ўтирган раҳматлик онасига 


йўлиқса.. она унга савағич олиб югурса, нима 
бўларди? Р. Файзий, Ҳазрати инсон. Фашист- 
нинг снайпери ҳам қудуқни нишонга олиб, 
тун-кун ҳақ деб кутарди. Т. Рустамов, Ман- 
гу жасорат. 

ҲАҚГЎЙ [а. + ф. — ҳақ сўзни, ҳа- 

қиқатни айтувчи] Ҳақ сўзни айтувчи, тўғри 
сўзловчи; ростгўй. Рост гапни айтганларни 
иғвогар, ёлғон гапни айтганларни, лаганбар- 
дорларни ҳақгўй десангиз, ҳақиқат қаёқда 
қолди. Уйғун, Асарлар. У ҳақиқатни тилга 
кирита олди, ҳақгўйлар қалбига йўл mona 
олди. Газетадан. 

ҲАҚГЎЙЛИК Ҳақгўй бўлиш, ҳақгўй 
кишига хос хислат, хусусият. -Извош ўзи- 
ники бўлса, шунақа кийим киймасди, — бола- 
ларча ҳақгўйлик билан тушунтирди иккинчи 
бола. Ойбек, Танланган асарлар. Ҳукмдор 
қанчалик оқил ва одил бўлса.. уламо, фузало 
ҳам ҳақгўйликка шунчалик юз тутади. М. 
Маҳмудов, Мангу куй излаб. 

ҲАҚДА кўм. Асосан, кўрсатиш олмош- 
лари билан қўлланиб, ҳаракат ва объект 
муносабатларини кўрсатади; тўғрида, бо- 
рада. Бу ҳақда бошқа фикр бўлмагани учун, 
маорифдан бошқа муаллим сўрашга қарор 
қилинди. А. Қаҳҳор, Қўшчинор чироқпари. 
Шу ҳақда гап борганида, Элмурод Сайфулла- 
ни эсга олди. П. Турсун, Ўқитувчи. 

ҲАҚДОР [а. + ф. jl j ja. — ҳаққи бор, ҳу- 
қуқдор] Маълум ҳақ-ҳуқуққа, мас., мол- 
мулкка эгалик ҳуқуқи бор (шахс); ҳақли. 
Ҳақдор киши. 

ҲАҚИР [а. — разил, қабиҳ, жир- 

канч; тубан, паст; қадрсиз; хор] 1 Ҳеч ким 
иззат-ҳурмат қилмайдиган; қадрсиз, хўр- 
ланган. Сиз каби улуғ одам мендек фақир ва 
ҳақир мусофирни мамнунлик билан кутиб 
олгани учун бошим осмонга етди. М. Осим, 
Ибн Сино қиссаси. Ғуломжон.. ҳақир ота 
ёнида кўз ёшларини юм-юм тўкиб турган 
бахтсиз болаларнинг яланғоч, озғин бада- 
нига қараб, юраги эзилди. М. Исмоилий, 
Фарғона т. о. 

2 кўчма Ўзини ҳаммадан паст оладиган, 
камтар банда. Ҳақирингиз хизматга тайёр. 

ҲАҚИРЛИК Ҳақирларга хос ҳолат, 
яшаш тарзи. ..бири фақирлик ва ҳақирлик 
заҳрини ютса, бири жудолик ўтида ёнади. 
М. Исмоилий, Фарғона т. о. 

ҲАҚИҚ [а. — ақиқ; бир қанча 

қимматбаҳо тошларнинг умумий номи] 1 от 





Қизил, қирмизи рангли қимматбаҳо тош. 
Унинг ўнг қўлининг синчалоғида ҳақиқ кўз- 
ли узуги бор. А. Ҳакимов, Илон изидан. Улуғ- 
бекнинг қабри устига ажойиб ҳақиқ, марва- 
рид тошлар қўйилган. А. Толибов, Ўзбек 
мармари. Марҳамат пиёлани қўлга олиб, 
унинг ичидаги қип-қизил, ҳақиқ сингари ви- 
нога тикилди. Р. Файзий, Кишиларимиз 
қиссаси. 

2 сфт. Қизил рангдаги; қизил, қирмизи. 
Унинг сурма кўзлари, қайрилма қошлари 
чимирилган бўлса ҳам, ҳақиқ лабларида 
табассум мавж урар эди. Ойдин, Эр юрак. 
Ўша анор донасидай ҳақиқ юз, ўша тим 
қора кўз, ўша жозибадор табассум ҳамон 
ўтган кунларни эслатиб турибди. И. Ра- 
ҳим, Ихлос. 

ҲАҚИҚАТ [а. сЛЛ^ — чинлик, ростлик, 
тўғрилик; чин, тўғри гап; туб маъно] 1 
Чиндан ҳам бўлган, воқеликка мос ҳолат, 
нарса. Ишга келганидан бери энди битта 
жиддий топшириқ олди, ҳақиқатни айт- 
маслик гуноҳ. Ф. Мусажонов, Ҳиммат. Ин- 
сон бахти меҳнатда эканлиги айни ҳақи- 
қат. Газетадан. Дейдилар: ҳар замоннинг 
бордир ўз тарозуси, Оҳ, нақадар рост эрур 
ушбу буюк ҳақиқат. А. Орипов, Юртим 
шамоли. 

2 Маълум тартиб-қоида, қонунларга мос 
иш, хатти-ҳаракат, ҳолат; ростлик, тўғри- 
лик. Халқ афсоналарда ўз орзу-умидларини, 
юрак нидосини.. яхшилик ва ҳақиқат учун 
курашни ифодалаган. «Ўзбекистон қўриқ- 
лари». Қаҳрамонлар ҳақида очерк ёзиш учун 
уларни қидириб топиш, саргузаштларни 
ҳақиқат, адолат тарозисида тортиб кўр- 
моқ керак. Н. Сафаров, Оловли излар. 

Ҳақиқат қилмоқ Ҳақиқат, тўғрилик юза- 
сидан иш тутмоқ. Ҳоким тўра ҳақиқат 
қилсин. Боламни чақириб, ўзи сўрасин! М. 
Исмоилий, Фарғона т. о. Ҳазрат ҳақиқат 
қилиб, салтанат пулини ўғирлаётганларни 
жазолайди. Мирмуҳсин, Меъмор. 

3 флс. Киши онгида воқеликнинг, объ- 
ектив борлиқнинг ҳаққоний, тўғри акс 
этиши. 

4 Ростлиги фанний йўл билан исбот- 
ланган, тажрибада синалган ҳолат, ҳукм, 
фикр. Мана шу соддагина ривоят замирига 
санъатнинг моҳияти ҳақидаги улуғ ҳақиқат 
сингдириб юборилган. «Ёшлик». Мен Мирзо 
сўзига амал қиламан, унинг гапида ҳақиқат 


борлигига дилим ишониб турибди. Мирмуҳ- 
син, Меъмор. 

5 дин. Илоҳиятни (худонинг борлигини) 
ўз-ўзидан англашиладиган, исбот талаб 
қилмайдиган, шубҳадан ташқари, аниқ бир 
ходиса деб тушуниш. 

ҲАҚИҚАТАН [а. — чиндан, ҳақи- 

қат, ростлик жиҳатдан] Рости билан; рост- 
дан, чиндан. Бошлиқнинг авзойи ҳақиқатан 
ҳам ташвишли эди. Н. Аминов, Суварак. Ҳа- 
қиқатан ҳам Аҳмаднинг мақолани ўқишдан 
бўлак қиладиган иши йўқ эди. Ф. Мусажонов, 
Ҳиммат. Ҳақиқатан ҳам унинг шеър ёзиши- 
га жиддий сабаб бор эди. П. Қодиров, Уч ил- 
д из. 

ҲАҚИҚАТГЎИ [а. + ф. — ҳақи- 

қатни, рост гапни айтувчи] Ҳақиқатни, ҳақ 
гапни, тўғри сўзни гапирувчи, ростгўй. Ав- 
валги оқкўнгил, ҳақиқатгўй, камтар Ка- 
молдан асар ҳам қолмабди. Уйғун, Дўстлар. 
Ҳа, қўрсроғ-у, лекин ҳақиқатгўй чол ўзи. С. 
Нуров, Нарвон. 

ҲАҚИҚАТДА 1 Аслини олганда, аслида 
(эса); амалда. Қишлоқилар сиз билан менинг 
кўзимга «анойи» кўринсалар ҳам, аммо ҳа- 
қиқатда ундай эмаслар. А. Қодирий, Обид 
кетмон. Шоир соддагина чодирда зотан тинч 
яшагандек кўринса ҳам, ҳақиқатда.. қўшин- 
ни мустаҳкамлашга ҳаракат қиларди. Ой- 
бек, Навоий. 

2 айн. ҳақиқатан. Уф, ҳақиқатда хо- 
тинларни очиш ҳамоқатлик экан.. Ҳамза, 
Танланган асарлар. Ҳақиқатда, бошқа қар- 
дош халқлар фарзандлари қатори, ўзбек 
ўғлонларининг салмоқли ҳиссалари бор. Н. 
Сафаров, Оловли излар. 

ҲАҚИҚАТПАРАСТ \а. + ф. с^^сЛЛ^ 

— ҳақиқатни ёқловчи, ҳақиқатгўй] кт. 
Ҳақиқатга амал қилувчи, адолат билан иш 
тутувчи. 

ҲАҚИҚАТПАРВАР [а. + ф. ^^сЛЛ^ 

— ҳақиқатни ёқловчи, ҳақиқатпараст] қ. ҳа- 
қиқатпараст. Ҳатто Алишер Навоийдек ҳа- 
қиқаптарвар шоир ҳам замоннинг талаби 
билан бу тантанавор услубдан зарур пайт- 
да фойдаланган. П. Қодиров, Тил ва эл. 

ҲАҚИҚАТСИЗЛИК Ҳақиқатга амал 
қилмаслик, ноҳақ иш тутишлик, адолат- 
сизлик. Аҳоли ғалаёнга келди, қўрққанидан 
эмас, зулмга, зўрликка, ҳақиқатсизликка 
чидамаганидан ғалаёнга келди. М. Исмои- 
лий, Фарғона т. о. 






ҲАҚИҚАТЧИ Ҳақиқатга амал қилувчи; 
одил. Ҳақиқатчи судъя. Фирибгар ёндиради, 
ҳақиқатчи қондиради. Мақол. 

ҲАҚИҚИИ [а. — чин, рост; асл, 

ҳаққоний] 1 Чиндан ҳам бор, чиндан бўлган; 
асл, ҳаққоний. Ҳақиқий аҳвол. Ҳақиқий воқеа. 
Ҳақиқий факт. Ҳақиқий ҳодиса. н Ҳожи 
хола ўзининг кимлигини кўрсатадиган ҳақиқий 
саргузаштини шу ерда яшириб, ёлғон айта 
бошлаган эди. М. Исмоилий, Фарғона т.о. 
Ҳақиқий фамилияси-чи? Шуни айтинг! К. 
Яшин, Ҳамза. Дадам ноёб усул яратиб, 
ҳақиқий инсондан фарқ қиладиган сунъий одам 
— биороботни вужудга келтирибдилар. О. 
Мўминов, Хиёбондаги уч учрашув. 

2 Ўз номи, унвони ва ш.к. га тўла му- 
носиб, лойиқ. Ҳақиқат учун курашибди, ҳа- 
қиқий инсон экан дадангиз. Ойбек, Нур қи- 
дириб. Ҳақиқий олим шуҳрат учун эмас, ҳа- 
қиқат, фан равнақи учун курашади. Р. Ус- 
монов, Одобнома. 

3 Чин маънодаги. Аммо ҳақиқий қиш 
биринчи қор ёққанда билинди. Ў. Ҳошимов, 
Қалбингга қулоқ сол. Ҳақиқий ҳаёт меҳ- 
натдан бошланади, меҳнатли ҳаёт гўзал- 
дир. Газетадан. Ҳақиқий муҳаббат олдида 
ҳеч қандай ғов дош беролмаслигига ишон- 
тириишм керак эди. О. Мўминов, Хиёбон- 
даги уч учрашув. Ҳақиқий дўстда инсоннинг 
энг яхиш хислатлари мужассамлашган бў- 
лади. Газетадан. 

ҲАҚЛАМОҚ: тузини ҳақламоқ айн. тузи- 
ни оқламоқ. қ. туз I 4. Омин дегин, қўлинг 
кўтар, отажон, Хизмат қилиб, ҳақлаб келай 
тузингни. «Хушкелди». Аё соқи, сен тузимни 
билмадинг, Тузим ҳақлаб, менга хабар қил- 
мадинг. «Нурали». 

ҲАҚЛИ 1 Ҳақи бор, ҳақ-ҳуқуққа эга. 
Ҳаёти мобайнида икки туп ниҳол экиб 
ўстирган инсон ўз умрини мазмунли ўтди, 
деб ҳисоблашга ҳақлидир. Газетадан. Ҳар 
бир фожиага, ҳар бир шарафга Нисбат 
бермоққа ҳам ёлғиз сен ҳақли! X. Даврон, 
Болаликнинг овози. 

2 айн. ҳақ 3. Сиз ҳақлисиз, аммо ихтилоф- 
ни тинчлик йўли билан ҳал қилайлик. М. 
Осим, Карвон йўлларида. Ҳар жиҳатдан 
қараганда ҳам, сиз бу масалада ҳақлисиз. 
А. Қодирий, Ўтган кунлар. 

3 Асосли ва ўринли, тўғри. Бинокорлар- 
ни ҳақли равишда кашшофлар дейишади. 
Газетадан. Нега машъал жамоа орқада қо- 


лаётир, деган ҳақли савол туғилади. Га- 
зетадан. 

ҲАҚОРАТ [а. — пастлик, разил- 

лик, тубанлик; пасткашлик; таҳқирлаш] 1 
Кишининг ор-номуси, шахсиятини пастга 
урадиган, таҳқирловчи маъно-мазмунли сўз, 
гап. Тўлқинжон буни дарров пайқади, кўзи- 
ни яшириб, оғзидан чиқиб кетай деган 
ҳақоратни «қулт» этиб ютди. Ф. Мусажон, 
Ҳури. Абдубилол энди йиғлаб, оғзига келган 
гапни қайтармади, аламидан акасининг юзи- 
га тупурди. С. Юнусов, Кутилмаган хазина. 

2 Шундай маъно-мазмунли муомала, 
хатти-ҳаракат, ҳолат. У[ўқувчи бола].. ловул- 
лаб турган қулоғини ушлаганча, Ҳожига 
қаради ва бисотидаги энг оғир, энг даҳ- 
шатли ҳақоратни ишлатди, яъни «тарбия- 
сиз!» деди. А. Қаҳҳор, Асарлар. Асал хола 
ўғлининг ичмаслигини биларди, терговчи- 
нинг бу гапи ҳақорат бўлиб туюлди. С. 
Юнусов, Кутилмаган хазина. Ғуломжон 
столдаги нонларга қараб, кўнгли бузилди. 
Унинг соф ниятига бу бир ҳақорат бўлса 
ҳам, одамларнинг маърифат учун оғзилари- 
даги ошларини беришга тайёр эканликлари- 
ни ўйлаб, Матқовул камбағалга раҳми ке- 
либ кетди. М. Исмоилий, Фарғона т. о. 
Бизнинг майда-чуйда ҳокимларимиз бирлаша 
олмагани туфайли, катта кучга эга бўлган 
истилочининг ҳамласига дош беролмадик.. 
хотинларимиз, қизларимиз олиб кетилди. 
Бундан ортиқ ҳақорат борми, Меъмор?!Шлу>- 
муҳсин, Меъмор. 

Ҳақорат қилмоқ айн. ҳақоратламоқ. Сиз 

бўлсангиз, «мешчан», деб ҳақорат қилдингиз 
уларни. А. Мухтор, Туғилиш. Ҳа, мени ҳақо- 
рат қилган тилларинг узилсин! Д. Нурий, 
Осмон устуни. Баҳсда қизишган, бақирган, 
қарши тарафни ҳақорат қилган одам доим 
ютқазади. Ф. Мусажонов, Ҳиммат. 

ҲАҚОРАТЛАМОҚ Кимса шаънига ҳа- 
қоратли гап, сўз айтмоқ, ҳақорат бўлади- 
ган иш, хатти-ҳаракат, қилиқ қилмоқ. -Ия, 
ҳа, бошқа билан қовушдик денг, — у кўзини 
қисиб, қизни ҳақоратлашга оғиз жуфтлади. 
Ф. Мусажон, Ҳури. Бу ўткинчи беш кунлик 
дунёда биз ёқалашамиз, қон тўкамиз, бир- 
биримизни ҳақоратлаймиз.. Мирмуҳсин, 
Меъмор. 

ҲАҚОРАТЛАНМОҚ Ҳақоратламоқ фл. 

ўзл. н. Уҳақоратланган, камситилиб, бетига 




туф/шнган одамдай кўкрагини кўтаролмай 
ётди. Мирмуҳсин, Умид. 

ҲАҚОРАТЛИ Ҳақорат мазмунли, ҳақо- 
рат бўлувчи; таҳқирли. Ҳақоратли сўз. Ҳақо- 
ратли муомала. 

ҲАҚОРАТОМУЗ [а. + ф. - ҳа- 

қорат тарзидаги, таҳқирловчи] Қўпол, ҳақо- 
ратга ўхшаб кетадиган. Ўзининг ҳақорато- 
муз кинояларига яраша дадиллик билан лса- 
воб қайтаргани учун [Қаландаров] Саидани 
«Йўқол!» деб идорадан ҳайдаб солади. А. Қаҳ- 
ҳор, Синчалак. Ҳодий маҳбуснинг ҳақора- 
томуз гапига жаҳли чиқди. Ж. Шарипов, 
Хоразм. 

ҲАҚПАРАСТ [а. + ф. — ҳақни, 

ростликни ёқловчи] айн. ҳақиқатпараст. 
Ижод аҳлига кундай аён: Абдулла Қаҳҳор 
адабиёт тақдири учун қайғурган ҳақпараст 
адиб эди. Газетадан. 

ҲАҚРАҲА [ф. — ҳақпи йўл; ким- 

санинг ҳақи бўлган йўлак] 1 Қўшнининг 
ери, ҳовли-жойидан ажратиб олинган йўл. 
Қўишига ҳақраҳа бермоқ. 

2 Йўлнинг хонадон эшиги олдидаги қис- 
ми. -Фуқаро! Ҳозирдан бошлаб ҳар ким ўз 
қўрғон ва ҳақраҳаларини супуриб, тозалаб, 
сув сепиб қўйсин! — жар солди Қулаҳмад оға. 
Мирмуҳсин, Чўри. 

ҲАҚРОСТ [ҳақ(қ) + рост] Бирор фикр, 
айтилган гап ва ш.к. нинг ростлигини, тўғ- 
рилигини қайд этади, ҳақиқатан тўғри. Ай- 
тинг-чи, оға, Николайдан қутулдик, бу ҳақ- 
рост, лекин оқибат нечук бўлар экан ? Ойбек, 
Улуғ йўл. Мол оласи сиртида, одам оласи 
ичида дейдилар. Ҳақрост! Н. Сафаров, Ҳаёт 
мактаби. 

ҲАҚСЕВАР Ҳақни севувчи, ҳақ ишни, 
ҳақиқатни, адолатни севувчи. Ҳақсевар одам. 
Ҳақсевар миллат. 

ҲАҚСИЗ 1 Шахсан ҳақи йўқ. ..югуриб 
бориб, қўлидан тутгиси, «мен сени соғиниб 
кетдим, ахир» дегиси келар, аммо.. бундай 
қилишга ўзини ҳақсиз, деб билар эди. Ў. 
Ҳошимов, Қалбингга қулоқ сол. 

2 кам қўлл. Ҳақ тўламай, текин. Мам- 
лакатни обод қилиш баҳонаси билан 1824 
йилда Қўқон косибларини ҳақсиз — муфт 
ишлатиб, янги раста қурдирди. А. Қодирий, 
Меҳробдан чаён. 

3 кам қўлл. айн. ноҳақ. Ҳудо ҳақни ноҳақ 
қилмади, бечора ёш йигитнинг ҳақсиз қони 
тўкилмади. А. Қодирий, Ўтган кунлар. Сўй- 


ла энди, кўп ҳақсиз Оққан ёшлардан.. Ғайра- 
тий. -Ҳақсиз жазо! — деб Отабек кулумси- 
раб қўйди. А. Қодирий, Ўтган кунлар. 

4 эск. Бирор нарса қилиш ҳақ-ҳуқуқи- 
дан маҳрум бўлган, маҳрум этилган. Бир 
вақт шўрога сайлов олдида ҳақсизлар рўй- 
хати қишлоқ кўчаларига ёпиштириб қўйи- 
лади. А. Қодирий, Обид кетмон. Бир кун ке- 
либ, юпун, ҳақсиз қора халқ бошини тик 
кўтаришига, кўзларини ишқалаб, асрий 
уйқудан уйғонишига умид боғлади. С. Сиёев, 
Аваз. 

ҲАҚСИЗЛИК 1 Ҳақ-ҳуқуқдан маҳрум 
этилган, ҳақ-ҳуқуқ топталган ҳолат. Бу 
қандай кун, бу қандай ҳақсизликки, сенинг 
инон-ихтиёрингга ҳам чанг солиб, сенинг 
номингдан бошқаларнинг никоҳига ҳам рози- 
лик бераверишади. К. Яшин, Ҳамза. Менинг 
бошимга ҳақсизликлар, ҳақоратлар, хўрлик- 
лар тушгандан кейин.. оқ-қорани анча та- 
нийдиган бўлдим. М. Исмоилий, Фарғона т. о. 

2 Ноҳақ иш, хатти-ҳаракат; ноҳақлик. 
Подшонинг мардикор олиш тўғрисидаги фар- 
мони устида сўз қўзғаларкан, халқ ҳар хил 
жабр, зулм, ҳақсизликлардан аччиқ шикоят 
қилар эди. Ойбек, Танланган асарлар. Жа- 
ҳон тинчлигига хавф солса биров, Ҳақсизлик 
юз берса, қололмайман жим. Уйғун, Ҳаёт 
чақиради. 

ҲАҚҚАСТ [а. + ф. r, .Jja. — ҳақ экан- 
лик, ҳақлик]: ҳаққаст рост 1 айн. ҳақрост. 
Ҳайдар.. чой хўплар экан, кўнглига келган 
фикрларни [онасига] гапириб берди. -Ҳаққаст 
рост, — деди Содиқа хола ўғлининг сўзини 
эшитиб. М. Осим, Тилсиз гувоҳ. 

2 Суҳбат вақтида бирор киши аксирса, 
айтилаётган фикрнинг тўғрилигини тас- 
диқлаш учун ишлатилади. «Навоийнинг дили 
билан халқнинг дили ҳамиша пайванддир».. 
Шу вақтда кимдир, бурунаки отгандек, 
қайта-қайта апшурди [аксирди]. «Ҳаққаст 
рост!» — бўёқчига қаради чол. Ойбек, На- 
воий. 

ҲАҚҚОНИЙ [а. — ҳуқуқ ва ҳу- 

қуқшуносликка, адолат, ҳақиқатга оид] 1 
Ҳақиқатга тўри келадиган, асл ҳолатига 
мос, мувофиқ. Энг асосий гап ҳаётни ҳақ- 
қоний, у қандай бўлса, шундай акс этти- 
ришдадир. Газетадан. Юрагидагини тўкиб 
солаётган қизнинг ҳаққоний сўзлари Шерзод 
Қамбаровичга оғир ботарди. Ў. Усмонов, 
Сирли соҳил. Матбуотда халқ ҳаёти ва 

қишлоқ аҳволига доир ҳаққоний бир сўз ҳам 
йўқ. Ойбек, Нур қидириб. 

2 Ҳақ, асосга эга; асосли, ҳақпи. Ҳаққо- 
ний танқид — ишдаги нуқсонларни барта- 
раф этишнинг таъсирчан воситаси. Газета- 
дан. Китобхонлар нашриётлар олдига кат- 
та ва ҳаққоний талаблар қўйишяти. Газе- 
тадан. Шу ўринда ҳаққоний савол туғилади. 
«Шарқ юлдузи». 

ҲАҚҚОНИЙЛИК Ҳаққоний ҳолатга, 
ҳақиқатга мослик. Бу ўринда драматург, 
шахслар ва ҳодисалар ҳаётда қандай бўлса, 
унинг ўзидай акс эттириб, бадиий ҳаққо- 
нийликка эришади. «ЎТА». Гавҳар хаёлида 
бирлаштира олмаётган икки ўтли истак — 
отасига ёрдам бериш, айни вақтда, ўз иде- 
алларига содиқ қолиш истаги — ҳаққонийлик 
масаласига келиб бирлашди-ю, ҳаяжонидан 
эти жимирлаб кетди. П. Қодиров, Уч илдиз. 

ҲАҚҚОНИЯТ [а. — адолат, одил- 

лик; ҳақиқат қилиш; ҳуқуқшунослик] : 1 айн. 
ҳаққонийлик. - Бу катталаринг баъзи вақт- 
да ҳаққониятдан чизи тойиб кетади, — деди 
Али тажанг жиддий, — қани, кўрамиз! Ой- 
бек, Қуёш қораймас. 

2 айн. ҳақиқат. Бу ҳаққониятга тўғри 
келади. Ҳаққониятга зид хулоса. 

ҲАҚҚУВ айн. ҳаққуш. Каптарлар ҳалқа 
бўлиб, ҳаққувлар ҳақ-ҳақ деб, қумрилар 
дўст тортиб.. боққа оройиш бериб, нағма- 
созлик бир муносиб ярашиб турибди. «Рав- 
шан». 

ҲАҚҚУШ Узун оёқли қушлар турку- 
мининг қарқаралар оиласига кирувчи пар- 
ранда. Аввали бу бойўғли эмас, ҳаққуш, қўрқ- 
ма. А. Қаҳҳор, Мастон. 

ҲАҲ унд. с. Норозиликни, дўқ-пўписа 
ва ш.к. ни ифодалайда. Ҳаҳ, ҳали оқибат 
шуми? Ҳаҳ, чўчитвординг-ку! Ҳаҳ, ҳали қа- 
раб тур, адабингни ейсан! н -Ҳаҳ! Сен ҳали 
менинг шоирлигимни назарингга илмадинг- 
ми! — деб [подшо] афандини уч кун отхонага 
қамаб қўйишни буюрди. «Латифалар». 

ҲА-ҲА унд.с. 1 Бирор иш-ҳаракатга ун- 
даш, қисташ маъноларини ифодалайди. Ҳа- 
ҳа, тез бўлинглар! Ҳа-ҳа билан деворни тик- 
ка қилиб олдик. н Кўришмасдан илгари Жон- 
дор уларнинг ҳаммасига кичик стаканларда 
май қуйиб тутди, «ҳа-ҳа, тарала» билан тик 
туриб ичишди. Ойбек, Танланган асарлар. 

2 айн. ҳа II 2. -Ҳа-ҳа, — деди Олъга Пет- 
ровна ажаблангандек. — Бувингнинг оти 


нима? -«Бувим», — деди Тўтиқиз ишонч би- 
лан. М. Исмоилий, Фарғона т. о. 

ҲАҲАЛАМОҚ 1 Ҳайвонларни юргизиш, 
тезлатиш учун «ҳа», «ҳа» деган овоз чи- 
қармоқ, бақирмоқ. Мўрдак арава яна те- 
паликка кўтарилди; аравакаш билан нав- 
карлар ҳаҳалаб, отга қамчи уришди. Мир- 
муҳсин, Чўри. 

2 Худди шундай ва шунга яқин товуш- 
лар билан бирон ишга рағбатлантирмоқ, 
далда бермоқ. Улар [ колхозчилар] тўғонлар- 
нинг тахта ва қозиқларини йўниб, михлаб, 
сим ўраб маҳкамлашар экан, уларга бетиним 
Бобоқул ота ва бақироқ Полвон оталар 
ҳаҳалаб кўмаклашмоқдалар. Ҳ. Назир, Сўн- 
мас чақмоқлар. 

ҲАҲАЧИ кам қўлл. Ҳаҳалашиб, ишга 
рағбатлантириб, далда бериб турувчи (одам). 
Қаторда норинг бўлса, юкинг ерда қолмай- 
ди, дейишади. Энди ҳаҳачи Холдоровнинг ра- 
фиқаси Қосимова жонга ора кирди. В. Маҳ- 
камов, Айбсиз айбдорлар. 

ҲАҲА-ҲАҲА унд.с. Таажжуб, тасдиқни 
билдиради. Омон ҳам менинг гапимга пок 
учган бўлса керак, икки гапнинг бирида 
«ҳаҳа-ҳаҳа», деб қўяр эди. Ғ. Ғулом, Шум 
бола. 

ҲА-ҲУ: ҳа-ҳу дегунча Ана-мана дегун- 
ча, тез орада, бирпасда. Ҳа-ҳу дегунча тез 
ёрдам машинаси етиб келди. Ҳ. Зиёхонова, 
Арзанда. -Ҳа-ҳу дегунча ўрта мактабни 
битириб, институтга ҳам кирдик, — деди 
Нодир Қундузхонга. И. Аҳмедов, Оғир опе- 
рация. 

ҲАҲҲА унд.с. Таажжубланиш, эътироз, 
ғазабланиш каби туйғуларни ифодалайди. 
Ҳаҳҳа! Ҳали шундай ишлар бўлдими? 

ҲЕ унд.с. 1 Мурожаат, чақириқ пайтида 
ишлатиладиган нидо; эй, ҳей. Ҳе, бормисиз, 
биродар! н -Ҳе, тақсир! — деди афанди. 
-Сиз гап бошлаганингиздан буён оғзимни 
шунча очдимки, у йирилиб кетадиган дара- 
жага етди. «Латифалар». 

2 Норозилик, нохушлик маъносини 
ифодалайди. Ҳе, нимасини сўрайсиз, афанди! 
Ишлар ча/яоқ/<<Латифалар». Ҳе, бууруш бош- 
га битган бало бўлди-ку! Ойбек, Танланган 
асарлар. 

3 Жирканиш, нафрат билдиришда, қар- 
ғаганда ишлатилади. Ҳе, лаънати!Ҳе, баша- 
ранг қурсин! 




Ҳе йўқ, бе йўқ Дабдурустдан, ҳеч асоссиз, 
сабабсиз, суриштирмасдан. Шаҳарга тушган 
эдим, бойвачча, маҳалламда, ҳе йўқ, бе йўқ, 
ўғлим Абдусамадни аскарликка мўлжаллаб 
қўйишибди. Ойбек, Танланган асарлар. 

ҲЕЗ [ ф. jjh — номуссиз; хотинчалиш] 1 
Жинсий қуввати заиф эркак. Қип-яланғоч 
бўлиб ётиб берди-ку! Ўзинг ҳез бўлгач, менда 
нима гуноҳ! Ҳақини тўла [деди фоҳишахона 
эгаси]. Мирмуҳсин, Меъмор. Ўзи удда қи- 
лолмай, кетидан хотинлардай фисқу фасод 
қилиб юрадиган сендақа ҳезлардан ўша бего- 
на яхши. О. Ёқубов, Излайман. 

2 айн. ҳезалак 2. Ухлаганим йўқ, й-й-йўқ, 
ҳез, доридан қуй-чи! А. Қодирий, Ўтган кун- 
лар. 

ҲЕЗАЛАК 1 айн. ҳез 1. 

2 ҳақр. Эркаклик хусусияти йўқ; хотин- 
чалиш. Вой, ҳезалак-ей. Шундан қўрқдингми?! 
н Раҳмонқул Бекнинг урушда қочганини 
айтиб, «ҳезалак», «хоин», деб сўкди. Ҳ. Ғу- 
лом, Машъал. 

ҲЕЗАЛАКЧАЛИШ Ҳезалакка хос бел- 
ги-хусусиятли. Соқол-мўйлови сийрак, овози 
ингичка, ҳезалакчалиш одам эди. Ж. Шари- 
пов, Хоразм. 

ҲЕЗИМКАШ айн. ҳезалак. Мени номард 
деб ўйлаяпсанми? Сени ёлғиз юборадиган 
ҳезимкаш йўқ. Ҳ. Нуъмон ва А. Шораҳмедов, 
Ота. 

ҲЕЗУМКАШ [ф. — ўтинкаш, 

ўтин ташувчи] эск. кт. Ўтин тайёрлаб 
сотувчи, ўтин ташувчи киши; ўтинчи. Бир 
тўпар [тўпори] ҳезумкаш ўтаётган эди, 
Мирзахон эшонга деди: -Мен Авазхон билан 
дўстлашмоққа келяпман.. «Зулфизар билан 
Авазхон». 

ҲЕИ айн. ҳе. Ҳей, нега серрайиб турибсан? 
Ҳей, кимсан ўзинг? 

ҲЕМИРИ с.т. Умуман йўқликни, «ҳеч 
қанча» деган маънони билдиради (асосан 
пул ҳақида). Уч-тўрт кундан буён Шерали- 
нинг ёнида ҳемири йўқ. С. Кароматов, Ол- 
тин қум. Қиммат бўлса ҳам ноилож олар 
эдим-а, лекин пулдан ҳемири ортмади. Ой- 
бек, Танланган асарлар. Мен, ҳар қалай, бир 
юз ўн сўм ойлик оламан, сен ҳемири ҳам 
олмайсан-ку.. А. Қаҳҳор, Тобутдан товуш. 
Эрта-кеч юмуш. Ҳемири ёнга тушмайди. 
Ойбек, Танланган асарлар. 

ҲЕМИРИЛИК с.т. Бирор тийинга ар- 
зийдиган, ҳеч қанчалик. Улар ҳемирилик 


ҳам хизмат қилгани йўқ. н Ҳемирилик иши 
йўқ. Отаси ўлганига ўн беш йил бўлиб қол- 
ди — шундан буён ҳар қанақа ишни йиғиш- 
тирган. Ойбек, Танланган асарлар. 

ҲЕМИРИЧА с.т. Ҳемирилик. Боёнлари- 
мизнинг, қозикалонларнинг ғариблар аҳволи- 
дан ҳемирича иши йўқ, эл фойдасини сира 
ўйламайдилар. Ойбек. Улуғ йўл. 

ҲЕЧ [ф. g.^.4 — ҳеч ким, ҳеч қандай; 
умуман, мутлақ, бутунлай; ноль] 1 Сўроқ 
олмошлари, шунингдек, «нарса», «вақт» ва 
б. баъзи сўзларга қўшилиб, бўлишсизлик 
олмошлари ҳосил қилади. Мас., ҳеч ким, ҳеч 
нарса, ҳеч қандай, ҳеч нима, ҳеч қачон, ҳеч 
қайси ва б. 

2 юкл. Инкор билдиради; йўқ, асло. Мен 
ортларидан югурардим. Ҳеч етолмасдим. Э. 
Раимов, Ажаб қишлоқ. Кимни олса, олсин, 
ҳеч ишим йўқ. Ойбек, Танланган асарлар. 
Ҳеч шубҳасиз, баҳор ёшларга олам-олам 
шодлик келтиради. Газетадан. Нима, менга 
ёқиш учун кестирибдими? Ҳеч-да! Менга 
буқоғинг билан ҳам ёқа берар эдинг. А. Қаҳ- 
ҳор, Қанотсиз читтак. 

Ҳеч бўлмаса Жуда бўлмаса, лоақал, 
ақалли. Ма, бир ҳўпла, ҳеч бўлмаса! Э. Раи- 
мов, Ажаб қишлоқ. Ҳар бир оила, ҳеч бўлма- 
са, бирон жангчини меҳмон қилгиси келади. 
А. Қаҳҳор, Олтин юлдуз. Ҳеч бўлмаса, сиз шу 
ерда бўлсангиз ҳам, Сергейнинг йўқлигини 
билинтирмай турардингиз. С. Зуннунова, 
Олов. Ҳеч гап эмас 1) бўлиши, юз бериши 
мумкинлигини ва бунинг қийинчилиги йўқ- 
лигини билдиради. Бир ишора билан бош 
узилиб кетиши ҳеч гап эмас. Қизим, тилга 
эҳтиёт бўл! Мирмуҳсин, Меъмор. Бўғибўл- 
диришим ҳеч гап эмас. Лекин ҳали-бери ўл- 
дирмайман. X. Тўхтабоев, Ширин қовунлар 
мамлакати; 2) қиёсланаётган нарсанинг 
унисига етолмаслигини, даражаси ундан 
пастлигини бидиради. Оқ кишмишдан тай- 
ёрланган шинни жуда хушхўр бўлади, унинг 
олдида асал ҳеч гап эмас. М. Ҳазратқулов, 
Журъат. 

3 Йўқ деса бўладиган даражада, сира 
арзимайдиган даражада, йўқдек. Лекин.. 
унинг бундай ҳаракати, қизнинг улуғ қалби 
ea севгиси олдида ҳеч эканини чуқур сезди. 
Ойбек, Танланган асарлар. 

Ҳечга чиқмоқ Йўқ бўлмоқ, йўққа чиқ- 
моқ. Бутун орзу-умидлар ҳечга чиқди. н У 
ерга тушган ҳар бир япроқда ўзининг тар- 




жимаи ҳолини ўқир, ўзини-да мавқеидан 
айрилиб, ҳечга чиқиб турган шу япроқлар- 
дан айира билмас эди. А. Қодирий, Ўтган 
кунлар. 

ҲЕЧҚИСИ: ҳечқиси йўқ Зарари йўқ, ҳеч 
нарса бўлмайди (ўйлашга, ташвишланишга 
арзимас нарса ҳақида). Оёғингиз.. бир оз ши- 
кастланибди. Ҳечқиси йўқ, тузалиб кетасиз. 
С. Кароматов, Бир томчи қон. Асад, кўнгли 
яримта, ҳечқиси йўқ, бунақасини биринчи 
кўряпмизми.. Т. Рустамов, Мангу жасорат. 
-Бевақт келганим учун узр. -Ҳечқиси йўқ. 
Мен ҳозир отамни чақириб чиқаман.. Мир- 
муҳсин, Меъмор. 

ҲЕЧҚУРСА шв. Ҳеч бўлмаганда, лоақал. 
Маъмуржон илгариги хатти-ҳаракатлари- 
дан ҳечқурса биронтасини такрорлаганда, 
эҳтимол, Ойна опа у ҳақда тезгина бир 
тўхтамга келган бўлармиди. Ш. Холмирза- 
ев, Тўлқинлар. ..ҳечқурса ўлаётган чоғида 
ҳақиқатнинг кўзига тик қарай олиши учун 
куч, жасорат топсин. Газетадан. 

ҲЕҲ унд. с. Норозиликни ифодалайди. Ҳеҳ, 
шу ҳам гап бўлдими?Ҳеҳ, сени қара-ю. 

ҲЕ-ҲАуид.с. Таажжуб ифодалайди. Мад- 
ёров.. энгашиб, Майнанинг гимнастёрка 
елкаларидаги уч бурчакли белгичаларини 
текширди: -Ҳе-ҳа, взвод командирисиз-ку. 
Ш. Тошматов, Эрк қуши. 

ҲЕ-ҲЕ-ҲЕ тақл. с. Босиқ, енгил кулги- 
ни билдиради. -Мастлик қурсин, тоза маш- 
маша қилибман, ҳе-ҳе-ҳе, — совуқ кулди бой- 
вачча. Ойбек, Танланган асарлар. 

ҲЕҲ-ҲА айн. ҳе-ҳа. -Бу ерда жафо 
чекканлар йўқ дейсизми? Ҳеҳ-ҳа, тўлиб 
ётибди, — деди Абдуваҳоб. Ш. Тошматов, 
Эрк қуши. 

ҲЕҲ-ҲЕ айн. ҳе-ҳа. Ҳеҳ-ҳе, соат ўн бў- 
либ қолибди-ку. Ҳеҳ-ҳе, ҳали қанча ишлар 
турипти! 

ҲИБС [а. — қамаш, тутқунликка 

олиш; турма, қамоқ] эск. Озодликдан маҳ- 
рум қилиш, қамаш; қамоқ. Юсуповни уч ой 
ҳибсда сақлашди. М. Ҳазратқулов, Журъат. 
Паймонаси тўлиб турган Дороббек ку- 
тилмаганда ҳибсга тушди-ю, кета туриб, 
Лаълидан қасос олди. Д. Нурий, Осмон усту- 
ни. Кўкминор эшигидан чиқиши биланоқ уни 
навкарлар салом-аликсиз ҳибсга олиб, қўл- 
ларига кишан урди. Мирмуҳсин, Чўри. 

Ҳибс қилмоқ (ёки этмоқ) Қамоққа ол- 
моқ; қамамоқ. ..шаҳардаги шубҳали одам- 


ларнинг ҳаммасини ҳибс қилиш борасида 
фармони олий олиб, шу заҳоти ишга ту- 
шишибди.. С. Кароматов, Бир томчи қон. 
Шаҳарнинг Машҳад йўлида.. Ихтиёриддин 
қалъаси қад кўтарган, бу ерга оғир гуноҳ 
қилганлар ҳибс этиларди. Мирмуҳсин, Меъ- 
мор. 

ҲИБСХОНА [ҳибс + хона] Қамаб қўйи- 
ладиган жой; қамоқхона, турма. Тахтапул- 
нинг остида кейинги вақтларда эшиги бе- 
китилиб, номаълум қилиб қўйилган, «ка- 
нахона» номли, амирнинг ҳибсхонаси бор эди. 
С. Айний, Эсдаликлар. 

ҲИД 1 Ҳар бир нарса ва модданинг 
кишиларнинг ис билиш сезгиларига таъ- 
сир этадиган хоссаси; бўй, ис. Ҳиди бор нар- 
са. Ёқимли ҳид. Ёқимсиз ҳид. Кабоб ҳиди. 
Ҳандалак ҳиди. Зира ҳиди. Пиёздоғ ҳиди. Ҳар 
гулнинг ҳиди бошқа. Мақол. н Ота, мано- 
ви беҳиларни қаранг, ҳиди оламни тутади, 
бирам пишибдики! М. Исмоилий, Фарғона 
т. о. Уйда тутун йўқолган бўлса-да, аччиқ 
ҳид дарров унинг бурнига урилди. Ойбек, 
Танланган асарлар. Тутаб куяётган от эти 
ва терисининг қўланса ҳидидан унинг кўнгли 
беҳузур бўлиб, боши айланди. Ҳ. Ғулом, 
Машъал. 

Гапидан латта ҳиди келади Ёқимсиз, 
бемаъни гапга нисбатан қўлланади. Ҳодивой, 
аччиғинг чиқмасин-ку, анчадан бери гапинг- 
дан латта ҳиди келадиган бўлиб қолган. С. 
Аҳмад, Чўл бургути. 

2 кўчма Бирор нарса, ҳодиса ёки хо- 
латнинг белгиси, шарпаси. Шояд шу билан 
Ойнагулнинг ҳам ҳиди бирон жойдан чиқиб 
қолса. А. Ҳакимов, Илон изидан. Бунинг ҳар 
бир варағидан шахсий ғараз ҳиди келади. А. 
Қаҳҳор, Сароб. Жанжалнинг ҳидини сезган 
Сарви хола ғудраниб, стол устига дастур- 
хон ёза бошлади. «Муштум». ..юзида нур ёғи- 
либ турибди, сўзларида меҳр-шафқатнинг 
ҳиди бор. X. Тўхтабоев, Ширин қовунлар 
мамлакати. 

Ҳид олмоқ Бирор маълумот, белги, шар- 
пани сезмоқ, ундан хабардор бўлиш илин- 
жида юрмоқ. Дамба вақтида кетиб қолган- 
лар ҳам атрофимизда айланиб, ҳид олиб 
юрган эмиш-ку. А. Қаҳҳор, Кўшчинор чи- 
роқлари. Ҳиди чиқмоқ Хабари тарқалмоқ, 
ошкор бўлмоқ. ..қоровул чолни уриб, яхши иш 
қилмади. Ими-жимида бўладиган ишнинг ҳи- 
дини чиқариб қўйди. Мирмуҳсин, Меъмор. 






Эҳтиёт бўлмасангиз, буларнинг ҳам ҳиди 
чиқиб қолади. «Муштум». 

ҲИДДАТ [а. — қизиққонлик; жиз- 

закилик; ғазаб; рашк; куч, шидцат; ғайрат] 
кам қўлл. Кескинлик, тезлик, шидцат ёки 
ғазаб билан иш тутиш. Нафрат ва ҳиддат 
билан тўлиқ бу дадил овоз ҳаммани ҳайрон 
қилди. М. Исмоилий, Фарғона т. о. 

ҲИДДАТЛАНМОҚ кам қўлл. Кескин- 
лашмоқ, шидцатланмоқ; ғазабланмоқ. Ғулом- 
жон калласини баланд кўтарди, кейин минг- 
бошига юзланиб, мўлтираган, жавдираган 
кўзлар билан эмас, нафратланган, ҳиддат- 
ланган кўзлар билан қараб туриб гапирди. 
М. Исмоилий, Фарғона т. о. 

ҲИДЛАМОҚ Ҳидни бурунга тортмоқ; 
искамоқ. Қуёш иси анқиб турган бойче- 
чакларни тўйиб-тўйиб ҳидлагиси келиб 
кетди. Ў. Ҳошимов, Қалбингга қулоқ сол. 
Анвар.. қизнинг юзидан ўпди ва унинг тўз- 
ғиган сочларини тўғрилаб, ҳаётбахш кокил- 
ларининг муаттар бўйини узоқ ҳидлади. А. 
Қодирий, Меҳробдан чаён. Отлиқ.. беҳилар- 
дан бирининг чанг босиб ётган тукини қўли 
билан артди, қалпоқли бошини энгаштириб, 
уни ҳидлади. М. Исмоилий, Фарғонат. о. 

ҲИДЛАНМОҚ Ёқимсиз ҳид пайдо 
қилмоқ. Ичига йиғилган сув қаровсизлик- 
дан ҳидланиб кетган, турли чиқиндилар би- 
лан тўлиб тошган. «Муштум». Усават, унда 
гўшт бор. Шабадада ҳидланмай туради. С. 
Нуров, Нарвон. 

ҲИДЛИ Ҳиди бор; исли. Ҳидли гул. Ях- 
ши ҳидли совун. н Атир ҳидли лолалари-ла 
Безангандир келажак йўлинг. Ғайратий. Хуш 
ҳидли ҳаводан ўпка тўлдириб нафас олгинг 
келади киши. А. Раҳмат, Варракчи чол. 

ҲИДОЯТ [а. — бошлаб бориш; 

етаклаш, тўғри йўлга бошлаш, бошқариш] 
1 Фойдали йўналиш, тўғри йўл бошлаш. 
Ҳидоят қилмоқ. н Подани залолатдан 
қутқазиб, ҳидоятга бошламоғи лозим! А. 
Қодирий, Обид кетмон. 

2 дин. Худо томонидан белгиланган тўғ- 
ри йўл; ҳақиқий эътиқод йўлидан юриш; 
зид. залолат. 

3 Ҳидоят (эркаклар ва хотин-қизлар 
исми). 

ҲИДСИЗ Ҳиди йўқ. Ҳидсиз гул. Ҳидсиз 
олма. 

ҲИЖЖАЛАМОҚ 1 Сўзни бўғинларга, 
айрим қисмларга бўлиб талаффуз қилмоқ. 


Баҳодир китобдан «она», «ота», «ona» 
сўзларини ҳижжалаб ўқий бошлади. Ж. 
Шарипов, Хоразм. Нодир билан Омил Ра- 
ҳималарнинг ёруғ деразаси олдига бориб, 
она-бола «Алифбе» китобини ҳижжалаб 
ўқишаётганини кўришди. С. Юсупов, Кутил- 
маган хазина. 

2 кўчма Синчиклаб ўрганмоқ, бирма- 
бир кўздан ўтказмоқ. Уч марта ҳижжалаб 
чиқиб, калаванинг учини тополмай гаранг- 
ман. Т. Алимов, Ишқилиб, ўқимаган бўл- 
син-да! Уни [вакилни\ объектма-объект 
бошлаб юраркан, ҳар рақамга ёпишиб ҳиж- 
жалай бериши сил қилиб юборди. А. Мух- 
тор, Туғилиш. 

ҲИЖО [а. — ҳажв қилиш; бўғин- 

лаб, ҳарфлаб ўқиш] эск. айн. бўғин. Ҳунарим, 
маълумингиз, ғазаллар ёзиш, Баъзан бир ҳи- 
жо қилур қонимга ташна. Ғ. Ғулом. Бун- 
дай ортиқчаликларга, ҳижо, қофия учун 
сўзни атайин қурбон қилишга ўрин қолмай- 
ди. «ЎТА». 

ҲИЖОБ [а. — ёпинчиқ; парда; 

ниқоб; тўсиқ] Юзга тутиладиган парда, тў- 
сиқ. Бошларида осмони настарин рангида- 
ги нафис ҳижоби. Ш. Раҳмон, Юрак қир- 
ралари. 

ҲИЖОЛАМОҚ айн. ҳижжаламоқ 1. Бир 

қўллаб қоғоз олиб, телефондаги сўзларни ўзи- 
ча ҳижолаб ёза бошлади. «Муштум». 

ҲИЖОЛИ эск. айн. бўғинли. Ўзи бир 
ҳижоли кичкина бир сўз, Аммо эга эрур кат- 
та маънога. Уйғун. 

ҲИЖРА, ҳижрат [а. ь, сз J? — кў- 
чиш, кўчириш; чет мамлакатга кўчиб кетиш] 
1 эск. кт. Ўз жойини, мамлакатини тарк 
этиб, бошқа жойга кетиш, кўчиш. Ҳижрат 
тариқасида Фарғонага йўл олдилар. «Муш- 
тум». 

Ҳижрат қилмоқ Ўз жойи, юртини тарк 
этиб, бошқа жойга, юртга кўчмоқ, кетмоқ. 
Биз Афғонистонда тузуккина тайёрланиб.. 
мамлакатни большевиклардан тозалаш учун 
вақтинча ҳижрат қиламиз. С. Айний, До- 
хунда. Асакадан ҳижрат қилмоқ учун.. мао- 
риф шўросига ариза берсам, молия мудир- 
лигини ҳам менга топширдилар. «Муштум». 

2 Муҳаммад пайғамбарнинг ўз саҳоба- 
лари, тарафдорлари билан бирликда Мак- 
кадан Мадинага кўчиши (бу воқеа мило- 
дий 622 йил 16 июль куни бўлиб, ислом 




тарихи ва мусулмонларнинг йил ҳисоби 
тизими шу кундан бошланган). 

Бу дунёдан ҳижрат қилмоқ Ўлмоқ, ва- 
фот этмоқ. 

ҲИЖРИЙ [а. Ҳижра(т)га, мусул- 

мон йил ҳисобига тегишли. Ҳижрий йил 
ҳисоби. н Мен абжад ҳисобини билганим 
учун у шеърдаги тарих моддасини ҳисоблаб 
кўрдим. Ҳақиқатан ҳам ундан ўша йилнинг 
санаси бўлган ҳижрий 1303 чиқарди. С. Ай- 
ний, Эсдаликлар. Ўнг томондаги тошга араб 
алифбесининг қадимги имлосида йирик қи- 
либ «Маърифатхон жаннатмакон» деб ёзил- 
ган ва ҳижрий билан «1335», деб тарих қў- 
йилган эди. А. Қаҳҳор, Хотинлар. 

ҲИЖРИЯ \а. айн. ҳижрий. 1264 

ҳижрия, далв ойининг ўн еттинчиси, қишки 
кунларнинг бири, қуёш ботган, теваракдан 
шом азони эшитиладир. А. Қодирий, Ўтган 
кунлар. 

ҲИЖРОН \а. — ташлаб, қолди- 

риб кетиш; ажралиш, видолашиш; айри- 
лиқ] поэт. Айрилиқ, жудолик, фироқ. Булбул 
кетди, гул қолди, Ўртага тушди ҳижрон. 
Йигит ҳам соғинади, Ёр бағри лоладек қон. 
Ҳ. Олимжон. Бахтиёр севгини куйларди со- 
зим, Ўлим ханжарига тегди-ю синди, Ҳижрон 
фарёдидай совуқ овозим, Наҳот лириканинг 
ёлқини тинди? Зулфия. Бир йигит ҳижрони 
баъзан отанинг Бағрини, дўстларим, доғ-доғ 
ўртар. Ғ. Ғулом. 

ҲИЖРОНЗАДА [а. + ф. — ҳиж- 

ронда эзилган; ёридан ажралиш] Ҳижрон 
туфайли азоб чеккан, эзилган. Ҳаҳрамон ота, 
жасур ўғил, жафокаш она, ҳижронзада қал- 
лиқ — ҳурматли ёдгорлик олдида узоқ бош 
эгиб турдим. С. Аҳмад, Ойдин кечалар. Дарға 
изтиробга тушди, юраги эзилди, шоир кўз 
ёшини артар экан, кекса капитаннинг ўзи ҳам 
ҳижронзада эканлиги билинди. С. Абдулла, 
Қувғунда. 

ҲИЙЛА [а. а L т. — айёрлик, маккорлик; 
макр, найранг] Алдаш учун ишлатилган йўл; 
алдовчи, чалғитувчи иш, тадбир, хатти-ҳа- 
ракат; найранг, фириб. Даврон бир неча бор 
душман исканжасига тушган, бироқ дов- 
юраклик билан ёвга чап бериб, ҳийлаю ҳунар 
ишлатиб, ғолиб чиққан. Т. Рустамов, Мангу 
жасорат. Қиз полициянинг даҳшатини яхши 
билар, уларга кўп учраган ва кўп дафъа тур- 
ли ҳийлалар билан қочган. Ойбек, Нур қи- 
дириб. Шу мақсадда эрка бир кун ётиб олди. 


Ҳийла билан касалликка ўзин солди. А. Мух- 
тор. 

Ҳийла қилмоқ Ҳийла ишлатмоқ. Кампир 
уларга ҳийла қилиб йиғлабди. «Эртаклар». 
Ҳийла қип кўзинг ёшлайсан. Бошмалдоғинг- 
ни тишлайсан. «Юсуф ва Аҳмад». 

Ҳийлаи шаръий қ. шаръий. 

ҲИЙЛАГАР |«. Ғ — ҳийла қилувчи] 
айн. ҳийлакор. Ўқитувчи давом этди: -Шун- 
дай қилиб, оми халқ ҳийлагар одамларнинг 
бўлмағур гапларига ишониб қолди. П. Турсун, 
Ўқитувчи. Сен билмайсан, жоним, улар ҳий- 
лагар, Ўлмай қолса, ҳамиша пайингда юрар. 
«Ширин билан Шакар». Элда бундай ёлғон- 
чилар бўлмасин, Ҳийлагар киишлар омон қол- 
масин. «Баҳром ва Гуландом». 

ҲИЙЛАГАРЛИК айн. ҳийлакорлик. 
Эшонман, деб мени нодон билмагин, Ҳийла- 
гарлик қилиб, бекор ўлмагин. «Ёдгор». 

ҲИЙЛАКОР [а. +ф. — ҳийлақи- 

лувчи, ҳийла ишлатувчи] Ҳийла ишлатиш- 
га уста, ҳийла билан кўп шуғулланувчи 
(шахс). Ёлғончи, ҳийлакор бой — Доғули ха- 
сис Холвой. Уйғун. Билъакс сиз: ҳийлакор 
бир тулки, оғзи қон бир бўри, раҳмсиз бир 
жаллод.. А. Қодирий, Ўтган кунлар. Ҳийла- 
кордир — билагингдан тутмасин, Жодугар- 
дир — сени жоду қилмасин. «Ойсулув». 

ҲИЙЛАКОРЛИК Ҳийлакор бўлиш, 
ҳийлакорга хос иш, хатти-ҳаракат. [Ашур] 
Ҳийлакорликда Шерназарбойдан ҳам ўтар 
эди. Ж. Шарипов, Хоразм. 

ҲИЙЛАКОРОНА [а. + ф. - 

айёрларча, маккорона] рвш. Ҳийлакорлар- 
га хос равишда, маккорона. Мирсодиқ сак- 
раб чорпояга чиқди-да, Жанишнинг елкаси- 
дан ушлаб, ўнгланиб ўтирди ва ҳийлакорона 
илжайиб суриштира бошлади. Ҳ. Шамс, 
Душман. 

ҲИЙЛАЛИ Ҳийла ишлатилган, алдаш 
учун қилинган, ҳийла ишлатадиган. 

ҲИЙЛА-МАКР Ҳийла ва макр, ҳийла- 
гарлик, айёрлик. 

ҲИЙЛА-НАЙРАНГ Ҳийла ва найранг, 
ҳар хил ҳийлалар. Эҳтиёт бўлишим керак. 
Яна бир ҳийла-найранг тўқиганга ўхшайди. 
Ойбек, Танланган асарлар. 

ҲИЙЛАСИЗ Ҳийла ишлатилмайдиган, 
беҳийла, алдовсиз. Ҳийласиз иш. 

ҲИЙЛАЧИ с.т. Ҳийлагар. 

ҲИКМАТ [а. — билимдонлик, до- 

нишмандлик; ҳикматли сўз, мақол; тибби- 






ёт илми, шифокорлик] 1 Ақп-заковат, до- 
нолик ва унинг ифодаси бўлган, уни акс 
эттирувчи нарса — гап-сўз, фикр ва ш.к.; 
донолик белгиси. Оз емак — тани соғлиқ, 
Оз демак — ҳикматга боғлиқ. Мақол. Нодон- 
нинг кулфати кўп, Дононинг — ҳикмати. Ма- 
қол. н Боболарнинг ҳикмати Ҳаётга ёруғ 
йўлдир: Отанг боласи бўлма, Одам боласи бўл, 
дер. Э. Воҳидов. Подшоҳ билан шерга яқин 
бўлмоқ ҳикматдан эмасдир. «Эртаклар». «Ку- 
рашмоқ — ўрнак бўлиб яшамоқ демакдир!» — 
деган эди муаллиминг, файласуфларнинг ҳик- 
матини баён қилиб. И. Раҳим, Чин муҳаббат. 
Ҳаракатда баракат — кўп қадим ҳикмат.. 
М. Шайхзода. 

2 Тагини англаш қийин бўлган, яши- 
рин бир маъно, яширин бир сабаб; сир. Бу 
ойнада қандай ҳикматни кўрдинг? Жоним 
болам, сенинг ҳолинг на бўлди? «Баҳром ва 
Гуландом». Олдингга келган йигит кетол- 
майди, сизларда бирор ҳикмат бор экан-да. 
«Оқ олма, қизил олма». Бектемир генерал- 
ларни урушнинг бутун ҳикматини билади- 
ган бағоят ҳурматли азиз одамлар деб ту- 
шунарди. Ойбек, Қуёш қораймас. Булбул 
сайрайди, хўроз қичқиради, эшак ҳанграйди, 
от кишнайди. Буларнинг тирикчилиги шу-да. 
Бунда нима ҳикмат бор дейсиз? П. Турсун, 
Ўқитувчи. 

3 кам қўлл. Фойдали томон; наф, фойда 
(иш, ҳаракат ҳақида). Раҳмат Отабекка 
кулумсираб қаради-да, тоғасига жавоб бер- 
ди. -Хотин кўпайтириб, улар орасида азоб- 
ланишнинг нима ҳикмати бўлсин ? А. Қоди- 
рий, Ўтган кунлар. Тўғри, шоликорликда ҳик- 
мат кўп бўлади. Ш. Ғуломов, Ташаббус. 

4 Ҳикмати бор нарса, ҳикмат билди- 
рувчи фикр, гап. Қуриб кетманг! Кўчқор ёғи 
еб, энди бир ҳикмат кўрсатмоқчимидилар! 
М. Бобоев, Гўзаллик истаб. Қори, худди фав- 
қулодда бир ҳикмат эшитгандай, оғзини ва 
кўзларини катта очиб, Тўпанисога қаради. А. 
Қаҳҳор, Қўшчинор чироқлари. Ёш хотин 
қари эркакни яшартиради, деган гаплар бор; 
қариганда уйланадиган эркаклар ана шу 
ҳикматга амал қилар эмиш.. Чўлпон, Кеча 
ва кундуз. 

5 эск. айн. физика. -Ҳа, ҳикмат кесакдан 
аланга чиқаргандек, сиз ҳам китобдан олган 
билимларингизни турмуш мактабида синов- 
дан ўтказинг, — деди қиз. Ш. Ғуломов, Ёр- 
қин уфқлар. 


Илми ҳикмат Физика. Мадраса — диний 
мактаб. Лекин риёзиёт, илми ҳикмат, ҳан- 
даса, кимё деган дарслар ҳам ўтилади. М. 
Исмоилий, Фарғона т. о. 

6 Ҳикмат (эркаклар ва хотин-қизлар 
исми). 

ҲИКМАТЛИ Ҳикмати бор, ҳикмат ифо- 
дали; чуқур мазмунли; сирли. Ҳикматли 
гстларга қулоқ солмоқ даркор, Қулоқ солмоқ 
даркор халқнинг сўзига. А. Орипов, Йиллар 
армони. Халқона ўткир иборалар, чуқур ҳик- 
матли мақоллар унинг нутқининг жонли, 
ёрқин безаклари эди. Ойбек, Нур қидириб. 
Миллатни фақат илм-маърифатгина жа- 
ҳолат ботқоғидан олиб чиқади, деган фикр- 
ни ҳурматлайман. Бунда катта ҳикмат бор.. 
кўп табаррук зотлар бу хусусда ҳикматли 
гаплар айтиб қолдирганлар. К. Яшин, Ҳам- 
за. Оитаз ер остига ҳикматли ўчоқ ясаб, 
қуённи пиширишга киришди. Ойбек, Қуёш 
қораймас. 

ҲИКМАТОМУЗ \а. + ф. — ҳик- 

мат ифодали, ҳикматли] Ҳикматли, ҳик- 
матга бой, ҳикмат, панд-насиҳат тарзида- 
ги. Ҳикоятларнинг ҳар бирида қиссадан 
ҳисса тарзида ҳикматомуз хулосалар, тан- 
беҳлар мавжуд. Ҳ. Ҳомидий, Тасаввуф ал- 
ломалари. 

ҲИКОЯ [а. — гапириб, сўзлаб 

бериш; қисса; тарих] 1 Кимса, нарса ва у 
билан боғлиқ воқеа-ҳодисаларнинг оғзаки 
тафсилий баёни. Мулла Фазлиддин.. ёш Бо- 
бурга Навоий ҳақида жуда кўп ажойиб 
ҳикоялар айтиб берган эди. П. Қодиров, 
Юлдузли тунлар. Ғойиб энди «студентлик- 
нинг олтин даври» ҳақида завқ-шавқ билан 
ҳикоя бошлади. Ж. Абдуллахонов, Орият. Чол 
бошлар умрининг ҳикоясини, Бир-бир сўйлаб 
чиқар бор-барчасини. Ҳ. Олимжон. 

Ҳикоя қилмоқ Баён қилмоқ, сўзлаб бер- 
моқ. У йўл-йўлакай бирталай латифалар 
айтди, ўз саргузаштларини ҳикоя қилди. 
Газетадан. 

2 Эпик турга мансуб кичик ҳажмли жанр; 
шу жанрда ёзилган асар (сюжет ва ком- 
позициянинг нисбатан соддалиги, баённинг 
бир шахс томонидан олиб борилиши билан 
роман ва повестдан фарқланади; асосан 
насрий ифодага эга бўлади). Ҳикоя ёзмоқ. 
Абдулла Қаҳҳорнинг ҳикоялари. Ҳикоялар 
тўплами. н Ёзувчиларимиздан Саида Зун- 




нунова, Раҳмат Файзий оила масаласида 
анчагина ҳикоя ёзишган. «Муштум». 

ҲИКОЯНАВИС \а. “Ь ф. “ ' jj 3 « ' 1 
ҳикоя ёзувчи] Ҳикоя ёзувчи. Биринчи ўзбек 
ҳикоянависи Ойдин ижоди янги ўзбек ада- 
биётининг тараққиётида муҳим ўрин тута- 
ди. С. Мамажонов, Ҳаёт куйчиси. Ёшҳикоя- 
навис Ў. Умарбековнниг.. «Солияхола», «Чўлда 
бир кун» каби ҳикояларида киишнинг юксак 
фазилатларини очиб беришга уриниш сезила- 
ди. «Шарқ юлдузи». 

ҲИКОЯНАВИСЛИК Ҳикоя ёзиш иши. 
Мен биргина журналист бўлибгина қолмай, 
бу қозонда [газетачиликда] шоирлик, ҳажв- 
чилик.. ҳикоянависликда ҳам пиша бошла- 
дим. С. Абдулла, Менинг дорилфунуним. 

ҲИКОЯТ [а. % — сўзлаб бериш; қис- 

са; тарих] 1 эск. айн. ҳикоя. Мақолларга, эр- 
такка, ҳикоятларга. Мен умримда жуда кўп 
қулоқ осибман. М. Шайхзода. Мирза Баҳром 
ҳам ҳали Тавҳидий ўқиган ҳикоятнинг ёзи- 
лиш тарихини сўзлаб берди. А. Қаҳҳор, Мил- 
латчилар. Ҳикоятларнинг ҳар бирида қисса- 
дан ҳисса тарзида ҳикматомуз хулосалар, 
танбеҳлар мавжуд. Ҳ. Ҳомидий, Тасаввуф 
алломалари. 

2 Ҳикоят (хотин-қизлар исми). 

ҲИКОЯЧИ 1 Ҳикоя қилувчи, эртак ва 
ҳикояларни сўзлаб берувчи. 

2 Ҳикоялар ёзувчи, ҳикоянавис. 

ҲИКОЯЧИЛИК Ҳикоячининг машғу- 
лоти, ҳикоялар ёзиш иши. Бизда кичик 
жанрга — ҳикоячиликка етарли диққат қи- 
линмагани менинг иззат-нафсимга тегади. 
Ғ. Ғулом, Талант ва маҳорат. 

ҲИЛВА 1 Жуссаси ингичкадан келган, 
хипчабел, нозик. Ҳилвагина, оппоққина экан.. 
Ҳамиятли қизга ўхшайди. А. Муқимов, Ке- 
лин. 

2 шв. Ялпиз. 

ҲИЛВИЛЛАМОҚ с.т. Ҳилвирамоқ. 

ҲИЛВИРАМОҚ 1 Заиф, нимжон ҳолга 
келмоқ, заифлашмоқ. Бу жанговар воқеа- 
ларни эслар экан, кампирнинг ҳилвираган оз- 
ғин танасида гўё ёшлик қони бирдан жўш 
ургандай бўлди. С. Анорбоев, Дўстлар. -Йиғ- 
ламанг, буви, худонинг upodacu, — деди Ғу- 
ломжон, бундай гаплар онасининг ҳилвира- 
ган қалбига малҳам бўлмаслигини билса ҳам. 
М. Исмоилий, Фарғона т. о. Аваз устоднинг 
салқиган қовоқларига.. ҳилвираган бармоқ- 


ларига разм солди. Унинг бармоқлари били- 
нар-билинмас титрарди. С. Сиеёв, Аваз. 

2 Эскириб, ночор ҳолга келмоқ, футури 
кетмоқ; тўзмоқ. Ҳадемай дарчада Ўтар бо- 
бонинг ҳилвираган сариқ тўни кўринди. С. 
Сиёев, Ёруғлик. Эскириб, қирралари ҳилви- 
раб кетган дафтарнинг муқовасига чиройли 
ҳарфлар билан «Холида» деб ёзилган эди. Ў. 
Умарбеков, Кўк дафтарнинг сири. 

3 с.т. Ҳилпирамоқ. Ҳа, атласларни кийиб 
олиб, Ҳилвираб келасиз-а бизга. «Қўшиқлар». 

ҲИЛЛА I с.т. Ҳийла. Ургани йўқ моли 
билан тиллани, Бир аёл юрдирди макру ҳил- 
лани. «Эрали ва Шерали». 

ҲИЛЛА II [а. «_L. — сарпо, либос, ки- 
йим-бош] айн. ҳулла. Рўмолим бор ҳилла- 
дан, Ғижимлари тилладан. «Оқ олма, қизил 
олма». 

ҲИЛОЛ [а. — янги ой] 1 кт. Янги 

чиққан ой. Кўкка боқса, Зуҳро юлдуз қолар 
экан лол, Ҳасад қилар экан унинг қошига 
ҳилол. Т. Тўла. Бу тун осмон ҳам нотинч. Но- 
зик ҳилол бедор кеза-кеза, булутлар қаъри- 
га кетмоқда. Газетадан. 

2 Ҳилол (эркаклар ва хотин-қизлар 
исми). 

ҲИЛПИЛЛАМОҚ айн. ҳилпирамоқ. Ош- 

хонанинг тўрида ҳилпиллаб турган байроқ- 
қа кўзимиз тушди, бу — ёшларнинг ғолиблик 
нишони экан. М. Жўра, Қуёшдан нур эм- 
ганлар. Ҳирғоқдаги ҳаворанг чодир аста 
ҳилпиллайди. Газетадан. 

ҲИЛПИРАМОҚ Силкиниб, тебраниб 
елпингансимон ҳаракатланмоқ; ҳилп-ҳилп 
қилмоқ (баъзи енгил, майин нарсалар ҳа- 
қида). Ҳамма деразалар ланг очиқ. Енгил 
шабададан дарпардалар ҳилпирайди. Р. Азиз- 
хўжаев, Яшил чайла. Унинг кичик, тиниқ 
зангори кўзларига тикилди, толалари ша- 
молда ҳилпираган майин, олтин сочларини 
силади. Ойбек, Қуёш қораймас. Кузатувчи- 
лар қўлида рўмолчалар ҳилпирайди. И. Ра- 
ҳим, Чин муҳаббат. 

ҲИЛПИРАТМОҚ Ҳилпирамоқ фл. орт. н. 

Юлдуз кўк шойи кўйлакчасини ҳилпиратиб, 
айвонга югургилади. Ойбек, О.в. шабадалар. 
У ўгирилиб қараса, бир варақ қоғозни қўлда 
ҳштиратиб, Зокир келяпти. П. Қодиров, Уч 
илдиз. 

ҲИЛП-ҲИЛП: ҳилп-ҳилп қилмоқ Ҳил- 
пирамоқ. 


34—Ўзбек тилининг изоҳли луғати 




ҲИЛ-ҲИЛ: ҳил-ҳил пишмоқ Етилиб, 
юмшаб пишмоқ. Ҳил-ҳил пишган шафтоли. 
Гўшт ҳил-ҳил пишди. н Ҳил-ҳил пишган 
юмшоқ кабобни пиёз қўшиб ея бошлади. Ой- 
бек, Улуғ йўл. Чанқаб кетган Ҳайдар қовун- 
ни эгарга уриб, иккига бўлди-ю, шошганича 
ҳил-ҳил пишган босволдининг сувини шимир- 
ди. Ш. Рашидов, Қудратли тўлқин. 

ҳим айн. ҳимм. Ваъда.. Ҳим. Нодон. 
Хўжайин деган хизматкорни қизиқтириш 
учун ваъда қилаверади-да.. Ойбек, Танлан- 
ган асарлар. -Келинойимга ўша совғадан 
насиба олиб келган эдим. -Ҳим.. — деди Бў- 
табой ўнғайсизланиб, — шунақами.. А. Қаҳ- 
ҳор, Қўшчинор чироқлари. 

ҲИМАРМОҚ 1 Эшиб ёки бураб йиғиш- 
тирмоқ, қайтармоқ; шимармоқ. Абулзиё қўл- 
тиғидан оғир шоҳи халтача чиқарди-да, 
халта оғзини ҳимариб, Маждиддин[нинг ] 
олдига шарақлатиб қўйди. Ойбек, Навоий. 
Султонов кўзларини очиб, шимининг почаси- 
ни аста ҳимариб, кўтара боимади. М. Ман- 
суров, Ёмби. 

2 Эшиб, бураб пишитмоқ. Кампир қўли- 
даги пахтани ҳимариб, қорачироққа пилик 
тайёрлади. «Эртаклар». У ип учини тишлаб 
узиб, бармоқлари билан ҳимариб, дурни ипга 
тизаркан, гапини лоқайд давом эттирди. 
Мирмуҳсин, Қумри ва Таманно. 

3 Тўғрилаш, тартибга солиш ёки шун- 
чаки эрмак тарзида бармоқлари орасида 
олиб бурамоқ, ўйнамоқ. Тансиқ ҳаворанг рў- 
молчасининг учини ҳимариб, унинг ишидан 
кўз узмаганини пайқади. Ойбек, О.в. шаба- 
далар. Лабини ялаб, соқолининг учини ҳимар- 
ганича, бир нафас индаёлмай қолди. С. Зун- 
нунова, Олов. Рассом дастурхон попугини 
ҳимарганча, Тоғанинг томидан кўз узмай 
ўтирар эди. Қ. Кенжа, Нотаниш гул. 

ҲИММ унд.с. 1 Таажжуб, шубҳа, ишон- 
маслик, кесатиш, пичинг кабиларни бил- 
диради. -Сен аввал секин даромад қилсанг, 
яхши бўлар эди. -Ҳимм.. — деди Сорахон 
лабини буриб. А. Қаҳҳор, Сароб. -Ҳимм, — де- 
ди махдум, — қишлоғингизда оқсоқол йўқми ? 
А. Қодирий, Меҳробдан чаён. 

2 Бир фикр билдиришда қийналишни, 
иккиланишни, тутилишни билдиради. [Ба- 
қоев:] Турган гапки, Чеховнинг ижоди бош- 
дан-оёқ, бутун моҳияти билан илк буржуа- 
зия реализми, яъни.. ҳимм. А. Қаҳҳор, Адаби- 
ёт муаллими. 


3 Бирор нарсани тушуниб етганликни, 
ундан қаноат ҳосил қилганликни, мамнун 
бўлганликни ифодалайди. Мен касалнинг бош- 
ланиш жараёнини узоқ ҳикоя қила боиошдим. 
У ора-чорада «ҳимм, яхши-яхши, ҳимм, бе- 
зарар, ўтиб кетади», дея қўярди. Н. Аминов, 
Қалтис хато. 

ҲИММАТ [а. cTLa — ғайрат-шижоат, 
жўшқинлик; ҳаракат, ҳафсала, қунт; югур- 
югур, ташвиш] Одамгарчилик, мурувват 
юзасидан қилинадиган яхшилик, яхши иш, 
ёрдам; инсондаги шундай ишга бўлган 
туйғу, хислат, фазилат. Элга хизмат — олий 
ҳиммат, дейди халқимиз. н Халқимизнинг 
бағри кенг, ҳиммати зўр. Ота-онасиз бола- 
ларни ўз бағрига олди. Р. Файзий, Сен етим 
эмассан. Уста миришкорлар билан қўлни қўл- 
га бериб, далаларда жавлон ураётган ша- 
ҳарликлар ea студентлар ҳимматига балли. 
Газетадан. Элнинг ғайратига ҳам, ҳимматига 
ҳам балли! Худди шу буйруқни кутиб тур- 
гандай, бирваракайига ишга ёпишиб кетди. 
Ойдин, Фарҳодлар. Кори хайр иши давлатга 
қарамайди, оғайни.. ҳимматга қарайди, ҳим- 
матга. «Муштум». 

Ҳиммат камарини боғламоқ қ. камар I. 

ҲИММАТЛИ Ўзгалар манфаати йўлида 
ёрдамини, иш-меҳнатини аямайдиган, ҳим- 
мати зўр. Ҳимматли киши. н [Йўлчи] Пул 
берган ўртоқларини қучоқлаб ўпгиси келди, 
улар шу топда дунёда энг ҳимматли, энг 
қадрдон, энг меҳрибон одамлар бўлиб туюл- 
du. Ойбек, Танланган асарлар. Қишлоқ хў- 
жалик машинасозлиги заводиншг ҳимматли 
ёшлари.. агрегатлар ишлаб чиқаришни ҳо- 
зирнинг ўзидаёқ қизитиб юборишган. Газе- 
тадан. 

ҲИММАТСИЗ Бировга ёрдам қилмай- 
диган, ҳиммати йўқ. -Ҳа, уялдим, лекин сени 
алдаганимдан эмас, ҳимматсиз ea қизғанчиқ 
одамдан ёрдам сўраганимдан уялдим, — дейди 
чол. «Эртаклар». 

ҲИМО I кам қўлл. Бирор иш-ҳаракатни 
бажаришда кимсага бериладиган жисмо- 
ний ёрдам; кўмак. Турсунбой қанорни кўта- 
ришиб, машинасининг тумшуғига олишди. 
Сўнгра ҳимо билан Алижоннинг орқасига 
қўйди. Ҳ. Нуъмон, Фасллар. Сени минган 
йигит кирар савашга. Авлиёча ҳимо бердинг 
йўлдошга, Ўн тўрт сафар дучор бўлдинг 
Бектошга, Шу арабнинг додин берган бе- 
довсан. «Хушкелди». 




ҲИМО II с.т. Имо. Манови паканагина 
одам бир ҳимо билан ўзини ҳурмат ва қадр- 
қийматнинг энг баланд поғонасига кўтариб 
қўйишига имони комил! А. Дилмурод, Фано 
даштидаги қуш. 

ҲИМОЯ [а. <uLa_a. — кимсанинг ҳомий- 
лигида бўлиш; мудофаа, тўсиқ, ғов; ҳомий- 
лик] 1 Ҳаёт, иш-фаолиятда бўладиган ёр- 
дам, қўллаб-қўлтиқпаш; ҳомийлик, паноҳ. 
Подшоҳ ҳазратлари мени сизнинг ҳимоянгиз- 
га топширган эдилар! Агар босқинчиларни 
топиб жазо бермасангиз, мен подшоҳ ҳаз- 
ратларининг ҳузурларига паноҳ истаб ке- 
тишга мажбурмен! П. Қодиров, Юлдузли 
тунлар. Уҳазратнингукалари Бойсунқур мир- 
зо отамларни ва устоз Ҳавомни ўз ҳимоя- 
ларига олганлар. Мирмуҳсин, Меъмор. УБо- 
бурнинг отаси ўрнига ҳукмдор бўлганини 
эшитиб, ундан ҳимоя сўраш ниятида аркка 
борган эди. П. Қодиров, Юлдузли тунлар. 

2 Хавф-хатар, ҳужум кабилардан сақ- 
лаш, қўриқлаш иши; муҳофаза, мудофаа. Ҳар 
куни бирор уйдан кимдир хайрлашгани ки- 
рарди. Ҳишлоқнинг сара йигитлари армияга 
— Ватан ҳимоясига кетдилар. И. Раҳим, Чин 
муҳаббат. Ҳимояда ётган одамларга тунги 
ҳужум ea шовқин-сурон оғир таъсир қили- 
шини Шайбонийхон яхши билар эди. П. Қо- 
диров, Юлдузли тунлар. 

3 Умуман, бирор хавфли, зарарли нар- 
са-ҳодисадан сақпаш, сақланиш иши. Реак- 
тор cye қатлами, темир ҳалқа ea бетон 
девордан ташкил топган кучли ҳимоя eo- 
ситаси билан ўралган. «Фан ва турмуш». 
Механизатор кабинадан тушиб, ҳимоя тў- 
сиқларини яна бир карра текшириб кўрди- 
да, рулга ўтирди. Газетадан. 

4 cnpm. Футбол, волейбол каби ўйинлар- 
да команданинг рақиб томон ҳужумини 
қайтариш вазифасини бажарувчи қисми. Бу 
ўйин команданинг ҳимоясида етарли муам- 
молар борлигини кўрсатди. н Бундай ко- 
манда билан ҳимояда туриб ўйнаш ҳазилми ? 
Бирор хатога йўл қўйдинг — балога қоласан. 
Р. Азизхўжаев, Яшил чайла. 

5 ҳуқ. Судланувчи тарафини олиб қили- 
надиган хатти-ҳаракат, айтиладиган фикр- 
мулоҳаза; оқповчи томон. 

6 Илмий кенгаш ёки махсус комиссия 
муҳокамасига тақдим этилган ишда (дис- 
сертация, лойиҳа ва ш.к. да) олға сурилган 
қарашлар, фикр-мулоҳазаларнинг эътироф 


этилиши ва тегишли илмий даража ёки 
унвонни олишга ҳаракат қилиш иши. Лойи- 
ҳани ҳимояга қўймоқ. н Пошша холанинг 
кўнгли жойига тушди. Куёвининг канди- 
датлик ҳимояси куни олдинги қаторда cae- 
лат тўкибўтирди. Д. Нурий, Осмон устуни. 

Ҳимоя қилмоқ 1) ҳимоясига олмоқ, қўл- 
лаб-қувватламоқ, ҳомийлик қилмоқ. Под- 
шолик ҳамма вақт юртнинг обрўли одам- 
ларини ҳимоя қилади. Чўлпон, Кеча ва кун- 
дуз; 2) хавф-хатар, ҳужум кабилардан қў- 
риқламоқ. Ватанни ҳимоя қилмоқ. н Юрт- 
ни босқинчидан ҳимоя қилиш — ҳамманинг 
иши! Мирмуҳсин, Меъмор; 3) хавфли, за- 
рарли нарса таъсиридан сақламоқ. Асални 
мунтазам истеъмол қилиб туриш кишини 
кўп касалликлардан ҳимоя қилади, юқумли 
касалликлардан асрайди. М. Тўйчиев, Аса- 
ларичилик; 4) ҳимоя ишини бажармоқ, ҳи- 
мояда ўйнамоқ; ҳимояламоқ, ҳимояланмоқ. 
Боксчимиз ҳужум билан бирга ҳимоя қилиш- 
ни ҳам эсдан чиқармайди\ 5) судланувчи, 
айбланувчи тарафидан иш юритмоқ; 6) дис- 
сертация, лойиҳа ва ш.к. нинг ҳимоясини 
ўтказмоқ. Докторлик диссертациясини ҳимоя 
қилмоқ. 

ҳимоясиз Ўзини ҳимоя қила олмай- 
диган ёки биров ҳимоя қилмайдиган, ҳи- 
мояси (ҳимоячиси) йўқ; қўриқланмайдиган. 
Бойвачча ҳимоясиз Ҳудратнинг юз-кўзига, 
бурнига мушт ёғдира бошлади. М. Исмои- 
лий, Фарғона т. о. Ҳумда, биздек ҳимоясиз 
одамлар орқасида юриши жуда таажжуб. 
Мирмуҳсин, Меъмор. 

ҲИМОЯТ [ а . — кимсанинг ҳо- 

мийлигида бўлиш; мудофаа; паноҳ; ҳомий- 
лик] эск. кт. айн. ҳимоя 1. Бугун маликанинг 
меҳри тушган, унинг ҳимоятидаги Оққиз 
бўлғуси куёви билан куч синашарди. М. Маҳ- 
мудов, Мангу куй излаб. Бир хил ота-она- 
лар касаллик ё қарилик натижасида бола- 
ларининг моддий ҳимоятларига муҳтож 
бўлсалар, бошқалар бунга эҳтиёж сезмай- 
дилар. М. Исмоилий, Фарғона т. о. 

Ҳимоят қилмоқ (ёки кўрсатмоқ) айн. 
ҳимоя қилмоқ 1 қ. ҳимоя. Агар қилмади эл 
ҳимоят санга, Ўзингдан керакдир шикоят 
санга. Алишер Навоий. Ўз фарзандларига 
ҳимоят кўрсатишни билмаган тошбағир 
падар олдида бора-бора фарзанд ҳам юрак 
олдириб қўйиши, ундан совиб кетиши мум- 
кин. Ж. Абдуллахонов, Тўфон. 




ҲИМОЯТЛИ Қўллаб - қувватлайдиган, 
ҳомий бўлувчи; ҳимоячиси бор, кимнинг- 
дир паноҳида бўлган. Яхши кунларимда сал- 
танатли онам, Ёмон кунларимда ҳимоятли 
онам. «Оқ олма, қизил олма». Оқ сут берган 
оналари Рози бўлсин, ёр-ёр. Ҳимоятли(к) 
оналари Қози бўлсин, ёр-ёр. «Қўшиқпар». -Га- 
пингизга қараганда, ҳамиятли, ҳимоятли, 
беш вақт намозни канда қилмайдиган му- 
сулмон бир косибнинг қизи экансиз, — деди 
Ойша яллачи Латифахонга. Ғ. Ғулом, Шум 
бола. 

ҲИМОЯЧИ 1 Қўллаб -қувватловчи, ёр- 
дам берувчи; ҳомий. Отахўжа аканинг гапида 
жон борлигини тушуниб, корандалар жим 
ўтирар, энди уларнинг ҳимоячиси борлиги 
далда берарди. С. Юнусов, Кутилмаган хази- 
на. Дарҳақиқат, ҳимоячи акалари туфайли 
унинг дўпписи доимо қайтоқи. «Муштум». 

2 Ҳужум, босқин ва ш.к. дан қўриқлов- 
чи, ҳимоя қилувчи. Ватан ҳимоячилари. 
н Самарқанддан қайтган чопар Бобурнинг 
ҳаёт билан ўлим орасида беҳуш бўлиб ёт- 
ганини айтиб бергандан кейин, қалъа ҳи- 
моячиларининг бир қисми фитначилар то- 
монга қочиб ўтиб кетди. П. Қодиров, Юл- 
дузли тунлар. Армия ҳарбий советининг.. 
мурожаати, айниқса, кичик ер ҳимоячила- 
рининг кучига куч, ғайратига ғайрат қўшди. 
Т. Рустамов, Мангу жасорат. 

3 ҳуқ. Судда айбланувчининг манфаати- 
ни ёқловчи, уни ҳимоя қилувчи. Жамоат 
ҳимоячиси. н Тергов, cypuuimupye орган- 
лари томонидан олиб борилган тақдирда, 
ҳимоячининг ишда иштирок этиши ман 
этилади. Газетадан. 

4 спрт. Команданинг ҳимоя қисмида 
ўйновчи. Болалар кўчани бошларига кўтариб, 
чангитиб, копток тепишарди.. Икки томон- 
нинг дарвозабони, ҳужумчию ҳимоячилари 
бор. Р. Файзий, Ҳазрати инсон. Бу ўйинда 
ҳамшаҳарларимиз таркибида ҳимоячи Нико- 
лай Маслов биринчи марта ўйинга тушди. 
Газетадан. 

5 Диссертация, лойиҳа ва ш.к. ни ҳимоя 
қилувчи, ёқловчи. Ҳимоячи ўз қарашларини 
ишонарли далиллар билан асослаб, саволлар- 
га тўлиқ ea аниқ жавоб берди. Газетадан. 

ҲИНГИЛЛЛМОҚ с.т. Ҳирингламоқ. -Сиз- 
га ўша қурилишингиздаги ҳингиллаган қизлар 
бўлса. Бўлмаса, нега кунда ишдан кеч қай- 
тасиз? — деди Ойниса Йигиталига. С. Ка- 


роматов, Бир томчи қон. [Икки синфдош\ 
Ҳингиллаб кулишар, катталардек қўлларини 
ҳаракатга солиб гаплашишар ea яна кулиб 
қўйишарди. Мирмуҳсин, Умид. 

ҲИНГИЛЛАШМОҚ Ҳингилламоқ фл. 
бирг. н. Обиджон жуда қўпол ea беадаб бир 
топишмоқни қичқириб айтган эди, кампир 
уни қаттиқ қарғади, болаларга қўшилиб ҳин- 
гиллашган Нурига пичинг қилди. Ойбек, Тан- 
ланган асарлар. 

ҲИНГИР-ҲИНГИР айн. ҳиринг-ҳиринг. 

Ашир мастликдан юмилаётган кўзини йил- 
тиратиб, ҳингир-ҳингир кула бошлади. С. 
Анорбоев, Оқсой. 

ҲИНД 1 Ҳиндистонда қадимдан яшаб 
келаётган тубжой аҳолининг номи. Ҳинд хал- 
қи ( қ. ҳиндлар). 

2 Шу халққа мансуб, тегишли. Ҳинд чо- 
йи. Ҳинд аёли. н Маъсума қизлигида ҳар 
замонда бир — ҳинд фильмлари қўйилаёт- 
ганда борарди кинога. А. Ибодинов, Бир том- 
чи ёш. 

ҲИНДИ(И) Ҳинд халқига мансуб шахс. 
Қаердан бўлса ҳам, ўша ҳиндини топасан 
ea назрини бериб, яхшилаб қайтариқ қил- 
дирасан. А. Қодирий, Ўтган кунлар. Палата 
эшиги олдида бизни ҳиндига ўхшаган қоп- 
қора, катта-катта кўзлари ёниб турган 
бир йигит.. камоли эҳтиром билан кутиб 
олди. А. Қаҳҳор, Минг бир жон. 

ҲИНДЛАР Миллатидан, динидан ва 
тоифасидан қатъи назар, Ҳиндистонда қа- 
димдан яшаб келаётган тубжой аҳоли. 

ҲИНДУЛАР қ. индейслар. 

ҲИНДЧА с.т. Ҳинд халқи томонидан 
ишланган, яратилган. Клубда ҳиндча кино 
кетаётган экан.. Ў. Ҳошимов, Қалбингга 
қулоқ сол. 

ҲИРИНГЛАМОҚ «Ҳиринг-ҳиринг» овоз 
чиқармоқ, шундай товуш чиқариб кулмоқ. 
У. бир четда ҳиринглаб турган букри йи- 
гитга юзланди. С. Сиёев, Ёруғлик. Аҳмад 
ҳам жилмайди. У бемаъни қаҳқаҳани, муно- 
фиқона ҳиринглашларни ёмон кўрарди. Ф. 
Мусажонов, Ҳиммат. Жамол кумуш тиш- 
ларини кўрсатиб, ҳиринглаб кулди. Э. Усмо- 
нов, Ёлқин. Қўзибой қошини чимириб, ни- 
манидир ўзича чамалаб турди-да, сўнг бир- 
дан ҳиринглаб кулиб юборди. Ҳ. Назир, Сўн- 
мас чақмоқлар. 

ҲИРИНГ-ҲИРИНГ тақл.с. Паст овоз- 
ли кулги товушини билдиради. -Гап-сўзда 




ҳам бир маъни бўлиши керак, — деди Гул- 
шан, бўшдан-бўшга ҳиринг-ҳиринг; бундан 
кўра тинч ухлаган яхши. А. Қодирий, Меҳ- 
робдан чаён. Низомиддинов орқасидан эрга- 
шиб келаётган Турсунбой отага нималардир 
деб тушунтирар, ҳадеб ҳиринг-ҳиринг кулар 
эди. С. Аҳмад, Ҳукм. Бу.. мастона довди- 
рашлар, бу беҳаё ҳиринг-ҳиринглар жонинг- 
га тегмадими ? С. Сиёев, Ёруғлик. 

ҲИРОВУЛ [мўғ.\ тар. Қўшиннинг ол- 
динги сафи, авангард, илғор. Қўишн ичида 
энг иш кўрган.. баҳодирларни саралаб, ҳиро- 
вул тузиб.. Арғунбекка топширди. Ойбек, 
Навоий. 

ҲИРС [а. — бирор нарсага қаттиқ 

берилиш, интилиш; тама, очкўзлик] 1 Ети- 
шиш, эришишга бўлган кучли интилиш, 
истак, майл. Мол-дунё тўплашга бўлган ҳирс. 
н Мерос олиш ҳирси билан ота-онангнинг 
ўлимини асло истамагин. «Қобуснома». 

Ҳирс қўймоқ Бирор нарсага ўта берил- 
моқ, ружу қилмоқ, кетидан қувмоқ. Пулга 
ҳирс қўймоқ. н Сарви холанинг ҳам суяги 
меҳнатда қотди. Аммо у мол-дунёга сира 
ҳирс қўймади. С. Кароматов, Бир томчи қон. 
Отасининг феълини билган Таманно бир- 
икки кундан бери ичкиликка ҳирс қўйган 
эрини туртибуйғотди: -Туринг-э, уят бўлиб 
кетди. Шуҳрат, Жаннат қидирганлар. 

2 салб. Жинсий ҳиссиёт, шундай ҳис- 
сиётли майл. ..кўзлари сузук, лағча чўққа 
айланган қалби бетўхтов урар, шу чўғ 
туфайли аланга олаётган ҳирсни босишга 
қурби етмасди ҳатто. Ж. Абдуллахонов, 
Хонадон. ..ўзига қайноқ ҳирс билан ёпи- 
шишини ҳам доимо истарди. Мирмуҳсин, 
Умид. 

ҲИРСИИ [а. — ҳирс, майл, очкўз- 

ликка оид] кам қўлл. Ҳирсга оид. Буни [бу 
гапни] Аъзам ўзича тушунди: қиз унинг ҳир- 
сий ниятини тушунди. Шуҳрат, Жаннат қи- 
дирганлар. 

ҲИРСЛИ 1 Ҳирс қўйган; берилган. Мол- 
дунё орттиришга ҳирсли одам. 

2 Жинсий ҳиссиётли, шундай ҳиссиёт 
акс этувчи (қ. ҳирс 2). Ортиқнинг ҳирсли 
кўзлари буни ҳам авради. Ўзига қараб кўз 
уриштирмаса тура олмайдиган қилиб қўй- 
ди. Шуҳрат, Сайланма. 

ҲИС(С) [а. — сезги, туйғу; идрок] 

1 Ташқи таъсирни қабул қилиш қобилияти 
ва шу таъсирдан юзага келадиган ҳолат; 


сезги, туйғу. Хаёлим саҳрода кезади уйғоқ, 
Ҳиссимни тортганди поёнсиз қирғоқ. Ғайра- 
тий. Бу қўшиқлар қизда ўзи ҳам нима эка- 
нини билмайдиган ҳислар уйғотар эди. А. 
Қаҳҳор, Қўшчинор чироқлари. Сен чал бугун 
ялпи ҳаёт куйини, Бутун сезги, ҳиссим би- 
лан тинглайин. Ғайратий. Низомжон хатни 
кўрди-ю, қувончли, аламли, билиб бўлмайди- 
ган бир ҳис вужудини қамраб олди. С. Аҳ- 
мад, Уфқ. 

Ҳис қилмоқ (ёки этмоқ) 1) ҳис, сезги 
қобилияти билан нарса, ҳаракат-ҳолат ва 
ш.к. ни билмоқ, илғамоқ; сезмоқ. Ёдгор ел- 
касида қизнинг кафтидан ўтаётган ҳаро- 
ратни ҳис қилар.. юраги ҳаяжондан гупил- 
лаб урар эди. Ў. Ҳошимов, Қалбингга қулоқ 
сол. Мулла Фазлиддин ўз юзида Хонзода бе- 
гимнинг нафасини ҳис қилди. П. Қодиров, 
Юлдузли тунлар. Манглайида совуқлик ҳис 
этиб, Кумуш кўзини очди. А. Қодирий, Ўт- 
ган кунлар. Шербек.. Нигорага қаттиқ боғ- 
ланиб қолганини ҳис этди. С. Анорбоев, 
Оқсой; 2) бирор ҳолатда билмоқ; сезмоқ, 
туймоқ. Ўзини енгил ҳис қилмоқ (этмоқ). н 
Адиба шу бир уй меҳмон орасида ҳам ўзини 
ёлғиздек ҳис қилди. Газетадан. Бу магазинда 
у ўзини ўз уйидадек ҳис этишини яна бир 
марта кўрсатиб қўйгиси келди. Ф. Муса- 
жонов, Нозик масала. 

2 Киши руҳияти, қалбидаги бирор нар- 
сани акс эттирувчи, у билан боғлиқ сезги, 
туйғу. Севги деб аталган бу ҳислар баҳор 
ёмғиридек шарр этиб ўтиб кетмасмикан? 
Мирмуҳсин, Умид. Ёшликда ҳамма ҳам олий- 
жаноб ҳислар, соф виждон, ҳалоллик, номус 
ҳақидаги фикрлар билан тўлган бўлади. Ф. 
Мусажонов, Ҳиммат. Қандай ҳислар, қандай 
фикрлар Қиз қалбини забт этиб олди? Уй- 
ғун. Унинг қарашида таҳлика, саросима ёки 
«ажаб бўлибди!» деган бир маъно, бир ҳис йўқ 
эди. Ойбек, Навоий. 

ҲИСЛАМОҚ кам қўлл. айн. ҳис қилмоқ 2. 
қ. ҳис 1. «Мен сеники», дея киргандай Уўзи- 
ни хўжа ҳислайди. Ҳ. Олимжон. 

ҲИСЛИ Сезиш, ҳис этиш қобилиятига 
эга; сезгир; ҳушёр. 

ҲИСОБ [а. ..i-> — ҳисоблаш, ҳисоблаб, 

санаб чиқиш; саноқ; ҳисоб-китоб; якун 
чиқариш, ҳисобот] 1 Сон, миқцорни бел- 
гилаш учун рақамлаб аташ; саноқ, санаш. 
Оғзаки ҳисоб. Ҳисобда янглишмоқ. н Ясо- 
вулбоши ҳисобидан янглишмай, ўлим кал- 




тагини санайди. С. Сиёев, Ёруғлик. Қирмоқ- 
даман фашист ўғрини, Ҳисобимда ҳозир юз 
ўттиз. Р. Бобожон. Сенинг ҳисобингга тўғри 
келадими? Агар олган ҳисобимиз тўғри чиқса, 
бу гал унинг [ Отабекнинг\ Марғилонга қуруқ 
қатнаб юришининг еттинчи қайтаси эди. А. 
Қодирий, Ўтган кунлар. 

2 Ҳисобда бўлгани; миқцор, саноқ. Ҳа- 
шарда қатнаишётганларнинг ҳисоби. Фер- 
мадаги қўйларнинг ҳисоби. Оларда ҳисоби — 
тўққиз, Берарда саноғи — ўттиз. Мақол. н 
Рус шаҳарларига бориб савдо қилувчилар 
Туркистонда жуда оз ҳисобда бўлиб.. А. 
Қодирий, Ўтган кунлар. 

Ўрта ҳисобда Ўртача ҳисоб билан айт- 
ганда. Жамоа ўрта ҳисобда йигирма беш 
центнердан ҳосил олади. Ҳисобга олмоқ 1) 
ҳисобини, миқцорини белгиламоқ. Мажлис 
қатнашчиларини ҳисобга олдим\ 2) ҳисоб- 
дагилар қаторига киритмоқ, ҳисобга қўш- 
моқ; ҳисобламоқ. Ака-ука Ҳасанбек, Ҳусан- 
бек, томда ишлаётган гуржи ва пастдаги 
икки йигитни ҳисобга олмаганда, қурилишда 
одам йўқ эди. Мирмуҳсин, Меъмор; 3) эъ- 
тиборда тутмоқ, эътиборга олмоқ. Самар- 
қанд ҳокими этиб тайинланган амирзода- 
нинг ғоятда ёш эканини ҳисобга олиб.. шоҳ 
Малик Тархонни унга маслаҳатгўй ва ҳи- 
моячи этиб тайинлади. Мирмуҳсин, Меъмор. 
..ректорат ҳам унинг иккита имтиҳондан 
«қарзи» борлигини ҳисобга олиб, бу қарорни 
тасдиқлаганди. Ў. Ҳошимов, Қалбингга қулоқ 
сол. Ҳисоби йўқ Сон-саноғини белгилаб 
бўлмайдиган (белгилаш қийин) миқцорда, 
жуда ҳам кўп; беҳисоб, ҳисобсиз. Хизмат 
қилар ҳисоби йўқ сипойи.. «Баҳром ва Гу- 
ландом». ..бир томондан кириб келаётган- 
ларнинг ҳисоби йўқ. К. Яшин, Ҳамза. Ҳисо- 
бига етмоқ ( асосан, бўлишсиз шаклда) Сон- 
миқцорини белгиламоқ. Қишлоқ кулбалари- 
нинг чети кўринмас, ҳовлиларнинг ҳисобига 
етиб бўлмасди. «Ўзбекистон қўриқлари». 

3 Кимса ёки нарсаларнинг мавжуд- 
лигини, миқцорини белгилаш рўйхатидаги, 
унда қайд этилувчи мажмуи; қайд этилув- 
чилар (этилганлар), борлар гуруҳи, қатори. 
Инвентарь ҳисоби. Ҳисобга киритмоқ. Ҳи- 
собдан чиқарилмоқ. н Ҳали бу ҳисобга фу- 
қародан ўлдирилган бечоралар кирмайди. А. 
Қодирий, Ўтган кунлар. Боягиси ўн битта- 
миди? Мана шу сўнггисини ҳисобга ёзинг.. 
Шуҳрат, Шинелли йиллар. 


Ҳисоб дафтари 1) шахс, нарса ёки сон- 
миқдор қатори қайд этилувчи дафтар. У 
тирмашиб, хирмонга чиқа боишади.. тарози 
ёнида турган Талъат уни кўриб қолди ше- 
килли, ҳисоб дафтарини пахта устига таш- 
лаб, чопиб келди.. Ў. Ҳошимов, Қалбингга 
қулоқ сол; 2) сарф-харажат, тушум ва ш.к. 
лар қайд этилган дафтар. -Ҳай, майли.. мен- 
да одамгарчилик бор, — дейди-да, ҳисоб 
дафтари билан чўтни олади. П. Турсун, 
Ўқитувчи. 

4 айн. ҳисоб-китоб 5. У f Отабек]ўзининг 
душманларини ўлдириш учунгина Марғилонга 
қатнаб юрган экан, ҳисобини тугатди-да, 
бедарак кетди-қолди. А. Қодирий, Ўтган 
кунлар. 

Ҳисоб қилмоқ айн. ҳисоб-китоб қилмоқ қ. 
ҳисоб-китоб 1. У савдогарни ўз ҳузурингизга 
олиб келиб, ҳисобни ўзингиз қилганингиз 
хўброқдир. «Бўтакўз». 

5 Ўзаро келишув, битимга кўра оли- 
надиган улуш, ҳақ. Марғилондан арава ми- 
ниб келувчи ёлланган киши бўлиб, Тошкент- 
га келишининг эртаси куни ҳисобини олган 
эди. А. Қодирий, Ўтган кунлар. 

6 (асосан эгалик, ж.к. ва ч.к. қўшимча- 
лари билан) Кимса, жамоа ва б. тасарруфи- 
да, унинг ихтиёрида бўлган нарса, моддий 
бойлик, озиқ-овқат, пул ва ш.к. Гапнинг қис- 
қаси, ўзга халқлар ҳисобига яшади. С. Ка- 
роматов, Олтин қум. Энди командировкага 
ҳам ўз ҳисобингиздан бориб келасизми? С. 
Нуров, Нарвон. 

7 Кўпчиликка ёки кимсага қилинган, 
бўлган ишлар ҳақида бериладиган маълу- 
мот. Кейин қўли билан пешонасини сиқди- 
да, ҳисоб беришга бошлади.. қалтираган 
кўллари билан чўт қоқди. Ойбек, Танлан- 
ган асарлар. Отни бир оз совитдим, беда 
солдим, — Қобил, биров ундан: «Нима қилиб 
юрибсан?» деб сўраётгандай, ҳисоб берди. 
Ҳ. Ғулом, Машъал. Меҳмонхоналардан бири- 
да Мирзакаримбой ўз гумаштасидан ҳисоб 
олар эди. Ойбек, Танланган асарлар. 

8 кам қўлл. айн. ҳисобот. Раҳбарнинг ярим 
йиллик ҳисоби. н Менинг икки оёғимни бир 
этикка тиқиб, ҳисобимни қўйишлари мум- 
кин. Ш. Рашидов, Бўрондан кучли. 

9 эск. айн. арифметика. Янги мактаблар 
очиб, Қуръони карим ва бошқа диний дарс- 
лар билан бирга, жуғрофия, тарих, ҳисоб 
каби илмларни ҳам таълим берайлик. Ой- 




бек, Танланган асарлар. Иккинчи дарсда 
Зоҳидов деган ёшгина.. бир йигит ҳисобдан 
дарс берди. П. Турсун, Ўқитувчи. 

10 махс. Ҳисоблаш, ҳисоблаб чиқиш на- 
тижаси. Баъзан у узундан-узоқ ҳандасавий ҳи- 
собларни қоғозга ёзиб қолар, яна ўйчанлик 
билан қамиш қалам орқасини ғажий бошлар- 
ди. Мирмуҳсин, Меъмор. 

11 Бирор нарса учун тўланадиган пул 
суммаси қайд этилган ҳужжат. Ҳар бир сту- 
дент-қурилиш отрядида иқтисод ва ҳам- 
корлик шахсий ҳисоблари очилган. Газета- 
дан. 

12 бух. Бирор муассаса, ташкилот ва 
ш.к. да бухгалтерия иш-муомаласини олиб 
бориш (юритиш) учун хизмат қилувчи 
молиявий операция, шунингдек, ҳужжат- 
лар. 

13 Спорт ўйинида томонлар очкосини 
белгиловчи рақамлар (рақамларда ифода- 
ланувчи сонлар) нисбати. Ўйинда ҳисоб тенг- 
лашди — 2:2. Бу гал 5:2 ҳисоби билан меҳ- 
монлар ғалаба қилишди. 

Ҳисобни очмоқ Ўйинда биринчи бўлиб 
1 рақами билан қайд этилувчи амални ба- 
жармоқ. Мас., биринчи тўпни киритмоқ. 
Ўйиннинг ўттиз тўққизинчи минутида Боқи 
ҳисобни очган эди. Р. Азизхўжаев, Яшил 
чайла. 

14 Гап охирида (кесим таркибида) «деса 
бўлгудек», «деярли» маъносини биддиради. 
Газ қуритадиган саккизта насоснинг ҳам- 
маси монтаж қилиб бўлинди ҳисоб. Газета- 
дан. На хотин, на бола-чақа. Дунёдан тоқ 
ўтдик ҳисоб. Ойбек, Танланган асарлар. 
Элчиев Рўзиев билан унчалик яқин эмас, ош- 
қатиқ бўлган жойи ҳам йўқ ҳисоб. Э. Аъзам, 
Жавоб. 

15 Бирор иш, хатти-ҳаракатнинг қано- 
атланарлилигини, ўрнига ўтишини билди- 
ради. Оёғингизга қўй сўйсак арзийди, Юсуф- 
жон ака. Бу ҳисоб эмас, ҳовлига борамиз.. К. 
Яшин, Ҳамза. 

16 с.т. Илож, чора; имконият. Дарёдан 
ўтишнинг ҳисоби борми? н Қайтай десам 
— қувади, ўтиб кетишнинг сира ҳисоби йўқ.. 
А. Қаҳҳор, Қўшчинор чироқлари. Дардим 
ичимда. Бир олдингизга бориб, юрагимни ёзиб 
келаман дейман, сира ҳисобини қилолмай- 
ман. Р. Файзий, Ҳазрати инсон. 

17 фолък. Нима қилиш, иш-фаолият 
режаси, иш олиб бориш йўли. Бу сўзни қиз 


эшитиб, ақлини йитириб, ҳисобини йитириб, 
шошиб қолди. «Муродхон». 

18 ( 3-ш. эгалик ва ж.к. шаклида — ҳи- 
собига) кўм. взф. Асос, сабаб, қарашлилик 
каби муносабатларни ифодалайди; эвазига, 
учун, туфайли. Катта меҳнат ҳисобига 
шундай натижаларга эришилди. н Бу йил 
узумдан биринчи маротаба давлат ҳисоби- 
га ҳосил йиғиб олинди. «Ўзбекистон қўриқ- 
лари». Оғир минутларда биз фақат солдат- 
ларимизнинг мардлиги ва қатъийлиги ҳисоби- 
га душманни тутиб турардик. Н. Сафаров, 
Оловли излар. 

Бир ҳисобда Бошқа томондан олиб 
қараганда; бир жиҳатдан. Бир ҳисобда, айт- 
маганимиз дуруст бўлди. н Бир ҳисобда, 
дадамнинг ухлаб қолгани менга яхши бўл- 
ди. «Победа»да бир ўзим маза қилиб кета- 
ман.. С. Аҳмад, Чўл бургути. 

ҲИСОБДА айн. ҳисобли 1. Ҳозир трак- 
торларнинг ҳар бир минути ҳисобда. Н. Са- 
фаров, Танланган асарлар. Сув ноёб, унинг 
ҳар томчиси ҳисобда. Н. Сафаров, Оловли 
излар. 

ҲИСОБДОН [а. + ф. ^1л_Л — ҳисобни 
(яхши) билувчи; аниқ, пухта ишловчи] эск. 
кам қўлл. Ҳисобида адашмайдиган, ҳисо- 
бини яхши биладиган, тўғри ҳисоб юри- 
тадиган. -Ҳисобни ёлғиз бойлар биладилар 
деманг, — деди гапга қўшилмай.. ўтирган 
соқоли қирқиқ бир йигит, — ёлланиб иш- 
ловчилар ҳам ҳисобдон бўлган. С. Айний, 
Қуллар. Соат кундуз бирдан кечиксак, ов- 
қатимиз даладан қайтиб келади. Одамлар 
жуда ҳисобдон бўлиб қолган, ҳар бир да- 
қиқасини ҳисоблабюради. И. Раҳим, Ҳилола. 
Уни қилни қирқ ёрадиган ҳисобдон, деб таъ- 
рифлашади. М. Назаров, Жўш лочини. 

ҲИСОБДОР [а. + ф. jla-il — ҳисобга 
эга; ҳисоб берувчи; ҳисобчи; бухгалтер] эск. 
Ўз ишлари ҳақида бирор кимса ёки таш- 
килотга ҳисобот бериб турадиган. Ҳисобдор 
шахс. 

ҲИСОБ-КИТОБ 1 Бажарилган иш, хиз- 
мат учун қилинган сарф-харажат ва тўла- 
надиган ҳақнинг ҳисоби. .. шу кунгача баъ- 
зиларнинг ҳақига хиёнат қилинди. Ҳисоб- 
китобда улар ўз ҳақларини талаб этади- 
лар. Мирмуҳсин, Меъмор. -Шартномани 
бажардик, хўжайин, энди ҳисоб-китоб.. — 
деди секингина. Ж. Шарипов, Хоразм. Ҳут- 
бинисо бойнинг ҳисоб-китобини тинглаб.. 




ниҳоят, беил қадоқча хашаки ўрик ундириб 
қайтади. П. Турсун, Ўқитувчи. 

Ҳисоб-китоб қилмоқ Шундай ҳисобни 
амалга оширмоқ, ҳисобламоқ. Ҳиз маиш- 
надан тушиб, шофер билан ҳисоб-китоб 
қилаётиб, кулиб қўйди. Шуҳрат, Жаннат 
қидирганлар. Ҳараса, кабобпаз йигит: -Ҳи- 
соб-китобни қилинг-у, улфатингиз билан 
даф бўлинг, — деб турибди. «Гулдаста». 

2 Кирим-чиқим, даромад ва харажатлар 
ҳисобини қилиш; ҳисоблаш. Мирҳосил дарё 
бўйидаги брезент чодирда ёлғиз чўт қоқар, 
ҳисоб-китоб билан машғул эди. Ҳ. Ғулом, 
Машъал. 

3 Шундай ҳисоб ишларини олиб бориш 
ва қайд этиш, шунингдек, қайд этилган 
ҳужжат. Ҳисоб-китоб ишларидаги чатоқлик- 
лари туфайли бухгалтер Маюсуф ишдан 
бўшаб кетди. «Муштум». Жамоанинг ҳисоб- 
китоб ишларини олиб боришга сиздай ўқи- 
миииги кишилар керак. Ҳ. Ғулом, Машъал. 

4 Умуман, бирор нарса ҳақида олиб 
борилган ишлар ҳисоби, ҳисоб натижалари. 
Ҳисоб-китобларга кўра.. бундай чиқиндилар 
миқдори 1980 йилга бориб йилига 30 миллион 
тонна, Ўзбекистонда эса Олмалиқ, Самар- 
қанд ва Ҳўқондаги ўғит заводлари чиқин- 
диси саккиз миллион тоннани ташкил эта- 
ди. «Фан ва турмуш». 

5 кўчма Ўзаро муносабат, уни бир ёқли 
қилиш. Руҳингиз шод бўлсин, қурбон бўлган- 
лар, Келди ёв-ла ҳисоб-китоб онимиз. В. Зо- 
ҳидов, Ҳаётбахш бадиият тароналари. Боль- 
шевиклар билан ҳисоб-китобни тугатамиз! 
Н. Сафаров, Танланган асарлар. 

Ҳисоб-китоб қилмоқ 1) бир ёқли қил- 
моқ, ҳисоблашмоқ. Душман билан ҳисоб- 
китоб қиладиган вақт етди; 2) ишдан бў- 
шамоқ. Мунира туғуруқхонадалигида Аҳмад 
ишхонасига бориб, узил-кесил ҳисоб-китоб 
қилиб келди. Ф. Мусажонов, Ҳиммат. Ҳисоб- 
китобини олмоқ айн. ҳисоб-китоб қилмоқ 2. 
Маҳкамовнинг отпускаси тугаши билан унга 
«ҳисоб-китобингни ол», дейишди. «Муштум». 

ҲИСОБЛАМОҚ 1 Санаб, миқдорини 
аниқламоқ, санамоқ. Пулни ҳисобламоқ. Ми- 
нутларни ҳисобламоқ. Бармоқ билан ҳисоб- 
ламоқ. Экилган кўчатларни ҳисоблаб, яна 
20 myn экиш кераклигини айтди. 

2 Номаълум бир миқдорни ҳисоб йўли 
билан аниқламоқ, ҳисоблаб топмоқ. Ҳозир 
бир центнер naxma неча меҳнат кунига 


тушади? Ўрмонжон буни ҳеч қачон ҳисоблаб 
кўрмаган бўлса керак, жавоб бера олмай 
илжайди. А. Қаҳҳор, Қўшчинор чироқлари. 
..ўз имкониятларини ҳисоблаб чиқиб, яна 
давлатга қўшимча «кумуш тола» етказиб 
беришга аҳд қилишди. Газетадан. ..ҳисоблаб 
қарашса, йигитчанинг гарданига пирасант 
[процент] билан роса саккиз юз сўм пул 
тушибди.. Ойбек, Танланган асарлар. 

3 Ҳисобга олмоқ, ҳисобланувчи нарса- 
лар қаторига қўшмоқ. Табиатимни ланж 
қилган баъзи нуқсонларни ҳисобламасам, мен 
сафаримдан хурсандман.. «Муштум». Овқат, 
кийимни эмас, сувни ҳам ҳисоблайди у қи- 
зиталоқ [бой]. Ойбек, Танланган асарлар. 
Ёғга ҳисоблаб, 35 минг 500 сўмга сут сотиб 
олиб топишрганмиз дегин.. «Муштум». 

4 Бирор тарзда баҳоламоқ, маълум бир 
хулоса чиқармоқ; -деб билмоқ, ўйламоқ. 
Ҳаёти мобайнида икки myn ниҳол экиб ўс- 
тирган инсон ўз умрини мазмунли ўтди, деб 
ҳисоблашга ҳақлидир. Газетадан. .. шу мак- 
тубни олган кунингиздан бошлаб ўзингизни 
мендан бегона ва никоҳимдан ташқари ҳи- 
собласангиз бўладир.. А. Қодирий, Ўтган 
кунлар. Операция пайтида хирург энг яқин 
одамини ҳам бегона ҳисоблайди. Ў. Ҳоши- 
мов, Нур борки, соя бор. Аёлни камситган 
кимсани одам ҳисобламанг. Газетадан. 

5 махс. Номаълум сонни ҳисоблаб чи- 
қармоқ, шу мақсадда ҳисоблаш иши олиб 
бормоқ. Бу формулалар шамолнинг тезлиги- 
ни ҳисоблаш имконини беради. 

ҲИСОБЛАНМОҚ 1 Ҳисобламоқ фл. ўзл. 
ва мажҳ. н. Тарозида тортиш натижалари- 
га қараб, тухумнинг вазни ўрта ҳисобда неча 
грамм ва неча процент камайганлиги ҳи- 
собланади. «Ўзбекистон паррандачилиги». 
Суиқасдга алоқадор ҳисобланиб, ҳибсга олин- 
ганлар ичида машҳур меъмор Нажмиддин 
Бухорийнинг ўғли Низомиддин ҳам бор эди. 
Мирмуҳсин, Меъмор. 

2 Боғлама вазифасини бажаради (қ. 
боғлама). Кислород ҳавонинг энг муҳим тар- 
кибий қисми ҳисобланади. Газетадан. Ўтар 
бобонинг отаси.. ҳам хон табиби эди, сарой 
одамларидан ҳисобланарди. С. Сиёев, Ёруғ- 
лик. Беғаразлик билан қилинган яхшилик — 
ҳар икки кииш учун ҳам катта бойлик ҳи- 
собланади. Газетадан. 

ҲИСОБЛАШ 1 айн. ҳисобламоқ. Бу ишга 
қанча вақт ва маблағ кетиишни ҳисоблаш 




қийин эмас. н ..дафтардан бошини кўтар- 
май, ниманидир ҳисоблашга тушди. И. Ра- 
ҳим, Чин муҳаббат. 

2 Ҳисобловчи, ҳисоблаб чиқарадиган. 
Ҳисоблаш машинаси. Ҳисоблаш техникаси. 

ҲИСОБЛАШМОҚ 1 Ҳисобламоқ фл. 
бирг. н. Анови кун Маражаббек билан ҳисоб- 
лашиб кўрсак, Ҳўқоннинг ўзидан икки йил- 
нинг ичида етмиш саккиз бек ўлдирилибдир. 
А. Қодирий, Ўтган кунлар. Баъзилар Саи- 
дийнинг бу шошқалоқлигига, ўзини тутол- 
маслигига катта аҳамият бериб, унинг гап- 
да иштирок этишини ҳам хавфли ҳисобла- 
шар эди. А. Қаҳҳор, Сароб. 

2 Ўзаро ҳисоб-китоб қилмоқ, ора очиқ 
қилмоқ. 

3 («билан» кўмакчиси ёрдамида) Иш- 
фаолият, муомала ва ш.к. да ҳисобга олиб 
иш тутмоқ; ҳисобга олмоқ. Шароит билан 
ҳисоблашмоқ. Қонун билан ҳисоблашмоқ. н 
Козимбек ўқитувчилар у ёқда турсин, ҳсап- 
то илмий мудир билан ҳам ҳисоблашмади. 
А. Иброҳимов, Сўнгги нур. Ўша йиллари 
Уйғур актёр сифатида танилган эди. Шу- 
нинг учун ҳам ёш театр ишқибозлари унинг 
фикри, маслаҳати билан ҳисоблашардилар. 
Ф. Жўраев, Обид Жалилов. 

ҲИСОБЛИ 1 Ҳисоби, сони, миқдори 
белгили. Омонатин ахир бир кун олади, 
Ҳисобли кун ахир бориб тўлади.. «Эрали ва 
Шерали». 

2 Ҳисобга олинган, ҳисобда бор; ўлчов- 
ли. Ўрмондаги турмушни ўз кўзинг билан кў- 
риб турибсан. Ҳар бир қултум сув, ҳар бир 
бурда нон ҳисобли. И. Раҳим, Чин муҳаббат. 
..вақтингни кўп олибўтирмай. ҳар минутинг 
ҳисобли. Ё. Хаимов, М. Раҳмон, Ҳаёт-мамот. 

3 Унча кўп эмас, чекланган миқцордаги, 
саноқли. Янги йилга ҳисобли кун қолди. 

4 Ўзаро ҳисоби, ҳисоб-китоби жойида 
бўлган. Ҳисобли дўст айрилмас. Мақол. 

ҲИСОБОТ [а. CjLiI ■■■-> — «ҳисоб» с. нинг 
кўпл] 1 Ўз ишлари, топшириқнинг бажа- 
ралиши ва ш.к. ҳақида тегишли масъул 
шахс, ташкилот кабиларга бериладиган (бе- 
рилган) оғзаки ёки ёзма тарздаги расмий 
ахборот. Йиллик ишлар ҳисоботи. Коман- 
дировка ҳисоботи. Депутатнинг сайловчи- 
лар олдидаги ҳисоботи. н Йиғим-терим 
даврида айрим бригадаларнинг ҳисоботи 
эшитиб турилди. Газетадан. Мана бу ҳисо- 
ботларни институт илмий секретарига 


топшириб, кейин «Фан»га ўтасиз.. С. Ну- 
ров, Нарвон. 

2 Шундай ахборотни эшитиш учун бў- 
ладиган йиғин. Йиллик ҳисоботга уч кун қол- 
ганда «Ғалаба» колхозининг paucu Маҳмуд 
Бекмирзаевни райкомга чақиришди. Ў. Ус- 
монов, Сирли соҳил. Ҳисоботдан сўнг Сул- 
тонов райондан келган икки вакилни капаси- 
га таклиф этди. «Ўзбекистон қўриқлари». 

Ҳисобот даври Ҳисоботда қайд этила- 
диган ахборот, маълумотларни ўз ичига 
оладиган давр. Ҳисобот даврида асосий эъ- 
тибор пахтачиликни ривожлантиришга, 
унинг самарадорлигини оишришга қаратил- 
ди. Газетадан. 

ҲИСОБСИЗ 1 кам қўлл. Ҳисоби йўқ, 
ҳисобга олинмаган. 

2 Ниҳоят кўп, сон-саноқсиз, чегарасиз, 
беҳад. Ҳисобсиз бойлик. Ҳисобсиз имконият. 
н Нима кўп — деҳқон кўп. Қўшни қиш- 
лоқларда санқиб юрганлар, очлар ҳисобсиз. 
Ж. Шарипов, Хоразм. Раъно ҳам Анварнинг 
сўзига диққат билан қулоқ солар ва кўпин- 
ча ҳисобсиз саволлар билан уни кўмиб таш- 
ларди. А. Қодирий, Меҳробдан чаён. 

ҲИСОБЧИ 1 Муассаса, корхона ва ш.к. 
да молия операциясини, ҳисоб-китоб иш- 
ларини олиб борувчи ходим. Ҳисобчи Қам- 
барали Мадиёров бу йилги дала ишлари учун 
қанча маблағ ажратилганини, ундан қандай 
фойдаланиш зарурлигини билмайди. Газетадан. 
Раис мовун [муовин] айлади битта божасин, 
Ҳисобчига танлади катта поччасин. Э. Оху- 
нова, Қулоғингизга гапим бор. 

2 Сарфланган нарсани, мас., меҳнатни 
ҳисоблаб борувчи шахс; табелчи. Трактор 
бригадасининг ҳисобчиси. н Бригадир ҳам, 
ҳисобчи ҳам бошқаларга гапиргани қўрқи- 
шади. Сенинг тилинг бир чиқмасин экан, деб 
ҳамма менга ёпишади. «Ёшлик». 

ҲИСОБЧИЛИК 1 Ҳисобчи, ҳисоб-ки- 
тоб иши, ҳисобчи вазифаси (қ. ҳисобчи 1). 
Бундай қараганда, ҳисобчилик шунчаки ен- 
гил-елпи юмушдек туюлади. Бироқ бу иш 
мураккаб. С. Қодиров, Минг бир бўстон 
бағрида. 

2 Ҳисобчи, табелчи иши, вазифаси (қ. 
ҳисобчи 2). Ўскинбой далада кетмон чопди, 
ер суғорди, пахта терди, бригадага ҳисобчи- 
лик қилди. «Ўзбекистон қўриқлари». 

ҲИСОРИ(Й) (ф. < а. jL^ - 

ўраб олиш; қуршов, қамал; мустаҳкам 




қалъа] Тожикистон Республикасининг Ҳи- 
сор ҳудудига оид; шу ҳудудца етиштирил- 
ган, ишлаб чиқарилган. Алиқул дарҳол бозор- 
га жўнади, бўрдоқи қилинган ҳисори қўй 
келтириб, шу куниёқ сўйди-да.. Ш. Рашидов, 
Бўрондан кучли. ..вақти чоғ — бугун қозонга 
бутун бир ҳисорий қўчқорнинг гўшт-ёғи 
солинган. Ш. Тошматов, Эрк қуши. Бўриев 
бўғжомадан ҳисори беқасамдан тикилган 
бир тўнни олиб, мулла Обидни чақиради. А. 
Қодирий, Обид кетмон. 

ҲИССА [а. а — бўлак, қисм; улуш; 
фойданинг бир қисми] 1 Маълум мақсад 
билан бўлинган, қисмларга ажратилган 
нарсанинг ҳар бир бўлаги, қисми; қисм, 
бўлак. Ҳосилнинг тўртдан уч ҳиссаси. н 
Кейин лойқа сувда балиқ тутиб, ўзига кат- 
та ҳиссани қўпоради. Ойбек, Танланган 
асарлар. 

2 Муайян шахс ёки нарсанинг ҳақ-ҳу- 
қуқи, имкони; тан, чек. Маждиддин.. ўз 
ҳиссасига тушган туманларни санаб чиқди. 
Ойбек, Навоий. 

3 айн. улуш 1. Ўз ҳиссасини ортиғи би- 
лан олди. н Илгарига, ҳеч бўлмаса, ҳар 
кимга ўз ҳиссаси тушади, деган умид бор 
эди. Энди уч хотинга бир ҳовучдан ер, қол- 
ган ҳаммаси Зебихонга.. Чўлпон, Кеча ва 
кундуз. ..мадраса вақфидан кутубхонадор 
учун ҳам ҳисса тайин қилганлар. С. Айний, 
Эсдаликлар. 

4 Бирор нарса, умумий иш ва ш.к. ни 
ташкил этувчи қисм; унга қўшиладиган 
қисм; улуш. Бу ишда менинг ҳам муносиб 
ҳиссам бор. н Ислом маданиятини ривож- 
лантиришга катта ҳисса қўшган муҳта- 
рам зотларнинг номлари бутун оламга маш- 
ҳур. Газетадан. Ушбу нашрга Лутфийнинг 
ўзбек классик шеърияти тараққиётига 
залворли ҳисса бўлиб қўшилган ажойиб шеъ- 
рий меросидан намуналар киритилди. Га- 
зетадан. 

5 эск. Бирор ташкилот ёки тўдага 
қўшилиш, шерик бўлиш ёки аъзо бўлиш 
учун кириш ҳақи сифатида тўланадиган 
ҳақ, пай. 

6 Марта, баробар. Уч ҳисса ортиқ. Да- 
ромад ўтган йилгига нисбатан икки ҳисса 
кўпайди. н Бурноғи йили.. саноат корхо- 
налари икки ярим ҳисса маҳсулот етказиб 
берди. Газетадан. ..шундай воқеалар содир 
бўлдики, булар даҳшатли афсонадан минг 


ҳисса ёмонроқ бўлиб, уларни даф қилишга 
сўфиларнинг азони ҳам кор қилмай қолди. 
П. Турсун, Ўқитувчи. 

Қиссадан ҳисса қ. қисса 3. Ҳиссасини 
чиқармоқ Йўл қўйилган хато-камчилик, 
йўқотилган нарса, имконият ва ш.к. нинг 
ўрнини тўлдирмоқ, уни қоплайдиган, ўр- 
нини босадиган иш қилмоқ. -Кун шундай 
исиб турса, июлда мўлжалга етиб олиш 
мумкин. Куз ҳам баҳорнинг ҳиссасини чи- 
қармай иложи йўқ эди, — деди Холмирза. 
И. Раҳим, Ҳилола. Сидиқжон, худди кеч 
келганимнинг ҳиссасини чиқараман деган- 
дай, дарров ишга тушди. А. Қаҳҳор, Қўшчи- 
нор чироқлари. 

ҲИССАДОР [а. + ф. — ҳиссаси 

бор; ҳиссага эга; шерик, пайчи] эск. Ҳисса 
қўшган, пай киритган, шерик. Ўша кунлар- 
да бир ҳиссадор ширкатга оз сармоя билан 
бўлса ҳам шерик бўлди. А. Қаҳҳор, Асарлар. 

ҲИССИЁТ [а. сЛ — ҳис-туйғулар ва 
уларга берилганлик; ҳиссий ҳолатлар] Ки- 
ши руҳиятида юзага келган ҳиссий ҳолат; 
шахснинг воқеликдаги нарса ва ҳодиса- 
ларга, кишиларга ҳамда ўз-ўзига бўлган 
муносабатларидан келиб чиқадиган кечин- 
малари. Ҳулкарнинг Роҳила холага раҳми 
келди, уни аллақандай бир ҳиссиёт ҳаяжонга 
солди. Ж. Абдуллахонов, Тўйга келинглар. У 
ширин, оромбахш ҳиссиётлар қуршовида 
туннинг қандай ўтганини ҳам билмай қол- 
ди. С. Кароматов, Бир томчи қон. Бугунги 
кун ёзувчиси замонамиз кишисининг ўй- 
хаёллари ва ҳиссиётларини ўз қалбида туй- 
ган ижодкордир. «ЎТА». Кишининг ички 
ҳиссиётини юзидаги ўзгаришлардан тезда 
пайқаб олувчи Исломхўжа қизидаги алам- 
изтиробнинг изларини дарҳол сезди. Ж. Ша- 
рипов, Хоразм. 

ҲИССИЁТЛИ 1 Ҳис этиш қобилияти 
кучли. Ҳанифа Мавлонова ниҳоят баланд 
овозли, лирик ҳиссиётли артистка. Ю. Ҳам- 
дам, Дўстлик қўшиқпари. 

2 Ҳиссиёт ифодали. Бердақ нафис ҳис- 
сиётли, теран ижтимоий мазмунли лирик 
шеърлар яратди. В. Зоҳидов, Ҳақиқат жар- 
чиси. 

ҲИССИЁТЧИ с.т. Ички кечинмаларга, 
ҳис-туйғуларга ғоят берилувчи. 

ҲИССИИ [а. — сезгига, ҳис-туйғуга 

оид; сезиб, билиб бўладиган; сезиларли] 1 
Ҳис, сезгига оид. Дунёга келган чақалоқлар 




улғайгани сайин, уларда ҳиссий аъзолар аста- 
секин шакллана боради. «Фан ва турмуш». 

2 Ҳис-туйғу билан боғлиқ, ҳиссиётни 
ифодаловчи. Ҳиссий ҳолат. Ҳиссий кечинма- 
лар. н Қитъа тили учун ғазалга хос бўлган 
ҳиссий бўёқлар ёлқинида сўзларни жилвалан- 
тириш тамойили характер касб этмайди. 
«ЎТА». Ўзида юксак ҳиссий-ахлоқий мада- 
ниятни мужассамлантирган тарбиячигина 
бола кайфиятига мос воситаларни танлай 
билади. «Фан ва турмуш». 

ҲИССИЗ 1 Сезиш, ҳис этиш қобилия- 
тидан маҳрум, сезмайдиган; ҳушсиз. Наҳот 
жумҳурият матбуоти Кенжалар сингари 
бадхоҳ, жоҳил, ҳиссиз, кишининг камоло- 
тини кўролмай турганлар қўлида бўлса! А. 
Қаҳҳор, Сароб. Шоирни ҳеч таниганми ҳис- 
сиз димоғдор.. А. Орипов, Йиллар армони. 

2 Ҳиссиёт, ҳис-туйғудан холи; бирор 
ҳис-туйғу уйғотмайдиган. Очеркда қаҳрамон 
ҳақида фақат унинг планни ортиғи билан 
бажариши ҳиссиз баён этилган. Ф. Муса- 
жонов, Ҳиммат. -Бўлди.. йиғламанг, — унинг 
овози негадир ҳиссиз, совуқ эди. Ў. Ҳоши- 
мов, Қалбингга қулоқ сол. 

ҲИС-ТУИҒУ Ҳис ва туйғу; ҳислар, ҳис- 
сиёт. Ҳаёт воқеаларининг кучли таъсири 
остида қўзғалган ҳис-туйғу, ички кечинма, 
фикрларни ифода этувчи асарларга лирик 
асар дейилади. «Адабиёт назарияси». У чин- 
дан ҳам Муҳаммаджонни ва ўзининг у ҳақ- 
даги ҳис-туйғуларини яхши билмас эди. П. 
Кодиров, Уч илдиз. Йиллар ўтган capu шоир 
ижодида фикрлар уфқи кенгайиб, ҳис- 
туйғулар тобора сержило бўлиб боради. У. 
Норматов, Кўнгилларга кўчган шеърият. 

ҲИФЗ [а. — сақлаш; сақланиш, му- 

ҳофаза; эсда тутиш] эск. Сақлаш, сақланиш; 
муҳофаза, паноҳ. Парвардигор! Жигарбанд- 
ларимни ўз ҳифзингга олишингни сўрайман! 
Ҳ. Шайхов, Туташ оламлар. 

Ҳифзи сиҳҳат эск. 1) киши саломатли- 
гини ҳимоя қилиш, соғлиқни сақлаш; 2) 
тозалик, гигиена. Ҳифзи сиҳҳатга риоя қил- 
моқ. н Аввал бозорига бориб, савдо-сотиқ 
қилаётган эркак-аёлларга ҳам ҳифзи сиҳ- 
ҳат, покизаликнинг фойдасини қайта-қайта 
тушунтирар эди. К. Яшин, Ҳамза. Ҳифзи 
ҳимоят эск. Ҳимоя, паноҳ. ..биз дуогўй na- 
дарингиз, муштипар онангиз ва яқин дўст- 
ларингиз мунда ҳақ таолонинг ҳифзи ҳи- 


моятида сиҳат-саломат бўлиб.. А. Қодирий, 
Ўтган кунлар. 

ҳиқ тақл.с. Ҳиқичоқ тутганда, нафас 
тиқилганда ҳосил бўладиган узуқ, қисқа 
товушни билдиради (қ. ҳиқичоқ). Элмурод фа- 
қат Маъмуржоннинг «ҳиқ» этган товушини 
эшитиб қолди, холос. П. Турсун, Ўқитувчи. 

ҲИҚИЛДОҚ 1 Нафас йўлининг (бурун 
бўшлиғидан кейин) иккинчи қисми; овоз 
ҳосил қилувчи аъзо (кекирдакка ҳаво ўти- 
шини таъминлайди ва унга қаттиқ, суюқ 
моддалар тушишига тўсқинлик қилади). 

2 Бўйиннинг олд қисми; бўғиз, томоқ. 
Шу вақт унинг [Муталнинг] қўлтиғи ости- 
дан узатилган қўл ҳиқилдоғидан омбир каби 
сиқиб олди. А. Қодирий, Ўтган кунлар. 

(Жони) ҳиқилдоғига келмоқ (ёки етмоқ) 
қ. жон 1. Бу «ахборотчи» амаки Ҳалиманинг 
ҳиқилдоғига келган. У пок-у бошқалар суюғ- 
оёқ, у билимдон-у бошқалар нодон.. «Ўз- 
бекистон қўриқпари». У вақтда машина ях- 
ши, тоза термас эди. Шермат аканинг эса 
жони ҳиқилдоғига келар эди. А. Ҳайитме- 
тов, Шонли авлод. Ниҳоят, сен айтгандек, 
жоним ҳиқилдоғимга етди-да, ўғлингни.. 
йўлдан қайтариб қолгувчи ҳам мен ўзим 
бўлдим.. А. Қодирий, Ўтган кунлар. 

ҲИҚИЛЛАМОҚ 1 «Ҳиқ-ҳиқ» этган овоз 
чиқармоқ. Ҳиқиллаб йиғламоқ. н Нурхон 
ҳиқиллаб, кўзларини арта бошлади. О. Ёқу- 
бов, Ларза. Низомжон кўп гапирмоқчи эди, 
ўпкаси тўлиб, гапи томоғидан чиқмай, 
ҳиқиллаб қолди. С. Аҳмад, Уфқ. У ҳиқичоқ 
тутган каби ҳиқиллаб, ютина-ютина таш- 
қарига чиқди. Ш. Холмирзаев, Тўлқинлар. 

2 Етишиш, эришиш талабида бўлмоқ, 
шу мақсадда қаттиқ сўранмоқ, зорланмоқ. 
Мен шаҳарни ҳеч кўрган эмас эдим. Шунинг 
учун, онам қаёққа борса, шу ёққа кети- 
дан эргашиб, ҳиқиллаб борардим. Ойдин, 
Дўндиқдан ҳам ёш экан. Қумринисо ўлгур 
«Бурушган, тиришган башарамизни кўрга- 
ни ким ҳиқиллаб турган экан», деб қочиб 
кетди. А. Қаҳҳор, Қўшчинор чироқлари. 

ҲИҚИЧОҚ Диафрагманинг тортишиб 
қисқариши натижасида нафас йўлидан тў- 
сатдан, ғайриихтиёрий чиқадиган товуш 
ва шу жараённинг ўзи (қорин бўшлиғи- 
нинг баъзи касалликларида ва бош ёки 
орқа мия шикастланганда рўй беради). Ма- 
дорсиз одам овоз чиқариб йиғламас экан. 




Унинг йиғиси бориб-бориб, ҳиқичоққа айлан- 
ди. Н. Фозилов, Қуш — қаноти билан. 

Ҳиқичоқ тутмоқ Ҳиқичоқ ҳолати юз 
бермоқ. Боғланган қўлим билан оғзимни па- 
на қила-қила, нонни туширдим. Бирдан ҳи- 
қичоқ тутиб қолди. Ҳ. Назир, Ёнар дарё. 
Эрининг пойма-пой алжирашидан кўра тин- 
май ҳиқичоқ тутиб ҳиқиллаши унинг ғаши- 
га тегмоқда эди. С. Абдуқаҳҳор, Санамай 
саккиз дема. 

ҳи-ҳи тақл.с. Ғайритабиий кулгида 
чиқадиган товушни биддиради. Радио қўшин- 
ларимиз Киевни ташлаб чиққани ҳақида ха- 
бар берди. Бу одам, ҳаммадан олдинда, ҳо- 
вучини қулоғига қўйиб тингламоқда эди, 
бирдан баланд овоз билан: -Оббо! Ҳи-ҳи.. — 
деди. А. Қаҳҳор, Ҳи-ҳи. «Енгилтак», деб 
сўкинди Саидғози ичида. Бўлмаса, қаламнинг 
учи синса ҳам ҳи-ҳи-ҳими!.. С. Анорбоев, 
Оқсой. 

ҲИҲИЛАМОҚ «Ҳи-ҳи» деган товуш чи- 
қармоқ (енгил кулгида). Нега ҳиҳилайсан?! 
н Бу гап мулла Аброрга таъсир қилди ше- 
килли, ҳиҳилаб кулиб юборди. «Муштум». 

ҳмм айн. ҳимм. Элмурод хаёл ичида ас- 
та-секин одимлар экан, гапирди: -Ҳмм.. Ҳали 
гап шунақа денг, мен эшитмаган эканман. 
П. Турсун, Ўқитувчи. Ҳмм... биламан, дар- 
дингизни учуруқсиз айтаверинг. Ҳамза, Па- 
ранжи сирлари. 

ҲО I унд. с. 1 Чақириқ, мурожаатни бил- 
диради; ҳой, ҳей, эй. -Болалар, ҳо болалар! 
— деб чақириб қолди Боқи, звеносининг ер- 
ларини айланаркан. Р. Азизхўжаев, Яшил 
чайла. -Қани, ҳо йигитлар! Ишга! Ишга, 
азаматлар! — деган товуш эшитилди. А. Қаҳ- 
ҳор, Қўшчинор чироқлари. 

2 Чақириққа жавоб тарзида «ҳа», «ҳа, 
нима дейсиз», «эшитаман» каби маъно- 
ларда ишлатилади. Биров чақиряпти, «ҳо» 
деб қўй. 

3 («о» — чўзиқ) Таажжубланиш, ишон- 
маслик, кесатиш каби маъноларни бил- 
диради. -Энг баланд чўққига чиқдик. -Ҳо, 
шунақами? н -Ҳо, ҳали шундай денг. М. 
Жабборов, Севинч ёшлари. 

4 бол. Рози эмаслик, рад этиш каби 
маъноларни ифодалайди. -Ўйинчоғингни бе- 
риб тур! -Ҳо!.. (бермайман). 

5 Суюнч, ҳаяжон ифодалайди (чўзиброқ 
талаффуз этилади). [Юсуфбек ҳожи\ Ҳаса- 
налини кўриши ҳамони: -Ҳо-о-о, бизнинг 


Ҳасанали-ку! — деди. А. Қодирий, Ўтган кун- 
лар. 

ҳоп айн. ҳов I 1. Чўпон қарши томонда- 
ги тоғнинг осмонга тегай деб турган чўқ- 
қисини кўрсатди: -Ҳо, кўрдингми, бургут 
қўниб турган чўққини? П. Турсун, Ўқитув- 
чи. 

ҲО III [ Ф . г>1 J -Ь. — хоҳловчи, истовчи; ис- 
так, ният]: ҳою ҳавас Кўнгилда бўлган, 
амалга ошириш кўзда тутилган орзу-истак, 
эзгу ниятлар. Яқиндагина автомобилъ юрт- 
дошларимиз учун ҳою ҳавас ҳисобланган бўл- 
са, бугунги кунда у одатдаги транспорт 
воситасига айланди. Газетадан. Менимча, ақл- 
лиликнинг нишонаси шуки, оқил киши ўз 
нафси устидан ҳукмрон бўлади, сабр ва 
чидамга эга бўлади, ҳою ҳавасни ўзидан 
узоқлаштириб, ақл доирасидан четга чиқ- 
майди. Газетадан. 

ҲОВ I 1 Узоқдаги кимса ёки нарсага 
ишорани билдиради. Ҳов тепаликдаги оқ 
тошни кўряпсанми? -Сигирлар қани? -Ҳов 
ана, тепаликда ўтлаб юрипти. н Боринг, 
ҳов сой бўйига муздек жой қилинг! М. Ис- 
моилий, Фарғона т. о. Бирваракайига одам- 
лар орасида гап тарқалди: -Ҳасанова келяп- 
ти, қаранглар, ҳов ана. Ш. Тошматов, Эрк 
қуши. 

2 Анча илгариги нарса, ҳодисага ишо- 
рани билдиради. Албатта, ёдингизда бўлса 
керак, ҳов, биз Сарибойнинг дўконида чой 
ичишиб ўтирган эдик-ку, ёдингизга тушди- 
ми ? А. Қодирий, Ўтган кунлар. 

Ҳов бирда с.т. Бир неча вақт илгари, 
аллақачон, кунлардан бир кунда. Агар рух- 
сат берсангиз, ҳов бирда сизга кўрсатган 
мактубни ўртоқларга ўқиб эшиттирсам. 
3. Саид, Н. Сафаров, Тарих тилга кирди. 

ҲОВ II унд.с., с.т. айн. ҳо I 1. [Ёрмат] 
Йўлчига буюрди: -Ҳов йигит, кечаги чопиқ- 
ни битириб қўйинг! Ойбек, Танланган асар- 
лар. 

ҲОВ III тақл. с. Ит ҳургандаги овозни 
ифодалайди; вов. Лекин кучук кескин бир 
«ҳов» билан жим бўлди, ялқовланиб, яна ёт- 
ди. Ойбек, Танланган асарлар. 

ҲОВВА шв. Жавобда розилик, тасдиқ 
маъноларини билдиради; ҳа. -«Кофир» Аваз 
шул йигит экан-да? -Ҳовва. С. Сиёев, Ёруғ- 
лик. 

ҲОВЛИ 1 Бирор оила, хўжалик, таш- 
килот ва ш.к. га тегишли жойнинг иморат 





қурилмаган, одатда, атрофи ўралган қисми. 
Қўшнининг ҳовлиси. Мактаб ҳовлиси. Ҳов- 
лига сув сепмоқ. Ҳовлига гул экмоқ. н Тўй- 
га келганларнинг бари шовқин-сурон билан 
охири ҳовлидаги столларга бир-бир жойла- 
шибўтиришди. Ў. Усмонов, Сирли соҳил. Чап 
соҳилда эса, қадимий чинор тагида чойхона, 
унинг ҳовлисида биллурдек тиниқ чашмалар 
қайнаб ётади. Газетадан. Шу лаҳза карвон- 
сарой ҳовлисида ўзининг саман йўрға бай- 
талида Ҳожи табиб пайдо бўлди. Мирмуҳ- 
син, Меъмор. 

2 Бирор оила, хонадон яшайдиган уй (шу 
уйга қарашли саҳн ва ер майдони билан 
бирга); ҳовли-жой, уй-жой. Ҳовли сотиб 
олмоқ. Ҳовлидан кўчиб кетмоқ. Ҳовли тўйи. 
Ҳовли олма, қўшни ол. Мақол. н Қишлоқ 
кўчалари жимжит, фақат ҳовлиларда ни- 
мадандир безовта бўлиб итлар ҳуришади. 
М. Исмоилий, Фарғона т. о. 

Дала ҳовли, далаҳовли Шаҳарликлар- 
нинг ёзда дам олиш учун шаҳардан четда 
жойлашган ҳовлиси. Дала ҳовлининг олди- 
дан катта сой оқиб ўтади. Газетадан. Ички 
(ёки ичкари) ҳовли айн. ичкари 2. Бойбува 
ичкари ҳовлидан ҳассасини тўқиллатиб чи- 
қиб келди. «Эртаклар». 

3 Хонадон, оила. Мирзо Анвар уч-тўрт 
кундан бери менинг ҳовлимда қўниб юрар эди. 
А. Қодирий, Меҳробдан чаён. Аҳмаджон 
«урушга кириб кетдим», деганича икки ой 
хат қилмагани учун ҳовлидагилар не-не 
хаёлларга боришган эди. А. Қаҳҳор, Олтин 
юлдуз. 

ҳовли-жои айн. ҳовли 2. Орадан кўп 
ўтмай Меъморнинг ҳовли-жойларини сотиб, 
шаҳардан чиқиб кетганини эшитди. Мир- 
муҳсин, Меъмор. -Пулни беҳуда сарфла- 
манг, мулла, уч-тўртта гилам, бир-икки- 
та сигир олиб қўйинг, ҳовли-жой қилинг. 
Ёлғиз беданага ҳам дон керак, ҳам сув, — 
деди Олахўжа. П. Турсун, Ўқитувчи. 

ҲОВЛИҚМА 1 Иш-ҳаракатда ўйламас- 
дан, ўта шошма-шошарлик қиладиган, 
ҳовлиқаверадиган. Мирсаид аканинг ўғли.. 
енгил табиат, ҳовлиқма, асабий бир йигит 
эди. М. Осим, Аждодларимиз қиссаси. Шу 
ишнинг шундай бўлишига ҳам Бўтанинг ўзи 
айбли, ўлгудек ҳовлиқма. С. Аҳмад, Ҳукм. 

2 Иш-фаолиятда, муомалада ўзини қўл- 
га ололмайдиган, ўзича пала-партиш иш 
тутадиган. Биласизлар, жамоатчи бўлиб сай- 


ланса, боши осмонга етиб, ҳеч кимни писанд 
қилмайдиган ҳовлиқмалар бор. П. Қодиров, 
Уч илдиз. Бу кун унинг [Ёрматнинг] бошида 
янги, лекин беўхшов дўппи. Амалга минган 
ҳовлиқма одамдек бурнини кўтарган, юзи 
маънисиз жиддий ва мағрур. Ойбек, Тан- 
ланган асарлар. 

ҲОВЛИҚМАЛИК 1 Ҳовлиқиб иш ту- 
тиш. Бу ишда ҳовлиқмалик кетмайди. н 
Ҳовлиқмалик сендан ўтиб, менга келгани 
йўқ. Э. Раимов, Ажаб қишлоқ. 

2 Ҳовлиқма эканлик. Нури бир оз ўйла- 
ди, онасининг ҳовлиқмалигидан ва бу сир- 
ни эркакка ҳам, аёлга ҳам ёйишга тай- 
ёрлигидан чўчиди. Ойбек, Танланган асар- 
лар. Бўронбек унинг ҳовлиқмалигини билар 
эди. Ҳ. Ғулом, Машъал. 

ҲОВЛИҚМАЧИ с.т. айн. ҳовлиқма. -Иш- 
дан, қийинчиликдан қочмайман, деб қасам- 
ёд қилганман, — Тожиқўзи шу гапларни 
айтди-ю, унинг эсига бир нарса тушди. 
Кеча тоғам ҳовлиқмачи билан гап талаш- 
ганда, шу фикрларини унга айтмабди-да. 
Газетадан. 

ҲОВЛИҚМОҚ 1 Шошиб-пишиб, шош- 
ма-шошарлик, шошқалоқлик билан ҳара- 
кат қилмоқ, иш тутмоқ. Ҳовлиқиб гапирмоқ. 
Ҳовлиқиб ташқарига чиқиб кетди. Ҳовлиқ- 
май секин келавер. н [Элмурод] Жилғадан 
жилғага париллаб учган какликларга ўқ узар, 
каклик гандираклиб тушган ерга қоқила- 
қоқила, ҳовлиқиб югурар эди. П. Турсун, 
Ўқитувчи. Барзанги зинғиллаб арава ёнига 
борди-ю, боягидан бешбаттар ҳовлиқиб 
қайтиб келди. С. Сиёев, Ёруғлик. Киши ёш- 
ликда кўп ҳовлиқади, хато қилганини бил- 
май қолади. П. Қодиров, Уч илдиз. 

2 Безовта, ҳаяжонли ҳолатга тушмоқ, 
шундай ҳолатда бўлмоқ. У вазмин, ҳар қан- 
дай шароитда ҳам ўзини тутиб туради, ун- 
ча-мунчага ҳовлиқиб кетмайди. Мирмуҳ- 
син, Сурат. -Нима қилди опамга, аяжон, 
бундоқ тушунтириб айтсангиз-чи, ахир! — 
деди ҳовлиқиб. К. Яшин, Ҳамза. Ҳовлиққа- 
нимдан ҳаллослаб, ўпкам тиқилиб қолган 
экан, бувим жон ҳолатда дивандан туриб 
кетди. Ҳ. Назир, Ёнар дарё. 

ҲОВОНЧА [а. — ўғир(ча), кели(ча)] 

Уриб янчиш, туйиш учун ишлатиладиган, 
ёғоч ёки металлдан ясалган махсус идиш; 
келича, ўғирча. Ҳовонча дастаси. Ҳовончада 
мурч янчмоқ. н ..бангидевона, бўригул, кам- 




пирчопон сингари доривор гивҳпарни топиб 
келар, қуритар, катта-кичик ҳовончаларда 
янчиб, туяр.. эди. К. Яшин, Ҳамза. 

ҲОВР айн. ҳовур. ..сурув из қувиб келяп- 
ти. Ундан оппоқ тумандай ҳовр кўтарилар- 
ди. С. Анорбоев, Оқсой. 

ҲОВРИҚМОҚ с.т. ҳовлиқмоқ. Дилора 
кулиб юборди, бўласининг ҳовриқиб, и/ошилиб 
берган саволларига эмас, йўқ, у ўзини та- 
нимаганга соляпти, деб кулди. М. Исмои- 
лий, Фарғона т. о. 

ҲОВУЗ [а. ^ — сув тўпланган жой, 

чуқурлик; бассейн; сув идиши] 1 Сув сақ- 
лаш учун хизмат қиладиган, махсус қа- 
зилган чуқурлик. Чуқур ҳовуз. Саёз ҳовуз. 
Ҳовуз ковламоқ. Ҳовуз суви. н Мажнун- 
толнинг қуриб тушган шохлари ҳовуз бўйида 
ивирсиб ётар эди. М. Исмоилий, Фарғона 
т. о. Агарда сардоба ичини яна ҳам чуқур- 
лаштириб ҳовуз қилинса, бу ерда доимо сув 
бўлади. Мирмуҳсин, Меъмор. Боғнинг ҳар 
бурчагида ўзга бир латофат; ариқларда сув 
кумушланади, майсалардан уқа тутган ҳо- 
вуз, сув билан эмас, нур билан тўлган каби 
жимир-жимир мавжланади. Ойбек, Тан- 
ланган асарлар. 

2 махс. Уй шипига ишланадиган чуқур 
нақш-безак. 

Ҳовуздан ҳўплам Жуда оз, арзимаган да- 
ражада. Мухторнинг сандиғидаги олтинлар 
олдида Бекнинг червонлари ҳовуздан ҳўплам, 
холос. Ҳ. Ғулом, Машъал. 

ҲОВУЗЧА 1 Ҳовуз 1 с. кичр. У[сув\ қай- 
нама бетон ҳовузчалар орқали ерости қу- 
вурларига қуйилиб, дала ёқалаб югура кет- 
ди. Ш. Ғуломов, Ёрқин уфқлар. 

2 тех. Деталнинг ўйма жойи, чуқурлик, 
чуқурча. 

ҲОВУЛЛАМОҚ 1 кам қўлл. айн. вовил- 
ламоқ. Ғазабланган кучукларнинг ҳовуллаши, 
томошачиларнинг қийқириши кўкни қоплай- 
ди. Ойбек, Танланган асарлар. 

2 с.т. Ғоят аччиқланмоқ, ўта даражада 
ғазабланмоқ. 

ҲОВУР 1 Иссиқликдан кўтарилган куч- 
сиз, енгил буғ. Кунлар ярақлаб кетган, шуд- 
гор бетидан жимир-жимир ҳовур кўтари- 
лади. Р. Раҳмон, Меҳр кўзда. Дастурхон 
устидаги косалардан иссиқ ва ёғлиқ шўрва- 
ларнинг ҳовури чиқиб турарди. Ш. Рашидов, 
Бўрондан кучли. 


2 Иссиқлик таъсири; ҳарорат, тафт. Қи- 
зилқум ва Қорақум барханлари қуёш қаҳр- 
ғазаб билан сочган бутун ҳовурини инсонга 
пуркаб, бағрига ҳеч кимни йўлатмаган. С. 
Кароматов, Аму-Бухоро. Қуёш тиккайган 
сайин ҳаво кучлироқ қизийди. Соч толасини 
елпирга шамол йўқ. Ердан иссиқ ҳовур уради. 
Ойбек, О.в. шабадалар. Асфалът йўллар, 
шифер ва тунука томлардан қайноқ ҳовур 
кўтарилади. С. Нуров, Нарвон. 

3 кўчма Кишининг қизишган ҳолати. Асло 
менинг ҳовурим босилмайди, Бетингдан 
тишлаб олиб қонатмасам. «Оқ олма, қизил 
олма». 

Ҳов(у)рини босмоқ 1) ўзига келмоқ; 
тинчланмоқ. Бир пиёла чой бер, болам, ҳо- 
вуримни босиб олай, кейин айтаман. «Муш- 
тум». Тўрабек баъзан қўлига хипчин олиб, 
болаларга дўқ-пўписа қилар, шу билан ҳов- 
рини босар эди. Ҳ. Нуъмон ва А. Шораҳме- 
дов, Ота; 2) қизишган ҳолатдан қайтармоқ; 
тинчлантирмоқ. Расулжон қизишиб бораёт- 
ган чолнинг ҳоврини босишга уринди. Ж. Аб- 
дуллахонов, Хонадон. Ҳоврини олмоқ Но- 
хуш, лоҳас ҳолатдан чиқармоқ. Иш овутган 
бўлса, ёру дўстлари кўнглини кўтарди, ҳов- 
рини олди. Шуҳрат, Умр поғоналари. Ҳову- 
рига ош пишади (ёки ош дамласа бўлади) 
Ўзини жуда юқори тутиб, ҳаддидан ошган- 
ликни билдиради. ..ҳовурига иккита ош пи- 
шадиган бошлиқ бурнига қўнган пашшага 
дағдаға қилиб, мушти билан қўриб ҳайдади. 
М. Муҳамедов, Қаҳрамон изидан. ..чек бе- 
рувчи Файзи Раҳимов ҳаддан чунон ошганки, 
ҳовурига ош дамласа бўлади. «Муштум». Ҳо- 
вур(и)дан тушмоқ 1) қизишиш, жаҳлдан 
қайтмоқ. Султонов чўнтагини титкилаб, 
калитини топди шекилли, сал ҳовуридан 
тушди. М. Мансуров, Ёмби. «Универсал».. бир 
текисда ишлаётганини кўриб, Умарали ҳо- 
вурдан тушди. И. Раҳим, Ихлос; 2) ман- 
манлик, ўзини юқори тутиш ҳолати йўқол- 
моқ; попуги пасаймоқ. Холмат йиғилишдан 
кейин анча ҳовуридан тушди, пасайиб қолди. 
Ш. Рашидов, Қудратли тўлқин. Йигит-яланг- 
нинг арзини эшитдим.. Ёдгорхўжа ўшқириб 
келиб эди, қаматиб қўйдим. Жиндек ҳовури- 
дан тушмаса бўлмайди. Чўлпон, Кеча ва 
кундуз. 

ҲОВУРЛИ Ҳовури кўтарилиб, буғланиб 
турган. Ялтираб кўринади қуёш шуълалари- 





да Сирдарёнинг қўрғоишндай ҳовурли сувлари. 
Миртемир. 

ҲОВУЧ 1 Бир қўл бармоқларини букиб, 
шунингдек, икки қўлнинг кафт ва бармоқ- 
ларини ёнма-ён бирлаштириб, бармоқпар- 
ни букиб, чуқурча қилинган ҳолати. «Ҳи-ҳи», 
яна радио карнайи остида ҳовучини қулоғига 
қўйиб тинглайди. А. Қаҳҳор, Ҳи-ҳи. Хўжайин 
соқолини бир нафас ҳовучига олиб туриб, 
кинояли жилмайди. Ойбек, Танланган асар- 
лар. Далавой катта-катта қўлларини ҳовуч 
қилганча, Бекка чўзди. «Ёшлик». Муздай сув- 
дан ҳовучини тўлдириб-тўлдириб ичди. Ҳ. 
Назир, Сўнмас чақмоқлар. Булоқ лабига ўти- 
риб, ҳовучини очганда, кафтида ғижимла- 
ниб ётган ҳўл рўмолга кўзи тушди. М. Ис- 
моилий, Фарғона т. о. 

2 Ҳовучга сиғарли миқцорни билдиради. 
Икки ҳовуч сув. н Тушга яқин Аваз бозор- 
дан namup, яхна эт, кўкат, бир ҳовучдан 
ширинлик олиб келиб, дастурхон тузади. С. 
Сиёев, Аваз. У икки-уч ҳовуч тутни оғзига 
тиқди-ю, яна бир ҳовуч териб, жувонга 
ўгирилди. А. Қаҳҳор, Қўшчинор чироқлари. 

Бир ҳовуч Миқцори, ҳажми жуда оз 
бўлган. Бир ҳовуч ердаги полиз ҳам лаънати 
бўрондан соғ қолмади. Ш. Рашидов, Бўрон- 
дан кучли. Чўнтагингизда бир ҳовуч сўзин- 
гиз бор, шу сўзларни шу қадар кўп ишла- 
тасиз.. А. Қаҳҳор, Қўшчинор чироқлари. 
Ўйлаб қаранг: бир томонда бир ҳовуч бой- 
лар ҳамма нарсага эга; ҳисобсиз, китобсиз 
фуқаро-чи ? Ойбек, Танланган асарлар. 

ҲОВУЧЛАБ Ҳовуч билан, ҳовучга олиб. 
Ҳовучлаб сув ичмоқ. Ҳовучлаб ўлчамоқ. н 
Зиёдахон.. қопнинг оғзини аста очиб, челак- 
ка ҳовучлаб ун солди.. А. Қаҳҳор, Қўшчинор 
чироқлари. Сув топиш керак. Ҳовучлаб бўлса 
ҳам суғорамиз. И. Раҳим, Чин муҳаббат. 

Жон(ни) [ёки юрак(ни)] ҳовучлаб Қўр- 
қувга тушиб, ваҳима босиб. Одамлар жон 
қафаслари бўлган уйларидан, аждарнинг оғ- 
зидан қочган каби, жон ҳовучлаб югуради- 
лар. Ойбек, Қуёш қораймас. Бу жойлардан 
кундуз куни юрган киши жонини ҳовучлаб 
ўтарди. С. Аҳмад, Уфқ. Бир оз вақт.. ҳозир 
автоматчи ўққа тутиб қолади, деб юрагини 
ҳовучлаб ётди. Шуҳрат, Умр поғоналари. 

ҲОДИС [а. — воқеа, ҳодиса, мо- 

жаро; бахтсиз воқеа; ҳол, ҳолат]: олам ҳо- 
дис эск. Башарти, мабодо; эҳтимол; тасо- 
дифан. [Ҳомид Содиққа :] Олам ҳодис қўлга 


тушиб қолсанг, сўроқ кезида айбни фақат ўз 
бўйнингга олиб, орага мени қотиштирмайсан! 
А. Қодирий, Ўтган кунлар. 

ҲОДИСА [а. — воқеа; можаро; 

бахтсиз воқеа; ҳолат] 1 Табиатда, жамият 
ҳаётида юз берадиган ўзгариш. Мудҳиш 
ҳодиса. Қувончли ҳодиса. Бахтсиз ҳодиса. 
Кутилмаган ҳодиса. н Ҳодиса рўй берган 
жойга зудлик билан етиб борган оператив 
гуруҳ айбдорларни топмади. Газетадан. 
«Бобурнома»ни варақлар экансиз.. табиий 
ҳодисалар тасвирига дуч келасиз. «Фан ва 
турмуш». Ёши йигирма иккига қадам қўйганда, 
Берунийни ҳам ҳодисалар сели юмалатиб, ўзи 
билан бирга жанубга олиб кетди. М. Осим, 
Жайҳун устида булутлар. Булар энди бир 
ҳовлида туриш эмас, бир уйда ётиб қолишни 
ҳам бировнинг эътиборини жалб қиладиган 
ҳодиса деб билишмас эди. А. Қаҳҳор, Қўш- 
чинор чироқлар. 

2 Бирор нарсанинг воқеланиши, воқе- 
ланиш факти. Қишдан кейин баҳорнинг кели- 
ши объектив ҳодиса. н Сўз бўғинларидан 
бирининг ёки гапдаги сўзлардан бирининг 
ажратиб, кучли талаффуз этилиши ҳодиса- 
си урғу дейилади. «Ўзбек тили» дарслиги. Бир 
жисмдан чиқиб тарқалган товушнинг бошқа 
жисмга урилиб, тебраниш ҳосил қилиши 
резонанс ҳодисаси деб аталади. Ў. Ҳошимов, 
Қалбингга қулоқ сол. 

ҲОЖАТ [а. — эҳтиёж, талаб, 

зарурат; истак-хоҳиш; зарур, керакли буюм] 
1 Кераклик, зарурлик, зарурият. Бу гапнинг 
нима ҳожати бор. н Иш тамом, вассалом. 
Бундай кўз ёши томизиб ўтиришнинг ҳеч 
ҳожати йўқ. С. Айний, Қуллар. Кўрмана ҳо- 
жат бўлса, унга ҳам тайёрмиз! А. Қодирий, 
Обид кетмон. 

2 Бирор нарсага бўлган талаб; эҳтиёж. 
Ҳасан сўфи билан Алим бува.. ўз дардлари- 
га тушунгучи дардманд, ҳожатларини анг- 
ловчи ҳожатманд излардилар. М. Исмои- 
лий, Фарғона т. о. Унинг олдига кимки бирор 
ҳожат билан келса, ноумид қайтмаган. Ҳ. 
Носирова, Мен ўзбек қизиман. Шудир на- 
сиҳатим: кечикмай еткар, Рустамдай қўзим- 
нинг ҳожатин биткар. «Муродхон». 

Ҳожати раво бўлмоқ кам қўлл. айн. ҳо- 
жати чиқмоқ ёки ҳожатини чиқармоқ. Отам- 
нинг ўлимида ҳам у «ҳожатимизни раво қи- 
либ».. бизни юз танга — 15 сўм қарздор қил- 
ди. С. Айний, Эсдаликлар. Ҳожати чиқмоқ 




ёки ҳожатини чиқармоқ Эҳтиёжи, талаби 
битмоқ, амалга ошмоқ (эҳтиёжини битир- 
моқ, қондирмоқ). Жамоа идораси айвонида 
юрган бир-икки киши, ҳожатлари тезда 
чиқмагани учун бўлса керак, асабийланар 
ва болохонадан кўчага зўр бериб нос ту- 
пурардилар. Ҳ. Шамс, Душман. Умирзоқ ота 
бир неча пуд буғдойни оқлаб, беш-олти ки- 
шининг ҳожатини чиқарди. Д. Нурий, Ос- 
мон устуни. ..қурилиш материаллари ком- 
бинати цемент ва бетонлар етказиб, бино- 
корлар ҳожатини чиқармоқда. Газетадан. 

3 кўчма Табиий эҳтиёждан бўшалиш, 
ёзилиш. Хосият биби, тўй қувончи қувват 
бўлдими, ўз ҳожатига ўзи юриб чиқа бош- 
лади. С. Анорбоев, Меҳр. Ҳали буҳолва. Занг 
урганда, ўрнингдан туриб, занг урганда, ҳо- 
жатга борасан.. С. Аҳмад, Ҳукм. 

ҲОЖАТБАРОР [а. + ф. _>l jjCl^-Uu — ким- 
санинг ҳожатини чиқарувчи, раво қилув- 
чи; маж. оллоҳ, худо] Кишининг ҳожати- 
ни чиқарувчи. Қишлоқнинг тўю маъракаси 
усиз ўтмас, ёр-дўстларнинг хизматига тай- 
ёр, жафокаш, ҳожатбарор одам эди. Ҳ. На- 
зир, Васият. Илоё, назр қилган қўйингиз 
пулсиротда ҳожатбарорингиз бўлсин! А. Му- 
қимов, Қопқон. 

ҲОЖАТБАРОРЛИК Ҳожат чиқариш 
(иши). Шу ҳожатбарорлик фазилати би- 
лан у, ёш бўлса-да, эл оғзига тушган эди. 
Н. Сафаров, Наврўз. 

ҲОЖАТМАНД [а. + ф. — эҳти- 

ёжли, муҳтож] Эҳтиёжи, талаби бор (одам). 
Бугун жума ҳамма ҳунарманд, ҳожатманд- 
ларни тирикчилик ғами бозорга қувган эди. 
М. Исмоилий, Фарғона т. о. [Абу Сирож] Ҳар 
куни эртадан кечгача кўчама-кўча изғиб, 
ҳожатмандларнинг хизматини қилиб, чойча- 
қа топади. Р. Раҳмонов, Ўлик балиқ. 

ҲОЖАТРАВО [а. + ф. ^ I — ҳожа- 
тини чиқарувчи] айн. ҳожатбарор. Зориққан- 
га, толиққанга ҳожатраво ўзингсан. «Қў- 
шиқлар». 

ҲОЖАТХОНА [ҳожат + хона] Табиий 
эҳтиёждан бўшалиш, ёзилиш учун қилин- 
ган махсус жой. Саройнинг ғуслхонаси су- 
пурилиб, у ерга сув идишлари қўйилди. Ҳат- 
то ҳожатхоналарда кесак ушатиб қўйиш 
ҳам эсдан чиқарилмади. С. Айний, Қуллар. 

ҲОЖИ [а. — ҳаж қилувчи] 

1 Каъбани зиёрат этган, ҳаж қилган одам. 
Маъсума бека шогирдлар юзидаги мамну- 


ниятни кўриб, гап ташлади: -Маккадан ҳо- 
жи келганда ҳам бунчалик қилинмайди. Мир- 
муҳсин, Меъмор. ..Фуод афанди бандалик 
қилгандан кейин, ҳаждан келаётган бир 
ўзбек ҳожига тегдим. М. Исмоилий, Фар- 
ғона т. о. 

2 Ҳаж қилиб, Каъбани зиёрат қилиб 
келган кишининг фахрий унвони, лақаби. 
Ҳожи бува. Ҳожи ака. н -Саройда на гап, 
ҳожи ота? — деб сўради Аваз пиёлада чой 
узатиб. С. Сиёев, Ёруғлик. Абдурасулнинг 
отаси Пиримқул ҳожига қарол бўлган экан. 
П. Турсун, Ўқитувчи. 

ҲОЖИБ [а. — хизматкор; дарво- 

забон, эшик қоровули] 1 эск. Дарвозабон, 
эшик олдидаги қоровул. 

2 тар. Хон эшигидаги ходим, маҳрам. 

ҲОЖИДЎППИ Ҳаждан қайтганлар 
совға тариқасида олиб келган, асосан Тур- 
кияда одат бўлган, қизил рангли, ичи 
чуқур, попукли бош кийими; фас. Қариш- 
даги деворда икки кишининг сурати кўзга 
ташланади: ..иккисининг ҳам боишда «ҳо- 
жидўппи», бири серсоқол. Ойбек, Танлан- 
ган асарлар. 

ҲОЖИХОНА [ҳожи + хона] Ҳаж йўли- 
даги шаҳарларда ҳожилар қўниб дам ола- 
диган махсус жой, меҳмонхона. - Отам ҳар 
кун Истамбулдаги ҳожихоналарга қатнаб, 
таниш ахтарар, кетишга ёрдам излар эди, 

— деди Ҳожи хола. М. Исмоилий, Фарғона 
т. о. Хайриятки, ҳожихонанинг эгаси Фуод 
афанди бизга меҳрибончилик қилиб, овқа- 
тимизга қарашиб турди. М. Исмоилий, 
Фарғона т. о. 

ҲОЗИР [а. j_uiL>. — бор, мавжуд (бўл- 
ган); қатнашаётган, иштирок этаётган; ҳо- 
зирги, жорий; нақд, шай] 1 Бирор иш, ва- 
зифа учун тайёр; шай. Машиналар теримга 
ҳозир. Ўроқда йўқ, машоқда йўқ — хирмонда 
ҳозир. Мақол. н -Жавоб беришга ҳозирмиз, 

— деди Ойқиз раиснинг сўзларини бўлиб. Ш. 
Рашидов, Бўрондан кучли. Нимаики мас- 
лаҳат ёки ёрдам керак бўлса.. биз хизма- 
тингизга ҳозирмиз. Шуҳрат, Жаннат қидир- 
ганлар. -На десангиз — шу, ёшулли, — деди 
Аваз, — қўлимдан келган барча ишга ҳозир- 
ман. С. Сиёев, Ёруғлик. 

Ҳозир бўлмоқ Бирон жойда пайдо бўл- 
моқ, бирон жойга келмоқ. Ҳа, мен керак 
вақтда инс-жинсдек ҳозир бўламан. К. Яшин, 
Ҳамза. Кўп ўтмай кенг кўчада ҳозир бўлдик. 

О. Мўминов, Хиёбондаги уч учрашув. Ҳозир 
қилмоқ айн. ҳозирламоқ. Керакли анжомлар- 
ни ҳозир қилмоқ. 

2 Сўзланиб турган пайтни ҳам ўз ичига 
олган вақт; шу он, шу пайт, шу давр. Ҳозир 
чиқиб кетди. Ҳозир келиб қолади. Отам ҳо- 
зир нафақадалар. Ҳозир шароит тамомила 
бошқача. Ҳозир айни йиғим-терим мавсуми. 
н Ҳозир туриб кетган бўлса керак, столда 
конъяк шишаси, апелъсин тўла ваза турар 
эди. Ў. Ҳошимов, Қалбингга қулоқ сол. 
Зойиржон ҳозир бориб муштлашмоқчи бўл- 
гандай, рангиўчиб кетди. Ў. Ҳошимов, Қал- 
бингга қулоқ сол. Бекмирзаевга ҳозир чой- 
дан кўра ҳам муздеккина сув яхши эди.. Ў. 
Усмонов, Сирли соҳил. Ҳозир кеч куз, ҳа- 
демай қиш-қировли кунлар бошланади. Га- 
зетадан. Ҳозир эски замон эмас, бунақа нар- 
саларнинг унчалик аҳамияти йўқ.. Ў. Ҳо- 
шимов, Қалбингга қулоқ сол. 

3 Чақириқ, мурожат ва ш. к. га. жавоб 
сифатида ишнинг тезда, шу онда амалга 
оширилишини билдиради. -Ҳой, боққа сув 
тоишб кетди, тез кириб бўғиб қўйинг! -Ҳо- 
зир, ҳозир.. — Йўлчи.. кетмон олиб югурди. 
Ойбек, Танланган асарлар. -Ўғлингизни чи- 
қариб юборинг! -Ҳозир. «Гуддаста». Кўрпача 
ёзиб, уни ўтқазгач, «мен ҳозир», деб эшикка 
чиқиб кетди. С. Кароматов, Олтин кум. Ке- 
йин «ҳозир, бойваччам», деди-да, кетаёт- 
ганларга қуллуқ қилиб, изига қайтди. К. 
Яшин, Ҳамза. 

ҲОЗИРГАЧА рвш. Шу пайтгача, шу дам- 
гача. Бу буйруқ ҳозиргача амалга ошмаган 
эди ва бундан кейин ҳам амалга ошмайди- 
ган бўлди. А. Қодирий, Меҳробдан чаён. 

ҲОЗИРГИ Сўзланиб турган пайтни ҳам 
ўз ичига олган вақтга (ҳозирга) оид; шу 
ондаги, шу пайтдаги, шу даврдаги; ҳозир- 
да мавжуд бўлган; амалдаги. Унинг ҳозирги 
гаплари кўпчиликка маъқул бўлди. Ҳозирги 
ёшлар. Илм-фаннинг ҳозирги тараққиёти. 
Унинг ўтмиши ва ҳозирги ҳаёти. Ҳозирги ўз- 
бек адабиёти. Ҳозирги алифбо. Мактаби- 
мизнинг ҳозирги директори. н Набигулнинг 
ҳозирги ҳолатини кўрганда, ҳар кимнинг 
ҳам раҳми келар эди. А. Қаҳҳор, Қанотсиз 
читтак. Амалдаги дарсликларимизнинг кўп- 
чилиги ҳозирги талабларга тўла жавоб бера 
олмайди. Газетадан. 

ҲОЗИРГИДАИ Сўзловчининг кўз ўн- 
гида, ҳозир бўлаётган ёки кўриниб турган 
каби. У ишлар ҳозиргидай эсимда. 

35—Ўзбек тилининг изоҳли луғати 


ҲОЗИРДАН рвш. Шу пайтнинг ўзидан; 
олдиндан. Олиб чиқишимиз душанба кеча- 
сининг қайси пайтига тўғри келишини ҳам 
ҳозирдан айтиб бўлмайдир. А. Қодирий, Ўт- 
ган кунлар. 

ҲОЗИРЖАВОБ [а. <_>l — била- 

foh; гап, суҳбатда ўзини йўқотмайдиган] 1 
Савол, луқма ва ш.к. гап-сўзларга ўринли 
тарзда ва тезда жавоб қайтариш қобилия- 
тига эга. Унинг.. серғайрат, ҳозиржавоб, 
фикри ўткир эканлигини ўқитувчилар били- 
шар эди. Мирмуҳсин, Умид. Ҳожатхонага 
кирганлар калга ҳазил қилиб, уни уялтирмоқ- 
чи бўлар, лекин сурбет ва ҳозиржавоб кал, 
бўш келмай, ҳар бир гапга ўн гап билан жа- 
воб қиларди. М. Муҳаммаджонов, Турмуш 
уринишлари. У ниҳоятда серҳаракат, ҳо- 
зиржавоб — гап билан енгиб бўлмайдиган 
кимса эди. Мирмуҳсин, Меъмор. 

2 Ҳаёт, давр талабига ўз иш-амали би- 
лан тезда жавоб берувчи. Устознинг публи- 
цистик асарлари билан танишар экансиз, у 
бениҳоя ҳозиржавоб, фаол ижод қилганли- 
гига амин бўласиз. Газетадан. Улкан адабиё- 
тимизнинг дангалчи.. ҳозиржавоб қисми бўл- 
ган сатира-юморнинг вазифаси Тияншан mo- 
ғидан ҳам баланд. «Муштум». 

ҲОЗИРЖАВОБЛИК Ҳозиржавоб бў- 
лиш, ҳозиржавоб шахсга хос хислат, муо- 
мала, хатти-ҳаракат (ҳозиржавоб — ҳар ик- 
ки маъносида). Дилшоднинг ҳозиржавоблиги 
меҳмонни ҳайрон қолдирди. М. Исмоилий, 
Фарғона т. о. Меъмор.. гўзал қизи Бадиани 
кичиклигидан эркаларди, у ўзининг сезгир ва 
ҳозиржавоблиги билан отасига тортган. 
Мирмуҳсин, Меъмор. Ташаббускорларга ҳо- 
зиржавоблик, ўзаро ёрдам.. — мана бугунги 
кунимизнинг қиёфаси. Газетадан. 

ҲОЗИРЛАМОҚ 1 Ишлатиш, фойдала- 
ниш ва ш.к. учун тайёр ҳолга келтирмоқ; 
тайёрламоқ. Сафарга отларни ҳозирламоқ. 
Машиналарни теримга ҳозирламоқ. н Ке- 
лин ишком тагига ўрнатилган чорпоя сўри- 
га жой ҳозирлашга тутинди. М. Хайрулла- 
ев, Тилла маржон. Отабек тушга яқин уй- 
ғонгач, Ҳасанали чой ҳозирлади. А. Қодирий, 
Ўтган кунлар. Буюрсангиз, йўлга керакли 
нарсаларни ҳозирласалар. «Олтин бешик». 

ҲОЗИРЛАНМОҚ Ҳозирламоқ фл. ўзл. 
ва мажҳ. н. Катта кўчадаги икки туп тол 
кесилиб, ўтин ҳозирланди. И. Раҳим, Ихлос. 
Учала меҳмон ва табибга том ишйпонида 




жой ҳозирланди. С. Абдулла, Қувғунда. Ан- 
вар кечқурун ўрдадан қайтишга ҳозирланар 
эди. А. Қодирий, Меҳробдан чаён. 

ҲОЗИРЛИК 1 Ҳозир, тайёр эканлик. 
Маишналарнинг ишга ҳозирлигини текшириш. 

2 Тайёрланиш ишлари; тайёрланиш, 
тайёргарлик. Азизбек фотиҳа берди. Халқ 
уруш ҳозирлигига киришди. А. Қодирий, Ўт- 
ган кунлар. Баҳорга ҳозирлик ишларининг 
катта-кичиги, майда-чуйдаси бўлмайди. 
Газетадан. Йўл ҳозирликлари битиб, Ўзбек 
ойимнинг қутидор ва Офтоб ойим ҳамда 
Ойша кампирга атаб тиктирган сарупо- 
лари ҳам битди. А. Қодирий, Ўтган кунлар. 

Ҳозирлик кўрмоқ Ҳозирлик, тайёргарлик 
ишларини бажармоқ, қилмоқ; тайёргарлик 
кўрмоқ. Имтиҳонларга ҳозирлик кўраётган 
Содиқжон эрталаб поччасини кузатиб қўй- 
ди. Р. Файзий, Чўлга баҳор келди. Душман 
ўз ҳолатини англаб, фронтнинг бу участ- 
касида ўз мавқеини тиклашга баҳор бўйи 
ҳозирлик кўрди. А. Қаҳҳор, Олтин юлдуз. 

3 (эгалик ва ў.-п. к. шаклида ёки «би- 
лан» кўмакчиси ёрдамида — ҳозирлигида, 
ҳозирлиги билан) кам қўлл. «Иштирок» маъ- 
носини билдиради. Олти гувоҳнинг ҳозирли- 
ги билан мажлис очилди. А. Қаҳҳор, Сароб. 

ҲОЗИРЧА 1 Ҳозирга қадар. Мен сизлар- 
га барча гапларни айтдим. Ҳозирча шу. 
Ҳозирча ҳеч нарса дегани йўқ. н Ҳозирча 
гуруҳимизда саноқли одам бор. С. Сиёев, 
Ёруғлик. 

2 Ҳозирдан маълум вақтга қадар, маъ- 
лум вақт ўтгунча. Бу хабар ҳозирча сир ту- 
тилмоғи керак эди. П. Қодиров, Юлдузли 
тунлар. Раис унамай турибди-да, ҳозирча 
машинани ҳайдаб тур, ука, деб қўймаяпти. 
Р. Файзий, Чўлга баҳор келди. ..ҳозирча 
шаҳарнинг четроғида яшаиш лозимлигини 
сштди. Ойбек, Танланган асарлар. 

ҲОЗИРЧАЛИК айн. ҳозирча 2. Ҳозирча- 
лик Ойшахон билан яшаб турибман. «Муш- 
тум». 

ҳозиқ [а. 3 — уста, маҳоратли, 
моҳир, билимдон] эск. кт. Энг тажрибали, 
маҳоратли, моҳир, ўткир. Ҳозиқ ҳаким бо- 
шини ожизона чайқади, холос. Ойбек, На- 
воий. 

Табиби (ёки ҳакими) ҳозиқ Энг таж- 
рибали, моҳир, ўткир табиб. Подшо, девон 
маъмури бўлган марҳум Абдуллонинг ўғли 
Ҳусайн табиби ҳозиқ бўлибди, деган хабар- 


ни эшитиб, уни дарҳол ҳузурига чорлатди. М. 
Осим, Аждодларимиз қиссаси. Ҳоқон, яралик 
кўнгилларнинг ишфоси учун сиз ҳакими ҳозиқ 
бўлишингиз керак. Ойбек, Навоий. 

ҲОИ унд.с. Чақириш ёки мурожаатни 
билдиради. Ҳой, аравакаш бола, отингни 
торт. Ойбек, Танланган асарлар. Ҳой чол, 
манави ер ўлгурга.. озгина сабзи сепиб қўй- 
сангиз-чи?! «Гулдаста». Ҳой, боққа сув то- 
шиб кетди, тез кириб бўғиб қўйинг. Ойбек, 
Танланган асарлар. -Ҳой, кўпчиликдан юз 
ўгирманг. Бунинг хосияти бўлмайди, — де- 
йишди одамлар. П. Турсун, Ўқитувчи. 

ҲОИНАҲОИ крш. с. Сўзловчининг тах- 
миний ўй-мулоҳазасини билдиради; ҳар 
ҳолда, -са керак. Ҳойнаҳой, ўша Зеби иш- 
лайдиган катта яслига кетган, деб ўйла- 
дим. Ҳ. Назир, Кўктерак шабадаси. Толиб ака, 
ҳойнаҳой, Аҳмаднинг устидан шикоят қи- 
либ кирган. Ф. Мусажонов, Ҳиммат. «Бу суҳ- 
батда гапирадиганлар, ҳойнаҳой, мени тилга 
олишади», деган ташвиш билан бошини 
кўтарди Аъзам. Р. Файзий, Чўлга баҳор 
келди. 

ҲОЙҲОЙЛАМОҚ 1 «Ҳой», «ҳой-ҳой» 
деб чақирмоқ. 

2 Шундай товуш чиқариб ҳайдамоқ, 
йўлга бурмоқ, тартибга чақирмоқ; тергамоқ; 
огоҳлантирмоқ. Чол тутга чиққан болалар- 
га ҳойҳойлаб турарди. Ҳойҳойлаб чуғурчуқ- 
ларни қочирмоқ. 

ҲОЙ-ҲУЙ: ҳой-ҳуй қилмоқ «Эй», «ҳей», 
«ҳой» каби сўзларни ишлатиб чақирмоқ, 
ундамоқ. 

ҲОЙҲУЙЛАМОҚ «Эй», «ҳей», «ҳой» 
сўзлари билан чақирмоқ, ундамоқ; ҳой-ҳуй 
қилмоқ. Отларнинг кишнаши, одамларнинг 
ҳойҳуйлаиш манзилнинг яқинлигини билдирар 
эди. М. Исмоилий, Фарғона т. о. 

ҲОКАЗО \а. — шунақа, худди шун- 

дай; шундай қилиб, шу тарзда] (одатда 
«ва» боғловчиси билан) Шу сингари, шунга 
ўхшаган(лар), бошқалар. Аёл урушга кетган 
эри, ўзининг иши, турмуши ва ҳоказолар 
ҳақида гапирди. Ойбек, Қуёш қораймас. Тў- 
лаганнинг эсига алиф, вентилятор, Абдуман- 
нофнинг эсига мурч, цемент можаролари 
тушди ва ҳоказо. А. Қаҳҳор, Оғайнилар. 

ҲОКИМ [а. — ҳукмдор; бошқа- 

рувчи; бошлиқ; судья, ҳакам] 1 тар. Ўрта 
Осиё хонликларида белгили бир шаҳар ва 
унинг атрофидаги қишлоқдар устидан хону 





бек амрини ўтказиш учун белгилаб қўйил- 
ган амалдор. Ҳолвани ҳоким ер, калтакни — 
етим. Мақол. н Бу ҳукмимизни ижро этгув- 
чи, Тошкент ҳокими Нормуҳаммад қушбеги- 
га марҳамати шоҳонамиз шулдир. А. Қоди- 
рий, Ўтган кунлар. Бизнинг майда-чуйда ҳо- 
кимларимиз бир-бири билан иноқ бўлмагани, 
бирлаша олмагани сабабли катта кучга эга 
бўлган истилочининг ҳамласига дош берол- 
мадик. Мирмуҳсин, Меъмор. 

2 тар. Собиқ Туркистон ўлкасидаги ай- 
рим шаҳар ёки музофотларда чор ҳуку- 
матининг сиёсатини ўтказиш учун белги- 
лаб қўйилган юқори мансабли амалдор. 
Маҳкама биносига кетган ўт обдан авжи- 
га чиққан бир пайтда шаҳар ҳокими Ме- 
динский ва подполковник Китаевлар икки 
взвод жазо отряди билан майдонга кириб 
келди. К. Яшин, Ҳамза. Аъёнлар супада, 
одамлар ерда ўтириб, ғала-ғовур тинчиган- 
дан кейин, ҳоким одатдагича тилмоч орқа- 
лихалқни огоҳлантирди. И. Исмоилий, Фар- 
ғона т. о. 

Ҳокими мутлақ Маълум бир ҳудудда 
чексиз ҳокимликка эга бўлган мансабдор 
(подшоҳ, амир ва ш.к). 

3 Умуман, ҳукмини, буйруғини ўтка- 
зувчи (шахс, синф ва ш.к.) Ҳоким синф. н 
Улардан [амалдорлардан] ҳеч бир кишига 
ёмонлик келмайди, улар ёлғиз тартибни.. 
талаб қилишади. Чунки улар — ҳоким, биз 
— фуқаро. Ойбек, Танланган асарлар. 

4 Ўзбекистон Республикасида: вилоят, 
шаҳар ва туманларнинг биринчи раҳбарлик 
лавозимидаги шахс; ҳокимликнинг бирин- 
чи раҳбари. Бу муҳим масаланинг муҳока- 
маси учун кенгашга вилоят, шаҳар ва ту- 
ман ҳокимлари таклиф этилди. Газетадан. 

5 кўчма Ўз ихтиёрига олган, эгаллаган 
нарса ҳақида; «ҳукмрон». Мункиллаган кам- 
пирлар жим шам ёқади мозорларда, Сара- 
тоннинг иси ҳоким мудраб ётган бозорлар- 
да. X. Даврон, Тунги боғлар. Туни бўйи кўк 
юзининг ҳокими бўлган ой ётоғига отла- 
наётган.. шу палладаги салқин, мусаффо ша- 
бада.. роҳат бахш этарди. Р. Файзий, 
Кишиларимиз қиссаси. Ўз-ўзимни тутдим 
саволга, Ҳоким эди қалбда бир туйғу. Н. 
Нарзуллаев. 

Ҳоким бўлак тлш. Синтактик алоқада 
тобе бўлган қисмни бошқарувчи, унга нис- 
батан ҳоким вазиятдаги бўлак. Мас., Бизни 


суҳбатга таклиф этди гапида таклиф эт- 
ди — ҳоким бўлак. 

6 Ҳоким (эркаклар исми). 

ҲОКИМИЯТ [а. CJ. — давлатчилик; 
бошқарув; ҳокимлик] 1 Давлатни бошқа- 
риш ҳуқуқи; сиёсий ҳукмронлик; давлат 
органларининг ҳуқуқ ва ваколати. Ҳокими- 
ятни қўлга олмоқ. Ижро этувчи ҳокимият. 
Қонун чиқарувчи ҳокимият. н Бу орада 
февралъ инқилоби бўлиб, Николай подшо 
тахтдан ағдарилди. Ҳокимият муваққат 
ҳукумат қўлига ўтди. К. Яшин, Ҳамза. 
Райимбек додхоҳ Азизбек ҳокимиятининг 
тираги эди. А. Қодирий, Ўтган кунлар. 

2 Давлат бошқармаси ва унинг орган- 
лари; ҳукумат. Қўш ҳокимият узоқ муддат 
давом этди. 

3 Бошқариш, буйруқ бериш ва ш.к. 
ҳуқуқи, имкони. Ҳокимият жуда ширин нар- 
са экан. «Шарқ юлдузи». Одамнинг пуч, са- 
раси ҳокимият қўлига текканда дарров 
ажрайди-қолади. Ф. Мусажонов, Ҳиммат. 

ҲОКИМЛИК 1 Ҳоким иши, вазифаси; 
шу вазифага мансуб, тегишли. Ҳокимлик ли- 
боси. н Юсуфбек ҳожи: -Менинг биринчи 
холис тилагим, албатта, мазлум халқ ти- 
лидан бўладир; бундан сўнг Тошкент ҳо- 
кимлигига ҳар қандай бўлмағур одам қў- 
йилмасин! А. Қодирий, Ўтган кунлар. Те- 
мурбек, мулозимлари қуршовида бориб, ҳо- 
кимлик maxmuza ўтирди. М. Маҳмудов, 
Мангу куй излаб. 

2 Ҳоким, ҳукмрон ҳолати; ҳукмронлик 
(тўғри ва кўчма маънода). Замон ишчи, деҳ- 
қон замони бўлиб, чиновникларнинг ҳокимли- 
ги, ерлик халқнинг маҳкумлиги битган. Газе- 
тадан. Рашкли алам ўйи ҳокимликни ўз қўлига 
олди. М. Каримов, Сени дейман, жоним. 

3 Ўзбекистон Республикасида: вилоят, 
шаҳар, туман бошқарув органлари ва улар 
ўрнашган жой. Шаҳар ҳокимлигидан вакил- 
лар келди. 

Ҳокимлик қилмоқ 1) ҳоким лавозимида 
ишламоқ, ҳоким вазифасини бажармоқ. 
Хуллас, ҳар қайсиси ўзи ҳокимлик қилаёт- 
ган ўлкада фан ва санъат, ободончилик иш- 
ларига эътибор берардилар. Мирмуҳсин, 
Меъмор; 2) ҳоким, ҳукмрон ҳолатида бўл- 
моқ (қ. ҳокимлик 2). Уйдан чиққанидан бери 
танига ҳокимлик қилиб келаётган карахт- 
лик шу оннинг ўзидаёқ ғойиб бўлди-қолди. 
С. Аҳмад, Уфқ. 

4 тлш. Ўзаро алоқа (боғланиш)да бирор 
қисмнинг ҳоким вазияти; зид. тобелик. Мас., 
кенг кўча, бешинчи хона бирикмаларидаги 
кўча, хона сўзларининг вазияти. 

ҲОКИМОНА [ а. + ф. <C:L=l£1=>. — ҳоким- 
лардай, ҳоким каби; буйруқ тарзида] кам 
цўлл. 1 рвш. Бошқалардан устун турадиган, 
ўз ҳукмини ўтказадиган кишиларга хос, 
ҳокимларга ўхшаб. 

2 Буйруқ тарзидаги. Бир оз сукунатдан 
сўнг Ботиралининг ҳокимона командаси янг- 
ради. Ҳ. Ғулом, Машъал. 

ҲОЛ [а. Jb». — ҳолат, равиш] 1 Ҳаётдаги 
муайян бир ҳолат, вазият; аҳвол. Умидли, 
изланувчан ёшларимизнинг кўплиги қувонч- 
ли ҳолдир. Газетадан. Шунақа, бу чўлни осон- 
ликча енгмаганмиз, қурбонлар бериб, жон 
фидо қилиб, шу ҳолга келтирганмиз. «Ўз- 
бекистон қўриқпари». ..мактабда ўқиш-ўқи- 
тиш ишлари мустаҳкам изга тушиб кет- 
ди. Бу ҳол қишлоқда сезилмай қолмади. М. 
Исмоилий, Фарғона т. о. Дарвозалар ёнида 
сарбозлар юриб туриши.. душманга қарши 
тадбир-чоралар кўрилаётганини ҳисобга 
олмаганда, шаҳар ўлик ҳолда эди. Мирмуҳ- 
син, Меъмор. 

Ҳолига вой Кишининг иши, аҳволи ёмон 
бўлишини, ачинарли аҳволга тушишини 
билдиради. Ўз пирини беобрў қилган, юзига 
оёқ тираб кетган банданинг ҳолига вой! 
«Муштум». 

2 Кимса ёки нарса жисмида юзага кел- 
ган муайян ҳолат. Автор яна ўз савлатли 
ҳолига қайтди. Қаддини ғоз тутганича, 
оёғини кериб, йирик-йирик қадам ташлаб 
чиқиб кетди. Ф. Мусажонов, Ҳиммат. Ўзим- 
ку, ғўзаларни шу ҳолга етказгунча лаб- 
ларимни(нг) уч марта пўсти тушди. С. Ну- 
ров, Нарвон. 

3 Кишининг жисмоний ва руҳий жи- 
ҳатдан ўзини сезиши; жисмоний ва руҳий 
ҳолат; кайфият, авзо, кўриниш. Меъморнинг 
хаёл суриб, гиёҳвандлардек қотиб қолгани- 
ни кўрган Ҳорунбек.. устод баъзан шундай 
ҳолга тушиб қолармикан, бу, эҳтимол, аччиқ 
аламнинг оқибатидир.. деб ўйларди. Мир- 
муҳсин, Меъмор. Тешабой, бир томондан, 
кооперативчининг ҳолига ачинди, иккинчи 
томондан, гитлерчиларга хизмат қилаёт- 
ганидан ғазабланди. Т. Рустамов, Мангу жа- 
сорат. 


4 (ў.-п. к. шаклида — ҳолда) Ҳолат бил- 
дирувчи (ғамгин, маъюс каби) баъзи сўзлар, 
шунингдек, -ган аффиксли феъл билан 
қўлланиб, бирор ҳаракат-ҳолатнинг шу сўз 
билдирган ҳолатда юз бериши, бажарили- 
шини билдиради. Ҳусайннинг дадаси маъюс 
ҳолда, билинар-билинмас бош чайқаб қўйди. 
М. Осим, Ибн Сино қиссаси. Суюм оға 
гаранг, дардли, оч ҳолда тепа устига чиққач, 
яна боягидек, орқа-олдига қаради. Н. Фо- 
зилов, Дийдор. Ҳусайн Бойқаро.. қийиқ, тез 
ўйнайдиган кўзларини шоирга тикиб, ғамгин 
ҳолда деди.. Ойбек, Навоий. Имом ерга қа- 
раган ҳолда боишни қимирлатиб қўйди. А. 
Қодирий, Меҳробдан чаён. 

5 Баъзи сўзлар билан қўлланиб, руҳий 
ёки жисмоний имконият, куч-қувват маъ- 
носини билдиради. Унинг оҳ дегани ҳоли 
йўқ. С. Сиёев, Аваз. Боланинг йиғлашга ҳам 
ҳоли қолмаган эди. Газетадан. Хосият хола 
бир ҳўплам чой ичган бўлди-ю, ҳоли келмай, 
ётиб қолди. Р. Файзий, Чўлга баҳор келди. 

6 тлш. Иш-ҳаракатнинг қай тарзда 
бажарилишини, унинг бажарилиш сабаби, 
мақсади, ўрни, пайти ва ш.к белгиларини 
билдирадиган иккинчи даражали бўлак. 
Қандай белгини билдиришига кўра ҳолнинг 
сабаб ҳоли, ўрин ҳоли, пайт ҳоли, тарз ҳоли 
каби турлари фарқланади. Кеча кўрдим (кеча 
— пайт ҳоли). Кўчада учрашдик (кўчада — 
ўрин ҳоли) ва б. 

Акс ҳолда қ. акс. Арзи ҳол айламоқ (ёки 
қилмоқ) Ўз аҳволини ва истагини изҳор 
қилмоқ, шикоят қилмоқ. Аҳли ҳол эск. кт. 
Раҳмдил, кимса учун қайғурувчи, жонкуяр 
одам(лар). Илми ҳол эск. кт. Илмнинг, илм 
ишларининг ҳолати, аҳволи. Мадрасаларда 
илми ҳол ўгай ўғил ҳолатига тушиб қолди. 
М. Осим, Ибн Сино қиссаси. Таржимаи ҳол 
қ. таржима. У ҳолда Ундай бўлса, шундай 
бўлган тақдирда. Хайр, кетмаган ҳам бўлсин. 
У ҳолда, ўзингиз айтгандек қилиб, тўппа- 
тўғри эртага Салим шарбатдорнинг олдига 
бораман-да, ўғлингни Мирзакарим аканинг 
тошкентлик куёви ўлдирди, мен ўз кўзим 
билан кўрдим, дейман. А. Қодирий, Ўтган 
кунлар. Ўз ҳолига Ўз эрки-ихтиёрига. Шундай 
қилиб, «бечора» Содиқни ўз ҳолига қўймай, 
кўчадан анчагина нарига сургаб кетдилар. А. 
Қодирий, Ўтган кунлар. Меъморни ўз ҳолига 
қўйиб бериш керак. У шуни хоҳларди. Мир- 
муҳсин, Меъмор. Бошини кўтариб, елка- 





ларини ўз ҳолига қўйди, оёқларини ҳам узат- 
ди. С. Кароматов, Олтин қум. Уз ҳолича 
Бировнинг аралашувисиз; ўз билгича, ўзича. 
Уйда ўз ҳолича ивирсиб юриб, темир-тер- 
саклар йиғди, асбоблар топди, ишлай боима- 
ди. Р. Файзий, Ҳазрати инсон. Ҳол тили эск. 
кт. Ҳол-аҳволдан сўзловчи, уни биддирувчи 
хатти-ҳаракат, белги ва ш.к.; шундай «тил». 
Бу икки ёш орасида севги алоқаси ҳалигача 
тилга олинмаган ва ҳар иккалалари ҳам бир- 
бировларига ўз ички кечинмаларини ёлғиз ҳол 
тили билан изҳор қилмоқда эдилар. С. Айний, 
Дохунда. Нариги уват билан буниси бир-бирига 
нисбатан фарқини ҳол тили билан сўзлаб 
туради. А. Қодирий, Обид кетмон. 

' ҲОЛАНКИ [а. + ф. JU — гап шун- 
даки, ҳақиқатда эса, ҳолбуки] кам қўлл. айн. 
ваҳоланки. Сиз ўқиган китоб бир-икки ойда 
ҳам сув кўрмайтурган иқлимлар учун ёзил- 
ган; ҳоланки, бизнинг бу жойларда, шукур, 
ҳамма вақт оқар сув тайёр. А. Қодирий, 
Обид кетмон. 

ҲОЛАТ [ а . cJL=. — ҳол, аҳвол; тузилиш] 
1 Юзага келган, мавжуд бўлган вазият, аҳ- 
вол. Жанговор ҳолат. Ҳарбий ҳолат. Шаҳар 
қамал ҳолатда. н Ишлаётган одамлар уни 
[ Олахўжани] бу ҳолатда кўриб, жуда ҳайрон 
бўлиб, ишдан тўхтаб қолдилар. П. Турсун, 
Ўқитувчи. Ҳамма сергак тортди, унга қуло- 
ғини тутиб жим қолди. Бу ҳолатдан фой- 
даланган шайх сўзига пардоз бериб, давом 
этди.. К. Яшин, Ҳамза. Шерали ҳам бу тўқ- 
нашувдан Тўлғоной билан ёлғиз қолгандаги 
ҳолатга тушди. С. Кароматов, Олтин қум. 

2 Жисмоний ёки руҳий жиҳатдан бўлган 
ифода, кўриниш; қиёфа, авзо. Асабий ҳолат. 
Кулгили ҳолат. Аянчли ҳолат. н Мен унинг 
ҳолатидан нимадир ичини куйдираётганини.. 
билиб турардим. С. Аҳмад, Юлдуз. Унинг.. 
мажақланиб, таниб бўлмас ҳолатга келган 
юзини оқ шоҳи билан ёпиб қўйдилар. П. Қо- 
диров, Юлдузли тунлар. 

Бир ҳолатда Ачинарли, ночор, путур- 
дан кетган аҳволда. Ҳандолат биби бир ҳо- 
латда бўлиб чўкиб қолган, ранги заъфарон.. 
Р. Файзий, Ҳазрати инсон. Энди букчайиб 
қопти. Кийимлари ҳам бир ҳолатда. С. Аҳ- 
мад, Уфқ. Жон ҳолатда қ. жон. 

3 шв. Куч-қувват, дармон, мадор; қудрат. 
Ғознинг бир оёги синган, бир қаноти майиб 
бўлган, ўқ тегиб ҳолати кетиб, шу ерга 
йиқилган. «Алпомиш». Энди мендан ҳолат 


кетди, бек Шакар, Бу чўлларда энди қолдим 
хору зор. «Ширин билан Шакар». 

ҲОЛ-АҲВОЛ [ ҳол + а. Jl — «ҳол» с. 
нинг кўпл.] Одамнинг руҳий ва жисмоний 
ҳолати; соғ-саломатлик. Эшон билан қассоб 
тиз чўкишди-да, қўлларини фотиҳага очиш- 
ди. Сўнгра Элмуроддан ҳол-аҳвол сўради- 
лар. П. Турсун, Ўқитувчи. 

ҲОЛ(И)-БАҚУДРАТ қ. бақадриҳол. 
Ишингни айтавер, ҳол-бақудрат қила бера- 
миз. И. Раҳим, Чин муҳаббат. Ўшанда Кў- 
пайсинхон онасига эргашиб, далага чиқар.. 
иишаётганларга чой қайнатиб берар, ҳоли- 
бақудрат пахта терарди. А. Абдукаримов, 
Чўл бургути. 

ҲОЛБУКИ зидл. боғл. Маъноси (маз- 
муни) бир-бирига қарама-қарши (зид) 
бўлган қўшма гап таркибидаги гапларни 
боғлаш учун хизмат қилади; аслида эса, 
бироқ. Ўқувчи «биз кўпчиликмиз, ўқитувчи 
ҳаммамизни баравар кўролмайди», деб ўй- 
лайди. Ҳолбуки, ўқитувчи синфдаги ҳар бир 
боланинг нима қилаётганини аниқ билиб 
туради. Ў. Ҳошимов, Қалбингга қулоқ сол. 
Гўё биз бир-биримизни кам биладигандай. 
Ҳолбуки, сиз мени мактабга келган куним- 
дан биласиз. П. Турсун, Ўқитувчи. 

ҲОЛВА [а. А — ширинлик; қандолат 
маҳсулоти] 1 Ун, шакар ва ёғдан, баъзан 
кунжут, мағиз қўшиб тайёрланган ши- 
ринлик, қандолат. Пашмак ҳолва. н Ара- 
ва-арава ун, гуруч, қоп-қоп бодом, nucma, 
кажаваларда ҳолвалар, қирқ-эллик катта- 
кичик яшикда ҳар хил мевалар. Ойбек, Тан- 
ланган асарлар. Айланиб, уйда қолган жу- 
жуқларига қанд-қурс, ҳолва, пуфак олмоқчи 
бўлди. Н. Аминов, Қалтис хато. 

2 кўчма Қиёс мазмунли гапларда фикр 
юритилаётган нарса, иш, воқеа-ҳодисанинг 
бошқасига (қиёсланаётганига) нисбатан 
ёмон (ҳеч гап) эмаслиги, ундан дуруст, 
чидаса бўладиган эканлиги каби маънолар- 
ни билдиради. Ҳали бу-ку ҳолва, қамоқхо- 
надаги — якка камерадаги ёлғизликдан худо- 
нинг ўзи асрасин! Н. Аминов, Ёлғончи фа- 
ришталар. Менинг гуноҳим олдида сизники 
ҳолва-ку.. «Муштум». Наманган вилоятига 
ўтдим. Фарғонадаги машмашалар ҳолва экан. 
«Муштум». Трассадаги шовқин-сурон бунинг 
олдида ҳолва экан. Ж. Абдуллахонов, Тўфон 

Сувдан ҳолва ясамоқ Бўлмайдиган ишга 
уринмоқ, бекорга уринмоқ. Мамлакатдан 




чет эл капиталини ситиб чиқармасдан ту- 
риб.. халқни қаттиқ оёққа бостириш — сув- 
дан ҳолва ясайман, дейиш билан баравар. 
С. Акбарий, Севги билан тирилган юрак. 
Ўғилми, ҳолва? этн. Ўғилми-қизми? — янги 
туғилган бола ҳақида бериладиган савол (қиз 
унашилганда, куёв томондан қиз томонга 
юбориладиган совғаларга ҳолва қўшиб юбо- 
риш одат бўлгани учун шундай дейилади). 
Ҳасанали ҳам илжайиб, ёнчиқ ковлашга 
тутинди ва: -Ўғилми, ҳолва? — деб сўради 
хотинидан. -Ўғил! А. Қодирий, Ўтган кун- 
лар. Ҳолва деган билан оғиз чучимайди Ку- 
руқ гап билан мақсад амалга ошмайди. 
Дарҳақиқат, ҳолва деган билан оғиз чучи- 
майди-да.. Халқ — оми.. бизнинг маърифат 
ҳақидаги гапларимиз уларнинг қулоғига ки- 
ришига унча ишонмайман. К. Яшин, Ҳамза. 

ҲОЛВАГАР [а. + ф. jt>\ j U — ҳолва қи- 
лувчи, ҳолвапаз] айн. ҳолвачи. 

ҲОЛВАЙТАР [а. + ф. j_L=. — ҳўл 
(нам), сувли ҳолва] Доғ қилинган ёққа ун 
солиб, сал қизаргунча қовуриб, устидан ша- 
кар эритилган сув қуйиб тайёрланадиган 
ширин таом. Бола чинни товоқда ҳолвайтар 
кўтариб кирди. Ш. Ризо, Қор ёғди, излар 
босилди. ..ҳолвайтардан эҳтиёт бўлинг. Ёғу 
шакарминан пишганданми, билмадим, иссиқ 
нарса бўлади. Газетадан. 

ҲОЛВАПАЗ [а. + ф. yJ jl^. — ҳолва пи- 
ширувчи, тайёрловчи] айн. ҳолвачи. Оғзим 
чучисин десанг, ҳолвапазнинг ёнига бор. Ма- 
қол. 

ҲОЛВАФУРУШ [а. + ф. ^ijjiljl^ - 
ҳолва сотувчи] Ҳолва сотувчи; ҳолвачи. Бир 
томонда ҳолвафурушлар бақиришиб, кунжут 
ҳолва, мағиз ҳолва, пашмак, «от нон» сот- 
моқдалар. М. Муҳаммаджонов, Турмуш ури- 
нишлари. 

ҲОЛВАЧИ 1 Ҳолва тайёрловчи уста; ҳол- 
вагар, ҳолвапаз. Сайил кунларида шаҳардан 
ҳолвачию шакарпазлар.. аравада бу жойга 
келишарди. Мирмуҳсин, Меъмор. 

2 Ҳолва сотувчи; ҳолвафуруш. 

Ҳолвачининг тешасидай қ. теша. 

ҲОЛ-ЖОН: ҳол(и)-жонига қўймаслик 
Унамаганига қарамаслик; қўярда-қўймас- 
лик. Лекин Ўлжаев ёпишган еридан узиб ўр- 
ганган, елим қошиқ одам экан, келавериб, ҳол- 
жонимизга қўймади.. «Муштум». Рўзивой ме- 
ни ҳол-жонимга қўймай ўтирғизди-да, ўзи 
буфетчининг олдига кетди. «Гулдаста». Унинг 


мўлжалига кўра, Сидиқжон яна қасам ичи- 
ши, юр, деб қисташи, ҳол-жонига қўймас- 
лиги керак эди. А. Қаҳҳор, Қўшчинор чироқ- 
лари. 

ҲОЛСИЗ Ҳолдан кетган, мадори қури- 
ган; дармонсиз, заиф. Арча сандиқ ёнидаги 
намат устида ҳолсиз чўзилиб ётган бу 
одамнинг юз-кўзию уст-боши қандай — би- 
либ бўлмас.. эди. А. Мухтор, Қорақалпоқ 
қиссаси. Йигитали ҳолсиз оёқларини суд- 
раб, эмаклаётгандай, яна олдинга интилди. 
Д. Нурий, Осмон устуни. 

ҲОЛСИЗЛАНМОҚ Мадори қуримоқ, 
ҳолдан кетмоқ; дармонсизланмоқ, заиф- 
лашмоқ. Пошша хола ҳолсизлангандай, стул- 
га ўзини ташлаб ўтириб олди. Д. Нурий, 
Осмон устуни. ..йигитча қорларни ғарч-ғурч 
босиб келди-да, сувдаги киши қўлидан ҳол- 
сизланиб, қолган қизни олди. Мирмуҳсин, 
Чиниқиш. Ҳусиб чарчаган Кумуш ҳолсизла- 
ниб, боишни ёстиққа ташлади. А. Қодирий, 
Ўтган кунлар. 

ҲОЛСИЗЛИК Куч-мадори йўқ, ҳолсиз 
ҳолат. Ранги оқарган, ҳолсизликдан кўзлари- 
ни юмиб ётган бу аёл Набижоннинг хаёли- 
да аллақачон ўрнидан турган.. у билан бош- 
лашиб юрарди. С. Зуннунова, Кўк чироқлар. 
Йигиталининг бутун вужудини тер босган, 
ҳолсизликдан гандираклаб, қалин буталар 
орасидан кетаётганини биларди, холос. Д. 
Нурий, Осмон устуни. 

ҲОЛ-ҚУДРАТ айн. бақадриҳол, баҳоли 
қудрат. -Оббо, ношукур бандалар-эй, шунча 
неъматни [дастурхонга] тўкиб ташлади-ю, 
яна нолигани нимаси? Ҳамма нарса ҳол- 
қудратга қараб-да!.. — деди Хўжаназар ака 
Моҳидилга. Ж. Абдуллахонов, Тўфон. Қирда 
лўлилар қишлоғи бунёдга келди. Ҳар бир 
оила ҳол-қудрат уй қуриб олди. Н. Сафа- 
ров, Катта карвон йўлда. 

ҲОМИЗ [а. — аччиқ, нордон; кис- 

лота]: ҳомизи қорбун эск. Карбон гази; 
карбонат ангидрид. 

ҲОМИИ | а. — ҳимоя қилувчи] 1 

Кўллаб-қувватлаб, тарафини олувчи; ёрдам 
берувчи, ҳимоя қилувчи шахс. Шариат ҳо- 
мийси. Миллат ҳомийси. н Исломхўжа 
юртнинг бойлари, пулдорлари.. ўртасида 
кундан-кунга обрў қозониб, уларнинг ҳо- 
мийсига айлана борди. Ж. Шарипов, Хоразм. 
Мирзо Улуғбек.. биргина илмнинг эмас, бал- 
ки санъатнинг ҳам ҳомийси эди. К. Яшин, 






Ҳамза. Участканинг қаҳрамонини эилакка 
ўтқазиб, кеча келган ўғри-безорилар ҳо- 
мийсини мансабга кўтарибсиз. А. Мухтор, 
Туғилиш. 

2 иқт. Бирон тадбир ёки фаолиятни 
амалга оширишда молиявий ёрдам кўр- 
сатувчи, молиявий жиҳатдан қўллаб-қув- 
ватловчи жисмоний ёки юридик шахс. 

ҲОМИЙЛИК 1 Ҳимоя этиш, тарафини 
олиш; ёрдам бериш; қўллаб-қувватлаш. 
Косонда.. техникага меҳр-муҳаббати, эъ- 
тиқоди зўр хотин-қизлар оз эмас. Аммо 
уларга ҳомийлик етишмаётир. Газетадан. 

2 Бирор тадбир ёки фаолиятни молия- 
вий жиҳатдан қўллаб-қувватлаш, молия- 
вий ёрдам. 

Ҳомийлик қилмоқ 1) қўллаб-қувватла- 
моқ, ёрдам бермоқ, тарафини олмоқ; ҳо- 
мий бўлмоқ (қ. ҳомий 1, ҳомийлик 1). -Ёш- 
ларга ҳомийлик қилиш, йўл-йўриқ кўрса- 
тиш исломнинг, уламоларнинг ишидир, — 
деди қалтираб, бўзариб, мунофиқлардан 
бири. Ойбек, Нур қидириб; 2) молиявий 
жиҳатдан қўллаб-қўлтиқламоқ, ёрдам бер- 
моқ; ҳомий бўлмоқ (қ. ҳомий 2, ҳомийлик 2). 
Самарқанд обидаларидек санъат асарлари- 
нинг бунёд бўлишига ҳомийлик қилган.. одам 
эзгуликни ҳис қилмаслиги мумкин эмас. Ў. 
Ҳошимов, Қалбингга қулоқ сол. 

ҲОМИЙСИЗ Ҳимоя этувчиси, тараф- 
дори йўқ, ҳимоясиз; ёрдам берувчиси йўқ, 
ёлғиз. Ота-онадан етим, ҳомийсиз қолгани 
етмагандек, мусофир юртда у мафосил 
касалига мубтало бўлиб қолди. М. Осим, 
Сеҳрли сўз. 

ҲОМИЛА [а. <Lol_a. — иккиқат хотин] Она 
қорнида 2-ойнинг охиридан (9-ҳафта) 
бошлаб туғилиш вақтигача (40-ҳафта) ри- 
вожланаётган пушт (эмбрион). Ҳомиланинг 
мўъжизали ривожланиш жараёни биологлар 
олдида турган энг мураккаб муаммолардан 
биридир. «Фан ва турмуш». Аппомиш кетган 
вақтда Барчиннинг бўйида ҳомила, гумона 
қолган эди. «Алпомиш». Бобур.. ҳомиланинг 
неча ойлик бўлганини билгиси келди, аммо 
рўйирост сўрашга тили бормай, гапни ай- 
лантирди. П. Қодиров, Юлдузли тунлар. 

ҲОМИЛАДОР [а. + ф. Д — ҳоми- 

ласи бор] Қорнида ҳомиласи бор; иккиқат. 
Гулнор бирдан чўчиб кетди, қорнида бир 
ниманинг анча сезиларли равишда урганини 


туйди.. Дарров англади — у ҳомиладор / Ой- 
бек, Танланган асарлар. 

ҲОМИЛАДОРЛИК Қорнида ҳомиласи 
бор ҳолат; уруғланган тухум ҳужайранинг 
она организмида ривожланиб, етук ҳоми- 
лага айланишидан иборат физиологик жа- 
раён. Биринчи марта юзларига доғ оралаб, 
ҳомиладорликнинг нишонаси сезилган кез- 
ларда эшикдан кирарди-ю, Валини маҳкам 
қучоқлаб, юзларидан чўпиллатиб ўпарди. Р. 
Файзий, Шоҳи дарпарда. 

ҲОМИЛАЛИ айн. ҳомиладор. 

ҲОМУЗА [ф. — бир оз тортиш; 

эснаш, эсноқ]: ҳомуза тортмоқ айн. ҳамёза 
тортмоқ қ. ҳамёза. Болалар бирин-кетин ҳому- 
за тортиб, ўринларидан эринчоқлик билан 
туришди. С. Кароматов, Олтин қум. 

ҲОПИТМОҚ шв. Чўмилмоқ. 

ҲОРДИҚ 1 Иш-меҳнат, ҳаракат қилиб 
чарчаган, толган ҳолат; ҳорғинлик, чарчоқ. 
Мулойим, дилнавоз садолар унинг [Йўлчининг] 
бутун томирларидан ҳордиқни суғургандай 
бўлди. Ойбек, Танланган асарлар. Болалар- 
нинг «заказ»ини бажаришга кетган дам олиш 
соатларининг ҳордиғи бирваракай ёзилган- 
дай, кўкрагини тўлдириб нафас олди. Ҳ. На- 
зир, Сўнмас чақмоқлар. Эркин меҳнат қў- 
шиқларинг басталаб, Яхшилаб чал, ҳордиқ- 
ларим тўкайин. Ғайратий. 

Ҳордиқцан чиқмоқ айн. ҳордиғи чиқмоқ 
2. У ўшанда яна бир ҳордиқдан чиқди. Ҳ. 
Шамс, Душман. Шунча коммунистларнинг 
бошини кестириб ҳордиқдан чиқмаган Бад- 
рий афанди энди менинг ҳам бошимни мўл- 
жалга оляпти. Н. Сафаров, Танланган асар- 
лар. Ҳордиғи чиқмоқ 1) чарчоғи ёзилмоқ, 
тарқалмоқ; шу тарзда дам олмоқ. Келинг, 
қизим, қўлингизни ювинг. Жиндак наҳори 
қилайлик, шояд ҳордиқларингиз чиқса. Ҳам- 
за, Паранжи сирлари; 2) алами тарқамоқ, 
кўнгли жойига тушмоқ. Ҳозир кенгаш чақи- 
риб қўймаганида, жиянининг таъзирини бе- 
риб, ҳордиғи чиққан бўларди. Ж. Абдулла- 
хонов, Хонадон. 

2 Дам олиш; дам. Куй берар юракка ҳор- 
диқ ea дармон.. Ҳ. Олимжон. Отақўзининг 
раис бўлганига йигирма йилдан ошди. Йигирма 
йил ҳордиқ нима, ҳузур-ҳаловат нима — 
билмайди. О. Ёқубов, Диёнат. Туиллик ўтиб, 
икки соатлик мажбурий ҳордиқ тамом 
бўлгандан кейин, касалхона гавжум бўлиб 
кетди. Ў. Ҳошимов, Нур борки, соя бор. 




Тонг ғира-ширасида ухлаб, ҳордиқ олган 
аравакаш отларни суғориб, араваларга қўш- 
ди. Мирмуҳсин, Меъмор. 

3 с. т. Дам олиш куни. У ҳордиқ оқшоми 
ҳаммомга тушди-ю, ходмигарлардан бирига 
ҳалиги сўроғини берди. А. Қаҳҳор, Мирзо. 

Ҳордиқ куни айн. ҳордиқ 3 . Ҳордиқ кун- 
лари шаҳардан чиқадиган автомобиль шу 
ерда [мактаб саҳнида\ картина қўйиб бе- 
рар эди. А. Қаҳҳор, Асрор бобо. 

ҲОРДИҚХОНА с. т. Ишдан сўнг кириб 
дам олинадиган махсус бино, хона. [Улар] 
Клубда яқинда ташкил қилинган ҳордиқхо- 
нага кириб, музика эшитишди, Ҳ. Ғулом, 
Сенга интиламан. 

ҲОРИБ-ТОЛИБ Чарчаб, толиқиб. Узоқ 
пиёда сафардан ҳориб-толиб келган киши 
ҳолатида эшикка қараб юрди. М. Исмои- 
лий, Фарғона т. о. -Шоввозлар, яқинлашиб 
қолдик, бардам бўлинглар, — деди Пирнафас 
ака. Яна ҳориб-толиб қадам ташлашарди. 
Ж. Шарипов, Хоразм. 

ҲОРИБ -ЧАРЧАБ айн. ҳориб-толиб. [Ик- 
ромжон] Ҳориб-чарчаб, чодири олдида якка 
ўзи чой ичиб ўтирарди. С. Аҳмад, Уфқ. 

ҲОРИМОҚ Иш, меҳнат қилиб толиқ- 
моқ; чарчамоқ. Озиқли от ҳоримас. Мақол. 
н Ёрмат шаҳардан пиёда қайтиб, ўлгу- 
дай ҳоригани учун, ҳамма отларга Йўлчи 
қаради. Ойбек, Танланган асарлар. Бош му- 
ҳаррир анчайин ҳориган кўринар, лекин сир 
бой бермай, ўзини тетик тутишга ҳара- 
кат қиларди. Ф. Мусажонов, Ҳиммат. 

ҲОРМА(НГ) унд. с. Ишлаётган ёки иш- 
лаб келган (ишдан чиққан) кишидан ҳол 
сўраш, унга мадад тилашни билдиради 
(жавоби — бор бўл(инг)). -Ҳорманг энди, отам! 
— деди аёл, қотма узун қўллари билан 
Элмуроднинг елкаларидан силаб. П. Турсун, 
Ўқитувчи. -Ҳорма, йигит, ўтир-чи, — Йўлчи- 
га бошдан-оёқ тикилиб деди бойвачча. Ой- 
бек, Танланган асарлар. «Ҳорма — бор бўл»- 
дан кейин Жўра қамчисини токчага ташла- 
ди-да, ўтга келиб исинди. Ҳ. Шамс, Душман. 

ҲОРМОҚ айн. ҳоримоқ. - Тўғри, солдат- 
лар ҳорган, сийраклашган, лекин тоза куч- 
лар, қурол, аслаҳа-анжомлар келиб туриб- 
ди, — деди генерал. Ойбек, Қуёш қораймас. 

ҲОРҒИН Ҳориган, чарчаган ҳолатли; 
шундай ҳолатни ифодаловчи. Ғамгин ва 
ҳорғин Абдулвоҳид боғдан астагина чиқди.. 
Ойбек, Нур қидириб. Шунданми ёки чар- 


чоқнинг зўриданми, Ҳотам ҳорғин хаёл су- 
риб келарди. М. Ҳазратқулов, Журъат. Му- 
аттар эрининг ҳорғин юзига тикилди. О. 
Ёқубов, Ота изидан. Ниҳоят, Сардорнинг 
ҳорғин овози эшитилди. С. Кароматов, Олтин 
қум. 

ҲОРҒИНЛИК Ҳориган, чарчаган ҳолат; 
ҳорғин эканлик. Йигитали вужудини чарчоқ, 
ҳорғинлик қоплай бошлади, ўзини кўрпача- 
га ташлади. Д. Нурий, Осмон устуни. Кўк 
чой ичиб, Эркиннинг ҳорғинлиги чекиниб, 
вужуди бардамлашди. «Ўзбекистон қўриқ- 
лари». Ўринга ётганда, тезроқ тонг отишини 
кутиб, ҳорғинлигига қарамай, уйқуси ўчди. 
Ойбек, Танланган асарлар. 

ҲОСИД [а. — ҳасад қилувчи, бад- 

хоҳ] эск. кт. Ҳасад қилувчи; ҳасадчи, ба- 
хил. Даричалари ёпиқ машқхонанинг ичи 
ҳосидлар юрагидек қоп-қоронғи, даромад ҳам 
ёпилгандан сўнг, уй гўё лаҳад тусига кир- 
ди. А. Қодирий, Меҳробдан чаён. 

ҲОСИЛ [а. J-uab». — натижа, оқибат; 
якун, самара; мазмун, моҳият] 1 Экин, да- 
рахт кабилардан етиштириладиган, олина- 
диган дон, сабзавот ва ш.к. Халқим етиш- 
тирган ҳосил чўғига Баланд тоғлар ҳайрон 
қараб турибди. А. Орипов, Йиллар армони. 
..тарвузнинг энг қимматли навлари экилиб, 
мўл ҳосил олинди. Газетадан. Самарқанд ат- 
рофидаги боғларда мевали дарахтларнинг 
шохлари, етилган ҳосилдан эгилиб, ерга са- 
лом беради. «Саодат». Бу йил ҳосил миқдори- 
дан ташқари тола сифатига алоҳида эъти- 
бор берилади. Газетадан. 

Ишонч ҳосил қилмоқ қ. ишонч. Мурод 
ҳосил бўлмоқ Мақсад амалга ошмоқ, орзу 
ушалмоқ. Бу билан мурод ҳосил бўлмайди: 
каттароқ миқёсдаги ишни ўйлаш керак. К. 
Яшин, Ҳамза. Сен йўлиқиб ҳосил бўлди му- 
родим.. «Нурали». Қаноат ҳосил қилмоқ қ. 
қаноат. Ҳосил бўлмоқ Юзага келмоқ, пайдо 
бўлмоқ. Тўғон битиб, жар ўрнига катта кўл 
ҳосил бўлди. С. Юнусов, Кутилмаган хазина. 
Реакторда ҳосил бўладиган иссиқликни чи- 
қариб ташлаш учун икки контурли система 
қўлланади. «Фан ва турмуш». Ёш йигитнинг 
кўнглида томчилардан ҳосил бўлган севги 
тобора чуқурлаша берди. П. Турсун, Ўқитув- 
чи. Ҳосилга кирмоқ Ҳосил бера бошламоқ 
(асосан мева, мевали дарахт ҳақида). Ҳов- 
лиларда ҳосилга кирган нок, олмалар кўзга 
ташланади. «Ўзбекистон кўриклари». 






2 Ҳосил (эркаклар исми). 

ҲОСИЛА [а. а I — натижа, оқибат; 
самара] 1 Бирор иш, амал, ҳаракат ёки 
нарсадан келиб чиққан, келтириб чиқа- 
рилган, ҳосил қилинган натижа, нарса. Гар- 
чанд, инсон онги, тафаккури моддий олам 
ҳосиласи эса-да.. «ЎТА». 

2 мат. Дифференциал ҳисобда: функ- 
циянинг ўзгариш тезлигини ифодаловчи 
асосий тушунча. 

3 Ҳосила (хотин-қизлар исми). 

ҲОСИЛДОР [а. + ф. — ҳосили 

бор, ҳосилга эга] Кўп ҳосил берадиган; 
серҳосил, унумдор. Беш туп ҳосилдор тут- 
ни қирқтириб, Хўжаободда турувчи онасига 
саржин қилиб берди. «Муштум». Қадимги 
мулкдорларнинг ҳосилдор ер ва боғларигина 
эмас, балки бошқа ишлаб чиқариш қуроллари 
ҳам энди батамом колхозга ўтиши лозим 
эди. П. Турсун, Ўқитувчи. 

ҲОСЙЛДОРЛИК 1 Ўсимлик (экин)ёки 
ернинг ҳосил етказиш, ҳосил бериш им- 
конияти, хусусияти, ҳолати. Пахта ҳосил- 
дорлигини оширмоқ. н Қишлоқ хўжалиги 
экинлари ҳосилдорлигини оширишда микро- 
элементларнинг ҳам роли катта. Газетадан. 

2 Муайян ҳажмдаги ердан олинадиган 
ҳосилнинг миқдори. Ҳосилдорлик гектари- 
дан 40 центнерга етказилди. н Пахта 
ҳосили 20 центнердан 30 центнергача етди. 
Бу — ҳосилдорликнинг ортиши. Ялпи ҳосил- 
чи? «Ўзбскистон қўриқпари». 

ҲОСИЛЛИ Ҳосил берадиган. Ҳосилли боғ. 
н Умаралининг бригадаси юқори ҳосилли 
бригада ҳисобланади. И. Раҳим, Ихлос. 

ҲОСИЛОТ [а. — «ҳосил» с. нинг 

кўпл.] эск. айн. ҳосил 1. Кўрдингиз-ку, қанча 
ерга экин экканман.. Ҳар йил хўжайинга 
арава-арава ҳосилот бераман. Ойбек, Тан- 
ланган асарлар. Биз топширган ҳосилот Сиз- 
га ширин ош бўлсин. 3. Диёр. 

Ҳосилот совети (ёки кенгаши) тар. 
Колхозларда деҳқончилик ҳосилини оши- 
риш тадбирларини амалга ошириш мақ- 
садида тажрибакор деҳқонлардан тузилган 
ҳайъат. Колхоз правлениеси Ўрмонжонни ҳо- 
силот кенгашининг раиси қилиб тайинлади. 
А. Қаҳҳор, Кўшчинор чироқлари. 

2 тар. с. т. Ҳосилот кенгашининг раиси. 
У [Пирназар] узоқ йиллар колхозда раҳбар- 
лик ўринларида ишлаган, бригадир бўлган. 


ҳосилот бўлган, беш-олти йил раислик ҳам 
қилган. Р. Раҳмонов, Меҳр кўзда. 

ҲОСИЛОТЛИК тар. Ҳосилот вазифаси 
(қ. ҳосилот 2). У. правление шундай одамни 
ҳосилотликдан олиб, чорвачилик фермасига 
қўйганлиги ва унинг ўрнига пахтани фақат 
китобда кўрган Иброҳимовни тайинлагани 
чакки бўлганлиги тўғрисида гапирди. А. 
Қаҳҳор, Қўшчинор чироқлари. 

ҲОСИЛОТХОНА [ҳосилот + хона] тар. 
Ерларнинг тупроқлари таркибини текши- 
риш, ердан олинган ҳосил, ўсимлик наму- 
наларини сақлаш учун қилинган лабора- 
тория ва унинг биноси. 

ҲОСИЛСИЗ Ҳосил бермайдиган ёки 
камҳосил. Ҳосилсиз ер. Ҳосилсиз дарахт. 

ҲОТАМ [а. ^JiL=>. — киши номи] 1 айн. 
ҳотамтой. У. вақти келса қаттиққўл, вақ- 
тида сахий, одамохун ва ҳотам киши эди. 
Ғ. Ғулом, Қаҳрамонлар ўлмайди. Кат- 
таликни билмас бир яхиш одам, Сахийликда 
йўлда қолибди ҳотам. Фозил Йўлдош ўғли. 

2 Ҳотам (эркаклар исми). 

ҲОТАМЛИК айн. ҳотамтойлик. Унинг 
ҳотамлиги тутиб кетди. н У бу нотаниш 
йигитнинг ҳотамлигидан жуда ҳайратда эди. 
Ф. Насриддинов, Кўнгил. 

ҲОТАМТОЙ [а. ^lLL^L^. — тойлик (той 
қабиласидан бўлган) Ҳотам] Сахий, сахо- 
ватли, олийжаноб (Той шаҳрида яшаб ўт- 
ган, ўзининг ўта сахийлиги билан машҳур 
бўлган Ҳотам номли афсонавий арабнинг 
исми-лақабидан). Одамларинг бир кун дав- 
латга, олти кун ўзига терсин бошоқни. 
Йигитали ҳотамтойнинг даврида даврони- 
ни сурсин. Т. Малик, Ажаб дунё. Бу ердаги- 
лар эса ўзларини «танти», балки «ҳотам- 
той» деб ҳисоблар эдилар. Ойбек, Танлан- 
ган асарлар. 

ҲОТАМТОЙЛИК Ҳотамтойга хос иш, 
хислат, фазилат; ҳотамтой эканлик. Чарх- 
чининг.. ҳотамтойлиги қассобни ғижинтир- 
ди, кўзлари олайиб кетди унинг. А. Муқимов, 
Ғалати одамлар. У Миробиднинг топиш-ту- 
тишини, ҳотамтойлигини, тантилигини 
оғиз кўпиртириб мақтарди, В. Ғофуров, 
Вафодор. 

ҲОФИЗ [ а. JiiU — сақловчи, муҳофаза 
қилувчи; ёдда сақловчи; қуръонни ёдлаб 
олган киши] Уста, етук ашулачи. Халқ ҳофи- 
зи. н Ногоҳ жимжит ва қизғин ҳавони 
янгратиб, ҳофизнинг таъсирли овози кўта- 




рилди.. Ойбек, Танланган асарлар. Олим ил- 
ми билан ҳурмат топур, ҳофиз хуш овози 
билан одамларнинг дилини хуш қилур, ҳунар- 
манд эса кишиларнинг ҳожатини чиқарур.. 
И. Раҳим, Чин муҳаббат. Ҳофиз йигит ҳали 
ўн саккиз-ўн тўққиз ёшда бўлса-да, овози 
ширали, юракларни сел қилиб, тингловчини 
ерга қаратиб қўярди. С. Сиёев, Ёруғлик. 

ҲОФИЗА [а. — хотира; эсда сақ- 

лаш қуввати] Эсда сақлаш қобилияти (қ. 
хотира 1). Сенинг ҳофизанг кучли. н Зокир 
ота ҳозир ҳам тетик ва бардам, ҳофизаси 
бақувват, гапи ва қиёфасидан кулги ари- 
майди. М. Қодиров, Ҳажв, ханда ва қаҳқа- 
ҳа усталари. Муқимий ҳофизаси яхши ва 
сермаҳсул шоирлардан эди. С. Абдулла, Мав- 
лоно Муқимий. Кошки эди сиздаги ҳофиза 
қувватининг ўндан бири менда бўлса! М. 
Осим, Ибн Сино қиссаси. 

ҲОШИЯ [а. — бирор нарсанинг 

чети, айланаси, зиҳи; китоб, дафтар чети- 
даги ёзувлар, изоҳлар] 1 Кийим, мато ва ш. 
к. нинг айланаси, чети. Белида ҳошиясига 
ғазал битилган қийиқ, оёғида қўнжи тор 
ағдарма этик.. К. Яшин, Ҳамза. Мен кет- 
дим, деб.. ҳошиялари титилган қалин порт- 
фелни қўлтиқлаганча. хонадан чиқди. С. Ка- 
роматов, Олтин қум. Ҳамчи янги қизил тўн 
кийган. Ҳошиясига аллақандай живир-живир 
гул нақшланган бу тўн унинг паст бўйига, 
қотма гавдасига жуда ярашиб тушибди. Ҳ. 
Ғулом, Машъал. 

2 Кийим, мато кабиларнинг четига, 
айланасига тортилган, солинган нарса (лен- 
та, нақш ва ш.к.). Уларнинг кўзлари Пўлат- 
жоннинг кўкрагидаги орден, медаллар, елка- 
сидаги погон, енгидаги ялтираган.. сариқ ва 
ҳаворанг ҳошияларда эди. Ҳ. Назир, Сўнмас 
чақмоқпар. Оқ тунука парчаси текис қилиб 
қирқилган.. атрофларига усталик билан бол- 
ғанинг учида нозик жимжима ҳошия солин- 
ган эди. И. Раҳим, Ихлос. Чеккасига қора 
ҳошия тутилган байроқ олдинда хомушлик 
билан силкиниб, ҳилпираб борарди. С. Зун- 
нунова, Гулхан. 

3 Китоб ёки дафтар варағи атрофида- 
ги хат ёзилмай очиқ қолдирилган қисм. 
..кўксини ўртаётган ўкинч, алам, ҳақорат 
патқаламни бир дам тўхтамайди, варақ- 
нинг икки бети ҳошиялари ажи-бужи май- 
да ҳарфлар билан тўлаверади. С. Сиёев, 
Ёруғлик. 


4 тар. Араб тили грамматикасидан мад- 
раса талабалари учун тузилган қўлланма 
(лексик ва грамматик хусусиятларга доир 
изоҳлар мажмуи). Соҳибўғли.. мадрасада «Ҳо- 
шия»гача ўқиган, янги усулда таълим-тар- 
бия курсини тугатган. Газетадан. Уларнинг 
[толиби илмларнинг] қай бири «Ҳофия»да, 
қай бири «Ҳошия»да, қай бири «Шамсия»да. 
Ойбек, Навоий. 

5 Ҳошия (хотин-қизлар исми). 

ҲОШИЯЛАМОҚ 1 Бирор нарсанинг 

четида ҳошия ҳосил этмоқ; ҳошия ажрат- 
моқ. Гиламни ҳошияламоқ. Дафтарни ҳошия- 
ламоқ. 

2 Ҳошия қадамоқ, ўтказмоқ, туширмоқ. 
Байроқни ҳошияламоқ. 

ҲОШИЯЛИ Ҳошияси бор, ҳошия чи- 
қарилган. Ҳошияли газмол. Ҳошияли дафтар. 
Ҳошияли байроқ. н Оддий кўкракбурма 
ҳаворанг батис кўйлакдаги, бошига яшил 
ҳошияли оқ шоҳи дурра танғиган.. Ойниса.. 
Хондайлиқ қиитоғидан. Ҳ. Ғулом, Тошкент- 
ликлар. Пиёзи чакмонининг барини тақими- 
га қисиб, қора бахмал ҳошияли оқ қалпоғини 
бостириб олган хушрўй йигит баланд naxca- 
дан осилиб тушган беҳи шохига қараб бо- 
рар эди, М. Исмоилий, Фарғона т. о. 

ҲОШО [а. LiL^. — бошқа, -дан ташқари, 
-дан бошқа, мустасно қилганда] эск. кт. 
Худо сақласин, худо ҳақи; асло. Ҳошо, бу 
гапни мен айтганим йўқ. н - Талоқ xamu 
ёзғувчи Отабек эмасми? -Ҳошо.. Отабек 
мундай гаплардан хабарсиз. Унинг отидан 
талоқ хати ёзган ҳам шу бадбахт Ҳомид. 
А. Қодирий, Ўтган кунлар. 

ҳо-ҳо айн. ҳо I. [Жамила:] Мени олар 
эмиш. Ҳо-ҳо, мен сендай қорин бойларни 
тахти-бахтинг билан ўзимнинг камбағал 
эримнинг ҳаром тукига олмасман! Ҳамза, 
Бой ила хизматчи. 

ҲУ I айн. ҳов I. Ҳу, қорайиб кўринган ни- 
ма? Ҳу, дарёда чўмилганларимиз эсингда 
борми ? Ҳу анави кунги гап нима бўлди ? н 
Ҳу ана у ерга идора, клуб тушади. Мана бу 
тўқайнинг ўрни боғбўлади. А. Қаҳҳор, Қўш- 
чинор чироқлари. Ҳу бир вақтда юборган 
ҳикоям энди чиқибди. А. Қаҳҳор, Сароб. 

ҲУ II унд. с. Қарғиш, сўкиш ифодалов- 
чи сўз-иборалар билан бирга қўлланиб, 
кучли қаҳр, ғазаб, нафрат ҳис-туйғусини 
билдиради. Ҳу, ер ютсин сени! н Девор 
ycmuda турган ўн икки ёшлардаги бир қиз 






девордан кесак кўчириб олиб, мулла Норқў- 
зига ўқталди: -Ҳу, ўл, турқинг қурсин! А. 
Қаҳҳор, Майиз емаган хотин. 

ҲУ III унд. с. дин. Илоҳий кучга ёрдам 
сўраб мурожаат қилганда айтиладиган нидо. 
Ҳасан «ҳақ!» деб, «ҳу!» деди, Ғиркўк отини чу 
деди. «Равшан». Бу мудҳиш, машъум базмга 
ҳалиги ялмоғиз фолбиннинг хаста овоз билан 
вайсаши қўшилди: -Ё султон! Ё чилтан! Ҳу, 
ҳу, ҳу! Ойбек, Танланган асарлар. 

ҲУ IV тақл. с. Қумри, ғуррак каби 
қушларнинг сайрашидаги товушни бил- 
диради. Мусича, ғурраклар ғуруллаб, ҳу тор- 
тиб.. боққа оройиш бериб, нағмасозлик бир 
муносиб ярашиб турибди. «Равшан». 

ҲУББУЛМАЛИК | а. d — шоҳ- 
лар уруғи, донаси] эск. Бир нав сурги дори 
(эски табобатда қўлланган). 

ҲУВ I айн. ҳов I. Ҳув анави катта имо- 
рат олдида автобуслар тўхтайди. н Ҳув 
оқ ерни қирқ йил экдим даҳякка. Ғ. Ғулом. 
Ҳув ана икки пақир, Ҳани, дарров олингиз. 
Қ. Муҳаммадий. 

ҲУВ II унд. с. 1 айн. ҳу 11. Ҳув, кўзингни ел 
есин, бир даста парингни Ёқут опангдан 
аяйсанми, буларни мен ёвга олиб бораманми ? 
Ғ. Ғулом, Соялар. 

2 ( одатда, хотин-қизлар нутқида) Ким- 
санинг чақириғига жавоб сифатида қўлла- 
нади. -Салимахон, ҳо Салимахон! -Ҳув, ке- 
лаверинг. 

ҲУВ III айн. ҳу III. Назари чўлга тушди, 
Ҳув, дея йўлга тушди. Ҳ. Олимжон. Қорахон 
подшо.. пайти саҳар, ҳув, деб шаҳардан чи- 
қиб кетди. «Эрали билан Шерали». 

ҲУВ IV: ҳув этмоқ айн. ҳувулламоқ II. 
-У кетди-ю, уйимиз ҳув этиб бўшади-қолди, 
кўнглимизга ғам-ҳижрон чўкди, — деди Зум- 
рад ўртоғига. Ойбек, Улуғ йўл. 

ҲУВАЙДО [ф. — очиқ-ошкор, рав- 

шан, аниқ кўриниб турадиган] 1 эск. кт. 
Аниқ кўриниб турадиган; аниқ; равшан. 
Сени, болалигим, мен кўрдим боя Баҳор дий- 
дорида равшан — ҳувайдо. Миртемир. 

2 Ҳувайдо (хотин-қизлар ва эркаклар 
исми). 

ҲУВУЛЛАМОҚ I Майин овоз чиқариб 
эсмоқ (совуқ шамол, изғирин ҳақида). 
Шамол, ўчакишгандек, ҳувуллаганча дақиқа 
сайин кучаяр.. ҳали-вери тинадиганга ўх- 
шамасди. С. Кароматов, Олтин қум. Кейин 


ҳувуллаб, боягидан кучлироқ шамол эсиб ўт- 
ди. М. Мансуров, Ёмби. 

ҲУВУЛЛАМОҚ II Кимсасиз, бўм-бўш 
ҳолатда бўлмоқ. У [ Самандаров) кетгандан 
кейин, худди бутун ҳовлини тўлдириб, хан- 
дон-хушон суҳбат қилиб ўтирган бир та- 
лай меҳмон бирдан чиқиб кетгандай, ҳовли 
ҳувуллаб қолди. А. Қаҳҳор, Қўшчинор чи- 
роқлари. Кўчалар алланечук ҳувуллаган. 
Босилмаган қор отларнинг тиззасига чи- 
қади. П. Қодиров, Юлдузли тунлар. Маҳкам 
ака эшикдан кирибоқ икки катта ўғлининг 
ўрни ҳувуллаб турганини пайқади. Р. Фай- 
зий, Ҳазрати инсон. Ҳозир ҳувуллаб турган 
чўл уни ютаман деяётганга ўхшарди. С. 
Аҳмад, Уфқ. 

ҲУВУЛЛАТМОҚ Ҳувулламоқ II фл. орт. 
н. Бувиси бўлса, буларникида бир ҳафта аза 
тутди-ю, уйни ҳувуллатиб, қариндошлар 
қатори жўнаб қолди. Ҳ. Назир, Сўнмас 
чақмоқлар. 

ҲУВ-ҲУВ Ҳув III с. нинг такр. Ҳалан- 
дарлар анчагина йиғилиб қолган халойиқнинг 
олдида саф бойладилар. Ҳаммалари узун-қис- 
қа ҳассаларига таяниб, «ҳув-ҳув» деб, теб- 
раниб турар эдилар. Ғ. Ғулом, Шум бола. 

ҲУВҲУВЛАМОҚ «Ҳув-ҳув» деган овоз 
чиқариб сайрамоқ (қумри, ғуррак каби 
қушлар ҳақида). 

ҲУДА-БЕҲУДА(ГА) [ф. - фой- 

дали-фойдасиз, керакли-кераксиз] Бекор- 
дан-бекорга, керак бўлса-бўлмаса; ўрин- 
сиз. Тошев келгандан бери Маҳкам дека- 
натга ҳуда-беҳуда киришдан жуда тор- 
тинарди. П. Қодиров, Уч илдиз. Ҳўшнилар- 
дан ташвишланманг.. ҳуда-беҳуда шовқин 
қилиша бермайди. Ҳ. Ғулом, Замин юлдуз- 
лари. Ҳуда-беҳудага ўзингни койитма.. Ҳ. 
Назир, Ўтлар туташганда. 

ҲУДАИЧИ тар. Хон ва амирнинг ҳу- 
зурига иш ва арз билан келганлар ҳақида 
хон, амирга хабар берувчи ва хон, амир- 
нинг жавобини уларга етказувчи амалдор. 
Анвар, ҳудайчи учун ажратган аризаларни 
қўлига олиб, ўрнидан турди. А. Қодирий, 
Меҳробдан чаён. Ҳарсак товушига ҳудайчи 
кирди. -Келтир! — деди хон унга ияк қоқиб. 
Ҳудайчи лип этиб чиқиб кетди. С. Сиёев, 
Аваз. 

ҲУДУД \а. _i jjl^. — «ҳадд» с. нинг кўпл. — 
чегаралар] кт. 1 Чегара, ҳад. Ҳудуддан ўт- 
ганда фашист — олчоқ ёв, Ободон шаҳарлар 




ёнганда лов-лов.. Шуҳрат, Сенинг севгинг. 
Ҳозир биз бир томони ҳали безрайиб ётган 
чўл, бир томони эса обод бўлган ернинг ҳу- 
дудида турардик.. С. Аҳмад, Чўл бургути. 

2 Маълум чек-чегарасига эга бўлган, 
шундай чегара билан ўралган (ажралган) ер; 
маълум давлат, вилоят ва ш. к. га тегишли 
бўлган ер, майдон. Туманимиз ҳудудидаги 
шаҳар ва қишлоқлар. 

ҲУДУДСИЗ кт. Чек-чегараси йўқ; чек- 
сиз, поёнсиз. Бектемир ҳозир ўзини бутун 
борлиғи билан ўз қишлоғида, кенг дала, ҳу- 
дудсиз қирларда кўрарди. Ойбек, Қуёш қо- 
раймас. Ҳудудсиз осмон остида, сариқ қум- 
лар, юлғунзор орасида танҳо хаёл суриб ўти- 
ришни тусаб қоларди. С. Сиёев, Аваз. 

ҲУДҲУД [а. — попишак; сассиқ- 

попишак] шв. Попишак. Нурга чўмган бир 
водийда кенгаш қуриб ўтирган тўти, ҳуд- 
ҳуд, қумри, товус, булбул, лочин ва бошқа 
паррандалар Семурғ қушини ўзларига бош- 
лиқ қилиб олишга қарор қилиб, уни топиб 
келтириш учун парвоз қиладилар. М. Осим, 
Аждодларимиз қиссаси. 

ҲУЖАИРА [а. — кичкина хона, 

ҳужрача; катакча] биол. Ўсимлик ва ҳайвон 
организмининг такомиллашиши, тузилиш 
ва яшаш жараёнларининг асоси бўлган 
элементар тирик система (Модцалар алма- 
шинувида иштирок этиши, янги ҳужайра 
ҳосил қилиши ва доимо янгиланиб туриши 
ҳужайранинг ўзига хос хусусияти ҳисоб- 
ланади). Ҳужайра девори. Ҳужайра маркази. 
Ҳужайра назарияси. н Олимларнинг якдил- 
лик билан айтишларича, марказий нерв 
системаси ниҳоятда нозик нерв ҳужай- 
раларидан иборат. «Саодат». 

ҲУЖАЙРАВИЙ [а. ?■ -> — ҳужайра- 

га оид; ҳужайрадан иборат] Ҳужайраларга 
хос, ҳужайралардан таркиб топган. Орга- 
низмларнинг ҳужайравий тузилшии. н 19- 
асрнинг 30-йиллари охирида ўсимликларнинг 
деярли барча органлари ҳужайравий тузи- 
лишга эга эканлиги аниқланди.. «ЎзМЭ». 

ҲУЖАЙРАЛИ Ҳужайраси бор, ҳужай- 
ралардан иборат. Бир ҳужайрали микроблар. 
Кўп ҳужайрали организмлар. 

ҲУЖЖАТ [а. — далил, исбот; са- 

баб, баҳона] 1 Кимсанинг кимлигини (шах- 
сиятини), машғулотини, бирор ташкилот- 
га аъзолигини тасдиқловчи гувоҳнома (пас- 
порт, гувоҳнома, талабалик билети, аъзо- 


лик билети ва ш. к.). Эркак кииш ичкарига 
кирди ва соат чўнтагидан ҳужжатини олиб 
кўрсатди. Ў. Умарбеков, Ёз ёмғири. Муҳид- 
диннинг ўрта мактабни кумуш медалъ би- 
лан тамомлагани, агрономия мактабида ўқи- 
гани ҳақидаги ҳужжатларни кўздан кечи- 
риб, бир чеккага суриб қўйди. Р. Файзий, Чўл- 
га баҳор келди. Инспектор ҳужжатларимни 
синчиклаб текширди. С. Сиёев, Ёруғлик. 

2 Бирор иш-фаолият ёки нарсага ҳақ- 
ҳуқуқ ва ш.к. ни кўрсатувчи, тасдиқловчи 
иш қоғози. Эрталаб бориб, жўнаш учун ке- 
ракли ҳужжатларни олди. Шуҳрат, Ши- 
нелли йиллар. Кумқишлоққа ишга борасиз. 
Мен ҳужжат ёзиб бераман. Ҳ. Ғулом, 
Машъал. Хўжабеков — раис, Саидғози — 
унинг қўл остида юрган кичик бир одам.. 
барча ҳужжатларда Ҳўжабековнинг қўли. 
С. Анорбоев, Оқсой. Улар савдо-сотиқ ҳуж- 
жатини расмийлаштиргач, ҳақиқий зиёфат 
бошланиб кетди. К. Яшин, Ҳамза. 

3 Илмий, ижтимоий ёки тарихий аҳа- 
миятга эга бўлган ёзувлар, суратлар, асар 
ёки адабиётлар. Ўрхун-Енисей ёзувлари энг 
қимматли тарихий ҳужжатлардир. н Умид 
келибоқ.. профессорнинг мақоласини ёзишга 
киришиб кетди. Китоблар титди, газета- 
ларда босилган ҳужжатларни ўқиб чиқди. 
Мирмуҳсин, Умид. Ҳозир шаҳримизда ана 
шу муҳим ҳужжат катта қизиқиш билан 
муҳокама этилмоқда. Газетадан. 

ҲУЖЖАТЛАМОҚ эск. Ҳужжат билан 
(ҳужжат қилиб) расмийлаштирмоқ (мол- 
мулк ва ш. к. ни). Тўғри, бой отам мол-мул- 
кини ҳужжатлаб беришдан бош тортган- 
дан кейин, Салим ғазабланди, болалик қилиб 
вакиллади. Ойбек, Танланган асарлар. 

ҲУЖЖАТЛАШТИРМОҚ Ҳужжатлар 
билан асосламоқ, ҳужжатли ҳолга келтир- 
моқ. Тураржойни ҳужжатлаштирмоқ. 

ҲУЖЖАТЛИ 1 Ҳужжати бор, ҳужжатга 
эга бўлган. Ҳужжатли шахсий автомобиль. 
Ҳужжатли ҳовли. 

2 Маълум ҳужжатларга, ҳақиқий во- 
қеаларга асосланган; воқеий. Ҳужжатли 
филъм. н Ўзбекистонда биринчи ҳужжат- 
ли фильмни Худойберган Девонов суратга 
олган. «ЎзМЭ». Ҳужжатли қиссанинг ёзили- 
шига устозларнинг сўнмас хотираси ундади. 
Назармат, Жўрлар баланд сайрайди. 

ҲУЖЖАТЧИ с. т. 1 Ҳужжат(лар)ни тай- 
ёрловчи, расмийлаштирувчи. 




2 Ҳужжат(лар) асосида фильм, асар ва 
ш. к. лар устида ишловчи. Бу талантяи фи- 
лъм Ўзбекистон кино ҳужжатчиларини ўз 
ижодларига янгича назар билан, атрофимиз- 
да юз бераётган воқеаларга чуқурроқ ёнда- 
ишшга даъват этади. Газетадан. 

ҲУЖЖАТЧИЛИК 1 Ҳужжат ишлари. 

2 Бирор нарсани ҳужжат билан асослаш, 
ҳужжатлар билан иш олиб бориш. Кейинги 
вақтларда драматургияда ҳужжатчилик 
анча кенг расм бўлди. Газетадан. 

ҲУЖРА [а. г> — хона, бўлма; каюта] 
1 Киши яшайдиган кичкина хона, уйча. 
Раъно шу сўзни айтиб, орқасига қайта бер- 
ди, эшикни боягича ёпиб, ҳужрадан йироқ- 
лашди. А. Қодирий, Меҳробдан чаён. Чўлда 
мен ўзимга кичкинагина ҳужра қуриб ол- 
ганман. «Ўзбекистон қўриқпари». Давлатёр 
қайтди. Элмурод чий тўсиқлик айвон олди- 
дан аста одимлаб, ўз ҳужрасига ўтди. П. 
Турсун, Ўқитувчи. 

2 тар. Мадраса, қорихона ва масжидда 
шогирдлар, домуллалар яшаши учун ажра- 
тилган кичик хона(лар). Бу ҳужраларнинг 
кўпчилиги бир эшикли ва олди равоқли бў- 
либ, одам ҳам, ҳаво ҳам, зиё ҳам ўша бир 
эшикдан кирарди. С. Айний, Эсдаликлар. 
Мадраса ҳужраси сочади зиё, Асрлар қаъри- 
га зулматни қувиб. А. Шер. 

ҲУЖРАБАЗМ [ҳужра + базм] Уй ичи, 
хона(ҳужра)да бўладиган ўйин-кулги, базм. 
Машшоқлар чолғуларни қўлга олдилар. Энди 
гузарда шовқинли катта ўйин ҳавоси эмас, 
ширин, майин ҳужрабазм садоси оқа кетди. 
М. Исмоилий, Фарғона т. о. 

ҲУЖРАДОР [а. + ф. — ҳужра 

эгаси] тар. Ҳужра эгаси, ҳужраларни бош- 
қарувчи (қ. ҳужра 2). -Тўхтанг, — деб 
имомнинг сўзини бўлди янги ҳужрадор, — мен 
«мақбуз» деган гапни тушунмадим. Марҳа- 
мат қилиб тушунтириб берсангиз. С. Ай- 
ний, Куллар. 

ҲУЖРАДОШ тар. Бир ҳужрада турув- 
чи шахс (бири иккинчисига нисбатан; қ. 
ҳужра 2). Мадрасанинг катта мударриси ме- 
ни бир қирғиз хатмкардага ҳужрадош қи- 
либ қўйди. М. Муҳаммаджонов, Турмуш 
уринишлари. 

ҲУЖУМ [а. ji. — ҳамла, тажовуз, 
босқин; касаллик хуружи] 1 Эгаллаш, йўқ 
қилиш, қайтариш ва ш. к. мақсадда ҳаракат 
қилиш; шундай мақсаддаги ҳаракат, ури- 


ниш; ҳамла. Аёллар тош, ғишт парчаларини 
кўтариб, эшик ва деразаларга ҳужум қила 
кетди. Ойбек, Танланган асарлар. Шу пайт 
қўққисдан иккинчи бургут ҳам ҳужумга ўт- 
ди. Оқсоқ тўнғизча анчагача чийиллаб тур- 
ди, сўнг овози тинди. «Фан ва турмуш». Ра- 
ҳим итининг олғирлиги, қўй подасини қандай 
қилиб бўрининг ҳужумидан қутқаргани ҳақида 
мақтана кетди. Ҳ. Назир, Сўнмас чақмоқ- 
лар. 

2 ҳарб. Бирор ҳудудни забт этиш, душ- 
манни йўқ қилиш учун техника ва ш. к. би- 
лан ҳаракат қилиш, ташланиш. Ҳужумга 
ўтмоқ. Душман ҳужумини қайтармоқ. Ҳаво 
ҳужуми. н Бомбардимончиларнинг ҳужуми 
ўн беш минут давом этди. И. Раҳим, Чин 
муҳаббат. Душман қанчалик гангитилса.. 
ҳужумнинг муваффақияти шунчалик му- 
қаррар бўлади. А. Қаҳҳор, Олтин юлдуз. Ўр- 
мон яқинида шох-шабба билан яширилган 
иккита душман танки ҳужумга шай тур- 
ганлиги ҳақида хабар келтиришди. Газетадан. 

3 спрт. Қарама-қарши томонли спорт 
ўйинларида рақибнинг ҳимоясини енгиш, 
ҳимоя нуқтасини ишғол этиш учун таш- 
ланиш ҳаракати. Кетма-кет бўлган ҳужум- 
лар ўз натижасини берди: футболчилари- 
миз рақиб дарвозасига жавобсиз икки тўп 
киритдилар. Боксда ҳужум билан бирга ҳи- 
мояни ҳам эсдан чиқармаслик керак. н 
Унинг рақиби шоҳни ҳужумдан мудофаа қи- 
лиш учун узоқ ўйланиб қолди. И. Раҳим, Чин 
муҳаббат. 

4 кўчма Танбеҳ, ҳақорат қилиш, сўкиш 
ва ш. к. билан кимсага ташланиш; ҳамла. 
Хушрўй чодирдан чиқмасданоқ, чой ташиб, 
хизмат қилиб юрган кундошига кесатиқ би- 
лан ҳужум бошлайди. А. Қодирий, Ўтган 
кунлар. Шунинг учун Убайдулла ака ҳар бир 
масалада куёвининг ёнини олар, хотини сал 
ғинший бошласа, дарҳол ҳужумга ўтарди. Ў. 
Усмонов, Сирли соҳил. 

5 кўчма Бирор катта иш ёки тадбирни 
амалга оширишга қаратилган умумхалқ ҳа- 
ракати. Саводсизликка қарши ҳужум. Па- 
ранжига қарши ҳужум. н Машиналар иш- 
лаётган жойда чўлга қудратли ҳужум бош- 
ланганлиги сезилиб турибди. Р. Файзий, Чўл- 
га баҳор келди. 

ҲУЖУМКОР [а. + ф. — ҳужум 

қилувчи] 1 Ҳужум қилувчи, ҳужум билан 
ҳаракатланувчи (ҳужум — тўғри ва кўчма 





маънода). Хуррамов бўлинмаси ҳужумкор 
группалар билан душманнинг ўқ олмас жой- 
ларини портлатиши керак эди. Назармат, 
Жўрлар баланд сайрайди. Ҳужумкорлар қан- 
ча кўпайса, чўл шунча тез чекинади. Газета- 
дан. Душман жанг билан чекинар, лекин би- 
рон маррада ҳужумкорларимизни тўхта- 
тиб қолишдан ожиз эди. Н. Сафаров, Олов- 
ли излар. 

2 Ҳужумга асосланган, ҳужум билан 
характерланувчи (иш-фаолият кабилар ҳа- 
қида). Командалар ўтган давр мобайнида 
кўпгина қизиқарли, ҳужумкор футбол ўйини- 
ни намойиш қилиб, мухлислар қалбига олам- 
олам қувонч бағишладилар. Газетадан. 

ҲУЖУМКОРЛИК Ҳужумкор ҳаракат; 
иш-ҳаракатдаги ҳужумкор руҳ. Баъзи фут- 
бол жамоалари ўйинида ҳужумкорлик 
етишмайди. н Айрим жамоат ташкилот- 
лари.. жамиятга зарарли хатти-ҳаракат- 
ларга қарши ҳақиқий ҳужумкорлик кураши 
олиб бормаяптилар. Газетадан. 

ҲУЖУМЧИ 1 ҳарб. Душман устига бос- 
тириб борувчи, ҳужум қилувчи. Ҳужумчи 
танкчилар. Ҳужумчи учувчилар. н Коми- 
лов ротадан ўттиз жангчини танлаб олди- 
да, ҳар бири ўн кишидан учта ҳужумчи груп- 
па тузди. «Гулистон». 

2 спрт. Команданинг ҳужум чизиғида 
ўйновчи спортчи; зид. ҳимоячи. Болалар 
кўчани бошларига кўтариб, чангитиб, тўп 
тепишарди. Улар тарафма-тараф бўлиб 
олишган, икки томоннинг дарвозабони, ҳу- 
жумчию ҳимоячилари бор. Р. Файзий, Ҳаз- 
рати инсон. Бу тўпни олтинчи минутда ҳу- 
жумчи Б. Иброҳимов киритди. Газетадан. 

ҲУЗН [а. — ғам-ғусса; мотам; қай- 

ғу, ҳасрат] эск. кт. Ғам, қайғу. Унинг [Ку- 
мушнинг] кўзларида доимий бир маъюсият, 
аримас бир ҳузн, ҳар онда бир энтикиб 
чайқалиш эди. А. Қодирий, Ўтган кунлар. 
Нашъалардан хаёлингга маржон тиз, Кип- 
ригингга асло ҳузн қўнмасин. Ойбек. 

ҲУЗНЛИ эск. кт. Ғамли, қайғули. Ўзбек 
қизларининг юрак дардлари Нақадар ҳузнли 
бу олти ҳарфда!Х. Расул. 

ҲУЗУР I [а. — бор, мавжуд бў- 

лиш, ҳозир бўлиш; келиш, кўриниш, на- 
моён бўлиш] Юқори даражадаги қаноат, 
қониқиш ҳисси, киши вужуди, аъзолари- 
нинг яйраш ҳолати; роҳат. Ўз меҳнатининг 
ҳузурини кўрмоқ. н Канал суви қирғоққа 


бир маромда ел пуркаб, саратонда одамга 
ҳузур бағишлайди. «Ўзбекистон қўриқлари». 
Пахтачиликнинг азоби ҳам, ҳузури ҳам бор.. 
Газетадан. Латофат.. гуллар ичида юрган- 
дек, ҳузур билан нафас олди. С. Зуннунова, 
Янги директор. 

Ҳузур қилмоқ Ҳузур, роҳат ҳиссини 
туймоқ: ҳузурланмоқ. Ҳузур қилиб нафас 
олмоқ. Совуқ сувда ҳузур қилиб ювинмоқ. н 
Баҳор ҳавосидан кўнгиллар ҳузур қилади. 
Ойбек, Улуғ йўл. Умид югуриб чиқиб, қўлини 
совунлаб ювиб келди, овқатни ҳузур қилиб 
ичди. Мирмуҳсин, Умид. Мирвалиев ўз 
гстидан ўзи ҳузур қилиб кулди. «Муштум». 

ҲУЗУР II [а. j ] ( ж.к., ў.-п.к. ёки 
ч.к. да — ҳузурига, ҳузурида, ҳузуридан) кўм. 
взф. Макон муносабатларини билдиради. 
Азимжон ишдан қайтаётиб, бугун яна она- 
синниг ҳузурига кирди. «Саодат». Тошпўла- 
moe раис билан.. мактаб ҳузурида курс очиш 
учун махсус жой ажратиш режалари ҳа- 
қида узоқ суҳбатлашди. Р. Файзий, Чўлга 
баҳор келди. Ташаббускор қурувчилар ҳу- 
зуридан қайтар эканмиз, улар амалга оши- 
раётган ишлар ва белгилаётган режалар 
ҳақида ўйладик. Газетадан. 

ҲУЗУРБАХШ [а. + ф. - ҳу- 

зур бағишловчи] Ҳузур бағишлайдиган. Боғ 
қанчалик чиройли, салқин, ҳузурбахш бўлса 
ҳам, ёлғиз одамни тез зериктирар экан. 
М. Маҳмудов, Мангу куй излаб. 

ҲУЗУРЛАНМОҚ кам қўлл. айн. ҳузур 
қилмоқ қ. ҳузур I. Қўқон дарбозасига тўлган 
халқ Азизбекнинг от оёқлари остида судра- 
либ кетишига ҳузурланиб томоша қилар эди. 
А. Қодирий, Ўтган кунлар. Каримжон.. аз- 
баройи ҳузурланганидан, қоронғиликда ўз- 
ўзича жилмайиб қўяди. О. Ёқубов, Қаҳра- 
мон излаб. Чавандоз.. ҳузурланганидан кўз- 
ларини юмиб олган. Ш. Бўтаев, Қўрғонлан- 
ган ой. Фотима яна боягидай ҳузурланиб, та- 
бассум қилди. Т. Ҳайит, Вафо маликаси. 

ҲУЗУР-ҲАЛОВАТ Ҳузур ва ҳаловат, 
роҳат ва фароғат, ором. Шундай қилиб, раис 
ҳузур-ҳаловатда яшарди. Ш. Рашидов, Бў- 
рондан кучли. 

ҲУИТ 1 унд. с. Қушларни чўчитиш, 
ҳайдаш учун қўлланади. 

2 тақл. с. Саъва, булбул каби қушлар- 
нинг сайраш овозига тақпидни билдиради. 

ҲУЙТҲУЙТЛАМОҚ «Ҳуйт-ҳуйт» деган 
овоз чиқариб сайрамоқ. Чол боши билан 




булбул ҳуйтҳуйтлаётган томонга ишора 
қилиб давом этди. П. Турсун, Ўқитувчи. 

ҲУЙЯ, ҳуйя-ҳуй шв. Ота томонидан 
айтиладиган алла. Ҳуйя, улим, ҳуйя-ҳуй; Жо- 
ним улим, ҳуйя-ҳуй. «Фольклор». Жоним бо- 
лам от чопсин, Отига бахмал ёпсин, Ҳуйя 
солсин отаси. Т. Мурод, От кишнаган оқшом. 

ҲУКАМО [а. — «ҳаким» с. нинг 

кўпл.] 1 эск. кт. Ҳакимлар, табиблар. Ҳазо 
етганда, барча ҳукамо ожиз қолдиларким, 
одам тангри хоҳиши билан бўлган қазога 
қарши нима қила олади ? Ойбек, Навоий. 

2 Донишмандлар, файласуфлар. Ҳусайн 
ҳар куни ярим кечагача ўтириб, юнон ва араб 
ҳукамоларининг тиб ва фалсафага доир ки- 
тобларини ўқир эди. М. Осим, Ибн Сино 
қиссаси. 

ҲУКМ [а. f <. — ҳукмронлик: ҳокимият, 

бошқариш; тузум; қарор, тўхтам, буйруқ; 
фикр, тушунча] 1 ҳуқ. Суд, ҳуқуқий маҳка- 
ма ёки шахснинг жиноий иш юзасидан 
чиқарган узил-кесил, қатьий қарори; шу- 
нингдек, бирор иш юзасидан бўлган аж- 
рим хулосаси, қарори. Ижобий ҳукм. Салбий 
ҳукм. Ҳатъий ҳукм. Ҳозининг ҳукми. Ҳукмни 
ижро этмоқ. н Сидиқжон суднинг ҳукмидан 
жуда хурсанд бўлди-ю, лекин Шарофатнинг 
шикоят қила олиш ҳуқуқидан хавотирга 
тушди. А. Қаҳҳор, Кўшчинор чироқлари. 
Ҳозир Николайнинг фуқаросиман, хонингнинг 
ҳукми ўтмайди менга.. С. Сиёев, Ёруғлик. 
-Бизни кимнинг ҳукми билан ўлдирмоқчи 
бўлаётирсиз? — деди хатирчилик банди мир- 
шаб одамига. С. Айний, Қуллар. Фақат 
айблов ҳукми билан судланувчи айбдор деб 
топилади ва жазога тортилади. «ЎзМЭ». 

Ҳукм қилмоқ (ёки этмоқ) Жиноий жазо 
ёки бирор иш ҳақидаги қарорни белги- 
ламоқ, суд қарори билан жиноий жазони 
белгиламоқ. ..халқ суди Собир Сайдаровни 
ўн беш йил, Мирзажоновни ўн йил қамоқ 
жазосига ҳукм қилди. Газетадан. Суд Наси- 
балини Сидиқжон Соҳибжоновга ҳукм қил- 
ди. А. Қаҳҳор, Кўшчинор чироқлари. 

2 Умуман, бир иш, масала юзасидан 
бўлган, хулоса тарзидаги фикр; қарор. Ба- 
ротнинг ҳаққоний сўзи, ҳукми мингбошини 
ерга киргизиб юборди. М. Исмоилий, Фар- 
ғона т. о. Отанинг ҳукми вожиб, унинг иро- 
дасига бўйсунмай иложи йўқ. С. Сиёев, От- 
лиқ аёл. Эргаш Соттининг бугунги кирди- 
корини кўпчилик ҳукмига ташламоқчи бўлса 


ҳам, гапни нимадан бошлашни билмай ўйла- 
ниб қолди. И. Раҳим, Чин муҳаббат. 

Ҳукм юритмоқ айн. ҳукм қилмоқ ( қ. ҳукм 
1). Эҳтимолки, унинг топган давлати ўғри- 
лик орқасидадир, кишининг давлатига қараб 
ҳукм юритиш қийин. А. Қодирий, Ўтган кун- 
лар. Ҳукм қилмоқ Хулоса тарзидаги фикр 
билдирмоқ, қарорга келмоқ. «Бу ҳам ўша- 
лардан бўлса керак» — ҳукм қилди ўзича чол. 
Ҳ. Ғулом, Машъал. Бу нарсага олдиндан 
ҳукм этиш тўғри эмас.. ҳар бир иш оллонинг 
буйруғи билан бўлади. Ойбек, Танланган 
асарлар. 

3 Киши ёки нарсанинг бирон иш қилиш 
изм-ихтиёри (тўғри ва кўчма маънода). У 
ҳозир жувоннинг ҳукмида бўлиб, унинг хо- 
ҳишига қарши ҳеч нарса деёлмас эди. А. 
Қаҳҳор, Қўшчинор чироқлари. Сенга зулм 
қилган шу икки оғанг сенинг ҳукмингда! «Ол- 
тин бешик». Ер-сув, бошқа моддий бойлик- 
лар бир тўда бойлар ҳукмида бўлган.. Н. 
Сафаров, Оловли излар. Оёқдан ажралган 
пайтимда, умр йўлдошим мени тақдирнинг 
аччиқ ҳукмига ташлаб жўнаб қолганда, мен 
нима қилмоғим керак? С. Кароматов, Бир 
томчи қон. 

Одат ҳукмига кирмоқ Одатга айланмоқ, 
одат тусини олмоқ. Уйқу ва ҳаловатнинг 
баҳридан кечиб, ҳар бир туп ғўзани хатосиз 
ундириб олиш Ҳурбонали полвон звеносида 
одат ҳукмига кириб қолди. Н. Сафаров, 
Танланган асарлар. 

4 кўчма Буйруқ, амр. Сенинг ҳукминг 
ўтмайди. н Шу кемачи қўрқиб, бўзариб Де- 
du Омон ёнига бориб: -Дарё теран, таёв 
етмайди, Сувга, ўғлим, ҳукм кетмайди. Э. 
Раҳим. Дин ва олтин ҳукми-ла, Кўп уй бузил- 
du. Ҳисобсиз маъсум бошлар Тандан узилди. 
Ғайратий. 

Ҳукм сурмоқ 1) ҳукмронлик қилмоқ. Бо- 
бурнинг Туркистон ва Афғонистонда яшаган 
ва ҳукм сурган вақтида ёзган шеърлари 
Париждаги миллий кутубхонада мавжуд 
экани аниқланди. «ЎТА»; 2) бирор ҳолат чул- 
ғамоқ, эгалламоқ. Бемор кўзини очган маҳал.. 
хонада сокинлик ҳукм сурарди. Ж. Абдул- 
лахонов, Орият. Уйда ғалати бир тантана 
ҳукм сурарди. С. Зуннунова, Янги директор. 
Ҳукмини ўтказмоқ Ўз айтганини қилдирмоқ, 
ўз хоҳишига бўйсундирмоқ (тўғри ва кўчма 
маънода). «Мен валийман», деб подшоҳларга 
ҳукмини ўтказиб, жуда катта бойлик орт- 




тирган эди. П. Қодиров, Юддузли тунлар. 
Ҳозир энг қизғин палла бошланмоқда — баҳор 
ўз ҳукмини ўтказишга киришмоқда. Газе- 
тадан. 

5 мнт. Нарса ва унинг белгиси ҳақидаги 
тасдиқ ёки инкор мазмунли фикр. 

6 эск. айн. кесим 3. 

ҲУКМДОР [ а. + ф. — ҳукм қи- 

лиш ҳуқуқи бўлган, ҳокимият эгаси] тар. 
Бирор ҳудуд ёки мамлакатнинг ҳуқуқи чек- 
ланмаган ҳокими; хон, подшо. Суғд мамла- 
катининг ҳукмдори. Ҳабила ҳукмдорининг 
мақбараси. н Жаллод айтар: -Амр қилди 
ҳукмдор, Булар учун тиклангандир тилла 
дор. «Эрали ва Шерали». Эрон ҳукмдори 
Нодиршоҳ Ҳиндистоннинг ғарбига ҳужум 
қилди. С. Кароматов, Олтин қум. Тангада 
Қорахонийлар сулоласининг ўша даврдаги 
ҳукмдорлари кўрсатилган. «Фан ва турмуш». 

ҲУКМДОРЛИК Ҳукмдор ҳолати, ҳукм- 
дор эканлик. Ҳукмдорлик удумига биноан, 
унинг фақат баъзи тунларни хотини билан 
ўтказиши расм-русумга хилоф ҳисобланмас, 
Бобурнинг отаси Умаршайх мирзо ҳам шун- 
дай қиларди. П. Қодиров, Юлдузли тунлар. 
Темурийзодалар ўзларига ён босган зотлар- 
нинг бошидан тилло сочарди-ю, аммо улар- 
нинг ҳукмдорлигига қиттаккина мункир 
келган кимсани асло кечирмасдилар.. Мир- 
муҳсин, Меъмор. 

' ҲУКМИКУШ [а. + ф. u 7,< ,<U - ўлим 
(ўлдириш) ҳукми] эск. Ўлим жазосига ҳукм 
қилиш; ўлим ҳукми. Арзимиз шулки, бугун 
ҳукмикушга буюрган одам жуда ёш бола 
экан. «Равшан». 

ҲУКМНОМА [ҳукм + нома] Суднинг 
ҳукми ёзилган қоғоз; суд ҳукми. Ниёз қушбеги 
менга йигит қўшиб, бу ҳукмномани ижро 
қилишда бекка ёрдам бермак учун жўнат- 
ди! А. Қодирий, Ўтган кунлар. 

ҲУКМРОН [а. + ф. u l — ҳукмдор, 
ҳоким; бошқарувчи] 1 Ўз ҳукмини ўтказа- 
диган шахс; ҳукмдор, ҳоким. [Худоёр\ Ас- 
тойдил Мусулмонқулнинг оталиғидан қу- 
тулишни ва мустақил равишда ҳукмрон бў- 
лишни орзу этган. А. Қодирий, Ўтган кун- 
лар. Ахсининг ҳукмрони Умаршайх мирзо бу 
кеча ҳарамда ўн саккиз ёшли Қоракўз бе- 
гимнинг хобгоҳида ухлаб ётибди. П. Қоди- 
ров, Юлдузли тунлар. 

2 кўчма Ҳукмини ўтказиш ҳуқуқига эга 
бўлган; ҳукмдор. Миллий тилнинг сақлани- 


ши ва ривожланиши ҳамма вақт ижтимоий 
тузумнинг, ҳукмрон синфнинг одиллигига боғ- 
лиқ. «Фан ва турмуш». 

3 кўчма Ҳукм сурган, забт этган, эгал- 
лаган ҳолатли. Мана энди дафъатан фикр- 
сиз, ўйсиз қолди, юраги бўм-бўш, бунда фа- 
қат ғашлик ва оғриқ ҳукмрон. X. Султонов, 
Онамнинг юрти. Тонг ёришди, юлдузлар уч- 
ди, Яна офтоб кўкда ҳукмрон. Р. Бобожон. 

ҲУКМРОНЛИК 1 Ҳукмрон бўлиш, 
ҳукм юритиш. Хонларнинг ҳукмронлик даври. 
н Ўрта Осиёда икки асрлик араблар ҳукм- 
ронлиги даври бир қатор туркий тилларда, 
шу қатори, ўзбек тилида белгили из қолдир- 
ди. «ЎТА». 

Ҳукмронлик қилмоқ Ҳукмрон ҳолатда 
бўлмоқ; ҳукм сурмоқ; ҳукм юритмоқ. Риво- 
ят қилишларича, Деҳлида, шоҳ Акбар ҳукм- 
ронлик қилган замонда, бир савдогар яшар 
экан. Газетадан. Бу мамлакатда Нодиршоҳ де- 
ган ҳукмронлик қилар экан. «Олтин бешик». 

2 Ҳукмини ўтказиш ҳуқуқига эгалик; 
ҳукмини ўтказиш. Мўғуллар ҳукмронлиги. н 
Бу [1555 йил 27 майдаги] ғалаба Шимолий 
Ҳиндистонда иккинчи марта бобурийлар 
сулоласи ҳукмронлигининг ўрнатилишини 
таъминлаган. «ЎзМЭ». 

Ҳукмронлик қилмоқ Ҳукмрон ҳолатда 
бўлмоқ, ҳукмини ўтказмоқ. Чоризм ҳукм- 
ронлик қилган даврда меҳнаткаш инсон 
қадри тупроқ билан тенг эди. Н. Сафаров, 
Оловли излар. 

3 кўчма Ҳукм сурган, эгаллаган ҳолат. 
Бечора оишқ-маъшуқлар қочишмоқчи! Ҳали 
бу ерда ўз ҳукмронлигини зимдан давом 
эттираётган жаҳолатдан қочишмоқчи.. П. 
Турсун, Ўқитувчи. 

Ҳукмронлик қилмоқ Ҳукмрон ҳолатда 
бўлмоқ, ҳукм сурмоқ. 1916 йил охири, ўлка 
хароб, очарчилик ҳукмронлик қилмоқда. Га- 
зетадан. 

ҲУКМФАРМО [а. + ф. L. — ҳукм- 

ронлик, ҳокимлик қилувчи; ҳукм қилувчи] 
эск. кт. айн. ҳукмдор. 

ҲУКУМАТ [а. — бошқариш, бош- 

қарув; ҳукумат, бошқарув маҳкамаси] 1 
Давлат ҳокимиятининг давлат бошқаруви- 
ни бевосита амалга оширувчи, фармойиш 
берувчи ва ижро этувчи олий органи. 1954 
йил январида қўриқ ерларни ўзлаштириш 
ҳақида ҳукуматнинг қарори эълон қилинди. 
«Ўзбекистон қўриқлари». Мамлакат қонун- 




қоидасига мувофиқ сайланиб, барпо этил- 
ган Туркистон мусулмонлари ҳукуматига 
ҳурмат шуми? К. Яшин, Ҳамза. Солиқни 
одатда қонуний ҳукумат солади. Фуқаро 
тўлайди.. Н. Сафаров, Оловли излар. Ҳу- 
куматнинг қарори бор.. фронтовикларнинг 
оиласига зудлик билан ёрдам берилсин, де- 
ган. Уйғун, Танланган асарлар. 

2 с. т. Давлат. Ер одамга қараб экилади- 
ган бўлса, Ҳукумат тракторни, машина 
ўроқни нимага чиқариб қўйипти? А. Қаҳҳор, 
Қўшчинор чироқлари. Уруш пайтларида 
Люблин Польша ҳукуматининг пойтахти 
эди. Т. Рустамов, Мангу жасорат. 

ҲУКУМАТДОР [а. + ф. _,Ьсз_о — ҳу- 
кумат эгаси; ҳоким, ҳукмдор] эск. Ҳукумат 
марказий органларидан бирининг бошли- 
ғи, юқори мансабли амалдор. Абдураҳмон.. 
айниқса, орада хонга тегишли ҳукуматдор 
беклардан кўриниб қолса, жаннат ва жа- 
ҳаннам устидаги масалани дарҳол хонга 
итоат, бекларга ҳурмат билан айрибошлаб 
олар эди. А. Қодирий, Меҳробдан чаён. 

ҲУЛКАР1 айн. сурайё 1. Ҳулкарга боқиб, 
Қоратойникига боришга ҳали вақт эрта 
эканини билди. Ойбек, Танланган асарлар. 
Шимол томондан кўтарилган Ҳулкар кўзни 
қамаштириб, порлаб турарди. М. Муҳаме- 
дов, Қаҳрамон изидан. 

2 Ҳулкар (хотин-қизлар исми). 

ҲУЛЛА [а. — сарпо, либос, кийим- 

бош] Нозик ва нафис мато, шундай мато- 
дан тикилган кийим. Ҳуллага ўралган кекса 
ўрмонлар, Нечун инграшади, қандай мунги 
бор? Миртемир. Олисдан мен кўрдим, манг- 
лайинг ёзиқ, Кийганинг ҳулладир, белларинг 
нозик. «Оқ олма, қизил олма». 

ҲУМО [ф. (^)и_4 — эзгулик рамзи бўл- 
ган афсонавий қуш номи] Кимнинг бошига 
қўнса ёки сояси тушса, у киши энг бахтли 
бўлади, давлат ва салтанатга эришади, деб 
эътиқод қилинган афсонавий қуш; бахт 
қуши, «давлат қуши». Ҳумо қуши қўнган 
бошингда, Учиб юрди фалокат қушлар. Жи- 
ҳоз тўла санъат уйидан Ўғирланди олтин, 
кумушлар. Т. Тўла. Ўзбекистон ҳудудидаги 
меъморий ёдгорликларда, амалий безак 
санъати буюмларида ҳумо тасвири қадимдан 
кўп учрайди. «ЎзМЭ». 

ҲУМОЮН [ф. (jj-iLo-i — қутлуғ, мубо- 
рак; бахту омадли; равнақли; худо сийла- 
ган] эск. кт. 1 «Буюк подшоларга хос», 


«олий даражадаги», «энг муқаддас» каби 
маъноларни билдиради. Фармони ҳумоюн. 
Зоти ҳумоюн. н Мен жаноби олийнинг 
ҳумоюн ҳузурларига бориб, ишорат билан 
бу масалани арз қиламан. С. Айний, Эсда- 
ликлар. -Қани, омин, амиралмўъмининнинг 
давлати ҳумоюнлари кам бўлмасин, ғаним- 
лари хокпой бўлсин, — деган овоздан сўнг 
ҳамма қўлини фотиҳага кўтарди. С. Каро- 
матов, Бир томчи қон. 

2 айн. ҳумо. Жонивор, Қўнгирот элдан 
келдингми ? Ҳумоюндай менга соя солдингли ? 
«Алпомиш». Ҳумоюн овлайди шошмас мер- 
ганлар. Ғ. Ғулом. 

3 Ҳумоюн (эркаклар исми). 

ҲУНАР [а. jijt — санъат; билим, кў- 
никма, маҳорат, усталик; касб] 1 Муайян 
кўникма, маҳорат талаб қиладиган, тирик- 
чиликнинг асосий манбаи ҳисобланувчи 
иш, машғулот; касб. Ҳунар, ҳунардан унар. 
Мақол. Йигит кишига етмиш ҳунар оз. 
Мақол. н Онам ҳам ўқитувчи, Бир ҳунари 
— тўқувчи, Мен-чи аъло ўқувчи.. Қ. Му- 
ҳаммадий. Йигитнинг қўлида гулдай ҳуна- 
ри бор. Ойбек, Танланган асарлар. Отаси- 
нинг ҳунарини яхши эгаллаб олган бу йи- 
гитча учун қишлоқда иш кўп эди. С. Аҳмад, 
Ҳукм. -Бошқа бир ҳунарга берсак бўлмайди- 
ми? — дадамнинг сартарошликка ҳеч кўн- 
гиллари йўқ эди. Э. Раимов, Ажаб қишлоқ. 

2 Бирор ишдаги маҳорат, санъат; мо- 
ҳирлик, усталик талаб этувчи иш, хатти- 
ҳаракат ..Ҳунарининг борин унда билдирган, 
Кунгурасин пўлатдан қип эндирган. «Мурод- 
хон». Конферансье «иккинчи номерда хоҳла- 
ган киши хоҳлаган ҳунарини кўрсатиши 
мумкин», деб ҳаммани кулдирди.. А. Қаҳҳор, 
Танланган асарлар. Чекиниш учун ҳам ҳу- 
нар керак.. бу ҳам санъат талаб қилади.. 
Ойбек, Қуёш қораймас. 

3 Одат тусидаги иш, ҳаракат. Аммо эски 
ҳунарингизни қилиб, отамга чақсангиз, мен- 
дан шафқат кутманг! Мирмуҳсин, Меъ- 
мор. Уйда қовоғини осилтириб, кўчада бего- 
на аёлни кўрганда илжаядиган, тиржаяди- 
ган ҳунарга ўрганди. «Муштум». Кесатиқ 
ҳунаринг эсингдан чиқдими, деб турган эдим. 
Ҳарнечук ёдингда экан.. А. Қодирий, Меҳ- 
робдан чаён. 

4 Бўлмағур, келишмаган хатти-ҳаракат, 
қилиқ, одат. Абдишукур, овозни бунчалик 
бошқача қилишни кимдан ўргандинг? Ҳуна- 


36—Ўзбек тилининг изоҳли луғати 




рингга балли-е.. Ойбек, Танланган асарлар. 
Ғаройиб кучдан «шер» бўлиб кетган болалар 
тарбиячиларини кўриб хижолат тортиш, 
изза бўлиш ўрнига ғилайлашган кўзларини 
сузиб, ўз «ҳунар»ларини давом эттираве- 
ришди. Газетадан. 

Ҳунар кўрсатмоқ 1) бирор ишга бўлган 
маҳоратини намойиш қилмоқ. Лекин энди- 
ги кўргазмага томоша қилгани эмас, ҳу- 
наримни кўрсатгани бораман. Ғалати пай- 
вандлар қилганман. А. Қаҳҳор, Танланган 
асарлар; 2) бўлмағур, келишмайдиган иш, 
ҳаракат, қилиқ намойиш қилмоқ. Меъёрини 
билганлар ширин ўтириб, ҳордиқ чиқарди, 
хурмачасига сиғмаганлар ҳунар кўрсатди. 
Ширин ошга пашша тушди.. Ю. Ражабий, 
Тўйлар ҳақида ўйлар. Ҳунар чиқармоқ 
Бўлмагур, ёқимсиз иш, ҳаракат, қилиқ 
қиладиган бўлмоқ; шундай иш, хатти- 
ҳаракат, қилиқни одат қилмоқ. Мактабда 
энди йиғилиш бўлиб қолса, уни бўлар-бўлмас- 
га мақтайдиган ҳунар чиқарди. «Гулдаста». 
Бош-кўзимни айлантириб, қўлга олдингиз, 
эндиҳунар чиқаряпсизми? С. Кароматов, Бир 
томчи қон. Ҳунар қилмоқ 1) бирор касб- 
ҳунарни эгалламоқ. Бўлмагай инсон азиз, ях- 
ши ҳунар қилмаса. Ёки ўқиб, илм ила ўзни 
гуҳар қилмаса. Ҳабибий; 2) бирор бўлмағур 
иш, хатти-ҳаракат, қилиқни касб қилмоқ, 
одат қилмоқ. Шеър ёзиб, хону хонзодалар зар- 
дасини қайнатмоқни ўзига ҳунар қилиб олган. 
С. Сиёев, Ёруғлик. 

ҲУНАРБОЗ [ф. — ҳунар қилувчи, 

ҳунар кўрсатувчи] с. т. кам қўлл. Турли 
ҳунарлар қиладиган, кўрсатадиган (қ. ҳунар 
2). -Йигитча жуда ҳунарбоз экан-ку, — деди 
кулиб чойхоначи Дадамат. Ойбек, О.в. ша- 
бадалар. 

ҲУНАРЛИ Ҳунари бор, ҳунар эгаси, 
ҳунар ўрганган. Ҳунарли эр хор бўлмас. Ма- 
қол. н Лекин ўзлари тўрт оға-ини эдилар, 
тўртови ҳам кал эди, бариси ҳам ҳунарли 
эди. «Равшан». Бу орзуга эришмоқ учун ас- 
тойдил ишлаб, ҳунарли бўлиб олиш керак. 
М. Осим, Тилсиз гувоҳ. 

ҲУНАРМАНД [ф. _>ia — санъат ар- 
боби; моҳир, юксак маҳоратли; истеъдод- 
ли, қобилиятли] 1 Уйида ёки ўз дўконида 
маҳсулот ишлаб чиқариш билан шуғул- 
ланувчи касб-ҳунар эгаси; косиб. Давр та- 
қозоси билан ҳунармандчиликнинг янги-янги 
турлари вужудга келди. Ҳунармандлар ҳам 


турли маҳсулотлар тайёрлаш бўйича их- 
тисослаша бордилар. «ЎзМЭ. Расталари тур- 
ли касбдаги ҳунармандлар — темирчилар, мис 
чўкичлаб, нақшли баркаш, чойдиш, чилобчин, 
хилма-хил буюмлар ясовчи мисгарлар.. та- 
қачилар, кулол, баққол ва косиблар билан 
обод эди. К. Яшин, Ҳамза. Йиғилди турли 
косиб, турли деҳқон, Ҳунарманду шакарпаз, 
турли боғбон. Ҳабибий. 

2 Ўз иш-касбининг моҳир устаси. .. бу 
йигитнтг келишган ва ҳаракатчан қомати 
одамларнинг кўз олдига келиб туради. -Кўп 
ҳунарманд йигит экан, азамат! — дейдилар. 
П. Турсун, Ўқитувчи. Турли хил рангларнинг 
мутаносиблиги, олтин қўлли ҳунармандлар 
сеҳрли жозиба бағишпаган шиша буюмларни 
кўриб, кўзингиз тўймайди. Газетадан. 

ҲУНАРМАНДЛИК Ҳунарманд эканлик. 
Арабжоннинг ҳунармандлиги оғиздан оғизга 
кўчди. Ганчдан ажойиб нусхалар ишланган 
айвону пештоқларни кўргани маҳалладаги 
хотинлар кира бошлади. С. Зуннунова, Излар. 

ҲУНАРМАНДЧИЛИК Ишлаб чиқариш- 
нинг касб-ҳунар эгалари (ҳунармандлар) 
фаолият юритадиган соҳаси (қ. ҳунарманд). 
Ҳунармандчилик буюмлари. н Ўтган аср 
ўрталарида Тошкент аҳолисининг кўп қисми 
ҳунармандчилик, савдо ва деҳқончилик билан 
шуғулланган. «Фан ва турмуш». Карим қори- 
нинг асли касби ҳунармандчилик бўлса ҳам, 
адабиётни тушунадиган, ўзи ҳам шеърлар 
машқ қиладиган, одамларни гапга солишга 
уста эди. Шукрулло, Жавоҳирлар сандиғи. 

ҲУНАРСИЗ Бирор ҳунарни эгаллама- 
ган, ҳунари йўқ. Донишманд унга: -Ҳунарсиз 
кишининг қўли боғлиқ, — дебди. И. Раҳим, 
Чин муҳаббат. Яхши бир меъмор ҳунарсиз 
асилзоданинг юзтасидан афзал эмасми? П. 
Қодиров, Юлдузли тунлар. Ҳар ҳунарнинг 
бир гашти бор, Ҳунарсизнинг не гашти бор? 
Қ. Муҳаммадий. 

ҲУР I [а. j_=». — озод, эркин; мустақил; 
эрксевар; асил, тоза] Бировнинг измидан 
холи, эрки ўзида бўлган; озод, эркин. Ҳур 
ўлка. Ҳур инсон. н Ғоят мамнун бўлдик.. 
чиндан ҳам ҳур фикрли киши экансиз. Ой- 
бек, Танланган асарлар. 

ҲУР II [а. — шаҳло кўз 

(қизлар)] 1 Ислом анъанаси ва Қуръонга 
кўра, тақводорлар билан биргаликда жан- 
натда яшайдиган, жисмоний ва маънавий 
камчиликлардан холи бўлган ниҳоятда гў- 




зал қиз(лар). Масжидда намозшомдан кейин 
имом намозхонларни тўплаб, жаннатдаги 
ҳурларнинг ҳуснини мақтай кетди. «Ла- 
тифалар». Беҳиштдаги ҳурлар каби, Билмам, 
ёрим қайга кетди. «Ширин билан Шакар». 

2 кўчма Жуда чиройли, гўзал, нозанин 
қиз. [Маждиддин:] Хазинангизни бойитаман, 
ҳарамингизни ҳурлар билан тўлдираман, 
сўнгра, майли, боишмни кесинг, амрингизга 
мунтазирман. Уйғун ва И. Султон, Алишер 
Навоий. 

3 кўчма Шарм-ҳаёли, пок (хотин-қиз- 
лар ҳақида). Мана, икковларинг, худога шу- 
кур, қоғозга ўралган қанддай топ-тоза бў- 
либ етишдинглар. Кўзларинг эркак бетини 
кўрмади. Сизлар ҳур экансизлар. Ойбек, Тан- 
ланган асарлар. 

ҲУРИЛИҚО қ. ҳурлиқо. Биламан, сен 
топган қизнинг олдига тушадиган ҳурилиқо 
бўлмайди. Ф. Мусажонов, Ҳиммат. Наза- 
римда, йигирма-йигирма беш ёшлар ўрта- 
сида кўзингга чўтир ҳам соҳибжамол ҳури- 
лиқо бўлиб кўринади шекилли-да! Шуҳрат, 
Шинелли йиллар. 

ҲУРКАГИЧ айн. ҳурковуч. Кийик бола- 
сидай ҳуркагич, зийрак — Ёшлигини қўмсаб, 
орзиқар юрак. С. Акбарий. 

ҲУРКАК айн. ҳурковуч. Хатар устидан 
чиқиб қолган ҳуркак қуён сингари жонса- 
рак бўлиб қараб, ундан кўзларини узолмайди. 
Р. Раҳмонов, Чангалзордаги шарпа. Ҳанифа- 
нинг ҳуркак кўзларида қувонч лип этиб ён- 
ди-ю, унинг ўрнини яна иккиланиш, ташвиш 
эгаллади. С. Анорбоев, Меҳр. 

ҲУРКИТМОҚ Ҳуркмоқ фл. орт. н. У 
иштаҳа билан ўтлаётган қўйларни ҳуркит- 
маслик учун аста-аста қадам ташлаб, су- 
рувни айлана бошлади. С. Анорбоев, Оқсой. 
-Сиз.. полиздаги қўриқчидай хотинларни 
ҳуркитаяпсиз, — деди Жўрахон. А. Мухтор, 
Опа-сингиллар. 

ҲУРКМОҚ 1 Чўчиб кетмоқ (асосан ҳай- 
вон ва паррандалар ҳақида). Узоқда ҳуркиб 
қочган отни етаклаб келишарди. С. Юну- 
сов, Кутилмаган хазина. Қўйлар ҳуркиб кет- 
ди. Холёр, бўри келдими, деб ташқари чиқ- 
ди. «Ойсулув». 

2 кўчма Қўрқув ҳис этмоқ; чўчимоқ. 
Дилбар ҳуркиб, зинғиллаб кўчанинг нариги 
бетига ўтиб олган эди. А. Муҳидцин, Чап 
чўнтак. Аъзам ҳамон бирор сўз айтишдан 
ҳуркар эди: ахир Нафиса унинг ўлчовига 


тўғри келмас эди-да! Шуҳрат, Жаннат қи- 
дирганлар. 

ҲУРКОВУЧ 1 Ҳуркиш туйғуси кучли; 
ҳуркак; чўчийдиган (асосан ҳайвон ва пар- 
рандалар ҳақида). Болалар яшикни ўрашиб 
тикилишаркан, ҳурковуч кўк қуён ғалвир 
сеткадан олхўридай йилтироқ кўзларини 
милтиратиб турарди. Ҳ. Назир, Сўнмас чақ- 
моқлар. 

2 кўчма Чўчиб, қўрқиб тинчсизлана- 
верадиган (шахс ҳақида). Унинг бундай тор- 
тинчоқлиги кўпларни ҳайрон қолдирса, 
баъзиларни «ўз уясида қанот чиқармаган 
шунақа ҳурковуч бўлади!» деган фикрга 
келтирарди. Шуҳрат, Жаннат қидирганлар. 
Баъзи ҳурковучларнинг сўзи билан айтганда, 
машина пахтани нобуд қилади.. Газетадан. 

ҲУРКОНҒИЧ шв. Ҳурковуч. Тоғ кийи- 
гидек ҳурконғич бу қизни бир-икки кўрган- 
да ҳам.. орқасидан қараб қолган эди. С. Ка- 
роматов, Олтин қум. 

ҲУРЛИК Ҳур, эркин ҳолат; шундай 
ҳолатга эгалик. Тинчлигим — ҳурлигим. «Қа- 
нотли сўзлар». Ҳулликни сезмаган ҳурлик 
қадрига ema олурму . ? /Ҳамза. Суқ билан қара- 
са, ҳеч ажаб эмас, Чунки сен ҳурликнинг ёр- 
қин тимсоли. Зулфия. На зулмат, на бўрон, 
на офат, на ўт Тўсолмас ҳақиқат, ҳурлик 
йўлини. Уйғун. 

ҲУРЛИҚО \а. — ҳур кўриниш- 

ли, ҳурчеҳра, ҳур юзли] Ҳур каби гўзал; ҳур 
(гўзал) юзли. Майнагинамнинг қайси ҳур- 
лиқодан камлиги бор. Болагинамни кийим 
ғариб қилиб турибди, холос. Ш. Тошматов, 
Эрк қуши. ..унинг бор умиди, фикри-ёди шу 
ҳурлиқо севгилиси билан чамбарчас боғлан- 
ган. У. Исмоилов, Сайланма. 

ҲУРМАТ [а. Clj, — ман қилинган 
нарса, муқаддас нарса; муқаддаслик, дахл- 
сизлик; иззат, эҳтиром; сийлов] 1 Кимса 
ёки нарсага бўлган қадрлаш, улуғлаш туй- 
ғуси; шундай туйғули муносабат. Ота-онага 
ҳурмат. Кексаларга ҳурмат. Устозларга 
ҳурмат. Ўз касбига ҳурмат. н Бу оилада 
ўзаро ҳурмат, ўзаро ёрдам, обрў-эътибор.. 
мужассамлашган. Газетадан. Хурмат инсон- 
га меҳнат орқали, камтарлик, ҳалоллик ор- 
қали келади. «Ёшлик». Меҳнатга ҳурмат 
ахлоқнинг энг юксак дастурларидан бири- 
дир.. Ойбек, Нур қидириб. 

2 Қозонилган, орттирилган ҳурмат; об- 
рў, эътибор. Элда ҳурмати зўр. н Мен ўз 




меҳнатим билан жамоада танилдим, ҳур- 
мат қозондим. Газетадан. Эшитишимча, Ах- 
сида ҳазрати олийни, ҳурматларига яраша 
маърака ўтказиб, қабрга қўйишганлар.. П. 
Қодиров, Юлдузли тунлар. Оҳ, она тупро- 
ғим, ўсган жойларим, Кўнглимда сақланар 
ҳурматинг, қадринг. Миртемир. 

Ҳурмат қилмоқ 1) ҳурмат билан муно- 
сабатда бўлмоқ. Камтарлик — инсон ўзлиги- 
ни билишни, ўзгаларни ҳурмат қилишни, 
одамийликнинг: самимийлик, меҳрибонлик.. 
ростгўйлик каби нодир фазилатларини ўзи- 
да мужассам этади. Газетадан. Меҳнатни 
ҳурмат қилиш.. самарали ва сифатли иш- 
лашга интилиш ҳар бир йигит ва қизнинг 
бурчи ва вазифасидир. Газетадан; 2) айн. 
ҳурматини қилмоқ Бошқаси бўлса, қамчин 
билан солар эдим, лекин соқолинг оқини ҳур- 
мат қилдим.. Ойбек, Танланган асарлар. 
Ҳурматини қилмоқ Ҳурмат(и) юзасидан иш 
тутмоқ. Отангнинг ҳурматини қилиб, сени 
зовутимдан ҳайдамадим.. К. Яшин, Ҳамза. 

3 Ҳурмат (эркаклар ва хотин-қизлар 
исми). 

Ҳурмат тахтаси Ишлаб чиқариш илғор- 
ларининг номлари ва суратлари намойиш 
қилинадиган махсус тахта. Гаражимиздаги 
«Ҳурмат тахтаси»га менинг ҳам суратим- 
ни қўйишмоқчи экан. С. Сиёев, Ёруғлик. 

ҲУРМАТАН [а. С_о — ҳурмат юзаси- 
дан] кам қўлл. Ҳурмат юзасидан; ҳурматлаб. 

ҲУРМАТЛАМОҚ айн. ҳурмат қилмоқ 
қ. ҳурмат. Созандаларни, устозларингизни 
қадрланг, ҳурматланг. Т. Обидов, Юсуф- 
жон қизиқ. Салом бувиш яна кулди, ўзидан 
катталиги учун уни ҳурматлаб индамади. 
Ҳ. Шамс, Душман. 

ҲУРМАТЛАШ Ҳурматламоқ фл. ҳар. н. 
-Сен билан бизни дунёга келтирган аёллар- 
ни ҳурматлаш ўрнига, пулга, қалинга со- 
тиш нима деган сўз? Ваҳшийлик. Бошқа ҳеч 
нарса эмас! — деди Элмурод зарда билан. П. 
Турсун, Ўқитувчи. 

ҲУРМАТЛИ Ҳурматга лойиқ, ҳурмат- 
эътибор қозонган; иззат-обрўга эга. Бек- 
темир генералларни урушнинг бутун ҳик- 
матларини биладиган бағоят ҳурматли, 
азиз одамлар деб биларди. Ойбек, Қуёш 
қораймас. Асқар ота бу ҳурматли жувон 
бошқа хотинлардан рафтори билан ажра- 
либ турар, деган бир ўйда эди, бироқ Со- 
бирахон ёру дўстлари орасида шуларнинг 


бири бўлиб қолганини кўриб, ажабланди. А. 
Қаҳҳор, Хотинлар. 

2 Мурожаатда ҳурмат, такаллуфни ифо- 
далайди. У костюмининг чўнтагидан бук- 
лоғлик қоғоз олиб, яна Ёдгорга қараб қўйди: 
«Ҳурматли институт раҳбарлари, домла- 
лар..». Ў. Ҳошимов, Қалбингга қулоқ сол. 
Асрорқул хатни товуш чиқариб ўқиди: -Ҳур- 
матли Асрорқул ота!.. Эртага кечқурун 
меҳмонлар билан бирликда хизматингизда 
бўламиз.. А. Қаҳҳор, Асрор бобо. 

ҲУРМАТСИЗ 1 Ҳурмат-эътибор қозона 
олмаган, эл ичида обрўйи, эътибори йўқ. 
Ҳурматсиз одам. 

2 Бирор кимса ёки нарсани ҳурмат 
қилмайдиган, қадрига етмайдиган, қадр- 
ламайдиган. Ўзига бино қўйган, ўз ман- 
фаатини кўзлаб, кишилар меҳнатига ҳур- 
матсиз бўлган одам ҳақиқий раҳбар бўла 
олмайди. Ж. Абдуллахонова, Тўфон. 

ҲУРМАТСИЗЛАНМОҚ Ўз ҳурматини, 
обрў-эътиборини ёки ўз қадрини йўқот- 
моқ; обрўсизланмоқ. Саъдий айтибдирки, 
«бир мамлакатда хароб бўлсанг, ҳурмат- 
сизлансанг, сафарни ихтиёр қил», деб. Ғ. Ғу- 
лом, Шум бола. 

ҲУРМАТСИЗЛИК 1 Ҳурмат-эътибор- 
сиз қараш, шундай муносабатда бўлиш. Бу 
эҳтиётсизлик Мирвали акага бир ҳурмат- 
сизлик ёки ҳақорат юзасидан эмас. А. Қо- 
дирий, Обид кетмон. Маҳкам уларнинг учо- 
вини ҳам ўзидан юқори қўяр ea ҳурмат 
қиларди, айни вақтда, ҳозир юз берган 
ҳурматсизликни кўнглига сиғдирмасди. П. 
Қодиров, Уч илдиз. 

2 Ҳурмат, эътибор ёки обрў қозонма- 
ганлик ёки ўз қадр-қимматини, обрў-эъ- 
тиборини йўкотиб қўйганлик; обрўсизлик. 

ҲУРМАТТАЛАБ [а. Ўзини 

иззат ва ҳурмат этишни истовчи. Ёзувчилар 
ҳурматталаб халқ, аммо кўплари буни энг 
сўнгги даражадаги эҳтиёж ҳисоблайдилар. 
А. Қаҳҳор, Сароб. 

ҲУРМОҚ «Вов-вов», «ак-ак» каби то- 
вуш чиқармоқ; вовилламоқ, акилламоқ. Ит 
ҳурар — карвон ўтар. Мақол. н Қоронғи, 
узоқ-яқинда итлар ҳурар эди. А. Қаҳҳор, 
Анор. У ер-бу ерда хўрозлар чақиргани, якка- 
дукка итлар ҳургани эшитиларди. М. Ис- 
моилий, Фарғона т. о. 

ҲУРПАИМОҚ 1 Тиккайган, тўзғиган 
ҳолат олмоқ (соч, жун, пат кабилар ҳақи- 




да). Аравага, ундан бошқа, ярим яланғоч, 
сочлари ҳурпайган бир йигит ҳам ўтирди. 
Ойбек, Нур қидириб. Бўғот лабида бир-би- 
рига қараб ҳурпайиб турган икки мушукнинг 
бири пишиллаб, кейин чақалоқнинг йиғисидек 
миёвлаб юборди. С. Аҳмад, Ҳукм. ..қиз қара- 
са, икки мусича ҳурпайиб олиб, бир-бири би- 
лан уришяпти. Ю. Шомансур, Қора мар- 
варид. 

2 кўчма Авзойи бузуқ, ёқимсиз қиёфага 
кирмоқ. - Оғир ҳақорат билан тепамга ҳур- 
пайиб келган Қоплонбеков, кучли қўллари 
билан юзимга бир туширди, — деди Пўлат. 
Ғайратий, Менинг ёишигим. Аммо Зайнаб.. 
ҳурпайиб, ҳеч ким билан сўзлашмай қўяр эди. 
А. Қодирий, Ўтган кунлар. Лобар, жангга 
ҳозирланган хўроздай ҳурпайиб, панжалари- 
ни кенг ёйиб, Гулнознинг устига бостириб 
келди. Ҳ. Ғулом, Тошкентликлар. Қишлоқлар 
ҳурпайган, сукунатга чўмган. Ҳ. Турсунқу- 
лов, Ҳаётим қиссаси. Ҳурпайган булут оси- 
либ тураверди-ю, ёмғир ёғмади. А. Мухтор, 
Опа-сингиллар. 

ҲУРПАЙТИРМОҚ Ҳурпаймоқ фл. орт. н. 
Ана, қўрққанидан кўзлари олайиб кетган кўк 
серка жар ёқасига етиб бориб, қирқилган 
жунларини ҳурпайтириб, селкиллатиб, тақ- 
қа тўхтади. С. Анорбоев, Оқсой. 

ҲУРПАК кам қўлл. Ҳурпайган ҳолатли. 
Қизлар ҳурпак сочларин силаб, Чолнинг ат- 
рофини аста қуршашди. Ойбек. 

ҲУРРИЯТ [а. 3-=“ — озодлик, эркин- 

лик, ҳурлик] 1 Сиёсий, иқтисодий ва б. 
зулм, тазйиқцан халослик; эркинлик, озод- 
лик. 1917 йил февраль инқилоби туфайли эъ- 
лон қилинган ҳуррият ишчи-деҳқон тилаги- 
ни том маънода рўёбга чиқазмаганди. Н. 
Сафаров, Оловли излар. Бу муқаддас қасам 

— минг-минглаб муҳтарам оналар олдида, 
эркимиз, ҳурриятимиз олдида ичилган қа- 
сам. Т. Рустамов, Мангу жасорат. Бир ойдан 
бери зиндонларда ғалати гаплар эшитила 
бошлади: Ҳуррият бўлармиш! С. Айний, 
Дохунда. 

2 Ҳуррият (хотин-қизлар исми). 

ҲУРРИЯТПАРВАР [а.+ ф. 

— ҳуррият тарафдори ҳурриятни ёқловчи] 
Ҳурриятни, озодликни севувчи, ҳуррият 
тарафдори. 

ҲУРРИЯТЧИ Ҳуррият учун, озодлик, 
эркинлик учун курашувчи. Норозилик ға- 
лаёнлари тобора кўпаймоқда. Ҳурриятчилар 


Когонга етишди. С. Кароматов, Бир томчи 
қон. 

ҲУСАЙНИ [ф. < а. ^ - Ҳазрати 

Алининг иккинчи ўғли Ҳусайн номидан] 
Узумнинг ҳасайнидан кўра нозикроқ, чў- 
зинчоқроқ ўртапишар хўраки бир тури; 
шундай ҳосил берувчи ток. Дилдор дала 
шийпонида бир бош ҳусайни узумни олдига 
қўйиб, эринибгина ғужумлаб еб ўтирарди. 
С. Аҳмад, Уфқ. Токнинг тоифи, нимранг, 
ҳусайни, қирмиска.. каби навларини ўстириш 
мақсадга мувофиқ. Газетадан. 

ҲУСН [а. — кўрк, чирой; гўзал- 

лик, латофат; яхши сифат, хислат] 1 Ёқим- 
ли, ўзига тортувчи тус, кўриниш; чирой, 
кўрк (инсон юз тузилиши, ифодаси, ранги 
ва ш.к. га нисбатан). Ҳусн тўйда керак, ақл 
кунда керак. н Гулшанбону Худоёр хонли- 
гининг иккинчи даврида ўз ҳусни билан бир 
неча мартаба хоннинг илтифотига сазовор 
бўлган ҳарам канизларидан эди. А. Қодирий, 
Меҳробдан чаён. Содиқжон одобли, ақлли, 
қомату ҳуснда ҳам кўзи тушган қизларни 
қоқилтирадиган йигит эди. Р. Файзий, Чўл- 
га баҳор келди. Ташвиш қиз боланинг ҳусни- 
ни оларкан, шўхлигини ҳам, овозидаги лато- 
фатини ҳам қуваркан. С. Аҳмад, Уфқ. 

2 кўчма Ёқимли кўриниш; чирой. Биз, 
этагимиздаги ямоқ кўрпадай, қишлоғимиз 
ҳуснини бузиб турган чўл парчасига сўнгги 
марта ҳужум қиламиз. «Ўзбекистон қўриқ- 
лари». Кечаги чангбосди ёмғир табиатга 
ҳусн бериб кетганидек, одамларнинг ҳам 
баҳридилини очиб юборади. Н. Фозилов, 
Дийдор. 

3 кўчма Чирой бўлувчи нарса, чирой 
тимсоли; чирой. Фарғона — Ўзбекистоннинг 
ҳусни, холи. Шуҳрат, Шинелли йиллар. Ях- 
ши йигитлар — армиянинг ҳусни! Шуҳрат, 
Шинелли йиллар. Каналнинг икки ёқаси 
бўйлаб қурилган икки қаватли бинолар шу 
қадар кўркамки.. металлурглар шаҳарчасига 
ҳусн бўлиб тушган эди. Н. Сафаров, Тан- 
ланган асарлар. 

Ҳусни ахлоқ эск. кт. Яхши хулқ, гўзал- 
лик ва бу ҳақдаги таълимот. Имом, мактаб 
домласи ва бир мударрис ҳам, бу муносабат 
билан, болаларга ҳусни ахлоқни таълим 
[бериш] хусусида бир оз даҳанаки жанг қи- 
лишди. Ойбек, Танланган асарлар. Ҳусни 
мутлақ эск. кт. Яратувчи, худо. Уч кунлик 
ҳаётнинг неъматларидан қўл қоқиб, ҳусни 




мутлақнинг муҳаббати билан яшамоқ қадар 
улуғ.. бахт борми?.. Табиатнинг ўзи ҳусни 
мутлақнинг бепоён жилвалар кўрсатган улуғ 
кўзгусидир. Ойбек, Навоий. Ҳусни қабул эск. 

кт. Иззат-икром билан, яхши кутиб олиш. 
Биз бориб, онҳазратга жанобингизнинг дуон- 
гизни эшиттирамиз; ҳусни қабулингизни, 
ижобатингизни уқтирамиз. А. Қодирий, 
Меҳробдан чаён. 

ҲУСНБУЗАР 1 Ёғ безлари функцияси- 
нинг бузилиши туфайли терига турли хил 
тошмалар тошиши (кўпинча балогатга етиш 
даврида йигит-қизларнинг юз, кўкрак, эн- 
са терисида пайдо бўлади). ..лейтенант бор- 

ку. . анави-чи, юзларига ҳуснбузар тошиб 
кетган. Шуҳрат, Шинелли йиллар. Умид кун 
ора эрта билан соқол қиришга тутинарди. 
Баъзан кўпик остидаги ҳуснбузарларини ке- 
сиб, қонатиб юборарди. Мирмуҳсин, Умид. 

2 кўчма Манзарани хунуклаштирадиган, 
қиёфани ёмонлаштирадиган хунук нарса. 
Гўзал биноларнинг айримлари деворларига 
ёпиштирилган ҳуснбузар эълонларга кўзин- 
гизтушса, таъбингиз хира бўлади. Газетадан. 

ҲУСНДОР [а. + ф. jl.' ^ —^ — ҳуснли, 
гўзал, чиройли] айн. ҳуснли. Ҳусндор йигит. 
н Уйдан Ўрмонжоннинг хотини — тўлаги- 
на, хийла ҳусндор жувон чиқиб, Сидиқжон 
билан кўришди. А. Қаҳҳор, Қўшчинор чи- 
роқлари. 

ҲУСНИХАТ [а. — чиройли ёзув, 

каллиграфия] 1 Қоидага мувофиқ чиройли 
қилиб ёзиш; каллиграфия. ..институт ҳу- 
зуридаги бошланғич таълим кабинетида ўқув- 
чиларга ҳуснихат ўргатиш бўйича бир ойлик 
семинар ўтказилди. Газетадан. 

2 Чиройли ёзув, чиройли ёзилган хат. 
[Пўлат] Конверт устидаги адресга, таниш 
ва қадрли ҳуснихатга тикилганча, хаёлга 
чўмди. Ш. Рашидов, Қудратли тўлқин. Нафис 
гулли лаганларнинг ўртасига ҳуснихат билан 
байтлар битилган. С. Анорбоев, Оқсой. 

ҲУСНИЯ [а. а ў....^ — энг яхши, энг 
гўзал нарса; эзгу иш(лар)] 1: ахлоқи ҳусния 
айн. ҳусни ахлоқ қ. ҳусн. Ахлоқи ҳуснияни 
айниқса ёш авлодларимизга ўргатмоқ бизга 
фарз ҳам вожиб. Ойбек, Улуғ йўл. 

2 Ҳусния (хотин-қизлар исми). 

ҲУСНЛИ Яхши ҳуснга эга. Бош яланг, 
яланг оёқ, кўйлаги йиртиқ хотиннинг юзига 
изтироб шундай чанг солган эдики, йигитлар 
уни Мишанинг онаси, кечаги кўркам, ҳуснли 


аёл эканини базўр фарқ қилдилар. Ойбек, 
Қуёш қораймас. 

ҲУСНСИЗ Ҳусни, чиройи йўқ; хунук. 

ҲУТ [а. cj — катта, наҳанг балиқ; кит] 
1 (Ҳ — катта ) астр. Ўн икки буржнинг 
бири, Далв ва Ҳамал буржлари ўртасида 
жойлашган (қ. бурж). 

2 Шамсия йил ҳисобида ўн иккинчи 
ойнинг арабча номи (22 февраль — 21 март 
даврига тўғри келади). Ҳут ойи. Хут чиқиб, 
ҳамал кирди. 

ҲУТ-ЮТ с. т. Қиш охири, қишки озиқ- 
овқат захираси тугаган, ерда ҳайвонлар 
учун ўт-хашак топилмайдиган бир давр. 
-Қишдан қиттай бор. Ҳут-ют, сариқ сума- 
лак, аямажиз.. қаторлашиб турибди, — 
кулумсиради Раъно. Ойбек, Улуг йўл. 

ҲУШ [ф. Jb — онг, шуур; ақл, идрок; 
эс, фаҳм; хотира; эсда тутиш қобилияти] 
Кишининг бирор нарса-ҳодисани сезиш, 
идрок этиш, англаш қобилияти, шундай 
сезги, идрокка эга ҳолат. Кумуш.. сесканиб 
ўзига келди. Ҳушдан ажралаёзган бечора- 
лар [қутидор, Офтоб ойим] бу ҳолдан бир 
оз жонлангандек бўлдилар. А. Қодирий, Ўт- 
ган кунлар. Унинг гапи Сидиқжоннинг қуло- 
ғига кирмас эди. Сидиқжон то ҳушини ўнг- 
лагунча, Болтабой бостирмага кириб келди. 
А. Қаҳҳор, Қўшчинор чироқлари. 

Ҳуши (бошидан) учмоқ 1) ҳушини, ўзи- 
ни йўқотмоқ. «Дараксиз» деган сўзни эишт- 
ди-ю, онанинг ҳуши бошидан учди. И. Раҳим, 
Чин муҳаббат. Ўлимни биринчи марта кўр- 
ганим учунми, ҳушим учиб, қотиб қолдим. О. 
Ёқубов, Излайман; 2) ҳангу манг, ҳайрон 
ҳолатга тушмоқ. Бирдан босди орқадан Тў- 
полон, милтиқ товуши. Шу чоқ йўловчилар- 
нинг Учди бошидан ҳуши. Ғайратий. Ловул- 
лаётган юзини кафти билан силаганча юриб 
кетди, ҳуши учганча, автобусга ўтирди. Ў. 
Ҳошимов, Қалбингга қулоқ сол. Ҳуши кет- 
моқ Бирор нарсага маҳлиё бўлмоқ; ети- 
шишни орзу қилмоқ. «Бола-да, мурти сабза 
уриб қолган бўлса ҳамки, болалигини қўй- 
майди: беҳига ҳуши кетди», деб ўйлади қора- 
байирдаги кекса киши. М. Исмоилий, Фар- 
ғона т. о. Ҳушига келмоқ Эс-ҳуши, идроки 
ўз ҳолига келмоқ. Ҳамма унинг бўзарган юзи- 
га тикилиб, ҳушига келишини сабрсизлик би- 
лан кутмоқда эди. П. Турсун, Ўқитувчи. Ота 
ҳушига келиб, кўзини очди. М. Маҳмудов, 
Мангу куй излаб. Ҳушидан кетмоқ Эс-ҳу- 




шини йўқотмоқ; ўзидан кетмоқ. Топди, жи- 
гарбандини mondu, Хосият хола муздек мар- 
мар тошни қучоқлаб, ҳушидан кетди. Р. Фай- 
зий, Чўлга баҳор келди. Яраланган Абдулла- 
ев қимир этмай ҳушидан кетди. Т. Рустамов, 
Мангу жасорат. Ҳушини йиғмоқ Эс-ҳушини 
меъёрий ҳолга келтирмоқ. Искандаров бир 
сесканиб, яна ҳушини йиғиб олди. С. Аҳмад, 
Бош оғриғи. Ҳовли ўртасида қаққайиб тур- 
ган Меъмор ниҳоят ҳушини йиғиб олди.. Мир- 
муҳсин, Меъмор. Ҳушини олмоқ Эс-ҳуши- 
дан айирмоқ; эс-ҳушини ўзига тортмоқ, 
маҳпиё қилмоқ. Бахт Ғуломжоннинг ҳушини 
олиб қўйди. М. Исмоилий, Фарғона т. о. 
Қоронғи кечада вавағ ва битбилдиқлари би- 
лан киши ҳушини олгувчи беданалар.. М. Ис- 
моилий, Фарғона т. о. 

ҲУШЁР [ф. jL^ii — ақпли, идрокли, 
фаросатли, эс-ҳушли; зеҳни ўткир, зийрак; 
сергак, сезгир; маст эмас] 1 Шароит, ҳо- 
латни, нарса-ҳодисанинг моҳиятини тез 
англаш қобилиятига эга; шундай қобили- 
ят, идрок билан иш тутадиган; зийрак. 
Ҳакимбойваччадек ҳушёр йигит қайда?.. 
Бойларимизнинг бари ҳушёр. Ақли бўлгани 
учун бой бўлган-да. Ойбек, Танланган асар- 
лар. У сув тўлдириб қўйилган қумғон таги- 
га олов ёқди. Ҳушёр шогирдлари ҳатто ту- 
тантириқ ҳам тайёрлаб қўйишган экан. 
Мирмуҳсин, Меъмор. 

2 Теварак-атрофга, ён-веридаги ҳоди- 
саларга сезгирлик билан кўз-қулоқ бўлиб 
турувчи; сергак. Чегарада ҳушёр туради 
посбон, Бегона бирор хас учиб ўтолмас. Р. 
Бобожон. Ҳушёр туриб, адашмай, Ҳар шар- 
пани сезаман. Уйғун. 

3 Эс-ҳуши жойида, ҳушини йўқотмаган 
(асосан, ичкилик, кайф таъсирида эмас- 
ликни билдиради). Алимардон қанча май 
ичганининг.. ҳисобига етмади.. Ҳушёр пайт- 
ларида у ўзининг аҳволини ўйлаб кўрар, 
назарида, даҳшатли туш кўраётганга ўх- 
шаб кетар эди. Ў. Ҳошимов, Қалбингга 
қулоқ сол. Абдишукурнинг кайфи баланд 
бўлса-да, ҳуши ҳали ўзида, мумкин қадар 
ўзини ҳушёр тутишга тиришади. Ойбек, 
Танланган асарлар. 

Ҳушёр тортмоқ Эс-ҳушини йиғиб олмоқ, 
эс-ҳуши жойига келмоқ; сергакланмоқ 
(ҳушёр — ҳар учала маъносида). Муҳамма- 
диев ҳушёр тортди-да, тавба-тазарруга 
ўтди. И. Раҳим, Қадриабад одамлар. LUu- 


ракайф ўтирган йигит милиция ходимини 
кўриб, ҳушёр тортди. Газетадан. Тўнғич бо- 
mup ҳушёр тортиб, яроғларини тайёр қи- 
либди. «Чалпак ёққан кун». 

ҲУШЁРЛАНМОҚ кам қўлл. Эс-ҳуши- 
ни йиғмоқ, ҳушёр тортмоқ, ҳушига келмоқ. 

ҲУШЁРЛИК Ҳушёр ҳолат, ҳушёр (сез- 
гир, сергак) бўлиш. Бизни ҳамма вақт ҳуш- 
ёрликка даъват этиб турувчи бир нарса бор. 
Газетадан. Улуғ ишларни бажармоқ учун куч- 
қувват, соғломлик, бардамлик ва ҳушёрлик 
зарур бўлади. Газетадан. 

ҲУШЁРХОНА [ҳушёр + хона] Маст ки- 
шиларни ҳушига келтириш учун милиция 
назорати остида ташкил қилинган санита- 
рия-тиббиёт муассасаси. Ҳушёрхона заб жой 
экан, Совуқ сувга солди мени. «Муштум». 
Дадабойнинг тунар ери ҳушёрхона, Хижо- 
латдан ерга боқар ота-она! «Муштум». 

ҲУШЛИ Ҳуши бор, ҳуши жойида; ид- 
рок этиш қобилияти яхши. Лекин барака 
топкур хўп ақлли, ҳушли қиз бўптими?! 
Уйғун, Сайланма. Ўзиям нақ кўрсангиз, ақл- 
ли, ҳушли, топиш-тутишли. Ойдин, Ҳи- 
коялар. 

ҲУШСИЗ 1 Ҳушидан кетган, ҳушини 
йўқотган; беҳуш. Эртасига Раҳматиллани 
қўли синган, боши ёрилган ва ҳушсиз ҳо- 
латда мактаб ёнидаги бир чуқурликдан то- 
пиб, касалхонага жўнатишди. А. Қаҳҳор, 
Қўшчинор чироқпари. Тун бўйи ҳушсиз ёт- 
ди. Тонгга яқин аранг кўзини очди. Ж. Аб- 
дуллахонов, Орият. 

2 Эс-ҳуши жойида эмас, хаёли паришон; 
беҳуш, паришонхотир. Анвар меҳмонхонага 
кириб келувчи Султоналидан ҳам ибо қил- 
май, гўё ҳушсиз каби, бошини икки қўли 
орасига олиб, сандал устига энгашди. А. 
Қодирий, Меҳробдан чаён. Муҳаммад Жа- 
мол маҳбубасидан айрилиб, телбалардай эс- 
сиз, ҳушсиз қолди. Ойбек, Нур қидириб. 

ҲЎШСИЗЛАНМОҚ 1 Ҳушдан кетмоқ, 
ўзини билмай қолмоқ. Бир вақт ҳушимга 
келдим: оғзим бўғиқ, қалин нарсага ўрал- 
ганман. Извошда кетаётганимни пайқадим. 
Яна ҳушсизландим. Ойбек, Танланган асар- 
лар. 

2 Гангиб қолмоқ, эсанкирамоқ; пари- 
шон бўлмоқ. [Отабек] Беш дақиқалаб йўл 
устида эсанкираган, ҳушсизланган кўйи қо- 
тиб тургач.. бирдан юриб кетди. А. Қоди- 
рий, Ўтган кунлар. 




ҲУШСИЗЛАРЧА рвш. Ҳушсиз ҳолда, 
ҳушсиз кишилар каби. Эрта биландан бош- 
ланган бу ҳолат Ҳасаналининг кейинги сўзи 
билан тамом бир даҳшат касб этди ва 
[Отабек] ҳушсизларча ўтириб қолди. А. Қо- 
дирий, Ўтган кунлар. 

ҲУШСИЗЛИК 1 Ҳушсиз ҳолат; беҳуш- 
лик. Бозор ҳали унинг юзини кўролгани йўқ, 
қоронғи. Шунинг ҳаммаси тунми ёки ҳуш- 
сизликмикан? А. Мухтор, Чинор. 

2 тиб. Миянинг қон билан таъмин- 
ланиши бузилиши натижасида қисқа муд- 
дат рўй берадиган ҳолат; ҳушдан кетиш. 

ҲУШТ унд. с. 1 Майда жониворларни 
ва қушларни ҳайдашни билдиради; кишт, 
ҳуйт, ҳайт. Кампир ҳушт деб, чумчуқларни 
ҳайдади. н Ман хўжайинларнинг бўйин- 
туруғига калламни тиқай, иишай, улар об- 
дан мойимни шилсин, кейин мани «ҳушт!» 
деб ҳайдасин. Ойбек, Танланган асарлар. 

2 Йўқ қилиш, қўлга олиш кабилар ҳа- 
қида сигнални билдиради; фишт. Эсинг жо- 
йидами ўзи? Ҳушт, деса, қаматиб юбора- 
ди-я, жинни! С. Сиёев, Отлиқ аёл. 

ҲУШТАК 1 Ҳавони пуфлаб чиқариш 
йўли билан чалинадиган асбоб, мослама. 
Сопол ҳуштак. Милиционер ҳуштаги. н 
Йўлчи уни [болани] овутиш учун, толдан бир 
новда кесиб олиб, кичкина ҳуштак ясади. 
Ойбек, Танланган асарлар. 

2 Ана шундай асбоб, мослама ёрдамида 
ёки лаб ва тишлар орасидан ҳаво чиқариб 
ҳосил қилинган товуш. Кўча қоровули ҳуш- 
тагини эшитиб тўхтади. н Одамлар но- 
розилик билан қарсак чалишар, залнинг чек- 
ка-чеккаларидан ҳуштак овозлари эшити- 
либ қоларди. Ў. Ҳошимов, Қалбингга қулоқ 
сол. Турсунбой икки бармоғини оғзига mu- 
қиб, ҳуштак чалди. С. Аҳмад, Уфқ. 

3 Бирор таъсир, табиий ҳодиса туфайли 
ҳосил бўладиган, ҳуштакка ўхшаш товуш. 
Тўсатдан девордаги радиокарнай ҳуштак 
чалиб, кейин хириллай бошлади. «Муштум». 
Қалдирғочнинг ташландиқ уясидан.. ингич- 
ка ҳуи/так овози чиқарди: изғирин берки- 
ниб олиб, шўхлик қилаётганга ўхшайди. Чўл- 
пон, Кеча ва кундуз. Кучли шамол дарахт 
шохларини бир-бирига қасир-қусур уриб, 
ҳуиипак чалди. Й. Муқимов, Матонатли 
кишилар. 

ҲУШТАКБОЗ Ҳуштак чалишни яхши 
кўрадиган, доим ҳуштак чалиб юрадиган. 


ҲУҚНА [а. 432^. — укол билан дори 
юбориш, қуйиш; шундай йўл билан юбо- 
рилган дори; клизма] тиб. Даво мақсадида 
тўғри ичакка орқа чиқарув тешиги орқали 
махсус асбоб ёрдамида суюқлик (кўпинча 
сув) юбориш; клизма. Врачлар ошқозонни 
ювишди. Болада ўзгариш сезилмайди. -Клиз- 
ма қилинглар.. -Ҳа, тезда ҳуқна қилинсин, — 
деб тасдиқлади врач Фаттоев. Газетадан. 

ҲУҚУҚ [а. — «ҳақ(қ)» с. нинг кўпл.] 

1 ҳуқ. Давлат ҳокимияти томонидан бел- 
гиланадиган ва қўриқланадиган, жамиятда 
кишиларнинг ўзаро муносабатларини ва б. 
ни тартибга соладиган қонун-қоидалар, 
меъёрлар мажмун. Фуқаролик ҳуқуқи. н 
Тинчлик, озодлик, аёллар ҳуқуқи, маърифат 
ҳақида сўзлайди, тушунтиради, тинчлик 
учун имзо тўплайди. Ойбек, Нур қидириб. 
Ҳуқуқ бузилишига қарши малакали кураш олиб 
бориш милициянинг хизмат бурчидир. Га- 
зетадан. 

2 Кимсага бирор иш-ҳаракат қилиш учун 
берилган, давлат қонунлари ёки бошқа хил 
қонун-қарорлар билан мустаҳкамланган, 
кафолатланган имконият, эрк, ихтиёр. Сай- 
лов ҳуқуқи. Пенсия олиш ҳуқуқи. Дам олиш 
ҳуқуқи. Меҳнат қилиш ҳуқуқи. н Инсон 
ҳуқуқи нима ? Озод яшаш, кўнгилга ёққан уқув, 
қобилият, қолаверса, талант тақозо этган 
ишни бажариб яшашми? «Ўзбекистон 
қўриқлари». Мен раислик ҳуқуқим билан янги 
ер очишни ҳам, посёлка қурилишини ҳам 
тўхтатиб, барча одамларни ғўза парвариши- 
га таиишйман. Ш. Рашидов, Бўрондан кучли. 
Бу кишини ишлаш ҳуқуқидан маҳрум қилишга 
ҳаддим сиғмайди. А. Қаҳҳор, Йиллар. 

3 с. т. айн. ҳуқуқшунослик. ..кашандалик- 
ни тугатиш дастурини ишлаб чиқиб, унда 
тиббиёт, ҳуқуқ, ташкилотчилик ea тар- 
биявий тадбирларнинг кенг комплекси кўзда 
тутилсин. Газетадан. 

4 кўчма кам қўлл. Бирор нарсага хос 
мақом, ўрин. Шунинг учун ҳам ўз даврида 
пуристик ҳаракатнинг қурбони бўлган бу 
муаллим ea муаллима сўзларини ўз ҳуқуқ- 
ларида қайтадан тиклаш мақсадга мувофиқ 
бўлур эди. «ЎТА». 

ҲУҚУҚБУЗАР Мавжуд қонун-қоидалар, 
ҳуқуқий меъёрларга амал қилмайдиган, 
уларни бузувчи; жиноятчи. Суднинг ҳукмига 
асосан, ҳуқуқбузар тегишли жазосини олди. 
Газетадан. 




ҲУҚУҚБУЗАРЛИК Мавжуд қонун- 
қоидаларга амал қилмаслик, уларни бузиш; 
шу йўлдаги хатти-ҳаракат; шахсга, мулкка, 
давлатга ва бутун жамиятга зарар келтирув- 
чи ижтимоий хавфли қилмиш; жиноят. н 
Мактабларда ёшлар ўртасида майда безори- 
лик ва ҳуқуқбузарликларнинг олдини олиш 
борасида суҳбатлар уюштираман. Газетадан. 
Шунингдек, ноқонуний нақд пул айланма- 
лари билан боғлиқ ҳуқуқбузарликни аниқлаш, 
олдини олиш ва бартараф этиш борасида 
ҳам бир қатор ишлар амалга оширилди. Газе- 
тадан. 

ҲУҚУҚИЙ [ а. J* — ҳуқуққа, одил- 
лик ва адолатга оид; ҳуқуққа асосланган] юр. 
Ҳуқуққа, ҳуқуқшуносликка оид, ҳуқуқ юза- 
сидан бўладиган. Ҳуқуқий муносабатлар. 
Ҳуқуқий тартиб. Ҳуқуқий билимлар. н 
Ҳуқуқий муносабатларнинг объекти ҳаёт 
ҳодисалари, ижтимоий воқеликлар каби 
турли-тумандир. «ЎзМЭ». 

ҲУҚУҚЛИ Ҳуқуққа эга. Тенг ҳуқуқли. 
Тўла ҳуқуқли. 

ҲУҚУҚСИЗ Ҳуқуқи йўқ, ҳуқуққа эга 
эмас. Муртазиннинг озодлик ҳақида гапирган 
гапларидан сўнг эрксиз, ҳуқуқсиз одамлар 
қайта тирилди. Н. Сафаров, Оловли излар. 

ҲУҚУҚСИЗЛИК Ҳуқуқсиз ҳолат, ҳақ- 
ҳуқуқцан маҳрумлик. Ҳуқуқсизлик, миллий 
тенгсизлик фақат шулар билан чекланмас- 
ди. Н. Сафаров, Оловли излар. Жабр, зулмга 
қарши, ҳуқуқсизликка қарши курашмоқ ке- 
рак. Ойбек, Нур қидириб. 

ҲУҚУҚШУНОС [а. + ф. — ҳу- 

қуқни ўрганувчи, ҳуқуқ билимдони] Ҳу- 
қуқшунослик мутахассиси. Алишер машҳур 
ҳуқуқшунос Хўжа Фазлулло Абуллайсдан мут- 
тасил дарс олар экан. Ойбек, Навоий. 

ҲУҚУҚШУНОСЛИК Ҳуқуққа оид фан- 
лар (мажмуи). Қиёсий ҳуқуқшунослик. н 
Ҳуқуқшунослик илми кўп вақтлардан бери 
жиноятларни келтириб чиқарувчи сабаблар- 
ни ўрганади. Газетадан. Мухтор молия-иқ- 
тисод институтига, Тожиддин эса ҳуқуқ- 
шунослик институтига ўқишга кирган эди. 
М. Хайруллаев, Тилла маржон. 

ҲУҚҚА [а. — қутича, яшикча] эск. 

кам қўлл. Майда нарсалар солиб қўйила- 
диган, тўгарак ёки тўртбурчак шаклида- 
ги қутича. Афанди бир куни ўзига зеб бериб.. 
бир қўлига ҳуққа, тасбеҳини ушлади.. 
«Муштум». 


ҲУҚҚАБОЗ [а. + ф. jL<es^. — найранг- 
боз, фирибгар, товламачи; фокусчи] эск. 1 
Қутичалар ичидан чаққонлик билан ҳар 
хил нарсалар чиқариб, ўйинлар, фокуслар 
кўрсатувчи киши; кўзбоғловчи. Хитой ки- 
йимида, кўзини хитойчасига бўяган, сочини 
орқасига ўраган иккита ҳуққабоз талинка 
[тарелка]ларни чўпларда ўйнатиб чиқади. Т. 
Обидов, Юсуфжон қизиқ. 

2 кўчма Ҳийлагар, фирибгар, найранг- 
боз. -Мустамлакачиликнигина эмас, агрессив 
блокларни ҳам.. ҳимоя қилиш бу — кўзбоғ- 
ловчи ҳуққабозларнинггина қўлидан келиши 
мумкин, — деди Аҳмаджон. А. Мухтор, Давр 
менинг тақциримда. 

ҲУҚҚАБОЗЛИК Ҳуққабоз ўйини. Ҳизиқ- 
чи ҳуққабозлик қила туриб, оёғини бошига 
уриб олади ва аразлаб, майдондан чиқиб 
кетади. Т. Обидов, Юсуфжон қизиқ. 

ҲУҚҚИ Муз қатламида тешиб очилган 
раҳна, муз тешиги, музнинг ўйиқ жойи. 
Қўққисдан муз устидаги тешикка — ҳуққи- 
га бир бола тушиб кетади. Ойбек, Болалик. 

ҲУҲ I унд. с. Пўписа учун ишлатилади. 
-Ҳуҳ, сени!.. Мунчоқни суиистеъмол қилсин 
деб, сенга ким айтди? — деди Меҳмонов 
қизчасига. С. Абдулла, Обрўйим тўкилади. 

ҲУҲ II тақл. с. Ўпкадаги ҳавони, на- 
фасни оғиздан зарб билан чиқаришда юза- 
га келадиган товушни билдиради. Қосимжон 
ёнини ковлаётганида, милиционернинг қош- 
лари чимирилиб кетди: -Шошманг, шошманг, 
битта ҳуҳ, деб юборинг-чи. С. Аҳмад, Ка- 
тайса. 

ҲУҲЛАМОҚ «Ҳуҳ» деб нафас чиқармоқ; 
«ҳуҳ» демоқ. Буни кўриб, «Тўймас» уйга 
кирадиган бўлдик, деб севинди; у ҳам қўлини 
оғзига тутиб, ҳуҳлаганича, эшик томонга 
келаверди. Ойдин, Ҳазил эмиш. 

ҲУ-ҲУ тақл. с. Мусича, қумри каби 
қушлар сайраганда чиқадиган товушни 
билдиради. 

Ҳу-ҳу тортмоқ Ҳуҳулаб сайрамоқ. 
Мусичалар ҳу-ҳу тортиб, булбуллар қўниб, 
зоғлар учиб, кўрганларнинг баҳрини очибди. 
«Равшан». 

ҲУҲУЛАМОҚ «Ҳу-ҳу» деб сайрамоқ 
(қумри, мусичалар ҳақида). Қумрилар 
мунгли-мунгли ҳуҳулар. Ойбек, Навоий. 
Мусичалар ҳуҳулайди, дарахтларда, деворлар 
устида бир-бирини қувлашади. А. Қаҳҳор, 
Сароб. 




5 Л 


ҲЎ кўрс. олм. 1 Узоқцаги нарсани кўр- 
сатишни, унга ишорани билдиради. -Бри- 
гадир қаерда? -Ҳў, анави пайкалда. н Мен 
сизга айтган қизни кўрсатайми? Ҳў, анави, 
ўртадаги қора камзуллик! П. Турсун, Ўқи- 
тувчи. 

2 Илгари бўлиб ўтган иш-ҳаракат, ҳодиса 
ва ш.к. га ишорани билдиради. ..ҳў, бурноғи 
йили серёғ, сергўшт паловхонни Бабуддан 
осонгина ундирган эди. «Муштум». 

3 Мурожаатда диққатни жалб этиш учун 
ишлатилади. -Ҳў, ишёқмас, манглайи қора, 
— деди Мадрайим навкар ўшқириб унга. Ж. 
Шарипов, Хоразм. 

4 Ундов сўз олдидан маънони кучай- 
тириш учун қўлланади. Э, э, йигитча! Қани, 
бу ёққа келинг-чи! Ҳў, баракалла, мулла Суяр! 
Отасини суярми, онасини суярми, а? Ё ик- 
калаларини ҳам суярми? А. Қаҳҳор, Ўжар. 

ҲУВ айн. ҳў 1. 

ҲУИ айн. ҳой. Фахриддин кирганда, Меҳри 
энди уйқудан турган экан. -Э, ҳўй.. Яхши- 
мисан.. хўй! — деди Фахриддин. А. Қаҳҳор, 
Бошсиз одам. 

ҲУКИЗ 1 Икки ёшдан ошиб, қўшга 
ярайдиган ҳолга келган бичилган эркак 
қора мол. У ердан сув чиқади деб ўйлаш — 
ҳўкиз сут беради, деб ўйлашдай гап. Ҳ. На- 
зир, Ёнар дарё. У колхознинг қўш ҳўкизи би- 
лан ўз ерини ҳайдамоқда эди. А. Қаҳҳор, 
Қўшчинор чироқлари. 

2 кўчма сўк. Шу молга нисбатли ҳақо- 
ратни билдиради. -Анави ҳўкизни қаранг-у, 
манави парини! — деди Заврак анча нарида 
ўз чодири ёнида турган Худододбекни яна 
кўрсатиб.. — бийрон ва шаддод қиз ўшанинг 
қўлига тушяпти. Мирмуҳсин, Меъмор. 

ҲУККИ шв. Букур. Эгам сени ҳўкки қи- 
либ яратиб қўйибди. С. Сиёев, Ёруғлик. 

ҲЎЛ 1 Сувга ивиган, сувланган. Ҳўл 
кийим. Ҳўлим ҳўл. Ёмғирда костюмим ҳўл 
бўлди. н Аҳмад бригадир қўлларини қо- 
зиқдаги ҳўл сочиққа тортинмай артди. С. 
Нуров, Нарвон. ..бир қанча гул япроқлари 
Чароснинг ҳўл сочларига, юзига ёпишиб қол- 
ди. Ў. Ҳошимов, Қалбингга қулоқ сол. 

2 Ўзида бўлган суви, нами, шираси 
қочмаган. Ҳўл мева. Ҳўл новда. Тўқайга ўт 
кетса, ҳўлу қуруқ баравар ёнар. Мақол. н 
[Йўлчи] Ёрмат топиб берган бир эски 
кўрпачани қуруқ ерга ёйиб, бошини бир боғ 
ҳўл бедага қўйиб, уйқуга кетди. Ойбек, 


Танланган асарлар. У болалари олдида айб- 
дордек, ҳўл ўтин вишиллаб сасиётган ўчоқ- 
қа қаради. П. Турсун, Ўқитувчи. 

ҲЎЛЛАМОҚ Ҳўл қилмоқ, сув тегизмоқ, 
нам бермоқ. Рўмолчани ҳўлламоқ. Латта 
ҳўллаб, пол ювмоқ. Сочини ҳўлламоқ. Бар- 
моғини ҳўлламоқ. н Ҳизини бағрига босиб, 
пешонасидан ўпганда, кўз ёшлари Жума- 
гулнинг юз-кўзини ҳўллади. Ж. Шарипов, 
Хоразм. Ўғли бўлса чойга нон ҳўллаб емоқда 
эди. А. Қодирий, Ўтган кунлар. Чол лаблари 
билан бир парча эски чармни ҳўллаб туриб 
деди.. Ойбек, Танланган асарлар. 

Томоқни ҳўлламоқ Бир оз ичмоқ. Юринг- 
лар, томоқни ҳўллаб оламиз, ҳам чайласини 
кўрамиз. С. Нуров, Нарвон. Ёшликнинг охири, 
қариликнинг боши, дегандай озроқ томоқни 
ҳўллаб олсак бўларди. «Муштум». 

ҲЎНГИЛЛАМОҚ шв. айн. ҳўнграмоқ. У 
дик ўрнидан туриб, ҳўнгиллаб йиғлаганча, 
ташқарига чиқиб кетди. Мирмуҳсин, Феъ- 
лан кучсизлик. 

ҲЎНГИР-ҲЎНГИР тақл. с. қ. ҳўнг-ҳўнг. 

Устига тоғ ағдарилган махдум бошини яна 
қуйироққа солиб, ҳўнгир-ҳўнгир йиғлади. А. 
Қодирий, Меҳробдан чаён. Ҳўй, юлдузим, 
қизим, ўксима, Кўз намлама, қўй ҳўнгир-ҳўн- 
гирингни. С. Жўра. 

ҲЎНГРАМОҚ «Ҳўнгир -ҳўнгир», «ҳўнг- 
ҳўнг» товуш чиқармоқ, шундай товуш 
чиқариб йиғламоқ. [Канизак] Бирдан лаби 
пирпираб, ҳўнграб юборди-да, дуррасининг учи 
билан юзини бекитиб, тескари ўгирди. А. 
Қаҳҳор, Қўшчинор чироқлари. ..дарахтлар 
орқасидан ҳўнграб йиғлаган товуш эшитилди. 
Ойбек, Танланган асарлар. Армон бари бир 
дош беролмади, ҳўнграганча, уйга отилди. 
«Ёшлик». Сорахон ўзини диванга кўтариб 
уриб, бир товуши билан ҳўнграб йиғлади. А.. 
Қаҳҳор. 

ҲУНГ-ҲУНГ тақл. с. Эзилиб, куюниб 
йиғлашдаги қаттиқ товушни билдиради. 
Мунира кичкинагина курсида мункайиб ўти- 
риб, ҳўнг-ҳўнг йиғларди. Ф. Мусажонов, 
Ҳиммат. Пошша хола ҳўнг-ҳўнг йиғлаб, қуруқ 
қўл билан уйга қайтди. Д. Нурий, Осмон 
устуни. Ғор ичида Лаълининг юракни эзадиган 
ҳўнг-ҳўнг йиғиси эшитиларди. Ҳ. Ғулом. 
Машъал. 

ҲЎП унд. с. Сакраш, ҳатлаш пайтида 
айтиладиган нидо. 




ҲЎПЛАМ Бир ҳўплаб, оғизга олинган 
суюқлик миқцори. Бир ҳўплам сув. н [Ибн 
Сино] Уйқуси келиб, кўзига қум тиқилган- 
да, аллақандай бир ўтни қайнатиб тай- 
ёрланган доридан бир ҳўплам ичар, кўзи яна 
очилиб, зеҳни равшанлашарди. М. Осим, 
Аждодларимиз қиссаси. Икки чимдим ош 
еди-ю, бир ҳўплам чой ичди. Ў. Умарбеков, 
Юлдузлар. 

ҲУПЛАМОҚ 1 Бир ҳўплам, ҳўплам- 
ҳўплам оғизга олмоқ. Норбой ярим коса шўр- 
вани остонада тик турганча ҳўплаб ичди. 
«Ёшлик». Сидиқжоннинг ёнида ўтирган ки- 
ши ҳўплаган чойни пуркаб юборди. А. Қаҳҳор, 
Қўшчинор чироқлари. ..уградан бир қошиқ 
ҳўплаган эди, қалқиб кетиб, қаттиқ ўқчиди. 
Н. Аминов, Тилло табассумлар. 

2 кўчма Ўзига олиб (ютиб) йўқ қилмоқ. 
Пахтанинг фойдасини Ҳўнлаб турар фер- 
мамиз, Чорванинг кам-кўстини Бозордан сот- 
воламиз. «Муштум». Ҳафта ўтди, кунўтди, 
Ҳаторлашиб анча ой. Жўш уриб, қирғоғини 
Ҳўплар эди телба сой. Ғайратий. Ўртоқ Рус- 
тамов, айш-ишрат анча пулни ҳўпласа ке- 
рак? «Муштум». 


ҲУППАКI Икки қўл шапалоғини би- 
риктириб, орқаси билан уриш. 

Ҳўппак олмоқ 1) икки қўл шапалоғини 
бириктириб, орқаси билан урмоқ; 2) кўчма 
ўч олмоқ; зарда қилмоқ, аччиқланмоқ; қасд- 
лашмоқ. Ичкарида Ўзбек ойим меҳмонларни 
кузатиб бўлиб, Кумуш билан онасидан ҳўп- 
пак олар эди. А. Қодирий, Ўтган кунлар. 

ҲУППАК П с. т. Пахтаси етилиб, яхши 
очилган кўсак. Ҳўгтак naxma. 

ҲУППОЗ Ёнма-ён жойлашган бир неча 
соч халтачаси ва тери безларининг ҳамда шу 
соҳадаги тери ва тери ости ёғ қатламининг 
ўткир йирингли яллиғланиши; карбункул, 
кўк яра. Сизлоғич, чипқон, ҳўппоз.. ва бошқа 
касалликлар келиб чиқиши мумкин. Газета- 

дан- 

ҲЎШШАЙМОҚ шв. Ўшшаймоқ. Ҳўш- 
шаймай ўл!.. Қачонгача мен сенинг эрингни 
пойлайман ?! А. Қаҳҳор, Сароб. 

ҲЎ-ҲЎ-Ў унд. с. Кучли таажжуб, ҳайрат 
маъноларини билдиради. Элмурод хаёлида 
ҳисоблаб кўриб: -Тахминан икки минг йил- 
лардан кўпроқ бўлсами.. — деди. -Ҳў-ҳў-ў.. — 
деди Мели полвон. П. Турсун, Ўқитувчи. 




СЎЗ ЯСОВЧИ ВА ШАКЛ ЯСОВЧИ ҚЎШИМЧАЛАРНИНГ 
ИЗОҚПИ-ИЛЛЮСТРАТИВ КЎРСАТКИЧИ 


Ушбу кўрсаткични тузишда 3. Маъруфовнинг «Словообразовательнне и словоиз- 
менительнне аффиксн узбекского язьжа» (Узбекско-русский словарь, М. 1959, 716-727- 
бетлар), А. Ғуломов, А.Н. Тихонов ва Р. Қўнғуровларнинг «Ўзбек тили морфем луғати» 
(1977), А. Ҳожиевнинг «Ўзбек тили сўз ясалиши» (1989), «Ўзбек тили сўз ясалиши тизими» 
(2007) асарларидан, мавжуд ўзбек тили грамматикаларининг сўз ясалиши қисмларидан 
унумли фойдаланилди. Кўрсаткичда асосий сўз ясовчи ва шакл ясовчи қўшимчалар 
келтирилиб, баъзи вариант аффикслар, форсча ва арабча сўзлар таркибидаги айрим 
аффиксоидлар ўз аксини топмаган. Шу нуқтаи назардан тузувчилар кўрсаткични тўлиқ, 
мукаммал, деган даъводан йироқцирлар. 

Тузувчилар: Н. Маҳкамов, А. Мадвалиев. 


-а I сўз ясовчи: 1) отларга қўшилиб, 
асосдан англашилган тушунча билан боғ- 
лиқ ҳаракатни ифодаловчи феъл ясайди: 
ошамоқ, тунамоқ, қонамоқ. Бунда баъзи 
ясалмаларнинг асослари фонетик ўзгариш- 
га учрайди: ўйнамоқ < ўйин + а; яшамоқ < 
ёш + а; санамоқ < сон + а каби; 2) сифат- 
лардан асос англатган ҳолатга ўтиш маъ- 
носини билдирувчи феъллар ясайди: қий- 
намоқ, бўшамоқ; 3) тақлидий сўзларга 
қўшилиб, ўша овоз билан характерлана- 
диган ҳаракатни англатувчи феъл ясай- 
ди: жилдирамоқ, шилдирамоқ, қалтирамоқ; 
4) феъллардан сифатлар ясайди: кўтара 
(савдо), қўша-қўша (уйлар); 5) якка ёки 
такрорланган тақлидий сўзлардан от ясай- 
ди: жизза, дўмбира; қаҳқаҳа, шаршара; 
6) тақлид сўзлардан равиш ҳосил қилади: 
гуппа-гуппа, таппа-таппа, таққа (тўхта- 
ди), шартта. 


-а II шакл ясовчи: 1) феълларга қў- 
шилиб, ҳаракатнинг такрорланиши, узоқ 
давом этиши, интенсивлик каби маъно- 
ларни ифодалайди: бурамоқ, ур(и)намоқ 
каби; 2) такрор ёки жуфт феъл асосларига 
қўшилиб, ҳаракатнинг белгисини билди- 
рувчи равишдош шаклини ҳосил қилади: 
кута-кута, чопа-чопа, шоша-пиша, юра-юра; 
3) феълларга қўшилиб, равишдошнинг 
давомийлик маъносини ифодаловчи шак- 
лини ҳосил қилади ва мустақил феълларни 
кўмакчи феълларга боғловчи восита ҳисоб- 
ланади: ёза тур, кела қол. 

-ажак ундош билан тугаган феъл асос- 
ларидан келаси замон сифатдоши шаклини 
ясайди: боражак, бўлажак. Бундай сўзлар- 
нинг баъзилари отлашган ҳолатда ҳам бў- 
лади: келажак. 

-ай I сифат ва равишлардан асос бил- 
дирган белги, ҳолатга ўтиш маъносини ифо- 




даловчи феъл ҳосил қилади: кўпаймоқ, озай- 
моқ, пасаймоқ, тораймоқ. 

-ай II ундош билан тугаган феъллардан 
феълнинг истак майл шаклини ҳосил 
қилади: ёзай, терай, турай, қолай. 

-ак 1) отдан кичрайтиш ва ўхшатиш 
маъносини ифодаловчи от ясайди: баргак, 
ичак, йўлак; 2) отлардан ўхшатиш, ҳолат, 
тур билдирувчи сифатлар ясайди: мурғак 
(бола), қирмизак (олма), ғалвирак (ёнғоқ); 
3) якка ёки такрорланган тақлидий сўз- 
лардан от ясайди: варрак, гулдурак, қарсак, 
ғуррак\ бизбизак, дардарак. 

-акам от ва сифатлардан модаллик 
маъносидаги равиш ва сифат ҳосил қила- 
ди: ёлғон(д)акам, ростакам, чинакам, ҳази- 
лакам каби. 

-аки 1) отдан сифат ясайди: оғзаки, 
юзаки, қалбаки', 2) отдан равиш ясайди: 
бурунаки', 3) сифатдан сифат ясайди: пуча- 
ки, хомаки, шўраки', 4) тақлидий сўзлардан 
характер-хусусият билдирувчи сифатлар 
ясайди: жиртаки, шартаки, ғирғираки. 

-ала I баъзи сонларга қўшилиб, бирга- 
лик маъносини англатувчи жамловчи сон 
шаклини ясайди: бешала, иккала, тўртала, 
учала. 

-ала II (-а + -ла) феълларга қўшилиб, 
интенсивлик маъносини ифодалайди: қай- 
таламоқ, қуваламоқ. 

-алак сифатдан кичрайтириш маъноси- 
ни билдирувчи от ясайди: дўнгалак. 

алла- 1) сўроқ олмошлари олдидан кў- 
шилиб, предмет, белги, пайт, ўрин ёки 
ҳодиса ҳақида ноаниқликни англатувчи 
гумон олмошини ҳосил қилади: аллаким, 
алланечук, алланима, аллақаер, аллақачон; 
2) вақт, маҳал сўзлари олдидан келиб, пайт 
равишини ҳосил қилади: аллавақт, алла- 
маҳал. 

-ан араб тилидан ўзлашган, ҳаракат- 
нинг бажарилиш ҳолатини билдирган ра- 
вишлар таркибида гўё ясовчи каби ажра- 
лади, аслида у ўзбек тили материаллари 
асосида сўз ясамайди: мажбуран, руҳан, та- 

MOMCIH. 

-ар I 1) айрим сифатларга қўшилиб, 
асос англатган ҳолатга ўтишни ифодаловчи 
феъллар ясайди: кўкармоқ, оқармоқ', 2) от 
+ феъл компонентли сўзлардан қўшма от- 
лар ясайди: бешиктерватар, бўйўсар, изқу- 
вар, отчопар, қўйбоқар, ҳуснбузар', 3) от + 


феъл компонентли сўзлардан хусусият бил- 
дирувчи қўшма сифатлар ясайди: ишбузар, 
меҳнатсевар, тинчликсевар. 

-ар II ундош билан тугаган феъллардан 
келаси замон сифатдоши шаклини ясайди: 
борар, ёзар, келар. 

-аро аслида аффикслаша бошлаган мус- 
тақил ора сўзи бўлиб, отларга қўшилиб 
келади, бундай сўзлар кўпинча сифат ва- 
зифасида қўлланади: базмаро, туманлараро, 
халқаро, ўзаро, ҳужайралараро, ҳукумат- 
лараро каби. 

-аси (-а + -си) феъл негизидан унинг 
сифатдош шаклини ясайди: келаси (йил), 
ўласи (мол). 

-ат I феъл асосларидан от ( ўлат, кў- 
чат ), шунингдек, отдан от ( элат) ясайди. 

-ат II араб тилидан ўзлашган баъзи 
сўзлар таркибида учрайди ва гўё қўшимча 
тарзида ажралади; аслида у ўзбек тилида 
сўз ясамайди: зарурат, камолат, охират 
(яна қ. -ият). 

-ақай чап, ўнг каби айрим сўзлардан 
сифат ясайди: чапақай, ўн(г)ақай. 

-ағон феъл асосларидан англашилган 
маънонинг ортиқлигини, мукаммаллигини 
ифодаловчи хусусият, ҳолат билдирувчи 
сифатлар ясайди: билағон, кулағон, сузағон, 
тепағон, топағон, чопағон, қопағон. 

-б феъл негизларидан ўтган замон ра- 
вишдоши шаклини ҳосил қилади: сўзлаб, 
тараб, ўйнаб, қариб каби. Бундай равиш- 
дошларнинг айримлари кўмакчига кўчган: 
Қишлоққа қараб (томон) кетди. 

ба -[ф. Ь — биргалик, бирор нарсага 
эгалик маъноларидаги олд қўшимча] отлар- 
га қўшилиб, асосдан англашилган тушун- 
чаларга эгалик ёки ортиқлик маъноларини 
билдирувчи сифат ясайди: бадавлат, баҳа- 
во, баҳайбат, бақувват (яна қ. бо-). 

бад- [ ф. — ёмон, ярамас] отдан сал- 
бий маъно, яъни «ёмон» маъносидаги си- 
фатлар ясайди: бадбахт, бадбашара, бад- 
жаҳл, баднафс, бадном, бадхулқ. 

бар- [ф. j-i — -га, томонга, устида, олдида, 
учун маъноларидаги олд қўшимча] отларга 
қўшилиб, шу от ифодалаган маънога эга- 
ликни, унга эришганликни билдирувчи си- 
фат ёки равиш ҳосил қилади: барвақт, бар- 
камол, барқарор, барҳаёт, барҳақ. 

-бахш [ф. oi-Kj — берувчи, бағишловчи; 
а. — «бермоқ, бағишламоқ, совға 




қилмоқ» фл. нинг ҳоз. зам. шакли] отларга 
қўшилиб, асосдан англашилган нарсани 
бериш, бағишлаш, шу нарса билан таъ- 
минлаш хусусиятига эга деган мазмундаги 
сифатлар ясайди: илҳомбахш, оромбахш, ро- 
ҳатбахш, ҳаётбахш. 

бе-[ф. ^ — инкорни, йўқликни ифода- 
ловчи олд қўшимча] от асосларидан олдин 
қўшилиб, асосдан англашилган тушунчага 
эга эмасликни, муайян белги-хусусиятнинг 
йўқлигини англатади: 1) шахсга оид харак- 
тер-хусусият, ҳолатнинг мавжуд эмаслиги- 
ни билдирувчи сифатлар ясайди: беармон, 
беодоб, бераҳм, бесабр, беҳафсала; 2) асосдан 
англашилган шакл-кўриниш, хусусият, ҳо- 
латнинг мавжуд эмаслигини билдирувчи 
сифатлар ясайди: бевақт, бежанжал, бе- 
ўхшов. бе- қўшимчаси орқали ясалган баъзи 
сифатлар яхлит ҳолга келиб, қисмларга 
ажралмайди: бежирим, безовта, бекор, бе- 
сўнақай. Баъзан қўшма сўзларга қўшилиб, 
сифат ясайди: бекам-кўст, беном-нишон ка- 
би. Баъзан тожик тилидаги но- олд қў- 
шимчаси, баъзан эса ўзбекча -сиз аффикси 
билан функционал алмашиши мумкин: 
беайб — айбсиз, беандаза — андазасиз, бе- 
армон — армонсиз, бебахт — бахтсиз, беваж 
— важсиз, бевосита — воситасиз, бедаво — 
давосиз. Бе- билан -сиз ёки но- аффикс- 
ларини алмаштириш мумкин бўлмайдиган 
ўринлар (семантик фарқланадиган ўринлар) 
ҳам бор: бебош — нобош қўлланмайди ёки 
бебош (шўх) — бошсиз (бошқа маънода); 
нотинч сўзи ҳам айни маънода бетинч, 
тинчсиз тарзида қўллана олмайди. 

бо- [ф. Li — бирор-бир сифатга, белгига 
эгаликни билдирувчи олд қўшимча] айн. 
ба-: боадаб, боақл, бообрў, бохабар. 

-боз [ф. jL — ўйновчи; jii^Li — «ўйна- 
моқ» фл. нинг ҳоз. зам. шакли] отларга 
қўшилиб, асосдан англашилган нарса ёки 
ҳодиса билан фаол шуғулланадиган, унга 
қизиқадиган, жуда берилган (шахс) каби 
маъноларни берувчи сифатлар ясайди: ари- 
забоз, каптарбоз, сафсатабоз, қиморбоз ка- 
би. Баъзан у огзаки нутқда -воз шаклида 
ҳам ишлатилади (б—>в): беданавоз, майнавоз, 
масхаравоз, найзавоз. 

-бон [ф. jb — қўриқловчи, сақловчи, ас- 
ровчи] бирор нарсага қараб турувчи, уни 
сақловчи, қўриқповчи шахс маъносидаги от 
ясайди: боғбон, дарвозабон, саройбон. -бон 


морфемаси баъзан -вон шаклида ҳам уч- 
райди (б—>в): соявон, тарозивон каби. 

-в унли билан тугаган феъл асосидан 
ҳаракат номи, жараённи билдирувчи отлар 
ясайди: айблов, бағишлов, безиллов, мақтов, 
сайлов, синов, сўзлов, тергов, ундов, қишлов, 
ҳайдов; бундай вақтда в олдидаги а товуши 
о га ўтади (а—ю). Ушбу қўшимча, шунинг- 
дек, конкрет предмет номини кўрсатувчи 
от ҳам ясайди: буров, яйлов, қишлов. Ўрни- 
га қараб, -(и)ш, -(у)в, -моқ аффикслари 
билан функционал алмашиши мумкин. Мас.: 
айблов // айблаш // айбламоқ; қутлов// қут- 
лаш // қутламоқ. 

-ванд отларга қўшилиб, асосдан анг- 
лашилган маънога эга эканликни билди- 
рувчи (шахсга хос) сифат ясайди: касалванд, 
нашаванд (яна қ. манд). 

-вачча [ф. — бола, гўдак] 1) бирор 

қариндошнинг, умуман, бирор кишининг 
боласи (ўғли, қизи) маъносидаги отлар 
ясайди: акавачча, амакивачча, бойвачча, жи- 
янвачча, холавачча, қозивачча; 2) жонивор- 
ларга нисбатан ишлатилганда ҳам, «айни 
жониворнинг боласи» маъносини билди- 
ради: итвачча, кучуквачча, мушуквачча. Ит- 
вачча, қулвачча типидаги қўлланишларда ус- 
лубий бўёқдорлик кузатилади. 

-вер бермоқ ёрдамчи феълининг интер- 
вокал ҳолатдаги асоси бўлиб, аффиксга 
айланиш жараёнидадир (б—>в). -а ёки -й 
шаклидаги равишдошдан давомлилик, так- 
рорланганликни билдирувчи феъл ясайди: 
ёзаверди, сўзлайверди, ўқийверди каби. Баъ- 
зан «бошлайвер», «тортинма» каби тўсиқ- 
сизликни билдириш маъносига ҳам эга бў- 
лади: Нега жимсан, гапиравер. 

-вий [а. — унли билан тугаган отлар- 

дан сифат ясовчи қўшимча] одатда, араб ва 
эроний тиллардан кирган сўзларда — нис- 
бий сифатлар таркибида учрайди: афсона- 
вий, замонавий, оилавий, қабилавий каби (қ. 
-ий). 

-вор от, сифат туркумига оид сўзлар- 
дан хослик, характер-хусусият, шакл, ҳо- 
лат каби белги маъноларини англатувчи 
сифат ва равиш ясайди: афсонавор, доривор, 
мардонавор, улуғвор, умидвор. 

-га I жўналиш келишигининг асосий 
шакли бўлиб, ўзи қўшилган асоснинг луға- 
вий маъносига кўра ҳаракатнинг йўналиш 
нуқтасини, объект, ўрин, пайт каби маъ- 






ноларни ифодалайди: далага, мактабга, 
менга, уйга; баъзан келишик аффикси ўзи 
бириккан асос билан қотган ҳолда равиш- 
га ўтади: бекорга, бирга, гўрга («майли» 
маъносида), индинга, текинга, эртага. -га 
аффикси бекорга, беҳудага, жўрттага, 
қайтага каби равишлар таркибида ҳам 
учрайди. Шунингдек, III шахс эгалик аф- 
фикси билан қўшилган ҳолда, сифат, ра- 
виш, баъзан отдан равиш ясайди: айла- 
насига, очиқчасига, тиккасига, чаппасига, 
ялписига, қаторасига. 

-га II айрим феълларда интенсивликни 
кўрсатиш учун хизмат қилади: сургамоқ. 

-газ феъл асосига қўшилиб, феълнинг 
орттирма даражасини ҳосил қилувчи аф- 
фикс; асоснинг тугалланма товуши тақозо- 
си билан унинг -каз, -қаз, -ғаз вариант- 
лари ҳам қўлланиши мумкин: етказ, кўр- 
газ, ўтказ; етқаз, тутқаз; турғаз. Бу аф- 
фикснинг -кар тарзидаги варианти ҳам мав- 
жуд: ўтказ // ўткар. -газ нинг турли хил 
шакллари ўрни билан орттирма даража 
ясовчи бошқа шакллар билан вазифадош 
бўла олади: кўргаз // кўрсат, битказ // би- 
тир, тўйғаз // тўйдир каби. 

-ган феъл асосига қўшилиб, айни феъл- 
нинг ўтган замон сифатдоши шаклини ҳо- 
сил қилади: борган, келган, турган, ўқиган 
каби. 

-гани (-кани, -қани) феъл негизлари- 
дан мақсад равишдоши шаклини ясайди: 
ёзгани, кўргани, таққани, эккани каби. 
Шеъриятда -гани аффиксининг -гали (-ка- 
ли, -қали) каби архаик шакли ҳам учраб 
қолади. Ҳозир ушбу архаик шакл қўлла- 
нишдан чиққан. -гани (-кани, -қани) ҳозир- 
ги ўзбек тилида учун кўмакчиси билан 
синонимик муносабатда бўлиши мумкин: 
кўргани II кўриш учун. 

-ганча (-ганича) ҳолат, пайт билдирув- 
чи равишдош шаклини ясайди: ётганча, 
кетганча (шу кетганча қайтиб келмади), 
югурганча, ўтирганча. Баъзи ҳолатларда -гун- 
ча (-кунча, -қунча) аффикслари -ганча 
аффиксининг грамматик синоними ҳисоб- 
ланади. 

-гар [ф. JL < jLS — иш, фаолият; қил- 
миш, хатти-ҳаракат] отларга қўшилиб, асос- 
дан англашилган тушунча билан шуғул- 
ланувчи, уни бажарувчи маъноларини бил- 
дирадиган, шахсга хос белги сўзларини ҳо- 


сил қилади. Улар бугунги кунда шахс оти 
сифатида қўлланади: жодугар, иғвогар, сеҳр- 
гар, ситамгар, фирибгар. Шунингдек, -чи 
билан биргаликда ҳам келади: савдогарчи. Бу 
плеонастик аффикслардир. Бунда улардан 
бири семантик жиҳатдан кучсизланиб, сўз 
ясовчидан шакл ясовчига ўтади. 

-гарчилик (-гар + -чи + -лик) қўшма 
аффикс: 1) от асосларидан хусусият, ҳо- 
лат, баъзан касб номини англатувчи мав- 
ҳум отлар ясайди: ёғингарчилик, исрофгар- 
чилик, лойгарчилик, оворагарчилик, совун- 
гарчилик каби; 2) ясама сифатларга қўши- 
либ, хусусият номини англатувчи от ясай- 
ди: бемазагарчилик, бемаънигарчилик, се- 
робгарчилик каби. 

-гач феълларга қўшилиб, пайт ва сабаб 
маъносини англатувчи равишдош шакли- 
ни ясайди: битиргач, ёзгач, кўргач, юргач. 
Унинг пайт ва сабаб маънолари, одатда, 
умумий матнда аниқлашади (мас., у айт- 
гач..), лекин инкор шакли билан келганда, 
кўпинча, сабаб билдиради: У бормагач, мен 
бордим (яна қ. -кач, -қач). 

-гача (-га +-ча) қўшма аффикс. От, 
сифат, равиш, олмогцдан пайт-чегара маъ- 
носини билдирувчи равиш ясайди: кечга- 
ча, кузгача, мактабгача, уйгача каби ( яна қ. 
-кача, -қача). 

-ги I 1) феъл асосларидан нарса-объект 
ва қурол отларини ясайди: сузги, супурги; 
2) феъл асосларига қўшилиб, мавҳум от 
ясайди: кулги, сезги. 

-ги II унли ёки жарангли ундош билан 
тугаган от, равишларга қўшилиб, пайтга 
муносабат, хослик билдирувчи, кўпинча 
нисбий сифат ҳосил қилади: аввалги, бу- 
рунги, кечаги, кузги, кундузги, тонгги, тун- 
ги, эндиги, қадимги каби. 

-ги III эгалик аффикслари билан бир- 
ликда келмоқ феъли билан қўшилганда, 
хоҳиш маъносини англатиш учун хизмат 
қилади: кўрги + м келди, ўқиги + м келди 
каби. Худди шу маъно -ги+м аффиксли 
сўзларни бор ва йўқ сўзлари бошқарганда 
ҳам юз беради: сўраги + м бор, ухлаги + м 
йўқ каби. 

-гиз феъл асосларига қўшилиб, феъл- 
нинг орттирма даражаси шаклини ҳосил 
қилади; -гиз қўшимчаси аксар ҳолларда 
ўтимсиз феълга қўшилиб, уни ўтимли 

феълга айлантиради: боргиз, егиз, кийгиз, 
юргиз. 

-гин феълдан англашилган маънони 
алоҳида таъкидлаш, кучайтириш билан 
ифодалайдиган, феълнинг II шахс бирлик 
сондаги буйруқ майлини ҳосил қилади: 
боргин, ёзгин, келгин, олгин, ўтиргин (қ. -кин 
I, -қин II). 

-гина I модал муносабат ёки субъектив 
баҳо шаклини ҳосил қилади: 1) отнинг эр- 
калатиш-кичрайтириш шаклини ҳосил 
қилади: болагина, жонгина(м), қизгина ка- 
би; 2) сифатнинг субъектив баҳо шаклини 
ҳосил қилиб, предметга, шахсга бўлган 
ижобий муносабат маъноларини англата- 
ди: енгилгина, жажжигина каттагина, 
кичкинагина, соддагина, ширингина, яхши- 
гина, қаригина\ 3) равишга қўшилиб, модал 
маъно ҳосил қилади: анчагина, астагина, 
кўпгина, озгина, эндигина, ҳалигина. 

-гина II урғусиз ҳолатда айирув-чегара- 
лов юкламаси вазифасини бажариб, аж- 
ратиб кўрсатиш, алоҳидалик маъноларини 
ҳосил қилади: бизларгина, сенгина, сўзлар- 
нигина, фақатгина каби. 

-гир I феълларнинг буйруқ шаклига, 
яъни асосига қўшилиб, бирор ҳаракат ёки 
хусусиятнинг ортиқлигини билдирувчи си- 
фат ясайди: билгир, сезгир, тезгир каби. 

-гир II [ф. — тутувчи, ушловчи; бўй- 

сундирувчи; .yii JL — «олмоқ, тутмоқ, уш- 
ламоқ; босиб, эгаллаб олмоқ, бўйсундир- 
моқ» фл. нинг ҳоз. зам. шакли] отларга 
қўшилиб, асос англатган нарсани тутиб, 
ушлаб олувчи, ўзига бўйсундирувчи маъ- 
носидаги шахс отини ясайди: жаҳонгир, 
оламгир, фазогир. 

-гич феълларга қўшилиб, асосдан анг- 
лашилган ҳаракатни амалга оширувчи 
қурол, асбоб отини ясайди: бириктиргич, 
ковлагич, кўтаргич, майдалагич, пуркагич, 
сузгич, ўтказгич, қистиргич, (қозон)ювгич 
каби. 

-гоҳ [ф. ;>l2 — вақт, пайт; қўшма сўзнинг 
ўрин билдирувчи иккинчи қисми] асосдан 
англашилган воқеа-ҳодиса билан боғланган 
ўринни билдирувчи от ясайди: жанггоҳ, 
оромгоҳ, сайилгоҳ, қароргоҳ каби. 

-гудек феълларга қўшилиб, равиш ясай- 
ди: еб қўйгудек, мақтаса мақтагудек, ўлгу- 
дек каби. 


-гувчи феълга қўшилиб, типик ҳаракат 
маъносини ифодаловчи сифатдош шакли- 
ни ҳосил қилади (бирмунча архаиклашган): 
интилгувчи, қолгувчи (У ҳамма вақт ерга 
қараб юргувчи эди). 

-гулик қўшма аффикс, феълларга қў- 
шилиб, феълнинг сифатдош шаклини ҳо- 
сил қилади: айтгулик, егулик (овқат), ет- 
гулик (ситам). 

-гун -дай, -дек аффикслари билан 
биргаликда келиб, феъл асосларидан ишга 
ярарли, мос келувчи, арзийдиган, шунинг- 
дек, ўхшашлик маъноларидаги (қ. -дай, -дек) 
равиш ясайди: арзигундай, айтгундай, ўл- 
гундек каби. 

-гунча феъллардан пайт маъноси билан 
алоқадор равишдош шаклини ясайди: бор- 
гунча, ёзгунча, пишгунча, узгунча, юргунча 
каби. Бунда давомлилик маъноси (Шаҳарга 
етгунча суҳбатлашиб келди) ҳамда ишнинг 
мўлжалланган иккинчи ишдан кейин ба- 
жарилиши маъноси (Овқат пишгунча, бола- 
ларни ювинтирди) ифодаланади. 

-гур феълга қўшилиб, (ижобий ёки сал- 
бий) истак маъносини ифодалайди; одат- 
да, сифатдош ва сифатларга тўғри келади: 
Боласи тушмагур ёш-да. Умринг узоқ бўл- 
гур. Ўлмагур отам бермайди севганимга, ёр- 
ёр; Ўлгур! Кўр бўлгур! Яш(ш)амагур! 

-гуси феълнинг келаси замонини кўр- 
сатувчи тарихий шакл. Ҳозир ўзбек тилида 
фақат шеъриятда услубий мақсадларда иш- 
латилади: Ҳосилингиз мўл бўлгуси, Душ- 
ман куйиб кул бўлгуси (қ. -ғуси). 

-гўй [ф. j — айтувчи, сўзловчи; — 
«айтмоқ, сўзламоқ» фл. нинг ҳоз. зам. шак- 
ли] отларга қўшилиб, асосдан англашилган 
иш-ҳаракат, ҳодисани доим бажариб (ай- 
тиб) турадиган шахс отини ясайди: ваъда- 
гўй, дуогўй, насиҳатгўй, ҳақиқатгўй. 

-да I пайт билдирувчи сўзларга қўши- 
либ келганда, маъноси ўрин равишига тўғ- 
ри келади: ёзда, кузда, тезда, яқинда. 

-да II феъл ясовчи архаик қўшимча: 
алдамоқ, индамоқ, ундамоқ, ҳайдамоқ. Ҳо- 
зирги -ла ясовчисининг алломорфидир. 

-да III ўрин-пайт келишигининг шакли 
бўлиб, ўзи қўшилган асоснинг маъносига 
кўра ҳаракатнинг (баъзан предметнинг) 
бўлиш нуқтасини, ўрин, пайт, объект маъ- 
ноларини ифодалайди: далада, дарсда, 
менда, сойда каби. 

-да IV таъкид, тўсиқсизлик юкламаси 
вазифасини бажаради: битса-да, бўлса-да, 
келса-да, сен-да. 

-да V боғловчи, бундай вақтда у ва, ҳам 
боғловчилари билан синонимик муноса- 
батда бўлади (лекин маъновий жиҳатдан 
фарқланади): келди-да кетди // келди ва 
кетди; келса-да иилламади // келса ҳам 
ишламади. 

-даги қўшма аффикс (ўрин келишиги 
кўрсаткичи -да+-ги); от, сифат, равиш ва 
олмошдан сифат ясайди: биздаги, боғдаги, 
бундаги, галдаги, мендаги, навбатдаги, ре- 
жадаги, сендаги, сиздаги, узоқдаги, уйдаги, 
яқиндаги, қуйидаги каби. 

-дай // -дек от, сифат, олмош турку- 
мидаги сўзлардан қиёслаш, ўхшатиш йўли 
билан предмет ва иш-ҳаракатнинг белги- 
сини билдирувчи сифат ва равиш ясайди: 
аввалгидай (-дек), бургутдай (-дек), гулдай 
(-дек), кафтдай (-дек), муздай (-дек), ойдай 
(-дек), сиздай (-дек), тоғдай (-дек), чаман- 
дай (-дек), ўқдай (-дек), қадимгидай (-дек), 
қиличдай (-дек), қушдай (-дек). -дай // -дек 
орқали ясалган баъзи сифатлар ажралмас 
ҳолга келиб қолган: жиндай, жўжабирдай 
(жон), қитдай (туз). 

-дак I феъл асосидан от ясовчи кам- 
маҳсул қўшимча: кекирдак, югурдак каби. 

-дак II -дай ёки -дек элементининг 
сўзлашув нутқидаги фонетик кўриниши 
(қ. -дай // -дек). 

-дан I от, сифат, равиш ва сонлардан 
парадигмадан ажралиб — қотиб, бошқа тур- 
кумга кўчиш йўли билан равиш ясайди:, 
атайдан, афтидан, бехосдан, бирдан, рост- 
дан, тездан, тубдан, тўсатдан // тўсиндан, 
чиндан, янгитдан, қайтадан, қасддан, қўқ- 
қисдан, ҳалитдан каби. 

-дан II чиқиш келишигининг шаклини 
ҳосил қилиб, ўзи қўшилган асоснинг маъ- 
носига кўра ҳаракатнинг чиқиш нуқтаси, 
объект, ўрин, пайт, сабаб каби маъноларни 
англатади: китобдан, мактабдан, ундан, ша- 
ҳардан каби. -дан аффикси билан, сабабли 
кўмакчилари ҳамда тўдадан ажратилганлик 
маъносини билдирганда, қаратқич кели- 
шиги қўшимчаси -нинг билан синонимик 
муносабатда бўлади. Такрор сўзларнинг 
биринчи қисми таркибида келиб, кучай- 
тириш маъносини билдиришга хизмат 


қилади: кундан-кун, кўпдан-кўп, узундан- 
узоқ, янгидан-янги каби. 

-дан III дона сонларга қўшилиб, бўлиш, 
тақсимлаш маъносини англатувчи тақсим 
сон шаклини ҳосил қилади: бештадан, уч- 
тадан, ўнтадан каби. 

дар- [ф. jj — -да, ичида, давомида; бўй- 
лаб] форс тилидан тайёр ҳолда ўзлашган 
даргумон, дарғазаб, дарҳақиқат, дарҳол каби 
сўзлар таркибида ажратилади; ўзи қўшилган 
асос англатган тушунчага эгалик, шу нарса 
қуршовида бўлиш маъноларини билдиради; 
-ли, -да қўшимчаларининг маъносига тўғри 
келади. Қиёс.: даргумон // гумонли //гумонда; 
дарҳақиқат // ҳақиқатда. 

-дек // -дай қ. -дай // -дек. 

-ди ҳаракатнинг ҳозирги-келаси, кела- 
си ёки ўтган замонда бажарилганлиги ёки 
бажарилажагини кўрсатадиган тусловчи аф- 
фикс: ишлайди, ўқийди; ёзади, теради; ёзди, 
келди, ўқиди каби. Бу кўпшмча -ар аффикси 
воситасида ясалган сифатдошларга қўши- 
либ, давомлилик, такрорланиш каби маъ- 
но англатувчи шакл ҳосил қилади: борарди, 
келарди, кўрарди, сузарди, ташларди каби. 

-диган равишдош шаклидан келаси за- 
мон сифатдоши шаклини ҳосил қилади: 
ёзадиган, келадиган, ўқийдиган каби. 

-дик шеъриятда, сўзлашув нутқида баъ- 
зан эдик феъли (I шахс кўплик) -ар аф- 
фикси воситасида ясалган сифатдошлар- 
дан сўнг -дик шаклида ишлатилади ва 
давомийлик, такрорланганлик маъносини 
билдиради: ёзардик, келардик, турардик, 
ўқирдик. 

-дин ҳозирги -дан шаклининг архаик 
кўриниши. 

-дир I III шахс бирликдаги кесимлик 
аффикси; феълдан бошқа сўз туркумларига 
қўшилиб, айни вазифани бажаради: акам 
инженердир, синглим учувчидир, укам ўқув- 
чидир каби. 

-дир II сўзларга қўшилиб, гумон, тах- 
мин, ишонмаслик маъноларини ҳосил қи- 
лади: бажаргандир, боргандир (борган бўлса 
керак), келгандир, студентдир (студентбўл- 
са керак), тургандир, ўқигандир каби. 

-дир III сўроқ олмошларига қўшилиб, 
ноаниқ шахс, предмет, белги маъноларини 
англатувчи гумон олмоши шаклини ясай- 
ди: кимдандир, кимдир, нимадир, қаердандир, 
қаердир, қандайдир каби. 

-дир IV феъл асосларига қўшилиб, унинг 
орттирма нисбат шаклини ҳосил қилади: 
ёздир, кулдир, кўндир, олдир, толдир, тўл- 
дир. Жарангсиз ундошдан сўнг -тир шакли- 
да айтилади ва ёзилади (қ. -тир). Лекин н, л 
товушлари билан битган кўп бўғинли сўз- 
ларда -дир эмас, -тир қўлланади: чўмилтир, 
қувонтир. 

-диқ айрим феъллардангина от ясайди: 
ташландиқ, топилдиқ, қолдиқ, қоқиндиқ, 
қувондиқ (асли сифатдош), ҳордиқ. 

-дон I [ф. (jh — бирор нарса сақланади- 
ган идиш маъносидаги қўшимча] отларга 
қўшилиб, бирор предметни сақлаш учун 
хосланган нарса, идиш оти ясайди: гулдон, 
кулдон, сиёҳдон, сувдон, сурмадон, туздон, 
ўқдон, қаламдон каби. 

-дон II [ ф. jl j — билувчи; ў ' — «бил- 
моқ, хабардор бўлмоқ; ўрганмоқ; билиб 
олмоқ» фл. нинг ҳоз. зам. шакли] отларга 
қўшилиб, «билувчи» маъносидаги, шахс- 
нинг характерини, хусусияти, белгисини 
кўрсатувчи сифат ясайди: билимдон, гап- 
дон, қадрдон, ҳисобдон. 

-дор [ф. jl j — эга бўлувчи; сақловчи, кў- 
риқловчи; — «бирор нарсага эга 

бўлмоқ, эгалламоқ» фл. нинг ҳоз. зам. шак- 
ли] асосан от туркумидаги сўзлардан қу- 
йидаги маъноли сифатлар ясайди: 1) отларга 
қўшилиб, шу сўз орқали ифодаланган 
предметга эгаликни, ўша маънодаги нарса 
ёки ҳодисанинг мавжудлигини англатади: 
айбдор (киши), байроқдор, диндор (одам), 
нишондор, рангдор (чит), қарздор (одам), 
ҳомиладор (аёл); 2) сўз асосидан англа- 
шилган тушунчанинг (предмет, хусусият- 
нинг) ортиқлигини, катталигини билди- 
рувчи сифатлар ясайди: гўштдор, донгдор, 
жаҳлдор, пулдор, ширадор, ҳосилдор, ҳусндор 
каби. 

-дош отлардан биргалик, шериклик, 
умумийлик каби маъно англатувчи от (шахс 
оти) ясайди: ватандош, замондош, йўлдош, 
курсдош, синфдош, фикрдош, қариндош, 
қуролдош. 

-доқ I буйруқ феъли шаклидан нарса 
оти ясайди: қовурдоқ, қўндоқ. 

-доқ II у, бу, шу кўрсатиш олмошлари- 
дан ундоқ, бундоқ, шундоқ каби сифатлар 
ясайди (кўпроқ сўзлашув нутқида учрайди). 

-дўз [ф. jjj — тикувчи; — «тик- 

моқ, тикиб қўймоқ, чатмоқ, чокламоқ» 


фл. нинг ҳоз. зам. шакли] асосдан анг- 
лашилган предметни тикувчи ҳунарманд 
маъносидаги от ясайди: дўппидўз, зардўз, 
каштадўз, мўйнадўз, чопондўз, этикдўз. 

-ётган унли билан тугаган феъл асос- 
ларига қўшилиб, ҳаракатнинг давомий- 
лигини билдирувчи сифатдошнинг ҳозирги 
замон шаклини ҳосил қилади: бораётган, 
келаётган, сўзлаётган, чиқаётган, ўқиётган 
каби. 

-ётир равишдош шаклига қўшилиб, 
ҳаракатнинг давомийлигини англатувчи 
феълнинг ҳозирги замон шаклини ҳосил 
қилади: бораётирман, бораётирсан, бораётир 
каби. 

-жон I аффиксоид, асосан, атоқли от- 
лар, қавм-қариндошлик терминларига қў- 
шилиб, эркалатиш, ўрни билан кесатиш 
маъносини билдиради: дадажон, онажон, 
тоғажон, укажон; Набижон, Ҳосимжон ка- 
би; бақлажон, маймунжон, патинжон каби 
отлардаги -жон бошқа функциядаги омо- 
ним аффиксдир. 

-жон II [ф. — қалб, дил; руҳ] турли 

сўз туркумларига оид бирликлардан сифат 
ясайди (бундай сўзларнинг баъзилари форс- 
ча изофалардан иборат): жонажон, нимжон, 
оромижон, роҳатижон, қақажон. 

-зор [ф. jl j — бирор нарса кўп бўлган жой 
маъносини ифодаловчи қўшимча] отларга 
кўшилиб, асосдан англашилган предмет- 
нинг кўп тўпланган ёки мўл бўлган ўрнини 
билдирадиган отлар ясайди: бодомзор, гул- 
зор, илонзор, олмазор, пахтазор, узумзор, 
чакалакзор. қамишзор. 

-и I айрим сўзларга қўшилиб, асосдан 
англашилган тушунча билан боғлиқ ҳара- 
катнинг амалга ошишини билдирувчи 
феъллар ҳосил қилади: бойимоқ, тинчимоқ, 
чангимоқ. 

-и II [ф. — ёйи нисбат, яъни айрим 

нисбий сўзлар ясовчи қўшимча] бошқа 
тиллардан кирган сўзларда учрайди, одатда, 
ўрин-жойга муносабатни билдирувчи сифат 
ясайди: кашмири, кобили, самарқанди, хи- 
тойи каби. 

-и III ундош товуш билан тугаган отлар- 
га кўшилиб, асосдан англашилувчи пред- 
метнинг III шахс бирлик ёки кўпликка 
нисбат берилаётганини ифодаловчи эгалик 
қўшимчаси: ватани, дўсти, китоби, қалби 
каби. Уларда асосан кўплик маъноси ўзи- 




дан олдин келган -лар орқали ифодалана- 
ди: дўстлари, китоблари, қаламлари каби. 

-иб ундош билан тугаган асослардан 
феълнинг хосланган шаклини ҳосил қила- 
ди: ҳаракатни бошқа бирор ҳаракатдан 
олдин бажарилганлигини ёки у билан бир 
пайтда бажарилганлигини билдиради: бориб 
(олди), ёзиб (олдим), келиб (турди), эшитиб 
(кедди), қўзғалиб (ўтирди) каби. 

-из феъл асосидан унинг орттирма 
нисбат шаклини ҳосил қилади. Лекин маъ- 
лум фонетик шароитдагина қўлланади: оқиз, 
тегиз, томиз, эмиз. 

-ий [ф. — нисбий сифат ясовчи қў- 
шимча] 1) ундош товуш билан тугаган от- 
лардан хослик, тааллуқлилик маъносини 
англатувчи нисбий сифат ясайди: амалий, 
марказий, одамий, танқидий, тақлидий, 
шаклий каби. Бу аффикс баъзи сўзлар 
таркибида ажратилади, баъзиларида эса 
мустақил морфема сифатида ажратилмайди: 
маданий, самимий, сиёсий, ҳаққоний; 2) то- 
понимик номлардан ёки бошқа баъзи бир 
отлардан ёки сифатлардан атоқли отлар 
(лақаблар) ясайди: Хоразмий, Навоий, Му- 
қимий, Чустий каби. Бу аффикс билан 
ясалган сўзлар пассив бўлиб, шоир, олим 
ва ёзувчиларнинг фамилиясини ҳам кўр- 
сатади: Амин Умарий (Умаров), Душан Фай- 
зий (Файзиев), Жалол Икромий (Икромов), 
Раҳмат Файзий (Файзиев), Юнус Ражабий 
(Ражабов). 

-ик I ундош билан тугалланувчи феъл 
асосларига қўшилиб, от ва сифатлар ясай- 
ди: кесик, кўрик, тешик, ўлик. 

-ик II турли сўз туркумларидан феъл 
ясайди: бирикмоқ, ичикмоқ, кечикмоқ, кў- 
зикмоқ каби. 

-ил ундош билан тугаган сўзлардан 
феълнинг мажҳул нисбат шаклини, баъзан 
эса ўзлик нисбат шаклини ҳосил қилади: 
айтилди, борилди, етилди, отилди, сурилди; 
-ил аффиксининг ўзлик нисбатда ёки 
мажҳул нисбатда эканлиги кўп ҳолларда 
умумий матнда билинади (қ. -ин, -л, -н). 

-илдоқ тақпидий сўзлардан от ва сифат 
ясайди: бижилдоқ, бизилдоқ, жикилдоқ, 
ликилдоқ, пирилдоқ, пирсилдоқ, пўрсилдоқ, 
сўлқилдоқ, хирилдоқ, шақилдоқ, шилпилдоқ, 
ҳиқилдоқ каби. 

-илла тақлидий сўзлар асосидан анг- 
лашилган маъно билан боғлиқ ҳаракатнинг 


амалга оширишни билдирувчи феъллар 
ҳосил қилади: акилламоқ, визилламоқ, ғизил- 
ламоқ, диркилламоқ, лопилламоқ, серкилла- 
моқ, чирқилламоқ, шивилламоқ, қарсилламоқ 
каби. Увилламоқ, шувилламоқ, ҳувилламоқ 
каби ясалмалар имлоси ҳануз тўлиқ меъёр- 
лаштирилмаган: ловулламоқ // ловилламоқ, 
шувулламоқ // шувилламоқ. 

-им I ундош билан тугаган феъл асос- 
ларидан жараён, ҳаракат натижасида ҳосил 
бўладиган фаолият отларини ясайди: билим, 
босим, бўлим, кесим, кийим, кирим, кўчим, 
терим, тилим, тиним, чиқим, ўлим, ўрим, 
қочирим, қўним. 

-им II сифатлар ва даража-миқдор ра- 
вишлари ясайди: айрим, сиқим, чеким, қи- 
сим каби. 

-им III ундош товуш билан тугаган от- 
ларга қўшилиб, асосдан англашилувчи 
предметнинг I шахс бирликка нисбат бе- 
рилаётганини ифодаловчи эгалик қўшим- 
часи: боғим, ватаним китобим, кўзим, уйим, 
фикрим, шаҳрим. 

-имиз (-им + -из) ундош товуш билан 
тугаган отларга қўшилиб, асосдан англаши- 
лувчи предметнинг I шахс кўпликка нисбат 
берилаётганини ифодаловчи эгалик қўшим- 
часи: китобимиз, мактабимиз, юртимиз 
каби. 

-имтил қ. -имтир. 

-имтир ранг-тус билдирувчи сифатларга 
қўшилиб, белгининг кучсизлигини, кам- 
лигини билдирувчи сифат шаклини ясай- 
ди: кўкимтир, оқимтир, сарғимтир, қиз- 
ғимтир. Бу аффикс баъзан -имтил шаклида 
ҳам келади: кўкимтир // кўкимтил каби. 

-ин I феъл асосли сўзлардан, асосдан 
англашилган иш-ҳаракатни амалга ошириш 
натижасида ҳосил бўлган отлар ясайди: ёғин, 
йиғин, тиқин, экин, қўшин каби. 

-ин II от асосли сўзлардан ҳолат бил- 
дирувчи сифатлар ҳосил қилади: оташин 
(нутқ), эркин (қуш), ғиштин (уй) каби. 

-ин III буйруқ феълларидан характер- 
хусусият, ҳолат билдирувчи сифатлар ясай- 
ди: соғин (сигир), тўкин (дастурхон), тўлин 
(ой), яширин (гап). 

-ин IV ҳолат, пайтга муносабат билди- 
рувчи жуфт равишлар ясайди: бирин-кетин, 
ёзин-қишин, очин-тўқин, эртан-кечин. 

-ин V феълнинг ўзлик нисбатини, баъ- 
зан мажҳул нисбатини ҳосил қилади: бе- 






кинмоқ, ёпинмоқ, илинмоқ, кийинмоқ, олин- 
моқ, тақинмоқ, чекинмоқ, ювинмоқ, қилин- 
моқ каби (қ. -л, -н, -ил). 

-ин VI борайин, ёзайин, ўқийин типида- 
ги қўшилмаларда маънони кучайтирувчи 
элемент сифатида қўлланади. 

-инг I ундош билан тугаган отларга 
қўшилиб, асосдан англашилувчи предмет- 
нинг II шахс бирликка нисбат берилаёт- 
ганини ифодаловчи эгалик қўшимча: мак- 
табинг, уйинг, фикринг, юртинг, қаламинг, 
қошинг. 

-инг II қаратқич келишиги қўшимчаси; 
мен, сен олмошларидан сўнг -инг шаклида 
(менинг, сенинг) бўлади, яъни бир -н тову- 
ши тушиб қолади. 

-инг III ундош билан тугаган феъл 
асосларига қўшилиб, II шахс ҳурмати, баъ- 
зан эса ўша шахснинг кўплиги маъносини 
ифода қилади: боринг, ёзинг, ишлатинг, 
келинг, кулдиринг, олинг, тотшг каби. Бу 
аффикснинг эгалик шакли ва тусловчи 
аффикс ҳолатлари (кўзинг — кўринг) та- 
рихий жиҳатдан алоқадор: булар бир ман- 
бага эга. 

-ингиз I (-инг + -из) иккинчи шахс 
эгалик аффиксининг кўплиги. Ундош би- 
лан тугаган сўзларга қўшилиб, асосдан 
англашилувчи II шахс кўпликка нисбат 
берилаётганини ифодалайди: ватанингиз, 
дўстингиз, китобингиз, сўзингиз, уйингиз 
каби. 

-ингиз II ундош билан тугаган феъл 
асосларидан буйруқ майлининг II шахс 
кўплик шаклини ҳосил қилади: айтингиз, 
ёзингиз, келингиз, чалингиз, ўтирингиз. Бунда 
ўрни билан ҳурмат маъноси ҳам бўлиши 
мумкин. Нутқда кўпинча -инглар шакли 
қўлланади: айтинглар, келинглар. 

-инди феъл асосларига қўшилиб, айни 
феъл билдирган ҳаракат натижасида пайдо 
бўлган предметни билдиради, натижа оти 
ясайди: йиғинди, куйинди, оқинди, супурин- 
ди, чиқинди, чўкинди, ювинди, қиринди каби 
(қ. -нди). 

-инчи ундош билан тугаган саноқ сон- 
ларга қўшилиб, кетма-кетлик маъносини 
англатувчи тартиб сон шаклини ҳосил қи- 
лади: бешинчи, биринчи, учинчи, юзинчи, 
ўнинчи, қирқинчи каби (қ. -нчи). 

-ир I от ва тақлидий сўзлардан феъл 
ясайди, сўз асосидан англашилган маъно 


билан боғлиқ бўлган ҳаракатни бажариш- 
ни билдиради: гапир, тупир, шопир каби. 

-ир II 1) тақлидий сўзларга қўшилиб, 
унинг кенгайган шаклини ҳосил қилади: 
тақ-тақ — тақир-тақир каби; 2) феъллар- 
га қўшилиб, орттирма нисбат шаклини 
ҳосил қилади: битирмоқ, ичирмоқ, кўчир- 
моқ, очирмоқ, оишрмоқ, пиширмоқ, ўчирмоқ, 
қочирмоқ. 

-ира ундош билан тугаган баъзи тақлид 
сўзлардан ўша товуш ёки ҳолат билан 
характерланадиган ишни бажариш маъ- 
носидаги феъл ясайди: гуркира, милтира, 
шарқира, ярқира. 

-истон [ф. — «эгалловчи» маъноси- 

ни билдирувчи кл ; i г [ и м ч а | 1) халқ, миллат 
номига қўшилиб, у яшайдиган жойни 
англатувчи ўрин оти ясайди: Ўзбекистон, 
Ҳирғизистон, Ҳозоғистон, Тожикистон, 
Туркманистон, Фарангистон каби; 2) от- 
ларга қўшилиб, асосдан англашилган 
предметнинг мўллигини, маконини ифо- 
даловчи ўрин оти ясайди: гулистон, қаб- 
ристон каби. 

-иш I ундош билан тугаган феъл 
асосларига қўшилиб, ҳаракат номини ҳо- 
сил қилади: бориш, ёзиш, келиш, кулиш, 
олиш, чиқиш, экиш, юриш, ўтиш каби. 

-иш II феълларга қўшилиб, бирдан ор- 
тиқ бажарувчи томонидан бажарилган 
ҳаракат ёки ҳолатни ифодаловчи биргалик 
нисбатини ҳосил қилади: ёзишди, жўна- 
тишди, кўришди, кўтаришди, текширишди, 
тикишди, чиқишди, экишди, ярашишди, 
қазишди. 

-иш III ранг-тус билдирувчи сифатлар- 
га қўшилиб, белгининг меъёрий даражага 
етмаганлигини, камлигини ифодаловчи 
сифат шаклларини ясайди: кўкиш, оқиш, 
сарғиш. 

-ият (-ий + -(й)ат) [а. clL — нисбий си- 
фатлардан от ясовчи қўшимча] араб тили- 
дан ўзлашган мавҳум отларда гўё сўз ясов- 
чи сифатида ажралади, лекин у ўзбек тили- 
да сўз ясамайди: зарурият, имконият, ин- 
соният, мажбурият, масъулият, мағлубият, 
қобилият ва бошқалар. 

-иқ I ундош билан тугаган феъллардан 
турли маънодаги отлар ясайди: ёриқ, солиқ, 
тортиқ, тутантириқ, чизиқ, чопиқ, қилиқ 
каби. 







-иқ II ундош билан тугаган феъллардан 
ҳолат, шакл, хусусият ифодаловчи сифат- 
лар ясайди: бурушиқ, синиқ, сиқиқ, тиниқ, 
чўзиқ, қисиқ. 

-иқ III отларга қўшилиб, бирор пред- 
метга, ҳолатга муносабат билдирувчи феъл 
ясайди: йўлиқ, чиниқ каби. 

-иқ IV феълнинг буйруқ майли шакли- 
га қўшилиб, кучайтириш, интенсивлик 
маъноларини шакллантиради: толиқмоқ, 
қониқмоқ. 

-й I сифатларга қўшилиб, сўз асосидан 
англашилган ҳолатга ўтмоқ, шунга эга 
бўлмоқ каби маънони ифодаловчи феъл 
ясайди: қорай. 

-й II унли билан тугаган феълларга 
қўшилиб, ҳаракатнинг белгисини билдириш 
вазифасида асосан такрорий равишдошлар 
шаклини ҳосил қилади: йиғлай-йиғлай, сў- 
рай-сўрай каби. 

-й III феълларга қўшилиб, сўзловчи- 
нинг ҳаракатни бажаришга бўлган истак 
майлининг I шахс бирлик шаклини ҳосил 
қилади: ундошлардан кейин қўшилганда -а 
боғловчиси билан келади: боииай, ташлай, 
ўқий; бор(а)й, кел(а)й. 

-йин (-айин) феълларга қўшилиб, сўз- 
ловчининг ҳаракатни бажариш истагини 
ифодаловчи буйруқ-истак майли шаклини 
ҳосил қилади: борайин, кўзлайин, сўзлайин 
каби. 

-к I унли билан тугаган феъл асосларидан 
нарса-қурол, натижа ёки ҳолат оти ясайди: 
безак, истак, курак, тилак, тўшак, элак. 

-к II тақлидий сўзлардан ясалган феъл- 
ларга қўшилиб, асосдан англашилган ҳа- 
ракатни бажарувчи предметлар номини 
ясайди: бизбизак, гулдурак, пирпирак. 

-к III ўтган замон III шахс бирлигига 
қўшилиб, ўтган замон феълининг I шахс 
кўплиги шаклини ҳосил қилади: бордик, 
ёздик, келдик, ўқидик каби. 

-ка I айрим отлардан феъл ясайди: иска 
(искабтопар). 

-ка II отлар таркибида келиб, кичрай- 
тиш маъносини билдиради: йўлка. 

-ка III феълнинг кучайтирувчи аффик- 
си бўлиб келади: суркамоқ. 

-ка IV к, г товушлари билан тугаган 
сўзларга қўшиладиган жўналиш келишиги 
қўшимчаси бўлиб, ўзи қўшилган асоснинг 
маъносига кўра йўналиш, объект, ўрин, 


пайт каби маъно оттенкаларини ифода- 
лайди: илгакка, малакка, чангакка, эркакка, 
эшакка, ўрдакка, ҳандалакка; баркка. 

-каз жарангсиз ундош билан тугаган 
феълларга қўшилиб, феълнинг бошқа шахс 
ёки нарса томонидан бажарилган ҳаракат 
маъносини ифодаловчи орттирма нисбат 
шаклини ҳосил қилади: етказ, кетказ, ўт- 
каз каби. 

-кали к, г ундошлари билан тугаган 
сўзларга қўшилиб, мақсад равишдоши 
шаклини ҳосил қилади: теккали, чўккали, 
эккали (қ. -гали, -қали). 

-кан I феълнинг ҳаракат ёки ҳолат ифо- 
даловчи сифатдош шаклини ҳосил қилади: 
буккан, теккан, тўккан, чеккан, эккан каби 
(қ. -ган, -қан). 

-кан II оғзаки нутқца экан тўлиқсиз 
феълининг қисқарган шаклида намоён 
бўлади ва у бажарган вазифани бажара- 
ди: бораркан ( қиёс:. борар экан), келаркан 
(қиёс:. келар экан). 

-кани к, г билан тугаган феъл асосла- 
ридан мақсад билдирувчи равишдош шак- 
лини ясайди: буккани, чеккани, эккани. 

-канча феъл асосларига қўшилиб, би- 
рор ҳаракатнинг юзага келишига қадар 
иккинчи ҳаракатнинг бажарилишини кўр- 
сатишга хизмат қилувчи пайт равитцдоши 
шаклини ҳосил қилади: текканча, тўккан- 
ча, экканча. 

-кар жарангсиз ундош билан тугаган 
сўзларга қўшилиб, касб-ҳунар билан боғ- 
лиқ шахс отлари ясайди: мискар каби (қ. 

-гар, -кор). 

-кач феълнинг пайт маъносини бил- 
дирувчи равишдош шаклини ҳосил қилиб, 
ҳаракатнинг ўзи билдирган ҳаракатдан ке- 
йин бажарилишини англатади: теккач, тўк- 
кач, эккач каби. 

-кача г, к товушлари билан тугаган 
сўзларга қўшилиб, пайт-чегара маъносини 
билдирувчи равиш ҳосил қилади: барккача, 
зираккача, токкача, узуккача каби (қ. -гача, 
-қача). 

-каш I [ ф. Jl.2. — от ясовчи қўшимча; 

з,< — «тортмоқ, чекмоқ» фл. нинг ҳоз. 
зам. шакли] 1) отларга қўшилиб, касб-ҳу- 
нар эгаси бўлган шахс оти ясайди: арава- 
каш, киракаш, пахсакаш, чизмакаш, чил- 
дирмакаш, қаламкаш (қ. -чи); 2) бирор нар- 
са чекувчи, бирор воқеа-ҳодисани боши- 




дан ўтказган, ўтказаётган киши маънола- 
ридаги отлар ясайди: носкаи/, чилимкаш; 
балокаш, заҳматкаш. 

-каш II от туркумидаги сўзлардан 
инсонга хос турли хусусият, ҳолат каби 
белгиларни билдирувчи сифатлар ҳосил 
қилади: дилкаш, жафокаш, пасткаш, суст- 
каш. 

-ки I феълларга қўшилиб, асосдан анг- 
лашилган ҳаракат натижасида вужудга ке- 
лувчи жараён отларини ясайди: кўчки, твп- 
ки, туртки каби. 

-ки II от, сифат ва равиш туркумидаги 
сўзларга қўшилиб, пайт ва ўринга муно- 
сабатни билдирувчи сифат ҳосил қилади: 
ички, кечки, остки, пастки, сояки, устки, 
юзаки, қишки. 

-ки III кучайтириш, таъкид маънолари- 
ни англатиш учун қўлланувчи грамматик 
шакл: афсуски, демакки, жамики, наҳотки, 
нимаики, хайриятки, ҳаттоки, ҳолбуки каби. 

-киз жарангсиз ундош билан тугаган 
феъл асосига қўшилиб, бошқа шахс ёки 
нарса томонидан бажарилган ҳаракатни 
англатувчи орттирма нисбат шаклини ҳо- 
сил қилади: еткиз, кеткиз, ўткиз каби ( қ. 
-газ, -гиз, -қаз, -қиз, -ғаз, -ғиз). 

-ким қ. -ки. 

-кин I буйруқ феълидан ҳолат маъно- 
сини англатувчи сифат ясайди: кескин (қ. 

-гин, -қин, -ғин). 

-кин II г, к товуши билан тугаган II шахс 
феълларига қўшилиб, таъкид, кучайтириш 
каби маъноларни беради: теккин, тўккин, 
эккин каби (қ. -гин, -қин II, -ғин I). 

-кин III оғзаки нутқда экан тўлиқсиз 
феъли вазифасида ишлатилади: борармикин 
// борар эканми, ёзармикин // ёзар эканми 
каби. 

-кина I г, к товуши билан тугаган от ва 
бошқа сўзларга қўшилиб, кичрайтиш-эр- 
калаш маъносини ифодалайди: билаккина, 
гўдаккина, эркаккина каби (қ. -гина, -қина). 
Бу аффикс урғули бўлиб, урғусиз ҳолатда 
чегаралаш, таъкидлаш, ажратиш каби ва- 
зифаларда келувчи юкламадир. 

-кина II сифатларга қўшилиб, субъект- 
нинг шахсий модал муносабатини ифода- 
лайди: кичиккина, нозиккина, пастаккина, 
сергаккина. 

-кир феълларнинг буйруқ шаклига 
қўшилиб, асосдан англашилган иш-ҳаракат 


ёки хусусиятда оргиқлик маъносини анг- 
латувчи сифат ясайди: кескир, ўткир. 

-кич жарангсиз ундош товуш билан 
тугаган феълларга қўшилиб, асосдан англа- 
шилган ҳаракатни амалга оширувчи нарса- 
қурол оти ясайди: кескич, кукунлаткич, 
кўрсаткич, сепкич, совуткич, тепкич каби 
(қ. -гич, -қич, -ғич). 

-кор I [ф. jLS — иш; меҳнат, фаолият, 
қилмиш, хатти-ҳаракат] касб эгаси, мута- 
хассислик, машғулот билан боғлиқ бўлган 
шахс оти ясайди: бинокор, халоскор, хиз- 
маткор каби (қ. -гар, -кар). 

-кор II от туркумидаги сўзларга қўшилиб, 
асосдан англашилган тушунчага эгалик, у 
тушунчанинг ортиқлигини ёки унга хослик, 
ўхшашлик, хусусият, ҳолат маъноларини 
ифодаловчи сифатлар ясайди: нақшинкор, 
риёкор, фусункор, шиддаткор, ҳаваскор каби. 

-кор III [ф. jLS — экувчи; 

— «экмоқ» фл. нинг ҳоз. зам. шакли] отларга 
қўшилиб, асосдан англашилган нарсани 
экувчи шахс оти ҳосил қилади: пахтакор, 
шоликор, ғаллакор. 

-ку таъкидлаш ва кучайтиришни бил- 
дирадиган юклама: бординг-ку, инсон-ку, 
она-ку, олдинг-ку, сен-ку, ўқидинг-ку каби. 

-кунча к, г ундошлари билан тугаган 
феълларга қўшилиб, асосдан англашилган 
ҳаракатнинг бажарилиш вақтини билди- 
рувчи равишдош шаклини ҳосил қилади: 
тўккунча, чеккунча, эккунча. 

-л унли билан тугаган феълларга қў- 
шилиб, мажҳул нисбат, баъзан эса ўзлик 
нисбат шаклини ҳосил қилади: сўралди, чай- 
қалди, ўралди, қийналди, қўзғалди каби. 

-ла I 1) отларга қўшилиб, асосдан 
англашилган нарса билан боғлиқ ишни 
юзага келтириш, амалга ошириш маъно- 
ларини билдирувчи феъл ясайди: аррала, 
ишла, кўзла, мойла, қишла; 2) сифат ва 
равишларга қўшилиб, асосдан англашил- 
ган ҳолатга, тусга эга бўлиш маъноларини 
ифодаловчи феъллар ясайди: ёмонла, се- 
кинла, тезла, текисла, тикла; 3) ундов ва 
тақлидий сўзларга қўшилиб, уларга хос 
ҳис-ҳаяжон, буйруқ-хитоб, мурожаат, то- 
вуш ёки бирор ҳолат кабиларни амалга 
ошириш, бажариш маъноларини бил- 
дирувчи феъллар ҳосил қилади: додла, уф- 
ла, чуҳла, ҳиҳила; гумбурла, шитирла, ял- 
тилла каби. -ла қўшимчаси энг маҳсулдор 






бўлиб, феълдан ташқари деярли барча тур- 
кумлардан феъл ясайди. 

-ла II феълларга қўшилиб, ҳаракатнинг 
такрорланиши, кучайиши, узоқ давом эти- 
ши каби маъноларни ифодаловчи шакл 
ҳосил қилади: савала, қаш(и)ла, қувла каби. 

-ла III шеъриятда билан кўмакчиси 
қисқартирилиб, -ла шаклида ишлатилади, 
алоҳида морфема сифатида ажратилади: Кул- 
ла созлаб бўлмайди яратган ҳайкалимни 
(А.С.Пушкин «Ҳайкал»). Бу элемент феъл 
ясовчи -ла аффиксидан урғусизлиги билан 
ҳам фарқпаниб туради. Қиёс.: кўзла (феъл: 
мўлжалламоқ) — кўз-ла (кўз билан: от + 
кўмакчи). 

-лаб I турли хил сўз туркумларидан 
равиш ясайди, ҳаракатнинг бажарилиш ҳо- 
латини, пайтини ва миқцорини билдиради: 
атайлаб, йиллаб, кунлаб, кўплаб, ойлаб, 
саҳарлаб, тепалаб, яхшилаб. Лекин -ла + -б 
шаклида бўлганда, икки аффикс саналади, 
бунда -б аффикси феълнинг равишдош 
шаклини ҳосил қилади: майдалаб. 

-лаб II асосан йирик миқдор ифодалов- 
чи саноқ сонларга қўшилиб, предметнинг 
ноаниқ миқдорини, тахминий ҳисобини 
билдирувчи чама сонлар шаклини ҳосил 
қилади: ўнлаб, юзлаб, минглаб каби. 

-лай сўзларга қўшилиб, ҳаракат белги- 
сини ифодаловчи равиш ясайди; бутунлай, 
тириклай каби. Баъзан кучайтирувчи -ин 
аффикси билан кенгаяди: бутунлайин, ти- 
риклайин. 

-лан 1) отларга қўшилиб, асосдан анг- 
лашилган маъно билан боғлиқ ҳаракатни 
амалга ошириш, бажаришни ифодаловчи 
феъллар ясайди: афсуслан, завқлан, овқат- 
лан, қаноатлак, 2) сифат ва равишлардан 
белги, ҳолатни ифодаловчи ҳаракатларни 
(феълларни) ҳосил қилади: асабийланмоқ, 
сергакланмоқ, хавотирланмоқ. -лан қўшим- 
часи сон туркумида фақат икки сўзидан феъл 
ясайди: иккиланмоқ. 

-лар I отларга қўшилиб, предметнинг 
бирдан ортиқлигини, яъни ноаниқ кўп- 
ликни кўрсатади. -лар кўпликнинг мор- 
фологик кўрсаткичи бўлиб, у шакл ясов- 
чидир: гуллар, китоблар, одамлар, уйлар, 
қушлар. -лар морфемаси кўпликдан ташқа- 
ри ҳурмат, кесатиш, муболаға каби маъ- 
ноларни ҳам билдиради. 


-лар II 1) атоқли отларга қўшилиб, 
кўплик + ўхшашлик, алоқадорлик, қуршов 
оттенкали отлар ясайди: Алишерлар, Фар- 
ҳодлар; 2) жой номларини англатувчи атоқ- 
ли отларга қўшилиб, шу жой қуршовида 
бўлган каттароқ ҳудудни билдиради: Са- 
марқандлар, Янгийўллар; 3) саналмайдиган 
нарсани англатувчи отларга қўшилиб, «ку- 
чайтирув», «мўл-кўл» каби маъноларни ифо- 
далайди: баданларим, бошларим, юракларим; 
музлар, қумлар; 4) баъзи сон, равиш тур- 
кумига оид сўзларга қўшилиб, чама-тахмин 
маъносини ифодалашга хизмат қилади: беш- 
талар, илгарилар, яқинларда, ўнларда каби; 
5) сифатларга қўшилиб, отлашиш вужудга 
келтиради: катталар, кичиклар, яхшилар. 

-лар III бу аффикс кесимнинг эга би- 
лан сонда мослашувини кўрсатганда, син- 
тактик вазифа бажаради ва сўз ўзгартувчи 
саналади: Болалар йиғилдилар. 

-лари 1) отларга қўшилиб, III шахс кўп- 
лигининг нейтрал шаклини ҳосил қилади; 
2) отларга қўшилиб, III шахс бирлигининг 
сизлаш шаклини ҳосил қилади. Қиёс.: Али- 
шернинг укалари (кўплик ёки сизлаш). 

-ларча (-лар +-ча) сўзларга қўшилиб, 
ҳаракатнинг қай тарзда бажарилиши, ҳара- 
кат ва белгининг ўхшашлиги каби маъно- 
ларни англатувчи равишлар ҳосил қилади: 
болаларча, ваҳшийларча, дўстларча, мард- 
ларча, оталарча, телбаларча, ўртоқларча, 
қадрдонларча каби. 

-лаш 1) отларга қўшилиб, асосдан анг- 
лашилган тушунча билан боғлиқ ҳаракатни 
бажариш маъносидаги феъллар ясайди: гап- 
лашмоқ, дўстлашмоқ, савдолашмоқ, суҳбат- 
лашмоқ; 2) сифат ва равишлардан феъллар 
ясайди: асабийлашмоқ, йириклашмоқ, осон- 
лашмоқ, тезлашмоқ, яқинлашмоқ каби. 

-лаштириш (-ла + -ш + -тир + -иш) тўрт 
морфеманинг бирикишидан ҳосил бўлган 
қўшма аффикс; рус тили орқали ўзлашган 
сўзлар таркибидаги -изация, -фикация каби 
аффиксларни калькалаштириш натижасида 
келиб чиққан: автоматлаштириш, газлаш- 
тириш, радиолаштириш, экранлаштириш, 
электрлаштириш каби. 

-ли отларга қўшилиб, сўз ўзагидан анг- 
лашилган маънога эга эканликни ёки ўша 
маъноли нарса, ҳодисанинг мавжудлигини, 
ортиқлигини билдирувчи сифат ясайди: ақл- 
ли, виждонли, кучли, мазали, мевали, тузли, 




шакарли каби. Бу қўшимча жуфт сўзларга, 
қўшма сўзларга ва ибораларга қўшилиб, 
сифатлар ясайди: ақлли-ҳушли, қўлли-оёқли; 
тўла қонли, тўрт бурчакли. -(а)р билан 
ясалган сифатдошларга қўшилиб, «шу ҳо- 
латга эгалик, шунга мос, арзийдиган» де- 
ган маънони ифодалайди: айтарли, етарли, 
тушунарли, қониқарли. 

-лик I турли хил сўз туркумларига қў- 
шилиб, мавҳум маъноли от ясайди (белги 
оти): болалик, ботирлик, дўстлик, ёлғизлик, 
заргарлик, оналик, талабалик, тезлик, эс- 
килик, янгилик, яхшилик. Баъзан аниқ пред- 
мет отини ясайди: дарслик, кундалик, ичим- 
лик, ширинлик. Географик номларга қўшил- 
ганда, шахснинг ўша ерга тегишли экан- 
лиги, у ерлик эканлиги англашилади: ан- 
дижонлик, тошкентлик, қишлоқлик каби. 

-лик II шахс отларига қўшилиб, алоқа- 
дорлик, мансубликни билдирувчи сифатлар 
ясайди: атторлик (касби), темирчилик (ус- 
тахонаси). Айрим турдош отларга қўшилиб, 
характер-хусусият билдирувчи сифатлар ҳо- 
сил қилади: болалик (чоғлар), кўйлаклик 
(чит). 

-лик III ҳаракат номларига қўшилганда, 
маънони бир оз кучайтиради, таъкид бил- 
диради: айтишлик, бормоқлик, демаклик, 
ёзмоқлик. Бундай ҳолларда у маъно ва ва- 
зифасига кўра шакл ясовчи аффиксга тўғ- 
ри келади. 

-лиқ I турли хил сўз туркумларидан 
мавҳум маъноли от ясайди: айрилиқ, борлиқ, 
бошлиқ, бўшлиқ, йўқлиқ, отлиқ, оқлиқ каби. 

-лиқ II отларга қўшилиб, ўша отдан 
англашилган предметнинг ўрни, жойи, 
шунингдек, идиш маъносини билдиради: 
Бўстонлиқ, Олмалиқ, тузлиқ (тузлуқ) каби. 

-лиқ III -иқ, -иғ аффикслари ҳамда -ган 
морфемаси воситасида ясалган сўзлар (осиғ 
// осилган, ёпиқ // ёпилган) англатган маъ- 
нода келиб, предмет ҳолатини кўрсатувчи 
сифат ҳосил қилади: ёпиқлиқ (қозон), осиғ- 
лиқ (қозон), солиғлиқ. 

-лоқ I отларга қўшилиб, асосдан анг- 
лашилган предметнинг ўрнини, баъзан шу 
ўринда (жойда) ўша предметнинг мўллиги 
маъносини англатади: сувлоқ, тошлоқ, ўт- 
лоқ, қумлоқ. 

-лоқ II от, сифат туркумидаги сўзлардан 
ҳолат, хусусият каби маъноларни ифода- 
ловчи сифат ясайди: бақалоқ (одам), овлоқ 


(жой), қатқалоқ (йўл) каби. -лоқ билан 
ясалган сифатлар от вазифасида ҳам қўл- 
ланади. 

-лоқ III отларга қўшилиб, модаллик 
шаклини ҳосил қилади; кичрайтириш ва 
эркалаш маъносини билдиради: бўталоқ, 
тойлоқ, чақалоқ, қизалоқ. 

-луқ: тузлуқ (қ. -лиқ). 

-м I унли товуш билан тугаган феъл 
асосларидан: 1) ҳолат оти (алдам, чидам); 

2) ҳаракат натижаси оти (тўплам, тўғрам); 

3) миқцор англатувчи отлар (дамлам, тиш- 
лам, ҳўплам) ясайди. 

-м II унли товуш билан тугаган отларга 
қўшилиб, асосдан англашилган предмет- 
нинг I шахс бирликка нисбат берилаётга- 
нини ифодаловчи эгалик аффикси: болам, 
кўрпам, онам, отам, тоғам. 

-м III феълдан ифодаланган ҳаракат ва 
ҳолатни бажарувчи шахсни билдирувчи, 
I шахсга оид шахс-сон аффикси: ёздим, 
келдим кўрдим,, олдим, севдим, ўқидим каби. 

-ма I феълдан от ва сифат ҳосил қилув- 
чи урғули морфема: бостирма, газлама, 
димлама, йўқлама, сузма, терлама, тугма, 
юклама, қотирма, қўлёзма. 

-ма II 1) феълларга қўшилиб, иш- 
ҳаракат натижасида ҳосил бўлган белгини 
билдирувчи сифатлар ясайди: осма, сочма, 
тизма, улама, эзма, ясама, қовурма; 2) 
ўтимсиз феълларга қўшилиб, хусусият, 
хосса, ҳолат, шакл, усул билдирувчи си- 
фатлар ясайди: айланма, қотма, ҳовлиқма; 
3) тақлидий сўзлардан -илла билан ясалган 
феълларга қўшилиб, хусусият билдирувчи 
сифат ҳосил қилади: ланғиллама (чўғ), қир- 
чиллама (совуқ), ғирчиллама (қор). 

-ма III такрор шаклдаги равишларнинг 
биринчи қисми таркибида келиб, ҳолат, 
ҳаракатнинг белгисини билдириш учун 
хизмат қилади: бирма-бир, ёнма-ён, йилма- 
йил, кетма-кет, устма-уст, қўлма-қўл ка- 
би. Ушбу аффикс форсча <ь «ба» қўшимча- 
си таъсирида пайдо бўлган. Қиёс.: даража- 
бадаража // даражама-даража ва ш.к. 

-ма IV феълнинг бўлишсиз шакли кўр- 
саткичи сифатида ажратиладиган урғусиз 
аффиксдир. Инкор, тақиқлаш, огоҳланти- 
риш, тахмин каби маъноларни англатади: 
бормади, ёзмади, кўрмади, ўқимади; тегма, 
яқинлашма; (олов ўчиб қолган) бўлмасин 
каби. 




-ман кесимларда I шахс бирлигини кўр- 
сатадиган шакл ясовчи аффикс: 1) феъл- 
ларда: бажараман, бораман, ишлайман, 
кўзлайман, сузаман каби; 2) бошқа сўзларда: 
биттаман, деҳқонман, ишчиман, каттаман, 
яхшиман. Биринчи ҳолатдаги -ман урғули 
бўлиб, кейингиси урғусиздир. 

-манд отларга қўшилиб, сўз асосидан 
англашилган предмет маъносига эга экан- 
лик, ортиқлик, давомийлик маъноларини 
ва хусусият, ҳолат каби белгиларни ифо- 
даловчи, шахсга хос сифатлар ясайди: аёл- 
манд, давлатманд, дардманд, иштиёқманд 
каби. Бу қўшимча ва унинг -ванд шакли 
орқали ясалган сифатларнинг баъзилари от 
туркумига оид сўзлар вазифасида қўллана- 
ди: нашаванд, ҳунарманд каби. Бу қўшимча 
билан ясалган баъзи сўзлар отлар олдида 
келганда, сифат каби қўлланади, лекин кў- 
пинча шахс оти бўлиб қўлланади: давлат- 
манд, ихлосманд. 

-мас (-ма + -с) I -(а)р аффикси восита- 
сида ясалган сифатдошнинг бўлишсиз шак- 
лини ҳосил қилади: билмас, кўрмас, сезмас, 
топмас, тўймас, ўзгармас, қўрқмас. Бу мор- 
фема сифатдош таркибида келиб, айрим 
ажратилади. Редупликация йўли билан ясал- 
ган равишларда ҳам шундай ҳолни куза- 
тиш мумкин: айтар-айтмас, билар-билмас 
(гапиради), эшитар-эшитмас каби. 

-мас II баъзи сўзларда -ган шаклли 
сифатдошдан кейин эмас тўлиқсиз феъ- 
лининг қисқарган шакли сифатида ажра- 
тилади. Бу, одатда, оғзаки нутқда, шеъ- 
риятда учрайди. Қиёс.: ёзганмас//ёзган эмас, 
келганмас//келган эмас, ёмонмас, одаммас, 
сузганмас//сузган эмас; юрганмас//юрган 
эмас, яхшимас каби оғзаки нутққа хос 
қўлланишларда айни ҳолат кузатилади. 

-масдан -(и)б шаклли равигццошларнинг 
бўлишсиз шаклини ясайди: билмасдан, кўр- 
масдан, қўрқмасдан. 

-маслик (-ма + -с + -лик) феълга қўши- 
либ, ҳаракат, ҳолат номи ясайди: мавҳум 
маъноли сўз ҳосил қилади: ишламаслик, 
кўрсатмаслик, қўрқмаслик каби. 

-миз I унли билан тугаган отлардан ке- 
йин қўшилувчи I шахс эгалик аффиксининг 
кўплик шакли: акамиз, онамиз, опамиз, 
отамиз, тоғамиз. 

-миз II феъддан ифодаланган ҳаракат ва 
ҳолатни бажарувчи I шахснинг кўплигини 


кўрсатувчи тусловчи аффикс: борамиз, ёза- 
миз, кўрамиз, сузамиз, топамиз, юрамиз ; 
худди шу вазифада феъл бўлмаган сўзларга 
ҳам қўшилиб келади. Лекин бунда урғу- 
сизлиги билан ҳам фарқланади: ишчимиз, 
педагогмиз, талабамиз каби. 

-миш I эски ўзбек тилида ўтган замон 
сифатдошининг кўрсаткичи бўлган бу шакл 
ясовчи аффикс ҳозирда сўзлар таркибида 
ажралмайди: ўтмиш (йил), қилмиш-қидир- 
миш. 

-миш II эмиш тўлиқсиз феълининг қис- 
қарган шакли бўлиб, сифатдошларга қў- 
шилганда, гумон, ишончсизлик маънола- 
рини ифодалайди: борганмиш, ёзганмиш. 

-мон -ар шаклли феълларга қўшилиб, 
асосдан англашилган маънонинг ортиқ- 
лигини ифодалаб, характер-хусусият бил- 
дирувчи ва айни пайтда кесатиқ, киноя 
каби маъноларни ҳам ифодаловчи сифат- 
ларни ҳосил қилади: билармон, ишбузармон, 
устабузармон, ўлармон. 

-моқ I феълларга қўшилиб, нарса- 
предмет оти ясайди: илмоқ, тўқмоқ, чақмоқ, 
қуймоқ каби. 

-моқ II феъллардан ҳаракат номи шак- 
лини ҳосил қилади: бошламоқ, ёшламоқ, 
ишламоқ, таииамоқ, яшамоқ. 

-моқда (-моқ + -да) феъл асосларига 
қўшилиб, ҳозирги замон давом феъли шак- 
лини ҳосил қилади: бошламоқда, ёзмоқда, 
ишламоқда, яшамоқда, ўқимоқда. 

-моқлик (-моқ + -лик) (қ. -моқ, -лик III): 
ўқимоқлик. 

-моқчи феълларга қўшилиб, келаси за- 
мон мақсад маъносини ифодаловчи феъл 
шаклини ҳосил қилади: бормоқчи, кетмоқ- 
чи, ўқимоқчи каби. 

-мтир (-имтир) ранг-тус билдирувчи 
сифатларга, яъни унли билан тугаган 
сифатларга -мтир, ундош билан тугаган 
сифатларга -имтир шаклида қўшилиб, 
белгининг меъёрий даражага етмаганли- 
гини, пастлигини билдирувчи сифат шакл- 
ларини ҳосил қилади: кўкимтир, оқимтир, 
сарғимтир, қизғимтир, қорамтир. 

-н I феълнинг ўзлик, баъзан эса маж- 
ҳул нисбат шаклини ҳосил қилади: кав- 
шанди, мақтанди, сўзланди, тайёрланди, 
таранди, ўқланди (қ. -ин, -ил, -л). 

-н II шеърий асарларда баъзан III шахс 
эгалик аффиксидан сўнг қўшилган тушум 




(-ни) ва қаратқич (-нинг) келишиги 
кўрсаткичи сифатида қўлланади: Чирой- 
лидир гўё ёш келин, икки дарё ювар коки- 
лин (кокилини). (Ҳ. Олимжон). Ҳар оила 
ўчоғин (ўчоғининг) ўз қутлуғ тарихи бор 
(Ҳ. Ғулом). 

-навис [ф. — ёзувчи; — 

«ёзмоқ» фл. нинг ҳоз. зам. шакли] отларга 
қўшилиб, асосдан англашилган нарсани 
ёзиш билан шуғулланувчи шахс отини 
ясайди: масалнавис, романнавис, қасидана- 
вис, қиссанавис, ҳикоянавис. 

-намо [ф. — ташқи кўриниш, қиё- 

фа; кўрсатувчи, намоён қилувчи] от, 
сифат ва сифатдошларга қўшилиб, асос- 
дан англашилган нарса, ҳодиса, ҳолат 
тушунчасига «ўхшаш» деган маънони 
берувчи сифатлар ясайди: аёлнамо, жин- 
нинамо, кулганнамо, мажнуннамо, олим- 
намо, ҳазилнамо каби. 

-нг I унли товуш билан тугаган отларга 
қўшилиб, асосдан англашилувчи предмет- 
нинг II шахс бирликка нисбат берилаёт- 
ганини ифодаловчи эгалик қўшимчаси 
ҳисобланади: боланг, оиланг, отанг каби. 

-нг II унли билан тугаган феъл асосла- 
рига қўшилиб, II шахс кўпликдаги буйруқ 
майли шаклини ҳосил қилувчи тусловчи 
қўшимча: бошланг, ишланг, яшанг, ўқинг. 

-нгиз (-нг + -из) I унли товуш билан 
тугаган отларга қўшилиб, асосдан англа- 
шилувчи предметнинг II шахс кўпликка 
нисбат берилаётганини ифодаловчи эгалик 
қўшимчаси ҳисобланади: болангиз, марта- 
бангиз, опангиз, орзунгиз, тоғангиз. 

-нгиз II феълларда II шахс кўплик шак- 
лини кўрсатувчи тусловчи аффикс: бош- 
лангиз, ташлангиз, узмангиз (қ. -ингиз). 

-ни тушум келишиги кўрсаткичи бўлиб, 
ўзи қўшилган асосдан англашилган пред- 
метнинг ҳаракатни ўзига тўла олишини 
ифодалайди: китобни (ўқиди), Салимани 
(кўрди). 

-ники от ёки олмошларга қўшилиб, қа- 
рашлилик маъносини англатадиган шакл 
ясовчи аффикс: бизники, мактабники, ме- 
ники, сизники, укамники, ўзимники каби. 

ним- [ф. — ярим, яримта] асосан от- 

лар олдидан қўшилиб, асосдан англашил- 
ган тушунчанинг, белгининг кучсизлиги- 
ни, одатдагидан камлиги, кичиклигини 
билдиради: нимжон, нимкоса, нимранг, ним- 


пушти; баъзи ўлчов бирликлари таркибида 
учраб, айни бирликнинг ярми маъносини 
ифодалайди: нимчорак. 

-нинг қаратқич келишиги кўрсаткичи. 
Бирор предмет ёки ҳодисанинг бошқа би- 
рор предмет ёки шахсга тегишли эканлиги- 
ни билдиради: кўзнинг қораси, Навоийнинг 
мероси, оиланинг аъзоси, Салиманинг куйлаши, 
сўзнинг кучи, қаламнинг учи каби. 

но- I [ф. Lj — инкор маъноли сўз ясовчи 
олд қўшимча] 1) отларга қўшилиб, асос- 
дан англашилган тушунчаларга эга эмас- 
лик, йўқликни билдирувчи сифатлар ҳосил 
қилади: ноилож, ноумид, ношукур, ноўрин, 
ноҳақ; 2) сифатларга қўшилиб, асосдан 
англашилган белги, хусусият, ҳолатга эга 
эмаслик маъносини билдирувчи сифатлар 
ясайди: нотекис, нотинч, нотўғри каби. 
но- олд қўшимчаси билан ясалган баъзи 
сўзларда ясалиш учун асос бўлган сўз ўз- 
бек тилида мустақил қўлланмайди, шу 
сабабли улар ажралмас ҳолга келган: нодон, 
ноёб, нокас, нотавон. 

-нома [ф. <ь>1л — ёзув, хат, ҳужжат] асо- 
сан турдош отлардан ёзма ҳужжат, расмий 
иш қоғозлари номини билдирувчи отлар 
ясайди: айбнома, арзнома, ваколатнома, гу- 
воҳнома, жангнома, йилнома, табрикнома, 
таклифнома, талабнома, шартнома. 

-нчи унли билан тугаган саноқ сонлар- 
га қўшилиб, кетма-кетлик маъносини анг- 
латувчи тартиб сон шаклини ҳосил қила- 
ди: еттинчи, иккинчи, йигирманчи, олтинчи 
каби (қ. -инчи). 

-ов айрим саноқ сонларга қўшилиб, 
биргалик, жамлик, тўда, йиғинди маъно- 
ларидаги сон ҳосил қилади: бешов, еттов, 
икков, олтов, тўртов, учов. 

-овлон (-ов + -лон) саноқ сонларга қў- 
шилиб, биргалик маъносини англатувчи 
жамловчи сонлар шаклини ҳосил қилади: 
олтовлон, тўртовлон (қ. -ов). 

-ой аёллар исмларига қўшилиб, эрка- 
латиш маъносини билдиради: Барчиной, 
Салимаой, Туйғуной каби. 

-омуз [ф. j. — қўшувчи, аралаштирув- 
чи; аралаш, таркибида бирор нарса бўлган] 
отларга қўшилиб, асосдан англашилган 
тушунчага «ўхшаш», «аралаш» деган маъ- 
ноларни берувчи, хусусият билдирувчи 
сифатлар ясайди: маслаҳатомуз, масхара- 
омуз, насиҳатомуз, ҳазиломуз каби. 




-он I феъллардан натижавий жараён оти 
ясайди: тўзон, қўзғолон. 

-он II -б (-иб) билан ҳосил қилинган 
равишдошларга қўшилиб, кучайтириш, 
зудлик билан амалга оширилган ҳаракат 
пайтини ифодаловчи феъл шаклини ясай- 
ди: битирибон, келибон, кўндирибон каби. 

-она от ва сифатлардан тақлид ва ўх- 
шатиш маъносидаги ҳолат билдирувчи ра- 
вишлар ясайдиган унумсиз аффикс: айёро- 
на, жоҳилона, мардона, разилона, шоирона, 
қаҳрамонона. 

-онғич феълларга қўшилиб, асосдан 
англашилган ҳаракатнинг кучли белгисини 
билдирувчи сифат ясайди: сузонғич, тепон- 
ғич, чопонғич, қопонғич. 

-ос тақлидий сўзларга қўшилиб, асос- 
дан англашилган хусусиятга эга бўлган 
маъносидаги сифат ясайди: гулдурос, чуввос, 
шаррос, ғуввос. 

-от [а. cjI — арабча муаннас кўплик қў- 
шимчаси] араб тилидан кирган сўзларнинг 
таркибида келиб, шу сўзларнинг кўплиги- 
ни билдиради; ўзбек тилида сўз ясаш ху- 
сусиятига эга эмас: ажойибот, ахборот, 
баёнот, машғулот, маҳсулот, маълумот, 
тартибот, ҳисобот каби. 

-оқ 1) феълларга қўшилиб, сўз асоси- 
дан англашилган маъно билан боғлиқ ҳо- 
лат, хусусият билдирувчи сифат ясайди: 
бақироқ ўтироқ, қолоқ, қочоқ, қўрқоқ, каби; 
2) феълдан от ясайди: ётоқ, ўроқ, қўноқ, 
қўшоқ каби. 

-паз [ф. y_i — пиширувчи; — «пи- 

ширмоқ; пишмоқ; куйдирмоқ» фл. нинг 
ҳоз. зам. шакли] асосан, овқат, таом ном- 
ларига қўшилиб, уни пишириш, тайёрлаш 
билан шуғулланувчи шахсни — касб эгаси- 
ни билдиради: кабобпаз, мантипаз, ошпаз, 
сомсапаз, ҳолвапаз. 

-параст [ф. — бир нарсанинг мух- 

лиси, унга қаттиқ берилган, уни қаттиқ 
севувчи] отларга қўшилиб, асосдан анг- 
лашилган нарса, ҳодисага жуда берилган, 
одатланган, мойиллик каби маъноларда- 
ги, шахсга хос сифатлар ясайди: амалпа- 
раст, мансабпараст, молпараст, хаёлпа- 
раст. 

-парвар [ф. jjjj — тарбияловчи, ғам- 
хўрлик қилувчи; эркаловчи] отларга қў- 
шилиб, тарбиялаш, яхши муносабат, севиш 
маъноларини англатувчи сифат ясайди: 


ватанпарвар, инсонпарвар, сояпарвар, та- 
раққийпарвар. 

пеш- [ф. — олд, олд томон; аввалги; 

олдиндаги] отларга қўшилиб, асос англат- 
ган тушунча (нарса, предмет)нинг олди 
ёки олдида маъносидаги от ва сифатлар 
ҳосил қилади: пешайвон, пештахта, пеш- 
қадам каби. 

-р I айрим сифатларга қўшилиб, асос- 
дан англашилган ҳолатга ўтишни ифода- 
ловчи феъллар ясайди: эскирмоқ, ўзгармоқ, 
қисқармоқ каби. 

-р II унли товуш билан тугаган феъл- 
лардан сифатдош шаклини ясайди: бўзлар, 
бошлар, ишлар, қайнар каби (қ. -ар). 

-ри феъллардан ҳолат билдирувчи си- 
фатлар ясайди: бугри // букри, эгри. 

-роқ 1) сифатларга қўшилиб, белги 
маъносининг меъёрий даражага етмаган- 
лигини, бир оз камлигини, айни пайтда 
чоғиштиришни, қиёслашни билдирувчи 
шакл ясовчи қўшимча: оқроқ, совуқроқ, қа- 
линроқ, қоронғироқ; 2) равишларга қўшилиб, 
ҳаракат белгисининг у ёки бу даражаси- 
ни ҳосил қилади: тезроқ, эртароқ. 

-с бўлишсизлик шаклидаги буйруқ 
феълларига қўшилиб, хусусият, ҳолат бил- 
дирувчи сифатлар ясайди: арзимас (баҳо- 
на), индамас (одам), толмас (курашчи), ўт- 
мас (пичоқ). Бундай сифатлар таркибида- 
ги -ма + -с қўшимчаси ҳозирги пайтда 
бўлинмас қўшимча сифатида қаралиб, си- 
фатдош ҳосил қилувчи қўшимча деб ҳи- 
собланмоқца (қ. -мас). 

-са I отларга қўшилиб, асосдан анг- 
лашилган предметни хоҳлаш, исташ маъ- 
носидаги феъллар ясайди: сувсамоқ каби. 

-са II феълларда шарт майли, III шахс 
бирлигининг кўрсаткичи: борса, бошласа, 
ёзса, ишласа, кўрса, ташласа каби. 

-сан I 1) II шахс бирлигини кўрсатувчи 
тусловчи аффикс: борасан, ёзасан, ишлай- 
сан, кетасан каби; 2) феъл таркибида ке- 
симлик кўрсатувчи морфема сифатида аж- 
ратилади: деҳқонсан, ёшсан, каттасан, одам- 
сан, ўқитувчисан каби. 

сер- [ф. — тўқ, тўйган; тўйинган; кўп, 

мўл; қуюқ, тўқ (ранг)] отларга қўшилиб, 
асосдан англашилган предметнинг мўлли- 
гини, шунга эга бўлишда ортиқликни анг- 
латувчи сифатлар ясовчи олд қўшимча: 
сергўшт, серпул, серсув, серунум, сершовқин, 




серҳосил. Баъзи сўзлар таркибида сер- 
қўшимчаси асос билан бирикиб, ажралмас 
ҳолга келиб қолган: сероб. 

-си II унли товуш билан тугаган сўзлар- 
га қўшилувчи эгалик аффиксининг III шахс 
бирлиги кўрсаткичи: бобоси, онаси, орзуси, 
отаси, танаси, укаси. Баъзан эгалик аф- 
фиксидан сўнг қўшилиб, аффиксал плео- 
назм яратади: бириси, ярмиси, синглиси каби. 

-сиз I отларга қўшилиб, асосдан англа- 
шилган нарса, ҳодиса, ҳолатнинг йўқлиги 
ёки камлигини билдирувчи сифатлар ясай- 
ди: ақлсиз, билимсиз, ёғсиз, жонсиз, илмсиз, 
мазасиз, онгсиз, режасиз, сабабсиз, сўзсиз, 
тажрибасиз, тузсиз, ҳаракатсиз. 

-сиз II 1) II шахс кўплик шаклини ҳо- 
сил қилувчи тусловчи аффикс: борасиз, ёза- 
сиз каби; 2) феълдан бошқа сўз туркум- 
ларида кесимлик аффикси саналади ва тус- 
ловчи қўшимча ҳисобланади: каттасиз, 
одамсиз, яхшисиз, ўқитувчисиз каби (қ. -ман, 
-сан). Юқоридаги икки хил -сиз аффикси 
урғу орқали фарқпанади. Масалан, одамсиз 
(хона) — одамсиз (сиз яхши одамсиз). Баъзан 
отдан бошқа сўзларга ҳам қўшилади: тенг- 
сиз (тенги йўқ). 

-симон асосан отларга қўшилиб, «шу 
асосга ўхшаш» маъносидаги, хусусият, шакл 
билдирувчи сифатлар ясайди: газсимон, ёй- 
симон, кумушсимон, одамсимон, тухумсимон, 
қалқонсимон, ҳалқасимон каби. 

-син феълларда буйруқ майлининг III 
шахс бирлиги кўрсаткичи бўлиб, II шахс 
орқали буюриш, огоҳлантириш, истак, ил- 
тимос ва бошқа маъноларни ифодалайди: 
борсин, ишласин, келсин, ўқисин каби. 

-сира I отларга қўшилиб, асосдан анг- 
лашилган нарсага эҳтиёж, шуни исташ, 
шунга мойиллик каби маъноларни англа- 
тадиган феъл ясовчи унумсиз аффикс: сув- 
сира, тузсира, уйқусира, қонсира. 

-сира II баъзи кишилик олмошларига 
қўшилиб, сен ёки сиз деб гапиришни ифо- 
даловчи феъллар ҳосил қилади: сенсира, 
сизсира каби. 

-соз [ф. jL^ — қурувчи; — «ярат- 

моқ, ишлаб чиқармоқ; қурмоқ, таъмир- 
ламоқ, тузатмоқ» фл. нинг ҳоз. зам. шакли] 
отларга қўшилиб, асосдан англашилган 
нарсани қурадиган, ясайдиган, тузатадиган 
шахс отлари ясайди: аравасоз, асбобсоз, ке- 
масоз, машинасоз, самолётсоз, станоксоз. 


-т унли товуш билан тугаган сўзларга, 
шунингдек, р, й ундошлари билан туга- 
ган кўп бўғинли сўзларга қўшилиб, феъл- 
нинг орттирма нисбат шаклини ҳосил қи- 
лади: бошлатмоқ, ишлатмоқ, сўзлатмоқ, 
тўхтатмоқ; камайтмоқ, кенгайтмоқ, кич- 
райтмоқ, пасайтмоқ, сусайтмоқ, узайтмоқ, 
улғайтмоқ, қорайтмоқ; ёшартмоқ, кўкарт- 
моқ, ўзгартмоқ, қабартмоқ каби. 

-та саноқ сонларга қўшилиб, предмет- 
ларни доналаб кўрсатиш учун хизмат қи- 
лади; «дона», «нафар» маъносини беради: 
бешта, иккита, ўнта каби. 

-тадан саноқ сонларга қўшилиб, нарса- 
ларнинг миқцорини тақсимлаб кўрсатиш 
маъносидаги тақсим сон шаклини ҳосил 
қилади; бештадан, олтитадан, ўнтадан. 

-тарош [ф. — қирувчи, қиртиш- 

ловчи; ўйиб, йўниб, нақш солувчи] отлар- 
га қўшилиб, асосдан англашилган пред- 
метни ясаш, қуриш, унга ишлов бериш 
билан шуғулланувчи шахс отини ясайди: 
тоиипарош, қаламтарош, ҳайкалтарош каби. 

-тача саноқ сонларга қўшилиб, нарса- 
нинг миқцорини тахминлаб кўрсатувчи ча- 
ма сон шаклини ҳосил қилади: мингтача, 
юзтача, ўнтача. 

-тир феълларга қўшилиб, феълнинг 
орттирма нисбат шаклини ҳосил қилади: 
келтир, чоптир. 

-(у)в феълнинг ҳаракат номи шаклини 
ҳосил қилади: борув, ёзув, кўрув, тортишув, 
ўқув. Бундай ҳаракат номлари отларга хос 
хусусиятларга эга бўлади. 

-ум феълга қўшилиб, ҳаракат натижаси- 
да ҳосил бўлган предметнинг отини, жара- 
ён номини ҳосил қилади: тушум, унум, 
ютум каби. 

-уқ таркибида у ёки ю товуши бўлган 
феъллардан натижа оти ёки ҳаракат на- 
тижасида туғилган белгини билдирувчи от 
ва сифат ҳосил қилади: бузуқ, буйруқ, узуқ, 
учуқ, юлуқ, ютуқ. 

-фуруш [ф. - сотувчи; ji^jji - 

«сотмоқ» фл. нинг ҳоз. зам. шакли] отларга 
қўшилиб, асосдан англашилган предметни 
сотиш билан шуғулланадиган шахсни бил- 
дирувчи от ясайди: гулфуруш, дўппифуруш, 
китобфуруш, мевафуруш, олмафуруш, 
читфуруш, шойифуруш, ҳолвафуруш каби. 

-хон I [ф. jl j-K — ўқувчи; куйловчи; 
jjil — «ўқимоқ, ёддан айтмоқ, куйла- 




моқ» фл. нинг ҳоз. зам. шакли] отларга 
қўшилиб, асосдан англашилган нарсани 
ўқийдиган, ўқиётган шахсни кўрсатувчи от 
ясайди: газетхон, журналхон, китобхон, на- 
мозхон, шеърхон каби. 

-хон II асосан, хотин-қизлар исмига 
қўшилиб, эркалаш ёки кесатиш каби маъ- 
ноларни англатади: Барнохон, Лолахон, Раи- 
сахон, Салимахон, Ҳабибахон каби. 

-хона [ф. 43 U». — уй, бино, иморат; ту- 
раржой] отларга қўшилиб, асосдан анг- 
лашилган иш бажариладиган ёки бирор 
нарса сақпанадиган бино маъносини анг- 
латади: босмахона, гримхона, касалхона, ош- 
хона, пиллахона, тўйхона, чойхона каби. 

хуш- [ф. j-b. — яхши, ёқимли; қувноқ] 
1) асосан, отлар олдидан келиб, «яхши», 
«ёқимли» маъносидаги сифат ҳосил қила- 
ди: хушахлоқ, хушбичим, хушманзара, хуш- 
муомала, хушовоз, хуштабиат, хуштаъм 
каби; 2) баъзи ҳолларда айни маънода от- 
дан от ясайди: хушхабар. 

-хўр [ф. jjb. — еювчи, ичувчи; очкўз; 
— «емоқ, овқатланмоқ, ичмоқ, ют- 
моқ» фл. нинг ҳоз. зам. шакли] отларга 
қўшилиб, асосдан англашилган предметни 
ейдиган, ичадиган ёки кўп ейдиган, кўп 
ичадиган шахсни билдирувчи, хусусият, 
ҳолат сифатларини ясайди: ароқхўр, гўжа- 
хўр гўштхўр, нонхўр, паловхўр, чойхўр, 
шафтолихўр, қимизхўр. Бундай сифатлар 
баъзан от вазифасида ҳам қўлланади. 

-ч 1) феълнинг ўзлик нисбати шакли- 
дан мавҳум от ва сифатлар ясайди: ишонч, 
севинч, суюнч, ўтинч, қувонч, қўрқинч', 2) н 
товуши билан тугаган сўзларга қўшилиб, 
сифат ясайди: жирканч, тинч каби. 

-ча I 1) тил ёки миллат номини анг- 
латувчи сўзларга қўшилиб, тур, хил бил- 
дирувчи сифатлар ясайди: арабча (ўйин), 
афғонча (рубоб) ўзбекча (одат) каби; 2) сўз- 
ларга қўшилиб, ҳажм-миқдор билдирувчи 
сифатлар ҳосил қилади: заррача (фойда), 
зиғирча (туз), тариқча (ақл). 

-ча II от, олмош ва сифатларга қўши- 
либ, ўхшатиш, тарз каби маънолар билан 
боғланган равишлар ҳосил қилади: бола- 
ларча, европача, янгича, ўзгача, қушча 
(урғуси биринчи бўғинда) ва бошқалар; 
сон туркумига оид сўзларга кўплик ёки 
-та қўшимчасидан сўнг қўшилиб, чама, 
тахмин, ортиқлик маъноларини билди- 


ради: мингларча, юзларча, ўнларча; эллик- 
тача, юзтача. 

-ча III отларга қўшилиб, кичрайти- 
риш ва эркалатиш маъносини ҳосил қи- 
лади: аравача, йигитча, китобча, лампача, 
хўрозча, юлдузча, қизча, қушча; бу қўшим- 
ча айрим ҳолларда бир қўшилманинг ўзи- 
да икки хил вазифани бажаради: сифатга 
қўшилиб, кичрайтиш маъносини сақлаган 
ҳолда, уни отга айлантиради: масалан, 
қизилча (лавлагининг бир тури, шунинг- 
дек, касаллик номи), кўкча (қовуннинг 
тури). Бундай ҳолларда -ча морфемаси сўз 
ясовчи саналади. 

-чак I феълнинг ўзлик нисбати шаклига 
қўшилиб, шу хусусият билан характер- 
ланувчи шахснинг белгисини англатувчи 
сифат ясайди: ийманчак, куйинчак, эринчак 
каби (қ. -чоқ). 

-чак II келинчак, тугунчак каби отлар 
таркибида -ча аффикси англатган кичрай- 
тиш маъносини билдиради (қ. -ча III). 

-чан I отларга, ҳаракат номларига қў- 
шилиб, характер-хусусият, ҳолат билди- 
рувчи сифат ясайди ва асосдан англашил- 
ган нарса, ҳодиса, тушунчаларга ортиқлик, 
фаоллик каби белги маъноларини қўшади: 
ишчан, талабчан, уятчан, ўзгарувчан. 

-чан II отларга қўшилиб, асосдан анг- 
лашилган тушунчага эгаликни билдирувчи 
сифатлар ясайди: кўйлакчан, майкачан, маҳ- 
сичан, яктакчан ва б. Баъзи ҳолларда -чан 
билан параллел ҳолда -чанг қўшимчаси ҳам 
ишлатилиши мумкин. 

-чанг қ. -чан. 

-часига (-ча + -сига) от ва сифатларга 
қўшилиб, ҳаракатнинг қандай бажарили- 
шини, бу жиҳатдан асосдан англашилган 
предметга ўхшатиш маъносини билдирув- 
чи равишлар ясайди: аскарчасига, деҳқон- 
часига, йигитчасига, мардчасига, очиқчаси- 
га, қаҳрамончасига, ҳарбийчасига. 

-чи I 1) сифатларга қўшилиб, асосдан 
англашилган белги билан характерланувчи 
шахс отларини ясайди: қизиқчи, бекорчи 
каби. Бунда асли сифатга кўчиш воқе бўла- 
ди; 2) сонларга қўшилиб, шахс оти ясай- 
ди: бешмингчи (асли: беш минг килограмм- 
чи), иккичи (икки олувчи); 3) отлардан шахс 
оти ясайди: ёрдамчи, ашулачи, асаларичи; 
4) ҳаракат номидан шахс оти ясайди: бош- 
қарувчи, айбловчи. 






-чи II 1) отларга қўшилиб, асосдан анг- 
лашилган маънога эгаликни билдирувчи 
сифатлар ясайди: ёлғончи (бола), ўйинчи 
(қиз), ҳасадчи (одам). Бундай сифатлар 
асосан от туркумига оид сўз сифатида 
қўлланади; 2) турли сўз туркумларидан ху- 
сусият биддирувчи сифат ясайди: айирмачи 
(киши), бекорчи (гап), дангалчи (хотин), 
қизиқчи (одам). 

-чи III сўроқ, кучайтирув, таажжуб маъ- 
ноларини англатувчи юклама: Карим-чи, 
келсанг-чи, отсанг-чи, сен-чи каби. 

-чил I отларга қўшилиб, сифат ясайди, 
бирор хусусиятга эга эканлик ва бундаги 
ортиқликни англатади: дардчил, изчил, халқ- 
чил, эпчил. 

-чил II сифат ва равишларга қўшилиб, 
уларнинг озайтириш-кучсизлик маъноси- 
даги шаклини ҳосил қилади; бунда -роқ, 
баъзан -иш, -имтир аффикслари англатган 
маънога яқин мазмун ифодаланади: камчил 
II камроқ\ кўкчил // кўкроқ // кўкиш\ оқчил 
II оқроқ II оқиш II оқимтир. 

-чилик (-чи + -лик) қўшма аффикс; от 
ёки сифатлардан касб-ҳунар, фаолият- 
жараён, ҳолат билдирувчи от ясайди: оила- 
чилик, ошначилик, хурсандчилик, қассобчи- 
лик, қудачилик, ғаллачилик каби. 

-чиқ I от ва сифатларга бирикиб, кич- 
райтириш маъносини англатувчи отлар 
ясайди: қопчиқ, қорачиқ. 

-чиқ II феълнинг буйруқ шаклидан ха- 
рактер-хусусият билдирувчи сифат ясайди: 
сирпанчиқ, қизғанчиқ каби. 

-чоқ I феълнинг буйруқ шаклларига 
қўшилиб, хусусият, ҳолат, шакл каби маъ- 
ноларни билдирувчи сифатлар ясайди: тор- 
тинчоқ, чўзинчоқ, эринчоқ. 

-чоқ II отларга қўшилиб, кичрайтиш ва 
эркалаш маъносидаги от шаклини ҳосил 
қилади: тойчоқ, қўзичоқ. 

-ш I феълдан ҳаракат номи ясайди: ёзиш, 
фикрлаш, яшаш, ўқиш. 

-ш II феълларга қўшилиб, ҳаракат бир- 
дан ортиқ бажарувчи томонидан биргалик- 
да амалга оширилганлигини ифодаловчи 
биргалик нисбатини ҳосил қилади: айблаш- 
ди, ишлашди, қарашди, қучоқлашди каби. 
-шунос [ф. — билувчи, билимдон; 

— «билмоқ, таниш бўлмоқ; танимоқ, 
тушунмоқ» фл. нинг ҳоз. зам. шакли] отлар- 
га қўшилиб, касб-ҳунар, мутахассислик, 


машғуллик оти ясайди: адабиётшунос, тил- 
шунос, товаршунос, тупроқшунос, шарқшу- 
нос, ҳуқуқшунос каби. 

-яп -а, -й билан ясалган равишдош- 
лардан феълнинг ҳозирги замон давом шак- 
лини ҳосил қилади: бошлаяпман, ишлаяп- 
ман, кел(а)япман каби. 

-қ I унли билан тугаган феъллардан 
нарса, қурол ва жараён билдирувчи отлар, 
шу ҳаракат билан боғлиқ турлича белгини 
англатувчи сифатлар ва отлар ясайди: иссиқ, 
совуқ; сувоқ, ямоқ, ўтоқ. Бу қўшимча билан 
ясалган баъзи сўзлар ҳам от, ҳам сифат 
вазифасида қўллана олади. 

-қ II унли билан тугаган феъллардан 
ҳаракат ва ҳолат натижасида юзага келган 
белгини билдирувчи сифатлар ясайди: пор- 
лоқ, тарқоқ, титроқ, хириллоқ, чанқоқ, шил- 
дироқ каби (қ. -к, -ак, -ик, иқ, -оқ, -уқ). 

-қа I баъзи феъл ва отлардан ҳажм, 
хусусият билдирувчи сифат ясовчи кам- 
маҳсул аффикс: лойқа, қисқа. 

-қа II қ, ғ товушлари билан тугаган 
сўзлардан кейин қўшиладиган жўналиш 
келишиги қўшимчаси бўлиб, ўзи қўшилган 
асоснинг маъносига кўра ҳаракат йўна- 
лишини, ўрин, пайт каби маъноларни ифо- 
далайди: боққа, ўтоққа, қирғоққа каби. 

-қаз жарангсиз ундош товушдан сўнг 
қўшилиб, феълнинг орттирма нисбатини 
кўрсатади: тутқазмоқ, ютқазмоқ, ўтқаз- 
моқ, қутқазмоқ (қ. -газ, -гиз, -каз, -қиз, 
-ғаз, -ғиз). 

-қали феълларга қўшилиб, мақсад бил- 
дирувчи равигцдош шаклини ҳосил қила- 
ди: йиққали, туққали, уққали, чиққали (қ. 

-гали, -гани). 

-қан феъллардан ҳаракат белгисини 
ифодаловчи сифатдош шаклини ясайди: 
таққан, уққан, чиққан. 

-қани феъллардан мақсад равишдоши 
шаклини ясайди: боққани, туққани, чиққа- 
ни (қ. -қали). 

-қач феъллардан пайт маъносини ифо- 
даловчи равишдош шаклини ясайди: боқ- 
қач, таққач, туққач, чиққач, қизиққач (қ. 

-гач, -кач). 

-қача феъллардан ўрин, чегара маъно- 
сини ифодаловчи равишдош шаклини ҳо- 
сил қилади. тоққача, қирққача, қишлоққача 

(қ. -гача, -кача). 







-қи I жарангсиз ундош товуш билан 
тугаган феъл асосларига қўшилиб, нарса, 
қурол, объект оти ясайди: ачитқи, ивитқи, 
сачратқи, сочқи, чопқи, қичитқи (қ. -ги, -ки). 

-қи II сўзларга қўшилиб, асосдан анг- 
лашилган ҳаракат билан боғлиқ белги, 
ўрин, вақтга алоқадорликни билдирувчи 
сифат ясайди: вайсақи, сиртқи, ташқи, 
қабаринқи. 

-қиз феъллардан орттирма нисбат шак- 
лини ҳосил қилади: ютқизмоқ, ўтқизмоқ 
(қ. -гиз, -киз). 

-қин I феълга қўшилиб, иш-ҳаракат на- 
тижасида юзага келган жараён, ҳолат но- 
мини ҳосил қилади: босқин, тошқин, тўс- 
қин, учқун. 

-қин II буйруқ феълларидан хослик, ху- 
сусият, ҳолат маъноларини англатувчи си- 
фат ясайди: ёрқин, жўшқин, сотқин. 

-қин III қ, ғ, ундошлари билан тугал- 
ланган буйруқ майлидаги феъл асослари- 
дан II шахс бирлик шаклини ҳосил қила- 
ди: боққин, таққин (қ. -гин, -кин). 

-қина отларга қўшилиб, асосдан англа- 
шилган предметни эркалаш маъносини 
ифодалайди: бўталоққина(м), дўндиққи- 
на(м), қароққина(м), қизалоққина(м) каби 
(қ. -гина, -кина). 

-қир феълларнинг буйруқ шаклига кў- 
шилиб, хусусият билдирувчи сифатлар ясай- 
ди: топқир, учқир, чопқир. 

-қич жарангсиз ундош товушлар билан 
тугаган феълларга қўшилиб, қурол-асбоб 
отини ясайди: ёритқич, қисқич каби. 

-қоқ I феълдан жой оти ясайди: ботқоқ 
(қ. -гак, -как, -ғоқ). 

-қоқ II феъллардан характер-хусусият, 
ҳолат маъноларини билдирувчи сифатлар 
ясайди: бурушқоқ, ёпишқоқ, тиришқоқ, уруш- 
қоқ, уюшқоқ, қайишқоқ, қочқоқ каби. 

-қу эск. қ. -қи I: чопқу. 

-қун феъллардан нарса оти ва ҳолат 
билдирувчи сифатлар ясайди: тутқун, уч- 
қун (ц. -гин, -қин, -гин). 

-қунча феъл асосларидан пайт маъно- 
сини ифодаловчи равигцдош шаклини ҳо- 
сил қилади. ёққунча, туққунча, чиққунча 
(қ. -гунча, -кунча). 

-қур феъл асосларидан ҳолат, хусусият 
билдирувчи сифат ясайди: учқур. 


-газ феъл асосларига қўшилиб, орттир- 
ма нисбат шаклини ҳосил қилади: турғаз, 
тўлғаз каби. 

ғайри- [а. — бошқа, ўзга; ёт, бегона] 

одатда арабча сўзларга (сифатларга) қўши- 
либ, асосдан англашилган белгига зид, 
қарама-қарши маъноли сифатлар ҳосил 
қилади: ғайриадабий, ғайриахлоқий, ғайри- 
илмий, ғайритабиий, ғайриқонуний. 

-ғиз феъл асосларига қўшилиб, орттир- 
ма нисбат шаклини ясайди: тўйғизмоқ, 
тўлғизмоқ, ўтирғизмоқ каби (қ. -газ, -каз, 
-қаз; -гиз, -киз, -қиз). 

-ғин I буйруқ шаклидаги феъл асосла- 
ридан иш-ҳаракат натижасида ҳосил бўл- 
ган жараён оти ясайди: ёнғин, қирғин, қув- 
ғин каби. 

-ғин II феъл асосларидан хослик, хусу- 
сият, ҳолат маъноларини англатувчи сифат 
ясайди: озғин, сўлғин, қизғин. 

-ғир буйруқ шаклидаги феъл асослари- 
га қўшилиб, хусусият билдирувчи сифат- 
лар ясайди: олғир, ўзғир. 

-ғич I феъл асосларига қўшилиб, ундан 
англашилган ҳаракатни амалга оширувчи 
нарса-қурол отини ясайди: елпиғич, сава- 
ғич, сўрғич, томизғич, тўгнағич, чизғич, 
қашлағич, қирғич (қ. -гич, -кич, -қич). 

-ғич II феъл асосларига қўшилиб, ху- 
сусият билдирувчи сифатлар ясайди: бош- 
ланғич, юлғич каби (қ. -гич, -кич). 

-ғоқ I феъл асосларига қўшилиб, ҳара- 
кат-ҳолат номини билдирувчи от ясайди: 
тўлғоқ. 

-ғоқ II феъл асосларига қўшилиб, ха- 
рактер-хусусият, ҳолат маъноларини билди- 
рувчи сифат ясайди: тойғоқ, тўзғоқ, қурғоқ. 

-ғу феъл асосларига қўшилиб, натижа 
оти ясайди: урғу, туйғу, чолғу (қ. -гу, -ку). 

-ғун феъл асосларига қўшилиб, «шу 
хусусиятга эга бўлиш» мазмунидаги сифат 
ясайди: бузғун, туйғун, уйғун (қ. -гин, -ғин). 

ҳам- [ф. — бирга, бир-бири билан; 
бирга бажарувчи, тенг, бир хил] отларга 
қўшилиб, асосдан англашилган тушунчага 
алоқадорлик, уни биргаликда бажариш ка- 
би маъноларни ифодаловчи отлар ясайди: 
ҳамкасб, ҳамсуҳбат, ҳамфикр каби. Кўп 
ҳолларда бу қўшимча -дош қўшимчаси би- 
лан синоним бўла олади (қ. -дош). 




ЎЗБЕК ТИЛИНИНГ ИЗОҲПИ ЛУҒАТИ 
У жилд 

“Ўзбекистон миллий энциклопедияси” 
Давлат илмий нашриёти 

(Тошкент, 700129, Навоий кўчаси, 30-уй) 

Факс: (371) 244-24-91 
E-mail: ume2@yandex.ru 
Нашриёт сайти: uzme@ensiklopediya.uz 



2010.04.10 да босишга рухсат этилди. 

Қоғоз бичими 70 х 100 ‘/i6. Офсет қоғозда босилди. 

64,82 нашриёт-ҳисоб табоғи. 48,1 шартли босма табоқ. 

Адади 5000 (2-гал босилиши 3001—5000). Баҳоси шартнома асосида. 10-839-буюртма. 

“Ўзбекистон миллий энциклопедияси” 

Давлат илмий нашриётининг дизайн ва компьютер бўлимида саҳифаланди. 


Ўзбекистон” нашриёт-матбаа ижодий уйи корхонасида босилди 
(Тошкент, 700129, Навоий кўчаси, 30-уй). 








